तामाङ बाइबल

Tamang Bible

Text © 2019-2022 Wycliffe Bible Translators Inc.

NT Audio © 2018 FCBH

OT Audio © Wycliffe Bible Translators Inc.

Published by ETLT (Eastern Tamang Language Team) & Wycliffe Bible Translators Inc.

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

चु किताबला बारेरी पाङ्‌तोःमा

१. चु खाह्रङ्बा किताब हिन्‍ना?

चु किताब चा परमेश्‍वरला बचन बाइबल हिन्‍ना। बाइबल जम्‍बुलिङ स्‍होबा शक्तिशाली परमेश्‍वरला बचन तबासे लमा जम्‍बुलिङला जम्‍मान म्‍हि य्‍हुलसे पढब लनोन तोःबा किताब हिन्‍ना। बाइबल चा परमेश्‍वरसे म्‍हि य्‍हुलदा माया लसी भ्रिबा मायाला चिठी हिन्‍ना। बाइबलरी चुह्रङ् भिसी भ्रिबा मुला, “परमेश्‍वरसे जम्‍बुलिङदा माया लसी ह्राङला गिक जेन झा पुइखजी। थेदा विश्‍वास लबागदे खालै नाश आतगै, तर थेसे जुकजुकधोनाला जुनी याङ्‌गै।” थेतबासेलमा चु शक्तिशाली परमेश्‍वरला बचन तामाङ ग्‍योइरीनोन तोःला। चु “छार कबुलला” बारेरीदेन परमेश्‍वरला बारेरी तिगै तामगदे आपाङ्देधोना आघोबासे लमा चुरी थे तामगदे घोना लबा मुला।

२. बाइबलला बारेरी भ्रिबा ताम

(क) बाइबल चा दान्‍देधोनारी जम्‍मान भन्‍दा ल्‍हाना ग्‍योइरी अनुवाद लबा किताब हिन्‍ना। बाइबलला तिगै खण्‍डगदे चा हजार न्‍हीसे ग्‍यार्जा ङा भन्‍दा (२,५००) ल्‍हाना ग्‍योइगदेरी अनुवाद लसी जिन्‍बा मुला। चु किताबरी मुबा बचनगदे ओस्‍पन हजार न्‍ही दिङ भन्‍दा ङाच्‍छा भ्रिबारीदेन पोप लबारी खम्‍बा मुबा। थेह्रङ् लसीन चु बाइबल चा जम्‍मान किताबगदे न्‍हङरी ल्‍हानान ग्‍युर्बा किताब हिन्‍ना।

(ख) बाइबल चा बोगल सोमसे गोर ढु किताबगदे पोप लसी स्‍होबा मुला। बाइबलदा भो न्‍ही स्‍होसी थान्‍बा मुला। भो गिक चा “पुरानो कबुल” ओच्‍छे न्‍ही भो चा “छार कबुल” हिन्‍ना। पुरानो कबुलरी बोगल गिकसे च्‍युक कु (३९) किताबगदे मुला। ओच्‍छे छार कबुलरी बोगल गिकसे गोर निस (२७) किताबगदे मुला। पुरानो कबुलला किताबगदे हिब्रू ग्‍योइरी भ्रिबा मुबा, ओच्‍छे छार कबुलला किताबगदे चा ग्रीक ग्‍योइरी भ्रिबा मुबा।

(ग) पुरानो कबुलरी परमेश्‍वरसे स्‍होबा जम्‍बुलिङ, सुक्रसारगदे, लनी, धिनी, जिवा जन्‍तु, ह्रि, म्‍हिदेन म्‍हि य्‍हुल खाह्रङ् लसी शुरु तजी ओच्‍छे अर्गु स्‍हेगदे खाह्रङ् लसी शुरु तजी भिसी भ्रिबा मुला। म्‍हि य्‍हुलसे पाप लसी परमेश्‍वरग्‍याम थारेङ तबासे लमा सितोःबा तजी। तर खाह्रङ् लसी थार्बा याङ्ला भिबा ताम बाइबलरी भ्रिबा मुला। ओच्‍छे यहूदी य्‍हुल (इस्राएल) शुरु तबा धुइरी थे य्‍हुल्‍सा ज्‍यबा तबा तामदेन न्‍होङ्बा तामलाएनोन काइरन मुला। जम्‍मान भन्‍दा मुल ताम चा इस्राएलीगदेदा थार्ना लबा म्‍हि फेप्‍खबाला बारेरी भ्रिबा मुला। ओच्‍छे थेसेन जम्‍बुलिङला जम्‍मान म्‍हि य्‍हुलदा थार्ना लला भिसी परमेश्‍वरग्‍याम सुङ्बा तामएनोन भ्रिबा मुला।

(घ) चु छार कबुलरी मुबा किताबगदेदा भो ब्लिरी थान्‍बा मुला। जम्‍मान भन्‍दा ङाच्‍छाला भोरी चा थार्बा पिन्‍बा समाचारला गोर ब्‍लि किताब मुला। थे किताब ब्लिरी येशू ख्रीष्‍ट चु जम्‍बुलिङरी मुबा धुइरी तिग तिग गे लजी भिसी भ्रिबा मुला। अर्गु भोरी चा मुल चेला भिबा किताब मुला। थे किताबरी चा येशू स्‍वर्गरी फेप्‍माहेन्‍से थेला मुल चेलागदेसे परमेश्‍वरला आत्‍माग्‍याम शक्ति याङ्सी तिग तिग गे लजी भिसी भ्रिबा मुला। ओच्‍छे अर्गु भोरी चा मुल चेलागदेसे विश्‍वासीगदेदा येशूदा विश्‍वास लमाहेन्‍से खाह्रङ् लसी भ्रतोःला भिबा तामदेन आँट पिन्‍बा तामगदे भ्रिबा चिठीगदे मुला। जम्‍मान भन्‍दा लिच्‍छाला भोरी चा मुल चेला गिकदा परमेश्‍वरसे उन्‍बा ताम भ्रिबा मुला।

३. तामाङ ग्‍योइरी तिग्‍दा बाइबल अनुवाद लतोःजी?

जम्‍मान स्‍हे स्‍होबा परमेश्‍वर चा जम्‍मान म्‍हिगदेदा थार्ना लबा परमेश्‍वर हिन्‍ना। थेतबासेलमा थे जम्‍मालान परमेश्‍वर हिन्‍ना। बाइबल चा जम्‍मान म्‍हि य्‍हुलदा थार्ना लबा परमेश्‍वरला बचन तबासे लमा जम्‍मान म्‍हिगदेसे पढब लनोन तोःबा किताब हिन्‍ना। थेतबासेलमा बाइबल जम्‍मान तामाङगदेसे ह्राङलान ग्‍योइरी पढब लसी थार्बा याङ्‌गै भिसी तामाङ ग्‍योइरी अनुवाद लबा हिन्‍ना।

४. तामाङ ग्‍योइरी अनुवाद लबा धुइरी लबा गेगदे

बाइबल अनुवाद लबा धुइरी ग्रीक ग्‍योइरी पाङ्बा तामला अर्थ म्‍हाना आलना तामाङ ग्‍योइरी प्रस्‍टन घोना लसी अनुवाद लबा मुला। थेतबासेलमा चु अनुवाद लबा किताब तसै तामाङ ग्‍योइरीन भ्रिबादेन पाङ्बा ह्रङ्‌बान मुला। चु छार कबुलला बचनना अर्थ सजिलोसेन ज्‍यना लसी घोखम्‍गै भिसी जम्‍मासेन घोबारी खम्‍बा ग्‍योइरी भ्रिबा मुला। ओच्‍छे ज्‍यबादेन जम्‍मासेन घोखम्‍बा तगै भिसी चु छार कबुल अनुवाद लबा धुइरी ङाच्‍छान अनुवाद लसी जिन्‍बा थरी थरीला नेपाली बाइबल, गुरुङ ग्‍योइला बाइबल, पश्‍चिम तामाङ ग्‍योइला बाइबलदेन थरी थरीला अंग्रेजी बाइबलगदे च्‍यासी अनुवाद लबा मुला। ओच्‍छे ग्रीक ग्‍योइ सेबा म्‍हिगदेदेन छ्‌याम चिसी ग्रीक ग्‍योइला बाइबलग्‍यामएनोन च्‍यासी ठीक मुला कि आरे भिसी सल्‍लाह लजी। थेह्रङ् लसीन बाइबल विद्वानगदेसे भ्रिबा किताबगदेएनोन च्‍याजी। थेतबासेलमा तामाङ ग्‍योइ पाङ्‌बादेन भ्रिबा जम्‍मान तामाङगदेसे परमेश्‍वरला बचन चु छार कबुल ज्‍यना लसी घोबारी खम्‍ला ओच्‍छे जम्‍मादान सेम निबा तला भिसी ङन्‍से म्‍हन्‍बा मुला।

५. चु छार कबुलरी चलब लबा ग्‍योइ

य्‍हाङ जम्‍मान तामाङगदेदेन तामाङ ग्‍योइ अनुसन्‍धान लबा म्‍हिगदेदा तामाङगदेसे पाङ्बा ग्‍योइ गिकनोन आरे भिबा ताम थानोन मुला। चु छार कबुल चा पूर्वी तामाङ ग्‍योइरी अनुवाद लबा मुला। पूर्वी तामाङगदे न्‍हङरीनोन ग्‍ला ग्‍लारी थरी थरीला ग्‍योइगदे (भाषीका) पाङ्‌मुला। थेतबासेलमा चु छार कबुल जम्‍मान तामाङगदेसे ज्‍यना लसी घोबारी खम्‍गै भिसी काभ्रे, मकवानपुर, रामेछाप, सिन्‍धुपाल्‍चोक, देन याम्‍बुला तामाङ म्‍हिगदे चिसी अनुवाद लबा मुला। ओच्‍छे अर्गु ग्‍ला ग्‍लाला कोइ कोइ म्‍हिगदेसे पिन्‍बा सल्‍लाह अन्‍छार जम्‍मासेन सजिलोसेन घोबारी खम्‍बा ग्‍योइ धम्‍सी अनुवाद लबा मुला। थेह्रङ् लसीन बाइबलरी चलब लबा ग्‍योइ जम्‍मासेन ज्‍यना लसी घोबारी खम्‍गै भिसी ग्‍ला ग्‍लारी पाङ्बा ग्‍योइला छिकगदेएनोन “चु किताबला बारेरी पाङ्बा तामगदे” भन्‍दा लिच्‍छापट्टि थान्‍बा मुला।

६. बाइबल पढब लबागदेदा सजिलो तगै ओच्‍छे अर्गु तामगदेएनोन घोबारी ह्रो तगै भिसी थान्‍बा तामगदे

(क) चुह्रङ्बा चिनु (*) खबा ग्‍लाला पानाला धिरी स्‍हीगो। थेरी थेनोन पदरी पाङ्बा तामला बारेरी भ्रिबा अर्गु किताबला मिन, अध्‍याय, पद थान्‍बा मुला (मत्ती १:११ स्‍हीगो)।

(ख) चुह्रङ्बा चिनु (†) खबा ग्‍लाला पानाला धिरी स्‍हीगो। थेरी, थे पदरी पाङ्बा तामला बारेरी घोना लबा ताम थान्‍बा मुला (मत्ती ९:२७ स्‍हीगो)।

(ग) घोबारी गाह्रो तबा छिकगदेला अर्थ ज्‍यना लसी घोबारी खम्‍गै भिसी बाइबलला ग्‍यापपट्टि थान्‍बा मुला।

(घ) बाइबलला ग्‍यापपट्टि बचनरी भ्रिबा तिगै तामगदे थान्‍बा मुला। थे ताम चा बचनरी भ्रिबा तिगै तामगदे खानङ खानङ मुला भिसी था याङ्‌गै भिसी थान्‍बा हिन्‍ना।

(ङ) बाइबलरी भ्रिबा ग्‍लागदेला नक्‍सागदे बाइबलला ग्‍यापपट्टि थान्‍बा मुला।

७. सल्‍लाह सुझाब मुसम

चु बाइबल ङन्‍से ङाच्‍छारेम अनुवाद लबा हिन्‍ना। खम्‍तेधोना चुरी तिगै गल्‍तीगदे थातगै भिसी ङन्‍से ल्‍हानानरेम पढब लसी च्‍याबा मुला। ओच्‍छे ग्‍ला ग्‍लाला पास्‍टरदेन मण्‍डलीदा च्‍याबा म्‍हिगदेदाएनोन ङ्‌योइसी पढब लपुङ्बा मुला। तसैनोन अझ तिगै गल्‍तीगदे तखम्‍ला। थेतबासेलमा चु बाइबल पढब लमा ह्राङनीसे तिगै गल्‍ती स्‍याप्‍जी भिसम पूर्वी तामाङ भाषा समूहला गेदिमरी (अफिसरी) ह्रुप तस्‍युगो। ओच्‍छे ह्राङनीला तिगै सल्‍लाह सुझाब मुसैनोन पूर्वी तामाङ भाषा समूहला गेदिमरी ह्रुप तस्‍युगो, अथवा ह्राङला मिनदेन ठेगाना प्रस्‍टन लसी भ्रिसी चु बाइबलला ङाच्‍छापट्टि भ्रिबा पूर्वी तामाङ भाषा समूहला गेदिमला ठेगानारी भ्रिसी पुइखस्‍य्‍हूगो।

८. थुमला ताम

ल्‍हानान तामाङ विश्‍वासीगदेदेन पास्‍टर, मण्‍डलीदा च्‍याबा म्‍हिगदेसे ओच्‍छे तामाङ य्‍हुलला लागिरी अर्गु य्‍हुल्‍साला म्‍हिगदेसे सदन लबा प्रार्थना परमेश्‍वरसे सान्‍सी दान्‍दे थे प्रार्थनाला जोहाब पिन्‍बा मुला। थेतबासेलमा दान्‍दे य्‍हाङ तामाङला यारी परमेश्‍वरला बचन धोखबा मुला। ओच्‍छे जम्‍मान तामाङ य्‍हुलसे चु परमेश्‍वरला बचन पढब लसी परमेश्‍वरदा विश्‍वास लसी थार्बा याङ्‌गै ओच्‍छे जुकजुकधोनाला जुनीदेन परमेश्‍वरग्‍याम मोलम याङ्‌गै भिबा ङन्‍ना आश मुला।

पूर्वी तामाङ भाषा समूह

२०६८ वि. सं. (२०११ ई. स.)

ठुङ्‌बाला किताब

चु किताबला बारेरी पाङ्‌तोःमा

भ्रिबा म्‍हि: मोशा

चु किताबला मूल ताम: स छ्‌याबादेन मु छ्‌याबाला ताम

भ्रिबा साल: ई.पू. १४४५-१४०५ सालला गुङ्‌री भ्रिबा मुबा।

ठुङ्‌बाला अर्थ “केबा अथवा शुरू तबा हिन्‍ना।” चु किताबरी जम्‍बुलिङला स्‍हेङ्‌बा, म्‍हि य्‍हुल्‍बाला शुरू, पापला शुरू, जम्‍बुलिङरी दुखला शुरू ओच्‍छे परमेश्‍वरसे म्‍हि य्‍हुल्‍बादा लबा व्‍यवहारला बारेरी पाङ्‌बा मुला। ठुङ्‌बाला किताबदा भो न्‍ही लसी च्‍याखम्‍लाः

१) १-११ अध्‍याय न्‍हङ्‌री जम्‍बुलिङ स्‍होबा, म्‍हि य्‍हुल्‍ला शुरूला काइरन भ्रिबा मुला। चुरी आदमदेन हव्‍वा, कयिनदेन हाबिल, ओच्‍छे नोआदेन नाम भाल बाढी खबादेन बाबेलला धरहराला बारेरी भ्रिबा मुला।

२) २-५० अध्‍याय- इस्राएलीगदेला शुरूला आखेम्‍हेमेला काइरन भ्रिबा मुला। थेनीगदेला ङाच्‍छाला ह्रेमफेबे अब्राहाम हिन्‍ना, अब्राहामसे परमेश्‍वरदेन छ्‌याम पूरन भर लबादेन कुल्‍बा ताम अन्‍छार भ्रबा ताम जम्‍मादान था मुबा ताम हिन्‍ना। जमाहेन्‍से थेला कोला इसाहकदेन नाती याकूब (याकूबदा “इस्राएल” भिसीएनोन पाङ्‌मुला), याकूबला च्‍युक न्‍ही कोलागदे मुबा, थेनीगदेन इस्राएलला च्‍युक न्‍ही वंश हिन्‍ना, चुनोन तामगदेला बारेरी चु किताबरी पढब लखम्‍ला। यकूबला च्‍युक न्‍ही कोलागदे न्‍हङ्‌ला योसेफदेन थेला ल्‍हुइरी तबा घटनागदेसे लमा याकूब थेला अर्गु कोलागदे ओच्‍छे ह्राङला म्‍हेमेगदेदेन छ्‌याम मिश्र य्‍हुल्‍सारी बसाइँ निजी।

परमेश्‍वरसेन चु जम्‍बुलिङ स्‍हेङ्‌बा हिन्‍ना भिबा ताम उन्‍बान चु किताब शुरू लबा मुला। ओच्‍छे परमेश्‍वरसे ह्राङला म्‍हिगदेदा ज्‍यबा तगै भिसी सदन वास्‍ता लमुला भिबादेन परमेश्‍वरसे ह्राङला म्‍हिगदेदेन छ्‌याम लबा कबुलला बारेरी पाङ्‌बान चु किताब थुम्‍बा मुला। चु किताबला मूल चा परमेश्‍वरनोन हिन्‍ना।

मूल ताम

जम्‍बुलिङ जम्‍मानदेन म्‍हि य्‍हुल स्‍होबा १:१-२:२५

पापदेन दुखला शुरू ३:१-२४

आदमहेन्‍से नोआधोना ४:१-५:३२

नोआदेन नाम भाल बाढी खबा ६:१-१०:३२

बाबेलला धरहरा ११:१-९

शेमहेन्‍से अब्राहामधोना ११:१०-३२

मूल म्‍हेमेगदे- अब्राहाम, इसाहाकदेन याकूब १२:१-३५:२९

एसावला सन्‍तान ३६:१-४३

योसेफदेन थेला ज्‍योज्‍यो आलेगदे ३७:१-४५:२८

इस्राएलीगदे मिश्र य्‍हुल्‍सारी निबा ४६:१-५०:२६

ठुङ्‌बाला किताब

जम्‍बुलिङदेन मु स्‍होबा

१

जम्‍मान भन्‍दा ङाच्‍छा परमेश्‍वरसे मुदेन जम्‍बुलिङ स्‍होजी।

२ थे धुइरी जम्‍बुलिङला तिगै रुप आरेबा ओच्‍छे सुनसान मुबा। जम्‍मान ग्‍लारी क्‍युइनोन क्‍युइ मुबा ओच्‍छे धोपधोप मुबा। थे क्‍युइथोरी परमेश्‍वरला आत्‍मा कोर्मुबा।

३ ओच्‍छे परमेश्‍वरसे “य्‍हाल तउ” भिसी सुङ्‌जी। जमाहेन्‍से य्‍हाल तजी।

४ परमेश्‍वरसे य्‍हालदा स्हीजी, थे ज्‍यबा मुबा। जमाहेन्‍से परमेश्‍वरसे य्‍हालदेन धोपदा फेजी।

५ ओच्‍छे परमेश्‍वरसे य्‍हालदा “धिन” धोपदा “म्‍हुन” भिसी मिन थान्‍जी। धोप तजी ओच्‍छे य्‍हाल तजी। चु ङाच्‍छालाकुनु मुबा।

६ ओच्‍छे परमेश्‍वरसे “क्‍युइला गुङ्‌री खाली ग्‍ला गिक तगै थे ग्‍लासे क्‍युइदा भो न्‍ही लगै” भिसी सुङ्‌जी।

७ परमेश्‍वरसे थे खाली ग्‍ला स्‍होसी खाली ग्‍ला दिलादेन थोला क्‍युइदा फेजी। जमाहेन्‍से थेह्रङ्‌नोन तजी।

८ परमेश्‍वरसे थे खाली ग्‍लादा “मु” भिसी मिन थान्‍जी। धोप तजी ओच्‍छे य्‍हाल तजी। चु न्‍हीरेलाकुनु मुबा।

९ ओच्‍छे परमेश्‍वरसे “मु धिरी मुबा जम्‍मान क्‍युइदा ग्‍ला गिकरी पोप तगै ओच्‍छे खार्बा स म्राङ्‌गै” भिसी सुङ्‌जी। ओच्‍छे थेह्रङ्‌नोन तजी।

१० परमेश्‍वरसे खार्बा सदा “जम्‍बुलिङ” ओच्‍छे ग्‍ला गिकरी पोप तबा क्‍युइदा “समुद्र” भिसी मिन थान्‍जी। थे म्राङ्‌सी परमेश्‍वर ताङ्‌जी।

११ जमाहेन्‍से परमेश्‍वरसे चुह्रङ् भिसी सुङ्‌जी, “थरी थरीला अन्‍नगदेदेन गेडा मुबा थरी थरीला रो रोबा ल्‍हानान थरीला दोङगदे जम्‍बुलिङरी फुइगै” ओच्‍छे थेह्रङ्‌नोन तजी।

१२ चुह्रङ् लसी ल्‍हानान थरीला दोङगदे जम्‍बुलिङरी फुइजी, थे जम्‍मान म्राङ्‌सी परमेश्‍वर ताङ्‌जी।

१३ धोप तजी ओच्‍छे य्‍हाल तजी, चु सोमरेलाकुनु मुबा।

१४ ओच्‍छे परमेश्‍वरसे चुह्रङ् भिसी सुङ्‌जी, “धिनदेन म्‍हुन फेबाला लागिरी मुरी लनी, धिनीदेन सारगदे तगै, थेनीगदेसे धुइ, धिनदेन दिङ फेबा गे लगै।

१५ ओच्‍छे जम्‍बुलिङरी य्‍हाल तना लबारी थेनीगदेसे मुग्‍याम य्‍हाल पिन्‍गै।” जमाहेन्‍से थेह्रङ्‌नोन तजी।

१६ परमेश्‍वरसे लनीदेन धिनी स्‍होजी, धिनी चा धिनथोरी शासन लबारी लनी चा म्‍हुनथोरी शासन लबारी स्‍होजी। ओच्‍छे सारगदेएनोन स्‍होजी।

१७ परमेश्‍वरसे थे लनीदेन धिनीदा जम्‍बुलिङथोरी य्‍हाल तना लबारी,

१८ धिनदेन म्‍हुनथोरी शासन लबाला लागिरी ओच्‍छे य्‍हालदेन धोप फेबाला लागिरी मुरी थान्‍जी। थे जम्‍मान म्राङ्‌सी परमेश्‍वर ताङ्‌जी।

१९ धोप तजी ओच्‍छे य्‍हाल तजी, थे ब्‍लिरेलाकुनु मुबा।

२० ओच्‍छे परमेश्‍वरसे चुह्रङ् भिसी सुङ्‌जी, “क्‍युइ थरी थरीला जन्‍तुगदेसे प्‍लिङ्‌गै, ओच्‍छे चरागदे चा मुरी फ्‍याङ्‌गै।”

२१ चुह्रङ् लसी परमेश्‍वरसे क्‍युइरी चिबा घ्रेन घ्रेन जन्‍तुगदे, जम्‍मान थरीला जन्‍तुगदेदेन जम्‍मान थरीला चरागदे स्‍होजी। थे जम्‍मान म्राङ्‌सी परमेश्‍वर ताङ्‌जी।

२२ ओच्‍छे परमेश्‍वरसे थेनीगदेदा “छार्बान ल्‍हेबान समुद्र नाङ्‌नोन तसी निउ, ओच्‍छे चरागदेएनोन जम्‍बुलिङ नाङ्‌नोन ल्‍हेबान निगै” भिसी मोलम पिन्‍जी।

२३ धोप तजी ओच्‍छे य्‍हाल तजी, थे ङ्‌हारेलाकुनु मुबा।

२४ जमाहेन्‍से परमेश्‍वरसे चुह्रङ् भिसी सुङ्‌जी, “जम्‍बुलिङरी थरी थरीला जजा घ्रेन, दिमरी न्‍हबा जन्‍तुगदेदेन ह्रिरी चिबा जन्‍तुगदे तगै,” ओच्‍छे थेह्रङ्‌नोन तजी।

२५ परमेश्‍वरसे जम्‍बुलिङरी थरी थरीला जजा घ्रेन, दिमरी न्‍हबा थरी थरीला जन्‍तुगदेदेन ह्रिरी चिबा थरी थरीला जन्‍तुगदे स्‍होजी थे जम्‍मान म्राङ्‌सी परमेश्‍वर ताङ्‌जी।

परमेश्‍वरसे म्‍हिदा ह्राङ ह्रङ्‌बान स्‍होजी

२६ परमेश्‍वरसे दोःसी चुह्रङ् भिसी सुङ्‌जी, “दाहेन्‍से य्‍हाङसे म्‍हिदा य्‍हाङलान रुपरी य्‍हाङ ह्रङ्‌बान स्‍होइ। थेनीगदेसे समुद्रला तार्ङागदे, मुरी फ्‍याङ्‌बा चारगदे ओच्‍छे जम्‍बुलिङरी मुबा जजा घ्रेन, दिमरी न्‍हबा जन्‍तुदेन ह्रि जन्‍तुथोरी शासन लगै।”

२७ थेतबासेलमा परमेश्‍वरसे म्‍हि य्‍हुलदा ह्राङलान रुपरी स्‍होजी। परमेश्‍वरसे ह्रेम्‍बोकोलादेन म्रिङकोला न्‍हीनोन स्‍होजी।

२८ परमेश्‍वरसे म्‍हिदा चुह्रङ् भिसी मोलम पिन्‍जी, “एला ल्‍हानान झा झामे तगै, ओच्‍छे एला सन्‍तानसे जम्‍बुलिङ प्‍लिङ्‌गै, ओच्‍छे जम्‍बुलिङथोरी शासन लउ। थेह्रङ् लसीन समुद्रला तार्ङागदे, मुरी फ्‍याङ्‌बा चारगदेदेन जम्‍बुलिङरी मुबा जम्‍मान जन्‍तुगदेथोरी शासन लउ।”

२९ जमाहेन्‍से परमेश्‍वरसे चुह्रङ् भिसी सुङ्‌जी, “च्‍यागो, जम्‍बुलिङरी जम्‍मान ब्‍लु फुइबा दोङगदेदेन रोरीन ब्‍लु मुबा जम्‍मान थरीला रोगदेला दोङ पिन्‍बा मुला, थे एनीगदेदा चबाला लागिरी हिन्‍ना।

३० ओच्‍छे जम्‍बुलिङरी मुबा जम्‍मान थरीला जन्‍तुगदेदेन मुरी फ्‍याङ्‌बा जम्‍मान थरीला चरागदे, जुन जन्‍तुगदेला सा मुला, थेनीगदेदा चबाला लागिरी ङाइ पिङ्‌गै छेगदे पिन्‍बा मुला” ओच्‍छे थेह्रङ्‌नोन तजी।

३१ ह्राङसे स्‍होबा जम्‍मान स्‍हेदा म्राङ्‌सी परमेश्‍वर ल्‍हानान ताङ्‌जी। धोप तजी ओच्‍छे य्‍हाल तजी, थे ढुरेलाकुनु मुबा।

२

चुह्रङ् लसी परमेश्‍वरसे मु, जम्‍बुलिङदेन थेरी मुबा जम्‍मान स्‍हे स्‍होसी जिन्‍ना लजी।

२ परमेश्‍वरसे ह्राङसे लबा जम्‍मान गे ढुरे न्‍हङ्‌री जिन्‍ना लजी ओच्‍छे निसरेला धिनकुनु चा जम्‍मान गेग्‍याम परमेश्‍वरसे ब्‍लप्‍बा न्‍हजी।

३ ओच्‍छे परमेश्‍वरसे निसरेलाकुनुदा मोलम पिन्‍जी। ओच्‍छे थे धिनदा चोखो स्‍होजी, तिग्‍दा भिसम परमेश्‍वरसे ह्राङसे लबा जम्‍मान गेगदे जिन्‍माहेन्‍से ब्‍लप्‍बा न्‍हजी।

४ चुह्रङ् लसी परमेश्‍वरसे मुदेन जम्‍बुलिङ स्‍होजी।

अदन भिबा बगैँचा

परमप्रभु परमेश्‍वरसे मुदेन जम्‍बुलिङ स्‍होबा धुइरी

५ जम्‍बुलिङरी दोङगदे आरेमुबा ओच्‍छे खजिबै ब्‍लु फुइबा आरेमुबा। तिग्‍दा भिसम थे धुइधोना परमेश्‍वरसे जम्‍बुलिङरी नाम पुइखबा आरेमुबा। ओच्‍छे ख्‍वबा मोइबा लबारी खालै म्‍हिएनोन आरेमुबा।

६ तर जम्‍बुलिङग्‍याम क्‍युइ प्‍यो:सी जम्‍मान स बम्‍ना लमुबा।

७ जमाहेन्‍से परमप्रभु परमेश्‍वरसे सग्‍याम साप्रा किन्‍जी ओच्‍छे थे साप्राग्‍याम म्‍हि गिक स्‍होजी ओच्‍छे थेला नाग्‍याम जुनी पिन्‍बा सा फुइसी पिन्‍जी, चुह्रङ् लसी म्‍हि छोन्‍बो दोजी।

८ जमाहेन्‍से परमप्रभु परमेश्‍वरसे स्‍यारपट्टि अदन भिबा ग्‍लारी बगैँचा गिक स्‍होजी ओच्‍छे परमेश्‍वरसे ह्राङसे स्‍होबा म्‍हिदा थेनोन बगैँचारी थान्‍जी।

९ परमेश्‍वरसे थे बगैँचारी च्‍यामा ज्‍यबादेन चमा ब्रोइ खबा ल्‍हानान थरीला रो रोबा दोङगदे फुइना लजी। थे बगैँचाला गुङ्‌री जुनी पिन्‍बा दोङ ओच्‍छे ज्‍यबादेन आज्‍यबा ताम फेबारी खम्‍बा ज्ञान बुद्धि पिन्‍बा दोङएनोन फुइना लबा मुबा।

१० बगैँचादा बम्‍ना लबारी अदनग्‍याम स्‍योङ गिक थोन्‍बा मुबा, थे स्‍योङ चा पट्टि ब्‍लिग्‍यामसेन बगब तमुबा।

११ स्‍योङ गिकला मिन चा पीशोन हिन्‍ना, चु स्‍योङ चा हवीला य्‍हुल्‍साला जम्‍मान ग्‍लाग्‍याम बगब तमुला, थे स्‍योङरी म्‍हार याङ्‌मुला।

१२ थे य्‍हुल्‍साला म्‍हार चा ज्‍यबा मुला, थेरी ज्‍यबा बास्‍ना खबा छ्‌युगुदेन आनिक्‍स भिबा महङ्‌गो युङ्‌बागदे याङ्‌मुला।

१३ अर्गु स्‍योङ चा गीहोन हिन्‍ना, चु स्‍योङ कूश य्‍हुल्‍साला जम्‍मान ग्‍लाग्‍याम बगब तमुला।

१४ अर्गु स्‍योङ चा टाइग्रिस हिन्‍ना, चु स्‍योङ अश्‍शूर य्‍हुल्‍साला स्‍यारपट्टि बगब तमुला, ओच्‍छे अर्गु स्‍योङ चा यूफ्रेटिस हिन्‍ना।

१५ जमाहेन्‍से परमप्रभु परमेश्‍वरसे म्‍हिदा अदन भिबा बगैँचा क्‍वाबादेन च्‍याबारी बगैँचारी थान्‍जी।

१६ ओच्‍छे परमेश्‍वरसे म्‍हिदा चुह्रङ् भिसी कुल्‍जी, “एसे चु बगैँचारी मुबा जम्‍मान दोङला रो तिगै आम्‍हन्‍ना चउ,

१७ तर ज्‍यबादेन आज्‍यबा ताम फेबारी खम्‍बा ज्ञान बुद्धि पिन्‍बा दोङला रो चा आचउ, तिग्‍दा भिसम जुन धिनकुनु एसे थे दोङला रो चला ए सिनोन सिला।”

१८ दोःसी परमप्रभु परमेश्‍वरसे चुह्रङ् भिसी सुङ्‌जी, “म्‍हि गिक जे चिबा ज्‍यबा आहिन, ङाइ थेला लागिरी थेदा ह्रो लबा जेःबा ह्रो गिक स्‍होला।”

१९ परमप्रभुसे जम्‍मान जन्‍तुगदेदेन मुरी फ्‍याङ्‌बा जम्‍मान चरागदेदा साप्राग्‍याम स्‍होसी म्‍हिसे तिग तिग मिन थान्‍बा चिम भिसी च्‍याबाला लागिरी म्‍हि मुबा ग्‍लारी भजी, ओच्‍छे म्‍हिसे जम्‍मान जन्‍तुगदेदा जुन जुन मिन थान्‍जी थेनोन थेनीगदेला मिन तजी।

२० म्‍हिसेन जम्‍मान दिमरी न्‍हबा जन्‍तु, मुरी फ्‍याङ्‌बा चरागदेदेन ह्रिरी चिबा जन्‍तुगदेला मिन थान्‍जी। तर म्‍हिदा ह्रो लबा जेःबा ह्रो खालैनोन आयाङ्‌नी।

२१ थेतबासेलमा परमप्रभु परमेश्‍वरसे म्‍हिदा ल्‍हानान म्‍हेर्बा खना लजी, ओच्‍छे थे म्‍हेर्बा धुइरी थेला राइगदे न्‍हङ्‌ला राइ गिक तेःसी थे ग्‍लारी स्‍यासे प्‍लिङ्‌ना लजी।

२२ जुन राइ परमप्रभु परमेश्‍वरसे म्‍हिग्‍याम तेःबा मुबा, थे राइग्‍याम परमप्रभु परमेश्‍वरसे म्रिङकोला गिक स्‍होसी म्‍हि मुबा ग्‍लारी भजी।

२३ जमाहेन्‍से म्‍हिसे चुह्रङ् भिसी पाङ्‌जी,

“चु मी ङा ह्रङ्‌बान चिम।

चु मी ङाला नख्रुला नख्रुन ओच्‍छे स्‍याला स्‍यान हिन्‍ना,

थेदा म्रिङकोला† भिसी पाङ्‌ला

तिग्‍दा भिसम थेदा ह्रेम्‍बोकोलाग्‍याम तेःबा मुबा।”

२४ थेतबासेलमा ह्रेम्‍बोकोलासे ह्राङला आबा आमादा ख्‍लासी ह्राङला म्रिङदेन छ्‌याम ढिक्‍सी चिमुला। थेनी ल्‍हुइ न्‍ही आहिन ल्‍हुइ गिक ह्रङ्‌बान हिन्‍ना।

२५ म्‍हिदेन थेला म्रिङ लिगन्‍डीन मुबा, तसैनोन थे न्‍ही आपेःमुबा।

† 

२:२३ हिब्रू ग्‍योइरी ह्रेम्‍बोकोलादा “इश” म्रिङकोलादा “इशाह” भिसी पाङ्‌मुला।

परमेश्‍वरसे कुल्‍बा ताम आङ्‌यान्‍बा

३

परमप्रभु परमेश्‍वरसे स्‍होबा ह्रि जन्‍तुगदे न्‍हङ्‌री पुख्री चा जम्‍मान भन्‍दा चलाख मुबा। पुख्रीसे म्रिङ्‌म्‍हेमेदा चुह्रङ् भिसी ङ्‌योइजी, “तिग परमेश्‍वरसे एनीगदेदा बगैँचारी मुबा खजिबै दोङला रो आचउ भिसी सुङ्‌बा मुला?”

२ जमाहेन्‍से म्रिङ्‌म्‍हेमेसे पुख्रीदा चुह्रङ् भिसी जोहाब पिन्‍जी, “ङन्‍से बगैँचारी मुबा जम्‍मान दोङला रो चबारी खम्‍ला।

३ तर बगैँचाला गुङ्‌री मुबा दोङला रो चा आचउ ओच्‍छे आथुर्गो, चजी भिसम एनीगदे सिला भिसी परमेश्‍वरसे सुङ्‌बा मुला।”

४ जमाहेन्‍से पुख्रीसे चुह्रङ् भिसी पाङ्‌जी, “थे ताम सत्‍य आहिन, एनीगदे सिनोन आसि।

५ थे दोङला रो चजी भिसम एनीगदे परमेश्‍वर ह्रङ्‌बान दोला ओच्‍छे ज्‍यबादेन आज्‍यबा ताम फेबारी खम्‍बा ज्ञान बुद्धि याङ्‌ला भिबा ताम परमेश्‍वरदा था मुला। थेतबासेलमा परमेश्‍वरसे एनीगदेदा थेह्रङ् सुङ्‌बा हिन्‍ना।”

६ थे दोङ च्‍यामा ल्‍हानान ज्‍यबादेन थेला रो चइ चइ म्‍हन्‍बा खाल्‍ला मुबा। चु म्राङ्‌सी थेसे ज्ञान बुद्धि याङ्‌बाला लागिरी चु दोङला रो चतोःनम भिसी म्‍हन्‍जी। जमाहेन्‍से थेसे थे दोङला रो थुसी चजी ओच्‍छे ह्राङला ह्रेम्‍बोदाएनोन पिन्‍जी, थेला ह्रेम्‍बोसेनोन चजी।

७ थे चमैछ्‌याम थे न्‍हीसे मी म्राङ्‌जी ओच्‍छे ह्राङ लिगन्‍डीन चिम भिबा ताम था याङ्‌जी। जमाहेन्‍से अञ्‍जीरला भागदे थुइसी ह्राङला लागिरी क्‍वान स्‍होजी।

८ थेकुनु ङ्‌यसे परमप्रभु परमेश्‍वर बगैँचारी कोर्बान मुबा। थे धुइरी थेनीगदेसे परमप्रभु परमेश्‍वरला काइ थेःजी। ओच्‍छे थे न्‍हीनोन परमप्रभु परमेश्‍वरसे म्राङ्‌ला भिसी दोङगदेला गुङ्‌री लाजी।

९ तर परमप्रभु परमेश्‍वरसे “ए खानङ् मुला?” भिसी म्‍हिदा ङ्‌योइजी।

१० जमाहेन्‍से थेसे चुह्रङ् भिसी पाङ्‌जी, “ङाइ बगैँचारी ह्राङला काइ थेःजी ओच्‍छे ङा लोङ्‌जी। तिग्‍दा भिसम ङा लिगन्‍डीन मुबा, थेतबासेलमा ङा लाजी।”

११ परमेश्‍वरसे थेदा चुह्रङ् भिसी ङ्‌योइजी, “ए लिगन्‍डीन मुला भिसी खाल्‍से पाङ्‌जी? जुन दोङला रो आचउ भिसी ङाइ एदा कुल्‍बा मुबा तिग एसे थे दोङला रो चजी?”

१२ म्‍हिसे चुह्रङ् भिसी पाङ्‌जी, “जुन म्रिङकोला ह्राङसे ङादेन छ्‌याम चिगै भिसी ङादा पिन्‍बा मुबा थेसेन ङादा थे रो पिन्‍जी, जमाहेन्‍से ङाइ चजी।”

१३ ओच्‍छे परमप्रभु परमेश्‍वरसे म्रिङकोलादा “एसे तिग्‍दा चुह्रङ् लबा?” भिसी सुङ्‌मा, म्रिङकोलासे “पुख्रीसे ङादा जाल लजी, ओच्‍छे ङाइ चजी” भिसी पाङ्‌जी।

म्‍हिसे याङ्‌बा सजाय

१४ जमाहेन्‍से परमप्रभु परमेश्‍वरसे पुख्रीदा चुह्रङ् भिसी सुङ्‌जी,

“एसे चुह्रङ् लबासे लमा

दिमरी न्‍हबा जम्‍मान जन्‍तुगदेदेन

ह्रिला जम्‍मान जन्‍तुगदे न्‍हङ्‌री जम्‍मान भन्‍दा ल्‍हाना

सजाय नातोःबा एनोन हिन्‍ना।

दाहेन्‍से ए फोला भरसे सुल्‍सी भ्रतोःला।

ओच्‍छे सोदेधोना साप्रा चतोःला।

१५ ङाइ एदेन म्रिङकोलाला गुङ्‌री

ओच्‍छे एला सन्‍तानदेन म्रिङकोलाला सन्‍तानना

गुङ्‌री शत्रु स्‍होसी पिन्‍ना।

म्रिङकोलाला सन्‍तानसे एला थोबो छ्‌याकछिक निना लला

एसे म्रिङकोलाला सन्‍तानना काङ तेज्‍यारी छ्‌वाला।”

१६ परमेश्‍वरसे म्रिङकोलादा चुह्रङ् भिसी सुङ्‌जी,

“एसे कोला न्‍हबा धुइरी याङ्‌बा दुख ङाइ बढब लसी पिन्‍ना,

दुख लसी एसे कोला न्‍हला।

तसैनोन एसे ह्राङला ह्रेम्‍बोदा म्‍हाइला,

ओच्‍छे थेला तहरी चिला।”

१७ जमाहेन्‍से परमेश्‍वरसे म्‍हिदा चुह्रङ् भिसी सुङ्‌जी,

“एसे एला म्रिङला ताम ङ्‌यान्‍सी

ङाइ आचउ भिसी पाङ्‌बा

दोङला रो चबासे लमा

भु वारीथोरी सराप खबा मुला,

सोदेधोना एसे दुख लसी

कमाइ लसी चतोःला।

१८ भु वारीसे एला लागिरी पुजुदेन

गेआखेल्‍बा म्रागदे फुइना लला,

एसे ह्रिला ढापढुप चला।

१९ साप्रारी दोःसी आनिदेधोना

एसे ह्राङला ङ्‌होग्‍याम टूला धारा पुइसी

लबा कमाइग्‍याम चतोःला।

तिग्‍दा भिसम ए साप्राग्‍यामसेन स्‍होबा मुबा।

ए साप्रान हिन्‍ना

ओच्‍छे साप्रारीन दोःसी निला।”

२० थे म्‍हि आदमसे ह्राङला म्रिङला मिन हव्‍वा थान्‍जी। तिग्‍दा भिसम जम्‍मान म्‍हि य्‍हुल्‍ला आमा थेनोन हिन्‍ना।

२१ ओच्‍छे परमप्रभु परमेश्‍वरसे आदमदेन थेला म्रिङला लागिरी जन्‍तुला ढिग्‍याम क्‍वान स्‍होजी ओच्‍छे क्‍वान्‍सी पिन्‍जी।

आदमदेन हव्‍वादा बगैँचाग्‍याम तेःबा

२२ जमाहेन्‍से परमप्रभु परमेश्‍वरसे चुह्रङ् भिसी सुङ्‌जी, “दाहेन्‍से म्‍हि य्‍हाङ ह्रङ्‌बान तबा मुला। ओच्‍छे थेसे ज्‍यबादेन आज्‍यबा ताम फेबारी खम्‍बा ज्ञान याङ्‌बा मुला। दाहेन्‍से थेसे जुनी पिन्‍बा दोङला रो थुसी चआम्‍याङ्‌गै, चजी भिसम थे सदन सोसी चिला।”

२३ थेतबासेलमा परमप्रभु परमेश्‍वरसे थेदा अदन भिबा बगैँचाग्‍याम तेःजी ओच्‍छे जुन साप्राग्‍याम थेदा स्‍होबा मुबा थेदा थेनोन साप्रारी गे लपुङ्‌जी।

२४ जमाहेन्‍से परमेश्‍वरसे जुनी पिन्‍बा दोङपट्टि खालै निबारी आखम्‍गै भिसी परमेश्‍वरसे अदन भिबा बगैँचाला स्‍यारपट्टि करूबगदेदेन† पट्टि ब्‍लिनोन क्‍युर्सी चिबा मे लुङ्‌बा तरवार थान्‍सी पिन्‍जी।

† 

३:२४ करूबगदे भिबा चा परमेश्‍वरसे अदनना बगैँचा ख्रुङ्‌बाला लागिरी थान्‍बा स्‍वर्गदूतगदे हिन्‍ना।

कयिनदेन हाबिल

४

आदम ह्राङला म्रिङदेन छ्‌याम म्‍हेर्जी ओच्‍छे थेला म्रिङ जीउ न्‍हीला तजी। जमाहेन्‍से थेसे झा गिक न्‍हजी ओच्‍छे थेसे चुह्रङ् भिसी पाङ्‌जी, “परमप्रभुसे ङादा ह्रो लबासे लमा ङाइ झा गिक न्‍हजी।” थेसे झाला मिन कयिन थान्‍जी।

२ दोःसी थेसे कयिनना आले हाबिल न्‍हजी।

हाबिल चा गोठालो तजी, ओच्‍छे कयिनसे चा भु वारीरी गे लजी।

३ तिगै धुइ लिच्‍छा कयिनसे ह्राङसे लबा खेतीग्‍याम परमप्रभुला लागिरी तिगै भेटी फुल्‍जी।

४ ओच्‍छे हाबिलसेनोन ह्राङला ग्‍युला बथान न्‍हङ्‌ला जम्‍मान भन्‍दा ङाच्‍छा न्‍हबा ग्‍युला कोला भसी साइजी, ओच्‍छे थेला जम्‍मान भन्‍दा ज्‍यबा भो चा भेटी फुल्‍जी। परमप्रभु हाबिलदेन हाबिलसे फुल्‍बा भेटी म्राङ्‌सी ताङ्‌जी।

५ तर कयिनदेन थेसे भबा भेटी चा परमेश्‍वरदा सेम आनिनी। थेतबासेलमा कयिन ल्‍हानान बोमो खजी, ओच्‍छे थेला लीनोन धोपधोप तजी।

६ जमाहेन्‍से परमप्रभुसे कयिनदा चुह्रङ् भिसी सुङ्‌जी, “ए तिग्‍दा बोमो खबा? एला ली तिग्‍दा धोपधोप तबा?

७ चुदे एसे ठीक गे लबा हिन्‍सम ङा एदेन छ्‌याम ताङ्‌म्‍याङ्‌सेला मुबा, तर एसे आज्‍यबा गे लबासे लमा पाप एला म्रापरीन खसी चिमुला। थेसे एदा तहरी थान्‍बारी म्‍हाइमुला, तर एसे थेदा तहरी थान्‍नोन तोःला।”

८ जमाहेन्‍से कयिनसे ह्राङला आले हाबिलदा, “खउ, य्‍हाङ भुरी निइ” भिसी पाङ्‌जी। भुरी दोमाहेन्‍से कयिनसे ह्राङला आलेदा छेक्‍सी साइजी।

९ परमप्रभुसे कयिनदा चुह्रङ् भिसी ङ्‌योइजी, “एला आले हाबिल खानङ् मुला?” थेसे परमप्रभुदा चुह्रङ् भिसी जोहाब पिन्‍जी, “ङादा था आरे। तिग ङा ङाला आलेला गोठालो हिन्‍ना?”

१० जमाहेन्‍से परमप्रभुसे थेदा चुह्रङ् भिसी सुङ्‌जी, “एसे तिग्‍दा चुह्रङ्‌बा आज्‍यबा गे लबा? एला आलेला कासे भुग्‍याम ङादेन छ्‌याम गुहार ह्रीबान मुला।

११ दाहेन्‍से एथोरी सराप खबा मुला, थेतबासेलमा एसे भु वारीरी खेती लआम्‍याङ्, एला आलेला कासे स बम्‍बा मुला, एसे आलेदा साइमा ससे ह्राङला सुङ् आँ लसी का थुङ्‌जी।

१२ एसे खेतीपाती लबारी म्‍हाइसैनोन भु वारीरी तिगै आरो। ए दिमनाम आरेबा जम्‍बुलिङरी कोर्सी भ्रबा म्‍हि गिक दोला।”

१३ जमाहेन्‍से कयिनसे परमप्रभुदा चुह्रङ् भिसी पाङ्‌जी, “चु मी ङाइ नानोन आखम्‍बा सजाय तजी।

१४ स्‍हीगो, ह्राङसे ङादा चु ग्‍लादेन ह्राङला ङाच्‍छाग्‍याम तप्‍बान मुला। ङा जम्‍बुलिङरी दिमनाम आरेबा कोर्सी भ्रबा म्‍हि दोला, ओच्‍छे जुन म्‍हिसे ङादा स्‍याप्‍ला, थेसे ङादा साइला।”

१५ तर परमप्रभुसे थेदा चुह्रङ् भिसी जोहाब पिन्‍जी, “आहिन, खालैसे एदा साइजी भिसम ङाइ थेदा निसरेमधोना खी किन्‍ना।” थेतबासेलमा कयिनदा स्‍याप्‍बा खालैसेन आसाइगै भिसी परमप्रभुसे थेथोरी चिनु गिक थान्‍सी पिन्‍जी।

१६ जमाहेन्‍से कयिन परमप्रभुला ङाच्‍छाग्‍याम थोन्‍सी निजी, ओच्‍छे अदन भिबा ग्‍लाला स्‍यारपट्टिला नोद† य्‍हुल्‍सारी चिजी।

कयिनना कोलागदे

१७ जमाहेन्‍से कयिन ह्राङला म्रिङदेन छ्‌याम म्‍हेर्जी ओच्‍छे थेला म्रिङ जीउ न्‍हीला तसी झा गिक न्‍हजी। ओच्‍छे थेसे झाला मिन ‘हनोक’ थान्‍जी। जमाहेन्‍से कयिनसे शहर गिक स्‍होजी, ओच्‍छे थेसे थे शहरला मिन ह्राङला झाला मिनग्‍याम ‘हनोक’ थान्‍जी।

१८ हनोकग्‍याम ईराद न्‍हजी, ईरादग्‍याम महूयाएल न्‍हजी, महूयाएलग्‍याम मतूशाएल न्‍हजी, मतूशाएलग्‍याम लेमेख न्‍हजी।

१९ लेमेखसे चा म्रिङ न्‍ही भजी। गिकला मिन आदा, ओच्‍छे अर्गुला मिन सिल्‍ला मुबा।

२० आदासे याबालदा न्‍हजी। याबाल चा पालरी चिबादेन म्‍हेमुइ न्‍हबागदेला आखेम्‍हेमे दोजी।

२१ याबालला आलेला मिन चा यूबाल हिन्‍ना, थे चा वीणादेन बाँसुरी ह्राप्‍बागदेला आखेम्‍हेमे दोजी।

२२ सिल्‍लासे चा तूबल-कयिनदा न्‍हजी, थेसे चा ढलोटदेन फाइला जम्‍मान हतियारगदे स्‍होमुबा। तूबल-कयिनना आङाला मिन चा नामा मुबा।

२३ लेमेखसे ह्राङला म्रिङ न्‍हीदा चुह्रङ् भिसी पाङ्‌जी,

“आदादेन सिल्‍ला, ङाला ताम ङ्‌यान्‍गो,

लेमेखला म्रिङगदे, ङाला ताम

सेम लसी ङ्‌यान्‍गो,

ङाइ भ्‍योन गिकदा साइबा मुला,

तिग्‍दा भिसम थेसे ङाला सेम स्‍हुखना लबा मुबा।

२४ चुदे कयिनदा साइबा म्‍हिदा निसरेमधोना

खी किन्‍ना भिसम,

लेमेखदा साइबा म्‍हिदा चा बोगल सोमसे च्‍युक निसरेमधोना खी किन्‍ना।”

शेतदेन एनोश

२५ आदमदेन हव्‍वाला दोःसी झा गिक न्‍हजी। जमाहेन्‍से हव्‍वासे चुह्रङ् भिसी पाङ्‌जी, “कयिनसे साइबा हाबिलला साटोरी परमेश्‍वरसे ङादा अर्गु झा गिक पिन्‍जी।” आदमसे थेला मिन शेत थान्‍जी।

२६ शेतलाएनोन झा गिक न्‍हजी, ओच्‍छे थेसे थेला मिन एनोश थान्‍जी।

एनोशला धुइहेन्‍से म्‍हिगदेसे परमप्रभुला मिन किन्‍सी बिन्‍ती लबारी छ्‌याइजी।

† 

४:१६ नोद ला अर्थ चा कोर्सी भ्रबा हिन्‍ना।

आदमला सन्‍तानगदे

५

आदमला सन्‍तानना बारेरी भ्रिसी थान्‍बा ताम चुनोन हिन्‍ना।

परमेश्‍वरसे म्‍हिदा स्‍होबा धुइरी ह्राङलान स्‍वरूपरी स्‍होजी।

२ परमेश्‍वरसे ह्रेम्‍बोकोलादेन म्रिङकोला न्‍हीनोन स्‍होजी। थेनीगदेदा स्‍होबा धिनकुनु परमेश्‍वरसे थेनीगदेदा मोलम पिन्‍जी। ओच्‍छे म्‍हि भिसी मिन थान्‍जी।

३ आदम १३० दिङ तमा ह्राङ ह्रङ्‌बान थेला झा गिक न्‍हजी, ओच्‍छे थेला मिन शेत थान्‍जी।

४ शेत न्‍हमाहेन्‍से आदम ८०० दिङधोना सोजी। ओच्‍छे थेला अर्गु झा झामेगदेएनोन न्‍हजी।

५ आदम ९३० दिङ तमा सिजी।

६ शेत १०५ दिङ तमा झा गिक न्‍हजी, थेला मिन एनोश मुबा।

७ एनोश न्‍हमाहेन्‍से शेत ८०७ दिङ सोजी। थेला अर्गु झा झामेगदेएनोन न्‍हजी।

८ ओच्‍छे ९१२ दिङ तमा थे सिजी।

९ एनोश ९० दिङ तमा झा गिक न्‍हजी, थेला मिन केनान मुबा।

१० केनान न्‍हमाहेन्‍से एनोश ८१५ दिङधोना सोजी। थेला अर्गु झा झामेगदे न्‍हजी।

११ ओच्‍छे ९०५ दिङ तमा थे सिजी।

१२ केनान ७० दिङ तमा झा गिक न्‍हजी। थेला मिन महलालेल मुबा।

१३ महलालेल न्‍हमाहेन्‍से केनान ८४० दिङधोना सोजी। ओच्‍छे थेला अर्गु झा झामेगदेएनोन न्‍हजी।

१४ ओच्‍छे केनान ९१० दिङ तमा सिजी।

१५ महलालेल ६५ दिङ तमा झा गिक न्‍हजी, थेला मिन येरेद मुबा।

१६ येरेद न्‍हमाहेन्‍से महलालेल ८३० दिङ सोजी, ओच्‍छे अर्गु झा झामेगदे न्‍हजी।

१७ महलालेल ८९५ दिङ तमा थे सिजी।

१८ येरेद १६२ दिङ तमा झा गिक न्‍हजी, थेला मिन हनोक मुबा।

१९ हनोक न्‍हमाहेन्‍से येरेद ८०० दिङधोना सोजी। ओच्‍छे थेला अर्गु झा झामेगदेएनोन न्‍हजी।

२० येरेद ९६२ दिङ तमा सिजी।

२१ हनोक ६५ दिङ तमा झा गिक न्‍हजी, थेला मिन मतूशेलह मुबा।

२२ मतूशेलह न्‍हमाहेन्‍से हनोक ३०० दिङधोना परमेश्‍वरदेन छ्‌याम छ्‌यामनोन भ्रजी, ओच्‍छे थेला अर्गु झा झामेगदेएनोन न्‍हजी।

२३ हनोक ३६५ दिङ तबा मुबा।

२४ हनोक परमेश्‍वरदेन छ्‌याम छ्‌यामनोन भ्रमुबा। ओच्‍छे थेदा खालैसेन आम्राङ्‌नी। तिग्‍दा भिसम थेदा परमेश्‍वरसे छोन्‍बोन स्‍वर्गरी भोर्जी।

२५ मतूशेलह १८७ दिङ तमा झा गिक न्‍हजी, थेला मिन लेमेख मुबा।

२६ लेमेख न्‍हमाहेन्‍से मतूशेलह ७८२ दिङधोना सोजी। ओच्‍छे थेला अर्गु झा झामेगदेएनोन न्‍हजी।

२७ मतूशेलह ९६९ दिङ तमा थे सिजी।

२८ लेमेख १८२ दिङ तमा झा गिक न्‍हजी।

२९ थे न्‍हमाहेन्‍से लेमेखसे “परमप्रभुसे सराप पिन्‍बा भु वारीरी य्‍हाङसे दुख लसी लबा गेरी चु कोलासे य्‍हाङदा शान्‍ति पिन्‍ना” भिसी थेला मिन नोआ थान्‍जी।

३० नोआ न्‍हमाहेन्‍से लेमेख ५९५ दिङधोना सोजी। ओच्‍छे थेला अर्गु झा झामेगदेएनोन न्‍हजी।

३१ लेमेख ७७७ दिङ तमा सिजी।

३२ नोआ ५०० दिङ तमा झा सोम न्‍हजी। थेसे थेनीगदेला मिन, शेम, हामदेन येपेत थान्‍जी।

म्‍हि य्‍हुलसे लबा आज्‍यबा गे

६

जम्‍बुलिङरी म्‍हिगदे ल्‍हानान बढब तबान निमाहेन्‍से थेनीगदेला झामेगदे न्‍हजी।

२ जमाहेन्‍से परमेश्‍वरला झागदेसे म्‍हिला झामेगदेदा जेःबा म्राङ्‌जी। ओच्‍छे थेनीगदेसे ह्राङ ह्राङदा सेम निबा म्रिङगदे भजी।

३ जमाहेन्‍से परमेश्‍वरसे चुह्रङ् भिसी सुङ्‌जी “ङाइ म्‍हिगदेदा सदन सोसी चिआपुङ् तिग्‍दा भिसम थेनीगदे सिसी निबा म्‍हि हिन्‍ना। दाहेन्‍से खालैनोन १२० दिङ भन्‍दा ल्‍हाना आसो।”

४ थे धुइदेन थे धुइ भन्‍दा लिच्‍छाएनोन जम्‍बुलिङरी नेफिलीम य्‍हुल्‍ला म्‍हिगदे मुबा। चु नेफिलीमगदे चा परमेश्‍वरला झागदेसे म्‍हिला झामेगदेदेन छ्‌याम ब्‍याह लसी न्‍हबा कोलागदे हिन्‍ना। थेनीगदेन ओन्‍माला भङ्‌बादेन मिन चलब तबा म्‍हिगदे मुबा।

५ जम्‍बुलिङला जम्‍मान म्‍हिगदेसे ल्‍हानान आज्‍यबा गे लबा मुबा ओच्‍छे थेनीगदेसे सदन आज्‍यबा ताम जे खेन्‍सी चिबा परमप्रभुसे म्राङ्‌जी।

६ तिग्‍दा ङाइ चुगदेदा स्‍होजी ओच्‍छे जम्‍बुलिङरी थान्‍जी भिसी परमेश्‍वरदा ल्‍हानान दुख ङ्‌हम्‍जी।

७ थेतबासेलमा परमप्रभुसे चुह्रङ् भिसी सुङ्‌जी, “ङाइ स्‍होबा म्‍हिगदे, जन्‍तुगदे, चरागदे जम्‍मादान ङाइ चु जम्‍बुलिङग्‍याम नाश लला, तिग्‍दा भिसम थेनीगदेदा स्‍होबासे लमा ङादा सुर्दा तबा मुला।”

८ तर नोआ म्राङ्‌सी चा परमप्रभु ताङ्‌जी।

नोआ

९ नोआला सन्‍तानना बारेला ताम चुनोन हिन्‍ना। नोआला धुइला म्‍हिगदे न्‍हङ्‌री परमेश्‍वरला ङाच्‍छा ज्‍यबादेन तिगै दोष आरेबा म्‍हि नोआ जे मुबा। थे सदन परमेश्‍वरदेन छ्‌याम छ्‌याम भ्रमुबा।

१० नोआला झा सोम न्‍हजी, थेनीगदेला मिन शेम हामदेन येपेत मुबा।

११ तर परमेश्‍वरसे स्‍य्‍हीमा जम्‍बुलिङ न्‍होङ्‌बा म्राङ्‌जी, ओच्‍छे तोबा छेक्‍बा, म्‍हि साइबा ह्रङ्‌बा आज्‍यबा ताम खानङ्‌दामन दोबा मुबा।

१२ परमेश्‍वरसे जम्‍बुलिङदा स्‍हीमा थे न्‍होङ्‌बा म्राङ्‌जी, तिग्‍दा भिसम जम्‍मान म्‍हिसे आज्‍यबा गे जे लसी चिबा मुबा।

१३ थेतबासेलमा परमेश्‍वरसे नोआदा चुह्रङ् भिसी सुङ्‌जी, “ङाइ जम्‍मान म्‍हिगदेदा नाश लबा पक्‍का लसी जिन्‍बा मुला, तिग्‍दा भिसम थेनीगदेसे जम्‍बुलिङ नाङ्‌नोन आज्‍यबा गे जे लबा मुला। च्‍यागो, ङाइ थेनीगदेदेन छ्‌यामनोन जम्‍बुलिङदाएनोन नाश लला।

१४ एसे चा गोपेर दोङला सिङग्‍याम पानी जहाज गिक स्‍होउ। पानी जहाजरी कोठा कोठा स्‍होउ, ओच्‍छे पाखादेन न्‍हङ्‌पट्टि अलकत्रासे च्‍युर्गो।

१५ एसे थे पानी जहाजरी चुह्रङ् लसी स्‍होउ, थे पानी जहाजरी १४० मिटर ह्रेङ्‌बा, २३ मिटर ब्‍लग्‍बादेन १४ मिटर नोबा स्‍होउ।

१६ पानी जहाजरी य्‍हाल तगै भिसी पानी जहाजला तोरपट्टि क्रु नाङ् ग्‍ला ख्‍लासी थुम्‍ना लउ। थेला अर्गुपट्टि चा म्राप थान्‍गो। थे तला सोमला स्‍होउ।

१७ मुधिरी मुबा जम्‍मान म्‍हिगदेदेन जन्‍तुगदेदा नाश लबारी ङाइ नाम पुइखला। जमाहेन्‍से जम्‍बुलिङरी मुबा जम्‍मान जन्‍तुगदे सिला।

१८ तर एदेन छ्‌याम चा ङाइ कबुल गिक लला, एसे ह्राङला म्रिङदेन झा चाङगदेदा भोर्सी पानी जहाज न्‍हङ्‌री वाङ्‌गो।

१९ एसे जम्‍मान जन्‍तुगदे न्‍हङ्‌ला व्‍हबा योमो लसी जोडी गिक गिक पानी जहाज न्‍हङ्‌री भउ, थेनीगदेएनोन एदेन छ्‌यामनोन सोसी चिगै।

२० चरागदे न्‍हङ्‌री थेनीगदेला जात जात अन्‍छारदेन जजा घ्रेन जन्‍तुगदे न्‍हङ्‌ला जात जात अन्‍छार जम्‍मान थरीला जन्‍तुगदे सोसी चिबाला लागिरी जोडी गिक गिक ए मुबा ग्‍लारी खला।

२१ जम्‍मान थरीला चबा स्‍हेगदेएनोन ह्राङदेन छ्‌याम पानी जहाजरी थान्‍गो। थे चबा स्‍हे एदेन थेनीगदेला लागिरी तला।”

२२ परमेश्‍वरसे कुल्‍बा अन्‍छार नोआसे जम्‍मान गे लजी।

नामदेन भाल बाढी खबा

७

परमप्रभुसे नोआदा चुह्रङ् भिसी सुङ्‌जी, “ए ह्राङला जम्‍मान जहानगदेदा छ्‌यामनोन भोर्सी पानी जहाज न्‍हङ्‌री निउ। तिग्‍दा भिसम ङाइ चु जम्‍बुलिङरी ठीक गे लबा म्‍हि चा ए जे म्राङ्‌जी।

२ शुद्ध जन्‍तुगदे न्‍हङ्‌ला गोर निस निस जोडीदा पानी जहाज न्‍हङ्‌री भउ, ओच्‍छे अशुद्ध जन्‍तुगदेला चा व्‍हबा योमो लसी जोडी गिक गिक जे पानी जहाज न्‍हङ्‌री भउ।

३ जम्‍मान थरीला चरागदेलाएनोन जोडी निस निस लसी पानी जहाजरी थान्‍गो। तिग्‍दा भिसम थेनीगदेदाएनोन जोगब लसी थान्‍तोःला ओच्‍छे थेनीगदेएनोन जम्‍बुलिङरी बढब तगै।

४ दाहेन्‍से निसरेकुनु ङाइ बोगल न्‍ही धिनधोना धिन म्‍हुननोन जम्‍बुलिङरी नाम पुइखला। ओच्‍छे ङाइ स्‍होबा जम्‍मान म्‍हिगदेदेन जन्‍तुगदेदा जम्‍बुलिङग्‍याम नाश लला।”

५ जमाहेन्‍से नोआसे परमेश्‍वरसे कुल्‍बा जम्‍मान ताम पूरा लजी।

६ नोआ ६०० दिङ तमा जम्‍बुलिङरी नाम भाल खबा मुबा।

७ नोआदेन थेला खुइ ओच्‍छे थेला झा चाङगदे नाम भालग्‍याम जोगब तबाला लागिरी पानी जहाज न्‍हङ्‌री निजी।

८ ओच्‍छे शुद्धदेन अशुद्ध जम्‍मान जन्‍तुगदे, चरागदेएनोन

९ परमेश्‍वरसे कुल्‍बा अन्‍छार व्‍हबा योमो लसी जोडी जोडी नोआ मुबा ग्‍लारी पानी जहाजरी खजी।

१० ओच्‍छे निसरे लिच्‍छा जम्‍बुलिङरी नाम ताइसी भाल बाढी खजी, ओच्‍छे जम्‍बुलिङ प्‍लिङ्‌बारी छ्‌याइजी।

११ नोआ ६०० दिङ तमा ल गिकसे च्‍युक निस धिनकुनु जम्‍बुलिङरी घ्रेन घ्रेन क्‍युइला मूलगदे थिजी, ओच्‍छे मुला जम्‍मान म्राप ठोङ्‌सी घ्रेन नाम ताइजी।

१२ बोगल न्‍ही धिनधोना धिन म्‍हुननोन जम्‍बुलिङरी नाम खजी।

१३ थेनोन धिनकुनु नोआ ह्राङला म्रिङदेन ह्राङला झा सोम शेम हामदेन येपेत ओच्‍छे चाङ सोमदाएनोन छ्‌यामनोन भोर्सी पानी जहाजरी वाङ्‌जी।

१४ थेनीगदेदेन छ्‌यामनोन दिमरी न्‍हबादेन ह्रिरी चिबा जम्‍मान जातला जजा घ्रेन जन्‍तुगदेदेन जम्‍मान जातला चरागदेएनोन पानी जहाज न्‍हङ्‌री वाङ्‌जी।

१५ सा मुबा जम्‍मान थरीला जन्‍तुगदे जोडी जोडी लसी नोआदेन छ्‌याम पानी जहाज न्‍हङ्‌री वाङ्‌जी।

१६ परमेश्‍वरसे नोआदा कुल्‍बा अन्‍छार जम्‍मान थरीला जन्‍तुगदे व्‍हबा योमो लसी पानी जहाज न्‍हङ्‌री वाङ्‌जी। जमाहेन्‍से परमप्रभुसे पानी जहाजला म्राप ढुङ्‌सी पिन्‍जी।

१७ जम्‍बुलिङरी बोगल न्‍ही धिनधोना नाम खबाला खबान लजी। नाम ल्‍हानान खबासे लमा पानी जहाजदा तोर तोर थीबारी छ्‌याइजी।

१८ नाम ल्‍हानान ताइबासेलमा जम्‍बुलिङरी क्‍युइ ल्‍हानान तजी। ओच्‍छे पानी जहाज क्‍युइथोथोरी भ्रबारी छ्‌याइजी।

१९ जम्‍बुलिङरी नाम ल्‍हानान ताइबाला ताइबान तजी, ओच्‍छे क्‍युइसे जम्‍मान नोबा नोबा गङ्‌गदेदा घप्‍जी।

२० क्‍युइ ल्‍हानान बढब तबासे लमा नोबा नोबा गङ्‌गदेदाएनोन घप्‍सी मिटर निसधोना तोर निजी।

२१ जम्‍बुलिङरी मुबा जम्‍मान चरागदे, जन्‍तुगदेदेन म्‍हिगदे सिजी।

२२ जम्‍बुलिङरी मुबा सा मुबागदे जम्‍मान सिजी।

२३ चुह्रङ् लसी जम्‍बुलिङरी मुबा जम्‍मान म्‍हि, जन्‍तुदेन चरागदे जम्‍मादान परमप्रभुसे नाश लजी। नोआदेन छ्‌याम पानी जहाजरी मुबागदे जे सोजी।

२४ ओच्‍छे जम्‍बुलिङरी १५० धिनधोना क्‍युइ घटब आतनी।

जम्‍बुलिङरी क्‍युइ घटब तबा

८

तर परमेश्‍वरसे नोआ ओच्‍छे थेदेन छ्‌याम पानी जहाजरी मुबा खजिबै जन्‍तुगदेदा म्‍लेःबा आरेमुबा। थेतबासेलमा परमेश्‍वरसे जम्‍बुलिङरी लाबा पुइखजी। जमाहेन्‍से क्‍युइ घटब तबान निजी।

२ परमेश्‍वरसे जम्‍बुलिङला घ्रेन घ्रेन क्‍युइला मूलगदेदेन मुला म्राप ढुङ्‌जी ओच्‍छे नाम ताइबा ख्‍लाजी।

३ ओच्‍छे जम्‍बुलिङरी क्‍युइ धिन धिननोन घटब तबान निसी १५० धिन तमा जम्‍बुलिङरी क्‍युइ घटब तजी।

४ ला निससे च्‍युक निस धिनकुनु पानी जहाज आरारात भिबा गङ्‌री छ्‌याजी।

५ क्‍युइ घटब तबान निजी, ला च्‍युइला ङाच्‍छाला धिनकुनु गङ्‌ला जोगदे म्राङ्‌जी।

६ ४० धिन लिच्‍छा नोआसे ह्राङसे स्‍होबा पानी जहाजला झ्‍याल ठोङ्‌जी।

७ ओच्‍छे कावा गिकदा पुइजी। थे कावा क्‍युइ आङार्देधोना क्‍यारमार फ्‍याङ्‌सीन चिजी।

८ जमाहेन्‍से क्‍युइ ङार्जी वा भिसी च्‍याबाला लागिरी नोआसे ढुकुर गिकएनोन पुइजी।

९ थे ढुकुरसे काङ न्‍हेबा ग्‍ला आयाङ्‌बासे लमा पानी जहाजरीन दोःसी खजी। तिग्‍दा भिसम जम्‍बुलिङरी अझै क्‍युइ ङार्बा आरेमुबा। जमाहेन्‍से नोआसे थे ढुकुरदा चुङ्‌सी ह्राङदेन छ्‌यामनोन पानी जहाजरी थान्‍जी।

१० दोःसी निसरे लिच्‍छा थेनोन ढुकुरदा नोआसे पानी जहाजग्‍याम पुइजी।

११ ङ्‌यसे तमाहेन्‍से थे ढुकुर नोआ मुबा ग्‍लारी दोःसी खजी, थेला सुङ्‌री भर्खर जे थुबा जैतुनना भा गिक मुबा। जमाहेन्‍से जम्‍बुलिङरी क्‍युइ घटब तजीम भिसी नोआसे था याङ्‌जी।

१२ जमाहेन्‍से नोआसे दोःसी निसरे लिच्‍छा थेनोन ढुकुरदा पानी जहाजग्‍याम पुइजी। तर चु पालरी चा थे ढुकुर नोआ मुबा ग्‍लारी दोःसी आखनी।

१३ नोआ ६०१ दिङ तबा शुरूला लला शुरूला धिनकुनु जम्‍बुलिङरी क्‍युइ ङार्जी। ओच्‍छे नोआसे पानी जहाजला म्राप ठोङ्‌सी च्‍यामा स पूरन खार्सी जिन्‍बा मुबा।

१४ ओच्‍छे ल गिकसे बोगल गिकसे निसरे तमा स पूरन खार्जी।

१५ जमाहेन्‍से परमेश्‍वरसे नोआदा चुह्रङ् भिसी सुङ्‌जी,

१६ “एदेन एला म्रिङ ओच्‍छे एला झागदेदेन चाङगदे जम्‍मान पानी जहाजग्‍याम थोन्‍गो।

१७ एदेन छ्‌याम मुबा जम्‍मान जजा घ्रेन जन्‍तुदेन चरागदे जम्‍मादान पानी जहाजग्‍याम तेःगो। ओच्‍छे थेनीगदे जम्‍बुलिङरी ल्‍हानान बढब तबान निगै।”

१८ जमाहेन्‍से नोआदेन थेला म्रिङ ओच्‍छे थेला झागदेदेन चाङगदे पानी जहाजग्‍याम थोन्‍जी।

१९ ओच्‍छे जम्‍मान जजा घ्रेन जन्‍तुगदेदेन चरागदे थेनीगदेला जात जात अन्‍छार जम्‍मान पानी जहाजग्‍याम थोन्‍जी।

नोआसे मेरी ख्राङ्‌सी फुल्‍बा बलि फुल्‍बा

२० जमाहेन्‍से नोआसे परमप्रभुला लागिरी बलि फुल्‍बा ग्‍ला गिक स्‍होसी शुद्ध जन्‍तुदेन शुद्ध चरा न्‍हङ्‌ग्‍याम गिक गिक किन्‍सी मेरी ख्राङ्‌सी बलि फुल्‍जी।

२१ थे बलिला ज्‍यबा बास्‍नासे लमा परमप्रभु ताङ्‌जी। ओच्‍छे परमप्रभुसे ह्राङला सेमरी चुह्रङ् म्‍हन्‍जी, “म्‍हिला सेम चा जजाहेन्‍सेन आज्‍यबा तामसे प्‍लिङ्‌बा मुला। तसैनोन म्‍हिसे लमा ङाइ दोःसी खाइमै जम्‍बुलिङदा आकेः। ओच्‍छे दन्‍दे ह्रङ् लसी ङाइ दोःसी खाइमै सा मुबागदेदा नाश आल।

२२ “जम्‍बुलिङ मुदेधोना

ब्‍लु ढ्‌वादेन बाली खान्‍बा धुइ

खाङ्‌बादेन छेप्‍बाछबा

सेर्गादेन बर्खा

म्‍हुनदेन धिन सदन तला।”

नोआदेन छ्‌याम परमेश्‍वरसे कबुल लबा

९

जमाहेन्‍से परमेश्‍वरसे नोआदेन थेला झागदेदा मोलम पिन्‍सी चुह्रङ् भिसी सुङ्‌जी, “एला ल्‍हानान झा झामेगदे तगै, ओच्‍छे एला सन्‍तानसे जम्‍बुलिङ प्‍लिङ्‌गै।

२ जम्‍मान जन्‍तुगदे, चरागदेदेन तार्ङागदे ए म्राङ्‌सी लोङ्‌ला, तिग्‍दा भिसम थे जम्‍मानथोरी एसे अधिकार लला।

३ पिङ्‌गै ढापढुप चबाला लागिरी पिन्‍बा ह्रङ् लसी थे जम्‍मान जन्‍तु, चरादेन तार्ङागदे ङाइ एनीगदेदा चबाला लागिरी पिन्‍बा मुला।

४ का मुबा स्‍या चा आचउ, तिग्‍दा भिसम कारी प्राण मुला।

५ खालै एनीगदेला प्राण किन्‍जी भिसम एनीगदेला काला लागिरी ङाइ थेदा सजाय पिन्‍ना, खजिबै जन्‍तुसे म्‍हिला प्राण किन्‍जी भिसम ङाइ थेदाएनोन साइला। ओच्‍छे खालै म्‍हिसे ह्राङला ज्‍योज्‍यो आलेला प्राण किन्‍जी भिसम ङाइ थेदा सजाय पिन्‍ना।

६ “परमेश्‍वरसे म्‍हिदा ह्राङ ह्रङ्‌बान स्‍होजी,

थेतबासेलमा खालैसे म्‍हिदा साइजी भिसम

थेदाएनोन म्‍हिसेन साइला।

७ “एला ल्‍हानान झा झामे तगै, ओच्‍छे एला सन्‍तानसे जम्‍बुलिङ प्‍लिङ्‌गै।”

८ जमाहेन्‍से परमेश्‍वरसे नोआदेन थेला झागदेदा चुह्रङ् भिसी सुङ्‌जी,

९ “दाहेन्‍से एदेन एला सन्‍तानदेन छ्‌याम ओच्‍छे

१० एदेन छ्‌यामनोन पानी जहाजग्‍याम थोन्‍सी खबा चरागदेदेन जजा घ्रेन जम्‍मान जन्‍तुगदेदेन छ्‌याम ङाइ चु कबुल लला।

११ ङाइ एनीगदेदेन छ्‌याम चु कबुल लला, ‘दोःसी ङाइ खाइमै सा मुबागदे जम्‍मादान नाम भालग्‍याम नाश आल, दोःसी खाइमै नाम भालग्‍याम जम्‍बुलिङदा नाश आल।’”

१२ ओच्‍छे परमेश्‍वरसे चुह्रङ् भिसी सुङ्‌जी, “ङाइ ङादेन एनीगदे ओच्‍छे एनीगदेदेन छ्‌याम मुबा सा मुबा जम्‍मान जन्‍तुगदेदेन छ्‌याम लबा चु कबुल जुकजुकधोनाला लागिरी हिन्‍ना। थे कबुलला चिनु चा चुनोन हिन्‍ना।

१३ ङाइ मुरी लड्‌क्‍युङ् थान्‍ना, थे चा एदेन ङाला गुङ्‌री लबा कबुलला चिनु हिन्‍ना।

१४ जुन जुन धुइरी ङाइ जम्‍बुलिङरी खसु पुइखला जमा धुइरी लड्‌क्‍युङ् म्राङ्‌ला।

१५ थे धुइरी ङादेन एनीगदेला गुङ्‌री ओच्‍छे सा मुबागदे जम्‍मानलान गुङ्‌री लबा कबुल ङाइ ढन्‍ना। दोःसी खाइमै सा मुबागदे जम्‍मानदा नाश लबाधोनाला नामदेन भाल बाढी आख।

१६ मुरी लड्‌क्‍युङ् म्राङ्‌माहेन्‍से ङाइ जम्‍बुलिङला सा मुबागदे जम्‍मानदेन छ्‌याम लबा जुकजुकधोनाला कबुल ढन्‍ना।”

१७ परमेश्‍वरसे नोआदा चुह्रङ् भिसी सुङ्‌जी, “ङाइ जम्‍बुलिङला सा मुबागदे जम्‍मानदेन छ्‌याम लबा कबुल चुनोन हिन्‍ना।”

नोआदेन थेला झागदे

१८ पानी जहाजग्‍याम थोन्‍सी खबा नोआला झागदेला मिन शेम, हामदेन येपेत हिन्‍ना। हाम चा कनानना आबा मुबा।

१९ नोआला चु झा सोमग्‍यामसेन जम्‍बुलिङ प्‍लिङ्‌जी।

२० नोआ खेती लबा म्‍हि मुबा, जम्‍मान भन्‍दा ङाच्‍छा अङ्‌गुर खेती लबा थेनोन मुबा।

२१ नोआसे अङ्‌गुरला निङ्‌गु थुङ्‌जी ओच्‍छे थे ङ्‌योइसी लिगन्‍डीन पाल न्‍हङ्‌री म्‍हेर्जी।

२२ कनानना आबा हामसे चा ह्राङला आबा लिगन्‍डीन म्‍हेर्सी चिबा म्राङ्‌सी मङ्‌ग्‍यार खसी ज्‍योज्‍योगदेदा पाङ्‌जी।

२३ जमाहेन्‍से शेमदेन येपेतसे क्‍वान गिक किन्‍सी न्‍हीसेन ग्‍यापग्‍याम भ्रबान निसी आबादा न्‍हन्‍सी पिन्‍जी। थेनीगदे ग्‍याप दोःसी निबासेलमा ह्राङला आबा लिगन्‍डीन मुबा आम्राङ्‌नी।

२४ नोआ ङ्‌योइबाग्‍याम छोर्माहेन्‍से ह्राङला झा च्‍याङ्‌बासे म्राङ्‌सी ह्राङला ज्‍योज्‍योगदेदा पाङ्‌जीम भिबा ताम थेसे था याङ्‌जी।

२५ जमाहेन्‍से नोआसे झा च्‍याङ्‌बादा चुह्रङ् भिसी पाङ्‌जी,

“एसे सराप याङ्‌गै,

कनान चा थेला ज्‍योज्‍योगदेला घ्‍याबागदेलाएनोन घ्‍याबा दोगै।”

२६ नोआसे चुह्रङ् भिसीएनोन पाङ्‌जी,

“परमप्रभु शेमला परमेश्‍वरला जयजयकार लउ,

कनान चा शेमला घ्‍याबा दोला।

२७ परमेश्‍वरसे येपेतला सन्‍तान बढब तना लगै।

ओच्‍छे थेला सन्‍तानदेन शेमला सन्‍तान छ्‌यामनोन चिगै,

ओच्‍छे कनान चा येपेतला घ्‍याबा दोगै।”

२८ नाम भाल खमाहेन्‍से नोआ अझै ३५० दिङ सोजी।

२९ ओच्‍छे नोआ ९५० दिङ तमा सिजी।

नोआला सन्‍तान

१ काइ १:५-२३

१०

नोआला झागदे शेम, हामदेन येपेतला सन्‍तान चुनोन हिन्‍ना। नाम भाल खमाहेन्‍से थेनी सोमलाएनोन झागदे न्‍हजी।

२ येपेतला झागदे गोमेर, मागोग, मादे, यावान, तूबल, मेशेकदेन तीरास मुबा।

३ गोमेरला झागदे अशकनज, रीपतदेन तोगर्मा मुबा।

४ यावानना झागदे एलीशाह, तर्शीश, कित्तीमदेन रोदानीम मुबा।

५ थेनीगदे समुद्रला कानाकुनी ओच्‍छे ह्राङ ह्राङला य्‍हुल अन्‍छार य्‍हुल्‍साला ग्‍ला ग्‍लारी चिबादेन ह्राङ ह्राङला ग्‍योइ पाङ्‌बागदेला आखेम्‍हेमे मुबा। चुगदे चा येपेतला सन्‍तान हिन्‍ना।

६ हामला झागदे कूश, मिश्रइम, पूतदेन कनान मुबा।

७ कूशला झागदे सेबा, हवीला, सब्‍ता, रामाहदेन सब्‍तका मुबा। ओच्‍छे रामाहला झागदे शेबादेन ददान मुबा।

८ कूशला निम्रोद भिबा झा मुबा, चु चा लडाइ लबारी जम्‍बुलिङला म्‍हिगदे न्‍हङ्‌री जम्‍मान भन्‍दा शक्तिशाली मुबा।

९ निम्रोद परमप्रभुला ङाच्‍छा शक्तिशाली शिकारी मुबा। थेतबासेलमा “परमप्रभुसे एदा निम्रोद ह्रङ्‌बान शक्तिशाली शिकारी स्‍होगै” भिसी म्‍हिगदेसे पाङ्‌मुबा।

१० शुरूरी थेसे शासन लबा य्‍हुल्‍सारी बाबेल, एरेक, अक्‍कददेन कल्‍नेह शहरगदे परब तमुबा। चु शहरगदे चा शिनार य्‍हुल्‍सारी परब तमुबा।

११-१२ निम्रोद थे य्‍हुल्‍साग्‍याम अश्‍शूर य्‍हुल्‍सारी निजी, ओच्‍छे थेसे थेरी निनवे, रहोबोत-इर, कालहदेन रेसेन शहरगदे स्‍होजी। रेसेन शहर चा निनवेदेन घ्रेन शहर कालहला गुङ्‌री मुबा।

१३ मिश्रइम चा लूदीगदे, अनामीगदे, लहाबीगदे, नप्‍तूहीगदे,

१४ पत्रुसीगदे, कस्‍लूहीगदेदेन कप्‍तोरीगदे मुबा। चुनोन कस्‍लूहीगदेग्‍याम पलिश्‍ती न्‍हबा मुबा।

१५ कनानना थेबा झा चा सीदोनदेन हेत मुबा।

१६ कनान चा यबूसीगदे, एमोरीगदे, गिर्गाशीगदे,

१७ हिव्‍वीगदे, अरकीगदे, सिनीगदे,

१८ अर्वादीगदे, समारीगदेदेन हमातीगदेला आखेम्‍हेमे दोजी। जमाहेन्‍से कनानी वंशला म्‍हिगदे जम्‍मान ग्‍लारी दोजी।

१९ ओच्‍छे कनान य्‍हुल्‍साला साँध सीदोनहेन्‍से लोपट्टि गाजा ङाम्‍ला गरारधोना स्‍यारपट्टि चा सदोम, गमोरा, अदमादेन लाशा शहर ङाम्‍ला सबोयीमधोना दोजी।

२० य्‍हुल्‍सा य्‍हुल्‍सारी चिबा थरी थरीला वंशगदेदेन ह्राङ ह्राङला ग्‍योइ पाङ्‌बा हामला सन्‍तानगदे चुनोन हिन्‍ना।

२१ येपेतला घ्रेन ज्‍योज्‍यो शेम चा जम्‍मान हिब्रूगदेला आखेम्‍हेमे दोजी।

२२ शेमला झागदे एलाम, अश्‍शूर, अर्पक्षद, लूददेन अराम हिन्‍ना। थेनीगदे ह्राङ ह्राङला मिन अन्‍छार य्‍हुल य्‍हुल्‍ला आखेम्‍हेमे दोजी।

२३ अरामला सन्‍तान चा ऊज, हुल, गेतेरदेन मेशेकला म्‍हिगदे दोजी।

२४ अर्पक्षदला झा शेलह मुबा, शेलहला झा एबेर मुबा।

२५ एबेरला झा न्‍ही मुबा। गिकला मिन पेलेग मुबा, तिग्‍दा भिसम थे न्‍हबा धुइरी जम्‍बुलिङला जम्‍मान म्‍हिगदे ह्राङ ह्राङला समूह स्‍होसी फेबा मुबा। थेला आलेला मिन चा योक्तान मुबा।

२६ योक्तानना सन्‍तान चा अल्‍मोदद, शेलेप, हसर्मवित, येरह,

२७ हदोरम, ऊजाल, दिक्‍ला,

२८ ओबाल, अबमाएल, शेबा,

२९ ओपीर, हवीलादेन योबाब मुबा। चु जम्‍मान योक्तानना झादेन छायागदे मुबा।

३० थेनीगदे चिबा ग्‍ला चा स्‍यारपट्टिला पहाडरी परब तबा मेशा य्‍हुल्‍साहेन्‍से सपारा य्‍हुल्‍साधोना दोबा मुबा।

३१ य्‍हुल्‍सा य्‍हुल्‍सारी चिबा थरी थरीला वंशगदेदेन ह्राङ ह्राङला ग्‍योइ पाङ्‌बा शेमला सन्‍तान चुगदेन हिन्‍ना।

३२ नोआला झागदेला ह्राङ ह्राङला य्‍हुल अन्‍छारला वंश चुनोन हिन्‍ना। चुगदेग्‍यामनोन नाम भाल खमाहेन्‍से जम्‍बुलिङरी य्‍हुल य्‍हुल्‍ला म्‍हि दोसी जम्‍मान ग्‍लारी दोजी।

बाबेलला धरहरा

११

थे धुइरी जम्‍बुलिङला जम्‍मान म्‍हिगदेसे खाल गिकलान ग्‍योइदेन खाल गिकलान ताम पाङ्‌मुबा।

२ म्‍हिगदे स्‍यारपट्टि सरब तबान निबा धुइरी शिनार य्‍हुल्‍सारी दोजी, थे य्‍हुल्‍सारी थेनीगदेसे घ्रेन चे गिक स्‍याप्‍जी ओच्‍छे थेरीन चिजी।

३ जमाहेन्‍से थेनीगदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “लु य्‍हाङसे इँटा स्‍होसी ख्राङ्‌गे” थेनीगदेसे युङ्‌बाला साटोरी इँटा, साप्राला साटोरी अलकत्रा चलब लजी।

४ थेनीगदेसे चुह्रङ् भिसी पाङ्‌जी, “लु, य्‍हाङसे य्‍हाङला लागिरी शहर गिक स्‍होइ, ओच्‍छे मु थुर्बा धरहरा गिक स्‍होसी य्‍हाङसे य्‍हाङला मिन थान्‍गे, दाहेन्‍से य्‍हाङ जम्‍बुलिङरी छरपष्‍ट तसी आचि।”

५ जमाहेन्‍से म्‍हिगदेसे स्‍होबा शहरदेन धरहरा स्‍हीबाला लागिरी परमप्रभु मार फेप्‍खजी।

६ ओच्‍छे परमप्रभुसे चुह्रङ् भिसी सुङ्‌जी, “चु म्‍हिगदे ग्‍योइ गिकनोन पाङ्‌बा य्‍हुल गिकलान म्‍हि तबासे लमा चुगदेसे चुह्रङ् लबा हिन्‍ना, चुगदेसे लबा चु गे चा शुरू जे हिन्‍ना। दाहेन्‍से थेनीगदेसे म्‍हन्‍बा अन्‍छार लबारी आखम्‍बा गे तिगै आरे।

७ खउ, य्‍हाङ मार निसी थेनीगदेला ग्‍योइ खलबल तना लाइ, ओच्‍छे थेनीगदे ह्राङ ह्राङ न्‍हङ्‌री गिकसेम गिकसे पाङ्‌बा ताम आघोगै।”

८ चुह्रङ् लसी परमप्रभुसे थेनीगदेदा जम्‍बुलिङ नाङ्‌नोन छरपष्‍ट तना लजी, ओच्‍छे थेनीगदेसे थे शहर स्‍होबा ख्‍लाजी।

९ थेतबासेलमा थे ग्‍लाला मिन बाबेल थान्‍जी, तिग्‍दा भिसम थे ग्‍लारीन परमप्रभुसे जम्‍मान म्‍हिगदेला ग्‍योइ खलबल तना लबा मुबा। थेनोन ग्‍लाग्‍याम परमप्रभुसे थेनीगदेदा जम्‍बुलिङ नाङ्‌नोन छरपष्‍ट तना लजी।

शेमला सन्‍तानगदे

१ काइ १:२४-२७

१० शेमला सन्‍तानना बारेला ताम चुनोन हिन्‍ना। नाम भाल खबा न्‍ही दिङ लिच्‍छा शेम १०० दिङ तमा थेला झा गिक न्‍हजी। थेला मिन अर्पक्षद थान्‍जी।

११ अर्पक्षद न्‍हमाहेन्‍से शेम ५०० दिङधोना सोजी, ओच्‍छे थेला अर्गु झा झामेगदेएनोन न्‍हजी।

१२ अर्पक्षद ३५ दिङ तमा झा गिक न्‍हजी। थेला मिन शेलह थान्‍जी।

१३ शेलह न्‍हमाहेन्‍से ४०३ दिङधोना सोजी, ओच्‍छे थेला अर्गु झा झामेगदेएनोन न्‍हजी।

१४ शेलह ३० दिङ तमा झा गिक न्‍हजी, थेला मिन एबेर थान्‍जी।

१५ एबेर न्‍हमाहेन्‍से शेलह ४०३ दिङधोना सोजी, ओच्‍छे थेला अर्गु झा झामेगदेएनोन न्‍हजी।

१६ एबेर ३४ दिङ तमा झा गिक न्‍हजी, थेला मिन पेलेग थान्‍जी।

१७ पेलेग न्‍हमाहेन्‍से एबेर ४३० दिङधोना सोजी, ओच्‍छे थेला अर्गु झा झामेगदेएनोन न्‍हजी।

१८ पेलेग ३० दिङ तमा झा गिक न्‍हजी, थेला मिन रऊ थान्‍जी।

१९ रऊ न्‍हमाहेन्‍से पेलेग २०९ दिङधोना सोजी, ओच्‍छे थेला अर्गु झा झामेगदेएनोन न्‍हजी।

२० रऊ ३२ दिङ तमा झा गिक न्‍हजी, थेला मिन सरूग थान्‍जी।

२१ सरूग न्‍हमाहेन्‍से रऊ २०७ दिङधोना सोजी, ओच्‍छे थेला अर्गु झा झामेगदेनोन न्‍हजी।

२२ सरूग ३० दिङ तमा झा गिक न्‍हजी, ओच्‍छे थेला मिन नाहोर थान्‍जी।

२३ नाहोर न्‍हमाहेन्‍से सरूग २०० दिङधोना सोजी, ओच्‍छे थेला अर्गु झा झामेगदेएनोन न्‍हजी।

२४ नाहोर २९ दिङ तमा झा गिक न्‍हजी, थेला मिन तेरह थान्‍जी।

२५ तेरह न्‍हमाहेन्‍से नाहोर ११९ दिङधोना सोजी, ओच्‍छे थेला अर्गु झा झामेगदेएनोन न्‍हजी।

२६ तेरह ७० दिङ तमा थेला झा अब्राम, नाहोरदेन हारान न्‍हजी।

तेरहला सन्‍तानगदे

२७ अब्राम, नाहोरदेन हारानना आबा तेरहला सन्‍तान चुनोन हिन्‍ना। हारानना झा लोत मुबा।

२८ हारान ह्राङला आबा तेरह मुबा धुइरीन ह्राङ न्‍हबा य्‍हुल्‍सा कल्‍दीगदेला शहर ऊररी सिजी।

२९ अब्रामदेन नाहोरसे ब्‍याह लजी, अब्रामला म्रिङला मिन साराई मुबा। ओच्‍छे नाहोरला म्रिङला मिन मिल्‍का मुबा। मिल्‍का चा हारानना झामे मुबा। हारान चा मिल्‍कादेन यिस्‍काला आबा मुबा।

३० साराईला कोख बन्‍द तबा मुबा, थेतबासेला थेला झा झामे आरेमुबा।

३१ तेरह ह्राङला झा अब्रामदेन चाङ साराई ओच्‍छे ह्राङला छाया लोतदा छ्‌यामनोन भोर्सी कनान य्‍हुल्‍सारी निबाला लागिरी कल्‍दीगदेला य्‍हुल्‍सा ऊरग्‍याम थोन्‍जी। लोत चा हारानना झा मुबा। थेनीगदे हारानरी दोमाहेन्‍से थेरीन चिजी।

३२ तेरह २०५ दिङ तमा हारानरी सिजी।

अब्रामदा परमेश्‍वरसे ङ्‌योइबा

१२

परमप्रभुसे अब्रामदा चुह्रङ् भिसी सुङ्‌जी, “एला य्‍हुल्‍सादेन कुटुम्‍ब ओच्‍छे आबाला दिम ख्‍लासी जुन य्‍हुल्‍सा ङाइ उन्‍ना थेनोन य्‍हुल्‍सारी निउ।

२ एग्‍यामसेन ङाइ घ्रेन य्‍हुल गिक स्‍होला, ओच्‍छे एदा मोलम पिन्‍ना। ङाइ एला मिन घ्रेन स्‍होला। एदा ङाइ मोलमला मूल स्‍होला।

३ “एदा मोलम पिन्‍बादा ङाइ मोलम पिन्‍ना।

तर एदा केःबागदेदा ङाइ केःला।

ओच्‍छे एग्‍यामसेन ङाइ जम्‍मान य्‍हुल्‍ला म्‍हिगदेदा मोलम पिन्‍ना।”

४ परमप्रभुसे सुङ्‌बा अन्‍छार अब्राम निजी, ओच्‍छे थेला भतिजो लोतएनोन छ्‌यामनोन निजी। हारान य्‍हुल्‍साग्‍यामसे निमा अब्राम ७५ दिङला मुबा।

५ अब्राम थेला म्रिङ साराईदेन थेला भतिजो लोत ओच्‍छे थेनीगदेदेन छ्‌याम मुबा धन सम्‍पत्तिदेन घ्‍याबागदे भोर्सी कनान य्‍हुल्‍सारी निबारी थोन्‍जी।

थेनीगदे कनान य्‍हुल्‍सारी दोमाहेन्‍से

६ अब्राम कनान य्‍हुल्‍साला शकेमरी मुबा मोरेला सुल्‍सीङ दोङ मुबा ग्‍लाधोना दोजी। थे ग्‍लारी कनानीगदे चिमुबा।

७ परमप्रभु अब्रामला ङाच्‍छापट्टि फेप्‍खजी, ओच्‍छे अब्रामदा चुह्रङ् भिसी सुङ्‌जी, “चु य्‍हुल्‍सा ङाइ एला सन्‍तानदा पिन्‍ना।” ओच्‍छे थेसे ह्राङला ङाच्‍छापट्टि फेप्‍खबा परमप्रभुला लागिरी बलि फुल्‍बा ग्‍ला स्‍होजी।

८ थेग्‍यामसे अब्राम बेथेलला स्‍यारपट्टि मुबा गङ्‌री ल्‍हेजी। ओच्‍छे बेथेलदा न्‍हुपपट्टि तना लसी ऐ शहरदा स्‍यारपट्टि तना लसी गुङ्‌री पाल टाँगब लजी। अब्रामसे थेरीनोन बलि फुल्‍बा ग्‍ला गिक स्‍होसी परमप्रभुदा तेन्‍जी।

९ जमाहेन्‍से अब्राम भ्रबान नेगेवरीक्‍यार निजी।

अब्राम मिश्र य्‍हुल्‍सारी निबा

१० तर कनान य्‍हुल्‍सारी अनिकाल तजी। ल्‍हानान अनिकाल तबासे लमा अब्राम मिश्र य्‍हुल्‍सारी तिगै धुइला लागिरी चिबारी निजी।

११ मिश्र य्‍हुल्‍सारी दोबारीन छ्‌याइमा थेसे ह्राङला म्रिङ साराईदा चुह्रङ् भिसी पाङ्‌जी, “च्‍यागो, ए च्‍यामा ल्‍हानान जेःबा मुला भिबा ताम ङादा था मुला।

१२ मिश्र य्‍हुल्‍साला म्‍हिगदेसे एदा म्राङ्‌मैछ्‌याम चु मी थेला म्रिङ चिम भिसी पाङ्‌ला, ओच्‍छे ङादा चा साइसी एदा चा छोन्‍बोन थान्‍ना।

१३ थेतबासेलमा एसे ङा थेला आङा हिन्‍ना भिसी पाङ्‌गो, एसे थेह्रङ् पाङ्‌बासे लमा ङादा ज्‍यबा तला, ओच्‍छे ङाला ज्‍यानएनोन जोगब तला।”

१४ अब्राम मिश्र य्‍हुल्‍सारी दोमाहेन्‍से म्रिश्रीगदेसे साराईदा ल्‍हानान जेःबा म्राङ्‌जी।

१५ ओच्‍छे मिश्र य्‍हुल्‍साला फारो ग्‍लेला ग्‍लेखाङ्‌री गे लबा मूल म्‍हिगदेसे साराईदा म्राङ्‌जी, ओच्‍छे थेनीगदेसे साराई गादे जेःबा मुला भिबा ताम फारो ग्‍लेदा पाङ्‌जी। जमाहेन्‍से साराईदा ग्‍लेखाङ्‌री भोर्जी।

१६ साराईसे लमा फारो ग्‍लेसे अब्रामदेन छ्‌याम ज्‍यबा व्‍यवहार लजी, ओच्‍छे फारो ग्‍लेसे अब्रामदा राग्‍यु, म्‍हेम्‍हुइ, घ्‍याबा, घ्‍याबास्‍या, गधादेन ऊँटगदे पिन्‍जी।

१७ तर फारो ग्‍लेसे अब्रामला म्रिङ साराईदा भोर्बासेलमा फारो ग्‍लेदेन थेला म्‍हेमेगदेथोरी परमप्रभुसे घ्रेन आपत विपतगदे पुइखजी।

१८ थेतबासेलमा फारो ग्‍लेसे अब्रामदा ङ्‌योइसी चुह्रङ् भिसी पाङ्‌जी, “एसे ङादा चु तिग लबा? थे एला म्रिङ हिन्‍ना भिसी ङादा तिग्‍दा आपाङ्‌बा?

१९ एसे तिग्‍दा थे ङाला आङा हिन्‍ना भिसी पाङ्‌बा? एसे आङा भिबासेलमा ङाइ ङाला म्रिङ स्‍होबारी भबा हिन्‍ना। च्‍यागो, एला म्रिङ चुरी मुला, थेदा भोर्सी निउ।”

२० जमाहेन्‍से फारो ग्‍लेसे ह्राङला म्‍हिगदेदा कुल्‍बा अन्‍छार थेनीगदेसे अब्रामदेन थेला म्रिङ साराईदेन थेला जम्‍मान धन सम्‍पत्ति पिन्‍सी मिश्र य्‍हुल्‍साग्‍याम पुइजी।

अब्रामदेन लोत फेबा

१३

जमाहेन्‍से अब्राम ह्राङला म्रिङ साराई ओच्‍छे ह्राङदेन छ्‌याम मुबा जम्‍मान स्‍हे ओच्‍छे लोतदा छ्‌यामनोन भसी मिश्र य्‍हुल्‍साग्‍याम तोर नेगेवरी खजी।

२ अब्रामदेन छ्‌याम राग्‍यु, म्‍हेमुइदेन म्‍हार म्‍हुइ ल्‍हानान मुबा।

३ अब्राम नेगेवग्‍याम थोन्‍सी बेथेलपट्टि निजी। बेथेलदेन ऐ शहरला गुङ्‌री ङाच्‍छा ह्राङसे पाल स्‍होसी चिबा ग्‍लारीन दोजी।

४ ङाच्‍छा थेसे जुन ग्‍लारी बलि फुल्‍बा ग्‍ला स्‍होबा मुबा, थेरीन परमप्रभुदा तेन्‍जी।

५ अब्रामसे ह्राङदेन छ्‌यामनोन भोर्बा लोतलाएनोन राग्‍यु, म्‍हेमुइ, ओच्‍छे म्‍हेमेगदेदेन घ्‍याबागदे मुबा।

६ थे ग्‍लारी थे न्‍हीलान म्‍हेमुइदेन राग्‍यु छबा ग्‍ला आछ्‌योनी, थेतबासेलमा थे न्‍हीनोन ग्‍ला गिकरी चिबारी आखम्‍नी। तिग्‍दा भिसम थे न्‍हीलान म्‍हेमुइदेन राग्‍यु ल्‍हानान मुबा।

७ ओच्‍छे अब्रामदेन लोतला म्‍हेमुइदेन राग्‍यु च्‍याबा गोठालोगदेएनोन ह्राङ ह्राङ न्‍हङ्‌री छेबा बङ्‌बा तजी, थे धुइरी थे य्‍हुल्‍सारी कनानीगदेदेन परिज्‍जीगदेएनोन चिमुबा।

८ थेतबासेलमा अब्रामसे लोतदा चुह्रङ् भिसी पाङ्‌जी, “एदेन ङाला गुङ्‌री ओच्‍छे एलादेन ङाला गोठालोगदेला गुङ्‌री छेबा बङ्‌बा आतगै। तिग्‍दा भिसम य्‍हाङ ह्राङलान म्‍हि हिन्‍ना।

९ चु य्‍हुल्‍साला जम्‍मान ग्‍ला एदा थानोन मुला, ए ङाग्‍याम फेसी चिउ, ए देब्रेपट्टि निसम ङा दाहिनेपट्टि निला। ए दाहिनेपट्टि निसम ङा देब्रेपट्टि निला।”

१० लोतसे ओसो च्‍यामा यर्दन ब्‍याँसीला ग्‍ला चा सोअरधोनान दोबा म्राङ्‌जी। थे ग्‍ला चा परमप्रभुला बगैँचा अथवा मिश्र य्‍हुल्‍सा ह्रङ्‌बान ल्‍हानान क्‍युइ मुबा ग्‍ला मुबा। चु ताम चा परमप्रभुसे सदोमदेन गमोरा नाश लबा भन्‍दा ङाच्‍छाला हिन्‍ना।

११ थेतबासेलमा लोतसे यर्दन ब्‍याँसीला जम्‍मान ग्‍ला धम्‍सी स्‍यारपट्टि निजी। चुह्रङ् लसी अब्रामदेन लोत फेजी।

१२ अब्राम चा कनान य्‍हुल्‍सारीन चिजी। लोत चा ब्‍याँसीला शहरगदे गुङ्‌री सदोमला ङाम्‍री चिजी।

१३ सदोमला म्‍हिगदे चा परमप्रभुला बिरोध लसी पाप लबा ल्‍हानान आज्‍यबा म्‍हि मुबा।

अब्राम हेब्रोनरी निबा

१४ लोत अब्रामग्‍याम फेसी निमाहेन्‍से परमप्रभुसे अब्रामदा चुह्रङ् भिसी सुङ्‌जी, “दाहेन्‍से एसे स्‍यार, लो, न्‍हुप, झ्‍याङ जम्‍मान पट्टि ज्‍यना लसी च्‍यागो।

१५ एसे म्राङ्‌बा जम्‍मान ग्‍ला ङाइ एदेन एला सन्‍तानदा सदनना लागिरी पिन्‍ना।

१६ ङाइ एला सन्‍तानदा जम्‍बुलिङला धुलुतेनोन तना लला, एला सन्‍तान चुदे ल्‍हाना तला कि खालै म्‍हिसे धुलुदा झ्‍याबारी खाम्‍सम जे एला सन्‍तानदाएनोन झ्‍याबारी खम्‍ला।

१७ थेतबासेलमा रेःगो ओच्‍छे चु य्‍हुल्‍साला जम्‍मान ग्‍लारी निउ। तिग्‍दा भिसम थे जम्‍मान ग्‍ला ङाइ एदा पिन्‍ना।”

१८ जमाहेन्‍से अब्रामसे ह्राङला पाल हेब्रोनरी मुबा मम्रेला सुल्‍सिङ दोङगदेला ङाम्‍री ल्‍हेजी। अब्राम थेरीन चिजी। ओच्‍छे थेसे थेरी परमप्रभुला लागिरी बलि फुल्‍बा ग्‍ला गिक स्‍होजी।

अब्राम हेब्रोनरी निबा

१४

जमा धुइरी शिनारला ग्‍ले अम्रापेल, एल्‍लासारला ग्‍ले अर्योक, एलामला ग्‍ले कदोर्लाओमेरदेन गोयीमला ग्‍ले तिदाल चु गोर ब्‍ली ग्‍लेगदे ढिक्‍सी

२ सदोमला ग्‍ले बेरा, गमोराला ग्‍ले बिर्शा, अदमाला ग्‍ले शिनाब, सबोयीमला ग्‍ले शेमेबेरदेन बेला (अथवा सोअर) ला ग्‍लेदेन छ्‌याम लसी गोर ङा ग्‍लेगदेला बिरोध लसी लडाइ लजी।

३ चु गोर ङा ग्‍लेगदे ढिक्‍सी ह्राङ ह्राङला सिपाहीगदे पोप लसी सिद्दिमला ब्‍याँसीरी खजी, थे ग्‍ला चा दन्‍देला सिबा समुद्र हिन्‍ना।

४ च्‍युक न्‍ही दिङधोना थेनीगदे कदोर्लाओमेर ग्‍लेला तहरी चिबा मुबा। तर च्‍युक सोम दिङ तमा थेनीगदे थे ग्‍लेला बिरोधरी रेःजी।

५ च्‍युक ब्‍लि दिङ तमा कदोर्लाओमेर ह्राङदेन छ्‌याम ढिक्‍बा य्‍हुल्‍सागदेदेन छ्‌याम ढिक्‍सी सेना भसी खजी, ओच्‍छे अस्‍तेरोत-कर्णेमला रपाईगदे, हामला जूजीगदे, शावे-किर्यातैमला एमीगदेदेन

६ सेइर गङ्‌ला होरीगदेदा ब्रेना लसी तोङ्‌तोङ्‌बा ग्‍ला ङाम्‍ला एल-पारानधोना ताप्‍जी।

७ जमाहेन्‍से थेनीगदे थेग्‍याम दोःसी कादेशरी खजी। थे धुइरी कादेशदा एन-मिशपातएनोन भिमुबा। थेनीगदेसे अमालेकीगदेला पूरन य्‍हुल्‍सादेन हासेसोन-तामाररी चिबा एमोरीगदेदाएनोन ढाजी।

८ जमाहेन्‍से सदोम, गमोरा, अदमा, सबोयीमदेन बेला अथवा सोअरला ग्‍लेगदे गिक तसी थेनीगदेदेन छ्‌याम लडाइ लबाला लागिरी सिद्दिमला ब्‍याँसीरी पोप तजी।

९ थेनीगदेसे एलामला ग्‍ले कदोर्लाओमेर, गोयीमला ग्‍ले तिदाल, शिनारला ग्‍ले अम्रापेल, एल्‍लासारला ग्‍ले अर्योकदेन छ्‌याम लडाइ लजी। चुह्रङ् लसी गोर ब्‍लि ग्‍लेगदे ढिक्‍सी गोर ङा ग्‍लेगदेला बिरोधरी रेःजी।

१० सिद्दिमला ब्‍याँसीरी चा अलकत्राला व्‍हाङ्‌नोन व्‍हाङ् मुबा। थेतबासेलमा सदोमदेन गमोराला ग्‍लेगदे य्‍हार्ना य्‍हार्नान अलकत्राला व्‍हाङ्‌गदेरी क्‍याजी। तर अर्गु गोर सोम ग्‍ले चा गङ्‌पट्टि य्‍हार्सी निजी।

११ थे गोर ब्‍लि ग्‍लेसे सदोमदेन गमोराला जम्‍मान स्‍हेदेन चबा स्‍हे भोर्सी निजी।

१२ अब्रामला भतिजो लोत चा सदोमरी चिमुबा। थे ग्‍लेगदेसे लोतदेन थेला जम्‍मान सम्‍पत्ति भोर्जी।

१३ तर थेनीगदेग्‍याम म्‍हि गिक स्‍योर्सी य्‍हार्जी, ओच्‍छे थे म्‍हि अब्राम मुबा ग्‍लारी निसी जम्‍मान ताम पाङ्‌सी पिन्‍जी। अब्राम चा एमोरी मम्रेला सुल्‍सिङ दोङगदे ङाम्‍री चिमुबा। मम्रेदेन थेला आलेगदे एश्‍कोलदेन आनेर चा अब्रामला ह्रो मुबा।

१४ अब्रामसे ह्राङला भतिजो लोतदा चुङ्‌सी भोर्जी भिबा ताम थेःमाहेन्‍से ह्राङलान दिमरी न्‍हसी तालिम किन्‍बा ३१८ जना घ्‍याबागदेदा छ्‌यामनोन भोर्सी निजी। ओच्‍छे थे गोर ब्‍ली ग्‍लेगदेदा ताप्‍बान दानधोनान निजी।

१५ थेरी अब्रामसे ह्राङला शत्रुगदेदेन छ्‌याम लडाइ लबाला लागिरी म्‍हुनङ्एनोन ह्राङला म्‍हिगदेदा समूह समूह स्‍होसी थे ग्‍लेगदेदा ब्रेना लजी। ओच्‍छे थे ग्‍लेगदेदा दमस्‍कसला झ्‍याङपट्टिला होपधोनान ताप्‍जी।

१६ जमाहेन्‍से अब्रामसे जम्‍मान स्‍हेगदे ओच्‍छे ह्राङला भतिजो लोतदेन थेला धन सम्‍पत्ति, म्रिङ्‌म्‍हेमेगदे ओच्‍छे म्‍हिगदे जम्‍मानदा दोःसी भजी।

मल्‍कीसेदेकसे अब्रामदा मोलम पिन्‍बा

१७ कदोर्लाओमेरदेन अर्गु ग्‍लेगदेदा ढासी अब्राम दोःसी खबा धुइरी सदोमला ग्‍ले अब्रामदा स्‍याप्‍बारी शावेला ब्‍याँसीरी खजी। (थे ग्‍लादा ग्‍लेगदेला ब्‍याँसी भिसीएनोन पाङ्‌मुबा)।

१८ ओच्‍छे शालेमला ग्‍ले मल्‍कीसेदेक गेङदेन अङ्‌गुरला निङ्‌गु भसी अब्राम मुबा ग्‍लारी खमुबा। मल्‍कीसेदेक चा जम्‍मान भन्‍दा घ्रेन परमेश्‍वरला म्‍हि अथवा परमेश्‍वरला लागिरी पूजा लबा म्‍हि मुबा।

१९ थेसे अब्रामदा चुह्रङ् भिसी मोलम पिन्‍जी,

“स्‍वर्गदेन जम्‍बुलिङ स्‍होबा

जम्‍मान भन्‍दा घ्रेन परमेश्‍वरग्‍याम अब्रामसे मोलम याङ्‌गै।

२० एला शत्रुगदेथोरी ढाना लबा

जम्‍मान भन्‍दा घ्रेन परमेश्‍वरदा जयजयकार तगै।”

ओच्‍छे अब्रामसे ह्राङदेन छ्‌याम मुबा जम्‍मान स्‍हेला भो च्‍युइरी भो गिक मल्‍कीसेदकदा पिन्‍जी।

२१ जमाहेन्‍से सदोमला ग्‍लेसे अब्रामदा चुह्रङ् भिसी पाङ्‌जी, “ह्राङसे ढासी भबा जम्‍मान स्‍हे ह्राङदेन छ्‌यामनोन थान्‍गो, तर ङाला म्‍हिगदे चा दोःसी पिन्‍गो।”

२२ तर अब्रामसे सदोमला ग्‍लेदा चुह्रङ् भिसी पाङ्‌जी, “स्‍वर्गदेन जम्‍बुलिङला परमप्रभु, जम्‍मान भन्‍दा घ्रेन परमेश्‍वरला ङाच्‍छा ङाइ चुह्रङ् भिसी कबुल लबा मुला,

२३ ङाइ ह्राङला टुबदेन लखमला तुना अथवा तिगै स्‍हेनोन आभोर। आहिन्‍सम ‘ङाइ अब्रामदा फ्‍युक्‍पो दोना लजी’ भिसी ह्राङसे सुङ्‌ला।

२४ ङाइ ङाला लागिरी तिगै स्‍हे आकिन, ङाला म्‍हिगदेसे गादे चजी, होत्ते जे ङाला तजी। तर ङाला ह्रोगदे आनेर, एश्‍कोलदेन मम्रेसे चा ह्राङ ह्राङला भो किन्‍गै।”

अब्रामदेन छ्‌याम परमेश्‍वरसे कबुल लबा

१५

जमाहेन्‍से अब्रामसे म्‍हङ्‌री ह्राङदा परमप्रभुसे चुह्रङ् भिसी सुङ्‌बा म्राङ्‌जी, “अब्राम ए आलोङ्‌गो। एदा लोङ्‌बा खबा तामग्‍याम जोगब लबा ङानोन हिन्‍ना। एला इनाम घ्रेन तला।”

२ तर अब्रामसे चुह्रङ् भिसी पाङ्‌जी, “परमप्रभु परमेश्‍वर, ह्राङसे ङादा तिग पिन्‍ना? ङाला कोला आरे, दमस्‍कसला एलीएजरसेन ङाला दिमला हक याङ्‌ला।”

३ अब्रामसे दोःसी चुह्रङ् भिसी पाङ्‌जी, “स्‍हीगो, ह्राङसे ङादा कोलाएनोन आपिन्‍नी, थेतबासेलमा ङाला दिमला घ्‍याबा गिकसेन ङाला अंश चला।”

४ परमप्रभुसे दोःसी चुह्रङ् सुङ्‌जी, “चु म्‍हि चा एला अंश चबाधोनाला आरे। तर एला ह्राङलान झा न्‍हला ओच्‍छे थेसेन एला अंश चला।”

५ ओच्‍छे परमप्रभुसे थेदा मङ्‌ग्‍यार भोर्सी चुह्रङ् भिसी सुङ्‌जी, “मुपट्टि च्‍यासी सार झ्‍याबारी खम्‍ला कि आखम झ्‍यागो। एला कोलाएनोन चुह्रङ् लसीन ल्‍हानान तला।”

६ ओच्‍छे थेसे परमप्रभुदा विश्‍वास लजी, थेतबासेलमा परमप्रभुसे अब्रामदा ह्राङदा सेम निबा म्‍हि हिन्‍ना भिसी सुङ्‌जी।

७ जमाहेन्‍से परमप्रभुसे अब्रामदा चुह्रङ् भिसी सुङ्‌जी, “चु य्‍हुल्‍सा एदा पिन्‍बाला लागिरी कल्‍दीगदेला य्‍हुल्‍सा ऊरग्‍याम एदा तेःसी भबा परमप्रभु ङानोन हिन्‍ना।”

८ तर अब्रामसे चुह्रङ् भिसी पाङ्‌जी, “परमप्रभु परमेश्‍वर, चु य्‍हुल्‍साला अधिकार याङ्‌ला भिसी ङाइ खाह्रङ् लसी था याङ्‌से?”

९ जमाहेन्‍से परमप्रभुसे थेदा चुह्रङ् भिसी सुङ्‌जी, “एसे ङाला लागिरी सोम दिङ तबा म्‍हे योमो गिक, सोम दिङ तबा रा योमो गिक, सोम दिङ तबा ग्‍यु गिक ओच्‍छे ढुकुर गिकदेन बुर्गान गिक भउ।”

१० जमाहेन्‍से अब्रामसे थे जम्‍मान परमेश्‍वरला ओन्‍छाङ्‌री भजी, ओच्‍छे जन्‍तुगदेदा चा गुङ्‌री फ्‍याक लसी सामुन्‍ने सामुन्‍ने थान्‍जी। तर ढुकुरदेन बुर्गान चा साग्‍लोन थान्‍जी।

११ ओच्‍छे थासी थान्‍बा थे स्‍या चबारी गिद्धगदे खमा अब्रामसे ताप्‍जी।

१२ धिनी घल्‍मा अब्राम छुप निजी, ओच्‍छे थेदा लोङ्‌बा खबा धोपसे घप्‍जी।

१३ जमाहेन्‍से परमप्रभुसे अब्रामदा चुह्रङ् भिसी सुङ्‌जी, “एसे चु ताम था याङ्‌सी थान्‍गो, एला सन्‍तानगदे खजिबै य्‍हुल्‍सा गिकरी परदेशी दोसी चिला, थे य्‍हुल्‍सा चा थेनीगदेला आहिन। थे य्‍हुल्‍सारी थेनीगदे म्‍हिगदेला घ्‍याबा, घ्‍याबास्‍या दोसी चिला, थे य्‍हुल्‍सारी थेनीगदेसे ४०० दिङधोना दुख नातोःला।

१४ जुन य्‍हुल्‍ला म्‍हिगदेसे थेनीगदेदा घ्‍याबा स्‍होला, ङाइ थेनीगदेलाएनोन निसाफ लला। ओच्‍छे थे य्‍हुल्‍साग्‍याम ल्‍हानान धन सम्‍पत्ति भसी एला सन्‍तान थोन्‍सी खला।

१५ ए चा ल्‍हानान खेप्‍पा दोबाधोना सोला, ए ज्‍यना लसी सिला ओच्‍छे ल्‍हूला।

१६ पुस्‍ता ब्‍लि लिच्‍छा जे एला सन्‍तान चु ग्‍लारी खला। तिग्‍दा भिसम एमोरीगदेसे ल्‍हानान आज्‍यबा गे लसी सजाय आयाङ्‌देधोना ङाइ थेनीगदेदा आतब।”

१७ धिनी घल्‍माहेन्‍से धोप तजी। जमाहेन्‍से साप्राला ताङ् गिकरी म्‍युगु थोन्‍सी चिबा मे ल्‍हाम म्राङ्‌जी। ओच्‍छे थे मे थासी थान्‍बा स्‍याला गुङ्‌ग्‍याम निजी।

१८ थेनोन धुइरी परमप्रभुसे अब्रामदेन छ्‌याम चुह्रङ् भिसी कबुल लजी, “ङाइ एला सन्‍तानगदेदा मिश्र य्‍हुल्‍साला स्‍योङहेन्‍से घ्रेन स्‍योङ यूफ्रेटिसधोना

१९ केनी, कनज्‍जी, कदमोनी,

२० हित्ती, परिज्‍जी, रपाई,

२१ एमोरी, कनानी, गिर्गाशीदेन यबूसीगदेला य्‍हुल्‍सा पिन्‍ना।”

हागारदेन इश्‍माएल

१६

अब्रामला म्रिङ साराईग्‍यामसे कोला गिकनोन तबा आरेबा। थेला मिश्र य्‍हुल्‍साला हागार भिबा घ्‍याबास्‍या गिक मुबा।

२ ओच्‍छे साराईसे अब्रामदा चुह्रङ् भिसी पाङ्‌जी, “परमप्रभुसे ङाला कोख बन्‍द लसी पिन्‍बा मुला। थेतबासेलमा ङाला घ्‍याबास्‍यादेन छ्‌याम म्‍हेर्बारी निउ। थेग्‍यामसे ङाला लागिरी सन्‍तान तखम्‍ला तला।” अब्रामसे साराईसे भिबा ताम ङ्‌यान्‍जी।

३ अब्राम कनान य्‍हुल्‍सारी चिबा च्‍युइ दिङ लिच्‍छा थेला म्रिङ साराईसे ह्राङला घ्‍याबास्‍या मिश्री हागारदा ह्राङला ह्रेम्‍बो अब्रामदेन छ्‌याम म्‍हेर्बारी पुइजी।

४ अब्राम हागारदेन छ्‌याम म्‍हेर्बारी निजी ओच्‍छे हागार जीउ न्‍हीला तजी। हागारसे ह्राङ जीउ न्‍हीला तबा मुला भिबा ताम था याङ्‌माहेन्‍से थेसे साराईदा हेला लबारी छ्‌याइजी।

५ जमाहेन्‍से साराईसे अब्रामदा चुह्रङ् भिसी पाङ्‌जी, “ह्राङसे लमा हागारसे ङादा हेला लबा मुला। ङाइनोन ह्राङदा थे पिन्‍बा मुबा। थेसे ह्राङ जीउ न्‍हीला तबा था याङ्‌माहेन्‍से ङादा हेला लजी। ह्राङदेन ङा न्‍हङ्‌री खाल ठीक मुला भिसी परमप्रभुसेन निसाफ लगै।”

६ तर अब्रामसे चुह्रङ् भिसी जोहाब पिन्‍जी, “च्‍यागो, थे एला घ्‍याबास्‍या हिन्‍ना, थेदा जे लाइ म्‍हन्‍बा थेनोन लउ, थे एलान यारी मुला।” जमाहेन्‍से साराईसे थेदा आज्‍यबा व्‍यवहार लजी, थे नाबारी आखम्‍ना थेला दिमग्‍याम य्‍हार्जी।

७ परमप्रभुला दूतसे थेदा तोङ्‌तोङ्‌बा ग्‍लारी शूरपट्टि निबा ग्‍यामरी क्‍युइला मूल ङाम्‍री स्‍याप्‍जी।

८ ओच्‍छे चुह्रङ् भिसी पाङ्‌जी, “हागार, साराईला घ्‍याबास्‍या, ए खानङ्‌ग्‍याम खबा खानङ् निइलबा?” थेसे चुह्रङ् भिसी जोहाब पिन्‍जी, “ङा ङाला मालिकस्‍याग्‍याम य्‍हार्बान मुला।”

९ जमाहेन्‍से परमप्रभुला दूतसे चुह्रङ् भिसी पाङ्‌जी, “ए एला मालिकस्‍या मुबा ग्‍लारी दोःसी निउ ओच्‍छे थेलान तहरी चिउ।”

१० परमप्रभुला दूतसे थेदा दोःसी चुह्रङ् भिसी पाङ्‌जी, “ङाइ एला सन्‍तान चुदे ल्‍हाना स्‍होला कि थेनीगदे ल्‍हानान तबासे लमा झ्‍यानोन आखम।”

११ परमप्रभुला दूतसे थेदा दोःसीनोन चुह्रङ् भिसी पाङ्‌जी, “ए जीउ न्‍हीला मुला, एसे थेला मिन इश्‍माएल थान्‍गो। तिग्‍दा भिसम परमप्रभुसे एला दुख म्राङ्‌बा मुला।

१२ म्‍हिगदे न्‍हङ्‌री थे ह्रि गधा ह्रङ्‌बान तला, थेसे जम्‍मादान बिरोध लला, थेदाएनोन जम्‍मासेन बिरोध लला। ओच्‍छे थे ह्राङला जम्‍मान म्‍हिगदेला ओन्‍छाङ्‌री शत्रु दोसी चिला।”

१३ हागारसे ह्राङदेन छ्‌याम ताम लबा परमप्रभुला मिन चुह्रङ् भिसी थान्‍जी, “ङादा म्राङ्‌बा परमेश्‍वर ह्राङनोन हिन्‍ना।” तिग्‍दा भिसम थेसे चुह्रङ् भिसी म्‍हन्‍जी, “ङाइ पक्‍का परमेश्‍वरदा म्राङ्‌बा मुला, परमेश्‍वरदा म्राङ्‌सीनोन ङा छोन्‍बोन मुला।”

१४ थेतबासेलमा थे वदीला मिन बेअर-लहै-रोइ† थान्‍जी। थे वदी चा कादेशदेन बेरेदला गुङ्‌री परब तमुला।

१५ ओच्‍छे हागारग्‍याम अब्रामला झा गिक न्‍हजी। हागारग्‍याम न्‍हबा ह्राङला झाला मिन अब्रामसे इश्‍माएल थान्‍जी।

१६ इश्‍माएल न्‍हबा धुइरी अब्राम ८६ दिङ तबा मुबा।

† 

१६:१४ बेअर-लहै-रोइ भिबा चा “ङादा म्राङ्‌बा छोन्‍बो मुबाला वदी” हिन्‍ना।

खतना चा कबुलला चिनु

१७

अब्राम ९९ दिङ तमा परमप्रभु ह्राङ मुबा ग्‍लारी फेप्‍खसी चुह्रङ् भिसी सुङ्‌बा म्राङ्‌जी, “ङा जम्‍मान भन्‍दा घ्रेन परमेश्‍वर हिन्‍ना। ङाला बचन ङ्‌यान्‍गो, ओच्‍छे थे अन्‍छार गे लउ।

२ एदेन ङाला गुङ्‌री ङाइ कबुल लला ओच्‍छे ङाइ एला सन्‍तान बढब तना लला।”

३ ओच्‍छे अब्राम पुप तजी। दोःसी परमेश्‍वरसे थेदा चुह्रङ् भिसी सुङ्‌जी,

४ “च्‍यागो, चु ङाला कबुल एदेन छ्‌यामनोन तला। ए झ्‍याबारीन आखम्‍बा य्‍हुल्‍ला आबा दोला।

५ दाहेन्‍से एला मिन अब्राम आहिन अब्राहाम तला। तिग्‍दा भिसम ङाइ एदा झ्‍याबारीन आखम्‍बा य्‍हुल्‍ला आबा स्‍होबा मुला।

६ ङाइ एला सन्‍तानगदे ल्‍हानान तना लला। ओच्‍छे एग्‍यामनोन ल्‍हानान य्‍हुल्‍ला म्‍हिगदे स्‍होला। एला सन्‍तान न्‍हङ्‌ग्‍यामनोन ग्‍लेगदे थोन्‍ना।

७ “ङाइ एदेन एला सन्‍तान ओच्‍छे लिच्‍छाला वंशगदेदेन छ्‌याम लबा चु कबुल सदनना लागिरी जोगब लसी थान्‍ना। ङा एला परमेश्‍वरदेन एला सन्‍तानना परमेश्‍वर दोला।

८ ए परदेशी दोसी चिबा चु कनान य्‍हुल्‍सा ङाइ एदेन एला सन्‍तानदा सदनना लागिरी पिन्‍ना। ओच्‍छे ङा थेनीगदेला परमेश्‍वर दोला।”

९ परमेश्‍वरसे अब्राहामदा चुह्रङ् भिसी सुङ्‌जी, “एदेन एला सन्‍तान ओच्‍छे लिच्‍छाला वंशगदे ङाला चु कबुल अन्‍छार भ्रतोःला।

१० एदेन एला सन्‍तान ओच्‍छे एदेन छ्‌याम मुबा जम्‍मान ह्रेम्‍बोकोलागदेसे खतना लतोःला।

११ एनीगदेसे खलड़ीला खतना लतोःला। ङादेन एनीगदेला गुङ्‌री लबा कबुलला चिनु चा चुनोन हिन्‍ना।

१२ दाहेन्‍से एनीगदेला झा न्‍हसी भ्रेरे तमाकुनु थेला खतना लगै, ओच्‍छे एनीगदेला ह्राङलान झा आहिन्‍सै, एनीगदेला दिमरी न्‍हबादेन विदेशीग्‍याम ग्‍लुबा घ्‍याबागदेग्‍याम न्‍हबा झागदेला खतना लतोःला।

१३ एनीगदेला दिमरी न्‍हबादेन टाङ्‌गा फासी ग्‍लुसी भबा घ्‍याबा न्‍हीलान खतना लतोःला। ङाला कबुल सदनना लागिरी हिन्‍ना भिबा ताम था याङ्‌बाला लागिरी चु चा ल्‍हुइरी लबा चिनु हिन्‍ना।

१४ खतना आलबा जुनदम्‍मान ह्रेम्‍बोकोला मुसैनोन थे ह्रेम्‍बोकोलादा चा ह्राङला य्‍हुलग्‍याम तेःला, तिग्‍दा भिसम थे ङाला कबुल अन्‍छार आभ्रनी।”

१५ परमेश्‍वरसे अब्राहामदा चुह्रङ् भिसी सुङ्‌जी, “एला म्रिङ साराईदा चा दाहेन्‍से साराई भिसी आङ्‌योइगो, तर दाहेन्‍से थेला मिन सारा तला।

१६ ङाइ थेदा मोलम पिन्‍ना। थे भन्‍दाएनोन घ्रेन ताम चा ङाइ थेग्‍याम एदा झा गिक पिन्‍ना। ङाइ थेदा मोलम पिन्‍ना ओच्‍छे थे य्‍हुल य्‍हुल्‍ला आमा दोला। य्‍हुल य्‍हुल्‍ला ग्‍लेगदे थेग्‍याम थोन्‍ना।”

१७ अब्राहाम पुप तजी, ओच्‍छे सेम सेमरी नेबान चुह्रङ् भिसी पाङ्‌जी, “तिग १०० दिङ तसी जिन्‍बा म्‍हिलाएनोन सन्‍तान तला? ९० दिङ तसी जिन्‍बा सारासे कोला न्‍हला?”

१८ ओच्‍छे अब्राहामसे परमेश्‍वरदा चुह्रङ् भिसी पाङ्‌जी, “ह्राङला मोलमसेन इश्‍माएलसे ङाला हक याङ्‌गै!”

१९ तर परमेश्‍वरसे चुह्रङ् भिसी सुङ्‌जी, “आहिन, एला म्रिङ सारासे एला लागिरी झा गिक न्‍हला। ओच्‍छे एसे थेला मिन इसहाक थान्‍ना। ङाइ थेदेन छ्‌याम ओच्‍छे थेला सन्‍तानदेन छ्‌याम ङाला खाइमै आजिन्‍बा कबुल लला।

२० इश्‍माएलला लागिरी चा ङाइ एला बिन्‍ती ङ्‌यान्‍जी। च्‍यागो, ङाइ थेदा मोलम पिन्‍बा मुला ओच्‍छे ङाइ थेदा छार्ना लसी थेला सन्‍तान ल्‍हानान बढब तना लला। ओच्‍छे थे च्‍युक न्‍ही शासन लबा म्‍हिगदेला आबा दोला। ङाइ थेग्‍याम घ्रेन य्‍हुल गिक स्‍होला।

२१ तर साराग्‍याम न्‍हबा इसहाकदेन छ्‌यामनोन ङाइ ङाला कबुल पूरा लला, थे कोला चुह्रङ्‌बान धुइरी खबा दिङरी न्‍हला।”

२२ अब्राहामदेन छ्‌याम ताम लसी जिन्‍माहेन्‍से परमेश्‍वर थे मुबाग्‍याम फेप्‍जी।

२३ थेनोन धिनकुनु अब्राहामसे परमेश्‍वरसे कुल्‍बा अन्‍छार ह्राङला झा इश्‍माएलदेन ह्राङला दिमरी न्‍हबा ओच्‍छे स्‍य्‍हान्‍दोग्‍याम ग्‍लुसी भबा घ्‍याबागदे जम्‍मालान खतना लजी। चुह्रङ् लसी अब्राहामसे ह्राङला दिमरी मुबा जम्‍मान ह्रेम्‍बोकोलागदेला खतना लजी।

२४ अब्राहाम ह्राङला खलड़ीला खतना लबा धुइरी ९९ दिङ तबा मुबा,

२५ ओच्‍छे थेला झा इश्‍माएल चा खतना लमा च्‍युक सोम दिङ तबा मुबा।

२६ अब्राहामदेन थेला झा इश्‍माएलला खतना तिरेरीन लबा मुबा।

२७ ओच्‍छे थेला दिमरी न्‍हबादेन विदेशीगदेग्‍याम ग्‍लुसी भबा घ्‍याबागदेलाएनोन थे न्‍हीदेन छ्‌यामनोन खतना तबा मुबा।

स्‍वर्गदूत सोमदा अब्राहामसे मान लबा

१८

मम्रेला सुल्‍सिङ दोङगदे ङाम्‍री धिनी गुङ्‌ला छेप्‍बाछबारी अब्राहाम ह्राङला पालला म्रापरी चिबा धुइरी परमप्रभु थे मुबा ग्‍लारी फेप्‍खजी।

२ अब्राहामसे ओसो च्‍यामा ह्राङला ङाच्‍छापट्टि गोर सोम म्‍हि राप्‍सी चिबा म्राङ्‌जी। थेनीगदेदा म्राङ्‌सी अब्राहाम पालला म्रापग्‍याम य्‍हार्बान ह्रुप तबारी निजी ओच्‍छे फ्‍या लजी।

३ ओच्‍छे अब्रामाहसे चुह्रङ् भिसी पाङ्‌जी, “ङाला प्रभु, दया लसी फेप्‍खउ, ह्राङला गे लबा म्‍हि मुबा ग्‍लाग्‍याम ओह्रङ्‌नोन आफेप्‍गो।

४ ङाइ क्‍युइ भला, ह्राङनी स्‍य्‍हाब स्‍याल्‍गो ओच्‍छे चुरी दोङ टारी ब्‍लप्‍बा न्‍हउ

५ ङा निसी गेङ भसी खला। थे सोल्‍माहेन्‍से ह्राङनीदा भ्रबारी भङ् खला। चुलान लागिरी ङाइ ह्राङनीदा धन्‍छ्‌यागो भिबा हिन्‍ना।” थेनीगदेसे “तला” भिसी पाङ्‌जी।

६ ओच्‍छे अब्राहाम सरासर सारा मुबा ग्‍लारी निसी चुह्रङ् भिसी पाङ्‌जी, “योना योना लसी तिप्‍बा भ्रा फाम ङ्‌हा झ्‍योप्‍सी गेङ ख्राङ्‌गो।”

७ जमाहेन्‍से अब्राहाम चा सरासर बथान मुबा ग्‍लारी निसी छोबा ह्रङ्‌बा कलिलो बहर गिक धम्‍सी साइबारी ह्राङला घ्‍याबादा पिन्‍जी। ओच्‍छे थेसे योना योना लसी धाइजी।

८ ओच्‍छे अब्राहामसे दही, ङ्‌हेदेन धाइबा म्‍हेला स्‍या भोर्सी दोङ टारी थेनीगदेला ङाच्‍छापट्टि थान्‍जी। थेनीगदेसे आचदेधोना अब्राहाम थेनीगदेला ङाम्‍री राप्‍सी चिजी।

९ जमाहेन्‍से थेनीगदेसे अब्राहामदा ङ्‌योइजी, “एला म्रिङ सारा खानङ् मुला?” अब्रामाहसे चुह्रङ् भिसी पाङ्‌जी, “थे मी पालरी मुला।”

१० ओच्‍छे गिकसे चुह्रङ् भिसी पाङ्‌जी, “खबा दिङला चुनोन धुइरी ए मुबा ग्‍लारी ङा दोःसी खला। च्‍यागो, एला म्रिङ सारासे झा गिक न्‍हला।” सारा चा थेला ग्‍यापपट्टि पालला म्रापरी राप्‍सी चु ताम ङ्‌यान्‍सी चिबा मुबा।

११ अब्राहामदेन सारा खेप्‍बा, खुइ दोसी जिन्‍मुबा, थेनीला दिङ निसी जिन्‍बा मुबा। सारा कोला न्‍हआखम्‍बा तसी जिन्‍मुबा।

१२ थेतबासेलमा चुह्रङ् भिबान सारा सेम सेमरी नेजी, “ङाएनोन खुइ दोसी जिन्‍जी, ङाला ह्रेम्‍बोएनोन खेप्‍बा दोसी जिन्‍जी, तिग ङादा चु सुख तला?”

१३ परमप्रभुसे अब्राहामदा चुह्रङ् भिसी सुङ्‌जी, “खुइ दोसीनोन ङाइ कोला न्‍हला भिसी सारा तिग्‍दा नेबा?

१४ परमप्रभुला लागिरी तिगै ताम गाह्रो मुला? खबा दिङला तोगब लबा धुइरी ङा ए मुबा ग्‍लारी दोःसी खला, थे धुइरी सारासे झा गिक न्‍हला।”

१५ तर सारा लोङ्‌सी “ङा नेबान आरे” भिसी पाङ्‌जी। तर परमप्रभुसे चुह्रङ् भिसी सुङ्‌जी, “ए नेबान हिन्‍ना।”

सदोमला लागिरी अब्राहामसे बिन्‍ती लबा

१६ जमाहेन्‍से थे म्‍हिगदे थे ग्‍लाग्‍याम निजी, ओच्‍छे सदोमपट्टि च्‍याबारी छ्‌याइजी। अब्राहामएनोन थेनीगदेदेन छ्‌यामनोन उदि क्‍यथाङ्‌धोना निजी ओच्‍छे थेनीगदेदा विदा लजी।

१७ परमप्रभुसे चुह्रङ् भिसी सुङ्‌जी, “तिग ङाइ लबारी छ्‌याइबा गे अब्राहामग्‍याम छुम्‍सी थान्‍से?

१८ अब्राहामग्‍याम घ्रेनदेन शक्तिशाली य्‍हुल गिक थोन्‍ना, ओच्‍छे थेग्‍यामनोन जम्‍बुलिङला जम्‍मान म्‍हिसे मोलम याङ्‌ला।

१९ तिग्‍दा भिसम थेसे ह्राङला झा झामेगदेदेन जम्‍मान म्‍हेमेगदेदा ठीकदेन परमेश्‍वरदा सेम निबा गे लसी ङाइ कुल्‍बा ताम अन्‍छार भ्रबारी लोप्‍गै भिसी ङाइ अब्राहामदा धम्‍बा हिन्‍ना। थेनीगदेसे थेह्रङ् लजी भिसम ङाइ थेनीगदेदा पिन्‍ना भिसी लबा कबुल अन्‍छार पूरा लला।”

२० जमाहेन्‍से परमप्रभुसे अब्राहामदा चुह्रङ् भिसी सुङ्‌जी, “सदोमदेन गमोरादा लोङ्‌बा खबा घ्रेन दोष लगब तबा मुला, ओच्‍छे थेनीगदेसे घ्रेन पाप लबा मुला।

२१ थेनीगदेदा लबा दोषदेन ङाइ थेनीगदेला बारेरी थेःबा ताम अन्‍छार थेनीगदेदा लगब तबा दोष सत्‍य हिन्‍ना कि आहिन थे घोबाला लागिरी ङा थेरी नितोःला।”

२२ जमाहेन्‍से थे म्‍हिगदे सदोमपट्टि निजी, तर परमप्रभु चा अब्राहामदेन छ्‌यामनोन धन्‍छ्‍याजी।

२३ जमाहेन्‍से अब्राहाम परमप्रभुला ङाम्‍री निसी चुह्रङ् भिसी ङ्‌योइजी, “तिग ह्राङसे तिगै दोष आरेबा म्‍हिदाएनोन नाइबा म्‍हिगदेदेन छ्‌यामनोन नाश लला?

२४ चुदे थे शहररी तिगै दोष आरेबा म्‍हि ५० जना जे मुसैनोन पूरन शहरदा ह्राङसे नाश लला? तिग थे ५० जना म्‍हिगदेदा जोगब लबारी थे शहरदा आख्‍ला?

२५ पक्‍कान ह्राङसे पापीगदेदेन छ्‌यामनोन तिगै दोष आरेबा म्‍हिदा आसै। ह्राङसे थेह्रङ् खाइमै लबारी आखम। ह्राङसे थेह्रङ् लजी भिसम नाइबा म्‍हिगदेदेन छ्‌यामनोन तिगै दोष आरेबा म्‍हिसेनोन सजाय याङ्‌ला, थे तबारीन आखम्‍बा ताम हिन्‍ना। ह्राङ जम्‍बुलिङ नाङ्‌लान निसाफ लबा परमेश्‍वर हिन्‍ना, तिग ह्राङसे ठीक निसाफ लबारी आखम?”

२६ परमप्रभुसे थेदा चुह्रङ् भिसी जोहाब पिन्‍जी, “ङाइ सदोमरी तिगै दोष आरेबा म्‍हि ५० जना स्‍याप्‍जी भिसम थेनीगदेला लागिरी ङाइ थे शहरदा तिगै आल।”

२७ अब्राहामसे दोःसी चुह्रङ् भिसी पाङ्‌जी, “प्रभु ङाइ ह्राङदेन छ्‌याम चुह्रङ् लसी ताम लबान मुला, ङादा माफ लउ। ङा म्‍हि जे हिन्‍ना। ह्राङसे लबा गेरी ङादा तिगै पाङ्‌बा हक आरे।

२८ तर ५० जनाला साटोरी तिगै दोष आरेबा म्‍हि ४५ जना जे मुसम तिग म्‍हि ङा जे कम तसैनोन ह्राङसे थे शहरदा नाश लला?” तर परमप्रभुसे थेदा चुह्रङ् भिसी जोहाब पिन्‍जी, “४५ जना जे मुसैनोन ङाइ थे शहरदा नाश आल।”

२९ अब्राहामसे दोःसी परमप्रभुदा चुह्रङ् भिसी पाङ्‌जी, “४० जना जे तिगै दोष आरेबा म्‍हि स्‍याप्‍जी भिसम?” परमप्रभुसे थेदा, “तिगै दोष आरेबा ४० जना म्‍हि जे स्‍याप्‍सैनोन ङाइ थे शहरदा नाश आल।” भिसी सुङ्‌जी।

३० अब्राहामसे चुह्रङ् भिसी पाङ्‌जी, “प्रभु ह्राङ बोमो आखसम, ङाइ दोःसी ह्राङदा चु बिन्‍ती लला। चुदे थेरी तिगै दोष आरेबा ३० जना म्‍हि जे मुजी भिसम ह्राङसे तिग लला?” परमप्रभुसे थेदा चुह्रङ् भिसी सुङ्‌जी, “थेरी तिगै दोष आरेबा ३० जना म्‍हि जे स्‍याप्‍सै ङाइ थे शहरदा नाश आल।”

३१ अब्राहामसे चुह्रङ् भिसी पाङ्‌जी, “प्रभु, ङाइ ह्राङदेन छ्‌याम अझै ताम लबारी आँट लबान मुला। थेरी तिगै दोष आरेबा म्‍हि बोगल गिक जे मुजी भिसम?” परमप्रभुसे थेदा, “थेरी बोगल गिक जे म्‍हि तिगै दोष आरेबा मुसै ङाइ थे शहरदा नाश आल।”

३२ अब्राहामसे दोःसी चुह्रङ् भिसी पाङ्‌जी, “प्रभु ह्राङ बोमो आखसम, दाहेन्‍से ङाइ तिरेम जे पाङ्‌ला। थेरी तिगै दोष आरेबा म्‍हि च्‍युइ जे मुसम ह्राङसे तिग लला?” परमप्रभुसे चुह्रङ् भिसी सुङ्‌जी “थेरी च्‍युइ जे तिगै दोष आरेबा म्‍हि मुसैनोन ङाइ थे शहरदा नाश आल।”

३३ चुह्रङ् लसी ताम लसी जिन्‍माहेन्‍से परमप्रभु अब्राहामग्‍याम फेजी, ओच्‍छे अब्राहामएनोन दिमपट्टि दोःजी।

सदोम शहररी गोर न्‍ही स्‍वर्गदूत निबा

१९

थेकुनु ङ्‌यसे थे स्‍वर्गदूत न्‍ही सदोम शहररी दोखमा लोत चा शहरला मूल म्राप ङाम्‍री चिबान मुबा। थेनीगदेदा म्राङ्‌मैछ्‌याम थे रेःसी थेनीगदेदा स्‍याप्‍बारी निजी, ओच्‍छे थेसे थेनीगदेदा फ्‍या लजी।

२ “प्रभु, ह्राङनीदा क्‍योङ्‌बाला लागिरी ङा चुरी मुला, ङाला दिमरी फेप्‍खउ, स्‍य्‍हाब स्‍याल्‍सी तिनी म्‍हुनङ् ङाला दिमरी धन्‍छ्‌यागो, ओच्‍छे ह्राङनी स्‍य्‍होरीन फेप्‍गो।” तर थेनीगदेसे थेदा चुह्रङ् भिसी जोहाब पिन्‍जी, “आहिन, ङनी चु शहरला ग्‍याम कुनिरीन म्‍हेर्ला।”

३ तर लोतसे थेनीगदेदा कर लबाला लबान लजी। थेतबासेलमा थेनीगदे थेदेन छ्‌यामनोन थेला दिमरी निजी। थेसे थेनीगदेदा खमीर आयुना गेङ ख्राङ्‌सी थेनीगदेदा क्‍योङ्‌जी ओच्‍छे थेनीगदेसे चजी।

४ थेनीगदे म्‍हेर्बा भन्‍दा ङाच्‍छान जजा घ्रेन जम्‍मान म्‍हिगदे खसी लोतला दिमला क्‍युर्नोन चिजी।

५ थे म्‍हिगदेसे लोतदा ङ्‌योइसी चुह्रङ् भिसी पाङ्‌जी, “ङ्‌यसे ए मुबा ग्‍लारी खबा म्‍हिगदे खानङ् मुला? थेनीगदेदा चुरी ङनी मुबा ग्‍लारी मङ्‌ग्‍यार भउ, ङनी थेनीगदेदेन छ्‌याम म्‍हेर्ला।”

६ लोत मङ्‌ग्‍यार थेनीगदे मुबा ग्‍लारी निजी, ओच्‍छे थेसे ग्‍याबग्‍याम म्राप ढुङ्‌जी।

७ ओच्‍छे थेनीगदेदा चुह्रङ् भिसी पाङ्‌जी, “ज्‍योज्‍यो आलेगदे, ङाला बिन्‍ती मुला, ह्राङनीसे चुह्रङ्‌बा नाइबा गे आलउ।

८ च्‍यागो, दन्‍देधोना खालै म्‍हिदेन छ्‌याम आम्‍हेर्बा ङाला झामे न्‍ही मुला, बरू ङाइ थे न्‍हीदान ह्राङनी मुबा ग्‍लारी मङ्‌ग्‍यार भला, थेनीदेन छ्‌याम ह्राङनीदा तिग लाइ म्‍हन्‍बा थेनोन लउ, तर चु म्‍हिगदेदा ह्राङनीसे तिगै आलउ। तिग्‍दा भिसम थेनी ङाला दिमरी खबा डोन्‍बोगदे हिन्‍ना।”

९ तर थेनीगदेसे लोतदा चुह्रङ् भिसी पाङ्‌जी, “खाइ क्‍यार निउ, ए अर्गु ग्‍लाग्‍याम खबा म्‍हि तसीनोन ङन्‍से तिग लतोःला भिसी ङन्‍दा लोप्‍बा ए खला हिन्‍ना? ङन्‍ना ग्‍याम ख्‍लागो, आहिन्‍सम थेनीगदेदा भन्‍दा एदा चा ठीक लला।” तर थेनीगदेसे लोतदा धुर आङ्‌सी म्राप भोबारी ङाच्‍छा वाङ्‌जी।

१० तर थे स्‍वर्गदूत न्‍हीसे दिम न्‍हङ्‌ग्‍यामनोन लोतदा छेङ्‌सी म्राप ढुङ्‌सी पिन्‍जी।

११ जमाहेन्‍से मङ्‌ग्‍यारला जम्‍मान म्‍हिगदेदा काना तना लजी, ओच्‍छे थेनीगदेसे म्राप आस्‍याप्‍नी।

लोत सदोमग्‍याम थोन्‍बा

१२ थे स्‍वर्गदूत न्‍हीसे लोतदा चुह्रङ् भिसी पाङ्‌जी, “एदेन छ्‌याम चुरी स्‍य्‍हान्‍दो खालै मुला? झा, झामे, म्‍हा अथवा चु शहररी एला स्‍य्‍हान्‍दो खालदम्‍मान मुसैनोन थेनीगदेदा चु शहरग्‍याम भोर्सी निउ।

१३ तिग्‍दा भिसम ङन्‍से चु ग्‍लादा नाश लबान मुला। चु म्‍हिगदेसे लबा लोङ्‌बा खबा आज्‍यबा गेला बारेरी परमप्रभुसे थेःसी जिन्‍बा मुला। थेतबासेलमा ङन्‍दा चु शहर नाश लबारी पुइखबा हिन्‍ना।”

१४ जमाहेन्‍से लोत ह्राङला झामेगदेदा ब्‍याह लबारी छ्‌याइबा ह्रेम्‍बोकोलागदे मुबा ग्‍लारी निजी, ओच्‍छे चुह्रङ् भिसी पाङ्‌जी, “योना लसी चुग्‍याम थोन्‍गो, परमप्रभुसे चु शहरदा नाश लबारी म्‍हाइबा मुला।” तर थेनीगदेसे लोतसे ङोबा हिन्‍ना तला भिसी म्‍हन्‍जी।

१५ स्‍य्‍होरी रामरामरिमरिम तबा धुइरी थे स्‍वर्गदूत न्‍हीसे लोतदा चुह्रङ् भिबान योना थोन्‍गो भिसी पाङ्‌जी, “योना लसी एसे ह्राङला म्रिङदेन झामे न्‍हीदा भोर्सी चुग्‍याम निउ, आहिन्‍सम चु शहरसे याङ्‌बा सजायग्‍याम एनीगदेलाएनोन ज्‍यान निला।”

१६ तर लोत चा आलेङ् टालेङ् लसी चिजी। परमप्रभुसे थेदा दया लजी, ओच्‍छे थे स्‍वर्गदूत न्‍हीसे थेदेन थेला झामे न्‍ही ओच्‍छे थेला खुइदा यारी चुङ्‌सी शहरग्‍याम मङ्‌ग्‍यार तेःजी।

१७ जमाहेन्‍से स्‍वर्गदूत गिकसे थेनीगदेदा चुह्रङ् भिसी पाङ्‌जी, “ह्राङला ज्‍यान जोगब लबाला लागिरी यार्गो, ओच्‍छे प्‍लिक दोःसी ग्‍यापपट्टि आच्‍यागो, ओच्‍छे ब्‍याँसीला खजिबै ग्‍लारी आचिउ। तर गङ्‌पट्टि यार्गो, आहिन्‍सम एनीगदेएनोन नाश तला।”

१८ जमाहेन्‍से लोतसे थेनीगदेदा चुह्रङ् भिसी पाङ्‌जी, “प्रभु, ङन्‍दा गङ्‌धोना यार्गो भिसी आसुङ्‌गो।

१९ ह्राङनीसे ङाथोरी ल्‍हानान दया लसी ङन्‍ना ज्‍यान जोगब लसी पिन्‍जी। तर थे गङ्‌गदे ल्‍हानान थारेङ् मुला, ङनी निना निनान थे ग्‍लारी दोबा भन्‍दा ङाच्‍छान चु आपत विपतरी परब तसी सिला।

२० स्‍य्‍हीगो, ऊ थे जजाबा शहर ङाम्‍रीन मुला, ङादा थेरीन य्‍हार्सी निपुङ्‌गो। तिग थे शहर जजाबा आरे? थेरी निसी ङा सोखम्‍ला।”

२१ स्‍वर्गदूतसे लोतदा चुह्रङ् भिसी पाङ्‌जी, “ठीक मुला, चु तामला बारेरी एसे पाङ्‌बा अन्‍छारनोन लला। ङाइ थे शहरदा नाश आल।

२२ योना य्‍हार्सी निउ, एनीगदे थेरी आदोदेधोना ङाइ तिगै लबारी आखम।” लोतसे थे शहर जजा मुला भिसी पाङ्‌बासे लमा थे शहरला मिन सोअर† थान्‍जी।

सदोमदेन गमोरा शहरदा नाश लबा

२३ लोत सोअररी दोमा धिनी फेसी जिन्‍बा मुबा।

२४ जमाहेन्‍से परमप्रभुसे सदोमदेन गमोरा शहरथोरी मुग्‍याम मेदेन गन्‍धक पुइखजी।

२५ चुह्रङ् लसी परमप्रभुसे थे शहरगदेदेन जम्‍मान ब्‍याँसी, ओच्‍छे थेरी मुबा जम्‍मान म्‍हिगदेदेन थेरी फुइबा जम्‍मान स्‍हेगदे नाश लजी।

२६ तर लोतला म्रिङसे फ्‍लिक दोःसी ग्‍यापपट्टि च्‍याजी, ओच्‍छे थे चजाला थाम दोजी।

२७ न्‍हाङ्‌गरदाङ स्‍य्‍होरीन अब्राहाम हतार हतार लसी ङाच्‍छाकुनु ह्राङ परमप्रभुला ङाच्‍छापट्टि राप्‍बा ग्‍लारी निजी।

२८ अब्राहामसे मार सदोम, गमोरादेन ब्‍याँसीला जम्‍मान ग्‍लारी च्‍याजी। थे ग्‍लाग्‍याम मेखाराङ्‌ग्‍याम थोन्‍बा ह्रङ्‌बान म्‍युगु तोरपट्टि निबा म्राङ्‌जी।

२९ चुह्रङ् लसी लोत चिबा ब्‍याँसीला शहरगदे नाश लबा धुइरी परमेश्‍वरसे अब्राहामदा ढन्‍जी। ओच्‍छे परमेश्‍वरसे लोतदा तिगै तआपुङ्‌ना थे शहरग्‍याम तेःजी।

लोतदेन थेला झामेगदे

३० लोत ह्राङला झामे न्‍हीदेन छ्‌याम सोअरग्‍याम थोन्‍सी गङ्‌री निसी चिजी, तिग्‍दा भिसम थे सोअररी चिबारी लोङ्‌जी। थे ह्राङला झामे न्‍हीदेन छ्‌याम ऊरी चिजी।

३१ तिरेकुनु घ्रेन चा झामेसे ह्राङला आङादा चुह्रङ् भिसी पाङ्‌जी, “य्‍हाङला आबा खेप्‍पा दोसी जिन्‍बा मुला। जम्‍बुलिङला रिमठिम अन्‍छार य्‍हाङदा ब्‍याह लबा म्‍हि जम्‍बुलिङरी खालै आरे।

३२ थेतबासेलमा दाहेन्‍से य्‍हाङसे य्‍हाङला आबादा अङ्‌गुरला निङ्‌गु ख्‍वासी थेदेन छ्‌यामनोन म्‍हेर्गे, ओच्‍छे य्‍हाङला आबाग्‍यामनोन य्‍हाङला सन्‍तान तगै।”

३३ थेकुनु म्‍हुनङ् थेनीसे ह्राङला आबादा अङ्‌गुरला निङ्‌गु ख्‍वाजी, ओच्‍छे घ्रेन चा झामे ह्राङला आबादेन छ्‌यामनोन म्‍हेर्जी। थे खाइमा म्‍हेर्बारी खजी, खाइमा रेःसी निजी भिबा ताम लोतदा थानोन आतनी।

३४ दोःसी न्‍हाङ्‌गरदाङ घ्रेन झामेसे आङादा चुह्रङ् भिसी पाङ्‌जी, “तिला म्‍हुनङ् ङा आबादेन छ्‌याम म्‍हेर्जी, तिनी म्‍हुनङ्एनोन आबादा अङ्‌गुरला निङ्‌गु ख्‍वागे, ओच्‍छे ए आबादेन छ्‌याम म्‍हेर्गो। जमाहेन्‍से आबाग्‍याम य्‍हाङ न्‍हीलान कोला तला।”

३५ थेह्रङ् लसी थेकुनु म्‍हुनङ् थे न्‍हीसे आबादा अङ्‌गुरला निङ्‌गु ख्‍वाजी, जमाहेन्‍से झामे जजाएनोन आबादेन छ्‌याम म्‍हेर्जी। थेकुनुएनोन ल्‍हानान ङ्‌योइबासे लमा तिगै था आयाङ्‌नी।

३६ चुह्रङ् लसी लोतला झामे न्‍ही ह्राङलान आबाग्‍याम जीउ न्‍हीला तजी।

३७ घ्रेन चा झामेसे झा गिक न्‍हजी, थेसे थे झाला मिन मोआब थान्‍जी। दन्‍देला मोआबीगदेला म्‍हेमे थेनोन हिन्‍ना।

३८ जजा झामेसेनोन झा गिक न्‍हजी, ओच्‍छे थेसे थे झाला मिन बेन-अमी थान्‍जी। दन्‍देला अम्‍मोनीगदेला म्‍हेमे थेनोन हिन्‍ना।

† 

१९:२२ सोअरचु मिन चा हिब्रू ग्‍योइरी “जजा” भिबा ह्रङ्‌बा थेःमुला।

अब्राहामदेन अबीमेलेक

२०

अब्राहाम लोपट्टिला नेगेवरीक्‍यार बसाइँ ल्‍हेसी कादेशदेन शूरला गुङ्‌री चिबारी चिजी। जमाहेन्‍से गरार य्‍हुल्‍सारी चिजी।

२ थेरी थेसे ह्राङला म्रिङ सारादा “ङाला आङा हिन्‍ना” भिसी पाङ्‌जी। अब्राहामसे थेह्रङ् भिबासेलमा गरारला ग्‍ले अबीमेलेकसे सारादा ह्राङ मुबा ग्‍लारी भउ भिसी पाङ्‌जी।

३ तिरेकुनु म्‍हुनङ् म्‍हङ्‌री परमेश्‍वर अबीमेलेक मुबा ग्‍लारी फेप्‍खसी चुह्रङ् सुङ्‌जी, “चु म्रिङ्‌म्‍हेमेदा भबासेलमा ए सिला। तिग्‍दा भिसम थे स्‍य्‍हान्‍दोला म्रिङ हिन्‍ना।”

४ तर अबीमेलेक दन्‍देधोना साराला ङाम्‍री निबा आरेमुबा, थेतबासेलमा अबीमेलेकसे चुह्रङ् भिसी पाङ्‌जी, “प्रभु, ङाला तिगै दोष आरे, तिग ङादेन ङाला म्‍हिदा नाश लबा?

५ अब्राहाम ह्राङसेन चु ङाला आङा हिन्‍ना भिसी पाङ्‌जी, ओच्‍छे थेसेनोन ङा अब्राहामला आङा हिन्‍ना भिसी पाङ्‌जी। ङाइ चु गे ज्‍यबा सेमसे लबा हिन्‍ना, ङाइ तिगै पाप लबा आरे।”

६ परमेश्‍वरसे थेदा म्‍हङ्‌री चुह्रङ् भिसी सुङ्‌जी, “हिन्‍ना, चु ताम ङादा था मुला, एला ज्‍यबा सेमग्‍यामसेन चु गे लबा हिन्‍ना। थेतबासेलमा ङाइ एदा ङाला बिरोधरी पाप लआपुङ्‌नी, ओच्‍छे थे म्रिङ्‌म्‍हेमेदा थुरआपुङ्‌नी।

७ दाहेन्‍से थे म्रिङ्‌म्‍हेमे थेलान ह्रेम्‍बोदा दोःसी पिन्‍गो। तिग्‍दा भिसम थे अगमवक्ता हिन्‍ना। थेसेन एला लागिरी प्रार्थना लला ओच्‍छे ए सोला। तर च्‍यागो, एसे थेला म्रिङ दोःसी आपिन्‍नी भिसम एदेन एला जम्‍मान म्‍हिगदे पक्‍कान सिला।”

८ न्‍हाङ्‌गरदाङ स्‍य्‍होरीन अबीमेलेकसे ह्राङला जम्‍मान गे लबा म्‍हिगदेदा ङ्‌योइसी तिग तिग तजी थे जम्‍मान ताम थेःना लजी। थे ताम थेःसी थेनीगदे जम्‍मान लोङ्‌जी।

९ जमाहेन्‍से अबीमेलेकसे अब्राहामदा ङ्‌योइसी चुह्रङ् भिसी पाङ्‌जी, “ङन्‍देन छ्‌याम ह्राङसे चु तिग लबा? ङाइ ह्राङला तिग गे न्‍होङ्‌ना लबासे लमा ङादेन ङाला य्‍हुल्‍सारी चु आपत विपत तना लबा? ह्राङसे चु लबारीन आतबा गे ङादेन छ्‌याम लजी।”

१० अबीमेलेकसे अब्राहामदा दोःसी चुह्रङ् भिसी पाङ्‌जी, “तिग म्राङ्‌सी ह्राङसे ङादेन छ्‌याम चुह्रङ्‌बा गे लबा?”

११ अब्राहामसे चुह्रङ् भिसी जोहाब पिन्‍जी, “तिग्‍दा भिसम ङाइ चुह्रङ् भिसी म्‍हन्‍बा मुबा, चु ग्‍लारी परमेश्‍वर म्राङ्‌सी खालै म्‍हि आलोङ्‌मुला, ओच्‍छे म्‍हिगदेसे ङाला म्रिङदा भोर्बाला लागिरी ङादा साइला।

१२ थे ङाला आङा हिन्‍ना भिसी पाङ्‌बा तामएनोन सत्‍य हिन्‍ना। थे ङाला आबाला झामे हिन्‍ना, तर ङाला आमाग्‍याम न्‍हबा चा आहिन। ओच्‍छे थे ङाला म्रिङ दोजी।

१३ थेतबासेलमा परमेश्‍वरसे ङादा ङाला आबाला दिमग्‍याम तेःसी अर्गु य्‍हुल्‍सारी परदेशी दोसी चिपुङ्‌जी। जमाहेन्‍से ङाइ सारादा चुह्रङ् भिसी पाङ्‌बा मुबा, ‘य्‍हाङ जुन जुन ग्‍लारी निला, थे थे ग्‍लारी एसे ङादा चु ङाला ज्‍योज्‍यो हिन्‍ना भिसी ङाला मान थान्‍गो।’”

१४ जमाहेन्‍से अबीमेलेकसे राग्‍यु, म्‍हेमुइदेन घ्‍याबा, घ्‍याबास्‍यागदे अब्राहामदा पिन्‍जी। ओच्‍छे थेला म्रिङ साराएनोन दोःसी पिन्‍जी।

१५ ओच्‍छे अबीमेलेकसे अब्राहामदा चुह्रङ् भिसी पाङ्‌जी, “च्‍यागो, ङाला य्‍हुल्‍साला जम्‍मान ग्‍ला ह्राङदा था मुला, थेतबासेलमा जुन ग्‍लारी ह्राङदा स्‍य्‍हूगे म्‍हन्‍बा थे ग्‍लारीन स्‍य्‍हूगो।”

१६ अबीमेलेकसे सारादाएनोन चुह्रङ् भिसी पाङ्‌जी, “च्‍यागो, ङाइ एला ज्‍योज्‍योदा म्‍हुइला हजार गिक डबल पिन्‍बा मुला। थे पिन्‍सी ङाइ एदेन छ्‌याम मुबागदे जम्‍मालान ओन्‍छाङ्‌री एला तिगै दोष आरे भिसी उन्‍बा मुला। चुग्‍यामसेन ए ठीक मुला भिबा ताम जम्‍मासेन था याङ्‌ला।”

१७ जमाहेन्‍से अब्राहामसे परमेश्‍वरदेन छ्‌याम प्रार्थना लजी, ओच्‍छे परमेश्‍वरसे अबीमेलेकदेन थेला म्रिङ ओच्‍छे थेला जम्‍मान घ्‍याबागदे जम्‍मादान खम्‍ना लजी। ओच्‍छे थेनीगदेसे दोःसी कोला न्‍हखम्‍बा तजी।

१८ तिग्‍दा भिसम अब्राहामला म्रिङ सारादा भोर्बासेलमा परमप्रभुसे अबीमेलेकला दिमला जम्‍मान म्रिङ्‌म्‍हेमेगदेला कोख बन्‍द तना लबा मुबा।

इसहाक न्‍हबा

२१

ह्राङसे सारादा सुङ्‌बा अन्‍छार परमप्रभुसे ह्राङला कबुल पूरा लजी।

२ सारा जीउ न्‍हीला तजी, ओच्‍छे परमेश्‍वरसे सुङ्‌बा धुइ अन्‍छार सारासे झा न्‍हजी। खेप्‍पा दोबा धुइरी अब्राहाम आबा दोजी।

३ सारासे न्‍हबा झाला मिन अब्राहामसे इसहाक थान्‍जी।

४ परमेश्‍वरसे कुल्‍बा अन्‍छार भ्रेरेकुनु अब्राहामसे इसहाकला खतना लजी।

५ ह्राङला झा इसहाक न्‍हबा धुइरी अब्राहाम १०० दिङ तमुबा।

६ सारासे चुह्रङ् भिसी पाङ्‌जी, “परमेश्‍वरसे ङादा नेबा खबा तामदेन ताङ्‌बा ताम पिन्‍जी। चु ताम थेःबागदे जम्‍मान ङादेन छ्‌यामनोन ङेःला।”

७ दोःसी सारासे चुह्रङ् भिसी पाङ्‌जी, “सारासे लैनुदा ङ्‌हे ख्‍वाला भिसी अब्राहामदा खाल्‍से पाङ्‌बा मुबा? तसैनोन ङाइ थे खेप्‍बा दोबा धुइरी झा गिक न्‍हजी।”

८ लैनु घ्रेन तबान निजी ओच्‍छे थेसे ङ्‌हे थुङ्‌बा ख्‍लाजी। ङ्‌हे थुङ्‌बा ख्‍लामाकुनु अब्राहामसे घ्रेन भोज लजी।

हागारदेन इश्‍माएलदा तेःबा

९ तिरेकुनु मिश्री य्‍हुल्‍ला हागारग्‍याम न्‍हबा अब्राहामला झा इश्‍माएलसे सारापट्टिला झा इसहाकदा ङोबान लबा सारासे म्राङ्‌जी।

१० थेतबासेलमा सारासे अब्राहामदा चुह्रङ् भिसी पाङ्‌जी, “चु घ्‍याबास्‍यादेन थेला झादा दिमग्‍याम तेःसी ताप्‍गो, ङाला झा इसहाकसे याङ्‌बा हक थेला झासे आयाङ्।”

११ इश्‍माएलएनोन ह्राङलान झा तबासे लमा अब्राहामदा चु तामसे ल्‍हानान सेम स्‍हु खजी।

१२ तर परमेश्‍वरसे अब्राहामदा चुह्रङ् भिसी सुङ्‌जी, “चु कोलादेन एला घ्‍याबास्‍याला लागिरी एसे तिगै सुर्दा लआतोः। सारासे भिबा ह्रङ्‌नोन लउ, तिग्‍दा भिसम एला वंशला मिन इसहाकग्‍यामनोन चिला।

१३ ङाइ थे घ्‍याबास्‍याला झाग्‍यामएनोन य्‍हुल गिक स्‍होला, तिग्‍दा भिसम थेएनोन एलान सन्‍तान हिन्‍ना।”

१४ न्‍हाङ्‌गरदाङ स्‍य्‍होरीन रेःसी अब्राहामसे गेङदेन ढिला ताङ् गिकरी क्‍युइ युसी हागारला बमरी थान्‍सी पिन्‍जी ओच्‍छे कोलादाएनोन थेदेन छ्‌यामनोन पुइजी। जमाहेन्‍से हागार बेर्शेबाला तोङ्‌तोङ्‌बा ग्‍लारीक्‍यार क्‍यारमार भ्रजी।

१५ ढिला ताङ्‌री मुबा क्‍युइ जिन्‍माहेन्‍से थेसे कोलादा दोङला बुट्ठा टारी ख्‍लासी थान्‍जी।

१६ जमाहेन्‍से थे चा १०० मिटर ते थारेङ् निसी चिजी। थेसे ह्राङला सेम सेमरी चुह्रङ् भिसी पाङ्‌जी, “ङाला झा सिबा ङाइ च्‍याबारी आखम।” ओच्‍छे थेरीन घ्‍वाँ घ्‍वाँ क्राजी।

१७ परमेश्‍वरसे थे कोला क्राबा थेःजी, ओच्‍छे परमेश्‍वरला दूत स्‍वर्गग्‍याम खसी हागारदा ङ्‌योइबान चुह्रङ् भिसी पाङ्‌जी, “हागार, एदा तिग दुख तजी? आलोङ्‌गो। तिग्‍दा भिसम परमेश्‍वरसे एला कोला क्राबा थेःबा मुला।

१८ रेःगो, निसी कोलादा थीगो, ओच्‍छे थेला यारी कोङ्‌ना लसी चुङ्‌सी थान्‍गो। तिग्‍दा भिसम ङाइ थेग्‍याम घ्रेन य्‍हुल गिक स्‍होला।”

१९ जमाहेन्‍से परमेश्‍वरसे हागारला मी ठोङ्‌सी पिन्‍जी, ओच्‍छे थेसे क्‍युइला वदी गिक म्राङ्‌जी। जमाहेन्‍से थे निसी ढिला ताङ्‌री क्‍युइ युसी कोलादा थुङ्‌बारी पिन्‍जी।

२० परमेश्‍वरसे थे कोलादा आख्‍लानी। थे कोला घ्रेन तबान निजी, ओच्‍छे थे पारानना तोङ्‌तोङ्‌बा ग्‍लारी चिजी। जमाहेन्‍से थे शिकार क्‍लाङ्‌बारी सेबा म्‍हि तजी।

२१ थेला आमासे थेदा मिश्री य्‍हुल्‍ला म्रिङ गिक भसी पिन्‍जी।

अब्राहामदेन अबीमेलेकला गुङ्‌री तबा कबुल

२२ थे धुइरी अबीमेलेकदेन थेला सिपाहीगदेला हाकिम पीकोलसे अब्राहामदा चुह्रङ् भिसी पाङ्‌जी, “ह्राङसे लबा जम्‍मान गेरी परमेश्‍वर ह्राङदेन छ्‌यामनोन मुला।

२३ थेतबासेलमा परमेश्‍वरला ङाच्‍छा चुरी ह्राङसे ङादा ङाला झा झामेगदेदेन थेला कोलागदेदेन छ्‌याम फट्टा गे आल भिसी घ्रान चउ। ङाइ ह्राङदेन छ्‌याम विश्‍वासला गे लबा मुला। थेतबासेलमा ङादेन छ्‌याम ओच्‍छे ह्राङ धन्‍छ्‌याबा चु य्‍हुल्‍सादेन छ्‌यामएनोन विश्‍वासला गे लला भिसी कबुल लउ।”

२४ अब्राहामसे “ङाइ कबुल लला” भिसी पाङ्‌जी।

२५ जमाहेन्‍से अब्राहामसे अबीमेलेकला घ्‍याबागदेसे जबरजस्‍ती लसी ब्‍यन्‍बा इनारला बारेरी अबीमेलेकदा पाङ्‌जी।

२६ अबीमेलेकसे चुह्रङ् भिसी पाङ्‌जी, “चु गे खाल्‍से लजी ङादा था आरे। ह्राङसे ङादा चुला बारेरी तिगै आसुङ्‌नी, तिनी जे ङाइ चु ताम थेःबा मुला।”

२७ जमाहेन्‍से अब्राहामसे ग्‍युदेन म्‍हेमुइगदे अबीमेलेकदा पिन्‍जी। जमाहेन्‍से थेनी ह्राङ ह्राङ न्‍हङ्‌री ताङ्‌सी कबुल लजी।

२८ अब्राहामसे ह्राङला ग्‍युला बथानग्‍याम गोर निस ग्‍यु योमो फेसी थान्‍जी।

२९ अबीमेलेकसे अब्राहामदा, “ह्राङसे चु गोर निस ग्‍यु योमो फेसी थान्‍बाला अर्थ चा तिग हिन्‍ना?” भिसी ङ्‌योइजी।

३० जमाहेन्‍से अब्राहामसे चुह्रङ् भिसी पाङ्‌जी, “चु इनार ङाइ ख्‍वबा हिन्‍ना भिबा साक्षीला लागिरी चु गोर निस ग्‍यु योमो ह्राङसे ङाग्‍याम किन्‍गो।”

३१ थेतबासेलमा थे ग्‍लाला मिन बेर्शेबा थान्‍जी। तिग्‍दा भिसम थेनी न्‍हीसेन ह्राङ ह्राङ न्‍हङ्‌री घ्रान चबा मुबा।

३२ चुह्रङ् लसी थे न्‍हीसे बेर्शेबारी कबुल लजी। जमाहेन्‍से अबीमेलेकदेन थेला सिपाहीगदेला हाकिम पीकोल पलिश्‍तीगदेला य्‍हुल्‍सारी दोःसी निजी।

३३ अब्राहामसे बेर्शेबारी यशेलला दोङ गिक सूजी ओच्‍छे थेरी जुकजुकधोना चिबा परमप्रभु परमेश्‍वरला जयजयकार लजी।

३४ जमाहेन्‍से अब्राहाम ल्‍हानान दिङधोना पलिश्‍तीगदेला य्‍हुल्‍सारी चिजी।

परमेश्‍वरसे अब्राहामला विश्‍वास च्‍याबा

२२

तिगै धुइ लिच्‍छा परमेश्‍वरसे अब्राहामला विश्‍वास च्‍याजी, ओच्‍छे “अब्राहाम!” भिसी ङ्‌योइजी। अब्राहामसे “लास्‍सो, ङा चुरी मुला” भिसी पाङ्‌जी।

२ जमाहेन्‍से परमेश्‍वरसे थेदा चुह्रङ् भिसी सुङ्‌जी, “एसे ल्‍हानान माया लबा एला गिकजेन झा इसहाकदा भोर्सी मोरीयाह य्‍हुल्‍सारी निउ ओच्‍छे थेरी ङाइ एदा उन्‍बा गङ्‌री ङाला लागिरी थेदा साइसी मेरी ख्राङ्‌सी बलि लउ।”

३ अब्राहाम न्‍हाङ्‌गरदाङ स्‍य्‍होरीन रेःसी सिङ छेजी। ओच्‍छे गधादा काप्‍सी ह्राङला घ्‍याबा न्‍हीदेन झा इसहाकदा छ्‌यामनोन भोर्सी थेदा परमेश्‍वरसे उन्‍बा ग्‍लापट्टि भ्रजी।

४ सोमरेलाकुनु अब्राहामसे च्‍यामा थारेङ्‌ग्‍यामसे थे ग्‍ला म्राङ्‌जी।

५ ओच्‍छे अब्राहामसे थेला घ्‍याबा न्‍हीदा चुह्रङ् भिसी पाङ्‌जी, “एनीगदे चुरी गधादेन छ्‌याम चिउ। ङादेन चु कोला जजाकी क्‍यथाङ् निसी परमेश्‍वरदा बलि फुल्‍सी खला।”

६ अब्राहामसे ह्राङला झा इसहाकदा मेरी ख्राङ्‌बा बलिला लागिरी सिङ पुइपुङ्‌जी। ओच्‍छे थेसे चा यारी चक्‍कुदेन मे पुइसी थेनी छ्‌याम छ्‌यामनोन निजी।

७ इसहाकसे ह्राङला आबा अब्राहामदा “आबा” भिसी ङ्‌योइजी। अब्राहामसे “तिग्‍दा झा?” भिसी ङ्‌योइजी। इसहाकसे “सिङदेन मे जे मुला, तर मेरी ख्राङ्‌बा बलिला लागिरी ग्‍यु चा खाइ?” भिसी पाङ्‌जी।

८ अब्राहामसे “झा, ग्‍यु मी परमेश्‍वरसेन पिन्‍ना” भिसी न्‍हीनोन छ्‌याम छ्‌याम निजी।

९ परमेश्‍वरसे अब्राहामदा सुङ्‌बा ग्‍लारी दोमाहेन्‍से थेरी अब्राहामसे बलि फुल्‍बा ग्‍ला गिक स्‍होसी सिङ टाङ्‌जी। ओच्‍छे थेसे ह्राङला झा इसहाकदा खीसी थे सिङथोरी थान्‍जी।

१० ओच्‍छे अब्राहामसे झादा साइबाला लागिरी चक्‍कुसे रोप्‍बारी छ्‌याइमा,

११ स्‍वर्गग्‍याम परमेश्‍वरला दूत गिकसे चुह्रङ् भिसी क्रिङ्‌जी, “अब्राहाम, अब्राहाम!” अब्राहामसे “लास्‍सो, ङा चुरीन मुला” भिसी पाङ्‌जी।

१२ दूतसे थेदा चुह्रङ् भिसी पाङ्‌जी, “एसे थे कोलादा थासाइगो, ओच्‍छे थेदा तिगै आलउ। तिग्‍दा भिसम ए परमेश्‍वरदेन छ्‌याम लोङ्‌बा चिम भिसी दाहेन्‍से ङाइ था याङ्‌जी। तिग्‍दा भिसम एसे ङाला लागिरी एला झा गिकएनोन बाँकी आथान्‍नी।”

१३ ओच्‍छे अब्राहामसे क्‍यारमार च्‍यामा थेला ग्‍यापपट्टि ग्‍यु गिक बुट्टरी रू खाल्‍सी चिबा म्राङ्‌जी। अब्राहाम निसी थे ग्‍यु भसी थेला झाला साटोरी परमेश्‍वरला लागिरी थे ग्‍युदा साइसी मेरी ख्राङ्‌सी बलि फुल्‍जी।

१४ थेतबासेलमा अब्राहामसे थे ग्‍लाला मिन ‘यहवे यिरे†’ भिसी थान्‍जी। तिनीधोनाएनोन म्‍हिगदेसे “परमप्रभुला गङ्‌री थेसेन पिन्‍मुला” भिसी पाङ्‌मुला।

१५ ओच्‍छे परमप्रभुला दूतसे स्‍वर्गग्‍याम अब्राहामदा न्‍हीरेमला पालरी ङ्‌योइसी चुह्रङ् भिसी पाङ्‌जी,

१६ “परमप्रभुसे चुह्रङ् भिसी सुङ्‌बा मुला, एसे ङाला लागिरी एला झा गिकएनोन ह्राङदेन छ्‌याम आथान्‍ना चु गे लबासे लमा एदा पक्‍कान मोलम पिन्‍ना भिसी ङाइ ङालान मिनरी घ्रान चबा मुला।

१७ ङाइ एला सन्‍तान मुला सार ओच्‍छे समुद्रला बालुवा तेनोन तना लला। ओच्‍छे एला सन्‍तानसे ह्राङला शत्रुगदेला शहरगदे ह्राङला यारी किन्‍सी शासन लला।

१८ एलान सन्‍तानग्‍याम जम्‍बुलिङला जम्‍मान य्‍हुलगदेसे मोलम याङ्‌ला। तिग्‍दा भिसम एसे ङाला ताम ङ्‌यान्‍जी।”

१९ जमाहेन्‍से अब्राहाम ह्राङला झादेन छ्‌याम ह्राङला घ्‍याबागदे मुबा ग्‍लारी दोःसी खजी। ओच्‍छे थेग्‍याम थेनीगदे छ्‌यामनोन बेर्शेबाधोना निजी। ओच्‍छे अब्राहाम बेर्शेबारी चिजी।

नाहोरला सन्‍तानगदे

२० ह्राङला आले नाहोरला म्रिङ मिल्‍काग्‍याम गोर भ्रे झा तसी जिन्‍बा मुला भिबा ताम तिगै धुइ लिच्‍छा अब्राहामसे थेःजी।

२१ थेबा झाला मिन ऊज, थेला आलेला मिन बूज, ओच्‍छे आरामला आबा कमूएल,

२२ केसेद, हजो, पिलदाश, यिदलापदेन बतूएल।

२३ बतूएल चा रिबेकाला आबा मुबा। चु झा भ्रेनोन अब्राहामला आले नाहोरग्‍याम मिल्‍कासे न्‍हजी।

२४ नाहोरसे म्रिङ ह्रङ्‌बान स्‍होसी थान्‍बा म्रिङ्‌म्‍हेमे रूमाग्‍यामएनोन तेबह, गहम, तहसदेन माका न्‍हजी।

† 

२२:१४ यहवे यिरे भिबा चा “परमप्रभुसे पिन्‍मुला” हिन्‍ना

सारा सिबा

२३

सारा १२७ दिङधोना सोजी।

२ सारा कनान य्‍हुल्‍साला किर्यत-अर्बा अथवा हेब्रोनरी सिजी। थे सिमा अब्राहामला सेम स्‍हु खजी, ओच्‍छे थे क्राजी।

३ अब्राहाम ह्राङला म्रिङला लाश थेरीन ख्‍लासी हित्तीगदे मुबा ग्‍लारी निसी चुह्रङ् भिसी पाङ्‌जी,

४ “ह्राङनीला गुङ्‌री ङा विदेशी दोसी चिमुला, ङाला म्रिङला लाश ल्‍हुबाला लागिरी खजिबै ग्‍ला चूङ्‌गो।”

५ हित्तीगदेसे अब्राहामदा चुह्रङ् भिसी पाङ्‌जी,

६ “प्रभु, ङन्‍ना ताम सान्‍गो, ङनी न्‍हङ्‌री ह्राङ परमेश्‍वरला मूल म्‍हि हिन्‍ना, ङन्‍ना लागिरी स्‍होबा धुर्सागदे न्‍हङ्‌री जम्‍मान भन्‍दा ज्‍यबा धुर्सा धम्‍सी ह्राङला म्रिङदा ल्‍हुउ। ह्राङला म्रिङला लाश ल्‍हुबारी ङन्‍से ताङ्‌सी ताङ्‌सी धुर्सा पिन्‍ना।”

७ जमाहेन्‍से अब्राहामसे हित्तीगदेदा फ्‍या लजी,

८ ओच्‍छे थेसे थेनीगदेदा चुह्रङ् भिसी पाङ्‌जी, “चुदे ङाइ ङाला म्रिङला लाश ल्‍हुगै भिबा ह्राङनीला सेम मुसम ङाला ताम सान्‍गो, सोहोरला झा एप्रोनदेन छ्‌याम ङाला लागिरी बिन्‍ती लसी पिन्‍गो।

९ थेसे मक्‍पेलाला ऊ चूङ्‌गै, थे थेला वारी ङाम्‍रीन मुला। ह्राङनीलान ओन्‍छाङ्‌री थेसे पूरन सय किन्‍सी थे ऊ ङादा चूङ्‌गै, थे धुर्सा चा ङाला तगै।”

१० शहरला मूल म्राप ङाम्‍री म्‍हिगदे ह्रुप तसी छलफल लबा ग्‍लारी एप्रोन अर्गु हित्तीगदेदेन छ्‌यामनोन मुबा। हित्ती एप्रोनसे जम्‍मासेन थेःना लसी अब्राहामदा चुह्रङ् भिसी पाङ्‌जी,

११ “आहिन, ङाला प्रभु, ङाला ताम सान्‍गो, ङाइ ह्राङदा थे वारीदेन थेरी मुबा ऊ पिन्‍ना। थे ङाइ ह्राङदा ङाला म्‍हिगदेलान ओन्‍छाङ्‌री पिन्‍ना। ह्राङसे ह्राङला सिबा म्रिङदा थेरीन ल्‍हुउ।”

१२ अब्राहामसे दोःसी थे य्‍हुल्‍साला म्‍हिगदेदा फ्‍या लजी,

१३ ओच्‍छे थेसे थे ग्‍लाला म्‍हिगदेसे थेःना लसी एप्रोनदा चुह्रङ् भिसी पाङ्‌जी, “ह्राङला सेम मुसम ङाला ताम सान्‍गो, ङाइ थे वारीला टाङ्‌गा पिन्‍ना, थे टाङ्‌गा ह्राङसे किन्‍गो, ओच्‍छे थेरी ङाइ ङाला म्रिङला लाश ल्‍हुला।”

१४ एप्रोनसे अब्राहामदा चुह्रङ् भिसी पाङ्‌जी,

१५ “ङाला प्रभु, ङाला ताम सान्‍गो, वारीला सय चा ४०० म्‍हुइला डबल हिन्‍ना। तर ह्राङदेन ङाला गुङ्‌री मी थे ताम तिग हिन्‍ना? ह्राङसे ह्राङला म्रिङला लाश थेरीन ल्‍हुउ।”

१६ एप्रोनना ताम अब्राहामदा सेम निजी, थेसे एप्रोनदा हित्तीगदेला ओन्‍छाङ्‌रीन थेसे पाङ्‌बा अन्‍छार ४०० म्‍हुइला डबल क्‍योइसी पिन्‍जी।

१७ चुह्रङ् लसी मम्रेला स्‍यारपट्टि मक्‍पेलारी मुबा एप्रोनना वारी अब्राहामला सम्‍पत्ति तजी। थे वारीरी ऊदेन क्‍यारक्‍युर मुबा दोङगदे परब तमुबा।

१८ शहरला म्रापला ङाच्‍छापट्टि खबा जम्‍मान हित्तीगदेसे थे वारी अब्राहामला तजी भिसी पाङ्‌जी।

१९ जमाहेन्‍से अब्राहामसे ह्राङला म्रिङ सारादा कनान य्‍हुल्‍साला मम्रेला स्‍यारपट्टि (अथवा हेब्रोन) री परब तबा मक्‍पेलाला वारीरी मुबा ऊरी ल्‍हुजी।

२० चुह्रङ् लसी थे वारीदेन थेरी मुबा ऊएनोन हित्तीगदेसे धुर्साला रुपरी अब्राहामला मिनरी दर्ता लजी।

इसहाकला ब्‍याह

२४

अब्राहाम ल्‍हानान खेप्‍पा दोसी जिन्‍बा मुबा, ओच्‍छे परमप्रभुसे अब्राहामदा जम्‍मान तामरी मोलम पिन्‍बा मुबा।

२ अब्राहामसे ह्राङला दिमरी जम्‍मान तामरी अधिकार पिन्‍बा मूल घ्‍याबादा चुह्रङ् भिसी पाङ्‌जी, “एला या ङाला काङ्‌स्‍हु धिरी थान्‍गो।

३ ङाइ एदा स्‍वर्गदेन जम्‍बुलिङला परमप्रभु परमेश्‍वरला मिनरी चु घ्रान चपुङ्‌ला, एसे दन्‍दे ङा चिबा ग्‍लाला कनानीगदेला झामेगदे न्‍हङ्‌ला खालैदान ङाला झादा ब्‍याह लसी पिन्‍बाला लागिरी आभउ।

४ तर ङाला य्‍हुल्‍सारी ङालान कुटुम्‍बागदे मुबा ग्‍लारी निसी ङाला झा इसहाकला लागिरी म्रिङ गिक भसी पिन्‍गो।”

५ जमाहेन्‍से थे घ्‍याबासे अब्राहामदा चुह्रङ् भिसी पाङ्‌जी, “चुदे थे म्रिङकोला चु य्‍हुल्‍सारी ङादेन छ्‌याम खबारी आङ्‌यान्‍नी भिसम तिग ङाइ ह्राङला झादा ह्राङ जुन य्‍हुल्‍साग्‍याम फेप्‍खजी, थेनोन य्‍हुल्‍सारी भोर्बा?”

६ अब्राहामसे थेदा चुह्रङ् भिसी पाङ्‌जी, “एसे ङाला झादा थे य्‍हुल्‍सारी दोःसी आभोर्गो।

७ ङादा ङाला आबाला दिमदेन ङाला य्‍हुल्‍साग्‍याम चुरी भबा स्‍वर्गला परमप्रभु परमेश्‍वरसे घ्रान फासी ङादेन छ्‌याम चुह्रङ् भिसी कबुल लबा मुला, ‘चु य्‍हुल्‍सा ङाइ एलान सन्‍तानदा पिन्‍ना।’ परमेश्‍वरसेन ह्राङला दूत एला ङाच्‍छा ङाच्‍छा पुइला, ओच्‍छे एसे ङाला झाला लागिरी म्रिङ गिक भबारी खम्‍ला।

८ थे म्रिङकोला एदेन छ्‌याम खबारी आङ्‌यान्‍नी भिसम ङाइ एदा चपुङ्‌बा चु घ्रान लगब आत। एसे ङाला झादा चा थे य्‍हुल्‍सारी भोर्नोन आभोर्गो।”

९ जमाहेन्‍से थे घ्‍याबासे ह्राङला मालिक अब्राहामला काङ्‌स्‍हु धिरी या थान्‍सी चुला बारेरी घ्रान चजी।

१० जमाहेन्‍से थे घ्‍याबा ह्राङला मालिकला गोर च्‍युइ ऊँटदेन जम्‍मान खाल्‍ला ज्‍यबा ज्‍यबा सगुन भोर्सी मेसापोटामिया य्‍हुल्‍साला झ्‍याङपट्टि नाहोर शहररी निजी।

११ थेरी दोसी शहरला मङ्‌ग्‍यार मुबा इनार गिकला ङाम्‍री थेसे ऊँटगदेदा थान्‍जी। ङ्‌यसे तबा धुइरी म्रिङकोलागदे क्‍युइ किन्‍बारी खबा धुइ तबा मुबा।

१२ थेसे चुह्रङ् भिसी प्रार्थना लजी, “परमप्रभु, ङाला मालिक अब्राहामला परमेश्‍वर, तिनी ङाला गे ज्‍यबा तना लसी पिन्‍गो। ओच्‍छे ङाला मालिकदेन छ्‌याम लबा ह्राङला कबुल पूरा लसी पिन्‍गो।

१३ स्‍य्‍हीगो प्रभु, ङा चु इनार ङाम्‍री राप्‍सी चिबा मुला, चु शहरला म्‍हिगदेला झामेगदे क्‍युइ किन्‍बारी खबान मुला।

१४ थेनीगदे न्‍हङ्‌री ङाइ म्रिङकोला गिकदा चुह्रङ् भिसी पाङ्‌ला, ‘एला दर्बुङ क्‍युइ थुङ्‌बाला लागिरी ङापट्टि य्‍होइ लउ।’ थेसे ‘सोल्‍गो, ङाइ ह्राङला ऊँटगदेदाएनोन क्‍युइ पिन्‍ना’ भिसी पाङ्‌जी भिसम थेनोन ह्राङला गे लबा इसहाकला लागिरी ह्राङसे धम्‍बा म्रिङकोला तगै। थेह्रङ् तजी भिसम ह्राङसे ङाला मालिकदा दया लजीम भिसी ङाइ था याङ्‌ला।”

१५ थेसे चुह्रङ् लसी प्रार्थना लसी जिन्‍बा भन्‍दा ङाच्‍छान बमरी दर्बुङ पुइसी रिबेका दोखजी। रिबेका चा बतूएलला झामे मुबा। बतूएल चा अब्राहामला आले नाहोरदेन मिल्‍काला झा मुबा।

१६ रिबेका ल्‍हानान जेःबा म्रिङकोला मुबा। थे खालैदेन छ्‌याम मेर्बा आरे मुबा। थे इनाररी निसी दर्बुङरी क्‍युइ प्‍लिङ्‌ना लसी दिमरी निबारी छ्‌याइजी।

१७ थे घ्‍याबा य्‍हार्बान निसी थेदा चुह्रङ् भिसी पाङ्‌जी, “दया लसी ङादा एला दर्बुङला क्‍युइ थुङ्‌बारी भउ।”

१८ जमाहेन्‍से रिबेकासे चुह्रङ् भिसी पाङ्‌जी, “लास्‍सो, सोल्‍गो।” ओच्‍छे तुरून्‍तन बमग्‍याम दर्बुङ तेःसी थेदा क्‍युइ पिन्‍जी।

१९ थेसे क्‍युइ थुङ्‌सी जिन्‍माहेन्‍से रिबेकासे थेदा चुह्रङ् भिसी पाङ्‌जी, “ङाइ ह्राङला ऊँटगदेला लागिरीनोन क्‍युइ भसी पिन्‍ना, ओच्‍छे ऊँटगदेसे थुङ्आखम्‍बाधोना ङाइ क्‍युइ तेःसी पिन्‍ना।”

२० जमाहेन्‍से थेसे दर्बुङला क्‍युइ डूँडरी ल्‍हूसी दोःसी क्‍युइ तेःबारी इनारपट्टि निजी जमाहेन्‍से थेसे जम्‍मान ऊँटगदेला लागिरी क्‍युइ तेःसी पिन्‍जी।

२१ अब्राहामला घ्‍याबा चा परमप्रभुसे ह्राङला गे पूरा लसी पिन्‍बा हिन्‍ना कि आहिन भिसी था याङ्‌बाला लागिरी कुटिसी थेदा च्‍यासी चिजी।

२२ ऊँटगदेसे क्‍युइ थुङ्‌सी जिन्‍माहेन्‍से थे घ्‍याबासे रिबेकाला नारी म्‍हारला नत्‍थीदेन म्‍हारला घ्रेन घ्रेन चुरा न्‍ही यारी क्‍वान्‍सी पिन्‍जी।

२३ ओच्‍छे थेसे चुह्रङ् भिसी पाङ्‌जी, “ए खाल्‍ला झामे हिन्‍ना? ङादा पाङ्‌गो। तिग एला आबाला दिमरी ङन्‍दा म्‍हुनङ् बास चिबा ग्‍ला मुला?”

२४ रिबेकासे थेदा चुह्रङ् भिसी पाङ्‌जी, “ङा नाहोरदेन मिल्‍काला झा बतूएलला झामे हिन्‍ना।”

२५ रिबेकासे अझै चुह्रङ् भिसी पाङ्‌जी, “ङन्‍देन छ्‌याम दानादेन पराल ल्‍हानान मुला, ओच्‍छे चिबा ग्‍लाएनोन मुला।”

२६ जमाहेन्‍से थे घ्‍याबासे सेमहेन्‍सेन मान लसी परमप्रभुदा फ्‍या लसी चुह्रङ् भिसी पाङ्‌जी,

२७ “परमप्रभु, ङाला मालिक अब्राहामला परमेश्‍वरदा जयजयकार तगै, परमप्रभुसे ङाला मालिकदेन छ्‌याम लबा कबुल पूरा लजी। ओच्‍छे परमप्रभुसे ङादा सिधन ङाला मालिकला कुटुम्‍बाला दिमरी भसी पिन्‍जी।”

२८ जमाहेन्‍से रिबेका निसी ह्राङला आमाला म्‍हेमेगदेदा जम्‍मान ताम पाङ्‌जी।

२९ रिबेकाला लाबान भिबा ज्‍योज्‍यो गिक मुबा। लाबान अब्राहामला घ्‍याबा मुबा इनारपट्टि निजी।

३० थेसे ह्राङला आङाला नारी नत्‍थीदेन यारी चुरा म्राङ्‌बा मुबा। ओच्‍छे थे घ्‍याबासे तिग पाङ्‌बा मुबा थे जम्‍मान ताम थेला आङाग्‍याम थेःबा मुबा। इनाररी ऊँटगदेला ङाम्‍री राप्‍सी चिबा अब्राहामला घ्‍याबा मुबा ग्‍लारी निजी।

३१ ओच्‍छे लाबानसे चुह्रङ् भिसी पाङ्‌जी, “परमप्रभुग्‍याम मोलम याङ्‌बा म्‍हि, ङाला दिमरी फेप्‍खउ, तिग्‍दा मङ्‌ग्‍यारनोन राप्‍सी स्‍य्‍हूबा? ङाइ ह्राङदेन ह्राङला ऊँटला लागिरी चिबा ग्‍ला ठीक लसी जिन्‍बा मुला।”

३२ जमाहेन्‍से अब्राहामला घ्‍याबा लाबानदेन छ्‌याम दिमरी निजी, ओच्‍छे लाबानसे ऊँटगदेला धोइ तेःसी ऊँटगदेदा परालदेन दाना पिन्‍जी। जमाहेन्‍से लाबानसे अब्राहामला घ्‍याबा ओच्‍छे थेदेन छ्‌याम खबा म्‍हिगदेदा काङ ख्रुबाला लागिरी क्‍युइ पिन्‍जी।

३३ ओच्‍छे थेनीगदेदा चबा स्‍हे पिन्‍जी। तर अब्राहामला घ्‍याबासे चुह्रङ् भिसी पाङ्‌जी, “ङाइ ङाला ताम आपाङ्‌देधोना ङाइ तिगै आच।” जमाहेन्‍से लाबानसे “लु, सुङ्‌गो” भिसी पाङ्‌जी।

३४ ओच्‍छे अब्राहामला घ्‍याबासे चुह्रङ् भिसी पाङ्‌जी, “ङा अब्राहामला घ्‍याबागदे न्‍हङ्‌ला गिक हिन्‍ना।

३५ परमप्रभुसे ङाला मालिकदा ल्‍हानान मोलम पिन्‍बासेलमा लमा थे घ्रेन म्‍हि दोबा मुला। परमप्रभुसे थेदा बथान बथान राग्‍युगदे, बथान बथान म्‍हेमुइगदे ओच्‍छे म्‍हार म्‍हुइ, घ्‍याबा घ्‍याबास्‍या, ऊँटगदेदेन गधागदे पिन्‍बा मुला।

३६ ङाला मालिकला म्रिङ सारासे खुइ दोबा धुइरी मालिकला लागिरी झा गिक न्‍हजी, ओच्‍छे ङाला मालिकसे ह्राङला जम्‍मान सम्‍पत्ति थेदान पिन्‍बा मुला।

३७ ङाला मालिकसे ङादा चुह्रङ् भिसी घ्रान चपुङ्‌बा मुला, ‘एसे ङाला झादा ब्‍याह लबाला लागिरी ङा दन्‍दे चिबा य्‍हुल्‍साला कनानीगदेला झामेगदे न्‍हङ्‌ला खालैदा आभउ।

३८ तर ङाला कुटुम्‍बादेन ङाला आबाला दिमरी निसी एसे ङाला झाला लागिरी म्रिङ गिक म्‍हाइसी भउ।’

३९ ङाइ ङाला मालिकदा चुह्रङ् भिसी पाङ्‌जी, ‘तिगै लसी थे म्रिङकोला ङादेन छ्‌याम खबारी आङ्‌यान्‍नी भिसम?’

४० थेसे ङादा चुह्रङ् भिसी पाङ्‌जी, ‘जुन परमप्रभुदेन छ्‌याम ङा भ्रबा मुला, थेनोन परमप्रभुसे ह्राङला दूत एदेन छ्‌याम पुइला, ओच्‍छे एला गे ज्‍यबा तना लला, ओच्‍छे एसे ङाला कुटुम्‍बादेन ङाला आबाला दिमग्‍याम ङाला झाला लागिरी म्रिङ गिक भला।

४१ ए ङाला कुटुम्‍बा मुबा ग्‍लारी दोमाहेन्‍से ङाइ चपुङ्‌बा चु घ्रान एदा लगब आत। ओच्‍छे थेनीगदेसे म्रिङकोला पिन्‍बारी आङ्‌यान्‍नी भिसै ङाइ चपुङ्‌बा चु घ्रान एदा लगब आत।’

४२ “तिनी इनाररी दोखसी ङाइ चुह्रङ् भिसी पाङ्‌जी, ‘परमप्रभु ङाला मालिक अब्राहामला परमेश्‍वर, दया लसी ङाला गे पूरा तना लसी पिन्‍गो।

४३ स्‍य्‍हीगो ङा इनार ङाम्‍री राप्‍सी चिला। जुन म्रिङकोला क्‍युइ किन्‍बारी खला ङाइ थेदा, एला दर्बुङग्‍याम ङादा जजाकी क्‍युइ भउ भिसी पाङ्‌मा,

४४ थेसे ङादा क्‍युइ पिन्‍सी ङाला ऊँटगदेदाएनोन क्‍युइ तेःसी पिन्‍जी भिसम थेनोन म्रिङकोला परमप्रभुसे ङाला मालिकला झाला लागिरी धम्‍बा हिन्‍ना भिसी ङाइ था याङ्‌ला।’

४५ स्‍य्‍हीगो, ङाइ ङाला सेमरी चु ताम पाङ्‌सी जिन्‍बा भन्‍दा ङाच्‍छान रिबेका बमरी दर्बुङ पुइसी खजी ओच्‍छे क्‍युइ तेःबारी इनारपट्टि निजी। जमाहेन्‍से ङाइ थेदा चुह्रङ् भिसी पाङ्‌जी, ‘दया लसी ङादा क्‍युइ थुङ्‌बारी भउ।’

४६ थेसे तुरून्‍तन बमग्‍याम दर्बुङ स्‍यासी चुह्रङ् भिसी पाङ्‌जी, ‘सोल्‍गो, ङाइ ह्राङला ऊँटगदेला लागिरीनोन क्‍युइ तेःसी पिन्‍ना’ जमाहेन्‍से ङाइ क्‍युइ थुङ्‌जी, ओच्‍छे थेसे ऊँटगदेदाएनोन क्‍युइ पिन्‍जी।

४७ ङाइ थेदा ‘ए खाल्‍ला झामे हिन्‍ना?’ भिसी ङ्‌योइमा, थेसे ‘ङा नाहोरदेन मिल्‍काला झा बतूएलला झामे हिन्‍ना’ भिसी पाङ्‌जी। जमाहेन्‍से ङाइ थेला नारी नत्‍थादेन यारी चुरा क्‍वान्‍सी पिन्‍जी।

४८ ओच्‍छे ङाइ सेमहेन्‍से मान लसी परमप्रभुदा फ्‍या लजी, ओच्‍छे ङाइ ङाला मालिक अब्राहामला परमेश्‍वरला जयजयकार लजी। तिग्‍दा भिसम थेनोन परमेश्‍वरसे ङाला मालिकला आलेलान छायास्‍या थेला झादा पिन्‍बाला लागिरी ङादा ठीक ग्‍यामरी भबा मुला।

४९ दाहेन्‍से ह्राङनीसे ङाला मालिकदेन छ्‌याम दयादेन ज्‍यबा व्‍यवहार लबा हिन्‍सम ङादा सुङ्‌गो। आहिन भिसैनोन ङादा सुङ्‌गो, ङा दाहिने देब्रे जतापट्टि हिन्‍सै निला।”

५० जमाहेन्‍से लाबानदेन बतूएलसे चुह्रङ् भिसी जोहाब पिन्‍जी, “चु ताम परमप्रभुग्‍यामसेन तबा हिन्‍ना। थेतबासेलमा ङन्‍से ह्राङदा ज्‍यबादेन नाइबा तिगै पाङ्‌बारी आखम।

५१ च्‍यागो, रिबेका चुरीन मुला, थेदा भोर्सी निउ, परमप्रभुसे सुङ्‌बा ह्रङ्‌नोन थे एला मालिकला झाला म्रिङ तगै।”

५२ अब्राहामला घ्‍याबासे थेनीगदेला ताम थेःमाहेन्‍से परमप्रभुदा सेमहेन्‍सेन मान लसी फ्‍या लजी।

५३ जमाहेन्‍से थेसे म्‍हार म्‍हुइला गहनागदेदेन क्‍वानगदे भसी रिबेकादा पिन्‍जी। थेसे रिबेकाला आमादेन ज्‍योज्‍योदाएनोन ल्‍हानान महङ्‌गो खाल्‍ला उपहारगदे पिन्‍जी।

५४ जमाहेन्‍से अब्राहामला घ्‍याबा ओच्‍छे थेदेन छ्‌याम खबा म्‍हिगदेसे चबा थुङ्‌बा लजी। थेकुनु म्‍हुनङ् थेरीन चिजी, न्‍हाङ्‌गरदाङ रेःमाहेन्‍से थेसे “दाहेन्‍से ङाला मालिक मुबा ग्‍लारी निपुङ्‌गो” भिसी पाङ्‌जी।

५५ तर रिबेकाला ज्‍योज्‍योदेन आमासे चुह्रङ् भिसी पाङ्‌जी, “तिगै आतसै थेदा ङन्‍देन छ्‌याम च्‍युइरे तसै चिपुङ्‌गो। जमाहेन्‍से थे निसै तला।”

५६ तर अब्राहामला घ्‍याबासे थेनीगदेदा चुह्रङ् भिसी पाङ्‌जी, “ङादा कोल्‍ना आलउ। दाहेन्‍से परमप्रभुसे ङाला गे पूरा तना लसी जिन्‍बा मुला। ङादा निबारी पिन्‍गो, ङा ङाला मालिक मुबा ग्‍लारी निला।”

५७ जमाहेन्‍से थेनीगदेसे चुह्रङ् भिसी पाङ्‌जी, “ङन्‍से थेदान ङ्‌योइसी ङ्‌योइला थेसे तिग भिबा चिम च्‍यागे।”

५८ ओच्‍छे थेनीगदेसे रिबेकादा ङ्‌योइसी, “तिग ए चु म्‍हिदेन छ्‌याम निला?” भिसी ङ्‌योइमा थेसे “ङा निला” भिसी पाङ्‌जी।

५९ थेतबासेलमा थेनीगदेसे ह्राङला आङा रिबेकादा थेदा ह्रो लबा म्रिङकोलादेन छ्‌यामनोन अब्राहामला घ्‍याबा ओच्‍छे थेदेन छ्‌याम खबा म्‍हिगदेदेन छ्‌याम पुइजी।

६० थेनीगदेसे रिबेकादा मोलम पिन्‍बान चुह्रङ् भिसी पाङ्‌जी,

“ङन्‍ना आङा, ए हजारौँ हजारला आमा दोगै,

एला सन्‍तानगदेदेन छ्‌याम छेबा बङ्‌बा लबागदेला शहरगदेरी एलान सन्‍तानगदेसे शासन लगै।”

६१ जमाहेन्‍से रिबेकादेन थेदा ह्रो लबा म्रिङकोलागदे ऊँटगदेरी क्रेसी अब्राहामला घ्‍याबादेन छ्‌याम निजी। चुह्रङ् लसी अब्राहामला घ्‍याबासे रिबेकादा भोर्सी निजी।

६२ थे धुइरी इसहाक चा बेअर-लहै-रोइग्‍याम खबा मुबा, तिग्‍दा भिसम थे नेगेवरी चिमुबा।

६३ ङ्‌यसे तबा धुइरी इसहाक वारीरीक्‍यार कोर्बारी थोन्‍बा मुबा। थेसे ओसो च्‍यामा ऊँटगदे खबान लबा म्राङ्‌जी।

६४ रिबेकासेनोन ओसो च्‍यामा इसहाकदा म्राङ्‌जी। ओच्‍छे रिबेका ऊँटग्‍याम फाप्‍जी।

६५ ओच्‍छे अब्राहामला घ्‍याबादा चुह्रङ् भिसी ङ्‌योइजी, “य्‍हाङदा स्‍याप्‍बारी भुग्‍याम खबान लबा म्‍हि खला हिन्‍ना?” जमाहेन्‍से थे घ्‍याबासे “थे मी ङाला मालिक हिन्‍ना।” भिसी पाङ्‌जी, जमाहेन्‍से रिबेकासे ह्राङला थोबो गसे घप्‍जी।

६६ जमाहेन्‍से थे घ्‍याबासे ह्राङसे लबा जम्‍मान गेला बारेरी इसहाकदा पाङ्‌जी।

६७ इसहाकसे रिबेकादा ह्राङला आमा साराला पालरी भोर्सी ब्‍याह लजी। जमाहेन्‍से थे थेला म्रिङ दोजी। ओच्‍छे इसहाकसे रिबेकादा माया लजी, ओच्‍छे ह्राङला आमा सिमाहेन्‍से थेदा तबा सुर्दा चुह्रङ् लसी म्‍हजी।

अब्राहामला अर्गु सन्‍तानगदे

१ काइ १:३२-३३

२५

अब्राहामसे दोःसी ब्‍याह लजी। थे म्रिङ्‌म्‍हेमेला मिन कतूरा मुबा।

२ थेसे अब्राहामग्‍याम जिम्रान, योक्षान, मदान, मिद्यान, यिशबाकदेन शूह भिबा कोलागदे न्‍हजी।

३ योक्षानना झागदे शेबादेन ददान मुबा। जमाहेन्‍से ददानना सन्‍तानगदे अश्‍शूरी, लतूशीदेन लऊम्‍मीगदे मुबा।

४ मिद्यानना झागदे चा एपा, एपेर, हनोक, अबीदादेन एल्‍दा मुबा। चु जम्‍मान कतूराला सन्‍तान हिन्‍ना।

५ अब्राहामसे ह्राङदेन छ्‌याम मुबा जम्‍मान स्‍हे इसहाकदान पिन्‍जी।

६ तर ह्राङ सोबा धुइरीन अब्राहामसे ह्राङसे थान्‍बा अर्गु म्रिङ्‌म्‍हेमेगदेग्‍याम न्‍हबा झागदेदा चा उपहारगदे पिन्‍जी। ओच्‍छे अब्राहामसे ह्राङला झा इसहाकग्‍याम फेसी थेनीगदेदा स्‍यारपट्टि य्‍हुल्‍सारी पुइजी।

अब्राहाम सिबा

७ अब्राहाम १७५ दिङधोना सोजी।

८ अब्राहाम ल्‍हानान दिङधोना सोसी खेप्‍बा दोसी सिजी, ओच्‍छे ह्राङला सिसी जिन्‍बा आखेम्‍हेमे मुबा ग्‍लारी निजी।

९ अब्राहामला लाश थेला झा इसहाकदेन इश्‍माएलसे मम्रेला स्‍यारपट्टिला वारीरी मुबा मक्‍पेलाला ऊरी ल्‍हुजी। थे वारी ङाच्‍छा हित्ती सोहोरला झा एप्रोनना मुबा।

१० थे वारी अब्राहामसे हित्तीगदेग्‍याम ग्‍लुबा मुबा। थेरीन अब्राहाम ह्राङला म्रिङ सारादेन छ्‌याम ल्‍हुजी।

११ अब्राहाम सिमाहेन्‍से परमेश्‍वरसे थेला झा इसहाकदा मोलम पिन्‍जी। ओच्‍छे इसहाक बेअर-लहै-रोइरी चिजी।

इश्‍माएलला सन्‍तानगदे

१ काइ १:२८-३१

१२ साराला घ्‍याबास्‍या मिश्री हागारग्‍याम न्‍हबा अब्राहामला झा इश्‍माएलला सन्‍तानगदे चुनोन हिन्‍ना।

१३ जन्‍म दर्ता अन्‍छार इश्‍माएलला झागदेला मिन चुनोन हिन्‍ना, थेबा झा नबायोत, ओच्‍छे केदार, अदबेल, मिब्‍साम,

१४ मिश्‍मा, दुमा, मस्‍सा,

१५ हदद, तेमा, यतूर, नापीशदेन केदमा।

१६ इश्‍माएलला चुनोन झागदे च्‍युक न्‍ही वंशगदेला आखेम्‍हेमे हिन्‍ना, थेनीगदेला मिनग्‍यामसेन नाम्‍सागदेदेन चिबा ग्‍लाला मिन थान्‍जी।

१७ इश्‍माएल १३७ दिङरी सिजी, ओच्‍छे ह्राङला सिसी जिन्‍बा आखेम्‍हेमे मुबा ग्‍लारी निजी।

१८ इश्‍माएलला सन्‍तान चा शूरदेन हवीला य्‍हुल्‍साला गुङ्‌री चिमुबा। थे ग्‍ला चा मिश्र य्‍हुल्‍साला स्‍यारपट्टि अश्‍शूर य्‍हुल्‍सारी निबा ग्‍यामरी मुबा। थेनीगदेसे अब्राहामला अर्गु सन्‍तानगदेदा शत्रुला ह्रङ्‌बा व्‍यवहार लमुबा।

एसावदेन याकूब न्‍हबा

१९ अब्राहामला झा इसहाकला सन्‍तानना बारेला ताम चुनोन हिन्‍ना।

२० इसहाकसे बोगल न्‍ही दिङ तमा पद्द-आरामला अरामी बतुएलला झामे रिबेकादेन छ्‌याम ब्‍याह लजी। रिबेका अरामी लाबानना आङा मुबा।

२१ रिबेकाला कोख बन्‍द तबासे लमा इसहाकसे परमप्रभुदेन छ्‌याम प्रार्थना लजी। जमाहेन्‍से परमप्रभुसे इसहाकला प्रार्थना सान्‍जी, ओच्‍छे रिबेका जीउ न्‍हीला तजी।

२२ फोरी मुबा कोला न्‍ही ह्राङ ह्राङ न्‍हङ्‌री छेबारी छ्‌याइजी। थेतबासेलमा रिबेकासे “तिग्‍दा ङादा चुह्रङ् तजी?” भिसी परमप्रभुदेन छ्‌याम ङ्‌योइजी।

२३ परमप्रभुसे थेदा चुह्रङ् भिसी सुङ्‌जी,

“एला फोरी य्‍हुल न्‍ही मुला,

एसे ह्राङ ह्राङ न्‍हङ्‌री छेबा बङ्‌बा लबा य्‍हुल न्‍ही न्‍हला।

गिक चा अर्गु भन्‍दा भङ्‌बा तला,

थेबासे चा च्‍याङ्‌बाला गे लला।”

२४ थेला कोला याङ्‌बा धुइ तजी। ओच्‍छे जौल्‍या झा न्‍हजी।

२५ थेबा झा चा वाला वालादेन क्‍वान क्‍वान्‍बा ह्रङ्‌नोन जीउ नाङ्‌नोन क्रानोन क्रा मुबा। थेतबासेलमा थेला मिन एसाव थान्‍जी।

२६ ओच्‍छे थेला आले चा ज्‍योज्‍योला काङ छ्‌युरी चुङ्‌सी न्‍हजी। थेतबासेलमा थेला मिन याकूब थान्‍जी। रिबेकासे थेनीगदेदा न्‍हमा इसहाकसे ६० दिङ तबा मुबा।

एसावसे थेबा झासे याङ्‌बा हक चूङ्‌जी

२७ थेनीगदे घ्रेन तमाहेन्‍से एसाव चा ग्‍ला ग्‍लारी कोर्सी भ्रबा ज्‍यना लसी शिकार क्‍लाङ्‌बा म्‍हि दोजी। ओच्‍छे याकूब चा दिमरीन चिबा सोजो बानीबेहोर मुबा म्‍हि दोजी।

२८ इसहाकसे एसावदा ल्‍हानान माया लमुबा, तिग्‍दा भिसम थेसे एसावसे शिकार क्‍लाङ्‌सी भबा स्‍या चम्‍याङ्‌मुबा। तर रिबेकासे चा याकूबदा माया लमुबा।

२९ तिरेकुनु याकूबसे खुकु युसी ताम्रा धाइबान मुबा, थे धुइरी एसाव शिकार क्‍लाङ्‌सी खजी। एसावदा ल्‍हानान फोख्रेन्‍बा मुबा।

३० एसावसे याकूबदा चुह्रङ् भिसी पाङ्‌जी, “ङादा थे ताम्राला वाला खुकु जजाकी भउ, ङादा ल्‍हानान फोख्रेन्‍बा मुला।” (थेतबासेलमा थेदा एदोम भिसीएनोन पाङ्‌मुबा।)

३१ जमाहेन्‍से याकूबसे थेदा चुह्रङ् भिसी पाङ्‌जी, “ङाच्‍छा थेबा झासे याङ्‌बा अधिकार ङादा चूङ्‌गो।”

३२ एसावसे थेदा चुह्रङ् भिसी पाङ्‌जी, “ङा मी सिबारी छ्‌याइजी भिसम थेबा झासे याङ्‌बा अधिकार ङादा तिग गे?”

३३ याकूबसे चुह्रङ् भिसी पाङ्‌जी, “ङाच्‍छा घ्रान चसी पाङ्‌गो।” जमाहेन्‍से थेसे घ्रान चजी, ओच्‍छे ह्राङसे याङ्‌बा अधिकार याकूबदा चूङ्‌जी।

३४ जमाहेन्‍से याकूबसे एसावदा गेङदेन ताम्राला खुकु पिन्‍जी। चबा थुङ्‌बा लमाहेन्‍से एसाव निजी। चुह्रङ् लसी एसावसे थेबा झासे याङ्‌बा ह्राङला अधिकार खेरो भ्‍याङ्‌जी।

इसहाक गराररी चिबा

२६

अब्राहामला धुइरी तबा अनिकाल बाहेक थे य्‍हुल्‍सारी अर्गु अनिकालएनोन तजी। जमाहेन्‍से इसहाक पलिश्‍तीगदेला ग्‍ले अबीमेलेकला य्‍हुल्‍सा गराररी निजी।

२ इसहाकदा परमप्रभुसे म्‍हङ्‌री चुह्रङ् भिसी सुङ्‌जी, “मिश्र य्‍हुल्‍सारी आनिउ, तर ङाइ एदा पाङ्‌बा चु य्‍हुल्‍सारीन चिउ।

३ चुरीन चिउ, ङा एदेन छ्‌यामनोन तला ओच्‍छे एदा मोलम पिन्‍ना। तिग्‍दा भिसम ङाइ एला आबा अब्राहामदेन छ्‌याम घ्रान चसी कबुल लबा अन्‍छार ङाइ एदेन एला सन्‍तानदा चुनोन य्‍हुल्‍सागदे पिन्‍ना।

४ ङाइ एला सन्‍तानदा मुला सारगदे ह्रङ्‌नोन बढब तना लला, ओच्‍छे थेनीगदेदा ङाइ चु जम्‍मान य्‍हुल्‍सागदे पिन्‍ना। एला सन्‍तानग्‍यामनोन जम्‍बुलिङला जम्‍मान य्‍हुल्‍ला म्‍हिगदेसे मोलम याङ्‌ला,

५ तिग्‍दा भिसम अब्राहामसे ङाला बचन ङ्‌यान्‍जी, ओच्‍छे ङाइ कुल्‍बा तामदेन ङाला ठिम अन्‍छार भ्रजी।”

६ थेतबासेलमा इसहाक गराररीन चिजी।

७ थे ग्‍लाला म्‍हिगदेसे थेदा थेला म्रिङला बारेरी ङ्‌योइबा छार्बा लमा थे ङाला आङा हिन्‍ना भिसी पाङ्‌जी। तिग्‍दा भिसम रिबेकासे लमा थे ग्‍लाला म्‍हिगदेसे ङादा साइला भिसी रिबेकादा ह्राङला म्रिङ हिन्‍ना भिसी पाङ्‌बारी थे लोङ्‌जी। तिग्‍दा भिसम रिबेका ल्‍हानान जेःबा मुबा।

८ इसहाक थे ग्‍लारी ल्‍हानान धिनधोना चिमाहेन्‍से पलिश्‍तीगदेला ग्‍ले अबीमेलेकसे झ्‍यालग्‍याम च्‍यामा इसहाकसे ह्राङला म्रिङ रिबेकादा माया लबा म्राङ्‌जी।

९ थेतबासेलमा अबीमेलेकसे इसहाकदा ङ्‌योइसी चुह्रङ् भिसी पाङ्‌जी, “च्‍यागो, थे मी पक्‍कान एला म्रिङ चिम एसे तिग्‍दा थे ङाला आङा हिन्‍ना पाङ्‌बा?” भिसी ङ्‌योइमा, इसहाकसे थेदा चुह्रङ् भिसी पाङ्‌जी, “तिग्‍दा भिसम थेसे लमा चु ग्‍लाला म्‍हिगदेसे ङादा साइला भिसी ङाइ म्‍हन्‍जी।”

१० अबीमेलेकसे थेदा चुह्रङ् भिसी पाङ्‌जी, “एसे ङन्‍दा चु तिग लबा? खालै म्‍हिसे एला म्रिङदेन छ्‌याम आज्‍यबा गे लबा हिन्‍सम एसे ङनीथोरी सजाय भसेला मुबा।”

११ थेतबासेलमा अबीमेलेकसे जम्‍मान म्‍हिगदेदा होशियार तना लबान चुह्रङ् भिसी पाङ्‌जी, “खजिबै म्‍हिसे चु म्‍हि अथवा चुला म्रिङदा आज्‍यबा व्‍यवहार लजी भिसम थेदा साइबाला सजाय पिन्‍ना।”

१२ थे ग्‍लारी इसहाकसे खेती लजी, ओच्‍छे थेनोन सालरी थेसे थेरी चौबरधोना अन्‍न ह्रुप लजी, तिग्‍दा भिसम परमप्रभुसे थेदा थेरी मोलम पिन्‍जी।

१३ ओच्‍छे थे फ्‍युक्‍पो म्‍हि तजी, थेला धन सम्‍पत्ति झन झन बढब तबान निबासेलमा थे ल्‍हानान फ्‍युक्‍पो म्‍हि दोजी।

१४ इसहाकला राग्‍यु, म्‍हे, घ्‍लाबदेन ल्‍हानान घ्‍याबागदे तजी। थेतबासेलमा पलिश्‍तीगदेसे थेदा डाह लबारी छ्‌याइजी।

१५ थेला आबा अब्राहामला धुइरी अब्राहामला घ्‍याबागदेसे ख्‍वबा इनारगदे जम्‍मान पलिश्‍तीगदेसे साप्रासे ल्‍हुसी पिन्‍जी।

१६ जमाहेन्‍से अबीमेलेकसे इसहाकदा चुह्रङ् भिसी पाङ्‌जी, “दाहेन्‍से ए ङन्‍ना य्‍हुल्‍सा ख्‍लासी निउ। तिग्‍दा भिसम ए ङनीगदे भन्‍दा ल्‍हानान शक्तिशाली तजी।”

१७ जमाहेन्‍से इसहाक थेग्‍याम थोन्‍सी निजी, ओच्‍छे गरारला ब्‍याँसीरी पाल फ्रेङ्‌सी चिजी।

१८ ओच्‍छे इसहाकसे ह्राङला आबाला धुइरी ख्‍वबा इनार दोःसी ख्‍वपुङ्‌जी। तिग्‍दा भिसम अब्राहाम सिमाहेन्‍से पलिश्‍तीगदेसे थे इनार ल्‍हुसी पिन्‍बा मुबा। ओच्‍छे थेसे थे इनारगदेला मिन ह्राङला आबासे थान्‍बा मिननोन थान्‍जी।

१९ थे ब्‍याँसीरी इसहाकला घ्‍याबागदेसे इनार ख्‍वमा क्‍युइला मूल स्‍याप्‍जी।

२० तर गरारला गोठालोगदेसे इसहाकला गोठालोगदेदेन छ्‌याम “चु क्‍युइ ङन्‍ना हिन्‍ना” भिसी छेबा बङ्‌बा लजी। थेतबासेलमा इसहाकसे थे इनारला मिन एसेक थान्‍जी। तिग्‍दा भिसम थेनीगदे न्‍हङ्‌री छेबा बङ्‌बा तजी।

२१ जमाहेन्‍से थेनीगदेसे अर्गु इनार ख्‍वाजी, थेरीनोन छेबा बङ्‌बा तजी, थेतबासेलमा थेसे थे इनारला मिन सित्‍ना थान्‍जी।

२२ इसहाक थे ग्‍लाग्‍यामएनोन अर्गु ग्‍लापट्टि निजी। थेसे थेरीनोन अर्गु इनार ख्‍वाजी। थेरी चा खालैदेन छ्‌याम छेबा बङ्‌बा आतनी। थेतबासेलमा थेसे थे इनारला मिन रहोबोत थान्‍जी। ओच्‍छे थेसे चुह्रङ् भिसी पाङ्‌जी, “दाहेन्‍से परमप्रभुसे य्‍हाङदा चिबा ग्‍ला पिन्‍बा मुला। दाहेन्‍से य्‍हाङ चु ग्‍लारी ल्‍हेबान निला।”

२३ इसहाक थेग्‍याम बेर्शेबारी ल्‍हेजी।

२४ थेकुनु म्‍हुनङ् परमप्रभु इसहाक मुबा ग्‍लारी फेप्‍खजी, ओच्‍छे इसहाकदा चुह्रङ् भिसी सुङ्‌जी, “ङा एला आबा अब्राहामला परमेश्‍वर हिन्‍ना, आलोङ्‌गो, तिग्‍दा भिसम ङा एदेन छ्‌यामनोन मुला। ङाइ एदा मोलम पिन्‍ना, ओच्‍छे ङाला गे लबा अब्राहामला लागिरी ङाइ एला सन्‍तान ल्‍हानान तना लला।”

२५ जमाहेन्‍से इसहाकसे थे ग्‍लारी बलि फुल्‍बा ग्‍ला गिक स्‍होसी परमप्रभुदा बिन्‍ती लजी, ओच्‍छे थेसे थेरीन पाल फ्रेङ्‌जी। ओच्‍छे थेरीनोन थेनीगदेसे इनार गिक ख्‍वाजी।

इसहाकदेन अबीमेलेकला गुङ्‌री तबा कबुल

२६ तिरेकुनु अबीमेलेक ह्राङदा सल्‍लाह पिन्‍बा अहुज्‍जतदेन ह्राङला सिपाहीगदेला हाकिम पीकोलदेन छ्‌यामनोन गरारग्‍याम इसहाक मुबा ग्‍लारी खजी।

२७ इसहाकसे थेनीगदेदा चुह्रङ् भिसी पाङ्‌जी, “ङादा शत्रु स्‍होसी ह्राङनीला गुङ्‌ग्‍याम तेःजी, तर दन्‍दे चा तिग्‍दा ङा मुबा ग्‍लारी फेप्‍खबा?”

२८ थेनीगदेसे इसहाकदा चुह्रङ् भिसी पाङ्‌जी, “परमप्रभु ह्राङदेन छ्‌याम मुला भिबा ताम ङन्‍से प्रस्‍टन म्राङ्‌जी। थेतबासेलमा ङन्‍से पाङ्‌बारी म्‍हाइबा ताम चुनोन हिन्‍ना, दाहेन्‍से य्‍हाङला गुङ्‌री कबुल गिक लाइ, य्‍हाङ न्‍हीसेन घ्रान चसी य्‍हाङ ढिक्‍गे।

२९ ङन्‍से ह्राङदा तिगै आलना ज्‍यना लसी पुइखबा ह्रङ् लसी ह्राङसेनोन ङन्‍दा तिगै आल भिसी कबुल लाइ। ह्राङ चा परमप्रभुग्‍याम मोलम याङ्‌बा म्‍हि हिन्‍ना।”

३० जमाहेन्‍से इसहाकसे थेनीगदेला लागिरी भोज लजी, ओच्‍छे थेनीगदे जम्‍मासेन चबा थुङ्‌बा लजी।

३१ न्‍हाङ्‌गरदाङ स्‍य्‍होरीन रेःजी, ओच्‍छे ह्राङ ह्राङ न्‍हङ्‌री घ्रान चजी। ओच्‍छे इसहाकसे थेनीगदेदा विदा लजी, थेनीगदे थेग्‍याम ह्रो दोसी फेसी निजी।

३२ थेकुनुन इसहाकला घ्‍याबागदे खसी थेनीगदेसे ख्‍वाबा इनारला बारेरी इसहाकदा चुह्रङ् भिसी पाङ्‌जी, “ङन्‍से क्‍युइ स्‍याप्‍जी।”

३३ जमाहेन्‍से इसहाकसे थे इनारला मिन शिबा थान्‍जी। थेतबासेलमा थे शहरला मिन दन्‍देधोना बेर्शेबा भिसी पाङ्‌मुला।

एसावसे विदेशी म्रिङगदे भबा

३४ एसावसे ह्राङ बोगल न्‍ही दिङ तमा हित्ती बेरीला झामे यहूदीतदेन हित्ती एलोनना झामे बासमतदा ब्‍याह लसी भजी।

३५ थे म्रिङकोलागदेदेन छ्‌याम ब्‍याह लबासे लमा इसहाकदेन रिबेकादा ल्‍हानान दुख ङाम्‍जी।

इसहाकसे याकूबदा मोलम पिन्‍बा

२७

इसहाक खेप्‍पा दोसी मी आम्राङ्‌बा तसी जिन्‍बा मुबा। इसहाकसे ह्राङला थेबा झादा “ङाला झा” भिसी ङ्‌योइजी। थेसे “लास्‍सो आबा” भिसी जोहाब पिन्‍जी।

२ इसहाकसे झादा चुह्रङ् भिसी पाङ्‌जी, “च्‍यागो, ङा खेप्‍पा दोसी जिन्‍बा मुला। ङा खाइमा सिला थे ङाइ पाङ्आखम।

३ दाहेन्‍से एला म्‍यादली भोर्सी ह्रिरी ङाला लागिरी शिकार लसी भउ,

४ ब्रोइ खना लसी स्‍या धाइसी ङादा भउ, थे चसी ङा सिबा भन्‍दा ङाच्‍छा ङाइ एदा मोलम पिन्‍ना।”

५ चुह्रङ् लसी इसहाकसे एसावदेन छ्‌याम ताम लबान लबा रिबेकासे थेःबा मुबा। एसाव शिकार लसी भबाला लागिरी मङ्‌ग्‍यार निबा धुइरी

६ रिबेकासे झा याकूबदा चुह्रङ् भिसी पाङ्‌जी, “च्‍यागो, एला आबासे एला ज्‍योज्‍योदेन छ्‌याम चुह्रङ् भिसी ताम लबान लबा ङाइ थेःजी।

७ ‘शिकार भसी, ब्रोइ खना लसी स्‍या धाइसी ङादा भउ, थे चसी ङा सिबा भन्‍दा ङाच्‍छा ङाइ एदा परमप्रभुला ङाच्‍छा मोलम पिन्‍ना।’

८ थेतबासेलमा ङाला झा, ङाइ पाङ्‌बा अन्‍छार एसे लउ।

९ राला बथान मुबा ग्‍लारी निसी गोर न्‍ही छोबा छोबा बोको भसी खउ। ओच्‍छे ङाइ एला आबादा सेम निबा स्‍या धाइसी पिन्‍ना।

१० जमाहेन्‍से ए चा थे स्‍या आबादा भोर्सी पिन्‍गो। थेसे चु स्‍या चसी ह्राङ सिबा भन्‍दा ङाच्‍छा एदान मोलम पिन्‍गै।”

११ याकूबसे ह्राङला आमा रिबेकादा चुह्रङ् भिसी पाङ्‌जी, “स्‍हीगो, ङाला ज्‍योज्‍यो एसाव चा जीउ नाङ्‌नोन क्रानोन क्रा मुबा म्‍हि हिन्‍ना, तर ङाला चा क्रा आरे।

१२ आबासे ङादा साम्‍ला तला, ओच्‍छे आबाला ङाच्‍छा ङा फट्टा म्‍हि जे दोला। जमाहेन्‍से ङाइ मोलम चा आहिन, सराप चा याङ्‌ला।”

१३ जमाहेन्‍से आमासे थेदा चुह्रङ् भिसी पाङ्‌जी, “ङाला झा, एदा यूबा सराप ङाथोरीन परब तगै। एसे ङाला ताम जे ङ्‌यान्‍गो, ए निसी बोकोगदे ङा मुबा ग्‍लारी भउ।”

१४ जमाहेन्‍से थे निसी बोकोगदे भसी आमादा पिन्‍जी, ओच्‍छे रिबेकासे याकूबला आबादा सेम निबा स्‍या ब्रोइ खना लसी धाइजी।

१५ ओच्‍छे रिबेकासे दिमरी थान्‍बा ह्राङला थेबा झा एसावला ज्‍यबा ज्‍यबा क्‍वानगदे तेःसी भजी। ओच्‍छे च्‍याङ्‌बा झा याकूबदा क्‍वान्‍सी पिन्‍जी।

१६ ओच्‍छे याकूबला क्रा आरेबा ग्‍ला खारेरीदेन यारी बोकोगदेला ढि क्‍वान्‍सी पिन्‍जी।

१७ जमाहेन्‍से ह्राङसे ठीक लबा ब्रोइ खबा स्‍यादेन गेङ ह्राङला झा याकूबदा पिन्‍जी।

१८ जमाहेन्‍से याकूबसे ह्राङला आबादा “आबा” भिसी पाङ्‌जी। इसहाकसे थेदा “ए खला हिन्‍ना?” भिसी ङ्‌योइजी।

१९ याकूबसे आबादा “ङा ह्राङला थेबा झा एसाव हिन्‍ना। ङाइ ह्राङसे कुल्‍बा अन्‍छार लबा मुला। दाहेन्‍से रेःसी धन्‍छ्‌यागो ओच्‍छे ङाइ शिकार लसी भबा स्‍या सोल्‍सी ङादा मोलम पिन्‍गो।”

२० इसहाकसे ह्राङला झादा “झा, एसे चुदे योना खाह्रङ् लसी शिकार स्‍याप्‍जी?” भिसी पाङ्‌मा, थेसे चुह्रङ् भिसी जोहाब पिन्‍जी, “परमप्रभु ह्राङला परमेश्‍वरसेन चुदे योनान स्‍याप्‍ना लजी।”

२१ जमाहेन्‍से इसहाकसे याकूबदा चुह्रङ् भिसी पाङ्‌जी, “झा, ङाला ङाम्‍रीन खउ, ए ङाला झा एसाव हिन्‍ना कि आहिन ङाइ साम्‍सी च्‍याला।”

२२ याकूब ह्राङला आबाला ङाम्‍रीन निजी, जमाहेन्‍से इसहाकसे थेदा साम्‍सी चुह्रङ् भिसी पाङ्‌जी, “काइ चा याकूबला हिन्‍ना, तर या चा एसावलान हिन्‍ना।”

२३ थेला या थेला ज्‍योज्‍यो एसावला ह्रङ्‌बान क्रानोन क्रा मुबासे लमा इसहाकसे थेदा ङोआसेनी। जमाहेन्‍से इसहाकसे याकूबदा मोलम पिन्‍बारी छ्‌याइजी।

२४ दोःसी इसहाकसे थेदा चुह्रङ् भिसी ङ्‌योइजी, “तिग ए पक्‍कान ङाला झा एसावनोन हिन्‍ना?” याकूबसे “ङा ह्राङला झा एसावनोन हिन्‍ना” भिसी जोहाब पिन्‍जी।

२५ जमाहेन्‍से इसहाकसे थेदा चुह्रङ् भिसी पाङ्‌जी, “एसे शिकार लसी भबा स्‍या चुरी भउ, ङाइ चसी एदा मोलम पिन्‍ना।” जमाहेन्‍से याकूबसे थे स्‍या भसी आबादा पिन्‍जी। ओच्‍छे इसहाकसे चजी। याकूबसे अङ्‌गुरला निङ्‌गुएनोन भसी पिन्‍जी इसहाकसे थेएनोन थुङ्‌जी।

२६ जमाहेन्‍से थेला आबा इसहाकसे थेदा चुह्रङ् भिसी पाङ्‌जी, “ङाला झा, ङाला ङाम्‍री खसी ङादा च्‍योक लउ।”

२७ याकूब ङाम्‍री खसी ह्राङला आबादा च्‍योक लजी। ओच्‍छे इसहाकसे थेला क्‍वानगदेला बास्‍ना थाङ्‌नासी चुह्रङ् भिसी मोलम पिन्‍जी, “च्‍यागो, ङाला झाला बास्‍ना परमप्रभुसे मोलम पिन्‍बा भुला बास्‍ना ह्रङ्‌बान मुला।

२८ परमेश्‍वरसे मुग्‍याम शीत ताइना लसी एला भुदेन वारी ङ्‌यम्‍ना लगै। ओच्‍छे परमेश्‍वरसे एदा ल्‍हानान अन्‍नदेन अङ्‌गुरला निङ्‌गु पिन्‍गै।

२९ य्‍हुल य्‍हुल्‍ला म्‍हिगदेसे एला गे लगै। ओच्‍छे म्‍हिगदेसे एदा फ्‍या लगै। एसे एला ज्‍योज्‍यो आलेगदेथोरी शासन लगै। ओच्‍छे एला आमाला सन्‍तानगदेसे एदा फ्‍या लगै। एदा सराप यूबागदे जम्‍मासेन सराप याङ्‌गै, ओच्‍छे एदा मोलम पिन्‍बागदे जम्‍मासेन मोलम याङ्‌गै।”

एसावसे आबादेन छ्‌याम मोलम ह्रीबा

३० इसहाकसे मोलम पिन्‍सी जिन्‍माहेन्‍से याकूब ह्राङला आबा मुबा ग्‍लाग्‍याम थोन्‍मैछ्‌याम याकूबला ज्‍योज्‍यो एसाव शिकार लसी दोखजी।

३१ थेसेनोन ब्रोइ खबा स्‍या धाइसी आबा मुबा ग्‍लारी भजी। ओच्‍छे थेसे ह्राङला आबादा चुह्रङ् भिसी पाङ्‌जी, “आबा, रेःसी ह्राङला झासे शिकार लसी भबा स्‍या सोल्‍गो, ओच्‍छे ङादा मोलम पिन्‍गो।”

३२ थेला आबा इसहाकसे थेदा “ए चा खला हिन्‍ना?” भिसी ङ्‌योइमा थेसे “ङा ह्राङलान थेबा झा एसाव हिन्‍ना” भिसी जोहाब पिन्‍जी।

३३ इसहाक फितफित धर्बान चुह्रङ् भिसी पाङ्‌जी, “थेह्रङ् भिसम शिकार लसी ङा मुबा ग्‍लारी भबा थे खला मुबा? ए खबा भन्‍दा ङाच्‍छान थे जम्‍मान चसी ङाइ थेदा मोलम पिन्‍सी जिन्‍जी। मोलम याङ्‌बा चा थेनोन हिन्‍ना।”

३४ एसावसे ह्राङला आबाग्‍याम चुह्रङ्‌बा ताम थेःमाहेन्‍से ल्‍हानान दुख ङ्‌हम्‍सी घ्रेन काइ तेःसी क्राबान ह्राङला आबादा “आबा, ङादाएनोन मोलम पिन्‍गो” भिसी पाङ्‌जी।

३५ तर इसहाकसे थेदा चुह्रङ् भिसी पाङ्‌जी, “एला आले जाल लसी खजी, ओच्‍छे एसे याङ्‌बा मोलम थेसे भोर्जी।”

३६ एसावसे चुह्रङ् भिसी पाङ्‌जी, “थेला मिन याकूब थान्‍बा ठीकनोन हिन्‍ना। तिग्‍दा भिसम थेसे ङादा न्‍हीरेम ठगब लजी। थेसे थेबा झासे याङ्‌बा ङाला अधिकारएनोन भोर्जी, ओच्‍छे दन्‍दे ङाइ याङ्‌तोःबा मोलमएनोन भोर्जी।” थेसे दोःसी चुह्रङ् भिसीएनोन पाङ्‌जी, “तिग ह्राङसे ङाला लागिरी मोलम गिकएनोन बाँकी आथान्‍नी?”

३७ इसहाकसे एसावदा चुह्रङ् भिसी पाङ्‌जी, “च्‍यागो, ङाइ थेदा एला मालिक स्‍होसी जिन्‍जी। ओच्‍छे थेला जम्‍मान ज्‍योज्‍यो आलेगदेदा ङाइ थेला घ्‍याबा स्‍होसी जिन्‍जी। ङाइ थेदा अन्‍नदेन अङ्‌गुरला निङ्‌गुसे प्‍लिङ्‌ना लसी जिन्‍जी। झा, दाहेन्‍से ङाइ एला लागिरी तिगै लबारी आखम।”

३८ एसावसे ह्राङला आबादा चुह्रङ् भिसी पाङ्‌जी, “आबा, ह्राङदेन छ्‌याम मोलम गिक मी मुदला? ङादाएनोन मोलम पिन्‍गो।” एसाव घ्‍वाँ घ्‍वाँ क्राजी।

३९ जमाहेन्‍से एसावला आबा इसहाकसे चुह्रङ् भिसी पाङ्‌जी,

“च्‍यागो, ए जम्‍बुलिङला ज्‍यबा भु वारीग्‍याम थारीङ् तला,

ओच्‍छे मुग्‍याम ताइबा शितग्‍यामएनोन थारीङ् तला।

४० ए ह्राङला तरवारला भङ्‌से सोला

ओच्‍छे एला आलेला घ्‍याबा दोला।

ए थेला अधिकारग्‍याम थोन्‍बारी म्‍हाइमा,

एसे ह्राङला बमग्‍याम थेला जुवा भ्‍याङ्‌ला।”

४१ ह्राङला आबासे याकूबदा मोलम पिन्‍बासेलमा एसावसे याकूबदा हेला लजी। ओच्‍छे एसावसे सेम सेमरी चुह्रङ् भिसी पाङ्‌जी, “ङाला आबा सिबा धुइ तसी जिन्‍बा मुला। आबा सिमाहेन्‍से ङाइ ङाला आले याकूबदाएनोन साइला।”

४२ तर थेबा झा एसावला चु ताम रिबेकासे था याङ्‌जी। थेतबासेलमा रिबेकासे ह्राङला झा च्‍याङ्‌बादा ङ्‌योइसी चुह्रङ् भिसी पाङ्‌जी, “च्‍यागो, एला ज्‍योज्‍यो एसावसे एदा साइबा सेम थोसी ह्राङला सेम सन्‍तोक लबा मुला।

४३ थेतबासेलमा ङाला झा, ङाला ताम ङ्‌यान्‍गो। ए हारानरी ङाला ज्‍योज्‍यो लाबान मुबा ग्‍लारी निउ।

४४ एला ज्‍योज्‍योला बोमो आम्‍हदेधोना तिगै धिनधोना ए थेदेन छ्‌यामनोन चिउ।

४५ एसे लबा गे म्‍लेःसी थेला बोमो म्‍हमाहेन्‍से ङाइ एदा किन्‍बारी पुइला। तिरेरीन ङाइ खाह्रङ् लसी झा न्‍हीनोन सिबा नासे?”

४६ जमाहेन्‍से रिबेकासे इसहाकदा चुह्रङ् भिसी पाङ्‌जी, “एसावला हित्ती म्रिङगदे म्राङ्‌सी ङादा ल्‍हानान दिक्‍क तबा मुला। दाहेन्‍से याकूबसेनोन चु ग्‍लाला हित्ती म्रिङकोलादेन छ्‌याम ब्‍याह लजी भिसम ङा सिसै तला।”

याकूबदा लाबान मुबा ग्‍लारी पुइबा

२८

जमाहेन्‍से इसहाकसे याकूबदा ङ्‌योइसी मोलम पिन्‍जी ओच्‍छे चुह्रङ् भिसी कुल्‍जी, “एसे कनानी म्रिङकोलागदे न्‍हङ्‌ला खालैदेन छ्‌याम ब्‍याह आलउ।

२ बरू पद्दन-आरामरी एला आमाला आबा बतूएलला दिमरी निउ। ओच्‍छे थेग्‍याम एला आस्‍याङ लाबानना झामेगदे न्‍हङ्‌ला गिकदेन छ्‌याम ब्‍याह लउ।

३ जम्‍मान भन्‍दा घ्रेन परमेश्‍वरसे एदा मोलम पिन्‍गै, ओच्‍छे एदा ल्‍हानान कोलागदे पिन्‍गै। ए ल्‍हानान य्‍हुल्‍ला म्‍हेमे दोगै।

४ परमेश्‍वरसे एदेन एला सन्‍तानदा अब्राहामदा ह्रङ्‌बान मोलम पिन्‍गै। ओच्‍छे परमेश्‍वरसे अब्राहामदा पिन्‍बा ए चिबा चु य्‍हुल्‍सा एला अधिकाररी तगै।”

५ चुह्रङ् लसी इसहाकसे याकूबदा लाबान मुबा ग्‍लारी पद्दन-आरामरी पुइजी। लाबान चा अरामी बतूएलला झा ओच्‍छे एसावदेन याकूबला आमा रिबेकाला ज्‍योज्‍यो मुबा।

एसावसे अर्गु ब्‍याह लबा

६ आबासे याकूबदा मोलम पिन्‍सी म्रिङ म्‍हाइबारी पद्दन-आरामरी पुइबा ताम एसावसे था याङ्‌जी। मोलम पिन्‍बा धुइरी आबासे याकूबदा कनानी म्रिङकोलादेन छ्‌याम ब्‍याह आलउ भिसी पाङ्‌बा तामएनोन थेसे था याङ्‌जी।

७ ओच्‍छे आबा आमासे कुल्‍बा ताम ङ्‌यान्‍सी याकूब पद्दन-आरामपट्टि निजी भिबा तामएनोन एसावसे था याङ्‌जी।

८ जमाहेन्‍से एसावसे ह्राङला आबादा कनानी म्रिङकोलागदे सेम आनिबा चिम भिसी था याङ्‌जी।

९ थेतबासेलमा एसाव इश्‍माएल मुबा ग्‍लारी निजी। ओच्‍छे इश्‍माएलला झामे नबायोतला आङा महलतदेन छ्‌याम ब्‍याह लजी। इश्‍माएल अब्राहामला झा मुबा।

याकूबसे बेथेलरी म्‍हङ् म्राङ्‌बा

१० याकूब बेर्शेबाग्‍याम हारानपट्टि निजी।

११ धिनी घल्‍बा धुइरी थे ग्‍ला गिकरी दोजी। थेकुनु म्‍हुनङ् थे ग्‍लारीन बास चिजी ओच्‍छे थेसे युङ्‌बा गिक खुम लसी थेरी म्‍हेर्जी।

१२ थेरी थेसे म्‍हङ् गिक म्राङ्‌जी। थेसे म्‍हङ्‌री सहेन्‍से मुधोना दोबा चाम गिक म्राङ्‌जी। थे चामग्‍याम परमेश्‍वरला दूतगदे तोर निबा मार खबा लबान मुबा।

१३ थेला ङाम्‍री चा परमप्रभु राप्‍सी धन्‍छ्‌याबा मुबा। परमप्रभुसे थेदा चुह्रङ् भिसी सुङ्‌जी, “ङा परमप्रभु अब्राहामदेन इसहाकला परमेश्‍वर हिन्‍ना। ए म्‍हेर्बा चु ग्‍ला ङाइ एदेन एला सन्‍तानदा पिन्‍ना।

१४ एला सन्‍तान चा जम्‍बुलिङला धुलुतेनोन तला। एला य्‍हुल्‍सा स्‍यार लो, न्‍हुप झ्‍याङ जम्‍मान पट्टिग्‍याम घ्रेन तबान निला। ओच्‍छे एदेन एला सन्‍तानग्‍यामनोन ङाइ जम्‍बुलिङला जम्‍मान य्‍हुल्‍ला म्‍हिगदेदा मोलम पिन्‍ना।

१५ च्‍यागो, ङा एदेन छ्‌यामनोन मुला। ए खानङ्‌दामन निसैनोन ङाइ एदा जोगब लसी चु ग्‍लारी दोःसी भला। ङाइ एदा पाङ्‌बा ताम पूरा आतदेधोना ङाइ एदा आख्‍ला।”

१६ छोर्माहेन्‍से याकूबसे चुह्रङ् भिसी पाङ्‌जी, “चु ग्‍लारी पक्‍कान परमप्रभु मुबा चिम। चु ताम ङादा था आरेमुबा।”

१७ थे ल्‍हानान लोङ्‌जी ओच्‍छे थेसे चुह्रङ् भिसी पाङ्‌जी, “चु ग्‍ला मी लोङ्‌तोःबा ग्‍ला चिम। चु चा परमेश्‍वरला दिम चिम। चु मी स्‍वर्गला म्राप चिम।”

१८ याकूब स्‍य्‍होरीन रेःसी चु चोखो ग्‍ला चिम भिसी ह्राङसे खुम लबा युङ्‌बा ठाडो लसी थे युङ्‌बाला जोरी छ्‌युगु युजी।

१९ थेसे थे ग्‍लाला मिन बेथेल† थान्‍जी। थे भन्‍दा ङाच्‍छा थे ग्‍लाला मिन लूज मुबा।

२० जमाहेन्‍से याकूबसे परमप्रभुदा चुह्रङ् भिसी भाकल गिक लजी, “चुदे ह्राङ ङादेन छ्‌याम तजी भिसम ओच्‍छे ङा भ्रमा ङादा जोगब लजी भिसम, ङादा चबा क्‍वान्‍बा पिन्‍जी भिसम

२१ ओच्‍छे ङा ज्‍यना लसी ङाला आबाला दिमरी दोःसी खम्‍याङ्‌जी भिसम ह्राङ ङाला परमेश्‍वर तला।

२२ ङाइ ठाडो लबा चु युङ्‌बा चा परमेश्‍वरला दिम तला। ओच्‍छे ह्राङसे ङादा पिन्‍बा जम्‍मान स्‍हेला भो च्‍युइरी भो गिक ङाइ ह्राङदा फुल्‍ला।”

† 

२८:१९ बेथेल भिबा चा “परमेश्‍वरला दिम” हिन्‍ना।

याकूब लाबानना दिमरी दोबा

२९

जमाहेन्‍से याकूब थेग्‍याम निजी, ओच्‍छे स्‍यारपट्टिला य्‍हुल्‍सारी दोजी।

२ थेरी याकूबसे पाङ्‌री इनार गिक म्राङ्‌जी। ओच्‍छे थे इनारला ङाम्‍री ग्‍युला बथान सोम चिबा मुबा। थेनोन इनारग्‍याम म्‍हिगदेसे ग्‍युला बथानगदेदा क्‍युइ ख्‍वामुबा। थे इनारला सुङ् घ्रेन युङ्‌बा गिकसे घप्‍बा मुबा।

३ थेरी ग्‍युला जम्‍मान बथानगदे खमाहेन्‍से गोठालोगदे खसी इनारला सुङ्‌री थान्‍बा युङ्‌बा ब्‍लिङ्‌सी ग्‍युगदेदा क्‍युइ ख्‍वामुबा। जमाहेन्‍से थेनीगदेसे दोःसी थे युङ्‌बासे इनारला सुङ् घप्‍मुबा।

४ याकूबसे थेनीगदेदा “ङाला आलेगदे, एनीगदे खानङ्‌ला हिन्‍ना?” भिसी ङ्‌योइमा थेनीगदेसे “ङनी हारानना हिन्‍ना” भिसी पाङ्‌जी।

५ याकूबसे थेनीगदेदा “एनीगदेसे नाहोरला छाया लाबानदा ङोसेमुला?” भिसी ङ्‌योइमा, थेनीगदेसे “ङोसेमुला” भिसी पाङ्‌जी।

६ याकूबसे थेनीगदेदा चुह्रङ् भिसी ङ्‌योइजी, “थेदा खम्‍बान मुला?” थेनीगदेसे थेदा चुह्रङ् भिसी पाङ्‌जी, “थे खम्‍बान मुला। स्‍हीगो, थेला झामे राहेल ग्‍युगदे भसी खबान मुला।”

७ याकूबसे थेनीगदेदा चुह्रङ् भिसी पाङ्‌जी, “च्‍यागो, ङ्‌यसे तबा आरे। रादेन ग्‍युगदे पोप लबा धुइ तबा आरे। थेतबासेलमा ग्‍युगदेदा क्‍युइ ख्‍वसी दोःसी छबारी भोर्गो।”

८ थेनीगदेसे याकूबदा चुह्रङ् भिसी पाङ्‌जी, “ङन्‍से थेह्रङ् लबारी आखम। तिग्‍दा भिसम ग्‍युला जम्‍मान बथानगदे खमाहेन्‍से जे इनारला सुङ्‌री मुबा युङ्‌बा ल्‍हेमुला ओच्‍छे ङन्‍से थेनीगदेदा क्‍युइ पिन्‍मुला।”

९ याकूब थेनीगदेदेन छ्‌याम चुह्रङ् लसी ताम लबान लबा धुइरी राहेल ह्राङला आबाला ग्‍युगदे भसी थेरी दोखजी। तिग्‍दा भिसम ग्‍युगदे थेसेन छमुबा।

१० याकूबसे ह्राङला आस्‍याङ्‌ला झामे राहेलदेन आस्‍याङ्‌ला ग्‍युगदे म्राङ्‌माहेन्‍से इनारला ङाम्‍री खसी इनारला सुङ्‌री थान्‍बा युङ्‌बा ब्‍लिङ्‌जी। ओच्‍छे आस्‍याङ लाबानना ग्‍युगदेदा क्‍युइ ख्‍वाजी।

११ जमाहेन्‍से याकूबसे राहेलदा च्‍योक लजी, ओच्‍छे घ्रेन काइ तेःसी क्राजी।

१२ याकूबसे राहेलदा “ङा एला आबाला ह्राङलान म्‍हि हिन्‍ना, रिबेकाला झा हिन्‍ना” भिसी पाङ्‌जी।

जमाहेन्‍से राहेल य्‍हार्बान निसी ह्राङला आबादा चु ताम पाङ्‌जी।

१३ ह्राङला कोन खजी भिबा ताम थेःमैछ्‌याम लाबान याकूबदा ह्रुप तबारी खजी, ओच्‍छे याकूबदा हापख्‍वाइसी च्‍योक लजी, ओच्‍छे थेदा ह्राङला दिमरी भजी, ओच्‍छे याकूबसे लाबानदा जम्‍मान ताम पाङ्‌जी।

१४ जमाहेन्‍से लाबानसे थेदा, “पाङ्‌नोन तोःमा ए ङाला नख्रुला नख्रुन स्‍याला स्‍यानोन हिन्‍ना” भिसी पाङ्‌जी। याकूब थेदेन छ्‌याम ल गिक चिजी।

राहेलदेन लेआ याङ्‌बाला लागिरी याकूबसे गे लबा

१५ लाबानसे थेदा चुह्रङ् भिसी पाङ्‌जी, “ङाला ह्राङलान म्‍हि तजी भिदेमा एसे होह्रङ्‌नोन ङाला गे लबारी आत। ङादा पाङ्‌गो, ज्‍याला गादे किन्‍बा?”

१६ लाबानना झामे न्‍ही मुबा। घ्रेन झामेला मिन लेआ ओच्‍छे झामे कान्‍छीला मिन राहेल मुबा।

१७ लेआला मी कमजोर मुबा, तर राहेल चा जीउ डाल ढिक्‍बा ल्‍हानान जेःबा मुबा।

१८ याकूबसे राहेलदा माया लजी। थेतबासेलमा याकूबसे चुह्रङ् भिसी पाङ्‌जी, “ङाइ ह्राङला झामे कान्‍छी राहेलला लागिरी निस दिङधोना ह्राङला गे लला।”

१९ जमाहेन्‍से लाबानसे चुह्रङ् भिसी पाङ्‌जी, “थेदा स्‍य्‍हान्‍दोदेन छ्‌याम ब्‍याह लसी पिन्‍बा भन्‍दा मी एदेन छ्‌यामनोन ब्‍याह लसी पिन्‍बा ज्‍यबा हिन्‍ना। तला, ए ङादेन छ्‌यामनोन चिउ।”

२० थेतबासेलमा याकूबसे राहेलला लागिरी निस दिङधोना गे लजी। थेसे राहेलदा ल्‍हानान माया लबासे लमा थेदा निस दिङएनोन ल्‍हाना धिन ह्रङ्‌बा आछोर्नी।

२१ जमाहेन्‍से याकूबसे लाबानदा चुह्रङ् भिसी पाङ्‌जी, “ङाइ ह्राङला गे लतोःबा धुइ जिन्‍जी। दाहेन्‍से ङादा ह्राङला झामे राहेलदेन छ्‌याम ब्‍याह लसी पिन्‍गो।”

२२ जमाहेन्‍से लाबानसे थे ग्‍लाला जम्‍मान म्‍हिगदेदा ङ्‌योइसी ब्‍याहला भोज लजी।

२३ तर ङ्‌यसे तमाहेन्‍से लाबानसे ह्राङला झामे लेआदा चा याकूब मुबा ग्‍लारी भसी पिन्‍जी ओच्‍छे याकूब थेदेन छ्‌याम म्‍हेर्जी।

२४ लाबानसे ह्राङला घ्‍याबास्‍या जिल्‍पा ह्राङला झामे लेआला घ्‍याबा दोबारी पिन्‍जी।

२५ याकूबसे स्‍य्‍होरी रेःसी च्‍यामा मी लेआ चा चिम। जमाहेन्‍से याकूबसे लाबानदा चुह्रङ् भिसी पाङ्‌जी, “ह्राङसे तिग्‍दा ङादा चुह्रङ् लबा? ङाइ राहेलला लागिरी गे लबा आहिन? तिग्‍दा ह्राङसे ङादा चुह्रङ् लसी जाल लबा?”

२६ ओच्‍छे लाबानसे थेदा चुह्रङ् भिसी पाङ्‌जी, “ङन्‍ना य्‍हुल्‍सारी घ्रेन झामेला भन्‍दा झामे कान्‍छीला ब्‍याह ङाच्‍छा लबा ठिम आरे।

२७ साता गिकधोना तबा ब्‍याहला भोज आजिन्‍देधोना भ्रान्‍गो, ओच्‍छे अर्गु निस दिङधोना ङाला गे लउ। जमाहेन्‍से ङाइ ङाला झामे कान्‍छीएनोन एदान पिन्‍ना।”

२८ याकूबसे लाबानसे पाङ्‌बा ह्रङ्‌नोन लजी। साता गिकला ब्‍याहला भोज जिन्‍माहेन्‍से लाबानसे ह्राङला झामे राहेलदाएनोन याकूबला म्रिङ दोबारी पिन्‍जी।

२९ ओच्‍छे लाबानसे ह्राङला घ्‍याबास्‍या बिल्‍हा ह्राङला झामे राहेलला घ्‍याबा दोबारी पिन्‍जी।

३० याकूब राहेलदेन छ्‌यामएनोन म्‍हेर्जी। याकूबसे लेआदा भन्‍दा राहेलदा ल्‍हानान माया लबासे लमा अर्गु निस दिङधोना लाबानना गे लजी।

याकूबला झा झामेगदे

३१ लेआदा हेला लबा म्राङ्‌सी परमप्रभुसे लेआला कोख ठोङ्‌सी पिन्‍जी, तर राहेलला चा कोख बन्‍दला बन्‍दन तजी।

३२ लेआ जीउ न्‍हीला तसी झा गिक न्‍हजी। ओच्‍छे थेसे चुह्रङ् भिसी पाङ्‌जी, “परमप्रभुसे ङाला दुख म्राङ्‌बा मुला, दाहेन्‍से ङादा ङाला ह्रेम्‍बोसे माया लला।” थेसे झाला मिन रूबेन थान्‍जी।

३३ लेआ दोःसीनोन जीउ न्‍हीला तजी ओच्‍छे अर्गु झा गिक न्‍हजी। थेसे चुह्रङ् भिसी पाङ्‌जी, “ङादा हेला लबा मुला भिबा ताम परमप्रभुसे था याङ्‌सी ङादा चु झाएनोन पिन्‍बा मुला।” ओच्‍छे थे झाला मिन शिमियोन थान्‍जी।

३४ थे दोःसी जीउ न्‍हीला तजी ओच्‍छे झा गिक न्‍हजी। जमाहेन्‍से थेसे चुह्रङ् भिसी पाङ्‌जी, “चु पाल्‍से मी ङाला ह्रेम्‍बो ङापट्टि तला, तिग्‍दा भिसम ङाइ थेला लागिरी झा सोम न्‍हसी जिन्‍जी।” थेतबासेलमा थेसे थे झाला मिन लेवी थान्‍जी।

३५ लेआ दोःसीनोन जीउ न्‍हीला तजी ओच्‍छे अर्गु झा गिक न्‍हजी। जमाहेन्‍से थेसे चुह्रङ् भिसी पाङ्‌जी, “चु पाल्‍से मी ङाइ परमप्रभुला जयजयकार लला।” थेतबासेलमा थेसे थे झाला मिन यहूदा थान्‍जी। जमाहेन्‍से थेसे कोला न्‍हबा ख्‍लाजी।

३०

तर राहेलग्‍याम याकूबला कोला तबा आरेमुबा। थेतबासेलमा राहेलसे नानादा बोमो लबारी छ्‌याइजी। ओच्‍छे थेसे याकूबदा “ङादाएनोन कोला पिन्‍गो, आहिन्‍सम ङा सिला” भिसी पाङ्‌जी।

२ चु ताम थेःसी याकूब बोमो खजी ओच्‍छे राहेलदा चुह्रङ् भिसी पाङ्‌जी, “तिग ङा परमेश्‍वर हिन्‍ना? परमेश्‍वरसेन एला कोख बन्‍द लबा मुला।”

३ जमाहेन्‍से राहेलसे चुह्रङ् भिसी पाङ्‌जी, “ङाला घ्‍याबास्‍या बिल्‍हा चुरीन मुला, थेदेन छ्‌याम म्‍हेर्गो। थेसे ङाला लागिरी कोला न्‍हगै। थेग्‍यामसेन ङाला सन्‍तान तगै।”

४ थेतबासेलमा राहेलसे ह्राङला घ्‍याबास्‍या बिल्‍हादा याकूबला म्रिङ स्‍होसी पिन्‍जी। ओच्‍छे याकूब थेदेन छ्‌याम म्‍हेर्जी।

५ बिल्‍हा याकूबग्‍याम जीउ न्‍हीला तसी झा गिक न्‍हजी।

६ जमाहेन्‍से राहेलसे चुह्रङ् भिसी पाङ्‌जी, “परमेश्‍वरसे ङाला निसाफ लसी पिन्‍बा मुला। ओच्‍छे ङाला बिन्‍ती सान्‍सी ङादा झा गिक पिन्‍जी।” थेतबासेलमा राहेलसे थे झाला मिन दान थान्‍जी।

७ राहेलला घ्‍याबास्‍या बिल्‍हा दोःसी याकूबग्‍याम जीउ न्‍हीला तजी ओच्‍छे थेसे अर्गु झा गिक न्‍हजी।

८ जमाहेन्‍से राहेलसे चुह्रङ् भिसी पाङ्‌जी, “नानादेन छ्‌याम लबा लडाइरी ङाइ ढाजी।” थेतबासेलमा राहेलसे थे झाला मिन नप्‍ताली थान्‍जी।

९ ह्राङसे कोला न्‍हबा ख्‍लामाहेन्‍छे लेआसेनोन ह्राङला घ्‍याबास्‍या जिल्‍पादा याकूबला म्रिङ स्‍होसी पिन्‍जी।

१० लेआला घ्‍याबास्‍या जिल्‍पासेनोन याकूबग्‍याम झा गिक न्‍हजी।

११ ओच्‍छे लेआसे “ङा भाग्‍यला चिम” भिसी पाङ्‌जी। थेतबासेलमा लेआसे थे झाला मिन गाद थान्‍जी।

१२ लेआला घ्‍याबास्‍या जिल्‍पासे दोःसीनोन याकूबग्‍याम झा गिक न्‍हजी।

१३ ओच्‍छे लेआसे चुह्रङ् भिसी पाङ्‌जी, “ङाइ सुख याङ्‌बा मुला। म्रिङकोलागदेसे ङादा सुख याङ्‌बा म्रिङ्‌म्‍हेमे भिसी पाङ्‌ला।” थेतबासेलमा लेआसे थे झाला मिन आशेर थान्‍जी।

१४ ग्‍वा खान्‍बा धुइरी रूबेन भुरी निजी ओच्‍छे थेसे मायाला रोगदे स्‍याप्‍सी ह्राङला आमा लेआदा भसी पिन्‍जी। राहेलसे लेआदा चुह्रङ् भिसी पाङ्‌जी, “एला झासे भबा मायाला रो ङादाएनोन जजाकी भउ।”

१५ तर लेआसे चुह्रङ् भिसी पाङ्‌जी, “ङाला ह्रेम्‍बो भोर्सीनोन एदा आछ्‌योनी? दाहेन्‍से ङाला झासे भबा चु मायाला रोएनोन एदा तोःजी?” जमाहेन्‍से राहेलसे चुह्रङ् भिसी पाङ्‌जी, “थेह्रङ् भिसम एला झासे भबा मायाला रोला लागिरी तिनी म्‍हुनङ् याकूब एदेन छ्‌याम म्‍हेर्ला।”

१६ ङ्‌यसे याकूब भुग्‍याम खमाहेन्‍से लेआ याकूबदा स्‍याप्‍बारी निजी। ओच्‍छे थेसे याकूबदा चुह्रङ् भिसी पाङ्‌जी, “ह्राङ ङा मुबा ग्‍लारी खतोःला, तिग्‍दा भिसम ङाला झासे भबा मायाला रो पिन्‍सी ङाइ ह्राङदा भाडारी किन्‍बा मुला।” थेतबासेलमा थेकुनु म्‍हुनङ् याकूब लेआदेन छ्‌याम म्‍हेर्जी।

१७ परमेश्‍वरसे लेआला बिन्‍ती सान्‍जी, ओच्‍छे थे जीउ न्‍हीला तजी। थेसे याकूबग्‍याम झा गिक न्‍हजी। चु चा ङ्‌हारेमला कोला मुबा।

१८ लेआसे चुह्रङ् भिसी पाङ्‌जी, “ङाइ ङाला घ्‍याबास्‍या ङाला ह्रेम्‍बोदा पिन्‍बासेलमा परमेश्‍वरसे ङादा इनाम पिन्‍जी।” थेतबासेलमा लेआसे थे झाला मिन इस्‍साखार थान्‍जी।

१९ लेआ दोःसीनोन याकूबग्‍याम जीउ न्‍हीला तजी ओच्‍छे झा गिक न्‍हजी। चु कोला चा ढुरेमला कोला मुबा।

२० लेआसे चुह्रङ् भिसी पाङ्‌जी, “परमेश्‍वरसे ङादा ग्‍लुसीन आयाङ्‌बा ज्‍यबा उपहार पिन्‍बा मुला। दाहेन्‍से ङाला ह्रेम्‍बोसे ङादा मान लला। तिग्‍दा भिसम ङाइ थेला लागिरी झा ढु न्‍हसी जिन्‍जी।” थेतबासेलमा लेआसे थे झाला मिन जबूलून थान्‍जी।

२१ लिच्‍छा लेआसे झामे गिकएनोन न्‍हजी। लेआसे थे झामेला मिन दीना थान्‍जी।

२२ जमाहेन्‍से परमेश्‍वरसे राहेलदा ढन्‍जी ओच्‍छे थेला बिन्‍ती सान्‍सी थेला कोख ठोङ्‌सी पिन्‍जी।

२३ राहेल जीउ न्‍हीला तसी झा गिक न्‍हजी। ओच्‍छे थेसे “परमेश्‍वरसे ङादा तबा बेइज्‍जग्‍याम फेसी पिन्‍जी” भिसी पाङ्‌जी।

२४ ओच्‍छे थेसे थे झाला मिन योसेफ थान्‍जी। थेसे चुह्रङ् भिसीएनोन पाङ्‌जी “परमेश्‍वरसे ङादा अर्गु झाएनोन पिन्‍गै।”

याकूबला सम्‍पत्ति ल्‍हानान तजी

२५ राहेलसे योसेफदा न्‍हमाहेन्‍से याकूबसे लाबानदा चुह्रङ् भिसी पाङ्‌जी, “दाहेन्‍से ङादा ङाला य्‍हुल्‍सादेन दिमरी निपुङ्‌गो।

२६ ङादा ङाला म्रिङगदेदेन झा झामेगदे भोर्पुङ्‌गो। थेनीगदेला लागिरी ङाइ ह्राङला गे लबा मुला। दाहेन्‍से ङादा निपुङ्‌गो, तिग्‍दा भिसम ङाइ लबा गे ह्राङदा थानोन मुला।”

२७ तर लाबानसे याकूबदा चुह्रङ् भिसी पाङ्‌जी, “एसे ङादा दया लबा मुसम ए चिउ। एसे लमा परमप्रभुसे ङादा मोलम पिन्‍बा मुला भिबा ताम ङाइ म्राङ्‌बा चिनुग्‍याम था याङ्‌सी जिन्‍बा मुला।

२८ बरू ज्‍याला गादे किन्‍बा ङादा पाङ्‌गो ङाइ एसे पाङ्‌बा तेनोन पिन्‍ना।”

२९ याकूबसे लाबानदा चुह्रङ् भिसी पाङ्‌जी, “ङाइ ह्राङला गे खाह्रङ् लसी लबा मुला ओच्‍छे ङाइ ह्राङला राग्‍यु च्‍यामा खाह्रङ् लसी बढब तबान निबा मुला थे ताम मी ह्राङदान था मुला।

३० ङा खबा भन्‍दा ङाच्‍छा ह्राङदेन छ्‌याम ल्‍हाना आरेमुबा दन्‍दे ल्‍हानान तबा मुला। ङाइ जुन गेरी या झाङ्‌सैनोन परमप्रभुसे ह्राङदा मोलम पिन्‍बा मुला। तर दाहेन्‍से ङाइ ङाला दिमनाम चा खाइमा स्‍होबा?”

३१ लाबानसे चुह्रङ् भिसी पाङ्‌जी, “ङाइ एदा तिग पिन्‍गो?” याकूबसे थेदा चुह्रङ् भिसी पाङ्‌जी, “ह्राङसे ङादा तिगै पिन्‍आतोः। तर चुदे ह्राङसे ङाला लागिरी चु ताम गिक लजी भिसम ङाइ ह्राङला ग्‍युला बथानगदे छला।

३२ तिनी ङा ह्राङला राग्‍युला बथान मुबा ग्‍लारी निसी टाटे पाङ्‌ग्रेदेन थोप्‍लो थोप्‍लो मुबा रा ओच्‍छे म्‍लाङ्‌गै ग्‍युला कोला बथानग्‍याम फेला। थे जम्‍मान ङाला तला।

३३ ओच्‍छे लिच्‍छा ह्राङसे चु अन्‍छार ङाला ज्‍याला हिसाब लबा धुइरी ङाइ ज्‍यना लसी गे लबा चिम कि आलबा चिम भिसी ह्राङसे था याङ्‌ला। ह्राङसे ङाला बथान च्‍याबारी फेप्‍खमा ङाला बथानरी टाटे पाङ्‌ग्रेदेन थोप्‍लो थोप्‍लो मुबा रा ओच्‍छे म्‍लाङ्‌गै ग्‍यु बाहेक अर्गु स्‍याप्‍जी भिसम थे चा ङाइ य्‍हो लबा तला।”

३४ लाबानसे थेदा “तला, एसे पाङ्‌बा अन्‍छारनोन तगै” भिसी पाङ्‌जी।

३५ थे धिनकुनुन लाबानसे जम्‍मान पेटारेदेन थोप्‍लो थोप्‍लो मुबा बोकोगदे ओच्‍छे टाटे पाङ्‌ग्रेदेन थोप्‍लो थोप्‍लो मुबा अथवा तार दोङ्‌बा रागदेदा बथानग्‍याम फेजी। ओच्‍छे जम्‍मान म्‍लाङ्‌गै ग्‍युगदेदाएनोन बथानग्‍याम फेजी। ओच्‍छे थे बथानगदे ह्राङला झागदेदा जिम्‍मारी पिन्‍जी।

३६ जमाहेन्‍से राग्‍यु भोर्सी याकूबग्‍याम लाबान फेसी सोमरेला ग्‍याम थासी चिजी। ओच्‍छे याकूबसे चा लाबानना बाँकी मुबा राग्‍यु छजी।

३७ जमाहेन्‍से याकूबसे लहरे पिपल, देसी बदामदेन सिङ्‌गरला हाँगागदे ग्‍ला ग्‍लारी छाप्‍सी तार धर्को धर्को स्‍होजी।

३८ ओच्‍छे थे हाँगागदे याकूबसे रादेन ग्‍युला बथान खसी क्‍युइ थुङ्‌बा डूँडरी थान्‍जी। राग्‍युला बथान क्‍युइ थुङ्‌बारी खमा थेरीन बथान निमुबा

३९ थे बथानगदे थेरी खसी बथान निबासेलमा थेनीगदेसे कोलागदेएनोन थेह्रङ्‌बान पेटारेदेन टाटे पाङ्‌ग्रे ओच्‍छे थोप्‍लो थोप्‍लो मुबा न्‍हजी।

४० याकूबसे राग्‍युगदे फेसी थान्‍जी ओच्‍छे थे फेसी थान्‍बागदेदा लाबानना बथानरी मुबा पेटारे रादेन म्‍लाङ्‌गै ग्‍युगदेपट्टि दोःसी थान्‍जी। चुह्रङ् लसी थेसे ह्राङला बथान स्‍होसी भोर्जी ओच्‍छे थे बथानगदेदा लाबानना बथानग्‍याम फेसी थान्‍जी।

४१ छोबा छोबा राग्‍युगदे बथान निबारी म्‍हाइमा हाँगागदे गुङ्‌री बथान निगै भिसी याकूबसे थेनीगदेसे म्राङ्‌ना लसी थे हाँगागदे क्‍युइ थुङ्‌बा डुँडरी थान्‍सी पिन्‍मुबा।

४२ तर ज्‍युइबा ज्‍युइबा बथानगदेला लागिरी चा याकूबसे थे हाँगागदे आथान्‍नी। थेतबासेलमा ज्‍युइबागदे चा लाबानना तजी ओच्‍छे छोबागदे चा याकूबला तजी।

४३ चुह्रङ् लसी याकूब ल्‍हानान फ्‍युक्‍पो दोजी। ओच्‍छे थेला राग्‍यु ल्‍हानान तजी। थेह्रङ् लसीन थेला घ्‍याबागदे, ऊँटगदेदेन गधागदेएनोन तजी।

याकूब लाबानना दिमग्‍याम य्‍हार्बा

३१

लाबानना झागदेसे चुह्रङ् भिसी पाङ्‌बान लबा ताम याकूबसे थेःजी, “य्‍हाङला आबाला जम्‍मान सम्‍पत्ति याकूबसे किन्‍सी जिन्‍जी। य्‍हाङला आबाला सम्‍पत्तिग्‍यामनोन थेदेन छ्‌याम चुदे ल्‍हाना सम्‍पत्ति तबा हिन्‍ना।”

२ लाबानसेनोन ङाच्‍छाला ह्रङ् लसी ह्राङदेन छ्‌याम ज्‍यबा व्‍यवहार आलबा ताम याकूबसे था याङ्‌जी।

३ जमाहेन्‍से परमप्रभुसे याकूबदा चुह्रङ् भिसी सुङ्‌जी, “एला आखेम्‍हेमेदेन कुटुम्‍बा मुबा य्‍हुल्‍सारी दोःसी निउ। ङा एदेन छ्‌यामनोन तला।”

४ थेतबासेलमा याकूबसे राहेलदेन लेआदा ह्राङला राग्‍युला बथान मुबा ग्‍लारी ङ्‌योइबारी पुइजी।

५ ओच्‍छे थेनीगदेदा चुह्रङ् भिसी पाङ्‌जी, “एनीला आबासे ङादेन छ्‌याम ङाच्‍छाला ह्रङ् लसी ज्‍यबा व्‍यवहार आलबा ङाइ म्राङ्‌बा मुला। तर ङाला आबाला परमेश्‍वर ङादेन छ्‌याम मुला।

६ ङाला भङ्‌से ख्‍युपदेधोना ङाइ एनीला आबाला गे लबा ताम एनीदा थानोन मुला।

७ तसैनोन एनीला आबासे ङादा ठगब लबा मुला। ओच्‍छे ङाला ज्‍यालाएनोन च्‍युइरेमधोना घट्‌बढ् लबा मुला। तर परमेश्‍वरसे थेदा ङाला तिगै न्‍होङ्‌ना लआपुङ्‌नी।

८ थेसे थोप्‍लो थोप्‍लो मुबा रागदे जति एला ज्‍याला तजी भिसी पाङ्‌मा राला बथानसे थोप्‍लो थोप्‍लो मुबान न्‍हजी। ओच्‍छे पेटारे रागदे जति एला ज्‍याला तजी भिसी पाङ्‌माएनोन राला बथानसे पेटारेन न्‍हजी।

९ चुह्रङ् लसी एनीला आबाला राग्‍युला बथानग्‍याम परमेश्‍वरसे किन्‍सी ङादा पिन्‍जी।

१० “राग्‍यु बथान निबा धुइरी बोकोगदे चा पेटारे, थोप्‍लो थोप्‍लोदेन टाटे पाङ्‌ग्रे मुबा ङाइ म्‍हङ्‌री म्राङ्‌जी।

११ थे धुइरी परमेश्‍वरला दूतसे ङादा म्‍हङ्‌री ‘याकूब’ भिसी ङ्‌योइजी। ङाइ ‘लास्‍सो’ भिसी पाङ्‌जी।

१२ थेसे ङादा चुह्रङ् भिसी पाङ्‌जी, ‘एसे राग्‍युला बथानगदेदा च्‍यागो, थे बथानगदेरी बथान निबा जम्‍मान बोकोगदे थोप्‍लो थोप्‍लो, पेटारेदेन टाटे पाङ्‌ग्रे मुला। ङाइ चुह्रङ् तपुङ्‌बा मुला, तिग्‍दा भिसम लाबानसे एदेन छ्‌याम जुन व्‍यवहार लबा मुला थे ङाइ म्राङ्‌बा मुला।

१३ एसे युङ्‌बा ठाडो लसी छ्‌युगु युसी भकाल लबा ग्‍ला बेथेलला परमेश्‍वर ङानोन हिन्‍ना। दाहेन्‍से चुग्‍याम दोःसी ए न्‍हबा य्‍हुल्‍सारीन निउ।’”

१४ जमाहेन्‍से राहेलदेन लेआसे याकूबदा चुह्रङ् भिसी पाङ्‌जी, “ङन्‍ना आबाला दिमरी ङन्‍दा तिगै हक आरे।

१५ आबासे ङन्‍दा विदेशी ह्रङ्‌बान म्‍हन्‍बा मुला। आबासे मी ङन्‍दा चूङ्‌जी ओच्‍छे ङन्‍दा चूङ्‌सी खबा टाङ्‌गाएनोन थेसेन जिन्‍ना लजी।

१६ ङन्‍ना आबाग्‍याम परमेश्‍वरसे ब्‍यन्‍बा जम्‍मान सम्‍पत्ति य्‍हाङदेन य्‍हाङला झा झामेगदेलान हिन्‍ना। दाहेन्‍से परमेश्‍वरसे ह्राङदा तिग लउ भिसी सुङ्‌बा मुला थेह्रङ्‌नोन लउ।”

१७ जमाहेन्‍से याकूबसे ह्राङला कोलागदेदेन म्रिङगदेदा ऊँटगदेथोरी थान्‍जी।

१८ ओच्‍छे थेसे ह्राङला जम्‍मान राग्‍युदेन म्‍हेम्‍हुइ ङाच्‍छा ङाच्‍छा धङ्‌बान पद्दन-आरामरी चिबा धुइरी स्‍होबा ह्राङला जम्‍मान सम्‍पत्ति भोर्सी ह्राङला आबा इसहाक मुबा कनान य्‍हुल्‍सारी निबारी थे ग्‍लाग्‍याम थोन्‍जी।

१९ थे धुइरी लाबान चा ह्राङला ग्‍युला क्रा थाबारी निबा मुबा। ओच्‍छे राहेलसे चा ह्राङला आबाला दिमला लागदे य्‍हो लसी भोर्जी।

२० याकूबसे ह्राङ निबा ताम आपाङ्‌ना अरामी लाबानदा झुक्‍यब लजी।

२१ चुह्रङ् लसी याकूबसे ह्राङदेन छ्‌याम मुबा जम्‍मान स्‍हे भोर्सी यूफ्रेटिस स्‍योङ चेजी। ओच्‍छे गङ्‌पट्टिला य्‍हुल्‍सा गिलादरी निजी।

लाबानसे याकूबदा ताप्‍बान खबा

२२ याकूब य्‍हार्जी भिबा ताम लाबानसे सोमरे लिच्‍छा जे था याङ्‌जी।

२३ जमाहेन्‍से लाबानसे ह्राङला ज्‍योज्‍यो आलेगदेदा छ्‌यामनोन भोर्सी याकूबदा निसरेधोना ताप्‍बान निजी। ओच्‍छे लाबानसे याकूबदा गङ्‌पट्टिला य्‍हुल्‍सा गिलादरी स्‍याप्‍जी।

२४ अरामी लाबानसे म्‍हङ्‌री परमेश्‍वरदा म्राङ्‌जी। ओच्‍छे परमेश्‍वरसे लाबानदा चुह्रङ् भिसी सुङ्‌जी, “होस लउ, एसे याकूबदा ज्‍यबादेन आज्‍यबा तिगै आपाङ्‌गो।”

२५ लाबानसे याकूबदा स्‍याप्‍बा धुइरी याकूब गङ्‌पट्टिला य्‍हुल्‍सा गिलादरी पाल फ्रेङ्‌सी चिबा मुबा। ओच्‍छे लाबानसेनोन ह्राङला ज्‍योज्‍यो आलेदेन छ्‌याम थे ङाम्‍रीन पाल फ्रेङ्‌जी।

२६ लाबानसे याकूबदा चुह्रङ् भिसी पाङ्‌जी, “एसे ङादा झुक्‍यब लसी ङाला झामेगदेदा लडाइरी ढासी चुङ्‌सी भबा म्रिङ्‌म्‍हेमेगदेदा ह्रङ् लसी भोर्सी चु तिग लबा?

२७ तिग्‍दा एसे ङादा आपाङ्‌ना सुटुक्‍क य्‍हार्सी ङादा धोका पिन्‍बा? ङाइ वीणादेन खैँजडी ह्रप्‍सी ताङ्‌बान एदा पुइसेला मुबा।

२८ ङाला छाया छुयादेन झामेगदेदा फेबा धुइरी तिग्‍दा च्‍योक लआपुङ्‌बा? एसे चु मूर्ख गे लजी।

२९ एदा न्‍होङ्‌ना लबा शक्ति ङादेन छ्‌याम मुला। तर एला आबाला परमेश्‍वरसे तिला म्‍हुनङ् ङादा चुह्रङ् भिसी सुङ्‌जी, ‘होस लउ, एसे याकूबदा ज्‍यबादेन आज्‍यबा तिगै आपाङ्‌गो।’

३० दाहेन्‍से ए ह्राङला आबाला दिमरी निबारी ल्‍हानान सेम लसी भ्रबा मुला। तर ङाला लागदे चा तिग्‍दा य्‍हो लबा?”

३१ याकूबसे लाबानदा चुह्रङ् भिसी पाङ्‌जी, “ह्राङसे ह्राङला झामेगदे ङाग्‍याम जबरजस्‍ती लसी ब्‍यन्‍ना भिसी ङादा लोङ्‌बा खजी।

३२ तर ह्राङला लागदे जुनदेन छ्‌याम स्‍याप्‍ला थे म्‍हि साइगै। ङादेन छ्‌याम मुबा खजिबा स्‍हे ह्राङला हिन्‍ना थे ङोसेसी य्‍हाङला ज्‍योज्‍यो आलेगदेला ङाच्‍छापट्टिन किन्‍गो।” थे लागदे राहेलसे य्‍हो लबा ताम याकूबदा थानोन आरेमुबा।

३३ लाबान याकूबला पाल न्‍हङ्‌री निसी म्‍हाइजी। ओच्‍छे लेआदेन घ्‍याबास्‍या न्‍हीला पाल न्‍हङ्‌री निसी म्‍हाइजी। तर थेसे खानङ्एनोन ह्राङला लागदे आस्‍याप्‍नी। जमाहेन्‍से लाबान राहेलला पाल न्‍हङ्‌री वाङ्‌जी।

३४ राहेलसे थे दिमला लागदे ऊँटला गोरी थान्‍बा सिटला खल्‍तीरी थान्‍सी थेथोरीन चिबा मुबा। लाबानसे पाल न्‍हङ्‌री म्‍हाइजी, तर खानङ्एनोन आस्‍याप्‍नी।

३५ राहेलसे ह्राङला आबादा चुह्रङ् भिसी पाङ्‌जी, “ह्राङ ङादेन छ्‌याम बोमो आलउ। ङा महिनावारी तबा मुला, थेतबासेलमा ह्राङला ओन्‍छाङ्‌री ङा राप्‍बारी आतनी।” चुह्रङ् लसी लाबानसे म्‍हाइजी तर थेसे थेला दिमला लागदे चा आस्‍याप्‍नी।

३६ जमाहेन्‍से याकूबसे बोमोला झोकरी लाबानदा चुह्रङ् भिसी बङ्‌जी, “ङाइ ह्राङला तिग न्‍होङ्‌ना लबा मुला? ङाइ तिग पाप लबा मुला? ओच्‍छे ह्राङसे ङादा चुह्रङ् लसी ताप्‍बा?

३७ ह्राङसे ङाला जम्‍मान मालसामान ल्‍होङ्‌सी खाइ ह्राङला दिमला तिग सामान स्‍याप्‍जी? थे सामानगदे ङादेन ह्राङला ज्‍योज्‍यो आलेगदेला ओन्‍छाङ्‌री थान्‍गो। थेनीगदेसेन य्‍हाङ न्‍हीला निसाफ लसी पिन्‍गै।

३८ बोगल गिक दिङधोना ङा ह्राङदेन छ्‌यामनोन चिबा मुला। ह्राङला राग्‍युगदेला कोला खाइमै खेरो आनिनी। ओच्‍छे ह्राङला बथानग्‍याम ङाइ खाइमै राग्‍यु गिक सुत्तै आचनी।

३९ ह्रि जन्‍तुगदेसे साइमाएनोन ङाइ ह्राङ मुबा ग्‍लारी आभनी। बरू थेला घाटा ङाइनोन पुइबा मुला। धिनीरी तसै म्‍हुनङ् तसै य्‍हो लसी भोर्बागदेला टाङ्‌गाएनोन ह्राङसे ङाग्‍यामनोन किन्‍मुबा।

४० ल्‍हानान रेम धिनीला छेप्‍बाछबादेन म्‍हुनङ्‌ला खाङ्‌बासेलमा ङादा सुर्दा तमुबा। ङादा म्‍हेर्बा आखमुबा। ङाइ चुह्रङ्‌बा दुख नाजी।

४१ चुह्रङ् लसी बोगल गिक दिङधोना ङा ह्राङला दिमरी चिजी। ह्राङला झामे न्‍हीला लागिरी ङाइ च्‍युक ब्‍लि दिङधोना ह्राङला गे लजी ओच्‍छे ढु दिङ ह्राङला राग्‍युगदे छजी। तसैनोन ह्राङसे ङाला ज्‍याला च्‍युइरेमधोना घट्‌बढ् लजी।

४२ ङाला आबाला परमेश्‍वर अब्राहामदेन इसहाकला परमेश्‍वर ङादेन छ्‌याम आरेबा हिन्‍सम ह्राङसे ङादा या थान्‍थान पुइसेला मुबा। तर परमेश्‍वरसे ङाइ दुख लसी गे लबा म्राङ्‌जी, ओच्‍छे तिला म्‍हुनङ् परमेश्‍वरसे निसाफ लसी पिन्‍जी।”

लाबानसे याकूबदेन छ्‌याम कबुल लबा

४३ लाबानसे याकूबदा चुह्रङ् भिसी पाङ्‌जी, “चु झामेगदे ङालान झामेगदे हिन्‍ना। चु कोलागदेएनोन ङालान कोलागदे हिन्‍ना। चु राग्‍युला बथानएनोन ङालान हिन्‍ना, ओच्‍छे एसे चुरी जुन जुन स्‍हे म्राङ्‌बा मुला जम्‍मान ङालान हिन्‍ना। तर तिनी ङाइ ङाला झामेगदेदेन थेनीगदेसे न्‍हबा झा झामेगदेदा तिग लबारी खम्‍ला?

४४ दाहेन्‍से खउ, य्‍हाङ ह्राङ ह्राङ न्‍हङ्‌री कबुल गिक लाइ। थे कबुलनोन य्‍हाङ न्‍हीला गुङ्‌री साक्षी तगै।”

४५ जमाहेन्‍से याकूबसे युङ्‌बा गिक भसी ठाडो लसी थान्‍जी।

४६ याकूबसे ह्राङला ज्‍योज्‍यो आलेगदेदा “ह्राङनीसेनोन युङ्‌बा भउ” भिसी पाङ्‌जी। जमाहेन्‍से थेनीगदेसेनोन युङ्‌बा भसी उम लजी। ओच्‍छे थेनीगदे थेनोन युङ्‌बाला उम ङाम्‍री चिसी चबा थुङ्‌बा लजी।

४७ लाबानसे थे युङ्‌बा उमला मिन यगर-सहदूता, ओच्‍छे याकूबसे चा थेला मिन गलेद थान्‍जी।

४८ लाबानसे याकूबदा “चु युङ्‌बाला उमसे य्‍हाङ न्‍हीदा गिकसेम गिकदा ढन्‍ना लला” भिसी पाङ्‌जी। थेतबासेलमा थे ग्‍लाला मिन गलेद थान्‍जी।

४९ लाबानसेनोन चुह्रङ् भिसी पाङ्‌जी, “य्‍हाङ ह्राङ ह्राङ न्‍हङ्‌री फेबा धुइरीनोन परमप्रभुसे एदेन ङादा दया लगै।” थेतबासेलमा थे ग्‍लाला मिन मिस्‍पा भिसीनोन थान्‍जी।

५० लाबानसे दोःसीनोन चुह्रङ् भिसी पाङ्‌जी, “एसे ङाला झामेगदेदेन छ्‌याम आज्‍यबा व्‍यवहार लजी अथवा ङाला झामेगदे बाहेक अर्गु म्रिङगदे भजी भिसम ङाइ था आयाङ्‌सैनोन परमेश्‍वरसे य्‍हाङ न्‍हीदान च्‍यासी चिबा मुला भिबा ताम आम्‍लेःगो।

५१ ङाइ एदेन ङाला गुङ्‌री पोप लबा चु युङ्‌बाला उमदेन ठाडो लसी थान्‍बा युङ्‌बादा च्‍यागो।

५२ चु युङ्‌बाला उमदेन ठाडो लसी थान्‍बा चु युङ्‌बा य्‍हाङ न्‍हीला लागिरी साक्षी तजी। ङाएनोन चु युङ्‌बाला उम वाइसी एदा न्‍होङ्‌ना लबारी ए मुबा ग्‍लारी आख। एएनोन चु युङ्‌बाला उम वाइसी ङादा न्‍होङ्‌ना लबारी ङा मुबा ग्‍लारी आखउ।

५३ चु कबुल अन्‍छार आभ्रसम अब्राहामला परमेश्‍वरदेन नाहोरला परमेश्‍वर ओच्‍छे थेनीगदेला आबाला परमेश्‍वरसेनोन य्‍हाङ न्‍हीला गुङ्‌री निसाफ लगै।” जमाहेन्‍से थे कबुल अन्‍छार भ्रला भिसी ह्राङला आबा इसहाकसे तेन्‍बा परमेश्‍वरला मिन किन्‍सी याकूबसे घ्रान चजी।

५४ याकूबसे थे गङ्‌ला य्‍हुल्‍सारी परमेश्‍वरदा बलि फुल्‍जी ओच्‍छे ह्राङला ज्‍योज्‍यो आलेगदेदा चबा थुङ्‌बा पिन्‍जी। जमाहेन्‍से थेनीगदे जम्‍मान चबा थुङ्‌बा लसी थेकुनु म्‍हुनङ् थेरीन चिजी।

५५ लाबान न्‍हाङ्‌गरदाङ स्‍य्‍होरीन रेःजी ओच्‍छे ह्राङला छाया छुयागदेदेन झामेगदेदा च्‍योक लसी थेनीगदेदा मोलम पिन्‍जी। जमाहेन्‍से लाबान थेग्‍याम दिमपट्टि दोःजी।

एसावदेन छ्‌याम ह्रुप तबारी याकूब ठीक तबा

३२

याकूबएनोन थे ग्‍लाग्‍याम भ्रजी, ओच्‍छे परमेश्‍वरला दूतगदेसे थेदा स्‍याप्‍जी।

२ याकूबसे थेनीगदेदा म्राङ्‌सी, “चु मी परमेश्‍वर धन्‍छ्‌याबा ग्‍ला हिन्‍ना” भिसी पाङ्‌जी। थेतबासेलमा थेसे थे ग्‍लाला मिन महनोम थान्‍जी।

३ याकूबसे एदोम य्‍हुल्‍साला सेइररी ह्राङला ज्‍योज्‍यो एसाव मुबा ग्‍लारी ह्राङ भन्‍दा ङाच्‍छा समाचार भोर्बा म्‍हिगदे पुइजी।

४ याकूबसे थे म्‍हिगदेदा ङाला मालिक एसावदा चुह्रङ् पाङ्‌गो भिसी कुल्‍जी, “ह्राङला गे लबा याकूबसे चुह्रङ् भिसी पाङ्‌बा मुला, ‘ङा दन्‍देधोना लाबानदेन छ्‌यामनोन चिबा मुबा।

५ ङादेन छ्‌याम म्‍हेदेन घ्‍लाब, गधा, राग्‍युगदेदेन घ्‍याबागदे मुला। ङाइ ह्राङग्‍याम दया याङ्‌ला वा भिसी ह्राङदेन छ्‌याम चु बिन्‍ती लबा हिन्‍ना।’”

६ थे समाचार भोर्बा म्‍हिगदे याकूब मुबा ग्‍लारी दोःसी खजी ओच्‍छे चुह्रङ् भिसी पाङ्‌जी, “ङनी ह्राङला ज्‍योज्‍यो एसाव मुबा ग्‍लारी निजी। थे ह्राङदा ह्रुप तबाला लागिरी ४०० म्‍हिगदेदेन छ्‌यामनोन फेप्‍खबान मुला।”

७ जमाहेन्‍से याकूब ल्‍हानान लोङ्‌सी आत्‍यब तजी। ओच्‍छे थेसे ह्राङदेन छ्‌याम मुबा म्‍हिगदे, राग्‍युला बथानगदे, म्‍हेदेन घ्‍लाबला बथानगदे ओच्‍छे ऊँटगदेदा समूह न्‍ही स्‍होजी।

८ चुदे एसाव खसी समूह गिकदा साइसैनोन अर्गु समूह मी सोला भिसी याकूबसे म्‍हन्‍जी।

९ जमाहेन्‍से याकूबसे चुह्रङ् लसी प्रार्थना लजी, “ङाला आखे अब्राहामदेन ङाला आबा इसहाकला परमेश्‍वर ङाला चु बिन्‍ती सान्‍गो। परमप्रभु, ह्राङसे ङादा ‘ए एलान य्‍हुल्‍सारी एला कुटुम्‍बागदे मुबा ग्‍लारी निउ। ङाइ एदा ज्‍यबा तना लला’ भिसी सुङ्‌बा मुबा।

१० ङा ह्राङला गे लबा म्‍हि ह्राङसे उन्‍बा दयादेन विश्‍वास याङ्‌बाधोनाला मी आरे। तिग्‍दा भिसम ङा कडी गिक थोसी चु यर्दन स्‍योङ चेसी निबा मुबा। तर दन्‍दे ङादेन छ्‌याम चु समूह न्‍ही मुला।

११ ङाला चु बिन्‍ती मुला, ङादा ङाला ज्‍योज्‍यो एसावग्‍याम जोगब लउ। तिग्‍दा भिसम थेसे म्रिङ्‌म्‍हेमेगदे, झा झामेदेन ङनीगदे जम्‍मादान नाश लला भिसी ङा थेदेन छ्‌याम लोङ्‌बा मुला।

१२ तर ह्राङसे ङादा चुह्रङ् भिसी सुङ्‌बा मुबा, ‘ङाइ पक्‍कान एदा ज्‍यबा तना लला, ओच्‍छे एला सन्‍तानगदे चा समुद्रला बालुवातेनोन झ्‍यासीन झ्‍याबारी आखम्‍बाधोना तना लला।’”

१३ थेकुनु म्‍हुनङ् याकूब थेरीन बास चिजी। ओच्‍छे ज्‍योज्‍यो एसावला लागिरी ह्राङदेन छ्‌याम मुबा सम्‍पत्तिग्‍याम उपहारगदे ठीक लजी।

१४ याकूबसे ठीक लबा उपहारगदे चुनोन हिन्‍ना, २०० वटा रा, २० वटा बोको, २०० वटा ग्‍यु, २० वटा ग्‍यु बोको,

१५ ३० वटा दुहुनो ऊँटदेन थेला कोला, ४० वटा म्‍हेदेन १० वटा घ्‍लाब ओच्‍छे २० वटा गधा योमोदेन १० वटा गधा।

१६ चु जम्‍मालान बथान बथान स्‍होसी याकूबसे ह्राङला घ्‍याबागदेदा जिम्‍मा पिन्‍जी। ओच्‍छे थेनीगदेदा चुह्रङ् भिसी पाङ्‌जी, “एनीगदे ङा भन्‍दा ङाच्‍छा ङाच्‍छा निउ, ओच्‍छे बथान बथानना गङ् गुङ्‌री खाली ग्‍लाएनोन थान्‍गो।”

१७ थेसे जम्‍मान भन्‍दा ङाच्‍छापट्टिला घ्‍याबादा चुह्रङ् भिसी पाङ्‌जी, “ङाला ज्‍योज्‍यो एसावसे एदा स्‍याप्‍सी, ‘ए खाल्‍ला म्‍हि हिन्‍ना, ए खानङ् निबा ओच्‍छे एला ङाच्‍छा ङाच्‍छा निबा चु बथानगदे खाल्‍ला हिन्‍ना’ भिसी ङ्‌योइजी भिसम,

१८ एसे चुह्रङ् भिसी पाङ्‌गो, ‘थे मी ह्राङला गे लबा म्‍हि याकूबला हिन्‍ना। चु जम्‍मान ङाला मालिक एसावला लागिरी उपहार पुइखबा हिन्‍ना। स्‍हीगो, थे चा ङन्‍ना लिच्‍छा लिच्‍छा फेप्‍खबान मुला।’”

१९ याकूबसे समूह न्‍हीला बथानना जिम्‍मा किन्‍बा घ्‍याबादा, समूह सोमला बथानना जिम्‍मा किन्‍बा घ्‍याबादेन अर्गु बथानगदेला जिम्‍मा किन्‍बा जम्‍मान घ्‍याबागदेदा चुह्रङ् भिसी कुल्‍जी, “एसावदा स्‍याप्‍माहेन्‍से एनीगदे जम्‍मासेन चुनोन ताम पाङ्‌गो।

२० खास लसी एनीगदेसे थेदा चुह्रङ् भिसी पाङ्‌गो, ‘स्‍हीगो, ह्राङला गे लबा म्‍हि याकूब चा ङन्‍ना लिच्‍छा लिच्‍छा फेप्‍खबान मुला।’” तिग्‍दा भिसम थेसे चुह्रङ् म्‍हन्‍जी, “ङाला ङाच्‍छा ङाच्‍छा पुइबा उपहारग्‍याम ङाइ थेला बोमो म्‍हना लबारी खम्‍ला तला। जमाहेन्‍से ङा थेला ङाच्‍छापट्टि दोमा थेसे ङादा माफ लला तला।”

२१ थेतबासेलमा थेसे ह्राङ भन्‍दा ङाच्‍छा थे उपहारगदे पुइजी। ओच्‍छे थे चा जमाकुनु म्‍हुनङ् ह्राङलान पालरी चिजी।

याकूब स्‍वर्गदूतदेन छ्‌याम छेबा

२२ थेकुनु म्‍हुनङ् याकूब रेःजी, ओच्‍छे ह्राङला म्रिङ न्‍ही, ओच्‍छे ह्राङला घ्‍याबास्‍या न्‍हीदेन ह्राङला च्‍युक गिक झागदे भोर्सी यब्‍बोक स्‍योङ चेजी।

२३ थेसे थेनीगदेदा स्‍योङ क्‍याम्‍सङ् पुइमाहेन्‍से ह्राङदेन छ्‌याम मुबा अर्गुगदेदाएनोन पुइजी।

२४ याकूब ह्राङ गिक जेन थेरी चिजी। ओच्‍छे म्‍हि गिक खसी य्‍हाल आतदेधोना याकूबदेन छ्‌याम छेबाला छेबान लजी।

२५ थे म्‍हिसे याकूबदा ढाबारी आखम्‍नम भिबा था याङ्‌सी याकूबला क्रेप्‍सारी छेक्‍जी। जमाहेन्‍से याकूबला क्रेप्‍साला गेडी फुस्‍कब तजी।

२६ जमाहेन्‍से थे म्‍हिसे याकूबदा चुह्रङ् भिसी पाङ्‌जी, “य्‍हाल तबारी छ्‌याइजी, ङादा निपुङ्‌गो।”

तर याकूबसे थे म्‍हिदा चुह्रङ् भिसी पाङ्‌जी, “ङादा मोलम आपिन्‍देधोना ङाइ ह्राङदा निआपुङ्।”

२७ जमाहेन्‍से थे म्‍हिसे याकूबदा “एला मिन तिग हिन्‍ना?” भिसी ङ्‌योइमा, “याकूब” भिसी पाङ्‌जी।

२८ थे म्‍हिसे चुह्रङ् भिसी पाङ्‌जी, “दाहेन्‍से एला मिन याकूब आहिन, एला मिन इस्राएल तला, तिग्‍दा भिसम एसे परमेश्‍वर ओच्‍छे म्‍हिगदेदेन छ्‌याम लडाइ लसी ढाजी।”

२९ जमाहेन्‍से याकूबसे थे म्‍हिदा चुह्रङ् भिसी ङ्‌योइजी, “ङाला चु बिन्‍ती मुला, ह्राङला मिन तिग हिन्‍ना ङादा सुङ्‌गो।” तर थे म्‍हिसे याकूबदा “एसे ङाला मिन तिग्‍दा ङ्‌योइबा?” भिसी पाङ्‌जी, ओच्‍छे थेसे याकूबदा मोलम पिन्‍जी।

३० थेतबासेलमा याकूबसे थे ग्‍लाला मिन पनीएल थान्‍जी। तिग्‍दा भिसम याकूबसे चुह्रङ् भिसी पाङ्‌जी, “ङाइ परमेश्‍वरदा म्राङ्‌सैनोन ङाला ज्‍यान जोगब तबा मुला।”

३१ याकूब पनीएलग्‍याम भ्रमा धिनी फेसी जिन्‍बा मुबा, क्रेप्‍साला गेडी फुस्‍कब तबासे लमा ख्‍वान्‍ज्‍याङ ख्‍वान्‍ज्‍याङ लसी भ्रजी।

३२ याकूबला क्रेप्‍साला छ्‌युरी थुर्बासे लमा तिनीधोनाएनोन इस्राएलीगदेसे क्रेप्‍साला छ्‌यु आचमुला।

याकूबदेन एसाव ह्रुप तबा

३३

याकूबसे ओसो च्‍यामा एसावदेन छ्‌याम ४०० म्‍हिगदे खबान लबा म्राङ्‌जी। जमाहेन्‍से याकूबसे लेआ, राहेलदेन घ्‍याबास्‍या न्‍हीदा ह्राङला झा झामेगदे भो लसी जिम्‍मा पिन्‍जी।

२ याकूबसे ह्राङला घ्‍याबास्‍या न्‍हीदेन थे न्‍हीला कोलागदेदा जम्‍मान भन्‍दा ङाच्‍छा थान्‍जी, जमाहेन्‍से लेआदेन थेला कोलागदेदा थान्‍जी, ओच्‍छे राहेलदेन योसेफदा जम्‍मान भन्‍दा लिच्‍छा थान्‍जी।

३ याकूब ह्राङनोन चा थेनीगदे जम्‍मालान ङाच्‍छा ङाच्‍छा ह्राङला ज्‍योज्‍योला ङाम्‍री आदोदेधोना निस रेमधोना फ्‍या लबान निजी।

४ तर एसाव थे मुबा ग्‍लारी य्‍हार्बान खसी थेदा हापख्‍वाइजी, ओच्‍छे कुरी लेब लसी च्‍योक लजी, ओच्‍छे थे न्‍ही क्राजी।

५ जमाहेन्‍से एसावसे ओसो च्‍यामा म्रिङकोलागदेदेन कोलागदेदा म्राङ्‌सी चुह्रङ् भिसी पाङ्‌जी, “एदेन छ्‌याम मुबा चुगदे खाल हिन्‍ना?” याकूबसे थेदा “ह्राङला गे लबा म्‍हिदा परमेश्‍वरसे दयामाया लसी पिन्‍बा कोलागदे हिन्‍ना” भिसी पाङ्‌जी।

६ जमाहेन्‍से घ्‍याबास्‍यादेन थेला कोलागदे ङाम्‍रीन खसी एसावदा फ्‍या लजी।

७ जमाहेन्‍से लेआदेन थेला कोलागदे खसी फ्‍या लजी, जम्‍मान भन्‍दा लिच्‍छा योसेफदेन राहेल खजी, थेनीगदेसेनोन फ्‍या लजी।

८ एसावसे याकूबदा चुह्रङ् भिसी ङ्‌योइजी, “ङाइ स्‍याप्‍बा चु जम्‍मान बथानगदेला अर्थ चा तिग हिन्‍ना?” याकूबसे थेदा चुह्रङ् भिसी जोहाब पिन्‍जी, “ङाइ ह्राङग्‍याम दया याङ्‌बाला लागिरी हिन्‍ना।”

९ तर एसावसे याकूबदा चुह्रङ् भिसी पाङ्‌जी, “ङाला आले, ङादेन छ्‌याम ल्‍हानान मुला। एदेन छ्‌याम जुन मुला एदेन छ्‌यामनोन थान्‍गो।”

१० याकूबसे एसावदा चुह्रङ् भिसी पाङ्‌जी, “आहिन, ङाथोरी ह्राङला दया मुसम ङाला याग्‍याम चु उपहार किन्‍गो। तिग्‍दा भिसम ह्राङसे ङादा ह्राङलान म्‍हन्‍सी दया उन्‍जी। पाङ्‌नोन तोःमा ह्राङदेन छ्‌याम ह्रुप तम्‍याङ्‌मा परमेश्‍वरदेन छ्‌याम ह्रुप तबा तेबान तजी।

११ ङाला चु बिन्‍ती मुला, ह्राङला लागिरी भिसी ङाइ भबा चु उपहार ह्राङसे किन्‍गो। तिग्‍दा भिसम परमेश्‍वरला दयामाया ङाथोरी मुबासे लमा ङादेन छ्‌याम ल्‍हानान मुला।” चुह्रङ् लसी याकूबसे कर लबासे लमा एसावसे थे उपहार किन्‍जी।

१२ जमाहेन्‍से एसावसे याकूबदा चुह्रङ् भिसी पाङ्‌जी, “दाहेन्‍से भ्रउ, य्‍हाङ निइ। ङा एला ङाच्‍छा ङाच्‍छा निला।”

१३ याकूबसे थेदा चुह्रङ् भिसी पाङ्‌जी, “ह्राङदा थानोन मुला, ङाला कोलागदे ल्‍हानान जजा मुला, ङाइ चु दुहुनो बथानगदेदाएनोन वास्‍ता लतोःला। थेनीगदेदा तिरे जे ल्‍हाना भ्रपुङ्‌जी भिसम जम्‍मान बथान सिबारी खम्‍ला।

१४ थेतबासेलमा ह्राङदा ङाला चु बिन्‍ती मुला, ह्राङ ङा भन्‍दा ङाच्‍छा फेप्‍गो, ङा चा चु बथानगदेदेन चु कोलागदेदेन छ्‌याम ह्राङ मुबा ग्‍ला सेइररी आदोखदेधोना गोल्‍से गोल्‍से खला।”

१५ जमाहेन्‍से एसावसे चुह्रङ् भिसी पाङ्‌जी, “ङादेन छ्‌याम मुबा म्‍हिगदे न्‍हङ्‌री कोइ कोइदा एदेन छ्‌यामनोन ख्‍लासी थान्‍ना।” तर याकूबसे चुह्रङ् भिसी पाङ्‌जी, “ह्राङसे थेह्रङ् लआतोः, ङाइ ह्राङला दया जे याङ्‌सम तला।”

१६ थेतबासेलमा एसाव थेकुनुन सेइरपट्टि दोःसी निजी।

१७ तर याकूब चा सुक्‍कोतपट्टि निजी। ओच्‍छे थेरी ह्राङ चिबाला लागिरी दिम, ओच्‍छे ह्राङदेन छ्‌याम मुबा बथानना लागिरी गोठेगदे स्‍होजी। थेतबासेलमा थे ग्‍लाला मिन सुक्‍कोत थान्‍जी।

१८ याकूब पद्दन-आरामग्‍याम थोन्‍सी खमाहेन्‍से कनान य्‍हुल्‍साला शकेम शहररी ज्‍यना लसी दोखजी। ओच्‍छे याकूब थे शहरला ङाम्‍री ह्राङला पाल फ्रेङ्‌सी बास चिजी।

१९ याकूबसे ह्राङसे पाल फ्रेङ्‌सी चिबा ग्‍ला शकेमला आबा हमोरला झागदेदा १०० म्‍हुइला टोगल पिन्‍सी ग्‍लुजी।

२० याकूबसे थे ग्‍लारी बलि फुल्‍बा ग्‍ला गिक स्‍होसी थे ग्‍लाला मिन एल-एलोहे-इस्राएल† थान्‍जी।

† 

३३:२० एल-एलोहे-इस्राएल भिबा चा “परमेश्‍वर इस्राएलला परमेश्‍वर” हिन्‍ना।

दीनाला बेइज्‍जत लबा

३४

तिरेकुनु याकूबदेन लेआला झामे दीना कनानी म्रिङ्‌म्‍हेमेगदेदा ह्रुप तबारी निजी।

२ थे ग्‍लाला मूल म्‍हि हिव्‍वी हमोरला झा शकेमसे दीनादा म्राङ्‌जी, ओच्‍छे दीनादेन छ्‌याम जबरजस्‍ती म्‍हेर्सी दीनाला बेइज्‍जत लजी।

३ थेदा याकूबला झामे दीना ल्‍हानान सेम निजी। थेतबासेलमा शकेमसे माया लसी थे म्रिङकोलादेन छ्‌याम ज्‍यबा ज्‍यबा ताम पाङ्‌जी।

४ जमाहेन्‍से शकेमसे ह्राङला आबा हमोरदा चुह्रङ् भिसी पाङ्‌जी, “ङादा ब्‍याह लबारी थे म्रिङकोला भसी पिन्‍गो।”

५ याकूबसे ह्राङला झामे दीनादा शकेमसे न्‍होङ्‌ना लबा ताम था याङ्‌जी। तर याकूबला झागदे म्‍हेमुइ छबारी निबासेलमा थेनीगदे दोःसी आखदेधोना याकूब कुटिसी चिजी।

६ तर शकेमला आबा हमोर चा ताम लबाला लागिरी याकूब मुबा ग्‍लारी खजी।

७ थे ताम थेःमैछ्‌याम याकूबला झागदे म्‍हेमुइ छबा ग्‍लाग्‍याम खसी जिन्‍बा मुबा। थेनीगदेदा सेमरी ल्‍हानान दुख तसी ल्‍हानान बोमो खबा मुबा, तिग्‍दा भिसम शकेमसे याकूबला झामेदा न्‍होङ्‌ना लसी जम्‍मान इस्राएललान बेइज्‍जत लबा मुबा। चुह्रङ्‌बा गे लबा चा ठीक आहिन मुबा।

८ हमोरसे थेनीगदेदेन छ्‌याम चुह्रङ् लसी ताम लजी, “ङाला झा शकेमदा ह्राङला झामे ल्‍हानान सेम निबा मुला। दया लसी थेदा दीनादेन छ्‌याम ब्‍याह लबारी पिन्‍गो।

९ य्‍हाङला गुङ्‌री ब्‍याँहबारी चलब लाइ। ह्राङनीला झामेगदे ङन्‍दा पिन्‍गो, ङन्‍ना झामेगदे ह्राङनीसे भोर्गो।

१० ह्राङनी ङन्‍देन छ्‌यामनोन स्‍य्‍हूगो, जुन ग्‍लारी ह्राङनीदा स्‍य्‍हूबा सेम मुला थे ग्‍लारी स्‍य्‍हुसी व्‍यापार लसी धन सम्‍पत्ति स्‍होउ।”

११ शकेमसेनोन दीनाला आबादेन ज्‍योज्‍यो आलेगदेदा चुह्रङ् भिसी पाङ्‌जी, “ङादा ह्राङनीसे दया लउ, ह्राङनीसे ङादेन छ्‌याम जुन स्‍हे ह्रिसै ङाइ पिन्‍ना।

१२ ह्राङनीदा उपहार गादे तोःबा सुङ्‌गो, ङाइ ह्राङनीसे सुङ्‌बा अन्‍छारनोन पिन्‍ना। थेदा ङादेन छ्‌याम ब्‍याह लबारी जे पिन्‍गो।”

१३ शकेमसे ह्राङला आङा दीनादा न्‍होङ्‌ना लबासे लमा याकूबला झागदेसे शकेमदेन हमोरदा सेमरी ईख थान्‍सी जोहाब पिन्‍जी।

१४ याकूबला झागदेसे थेनीगदेदा चुह्रङ् लसी पाङ्‌जी, “खतना आलबा म्‍हिगदेदा आङा पिन्‍बा गे तनोन आखम, तिग्‍दा भिसम थेह्रङ् लजी भिसम ङन्‍ना बेइज्‍जत तला।

१५ चुदे ङन्‍से पाङ्‌बा ताम अन्‍छार लजी भिसम जे ह्राङनीसे सुङ्‌बा अन्‍छार लला। ह्राङनीसेनोन ङन्‍से ह्रङ्‌नोन जम्‍मान ह्रेम्‍बोकोलागदेसे खतना लतोःला।

१६ जमाहेन्‍से जे ङन्‍ना झामे बुरीङ ह्राङनीदा पिन्‍ना, ओच्‍छे ङन्‍सेनोन ह्राङनीला झामे बुरीङ भला। चुह्रङ् लसी ङनी ह्राङनीला गुङ्‌री चिला ओच्‍छे य्‍हाङ य्‍हुल गिकलान दोला।

१७ तर ङन्‍ना ताम थेःसीनोन ह्राङनीसे खतना आलनी भिसम ङन्‍ना बुरीङ भोर्सी ङनी दन्‍देन चुग्‍याम निला।”

१८ हमोरदेन थेला झा शकेमदा थेनीगदेसे पाङ्‌बा ताम सेम निजी।

१९ शकेमसे चु गे लबारी छिन्‍नङ्एनोन घइना आलनी, तिग्‍दा भिसम थेदा याकूबला झामे ल्‍हानान सेम निबा मुबा। शकेम ह्राङला म्‍हेमे न्‍हङ्‌री जम्‍मान भन्‍दा ल्‍हाना मान याङ्‌बा म्‍हि मुबा।

२० थेतबासेलमा हमोरदेन थेला झा शकेम शहरला मूल म्रापरी खसी शहररी चिबा जम्‍मान म्‍हिगदेदा चुह्रङ् भिसी पाङ्‌जी,

२१ “चु म्‍हिगदे जम्‍मानदेन छ्‌याम ढिक्‍बा म्‍हि हिन्‍ना, थेनीगदेसे चु य्‍हुल्‍सारी चिसी व्‍यापार लगै, थेनीगदे चिबाला लागिरी चुरी ल्‍हानान ग्‍ला मुला।

२२ य्‍हाङदेन थेनीगदेला गुङ्‌री ब्‍याहएनोन तगै। थेनीगदेसे खतना लबा ह्रङ् लसीन य्‍हाङलाएनोन जम्‍मान ह्रेम्‍बोकोलागदेसे खतना लजी भिसम जे थेनीगदे य्‍हाङदेन छ्‌याम य्‍हुल गिकलान तसी चिबाला लागिरी तयार तबा मुला।

२३ तिग थेनीगदेला म्‍हेमुइ, धन सम्‍पत्ति, थेनीगदेदेन छ्‌याम मुबा जम्‍मान स्‍हे य्‍हाङलान आहिन? य्‍हाङसे थेनीगदेसे पाङ्‌बा ताम ङ्‌यान्‍गे, ओच्‍छे थेनीगदे य्‍हाङदेन छ्‌यामनोन चिला।”

२४ शहररी चिबागदे जम्‍मादान हमोरदेन शकेमला ताम सेम निजी। ओच्‍छे जम्‍मान ह्रेम्‍बोकोलागदेसे खतना लजी।

२५ खतना लबा सोमरेलाकुनु पोर ल्‍हानान स्‍हु खसी चिबा धुइरी याकूबला झा न्‍ही, दीनाला ज्‍योज्‍योगदे शिमियोनदेन लेवी खालैसे था आयाङ्‌ना लसी ह्राङ ह्राङला तरवार थोसी शहररी वाङ्‌जी, ओच्‍छे जम्‍मान ह्रेम्‍बोकोलागदेदा साइजी।

२६ थेनीगदेसे हमोरदेन शकेमदाएनोन तरवारसे ताम्‍सी साइजी, ओच्‍छे शकेमला दिमग्‍याम दीनादा भोर्सी निजी।

२७ ओच्‍छे याकूबला झागदेसे ह्राङला आङादा थेनीगदेसे न्‍होङ्‌ना लबासे लमा थे साइबा म्‍हिगदेला दिमरी खसी थेनीगदेला शहरला जम्‍मान माल सामानगदे भोर्जी।

२८ थेनीगदेसे राग्‍युला बथानगदे, म्‍हेमुइगदे, गधागदे ओच्‍छे शहरदेन भु वारीरी मुबा जम्‍मान स्‍हेगदे भोर्सी निजी।

२९ थेनीगदेला जम्‍मान धन सम्‍पत्ति, जम्‍मान कोलागदेदेन थेनीगदेला म्रिङगदे जम्‍मादान चुङ्‌सी भोर्जी, ओच्‍छे थेनीगदेला दिमरी मुबा जम्‍मान स्‍हेगदे भोर्सी निजी।

३० जमाहेन्‍से याकूबसे शिमियोनदेन लेवीदा चुह्रङ् भिसी पाङ्‌जी, “कनानीदेन परिज्‍जीगदेला चु य्‍हुल्‍सारी चिबा म्‍हिगदेथोरी आज्‍यबा गे लसी एनीगदेसे ङादा दुख तना लबा मुला। ङादेन छ्‌याम ल्‍हाना म्‍हि आरे, चुदे थेनीगदे जम्‍मान ढिक्‍सी ङादेन छ्‌याम छेबारी खजी भिसम ङादेन छ्‌याम ङाला दिमरी मुबा जम्‍मादान साइला।”

३१ तर थेनीगदेसे चुह्रङ् भिसी जोहाब पिन्‍जी, “तिग थेसे य्‍हाङला आङादा वेश्‍यादा ह्रङ् लबारी तला?”

परमेश्‍वरसे याकूबदा बेथेलरी मोलम पिन्‍बा

३५

जमाहेन्‍से परमेश्‍वरसे याकूबदा चुह्रङ् भिसी सुङ्‌जी, “ए बेथेलरी निउ ओच्‍छे थेरीन चिउ, ए एला ज्‍योज्‍यो एसाव मुबा ग्‍लाग्‍याम य्‍हार्बा धुइरी ए मुबा ग्‍लारी खबा परमेश्‍वरला लागिरी बलि फुल्‍बा ग्‍ला गिक स्‍होउ।”

२ थेतबासेलमा याकूबसे ह्राङला जम्‍मान म्‍हेमेगदे ओच्‍छे ह्राङदेन छ्‌याम मुबागदे जम्‍मादान चुह्रङ् भिसी पाङ्‌जी, “एनीगदेदेन छ्‌याम मुबा अर्गु य्‍हुल्‍साला ला लुगदे भ्‍याङ्‌गो। ओच्‍छे ह्राङ ह्राङदा चोखो स्‍होसी क्‍वान पोगो।

३ जमाहेन्‍से य्‍हाङ बेथेलरी निइ, ओच्‍छे ङादा दुख तबा धुइरी ङाला बिन्‍ती सान्‍बादेन ङा जुन जुन ग्‍लारी निसैनोन ङादेन छ्‌यामनोन तबा परमेश्‍वरला लागिरी ङाइ थेरी बलि फुल्‍बा ग्‍ला गिक स्‍होला।”

४ थेतबासेलमा थेनीगदेसे ह्राङ ह्राङदेन छ्‌याम मुबा अर्गु य्‍हुल्‍साला ला लुगदेदेन नाब्‍यङरी क्‍वान्‍बा कुण्‍डलगदे याकूबदा पिन्‍जी। ओच्‍छे याकूबसे थे जम्‍मान स्‍हेदा शकेमला ङाम्‍री मुबा सुल्‍सीङ दोङ टारी ल्‍हुजी।

५ थेनीगदे थेग्‍याम भ्रबा धुइरी थे ग्‍लाला क्‍यारक्‍युरला शहरगदेला म्‍हिगदेला सेमरी परमेश्‍वरसे ल्‍हानान लोङ्‌बा खना लजी। ओच्‍छे याकूबदेन थेला झागदेदा खालैसेन आताप्‍नी।

६ याकूब ओच्‍छे थेदेन छ्‌याम मुबा जम्‍मान कनान य्‍हुल्‍साला लूज शहररी दोखजी। चु शहरदा बेथेल भिसीएनोन पाङ्‌मुबा।

७ याकूबसे थे ग्‍लारी बलि फुल्‍बा ग्‍ला गिक स्‍होजी। ओच्‍छे याकूबसे थे ग्‍लाला मिन एल-बेथेल थान्‍जी। तिग्‍दा भिसम याकूब ह्राङला ज्‍योज्‍योदेन छ्‌याम लोङ्‌सी य्‍हार्बा धुइरी परमेश्‍वर ह्राङनोन थे मुबा ग्‍लारी फेप्‍खबा मुबा।

८ रिबेकादा ह्रो लबा दबोरा थेरी सिजी। जमाहेन्‍से थेनीगदेसे थेदा बेथेल ङाम्‍री मुबा सुल्‍सीङ दोङ टारी ल्‍हुजी। थेतबासेलमा थे ग्‍लाला मिन अल्‍लोन-बकुत थान्‍जी।

९ याकूब पद्दन-आरामग्‍याम खमाहेन्‍से परमेश्‍वर दोःसी थे मुबा ग्‍लारी फेप्‍खजी, ओच्‍छे थेदा मोलम पिन्‍जी।

१० परमेश्‍वरसे याकूबदा चुह्रङ् भिसी सुङ्‌जी, “एला मिन चा याकूब हिन्‍ना। दाहेन्‍से एला मिन याकूब आहिन, तर एदा इस्राएल भिसी पाङ्‌ला।” चुह्रङ् लसी परमेश्‍वरसे याकूबला मिन इस्राएल थान्‍जी।

११ परमेश्‍वरसे थेदा चुह्रङ् भिसी सुङ्‌जी, “ङा जम्‍मान भन्‍दा घ्रेन परमेश्‍वर हिन्‍ना। एला सन्‍तान छार्बान ल्‍हेबान निसी ल्‍हानान तगै। ए ग्‍यामसेन य्‍हुल य्‍हुल्‍ला म्‍हिगदे थोन्‍ना। ओच्‍छे ग्‍लेगदेनोन एग्‍यामसेन तला।

१२ ङाइ अब्राहामदेन इसहाकदा पिन्‍बा य्‍हुल्‍सा एदा पिन्‍ना। ओच्‍छे ङाइ थे य्‍हुल्‍सा एला सन्‍तानदाएनोन पिन्‍ना।”

१३ जमाहेन्‍से थेदेन छ्‌याम ताम लबा ग्‍लाग्‍याम परमेश्‍वर फेप्‍जी।

१४ परमेश्‍वर ह्राङदेन छ्‌याम ताम लबा ग्‍लारी याकूबसे युङ्‌बा गिक ठाडो लजी ओच्‍छे थे युङ्‌बारी अङ्‌गुरला निङ्‌गुदेन जैतुनना छ्‌युगु युजी।

१५ परमेश्‍वरसे ह्राङदेन छ्‌याम ताम लबा ग्‍लाला मिन याकूबसे बेथेल थान्‍जी।

राहेल सिबा

१६ थेनीगदे एप्रातरी निबारी बेथेलग्‍याम भ्रजी। थेनीगदे एप्रातरी आदोमन राहेलदा कोला न्‍हबा बेथासे स्‍याप्‍जी, ओच्‍छे थेदा ल्‍हानान दुख तजी।

१७ राहेलदा ल्‍हानान दुख तमाहेन्‍से सुँडेनीसे चुह्रङ् भिसी पाङ्‌जी, “आलोङ्‌गो, तिग्‍दा भिसम ह्राङला अर्गु झा गिक तबान मुला।”

१८ राहेल सिबारी छ्‌याइबा मुबा, थेसे ह्राङला सा निबारी छ्‌याइबा धुइरी झाला मिन बेन-ओनी थान्‍जी। तर थेला आबासे चा कोलाला मिन बेन्‍यामीन थान्‍जी।

१९ चुह्रङ् लसी राहेल सिजी। ओच्‍छे थेनीगदेसे राहेलला लाश एप्रातरी निबा ग्‍याम कुनीरी ल्‍हुजी। दन्‍दे चा थे ग्‍लादा बेथलेहेम भिसी पाङ्‌मुला।

२० याकूबसे राहेलला धुर्साथोरी युङ्‌बा गिक ठाडो लसी थान्‍जी, राहेलला धुर्साला थे युङ्‌बा दन्‍देधोनाएनोन मुनोन मुला।

२१ इस्राएल थे ग्‍लाग्‍यामएनोन ङाच्‍छा निजी ओच्‍छे मिग्‍दल-एदेरला क्‍याम्‍सङ्‌पट्टि पाल फ्रेङ्‌जी।

याकूबला झागदे

१ काइ २:१-२

२२ इस्राएल थे य्‍हुल्‍सारी चिबा धुइरी रूबेन ह्राङला आबासे थान्‍बा म्रिङ्‌म्‍हेमे बिल्‍हादेन छ्‌याम म्‍हेर्जी। थे ताम इस्राएलसे थेःजी।

याकूबला च्‍युक न्‍ही झागदे मुबा।

२३ लेआग्‍याम न्‍हबा थेबा झा रूबेन, जमाहेन्‍से शिमियोन, लेवी, यहूदा, इस्‍साखारदेन जबूलून हिन्‍ना।

२४ राहेलग्‍याम न्‍हबा झागदे योसेफदेन बेन्‍यामीन हिन्‍ना।

२५ राहेलला घ्‍याबास्‍या बिल्‍हापट्टिला झा दानदेन नप्‍ताली हिन्‍ना।

२६ लेआला घ्‍याबास्‍या जिल्‍पापट्टिला झा गाददेन आशेर हिन्‍ना। पद्दन-आरामरी न्‍हबा याकूबला झागदे चुगदेन हिन्‍ना।

इसहाक सिबा

२७ याकूब ह्राङला आबा इसहाक मुबा ग्‍ला मम्रे अथवा किर्यत-अर्बारी खजी, चु ग्‍लादा चा हेब्रोन भिसी पाङ्‌मुला। थे ग्‍लारी अब्राहामदेन इसहाक चिमुबा।

२८ इसहाक १८० दिङधोना सोजी।

२९ इसहाक ल्‍हानान खेप्‍पा दोसी सिजी। थे धिन छ्‌योसी ह्राङला सिसी जिन्‍बा आखेम्‍हेमेगदे मुबा ग्‍लारी निजी। ओच्‍छे थेला झा एसावदेन इस्राएलसे थेला लाश ल्‍हुजी।

एसावला सन्‍तानगदे

१ काइ १:३४-३७

३६

एसावदा एदोमएनोन भिमुबा, थेला सन्‍तानगदे चुनोन हिन्‍ना।

२ एसावसे कनानी म्रिङगदे भजी। थेसे हित्ती एलोनना झामे आदा, हिव्‍वी सिबोनना झा अनाला झामे ओहोलीबामा

३ ओच्‍छे इश्‍माएलला झामे नबायोतला आङा बासमतदा ब्‍याह लजी।

४ आदासे एलीपजदा न्‍हजी, ओच्‍छे बासमतसे रूएलदा न्‍हजी।

५ थेह्रङ् लसीन ओहोलीबामासे येऊश, यालामदेन कोरहदा न्‍हजी। एसावला चु जम्‍मान झागदे कनान य्‍हुल्‍सारी न्‍हबा मुबा।

६ ह्राङला म्रिङगदे, झा झामेगदे, ओच्‍छे थेला दिमला जम्‍मान म्‍हिगदे, म्‍हेमुइगदेदेन कनान य्‍हुल्‍सारी स्‍होबा जम्‍मान धन सम्‍पत्तिगदे भोर्सी ह्राङला आले याकूबदेन छ्‌याम फेसी अर्गु य्‍हुल्‍सारी निजी।

७ तिग्‍दा भिसम थेनीगदेला ल्‍हानान म्‍हेमुइगदेदेन ल्‍हानान धन सम्‍पत्ति तबासे लमा थेनीगदे ग्‍ला गिकरी ढिक्‍सी चिबारी आखम्‍नी।

८ थेतबासेलमा एसाव गङ्‌पट्टिला य्‍हुल्‍साला सेइररी चिजी। एसावदा एदोमएनोन भिमुबा।

९ एदोमीगदेला म्‍हेमे एसावला सन्‍तान चुनोन हिन्‍ना।

१० एसावला झागदेला मिन चुनोन हिन्‍ना। एसावला म्रिङ आदाला झा एलीपज, ओच्‍छे बासमतला झा रूएल।

११ एलीपजला झागदे, तेमान, ओमार, सपो, गातामदेन कनज।

१२ एसावला झा एलीपजसे थान्‍बा म्रिङ्‌म्‍हेमे तीम्‍नग्‍याम अमालेक न्‍हजी। एसावला म्रिङ आदाला छायागदे चुनोन हिन्‍ना।

१३ रूएलला झागदे नहत, जेरह, शम्‍मादेन मिज्‍जा मुबा। एसावला म्रिङ बासमतला छायागदे चुनोन हिन्‍ना।

१४ सिबोनना झा अनाला झामे एसावला म्रिङ ओहोलीबामाग्‍याम येऊश, यालामदेन कोरह न्‍हजी।

१५ एसावला सन्‍तानगदे न्‍हङ्‌ला मूल मूल म्‍हि चा चुनोन हिन्‍ना, एसावला थेबा झा एलीपजला झागदे, तेमान, ओमार, सपो, कनज,

१६ कोरह, गातामदेन अमालेक मुबा। एदोम य्‍हुल्‍सारी एलीपजग्‍याम खबा मूल म्‍हिगदे चुनोन हिन्‍ना। चुगदे आदाला छायागदे हिन्‍ना।

१७ थेह्रङ् लसीन एसावला झा रूएलला झागदे चुनोन हिन्‍ना, नहत, जेरह शम्‍मादेन मिज्‍जा मुबा। एदोम य्‍हुल्‍सारी रूएलग्‍याम खबा मूल म्‍हिगदे चुनोन हिन्‍ना। चु जम्‍मान एसावला म्रिङ बासमतला छायागदे हिन्‍ना।

१८ ओच्‍छे एसावला म्रिङ अनाला झामे ओहोलीबामाग्‍याम न्‍हबा झागदे येऊश, यालामदेन कोरह चा मूल म्‍हिगदे हिन्‍ना।

१९ चु जम्‍मान एसावला सन्‍तानगदे हिन्‍ना।

सेइरला सन्‍तानगदे

१ काइ १:३८-४२

२० होरी सेइरला झागदे एदोम य्‍हुल्‍सारी चिमुबा। थेनीगदे चा लोतान, शोबाल, सिबोन, अना,

२१ दीशोन, एसेरदेन दीशान मुबा। चुगदे चा होरीगदेला मूल म्‍हिगदे हिन्‍ना।

२२ लोतानना झागदे होरीदेन हेमान मुबा, तीम्‍न लोतानना आङा मुबा।

२३ शोबालला झागदे अल्‍बान, मानहत, एबाल, शपोदेन ओनाम मुबा।

२४ सिबोनना झागदे अय्‍यादेन अना मुबा। थेला आबा सिबोनना गधागदे छबा धुइरी तोङ्‌तोङ्‌बा ग्‍लारी लेप्‍बा क्‍युइला मूल स्‍याप्‍बा चा चुनोन अना मुबा।

२५ अनाला झा झामेगदे चुनोन हिन्‍ना, दीशोनदेन अनाला झामे ओहोलीबामा मुबा।

२६ दीशोनना झागदे हेमदान, एश्‍बान, यित्रानदेन करान मुबा।

२७ एसेरला झागदे बिल्‍हान, जावानदेन अकान मुबा।

२८ दीशानना झागदे ऊजदेन आरान मुबा।

२९-३० सेइर य्‍हुल्‍साला होरीगदेला मूल म्‍हिगदे चा लोतान, शोबाल, सिबोन, अना, दीशोन, एसेरदेन दीशान मुबा।

एदोमला ग्‍लेगदे

१ काइ १:४३-५४

३१ इस्राएलला खजिबै ग्‍लेसे शासन लबा भन्‍दा ङाच्‍छा एदोम य्‍हुल्‍सारी शासन लबा ग्‍लेगदे चा चुनोन हिन्‍ना।

३२ बओरला झा बेलासे एदोमरी शासन लमुबा। थेला शहरला मिन दिन्‍हावा मुबा।

३३ बेला सिमाहेन्‍से बोज्रारी चिबा जेरहला झा योबाबसे थेला साटोरी शासन लजी।

३४ योबाब सिमाहेन्‍से तेमानीगदेला य्‍हुल्‍साला हूशामसे थेला साटोरी शासन लजी।

३५ हूशाम सिमाहेन्‍से मोआब य्‍हुल्‍सारी मिद्यानदा ढाबा बददला झा हददसे थेला साटोरी शासन लजी। थेला शहरला मिन अवीत मुबा।

३६ हदद सिमाहेन्‍से मास्रेकारी चिबा सम्‍लासे थेला साटोरी शासन लजी।

३७ सम्‍ला सिमाहेन्‍से घ्रेन स्‍योङला कुनीला रहोबोत शहरला शौलसे थेला साटोरी शासन लजी।

३८ शौल सिमाहेन्‍से अक्‍बोरला झा बाल-हानानसे थेला साटोरी शासन लजी।

३९ अक्‍बोरला झा बाल-हानान सिमाहेन्‍से हददसे थेला साटोरी शासन लजी। थेला शहरला मिन पाऊ मुबा। थेला म्रिङला मिन महेतबेल मुबा। महेतबेल मत्रेदला झामेदेन मे-जाहाबला छायास्‍या मुबा।

४० एसावग्‍याम खबा मूल म्‍हिगदेला मिन थेनीगदेला य्‍हुल्‍सादेन वंश अन्‍छार चुनोन हिन्‍ना। तीम्‍न, अल्‍वा, यतेत,

४१ ओहोलीबामा, एलाह, पीनोन,

४२ कनज, तेमान, मिब्‍सार

४३ मग्‍दीएलदेन ईराम मुबा। थेनीगदेसे ढाबा य्‍हुल्‍सारी चिबा ग्‍ला अन्‍छार एदोमला मूल म्‍हिगदे चुगदेन हिन्‍ना। एदोमीगदेला म्‍हेमे एसावला बारेला ताम चुनोन हिन्‍ना।

योसेफदेन थेला ज्‍योज्‍योगदे

३७

याकूब ह्राङला आबा इसहाक स्‍य्‍हुबा कनान य्‍हुल्‍सारी चिमुबा।

२ याकूबला सन्‍तानना बारेला ताम चुनोन हिन्‍ना। योसेफ १७ दिङला तमा ज्‍योज्‍योगदेदेन छ्‌याम राग्‍यु छसी भ्रमुबा। योसेफसे ह्राङला आबाला म्रिङगदे बिल्‍हादेन जिल्‍पाला झागदेसे लबा नाइबा गेगदे आबादा पाङ्‌मुबा।

३ ह्राङ खेप्‍बा दोबा धुइरी न्‍हबा झा तबासे लमा याकूबसे अर्गु झागदेदा भन्‍दा योसेफदा ल्‍हानान माया लमुबा। ओच्‍छे थेसे योसेफदा ल्‍हानान ज्‍यबा बुट्टा मुबा लबिदा पिन्‍जी।

४ योसेफला आबासे अर्गु ज्‍योज्‍योगदेदा भन्‍दा योसेफदा माया लबा म्राङ्‌सी थेला ज्‍योज्‍योगदेसे थेदा हेला लमुबा ओच्‍छे ज्‍यना लसी ताम आपाङ्‌मुबा।

५ तिरेकुनु म्‍हुनङ् योसेफसे म्‍हङ् गिक म्राङ्‌जी। थेसे ह्राङला ज्‍योज्‍योगदेदा थे म्‍हङ् पाङ्‌माहेन्‍से थेनीगदेसे झन हेला लबारी छ्‌याइजी।

६ योसेफसे थेनीगदेदा चुह्रङ् भिसी पाङ्‌जी, “ङाइ म्राङ्‌बा म्‍हङ् ङ्‌यान्‍गो,

७ य्‍हाङ भुरी ग्‍वाला मुठा खीबान मुबा। ङाला मुठा चा ठाडो तजी। ओच्‍छे ह्राङनीला मुठा चा ङाला मुठाला क्‍युर्नोन तसी ङाला मुठादा फ्‍या लजी।”

८ चु ताम थेःसी थेला ज्‍योज्‍योगदेसे थेदा चुह्रङ् भिसी पाङ्‌जी, “तिग एसे ङन्‍दा शासन लबा तजी? तिग ए ङन्‍ना ग्‍ले दोबा तजी?” योसेफला म्‍हङ्‌ला ताम थेःसी थेला ज्‍योज्‍योगदेसे झन ल्‍हाना हेला लबारी छ्‌याइजी।

९ जमाहेन्‍से योसेफसे अर्गु म्‍हङ्एनोन म्राङ्‌जी। ओच्‍छे थेसे ह्राङला ज्‍योज्‍योगदेदा चुह्रङ् भिसी पाङ्‌जी। “ङ्‌यान्‍गो, ङाइ अर्गु म्‍हङ्एनोन म्राङ्‌जी। ङादा धिनी, लनीदेन च्‍युक गिक सारसे फ्‍या लसी चिबा मुबा।”

१० ओच्‍छे थेसे ह्राङला आबादा थे म्‍हङ्‌ला ताम पाङ्‌मा थेला आबासे क्रिङ्‌बान चुह्रङ् भिसी पाङ्‌जी, “एसे म्राङ्‌बा चु म्‍हङ् तिग हिन्‍ना? तिग ङादेन एला आमा, एला ज्‍योज्‍योगदेसे सधोनान कू तसी एदा फ्‍या लतोःबा?”

११ जमाहेन्‍से थेला ज्‍योज्‍योगदेसे झन डाह लबारी छ्‌याइजी। तर थेला आबासे चा चु ताम सेमरीन थान्‍जी।

योसेफदा मिश्र य्‍हुल्‍सारी चूङ्‌सी पुइबा

१२ तिरेकुनु योसेफला ज्‍योज्‍योगदे ह्राङला आबाला राग्‍यु छबारी शकेमरी निबा मुबा।

१३ याकूबसे योसेफदा चुह्रङ् भिसी पाङ्‌जी, “एला ज्‍योज्‍योगदे शकेमरी राग्‍यु छसी चिबा मुला। ङाइ एदा थेनीगदे मुबा ग्‍लारी पुइला।” योसेफसे “तला आबा, ङा निला” भिसी पाङ्‌जी।

१४ “एला ज्‍योज्‍योगदेदेन राग्‍युगदे ज्‍यबान मुला कि आरे च्‍यासी ङादा समाचार भसी खउ” भिसी याकूबसे थेदा हेब्रोनना ब्‍याँसीग्‍याम शकेमरी पुइजी।

योसेफ थेरी दोखमाहेन्‍से

१५ म्‍हि गिकसे योसेफदा भुरी क्‍यार कोर्सी भ्रबा म्राङ्‌जी, ओच्‍छे थे म्‍हिसे योसेफदा ङ्‌योइजी, “एसे खाल्‍दा म्‍हाइबान मुला?”

१६ योसेफसे थेदा चुह्रङ् भिसी पाङ्‌जी, “ङाइ ङाला ज्‍योज्‍योगदेदा म्‍हाइबान मुला। थेनीगदेसे राग्‍यु छबा ग्‍ला ह्राङदा था मुला?”

१७ थे म्‍हिसे “थेनीगदे मी चु ग्‍यामसे निजी। थेनीगदेसे ‘य्‍हाङ दोतानरी क्‍यार निइ’ भिसी पाङ्‌बान लबा ङाइ थेःमुबा” भिसी पाङ्‌जी। ओच्‍छे योसेफ ह्राङला ज्‍योज्‍योगदेदा म्‍हाइबान निमा दोतानरी स्‍याप्‍जी।

१८ थेनीगदेसे योसेफदा थारेङ्‌ग्‍याम खबान लबा म्राङ्‌जी। ओच्‍छे थेनीगदेसे योसेफ थेरी दोखबा भन्‍दा ङाच्‍छान योसेफदा साइबारी सल्‍लाह लजी।

१९ थेनीगदेसे ह्राङ ह्राङ न्‍हङ्‌रीन चुह्रङ् भिसी पाङ्‌जी, “उ, थे म्‍हङ् म्राङ्‌बा म्‍हि खबान मुला।

२० लु, दाहेन्‍से थेदा साइसी व्‍हाङ् गिकरी भ्‍याङ्‌गे। ओच्‍छे योसेफदा ह्रि जन्‍तुसे चजी तला भिसी पाङ्‌गे, ओच्‍छे थेला म्‍हङ् तिग तबा चिम च्‍यागे।”

२१ चुह्रङ् भिबा थेःसी रूबेनसे थेनीगदेग्‍याम जोगब लबारी म्‍हाइजी, ओच्‍छे “य्‍हाङसे थेला ज्‍याननोन किन्‍बारी चा आत” भिसी पाङ्‌जी।

२२ रूबेनसे थेनीगदेदा चुह्रङ् भिसी पाङ्‌जी, “साइबारी चा आत, बरू थेदा चु तोङ्‌तोङ्‌बा ग्‍लाला व्‍हाङ्‌री भ्‍याङ्‌गे। तर थेदा या चा आझाङ्‌गे।” रूबेनसे थेनीगदेला याग्‍याम जोगब लसी योसेफदा ह्राङला आबा मुबा ग्‍लारी दोना लबा सेम लसी चुह्रङ् भिसी पाङ्‌बा मुबा।

२३ योसेफ ह्राङला ज्‍योज्‍योगदे मुबा ग्‍लारी दोमाहेन्‍से थेसे क्‍वान्‍बा ज्‍यबा बुट्टा मुबा लबिदा थेनीगदेसे ब्‍यन्‍सी ढेजी।

२४ ओच्‍छे थेनीगदेसे योसेफदा चुङ्‌सी व्‍हाङ्‌री भ्‍याङ्‌जी। थे चा क्‍युइ आरेबा खार्बा व्‍हाङ् मुबा।

२५ जमाहेन्‍से थेनीगदे चबारी चिजी, ओच्‍छे थेनीगदेसे ओसो क्‍यारमार च्‍यामा गिलादग्‍याम मिश्र य्‍हुल्‍सारी क्‍यार निबान लबा इश्‍माएली य्‍हुल्‍ला हुल गिक म्‍हिदा म्राङ्‌जी। थेनीगदेसे ज्‍यबा खाल्‍ला बास्‍ना खबा मसला, लेपदेन मूर्र ऊँटरी थान्‍सी भोर्बान मुबा।

२६ ओच्‍छे यहूदासे ह्राङला ज्‍योज्‍यो आलेदा चुह्रङ् भिसी पाङ्‌जी, “य्‍हाङसे ह्राङला आलेदा साइसी थेदा साइबा ताम छुम्‍सी य्‍हाङदा तिग फाइदा तला?

२७ दाहेन्‍से थेदा इश्‍माएलीगदेला यारी चूङ्‌गे। थेदा य्‍हाङसे या झाङ्‌बारी चा आत। तिग्‍दा भिसम थे य्‍हाङलान आले हिन्‍ना, थेदेन य्‍हाङला स्‍या का गिकनोन हिन्‍ना।” चु ताम थेःसी यहूदाला ज्‍योज्‍यो आलेगदेसे थेला ताम ङ्‌यान्‍जी।

२८ ओच्‍छे मिद्यानी व्‍यापारीगदे थेनीगदे मुबा ग्‍लाग्‍यामसेन खजी। जमाहेन्‍से योसेफला ज्‍योज्‍योगदेसे योसेफदा व्‍हाङ्‌ग्‍याम छेङ्‌सी तेःजी, ओच्‍छे थे इश्‍माएलीगदेदा म्‍हुइला बोगल गिक डबलरी चूङ्‌जी। ओच्‍छे थे इश्‍माएलीगदेसे योसेफदा मिश्र य्‍हुल्‍सारी भोर्जी।

२९ रूबेन योसेफ मुबा व्‍हाङ्‌री च्‍याबारी निमा थेरी योसेफदा आम्राङ्‌मा थेदा दुख म्‍हन्‍जी, ओच्‍छे थेसे ह्राङला क्‍वान ढेजी।

३० ओच्‍छे रूबेन आलेगदे मुबा ग्‍लारी निसी चुह्रङ् पाङ्‌जी, ठिटा मी थेरी आरेम। दाहेन्‍से ङाइ तिग लतोःबा?

३१ थेनीगदेसे बोको गिक साइसी योसेफला ज्‍यबा बुट्टा मुबा लबिदा बोकोला कारी ब्‍लुम्‍जी।

३२ ओच्‍छे योसेफला ज्‍योज्‍योगदेसे थे क्‍वान ह्राङला आबा मुबा ग्‍लारी भोर्सी उन्‍जी, ओच्‍छे चुह्रङ् भिसी पाङ्‌जी, “चु ङन्‍से स्‍याप्‍सी भबा चु ह्राङला झाला हिन्‍ना कि आहिन? स्‍हीगो, आबा।”

३३ थे क्‍वान ङोसेसी याकूबसे चुह्रङ् भिसी पाङ्‌जी, “चु मी ङाला झालान हिन्‍ना। योसेफदा ह्रि जन्‍तुसे चजीम नम! थेला जीउनोन आथान्‍ना चोक्‍टा चोक्‍टा लसी चजीम।”

३४ ओच्‍छे याकूबसे सेमरी ल्‍हानान दुख तसी ह्राङला क्‍वान ढेजी। ओच्‍छे थेसे बोरा क्‍वान्‍सी ह्राङला झाला लागिरी ल्‍हानान धिनधोना क्रासी चिजी।

३५ थेला जम्‍मान झा झामेगदेसे थेदा सम्‍झब लबारी म्‍हाइजी, तर याकूबसे थेनीगदेला ताम आङ्‌यान्‍नी। “अँहँ, ङा आसिदेधोना ङाला झाला लागिरी चुह्रङ् लसीन क्रासी चिला” भिसी थेसे दुख म्‍हन्‍सी चिजी।

३६ थेनोन धुइरी मिद्यानीगदेसे योसेफदा मिश्र य्‍हुल्‍साला ग्‍ले फारो ग्‍लेला सिपाहीगदेला कप्‍तान पोतीफरला यारी चूङ्‌जी।

यहूदादेन तामार

३८

थे धुइरी यहूदा चा ह्राङला ज्‍योज्‍यो आलेदा ख्‍लासी निजी, ओच्‍छे अदुल्‍लाम शहरला हीरा भिबा म्‍हि गिकदेन छ्‌याम चिबारी छ्‌याइजी।

२ थेरी यहूदासे कनानी य्‍हुल्‍ला म्रिङकोला गिकदा स्‍याप्‍जी, थेला आबाला मिन शूआ मुबा। थेसे थे म्रिङकोलादा ब्‍याह लजी।

३ थे जीउ न्‍हीला तमाहेन्‍से झा गिक न्‍हजी, यहूदासे थेला मिन एर् थान्‍जी।

४ दोःसी थे म्रिङ्‌म्‍हेमे जीउ न्‍हीला तजी, ओच्‍छे थेसे झा गिक न्‍हजी, ओच्‍छे थेला मिन ओनान थान्‍जी।

५ ओच्‍छे थेसे अर्गुएनोन झा गिक न्‍हजी, थेला मिन शेलह थान्‍जी। शेलह न्‍हबा धुइरी यहूदा चा कजीबरी चिमुबा।

६ यहूदासे ह्राङला थेबा झा एर्‌ला लागिरी म्रिङ गिक भसी पिन्‍जी। थेला मिन तामार मुबा।

७ तर यहूदाला थेबा झा एर् परमप्रभुला ङाच्‍छा आज्‍यबा म्‍हि मुबा, ओच्‍छे परमप्रभुसे थेला प्राण किन्‍जी।

८ जमाहेन्‍से यहूदासे ओनानदा चुह्रङ् भिसी पाङ्‌जी, “एला चाङदेन छ्‌याम म्‍हेर्गो। थेदेन छ्‌याम ख्रोङ्‌से चाङदेन छ्‌याम लतोःबा गे लसी ज्‍योज्‍योला लागिरी सन्‍तान स्‍होउ।”

९ तर ओनानसे ह्राङला सन्‍तान आत भिबा था याङ्‌सी चाङदेन छ्‌याम म्‍हेर्बा धुइरी ज्‍योज्‍योला सन्‍तान आतगै भिसी ब्‍लु चा पाखारी भ्‍याङ्‌मुबा।

१० थेसे लबा गे परमप्रभुला ङाच्‍छा आज्‍यबा मुबा, ओच्‍छे परमप्रभुसे थेलाएनोन प्राण किन्‍जी।

११ जमाहेन्‍से यहूदासे ह्राङला चाङ तामारदा चुह्रङ् भिसी पाङ्‌जी, “ए एला माइतरी दोःसी निउ, ओच्‍छे ङाला झा शेलह घ्रेन आतदेधोना ए ब्‍याह आलनान चिउ।” शेलहएनोन थेला ज्‍योज्‍योगदे ह्रङ् लसी सिला वा भिसी लोङ्‌सी यहूदासे चुह्रङ् पाङ्‌बा मुबा। थेतबासेलमा तामार ह्राङला माइतरी निसी चिजी।

१२ उदि धिन लिच्‍छा शूआला झामे यहूदाला म्रिङ सिजी। दुख म्‍हन्‍बा धुइ जिन्‍माहेन्‍से यहूदा ह्राङला ह्रो अदुल्‍लामला हीरादा ह्राङदेन छ्‌याम भोर्सी तिम्‍नारी निजी, थेरी थेला ग्‍युला क्रा थाबान मुबा।

१३ खालै म्‍हिसे तामारदा एला केन ग्‍युगदेला क्रा थाबारी तिम्‍नारी निबान मुला भिसी पाङ्‌सी पिन्‍जी।

१४ थेतबासेलमा तामारसे ह्रेम्‍बो सिबा म्रिङ्‌म्‍हेमेसे क्‍वान्‍बा क्‍वान स्‍युसी ह्राङला ली गसे घप्‍सी ह्राङला रुप पोजी। जमाहेन्‍से तिम्‍नारी निबा ग्‍यामरी मुबा एनैम शहरला म्रापरी चिजी। तिग्‍दा भिसम शेलह घ्रेन तसीनोन थेला म्रिङ दोआम्‍याङ्‌बा ताम तामारदा था मुबा।

१५ थेसे ह्राङला ली घप्‍बा म्राङ्‌सी यहूदासे थेदा वेश्‍या मुनाम भिसी म्‍हन्‍जी।

१६ यहूदा ग्‍यामला कुनीरी निसी थेदा चुह्रङ् भिसी पाङ्‌जी, “लु, ङादा एदेन छ्‌याम खबारी पिन्‍गो।” तिग्‍दा भिसम यहूदादा थे ह्राङलान चाङ भिसी था आतनी। जमाहेन्‍से तामारसे यहूदादा चुह्रङ् भिसी पाङ्‌जी, “ह्राङ ङा मुबारी खजी भिसम ङादा तिग पिन्‍ना?”

१७ जमाहेन्‍से यहूदासे “ङाइ ङाला बथानग्‍याम एदा बोको गिक पुइखला” भिसी जोहाब पिन्‍जी। जमाहेन्‍से तामारसे चुह्रङ् भिसी पाङ्‌जी, “ठीकन मुला, तर ह्राङसे बोको आपुइखदेधोना तिगै स्‍हे बन्‍धकी थान्‍खम्‍ला?”

१८ जमाहेन्‍से यहूदासे थेदा, “ङाइ तिग बन्‍धकी थान्‍गो?” भिसी ङ्‌योइमा, तामारसे “छोरी स्‍युबा ह्राङला मिन मुबा च्‍याबदेन ह्राङसे जूबा कडी थान्‍सै तला” भिसी पाङ्‌जी। जमाहेन्‍से यहूदासे थेदा थे स्‍हेगदे पिन्‍सी थेदेन छ्‌याम म्‍हेर्जी। ओच्‍छे यहूदाग्‍याम तामार जीउ न्‍हीला तजी।

१९ जमाहेन्‍से थे रेःसी निजी, ओच्‍छे घ तेःसी दोःसी ह्रेम्‍बो सिबा म्रिङ्‌म्‍हेमेसे क्‍वान्‍बा क्‍वान क्‍वान्‍जी।

२० यहूदासे ह्राङला बन्‍दकी थान्‍बा स्‍हेगदे थे म्रिङ्‌म्‍हेमेग्‍याम दोःसी किन्‍बाला लागिरी अदुल्‍लामला ह्राङला ह्रो हीराला यारी बोको गिक पुइजी, तर हीरासे थेदा आस्‍याप्‍नी।

२१ थेसे “एनैमला ग्‍यामकुनीरी चिबा वेश्‍या खानङ् मुला?” भिसी थे ग्‍लाला म्‍हिगदेदा ङ्‌योइजी। तर थेनीगदेसे थेदा “चुरी खालैनोन वेश्‍या आरे” भिसी पाङ्‌जी।

२२ जमाहेन्‍से थे यहूदा मुबा ग्‍लारी दोःसी खसी चुह्रङ् भिसी पाङ्‌जी, “ङाइ थे म्रिङ्‌म्‍हेमेदा स्‍याप्‍आखम्‍नी। थे ग्‍लाला म्‍हिसे थेरी खालै वेश्‍या आरे भिसी पाङ्‌जी।”

२३ जमाहेन्‍से यहूदासे “थे स्‍हेगदे थेसेन थान्‍गै, आहिन भिसम य्‍हाङदा पेःबा खला। ङाइ थेदा बोको पुइबान हिन्‍ना, दाहेन्‍से थेदा आस्‍याप्‍माहेन्‍से तिग लसे?” भिसी पाङ्‌जी।

२४ ओस्‍पन ल सोम लिच्‍छा “एला चाङ तामार वेश्‍या दोबा मुला रो, ओच्‍छे वेश्‍या दोसी थे जीउ न्‍हीला तबा मुला रो” भिबा ताम खालैसे यहूदादा पाङ्‌जी। जमाहेन्‍से यहूदासे, “थेदा चुरी भसी ख्राङ्‌गो” भिसी पाङ्‌जी।

२५ तामारदा ग्‍यामरी भोर्ना भोर्नान थेसे ह्राङला केनदा चुह्रङ् भिबा खबर पुइजी, “चु स्‍हेगदे जुन म्‍हिला हिन्‍ना, थेला कोला ङाला फोरी मुला। स्‍य्‍हीगो, चु छोरी स्‍युबा मिन मुबा च्‍याबदेन जूबा कडी खाल्‍ला हिन्‍ना?”

२६ जमाहेन्‍से यहूदासे थे जम्‍मान स्‍हे ह्राङलान हिन्‍ना भिसी था याङ्‌माहेन्‍से चुह्रङ् भिसी पाङ्‌जी, “थे मी ङा भन्‍दाएनोन ज्‍यबा म्‍हि चिम। बरू ङाइ चा ह्राङसे लतोःबा व्‍यवहार आलनी। तिग्‍दा भिसम ङाइ थेदा ङाला झा शेलहदा थेला ह्रेम्‍बो दोबारी आपिन्‍नी।” जमाहेन्‍से थे दोःसी खाइमै तामारदेन छ्‌याम आम्‍हेर्नी।

२७ तामार सुत्‍केरी तबा धुइ तमा थेला फोरी जौल्‍या कोला मुबा चिम भिसी था याङ्‌जी।

२८ थेदा बेथासे थुर्माहेन्‍से कोला गिकसे ह्राङला या पाखारी तेःजी। सुँडेनीसे थेला यारी वाला कासे खीबान चुह्रङ् भिसी पाङ्‌जी, “चु चा ङाच्‍छा न्‍हबा हिन्‍ना।”

२९ तर थेसे दोःसी ह्राङला या न्‍हङ्‌री भोर्माहेन्‍से थेला आले चा ङाच्‍छा न्‍हजी। ओच्‍छे सुँडेनीसे चुह्रङ् भिसी पाङ्‌जी, “ओई, ए चुह्रङ् लसी जबरजस्‍ती लसी खबा!” थेतबासेलमा थेला मिन फारेस थान्‍जी।

३० जमाहेन्‍से यारी वाला का खीबा चा कोला न्‍हजी। थेला मिन चा जेरह थान्‍जी।

योसेफदेन पोतीफरला म्रिङ

३९

इश्‍माएलीगदेसे योसेफदा मिश्र य्‍हुल्‍सारी भोर्सी पोतीफरला यारी चूङ्‌जी। पोतीफर चा मिश्र य्‍हुल्‍साला ग्‍ले फारो ग्‍लेला सिपाहीगदेला कप्‍तान मुबा।

२ परमप्रभु योसेफदेन छ्‌याम मुबा, थेरी योसेफला फलिफाप तजी। थे ह्राङला मिश्री मालिकला दिमरी चिमुबा।

३ थेला मालिकसे परमप्रभु योसेफदेन छ्‌याम मुबादेन थेसे लबा जम्‍मान गेरी परमप्रभुसे फलिफाप तना लबा म्राङ्‌जी।

४ योसेफ म्राङ्‌सी पोतीफर ताङ्‌सी थेदा ह्राङला गे लबा म्‍हि स्‍होजी। ओच्‍छे थेसे योसेफदा ह्राङला दिमरी गे लबा मूल म्‍हि स्‍होसी जम्‍मान स्‍हेला जिम्‍मा पिन्‍जी।

५ चुह्रङ् लसी योसेफदा दिमला मूल म्‍हि स्‍होसी जिम्‍मा पिन्‍माहेन्‍से योसेफसे लमा परमप्रभुसे पोतीफरला दिमरी मोलम पिन्‍जी। थेला दिमनाम, भु वारीरीदेन थेरी मुबा जम्‍मान स्‍हेरी परमेश्‍वरसे मोलम पिन्‍जी।

६ ह्राङदेन छ्‌याम मुबा जम्‍मान स्‍हे पोतीफरसे योसेफला जिम्‍मारी पिन्‍जी, ओच्‍छे ह्राङसे चबा कान बाहेक अर्गु खजिबै स्‍हेला पोतीफरसे वास्‍ता आलमुबा।

योसेफ ज्‍यबादेन च्‍यामा जेःबा मुबा।

७ उदि धिन लिच्‍छा ह्राङला मालिकला खुइसे योसेफदा सेम निजी, थेतबासेलमा ह्राङदेन छ्‌याम म्‍हेर्बारी ङ्‌योइजी।

८ तर योसेफसे ह्राङला मालिकस्‍याला ताम आङ्‌यान्‍नी, ओच्‍छे थेसे चुह्रङ् भिसी पाङ्‌जी, “स्‍हीगो, ङा चु दिमरी मुबासे लमा ङाला मालिकदा चु दिमरी मुबा खजिबै स्‍हेला सुर्दा आरे, ओच्‍छे थेदेन छ्‌याम मुबा जम्‍मान स्‍हे ङाला जिम्‍मारी पिन्‍बा मुला।

९ चु दिमरी ङा भन्‍दा अर्गु खालै म्‍हि घ्रेन आरे। ङाला मालिकसे ङादा ह्राङ बाहेक जम्‍मान स्‍हे पिन्‍बा मुला। ङाइ खाह्रङ् लसी परमेश्‍वरला बिरोधरी चुह्रङ्‌बा नाइबा गे लसी पाप लखम्‍ला?”

१० ओच्‍छे मालिकस्‍यासे धिन दाङ्‌सीन योसेफदा ह्राङदेन छ्‌याम म्‍हेर्बारी ङ्‌योइमुबा, तर योसेफ म्‍हेर्बारी आङ्‌यान्‍मुबा।

११ तिरेकुनु योसेफ ह्राङला गे लबारी दिम न्‍हङ्‌री निबा मुबा। दिमरी गे लबा अर्गु घ्‍याबागदे खालैनोन आरेमुबा।

१२ मालिकस्‍यासे योसेफला क्‍वानरी चुङ्‌सी “ङादेन छ्‌याम म्‍हेर्गो” भिसी पाङ्‌जी। तर योसेफ ह्राङला क्‍वान मालिकस्‍यालान यारी ख्‍लासी य्‍हार्जी, ओच्‍छे दिमग्‍याम थोन्‍जी।

१३ चुह्रङ् लसी योसेफसे ह्राङला क्‍वाननोन थेला यारी ख्‍लासी दिमग्‍याम य्‍हार्बा म्राङ्‌सी,

१४ थेसे ह्राङला दिमरी मुबा अर्गु घ्‍याबागदेदा ङ्‌योइसी चुह्रङ् भिसी पाङ्‌जी, “च्‍यागो, ङाला मालिकसे भबा चु हिब्रू य्‍हुल्‍ला म्‍हिसे ङाला बेइज्‍जत लजी। थे ङाला कोठारी खसी जबरजस्‍ती ङादेन छ्‌याम म्‍हेर्बारी म्‍हाइजी। थेतबासेलमा ङाइ जोडसे क्रिङ्‌जी।

१५ ङा क्रिङ्‌बा थेःसी थेसे ह्राङला क्‍वान ङाला ङाम्‍री ख्‍लासी दिमग्‍याम थोन्‍सी य्‍हार्जी।”

१६ ह्राङला ह्रेम्‍बो आखदेधोना थेसे योसेफला क्‍वान ह्राङदेन छ्‌यामनोन थान्‍जी।

१७ जमाहेन्‍से थेसे ह्राङला ह्रेम्‍बोदा थेनोन ताम पाङ्‌जी, “ह्राङसे भबा हिब्रू घ्‍याबासे ङाला कोठा न्‍हङ्‌री खसी ङाला बेइज्‍जत लबारी म्‍हाइजी।

१८ तर ङा क्रिङ्‌बासे लमा थेसे ह्राङला क्‍वान ङाला ङाम्‍री ख्‍लासी दिमग्‍याम थोन्‍सी य्‍हार्जी।”

१९ “ह्राङसे भबा घ्‍याबासे ङादेन छ्‌याम चुह्रङ्‌बा व्‍यवहार लजी” भिबा ताम ह्राङला म्रिङला सुङग्‍याम थेःमाहेन्‍से पोतीफर बोमोसे मे दोजी।

२० जमाहेन्‍से थेसे योसेफदा चुङ्‌सी ग्‍लेसे च्‍युप्‍बा म्‍हिगदेदा थान्‍बा झ्‍याल्‍खानरी भोर्सी थान्‍जी। चुह्रङ् लसी योसेफ झ्‍याल्‍खानरी परब तजी।

२१ तर परमप्रभु योसेफदेन छ्‌याम मुबा, ओच्‍छे परमप्रभुसे योसेफदा मोलम पिन्‍बासेलमा झ्‍याल्‍खानना हाकिम योसेफ म्राङ्‌सी ताङ्‌जी।

२२ थेतबासेलमा झ्‍याल्‍खानना हाकिमसे झ्‍याल्‍खानरी च्‍युप्‍सी थान्‍बा जम्‍मान म्‍हिगदेदा योसेफला जिम्‍मारी पिन्‍जी। थेरी जुन जुन गे तबा मुबा थे जम्‍मान गे योसेफला खटनरी तमुबा।

२३ योसेफला जिम्‍मारी पिन्‍बा खजिबै गेरी झ्‍याल्‍खानना हाकिमसे सुर्दा लआतोःमुबा, तिग्‍दा भिसम परमप्रभु योसेफदेन छ्‌याम मुबा। योसेफसे जुन गे लसैनोन परमप्रभुसे थेदा ज्‍यबा तना लसी पिन्‍मुबा।

फारो ग्‍लेला नोकर न्‍ही म्राङ्‌बा म्‍हङ्‌ला अर्थ योसेफसे पाङ्‌सी पिन्‍बा

४०

तिगै धिन लिच्‍छा मिश्र य्‍हुल्‍साला ग्‍लेला अङ्‌गुरला निङ्‌गु क्‍योङ्‌बा मूल म्‍हिदेन कान स्‍होबा मूल म्‍हिसे मिश्र य्‍हुल्‍साला ग्‍ले ह्राङला मालिकला बिरोध लसी आज्‍यबा गे लजी।

२ फारो ग्‍ले ह्राङला गे लबा चु मूल म्‍हि न्‍हीदेन छ्‌याम बोमो खजी।

३ ओच्‍छे ग्‍लेसे थे न्‍हीदा सिपाहीगदेला कप्‍तानना दिमरी मुबा झ्‍याल्‍खानरी थान्‍जी। योसेफदाएनोन थेनोन झ्‍याल्‍खानरी थान्‍बा मुबा।

४ थेनीगदे ल्‍हानान धिनधोना झ्‍याल्‍खानरी चितोःजी। झ्‍याल्‍खानना हाकिमसे थेनीगदेदा योसेफला जिम्‍मारी थान्‍जी। ओच्‍छे योसेफसे थेनीगदेदा क्‍योङ्‌जी।

५ तिरेकुनु म्‍हुनङ् झ्‍याल्‍खानरी थे ग्‍लेला अङ्‌गुरला निङ्‌गु क्‍योङ्‌बा म्‍हिदेन कान स्‍होबा म्‍हिसे ह्राङ ह्राङलान अर्थ मुबा म्‍हङ् गिक गिक म्राङ्‌जी।

६ योसेफ स्‍य्‍होरी खबा धुइरी थे न्‍हीदा सुर्दा तबा म्राङ्‌जी।

७ चु म्राङ्‌सी योसेफसे थे न्‍हीदा “तिनी ह्राङनीदा तिग सुर्दा तजी?” भिसी ङ्‌योइजी।

८ थेनीगदेसे “तिनी म्‍हुनङ् ङनी न्‍हीसे ह्राङ ह्राङलान अर्थ मुबा म्‍हङ् गिक गिक म्राङ्‌जी। तर थेला अर्थ ठोङ्‌सी पिन्‍बा म्‍हि खालैनोन आतनी” भिसी भिमा, योसेफसे थे न्‍हीदा चुह्रङ् भिसी पाङ्‌जी, “म्‍हङ्‌ला अर्थ ठोङ्‌बा ज्ञान मी परमेश्‍वरसे पिन्‍मुला। ङादा ह्राङनीसे म्राङ्‌बा म्‍हङ् पाङ्‌सी पिन्‍गो ले।”

९ जमाहेन्‍से ग्‍लेदा अङ्‌गुरला निङ्‌गु क्‍योङ्‌बा म्‍हिसे ह्राङसे म्राङ्‌बा म्‍हङ्‌ला बारेरी चुह्रङ् भिसी पाङ्‌जी, “ङाला ङाच्‍छा अङ्‌गुरला दोङ गिक मुबा।

१० थे दोङला हाँगा सोम मुबा। थेरी भा भुमैछ्‌याम म्‍हेन्‍दो सार्सी अङ्‌गुरनोन मिन्‍जी।

११ फारो ग्‍लेला खोरे ङाला यारी मुबा, ओच्‍छे ङाइ अङ्‌गुर ज्‍योर्सी थे खोरेरी युजी, जमाहेन्‍से ङाइ थे ग्‍लेला यारी फुल्‍जी।”

१२ जमाहेन्‍से योसेफसे थेदा चुह्रङ् भिसी पाङ्‌जी, “हाँगा सोमला अर्थ चा सोमरे हिन्‍ना।

१३ सोमरेलाकुनु फारो ग्‍लेसे ह्राङदा झ्‍याल्‍खानग्‍याम तेःला। जमाहेन्‍से दोःसी थेसे ह्राङदा ह्राङला ङाच्‍छालान गे पिन्‍ना, ओच्‍छे ह्राङ ङाच्‍छा अङ्‌गुरला निङ्‌गु क्‍योङ्‌बा मूल म्‍हि मुबा धुइरी लबा ह्रङ्‌नोन दोःसी ह्राङसे फारो ग्‍लेदा खोरेरी अङ्‌गुरला निङ्‌गु क्‍योङ्‌बा गे लला।

१४ तर दया लसी ह्राङला ज्‍यबा धिन खमा ङादाएनोन ढन्‍गो, ओच्‍छे दया लसी ग्‍लेदेन छ्‌याम ङाला बारेरी सुङ्‌गो ओच्‍छे ङादा झ्‍याल्‍खानग्‍याम तेःबारी ह्रो लउ।

१५ भिनोन तोःमा ङादा हिब्रूगदेला य्‍हुल्‍साग्‍याम य्‍हो लसी भबा हिन्‍ना। ओच्‍छे ङाइ चुरीएनोन झ्‍याल्‍खानरी चितोःबाधोनाला तिगै लबा आरे।”

१६ ग्‍लेदा अङ्‌गुरला निङ्‌गु क्‍योङ्‌बा म्‍हिला म्‍हङ्‌ला अर्थ ज्‍यबा म्राङ्‌सी ग्‍लेला कान स्‍होबा मूल म्‍हिसे योसेफदा चुह्रङ् भिसी पाङ्‌जी, “ङाइएनोन म्‍हङ् गिक म्राङ्‌जी। म्‍हङ्‌री ङाला थोबोरी गेङला डालो सोम मुबा।

१७ जम्‍मान भन्‍दा थोला डालोरी फारो ग्‍ले ग्‍लेला लागिरी स्‍होबा ल्‍हानान थरीला चबा स्‍हेगदे मुबा, तर थे चबा स्‍हेगदे चरागदेसे छ्‌वासी छ्‌वासी चबान मुबा।”

१८ जमाहेन्‍से योसेफसे थेदा चुह्रङ् भिसी पाङ्‌जी, “म्‍हङ्‌ला अर्थ चुनोन हिन्‍ना, गोर सोम डालो चा सोमरे हिन्‍ना।

१९ ग्‍लेसे सोमरेलाकुनु ह्राङला थोबो थापुङ्‌ला। जमाहेन्‍से ग्‍लेसे ह्राङला लाशदा दोङरी च्‍योसी पिन्‍ना ओच्‍छे चरागदेसे ह्राङला स्‍या छ्‌वासी छ्‌वासी चला।”

२० सोमरे लिच्‍छा ग्‍लेसे ह्राङला जन्‍मधिनकुनु जम्‍मान गे लबा म्‍हिगदेदा भोज पिन्‍जी। जमाहेन्‍से ग्‍लेसे ह्राङला अङ्‌गुरला निङ्‌गु क्‍योङ्‌बा मूल म्‍हिदेन कान स्‍होबा मूल म्‍हिदा म्‍हिगदेला गुङ्‌री राप्‍पुङ्‌जी।

२१ ओच्‍छे ह्राङदा अङ्‌गुरला निङ्‌गु क्‍योङ्‌बा म्‍हिदा ङाच्‍छालान गे पिन्‍जी।

२२ तर ह्राङला कान स्‍होबा मूल म्‍हिला चा थोबो थापुङ्‌जी। जम्‍मान ताम योसेफसे पाङ्‌बा ह्रङ्‌नोन तजी।

२३ तर अङ्‌गुरला निङ्‌गु क्‍योङ्‌बा मूल म्‍हिसे योसेफला बारेरी तिगै आखेन्‍नी, थेसे योसेफदा म्‍लेःजी।

योसेफसे फारो ग्‍लेला म्‍हङ्‌ला अर्थ पाङ्‌सी पिन्‍बा

४१

न्‍ही दिङ तसी जिन्‍माहेन्‍से फारो ग्‍लेसे म्‍हङ् गिक म्राङ्‌जी। थे म्‍हङ्‌री नील स्‍योङला कुनीरी राप्‍सी चिबा मुबा।

२ थे धुइरी च्‍युल च्‍युल्‍बा छोबा छोबा गोर निस म्‍हेगदे नील स्‍योङग्‍याम थोन्‍सी खजी। ओच्‍छे स्‍योङला कुनीरी छे चबारी छ्‌याइजी।

३ जमाहेन्‍से ज्‍युइबा ज्‍युइबा ढिदेन नख्रु जे मुबा गोर निस म्‍हेगदेएनोन नील स्‍योङग्‍याम थोन्‍सी ङाच्‍छाला म्‍हेगदेला ङाम्‍री स्‍योङला कुनीरी राप्‍जी।

४ थे ज्‍युइबा ज्‍युइबा ढिदेन नख्रु जे मुबा म्‍हेगदेसे च्‍युल च्‍युल्‍बा छोबा छोबा थे ङाच्‍छाला गोर निस म्‍हेगदेदा चजी। फारो ग्‍ले होत्तेरीन छोर्जी।

५ दोःसीनोन फारो ग्‍ले छुप निजी। ओच्‍छे थेसे अर्गु म्‍हङ् गिक म्राङ्‌जी। ग्‍वाला दोङ गिकरीन भरिलो भरिलो मिन्‍बा गोर निस नामगदे रोबा मुबा।

६ जमाहेन्‍से स्‍यारग्‍याम खबा लाबासे ह्रेबा सेप्‍टा सेप्‍टा अर्गु गोर निस नामगदे रोजी।

७ ओच्‍छे सेप्‍टा सेप्‍टा नामगदेसे थे भरिलो भरिलो नामगदेदा ग्‍लोङ्‌जी। ओच्‍छे फारो ग्‍ले छोर्जी, थे चा म्‍हङ् चिम भिसी था याङ्‌जी।

८ स्‍य्‍हो तमाहेन्‍से फारो ग्‍लेला सेमरी सुर्दा तजी। ओच्‍छे थेसे मिश्र य्‍हुल्‍साला जम्‍मान जादू लबा म्‍हिदेन सेबा घोबा म्‍हिदा ङ्‌योइजी। ओच्‍छे फारो ग्‍लेसे ह्राङला म्‍हङ् थेनीगदेदा पाङ्‌जी। तर थेरी मुबा म्‍हिगदे खालैसेन थेला म्‍हङ्‌ला अर्थ पाङ्‌बारी आखम्‍नी।

९ जमाहेन्‍से थे अङ्‌गुरला निङ्‌गु क्‍योङ्‌बा मूल म्‍हिसे फारो ग्‍लेदा चुह्रङ् भिसी पाङ्‌जी, “ओहो, ङाला गल्‍ती तिनी गा ङाइ था याङ्‌जी।

१० तिगै धिन ङाच्‍छा ह्राङसे ह्राङला घ्‍याबागदेदेन छ्‌याम बोमो खसी ङादेन कान स्‍होबा मूल म्‍हिदा ह्राङला सिपाहीगदेला कप्‍तानला झ्‍याल्‍खानरी थान्‍बा धुइरी

११ ङनीसे म्‍हुन गिकरीन ह्राङ ह्राङलान अर्थ मुबा म्‍हङ् म्राङ्‌मुबा।

१२ थेरी ङनीदेन छ्‌याम ह्राङला सिपाहीगदेला कप्‍तानला भ्‍योन हिब्रू घ्‍याबा गिक मुबा। ओच्‍छे ङनीसे थेदा ह्राङला म्‍हङ्‌ला ताम पाङ्‌मा थेसे ङन्‍ना म्‍हङ् अन्‍छारला अर्थ पाङ्‌सी पिन्‍जी।

१३ थेसे ङनीदा जस्‍तो पाङ्‌बा थेह्रङ्‌बान तजी। ङाइ दोःसी ह्राङला गे याङ्‌जी, तर कान स्‍होबा मूल म्‍हिदा च्‍योसी साइजी।”

१४ चु ताम थेःसी फारो ग्‍लेसे योसेफदा ङ्‌योइबारी पुइजी। थेनीगदेसे योसेफदा तुरून्‍तन झ्‍याल्‍खानग्‍याम तेःसी भजी। योसेफसे सुङ्‌रे ब्रेसी, क्रा थासी, क्‍वान पोसी फारो ग्‍लेला ङाच्‍छा निजी।

१५ फारो ग्‍लेसे योसेफदा चुह्रङ् भिसी पाङ्‌जी, “ङाइ म्‍हङ् गिक म्राङ्‌जी। तर चुरी खालैसे थेला अर्थ पाङ्आखम्‍नी। ङाइ एला बारेरी थेःजी। एसे म्‍हङ् थेःमाहेन्‍से अर्थ पाङ्‌खम्‍मुला रो।”

१६ योसेफसे फारो ग्‍लेदा चुह्रङ् भिसी पाङ्‌जी, “ङादेन छ्‌याम चुह्रङ्‌बा ज्ञान बुद्धि चा आरे। तर ह्राङदा परमेश्‍वरसे जस्‍तोला तस्‍तोन जोहाब पिन्‍ना।”

१७ जमाहेन्‍से फारो ग्‍लेसे योसेफदा चुह्रङ् भिसी पाङ्‌जी, “म्‍हङ्‌री ङा नील स्‍योङला कुनीरी राप्‍सी चिबा मुबा।

१८ ओच्‍छे च्‍युल च्‍युल्‍बा छोबा छोबा गोर निस म्‍हेगदे स्‍योङग्‍याम थोन्‍सी छे चबारी छ्‌याइजी।

१९ जमाहेन्‍से ढिदेन नख्रु जे मुबा गोर निस ज्‍युइबा ज्‍युइबा म्‍हेगदे थोन्‍सी खजी। ङाइ चुह्रङ्‌बा ज्‍युइबा म्‍हे खाइमै मिश्र य्‍हुल्‍सारी म्राङ्‌बा आरे।

२० ओच्‍छे थे ज्‍युइबा म्‍हेगदेसे छोबा म्‍हेगदेदा चजी।

२१ तर ज्‍युइबा गोर निस म्‍हे चा जस्‍तोला तस्‍तोन चिजी, थेनीगदेसे छोबा म्‍हेगदेदा चजी कि आचनी खालैसे पाङ्आखम्‍मुबा। जमाहेन्‍से ङा फेत छोर्जी।

२२ दोःसी ङाइ अर्गु म्‍हङ्एनोन म्राङ्‌जी, थे चा ग्‍वाला दोङ गिकरीन भरिलो भरिलो मिन्‍बा गोर निस नामगदे रोबा मुबा।

२३ जमाहेन्‍से स्‍यारग्‍याम खबा लाबासे ह्रेबा सेप्‍टा सेप्‍टा अर्गु गोर निस नामगदे रोजी।

२४ ओच्‍छे थे सेप्‍टा सेप्‍टा गोर निस दोङला नामगदेसे भरिलो भरिलो नामगदेदा ग्‍लोङ्‌जी। ङाइ चु म्‍हङ्‌गदे जादू लबागदेदाएनोन पाङ्‌जी, तर खालैसे चुला अर्थ ठोङ्‌सी पिन्‍आखम्‍नी।”

२५ योसेफसे फारो ग्‍लेला म्‍हङ् ङ्‌यान्‍माहेन्‍से थेसे फारो ग्‍लेदा चुह्रङ् भिसी पाङ्‌जी, “ह्राङसे म्राङ्‌बा म्‍हङ्‌गदे गिकनोन हिन्‍ना। परमेश्‍वरसे जुन लबारी छ्‌याइबा मुला थेनोन ह्राङदा उन्‍बा मुला।

२६ थे छोबा छोबा गोर निस म्‍हेगदे निस दिङ हिन्‍ना। ओच्‍छे भरिलो भरिलो गोर निस नामगदेनोन निस दिङनोन हिन्‍ना। म्‍हङ् गिकनोन हिन्‍ना।

२७ थे लिच्‍छा खबा ढिदेन नख्रु जे मुबा ज्‍युइबा ज्‍युइबा गोर निस म्‍हेगदे अनिकालला निस दिङ हिन्‍ना। ओच्‍छे स्‍यारग्‍याम खबा लाबासे ह्रेबा गोर निस सेप्‍टा नामगदेएनोन अनिकालला निस दिङ हिन्‍ना।

२८ ङाइ ह्राङदा ङाच्‍छा पाङ्‌बा ह्रङ्‌बान परमेश्‍वरसे तिग लबारी म्‍हाइबा मुला थेनोन ह्राङदा उन्‍बा मुला।

२९ मिश्र य्‍हुल्‍साला जम्‍मान ग्‍लारी निस दिङधोना सहकाल तला।

३० जमाहेन्‍से अनिकालला निस दिङ खला। ओच्‍छे मिश्र य्‍हुल्‍सारी ङाच्‍छाला सहकालला धुइ म्‍लेःला, ओच्‍छे अनिकालसे थे य्‍हुल्‍सादा न्‍होङ्‌ना लला।

३१ लिच्‍छा खबा अनिकालसे लमा य्‍हुल्‍सारी ङाच्‍छा तबा सहकालदा आढन। तिग्‍दा भिसम थे अनिकाल ल्‍हानान लोङ्‌बा खबा तला।

३२ ह्राङसे चु म्‍हङ् न्‍हीरेम म्राङ्‌बाला अर्थ चा परमेश्‍वरसे चु गे लबारी पक्‍का लसी जिन्‍बा मुला। परमेश्‍वरसे चु योनान पूरा लला।

३३ “दाहेन्‍से ह्राङसे सेबा घोबादेन बुद्धि मुबा म्‍हि गिक धम्‍सी मिश्र य्‍हुल्‍साला अधिकार चलब लबा म्‍हि थान्‍गो।

३४ ह्राङसे मिश्र य्‍हुल्‍सारी निस दिङधोना तबा सहकालला कमाइग्‍याम भो ङ्‌हाला भो गिक पोब लबाला लागिरी म्‍हिगदे थान्‍गो।

३५ थेनीगदेसे खबा सहकालला दिङगदेला जम्‍मान अन्‍नगदे पोब लगै, ओच्‍छे चबाला लागिरी शहर शहररी फारो ग्‍लेला अधिकाररी अन्‍नगदे पोब लसी जोगब लसी थान्‍गै।

३६ अनिकालसे य्‍हुल्‍सा नाश आतगै भिसी मिश्र य्‍हुल्‍सारी निस दिङधोना तबा अनिकालला लागिरी अन्‍नगदे जोगब लसी थान्‍गै।”

योसेफ मिश्र य्‍हुल्‍साला हाकिम दोबा

३७ चु ताम फारो ग्‍लेदेन थेला गे लबा जम्‍मान म्‍हिगदेदा सेम निजी।

३८ ओच्‍छे फारो ग्‍लेसे थेनीगदेदा “परमेश्‍वरला आत्‍मा मुबा योसेफ ह्रङ्‌बा म्‍हि य्‍हाङसे खाला याङ्‌खम्‍ला?” भिसी पाङ्‌जी।

३९ फारो ग्‍लेसे योसेफदा चुह्रङ् भिसी पाङ्‌जी, “एदा परमेश्‍वरसे जम्‍मान ताम उन्‍बा मुला। ए ह्रङ्‌बा सेबा घोबादेन बुद्धि मुबा म्‍हि अर्गु खालै आरे।

४० थेतबासेलमा ङाइ ङाला य्‍हुल्‍सा चलब लबा अधिकार एदा पिन्‍ना। एसे कुल्‍बा ताम ङाला जम्‍मान जनतागदेसे ङ्‌यान्‍ना। ङा मिश्र य्‍हुल्‍साला ग्‍ले तबासे लमा जे ङा ए भन्‍दा घ्रेन तला।”

४१ फारो ग्‍लेसे योसेफदा दोःसी चुह्रङ् भिसी पाङ्‌जी, “च्‍यागो, ङाइ मिश्र य्‍हुल्‍सा चलब लबा जम्‍मान अधिकार एदा पिन्‍बा मुला।”

४२ थेसे ह्राङला छाप मुबा च्‍याब स्‍युसी योसेफला यारी क्‍वान्‍सी पिन्‍जी, ओच्‍छे ज्‍यबा खाल्‍ला मलमलला क्‍वान क्‍वान्‍सी पिन्‍जी, ओच्‍छे म्‍हार्ला सिक्री गिकएनोन योसेफला खारेरी क्‍वान्‍सी पिन्‍जी।

४३ फारो ग्‍लेसे योसेफदा अर्गु शासन लबा म्‍हिदा ह्रङ् लसी ह्राङला अर्गु रथरी थान्‍सी शहर नाङ्‌नोन भोर्पुङ्‌जी। ओच्‍छे सिपाहीगदे थेला ङाच्‍छा ङाच्‍छा “पुइ झुगो” भिबान भ्रजी। चुह्रङ् लसी योसेफ मिश्र य्‍हुल्‍साला हाकिम दोजी।

४४ ग्‍लेसे थेदा “ङा फारो ग्‍ले हिन्‍ना, तसैनोन एदा आङ्‌योइना खालैसेन मिश्र य्‍हुल्‍सारी तिगै लआम्‍याङ्” भिसी पाङ्‌जी।

४५ फारो ग्‍लेसे योसेफला मिन सापनत-पानेह थान्‍जी, ओच्‍छे थेसे योसेफदा ओन शहरला मन्‍दिररी पूजा लबा पोतिपेरा ला झामे आसनतदेन छ्‌याम ब्‍याह लसी पिन्‍जी। चुह्रङ् लसी योसेफसे मिश्र य्‍हुल्‍साथोरी अधिकार याङ्‌जी।

४६ मिश्र य्‍हुल्‍साला फारो ग्‍लेसे योसेफदा हाकिम स्‍होमा योसेफ ३० दिङला मुबा। ओच्‍छे योसेफ ग्‍लेखाङ्‌ग्‍याम थोन्‍सी मिश्र य्‍हुल्‍साला नाङ्‌नोन निजी।

४७ सहकालला निस दिङधोना ल्‍हानान अन्‍नगदे रोजी।

४८ योसेफसे सहकालला निस दिङधोना मुतेबान ग्‍लाला अन्‍नगदे शहर शहररी पोब लसी ज्‍यना लसी थान्‍जी। थेसे जम्‍मान शहररी थेनोन शहरला क्‍यारक्‍युर मुबा भु वारीला अन्‍नगदे पोब लसी थान्‍जी।

४९ थेसे पोब लबा अन्‍नगदे समुद्रला बालुवा तेनोन ल्‍हाना तबासे लमा थेसे हिसाब थान्‍बाएनोन ख्‍लाजी।

५० अनिकालला दिङ खबा भन्‍दा ङाच्‍छा आसनतग्‍यामसे योसेफला झा न्‍ही न्‍हसी जिन्‍बा मुबा।

५१ योसेफसे झा थेबाला मिन मनश्‍शे थान्‍जी ओच्‍छे थेसे “परमेश्‍वरसे ङाला जम्‍मान दुखदेन ङाला आबाला जम्‍मान म्‍हेमेगदे म्‍लेःना लजी” भिसी पाङ्‌जी।

५२ थेसे अर्गुला मिन चा एफ्राइम थान्‍जी, ओच्‍छे थेसे “परमेश्‍वरसे दुखला य्‍हुल्‍सारी ङादा फलिफाप तना लजी” भिसी पाङ्‌जी।

५३ मिश्र य्‍हुल्‍सारी सहकालला निस दिङला धुइ जिन्‍जी।

५४ ओच्‍छे योसेफसे पाङ्‌बा ह्रङ्‌नोन अनिकालला निस दिङला धुइ खबारी छ्‌याइजी। अर्गु जम्‍मान य्‍हुल्‍सारी अनिकाल तजी, तर मिश्र य्‍हुल्‍सारी चा अन्‍नगदे मुबा।

५५ अनिकालसे लमा मिश्र य्‍हुल्‍सारी तिगै चआम्‍याङ्‌नी। जमाहेन्‍से जम्‍मान जनतागदेसे फारो ग्‍लेदेन छ्‌याम अन्‍न ह्रीजी। फारो ग्‍लेसे जनतागदेदा “एनीगदे योसेफ मुबा ग्‍लारी निउ। थेसे एनीगदेदा तिग लउ भिसी पाङ्‌ला थेनोन अन्‍छार लउ” भिसी पाङ्‌जी।

५६ मिश्र य्‍हुल्‍सा नाङ्‌नोन ल्‍हानान अनिकाल तमाहेन्‍से योसेफसे जम्‍मान अन्‍नला भकारीगदे ठोङ्‌सी मिश्रीगदेदा अन्‍न चूङ्‌बारी छ्‌याइजी।

५७ जमाहेन्‍से जम्‍मान य्‍हुल्‍साला म्‍हिगदे योसेफ मुबा ग्‍लारी अन्‍न ग्‍लुबारी खजी। तिग्‍दा भिसम जम्‍बुलिङ नाङ्‌नोन ल्‍हानान घ्रेन अनिकाल तबा मुबा।

योसेफला ज्‍योज्‍योगदे मिश्र य्‍हुल्‍सारी अन्‍न ग्‍लुबारी निबा

४२

याकूबसे मिश्र य्‍हुल्‍सारी अन्‍न मुला भिबा ताम थेःसी झागदेदा चुह्रङ् भिसी पाङ्‌जी, “एनीगदे तिग्‍दा ह्राङ ह्राङला ली च्‍यासी चिबा?

२ ङाइ मिश्र य्‍हुल्‍सारी अन्‍न मुला भिबा थेःजी। थेरी निसी य्‍हाङला लागिरी अन्‍न ग्‍लुसी भसी खउ, य्‍हाङ फोइथाननोन सिआतोःगै।”

३ थेतबासेलमा योसेफला ज्‍योज्‍यो च्‍युइ मिश्र य्‍हुल्‍सारी अन्‍न ग्‍लुबारी निजी।

४ तर याकूबसे योसेफला आले बेन्‍यामीनदा ग्‍यामरी तिगै आज्‍यबा तला भिसी लोङ्‌सी थेला ज्‍योज्‍योगदेदेन छ्‌याम आपुइनी।

५ कनान य्‍हुल्‍सारीनोन अनिकाल तबासे लमा मिश्र य्‍हुल्‍सारी अन्‍न ग्‍लुबारी निबा म्‍हिगदेदेन छ्‌याम इस्राएलला झागदेएनोन निजी।

६ थे धुइरी मिश्र य्‍हुल्‍साला हाकिम चा योसेफ मुबा। य्‍हुल्‍सा नाङ्‌लान म्‍हिगदेदा थेसेन अन्‍न चूङ्‌मुबा। थेतबासेलमा योसेफला ज्‍योज्‍योगदे खसी थेदा फ्‍या लजी।

७ योसेफसे ह्राङला ज्‍योज्‍योगदेदा म्राङ्‌माहेन्‍से ङोसेजी। ङोसेसैनोन ङोआसेबा ह्रङ् लसी धाक लसी ङ्‌योइजी, “एनीगदे खानङ्‌ग्‍याम खबा हिन्‍ना?” थेनीगदेसे “ङनी कनान य्‍हुल्‍साग्‍याम अन्‍न ग्‍लुबारी खबा हिन्‍ना” भिसी पाङ्‌जी।

८ योसेफसे चा ह्राङला ज्‍योज्‍योगदेदा ङोसेजी। तर थेला ज्‍योज्‍योगदेसे थेदा ङोआसेनी।

९ योसेफसे ङाच्‍छा थेनीगदेला बारेरी म्राङ्‌बा म्‍हङ् ढन्‍जी, ओच्‍छे थेसे थेनीगदेदा “एनीगदे चिवा लसी भ्रबा म्‍हिगदे हिन्‍ना। एनीगदे चु य्‍हुल्‍साला कमजोर था याङ्‌बाला लागिरी खबा हिन्‍ना” भिसी पाङ्‌जी।

१० थेनीगदेसे योसेफदा चुह्रङ् भिसी पाङ्‌जी, “आहिन, मालिक, ङनी ह्राङला गे लबा म्‍हि मी अन्‍न ग्‍लुबारी खबा हिन्‍ना।

११ ङनी आबा गिकलान झागदे हिन्‍ना। ङनी मी सोजो म्‍हिगदे हिन्‍ना। होह्रङ् लसी चिवा लसी भ्रबा म्‍हि आहिन।”

१२ योसेफसे थेनीगदेदा “आहिन, एनीगदे चु य्‍हुल्‍साला कमजोर था याङ्‌बाला लागिरी खबा हिन्‍ना” भिसी पाङ्‌जी।

१३ थेनीगदेसे “ह्राङला गे लबा म्‍हि ङनी च्‍युक न्‍ही थेमे मुबा। ङनी कनान य्‍हुल्‍साला म्‍हि गिकलान झागदे हिन्‍ना। दन्‍दे च्‍याङ्‌बा चा आबादेन छ्‌यामनोन मुला, ओच्‍छे गिक चा आरे” भिसी पाङ्‌जी।

१४ योसेफसे थेनीगदेदा चुह्रङ् भिसी पाङ्‌जी, “ङाइ पाङ्‌बा ह्रङ्‌बान एनीगदे चिवा लबा म्‍हिनोन चिम।

१५ दाहेन्‍से एनीगदे चिवा लबा म्‍हि हिन्‍ना कि आहिन भिसी था याङ्‌ला। ङाइ फारो ग्‍लेला मिन किन्‍सी घ्रान चसी पाङ्‌ला। एनीगदेला आले च्‍याङ्‌बा चुरी आखदेधोना एनीगदे चुग्‍याम निआम्‍याङ्।

१६ एनीगदे न्‍हङ्‌ला गिक चा आले किन्‍बारी निउ। थे धुइधोना स्‍य्‍हान्‍दोगदे चा चुरीन झ्‍याल्‍खानरी चितोःला। चुह्रङ् लसी एनीगदेसे पाङ्‌बा चु ताम सत्‍य हिन्‍ना कि आहिन भिसी था याङ्‌ला। आहिन्‍सम ङाइ फारो ग्‍लेला मिन किन्‍सी घ्रान चसी पाङ्‌ला एनीगदे चिवा लबा म्‍हिनोन हिन्‍ना।”

१७ ओच्‍छे योसेफसे थेनीगदेदा सोमरेधोना झ्‍याल्‍खानरी थान्‍जी।

१८ सोमरेलाकुनु थेनीगदेदा योसेफसे चुह्रङ् भिसी पाङ्‌जी, “ङा परमेश्‍वरदेन छ्‌याम लोङ्‌बा म्‍हि हिन्‍ना। थेतबासेलमा एनीगदेसे गे गिक लजी भिसम एनीगदेला ज्‍यान जोगब तला।

१९ थेतबासेलमा एनीगदे सोजो म्‍हि हिन्‍सम गिक चा चुरी झ्‍याल्‍खानरी चिउ, स्‍य्‍हन्‍दोगदे चा एनीगदेला फोइथान मुबा म्‍हेमेगदेला लागिरी चबारी अन्‍न भोर्सी निउ।

२० तर एनीगदेला आले च्‍याङ्‌बा चा चुरी भसी खउ। थेह्रङ् लजी भिसम एनीगदेला ताम पक्‍का तला ओच्‍छे एनीगदे आसि।” थेनीगदेसे थेह्रङ्‌नोन लजी।

२१ थेनीगदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “य्‍हाङसे योसेफ आलेदा आज्‍यबा लमुबा, तिनी य्‍हाङसे थेलान सजाय नाबान मुला। थेसे चुह्रङ् आलउ ज्‍योज्‍योगदे भिसी क्रासैनोन थेला ताम आङ्‌यान्‍ना दुख पिन्‍जी। थेतबासेलमा य्‍हाङदा चुह्रङ्‌बा दुख तबा हिन्‍ना।”

२२ थेनीगदेदा रूबेनसे चुह्रङ् भिसी पाङ्‌जी, “थे ठिटाला बिरोध लसी पाप आलउ भिसी ङाइ एनीगदेदा पाङ्‌बा आहिन? तर एनीगदेसे ङ्‌यान्‍नोन आङ्‌यान्‍नी। तिनी य्‍हाङसे थेला काला सय फतोःला।”

२३ थेनीगदेसे पाङ्‌बा जम्‍मान ताम योसेफसे घोजी, तर थेनीगदेसे चा योसेफसे घोजी भिसी था आयाङ्‌नी, तिग्‍दा भिसम योसेफसे थेनीगदेदेन छ्‌याम मिश्रीदेन हिब्रू ग्‍योइ सेबा म्‍हि थान्‍सी ताम पाङ्‌बान मुबा।

२४ योसेफ थेनीगदेग्‍याम अर्गुपट्टि दोःसी क्राजी। ओच्‍छे दोःसीन योसेफ थेनीगदेपट्टिन दोःसी थेनीगदेदेन छ्‌याम ताम लबारी छ्‌याइजी। योसेफसे थेनीगदेलान ङाच्‍छापट्टि शिमियोनदा चुङ्‌सी खीजी।

योसेफला ज्‍योज्‍योगदे कनान य्‍हुल्‍सारी दोःसी निबा

२५ थेनीगदेला धोक्रोरी अन्‍नगदेदेन थेनीगदेसे पिन्‍बा म्‍हुइला डबलगदे युसी पिन्‍गो। ओच्‍छे थेनीगदेदा ग्‍यामरी चबाला लागिरीनोन चबा स्‍हेगदे पिन्‍गो भिसी योसेफसे कुल्‍जी। गे लबागदेसे थेसे पाङ्‌बा ह्रङ्‌नोन लजी।

२६ ओच्‍छे योसेफला ज्‍योज्‍योगदेसे गधागदेदा अन्‍नला धोइ काप्‍सी थेग्‍याम भ्रजी।

२७ थेनीगदे बास चिबा ग्‍लारी दोमाहेन्‍से गधादा दाना पिन्‍बारी गिकसे धोक्रो ब्‍लमा ह्राङला म्‍हुइला डबल धोक्रोला सुङ्‌रीन म्राङ्‌जी।

२८ जमाहेन्‍से थेला ज्‍योज्‍यो आलेदा चुह्रङ् भिसी पाङ्‌जी, “च्‍यागो, ङाला म्‍हुइला डबल दोःसी पिन्‍जीम ङाला धोक्रोला सुङ्‌रीन मुला।” चु म्राङ्‌सी थेनीगदेला ब्‍लनोन म्‍हजी। थेनीगदे लोङ्‌सी फितफित धर्बान ह्राङ ह्राङ न्‍हङ्‌री चुह्रङ् भिसी पाङ्‌जी, “परमेश्‍वरसे य्‍हाङदा तिग लबारी छ्‌याइजी?”

२९ थेनीगदे कनान य्‍हुल्‍सारी ह्राङला आबा मुबा ग्‍लारी दोमाहेन्‍से थेनीगदेदा तबा तामगदे आबादा चुह्रङ् भिसी पाङ्‌जी,

३० “मिश्र य्‍हुल्‍साला मालिकसे ङन्‍देन छ्‌याम धाक लसी ताम लजी ओच्‍छे ङन्‍दा थेला य्‍हुल्‍सारी चिवा लबारी खबा हिन्‍ना भिसी दोष लजी।

३१ ङन्‍से थेदा चुह्रङ् भिसी पाङ्‌जी, ‘ङनी सोजो म्‍हि हिन्‍ना। ङनी चिवा लबा म्‍हि आहिन।

३२ ङनी च्‍युक न्‍ही ज्‍योज्‍यो आले आबा गिकलान झागदे हिन्‍ना। गिक चा आरे, च्‍याङ्‌बा चा दन्‍दे आबादेन छ्‌याम कनान य्‍हुल्‍सारी मुला।’

३३ थे य्‍हुल्‍साला हाकिमसे ङन्‍दा चुह्रङ् भिसी पाङ्‌जी, ‘चु तामग्‍यामसे जे एनीगदे सोजो म्‍हि चिम भिसी ङाइ था याङ्‌ला। एनीगदे न्‍हङ्‌ला गिक चुरी ङादेन छ्‌याम चिउ। स्‍य्‍हान्‍दोगदे चा ह्राङला फोइथाननोन मुबा म्‍हेमेगदेला लागिरी अन्‍न भोर्सी निउ।

३४ ओच्‍छे एनीगदेला आले च्‍याङ्‌बादा चुरी ङा मुबा ग्‍लारी भसी खउ। जमाहेन्‍से एनीगदे चिवा लबा म्‍हि आहिन्‍बा चिम। तर सोजो म्‍हि चिम भिसी ङाइ था याङ्‌ला। जमाहेन्‍से एनीगदेसे चु आलेदा भोर्खम्‍ला ओच्‍छे एनीगदे चुरी चिबादेन चूङ्‌बा ग्‍लुबा लम्‍याङ्‌ला।’”

३५ जमाहेन्‍से थेनीगदेसे ह्राङ ह्राङला धोइ ब्‍लमा म्‍हुइला डबलला थैली ह्राङ ह्राङलान धोक्रोरीन स्‍याप्‍जी। म्‍हुइला डबल म्राङ्‌सी थेनीगदेदेन थेनीगदेला आबा लोङ्‌जी।

३६ ओच्‍छे थेनीगदेला आबा याकूबसे थेनीगदेदा चुह्रङ् भिसी पाङ्‌जी, “तिग एनीगदेसे ङाग्‍याम ङाला जम्‍मान झागदे ब्‍यन्‍बा? योसेफ निजी, शिमियोनएनोन आरे। दाहेन्‍से बेन्‍यामीनएनोन भोर्बा ताम लबान मुला। जम्‍मान दुख ङाइनोन नातोःबा तजी!”

३७ रूबेनसे ह्राङला आबादा चुह्रङ् भिसी पाङ्‌जी, “चुदे ङाइ बेन्‍यामीनदा दोःसी आभनी भिसम ह्राङसे ङाला झा न्‍हीदा साइगो। बेन्‍यामीनदा ङाला जिम्‍मारी पिन्‍गो, थेदा ङाइ दोःसी भला।”

३८ तर याकूबसे चुह्रङ् भिसी पाङ्‌जी, “ङाला झा एदेन छ्‌याम पुइबारी आखम, थेला ज्‍योज्‍यो सिजी, चु जे मुला। चुदाएनोन ग्‍यामरी तिगै तजी भिसम एनीगदेसे चु क्रा छार्बा म्‍हिदा दुखन दुखरी सिना लला।”

योसेफला ज्‍योज्‍योगदे बेन्‍यामीनदेन छ्‌याम मिश्र य्‍हुल्‍सारी निबा

४३

कनान य्‍हुल्‍सारी झन अनिकाल बढब तबान निजी।

२ मिश्र य्‍हुल्‍साग्‍याम भबा अन्‍न चसी जिन्‍माहेन्‍से थेनीगदेला आबासे थेनीगदेदा “य्‍हाङला लागिरी दोःसी अन्‍न ग्‍लुबारी निउ” भिसी पाङ्‌जी।

३ यहूदासे चुह्रङ् भिसी पाङ्‌जी, “थे म्‍हिसे ङन्‍दा एनीगदेला आले आभदेधोना ङाला ङाच्‍छा खनोन आम्‍याङ् भिसी पाङ्‌बा मुला।

४ ह्राङसे आलेदा ङन्‍देन छ्‌याम पुइसम जे ङनी निसी अन्‍न ग्‍लुसी भला।

५ तर थेदा आपुइसम ङनी निआखम। तिग्‍दा भिसम थे म्‍हिसे एनीगदेला आले आभदेधोना एनीगदे ङाला ङाच्‍छा आखउ भिसी पाङ्‌बा मुला।”

६ इस्राएलसे “एनीगदेसे थे म्‍हिदा अर्गु आलेएनोन मुला भिसी तिग्‍दा पाङ्‌बा? एनीगदेसे तिग्‍दा ङादा चुह्रङ्‌बा दुख पिन्‍बा?” भिसी पाङ्‌जी।

७ थेनीगदेसे आबादा चुह्रङ् भिसी पाङ्‌जी, “थे म्‍हिसे य्‍हाङला म्‍हेमेगदेला बारेरी, ‘तिग एनीगदेला आबा खम्‍बान मुला? तिग एनीगदेला अर्गु आलेएनोन मुला?’ ङ्‌योइबाला ङ्‌योइबान लजी। ङन्‍से चुनोन तामला जोहाब जे पिन्‍बा हिन्‍ना। थेसे ‘एनीगदेला आले चुरी भसी खउ’ भिला भिसी ङन्‍से खाह्रङ् लसी था याङ्‌से?”

८ ओच्‍छे यहूदासे आबादा चुह्रङ् भिसी पाङ्‌जी, “ठिटादा ङन्‍देन छ्‌याम पुइगो, ओच्‍छे ङनी निनोन निला। य्‍हाङ खालैनोन फोइथाननोन सिआतोः।

९ चुला जमानी ङा तजी। थेदा ङादेन छ्‌यामनोन भसी खला। चुदे ङादेन छ्‌याम आभसम ङा सदन्‍ना लागिरी अपराधी तगै।

१० य्‍हाङसे घइना आलबा हिन्‍सम य्‍हाङ न्‍हीरेमधोना ओहोर दोहोर लसेला मुबा।”

११ थेनीगदेला आबा इस्राएलसे थेनीगदेदा चुह्रङ् भिसी पाङ्‌जी, “होह्रङ् भिसम चु य्‍हुल्‍साला ज्‍यबा ज्‍यबा स्‍हेगदे ज्‍यबा बास्‍ना खबा लेप जजाकी, सिङ्‌सुरला खुदु जजाकी, ज्‍यबा बास्‍ना खबा मसला, मूर्र, पेस्‍तादेन देसी बदाम थे म्‍हिदा कोसेली भोर्सी पिन्‍गो।

१२ एनीगदेसे म्‍हुइला डबल दोब्‍बर भोर्सी निउ। तिग्‍दा भिसम ङाच्‍छा एनीगदेला धोक्रोला सुङ्‌री मुबा म्‍हुइला डबल थे म्‍हिदा पिन्‍तोःला। भुलब तसी थेह्रङ् तजी तला।

१३ ह्राङला आलेदा छ्‌यामनोन भोर्सी थे म्‍हि मुबा ग्‍लारी तुरून्‍तन निउ।

१४ जम्‍मान भन्‍दा घ्रेन परमेश्‍वरसे एनीगदेदा ह्रो लसी थे म्‍हिला सेमरी दया रेःना लगै, ओच्‍छे एनीगदेला आले शिमियोनदेन बेन्‍यामीनदा एनीगदेदेन छ्‌यामनोन पुइखगै। ङाला झागदे ङादेन छ्‌याम आतसै आतगै।”

१५ जमाहेन्‍से थेनीगदे कोसेलीदेन ङाच्‍छाला भन्‍दा दोब्‍बर म्‍हुइला डबल ओच्‍छे बेन्‍यामीनदा छ्‌यामनोन भोर्सी मिश्र य्‍हुल्‍सारी निजी। ओच्‍छे योसेफला ङाच्‍छापट्टि निजी।

१६ थेनीगदेदेन छ्‌याम योसेफसे बेन्‍यामीनदा म्राङ्‌जी। ओच्‍छे थेसे ह्राङला दिमला मूल घ्‍याबादा चुह्रङ् भिसी पाङ्‌जी, “चु म्‍हिगदेदा ङाला दिमरी भोर्गो, ओच्‍छे जन्‍तु गिक साइसी भोज तयार लउ, तिग्‍दा भिसम तिनी धिनीरी चुगदे ङादेन छ्‌यामनोन कान चला।”

१७ थे घ्‍याबासे योसेफसे कुल्‍बा ह्रङ्‌नोन लजी, ओच्‍छे थे म्‍हिगदेदा योसेफला दिमरी भोर्जी।

१८ योसेफला दिमरी भोर्बासेलमा योसेफला ज्‍योज्‍यो आलेगदे लोङ्‌सी ह्राङ ह्राङ न्‍हङ्‌री चुह्रङ् भिसी पाङ्‌जी, ङाच्‍छा अन्‍न ग्‍लुबारी खमा य्‍हाङला धोक्रोरी युसी पुइबा म्‍हुइला डबलसेलमा य्‍हाङदा चुरी भबा ह्रङ्‌बा मुला। दाहेन्‍से चुसे य्‍हाङदा चुङ्‌सी य्‍हाङला गधागदे किन्‍ना ओच्‍छे य्‍हाङदा चा घ्‍याबा स्‍होला तला।

१९ थेतबासेलमा थेनीगदेसे योसेफला घ्‍याबा मुबा ग्‍लारी निसी म्रापरीन थेदा चुह्रङ् भिसी पाङ्‌जी,

२० “मालिक, ङनी ङाच्‍छा अन्‍न ग्‍लुबारी खमुबा।

२१ ङनी बास चिबा ग्‍लारी दोसी धोक्रो ब्‍लसी च्‍यामा ङन्‍ना धोक्रोला सुङ्‌री ङन्‍नान म्‍हुइला डबल स्‍याप्‍जी। थे जम्‍मान म्‍हुइला डबल ङन्‍से दोःसी भबा मुला।

२२ ङन्‍से अन्‍न ग्‍लुबारी अर्गु म्‍हुइला डबलएनोन भबा मुला। ङन्‍ना धोक्रोरी खाल्‍से म्‍हुइला डबल युसी पिन्‍जी ङन्‍दा था आरे।”

२३ योसेफला घ्‍याबासे थेनीगदेदा चुह्रङ् भिसी पाङ्‌जी, “सुर्दा आलउ, आलोङ्‌गो। एनीगदेदेन एनीगदेला आबाला परमेश्‍वरसेन थे म्‍हुइला डबल एनीगदेला धोक्रोरी युसी पिन्‍जी तला। एनीगदेला म्‍हुइला डबल ङाइ किन्‍सी जिन्‍बा मुबा।” जमाहेन्‍से थेसे शिमियोनदा तेःसी थेनीगदे मुबा ग्‍लारी भजी।

२४ योसेफला घ्‍याबासे थेनीगदेदा योसेफला दिम न्‍हङ्‌री भोर्जी। ओच्‍छे थेसे थेनीगदेदा काङ ख्रुबारी क्‍युइ पिन्‍जी, ओच्‍छे थेनीगदेला गधादाएनोन दानादेन क्‍युइ पिन्‍जी।

२५ धिनी गुङ्‌री योसेफदेन छ्‌याम ह्रुप तबा धुइला लागिरी थेनीगदेसे कोसेली तयार लजी, तिग्‍दा भिसम थेरीन कान चतोःला भिसी थेनीगदेदा पाङ्‌बा मुबा।

२६ योसेफ दिमरी दोखमाहेन्‍से थेनीगदेसे भबा कोसेली थेदा पिन्‍बाला लागिरी दिम न्‍हङ्‌री भजी, ओच्‍छे थेदा फ्‍या लजी।

२७ योसेफसे चा थेनीगदेदा खाह्रङ्‌बा मुला भिसी ङ्‌योइबा छार्बा लबान चुह्रङ् भिसी पाङ्‌जी, “एनीगदेला खेप्‍बा दोबा आबादा खाह्रङ्‌बा मुला? थे दन्‍देनोन मुला?”

२८ थेनीगदेसे थेदा चुह्रङ् भिसी पाङ्‌जी, “ह्राङला गे लबा म्‍हि, ङन्‍ना आबादा खम्‍बान मुला, थे दन्‍देनोन मुला” भिसी थेनीगदेसे दोःसीन योसेफदा फ्‍या लजी।

२९ जमाहेन्‍से योसेफसे ओसो च्‍यासी ह्राङलान आमाला झा बेन्‍यामीनदा म्राङ्‌सी “एनीगदेसे पाङ्‌बा एनीगदेला आले च्‍याङ्‌बा चुनोन हिन्‍ना?” भिसी पाङ्‌जी। जमाहेन्‍से योसेफसे “लैनु, एदा परमेश्‍वरसे मोलम पिन्‍गै” भिसी पाङ्‌जी।

३० ह्राङला आलेदा म्राङ्‌सी सेम नाबारी आखम्‍ना क्राबा खसी योसेफसे हतार हतार ग्‍ला म्‍हाइजी। थे ह्राङला कोठा न्‍हङ्‌री वाङ्‌सी क्राजी।

३१ जमाहेन्‍से थे ली ख्रुसी मङ्‌ग्‍यार खजी, ओच्‍छे ह्राङला सेम नासी थेसे “लु दाहेन्‍से कान भउ” भिसी पाङ्‌जी।

३२ जमाहेन्‍से थेनीगदेसे योसेफला लागिरी छुट्टोन, ओच्‍छे थेला ज्‍योज्‍योगदेला लागिरी छुट्टोन कान भसी थान्‍जी। थेनीगदेदेन छ्‌याम चबा मिश्रीगदेला लागिरी छुट्टोन कान भसी थान्‍जी, तिग्‍दा भिसम मिश्रीगदे हिब्रूदेन छ्‌याम चिसी कान आचमुबा। होह्रङ् लसी चबा चा मिश्रीगदेला लागिरी नाइबा ताम मुबा।

३३ थेनीगदेदा योसेफला ङाच्‍छापट्टि थेबाहेन्‍से च्‍याङ्‌बाधोनादा दिङ अन्‍छार ढिक्‍ना लसी चिपुङ्‌बा मुबा। ह्राङला दिङ अन्‍छार चिपुङ्‌बासेलमा थेनीगदे उदेक तसी गिकसेम गिकदा च्‍याबारी छ्‌याइजी।

३४ थेनीगदेदा कान योसेफला टेबुलग्‍यामसे तेःसी भोर्जी। तर बेन्‍यामीनना भो चा ज्‍योज्‍योगदेला भन्‍दा भो ङ्‌हा ह्रङ्‌बान ल्‍हाना मुबा। चुह्रङ् लसी थेनीगदे योसेफदेन छ्‌याम चबा थुङ्‌बा लसी ताङ्‌जी।

म्‍हबा खोरे

४४

जमाहेन्‍से योसेफसे ह्राङला दिमला मूल घ्‍याबादा चुह्रङ् भिसी कुल्‍जी, “थेनीगदेसे भोर्बारी खम्‍देधोना अन्‍नगदे थेनीगदेला धोक्रोरी युसी पिन्‍गो, ओच्‍छे थेनीगदेला म्‍हुइला डबल थेनीगदेलान धोक्रोला सुङ्‌री थान्‍सी पिन्‍गो।

२ ओच्‍छे च्‍याङ्‌बाला धोक्रोला सुङ्‌री चा थेसे अन्‍न ग्‍लुबारी भबा म्‍हुइला डबलदेन छ्‌यामनोन ङाला म्‍हुइला खोरेएनोन युसी पिन्‍गो।” ओच्‍छे थेसे योसेफसे कुल्‍बा ह्रङ्‌नोन लजी।

३ स्‍य्‍होरीन थेनीगदेला गधागदेदेन छ्‌यामनोन थेसे थे म्‍हिगदेदा पुइजी।

४ थेनीगदे शहरग्‍याम जजाकी क्‍यथाङ् दोमाहेन्‍से योसेफसे ह्राङला दिमला मूल नोकरदा चुह्रङ् भिसी पाङ्‌जी, “थे म्‍हिगदेला लिच्‍छा लिच्‍छा योना निउ, ओच्‍छे थेनीगदेदा स्‍याप्‍माहेन्‍से चुह्रङ् भिसी पाङ्‌गो, ‘एनीगदेदा ज्‍यबा लना लनान तिग्‍दा आज्‍यबा लबा?

५ ङाला मालिकला म्‍हुइला खोरे एनीगदेसे तिग्‍दा य्‍हो लसी भबा? चुनोन खोरेग्‍याम ङाला मालिकसे थुङ्‌मुला ओच्‍छे चुग्‍यामसेन ज्‍यबा आज्‍यबा तामला चिनु म्राङ्‌मुला। चु एनीगदेसे ल्‍हानान आज्‍यबा गे लजी।’”

६ थेनीगदेदा स्‍याप्‍माहेन्‍से थेसे थेह्रङ्‌नोन पाङ्‌जी।

७ थेनीगदेसे थेदा चुह्रङ् भिसी पाङ्‌जी, “मालिक, तिग सुङ्‌बा ह्राङसे? ङन्‍से घ्रान फासी पाङ्‌ला ङन्‍से चुह्रङ्‌बा गे लबा आरे।

८ ह्राङदा थानोन मुला, ङन्‍से धोक्रोला सुङ्‌री स्‍याप्‍बा म्‍हुइला डबल मी कनान य्‍हुल्‍साहेन्‍से भजी भिसम ङन्‍से तिग्‍दा ह्राङला मालिकला दिमग्‍याम म्‍हार म्‍हुइ य्‍हो लसे?

९ ङनी न्‍हङ्‌री जुनदेन छ्‌याम थे स्‍याप्‍ला थेदा साइगै, ओच्‍छे ङनी जम्‍मान ह्राङला घ्‍याबा दोसी चिला।”

१० थेसे थेनीगदेदा, “एनीगदेसे पाङ्‌बा ह्रङ्‌नोन तगै! जुनदेन छ्‌याम थे स्‍याप्‍ला थे ङाला घ्‍याबा दोला। स्‍य्‍हान्‍दोगदे चा चुग्‍याम निम्‍याङ्‌ला” भिसी पाङ्‌जी।

११ जमाहेन्‍से जम्‍मासेन ह्राङ ह्राङला धोक्रो हतार हतार सरी थान्‍सी ब्‍लजी।

१२ ओच्‍छे योसेफला घ्‍याबासे थेबाहेन्‍से च्‍याङ्‌बाधोनाला धोक्रोरी च्‍यामा थे खोरे बेन्‍यामीनना धोक्रोरी स्‍याप्‍जी।

१३ जमाहेन्‍से दुख ङ्‌हम्‍सी थेनीगदेसे ह्राङला क्‍वान ढेजी, ओच्‍छे गधागदेदा धोइ काप्‍सी शहरपट्टि दोःजी।

१४ यहूदादेन थेला ज्‍योज्‍यो आलेगदे योसेफला दिमरी दोखमा योसेफ दिमरीन मुबा, ओच्‍छे थेनीगदेसे योसेफदा फ्‍या लजी।

१५ योसेफसे थेनीगदेदा “एनीगदेसे चु तिग लबा? ङा ह्रङ्‌बा म्‍हिदेन छ्‌याम चिनु च्‍यासी था याङ्‌खम्‍बा ज्ञान बुद्धि मुला भिसी एनीगदेदा था आरे?” भिसी पाङ्‌जी।

१६ यहूदासे चुह्रङ् भिसी पाङ्‌जी, “मालिक, दाहेन्‍से ह्राङदा ङन्‍से तिग पाङ्‌से? ङन्‍से ङनी सोजो म्‍हि हिन्‍ना भिसी ह्राङदा खाह्रङ् लसी पाङ्‌से? ह्राङला गे लबा म्‍हि ङनीगदेला पाप परमेश्‍वरसे उन्‍सी पिन्‍जी। स्‍हीगो, दाहेन्‍से जुनदेन छ्‌याम थे खोरे स्‍याप्‍जी थे जे आहिन, ङनी जम्‍मान ह्राङला घ्‍याबागदे तजी।”

१७ तर योसेफसे, “ङाग्‍याम चु खाइमै आत। जुन म्‍हिदेन छ्‌याम थे खोरे स्‍याप्‍जी थे जे ङाला घ्‍याबा तला। तर स्‍य्‍हान्‍दो एनीगदे चा ह्राङला आबा मुबा ग्‍लारी ज्‍यना लसी निउ” भिसी पाङ्‌जी।

यहूदासे बेन्‍यामीनना लागिरी बिन्‍ती लबा

१८ जमाहेन्‍से यहूदासे योसेफला ङाच्‍छापट्टि निसी चुह्रङ् भिसी पाङ्‌जी, “ङाला मालिक, ह्राङला गे लबा म्‍हिदा ताम गिक पाङ्‌पुङ्‌गो। ह्राङ ङादेन छ्‌याम बोमो था खउ, तिग्‍दा भिसम ह्राङ फारो ग्‍ले ह्रङ्‌बान हिन्‍ना।

१९ ह्राङसे ह्राङला गे लबा म्‍हि ङनीगदेदा चुह्रङ् भिसी ङ्‌योइबा मुबा, ‘तिग एनीगदेला आबा अथवा आले मुला?’

२० ङन्‍से ह्राङदा चुह्रङ् भिसी पाङ्‌बा मुबा, ‘ङन्‍ना खेप्‍बा दोबा आबा मुला, ओच्‍छे थे खेप्‍बा दोबा धुइरी न्‍हबा आले जजा गिक मुला। ह्राङला आमा पट्टिला थे जे मुला, थेला ज्‍योज्‍यो चा सिसी जिन्‍जी। थे आलेदा आबासे ल्‍हानान माया लमुला।’

२१ ह्राङसे ह्राङला गे लबा म्‍हि ङनीगदेदा चुह्रङ् भिसी सुङ्‌बा मुबा, ‘थेदा चुरी ङा मुबा ग्‍लारी भसी खउ, ङाइ थेदा च्‍याला।’

२२ ङन्‍से ह्राङदा चुह्रङ् भिसी पाङ्‌मुबा, ‘थेसे ह्राङला आबादा ख्‍लानोन आखम्‍मुला। तिग्‍दा भिसम थेसे ह्राङला आबादा ख्‍लाजी भिसम थे आबा चा सिनोन सिला।’

२३ तर ह्राङसे ह्राङला गे लबा म्‍हि ङनीगदेदा चुह्रङ् भिसी सुङ्‌बा मुबा, ‘एनीगदेला आले च्‍याङ्‌बा आभदेधोना ङाला ङाच्‍छा खआम्‍याङ्।’

२४ “जमाहेन्‍से ङनी ङन्‍ना आबा ह्राङला गे लबा म्‍हि मुबा ग्‍लारी निजी, ओच्‍छे ह्राङसे सुङ्‌बा जम्‍मान ताम पाङ्‌जी।

२५ ओच्‍छे दोःसी अन्‍न ग्‍लुसी भउ भिसी ङन्‍दा आबासे सुङ्‌जी।

२६ ङन्‍से आबादा चुह्रङ् भिसी पाङ्‌जी, ‘ङन्‍ना आले च्‍याङ्‌बा ङन्‍देन छ्‌याम निजी भिसम जे ङनी निला आहिन भिसम ङनी निआखम, तिग्‍दा भिसम आले च्‍याङ्‌बा आभोर्दे ङनी थेरी निआम्‍याङ्।’

२७ ह्राङला गे लबा म्‍हि ङन्‍ना आबासे चुह्रङ् भिसी सुङ्‌जी, ‘ङाला म्रिङ राहेलग्‍याम न्‍हबा झा न्‍ही जे मुला भिबा एनीगदेदा थानोन मुला।

२८ गिकसे ङादा ख्‍लासी निजी। थेदा ह्रि जन्‍तुसे चोक्‍टा चोक्‍टा लसी चजी तला। तिग्‍दा भिसम थे धुइहेन्‍से ङाइ थेदा म्राङ्‌बा आरे।

२९ एनीगदेसे चुदाएनोन ङा मुबा ग्‍लाग्‍याम भोर्सी तिगै आज्‍यबा तजी भिसम एनीगदेसे चु क्रा छार्बा म्‍हिदा दुखन दुखरी सिना लला।’

३० “थेतबासेलमा चु ठिटादा छ्‌यामनोन आभोर्देधोना ह्राङला गे लबा म्‍हि ङाला आबा मुबा ग्‍लारी ङा निबारी आखम। चु ठिटादेन आबाला प्राण गिक तेबान तबा मुला।

३१ चु ठिटादा आबासे ङन्‍देन छ्‌याम आम्राङ्‌नी भिसम आबा सिला, ङनी ह्राङला गे लबा म्‍हिसे ङन्‍ना आबा क्रा छार्बा म्‍हिदा दुखन दुखरी सिना लला।

३२ ङा ह्राङला गे लबा म्‍हिनोन चु ठिटाला लागिरी आबाला ङाच्‍छा जमानी चिबा मुला। ओच्‍छे ङन्‍ना आबादा ङाइ चुह्रङ् भिसी पाङ्‌बा मुला, ‘चुदे ङाइ थेदा दोःसी ह्राङ मुबा ग्‍लारी आभनी भिसम ङा सोदेभर ह्राङला ङाच्‍छा दोषी तला।’

३३ थेतबासेलमा ङाला बिन्‍ती मुला, चु ठिटाला साटोरी ङा ह्राङला गे लबा म्‍हिदान ह्राङला घ्‍याबा स्‍होउ। चु ठिटादा चा थेला ज्‍योज्‍योगदेदेन छ्‌याम निपुङ्‌गो।

३४ तिग्‍दा भिसम चु ठिटा ङादेन छ्‌याम आरेसम ङा आबा मुबा ग्‍लारी खाह्रङ् लसी निसे? ङाइ ङाला आबादा दुख तबा च्‍याबारी आखम।”

योसेफसे ह्राङदा ङोसेना लबा

४५

जमाहेन्‍से ह्राङला क्‍युर्नोन राप्‍सी चिबा जम्‍मान गे लबा म्‍हिगदेला ङाच्‍छा सेम नाआखम्‍ना “एनीगदे जम्‍मान मङ्‌ग्‍यार निउ” भिसी कुल्‍जी। थेतबासेलमा योसेफसे ह्राङला ज्‍योज्‍यो आलेदा ह्राङ खाल हिन्‍ना भिसी ङोसेना लमा थेरी थेला ज्‍योज्‍यो आले बाहेक स्‍य्‍हान्‍दो खालै आरेबा।

२ योसेफ घ्रेन काइ तेःसी क्राजी। थे क्राबा मिश्रीगदेसेनोन थेःजी, ओच्‍छे फारो ग्‍लेला म्‍हेमेगदे मुबा ग्‍लारीनोन चु ताम दोजी।

३ योसेफसे ह्राङला ज्‍योज्‍यो आलेगदेदा चुह्रङ् भिसी पाङ्‌जी, “ङा योसेफ हिन्‍ना। तिग ङाला आबा दन्‍देनोन मुला?” तर थेला ज्‍योज्‍योगदे लोङ्‌सी तिगै पाङ्आखम्‍नी।

४ ओच्‍छे थेसे ह्राङला ज्‍योज्‍यो आलेगदेदा, “ङाला ङाम्‍री खउ” भिसी पाङ्‌जी। थेनीगदे थेला ङाम्‍री निमाहेन्‍से, “एनीगदेसे मिश्ररी चूङ्‌बा एनीगदेला आले योसेफ ङानोन हिन्‍ना” भिसी पाङ्‌जी।

५ दाहेन्‍से एनीगदेसे ङादा चूङ्‌जी भिसी दुख आम्‍हन्‍गो। ह्राङसे ह्राङदान बोमो आलउ, तिग्‍दा भिसम य्‍हाङ जम्‍मालान प्राण सोना लबारी परमेश्‍वरसे एनीगदेदा भन्‍दा ङाच्‍छा ङादा चुरी पुइखबा हिन्‍ना।

६ य्‍हुल्‍सारी अनिकाल तबा न्‍ही दिङ तजी। अझै ङ्‌हा दिङधोना खानैनोन ख्‍वाबा मोइबा आल, ओच्‍छे बालीएनोन आखान।

७ चुह्रङ्‌बा उदेकला गेग्‍याम एनीगदेदा सोना लबारीदेन एनीगदेला सन्‍तानगदेदा जोगब लबाला लागिरी परमेश्‍वरसे ङादा एनीगदेदा भन्‍दा ङाच्‍छा चुरी पुइखबा हिन्‍ना।

८ ङादा चुरी पुइखबा एनीगदेसे आहिन, परमेश्‍वरसेन पुइखबा हिन्‍ना। परमेश्‍वरसे ङादा फारो ग्‍लेदा सल्‍लाह पिन्‍बा म्‍हि स्‍होजी, ओच्‍छे ग्‍लेला म्‍हेमेगदेला लागिरी जम्‍मान स्‍हे ढिक्‍ना लबा मूल म्‍हि स्‍होजी, ओच्‍छे मिश्र य्‍हुल्‍सा नाङ्‌लान हाकिम स्‍होजी।

९ “दाहेन्‍से योनान ङाला आबा मुबा ग्‍लारी निसी ह्राङला झा योसेफसे चुह्रङ् भिसी पाङ्‌बा मुला भिसी पाङ्‌गो, ‘परमेश्‍वरसे ङादा मिश्र य्‍हुल्‍साला हाकिम स्‍होबा मुला। थेतबासेलमा घइना आलना ङा मुबा ग्‍लारी फेप्‍खउ।

१० ह्राङला कोलागदे, छाया छुयागदे, ओच्‍छे राग्‍यु, म्‍हेमुइदेन ह्राङदेन छ्‌याम मुदेबा जम्‍मान स्‍हे भसी ह्राङ गोशेन जिल्‍लारी धन्‍छ्‌यागो, ह्राङ ङाला ङाम्‍रीन तला।

११ थेरी सोल्‍बा क्‍वान्‍बादा ङाइ ढिक्‍ना लला। तिग्‍दा भिसम अझै अनिकालला ङ्‌हा दिङ बाँकी मुला। आहिन, भिसम ह्राङदेन ह्राङला जम्‍मान म्‍हेमेगदे ओच्‍छे ह्राङदेन छ्‌याम मुबा जम्‍मान म्‍हेमुइगदे फोइथान तला।’”

१२ योसेफसे दोःसी चुह्रङ् भिसी पाङ्‌जी, “च्‍यागो, एनीगदेदेन छ्‌याम ताम पाङ्‌बा ङा योसेफ हिन्‍ना भिबा एनीगदेदेन आले बेन्‍यामीनसे म्राङ्‌बा मुला।

१३ मिश्र य्‍हुल्‍सारी ङा गादे शक्तिशाली मुला भिबा तामदेन एनीगदेसे चुरी तिग तिग म्राङ्‌बा मुला थेनोन ताम ङाला आबादा पाङ्‌गो, ओच्‍छे थेदा योनान चुरी भसी खउ।”

१४ जमाहेन्‍से योसेफ ह्राङला आले बेन्‍यामीनदा हापख्‍वाइसी क्राजी। ओच्‍छे बेन्‍यामीनएनोन थेला कुरी लेप तसी क्राजी।

१५ जमाहेन्‍से योसेफसे ह्राङला ज्‍योज्‍योगदे जम्‍मादान हापख्‍वाइसी च्‍योक लसी क्राजी। ओच्‍छे थेला ज्‍योज्‍योगदेसेनोन थेदेन छ्‌याम ताम लजी।

१६ योसेफला ज्‍योज्‍योगदे खजी भिबा समाचार फारो ग्‍लेला दिमरी दोजी। ओच्‍छे फारो ग्‍लेदेन थेला गे लबागदे जम्‍मान ताङ्‌जी।

१७ जमाहेन्‍से फारो ग्‍लेसे योसेफदा चुह्रङ् भिसी पाङ्‌जी, “एला ज्‍योज्‍यो आलेगदेदा चुह्रङ् भिसी पाङ्‌गो, ‘एनीगदे ह्राङ ह्राङला जन्‍तुगदेदा धोइ काप्‍सी कनान य्‍हुल्‍सारी दोःसी निउ।

१८ ओच्‍छे एनीगदेला आबादेन जम्‍मान म्‍हेमेगदेदा चुरी भसी खउ। मिश्ररी मुबा जम्‍मान भन्‍दा ज्‍यबा ग्‍ला ङाइ एनीगदेदा पिन्‍ना। ओच्‍छे चु ग्‍लारी रोबा ज्‍यबा ज्‍यबा अन्‍नगदे एनीगदेसे चम्‍याङ्‌ला।’

१९ थेनीगदेदा चुह्रङ् भिसीएनोन कुल्‍गो भिसी फारो ग्‍लेसे योसेफदा पाङ्‌जी, ‘एनीगदेला कोलागदेदेन म्‍हेमेगदेला लागिरी चु ग्‍याम गाडागदे भोर्सी एनीगदेला आबादा भसी खउ।

२० एनीगदेला सामानगदेला तिगै वास्‍ता आलउ। तिग्‍दा भिसम मिश्र य्‍हुल्‍साला जम्‍मान ज्‍यबा ज्‍यबा स्‍हे एनीगदेलान हिन्‍ना।’”

२१ इस्राएलला झागदेसे थेह्रङ्‌नोन लजी। फारो ग्‍लेसे कुल्‍बा अन्‍छार योसेफसे थेनीगदेदा गाडागदेदेन ग्‍यामरी चबाला लागिरी चबा स्‍हेगदे पिन्‍जी।

२२ योसेफसे ह्राङला ज्‍योज्‍योगदेदा जोर गिक गिक क्‍वान पिन्‍जी, तर बेन्‍यामीनदा चा ३०० म्‍हुइला डबलदेन जोर ङ्‌हा क्‍वान पिन्‍जी।

२३ ह्राङला आबाला लागिरी चा मिश्रला जम्‍मान भन्‍दा ज्‍यबा ज्‍यबा स्‍हेगदे गधा च्‍युइदा काप्‍सी पुइजी। ओच्‍छे आबादा ग्‍यामला लागिरी अन्‍नदेन गेङ ओच्‍छे अर्गु चबा स्‍हेगदे गधा योमो च्‍युइदा काप्‍सी पुइजी।

२४ योसेफसे ज्‍योज्‍योगदेदा विदा लजी। विदा लबा धुइरी थेसे, “एनीगदे ग्‍यामरी आछेगो” भिसी पाङ्‌जी।

२५ जमाहेन्‍से थेनीगदे मिश्र य्‍हुल्‍साग्‍याम थोन्‍सी ह्राङला आबा मुबा कनान य्‍हुल्‍सारी दोखजी।

२६ ओच्‍छे थेनीगदेसे आबादा, “योसेफ मी सोबान चिम, मिश्र य्‍हुल्‍साला हाकिम थेनोन चिम” भिसी पाङ्‌जी। चुह्रङ्‌बा ताम थेःसी याकूबसे तिगै पाङ्आखम्‍नी, ओच्‍छे थेनीगदेला ताम पत्‍याब तनोन आखम्‍नी।

२७ तर थेसे योसेफसे थेनीगदेदा पाङ्‌सी पुइखबा तामगदे थेःमाहेन्‍से ओच्‍छे ह्राङदा मिश्र य्‍हुल्‍सारी भोर्बाला लागिरी योसेफसे पुइखबा गाडागदे म्राङ्‌माहेन्‍से याकूब फेत छोर्जी।

२८ जमाहेन्‍से याकूबसे “ङाला झा योसेफ सोबान चिम। चुदे मुसम तजी। ङा सिबा भन्‍दा ङाच्‍छा थेला ली च्‍याबारी निला” भिसी पाङ्‌जी।

याकूब ह्राङला म्‍हेमेगदेदेन छ्‌याम मिश्र य्‍हुल्‍सारी निबा

४६

जमाहेन्‍से याकूब ह्राङदेन छ्‌याम मुबा जम्‍मान स्‍हे भसी बेर्शेबारी दोखजी। थेरी दोखमाहेन्‍से ह्राङला आबा इसहाकला परमेश्‍वरला लागिरी बलि फुल्‍जी।

२ ओच्‍छे म्‍हुनङ् म्‍हङ्‌री याकूबदा परमेश्‍वरसे “याकूब, याकूब” भिसी ङ्‌योइजी। जमाहेन्‍से याकूबसे “लास्‍सो, ङा चुरीन मुला” भिसी पाङ्‌जी।

३ परमेश्‍वरसे थेदा चुह्रङ् भिसी सुङ्‌जी, “ङा एला आबा इसहाकला परमेश्‍वर हिन्‍ना। ए मिश्र य्‍हुल्‍सारी निबारी आलोङ्‌गो। ङाइ एला सन्‍तानगदेदा घ्रेन य्‍हुल गिक स्‍होला।

४ ङा एदेन छ्‌याम मिश्र य्‍हुल्‍सारी निला ओच्‍छे चु ताम सत्‍य हिन्‍ना, ङाइ एला सन्‍तानगदेदा चुनोन य्‍हुल्‍सारी दोःसी भला। ए सिबा धुइरी योसेफ एदेन छ्‌यामनोन तला।”

५ जमाहेन्‍से याकूब बेर्शेबाग्‍याम भ्रजी। थेला झागदेसे ह्राङला आबा याकूब, ओच्‍छे ह्राङला कोलागदेदेन ह्राङला म्रिङगदेदा फारो ग्‍लेसे पुइखबा गाडागदेरी थान्‍जी।

६ थेनीगदेसे ह्राङला म्‍हेमुइदेन कनान य्‍हुल्‍सारी स्‍होबा जम्‍मान धन सम्‍पत्तिगदे भोर्सी मिश्र य्‍हुल्‍सारी निजी। ओच्‍छे याकूबसे ह्राङला जम्‍मान म्‍हेमेगदेदा,

७ ह्राङला झा झामेगदेदेन ह्राङला छाया छायास्‍यागदे जम्‍मान सन्‍तानदा ह्राङदेन छ्‌यामनोन मिश्र य्‍हुल्‍सारी भोर्जी।

८ याकूबदेन छ्‌याम मिश्र य्‍हुल्‍सारी निबा थेला झागदे चुनोन हिन्‍ना, थेबा झा रूबेन,

९ ओच्‍छे रूबेनना झागदे हानोक, पल्‍लु, हेस्रोनदेन कर्मी मुबा।

१० शिमियोनदेन थेला झागदे यमूएल, यामिन, ओहद, याकीन, सोहोरदेन कनानी म्रिङपट्टिला झा शौल मुबा।

११ लेवीदेन थेला झागदे गेर्शोन, कहातदेन मरारी मुबा।

१२ यहूदादेन थेला झागदे एर्, ओनान, शेलह, फारेसदेन जेरह मुबा। तर एर्‌देन ओनान चा कनान य्‍हुल्‍सारीन सिबा मुबा। फारेसला झागदे हेस्रोनदेन हामूल मुबा।

१३ इस्‍साखारदेन थेला झागदे तोला, पुवा, याशूबदेन शिम्रोन मुबा।

१४ जबूलूनदेन थेला झागदे सेरेद, एलोनदेन यहलेल मुबा।

१५ पद्दन-आरामरी याकूबग्‍याम लेआसे न्‍हबा झागदे चुनोन हिन्‍ना। ओच्‍छे दीना भिबा झामे गिकएनोन मुबा। लेआग्‍याम न्‍हबा याकूबला झा झामे लसी ३३ जना मुबा।

१६ गाददेन थेला झागदे सेफोन, हाग्‍यी, शूनी, यसबोन, एरी, अरोदीदेन अरेली मुबा।

१७ आशेरदेन थेला झागदे यिम्‍ना, यिश्‍वा, यिश्‍वी, बरीआदेन थेनीगदेला आङा सेरह मुबा। बरीआला झागदे हेबेरदेन मल्‍कीएल मुबा।

१८ लाबानसे ह्राङला झामे लेआदा पिन्‍बा घ्‍याबास्‍या जिल्‍पापट्टिग्‍याम न्‍हबा याकूबला झा झामे लसी जम्‍मान च्‍युक ढु जना मुबा।

१९ याकूबला म्रिङ राहेलसे झा न्‍ही योसेफदेन बेन्‍यामीनदा न्‍हजी

२० मिश्र य्‍हुल्‍सारी ओनना पूजा लबा म्‍हि पोतीपेराला झामे आसनतग्‍याम न्‍हबा योसेफला झागदे मनश्‍शेदेन एफ्राइम मुबा।

२१ बेन्‍यामीनना झागदे बेला, बेकेर, अश्‍बेल, गेरा, नामान, एही, रोश, मुप्‍पीम, हुप्‍पीमदेन आर्द मुबा।

२२ राहेलग्‍याम न्‍हबा याकूबला झागदे चुनोन हिन्‍ना। थेनीगदे जम्‍मान च्‍युक ब्‍ली मुबा।

२३ दानदेन थेला झा हुशीम मुबा।

२४ नप्‍तालीदेन थेला झागदे यहसेल, गुनी, येसेरदेन शिल्‍लेम मुबा।

२५ लाबानसे ह्राङला झामे राहेलदा पिन्‍बा घ्‍याबास्‍या बिल्‍हासे याकूबग्‍याम न्‍हबा झागदे चुनोन हिन्‍ना। थेनीगदे जम्‍मान गोर निस मुबा।

२६ याकूबदेन छ्‌याम मिश्र य्‍हुल्‍सारी निबा थेला ह्राङलान सन्‍तान चाङगदे बाहेक जम्‍मा ६६ जना मुबा।

२७ मिश्र य्‍हुल्‍सारी न्‍हबा योसेफला झागदे न्‍ही मुबा। चुह्रङ् लसी मिश्र य्‍हुल्‍सारी याकूबला म्‍हेमे जम्‍मा ७० जना तजी।

मिश्र य्‍हुल्‍सारी याकूबदेन थेला म्‍हेमेगदे

२८ गोशेनरी ह्राङदा ह्रुप तबारी खउ भिसी पाङ्‌बाला लागिरी याकूबसे ह्राङ भन्‍दा ङाच्‍छा ङाच्‍छा यहूदादा योसेफ मुबा ग्‍लारी पुइजी। थेनीगदे गोशेनरी दोखजी।

२९ ओच्‍छे योसेफसे ह्राङला रथ ठीक लपुङ्‌सी गोशेनधोना ह्राङला आबा इस्राएलदा ह्रुप तबारी निजी। चुह्रङ् लसी ह्रुप तमाहेन्‍से योसेफसे ह्राङला आबादा हापख्‍वाइसी ल्‍हानान धुइधोना क्राजी।

३० याकूबसे योसेफदा, “ङाइ एला ली च्‍याम्‍याङ्‌जी, ओच्‍छे ए छोन्‍बोन चिम भिबा था याङ्‌जी, दाहेन्‍से ङा ज्‍यना लसी सिम्‍याङ्‌ला” भिसी पाङ्‌जी।

३१ जमाहेन्‍से योसेफसे ह्राङला ज्‍योज्‍यो आलेगदेदेन ह्राङला आबाला जम्‍मान म्‍हेमेगदेदा चुह्रङ् भिसी पाङ्‌जी, “दाहेन्‍से ङा फारो ग्‍ले मुबा ग्‍लारी निसी चुह्रङ् भिसी पाङ्‌ला, ‘कनान य्‍हुल्‍सारी स्‍य्‍हूबा ङाला ज्‍योज्‍यो आलेगदेदेन ङाला आबाला जम्‍मान म्‍हेमेगदे ङा मुबा ग्‍लारी फेप्‍खबा मुला।

३२ थेनीगदे गोठालो तबासे लमा थेनीगदेला म्‍हेमुइगदेदेन राग्‍युगदे ओच्‍छे ह्राङला जम्‍मान स्‍हेगदे भसी खबा मुला’

३३ फारो ग्‍लेसे ह्राङनीदा ङ्‌योइसी ‘एनीगदेसे तिग गे लमुला?’ भिसी ङ्‌योइजी भिसम

३४ ह्राङनीसे चुह्रङ् भिसी सुङ्‌गो, ‘ह्राङला गे लबा म्‍हि ङनी आबा कोलागदेसे जजाहेन्‍से दन्‍देधोना म्‍हेमुइ न्‍हसी खबा मुला।’ थेह्रङ् सुङ्‌जी भिसम फारो ग्‍लेसे ह्राङनीदा गोशेनरी स्‍य्‍हूबारी पिन्‍ना, तिग्‍दा भिसम मिश्र य्‍हुल्‍साला म्‍हिगदेसे जम्‍मान गोठालोगदेदा नाइबा सेमसे च्‍यामुला।”

४७

जमाहेन्‍से योसेफ फारो ग्‍ले मुबा ग्‍लारी निसी चुह्रङ् भिसी पाङ्‌जी, “ङाला आबादेन ङाला ज्‍योज्‍यो आलेगदे कनान य्‍हुल्‍साग्‍याम राग्‍युदेन म्‍हेमुइ ओच्‍छे ह्राङला जम्‍मान सम्‍पत्ति भसी खबा मुला। दन्‍दे थेनीगदे गोशेन जिल्‍लारी मुला।”

२ जमाहेन्‍से योसेफसे ह्राङला ज्‍योज्‍यो ङ्‌हादा ग्‍लेला ङाच्‍छा भोर्जी।

३ फारो ग्‍लेसे थेनीगदेदा “एनीगदेसे तिग गे लमुला?” भिसी ङ्‌योइजी। जमाहेन्‍से योसेफला ज्‍योज्‍योगदेसे “ह्राङला गे लबा म्‍हि ङनीगदे ङन्‍ना आखेम्‍हेमेहेन्‍सेन राग्‍युदेन म्‍हेमुइ न्‍हबा म्‍हिगदे हिन्‍ना” भिसी पाङ्‌जी।

४ थेनीगदेसे ग्‍लेदा अझै चुह्रङ् भिसी पाङ्‌जी, “ङनी चु य्‍हुल्‍सारी चिबारी खबा मुला, तिग्‍दा भिसम कनान य्‍हुल्‍सारी ल्‍हानान अनिकाल तबासे लमा ह्राङला गे लबा म्‍हि ङन्‍दा राग्‍यु छबा ग्‍ला आतनी। थेतबासेलमा ह्राङला गे लबा म्‍हि ङन्‍ना चु बिन्‍ती मुला, चुदे तजी भिसम ङन्‍दा गोशेन जिल्‍लारी चिपुङ्‌गो।”

५ जमाहेन्‍से ग्‍लेसे योसेफदा चुह्रङ् भिसी पाङ्‌जी, “एला आबादेन ज्‍योज्‍यो आलेगदे ए मुबा ग्‍लारी खबा मुला।

६ च्‍यागो, मिश्र य्‍हुल्‍सा एला ङाच्‍छान मुला। चु य्‍हुल्‍साला जम्‍मान भन्‍दा ज्‍यबा ग्‍लारी एला आबादेन ज्‍योज्‍यो आलेगदेदा चिपुङ्‌गो। थेनीगदेदा गोशेन जिल्‍लारीन चिपुङ्‌गो। थेनीगदे न्‍हङ्‌री खालै ज्‍यबा गोठालो मुला भिबा ताम एसे था याङ्‌जी भिसम ङालाएनोन म्‍हेमुइगदे थेनीगदेलान जिम्‍मारी पिन्‍गो।”

७ जमाहेन्‍से योसेफसे ह्राङला आबादा फारो ग्‍लेला ङाच्‍छा भोर्जी। याकूबसे ग्‍लेदा मोलम पिन्‍जी।

८ फारो ग्‍लेसे याकूबदा “ह्राङसे गादे दिङ तजी?” भिसी ङ्‌योइजी।

९ याकूबसे ग्‍लेदा “ङा परदेशी दोसी भ्रबा १३० दिङ तजी। परदेशी दोसी भ्रबा ङाला आखेम्‍हेमेगदेला दिङ ते चा ङाला दिङ तबा आरे, तर ल्‍हानान दुखसे प्‍लिङ्‌बा मुला” भिसी पाङ्‌जी।

१० ओच्‍छे याकूबसे फारो ग्‍लेदा दोःसी मोलम पिन्‍सी फारो ग्‍ले मुबा ग्‍लाग्‍याम थोन्‍सी निजी।

११ जमाहेन्‍से योसेफसे ह्राङला आबादेन ज्‍योज्‍यो आलेगदेदा मिश्र य्‍हुल्‍सारीन चिपुङ्‌जी। ओच्‍छे योसेफसे फारो ग्‍लेसे कुल्‍बा ह्रङ्‌नोन मिश्रला जम्‍मान भन्‍दा ज्‍यबा ग्‍ला रामसेस शहरला ङाम्‍रीन मुबा ग्‍लारी भोर्जी ओच्‍छे थे ग्‍ला थेनीगदेलान अधिकाररी पिन्‍जी।

१२ योसेफसे ह्राङला आबादेन ज्‍योज्‍यो आलेगदे ओच्‍छे थेनीगदेला जम्‍मान कोलागदेदाएनोन चबा स्‍हेगदे पिन्‍जी।

अनिकालला बाँकी धुइ

१३ ल्‍हानान अनिकाल तबासे लमा य्‍हुल्‍सारी खानङ्एनोन चबा स्‍हेगदे आरेमुबा। मिश्र य्‍हुल्‍सादेन कनान य्‍हुल्‍सारीनोन चबा स्‍हे आरेबासे लमा चआम्‍याङ्‌ना म्‍हिगदे कमजोर तबा मुबा।

१४ मिश्र य्‍हुल्‍सादेन कनान य्‍हुल्‍साला म्‍हिगदेदा अन्‍न चूङ्‌सी खबा जम्‍मान टाङ्‌गा योसेफसे फारो ग्‍लेला ग्‍लेखाङ्‌रीन पोब लसी थान्‍जी।

१५ मिश्र य्‍हुल्‍सादेन कनान य्‍हुल्‍साला म्‍हिगदेला जम्‍मान टाङ्‌गा जिन्‍माहेन्‍से जम्‍मान मिश्रीगदे योसेफ मुबा ग्‍लारी खसी “ङन्‍दा अन्‍न भउ, ङन्‍दा सिआपुङ्‌गो, तिग्‍दा भिसम ङन्‍ना जम्‍मान टाङ्‌गा जिन्‍जी” भिसी पाङ्‌जी।

१६ जमाहेन्‍से योसेफसे थेनीगदेदा चुह्रङ् भिसी पाङ्‌जी, “एनीगदेला टाङ्‌गा जिन्‍बा हिन्‍सम म्‍हेमुइगदे भसी खउ। ङाइ म्‍हेमुइला साटोरी एनीगदेदा अन्‍न पिन्‍ना।”

१७ थेतबासेलमा थेनीगदेसे ह्राङला म्‍हेमुइगदे योसेफ मुबा ग्‍लारी भजी। ओच्‍छे योसेफसे थेनीगदेला ता, थेनीगदेला, राग्‍यु, म्‍हेमुइदेन गधागदेला साटोरी थेनीगदेदा अन्‍न पिन्‍जी। थे दिङरी योसेफसे थेनीगदेला जम्‍मान म्‍हेमुइला साटोरी थेनीगदेदा अन्‍न पिन्‍जी।

१८ अर्गु दिङरी थेनीगदे योसेफ मुबा ग्‍लारी खसी चुह्रङ् भिसी पाङ्‌जी, “मालिक, ङन्‍से ह्राङग्‍याम छुम्‍सी थान्‍बा स्‍हे तिगै आरे। ङन्‍ना जम्‍मान टाङ्‌गा भेसी जिन्‍बा मुला, ओच्‍छे ङन्‍ना जम्‍मान म्‍हेमुइगदेएनोन जम्‍मान ह्राङलान तसी जिन्‍बा मुला। दाहेन्‍से ह्राङदा पिन्‍बाला लागिरी ङन्‍देन छ्‌याम चु ल्‍हुइदेन भु वारी बाहेक तिगै आरे।

१९ ङन्‍दा सिआपुङ्‌गो। ङनी नाश आतबाला लागिरी ह्राङसे तिगै लउ। ङन्‍ना भु वारीएनोन तोङ्‌तोङ्‌बा तआपुङ्‌गो। ङन्‍दा अन्‍न पिन्‍गो। ङन्‍देन ङन्‍ना भु वारीएनोन किन्‍गो। ङनी फारो ग्‍लेला घ्‍याबा दोला। ङन्‍ना भु वारी ग्‍लेला तला, ङनी सोबाला लागिरी अन्‍न पिन्‍गो, ओच्‍छे ङन्‍ना भु वारीरी ढ्‌वबाला लागिरी ब्‍लु पिन्‍गो।”

२० चुह्रङ् लसी मिश्र य्‍हुल्‍साला जम्‍मान भु वारी योसेफसे फारो ग्‍लेला लागिरी ग्‍लुजी। ल्‍हानान अनिकाल तबासे लमा जम्‍मान मिश्रीगदेसे ह्राङ ह्राङला भु वारी चूङ्‌नोन तोःजी। चुह्रङ् लसी जम्‍मान भु वारी फारो ग्‍लेला तजी।

२१ मिश्र य्‍हुल्‍साला कुनी गिकहेन्‍से अर्गु कुनीधोनाला जम्‍मान म्‍हिगदे फारो ग्‍लेला घ्‍याबा दोजी।

२२ तर पूजा लबा म्‍हिगदेला भु वारी जे योसेफसे आग्‍लुनी, तिग्‍दा भिसम पूजा लबा म्‍हिगदेदा फारो ग्‍लेसे अन्‍न पिन्‍तोःमुबा। ओच्‍छे थेनीगदेसे फारो ग्‍लेसे पिन्‍बा अन्‍नग्‍यामनोन चमुबा। थेतबासेलमा थेनीगदेसे चा ह्राङला भु वारी चूङ्आतोःनी।

२३ योसेफसे म्‍हिगदेदा चुह्रङ् भिसी पाङ्‌जी, “च्‍यागो, ङाइ फारो ग्‍लेला लागिरी एनीगदेदेन एनीगदेला भु वारीएनोन ग्‍लुबा मुला। भु वारीरी ढ्‌वबाला लागिरी ब्‍लु चुरी मुला, थेतबासेलमा भु वारीरी ब्‍लु ढ्‌वाउ।

२४ बाली दुइबा धुइरी एनीगदेसे भो ङ्‌हारी भो गिक चा फारो ग्‍लेदा पिन्‍तोःला। बाँकी अन्‍नगदे चा एनीगदेसे चबाला लागिरीदेन ब्‍लुला लागिरी थान्‍गो।”

२५ थेनीगदेसे योसेफदा चुह्रङ् भिसी पाङ्‌जी, “मालिक, ह्राङसे ङन्‍दा सोना लजी। ह्राङसे ङन्‍दा दया लबासे लमा दाहेन्‍से ङनी फारो ग्‍लेला घ्‍याबा दोसी चिला।”

२६ थेतबासेलमा योसेफसे मिश्र य्‍हुल्‍सारी रोबा अन्‍नग्‍याम भो ङ्‌हाला भो गिक चा फारो ग्‍लेदा पिन्‍तोःबा ठिम स्‍होजी। दन्‍देनोन थेरी चु ठिम मुला। तर पूजा लबा म्‍हिगदेला भु वारी जे ग्‍लेला आतनी।

याकूबसे लबा बिन्‍ती

२७ इस्राएलीगदे मिश्र य्‍हुल्‍साला गोशेन जिल्‍लारी चिमुबा। थेरी थेनीगदेला ल्‍हानान धन सम्‍पत्तिदेन ल्‍हानान सन्‍तान तजी।

२८ याकूब मिश्र य्‍हुल्‍सारी च्‍युक निस दिङधोना चिजी। याकूब १४७ दिङ सोजी।

२९ याकूबसे ह्राङ सिबारी छ्‌याइबा धुइरी ह्राङला झा योसेफदा ङ्‌योइसी चुह्रङ् भिसी पाङ्‌जी, “ङाला काङ्‌स्‍हु धिरी एला या थान्‍सी ङा सिमाहेन्‍से ङादा मिश्र य्‍हुल्‍सारी आल्‍हु भिसी घ्रान चउ।

३० ङाला आखेम्‍हेमे ल्‍हुबा ग्‍लारीन ङादाएनोन ल्‍हुगै भिबा ङाला सेम मुला। मिश्र य्‍हुल्‍साग्‍याम भोर्सी ङाला सिबा ल्‍हुइ आखेम्‍हेमेगदे ल्‍हुबा ग्‍लारी ल्‍हुउ”

जमाहेन्‍से योसेफसे “ङाइ ह्राङसे सुङ्‌बा ह्राङनोन लला” भिसी पाङ्‌जी।

३१ याकूबसे “थेह्रङ्‌नोन लला, भिसी घ्रान चउ” भिसी योसेफदा पाङ्‌जी। जमाहेन्‍से योसेफसे घ्रान चजी। ओच्‍छे याकूबसे ह्राङला खाटला खुमपट्टि दोःसी फ्‍या लजी।

याकूबसे एफ्राइमदेन मनश्‍शेदा मोलम पिन्‍बा

४८

तिगै धिन लिच्‍छा आबा आखम्‍बा मुला भिबा ताम योसेफसे थेःजी। जमाहेन्‍से योसेफसे ह्राङला झा मनश्‍शेदेन एफ्राइमदा ह्राङदेन छ्‌यामनोन भसी याकूब मुबा ग्‍लारी खजी।

२ ह्राङला झा योसेफ ह्राङदा ह्रुप तबारी खबा मुला भिबा ताम थेःसी याकूब भङ् लसी रेःसी खाटरी चिजी।

३ जमाहेन्‍से याकूबसे योसेफदा चुह्रङ् भिसी पाङ्‌जी, “कनान य्‍हुल्‍साला लूजरी जम्‍मान भन्‍दा घ्रेन परमेश्‍वर ङा मुबा ग्‍लारी फेप्‍खजी, ओच्‍छे ङादा मोलम पिन्‍जी।

४ परमेश्‍वरसे ङादा चुह्रङ् भिसी सुङ्‌जी, ‘ङाइ एदा ल्‍हानान झा झामे पिन्‍ना, ओच्‍छे एला सन्‍तानग्‍याम ल्‍हानान य्‍हुल स्‍होला, चु य्‍हुल्‍सा ङाइ एला सन्‍तानदा सदनना लागिरी पिन्‍ना।’”

५ याकूबसे अझै चुह्रङ् भिसी पाङ्‌जी, “योसेफ, ङा चुरी खबा भन्‍दा ङाच्‍छा मिश्र य्‍हुल्‍सारी न्‍हबा एला झागदेएनोन ङालान हिन्‍ना। रूबेनदेन शिमियोन ह्रङ्‌बान एफ्राइमदेन मनश्‍शेएनोन ङाला झागदे हिन्‍ना।

६ चु न्‍ही भन्‍दा लिच्‍छा अर्गु कोलागदे तजी भिसम थेनीगदे चा एलान सन्‍तान तला, थेनीगदेसे ह्राङसे याङ्‌तोःबा भु वारीला भो चा एफ्राइमदेन मनश्‍शेग्‍याम याङ्‌ला।

७ चु ताम ङाइ एला आमा राहेलला लागिरी लबान मुला। ङादा ल्‍हानान दुख तना लसी कनान य्‍हुल्‍साला एप्रातला ङाम्‍री सिजी। थे धुइरी ङा पद्दन-आरामग्‍याम दोःसी खबान मुबा। ङाइ थेदा एप्रातरी निबा ग्‍यामला कुनीरी ल्‍हुजी।” दन्‍दे एप्रातदा बेथलेहेम भिसी पाङ्‌मुला।

८ योसेफला झागदेदा म्राङ्‌सी याकूबसे “चु कोलागदे खाल हिन्‍ना” भिसी ङ्‌योइजी।

९ योसेफसे चुह्रङ् भिसी जोहाब पिन्‍जी, “चुगदे चा परमेश्‍वरसे ङादा चु मिश्र य्‍हुल्‍सारी पिन्‍बा झागदे हिन्‍ना।”

याकूबसे चुह्रङ् भिसी पाङ्‌जी, “थेनीगदेदा चुरी भउ, ङाइ थेनीगदेदा मोलम पिन्‍ना।”

१० खेप्‍पा दोबासे लमा याकूबला मी कमजोर तबा मुबा, थेतबासेलमा थेसे ज्‍यना लसी आम्राङ्‌मुबा। योसेफसे ह्राङला झागदेदा ह्राङला आबा मुबा ग्‍लारी भजी, ओच्‍छे याकूबसे थेनीगदेदा हापख्‍वाइसी च्‍योक लजी।

११ याकूबसे योसेफदा चुह्रङ् भिसी पाङ्‌जी, “ङाइ एदा दोःसी म्राङ्‌म्‍याङ्‌ला भिसी म्‍हन्‍बा आरेमुबा। तर परमेश्‍वरसे एला सन्‍तानगदेदाएनोन म्राङ्‌पुङ्‌जी।”

१२ जमाहेन्‍से योसेफसे ह्राङला झागदेदा आबाला कुग्‍याम तेःजी, ओच्‍छे आबादा फ्‍या लजी।

१३ योसेफसे ह्राङला आबाला देब्रेपट्टि एफ्राइमदा ओच्‍छे दाहिनेपट्टि मनश्‍शेदा थान्‍जी।

१४ तर याकूबसे ह्राङला दाहिने या झा च्‍याङ्‌बा एफ्राइमला थोबोरी ओच्‍छे देब्रे या थेबा झा मनश्‍शेला थोबोरी थान्‍जी।

१५ जमाहेन्‍से याकूबसे योसेफदा मोलम पिन्‍सी चुह्रङ् भिसी पाङ्‌जी,

“ङाला आखे अब्राहामदेन ङाला आबा इसहाकसे तेन्‍बा परमेश्‍वरसे चु कोलागदेदा मोलम पिन्‍गै।

ङादा तिनीधोना ग्‍याम उन्‍बा परमेश्‍वरसे चु न्‍हीदा मोलम पिन्‍गै।

१६ ङादा आपत विपतग्‍याम जोगब लबा स्‍वर्गदूतसे चुगदेदा मोलम पिन्‍गै।

चु कोलागदेग्‍यामनोन ङादेन ङाला आखे अब्राहाम ओच्‍छे ङाला आबा इसहाकला मिन चिगै।

चुगदेला कोलागदे जम्‍बुलिङरी ल्‍हानान तगै।”

१७ आबासे ह्राङला दाहिने या एफ्राइमला थोबोरी थान्‍बा चा योसेफदा सेम आनिनी। थेतबासेलमा योसेफसे आबाला या चुङ्‌सी एफ्राइमला थोबोग्‍याम मनश्‍शेला थोबोरी थान्‍जी।

१८ ओच्‍छे चुह्रङ् भिसी पाङ्‌जी, “आहिन आबा, थेबा झा चा चु हिन्‍ना। ह्राङला दाहिने छ्‌या चुला थोबोरी थान्‍गो।”

१९ तर आबासे योसेफला ताम आङ्‌यान्‍ना चुह्रङ् भिसी पाङ्‌जी, “ङादा था मुला झा, ङादा था मुला। मनश्‍शेला सन्‍तानगदेएनोन घ्रेन य्‍हुल गिक दोला, तर थेला आले चा थे भन्‍दा झन घ्रेन दोला, ओच्‍छे थेला आलेला सन्‍तानगदे चा घ्रेन य्‍हुलगदे दोला।”

२० चुह्रङ् लसी याकूबसे थेकुनु थेनीगदेदा चुह्रङ् भिसी मोलम पिन्‍जी, “इस्राएलीगदेसे मोलम पिन्‍बा धुइरी ए न्‍हीला मिन किन्‍ना। थेनीगदेसे चुह्रङ् भिसी पाङ्‌ला, ‘परमेश्‍वरसे एनीगदेदा एफ्राइमदेन मनश्‍शे ह्रङ्‌बान स्‍होगै।’” चुह्रङ् लसी एफ्राइम चा मनश्‍शे भन्‍दा घ्रेन तला भिसी याकूबसे एफ्राइमला मिन ङाच्‍छा थान्‍जी।

२१ याकूबसे योसेफदा चुह्रङ् भिसी पाङ्‌जी, “च्‍यागो, दाहेन्‍से ङा सिबा धुइ तसी जिन्‍बा मुला, तर परमेश्‍वर एदेन छ्‌याम तला, ओच्‍छे एदा एला आखेम्‍हेमेला य्‍हुल्‍सारी दोःसी भोर्ला।

२२ एला ज्‍योज्‍यो आलेगदेदा भन्‍दा ङाइ एदा गङ्‌पट्टिला ग्‍ला गिक बढि पिन्‍ना, थे ग्‍ला चा ङाइ ङाला तरवारदेन म्‍यादलीला भङ्‌से एमोरीगदेग्‍याम किन्‍बा मुबा।”

याकूबसे ह्राङला झागदेदा मोलम पिन्‍बा

४९

जमाहेन्‍से याकूबसे ह्राङला झागदेदा ङ्‌योइसी चुह्रङ् भिसी पाङ्‌जी, “एनीगदे जम्‍मान चुरी पोप तउ, ओच्‍छे खबा धिनगदेरी एनीगदेदा तिग तला भिबा ताम ङाइ पाङ्‌ला।

२ “याकूबला झागदे, ग्‍ला गिकरी पोप तसी ङ्‌यान्‍गो,

एनीगदेला आबा इस्राएलसे पाङ्‌बा ताम ङ्‌यान्‍गो।

३ “रूबेन, ए ङाला थेबा झा, ङाला भङ् हिन्‍ना,

ङा भ्‍योन मुबा धुइरी न्‍हबा जम्‍मान भन्‍दा ङाच्‍छाला झा हिन्‍ना,

ङाला झागदे न्‍हङ्‌री ए चा जम्‍मान भन्‍दा घ्रेनदेन बङ्‌बा मुला।

४ ए भाल बाढीला स्‍योङ ह्रङ्‌बान मुला,

तर ए जम्‍मान भन्‍दा मूल चा आत,

तिग्‍दा भिसम ङाइ म्रिङ स्‍होसी जिन्‍बा म्रिङ्‌म्‍हेमेदेन छ्‌याम ए म्‍हेर्जी

ओच्‍छे ह्राङला आबाला तीदा अशुद्ध तना लजी।

५ “शिमियोनदेन लेवी चा ज्‍योज्‍यो आले हिन्‍ना,

थेनीगदेसे ह्राङला तरवार अर्गुदा नाश लबाला लागिरी चलब लमुला।

६ ङा थेनीगदेला सभारी आनी,

ओच्‍छे ङा थेनीगदे ह्रुप तबा ग्‍लारी आचि,

तिग्‍दा भिसम बोमोला झोकरी थेनीगदेसे म्‍हिगदे साइबा मुला।

ओच्‍छे ह्राङदा जे लाइ म्‍हन्‍बा थेनोन लसी घ्‍लाबगदेला छ्‌यु टाङ्‌ना लबा मुला।

७ थेनीगदेला बोमोथोरी सराप परब तगै तिग्‍दा भिसम थे लोङ्‌बा खबा खाल्‍ला मुला,

थेनीगदेला झोकथोरी सराप परब तगै, तिग्‍दा भिसम थे दया आरेबा खाल्‍ला मुला

ङाइ थेनीगदेदा याकूबला सन्‍तानगदेला गुङ्‌री छरपष्‍ट तना लला।

ङाइ थेनीगदेदा इस्राएल य्‍हुल्‍सा नाङ्‌नोन छरपष्‍ट तना लला,

८ “यहूदा, एदा एला ज्‍योज्‍यो आलेगदेसे मान लला।

एसे ह्राङला शत्रुगदेला खारेरी न्‍हेप्‍सी थान्‍ना,

ओच्‍छे एला ज्‍योज्‍यो आलेगदेसे एदा फ्‍या लला।

९ यहूदा चा छार्बा सिंह ह्रङ्‌बान मुला,

शिकार लसी ह्राङला ऊरी दोःसी खमुला,

थे सिंह ह्रङ् लसी ढुक्‍क तसी म्‍हेर्मुला।

योमो सिंह ह्रङ्‌बा थेदा खाल्‍से थुर्बारी खम्‍ला?

१० यहूदाला याग्‍याम शासन लबा म्‍हारला कडी आब्‍यन,

ओच्‍छे थेला सन्‍तानसे सदन शासन लला,

य्‍हुल य्‍हुल्‍से थेदा तिरो फाला,

ओच्‍छे थेसे कुल्‍बा ताम ङ्‌यान्‍सी थेदा फ्‍या लला।

११ थेसे ह्राङला गधादा अङ्‌गुर दोङरी च्‍युन्‍ना,

ह्राङला गधाला कोलादा जम्‍मान भन्‍दा ज्‍यबा खाल्‍ला अङ्‌गुर दोङरी च्‍युन्‍ना।

थेसे ह्राङला क्‍वानगदे अङ्‌गुरला वाला खुकुसे ख्रुला।

१२ थेला मी अङ्‌गुरला निङ्‌गु भन्‍दा वाला मुला,

ओच्‍छे थेला स्‍वा ङ्‌हे भन्‍दा तार मुला।

१३ “जबूलून चा समुद्रला कुनीरी चिला

थे चिबा ग्‍ला चा पानी जहाजगदे रोकब लबाला लागिरी ज्‍यबा ग्‍ला तला।

थेला य्‍हुल्‍साला साँध चा सीदोनधोना तला।

१४ “इस्‍साखार चा बङ्‌बा गधा ह्रङ्‌बान मुला

थे धोइ न्‍हीला गुङ्‌री म्‍हेर्सी चिमुला।

१५ थेसे ब्‍लप्‍बा न्‍हबा ग्‍ला ज्‍यबा

ओच्‍छे य्‍हुल्‍सा छूबा चिम भिसी म्राङ्‌माहेन्‍से

धोइ पुइबारी थेसे ह्राङला गो ताला,

थेसे करसे भिसै घ्‍याबासे ह्रङ् लसी गे लतोःला।

१६ “दानसे चा ह्राङला य्‍हुलथोरी शासन लला,

ओच्‍छे थेनीगदे इस्राएलला अर्गु वंश ह्रङ्‌बान तला।

१७ दान चा ग्‍यामला कुनीरी चिबा पुख्री ह्रङ्‌बान तला,

थे ग्‍यामरी चिबा बिख मुबा पुख्री ह्रङ्‌बान तला,

थेसे ताला काङरी जीला,

ओच्‍छे ताथोरी क्रेबा म्‍हि चा ह्रिल्‍ला।

१८ परमप्रभु, ह्राङसे थार्ना लला भिसी ङाइ भ्रन्‍सी चिबा मुला।

१९ “गाददा चा समूह गिकसे व्‍हाबारी खला,

तर थेनीगदेदा थेसे उल्‍टोन ताप्‍ला।

२० “आशेरला भु वारीरी चा ज्‍यबा अन्‍न रोला,

थेसे ग्‍लेसे चबा ल्‍हानान ज्‍यबा चबा स्‍हे पिन्‍ना।

२१ “नप्‍ताली चा ह्रिरी छ्‌योङ्‌बा तङ्‌गी ह्रङ्‌बान हिन्‍ना,

थेला ज्‍यबा ज्‍यबा कोलागदे तला।

२२ “योसेफ चा क्‍युइला ङाम्‍री मुबा रोबा अङ्‌गुरला दोङ ह्रङ्‌बा हिन्‍ना।

थेला हाँगागदे चा ल्‍हेसी पर्खालथोरी निला।

२३ थेला शत्रुगदेसे लडाइ लसी थेदा ल्‍हानान दुख पिन्‍ना,

ओच्‍छे म्‍यादली थोसी थेदा ताप्‍ला।

२४ तर इस्राएलदा जोगब लबा युङ्‌बादेन गोठालो

ओच्‍छे याकूबला शक्तिशाली परमेश्‍वरला शक्तिसे

थेला म्‍यादली आक्‍युइ,

ओच्‍छे थेला यागदे बङ्‌बा तला।

२५ एला आबाला परमेश्‍वरसे एदा ह्रो लला,

ओच्‍छे परमेश्‍वरसे एदा मुग्‍याम नाम,

जम्‍बुलिङ दिला नुप्‍बा ग्‍लाग्‍याम क्‍युइ,

ल्‍हानान म्‍हेमुइदेन ल्‍हानान कोलागदे तगै भिसी

जम्‍मान भन्‍दा घ्रेन परमेश्‍वरसे एदा मोलम पिन्‍ना।

२६ एला आबाला मोलम चा

ओन्‍माला गङ्‌गदेला मोलम भन्‍दा ल्‍हाना

जुकजुकधोना चिबा गङ्‌गदे भन्‍दा नोबा तला।

चु जम्‍मान मोलमगदे योसेफथोरी तला।

थे मोलम चा थेला ज्‍योज्‍यो आलेगदे न्‍हङ्‌ला जम्‍मान भन्‍दा घ्रेनथोरी तगै।

२७ “बेन्‍यामीन चा ल्‍हानान लोङ्‌बा खबा खाल्‍ला फार्बा ह्रङ्‌बान मुला,

थेसे स्‍य्‍होरी चा शिकार लसी चमुला

ङ्‌यसे चा शत्रुगदेग्‍याम ब्‍यन्‍सी भबा सामान भो लमुला।”

२८ चु जम्‍मान इस्राएलला च्‍युक न्‍ही वंश हिन्‍ना। चु जम्‍मान तामगदे थेनीगदेला आबासे थेनीगदेदा मोलम पिन्‍बा धुइरी पाङ्‌बा ताम हिन्‍ना। थेसे थेनीगदे जम्‍मादान ढिक्‍बा मोलम पिन्‍जी।

याकूब सिबा

२९ जमाहेन्‍से याकूबसे थेनीगदेदा चुह्रङ् भिसी कुल्‍जी, “दाहेन्‍से ङा सिसी आखेम्‍हेमेदेन छ्‌यामनोन निबारी छ्‌याइबा मुला। ङादा हित्ती एप्रोनना भुरी मुबा ऊरी ङाला आखेम्‍हेमेदेन छ्‌यामनोन ल्‍हुउ।

३० थे ऊ चा कनान य्‍हुल्‍साला मम्रेला ङाम्‍ला मक्‍पेलाला भुरी मुला। थे ग्‍ला चा अब्राहामसे धुर्सा स्‍होबाला लागिरी हित्ती एप्रोनदेन छ्‌याम ग्‍लुबा हिन्‍ना।

३१ थेनोन ऊरी अब्राहामदेन अब्राहामला म्रिङ सारादा ल्‍हुबा मुबा। ओच्‍छे थेनोन ग्‍लारी इसहाकदेन इसहाकला म्रिङ रिबेकादा ल्‍हुजी। ओच्‍छे ङाइ थेनोन ग्‍लारी लेआदा ल्‍हुजी।

३२ थे बुदेन ऊ चा हित्तीगदेग्‍याम ग्‍लुबा हिन्‍ना।”

३३ ह्राङला झागदेदा जम्‍मान ताम पाङ्‌सी जिन्‍माहेन्‍से याकूबसे ह्राङला या काङ प्राङ्‌प्रेङ् छेङ्‌जी, ओच्‍छे सा निजी, ओच्‍छे ह्राङला सिसी जिन्‍बा आखेम्‍हेमे मुबा ग्‍लारी निजी।

याकूबदा ल्‍हुबा

५०

योसेफ ह्राङला आबाथोरी ख्‍लुप तसी क्राजी, ओच्‍छे आबादा च्‍योक लजी।

२ जमाहेन्‍से योसेफसे ह्राङदा मन लबा म्‍हिगदेदा ह्राङला आबाला लाशरी ज्‍यबा बास्‍ना खबा लेप फोर्पुङ्‌जी। थेतबासेलमा थे मन लबा म्‍हिगदेसे इस्राएलला लाशरी ज्‍यबा बास्‍ना खबा लेप फोर्जी।

३ चु लेप फोर्बाला लागिरी बोगल न्‍ही धिन लगब तबा मुबा, तिग्‍दा भिसम ज्‍यबा बास्‍ना खबा लेप फोर्बाला लागिरी चुदे धिननोन लगब तमुबा। इस्राएल सिमाहेन्‍से मिश्रीगदेसेनोन बोगल सोमसे च्‍युइ धिनधोना दुख म्‍हन्‍सी चिजी।

४ दुख म्‍हन्‍सी चिबा धिन जिन्‍माहेन्‍से योसेफसे फारो ग्‍लेला म्‍हिगदेदेन छ्‌याम चुह्रङ् लसी ताम लजी, “चुदे ह्राङनीसे ङादा दया लबा मुसम ङाला चु ताम फारो ग्‍लेदा पाङ्‌सी पिन्‍गो।

५ ङाला आबासे चुह्रङ् भिसी घ्रान चपुङ्‌बा मुला, ‘ङा सिबारी छ्‌याइबा मुला। कनान य्‍हुल्‍सारी ङाइ ह्राङसेन स्‍होबा ङालान धुर्सारी ङादा ल्‍हुउ।’ थेतबासेलमा दया लसी ङाला आबाला लाश थे ग्‍लारीन ल्‍हुबारी निपुङ्‌गो, जमाहेन्‍से ङा दोःसी खला।”

६ फारो ग्‍लेसे चुह्रङ् भिसी जोहाब पिन्‍जी, “एदा थेसे घ्रान चपुङ्‌बा अन्‍छार निसी एला आबाला लाश ल्‍हुउ।”

७ योसेफ ह्राङला आबाला लाश ल्‍हुबारी निजी। ओच्‍छे थेदेन छ्‌याम फारो ग्‍लेला गे लबा म्‍हिगदे, ग्‍लेखाङ्‌ला मूल म्‍हिगदेदेन मिश्र य्‍हुल्‍साला मूल म्‍हिगदे जम्‍मान योसेफदेन छ्‌याम निजी।

८ ओच्‍छे योसेफला जम्‍मान म्‍हेमेगदे, थेला ज्‍योज्‍यो आलेगदेदेन आबाला जम्‍मान म्‍हेमेगदेएनोन योसेफदेन छ्‌याम निजी। थेनीगदेला कोलागदेदेन राग्‍यु, म्‍हेमुइगदे जे गोशेन जिल्‍लारीन ख्‍लासी थान्‍जी।

९ ओच्‍छे रथगदेदेन ताथोरी क्रेबागदेएनोन योसेफदेन छ्‌याम निजी। थे मलामी निबागदेला घ्रेन हुल मुबा।

१० थेनीगदे यर्दन स्‍योङ ङाम्‍ला आतादरी मुबा खलारी दोखजी, थेनीगदेसे थेरी ल्‍हानान दुख ङ्‌हम्‍सी क्राबा क्रिङ्‌बा लजी। ओच्‍छे आबादा ढन्‍सी निसरेधोना योसेफसे दुख म्‍हन्‍सी चिजी।

११ थे ग्‍लारी चिबा कनानीगदेसे आतादरी मुबा खलारी क्राबा क्रिङ्‌बा लबा म्राङ्‌सी चुह्रङ् भिसी पाङ्‌जी, “चु क्राबा क्रिङ्‌बागदे मी मिश्रीगदे चिम।” थेतबासेलमा यर्दन स्‍योङ ङाम्‍ला थे ग्‍लाला मिन हाबिल-मिश्रइम थान्‍जी।

१२ चुह्रङ् लसी याकूबला झागदेसे आबासे कुल्‍बा अन्‍छार लजी।

१३ थेनीगदेसे ह्राङला आबाला लाश कनान य्‍हुल्‍सारी भोर्जी। ओच्‍छे मम्रेला ङाम्‍री अब्राहामसे धुर्सा स्‍होबाला लागिरी हित्ती एप्रोनदेन छ्‌याम ग्‍लुबा वारीरी मुबा मक्‍पेलाला ऊरी ल्‍हुजी।

१४ आबाला लाश ल्‍हुसी जिन्‍माहेन्‍से ह्राङला ज्‍योज्‍यो आलेगदे, थेदेन छ्‌याम निबा मलामीगदेदेन छ्‌यामनोन योसेफ मिश्र य्‍हुल्‍सारी दोःसी खजी।

योसेफसे ह्राङला ज्‍योज्‍यो आलेगदेदा आँट पिन्‍बा

१५ ह्राङला आबा सिमाहेन्‍से योसेफला ज्‍योज्‍यो आलेगदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “दाहेन्‍से योसेफसे य्‍हाङदेन छ्‌याम बोमो लला तला, ओच्‍छे य्‍हाङसे थेदेन छ्‌याम लबा आज्‍यबा गेला खी किन्‍ना तला।”

१६ थेतबासेलमा थेनीगदेसे योसेफदा चुह्रङ् भिसी खबर पुइजी, “य्‍हाङला आबासे ह्राङ सिबा भन्‍दा ङाच्‍छा चुह्रङ् भिसी सुङ्‌बा मुबा,

१७ ‘एला ज्‍योज्‍योगदेसे एदा लबा आज्‍यबा गेगदे म्‍लेःसी थेनीगदेदा माफ लसी पिन्‍गो।’ दाहेन्‍से ङन्‍ना बिन्‍ती मुला, ह्राङला आबाला परमेश्‍वरला गे लबा म्‍हि ङनीगदेदा माफ लसी पिन्‍गो।” चु समाचार थेःसी योसेफ क्राजी।

१८ जमाहेन्‍से योसेफला ज्‍योज्‍यो आलेगदे खसी योसेफदा फ्‍या लबान चुह्रङ् भिसी पाङ्‌जी, “स्‍य्‍हीगो, ङनी ह्राङला गे लबा म्‍हि हिन्‍ना।”

१९ तर योसेफसे थेनीगदेदा चुह्रङ् भिसी पाङ्‌जी, “आलोङ्‌गो, तिग ङा परमेश्‍वरला ग्‍लारी मुला?

२० एनीगदेसे ङादा नाश लबारी म्‍हाइबा मुबा, तर परमेश्‍वरसे थेनोन गेग्‍याम ज्‍यबा गे लबा सेम लजी, जुन गेग्‍याम परमेश्‍वरसे ल्‍हानान म्‍हिदा सोना लजी, तिनीधोना थेनीगदे सोसी चिबा मुला।

२१ थेतबासेलमा आलोङ्‌गो, ङाइ एनीगदेदेन एनीगदेला कोलागदेदा चबा थुङ्‌बाहेन्‍से जम्‍मान तामरी च्‍याला।” योसेफसे चुह्रङ्‌बा ज्‍यबा ताम लसी थेनीगदेदा आँट पिन्‍जी।

योसेफ सिबा

२२ योसेफदेन थेला आबाला जम्‍मान म्‍हेमेगदे मिश्र य्‍हुल्‍सारीन चिजी। योसेफ ११० दिङधोना सोजी।

२३ योसेफसे एफ्राइमला झा झामेदेन छाया छुयाधोना म्राङ्‌जी। मनश्‍शेला झा माकीरला झा झामेगदेएनोन न्‍हबा धुइधोना योसेफ सोजी। चुगदेदा योसेफसे ह्राङलान सन्‍तानरी झ्‍याजी।

२४ जमाहेन्‍से योसेफसे ह्राङला ज्‍योज्‍यो आलेगदेदा चुह्रङ् भिसी पाङ्‌जी, “ङा सिबा धुइ तसी जिन्‍बा मुला, तर परमेश्‍वरसे एनीगदेदा च्‍याला, ओच्‍छे परमेश्‍वरसे अब्राहाम, इसहाक, याकूबदेन छ्‌याम घ्रान फासी पिन्‍ना भिबा य्‍हुल्‍सारी एनीगदेदा भोर्ला।”

२५ ओच्‍छे योसेफसे इस्राएलला झागदेदा घ्रान चपुङ्‌सी चुह्रङ् भिसी पाङ्‌पुङ्‌जी, “परमेश्‍वरसे एनीगदेदा पक्‍कान च्‍याला, थे धुइरी एनीगदेसे ङाला ह्रुइगदे चुग्‍याम भोर्गो।”

२६ चुह्रङ् लसी योसेफ ११० दिङ तमा सिजी। ओच्‍छे थेनीगदेसे योसेफला लाशरी ज्‍यबा बास्‍ना खबा लेप फोर्सी बाकसरी युसी मिश्र य्‍हुल्‍सारीन थान्‍जी।

थोन्‍बाला किताब

चु किताबला बारेरी पाङ्‌तोःमा

भ्रिबा म्‍हि: मोशा

चु किताबला मूल ताम: परमेश्‍वरसे इस्राएलीगदेदा दुखग्‍याम फेबा

भ्रिबा साल: ई.पू. १४४५-१४०५ सालला गुङ्‌री भ्रिबा मुबा।

थोन्‍बा भिबा चा “बिदा लबा” अथवा “भ्रबा” हिन्‍ना। चु किताबरी इस्राएलीगदेला काइरनना मूल ताम मुला, अथवा इस्राएलीगदे मिश्र य्‍हुल्‍सा घ्‍याबादेन घ्‍याबास्‍या दोसी चिबा ओच्‍छे इस्राएलीगदे मिश्र य्‍हुल्‍साग्‍याम फेसी खबा तामला बारेरी पाङ्‌बा मुला। चु किताबरी गोर सोम मूल ताम मुला।

१) हिब्रूगदे मिश्र य्‍हुल्‍साग्‍याम थोन्‍सी खबा ओच्‍छे थेनीगदे सीनै गङ्‌पट्टि निबा।

२) सीनै गङ्‌री परमेश्‍वरसे ह्राङला म्‍हिगदेदेन छ्‌याम कबुल लजी। ओच्‍छे थेनोन कबुलग्‍याम थेनीगदेसे ह्राङ खाह्रङ्‌बा बानीबेहोर थोसी भ्रतोःला भिबा तामदेन परमेश्‍वरसे पिन्‍बा ठिमगदे याङ्‌जी।

३) इस्राएलीगदेसे परमेश्‍वरला लागिरी पूजा लबारी ग्‍ला स्‍होजी, ओच्‍छे थेनीगदेसे परमेश्‍वरला लागिरी पूजा लबा म्‍हिदेन परमेश्‍वरदा तेन्‍बाला लागिरी ठिमगदे याङ्‌जी।

जम्‍मान भन्‍दा ङाच्‍छा चु किताबरी परमेश्‍वरसे ह्राङला म्‍हिगदेदा घ्‍याबा स्‍होसी थान्‍बा य्‍हुल्‍साग्‍याम फेसी लिच्‍छाला लागिरी आश याङ्‌बा य्‍हुल स्‍होबारी तिग तिग लबा मुबा, थे तामगदेला बारेरी जम्‍मान भ्रिबा मुला। चु किताबला मूल म्‍हि मोशा हिन्‍ना। थेदा परमेश्‍वरसे ह्राङला म्‍हिगदेदा मिश्र य्‍हुल्‍साग्‍याम ते:सी ज्‍यना लसी थोसी भोर्बाला लागिरी धम्‍जी।

चु किताबला जम्‍मान भन्‍दा मूल ताम चा परमेश्‍वरसे ह्राङला म्‍हिगदेदा कुल्‍बा गोर च्‍युइ ताम हिन्‍ना। चु ताम २० अध्‍यायरी मुला।

मूल तामगदे

परमेश्‍वरसे इस्राएलीगदेदा मिश्र य्‍हुल्‍साला दुखग्‍याम फेबा १:१-१५:२१

क) इस्राएलीगदेदा मिश्र य्‍हुल्‍सारी घ्‍याबादेन घ्‍याबास्‍या स्‍होबा १:१-२२

ख) मोशा न्‍हबादेन थे कोला मुबा धुइला ताम २:१-४:३१

ग) मोशादेन हारूनसे मिश्र य्‍हुल्‍साला ग्‍लेसे पिन्‍बा दुखदा नाबा ५:१-१५:१०

घ) इस्राएलीगदे मिश्र य्‍हुल्‍साग्‍याम थोन्‍सी निबादेन मिश्र य्‍हुल्‍साग्‍याम फेसी खबा धिनदा ढन्‍सी मनाब लबा चाड १२:१-१५:२१

वाला समुद्रहेन्‍से सीनै गङ्‌धोना निबा ताम १५:२२-१८:२७

परमेश्‍वरसे मोशादा पिन्‍बा ठिमदेन परमेश्‍वरसे लबा कबुल १९:१-२४:२८

परमेश्‍वर धन्‍छ्‌याबा चोखो पाललादेन परमेश्‍वरला जयजयकार लबारी लोप्‍बा २५:१-४०:३८

थोन्‍बाला किताब

मिश्र य्‍हुल्‍सारी इस्राएलीगदेदा नाङ्‌बाझ्‍याक्‍बा लबा

१

ह्राङ ह्राङला म्‍हेमेदा भोर्सी याकूबदेन छ्‌याम निबा इस्राएलीगदेला झागदे चुनोन हिन्‍ना।

२ रूबेन, शिमियोन, लेवीदेन यहूदा,

३ इस्‍साखार,जबूलून, बेन्‍यामीन,

४ दान, नप्‍ताली, गाददेन आशेर।

५ याकूबला सन्‍तानगदे जम्‍मा बोगल सोमसे च्‍युइ मुबा। योसेफ चा ङाच्‍छा मिश्र य्‍हुल्‍सारी मुबा।

६ योसेफदेन थेला जम्‍मान ज्‍योज्‍यो आलेगदेदेन थेला वंशला जम्‍मान सन्‍तान सिजी।

७ तर इस्राएलला सन्‍तानगदे ल्‍हेबान निजी ओच्‍छे ल्‍हानान तसी निजी। थेनीगदेला सन्‍तानसे य्‍हुल्‍सान प्‍लिङ्‌जी।

८ जमाहेन्‍से मिश्र य्‍हुल्‍सारी योसेफदा ङोआसेबा ग्‍ले गिकसे शासन लबारी छ्‌याइजी।

९ थे ग्‍लेसे ह्राङला य्‍हुल्‍साला म्‍हिदा चुह्रङ् भिसी पाङ्‌जी, “च्‍यागो, इस्राएलीगदे य्‍हाङ भन्‍दा ल्‍हानान तसी निबा मुला,

१० दाहेन्‍से य्‍हाङसे थेनीगदेदा दया आलना गे लपुङ्‌तोःला, आहिन्‍सम थेनीगदे झन ल्‍हानान तसी निला, चुदे लडाइ तजी भिसम थेनीगदे य्‍हाङला शत्रुगदेदेन छ्‌यामनोन ढिक्‍सी य्‍हाङदेन छ्‌याम लडाइ लला ओच्‍छे य्‍हुल्‍सा ख्‍लासी निला।”

११ थेतबासेलमा थेनीगदेसे इस्राएलीगदेदा गाह्रो गे लपुङ्‌सी दुख पिन्‍बाला लागिरी थेनीगदेला गुङ्‌री नाइकेगदे पुइजी। ओच्‍छे थेनीगदेसे फारो ग्‍लेला लागिरी अन्‍नगदे पोप लबाला लागिरी पितामदेन रामसेस भिबा शहरगदे स्‍होजी।

१२ तर थेनीगदेसे इस्राएलीगदेदा जति दुख पिन्‍जी झन होत्तेन इस्राएलीगदे ल्‍हेबान निजी, ओच्‍छे थेनीगदे झन य्‍हुल्‍सा नाङ्‌नोन तसी निजी। थेतबासेलमा इस्राएली य्‍हुलदेन छ्‌याम थेनीगदे लोङ्‌जी।

१३ थेतबासेलमा मिश्रीगदेसे इस्राएली य्‍हुल्‍ला म्‍हिगदेदा दया आलना गे लपुङ्‌जी।

१४ ओच्‍छे साप्रा झ्‍योप्‍बादेन इँट स्‍होबा ओच्‍छे भु वारीला गाह्रो गाह्रो गेगदे लपुङ्‌सी थेनीगदेदा सोबारीन आखम्‍बाधोना तना लजी।

१५ जमाहेन्‍से मिश्र य्‍हुल्‍साला हिब्रू सुँडेनीगदेदा ङ्‌योइसी चुह्रङ् भिसी पाङ्‌जी,

१६ “हिब्रू म्रिङ्‌म्‍हेमेगदेसे कोला न्‍हबा धुइरी एनीगदे थेनीगदेदा ह्रो लबारी निमा झा न्‍हजी भिसम थे कोलादा साइगो। तर झामे न्‍हजी भिसम थे कोलादा आसाइगो।”

१७ तर सुँडेनीगदे परमेश्‍वरदेन छ्‌याम लोङ्‌मुबा। थेतबासेलमा मिश्र य्‍हुल्‍साला ग्‍लेसे कुल्‍बा अन्‍छार आलनी। ओच्‍छे झागदे न्‍हसैनोन छोन्‍बोन थान्‍जी।

१८ थेतबासेलमा मिश्र य्‍हुल्‍साला ग्‍लेसे सुँडेनीगदेदा ङ्‌योइसी चुह्रङ् भिसी पाङ्‌जी, “एनीगदेसे चु तिग लबा? तिग्‍दा एनीगदेसे थेनीगदेला झागदेदा आसाइबा?”

१९ जमाहेन्‍से सुँडेनीगदेसे ग्‍लेदा चुह्रङ् भिसी पाङ्‌जी, “हिब्रू म्रिङ्‌म्‍हेमेगदे मिश्री म्रिङ्‌म्‍हेमेगदे ह्रङ्‌बा आरे थेनीगदे भङ्‌बा मुला, थेतबासेलमा ङनी दोबा भन्‍दा ङाच्‍छान थेनीगदेसे कोला न्‍हसी जिन्‍बा तमुला।”

२० ओच्‍छे परमेश्‍वरसे सुँडेनीगदेदा दया लजी, ओच्‍छे इस्राएलीगदे झन ल्‍हाना तबान निजी।

२१ सुँडेनीगदे परमेश्‍वरदेन छ्‌याम लोङ्‌बासे लमा थेनीगदेदा परमेश्‍वरसे सन्‍तान पिन्‍जी।

२२ जमाहेन्‍से फारो ग्‍लेसे ह्राङला जम्‍मान म्‍हिगदेदा चुह्रङ् भिसी कुल्‍जी, “जम्‍मान हिब्रूगदेला झा न्‍हेमैछ्‌याम नील स्‍योङरी भ्‍याङ्‌गो, तर झामेगदेदा चा तिगै आलना छोन्‍बोन थान्‍गो।”

मोशा न्‍हबा

२

थेनोन धुइरी लेवी वंशला म्‍हि गिकसे लेवी वंशलान म्रिङकोला गिकदेन छ्‌याम ब्‍याह लजी।

२ थे म्रिङ्‌म्‍हेमे जीउ न्‍हीला तसी झा गिक न्‍हजी। थे कोला ल्‍हानान जेःबा म्राङ्‌सी थेसे थे कोलादा ल सोमधोना छुम्‍सी थान्‍जी।

३ थे कोलादा अझै छुम्‍सी थान्‍बारी आखम्‍बासे लमा थे कोलाला लागिरी कुशला बेङगे गिक स्‍होजी। ओच्‍छे अलकत्रादेन तारपिन दोङ्‌सी बेङ्‌गे च्‍युर्जी। ओच्‍छे थे कोलादा थे बेङगेरी थान्‍सी नर्कट घारीला गुङ्‌री थान्‍जी।

४ जमाहेन्‍से थे कोलादा तिग तबा चिम भिसी थे कोलाला नाना चा थारेङ्‌नोन राप्‍सी च्‍यासी चिजी।

५ थेनोन धुइरी फारो ग्‍लेला झामे नील स्‍योङरी नुहाब लबारी खजी। थेला ह्रोगदे चा स्‍योङला कुनीरीक्‍यार कोर्बारी छ्‌याइजी। ग्‍लेला झामेसे घारीला गुङ्‌री थे बेङगे म्राङ्‌जी ओच्‍छे थेसे ह्राङला घ्‍याबास्‍यादा थे बेङगे किन्‍बारी पुइजी।

६ थेसे थे बेङगे ठोङ्‌सी च्‍यामा थे कोला क्रासी चिबा स्‍याप्‍जी। ओच्‍छे थे कोलादा म्राङ्‌सी दया रेःजी ओच्‍छे चुह्रङ् भिसी पाङ्‌जी, “चु खालै हिब्रूला कोला हिन्‍ना।”

७ जमाहेन्‍से थे कोलाला नानासे फारो ग्‍लेला झामेदा चुह्रङ् भिसी पाङ्‌जी, “तिग ङा निसी हिब्रू म्रिङ्‌म्‍हेमेगदे न्‍हङ्‌ला खालै धाईआमा गिक चु कोलादा ङ्‌हे ख्‍वाबाला लागिरी ङ्‌योइसी भउ?”

८ जमाहेन्‍से फारो ग्‍लेला झामेसे थेदा “तला, निउ” भिसी पाङ्‌जी। ओच्‍छे थे म्रिङकोला निसी कोलाला आमादा ङ्‌योइसी भजी।

९ जमाहेन्‍से फारो ग्‍लेला झामेसे थेदा चुह्रङ् भिसी पाङ्‌जी, “ङाला लागिरी चु कोलादा भोर्सी ङ्‌हे ख्‍वागो, ङाइ एला ज्‍याला पिन्‍ना।” थेतबासेलमा थे म्रिङ्‌म्‍हेमेसे कोलादा भोर्जी, ओच्‍छे कोलादा ङ्‌हे ख्‍वाजी।

१० कोला घ्रेन तमाहेन्‍से थेसे थे कोलादा फारो ग्‍लेला झामे मुबा ग्‍लारी भजी, ओच्‍छे थे फारो ग्‍लेला झामेला झा तजी। थेसे थे कोलाला मिन मोशा थान्‍जी, तिग्‍दा भिसम थेसे चुह्रङ् भिसी पाङ्‌जी, “ङाइ चु कोलादा क्‍युइग्‍याम तेःबा हिन्‍ना।”

मोशा य्‍हार्सी मिद्यान य्‍हुल्‍सारी निबा

११ मोशा घ्रेन तमाहेन्‍से ह्राङला इस्राएली ज्‍योज्‍यो आले मुबा ग्‍लारी निजी, थेरी थेनीगदे ल्‍हानान दुख लसी गे लबा म्राङ्‌जी। थेरी मोशासे ह्राङलान इस्राएली आले गिकदा मिश्री गिकसे तोबान लबा म्राङ्‌जी।

१२ जमाहेन्‍से मोशासे क्‍यारमार च्‍याजी, थेसे थेरी खालैदा आम्राङ्‌माहेन्‍से थे मिश्रीदा साइसी बालुवारी ल्‍हुजी।

१३ न्‍हाङ्‌गरदाङ दोःसी थेरी निमा हिब्रू न्‍ही ह्राङ ह्राङ न्‍हीरीन तोबान लबा म्राङ्‌जी, थेसे गल्‍ती लबादा चा चुह्रङ् भिसी पाङ्‌जी, “एसे ह्राङलान हिब्रू म्‍हिदा तिग्‍दा तोबा?”

१४ थेसे मोशादा चुह्रङ् भिसी पाङ्‌जी, “एदा खाल्‍से ङन्‍ना ग्‍लेदेन निसाफ लबा म्‍हि स्‍होजी? थे मिश्रीदा साइबा ह्रङ् लसीन ङादाएनोन साइबारी म्‍हाइबा?” जमाहेन्‍से मोशा लोङ्‌सी सेम सेमरी चुह्रङ् भिसी म्‍हन्‍जी, “पक्‍कान चु ताम जम्‍मासेन था याङ्‌जीम।”

१५ फारो ग्‍लेसे चु ताम था याङ्‌सी मोशादा साइबा सेम लजी। जमाहेन्‍से मोशा फारो ग्‍लेला ङाच्‍छाग्‍याम य्‍हार्सी मिद्यान य्‍हुल्‍सारी निजी, ओच्‍छे थेरी दोसी थे वदी गिकला ङाम्‍री चिजी।

१६ मिद्यान य्‍हुल्‍सारी परमेश्‍वरला लागिरी पूजा लबा म्‍हिला गोर निस झामेगदे मुबा। थेरी थेनीगदे क्‍युइ तेःबारी खजी, ओच्‍छे ह्राङला आबाला राग्‍युगदेदा क्‍युइ ख्‍वाबाला लागिरी डोँडरी क्‍युइ युबारी छ्‌याइजी।

१७ थेनोन धुइरी अर्गु गोठालोगदे खसी थेनीगदेला राग्‍युगदेदा ताप्‍बारी छ्‌याइजी। तर मोशा ढोङ रेःसी म्रिङकोलागदेदा ह्रो लबारी छ्‌याइजी। ओच्‍छे थेनीगदेला राग्‍युगदेदा क्‍युइ थुङ्‌पुङ्‌जी।

१८ जमाहेन्‍से थेनीगदे ह्राङला आबा रूएल मुबा ग्‍लारी खजी। ओच्‍छे आबासे थेनीगदेदा “तिनी एनीगदे खाह्रङ् लसी चुदे योनान खजी?” भिसी ङ्‌योइजी।

१९ जमाहेन्‍से थेनीगदेसे चुह्रङ् भिसी पाङ्‌जी, “मिश्री गिकसे ङन्‍दा अर्गु गोठालोगदेला याग्‍याम जोगब लजी। चुदे जे आहिन, थेसे ङन्‍ना लागिरी क्‍युइ तेःसी राग्‍युदाएनोन क्‍युइ पिन्‍जी।”

२० जमाहेन्‍से थेसे ह्राङला झामेगदेदा चुह्रङ् भिसी पाङ्‌जी, “थे खानङ् मुला? तिग्‍दा एनीगदेसे थेदा ख्‍लासी खबा? निउ, य्‍हाङदेन छ्‌यामनोन चबा थुङ्‌बा लबारी थेदा ङ्‌योइसी भउ।”

२१ जमाहेन्‍से मोशादा थे म्‍हिदेन छ्‌याम चिबारी ज्‍यबा छोर्जी। थेसे मोशादेन छ्‌याम ह्राङला झामे सिप्‍पोरादा ब्‍याह लसी पिन्‍जी।

२२ सिप्‍पोरासे झा गिक न्‍हजी, ओच्‍छे मोशासे थेला मिन गेर्शोम थान्‍जी, तिग्‍दा भिसम थेसे “ङा विदेशरी विदेशी दोसी चिबा मुला भिसी पाङ्‌जी।”

२३ ल्‍हानान दिङ लिच्‍छा मिश्र य्‍हुल्‍साला ग्‍ले सिजी। इस्राएलीगदे घ्‍याबा दोसी गे लतोःमा ल्‍हानान दुख तबासे लमा सेमहेन्‍सेन क्रासी परमेश्‍वरदा बिन्‍ती लजी। परमेश्‍वरसे थेनीगदेसे लबा बिन्‍ती सान्‍जी।

२४ परमेश्‍वरसे थेनीगदे क्राबा सान्‍जी, ओच्‍छे अब्राहाम, इसहाक, याकूबदेन छ्‌याम ह्राङसे लबा कबुल ढन्‍जी।

२५ थेतबासेलमा परमेश्‍वरसे इस्राएलीगदेदा स्‍य्‍हीजी, ओच्‍छे थेनीगदेदा म्राङ्‌सी परमेश्‍वरदा दया रेःजी।

परमेश्‍वरसे मोशादा ङ्‌योइबा

३

तिरेकुनु मोशा मिद्यानरी परमेश्‍वरला लागिरी पूजा लबा ह्राङला केन यित्रोला राग्‍यु छबान मुबा। थेसे राग्‍यु छबान तोङ्‌तोङ्‌बा ग्‍लाला क्‍याम्‍सङ्‌पट्टि परमेश्‍वरला गङ् होरेबधोनान भोर्जी।

२ मोशासे थेरी लुङ्‌बा झाङ्‌री मे ल्‍हामरी परमप्रभुला दूत गिक म्राङ्‌जी। मोशासे थे झाङ लुङ्‌बान लबा म्राङ्‌जी, तर थे झाङ क्रोबा आरेमुबा।

३ मोशासे चुह्रङ् भिसी म्‍हन्‍जी, “दाहेन्‍से ङा ङाम्‍रीन निसी चु उदेकला ताम च्‍याला, थे झाङ तिग्‍दा आक्रोबा चिम?”

४ थे लुङ्‌बा झाङ च्‍याबाला लागिरी मोशा निबान लबा परमप्रभुसे स्‍य्‍हीजी, जमाहेन्‍से परमेश्‍वरसे लुङ्‌बा झाङला गुङ्‌ग्‍याम “मोशा, ओ मोशा” भिसी थेदा ङ्‌योइजी।

ओच्‍छे मोशासे “ङा चुरीन मुला।” भिसी पाङ्‌जी।

५ जमाहेन्‍से परमेश्‍वरसे मोशादा चुह्रङ् भिसी सुङ्‌जी, “चु ङाम्‍री आखउ। एला लखम स्‍युउ, तिग्‍दा भिसम ए राप्‍बा ग्‍ला चा चोखो ग्‍ला हिन्‍ना।”

६ परमेश्‍वरसे मोशादा दोःसी चुह्रङ् भिसी सुङ्‌जी, “ङा एला आखेम्‍हेमे अब्राहाम, इसहाकदेन याकूबला परमेश्‍वर हिन्‍ना।” जमाहेन्‍से मोशासे ह्राङला ली घप्‍जी, तिग्‍दा भिसम थे परमेश्‍वरदा च्‍याबारी लोङ्‌जी।

७ जमाहेन्‍से परमप्रभुसे चुह्रङ् भिसी सुङ्‌जी, “मिश्र य्‍हुल्‍सारी मुबा ङाला म्‍हिगदेला दुख ङाइ म्राङ्‌बा मुला, नाइकेगदेसे पिन्‍बा दुखरी थेनीगदेसे बिन्‍ती लबा ङाइ थेःबा मुला। थेनीगदेसे नाबा दुख ङादा था मुला।

८ थेतबासेलमा थेनीगदेदा मिश्रीगदेला याग्‍याम फेसी मिश्र य्‍हुल्‍साग्‍याम तेःसी ज्‍यबादेन घ्रेन य्‍हुल्‍सा गिकरी भोर्बाला लागिरी ङा मार खबा मुला। थे य्‍हुल्‍सारी चा ङ्‌हेदेन सिङ्‌सुरला खुदु भ्‍योङ्‌मुला। दन्‍दे थे य्‍हुल्‍सारी कनानी, हित्ती, एमोरी, परिज्‍जी, हिव्‍वीदेन यबूसीगदे चिमुला।

९ च्‍यागो, इस्राएलीगदेसे लबा बिन्‍ती ङाइ थेःबा मुला। ओच्‍छे मिश्रीगदेसे थेनीगदेदा पिन्‍बा दुख ङाइ म्राङ्‌बा मुला।

१० थेतबासेलमा दाहेन्‍से निउ, ङाला म्‍हि इस्राएलीगदेदा मिश्र य्‍हुल्‍साग्‍याम तेःसी भबाला लागिरी ङाइ एदा फारो ग्‍ले मुबा ग्‍लारी पुइबान मुला।”

११ तर मोशासे परमेश्‍वरदा चुह्रङ् भिसी पाङ्‌जी, “फारो ग्‍ले मुबा ग्‍लारी निसी इस्राएलीगदेदा मिश्र य्‍हुल्‍साग्‍याम तेःसी भखम्‍बा ङा खला हिन्‍ना?”

१२ ओच्‍छे परमेश्‍वरसे चुह्रङ् भिसी सुङ्‌जी, “ङा एदेन छ्‌यामनोन तला, ओच्‍छे ङाइ एदा पुइबा हिन्‍ना भिबा तामला चिनु चा चु तला। एसे थे म्‍हिगदेदा मिश्र य्‍हुल्‍साग्‍याम तेःसी भमा एनीगदेसे चुनोन गङ्‌री ङाला जयजयकार लला।”

१३ मोशासे परमेश्‍वरदा चुह्रङ् भिसी पाङ्‌जी, “स्‍य्‍हीगो, ङा इस्राएलीगदे मुबा ग्‍लारी निसी थेनीगदेदा ‘एनीगदेला आखेम्‍हेमेला परमेश्‍वरसे ङादा एनीगदे मुबा ग्‍लारी पुइखबा हिन्‍ना’ भिसी पाङ्‌मा थेनीगदेसे ‘परमेश्‍वरला मिन तिग हिन्‍ना?’ भिसी ङ्‌योइजी भिसम ङाइ थेनीगदेदा तिग पाङ्‌से?”

१४ जमाहेन्‍से परमेश्‍वरसे मोशादा, “ङानोन हिन्‍ना, ङा थेनोन हिन्‍ना” भिसी सुङ्‌जी। परमेश्‍वरसे दोःसी चुह्रङ् भिसी सुङ्‌जी, एसे इस्राएलीगदेदा चुह्रङ् भिसी पाङ्‌गो, “ङानोन हिन्‍ना” भिबासे ङादा एनीगदे मुबा ग्‍लारी पुइखबा हिन्‍ना।

१५ परमेश्‍वरसे मोशादा चुह्रङ् भिसीएनोन सुङ्‌जी, “इस्राएलीगदेदा पाङ्‌गो, ‘परमप्रभु,† एनीगदेला आखेम्‍हेमे अब्राहामला परमेश्‍वर, इसहाकला परमेश्‍वर, याकूबला परमेश्‍वरसे ङादा एनीगदे मुबा ग्‍लारी पुइखबा हिन्‍ना।’ ङाला मिन सदन चुनोन तला, ओच्‍छे पुस्‍ता पुस्‍ताधोनान ङाला मिन चुनोन तला।

१६ निउ, ओच्‍छे इस्राएलला गन्‍बागदेदा पोप लसी पाङ्‌गो। एनीगदेला आखेम्‍हेमेला परमेश्‍वर, अब्राहामला परमेश्‍वर, इसहाकला परमेश्‍वर, याकूबला परमेश्‍वर ङा मुबा ग्‍लारी फेप्‍खसी चुह्रङ् भिसी सुङ्‌जी, ङाइ एनीगदेदा वास्‍ता लबा मुला, ओच्‍छे मिश्र य्‍हुल्‍सारी एनीगदेसे जुन दुख नाबा मुला थे ङाइ म्राङ्‌बा मुला।

१७ ङाइ एनीगदेदा मिश्र य्‍हुल्‍साला दुखग्‍याम फेसी कनानी, हित्ती, एमोरी, परिज्‍जी, हिव्‍वीदेन यबूसीगदेला य्‍हुल्‍सा, ङ्‌हेदेन सिङ्‌सुरला खुदु भ्‍योङ्‌बा य्‍हुल्‍सारी भोर्बारी पक्‍का लबा मुला।”

१८ “इस्राएलला गन्‍बागदेसे एला ताम ङ्‌यान्‍ना। जमाहेन्‍से एदेन छ्‌याम इस्राएलला थे गन्‍बागदे मिश्र य्‍हुल्‍साला ग्‍ले मुबा ग्‍लारी निला, ओच्‍छे एनीगदेसे थेदा चुह्रङ् भिसी पाङ्‌ला, ‘परमप्रभु हिब्रूगदेला परमेश्‍वर ङन्‍देन छ्‌याम ह्रुप तबा मुला, दाहेन्‍से ङन्‍ना चु बिन्‍ती मुला, परमप्रभु ङन्‍ना परमेश्‍वरदा बलि फुल्‍बाला लागिरी ङन्‍दा तोङ्‌तोङ्‌बा ग्‍लारी सोमरेला लागिरी निपुङ्‌गो।’

१९ तर मिश्रला ग्‍लेसे करकापरी परब तसी जे एनीगदेदा निपुङ्‌ला भिबा ताम ङादा था मुला।

२० थेतबासेलमा ङाइ ङाला या थीला, ओच्‍छे थेरी थेनीगदेला गुङ्‌री ङाइ ङाला जम्‍मान उदेकला गेग्‍याम मिश्रीगदेदा छेक्‍ला, जमाहेन्‍से थेसे एनीगदेदा निपुङ्‌ला।

२१ “ङाइ मिश्रीगदेदा एनीगदेथोरी दया लपुङ्‌ला एनीगदे मिश्र य्‍हुल्‍साग्‍याम थोन्‍मा या थानथान थोन्‍सी निआतोः।

२२ जम्‍मान इस्राएली म्रिङ्‌म्‍हेमेगदेसे ह्राङला मिश्री खिम्‍जेमदेन थेला दिमरी चिबा म्रिङ्‌म्‍मेमेगदेदेन छ्‌याम क्‍वानदेन म्‍हार म्‍हुइला गहनागदे ह्रीला। ओच्‍छे एनीगदेसे थे ह्राङ ह्राङला कोलागदेदा क्‍वान्‍सी पिन्‍ना। चुह्रङ् लसी एनीगदेसे मिश्रीगदेला धन सम्‍पत्ति ब्‍यन्‍ना।”

† 

३:१५ परमप्रभु हिब्रू ग्‍योइरी “परमप्रभु” भिसी पाङ्‌मा “ङानोन हिन्‍ना” भिसी पाङ्‌बा ह्रङ्‌बान थेःमुला।

मोशादा उन्‍बा उदेकला चिनुगदे

४

जमाहेन्‍से मोशासे परमप्रभुदा चुह्रङ् भिसी पाङ्‌जी, “चुदे थेनीगदेसे ङाला ताम पत्‍यब आचनी ओच्‍छे ङाला ताम आङ्‌यान्‍ना ‘एसे परमप्रभुदा म्राङ्‌बान आहिन’ भिसी जोहाब पिन्‍जी भिसम ङाइ तिग लबा?”

२ जमाहेन्‍से परमप्रभुसे थेदा “एला यारी तिग मुला?” भिसी ङ्‌योइजी। ओच्‍छे थेसे “कडी” भिसी पाङ्‌जी।

३ परमप्रभुसे थेदा “थे सरी भ्‍याङ्‌गो।” भिसी सुङ्‌जी, जमाहेन्‍से मोशासे थे कडी सरी भ्‍याङ्‌जी, ओच्‍छे थे कडी पुख्री दोजी, चु म्राङ्‌सी मोशा लोङ्‌सी य्‍हार्जी।

४ जमाहेन्‍से परमप्रभुसे मोशादा, “एला यासे थेला मेरी चुङ्‌गो” भिसी सुङ्‌जी। ओच्‍छे मोशासे थेला मेरी चुङ्‌मा थेला यारी दोःसी कडीन दोजी।

५ परमप्रभुसे चुह्रङ् भिसी सुङ्‌जी, “थेनीगदेला आखेम्‍हेमेला परमेश्‍वर, अब्राहामला परमेश्‍वर, इसहाकला परमेश्‍वरदेन याकूबला परमेश्‍वर ए मुबा ग्‍लारी फेप्‍खबा हिन्‍बान चिम भिसी चु गे म्राङ्‌सीन थेनीगदेसे विश्‍वास लगै।”

६ परमप्रभुसे थेदा अझन चुह्रङ् भिसी सुङ्‌जी, “एला या गा न्‍हङ्‌री झाङ्‌गो।” थेसे ह्राङला या गा न्‍हङ्‌री झाङ्‌जी, ओच्‍छे गग्‍याम तेःसी च्‍यामा कोरसे स्‍याप्‍सी थेला या घ्‍लिङ्‌ ह्रङ्‌बान तार तार तबा मुबा।

७ परमेश्‍वरसे थेदा चुह्रङ् भिसी सुङ्‌जी, “एला या दोःसी गा न्‍हङ्‌री झाङ्‌गो।” थेसे दोःसी ह्राङला या गा न्‍हङ्‌री झाङ्‌जी, ओच्‍छे दोःसी तेःसी च्‍यामा थेला या ङाच्‍छाला ह्रङ्‌नोन ज्‍यबा तजी।

८ जमाहेन्‍से परमप्रभुसे चुह्रङ् भिसी सुङ्‌जी, “थेनीगदेसे एला ताम विश्‍वास आलनी, ओच्‍छे ङाच्‍छाला चिनुदा वास्‍ता आलनी भिसम थेनीगदेसे लिच्‍छाला चिनुदा विश्‍वास लला।

९ तर थेनीगदेसे चु चिनु न्‍हीदान विश्‍वास आलनी ओच्‍छे एला ताम आङ्‌यान्‍नी भिसम नील स्‍योङग्‍याम जजाकी क्‍युइ भसी खार्बा सरी ल्‍हूगो। एसे नील स्‍योङग्‍याम भबा थे क्‍युइ सरी का दोला।”

१० जमाहेन्‍से मोशासे परमप्रभुदा चुह्रङ् भिसी पाङ्‌जी, “प्रभु, ङाइ ज्‍यना लसी ताम पाङ्‌बारी आसेमुला, ङाइ न्‍हा ङाच्‍छा सेमुबा, न्‍हा दन्‍दे ह्राङदेन छ्‌याम ताम पाङ्‌मा ज्‍यना लसी पाङ्‌बारी सेजी। तिग्‍दा भिसम ङा ले चलब लबारीदेन ताम पाङ्‌बारी घाइमुला।”

११ परमप्रभुसे मोशादा चुह्रङ् भिसी सुङ्‌जी, “म्‍हिला सुङ् खाल्‍से स्‍होजी? म्‍हिदा ताइ अथवा भहिरा ओच्‍छे म्राङ्‌खम्‍बा अथवा म्राङ्आखम्‍बा खाल्‍से स्‍होजी? तिग ङा परमप्रभुसेन स्‍होबा आहिन?

१२ दाहेन्‍से निउ, एदा ताम पाङ्‌बारी ङाइ ह्रो लला, ओच्‍छे एसे तिग तिग पाङ्‌तोःबा ङाइ लोप्‍सी पिन्‍ना।”

१३ तर मोशासे चुह्रङ् भिसी पाङ्‌जी, “प्रभु, ङाला चु बिन्‍ती मुला, स्‍य्‍हान्‍दो खालैदान पुइगो।”

१४ जमाहेन्‍से परमप्रभु मोशा म्राङ्‌सी बोमो खजी, ओच्‍छे चुह्रङ् भिसी सुङ्‌जी, “तिग एला ज्‍योज्‍यो लेवी हारून आरे? थेसे ज्‍यना लसी ताम पाङ्‌खम्‍मुला भिबा ताम ङादा था मुला। थे एदा ह्रुप तबारी खबान मुला, थे एदा म्राङ्‌सी ताङ्‌ला।

१५ थेदेन छ्‌यामनोन ताम लउ ओच्‍छे थेसे पाङ्‌तोःबा ताम एसे थेदा पाङ्‌सी पिन्‍गो, ङा ए न्‍हीदेन छ्‌यामनोन तला ओच्‍छे ए न्‍हीसे तिग लतोःबा ङाइ थे पाङ्‌सी पिन्‍ना।

१६ थेसे चा एला लागिरी म्‍हिगदेदेन छ्‌याम ताम लसी पिन्‍ना, थे एला सुङ् ह्रङ्‌नोन तला, ओच्‍छे ए चा थेला लागिरी परमेश्‍वर ह्रङ्‌बान तला।

१७ तर चु कडी एदेन छ्‌यामनोन भोर्सी निउ। चु कडीग्‍याम एसे चु उदेकला गेगदे लला।”

मोशा मिश्र य्‍हुल्‍सारी दोःसी निबा

१८ जमाहेन्‍से मोशा ह्राङला केन यित्रो मुबा ग्‍लारी खसी चुह्रङ् भिसी पाङ्‌जी, “ङाला बिन्‍ती मुला, मिश्र य्‍हुल्‍सारी मुबा ङाला ज्‍योज्‍यो आलेगदे सोबान मुला कि आरे ङादा निसी च्‍याबारी पिन्‍गो।” यित्रोसे मोशादा “तला, ज्‍यना लसी निउ” भिसी पाङ्‌जी।

१९ परमप्रभुसे मिद्यान य्‍हुल्‍सारी मुबा धुइरीन मोशादा चुह्रङ् भिसी सुङ्‌मुबा, “मिश्ररी दोःसी निउ, तिग्‍दा भिसम एदा साइबारी म्‍हाइबागदे जम्‍मान सिसी जिन्‍जी।”

२० थेतबासेलमा मोशासे ह्राङला म्रिङदेन कोलागदेदा गधा गिकरी थान्‍सी मिश्र य्‍हुल्‍सारी निजी। ओच्‍छे थेसे परमेश्‍वरला कडी यारीन थोसी मिश्ररी निजी।

२१ जमाहेन्‍से परमप्रभुसे मोशादा चुह्रङ् भिसी सुङ्‌जी, “दाहेन्‍से ए मिश्ररी दोमाहेन्‍से ङाइ एदा जुन जुन गे लबाला लागिरी शक्ति पिन्‍बा मुला, थे जम्‍मान उदेकला गेगदे फारो ग्‍लेला ङाच्‍छा लउ। तर ङाइ थेला सेम कोङ्‌ना लला, ओच्‍छे थेसे म्‍हिगदेदा निबारी आपिन।

२२ जमाहेन्‍से एसे फारोदा चुह्रङ् भिसी पाङ्‌गो, ‘परमप्रभुसे चुह्रङ् भिसी सुङ्‌बा मुला, इस्राएल ङाला थेबा झा हिन्‍ना।

२३ ङाइ एदा “ङाला झादा निबारी पिन्‍गो, थेसे ङादा मान लगै भिसी पाङ्‌जी।” तर एसे चा थेदा पुइबारी आम्‍हाइनी। थेतबासेलमा ङाइ एला थेबा झादा साइला।’”

२४ ओच्‍छे ग्‍यामरी बास चिबा ग्‍लारी परमप्रभुसे मोशादा स्‍याप्‍जी ओच्‍छे थेदा साइबा सेम लजी।

२५ तर मोशाला म्रिङ सिप्‍पोरासे छ्‌यार्बा युङ्‌बा गिक दुइसी ह्राङला झाला च्‍याम स्‍योर्बा स्‍हेला च्‍योदोला ढि च्‍वाट्टान थासी थे ढिसे मोशाला काङरी थुर्सी पिन्‍जी। ओच्‍छे सिप्‍पोरासे “ह्राङ ङाला लागिरी काला ह्रेम्‍बो हिन्‍ना” भिसी पाङ्‌जी।

२६ थेतबासेलमा परमप्रभुसे मोशादा तिगै आलना ख्‍लाजी। खतना लबासे लमा सिप्‍पोरासे “ह्राङ काला ह्रेम्‍बो हिन्‍ना” भिसी पाङ्‌बा मुबा।

२७ परमप्रभुसे हारूनदा “तोङ्‌तोङ्‌बा ग्‍लारी मोशादा ह्रुप तबारी निउ” भिसी सुङ्‌जी। जमाहेन्‍से हारून मोशादा ह्रुप तबाला लागिरी परमेश्‍वरला गङ्‌री निजी, ओच्‍छे मोशादा स्‍याप्‍सी च्‍योक लजी।

२८ ओच्‍छे परमप्रभुसे थेदा पाङ्‌गो भिसी पुइबा जम्‍मान तामगदेदेन उन्‍गो भिसी कुल्‍बा जम्‍मान उदेकला चिनुगदेला बारेरी मोशासे हारूनदा पाङ्‌जी।

२९ जमाहेन्‍से मोशादेन हारून मिश्ररी निजी, ओच्‍छे इस्राएलीगदेला जम्‍मान गन्‍बागदेदा ग्‍ला गिकरी पोप लजी।

३० ओच्‍छे परमप्रभुसे मोशादा सुङ्‌बा जम्‍मान तामगदे हारूनसे थेनीगदेदा पाङ्‌जी। ओच्‍छे मोशासे म्‍हिगदेला ओन्‍छाङ्‌री थे चिनुगदे उन्‍जी।

३१ थे म्राङ्‌सी म्‍हिगदेसे विश्‍वास लजी। परमप्रभु ह्राङला म्‍हिगदे मुबा ग्‍लारी फेप्‍खजी, ओच्‍छे य्‍हाङला दुख स्‍य्‍हीबा मुला भिबा ताम थेनीगदेसे थेःजी। जमाहेन्‍से थेनीगदेसे परमप्रभुदा फ्‍या लबान जयजयकार लजी।

मोशादेन हारून मिश्र य्‍हुल्‍साला ग्‍लेला ङाच्‍छा निबा

५

जमाहेन्‍से मोशादेन हारून फारो ग्‍ले मुबा ग्‍लारी निसी चुह्रङ् भिसी पाङ्‌जी, “परमप्रभु इस्राएलीगदेला परमेश्‍वरसे चुह्रङ् भिसी सुङ्‌बा मुला, ‘चाड धङ्‌बाला लागिरी ङाला म्‍हिगदेदा तोङ्‌तोङ्‌बा ग्‍लारी निपुङ्‌गो।’”

२ फारो ग्‍लेसे चुह्रङ् भिसी पाङ्‌जी, “परमप्रभु खला हिन्‍ना, ङाइ थेला ताम ङ्‌यान्‍सी इस्राएलीगदेदा निपुङ्‌से? ङाइ परमप्रभुदा ङोसेबा आरे, ओच्‍छे ङाइ इस्राएलीगदेदाएनोन निआपुङ्।”

३ जमाहेन्‍से थेनीगदेसे चुह्रङ् भिसी पाङ्‌जी, “हिब्रूगदेला परमेश्‍वर ङन्‍देन छ्‌याम ह्रुप तबा मुला। ङन्‍ना चु बिन्‍ती मुला, सोमरेला ग्‍याम भ्रसी ङन्‍ना परमेश्‍वरला लागिरी बलि फुल्‍बाला लागिरी ङन्‍दा तोङ्‌तोङ्‌बा ग्‍लारी निपुङ्‌गो। आहिन्‍सम परमेश्‍वरसे ङन्‍दा रोग अथवा तरवारसे तम्‍ला।”

४ जमाहेन्‍से मिश्रला ग्‍लेसे थेनीगदेदा चुह्रङ् भिसी पाङ्‌जी, “मोशादेन हारून, तिग्‍दा एनीगदेसे म्‍हिगदेला गे कोल्‍ना लबा? एनीगदे ह्राङ ह्राङला गेरी निउ।”

५ फारो ग्‍लेसे दोःसी चुह्रङ् भिसी पाङ्‌जी, “च्‍यागो, दाहेन्‍से य्‍हुल्‍सारी ल्‍हानान म्‍हिगदे तबा मुला, एनीगदे चा थेनीगदेदा गे लआपुङ्‌ना कोल्‍ना लसी चिबा मुला।”

६ थेनोन धिनकुनु फारो ग्‍लेसे गे लबागदेदेन नाइकेगदेदा चुह्रङ् भिसी कुल्‍जी,

७ “इँटा स्‍होबाला लागिरी दन्‍देधोना पिन्‍बान लबा पराल दाहेन्‍से थेनीगदेदा आपिन्‍गो, थेनीगदे ह्राङनोन निसी ह्राङला लागिरी पराल म्‍हाइगै।

८ तर इँटा चा थेनीगदेसे दन्‍देधोना गादे स्‍होमुबा होत्तेन थेनीगदेदा स्‍होपुङ्‌गो। इँटा गिकनोन कम आलउ, तिग्‍दा भिसम थेनीगदे ब्‍लेगु दोबा मुला, थेतबासेलमा थेनीगदे ‘परमेश्‍वरला लागिरी बलि फुल्‍बारी ङन्‍दा निपुङ्‌गो’ भिसी क्रिङ्‌मुला।

९ चु म्‍हिगदेदा अझै गाह्रो गे लपुङ्‌गो, ओच्‍छे थेनीगदेसे थे गे सेम लसी लगै, ओच्‍छे फट्टा तामरी सेम आलगै।”

१० जमाहेन्‍से गे लबागदेदेन नाइकेगदेसे निसी म्‍हिगदेदा चुह्रङ् भिसी पाङ्‌जी, “फारो ग्‍लेसे चुह्रङ् भिसी सुङ्‌बा मुला, ‘ङाइ एनीगदेदा पराल आपिन।

११ एनीगदे ह्राङनोन निसी खानङ् पराल याङ्‌मुला निसी म्‍हाइसी भउ। तर एनीगदेसे लबा गे चा जजाकीएनोन कम तबारी आत।’”

१२ थेतबासेलमा म्‍हिगदे मिश्र य्‍हुल्‍सा नाङ्‌नोन पराल म्‍हाइबाला लागिरी छरपष्‍ट तसी निजी।

१३ थे गे लबा म्‍हिगदेसे थेनीगदेदा चुह्रङ् भिसी आत्तेब तना लजी, “पराल पिन्‍बा धुइरी गादे गे लमुबा होत्तेन गे लउ।”

१४ इस्राएलीगदेदा गे कुल्‍बाला लागिरी धम्‍बा इस्राएलीगदेला नाइकेगदेदा फारो ग्‍लेला गे लबा म्‍हिगदेसे तोबा ग्‍याङ्‌बा लजी, ओच्‍छे थेनीगदेदा चुह्रङ् भिसी ङ्‌योइजी, “ङाच्‍छा ह्रङ् लसी तिलादेन तिनी एनीगदेसे तिग्‍दा इँटा आस्‍होबा?”

१५ जमाहेन्‍से इस्राएली नाइकेगदेसे फारो ग्‍ले मुबा ग्‍लारी निसी चुह्रङ् भिसी बिन्‍ती लजी, “ह्राङला घ्‍याबागदेथोरी तिग्‍दा ह्राङसे चुह्रङ्‌बा व्‍यवहार लबा?

१६ थेनीगदेसे ह्राङला घ्‍याबागदेदा परालएनोन आपिन्‍मुला, तर थेनीगदेसे ङन्‍दा ‘इँटा स्‍होउ’ भिसीएनोन पाङ्‌मुला। ङनी ह्राङला घ्‍याबागदेदा थेनीगदेसे तोबान मुला, तर गल्‍ती चा ह्राङलान म्‍हिगदेला मुला।”

१७ तर फारो ग्‍लेसे चुह्रङ् भिसी पाङ्‌जी, “एनीगदे ब्‍लेगु हिन्‍ना, ब्‍लेगु, थेतबासेलमा एनीगदेसे ‘परमप्रभुला लागिरी बलि फुल्‍बारी ङन्‍दा निपुङ्‌गो’ भिसी पाङ्‌मुला।

१८ दाहेन्‍से निसी गे लउ। एनीगदेदा पराल चा आपिन, तसैनोन एनीगदेसे पाङ्‌बा ते इँटा स्‍होतोःला।”

१९ “धिन दाङ्‌सीन इँट कम तबारी आत” भिसी पाङ्‌बासे लमा इस्राएली नाइकेगदेसे दुख तबा था याङ्‌जी।

२० थेनीगदे फारो ग्‍ले मुबा ग्‍लाग्‍याम थोन्‍सी निमा मोशादेन हारूनसे ग्‍यामरीन भ्रान्‍सी चिबा स्‍याप्‍जी।

२१ थेनीगदेसे मोशादेन हारूनदा चुह्रङ् भिसी पाङ्‌जी, “परमप्रभुसे ह्राङनीला निसाफ लगै, तिग्‍दा भिसम ह्राङनीसे फारो ग्‍लेदेन थेला गे लबा म्‍हिगदेदा ङन्‍देन छ्‌याम बोमो खना लबा मुला, ङन्‍दा साइबाला लागिरी थेनीगदेला यारी तरवार पिन्‍बा मुला।”

परमप्रभुसे दुखग्‍याम फेला भिसी कबुल लबा

२२ जमाहेन्‍से मोशा परमप्रभु मुबा ग्‍लारी दोःसी निजी, ओच्‍छे चुह्रङ् भिसी पाङ्‌जी, “प्रभु, ह्राङसे तिग्‍दा चु म्‍हिगदेदा दुख तना लबा? चुलान लागिरी ङादा पुइखबा हिन्‍ना?

२३ ङा ह्राङला मिन किन्‍सी फारो ग्‍ले मुबा ग्‍लारी निसी ताम पाङ्‌माहेन्‍से थेसे चु म्‍हिगदेदा दुख पिन्‍बारी छ्‌याइजी। तर ह्राङसे ह्राङला म्‍हिगदेदा दुखग्‍याम फेबाएनोन आरे।”

६

जमाहेन्‍से परमप्रभुसे मोशादा चुह्रङ् भिसी सुङ्‌जी, “ङाइ फारोदा तिग लबान मुला, दाहेन्‍से एसे म्राङ्‌ला। ङाला शक्तिशाली यासे लमा थेसे थेनीगदेदा निबारी पिन्‍ना। ङाला भङ्‌बा यासे लमा थेसे ह्राङला य्‍हुल्‍साग्‍याम थेनीगदेदा तेःला।”

परमेश्‍वरसे मोशादा ङ्‌योइबा

२ ओच्‍छे परमप्रभुसे मोशादा चुह्रङ् भिसी सुङ्‌जी, “ङा परमप्रभु हिन्‍ना।

३ अब्राहाम, इसहाकदेन याकूब मुबा ग्‍लारी ङा शक्तिशाली परमेश्‍वर दोसी निजी, तर ‘परमप्रभु’ भिबा ङाला मिनग्‍याम ङा थेनीगदे मुबा ग्‍लारी आनिनी।

४ थेनीगदे परदेशी दोसी चिबा कनान य्‍हुल्‍सा थेनीगदेदा पिन्‍ना भिसी ङाइ थेनीगदेदेन छ्‌याम कबुल लबा मुला।

५ चु बाहेक ङाइ मिश्रीगदेसे घ्‍याबा स्‍होसी थान्‍बा इस्राएलीगदेसे दुख नाआखम्‍ना बिन्‍ती लबा थेःबा मुला। ओच्‍छे ङाइ थेनीगदेदेन छ्‌याम लबा कबुल ढन्‍बा मुला।

६ थेतबासेलमा इस्राएलीगदेदा चुह्रङ् भिसी पाङ्‌गो, ‘ङा परमप्रभु हिन्‍ना। ङाइ एनीगदेदा मिश्रीगदेला दुखग्‍याम तेःला, ओच्‍छे थेनीगदेला घ्‍याबा दोआपुङ्। ङाइ ङाला या थीसी थेनीगदेदा घ्रेन सजाय पिन्‍सी एनीगदेदा दुखग्‍याम फेला।

७ ङाइ एनीगदेदा ङालान म्‍हि हिन्‍ना भिसी पाङ्‌ला, ओच्‍छे ङा एनीगदेला परमेश्‍वर दोला। एनीगदेदा मिश्र य्‍हुल्‍साला दुखग्‍याम तेःसी भबा ङा एनीगदेला परमप्रभु परमेश्‍वर हिन्‍ना भिबा ताम एनीगदेसे था याङ्‌ला।

८ ओच्‍छे अब्राहाम, इसहाकदेन याकूबदा पिन्‍ना भिसी ङाइ कबुल लबा य्‍हुल्‍सारी एनीगदेदा भला। ङाइ थे य्‍हुल्‍सा एनीगदेला अधिकाररी पिन्‍ना, ङा एनीगदेला परमप्रभु हिन्‍ना।’”

९ जमाहेन्‍से मोशासे इस्राएलीगदेदा थे ताम थेःना लजी, तर ल्‍हानान दुखसे लमा थेनीगदेला सेम सिबा मुबा। थेतबासेलमा थेनीगदेसे मोशाला ताम आङ्‌यान्‍नी।

१० ओच्‍छे परमप्रभुसे मोशादा चुह्रङ् भिसी सुङ्‌जी,

११ “निउ, मिश्रला ग्‍ले फारो मुबा ग्‍लारी निसी इस्राएलीगदेदा थेला य्‍हुल्‍साग्‍याम निबारी पिन्‍गो भिसी पाङ्‌गो।”

१२ तर मोशासे परमप्रभुदा चुह्रङ् भिसी पाङ्‌जी, “इस्राएलीगदेसे मी ङाला ताम आङ्‌यान्‍नी भिसम, ङा तामनोन पाङ्‌बारी आसेबा म्‍हिसे पाङ्‌बा ताम फारो ग्‍लेसे झन खाह्रङ् लसी ङ्‌यान्‍ना?”

१३ इस्राएलीगदेदेन मिश्र य्‍हुल्‍साला फारो ग्‍लेला बारेरी परमप्रभुसे मोशादेन हारूनदा सुङ्‌जी, ओच्‍छे इस्राएलीगदेदा मिश्र य्‍हुल्‍साग्‍याम तेःसी भउ भिसी थेनीगदेदा कुल्‍जी।

मोशादेन हारूनना वंश

१४ थेनीगदेला म्‍हेमेला मूल म्‍हिगदे चुगदेन हिन्‍ना, इस्राएलला थेबा झा रूबेनना झागदे चा हानोक, पल्‍लु, हेस्रोनदेन कर्मी मुबा। रूबेनना वंशगदे चुनोन हिन्‍ना।

१५ शिमियोनना झागदे यमूएल, यामिन,ओहद, याकीन सोहोरदेन कनानी म्रिङ्‌म्‍हेमेपट्टिग्‍याम न्‍हबा शौल मुबा। शिमियोनना वंशगदे चुनोन हिन्‍ना।

१६ लेवीला झागदेला मिन थेला वंश अन्‍छार गेर्शोन, कहातदेन मरारी मुबा। लेवी ग्‍यार्जा गिक दिङधोना सोजी।

१७ गेर्शोनना झागदे थेला वंश अन्‍छार लिब्‍नीदेन शिमी मुबा।

१८ कहातला झागदे अम्राम, यिसहार, हेब्रोनदेन उज्‍जीएल मुबा। कहात १३३ दिङधोना सोजी।

१९ मरारीला झागदे महलीदेन मूशी मुबा। लेवीला वंशगदे थेनीगदेला वंश अन्‍छार चुनोन हिन्‍ना।

२० अम्रामसे ह्राङला आङी योकेबेददेन छ्‌याम ब्‍याह लजी। ओच्‍छे थेग्‍याम हारूनदेन मोशा न्‍हजी। अम्राम ग्‍यार्जा गिकसे बोगल गिकसे च्‍युक निस दिङधोना सोजी।

२१ यिसहारला झागदे कोरह, नेपेगदेन जिक्री मुबा।

२२ उज्‍जीएलला झागदे मीशाएल एलसाफानदेन सिथ्री मुबा।

२३ हारूनसे अम्‍मीनादाबला झामे नहशोनना आङा एलीशेबादेन छ्‌याम ब्‍याह लजी, ओच्‍छे थेग्‍याम नादाब, अबीहू, एलाजारदेन ईतामार न्‍हजी।

२४ कोरहला झागदे अस्‍सीर, एल्‍कानादेन अबिआसाप मुबा। कोरहला वंश चुनोन हिन्‍ना।

२५ हारूनना झा एलाजारसे पतीएलला झामेगदे न्‍हङ्‌ला गिकदेन छ्‌याम ब्‍याह लजी, थेग्‍याम पीनहास न्‍हजी। लेवीगदेला म्‍हेमेला मूल म्‍हिगदे थेनीगदेला वंश अन्‍छार चुनोन हिन्‍ना।

२६ चुनोन हारूनदेन मोशादा परमप्रभुसे इस्राएलीगदेदा थेनीगदेला समूह समूह अन्‍छार मिश्र य्‍हुल्‍साग्‍याम तेःसी भउ भिसी कुल्‍बा मुबा।

२७ इस्राएलीगदेदा मिश्र य्‍हुल्‍साग्‍याम तेःसी भबाला लागिरी मिश्र य्‍हुल्‍साला ग्‍ले फारोदेन छ्‌याम ताम लबा मोशादेन हारून चुनोन हिन्‍ना।

हारून मोशाला लागिरी ताम पाङ्‌बा म्‍हि दोजी

२८ जुन धिनकुनु परमप्रभुसे मिश्र य्‍हुल्‍सारी मोशादेन छ्‌याम ताम लजी,

२९ थेकुनुन चुह्रङ् भिसी सुङ्‌जी, “ङा परमप्रभु हिन्‍ना। ङाइ एदा जुन जुन ताम पाङ्‌बारी छ्‌याइबा मुला, थे जम्‍मान ताम मिश्र य्‍हुल्‍साला ग्‍ले फारोदा पाङ्‌गो,”

३० तर मोशासे परमप्रभुदा चुह्रङ् भिसी पाङ्‌जी, “ङाइ ताम पाङ्‌बारी आसेमुला। खाह्रङ् लसी फारो ग्‍लेसे ङाला ताम ङ्‌यान्‍ना?”

७

जमाहेन्‍से परमप्रभुसे मोशादा चुह्रङ् भिसी सुङ्‌जी, “च्‍यागो, ङाइ एदा फारो ग्‍लेला लागिरी परमेश्‍वर ह्रङ्‌बान स्‍होबा मुला, ओच्‍छे एला ज्‍योज्‍यो हारून चा एला लागिरी ताम पाङ्‌बा म्‍हि तला।

२ ङाइ जुन ताम एदा कुल्‍ला, एसे हारूनदा थेनोन पाङ्‌गो, ओच्‍छे एला ज्‍योज्‍यो हारूनसे इस्राएलीगदेदा थेला य्‍हुल्‍साग्‍याम निबारी पिन्‍गो भिसी फारोदा पाङ्‌ला।

३ तर ङाइ फारो ग्‍लेला सेम कोङ्‌ना लला। ओच्‍छे ङाइ मिश्र य्‍हुल्‍सारी ङाला उदेकला गेदेन चिनुगदे ल्‍हानान उन्‍ना।

४ तर फारो ग्‍लेसे चा एनीगदेला तामगदे आङ्‌यान। जमाहेन्‍से ङाइ ङाला शक्ति मिश्र य्‍हुल्‍सारी उन्‍ना, ओच्‍छे घ्रेन निसाफ लसी ङाला समूह अथवा ङाला म्‍हिगदे इस्राएलीगदेदा ङाइ मिश्र य्‍हुल्‍साग्‍याम तेःसी भला।

५ ङाइ मिश्र य्‍हुल्‍साथोरी ङाला या थीसी थेनीगदेलान गुङ्‌ग्‍याम तेःसी भला, जमाहेन्‍से ङा परमप्रभु हिन्‍बा चिम” भिसी मिश्रीगदेसे था याङ्‌ला।

६ परमप्रभुसे कुल्‍बा अन्‍छार मोशादेन हारूनसे लजी।

७ फारो ग्‍लेदेन छ्‌याम ताम लबा धुइरी मोशा बोगल ब्‍लि दिङ तबा मुबा ओच्‍छे हारून चा बोगल ब्‍लिसे सोम दिङ तबा मुबा।

हारूनना कडी पुख्री दोबा

८ जमाहेन्‍से परमप्रभुसे मोशादेन हारूनदा चुह्रङ् भिसी सुङ्‌जी,

९ “फारो ग्‍लेसे एनीगदेदा खजिबै उदेकला गेगदे उन्‍गो भिसी पाङ्‌मा एसे चा ‘हारूनदा ह्राङला कडी किन्‍सी फारो ग्‍लेला ङाच्‍छा भ्‍याङ्‌गो, ओच्‍छे थे पुख्री दोला भिसी पाङ्‌गो।’”

१० जमाहेन्‍से मोशादेन हारून फारो ग्‍ले मुबा ग्‍लारी निसी परमप्रभुसे कुल्‍बा अन्‍छार लजी। हारूनसे ह्राङला कडी किन्‍सी फारो ग्‍लेदेन थेला सिपाहीगदेला ङाच्‍छा भ्‍याङ्‌जी, ओच्‍छे थे कडी पुख्री दोजी।

११ जमाहेन्‍से फारो ग्‍लेसेनोन घ्रेन घ्रेन जादू लबा म्‍हिगदेदेन टुनामुना लबा म्‍हिगदे ङ्‌योइसी भजी। ओच्‍छे मिश्रला थे जादू लबा म्‍हिगदेसेनोन थेह्रङ्‌नोन लजी।

१२ थेनीगदे जम्‍मासेन ह्राङ ह्राङला कडी सरी भ्‍याङ्‌जी ओच्‍छे थेनीगदेला कडी पुख्री दोजी। तर हारूनना कडीसे थेनीगदेला कडीदा ग्‍लोङ्‌जी।

१३ तर फारो ग्‍लेला सेम कोङ्‌जी, ओच्‍छे परमप्रभुसे सुङ्‌बा ह्रङ्‌नोन फारो ग्‍लेसे थेनीगदेला ताम आङ्‌यान्‍नी।

क्‍युइ का दोबा

१४ जमाहेन्‍से परमप्रभुसे मोशादा चुह्रङ् भिसी सुङ्‌जी, “फारो ग्‍लेला सेम कोङ्‌बा मुला। थेसे म्‍हिगदेदा निबारी आपिन।

१५ ए चा फारो ग्‍ले स्‍य्‍होरीन स्‍योङरीक्‍यर निबान लबा धुइरी थे मुबा ग्‍लारी निउ। ग्‍लेदा स्‍याप्‍बारी नील स्‍योङला कुनीरी राप्‍सी चिउ, ओच्‍छे पुख्री दोबा थे कडीएनोन भोर्सी निउ।

१६ थेदा चुह्रङ् भिसी पाङ्‌गो, ‘परमप्रभु हिब्रूगदेला परमेश्‍वरसे ङादा चुह्रङ् पाङ्‌गो भिसी ङादा ह्राङ मुबा ग्‍लारी पुइखबा मुला। ङादा जयजयकार लबाला लागिरी ङाला म्‍हिगदेदा तोङ्‌तोङ्‌बा ग्‍लारी पुइगो। तर एसे दन्‍देधोना आङ्‌यान्‍नी।

१७ थेतबासेलमा परमप्रभुसे चुह्रङ् भिसी सुङ्‌बा मुला, ङा परमप्रभु हिन्‍ना भिबा ताम चुह्रङ् लसी था याङ्‌ला। च्‍यागो, नील स्‍योङला क्‍युइदा ङाइ ङाला यारी मुबा चु कडीसे छेक्‍ला ओच्‍छे थे क्‍युइ का दोला।

१८ ओच्‍छे स्‍योङला तार्ङागदे सिला ओच्‍छे थे स्‍योङला क्‍युइ ल्‍हानान थाङ् खबासे लमा मिश्रीगदेसे थे क्‍युइ थुङ्आखम।’”

१९ दोःसी परमप्रभुसे मोशादा चुह्रङ् भिसी सुङ्‌जी, “हारूनदा पाङ्‌गो, ‘ह्राङला कडी भोर्सी मिश्ररी मुबा जम्‍मान क्‍युइ, स्‍योङगदेदेन ग्‍योइगदेला क्‍युइ का दोगै भिसी जम्‍मान ग्‍लाला क्‍युइथोरी ह्राङला या पेरो लउ।’ जमाहेन्‍से थे का दोला। मिश्र य्‍हुल्‍साला जम्‍मान ग्‍लारी मुबा क्‍युइ, सिङला ठेगा अथवा युङ्‌बाला फुम्‍बागदेरी मुबा क्‍युइएनोन का दोला।”

२० जमाहेन्‍से मोशादेन हारूनसे परमप्रभुसे कुल्‍बा अन्‍छार लजी। फारो ग्‍लेदेन थेला सिपाहीगदेला ओन्‍छाङ्‌रीन नील स्‍योङला क्‍युइरी तोजी। जमाहेन्‍से जम्‍मान क्‍युइ का दोजी।

२१ नील स्‍योङला तार्ङागदे सिजी, ओच्‍छे स्‍योङ थाङ् खबारी छ्‌याइजी, ओच्‍छे मिश्रीगदेसे थे स्‍योङला क्‍युइ थुङ्‌बारी आखम्‍नी। मिश्र य्‍हुल्‍सारी मुबा जम्‍मान क्‍युइ का दोजी।

२२ ओच्‍छे मिश्र य्‍हुल्‍साला जादू लबा म्‍हिगदेसेनोन ह्राङ ह्राङला मन्‍त्रग्‍याम थेह्रङ्‌नोन लजी। ओच्‍छे परमप्रभुसे सुङ्‌बा ह्रङ्‌नोन फारो ग्‍लेला सेम कोङ्‌जी। ओच्‍छे थेसे थेनीगदेला ताम आङ्‌यान्‍नी।

२३ जमाहेन्‍से फारो ग्‍ले दोःसी ह्राङला ग्‍लेखाङ्‌री निजी, ओच्‍छे थेसे चु तामदा तिगै वास्‍ता आलनी।

२४ मिश्रीगदे जम्‍मासेन नील स्‍योङला क्‍युर्सीन क्‍युइ तेःबाला लागिरी ख्‍वबारी छ्‌याइजी, तिग्‍दा भिसम नील स्‍योङला क्‍युइ थुङ्‌बारी आखम्‍बा तबा मुबा।

२५ परमप्रभुसे निसरेधोना स्‍योङला क्‍युइ का दोना लजी।

भाल्‍बागदे पुइखबा

८

परमप्रभुसे मोशादा दोःसी चुह्रङ् भिसी सुङ्‌जी, “फारो ग्‍ले मुबा ग्‍लारी निसी चुह्रङ् भिसी पाङ्‌गो, ‘परमप्रभुसे चुह्रङ् भिसी सुङ्‌बा मुला, ङाला जयजयकार लबाला लागिरी ङाला म्‍हिगदेदा निपुङ्‌गो।

२ एसे थेनीगदेदा निबारी आपिन्‍नी भिसम ङाइ एला य्‍हुल्‍सा नाङ्‌नोन भाल्‍बागदे पुइखसी दुख तना लला।

३ ओच्‍छे नील स्‍योङ भाल्‍बासे प्‍लिङ्‌ला, ओच्‍छे एला दिमरी, एला कोठारी, एला खाटरी, एला जम्‍मान सिपाहीगदेला दिम दिमरी, ओच्‍छे एला म्‍हिगदेला दिमरी, एला कुदाबगदेरीदेन भ्रा झ्‍योप्‍बा ताङ्‌गदेरीनोन भाल्‍बा खला।

४ थे भाल्‍बागदे एदेन एला म्‍हिगदे ओच्‍छे जम्‍मान सिपाहीगदेथोरी खला।’”

५ जमाहेन्‍से परमप्रभुसे मोशादा चुह्रङ् भिसी सुङ्‌जी, “हारूनदा पाङ्‌गो, ‘स्‍योङगदे, कुलोगदेदेन घ्‍योइगदेथोरी ह्राङला कडी पेरो लउ, ओच्‍छे मिश्र य्‍हुल्‍सा नाङ्‌नोन भाल्‍बागदे खगै।’”

६ थेतबासेलमा हारूनसे मिश्र य्‍हुल्‍साला जम्‍मान ग्‍लाला क्‍युइथोरी या पेरो लजी, जमाहेन्‍से भाल्‍बागदे थोन्‍सी खजी, ओच्‍छे मिश्र य्‍हुल्‍सा नाङ्‌नोन तजी।

७ तर थे जादू लबागदेसेनोन ह्राङ ह्राङला मन्‍त्रग्‍याम थेह्रङ्‌नोन लजी, ओच्‍छे मिश्र य्‍हुल्‍सारी भाल्‍बागदे तेःजी।

८ जमाहेन्‍से फारो ग्‍लेसे मोशादेन हारूनदा ङ्‌योइबारी पुइजी, ओच्‍छे चुह्रङ् भिसी पाङ्‌जी, “परमप्रभुदेन छ्‌याम बिन्‍ती लउ, तिग्‍दा भिसम परमप्रभुसे ङादेन ङाला म्‍हिगदेग्‍याम भाल्‍बागदे म्‍हना लगै। ओच्‍छे परमप्रभुला लागिरी बलि फुल्‍बारी ङाइ एला म्‍हिगदेदा निबारी पिन्‍ना।”

९ मोशासे फारो ग्‍लेदा चुह्रङ् भिसी पाङ्‌जी, “सुङ्‌गो, भाल्‍बागदे ह्राङदेन ह्राङला दिमगदेग्‍याम नाश तसी निगै ओच्‍छे नील स्‍योङरी जे तगै भिसी खजिबा धुइरी ङाइ ह्राङदेन ह्राङला सिपाहीगदे ओच्‍छे ह्राङला म्‍हिगदेला लागिरी बिन्‍ती लउ?”

१० फारो ग्‍लेसे “न्‍हाङ्‌गर” भिसी पाङ्‌जी। जमाहेन्‍से मोशासे चुह्रङ् भिसी पाङ्‌जी, “ह्राङसे सुङ्‌बा ह्रङ्‌नोन तगै, ओच्‍छे परमप्रभु ङन्‍ना परमेश्‍वर ह्रङ्‌बा अर्गु खालै आरे भिबा ताम ह्राङसे थायाङ्‌गो।

११ भाल्‍बागदे ह्राङदेन ह्राङला दिमगदे ओच्‍छे ह्राङला सिपाहीगदेदेन ह्राङला म्‍हिगदेग्‍याम थोन्‍सी निला, ओच्‍छे नील स्‍योङरी जे तला।”

१२ जमाहेन्‍से मोशादेन हारून फारो ग्‍ले मुबा ग्‍लाग्‍याम थोन्‍सी निजी। परमप्रभुसे फारो ग्‍लेथोरी पुइखबा भाल्‍बागदेला बारेरी मोशासे परमप्रभुदा बिन्‍ती लजी।

१३ ओच्‍छे परमप्रभुसे मोशासे लबा बिन्‍ती अन्‍छार लजी। भाल्‍बागदे दिमरी, ख्राङ्‌गारीदेन भु वारीरी सिजी।

१४ थे सिबा भाल्‍बागदे म्‍हिगदेसे पोप लजी, ओच्‍छे य्‍हुल्‍सा नाङ्‌नोन थाङ् खजी।

१५ तर जम्‍मान ताम ज्‍यबा तबा म्राङ्‌माहेन्‍से परमप्रभुसे सुङ्‌बा ह्रङ्‌नोन फारो ग्‍लेला सेम कोङ्‌जी, ओच्‍छे फारो ग्‍लेसे मोशादेन हारूनना ताम आङ्‌यान्‍नी।

भुसुना पुइखबा

१६ दोःसी परमप्रभुसे मोशादा चुह्रङ् भिसी सुङ्‌जी, “हारूनदा पाङ्‌गो, ‘ह्राङला कडीसे सला धुलुरी छेक्‍को, ओच्‍छे थे मिश्र य्‍हुल्‍सा नाङ्‌नोन भुसुना तगै।’”

१७ थेनीगदेसे थेह्रङ्‌नोन लजी, हारूनसे ह्राङला कडी यारी किन्‍सी सरी छेक्‍माहेन्‍से म्‍हिगदेदेन जन्‍तुगदेथोरी भुसुना खजी। मिश्र य्‍हुल्‍सा नाङ्‌लान धुलुगदे जम्‍मान भुसुनान भुसुना दोजी।

१८ थे जादू लबा म्‍हिगदेसेनोन ह्राङला मन्‍त्रग्‍याम भुसुना स्‍होबारी म्‍हाइजी, तर स्‍होबारी आखम्‍नी। म्‍हिगदेदेन जन्‍तुगदेथोरी भुसुना खबाला खबान तजी।

१९ जमाहेन्‍से जादू लबागदेसे “चु गेरी परमेश्‍वरलान या मुला” भिसी फारो ग्‍लेदा पाङ्‌जी। तर परमप्रभुसे सुङ्‌बा ह्रङ्‌नोन फारो ग्‍लेला सेम कोङ्‌जी, ओच्‍छे थेसे थेनीगदेला ताम आङ्‌यान्‍नी।

नाफ्राङ पुइखबा

२० परमप्रभुसे मोशादा दोःसी चुह्रङ् भिसी सुङ्‌जी, “स्‍य्‍होरीन रेःसी फारो ग्‍ले स्‍योङरी निबान लबा धुइरी ए थे मुबा ग्‍लारी निउ। ओच्‍छे थेदा पाङ्‌गो, ‘परमप्रभुसे चुह्रङ् भिसी सुङ्‌बा मुला, ङाला जयजयकार लबाला लागिरी ङाला म्‍हिगदेदा निपुङ्‌गो।

२१ च्‍यागो, ङाला म्‍हिगदेदा निबारी आपिन्‍नी भिसम एदेन एला सिपाहीगदे ओच्‍छे एला म्‍हिगदेदेन एला दिमगदेरी नाफ्राङ्‌ला हुलनोन हुल पुइखला, ओच्‍छे मिश्रीगदेला दिम दिमरीदेन थेनीगदे चिबा ग्‍लागदेरीनोन नाफ्राङ्‌ला हुलनोन हुल तला।

२२ तर थे धिनकुनु ङाला म्‍हिगदे चिबा गोशेनदा चा फेसी थान्‍ना, थेरी नाफ्राङ्‌ला हुल आत। जमाहेन्‍से ङा परमप्रभु चु य्‍हुल्‍सारी मुला भिबा ताम एसे था याङ्‌ला।

२३ चुह्रङ् लसी ङाइ ङाला म्‍हिदेन एला म्‍हिदा फेला। चु उदेकला गे चा न्‍हाङ्‌गर तला।’”

२४ ओच्‍छे परमप्रभुसे थेह्रङ्‌नोन लजी। फारो ग्‍लेला दिमदेन थेला सिपाहीगदेला दिम दिमरी नाफ्राङ्‌ला हुलनोन हुल खजी, नाफ्राङ्‌गदे ल्‍हानान खबासेलमा मिश्रीगदेसे दुख याङ्‌जी।

२५ जमाहेन्‍से फारो ग्‍लेसे मोशादेन हारूनदा ङ्‌योइसी चुह्रङ् भिसी पाङ्‌जी, “एनीगदे निसी चु य्‍हुल्‍सा न्‍हङ्‌रीन ह्राङला परमेश्‍वरला लागिरी बलि फुल्‍गो।”

२६ तर मोशासे चुह्रङ् भिसी पाङ्‌जी, “चुह्रङ् लबा ठीक आहिन, तिग्‍दा भिसम परमप्रभु ङन्‍ना परमेश्‍वरला लागिरी ङन्‍से फुल्‍बा बलि म्राङ्‌सी मिश्रीगदेसे बिरोध लला। मिश्रीगदेलान ओन्‍छाङ्‌री मिश्रीगदेसे बिरोध लबा बलि ङन्‍से ङन्‍ना परमेश्‍वरदा फुल्‍जी भिसम तिग मिश्रीगदेसे ङन्‍दा युङ्‌बासे आछेक?

२७ ङनी सोमरेला ग्‍याम भ्रसी परमप्रभु ङन्‍ना परमेश्‍वरसे कुल्‍बा अन्‍छार ङन्‍से तोङ्‌तोङ्‌बा ग्‍लारी परमप्रभुला लागिरी बलि फुल्‍तोःला।”

२८ फारो ग्‍लेसे चुह्रङ् भिसी पाङ्‌जी, “ङाइ एनीगदेदा तोङ्‌तोङ्‌बा ग्‍लारी परमप्रभु एनीगदेला परमेश्‍वरला लागिरी बलि फुल्‍बारी मी पिन्‍ना, तर ल्‍हानान थारेङ् चा आनिउ। दाहेन्‍से ङाला लागिरी परमेश्‍वरदा बिन्‍ती लसी पिन्‍गो।”

२९ मोशासे चुह्रङ् भिसी पाङ्‌जी, “ङा ह्राङ मुबा ग्‍लाग्‍याम निमैछ्‌याम फारो ग्‍लेदेन ह्राङला सिपाहीगदे ओच्‍छे ह्राङला म्‍हिगदेग्‍याम न्‍हाङ्‌गरनोन नाफ्राङ्‌ला हुल म्‍हगै भिसी ङाइ प्रार्थना लला। तर परमप्रभुदा बलि फुल्‍बारी निआपुङ्‌ना फारो ग्‍लेसे घरीघरी झुक्‍यब आलगै।”

३० जमाहेन्‍से मोशा फारो मुबा ग्‍लाग्‍याम मङ्‌ग्‍यार निसी परमप्रभुदा बिन्‍ती लजी।

३१ ओच्‍छे परमप्रभुसे मोशासे लबा बिन्‍ती अन्‍छार लजी, ओच्‍छे फारो ग्‍लेदेन थेला सिपाहीगदे ओच्‍छे थेला म्‍हिगदे मुबा ग्‍लाग्‍याम थे नाफ्राङ्‌ला हुल गिकनोन बाँकी आचिना म्‍हजी।

३२ तर चु पाल्‍सेनोन फारो ग्‍लेसे ह्राङला सेम कोङ्‌ना लसी म्‍हिगदेदा निबारी आपिन्‍नी।

जन्‍तुगदे सिना लबा

९

परमप्रभुसे मोशादा दोःसी चुह्रङ् भिसी सुङ्‌जी, “फारो ग्‍ले मुबा ग्‍लारी निसी थेदा पाङ्‌गो, ‘परमप्रभु हिब्रूगदेला परमेश्‍वरसे चुह्रङ् भिसी सुङ्‌बा मुला, ङाला जयजयकार लबारी ङाला म्‍हिगदेदा निपुङ्‌गो।

२ एसे थेनीगदेदा निआपुङ्‌ना, अझै रोकब लसी थान्‍जी भिसम

३ एला बुदेन पाङ्‌री मुबा जन्‍तुगदे, अथवा ता, गधा, ऊँट, म्‍हेमुइगदेदेन राग्‍युगदेदा परमप्रभुसे साइला, ओच्‍छे थेरी ल्‍हानान लोङ्‌बा खबा देशान खला।

४ तर परमप्रभुसे इस्राएलीगदेला म्‍हेमुइदेन मिश्रीगदेला म्‍हेमुइ फेसी थान्‍ना, थेतबासेलमा इस्राएलीगदेला म्‍हेमुइ गिकनोन आसि।’”

५ परमप्रभुसे चुह्रङ् सुङ्‌सी धुइ तोगब लजी, “चु य्‍हुल्‍सारी परमप्रभुसे चु गे न्‍हाङ्‌गरनोन लला।”

६ ओच्‍छे न्‍हाङ्‌गरदाङ परमप्रभुसे थे गे लजी, ओच्‍छे मिश्रीगदेला म्‍हेमुइ जम्‍मान सिजी, तर इस्राएलीगदेला म्‍हेमुइ गिकनोन आसिनी।

७ ओच्‍छे फारो ग्‍लेसे थे ताम च्‍याबारी म्‍हिगदे पुइजी, तर इस्राएलीगदेला म्‍हेमुइ न्‍हङ्‌ला गिकनोन सिबा थेनीगदेसे आम्राङ्‌नी। तसैनोन फारो ग्‍लेला सेम कोङ्‌बाला कोङ्‌बान तजी, ओच्‍छे थेसे म्‍हिगदेदा निआपुङ्‌नी।

पोर खना लबा

८ दोःसी परमप्रभुसे मोशादेन हारूनदा चुह्रङ् भिसी सुङ्‌जी, “कुदाबग्‍याम ह्राङ ह्राङला मुठीरी मेफ्रा भउ, ओच्‍छे फारो ग्‍लेला ओन्‍छाङ्‌रीन मोशासे थे मेफ्रा मुपट्टि स्‍वागै।

९ थे मेफ्रा मिश्र य्‍हुल्‍सा नाङ्‌नोन मसिनो धुलु दोसी मिश्र य्‍हुल्‍साला जम्‍मान म्‍हिदेन जन्‍तुला ल्‍हुइरी पोर थोन्‍ना।”

१० जमाहेन्‍से कुदाबग्‍याम मेफ्रा दुइसी थेनीगदे फारो ग्‍लेला ङाच्‍छा निजी, ओच्‍छे थे मेफ्रा मोशासे मुपट्टि स्‍वाजी। ओच्‍छे म्‍हिदेन जन्‍तुला ल्‍हुइरी पोर थोन्‍जी।

११ पोरसे लमा जादू लबा म्‍हिगदेएनोन मोशाला ङाच्‍छा चिबारीन आखम्‍नी, तिग्‍दा भिसम जादू लबा म्‍हिगदेदेन जम्‍मान मिश्रीगदेला ल्‍हुइरी पोर खबा मुबा।

१२ तर परमप्रभुसे फारो ग्‍लेला सेम कोङ्‌ना लजी, ओच्‍छे परमप्रभुसे मोशादा सुङ्‌बा ह्रङ्‌नोन थेसे मोशादेन हारूनना ताम आङ्‌यान्‍नी।

सेर्बा पुइखबा

१३ दोःसी परमप्रभुसे मोशादा चुह्रङ् भिसी सुङ्‌जी, “स्‍य्‍होरीन रेःसी फारो ग्‍ले मुबा ग्‍लारी निउ, ओच्‍छे थेदा पाङ्‌गो, ‘परमप्रभु हिब्रूगदेला परमेश्‍वरसे चुह्रङ् भिसी सुङ्‌बा मुला, ङाला जयजयकार लबारी ङाला म्‍हिदा निपुङ्‌गो।

१४ आहिन्‍सम चु पाल्‍से एदेन एला सिपाहीगदे ओच्‍छे एला म्‍हिगदेथोरी ङाला जम्‍मान शक्तिग्‍याम ङाइ जम्‍मान दुखगदे पुइखला। तिग्‍दा भिसम जम्‍बुलिङरी ङा ह्रङ्‌बा अर्गु खालै आरे भिबा ताम एसे था याङ्‌गै।

१५ तिग्‍दा भिसम चुदे ङाइ ङाला या थीसी एदेन एला म्‍हिगदेथोरी देशान पुइखबा हिन्‍सम ए जम्‍बुलिङग्‍यामसेन म्‍हसी निसेला मुबा।

१६ तर ङाइ ङाला शक्ति उन्‍बा सेमसेन ङाइ एदा छोन्‍बोन थान्‍बा हिन्‍ना। तिग्‍दा भिसम जम्‍बुलिङ नाङ्‌नोन ङाला मिन दोगै।

१७ अझन ङाला म्‍हिदा निआपुङ्‌ना एसे ह्राङसे ह्राङदान घ्रेन स्‍होबा मुला।

१८ थेतबासेलमा न्‍हाङ्‌गर चुनोन धुइरी ङाइ ल्‍हानान सेर्बा ताइना लला। थेह्रङ्‌बा सेर्बा मी मिश्र य्‍हुल्‍सा स्‍होबा धिनहेन्‍से दन्‍देधोना खाइमै ताइबा आरे।

१९ दाहेन्‍से म्‍हिगदे पुइसी पाङ्‌री मुबा म्‍हेमुइदेन जुन जुन स्‍हे मुला, जम्‍मान योना दिम न्‍हङ्‌री झाङ्‌गो, तिग्‍दा भिसम पाङ्‌री ख्‍लाबादेन दिम न्‍हङ्‌री आझाङ्‌बा म्‍हिदेन जन्‍तुथोरी सेर्बा ताइला, ओच्‍छे जम्‍मान सिला।’”

२० फारो ग्‍लेला सिपाहीगदे न्‍हङ्‌ला जुन जुन म्‍हिसे परमप्रभुला बचन थेःसी लोङ्‌जी, थेनीगदेसे ह्राङ ह्राङला घ्‍याबागदेदेन म्‍हेमुइदा दिम न्‍हङ्‌री झाङ्‌जी।

२१ तर परमप्रभुला बचनदा वास्‍ता आलबागदेसे चा ह्राङ ह्राङला घ्‍याबागदेदेन म्‍हेमुइदा पाङरीन थान्‍जी।

२२ जमाहेन्‍से परमप्रभुसे मोशादा चुह्रङ् भिसी सुङ्‌जी, “एला या मुपट्टि थीगो, ओच्‍छे मिश्र य्‍हुल्‍सा नाङ्‌नोन सेर्बा ताइगै, ओच्‍छे मिश्र य्‍हुल्‍सा नाङ्‌लान म्‍हि, जन्‍तुदेन वारीरी फुइबा जम्‍मान स्‍हेथोरी सेर्बा ताइगै।”

२३ जमाहेन्‍से मोशासे ह्राङला कडी मुपट्टि थीजी, ओच्‍छे परमप्रभुसे मु गुर्ना लबान सेर्बा पुइखजी, ओच्‍छे जम्‍बुलिङ नाङ्‌नोन तिब्‍लिङ खजी, ओच्‍छे परमप्रभुसे मिश्ररी सेर्बा ताइना लजी।

२४ सेर्बा ताइजी, ओच्‍छे तिब्‍लिङ खजी। चुह्रङ्‌बा मी मिश्र य्‍हुल्‍सा स्‍होबा धुइहेन्‍से दन्‍देधोना खाइमै तबा आरेबा।

२५ मिश्र य्‍हुल्‍सा नाङ्‌लान पाङ्‌री मुबा म्‍हि, जन्‍तु न्‍हीदान सेर्बासे तोजी। ओच्‍छे वारीरी फुइबा जम्‍मान स्‍हेदाएनोन तोजी। ओच्‍छे जम्‍मान दोङगदे लिङ्‌गडीन तना लजी।

२६ इस्राएलीगदे चिबा गोशेनरी जे सेर्बा आताइनी।

२७ जमाहेन्‍से फारो ग्‍लेसे मोशादेन हारूनदा ङ्‌योइसी चुह्रङ् भिसी पाङ्‌जी, “चु पाल्‍से ङाइ पाप लजी। परमप्रभु तिगै दोष आरेबा परमेश्‍वर हिन्‍ना, ङादेन ङाला म्‍हिसे गल्‍ती लबा मुला।

२८ परमप्रभुदा बिन्‍ती लसी पिन्‍गो, तिग्‍दा भिसम चु मु ठेङ्‌बादेन सेर्बा ताइबा नाबारीन आखम्‍बाधोना तजी। ङाइ एनीगदेदा निबारी पिन्‍ना। दाहेन्‍से एनीगदे चिआतोः।”

२९ मोशासे थेदा चुह्रङ् भिसी जोहाब पिन्‍जी, “ङा शहरग्‍याम थोन्‍मैछ्‌याम परमप्रभुपट्टि ङाइ ङाला या थीला, जमाहेन्‍से मु ठेङ्‌बा ख्‍लाला ओच्‍छे सेर्बा आताइ। ओच्‍छे जम्‍बुलिङ परमप्रभुलान हिन्‍ना भिबा ताम ह्राङसे था याङ्‌ला।

३० तर ङादा था मुला, ह्राङदेन ह्राङला सिपाहीगदे अझन परमप्रभु परमेश्‍वर म्राङ्‌सी लोङ्‌बा आरे।”

३१ सनपाटदेन जौ सेर्बासे छेक्‍सी न्‍होङ्‌बा मुबा, तिग्‍दा भिसम जौला नाम वाङ्‌सी जिन्‍बा मुबा ओच्‍छे सनपाटला चा म्‍हेन्‍दो सार्सी जिन्‍बा मुबा।

३२ तर ग्‍वा चा तिगै आतनी, तिग्‍दा भिसम ग्‍वाला नाम वाङ्‌बा आरेमुबा।

३३ ओच्‍छे मोशा फारो ग्‍ले मुबा शहरग्‍याम थोन्‍सी निजी, ओच्‍छे परमप्रभुपट्टि ह्राङला या थीजी। जमाहेन्‍से मु ठेङ्‌बादेन सेर्बा ताइबा ख्‍लाजी। ओच्‍छे नाम खबाएनोन ख्‍लाजी।

३४ तर मु ठेङ्‌बादेन नाम, सेर्बा ताइबा ख्‍लाबा म्राङ्‌सी फारो ग्‍लेसे झन ल्‍हाना पाप लजी। ओच्‍छे फारो ग्‍लेदेन थेला सिपाहीगदेला सेम कोङ्‌जी।

३५ चुह्रङ् लसी फारो ग्‍लेला सेम कोङ्‌जी, ओच्‍छे परमप्रभुसे मोशादा सुङ्‌बा ह्रङ्‌नोन थेसे इस्राएलीगदेदा निबारी आपिन्‍नी।

तिरीगदे पुइखबा

१०

दोःसी परमप्रभुसे मोशादा चुह्रङ् भिसी सुङ्‌जी, “फारो ग्‍ले मुबा ग्‍लारी निउ, तिग्‍दा भिसम थेनीगदेला गुङ्‌री ङाला चु उदेकला चिनुगदे उन्‍गे भिसीन ङाइ थेदेन थेला सिपाहीगदेला सेम कोङ्‌ना लबा हिन्‍ना।

२ तिग्‍दा भिसम ङाइ मिश्रीगदेदा मूर्ख स्‍होजी, ओच्‍छे थेनीगदेला गुङ्‌री खाह्रङ्‌बा खाह्रङ्‌बा चिनुगदे उन्‍जी थे ताम एसे ह्राङला झादेन छायागदेदा पाङ्‌गो, ओच्‍छे ङानोन परमप्रभु हिन्‍ना भिबा ताम एदा था तगै।”

३ जमाहेन्‍से मोशादेन हारून फारो ग्‍ले मुबा ग्‍लारी निसी फारोदा चुह्रङ् भिसी पाङ्‌जी, “परमप्रभु हिब्रूगदेला परमेश्‍वरसे सुङ्‌बा मुला, ‘खाइमाधोना ए ङाला ङाच्‍छा सोजो तबारी आम्‍हाइबा? ङाला म्‍हिगदेदा निबारी पिन्‍गो, ओच्‍छे थेनीगदेसे ङाला जयजयकार लगै।

४ एसे ङाला म्‍हिगदेदा पुइबारी आङ्‌यान्‍नी भिसम, न्‍हाङ्‌गर ङाइ एला य्‍हुल्‍सारी तिरीगदे पुइखला।

५ थेनीगदेसे स पूरन घप्‍बासे लमा सनोन आम्राङ्। सेर्बाग्‍याम जोगब तबा जम्‍मान स्‍हे थेनीगदेसे चला। एनीगदेला ह्रिरी फुइबा जम्‍मान दोङला भागदे थेनीगदेसे चला।

६ एला दिमदेन एला जम्‍मान सिपाहीगदेला दिम ओच्‍छे जम्‍मान मिश्रीगदेला दिम तिरीसे प्‍लिङ्‌ला। होत्ते ल्‍हाना तिरी मी एला आखेम्‍हेमे चु य्‍हुल्‍सारी खमाहेन्‍से दन्‍देधोना खाइमै म्राङ्‌बा आरे।’” जमाहेन्‍से मोशा फारो मुबा ग्‍लाग्‍याम थोन्‍सी निजी।

७ फारो ग्‍लेला सिपाहीगदेसे फारोदा चुह्रङ् भिसी पाङ्‌जी, “चु म्‍हिसे य्‍हाङदा खाइमाधोना दुख पिन्‍सीन चिबा? थे म्‍हिगदेदा थेनीगदेला परमप्रभुला जयजयकार लबाला लागिरी निपुङ्‌गो। तिग मिश्र य्‍हुल्‍सा नाश तसी जिन्‍जी भिबा ताम ह्राङदा था आरे?”

८ ओच्‍छे मोशादेन हारूनदा फारो मुबा ग्‍लारी भजी। फारो ग्‍लेसे थेनीगदेदा चुह्रङ् भिसी पाङ्‌जी, “निउ, परमप्रभु एनीगदेला परमेश्‍वरला जयजयकार लउ। तर निबागदे चा खाला खाल हिन्‍ना?”

९ मोशासे चुह्रङ् भिसी पाङ्‌जी, “ङनी, ङन्‍ना कोलागदे, खेप्‍पा खुइ, झा झामेगदे, राग्‍युदेन म्‍हेमुइगदे भोर्सी निला, तिग्‍दा भिसम ङन्‍से परमप्रभुला लागिरी चाड धङ्‌तोःबा मुला।”

१० फारो ग्‍लेसे चुह्रङ् भिसी पाङ्‌जी, “एनीगदेला परमप्रभु एनीगदेदेन छ्‌यामनोन तगै। तिग ङाइ एनीगदेला म्रिङ्‌म्‍हेमेदेन कोलागदेदाएनोन निपुङ्‌से? एनीगदेला सेमरी तिगै आज्‍यबा ताम मुला।

११ अँहँ थेह्रङ् आत। एनी ह्रेम्‍फेबेगदे जे निसी परमप्रभुला जयजयकार लउ, तिग्‍दा भिसम एनीगदेसे थेह्रङ्‌नोन पाङ्‌मुला।” ओच्‍छे मोशादेन हारूनदा फारो ग्‍ले मुबा ग्‍लाग्‍याम ताप्‍जी।

१२ जमाहेन्‍से परमप्रभुसे मोशादा चुह्रङ् भिसी सुङ्‌जी, “मिश्र य्‍हुल्‍सारी तिरीगदे खगै भिसी ह्राङला या थीगो, ओच्‍छे तिरीगदे मिश्र य्‍हुल्‍सारी खसी सेर्बाग्‍याम जोगब तबा वारीला जम्‍मान ढापढुप चगै।”

१३ ओच्‍छे मोशासे ह्राङला कडी मिश्र य्‍हुल्‍साथोरी पेरो लजी। ओच्‍छे परमप्रभुसे थेकुनु य्‍हुल्‍सा नाङ्‌नोन धिन म्‍हुननोन स्‍यारग्‍याम लाबा पुइखजी। स्‍य्‍हो तमा स्‍यारग्‍याम खबा लाबासे तिरीगदेएनोन भबा मुबा।

१४ ओच्‍छे तिरीगदे मिश्र य्‍हुल्‍सारी खजी, य्‍हुल्‍सा नाङ्‌नोन तिरीगदेला हुलनोन हुल चिजी, होत्तेला तिरीगदे न्‍हा ङाच्‍छा खबा मुबा, न्‍हा दोःसी खला।

१५ थे तिरीगदेसे स पूरन घप्‍जी। ओच्‍छे सनोन म्‍लाङ्‌म्‍लाङ् म्राङ्‌जी। ओच्‍छे थेनीगदेसे सेर्बाग्‍याम जोगब तबा य्‍हुल्‍साला जम्‍मान ढापढुपदेन दोङला जम्‍मान रोगदे चजी। य्‍हुल्‍सारी पाङ्‌पिङ् भिबा तिगैनोन बाँकी आचिनी।

१६ जमाहेन्‍से फारो ग्‍लेसे मोशादेन हारूनदा तुरून्‍तन ङ्‌योइबारी पुइजी, ओच्‍छे चुह्रङ् भिसी पाङ्‌जी, “ङाइ परमप्रभु एनीगदेला परमेश्‍वरदेन एनीगदेला बिरोध लसी पाप लजी।

१७ थेतबासेलमा ङाला चु बिन्‍ती मुला, दोःसी ङाला पाप माफ लसी पिन्‍गो, ओच्‍छे परमप्रभु ह्राङला परमेश्‍वरदेन छ्‌याम बिन्‍ती लउ। ओच्‍छे ङाथोरी खबा चु आपत विपतग्‍याम परमेश्‍वरसे ङादा फेगै।”

१८ जमाहेन्‍से मोशा फारो ग्‍ले मुबा ग्‍लाग्‍याम थोन्‍सी निजी, ओच्‍छे परमप्रभुदा बिन्‍ती लजी।

१९ ओच्‍छे परमप्रभुसे न्‍हुपपट्टिग्‍याम घ्रेन लाबा पुइखजी, थे लाबासे तिरीगदेदा वाला समुद्रपट्टि भोर्जी, ओच्‍छे मिश्र य्‍हुल्‍सारी तिरी गिकनोन बाँकी आचिनी।

२० तर परमप्रभुसे फारो ग्‍लेला सेम कोङ्‌ना लजी, ओच्‍छे फारो ग्‍लेसे इस्राएलीगदेदा निबारी आपिन्‍नी।

धोपधोप तना लबा

२१ दोःसी परमप्रभुसे मोशादा चुह्रङ् भिसी सुङ्‌जी, “एला या मुपट्टि थीगो, मिश्र य्‍हुल्‍सारी धोपधोप तगै। साम्‍मा जे था याङ्‌बा खाल्‍ला धोपधोप तगै।”

२२ ओच्‍छे मोशासे ह्राङला या मुपट्टि थीजी। जमाहेन्‍से सोमरेधोना धिन म्‍हुननोन धोपधोप तजी।

२३ सोमरेधोना खालैसे खालैदा म्राङ्‌बारी आखम्‍नी, ओच्‍छे ह्राङ चिबा ग्‍लाग्‍याम खालैनोन रेःबारी आखम्‍नी। तर इस्राएलीगदे चिबा जम्‍मान ग्‍लारी चा य्‍हाल तजी।

२४ जमाहेन्‍से फारो ग्‍लेसे मोशादा ङ्‌योइबारी पुइजी, ओच्‍छे चुह्रङ् भिसी पाङ्‌जी, “निउ, एनीगदेला परमप्रभुदा जयजयकार लउ। एनीगदेला राग्‍युदेन म्‍हेमुइ चा चुरीन ख्‍लाथान्‍गो। ओच्‍छे एनीगदेला म्रिङ्‌म्‍हेमेदेन कोलागदेएनोन छ्‌यामनोन भोर्गो।”

२५ तर मोशासे चुह्रङ् भिसी पाङ्‌जी, “परमप्रभु ङन्‍ना परमेश्‍वरला लागिरी बलि फुल्‍बारी ह्राङसे ङन्‍दा बलि फुल्‍बा स्‍हेदेन मेसे ख्राङ्‌सी पिन्‍बा बलि भोर्बारी पिन्‍तोःला।

२६ ङन्‍ना म्‍हेमुइगदेएनोन ङन्‍देन छ्‌यामनोन भोर्तोःला ओच्‍छे चुरी खुर गिकएनोन ख्‍लाबारी आत। ङन्‍ना परमप्रभु परमेश्‍वरला लागिरी थेनीगदे न्‍हङ्‌ला कोइ कोइदा बलि लतोःला। ङन्‍ना परमप्रभुदा तिग तिग बलि फुल्‍तोःला भिबा ताम थेरी दोमाहेन्‍से जे ङन्‍से था याङ्‌ला।”

२७ तर परमप्रभुसे फारो ग्‍लेला सेम कोङ्‌ना लसी पिन्‍जी, ओच्‍छे फारो ग्‍लेदा थेनीगदेदा निबारी पिन्‍बा सेम आरेमुबा।

२८ जमाहेन्‍से फारो ग्‍लेसे मोशादा चुह्रङ् भिसी पाङ्‌जी, “ङाला ङाच्‍छाग्‍याम निउ, होशियार तसी चिउ, दोःसी ङाला ङाच्‍छा आखउ। तिग्‍दा भिसम जुन धिनकुनु एसे ङाला ली च्‍याला थे धिनकुनु ए सिला।”

२९ मोशासे फारो ग्‍लेदा चुह्रङ् भिसी पाङ्‌जी, “ह्राङसे सुङ्‌बा ह्रङ्‌नोन तगै, ङाइ दोःसी खाइमै ह्राङला ली आच्‍या।”

जम्‍मान भन्‍दा लिच्‍छा पुइखबा दुख

११

जमाहेन्‍से परमप्रभुसे मोशादा चुह्रङ् भिसी सुङ्‌जी, “ङाइ अझै फारो ग्‍लेदेन मिश्र य्‍हुल्‍साथोरी दुख गिक भला। जमाहेन्‍से थेसे एनीगदेदा चुग्‍याम निबारी पिन्‍ना, थेह्रङ् लमा एनीगदेदा चुग्‍याम सदनना लागिरी तेःसी पुइला।

२ दाहेन्‍से म्‍हिगदेदा पाङ्‌गो, म्रिङ्‌म्‍हेमेदेन ह्रेम्‍फेबे जम्‍मासेन ह्राङ ह्राङला खिम्‍जेमदेन छ्‌याम म्‍हार म्‍हुइला गहना ह्रीगै।”

३ ओच्‍छे परमप्रभुसे मिश्रीगदेदा इस्राएलीगदेथोरी दया लबा सेम पिन्‍जी। होत्ते जे आहिन मोशा मिश्र य्‍हुल्‍साला फारो ग्‍लेला सिपाहीगदेदेन जम्‍मान म्‍हिला ओन्‍छाङ्‌री घ्रेन म्‍हि दोजी।

४ जमाहेन्‍से मोशासे चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘म्‍हुन गुङ्‌रीक्‍यार ङा मिश्र य्‍हुल्‍साला गुङ्‌ग्‍याम निला।

५ ठिरी चिबा फारो ग्‍लेला थेबा झाहेन्‍से भ्रा स्‍याङ्‌बा घ्‍याबास्‍याधोनाला थेबा झा ओच्‍छे म्‍हेमुइला जम्‍मान भन्‍दा ङाच्‍छा न्‍हबा कोलागदेदेन मिश्र य्‍हुल्‍साला जम्‍मान भन्‍दा ङाच्‍छा न्‍हबागदे सिला।

६ मिश्र य्‍हुल्‍सा नाङ्‌नोन क्राबा क्रिङ्‌बा लबा थेःला, थेह्रङ् लसी क्राबा क्रिङ्‌बा लबा ङाच्‍छा खाइमै थेःबा आरेबा ओच्‍छे दोःसीनोन खाइमै आथेः।

७ तर जन्‍तुला बिरोधरी तसै म्‍हिला बिरोधरी तसै इस्राएलीगदेला गुङ्‌री नगी गिकएनोन आचू।’ जमाहेन्‍से परमप्रभुसे मिश्रीगदेदेन इस्राएलीगदेला गुङ्‌री लेबाफेबा लमुला भिबा ताम एनीगदेसे था याङ्‌ला।

८ ओच्‍छे एला चु जम्‍मान सिपाहीगदे ङा मुबा ग्‍लारी खसी ङादा फ्‍या लबान चुह्रङ् भिसी पाङ्‌ला, ‘ह्राङला लिच्‍छा भ्रबा जम्‍मान म्‍हिगदेदेन ह्राङ चुग्‍याम थोन्‍सी निउ।’ जमाहेन्‍से ङा थोन्‍सी निला।” ओच्‍छे मोशा ल्‍हानान बोमो खसी फारो ग्‍ले मुबा ग्‍लाग्‍याम थोन्‍सी निजी।

९ परमप्रभुसे मोशादा चुह्रङ् भिसी सुङ्‌बा मुबा, “मिश्र य्‍हुल्‍सारी ङाला उदेकला गेगदे अझै ल्‍हानान तबान निगै भिसी फारो ग्‍लेसे एला ताम आङ्‌यान।”

१० मोशादेन हारूनसे चु जम्‍मान उदेकला गेगदे फारो ग्‍लेला ओन्‍छाङ्‌रीन लजी। तर परमप्रभुसे फारो ग्‍लेला सेम कोङ्‌ना लजी, ओच्‍छे थेसे इस्राएलीगदेदा ह्राङला य्‍हुल्‍साग्‍याम निबारी आपिन्‍नी।

चाड स्‍होबा

१२

मिश्र य्‍हुल्‍सारी परमप्रभुसे मोशादेन हारूनदा चुह्रङ् भिसी सुङ्‌जी,

२ “चु ला चा एनीगदेला लागिरी दिङला शुरूला ला तला।

३ इस्राएलला जम्‍मान म्‍हिगदेदा चुह्रङ् भिसी पाङ्‌गो, चु लला च्‍युइरेकुनु थेनीगदे जम्‍मासेन ह्राङ ह्राङला म्‍हेमे अन्‍छार ग्‍यु बोको गिक गिक भसी थान्‍गो।

४ साग्‍लोन बोको गिकला स्‍या चबारी आखम्‍बा जजा म्‍हेमे मुजी भिसम थे चा ह्राङला दिम ङाम्‍लान खिम्‍जेमदेन छ्‌याम म्‍हि झ्‍यासी ढिक्‍गो, जम्‍मान म्‍हिसे गादे चखम्‍मुला थे च्‍यासी भो लसी चउ।

५ थे रा बोको मुसै ग्‍यु बोको मुसै तला, थे तिदिङ तबा तिगै चोट आरेबा ततोःला।

६ थे बोको एनीगदेसे चु लला च्‍युक ब्‍लि धिनधोना थान्‍गो। ओच्‍छे जम्‍मान इस्राएलीगदेसे च्‍युक ब्‍लि धिनकुनु ङ्‌यसे थे बोको साइगो।

७ जमाहेन्‍से थेनीगदेसे थे बोकोला का किन्‍सी जुन जुन दिमरी थे बोकोला स्‍या चला थे दिमला म्रापला दाहिनेदेन देब्रे ओच्‍छे थोपट्टिला चौकोसरी फोर्गै।

८ थेकुनु म्‍हुनङ् थेनीगदेसे थे बोकोला स्‍या ख्राङ्‌सी खमीर आयुबा गेङ ओच्‍छे कम्‍बा ढापदेन छ्‌याम चगै।

९ थे बोकोला स्‍या छिङ्‌गै आचउ, ओच्‍छे ब्‍लोसीनोन आचउ, तर थे बोकोला थोबो, काङ, ग्रुङ फोदेन जम्‍मान स्‍या मेरी ख्राङ्‌सी चउ।

१० थे बोकोला स्‍या जजाकीएनोन स्‍य्‍होधोना लेङ्‌ना लसी आथान्‍गो, चुदे स्‍य्‍होधोना चिजी भिसम थे लेङ्‌बा स्‍या मेरी ख्राङ्‌गो।

११ के खीसी, लखम क्‍वान्‍सी, यारी कडी थोसी हतार हतार लसी एनीगदेसे थे स्‍या चउ। चु मिश्र य्‍हुल्‍साग्‍याम फेसी खबा धिनकुनु धङ्‌बा परमप्रभुला चाड हिन्‍ना।

१२ “थेकुनु म्‍हुनङ् ङा मिश्र य्‍हुल्‍साग्‍याम निला, ओच्‍छे मिश्र य्‍हुल्‍सारी मुबा म्‍हिदेन जन्‍तु न्‍हीलान ङाच्‍छा न्‍हबा कोलागदेदा साइला। ओच्‍छे मिश्र य्‍हुल्‍सारी मुबा जम्‍मान लागदेला बिरोध लसी ङाइ निसाफ लला। ङा परमप्रभु हिन्‍ना।

१३ एनीगदे चिबा दिमगदेरी थे का एनीगदेला लागिरी चिनु तला। ङाइ थे का म्राङ्‌माहेन्‍से एनीगदेदा चा तिगै आलना ख्‍लाला, ओच्‍छे ङाइ मिश्र य्‍हुल्‍साथोरी छेक्‍मा नाश लबा खजिबै आपत विपतसे एनीगदेदा आथुर।

१४ थे धिन एनीगदेला लागिरी खाइमै म्‍लेःआखम्‍बा धिन तला, ओच्‍छे एनीगदेसे थे धिनकुनु परमप्रभुला लागिरी चाड धङ्‌ला। एनीगदेसे चु चाड पुस्‍ता पुस्‍ताधोना धङ्‌गो।”

खमीर आयुना गेङ चसी धङ्‌बा चाड

१५ निसरेधोना एनीगदेसे खमीर आयुना गेङ चउ। शुरूला धिनकुनुन एनीगदेसे ह्राङ ह्राङला दिमग्‍याम खमीर तेःसी भ्‍याङ्‌गो। तिग्‍दा भिसम जुन म्‍हिसे शुरूला धिनहेन्‍से निसरेधोनान खमीर युबा गेङ चला थे म्‍हिदा इस्राएलीगदेला गुङ्‌ग्‍याम तेःला।

१६ शुरूला धिनकुनुदेन निसरेकुनु ङाला जयजयकार लबारी एनीगदे ग्‍ला गिकरी पोप तउ। थे धिनकुनु तिगै गे आलउ, एनीगदेसे धाइबा मिन्‍बा गे बाहेक अर्गु तिगै गे आलउ।

१७ “एनीगदेसे खमीर आयुना गेङ चसी चाड धङ्‌गो, तिग्‍दा भिसम चुनोन धिनकुनु एनीगदेला समूह समूहदा मिश्र य्‍हुल्‍साग्‍याम तेःसी भबा हिन्‍ना। थेतबासेलमा एनीगदेसे पुस्‍ता पुस्‍ताधोना थे धिनकुनु चु चाड धङ्‌गो।

१८ शुरूला लला च्‍युक ब्‍लि धिनकुनु ङ्‌यसेहेन्‍से बोगल गिकसे गिक धिनकुनु ङ्‌यसेधोना खमीर आयुबा गेङ चउ।

१९ निसरेधोना एनीगदेला दिमरी जजाकीएनोन खमीर आतगै। खालै म्‍हिसे खमीर युबा स्‍हे चजी भिसम विदेशी मुसै स्‍वदेशी मुसै थेदा इस्राएलीगदेला गुङ्‌ग्‍याम तेःला।

२० एनीगदेसे खमीर युबा तिगै स्‍हे आचउ, जुन ग्‍लारी चिसैनोन एनीगदेसे खमीर आयुबा गेङ चउ।”

मिश्र य्‍हुल्‍साग्‍याम फेसी खबा धिनकुनु धङ्‌बा चाड

२१ जमाहेन्‍से मोशासे इस्राएलला जम्‍मान गन्‍बागदेदा ङ्‌योइबारी पुइजी, ओच्‍छे चुह्रङ् भिसी पाङ्‌जी, “निसी ह्राङ ह्राङला म्‍हेमे अन्‍छार ग्‍यु बोको गिक गिक ठीक लउ, ओच्‍छे मिश्र य्‍हुल्‍साग्‍याम फेसी खबा धिनना चाडला लागिरी बलि लउ।

२२ हिसप भिबा दोङला हाँगा ताङ्‌री मुबा कारी ब्‍लुम्‍सी म्रापला दाहिनेपट्टिदेन देब्रेपट्टि ओच्‍छे थोपट्टि चौकोसरी फोर्गो। एनीगदे न्‍हङ्‌ला खालैनोन स्‍य्‍होधोना दिमग्‍याम मङ्‌ग्‍यार आथोन्‍गो।

२३ परमप्रभु मिश्रीगदेदा तोबारी मिश्रग्‍याम तसी फेप्‍मा, परमप्रभुसे जुन दिमला म्रापला चौकोसरी दाहिने देब्रेदेन थोपट्टि का म्राङ्‌ला थे दिमदा ख्‍लाला। ओच्‍छे नाश लबा दूतदा एनीगदेला दिमरी एनीगदेदा साइबारी वाङ्‌आपुङ्।

२४ एनीगदेसे चु चाड सदनना लागिरी चिबा ठिम गिकला रुपरी ह्राङदेन ह्राङला लिच्‍छाला सन्‍तानना लागिरी धङ्‌गो।

२५ परमप्रभुसे एनीगदेदा पिन्‍ना भिसी कबुल लबा य्‍हुल्‍सारी वाङ्‌माहेन्‍सेनोन एनीगदेसे चु चाड धङ्‌गो।

२६ एनीगदेला झा झामेसे चु चाडला अर्थ तिग हिन्‍ना? भिसी ङ्‌योइजी भिसम

२७ एनीगदेसे चुह्रङ् भिसी पाङ्‌गो, ‘चु मिश्र य्‍हुल्‍साग्‍याम फेसी खबा धिनकुनु धङ्‌बा परमप्रभुला चाडला बलि हिन्‍ना। परमप्रभु मिश्ररी इस्राएलीगदेला दिमगदेग्‍याम तसी फेप्‍जी, ओच्‍छे थेसे मिश्रीगदेदा तोबा धुइरी य्‍हाङला दिमगदेदा चा तिगै आलना ख्‍लाबा मुबा।’” जमाहेन्‍से म्‍हिगदेसे थोबो कू लसी परमप्रभुला जयजयकार लजी।

२८ ओच्‍छे मोशादेन हारूनदा परमप्रभुसे कुल्‍बा ह्रङ्‌नोन इस्राएलीगदेसे लजी।

जम्‍मान भन्‍दा ङाच्‍छा न्‍हबागदे सिबा

२९ ठिरी चिबा फारो ग्‍लेला थेबा झाहेन्‍से झ्‍याल्‍खानरी मुबा म्‍हिला थेबा झाधोना ओच्‍छे जम्‍मान म्‍हेमुइगदेला ङाच्‍छा न्‍हबा कोलागदेदेन मिश्र य्‍हुल्‍सारी जम्‍मान भन्‍दा ङाच्‍छा न्‍हबागदे जम्‍मादान परमप्रभुसे म्‍हुन गुङ्‌री साइजी।

३० फारो ग्‍लेदेन थेला जम्‍मान सिपाहीगदे ओच्‍छे जम्‍मान मिश्रीगदे म्‍हुनङ्एनोन रेःजी। मिश्ररी ल्‍हानान क्राबा क्रिङ्‌बा तजी, तिग्‍दा भिसम थेरी म्‍हि आसिबा दिम गिकनोन आरेमुबा।

मिश्र य्‍हुल्‍साग्‍याम थोन्‍बा

३१ थेह्रङ् तमाहेन्‍से फारो ग्‍लेसे म्‍हुनङ्एनोन मोशादेन हारूनदा ङ्‌योइबारी पुइजी, ओच्‍छे चुह्रङ् भिसी पाङ्‌जी, “एनीगदेदेन जम्‍मान इस्राएलीगदे ङाला म्‍हिगदेला गुङ्‌ग्‍याम थोन्‍सी निउ, ओच्‍छे एनीगदेसे पाङ्‌बा ह्रङ्‌नोन परमप्रभुला जयजयकार लउ।

३२ एनीगदेसे पाङ्‌बा ह्रङ्‌नोन ह्राङ ह्राङला राग्‍युदेन म्‍हेमुइगदे भोर्सी निउ। ओच्‍छे ङादाएनोन मोलम ह्रीसी पिन्‍गो।”

३३ मिश्रीगदेसे इस्राएलीगदेदा ह्राङला य्‍हुल्‍साग्‍याम तुरून्‍तन पुइबारी हतार लजी, “तिग्‍दा भिसम ङनी जम्‍मान सिला” भिसी थेनीगदेसे पाङ्‌जी।

३४ थेतबासेलमा इस्राएलीगदेसे ह्राङ ह्राङला झ्‍योप्‍बा भ्रारी खमीर युबा भन्‍दा ङाच्‍छान दुइजी, ओच्‍छे थेनीगदेसे ह्राङ ह्राङला भ्रा झ्‍योप्‍बा ताङ्‌गदे क्‍वानरी पोको लसी बमरी पुइजी।

३५ इस्राएलीगदेसे मोशासे पाङ्‌बा ह्रङ्‌नोन लजी, ओच्‍छे थेनीगदेसे मिश्रीगदेदेन छ्‌याम म्‍हार म्‍हुइला गहनादेन क्‍वान ह्रीजी।

३६ परमप्रभुसे मिश्रीगदेदा इस्राएलीगदेथोरी दया लबा सेम पिन्‍बा मुबा, ओच्‍छे मिश्रीगदेसे इस्राएलीगदेसे ह्रीबा अन्‍छार जम्‍मान स्‍हे पिन्‍जी। चुह्रङ् लसी थेनीगदेसे मिश्रीगदेला जम्‍मान स्‍हे किन्‍जी।

इस्राएलीगदेसे मिश्र य्‍हुल्‍सा ख्‍लाबा

३७ इस्राएलीगदे रामसेसग्‍याम भ्रसी सुक्‍कोतरी निजी। म्रिङ्‌म्‍हेमेदेन कोलागदे आझ्‍याना ओस्‍पन लाख ढु म्‍हिगदे मुबा।

३८ चु बाहेक थेनीगदेसे ह्राङदेन छ्‌याम अर्गु म्‍हिगदे†देन ल्‍हानान राग्‍यु ओच्‍छे म्‍हेमुइगदेएनोन भोर्जी।

३९ थेनीगदेसे मिश्र य्‍हुल्‍साग्‍याम थोन्‍बा धुइरी भबा खमीर आयुना झ्‍योप्‍बा भ्राला गेङ स्‍होजी। थे झ्‍योप्‍बा भ्रा चा खमीर दोबा आरेमुबा, तिग्‍दा भिसम थेनीगदेदा मिश्र य्‍हुल्‍साग्‍याम तप्‍पा धुइरी थेनीगदेसे ह्राङला लागिरी चबा स्‍हे स्‍होबा धुइएनोन आयाङ्‌नी।

४० थे धुइधोनारी इस्राएलीगदे मिश्र य्‍हुल्‍सारी चिबा चा ४३० दिङ तबा मुबा।

४१ ४३० दिङ तबा धिनकुनुन परमप्रभुला जम्‍मान म्‍हिगदे मिश्र य्‍हुल्‍साग्‍याम थोन्‍जी।

४२ थेनीगदेदा मिश्र य्‍हुल्‍साग्‍याम तेःसी भबाला लागिरी थेकुनु परमप्रभुसे म्‍हुन गिकनोन वास्‍ता लबा मुबा, थेतबासेलमा थेनीगदेसेनोन थेकुनु म्‍हुन गिकनोन आम्‍हेर्ना पुस्‍ता पुस्‍तासे परमप्रभुदा मान लगै।

मिश्र य्‍हुल्‍साग्‍याम फेसी खबा धिनकुनु धङ्‌बा चाडला ठिमगदे

४३ परमप्रभुसे मोशादेन हारूनदा चुह्रङ् भिसी सुङ्‌जी, “मिश्र य्‍हुल्‍साग्‍याम फेसी खबा धिनकुनु धङ्‌बा चाडला ठिमगदे चुनोन हिन्‍ना। चु चाडला भोज खालै विदेशीसे आचगै।

४४ तर ग्‍लुसी भबा जम्‍मान घ्‍याबासेनोन खतना लमाहेन्‍से जे चगै।

४५ तर विदेशीदेन ज्‍यालारी गे लबा घ्‍याबासे चा थे आचगै।

४६ थे दिम गिकरीन चगै, थेला स्‍या जजाकीएनोन दिमग्‍याम मङ्‌ग्‍यार आभोर्गो, ओच्‍छे थेला नख्रु गिकएनोन आक्‍युइगो।

४७ इस्राएलला जम्‍मान म्‍हिगदेसे चु अन्‍छार लगै।

४८ एदेन छ्‌याम चिबा खालै विदेशीसे परमप्रभुसे इस्राएलीगदेदा मिश्र य्‍हुल्‍साग्‍याम तेःसी भबा धिनकुनु धङ्‌बा चाड धङ्‌बा सेम लजी भिसम थेला दिमरी मुबा जम्‍मान ह्रेम्‍फेबेसे खतना लगै। जमाहेन्‍से थे म्‍हिसे थे य्‍हुल्‍सारीन न्‍हबा म्‍हिसे ह्रङ् लसीन थे चाड धङ्‌खम्‍ला। खतना आलबा खालै म्‍हिसेन थे भोज आचगै।

४९ स्‍वदेशीदेन एनीगदेला गुङ्‌री चिबा विदेशीगदेला लागिरी ठिम गिकनोन तला।”

५० परमप्रभुसे मोशादेन हारूनदा कुल्‍बा अन्‍छार जम्‍मान इस्राएलीगदेसे लजी।

५१ थेनोन धिनकुनु थेनीगदेला समूह समूह स्‍होसी परमप्रभुसे मिश्र य्‍हुल्‍साग्‍याम तेःसी भजी।

† 

१२:३८ अर्गु म्‍हिगदे चु म्‍हिगदे चा इस्राएलीगदे आहिन्‍मुबा।

थेबागदे परमप्रभुला लागिरी अर्पण लबा

१३

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेला थेबा झादेन थेनीगदेसे न्‍हबा जन्‍तुला ङाच्‍छा न्‍हबा व्‍हबा चा ङाला लागिरी अर्पण लउ। थे चा ङाला हिन्‍ना।”

खमीर आयुना गेङ चसी धङ्‌बा चाड

३ जमाहेन्‍से मोशासे म्‍हिगदेदा चुह्रङ् भिसी पाङ्‌जी, “घ्‍याबा दोसी गे लतोःबा मिश्र य्‍हुल्‍साग्‍याम थोन्‍सी खबा चु धिनदा एनीगदेसे सदन ढन्‍गो। तिग्‍दा भिसम परमप्रभुसे ह्राङला शक्तिशाली छ्‌यासे एनीगदेदा थे ग्‍लाग्‍याम तेःसी भबा मुला। चु धिनकुनु खमीर युबा गेङ आचउ।

४ चु आबीब लला तिनीलान धिनकुनु एनीगदे चुग्‍याम थोन्‍सी निबान मुला।

५ परमप्रभुसे एनीगदेदा कनानी, हित्ती, एमोरी, हिव्‍वीदेन यबूसीगदेला य्‍हुल्‍सा, अथवा ङ्‌हेदेन सिङ्‌सुरला खुदु भ्‍योङ्‌बा य्‍हुल्‍सारी भोर्ला। जुन य्‍हुल्‍सा चा एनीगदेला आखेम्‍हेमेदा परमप्रभुसे ‘ङाइ पिन्‍ना’ भिसी कबुल लबा मुबा। थेतबासेलमा चुनोन लरी चु चाड धङ्‌गो।

६ निसरेधोना एनीगदेसे खमीर आयुबा गेङ चउ। ओच्‍छे निसरेकुनु चा परमप्रभुला लागिरी एनीगदेसे चाड गिक धङ्‌गो।

७ निसरेधोना खमीर आयुबा गेङ चउ, थे चाडला धुइरी एनीगदेला य्‍हुल्‍सा न्‍हङ्‌री खमीर युबा स्‍हेदेन खमीर थान्‍बारी आत।

८ थे धिनकुनु एनीगदेसे ह्राङला झादा चुह्रङ् भिसी पाङ्‌गो, ‘ङा मिश्र य्‍हुल्‍साग्‍याम थोन्‍सी खबा धुइरी परमप्रभुसे ङाला लागिरी जुन गे लजी, थेलान लागिरी चुह्रङ् लबा हिन्‍ना।’

९ परमप्रभुसे पिन्‍बा ठिम एनीगदेला सुङ्‌रीन तगै भिसी एनीगदेदा ढन्‍ना लबाला लागिरी एनीगदेला यादेन ङ्‌होरी चु चिनु गिक तला। तिग्‍दा भिसम परमप्रभुसे ह्राङला शक्तिशाली छ्‌यासे एनीगदेदा मिश्र य्‍हुल्‍साग्‍याम तेःसी भबा हिन्‍ना।

१० चु चाड दिङ दाङ्‌सीन तोगब लबा धुइरी धङ्‌गो।

ङाच्‍छा न्‍हबागदे

११ “परमप्रभुसे एनीगदेदेन एनीगदेला आखेम्‍हेमेदेन छ्‌याम कबुल लबा अन्‍छार कनानीगदेला य्‍हुल्‍सारी एनीगदेदा भोर्सी थे य्‍हुल्‍सा एनीगदेदा पिन्‍ना,

१२ जमाहेन्‍से ङाच्‍छा न्‍हबा कोला परमप्रभुदा पिन्‍गो। एनीगदेला जन्‍तुगदेसे ङाच्‍छा न्‍हबा जम्‍मान व्‍हबागदे चा परमप्रभुलान तला।

१३ तर जम्‍मान गधाला ङाच्‍छा न्‍हबा कोलाला साटोरी एनीगदेसे ग्‍यु बोको पिन्‍सी थे गधाला कोलादा फेउ। तर एनीगदेदा थे गधाला कोलादा फेसी थान्‍बा सेम आरेसम थेला खारे क्‍युइसी पिन्‍गो। ओच्‍छे ह्राङ ह्राङला थेबा झादाएनोन फेउ।

१४ लिच्‍छा एनीगदेला झासे एनीगदेदा चु तिग हिन्‍ना भिसी ङ्‌योइला, थे धुइरी एनीगदेसे थेदा चुह्रङ् भिसी पाङ्‌गो, ‘परमप्रभुसे ङन्‍दा घ्‍याबा दोसी गे लतोःबा मिश्र य्‍हुल्‍साग्‍याम ह्राङला शक्तिशाली छ्‌यासे तेःसी भजी।

१५ फारो ग्‍लेला सेम कोङ्‌बासे लमा थेसे ङन्‍दा निबारी आपिन्‍नी, जमाहेन्‍से परमप्रभुसे मिश्र य्‍हुल्‍साला जम्‍मान म्‍हिदेन जन्‍तु न्‍हीलान ङाच्‍छा न्‍हबा कोलादा साइजी। थेतबासेलमा ङाच्‍छा न्‍हबा जम्‍मान व्‍हबा परमप्रभुला लागिरी बलि फुल्‍सी ङाला झागदे न्‍हङ्‌ला थेबा झादा चा फेला।

१६ एनीगदेला लागिरी एनीगदेला यादेन ङ्‌होरी मुबा चु चिनु चा परमप्रभुसे ह्राङला शक्तिशाली छ्‌यासे ङन्‍दा मिश्र य्‍हुल्‍साग्‍याम तेःसी भबा हिन्‍ना भिबा तामला चिनु तला।’”

खसुदेन मेला थाम

१७ फारो ग्‍लेसे इस्राएलीगदेदा निबारी पिन्‍माहेन्‍से पलिश्‍तीगदेला य्‍हुल्‍साग्‍याम तसी निमा ग्‍याम तुन्‍बा तसैनोन परमेश्‍वरसे थेनीगदेदा थेग्‍याम आभोर्नी। तिग्‍दा भिसम “चु म्‍हिगदे लडाइ लतोःबा म्राङ्‌सी सेम पोसी दोःसी मिश्र य्‍हुल्‍सारीन निला” भिसी परमेश्‍वरसे सुङ्‌जी।

१८ थेतबासेलमा परमेश्‍वरसे थेनीगदेदा तोङ्‌तोङ्‌बा ग्‍लाग्‍याम तबान वाला समुद्रपट्टि ह्रेङ्‌बा ग्‍यामरी भोर्जी। मिश्र य्‍हुल्‍साग्‍याम भ्रबान लडाइ लबाला लागिरी इस्राएलीगदे हतियार थोसी भ्रजी।

१९ मोशासे योसेफला नख्रुगदे छ्‌यामनोन भोर्जी, तिग्‍दा भिसम थेसे इस्राएलीगदेदा चु तामरी चुह्रङ् भिसी कबुल लपुङ्‌बा मुबा, “परमेश्‍वरसे एनीगदेदा पक्‍कान च्‍याला। थे धुइरी एनीगदेसे ङाला नख्रुगदे चुग्‍याम भोर्गो।”

२० थेनीगदे सुक्‍कोतग्‍याम निमाहेन्‍से तोङ्‌तोङ्‌बा ग्‍ला ङाम्‍ला एथामरी पाल फ्रेङ्‌सी बास चिजी।

२१ ओच्‍छे थेनीगदे धिन म्‍हुननोन भ्रबारी खम्‍गै भिसी थेनीगदेदा ग्‍याम उन्‍बाला लागिरी थेनीगदेला ङाच्‍छा ङाच्‍छा धिनरी खसुदेन म्‍हुनङ् मेला थाम निमुबा।

२२ धिनरी खसुदेन म्‍हुनङ् मेला थाम म्‍हिगदेला ङाच्‍छा ङाच्‍छा निबारी खाइमै आख्‍लानी।

वाला समुद्र चेबा

१४

जमाहेन्‍से परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा दोःसी निसी मिग्‍दोलदेन वाला समुद्रला गुङ्‌री मुबा पी-हहीरोत ङाम्‍लान बाल-सेफोनना ङाच्‍छापट्टि पाल फ्रेङ्‌सी चिउ भिसी कुल्‍गो।

३ जमाहेन्‍से फारो ग्‍लेसे इस्राएलीगदेला बारेरी चुह्रङ् भिसी पाङ्‌ला, ‘थेनीगदे मी ग्‍याम थोर्सी चु य्‍हुल्‍सारीन कोर्सी चिबा मुला, ओच्‍छे तोङ्‌तोङ्‌बा ग्‍लासे थेनीगदेला ग्‍याम डुङ्‌सी पिन्‍बा मुला।’

४ ओच्‍छे ङाइ फारो ग्‍लेला सेम कोङ्‌ना लला, जमाहेन्‍से थेसे इस्राएलीगदेदा ताप्‍ला। तर फारो ग्‍लेदेन थेला जम्‍मान सिपाहीगदेग्‍याम ङाइ ङाला मान याङ्‌ला। ओच्‍छे मिश्रीगदेसे परमप्रभु ङानोन हिन्‍ना भिसी था याङ्‌ला।” जमाहेन्‍से इस्राएलीगदेसे थेह्रङ्‌नोन लजी।

५ थे म्‍हिगदे य्‍हार्जी भिसी मिश्र य्‍हुल्‍साला ग्‍ले मुबा ग्‍लारी समाचार दोजी। जमाहेन्‍से थेनीगदेला बारेरी फारो ग्‍लेदेन थेला सिपाहीगदेला सेम पोजी। ओच्‍छे थेनीगदेसे चुह्रङ् भिसी पाङ्‌जी, “य्‍हाङसे चु तिग लजी? इस्राएलीगदेदा मी य्‍हाङला गे लआपुङ्‌ना य्‍हाङसे ख्‍लासी पिन्‍जीम।”

६ जमाहेन्‍से फारो ग्‍लेसे ह्राङला रथ ठीक लसी ह्राङला सिपाहीगदेदा छ्‌यामनोन भोर्जी।

७ फारो ग्‍लेसे ग्‍यार्जा ढु ज्‍यबा ज्‍यबा रथगदेदेन मिश्ररी मुबा अर्गु जम्‍मान रथगदेदेन जम्‍मान सिपाहीगदेला हाकिमदाएनोन भोर्जी।

८ ओच्‍छे परमप्रभुसे मिश्रला ग्‍ले फारोला सेम कोङ्‌ना लजी, जमाहेन्‍से थेसे आँट किन्‍सी भ्रबा इस्राएलीगदेदा ताप्‍जी।

९ जमाहेन्‍से मिश्रीगदे, अथवा फारो ग्‍लेला जम्‍मान तागदे, रथ, ओच्‍छे ताथोरी क्रेःबागदेदेन सिपाहीगदेसे इस्राएलीगदेदा ताप्‍जी। ओच्‍छे थेनीगदेदा पी-हहीरोत ङाम्‍ला बाल-सेफोनना ङाच्‍छापट्टि समुद्रला कुनीरी पाल फ्रेङ्‌सी बास चिबा ग्‍लारीन स्‍याप्‍जी।

१० इस्राएलीगदेसे ओस्‍सो च्‍यामा फारो ग्‍लेदेन थेला सिपाहीगदे ह्राङला लिच्‍छा लिच्‍छा खबान लबा म्राङ्‌जी। ओच्‍छे इस्राएलीगदे ल्‍हानान लोङ्‌सी परमेश्‍वरदा बिन्‍ती लजी।

११ थेनीगदेसे मोशादा चुह्रङ् भिसी पाङ्‌जी, “तिग मिश्र य्‍हुल्‍सारी धुर्सागदे आरेबा, ओच्‍छे ह्राङसे ङन्‍दा चु तोङ्‌तोङ्‌बा ग्‍लारी सिगै भिसी भबा? ह्राङसे ङन्‍दा मिश्र य्‍हुल्‍साग्‍याम भसी चु तिग लबा?

१२ तिग मिश्र य्‍हुल्‍सारीन ‘ङन्‍दा मिश्रीगदेला गे लपुङ्‌गो’ भिसी ङन्‍से ह्राङदा पाङ्‌बा आरेबा? तोङ्‌तोङ्‌बा ग्‍लारी सिबा भन्‍दा मी बरू ङन्‍दा मिश्रीगदेलान गे लबा ज्‍यबा मुबा।”

१३ मोशासे इस्राएलीगदेदा चुह्रङ् भिसी पाङ्‌जी, “एनीगदे आलोङ्‌गो, आँट लसी चिउ, तिनी परमप्रभुसे एनीगदेदा चु दुखग्‍याम फेबा च्‍यागो। चु मिश्रीगदेदा तिनी एनीगदेसे म्राङ्‌बा मुला, दाहेन्‍से दोःसी एनीगदेसे थेनीगदेदा खाइमै आम्राङ्।

१४ एनीगदेला लागिरी परमप्रभु ह्राङनोन छेला, एनीगदे आँट जे किन्‍सी चिउ।”

१५ जमाहेन्‍से परमप्रभुसे मोशादा चुह्रङ् भिसी सुङ्‌जी, “तिग्‍दा एसे ङादा बिन्‍ती लबा? इस्राएलीगदेदा ङाच्‍छा भ्रउ भिसी कुल्‍गो।

१६ एसे चा ह्राङला कडी किन्‍सी ह्राङला या समुद्रपट्टि पेरो लसी समुद्रदा भो न्‍ही स्‍होउ, ओच्‍छे इस्राएलीगदे समुद्र गुङ्‌ला खार्बा सग्‍याम भ्रसी निगै।

१७ ङाइ मिश्रीगदेला सेम कोङ्‌ना लला, ओच्‍छे थेनीगदे चा एनीगदेला लिच्‍छा लिच्‍छा खला। ओच्‍छे फारो ग्‍लेदेन थेला सिपाही ओच्‍छे थेला रथगदे, ओच्‍छे ताथोरी क्रेबागदेग्‍याम ङाला मान तला।

१८ फारो ग्‍लेदेन थेला रथगदे, ओच्‍छे तारी क्रेबागदेग्‍याम ङाला मान तमाहेन्‍से मिश्रीगदेसे परमप्रभु ङानोन हिन्‍ना भिबा ताम था याङ्‌ला।”

१९ जमाहेन्‍से इस्राएलला सिपाहीगदेला ङाच्‍छा ङाच्‍छा भ्रबा परमेश्‍वरला दूत थेनीगदेला ग्‍यापपट्टि निजी, ओच्‍छे खसुएनोन थेनीगदेला ङाच्‍छाग्‍याम थेनीगदेला लिच्‍छापट्टि ल्‍हेजी।

२० थे खसु मिश्रीगदेला सिपाहीदेन इस्राएलला सिपाहीगदेला गुङ्‌री चिजी। म्‍हुन गिक खसुसे पट्टि गिक धोप तना लजी ओच्‍छे पट्टि गिक य्‍हाल तना लजी। जमाहेन्‍से थेनीगदे म्‍हुन गिकनोन गिकसेम गिकला ङाम्‍री खआखम्‍नी।

२१ मोशासे ह्राङला या समुद्रथोरी पेरो लजी। जमाहेन्‍से परमप्रभुसे स्‍यारग्‍याम घ्रेन लाबा पुइखसी समुद्रला क्‍युइदा भो न्‍ही तना लजी। ओच्‍छे म्‍हुन गिक लाबा खबासे लमा भो न्‍ही तना लबा क्‍युइला गुङ्‌ला स पूरन खार्जी।

२२ जमाहेन्‍से इस्राएलीगदे खार्बा सग्‍याम भ्रसी समुद्रला क्‍याम्‍सङ्‌पट्टि निजी। क्‍युइ थेनीगदेला दाहिने देब्रेपट्टि पर्खाल ह्रङ्‌बान तजी।

२३ मिश्रीगदे, फारो ग्‍लेला तागदे, थेला रथगदेदेन ता क्रेबागदे जम्‍मासेन इस्राएलीगदेदा ताप्‍बान थेनीगदेला लिच्‍छा लिच्‍छा समुद्ररी वाङ्‌जी।

२४ परमप्रभुसे स्‍य्‍होरी य्‍हाल तबा भन्‍दा ङाच्‍छा मेदेन खसुग्‍याम मिश्री सिपाहीगदेदा स्हीजी। थेनीगदे ल्‍हानान लोङ्‌सी फितफित धर्बा मुबा।

२५ परमप्रभुसे थेनीगदेला रथला पाङ्‌ग्रागदे न्‍होङ्‌ना लजी। थेतबासेलमा थेनीगदेदा रथ चलब लबाला लागिरी ल्‍हानान गाह्रो तजी। ओच्‍छे चुह्रङ् भिसी पाङ्‌बारी छ्‌याइजी, “य्‍हाङला बिरोध लसी इस्राएलीगदेला लागिरी परमप्रभु ह्राङनोन य्‍हाङदेन छ्‌याम छेबान मुला। दाहेन्‍से य्‍हाङ चुग्‍याम यार्गे!”

२६ परमप्रभुसे मोशादा चुह्रङ् भिसी सुङ्‌जी, “एसे ह्राङला या समुद्रथोरी पेरो लउ। जमाहेन्‍से मिश्रीगदे, फारो ग्‍लेला तागदे, थेला रथगदेदेन ताथोरी क्रेबागदेथोरी तिक्‍खुरीन समुद्रला क्‍युइ खगै।”

२७ मोशासे ह्राङला या समुद्रथोरी पेरो लजी, ओच्‍छे य्‍हाल तबा धुइरी समुद्रला क्‍युइ दोःसी ङाच्‍छाला ह्रङ् लसीन बगब तजी। जमाहेन्‍से मिश्रीगदे समुद्रग्‍याम य्‍हार्बारी छ्‌याइजी, तर परमप्रभुसे थेनीगदेदा समुद्ररीन भ्‍याङ्‌जी।

२८ क्‍युइ भ्‍योङ्‌बान खमाहेन्‍से रथगदे, तारी क्रेःबागदेदेन इस्राएलीगदेदा ताप्‍बान समुद्ररी वाङ्‌बा जम्‍मान मिश्री सिपाहीगदे डुबब तजी। ओच्‍छे थेनीगदे न्‍हङ्‌ला खालैनोन आसोनी।

२९ तर इस्राएलीगदे चा समुद्रला गुङ्‌ग्‍याम खर्बा सथोरी भ्रबान क्‍याम्‍सङ् निजी। समुद्रला क्‍युइ चा थेनीगदेला दाहिनेदेन देब्रेपट्टि पर्खाल ह्रङ्‌बान तजी।

३० थे धिनकुनु परमप्रभुसे इस्राएलीगदेदा मिश्रीगदेला याग्‍याम जोगब लजी। मिश्रीगदे वाला समुद्रला कुनीरीक्‍यार सिसी ह्रिल्‍सी चिबा इस्राएलीगदेसे म्राङ्‌जी।

३१ परमप्रभुसे ह्राङला घ्रेन शक्तिग्‍याम मिश्रीगदेदा ब्रेना लबा म्राङ्‌सी इस्राएलीगदे परमप्रभुदेन छ्‌याम लोङ्‌जी। ओच्‍छे परमप्रभुदेन थेला गे लबा म्‍हि मोशाथोरी इस्राएलीगदेसे विश्‍वास लजी।

मोशासे गोबा व्‍हाइ

१५

जमाहेन्‍से मोशादेन इस्राएलीगदेसे परमप्रभुला जयजयकार लबान चु व्‍हाइ गोजी,

“ङाइ परमप्रभुला व्‍हाइ गोला,

परमप्रभु ल्‍हानान मान लतोःबा परमेश्‍वर हिन्‍ना।

तिग्‍दा भिसम तागदेदेन तारी क्रेबागदेदा

थेसे समुद्ररी भ्‍याङ्‌बा मुला।

२ परमप्रभुन ङाला व्‍हाइदेन भङ् हिन्‍ना,

ओच्‍छे थेसे ङादा थार्ना लबा मुला।

थे ङाला परमेश्‍वर हिन्‍ना,

ङाइ थेला जयजयकार लबान व्‍हाइ गोला।

थे ङाला आखेम्‍हेमेला परमेश्‍वरला हिन्‍ना,

ङाइ थेला मिनदा थीला।

३ लडाइ लबा परमप्रभुन हिन्‍ना,

थेला मिन परमप्रभु हिन्‍ना।

४ फारो ग्‍लेला रथगदेदेन थेला जम्‍मान सिपाहीगदेदाएनोन

परमप्रभुसे समुद्ररी भ्‍याङ्‌बा मुला।

फारो ग्‍लेला सिपाहीगदेला घ्रेन घ्रेन हाकिमगदेएनोन

वाला समुद्ररी डुबब तजी।

५ थेनीगदेदा नुप्‍बा क्‍युइसे घप्‍जी।

ओच्‍छे थेनीगदे युङ्‌बा ह्रङ् लसी नुप्‍बा ग्‍लारी डुबब तजी।

६ परमप्रभु, ह्राङला दाहिने छ्‌यारी

जम्‍मान भन्‍दा घ्रेन शक्ति मुबा,

परमप्रभु, ह्राङसे ह्राङला दाहिने छ्‌यासे

शत्रुगदेदा नाश लजी।

७ ह्राङला बिरोधरी रेःबागदेदा

ह्राङला घ्रेन शक्तिग्‍याम

मार ताइना लबा मुला।

ह्राङसे ह्राङला घ्रेन बोमो उन्‍जी,

ओच्‍छे थेनीगदेदा ह्राङसे ह्राङला बोमोला झोकरी परालला ठुटादा ह्रङ् लसीन नाश लजी।

८ ह्राङला नाला सासे क्‍युइ ग्‍ला गिकरी पोप लजी,

भ्‍योङ्‌बा क्‍युइ ग्‍ला गिकरी पोप तसी पर्खाल ह्रङ् लसी चिजी।

ओच्‍छे नुप्‍बा क्‍युइ समुद्रला गुङ्‌री छ्‌याजी।

९ “शत्रुसे धाक उन्‍जी,

‘ङाइ थेनीगदेदा ताप्‍सी ताप्‍सीन स्‍याप्‍ला,

ओच्‍छे ङाइ थेनीगदेग्‍याम ब्‍यन्‍बा सामानगदे भो लसी किन्‍ना,

ओच्‍छे ङाइ घ्रेन भोज लला।

ङाइ ङाला तरवार तेःला,

ओच्‍छे ङालान यासे थेनीगदेदा नाश लला।’

१० तर ह्राङसे ह्राङला सासे फुइजी,

ओच्‍छे थेनीगदेदा समुद्रसे घप्‍जी।

थेनीगदे शक्तिशाली समुद्ररी

सिसा ह्रङ् लसीन डुबब तजी।

११ परमप्रभु, लागदे न्‍हङ्‌री ह्राङ ह्रङ्‌बा अर्गु खाल मुला?

ओच्‍छे तिगै दोष आरेबा ह्राङ ह्रङ्‌बा अर्गु खाल मुला?

मान लतोःबादेन उदेकला गे लबा ह्राङ ह्रङ्‌बा अर्गु खाल मुला?

१२ ह्राङसे ह्राङला दाहिने छ्‌या पेरो लजी,

ओच्‍छे थेनीगदेदा जम्‍बुलिङसे ग्‍लोङ्‌जी।

१३ ह्राङसे दुखग्‍याम फेबा म्‍हिगदेदा

ह्राङसे ह्राङला खाइमै आजिन्‍बा मायारी थोजी।

ह्राङसे ह्राङला शक्तिग्‍यामनोन

थेनीगदेदा ह्राङसे ह्राङला चोखो ग्‍लारी भोर्जी।

१४ चु ताम य्‍हुल य्‍हुल्‍से थेःबा मुला, ओच्‍छे लोङ्‌बा मुला।

ओच्‍छे पलिश्‍त य्‍हुल्‍सारी चिबा म्‍हिगदेदा सुर्दा तला।

१५ एदोम य्‍हुल्‍साला नेतागदे ल्‍हानान लोङ्‌बा मुला,

ओच्‍छे मोआब य्‍हुल्‍साला भङ्‌बा म्‍हिगदे लोङ्‌सी फितफित धर्बा मुला।

कनान य्‍हुल्‍साला म्‍हिगदेला सेम सिबा मुला।

थेनीगदेथोरी लोङ्‌बा डोबा खला।

१६ प्रभु, ह्राङला म्‍हिगदे क्‍याम्‍सङ् आदोदेधोना,

ओच्‍छे ह्राङसे ग्‍लुबा ह्राङला म्‍हिगदे क्‍याम्‍सङ् आदोदेधोना

ह्राङला छ्‌याला शक्तिसे थेनीगदे युङ्‌बा ह्रङ् आकोना चिला।

१७ ह्राङसे थेनीगदेदा भसी

हक याङ्‌बा ह्राङला गङ्‌री थान्‍ना।

परमप्रभु, थेनोन ग्‍ला ह्राङसे ह्राङ धन्‍छ्‌याबाला लागिरी धम्‍जी,

परमप्रभु, थेनोन चोखो ग्‍ला ह्राङसे ह्राङलान छ्‌यासे स्‍होजी।

१८ परमप्रभुसे सदन शासन लला।”

मिरियमसे गोबा व्‍हाइ

१९ इस्राएलीगदे समुद्रला गुङ्‌ग्‍याम खार्बा सथोरी भ्रसी क्‍याम्‍सङ् निजी। तर मिश्रीगदे ह्राङला रथ, तादेन तारी क्रेबागदे समुद्ररी वाङ्‌माहेन्‍से परमप्रभुसे क्‍युइ दोःसी पिन्‍जी।

२० जमाहेन्‍से हारूनना नाना मिरियम अगमवादिनीसे यारी खैँजडी थोजी, ओच्‍छे जम्‍मान म्रिङ्‌म्‍हेमेगदेएनोन खैँजडी थोसी स्‍याबान थेला लिच्‍छा लिच्‍छा भ्रजी।

२१ मिरियमसे चुह्रङ् भिसी व्‍हाइ गोबारी छ्‌याइजी,

“परमप्रभुला जयजयकार लबान व्‍हाइ गोउ,

तिग्‍दा भिसम थेसे ल्‍हानान मान याङ्‌बा मुला।

थेसे तादेन तारी क्रेबागदेदा समुद्ररी भ्‍याङ्‌बा मुला।”

कम्‍बा क्‍युइ

२२ जमाहेन्‍से मोशासे इस्राएलीगदेदा वाला समुद्रग्‍याम ङाच्‍छा भोर्जी, ओच्‍छे थेनीगदे शूर भिबा ग्‍लाला तोङ्‌तोङ्‌बा ग्‍लारीक्‍यर निजी। तोङ्‌तोङ्‌बा ग्‍लारी भ्रमा थेनीगदेसे सोमरेधोना क्‍युइ थुङ्आम्‍याङ्‌नी।

२३ ओच्‍छे मारा भिबा ग्‍लारी खमाहेन्‍से थेनीगदेसे मारा भिबा ग्‍लाला क्‍युइ थुङ्आखम्‍नी, तिग्‍दा भिसम थे क्‍युइ कम्‍बा मुबा। थेतबासेलमा थे ग्‍लाला मिन मारा थान्‍जी।

२४ थेतबासेलमा “ङन्‍से तिग थुङ्‌से?” भिसी म्‍हिगदेसे मोशादा कचकच लबारी छ्‌याइजी।

२५ जमाहेन्‍से मोशासे परमप्रभुदा बिन्‍ती लजी, ओच्‍छे परमप्रभुसे थेदा सिङला टोगल गिक उन्‍सी पिन्‍जी। थेसे थे सिङला टोगल क्‍युइरी युमा थे क्‍युइ भ्रोइ खजी। परमप्रभुसे थेनोन ग्‍लारी थेनीगदेला लागिरी ठिम गिक स्‍होसी पिन्‍जी। ओच्‍छे परमप्रभुसे थेनीगदेला सेम च्‍याजी।

२६ ओच्‍छे परमप्रभुसे चुह्रङ् भिसी सुङ्‌जी, “एनीगदेसे परमप्रभु ह्राङला परमेश्‍वरला ताम सेम लसी ङ्‌यान्‍जी भिसम, परमप्रभुला ङाच्‍छा जुन ताम ठीक मुला थे लजी भिसम, ओच्‍छे परमप्रभुसे कुल्‍बा तामगदेरी सेम लजी भिसम, परमप्रभुला जम्‍मान ठिमगदे ङ्‌यान्‍जी भिसम, ङाइ मिश्रीगदेथोरी जुन रोगगदे भबा मुबा, थे रोगगदे न्‍हङ्‌ला गिकएनोन एनीगदेथोरी आभ। तिग्‍दा भिसम एनीगदेदा खम्‍ना लबा परमप्रभु ङानोन हिन्‍ना।”

२७ ओच्‍छे थेनीगदे एलीमरी दोखजी, थेरी च्‍युक न्‍ही क्‍युइला मूलदेन बोगल सोमसे च्‍युइ खजुरला दोङगदे मुबा। थेनीगदेसे थे क्‍युइला ङाम्‍री पाल फ्रेङ्‌जी।

मन्‍नदेन बट्टाई चरा

१६

जम्‍मान इस्राएलीगदे एलीमग्‍याम भ्रसी मिश्र य्‍हुल्‍साग्‍याम थोन्‍बा ला न्‍हीसे च्‍युक ङ्‌हा धिनकुनु एलीमदेन सीनै भिबा ग्‍लाला गुङ्‌री मुबा सीनै भिबा तोङ्‌तोङ्‌बा ग्‍लारी दोखजी।

२ जमाहेन्‍से थेरी जम्‍मान इस्राएलीगदेसे मोशादेन हारूनदा कचकच लबारी छ्‌याइजी।

३ ओच्‍छे इस्राएलीगदेसे थे न्‍हीदा चुह्रङ् भिसी पाङ्‌जी, “ङनी मिश्र य्‍हुल्‍सारी स्‍या दाइबा कराइला क्‍युर्सीन चिसी म्रेन्‍ना चमुबा। थेनोन धुइरी ङनी परमप्रभुला याग्‍याम सिबा हिन्‍सम ज्‍यबा तसेला मुबा। तर ह्राङनीसे ङन्‍देन ङन्‍ना चु जम्‍मान म्‍हिगदेदा फोइथाननोन साइबाला लागिरी तोङ्‌तोङ्‌बा ग्‍लारी भबा मुला।”

४ जमाहेन्‍से परमप्रभुसे मोशादा चुह्रङ् भिसी सुङ्‌जी, “ङाइ एनीगदेला लागिरी स्‍वर्गग्‍याम गेङ पुइखला। म्‍हिगदेसे धिन धिननोन मङ्‌ग्‍यार निसी तोःदेधोना जे दुइगै। चुह्रङ् लसी थेनीगदे ङाइ कुल्‍बा ताम अन्‍छार भ्रबा चिम कि आभ्रबा चिम थे ङाइ च्‍याला।

५ ढुरेकुनु चा थेनीगदेसे अर्गु धिनरी भन्‍दा दोब्‍बर दुइसी ठीक लसी थान्‍गै।”

६ थेतबासेलमा मोशादेन हारूनसे जम्‍मान इस्राएलीगदेदा चुह्रङ् भिसी पाङ्‌जी, “परमप्रभुसेन एनीगदेदा मिश्र य्‍हुल्‍साग्‍याम तेःसी भबा हिन्‍ना भिबा ताम तिनी ङ्‌यसे एनीगदेसे था याङ्‌ला।

७ ओच्‍छे स्‍य्‍होरी चा एनीगदेसे परमप्रभुला शक्ति म्राङ्‌ला, तिग्‍दा भिसम परमप्रभुला बिरोध लसी एनीगदेसे लबा कचकच परमप्रभुसे सान्‍बा मुला। एनीगदे ङन्‍दा बिरोध लसी कचकच लबारी ङनी खाल हिन्‍ना?”

८ दोःसी मोशासे चुह्रङ् भिसी पाङ्‌जी, “परमप्रभुसे एनीगदेदा ङ्‌यसे चबारी स्‍या ओच्‍छे स्‍य्‍होरी म्रेन्‍ना चबारी गेङ पिन्‍ना, तिग्‍दा भिसम एनीगदेसे परमप्रभुला बिरोध लसी कचकच लबा परमप्रभुसे सान्‍बा मुला। ङनी चा खाल हिन्‍ना? एनीगदेसे लबा चु कचकच चा ङन्‍दा बिरोध लबा आहिन, तर परमप्रभुला बिरोध लबा हिन्‍ना।”

९ जमाहेन्‍से मोशासे हारूनदा चुह्रङ् भिसी पाङ्‌जी, “जम्‍मान इस्राएलीगदेदा सुङ्‌गो, परमप्रभुला ङाच्‍छा खउ, तिग्‍दा भिसम एनीगदेसे लबा कचकच परमप्रभुसे सान्‍बा मुला।”

१० ओच्‍छे हारूनसे इस्राएलला जम्‍मान म्‍हिदेन छ्‌याम ताम पाङ्‌बान लमा थेनीगदेसे तोङ्‌तोङ्‌बा ग्‍लारीक्‍यर च्‍याजी। थेरी परमप्रभुला शक्तिला खसु म्राङ्‌जी।

११ परमप्रभुसे मोशादा चुह्रङ् भिसी सुङ्‌जी,

१२ “इस्राएलीगदेसे लबा कचकच ङाइ थेःबा मुला। थेनीगदेदा पाङ्‌गो, ‘ङ्‌यसे एनीगदेसे स्‍या चम्‍याङ्‌ला, ओच्‍छे स्‍य्‍होरी चा म्रेन्‍ना गेङ चम्‍याङ्‌ला। जमाहेन्‍से ङा परमप्रभु एनीगदेला परमेश्‍वर हिन्‍बा चिम भिसी एनीगदेसे था याङ्‌ला।’”

१३ जमाहेन्‍से ङ्‌यसे थेनीगदे चिबा ग्‍लानोन घप्‍बाधोना बट्टाई चरागदे खजी, ओच्‍छे स्‍य्‍होरी चा थेनीगदे चिबा ग्‍लाला क्‍युर्सीन शीत ताइबाला ताइबान तजी।

१४ थे शीत खर्माहेन्‍से सरी ताइबा बमा ह्रङ्‌बान जजाबा जजाबा डल्‍लो तोङ्‌तोङ्‌बा ग्‍ला नाङ्‌नोन मुबा।

१५ थे म्राङ्‌सी इस्राएलीगदेसे ह्राङ ह्राङ न्‍हङ्‌री चुह्रङ् भिसी पाङ्‌बारी छ्‌याइजी, “चु तिग हिन्‍ना?” तिग्‍दा भिसम थे तिग हिन्‍ना भिसी थेनीगदेदा थानोन आरेमुबा। मोशासे थेनीगदेदा चुह्रङ् भिसी पाङ्‌जी, “चु परमप्रभुसे एनीगदेदा पिन्‍बा गेङ हिन्‍ना।

१६ परमप्रभुसे चुह्रङ् भिसी कुल्‍बा मुला, ‘चुग्‍याम एनीगदे ह्राङसे चखम्‍देधोना जे दुइगो। एनीगदे ह्राङ ह्राङला पालरी मुबा म्‍हि गिकला लागिरी ओमेर† नाङ दुइगो।’”

१७ इस्राएलीगदेसे थेह्रङ्‌नोन लजी। कोइसे ल्‍हाना दुइजी, कोइसे जजाकी जे दुइजी।

१८ ओच्‍छे थेनीगदेसे थे ओमेरसे दप्‍जी, ल्‍हाना दुइबाला ल्‍हाना आतनी ओच्‍छे जजाकी दुइबालाएनोन च्‍याङ्‌ना आतनी। थेनीगदे जम्‍मासेन ह्राङ ह्राङसे चखम्‍देधोनान दुइजी।

१९ जमाहेन्‍से मोशासे थेनीगदेदा चुह्रङ् भिसी पाङ्‌जी, “थे गेङ खालैसेन लेङ्‌ना लसी स्‍य्‍होधोना आथान्‍गै।”

२० तर थेनीगदे न्‍हङ्‌ला कोइ कोइसे मोशाला ताम आङ्‌यान्‍नी, ओच्‍छे थेनीगदेसे थेग्‍याम उदिदी स्‍य्‍होधोनान थान्‍जी। तर थे गेङरी बुलुङ् तसी थाङ् खजी। जमाहेन्‍से मोशा थेनीगदेदेन छ्‌याम ल्‍हानान बोमो खजी।

२१ चुह्रङ् लसी सदन स्‍य्‍हो स्‍य्‍होरी ह्राङ ह्राङसे चखम्‍देधोना दुइमुबा। ओच्‍छे धिनी चिप्‍बन निमाहेन्‍से थे ह्राङनोन ङ्‌युमुबा।

२२ ढुरेकुनु चा थेनीगदेसे दोब्‍बर अथवा म्‍हि गिकला लागिरी ओमेर न्‍ही दुइजी, ओच्‍छे इस्राएलीगदेला जम्‍मान नाइकेगदे खसी मोशादा चु ताम पाङ्‌जी।

२३ जमाहेन्‍से मोशासे थेनीगदेदा चुह्रङ् भिसी पाङ्‌जी, “परमप्रभुसे कुल्‍बा ताम चुनोन हिन्‍ना, ‘न्‍हाङ्‌गर ब्‍लप्‍बा न्‍हबा धिन हिन्‍ना, परमप्रभुला लागिरी ब्‍लप्‍बा न्‍हबा धिन चा चोखो धिन हिन्‍ना। थेतबासेलमा तिग धाइतोःबा मुला धाइगो, ओच्‍छे तिग ब्‍लोतोःबा मुला थे ब्‍लोगो। ओच्‍छे गादे लोङ्‌जी थे ह्राङला लागिरी स्‍य्‍होधोनान थान्‍गो।’”

२४ मोशासे कुल्‍बा ह्रङ्‌नोन थेनीगदेसे थे स्‍य्‍होधोनान थान्‍जी। थे थाङ् आखनी, ओच्‍छे थेरी बुलुङ्‌एनोन आतनी।

२५ जमाहेन्‍से मोशासे चुह्रङ् भिसी पाङ्‌जी, “थे चा तिनी चउ, तिग्‍दा भिसम तिनी परमप्रभुला लागिरी ब्‍लप्‍बा न्‍हबा धिन हिन्‍ना। थे तिनी एनीगदेसे सरी आयाङ्।

२६ थे एनीगदेसे ढुरेधोना दुइला, तर निसरेकुनु चा ब्‍लप्‍बा न्‍हबा धिन हिन्‍ना, थेतबासेलमा थेकुनु तिगै आयाङ्।”

२७ तसैनोन म्‍हिगदे न्‍हङ्‌ला कोइ कोइ चा निसरेकुनुएनोन थे दुइबारी निजी, तर तिगैनोन आयाङ्‌नी।

२८ जमाहेन्‍से परमप्रभुसे मोशादा चुह्रङ् भिसी सुङ्‌जी, “खाइमाधोना एनीगदे ङाइ कुल्‍बा ताम आङ्‌यान्‍ना चिला?

२९ चु ताम ढन्‍गो, परमप्रभुसे एनीगदेदा ब्‍लप्‍बा न्‍हबा धिन पिन्‍बा मुला। थेतबासेलमा परमप्रभुसे एनीगदेला लागिरी ढुरेकुनु चा न्‍हीरेला लागिरी छ्‌योबा चबा स्‍हे पिन्‍बा मुला। निसरेकुनु चा एनीगदे जम्‍मान जुन जुन ग्‍लारी मुला थेरीन चिउ, खालैनोन ह्राङ चिबा पालग्‍याम मङ्‌ग्‍यार आथोन्‍गो।”

३० थेतबासेलमा म्‍हिगदेसे निसरेकुनु ब्‍लप्‍बा न्‍हजी।

३१ इस्राएलीगदेसे थे गेङला मिन “मन्‍न†” थान्‍जी। थे गेङ धनियाँला गेडा ह्रङ्‌बा मुबा। थे गेङला ब्रोइ चा सिङ्‌सुरला खुदुरी स्‍होबा गेङ ह्रङ्‌बान मुबा।

३२ मोशासे थेनीगदेदा चुह्रङ् भिसी पाङ्‌जी, “परमप्रभुसे चुह्रङ् भिसी कुल्‍बा मुला, ‘जुन चबा स्‍हे एनीगदेदा मिश्र य्‍हुल्‍साग्‍याम तेःसी भमा तोङ्‌तोङ्‌बा ग्‍लारी एनीगदेदा ख्‍वाबा मुबा। खबा वंशगदेसेनोन म्राङ्‌गै भिसी थे ओमेर नाङ पुस्‍ता पुस्‍ताधोनाला लागिरी परमप्रभुला ङाच्‍छा थान्‍गो।’”

३३ ओच्‍छे मोशासे हारूनदा चुह्रङ् भिसी पाङ्‌जी, “ताङ् गिक भसी ओमेर नाङ मन्‍न युउ, ओच्‍छे खबा पुस्‍तागदेला लागिरी परमप्रभुला ङाच्‍छा थान्‍गो।”

३४ जमाहेन्‍से परमप्रभुसे मोशादा कुल्‍बा अन्‍छार हारूनसे कबुलला सन्‍दोसला ङाच्‍छा सदन चिगै भिसी मन्‍न थान्‍जी।

३५ म्‍हि चिबा ग्‍लारी आदोदेधोना बोगल न्‍ही दिङधोना इस्राएलीगदेसे मन्‍न चजी। कनान य्‍हुल्‍साला साँधरी आदोदेधोना थेनीगदेसे थे मन्‍न चजी।

३६ ओमेर नाङ भिबा चा लिटर न्‍ही हिन्‍ना।

† 

१६:१६ ओमेर ओमेर नाङ्‌री लिटर न्‍ही तमुबा।

† 

१६:३१ मन्‍न ला अर्थ चा चु तिग हिन्‍ना? भिबा हिन्‍ना।

पहराग्‍याम क्‍युइ थोन्‍बा

झ्‍याबा २०:१-१३

१७

जम्‍मान इस्राएलीगदे सीनै भिबा ग्‍लाला तोङ्‌तोङ्‌बा ग्‍लाग्‍याम परमप्रभुसे कुल्‍बा अन्‍छार ग्‍ला ग्‍लारी ल्‍हेबान रपीदीम भिबा ग्‍लारी दोखजी। थेरी थेनीगदेसे ह्राङ चिबा ग्‍ला स्‍होजी, तर म्‍हिगदेला लागिरी थुङ्‌बा क्‍युइ आरेमुबा।

२ थेतबासेलमा थेनीगदे मोशादेन छ्‌याम कल लबान चुह्रङ् भिसी पाङ्‌जी, “ङन्‍दा थुङ्‌बारी क्‍युइ पिन्‍गो।” जमाहेन्‍से मोशासे थेनीगदेदा चुह्रङ् भिसी पाङ्‌जी, “तिग्‍दा एनीगदे ङादेन छ्‌याम कल लबा? तिग्‍दा एनीगदेसे परमप्रभुला सेम च्‍याबा?”

३ तर ल्‍हानान क्‍युइ फुइमाहेन्‍से थेनीगदेसे मोशादा बिरोध लसी कचकच लबान चुह्रङ् भिसी पाङ्‌जी, “ह्राङसे तिग्‍दा ङन्‍देन ङन्‍ना कोलागदे ओच्‍छे ङन्‍ना राग्‍युदेन म्‍हेमुइदा क्‍युइ थुङ्आपुङ्‌ना साइबारी मिश्र य्‍हुल्‍साग्‍याम चुरी भबा?”

४ जमाहेन्‍से मोशासे चुह्रङ् भिसी परमप्रभुदा बिन्‍ती लजी, “चु म्‍हिगदेदा ङाइ तिग लउ? चु म्‍हिगदेसे मी ङादा युङ्‌बासे तोबारीन छ्‌याइबा मुला।”

५ परमप्रभुसे मोशादा चुह्रङ् भिसी सुङ्‌जी, “इस्राएलीगदेला गन्‍बागदे न्‍हङ्‌ला कोइ कोइदा छ्‌यामनोन भोर्सी म्‍हिगदेला ङाच्‍छा ङाच्‍छा निउ, एसे नील स्‍योङदा छेक्‍बा कडीएनोन यारी भोर्सी निउ।

६ होरेबरी मुबा पहरारी ङा एला ङाच्‍छा राप्‍ला। एसे चा थे पहरादा छेक्‍को, ओच्‍छे म्‍हिगदेसे थुङ्‌बाला लागिरी थेग्‍याम क्‍युइ थोन्‍ना।” जमाहेन्‍से मोशासे इस्राएलीगदेला गन्‍बागदेला ओन्‍छाङ्‌री थेह्रङ्‌नोन लजी।

७ “परमप्रभु य्‍हाङला गुङ्‌री मुला कि आरे” भिसी इस्राएलीगदेसे छेबा बङ्‌बा लबासे लमा ओच्‍छे थेनीगदेसे परमप्रभुला सेम च्‍याबासे लमा थे ग्‍लाला मिन थेसे मस्‍साहदेन† मेरीबा थान्‍जी।

अमालेकीगदे ब्रेबा

८ जमाहेन्‍से अमालेकीगदे खसी रपीदीम भिबा ग्‍लारी इस्राएलीगदेदेन छ्‌याम छेजी।

९ ओच्‍छे मोशासे यहोशूदा चुह्रङ् भिसी पाङ्‌जी, “य्‍हाङला लागिरी म्‍हिगदे धम्‍सी अमालेकीगदेदेन छ्‌याम छेबारी निउ। ङा न्‍हाङ्‌गर परमप्रभुला कडी यारी थोसी गङ्‌ला जोरी राप्‍ला।”

१० जमाहेन्‍से मोशासे कुल्‍बा अन्‍छार यहोशूसे लजी, ओच्‍छे अमालेकीगदेदेन छ्‌याम छेबारी छ्‌याइजी। मोशा, हारूनदेन हूर चा गङ्‌ला जोरी निजी।

११ मोशासे ह्राङला या तोर थीःमा इस्राएलीगदेसे ढामुबा। तर थेसे ह्राङला या मार लमा अमालेकीगदेसे ढामुबा।

१२ मोशाला या गेमाहेन्‍से थेनीगदेसे युङ्‌बा गिक भसी थे मुबा ग्‍लारी थान्‍जी, ओच्‍छे मोशा थे युङ्‌बाथोरी चिजी। हारूनदेन हूरसे चा पट्टि गिक गिकग्‍याम थेला या चुङ्‌सी थान्‍जी, चुह्रङ् लसी धिनी आघाल्‍देधोना थेला या थीबाला थीबान लजी।

१३ ओच्‍छे यहोशूसे अमालेकी सिपाहीगदेदा तरवारसे ताम्‍सी साइजी।

१४ जमाहेन्‍से परमप्रभुसे मोशादा चुह्रङ् भिसी सुङ्‌जी, “चु ताम ढन्‍बाला लागिरी किताब गिकरी भ्रिउ, ओच्‍छे थे ताम यहोशूदा पाङ्‌गो, तिग्‍दा भिसम जम्‍बुलिङग्‍याम ङाइ अमालेकीगदेला मिन म्‍हना लला।”

१५ थेरी मोशासे बलि फुल्‍बा ग्‍ला गिक स्‍होजी, ओच्‍छे थे बलि फुल्‍बा ग्‍लाला मिन “यहोवे निस्‍सी”† थान्‍जी।

१६ ओच्‍छे थेसे चुह्रङ् भिसी पाङ्‌जी, “परमप्रभुला ठिपट्टि यागदे थीबा मुबा। पुस्‍ता पुस्‍ताधोनान परमप्रभुसे अमालेकीगदेदेन छ्‌याम लडाइ लला।”

† 

१७:७ “मस्‍साह” भिबा चा परमेश्‍वरला सेम च्‍याबा हिन्‍ना। ओच्‍छे “मेरीबा” भिबा चा छेबा बङ्‌बा लबा हिन्‍ना।

† 

१७:१५ “यहोवे निस्‍सी” भिबा चा “परमप्रभु ङाला झण्‍डा” हिन्‍ना।

यित्रोसे मोशादा स्‍याप्‍बा

१८

परमेश्‍वरसे मोशादेन ह्राङला म्‍हि इस्राएलीगदेला लागिरी लबा जम्‍मान गेदेन खाह्रङ् लसी परमप्रभुसे इस्राएलीगदेदा मिश्र य्‍हुल्‍साग्‍याम तेःसी भजी भिबा ताम मोशाला केन मिद्यान य्‍हुल्‍साला परमेश्‍वरला लागिरी पूजा लबा म्‍हिसे थेःजी।

२ मोशासे ह्राङला खुइ सिप्‍पोरादा माइतीरी पुइमाहेन्‍से थेला केन यित्रोसे सिप्‍पोरादेन

३ थेला झा न्‍हीदा ह्राङदेन छ्‌यामनोन थान्‍जी। मोशासे झा गिकला मिन गेर्शोम थान्‍बा मुबा, तिग्‍दा भिसम मोशासे, “ङा परदेशरी विदेशी दोसी चिबा मुला” भिसी पाङ्‌बा मुबा।

४ अर्गुला मिन चा एलीएजर मुबा, तिग्‍दा भिसम थेसे “ङाला आबाला परमेश्‍वर ङाला ह्रो दोसी ङादा फारो ग्‍लेला तरवारग्‍याम जोगब लजी” भिसी पाङ्‌बा मुबा।

५ मोशाला झागदेदेन खुइदा भसी मोशाला केन यित्रो परमेश्‍वरला गङ् ङाम्‍री मोशासे पाल फ्रेङ्‌सी चिबा तोङ्‌तोङ्‌बा ग्‍लारी खजी।

६ यित्रोसे चुह्रङ् भिसी समाचार पुइबा मुबा, “ङा एला केन यित्रो, एला खुइदेन एला झा न्‍हीदा भसी ए मुबा ग्‍लारी खबान मुला।”

७ मोशा ह्राङला केनदा स्‍याप्‍बारी मङ्‌ग्‍यार थोन्‍जी, ओच्‍छे स्‍याप्‍माहेन्‍से फ्‍या लसी च्‍योक लजी। थेनी न्‍हीसेन गिकसेम गिकला ज्‍यबा आज्‍यबा खाह्रङ्‌बा मुला भिसी ङ्‌योइबा छार्बा लजी, ओच्‍छे पाल न्‍हङ्‌री वाङ्‌जी।

८ परमप्रभुसे इस्राएलीगदेला लागिरी फारोदेन मिश्रीगदेदा तिग तिग लजी, ओच्‍छे ग्‍यामरी थेनीगदेदा तिग तिग दुख तजी, ओच्‍छे परमप्रभुसे थेनीगदेदा मिश्रीगदेला याग्‍याम खाह्रङ् लसी फेजी भिबा जम्‍मान ताम मोशासे ह्राङला केनदा पाङ्‌जी।

९ थेनीगदेदा मिश्रीगदेला याग्‍याम फेसी भमा इस्राएलीगदेला लागिरी परमप्रभुसे लबा जम्‍मान ज्‍यबा गेला बारेरी थेःसी यित्रो ताङ्‌जी।

१० यित्रोसे चुह्रङ् भिसी पाङ्‌जी, “एनीगदेदा मिश्रीगदेदेन फारो ग्‍लेला याग्‍याम फेबा परमप्रभुला जयजयकार तगै।

११ दाहेन्‍से परमप्रभु जम्‍मान लागदे भन्‍दा घ्रेन हिन्‍बा चिम भिसी ङाइ था याङ्‌जी। तिग्‍दा भिसम मिश्रीगदेसे इस्राएलीगदेथोरी आज्‍यबा व्‍यवहार लबासे लमा परमप्रभुसे इस्राएलीगदेदा जोगब लजी।”

१२ जमाहेन्‍से मोशाला केन यित्रोसे परमेश्‍वरदा मेग्‍याम पिन्‍बा बलिदेन अर्गु बलिगदे फुल्‍जी। ओच्‍छे हारूनदेन इस्राएलीगदेला जम्‍मान गन्‍बागदे मोशाला केन यित्रोदेन छ्‌याम परमेश्‍वरला ङाच्‍छा गेङ चबारी खजी।

निसाफ लबा म्‍हिगदे धम्‍बा

ठिम १:९-१८

१३ न्‍हाङ्‌गरदाङ मोशा म्‍हिगदेला निसाफ लबारी चिजी। म्‍हिगदे चा स्‍य्‍होहेन्‍से ङ्‌यसेधोना मोशाला क्‍युर्नोन खजी।

१४ मोशासे म्‍हिगदेला लागिरी लबा जम्‍मान गे मोशाला केनसे म्राङ्‌माहेन्‍से थेदा चुह्रङ् भिसी ङ्‌योइजी, “चु एसे म्‍हिगदेला लागिरी लबा तिग गे हिन्‍ना? तिग्‍दा ए यागर गिक जे निसाफ लबारी चिबा, ओच्‍छे म्‍हिगदे चा तिग्‍दा स्‍य्‍होहेन्‍से ङ्‌यसेधोना एला क्‍युर्नोन राप्‍सी चिबा?”

१५ मोशासे ह्राङला केनदा चुह्रङ् भिसी पाङ्‌जी, “म्‍हिगदे ङाग्‍याम परमेश्‍वरला सेमला ताम था याङ्‌बाला लागिरी खमुला।

१६ थेनीगदे न्‍हङ्‌ला आढिक्‍बा तिगै ताम मुजी भिसम थेनीगदे ङा मुबा ग्‍लारी खमुला, ओच्‍छे ङाइ थेनीगदेला निसाफ लसी पिन्‍मुला, ओच्‍छे ङाइ थेनीगदेदा परमेश्‍वरला ठिम लोप्‍सी पिन्‍मुला।”

१७ मोशाला केनसे मोशादा चुह्रङ् भिसी पाङ्‌जी, “एसे लबा चु गे ठीक आतनी।

१८ एदेन ए मुबा ग्‍लारी खबा चु जम्‍मान म्‍हिगदे ब्‍लप्‍ला। तिग्‍दा भिसम चु गे एला लागिरी ल्‍हानान गाह्रो मुला। ए गिकसे जे चु गे लबारी आखम।

१९ ङाला ताम ङ्‌यान्‍गो, ङाइ एदा तिगै सल्‍लाह पिन्‍ना, ओच्‍छे परमेश्‍वर एदेन छ्‌याम तगै। ए चा परमेश्‍वरला ङाच्‍छा म्‍हिगदेला मूल म्‍हि दोःसी थेनीगदेला मुद्दा परमेश्‍वरला ङाच्‍छा भोर्गो।

२० एसे थेनीगदेदा ठिमगदे लोप्‍गो, ओच्‍छे थेनीगदे खाह्रङ् लसी भ्रतोःबा, तिग गे लतोःबा थेनीगदेदा लोप्‍सी पिन्‍गो।

२१ तर जम्‍मान म्‍हिगदे न्‍हङ्‌ग्‍याम परमेश्‍वरदेन छ्‌याम लोङ्‌बादेन ठीक म्‍हिगदे धम्‍गो। थेनीगदे आतोःबा तामदा सेमनोन आनिबा म्‍हिगदेदेन सोजो म्‍हिगदे तगै। थेनीगदेदा हजार गिकला, ग्‍यार्जा गिकला, बोगल न्‍हीसे च्‍युइलादेन च्‍युइ च्‍युइला म्‍हिगदेथोरी मूल म्‍हि दोबारी धम्‍गो।

२२ थेनीगदे सदन म्‍हिगदेला निसाफ लबा म्‍हि दोसी गे लगै। ओच्‍छे घ्रेन घ्रेन जम्‍मान मुद्दागदे चा थेनीगदेसे ए मुबा ग्‍लारी भगै, तर जजा जजा मुद्दागदे चा थेनीगदेसेन ढिक्‍ना लगै। चुह्रङ् लसम एदा सजिलो तला, तिग्‍दा भिसम थेनीगदेसेनोन एला गे लसी पिन्‍ना।

२३ एसे चुह्रङ् लजी भिसम ओच्‍छे परमेश्‍वरसेनोन एदा चु ताम कुल्‍जी भिसम एदा दुख आत, ओच्‍छे चु जम्‍मान म्‍हिगदेसेएनोन सेम बुझब लसी ह्राङ ह्राङला दिमरी निला।”

२४ मोशासे ह्राङला केनसे पाङ्‌बा ताम ङ्‌यान्‍जी, ओच्‍छे केनसे कुल्‍बा अन्‍छार जम्‍मान लजी।

२५ मोशासे जम्‍मान इस्राएलीगदे न्‍हङ्‌ग्‍याम ठीक ठीक म्‍हिगदे धम्‍जी, ओच्‍छे थेनीगदेदा हजार गिकला मूल म्‍हि, ग्‍यार्जा गिकला मूल म्‍हि, बोगल न्‍हीसे च्‍युइला मूल म्‍हिदेन च्‍युइ च्‍युइला मूल म्‍हि स्‍होजी।

२६ थेनीगदे सदन म्‍हिगदेला निसाफ लबा म्‍हि दोसी गे लमुबा। गाह्रो गाह्रो तामगदे चा थेनीगदेसे मोशा मुबा ग्‍लारी भमुबा, तर जजा तामगदे चा थेनीगदेसेन निसाफ लमुबा।

२७ जमाहेन्‍से मोशासे ह्राङला केनदा विदा लजी, ओच्‍छे यित्रो ह्राङला य्‍हुल्‍सापट्टि भ्रजी।

सीनै गङ्

१९

इस्राएलीगदे मिश्र य्‍हुल्‍साग्‍याम थोन्‍सी खबा ल सोम तबाकुनु सीनै भिबा गङ्‌ला तोङ्‌तोङ्‌बा ग्‍लारी दोखजी।

२ रपीदीम भिबा ग्‍लाग्‍याम भ्रसी सीनै गङ्‌ला तोङ्‌तोङ्‌बा ग्‍लारी दोखमाहेन्‍से थेनोन गङ्‌ला ङाच्‍छापट्टि इस्राएलीगदेसे ह्राङ चिबा ग्‍ला स्‍होजी।

३ जमाहेन्‍से मोशा परमेश्‍वर मुबा ग्‍लारी निजी, ओच्‍छे परमप्रभुसे सीनै गङ्‌ग्‍याम थेदा चुह्रङ् भिसी सुङ्‌जी, “याकूबला वंशदेन इस्राएलीगदेदा एसे चुह्रङ् भिसी पाङ्‌गो,

४ ‘ङाइ मिश्रीगदेदा तिग लजी, ओच्‍छे एनीगदेदा क्‍वाक्‍लिङ्‌ला भ्‍यापसे पुइबा ह्रङ् लसी एनीगदेदा खाह्रङ् लसी ङाइ ङा मुबा ग्‍लारी भजी, थे एनीगदेसे म्राङ्‌बा मुला।

५ चुदे एनीगदेसे ङाला ताम पक्‍कान ङ्‌यान्‍जी, ओच्‍छे ङाइ लबा कबुल अन्‍छार भ्रजी भिसम, जम्‍मान य्‍हुल्‍ला म्‍हिगदे न्‍हङ्‌री एनीगदे चा ग्‍लुसीन ग्‍लुआखम्‍बा ङालान सम्‍पत्ति दोला। जम्‍बुलिङ जम्‍मान ङालान हिन्‍सैनोन

६ एनीगदे ङाला लागिरी पूजा लबा समूह गिकदेन चोखो य्‍हुल गिक दोला।’ इस्राएलीगदेदा एसे पाङ्‌तोःबा ताम चुनोन हिन्‍ना।”

७ ओच्‍छे मोशा मार खसी म्‍हिगदेला गन्‍बागदेदा ङ्‌योइबारी पुइजी, ओच्‍छे परमप्रभुसे पाङ्‌गो भिसी थेदा कुल्‍बा चु जम्‍मान ताम थेनीगदेला ङाच्‍छा पाङ्‌जी।

८ जम्‍मान म्‍हिगदेसे तिक्‍खुरीन चुह्रङ् भिसी पाङ्‌जी, “परमप्रभुसे कुल्‍बा जम्‍मान ताम अन्‍छार ङनी भ्रला।” जमाहेन्‍से मोशासे म्‍हिगदेसे पाङ्‌बा ताम परमप्रभुदा थेःना लजी।

९ परमप्रभुसे मोशादा चुह्रङ् भिसी सुङ्‌जी, “च्‍यागो, ङाइ एदेन छ्‌याम ताम लमा म्‍हिगदेसे ङ्‌यान्‍गै, ओच्‍छे एदा सदन विश्‍वासएनोन लगै भिसी ङा बाक्‍लो खसुरी ए मुबा ग्‍लारी खला।” जमाहेन्‍से मोशासे म्‍हिगदेसे पाङ्‌बा ताम परमप्रभुदा थेःना लजी।

१० ओच्‍छे परमप्रभुसे मोशादा चुह्रङ् भिसी सुङ्‌जी, “म्‍हिगदे मुबा ग्‍लारी निसी तिनीदेन न्‍हाङ्‌गर थेनीगदेदा चोखो स्‍होउ। थेनीगदेसे ह्राङ ह्राङला क्‍वान ख्रुगै।

११ ओच्‍छे रेनीकुनुला लागिरी थेनीगदे तयार तगै, तिग्‍दा भिसम रेनीकुनु सीनै गङ्‌री जम्‍मान म्‍हिगदेला ओन्‍छाङ्‌रीन परमप्रभु फेप्‍खला।

१२ एसे चा चुह्रङ् भिसी म्‍हिगदेला लागिरी क्‍युर्सीन गारा लउ, ‘होशियार तसी चिउ, एनीगदे गङ्‌थोरी आनिउ, ओच्‍छे थेला साँधएनोन आथुर्गो। जुन म्‍हिसे गङ् थुर्ला थेदा पक्‍कान साइला।

१३ खालैसेन थेदा आथुर्गो, तर युङ्‌बा अथवा म्‍यादलीसे छेक्‍सी साइगो। जन्‍तु तसै म्‍हि तसै थे सोसी आची।’ बिगुलला काइ ह्रेङ्‌ना लसी ह्राप्‍मा थेनीगदे गङ्‌धोना खगै।”

१४ मोशा गङ्‌ग्‍याम मार फाप्‍सी म्‍हिगदे मुबा ग्‍लारी खमाहेन्‍से मोशासे म्‍हिगदेदा चोखो स्‍होजी, ओच्‍छे थेनीगदेसे ह्राङ ह्राङला क्‍वान ख्रुजी।

१५ जमाहेन्‍से मोशासे म्‍हिगदेदा चुह्रङ् भिसी पाङ्‌जी, “रेनीकुनुला लागिरी तयार तसी चिउ। ओच्‍छे ह्राङ ह्राङला खुइदेन छ्‌यामएनोन आम्‍हेर्गो।”

१६ सोमरेला धिनकुनु स्‍य्‍होरीन गङ्‌री गडङ्‌गुडुङ् तजी, ओच्‍छे मु ठेङ्‌सी तिप्‍लीङ् खजी, ओच्‍छे गङ्‌थोरी बाक्‍लो खसु खजी, ओच्‍छे बिगुलला घ्रेन काइ थेःजी। चु म्राङ्‌सी पालरी चिबा जम्‍मान म्‍हिगदे लोङ्‌सी फितफित धर्जी।

१७ जमाहेन्‍से मोशासे म्‍हिगदेदा पालग्‍याम परमेश्‍वरदेन छ्‌याम ह्रुप तना लबारी भजी। थेनीगदे गङ्‌ला टारी राप्‍सी चिजी।

१८ परमप्रभु मेग्‍याम थेरी फेप्‍खबासे लमा सीनै गङ्‌री म्‍युगुन म्‍युगु तजी। मेला खाराङ्‌ग्‍याम थोन्‍बा ह्रङ् लसी गङ्‌ग्‍याम म्‍युगु थोन्‍जी। ओच्‍छे गङ् ल्‍हानान ल्‍हिकल्‍हिक तजी।

१९ ओच्‍छे बिगुल झन घ्रेन ङ्‌यजी। जमाहेन्‍से मोशासे ताम पाङ्‌बारी छ्‌याइजी, ओच्‍छे परमेश्‍वरसे थेदा मु गुडुङ्‌बाग्‍याम जोहाब पिन्‍जी।

२० ओच्‍छे परमप्रभु मार फाप्‍सी सीनै गङ्‌ला जोरी फेप्‍खजी। परमप्रभुसे मोशादा गङ्‌ला जोरी ङ्‌योइजी, ओच्‍छे मोशा तोर निजी।

२१ जमाहेन्‍से परमप्रभुसे मोशादा चुह्रङ् भिसी सुङ्‌जी, “मार निसी म्‍हिगदेदा होशियार तना लउ, आहिन्‍सम थेनीगदे परमप्रभुदा च्‍याबारी साँध वाइसी तोर खला, ओच्‍छे थेनीगदे न्‍हङ्‌ला ल्‍हानान नाश तला।

२२ परमप्रभुला ङाम्‍री खबाला लागिरी पूजा लबा म्‍हिगदेसेनोन ह्राङदा चोखो स्‍होगै, आहिन्‍सम परमप्रभुसे थेनीगदेदा तुरून्‍तन नाश लला।”

२३ मोशासे परमप्रभुदा चुह्रङ् भिसी पाङ्‌जी, “म्‍हिगदे सीनै गङ्‌थोरी खबारी आखम, तिग्‍दा भिसम ह्राङसे ङन्‍दा ‘गङ्‌ला क्‍युर्सीन गारा लउ, ओच्‍छे चोखो भिसी फेउ,’ भिसी कुल्‍बा मुबा।”

२४ ओच्‍छे परमप्रभुसे थेदा चुह्रङ् भिसी सुङ्‌जी, “निउ, ए ह्राङनोन मार निउ, ओच्‍छे हारूनदेन छ्‌यामनोन तोर खउ। तर पूजा लबा म्‍हिगदेदेन स्‍य्‍हान्‍दो म्‍हिगदे चा परमप्रभु मुबा ग्‍लारी साँध वाइसी आखगै, आहिन्‍सम परमप्रभुसे थेनीगदेदा तुरून्‍तन नाश लला।”

२५ थेतबासेलमा मोशा मार फाप्‍सी म्‍हिगदे मुबा ग्‍लारी निजी, ओच्‍छे थेनीगदेदा चु ताम पाङ्‌सी पिन्‍जी।

परमेश्‍वरसे कुल्‍बा गोर च्‍युइ ताम

ठिम ५:१-२१

२०

परमेश्‍वरसे चु जम्‍मान तामगदे चुह्रङ् लसी सुङ्‌जी,

२ “ङा परमप्रभु एनीगदेला परमेश्‍वर हिन्‍ना, घ्‍याबादेन घ्‍याबास्‍या दोसी चिबा एनीगदेदा ङाइ मिश्र य्‍हुल्‍साग्‍याम तेःसी भजी।

३ एनीगदेसे ङा बाहेक अर्गु खजिबै ला लुदा आतेन्‍गो।

४ एनीगदेसे ह्राङला लागिरी स्‍वर्ग अथवा जम्‍बुलिङ अथवा क्‍युइ न्‍हङ्‌री मुबा खजिबै स्‍हेला मूर्ति आस्‍होउ।

५ एनीगदेसे खजिबै ला लुला मूर्तिदा फ्‍या आलउ, ओच्‍छे थेनीगदेदा आतेन्‍गो। तिग्‍दा भिसम ङा परमप्रभु एनीगदेला परमेश्‍वर डाह लबा परमेश्‍वर हिन्‍ना। ङादा हेला लबागदेला पुस्‍ता सोमहेन्‍से पुस्‍ता ब्‍लिधोनाला थेनीगदेला सन्‍तानदा ङाइ सजाय पिन्‍ना।

६ तर ङादा माया लबादेन ङाइ कुल्‍बा ताम ङ्‌यान्‍बा म्‍हिगदेला हजारौँ हजार पुस्‍तागदेथोरी ङाइ ङाला खाइमै आजिन्‍बा माया उन्‍ना।

७ बिथारीन परमप्रभु ह्राङला परमेश्‍वरला मिन आकिन्‍गो, तिग्‍दा भिसम परमप्रभुला मिन बिथारीन किन्‍बादा थेसे सजाय पिन्‍ना।

८ ब्‍लप्‍बा न्‍हबा धिन धङ्‌तोःला भिसी ढन्‍गो।

९ ढुरेधोना सेम लसी ह्राङला जम्‍मान गे लउ,

१० तर निसरेकुनुला धिन चा परमप्रभु एनीगदेला परमेश्‍वरला लागिरी ब्‍लप्‍बा न्‍हबा धिन हिन्‍ना। थे धिनकुनु एनीगदेसे तिगै गे आलउ, थेकुनु चा एनीगदेदेन एनीगदेला झा,झामे, घ्‍याबा घ्‍याबास्‍या, म्‍हेमुइ, ओच्‍छे मूल म्राप न्‍हङ्‌री मुबा विदेशीसेनोन तिगै गे आलगै।

११ ङा परमप्रभुसे ढुरेधोनारी जम्‍बुलिङ, मु, समुद्रदेन थेरी मुबा जम्‍मान स्‍हे स्‍होजी, ओच्‍छे निसरेकुनु चा ब्‍लप्‍बा न्‍हजी। थेतबासेलमा ङा परमप्रभुसे ब्‍लप्‍बा न्‍हबा धिनदा मोलम पिन्‍सी चोखो स्‍होजी।

१२ ह्राङला आबा आमादा मान लउ, तिग्‍दा भिसम जुन य्‍हुल्‍सा एनीगदेदा परमप्रभु ह्राङला परमेश्‍वरसे पिन्‍ना, थे य्‍हुल्‍सारी एनीगदेला छे ह्रेङ्‌गै।

१३ म्‍हि आसाइगो।

१४ एनीगदे स्‍य्‍हान्‍दोदेन छ्‌याम ब्रेल्‍सी आभ्रउ।

१५ य्‍हो आलउ।

१६ ह्राङला खिम्‍जेमला बिरोध लसी फट्टा ताम आपाङ्‌गो।

१७ एनीगदेसे ह्राङला खिम्‍जेमला दिमला लोभ आलउ, ह्राङला खिम्‍जेमला म्रिङला लोभ आलउ, ह्राङला खिम्‍जेमला घ्‍याबादेन घ्‍याबास्‍या, घ्‍लाब, गधा अथवा खजिबै स्‍हेला लोभ आलउ।”

म्‍हिगदे लोङ्‌बा

ठिम ५:२२-३३

१८ जम्‍मान म्‍हिगदेसे मु गुडुङ्‌बा, तिप्‍लीङ् खबादेन बिगुलला काइ थेःजी, ओच्‍छे गङ्‌ग्‍याम म्‍युगु थोन्‍बा म्राङ्‌जी, जमाहेन्‍से थेनीगदे लोङ्‌सी फितफित धर्सी थारेङ्‌नोन राप्‍सी चिजी।

१९ थेनीगदेसे मोशादा चुह्रङ् भिसी पाङ्‌जी, “ह्राङ ङन्‍देन छ्‌याम ताम पाङ्‌गो, ङन्‍से ङ्‌यान्‍ना, तर परमेश्‍वरसे ङन्‍देन छ्‌याम ताम आपाङ्‌गै, आहिन्‍सम ङनी सिला।”

२० मोशासे म्‍हिगदेदा चुह्रङ् भिसी पाङ्‌जी, “आलोङ्‌गो, तिग्‍दा भिसम परमेश्‍वर एनीगदेला सेम च्‍याबारीदेन एनीगदे थे म्राङ्‌सी लोङ्‌गै ओच्‍छे एनीगदेसे पाप आलगै भिसी फेप्‍खबा मुला।”

२१ म्‍हिगदे थारेङ्‌नोन राप्‍सी चिजी। मोशा चा परमेश्‍वर मुबा थे बाक्‍लो खसुला ङाम्‍री निजी।

थरिथरिला ठिम

२२ जमाहेन्‍से परमप्रभुसे मोशादा चुह्रङ् भिसी सुङ्‌जी, “एसे इस्राएलीगदेदा चुह्रङ् पाङ्‌गो, ‘ङाइ स्‍वर्गग्‍याम एनीगदेदेन छ्‌याम ताम लबा एनीगदेसेन थेःबा मुला।

२३ ङादा बाहेक एनीगदेसे म्‍हारदेन म्‍हुइला स्‍य्‍हान्‍दो ला लुगदे स्‍होसी आतेन्‍गो।

२४ ङाला लागिरी साप्राला बलि फुल्‍बा ग्‍ला स्‍होसी एनीगदेसे ह्राङला लागिरी थेरीन मेरी ख्राङ्‌सी फुल्‍बा बलि, ढिक्‍ना लबा बलि, राग्‍युगदेदेन म्‍हेमुइगदे फुल्‍गो। जुन जुन ग्‍लारी ङाइ ङाला मान लपुङ्‌ला, थे थे ग्‍लारी खसी ङाइ एनीगदेदा मोलम पिन्‍ना।

२५ एनीगदेसे ङाला लागिरी युङ्‌बाला बलि फुल्‍बा ग्‍ला स्‍होमा ठ्‌वाइसी बुट्टा तेःबा युङ्‌बाग्‍याम आस्‍होउ। तिग्‍दा भिसम एनीगदेसे हतियार चलब लसी बुट्टा तेःमा एनीगदेसे थे युङ्‌बा अशुद्ध तना लला।

२६ ओच्‍छे ङाला लागिरी स्‍होबा बलि फुल्‍बा ग्‍लारी चाम स्‍होसी आक्रेगो। तिग्‍दा भिसम थेह्रङ् लसी क्रेमा एनीगदेला पेःबा खबा स्‍हे म्राङ्‌ला।

हिब्रू घ्‍याबागदे

ठिम १५:१२-१८

२१

“‘दाहेन्‍से ङाइ एनीगदेदा पिन्‍बा ठिमगदे चुनोन हिन्‍ना।

२ एनीगदेसे हिब्रू घ्‍याबा ग्‍लुजी भिसम थेसे ढु दिङधोना गे लगै। तर निस दिङरी चा थेदेन छ्‌याम तिगै आकिन्‍न ख्‍लासी पिन्‍गो।

३ थे गिक जेन खबा मुसम गिकनोन निगै। थेसे ब्‍याह लसी खबा मुसम थेला म्रिङएनोन थेदेन छ्‌यामनोन निगै।

४ चुदे थेदा मालिकसे ब्‍याह लसी पिन्‍जी ओच्‍छे थेला झा झामेगदे न्‍हजी भिसम थेला म्रिङदेन झा झामेगदे चा मालिकलान तला। ओच्‍छे थे ह्राङ जे थोन्‍सी निगै।

५ तर थे घ्‍याबासे ज्‍यना लसी “ङादा ङाला म्रिङदेन ङाला झा झामेगदेला माया मुला, ङा थोन्‍सी आनी” भिसी पाङ्‌जी भिसम,

६ थेला मालिकसे थेदा निसाफ लबा म्‍हिगदे मुबा ग्‍लारी भगै, ओच्‍छे थेदा म्रापरी अथवा म्राप साङरी भसी दापसे नाब्‍यङ ठोङ्‌सी पिन्‍गो। जमाहेन्‍से थे सदनना लागिरी मालिकला घ्‍याबा दोला।

७ “‘चुदे खालै म्‍हिसे ह्राङला झामेदा घ्‍याबा स्‍होसी चूङ्‌जी भिसम थे चा स्‍य्‍हान्‍दो घ्‍याबा ह्रङ् लसी फेसी निआम्‍याङ्।

८ थेदा भसीनोन थे थेला मालिकदा सेम आनिनी भिसम टाङ्‌गा फासी थे थोन्‍गै। मालिकसे थेदेन छ्‌याम आज्‍यबा व्‍यवहार लबासे लमा मालिकसे थेदा विदेशीगदेला यारी चूङ्‌बा अधिकार आरे।

९ चुदे मालिकसे थे घ्‍याबास्‍या ह्राङला झादा पिन्‍जी भिसम थेसे थे घ्‍याबास्‍यादेन छ्‌याम झामेदा ह्रङ्‌बान व्‍यवहार लगै।

१० थेसे अर्गु म्रिङ भजी भिसम थेसे ङाच्‍छाला म्रिङदा चबा क्‍वान्‍बादेन थेसे लतोःबा गे लबारी आख्‍लागै।

११ चुदे मालिकसे थेदेन छ्‌याम चु गे सोमनोन आलनी भिसम तिगै आफाना थे थोन्‍गै।

सजाय पिन्‍बाला ठिम

१२ “‘खालैसे खालैदा सिबाधोनान तोजी भिसम थेदाएनोन साइनोन तोःला।

१३ तर चुदे खालै म्‍हिसे सेसी सेसीन लबा आहिन, तर परमेश्‍वरसेन थेह्रङ् तपुङ्‌बा हिन्‍सम, थे य्‍हार्सी चिबाला लागिरी ङाइ ग्‍ला गिक स्‍होला।

१४ तर चुदे खालै म्‍हिसे स्‍य्‍हान्‍दो म्‍हिदा जाल लसी साइबा हिन्‍सम, थेदा ङाला बलि फुल्‍बा ग्‍लाग्‍यामनोन साइबारी भोर्गो।

१५ “‘जुन म्‍हिसे ह्राङला आबा अथवा आमादा तोला थेदा साइनोन तोःला।

१६ “‘जुन म्‍हिसे खालै म्‍हिदा अपहरण लला अथवा चूङ्‌ला, अथवा थे म्‍हिदा चूङ्‌मा थेदाएनोन थेदेन छ्‌यामनोन स्‍याप्‍जी भिसम थेदा साइनोन तोःला।

१७ जुन म्‍हिसे ह्राङला आबा आमादा केःला, थेदा साइनोन तोःला।

१८ “‘चुदे म्‍हिगदे छेबा बङ्‌बा लमा गिकसे अर्गुदा युङ्‌बासे अथवा मुड्‌कीसे तोजी, थे सिबाम आसिनी तर थलारी चिजी,

१९ तर थे दोःसी रेःसी कडी जूसी क्‍यारमार भ्रजी भिसम थेदा तोःबा म्‍हिदा तिगै दोष लगब आत। तर थे म्‍हेर्सी चिबा धुइला खर्च तोःबा म्‍हिसे पिन्‍गै, ओच्‍छे थे पूरन आखम्‍देधोना थेसे थेदा मन लगै।

२० “‘चुदे खालै म्‍हिसे ह्राङला घ्‍याबा अथवा घ्‍याबास्‍यादा कडीसे छेक्‍मा सिजी भिसम थेसे सजाय याङ्‌नोन तोःला।

२१ तर थे तिरे न्‍हीरे लिच्‍छा खम्‍जी भिसम मालिकसे सजाय नाआतोः। तिग्‍दा भिसम थे थेला सम्‍पत्ति हिन्‍ना।

२२ “‘चुदे म्‍हिगदे ह्राङ ह्राङ न्‍हङ्‌री छेबा बङ्‌बा लमा खजिबै जीउ न्‍हीला म्रिङ्‌म्‍हेमेदा चोट तजी, ओच्‍छे ल आछ्‌योमान थेसे कोला न्‍हजी तर थे म्रिङ्‌म्‍हेमेदा चा तिगै आतनी भिसम थे म्रिङ्‌म्‍हेमेला ह्रेम्‍बोसे पाङ्‌बा अन्‍छार अदालतसे तोगब लबा अन्‍छार चोट तना लबा म्‍हिदा सजाय पिन्‍गै।

२३ तर थे म्रिङ्‌म्‍हेमेदा तिगै तजी भिसम प्राणना साटोरी प्राण,

२४ मीला साटोरी मी, स्‍वाला साटोरी स्‍वा, याला साटोरी या, काङला साटोरी काङ,

२५ डामला साटोरी डाम, चोटला साटोरी चोट, तोबा ग्‍याङ्‌बाला साटोरी थेदाएनोन तोबा ग्‍याङ्‌बान लउ।

२६ “‘चुदे खजिबै म्‍हिसे ह्राङला घ्‍याबा अथवा घ्‍याबास्‍याला मीरी छेक्‍सी मी न्‍होङ्‌ना लजी भिसम, थेला मी न्‍होङ्‌बासे लमा थेदा घ्‍याबा स्‍होसी आथान्‍गो।

२७ चुदे थेसे घ्‍याबा अथवा घ्‍याबास्‍याला स्‍वा ताइना लजी भिसम थेला स्‍वा ताइना लबासे लमा थेदा घ्‍याबा स्‍होसी आथान्‍गो।

मालिकगदेसे लतोःबा गे

२८ “‘चुदे म्‍हे घ्‍लाबसे खालै ह्रेम्‍बोकोलादा अथवा म्रिङकोलादा थाप्‍सी साइजी भिसम थे घ्‍लाबदा साइगो, ओच्‍छे थेला स्‍या आचउ। तर थे म्‍हे घ्‍लाबला मालिकदा चा तिगै दोष लगब आत।

२९ तर चुदे थे म्‍हे घ्‍लाबसे ङाच्‍छाएनोन थाप्‍मुबा, ओच्‍छे चु तामला बारेरी मालिकदा पाङ्‌सैनोन थेसे थे घ्‍लाबदा च्‍युन्‍सी आथान्‍बासे लमा खालै म्रिङकोला अथवा ह्रेम्‍बोकोलादा साइजी भिसम, थे घ्‍लाबदा युङ्‌बासे तोसी साइगो ओच्‍छे थेला मालिकदाएनोन साइगो।

३० तर थे म्‍हिदा फेबाला लागिरी जरिवाना तोगब लबा मुसम थेसे ह्राङला ज्‍यान जोगब लबाला लागिरी तोगब लबा अन्‍छारला जरिवाना फागै।

३१ खालै म्‍हिला झा अथवा झामेदा घ्‍लाबसे थाप्‍सी साइजी भिसैनोन चुनोन ठिम अन्‍छार लउ।

३२ चुदे खालै म्‍हिला घ्‍याबा अथवा घ्‍याबास्‍यादा घ्‍लाबसे थाप्‍सी साइजी भिसम घ्‍लाबला धनीसे थे घ्‍याबाला मालिकदा बोगल गिकसे च्‍युइ म्‍हुइला डबल पिन्‍गै। ओच्‍छे थे घ्‍लाबदा चा युङ्‌बासे तोसी साइगै।

३३ “‘चुदे खालै म्‍हिसे इनार आघप्‍ना थान्‍जी अथवा इनार ख्‍वसी घब आलनी ओच्‍छे थे इनाररी घ्‍लाब अथवा गधा ताइजी भिसम,

३४ थे इनारला मालिकसे थे नोक्‍सान पुइगै। थेसे घ्‍लाब अथवा गधाला मालिकदा टाङ्‌गा पिन्‍गै ओच्‍छे थे सिबा जन्‍तु चा थेलान तगै।

३५ चुदे खालैला घ्‍लाबसे अर्गु म्‍हिला घ्‍लाबदा थाप्‍सी साइजी भिसम, थेनीगदेसे छोन्‍बो घ्‍लाबदा चूङ्‌सी खबा टाङ्‌गादेन थे सिबा घ्‍लाबएनोन च्‍योच्‍यो लसी भोर्गै।

३६ तर थे घ्‍लाबसे ङाच्‍छाहेन्‍सेन थाप्‍मुला भिबा ताम था याङ्‌सीनोन थे घ्‍लाबला मालिकसे च्‍युन्‍सी आथन्‍मुबा भिसम थेसे घ्‍लाबला साटोरी घ्‍लाबनोन पिन्‍गै, ओच्‍छे सिबा घ्‍लाब चा थेलान तगै।’”

जरिवाना फाबाला ठिम

२२

“चुदे खालै म्‍हिसे म्‍हे घ्‍लाब अथवा ग्‍यु य्‍हो लसी साइजी अथवा चूङ्‌जी भिसम, थे घ्‍लाबला साटोरी गोर ङ्‌हा घ्‍लाब ओच्‍छे ग्‍युला साटोरी गोर ब्‍लि ग्‍यु पिन्‍गै।

२ चुदे य्‍होसे दिम फोबान लबा स्‍याप्‍जी ओच्‍छे थेदा तोमा सिजी भिसम, थेदा साइबाला दोष तोबा म्‍हिदा लबग आत।

३ तर धिनी फेसी जिन्‍बा मुसम, थेदा दोष लबग तला। य्‍होसे जरिवाना फातोःला। तर थेदेन छ्‌याम जरिवाना फाबारी तिगै आरे भिसम थेदा घ्‍याबा स्‍होसी चूङ्‌गै, ओच्‍छे य्‍हो लबाला जरिवाना फागै।

४ चुदे थेसे य्‍हो लबा स्‍हे छोन्‍बोन स्‍याप्‍जी भिसम थे घ्‍लाब अथवा गधा, अथवा ग्‍यु जुन मुसैनोन थेसे थेला जरिवाना दोब्‍बर फातोःला।

५ “खालै म्‍हिसे ह्राङला म्‍हेमुइ छमा छाडा पुइजी, ओच्‍छे थेला म्‍हेमुइसे स्‍य्‍हान्‍दो म्‍हिला भुरी अथवा री निसी बाली चजी भिसम, थेला साटोरी थेला धनीसे ह्राङला भु वारीरी रोबा जम्‍मान भन्‍दा ज्‍यबा स्‍हे पिन्‍गै।

६ “चुदे खालै म्‍हिसे ह्राङला भु वारीरी मे फुइबान लमा मे लुङ्‌बान निसी अर्गु म्‍हिला अन्‍न अथवा मकैला दोङगदे अथवा भु वारीरी मुबा जम्‍मान स्‍हे क्रोजी भिसम थे मे फुइबा म्‍हिसे जरिवाना फानोन तोःला।

७ “खालै म्‍हिसे ह्राङला खिम्‍जेमदा टाङ्‌गा अथवा तिगै सामान थान्‍बारी पिन्‍जी, ओच्‍छे थे सामान थे म्‍हिला दिमग्‍याम य्‍हो लजी, ओच्‍छे थे य्‍हो स्‍याप्‍जी भिसम थे य्‍होसे दोब्‍बर फागै।

८ तर य्‍हो चा आस्‍याप्‍नी भिसम थे दिमला मालिकसे ह्राङला खिम्‍जेमला सामानरी या झाङ्‌जी कि आझङ्‌नी भिबा था याङ्‌बाला लागिरी निसाफ लबागदे मुबा ग्‍लारी थे खगै।

९ जस्‍तोन स्‍हे य्‍हो लगै, घ्‍लाब, गधा, ग्‍यु, क्‍वान खजिबै म्‍हबा स्‍हे उन्‍सी थे ङाला हिन्‍ना भिसी पाङ्‌जी भिसम थे न्‍हीनोन निसाफ लबागदे मुबा ग्‍लारी खगै, ओच्‍छे निसाफ लबा म्‍हिसे जुन म्‍हिला दोष उन्‍ना थे म्‍हिसे ह्राङला खिम्‍जेमदा दोब्‍बर पिन्‍गै।

१० “चुदे खालै म्‍हिसे ह्राङला खिम्‍जेमदा गधा, अथवा घ्‍लाब अथवा ग्‍यु अथवा खजिबै जन्‍तु थान्‍बारी पिन्‍जी, ओच्‍छे थे जन्‍तु सिबा खालैसे आम्राङ्‌नी अथवा थेदा चोट तजी अथवा ताप्‍सी पुइजी भिसम,

११ खिम्‍जेमला सम्‍पत्तिरी या झाङ्‌बा आहिन भिसी परमप्रभुला ङाच्‍छा खसी घ्रान चपुङ्‌सी थे न्‍हीला गुङ्‌री मुबा आढिक्‍बा ताम ढिक्‍ना लसी पिन्‍गो। जमाहेन्‍से थे जन्‍तुला मालिकसे थे ताम ङ्‌यान्‍गै ओच्‍छे थे जन्‍तु थान्‍सी पिन्‍बासे जरिवाना फाआतोः।

१२ तर खिम्‍जेमसे य्‍हो लबा हिन्‍सम थेला मालिकदा भर्ताल लसी पिन्‍तोःला।

१३ ह्रि जन्‍तुसे साइबा हिन्‍सम थे जन्‍तु थान्‍बा म्‍हिसे उन्‍बाला लागिरी भगै। ह्रि जन्‍तुसे छ्‌याकछिक लबासे लमा थेसे भर्ताल लआतोः।

१४ “चुदे खालै म्‍हिसे ह्राङला खिम्‍जेमग्‍याम जन्‍तु खी किन्‍जी, ओच्‍छे थे जन्‍तुला मालिक छ्‌याम आरेबा धुइरी थे जन्‍तुदा चोट तजी अथवा सिजी भिसम थेसे भर्ताल लगै।

१५ तर थे जन्‍तुला मालिक छ्‌यामनोन मुसम खी किन्‍बा म्‍हिसे थेला भर्ताल लआतोः। थे जन्‍तु ज्‍यालारी भबा हिन्‍सम ज्‍यालाला लागिरी फाबा टाङ्‌गाग्‍यामनोन भर्ताल लगै।

नाम्‍साला लागिरी लतोःबा गे

१६ “चुदे खालै म्‍हिसे कन्‍ये-केटीदा व्‍हाम्‍सी थेदेन छ्‌याम म्‍हेर्जी भिसम थे म्‍हिसे चाङ्‌छारला लागिरी पिन्‍तोःबा टाङ्‌गा फासी थेदा ह्राङला म्रिङ स्‍होगै।

१७ तर म्रिङकोलाला आबासे ह्राङला झामे थे म्‍हिदा पिन्‍बारी आङ्‌यान्‍नी भिसम थेसे ब्‍याह आलबा म्रिङकोलाला ठिम अन्‍छार चाङ्‌छारला लागिरी फातोःबा टाङ्‌गा फातोःला।

१८ “मन्‍त्रतन्‍त्र लबा म्रिङकोलादा छोन्‍बो आथान्‍गो।

१९ जुन म्‍हि जन्‍तुदेन छ्‌याम ब्रेल्‍ला थेदा साइनोन तोःला।

२० जुन म्‍हिसे परमप्रभुदा बाहेक अर्गु ला लुदा बलि पिन्‍ना थेदा नाश लगै।

२१ विदेशीदा दुख आपिन्‍गो, ओच्‍छे थेथोरी अत्‍याचारएनोन आलउ, तिग्‍दा भिसम एनीगदेएनोन मिश्र य्‍हुल्‍सारी परदेशी मुबा।

२२ “ह्रेम्‍बो सिबा म्रिङ्‌म्‍हेमेदेन टुहुरागदेग्‍याम फाइदा आकिन्‍गो।

२३ थेनीगदेग्‍याम फाइदा किन्‍जी ओच्‍छे थेनीगदेसे ङादा बिन्‍ती लजी भिसम पक्‍कान ङाइ थेनीगदेला बिन्‍ती ङ्‌यान्‍ना।

२४ ओच्‍छे एनीगदेथोरी ङाइ ङाला बोमो ल्‍हूला। ङाइ एनीगदेदा तरवारसे साइला, ओच्‍छे एनीगदेला म्रिङगदेएनोन ह्रेम्‍बो आरेबा म्रिङ्‌म्‍हेमे दोला, ओच्‍छे एनीगदेला झा झामेगदे आबा आरेबा कोला दोला।

२५ एनीगदेदेन छ्‌याम मुबा ङाला खालै प्राङ्‌बो म्‍हिदा छे पिन्‍जी भिसम थेदेन छ्‌याम साहूसे लबा ह्रङ्‌बा व्‍यवहार आलउ। ओच्‍छे थेदेन छ्‌याम ब्‍याजएनोन आकिन्‍गो।

२६ एनीगदेला खिम्‍जेमला गा बन्‍धकी थान्‍बा मुसम, धिनी घल्‍बा भन्‍दा ङाच्‍छा थे गा थेदा दोःसी पिन्‍गो।

२७ तिग्‍दा भिसम थे थेला लागिरी गिकजेन न्‍हन्‍बा स्‍हे हिन्‍ना। थे न्‍हबा स्‍हे आरेसम थे तिग न्‍हन्‍सी म्‍हेर्ला? थेसे ङादा बिन्‍ती लजी भिसम ङाइ थेला बिन्‍ती ङ्‌यान्‍ना, तिग्‍दा भिसम ङा दया लबा परमेश्‍वर हिन्‍ना।

२८ “परमेश्‍वरला बिरोध लसी ताम आलउ, ओच्‍छे एनीगदेला शासन लबा म्‍हिदाएनोन आकेःगो।

२९ ह्राङला भु वारीरी रोबा अन्‍नदेन अङ्‌गुरला खुगु फुल्‍बारी घइना आलउ। एनीगदेला झागदे न्‍हङ्‌री थेबा झा चा ङादा पिन्‍गो।

३० थेह्रङ् लसीन एनीगदेला म्‍हेमुइदेन ग्‍युगदेग्‍यामएनोन ङाच्‍छा न्‍हबा बहर अथवा बोको ङादा पिन्‍गो। निसरेधोना चा थे ह्राङला आमादेन छ्‌यामनोन चिगै। भ्रेरेकुनु चा एनीगदेसे थे ङाला लागिरी पिन्‍गो।

३१ एनीगदे ङाला लागिरी चोखो म्‍हि दोतोःला। थेतबासेलमा एनीगदेसे ह्रि जन्‍तुसे साइबा जन्‍तुला स्‍या आचउ। थे स्‍या एनीगदेसे नगीगदेदा पिन्‍गो।”

निसाफला ठिम

२३

“फट्टा तामला साक्षी आपिन्‍गो। आज्‍यबा गे लबा म्‍हिदेन छ्‌याम ढिक्‍सी थेला लागिरी फट्टा साक्षी आदोगो।

२ आज्‍यबा गे लबाला लागिरी म्‍हिगदेदेन छ्‌याम आढिक्‍गो। ल्‍हानान म्‍हिपट्टि ढिक्‍सी फट्टा ताम पाङ्‌सी ठीक निसाफदा न्‍होङ्‌ना आलउ।

३ मुद्दा च्‍यामा प्राङ्‌बो भिसी पानपक्ष आलउ।

४ “चुदे एनीगदेसे ह्राङला शत्रुला घ्‍लाब अथवा गधादा लोङ्‌सी य्‍हार्बान लबा म्राङ्‌जी भिसम, थेदा दोःसी थे मुबा ग्‍लारी भसी पिन्‍गो।

५ एनीगदेदेन छ्‌याम बोमो लबा म्‍हिला गधा धोइसे नाङ्‌बा म्राङ्‌जी भिसम, थेदा थेह्रङ्‌नोन आख्‍लागो, तर थेदा थीगो।

६ “मुद्दा च्‍यामा प्राङ्‌बो म्‍हिला ठीक निसाफ लसी पिन्‍गो।

७ फट्टा तामग्‍याम थारेङ्‌नोन चिउ। आज्‍यबा गे आलबादेन सोजो म्‍हिदा सिबाला सजाय आपिन्‍गो। तिग्‍दा भिसम दोष मुबा म्‍हिदा ङाइ खाइमै दोष आरेबा म्‍हि भिसी आपाङ्।

८ घूस आकिन्‍गो, तिग्‍दा भिसम घूससे म्‍हिदा काना स्‍होमुला, ओच्‍छे परमेश्‍वरदा सेम निबा तामदा उल्‍टो स्‍होसी पिन्‍मुला।

९ “विदेशीदा नाङ्‌बाझ्‍याक्‍बा आलउ। एनीगदे मिश्र य्‍हुल्‍सारी विदेशी दोसी चिबासे लमा विदेशीला सेम एनीगदेदा था मुला।”

ब्‍लप्‍बा न्‍हबा धिनना ठिम

१० “एनीगदेसे ढु दिङधोना ह्राङला वाररी खेती लउ, ओच्‍छे थेरी रोबा बाली दुइगो,

११ तर निस दिङरी चा ख्‍वबा मोइबा आलना बाँझोन थान्‍गो। ओच्‍छे थेग्‍याम एनीगदे न्‍हङ्‌ला प्राङ्‌बोगदेसे चगै। थेनीगदेसे चसी लेङ्‌बा चा ह्रि जन्‍तुसे चगै। एनीगदेला देन जैतुनना वारीएनोन थेह्रङ्‌नोन लउ।

१२ “ढुरेधोना ह्राङला गे लउ, ओच्‍छे निसरेकुनु चा ब्‍लप्‍बा न्‍हउ, ओच्‍छे एनीगदेला घ्‍लाब, गधा, एला दिमरी न्‍हबा घ्‍याबादेन विदेशीसेनोन ब्‍लप्‍बा न्‍हगै।

१३ “ङाइ पाङ्‌बा जम्‍मान ताम एनीगदेसे सेम लसी ङ्‌यान्‍गो। अर्गु ला लुगदेला मिनएनोन आकिन्‍गो। थेनीगदेला मिन एनीगदेला सुङग्‍याम आथोन्‍गै।

गोर सोम घ्रेन चाड

थोन्‍बा ३४:१८-२६; ठिम १६:१-१७

१४ “एनीगदेसे तीदिङरी सोमरेम ङाला लागिरी चाड धङ्‌गो।

१५ एनीगदेसे खमीर आयुना गेङ चसी चाड धङ्‌गो। एनीगदेदा कुल्‍बा अन्‍छार आबीब लला तोगब लबा धुइरी निसरेधोना खमीर आयुबा गेङ चउ, तिग्‍दा भिसम एनीगदे थेनोन लरी मिश्र य्‍हुल्‍साग्‍याम थोन्‍सी खबा हिन्‍ना। ओच्‍छे ङाला ङाच्‍छा खालैनोन या थानथान आखउ।

१६ “एनीगदेसे भु वारीरी लबा खेतीग्‍याम जम्‍मान भन्‍दा ङाच्‍छा मिन्‍बा अन्‍न फुल्‍सी बाली दुइबा चाड धङ्‌गो। दिङ जिन्‍बारी छ्‌याइमा एनीगदेसे दुख लसी भु वारीरी लबा खेतीग्‍याम बाली दुइबा धुइरी बाली दुइबा चाड धङ्‌गो।

१७ तीदिङरी सोमरेम एनीगदेला जम्‍मान ह्रेम्‍फेबेगदे परमप्रभुला ङाच्‍छा खगै।

१८ “ङादा फुल्‍बा बलिला का खमीर युबा गेङदेन छ्‌याम आफुल्‍गो। चाडला धुइरी ङाला लागिरी फुल्‍बा बलिला छि स्‍य्‍होधोना आथान्‍गो।

१९ “एनीगदेला भु वारीरी जम्‍मान भन्‍दा ङाच्‍छा मिन्‍बा अन्‍न न्‍हङ्‌री जम्‍मान भन्‍दा ज्‍यबा अन्‍न परमप्रभुला दिमरी भउ।

“राला कोला थेला आमाला ङ्‌हेरी आधाइगो।

स्‍वर्गदूतसे ग्‍याम स्‍होबा

२० “च्‍यागो, एनीगदेदा ग्‍यामरी जोगब लबाला लागिरीदेन ङाइ ठीक लबा ग्‍लारी दोना लबाला लागिरी ङाइ दूत गिक एनीगदेला ङाच्‍छा ङाच्‍छा पुइला।

२१ थेला ताम सेम लसी ङ्‌यान्‍गो, थेला बिरोध आलउ, तिग्‍दा भिसम थेसे एनीगदेसे लबा पाप माफ आल, तिग्‍दा भिसम थेदेन छ्‌यामनोन ङाला मिन मुला।

२२ चुदे एनीगदेसे थेसे पाङ्‌बा ताम ङ्‌यान्‍जी, ओच्‍छे ङाइ पाङ्‌बा अन्‍छार जम्‍मान ताम लजी भिसम ङा एनीगदेला शत्रुगदेला शत्रु दोला ओच्‍छे एनीगदेदा बिरोध लबागदेदा ङाइ बिरोध लला।

२३ ङाला दूत एनीगदेला ङाच्‍छा ङाच्‍छा निला, ओच्‍छे एनीगदेदा एमोरी, हित्ती, परिज्‍जी, कनानी, हिव्‍वीदेन यबूसीगदेला य्‍हुल्‍सारी दोना लला, ओच्‍छे ङाइ थेनीगदेला मिन छाननोन म्‍हना लला।

२४ थेनीगदेला ला लुगदेदा फ्‍या आलउ, पूजा आलउ, ओच्‍छे थेनीगदेला रिमठिम अन्‍छार आलउ, तर थेनीगदेदा पूरन नाश लउ, ओच्‍छे थेनीगदेसे चोखो भिसी तेन्‍बारी ठाडो लसी थान्‍बा युङ्‌बागदे टगल टोगल लउ।

२५ एनीगदेसे परमप्रभु ह्राङला परमेश्‍वरला जयजयकार लउ, ओच्‍छे परमप्रभुसे एनीगदेला बालीनालीरी मोलम पिन्‍ना। ङाइ एनीगदेला गुङ्‌ग्‍याम रोगगदे म्‍हना लसी पिन्‍ना।

२६ एनीगदेला य्‍हुल्‍सारी खालैला कोला खेरो आनी अथवा खालैला कोख बन्‍द आत। ङाइ एनीगदेला छे ह्रेङ्‌ना लला।

२७ “एनीगदेदा बिरोध लबागदेदा ङा म्राङ्‌सी लोङ्‌बा सेम पिन्‍ना, ओच्‍छे एनीगदे जुन य्‍हुल्‍ला म्‍हिगदे मुबा ग्‍लारी निला थेनीगदे जम्‍मादान ङाइ अलमल तना लला। एनीगदेला जम्‍मान शत्रुगदेदा ङाइ एनीगदेला ङाच्‍छाग्‍याम ताप्‍ला।

२८ तर ङाइ एनीगदेला ङाच्‍छा ङाच्‍छा प्‍वाँहार पुइला, ओच्‍छे थे प्‍वाँहारसे हिव्‍वी, कनानीदेन हित्तीगदेदा एनीगदेला ङाच्‍छाग्‍याम ताप्‍ला।

२९ तर ङाइ थेनीगदेदा एनीगदेला ङाच्‍छाग्‍याम तीदिङरीन आतब, ताप्‍जी भिसम य्‍हुल्‍सान तोङ्‌तोङ् तला ओच्‍छे ह्रि जन्‍तुगदे एनीगदे भन्‍दा ल्‍हाना तला।

३० एनीगदे ल्‍हानान तसी थे य्‍हुल्‍सा एनीगदेसे ह्राङला अधिकाररी आकिन्‍देधोना उदि उदि लसी ङाइ थेनीगदेदा एनीगदेला ङाच्‍छाग्‍याम ताप्‍ला।

३१ “ङाइ एनीगदेला य्‍हुल्‍साला साँध वाला समुद्रहेन्‍से पलिश्‍तीगदेला समुद्रधोना ओच्‍छे तोङ्‌तोङ्‌बा ग्‍लाहेन्‍से यूफ्रेटिस स्‍योङधोनान तोगब लला। थे य्‍हुल्‍सारी चिबा म्‍हिगदे ङाइ एनीगदेला यारी जिम्‍मा पिन्‍ना। ओच्‍छे एनीगदेसे थेनीगदेदा ताप्‍ला।

३२ एनीगदेसे थेनीगदेदेन छ्‌याम ओच्‍छे थेनीगदेसे तेन्‍बा ला लुदेन छ्‌याम कबुल आलउ।

३३ थेनीगदेदा एनीगदेला य्‍हुल्‍सारी चिबारी आपिन्‍गो, पिन्‍जी भिसम एनीगदेदा ङाला बिरोध लसी थेनीगदेसे पाप लपुङ्‌ला, तिग्‍दा भिसम एनीगदेसे थेनीगदेला ला लुदा तेन्‍जी भिसम एनीगदे पक्‍कान थेनीगदेला जालरी परब तला।”

कबुल पक्‍का लबा

२४

दोःसी परमप्रभुसे मोशादा चुह्रङ् भिसी सुङ्‌जी, “ए, हारून, नादाब, अबीहूदेन इस्राएलला गन्‍बागदे न्‍हङ्‌ला बोगल सोमसे च्‍युइ परमप्रभु मुबा ग्‍लारी तोर खउ, ओच्‍छे थारेङ्‌ग्‍यामसेन फ्‍या लउ।

२ तर ए जे ङा मुबा ग्‍लारी खउ, स्‍य्‍हान्‍दोगदे चा ङाम्‍री आखगै। ओच्‍छे स्‍य्‍हान्‍दो म्‍हिगदे चा एदेन छ्‌याम तोर आखगै।”

३ मोशा निसी परमप्रभुला जम्‍मान तामदेन ठिमगदे म्‍हिगदेदा थेःना लजी, जमाहेन्‍से थेनीगदे जम्‍मासेन तिक्‍खुरीन “परमप्रभुसे सुङ्‌बा जम्‍मान बचन अन्‍छार ङन्‍से लला” भिसी पाङ्‌जी।

४ जमाहेन्‍से मोशासे परमप्रभुला जम्‍मान बचनगदे भ्रिजी। स्‍य्‍होरीन रेःसी मोशासे गङ्‌ला अर्गुपट्टिला कुनी गिकरी बलि फुल्‍बा ग्‍ला गिक स्‍होजी, ओच्‍छे इस्राएलला च्‍युक न्‍ही वंश अन्‍छार च्‍युक न्‍ही युङ्‌बा ठाडो लजी।

५ जमाहेन्‍से मोशासे इस्राएलला भ्‍योनगदेदा पुइजी, ओच्‍छे थेनीगदेसे परमप्रभुला लागिरी मेरी ख्राङ्‌सी पिन्‍बा बलिदेन घ्‍लाबगदे बलि लसी ढिक्‍ना लबा बलि फुल्‍जी।

६ मोशासे गङ्‌सल का खोरेरी युजी, ओच्‍छे गङ्‌सल का चा बलि फुल्‍बा ग्‍लारी स्‍वाजी।

७ जमाहेन्‍से थेसे कबुलला किताब किन्‍सी म्‍हिगदेला ङाच्‍छा पढब लजी। जमाहेन्‍से थेनीगदेसे “परमप्रभुसे सुङ्‌बा जम्‍मान ताम ङन्‍से लला, ओच्‍छे थेसे सुङ्‌बा अन्‍छार ङनी भ्रला” भिसी जोहाब पिन्‍जी।

८ जमाहेन्‍से मोशासे थे का किन्‍सी म्‍हिगदेथोरी स्‍वाजी, ओच्‍छे चुह्रङ् भिसी पाङ्‌जी, “च्‍यागो, चु थे कबुलला का हिन्‍ना, जुन कबुल परमप्रभुसे ह्राङला चु जम्‍मान बचन अन्‍छार लबा मुला।”

९ जमाहेन्‍से मोशा, हारून, नादाब, अबीहूदेन इस्राएलला बोगल सोमसे च्‍युइ गन्‍बागदे तोर निजी।

१० ओच्‍छे इस्राएलला परमेश्‍वरदा म्राङ्‌जी। परमप्रभुला स्‍य्‍हाप धिरी नीर तीबा मु ह्रङ्‌बान सफा पिन्‍डा ह्रङ्‌बा मुबा।

११ तर परमप्रभुसे इस्राएलीगदेला नाइकेगदेला बिरोधरी ह्राङला छ्‌या आथीनी, ओच्‍छे थेनीगदेसे परमेश्‍वरदा म्राङ्‌जी, ओच्‍छे चबा थुङ्‌बा लजी।

सीनै गङ्‌री मोशा

१२ ओच्‍छे परमप्रभुसे मोशादा चुह्रङ् भिसी सुङ्‌जी, “गङ्‌थोरी ङा मुबा ग्‍लारी खसी चुरी चिउ। एसे म्‍हिगदेदा लोप्‍बाला लागिरी ङाइ भ्रिबा ठिमदेन कुल्‍बा तामगदे भ्रिबा युङ्‌बाला पाटीगदे एदा पिन्‍ना।”

१३ जमाहेन्‍से मोशादेन थेदा ह्रो लबा यहोशू रेःसी परमेश्‍वरला गङ्‌री निजी।

१४ मोशासे गन्‍बागदेदा चुह्रङ् भिसी पाङ्‌जी, “ङनी एनीगदे मुबा ग्‍लारी दोःसी आखदेधोना एनीगदे चुरी ङन्‍दा भ्रन्‍सी चिउ। हारूनदेन हूर एनीगदेदेन छ्‌याम मुला, एनीगदे खालैला आढिक्‍बा तामगदे मुसम थेनीगदे मुबा ग्‍लारी निउ।”

१५ जमाहेन्‍से मोशा गङ्‌री निजी। ओच्‍छे खसुसे गङ्‌दा घाप्‍जी।

१६ परमप्रभुला शक्ति सीनै गङ्‌री तजी, ओच्‍छे ढुरेधोना खसुसे गङ्‌दा घाप्‍जी। निसरेकुनु परमप्रभुसे खसु न्‍हङ्‌ग्‍याम मोशादा ङ्‌योइजी।

१७ इस्राएलीगदेसे परमप्रभुला शक्ति गङ्‌ला जोरी नाश लबा मे ह्रङ्‌बान म्राङ्‌बा मुबा।

१८ जमाहेन्‍से मोशा खसुला गुङ्‌ग्‍याम गङ्‌री निजी, ओच्‍छे थे गङ्‌री बोगल न्‍ही धिनधोना धिन म्‍हुननोन चिजी।

परमप्रभु धन्‍छ्‌याबा चोखो पालला लागिरी भेटी

थोन्‍बा ३५:४-९

२५

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा पाङ्‌गो, थेनीगदेसे ङाला लागिरी भेटी भगै। एसे ङाला लागिरी जम्‍मासेन ताङ्‌सी ताङ्‌सी फुल्‍बा भेटी किन्‍गो।

३ थेनीगदेग्‍याम किन्‍बा भेटी चा चुनोन हिन्‍ना, म्‍हार, म्‍हुइ, काँस,

४ हापिङ, वाला वाला पिङ्‌गै, वाला कदेन मलमलला क्‍वान, राला क्रा,

५ वाला छोन फोर्बा ग्‍युला ढिगदे, सीलला ढि†गदे, बबुलला सिङ,

६ नाङ्‌सलला लागिरी छ्‌युगु, धम्‍बा धुइरी फोर्बा छ्‌युगुदेन ज्‍यबा बास्‍ना खबा धूपला लागिरी मसला,

७ एपोददेन कुरी क्‍वान्‍बा पातारी थान्‍बाला लागिरी आनिक्‍सदेन अर्गु थरीला रत्‍नगदे।

८ ङा थेनीगदेला गुङ्‌री चिबाला लागिरी थेनीगदेसे ङाला लागिरी चोखो ग्‍ला गिक स्‍होगै।

९ ङाइ एदा उन्‍बा अन्‍छार ङा चिबा चोखो पालदेन थेला जम्‍मान सामानगदे एसे स्‍होउ।

कबुलला सन्‍दोस

थोन्‍बा ३७:१-९

१० “थेनीगदेसे बबुल सिङला सन्‍दोस गिक स्‍होगै। थे सन्‍दोस क्रु न्‍हीसे गङ्‌सल ह्रेङ्‌बा, क्रु नाङ्‌से गङ्‌सल ब्‍लाक्‍बा क्रु नाङ्‌से गङ्‌सल नोबा तगै।

११ एसे थे सन्‍दोसला न्‍हङ्‌पट्टिएनोन पाखापट्टिएनोन नम्‍बरी म्‍हारसे मोरब लउ। थे सन्‍दोसला क्‍युर्सीन म्‍हारला ग्‍वार स्‍होउ।

१२ थे सन्‍दोसला लागिरी म्‍हार न्‍युना लसी गोर ब्‍लि नत्‍था स्‍होउ, ओच्‍छे सन्‍दोसला काङ ब्‍लिरीन कार्गो। पट्टि गिकरी गोर न्‍ही, अर्गुपट्टि गोर न्‍ही कार्गो।

१३ जमाहेन्‍से एसे बबुल सिङला नोलगदे स्‍होसी म्‍हारसे मोरब लउ।

१४ थे नोलगदे सन्‍दोस पुइबारी सन्‍दोसला पट्टि न्‍हीरी मुबा नत्‍थारी कार्गो।

१५ थे नोलगदे सन्‍दोसला नत्‍थारीन ततोःला, थे नोल थेग्‍याम आतेःगो।

१६ ङाइ एदा युङ्‌बाला पाटीगदे पिन्‍ना, जमाहेन्‍से एसे थे पाटीगदे सन्‍दोस न्‍हङ्‌री थान्‍गो।

१७ ओच्‍छे एसे नम्‍बरी म्‍हारला पाप माफ लबा ग्‍ला गिक स्‍होउ। थे क्रु न्‍हीसे गङ्‌सल ह्रेङ्‌बा, क्रु नाङ्‌से गङ्‌सल ब्‍लाक्‍बा तगै।

१८ ओच्‍छे म्‍हार तोसी स्‍होबा गोर न्‍ही करूब पाप माफ लबा ग्‍लाला कुनी न्‍हीरी थान्‍गो।

१९ करूब गिक कुनी गिकरी ओच्‍छे अर्गु करूब अर्गु कुनीरी थान्‍गो, थे करूब न्‍हीदेन पाप माफ लबा ग्‍ला म्‍हारला टोगल गिकग्‍यामसेन स्‍होउ।

२० थे करूबगदेसे ह्राङ ह्राङला भ्‍याप तोरपट्टि थीबादेन पाप माफ लबा ग्‍लादा घप्‍बा ततोःला। थेनीगदेला ली पाप माफ लबा ग्‍लापट्टि गिकसेम गिकपट्टि दोबा ततोःला।

२१ थे पाप माफ लबा ग्‍लादा सन्‍दोसथोरी थान्‍गो, ओच्‍छे सन्‍दोस न्‍हङ्‌री युङ्‌बाला पाटी न्‍ही थान्‍गो, थे ङाइ एदा पिन्‍ना।

२२ ङा एदेन छ्‌याम थेरीन ह्रुप तला, ओच्‍छे पाप माफ लबा ग्‍लाथोरी, युङ्‌बाला पाटी न्‍ही थान्‍बा सन्‍दोसथोरी मुबा थे करूब न्‍हीला गुङ्‌ग्‍याम ङाइ इस्राएलीगदेदा कुल्‍बा जम्‍मान ताम एदा पिन्‍ना।

टेबुल

थोन्‍बा ३७:१०-१६

२३ “एसे बबुल सिङला टेबुल गिक स्‍होउ। थे टेबुल चा क्रु न्‍ही ह्रेङ्‌बा, क्रु नाङ ब्‍लाक्‍बा, ओच्‍छे क्रु नाङ्‌से गङ्‌सल नोबा तगै।

२४ थे टेबुलदा नम्‍बरी म्‍हारसे मोरब लउ, ओच्‍छे थे टेबुलला क्‍युर्सीन म्‍हारसे ग्‍वार साइगो।

२५ थे टेबुलला क्‍युर्सीन अङ्‌गुल ब्‍लि ब्‍लाक्‍बा घेरा गिक स्‍होउ, ओच्‍छे घेराला क्‍युर्सीन म्‍हारला ग्‍वार स्‍होउ।

२६ टेबुलला लागिरी म्‍हारला गोर ब्‍लि नत्‍था स्‍होउ, ओच्‍छे नत्‍थागदे टेबुलला काङ मुबा सुर ब्‍लिरीन कार्गो।

२७ नोल कार्सी पुइबाला लागिरी नत्‍थागदे टेबुलला कुनी ब्‍लिरीन कार्गो।

२८ थे नोलगदे चा बबुल सिङला स्‍होउ। थे नोलगदेदा म्‍हारसे मोरब लउ ओच्‍छे थेनोन नोलसे टेबुल पुइगो।

२९ तसैनोन टेबुलला लागिरी नम्‍बरी म्‍हारला खार्बागदे, पोइमो ताङ्, अङ्‌गुरला निङ्‌गु फुल्‍बाला लागिरी करूवादेन खोरेगदे स्‍होउ।

३० टेबुलरी ङाला ङाच्‍छा सदन गेङ थान्‍गो।

नाङ्‌सल थान्‍बा स्‍हे

थोन्‍बा ३७:१७-२४

३१ “एसे नम्‍बरी म्‍हार तोसी नाङ्‌सल थान्‍बा स्‍हे गिक स्‍होउ। थे नाङ्‌सल थान्‍बा स्‍हेला दि, डन्‍डी, म्‍हेन्‍दो ह्रङ्‌बा खोरे, पुपु म्‍हेन्‍दोदेन सार्बा म्‍हेन्‍दोगदे जम्‍मान टोगल गिक म्‍हारग्‍याम स्‍होउ।

३२ थे नाङ्‌सल थान्‍बा स्‍हेला पट्टि गिकरी हाँगा सोम अर्गुपट्टि हाँगा सोम लसी जम्‍मा गोर ढु हाँगागदे स्‍होउ।

३३ हाँगा गिकरी देसी बदामला म्‍हेन्‍दो ह्रङ्‌बा गोर सोम खोरेदेन पुपु म्‍हेन्‍दो ओच्‍छे सार्बा म्‍हेन्‍दोगदे स्‍होउ। हाँगा ढुरीन चुह्रङ् लसी स्‍होउ।

३४ होह्रङ् लसीन नाङ्‌सल थान्‍बा स्‍हेरी देसी बदामला म्‍हेन्‍दो ह्रङ्‌बा गोर ब्‍लि खोरे, जम्‍मान हाँगारी पुपु म्‍हेन्‍दोदेन सार्बा म्‍हेन्‍दोएनोन स्‍होउ।

३५ गोर ढु हाँगा न्‍हङ्‌री गोर न्‍ही न्‍ही हाँगाला धिरी पुपु म्‍हेन्‍दो गिक गिक स्‍होउ।

३६ नाङ्‌सल थान्‍बा स्‍हेदेन थेरी स्‍होबा पुपु म्‍हेन्‍दो ओच्‍छे थेला हाँगा नम्‍बरी म्‍हारला टोगल गिकग्‍यामसेन स्‍होउ।

३७ थेला लागिरी गोर निस नाङ्‌सलगदे स्‍होउ। य्‍हाल तना लबाला लागिरी थे नाङ्‌सलगदे म्रासी नाङ्‌सल थान्‍बा स्‍हेला ङाच्‍छापट्टि थान्‍गो।

३८ थे नाङ्‌सलला बर्धन कार्बा सुङदेन पुच्‍छे ताबा ताङ् नम्‍बरी म्‍हारला स्‍होउ।

३९ नाङ्‌सल थान्‍बा स्‍हेदेन पानस सजब लबा जम्‍मान स्‍हे बोगल गिकसे च्‍युक ङ्‌हा किलो† नम्‍बरी म्‍हारला स्‍होउ।

४० एसे थे जम्‍मान एदा गङ्‌री उन्‍बा अन्‍छार होशियार लसी स्‍होउ।”

† 

२५:५ सीलला ढि भिबादा ह्रिब्रू बाइबलरी चा समुद्ररी चिबा घ्रेन जन्‍तुला ज्‍यबा, ङ्‌यम्‍बादेन टुबा ढि भिसी पाङ्‌बा मुला। झ्‍याबा ४:६

† 

२५:३९ बोगल गिकसे च्‍युक ङ्‌हा किलो ल्‍हानान ह्रङ्‌बा बाइबलरी तोडा गिक भिसी भ्रिबा मुला। तोडा गिकरी चा बोगल गिकसे च्‍युक ङ्‌हा किलो तमुला।

चोखो ग्‍ला

थोन्‍बा ३६:८-३८

२६

एसे गोर च्‍युइ पर्दा थान्‍सी चोखो ग्‍ला स्‍होउ। थे पर्दा मसिनो लसी ख्रिम्‍बा हापिङ‌देन वाला वाला पिङ्‌गै छोन्‍ना कग्‍याम स्‍होउ। ओच्‍छे एसे थेरी ज्‍यना लसी स्‍होबारी सेबा म्‍हिग्‍याम करूबगदेएनोन स्‍होउ।

२ जम्‍मान पर्दा बोगल गिकसे क्रु भ्रे ह्रेङ्‌बा, ओच्‍छे क्रु ब्‍लि ब्‍लाक्‍बा स्‍होउ। जम्‍मान पर्दा च्‍योच्‍योबा स्‍होउ।

३ गोर ङ्‌हा ङ्‌हा पर्दा थुइसी घ्रेन घ्रेन पर्दा न्‍ही स्‍होउ।

४ थुइबा थे पर्दा न्‍हीलान कुनी कुनीरी पर्दा च्‍योबाला लागिरी हापिङ नत्‍था कार्गो।

५ पर्दा गिकरी गोर ङ्‌हा नत्‍था कार्गो, ओच्‍छे अर्गु पर्दारीनोन नत्‍था ङ्‌हा कार्गो।

६ ओच्‍छे म्‍हारला बोगल न्‍हीसे च्‍युइ अङ्‌कुसे स्‍होसी थे पर्दा न्‍ही थुइगो। जमाहेन्‍से चोखो ग्‍ला गिकनोन तला।

७ “एसे परमप्रभु धन्‍छ्‌याबा चोखो पालला छानाला लागिरी राला क्राग्‍याम च्‍युक गिक पर्दा स्‍होउ।

८ जम्‍मान पर्दा बोगल गिकसे क्रु च्‍युइ ह्रेङ्‌बादेन क्रु ब्‍लि ब्‍लाक्‍बा स्‍होउ। च्‍युक गिक पर्दान च्‍योच्‍योबा स्‍होउ।

९ गोर ङ्‌हा पर्दा थुइसी गिकनोन स्‍होउ। ओच्‍छे गोर ढु पर्दान थुइसी गिकनोन स्‍होउ। टोगल ढु थुइसी स्‍होबा पर्दा चा पालला ङाच्‍छापट्टि थान्‍गो।

१० थुइसी स्‍होबा पर्दा न्‍हीलान कुनी कुनीरी बोगल न्‍हीसे च्‍युइ बोगल न्‍हीसे च्‍युइ नत्‍था स्‍होउ।

११ पाल गिकनोन स्‍होबाला लागिरी एसे बोगल न्‍हीसे च्‍युइ काँसला अङ्‌कुसी स्‍होउ, ओच्‍छे थे अङ्‌कुसी पर्दाला नत्‍थागदेरी कार्गो।

१२ बाँकी मुबा पालला पर्दा चा परमप्रभु धन्‍छ्‌याबा चोखो पालला ग्‍यापपट्टि च्‍योसी थान्‍गो।

१३ पाल न्‍हन्‍सी लेङ्‌बा पर्दा चा चोखो ग्‍ला न्‍हान्‍बाला लागिरी परमप्रभु धन्‍छ्‌याबा चोखो पाल कुनी न्‍हीरी च्‍योसी थान्‍गो।

१४ पाल न्‍हान्‍बाला लागिरी अझै गोर न्‍ही न्‍हान्‍बा स्‍हे स्‍होउ, थे न्‍हान्‍बा स्‍हे चा ग्‍युला वाला छोन फोर्बा ढिग्‍याम गिक स्‍होउ। ओच्‍छे थे थोरी न्‍हान्‍बाला लागिरी सीलला ढिग्‍याम अर्गु गिक स्‍होउ।

१५ “चोखो ग्‍ला बबुल सिङला फलेगगदे ठाडो ठाडो लसी स्‍होउ।

१६ फलेगगदे चा क्रु च्‍युइ ह्रेङ्‌बादेन क्रु नाङ्‌से गङ्‌सल ब्‍लाक्‍बा स्‍होउ।

१७ फलेगगदे थुइबाला लागिरी गोर न्‍ही न्‍ही सालदेन खोल स्‍होउ। एसे परमप्रभु धन्‍छ्‌याबा चोखो पालला लागिरी जम्‍मान फलेगगदे चुह्रङ्‌बान स्‍होउ।

१८ परमप्रभु धन्‍छ्‌याबा चोखो पालला लोपट्टिला लागिरी बोगल गिक फलेग स्‍होउ।

१९ थे बोगल गिक फलेगगदेला धिपट्टि कार्बाला लागिरी बोगल न्‍ही म्‍हुइला खोलगदे स्‍होउ। फलेगला धिरी थान्‍बा म्‍हुइला खोलगदेरी चा सिङला सालगदे थान्‍गो।

२० परमप्रभु धन्‍छ्‌याबा चोखो पाल झ्‍याङपट्टिला लागिरी बोगल गिक फलेगदेन

२१ थे फलेगगदे थान्‍बाला लागिरी बोगल न्‍ही म्‍हुइला बैठकगदे स्‍होउ, फलेग गिकला लागिरी म्‍हुइला बैठक न्‍ही स्‍होउ।

२२ परमप्रभु धन्‍छ्‌याबा चोखो पालला न्‍हुपपट्टिला लागिरी गोर ढु फलेग स्‍होउ।

२३ न्‍हुपपट्टिला कुनी न्‍हीला लागिरी एसे फलेग न्‍ही स्‍होउ।

२४ थे कुनीरी थान्‍बा फलेग चा तोरहेन्‍से मारधोना थुइगो, कुनी न्‍हीरी थान्‍बा फलेग चुह्रङ् लसीन स्‍होउ।

२५ थेरी गोर भ्रे फलेग थान्‍गो, ओच्‍छे थे फलेगगदे थान्‍बाला लागिरी च्‍युक ढु म्‍हुइला बैठकगदे स्‍होउ, फलेग गिकला धिरी म्‍हुइला गोर न्‍ही न्‍ही बैठक थान्‍गो।

२६ “एसे परमप्रभु धन्‍छ्‌याबा चोखो पालला लागिरी बबुल सिङसे गारा लउ, गारा लबारी पट्टि गिकला लागिरी गोर ङ्‌हा भाटा स्‍होउ।

२७ अर्गुपट्टिला लागिरी गोर ङ्‌हा भाटा ओच्‍छे न्‍हुपपट्टिला लागिरी गोर ङ्‌हा भाटा स्‍होउ।

२८ फलेगगदेला गुङ्‌री थान्‍बा भाटा चा कुनी गिकहेन्‍से अर्गु कुनीधोना दोगै।

२९ फलेगगदे म्‍हारसे मोरब लउ, ओच्‍छे भाटा खीबाला लागिरी म्‍हारला तारगदे स्‍होउ। ओच्‍छे भाटागदेएनोन म्‍हारसे मोरब लउ।

३० एदा गङ्‌री उन्‍बा अन्‍छारला चोखो ग्‍ला स्‍होउ।

३१ “ओच्‍छे हापिङ, वाला वाला पिङ्‌गैदेन वाला छोन्‍ना मसिनो लसी ख्रिम्‍बा सुतिला कग्‍याम पर्दा गिक स्‍होउ, थे पर्दारी ज्‍यना लसी स्‍होबारी सेबा म्‍हिदा करूबगदे स्‍होपुङ्‌गो।

३२ म्‍हारसे मोरब लबा बबुल सिङला थाम ब्‍लिरी म्‍हारला अङ्‌कुसीरी थे पर्दा च्‍योउ। थे थामगदे म्‍हुइला गोर ब्‍लि बैठकथोरी थान्‍गो।

३३ एसे थे पर्दा अङ्‌कुसीगदेरी च्‍योउ, ओच्‍छे थे पर्दाला ग्‍यापरी परमेश्‍वरला सन्‍दोस थान्‍गो। थे पर्दासे चा एनीगदेला लागिरी चोखो ग्‍लादेन जम्‍मान भन्‍दा चोखो ग्‍लादा फेला।

३४ जम्‍मान भन्‍दा चोखो ग्‍लारी सन्‍दोसथोरी पाप माफ लबा ग्‍ला थान्‍गो।

३५ थे पर्दाला मङ्‌ग्‍यारपट्टि परमप्रभु धन्‍छ्‌याबा चोखो पालला झ्‍याङपट्टि टेबुल थान्‍गो, ओच्‍छे परमप्रभु धन्‍छ्‌याबा चोखो पालला लोपट्टि टेबुलला ङाच्‍छापट्टि चा नाङ्‌सल थान्‍बा स्‍हे थान्‍गो।

३६ “पालला म्रापला लागिरी चा एसे हापिङ, वाला वाला पिङ्‌गै, वालादेन मसिनो लसी ख्रिम्‍बा सुतिला कग्‍याम बुट्टा युसी पर्दा गिक स्‍होउ।

३७ थे पर्दा च्‍योबाला लागिरी बबुल सिङला गोर ङ्‌हा थाम स्‍होउ, ओच्‍छे थे थामदा म्‍हारसे मोरब लउ। थेला लागिरी म्‍हारला अङ्‌कुसी स्‍होउ, ओच्‍छे थाम थान्‍बाला लागिरी काँसला गोर ङ्‌हा बैठक स्‍होउ।”

मेरी ख्राङ्‌सी बलि फुल्‍बा ताङ्

२७

“एसे क्रु ङ्‌हा ह्रेङ्‌बादेन क्रु ङ्‌हा ब्‍लाक्‍बा बबुल सिङला बलि फुल्‍बा ताङ् गिक स्‍होउ। थे क्रु सोम नोबा स्‍होउ।

२ थेला कुनी ब्‍लिरीन रू गिक गिक स्‍होउ। बलि फुल्‍बा ताङ्‌देन थेला रू सिङ गिकग्‍यामनोन स्‍होउ। ओच्‍छे बलि फुल्‍बा ताङ्‌दा काँससे मोरब लउ।

३ थेला मेफ्रा दुइबाला लागिरी ताङ्‌गदेदेन साबेलगदे, मेफ्रा स्‍वाबारी बाटागदे, स्‍या दुइबारी काँटागदेदेन मे थान्‍बा ताङ्‌गदे स्‍होउ, थे जम्‍मान ताङ्‌गदे काँसला स्‍होउ।

४ थेला लागिरी काँसला जाली गिक स्‍होउ, ओच्‍छे जालीला कुनी ब्‍लिरीन काँसला नत्‍था कार्गो।

५ एसे जाली चा बलि फुल्‍बा ताङ्‌ला धिपट्टि गुङ्‌री थान्‍गो।

६ बलि फुल्‍बा ताङ्‌ला लागिरी बबुल सिङला नोलगदे स्‍होउ। थे नोलगदे काँससे मोरब लउ।

७ नोलगदे बलि फुल्‍बा ताङ्‌ला नत्‍थारी कार्गो, ओच्‍छे थे बलि फुल्‍बा ताङ् थीमा नोल बलि फुल्‍बा ताङ्‌ला पट्टि न्‍हीरी थान्‍गो।

८ बलि फुल्‍बा ताङ् एसे फलेकसे स्‍होउ, ओच्‍छे घाल थान्‍गो। थे बलि फुल्‍बा ताङ् एदा गङ्‌री उन्‍बा अन्‍छारला स्‍होउ।

परमप्रभु धन्‍छ्‌याबा चोखो पालला ख्राङ्‌गा

थोन्‍बा ३८:९-२०

९ “एसे परमप्रभु धन्‍छ्‌याबा चोखो पालला लागिरी ख्राङ्‌गा स्‍होउ। थेला लोपट्टि चा ग्‍यार्जा गिक क्रु ह्रेङ्‌बा स्‍होउ, ओच्‍छे थेला लागिरी मसिनो लसी ख्रिम्‍बा सुतिला कला पर्दागदे स्‍होउ।

१० थे ख्राङ्‌गाला लागिरी बोगल गिक थामगदे स्‍होउ, ओच्‍छे थाम थान्‍बाला लागिरी काँसला बोगल गिकनोन बैठकगदे स्‍होउ। ओच्‍छे थामरी थान्‍बा अङ्‌कुसीगदेदेन थेला फित्तागदे चा म्‍हुइला स्‍होउ।

११ थेह्रङ् लसीन झ्‍याङपट्टिला लागिरीनोन ग्‍यार्जा गिक क्रु ह्रेङ्‌बा पर्दागदे स्‍होउ, ओच्‍छे थेला लागिरी बोगल गिक थामदेन बोगल गिक काँसला बैठकगदे स्‍होउ। तर थामगदेला अङ्‌कुसीगदेदेन फित्तागदे चा म्‍हुइला स्‍होउ।

१२ ख्राङ्‌गाला न्‍हुपपट्टिला लागिरी बोगल न्‍हीसे क्रु च्‍युइ ब्‍लाक्‍बा पर्दागदे स्‍होउ। थेला लागिरी गोर च्‍युइ थामगदेदेन थाम थान्‍बाला लागिरी बैठकएनोन गोर च्‍युइ स्‍होउ।

१३ ख्राङ्‌गाला धिनी फेःबा ग्‍लापट्टि अथवा स्‍यारपट्टिला ग्‍ला बोगल न्‍हीसे क्रु च्‍युइ ब्‍लाक्‍बा तगै।

१४ मूल म्रापरी पट्टि गिकला लागिरी च्‍युक ङ्‌हा क्रु ह्रेङ्‌बा पर्दागदे स्‍होउ। थेला लागिरी गोर सोम थामगदेदेन थाम थान्‍बाला लागिरी बैठकएनोन सोम स्‍होउ।

१५ ओच्‍छे अर्गुपट्टिला लागिरीनोन च्‍युक ङ्‌हा क्रु ह्रेङ्‌बा पर्दागदे स्‍होउ। थेला लागिरी गोर सोम थामगदेदेन थाम थान्‍बाला लागिरी बैठकएनोन सोम स्‍होउ।

१६ ख्राङ्‌गाला म्रापला लागिरी हापिङ, वाला वाला पिङ्‌गै, वाला कदेन मसिनो लसी ख्रिम्‍बा सुतिला कसे बोगल गिक क्रु ह्रेङ्‌बा पर्दा स्‍होउ। थे पर्दारी बुट्टाएनोन युउ। थेला लागिरी गोर ब्‍लि थामगदेदेन थाम थान्‍बाला लागिरी बैठकएनोन गोर ब्‍लि स्‍होउ।

१७ ख्राङ्‌गाला क्‍युर्सीन थान्‍बा जम्‍मान थामगदेला लागिरी म्‍हुइला फित्तादेन अङ्‌कुसीगदे स्‍होउ। थे थामगदेला लागिरी काँसला बैठक स्‍होउ।

१८ ख्राङ्‌गा ग्‍यार्जा गिक क्रु ह्रेङ्‌बादेन बोगल न्‍हीसे च्‍युइ क्रु ब्‍लाक्‍बा स्‍होउ। थेला पर्दागदे बोगल न्‍हीसे क्रु च्‍युइ नोबा स्‍होउ। थे पर्दागदे मसिनो लसी ख्रिम्‍बा कग्‍याम स्‍होउ, ओच्‍छे थेला थामगदेला बैठक काँसला स्‍होउ।

१९ चोखो ग्‍लारी चलब लबा जम्‍मान सामानगदेदेन परमप्रभु धन्‍छ्‌याबा चोखो पालला ओच्‍छे ख्राङ्‌गाला जम्‍मान खिलगदे काँसला स्‍होउ।

नाङ्‌सलला लागिरी छ्‌युगु

लेवी २४:१-४

२० “एसे इस्राएलीगदेदा जम्‍मान भन्‍दा ज्‍यबा जैतुनना छ्‌युगु भउ भिसी कुल्‍गो, ओच्‍छे सदन नाङ्‌सल लुङ्‌सी चिगै।

२१ ह्रुप तबा पालरी† सन्‍दोसला ङाच्‍छापट्टि मुबा पर्दाला मङ्‌ग्‍यारपट्टि हारूनदेन थेला झागदेसे थे नाङ्‌सलगदे ङ्‌यसेहेन्‍से स्‍य्‍होधोना परमप्रभुला ङाच्‍छा म्रासी थान्‍गै। चु चा इस्राएलीगदेला लागिरी सदन चिबा ठिम हिन्‍ना।”

† 

२७:२१ ह्रुप तबा पाल ह्रुप तबा पाल चा परमेश्‍वरसे कुल्‍बा अन्‍छार मोशासे परमेश्‍वरदेन छ्‌याम ह्रुप तबाला लागिरी स्‍होबा पाल िहन्‍ना।

परमेश्‍वरला लागिरी पूजा लबा म्‍हिगदेसे क्‍वान्‍बा क्‍वान

२८

एसे इस्राएलीगदेला गुङ्‌ग्‍याम एला ज्‍योज्‍यो हारूनदेन थेला झागदे नादाब, अबीहू, एलाजारदेन ईतामारदा ए मुबा ग्‍लारी भउ, ओच्‍छे थेनीगदेसे ङाला पूजा लबा गे लगै।

२ एसे एला ज्‍योज्‍यो हारूनना लागिरी जेःबादेन मान याङ्‌बा चोखो क्‍वान स्‍होउ।

३ ङाइ जुन जुन म्‍हिदा गे लखम्‍बा स्‍होबा मुला, थेनीगदेदा ङ्‌योइबारी पुइगो, ओच्‍छे थेनीगदेदा हारूनना लागिरी क्‍वान स्‍होपुङ्‌गो। हारूनसे ङाला पूजा लबा गे लगै।

४ थेनीगदेसे स्‍होतोःबा क्‍वान चा कुरी क्‍वान्‍बा पाता, एपोद, अलखा, राबा लबिदा, गोर गिक फेटादेन के हिन्‍ना। थेनीगदेसे एला ज्‍योज्‍यो हारूनदेन थेला झागदेला लागिरी पूजा लबा धुइरी क्‍वान्‍बा चोखो क्‍वान स्‍होगै।

५ थेनीगदेसे थे क्‍वानगदे म्‍हारदेन हापिङ, वाला वाला पिङ्‌गै, वाला कदेन मसिनो लसी ख्रिम्‍बा सुतिला कसे स्‍होगै।

६ थेनीगदेसे एपोद चा म्‍हारदेन हापिङ, वाला वाला पिङ्‌गै, वाला कदेन मसिनो लसी ख्रिम्‍बा सुतिला कग्‍याम ज्‍यना लसी स्‍होगै।

७ थे बमरी खीबाला लागिरी गोर न्‍ही कुइठब कार्गो।

८ थेथोरी ज्‍यना लसी राबा के एपोदला टोगोलग्‍याम म्‍हारला, हापिङ, वाला वाला पिङ्‌गै, वालादेन मसिनो लसी राबा सुतिला क्‍वान स्‍होउ।

९ एसे गोर न्‍ही आनिक्‍स किन्‍सी थे आनिक्‍सरी इस्राएलला झागदेला मिन ठ्‌वाइसी भ्रिउ।

१० थेनीगदे न्‍हबा धिन अन्‍छार गोर ढूला मिन युङ्‌बा गिकरी ओच्‍छे बाँकी मुबा अर्गु ढूला मिन अर्गु युङ्‌बारी ठ्‌वाइसी भ्रिउ।

११ युङ्‌बा ठ्‌वाइबारी सेबा म्‍हिसे खाह्रङ् लसी ठ्‌वाइसी छाप स्‍होमुला थेह्रङ् लसीन थे युङ्‌बा न्‍हीरी इस्राएलला झागदेला मिन ठ्‌वाइसी भ्रिउ। जमाहेन्‍से एसे थे युङ्‌बा म्‍हाररी कार्पुङ्‌गो।

१२ थे युङ्‌बा न्‍ही इस्राएलला झागदेदा ढन्‍बाला लागिरी एपोदला बमला कुइठबरी कार्गो। ओच्‍छे हारूनसे थेनीगदेला मिन परमप्रभुला ङाच्‍छा ढन्‍बाला लागिरी ह्राङला बम न्‍हीरी पुइगै।

१३ ओच्‍छे एसे थे युङ्‌बाला लागिरी म्‍हारला खोल न्‍ही स्‍होउ।

१४ छो ह्रङ् लसी ख्रिम्‍बा नम्‍बरी म्‍हारला सिक्री न्‍ही स्‍होउ, ओच्‍छे थे सिक्री न्‍ही थे युङ्‌बाला लागिरी स्‍होबा म्‍हारला खोलरी कार्गो।

कुरी क्‍वान्‍बा पाता

थोन्‍बा ३९:८-२१

१५ “निसाफ लबाला लागिरी कुरी क्‍वान्‍बा पाता स्‍होबारी सेबा म्‍हिदा स्‍होपुङ्‌गो। एपोद स्‍होबा ह्रङ् लसी थेएनोन म्‍हारला, ओच्‍छे हापिङ, वाला वाला पिङ्‌गै, वाला कदेन मसिनो लसी ख्रिम्‍बा कग्‍याम सुतिला क्‍वानसे स्‍होउ।

१६ थे कुरी क्‍वान्‍बा पाता चा न्‍हीरेम पट्‌यब लसी चारपाटे स्‍होउ। थे ह्रेङ्‌बा तुन्‍बा पट्टि न्‍हीनोन बित्ता नाङ् नाङ्‌ला तगै।

१७ जमाहेन्‍से एसे थेरी लाम ब्‍लि लसी मणिगदे कार्गो, लाम गिकरी मानिक, पुष्‍पराजदेन बेरूज कार्गो।

१८ ओच्‍छे अर्गु लामरी फिरोजा, नीरदेन पन्‍ना कार्गो।

१९ ओच्‍छे अर्गु लामरी नीलमणि, हाकिकदेन कटेला कार्गो,

२० अर्गु लामरी पीतमणि, आनिक्‍सदेन बिल्‍लौर कार्गो। चु जम्‍मान म्‍हाररी कर्गो।

२१ थे मणिगदे इस्राएलला झागदेला मिन अन्‍छार च्‍युक न्‍ही कार्गो। छाप ठ्‌वाइसी स्‍होबा ह्रङ् लसी इस्राएलला च्‍युक न्‍ही झागदेला मिन मणि गिक गिकरी ठ्‌वाइसी भ्रिउ।

२२ कुरी क्‍वान्‍बा पाताला लागिरी छो ह्रङ् लसी ख्रिम्‍बा नम्‍बरी म्‍हारला सिक्रीगदे स्‍होउ।

२३ एसे म्‍हारला नत्‍था न्‍ही स्‍होसी कुरी क्‍वान्‍बा पाताला कुनी न्‍हीरी कार्गो।

२४ म्‍हारला थे सिक्री न्‍ही कुरी क्‍वान्‍बा पाताला कुनी कुनीरी कार्बा नत्‍था न्‍हीरी कार्गो।

२५ थे सिक्री न्‍हीला अर्गु कुनी न्‍ही चा मणि कार्बा पातारी थुइसी एपोदला ङाच्‍छापट्टिला कुइठबरी कार्गो।

२६ जमाहेन्‍से म्‍हारला नत्‍था न्‍ही स्‍होसी कुरी क्‍वान्‍बा पाताला धिपट्टिला कुनी न्‍हीरी एपोदला ङाम्‍री न्‍हङ्‌पट्टि कार्गो।

२७ म्‍हारला अर्गु गोर न्‍ही नत्‍था स्‍होसी एपोदला ङाच्‍छापट्टि बमरी खीबा कुइठबला धिपट्टिदेन एपोदला के भन्‍दाथोरी थुइबा ग्‍लारी कार्गो।

२८ थे एपोदग्‍याम आलेगै भिसी कुरी क्‍वान्‍बा पाताला नत्‍थागदे एपोदला नत्‍थागदेरी हापिङ फित्तासे केरी खीगो।

२९ “हारून चोखो ग्‍लारी निमा थेसे इस्राएलला झागदेला मिन भ्रिबा कुरी क्‍वान्‍बा पाता परमप्रभुला ङाच्‍छा ढन्‍बाला लागिरी क्‍वान्‍गै।

३० निसाफ लबा कुरी क्‍वान्‍बा पातारी एसे ‘ऊरीम’ देन ‘तुम्‍मीम’† थान्‍गो। तिग्‍दा भिसम हारून जुन जुन धुइरी परमप्रभुला ङाच्‍छा निला थे थे धुइरी थेसे थे कुरी पुइगै। चुह्रङ् लसी हारूनसे इस्राएलीगदेला निसाफ लबा स्‍हेगदे परमप्रभुला ङाच्‍छा सदन ह्राङला कुरी पुइगै।

परमेश्‍वरला लागिरी पूजा लबा म्‍हिगदेसे क्‍वान्‍बा अर्गु क्‍वान

थोन्‍बा ३९:२२-३१

३१ “एसे एपोदला जम्‍मान अलखा हापिङ छोन्‍ना स्‍होउ।

३२ थोबो झाङ्‌बारी थेला गुङ्‌री घाल स्‍होउ, ओच्‍छे आढेःगै भिसी थे घालला सुङ् रागो।

३३ थेला धिपट्टिला फेरोरी हापिङ, वाला वाला पिङ्‌गैदेन वाला कला अनारगदे स्‍होउ, ओच्‍छे थे अनारला गङ् गुङ्‌री म्‍हारला स्‍याङगदे कार्गो।

३४ म्‍हारला स्‍याङ गोर गिकदेन अनार गिक लसी अलखाला क्‍युर्सीन कार्गो।

३५ हारूनसे पूजा लमा थे क्‍वान्‍गै। चोखो ग्‍ला न्‍हङ्‌री परमप्रभुला ङाच्‍छा निमादेन मङ्‌ग्‍यार खमा थे स्‍याङ ङ्‌याबा थेःगै ओच्‍छे हारून आसिगै।

३६ “एसे नम्‍बरी म्‍हारला पाता गिक स्‍होसी ‘परमप्रभुला लागिरी चोखो’ भिबा ताम च्‍यापरी छाप लबा ह्रङ् लसी भ्रिउ।

३७ थेदा फेटाला ङाच्‍छापट्टि हापिङ फित्तासे खीगो।

३८ थे हारूनना ङ्‌होरी खीगो, ओच्‍छे इस्राएलीगदेसे जुन जुन चोखो भेटी फुल्‍ला थे चोखो स्‍हेगदेला दोष हारूनथोरी खगै। हारूनसे थे सदन ङ्‌होरी थान्‍गै। चुह्रङ् लसी थे भेटीगदे परमप्रभुसे किन्‍गै।

३९ “लबिदा चा सुतिला मसिनो कसे रागो। फेटाएनोन सुतिला मसिनो कसे रागो, बुट्टा युबा म्‍हिदा केएनोन रापुङ्‌गो।

४० एसे हारूनना झागदेला लागिरी लबिदा, केदेन फेटागदे थेनीगदेसे मान याङ्‌बादेन जेःबाला लागिरी स्‍होउ।

४१ एसे थे क्‍वान ह्राङला ज्‍योज्‍यो हारूनदेन थेला झागदेदा क्‍वान्‍सी पिन्‍गो, ओच्‍छे थेनीगदेला थोबोरी छ्‌युगु युसी धम्‍गो। थेनीगदेदा चोखो स्‍होउ, ओच्‍छे थेनीगदेसे ङाला पूजा लबा गे लगै।

४२ “एसे थेनीगदेला ल्‍हुइ घप्‍बाला लागिरी क्रेप्‍साहेन्‍से जाङधोना दोबा न्‍हङ्‌री क्‍वान्‍बा सुतिला क्‍वान स्‍होउ।

४३ हारूनदेन थेला झागदे ह्रुप तबा पालरी वाङ्‌मा अथवा चोखो ग्‍लारी पूजा लबाला लागिरी बलि फुल्‍बा ताङ्‌ला ङाम्‍री खमा थे क्‍वान क्‍वान्‍गै। तिग्‍दा भिसम थेनीगदेदा दोष आतगै, ओच्‍छे आसिगै। चु चा हारूनदेन थेला सन्‍तानना लागिरी सदन लतोःबा ठिम तगै।”

† 

२८:३० ‘ऊरीम’ देन ‘तुम्‍मीम’ भिबा चा परमेश्‍वरला सेमला ताम था याङ्‌बाला लागिरी परमेश्‍वरला लागिरी पूजा लबा म्‍हिसे चिट्ठा युमा चलब लबा गोर गिक जजाबा युङ्‌बा हिन्‍ना।

परमेश्‍वरला लागिरी पूजा लबा म्‍हिगदे धम्‍बा ठिम

२९

“थेनीगदेसे ङाला पूजा लबा गे लगै भिसी चोखो स्‍होबारी एसे थेनीगदेला लागिरी लतोःबा गे चुनोन िहन्‍ना म्‍हे बहर गिकदेन तिगै चोट आतबा ग्‍यु न्‍ही भसी खउ,

२ ओच्‍छे खमीर आयुबा ज्‍यबा ग्‍वाला भ्राला गेङ, जैतुनना छ्‌युगुरी झ्‍योप्‍सी ख्राङ्‌बा रूङ्‌बा रूङ्‌बा गेङदेन जैतुन छ्‌युगु फोर्सी बाबर गेङ ख्राङ्‌गो।

३ ओच्‍छे थे गेङ डालोरी युसी म्‍हे बहरदेन ग्‍यु न्‍हीनोन भउ।

४ जमाहेन्‍से हारूनदेन थेला झागदेदा ह्रुप तबा पालला म्राप ङाम्‍री भसी एसे थेनीगदेदा थे क्‍युइसे नुहाब लसी पिन्‍गो।

५ जमाहेन्‍से हारूनदा परमेश्‍वरला लागिरी पूजा लबा म्‍हिसे क्‍वान्‍बा क्‍वान, लबिदा, एपोदला अलखा, एपोददेन कुरी क्‍वान्‍बा पाता क्‍वान्‍सी ज्‍यना लसी राबा के खीसी पिन्‍गो।

६ थेला थोबोरी फेटा थोइसी पिन्‍गो, ओच्‍छे फेटाथोरी चोखो मुकुट कूसी पिन्‍गो।

७ जमाहेन्‍से धम्‍बा धुइरी फोर्बा छ्‌युगु किन्‍सी थेला थोबोरी युसी थेदा धम्‍गो।

८ ओच्‍छे थेला झागदे भसी थेनीगदेदा लबिदा क्‍वान्‍सी पिन्‍गो।

९ ओच्‍छे थेनीगदेला थोबोरी फेटा थोइसी पिन्‍गो। जमाहेन्‍से हारूनदेन थेला झागदेदा के खीसी पिन्‍गो। सदनना लागिरी स्‍होबा ठिमग्‍याम थेनीगदेसे परमेश्‍वरला लागिरी पूजा लबा गे याङ्‌ला। चुह्रङ् लसी एसे हारूनदेन थेला झागदेदा धम्‍गो।

१० “थे म्‍हे बहर ह्रुप तबा पालला ङाच्‍छा भउ, ओच्‍छे हारूनदेन थेला झागदेसे म्‍हे बहरला थोबोरी ह्राङला या थान्‍गै।

११ थे म्‍हे बहरदा परमप्रभुला ङाच्‍छा ह्रुप तबा पालला म्रापला ङाच्‍छा बलि लउ।

१२ थे म्‍हे बहरला कारी एला या जुम्‍बी ब्‍लुम्‍सी बलि फुल्‍बा ताङ्‌ला रूगदेरी फोर्गो, ओच्‍छे लेङ्‌बा कागदे चा बलि फुल्‍बा ताङ्‌ला टारी ल्‍हूगो।

१३ ओच्‍छे एसे फो ग्रुङ घप्‍बा जम्‍मान छिदेन न्‍हे ओच्‍छे खैरू न्‍हीदेन थेदा घप्‍बा छि भसी बलि फुल्‍बा ताङ्‌री ख्राङ्‌गो।

१४ तर म्‍हे बहरला स्‍यादेन ढि ओच्‍छे क्‍लिदेन छ्‌यामनोन फो ग्रुङ चा पालग्‍याम मङ्‌ग्‍यार भोर्सी ख्राङ्‌गो। थे चा पाप माफ लबा बलि हिन्‍ना।

१५ “दोःसी ग्‍यु गिक भउ, ओच्‍छे हारूनदेन थेला झागदेदा थे ग्‍युला थोबोरी ह्राङ ह्राङला या थान्‍पुङ्‌गो।

१६ ग्‍युदा बलि लसी थेला का बलि फुल्‍बा ताङ्‌ला क्‍युर्सीन स्‍वागो।

१७ थे ग्‍युला स्‍या तुप्‍गो, ओच्‍छे फो ग्रुङदेन काङगदे ख्रुसी तुप्‍पा स्‍यादेन थोबो ग्‍ला गिकरीन थान्‍गो।

१८ थे ग्‍युला जम्‍मान स्‍या बलि फुल्‍बा ताङ्‌री ख्राङ्‌गो। थे चा परमप्रभुदा सेम निबा ज्‍यबा बास्‍ना खबा मेरी ख्राङ्‌सी फुल्‍बा बलि हिन्‍ना।

१९ “एसे अर्गु ग्‍यु गिक भउ, ओच्‍छे हारूनदेन थेला झागदेसे थे ग्‍युला थोबोरी ह्राङ ह्राङला या थान्‍गै।

२० जमाहेन्‍से ग्‍यु बलि लसी ग्‍युला का हारूनना दाहिने नाब्‍यङरी ओच्‍छे थेला झागदेला दाहिने नाब्‍यङला नाज्‍यरीदेन थेनीगदेला दाहिने या पपारी ओच्‍छे दाहिने काङ पपारी फोर्गो। जमाहेन्‍से बलि फुल्‍बा ताङ्‌ला क्‍युर्सीन का स्‍वागो।

२१ ओच्‍छे बलि फुल्‍बा ताङ्‌री मुबा कादेन धम्‍बा धुइरी फोर्बा छ्‌युगु उदि उदि किन्‍सी हारूनदेन थेला क्‍वानगदे ओच्‍छे थेला झागदेदेन झागदेला क्‍वानरी स्‍वागो। चुह्रङ् लसी हारूनदेन थेला झागदे जम्‍मालान क्‍वानगदेएनोन चोखो तला।

२२ “एसे थे ग्‍युला छिदेन छि मुबा मेः ओच्‍छे ग्रुङ फो घप्‍बा छि, ङ्‌हे, छि मुबा खैरू न्‍हीदेन दाहिने काङ्‌स्‍हु किन्‍गो। थे चा धम्‍बा धुइरी फुल्‍बा ग्‍यु हिन्‍ना।

२३ परमप्रभुला ङाच्‍छा मुबा खमीर आयुबा गेङला डालोग्‍याम गेङ गिक, छ्‌युगुरी ख्राङ्‌बा रूङ्‌बा गेङ गिकदेन बाबर गेङ गिक किन्‍गो।

२४ ओच्‍छे थे जम्‍मान हारूनदेन थेला झागदेला यारी पिन्‍गो। थे चा ङाला लागिरी यारी थीबान थीबान फुल्‍गो।

२५ जमाहेन्‍से थेनीगदेला याग्‍याम किन्‍सी परमप्रभुदा सेम निबा बास्‍नाला लागिरी ख्राङ्‌सी फुल्‍बा बलिदेन छ्‌यामनोन ख्राङ्‌गो। चु परमप्रभुला लागिरी मेग्‍याम फुल्‍बा बलि हिन्‍ना।

२६ ओच्‍छे हारूनदा अर्पण लबा धुइरी बलि लबा ग्‍युला कुला स्‍या किन्‍गो। ओच्‍छे परमप्रभुला ओन्‍छाङ्‌री यारी थीबान थीबान फुल्‍गो। थे स्‍या चा एला भो तला।

२७ “अर्पण लबा धुइरी फुल्‍बा ग्‍युला कुला स्‍यादेन काङ्‌स्‍हु यारी थीबान थीबान फुल्‍सी हारूनदेन थेला झागदेला लागिरी फेउ।

२८ हारूनदेन थेला झागदेला लागिरी इस्राएलीगदेसे सदन पिन्‍तोःबा भो चुनोन हिन्‍ना। तिग्‍दा भिसम ढिक्‍बाला लागिरी इस्राएलीगदेसे फुल्‍बा बलिग्‍याम परमप्रभुदा फुल्‍तोःबा भो चुनोन हिन्‍ना।

२९ “हारून सिमाहेन्‍से थेला चोखो क्‍वानगदे थेला झागदेला लागिरी तगै, ओच्‍छे परमेश्‍वरला लागिरी पूजा लबा म्‍हि स्‍होबारी धम्‍मा थेनीगदेसे थे क्‍वान क्‍वान्‍गै।

३० थेला साटोरी पूजा लबा म्‍हि दोबा झा ह्रुप तबा पालला चोखो ग्‍ला न्‍हङ्‌री पूजा लबारी खमा निसरेधोना थेसे थे क्‍वान क्‍वान्‍गै।

३१ “धम्‍बा धुइरी फुल्‍बा ग्‍यु भसी थेला स्‍या चोखो ग्‍ला गिकरी धाइगो।

३२ जमाहेन्‍से हारूनदेन थेला झागदेसे थे ग्‍युला स्‍यादेन डालोरी मुबा गेङ ह्रुप तबा पालला म्राप ङाम्‍री चिसी चगै।

३३ थेनीगदेदा अर्पण लसी परमप्रभुदेन छ्‌याम ढिक्‍ना लबा धुइरी जुन जुन स्‍हे फुल्‍बा मुबा थे जम्‍मान स्‍हे थेनीगदेसे चगै। तर स्‍य्‍हान्‍दो म्‍हिगदेसे आचगै, तिग्‍दा भिसम थे चोखो स्‍हे हिन्‍ना।

३४ बलि फुल्‍बा ग्‍युला स्‍या अथवा गेङ न्‍हङ्‌ला तिगै स्‍य्‍होधोना लोङ्‌जी भिसम थे लेङ्‌बा स्‍हे मेरी ख्राङ्‌गो। थे आचउ, तिग्‍दा भिसम थे चोखो स्‍हे हिन्‍ना।

३५ “ङाइ एदा कुल्‍बा जम्‍मान ताम अन्‍छार एसे हारूनदेन थेला झागदेदा लउ। एसे थेनीगदेदा अर्पण लमा ठिम अन्‍छार निसरेधोना लसी अर्पण लउ।

३६ परमप्रभुदेन छ्‌याम ढिक्‍ना लबा लागिरी एसे धिन धिननोन बहर गिक बलि लसी पापबलि फुल्‍गो। बलि फुल्‍बा ग्‍लारी बलि फुल्‍माहेन्‍से चोखो तना लबाला लागिरी थे बलि फुल्‍बा ग्‍लारी छ्‌युगु फोर्गो।

३७ निसरेधोना एसे बलि फुल्‍बा ग्‍लारी परमप्रभुदेन छ्‌याम ढिक्‍ना लबा लागिरी बलि फुल्‍गो। ओच्‍छे बलि फुल्‍बा ग्‍लादा चोखो स्‍होउ। चुह्रङ् लसी बलि फुल्‍बा ग्‍ला चोखो तला। जुन जुन स्‍हेसे थे बलि फुल्‍बा ग्‍लादा थुर्ला थे स्‍हे चोखो तला।

दिनहुँ फुल्‍तोःबा बलि

झ्‍याबा २८:१-८

३८ “दाहेन्‍से एसे बलि फुल्‍बा ग्‍लारी धिन धिननोन फुल्‍तोःबा स्‍हे चुनोन हिन्‍ना, तीदिङ तबा ग्‍यु बोको न्‍ही,

३९ थे ग्‍यु बोको गिक स्‍य्‍होरी फुल्‍गो, गिक ङ्‌यसे फुल्‍गो।

४० स्‍य्‍होरी फुल्‍बा ग्‍यु बोकोदेन छ्‌याम ओस्‍पन लिटर नाङ् जैतुनना जैतुनना छ्‌युगुरी झ्‍योप्‍बा ओस्‍पन फाम गङ्‌सल ज्‍यबा भ्रादेन ओस्‍पन लिटर नाङ् अङ्‌गुरला निङ्‌गु फुल्‍गो।

४१ अर्गु ग्‍यु बोको चा ङ्‌यसे फुल्‍गो, ओच्‍छे थे ग्‍यु बोकोदेन छ्‌यामनोन स्‍य्‍होरी फुल्‍बा ह्रङ् लसी अन्‍नदेन अङ्‌गुरला निङ्‌गु फुल्‍गो। थे चा परमप्रभुला लागिरी ज्‍यबा बास्‍ना खबा मेग्‍याम फुल्‍बा बलि तगै।

४२ एनीगदेला पुस्‍ता पुस्‍ताला लागिरी परमप्रभुला ङाच्‍छा ह्रुप तबा पालला म्राप ङाम्‍री मेरी ख्राङ्‌सी फुल्‍बा थे बलि सदन फुल्‍गै। थेनोन ग्‍लारी ङा एदेन छ्‌याम ताम लबारी खला।

४३ इस्राएलीगदेदेन छ्‌याम ङा थेनोन ग्‍लारी ह्रुप तला, ओच्‍छे थे पाल ङाला शक्तिसे चोखो तला।

४४ ङाइ ह्रुप तबा पालदेन बलि फुल्‍बा ताङ्‌दा चोखो स्‍होला। ओच्‍छे हारूनदेन थेला झागदेदाएनोन पूजा लबा म्‍हि दोसी ङादा तेन्‍बाला लागिरी चोखो स्‍होला।

४५ ङा इस्राएलीगदेदेन छ्‌याम चिला, ओच्‍छे थेनीगदेला परमेश्‍वर दोला।

४६ ङा थेनीगदेदेन छ्‌याम चिबाला लागिरी थेनीगदेदा मिश्र य्‍हुल्‍साग्‍याम तेःसी भबा ङा परमप्रभु थेनीगदेला परमेश्‍वर हिन्‍ना भिसी थेनीगदेसे था याङ्‌ला। ङा थेनीगदेला परमेश्‍वर हिन्‍ना।”

धूप म्राबा ताङ्

थोन्‍बा ३७:२५-२८

३०

“एसे बबुल सिङला धूप म्राबा ताङ् गिक स्‍होउ।

२ थे ह्रेङ्‌बा तुन्‍बा क्रु नाङ नाङ्‌ला स्‍होउ। थे चारपाटे तगै, थे क्रु न्‍ही नोबा स्‍होउ, ओच्‍छे थेला रूगदे थे सिङ गिकग्‍यामसेन स्‍होउ।

३ थेला थोपट्टिदेन पट्टि ब्‍लिरीन ओच्‍छे थेला रूगदेएनोन नम्‍बरी म्‍हारसे मोरब लउ, ओच्‍छे थेला क्‍युर्सीन ग्‍वार स्‍होउ।

४ थेला ग्‍वार धिरी धूप म्राबा ताङ्‌ला पट्टि न्‍हीरी म्‍हारला नत्‍था न्‍ही स्‍होसी पट्टि न्‍हीरीन कार्गो। ओच्‍छे पुइबाला लागिरी नत्‍थारी नोल कार्गो।

५ नोलगदे बबुल सिङला स्‍होसी म्‍हारसे मोरब लउ।

६ थे धूप म्राबा ताङ् सन्‍दोसला ङाच्‍छापट्टि मुबा पर्दाला ङाच्‍छापट्टि अथवा सन्‍दोसथोरी मुबा पाप माफ लबा ग्‍लाला ङाच्‍छापट्टि ङा एदेन छ्‌याम ह्रुप तबा ग्‍लारी थान्‍गो।

७ थे धूप म्राबा ताङ्‌री हारूनसे ज्‍यबा बास्‍ना खबा धूप धिन धिननोन स्‍य्‍हो स्‍य्‍होरी नाङ्‌सल ठीक लबा धुइरी म्रगै।

८ दोःसी ङ्‌यसे हारूनसे नाङ्‌सल म्राबा धुइरीनोन धूप म्रगै। चुह्रङ् लसी लिच्‍छाला पुस्‍ता पुस्‍ताधोना परमप्रभुला ङाच्‍छा सदन लुङ्‌बा धूप तला।

९ थे धूप म्राबा ताङ्‌री एसे अर्गु थरीला धूप, मेरी ख्राङ्‌सी पिन्‍बा बलि, अन्‍नबलिदेन अङ्‌गुरला निङ्‌गु आफुल्‍गो।

१० हारूनसे तीदिङरी तिरेम धूप म्राबा ताङ्‌ला रूगदेरी पाप माफ तबा बलिला का फोर्गै अथवा थेनीगदेला पुस्‍ता पुस्‍ताधोनान तीदिङरी तिरेम पापबलिला का थेरी फोर्गै। थे परमप्रभुला लागिरी ल्‍हानान चोखो हिन्‍ना।”

चोखो पालला लागिरी दुइबा तिरो

११ जमाहेन्‍से परमप्रभुसे मोशादा चुह्रङ् भिसी सुङ्‌जी,

१२ “एसे इस्राएलीगदे गादे चिम भिसी झ्‍यामा, थेनीगदे जम्‍मासेन ह्राङ ह्राङला ज्‍यान जोगब लबाला लागिरी परमप्रभुदा ह्राङ ह्राङला सय फागै। ओच्‍छे झ्‍यामा थेनीगदेदा खजिबै आपत बिपत आत।

१३ जुन जुन म्‍हिदा झ्‍याला थेनीगदेसे चोखो ग्‍लारी फुल्‍बा म्‍हुइला टाङ्‌गा गिकला गङ्‌सल पिन्‍तोःला। चुह्रङ् लसी परमप्रभुदा फुल्‍बा भेटी म्‍हुइला टाङ्‌गा गिकला गङ्‌सल तगै।

१४ बोगल गिक दिङधोनालादेन थे भन्‍दा तोरला म्‍हिगदे गादे झ्‍याबा मुबा, थेनीगदे जम्‍मासेन परमप्रभुदा भेटी होत्तेन पिन्‍गै।

१५ एनीगदेसे ह्राङला पाप माफ तबाला लागिरी परमप्रभुदा भेटी फुल्‍बा धुइरी फ्‍युक्‍पो म्‍हिसे म्‍हुइला गङ्‌सल टाङ्‌गा भन्‍दा ल्‍हाना ओच्‍छे प्राङ्‌बो म्‍हिसे थे भन्‍दा च्‍याङ्‌ना आपिन्‍गै।

१६ पाप माफ तबाला लागिरी इस्राएलीगदेग्‍याम किन्‍बा टाङ्‌गा चा ह्रुप तबा पालला गेरी चलब लउ। थे चा एनीगदेला पाप माफ तबाला लागिरी परमप्रभुला ङाच्‍छा इस्राएलीगदेदा ढन्‍बाला लागिरी तगै।”

क्‍युइ थान्‍बा काँसला बाटा

१७ जमाहेन्‍से परमप्रभुसे मोशादा चुह्रङ् भिसी सुङ्‌जी,

१८ “काङ या ख्रुबाला लागिरी काँसला बाटा स्‍होउ। थे बाटाला काङएनोन काँसलान स्‍होउ। थे बाटा ह्रुप तबा ग्‍लाला गुङ्‌री क्‍युइ युसी थान्‍गो।

१९ थे क्‍युइसे हारूनदेन थेला झागदेसे ह्राङ ह्राङला काङ या ख्रुगै।

२० थेनीगदे ह्रुप तबा पालरी वाङ्‌मा अथवा बलि फुल्‍बा ताङ्‌री परमप्रभुला लागिरी फेसी थान्‍बा बलि फुल्‍बारी खमा,

२१ थेनीगदेसे चुनोन क्‍युइसे काङ या ख्रुगै, ओच्‍छे थेनीगदे आसिगै। हारूनदेन थेला सन्‍तानगदेला लागिरी थेनीगदेला पुस्‍ता पुस्‍ताधोनाला लागिरीन चु ठिम तगै।”

धम्‍बा धुइरी फोर्बा छ्‌युगु

२२ दोःसी परमप्रभुसे मोशादा चुह्रङ् भिसी सुङ्‌जी,

२३ “एसे जम्‍मान भन्‍दा ज्‍यबा ज्‍यबा मसला अथवा म्‍हुइला ग्‍यार्जा ङ्‌हा शेकेल†ला मूर्रदेन ग्‍यार्जा न्‍ही शेकेल†ला सिङ्‌कौली, ओच्‍छे ग्‍यार्जा न्‍हीसे गङ्‌सल म्‍हुइला टाङ्‌गाला सेते,

२४ ओच्‍छे म्‍हुइला ग्‍यार्जा ङ्‌हा शेकेलला टाङ्‌गाला सिङ्‌कौलीला भा, चु जम्‍मान स्‍हे चोखो ग्‍लारी चलब लबा शेकेल अन्‍छार क्‍योइगै, ओच्‍छे ओस्‍पन लिटर ब्‍लि जैतुनना छ्‌युगुएनोन भसी

२५ धम्‍बा धुइरी फोर्बा चोखो छ्‌युगु स्‍होउ। अथवा ज्‍यबा बास्‍ना खबा मसला स्‍होबा म्‍हिसे ह्रङ् लसी स्‍होउ। थे चा धम्‍बा धुइरी फोर्बा चोखो छ्‌युगु दोला।

२६ थे छ्‌युगु ह्रुप तबा पालदेन कबुलला सन्‍दोसरी फोर्गो,

२७ ओच्‍छे टेबुल, टेबुलरी मुबा जम्‍मान सामानगदे, ओच्‍छे नाङ्‌सल थान्‍बा स्‍हेदेन थेला जम्‍मान सामानगदे, ओच्‍छे धूप म्राबा ताङ्,

२८ मेसे ख्राङ्‌सी बलि फुल्‍बा ताङ्‌देन थेरी मुबा जम्‍मान स्‍हेगदे, ओच्‍छे काङ या ख्रुबाला लागिरी क्‍युइ थान्‍बा बाटा, थेला काङगदे जम्‍मारीन थे छ्‌युगु फोर्सी फेउ।

२९ चुह्रङ् लसी थे सामानगदेदा चोखो स्‍होउ, थे ल्‍हानान चोखो तगै। जुन स्‍हेसे थे सामानगदेदा थुर्ला थे स्‍हे चोखो तला।

३० “हारूनदेन थेला झागदेदा धम्‍सी चोखो स्‍होउ, ओच्‍छे थेनीगदे पूजा लबा म्‍हि दोसी ङादा तेन्‍गै।

३१ इस्राएलीगदेदा चुह्रङ् भिसी पाङ्‌गो, ‘थे छ्‌युगु एनीगदेला पुस्‍ता पुस्‍ताधोना ङाला लागिरी चोखो स्‍होसी धम्‍बा छ्‌युगु तगै।’

३२ थे छ्‌युगु खालै म्‍हिला ल्‍हुइरी आफोर्गो, ओच्‍छे थे छ्‌युगुरी धोङ्‌बा स्‍हेगदे दोङ्‌सी थे छ्‌युगु ह्रङ्‌बान अर्गु छ्‌युगु आस्‍होउ। थे चा चोखो छ्‌युगु हिन्‍ना। एनीगदेसे थे चोखो छ्‌युगु म्‍हन्‍गो।

३३ जुन म्‍हिसे थे छ्‌युगुरी धोङ्‌बा स्‍हेगदे दोङ्‌सी थे ह्रङ्‌बान बास्‍ना खबा छ्‌युगु स्‍होसी परमेश्‍वरला लागिरी पूजा लबा म्‍हि बाहेक स्‍य्‍हान्‍दो म्‍हिला ल्‍हुइरी फोर्ला थे म्‍हिदा ह्राङला म्‍हिगदेला गुङ्‌ग्‍याम तेःला।”

धूप

३४ परमप्रभुसे दोःसी मोशादा चुह्रङ् भिसी सुङ्‌जी, “चु ज्‍यबा बास्‍ना खबा मसलागदे च्‍योच्‍यो धोङ्‌गो, थे मसला चा थाङ्‌गु, सेखलेट, हिङ ह्रङ्‌बान टापटाप तबा स्‍हेदेन ज्‍यबा बास्‍ना खबा तार धूप,

३५ जम्‍मान स्‍हे दोङ्‌सी ज्‍यबा बास्‍ना खबा धूप स्‍होबा म्‍हिसे ह्रङ् लसी थे जम्‍मान स्‍हे दोङ्‌सी ज्‍यबा बास्‍ना खबा मसला स्‍होउ। थे मसला चा चाज दोङ्‌बा ज्‍यबादेन चोखो तगै।

३६ थे मसलाग्‍याम जजाकी तोसी मसिनो स्‍होउ, ओच्‍छे जजाकी चा ह्रुप तबा पालरी एदेन छ्‌याम ह्रुप तबा ग्‍लारी सन्‍दोसला ङाच्‍छा थान्‍गो। थे चा एनीगदेला लागिरी ल्‍हानान चोखो स्‍हे तगै।

३७ थेरी धोङ्‌बा अन्‍छार अर्गु खजिबै धूप एनीगदेसे ह्राङला लागिरी आस्‍होउ। एसे च्‍यामा थे धूप परमप्रभुला लागिरी चोखो धूप तगै।

३८ खालै म्‍हिसे थे धूपला बास्‍ना सेम निसी थे धूप ह्रङ्‌बान अर्गु धूप स्‍होजी भिसम थे म्‍हिदा थेला म्‍हिगदेला गुङ्‌ग्‍याम तेःगै।”

† 

30:23 म्‍हुइला ग्‍यार्जा ङ्‌हा शेकेल भिबा चा ओस्‍पन किलो ढु म्‍हुइ हिन्‍ना।

† 

३०:२३ ग्‍यार्जा न्‍ही शेकेल भिबा चा ओसपन किलो सोम म्‍हुइ हिन्‍ना।

बजलेलदेन ओहोलीआबदा धम्‍बा

थोन्‍बा ३५:३०-३६:१

३१

ओच्‍छे परमप्रभुसे मोशादा चुह्रङ् भिसी सुङ्‌जी,

२ “च्‍यागो, ङाइ यहूदा वंशला हूरला छाया, ऊरीला झा बजलेलदा धम्‍बा मुला।

३ ङाइ थेदा परमेश्‍वरला आत्‍मासे प्‍लिङ्‌ना लबा मुला, थेदा ङाइ जम्‍मान गे लखम्‍बा सीप, ज्ञान बुद्धि पिन्‍बा मुला।

४ थेसे म्‍हार, म्‍हुइ, काँसला ज्‍यबा ज्‍यबा स्‍हे,

५ ओच्‍छे युङ्‌बा थाबादेन जलप फोर्बा, सिङ ठ्‌वाइबादेन जम्‍मान खाल्‍ला गे लगै भिसी हिन्‍ना।

६ थेदा ह्रो लबाला लागिरी दान वंशला अहीसामाकला झा ओहोलीआबदा ङाइ धम्‍बा मुला। ङाइ एदा जुन जुन ताम कुल्‍बा मुला, थे जम्‍मान स्‍होबाला लागिरी जम्‍मान म्‍हिदा ङाइ ज्ञान बुद्धि पिन्‍बा मुला।

७ ह्रुप तबा पाल, परमेश्‍वरला सन्‍दोसदेन थेथोरी मुबा पाप माफ लबा ग्‍लादेन पालला जम्‍मान सामानगदे

८ टेबुलदेन थेला सामानगदे, नम्‍बरी म्‍हारग्‍याम स्‍होबा नाङ्‌सल थान्‍बा स्‍हेदेन थेला सामानगदे, धूप म्राबा ताङ्,

९ मेरी ख्राङ्‌सी बलि फुल्‍बा ताङ्‌देन थेला सामानगदे, काङ या ख्रुबारी क्‍युइ थान्‍बा बाटादेन थे बाटाला काङगदे,

१० रासी स्‍होबा क्‍वानगदे, पूजा लबा हारूनना लागिरी चोखो क्‍वानगदेदेन थेला झागदेसे पूजा लबा धुइरी क्‍वान्‍बा क्‍वानगदे,

११ ओच्‍छे चोखो ग्‍लारी फोर्बा छ्‌युगुदेन धूप थेनीगदेसे स्‍होगै। ङाइ एदा कुल्‍बा अन्‍छार थेनीगदेसे जम्‍मान लगै।”

ब्‍लप्‍बा न्‍हबा धिन

१२ जमाहेन्‍से परमप्रभुसे मोशादा चुह्रङ् भिसी सुङ्‌जी,

१३ “एसे इस्राएलीगदेदा चुह्रङ् भिसीएनोन पाङ्‌गो, ‘च्‍यागो, एनीगदेसे ब्‍लप्‍बा न्‍हबा धिन धाङ्‌गो। एनीगदेदा चोखो स्‍होबा परमप्रभु ङानोन हिन्‍ना भिसी एनीगदेसे था याङ्‌बाला लागिरी ङादेन एनीगदेला गुङ्‌री चु चिनु तला।

१४ “‘एनीगदेसे ब्‍लप्‍बा न्‍हबा धिन धाङ्‌गो, तिग्‍दा भिसम एनीगदेला लागिरी थे चोखो धिन हिन्‍ना। थे धिनदा अशुद्ध तना लबादा साइगै। थे धिनकुनु जुन जुन म्‍हिसे गे लला थे म्‍हिदा थेला ह्राङला म्‍हिगदेला गुङ्‌ग्‍याम तेःगो।

१५ ढुरेधोना गे लगै, तर निसरेकुनु चा ब्‍लप्‍बा न्‍हबा धिन हिन्‍ना, चु धिन चा परमप्रभुला लागिरी चोखो धिन हिन्‍ना। ब्‍लप्‍बा न्‍हबा धिनकुनु जुन जुन म्‍हिसे गे लला थेदा साइनोन तोःला।

१६ इस्राएलीगदेसे ब्‍लप्‍बा न्‍हबा धिन धङ्‌गै, थे धिन चा ह्राङला जम्‍मान वंशला लागिरी खाइमै आजिन्‍बा कबुलला रुपरी धङ्‌गै।

१७ ङादेन इस्राएलीगदेला गुङ्‌री थे धिन चा सदनना लागिरी चिनु तला, तिग्‍दा भिसम ङा परमप्रभुसे ढुरेधोना मुदेन जम्‍बुलिङ स्‍होजी, तर निसरेकुनु ङाइ तिगै गे आलना ब्‍लप्‍बा न्‍हजी।’”

१८ परमेश्‍वरसे मोशादेन छ्‌याम सीनै गङ्‌री ताम लसी जिन्‍माहेन्‍से परमेश्‍वरसे ह्राङलान या जुम्‍बीसे भ्रिबा युङ्‌बाला पाटी न्‍ही मोशादा पिन्‍जी।

म्‍हारला म्‍हे बहर स्‍होबा

ठिम ९:६-२९

३२

म्‍हिगदेसे मोशा गङ्‌ग्‍याम मार फप्‍पारी घाइबा म्राङ्‌बासे लमा हारून मुबा ग्‍लारी पोप तसी हारूनदा चुह्रङ् भिसी पाङ्‌बारी छ्‌याइजी, “रेःगो, ओच्‍छे ङन्‍ना ङाच्‍छा ङाच्‍छा निबा लागदे स्‍होउ, तिग्‍दा भिसम ङन्‍दा मिश्र य्‍हुल्‍साग्‍याम तेःसी भबा मोशादा तिग तजी ङन्‍दा था आरे।”

२ हारूनसे थेनीगदेदा चुह्रङ् भिसी पाङ्‌जी, “एनीगदेला म्रिङदेन कोलागदेला नाब्‍यङरी क्‍वान्‍बा म्‍हारला कुण्‍डलगदे स्‍युसी ङा मुबा ग्‍लारी भउ।”

३ जमाहेन्‍से जम्‍मान म्‍हिगदेसे ह्राङ ह्राङला नाब्‍यङरी क्‍वान्‍बा म्‍हारला कुण्‍डल स्‍युसी हारून मुबा ग्‍लारी भजी।

४ हारूनसे थे म्‍हार थेनीगदेला याग्‍याम किन्‍सी न्‍युना लसी म्‍हे बहरला मूर्ति गिक स्‍होजी। जमाहेन्‍से थेनीगदेसे चुह्रङ् भिसी पाङ्‌जी, “इस्राएलीगदे, य्‍हाङदा मिश्र य्‍हुल्‍साग्‍याम तेःसी भबा लागदे चुनोन हिन्‍ना।”

५ चु म्राङ्‌सी हारूनसे थे म्‍हे बहरला ङाच्‍छापट्टि बलि फुल्‍बा ग्‍ला स्‍होजी, ओच्‍छे थेसे चुह्रङ् भिसी पाङ्‌जी, “न्‍हाङ्‌गर परमप्रभुला लागिरी चाड गिक धाङ्‌तोःला।”

६ न्‍हाङ्‌गरदाङ स्‍य्‍होरीन रेःसी म्‍हिगदेसे मेरी ख्राङ्‌सी बलि फुल्‍जी, ओच्‍छे ढिक्‍ना लबा बलिएनोन फुल्‍जी। जमाहेन्‍से म्‍हिगदे चबा थुङ्‌बा लसी मोजमजा लबारी छ्‌याइजी।

७ जमाहेन्‍से परमप्रभुसे मोशादा चुह्रङ् भिसी सुङ्‌जी, “मार निउ, तिग्‍दा भिसम एसे मिश्रग्‍याम तेःसी भबा म्‍हिगदेसे ह्राङसे ह्राङदान न्‍होङ्‌ना लबा मुला।

८ ङाइ थेनीगदेदा जुन ग्‍यामरी भ्रउ भिसी कुल्‍मुबा, थे ग्‍याम ख्‍लासी थेनीगदे चुदे योनान अर्गुपट्टि भ्रबारी छ्‌याइबा मुला। थेनीगदेसे ह्राङला लागिरी म्‍हे बहरला मूर्ति गिक स्‍होसी थे मूर्तिदा तेन्‍बा मुला, ओच्‍छे थेनोन मूर्तिला लागिरी बलि लसी चुह्रङ् भिसी पाङ्‌मुला, ‘इस्राएलीगदे, एनीगदेदा मिश्र य्‍हुल्‍साग्‍याम तेःसी भबा लागदे चुनोन हिन्‍ना।’”

९ परमप्रभुसे मोशादा चुह्रङ् भिसी सुङ्‌जी, “ङाइ चु म्‍हिगदेदा म्राङ्‌जी, च्‍यागो, चुगदे मी अटेरी चिम।

१० दाहेन्‍से ङादा आकागो, ङाइ ङाला बोमो चुगदेथोरी ल्‍हूला। ओच्‍छे ङाइ चुगदेदा नाश लला। ओच्‍छे एग्‍यामसेन ङाइ घ्रेन य्‍हुल गिक स्‍होला।”

११ तर मोशासे परमप्रभु ह्राङला परमेश्‍वरदा बिन्‍ती लबान चुह्रङ् भिसी पाङ्‌जी, “परमप्रभु, ह्राङला शक्तिशाली छ्‌यासे मिश्र य्‍हुल्‍साग्‍याम तेःसी भबा ह्राङला म्‍हिगदेथोरी तिग्‍दा चुह्रङ् लसी बोमो खबा?

१२ तिग्‍दा मिश्रीगदेदा चुह्रङ् भिसी पाङ्‌पुङ्‌बा? ‘आज्‍यबा म्‍हन्‍सी गङ्‌गदेरी थेनीगदेदा साइबारीदेन जम्‍बुलिङग्‍याम नाश लबारी परमेश्‍वरसे भजी।’ ह्राङला घ्रेन बोमो नागो, ओच्‍छे ह्राङला म्‍हिगदेदा नाश आलउ।

१३ ह्राङला गे लबा म्‍हिगदे अब्राहाम, इसहाकदेन याकूबदा ढन्‍गो, थेनीगदेदा ह्राङसे ह्राङलान मिनरी कबुल लबा मुबा, ‘ङाइ एनीगदेला सन्‍तानदा मुला सारगदे ह्रङ्‌नोन बढब तना लला। ङाइ पिन्‍ना भिसी कबुल लबा चु जम्‍मान य्‍हुल्‍सा एनीगदेला सन्‍तानदा पिन्‍ना, ओच्‍छे थे य्‍हुल्‍सारी थेनीगदेसे सदन शासन लला।’”

१४ जमाहेन्‍से परमप्रभुसे ह्राङला सेम पोजी, ओच्‍छे ह्राङला म्‍हिगदेदा नाश आलनी।

१५ ओच्‍छे मोशा ह्राङला यारी ठिम भ्रिबा युङ्‌बाला पाटी न्‍ही थोसी मार फाप्‍जी। थे युङ्‌बाला पाटीरी न्‍हीलोनपट्टि भ्रिबा मुबा।

१६ थे पाटीगदे परमेश्‍वर ह्राङसेन स्‍होसी ह्राङसे कुल्‍बा तामगदे ह्राङसेन भ्रिबा मुबा।

१७ म्‍हिगदे क्रिङ्‌बान लबा थेःसी यहोशूसे मोशादा चुह्रङ् भिसी पाङ्‌जी, “पालरी मी लडाइ तबा ह्रङ्‌बा गा थेःमुला।”

१८ मोशासे चुह्रङ् भिसी पाङ्‌जी,

“चु काइ न्‍हा ढाबागदेला हिन्‍ना,

न्‍हा ब्रेबागदेला हिन्‍ना,

तर ङाइ मी व्‍हाइ गोबागदेला काइ थेःबान मुला।”

१९ पाल ङाम्‍री खना खनान मोशासे म्‍हे बहरला मूर्तिला ङाच्‍छापट्टि म्‍हिगदे स्‍याबान लबा म्राङ्‌जी। चु म्राङ्‌सी मोशादा ल्‍हानान बोमो रेःजी। ओच्‍छे थेसे थे युङ्‌बाला पाटीगदे गङ्‌ला टारी भ्‍याङ्‌सी थिना लजी।

२० जमाहेन्‍से मोशासे थेनीगदेसे स्‍होबा थे म्‍हे बहरला मूर्ति मेरी ख्राङ्‌जी, ओच्‍छे थे मूर्तिदा छ्‌याकछिक लसी क्‍युइरी भ्‍याङ्‌जी। ओच्‍छे इस्राएलीगदेदा थे क्‍युइ थुङ्‌पुङ्‌जी।

२१ जमाहेन्‍से मोशासे हारूनदा चुह्रङ् भिसी पाङ्‌जी, “चु म्‍हिगदेदा चुदे घ्रेन पाप लपुङ्‌बारी चु म्‍हिगदेसे ह्राङदा तिग लजी?”

२२ हारूनसे चुह्रङ् भिसी जोहाब पिन्‍जी, “ह्राङ ङादेन छ्‌याम बोमो आखउ, चु म्‍हिगदे खाह्रङ्‌बा मुला भिबा ताम मी ह्राङदा थानोन मुला, चुगदे गादे आज्‍यबा ग्‍यामरी भ्रबा मुला।

२३ थेनीगदेसे ङादा चुह्रङ् भिसी पाङ्‌जी, ‘ङन्‍ना लागिरी ङन्‍ना ङाच्‍छा ङाच्‍छा निबा लागदे स्‍होउ, तिग्‍दा भिसम ङन्‍दा मिश्र य्‍हुल्‍साग्‍याम तेःसी भबा मोशादा तिग तजी ङन्‍दा था आरे।’

२४ जमाहेन्‍से ङाइ थेनीगदेदा चुह्रङ् भिसी पाङ्‌जी, ‘जुन जुनदेन छ्‌याम म्‍हारला गहनागदे मुला थे स्‍युसी भउ।’ ओच्‍छे थेनीगदेसे ङादा म्‍हार पिन्‍जी। ङाइ मेरी युमा थे म्‍हार म्‍हे बहर दोसी थोन्‍जी।”

२५ म्‍हिगदे छाडा तजीम भिसी मोशासे था याङ्‌जी, तिग्‍दा भिसम हारूनसे थेनीगदेसे म्‍हन्‍बा अन्‍छार लपुङ्‌मुबा, थेनीगदे चुदेधोना तबा मुबा कि ह्राङला शत्रुगदेदा नेना लबाधोना तबा मुबा।

२६ जमाहेन्‍से मोशासे पालला म्राप ङाम्‍री राप्‍सी चुह्रङ् भिसी पाङ्‌जी, “जुन जुन म्‍हि परमप्रभुपट्टि मुला, थेनीगदे चुपट्टि ङा मुबा ग्‍लारी खगै।” ओच्‍छे लेवीला जम्‍मान सन्‍तान चा थे मुबा ग्‍लारी खसी पोप तजी।

२७ मोशासे थेनीगदेदा चुह्रङ् भिसी पाङ्‌जी, “परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘एनीगदे जम्‍मासेन ह्राङ ह्राङला तरवार पुइसी पालला क्‍याम्‍सङ्‌हेन्‍से जासमधोना पालला म्राप म्रापरी निसी जम्‍मासेन ह्राङला ज्‍योज्‍यो आलेदेन ह्राङला ह्रो ओच्‍छे ह्राङला म्‍हिगदेदा साइगो।’”

२८ जमाहेन्‍से लेवीला सन्‍तानसे मोशासे पाङ्‌बा अन्‍छार लजी। थेकुनु म्‍हिगदे न्‍हङ्‌री हजार सोम ते ह्रेम्‍बोकोलागदे साइजी।

२९ जमाहेन्‍से मोशासे चुह्रङ् भिसी पाङ्‌जी, “तिनी एनीगदे ह्राङ ह्राङला झादेन ह्राङ ह्राङला ज्‍योज्‍यो आलेदा नाश लसी एनीगदे परमप्रभुला लागिरी फेबा मुला। तिनी एनीगदेदा परमप्रभुसे मोलम पिन्‍बा मुला।”

३० न्‍हाङ्‌गरदाङ मोशासे म्‍हिगदेदा चुह्रङ् भिसी पाङ्‌जी, “एनीगदेसे घ्रेन पाप लबा मुला। तर दाहेन्‍से ङा परमप्रभु मुबा ग्‍लारी निला। न्‍हा एनीगदेसे लबा चु पापला लागिरी ङाइ माफ ह्रीखम्‍मु।”

३१ ओच्‍छे परमप्रभु मुबा ग्‍लारी दोःसी निसी मोशासे चुह्रङ् भिसी पाङ्‌जी, “आम्‍मै गादे आज्‍यबा ताम, चु म्‍हिगदेसे गादे घ्रेन पाप लबा मुला। थेनीगदेसे ह्राङला लागिरी म्‍हारला लागदे स्‍होबा मुला।

३२ तसैनोन ह्राङसे थेनीगदेला पाप माफ लसी पिन्‍ना तला, माफ आलसम ह्राङसे भ्रिबा किताबग्‍याम ङाला मिन मेटब लसी पिन्‍गो।”

३३ जमाहेन्‍से परमप्रभुसे मोशादा चुह्रङ् भिसी सुङ्‌जी, “जुन म्‍हिसे ङाला बिरोध लसी पाप लबा मुला, थेलान मिन ङाइ ङाला किताबग्‍याम मेटब लला।

३४ दाहेन्‍से निउ, ङाइ एदा पाङ्‌बा ग्‍लारी म्‍हिगदेदा ग्‍याम उन्‍बान भोर्गो, ङाला दूत एला ङाच्‍छा ङाच्‍छा निला, तसैनोन थेनीगदेदा सजाय पिन्‍बा धुइ तमाहेन्‍से ङाइ थेनीगदेसे लबा पापला सजाय थेनीगदेदा पिन्‍ना।”

३५ ओच्‍छे हारूनसे स्‍होबा म्‍हे बहरला मूर्तिदा तिग तिग लबा मुबा, थेला लागिरी परमप्रभुसे म्‍हिगदेदा देशान पुइखसी साइजी।

मोशासे लबा बिन्‍ती

३३

जमाहेन्‍से परमप्रभुसे मोशादा चुह्रङ् भिसी सुङ्‌जी, “मिश्र य्‍हुल्‍साग्‍याम भबा चु म्‍हिगदेदेन छ्‌याम थे य्‍हुल्‍सारी निउ, जुन य्‍हुल्‍साला बारेरी ‘एला सन्‍तानदा पिन्‍ना’ भिसी अब्राहाम, इसहाक, याकूबदेन छ्‌याम कबुल लबा मुबा।

२ ङाइ एनीगदेला ङाच्‍छा ङाच्‍छा दूत गिक पुइला, ओच्‍छे कनानी, एमोरी, हित्ती, परिज्‍जी, हिव्‍वीदेन यबूसीगदेदा ताप्‍ला।

३ ङ्‌हेदेन सिङ्‌सुरला खुदु भ्‍योङ्‌बा थे य्‍हुल्‍सारी निउ। तर एनीगदे अटेरी म्‍हि हिन्‍ना, थेतबासेलमा ङा एनीगदेदेन छ्‌याम आभ्र, छ्‌यामनोन भ्रजी भिसम ङाइ एनीगदेदा ग्‍यामरीन नाश लला।”

४ म्‍हिगदेसे चुह्रङ्‌बा आज्‍यबा समाचार थेःमाहेन्‍से ल्‍हानान दुख म्‍हन्‍जी, ओच्‍छे थेनीगदे खालैसेन गहनागदे आक्‍वान्‍नी।

५ तिग्‍दा भिसम परमप्रभुसे मोशादा चुह्रङ् भिसी सुङ्‌बा मुबा, “इस्राएलीगदेदा चुह्रङ् भिसी पाङ्‌गो, ‘एनीगदे अटेरी म्‍हि हिन्‍ना। ङा छिन्‍नङ्‌ला लागिरी एनीगदेला गुङ्‌री खजी भिसैनोन ङाइ एनीगदेदा नाश लला। दाहेन्‍से एनीगदेसे ह्राङ ह्राङला गहनागदे स्‍युउ, ओच्‍छे एनीगदेदेन छ्‌याम ङाइ खाह्रङ्‌बा व्‍यवहार लतोःबा थे खेन्‍ना।’”

६ थेतबासेलमा इस्राएलीगदेसे होरेब गङ्‌री ह्राङ ह्राङला गहना स्‍युजी।

ह्रुप तबा पाल

७ मोशासे चा म्‍हिगदेसे ह्राङ चिबाला लागिरी फ्रेङ्‌बा पालगदेग्‍याम ल्‍हानान थारेङ् पाल गिक फ्रेङ्‌बा मुबा। थे पालदा मोशासे “ह्रुप तबा पाल” भिसी पाङ्‌मुबा। परमप्रभुदेन छ्‌याम ह्रुप तबारी म्‍हाइबा म्‍हिगदे थेनोन ह्रुप तबा पालरी निमुबा।

८ मोशा थोन्‍सी ह्रुप तबा पालरी निबा धुइरी जम्‍मान म्‍हिगदे रेःसी ह्राङ ह्राङला पालला म्रापरी राप्‍सी मोशा थे पालरी आवाङ्‌देधोना मोशादा च्‍याबाला च्‍याबान लमुबा।

९ मोशा थे पाल न्‍हङ्‌री वाङ्‌माहेन्‍से खसु मार खसी पालला म्रापरी थाम ह्रङ् लसी चिमुबा। जमाहेन्‍से परमप्रभु मोशादेन छ्‌याम बात लमुबा।

१० म्‍हिगदेसे थे पालला म्रापरी खसु म्राङ्‌माहेन्‍से ह्राङ ह्राङला पालला म्रापरी राप्‍सी परमप्रभुला जयजयकार लमुबा।

११ खालै म्‍हिसे ह्राङला ह्रोदेन छ्‌याम ताम लबा ह्रङ् लसी परमप्रभुसे मोशादेन छ्‌याम बात लमुबा। जमाहेन्‍से मोशा दोःसी म्‍हिगदे मुबा पालरी खमुबा, तर थेदा ह्रो लबा भ्‍योन नूनना झा यहोशू चा पालग्‍याम मङ्‌ग्‍यार आथोन्‍मुबा।

मोशादेन परमप्रभुला शक्ति

१२ ओच्‍छे मोशासे परमप्रभुदा चुह्रङ् भिसी पाङ्‌जी, “ह्राङसे ङादा ‘चु म्‍हिगदेदा भोर्सी निउ’ भिसी सुङ्‌बा मुला, तर ङादेन छ्‌याम खाल खाल पुइला भिसी ह्राङसे ङादा सुङ्‌बा आरे। ह्राङसे ङादा, ‘ङाइ मी एदा एलान मिनग्‍याम ङोसेमुला, ओच्‍छे एथोरी ङाला दया मुला’ भिसी सुङ्‌बा मुला।

१३ चुदे ह्राङला दया ङाथोरी मुसम दाहेन्‍से ङादा ह्राङला ग्‍याम उन्‍गो। ओच्‍छे ङाइ ह्राङदा ङोसेखम्‍गै। ओच्‍छे ह्राङला ङाच्‍छा सदन दया याङ्‌खम्‍गै। चु य्‍हुल ह्राङलान म्‍हि हिन्‍ना भिसी म्‍हन्‍गो।”

१४ ओच्‍छे परमप्रभुसे चुह्रङ् भिसी सुङ्‌जी, “ङा एदेन छ्‌याम निला, ओच्‍छे ङाइ एदा ढाना लसी ढुक्‍क तसी चिपुङ्‌ला।”

१५ जमाहेन्‍से मोशासे परमप्रभुदा चुह्रङ् भिसी पाङ्‌जी, “चुदे ह्राङ ङन्‍देन छ्‌याम आफेप्‍बा हिन्‍सम ङन्‍दा चुग्‍याम क्‍यार आभोर्गो।

१६ ह्राङ ङन्‍देन छ्‌याम आफेप्‍देधोना ङादेन ह्राङला चु म्‍हिगदेसे ह्राङला दया याङ्‌बा मुला भिसी खाह्रङ् लसी था याङ्‌से? अर्गु तिग तामग्‍याम ङादेन ह्राङला म्‍हिगदे जम्‍बुलिङला जम्‍मान म्‍हिगदे भन्‍दा फरक तला?”

१७ जमाहेन्‍से परमप्रभुसे मोशादा चुह्रङ् भिसी सुङ्‌जी, “ङाइ एसे पाङ्‌बा ह्रङ्‌नोन लला, तिग्‍दा भिसम एसे ङाला ङाच्‍छा दया याङ्‌बा मुला, ओच्‍छे ङाइ एदा एलान मिनग्‍याम ङोसेमुला।”

१८ मोशासे परमप्रभुदा, “दया लसी ङादा ह्राङला घ्रेन शक्ति उन्‍गो” भिसी बिन्‍ती लजी।

१९ परमप्रभुसे चुह्रङ् भिसी जोहाब पिन्‍जी, “ङाइ एलान ङाच्‍छा ङाला जम्‍मान मानदेन शक्ति उन्‍ना। ओच्‍छे ङाइ एला ङाच्‍छा ‘ङा परमप्रभु हिन्‍ना’ भिसी पाङ्‌ला। ङाइ धम्‍बागदेदा ङाइ ह्राङला मायादेन दया उन्‍ना।”

२० ओच्‍छे परमप्रभुसे चुह्रङ् भिसी सुङ्‌जी, “तर एसे ङाला ली च्‍याबारी आखम। तिग्‍दा भिसम ङाला ली च्‍याबा म्‍हि खालैनोन आसो।”

२१ जमाहेन्‍से परमप्रभुसे चुह्रङ् भिसी सुङ्‌जी, “चुरी ङाला ङाम्‍री ग्‍ला गिक मुला, चुनोन ग्‍लाला पहराथोरी ए राप्‍गो।

२२ ङाला घ्रेन शक्ति थेग्‍याम निमा ङाइ एदा पहराला चेपरी थान्‍ना। ओच्‍छे ङा ए मुबा ग्‍लाग्‍याम क्‍यार आदोदेधोना ङाइ ङाला यासे एदा घप्‍सी थान्‍ना।

२३ जमाहेन्‍से ङाइ ङाला या एग्‍याम तेःला ओच्‍छे एसे ङाला गो म्राङ्‌ला। तर ङाला ली चा आम्राङ्।”

युङ्‌बाला छार पाटी

ठिम १०:१-५

३४

परमप्रभुसे मोशादा चुह्रङ् भिसी सुङ्‌जी, “ङाच्‍छाला ह्रङ् लसी युङ्‌बाला गोर न्‍ही पाटी थासी भउ। ङाच्‍छा एसे थिना लबा युङबला पाटीरी भ्रिबा ताम ङाइ थे पाटीरी भ्रिला।

२ ए स्‍य्‍होरीन तयार तसी सीनै गङ्‌ला जोरी ङा मुबा ग्‍लारी खउ।

३ एदेन छ्‌याम खालै म्‍हि आखगै, गङ्‌ला खजिबै ग्‍लारी आखगै। ओच्‍छे गङ्‌ला ङाच्‍छा खजिबै राग्‍युदेन म्‍हेमुइ आछगै।”

४ जमाहेन्‍से मोशासे ङाच्‍छाला ह्रङ्‌नोन युङ्‌बाला पाटी न्‍ही थासी परमप्रभुसे कुल्‍बा ह्रङ्‌नोन स्‍य्‍होरीन रेःसी सीनै गङ्‌री निजी। थेसे ह्राङला यारी युङ्‌बाला पाटी न्‍हीएनोन भोर्जी।

५ ओच्‍छे परमप्रभु खसुरी मार फेप्‍खजी, ओच्‍छे मोशादेन छ्‌याम राप्‍सी थेसे ह्राङला मिन “परमप्रभु” हिन्‍ना भिसी सुङ्‌जी।

६ परमप्रभु मोशाला ङाच्‍छाग्‍याम फेप्‍जी, ओच्‍छे चुह्रङ् भिसी सुङ्‌जी, “ङा परमप्रभु योनान बोमो आखबा, खाइमै आजिन्‍बा माया ओच्‍छे विश्‍वास लखम्‍बा ताम उन्‍बा मायादेन दयासे प्‍लिङ्‌बा परमेश्‍वर हिन्‍ना।

७ ङाइ ङाला कबुल हजारौँ हजार पुस्‍ताधोना थान्‍ना, ओच्‍छे नाइबा गे लबागदेदेन बिरोध लबागदेला पाप माफ लला। तर आबा आमासे लबा पापला लागिरी ङाइ थेनीगदेला झा झामेगदेदेन छाया छुयागदेदा पुस्‍ता सोमहेन्‍से पुस्‍ता ब्‍लिधोनादा सजाय आपिन्‍देधोना आख्‍ला।”

८ चु ताम थेःमाहेन्‍से मोशासे तुरून्‍तन परमेश्‍वरदा फ्‍या लबान जयजयकार लजी।

९ ओच्‍छे थेसे चुह्रङ् भिसी बिन्‍ती लजी, “परमप्रभु, चुदे ह्राङ ङादेन छ्‌याम ताङ्‌बा मुसम ह्राङ ङनी मुबा ग्‍लारी फेप्‍खउ। चु म्‍हिगदेला सेम कोङ्‌बा मुसैनोन ङन्‍से लबा नाइबा गेदेन पाप माफ लसी पिन्‍गो। ओच्‍छे ङन्‍दा ह्राङलान सम्‍पत्ति स्‍होसी किन्‍गो।”

छार कबुल

थोन्‍बा २३:१४-१९; ठिम ७:१-५; १६:१-१७

१० जमाहेन्‍से परमप्रभुसे चुह्रङ् भिसी सुङ्‌जी, “च्‍यागो, ङाइ एदेन छ्‌याम कबुल गिक लला। एला जम्‍मान म्‍हिगदेलान ओन्‍छाङ्‌री ङाइ उदेकला गेगदे लला, जुन गे जम्‍बुलिङ नाङ्‌ला अर्गु खजिबै य्‍हुल्‍ला गुङ्‌री खाइमै लबा आरे। ए चु म्‍हिगदेदेन छ्‌याम मुला, जुन म्‍हिसे ङा परमप्रभुसे एला लागिरी लबा उदेकला गे म्राङ्‌ला।

११ जुन ताम ङाइ एदा तिनी कुल्‍बान मुला, ए थे अन्‍छार भ्रउ। च्‍यागो, ङाइ एनीगदेला ओन्‍छाङ्‌ग्‍याम एमोरी, कनानी, हित्ती, परिज्‍जी, हिव्‍वीदेन यबूसीगदेदा ताप्‍ला।

१२ होस लसी चिउ, ए जुन य्‍हुल्‍सारी निबान मुला थे य्‍हुल्‍साला म्‍हिगदेदेन छ्‌याम ए खजिबै तामरी आढिक्‍गो। आहिन्‍सम, एनीगदेला लागिरी थेनीगदे वा ह्रङ्‌बान तला।

१३ थेनीगदेला बलि लबा ग्‍ला फुप्‍सी पिन्‍गो। थेनीगदेसे चोखो म्‍हन्‍बा युङ्‌बागदे टगल टोगल लसी पिन्‍गो। ओच्‍छे थेनीगदेला अशेरा लुला मूर्तिगदे ब्‍लिङ्‌सी टागल टोगल लसी पिन्‍गो।

१४ एनीगदेसे अर्गु खजिबै लला पूजा आलउ, तिग्‍दा भिसम ङाला मिन डाह हिन्‍ना, ङा परमप्रभु डाह लबा परमेश्‍वर हिन्‍ना।

१५ “होस लसी चिउ, थे य्‍हुल्‍साला म्‍हिगदेदेन छ्‌याम एनीगदे आढिक्‍गो, ढिक्‍जी भिसम थेनीगदे ह्राङला लागदेला लिच्‍छा भ्रसी आत्‍मारी ब्रेल्‍सी भ्रबा ह्रङ्‌बान तबासेलमा थेनीगदेसे ह्राङला लागदेला लागिरी बलि लमा एनीगदेदा ङ्‌योइला, ओच्‍छे एनीगदेसे थेनीगदेसे बलि लबा स्‍हे चला।

१६ थेनीगदेला झामेगदे न्‍हङ्‌ला खालैदा एनीगदेसे ह्राङला झागदेदा ब्‍याह लसी पिन्‍जी भिसम, थेनीगदेला झामेगदे ह्राङला लागदेला लिच्‍छा भ्रसी आत्‍मारी ब्रेल्‍बा ह्रङ्‌नोन तसी भ्रला, ओच्‍छे थेनीगदेसे एनीगदेला झागदेदाएनोन थेह्रङ्‌नोन लपुङ्‌ला।

१७ “एनीगदेसे ह्राङला लागिरी खजिबै स्‍हेला मूर्तिगदे आस्‍होउ।

१८ “खमीर आयुबा गेङ चसी चाड धङ्‌गो, ङाइ कुल्‍बा अन्‍छार आबीब लरी तोगब लबा धुइरी निसरेधोना खमीर आयुबा गेङ चउ। तिग्‍दा भिसम आबीब लरी एनीगदे मिश्र य्‍हुल्‍साग्‍याम थोन्‍सी खबा हिन्‍ना।

१९ “एनीगदेला थेबा झादेन एनीगदेसे न्‍हबा राग्‍यु, म्‍हेमुइला ङाच्‍छा न्‍हबा बोकोदेन बहर ङालान हिन्‍ना।

२० गधाला ङाच्‍छा न्‍हबा कोलादा फेबारी ग्‍यु बोको पिन्‍गो। गधाला कोलादा आफेबा हिन्‍सम थेला खारे क्‍युइसी पिन्‍गो। ओच्‍छे ह्राङला थेबा झागदेदा फेबारीएनोन तिगै स्‍हे पिन्‍गो। ङाला ङाच्‍छापट्टि खालैनोन या थानथान आखगै।

२१ “ढुरेधोना ह्राङ ह्राङला गे लउ, तर निसरेकुनु चा ब्‍लप्‍बा न्‍हउ। म्‍हे मोइबादेन बाली खान्‍बा धुइरीनोन निसरेकुनु चा ब्‍लप्‍बा न्‍हउ।

२२ “एनीगदेसे साता सातारी धङ्‌बा चाड चा जम्‍मान भन्‍दा ङाच्‍छा मिन्‍बा ग्‍वा खान्‍बा धुइरी धाङ्‌गो, ओच्‍छे दिङ निबारी छ्‌याइमा चा बाली दुइबा चाड धङ्‌गो।

२३ दिङला सोमरेम एनीगदेला जम्‍मान ह्रेम्‍फेबेगदे इस्राएलला परमेश्‍वरला ङाच्‍छा खगै।

२४ ङाइ य्‍हुल य्‍हुल्‍ला म्‍हिगदेदा एनीगदेला ङाच्‍छाग्‍याम तेःला, ओच्‍छे एनीगदेला य्‍हुल्‍साला साँध घ्रेन स्‍होला। एनीगदे परमप्रभु ह्राङला परमेश्‍वरला ङाच्‍छा दिङला सोमरेम परमप्रभु मुबा ग्‍लारी खजी भिसम खालैसेन एनीगदेला य्‍हुल्‍सा म्राङ्‌सी लोभ आल।

२५ “ङादा फुल्‍बा बलिला का खजिबै खमीर युबा गेङदेन छ्‌याम दोङ्‌सी आफुल्‍गो। ओच्‍छे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला बलि न्‍हङ्‌ला तिगै स्‍हे स्‍य्‍होधोना आथान्‍गो।

२६ “एनीगदेला य्‍हुल्‍साला जम्‍मान भन्‍दा ङाच्‍छा मिन्‍बा अन्‍न न्‍हङ्‌ला जम्‍मान भन्‍दा ज्‍यबा अन्‍न चा परमप्रभु ह्राङला परमेश्‍वरला दिमरी भउ।

“राला कोला थेला आमाला ङ्‌हेरी आधाइगो।”

२७ जमाहेन्‍से परमप्रभुसे मोशादा चुह्रङ् भिसी सुङ्‌जी, “चु ताम भ्रिउ, तिग्‍दा भिसम चुनोन ताम अन्‍छार ङाइ ए ओच्‍छे इस्राएलदेन छ्‌याम कबुल लबा मुला।”

२८ थेरी मोशा परमप्रभुदेन छ्‌याम बोगल न्‍ही धिनधोना धिन म्‍हुननोन चिजी। थेसे गेङएनोन आचनी क्‍युइएनोन आथुङ्‌नी। थेसे थे युङ्‌बाला पाटीगदेरी परमेश्‍वरसे कबुल लबा ताम अथवा परमेश्‍वरसे कुल्‍बा गोर च्‍युइ तामगदे भ्रिजी।

मोशाला ली य्‍हाल य्‍हाल तबा

२९ मोशा परमेश्‍वरसे कुल्‍बा ताम भ्रिबा थे युङ्‌बाला पाटी न्‍ही थोसी मार फाप्‍खजी, थेदेन छ्‌याम परमेश्‍वरसे ताम लबासे लमा ह्राङला ली य्‍हाल य्‍हाल तबा मुला भिबा ताम मोशादा था आरेमुबा।

३० हारूनदेन जम्‍मान इस्राएलीगदेसे मोशादा म्राङ्‌मा, मोशाला ली य्‍हाल य्‍हाल तबा म्राङ्‌जी, जमाहेन्‍से थेनीगदे मोशाला ङाच्‍छा खबारी लोङ्‌जी।

३१ तर मोशासे थेनीगदेदा ङ्‌योइजी, ओच्‍छे जम्‍मान म्‍हिगदेला गन्‍बागदेदेन हारून मोशा मुबा ग्‍लारी दोःसी खजी, ओच्‍छे मोशासे थेनीगदेदेन छ्‌याम ताम लजी।

३२ जमाहेन्‍से जम्‍मान इस्राएलीगदेएनोन ङाम्‍री खजी, ओच्‍छे जुन ताम परमप्रभुसे सीनै गङ्‌री सुङ्‌बा मुबा थे जम्‍मान ताम थेसे थेनीगदेदा कुल्‍बा ताम हिन्‍ना भिसी थेःना लजी।

३३ मोशासे थेनीगदेदेन छ्‌याम ताम लसी जिन्‍माहेन्‍से मोशासे ह्राङला ली घप्‍जी।

३४ तर मोशा परमप्रभुदेन छ्‌याम ताम लबारी निमा, पालग्‍याम मङ्‌ग्‍यार आथोन्‍देधोना ली आगाप्‍मुबा। परमेश्‍वरसे थेदा जुन ताम कुल्‍मुबा, थेनोन ताम मङ्‌ग्‍यार खसी थेसे इस्राएलीगदेदा थेःना लमुबा।

३५ इस्राएलीगदेसे मोशाला ली य्‍हाल य्‍हाल तबा म्राङ्‌मुबा। मोशा परमप्रभुदेन छ्‌याम ताम लबारी पाल न्‍हङ्‌री आनिदेधोना ह्राङला ली गाप्‍मुबा।

ब्‍लप्‍बा न्‍हबा धिनना ठिम

३५

मोशासे जम्‍मान इस्राएलीगदेदा ग्‍ला गिकरी पोप लसी थेनीगदेदा चुह्रङ् भिसी पाङ्‌जी, “एनीगदेसे लतोःबा परमेश्‍वरसे कुल्‍बा ताम चुनोन हिन्‍ना।

२ ढुरेधोना गे लउ, तर निसरेकुनु चा एनीगदेला लागिरी चोखो धिन हिन्‍ना। थे धिन परमप्रभुला लागिरी ब्‍लप्‍बा न्‍हबा धिन हिन्‍ना। थे धिनकुनु खालैसे गे लजी भिसम थेदा साइगै।

३ ब्‍लप्‍बा न्‍हबा धिनकुनु एनीगदे खालैलान दिमरी मे आफुइगो।”

परमप्रभु धन्‍छ्‌याबा चोखो पाल सामानगदे

थोन्‍बा २५:१-९

४ मोशासे जम्‍मान इस्राएलीगदेदा चुह्रङ् भिसी पाङ्‌जी, “परमप्रभुसे कुल्‍बा ताम चुनोन हिन्‍ना,

५ परमप्रभुला लागिरी ह्राङ ह्राङला भेटी भउ। ताङ्‌सी ताङ्‌सी परमप्रभुदा भेटी पिन्‍बारी म्‍हाइबागदेसे चु स्‍हेगदे भउ, म्‍हार, म्‍हुइदेन काँस,

६ हापिङ, वाला वाला पिङ्‌गै, ज्‍यबा खाल्‍ला मलमलला क्‍वानदेन वाला क ओच्‍छे राला क्रा,

७ ग्‍युला वाला छोन फोर्बा ढि, सीलला ढि, बबुल सिङ,

८ नाङ्‌सल म्राबाला लागिरी छ्‌युगु, ओच्‍छे धम्‍बा धुइरी फोर्बा छ्‌युगुदेन ज्‍यबा बास्‍ना खबा धूपला लागिरी मसला,

९ एपोददेन कुरी थान्‍बा पातारी कार्बाला लागिरी आनिक्‍सदेन अर्गु मणिगदे।

परमप्रभुला चोखो पालरी तोःबा स्‍हेगदे

थोन्‍बा ३९:३२-४३

१० “एनीगदे न्‍हङ्‌ला गे लबारी सेबा जम्‍मान म्‍हिगदे खसी परमप्रभुसे कुल्‍बा अन्‍छार जम्‍मान स्‍हे स्‍होउ।

११ चोखो ग्‍लादेन थेला पाल, पालला छाना, अङ्‌कुसीगदे, फलेकगदे, गरागदे, थामगदे ओच्‍छे थामला बैठकगदे,

१२ सन्‍दोसदेन थेला नोलगदे, पाप माफ लबा ग्‍लादेन चोखो ग्‍लादा फेबारी कार्बा पर्दा,

१३ टेबुलदेन थेला नोलगदे ओच्‍छे थेला जम्‍मान सामानगदेदेन परमेश्‍वरदा फुल्‍बा गेङ,

१४ नाङ्‌सल थान्‍बाला लागिरी नाङ्‌सल थान्‍बा स्‍हेदेन थेला नाङ्‌सलगदे ओच्‍छे नाङ्‌सलला लागिरी छ्‌युगु,

१५ धूप म्राबा ताङ्‌देन थेला नोलगदे, धम्‍बा धुइरी फोर्बा छ्‌युगु, ज्‍यबा बास्‍ना खबा धूप, परमप्रभु धन्‍छ्‌याबा चोखो पाल म्रापला पर्दा,

१६ मेरी ख्राङ्‌सी बलि फुल्‍बा ताङ्‌देन थेरी थान्‍बा काँसला जाली, ओच्‍छे थेला नोलगदेदेन जम्‍मान ताङ्‌गदे, काङ या ख्रुबारी क्‍युइ थान्‍बा काँसला बाटादेन थेला काङगदे,

१७ ख्राङ्‌गाला पर्दागदेदेन थेला थामगदे ओच्‍छे थामला बैठकगदे, ख्राङ्‌गाला मूल म्रापला लागिरी पर्दा,

१८ चोखो ग्‍लादेन ख्राङ्‌गाला खिलगदे ओच्‍छे थेला छोगदे,

१९ चोखो ग्‍लारी गे लबाला लागिरी रासी स्‍होबा क्‍वानगदे, परमेश्‍वरला लागिरी पूजा लबा हारूनदेन पूजा लबा गे लबाला लागिरी थेला झागदेला क्‍वानगदे।”

म्‍हिगदेसे भबा भेटी

२० जमाहेन्‍से जम्‍मान इस्राएलीगदे मोशा मुबा ग्‍लाग्‍याम निजी।

२१ जुन जुन म्‍हिला सेमरी आँट खजी, ओच्‍छे जुन जुन म्‍हिदा पिन्‍बा सेम खजी, थेनीगदेसे ह्रुप तबा पाल स्‍होबा गे, ओच्‍छे परमेश्‍वरला जयजयकार लबाला लागिरीदेन परमेश्‍वरला लागिरी पूजा लबा म्‍हिसे क्‍वान्‍बा क्‍वान स्‍होबारी तोःबा जम्‍मान स्‍हे परमप्रभुला लागिरी भेटी भजी।

२२ सेमहेन्‍सेन ताङ्‌सी पिन्‍बा सेम लबा जम्‍मान ह्रेम्‍फेबेदेन म्रिङ्‌म्‍हेमेसे जेना लबाला लागिरी म्‍हारला मसिनो खिल, कुण्‍डल, च्‍याप, मालादेन म्‍हारला जम्‍मान थरीला गहनागदे परमप्रभुला ङाच्‍छा यारी थीबान थीबान भजी।

२३ जुन जुन म्‍हिदेन छ्‌याम हापिङ, वाला वाला पिङ्‌गै, वाला क, मलमलला ज्‍यबा क्‍वान, राला क्रा, ग्‍युला वाला छोन फोर्बा ढिगदेदेन सीलला ढिगदे मुबा, थेनीगदेसे थे जम्‍मान भजी।

२४ परमप्रभुला लागिरी भेटी फुल्‍बा जम्‍मासेन म्‍हुइदेन काँस भेटीला रुपरी भजी। जुन जुन म्‍हिदेन छ्‌याम परमेश्‍वरला खजिबै गे लबाला लागिरी बबुल सिङ मुबा, थेनीगदेसे थे सिङ भजी।

२५ हापिङ, वाला वाला पिङ्‌गै, वाला कदेन मलमलला ज्‍यबा क्‍वान राबारी सेबा म्रिङ्‌म्‍हेमेगदेसे ह्राङसेन स्‍होबा स्‍हेगदे भजी।

२६ सेमहेन्‍सेन गे लबारी म्‍हाइबादेन सेबा म्रिङ्‌म्‍हेमेगदेसे राला क्रा खाइजी।

२७ मूल म्‍हिगदेसे एपोददेन कुरी थान्‍बा पातारी कार्बाला लागिरी आनिक्‍सदेन अर्गु मणिगदे भजी।

२८ नाङ्‌सल, धम्‍बा धुइरी फोर्बा छ्‌युगुदेन ज्‍यबा बास्‍ना खबा धूप स्‍होबाला लागिरी मसलादेन छ्‌युगु भजी।

२९ परमप्रभुसे मोशाग्‍याम कुल्‍बा जम्‍मान गेला लागिरी सेमहेन्‍सेन गे लाइ म्‍हन्‍बा इस्राएलीगदेला जम्‍मान म्रिङ्‌म्‍हेमेदेन ह्रेम्‍बोकोलासे सेमहेन्‍सेन ताङ्‌सी ताङ्‌सी भेटी भजी।

चोखो पाल स्‍होबा म्‍हिगदे

थोन्‍बा ३१:१-११

३० जमाहेन्‍से मोशासे इस्राएलीगदेदा चुह्रङ् भिसी पाङ्‌जी, “च्‍यागो, परमप्रभुसे यहूदा वंशला हूरला छाया, ऊरीला झा बजलेलदा ङ्‌योइबा मुला।

३१ परमप्रभुसे थेदा परमेश्‍वरला आत्‍मासे, सीप, शक्तिदेन जम्‍मान थरीला गे लखम्‍बा ज्ञान बुद्धिसे प्‍लिङ्‌ना लबा मुला।

३२ परमप्रभुसे थेदा म्‍हार, म्‍हुइ, काँसरी ज्‍यबा बुट्टा तेःबादेन

३३ हीरा अथवा मणि थाबादेन जेना लबा, सिङ ठ्‌वाइबादेन जम्‍मान थरीला गे लबारी खम्‍बा ज्ञान बुद्धि पिन्‍बा मुला।

३४ थेदेन दान वंशला अहीसामाकला झा ओहोलीआबसे स्‍य्‍हान्‍दोगदेदा लोप्‍गै भिसी परमप्रभुसे थे न्‍हीदा आँट पिन्‍बा मुला।

३५ थेनीगदेसे जम्‍मान थरीला गे, बुट्टा तेःबा गे, हापिङ, वाला वाला पिङ्‌गै, वाला कदेन मलमलला ज्‍यबा क्‍वानरी बुट्टा युबादेन राबा गे ओच्‍छे जम्‍मान थरीला गे ज्‍यना लसी लबारी खम्‍गै भिसी परमप्रभुसे थेनीगदेदा ज्‍यबा ज्ञान बुद्धिसे प्‍लिङ्‌ना लबा मुला।”

चोखो ग्‍ला स्‍होबाला लागिरी सामानगदे ठीक लबा

३६

“थेतबासेलमा चु चोखो ग्‍ला स्‍होबा गे लबाला लागिरी परमप्रभुसे ज्ञान बुद्धिदेन सीप पिन्‍बा बजलेल, ओहोलीआबदेन अर्गु गे लबारी सेबा म्‍हिगदेसे परमप्रभुसे कुल्‍बा अन्‍छार गे लगै।”

२ जमाहेन्‍से बजलेल, ओहोलीआबदेन परमप्रभुसे सीपदेन गे लबारी आँट पिन्‍बा जम्‍मान म्‍हिगदेदा मोशासे ङ्‌योइजी।

३ इस्राएलीगदेसे चोखो ग्‍ला स्‍होबाला लागिरी जुन जुन स्‍हे भबा मुबा, थे जम्‍मान भेटी थेनीगदेसे मोशाला याग्‍याम किन्‍जी। ओच्‍छे म्‍हिगदेसे स्‍य्‍हो दाङ्‌सीन सेमहेन्‍से ताङ्‌सी ताङ्‌सी अर्गु भेटीएनोन भजी।

४ चोखो ग्‍ला स्‍होबा गे लबारी सेबा जम्‍मान म्‍हिगदे ह्राङ ह्राङला गे ख्‍लासी मोशा मुबा ग्‍लारी खजी,

५ ओच्‍छे थेनीगदेसे मोशादा चुह्रङ् भिसी पाङ्‌जी, “परमप्रभुसे स्‍होउ भिसी कुल्‍बा गेला लागिरी तोःबा भन्‍दा ल्‍हाना स्‍हेगदे म्‍हिगदेसे भबान मुला।”

६ जमाहेन्‍से मोशासे चुह्रङ् भिसी कुल्‍जी, ओच्‍छे थेनीगदेसे जम्‍मान पालरी चुह्रङ् भिसी पाङ्‌बारी छ्‌याइजी, “परमप्रभु धन्‍छ्‌याबा चोखो पालला भेटीला लागिरी दाहेन्‍से खालै ह्रेम्‍बोकोलादेन म्रिङ्‌म्‍हेमेसे अर्गु तिगै स्‍हे आभउ।” चुह्रङ् लसी म्‍हिगदेदा सामानगदे भआपुङ्‌नी।

७ तिग्‍दा भिसम चोखो ग्‍ला स्‍होबाला लागिरी थेनीगदेदेन छ्‌याम तोःबा भन्‍दा ल्‍हाना सामान तबा मुबा।

चोखो ग्‍ला स्‍होबा

थोन्‍बा २६:१-३७

८ गे लबारी सेबा म्‍हिगदेसे गोर च्‍युइ पर्दा मुबा चोखो ग्‍ला स्‍होजी। थे पर्दा चा मसिनो लसी ख्रिम्‍सी स्‍होबा मलमलला क्‍वानदेन हापिङ, वाला वाला पिङ्‌गैदेन वाला कसे स्‍होबा मुबा, ओच्‍छे थे पर्दारी ज्‍यना लसी बुट्टा युबारी सेबा म्‍हिसे करूबगदे स्‍होबा मुबा।

९ जम्‍मान पर्दा बोगल गिकसे क्रु भ्रे ह्रेङ्‌बादेन क्रु ब्‍लि ब्‍लाक्‍बा मुबा। जम्‍मान पर्दागदे च्‍योच्‍योबा मुबा।

१० थेनीगदेसे गोर ङ्‌हा पर्दा थुइसी पर्दा गिक स्‍होजी, ओच्‍छे अर्गु ङ्‌हा थुइसी पर्दा गिक स्‍होजी।

११ थेनीगदेसे ङाच्‍छा थुइबा पर्दाला छेउपट्टिला कुनीरी हापिङ नत्‍था कार्जी। ओच्‍छे थेह्रङ् लसीन थुइसी स्‍होबा अर्गु पर्दाला कुनीरीनोन हापिङ नत्‍था कार्जी।

१२ थेनीगदेसे पर्दा गिकरी बोगल न्‍हीसे च्‍युइ नत्‍था स्‍होजी, ओच्‍छे थुइसी स्‍होबा अर्गु पर्दाला अर्गु कुनीरीनोन बोगल न्‍हीसे च्‍युइ नत्‍था स्‍होजी। पर्दा गिकला नत्‍थादेन अर्गु पर्दाला नत्‍था सामुन्‍ने सामुन्‍ने मुबा।

१३ थेनीगदेसे म्‍हारला बोगल न्‍हीसे च्‍युइ अङ्‌कुसी स्‍होसी पर्दा न्‍हीदा थुइजी। चुह्रङ् लसी चोखो ग्‍लादा गिकनोन स्‍होजी।

१४ परमप्रभु धन्‍छ्‌याबा चोखो पाल नान्‍बाला लागिरी थेनीगदेसे राला क्राग्‍याम च्‍युक गिक पर्दागदे स्‍होजी।

१५ थे पर्दा बोगल गिकसे क्रु च्‍युइ ह्रेङ्‌बादेन क्रु ब्‍लि ब्‍लाक्‍बा मुबा। थे च्‍युक गिक पर्दागदे च्‍योच्‍योबा मुबा।

१६ थेनीगदेसे गोर ङ्‌हा पर्दा थुइसी गोर गिक पर्दा स्‍होजी, ओच्‍छे अर्गु गोर ढु पर्दा थुइसी अर्गु गोर गिक पर्दा स्‍होजी।

१७ गोर ङ्‌हा पर्दा थुइसी स्‍होबा पर्दाला कुनीरी थेनीगदेसे बोगल न्‍हीसे च्‍युइ नत्‍था स्‍होजी। ओच्‍छे गोर ढु थुइसी स्‍होबा पर्दाला अर्गु कुनीरीनोन बोगल न्‍हीसे च्‍युइ नत्‍था स्‍होजी।

१८ दोःसी थेनीगदेसे थे पाल थुइसी गिकनोन स्‍होबाला लागिरी काँसला बोगल न्‍हीसे च्‍युइ अङ्‌कुसी स्‍होजी।

१९ थेनीगदेसे ग्‍युला वाला छोन फोर्बा ढिगदेग्‍याम पालला छाना गिक स्‍होजी। ओच्‍छे सीलला ढिगदेग्‍याम थेथोरी अर्गु छाना गिक स्‍होजी।

२० थेनीगदेसे परमप्रभु धन्‍छ्‌याबा चोखो पालला लागिरी बबुल सिङला फलेगगदे ठाडो लजी।

२१ जम्‍मान फलेग क्रु च्‍युइ ह्रेङ्‌बादेन क्रु नाङ्‌से गङ्‌सल ब्‍लाक्‍बा मुबा।

२२ थुइबाला लागिरी थे जम्‍मान फलेगगदेला लेदेन खोल आमेन सामने लसी थान्‍बा मुबा। चोखो ग्‍ला स्‍होबाला लागिरी थेनीगदेसे चुह्रङ् लसी जम्‍मान फलेगगदेरी गोर न्‍ही न्‍ही चोसोदेन खोल तेःसी स्‍होजी।

२३ थेनीगदेसे परमप्रभु धन्‍छ्‌याबा चोखो पाल लोपट्टिला लागिरी बोगल गिक फलेगगदे स्‍होजी।

२४ ओच्‍छे थे बोगल गिक फलेगगदेला धिरी म्‍हुइला बोगल न्‍ही बैठक थान्‍जी। थे जम्‍मान फलेगला लेगदे थे म्‍हुइग्‍याम स्‍होबा खोलरी कार्बा मुबा।

२५ थेनीगदेसे परमप्रभु धन्‍छ्‌याबा चोखो पाल झ्‍याङपट्टिला लागिरीएनोन बोगल गिक फलेगगदे स्‍होजी।

२६ ओच्‍छे थेनीगदेसे फलेग गिकला धिरी थान्‍बाला लागिरी म्‍हुइला बैठक न्‍ही न्‍हीला दरसे बोगल न्‍ही बैठक स्‍होजी।

२७ परमप्रभु धन्‍छ्‌याबा चोखो पालला न्‍हुपपट्टिला लागिरी गोर ढु फलेग स्‍होजी।

२८ ओच्‍छे कुनी कुनीरी फलेग न्‍ही न्‍ही थान्‍जी।

२९ थे कुनी कुनीरी थान्‍बा फलेग चा गोर न्‍ही न्‍ही फलेग थुइसी स्‍होबा मुबा। कुनी कुनीला थे फलेग नत्‍था गिकरीन कार्बा मुबा। चुह्रङ् लसी थेनीगदेसे थे फलेग न्‍हीनोन खाल गिकला स्‍होजी।

३० चुह्रङ् लसी गोर भ्रे फलेगगदे स्‍होजी, ओच्‍छे थे फलेगगदेला लागिरी म्‍हुइला च्‍युक ढु बैठक स्‍होजी। फलेग गिकला धिरी गोर न्‍ही न्‍ही बैठक थान्‍बा मुबा।

३१ थेनीगदेसे बबुल सिङला भाटागदे स्‍होजी, परमप्रभु धन्‍छ्‌याबा चोखो पाल पट्टि गिकला फलेगगदेला लागिरी गोर ङ्‌हा भाटा,

३२ अर्गुपट्टिला फलेगगदेला लागिरी गोर ङ्‌हा भाटा, ओच्‍छे न्‍हुपपट्टिला फलेगगदेला लागिरी गोर ङ्‌हा भाटागदे स्‍होजी।

३३ थेनीगदेसे फलेगगदेला गुङ्‌री कार्बा भाटा चा कुनी गिकहेन्‍से अर्गु कुनीधोना दोबा स्‍होजी।

३४ थेनीगदेसे जम्‍मान फलेगगदे म्‍हारसे मोरब लजी, ओच्‍छे पेरो लसी थान्‍बा भाटागदे कार्बाला लागिरी म्‍हारला नत्‍थागदे स्‍होजी। ओच्‍छे थे भाटागदेदाएनोन म्‍हारसे मोरब लजी।

३५ थेनीगदेसे हापिङ, वाला वाला पिङ्‌गै, वाला छोन्‍ना ऊनसे रासी थुइबा ज्‍यबा खाल्‍ला मलमलला क्‍वानना पर्दा गिक स्‍होजी। ओच्‍छे थे पर्दारी भ्‍याप मुबा करूबगदे स्‍होसी म्‍हेन्‍दोला बुट्टा युजी।

३६ थेनीगदेसे थे पर्दा च्‍योबाला लागिरी बबुल सिङला गोर ब्‍लि थामगदे स्‍होसी म्‍हारसे मोरब लजी। ओच्‍छे म्‍हारला अङ्‌कुसीगदे कार्जी। थेनीगदेसे थे थाम थान्‍बाला लागिरी म्‍हुइला गोर ब्‍लि बैठकगदे स्‍होजी।

३७ थेनीगदेसे परमप्रभु धन्‍छ्‌याबा चोखो पाल म्रापला लागिरी हापिङ, वाला वाला पिङ्‌गैदेन वाला छोन्‍ना कसे रासी थुइबादेन म्‍हेन्‍दोला बुट्टा युबा ज्‍यबा मलमलला पर्दा गिक स्‍होजी।

३८ थे पर्दा च्‍योबाला लागिरी थेनीगदेसे गोर ङ्‌हा थामगदे स्‍होजी। ओच्‍छे थे थामरी अङ्‌कुसीगदे कार्जी। थेनीगदेसे थे थामला जोदेन डन्‍डी म्‍हारसे मोरब लजी। ओच्‍छे थे थामगदे थान्‍बाला लागिरी काँसला गोर ङ्‌हा बैठकगदे स्‍होजी।

कबुलला सन्‍दोस स्‍होबा

थोन्‍बा २५:१०-२२

३७

बजलेलसे बबुल सिङला सन्‍दोस स्‍होजी। थे सन्‍दोस क्रु न्‍हीसे गङ्‌सल ह्रेङ्‌बा, क्रु नाङ्‌से गङ्‌सल ब्‍लाक्‍बादेन क्रु नाङ्‌से गङ्‌सल नोबा मुबा।

२ थेसे थे सन्‍दोसला न्‍हङ्‌पट्टिदेन पाखापट्टि नम्‍बरी म्‍हारसे मोरब लजी, ओच्‍छे थेला क्‍युर्सीन म्‍हारला ग्‍वार स्‍होजी।

३ थेसे थे सन्‍दोसला लागिरी म्‍हारला गोर ब्‍लि नत्‍था स्‍होजी, ओच्‍छे थे नत्‍था सन्‍दोसला काङ ब्‍लिरी कार्जी। पट्टि गिकरी नत्‍था न्‍ही कार्जी, ओच्‍छे अर्गुपट्टि नत्‍था न्‍ही कार्जी।

४ जमाहेन्‍से थेसे बबुल सिङला नोलगदे स्‍होसी म्‍हारसे मोरब लजी।

५ थेसे थे नोलगदे सन्‍दोस पुइबाला लागिरी सन्‍दोसला पट्टि न्‍हीरी मुबा नत्‍थारी कार्जी।

६ थेसे नम्‍बरी म्‍हारग्‍याम पाप माफ लबा ग्‍ला गिक स्‍होजी। थे पाप माफ लबा ग्‍ला क्रु न्‍हीसे गङ्‌सल ह्रेङ्‌बा ओच्‍छे क्रु नाङ्‌से गङ्‌सल ब्‍लाक्‍बा मुबा।

७ थेसे म्‍हार तोसी करूब न्‍ही स्‍होजी। थेसे थे करूब पाप माफ लबा ग्‍लाला कुनी न्‍हीरी स्‍होजी।

८ करूब गिक कुनी गिकरी ओच्‍छे करूब गिक अर्गु कुनीरी स्‍होजी। थेसे थे करूब न्‍हीदेन पाप माफ लबा ग्‍ला टोगल गिक म्‍हारग्‍यामनोन स्‍होजी।

९ थे करूब न्‍हीसे ह्राङ ह्राङला भ्‍याप तोरपट्टि थीसी पाप माफ लबा ग्‍ला घप्‍बा मुबा। थेनीगदेला ली चा सामुन्‍ने सामुन्‍ने पाप माफ लबा ग्‍लापट्टि दोबा मुबा।

परमेश्‍वरदा फुल्‍बा गेङ थान्‍बा टेबुल

थोन्‍बा २५:२३-३०

१० थेसे बबुल सिङला टेबुल गिक स्‍होजी। थे टेबुल क्रु न्‍ही ह्रेङ्‌बा, क्रु नाङ्‌से गङ्‌सल ब्‍लाक्‍बादेन क्रु नाङ्‌से गङ्‌सल नोबा मुबा।

११ थेसे थे टेबुल नम्‍बरी म्‍हारसे मोरब लजी। ओच्‍छे थेला क्‍युर्सीन म्‍हारला ग्‍वार स्‍होजी।

१२ थेसे थे टेबुलला क्‍युर्सीन अङ्‌गुल ब्‍लि ब्‍लाक्‍बा ग्‍वार गिक स्‍होजी, ओच्‍छे थे ग्‍वारला क्‍युर्सीन म्‍हारला ग्‍वार स्‍होजी।

१३ थेसे टेबुलला लागिरी म्‍हारला गोर ब्‍लि नत्‍था स्‍होजी, ओच्‍छे थे नत्‍थागदे थे टेबुलला काङ ब्‍लिरीन कार्जी।

१४ थे नत्‍थागदे टेबुल पुइबाला लागिरी नोल कार्बा ग्‍ला तगै भिसी टेबुलला ग्‍वार ङाम्‍रीन कार्बा मुबा।

१५ थे टेबुल पुइबाला लागिरी बबुल सिङला नोलगदे स्‍होसी म्‍हारसे मोरब लजी।

१६ थेसे टेबुलला सामानगदे, अथवा खार्बागदे, पोइमो ताङ्‌गदे, ओच्‍छे अङ्‌गुरला निङ्‌गु फुल्‍बाला लागिरी करूवागदे खोरेगदे जम्‍मान नम्‍बरी म्‍हारला स्‍होजी।

नाङ्‌सल थान्‍बा स्‍हे

थोन्‍बा २५:३१-४०

१७ थेसे नम्‍बरी म्‍हार तोसी नाङ्‌सल थान्‍बा स्‍हे स्‍होजी। थे नाङ्‌सल थान्‍बा स्‍हेला धि, डन्‍डी, म्‍हेन्‍दो ह्रङ्‌बा खोरे, पुबु म्‍हेन्‍दोदेन सार्बा म्‍हेन्‍दोगदे जम्‍मान टोगल गिक म्‍हार ग्‍यामनोन स्‍होबा मुबा।

१८ थे नाङ्‌सल थान्‍बा स्‍हेला गोर ढु हाँगा मुबा, थेला हाँगा सोम पट्टि गिक ओच्‍छे अर्गु हाँगा सोम अर्गुपट्टि दोःबा मुबा।

१९ हाँगा गिकरी देशी बदामला म्‍हेन्‍दो ह्रङ्‌बा गोर सोम खोरे मुबा, थे खोरेदेन छ्‌यामनोन पुबु म्‍हेन्‍दोदेन सार्बा म्‍हेन्‍दोगदे मुबा। ओच्‍छे अर्गु हाँगारीनोन गोर सोम खोरे मुबा। थे नाङ्‌सल थान्‍बा स्‍हेला हाँगा ढु खाल गिकलान मुबा।

२० थे नाङ्‌सल थान्‍बा स्‍हेरी देशी बदामला म्‍हेन्‍दो ह्रङ्‌बा गोर ब्‍लि खोरे मुबा। ओच्‍छे थे जम्‍मान खोरेरी पुबु म्‍हेन्‍दोदेन सार्बा म्‍हेन्‍दोगदे मुबा।

२१ नाङ्‌सल थान्‍बा स्‍हेला गोर ढु हाँगा न्‍हङ्‌री जोडी गिक हाँगाला धिरी पुबु म्‍हेन्‍दो गिक, अर्गु जोडी गिक हाँगाला धिरी अर्गु पुबु म्‍हेन्‍दो गिक, ओच्‍छे अर्गु जोडी गिक हाँगारी पुबु म्‍हेन्‍दो गिक मुबा।

२२ नाङ्‌सल थान्‍बा स्‍हे, थेला पुबु म्‍हेन्‍दोदेन हाँगागदे नम्‍बरी म्‍हारला टोगल गिकग्‍यामसेन स्‍होबा मुबा।

२३ थेसे थेरी गोर निस नाङ्‌सलगदेदेन थेला बर्धन थान्‍बा सुङ् ओच्‍छे थेला म्‍लाङ् थान्‍बा ताङ् नम्‍बरी म्‍हारला स्‍होजी।

२४ थेसे नाङ्‌सल थान्‍बा स्‍हेदेन थेला जम्‍मान सामानगदे बोगल गिकसे च्‍युक ङ्‌हा किलो नम्‍बरी म्‍हारला स्‍होजी।

धूप म्राबा ताङ्

थोन्‍बा ३०:१-५

२५ थेसे बबुल सिङला धूप म्राबा ताङ् गिक स्‍होजी। थे धूप म्राबा ताङ् क्रु नाङ ह्रेङ्‌बा, क्रु नाङ ब्‍लाक्‍बा मुबा। पट्टि ब्‍लिनोन च्‍योच्‍यो मुबा, थे क्रु न्‍ही नोबा मुबा। थेला रूगदेनोन थेनोन सिङला टोगल गिकग्‍यामनोन स्‍होबा मुबा।

२६ थेसे थे धूप म्राबा ताङ्‌ला थोपट्टिदेन पट्टि ब्‍लिरीन ओच्‍छे थेला रूगदेएनोन नम्‍बरी म्‍हारसे मोरब लजी। ओच्‍छे थेला लागिरी क्‍युर्सीन म्‍हारला ग्‍वार स्‍होजी।

२७ थे धूप म्राबा ताङ् पुइबारी नोलगदे कार्बाला लागिरी थेसे थे धूप म्राबा ताङ्‌ला ग्‍वार धिरी धूप म्राबा ताङ्‌ला पट्टि न्‍हीरी म्‍हारला नत्‍था न्‍ही स्‍होसी कार्जी।

२८ थेसे थे नोलगदे बबुल सिङला स्‍होसी म्‍हारसे मोरब लजी।

२९ थेसे धम्‍बा धुइरी फोर्बा चोखो छ्‌युगुदेन ज्‍यबा बास्‍ना खबा छ्‌युगु स्‍होबा म्‍हिसे ह्रङ् लसी ज्‍यबा बास्‍ना खबा चोखो धूप स्‍होजी।

मेरी ख्राङ्‌सी पिन्‍बा बलि

थोन्‍बा २७:१-८

३८

थेसे मेरी ख्राङ्‌सी बलि पिन्‍बा ताङ् बबुल सिङला स्‍होजी। थे ताङ् क्रु ङ्‌हा ह्रेङ्‌बा, क्रु ङ्‌हा ब्‍लाक्‍बा, पट्टि ब्‍लिनोन च्‍योच्‍योबा मुबा, ओच्‍छे थे क्रु सोम नोबा मुबा।

२ थे बलि फुल्‍बा ताङ्‌ला कुनी ब्‍लिरीन रूगदे स्‍होजी। थे रूगदेदेन बलि फुल्‍बा ताङ् सिङला टोगल गिकग्‍यामनोन स्‍होबा मुबा। ओच्‍छे थेसे बलि फुल्‍बा ताङ्‌दा काँससे मोरब लजी।

३ थेसे बलि फुल्‍बा ताङ्‌ला जम्‍मान सामानगदे, साबेलगदे, मेफ्रा ताबा बाटागदे, स्‍या दुइबा काँटागदे, ओच्‍छे मे थान्‍बा ताङ्‌गदे स्‍होजी। चु जम्‍मान ताङ्‌गदे काँसग्‍याम स्‍होबा मुबा।

४ थेसे काँसला जाली गिक स्‍होजी। ओच्‍छे थे जाली मेरी ख्राङ्‌सी बलि फुल्‍बा ताङ्‌ला ग्‍वारला धिहेन्‍से गुङधोना थान्‍जी।

५ थे काँसला जालीला कुनी ब्‍लिरी नोल कार्बाला लागिरी थेसे गोर ब्‍लि नत्‍था स्‍होजी।

६ नोलगदे बबुल सिङला स्‍होसी काँससे मोरब लजी।

७ थे बलि फुल्‍बा ताङ् पुइबाला लागिरी थे नोलगदे बलि फुल्‍बा ताङ्‌ला कुनी कुनीला नत्‍थागदेरी कार्जी। थे बलि फुल्‍बा ताङ् फलेकसे स्‍होबा मुबा, ओच्‍छे गुङ्‌री चा घाल मुबा।

क्‍युइ युबा काँसला ताङ्

थोन्‍बा ३०:१८

८ थेसे ह्रुप तबा पालला म्रापरी गे लबा म्रिङ्‌म्‍हेमेगदेला ऐनागदे किन्‍जी, ओच्‍छे काङ या ख्रुबा काँसला बाटा स्‍होजी, ओच्‍छे थे बाटाला काङगदे स्‍होजी।

ख्राङ्‌गा

थोन्‍बा २७:९-१९

९ जमाहेन्‍से थेसे परमप्रभु धन्‍छ्‌याबा चोखो पालला ख्राङ्‌गा स्‍होजी। थे ख्राङ्‌गा लोपट्टि ग्‍यार्जा गिक क्रु ह्रेङ्‌बा मुबा, ओच्‍छे थे ख्राङ्‌गाला लागिरी मसिनो कसे राबा मलमलला पर्दागदे मुबा।

१० थे पर्दागदे च्‍योबाला लागिरी बोगल गिक थामगदे स्‍होबा मुबा, ओच्‍छे थामला बैठकएनोन काँसला बोगल गिकनोन स्‍होबा मुबा। ओच्‍छे थामरी थान्‍बा अङ्‌कुसीदेन डन्‍डीगदे चा म्‍हुइला स्‍होबा मुबा।

११ झ्‍याङपट्टिला लागिरीनोन ग्‍यार्जा गिक क्रु ह्रेङ्‌बा पर्दागदे स्‍होबा मुबा, थे पर्दा च्‍योबाला लागिरीनोन बोगल गिक थाम स्‍होबा मुबा। ओच्‍छे थे थामला बैठकएनोन काँसला बोगल गिकनोन स्‍होबा मुबा। तर थामरी थान्‍बा अङ्‌कुसीदेन डन्‍डीगदे चा म्‍हुइला मुबा।

१२ न्‍हुपपट्टिला लागिरी बोगल न्‍हीसे क्रु च्‍युइ ह्रेङ्‌बा पर्दागदे मुबा। थे पर्दागदे च्‍योबाला लागिरी गोर च्‍युइ थामगदे मुबा, ओच्‍छे थामला बैठकएनोन च्‍युइनोन मुबा। ओच्‍छे थामगदेला अङ्‌कुसीदेन डन्‍डीगदे म्‍हुइला मुबा।

१३ स्‍यारपट्टिला पर्दा चा बोगल न्‍हीसे क्रु च्‍युइ ब्‍लाक्‍बा मुबा।

१४ मूल म्रापपट्टिला लागिरी च्‍युक ङ्‌हा क्रु ह्रेङ्‌बा पर्दागदे मुबा। थेला थामगदे गोर सोम मुबा, ओच्‍छे थामला बैठकएनोन गोर सोम मुबा।

१५ मूल म्रापला अर्गुपट्टिला लागिरीनोन होत्तेन ह्रेङ्‌बा पर्दा मुबा। ख्राङ्‌गाला मूल म्रापलापट्टि न्‍हीलान लागिरी च्‍युक ङ्‌हा क्रु च्‍युक ङ्‌हा क्रु ह्रेङ्‌बा पर्दागदे मुबा। थेला लागिरी गोर सोम सोम थाम मुबा, ओच्‍छे थामला बैठकएनोन गोर सोम सोमनोन मुबा।

१६ ख्राङ्‌गाला क्‍युर्सीन थान्‍बा जम्‍मान पर्दागदे मसिनो लसी राबा मलमलला मुबा।

१७ थामला बैठकगदे चा काँसला मुबा। तर थामला अङ्‌कुसीदेन डन्‍डीगदे चा म्‍हुइला मुबा। थामला जोगदे म्‍हुइसे मोरब लबा मुबा। ख्राङ्‌गाला जम्‍मान थामगदेला डन्‍डीगदे म्‍हुइला मुबा।

१८ ख्राङ्‌गाला मूल म्रापला पर्दा चा हापिङ, वाला वाला पिङ्‌गै, वाला कदेन मसिनो लसी रासी बुट्टा युसी स्‍होबा मलमलला क्‍वान मुबा। थे पर्दा बोगल गिक क्रु ह्रेङ्‌बादेन क्रु ङ्‌हा ब्‍लाक्‍बा मुबा, चु पर्दा ख्राङ्‌गाला पर्दादेन च्‍योच्‍योबा मुबा।

१९ थे पर्दाला लागिरी गोर ब्‍लि थाम मुबा, ओच्‍छे थामला बैठकएनोन काँसला गोर ब्‍लिनोन मुबा। थामला अङ्‌कुसीदेन डन्‍डी चा म्‍हुइला मुबा। ओच्‍छे थामला जोगदेएनोन म्‍हुइसे मोरब लबा मुबा।

२० चोखो ग्‍लादेन थेला क्‍युर्सीन मुबा ख्राङ्‌गाला जम्‍मान खिलगदे काँसला मुबा।

चोखो ग्‍ला स्‍होबा सामानगदे

२१ चोखो ग्‍ला अथवा, परमेश्‍वरला सन्‍दोस थान्‍बा ग्‍लारी चलब लबा सामानगदे मोशासे कुल्‍बा अन्‍छार परमेश्‍वरला लागिरी पूजा लबा हारूनना झा ईतामारग्‍याम लेवीगदेसे झ्‍यामुबा। थेला बारेरी पाङ्‌बा ताम चुनोन हिन्‍ना।

२२ परमप्रभुसे मोशादा कुल्‍बा अन्‍छार यहूदा वंशला हूरला छाया ऊरीला झा बजलेलसे जम्‍मान स्‍हे स्‍होजी।

२३ थेदेन छ्‌याम दान वंशला अहीसामाकला झा ओहोलीआब मुबा, ओहोलीआब चा जम्‍मान गे लबारी सेबा, बुट्टा तेःबारी सेबा, हापिङ, वाला वाला पिङ्‌गै, वाला कदेन ज्‍यबा मलमलला क्‍वानरी बुट्टा युबारी सेबा मुबा।

२४ परमप्रभु धन्‍छ्‌याबा चोखो पालला लागिरी यारी थीबान थीबान परमप्रभुदा फुल्‍बा जम्‍मान म्‍हार हजार गिक किलो मुबा। थे म्‍हारगदे चोखो ग्‍लारी क्‍योइबा अन्‍छार क्‍योइबा मुबा।

२५ इस्राएलीगदे गादे मुला भिसी झ्‍याबा धुइरी ह्रुप लबा म्‍हुइ चा ३,४३० किलो मुबा। थे जम्‍मान चोखो ग्‍लारी क्‍योइबा अन्‍छार क्‍योइबा मुबा।

२६ जुन जुन म्‍हिदा झ्‍याबा मुबा, थेनीगदेसे फाबा म्‍हुइ चा ह्राङ ह्राङला भु वारीला तिरो फाबा ह्रङ्‌बान मुबा। बोगल गिक दिङ अथवा थे भन्‍दा ल्‍हाना दिङला म्‍हिगदे झ्‍यामा ह्रेम्‍फेबेगदे जे ६,०३,५५० मुबा।

२७ थेनीगदेग्‍याम किन्‍बा म्‍हुइ न्‍हङ्‌ग्‍याम ३,४०० किलो म्‍हुइला चा चोखो ग्‍लादेन पर्दागदेला लागिरी ग्‍यार्जा गिक बैठकगदे स्‍होजी। बैठक गिकला लागिरी बोगल गिकसे च्‍युक ब्‍लि किलो म्‍हुइ युजी।

२८ बोगल गिकसे किलो च्‍युइ लेङ्‌बा म्‍हुइग्‍याम बजलेलसे थामला अङ्‌कुसीगदेदेन डन्‍डीगदे स्‍होजी। ओच्‍छे थामला जोगदे मोरब लजी।

२९ परमप्रभुदा फुल्‍बा काँस चा २,४२५ किलो मुबा।

३० थे काँसग्‍याम थेसे ह्रुप तबा पालला मूल म्राप थान्‍बा बैठकगदे, ओच्‍छे काँसलान बलि फुल्‍बा ताङ्‌देन जाली ओच्‍छे बलि फुल्‍बा ताङ्‌ला जम्‍मान सामानगदे,

३१ होह्रङ् लसीन ख्राङ्‌गा क्‍युर्लान बैठकगदेदेन ख्राङ्‌गाला मूल म्रापला बैठकगदे, ओच्‍छे परमप्रभु धन्‍छ्‌याबा चोखो पालला जम्‍मान खिलगदेदेन ख्राङ्‌गा क्‍युर्लान खिलगदे स्‍होजी।

परमेश्‍वरला लागिरी पूजा लबा म्‍हिगदेसे क्‍वान्‍बा क्‍वान

३९

चोखो ग्‍लारी गे लबाला लागिरी थेनीगदेसे हापिङ, वाला वाला पिङ्‌गै, वाला कसे राबा क्‍वानगदे, ओच्‍छे हारूनना लागिरी परमप्रभुसे मोशादा कुल्‍बा अन्‍छार चोखो क्‍वानगदे स्‍होजी।

२ थेनीगदेसे एपोद चा म्‍हार, मसिनो लसी ख्रिम्‍बा हापिङ, वाला वाला पिङ्‌गै, वाला कसे मसिनो लसी राबा मलमलला क्‍वानना स्‍होजी।

३ थेनीगदेसे म्‍हार तोसी पबा पातागदे स्‍होजी, ओच्‍छे थे पाता थासी तारगदे स्‍होजी। थे एपोद हापिङ, वाला वाला पिङ्‌गै, वाला कदेन मलमलला क्‍वानरी ज्‍यना लसी ढिक्‍ना लबारी सेबा म्‍हिसे स्‍होबा मुबा।

४ एपोदला लागिरी थेनीगदेसे बमपट्टिला कुनी न्‍हीरी खीबा कुइठब न्‍ही स्‍होजी।

५ थेथोरी ज्‍यना लसी राबा केदेन एपोद टोगोल गिकग्‍यामनोन स्‍होबा मुबा, चु न्‍हीनोन म्‍हारला, हापिङ, वाला वाला पिङ्‌गै, वाला कदेन मसिनो लसी राबा सुतिला क्‍वानना मुबा। परमप्रभुसे मोशादा कुल्‍बा अन्‍छार स्‍होबा मुबा।

६ थेनीगदेसे म्‍हाररी आनिक्‍स कार्जी। ओच्‍छे इस्राएलला झागदेला मिनगदे छापब लबा ह्रङ् लसीन थेरी भ्रिजी।

७ परमप्रभुसे मोशादा कुल्‍बा अन्‍छार इस्राएलला झागदेदा ढन्‍ना लबा मणि तबासे लमा थेनीगदेसे एपोदला बमरी खीबा कुइठबरी कार्जी।

कुरी क्‍वान्‍बा पाता

थोन्‍बा २८:१५-३०

८ थेनीगदेसे एपोद ह्रङ् लसीन ज्‍यना लसी स्‍होबारी सेबा म्‍हिग्‍याम कुरी क्‍वान्‍बा म्‍हारला पातादेन हापिङ, वाला वाला पिङ्‌गै, वाला कग्‍याम ज्‍यबा क्‍वान स्‍होजी।

९ थे कुरी क्‍वान्‍बा पाता न्‍हीरेम पट्टेब लसी चारपाटे स्‍होबा मुबा। थे कुरी क्‍वान्‍बा पाता बित्ता नाङ ह्रेङ्‌बादेन बित्ता नाङ ब्‍लाक्‍बा मुबा।

१० थे कुरी क्‍वान्‍बा पातारी लाम ब्‍लि स्‍होसी मणिगदे कार्बा मुबा। शुरूला लामरी मानिक, पुष्‍पराजदेन बेरूज कार्बा मुबा।

११ ओच्‍छे अर्गु लामरी फिरोजा, नीरदेन पन्‍ना कार्बा मुबा।

१२ अर्गु लामरी नीलमणि, हाकिकदेन कटेला कार्बा मुबा।

१३ ओच्‍छे जम्‍मान भन्‍दा लिच्‍छाला लामरी पीतमणि, आनिक्‍सदेन बिल्‍लौर कार्बा मुबा। चु जम्‍मान मणिगदे म्‍हाररी कार्बा मुबा।

१४ थे मणिगदे इस्राएलला झागदेला मिन अन्‍छार च्‍युक न्‍ही मुबा। छापब लबा ह्रङ् लसी च्‍युक न्‍ही वंशला मिन मणि गिक गिकरी भ्रिबा मुबा।

१५ थेनीगदेसे कुरी क्‍वान्‍बा पाताला लागिरी छो ह्रङ् लसी ख्रिम्‍सी नम्‍बरी म्‍हारला सिक्रीगदे स्‍होजी।

१६ मणि कार्बाला लागिरी म्‍हारला पाता न्‍हीदेन म्‍हारला गोर न्‍ही नत्‍था स्‍होजी। नत्‍था न्‍हीनोन कुरी क्‍वान्‍बा पाताला कुनी न्‍हीरी कार्जी।

१७ म्‍हारला सिक्री न्‍ही कुरी क्‍वान्‍बा पाताला कुनी कुनीरी कार्बा नत्‍था न्‍हीरी कार्जी।

१८ थे सिक्री न्‍हीला अर्गु कुनी न्‍ही चा मणि कार्बा पातारी कार्सी एपोदला बमरी खीबा कुइठबला ङाच्‍छापट्टि कार्जी।

१९ थेनीगदेसे म्‍हारला अर्गु नत्‍था न्‍ही स्‍होसी एपोदपट्टि तना लसी कुरी क्‍वान्‍बा पाताला न्‍हङ्‌पट्टिला ग्‍वाररी कार्जी।

२० थेनीगदेसे दोःसी म्‍हारला अर्गु नत्‍था न्‍ही स्‍होसी एपोदला ङाच्‍छापट्टि परब तना लसी बमरी खीबा कुइठबला धिरी ओच्‍छे एपोदथोरी खीबा पेटी भन्‍दा उदी तोथङ ढुप्‍पा ग्‍लाला ङाम्‍री कार्जी।

२१ एपोदग्‍याम क्‍यारमार आल्‍हेगै भिसी कुरी क्‍वान्‍बा पाता चा थेरी कार्बा नत्‍थागदेग्‍याम एपोदला नत्‍थागदेरी हापिङ छोन्‍ना फित्तासे पेटीरी खीजी। चु परमप्रभुसे मोशादा कुल्‍बा अन्‍छार स्‍होबा मुबा।

परमेश्‍वरला लागिरी पूजा लबा म्‍हिसे क्‍वान्‍बा अर्गु क्‍वान

थोन्‍बा २८:३१-४३

२२ ओच्‍छे थेनीगदेसे एपोदला जम्‍मान अलखा हापिङ कसे राबा क्‍वान्‍ना स्‍होजी।

२३ थोबो झाङ्‌बाला लागिरी थे अलखाला गुङ्‌री घाल स्‍होजी, ओच्‍छे आढेगै भिसी घाल क्‍युर्सीन ढुप्‍जी।

२४ थेला फेरोरी चा हापिङ, वाला वाला पिङ्‌गै, वाला कसे ज्‍यना लसी राबा मलमलला क्‍वानग्‍याम अनारगदे स्‍होजी।

२५ थेनीगदेसे नम्‍बरी म्‍हारला स्‍याङगदे स्‍होसी थेला फेरला क्‍युर्सीन अनारला गङ् गुङ्‌री कार्जी।

२६ परमप्रभुसे मोशादा कुल्‍बा ह्रङ् लसी थेनीगदेसे परमेश्‍वरला मन्‍दिररी गे लबा धुइरी क्‍वान्‍बा थे अलखाला फेरोरी स्‍याङ गिक ओच्‍छे अनार गिक तना लसी क्‍युर्सीन कार्जी।

२७ हारूनदेन थेला झागदेला लागिरी रासी स्‍होबा ज्‍यबा मलमलला लबिदागदे,

२८ ओच्‍छे ज्‍यबा मलमलला फेटा, मलमललान अर्गु फेटागदेदेन ज्‍यबा मलमलला क्‍वानग्‍याम न्‍हङ्‌री क्‍वान्‍बा क्‍वान थेनीगदेसे स्‍होजी।

२९ ओच्‍छे थेनीगदेसे हापिङ, वाला वाला पिङ्‌गै, वाला कसे बुट्टा युसी मलमलला के स्‍होजी, थे जम्‍मान परमप्रभुसे मोशादा कुल्‍बा अन्‍छार स्‍होबा मुबा।

३० थेनीगदेसे नम्‍बरी म्‍हारला चोखो मुकुट स्‍होजी, ओच्‍छे छापब लबा ह्रङ् लसीन थे मुकुटरी “परमप्रभुला लागिरी चोखो” भिबा ताम भ्रिजी।

३१ परमप्रभुसे मोशादा कुल्‍बा अन्‍छार थे मुकुट फेटाला ङाच्‍छापट्टि हापिङ छोसे खीजी।

चोखो ग्‍ला स्‍होबाला लागिरी जम्‍मान सामान ठीक लसी जिन्‍बा

थोन्‍बा ३५:१०-१९

३२ चुह्रङ् लसी ह्रुप तबा पाल अथवा परमप्रभु धन्‍छ्‌याबा चोखो पालला जम्‍मान गे जिन्‍ना लजी। परमप्रभुसे कुल्‍बा अन्‍छारनोन इस्राएलीगदेसे लजी।

३३ जमाहेन्‍से थेनीगदेसे मोशा मुबा ग्‍लारी परमप्रभु धन्‍छ्‌याबा चोखो पालला जम्‍मान सामान भजी। थे सामानगदे चा चुनोन हिन्‍ना, पाल, अङ्‌कुसीगदे, फलेगगदे, बाटागदे, थामगदे, थामला बैठकगदे,

३४ छानाला लागिरी स्‍होबा ग्‍युला वाला छोन फोर्बा ढिगदे, छानाला लागिरी स्‍होबा सीलला ढिगदे, घप्‍बा पर्दा,

३५ परमेश्‍वरला सन्‍दोसदेन थे पुइबा नोलगदे, ओच्‍छे पाप माफ लबा ग्‍ला,

३६ टेबुलदेन टेबुलला जम्‍मान सामानगदे ओच्‍छे परमेश्‍वरदा फुल्‍बा गेङ,

३७ नम्‍बरी म्‍हारला नाङ्‌सल थान्‍बा स्‍हेदेन थेला नाङ्‌सलगदे, ओच्‍छे थेला जम्‍मान सामानगदे, नाङ्‌सल म्राबाला लागिरी छ्‌युगु,

३८ बलि फुल्‍बा म्‍हारला ताङ्, धम्‍बा धुइरी फोर्बा छ्‌युगु, ज्‍यबा बास्‍ना खबा धूप, पालला म्रापला लागिरी पर्दा,

३९ बलि फुल्‍बा काँसला ताङ्, थेला लागिरी स्‍होबा काँसला जाली, थे पुइबा नोलगदेदेन थेला जम्‍मान सामानगदे, क्‍युइला बाटादेन बाटाला काङ,

४० ख्राङ्‌गाला पर्दागदे, पर्दा च्‍योबाला लागिरी स्‍होबा थामगदेदेन थामला बैठकगदे, ख्राङ्‌गाला म्रापला पर्दा, थेला छोगदेदेन खिलगदे, ओच्‍छे ह्रुप तबा पाल, ओच्‍छे परमप्रभु धन्‍छ्‌याबा चोखो पालला लागिरी तोःबा जम्‍मान सामान,

४१ चोखो ग्‍लारी गे लबा धुइरी क्‍वान्‍बाला लागिरी रासी स्‍होबा क्‍वानगदे, परमेश्‍वरला लागिरी पूजा लबा हारूनना चोखो क्‍वानदेन परमेश्‍वरला लागिरी पूजा लबा गे लबाला लागिरी थेला झागदेसे क्‍वान्‍बा क्‍वानगदे,

४२ परमप्रभुसे मोशादा कुल्‍बा अन्‍छार इस्राएलीगदेसे जम्‍मान गे लजी।

४३ जमाहेन्‍से मोशासे थेनीगदेसे लबा गे च्‍याजी, परमप्रभुसे थेदा कुल्‍बा अन्‍छारनोन थेनीगदेसे जम्‍मान लबा मुबा। ओच्‍छे मोशासे थेनीगदे जम्‍मादान मोलम पिन्‍जी।

चोखो ग्‍ला स्‍होबा

४०

जमाहेन्‍से परमप्रभुसे मोशादा चुह्रङ् भिसी सुङ्‌जी,

२ “शुरूला लला शुरूला धिनकुनु ह्रुप तबा पाल अथवा चोखो ग्‍ला स्‍होउ।

३ थेरी परमेश्‍वरला सन्‍दोस थान्‍गो, ओच्‍छे पर्दासे घप्‍गो।

४ टेबुल न्‍हङ्‌री भसी थेथोरी मुबा स्‍हेगदे जेना लसी थान्‍गो, ओच्‍छे नाङ्‌सल थान्‍बा स्‍हेएनोन न्‍हङ्‌री भसी थेरी नाङ्‌सलगदे ढिक्‍ना लसी थान्‍गो।

५ परमेश्‍वरला सन्‍दोसला ङाच्‍छापट्टि धूप म्राबा म्‍हारला ताङ् थान्‍गो, ओच्‍छे परमप्रभु धन्‍छ्‌याबा चोखो पालला म्रापरी पर्दा कार्गो।

६ ह्रुप तबा पाल, अथवा परमप्रभु धन्‍छ्‌याबा चोखो पालला म्रापला ङाच्‍छापट्टि मेरी ख्राङ्‌सी बलि फुल्‍बा ताङ् थान्‍गो।

७ जमाहेन्‍से ह्रुप तबा पालदेन बलि फुल्‍बा ताङ्‌ला गुङ्‌री बाटा थान्‍सी क्‍युइ युगो।

८ ओच्‍छे ख्राङ्‌गाला क्‍युर्सीन गारा लउ, ओच्‍छे ख्राङ्‌गाला म्रापरी पर्दा कार्गो।

९ “धम्‍बा धुइरी फोर्बा छ्‌युगु भसी चोखो ग्‍लादेन थेरी मुबा जम्‍मान स्‍हेगदेरी फोर्सी चोखो ग्‍लादेन थेरी मुबा जम्‍मान स्‍हेगदे चोखो स्‍होउ। ओच्‍छे थे चोखो तला।

१० जमाहेन्‍से मेरी ख्राङ्‌सी बलि फुल्‍बा ताङ्‌देन थेला जम्‍मान सामानगदेरी छ्‌युगु फोर्सी चोखो स्‍होउ, ओच्‍छे थे ल्‍हानान चोखो तला।

११ क्‍युइ थान्‍बा बाटादेन बाटाला काङरी छ्‌युगु फोर्सी चोखो स्‍होउ।

१२ “जमाहेन्‍से हारूनदेन थेला झागदेदा ह्रुप तबा पालला म्रापरी भसी थेनीगदेदा क्‍युइसे नुहाब लसी पिन्‍गो।

१३ ओच्‍छे हारूनदा चोखो क्‍वान क्‍वान्‍सी पिन्‍सी धम्‍बा धुइरी फोर्बा छ्‌युगु फोर्सी पिन्‍गो, थेसे पूजा लबा गे लसी ङादा तेन्‍गै भिसी थेदा चोखो स्‍होउ।

१४ थेला झागदेदा भसी थेनीगदेदाएनोन लबिदा क्‍वान्‍सी पिन्‍गो।

१५ एसे थेनीगदेला आबादा छ्‌युगु फोर्सी धम्‍बा ह्रङ् लसीन थेनीगदेदाएनोन छ्‌युगु फोर्सी धम्‍गो, ओच्‍छे थेनीगदेसे पूजा लबा गे लसी ङादा तेन्‍गै। चुह्रङ् लसी धम्‍बासे लमा थेनीगदेला सन्‍तान सदनना लागिरी ङाला मन्‍दिररी पूजा लबा म्‍हि दोला।”

१६ जमाहेन्‍से मोशासे थेह्रङ्‌नोन लजी। थेसे परमप्रभुसे कुल्‍बा अन्‍छार जम्‍मान लजी।

१७ चुह्रङ् लसी थेनीगदे मिश्र य्‍हुल्‍साग्‍याम थोन्‍सी खबा न्‍ही दिङ तमा शुरूला लला शुरूला धिनकुनु चोखो ग्‍ला स्‍होजी।

१८ मोशासे चोखो ग्‍ला स्‍होजी, ओच्‍छे फलेगदेन थामला बैठक थान्‍सी थाम क्‍यासी फलेगगदे ठाडो लजी। ओच्‍छे भाटागदे पेरो लसी कार्जी।

१९ जमाहेन्‍से थेसे चोखो ग्‍लाथोरी पाल फ्रेङ्‌सी पालला छाना स्‍होजी, परमप्रभुसे थेदा कुल्‍बा ह्रङ्‌नोन लजी।

२० ओच्‍छे थेसे परमेश्‍वरसे कुल्‍बा गोर च्‍युइ ताम भ्रिबा पाटी भसी सन्‍दोस न्‍हङ्‌री थान्‍जी। ओच्‍छे सन्‍दोसरी नोल कार्जी। ओच्‍छे पाप माफ लबा ग्‍ला सन्‍दोस थोरी थान्‍जी।

२१ जमाहेन्‍से थेसे सन्‍दोस चोखो ग्‍ला न्‍हङ्‌री भजी, ओच्‍छे पर्दा फ्रेङ्‌सी परमेश्‍वरला सन्‍दोस घप्‍जी। परमप्रभुसे थेदा खाह्रङ् लसी कुल्‍बा मुबा थेनोन अन्‍छार थेसे लजी।

२२ ओच्‍छे मोशासे ह्रुप तबा पालरी परमप्रभु धन्‍छ्‌याबा चोखो पालला झ्‍याङपट्टि पर्दाला मङ्‌ग्‍यारपट्टि टेबुल थान्‍जी।

२३ जमाहेन्‍से थेसे थे टेबुलथोरी परमप्रभुला ङाच्‍छा ज्‍यना लसी गेङ थान्‍जी। परमप्रभुसे थेदा खाह्रङ् लसी कुल्‍बा मुबा थेह्रङ्‌नोन लजी।

२४ थेसे ह्रुप तबा पालरी टेबुलला ङाच्‍छा परमप्रभु धन्‍छ्‌याबा चोखो पाल लोपट्टि नाङ्‌सल थान्‍बा स्‍हे थान्‍जी।

२५ परमप्रभुसे थेदा खाह्रङ् लसी कुल्‍बा मुबा थेह्रङ्‌नोन लसी थेसे परमप्रभुला ङाच्‍छा नाङ्‌सलगदे ढिक्‍ना लसी थान्‍जी।

२६ मोशासे ह्रुप तबा पालरी पर्दाला ङाच्‍छापट्टि धूप म्राबा म्‍हारला ताङ् थान्‍जी।

२७ परमप्रभुसे थेदा खाह्रङ् लसी कुल्‍बा मुबा थेह्रङ्‌नोन लसी थेसे थे धूप म्राबा ताङ्‌री ज्‍यबा बास्‍ना खबा धूप म्रजी।

२८ ओच्‍छे थेसे परमप्रभु धन्‍छ्‌याबा चोखो पालला म्रापरी पर्दा कार्जी।

२९ जमाहेन्‍से थेसे ह्रुप तबा पाल अथवा परमप्रभु धन्‍छ्‌याबा चोखो पालला म्रापरी मेरी ख्राङ्‌सी बलि फुल्‍बा ताङ् थान्‍जी, ओच्‍छे थेसे थेरी जन्‍तुदेन अन्‍नबलि फुल्‍जी। परमप्रभुसे थेदा खाह्रङ् लसी कुल्‍बा मुबा थेह्रङ्‌नोन लजी।

३० थेसे ह्रुप तबा पालदेन बलि फुल्‍बा ताङ्‌ला गुङ्‌री काङ या ख्रुबाला लागिरी बाटारी क्‍युइ युसी थान्‍जी।

३१ थे बाटाला क्‍युइसे मोशा, हारूनदेन हारूनना झागदेसे ह्राङ ह्राङला काङ या ख्रुजी।

३२ थेनीगदे ह्रुप तबा पालरी वाङ्‌मा अथवा बलि फुल्‍बा ताङ्‌ला ङाम्‍री निमा थेनीगदेसे काङ या ख्रुमुबा। परमप्रभुसे थेदा खाह्रङ् लसी कुल्‍बा मुबा थेह्रङ्‌नोन लजी।

३३ जमाहेन्‍से मोशासे चोखो ग्‍लादेन बलि फुल्‍बा ताङ्‌ला ख्राङ्‌गाला क्‍युर्सीन गारा लजी, ओच्‍छे ख्राङ्‌गाला म्रापरी पर्दा कार्जी। चुह्रङ् लसी मोशासे जम्‍मान गे जिन्‍ना लजी।

परमप्रभुला शक्ति

झ्‍याबा ९:१५-२३

३४ जमाहेन्‍से परमप्रभु धन्‍छ्‌याबा पाल खसुसे घप्‍जी, ओच्‍छे परमप्रभुला शक्तिसे चोखो ग्‍ला प्‍लिङ्‌जी।

३५ ओच्‍छे मोशा ह्रुप तबा पाल न्‍हङ्‌री वाङ्आखम्‍नी, तिग्‍दा भिसम थेथोरी खसु चिबाला चिबान तजी, ओच्‍छे परमप्रभुला शक्तिसे चोखो ग्‍ला प्‍लिङ्‌जी।

३६ थेनीगदे तोङ्‌तोङ्‌बा ग्‍लारी भ्रबा धुइरी थे खसु परमप्रभु धन्‍छ्‌याबा पालग्‍याम रेःसी निमाहेन्‍से जे इस्राएलीगदे अर्गु ग्‍लारी निमुबा।

३७ तर थे खसु तोर आनिनी भिसम जुन धिनधोना खसु आरेःमुबा थे धिनधोना थेनीगदे थेरीन चिमुबा।

३८ जम्‍मान इस्राएलीगदेला ङाच्‍छा थेनीगदे जम्‍मान तोङ्‌तोङ्‌बा ग्‍लारी भ्रदेधोना परमप्रभुला खसु चोखो ग्‍लारी तमुबा, ओच्‍छे म्‍हुनङ् चा खसुरी मे तमुबा।

लेवीला किताब

चु किताबला बारेरी पाङ्‌तोःमा

भ्रिबा म्‍हि: मोशा

चु किताबला मूल ताम: खाह्रङ् लसी परमेश्‍वरदा सेम निबा म्‍हि दोबा

भ्रिबा साल: ई.पू. १४४५-१४०५ सालला गुङ्‌री भ्रिबा मुबा।

चु किताबरी परमप्रभुला जयजयकार लतोःला भिबा तामदेन परमप्रभुसे पिन्‍बा ठिम अन्‍छार भ्रतोःला भिसी इस्राएलीगदेदा परमप्रभुसे सुङ्‌बा ताम भ्रिबा मुला।

चु किताबला मूल ताम चा परमेश्‍वर तिगै दोष आरेबा परमेश्‍वर हिन्‍ना भिसी पाङ्‌बा ताम हिन्‍ना। ओच्‍छे तिगै दोष आरेबा परमेश्‍वरदेन छ्‌याम गिक तसी थेदान तेन्‍तोःबा तामदेन य्‍हाङ परमेश्‍वरदा सेम निबा बानीबेहोर थोसी भ्रतोःला भिबा तामएनोन चु किताबरी मुला। ओच्‍छे “एसे ह्राङला खिम्‍जेमदा ह्राङदा ह्रङ्‌नोन लसी माया लउ” भिसी परमप्रभुसे कुल्‍बा न्‍हीरेमला घ्रेन ताम हिन्‍ना भिसी येशू ख्रीष्‍टसे सुङ्‌बा ताम चुनोन किताबला १९:१८ पदरी मुला।

मूल तामगदे

भेटीदेन बलि फुल्‍बा तामला ठिमगदे १:१-७:३८

हारूनदेन थेला झागदेदा परमेश्‍वरला लागिरी पूजा लबारी धम्‍बा ८:१-१०:२०

शुद्ध तबादेन अशुद्ध तबा तामला ठिमगदे ११:१-१५:३३

परमप्रभुदेन छ्‌याम ढिक्‍ना लबा धिन १६:१-३४

खाह्रङ् लसी भ्रतोःबा भिबादेन पूजा लबा धुइरी चोखो ततोःबा ठिमगदे १७:१-२७:३४

लेवीला किताब

मेरी ख्राङ्‌सी फुल्‍बा बलि

१

परमप्रभुसे ह्रुप तबा पाल† न्‍हङ्‌ग्‍यामसे मोशादा ङ्‌योइसी चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘एनीगदे न्‍हङ्‌ला खालै म्‍हिसे परमप्रभुला लागिरी जन्‍तुला बलि फुल्‍मा म्‍हेला बथान अथवा राग्‍युला बथानग्‍याम थेसे बलि फुल्‍गै।

३ “‘चुदे थेसे मेरी ख्राङ्‌सी फुल्‍बा बलि चा म्‍हे बहर हिन्‍सम, थेसे तिगै दाग आरेबा म्‍हे बहर चा बलि फुल्‍गै। थेसे थे बलि ह्रुप तबा पालला म्रापरी फुल्‍गै, ओच्‍छे परमप्रभुदा सेम निबा बलि दोला।

४ थे म्‍हिसे मेरी ख्राङ्‌सी बलि फुल्‍बाला लागिरी भबा थे म्‍हे बहरला थोबोरी ह्राङला या थान्‍गै। ओच्‍छे थे बलि थे म्‍हिदा परमप्रभुदेन छ्‌याम ढिक्‍ना लबाला लागिरी परमेश्‍वरदा सेम निबा बलि दोला।

५ थेसे परमप्रभुला ओन्‍छाङ्‌री थे म्‍हे बहरदा ताम्‍सी साइगै। ओच्‍छे हारूनना झागदे अथवा परमेश्‍वरला लागिरी पूजा लबा म्‍हिगदेसे चा थे म्‍हे बहरला का भोर्सी ह्रुप तबा पालला ङाच्‍छापट्टि मुबा बलि फुल्‍बा ग्‍लाला क्‍युर्सीन स्‍वागै।

६ जमाहेन्‍से थेसे मेरी ख्राङ्‌सी फुल्‍बा म्‍हे बहरला ढि स्‍युसी थेला स्‍या तुप्‍गै।

७ ओच्‍छे परमेश्‍वरला लागिरी पूजा लबा हारूनना झागदेसे चा बलि फुल्‍बा ग्‍लारी सिङ ढिक्‍ना लसी थान्‍गै, ओच्‍छे मे सल्‍गब लगै।

८ हारूनना झागदे अथवा परमेश्‍वरला लागिरी पूजा लबा म्‍हिगदेसे तुप्‍सी थान्‍बा थे म्‍हे बहरला स्‍यादेन थोबो ओच्‍छे छिएनोन थे बलि फुल्‍बा ग्‍लारी फुइसी थान्‍बा मेरी ढिक्‍ना लसी युगै।

९ थे म्‍हिसे बलि फुल्‍बा म्‍हे बहरला फो ग्रुङदेन काङगदे ख्रुगै, ओच्‍छे परमेश्‍वरला लागिरी पूजा लबा म्‍हिसे चा थे जम्‍मान बलि फुल्‍बा ग्‍लारी ख्राङ्‌गै। चु चा परमप्रभुला लागिरी फेसी थान्‍बा मेरी ख्राङ्‌सी फुल्‍बा परमप्रभुदा सेम निबा बास्‍ना खबा बलि हिन्‍ना।

१० “‘चुदे थेसे मेरी ख्राङ्‌सी फुल्‍बा बलि चा ग्‍यु अथवा राला बथानग्‍याम हिन्‍सम, थेसे तिगै दाग आरेबा ग्‍यु बोको अथवा रा बोको बलि फुल्‍गै।

११ थेसे बलि फुल्‍बा ग्‍लाला झ्‍याङ्‌पट्टि थेदा ताम्‍सी साइगै। ओच्‍छे हारूनना झागदे अथवा परमेश्‍वरला लागिरी पूजा लबा म्‍हिगदेसे चा थेला का बलि फुल्‍बा ग्‍लाला क्‍युर्सीन फोर्गै।

१२ थेसे थे जन्‍तुला थोबोदेन छि ओच्‍छे जम्‍मान स्‍या तुप्‍गै। ओच्‍छे बलि फुल्‍बा ग्‍लारी लुङ्‌बा मेरी परमेश्‍वरला लागिरी पूजा लबा म्‍हिगदेसे ढिक्‍ना लसी युगै।

१३ थे म्‍हिसे बलि फुल्‍बा थे जन्‍तुला फो ग्रुङदेन काङगदे ख्रुगै। ओच्‍छे परमेश्‍वरला लागिरी पूजा लबा म्‍हिगदेसे चा थे जम्‍मान बलि फुल्‍बा ग्‍लारी ख्राङ्‌गै। चु चा परमप्रभुला लागिरी फेसी थान्‍बा मेरी ख्राङ्‌सी फुल्‍बा परमप्रभुदा सेम निबा बास्‍ना खबा बलि हिन्‍ना।

१४ “‘चुदे थेसे मेरी ख्राङ्‌सी परमप्रभुला लागिरी फुल्‍बा बलि चा चरागदे हिन्‍सम थेसे ढुकुर अथवा बुर्गनना कोलागदे न्‍हङ्‌ग्‍याम बलि फुल्‍गै।

१५ परमेश्‍वरला लागिरी पूजा लबा म्‍हिगदेसे चा थे ढुकुर अथवा बुर्गन बलि फुल्‍बा ग्‍लाला ङाम्‍री भसी खारे च्‍यार्सी टाङ्‌ना लगै। ओच्‍छे थेदा बलि फुल्‍बा ग्‍लारी ख्राङ्‌गै, थेला का चा बलि फुल्‍बा ग्‍लाला क्‍युर्सीन ताइना लगै।

१६ ओच्‍छे थेला फो ग्रुङ तेःसी क्‍लिदेन छ्‌यामनोन बलि फुल्‍बा ग्‍लाला स्‍यारपट्टि मुबा मेफ्रा भ्‍याङ्‌बा ग्‍लारी भ्‍याङ्‌गो।

१७ थे म्‍हिसे थेदा आतुप्‍ना भ्‍याप न्‍हीला गुङ्‌ग्‍याम फ्‍याक लगै। ओच्‍छे परमेश्‍वरला लागिरी पूजा लबा म्‍हिगदेसे चा थेदा बलि फुल्‍बा ग्‍लारी ख्राङ्‌गै। चु चा परमप्रभुला लागिरी फेसी थान्‍बा मेरी ख्राङ्‌सी फुल्‍बा परमप्रभुदा सेम निबा बास्‍ना खबा बलि हिन्‍ना।

† 

१:१ ह्रुप तबा पाल थोन्‍बा २७:२१ पदरी स्‍हीगो।

अन्‍नबलि

२

“‘परमप्रभुला लागिरी खालै म्‍हिसे अन्‍नबलि फुल्‍बा हिन्‍सम थेसे चा तिप्‍बा भ्रा फुल्‍गै। ओच्‍छे थेसे थे भ्राथोरी जैतुनना छ्‌युगु युसी धूपएनोन थान्‍गै।

२ जमाहेन्‍से थेसे थे हारूनना झागदे अथवा परमेश्‍वरला लागिरी पूजा लबा म्‍हिगदे मुबा ग्‍लारी भगै। परमेश्‍वरला लागिरी पूजा लबा म्‍हिगदेसे चा थेग्‍याम तिप्‍बा भ्रा, छ्‌युगु ओच्‍छे धूपदेन छ्‌यामनोन मुट्ठी नाङ तेःगै। ओच्‍छे थे अन्‍नबलिदा परमेश्‍वरला लागिरी पूजा लबा म्‍हिसे चा परमप्रभुला लागिरी फेसी थान्‍बा परमप्रभुदा सेम निबा बास्‍ना खबा अन्‍नबलि दोगै भिसी ढन्‍बाला लागिरी बलि फुल्‍बा ग्‍लारी ख्राङ्‌गै।

३ लेङ्‌बा अन्‍नबलि चा हारूनदेन थेला झागदेला लागिरी तगै। परमप्रभुला लागिरी फेसी थान्‍बा बलिगदे न्‍हङ्‌री चु चा ल्‍हानान चोखो अन्‍नबलि हिन्‍ना।

४ “‘थेदा गेङ ख्राङ्‌सी अन्‍नबलि फुल्‍बा सेम मुसम खमिर आयुना जैतुनना छ्‌युगुरी झ्‍योप्‍बा ज्‍यबा ग्‍वाला भ्राला जजाबा जजाबा गेङ अथवा खमिर आयुबा जैतुनना छ्‌युगु फोर्बा पाबा पाबा गेङ भगै।

५ थेसे फुल्‍बा अन्‍नबलि ताईरी ख्राङ्‌बा मुसम खमिर आयुबा जैतुनना छ्‌युगुरी झ्‍योप्‍बा ज्‍यबा भ्राला तगै।

६ ओच्‍छे थे अन्‍नबलि फुल्‍मा गेङ टोगल टोगल लसी जैतुनना छ्‌युगु युगो।

७ थेसे फुल्‍बा अन्‍नबलि ताई ताप्‍केरी स्‍होबा हिन्‍सम थे चा छ्‌युगुरी ह्रोबा तिप्‍बा भ्रा तगै।

८ “‘चुह्रङ्‌बा स्‍हेगदेग्‍याम स्‍होबा अन्‍नबलि थेसे परमप्रभु मुबा ग्‍लारी भगै। थेसे थे अन्‍नबलि परमेश्‍वरला लागिरी पूजा लबा म्‍हि मुबा ग्‍लारी भमाहेन्‍से परमेश्‍वरला लागिरी पूजा लबा म्‍हिसे चा बलि फुल्‍बा ग्‍लारी भगै।

९ ओच्‍छे परमेश्‍वरला लागिरी पूजा लबा म्‍हिसे चा अन्‍नबलिग्‍याम जम्‍मान स्‍हे परमप्रभुला हिन्‍ना भिसी ढन्‍बाला लागिरी मुठी नाङ् तेःगै। ओच्‍छे थे चा परमप्रभुला लागिरी फेसी थान्‍बा परमप्रभुदा सेम निबा बास्‍ना खबा अन्‍नबलि दोगै भिसी बलि फुल्‍बा ग्‍लारी ख्राङ्‌गै।

१० लेङ्‌बा अन्‍नबलि चा हारूनदेन थेला झागदेला लागिरी तगै। परमप्रभुला लागिरी फेसी थान्‍बा बलिगदे न्‍हङ्‌री चु चा ल्‍हानान चोखो अन्‍नबलि हिन्‍ना।

११ “‘एनीगदेसे परमप्रभुला लागिरी फुल्‍बा खजिबै खाल्‍ला अन्‍नबलिरी खमिर आयुगो। एनीगदेसे परमप्रभुला लागिरी फेसी थान्‍बा अन्‍नबलिरी खाइमै खमिरदेन सिङ्‌सुरला खुदु आयुगो।

१२ थे चा जम्‍मान भन्‍दा ङाच्‍छा मिन्‍बा परमप्रभुला लागिरी फुल्‍बा बलि तला। तर बास्‍ना खबाला लागिरी थे बलिदा बलि फुल्‍बा ग्‍लारी आख्राङ्‌गो।

१३ एनीगदेसे फुल्‍बा जम्‍मान अन्‍नबलिरी चजा युगो। चजा चा परमेश्‍वरसे एनीगदेदेन छ्‌याम लबा कबुलदा उन्‍बा चिनु हिन्‍ना। थेतबासेलमा एनीगदेसे फुल्‍बा जम्‍मान खाल्‍ला अन्‍नबलिरी चजाएनोन युगो।

१४ “‘एदा परमप्रभुला लागिरी जम्‍मान भन्‍दा ङाच्‍छा मिन्‍बा अन्‍नग्‍याम अन्‍नबलि फुल्‍बा सेम मुसम जम्‍मान भन्‍दा ङाच्‍छा मिन्‍बा अन्‍नग्‍याम स्‍याङ्‌बा भ्रादेन मेरी ख्राङ्‌बा पिङ्‌गै नाम अन्‍नबलि फुल्‍गो।

१५ थे अन्‍नबलिरी छ्‌युगु युगो, ओच्‍छे धूप थान्‍गो।

१६ ओच्‍छे परमेश्‍वरला लागिरी पूजा लबा म्‍हिसे चा धूप, छ्‌युगु, स्‍याङ्‌बा भ्रादेन छ्‌यामनोन जम्‍मान स्‍हे परमप्रभुला हिन्‍ना भिसी ढन्‍बाला लागिरी मुठी नाङ् तेःसी मेरी ख्राङ्‌गो। थे चा परमप्रभुला लागिरी फेसी थान्‍बा अन्‍नबलि हिन्‍ना।’”

ढिक्‍ना लबा बलि

३

“‘खालै म्‍हिसे जन्‍तुग्‍याम गोर गिक ढिक्‍ना लबा बलि फुल्‍बा हिन्‍सम थेसे परमप्रभुला ओन्‍छाङ्‌री तिगै दाग आरेबा जन्‍तु बलि फुल्‍गै।

२ थे म्‍हिसे थे म्‍हे अथवा बहरला थोबोरी ह्राङला या थान्‍गै, ओच्‍छे ह्रुप तबा पालला म्रापरी थे जन्‍तुदा साइगै। जमाहेन्‍से हारूनना झागदे अथवा परमेश्‍वरला लागिरी पूजा लबा म्‍हिगदेसे चा थे जन्‍तुला का बलि फुल्‍बा ग्‍लाला क्‍युर्सीन फोर्गै।

३ थेसे ढिक्‍ना लबा बलिला जन्‍तुग्‍याम परमप्रभुला लागिरी फेसी थान्‍बा भो बलि फुल्‍गै। थे भो चा थे जन्‍तुला फो ग्रुङ्‌दा घप्‍बा छिदेन ग्रुङ्‌री मुबा जम्‍मान छि,

४ खैरू न्‍हीदेन छिक्‍मा ङाम्‍ला छि ओच्‍छे ज्‍यबा खाल्‍ला न्‍हे टोगल गिक तेःगो।

५ जमाहेन्‍से हारूनना झागदेसे थे जम्‍मान बलि फुल्‍बा ग्‍लारी ख्राङ्‌गो। चु चा परमप्रभुला लागिरी फेसी थान्‍बा परमप्रभुदा सेम निबा बास्‍ना खबा बलि हिन्‍ना।

६ “‘चुदे थेसे परमप्रभुला लागिरी रादेन ग्‍युग्‍याम गोर गिक ढिक्‍ना लबा बलि फुल्‍बा हिन्‍सम थेसे तिगै दाग आरेबा योमो अथवा बोको बलि फुल्‍गै।

७ चुदे थेसे ग्‍युला कोला बलि फुल्‍बा हिन्‍सम परमप्रभुला ओन्‍छाङ्‌री फुल्‍गै।

८ ओच्‍छे थेसे ह्राङला या चा थेला थोबोरी थान्‍गै, ओच्‍छे ह्रुप तबा पालला ङाच्‍छापट्टि साइगै। जमाहेन्‍से हारूनना झागदेसे चा थे जन्‍तुला का बलि फुल्‍बा ग्‍लाला क्‍युर्सीन फोर्गै।

९ थे म्‍हिसे ढिक्‍ना लबा बलिला जन्‍तुग्‍याम परमप्रभुला लागिरी फेसी थान्‍बा भो बलि फुल्‍गै। थे भो चा थे जन्‍तुला ह्रास्‍याहेन्‍से मेःधोनाला छि, ओच्‍छे फो ग्रुङ् घप्‍बा छिदेन ग्रुङ्‌थोरी मुबा जम्‍मान छि,

१० खैरू न्‍हीदेन छिक्‍मा ङाम्‍ला छि ओच्‍छे ज्‍यबा खाल्‍ला न्‍हे टोगल गिक तेःगो।

११ जमाहेन्‍से परमेश्‍वरला लागिरी पूजा लबा म्‍हिसे चा थे जम्‍मान परमप्रभुला लागिरी फेसी थान्‍बा बलि दोगै भिसी बलि फुल्‍बा ग्‍लारी ख्राङ्‌गै।

१२ “‘चुदे थे म्‍हिसे रा बलि फुल्‍बा हिन्‍सम थेसे थे रा परमप्रभुला ओन्‍छाङ्‌री बलि फुल्‍गै।

१३ थेसे ह्राङला या चा थेला थोबोरी थान्‍गै, ओच्‍छे ह्रुप तबा पालला ङाच्‍छापट्टि साइगै। जमाहेन्‍से हारूनना झागदेसे चा थे जन्‍तुला का बलि फुल्‍बा ग्‍लाला क्‍युर्सीन फोर्गै।

१४ थेसे परमप्रभुला लागिरी फेसी थान्‍बा बलिला जन्‍तुला फो ग्रुङ्‌दा घप्‍बा छिदेन ग्रुङ्‌री मुबा जम्‍मान छि,

१५ खैरू न्‍हीदेन छिक्‍मा ङाम्‍ला छि ओच्‍छे ज्‍यबा खाल्‍ला न्‍हे टोगल गिक तेःगो।

१६ थे चा परमप्रभुला लागिरी फेसी थान्‍बा परमप्रभुदा सेम निबा बास्‍ना खबा बलि दोगै भिसी परमेश्‍वरला लागिरी पूजा लबा म्‍हिसे थे जम्‍मान बलि फुल्‍बा ग्‍लारी ख्राङ्‌गै। जम्‍मान छि चा परमप्रभुलान हिन्‍ना।

१७ “‘एनीगदेसे छिदेन का चा चनोन आचउ। एनीगदे जुन जुन ग्‍लारी चिसैनोन एनीगदेला लागिरी चु ठिम जुकजुकधोनालान लागिरी हिन्‍ना।’”

पापबलि

४

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘आसेना आघोना खालै म्‍हिसे परमप्रभुसे लबारी आत भिसी सुङ्‌बा खजिबै ताम लजी भिसम

३ “‘ओच्‍छे परमेश्‍वरला लागिरी पूजा लबारी धम्‍बा खजिबै म्‍हिसे पाप लसी म्‍हिगदेदा दोष लगब तना लजी भिसम थेसे लबा थे पापला लागिरी परमप्रभुला ओन्‍छाङ्‌री तिगै दाग आरेबा म्‍हे बहर गिक भसी पापबलि फुल्‍गो।

४ थेसे ह्रुप तबा पालला म्राप ङाम्‍री परमप्रभु मुबा ग्‍लारी थे म्‍हे बहरदा भगै। ओच्‍छे थेसे थे म्‍हे बहरला थोबोरी ह्राङला या थान्‍गै। जमाहेन्‍से परमप्रभुला ओन्‍छाङ्‌री थे म्‍हे बहरदा साइगै।

५ ओच्‍छे परमेश्‍वरला लागिरी पूजा लबारी धम्‍बा म्‍हिसे चा थे म्‍हे बहरला का ह्रुप तबा पालरी भगै।

६ थेसे ह्राङला या जुम्‍बी थे कारी ब्‍लुम्‍सी चोखो ग्‍लाला पर्दाला ङाच्‍छापट्टि परमप्रभुला ङाच्‍छा निसरेमधोना स्‍वागै।

७ जमाहेन्‍से परमप्रभुला ओन्‍छाङ्‌री परमेश्‍वरला लागिरी पूजा लबा म्‍हिसे ह्रुप तबा पाल न्‍हङ्‌री मुबा धूप म्राबा ग्‍लाला रूगदेरीनोन थे का फोर्गै, ओच्‍छे लेङ्‌बा का चा ह्रुप तबा पालला म्रापरी मुबा मेरी ख्राङ्‌सी बलि फुल्‍बा ग्‍लाला धिरी ल्‍हूगै।

८ थेसे पापबलिला जन्‍तुग्‍याम परमप्रभुला लागिरी फेसी थान्‍बा भो बलि फुल्‍गै। थे भो चा थे जन्‍तुला फो ग्रुङ्‌दा घप्‍बा छिदेन ग्रुङ्‌री मुबा जम्‍मान छि,

९ खैरू न्‍हीदेन छिक्‍मा ङाम्‍ला छि ओच्‍छे ज्‍यबा खाल्‍ला न्‍हे टोगल गिक तेःगो।

१० थे छिगदे ढिक्‍ना लबा बलि फुल्‍बा म्‍हे बहरला छि ह्रङ् लसीन परमेश्‍वरला लागिरी पूजा लबा म्‍हिगदेसे मेरी ख्राङ्‌सी बलि फुल्‍बा ग्‍लारी ख्राङ्‌गै।

११ तर थे म्‍हे बहरला ढि, जम्‍मान स्‍या, थोबो, काङ, क्‍लिदेन छ्‌यामनोन फो ग्रुङ्

१२ पालगदे फ्रेङ्‌सी चिबा ग्‍लाग्‍याम मङ्‌ग्‍यार मेफ्रा भ्‍याङ्‌बा चोखो ग्‍लारी भोर्सी सिङथोरी थान्‍सी मेरी ख्राङ्‌गै।

१३ “‘चुदे इस्राएलला पूरन य्‍हुलसे आसेना आघोना पाप लबा मुला भिसम ओच्‍छे परमप्रभुसे आलउ भिसी सुङ्‌बा खजिबै गे लबा मुला भिसम थे ताम इस्राएल य्‍हुलसे था आयाङ्‌सैनोन थेनीगदेदा दोष लगब तला।

१४ थेनीगदेसे लबा थे पापला बारेरी थेनीगदेसे था याङ्‌माहेन्‍से ह्रुप तबा पालला ङाच्‍छापट्टि म्‍हे बहर भसी पापबलि फुल्‍तोःला।

१५ परमप्रभुला ओन्‍छाङ्‌री इस्राएल य्‍हुल्‍ला गन्‍बागदेसे थे म्‍हे बहरला थोबोरी ह्राङ ह्राङला या थान्‍गै। ओच्‍छे परमप्रभुला ओन्‍छाङ्‌री थे म्‍हे बहर साइगै।

१६ जमाहेन्‍से परमेश्‍वरला लागिरी पूजा लबारी धम्‍बा म्‍हिसे ह्रुप तबा पालरी थे म्‍हे बहरला का उदिद भगै।

१७ परमेश्‍वरला लागिरी पूजा लबा म्‍हिसे ह्राङला या जुम्‍बी थे कारी ब्‍लुम्‍सी चोखो ग्‍लाला पर्दाला ङाच्‍छापट्टि परमप्रभुला ङाच्‍छा निसरेमधोना स्‍वागै।

१८ जमाहेन्‍से परमप्रभुला ओन्‍छाङ्‌री परमेश्‍वरला लागिरी पूजा लबा म्‍हिसे ह्रुप तबा पाल न्‍हङ्‌री मुबा धूप म्राबा ग्‍लाला रूगदेरीनोन थे का फोर्गै। ओच्‍छे लेङ्‌बा का चा ह्रुप तबा पालला म्रापरी मुबा मेरी ख्राङ्‌सी बलि फुल्‍बा ग्‍लाला धिरी ल्‍हूगै।

१९ थे म्‍हे बहरला जम्‍मान छि तेःसी थेसे बलि फुल्‍बा ग्‍लारी ख्राङ्‌गै।

२० पापबलिला म्‍हे बहर बलि फुल्‍मा थेसे ख्राह्रङ् लसी फुल्‍मुबा चु म्‍हे बहरदाएनोन थेह्रङ् लसीन बलि फुल्‍गै। परमेश्‍वरला लागिरी पूजा लबा म्‍हिसे चुह्रङ् लसी थेनीगदेदा परमप्रभुदेन छ्‌याम ढिक्‍ना लबाला लागिरी बलि लमाहेन्‍से थेनीगदेला पाप माफ तला।

२१ थे म्‍हे बहरदा थेसे पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्गै ओच्‍छे अर्गु खाल्‍ला पापबलिला लागिरी फुल्‍बा म्‍हे बहरदा मेरी ख्राङ्‌बा ह्रङ्‌नोन चु म्‍हे बहरदाएनोन मेरी ख्राङ्‌गै। चु चा इस्राएल य्‍हुल्‍ला लागिरी पापबलि हिन्‍ना।

२२ “‘चुदे शासन लबा खजिबै म्‍हिसे आसेना आघोना पाप लजी, ओच्‍छे परमप्रभु थेला परमेश्‍वरसे आलउ भिसी सुङ्‌बा ताम न्‍हङ्‌ला खजिबै ताम लजी भिसम थेदा दोष लगब तला।

२३ थेसे लबा पापला बारेरी थेसे था याङ्‌माहेन्‍से भेटी फुल्‍बाला लागिरी थेसे तिगै दाग आरेबा बोको गिक भतोःला।

२४ थेसे थे बोकोला थोबोरी ह्राङला या थान्‍गै, ओच्‍छे परमप्रभुला ओन्‍छाङ्‌री मेरी ख्राङ्‌सी बलि फुल्‍बा ग्‍लारीन थे बोकोदा साइगै। चु चा पापबलि हिन्‍ना।

२५ जमाहेन्‍से परमेश्‍वरला लागिरी पूजा लबा म्‍हिसे ह्राङला या जुम्‍बी पापबलिला कारी ब्‍लुम्‍सी मेरी ख्राङ्‌सी बलि फुल्‍बा ग्‍लाला रूगदेरी फोर्गै, ओच्‍छे लेङ्‌बा का चा बलि फुल्‍बा ग्‍लाला धिरी ल्‍हूगै।

२६ थे बोकोला जम्‍मान छिगदेएनोन ढिक्‍ना लबा बलिला लागिरी फुल्‍बा जन्‍तुला छिदा ह्रङ्‌नोन लसी बलि फुल्‍बा ग्‍लारी ख्राङ्‌गै। परमेश्‍वरला लागिरी पूजा लबा म्‍हिसे चुह्रङ् लसी थे म्‍हिदा परमप्रभुदेन छ्‌याम ढिक्‍ना लबाला लागिरी बलि फुल्‍माहेन्‍से थेला पाप माफ तला।

२७ “‘चुदे इस्राएल य्‍हुल्‍ला खजिबै म्‍हिसे आसेना आघोना पाप लजी, ओच्‍छे परमप्रभुसे आलउ भिसी सुङ्‌बा ताम न्‍हङ्‌ला खजिबै ताम लजी भिसम थेदा दोष लगब तला।

२८ थे पापला बारेरी थेसे था याङ्‌माहेन्‍से ह्राङसे लबा पापला लागिरी थेसे भेटी चा तिगै दाग आरेबा रा भतोःला।

२९ थेसे थे राला थोबोरी ह्राङला या थान्‍गै। ओच्‍छे मेरी ख्राङ्‌सी बलि फुल्‍बा ग्‍लारी थेसे थे रादा साइसी पापबलि फुल्‍गै।

३० जमाहेन्‍से परमेश्‍वरला लागिरी पूजा लबा म्‍हिसे ह्राङला या जुम्‍बी पापबलिला कारी ब्‍लुम्‍सी मेरी ख्राङ्‌सी बलि फुल्‍बा ग्‍लाला रूगदेरी फोर्गै। ओच्‍छे लेङ्‌बा का चा बलि फुल्‍बा ग्‍लाला धिरी ल्‍हूगै।

३१ थे पापबलिला जम्‍मान छि ढिक्‍ना लबा बलिला छि ह्रङ्‌नोन लसी तेःगै। ओच्‍छे परमप्रभुदा सेम निबा बास्‍ना खगै भिसी परमेश्‍वरला लागिरी पूजा लबा म्‍हिसे थेदा बलि फुल्‍बा ग्‍लारी ख्राङ्‌गै। परमेश्‍वरला लागिरी पूजा लबा म्‍हिसे चुह्रङ् लसी थे म्‍हिदा परमप्रभुदेन छ्‌याम ढिक्‍ना लबाला लागिरी बलि फुल्‍माहेन्‍से थेला पाप माफ तला।

३२ चुदे थेसे पापबलिला लागिरी भेटी ग्‍युला कोला भजी भिसम तिगै दाग आरेबा ग्‍यु योमो भगै।

३३ थेसे थे ग्‍यु योमोला थोबोरी ह्राङला या थान्‍गै। ओच्‍छे मेरी ख्राङ्‌सी बलि फुल्‍बा ग्‍लारी थेसे थे ग्‍यु योमोदा साइसी पापबलि फुल्‍गै।

३४ जमाहेन्‍से परमेश्‍वरला लागिरी पूजा लबा म्‍हिसे ह्राङला या जुम्‍बी पापबलिला कारी ब्‍लुम्‍सी मेरी ख्राङ्‌सी बलि फुल्‍बा ग्‍लाला रूगदेरी फोर्गै। ओच्‍छे लेङ्‌बा का चा बलि फुल्‍बा ग्‍लाला धिरी ल्‍हूगै।

३५ थे पापबलिला जम्‍मान छि ढिक्‍ना लबा बलिला छि ह्रङ्‌नोन लसी तेःगै। ओच्‍छे परमेश्‍वरला लागिरी पूजा लबा म्‍हिसे थे जम्‍मान छि परमप्रभुला लागिरी फेसी थान्‍बा बलिथोरी थान्‍सी परमप्रभुला ओन्‍छाङ्‌री मेरी ख्राङ्‌सी बलि फुल्‍बा ग्‍लारी ख्राङ्‌गै। परमेश्‍वरला लागिरी पूजा लबा म्‍हिसे चुह्रङ् लसी थे म्‍हिदा परमप्रभुदेन छ्‌याम ढिक्‍ना लबाला लागिरी बलि फुल्‍माहेन्‍से थेला पाप माफ तला।’”

५

“‘चुदे साक्षी दोसी जम्‍मान म्‍हिगदेला ङाच्‍छापट्टि खालै म्‍हिसे ह्राङसे म्राङ्‌बा तामदेन था मुबा ताम आपाङ्‌नी भिसम थेदा दोष लगब तला।

२ ओच्‍छे खालै म्‍हिसे तिगै अशुद्ध स्‍हे अथवा सिबा ह्रि जन्‍तु, दिमरी न्‍हबा सिबा जन्‍तु, सुल्‍सी भ्रबा सिबा जन्‍तु ह्रङ्‌बा अशुद्ध स्‍हेगदे था आयाङ्‌नान थुर्जी भिसम थेदा था आरेसैनोन थे अशुद्ध तला, चु ताम था याङ्‌माहेन्‍से थेसे ङाइ गल्‍ती लबा मुला भिसी पाङ्‌तोःला।

३ “‘चुदे खालै म्‍हिसे खालै म्‍हिला अशुद्ध स्‍हे अथवा अशुद्ध तना लबा तिगै स्‍हे था आयाङ्‌नान थुर्जी भिसम थेसे था याङ्‌माहेन्‍से थेदा दोष लगब तला।

४ तिगै ताम आखेन्‍ना खालै म्‍हिसे ज्‍यबा आज्‍यबा खजिबै ताम लबाला लागिरी घ्रान चजी भिसम थेसे थे ताम आसेना आघोना लसैनोन थेसे था याङ्‌माहेन्‍से थे तामसे थेदा दोष लगब तला।

५ “‘थेह्रङ्‌बा ताम न्‍हङ्‌ला ताम गिकग्‍याम खालै म्‍हिदा दोष लगब तजी भिसम थेसे ङाइ पाप लबा मुला भिसी पाङ्‌तोःला।

६ थेसे लबा पापला सजायग्‍याम थेदा फेबाला लागिरी बथानग्‍याम थेसे परमप्रभुला ओन्‍छाङ्‌री ग्‍यु अथवा रा योमो भसी पापबलि फुल्‍तोःला। परमेश्‍वरला लागिरी पूजा लबा म्‍हिसे थे म्‍हिदा परमप्रभुदेन छ्‌याम ढिक्‍ना लबाला लागिरी थे ग्‍यु अथवा रा योमोदा साइसी पापबलि फुल्‍ला।

७ “‘थेसे ग्‍यु भबारी आखम्‍नी भिसम ह्राङसे लबा पापला सजायग्‍याम फेबाला लागिरी थेसे गोर न्‍ही ढुकुर अथवा गोर न्‍ही बुर्गनना कोला परमप्रभु मुबा ग्‍लारी भगै। गिक चा पापबलिला लागिरी गिक चा मेरी ख्राङ्‌सी फुल्‍बा बलिला लागिरी हिन्‍ना।

८ थेदा थे म्‍हिसे परमेश्‍वरला लागिरी पूजा लबा म्‍हि मुबा ग्‍लारी भगै। ओच्‍छे थे परमेश्‍वरला लागिरी पूजा लबा म्‍हिसे गिक चा ङाच्‍छा पापबलिला लागिरी फुल्‍गै। ओच्‍छे परमेश्‍वरला लागिरी पूजा लबा म्‍हिसे थे बुर्गनना खारेरी चुङ्‌सी खारे च्‍यार्गै, तर थेला खारे टाङ्‌ना चा आलगै।

९ ओच्‍छे परमेश्‍वरला लागिरी पूजा लबा म्‍हिसे बलि फुल्‍बा ग्‍लाला पाटा गिकरी चा थेला का स्‍वागै। ओच्‍छे लेङ्‌बा का चा बलि फुल्‍बा ग्‍लाला धिरी ताइना लउ। चु चा पापबलि हिन्‍ना।

१० जमाहेन्‍से अर्गु चा परमेश्‍वरला लागिरी पूजा लबा म्‍हिसे ठिम अन्‍छार मेरी ख्राङ्‌सी बलि फुल्‍गै। परमेश्‍वरला लागिरी पूजा लबा म्‍हिसे चुह्रङ् लसी थे म्‍हिदा परमप्रभुदेन छ्‌याम ढिक्‍ना लबाला लागिरी बलि लला। ओच्‍छे थेला पाप माफ तला।

११ “‘तर थेसे गोर न्‍ही ढुकुर अथवा गोर न्‍ही बुर्गनएनोन भबारी आखम्‍नी भिसम जुन तामरी थेसे पाप लबा मुबा थेला लागिरी भेटी चा तिप्‍बा भ्रा फाम गङ्‌सल भगै। थे भ्रारी थेसे छ्‌युगुदेन धूप चा युबारीन आत। तिग्‍दा भिसम चु पापबलि हिन्‍ना।

१२ थेसे थे भ्रा परमेश्‍वरला लागिरी पूजा लबा म्‍हि मुबा ग्‍लारी भगै। ओच्‍छे परमेश्‍वरला लागिरी पूजा लबा म्‍हिसे चा ढन्‍बाला लागिरी थे भ्राग्‍याम मुट्ठी नाङ किन्‍गै। ओच्‍छे परमप्रभुला लागिरी फेसी थान्‍बा भो बलि फुल्‍बा ग्‍लारी ख्राङ्‌गै। चु चा पापबलि हिन्‍ना।

१३ थेसे थे ताम न्‍हङ्‌ला जुन तामरी पाप लसैनोन परमेश्‍वरला लागिरी पूजा लबा म्‍हिसे थे म्‍हिदा परमप्रभुदेन छ्‌याम ढिक्‍ना लबाला लागिरी बलि फुल्‍ला। ओच्‍छे थेसे माफ याङ्‌ला। लेङ्‌बा भेटी चा अन्‍नबलि फुल्‍बा धुइला ह्रङ्‌नोन परमेश्‍वरला लागिरी पूजा लबा म्‍हिला तला।’”

दोषबलि

१४ परमप्रभुसे मोशादा दोःसी चुह्रङ् भिसी सुङ्‌जी,

१५ “चुदे खालै म्‍हिसे नाइबा गे लसी परमप्रभुला चोखो तामगदेला बारेरी आसेना आघोना पाप लबा मुसम थेसे नातोःबा सजायला लागिरी परमेश्‍वर धन्‍छ्‌याबा पालला हिसाब अन्‍छार म्‍हुइला शेकेल† फासी तिगै दाग आरेबा ग्‍यु बोको परमप्रभु मुबा ग्‍लारी भगै। चु चा दोषबलि हिन्‍ना।

१६ खजिबा चा चोखो तामरी थेसे पाप लबा मुला थेथोरी थेसे भो ङ्‌हाला भो गिक काप्‍सी फातोःला, ओच्‍छे थे जम्‍मान परमेश्‍वरला लागिरी पूजा लबा म्‍हिदा पिन्‍तोःला। परमेश्‍वरला लागिरी पूजा लबा म्‍हिसे थे म्‍हिदा परमप्रभुदेन छ्‌याम ढिक्‍ना लबाला लागिरी थे ग्‍यु दोषबलि फुल्‍माहेन्‍से थेला पाप माफ तला।

१७ “परमप्रभुसे आलउ भिसी सुङ्‌बा खजिबै ताम खालै म्‍हिसे लसी पाप लजी भिसम थेसे था आयाङ्‌सैनोन थे तामला लागिरी थेदा दोष लगब तला।

१८ थे म्‍हिदा तोगब लबा सय अन्‍छार थेसे बथानग्‍याम तिगै दाग आरेबा ग्‍यु बोको गिक दोषबलि फुल्‍बाला लागिरी परमेश्‍वरला लागिरी पूजा लबा म्‍हि मुबा ग्‍लारी भगै। थे म्‍हिसे आघोना आसेना लबा थे नाइबा खबा गेग्‍याम तेःसी परमेश्‍वरला लागिरी पूजा लबा म्‍हिसे थे म्‍हिदा परमप्रभुदेन छ्‌याम ढिक्‍ना लबाला लागिरी बलि फुल्‍ला। ओच्‍छे थेला पाप माफ तला।

१९ चु चा दोषबलि हिन्‍ना। थेसे परमप्रभुला बिरोध लसी नाइबा गे लबासे लमा थेदा दोष लगब तबा मुला।”

† 

५:१५ म्‍हुइला शेकेल भिबा चा ११.५ ग्रामला शेकेल हिन्‍ना।

६

परमप्रभुसे मोशादा दोःसी चुह्रङ् भिसी सुङ्‌जी,

२ “चुदे खालै म्‍हिसे चुह्रङ्‌बा नाइबा गे लसी परमप्रभुला बिरोधरी पाप लसी धोका पिन्‍बा मुला, ओच्‍छे खालैसे थान्‍बारी पिन्‍बा स्‍हे अथवा बन्‍धकी थान्‍बा स्‍हे अथवा य्‍हो लबा स्‍हेला बारेरी खिम्‍जेमदेन छ्‌याम फट्टा ताम पाङ्‌जी भिसम

३ अथवा खिम्‍जेमला तिगै स्‍हे ब्‍यन्‍जी अथवा म्‍हबा स्‍हे याङ्‌सैनोन याङ्‌बा आरे भिसी फट्टा ताम पाङ्‌जी, अथवा फट्टा तामरी घ्रान चजी भिसम अथवा म्‍हिगदेसे लबा चुह्रङ्‌बा पापगदे न्‍हङ्‌ला खजिबै पाप गिक लजी भिसम

४ चुह्रङ् लसी पाप लबा था याङ्‌माहेन्‍से थेसे य्‍हो लबा स्‍हे, ब्‍यन्‍बा स्‍हे, छुम्‍सी थान्‍बा स्‍हे अथवा म्‍हसी याङ्‌बा स्‍हे,

५ अथवा जुन स्‍हे मुसैनोन थेसे फट्टा तामरी घ्रान चबा मुसम थेसे थे जम्‍मान स्‍हेथोरी भो ङ्‌हा ङ्‌हा काप्‍सी थे जम्‍मान स्‍हे दोःसी पिन्‍तोःला। थेसे थे स्‍हे दोषबलि लबा धिनकुनुन खाल्‍ला हिन्‍ना थेदान दोःसी पिन्‍तोःला।

६ थेसे परमेश्‍वरला लागिरी पूजा लबा म्‍हि मुबा ग्‍लारी अथवा परमप्रभु मुबा ग्‍लारी तोगब लबा सय अन्‍छार तिगै दाग आरेबा ग्‍यु बोक गिक ह्राङला दोषबलि फुल्‍बारी भगै।

७ चुह्रङ् लसी परमेश्‍वरला लागिरी पूजा लबा म्‍हिसे परमप्रभुला ओन्‍छाङ्‌री थे म्‍हिदा परमप्रभुदेन छ्‌याम ढिक्‍ना लबाला लागिरी बलि फुल्‍माहेन्‍से जुन तामसेलमा थेदा दोष लगब तबा मुला, थेग्‍याम थेसे माफ याङ्‌ला।”

मेरी ख्राङ्‌सी फुल्‍बा बलि फुल्‍बा ठिम

८ परमप्रभुसे मोशादा चुह्रङ् भिसी सुङ्‌जी,

९ “हारूनदेन थेला झागदेदा चुह्रङ् भिसी कुल्‍गो, ‘मेरी ख्राङ्‌सी फुल्‍बा बलिला ठिम चुनोन हिन्‍ना। मेरी ख्राङ्‌सी बलि फुल्‍बा ग्‍लारी फुल्‍बा बलि म्‍हुन गिकनोन सिङथोरी स्‍य्‍होधोनान तगै, ओच्‍छे थेरी मे लुङ्‌बाला लुङ्‌बान तगै।

१० परमेश्‍वरला लागिरी पूजा लबा म्‍हिसे चा न्‍हङ्‌रीनोन ज्‍यबा खाल्‍ला सुतीला क्‍वान ओच्‍छे पाखारीनोन ज्‍यबा खाल्‍ला सुतीला क्‍वान क्‍वान्‍गै। ओच्‍छे मेरी ख्राङ्‌सी फुल्‍बा बलि क्रोसी जिन्‍माहेन्‍से बलि फुल्‍बा ग्‍लाला मेफ्रा चा तेःसी थेसे बलि फुल्‍बा ग्‍लाला ङाम्‍री थान्‍गै।

११ जमाहेन्‍से थेसे थे क्‍वान स्‍युसी दोःसी अर्गु क्‍वान क्‍वान्‍गै। ओच्‍छे थेसे थे मेफ्रा पुइसी पालगदे फ्रेङ्‌सी चिबा ग्‍लाग्‍याम मङ्‌ग्‍यारपट्टि चोखो ग्‍लारी भोर्गै।

१२ बलि फुल्‍बा ग्‍लारी खाइमै मे आसिगै लुङ्‌बाला लुङ्‌बान तगै। थेरी परमेश्‍वरला लागिरी पूजा लबा म्‍हिसे स्‍य्‍हो दाङ्‌सीन सिङ काप्‍बाला काप्‍बान लगै, ओच्‍छे थे सिङथोरी मेरी ख्राङ्‌सी फुल्‍बा बलि ढिक्‍ना लसी थान्‍गै, ओच्‍छे थेथोरीन ढिक्‍ना लबा बलिला छिएनोन ख्राङ्‌गै।

१३ बलि फुल्‍बा ग्‍लारी मे सदन लुङ्‌बाला लुङ्‌बान तगै, थेरी खाइमै मे आसिगै।

अन्‍नबलि फुल्‍बा ठिम

१४ “‘अन्‍नबलिला ठिम चुनोन हिन्‍ना, परमप्रभुला ओन्‍छाङ्‌री बलि फुल्‍बा ग्‍लाला ङाच्‍छापट्टि हारूनना झागदेसे अन्‍नबलि भगै।

१५ परमेश्‍वरला लागिरी पूजा लबा म्‍हिसे तिप्‍बा भ्रादेन छ्‌युगु ओच्‍छे अन्‍नबलिला जम्‍मान धूप मुट्ठी नाङ किन्‍सी परमप्रभुदा सेम निबा बास्‍ना खगै भिसी ढन्‍बाला लागिरी बलि फुल्‍बा ग्‍लारी ख्राङ्‌गै।

१६ ओच्‍छे लेङ्‌बा चा हारूनदेन थेला झागदेसे चगै। तर थेनीगदेसे थे खमिर आयुना चोखो ग्‍लारी चिसी चगै। थेनीगदेसे थे ह्रुप तबा पालला ख्राङ्‌गारी चिसी चगै।

१७ थे खमिर युसी धाइबारी आत। ङाला लागिरी फेसी थान्‍बा बलिगदेग्‍याम ङाइ थेनीगदेला भो थेनीगदेदा पिन्‍बा मुला। थे बलिएनोन पापबलिदेन दोषबलि ह्रङ्‌बान ल्‍हानान चोखो मुला।

१८ थे हारूनना सन्‍तान न्‍हङ्‌ला खजिबै ह्रेम्‍फेबेसे चबारी तला। थे चा परमप्रभुला लागिरी फेसी थान्‍बा बलिगदेग्‍याम थेनीगदेसे जुकजुकधोनान याङ्‌बा भो हिन्‍ना। थेतबासेलमा थे बलिदा खालै म्‍हिसे थुर्जी भिसम थे बलिला शक्तिसे थेदा क्रोला।’”

१९ परमप्रभुसे मोशादा दोःसी चुह्रङ् भिसी सुङ्‌जी,

२० “हारूनदा परमेश्‍वरला लागिरी पूजा लबारी धम्‍बा धिनकुनु थेदेन थेला झागदेसे फुल्‍तोःबा बलि चुनोन हिन्‍ना, सदन अन्‍नबलि फुल्‍बाला लागिरी फाम गङ्‌सल तिप्‍बा भ्रा ठीक लसी गङ्‌सल स्‍य्‍होरी गङ्‌सल ङ्‌यसे फुल्‍तोःला।

२१ थे भ्रा जैतुनना छ्‌युगुरी झ्‍योप्‍सी ताईरी गेङ ख्राङ्‌गै, ओच्‍छे ज्‍यना लसी टोगल टोगल लसी परमप्रभुदा सेम निबा बास्‍ना खबा अन्‍नबलि फुल्‍गै।

२२ हारूनना साटोरी थेला झागदे न्‍हङ्‌ला जुन झादा परमेश्‍वरला लागिरी पूजा लबा म्‍हि स्‍होबारी धम्‍ला थे बलि थेसे फुल्‍गै। थे बलि चा जम्‍मान मेरी ख्राङ्‌गै, तिग्‍दा भिसम थे चा सदनना लागिरी परमप्रभुला भो हिन्‍ना।

२३ परमेश्‍वरला लागिरी पूजा लबा म्‍हि धम्‍बा धुइला अन्‍नबलि चा जम्‍मान मेरी ख्राङ्‌गै। थे चा चबारी आत।”

पापबलि फुल्‍बा ठिम

२४ परमप्रभुसे मोशादा चुह्रङ् भिसी सुङ्‌जी,

२५ “हारूनदेन थेला झागदेदा चुह्रङ् भिसी पाङ्‌गो, ‘पापबलि फुल्‍बा ठिम चुनोन हिन्‍ना, मेरी ख्राङ्‌सी फुल्‍बा बलिला जन्‍तु जुन ग्‍लारी साइला थेनोन ग्‍लारी परमप्रभुला ओन्‍छाङ्‌री पापबलिला जन्‍तु साइगो। चु ल्‍हानान चोखो बलि हिन्‍ना।

२६ चु बलिला स्‍या चा बलि फुल्‍बा परमेश्‍वरला लागिरी पूजा लबा म्‍हिसेन चगै। चु बलिला स्‍या थेसे ह्रुप तबा पालला ख्राङ्‌गाला चोखो ग्‍लारी चिसी चगै।

२७ थे स्‍यादा जुन म्‍हिसे थुर्ला थे म्‍हिदा थे बलिला शक्तिसे क्रोला। थेला का खजिबै क्‍वानरी निजी भिसम थे क्‍वान थेनीगदेसे चोखो ग्‍लारी ख्रुतोःला।

२८ चु स्‍या ब्‍लोबा साप्राला ताङ् चा थिउ। चुदे चु स्‍या काँसला ताङ्‌री ब्‍लोबा मुसम थे ताङ् म्‍याप्‍सी ज्‍यना लसी क्‍युइसे स्‍याल्‍गै।

२९ चु स्‍या परमेश्‍वरला लागिरी पूजा लबा म्‍हिला वंशला खजिबै ह्रेम्‍फेबेसे चबारी तला। चु स्‍या ल्‍हानान चोखो मुला।

३० तर परमप्रभुदेन छ्‌याम ढिक्‍ना लबाला लागिरी फुल्‍बा बलिला का ह्रुप तबा पाल न्‍हङ्‌ला चोखो ग्‍लारी भजी भिसम थे जन्‍तुला स्‍या चा चबारी आत। थे चा जम्‍मान मेरी ख्राङ्‌नोन तोःला।

दोषबलि फुल्‍बा ठिम

७

“‘दोषबलिला ठिम चुनोन हिन्‍ना, चु बलि ल्‍हानान चोखो मुला।

२ मेरी ख्राङ्‌सी फुल्‍बा बलिला जन्‍तु जुन ग्‍लारी साइला थेनोन ग्‍लारी दोषबलिला ग्‍यु बोको साइगो। ओच्‍छे थेला का चा बलि फुल्‍बा ग्‍लाला क्‍युर्नोन फोर्गै।

३ थेला छि मुबा मेःदेन फो ग्रुङ घप्‍बा जम्‍मान छि,

४ खैरू न्‍हीदेन थेथोरी मुबा छि ओच्‍छे छिक्‍मा ङाम्‍ला छिदेन न्‍हे तेःसी फुल्‍गै।

५ परमप्रभुला लागिरी फेसी थान्‍बा बलि ह्रङ्‌नोन लसी चु बलिदाएनोन परमेश्‍वरला लागिरी पूजा लबा म्‍हिसे बलि फुल्‍बा ग्‍लारी ख्राङ्‌गै। चु चा दोषबलि हिन्‍ना।

६ चु बलिला स्‍या परमेश्‍वरला लागिरी पूजा लबा म्‍हिला वंशला खजिबै ह्रेम्‍फेबेसे चबारी तला। तर चोखो ग्‍लारी चिसी चगै। तिग्‍दा भिसम चु ल्‍हानान चोखो मुला।

७ “‘पापबलिदेन दोषबलि फुल्‍बा ठिम गिकनोन हिन्‍ना। परमप्रभुदेन छ्‌याम ढिक्‍ना लबाला लागिरी चु बलि परमेश्‍वरला लागिरी पूजा लबा जुन म्‍हिसे फुल्‍ला थे बलिला स्‍या थेलान तला।

८ खजिबै म्‍हिसे मेरी ख्राङ्‌सी फुल्‍बा बलि भमा परमेश्‍वरला लागिरी पूजा लबा खजिबा म्‍हिसे थे बलि फुल्‍ला, थे मेरी ख्राङ्‌सी फुल्‍बारी भबा जन्‍तुला ढि थेनोन परमेश्‍वरला लागिरी पूजा लबा म्‍हिला तला।

९ मेरी ख्राङ्‌बादेन ताई ताप्‍केरी ओच्‍छे ताईरी स्‍होबा जम्‍मान अन्‍नबलि परमेश्‍वरला लागिरी पूजा लबा खजिबा म्‍हिसे फुल्‍बा मुला, थेलान तगै।

१० ओच्‍छे जैतुनना छ्‌युगुरी झ्‍योप्‍बा मुसै आझ्‍योप्‍बा मुसै जम्‍मान अन्‍नबलि हारूनना झागदेसे च्‍योच्‍यो भो लगै।

ढिक्‍ना लबा बलि फुल्‍बा ठिम

११ “‘परमप्रभुला लागिरी फुल्‍बा ढिक्‍ना लबा बलिला ठिम चुनोन हिन्‍ना,

१२ चुदे खालै म्‍हिसे धन्‍यवाद पिन्‍बाला लागिरी बलि फुल्‍जी भिसम थेसे धन्‍यवादला बलिदेन छ्‌यामनोन खमिर आयुना जैतुनना छ्‌युगुरी झ्‍योप्‍बा भ्राला रूङ्‌बा रूङ्‌बा गेङ, खमिर आयुना जैतुनना छ्‌युगु फोर्बा पाबा पाबा गेङदेन जैतुनना छ्‌युगुरी फुसी थान्‍बा ज्‍यबा भ्राला रूङ्‌बा रूङ्‌बा गेङएनोन फुल्‍गै।

१३ धन्‍यवाद पिन्‍बान फुल्‍बा ढिक्‍ना लबा बलिदेन छ्‌याम थेसे खमिर युबा रूङ्‌बा गेङएनोन फुल्‍गै।

१४ थे म्‍हिसे परमप्रभुला लागिरी फेसी थान्‍बा थे गेङ गिक गिक लसी बलि फुल्‍गै। ढिक्‍ना लबा बलिला का परमेश्‍वरला लागिरी पूजा लबा खजिबा म्‍हिसे बलि फुल्‍बा ग्‍लारी स्‍वाला थे गेङ थेलान तला।

१५ धन्‍यवाद पिन्‍बान फुल्‍बा ढिक्‍ना लबा बलिला स्‍या चा बलि फुल्‍बा धिनकुनुन चगै। थेसे स्‍य्‍होधोना थे स्‍या जजाकीएनोन आथान्‍गै।

१६ “‘तर खालै म्‍हिसे ह्राङला भाकल पूरा लबारी अथवा ताङ्‌सी ताङ्‌सी फुल्‍बा बलि हिन्‍सम थेसे थे स्‍या बलि फुल्‍बा धिनकुनुन चगै। ओच्‍छे लेङ्‌बा चा न्‍हाङ्‌गरदाङ स्‍य्‍होरी चगै।

१७ रेनीदाङधोनाएनोन बाँकी चिबा बलिला स्‍या चा थेसे मेरी ख्राङ्‌गै।

१८ ढिक्‍ना लबा बलिला स्‍या रेनीदाङएनोन चजी भिसम थे म्‍हिसे फुल्‍बा भेटीग्‍याम परमेश्‍वर आताङ्। ओच्‍छे थे म्‍हिला लागिरीनोन बलि फुल्‍बाला तिगै अर्थ आत। तर थे बलि चा अशुद्ध तला, ओच्‍छे थे स्‍या चबा म्‍हिदाएनोन दोष लगब तला।

१९ “‘थे स्‍या तिगै अशुद्ध तामसे थुर्जी भिसम आचउ। थे स्‍या मेरी ख्राङ्‌गो। अर्गु स्‍या चा शुद्ध मुबागदे जम्‍मासेन चबारी तला।

२० तर ह्राङ अशुद्ध मुना मुनान खालै म्‍हिसे परमप्रभुला लागिरी फुल्‍बा ढिक्‍ना लबा बलिला स्‍या चजी भिसम थेदा थेला म्‍हिगदेला गुङ्‌ग्‍याम तेःगै।

२१ ओच्‍छे खालै म्‍हिला अशुद्ध स्‍हे अथवा अशुद्ध जन्‍तु अथवा खजिबै खाल्‍ला अशुद्ध स्‍हे थुर्सी परमप्रभुला लागिरी फुल्‍बा ढिक्‍ना लबा बलिला स्‍या चजी भिसम थेदा थेला म्‍हिगदेला गुङ्‌ग्‍याम तेःगै।’”

छिदेन का चबारी आत

२२ परमप्रभुसे मोशादा दोःसी चुह्रङ् भिसी सुङ्‌जी,

२३ “इस्राएलीगदेदा चुह्रङ् भिसी पाङ्‌गो, ‘म्‍हे बहर, ग्‍यु अथवा बोकोला छि आचउ।

२४ ओच्‍छे ह्राङनोन सिबादेन खजिबै ह्रि जन्‍तुगदेसे साइबा जन्‍तुला छि एनीगदेसे अर्गु तिगै गेला लागिरी चलब लखम्‍ला। तर एनीगदेसे थेला स्‍या चा चनोन आचउ।

२५ परमप्रभुला लागिरी फेसी थान्‍बा बलिला जन्‍तुला छि खालै म्‍हिसे चजी भिसम थेदा थेला म्‍हिगदेला गुङ्‌ग्‍याम तेःगै।

२६ एनीगदे जुन जुन ग्‍लारी चिसैनोन एनीगदेसे खजिबै जुन्‍तदेन चराला का आचउ।

२७ जुन म्‍हिसे का चला थे म्‍हिदा थेला म्‍हिगदेला गुङ्‌ग्‍याम तेःगै।’”

परमेश्‍वरला लागिरी पूजा लबा म्‍हिगदेसे याङ्‌बा भो

२८ परमप्रभुसे मोशादा चुह्रङ् भिसी सुङ्‌जी,

२९ “इस्राएलीगदेदा चुह्रङ् भिसी पाङ्‌गो, ‘परमप्रभुला लागिरी ढिक्‍ना लबा बलि फुल्‍बा म्‍हिसे ढिक्‍ना लबा बलिला भो गिक चा परमप्रभु मुबा ग्‍लारी भेटी भगै।

३० थेसे परमप्रभुला लागिरी फेसी थान्‍बा बलि ह्राङलान यासे भगै। थेसे बलि फुल्‍बा जन्‍तुला छिदेन कुला स्‍या भसी परमप्रभुला ओन्‍छाङ्‌री यारी थीबान थीबान फुल्‍गै।

३१ छि चा परमेश्‍वरला लागिरी पूजा लबा म्‍हिसे बलि फुल्‍बा ग्‍लारी ख्राङ्‌गै। तर कुला स्‍या चा हारूनदेन थेला झागदेदा तगै।

३२ एनीगदेसे ह्राङसे फुल्‍बा ढिक्‍ना लबा बलिला दाहिनेपट्टिला काङ्‌स्‍हु चा परमेश्‍वरला लागिरी पूजा लबा म्‍हिदा भेटी पिन्‍गो।

३३ हारूनना खजिबा झासे ढिक्‍ना लबा बलिला कादेन छि फुल्‍ला, दाहिनेपट्टिला काङ्‌स्‍हु थेलान भो तला।

३४ तिग्‍दा भिसम इस्राएलीगदेसे फुल्‍बा ढिक्‍ना लबा बलिग्‍याम यारी थीबान थीबान फुल्‍बा कुला स्‍यादेन थेला दाहिनेपट्टिला काङ्‌स्‍हु चा ङाइ एनीगदेग्‍याम किन्‍सी परमेश्‍वरला लागिरी पूजा लबा हारूनदेन थेला झागदेदा पिन्‍बा मुला। ङाइ चु चा इस्राएलीगदेसे सदन भेटी म्‍हन्‍सी थेनीगदेदा पिन्‍तोःबा ठिम स्‍होबा मुला।’”

३५ जुन धिनकुनु हारूनदेन थेला झागदेदा परमेश्‍वरला लागिरी पूजा लबा म्‍हि दोसी परमप्रभुला गे लबाला लागिरी धम्‍बा मुबा, थेनोन धिनकुनु परमप्रभुला लागिरी फेसी थान्‍बा बलिग्‍याम चु भो चा थेनीगदेदा पिन्‍बा मुबा।

३६ जुन धिनकुनु परमेश्‍वरसे थेनीगदेदा धम्‍जी थेनोन धिनकुनु इस्राएलीगदेदा थे भो चा थेनीगदेदा पिन्‍गो भिसी परमप्रभुसे कुल्‍बा मुबा। थे भो चा थेनीगदेसे इस्राएलीगदेग्‍याम पुस्‍ता पुस्‍ताधोना सदन याङ्‌तोःबा भो हिन्‍ना।

३७ मेरी ख्राङ्‌सी फुल्‍बा बलि, अन्‍नबलि, पापबलि, दोषबलि, परमेश्‍वरला लागिरी पूजा लबा म्‍हि धम्‍बा धुइरी लबा बलिदेन ढिक्‍ना लबा बलिला ठिम चुनोन हिन्‍ना।

३८ परमप्रभुसे इस्राएलीगदेदा तोङ्‌तोङ्‌बा ग्‍लाला सीनै गङ्‌री ह्राङ ह्राङला भेटी भउ भिसी कुल्‍बा धिनकुनुन परमप्रभुसे मोशादा सीनै गङ्‌री चु ठिम पिन्‍बा मुबा।

हारूनदेन थेला झागदेदा धम्‍बा

थोन्‍बा २९:१-३७

८

परमप्रभुसे मोशादा दोःसी चुह्रङ् भिसी सुङ्‌जी,

२ “एसे हारूनदेन थेला झागदे ओच्‍छे थेनीगदेला क्‍वानगदे, धम्‍बा धुइरी फोर्बा छ्‌युगु, पापबलि फुल्‍बाला लागिरी म्‍हे बहर, ग्‍यु बोको न्‍हीदेन खमिर आयुबा गेङला डालो भसी खउ।

३ ओच्‍छे इस्राएलीगदे जम्‍मादान ह्रुप तबा पालला म्रापरी ङ्‌योइगो।”

४ जमाहेन्‍से परमप्रभुसे कुल्‍बा ह्रङ्‌नोन मोशासे लजी, ओच्‍छे ह्रुप तबा पालला म्रापरी इस्राएलीगदे जम्‍मान पोप तजी।

५ मोशासे जम्‍मान इस्राएलीगदेदा चुह्रङ् भिसी पाङ्‌जी, “परमप्रभुसे लउ भिसी कुल्‍बा गे चा चुनोन हिन्‍ना।”

६ मोशासे हारूनदेन थेला झागदेदा भसी ठिम अन्‍छार क्‍युइसे नुहाब लसी पिन्‍जी।

७ जमाहेन्‍से थेसे हारूनदा लबिदा क्‍वान्‍सी पिन्‍जी ओच्‍छे के खीसी, अलखा क्‍वान्‍सी पिन्‍जी, ओच्‍छे एपोद क्‍वान्‍सी पिन्‍जी, ओच्‍छे एपोदथोरी ज्‍यना लसी राबा के खीसी पिन्‍जी।

८ जमाहेन्‍से थेसे हारूनदा कुरी क्‍वान्‍बा पाता क्‍वान्‍सी पिन्‍जी ओच्‍छे कुरी क्‍वान्‍बा पातारी “ऊरीम” देन “तुम्‍मीम†” कार्सी पिन्‍जी।

९ थेसे थेला थोबोरी फेटा थोइसी पिन्‍जी। ओच्‍छे मोशासे छ्‌युगु फोर्सी धम्‍बा मुला भिबा चिनुला रुपरी थेला ङ्‌होपट्टि फेटाथोरी म्‍हारला मुकुट कूसी पिन्‍जी। चुह्रङ् लसी परमप्रभुसे कुल्‍बा अन्‍छार मोशासे जम्‍मान गे लजी।

१० जमाहेन्‍से मोशासे धम्‍बा धुइरी फोर्बा छ्‌युगु किन्‍सी परमप्रभु धन्‍छ्‌याबा पालदेन थेरी मुबा जम्‍मान स्‍हेरी फोर्जी। ओच्‍छे परमप्रभुला लागिरी फेसी परमप्रभुला छ्‌यारी अर्पण लजी।

११ थेसे थेनोन छ्‌युगुग्‍याम जजाकी किन्‍सी मेरी ख्राङ्‌सी बलि फुल्‍बा ग्‍लारी निसरेमधोना स्‍वाजी। ओच्‍छे बलि फुल्‍बा ग्‍लादेन थेला जम्‍मान ताङ्‌गदे, काङ या ख्रुबा बाटा ओच्‍छे बाटा थान्‍बा ग्‍लादाएनोन थेनोन छ्‌युगु स्‍वासी परमप्रभुला लागिरी फेजी, ओच्‍छे परमप्रभुला छ्‌यारी अर्पण लजी।

१२ दोःसी थेसे धम्‍बा धुइरी फोर्बा छ्‌युगु किन्‍जी, ओच्‍छे थे छ्‌युगु हारूनना थोबोरी युसी थेदा परमप्रभुला लागिरी फेजी।

१३ जमाहेन्‍से मोशासे हारूनना झागदेदा भसी लबिदा क्‍वान्‍सी पिन्‍जी, ओच्‍छे के खीसी पिन्‍जी, ओच्‍छे थेनीगदेदा फेटाएनोन थोइसी पिन्‍जी। चुह्रङ् लसी परमप्रभुसे कुल्‍बा अन्‍छार मोशासे जम्‍मान गे लजी।

१४ जमाहेन्‍से मोशासे पापबलि फुल्‍बाला लागिरी म्‍हे बहर भजी, ओच्‍छे हारूनदेन थेला झागदेसे थे बहरला थोबोरी ह्राङ ह्राङला या थान्‍जी।

१५ जमाहेन्‍से मोशासे थे म्‍हे बहर साइजी, ओच्‍छे थेसे जजाकी का किन्‍सी कारी ह्राङला या जुम्‍बी ब्‍लुम्‍सी बलि फुल्‍बा ग्‍लाला रूगदेरी फोर्सी बलि फुल्‍बा ग्‍लादा चोख्‍याब लजी। ओच्‍छे लेङ्‌बा का चा थेसे बलि फुल्‍बा ग्‍लाला धिरी ल्‍हूजी। चुह्रङ् लसी थेसे बलि फुल्‍बा ग्‍लादा परमप्रभुला लागिरी फेसी परमप्रभुला छ्‌यारी अर्पण लजी।

१६ मोशासे पापबलि फुल्‍बा थे म्‍हे बहरला फो ग्रुङ घप्‍बा जम्‍मान छि, ज्‍यबा खाल्‍ला न्‍हे टोगल गिक ओच्‍छे खैरू न्‍हीदेन छिक्‍मा ङाम्‍ला छि तेःसी बलि फुल्‍बा ग्‍लारी ख्राङ्‌जी।

१७ तर थे म्‍हे बहरला ढि, स्‍यादेन म्‍हेक्‍ली पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्सी मेरी ख्राङ्‌जी। चुह्रङ् लसी परमप्रभुसे कुल्‍बा अन्‍छार मोशासे जम्‍मान गे लजी।

१८ जमाहेन्‍से मोशासे मेरी ख्राङ्‌सी फुल्‍बा बलिला लागिरी ग्‍यु बोको भजी। ओच्‍छे हारूनदेन थेला झागदेसे थे ग्‍यु बोकोला थोबोरी ह्राङ ह्राङला या थान्‍जी।

१९ मोशासे थे ग्‍यु बोकोदा साइजी ओच्‍छे बलि फुल्‍बा ग्‍लाला क्‍युर्सीन थेसे थे ग्‍यु बोकोला का फोर्जी।

२० जमाहेन्‍से थेसे थे ग्‍युला स्‍या जम्‍मान तुप्‍जी। ओच्‍छे थे ग्‍युला थोबोदेन तुप्‍बा छि जम्‍मान मेरी ख्राङ्‌जी।

२१ थेसे थे ग्‍यु बोकोला फो ग्रुङदेन काङ क्‍युइसे ख्रुजी। ओच्‍छे थेसे परमप्रभुला लागिरी फेसी थान्‍बा परमप्रभुदा सेम निबा बास्‍ना खबा बलि दोगै भिसी थे ग्‍यु बोकोला जम्‍मान स्‍या बलि फुल्‍बा ग्‍लारी ख्राङ्‌जी। चुह्रङ् लसी परमप्रभुसे कुल्‍बा अन्‍छार मोशासे जम्‍मान गे लजी।

२२ जमाहेन्‍से थेसे परमेश्‍वरला लागिरी पूजा लबा म्‍हि धम्‍बाला लागिरी थान्‍बा अर्गु ग्‍यु बोको भजी। ओच्‍छे हारूनदेन थेला झागदेसे थे ग्‍यु बोकोला थोबोरी ह्राङ ह्राङला या थान्‍जी।

२३ जमाहेन्‍से मोशासे थे ग्‍यु बाकोदा साइजी, ओच्‍छे थेसे हारूनना दाहिनेपट्टिला नाब्‍यङ्‌ला न्‍हज्‍यारी, दाहिनेपट्टिला या पबारीदेन दाहिनेपट्टिला काङ पबारी थे ग्‍यु बोकोला का फोर्सी पिन्‍जी।

२४ जमाहेन्‍से थेसे हारूनना झागदेदा भजी, ओच्‍छे थेसे थेनीगदेला दाहिनेपट्टिला नाब्‍यङ्‌ला न्‍हज्‍यारी, दाहिनेपट्टिला या पबारीदेन दाहिनेपट्टिला काङ पबारी थे ग्‍यु बोकोला का फोर्सी पिन्‍जी, ओच्‍छे बलि फुल्‍बा ग्‍लाला क्‍युर्सीन थे का स्‍वाजी।

२५ जमाहेन्‍से थेसे छि, छि मुबा मेः, फो ग्रुङ घप्‍बा जम्‍मान छि, ज्‍यबा खाल्‍ला न्‍हे टोगल गिक ओच्‍छे खैरू न्‍हीदेन छिक्‍मा ङाम्‍ला छि ओच्‍छे दाहिनेपट्टिला काङ्‌स्‍हु किन्‍जी।

२६ ओच्‍छे परमप्रभुला ओन्‍छाङ्‌री मुबा डालोग्‍याम खमिर आयुबा रूङ्‌बा गेङ गिक, जैतुनना छ्‌युगुरी झ्‍योप्‍सी ख्राङ्‌बा रूङ्‌बा गेङ गिकदेन जजाबा पाबा गेङ गिक किन्‍सी थेसे थे छिदेन दाहिनेपट्टिला काङ्‌स्‍हुथोरी थान्‍जी।

२७ मोशासे थे जम्‍मान हारूनदेन थेला झागदेला यारी पिन्‍जी, ओच्‍छे थेनीगदेसे परमप्रभुला ओन्‍छाङ्‌री यारी थीबान थीबान बलि फुल्‍जी।

२८ जमाहेन्‍से थेनीगदेला याग्‍याम मोशासे थे जम्‍मान स्‍हे किन्‍जी। ओच्‍छे परमप्रभुदा सेम निबा बास्‍ना खबा बलि दोगै भिसी परमप्रभुला लागिरी फेसी थान्‍बा बलिथोरीन धम्‍बा धुइरी फुल्‍बा बलिदा बलि फुल्‍बा ग्‍लारी ख्राङ्‌जी।

२९ जमाहेन्‍से परमप्रभुला ओन्‍छाङ्‌री मोशासे कुला स्‍याएनोन किन्‍सी यारी थीबान थीबान फुल्‍जी। थे स्‍या चा परमेश्‍वरला लागिरी पूजा लबा म्‍हि धम्‍बा धुइरी बलि लबा ग्‍युला स्‍याग्‍याम मोशासे याङ्‌तोःबा भो मुबा। चुह्रङ् लसी परमप्रभुसे मोशादा कुल्‍बा अन्‍छार मोशासे जम्‍मान गे लजी।

३० जमाहेन्‍से मोशासे धम्‍बा धुइरी फोर्बा छ्‌युगुदेन बलि फुल्‍बा ग्‍लाथोरी मुबा का उदिदि किन्‍सी हारूनदेन थेला क्‍वानगदेरी ओच्‍छे थेला झागदेदेन थेला झागदेला क्‍वानगदेरी स्‍वाजी। चुह्रङ् लसी थेसे हारूनदेन थेला क्‍वानगदेदा ओच्‍छे थेदेन थेला झागदेला क्‍वानगदेदा परमप्रभुला लागिरी फेजी।

३१ जमाहेन्‍से हारूनदेन थेला झागदेदा मोशासे चुह्रङ् भिसी पाङ्‌जी, “ङाइ हारूनदेन थेला झागदेदा चउ भिसी कुल्‍बा ह्रङ्‌नोन ह्रुप तबा पालला म्रापरी स्‍या ब्‍लोगो ओच्‍छे धम्‍बा धुइरी फुल्‍बा भेटीला डालोरी मुबा गेङदेन छ्‌यामनोन चउ।

३२ ओच्‍छे चसी लेङ्‌बा स्‍यादेन गेङ चा मेरी ख्राङ्‌गो।

३३ एनीगदेदा धम्‍बाला लागिरी फेबा धिन आजिन्‍देधोना ह्रुप तबा पालला म्रापग्‍याम एनीगदे खानैनोन आनिउ। तिग्‍दा भिसम एनीगदेदा धम्‍बाला लागिरी फेबा धिन चा निसरे हिन्‍ना।

३४ तिनी जुन जुन ताम लबा मुला थे चा परमप्रभुसे कुल्‍बा अन्‍छार एनीगदेदा परमप्रभुदेन छ्‌याम ढिक्‍ना लबाला लागिरी लबा हिन्‍ना।

३५ एनीगदे धिन म्‍हुननोन निसरेधोना ह्रुप तबा पालला म्रापरी चिसी परमप्रभुसे कुल्‍बा अन्‍छार लउ। आहिन्‍सम एनीगदे सिला। तिग्‍दा भिसम ङादा परमप्रभुसे चुनोन ताम कुल्‍बा हिन्‍ना।”

३६ थेतबासेलमा परमप्रभुसे मोशादा कुल्‍बा अन्‍छार जम्‍मान ताम हारूनदेन थेला झागदेसे लजी।

† 

८:८ “ऊरीम” देन “तुम्‍मीम” थोन्‍बा २८:३० देन १ शमू १४:४१ री स्‍हीगो।

परमेश्‍वरला लागिरी पूजा लबा म्‍हिगदेसे ह्राङला गे शुरू लबा

९

परमप्रभुला छ्‌यारी अर्पण लसी जिन्‍माहेन्‍से न्‍हाङ्‌गरदाङ भ्रेरेकुनु मोशासे हारूनदेन थेला झागदेदा ओच्‍छे इस्राएलला गन्‍बागदेदा ङ्‌योइजी।

२ ओच्‍छे मोशासे हारूनदा चुह्रङ् भिसी पाङ्‌जी, “ह्राङला पापबलिला लागिरी तिगै दाग आरेबा म्‍हे बहर गिकदेन मेरी ख्राङ्‌सी फुल्‍बा बलिला लागिरी तिगै दाग आरेबा ग्‍यु बोको गिक भसी परमप्रभुला ओन्‍छाङ्‌री बलि फुल्‍गो।

३ ओच्‍छे इस्राएलीगदेदा चुह्रङ् भिसी पाङ्‌गो, ‘एनीगदेसे पापबलिला लागिरी रा बोको गिकदेन मेरी ख्राङ्‌सी फुल्‍बा बलिला लागिरी तिदिङ तबा तिगै दाग आरेबा म्‍हे बहरदेन तिगै दाग आरेबा ग्‍यु बोको गिक भउ।

४ ओच्‍छे परमप्रभुला ओन्‍छाङ्‌री ढिक्‍ना लबा बलि फुल्‍बाला लागिरी म्‍हे बहर गिक, ग्‍यु बोको गिकदेन जैतुनना छ्‌युगुरी झ्‍योप्‍बा अन्‍नबलिएनोन भउ। तिग्‍दा भिसम तिनी परमप्रभु एनीगदे मुबा ग्‍लारी फेप्‍खला।’”

५ मोशासे कुल्‍बा अन्‍छार जम्‍मान स्‍हे इस्राएलीगदेसे ह्रुप तबा पालला ङाच्‍छापट्टि भजी। ओच्‍छे जम्‍मान इस्राएलीगदे परमप्रभुला ओन्‍छाङ्‌री खजी।

६ ओच्‍छे मोशासे चुह्रङ् भिसी पाङ्‌जी, “परमप्रभुला शक्ति म्राङ्‌बाला लागिरी परमप्रभुसे कुल्‍बा अन्‍छार एनीगदेसे लतोःबा गे चा चुनोन हिन्‍ना।”

७ जमाहेन्‍से मोशासे हारूनदा चुह्रङ् भिसी पाङ्‌जी, “ह्राङदेन म्‍हिगदेदा परमप्रभुदेन छ्‌याम ढिक्‍ना लबाला लागिरी बलि फुल्‍बा ग्‍लाला ङाम्‍री खसी पापबलिदेन मेरी ख्राङ्‌सी फुल्‍बा बलि फुल्‍गो। परमप्रभुसे कुल्‍बा अन्‍छार म्‍हिगदेदा परमप्रभुदेन छ्‌याम ढिक्‍ना लबाला लागिरी म्‍हिगदेसे भबा बलि फुल्‍गो।”

८ जमाहेन्‍से हारून बलि फुल्‍बा ग्‍लाला ङाम्‍री खसी ह्राङलान पापबलिला लागिरी म्‍हे बहर बलि फुल्‍जी।

९ ओच्‍छे ह्रारूनना झागदेसे चा बहरला का हारून मुबा ग्‍लारी भसी पिन्‍जी। हारूनसे थे कारी ह्राङला या जुम्‍बी ब्‍लुम्‍सी बलि फुल्‍बा ग्‍लाला रूगदेरी फोर्जी। ओच्‍छे लेङ्‌बा का चा बलि फुल्‍बा ग्‍लाला धिरी ल्‍हूजी।

१० थेसे पापबलिला छि, खैरूदेन ज्‍यबा खाल्‍ला न्‍हे टोगल गिक बलि फुल्‍बा ग्‍लारी ख्राङ्‌जी। चुह्रङ् लसी परमप्रभुसे कुल्‍बा अन्‍छार मोशासे जम्‍मान गे लजी।

११ तर थेसे स्‍यादेन ढि चा पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्सी मेरी ख्राङ्‌जी।

१२ जमाहेन्‍से मेरी ख्राङ्‌सी फुल्‍बा बलिला जन्‍तुएनोन हारूनसे साइजी। ओच्‍छे थेला झागदेसे थे जन्‍तुला काएनोन थे मुबा ग्‍लारी भसी पिन्‍जी, ओच्‍छे थे का थेसे बलि फुल्‍बा ग्‍लाला क्‍युर्सीन स्‍वाजी।

१३ मेरी ख्राङ्‌सी फुल्‍बा बलिला स्‍यादा थेनीगदेसे तुप्‍सी थोबोदेन छ्‌यामनोन हारून मुबा ग्‍लारी भसी पिन्‍जी, ओच्‍छे थे जम्‍मान बलि फुल्‍बा ग्‍लारी ख्राङ्‌जी।

१४ थेसे फो ग्रुङदेन काङ चा ख्रुसी मेरी ख्राङ्‌सी बलि फुल्‍बा ग्‍लारी ख्राङ्‌जी।

१५ जमाहेन्‍से हारूनसे म्‍हिगदेला लागिरी पापबलिला रा बोको भसी साइजी, ओच्‍छे ङाच्‍छाला ह्रङ् लसीन पापबलि फुल्‍जी।

१६ जमाहेन्‍से थेसे ठिम अन्‍छार मेरी ख्राङ्‌सी फुल्‍बा बलिएनोन फुल्‍जी।

१७ ओच्‍छे स्‍य्‍हो स्‍य्‍होरी मेरी ख्राङ्‌सी फुल्‍बा बलि बाहेकनोन थेसे अन्‍नबलिएनोन भजी, ओच्‍छे थेसे थेग्‍याम मुठी नाङ किन्‍सी बलि फुल्‍बा ग्‍लारी ख्राङ्‌जी।

१८ हारूनसे म्‍हिगदेला लागिरी ढिक्‍ना लबा बलिला म्‍हे बहरदेन ग्‍यु बोकोएनोन साइजी। ओच्‍छे थेला झागदेसे थे जन्‍तुगदेला का थे मुबा ग्‍लारी भजी, ओच्‍छे थेसे थे का बलि फुल्‍बा ग्‍लाला क्‍युर्सीन स्‍वाजी।

१९ तर थेसे म्‍हे बहरदेन ग्‍यु बोकोला छि, छिनोन छि मुबा मेः, फो ग्रुङ घप्‍बा छि, खैरू न्‍हीदेन ज्‍यबा खाल्‍ला न्‍हे टोगल गिक चा

२० थेनीगदेसे कुला स्‍याथोरी थान्‍जी। ओच्‍छे छिगदे चा थेसे बलि फुल्‍बा ग्‍लारी ख्राङ्‌जी।

२१ कुला स्‍यादेन दाहिनेपट्टिला काङ्‌स्‍हु चा मोशासे कुल्‍बा अन्‍छार हारूनसे परमप्रभुला ओन्‍छाङ्‌री यारी थीबान थीबान फुल्‍जी।

२२ जमाहेन्‍से हारूनसे चुह्रङ् लसी पापबलि, मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍माहेन्‍से ह्राङला या म्‍हिगदेपट्टि थीसी म्‍हिगदेदा मोलम पिन्‍जी। जमाहेन्‍से थे मार खजी।

२३ जमाहेन्‍से मोशादेन हारून ह्रुप तबा पाल न्‍हङ्‌री वाङ्‌जी। ओच्‍छे पालग्‍याम मङ्‌ग्‍यार थोन्‍सी म्‍हिगदेदा मोलम पिन्‍जी। ओच्‍छे जम्‍मान म्‍हिगदेसे परमप्रभुला शक्तिशाली य्‍हाल म्राङ्‌जी।

२४ परमप्रभुसे पुइखबा मेसे बलि फुल्‍बा ग्‍लारी मुबा मेरी ख्राङ्‌सी फुल्‍बा बलिदेन छि क्रोजी। चु ताम म्राङ्‌सी म्‍हिगदेसे ताङ्‌सी ताङ्‌सी क्रिङ्‌बान परमप्रभुदा फ्‍या लजी।

नादाबदेन अबीहूसे पाप लबा

१०

हारूनना झा न्‍ही नादाबदेन अबीहूसे ह्राङ ह्राङला पोइमो ताङ् किन्‍सी मे युजी, ओच्‍छे थेरी धूप युसी परमप्रभुदा फुल्‍जी। तर थेनीगदेसे पोइमो ताङ्‌री परमप्रभुसे फुल्‍गो भिसी कुल्‍नोन आकुल्‍बा मे युबा मुबा।

२ थेतबासेलमा थेनोन धुइरी परमप्रभुसे मे पुइखसी थेनीगदेदा नाश लजी, ओच्‍छे थेनीगदे परमप्रभुला ओन्‍छाङ्‌रीन सिजी।

३ जमाहेन्‍से मोशासे हारूनदा चुह्रङ् भिसी पाङ्‌जी, “परमप्रभुसे सुङ्‌बा ताम चुनोन हिन्‍ना,

“‘ङाला ङाम्‍री खबागदेदा ङाइ ङा चोखो परमेश्‍वर हिन्‍ना भिसी उन्‍ना,

ओच्‍छे जम्‍मान म्‍हिगदेग्‍याम ङाइ मान याङ्‌ला।’”

तर हारून कुटिसी चिजी।

४ मोशासे हारूनना अगु उज्‍जीएलला झा न्‍ही मीशाएलदेन एलसाफानदा ङ्‌योइसी चुह्रङ् भिसी पाङ्‌जी, “चुरी खसी चोखो ग्‍लाग्‍याम एनीगदेला आलेगदेला लाश पुइसी पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्गो।”

५ थेतबासेलमा थेनीगदे खसी हारूनना झागदेसे क्‍वान्‍बा लबिदारी चुङ्‌सी मोशासे पाङ्‌बा अन्‍छार थेनीगदेला लाश पुइसी पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्जी।

६ जमाहेन्‍से मोशासे हारूनदेन थेला झा एलाजारदेन ईतामारदा चुह्रङ् भिसी पाङ्‌जी, “एनीगदेसे क्रा ब्‍लसी, ह्राङला क्‍वान ढेसी क्राबा क्रिङ्‌बा आलउ। थेह्रङ् लजी भिसम एनीगदे सिला, ओच्‍छे जम्‍मान इस्राएलीगदेथोरी परमप्रभुसे ह्राङला बोमो ल्‍हूला। तर परमप्रभुसे पुइखबा मेग्‍याम सिबागदेला लागिरी दुख म्‍हन्‍सी एनीगदेला ह्राङलान म्‍हिगदेदेन इस्राएलला जम्‍मान य्‍हुल्‍से क्राबा क्रिङ्‌बा लबारी तला।

७ एनीगदे चा ह्रुप तबा पालग्‍याम मङ्‌ग्‍यार आनिउ, निजी भिसम एनीगदे सिला। तिग्‍दा भिसम परमप्रभुसे धम्‍बा धुइरी फोर्बा छ्‌युगु एनीगदेदा फोर्बा मुला।” थेतबासेलमा मोशासे पाङ्‌बा अन्‍छारनोन थेनीगदेसे लजी।

परमेश्‍वरला लागिरी पूजा लबा म्‍हिला लागिरी ठिमगदे

८ जमाहेन्‍से परमप्रभुसे हारूनदा चुह्रङ् भिसी सुङ्‌जी,

९ “एदेन एला झागदे ह्रुप तबा पालरी निमा अङ्‌गुरला निङ्‌गु अथवा खजिबै खाल्‍ला ङ्‌य्‍होइबा स्‍हे आथुङ्‌गो, थुङ्‌जी भिसम एनीगदे सिला। चु एदेन एला सन्‍तानसे सदन लतोःबा ठिम हिन्‍ना।

१० खजिबा ताम परमेश्‍वरला लागिरी हिन्‍ना, खजिबा ताम अर्गु गेला लागिरी हिन्‍ना, ओच्‍छे शुद्धदेन अशुद्ध तामदा एनीगदेसे फेतोःला।

११ परमप्रभुसे मोशाग्‍याम पिन्‍बा ठिमदा एनीगदेसे जम्‍मान इस्राएलीगदेदा लोप्‍तोःला।”

१२ मोशासे हारूनदेन हारूनना सोबा झागदे एलाजारदेन ईतामारदा चुह्रङ् भिसी पाङ्‌जी, “परमप्रभुला लागिरी फेसी थान्‍बा बलिगदेग्‍याम लेङ्‌बा अन्‍नबलि एनीगदेसे बलि फुल्‍बा ग्‍ला ङाम्‍री खमिर आयुना चउ। तिग्‍दा भिसम थे ल्‍हानान चोखो स्‍हे हिन्‍ना।

१३ थे एनीगदेसे चोखो ग्‍लारी चिसी चउ। तिग्‍दा भिसम चु परमप्रभुला लागिरी फेसी थान्‍बा बलिगदेग्‍याम एदेन एला झागदेला भो हिन्‍ना। तिग्‍दा भिसम परमप्रभुसे ङादा चुह्रङ् लसीन कुल्‍बा मुला।

१४ थेह्रङ् लसी यारी थीबान थीबान फुल्‍बा कुला स्‍यादेन परमप्रभुला लागिरी फेसी थान्‍बा काङ्‌स्‍हु एदेन एला झागदे ओच्‍छे एला झामेगदेसे खजिबै चोखो ग्‍लारी चिसी चउ। तिग्‍दा भिसम थे चा इस्राएलीगदेसे फुल्‍बा ढिक्‍ना लबा बलिग्‍याम एदेन एला झागदेला लागिरी फेसी पिन्‍बा भो हिन्‍ना।

१५ परमप्रभुला लागिरी फेसी थान्‍बा बलिगदेला छिदेन छ्‌यामनोन काङ्‌स्‍हुदेन कुला स्‍या परमप्रभुला ओन्‍छाङ्‌री यारी थीबान थीबान फुल्‍बारी भगै। थे चा परमप्रभुसे कुल्‍बा अन्‍छार एदेन एला झागदेसे सदन याङ्‌नोन तोःला।”

१६ जमाहेन्‍से पापबलिला लागिरी फुल्‍बा रा बोकोला बारेरी मोशासे ङ्‌योइमा थे रा बोको मेरी ख्राङ्‌सी जिन्‍बा मुबा। जमाहेन्‍से बोमो खसी मोशासे हारूनना सोबा झा एलाजारदेन ईतामारदा चुह्रङ् भिसी पाङ्‌जी,

१७ “तिग्‍दा एनीगदेसे चोखो ग्‍लारी चिसी पापबलिला स्‍या आचनी? तिग्‍दा भिसम थे ल्‍हानान चोखो स्‍हे हिन्‍ना। इस्राएल य्‍हुल्‍ला दोष मेटब लसी शुद्ध तना लसी परमप्रभुदेन छ्‌याम ढिक्‍ना लबाला लागिरी थे पापबलि एनीगदेदा पिन्‍बा हिन्‍ना।

१८ थे रा बोकोला का परमप्रभु धन्‍छ्‌याबा पाल न्‍हङ्‌री आभबासेलमा थे बोकोला स्‍या ङाइ कुल्‍बा अन्‍छार एनीगदेसे चोखो ग्‍लारी चिसी चतोःमुबा।”

१९ जमाहेन्‍से हारूनसे मोशादा चुह्रङ् भिसी पाङ्‌जी, “थेनीगदेसे तिनीन ह्राङला पापबलिदेन मेरी ख्राङ्‌सी फुल्‍बा बलि परमप्रभुला ओन्‍छाङ्‌री फुल्‍बा मुला। ओच्‍छे तिनीन ङाथोरी चुह्रङ्‌बा आपत विपत तबा मुला। तिनी ङाइ पापबलि चबा हिन्‍सम तिग परमप्रभुला ङाच्‍छा ज्‍यबा तसेला मुबा?”

२० चु ताम थेःसी मोशाला सेम सन्‍तोक तजी।

शुद्धदेन अशुद्ध जन्‍तुगदे

११

परमप्रभुसे मोशादेन हारूनदा चुह्रङ् भिसी सुङ्‌जी,

२ “इस्राएलीगदे जम्‍मादान चुह्रङ् भिसी पाङ्‌गो, एनीगदेसे जम्‍बुलिङरी मुबा जम्‍मान जन्‍तुगदे न्‍हङ्‌ला चु जन्‍तुगदे चा चबारी तला।

३ जन्‍तुगदे न्‍हङ्‌री म्‍युक्‍बा फ्‍याक निबादेन छे क्‍यान्‍बा जन्‍तु चा एनीगदेसे चबारी तला।

४ “तर छे जे क्‍यान्‍बा जन्‍तुगदेदेन म्‍युक्‍बा जे फ्‍याक निबा जन्‍तुगदे चा एनीगदेसे चबारी आत। ऊँटसे छे क्‍यान्‍मुला, तर थेला म्‍युक्‍बा फ्‍याक निबा आतमुला। थेह्रङ्‌बा जन्‍तुगदे चा एनीगदेला लागिरी अशुद्ध जन्‍तु हिन्‍ना।

५ ओच्‍छे शापनएनोन एनीगदेला लागिरी अशुद्ध जन्‍तु हिन्‍ना। तिग्‍दा भिसम थेसे चबा स्‍हे क्‍यन्‍मुला, तर थेला म्‍युक्‍बा फ्‍याक निबा आतमुला।

६ ओच्‍छे खरायोएनोन एनीगदेला लागिरी अशुद्ध जन्‍तु हिन्‍ना। तिग्‍दा भिसम थेसे चबा स्‍हे क्‍यन्‍मुला, तर थेला म्‍युक्‍बा फ्‍याक निबा आतमुला।

७ ओच्‍छे ढ्‌वाएनोन एनीगदेला लागिरी अशुद्ध जन्‍तु हिन्‍ना। तिग्‍दा भिसम थेला म्‍युक्‍बा चा फ्‍याक निबा तमुला, तर थेसे चबा स्‍हे आक्‍यन्‍मुला।

८ थेह्रङ्‌बा जन्‍तुगदेला स्‍या एनीगदेसे आचउ, सिसी जिन्‍बा थेह्रङ्‌बा जन्‍तु आथुर्गो। थेह्रङ्‌बा जन्‍तुगदे चा एनीगदेला लागिरी अशुद्ध जन्‍तु हिन्‍ना।

९ “समुद्रदेन स्‍योङरी चिबा जन्‍तुगदे न्‍हङ्‌री भ्‍यापदेन कत्‍ला मुबा जन्‍तु चा एनीगदेसे चबारी तला।

१० तर भ्‍यापदेन कत्‍ला आरेबा समुद्रदेन स्‍योङरी चिबा जम्‍मान छोन्‍बो जन्‍तुगदे चा एनीगदेला लागिरी नाइबा खबा अशुद्ध स्‍हे हिन्‍ना।

११ थे चा अशुद्ध जन्‍तु तबासे लमा एनीगदेसे थेला स्‍या आचउ। ओच्‍छे सिसी जिन्‍बा थेह्रङ्‌बा जन्‍तुदा आथुर्गो।

१२ भ्‍यापदेन कत्‍ला आरेबा क्‍युइरी चिबा जन्‍तु चा एनीगदेला लागिरी अशुद्ध स्‍हे हिन्‍ना।

१३ “चरागदे न्‍हङ्‌री एनीगदेला लागिरी अशुद्ध चरागदे चा चुनोन हिन्‍ना, चुह्रङ्‌बा चरागदेला स्‍या एनीगदेसे चबारी आत, क्‍वाक्‍लिङ्, गिद्ध, म्‍लाङ्‌गै गिद्ध,

१४ ग्‍वाइ, जम्‍मान खाल्‍ला म्‍लाङ्‌गै ग्‍वाइ,

१५ जम्‍मान खाल्‍ला कावा,

१६ घ्रेन कुलुलु, ङ्‌याबा कुलुलु, समुद्ररी खबा चरा, जम्‍मान खाल्‍ला बेसार,

१७ जजा कुलुलु, क्‍युइ हाँस, हुक्‍बा,

१८ तार कुलुलु, तोङ्‌तोङ्‌बा ग्‍लारी चिबा कुलुलु, तार्ङा चबा ग्‍वाइ,

१९ सारस, जम्‍मान खाल्‍ला टुङ्‌टुङ्‌कार्बो, फापर चरादेन फापङ् चा एनीगदेसे चबारी आत।

२० “काङ ब्‍लि जुसी भ्रबा भ्‍याप मुबा जम्‍मान बालङ्‌बुलुङ्‌गदे एनीगदेला लागिरी अशुद्ध स्‍हे हिन्‍ना।

२१ तर काङ ब्‍लि जुसी भ्रबा भ्‍याप मुबा बालङ्‌बुलुङ् न्‍हङ्‌रीनोन छ्‌योङ्‌बाला लागिरी काङरी जी जी मुबागदे चा एनीगदेसे चबारी तला।

२२ चुगदे न्‍हङ्‌री एनीगदेसे जम्‍मान खाल्‍ला तिरी, खुइले तिरी, तितिरदेन बत्तिर चबारी तला।

२३ काङ ब्‍लि जुसी भ्रबा भ्‍याप मुबागदे जम्‍मान एनीगदेला लागिरी अशुद्ध स्‍हे हिन्‍ना।

२४ “चुह्रङ्‌बा जन्‍तुगदेग्‍याम एनीगदे अशुद्ध तला, जुन म्‍हिसे सिसी जिन्‍बा चुह्रङ्‌बा जन्‍तुदा थुर्ला थे म्‍हि ङ्‌यसेधोना अशुद्ध तला।

२५ सिसी जिन्‍बा चुह्रङ्‌बा जन्‍तुदा जुन म्‍हिसे पुइला थे म्‍हिसे ह्राङला क्‍वान ख्रुतोःला, ओच्‍छे थे म्‍हि ङ्‌यसेधोना अशुद्ध तला।

२६ “म्‍युक्‍बा पूरन फ्‍याक आनिबादेन चबा स्‍हे आक्‍यान्‍बा जम्‍मान जन्‍तुगदे चा एनीगदेला लागिरी अशुद्ध स्‍हे हिन्‍ना। थेह्रङ्‌बा जन्‍तुदा थुर्बागदे जम्‍मान अशुद्ध तला।

२७ जुम्‍बी आफेबा काङ ब्‍लि जुसी भ्रबा जन्‍तुगदे एनीगदेला लागिरी अशुद्ध जन्‍तु हिन्‍ना। थेह्रङ्‌बा सिबा जन्‍तुदा थुर्बा म्‍हि ङ्‌यसेधोना अशुद्ध तला।

२८ थेह्रङ्‌बा जन्‍तु सिमा पुइबा म्‍हिसे ह्राङला क्‍वान ख्रुतोःला, ओच्‍छे थे म्‍हि ङ्‌यसेधोना अशुद्ध तला। थे चा एनीगदेला लागिरी अशुद्ध हिन्‍ना।

२९ “सरी सुल्‍सी भ्रबा जन्‍तुगदे न्‍हङ्‌ला चु जन्‍तुगदे चा एनीगदेला लागिरी अशुद्ध जन्‍तु हिन्‍ना, धङ्‌ज्‍यु, नम्‍युङ, जम्‍मान खाल्‍ला टिगागा,

३० गोस्‍या, ठोडा, प्राबल, बालुवारी चिबा टिगागादेन छोन पोबा टिगागा अशुद्ध जन्‍तु हिन्‍ना।

३१ सुल्‍सी भ्रबा जन्‍तुगदे न्‍हङ्‌री चुगदे चा अशुद्ध जन्‍तु हिन्‍ना। जुन म्‍हिसे चुह्रङ् लसी सिबा जन्‍तु थुर्ला थे म्‍हि ङ्‌यसेधोना अशुद्ध तला।

३२ चु जन्‍तुगदे न्‍हङ्‌ला खजिबै सिबा जन्‍तु गिक तिगै स्‍हेरी परब तजी भिसम थे स्‍हे अशुद्ध तला, सिङग्‍याम स्‍होबा स्‍हे मुसै, क्‍वान, ढि, बोरा, तिगै गेला लागिरी स्‍होबा ताङ् मुसैनोन थे ङ्‌यसेधोना अशुद्ध तला, थे स्‍हेदा क्‍युइरी ब्‍लुम्‍तोःला। जमाहेन्‍से जे थे स्‍हे चोखो तला।

३३ चु जन्‍तुगदे न्‍हङ्‌ला खजिबै जन्‍तु गिक साप्राला खजिबै ताङ्‌री परब तजी भिसम थे ताङ्‌री मुबा जम्‍मान स्‍हे अशुद्ध तला। ओच्‍छे थे ताङ् चा एनीगदेसे थिउ।

३४ थेह्रङ्‌बा ताङ्‌री मुबा क्‍युइ परब तबा चबा स्‍हेगदेएनोन अशुद्ध तला, ओच्‍छे थेह्रङ्‌बा ताङ्‌री मुबा खजिबै खाल्‍ला थुङ्‌बा स्‍हे मुसैनोन अशुद्ध तला।

३५ थेह्रङ्‌बा सिबा जन्‍तु कुदाबरी अथवा धाइबा ताङ्‌री परब तजी भिसैनोन अशुद्ध तला। थेह्रङ्‌बा स्‍हेएनोन एनीगदेसे छ्‌याकछिक लउ। तिग्‍दा भिसम थे चा एनीगदेला लागिरी अशुद्ध हिन्‍ना।

३६ तर मूलला क्‍युइदेन आङ्‌गा टाङ्‌सी स्‍होबा ट्‌याङ्‌कीला क्‍युइ चा शुद्ध तला। तसैनोन थेह्रङ्‌बा सिबा जन्‍तुदा जुन म्‍हिसे थुर्ला थे म्‍हि अशुद्ध तला।

३७ ढ्‌वबाला लागिरी थान्‍बा ब्‍लु चा थेह्रङ्‌बा सिबा जन्‍तु परब तसैनोन अशुद्ध आत।

३८ तर क्‍युइ युसी जिन्‍बा ब्‍लुरी चा थेह्रङ्‌बा सिबा जन्‍तु परब तजी भिसम एनीगदेला लागिरी थे ब्‍लु अशुद्ध तला।

३९ “एनीगदेसे चबारी तबा खजिबै जन्‍तु सिजी भिसैनोन थे सिबा जन्‍तुदा थुर्बा म्‍हि ङ्‌यसेधोना अशुद्ध तला।

४० सिबा जन्‍तुला स्‍या चबा म्‍हि अथवा पुइबा म्‍हिसे ह्राङला क्‍वान ख्रुतोःला, ओच्‍छे थे म्‍हि ङ्‌यसेधोना अशुद्ध तला।

४१ “सरी सुल्‍सी भ्रबा जम्‍मान जन्‍तुगदे अशुद्ध हिन्‍ना। थेह्रङ्‌बा जन्‍तुला स्‍या आचउ।

४२ फोसे सुल्‍सी भ्रबा, काङ ब्‍लि जुसी सुल्‍सी भ्रबादेन ल्‍हानान काङ जुसी सरी सुल्‍सी भ्रबा जन्‍तुगदेला स्‍या एनीगदेसे आचउ। तिग्‍दा भिसम थे अशुद्ध जन्‍तु हिन्‍ना।

४३ थेह्रङ्‌बा सुल्‍सी भ्रबा खजिबै जन्‍तुदा थुर्सी एनीगदेसे ह्राङसे ह्राङदान अशुद्ध आस्‍होउ।

४४ ङा परमप्रभु एनीगदेला परमेश्‍वर हिन्‍ना। एनीगदेसे ह्राङसे ह्राङदान परमप्रभुला छ्‌यारी अर्पण लसी चोखो स्‍होउ। तिग्‍दा भिसम ङा चोखो परमेश्‍वर हिन्‍ना। ओच्‍छे सरी सुल्‍सी भ्रबा खजिबै खाल्‍ला जन्‍तुग्‍याम एनीगदे अशुद्ध म्‍हि आदोगो।

४५ तिग्‍दा भिसम एनीगदेला परमेश्‍वर दोबाला लागिरी एनीगदेदा मिश्र य्‍हुल्‍साग्‍याम तेःसी भबा परमप्रभु ङानोन हिन्‍ना। थेतबासेलमा एनीगदे चोखो तसी चिउ। तिग्‍दा भिसम ङा चोखो परमेश्‍वर हिन्‍ना।

४६ “जन्‍तु, चरा, क्‍युइरी चिबा जन्‍तुदेन सरी सुल्‍सी भ्रबा जम्‍मान जन्‍तुगदेला बारेरी स्‍होबा ठिम चुनोन हिन्‍ना।

४७ एनीगदेसे शुद्धदेन अशुद्ध ओच्‍छे चबारी तबादेन चबारी आतबा जन्‍तु फेतोःला।”

सुत्‍केरी च्‍योख्‍याब लबा ठिम

१२

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘जीउ न्‍हीला तसी झा न्‍हबा म्रिङ्‌म्‍हेमे निसरेधोना अशुद्ध तला। थे म्रिङ्‌म्‍हेमे महिनावारी तबा धुइरी ह्रङ्‌नोन अशुद्ध तला।

३ भ्रेरेकुनु चा झाला खतना लतोःला।

४ का निबासेलमा अशुद्ध तबा थे म्रिङ्‌म्‍हेमे बोगल गिकसे च्‍युक सोम धिनकुनु जे चोख्‍याब तला। शुद्ध तबा धिन आछ्‌योदेधोना थे म्रिङ्‌म्‍हेमेसे खजिबै चोखो स्‍हे थुर्बारी आत। ओच्‍छे चोखो ग्‍ला न्‍हङ्‌रीनोन निबारी आत।

५ तर थेसे झामे न्‍हजी भिसम महिनावारी तबा धुइरी ह्रङ्‌नोन साता न्‍हीधोना अशुद्ध तला। ओच्‍छे का निबासेलमा अशुद्ध तबा थे म्रिङ्‌म्‍हेमे बोगल सोमसे ढु धिनकुनु जे चोख्‍याब तला।

६ “‘झा न्‍हसै, झामे न्‍हसै चोख्‍याब लबा धिन तमाहेन्‍से शुद्ध तबाला लागिरी थे म्रिङ्‌म्‍हेमेसे मेरी ख्राङ्‌सी फुल्‍बा बलिला लागिरी तिदिङ तबा ग्‍यु बोकोदेन पापबलि फुल्‍बाला लागिरी बुर्गनना कोला गिक अथवा ढुकुर गिक ह्रुप तबा पालला म्रापरी परमेश्‍वरला लागिरी पूजा लबा म्‍हि मुबा ग्‍लारी भगै।

७ थे जम्‍मान स्‍हे परमेश्‍वरला लागिरी पूजा लबा म्‍हिसे परमप्रभुला ओन्‍छाङ्‌री फुल्‍सी थे म्रिङ्‌म्‍हेमेदा शुद्ध लसी परमप्रभुदेन छ्‌याम ढिक्‍ना लला। ओच्‍छे का निबासेलमा अशुद्ध तबा तामग्‍याम थे म्रिङ्‌म्‍हेमे शुद्ध तला। सुत्‍केरी तबा म्रिङ्‌म्‍हेमेगदेला लागिरी ठिम चुनोन हिन्‍ना।

८ “‘चुदे थेसे ग्‍यु बोको भबारी आखम्‍नी भिसम थेसे ढुकुर न्‍ही अथवा बुर्गनना कोला न्‍ही भगै, गिक चा मेरी ख्राङ्‌सी फुल्‍बा बलिला लागिरी, गिक चा पापबलि फुल्‍बाला लागिरी तगै। परमेश्‍वरला लागिरी पूजा लबा म्‍हिसे थे म्रिङ्‌म्‍हेमेदा शुद्ध तना लसी परमप्रभुदेन छ्‌याम ढिक्‍ना लला। जमाहेन्‍से थे म्रिङ्‌म्‍हेमे शुद्ध तला।’”

ढिला रोगला बारेरी स्‍होबा ठिम

१३

परमप्रभुसे मोशादेन हारूनदा चुह्रङ् भिसी सुङ्‌जी,

२ “खजिबै म्‍हि टाङ्‌जी भिसम अथवा खजिबै म्‍हिला ढिरी पोर अथवा दाग खजी भिसम थे सरब तबा ढिला लोङ्‌बा रोग तखम्‍ला। थेतबासेलमा थे म्‍हिदा परमेश्‍वरला लागिरी पूजा लबा म्‍हि हारून अथवा थेला झागदे न्‍हङ्‌ला गिक मुबा ग्‍लारी भगै।

३ परमेश्‍वरला लागिरी पूजा लबा म्‍हिसे थेला ढिरी खबा पोर च्‍यागै। ओच्‍छे पोर खबा ग्‍लाला बुच्‍छाम तार तबा मुसम ओच्‍छे थे पोर ढि भन्‍दाएनोन नुप्‍सी निबा म्राङ्‌जी भिसम थे सरब तबा रोग हिन्‍ना। जाँचब लसी जिन्‍माहेन्‍से परमेश्‍वरला लागिरी पूजा लबा म्‍हिसे थेदा अशुद्ध तबा मुला भिसी पाङ्‌गै।

४ तर थे दागसे ढि तार तजी भिसम ओच्‍छे च्‍यामा ढि भन्‍दा नुप्‍सी निबा आम्राङ्‌नी भिसम ओच्‍छे थे ग्‍लाला बुच्‍छामएनोन तार आतनी भिसम थे म्‍हिदा परमेश्‍वरला लागिरी पूजा लबा म्‍हिसे निसरेधोना छुट्टोन ग्‍लारी थान्‍गै।

५ निसरेकुनु परमेश्‍वरला लागिरी पूजा लबा म्‍हिसे दोःसी जाँचब लमा थे पोर घ्रेन आतना ङाच्‍छाला तेबान मुसम थे म्‍हिदा परमेश्‍वरला लागिरी पूजा लबा म्‍हिसे अझै अर्गु निसरेधोना छुट्टोन थान्‍गै।

६ परमेश्‍वरला लागिरी पूजा लबा म्‍हिसे निसरेकुनु दोःसी जाँचब लमा पोर फान्‍सी निबादेन घ्रेन आतबा म्राङ्‌जी भिसम परमेश्‍वरला लागिरी पूजा लबा म्‍हिसे थे म्‍हिदा शुद्ध तजी भिसी पाङ्‌गै। थे चा पोर जे हिन्‍ना। थे पोर खबा म्‍हिसे ह्राङला क्‍वान ख्रुगै, ओच्‍छे थे म्‍हि शुद्ध तला।

७ तर शुद्ध तबारी परमेश्‍वरला लागिरी पूजा लबा म्‍हिदा उन्‍सी जिन्‍सैनोन थे पोर घ्रेन तबान निजी भिसम थे म्‍हिसे दोःसी परमेश्‍वरला लागिरी पूजा लबा म्‍हि मुबा ग्‍लारी खसी उन्‍गै।

८ ओच्‍छे परमेश्‍वरला लागिरी पूजा लबा म्‍हिसेनोन जाँचब लसी च्‍यामा पोर घ्रेन तबा हिन्‍बान चिम भिसम परमेश्‍वरला लागिरी पूजा लबा म्‍हिसे थेदा अशुद्ध तबा मुला भिसी पाङ्‌गै, थे पोर चा सरब तबा रोग हिन्‍ना।

९ “खजिबै म्‍हिदा ढिरी सरब तबा रोगसे स्‍याप्‍जी भिसम थे म्‍हिदा परमेश्‍वरला लागिरी पूजा लबा म्‍हि मुबा ग्‍लारी भगै।

१० ओच्‍छे परमेश्‍वरला लागिरी पूजा लबा म्‍हिसे जाँचब लमा ढि तार तसी टाङ्‌बा मुसम ओच्‍छे बुच्‍छाम तार तबादेन टाङ्‌बा ग्‍लाला पोररी न्‍हा वाङ्‌बा मुसम

११ थे ल्‍हानान धिनधोनान आफान्‍बा ढिला रोग हिन्‍ना। ओच्‍छे परमेश्‍वरला लागिरी पूजा लबा म्‍हिसे थे म्‍हिदा अशुद्ध तबा मुला भिसी पाङ्‌गै। थेसे थे म्‍हिदा दोःसी छुट्टन थान्‍आतोः। तिग्‍दा भिसम थे म्‍हि अशुद्ध तसी जिन्‍बा मुला।

१२ “परमेश्‍वरला लागिरी पूजा लबा म्‍हिसे च्‍यामा ढिला रोग बढब तबान थे म्‍हिला थोबोहेन्‍से काङधोनान दोबा चिम भिसम

१३ ओच्‍छे परमेश्‍वरला लागिरी पूजा लबा म्‍हिसे जाँचब लमा रोगसे थे म्‍हिला ल्‍हुइनोन घप्‍सी जिन्‍बा मुसम थे रोगसे स्‍याप्‍बा म्‍हिदा थेसे शुद्ध मुला भिसी पाङ्‌गै। थे म्‍हिला पूरन ल्‍हुइ तार तसी जिन्‍बासेलमा थे म्‍हि शुद्ध हिन्‍ना।

१४ तर पोर च्‍यामा भर्खर जे तबा पोर ह्रङ्‌बा म्राङ्‌जी भिसम थे म्‍हि अशुद्ध तला।

१५ परमेश्‍वरला लागिरी पूजा लबा म्‍हिसे थे म्‍हिदा दोःसी जाँचब लमा थेला पोर भर्खर जे तबा पोर ह्रङ्‌बान म्राङ्‌जी भिसम थे म्‍हिदा अशुद्ध तबा मुला भिसी पाङ्‌गै। थे पोर चा अशुद्ध हिन्‍ना, थे सरब तबा रोग हिन्‍ना।

१६ तर थे पोर दोःसी तार तसी खजी भिसम थे म्‍हि दोःसी परमेश्‍वरला लागिरी पूजा लबा म्‍हि मुबा ग्‍लारी निगै।

१७ ओच्‍छे परमेश्‍वरला लागिरी पूजा लबा म्‍हिसे दोःसी जाँचब लमा थे पोर तार तसी जिन्‍बा मुसम थेसे थे म्‍हिदा शुद्ध तबा मुला भिसी पाङ्‌गै। जमाहेन्‍से थे म्‍हि शुद्ध तला।

१८ “खालै म्‍हिदा ख्रुम खसीनोन फान्‍जी,

१९ ओच्‍छे ख्रुम खबा ग्‍लारी तार तसी टाङ्‌जी अथवा थेरी वाला वाला तार दाग म्राङ्‌जी भिसम थे ह्राङनोन परमेश्‍वरला लागिरी पूजा लबा म्‍हि मुबा ग्‍लारी निसी उन्‍गै।

२० परमेश्‍वरला लागिरी पूजा लबा म्‍हिसे जाँचब लमा थे दाग चा ढि भन्‍दा नुप्‍सी निबादेन बुच्‍छामएनोन तार म्राङ्‌जी भिसम थेदा अशुद्ध तबा मुला भिसी पाङ्‌गो। थे चा सरब तबा रोग हिन्‍ना। थे ख्रुमग्‍याम थोन्‍बा रोग हिन्‍ना।

२१ तर परमेश्‍वरला लागिरी पूजा लबा म्‍हिसे जाँचब लमा थेरी बुच्‍छाम गिकएनोन तार आम्राङ्‌नी, ओच्‍छे ढि भन्‍दा नुप्‍सी निबाएनोन आरे। तर फान्‍सी निबान मुसम थे म्‍हिदा परमेश्‍वरला लागिरी पूजा लबा म्‍हिसे निसरेधोना छुट्टन थान्‍गै।

२२ थे रोग ढिरी बढब तबान निबा मुसम थे म्‍हिदा परमेश्‍वरला लागिरी पूजा लबा म्‍हिसे अशुद्ध तबा मुला भिसी पाङ्‌गै, थे चा सरब तबा रोग हिन्‍ना।

२३ तर थे दाग घ्रेन आतना होत्तेबान मुसम थे चा ख्रुमला खत चिबा हिन्‍ना। ओच्‍छे परमेश्‍वरला लागिरी पूजा लबा म्‍हिसे थेदा शुद्ध तबा मुला भिसी पाङ्‌गै।

२४ “खालै म्‍हिदा मेसे क्रोसी पोर तजी ओच्‍छे थे पोररी वाला वाला तार अथवा तार दाग म्राङ्‌जी भिसम

२५ परमेश्‍वरला लागिरी पूजा लबा म्‍हिसे थे दाग जाँचब लगै, ओच्‍छे थे दागरी फुइबा बुच्‍छाम तार तबादेन पोर ढि भन्‍दा नुप्‍सी निबा म्राङ्‌जी भिसम थे सरब तबा रोग हिन्‍ना। थे चा मेसे क्रोबा पोर थिसी थेह्रङ् तबा हिन्‍ना। चु सरब तबा रोग हिन्‍ना, परमेश्‍वरला लागिरी पूजा लबा म्‍हिसे थेदा अशुद्ध तबा मुला भिसी पाङ्‌गै।

२६ तर परमेश्‍वरला लागिरी पूजा लबा म्‍हिसे जाँचब लमा थे दाग मुबा ग्‍लाला बुच्‍छाम तार तबा आरे, ओच्‍छे ढि भन्‍दा नुप्‍सीएनोन निबा आरे, तर पोर खार्बान निजी भिसम थे म्‍हिदा परमेश्‍वरला लागिरी पूजा लबा म्‍हिसे निसरेधोना छुट्टन थान्‍गै।

२७ थे म्‍हिदा परमेश्‍वरला लागिरी पूजा लबा म्‍हिसे निसरेकुनु जाँचब लगै। थेला पोर घ्रेन तबान निजी भिसम परमेश्‍वरला लागिरी पूजा लबा म्‍हिसे थेदा अशुद्ध तबा मुला भिसी पाङ्‌गै। थे ढिला सरब तबा रोग हिन्‍ना।

२८ तर थे दाग थेनोन ग्‍लारी जे मुला ओच्‍छे घ्रेन तबा आरे, फान्‍बान निबा मुसम थे क्रोबा पोर तबासे लमा टाङ्‌बा जे हिन्‍ना। थेदा परमेश्‍वरला लागिरी पूजा लबा म्‍हिसे शुद्ध तबा मुला भिसी पाङ्‌गै। तिग्‍दा भिसम थे क्रोबा पोरला खत जे हिन्‍ना।

२९ “खजिबै ह्रेम्‍बोकोला अथवा म्रिङकोलाला थोबोरी अथवा कामरी पोर तबा मुसम

३० परमेश्‍वरला लागिरी पूजा लबा म्‍हिसे थेला पोर जाँचब लगै, ओच्‍छे थे पोर ढि भन्‍दा नुप्‍सी निबा मुसम ओच्‍छे थे ग्‍लाला बुच्‍छाम अथवा क्रा उर उरदेन पासी निबा मुसम परमेश्‍वरला लागिरी पूजा लबा म्‍हिसे थेदा अशुद्ध तबा मुला भिसी पाङ्‌गै। थे चा थोबोरी अथवा कामरी खबा सरब तबा रोग हिन्‍ना।

३१ तर थे क्‍यबा रोग परमेश्‍वरला लागिरी पूजा लबा म्‍हिसे जाँचब लमा पोर ढि भन्‍दा नुप्‍सी निबा आम्राङ्‌नी, ओच्‍छे थे पोर खबा ग्‍लाला बुच्‍छामएनोन म्‍लाङ्‌गै आरे भिसम परमेश्‍वरला लागिरी पूजा लबा म्‍हिसे थे म्‍हिदा निसरेधोना छुट्टन थान्‍गै।

३२ निसरेकुनु दोःसी परमेश्‍वरला लागिरी पूजा लबा म्‍हिसे थे म्‍हिला पोर जाँचब लगै, ओच्‍छे क्‍यबा थे पोर घ्रेन तसी निबा आरे, थे पोर मुबा ग्‍लाला बुच्‍छामएनोन उर तबा आरे, ओच्‍छे पोर ढि भन्‍दा नुप्‍सीनोन निबा आरे भिसम

३३ थे म्‍हिसे पोरला क्‍यारक्‍युर मुबा क्रादेन दाह्री भ्रेगै। परमेश्‍वरला लागिरी पूजा लबा म्‍हिसे थे म्‍हिदा अझै निसरेधोना छुट्टन थान्‍गै।

३४ दोःसी निसरेकुनु परमेश्‍वरला लागिरी पूजा लबा म्‍हिसे थेला क्‍यबा पोर जाँचब लगै। थेला पोर घ्रेन तसी निबा आरे ओच्‍छे ढि भन्‍दा नुप्‍सीनोन निबा आरे भिसम थे म्‍हिदा परमेश्‍वरला लागिरी पूजा लबा म्‍हिसे शुद्ध तबा मुला भिसी पाङ्‌गै। ओच्‍छे थेसे ह्राङला क्‍वान ख्रुगै, जमाहेन्‍से थे म्‍हि शुद्ध तला।

३५ तर शुद्ध तजी भिसी पाङ्‌सी जिन्‍माहेन्‍सेनोन थे पोर घ्रेन तबान निजी भिसम

३६ परमेश्‍वरला लागिरी पूजा लबा म्‍हिसे जाँचब लमा थेला पोर घ्रेन तबा मुसम पोर मुबा ग्‍लाला बुच्‍छाम उर मुला की आरे भिसी च्‍याआतोः। थे म्‍हि चा अशुद्ध तबा मुला।

३७ तर परमेश्‍वरला लागिरी पूजा लबा म्‍हिसे जाँचब लमा थे क्‍यबा पोर ङाच्‍छाला ह्रङ्‌बान मुबा चिम ओच्‍छे थेरी म्‍लाङ्‌गै बुच्‍छाम फुइसम थे रोग फान्‍बा हिन्‍ना। थे शुद्ध मुला, ओच्‍छे परमेश्‍वरला लागिरी पूजा लबा म्‍हिसे थेदा शुद्ध तबा मुला भिसी पाङ्‌गै।

३८ “खजिबै ह्रेम्‍फेबे अथवा म्रिङ्‌म्‍हेमेला ढिरी तार खतगदे म्राङ्‌जी भिसम

३९ थेदा परमेश्‍वरला लागिरी पूजा लबा म्‍हिसे जाँचब लगै, ओच्‍छे थेला ढिरी थोन्‍बा दागगदे उदिदि जे तार मुसम थे चा ढिरी थोन्‍बा ढिला रोग जे हिन्‍ना। थे दागसे थेदा न्‍होङ्‌ना आल। थेतबासेलमा थे म्‍हि चा शुद्ध मुला।

४० “खजिबै म्‍हिला क्रा ताइजी भिसम थेला वा खुइले तबा जे हिन्‍ना, तर थे शुद्ध हिन्‍ना।

४१ थेला ङोपट्टिला क्रा ताइबा हिन्‍सम थे म्‍हिला वा खुइले तबा जे हिन्‍ना, तर थे म्‍हि शुद्ध हिन्‍ना।

४२ तर थेला क्रा ताइसी खुइले तबा ग्‍लारी वाला वाला म्राङ्‌बा तार पोर खजी भिसम थे सरब तबा रोग हिन्‍ना।

४३ थेदा परमेश्‍वरला लागिरी पूजा लबा म्‍हिसे जाँचब लमा सरब तबा रोगला ह्रङ्‌बान क्रा ताइबा ग्‍लारी वाला वाला तार पोर म्राङ्‌जी भिसम

४४ थे म्‍हि चा रोगीदेन अशुद्ध हिन्‍ना। थेला थोबोला पोरसे लमा परमेश्‍वरला लागिरी पूजा लबा म्‍हिसे थेदा अशुद्ध तबा मुला भिसी पाङ्‌गै।

४५ “सरब तबा रोगसे स्‍याप्‍बा म्‍हिसे डेबा क्‍वान क्‍वन्‍तोःला, ओच्‍छे थेसे क्रा ख्रेबारी आत। थेसे ह्राङला सुङ् घप्‍सी ‘अशुद्ध, अशुद्ध’ भिसी क्रिङ्‌गै।

४६ आफान्‍देधोना थे अशुद्ध तला। थे पालगदे फ्रेङ्‌सी चिबा ग्‍लाग्‍याम मङ्‌ग्‍यार यागर गिकनोन चितोःला।

फुसा खबा धुइला ठिम

४७ “खजिबै क्‍वानरी फुसा खबा मुला भिसम थे क्‍वान ऊनीला मुसै, ज्‍यबा खाल्‍ला सुती मुसै,

४८ तान लसी राबा क्‍वान मुसै, तान आलना राबा क्‍वान मुसै, ज्‍यबा खाल्‍ला सुतीला, ऊनीला जुन्‍ना मुसैनोन, ढिग्‍याम स्‍होबा मुसैनोन,

४९ फुसा पिङ्‌गै मुसै, वाला मुसैनोन ओच्‍छे क्‍वान, ढि, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा खजिबै स्‍हेरी हिन्‍सै थे ल्‍हानान तसी निबा फुसा हिन्‍ना, ओच्‍छे थे परमेश्‍वरला लागिरी पूजा लबा म्‍हिदा उन्‍तोःला।

५० थे दाग परमेश्‍वरला लागिरी पूजा लबा म्‍हिसे जाँचब लगै, ओच्‍छे थेसे थे दाग मुबा स्‍हेदा निसरेधोना छुट्टन थान्‍गै।

५१ थे दागदा परमेश्‍वरला लागिरी पूजा लबा म्‍हिसे दोःसी निसरेकुनु जाँचब लगै। चुदे क्‍वान, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा खजिबै स्‍हेरी थे फुसा ल्‍हानान थोन्‍जी भिसम थे सरब तबान निबा खाल्‍ला फुसा हिन्‍ना। थे क्‍वानएनोन अशुद्ध तबा मुला।

५२ जमाहेन्‍से थे फुसा खबा क्‍वान, तान लसी राबा क्‍वान, ऊनी, ज्‍यबा खाल्‍ला सुती अथवा ढिग्‍याम स्‍होबा खजिबै स्‍हे मुसैनोन परमेश्‍वरला लागिरी पूजा लबा म्‍हिसे थे जम्‍मान मेरी ख्राङ्‌गै। तिग्‍दा भिसम थेह्रङ्‌बा फुसा चा नाइना लबा फुसा हिन्‍ना। थेदा मेरी ख्राङ्‌गै।

५३ “तर परमेश्‍वरला लागिरी पूजा लबा म्‍हिसे जाँचब लमा फुसा खबा क्‍वान, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा खजिबै स्‍हेरी बढब तसी निबा आरे भिसम

५४ परमेश्‍वरला लागिरी पूजा लबा म्‍हिसे थेनीगदेदा थे फुसा खबा स्‍हेदा ख्रुउ भिसी कुल्‍गै। जमाहेन्‍से परमेश्‍वरला लागिरी पूजा लबा म्‍हिसे थे स्‍हेदा अझै निसरेधोना छुट्टन थान्‍गै।

५५ जमाहेन्‍से थे स्‍हे दोःसी परमेश्‍वरला लागिरी पूजा लबा म्‍हिसे जाँचब लगै, ओच्‍छे थे फुसा ल्‍हानाएनोन थोन्‍बा आरे म्‍हासीनोन निबा आरेसम थे स्‍हे अझै अशुद्ध मुला। फुसा थे स्‍हेला न्‍हङ्‌पट्टि मुसै पाखापट्टि मुसै थे स्‍हेदा मेरी ख्राङ्‌गै।

५६ परमेश्‍वरला लागिरी पूजा लबा म्‍हिसे थे स्‍हेदा दोःसी जाँचब लमा फुसा म्‍हासी निबान मुसम थे क्‍वान, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा स्‍हेला फुसा खबा ग्‍ला चा परमेश्‍वरला लागिरी पूजा लबा म्‍हिसे डेसी भ्‍याङ्‌गै।

५७ तर थे फुसा अझै क्‍वान, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा खजिबै स्‍हेरी दोःसी थोन्‍जी भिसम थे फुसा बढब तबान निबा हिन्‍ना। फुसा थोन्‍बा थे स्‍हे मेरी ख्राङ्‌तोःला।

५८ क्‍वान, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा खजिबै स्‍हे मुसैनोन ख्रुमा फुसा निजी भिसम थेदा दोःसी ख्रुगै, ओच्‍छे थे स्‍हे शुद्ध तला।

५९ “ऊनीला अथवा ज्‍यबा खाल्‍ला सुतीला क्‍वान, तान लसी राबा क्‍वान, तान आलना राबा क्‍वान अथवा ढिग्‍याम स्‍होबा खजिबै स्‍हेरी थोन्‍बा फुसाला दागदा शुद्ध हिन्‍ना कि अशुद्ध हिन्‍ना भिसी फेबाला लागिरी ठिम चुनोन हिन्‍ना।”

ढिला रोगग्‍याम शुद्ध लबा गे

१४

परमप्रभुसे मोशादा चुह्रङ् भिसी सुङ्‌जी,

२ “सरब तबा ढिला रोगसे स्‍याप्‍बा म्‍हिदा शुद्ध लबा धुइरी चु ठिम अन्‍छार लउ। शुद्ध लबा धिनकुनु रोगसे स्‍याप्‍बा थे म्‍हिदा परमेश्‍वरला लागिरी पूजा लबा म्‍हि मुबा ग्‍लारी भगै।

३ परमेश्‍वरला लागिरी पूजा लबा म्‍हिसे थेदा पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्सी जाँचब लगै। ओच्‍छे थे ढिला सरब तबा रोग फान्‍सी जिन्‍बा मुसम

४ परमेश्‍वरला लागिरी पूजा लबा म्‍हिसे थेदा गोर न्‍ही शुद्ध छोन्‍बो चरा, स्‍युक्‍पाला सिङ, हिसपदेन वाला क भउ भिसी कुल्‍गै।

५ जमाहेन्‍से परमेश्‍वरला लागिरी पूजा लबा म्‍हिसे थे चरा न्‍ही न्‍हङ्‌ला गिक चा मूलला क्‍युइ युबा साप्राला ताङ्‌थोरी साइपुङ्‌गै।

६ ओच्‍छे अर्गु छोन्‍बो चरा चा स्‍युक्‍पाला सिङ, वाला क, हिसपदेन छ्‌यामनोन किन्‍सी ङाच्‍छा साप्राला ताङ्‌री मुबा मूलला क्‍युइथोरी साइबा चराला कारी ब्‍लुम्‍गै।

७ जमाहेन्‍से थे का शुद्ध लतोःबा म्‍हिथोरी निसरेम स्‍वागै ओच्‍छे थे म्‍हिदा शुद्ध तजी भिसी पाङ्‌गै। जमाहेन्‍से छोन्‍बोन मुबा थे चरादा चा थेसे तिगै आरेबा चेरी भोर्सी छोन्‍बोन पुइगै।

८ “थे शुद्ध ततोःबा म्‍हिसे चा ह्राङला क्‍वान ख्रुगै, ओच्‍छे क्रा भ्रेसी नुहाब लगै, ओच्‍छे थे शुद्ध तला। जमाहेन्‍से थे पालगदे फ्रेङ्‌सी चिबा ग्‍ला न्‍हङ्‌री खगै, तर थे निसरेधोना ह्राङला पाल न्‍हङ्‌रीनोन वाङ्आम्‍याङ्।

९ निसरेकुनु थेसे दोःसी ह्राङला ल्‍हुइला जम्‍मान क्रा, दाह्रीदेन मिच्‍छाम भ्रेगै। ओच्‍छे थेसे ह्राङला क्‍वान ख्रुसी नुहाब लगै। जमाहेन्‍से थे शुद्ध तला।

१० “भ्रेरेकुनु चा थेसे तिगै दाग आरेबा गोर न्‍ही ग्‍यु बोकोदेन तिदिङ तबा ग्‍यु योमो गिक ओच्‍छे अन्‍नबलि फुल्‍बाला लागिरी जैतुनना छ्‌युगुरी झ्‍योप्‍बा ज्‍यबा भ्रा फाम नाङ्‌से गङ्‌सलदेन माना गङ्‌सल छ्‌युगु भगै।

११ परमेश्‍वरला लागिरी पूजा लबा म्‍हिसे थे भेटीगदेदेन छ्‌यामनोन थे शुद्ध ततोःबा म्‍हिदा ह्रुप तबा पालला म्रापरी परमप्रभुला ओन्‍छाङ्‌री भगै।

१२ जमाहेन्‍से परमेश्‍वरला लागिरी पूजा लबा म्‍हिसे थे माना गङ्‌सल छ्‌युगुदेन छ्‌यामनोन ग्‍यु बोको गिक दोषबलि फुल्‍गै। ओच्‍छे थे यारी थीबान थीबान परमप्रभुला ओन्‍छाङ्‌री फुल्‍गै।

१३ ओच्‍छे परमेश्‍वरला लागिरी पूजा लबा म्‍हिसे थे ग्‍यु बोकोदा पापबलिदेन मेरी ख्राङ्‌सी बलि फुल्‍बा खजिबै चोखो ग्‍लारी साइगै। तिग्‍दा भिसम पापबलि परमेश्‍वरला लागिरी पूजा लबा म्‍हिला तबा ह्रङ्‌नोन दोषबलिएनोन परमेश्‍वरला लागिरी पूजा लबा म्‍हिलान तला। थे बलि चा ल्‍हानान चोखो हिन्‍ना।

१४ जमाहेन्‍से परमेश्‍वरला लागिरी पूजा लबा म्‍हिसे दोषबलि फुल्‍बा ग्‍यु बोकोला का थोसी शुद्ध ततोःबा म्‍हिला दाहिने नाब्‍यङ्‌ला न्‍हज्‍यारी, दाहिने या पबारीदेन दाहिने काङ पपारी फोर्सी पिन्‍गै।

१५ ओच्‍छे माना गङ्‌सल जैतुनना छ्‌युगु थोसी परमेश्‍वरला लागिरी पूजा लबा म्‍हिसे ह्राङला देब्रे यारी जजाकी युगै।

१६ ओच्‍छे ह्राङला देब्रे यारी मुबा छ्‌युगुरी ह्राङला दाहिने याला जुम्‍बी गिक ब्‍लुम्‍सी परमप्रभुला ओन्‍छाङ्‌री निसरेम स्‍वागै।

१७ ओच्‍छे परमेश्‍वरला लागिरी पूजा लबा म्‍हिसे ह्राङला यारी मुबा छ्‌युगुग्‍यामनोन शुद्ध ततोःबा थे म्‍हिला दाहिनेपट्टिला नाब्‍यङ्‌ला न्‍हज्‍यारी, दाहिनेपट्टिला या पबारीदेन दाहिनेपट्टिला काङ पपारी दोषबलिला का फोर्बा ह्रङ्‌नोन लसी फोर्सी पिन्‍गै।

१८ ओच्‍छे ह्राङला यारी मुबा बाँकी छ्‌युगु चा परमेश्‍वरला लागिरी पूजा लबा म्‍हिसे थे शुद्ध ततोःबा म्‍हिला थोबोरी फोर्सी पिन्‍गै। ओच्‍छे थेसे थे म्‍हिदा शुद्ध लसी परमप्रभुदेन छ्‌याम ढिक्‍ना लगै।

१९ “थे म्‍हि अशुद्ध तबाग्‍याम शुद्ध ततोःबासे लमा परमेश्‍वरला लागिरी पूजा लबा म्‍हिसे थेला लागिरी पापबलि फुल्‍गै, ओच्‍छे थे म्‍हिदा शुद्ध लसी परमप्रभुदेन छ्‌याम ढिक्‍ना लगै। जमाहेन्‍से थेसे मेरी ख्राङ्‌सी फुल्‍बा बलि फुल्‍गै।

२० ओच्‍छे बलि फुल्‍बा ग्‍लारी परमेश्‍वरला लागिरी पूजा लबा म्‍हिसे मेरी ख्राङ्‌सी फुल्‍बा बलिदेन अन्‍नबलि फुल्‍गै, ओच्‍छे थे म्‍हिदा शुद्ध लसी परमप्रभुदेन छ्‌याम ढिक्‍ना लगै। जमाहेन्‍से थे म्‍हि शुद्ध तला।

२१ “तर थे म्‍हि प्राङ्‌बो मुबासे लमा थेसे होतेएनोन भबारी आखम्‍नी भिसम थेसे शुद्ध तबाला लागिरी यारी थीबान थीबान दोषबलि फुल्‍बारी ग्‍यु बोको गिकदेन अन्‍नबलिला लागिरी जैतुनना छ्‌युगुरी झ्‍योप्‍बा फाम गङ्‌सल तिप्‍बा भ्रा, ओच्‍छे माना गङ्‌सल जैतुनना छ्‌युगु,

२२ ओच्‍छे थेसे जुन स्‍हे भबारी खम्‍ला थेनोन भगै। ढुकुर न्‍ही अथवा बुर्गनना कोला न्‍ही पापबलिला लागिरी गिक ओच्‍छे मेरी ख्राङ्‌सी फुल्‍बा बलिला लागिरी गिक भगै।

२३ “थे म्‍हिसे भ्रेरेकुनु ह्राङ शुद्ध तबाला लागिरी थे जम्‍मान स्‍हे ह्रुप तबा पालला म्रापरी परमप्रभुला ओन्‍छाङ्‌री परमेश्‍वरला लागिरी पूजा लबा म्‍हि मुबा ग्‍लारी भगै।

२४ जमाहेन्‍से दोषबलिला ग्‍यु बोकोदेन माना गङ्‌सल जैतुनना छ्‌युगु थोसी परमेश्‍वरला लागिरी पूजा लबा म्‍हिसे यारी थीबान थीबान परमप्रभुला ओन्‍छाङ्‌री फुल्‍गै।

२५ परमेश्‍वरला लागिरी पूजा लबा म्‍हिसे दोषबलिला ग्‍यु बोको साइसी का जजाकी थोसी शुद्ध ततोःबा थे म्‍हिला दाहिने नाब्‍यङ्‌ला न्‍हज्‍यारी, दाहिने या पबारीदेन दाहिने काङ पपारी फोर्सी पिन्‍गै।

२६ थे म्‍हिसे भबा जैतुनना छ्‌युगुग्‍याम परमेश्‍वरला लागिरी पूजा लबा म्‍हिसे ह्राङला देब्रे यारी जजाकी युगै,

२७ ओच्‍छे परमेश्‍वरला लागिरी पूजा लबा म्‍हिसे ह्राङला देब्रे यारी मुबा जैतुनना छ्‌युगु दाहिने या जुम्‍बिसे निसरेमधोना परमप्रभुला ओन्‍छाङ्‌री स्‍वागै।

२८ ओच्‍छे परमेश्‍वरला लागिरी पूजा लबा म्‍हिसे ह्राङला यारी मुबा जैतुनना छ्‌युगु शुद्ध ततोःबा म्‍हिला दाहिने नाब्‍यङ्‌ला न्‍हज्‍यारी, दाहिने या पबारीदेन दाहिने काङ पपारी दोषबलिला का फोर्बा ह्रङ्‌नोन लसी फोर्सी पिन्‍गै।

२९ ओच्‍छे परमेश्‍वरला लागिरी पूजा लबा म्‍हिला यारी अझै बाँकी मुबा छ्‌युगु चा शुद्ध ततोःबा म्‍हिदा शुद्ध लबाला लागिरी परमप्रभुलान ङाच्‍छापट्टि थेला थोबोरी फोर्सी पिन्‍गै।

३० जमाहेन्‍से थेसे ढुकुर अथवा बुर्गनना कोला तिग भबारी खम्‍ला,

३१ थेनोन भसी परमेश्‍वरला लागिरी पूजा लबा म्‍हिसे अन्‍नबलिदेन छ्‌यामनोन गिक पापबलिला लागिरी, गिक मेरी ख्राङ्‌सी फुल्‍बा बलिला लागिरी फुल्‍गै। ओच्‍छे परमेश्‍वरला लागिरी पूजा लबा म्‍हिसे शुद्ध ततोःबा थे म्‍हिदा परमप्रभुला ङाच्‍छा भसी परमप्रभुदेन छ्‌याम ढिक्‍ना लगै।”

३२ चु ठिम चा ढिला सरब तबा रोगसे स्‍याप्‍माहेन्‍से शुद्ध तबाला लागिरी भतोःबा जम्‍मान स्‍हे भबारी आखम्‍बा म्‍हिगदेला लागिरी हिन्‍ना।

दिमरी खबा फुसा

३३ परमेश्‍वरसे मोशादेन हारूनदा चुह्रङ् भिसी सुङ्‌जी,

३४ “ङाइ एनीगदेला यारी पिन्‍बारी छ्‌याइबा कनान य्‍हुल्‍सारी दोमाहेन्‍से एनीगदेसे ह्राङला यारी किन्‍बा य्‍हुल्‍साला खजिबै दिमरी फुसा खजी भिसम

३५ थे दिमला म्‍हिसे ‘ङाला दिमरी फुसा खबा ह्रङ्‌बा मुला’ भिसी परमेश्‍वरला लागिरी पूजा लबा म्‍हिदा पाङ्‌गै।

३६ परमेश्‍वरला लागिरी पूजा लबा म्‍हिसे खाह्रङ्‌बा खाल्‍ला फुसा चिम भिसी च्‍याबा भन्‍दा ङाच्‍छा दिम न्‍हङ्‌री मुबा सामानगदे अशुद्ध आतगै भिसी जम्‍मान सामान मङ्‌ग्‍यार तेःगो भिसी पाङ्‌गै। जमाहेन्‍से जे खाह्रङ्‌बा खाल्‍ला फुसा चिम भिसी च्‍याबाला लागिरी परमेश्‍वरला लागिरी पूजा लबा म्‍हि दिम न्‍हङ्‌री वाङ्‌गै।

३७ ओच्‍छे थेसे खाह्रङ्‌बा खाल्‍ला फुसा चिम भिसी च्‍यागै। दिमला भित्तारी खबा थे फुसा पिङ्‌गै अथवा वाला मुसम ओच्‍छे भित्तारी घाल घाल तना लबा म्राङ्‌सम

३८ परमेश्‍वरला लागिरी पूजा लबा म्‍हि म्रापग्‍याम मङ्‌ग्‍यार थोन्‍गै, ओच्‍छे थे दिमला म्राप निसरेधोना ढुङ्‌सी थान्‍गै।

३९ निसरेकुनु परमेश्‍वरला लागिरी पूजा लबा म्‍हि दोःसी खसी थे दिमदा च्‍यागै, ओच्‍छे थे दिमला भित्तारी झन ल्‍हाना फुसा थोन्‍जीम भिसम

४० परमेश्‍वरला लागिरी पूजा लबा म्‍हिसे थे भित्ताला फुसा खबा युङ्‌बागदे तेःसी शहरग्‍याम मङ्‌ग्‍यारपट्टि अशुद्ध ग्‍लारी भोर्सी भ्‍याङ्‌गो भिसी कुल्‍गो।

४१ ओच्‍छे दिम न्‍हङ्‌पट्टिला जम्‍मान भित्ता चेःपुङ्‌गो, ओच्‍छे थेनीगदेसे चेःमा थोन्‍बा जम्‍मान साप्रा शहरग्‍याम मङ्‌ग्‍यार भोर्सी अशुद्ध ग्‍लारी भ्‍याङ्‌गै।

४२ जमाहेन्‍से थेनीगदेसे अर्गु युङ्‌बा भसी ङाच्‍छा युङ्‌बा तेःबा ग्‍लारी कार्गै, ओच्‍छे अर्गु साप्रा भसी दिम च्‍युर्गै।

४३ “फुसा खबा युङ्‌बा तेःसी दिमला भित्ता चेःसी अर्गु साप्रासे च्‍युर्सैनोन थे दिमरी दोःसी फुसा खजी भिसम

४४ परमेश्‍वरला लागिरी पूजा लबा म्‍हि खसी दोःसी च्‍यागै। फुसा दिम नाङ्‌नोन तबा मुसम थे सरब तबा खाल्‍ला फुसा हिन्‍ना। जमाहेन्‍से थे दिम अशुद्ध तला।

४५ थे दिम पूरन फुप्‍गै ओच्‍छे थे दिमला साप्रा युङ्‌बा, सिङ जम्‍मान शहरग्‍याम मङ्‌ग्‍यार भोर्सी अशुद्ध ग्‍लारी भ्‍याङ्‌गै।

४६ “थे बाहेक थे दिमला म्राप ढुङ्‌सी थान्‍बा धुइरी थे दिम न्‍हङ्‌री खालै म्‍हि वाङ्‌जी भिसम थे म्‍हि ङ्‌यसेधोना अशुद्ध तला।

४७ ओच्‍छे थे दिमरी चबा थुङ्‌बादेन म्‍हेर्बा म्‍हिसेनोन ह्राङला क्‍वान ख्रुगै।

४८ “तर थे दिम च्‍युर्सी जिन्‍माहेन्‍से दिम न्‍हङ्‌री वाङ्‌सी परमेश्‍वरला लागिरी पूजा लबा म्‍हिसे च्‍यामा फुसा सरब तबान निबा आरेसम थे दिम शुद्ध तबा मुला भिसी परमेश्‍वरला लागिरी पूजा लबा म्‍हिसे पाङ्‌गै। तिग्‍दा भिसम फुसा म्‍हसी जिन्‍बा मुला।

४९ ओच्‍छे थे दिम च्‍योख्‍याब लबाला लागिरी थे दिमला म्‍हिसे गोर न्‍ही चरा, स्‍युक्‍पाला सिङ, वाला कदेन हिसप भगै।

५० ओच्‍छे थेसे चरा गिकदा मूलला क्‍युइ थान्‍बा साप्राला ताङ्‌थोरी साइगै।

५१ जमाहेन्‍से स्‍युक्‍पाला सिङ, हिसप, वाला कदेन छोन्‍बो चरादा ङाच्‍छा साप्राला ताङ्‌री मुबा मूलला क्‍युइथोरी साइबा चराला कारी ब्‍लुम्‍सी निसरेमधोना थे दिमरी स्‍वागै।

५२ थेसे थे दिमदा चराला का, चोखो क्‍युइ, छोन्‍बो चरा, स्‍युक्‍पाला सिङ, हिसपदेन वाला कसे चोख्‍याब लगै।

५३ जमाहेन्‍से छोन्‍बो चरादा चा शहरग्‍याम मङ्‌ग्‍यार भोर्सी तिगै आरेबा चेरी छोन्‍बोन पुइगै। चुह्रङ् लसी परमेश्‍वरला लागिरी पूजा लबा म्‍हिसे थे दिम चोख्‍याब लगै, जमाहेन्‍से थे दिम शुद्ध तला।”

५४ ढिला सरब तबा जम्‍मान खाल्‍ला रोग, क्‍यबा रोग,

५५ क्‍वानदेन दिमरी खबा फुसा,

५६ टाङ्‌बा, पोर खबादेन दाग थोन्‍मा शुद्ध हिन्‍ना कि अशुद्ध हिन्‍ना भिसी फेबा ठिम चुनोन हिन्‍ना।

५७ ढिला सरब तबा रोगदेन फुसा खबा तामला लागिरी चुनोन ठिम हिन्‍ना।

ह्रेम्‍फेबेला ल्‍हुइग्‍याम थोन्‍बा अशुद्ध स्‍हेगदे

१५

परमप्रभुसे मोशादेन हारूनदा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, खजिबै ह्रेम्‍बोकोलाला ब्‍लु ह्राङनोन खेरो निजी भिसम थेला ल्‍हुइरी थोन्‍बा थे स्‍हे चा अशुद्ध हिन्‍ना।

३ थेला ल्‍हुइग्‍याम ब्‍लु ह्राङनोन खेरो निबाला निबान तसैनोन रोगब तसैनोन थे म्‍हि अशुद्ध तला। चुह्रङ् लसी ब्‍लु ह्राङनोन खेरो निबा रोगसे म्‍हिदा अशुद्ध तना लमुला।

४ “ब्‍लु ह्राङनोन खेरो निबा रोगसे स्‍याप्‍बा म्‍हिसे तीसी चिबा जम्‍मान स्‍हे अशुद्ध तला।

५ जुन म्‍हिसे थे म्‍हिला नान्‍बा तीबा थुर्ला थे म्‍हिसे ह्राङला क्‍वान ख्रुतोःला, ओच्‍छे थेसे नुहाबएनोन लतोःला। ओच्‍छे थे म्‍हि ङ्‌यसेधोना अशुद्ध तला।

६ ब्‍लु ह्राङनोन खेरो निबा रोगसे स्‍याप्‍बा म्‍हि चिबा स्‍हेरी चिबा म्‍हिसेनोन ह्राङला क्‍वान ख्रुतोःला, ओच्‍छे थेसे नुहाबएनोन लतोःला, थे म्‍हि ङ्‌यसेधोना अशुद्ध तला।

७ थेह्रङ्‌बा रोगसे स्‍याप्‍बा म्‍हिदा थुर्बा म्‍हिसे ह्राङला क्‍वान ख्रुतोःला, ओच्‍छे थेसे नुहाबएनोन लतोःला, थे म्‍हि ङ्‌यसेधोना अशुद्ध तला।

८ ओच्‍छे थेह्रङ्‌बा रोगसे स्‍याप्‍बा म्‍हिसे थो भ्‍याङ्‌मा खजिबै शुद्ध म्‍हिदा परब तजी भिसम थो निबा म्‍हिसे ह्राङला क्‍वान ख्रुतोःला, ओच्‍छे थेसे नुहाबएनोन लतोःला, थे म्‍हि ङ्‌यसेधोना अशुद्ध तला।

९ थेह्रङ्‌बा रोगसे स्‍याप्‍बा म्‍हि जुन स्‍हेरी क्रेसी भ्रला थे धुइरी थे म्‍हि चिबा स्‍हेएनोन अशुद्ध तला।

१० थे रोगसे स्‍याप्‍बा म्‍हि चिबा खजिबै स्‍हेदा थुर्बा म्‍हि ङ्‌यसेधोना अशुद्ध तला। थे स्‍हेगदे दुइबा म्‍हिसे ह्राङला क्‍वान ख्रुतोःला, ओच्‍छे थेसे नुहाबएनोन लतोःला, थे म्‍हि ङ्‌यसेधोना अशुद्ध तला।

११ थे रोगसे स्‍याप्‍बा म्‍हिसे ह्राङला या आख्रुनान खालै म्‍हिदा थुर्जी भिसम थेसे थुर्बा म्‍हिसे ह्राङला क्‍वान ख्रुतोःला, ओच्‍छे थेसे नुहाबएनोन लतोःला, थे म्‍हि ङ्‌यसेधोना अशुद्ध तला।

१२ थे रोगसे स्‍याप्‍बा म्‍हिसे साप्राला खजिबै ताङ् थुर्जी भिसम थे ताङ् थितोःला। तर सिङला जम्‍मान ताङ् चा क्‍युइसे ख्रुगै।

१३ “थे रोगसे स्‍याप्‍बा म्‍हिसे ह्राङ फान्‍माहेन्‍से ह्राङ शुद्ध तबाला लागिरी निसरेधोना भ्रन्‍तोःला, ओच्‍छे थे म्‍हिसे ह्राङला क्‍वान ख्रुगै, ओच्‍छे बगब तबा क्‍युइसे नुहाब लगै, जमाहेन्‍से थे शुद्ध तला।

१४ भ्रेरेकुनु चा थे म्‍हिसे गोर न्‍ही ढुकुर अथवा गोर न्‍ही बुर्गनना कोला भसी परमप्रभुला ओन्‍छाङ्‌री ह्रुप तबा पालला म्रापरी खगै, ओच्‍छे परमेश्‍वरला लागिरी पूजा लबा म्‍हिदा पिन्‍गै।

१५ जमाहेन्‍से परमेश्‍वरला लागिरी पूजा लबा म्‍हिसे थे न्‍हङ्‌ला गिक पापबलिला लागिरी, अर्गु गिक मेरी ख्राङ्‌सी फुल्‍बा बलिला लागिरी बलि फुल्‍गै। चुह्रङ् लसी ब्‍लु ह्राङनोन खेरो निबा रोगसे स्‍याप्‍बा म्‍हिला लागिरी परमेश्‍वरला लागिरी पूजा लबा म्‍हिसे शुद्ध लला।

१६ “थेह्रङ् लसीन खजिबै ह्रेम्‍बोकोलाला ब्‍लु ह्राङनोन खेरो निजी भिसम थेसे ह्राङला पूरन ज्‍यान नुहाब लतोःला, ओच्‍छे थे ङ्‌यसेधोना अशुद्ध तला।

१७ थे म्‍हिला ब्‍लु ह्राङनोन खेरो निमा क्‍वान अथवा ढिला क्‍वानरी परब तजी भिसम थे क्‍वान ख्रुगै, ओच्‍छे थे क्‍वान ङ्‌यसेधोना अशुद्ध तला।

१८ खजिबै ह्रेम्‍फेबे म्रिङ्‌म्‍हेमेदेन छ्‌यामनोन म्‍हेर्मा ब्‍लु ताइजी भिसम थे न्‍हीसेन नुहाब लतोःला, ओच्‍छे थे न्‍हीनोन ङ्‌यसेधोना अशुद्ध तला।

म्रिङ्‌म्‍हेमेला ल्‍हुइग्‍याम थोन्‍बा अशुद्ध स्‍हेगदे

१९ “खजिबै म्रिङ्‌म्‍हेमे महिनावारी तजी भिसम थे निस धिनधोना अशुद्ध तला। थे म्रिङ्‌म्‍हेमेदा थुर्बा म्‍हिएनोन ङ्‌यसेधोना अशुद्ध तला।

२० महिनावारी तबा धुइरी थे खानङ् खानङ् म्‍हेर्बा मुला थे ग्‍ला अशुद्ध तला। ओच्‍छे थे चिबा ग्‍लाएनोन अशुद्ध तला।

२१ थे म्रिङ्‌म्‍हेमे म्‍हेर्बा ती थुर्बा म्‍हिसे ह्राङला क्‍वान ख्रुतोःला, ओच्‍छे थेसे नुहाबएनोन लतोःला। थे ङ्‌यसेधोना अशुद्ध तला।

२२ जुन म्‍हिसे थे म्रिङ्‌म्‍हेमे चिबा खजिबै स्‍हे थुर्ला थे म्‍हिसे ह्राङला क्‍वान ख्रुतोःला, ओच्‍छे नुहाब लतोःला। थे म्‍हि ङ्‌यसेधोना अशुद्ध तला।

२३ खालै म्‍हिसे थे म्रिङ्‌म्‍हेमे म्‍हेर्बा ती थुर्सै, चिबा खजिबै ग्‍ला थुर्सै थे म्‍हि ङ्‌यसेधोना अशुद्ध तला।

२४ थे म्रिङ्‌म्‍हेमेदेन छ्‌याम खालै ह्रेम्‍फेबे म्‍हेर्मा थे म्रिङ्‌म्‍हेमेला अशुद्ध स्‍हे थेला जीउरी निला, जमाहेन्‍से थे म्‍हिएनोन निसरेधोना अशुद्ध तला, ओच्‍छे थे म्‍हेर्बा तीएनोन अशुद्ध तला।

२५ “महिनावारी तबा धुइरी बाहेक खजिबै म्रिङ्‌म्‍हेमेला ल्‍हानान धिनधोना का निजी भिसम अथवा महिनावारी तबा धुइरी निबा भन्‍दा ल्‍हानान धिनधोना निजी भिसम का निबा धिनधोना थे अशुद्ध तला। थे धुइरीनोन महिनावारी तबा धुइरी ह्रङ्‌नोन थे म्रिङ्‌म्‍हेमे अशुद्ध तला।

२६ थेला का निबा धुइरीनोन थे म्‍हेर्बा तीदेन चिबा जम्‍मान ग्‍लागदे महिनावारी तबा धुइरी ह्रङ्‌नोन अशुद्ध तला।

२७ थे म्रिङ्‌म्‍हेमेसे थुर्बा स्‍हेगदे थुर्बा म्‍हिएनोन अशुद्ध तला। थे म्‍हिसे ह्राङला क्‍वान ख्रुतोःला ओच्‍छे नुहाब लतोःला। थे म्‍हि ङ्‌यसेधोनान अशुद्ध तला।

२८ महिनावारी रोगब तमाहेन्‍से थे म्रिङ्‌म्‍हेमेसे अझै निसरे भ्रन्‍तोःला। जमाहेन्‍से जे ठिम अन्‍छार थे म्रिङ्‌म्‍हेमे शुद्ध तला।

२९ थे म्रिङ्‌म्‍हेमेसे भ्रेरेकुनु ह्राङला लागिरी ढुकुर न्‍ही अथवा बुर्गनना कोला न्‍ही भसी परमेश्‍वरला लागिरी पूजा लबा म्‍हि मुबा ग्‍लारी ह्रुप तबा पालला म्रापरी भगै।

३० जमाहेन्‍से परमेश्‍वरला लागिरी पूजा लबा म्‍हिसे गिक चा पापबलि फुल्‍गै ओच्‍छे गिक चा मेरी ख्राङ्‌सी बलि फुल्‍गै। का बगब तसी अशुद्ध तबासे लमा परमेश्‍वरला लागिरी पूजा लबा म्‍हिसे चुह्रङ् लसी थे म्रिङ्‌म्‍हेमेदा परमेश्‍वरला ओन्‍छाङ्‌री शुद्ध लला।

३१ “चुह्रङ् लसी इस्राएलीगदेदा अशुद्ध तना लबा तामग्‍याम एनीगदेसे थारेङ् थान्‍गो, आहिन्‍सम थेनीगदेसे एनीगदेला गुङ्‌री मुबा ङा चिबा पालदा अशुद्ध तना लला, ओच्‍छे अशुद्ध तबासे लमा थेनीगदे ह्राङनोन सिला।”

३२ जुन म्‍हिदा ब्‍लु ह्राङनोन खेरो निबा रोगसे स्‍याप्‍बा मुला, थे अशुद्ध तबा ह्रेम्‍बोकोला,

३३ ओच्‍छे महिनावारी तबा म्रिङ्‌म्‍हेमे अथवा महिनावारी आतसै का निबा बेथासे स्‍याप्‍बा म्रिङ्‌म्‍हेमे, ओच्‍छे महिनावारी तबा म्रिङ्‌म्‍हेमेदेन छ्‌याम म्‍हेर्बा ह्रेम्‍फेबे जम्‍मालान लागिरी ठिम चुनोन हिन्‍ना।

परमप्रभुदेन छ्‌याम ढिक्‍ना लबा धिनना ठिम

१६

परमप्रभुसे फुल्‍गो भिसी कुल्‍नोन आकुल्‍बा मे भोर्सी परमप्रभुला ङाच्‍छापट्टि निमा हारूनना झा न्‍ही सिजी। जमाहेन्‍से परमप्रभुसे मोशादेन छ्‌याम ताम लजी।

२ परमप्रभुसे मोशादा चुह्रङ् भिसी सुङ्‌जी, “सन्‍दोसथोरी मुबा पाप माफ लबा ग्‍लाला ङाच्‍छापट्टि पर्दा न्‍हङ्‌ला जम्‍मान भन्‍दा चोखो ग्‍लारी एला ज्‍योज्‍यो हारूनदा तिग लाइ म्‍हन्‍बा थेनोन लसी आनिउ भिसी पाङ्‌गो। आहिन्‍सम थे सिला, तिग्‍दा भिसम पाप माफ लबा ग्‍लाथोरी ङा खसु न्‍हङ्‌ग्‍याम खला।

३ “जम्‍मान भन्‍दा चोखो ग्‍लारी निबा भन्‍दा ङाच्‍छा हारूनसे चु गे लतोःला। थेसे पापबलिला लागिरी म्‍हे बहर गिकदेन मेरी ख्राङ्‌सी फुल्‍बा बलिला लागिरी ग्‍यु बोको गिक भगै।

४ जमाहेन्‍से परमेश्‍वरला लागिरी पूजा लबा म्‍हिसे नुहाब लसी जे ज्‍यबा खाल्‍ला सुतीला लबिदा, न्‍हङ्‌री क्‍वान्‍बा ज्‍यबा खाल्‍ला सुतीला क्‍वान, ज्‍यबा खाल्‍ला सुतीला केदेन ज्‍यबा खाल्‍ला सुतीला फेटा थोइसी खगै। चु परमेश्‍वरला लागिरी पूजा लबा म्‍हिसे क्‍वान्‍बा चोखो क्‍वान हिन्‍ना।

५ थेसे इस्राएल य्‍हुलग्‍याम पापबलिला लागिरी बोको न्‍ही ओच्‍छे मेरी ख्राङ्‌सी फुल्‍बा बलिला लागिरी ग्‍यु बोको गिक भसी खगै।

६ “ओच्‍छे ह्राङदेन ह्राङला म्‍हेमेगदेदा परमप्रभुदेन छ्‌याम ढिक्‍ना लबाला लागिरी थेसे म्‍हे बहर गिक पापबलि फुल्‍गै।

७ जमाहेन्‍से थेसे थे बोको न्‍हीनोन ह्रुप तबा पालला म्रापरी परमप्रभुला ओन्‍छाङ्‌री भोर्गै।

८ जमाहेन्‍से गिक परमप्रभुला लागिरी ओच्‍छे अर्गु चा छाडा पुइबाला लागिरी हारूनसे थे बोको न्‍हीथोरी चिट्ठा युसी फेगै।

९ चिट्ठा युसी परमप्रभुला लागिरी धम्‍बा बोको चा परमप्रभुला ओन्‍छाङ्‌री भसी हारूनसे पापबलिला लागिरी बलि फुल्‍गै।

१० तर चिट्ठा युसी छाडा पुइबाला लागिरी धम्‍बा बोकोदा चा परमप्रभुला ओन्‍छाङ्‌री छोन्‍बोन भगै, ओच्‍छे ह्राङसे ह्राङदान परमप्रभुदेन छ्‌याम ढिक्‍ना लबाला लागिरी म्‍हिगदेसे ह्राङ ह्राङला पापला दोष काप्‍सी थे बोकोदा चा तोङ्‌तोङ्‌बा ग्‍लारी भोर्सी छोन्‍बोन पुइगै।

११ “हारूनसे ह्राङला लागिरी म्‍हे बहर गिक भगै। ओच्‍छे ह्राङदेन ह्राङला जम्‍मान म्‍हेमेगदेदा परमप्रभुदेन छ्‌याम ढिक्‍ना लबाला लागिरी थेसे थे म्‍हे बहर पापबलि फुल्‍गै।

१२ परमप्रभुला ओन्‍छाङ्‌री मुबा बलि फुल्‍बा ग्‍लाग्‍याम थेसे मेभुप्रासे प्‍लिङ्‌बा पोइमो ताङ्‌देन मसिनो तना लसी तोबा ज्‍यबा बास्‍ना खबा धूप मुट्ठी न्‍ही किन्‍सी जम्‍मान भन्‍दा चोखो ग्‍लारी खगै।

१३ थेसे परमप्रभुला ओन्‍छाङ्‌री मुबा मेरी धूप युगै, ओच्‍छे थे धूपला म्‍युगुसे परमेश्‍वरला सन्‍दोसथोरी मुबा पाप माफ लबा ग्‍लादा घप्‍गै। जमाहेन्‍से हारून आसि।

१४ जमाहेन्‍से म्‍हे बहरला का थोसी थेसे ह्राङलान या जुम्‍बिसे पाप माफ लबा ग्‍लाथोरी स्‍वागै, ओच्‍छे पाप माफ लबा ग्‍लाला ङाच्‍छापट्टि ह्राङला या जुम्‍बिसे निसरेमधोना थे का स्‍वागै।

१५ “जमाहेन्‍से थेसे म्‍हिगदेला लागिरी पापबलिला बोको साइगै, ओच्‍छे थे बोकोला का जम्‍मान भन्‍दा चोखो ग्‍लारी भसी पाप माफ लबा ग्‍लाथोरीदेन पाप माफ लबा ग्‍लाला ङाच्‍छापट्टि म्‍हे बहरला का स्‍वाबा ह्रङ् लसीन स्‍वागै।

१६ चुह्रङ् लसीन इस्राएलीगदेसे नाइबा गेदेन पाप लबासे लमा जम्‍मान भन्‍दा चोखो ग्‍लादा शुद्ध तना लगै। ओच्‍छे थेनीगदेसे लबा नाइबा तामला गुङ्‌री मुबा ह्रुप तबा पालला लागिरीनोन थेसे थेह्रङ्‌नोन लगै।

१७ ह्राङदेन ह्राङला वंश ओच्‍छे जम्‍मान इस्राएल य्‍हुल्‍ला म्‍हिगदेदा परमप्रभुदेन छ्‌याम ढिक्‍ना लबाला लागिरी हारून जम्‍मान भन्‍दा चोखो ग्‍लारी वाङ्‌माहेन्‍से मङ्‌ग्‍यार आथोन्‍देधोना ह्रुप तबा पालरी खालै म्‍हि आचिगै।

१८ जमाहेन्‍से मङ्‌ग्‍यार बलि फुल्‍बा ग्‍लारी निसी थेसे थे बलि फुल्‍बा ग्‍लादा शुद्ध तना लगै। ओच्‍छे म्‍हे बहरदेन बोकोला का थोसी थे बलि फुल्‍बा ग्‍लाला कुनी ब्‍लिरीन मुबा रूगदेरी फोर्गै।

१९ इस्राएलीगदेग्‍याम अशुद्ध तबा थे बलि फुल्‍बा ग्‍लाथोरी थेसे निसरेमधोना या जुम्‍बिसे का स्‍वासी बलि फुल्‍बा ग्‍लादा शुद्धदेन चोखो तना लगै।

पापला दोष काप्‍सी छाडा पुइबा बोको

२० “हारूनसे जम्‍मान भन्‍दा चोखो ग्‍ला, ह्रुप तबा पालदेन बलि फुल्‍बा ग्‍लादा शुद्ध तना लसी जिन्‍माहेन्‍से हारूनसे छोन्‍बोन मुबा बोको भगै।

२१ ओच्‍छे हारूनसे थे बोकोला थोबोरी ह्राङला या न्‍हीनोन थान्‍सी इस्राएलीगदेसे पाप लबा मुला भिसी सेमहेन्‍सेन पाङ्‌सी इस्राएलीगदेसे लबा ल्‍हानान आज्‍यबा गे, नाइबा गेदेन पाप थे बोकोदा काप्‍सी पिन्‍गै। जमाहेन्‍से बोकोदा तोङ्‌तोङ्‌बा ग्‍लारी भोर्सी छाडा ख्‍लाबाला लागिरी ङाच्‍छान ठीक लसी थान्‍बा म्‍हिसे थे पापला दोष पुइबा बोकोदा तोङ्‌तोङ्‌बा ग्‍लारी भोर्सी छाडा पुइगै।

२२ चुह्रङ् लसी थे बोकोसे थेनीगदेला जम्‍मान आज्‍यबा गे पुइसी सुनसान ग्‍लारी भोर्गै। ओच्‍छे थे म्‍हिसे थे पापला दोष पुइबा बोकोदा तोङ्‌तोङ्‌बा ग्‍लारी छाडा पुइगै।

२३ “जमाहेन्‍से जम्‍मान भन्‍दा चोखो ग्‍लारी निबा धुइरी हारूनसे क्‍वान्‍बा ज्‍यबा खाल्‍ला सुतीला क्‍वानगदे ह्रुप तबा पालरी निसी थेरीन स्‍युसी थान्‍गै।

२४ थेसे खजिबै चोखो ग्‍लारी नुहाब लगै, ओच्‍छे थेसे ह्राङलान क्‍वान क्‍वान्‍गै। जमाहेन्‍से थेसे ह्राङदेन म्‍हिगदेदा परमप्रभुदेन छ्‌याम ढिक्‍ना लबाला लागिरी मेरी ख्राङ्‌सी फुल्‍बा बलि फुल्‍गै।

२५ थेसे फुल्‍बा पापबलिला छिएनोन बलि फुल्‍बा ग्‍लारीन ख्राङ्‌गै।

२६ “तोङ्‌तोङ्‌बा ग्‍लारी बोको छाडा पुइबारी निबा म्‍हिसे ह्राङला क्‍वान ख्रुसी नुहाब लगै, ओच्‍छे जे थे म्‍हि पालगदे फ्रेङ्‌सी चिबा ग्‍ला न्‍हङ्‌री खगै।

२७ पापबलिला काग्‍याम परमप्रभुदेन छ्‌याम ढिक्‍ना लबाला लागिरी जम्‍मान भन्‍दा चोखो ग्‍लारी भबा म्‍हे बहरदेन बोको न्‍हीदान पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्सी ढि, स्‍या, क्‍लिदेन छ्‌यामनोन फो ग्रुङ् जम्‍मान मेरी ख्राङ्‌गै।

२८ थे ख्राङ्‌बा म्‍हिसे ह्राङला क्‍वान ख्रुसी नुहाब लगै, ओच्‍छे जे थे पालगदे फ्रेङ्‌सी चिबा ग्‍ला न्‍हङ्‌री खगै।

२९ “एनीगदे सदन चुनोन ठिम अन्‍छार भ्रतोःला। ल निससे च्‍युइ धिनकुनु† एनीगदे जम्‍मान फोइथान चिसी प्रार्थना लउ। एनीगदेलान दिमरी न्‍हबा हिन्‍सै, एनीगदेला गुङ्‌री चिबा परदेशी मुसै, खालैसेन थे धिनकुनु तिगै गे आलउ।

३० तिग्‍दा भिसम एनीगदेदा शुद्ध तना लबारी थेनोन धिनकुनु एनीगदेदा परमप्रभुदेन छ्‌याम ढिक्‍ना लबाला लागिरी ठिम अन्‍छार लतोःबा गे लला। जमाहेन्‍से एनीगदे जम्‍मान परमप्रभुला ओन्‍छाङ्‌री शुद्ध तला।

३१ चु धिन चा एनीगदेला लागिरी ब्‍लप्‍बा न्‍हबा धिन हिन्‍ना। थे धिनकुनु एनीगदे फोइथान चिसी प्रार्थना लउ। एनीगदे सदन चुनोन ठिम अन्‍छार भ्रतोःला।

३२ आबाला साटोरी खजिबा झादा थोबोरी छ्‌युगु युसी परमेश्‍वरला लागिरी पूजा लबा जम्‍मान भन्‍दा घ्रेन म्‍हि दोबारी धम्‍बा मुला, थेसेन म्‍हिगदेदा परमप्रभुदेन छ्‌याम ढिक्‍ना लबाला लागिरी लतोःबा गे लगै। ओच्‍छे थेसे ज्‍यबा खाल्‍ला सुतीला चोखो क्‍वानगदे क्‍वान्‍गै।

३३ थेसे जम्‍मान भन्‍दा चोखो ग्‍ला, ह्रुप तबा पालदेन बलि फुल्‍बा ग्‍लादा शुद्ध तना लगै। ओच्‍छे थेसे परमेश्‍वरला लागिरी पूजा लबा म्‍हिगदेदेन अर्गु जम्‍मान म्‍हिगदेदाएनोन परमप्रभुदेन छ्‌याम ढिक्‍ना लगै।

३४ तिदिङरी तिरेम इस्राएलीगदेदा थेनीगदेसे लबा जम्‍मान पापग्‍याम शुद्ध लसी परमप्रभुदेन छ्‌याम ढिक्‍ना लगै। एनीगदे सदन चुनोन ठिम अन्‍छार भ्रतोःला।”

चुह्रङ् लसी परमप्रभुसे कुल्‍बा अन्‍छार मोशासे जम्‍मान गे लजी।

† 

१६:२९ ल निससे च्‍युइ धिनकुनु भिबा चा असोज लला गुङ्‌री हिन्‍ना।

बलि फुल्‍बा ठिम

१७

परमप्रभुसे मोशादा चुह्रङ् भिसी सुङ्‌जी,

२ “परमप्रभुसे कुल्‍बा ताम चुनोन हिन्‍ना भिसी हारूनदेन थेला झागदेदा ओच्‍छे जम्‍मान इस्राएलीगदेदा पाङ्‌गो।

३ इस्राएलीगदे न्‍हङ्‌ला जुन म्‍हिसे पालगदे फ्रेङ्‌सी चिबा ग्‍ला न्‍हङ्‌री अथवा मङ्‌ग्‍यार म्‍हे बहर, ग्‍युला कोला अथवा रा जुन साइसैनोन

४ ह्रुप तबा पालला म्रापरी परमप्रभु धन्‍छ्‌याबा पालला ङाच्‍छापट्टि बलि फुल्‍बारी आभनी भिसम थे म्‍हिदा काला दोष लगब तला। थेसे का बगब तना लबासे लमा थेदा ह्राङला म्‍हिगदेला गुङ्‌ग्‍याम तेःगै।

५ इस्राएलीगदेसे पाङ्‌री क्‍यार निसी बलि आफुल्‍गै भिसी चु ताम कुल्‍बा हिन्‍ना। थेनीगदेसे फुल्‍तोःबा बलि ह्रुप तबा पालला म्रापरी परमेश्‍वरला लागिरी पूजा लबा म्‍हि मुबा ग्‍लारी भगै। ओच्‍छे परमप्रभुला ङाच्‍छा ढिक्‍ना लबा बलिला रुपरी थे बलि फुल्‍गै।

६ थे बलिला का चा परमेश्‍वरला लागिरी पूजा लबा म्‍हिसे ह्रुप तबा पालला म्राप ङाम्‍री मुबा परमप्रभुला बलि फुल्‍बा ग्‍लारी फोर्गै। ओच्‍छे छि चा परमप्रभुदा सेम निबा बास्‍ना खगै भिसी मेरी ख्राङ्‌गै।

७ दाहेन्‍से थेनीगदेसे राला मूर्तिगदेदा पूजा लबान बलि लसी ह्राङसे ह्राङदान वेश्‍या† आस्‍होगै। थेनीगदेदेन थेनीगदेला पुस्‍ता पुस्‍ताला लागिरी चु ठिम सदनना लागिरी हिन्‍ना।

८ “एसे थेनीगदेदा चुह्रङ् भिसी पाङ्‌गो, इस्राएलीगदेसे हिन्‍सै थेनीगदेला गुङ्‌री चिबा परदेशीगदेसे मेरी ख्राङ्‌सी फुल्‍बा बलि अथवा अर्गु बलि फुल्‍मा

९ जुन म्‍हिसे ह्रुप तबा पालला म्रापरी भसी परमप्रभुला लागिरी बलि आफुल थेदा ह्राङला म्‍हिगदेला गुङ्‌ग्‍याम तेःगै।

का चबारी आत

१० “इस्राएलीगदे हिन्‍सै थेनीगदेला गुङ्‌री चिबा परदेशीगदे हिन्‍सै खालैसे का चजी भिसम का चबा थे म्‍हिदा ङाइ बिरोध लला, ओच्‍छे थेदा थेला म्‍हिगदेला गुङ्‌ग्‍याम ङाइ तेःला।

११ तिग्‍दा भिसम सा मुबागदेला प्राण कारी तमुला। थेतबासेलमा का चा एनीगदेदा ङादेन छ्‌याम ढिक्‍ना लबाला लागिरी बलि फुल्‍बा ग्‍लारी ल्‍हूगो भिसी ङाइ पाङ्‌बा हिन्‍ना। तिग्‍दा भिसम कासेन म्‍हिदा ङादेन छ्‌याम ढिक्‍ना लमुला।

१२ थेतबासेलमा एनीगदेदेन एनीगदेला गुङ्‌री चिबा परदेशीगदे खालैसेन का आचउ भिसी ङाइ इस्राएलीगदेदा पाङ्‌बा हिन्‍ना।

१३ “इस्राएलीगदेसे अथवा एनीगदेला गुङ्‌री चिबा परदेशीगदे न्‍हङ्‌ला खालैसे शिकार क्‍लाङ्‌सी चबारी तबा जन्‍तु अथवा चरा चुङ्‌जी भिसम थे म्‍हिसे शिकार क्‍लाङ्‌सी चुङ्‌बा स्‍हेला का पूरन निना लगै ओच्‍छे थे कादा साप्रासे ल्‍हुगै।

१४ तिग्‍दा भिसम सा मुबागदेला प्राण कारी तमुला। थेतबासेलमा ङाइ इस्राएलीगदेदा चुह्रङ् भिसी पाङ्‌बा मुला, ‘एनीगदेसे सा मुबा खजिबै जन्‍तुला का आचउ। तिग्‍दा भिसम सा मुबा जम्‍मान जन्‍तुला प्राण थेनीगदेला कारी तमुला। जुन म्‍हिसे का चला थेदा ह्राङला म्‍हिगदेला गुङ्‌ग्‍याम तेःला।’

१५ “स्‍वदेशी हिन्‍सै परदेशी हिन्‍सै जुन म्‍हिसे ह्रङ्‌नोन सिबा अथवा ह्रि जन्‍तुसे साइबा जन्‍तुला स्‍या चला थेसे ह्राङला क्‍वान ख्रुतोःला ओच्‍छे नुहाब लतोःला। थे म्‍हि ङ्‌यसेधोना अशुद्ध तला। जमाहेन्‍से थे म्‍हि शुद्ध तला।

१६ तर थे म्‍हिसे ह्राङला क्‍वानएनोन आख्रुनी ओच्‍छे नुहाबएनोन आलनी भिसम थेला जिम्‍मा थे ह्राङसेन किन्‍तोःला।”

† 

१७:७ ह्राङसे ह्राङदान वेश्‍या भिबा चा परमेश्‍वरदा तेन्‍बा ग्‍लासी मूर्तिगदेदा तेन्‍सी पाप लबा हिन्‍ना, एफिसी ५:५ पदरी स्‍हीगो।

ब्रेल्‍बा तामला बारेला ठिम

१८

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ङा परमप्रभु एनीगदेला परमेश्‍वर हिन्‍ना।

३ एनीगदे ह्राङ परदेशी दोसी चिबा मिश्र य्‍हुल्‍साला रिमठिम अन्‍छार आभ्रउ। दाहेन्‍से ङाइ एनीगदेदा कानान य्‍हुल्‍सारी भोर्बान मुला। थेतबासेलमा एनीगदे थे ग्‍लाला रिमठिम अन्‍छार भ्रनोन आभ्रउ।

४ एनीगदे ङाइ कुल्‍बा तामदेन ङाला ठिम अन्‍छार भ्रतोःला। ङा परमप्रभु एनीगदेला परमेश्‍वर हिन्‍ना।

५ एनीगदे ङाइ कुल्‍बा चु तामदेन ठिम अन्‍छार भ्रउ। तिग्‍दा भिसम थे अन्‍छार भ्रबा म्‍हिगदे थेग्‍यामनोन सोला। ङा परमप्रभु हिन्‍ना।

६ “एनीगदे न्‍हङ्‌ला खालैसेन ह्राङला ङाम्‍लान साइनो तबा म्‍हिदेन छ्‌याम आब्रेल्‍गो। ङा परमप्रभु हिन्‍ना।

७ ह्राङला आमादेन छ्‌याम ब्रेल्‍सी एसे ह्राङला आबादा पेःना आलउ। थे चा एला आमा हिन्‍ना, थेतबासेलमा थेदेन छ्‌याम आब्रेल्‍गो।

८ ए ह्राङला आमच्‍याङदेन छ्‌याम आब्रेल्‍गो। थेह्रङ् लसी ब्रेल्‍बा चा एसे ह्राङलान आबादा हेला लबा हिन्‍ना।

९ ओच्‍छे ह्राङलान दिमरी न्‍हबा हिन्‍सै अर्गुन ग्‍लारी न्‍हसी छार्बा हिन्‍सै ए ह्राङलान नाना आङा अथवा ह्राङलान आमा अथवा ह्राङलान आबाला झट्‌केलो झामेदेन छ्‌याम आब्रेल्‍गो।

१० ह्राङला झापट्टिला हिन्‍सै झामेपट्टिला हिन्‍सै ए ह्राङला छायास्‍यादेन छ्‌याम आब्रेल्‍गो। थेह्रङ् लबा चा एसे ह्राङलान बेइज्‍जत लबा हिन्‍ना।

११ ए ह्राङलान आमच्‍याङ्‌ला झामेदेन छ्‌याम आब्रेल्‍गो। थे चा एला नाना आङा हिन्‍ना।

१२ ए ह्राङला आङीदेन छ्‌याम आब्रेल्‍गो। थे चा एला आबाला ह्राङलान नाना आङा हिन्‍ना।

१३ ए ह्राङला असुदेन छ्‌याम आब्रेल्‍गो। थे चा एला आमाला नाना आङा हिन्‍ना।

१४ ह्राङला आम्‍घ्रेन† ओच्‍छे अरू†देन छ्‌याम ब्रेल्‍सी एसे ह्राङला आबाला ज्‍योज्‍यो आलेला बेइज्‍जत आलउ। थे एला ह्राङलान आम्‍घ्रेनदेन अरू हिन्‍ना।

१५ ए ह्राङला चाङदेन छ्‌याम आब्रेल्‍गो। थे एला झाला म्रिङ हिन्‍ना। ए थेदेन छ्‌याम ब्रेल्‍नोन आब्रेल्‍गो।

१६ ह्राङला ज्‍योज्‍यो चाङ ओच्‍छे आले चाङदेन छ्‌याम ब्रेल्‍सी एसे ह्राङला ज्‍योज्‍यो आलेला बेइज्‍जत आलउ।

१७ ए खालै म्रिङ्‌म्‍हेमे ओच्‍छे थेला झामे न्‍हीदेन छ्‌यामनोन आब्रेल्‍गो। ओच्‍छे थे म्रिङ्‌म्‍हेमेला झाला अथवा झामेला झामेदेन छ्‌यामएनोन आब्रेल्‍गो। थेनीगदे थे म्रिङ्‌म्‍हेमेला ङाम्‍लान म्‍हि हिन्‍ना। थेह्रङ्‌बा गे चा नाइबा खबा गे हिन्‍ना।

१८ ह्राङला म्रिङ छोन्‍बोन मुबा धुइरी एसे ह्राङला म्रिङला नाना आङादा च्‍याङ्‌बास्‍या स्‍होसी थेदेन छ्‌याम आब्रेल्‍गो। तिग्‍दा भिसम थे न्‍ही नाना आङा ह्राङ ह्राङ न्‍हङ्‌री शत्रु दोला।

१९ “महिनावारी तसी अशुद्ध तबा खजिबै म्रिङ्‌म्‍हेमेदेन छ्‌याम ए आब्रेल्‍गो।

२० ए अर्गुला म्रिङदेन छ्‌याम आब्रेल्‍गो, थेह्रङ्‌बा गेसे एदान अशुद्ध तना लमुला।

२१ एसे मोलेख लाला लागिरी ह्राङला झा झामेदा बलि लसी ह्राङला परमेश्‍वरला मिन न्‍होङ्‌ना आलउ। ङानोन परमप्रभु हिन्‍ना।

२२ म्रिङ्‌म्‍हेमेदेन छ्‌याम ब्रेल्‍बा ह्रङ् लसी ह्रेम्‍फेबे ह्रेम्‍फेबेन आब्रेल्‍गो। थे चा ल्‍हानान नाइबा खबा ताम हिन्‍ना।

२३ खजिबै खाल्‍ला जन्‍तुदेन छ्‌याम ब्रेल्‍सी एसे ह्राङसे ह्राङदान अशुद्ध तना आलउ। ओच्‍छे म्रिङ्‌म्‍हेमेगदेएनोन खजिबै जन्‍तुगदेदेन छ्‌याम आब्रेल्‍गो। थे चा ठीक आहिन।

२४ “चुह्रङ्‌बा जम्‍मान गेगदे लसी एनीगदेसे ह्राङसे ह्राङदान अशुद्ध तना आलउ। ङाइ जुन य्‍हुल्‍ला म्‍हिगदेदा एनीगदेला ओन्‍छाङ्‌ग्‍याम तेबान मुला थेनीगदे चु जम्‍मान तामग्‍याम अशुद्ध तबा मुला।

२५ थेह्रङ्‌बा गे लसीन थे य्‍हुल्‍सा अशुद्ध तबा हिन्‍ना। थेसे लबा आज्‍यबा गेला लागिरी ङाइ थेदा सजाय पिन्‍बान मुला, ओच्‍छे रूइबा ह्रङ् लसीन थे य्‍हुल्‍सासे ह्राङला म्‍हिगदेदा तेःसी भ्‍याङ्‌बान मुला।

२६ तर स्‍वदेशी हिन्‍सै एनीगदेला गुङ्‌री परदेशी दोसी चिबा विदेशी हिन्‍सै एनीगदे ङाइ कुल्‍बा तामदेन ङाला ठिम अन्‍छार भ्रउ। ओच्‍छे चुह्रङ्‌बा नाइबा खबा गेगदे आलउ।

२७ तिग्‍दा भिसम थे य्‍हुल्‍सारी ङाच्‍छा चिबा म्‍हिगदेसे चुह्रङ्‌बा नाइबा खबा जम्‍मान गेगदे लजी, ओच्‍छे थे य्‍हुल्‍सा अशुद्ध तजी।

२८ ङाला ठिम अन्‍छार आभ्रना एनीगदेसे थे य्‍हुल्‍सादा अशुद्ध तना लजी भिसम थे य्‍हुल्‍सारी ङाच्‍छा चिबा म्‍हिगदेदा ह्रङ् लसीन थे य्‍हुल्‍सासे एनीगदेदाएनोन रूइबा ह्रङ् लसीन तेःसी भ्‍याङ्‌ला।

२९ “खालै म्‍हिसे चुह्रङ्‌बा नाइबा गेगदे न्‍हङ्‌ला खजिबै गे लजी भिसम थे म्‍हिदा थेला म्‍हिगदेला गुङ्‌ग्‍याम तेःगै।

३० थेतबासेलमा ङाच्‍छा ङाच्‍छाला म्‍हिगदेसे नाइबा गे लबा ह्रङ् लसी एनीगदेसे चा नाइबा गे आलउ, ओच्‍छे ह्राङसे ह्राङदान अशुद्ध तना आलउ भिसी ङाइ कुल्‍बा ताम अन्‍छार भ्रउ। ङा परमप्रभु एनीगदेला परमेश्‍वर हिन्‍ना।”

† 

१८:१४आम्‍घ्रेन चुरी आम्‍घ्रेन भिबा चा आबाला ज्‍योज्‍योला म्रिङ हिन्‍ना।

† 

१८:१४ अरू चुरी अरू भिबा चा आबाला आलेला म्रिङ हिन्‍ना।

चोखोदेन निसाफ लबाला ठिमगदे

१९

परमप्रभुसे मोशादा चुह्रङ् भिसी सुङ्‌जी,

२ “इस्राएलला जम्‍मान य्‍हुल्‍दा चुह्रङ् भिसी पाङ्‌गो, एनीगदे जम्‍मान चोखो तउ, तिग्‍दा भिसम ङा परमप्रभु एनीगदेला परमेश्‍वर चोखो मुला।

३ एनीगदे जम्‍मासेन ह्राङ ह्राङला आबा आमादा मान लउ, ओच्‍छे ङाइ स्‍होबा ब्‍लप्‍बा न्‍हबा धिनदा मानब लउ। ङा परमप्रभु एनीगदेला परमेश्‍वर हिन्‍ना।

४ “एनीगदे मूर्तिगदेदा पूजा लसी आभ्रउ। ओच्‍छे एनीगदेसे खजिबै स्‍हे ङ्‌युना लसी लागदेला मूर्तिएनोन आस्‍होउ। ङा परमप्रभु एनीगदेला परमेश्‍वर हिन्‍ना।

५ “एनीगदेसे ढिक्‍ना लबा बलि फुल्‍मा ठिम अन्‍छार फुल्‍तोःला। जमाहेन्‍से एनीगदेसे फुल्‍बा बलि परमप्रभुदा सेम निबा बलि दोला।

६ एनीगदेसे बलि फुल्‍बा धिनकुनुन अथवा न्‍हाङ्‌गरदाङधोनारी बलिला स्‍या चसी जिन्‍ना लतोःला। तर रेनीदाङधोनाएनोन तिगै लोङ्‌जी भिसम थे लेङ्‌बा स्‍या चा मेरी ख्राङ्‌गो।

७ रेनीदाङएनोन चजी भिसम थे अशुद्ध तला। थे बलि परमप्रभुदा सेम निबा बलि आदो।

८ थे चबा जम्‍मान म्‍हिसे थेसे लबा आज्‍यबा गेला जिम्‍मा थेसेन किन्‍तोःला। तिग्‍दा भिसम थेसे परमप्रभुला चोखो स्‍हेदा अशुद्ध तना लजी। ओच्‍छे थेदा थेला म्‍हिगदेला गुङ्‌ग्‍याम तेःगै।

९ “एनीगदेसे ह्राङला बाली दुइबा धुइरी भुला कानाकुनीला बाली आखान्‍गो। ओच्‍छे बाली खन्‍माहेन्‍से शिलो आम्‍हाइगो।

१० एनीगदेसे ह्राङला ला अङ्‌गुर थुमा जम्‍मान आथुउ, ओच्‍छे सरी ताइबा अङ्‌गुरएनोन आदुइगो। थे चा प्राङ्‌बोदेन विदेशीगदेला लागिरी थेरीन ख्‍लासी थान्‍गो। ङा परमप्रभु एनीगदेला परमेश्‍वर हिन्‍ना।

११ “एनीगदेसे य्‍हो आलउ।

“फट्टा ताम आलउ।

“गिकसेम गिकदा धोका आपिन्‍गो।

१२ “एनीगदेसे ङाला मिन किन्‍सी फट्टा तामरी घ्रान आचउ। थेह्रङ् लमा एनीगदेसे ह्राङला परमेश्‍वरला मिन न्‍होङ्‌ना लला। ङा परमप्रभु हिन्‍ना।

१३ “एनीगदेसे ह्राङला खिम्‍जेमदा नाङ्‌बाझ्‍याक्‍बा आलउ, ओच्‍छे थेनीगदेला तिगै स्‍हे आब्‍यन्‍गो। ज्‍यालारी गे लबा म्‍हिला ज्‍याला आपिन्‍ना म्‍हुन गिकएनोन कुटिसी आचिउ।

१४ नाब्‍यङ् आथेःबा म्‍हिदा आकेःगो। मी आम्राङ्‌बा म्‍हिला ङाच्‍छापट्टि तोइबा स्‍हे आथान्‍गो, तर ह्राङला परमेश्‍वरदा मान लउ। ङा परमप्रभु हिन्‍ना।

१५ “एनीगदेसे खालैदा अन्‍याय आलउ। जजा घ्रेन, प्राङ्‌बो, फ्‍युक्‍पो खालैलान ली च्‍यासी गे आलउ। तर जम्‍मान म्‍हिला ठीक निसाफ लउ।

१६ खालै म्‍हिला बिरोध लबान म्‍हिगदेला गुङ्‌री फट्टा ताम लसी आभ्रउ। ओच्‍छे एनीगदेसे ह्राङला खिम्‍जेमला ज्‍यान गोजाला धाररी परब तना आलउ। ङा परमप्रभु हिन्‍ना।

१७ “एसे ह्राङला ज्‍योज्‍यो आलेदेन छ्‌याम इख आथान्‍गो। बरू एसे ह्राङला खिम्‍जेमदा सिधन पाङ्‌गो, आहिन्‍सम थेसे लबा आज्‍यबा गेग्‍याम एएनोन आज्‍यबा म्‍हि दोला।

१८ एसे ह्राङला म्‍हिगदेदा नाङ फाबारी आम्‍हाइगो ओच्‍छे इख आथान्‍गो। तर एसे ह्राङला खिम्‍जेमदा ह्राङदा ह्रङ्‌नोन माया लउ। ङा परमप्रभु हिन्‍ना।

१९ “एनीगदे ङाला ठिम अन्‍छार भ्रउ।

“बेग्‍लै बेग्‍लै जातला जन्‍तु न्‍हीदा दोङ्‌सी ठेमा आस्‍होउ।

“एनीगदेसे भु गिकरीन थरी न्‍हीला ब्‍लु आढ्‌वाउ।

“एनीगदेसे थरी न्‍हीला क दोङ्‌सी स्‍होबा क्‍वान आक्‍वान्‍गो।

२० “चुदे खालै म्‍हि अर्गु म्‍हिसे ब्‍याह लबारी ह्रीसी जिन्‍बा घ्‍याबास्‍यादेन छ्‌याम ब्रेल्‍बा मुला। तर थे म्‍हिसे ह्राङला म्रिङ स्‍होबाला लागिरी थे घ्‍याबास्‍याला मालिकदा फातोःबा सय फाबा आरे, ओच्‍छे थे घ्‍याबास्‍यादा थेला मालिकसे ख्‍लाबाएनोन आरे भिसम थे न्‍हीदान सजाय पिन्‍तोःला। थे म्रिङ्‌म्‍हेमे दन्‍देधोनाएनोन घ्‍याबास्‍यानोन मुला। थेतबासेलमा थे न्‍हीदा साइबारी चा आत।

२१ तर थे ह्रेम्‍फेबेसे ह्राङला दोषबलि परमप्रभुदा फुल्‍बारी ह्रुप तबा पालला म्रापरी ग्‍यु बोको गिक भसी खगै।

२२ ओच्‍छे थेसे पाप लबासे लमा परमेश्‍वरला लागिरी पूजा लबा म्‍हिसे दोषबलिला ग्‍यु बोको फुल्‍गै। ओच्‍छे थेदा परमप्रभुला ओन्‍छाङ्‌री परमप्रभुदेन छ्‌याम ढिक्‍ना लगै। जमाहेन्‍से थेला पाप माफ तला।

२३ “थे य्‍हुल्‍सारी दोमाहेन्‍से एनीगदेसे चबारी तबा खजिबै खाल्‍ला रो रोबा दोङ सूजी भिसम थे दोङला रो एनीगदेसे सोम दिङधोना चबारी आत।

२४ तर थे दोङला रो ब्‍लि दिङरी चा चोखो तला, ओच्‍छे परमप्रभुदा जयजयकारला भेटी फुल्‍बारी तला।

२५ ङ्‌हा दिङरी चा एनीगदेसे थे दोङला रो चबारी तला, ओच्‍छे थे दोङरी ल्‍हानान रो रोबान निला। ङा परमप्रभु एनीगदेला परमेश्‍वर हिन्‍ना।

२६ “एनीगदेसे खजिबै जन्‍तुदेन चराला का मुबा स्‍या आचउ।

“एनीगदेसे ज्‍यबा साइतदेन आज्‍यबा साइत आच्‍यागो ओच्‍छे टुनामुना आलउ।

२७ एनीगदेसे ह्राङला न्‍हर्जला क्रा आथागो, ओच्‍छे ह्राङला दाह्रीला जो आक्रेप्‍गो।

२८ सिबा म्‍हिला लागिरी क्राबा क्रिङ्‌बा लसी ह्राङला ल्‍हुइरी चोट तना आलउ। ओच्‍छे एनीगदेसे ह्राङला ल्‍हुइरी छ्‌वासी तिगैलान छाप आस्‍होउ। ङा परमप्रभु हिन्‍ना।

२९ “एनीगदेसे ह्राङला झामेदा वेश्‍या स्‍होसी अशुद्ध तना आलउ, आहिन्‍सम य्‍हुल्‍सान वेश्‍या गे लबा य्‍हुल्‍सा दोला, ओच्‍छे य्‍हुल्‍सा नाङ्‌नोन नाइबा गे जे तला।

३० ङाइ स्‍होबा ब्‍लप्‍बा न्‍हबा धिनदा एनीगदेसे मानब लउ, ओच्‍छे ङाला चोखो पालदाएनोन मान लउ। ङा परमप्रभु हिन्‍ना।

३१ “एनीगदे बोन्‍बो, बोक्‍सीदेन जादू, टुनामुना लबा म्‍हि आदोगो। एनीगदेसे थेनीगदेदेन छ्‌याम सल्‍लाह किन्‍सी ह्राङसे ह्राङदान अशुद्ध तना आलउ। ङा परमप्रभु एनीगदेला परमेश्‍वर हिन्‍ना।

३२ “खेप्‍पा खुइगदेदा मान लउ। एनीगदेसे परमप्रभुदा मान लउ। ङा परमप्रभु हिन्‍ना।

३३ “एनीगदेला गुङ्‌री चिबा विदेशीगदेदेन छ्‌याम आज्‍यबा व्‍यवहार आलउ।

३४ एनीगदेसे थेनीगदेदा ह्राङलान य्‍हुल्‍सारी न्‍हबा म्‍हिदा ह्रङ्‌नोन लउ। थेनीगदेदा एनीगदेसे ह्राङदा ह्रङ्‌नोन माया लउ। तिग्‍दा भिसम एनीगदेएनोन मिश्र य्‍हुल्‍सारी परदेशी मुबा। ङा परमप्रभु एनीगदेला परमेश्‍वर हिन्‍ना।

३५ “दप्‍मादेन क्‍योइमा अथवा झ्‍यामा एनीगदेसे खालैदान झुक्‍याब आलउ।

३६ एनीगदेसे ठीक तराजूदेन ढक ओच्‍छे दप्‍बा स्‍हे चलब लउ। एनीगदेदा मिश्र य्‍हुल्‍साग्‍याम तेःसी भबा परमप्रभु एनीगदेला परमेश्‍वर ङानोन हिन्‍ना।

३७ एनीगदे ङाइ कुल्‍बा जम्‍मान तामदेन ङाला जम्‍मान ठिम अन्‍छार भ्रउ। ङा परमप्रभु हिन्‍ना।”

नाइबा गे लबागदेदा सजाय

२०

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘इस्राएलीगदेदेन थेनीगदेला गुङ्‌री चिबा विदेशी न्‍हङ्‌ला खालैसे मोलेख लाला लागिरी ह्राङलान कोला बलि लजी भिसम थेदा साइनोन तोःला। थेदा जम्‍मान म्‍हिगदेसे युङ्‌बासे छेक्‍सी साइगै।

३ थेसे ह्राङला कोला मोलेख लाला लागिरी बलि लमा ङाला चोखो पालदेन ङाला जम्‍मान भन्‍दा घ्रेन मिनदा न्‍होङ्‌ना आलउ। थेतबासेलमा थेदा बिरोध लसी ङाइ थेदा ङाला म्‍हिगदेला गुङ्‌ग्‍याम तेःला।

४ थेसे ह्राङला कोला मोलेख लाला लागिरी बलि लमा जम्‍मान म्‍हिगदेसे थे म्‍हिदा आसाइना आम्राङ्‌बा ह्रङ् लजी भिसम

५ ङाइ थे म्‍हिदेन थेला म्‍हेमेला बिरोध लला, ओच्‍छे थे म्‍हि ओच्‍छे थे म्‍हिदेन छ्‌याम छ्‌याम मोलेख लाला लिच्‍छा भ्रसी ह्राङसे ह्राङदान वेश्‍या ह्रङ्‌बान स्‍होबा जम्‍मान म्‍हिगदेदा ङाइ ङाला म्‍हिगदेला गुङ्‌ग्‍याम तेःला।

६ बोन्‍बो, बोक्‍सीदेन जादू, टुनामुना लबा म्‍हिगदेला लिच्‍छा भ्रसी ङादा बिरोध लबान वेश्‍या ह्रङ्‌बान दोसी भ्रबा म्‍हिदा ङाइएनोन बिरोध लला। ओच्‍छे थेदा ङाइ ङाला म्‍हिगदेला गुङ्‌ग्‍याम तेःला।

७ “‘ङाला लागिरी एनीगदेसे ह्राङसे ह्राङदान फेसी चोखो म्‍हि दोगो। तिग्‍दा भिसम ङा परमप्रभु एनीगदेला परमेश्‍वर हिन्‍ना।

८ एनीगदे ङाला ठिम अन्‍छार भ्रउ। एनीगदेदा चोखो म्‍हि स्‍होबा परमप्रभु ङानोन हिन्‍ना।

९ “‘ह्राङला आबा आमादा केःबा म्‍हिदा साइनोन तोःला। थेसे ह्राङला आबा आमादा केःबासे लमा थेसे लबा आज्‍यबा गेला सजाय थेलान थोबोरी परब तगै।

१० “‘चुदे खालै म्‍हि अर्गुला म्रिङदेन छ्‌याम ब्रेल्‍जी भिसम ह्रेम्‍फेबे म्रिङ्‌म्‍हेमे न्‍हीदान साइगो।

११ ह्राङलान आबाला म्रिङदेन छ्‌याम ब्रेल्‍बा म्‍हिसे ह्राङलान आबाला बेइज्‍जत लबा हिन्‍ना। थेतबासेलमा थे न्‍हीदान साइतोःला। थेनीगदेसे लबा आज्‍यबा गेला सजाय थेनीगदेलान थोबोरी परब तगै।

१२ खालै म्‍हि ह्राङलान चाङ्‌देन छ्‌याम ब्रेल्‍जी भिसम थे न्‍हीदान साइतोःला। थे चा लबारी आतबा गे हिन्‍ना। थेनीगदेसे लबा आज्‍यबा गेला सजाय थेनीगदेलान थोबोरी परब तगै।

१३ म्रिङ्‌म्‍हेमेदेन छ्‌याम ब्रेल्‍बा ह्रङ् लसी ह्रेम्‍फेबे ह्रेम्‍फेबेन ब्रेल्‍जी भिसम थे चा नाइबा खबा गे हिन्‍ना। थेनीगदेदा साइनोन तोःला। थेनीगदेसे लबा आज्‍यबा गेला सजाय थेनीगदेलान थोबोरी परब तगै।

१४ खालै म्‍हिसे आमा झामे न्‍हीदान म्रिङ स्‍होसी थान्‍जी भिसम थे चा नाइबा खबा गे हिन्‍ना। थे आमा झामेदेन छ्‌यामनोन थे म्‍हिदाएनोन मेरी ख्राङ्‌तोःला। ओच्‍छे एनीगदेला गुङ्‌री चुह्रङ्‌बा नाइबा खबा गे आतगै।

१५ खालै म्‍हि जन्‍तुदेन छ्‌याम ब्रेल्‍जी भिसम थे म्‍हिदा साइनोन तोःला, ओच्‍छे थे जन्‍तुदाएनोन साइगो।

१६ चुदे खजिबै म्रिङ्‌म्‍हेमे जन्‍तुदेन छ्‌याम ब्रेल्‍बान लबा स्‍याप्‍जी भिसम थे म्रिङ्‌म्‍हेमेदेन जन्‍तु न्‍हीदान साइतोःला। थेनीगदेसे लबा आज्‍यबा गेला सजाय थेनीगदेलान थोबोरी परब तगै।

१७ “‘खालै म्‍हि ह्राङलान आङा अथवा आबा आमाला झट्‌केलो झामेदेन छ्‌याम ब्रेल्‍जी भिसम थे चा पेःबा खबा ताम हिन्‍ना। थे न्‍हीदान ह्राङला म्‍हिगदेला गुङ्‌ग्‍याम तेःगै। थे म्‍हिसे ह्राङलान आङाला बेइज्‍जत लबा मुला। थेसे लबा आज्‍यबा गेला सजाय थेसेन नातोःला।

१८ खालै म्‍हि महिनावारी तबा म्रिङ्‌म्‍हेमेदेन छ्‌याम ब्रेल्‍जी भिसम थे न्‍हीदान थेनीगदेला म्‍हिगदेला गुङ्‌ग्‍याम तेःगो। तिग्‍दा भिसम थे ह्रेम्‍फेबेसे म्रिङ्‌म्‍हेमेला काला मूल च्‍याजी ओच्‍छे म्रिङ्‌म्‍हेमेसेनोन ह्राङला काला मूल उन्‍जी।

१९ “‘ए ह्राङला आबा आमाला नाना आङादेन छ्‌याम आब्रेल्‍गो। तिग्‍दा भिसम थेह्रङ् लमा ङाम्‍लान साइनो तबा ह्राङलान म्‍हिला बेइज्‍जत तमुला। थेनीगदेसे लबा थेह्रङ्‌बा आज्‍यबा गेला सजाय थेनीगदेसेन नातोःला।

२० खालै म्‍हि ह्राङलान अगु अथवा आब्रेनना म्रिङदेन छ्‌याम ब्रेल्‍जी भिसम थे म्‍हिसे ह्राङलान अगुदेन आब्रेनना बेइज्‍जत लबा हिन्‍ना। थेनीगदेसे लबा पापला सजाय थेनीगदेसेन नातोःला। थेनीगदे कोला गिकनोन आन्‍हना सिला।

२१ खालै म्‍हिसे ह्राङलान आले चाङ अथवा ज्‍योज्‍यो चाङदेन छ्‌याम ब्रेल्‍जी भिसम थे चा अशुद्ध गे हिन्‍ना। थेसे ह्राङलान ज्‍योज्‍यो आलेला बेइज्‍जत लबा हिन्‍ना। थेनीगदेएनोन कोला गिकनोन आन्‍हना सिला।

२२ “‘एनीगदे ङाइ कुल्‍बा जम्‍मान तामदेन ङाला जम्‍मान ठिम अन्‍छार भ्रउ। आभ्रनी भिसम ङाइ एनीगदेदा जुन य्‍हुल्‍सारी भोर्बान मुला थे य्‍हुल्‍सासे एनीगदेदा रूइबा ह्रङ् लसीन तेःसी भ्‍याङ्‌ला।

२३ ङाइ एनीगदेला गुङ्‌ग्‍याम तेःबारी छ्‌याइबा य्‍हुल्‍ला म्‍हिगदेला बानीबेहोर अन्‍छार एनीगदे आभ्रउ। थेनीगदेसे चु जम्‍मान गे लबा मुबा। थेतबासेलमा ङाइ थेनीगदेदा हेला लबा हिन्‍ना।

२४ तर ङाइ एनीगदेदा पाङ्‌सी जिन्‍बा मुला, “एनीगदेसे ङ्‌हेदेन सिङ्‌सुरला खुदु भ्‍योङ्‌बा थेनीगदेला य्‍हुल्‍सारी शासन लम्‍याङ्‌ला।” ङा परमप्रभु एनीगदेला परमेश्‍वरसेन एनीगदेदा अर्गु य्‍हुल्‍ला म्‍हिगदेग्‍याम फेबा हिन्‍ना।

२५ “‘थेतबासेलमा एनीगदेसे शुद्धदेन अशुद्ध जन्‍तु ओच्‍छे शुद्धदेन अशुद्ध चरागदेदा फेतोःला। ङाइ अशुद्ध हिन्‍ना भिसी पाङ्‌बा जन्‍तुदेन चरा अथवा सरी सुल्‍सी भ्रबा जन्‍तुग्‍याम एनीगदेसे ह्राङसे ह्राङदान अशुद्ध आस्‍होउ।

२६ एनीगदे ङाला लागिरी चोखो म्‍हि दोगो। तिग्‍दा भिसम ङा चोखो परमप्रभु हिन्‍ना। एनीगदे ङाला ह्राङलान म्‍हि दोगै भिसीन ङाइ एनीगदेदा अर्गु य्‍हुल्‍ला म्‍हिगदेग्‍याम फेसी थान्‍बा हिन्‍ना।

२७ “‘एनीगदे न्‍हङ्‌ला खालै ह्रेम्‍फेबेदेन म्रिङ्‌म्‍हेमे बोन्‍बो, बोक्‍सीदेन जादू, टुनामुना लबा म्‍हि दोजी भिसम थेदा साइनोन तोःला। थेनीगदेदा युङ्‌बासे छेक्‍सी साइगो। थेनीगदेसे लबा आज्‍यबा गेला सजाय थेनीगदेलान थोबोरी परब तगै।’”

परमेश्‍वरला लागिरी पूजा लबा म्‍हिगदेला लागिरी ठिम

२१

परमप्रभुसे मोशादा चुह्रङ् भिसी सुङ्‌जी, “परमेश्‍वरला लागिरी पूजा लबा हारूनना झागदेदा चुह्रङ् भिसी पाङ्‌गो, ‘एनीगदेसे ह्राङला म्‍हि सिबा धुइरी लाश थुर्सी ह्राङसे ह्राङदान अशुद्ध तना आलउ।

२ थेनीगदेसे ह्राङलान आबा आमा, झा झामेदेन ज्‍योज्‍यो आले,

३ ओच्‍छे ब्‍याह आलबा ह्राङलान नाना आङाला लाश जे थुर्सी थेनीगदेसे ह्राङसे ह्राङदान अशुद्ध तना लगै।

४ ब्‍याह लसी स्‍होबा नाताला खजिबै म्‍हिला लागिरीएनोन थेनीगदेसे ह्राङसे ह्राङदान अशुद्ध आस्‍होगै।

५ “‘क्राबा क्रिङ्‌बा लमा परमेश्‍वरला लागिरी पूजा लबा म्‍हिगदेसे ह्राङला क्रा आभ्रेगै, ओच्‍छे दाह्रीला जोएनोन आक्रेप्‍गै। थेनीगदेसे ह्राङला ल्‍हुइरी तिगै चोट तना आलगै।

६ थेनीगदे ह्राङला परमेश्‍वरला लागिरी चोखो तसी चिगै, ओच्‍छे थेनीगदेसे ह्राङला परमेश्‍वरला मिन न्‍होङ्‌ना आलगै। तिग्‍दा भिसम थेनीगदेसे ह्राङला परमप्रभुला लागिरी फेसी थान्‍बा बलि अथवा परमेश्‍वरदा सोल फुल्‍बा गे लमुला। थेतबासेलमा थेनीगदे चोखो तसी चिगै।

७ “‘परमेश्‍वरला लागिरी पूजा लबा म्‍हिगदे चा परमेश्‍वरला लागिरी चोखो म्‍हि हिन्‍ना। थेतबासेलमा थेनीगदेसे खजिबै वेश्‍या म्रिङ्‌म्‍हेमे, ओच्‍छे ह्रेम्‍बोसे ख्‍लाबा म्रिङ्‌म्‍हेमेदेन छ्‌याम ब्‍याह आलगै।

८ एनीगदेसे परमेश्‍वरला लागिरी पूजा लबा म्‍हिगदेदा चोखो म्‍हि हिन्‍ना भिसी म्‍हन्‍तोःला। तिग्‍दा भिसम थेनीगदेसे ह्राङला परमेश्‍वरदा चबा स्‍हे फुल्‍मुला। थेनीगदे एनीगदेला लागिरी चोखो म्‍हि दोगै। तिग्‍दा भिसम एनीगदेदा चोखो स्‍होबा ङा परमप्रभुएनोन चोखो मुला।

९ परमेश्‍वरला लागिरी पूजा लबा खजिबै म्‍हिला झामेसे वेश्‍या गे लसी ह्राङसे ह्राङदान अशुद्ध तना लजी भिसम थेसे ह्राङलान आबाला बेइज्‍जत लबा हिन्‍ना। थेदा मेरी ख्राङ्‌सी साइगो।

१० “‘जुन म्‍हिदा ह्राङला ज्‍योज्‍यो आले न्‍हङ्‌ग्‍याम परमेश्‍वरला लागिरी पूजा लबा जम्‍मान भन्‍दा घ्रेन म्‍हि स्‍होबारी थोबोरी छ्‌युगु फोर्सी धम्‍बा मुला, ओच्‍छे परमेश्‍वरला लागिरी पूजा लबा म्‍हिसे क्‍वान्‍बा क्‍वान क्‍वान्‍बाला लागिरी फेबा मुला। थेसे खालै म्‍हि सिमा दुख म्‍हन्‍सी क्राबा क्रिङ्‌बा लबान ह्राङला क्रा आख्रेना आचिगै, ओच्‍छे थेसे ह्राङला क्‍वानएनोन आढेगै।

११ लाश मुबा खजिबै ग्‍लारी निसी थेसे ह्राङसे ह्राङदान अशुद्ध तना आलगै। थेला ह्राङलान आबा आमाला लाश हिन्‍सैनोन थे ग्‍लारी आनिगै।

१२ थे म्‍हि परमेश्‍वरला चोखो पालग्‍याम मङ्‌ग्‍यार आथोन्‍गै, ओच्‍छे थेसे ह्राङला परमेश्‍वरला चोखो पालदा अशुद्ध तना आलगै। तिग्‍दा भिसम धम्‍बा धुइरी फोर्बा थेला परमेश्‍वरला छ्‌युगु फोर्सी थेदा फेसी परमेश्‍वरला छ्‌यारी अर्पण लबा मुला। ङा परमप्रभु हिन्‍ना।

१३ थेसे ब्‍याहनोन आलबा म्रिङकोलादेन छ्‌याम ब्‍याह लगै।

१४ थेसे ह्रेम्‍बो सिबा म्रिङ्‌म्‍हेमे, ह्रेम्‍बोसे ख्‍लाबा म्रिङ्‌म्‍हेमे, ओच्‍छे वेश्‍या गे लसी भ्रबा म्रिङ्‌म्‍हेमेदेन छ्‌याम ब्‍याह आलगै। तर थेसे ब्‍याहनोन आलबा ह्राङलान य्‍हुल्‍ला म्रिङकोलादेन छ्‌याम ब्‍याह लगै।

१५ ओच्‍छे थेसे ह्राङला म्‍हिगदेला गुङ्‌री ह्राङला वंशदा अशुद्ध तना आलगै। थेदा चोखो स्‍होबा परमप्रभु ङानोन हिन्‍ना।’”

१६ परमप्रभुसे मोशादा दोःसी चुह्रङ् भिसी सुङ्‌जी,

१७ “हारूनदा चुह्रङ् भिसी पाङ्‌गो, ‘एला वंशला जम्‍मान पुस्‍ता न्‍हङ्‌री ल्‍हुइरी दाग मुबा म्‍हि चा ह्राङला परमेश्‍वरदा चबा स्‍हे फुल्‍बारी परमेश्‍वरला ङाम्‍री आखगै।

१८ ल्‍हुइला खजिबै ग्‍लारी तिगै दाग मुसैनोन, थेला मी आम्राङ्‌बा अथवा कुज्‍या अथवा अनुहार न्‍होङ्‌बा, अथवा आज्‍यबा अनुहार मुबा,

१९ या अथवा काङ कोक्‍टेङ् मुबा,

२० छिक्‍मा कुप्रो तबा, ल्‍हानान मेबा, मीला रोग मुबा, मिन्‍बा पोर मुबा, फुमरी चोट तबा खजिबै म्‍हि बलि फुल्‍बारी परमेश्‍वरला ङाम्‍री आखगै।

२१ परमेश्‍वरला लागिरी पूजा लबा हारूनना वंश न्‍हङ्‌री खालै म्‍हिला ल्‍हुइरी दाग मुसम परमप्रभुला लागिरी फेसी थान्‍बा बलि फुल्‍बारी थे परमेश्‍वरला ङाम्‍री आखगै। थेला ल्‍हुइरी दाग मुला। थेतबासेलमा थे ह्राङला परमेश्‍वरदा चबा स्‍हे फुल्‍बारी परमेश्‍वरला ङाम्‍री खबारी आत।

२२ ह्राङला परमेश्‍वरदा फुल्‍बा चबा स्‍हेदेन ल्‍हानान चोखो चबा स्‍हे चा थे म्‍हिसे चबारी तला।

२३ तर थेला ल्‍हुइरी दाग मुबासे लमा थे म्‍हि पर्दादेन बलि फुल्‍बा ग्‍लाला ङाम्‍री खसी ङाला चोखो पालदा अशुद्ध तना आलगै। थेनीगदेदा चोखो तना लबा परमप्रभु ङानोन हिन्‍ना।’”

२४ जमाहेन्‍से मोशासे हारूनदेन थेला झागदे ओच्‍छे जम्‍मान इस्राएलीगदेदा चु ताम थेःना लजी।

चोखो भेटी

२२

परमप्रभुसे मोशादा चुह्रङ् भिसी सुङ्‌जी,

२ “हारूनदेन थेला झागदेदा चुह्रङ् भिसी पाङ्‌गो, ‘इस्राएलीगदेसे ङाला लागिरी फुल्‍बा चोखो स्‍हेगदेला बारेरी एनीगदेसे होशियार लसी चलब लउ। जमाहेन्‍से थेनीगदेसे ङाला मिन न्‍होङ्‌ना आल। ङा परमप्रभु हिन्‍ना।’

३ थेनीगदेदा चु तामएनोन पाङ्‌गो, ‘चुदे एनीगदेला पुस्‍ता न्‍हङ्‌ला खालै अशुद्ध म्‍हि इस्राएलीगदेसे परमप्रभुदा फुल्‍बा चोखो स्‍हेगदेला ङाम्‍री निजी भिसम थे म्‍हिदा ङाला ङाच्‍छाग्‍याम तेःगो। ङा परमप्रभु हिन्‍ना।

४ “‘हारूनना सन्‍तान न्‍हङ्‌री खालैदा ढिला सरब तबा रोग अथवा ब्‍लु ह्राङनोन खेरो निबा रोग स्‍याप्‍बा मुसम शुद्ध आतदेधोना थेसे परमेश्‍वरदा फुल्‍बा चोखो स्‍हेगदेग्‍याम तिगैनोन आचगै। लाशदा थुर्बा, ब्‍लु ह्राङनोन खेरो निबा रोगसे स्‍याप्‍बा,

५ सरी सुल्‍सी भ्रबा जन्‍तुदा थुर्बादेन खजिबै तामग्‍याम अशुद्ध तबा म्‍हिदा थुर्बा

६ म्‍हि चा ङ्‌यसेधोनान अशुद्ध तला। थेसे नुहाब आलदेधोना परमेश्‍वरदा फुल्‍बा चोखो स्‍हेगदेग्‍याम तिगैनोन आचगै।

७ धिनी घल्‍माहेन्‍से जे थे म्‍हि शुद्ध तला। जमाहेन्‍से जे थेसे परमेश्‍वरदा फुल्‍बा चोखो स्‍हेगदेग्‍याम चबारी तला। तिग्‍दा भिसम थे चा थेला चबा स्‍हे हिन्‍ना।

८ ह्राङनोन सिबादेन ह्रि जन्‍तुसे साइबा जन्‍तुला स्‍या चसी थेसे ह्राङसे ह्राङदान अशुद्ध तना आलगै। ङा परमप्रभु हिन्‍ना।

९ “‘परमेश्‍वरला लागिरी पूजा लबा म्‍हिगदे ङाइ कुल्‍बा अन्‍छार भ्रगै, आहिन्‍सम ङाइ कुल्‍बा तामदा हेला लबासे लमा थेनीगदे दोष लगब तसी सिला। थेनीगदेदा चोखो तना लबा परमप्रभु ङानोन हिन्‍ना।

१० “‘परमेश्‍वरला लागिरी पूजा लबा म्‍हिला म्‍हेमे बाहेक अर्गु खालैसेन परमेश्‍वरदा फुल्‍बा चोखो स्‍हे आचगै। ओच्‍छे परमेश्‍वरला लागिरी पूजा लबा म्‍हिला डोन्‍बो अथवा ज्‍यालारी गे लबा म्‍हिसेनोन परमेश्‍वरदा फुल्‍बा चोखो स्‍हे आचगै।

११ तर परमेश्‍वरला लागिरी पूजा लबा म्‍हिसे टाङ्‌गा फासी ग्‍लुबा घ्‍याबादेन थेला दिमरी न्‍हबा घ्‍याबागदेसे चा परमेश्‍वरला लागिरी पूजा लबा म्‍हिसे याङ्‌बा भोग्‍याम चबारी तला।

१२ परमेश्‍वरला लागिरी पूजा लबा म्‍हिला झामेसे अर्गु वंशला म्‍हिदेन छ्‌याम ब्‍याह लजी भिसम थेसे परमेश्‍वरदा फुल्‍बा चोखो स्‍हेगदेग्‍याम तिगै आचगै।

१३ तर परमेश्‍वरला लागिरी पूजा लबा म्‍हिला खजिबै झामेला ह्रेम्‍बो सिजी अथवा ह्रेम्‍बोसे ख्‍लाबा मुसम ओच्‍छे थेला झा झामे आतबासे लमा थे ह्राङला आबाला दिमरी चिबा मुसम थेसे ह्राङ जजा मुबा धुइरी ह्रङ् लसीन आबासे याङ्‌बा भोग्‍याम चगै। तर अर्गु वंशला खालै म्‍हिसे थे भोग्‍याम आचगै।

१४ “‘था आयाङ्‌ना खालै म्‍हिसे परमेश्‍वरदा फुल्‍बा चोखो स्‍हेग्‍याम चजी भिसम थेसे थेथोरी भो ङ्‌हाला भो गिक काप्‍सी परमेश्‍वरला लागिरी पूजा लबा म्‍हिदा पिन्‍गै।

१५ इस्राएलीगदेसे परमप्रभुदा फुल्‍बा चोखो स्‍हेगदेदा परमेश्‍वरला लागिरी पूजा लबा म्‍हिगदेसे अशुद्ध तना आलगै।

१६ थेनीगदेसे थे चोखो स्‍हेगदेग्‍याम अर्गु म्‍हिगदेदा चबारी आपिन्‍गै। थेह्रङ् लसी पिन्‍जी भिसम थे म्‍हिगदेसे सजाय नातोःला। थेनीगदेदा चोखो तना लबा परमप्रभु ङानोन हिन्‍ना।’”

१७ परमप्रभुसे मोशादा चुह्रङ् भिसम सुङ्‌जी,

१८ “हारूनदेन थेला झागदे ओच्‍छे जम्‍मान इस्राएलीगदेदा चुह्रङ् भिसी पाङ्‌गो, ‘इस्राएलीगदेसे अथवा इस्राएलीगदेला गुङ्‌री चिबा विदेशीगदेसे भाकल लबा अथवा ताङ्‌सी ताङ्‌सी मेरी ख्राङ्‌सी परमप्रभुला लागिरी बलि फुल्‍मा

१९ परमप्रभुदा सेम निबा बलि तबाला लागिरी तिगै दाग आरेबा म्‍हे बहर, ग्‍यु बोको अथवा रा बोको बलि फुल्‍गै।

२० दाग मुबा खजिबै जन्‍तु चा एनीगदेसे परमप्रभुदा फुल्‍नोन आफुल्‍गो। तिग्‍दा भिसम थे चा परमप्रभुदा सेम आनिमुला।

२१ ढिक्‍ना लबा बलि फुल्‍सी ह्राङसे परमप्रभुदेन छ्‌याम लबा भाकल पूरा लमा अथवा ताङ्‌सी ताङ्‌सी बलि फुल्‍मा बथानग्‍याम धन्‍बा जन्‍तु चा परमेश्‍वरदा सेम निबा खाल्‍ला तबाला लागिरी थे जन्‍तु शुद्धदेन तिगै दाग आरेबा ततोःला।

२२ काना, खोरन्‍डा, चोट तबा, छ्‌युदी खबा अथवा मिन्‍बा पोर मुबा जन्‍तु चा एनीगदेसे परमप्रभुला लागिरी फेसी थान्‍बा बलिला रुपरी बलि फुल्‍बा ग्‍लारी बलि आफुल्‍गो।

२३ तर खोरन्‍डा तबा म्‍हे बहर अथवा ग्‍यु चा एनीगदेसे ताङ्‌सी ताङ्‌सी फुल्‍बा बलिरी फुल्‍मा तला। तर भाकल लबा बलिरी चा थे परमेश्‍वरदा सेम निबा बलि आदो।

२४ जुन जन्‍तुला फुम न्‍यब्‍सी अथवा नशा टाङ्‌ना लसी, थिना लसी अथवा क्‍लेसी खसी स्‍होबा मुला, थेह्रङ्‌बा जन्‍तु परमप्रभुला लागिरी बलि आफुल्‍गो। थेह्रङ्‌बा बलि चा एनीगदेला य्‍हुल्‍सा नाङ्‌नोन लबारी आत।

२५ खजिबै विदेशीग्‍याम ग्‍लुसी एनीगदेसे थेह्रङ्‌बा जन्‍तु चा परमप्रभुला लागिरी फेसी परमप्रभुला चबा स्‍हे स्‍होसी बलि आफुल्‍गो। खोरन्‍डादेन दाग मुबासे लमा थेह्रङ्‌बा जन्‍तुगदे एनीगदेला लागिरी परमेश्‍वरदा सेम निबा बलि आदो।’”

२६ परमप्रभुसे मोशादा चुह्रङ् भिसी सुङ्‌जी,

२७ “म्‍हे बहर अथवा राग्‍यु बोको सिल्‍जी भिसम निस धिनधोना चा थे ह्राङलान आमादेन छ्‌याम चिगै। भ्रेरेकुनुहेन्‍से चा परमप्रभुला लागिरी फेसी बलि फुल्‍जी भिसम थे परमप्रभुदा सेम निबा बलि दोला।

२८ म्‍हे अथवा ग्‍युदा थेला कोलादेन छ्‌यामनोन तिरेरीन बलि आफुल्‍गो।

२९ एनीगदेसे परमप्रभुला लागिरी धन्‍यवादला बलि फुल्‍बा धुइरी परमप्रभुदा सेम निबा बलि स्‍होसी फुल्‍गो।

३० थे बलिला स्‍या थेकुनुन चउ। थेग्‍याम स्‍य्‍होधोना लेङ्‌ना लसी तिगैनोन आथान्‍गो। ङा परमप्रभु हिन्‍ना।

३१ “एनीगदे ङाइ कुल्‍बा अन्‍छार भ्रउ। ङा परमप्रभु हिन्‍ना।

३२ ङाला मिन एनीगदेसे न्‍होङ्‌ना आलउ। ङा चोखो परमेश्‍वर हिन्‍ना भिसी इस्राएलीगदेसे सेमहेन्‍सेन विश्‍वास लगै। एनीगदेदा चोखो तना लबारीदेन

३३ एनीगदेला परमेश्‍वर दोबाला लागिरी एनीगदेदा मिश्र य्‍हुल्‍साग्‍याम तेःसी भबा परमप्रभु ङानोन हिन्‍ना। ङा परमप्रभु हिन्‍ना।”

ब्‍लप्‍बा न्‍हबा धिन

२३

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘परमेश्‍वरला जयजयकार लबारी एनीगदे ग्‍ला गिकरी पोप ततोःबा परमप्रभुसे स्‍हेङ्‌बा चाडगदे चा चुनोन हिन्‍ना।

३ ढुरेधोना चा गे लगै, तर निसरेकुनु चा ब्‍लप्‍बा न्‍हबा धिन हिन्‍ना, चु धिनकुनु चा परमेश्‍वरला जयजयकार लबाला लागिरी एनीगदे ग्‍ला गिकरी ह्रुप तउ। थे धिनकुनु एनीगदेसे तिगै गे आलउ। एनीगदे जुन जुन ग्‍लारी चिसैनोन थे धिन चा परमप्रभुसे स्‍हेङ्‌बा ब्‍लप्‍बा न्‍हबा धिन हिन्‍ना।

मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडदेन खमीर आयुना गेङ चसी धङ्‌बा चाड

झ्‍याबा २८:१६-२५

४ “‘तोगब लबा धुइरी परमेश्‍वरला जयजयकार लबारी एनीगदे ग्‍ला गिकरी पोप ततोःबा परमप्रभुसे स्‍हेङ्‌बा चाडगदे चा चुनोन हिन्‍ना।

५ दिङला शुरूला लला च्‍युक ब्‍लि धिनकुनुला ङ्‌यसेहेन्‍से मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा परमेश्‍वरसे स्‍हेङ्‌बा चाड शुरू तला।

६ थेनोन लला च्‍युक ङ्‌हा धिनकुनुहेन्‍से परमप्रभुला लागिरी खमिर आयुना गेङ चसी धङ्‌बा चाड शुरू तला। एनीगदेसे निसरेधोना खमिर आयुना गेङ चउ।

७ शुरूला धिनकुनु परमेश्‍वरला जयजयकार लबारी एनीगदे ग्‍ला गिकरी पोप तउ। थे धिनकुनु एनीगदेसे धिन दाङ्‌सीन लबा गे आलउ।

८ परमप्रभुला लागिरी फेसी थान्‍बा बलि एनीगदेसे निसरेधोना फुल्‍गो। ओच्‍छे निसरेकुनु चा परमेश्‍वरला जयजयकार लबारी एनीगदे ग्‍ला गिकरी पोप तउ। थे धिनकुनु एनीगदेसे धिन दाङ्‌सीन लबा गे आलउ।’”

जम्‍मान भन्‍दा ङाच्‍छा मिन्‍बा अन्‍न

९ परमप्रभुसे मोशादा चुह्रङ् भिसी सुङ्‌जी,

१० “इस्राएलीगदेदा चुह्रङ् भिसी पाङ्‌गो, ‘ङाइ एनीगदेदा पिन्‍बा य्‍हुल्‍सारी एनीगदे दोमाहेन्‍से थेरी एनीगदेसे बाली दुइबा धुइरी जम्‍मान भन्‍दा ङाच्‍छा मिन्‍बा बालीग्‍याम मुठा गिक परमेश्‍वरला लागिरी पूजा लबा म्‍हि मुबा ग्‍लारी भउ।

११ थे मुठा परमेश्‍वरदा सेम निबा भेटी तबाला लागिरी परमेश्‍वरला लागिरी पूजा लबा म्‍हिसे यारी थीबान थीबान परमप्रभुदा फुल्‍ला। जमाहेन्‍से एनीगदे परमेश्‍वरदा सेम निबा म्‍हि दोला। थे मुठा चा परमेश्‍वरला लागिरी पूजा लबा म्‍हिसे ब्‍लप्‍बा न्‍हबा धिनना न्‍हाङ्‌गरदाङ यारी थीबान थीबान फुल्‍गै।

१२ थे मुठा यारी थीबान थीबान फुल्‍बा धिनकुनु एनीगदेसे तिगै दाग आरेबा तिदिङला ग्‍यु बोको परमप्रभुला लागिरी मेरी ख्राङ्‌सी बलि फुल्‍गो।

१३ ओच्‍छे थे बलिदेन छ्‌यामनोन जैतुनना छ्‌युगुरी झ्‍योप्‍बा ओस्‍पन फाम नाङ ज्‍यबा भ्राला अन्‍नबलि फुल्‍गो। चु चा परमप्रभुला लागिरी फेसी थान्‍बा ज्‍यबा बास्‍ना खबा बलि तगै। ओच्‍छे ओस्‍पन लिटर नाङ् अङ्‌गुरला निङ्‌गु फुल्‍गो।

१४ एनीगदेसे परमेश्‍वरला लागिरी चु बलि आभदेधोना गेङ, ह्रोबा स्‍हेदेन आमिन्‍बा अन्‍नला नाम आचउ। एनीगदे जुन ग्‍लारी चिसैनोन चु चा पुस्‍ता पुस्‍ताला लागिरी स्‍होबा जुकजुकधोनाला ठिम हिन्‍ना।

बाली दुइबा चाड

झ्‍याबा २८:२६-३१

१५ “‘ब्‍लप्‍बा न्‍हबा धिनना न्‍हाङ्‌गरदाङ एनीगदेसे अन्‍नला मुठा यारी थीबान थीबान फुल्‍बा धिनकुनुहेन्‍से साता निस झ्‍यागो।

१६ अथवा बोगल न्‍हीसे च्‍युइ धिन† झ्‍यागो, थे धिन चा साता निसला न्‍हाङ्‌गरदाङ हिन्‍ना। थेनोन धिनकुनु एनीगदेसे परमप्रभुला लागिरी छार अन्‍नला बलि फुल्‍गो।

१७ एनीगदेसे फाम नाङ तिप्‍बा भ्राग्‍याम स्‍होबादेन खमिर दोङ्‌सी ख्राङ्‌बा गोर न्‍ही गेङ ह्राङला दिमग्‍याम भसी परमप्रभुला लागिरी जम्‍मान भन्‍दा ङाच्‍छा मिन्‍बा अन्‍नबलिला रुपरी फुल्‍गो।

१८ थे गेङदेन छ्‌यामनोन तिगै दाग आरेबा तिदिङ तबा गोर निस ग्‍यु बोको, म्‍हे बहर गिकदेन गोर न्‍ही ग्‍यु बोको बलि फुल्‍गो। थेदेन छ्‌यामनोन परमप्रभुला लागिरी फेसी थान्‍बा अन्‍नबलिदेन अङ्‌गुरला निङ्‌गुएनोन परमप्रभुदा सेम निबा बास्‍ना खबा बलि दोगै भिसी मेरी ख्राङ्‌सी फुल्‍बा बलि फुल्‍गो।

१९ जमाहेन्‍से एनीगदेसे गोर गिक बोको पापबलिला लागिरी फुल्‍गो, ओच्‍छे तिदिङ तबा गोर न्‍ही ग्‍यु बोको ढिक्‍ना लबा बलिला लागिरी फुल्‍गो।

२० परमेश्‍वरला लागिरी पूजा लबा म्‍हिसे परमप्रभुला ओन्‍छाङ्‌री जम्‍मान भन्‍दा ङाच्‍छा मिन्‍बा अन्‍नला गेङदेन छ्‌याम छ्‌यामनोन यारी थीबान थीबान गोर न्‍ही ग्‍यु बोकोएनोन बलि फुल्‍गो। थे बलि चा परमेश्‍वरला लागिरी पूजा लबा म्‍हिगदेसे याङ्‌बा भो तबासेलमा परमप्रभुला लागिरी चोखो बलि हिन्‍ना।

२१ थे धिनकुनु परमेश्‍वरला जयजयकार लबारी एनीगदे ग्‍ला गिकरी पोप तउ। थे धिनकुनु एनीगदेसे धिन दाङ्‌सीन लबा गे आलउ। चु चा एनीगदेला पुस्‍ता पुस्‍ताला लागिरी स्‍होबा जुकजुकधोनाला ठिम हिन्‍ना।

२२ “‘एनीगदेसे ह्राङला य्‍हुल्‍सारी बाली दुइबा धुइरी भुला कुनी कुनीधोनाला बाली आदुइगो। ओच्‍छे एनीगदेसे ह्राङला बालीला शिलो आदुइगो। थे शिलो चा एनीगदेला गुङ्‌री चिबा प्राङ्‌बोदेन विदेशीगदेला लागिरी ख्‍लागो। ङा परमप्रभु एनीगदेला परमेश्‍वर हिन्‍ना।’”

बिगुल ह्रप्‍सी धङ्‌बा चाड

झ्‍याबा २९:१-६

२३ परमप्रभुसे मोशादा चुह्रङ् भिसी सुङ्‌जी,

२४ “इस्राएलीगदेदा चुह्रङ् भिसी पाङ्‌गो, ‘ल निसला शुरूला धिनकुनु चा एनीगदेसे खजिबै गे आलना ब्‍लप्‍बा न्‍हबा धिन धङ्‌गो। थे धिनदा ढन्‍बाला लागिरी बिगुल ह्राप्‍सी परमेश्‍वरला जयजयकार लबारी ग्‍ला गिकरी पोप तउ।

२५ थे धिनकुनु एनीगदेसे तिगै गे आलउ, तर परमप्रभुला लागिरी फेसी थान्‍बा बलि फुल्‍गो।’”

परमप्रभुदेन छ्‌याम ढिक्‍ना लबा धिन

झ्‍याबा २९:७-११

२६ परमप्रभुसे मोशादा चुह्रङ् भिसी सुङ्‌जी,

२७ “ल निसला च्‍युइ धिनकुनु चा परमप्रभुदेन छ्‌याम ढिक्‍ना लबा धिन हिन्‍ना। थे धिनकुनु परमेश्‍वरला जयजयकार लबारी एनीगदे ग्‍ला गिकरी पोप तउ। एनीगदेसे ह्राङसे ह्राङदान जजा स्‍होउ† ओच्‍छे परमप्रभुला लागिरी फेसी थान्‍बा बलि फुल्‍गो।

२८ थे धिनकुनु एनीगदेसे खजिबै खाल्‍ला गे आलउ। तिग्‍दा भिसम थे धिन चा परमप्रभुला ओन्‍छाङ्‌री एनीगदेदा परमप्रभुदेन छ्‌याम ढिक्‍ना लबा धिन हिन्‍ना।

२९ थे धिनकुनु जुन म्‍हिसे ह्राङसे ह्राङदान जजा आस्‍हो थेदा थेला म्‍हिगदेला गुङ्‌ग्‍याम तेःगै।

३० थे धिनकुनु गे लबा म्‍हिदा ङाइ थेलान म्‍हिगदेला गुङ्‌ग्‍याम नाश लला।

३१ थे धिनकुनु एनीगदेसे तिगै गे आलउ। एनीगदे जुन ग्‍लारी चिसैनोन चु चा पुस्‍ता पुस्‍ताला लागिरी स्‍होबा जुकजुकधोनाला ठिम हिन्‍ना।

३२ चु ब्‍लप्‍बा न्‍हबा धिन एनीगदेला लागिरी पूरन ब्‍लप्‍बा साल्‍ना लबा धिन तगै। ओच्‍छे एनीगदेसे ह्राङसे ह्राङदान जजा स्‍होउ। थेनोन लला कू धिनकुनुला ङ्‌यसेहेन्‍से न्‍हाङ्‌गरदाङ ङ्‌यसेधोना एनीगदेसे तिगै आचना चु ब्‍लप्‍बा न्‍हबा धिन धङ्‌गो।”

छाप्रोगदेरी चिसी धङ्‌बा चाड

झ्‍याबा २९:१२-४०

३३ परमप्रभुसे मोशादा चुह्रङ् भिसी सुङ्‌जी,

३४ “इस्राएलीगदेदा चुह्रङ् भिसी पाङ्‌गो, ‘ल निसलान च्‍युक ङ्‌हा धिनकुनुहेन्‍से निसरेधोना छाप्रोगदेरी चिसी परमप्रभुला चाड धङ्‌गो।

३५ थे चाडला शुरूला धिनकुनु परमेश्‍वरला जयजयकार लबारी एनीगदे ग्‍ला गिकरी पोप तउ। थे धिनकुनु एनीगदेसे तिगै गे आलउ।

३६ एनीगदेसे निसरेकुनु परमप्रभुला लागिरी फेसी थान्‍बा बलि फुल्‍गो। भ्रेरेकुनु चा एनीगदे ग्‍ला गिकरी पोप तसी परमेश्‍वरला जयजयकार लउ, ओच्‍छे परमप्रभुला लागिरी फेसी थान्‍बा बलि फुल्‍गो। चु चा चाड थुम्‍ना लबा सभा हिन्‍ना। थे धिनकुनु एनीगदेसे तिगै गे आलउ।

३७ “‘एनीगदे ग्‍ला गिकरी पोप तसी परमेश्‍वरला जयजयकार लबान धङ्‌तोःबा परमप्रभुसे स्‍हेङ्‌बा चाडगदे चुनोन हिन्‍ना। चु चाडगदेरी एनीगदेसे परमप्रभुला लागिरी फेसी थान्‍बा परमप्रभुदा सेम निबा बास्‍ना खबा मेरी ख्राङ्‌सी फुल्‍बा बलि, अन्‍नबलि, अर्गु बलिदेन अङ्‌गुरला निङ्‌गु भसी ठीक ठीक धुइरी फुल्‍गो।

३८ एनीगदेसे सदन धङ्‌बा परमप्रभुसे स्‍हेङ्‌बा ब्‍लप्‍बा न्‍हबा धिनकुनु बाहेक चु चाडगदेरी चा एनीगदेसे सदन फुल्‍बा भेटीगदे, एनीगदेसे सदन लबा भाकलगदेदेन सदन ताङ्‌सी ताङ्‌सी परमप्रभुदा फुल्‍बा भेटीगदेदेन छ्‌यामनोन चु भेटीगदेएनोन एनीगदेसे फुल्‍तोःला।

३९ “‘ह्राङला भुला बाली दुइसी जिन्‍माहेन्‍से ल निसला च्‍युक ङ्‌हा धिनकुनु एनीगदेसे परमप्रभुला लागिरी निसरेधोना चु चाड धङ्‌गो। शुरूला धिनदेन भ्रेरेलाकुनु चा एनीगदेला लागिरी पूरन ब्‍लप्‍बा न्‍हबा धिन हिन्‍ना।

४० शुरूला धिनकुनु चा एनीगदेसे दोङगदेला ज्‍यबा ज्‍यबा रो, खजूरला हाँगागदे, ल्‍हानान भा मुबा हाँगागदेदेन लहरे-पीपलला हाँगगदे थोसी परमप्रभु एनीगदेला परमेश्‍वरला ओन्‍छाङ्‌री निसरेधोना ताङ्‌बान चाड धङ्‌गो।

४१ एनीगदेसे तिदिङरी निसरेधोना परमप्रभुला लागिरी चु चाड धङ्‌गो। चु चा एनीगदेला पुस्‍ता पुस्‍ताला लागिरी स्‍होबा जुकजुकधोनाला ठिम हिन्‍ना। एनीगदेसे चु चाड ल निसरी धङ्‌गो।

४२ निसरेधोना एनी जम्‍मान इस्राएलीगदे छाप्रोरी चिउ।

४३ ओच्‍छे ङाइ एनीगदेदा मिश्र य्‍हुल्‍साग्‍याम तेःसी भबा धुइरी ङाइ इस्राएलीगदेदा छाप्रोरी चिपुङ्‌बा मुबा भिबा ताम एनीगदेला लिच्‍छाला सन्‍तानगदेसे था याङ्‌गै। ङा परमप्रभु एनीगदेला परमेश्‍वर हिन्‍ना।’”

४४ मोशासे चुह्रङ् लसी परमप्रभुसे इस्राएलीगदेला लागिरी स्‍हेङ्‌बा चाडगदेला बारेरी पाङ्‌जी।

† 

२३:१६ बोगल न्‍हीसे च्‍युइ धिन दा छार कबुलरी चा पेन्‍तिकोस भिसी पाङ्‌बा मुला।

† 

२३:२७ ह्राङसे ह्राङदान जजा स्‍होउ भिबा चा फोइथान चिसी प्रार्थना लउ भिबा हिन्‍ना। २९ देन ३२ पदलाएनोन अर्थ गिकनोन हिन्‍ना।

नाङ्‌सलगदे जोगब लसी थान्‍बा

थोन्‍बा २७:२०-२१

२४

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी कुल्‍गो, सदन नाङ्‌सल लुङ्‌ना लसी थान्‍बाला लागिरी एनीगदेसे नाङ्‌सल म्राबारी म्‍हार्बा जैतुनना शुद्ध छ्‌युगु भउ।

३ ह्रुप तबा पालरी पर्दा भन्‍दा मङ्‌ग्‍यारपट्टि कबुल थान्‍बा सन्‍दोसला ङाच्‍छापट्टि हारूनसे ङ्‌यसेहेन्‍से स्‍य्‍होधोना सदन थेरी मुबा नाङ्‌सल लुङ्‌बा मुला की आरे च्‍यागै। चु चा पुस्‍ता पुस्‍ताला लागिरी स्‍होबा जुकजुकधोनाला ठिम हिन्‍ना।

४ थेसे परमप्रभुला ङाच्‍छापट्टि मुबा नम्‍बरी म्‍हारला नाङ्‌सल थान्‍बा स्‍हेथोरी थान्‍बा नाङ्‌सलगदे लुङ्‌बा मुला कि आरे भिसम सदन ज्‍यना लसी च्‍यागै।

परमप्रभुदा फुल्‍बा गेङ

५ “तिप्‍बा भ्राग्‍याम एसे च्‍युक न्‍ही गेङ ख्राङ्‌गो। गेङ गिक फाम नाङ भ्राला दरसे स्‍होउ।

६ ओच्‍छे परमप्रभुला ओन्‍छाङ्‌री मुबा नम्‍बरी म्‍हारला टेबुलरी गोर ढु ढु गेङला हार न्‍ही स्‍होसी थान्‍गो।

७ थे गेङला हार गिक गिकथोरी चोखो धूप थान्‍गो। ओच्‍छे ढन्‍बाला लागिरी थे धूप चा गेङला साटोरी परमप्रभुला लागिरी फेसी थान्‍बा परमप्रभुदा सेम निबा बास्‍ना खबा बलि दोगै।

८ ब्‍लप्‍बा न्‍हबा धिन धिनरी थे गेङ हारूनसे सदन परमप्रभुला ओन्‍छाङ्‌री फुल्‍गै। चु चा इस्राएलीगदेसे लतोःबा जुकजुकधोनाला गे हिन्‍ना।

९ थे गेङ चा हारूनदेन थेला सन्‍तानगदेला लागिरी हिन्‍ना। थे गेङ थेनीगदेसे चोखो ग्‍लारी चिसी चगै। तिग्‍दा भिसम परमप्रभुला लागिरी फेसी थान्‍बा बलिगदे न्‍हङ्‌री चु चा थेनीगदेसे सदन याङ्‌बा ल्‍हानान चोखो भो हिन्‍ना।”

निसाफदेन ठीक सजाय

१० म्‍हि गिक मुबा, थेला आबा मिश्री आमा चा इस्राएली मुबा। थे इस्राएलीगदेला गुङ्‌री निबा मुबा। थे इस्राएली म्रिङ्‌म्‍हेमेला झादेन इस्राएली ह्रेम्‍फेबे गिक पालगदे फ्रेङ्‌सी चिबा ग्‍लारी ह्राङ ह्राङ न्‍हङ्‌री छेबा बङ्‌बा लजी।

११ थे इस्राएली म्रिङ्‌म्‍हेमेला झासे परमेश्‍वरला बिरोध लबान केःबारी छ्‌याइजी, ओच्‍छे थेदा म्‍हिगदेसे मोशा मुबा ग्‍लारी भजी। थेला आमाला मिन चा शलोमीत मुबा। शलोमीत दान वंशला दिब्रीला झामे मुबा।

१२ परमप्रभुसे थेदा तिग लबा सेम मुला भिबा ताम था आयाङ्‌देधोना थेनीगदेसे थेदा च्‍युप्‍सी थान्‍जी।

१३ जमाहेन्‍से परमप्रभुसे मोशादा चुह्रङ् भिसी सुङ्‌जी,

१४ “परमेश्‍वरला बिरोध लसी केःबा थे म्‍हिदा पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्गो, ओच्‍छे थेसे केःबा ताम थेःबा म्‍हिगदे जम्‍मासेन थेला थोबोरी ह्राङ ह्राङला या थान्‍गै। जमाहेन्‍से थे म्‍हिदा चा जम्‍मान म्‍हिगदेसे युङ्‌बासे छेक्‍सी साइगै।

१५ एसे इस्राएलीगदेदा चुह्रङ् भिसी पाङ्‌गो, जुन म्‍हिसे ह्राङला परमेश्‍वरदा केःला, थे तामला सजाय थे म्‍हिसेन नातोःला।

१६ स्‍वदेशी हिन्‍सै विदेशी हिन्‍सै परमप्रभुला बिरोध लबा म्‍हिदा जम्‍मान म्‍हिगदेसे युङ्‌बासे छेक्‍सी साइतोःला। परमप्रभुला मिनना बेइज्‍जत लजी भिसम थेदा साइनोन तोःला।

१७ “खालै म्‍हिदा छेक्‍सी साइजी भिसम थेदाएनोन साइनोन तोःला।

१८ खालै म्‍हिसे अर्गु म्‍हिला म्‍हेमुइदा छेक्‍सी साइजी भिसम थेसे म्‍हेमुइला साटोरी म्‍हेमुइनोन पिन्‍तोःला।

१९ खालै म्‍हिसे ह्राङला खिम्‍जेमला ल्‍हुइरी चोट तना लजी भिसम थेसे खाह्रङ् लबा मुला थेदाएनोन थेह्रङ्‌नोन लउ।

२० थेसे नख्रु क्‍युइना लबा मुसम थेलाएनोन नख्रुन क्‍युइना लउ, थेसे खालैला मी थिना लबा मुसम थेलाएनोन मीनोन थिना लउ, ओच्‍छे थेसे खालैला स्‍वा ताइना लबा मुसम थेलाएनोन स्‍वानोन ताइना लउ, थेसे अर्गु म्‍हिला तिग न्‍होङ्‌ना लजी थेलाएनोन थेनोन न्‍होङ्‌ना लउ।

२१ खालैला म्‍हेमुइ साइजी भिसम थेसे म्‍हेमुइनोन पिन्‍गै। तर म्‍हि साइबा म्‍हिदा चा साइनोन तोःला।

२२ विदेशीदेन स्‍वदेशी न्‍हीलान लागिरी ठिम गिकनोन स्‍होउ। ङा परमप्रभु एनीगदेला परमेश्‍वर हिन्‍ना।”

२३ चु ताम मोशासे इस्राएलीगदेदा पाङ्‌सी जिन्‍माहेन्‍से केःबा थे म्‍हिदा इस्राएलीगदेसे पालगदे फ्रेङ्‌सी चिबा ग्‍लाग्‍याम मङ्‌ग्‍यार भोर्सी युङ्‌बासे छेक्‍सी साइजी। चुह्रङ् लसी परमप्रभुसे मोशादा कुल्‍बा अन्‍छार इस्राएलीगदेसे जम्‍मान गे लजी।

ब्‍लप्‍बा न्‍हबा दिङला ठिम

थोन्‍बा २३:१०-११

२५

सीनै गङ्‌री परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘ङाइ एनीगदेदा पिन्‍बा य्‍हुल्‍सारी एनीगदे दोमाहेन्‍से थे य्‍हुल्‍साला भु वारीसेनोन परमप्रभुला लागिरी ब्‍लप्‍बा न्‍हगै।

३ ढु दिङधोना भु वारीरी खेती लउ। ढु दिङधोना अङ्‌गुर दोङगदेला जोगदे घ्‍याम्‍गो, ओच्‍छे अङ्‌गुर थुउ।

४ तर निस दिङ तमा चा भु वारीसेनोन परमप्रभुला लागिरी ब्‍लप्‍बा न्‍हगै। निस दिङ तमा चा एनीगदेसे ह्राङला भु वारीरी खेती आलउ, ओच्‍छे अङ्‌गुर दोङला जोगदेएनोन आघ्‍याम्‍गो।

५ एनीगदेसे ह्राङनोन फुइसी रोबा बाली आदुइगो, ओच्‍छे घ्‍याम्‍नोन आघ्‍याम्‍बा अङ्‌गुर दोङला अङ्‌गुर आथुउ। थे दिङ चा भु वारीला लागिरी ब्‍लप्‍बा न्‍हबा दिङ तगै।

६ ब्‍लप्‍बा न्‍हबा दिङरी भु वारीरी रोबा बाली चा एनीगदेला लागिरी, एनीगदेला घ्‍याबादेन घ्‍याबास्‍या, ज्‍यालारी गे लबारी खबा म्‍हिगदेदेन एनीगदेला गुङ्‌री चिबा विदेशीगदे,

७ एनीगदेला दिमरी न्‍हबा म्‍हेमुइदेन एनीगदेला य्‍हुल्‍साला ह्रि जन्‍तुगदेला लागिरी चबा स्‍हे तला। थे दिङरी भु वारीरी रोबा जम्‍मान स्‍हे चसैनोन तला।

दोःसी निबा दिङ

८ “‘एनीगदेसे ह्राङला लागिरी भु वारीसे ब्‍लप्‍बा न्‍हबा निस गुणा निस दिङ झ्‍यागो। जमाहेन्‍से बोगल न्‍हीसे कू दिङ तला।

९ ओच्‍छे ल निसला च्‍युइ धिनकुनु घ्रेन काइ थोन्‍बा बिगुल ह्राप्‍पुङ्‌गो। म्‍हिगदेदा परमप्रभुदेन छ्‌याम ढिक्‍ना लबा धिनकुनु एनीगदेसे थेनोन बिगुल य्‍हुल्‍सा नाङ्‌नोन ह्राप्‍पुङ्‌गो।

१० बोगल न्‍हीसे च्‍युइ दिङदा चा परमप्रभुला लागिरी चोखो दिङ भिसी फेउ। ओच्‍छे य्‍हुल्‍सारी चिबा जम्‍मान म्‍हिगदेदा एनीगदे दुखग्‍याम फेबा मुला भिसी पाङ्‌गो। थे दिङरी चा चूङ्‌सी जिन्‍बा जम्‍मान सम्‍पत्ति थेला मालिकदा अथवा थेला सन्‍तानदा दोःसी पिन्‍तोःला। जमाहेन्‍से जम्‍मान म्‍हिगदे ह्राङ ह्राङला आखेम्‍हेमेला भु वारीरी ह्राङलान वंश मुबा ग्‍लारी दोःसी निगै।

११ थे बोगल न्‍हीसे च्‍युइ दिङ चा एनीगदेला लागिरी ह्राङ ह्राङला आखेम्‍हेमेला भु वारीरी दोःसी निबा दिङ हिन्‍ना। थे दिङरी चा एनीगदेसे ह्राङला भु वारीरी तिगैनोन आसुगो। एनीगदेसे ह्राङनोन फुइसी रोबा बाली आदुइगो, ओच्‍छे घ्‍याम्‍नोन आघ्‍याम्‍बा अङ्‌गुर दोङला अङ्‌गुर आथुउ।

१२ तिग्‍दा भिसम थे दिङ चा एनीगदे ह्राङ ह्राङला आखेम्‍हेमेला भु वारीरी दोःसी निबा धुइ हिन्‍ना। थे दिङ एनीगदेला लागिरी चोखो दिङ हिन्‍ना। थे दिङरी एनीगदेसे भु वारीरी ह्राङनोन फुइसी रोबा अन्‍न चला।

१३ “‘थे दिङरी जम्‍मान म्‍हिगदे ह्राङ ह्राङला आखेम्‍हेमेला भु वारीरी दोःसी निगै।

१४ एनीगदेसे ह्राङला खिम्‍जेमदेन छ्‌याम भु वारी ग्‍लुबा चुङ्‌बा लमा गिकसेम गिकदा ठगब आलउ।

१५ एनीगदेसे ह्राङला खिम्‍जेमला भु वारी ग्‍लुमा भु वारीला सय चा ह्राङ ह्राङला आखेम्‍हेमेला भु वारीरी दोःसी निबा अर्गु दिङधोनारी अन्‍न गादे रोला थेनोन अन्‍छार ततोःला। ओच्‍छे चूङ्‌बा म्‍हिसेनोन ह्राङ ह्राङला आखेम्‍हेमेला भु वारीरी दोःसी निबा अर्गु दिङ खबारी गादे दिङ बाँकी मुला थे झ्‍यासी भु वारीला सय तोगब लतोःला।

१६ ल्‍हाना दिङ बाँकी मुसम एनीगदेसे थे भु वारीला सय बढब लउ, ओच्‍छे ल्‍हाना दिङ बाँकी आरेसम एनीगदेसे थे भु वारीला सय घटब लउ। तिग्‍दा भिसम अन्‍न रोबा अन्‍छार हिसाब लसी थेसे थे भु वारी एनीगदेदा चूङ्‌गै।

१७ एनीगदेसे गिकसेम गिकदा ठगब आलउ। तर एनीगदेसे ह्राङला परमेश्‍वरदा मान लउ। तिग्‍दा भिसम ङा परमप्रभु एनीगदेला परमेश्‍वर हिन्‍ना।

निस दिङ खाह्रङ्‌बा तला

१८ “‘एनीगदे ङाला ठिम अन्‍छार भ्रसी गे लउ। जमाहेन्‍से थे य्‍हुल्‍सारी एनीगदे जोगब तला।

१९ भु वारीरी ज्‍यना लसी अन्‍न रोला, ओच्‍छे चबा थुङ्‌बाला लागिरी एनीगदेदा दुख आत, थे य्‍हुल्‍सारी एनीगदे ढुक्‍क तसी चिम्‍याङ्‌ला।

२० एनीगदेसे “खेती आलना, बाली आदुइना निस दिङरी चा ङन्‍से तिग चबा?” भिसी ङ्‌योइजी भिसम

२१ ङाइ एनीगदेदा ढु दिङ तमा मोलम पिन्‍ना, ओच्‍छे सोम दिङरी रोबा अन्‍न थे दिङरीन रोला।

२२ भ्रे दिङरी एनीगदेसे खेती लबा धुइरीनोन ङाच्‍छाला पुरानो अन्‍न एनीगदेसे चउ। थे अन्‍न दुइबा धुइ आतदेधोना एनीगदेसे ङाच्‍छालान पुरानो अन्‍न चउ।

धन सम्‍पत्ति दोःसी पिन्‍बा ठिम

२३ “‘एनीगदेसे ह्राङला भु वारीला टोगल गिकएनोन सदनना लागिरी आचूङ्‌गो। तिग्‍दा भिसम भु वारी चा ङाला हिन्‍ना। एनीगदे विदेशीदेन परदेशी दोसी ङादेन छ्‌याम चिबान मुला।

२४ एनीगदेला यारी मुबा भु वारी दोःसी चूङ्‌मा भु वारीला ङाच्‍छाला धनीदा फिर्ता किन्‍बा हक मुला।

२५ चुदे एला खिम्‍जेम न्‍हङ्‌ला खालैसे प्राङ्‌बो तबासे लमान ह्राङला भु वारीग्‍याम टोगल गिक चुङ्‌जी भिसम थेला ङाम्‍ला म्‍हि खसी थे स किन्‍गै।

२६ तर चुह्रङ् लसी ग्‍लुसी पिन्‍बा थेला खालै म्‍हि आरे भिसम लिच्‍छा थे ह्राङनोन फ्‍युक्‍पो दोसी थे भु वारी फिर्ता किन्‍बारी खम्‍ला।

२७ थेह्रङ् लसी फिर्ता किन्‍मा थेसे थे भु वारी चुङ्‌सी गादे दिङ तजी झ्‍यागै। ओच्‍छे ह्राङ ह्राङला आखेम्‍हेमेला भु वारीरी दोःसी निबा दिङ खबारी गादे दिङ बाँकी मुला थे अन्‍छार सय तोगब लगै। ओच्‍छे थेसे जुन म्‍हिदा चुङ्‌बा मुबा थे म्‍हिदा थे भु वारीला सय फागै। जमाहेन्‍से थे म्‍हि ह्राङलान भु वारीरी निसी चिगै।

२८ तर थे म्‍हि ह्राङसेन थे स फिर्ता किन्‍बारी आखम्‍नी भिसम ह्राङ ह्राङला ग्‍लारी दोःसी निबा दिङ आखदेधोना चा थे स ग्‍लुबा म्‍हिला यारी तला। ओच्‍छे ह्राङ ह्राङला आखेम्‍हेमेला भु वारीरी दोःसी निबा दिङरी चा थे म्‍हिसे थे स जुन म्‍हिग्‍याम ग्‍लुबा मुबा थेदान दोःसी पिन्‍गै। जमाहेन्‍से थे म्‍हि ह्राङलान सरी निसी चिखम्‍ला।

२९ “‘पर्खाल लबा शहर न्‍हङ्‌री मुबा दिम खालै म्‍हिसे चुङ्‌जी भिसम थे म्‍हिसे ह्राङला दिम तिदिङ न्‍हङ्‌री फिर्ता किन्‍खम्‍ला। थेदा ह्राङला दिम फिर्ता किन्‍म्‍याङ्‌बा हक चा तिदिङधोना जे तला।

३० तर थेसे ह्राङला दिम तिदिङ न्‍हङ्‌री फिर्ता किन्‍बारी आखम्‍नी भिसम थे दिम ग्‍लुबा म्‍हिदेन थेला सन्‍तानना लागिरी सदन चिबा सम्‍पत्ति तला। थे चा ह्राङ ह्राङला आखेम्‍हेमेला भु वारीरी दोःसी निबा दिङरीनोन फिर्ता लआतोः।

३१ तर क्‍युर्सीन पर्खाल आलबा नाम्‍साला दिमगदे चा अर्गु ग्‍लाला भु वारी ह्रङ्‌बान म्‍हन्‍गो। थे चा दोःसी फिर्ता किन्‍म्‍याङ्‌ला, ओच्‍छे ह्राङ ह्राङला आखेम्‍हेमेला भु वारीरी दोःसी निबा दिङरी फिर्ता लबारीनोन खम्‍ला।

३२ “‘तसैनोन लेवी वंशदा अधिकार लबारी पिन्‍बा शहरगदेरी मुबा दिमगदे चा खजिबै धुइरी लेवीगदेसे दोःसी फिर्ता किन्‍म्‍याङ्‌ला।

३३ लेवी वंशला अधिकाररी मुबा शहरगदेरी खजिबै लेवीसे चूङ्‌बा ह्राङला दिम फिर्ता किन्‍बारी आखम्‍नी भिसम ह्राङ ह्राङला आखेम्‍हेमेला भु वारीरी दोःसी निबा दिङरी थेदा थे दिम फिर्ता लसी पिन्‍गै। तिग्‍दा भिसम लेवीला शहररी मुबा दिमगदे चा इस्राएलीगदे न्‍हङ्‌री थेनीगदेला आखेम्‍हेमेहेन्‍सेला सम्‍पत्ति हिन्‍ना।

३४ तर थेनीगदेला शहरग्‍याम मङ्‌ग्‍यारपट्टि मुबा राग्‍यु छाबा ग्‍ला चा चूङ्‌आम्‍याङ्। तिग्‍दा भिसम थे ग्‍ला चा थेनीगदेदा सदनना लागिरी पिन्‍बा सम्‍पत्ति हिन्‍ना।

प्राङ्‌बोगदेदा छे पिन्‍बा तामला बारेरी

३५ “‘चुदे एनीगदेला इस्राएली ज्‍योज्‍यो आले न्‍हङ्‌री खालै म्‍हि ल्‍हानान प्राङ्‌बो तबासे लमा चबा थुङ्‌बारी आछ्‌योनी भिसम विदेशी ढोन्‍बोदा ह्रङ् लसी एनीगदेसे थेदा ह्रो लउ। ओच्‍छे थे एनीगदेदेन छ्‌यामनोन चिबारी खम्‍गै।

३६ थेदा छे पिन्‍मा थेदेन छ्‌याम ब्‍याज आकिन्‍गो। एनीगदेसे ह्राङला परमेश्‍वरदा मान लउ। ओच्‍छे एनीगदेला ज्‍योज्‍यो आले सदन एनीगदेदेन छ्‌यामनोन चिगै।

३७ एनीगदेसे थेदा ब्‍याज किन्‍सी टाङ्‌गा आपिन्‍गो। ओच्‍छे चबा स्‍हे पिन्‍मा नाफा आकिन्‍ना पिन्‍गो।

३८ एनीगदेदा कनान य्‍हुल्‍सा पिन्‍बारीदेन एनीगदेला परमेश्‍वर दोबाला लागिरी एनीगदेदा मिश्र य्‍हुल्‍साग्‍याम तेःसी भबा परमप्रभु एनीगदेला परमेश्‍वर ङानोन हिन्‍ना।

घ्‍याबादेन घ्‍याबास्‍यादा ख्‍लासी पिन्‍बा

३९ “‘चुदे एनीगदेलान इस्राएली ज्‍योज्‍यो आलेगदे न्‍हङ्‌ला खालै म्‍हि ल्‍हानान प्राङ्‌बो तबासे लमा थेसे ह्राङसे ह्राङदान एनीगदेला यारी चूङ्‌जी भिसम एनीगदेसे थेदा घ्‍याबादा ह्रङ् लसी गे आकुल्‍गो।

४० थे नोकर अथवा विदेशी ढोन्‍बो ह्रङ् लसी एनीगदेदेन छ्‌याम चिगै। ओच्‍छे ह्राङ ह्राङला आखेम्‍हेमेला भु वारीरी दोःसी निबा दिङधोना थेसे एनीगदेला गे लगै।

४१ जमाहेन्‍से चा थेदेन थेला कोलागदे एनीगदेला दिमग्‍याम थोन्‍सी ह्राङलान आखेम्‍हेमेला सम्‍पत्ति मुबा ग्‍लारी दोःसी निगै।

४२ तिग्‍दा भिसम इस्राएलीगदे ङालान गे लबा म्‍हिगदे हिन्‍ना। थेनीगदेदा मिश्र य्‍हुल्‍साग्‍याम ङाइनोन तेःसी भबा हिन्‍ना। थेनीगदेदा घ्‍याबा, घ्‍याबास्‍या ह्रङ् लसी आचूङ्‌गो।

४३ एनीगदेसे ह्राङला सेम कोङ्‌ना लसी थेनीगदेदेन छ्‌याम व्‍यवहार आलउ। तर एनीगदेसे ह्राङला परमेश्‍वरदा मान लउ।

४४ एनीगदेसे ह्राङला लागिरी घ्‍याबा, घ्‍याबास्‍या चा एनीगदेला क्‍यारक्‍युर चिबा अर्गु य्‍हुल्‍ला म्‍हिगदे न्‍हङ्‌ग्‍यामनोन ग्‍लुसी भउ।

४५ एनीगदेला गुङ्‌री चिबा विदेशीगदेदेन एनीगदेला य्‍हुल्‍सारी न्‍हबा थेनीगदेला सन्‍तानदाएनोन ग्‍लुसी एनीगदेसे ह्राङला घ्‍याबा, घ्‍याबास्‍या स्‍होखम्‍ला।

४६ ओच्‍छे थेनीगदेदा एनीगदेसे ह्राङला सन्‍तानना यारी आखेम्‍हेमेला सम्‍पत्ति ह्रङ् लसी जिम्‍मा पिन्‍बारी खम्‍ला। थेनीगदेसे सोदेधोना एनीगदेला सन्‍तानना गे लला। तर एनीगदेसे ह्राङला सेम कोङ्‌ना लसी ह्राङलान इस्राएली ज्‍योज्‍यो आलेगदेदेन छ्‌याम चा आज्‍यबा व्‍यवहार आलउ।

४७ “‘एनीगदेलान खालै प्राङ्‌बो ज्‍योज्‍यो आलेगदेसे एनीगदेलान गुङ्‌री चिबा फ्‍युक्‍पो विदेशी अथवा थेला म्‍हेमेला यारी ह्राङसे ह्राङदान चूङ्‌जी भिसम

४८ टाङ्‌गा फासी थेदा थे म्‍हिला याग्‍याम फेखम्‍ला। थेदा थेलान ज्‍योज्‍यो आले न्‍हङ्‌ला खालै म्‍हिसे टाङ्‌गा फासी थेला याग्‍याम फेखम्‍ला।

४९ थेलान अगु, अगुला झा अथवा ङाम्‍लान साइनो तबा खालै म्‍हिसे टाङ्‌गा फासी थेदा थे म्‍हिला याग्‍याम फेगै। अथवा लिच्‍छा खम्‍जी भिसम थे ह्राङसेन टाङ्‌गा फासी थे म्‍हिला तहग्‍याम थोन्‍गै।

५० थेसे ह्राङसे ह्राङदान चूङ्‌बा धिनकुनुहेन्‍से ह्राङ ह्राङला आखेम्‍हेमेला भु वारीरी दोःसी निबा दिङधोनाला दिङ झ्‍यागै। ओच्‍छे ज्‍यालारी गे लबा म्‍हिसे याङ्‌बा ज्‍याला अन्‍छार गादे दिङला फातोःबा थेसे थे अन्‍छार सय फासी ह्राङसे ह्राङदान ह्राङला मालिकला याग्‍याम फेगै।

५१ ह्राङ ह्राङला दिमरी दोःसी निबा दिङ खबारी ल्‍हानान दिङ बाँकी मुसम थेसे ह्राङसे ह्राङदान चूङ्‌मा किन्‍बा टाङ्‌गाथोरी हिसाब लसी काप्‍सी पिन्‍गै, ओच्‍छे ह्राङसे ह्राङदान फेगै।

५२ चुदे ह्राङ ह्राङला आखेम्‍हेमेला भु वारीरी दोःसी निबा दिङ खबारी छ्‌याइबा मुसम थेसे थे अन्‍छारनोन हिसाब लसी टाङ्‌गा काप्‍सी पिन्‍गै, ओच्‍छे ह्राङसे ह्राङदान फेगै।

५३ थे ह्राङला विदेशी मालिकदेन छ्‌याम दिङ दिङला हिसाबसे ज्‍याला किन्‍सी गे लबा नोकर ह्रङ् लसी चिगै। ओच्‍छे थे मालिकसे ह्राङला सेम कोङ्‌ना लसी थेदेन छ्‌याम आज्‍यबा व्‍यवहार आलगै भिसी एनीगदेसे थेला वास्‍ता लउ।

५४ चु जम्‍मान लसीनोन थे म्‍हि थेग्‍याम थोन्‍बारी आखाम्‍सम ह्राङ ह्राङला आखेम्‍हेमेला भु वारीरी दोःसी निबा दिङरी थे म्‍हि ह्राङला झा झामेगदेदेन छ्‌यामनोन मालिकला तहग्‍याम थोन्‍सी निम्‍याङ्‌ला।

५५ तिग्‍दा भिसम इस्राएलीगदे ङालान गे लबा म्‍हिगदे हिन्‍ना। थेनीगदेदा मिश्र य्‍हुल्‍साग्‍याम ङाइनोन तेःसी भबा हिन्‍ना। परमप्रभु ङा एनीगदेला परमेश्‍वर हिन्‍ना।

कुल्‍बा ताम अन्‍छार भ्रमा याङ्‌बा मोलमगदे

ठिम ७:१२-२४; २८:१-१४

२६

“‘एनीगदेसे ह्राङला लागिरी मूर्तिगदे आस्‍होउ। ओच्‍छे एनीगदेसे ह्राङला लागिरी सिङ ठ्‌वाइसी अथवा नक्‍कल लसी खजिबै मूर्तिला बुट्टा आस्‍होउ। ओच्‍छे एनीगदेसे ह्राङला य्‍हुल्‍सारी युङ्‌बा ठ्‌वाइसी मूर्ति आस्‍होउ, ओच्‍छे युङ्‌बा ठाडो लसी क्‍यासी आथान्‍गो, ओच्‍छे थेदा फ्‍याएनोन आलउ। परमप्रभु ङा एनीगदेला परमेश्‍वर हिन्‍ना।

२ ङाइ स्‍होबा ब्‍लप्‍बा न्‍हबा धिन एनीगदेसे मानब लउ, ओच्‍छे ङा चिबा ग्‍लादा एनीगदेसे मान लउ। ङा परमप्रभु हिन्‍ना।

३ “‘ङाला ठिम अन्‍छार भ्रसी एनीगदेसे ङाइ कुल्‍बा ताम ङ्‌यान्‍जी भिसम

४ ङाइ ठीक धुइरी नाम पुइखला, ओच्‍छे भु वारीरी ज्‍यबा बाली तला, ओच्‍छे भु वारीला दोङगदेरी ज्‍यना लसी रो रोला।

५ एनीगदेला भु वारीरी ल्‍हानान अन्‍न रोला। थेतबासेलमा अङ्‌गुर थुबा धुइ तसी जिन्‍सैनोन एनीगदेसे बालि दुइसी आजिन। ओच्‍छे खेती लबा धुइ तसी जिन्‍सैनोन एनीगदेसे अङ्‌गुर थुसी आजिन। एनीगदे य्‍हुल्‍सारी ढुक्‍क तसी चिम्‍याङ्‌ला, एनीगदेदा चबा थुङ्‌बारी खाइमै दुख आत।

६ “‘ङाइ एनीगदेला य्‍हुल्‍सारी शान्‍ति तना लला, ओच्‍छे एनीगदे स्‍योन तसी चिमा छुप निला। थेरी एनीगदेदा खालैसेन लोङ्‌ना आल। म्‍हि साइबा जन्‍तुगदेदा ङाइ य्‍हुल्‍साग्‍यामनोन म्‍हना लला, ओच्‍छे एनीगदेला य्‍हुल्‍सारी लडाइ आत।

७ एनीगदेसे ह्राङला शत्रुगदेदा ताप्‍सी ताप्‍सी तरवारसे ताम्‍सी साइला।

८ एनीगदे ङ्‌हासे ग्‍यार्जा गिक म्‍हिदा ताप्‍ला, ओच्‍छे एनीगदे ग्‍यार्जा गिकसे हजार गिक म्‍हिदा ताप्‍ला। एनीगदेसे ह्राङला शत्रुगदेदा तरवारसे ताम्‍सी नाश लला।

९ एनीगदेथोरी ङाइ दया लला, ओच्‍छे एनीगदेदा फलिफाप तना लसी एनीगदेला सन्‍तान बढब तना लला, ओच्‍छे ङाइ एनीगदेदेन छ्‌याम लबा कबुल एनीगदेला लागिरी सदन पूरा तला।

१० एनीगदेसे पोप लसी थान्‍बा ङाच्‍छालान अन्‍न चसी आजिन्‍मान पुरानो अन्‍न तेःसी छार अन्‍न थान्‍बाला लागिरी ग्‍ला स्‍होतोःला।

११ ङाइ एनीगदेदा हेला आल, ङा एनीगदेलान गुङ्‌री ङाला पालरी चिला।

१२ ङा एनीगदेलान गुङ्‌ग्‍याम भ्रला, ओच्‍छे ङा एनीगदेलान परमेश्‍वर दोला। एनीगदे चा ङाला म्‍हि दोला।

१३ परमप्रभु ङा एनीगदेला परमेश्‍वर हिन्‍ना। एनीगदे मिश्रीगदेला घ्‍याबा आदोगै भिसी ङाइ एनीगदेदा मिश्र य्‍हुल्‍साग्‍याम तेःसी भजी। ङाइ एनीगदेला भमला जुवा क्‍युइसी एनीगदेदा थोबो ठाडो लसी भ्रखम्‍बा म्‍हि स्‍होबा मुला।

कुल्‍बा ताम अन्‍छार आभ्रसम सजाय याङ्‌ला

ठिम २८:१५-६८

१४ “‘तर चुदे एनीगदेसे ङाला तामदा वास्‍ता आलनी ओच्‍छे ङाइ कुल्‍बा चु जम्‍मान ताम अन्‍छार आभ्रनी भिसम

१५ ओच्‍छे ङाला ठिमगदेदा वास्‍ता आलना म्‍लेःजी भिसम ओच्‍छे ङाइ कुल्‍बा जम्‍मान ताम अन्‍छार आभ्रना ङाला कबुलदा म्‍लेःजी भिसम

१६ एनीगदेला गुङ्‌री ङाइ आपत विपत पुइखला, ओच्‍छे एनीगदेला ल्‍हुइदा नाश लबा, मीदा न्‍होङ्‌ना लबादेन ज्‍याननोन न्‍युना तना लबा लोङ्‌बा खबा रोगगदे ङाइ एनीगदेथोरी पुइखला। ओच्‍छे सूबा ब्‍लुगदेएनोन खेरो निला। तिग्‍दा भिसम एनीगदेला अन्‍नगदे चा एनीगदेलान शत्रुगदेसे चला।

१७ ङा एनीगदेला बिरोधरी रेःला, ओच्‍छे एनीगदेदा शत्रुगदेसे ब्रेना लला। एनीगदेदा हेला लबा म्‍हिगदेसे एनीगदेथोरी शासन लला, ओच्‍छे एनीगदेदा खालैसेन आम्राङ्‌सैनोन एनीगदे लोङ्‌सी य्‍हार्ला।

१८ “‘अझै एनीगदेसे ङाइ पाङ्‌बा ताम आङ्‌यान्‍नी भिसम ङाइ एनीगदेदा एनीगदेसे लबा पापला निस गुणा ल्‍हाना सजाय पिन्‍ना।

१९ एनीगदेला घमण्‍डदेन जबरजस्‍ति लबा बानीबेहोर ङाइ छ्‌याकछिक निना लला। ओच्‍छे ङाइ नाम ताइआपुङ्‌ना एनीगदेथोरी मुबा मुदा फाइ ह्रङ्‌बान तना लला, ओच्‍छे एनीगदेला भु वारीदा सोङ्‌सोङ् खार्ना लसी काँस ह्रङ्‌बान तना लला।

२० एनीगदेला भङ् जे खेरो निला। तिग्‍दा भिसम एनीगदेला भु वारीरी बाली आत, ओच्‍छे एनीगदेला य्‍हुल्‍साला दोङगदेरी रो आरो।

२१ “‘एनीगदे अटेरी तसी अझै ङादा बिरोध लबान भ्रजी भिसम दोःसी ङाइ एनीगदेला पाप अन्‍छार निस गुणा भन्‍दा ल्‍हाना आपत विपत एनीगदेथोरी पुइखला।

२२ एनीगदेला गुङ्‌री ङाइ ह्रि जन्‍तुगदे पुइखला, थेसे एनीगदेला कोलागदेदा चला। ओच्‍छे एनीगदेला म्‍हेमुइगदेदाएनोन नाश लला, एनीगदे ल्‍हानान च्‍याङ्‌ना तबासे लमा एनीगदे भ्रबा ग्‍यामनोन सुनसान तला।

२३ “‘चु जम्‍मान ताम तसैनोन एनीगदे ङापट्टि आदोःना ङाला बिरोध लसी भ्रजी भिसम

२४ ङाएनोन एनीगदेला बिरोधरी रेःला, ओच्‍छे एनीगदेला पापला लागिरी ङाइ एनीगदेदा निस गुणा भन्‍दा ल्‍हाना सजाय पिन्‍ना।

२५ एनीगदेला य्‍हुल्‍सारी ङाइ लडाइ तना लला, ओच्‍छे ङाला कबुल म्‍लेःबाला नाङ ङाइ फाला। एनीगदे ह्राङ ह्राङला शहररी ह्रुप तला, थेरीनोन ङाइ एनीगदेला गुङ्‌री देशान पुइखला। ओच्‍छे एनीगदे ह्राङला शुत्रगदेला यारी परब तला।

२६ एनीगदेला दिमला अन्‍न ङाइ ल्‍हानान च्‍याङ्‌ना तना लला ओच्‍छे दिम च्‍युइला म्रिङ्‌म्‍हेमेगदेसे दिम गिकलान कुदाबरी धाइबा मिन्‍बा लला। ओच्‍छे धाइबा मिन्‍बा लसी भो लमाएनोन ल्‍हानान च्‍याङ्‌ना तला, ओच्‍छे खालैसेन म्रेन्‍ना चआम्‍याङ्।

२७ “‘चु जम्‍मान ताम तसीनोन एनीगदेसे ङाला ताम आङ्‌यान्‍ना ङाला बिरोध लसी भ्रजी भिसम

२८ बोमोला झोकरी ङाएनोन एनीगदेला बिरोधरी रेःला, ओच्‍छे एनीगदेसे लबा पापला लागिरी ङाइ एनीगदेदा निस गुणा भन्‍दा ल्‍हाना सजाय पिन्‍ना।

२९ जमाहेन्‍से एनीगदेदा ह्राङला झा झामेला स्‍या चतोःबाधोना तला।

३० ङाइ एनीगदेसे नोबा नोबा ग्‍लारी स्‍होबा लाथानगदे नाश लला। ओच्‍छे एनीगदेसे स्‍होबा धूप म्राबा ग्‍लागदे फुप्‍सी पिन्‍ना। ओच्‍छे सानोन आरेबा मूर्तिगदेथोरी ङाइ एनीगदेला लाशगदे भ्‍याङ्‌ला। ओच्‍छे ङाइएनोन एनीगदेदा ख्‍लाला।

३१ एनीगदेला शहरगदेदा ङाइ तोङ्‌तोङ्‌बा तना लला, ओच्‍छे एनीगदेसे पूजा लबा ग्‍लागदे सुनसान तना लला। ओच्‍छे एनीगदेसे फुल्‍बा ज्‍यबा बास्‍ना खबा भेटीएनोन ङाइ वास्‍ता आल।

३२ ङाइ एनीगदेला य्‍हुल्‍सादा नाश लला। चु जम्‍मान ताम म्राङ्‌सी थेरी चिबा एनीगदेला शत्रुगदेएनोन उदेक तला।

३३ ङाइ चा तरवार ल्‍हिप्‍सी ताप्‍बान एनीगदेदा य्‍हुल य्‍हुल्‍ला म्‍हिगदेला गुङ्‌री छरपष्‍ट तना लला। ओच्‍छे एनीगदेला शहरगदे नाश तसी एनीगदेला य्‍हुल्‍सान सुनसान तला।

३४ सुनसान तमाहेन्‍से य्‍हुल्‍सासेनोन ब्‍लप्‍बा न्‍हबा धिन धङ्‌ला, ओच्‍छे थे धुइरी एनीगदे चा ह्राङलान शत्रुगदेला य्‍हुल्‍सारी तला। थेनोन धुइरी य्‍हुल्‍सासे सा न्‍हसी ब्‍लप्‍बा न्‍हबा धिन धङ्‌ला।

३५ गादे धिनधोना सुनसान तला थे धिनधोना भु वारीसे सा न्‍हला। एनीगदे थेरी मुबा धुइरी ब्‍लप्‍बा न्‍हआम्‍याङ्‌बा ससे थे धुइरी सा न्‍हम्‍याङ्‌ला।

३६ “‘शत्रुगदेला य्‍हुल्‍सारी बाँकी मुबा म्‍हिगदेला सेम ङाइ ल्‍हानान कमजोर तना लला। दोङला भा गिक ताइबा थेःमाएनोन थेनीगदे तरवार म्राङ्‌बा ह्रङ् लसीन य्‍हार्ला ओच्‍छे थेनीगदे होह्रङ्‌नोन ह्रिल्‍ला।

३७ खालैसेन आतप्‍सैनोन थेनीगदे तरवार म्राङ्‌सी य्‍हार्बा ह्रङ् लसी य्‍हार्ला, ओच्‍छे गिकसेम गिकदेन छ्‌याम ठोक्‍सी ह्रिल्‍ला। थेतबासेलमा थेनीगदे ह्राङला शत्रुगदेला ङाच्‍छा राप्‍बारीनोन आखम।

३८ एनीगदे अर्गु य्‍हुल्‍ला म्‍हिगदेला गुङ्‌री नाश तला, ओच्‍छे शत्रुगदेला य्‍हुल्‍सारी एनीगदेला मिननोन म्‍हला।

३९ ओच्‍छे बाँकी मुबागदे चा ह्राङलान आज्‍यबा गेदेन आखेम्‍हेमेसे लबा आज्‍यबा गेग्‍याम शत्रुगदेला य्‍हुल्‍सारीन नाश तसी निला।

४० “‘तर चुदे थेनीगदे ह्राङ ह्राङसे लबा पापदेन ह्राङला आखेम्‍हेमेसे लबा पाप, ङाला बिरोध लसी धोका पिन्‍बा आज्‍यबा ताम ओच्‍छे ङादा शत्रु स्‍होबा ताम ख्‍लासी ङापट्टि दोःजी भिसम

४१ जुन तामसेलमा थेनीगदे ङाला शत्रु दोबा मुबा, ओच्‍छे ङाइ थेनीगदेदा थेनीगदेलान शत्रुगदेला य्‍हुल्‍सारी पुइबा मुबा। चुदे थेनीगदेसे ह्राङला नाइबा सेम ख्‍लासी सोझो तसी ह्राङ ह्राङला पापला सजाय नाजी भिसम

४२ ङाइ याकूब, इसहाक, अब्राहामदेन छ्‌याम लबा कबुलदा ढन्‍ना ओच्‍छे ङाइ थेनीगदेला य्‍हुल्‍सादाएनोन ढन्‍ना।

४३ तर ङाच्‍छा थेनीगदेसे य्‍हुल्‍सा ख्‍लातोःला, ओच्‍छे थेनीगदे आरेबासे लमा य्‍हुल्‍सा तोङ्‌तोङ्‌बा तमा य्‍हुल्‍सासेनोन ब्‍लप्‍बा न्‍हम्‍याङ्‌ला। ओच्‍छे थेनीगदेसे ह्राङ ह्राङसे लबा आज्‍यबा गेला सजाय नाला, चु सजाय चा थेनीगदेसे ङाइ कुल्‍बा तामदा वास्‍ता आलना ङाला ठिमदा म्‍लेःबासेलमा ङाइ थेनीगदेदा पिन्‍बा मुबा।

४४ थेनीगदे शत्रुला य्‍हुल्‍सारी मुबा धुइरी ङाइ थेनीगदेदा म्‍लेःएनोन आम्‍लेः। ओच्‍छे हेला लसी थेनीगदेला मिनएनोन म्‍हना आल, ओच्‍छे ङाइ थेनीगदेदेन छ्‌याम लबा कबुलएनोन आम्‍लेः। परमप्रभु ङा थेनीगदेला परमेश्‍वर हिन्‍ना।

४५ तर थेनीगदेलान लागिरी ङाइ थेनीगदेला आखेम्‍हेमेगदेदेन छ्‌याम लबा कबुल ढन्‍ना। थेनीगदेला परमेश्‍वर दोबारीन ङाइ थेनीगदेला आखेम्‍हेमेगदेदा अर्गु य्‍हुल्‍ला म्‍हिगदेला ओन्‍छाङ्‌ग्‍यामनोन मिश्र य्‍हुल्‍साग्‍याम तेःसी भबा मुबा। ङा परमप्रभु हिन्‍ना।’”

४६ परमप्रभुसे ह्राङदेन इस्राएलीगदेला गुङ्‌री मोशाग्‍याम सीनै गङ्‌री स्‍होबा ठिमदेन कुल्‍बा तामगदे चुनोन हिन्‍ना।

भेटीला बारेरी ठिम

२७

परमप्रभुसे मोशादा चुह्रङ् भिसी सुङ्‌जी,

२ “इस्राएलीगदेदा चुह्रङ् भिसी पाङ्‌गो, ‘चुदे खालै म्‍हिसे भाकल लमा म्‍हि पिन्‍ना भिसी परमप्रभुदेन छ्‌याम भाकल लबा मुसम दिङ अन्‍छार सय तोगब लसी थे फेबारी खम्‍ला।

३ बोगल गिक दिङहेन्‍से बोगल सोम दिङधोनाला हेम्‍बोकोलाला लागिरी परमेश्‍वर धन्‍छ्‌याबा पालरी चलब लबा हिसाब अन्‍छार ५० शेकेल† म्‍हुइ तोगब लसी पिन्‍गो।

४ ओच्‍छे म्रिङ्‌म्‍हेमेला लागिरी चा ३० शेकेल† म्‍हुइ तोगब लसी पिन्‍गो।

५ ङ्‌हा दिङहेन्‍से बोगल गिक दिङधोनाला ह्रेम्‍बोकोलाला लागिरी म्‍हुइला बोगल गिक शेकेल† ओच्‍छे म्रिङकोलाला लागिरी म्‍हुइला शेकेल च्‍युइ† तोगब लसी पिन्‍गो।

६ ल गिकहेन्‍से ङ्‌हा दिङधोनाला झा कोलाला लागिरी म्‍हुइला शेकेल ङ्‌हा† ओच्‍छे झामे कोलाला लागिरी म्‍हुइला शेकेल सोम† तोगब लसी पिन्‍गो।

७ बोगल सोम दिङ भन्‍दा तोरला हेम्‍फेबेला लागिरी म्‍हुइला च्‍युक ङ्‌हा शेकेल† ओच्‍छे म्रिङ्‌म्‍हेमेला लागिरी म्‍हुइला शेकेल च्‍युइ तोगब लसी पिन्‍गो।

८ चुदे खालै म्‍हिसे तोगब लबा अन्‍छारला सय फाबारी आखम्‍बा प्राङ्‌बो मुसम थेसे भाकल लबा थे म्‍हिदा परमेश्‍वरला लागिरी पूजा लबा म्‍हि मुबा ग्‍लारी भगै, ओच्‍छे भाकल लबा थे म्‍हिसे तिग लखम्‍नम च्‍यासी परमेश्‍वरला लागिरी पूजा लबा म्‍हिसेन थेला सय तोगब लगै।

९ “‘चुदे थेनीगदेसे भाकल लबा जन्‍तु परमप्रभुदा सेम निबा जन्‍तु हिन्‍सम थे बलि लबा जन्‍तु शुद्ध तला।

१० थे म्‍हिसे ज्‍यबा जन्‍तुला साटोरी आज्‍यबा जन्‍तु अथवा आज्‍यबा जन्‍तुला साटोरी ज्‍यबा जन्‍तु देप्‍बारी आत। थेसे जन्‍तुला साटोरी जन्‍तुन देप्‍जी भिसम थे जन्‍तु न्‍हीनोन शुद्ध तला।

११ चुदे थेसे बलि फुल्‍बारी भाकल लबा जन्‍तु अशुद्ध जन्‍तु हिन्‍सम थेसे थे जन्‍तु परमेश्‍वरला लागिरी पूजा लबा म्‍हि मुबा ग्‍लारी भगै।

१२ ज्‍यबा मुसैनोन आज्‍यबा मुसैनोन थे जन्‍तुला सय परमेश्‍वरला लागिरी पूजा लबा म्‍हिसे तोगब लसी पिन्‍गै।

१३ थे म्‍हिसे टाङ्‌गा फासी थे जन्‍तुदा जोगब लबा सेम लजी भिसम परमेश्‍वरला लागिरी पूजा लबा म्‍हिसे थे जन्‍तुला सय गादे तोगब लला थेथोरी अर्गु भो ङ्‌हा काप्‍सी पिन्‍गै।

१४ “‘कोइ कोइ म्‍हिसे ह्राङला दिमनोन परमप्रभुदा फुल्‍जी भिसम परमेश्‍वरला लागिरी पूजा लबा म्‍हिसे थे दिम ज्‍यबा मुला की आज्‍यबा मुला च्‍यासी थे दिमला सय तोगब लगै। परमेश्‍वरला लागिरी पूजा लबा म्‍हिसे थे दिमला सय गादे तोगब लला होत्तेन तगै।

१५ तर परमप्रभुदा दिम फुल्‍बा म्‍हिसे सय फासी थे दिमदा किन्‍बा सेम लजी भिसम परमेश्‍वरला लागिरी पूजा लबा म्‍हिसे थे दिमला सय गादे तोगब लबा मुला, थेथोरी अर्गु भो ङ्‌हा काप्‍सी पिन्‍गै। जमाहेन्‍से थे दिम थे म्‍हिलान तला।

१६ “‘खालै म्‍हिसे ह्राङला भु वारी न्‍हङ्‌री खजिबै भु वारी परमप्रभुदा फुल्‍जी भिसम थे भु वारीरी ब्‍लु गादे निमुला थे अन्‍छार थे भु वारीला सय तोगब लउ। मुरी नाङ् ब्‍लुला सय म्‍हुइला ५० शेकेलला हिसाबसे थे भु वारीरी गादे मुरी जौला ब्‍लु निला थेनोन अन्‍छार थे भु वारीला सय तोगब लगै।

१७ ह्राङ ह्राङला दिमरी दोःसी निबा दिङरीन थेसे ह्राङला भु वारी परमेश्‍वरदा फुल्‍बा हिन्‍सम थेसे थे भु वारीला सय तोगब लबा अन्‍छार फागै।

१८ तर ह्राङ ह्राङला दिमरी दोःसी निबा दिङ निसी जिन्‍माहेन्‍से जे थेसे ह्राङला भु वारी परमेश्‍वरदा फुल्‍बा हिन्‍सम ह्राङ ह्राङला दिमरी दोःसी निबा दिङ खबारी गादे धिन बाँकी मुला थे अन्‍छार परमेश्‍वरला लागिरी पूजा लबा म्‍हिसे हिसाब लगै। ओच्‍छे परमेश्‍वरला लागिरी पूजा लबा म्‍हिसे तोगब लबा सयग्‍याम घटब लमा गादे थोन्‍ना थेसे थे टाङ्‌गा फागै।

१९ थे भु वारी जुन म्‍हिसे परमेश्‍वरदा फुल्‍बा हिन्‍ना थेसे थे सय फासी फिर्ता किन्‍बा हिन्‍सम थेथोरी थेसे अर्गु भो ङ्‌हा काप्‍सी पिन्‍गै, ओच्‍छे थे भु वारी थेलान तला।

२० तर थेसे थे भु वारीला सय फासी फिर्ता आकिन्‍नी भिसम अथवा थेसे अर्गु म्‍हिदा चूङ्‌बा मुसम थे भु वारीला सय फासैनोन थेसे खाइमै फिर्ता किन्‍बारी आखम।

२१ ह्राङ ह्राङला दिमरी दोःसी निबा दिङरी सय फासी थे भु वारी फिर्ता किन्‍मा परमेश्‍वरदा फुल्‍बा भु वारी ह्रङ्‌नोन थे भु वारी परमप्रभुला लागिरी शुद्ध तला, ओच्‍छे थे भु वारी परमेश्‍वरला लागिरी पूजा लबा म्‍हिला तला।

२२ “‘चुदे खालै म्‍हिसे ह्राङला आखेम्‍हेमेला सम्‍पत्तिग्‍याम याङ्‌बा भु वारी आहिन, तर थे म्‍हिसे ग्‍लुबा भु वारी परमप्रभुदा फुल्‍बा हिन्‍सम

२३ ह्राङ ह्राङला आखेम्‍हेमेला भु वारीरी दोःसी निबा दिङरी परमेश्‍वरला लागिरी पूजा लबा म्‍हिसे हिसाब लसी सय तोगब लगै। ओच्‍छे थे म्‍हिसे परमप्रभुला लागिरी चोखो म्‍हन्‍सी थेनोन धिनकुनु थे भु वारी पिन्‍गै।

२४ थे भु वारी जुन म्‍हिदेन छ्‌याम ग्‍लुबा हिन्‍ना अथवा थे भु वारी खाल्‍ला मुबा, थेदान ह्राङ ह्राङला आखेम्‍हेमेला भु वारीरी दोःसी निबा दिङरी फिर्ता पिन्‍गो।

२५ तोगब लबा सय चा परमेश्‍वर धन्‍छ्‌याबा पालरी चलब लबा म्‍हुइला शेकेल अन्‍छार तगै। बोगल गिक गेराला शेकेल गिक तमुला।

२६ “‘खजिबै जन्‍तुसे जम्‍मान भन्‍दा ङाच्‍छा न्‍हबा कोला चा म्‍हेला कोला हिन्‍सै, ग्‍युला कोला हिन्‍सै थे परमप्रभुदा आफुल्‍गो। तिग्‍दा भिसम थे चा ङाच्‍छाहेन्‍सेन परमप्रभुलान हिन्‍ना।

२७ चुदे थे अशुद्ध जन्‍तु हिन्‍सम तोगब लबा सय अन्‍छार थेथोरी अर्गु भो ङ्‌हा काप्‍सी थेदा फेगै। तर सय फासी थेदा आफेबा हिन्‍सम तोगब लबा सय अन्‍छार थे जन्‍तु चूङ्‌गै।

२८ “‘तर परमप्रभुदा फुल्‍बा म्‍हि, जन्‍तु अथवा ह्राङलान भु वारी चूङ्‌बारी आत ओच्‍छे फेबारीनोन आत। थेह्रङ् लसी फुल्‍बा जम्‍मान स्‍हे सदन परमप्रभुला लागिरी ल्‍हानान शुद्ध स्‍हे हिन्‍ना।

२९ म्‍हिगदे न्‍हङ्‌री जुन म्‍हिदा नाश लबाला लागिरी फेसी जिन्‍बा मुला, थे म्‍हिदा सय फासी आफेगै। थे म्‍हिदा चा साइनोन तोःला।

३० “‘दोङरी रोबा रो मुसैनोन भु वारीरी रोबा अन्‍न मुसैनोन थे जम्‍मान स्‍हेला भो च्‍युइरी भो गिक चा परमप्रभुलान हिन्‍ना। थे चा परमप्रभुला लागिरी शुद्ध स्‍हे हिन्‍ना।

३१ चुदे खालै म्‍हिसे ह्राङसे पिन्‍तोःबा भो च्‍युइरी भो गिकला सय फासी फेबारी म्‍हाइसम थेसे थेथोरी अर्गु भो ङ्‌हा काप्‍सी पिन्‍गै।

३२ जन्‍तुगदे झ्‍यामा नम्‍बर च्‍युइरी परब तबा जन्‍तु गिक चा परमप्रभुला लागिरी फेउ। थे चा म्‍हेमुइ, राग्‍यु जुन मुसैनोन परमप्रभुला हिन्‍ना।

३३ थेसे ज्‍यबा जन्‍तु अथवा आज्‍यबा जन्‍तु न्‍हीनोन आधम्‍गै ओच्‍छे आदेप्‍गै। थेसे देप्‍नोन देप्‍जी भिसम थे जन्‍तु न्‍हीनोन शुद्ध तला, थेसे सय फासी थे जन्‍तुदा फेबारी आखम।’”

३४ सीनै गङ्‌री परमप्रभुसे इस्राएलीगदेला लागिरी मोशादा कुल्‍बा तामगदे चुनोन हिन्‍ना।

† 

२७:३ ५० शेकेल भिबा चा ०.६ किलोग्राम हिन्‍ना।

† 

२७:४ ३० शेकेल भिबा चा ४०० ग्राम हिन्‍ना।

† 

२७:५ बोगल गिक शेकेल भिबा चा ३०० ग्राम हिन्‍ना।

† 

२७:५ शेकेल च्‍युइ भिबा चा २०० ग्राम हिन्‍ना।

† 

२७:६ शेकेल ङ्‌हा भिबा चा ६० ग्राम हिन्‍ना।

† 

२७:६ शेकेल सोम भिबा चा ४० ग्राम हिन्‍ना।

† 

२७:७ च्‍युक ङ्‌हा शेकेल भिबा चा २०० ग्राम हिन्‍ना।

यहोशूला किताब

चु किताबला बारेरी पाङ्‌तोःमा

भ्रिबा म्‍हि: यहोशू

चु किताबला मूल ताम: इस्राएलीगदेसे कनान य्‍हुल्‍सा ह्राङला यारी किन्‍बा

भ्रिबा साल: ई.पू. ओस्‍पन १४ सालरी भ्रिबा मुबा।

मोशा भन्‍दा लिच्‍छाला नेता यहोशूला जिम्‍मारी इस्राएलीगदेसे कनान य्‍हुल्‍सादा ढाबा ताम यहोशूला किताबरी भ्रिबा मुला। चु किताबरी इस्राएलीगदेसे यर्दन स्‍योङ थासी निबा, यरीहो शहरदा नाश लबा ओच्‍छे परमेश्‍वरसे ह्राङला म्‍हिगदेदेन छ्‌याम दोःसी कबुल लबा तामगदे भ्रिबा मुला। चु किताबला मूल पद चा चुनोन हिन्‍ना, “तर चुदे परमप्रभुला गे लबारी एनीगदेदा सेम आरेसम एनीगदेसे खाल्‍ला गे लबा तिनीन एनीगदेसे धम्‍गो, एनीगदेला आखेम्‍हेमेगदेसे यूफ्रेटिस स्‍योङ क्‍याम्‍सङ् तेन्‍बा लागदेदा की एनीगदे दन्‍दे चिबा य्‍हुल्‍साला एमोरीगदेसे तेन्‍बा लागदेदा? तर ङादेन ङाला म्‍हेमेसे चा परमप्रभुलान गे लला” (२४:१५)।

मूल ताम

परमप्रभुसे यहोशूदा ढाना लबा १:१-१२:२४

य्‍हुल्‍सा भो लबा १३:१-२१:४५

क) यर्दनग्‍याम स्‍यारपट्टिला य्‍हुल्‍सा १३:१-३३

ख) यर्दनग्‍याम न्‍हुपपट्टिला य्‍हुल्‍सा १४:१-१९:५१

ग) जोगब तबा ग्‍लागदे २०:१-९

घ) लेवीगदेला शहरगदे २१:१-४५

स्‍यारपट्टि मुबा इस्राएलीगदे ह्राङला य्‍हुल्‍सारी दोःबा २२:१-३४

फेबा धुइरी यहोशूसे पाङ्‌बा ताम २३:१-१६

शकेमरी दोःसी कबुल लबा २४:१-३३

यहोशूला किताब

परमप्रभुसे यहोशूदा ढाना लबा

१

परमप्रभुला गे लबा म्‍हि मोशा सिमाहेन्‍से मोशादा ह्रो लबा नूनना झा यहोशूदा परमप्रभुसे चुह्रङ् भिसी सुङ्‌जी,

२ “ङाला गे लबा म्‍हि मोशा सिजी। थेतबासेलमा रेःगो, ए चु म्‍हिगदेदा भोर्सी यर्दन क्‍याम्‍सङ्‌ला य्‍हुल्‍सारी निउ। थे य्‍हुल्‍सा ङाइ इस्राएलीगदेदा पिन्‍बारी छ्‌याइबा मुला।

३ ङाइ मोशादा कबुल लबा ह्रङ्‌नोन एला काङ न्‍हेबा जम्‍मान स ङाइ एदा पिन्‍ना।

४ एनीगदेला य्‍हुल्‍साला साँध चा लोपट्टि मुबा तोङ्‌तोङ्‌बा ग्‍लाहेन्‍से झ्‍याङ्‌पट्टि मुबा लेबनान गङ्‌गदेधोना, ओच्‍छे स्‍यारपट्टिला घ्रेन स्‍योङ यूफ्रेटिसदेन हित्तीगदेला य्‍हुल्‍साहेन्‍से न्‍हुपपट्टिला घ्रेन समुद्रधोनान तला।

५ ए सोदेधोना एला बिरोधरी खालैनोन रेःआखम। ङा मोशादेन छ्‌याम तबा ह्रङ् लसीन ङा एदेन छ्‌यामएनोन तला। ङाइ एदा आख्‍ला, ओच्‍छे एदा खाइमै म्‍लेःसेला आरे।

६ “सेम कोङ्‌ना लउ, ओच्‍छे आँट किन्‍गो, तिग्‍दा भिसम ङाइ थेनीगदेला आखेम्‍हेमेगदेदा पिन्‍ना भिसी कबुल लबा य्‍हुल्‍सा थेनीगदेला यारी भबाला लागिरी एसे थेनीगदेदा ग्‍याम उन्‍ना।

७ सेम कोङ्‌ना लउ ओच्‍छे ल्‍हानान आँट लउ। ङाला गे लबा मोशासे एदा कुल्‍बा जम्‍मान ठिम अन्‍छार भ्रउ। थेग्‍याम दाहिने देब्रे खानङ्‌पट्टिएनोन आदोःगो, ओच्‍छे खानङ्‌दम्‍मान निसै एदा ज्‍यबा तला।

८ एसे परमेश्‍वरला ठिमला किताब सदन पढब लउ। थेरी भ्रिबा तामरी एसे धिन म्‍हुननोन ध्‍यान पिन्‍गो, ओच्‍छे थेरी भ्रिबा जम्‍मान ताम अन्‍छार होशियार तसी भ्रउ, ओच्‍छे एला जम्‍मान ग्‍यामरी एदा ज्‍यबादेन फलिफाप तला।

९ ङाइ एदा चु ताम कुल्‍बा मुला, एला सेम कोङ्‌ना लउ, ओच्‍छे ल्‍हानान आँट लउ, आलोङ्‌गो, सुर्दा आलउ, तिग्‍दा भिसम ए खानङ्‌दामन निसैनोन परमप्रभु एला परमेश्‍वर एदेन छ्‌याम तला।”

यहोशूसे म्‍हिगदेदा कुल्‍बा

१० जमाहेन्‍से यहोशूसे म्‍हिगदेला हाकिमगदेदा चुह्रङ् भिसी कुल्‍जी,

११ “म्‍हिगदे चिबा पालरी निसी म्‍हिगदेदा चुह्रङ् भिसी कुल्‍गो, ‘ह्राङ ह्राङला चबा स्‍हेगदे ठीक लउ, तिग्‍दा भिसम सोमरे न्‍हङ्‌री परमप्रभु एनीगदेला परमेश्‍वरसे एनीगदेदा पिन्‍बा य्‍हुल्‍सा ह्राङला यारी किन्‍बाला लागिरी एनीगदे चु यर्दन स्‍योङ क्‍याम्‍सङ् नितोःला।’”

१२ तर यहोशूसे रूबेनी, गादीदेन मनश्‍शेला गङ्‌सल वंशदा चुह्रङ् भिसी पाङ्‌जी,

१३ “परमप्रभुला गे लबा म्‍हि मोशासे एनीगदेदा ‘परमप्रभु एनीगदेला परमेश्‍वरसे एनीगदेला ब्‍लप्‍बा साल्‍ना लला ओच्‍छे चु स एनीगदेदा पिन्‍बा मुला,’ भिसी कुल्‍बा बचन ढन्‍गो।

१४ एनीगदेला म्रिङगदे, कोलागदेदेन म्‍हेमुइगदे यर्दन स्‍योङ्‌ला स्‍यारपट्टि मोशासे एनीगदेदा पिन्‍बा य्‍हुल्‍सारी चिखम्‍ला। तर लडाइ लबा एनीगदेला जम्‍मान म्‍हिगदे चा हतियार पुइसी ह्राङ ह्राङला ज्‍योज्‍यो आलेगदेला ङाच्‍छा ङाच्‍छा क्‍याम्‍सङ् नितोःला।

१५ ओच्‍छे एनीगदेदा ह्रङ्‌नोन परमप्रभुसे थेनीगदेलाएनोन ब्‍लप्‍बा साल्‍ना आलदेधोना परमप्रभु एनीगदेला परमेश्‍वरसे पिन्‍बा य्‍हुल्‍सारी थेनीगदेसे शासन आलदेधोना एनीगदेसे थेनीगदेदा ह्रो लतोःला। जमाहेन्‍से परमप्रभुला गे लबा म्‍हि मोशासे एनीगदेदा पिन्‍बा यर्दन जासमला स्‍यारपट्टिला य्‍हुल्‍सारी दोःसी निसी थे य्‍हुल्‍सारी शासन लम्‍याङ्‌ला।”

१६ ओच्‍छे थेनीगदेसे यहोशूदा चुह्रङ् भिसी जोहाब पिन्‍जी, “ह्राङसे ङन्‍दा जुन जुन ताम कुल्‍ला ङन्‍से थे लला, ओच्‍छे ह्राङसे ङन्‍दा जुन जुन ग्‍लारी पुइला, ङनी थेरी निला।

१७ ङन्‍से मोशाला जम्‍मान ताम ङ्‌यान्‍बा ह्रङ् लसीन ह्राङसे कुल्‍बा तामएनोन ङ्‌यान्‍ना। खाह्रङ् लसी परमप्रभु ह्राङला परमेश्‍वर मोशादेन छ्‌याम तमुबा थेह्रङ् लसी ह्राङदेन छ्‌यामएनोन तगै।

१८ जुन म्‍हिसे ह्राङसे कुल्‍बा तामला बिरोधरी रेःला, ओच्‍छे जुन म्‍हिसे ह्राङसे कुल्‍बा बचनगदे आङ्‌यान थे म्‍हिदा साइला। ह्राङसे सेम कोङ्‌ना लसी आँट जे किन्‍गो।”

यहोशूसे यरीहोरी चिवा लबारी म्‍हि न्‍ही पुइबा

२

जमाहेन्‍से नूनना झा यहोशूसे शित्तीमग्‍याम गोर न्‍ही चिवा लबा म्‍हिदा खालैसे था आयाङ्‌ना लसी चुह्रङ् भिसी कुल्‍सी पुइजी, “थे ग्‍लारी निसी खास लसी यरीहोला बारेरी जम्‍मान ताम घोसी खउ।” जमाहेन्‍से थेनीगदे निसी राहाब मिन लबा वेश्‍या म्रिङ्‌म्‍हेमेला दिमरी दोजी, ओच्‍छे थेरी बास चिजी।

२ ओच्‍छे खालै म्‍हिसे यरीहोला ग्‍लेदा चुह्रङ् भिसी पाङ्‌जी, “स्‍य्‍हीगो, इस्राएली वंशला म्‍हिगदे चु य्‍हुल्‍साला बारेरी घोबारी तिनी म्‍हुनङ् चुपट्टि खबा मुला।”

३ थेतबासेलमा यरीहोला ग्‍लेसे राहाब मुबा ग्‍लारी चुह्रङ् भिसी समाचार पुइजी, “एला दिमरी खसी चिबा म्‍हिगदेदा मङ्‌ग्‍यार तेःगो, तिग्‍दा भिसम थेनीगदे चु य्‍हुल्‍साला बारेरी जम्‍मान ताम घोबारी खबा मुला।”

४ तर थे म्रिङ्‌म्‍हेमेसे थे म्‍हि न्‍हीदा भोर्सी छुम्‍सी थान्‍बा मुबा। थेसे चुह्रङ् भिसी पाङ्‌जी, “हिन्‍ना, थे म्‍हिगदे ङा मुबा ग्‍लारी खबा मुबा। तर थेनीगदे खानङ्‌ग्‍याम खबा हिन्‍ना ङादा था आतनी।

५ ङ्‌यसे शहरला मूल म्राप ढुङ्‌बा धुइरी थेनीगदे थोन्‍सी निजी। थे म्‍हिगदे खानङ्‌पट्टि निजी, ङादा था आरे। तुरून्‍तन थेनीगदेला लिच्‍छा लिच्‍छा निजी भिसम थेनीगदेदा स्‍याप्‍ला।”

६ तर थेसे थे म्‍हि न्‍हीदा दिमला कौसीरी भोर्जी, ओच्‍छे थेसे थे म्‍हि न्‍हीदा कौसीरी मुबा सनपाटला उम न्‍हङ्‌री छुम्‍सी थान्‍बा मुबा।

७ जमाहेन्‍से ग्‍लेला म्‍हिगदे चा थेनीगदेदा ताप्‍बान यर्दन स्‍योङ चेबा ग्‍लाला ग्‍यामरी क्‍यार छ्‌योङ्‌सी छ्‌योङ्‌सी निजी। थेनीगदेदा ताप्‍बा म्‍हिगदे मङ्‌ग्‍यार थोन्‍मैछ्‌याम शहरला मूल म्राप बन्‍द तजी।

८ थे चिवा लबारी खबा म्‍हिगदे म्‍हेर्बा भन्‍दा ङाच्‍छान थे म्रिङ्‌म्‍हेमे कौसीरी खजी,

९ ओच्‍छे थेसे थे म्‍हिगदेदा चुह्रङ् भिसी पाङ्‌जी, “ङादा था मुला, चु य्‍हुल्‍सा परमप्रभुसे ह्राङनीदा पिन्‍बा मुला, ओच्‍छे ह्राङनीसे लमान ङनीगदेला गुङ्‌री लोङ्‌बा खबा तामसे प्‍लिङ्‌बा मुला, ओच्‍छे चु ग्‍लाला म्‍हिगदे ह्राङनी म्राङ्‌सी लोङ्‌सी फितफित धर्बारी छ्‌याइबा मुला।

१० ह्राङनीगदे मिश्र य्‍हुल्‍साग्‍याम थोन्‍सी फेप्‍खमा परमप्रभुसे ह्राङनीला ङाच्‍छापट्टि वाला समुद्रला क्‍युइ ङार्ना लबा मुबा ओच्‍छे यर्दन स्‍योङला स्‍यारपट्टि मुबा एमोरीगदेला ग्‍ले न्‍ही सीहोनदेन ओगदा ह्राङनीसे नाश लबा तामएनोन ङन्‍से थेःबा मुला।

११ चु ताम थेःमैछ्‌याम ङनी लोङ्‌बा मुबा, ओच्‍छे ह्राङनीसे लमान ङनी खालैदान आँट आखनी, तिग्‍दा भिसम परमप्रभु ह्राङनीला परमेश्‍वरनोन स्‍वर्गदेन जम्‍बुलिङला परमेश्‍वर हिन्‍ना।

१२ थेतबासेलमा दाहेन्‍से ङाइ ह्राङनीदेन छ्‌याम बिन्‍ती लला, ङाइ ह्राङनीदा दया उन्‍बासे लमा परमप्रभुला मिन किन्‍सी ङादेन छ्‌याम घ्रान चउ, ओच्‍छे ङाला म्‍हेमेगदेदाएनोन दया लसी पिन्‍गो, चु ताम पक्‍का लबारी ङादा चिनु पिन्‍गो।

१३ ङाला आबा आमा, ङाला ज्‍योज्‍यो आले, नाना आङा ओच्‍छे थेनीगदेदेन छ्‌याम मुबा जम्‍मादान छोन्‍बोन थान्‍सी ङन्‍दा कालग्‍याम जोगब लला भिसी कबुल लउ।”

१४ थे म्‍हिगदेसे थेदा विश्‍वास उन्‍बान चुह्रङ् भिसी पाङ्‌जी, “ङन्‍से एदा पाङ्‌बा ह्रङ् आलनी भिसम परमप्रभुसे ङन्‍ना प्राण किन्‍गै। ङन्‍ना चु गेला बारेरी खालैदा आपाङ्‌नी भिसम परमप्रभुसे ङन्‍दा चु य्‍हुल्‍सा पिन्‍माहेन्‍से एदेन छ्‌याम ङन्‍से दयादेन विश्‍वासला गे लला।”

१५ जमाहेन्‍से थेसे थेनीगदेदा झ्‍यालग्‍याम छोला भररी मार पुइजी, तिग्‍दा भिसम थेला दिम शहरला पर्खालदेन छ्‌यामनोन टाँसब तबा मुबा।

१६ थेसे चिवा लबारी खबा थे म्‍हि न्‍हीदा चुह्रङ् भिसी पाङ्‌जी, “ह्राङनी गङ्‌पट्टि फेप्‍गो, आहिन्‍सम ताप्‍बा म्‍हिगदेसे ह्राङनीदा स्‍याप्‍ला। ह्राङनीदा ताप्‍बा म्‍हिगदे दोःसी आखदेधोना सोमरेधोना थेरीन लासी स्‍युगो, जमाहेन्‍से ह्राङनी ह्राङला ग्‍लारी फेप्‍गो।”

१७ थे म्‍हिगदेसे थेदा चुह्रङ् भिसी पाङ्‌जी, “चु ताम आतनी भिसम ङन्‍दा एसे चपुङ्‌बा घ्रान ङनीथोरी परब आत।

१८ ङनी चु य्‍हुल्‍सारी खमा जुन झ्‍यालग्‍याम एसे ङन्‍दा मार पुइबा मुला, थेनोन झ्‍यालरी चु वाला छो खीसी थान्‍तोःला, ओच्‍छे एला आबा आमा, ज्‍योज्‍यो आलेदेन एला आबाला जम्‍मान म्‍हिगदेदा दिम न्‍हङ्‌री ह्रुप लसी थान्‍तोःला।

१९ जुन म्‍हि एला दिमग्‍याम मङ्‌ग्‍यार थोन्‍ना थेला काला दोष थेथोरीन परब तला, ओच्‍छे ङन्‍दा दोष लगब आत। ओच्‍छे जुन म्‍हि एदेन छ्‌याम चु दिमरी चिला थेदा खालैसे साइजी भिसम थेला काला दोष ङनीथोरी परब तला।

२० तर एसे ङन्‍ना चु ताम अर्गुदा थेःना लजी भिसम एसे ङन्‍दा चपुङ्‌बा चु घ्रानना दोष ङन्‍दा लगब आत।”

२१ राहाबसे चुह्रङ् भिसी पाङ्‌जी, “ह्राङनीसे सुङ्‌बा अन्‍छारनोन तगै।” ओच्‍छे थेसे थेनीगदेदा बिदा लजी, ओच्‍छे थेनीगदे निजी, ओच्‍छे थेसे थे वाला छो झ्‍यालरी खीसी थान्‍जी।

२२ थेनीगदे निजी, ओच्‍छे गङ्‌री दोजी, ओच्‍छे थेनीगदेदा ताप्‍बा म्‍हिगदे दोःसी आखदेधोना सोमरेधोना थेरीन चिजी। ताप्‍बा म्‍हिगदेसे थेनीगदेदा ग्‍यामरी जम्‍मान ग्‍लारी क्‍यार म्‍हाइजी, तर थेनीगदेसे आस्‍याप्‍नी।

२३ जमाहेन्‍से थे न्‍ही दोःसी गङ्‌ग्‍याम मार फप्‍जी, ओच्‍छे यर्दन स्‍योङ थासी नूनना झा यहोशू मुबा ग्‍लारी खजी, ओच्‍छे थेनीगदेथोरी तबा जम्‍मान ताम थेःना लजी।

२४ थेनीगदेसे यहोशूदा चुह्रङ् भिसी पाङ्‌जी, “पक्‍कान परमप्रभुसे थे जम्‍मान य्‍हुल्‍सा य्‍हाङला यारी पिन्‍बा मुला। य्‍हाङ म्राङ्‌सी थे य्‍हुल्‍साला म्‍हिगदेएनोन ल्‍हानान लोङ्‌बा मुला।”

इस्राएलीगदेसे यर्दन स्‍योङ चेबा

३

यहोशू स्‍य्‍होरीन रेःजी, ओच्‍छे थेदेन जम्‍मान इस्राएलीगदे शित्तीम ख्‍लासी यर्दनरी खजी, स्‍योङ चेबा भन्‍दा ङाच्‍छा थेनीगदे थेरी बास चिजी।

२ मूल म्‍हिगदे सोमरे लिच्‍छा म्‍हिगदे चिबा पालला गुङ्‌री निजी,

३ ओच्‍छे म्‍हिगदेदा चुह्रङ् भिसी कुल्‍जी, “जुन धुइरी एनीगदेसे परमप्रभु ह्राङला परमेश्‍वरला कबुल थान्‍बा सन्‍दोस पुइसी भोर्बा परमेश्‍वरला लागिरी पूजा लबा म्‍हिगदेदा म्राङ्‌ला, थे धुइरी एनीगदे ह्राङ ह्राङ चिबा ग्‍ला ख्‍लासी थेनीगदेला लिच्‍छा लिच्‍छा निउ। परमेश्‍वरला लागिरी पूजा लबा म्‍हिगदे चा लेवी वंशला मुबा।

४ चुह्रङ् लसी एनीगदेसे ह्राङ भ्रतोःबा ग्‍याम था याङ्‌ला। तिग्‍दा भिसम एनीगदे थे ग्‍यामरी ङाच्‍छा भ्रबा आरे। तर एनीगदेदेन परमप्रभुला कबुल थान्‍बा सन्‍दोस हजार न्‍ही क्रु थारेङ् ततोःला। थेला ङाम्‍री आखउ।”

५ यहोशूसे म्‍हिगदेदा चुह्रङ् भिसी पाङ्‌जी, “एनीगदे ह्राङसे ह्राङदान चोखो स्‍होउ, तिग्‍दा भिसम एनीगदेला गुङ्‌री परमप्रभुसे उदेकला गे लला।”

६ यहोशूसे परमेश्‍वरला लागिरी पूजा लबा म्‍हिगदेदा चुह्रङ् भिसी पाङ्‌जी, “परमप्रभुला कबुल थान्‍बा सन्‍दोस पुइसी म्‍हिगदेला ङाच्‍छा ङाच्‍छा भ्रउ।” जमाहेन्‍से थेनीगदे परमप्रभुला कबुल थान्‍बा सन्‍दोस पुइसी म्‍हिगदेला ङाच्‍छा ङाच्‍छा भ्रजी।

७ ओच्‍छे परमप्रभुसे यहोशूदा चुह्रङ् भिसी सुङ्‌जी, “ङा मोशादेन छ्‌याम तबा ह्रङ् लसी ङा एदेन छ्‌यामएनोन तला भिसी चुनीगदेसे था याङ्‌बाला लागिरी तिनीहेन्‍से जम्‍मान इस्राएलीगदेला ङाच्‍छा ङाइ एदा घ्रेन म्‍हि स्‍होला।

८ परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदेदा एसे चुह्रङ् भिसी कुल्‍गो, ‘एनीगदे यर्दन स्‍योङला कुनीरी दोखमैछ्‌याम यर्दन स्‍योङरी राप्‍सी चिउ।’”

९ यहोशूसे इस्राएलीगदेदा चुह्रङ् भिसी पाङ्‌जी, “चुरी खउ, ओच्‍छे परमप्रभु एनीगदेला परमेश्‍वरला बचन ङ्‌यान्‍गो।

१० छोन्‍बो परमेश्‍वर एनीगदेला गुङ्‌री मुला, ओच्‍छे थेसे पक्‍कान एनीगदेला ङाच्‍छाग्‍याम कनानी, हित्ती, हिव्‍वी, परिज्‍जी, गिर्गाशी, एमोरीदेन यबूसीगदेदा ताप्‍ला भिबा ताम एनीगदेसे चु ग्‍यामनोन था याङ्‌ला।

११ च्‍यागो, जम्‍बुलिङ नाङ्‌लान परमप्रभुला कबुल थान्‍बा सन्‍दोस एनीगदेला ङाच्‍छा ङाच्‍छा यर्दन स्‍योङरी निला।

१२ दाहेन्‍से इस्राएलला वंशगदेग्‍याम गोर गिक गिक लसी च्‍युक न्‍ही ह्रेम्‍फेबेगदे धम्‍गो।

१३ जम्‍बुलिङ नाङ्‌लान परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदेला काङ यर्दन स्‍योङला क्‍युइरी न्‍हेमैछ्‌याम तोरहेन्‍से बगब तसी खबा क्‍युइ रोकब तला, ओच्‍छे ग्‍ला गिकरी छ्‌यासी चिला।”

१४ थेतबासेलमा यर्दन स्‍योङ थाबारी म्‍हिगदेसे ह्राङ ह्राङला पालगदे दुइजी, परमेश्‍वरला लागिरी पूजा लबा म्‍हिगदे परमप्रभुला कबुल थान्‍बा सन्‍दोस पुइसी म्‍हिगदेला ङाच्‍छा ङाच्‍छा भ्रजी।

१५ चु धुइ चा बाली खान्‍बा धुइ मुबा, चु धुइरी भाल बाढी खसीन चिमुबा। तसैनोन सन्‍दोस पुइबा परमेश्‍वरला लागिरी पूजा लबा म्‍हिगदे यर्दन स्‍योङरी दोखसी थेनीगदेला काङसे स्‍योङ कुनीला क्‍युइ थुर्मैछ्‌याम

१६ तोरग्‍याम बगब तसी खबा क्‍युइ ल्‍हानान थारेङ् सार्तानना ङाम्‍री मुबा आदम भिबा शहर ङाम्‍रीन रोकब तसी उम गिक तजी, ओच्‍छे अराबाला समुद्र अथवा खारा समुद्ररी बगब तसी निबा क्‍युइ पूरन खार्जी। जमाहेन्‍से म्‍हिगदेसे यरीहोला सामुन्‍नेग्‍याम यर्दन स्‍योङ चेखम्‍जी।

१७ इस्राएल य्‍हुल्‍ला जम्‍मान म्‍हिगदे खार्बा सथोरी भ्रसी क्‍याम्‍सङ् आदोदेधोना परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदे यर्दन स्‍योङला गुङ्‌री खार्बा सरी राप्‍सी चिजी।

ढन्‍बाला लागिरी भोर्बा युङ्‌बागदे

४

जम्‍मान म्‍हिगदेसे स्‍योङ थासी जिन्‍माहेन्‍से परमप्रभुसे यहोशूदा चुह्रङ् भिसी सुङ्‌जी,

२ “म्‍हिगदे न्‍हङ्‌ग्‍याम वंश वंश अन्‍छार च्‍युक न्‍ही ह्रेम्‍फेबेगदे धम्‍गो,

३ ओच्‍छे थेनीगदेदा चुह्रङ् भिसी कुल्‍गो, ‘यर्दन स्‍योङला गुङ्‌री परमेश्‍वरला लागिरी पूजा लबा म्‍हिगदेला काङ न्‍हेबा ग्‍लाग्‍याम च्‍युक न्‍ही युङ्‌बागदे एनीगदेसे ह्राङदेन छ्‌यामनोन भसी खउ, ओच्‍छे तिनी म्‍हुनङ् एनीगदे जुन ग्‍लारी बास चिला थेरीन थान्‍गो।’”

४ थेतबासेलमा इस्राएलीगदेग्‍याम यहोशूसे वंश वंश अन्‍छार गिक गिक लसी धम्‍बा च्‍युक न्‍ही ह्रेम्‍फेबेगदेदा ङ्‌योइजी।

५ यहोशूसे थेनीगदेदा चुह्रङ् भिसी पाङ्‌जी, “एनीगदे परमप्रभु ह्राङला परमेश्‍वरला सन्‍दोसला ङाच्‍छा यर्दन स्‍योङला गुङ्‌री निउ, ओच्‍छे इस्राएलीगदेला वंश झ्‍याबा अन्‍छार जम्‍मासेन गोर गिक गिक युङ्‌बा ह्राङ ह्राङला बमरी पुइसी भउ।

६ चु एनीगदेला गुङ्‌री चिनु गिक तगै, ओच्‍छे लिच्‍छा निसी एनीगदेला झा झामेगदेसे, ‘चु युङ्‌बागदेला अर्थ तिग हिन्‍ना?’ भिसी ङ्‌योइमा

७ एनीगदेसे थेनीगदेदा चुह्रङ् भिसी पाङ्‌गो, ‘परमप्रभुला कबुल थान्‍बा सन्‍दोससे यर्दन स्‍योङ चेमा यर्दन स्‍योङला क्‍युइ रोकब तबा मुबा। चुरी तबा जम्‍मान ताम चु युङ्‌बागदेसे इस्राएलीगदेदा सदन ढन्‍ना लला।’”

८ ओच्‍छे परमप्रभुसे यहोशूदा सुङ्‌बा अन्‍छार इस्राएलीगदेला वंश अन्‍छार इस्राएलीगदेसे यहोशूसे कुल्‍बा ताम ङ्‌यान्‍जी, ओच्‍छे यर्दन स्‍योङला गुङ्‌ग्‍याम युङ्‌बागदे भसी ह्राङ चिबा ग्‍लारी थान्‍जी।

९ यहोशूसेनोन परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदेला काङ न्‍हेबा ग्‍ला अथवा यर्दन स्‍योङला गुङ्‌ग्‍याम च्‍युक न्‍ही युङ्‌बा भजी। ओच्‍छे थेसे थे युङ्‌बागदे ठाडो लसी क्‍यासी थान्‍जी। थे तिनीला धिनधोनान थेरीन मुला।

१० मोशासे यहोशूदा कुल्‍बा अन्‍छार म्‍हिगदेदा तिग तिग लपुङ्‌गो भिसी परमप्रभुसे यहोशूदा कुल्‍बा मुबा, थे जम्‍मान ताम लसी आजिन्‍देधोना परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदे यर्दन स्‍योङ गुङ्‌रीन राप्‍सी चिजी, ओच्‍छे म्‍हिगदेसे योना योना लसी स्‍योङ चेजी।

११ ओच्‍छे जम्‍मान म्‍हिगदे क्‍याम्‍सङ् दोसी जिन्‍माहेन्‍से परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदेसेनोन स्‍योङ चेजी।

१२ मोशासे थेनीगदेदा पाङ्‌बा अन्‍छार रूबेनना सन्‍तान, गादला सन्‍तानदेन मनश्‍शेला गङ्‌सल वंशएनोन इस्राएलीगदेला ङाच्‍छा हतियारगदे थोसी स्‍योङ चेजी।

१३ ओस्‍पन बोगल न्‍ही हजार ते हतियार थोबा ह्रेम्‍फेबेगदे लडाइ लबाला लागिरी परमप्रभुला ङाच्‍छा स्‍योङ थासी यरीहोला चेरी दोजी।

१४ थेकुनु जम्‍मान इस्राएलीगदेला ओन्‍छाङ्‌री परमप्रभुसे यहोशूदा घ्रेन म्‍हि स्‍होजी ओच्‍छे थेनीगदेसे यहोशू सोदेधोना मोशादा ह्रङ्‌नोन मान लजी।

१५ जमाहेन्‍से परमप्रभुसे यहोशूदा चुह्रङ् भिसी सुङ्‌जी,

१६ “परमेश्‍वरला सन्‍दोस पुइबा परमेश्‍वरला लागिरी पूजा लबा म्‍हिगदेदा यर्दनग्‍याम तोर खउ भिसी कुल्‍गो।”

१७ थेतबासेलमा यहोशूसे परमेश्‍वरला लागिरी पूजा लबा म्‍हिगदेदा, “एनीगदे यर्दनग्‍याम तोर खउ,” भिसी कुल्‍जी।

१८ परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा म्‍हिगदे यर्दन स्‍योङला गुङ्‌ग्‍याम थोन्‍सी पाखारी दोखमैछ्‌याम यर्दन स्‍योङला क्‍युइ ङाच्‍छाला ह्रङ् लसीन बगब तजी, ओच्‍छे ङाच्‍छाला ह्रङ्‌नोन लसी स्‍योङला कुनीन घप्‍बाधोना लसी भ्‍योङ्‌बारी छ्‌याइजी।

१९ शुरूला लला च्‍युइरेकुनु म्‍हिगदे यर्दनग्‍याम तोर खजी, ओच्‍छे यरीहोला स्‍यारपट्टिला साँध गिलगाल भिबा ग्‍लारी पाल फ्रेङ्‌जी।

२० थेनीगदेसे यर्दन स्‍योङग्‍याम भबा च्‍युक न्‍ही युङ्‌बागदे यहोशूसे गिलगालरी ठाडो लसी क्‍याजी।

२१ ओच्‍छे थेसे इस्राएलीगदेदा चुह्रङ् भिसी पाङ्‌जी, “लिच्‍छा एनीगदेला कोलागदेसे ‘चु युङ्‌बागदेला अर्थ तिग हिन्‍ना?’ भिसी ङ्‌योइजी भिसम,

२२ एनीगदेसे ह्राङला कोलागदेदा चुह्रङ् भिसी पाङ्‌गो, ‘इस्राएलीगदेसे यर्दन स्‍योङ चेमा खार्बा सथोरी भ्रसी क्‍याम्‍सङ् निबा मुबा।’

२३ ङन्‍से वाला समुद्र चेसी समुद्र क्‍याम्‍सङ् आदोदेधोना परमप्रभु एनीगदेला परमेश्‍वरसे ङन्‍ना ओन्‍छाङ्‌रीन वाला समुद्र खार्ना लबा मुबा, थेह्रङ् लसीन एनीगदे यर्दन स्‍योङ थासी क्‍याम्‍सङ् आदोदेधोना एनीगदेलान ओन्‍छाङ्‌री यर्दन स्‍योङ खार्ना लबा मुबा।

२४ परमप्रभुला छ्‌यासे लबा शक्तिशाली गेला बारेरी जम्‍बुलिङला जम्‍मान म्‍हिगदेसे था याङ्‌गै, ओच्‍छे एनीगदेसे परमप्रभु ह्राङला परमेश्‍वरदा सदन मान लगै भिसीन चु जम्‍मान तबा हिन्‍ना।”

५

यर्दन स्‍योङला क्‍याम्‍सङ् न्‍हुपट्टिला कुनीरी चिबा एमोरीगदेला जम्‍मान ग्‍लेगदेदेन समुद्र ङाम्‍ला कनानीगदेला जम्‍मान ग्‍लेगदेसे इस्राएलीगदेसे यर्दन स्‍योङ थासी आजिन्‍देधोना परमप्रभुसे यर्दन स्‍योङला क्‍युइ खार्ना लजी भिबा ताम थेःमाहेन्‍से इस्राएलीगदे म्राङ्‌सी लोङ्‌सी थेनीगदेला तिङ धर्बारी छ्‌याइजी। ओच्‍छे थेनीगदेदा इस्राएलीगदेदेन छ्‌याम लडाइ लबारी आँट आखनी।

गिलगाल भिबा ग्‍लारी खतना लबा

२ थे धुइरी परमप्रभुसे यहोशूदा चुह्रङ् भिसी सुङ्‌जी, “युङ्‌बाला कर्दगदे स्‍होसी दोःसी इस्राएलीगदेला खतना लउ।”

३ जमाहेन्‍से यहोशूसे युङ्‌बाला कर्दगदे स्‍होसी गिबियथ-हाअरालोथ भिबा ग्‍लारी इस्राएलीगदेला खतना लजी।

४ यहोशूसे तिग्‍दा खतना लसी पिन्‍तोःबा मुबा भिसम मिश्र य्‍हुल्‍साग्‍याम खबा लडाइ लबारी खम्‍बा म्‍हिगदे जम्‍मान तोङ्‌तोङ्‌बा ग्‍लारी सिसी जिन्‍बा मुबा।

५ मिश्र य्‍हुल्‍साग्‍याम थोन्‍सी खबा जम्‍मालान खतना लसी जिन्‍बा मुबा। तर मिश्र य्‍हुल्‍साग्‍याम थोन्‍माहेन्‍से तोङ्‌तोङ्‌बा ग्‍लारी भ्रबान लमा न्‍हबागदे खालैलान खतना लबा आरेमुबा।

६ इस्राएलीगदेसे परमप्रभुसे कुल्‍बा ताम आङ्‌यान्‍बासे लमा मिश्र य्‍हुल्‍साग्‍याम थोन्‍सी खबा जम्‍मान अथवा लडाइ लबारी खम्‍बागदे जम्‍मान नाश आतदेधोना इस्राएलीगदे तोङ्‌तोङ्‌बा ग्‍लारी बोगल न्‍ही दिङधोना भ्रबाला भ्रबान लजी। तिग्‍दा भिसम थेनीगदेला आखेम्‍हेमेगदेदा पिन्‍ना भिसी कबुल लबा ङ्‌हेदेन सिङ्‌सुरला खुदु भ्‍योङ्‌बा य्‍हुल्‍सा ङाइ थेनीगदेदा च्‍याआपुङ् भिसी परमप्रभुसे पक्‍का लबा मुबा।

७ थेतबासेलमा तोङ्‌तोङ्‌बा ग्‍लारी सिबा ह्रेम्‍फेबेगदेला साटोरी परमेश्‍वरसे तोङ्‌तोङ्‌बा ग्‍लारी न्‍हबा ह्रेम्‍बोकोलागदेदा दोःसी ह्राङला सन्‍तान स्‍होजी। यहोशूसे चुनोन ह्रेम्‍बोकोलागदेला खतना लजी। तिग्‍दा भिसम थेनीगदे भ्रबान लमा खतना लआम्‍याङ्‌बासेलमा खतना आलबा म्‍हि दोबा मुबा।

८ ओच्‍छे जम्‍मान म्‍हिगदेला खतना लसी जिन्‍माहेन्‍से थेनीगदे आफन्‍देधोना ह्राङ ह्राङलान पालरी चिजी।

९ ओच्‍छे परमप्रभुसे यहोशूदा चुह्रङ् भिसी सुङ्‌जी, “एनीगदेदा मिश्र य्‍हुल्‍सासे लबा हेला ङाइ तिनी म्‍हना लबा मुला।” थेतबासेलमा थे ग्‍लाला मिन तिनीला धिनधोनान गिलगाल† भिसी पाङ्‌मुला।

१० इस्राएलीगदे गिलगालरी पाल फ्रेङ्‌सी चिबा मुबा, थेनोन लला च्‍युक ब्‍लि धिनकुनु ङ्‌यसे थेनीगदेसे यरीहोला चेरी यहूदीगदे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धाङ्‌जी।

११ थेनोन चाडला न्‍हाङ्‌गरदाङ थेनीगदेसे थेनोन य्‍हुल्‍सारी रोबा अन्‍नग्‍याम खमिर आयुबा गेङदेन अन्‍न ह्रोसी चजी।

१२ थेनीगदेसे थे य्‍हुल्‍साला अन्‍न चबा न्‍हङ्‌गारदङहेन्‍सेन मन्‍न ताइबा ख्‍लाजी, जमाहेन्‍से इस्राएलीगदेसे खाइमै मन्‍न आस्‍याप्‍नी। तर थे दिङरी थेनीगदेसे कनान य्‍हुल्‍साला अन्‍न चजी।

यहोशूदेन तरवार थोबा म्‍हि

१३ यहोशू यरीहो शहर ङाम्‍री मुबा धुइरी थेसे ओस्‍सो च्‍यामा ह्राङला ङाच्‍छापट्टि स्‍युप आरेबा तरवार यारी थोसी म्‍हि गिक राप्‍सी चिबा म्राङ्‌जी। यहोशू थे मुबा ग्‍लारी निसी, “ह्राङ ङनीपट्टिला हिन्‍ना कि ङन्‍ना शत्रु हिन्‍ना?” भिसी ङ्‌योइजी।

१४ ओच्‍छे थेसे चुह्रङ् भिसी पाङ्‌जी, “आहिन, तर परमप्रभुला सिपाहीगदेला कप्‍तान दोसी ङा चुरी खबा हिन्‍ना।” जमाहेन्‍से यहोशूसे फ्‍या लजी, ओच्‍छे थेदा “ङाला प्रभु, ह्राङला गे लबा म्‍हिदा तिगै सुङ्‌ला वा?” भिसी पाङ्‌जी।

१५ ओच्‍छे परमप्रभुला सिपाहीगदेला कप्‍तानसे यहोशूदा चुह्रङ् पाङ्‌जी, “एला काङग्‍याम लखम स्‍युउ, तिग्‍दा भिसम ए राप्‍बा ग्‍ला चोखो ग्‍ला हिन्‍ना।” ओच्‍छे यहोशूसे थेह्रङ्‌नोन लजी।

† 

५:९ गिलगाल भिबा चा ब्‍लिङ्‌सी भ्‍याङ्‌बा हिन्‍ना।

यरीहो शहर नाश तबा

६

थे धुइरी इस्राएलीगदेसे लमा यरीहोला म्राप ढुङ्‌बा मुबा। ओच्‍छे खालैनोन शहर न्‍हङ्‌री वाङ्‌बा थोन्‍बा लआम्‍याङ्‌मुबा।

२ जमाहेन्‍से परमप्रभुसे यहोशूदा चुह्रङ् भिसी सुङ्‌जी, “च्‍यागो, यरीहो शहर, थेला ग्‍लेदेन लडाइ लबारी सेबा भङ्‌बा म्‍हिगदेदाएनोन ङाइ एला तहरी थान्‍सी पिन्‍बा मुला।

३ हतियार थोबा जम्‍मान लडाइ लबा म्‍हिगदेसे थे शहरदा धिनना तिरेम क्‍युर्गो। एनीगदेसे ढुरेधोना चुह्रङ्‌नोन लसी क्‍युर्गो।

४ ग्‍युला रूग्‍याम स्‍होबा गोर निस बिगुल थोसी परमेश्‍वरला लागिरी पूजा लबा म्‍हि निस परमप्रभुला कबुल थान्‍बा सन्‍दोसला ङाच्‍छा ङाच्‍छा भ्रगै, ओच्‍छे निसरेलाकुनु चा एनीगदेसे थे शहरदा निसरेमधोना क्‍युर्गो, ओच्‍छे परमेश्‍वरला लागिरी पूजा लबा म्‍हिगदेसे चा बिगुल ह्राप्‍गै।

५ थेनीगदेसे ग्‍युला रूग्‍याम स्‍होबा बिगुल ह्रेङ्‌बा काइरी ह्राप्‍माहेन्‍से बिगुलला काइ थेःमैछ्‌याम जम्‍मान म्‍हिगदे घ्रेन काइ तेःसी क्रिङ्‌गै। ओच्‍छे शहरला पर्खाल फुप्‍ला, ओच्‍छे जम्‍मान म्‍हि सोजोन शहर न्‍हङ्‌री वाङ्‌गै।”

६ जमाहेन्‍से नूनना झा यहोशूसे परमेश्‍वरला लागिरी पूजा लबा म्‍हिगदेदा ङ्‌योइसी चुह्रङ् भिसी पाङ्‌जी, “परमप्रभुला कबुल थान्‍बा सन्‍दोस पुइगो, ओच्‍छे परमेश्‍वरला लागिरी पूजा लबा म्‍हिगदेसे चा ग्‍युला रूग्‍याम स्‍होबा गोर निस बिगुल थोसी परमप्रभुला कबुल थान्‍बा सन्‍दोसला ङाच्‍छा ङाच्‍छा भ्रउ।”

७ ओच्‍छे थेसे म्‍हिगदेदा चुह्रङ् भिसी पाङ्‌जी, “शहरदा क्‍युर्बान निउ। ओच्‍छे हतियार थोबा म्‍हिगदे चा परमप्रभुला सन्‍दोसला ङाच्‍छा ङाच्‍छा भ्रउ।”

८ यहोशूसे म्‍हिगदेदा चु ताम पाङ्‌सी जिन्‍माहेन्‍से परमेश्‍वरला लागिरी पूजा लबा म्‍हि निस गोर निस बिगुल थोसी परमप्रभुला ङाच्‍छा ङाच्‍छा ह्राङ ह्राङला बिगुल ह्राप्‍बान भ्रबारी छ्‌याइजी। परमप्रभुला कबुल थान्‍बा सन्‍दोस पुइबा म्‍हिगदे चा थेनीगदेला लिच्‍छा लिच्‍छा भ्रजी।

९ हतियार थोबा म्‍हिगदे चा बिगुल ह्राप्‍बा परमेश्‍वरला लागिरी पूजा लबा म्‍हिगदेला ङाच्‍छा ङाच्‍छा भ्रजी, ओच्‍छे लिच्‍छालागदे चा परमप्रभुला सन्‍दोस पुइबागदेला लिच्‍छा लिच्‍छा भ्रजी, ओच्‍छे परमेश्‍वरला लागिरी पूजा लबा म्‍हिगदे चा बिगुल ह्राप्‍बान भ्रजी।

१० तर यहोशूसे म्‍हिगदेदा चुह्रङ् भिसी कुल्‍जी, “जुन धिनधोना ङाइ एनीगदेदा क्रिङ्‌गो भिसी आकुल थे धिनधोना एनीगदे आक्रिङ्‌गो, एनीगदेला काइ सुत्तै आथेःगै, एनीगदेला सुङग्‍यामएनोन तिगै ताम आतेःगो। ङाइ क्रिङ्‌गो भिसी पाङ्‌माहेन्‍से जे एनीगदे क्रिङ्‌गो।”

११ चुह्रङ् लसीन थेसे थे म्‍हिगदेदा परमप्रभुला कबुल थान्‍बा सन्‍दोस पुइसी तिरेम शहरदा क्‍युर्पुङ्‌जी, ओच्‍छे थेनीगदे ह्राङला पालरी दोःजी, ओच्‍छे थेरीन बास चिजी।

१२ यहोशू स्‍य्‍होरीन रेःजी, ओच्‍छे परमेश्‍वरला लागिरी पूजा लबा म्‍हिगदेसे परमप्रभुला कबुल थान्‍बा सन्‍दोस पुइजी।

१३ परमेश्‍वरला लागिरी पूजा लबा थे म्‍हि निस ग्‍युला रूग्‍याम स्‍होबा गोर निस बिगुल थोसी परमप्रभुला कबुल थान्‍बा सन्‍दोसला ङाच्‍छा ङाच्‍छा बिगुल ह्राप्‍बान भ्रजी। हतियार खेबा म्‍हिगदे चा थेनीगदेला ङाच्‍छा ङाच्‍छा भ्रजी, ओच्‍छे लिच्‍छापट्टि भ्रबागदे चा परमप्रभुला कबुल थान्‍बा सन्‍दोसला लिच्‍छा लिच्‍छा भ्रजी। परमेश्‍वरला लागिरी पूजा लबा म्‍हिगदे चा बिगुल ह्राप्‍बान भ्रजी।

१४ ओच्‍छे न्‍हाङ्‌गरदाएनोन थेनीगदेसे शहरदा तिरेम क्‍युर्सी ह्राङला पालरी दोःसी खजी। चुह्रङ् लसी थेनीगदेसे ढुरेधोना शहरदा क्‍युर्जी।

१५ निसरेलाकुनु थेनीगदे रामरामरिमरिम तमान रेःजी, ओच्‍छे थेनीगदेसे ङाच्‍छाला ह्रङ् लसीन शहर क्‍युर्जी, थेकुनु चा थेनीगदेसे निसरेमधोना शहर क्‍युर्जी।

१६ निसरेमला पालरी परमेश्‍वरला लागिरी पूजा लबा म्‍हिगदेसे बिगुल ह्राप्‍मा यहोशूसे म्‍हिगदेदा चुह्रङ् भिसी पाङ्‌जी, “क्रिङ्‌गो, तिग्‍दा भिसम परमप्रभुसे एनीगदेदा चु शहर पिन्‍सी जिन्‍बा मुला।

१७ चु शहरदेन चुरी मुबा जम्‍मान स्‍हे नाश लबाला लागिरी परमप्रभुला छ्‌यारी अर्पण लबा मुला। राहाब वेश्‍यादेन थेला दिमरी थेदेन छ्‌याम मुबागदे जे सोला, तिग्‍दा भिसम य्‍हाङसे पुइखबा चिवा लबा म्‍हिगदेदा थेसे छुम्‍सी थान्‍बा मुबा।

१८ तर नाश लतोःबा स्‍हेगदे एनीगदेसे तिगैनोन आकिन्‍गो, किन्‍जी भिसम थेनोन स्‍हेगदेग्‍याम एनीगदेसे ह्राङथोरी नाश भला, ओच्‍छे इस्राएलीगदेला पालदा सराप याङ्‌बा तना लला, ओच्‍छे दुखरी परब तना लला।

१९ तर जम्‍मान म्‍हार, म्‍हुइदेन काँस ओच्‍छे फाइला ताङ्‌गदे परमप्रभुला लागिरी फेसी थान्‍गो। थे जम्‍मान स्‍हेगदे परमप्रभुला ढुकुटीरी पोब लतोःला।”

२० परमेश्‍वरला लागिरी पूजा लबा म्‍हिगदेसे बिगुल ह्राप्‍माहेन्‍से जम्‍मान म्‍हिगदे क्रिङ्‌जी, ओच्‍छे बिगुलला काइ थेःमाहेन्‍से म्‍हिगदे घ्रेन काइ तेःसी क्रिङ्‌मैछ्‌याम थे शहरला पर्खाल घर्लमघुर्लुम फुप्‍जी, ओच्‍छे जम्‍मान म्‍हि शहर न्‍हङ्‌री वाङ्‌जी, ओच्‍छे थेनीगदेसे थे शहरदा ह्राङला यारी किन्‍जी।

२१ ओच्‍छे थेनीगदेसे थे शहर परमप्रभुला छ्‌यारी अर्पण लजी, ओच्‍छे शहर न्‍हङ्‌री मुबा हेम्‍फेबे, म्रिङ्‌म्‍हेमे, भ्‍योन, खेप्‍पा, ओच्‍छे घ्‍लाब, ग्‍युदेन गधा जम्‍मादान तरवारसे ताम्‍सी नाश लजी।

२२ ओच्‍छे यहोशूसे थे य्‍हुल्‍साला चिवा लबारी पुइबा म्‍हि न्‍हीदा चुह्रङ् भिसी पाङ्‌जी, “थे वेश्‍याला दिमरी निउ, ओच्‍छे एनीगदेसे थेदेन छ्‌याम घ्रान चबा अन्‍छार थे म्रिङ्‌म्‍हेमे ओच्‍छे थेदेन छ्‌याम मुबा जम्‍मादान मङ्‌ग्‍यार तेःगो।”

२३ जमाहेन्‍से चिवा लबा थे भ्‍योनगदे निजी, ओच्‍छे राहाबदा, थेला आबा, आमा, ज्‍योज्‍यो, आले ओच्‍छे थेदेन छ्‌याम मुबा जम्‍मान म्‍हिगदेदा मङ्‌ग्‍यार तेःसी भजी, ओच्‍छे थे न्‍हीसे थेनीगदेदा इस्राएलीगदेला पाल ङाम्‍री भसी थान्‍जी।

२४ जमाहेन्‍से थेनीगदेसे थे शहरदेन थेरी मुबा जम्‍मान स्‍हेगदेदा मेसे ख्राङ्‌जी, तर म्‍हार, म्‍हुइदेन काँस ओच्‍छे फाइला ताङ्‌गदे चा थेनीगदेसे परमप्रभुला ढुकुटीरी थान्‍जी।

२५ तर राहाब वेश्‍या, थेला आबाला म्‍हेमेगदे ओच्‍छे थेदेन छ्‌याम मुबा जम्‍मादान यहोशूसे जोगब लसी थान्‍जी, तिग्‍दा भिसम यहोशूसे यरीहोरी चिवा लबारी पुइबा म्‍हिगदेदा थेसे छुम्‍सी थान्‍बा मुबा। ओच्‍छे तिनीला धिनधोनान थे इस्राएलीगदेला गुङ्‌रीन मुला।

२६ थेनोन धुइरी यहोशूसे थेनीगदेदा घ्रान चपुङ्‌सी चुह्रङ् भिसी पाङ्‌जी,

“जुन म्‍हिसे चु यरीहो शहर स्‍होबारी म्‍हाइला

थे म्‍हि परमप्रभुला ङाच्‍छा सराप याङ्‌बा म्‍हि दोगै।

चु शहरला जग थान्‍मा

थेला थेबा झा सिला,

चु शहरला मूल म्राप थान्‍मा

थेला झा च्‍याङ्‌बा सिला।”

२७ चुह्रङ् लसी परमप्रभु यहोशूदेन छ्‌याम धन्‍छ्‌याजी, ओच्‍छे यहोशूसे लबा गेला बारेरी य्‍हुल्‍सा नाङ्‌नोन थेःजी।

आकानसे लबा पाप

७

तर नाश लतोःबा स्‍हेगदेथोरी लोभ लसी इस्राएलीगदेसे पाप लजी। तिग्‍दा भिसम यहूदा वंशला जेरहला झा जब्‍दीला छाया कर्मीला झा आकानसे नाश लबारी अर्पण लबा कोइ कोइ सामानगदे किन्‍बा मुबा। थेतबासेलमा परमप्रभुदा इस्राएलीगदे म्राङ्‌सी ल्‍हानान बोमो रेःजी।

२ जमाहेन्‍से यहोशूसे यरीहोग्‍याम बेथेलला स्‍यारपट्टि बेथ-आवनना ङाम्‍री मुबा ऐ शहररी म्‍हिगदेदा चुह्रङ् भिसी पुइजी, “एनीगदे निसी थे य्‍हुल्‍साला चिवा लउ।” थे म्‍हिगदे निसी थे य्‍हुल्‍साला बारेरी जम्‍मान ताम घोसी खजी।

३ ओच्‍छे थेनीगदे यहोशू मुबा ग्‍लारी दोःसी खसी चुह्रङ् भिसी पाङ्‌जी, “जम्‍मान म्‍हि आनिसै तला, ओस्‍पन हजार सोम ते निसैनोन ऐ शहरदा नाश लखम्‍ला। जम्‍मादान थे शहररी निबारी दुख आपिन्‍गो, तिग्‍दा भिसम थेरी ल्‍हाना म्‍हि आरे।”

४ थेतबासेलमा थेनीगदे न्‍हङ्‌ला हजार सोम ते म्‍हिगदे निजी, तर थेनीगदेदा ऐ शहरला म्‍हिगदेसे ब्रेना लजी।

५ ओस्‍पन बोगल गिकसे च्‍युक ढु ते म्‍हिगदेदा ऐ शहरला म्‍हिगदेसे साइजी, ओच्‍छे थेनीगदेसे शहरला मूल म्रापहेन्‍से शबारीमधोना ताप्‍सी ग्‍युरोरी थेनीगदेदा साइजी। ओच्‍छे थेनीगदे म्राङ्‌सी इस्राएलीगदे लोङ्‌सी फितफित धर्जी।

६ जमाहेन्‍से यहोशूदेन इस्राएलला गन्‍बागदेसेनोन ह्राङ ह्राङला क्‍वान ढेसी थोबोरी साप्रा युजी, ओच्‍छे परमप्रभुला कबुल थान्‍बा सन्‍दोसला ङाच्‍छापट्टि ङ्‌यसेधोनान ख्‍लुप तसी चिजी।

७ ओच्‍छे यहोशूसे चुह्रङ् भिसी पाङ्‌जी, “परमप्रभु परमेश्‍वर, ह्राङसे चु य्‍हुल्‍दा यर्दन स्‍योङ थासी एमोरीगदेला यारी परब तना लसी तिग्‍दा ङन्‍दा नाश लबारी भजी? बरू ङनी सन्‍तोक लसी यर्दन क्‍याम्‍सङ्‌नोन चिसेला मुबा।

८ परमप्रभु, इस्राएलीगदे ह्राङला शत्रुदेन छ्‌याम ब्रेसी खमाहेन्‍से ङाइ तिग पाङ्‌से?

९ तिग्‍दा भिसम चु ताम थेःसी कनानीगदेदेन य्‍हुल्‍साला जम्‍मान म्‍हिगदेसे ङन्‍दा गुङ्‌री झाङ्‌ला। ओच्‍छे जम्‍बुलिङग्‍याम ङन्‍ना मिननोन म्‍हना लला। जमाहेन्‍से ह्राङसे ह्राङला घ्रेन मिन जोगब लबाला लागिरी तिग लला?”

१० परमप्रभुसे यहोशूदा चुह्रङ् भिसी सुङ्‌जी, “रेःगो, ए तिग्‍दा चुह्रङ् लसी ख्‍लुप तसी चिबा?

११ इस्राएलसे पाप लबा मुला। ङाइ एनीगदेदेन छ्‌याम लबा कबुल अन्‍छार थेनीगदे भ्रबा आरे। नाश लतोःबा सामान थेनीगदेसे किन्‍बा मुला। थेनीगदेसे य्‍हो लबा मुला ओच्‍छे फट्टा गे लसी थेनीगदेसे य्‍हो लसी भबा सामान ह्राङला सामानदेन छ्‌याम थान्‍बा मुला।

१२ थेतबासेलमा इस्राएलीगदे दाहेन्‍से ह्राङला शत्रुला ङाच्‍छापट्टि राप्‍बारी आखम। थेनीगदेसे सराप याङ्‌बासेलमा थेनीगदे ह्राङला शत्रुगदेदेन छ्‌याम ब्रेला। दाहेन्‍से ह्राङला गुङ्‌ग्‍याम नाश लबाला लागिरी फेबा सामानगदे नाश आलदेधोना ङा एनीगदेदेन छ्‌याम आचि।

१३ “रेःगो, म्‍हिगदेदा चोखो स्‍होउ, ओच्‍छे थेनीगदेसे न्‍हाङ्‌गरला लागिरी ह्राङसे ह्राङदान चोखो थान्‍गो भिसी पाङ्‌गो। तिग्‍दा भिसम परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘इस्राएल, नाश लतोःबा सामान एनीगदेला गुङ्‌री मुला। थे सामान एनीगदेला गुङ्‌ग्‍याम आभ्‍याङ्‌देधोना एनीगदेसे शत्रुगदेदा ब्रेना लबारी आखम।

१४ थेतबासेलमा स्‍य्‍होरी एनीगदे ह्राङ ह्राङला वंश अन्‍छार ङाला ङाम्‍री खउ, ओच्‍छे जुन वंशदा परमप्रभुसे चुङ्‌ला, थेला सन्‍तान सन्‍तान लसी ङाला ङाम्‍री खगै, ओच्‍छे जुन सन्‍तानदा परमप्रभुसे चुङ्‌ला, थेलाएनोन म्‍हेमे म्‍हेमे लसी ङाम्‍री खगै, ओच्‍छे जुन म्‍हिला म्‍हेमेदा परमप्रभुसे चुङ्‌ला, थेग्‍यामएनोन म्‍हि गिक गिक ङाम्‍री खगै।

१५ ओच्‍छे जुन म्‍हिगदेदेन छ्‌याम नाश लतोःबा सामान स्‍याप्‍ला, थे ओच्‍छे थेदेन छ्‌याम मुबा जम्‍मादान मेसे ख्राङ्‌ला। तिग्‍दा भिसम थे परमप्रभुसे कुल्‍बा अन्‍छार भ्रबा आरे, ओच्‍छे थेसे इस्राएलसे हेला नातोःबा गे लबा मुला।’”

१६ यहोशू स्‍य्‍होरीन रेःसी इस्राएलीगदेदा वंश वंश अन्‍छार ङाम्‍री भजी, ओच्‍छे यहूदाला वंशदा चुङ्‌जी।

१७ ओच्‍छे थेसे यहूदाला सन्‍तान सन्‍तान लसी ङाम्‍री भजी, ओच्‍छे जेरहला सन्‍तानदा थेसे चुङ्‌जी। ओच्‍छे थेसे जेरहला सन्‍तानना म्‍हेमे म्‍हेमे लसी ङाम्‍री भजी, ओच्‍छे जब्‍दीला म्‍हेमेदा चुङ्‌जी।

१८ ओच्‍छे थेसे थेला दिमला म्‍हि गिक गिक लसी ङाम्‍री भजी, ओच्‍छे आकान, थे यहूदा वंशला जेरहला झा जब्‍दीला छाया कर्मीला झा मुबा, थेदा चुङ्‌जी।

१९ जमाहेन्‍से यहोशूसे आकानदा पाङ्‌जी, “ङाला झा, परमप्रभु इस्राएलला परमेश्‍वरदा जे मान लउ, ओच्‍छे थेला ङाच्‍छा एसे तिग गल्‍ती लबा मुला थे ङादा सत्‍य सत्‍य पाङ्‌गो। ङाग्‍याम तिगै ताम लुबारी आम्‍हाइगो।”

२० जमाहेन्‍से आकानसे यहोशूदा चुह्रङ् भिसी पाङ्‌जी, “हिन्‍ना, चु ताम सत्‍य हिन्‍ना, ङाइ परमप्रभु इस्राएलला परमेश्‍वरला बिरोधरी पाप लबा मुला, ओच्‍छे चु ङाला गल्‍ती हिन्‍ना।

२१ य्‍हाङसे ब्‍यन्‍सी भबा सामानगदे न्‍हङ्‌री ङाइ बेबिलोनिया य्‍हुल्‍साला घ्रेन गा गिक ओच्‍छे किलो न्‍ही ते म्‍हुइ, ओच्‍छे किलो गङ्‌सल भन्‍दा जजाकी ल्‍हाना म्‍हारला कडी गिक म्राङ्‌जी। थे म्राङ्‌सी ङादा लोभ खजी, ओच्‍छे ङाइ किन्‍जी। थे ङाला पालला गुङ्‌री स न्‍हङ्‌री ल्‍हुसी थान्‍बा मुला, ओच्‍छे जम्‍मान भन्‍दा धिरी म्‍हुइ मुला।”

२२ जमाहेन्‍से यहोशूसे म्‍हिगदे पुइजी, ओच्‍छे थेनीगदे छ्‌योङ्‌बान थेला पालरी निजी, ओच्‍छे थे सामानगदे थेला पाल न्‍हङ्‌री ल्‍हुसी थान्‍बा मुबा, ओच्‍छे जम्‍मान भन्‍दा धिरी चा म्‍हुइ मुबा।

२३ ओच्‍छे थेनीगदेसे थे सामानगदे पाल न्‍हङ्‌ग्‍याम तेःसी यहोशूदेन जम्‍मान इस्राएलीगदे मुबा ग्‍लारी भजी, ओच्‍छे परमप्रभुला ङाच्‍छा थान्‍जी।

२४ जमाहेन्‍से जम्‍मान इस्राएलीगदेदेन छ्‌याम यहोशूसे जेरह वंशला आकान ओच्‍छे थेसे ल्‍हुसी थान्‍बा म्‍हुइ, गदेन म्‍हारला कडी, ओच्‍छे थेला झा झामेगदे, थेला म्‍हे घ्‍लाबगदे, गधागदे, ग्‍युगदे, थेला पाल, ओच्‍छे थेदेन छ्‌याम मुबा जम्‍मान स्‍हेगदे आकोरला ब्‍याँसीरी भोर्जी।

२५ यहोशूसे थेनीगदेदा चुह्रङ् भिसी पाङ्‌जी, “एसे तिग्‍दा ङनीथोरी चुह्रङ्‌बा दुख तना भबा? तिनी एथोरीनोन परमप्रभुसे दुख भला।” जमाहेन्‍से जम्‍मान इस्राएलीगदेसे थेदा युङ्‌बासे तोजी, ओच्‍छे बाँकी मुबागदेदाएनोन युङ्‌बासे तोसी मेसे ख्राङ्‌जी।

२६ थेनीगदेसे आकानथोरी युङ्‌बाला घ्रेन उम स्‍होजी, थे तिनीला धिनधोना मुनोन मुला। जमाहेन्‍से परमप्रभुला घ्रेन बोमो म्‍हजी। थेतबासेलमा तिनीला धिनधोना थे ग्‍लादा आकोरला† ब्‍याँसी भिसी पाङ्‌मुला।

† 

७:२६ आकोर भिबा चा “दुख” हिन्‍ना।

ऐ शहरदा यारी किन्‍बा

८

जमाहेन्‍से परमप्रभुसे यहोशूदा चुह्रङ् भिसी सुङ्‌जी, “आलोङ्‌गो, सुर्दा आलउ। जम्‍मान लडाइ लबा म्‍हिगदेदा छ्‌यामनोन भोर्गो। रेःगो, ऐ शहरदेन छ्‌याम लडाइ लउ। च्‍यागो, ऐ शहरला ग्‍ले, थेला म्‍हिगदे, थे शहरदेन थेला य्‍हुल्‍सादा ङाइ एला यारी पिन्‍बा मुला।

२ एसे यरीहोदेन थेला ग्‍लेदा तिग तिग लबा मुबा, ऐ शहरदेन थेला ग्‍लेदाएनोन थेह्रङ्‌नोन लउ, तर चु पाल्‍से चा एनीगदेसे थेला धन सम्‍पत्तिदेन म्‍हेमुइगदे ह्राङला लागिरी किन्‍खम्‍ला। था आयाङ्‌ना लसी थे शहरला ग्‍यापपट्टिग्‍याम लडाइ लबारी एनीगदे ठीक तसी चिउ।”

३ थेतबासेलमा ऐ शहरदेन छ्‌याम लडाइ लबाला लागिरी यहोशू जम्‍मान लडाइ लबा म्‍हिगदेदा भोर्सी निबारी ठीक तजी। यहोशूसे ज्‍यना लसी लडाइ लबारी सेबा बोगल गिकसे हजार च्‍युइ म्‍हिगदे धम्‍सी म्‍हुनङ्एनोन थेनीगदेदा पुइजी।

४ यहोशूसे थेनीगदेदा चुह्रङ् भिसी कुल्‍जी, “च्‍यागो, एनीगदे थे शहरला ग्‍यापपट्टि लासी चिउ। शहरग्‍याम ल्‍हानान थारेङ् आनिउ, ओच्‍छे चलाख तसी चिउ।

५ ङादेन छ्‌याम मुबा म्‍हिगदेदेन ङा चा ऐ शहरपट्टि निला, ओच्‍छे ऐ शहरला म्‍हिगदे ङन्‍देन छ्‌याम ङाच्‍छाला ह्रङ् लसीन लडाइ लबारी खमा ङनी ङाच्‍छाला ह्रङ् लसीन य्‍हार्ला।

६ थेनीगदेसे ङन्‍दा ताप्‍मा ङन्‍से थेनीगदेदा शहरग्‍याम ल्‍हानान थारेङ् भला, ओच्‍छे थेनीगदेसे चुह्रङ् भिसी पाङ्‌ला, ‘ङाच्‍छाला ह्रङ् लसीन इस्राएलीगदे य्‍हाङला ङाच्‍छाग्‍याम य्‍हार्बान मुला।’ थेतबासेलमा ङनी थेनीगदेला ङाच्‍छाग्‍याम य्‍हार्ला,

७ जमाहेन्‍से एनीगदे लासी चिबा ग्‍लाग्‍याम थोन्‍सी थे शहरदा ह्राङला यारी किन्‍गो। तिग्‍दा भिसम परमप्रभु एनीगदेला परमेश्‍वरसे एनीगदेला यारी थे शहर पिन्‍ना।

८ च्‍यागो, ङाइ एनीगदेदा चु ताम कुल्‍बा मुला, एनीगदेसे शहरदा ह्राङला यारी किन्‍सी जिन्‍माहेन्‍से थे शहरदा मेसे ख्राङ्‌गो। परमप्रभुला बचन अन्‍छार एनीगदेसे गे लउ।”

९ चुह्रङ् लसी यहोशूसे थेनीगदेदा पुइजी, ओच्‍छे थेनीगदे निसी ऐ शहरला न्‍हुपपट्टि बेथेलदेन ऐ शहरला गुङ्‌री लासी चिजी। तर थेकुनु म्‍हुनङ् यहोशू चा अर्गु म्‍हिगदेदेन छ्‌यामनोन ह्राङला पालरी चिजी।

१० यहोशू स्‍य्‍होरीन रेःजी, ओच्‍छे म्‍हिगदेदा पोप लसी इस्राएलीगदेला गन्‍बागदेदेन छ्‌यामनोन थेनीगदेला ङाच्‍छा ङाच्‍छा ऐ शहरपट्टि निजी।

११ थेदेन छ्‌याम मुबा जम्‍मान लडाइ लबा म्‍हिगदे शहरला ङाम्‍रीन खजी, ओच्‍छे ऐ शहरला झ्‍याङपट्टि पाल फ्रेङ्‌जी। थेनीगदेदेन ऐ शहरला गुङ्‌री ब्‍याँसी गिक मुबा।

१२ यहोशूसे हजार ङ्‌हा ते म्‍हिगदे भोर्सी शहरला न्‍हुपपट्टि बेथेलदेन ऐ शहरला गुङ्‌री लासी चिपुङ्‌जी।

१३ थेनीगदेसे लडाइ लबा म्‍हिगदेदा झ्‍याङपट्टि ओच्‍छे लासी चिबागदेदा चा शहरला न्‍हुपपट्टि थान्‍जी। यहोशू चा म्‍हुन गिक ब्‍याँसीरीन चिजी।

१४ चु म्राङ्‌माहेन्‍से ऐ शहरला ग्‍लेदेन शहरला जम्‍मान म्‍हिगदे स्‍य्‍होरीन रेःसी इस्राएलीगदेदेन छ्‌याम लडाइ लबारी अराबाला ङाच्‍छापट्टि हतार हतार थोन्‍जी। तर शहरला लिच्‍छापट्टि ह्राङला बिरोध लबागदे लासी चिबा मुला भिबा थेदा था आरेमुबा।

१५ जमाहेन्‍से यहोशूदेन जम्‍मान इस्राएलीगदे थेनीगदेला ङाच्‍छा ब्रेबा स्‍होसी तोङ्‌तोङ्‌बा ग्‍लापट्टि य्‍हार्जी।

१६ थेनीगदेदा ताप्‍बारी थे शहररी मुबा जम्‍मान म्‍हिगदेदा ङ्‌योइजी, ओच्‍छे थेनीगदेसे यहोशूदा ताप्‍बान लिच्‍छा लिच्‍छा निजी, ओच्‍छे शहरग्‍याम ल्‍हानान थारेङ् दोजी।

१७ इस्राएलीगदेला लिच्‍छा लिच्‍छा आनिबा म्‍हि ऐ शहरदेन बेथेलरी गिकनोन आरेबा। थेनीगदेसे शहरला म्राप आढुङ्‌नान इस्राएलीगदेदा ताप्‍बारी निजी।

१८ जमाहेन्‍से परमप्रभुसे यहोशूदा चुह्रङ् भिसी सुङ्‌जी, “एला यारी मुबा भाला ऐ शहरपट्टि स्‍योङ्‌गो। तिग्‍दा भिसम ङाइ थे शहर एला यारी पिन्‍ना।” जमाहेन्‍से यहोशूसे ह्राङला यारी मुबा भाला शहरपट्टि स्‍योङ्‌जी।

१९ थेसे या थीमैछ्‌याम लासी चिबा म्‍हिगदे तुरून्‍तन ह्राङ ह्राङला ग्‍लाग्‍याम रेःजी, ओच्‍छे य्‍हार्बान शहर न्‍हङ्‌री वाङ्‌सी शहरदा ह्राङला यारी किन्‍जी, ओच्‍छे तुरून्‍तन थेरी मे लगब लजी।

२० ऐ शहरला म्‍हिगदेसे लिच्‍छापट्टि दोःसी च्‍यामा शहरग्‍याम थोन्‍बा म्‍युगु मुपट्टि निबान लबा म्राङ्‌जी। तर थेनीगदेला लागिरी क्‍यारमार य्‍हार्बा मौकान आरेबा। तिग्‍दा भिसम तोङ्‌तोङ्‌बा ग्‍लापट्टि य्‍हार्बा इस्राएलीगदेसे ह्राङदा ताप्‍बारी खबा म्‍हिगदेदेन छ्‌याम लडाइ लजी।

२१ लडाइ लबारी लासी चिबा म्‍हिगदेसे शहर ह्राङला यारी किन्‍बादेन शहरग्‍याम म्‍युगु थोन्‍बा म्राङ्‌जी। जमाहेन्‍से इस्राएलीगदेसे ऐ शहरला म्‍हिगदेदा साइबारी छ्‌याइजी।

२२ थेनीगदेला बिरोधरी लासी चिबा म्‍हिगदेएनोन शहरग्‍याम थोन्‍सी खजी। चुह्रङ् लसी कोइदा चुपट्टि कोइदा थेपट्टि तना लसी इस्राएलीगदेसे थेनीगदेदा गुङ्‌री झाङ्‌जी, ओच्‍छे गिकनोन स्‍योरआपुङ्‌ना इस्राएलीगदेसे थेनीगदे जम्‍मान साइजी।

२३ तर ऐ शहरला ग्‍लेदा थेनीगदेसे छोन्‍बोन चुङ्‌सी यहोशू मुबा ग्‍लारी भजी।

२४ इस्राएलीगदेसे ऐ शहरला जम्‍मान म्‍हिगदेदा ह्राङदा ताप्‍बा चेदेन तोङ्‌तोङ्‌बा ग्‍लारी साइजी, ओच्‍छे थेनीगदे जम्‍मादान तरवारसे साइजी। जमाहेन्‍से इस्राएलीगदे ऐ शहररी दोःसी थेरी मुबागदेदा नाश लजी।

२५ जमाकुनु साइबा ह्रेम्‍फेबे म्रिङ्‌म्‍हेमे न्‍हीनोन लसी जम्‍मा च्‍युक न्‍ही हजार मुबा, ऐ शहरला जम्‍मान म्‍हिगदे होत्तेन मुबा।

२६ तिग्‍दा भिसम यहोशूसे ऐ शहरला जम्‍मान म्‍हिगदे नाश आतदेधोना ह्राङला यारी मुबा भाला पेरो लबा आख्‍लानी।

२७ तर जन्‍तुदेन शहरला धन सम्‍पत्ति जे परमप्रभुसे यहोशूदा कुल्‍बा अन्‍छार, इस्राएलीगदेसे ह्राङला लागिरी किन्‍जी।

२८ चुह्रङ् लसी यहोशूसे ऐ शहरदा मेसे ख्राङ्‌सी नाश लजी। ओच्‍छे थेरी मेफ्राला उम तना लजी, थे तिनीधोनान मुनोन मुला।

२९ ओच्‍छे थेसे ऐ शहरला ग्‍लेदा ङ्‌यसेधोनान दोङ गिकरी च्‍योसी थान्‍जी, ओच्‍छे धिनी घल्‍बा धुइरी यहोशूसे कुल्‍बा अन्‍छार थेनीगदेसे थेला लाश दोङग्‍याम मार तेःसी शहरला म्राप न्‍हङ्‌री वाङ्‌बा ग्‍लारी भ्‍याङ्‌जी, ओच्‍छे थेथोरी युङ्‌बाला उम स्‍होजी, थे तिनीधोनान मुला।

एबाल गङ्‌री परमप्रभुला ठिम पढब लबा

३० जमाहेन्‍से यहोशूसे परमप्रभु इस्राएलला परमेश्‍वरला लागिरी एबाल गङ्‌री बलि फुल्‍बा ग्‍ला गिक स्‍होजी।

३१ परमप्रभुला गे लबा म्‍हि मोशासे इस्राएलीगदेदा कुल्‍बा अन्‍छार ओच्‍छे मोशासे पिन्‍बा ठिमरी भ्रिबा अन्‍छार अथवा फाइसे आथुर्बा युङ्‌बागदेला बलि फुल्‍बा ग्‍ला गिक स्‍होजी, ओच्‍छे थेरी थेनीगदेसे परमप्रभुला लागिरी मेसे ख्राङ्‌सी फुल्‍बा बलिदेन ढिक्‍ना लबा बलिएनोन फुल्‍जी।

३२ यहोशूसे युङ्‌बागदे ठ्‌वाइसी इस्राएलीगदेला ओन्‍छाङ्‌रीन मोशासे भ्रिबा ठिमला नक्‍कल स्‍होजी।

३३ इस्राएलीगदेदा मोलम पिन्‍तोःला भिसी परमप्रभुला गे लबा म्‍हि मोशासे ङाच्‍छान कुल्‍बा अन्‍छार विदेशी, स्‍वदेशी, जम्‍मान इस्राएली, थेनीगदेला गन्‍बागदे, हाकिमगदे, निसाफ लबा म्‍हिगदेदेन परमप्रभुला कबुल थान्‍बा सन्‍दोस पुइबा परमेश्‍वरला लागिरी पूजा लबा लेवीगदेला ङाच्‍छापट्टि राप्‍जी। ओच्‍छे गङ्‌सल एबाल गङ्‌पट्टि दोःसी ओच्‍छे अर्गु गङ्‌सल गीरीज्‍जीम गङ्‌पट्टि दोःसी राप्‍जी।

३४ जमाहेन्‍से ठिमला किताबरी भ्रिबा अन्‍छार सरापदेन मोलमला बारेरी जम्‍मान ताम यहोशूसे पढब लसी थेःना लजी।

३५ मोशासे कुल्‍बा जम्‍मान ताम यहोशूसे इस्राएल य्‍हुल्‍ला जम्‍मान म्रिङ्‌म्‍हेमेगदे, जजा कोलागदेदेन थेनीगदेदेन छ्‌याम चिबा परदेशीगदेला ङाच्‍छापट्टि ताम गिकनोन आख्‍लाना पढब लसी थेःना लजी।

गिबोनीगदेसे यहोशूदा झुक्‍यब लबा

९

जमाहेन्‍से यर्दन स्‍योङला न्‍हुपपट्टि मुबा जम्‍मान ग्‍लेगदेसे इस्राएलीगदेसे ढाबा तामला बारेरी थेःजी। चु ग्‍लेगदे चा यर्दन स्‍योङला न्‍हुपपट्टिला गङ्‌देन चेरी ओच्‍छे लेबनानधोनान घ्रेन समुद्रला कुनीरी चिबा हित्ती, एमोरी, कनानी, परिज्‍जी, हिव्‍वीदेन यबूसीगदेला ग्‍लेगदे मुबा।

२ जमाहेन्‍से थेनीगदे जम्‍मान सेम गिक तसी यहोशू ओच्‍छे इस्राएलीगदेदेन छ्‌याम लडाइ लबारी पोप तजी।

३ तर गिबोनना म्‍हिगदेसे यरीहोदेन ऐ शहररी यहोशूसे तिग तिग लबा मुबा, थे जम्‍मान थेःसी जिन्‍बा मुबा।

४ जमाहेन्‍से थेनीगदेसे झुक्‍याब लबारी म्‍हाइजी। ओच्‍छे थेनीगदेसे तिगै चबा स्‍हे ठीक लसी ढेबा बोरागदेदेन अङ्‌गुरला निङ्‌गु थान्‍बा ख्‍याबा ढिला ताङ्‌गदे ह्राङला गधाथोरी काप्‍जी।

५ ओच्‍छे ह्रेम्‍फेबेगदेसे ह्राङला काङरी बोक्‍टो लखमगदेदेन जीउरी बोक्‍टो क्‍वानगदे क्‍वान्‍जी। थेनीगदेला चबा स्‍हेगदेएनोन जम्‍मान खर्बादेन फुसा खबा मुबा।

६ जमाहेन्‍से थेनीगदे गिलगालला पालरी यहोशू मुबा ग्‍लारी खसी यहोशूदेन इस्राएलीगदेदा चुह्रङ् भिसी पाङ्‌जी, “ङनी थारेङ् य्‍हुल्‍साग्‍याम खबा हिन्‍ना। थेतबासेलमा ङन्‍देन छ्‌याम ढिक्‍गो।”

७ ओच्‍छे इस्राएली ह्रेम्‍फेबेगदेसे थे हिव्‍वीगदेदा चुह्रङ् भिसी पाङ्‌जी, “एनीगदे ङन्‍नान गुङ्‌री चिबा म्‍हिगदेएनोन तखम्‍ला, खाह्रङ् लसी एनीगदेदेन छ्‌याम ङनी ढिक्‍खम्‍ला?”

८ थेनीगदेसे यहोशूदा “ङनी ह्राङला गे लबा म्‍हिगदे हिन्‍ना” भिसी पाङ्‌जी।

तर यहोशूसे थेनीगदेदा चुह्रङ् भिसी ङ्‌योइजी, “एनीगदे खला हिन्‍ना, ओच्‍छे खानङ्‌ग्‍याम खबा हिन्‍ना?”

९ थेनीगदेसे यहोशूदा चुह्रङ् भिसी पाङ्‌जी, “ङनी ह्राङला गे लबा म्‍हिगदे थारेङ् य्‍हुल्‍साग्‍याम खबा हिन्‍ना, परमप्रभु ह्राङला परमेश्‍वरला मिन थेःसी खबा हिन्‍ना। तिग्‍दा भिसम ङन्‍से परमेश्‍वरला बारेरीदेन परमेश्‍वरसे मिश्र य्‍हुल्‍सारी लबा गेला बारेरी थेःबा मुला।

१० यर्दन स्‍योङला स्‍यारपट्टि चिबा एमोरीगदेला ग्‍ले न्‍ही, हेश्‍बोनना ग्‍ले सीहोनदेन अस्‍तारोतरी चिबा बाशानना ग्‍ले ओगदा तिग तिग लबा मुबा थे जम्‍मान ताम ङन्‍से थेःबा मुला।

११ थेतबासेलमा ङन्‍ना गन्‍बागदेदेन ङन्‍ना य्‍हुल्‍साला जम्‍मान म्‍हिगदेसे ङन्‍दा चुह्रङ् भिसी पाङ्‌बा मुला, ‘एनीगदेसे ग्‍यामरी चबारी चबा स्‍हे भोर्सी थेनीगदेदा ह्रुप तबारी निउ, ओच्‍छे थेनीगदेसे ङन्‍दा चुह्रङ् भिसी पाङ्‌बा मुला, “ङनी मी ह्राङनीलान गे लबा म्‍हिगदे हिन्‍ना। थेतबासेलमा दाहेन्‍से य्‍हाङ ह्राङ ह्राङ न्‍हङ्‌री ढिक्‍गे।”’

१२ ह्राङनी मुबा ग्‍लारी थोन्‍सी खबा धिनकुनु ङन्‍से चबाला लागिरी दिमग्‍याम चु गेङ लेप्‍लेप्‍नोन भसी खबा मुबा। तर दन्‍दे स्‍य्‍हीगो, चु खार्सी फुसा खसी जिन्‍बा मुला।

१३ अङ्‌गुरला निङ्‌गु युबा चु ढिला ताङ्‌गदे ङन्‍से छारनोन भबा मुबा। तर स्‍य्‍हीगो, चु ढेसी जिन्‍बा मुला, ओच्‍छे ङनी थारेङ्‌ग्‍याम खबासेलमा ङन्‍ना क्‍वानगदेदेन लखमगदेएनोन बोक्‍टो दोसी जिन्‍बा मुला।”

१४ इस्राएलीगदेसे परमप्रभुदा आङ्‌योइनान थेनीगदेसे भबा चबा स्‍हे चजी।

१५ ओच्‍छे थेनीगदेदेन छ्‌याम ढिक्‍सी यहोशूसे कबुल लजी, ओच्‍छे थेनीगदेदा छोन्‍बोन थान्‍जी। ओच्‍छे तला भिसी इस्राएलीगदेला गन्‍बागदेसेनोन घ्रान चजी।

१६ गिबोनीगदेदेन छ्‌याम कबुल लबा सोमरे लिच्‍छा थेनीगदे मी ह्राङलान खिम्‍जेमदेन ह्राङलान गुङ्‌री चिबा म्‍हिगदे चिम भिबा ताम इस्राएलीगदेसे था याङ्‌जी।

१७ थेतबासेलमा इस्राएलीगदे दिमग्‍याम थोन्‍सी सोमरेकुनु थेनीगदेला शहर गिबोन, कपीरा, बेरोतदेन किर्यत-यारीमरी दोखजी।

१८ इस्राएलीगदेसे थेनीगदेदेन छ्‌याम लडाइ आलनी। तिग्‍दा भिसम इस्राएलीगदेला गन्‍बागदेसे थेनीगदेदेन छ्‌याम परमप्रभु इस्राएलला परमेश्‍वरला मिनरी घ्रान चबा मुबा। जमाहेन्‍से जम्‍मान इस्राएलीगदेसे गन्‍बागदेला बिरोध लसी ताम लबारी छ्‌याइजी।

१९ तर जम्‍मान गन्‍बागदेसे इस्राएलीगदेदा चुह्रङ् भिसी पाङ्‌जी, “ङन्‍से थेनीगदेदेन छ्‌याम परमप्रभु इस्राएलला परमेश्‍वरला मिनरी घ्रान चबा मुला। थेतबासेलमा दाहेन्‍से ङन्‍से थेनीगदेदा तिगै लआखम।

२० ङन्‍से थेनीगदेदेन छ्‌याम घ्रान चबासेलमा थेनीगदेदा छोन्‍बोन थान्‍तोःला, आहिन्‍सम परमेश्‍वरसे ङन्‍दा सजाय पिन्‍ना।”

२१ ओच्‍छे गन्‍बागदेसे चुह्रङ् भिसी पाङ्‌जी, “थेनीगदेदा छोन्‍बोन थान्‍गो। तर थेनीगदेदा य्‍हाङला लागिरी सिङदेन क्‍युइ खोबा म्‍हि स्‍होसी थान्‍गो।” थेतबासेलमा इस्राएली गन्‍बागदेसे थेनीगदेदेन छ्‌याम लबा कबुल अन्‍छार थेनीगदेदा चिपुङ्‌जी।

२२ ओच्‍छे यहोशूसे गिबोनीगदेदा ङ्‌योइसी चुह्रङ् भिसी पाङ्‌जी, “पाङ्‌नोन तोःमा एनीगदे मी ङनीगदेलान गुङ्‌री चिबा म्‍हिगदे चिम, तर ‘ङनी ल्‍हानान थारेङ्‌ला य्‍हुल्‍साग्‍याम खबा हिन्‍ना,’ भिसी तिग्‍दा ङन्‍दा झुक्‍यब लबा?

२३ थेतबासेलमा दाहेन्‍से एनीगदे सराप याङ्‌बा म्‍हि दोबा मुला। एनीगदे ङाला परमेश्‍वरला दिमरी सदन सिङदेन क्‍युइ खोबा म्‍हि दोसी चितोःला।”

२४ थेनीगदेसे यहोशूदा चुह्रङ् भिसी पाङ्‌जी, “परमप्रभु ह्राङला परमेश्‍वरसे थेला गे लबा म्‍हि मोशादा चु य्‍हुल्‍सा पूरन ह्राङनीदा पिन्‍ना भिसी सुङ्‌बादेन चु य्‍हुल्‍साला जम्‍मान म्‍हिगदेदा नाश लउ भिसी कुल्‍बा ताम ङन्‍दा था मुबा। थेतबासेलमा ह्राङदेन छ्‌याम ल्‍हानान लोङ्‌बा खबासे लमा ङन्‍से ङन्‍ना ज्‍यान जोगब लबाला लागिरी चुह्रङ् लबा हिन्‍ना।

२५ स्‍य्‍हीगो, दाहेन्‍से ङनी ह्राङलान छ्‌यारी मुला। थेतबासेलमा ह्राङनीदा तिग ज्‍यबादेन ठीक छोर्बा मुला, ङन्‍दा थेह्रङ्‌नोन लउ।”

२६ चुह्रङ् लसी यहोशूसे इस्राएलीगदेग्‍याम थेनीगदेदा जोगब लजी ओच्‍छे इस्राएलीगदेसे थेनीगदेगदेदा आसाइनी।

२७ थे धिनकुनु यहोशूसे गिबोनीगदेदा जम्‍मान इस्राएलीगदेला लागिरीदेन परमप्रभुसे धम्‍बा ग्‍लारी परमप्रभुला बलि फुल्‍बा ग्‍लाला लागिरी सिङदेन क्‍युइ खोबा म्‍हि स्‍होजी। तिनीला धिनधोनान थेनीगदेसे थे गे लबान मुला।

धिनी अघल्‍बा धिन

१०

यहोशूसे यरीहोदेन थेला ग्‍लेदा लबा ह्रङ्‌नोन ऐ शहरदेन थेला ग्‍लेदाएनोन लजी। ओच्‍छे ऐ शहर ह्राङला यारी किन्‍जी भिबा ताम यरूशलेमला ग्‍ले अदोनिसेदेकसे थेःजी। ओच्‍छे गिबोनना म्‍हिगदे इस्राएलीगदेदेन छ्‌याम ढिक्‍सी चिबा मुला भिबा तामएनोन थेसे थेःजी।

२ चु ताम थेःसी थेदेन थेला म्‍हिगदे ल्‍हानान लोङ्‌जी। तिग्‍दा भिसम ग्‍ले मुबा ह्रङ्‌बान गिबोन गोर गिक घ्रेन शहर मुबा। थे ऐ शहर भन्‍दाएनोन घ्रेन शहर मुबा ओच्‍छे थेला जम्‍मान म्‍हिगदे लडाइ लबारी सेबादेन भङ्‌बा मुबा।

३ थेतबासेलमा यरूशलेमला ग्‍ले अदोनिसेदेकसे हेब्रोनना ग्‍ले होहाम, यर्मूतला ग्‍ले पिराम, लाकीशला ग्‍ले यापीदेन एग्‍लोनना ग्‍ले दबीरदा चुह्रङ् भिसी समाचार पुइजी,

४ “ह्राङनी ङा मुबा ग्‍लारी फेप्‍खउ, ओच्‍छे गिबोनदेन छ्‌याम लडाइ लबारी ङादा ह्रो लउ। तिग्‍दा भिसम थे यहोशू ओच्‍छे इस्राएलीगदेदेन छ्‌याम ढिक्‍बा मुला।”

५ जमाहेन्‍से एमोरीगदेला ग्‍ले ङ्‌हा, यरूशलेम, हेब्रोन, यर्मूत, लाकीशदेन एग्‍लोनना ग्‍ले ङ्‌हा ढिक्‍जी, ओच्‍छे थेनीगदेसे ह्राङ ह्राङला जम्‍मान सिपाहीगदेदेन छ्‌यामनोन गिबोनना ङाच्‍छा पाल फ्रेङ्‌जी ओच्‍छे गिबोनना म्‍हिगदेला बिरोध लसी लडाइ लजी।

६ गिलगालरी स्‍होबा पालरी यहोशू मुबा ग्‍लारी गिबोनना म्‍हिगदेसे चुह्रङ् भिसी म्‍हि पुइजी, “ङनी मुबा ग्‍लारी योना फेप्‍खसी ङन्‍दा जोगब लउ, ओच्‍छे ह्रो लउ। ह्राङला गे लबागदेदा आख्‍लागो, तिग्‍दा भिसम गङ् य्‍हुल्‍सारी चिबा एमोरीगदेला जम्‍मान ग्‍लेगदे ङन्‍ना बिरोधरी पोप तबा मुला।”

७ थेतबासेलमा जम्‍मान लडाइ लबा भङ्‌बा म्‍हिगदेदा भोर्सी यहोशू गिलगालग्‍याम निजी।

८ ओच्‍छे परमप्रभुसे यहोशूदा चुह्रङ् भिसी सुङ्‌जी, “एनीगदे आलोङ्‌गो, तिग्‍दा भिसम ङाइ थेनीगदेदा एला यारी जिम्‍मा पिन्‍बा मुला। थेनीगदे गिकएनोन एला ङाच्‍छा राप्‍बारी आखम।”

९ यहोशू म्‍हुनङ् म्‍हुननोन गिलगालग्‍याम निसी तिक्‍खुरीन एमोरीगदेदेन छ्‌याम लडाइ लजी।

१० परमप्रभुसे थेनीगदेदा इस्राएलीगदेला ङाच्‍छा लोङ्‌सी थुरथुर तना लजी। ओच्‍छे इस्राएलीगदेसे गिबोनरी थेनीगदेदा ब्रेना लजी, ओच्‍छे बेथ-होरोनना खानरी थेनीगदेदा ताप्‍सी ताप्‍सी आजेकादेन मक्‍केदाधोना साइबान निजी।

११ इस्राएलीगदेदा म्राङ्‌सी एमोरीगदे बेथ-होरोनहेन्‍से आजेकाधोना ग्‍युरोरी य्‍हार्बान मुबा, थेनीगदेथोरी परमप्रभुसे स्‍वर्गग्‍याम घ्रेन घ्रेन सेर्बा पुइखजी। एमोरीगदे इस्राएलीगदेसे तरवारसे ताम्‍सी साइबा भन्‍दा ल्‍हाना सेर्बाग्‍याम सिजी।

१२ परमप्रभुसे एमोरीगदेदा इस्राएलीगदेला यारी जिम्‍मा पिन्‍बा धिनकुनु यहोशूसे परमप्रभुदेन छ्‌याम इस्राएलीगदेला ओन्‍छाङ्‌री चुह्रङ् भिसी पाङ्‌जी,

“धिनी, ए चा गिबोनथोरी,

ओच्‍छे लनी, ए चा अय्‍यालोनना ब्‍याँसीथोरी छ्‌यासी चिउ।”

१३ थेतबासेलमा इस्राएली य्‍हुल्‍से ह्राङला शत्रुदा आढादेधोना धिनीदेन लनी थेनोन ग्‍लारी छ्‌याबाला छ्‌याबान तजी। चु तामला बारेरी याशारला किताबरी भ्रिबा मुला। धिनी मु गुङ्‌री छ्‌याजी ओच्‍छे धिन गिकनोन धिनी आघल्‍नी।

१४ परमप्रभुसे म्‍हिला ताम ङ्‌यान्‍जी। थेह्रङ्‌बा धिन ङाच्‍छाएनोन आतनी लिच्‍छाएनोन खाइमै आतनी। परमप्रभुसे पक्‍कान इस्राएलीगदेला लागिरी लडाइ लजी।

१५ जमाहेन्‍से यहोशू ओच्‍छे थेदेन छ्‌याम मुबा जम्‍मान इस्राएलीगदे गिलगालरी मुबा ह्राङला पालरी दोःसी निजी।

यहोशूसे एमोरी ग्‍ले ङ्‌हादा चुङ्‌बा

१६ थे ग्‍ले ङ्‌हा य्‍हार्सी मक्‍केदाला ऊरी लाबा मुबा।

१७ थे ग्‍ले ङ्‌हा मक्‍केदाला ऊरी लासी चिबा स्‍याप्‍जी भिबा समाचार यहोशू मुबा ग्‍लारी दोजी।

१८ चु थेःसी यहोशूसे चुह्रङ् भिसी पाङ्‌जी, “घ्रेन घ्रेन युङ्‌बा ब्‍लिङ्‌सी थे ऊला सुङ्‌री थान्‍गो, ओच्‍छे थेनीगदेदा ख्रुङ्‌बारी म्‍हिगदे ऊ ङाम्‍रीन थान्‍गो।

१९ तर एनीगदे चा थेरी ख्रुङ्‌सी आचिउ, एनीगदे चा ह्राङला शत्रुदा ताप्‍बाला ताप्‍बान लउ, थेनीगदेदा घ्‍यापग्‍याम छेक्‍गो। थेनीगदेदा थेनीगदेला शहरगदेरी वाङ्आपुङ्‌गो। तिग्‍दा भिसम परमप्रभु एनीगदेला परमेश्‍वरसे थेनीगदेदा एनीगदेला यारी जिम्‍मा पिन्‍बा मुला।”

२० यहोशूदेन इस्राएलीगदेसे थेनीगदेदा साइजी, ओच्‍छे सोबागदे चा क्‍युर्सीन पर्खाल लबा शहर न्‍हङ्‌री वाङ्‌जी।

२१ जमाहेन्‍से जम्‍मान म्‍हि मक्‍केदाला पालरी यहोशू मुबा ग्‍लारी ज्‍यना लसी दोःसी खजी। इस्राएलीगदेला बिरोधरी खालैसे तिगै पाङ्आखम्‍नी।

२२ यहोशूसे चुह्रङ् भिसी पाङ्‌जी, “ऊला सुङ् ठोङ्‌सी थे ग्‍ले ङ्‌हादा ऊग्‍याम तेःसी ङा मुबा ग्‍लारी भउ।”

२३ थेनीगदेसे ऊला सुङ् ठोङ्‌सी यरूशलेमला ग्‍ले, हेब्रोनना ग्‍ले, यर्मूतला ग्‍ले, लाकीशला ग्‍लेदेन एग्‍लोनना ग्‍लेदा ऊग्‍याम तेःसी भजी।

२४ थेनीगदेसे थे ग्‍लेदा यहोशू मुबा ग्‍लारी भमाहेन्‍से यहोशूसे इस्राएलला जम्‍मान म्‍हिगदे ओच्‍छे थेदेन छ्‌यामनोन खबा सिपाहीगदेला हाकिमगदेदा ङ्‌योइसी चुह्रङ् भिसी पाङ्‌जी, “चुरी खउ, ओच्‍छे एनीगदेला काङसे चुनीगदेला खारेरी नाङ्‌गो।” ओच्‍छे थेनीगदे खसी ह्राङ ह्राङला काङसे थेनीगदेला खारेरी नाङ्‌जी।

२५ यहोशूसे थेनीगदेदा चुह्रङ् भिसी पाङ्‌जी, “आलोङ्‌गो, सुर्दा आलउ। आँट लसी भङ लउ, तिग्‍दा भिसम एनीगदेसे लतोःबा लडाइरी एनीगदेला शत्रुगदे जम्‍मादान परमप्रभुसे चुह्रङ्‌नोन लला।”

२६ जमाहेन्‍से यहोशूसे थे ग्‍ले ङ्‌हादा छेक्‍सी साइजी, ओच्‍छे थेनीगदेदा गोर ङ्‌हा दोङरी च्‍योजी, ओच्‍छे थेनीगदेला लाशदा ङ्‌यसेधोनान दोङरी च्‍योसी थान्‍जी।

२७ धिनी घल्‍माहेन्‍से यहोशूसे ह्राङला म्‍हिगदेदा थेनीगदेला लाश मार तेःगो भिसी कुल्‍जी। जमाहेन्‍से थेनीगदेला लाश दोङग्‍याम मार तेःसी थेनीगदे लासी चिबा ऊरीन भ्‍याङ्‌जी, ओच्‍छे ऊला सुङ्‌री घ्रेन घ्रेन युङ्‌बागदे थान्‍सी पिन्‍जी, थे युङ्‌बा तिनीला धिनधोनान मुनोन मुला।

यहोशूसे एमोरीगदेला अर्गु य्‍हुल्‍साएनोन ह्राङला यारी किन्‍बा

२८ ओच्‍छे थेनोन धिनकुनु यहोशूसे मक्‍केदादा ह्राङला यारी किन्‍जी, ओच्‍छे थेदेन थेला ग्‍लेदा तरवारसे ताम्‍सी साइजी। थेसे थेरी मुबा जम्‍मान म्‍हिगदे गिकनोन बाँकी आथान्‍ना साइजी, यहोशूसे यरीहोला ग्‍लेदा लबा ह्रङ्‌नोन मक्‍केदाला ग्‍लेदाएनोन लजी।

२९ जमाहेन्‍से यहोशू इस्राएलीगदेदेन छ्‌याम मक्‍केदाग्‍याम भ्रसी लिब्‍नारी निजी, ओच्‍छे थेदेन छ्‌याम लडाइ लजी।

३० परमप्रभुसे थेदेन थेला ग्‍लेदा इस्राएलीगदेला यारी जिम्‍मा पिन्‍जी, ओच्‍छे थेदेन थेरी मुबा जम्‍मान म्‍हिगदेदा तरवारसे ताम्‍सी साइजी। थेसे खालैदान बाँकी आथान्‍नी। थेसे यरीहोला ग्‍लेदा लबा ह्रङ्‌नोन थेला ग्‍लेदाएनोन लबा मुबा।

३१ जमाहेन्‍से यहोशू जम्‍मान इस्राएलीगदेदेन छ्‌याम लिब्‍नाग्‍याम भ्रसी लाकीशरी निजी, ओच्‍छे थेदा गुङ्‌री झाङ्‌सी थेदेन छ्‌याम लडाइ लजी।

३२ परमप्रभुसे लाकीशदा इस्राएलीगदेला यारी जिम्‍मा पिन्‍जी, ओच्‍छे अर्गु धिनकुनु थेनीगदेसे थेदा ह्राङला यारी किन्‍जी, ओच्‍छे यहोशूसे थेदेन थेरी मुबा जम्‍मान म्‍हिगदेदा लिब्‍नादा लबा ह्रङ्‌नोन लजी, थेनीगदेदा तरवारसे ताम्‍सी साइजी।

३३ थेनोन धुइरी गेजेरला ग्‍ले होराम लाकीशदा ह्रो लबारी खजी। तर यहोशूसे खालैदा छोन्‍बो आथान्‍ना होरामदेन थेला सिपाहीगदेदा ब्रेना लजी।

३४ जमाहेन्‍से यहोशू जम्‍मान इस्राएलीगदेदेन छ्‌याम लाकीशग्‍याम भ्रसी एग्‍लोनरी निजी, ओच्‍छे थेनीगदेदा गुङ्‌री झाङ्‌सी थेदेन छ्‌याम लडाइ लजी।

३५ थेनीगदेसे थेनोन धिनकुनु थेदा नाश लसी ह्राङला यारी किन्‍जी। थेनीगदेसे लाकीशदा लबा ह्रङ्‌नोन थेला जम्‍मान म्‍हिदा तरवारसे ताम्‍सी साइजी।

३६ जमाहेन्‍से यहोशू जम्‍मान इस्राएलीगदेदेन छ्‌याम एग्‍लोनग्‍याम तोर हेब्रोनरी निजी, ओच्‍छे थेनीगदेसे थेरीएनोन लडाइ लजी।

३७ थेनीगदेसे थे शहर ह्राङला यारी किन्‍जी, ओच्‍छे थेदेन थेला ग्‍ले ओच्‍छे थेला जम्‍मान नाम्‍सागदेदेन थेरी मुबा जम्‍मान म्‍हिगदेदा तरवारसे ताम्‍सी साइजी। थेनीगदेसे खालैदान बाँकी आथान्‍नी। एग्‍लोनरी लबा ह्रङ्‌नोन थेनीगदेसे थेदेन थेरी मुबा जम्‍मादान पूरन नाश लजी।

३८ जमाहेन्‍से यहोशू जम्‍मान इस्राएलीगदेदेन छ्‌याम दोःसी दबीररी निजी, ओच्‍छे थेदेन छ्‌याम लडाइ लजी।

३९ थेनीगदेसे थेला ग्‍लेगदेदेन थेला जम्‍मान नाम्‍सागदेदा ह्राङला यारी किन्‍जी, ओच्‍छे थेनीगदेसे थेनीगदेदा तरवारसे ताम्‍सी साइजी। थेसे खालैदान बाँकी आथान्‍ना थेरी मुबा जम्‍मान म्‍हिगदेदा साइजी। थेनीगदेसे हेब्रोनदेन लिब्‍ना ओच्‍छे थेला ग्‍लेदा लबा ह्रङ्‌नोन, दबीरदेन थेला ग्‍लेदाएनोन लजी।

४० चुह्रङ् लसी यहोशूसे जम्‍मान य्‍हुल्‍सा, अथवा गङ्‌पट्टिला य्‍हुल्‍सा, लोपट्टिला नेगेव भिबा ग्‍ला, गङ्‌गदेदेन मधेस ओच्‍छे थेरी मुबा जम्‍मान ग्‍लेगदेदा नाश लजी। थेसे गोर गिकदाएनोन बाँकी आथान्‍नी। परमप्रभु इस्राएलला परमेश्‍वरसे कुल्‍बा अन्‍छार सा मुबा जत्ति जम्‍मादान थेसे नाश लजी।

४१ यहोशूसे कादेश-बर्नेहेन्‍से समुद्रला कुनीरी मुबा गाजाधोना ओच्‍छे गोशेनहेन्‍से गिबोनधोनाला जम्‍मान ग्‍लादा ब्रेना लजी।

४२ चु जम्‍मान ग्‍लेगदेदेन थेनीगदेला य्‍हुल्‍सागदेदाएनोन यहोशूसे तिरेम लडाइ लबारी थोन्‍बा धुइरीन ब्रेना लजी। तिग्‍दा भिसम परमप्रभु इस्राएलला परमेश्‍वरसेन इस्राएलीगदेला लागिरी लडाइ लबा मुबा।

४३ जमाहेन्‍से यहोशू जम्‍मान इस्राएलीगदेदेन छ्‌याम गिलगालरी मुबा पालरी दोःसी निजी।

याबीनदेन अर्गु ग्‍लेगदे ब्रेबा

११

चु ताम थेःसी हासोरला ग्‍ले याबीनसे मादोनना ग्‍ले योबाब, शिम्रोनना ग्‍ले, अक्षापला ग्‍ले,

२ झ्‍याङपट्टिला य्‍हुल्‍साला ग्‍लेगदेदा, ओच्‍छे किन्‍नरेतला लोपट्टिला अराबा, ओच्‍छे मधेसदेन न्‍हुपपट्टिला डोर ल्‍हला ग्‍लेगदेदा,

३ स्‍यारदेन न्‍हुप न्‍हीलोपट्टिन चिबा कनानी, गङ् य्‍हुल्‍साला एमोरी, हित्ती, परिज्‍जीगदे, यबूसीगदे ओच्‍छे मिस्‍पा य्‍हुल्‍साला हेर्मोन गङ्‌ला धिरी चिबा हिव्‍वीगदेदा खउ भिसी समाचार पुइजी।

४ थेनीगदेदेन थेनीगदेला जम्‍मान सिपाहीगदे, समुद्र कुनीला बालुवा तेनोन तागदेदेन रथगदे ल्‍हानान खजी।

५ चु जम्‍मान ग्‍लेगदे पोप तजी, ओच्‍छे थेनीगदे खसी इस्राएलीगदेदेन छ्‌याम लडाइ लबारी मेरोम मिन लबा घ्‍योइला ङाम्‍री पाल फ्रेङ्‌जी।

६ परमप्रभुसे यहोशूदा चुह्रङ् भिसी सुङ्‌जी, “थेनीगदेदेन छ्‌याम आलोङ्‌गो, तिग्‍दा भिसम चुनोन धुइरी ङाइ जम्‍मादान साइसी इस्राएलीगदेला यारी जिम्‍मा पिन्‍ना। एसे थेनीगदेला तागदेला घ्रेन नसा थासी पिन्‍गो, ओच्‍छे थेनीगदेला रथगदे मेसे ख्राङ्‌सी पिन्‍गो।”

७ जमाहेन्‍से यहोशू जम्‍मान म्‍हिगदेदेन छ्‌याम मेरोम मिन लबा घ्‍योइरी खसी तिक्‍खुरीन थेनीगदेदेन छ्‌याम लडाइ लजी।

८ ओच्‍छे परमप्रभुसे थेनीगदेदा इस्राएलीगदेला यारी जिम्‍मा पिन्‍जी, ओच्‍छे इस्राएलीगदेसे थेनीगदेदा ब्रेना लजी, ओच्‍छे थेनीगदेदा घ्रेन सीदोनदेन मिस्रपोत-मैमधोनान, ओच्‍छे स्‍यारपट्टि मिस्‍पाला चेधोना ताप्‍जी, ओच्‍छे गिकनोन छोन्‍बो आथान्‍ना थेनीगदेदा इस्राएलीगदेसे साइजी।

९ यहोशूसे थेनीगदेदा परमप्रभुसे कुल्‍बा अन्‍छार लजी। ओच्‍छे थेसे थेनीगदेला तागदेला घ्रेन नसा थाजी, ओच्‍छे थेनीगदेला रथगदे मेसे ख्राङ्‌सी पिन्‍जी।

१० थे धुइरी दोःसी निसी यहोशूसे हासोरदा ह्राङला यारी किन्‍जी, ओच्‍छे थेला ग्‍लेदा तरवारसे ताम्‍जी, तिग्‍दा भिसम हासोर चा ङाच्‍छा थे जम्‍मान य्‍हुल्‍साला मूल ग्‍ला मुबा।

११ ओच्‍छे थेरी मुबा जम्‍मादान तरवारसे ताम्‍सी साइजी। थेनीगदेसे थे य्‍हुल्‍साला सा मुबा जत्ति गिकदान आख्‍लाना पूरन नाश लजी। ओच्‍छे थेसे हासोररी मे लगब लसी पिन्‍जी।

१२ यहोशूसे थे जम्‍मान शहरगदेदेन थेला ग्‍लेगदेदा ह्राङला यारी किन्‍जी, ओच्‍छे परमप्रभुला गे लबा म्‍हि मोशासे कुल्‍बा अन्‍छार जम्‍मादान तरवारसे ताम्‍सी नाश लजी।

१३ तर यहोशूसे मे लबग लबा हासोर बाहेक गङ्‌गदेरी मुबा अर्गु खजिबै शहररी इस्राएलीगदेसे मे लगब आलनी।

१४ चु शहरगदेला जम्‍मान म्‍हेमुइगदे ओच्‍छे धन सम्‍पत्ति चा इस्राएलीगदेसे ह्राङला लागिरी किन्‍जी। तर म्‍हिगदे जम्‍मादान तरवारसे ताम्‍सी नाश लजी, सा बुन्‍बा खजिबै स्‍हेदा बाँकी आथान्‍नी।

१५ खाह्रङ् लसी परमप्रभुसे ह्राङला गे लबा म्‍हि मोशादा कुल्‍बा मुबा, थेह्रङ् लसीन मोशासे यहोशूदा कुल्‍बा मुबा, ओच्‍छे यहोशूसे जम्‍मान ताम ङ्‌यान्‍जी। परमप्रभुसे मोशादा कुल्‍बा जम्‍मान तामगदे न्‍हङ्‌ला ताम गिकनोन आख्‍लाना यहोशूसे जम्‍मान ताम पूरा लजी।

यहोशूसे ह्राङला यारी किन्‍बा य्‍हुल्‍सा

१६ चुह्रङ् लसी यहोशूसे थे जम्‍मान स, अथवा गङ्‌पट्टिला ग्‍ला, लोपट्टिला नेगेव भिबा ग्‍ला, ओच्‍छे गोशेनना पूरन य्‍हुल्‍सा, मधेस, अराबा, इस्राएलला गङ्‌पट्टिला य्‍हुल्‍सादेन थेनोन ग्‍लाला मधेस,

१७ सेइरला खानरी मुबा हालाक मिन लबा गङ्‌हेन्‍से हेर्मोन गङ्‌ला धिरी मुबा लेबनानना ब्‍याँसीरी मुबा बाल-गादधोनान ढासी ह्राङला यारी किन्‍जी, ओच्‍छे थेला जम्‍मान ग्‍लेगदेदा चुङ्‌सी साइजी।

१८ थे जम्‍मान ग्‍लेगदेदेन छ्‌याम यहोशूसे ल्‍हानान धिनधोना लडाइ लजी।

१९ इस्राएलीगदेदेन छ्‌याम ढिक्‍बा गिबोनना हिव्‍वीगदे बाहेक स्‍य्‍हान्‍दो खजिबै शहर इस्राएलीगदेदेन छ्‌याम आढिक्‍नी, थेनीगदेसे लडाइ लसी जम्‍मान शहर ह्राङला यारी किन्‍जी।

२० थेनीगदे जम्‍मान इस्राएलीगदेला बिरोध लसी लडाइ लबारी खगै ओच्‍छे दया आलनान थेनीगदे जम्‍मानदान नाश लगै भिसी परमप्रभुसे म्‍हन्‍बा मुबा, परमप्रभुसेनोन मोशादा चुनोन ताम कुल्‍बा मुबा।

२१ थे धुइरी यहोशू गङ्‌पट्टिला य्‍हुल्‍सारी खसी हेब्रोन, दबीर, अनाब, ओच्‍छे यहूदादेन इस्राएलला जम्‍मान गङ्‌पट्टिला य्‍हुल्‍सारी चिबा अनाकीगदेदा पूरन नाश लजी। यहोशूसे थेनीगदेला शहरगदेदेन छ्‌यामनोन थेनीगदेदा पूरन नाश लजी।

२२ इस्राएलीगदेला य्‍हुल्‍सारी अनाकीगदे गिकनोन बाँकी आतनी, गाजा, गातदेन अश्‍दोदरी जे थेनीगदेला म्‍हि उदि उदि मुबा।

२३ चुह्रङ् लसी परमप्रभुसे मोशादा सुङ्‌बा अन्‍छारनोन यहोशूसे जम्‍मान य्‍हुल्‍सादा ढासी ह्राङला यारी किन्‍जी, ओच्‍छे थेनीगदेला वंश वंश अन्‍छार भो लसी थे य्‍हुल्‍साथोरी शासन लबाला लागिरी इस्राएलीगदेदा भो लसी पिन्‍जी। जमाहेन्‍से य्‍हुल्‍सारी लडाइ तबा ख्‍लाजी।

मोशासे ब्रेना लबा ग्‍लेगदे

१२

इस्राएलीगदेसे यर्दन क्‍याम्‍सङ् स्‍यारपट्टि अर्नोन ब्‍याँसीहेन्‍से हेर्मोन गङ्‌धोना ओच्‍छे अराबाला स्‍यारपट्टिला जम्‍मान ग्‍लाथोरी ढासी ह्राङला यारी किन्‍बा य्‍हुल्‍सादेन थेनीगदेसे साइबा थे य्‍हुल्‍साला ग्‍लेगदे चुनोन हिन्‍ना।

२ हेश्‍बोनरी चिबा एमोरीगदेला ग्‍ले सीहोनसे अर्नोन स्‍योङला ङाम्‍री मुबा अरोएरहेन्‍से, ब्‍याँसीला गुङ्‌हेन्‍से गङ्‌सल गिलाददेन अम्‍मोनीगदेला साँध यब्‍बोक स्‍योङधोनान,

३ ओच्‍छे स्‍यारपट्टिला अराबा, किन्‍नरेत घ्‍योइहेन्‍से अराबाला समुद्र, अथवा खारा समुद्रधोना, ओच्‍छे बेथ-यशीमोतला स्‍यारपट्टि निबा ग्‍यामधोना, ओच्‍छे लोपट्टि चा पिसगाला ग्‍युरोला धिरी मुबा य्‍हुल्‍सागदेधोना शासन लबा मुबा।

४ सोबा चा अस्‍तारोतदेन एद्रईरी चिबा रपाईगदेला ग्‍ले बाशानना ओग मुबा।

५ थेसे हेर्मोन गङ्, सलकादेन बाशानरी पूरन गशूरीगदे ओच्‍छे माकातीगदेला साँधधोनादेन हेश्‍बोनना ग्‍ले सीहोनना साँधधोना ओच्‍छे गिलादला गङ्‌सल य्‍हुल्‍साथोरी शासन लबा मुबा।

६ परमप्रभुला गे लबा म्‍हि मोशादेन इस्राएलीगदेसे थेनीगदेथोरी ढाजी। परमप्रभुला गे लबा म्‍हि मोशासे रूबेनीगदेदा, गादीगदेदादेन मनश्‍शेला गङ्‌सल वंशदा थेनीगदेला य्‍हुल्‍साथोरी शासन लबा हक पिन्‍बा मुबा।

यहोशूसे ब्रेना लबा ग्‍लेगदे

७ यर्दन स्‍योङला न्‍हुपपट्टि लेबनानना ब्‍याँसीला बाल-गादहेन्‍से सेइरला खानरी मुबा हालाक गङ्‌धोनाला य्‍हुल्‍साला ग्‍लेगदेदा यहोशूदेन इस्राएलीगदेसे ब्रेना लबा मुबा, ओच्‍छे यहोशूसे इस्राएलला वंश अन्‍छार भो भो लसी थे य्‍हुल्‍सागदेथोरी शासन लबा हक पिन्‍बा मुबा, थे य्‍हुल्‍सागदे चुनोन हिन्‍ना।

८ गङ्‌पट्टिला य्‍हुल्‍सा, मधेस, अराबा, तोङ्‌तोङ्‌बा ग्‍लादेन लोपट्टिला नेगेव भिबा ग्‍ला हिन्‍ना, चु य्‍हुल्‍सागदेरी हित्ती, एमोरी, कनानी, परिज्‍जी, हिव्‍वीदेन यबूसीगदे चिमुबा।

९ यरीहोला ग्‍ले गिक, बेथेल ङाम्‍ला ऐ शहरला ग्‍ले गिक,

१० यरूशलेमला ग्‍ले गिक, हेब्रोनना ग्‍ले गिक,

११ यर्मूतला ग्‍ले गिक, लाकीशला ग्‍ले गिक,

१२ एग्‍लोनना ग्‍ले गिक, गेजेरला ग्‍ले गिक,

१३ दबीरला ग्‍ले गिक, गेदेरला ग्‍ले गिक,

१४ होर्माला ग्‍ले गिक, आरादला ग्‍ले गिक,

१५ लिब्‍नाला ग्‍ले गिक, अदुल्‍लामला ग्‍ले गिक,

१६ मक्‍केदाला ग्‍ले गिक, बेथेलला ग्‍ले गिक,

१७ तप्‍पूहला ग्‍ले गिक, हेपेरला ग्‍ले गिक,

१८ अपेकला ग्‍ले गिक, लश्‍शारोनना ग्‍ले गिक,

१९ मादोनना ग्‍ले गिक, हासोरला ग्‍ले गिक,

२० शिम्रोन-मोरनना ग्‍ले गिक, अक्षापला ग्‍ले गिक,

२१ तानाकला ग्‍ले गिक, मगिद्दोला ग्‍ले गिक,

२२ कादेशला ग्‍ले गिक, कर्मेल योक्‍नामला ग्‍ले गिक,

२३ डोर गङ्‌ला ग्‍ले गिक, गिलगाल गयीमला ग्‍ले गिक,

२४ ओच्‍छे तिर्साला ग्‍ले गिक,

चु जम्‍मान लसी बोगल गिकसे च्‍युक गिक ग्‍लेगदे मुबा।

ढाबारी बाँकी मुबा य्‍हुल्‍सागदे

१३

यहोशू ल्‍हानान खेप्‍पा दोसी जिन्‍बा मुबा। परमप्रभुसे थेदा चुह्रङ् भिसी सुङ्‌जी, “ए खेप्‍पा दोसी जिन्‍बा मुला, ओच्‍छे एला दिङ ल्‍हानान निसी जिन्‍जी, तर अझै ढासी ह्राङला यारी किन्‍तोःबा य्‍हुल्‍सा ल्‍हानान बाँकी मुला।

२ “ढाबारी बाँकी मुबा य्‍हुल्‍सा चुनोन हिन्‍ना, पलिश्‍तीगदेला जम्‍मान ग्‍लादेन गशूरीगदे,

३ मिश्र य्‍हुल्‍साला स्‍यारपट्टिला शिहोर स्‍योङहेन्‍से झ्‍याङपट्टिला एक्रोनना साँधधोना कनानीगदेला य्‍हुल्‍सा परब तमुबा। तर पलिश्‍तीगदेला ग्‍ले ङ्‌हासे गाजा, अश्‍दोद, अश्‍कलोन, गातदेन एक्रोनरी शासन लमुबा। ओच्‍छे लोपट्टि चा अव्‍वीगदे चिमुबा

४ लोपट्टिला कनानीगदेला जम्‍मान य्‍हुल्‍सा, सीदोनीगदेला आरा मिन लबा य्‍हुल्‍साहेन्‍से अपेकदेन एमोरीगदेला साँधधोना,

५ गबालीगदेला य्‍हुल्‍सा, ओच्‍छे स्‍यारपट्टिला हेर्मोन गङ्‌धिला बाल-गादहेन्‍से लेबो-हमातला ब्‍याँसीधोनाला जम्‍मान लेबनान।

६ ओच्‍छे लेबनानहेन्‍से मिस्रपोत-मैमधोनाला गङ्‌पट्टिला य्‍हुल्‍सारी चिबा सीदोनीगदेला य्‍हुल्‍सा हिन्‍ना। चु जम्‍मान म्‍हिगदेदा ङाइ इस्राएलीगदेला ङाच्‍छाग्‍याम ताप्‍ला। ङाइ कुल्‍बा अन्‍छार शासन लबाला लागिरी एसे चु य्‍हुल्‍सा इस्राएलीगदेदा भो लसी पिन्‍गो।

७ दाहेन्‍से चु य्‍हुल्‍सा वंश कूदेन मनश्‍शेला गङ्‌सल वंशसे शासन लबाला लागिरी भो लसी पिन्‍गो।”

यर्दन क्‍याम्‍सङ् स्‍यारपट्टिला य्‍हुल्‍सा भो लबा

८ यर्दन स्‍योङला स्‍यारपट्टिला य्‍हुल्‍सा परमप्रभुला गे लबा म्‍हि मोशासे पिन्‍बा अन्‍छार रूबेनीगदे, गादीगदेदेन मनश्‍शेला गङ्‌सल वंशसे याङ्‌जी।

९ अर्नोन स्‍योङला कुनीरी मुबा अरोएरदेन थेनोन ग्‍लाला ब्‍याँसीला गुङ्‌ला शहरहेन्‍से मेदबाला चे दीबोनधोना थेनीगदेला भोरी परब तबा मुबा।

१० थे ग्‍लाला साँध चा अम्‍मोनीगदेला साँधधोना दोबा मुबा, ओच्‍छे हेश्‍बोनरी शासन लबा एमोरीगदेला ग्‍ले सीहोनना जम्‍मान शहरगदे चु न्‍हङ्‌रीन परब तमुबा।

११ चु न्‍हङ्‌री गिलाद य्‍हुल्‍सा, गशूरीदेन माकातीगदे चिबा ग्‍लाला साँधधोनान, ओच्‍छे जम्‍मान हेर्मोन गङ्‌देन सलकाधोना पूरन बाशान

१२ ओच्‍छे अस्‍तारोतदेन एद्रेईरी शासन लबा बाशान य्‍हुल्‍साला ग्‍ले ओगला य्‍हुल्‍सा परब तमुबा। रपाईगदे न्‍हङ्‌री ओग ग्‍ले जे सोबा मुबा, तिग्‍दा भिसम ओग ग्‍लेदेन सिहोन ग्‍लेदा मोशासे ब्रेना लसी ताप्‍बा मुबा।

१३ तर इस्राएलीगदेसे गशूरीगदेदेन माकातीगदेदा आताप्‍नी। तिनीला धिनधोना इस्राएलीगदेला गुङ्‌री गशूरीगदेदेन माकातीगदे चिमुला।

१४ तर लेवी वंशदा चा मोशासे भु वारी आपिन्‍नी। तिग्‍दा भिसम परमप्रभुला बचन अन्‍छार परमप्रभु इस्राएलला परमेश्‍वरला लागिरी मेरी ख्राङ्‌सी फुल्‍बा बलिग्‍याम थेनीगदेसे भो गिक याङ्‌मुबा।

रूबेनदा पिन्‍बा ग्‍ला

१५ मोशासे रूबेनना वंश-वंश अन्‍छार चुह्रङ् लसी भो लसी पिन्‍बा मुबा।

१६ थेनीगदेला साँध चा अरोएरहेन्‍से अर्नोन स्‍योङला कुनीधोना परब तमुबा, थेनोन ग्‍लाला ब्‍याँसीला गुङ्‌री मुबा शहर, ओच्‍छे मेदबाला जम्‍मान चेधोना दोबा मुबा।

१७ थे न्‍हङ्‌री हेश्‍बोनदेन थे ग्‍लाला चेरी मुबा जम्‍मान शहरगदे, दीबोन, बमोत-बाल, बेथ-बाल-मोन,

१८ यहसा, कदेमोत, मेपात,

१९ किर्यातैम, सिब्‍मादेन ब्‍याँसीला गङ्‌री छ्‌याबा सेरेथशेहार,

२० बेथ-पोर, पिसगाला ग्‍युरो, ओच्‍छे बेथ-यशीमोत,

२१ चेला जम्‍मान शहरगदेदेन हेश्‍बोनरी शासन लबा एमोरीगदेला ग्‍ले सीहोनना पूरन य्‍हुल्‍सा परब तमुबा। थेदा मोशासे मिद्यानना गन्‍बागदे, अथवा सीहोनदेन छ्‌याम ढिक्‍बा य्‍हुल्‍सारी चिबा एवी, रेकेम, सूर, हूरदेन रेबाला ग्‍लेदेन छ्‌यामनोन साइबा मुबा।

२२ लडाइरी साइबागदे बाहेक बओरला झा फट्टा अगमवाणी लबा बालामदाएनोन इस्राएलीगदेसे तरवारसे ताम्‍सी साइजी।

२३ रूबेनीगदेला साँध यर्दन स्‍योङला कुनी मुबा। रूबेनीगदेसे याङ्‌बा भो चा थेनीगदेला वंश-वंश अन्‍छार शहरगदेदेन नाम्‍सागदे चुनोन हिन्‍ना।

गाददा पिन्‍बा ग्‍ला

२४ मोशासे गादला वंशदाएनोन थेनीगदेला वंश-वंश अन्‍छार चुह्रङ् लसी भो लसी पिन्‍बा मुबा।

२५ थेनीगदेला साँध चु ग्‍लागदेधोना मुबा, याजेरदेन गिलादला जम्‍मान शहरगदे, अम्‍मोनीगदेला गङ्‌सल य्‍हुल्‍सा, रब्‍बा शहरला ङाम्‍ला अरोएधोना,

२६ ओच्‍छे हेश्‍बोनहेन्‍से रामत-मस्‍पादेन बेतोनीमधोना, ओच्‍छे महनोमहेन्‍से दबीरला साँधधोनान दोबा मुबा।

२७ ओच्‍छे ब्‍याँसीला बेथ-हाराम, बेथ-निम्रा, सुक्‍कोत, सापोनदेन हेश्‍बोनना ग्‍ले सीहोनना बाँकी मुबा य्‍हुल्‍सालादेन यर्दन स्‍योङला स्‍यारपट्टिला किन्‍नरेत घ्‍योइला क्‍याच्‍चा कुनीधोनान मुबा।

२८ गादीगदेसे याङ्‌बा भो चा थेनीगदेला वंश-वंश अन्‍छार शहरगदेदेन नाम्‍सागदे चुनोन हिन्‍ना।

स्‍यारपट्टि मनश्‍शेदा पिन्‍बा ग्‍ला

२९ मोशासे मनश्‍शेला गङ्‌सल सन्‍तानगदेदा थेनीगदेला वंश-वंश अन्‍छार चुह्रङ् लसी भो लसी पिन्‍बा मुबा।

३० थेनीगदेला साँध चु ग्‍लागदेधोना मुबा, महनोमहेन्‍से बाशानधोना, बाशानना ग्‍ले ओगला पूरन य्‍हुल्‍सा अथवा बाशानरी मुबा याईरला बोगल सोम शहरगदे,

३१ ओच्‍छे गिलादला भोग्‍याम गङ्‌सल, अस्‍तारोतदेन एद्रेई बाशानना ग्‍ले ओगला मूल शहरगदे परब तमुबा। चु जम्‍मान मनश्‍शेला झा माकीरला गङ्‌सल सन्‍तानना लागिरी थेनीगदेला वंश वंश अन्‍छार पिन्‍बा मुबा।

३२ मोआबला चेरी मुबा धुइरी मोशासे भो लबा यरीहो शहरदेन यर्दन स्‍योङला स्‍यारपट्टिला य्‍हुल्‍सा चुनोन हिन्‍ना।

३३ तर लेवी वंशदा चा मोशासे भु वारी आपिन्‍नी। इस्राएलला परमेश्‍वरसे कबुल लबा अन्‍छार परमप्रभुन थेनीगदेसे याङ्‌तोःबा भोला हक दोजी।

यर्दन स्‍योङला न्‍हुपपट्टिला य्‍हुल्‍सा

१४

परमेश्‍वरला लागिरी पूजा लबा म्‍हि एलाजार, नूनना झा यहोशूदेन इस्राएलला वंश वंशला मूल म्‍हिगदेसे भो लसी पिन्‍बा अन्‍छार इस्राएलीगदेसे कनान य्‍हुल्‍सारी याङ्‌बा ग्‍लागदे चुनोन हिन्‍ना।

२ परमप्रभुसे मोशादा कुल्‍बा अन्‍छार वंश कूसे गङ्‌सल वंशगदेला लागिरी चिट्ठा युसी भो लसी पिन्‍जी।

३ मोशासे यर्दन स्‍योङला स्‍यारपट्टिन वंश न्‍हीसे गङ्‌सल वंशदा ह्राङ ह्राङला भो पिन्‍सी जिन्‍बा मुबा। तर लेवीगदेदा चा भो गिकएनोन पिन्‍बा आरेमुबा।

४ तिग्‍दा भिसम योसेफला झा न्‍ही मनश्‍शेदेन एफ्राइमला वंश न्‍ही मुबा। लेवीगदेदा चिबाला लागिरी शहरगदेदेन थेनीगदेला म्‍हेमुइगदे छबा ग्‍ला ओच्‍छे सामानगदे थान्‍बाला लागिरी ङाम ङाम्‍ला ग्‍ला बाहेक थेनीगदेदा य्‍हुल्‍सारी अर्गु खजिबै भु वारी पिन्‍बा आरेमुबा।

५ परमप्रभुसे मोशादा खाह्रङ् लसी कुल्‍बा मुबा, थेह्रङ्‌नोन लसीन इस्राएलीगदेसे य्‍हुल्‍सा भो लजी।

कालेबदा हेब्रोन पिन्‍बा

६ जमाहेन्‍से यहूदाला म्‍हिगदे गिलगालरी यहोशू मुबा ग्‍लारी खजी, ओच्‍छे कनज्‍जी यपुन्‍नेला झा कालेबसे थेदा चुह्रङ् भिसी पाङ्‌जी, “परमप्रभुसे कादेश-बर्नेरी ङादेन ह्राङला बारेरी परमेश्‍वरला म्‍हि मोशादा सुङ्‌बा ताम मी ह्राङदा थानोन मुला।

७ परमप्रभुला गे लबा म्‍हि मोशासे कादेश-बर्नेग्‍याम चु य्‍हुल्‍साला चिवा लबारी ङादा पुइबा मुबा, थे धुइरी ङा बोगल न्‍ही दिङला मुबा। ओच्‍छे ङाइ घोबा अन्‍छारला सत्‍य ताम थेदा पाङ्‌सी पिन्‍जी।

८ तर ङादेन छ्‌यामनोन निबा ङाला ज्‍योज्‍यो आलेगदेसे म्‍हिगदेदा लोङ्‌ना लसी सेम सिना लजी, तसैनोन ङा चा पूरन परमप्रभु ह्राङला परमेश्‍वरला लिच्‍छा भ्रजी।

९ थेतबासेलमा थेनोन धिनकुनु मोशासे घ्रान चसी चुह्रङ् भिसी पाङ्‌जी, ‘एसे जुन ग्‍लारी ह्राङला काङ न्‍हेसी खबा मुला थे ग्‍ला चा सदनना लागिरी एदेन एला सन्‍तानसे शासन लम्‍याङ्‌ला। तिग्‍दा भिसम ए पूरन परमप्रभु ङाला परमेश्‍वरला लिच्‍छा भ्रबा मुला।’

१० दाहेन्‍से स्‍य्‍हीगो, परमप्रभुसे मोशादा चु ताम सुङ्‌बाएनोन बोगल न्‍हीसे ङ्‌हा दिङ तसी जिन्‍जी। परमप्रभुसे चु ताम सुङ्‌बा धुइरी इस्राएलीगदे तोङ्‌तोङ्‌बा ग्‍लारी कोर्सी चिबा मुबा। तिनीला धिनधोना परमप्रभुसे ह्राङला बचन अन्‍छार ङादा छोन्‍बोन थान्‍बा मुला। दाहेन्‍से स्‍य्‍हीगो, ङा बोगल ब्‍लिसे ङ्‌हा दिङ तसी जिन्‍बा मुला।

११ तसैनोन मोशासे ङादा पुइबा धिनकुनु ङा गादे भङ्‌बा मुबा, दन्‍देएनोन होत्तेन भङ्‌बा मुला। ओच्‍छे अर्गु ग्‍लारी लडाइ लबारी निबाला लागिरी ङा थे धुइरी गादे झान्‍बा मुबा, दन्‍देनोन होत्तेन झान्‍बा मुला।

१२ थेतबासेलमा दाहेन्‍से चु गङ्‌ला य्‍हुल्‍सा ङादा पिन्‍गो, थे धिनकुनु चु ग्‍लाला बारेरी परमप्रभुसे सुङ्‌बा मुबा। थेरी अनाकीगदे चिमुला, ओच्‍छे पर्खाल मुबा थेनीगदेला घ्रेन घ्रेन शहरगदे मुला भिबा ताम ह्राङसे सान्‍बा मुबा। परमप्रभुग्‍याम ह्रो याङ्‌सी थेला बचन अन्‍छार ङाइ थेनीगदेदा ताप्‍ला।”

१३ जमाहेन्‍से यहोशूसे यपुन्‍नेला झा कालेबदा मोलम पिन्‍जी, ओच्‍छे थेला भोरी हेब्रोन शहर पिन्‍जी।

१४ थेतबासेलमा तिनीधोनान हेब्रोन शहर चा कनज्‍जी यपुन्‍नेला झा कालेबला सन्‍तानना यारी मुला। तिग्‍दा भिसम थे पूरन इस्राएलला परमेश्‍वरला लिच्‍छा भ्रबा मुबा।

१५ हेब्रोनना मिन ङाच्‍छा किर्यत-अर्बा मुबा। चुनोन अर्बा अनाकीगदे न्‍हङ्‌री जम्‍मान भन्‍दा घ्रेन म्‍हि मुबा। जमाहेन्‍से थे य्‍हुल्‍सारी लडाइ आतनी।

यहूदासे याङ्‌बा भो

१५

यहूदा वंशसे याङ्‌बा भो चा थेनीगदेला वंश वंश अन्‍छार एदोमला साँधधोना ओच्‍छे लोपट्टि जीनना तोङ्‌तोङ्‌बा ग्‍लाधोना मुबा।

२ थेनीगदेला लोपट्टिला साँध सिबा समुद्रला क्‍याच्‍चा कुनीग्‍याम शुरू तबा मुबा।

३ थे साँध अक्रब्‍बीमला खानना लोपट्टिग्‍याम तसी जीन तबान कादेश-बर्नेला लोपट्टिग्‍याम तोर हेस्रोन तबान अद्दारधोना खानग्‍याम तोर कर्का तसी घुमब तबा मुबा।

४ थेग्‍याम थे साँध अज्‍मोन तबान मिश्रला स्‍योङरी थोन्‍बा मुबा। थेला साँध चा समुद्ररी दोसी थुम्‍बा मुबा। थेनीगदेला लोपट्टिला साँध चुनोन हिन्‍ना।

५ स्‍यारपट्टिला साँध चा सिबा समुद्रहेन्‍से यर्दन स्‍योङ थुम्‍बा ग्‍लाधोना मुबा। झ्‍याङपट्टिला साँध चा यर्दन स्‍योङदेन सिबा समुद्र थुइबा ग्‍लाग्‍याम शुरू तमुबा।

६ बेथ-होग्‍लाला थोग्‍याम तसी बेथ-अराबाग्‍याम झ्‍याङ्‌पट्टि चाल्‍बा मुबा, ओच्‍छे थेला साँध रूबेनना झा बोहनना युङ्‌बाधोना दोबा मुबा।

७ थेला साँध आकोरला ब्‍याँसीग्‍याम दबीरधोना दोबा मुबा, ओच्‍छे चुह्रङ् लसीन झ्‍याङपट्टि चा स्‍योङला लोपट्टि मुबा अदुम्‍मीमला खानग्‍याम सोजोन गिलगालपट्टि दोबा मुबा। ओच्‍छे थेला साँध एन-शेमेश मिन लबा घ्‍योइला कुनीन कुनी तसी एन-रोगेलरी दोबा मुबा।

८ थेनोन साँध बेन-हिन्‍नोमला ब्‍याँसी तबान यबूसीगदेला शहर यरूशलेमला लोपट्टिग्‍याम तोर खानपट्टि दोबा मुबा। ओच्‍छे थे साँध बेन-हिन्‍नोमला ब्‍याँसीग्‍याम न्‍हुपपट्टि तबान रपाईगदेला ब्‍याँसीला क्‍यार्सेपट्टिला झ्‍याङग्‍याम तसी गङ्‌थोधोना दोबा मुबा।

९ थेनोन साँध गङ्‌थोग्‍याम तसी नेप्‍तोह मिन लबा क्‍युइला मूलरी दोसी एप्रोन गङ्‌ला शहरगदेधोना निबा मुबा। ओच्‍छे थे साँध बाला अथवा किर्यत-यारीमधोना दोबा मुबा।

१० थे साँध बालाग्‍याम सेइर गङ्‌धोना दोसी न्‍हुपपट्टि घुमब तसी यारीम अथवा कसालोन गङ्‌ला झ्‍याङपट्टिला कुनीन कुनी तबान बेथ-शेमेशग्‍याम मार तिम्‍नारी थोन्‍बा मुबा।

११ थे साँध एक्रोनना झ्‍याङपट्टि दोबा मुबा, ओच्‍छे शिक्‍करोनरी दोसी बाला गङ् चाल्‍सी यब्‍नेलग्‍याम समुद्रला कुनीधोना दोबा मुबा।

१२ घ्रेन समुद्रला कुनी चा न्‍हुपट्टिला साँध तजी। यहूदाला सन्‍तानसे याङ्‌बा ग्‍लाला साँध चा थेनीगदेला वंश अन्‍छार जम्‍मान ग्‍लाला साँध चुनोन हिन्‍ना।

कालेबसे हेब्रोनदेन दबीरदा ढाबा

निसाफ १:११-१५

१३ परमप्रभुसे कुल्‍बा अन्‍छार यहोशूसे यपुन्‍नेला झा कालेबदा यहूदारी अनाकला आबा अर्बाला किर्यत-अर्बा शहर पिन्‍जी, थे शहरदा हेब्रोनएनोन भिमुला।

१४ थे शहरग्‍याम कालेबसे शेशै, अहीमनदेन तल्‍मै अनाक वंशला गोर सोम म्‍हिदा ताप्‍जी।

१५ जमाहेन्‍से थेसे दबीर शहरला म्‍हिगदेदेन छ्‌याम लडाइ लजी। दबीरला मिन ङाच्‍छा किर्यत-सेपेर मुबा।

१६ कालेबसे चुह्रङ् भिसी पाङ्‌जी, “जुन म्‍हिसे किर्यत-सेपेरदा ढासी ह्राङला यारी किन्‍ना थेदा ङाइ ङाला झामे अक्‍सादेन छ्‌याम ब्‍याह लसी पिन्‍ना।”

१७ जमाहेन्‍से कालेबला आले कनजला झा ओत्‍निएलसे थे शहर ह्राङला यारी किन्‍जी, ओच्‍छे कालेबसे ह्राङला झामे अक्‍सादा ओत्‍निएलदेन छ्‌याम ब्‍याह लसी पिन्‍जी।

१८ तिरेकुनु अक्‍सा ओत्‍निएल मुबा ग्‍लारी निबा धुइरी ह्राङला आबादेन छ्‌याम भु गिक ह्रीगो भिसी अक्‍सादा थीजी। अक्‍सा गधाग्‍याम फप्‍मैछ्‌याम कालेबसे थेदा “एदा तिग तोःजी?” भिसी ङ्‌योइजी।

१९ अक्‍सासे चुह्रङ् भिसी पाङ्‌जी, “ङादा ह्राङसे उपहार गिक पिन्‍गो। ह्राङसे ङादा नेगेवरी भु पिन्‍बासेलमा दाहेन्‍से ङादा क्‍युइला मूलगदेएनोन पिन्‍गो।” जमाहेन्‍से कालेबसे थेदा तोरपट्टिदेन मारपट्टि मुबा मूल न्‍हीनोन पिन्‍जी।

यहूदला शहरगदे

२० यहूदा वंशसे थेनीगदेला वंश-वंश अन्‍छार याङ्‌बा य्‍हुल्‍सा चुनोन हिन्‍ना।

२१ लोपट्टि ल्‍हानान थारेङ् नेगेवरी मुबा एदोमला साँध ङाम्‍री यहूदा वंशसे याङ्‌बा शहरगदे चुनोन मुबा, कब्‍सेल, एदेर, यागूर,

२२ कीना, दीमोना, अदादा,

२३ केदेश, हासोर, यित्‍नान,

२४ जीप, तेलेम, बालोत,

२५ हासोर-हादत्ता, किर्योत-हेस्रोन थेदा हासोरएनोन भिसी पाङ्‌मुबा,

२६ अमाम, शेमा, मोलादा,

२७ हसर-गद्दा, हेश्‍मोन, बेथ-पालेत,

२८ हसर-शूआल, बेर्शेबा, बिज्‍योत्‍या,

२९ बाला, ईम, एसेम,

३० एल्‍तोलद, कसील, होर्मा,

३१ सिक्‍लग, मद्‌मन्‍ना, सन्‍सन्‍ना,

३२ लबाओत, शिल्‍हीम, ऐन ओच्‍छे रिम्‍मोन। थेनीगदेला शहर बोगल गिकसे कू मुबा ओच्‍छे थेनीगदेला शहर क्‍युर्सीन नाम्‍सागदेएनोन मुबा।

३३ ओच्‍छे मधेसपट्टि चा एश्‍तोल, सोरा, अश्‍ना,

३४ जानोह, एन-गन्‍नीम, तप्‍पूह, एनाम,

३५ यर्मूत, अदुल्‍लाम, सोको, आजेका,

३६ शारैम, अदीतैम, गदेरा ओच्‍छे गदेरोतेम, चु च्‍युक ब्‍लि शहरदेन थेनीगदेला क्‍युर्सीन नाम्‍सागदेएनोन मुबा।

३७ सनान, हदाशा, मिग्‍द-लाद,

३८ दिलान, मिस्‍पा, योक्‍तेल,

३९ लाकीश, बोस्‍कत, एग्‍लोन,

४० कोब्‍बन, लहमास, कितलीश,

४१ गदेरोत, बेथ-दागोन, नामा ओच्‍छे मक्‍केदा, चु च्‍युक ढु शहरदेन थेनीगदेला क्‍युर्सीन नाम्‍सागदेएनोन मुबा।

४२ लिब्‍ना, एतेर, आशान,

४३ यिप्‍ताह, अश्‍ना, नसीब,

४४ कीलाह, अक्‍जीब ओच्‍छे मारेशा, चु शहर कूदेन थेनीगदेला क्‍युर्सीन नाम्‍सागदेएनोन मुबा।

४५ यहूदा वंशला शहरगदेदेन एक्रोनना क्‍युर्सीन मुबा नाम्‍सागदे,

४६ एक्रोनहेन्‍से समुद्रधोना अश्‍दोद ङाम्‍ला जम्‍मान नाम्‍सागदेदेन शहरगदेएनोन मुबा।

४७ अश्‍दोद, थेला नाम्‍सागदेदेन शहरगदे, गाजादेन थेला नाम्‍सागदेदेन शहरगदे, मिश्रला स्‍योङगदेदेन घ्रेन समुद्रला कुनीधोनान दोबा मुबा।

४८ ओच्‍छे गङ्‌पट्टिला य्‍हुल्‍साला शहरगदे चा शामीर, यत्तीर, सोको,

४९ दन्‍ना, किर्यत-सन्‍ना चु किर्यत-सन्‍ना चा दबीर हिन्‍ना,

५० अनाब, एश्‍तमोह, अनीम,

५१ गोशेन, होलोन ओच्‍छे गीलोह, चु च्‍युक गिक शहरदेन थेनीगदेला क्‍युर्सीन नाम्‍सागदेएनोन मुबा।

५२ अरब, दुमा, एशान,

५३ यानूम, बेथ-तप्‍पूह, अपेका,

५४ हुम्‍ता, किर्यत-अर्बा चु किर्यत-अर्बा चा हेब्रोन हिन्‍ना ओच्‍छे सीओर, चु शहर कू न्‍हङ्‌री थेनीगदेला शहर क्‍युर्लान नाम्‍सागदेएनोन परब मुबा।

५५ माओन, कर्मेल, जीप, युत्ता,

५६ यिजरेल, योक्‍दाम, जानोह,

५७ कैन, गिबा ओच्‍छे तिम्‍ना, चु शहर च्‍युइ न्‍हङ्‌री थेनीगदेला शहर क्‍युर्लान नाम्‍सागदेएनोन परब मुबा।

५८ हल्‍हुल, बेथ-सर, गदोर,

५९ मारात, बेथ-अनोत ओच्‍छे एल्‍तकोन, चु शहर ढु न्‍हङ्‌री थेनीगदेला शहर क्‍युर्लान नाम्‍सागदेएनोन परब तमुबा।

६० किर्यत-बाल चु किर्यत-बाल चा किर्यत-यारीम मुबा, ओच्‍छे रब्‍बा, चु शहर न्‍ही न्‍हङ्‌री थेनीगदेला शहर क्‍युर्लान नाम्‍सागदेएनोन परब तमुबा।

६१ तोङ्‌तोङ्‌बा ग्‍लापट्टि चा बेथ-अराबा, मिद्दीन ओच्‍छे सकाका,

६२ निब्‍शान, चजाला शहरदेन एन-गदी, चु शहर ढु न्‍हङ्‌री थेनीगदेला शहर क्‍युर्लान नाम्‍सागदेएनोन परब तमुबा।

६३ तर यहूदाला सन्‍तानसे यरूशलेमरी चिबा यबूसीगदेदा ताप्‍बारी आखम्‍नी। थे यबूसीगदे तिनीला धिनधोनान यहूदाला सन्‍तानदेन छ्‌यामनोन चिबा मुला।

मनश्‍शेला भोरी परब तबा स

१६

योसेफला सन्‍तानना भो चुनोन हिन्‍ना, थेला साँध यरीहो शहरला स्‍यारपट्टि मुबा क्‍युइला मूल, अथवा यरीहोला ङाम्‍ला यर्दन स्‍योङहेन्‍से खानपट्टि निबा ग्‍यामला तोङ्‌तोङ्‌बा ग्‍ला तबान बेथेलला गङ्‌पट्टिला य्‍हुल्‍साधोना दोबा मुबा।

२ ओच्‍छे बेथेलहेन्‍से लूज चाल्‍सी अरकीला साँधला अतारोतधोनान दोबा मुबा।

३ जमाहेन्‍से थे साँध न्‍हुपपट्टिग्‍याम मार यल्‍पेतीला साँध तबान मारपट्टिला बेथ-होरोनना कुनी तबान गेजेरधोनान दोबा मुबा ओच्‍छे समुद्ररी दोसी थुम्‍बा मुला।

४ चुह्रङ् लसी योसेफला सन्‍तान न्‍ही मनश्‍शेदेन एफ्राइमसे ह्राङला यारी किन्‍जी।

एफ्राइमला भो

५ एफ्राइमला सन्‍तानना साँध थेनीगदेला वंश वंश अन्‍छार चुनोन हिन्‍ना। थेनीगदेसे याङ्‌बा भोला स्‍यारपट्टिला साँध चा अतारोत-अद्दारहेन्‍से क्‍यारपट्टिला बेथ-होरोन तसी

६ समुद्रधोना मुबा। थे साँध झ्‍याङपट्टिला मिक्‍मतात तसी स्‍यारपट्टि दोःसी तानत-शीलो दोसी चुला कुनीकुनी तबान यानोहधोनान चाल्‍बा मुला।

७ ओच्‍छे थे यानोहहेन्‍से अतारोतदेन नाराधोना दोसी मारपट्टि यरीहो तबान यर्दनधोना दोबा मुबा।

८ थे साँध तप्‍पूहग्‍याम न्‍हुपपट्टि तसी कना स्‍योङधोना दोसी समुद्ररी थुम्‍बा मुबा। एफ्राइमला वंशसे याङ्‌बा स चा थेनीगदेला वंश वंश अन्‍छार चुनोन हिन्‍ना।

९ चु बाहेक मनश्‍शेला सन्‍तानना सम्‍पत्ति न्‍हङ्‌ग्‍याम जम्‍मान शहरगदेदेन थेला नाम्‍सागदेनोन एफ्राइमला सन्‍तानना लागिरी फेसी थान्‍बा मुबा।

१० तर थेनीगदेसे गेजेररी मुबा कनानीगदेदा आताब्‍नी। तिनीला धिनधोना कनानीगदे एफ्राइमीगदेला गुङ्‌री मुला। तर थेनीगदे तिगै आयाङ्‌बा घ्‍याबादेन घ्‍याबास्‍या दोबा मुला।

मनश्‍शेदा पिन्‍बा न्‍हुपपट्टिला ग्‍ला

१७

योसेफला थेबा झा मनश्‍शेला वंशरी परब तबा भो, अथवा मनश्‍शेला थेबा झा माकीरसे याङ्‌बा भो चुनोन हिन्‍ना। गिलादीगदेला आबा माकीरसे यर्दन स्‍योङला स्‍यारपट्टिला गिलाददेन बाशान याङ्‌जी। तिग्‍दा भिसम थे लडाइ लबा म्‍हि मुबा।

२ ओच्‍छे मनश्‍शेला बाँकी मुबा सन्‍तानगदेदा यर्दन स्‍योङला न्‍हुपपट्टिला स पिन्‍जी। थेरी चिबागदे चा अबीएजर, हेलेक, अस्रीएल, शकेम, हेपेर, शमीदाला सन्‍तानगदे मुबा। थेनीगदेला वंश अन्‍छार योसेफला झा मनश्‍शेला ह्रेम्‍फेबेगदे चा चुनोन हिन्‍ना।

३ तर मनश्‍शेला झा माकीर, माकीरला झा गिलाद, गिलादला झा हेपेर, हेपेरला झा सलोफादला चा झामेगदे जे मुबा, थेला झागदे आरेमुबा। थेला झामेगदेला मिन चा महला, नोआह, होग्‍ला, मिल्‍कादेन तिर्सा हिन्‍ना।

४ सलोफादला झामेगदे परमेश्‍वरला लागिरी पूजा लबा म्‍हि एलाजार, नूनना झा यहोशूदेन मूल म्‍हिगदेला ङाच्‍छा खसी चुह्रङ् भिसी पाङ्‌जी, “ङन्‍दा ङन्‍ना ज्‍योज्‍यो आलेगदेला गुङ्‌री चिबा अधिकार पिन्‍गो भिसी परमप्रभुसे मोशादा कुल्‍बा मुबा।” थेतबासेलमा परमप्रभुसे कुल्‍बा अन्‍छार यहोशूसे थेनीगदेदा थेनीगदेलान अगुगदेला गुङ्‌री भु वारी पिन्‍जी।

५ जमाहेन्‍से मनश्‍शेदा यर्दन स्‍योङला स्‍यारपट्टिला गिलाद य्‍हुल्‍सादेन बाशान य्‍हुल्‍सा बाहेकनोन अर्गु भो च्‍युइ काप्‍सी पिन्‍जी।

६ तिग्‍दा भिसम मनश्‍शेला झामेगदेसेएनोन मनश्‍शेला झागदेसे ह्रङ्‌नोन भो याङ्‌बा मुबा। गिलाद य्‍हुल्‍सा चा मनश्‍शेला बाँकी मुबा सन्‍तानगदेला भोरी परब तजी।

७ दाहेन्‍से मनश्‍शेसे याङ्‌बा भोला साँध आशेरहेन्‍से शकेमला ङाच्‍छाला मिक्‍मतातधोना दोबा मुबा। थे साँध लोपट्टिग्‍याम तसी एन-तप्‍पूहला म्‍हिगदे चिबा ग्‍लाधोना दोबा मुबा।

८ तप्‍पूहीगदेला य्‍हुल्‍सा मनश्‍शेला भोरी परब तजी। तर मनश्‍शेला साँधरी मुबा तप्‍पूह शहर चा एफ्राइमला सन्‍तानना भोरी परब तजी।

९ ओच्‍छे थे साँध लोपट्टिला कना होपधोना दोबा मुबा। मनश्‍शेला कोइ कोइ शहरगदे चा एफ्राइमला भोरी परब तजी। तर मनश्‍शेला साँध चा कना होपला झ्‍याङपट्टि परब तमुबा। थे साँध चा समुद्ररी दोसी थुम्‍जी।

१० लोपट्टि एफ्राइमला भोरी झ्‍याङपट्टि मनश्‍शेला भोरी परब तबा मुबा। मनश्‍शेला साँध चा समुद्ररी दोसी थुम्‍बा मुबा, ओच्‍छे थे साँध झ्‍याङपट्टि आशेरधोना ओच्‍छे स्‍यारपट्टि इस्‍साखारधोना दोबा मुबा।

११ इस्‍साखारदेन आशेररी मनश्‍शेसे याङ्‌बा ग्‍लागदे चुनोन हिन्‍ना, बेथ-शानदेन थेला नाम्‍सागदे, यिबलामदेन थेला नाम्‍सागदे, डोर अथवा नाफोथ-डोर, एन्‍दोर, तानाकदेन मगिद्दो ओच्‍छे थे ग्‍लाला क्‍युर्लान नाम्‍सागदे मुबा।

१२ तसैनोन मनश्‍शेला सन्‍तानसे थे शहरगदेरी चिबा कनानीगदेदा ताप्‍बारी आखम्‍नी। तिग्‍दा भिसम कनानीगदेसे थे य्‍हुल्‍सा ख्‍लाबारीन आम्‍हाइनी।

१३ तर थेरी चिबान निमा इस्राएलीगदे शक्तिशाली तजी, तसैनोन थेनीगदेसे थेरी मुबा कनानीगदे जम्‍मादान आताप्‍नी, तर थेनीगदेदा तिगै आपिन्‍ना गे लपुङ्‌जी।

एफ्राइमदेन न्‍हुपपट्टि चिबा मनश्‍शेसे अझन ल्‍हानान स ह्रीबा

१४ योसेफला सन्‍तानसे यहोशूदा चुह्रङ् भिसी पाङ्‌जी, “परमप्रभुसे ङन्‍दा दन्‍देधोना ल्‍हानान मोलम पिन्‍बासेलमा झ्‍यामाएनोन ङनी ल्‍हानान मुला भिबा ताम था याङ्‌सीनोन तिग्‍दा ह्राङसे ङन्‍ना लागिरी भो गिक जे पिन्‍बा?”

१५ जमाहेन्‍से यहोशूसे थेनीगदेदा चुह्रङ् भिसी पाङ्‌जी, “एनीगदे ल्‍हानान मुला, ओच्‍छे एफ्राइमला गङ्‌पट्टिला य्‍हुल्‍सा एनीगदेदा जजा तबा हिन्‍सम परिज्‍जीदेन रपाईगदेला य्‍हुल्‍साला ह्रिरी निसी एनीगदेसे ह्राङला लागिरी ह्रि फ्‍यागो।”

१६ योसेफला सन्‍तानसे चुह्रङ् भिसी पाङ्‌जी, “गङ्‌पट्टिला य्‍हुल्‍सारी ङन्‍दा ग्‍ला आछ्‌यो। ओच्‍छे बेथ-शानदेन थेरी मुबा नाम्‍सागदेरी चिबागदेदेन छ्‌याम ओच्‍छे यिजरेलला ब्‍याँसीरी चिबा जम्‍मान कनानीगदेदेन छ्‌याम फाइला रथगदे मुला।”

१७ जमाहेन्‍से यहोशूसे योसेफला सन्‍तान, अथवा एफ्राइमदेन मनश्‍शेदा चुह्रङ् भिसी पाङ्‌जी, “एनीगदे ल्‍हानान मुला ओच्‍छे भङ्‌बाएनोन मुला। एनीगदेला लागिरी भो गिक जे आत।

१८ तर गङ्‌पट्टिला ह्रिएनोन एनीगदेलान तला। थेला दोङगदे फ्‍यागो, ओच्‍छे थे ङाम ङाम्‍ला सएनोन एनीगदेलान तला। थे कनानीगदेदेन छ्‌याम फाइला रथगदे मुला ओच्‍छे थेनीगदे भङ्‌बा मुला, तसैनोन एनीगदेसे थेनीगदेदा ताप्‍बारी खम्‍ला।”

बाँकी मुबा य्‍हुल्‍सा भो लबा

१८

ओच्‍छे इस्राएलीगदेला जम्‍मान म्‍हिगदे शीलोरी पोब तजी, ओच्‍छे थेरी ह्रुप तबा पाल फ्रेङ्‌जी। थेनीगदेसे कनान य्‍हुल्‍सा ह्राङला यारी किन्‍सी जिन्‍बा मुबा।

२ तर इस्राएलीगदे न्‍हङ्‌री ह्राङ ह्राङला भो आयाङ्‌बा अझन वंश निस बाँकी मुबा।

३ थेतबासेलमा यहोशूसे इस्राएलीगदेदा चुह्रङ् भिसी पाङ्‌जी, “एनीगदेला आखेम्‍हेमेला परमप्रभु परमेश्‍वरसे एनीगदेदा पिन्‍बा य्‍हुल्‍सा ह्राङला यारी किन्‍बारी गादे धिनधोना घाइना लबा?

४ दाहेन्‍से वंश दाङ्‌सीन गोर सोम सोम म्‍हिगदे एनीगदेला लागिरी धम्‍गो। ङाइ थेनीगदेदा पुइला, जमाहेन्‍से थेनीगदे कानान य्‍हुल्‍सा नाङ्‌नोन कोर्सी ह्राङ ह्राङला यारी किन्‍गे म्‍हन्‍बा ग्‍लाला बारेरी भ्रिसी ङा मुबा ग्‍लारी दोःसी खला।

५ एनीगदेसे थे सदा भो निस लउ। यहूदा लोपट्टि ह्राङलान साँधरी ततोःला, ओच्‍छे योसेफला म्‍हेमे चा झ्‍याङपट्टि ह्राङलान साँधरी ततोःला।

६ एनीगदेसे य्‍हुल्‍साला भो निस ग्‍लाला बारेरी भ्रिसी जिन्‍माहेन्‍से ङा मुबा ग्‍लारी खउ। ओच्‍छे ङाइ परमप्रभु य्‍हाङला परमेश्‍वरला ङाच्‍छा एनीगदेला लागिरी चिट्ठा युला।

७ तर एनीगदेसे याङ्‌बा भोग्‍याम लेवीगदेसे तिगै आयाङ्। तिग्‍दा भिसम परमप्रभुला लागिरी पूजा लबा गेनोन थेनीगदेसे याङ्‌बा भो हिन्‍ना। गाद, रूबेनदेन मनश्‍शेला गङ्‌सल वंशसे यर्दन स्‍योङला स्‍यारपट्टि परमप्रभुला गे लबा म्‍हि मोशासे पिन्‍बा अन्‍छार थेनीगदेसे ह्राङ ह्राङला भो याङ्‌सी जिन्‍बा मुला।”

८ जमाहेन्‍से थे म्‍हिगदे रेःसी निजी। ओच्‍छे यहोशूसे थे य्‍हुल्‍साला नक्‍शा स्‍होसी भबाला लागिरी निबागदेदा चुह्रङ् भिसी कुल्‍जी, “निउ, थे य्‍हुल्‍सा नाङ्‌नोन कोर्गो, ओच्‍छे थेला य्‍हुल्‍साला बारेरी ज्‍यना लसी भ्रिसी ङा मुबा ग्‍लारी दोःसी खउ, ओच्‍छे चु शीलोरीन ङाइ परमप्रभुला ङाच्‍छा एनीगदेला लागिरी चिट्ठा युसी पिन्‍ना।”

९ जमाहेन्‍से थे म्‍हिगदे निसी य्‍हुल्‍सा नाङ्‌नोन कोर्जी, ओच्‍छे शहर शहर उन्‍सी भो निस लजी, ओच्‍छे जम्‍मान भोला बारेरी ज्‍यना लसी भ्रिजी, ओच्‍छे थेनीगदे यहोशू मुबा ग्‍लारी शीलोरी मुबा पालरी दोःसी खजी।

१० ओच्‍छे थेनीगदेला लागिरी यहोशूसे परमप्रभुला ङाच्‍छा शीलोरी चिट्ठा युजी, ओच्‍छे यहोशूसे थेरीन थेनीगदेसे याङ्‌तोःबा भो अन्‍छार इस्राएलीगदेदा थे य्‍हुल्‍सा भो लसी पिन्‍जी।

बेन्‍यामीनना भो

११ बेन्‍यामीनना वंश वंश अन्‍छार चिट्ठा युमा चुह्रङ् लसी चिट्ठा थोन्‍जी। थेनीगदेला भो चा यहूदादेन योसेफला वंशगदेला गुङ्‌री परब तजी।

१२ थेनीगदेला झ्‍याङपट्टिला साँध यर्दन स्‍योङहेन्‍से शुरू तसी यरीहोला ङामग्‍याम झ्‍याङपट्टि तबान न्‍हुपपट्टिला गङ्‌पट्टिला य्‍हुल्‍साग्‍याम तोर बेथ-आवनना तोङ्‌तोङ्‌बा ग्‍लाधोना दोबा मुबा।

१३ थे साँध थेग्‍याम लूजला लोपट्टि दोबा मुबा। लूजदा बेथेल भिसी पाङ्‌मुला, थेग्‍याम मार बेथ-होरोनना लोपट्टिला गङ्‌ग्‍याम अतारोत-अद्दारधोना दोबा मुबा।

१४ जमाहेन्‍से थे साँध न्‍हुप तबान लोपट्टि दोःसी बेथ-होरोनना ङाच्‍छा मुबा लोपट्टिला गङ्‌ग्‍याम यहूदाला सन्‍तानगदेला किर्यत-बालधोना दोबा मुबा, चुदा किर्यत-यारीम भिसी पाङ्‌मुला। न्‍हुपपट्टिला साँध चुनोन हिन्‍ना।

१५ लोपट्टिला साँध चा किर्यत-यारीमला कुनीन कुनी तबान न्‍हुपपट्टि तसी नेप्‍तोहला क्‍युइला मूलरी थोन्‍बा मुबा।

१६ थे साँध बेन-हिन्‍नोम ब्‍याँसीला गङ्‌ला टाग्‍याम तबान निबा मुबा, थे साँध चा रपाईगदेला ब्‍याँसीला झ्‍याङपट्टि परब तमुबा। ओच्‍छे यबूसीगदेला शहरला लोपट्टिला बेन-हिन्‍नोमला ब्‍याँसीग्‍याम मार एन-रोगेलरी दोबा मुबा।

१७ थे साँध झ्‍याङपट्टि तन्‍गब तबान एन-शेमेशपट्टि निसी अदुम्‍मीमला खानना ङाच्‍छापट्टिला गलीलोतरी थोन्‍सी रूबेन वंशला बोहनना युङ्‌बाधोना दोबा मुबा।

१८ जमाहेन्‍से थे साँध बेथ-अराबाला झ्‍याङपट्टिग्‍याम अराबारीन दोबा मुबा।

१९ थे साँध बेथ-होग्‍लाला झ्‍याङपट्टिला कुनीन कुनी तबान सिबा समुद्रला झ्‍याङपट्टि दोसी थुम्‍बा मुबा। चुनोन ग्‍लारी यर्दन स्‍योङदेन सिबा समुद्र दोङ्‌मुबा। लोपट्टिला साँध चा चुनोन हिन्‍ना।

२० थेला स्‍यारपट्टिला साँध चा यर्दन स्‍योङ परब तमुबा। बेन्‍यामीन वंशसे याङ्‌बा ग्‍ला ब्‍लिलान साँध चुनोन हिन्‍ना।

२१ बेन्‍यामीनना वंशसे याङ्‌बा शहरगदे थेनीगदेला वंश वंश अन्‍छार चुनोन हिन्‍ना, यरीहो, बेथ-होग्‍ला, एमेक-कसीस,

२२ बेथ-अराबा, समारैम, बेथेल,

२३ अब्‍बीम, पारा, ओप्रा,

२४ कपर-अमोनी, ओप्‍नीदेन गेबा मुबा। चु च्‍युक न्‍ही शहरगदेला क्‍युर्सीन मुबा नाम्‍सागदेएनोन थेनीगदेदान परब तमुबा।

२५ चु बाहेक गिबोन, रामा, बेरोत,

२६ मिस्‍पा, कपीरा, मोशा,

२७ रेकेम, यिर्पल, तरला,

२८ सेलाह, एलेप, यबूसी शहर अथवा यरूशलेम, गिबादेन किर्यतएनोन मुबा। चु च्‍युक ब्‍लि शहरगदेला क्‍युर्सीन मुबा नाम्‍सागदेएनोन थेनीगदेदा परब तमुबा। थेनीगदेला वंशला लागिरी बेन्‍यामीनना सन्‍तानसे याङ्‌बा भो चा चुनोन मुबा।

शिमियोनना भोरी परब तबा स

१९

अर्गु चिट्ठा शिमियोन अथवा थेनीगदेला वंश वंश अन्‍छार शिमियोनना वंशला मिनरी थोन्‍जी। थेनीगदेला भो चा यहूदा वंशला गुङ्‌री परब तजी।

२ थेनीगदेला भोरी परब तबा स चुनोन हिन्‍ना, बेर्शेबा अथवा शेबा, मोलादा,

३ हसर-शूआल, बाला, एसेम,

४ एल्‍तोलद, बतूल, होर्मा,

५ सिक्‍लग, बेथ-मर्काबोत, हसर-सूसा,

६ बेथ-लबाओत, ओच्‍छे शारूहेन मुबा। चु च्‍युक सोम शहरगदेला क्‍युर्सीन मुबा नाम्‍सागदेएनोन थेनीगदेदा परब तमुबा।

७ ऐन, रिम्‍मोन, एतेरदेन आशान चु शहर ब्‍लिला क्‍युर्नोन मुबा नाम्‍सागदेएनोन थेनीगदेदा परब तमुबा।

८ ओच्‍छे थे शहरगदेला क्‍युर्नोन मुबा जम्‍मान नाम्‍सागदे बालात-बेअर अथवा लोपट्टिला रामाधोनान मुबा। थेनीगदेला वंश वंश अन्‍छार शिमियोन वंशसे याङ्‌बा भो चुनोन हिन्‍ना।

९ शिमियोनना सन्‍तानगदेसे यहूदाला सन्‍तानगदेसे याङ्‌बा भोग्‍याम याङ्‌बा मुबा। तिग्‍दा भिसम यहूदाला सन्‍तानगदेदा थेनीगदेदा तोःबा भन्‍दा ल्‍हाना भो थोप्‍बा मुबा। थेतबासेलमा शिमियोनना सन्‍तानगदेसे यहूदासे याङ्‌बा भो न्‍हङ्‌ग्‍यामसेन याङ्‌बा मुबा।

जबूलूनना भोरी परब तबा स

१० अर्गु चिट्ठारी थेनीगदेला वंश वंश अन्‍छार जबूलूनना सन्‍तानगदेला मिनरी चुह्रङ् लसी थोन्‍जी, थेनीगदेसे याङ्‌बा भोला साँध सारीदधोना दोबा मुबा।

११ ओच्‍छे थे साँध चा न्‍हुपपट्टि मरला भिबा ग्‍ला तबान दब्‍बेशेतधोना दोसी योक्‍नामला ङाच्‍छापट्टिला स्‍योङधोना दोबा मुबा।

१२ थे साँध सारीदग्‍याम स्‍यारपट्टि किस्‍लोथ-तबोरला साँधधोना दोसी स्‍यारपट्टि दोःबा मुबा। थे साँध दाबरत तबान यापीधोना दोबा मुबा।

१३ जमाहेन्‍से थे साँध स्‍यारपट्टि तबान गात-हेपेरदेन इथ-कासीनग्‍याम तबान रिम्‍मोनधोना दोसी नेआपट्टि दोबा मुबा।

१४ ओच्‍छे थे साँध हन्‍नतोनग्‍याम झ्‍याङपट्टि दोःसी यिप्‍ताहएलला ब्‍याँसीरी दोबा मुबा।

१५ थे साँध न्‍हङ्‌री काथाथ, नहलल, शिम्रोन, इदलाहदेन बेथलेहेमएनोन मुबा। चु च्‍युक न्‍ही शहरगदेला क्‍युर्सीन मुबा नाम्‍सागदेएनोन थेनीगदेदा परब तबा मुबा।

१६ थेनीगदेला वंश वंश अन्‍छार जबूलूनना वंशसे याङ्‌बा नाम्‍सागदेदेन शहरगदे चुनोन हिन्‍ना।

इस्‍साखारसे याङ्‌बा भो

१७ अर्गु चिट्ठा चा थेनीगदेला वंश वंश अन्‍छार इस्‍साखारला सन्‍तानगदेला मिनरी चुह्रङ् लसी थोन्‍जी।

१८ थेनीगदेला साँध चा यिजरेल, कसुल्‍लोत, शूनेम,

१९ हपरैम, शीओन, अनाहारत,

२० रब्‍बीत, किश्‍योन, एबेस,

२१ रेमेत, एन-गन्‍नीम, एन-हद्दा ओच्‍छे बेथ-पसेस तबान

२२ थे साँध तबोर, शहसूमा ओच्‍छे बेथ-शेमेशधोना दोसी यर्दन स्‍योङरी थुम्‍बा मुबा। च्‍युक ढु शहरगदेला क्‍युर्सीन मुबा नाम्‍सागदेएनोन थेनीगदेला भोरी परब तमुबा।

२३ थेनीगदेला वंश-वंश अन्‍छार इस्‍साखारला वंशला भोरी परब तबा नाम्‍सागदेदेन शहरगदे चुनोन हिन्‍ना।

आशेरसे याङ्‌बा भो

२४ अर्गु चिट्ठा थेनीगदेला वंश-वंश अन्‍छार आशेर वंशला लागिरी चुह्रङ् लसी थोन्‍जी।

२५ थेनीगदेला साँध हेल्‍कत, हली, बेतेन, अक्षाप,

२६ अल्‍लम्‍मेलेक, अमाद, मिशाल, ओच्‍छे न्‍हुपपट्टि चा कर्मेल शीहोर-लिब्‍नातधोना दोबा मुबा।

२७ ओच्‍छे थे साँध स्‍यारपट्टि दोःसी बेथ-दागोनपट्टिग्‍याम तबान जबूलूनदेन यिप्‍ताह-एलला ब्‍याँसीधोना दोबा मुबा, ओच्‍छे बेथ-एमेकदेन नीएलला झ्‍याङपट्टिग्‍याम तबान देब्रेनपट्टि काबूलरी थोन्‍बा मुबा।

२८ थे साँध एब्रोन, रहोब, हम्‍मोनदेन कना तबान घ्रेन सीदोनधोना दोबा मुबा।

२९ ओच्‍छे थे साँध रामादेन पर्खाल लबा टुरोस शहरपट्टि दोबा मुबा। ओच्‍छे थे साँध होसापट्टि दोःसी अक्‍जीब, उम्‍मा, अपेकदेन रहोब ङाम्‍ला समुद्ररी दोसी थुम्‍बा मुबा।

३० चु बोगल गिकसे न्‍ही शहरगदेला क्‍युर्सीन मुबा नाम्‍सागदेएनोन थेनीगदेला भोरी परब तबा मुबा।

३१ थेनीगदेला वंश-वंश अन्‍छार आशेर वंशला भोरी परब तबा शहरगदेदेन नाम्‍सागदे चुनोन हिन्‍ना।

नप्‍तालीसे याङ्‌बा भो

३२ अर्गु चिट्ठा थेनीगदेला वंश-वंश अन्‍छार नप्‍ताली वंशला लागिरी चुह्रङ् लसी थोन्‍जी।

३३ थेनीगदेला साँध हेलेप ओच्‍छे सानन्‍नीमरी मुबा घ्रेन दोङहेन्‍से, अदामी-नेकेबदेन यब्‍नेल तबान लक्‍कूमधोना दोसी यर्दन स्‍योङरी थुम्‍बा मुबा।

३४ ओच्‍छे थे साँध न्‍हुपपट्टि अज्‍नोथ-तबोरपट्टि दोःसी हुक्‍कोकरी थोन्‍बा मुबा, ओच्‍छे लोपट्टि जबूलूनधोना, न्‍हुपपट्टि आशेरधोना, ओच्‍छे स्‍यारपट्टि यर्दन स्‍योङधोना दोबा मुबा।

३५ पर्खाल मुबा शहरगदे चा सिद्दीम, सेर, हम्‍मत, रक्‍कत, किन्‍नरेत,

३६ अदामा, रामा, हासोर,

३७ केदेश, एद्रई, एन-हासोर,

३८ यिरोन, मिग्‍दल-एल, होरेम, बेथ-अनातदेन बेथ-शेमेश मुबा। चु च्‍युक कू शहरगदेला क्‍युर्नोन मुबा नाम्‍सागदेएनोन थेनीगदेला भोरी परब तमुबा।

३९ थेनीगदेला वंश-वंश अन्‍छार नप्‍ताली वंशसे याङ्‌बा नाम्‍सागदेदेन शहरगदे चुनोन हिन्‍ना।

दानसे याङ्‌बा भो

४० अर्गु चिट्ठा दान वंशला लागिरी

४१ थेनीगदेला वंश-वंश अन्‍छार चुह्रङ् लसी थोन्‍जी। थेनीगदेसे याङ्‌बा ग्‍लाला साँध चा सोरा, एश्‍तोल, इर-शेमेश,

४२ शालवीन, अय्‍यालोन, इत्‍ला,

४३ एलोन, तिम्‍ना, एक्रोन,

४४ एल्‍तके, गिब्‍बतोन, बालात,

४५ यहूद, बने-बरक, गात-रिम्‍मोन,

४६ मे-यरकोन, रक्‍कोनदेन योप्‍पाला साँधधोना मुबा।

४७ तर दानना खलकगदेदा ह्राङसे याङ्‌बा ग्‍लाथोरी शासन लबारी गाह्रो तबा मुबा। जमाहेन्‍से दानना खलकगदे लेशेमरी निसी लेशेमदेन छ्‌याम लडाइ लजी, ओच्‍छे थेदा तरवारसे नाश लसी लेशेमदा ह्राङला यारी किन्‍जी, ओच्‍छे थेरीन चिसी ह्राङला म्‍हेमे दानना मिनग्‍याम लेशेमला मिन दान थान्‍जी।

४८ थेनीगदेला वंश-वंश अन्‍छार दान वंशला भोरी परब तबा नाम्‍सागदेदेन शहरगदे चुनोन हिन्‍ना।

जम्‍मान भन्‍दा लिच्‍छाला भो

४९ चुह्रङ् लसी थेनीगदेसे साँध साँध फेसी य्‍हुल्‍सा भो लजी। ओच्‍छे परमप्रभुसे कुल्‍बा अन्‍छार इस्राएलीगदेसे नूनना झा यहोशूदा थेनीगदेला गुङ्‌री चिबारी भो गिक पिन्‍जी।

५० थेनीगदेसे यहोशूदा थेसेन ह्रीबा एफ्राइमला गङ्‌पट्टिला य्‍हुल्‍साला तिम्‍नथ-सेरह भिबा ग्‍ला पिन्‍जी, ओच्‍छे थेरी शहर गिक स्‍होसी यहोशू चिजी।

५१ परमेश्‍वरला लागिरी पूजा लबा एलाजार, नूनना झा यहोशूदेन इस्राएलला वंश वंशला मूल म्‍हिगदेसे परमप्रभुला ङाच्‍छा शीलोरी ह्रुप तबा पालला म्रापरी चिसी चिट्ठा युबान भो लबा ग्‍लाला साँध चुनोन हिन्‍ना। चुह्रङ् लसी थेनीगदेसे य्‍हुल्‍सा भो लसी पिन्‍बा गे जिन्‍ना लजी।

म्‍हि साइबा म्‍हिगदे जोगब तसी चिबाला लागिरी स्‍होबा शहरगदे

२०

जमाहेन्‍से परमप्रभुसे यहोशूदा चुह्रङ् भिसी सुङ्‌जी,

२ “इस्राएलीगदेदा पाङ्‌गो, ङाइ मोशाग्‍याम एनीगदेदा पाङ्‌बा अन्‍छार एनीगदेसे जोगब तबा शहरगदे धम्‍गो।

३ गल्‍ती लसी अथवा आसेना आघोन खालैसे खालैदा साइजी भिसम थे म्‍हि साइबा म्‍हि चा य्‍हार्सी थे ग्‍लारी निगै, ओच्‍छे थे शहरगदे चा म्‍हि साइबा म्‍हिदा नाङ फाबागदेग्‍याम जोगब तबा ग्‍ला तला।

४ थे शहरगदे न्‍हङ्‌ला शहर गिकरी थे म्‍हि य्‍हार्सी निगै, ओच्‍छे शहर न्‍हङ्‌री वाङ्‌बा म्रापरी राप्‍गै, ओच्‍छे थेसे ह्राङला ताम शहरला गन्‍बागदेदा पाङ्‌गै। ओच्‍छे थेनीगदेसे थेदा शहर न्‍हङ्‌री ह्राङदेन छ्‌याम भोर्सी चिबा ग्‍ला पिन्‍गै, ओच्‍छे थे म्‍हि थेनीगदेदेन छ्‌याम चिगै।

५ चुदे म्‍हि साइबा म्‍हिदा नाङ फाबागदेसे थेदा ताप्‍जी भिसम थेनीगदेसे थे म्‍हि साइबा म्‍हिदा थेला यारी जिम्‍मा आपिन्‍गै। तिग्‍दा भिसम थेसे ह्राङला खिम्‍जेमदा आसेना आघोना साइबा हिन्‍ना, थेला सेमरी तिगै इख आरेमुबा।

६ ओच्‍छे निसाफ लबाला लागिरी थे म्‍हिगदेला गुङ्‌री आराप्‍देधोना, ओच्‍छे परमेश्‍वरला लागिरी पूजा लबा थे धुइला जम्‍मान भन्‍दा घ्रेन म्‍हि आसिदेधोना थे म्‍हि थेनोन शहररी चिगै। जमाहेन्‍से थे म्‍हि साइबा म्‍हि ह्राङ य्‍हार्सी खबा ह्राङलान शहररी मुबा ह्राङलान दिमरी निगै।”

७ जमाहेन्‍से थेनीगदेसे गालीलरी नप्‍तालीला गङ्‌पट्टिला य्‍हुल्‍सारी केदेश, एफ्राइमला गङ्‌पट्टिला य्‍हुल्‍सारी शेकेमदेन यहूदाला गङ्‌पट्टिला य्‍हुल्‍सारी किर्यत-अर्बा धम्‍जी। किर्यत-अर्बादा ङाच्‍छा हेब्रोन भिसी पाङ्‌मुबा।

८ यरीहोला यर्दनना स्‍यारपट्टि रूबेन वंशला लागिरी तोङ्‌तोङ्‌बा ग्‍लाला ब्‍याँसीरी मुबा बेसेर, गाद वंशला लागिरी गिलादरी मुबा रामोत, मनश्‍शे वंशला लागिरी बाशानरी मुबा गोलानदा थेनीगदेसे फेजी।

९ खालैसे खालै म्‍हिदा आसेना आघोना साइबा मुसम म्‍हिगदेला ङाच्‍छा थेला निसाफ आतदेधोना म्‍हि साइबा म्‍हिदा नाङ फाबारी म्‍हाइबा म्‍हिला याग्‍याम सिआतोःगै भिसी थे म्‍हि य्‍हार्सी निबाला लागिरी जम्‍मान इस्राएलीगदे ओच्‍छे थेनीगदेदेन छ्‌याम चिबा विदेशीगदेला लागिरी फेसी थान्‍बा शहरगदे चुनोन हिन्‍ना।

लेवीगदेला शहरगदे

२१

जमाहेन्‍से परमेश्‍वरला लागिरी पूजा लबा एलाजार, नूनना झा यहोशूदेन इस्राएलला म्‍हेमे म्‍हेमेला मूल म्‍हिगदेला ङाम्‍री लेवीगदेला मूल म्‍हिगदे खजी।

२ ओच्‍छे कनान य्‍हुल्‍साला शीलोरी थेनीगदेसे चुह्रङ् भिसी पाङ्‌जी, “ङन्‍दा चिबाला लागिरी शहरगदेदेन ङन्‍ना रा म्‍हेगदे छबाला लागिरी क्‍यारक्‍युरला ग्‍लागदे पिन्‍गो भिसी परमप्रभुसे मोशाग्‍याम कुल्‍बा मुला।”

३ थेतबासेलमा परमप्रभुसे कुल्‍बा अन्‍छार इस्राएलीगदेसे लेवीगदेदा ह्राङ ह्राङला भोग्‍याम चु शहरगदेदेन रा म्‍हे छबा ग्‍लागदे पिन्‍जी।

४ ओच्‍छे कहातला वंश-वंशला मिनरी ङाच्‍छा चिट्ठा थोन्‍जी। लेवीगदे न्‍हङ्‌ला परमेश्‍वरला लागिरी पूजा लबा हारूनना सन्‍तानसे यहूदाला वंश, शिमियोनना वंश, ओच्‍छे बेन्‍यामीनना वंशग्‍याम च्‍युक सोम शहरगदे याङ्‌जी।

५ चिट्ठा युमा कहातला बाँकी सन्‍तानसे एफ्राइमला वंश, दानना वंश ओच्‍छे मनश्‍शेला गङ्‌सल वंशगदेग्‍याम गोर च्‍युइ शहरगदे याङ्‌जी।

६ गेर्शोनना सन्‍तानगदेसे इस्‍साखारला वंश, आशेरला वंश, नप्‍तालीला वंशदेन बाशानरी मनश्‍शेला गङ्‌सल वंशगदेग्‍याम च्‍युक सोम शहरगदे याङ्‌जी।

७ मरारीला सन्‍तानसे थेनीगदेला वंश-वंश अन्‍छार रूबेनना, गादला ओच्‍छे जबूलूनना वंशग्‍याम च्‍युक न्‍ही शहरगदे याङ्‌जी।

८ परमप्रभुसे मोशाग्‍याम कुल्‍बा अन्‍छार इस्राएलीगदेसे लेवीगदेदा थे शहरगदेदेन रा म्‍हे छबा ग्‍लागदे पिन्‍जी।

९ इस्राएलीगदेसे यहूदाला वंशदेन शिमियोनना वंशग्‍याम चु धिरी मिन भ्रिबा शहरगदे पिन्‍जी।

१० चु शहरगदे लेवी वंशग्‍याम खबा कहात वंशला हारूनना सन्‍तानना लागिरी मुबा। तिग्‍दा भिसम ङाच्‍छा चिट्ठारी थेनीगदेलान मिन थोन्‍बा मुबा।

११ ओच्‍छे थेनीगदेसे थेनीगदेदा यहूदाला गङ्‌पट्टिला य्‍हुल्‍सारी किर्यत-अर्बा मिन लबा शहरदेन शहर क्‍युर्लान मुबा रा म्‍हे छबा ग्‍ला पिन्‍जी। दन्‍दे किर्यत-अर्बादा हेब्रोन भिसी पाङ्‌मुला, अर्बा चा अनाकला आखेम्‍हेमे मुबा।

१२ तर थे शहरला भुगदेदेन थेला नाम्‍सागदे चा थेनीगदेसे यपुन्‍नेला झा कालेबदा पिन्‍सी जिन्‍बा मुबा।

१३ परमेश्‍वरला लागिरी पूजा लबा म्‍हि हारूनना सन्‍तानदा चा म्‍हि साइबागदे जोगब तबाला लागिरी धम्‍बा हेब्रोन, थेरी मुबा पाङ, ओच्‍छे लिब्‍ना,

१४ यत्तीर, एश्‍तमो,

१५ होलोन, दबीर,

१६ ऐन, युत्ता, ओच्‍छे बेथ-शेमेश, थे क्‍यारक्‍युरला रा म्‍हे छबा ग्‍लागदे लसी यहूदादेन शिमियोनना वंशग्‍याम शहर कू पिन्‍जी।

१७ ओच्‍छे बेन्‍यामीनना वंशग्‍याम गिबोन, गेबा,

१८ अनातोत, अल्‍मोन, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे पिन्‍जी।

१९ परमेश्‍वरला लागिरी पूजा लबा हारूनना सन्‍तानसे च्‍युक सोम शहरगदेदेन थे क्‍यारक्‍युरला रा म्‍हे छबा ग्‍लागदे याङ्‌बा मुबा।

२० लेवी वंशला कहातला बाँकी वंशगदेसे चा एफ्राइम वंशला भोग्‍याम चु शहरगदे याङ्‌जी।

२१ थेनीगदेसे थेनीगदेदा, एफ्राइमला गङ्‌पट्टिला य्‍हुल्‍सारी म्‍हि साइबा म्‍हि जोगब तबाला लागिरी धम्‍बा शकेम, थे क्‍यारक्‍युरला रा म्‍हे छबा ग्‍लागदे, ओच्‍छे गेजेर,

२२ किब्‍सैम, बेथ-होरोन, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे पिन्‍जी।

२३ दानना वंशग्‍याम थेनीगदेसे एल्‍तके, गिब्‍बतोन,

२४ अय्‍यालोन, गात-रिम्‍मोन, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे याङ्‌जी।

२५ मनश्‍शेला गङ्‌सल वंशग्‍याम थेनीगदेसे तानाकदेन गात-रिम्‍मोन, थे क्‍यारक्‍युरला रा म्‍हे छबा ग्‍लागदे लसी गोर न्‍ही शहर याङ्‌जी।

२६ कहातला बाँकी वंशसे याङ्‌बा शहर जम्‍मा गोर च्‍युइ शहरगदेदेन थे क्‍यारक्‍युरला रा म्‍हे छबा ग्‍लागदे मुबा।

२७ गेर्शोनीला लेवी वंशगदेदा मनश्‍शेला गङ्‌सल वंशग्‍याम म्‍हि साइबा म्‍हि जोगब तबाला लागिरी धम्‍बा बाशानरी मुबा गोलान, थे क्‍यारक्‍युरला रा म्‍हे छबा ग्‍लागदे, ओच्‍छे बे-एश्‍तरा, थे क्‍यारक्‍युरला रा म्‍हे छबा ग्‍लागदे लसी गोर न्‍ही शहर पिन्‍जी।

२८ इस्‍साखारला वंशसे किश्‍योन, दाबरत,

२९ यर्मूतदेन एन-गन्‍नीम, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे याङ्‌जी।

३० आशेरला वंशसे मिशाल, अब्‍दोन,

३१ हेल्‍कतदेन रहोब, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे याङ्‌जी।

३२ नप्‍तालीला वंशसे गालीलरी म्‍हि साइबा म्‍हि जोगब तबाला लागिरी धम्‍बा केदेश, थे क्‍यारक्‍युरला रा म्‍हे छबा ग्‍लागदे ओच्‍छे हम्‍मोत-डोरदेन कर्तान, थे क्‍यारक्‍युरला रा म्‍हे छबा ग्‍लागदे लसी गोर सोम शहरगदे याङ्‌जी।

३३ थेनीगदेला वंश अन्‍छार गेर्शोनीगदेसे जम्‍मा च्‍युक सोम शहरगदे, थे क्‍यारक्‍युरला रा म्‍हे छबा ग्‍लागदे याङ्‌जी।

३४ लेवीगदेला बाँकी मुबा मरारी वंशगदेदा चा जबूलूनना वंशग्‍याम योक्‍नाम, कर्तह,

३५ दिम्‍नादेन नहलल, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे पिन्‍जी।

३६ रूबेन वंशग्‍याम बेसेर, यहसा,

३७ कदेमोतदेन मेपात, थे क्‍यारक्‍युरला रा म्‍हे छबा ग्‍लागदे लसी गोर ब्‍लि शहरगदे याङ्‌जी।

३८ गाद वंशग्‍याम गिलादरी मुबा म्‍हि साइबा म्‍हि जोगब तबाला लागिरी धम्‍बा रामोत, थे क्‍यारक्‍युरला रा म्‍हे छबा ग्‍लागदे ओच्‍छे महनोम,

३९ हेश्‍बोनदेन याजेर, थे क्‍यारक्‍युरला रा म्‍हे छबा ग्‍लागदे लसी जम्‍मा गोर ब्‍लि शहरगदे याङ्‌जी।

४० थेनीगदेला वंश अन्‍छार लेवीला बाँकी मुबा मरारी वंशसे जम्‍मा च्‍युक न्‍ही शहरगदेदेन थे क्‍यारक्‍युरला रा म्‍हे छबा ग्‍लागदे याङ्‌जी।

४१ इस्राएलीगदेला यारी मुबा सगदे न्‍हङ्‌री लेवीगदेसे बोगल न्‍हीसे भ्रे शहरगदेदेन थे क्‍यारक्‍युरला रा म्‍हे छबा ग्‍लागदे याङ्‌बा मुबा।

४२ चु जम्‍मान शहरगदेला क्‍युर्नोन रा म्‍हे छबा ग्‍लागदे मुबा। चु जम्‍मान शहरगदे खाल गिकलान मुबा।

इस्राएलीगदेसे य्‍हुल्‍सा ह्राङला यारी किन्‍बा

४३ थेतबासेलमा परमप्रभुसे इस्राएलीगदेदा पिन्‍ना भिसी थेनीगदेला आखेम्‍हेमेगदेदेन छ्‌याम कबुल लबा जम्‍मान य्‍हुल्‍सा पिन्‍जी, ओच्‍छे थेनीगदेसे थे य्‍हुल्‍सा ह्राङला यारी किन्‍सी थेरी चिजी।

४४ ओच्‍छे परमप्रभुसे थेनीगदेला आखेम्‍हेमेगदेदेन छ्‌याम घ्रान चबा अन्‍छार थेनीगदेदा जम्‍मान ग्‍लाग्‍याम ढुक्‍क तसी चिपुङ्‌जी। थेनीगदेला जम्‍मान शत्रुगदे न्‍हङ्‌ला गिकएनोन थेनीगदेला ङाच्‍छा राप्‍बारी आखम्‍नी। परमप्रभुसे थेनीगदेला शत्रुगदेदा थेनीगदेलान यारी जिम्‍मा पिन्‍जी।

४५ परमप्रभुसे इस्राएलीगदेदेन छ्‌याम लबा ज्‍यबा कबुलगदे गादे मुबा, थे न्‍हङ्‌ला गिकएनोन पूरा तबारी बाँकी आचिनी, थे जम्‍मान कबुल पूरा लजी।

यहोशूसे स्‍यारपट्टि चिबा वंशगदेदा बिदा पिन्‍बा

२२

जमाहेन्‍से यहोशूसे रूबेनी, गादी, ओच्‍छे मनश्‍शेला गङ्‌सल वंशदा ङ्‌योइजी,

२ ओच्‍छे थेनीगदेदा चुह्रङ् भिसी पाङ्‌जी, “परमप्रभुला गे लबा मोशासे कुल्‍बा जम्‍मान ताम एनीगदेसे ङ्‌यान्‍बा मुला, ओच्‍छे ङाइ कुल्‍बा जम्‍मान तामएनोन एनीगदेसे ङ्‌यान्‍बा मुला।

३ एनीगदेसे ल्‍हानान धुइहेन्‍से तिनीला धिनधोना ह्राङला ज्‍योज्‍यो आलेगदेदा ख्‍लाबा आरे, तर परमप्रभु ह्राङला परमेश्‍वरसे पिन्‍बा गे पूरा लबा मुला।

४ दाहेन्‍से परमप्रभु एनीगदेला परमेश्‍वरसे सुङ्‌बा अन्‍छार एनीगदेला ज्‍योज्‍यो आलेगदेला ब्‍लप्‍बा साल्‍ना लबा मुला। थेतबासेलमा दाहेन्‍से परमप्रभुला गे लबा मोशासे यर्दन स्‍योङला स्‍यारपट्टि एनीगदेला लागिरी पिन्‍बा य्‍हुल्‍सारी ह्राङ ह्राङला दिमरी दोःसी निउ।

५ परमप्रभु एनीगदेला परमेश्‍वरदा माया लउ, थेसे उन्‍बा ग्‍यामगदेरी भ्रउ, थेसे कुल्‍बा अन्‍छार भ्रउ, थेदेन छ्‌यामनोन गिक तसी चिउ, ओच्‍छे एनीगदेला सेमदेन प्राणहेन्‍सेन परमप्रभुदा तेन्‍गो भिसी परमप्रभुला गे लबा मोशासे एनीगदेदा कुल्‍बा तामदेन ठिम पूरा लबारी सेम लसी गे लउ।”

६ जमाहेन्‍से यहोशूसे थेनीगदेदा मोलम पिन्‍सी बिदा लजी, ओच्‍छे थेनीगदे ह्राङ ह्राङला दिमरी निजी।

७ मनश्‍शेला गङ्‌सल वंशदा मोशासे यर्दन स्‍योङला स्‍यरपट्टिला बाशानरी चिबा ग्‍ला पिन्‍बा मुबा। तर अर्गु गङ्‌सल वंशदा यहोशूसे यर्दन स्‍योङला न्‍हुपपट्टि थेनीगदेलान ज्‍योज्‍यो आलेगदेला गुङ्‌री चिबा ग्‍ला पिन्‍जी। थेनीगदेदा ह्राङ ह्राङला दिमरी पुइबारी बिदा पिन्‍मा यहोशूसे थेनीगदेदा मोलमएनोन पिन्‍बा मुबा,

८ ओच्‍छे थेनीगदेदा चुह्रङ् भिसी पाङ्‌जी, “ल्‍हानान धन सम्‍पत्ति, ओच्‍छे ल्‍हानान म्‍हेमुइ, म्‍हार, म्‍हुइ, काँस, फाइदेन ल्‍हानान क्‍वानगदे भोर्सी ह्राङ ह्राङला दिमरी निउ। एनीगदेसे ह्राङला शत्रुगदेग्‍याम ब्‍यन्‍बा जम्‍मान स्‍हे ह्राङला ज्‍योज्‍यो आलेगदेदेन छ्‌याम भो लउ।”

९ जमाहेन्‍से परमप्रभुसे कुल्‍बा अन्‍छार मोशासे थेनीगदेला यारी पिन्‍बा य्‍हुल्‍सा गिलादरी निबाला लागिरी रूबेनी, गादीदेन मनश्‍शेला गङ्‌सल वंश इस्राएलीगदेदेन छ्‌याम बिदा किन्‍सी कनान य्‍हुल्‍साला शीलोग्‍याम निजी।

यर्दन स्‍योङ कुनीरी स्‍होबा बलि फुल्‍बा ग्‍ला

१० कनान य्‍हुल्‍साला यर्दन स्‍योङ कुनीला गलीलोत भिबा ग्‍लारी दोमाहेन्‍से रूबेनी, गादीदेन मनश्‍शेला गङ्‌सल वंशसे यर्दन स्‍योङ ङाम्‍री च्‍यामान घ्रेन म्राङ्‌बा बलि फुल्‍बा ग्‍ला गिक स्‍होजी।

११ ओच्‍छे रूबेनी, गादीदेन मनश्‍शेला गङ्‌सल वंशसे कनान य्‍हुल्‍साला साँधरी यर्दन स्‍योङला ङाम्‍रीन इस्राएलीगदेला भोपट्टि गलीलोतरी बलि फुल्‍बा ग्‍ला स्‍होजी भिबा ताम इस्राएलीगदेसे थेःजी।

१२ जमाहेन्‍से थेनीगदेला बिरोधरी लडाइ लबाला लागिरी जम्‍मान इस्राएलीगदे शीलोरी पोप तजी।

१३ जमाहेन्‍से इस्राएलीगदेसे गिलाद य्‍हुल्‍सारी रूबेनी, गादीदेन मनश्‍शेला गङ्‌सल वंश मुबा ग्‍लारी परमेश्‍वरला लागिरी पूजा लबा एलाजारला झा पीनहासदा पुइजी।

१४ ओच्‍छे जम्‍मान वंशला गिक गिक लसी पीनहासदेन छ्‌याम इस्राएलला मूल म्‍हिगदे न्‍हङ्‌ला गोर च्‍युइ म्‍हिगदे पुइजी। थेनीगदे इस्राएल वंशगदेला म्‍हेमे गिक गिकला मूल म्‍हि मुबा।

१५ ओच्‍छे थेनीगदे रूबेनी, गादीदेन मनश्‍शेला गङ्‌सल वंश मुबा गिलाद य्‍हुल्‍सारी निसी थेनीगदेदा चुह्रङ् भिसी पाङ्‌जी,

१६ “परमप्रभुला जम्‍मान म्‍हिगदेसे चुह्रङ् भिसी पाङ्‌मुला, ‘इस्राएलला परमेश्‍वरला बिरोधरी रेःसी एनीगदेसे खाह्रङ् लसी धोका पिन्‍बा गे लजी? दन्‍दे परमप्रभुसे कुल्‍बा अन्‍छार भ्रबा ख्‍लासी एनीगदेसे खाह्रङ् लसी परमप्रभुला बिरोधरी रेःसी ह्राङला लागिरी चु बलि फुल्‍बा ग्‍ला स्‍होजी?

१७ तिग पोर भिबा ग्‍लारी लबा पापसे य्‍हाङदा आछ्‌योनी? थे पापग्‍याम परमप्रभुला म्‍हिगदे न्‍हङ्‌री देशान खजी। तसैनोन तिनीधोना य्‍हाङसे ह्राङ ह्राङदा थे पापग्‍याम चोखो स्‍होखम्‍बा आरे।

१८ तिग एनीगदे तिनी दोःसी परमप्रभुग्‍याम थारेङ् निबान मुला? परमप्रभुला बिरोध लसी तिनी एनीगदे बिरोध लबा म्‍हि दोजी भिसम, न्‍हाङ्‌गर परमप्रभु जम्‍मान इस्राएलीगदेदेन छ्‌याम बोमो खला।

१९ तर चुदे एनीगदेसे ह्राङला यारी किन्‍बा य्‍हुल्‍सा अशुद्ध मुसम, परमप्रभुला य्‍हुल्‍साला जुन ग्‍लारी परमप्रभु धन्‍छ्‌याबा चोखो पाल मुला, थेरी खउ, ओच्‍छे ङन्‍ना य्‍हुल्‍सारी चिउ। तर परमप्रभु य्‍हाङला परमेश्‍वरला बलि फुल्‍बा ग्‍ला ख्‍लासी एनीगदेसे ह्राङला लागिरी बलि फुल्‍बा अर्गु ग्‍ला स्‍होसी परमप्रभुला बिरोध लसी एनीगदे बिरोध लबा म्‍हि आदोगो।

२० नाश लतोःबा स्‍हे किन्‍सी जेरहला झा आकानसे पाप लबा आरेमुबा? ओच्‍छे परमप्रभुला बोमो जम्‍मान इस्राएलीगदेथोरी खबा मुबा। थेसे लबा पापसे लमा थे जे सिबा आरेमुबा।’”

२१ जमाहेन्‍से रूबेनी, गादीदेन मनश्‍शेला गङ्‌सल वंशसे इस्राएलला वंशगदेला मूल म्‍हिगदेदा चुह्रङ् भिसी पाङ्‌जी,

२२ “जम्‍मान भन्‍दा घ्रेन परमेश्‍वर थेनोन हिन्‍ना। हिन्‍ना, परमप्रभु जम्‍मान भन्‍दा घ्रेन परमेश्‍वरदान था मुला, ओच्‍छे इस्राएलसे था याङ्‌गै। चुदे ङनी बिरोध लबा म्‍हि दोसी ङन्‍से परमप्रभुला बिरोध लसी पाप लबा हिन्‍बा चिम भिसम तिनी ङन्‍दा छोन्‍बो आथान्‍गो।

२३ परमप्रभुला लिच्‍छा भ्रबा ख्‍लासी ङन्‍से ह्राङला लागिरी बलि लबा ग्‍ला स्‍होबा चिम भिसम, अथवा थेरी मेरी ख्राङ्‌सी फुल्‍बा बलि अथवा अन्‍नबलि अथवा ढिक्‍ना लबा बलि फुल्‍बाला लागिरी स्‍होबा चिम भिसम, थेला सय ङनीग्‍याम परमप्रभुसे किन्‍गै।

२४ आहिन, लिच्‍छा खजिबै धुइरी एनीगदेला सन्‍तानसे ङन्‍ना सन्‍तानदा चु स्‍होबाला अर्थ चा चुह्रङ् हिन्‍ना भिसी पाङ्‌खम्‍ला, ‘परमप्रभु इस्राएलला परमेश्‍वरदेन छ्‌याम एनीगदेला तिगै गे आरे।

२५ तिग्‍दा भिसम परमप्रभुसे एनीगदे रूबेनदेन गादला सन्‍तान ओच्‍छे ङन्‍ना गुङ्‌री यर्दन स्‍योङदा साँध स्‍होसी पिन्‍बा मुला। परमप्रभुग्‍याम एनीगदेसे याङ्‌तोःबा स्‍हे तिगैनोन आरे।’ चुह्रङ् भिसी एनीगदेला सन्‍तानसे ङन्‍ना सन्‍तानदा परमप्रभुदा मान लबा तामग्‍याम फेखम्‍ला।

२६ थेतबासेलमा ङन्‍से ह्राङ ह्राङ न्‍हङ्‌री चुह्रङ् भिसी पाङ्‌जी, ‘मेरी ख्राङ्‌सी फुल्‍बा बलि अथवा बलि फुल्‍बाला लागिरी आतसैनोन बलि फुल्‍बा ग्‍ला गिक मी य्‍हाङसे स्‍होतोःला।’

२७ तर चु बलि फुल्‍बा ग्‍ला ङनीगदेदेन एनीगदेला गुङ्‌री ओच्‍छे य्‍हाङला लिच्‍छाला सन्‍तानगदेला गुङ्‌री साक्षी दोगै भिसी मेरी ख्राङ्‌सी फुल्‍बा बलि, बलिगदेदेन ढिक्‍ना लबा बलि परमप्रभुलान ङाच्‍छापट्टि भसी परमप्रभुदा तेन्‍ना। ओच्‍छे लिच्‍छा एनीगदेला सन्‍तानसे ङन्‍ना सन्‍तानदा ‘परमप्रभुग्‍याम एनीगदेसे याङ्‌तोःबा स्‍हे तिगैनोन आरे’ भिसी पाङ्आम्‍याङ्‌गै।

२८ ओच्‍छे ङन्‍से चुह्रङ् भिसी खेन्‍जी, चुदे लिच्‍छा थेनीगदेसे ङन्‍दा अथवा ङन्‍ना सन्‍तानदा थेह्रङ् पाङ्‌जी भिसम ङन्‍से चुह्रङ् भिसी पाङ्‌ला, ‘च्‍यागो, परमप्रभुदा बलि फुल्‍बा चु ग्‍लाला नक्‍कल ङन्‍ना आखेम्‍हेमेगदेसे स्‍होबा मुबा जुन ग्‍ला मेरी ख्राङ्‌सी फुल्‍बा बलि अथवा बलि फुल्‍बाला लागिरी स्‍होबा आहिन मुबा, तर ङन्‍देन एनीगदेला गुङ्‌री साक्षी दोगै भिसी स्‍होबा मुबा।’

२९ ङनी परमप्रभुला बिरोधरी रेःसी परमप्रभु धन्‍छ्‌याबा चोखो पालला ङाच्‍छापट्टि मुबा परमप्रभु य्‍हाङला परमेश्‍वरला बलि फुल्‍बा ग्‍लादा ख्‍लासी, मेरी ख्राङ्‌सी फुल्‍बा बलि, अन्‍नबलि, ओच्‍छे बलि फुल्‍बाला लागिरी अर्गु ग्‍लारी बलि फुल्‍बा ग्‍ला स्‍होसी परमप्रभुदा ख्‍लाबा धिन मी खाइमै आखगै।”

३० परमेश्‍वरला लागिरी पूजा लबा म्‍हि पीनहासदेन इस्राएलीगदेला मूल म्‍हिगदेसे रूबेन, गाददेन मनश्‍शेला सन्‍तानसे पाङ्‌बा ताम थेःमाहेन्‍से ताङ्‌जी।

३१ ओच्‍छे परमेश्‍वरला लागिरी पूजा लबा म्‍हि एलाजारला झा पीनहाससे रूबेन, गाददेन मनश्‍शेला सन्‍तानदा चुह्रङ् भिसी पाङ्‌जी, “परमप्रभु य्‍हाङदेन छ्‌याम मुबा चिम भिबा ताम तिनी ङन्‍से था याङ्‌जी। तिग्‍दा भिसम परमेश्‍वरला बिरोधरी रेःसी एनीगदेसे धोका पिन्‍सी गे लबा आहिन्‍बा चिम। दाहेन्‍से एनीगदेसे इस्राएलीगदेदा परमप्रभुला छ्‌याग्‍याम जोगब लबा मुला।”

३२ जमाहेन्‍से परमेश्‍वरला लागिरी पूजा लबा म्‍हि एलाजारला झा पीनहासदेन थे मूल म्‍हिगदे गिलाद य्‍हुल्‍साला रूबेनीदेन गादीगदेग्‍याम फेसी कनान य्‍हुल्‍सारी इस्राएलीगदे मुबा ग्‍लारी निजी, ओच्‍छे थेनीगदेदा जम्‍मान ताम थेःना लजी।

३३ थे ताम इस्राएलीगदेदा सेम निजी, ओच्‍छे थेनीगदेसे परमेश्‍वरदा धन्‍यवाद पिन्‍जी। जमाहेन्‍से थेनीगदेला बिरोधरी रेःसी रूबेनीदेन गादीगदे चिबा य्‍हुल्‍सादा नाश लबारी लडाइ लबा ताम इस्राएलीगदेसे दोःसी आलनी।

३४ ओच्‍छे रूबेनीदेन गादीगदेसे थे बलि फुल्‍बा ग्‍लाला मिन “परमप्रभुन परमेश्‍वर हिन्‍ना, थेनोन य्‍हाङला गुङ्‌री साक्षी मुला” भिसी पाङ्‌जी।

खेप्‍पा दोबा धुइरी यहोशूसे पाङ्‌बा ताम

२३

दाहेन्‍से ल्‍हानान धिन लिच्‍छा परमप्रभुसे इस्राएलीगदेदा ह्राङला क्‍यारक्‍युर मुबा जम्‍मान शत्रुगदेग्‍याम ब्‍लप्‍बा न्‍हपुङ्‌बा मुबा। ओच्‍छे यहोशू ल्‍हानान दिङ निसी खेप्‍पा दोसी जिन्‍बा मुबा।

२ यहोशूसे जम्‍मान इस्राएलीगदेदा थेनीगदेला गन्‍बागदे, मूल म्‍हिगदे, निसाफ लबा म्‍हिगदेदेन हाकिमगदेदा ङ्‌योइसी चुह्रङ् भिसी पाङ्‌जी, “ङा ल्‍हानान दिङ तसी जिन्‍बा मुला ओच्‍छे ङा खेप्‍पाएनोन दोसी जिन्‍जी।

३ परमप्रभु एनीगदेला परमेश्‍वरसे एनीगदेला लागिरी चु जम्‍मान य्‍हुल्‍ला म्‍हिगदेदा तिग तिग लजी, थे ताम जम्‍मान एनीगदेसे म्राङ्‌बा मुला। एनीगदेला लागिरी लडाइ लबा थेनोन परमप्रभु एनीगदेला परमेश्‍वर हिन्‍ना।

४ च्‍यागो, यर्दन स्‍योङहेन्‍से न्‍हुपपट्टि घ्रेन समुद्रधोना ङाइ ढासी जिन्‍बा य्‍हुल्‍ला म्‍हिगदे अथवा ढाबारी बाँकी मुबा चु य्‍हुल्‍ला म्‍हिगदेला य्‍हुल्‍सा ङाइ एनीगदेला वंशगदेदा भो लसी पिन्‍बा मुला।

५ परमप्रभु एनीगदेला परमेश्‍वर ह्राङसेन थेनीगदेदा एनीगदेला ओन्‍छाङ्‌ग्‍याम तेःसी पिन्‍ना, ओच्‍छे एनीगदेसे च्‍याना च्‍यानान थेनीगदेदा ताप्‍ला, ओच्‍छे परमप्रभु एनीगदेला परमेश्‍वरसे सुङ्‌बा ह्रङ्‌नोन एनीगदेसे थेनीगदेला य्‍हुल्‍सारी शासन लला।

६ “थेतबासेलमा मोशाला ठिमला किताबरी भ्रिबा जम्‍मान तामगदे होशियार लसी ङ्‌यान्‍गो, ओच्‍छे थे अन्‍छार भ्रउ, ओच्‍छे थे ठिमग्‍याम एनीगदे दाहिने देब्रे खानङ्एनोन आनिउ।

७ एनीगदेला गुङ्‌री मुबा चु य्‍हुल्‍ला म्‍हिगदेदेन छ्‌याम आढिक्‍गो, थेनीगदेला लागदेला मिन आकिन्‍गो, ओच्‍छे थेनीगदेला मिनरी घ्रान आचउ। थेनीगदेदा आतेन्‍गो ओच्‍छे थेनीगदेदा फ्‍या आलउ।

८ तर एनीगदेसे तिनीला धिनधोना लबा ह्रङ्‌नोन परमप्रभु एनीगदेला परमेश्‍वरदेन छ्‌याम गिक तसी चिउ।

९ “परमप्रभुसे घ्रेन शक्तिशाली य्‍हुल्‍दा एनीगदेला ओन्‍छाङ्‌ग्‍याम ताप्‍बा मुला। ओच्‍छे तिनीधोना एनीगदेला ओन्‍छाङ्‌री खालैनोन राप्‍खम्‍बा आरे।

१० एनीगदेला म्‍हि गिकसे हजार गिक म्‍हिगदे ताप्‍खम्‍ला। तिग्‍दा भिसम परमप्रभुसे एनीगदेदेन छ्‌याम कबुल लबा अन्‍छार एनीगदेला लागिरी लडाइ लबा चा परमप्रभुन हिन्‍ना।

११ थेतबासेलमा होशियार तसी परमप्रभु एनीगदेला परमेश्‍वरदा माया लउ।

१२ चुदे एनीगदेसे तिगै लसी परमप्रभुसे कुल्‍बा ताम आङ्‌यान्‍ना, बाँकी मुबा थे य्‍हुल्‍ला म्‍हिगदे, अथवा एनीगदेला गुङ्‌री मुबा म्‍हिगदेदेन छ्‌याम भ्रजी, ओच्‍छे थेनीगदेदेन छ्‌याम ब्‍याह लसी थेनीगदेदेन छ्‌याम गिकनोन तजी भिसम,

१३ एनीगदे चु तामरी ढुक्‍क तउ, तिग्‍दा भिसम परमप्रभु एनीगदेला परमेश्‍वरसे दोःसी थे य्‍हुल्‍ला म्‍हिगदेदा एनीगदेला ङाच्‍छाग्‍याम आतब। तर परमप्रभु एनीगदेला परमेश्‍वरसे एनीगदेदा पिन्‍बा चु ज्‍यबा य्‍हुल्‍साग्‍याम एनीगदे नाश आतदेधोना थेनीगदे चा एनीगदेला लागिरी जालदेन वा, ओच्‍छे एनीगदेला गोरी कोर्रा, ओच्‍छे एनीगदेला मीरी पुजु दोला।

१४ “दाहेन्‍से ङा जम्‍मान म्‍हि य्‍हुल नितोःबा ग्‍यामसे निबान मुला। परमप्रभु परमेश्‍वरसे एनीगदेला बारेरी सुङ्‌बा जम्‍मान ज्‍यबा तामगदे न्‍हङ्‌री ताम गिकएनोन तोरमार तबा आरे। एनीगदेला लागिरी जम्‍मान ताम पूरा तबा मुला, ओच्‍छे थे ताम न्‍हङ्‌ग्‍याम ताम गिकएनोन तोरमार तबा आरे भिसी एनीगदेसे ह्राङला सेमदेन प्राणहेन्‍सेन था याङ्‌सी जिन्‍बा मुला।

१५ खाह्रङ् लसी परमप्रभु एनीगदेला परमेश्‍वरसे एनीगदेदा सुङ्‌बा जम्‍मान ज्‍यबा तामगदे एनीगदेथोरी पूरा लबा मुला, थेह्रङ् लसीन परमप्रभुसे एनीगदेदा पिन्‍बा चु ज्‍यबा य्‍हुल्‍साग्‍याम एनीगदेदा नाश आलदेधोना, परमप्रभुसे एनीगदेथोरी जम्‍मान नाइबा तामगदेएनोन भला।

१६ चुदे एनीगदेसे परमप्रभु एनीगदेला परमेश्‍वरसे कबुल लसी कुल्‍बा ताम ख्‍लासी अर्गु लागदेदा तेन्‍जी भिसम ओच्‍छे थेनीगदेदा फ्‍या लजी भिसम, थेनोन धुइरी परमप्रभुसे एनीगदेथोरी ह्राङला बोमो ल्‍हूला, ओच्‍छे परमप्रभुसे एनीगदेदा पिन्‍बा चु ज्‍यबा य्‍हुल्‍साग्‍याम एनीगदे तुरून्‍तन नाश तसी निला।”

यहोशूसे शेकेमरी इस्राएलीगदेदेन छ्‌याम ताम लबा

२४

जमाहेन्‍से यहोशूसे इस्राएलीगदेला जम्‍मान वंशदा शकेमरी ह्रुप लजी। थेसे इस्राएलला गन्‍बागदे, वंश वंशला मूल म्‍हिगदे, निसाफ लबा म्‍हिगदेदेन हाकिमगदेदाएनोन ङ्‌योइजी, ओच्‍छे थेनीगदे ह्राङ ह्राङनोन परमेश्‍वरला ङाच्‍छा खजी।

२ यहोशूसे जम्‍मान म्‍हिगदेदा चुह्रङ् भिसी पाङ्‌जी, “परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘ओन्‍मा एनीगदेला आखेम्‍हेमेगदे अब्राहामदेन नाहोरला आबा तेरह यूफ्रेटिस स्‍योङ क्‍याम्‍सङ् चिमुबा, थेरी थेनीगदेसे अर्गु लागदेदा तेन्‍मुबा।

३ तर ङाइ एनीगदेला म्‍हेमे अब्राहामदा यूफ्रेटिस स्‍योङ क्‍याम्‍सङ्‌ग्‍याम भजी, ओच्‍छे थेदा कनान य्‍हुल्‍साला जम्‍मान ग्‍लारी थोजी, ओच्‍छे थेला सन्‍तानदा बढब तना लजी। ङाइ थेदा इसहाक पिन्‍जी।

४ दोःसी ङाइ इसहाकदा याकूबदेन एसाव पिन्‍जी। ओच्‍छे ङाइ एसावदा चिबाला लागिरी सेइरला गङ्‌पट्टिला य्‍हुल्‍सा पिन्‍जी। तर याकूबदेन थेला झागदे चा मिश्र य्‍हुल्‍सारीक्‍यार निजी।

५ “‘जमाहेन्‍से मोशादेन हारूनदा पुइसी थेरी ङाइ लबा गेग्‍याम मिश्र य्‍हुल्‍सारी आपत विपत पुइखजी, ओच्‍छे लिच्‍छा ङाइ एनीगदेदा थेग्‍याम तेःसी भजी।

६ ङाइ एनीगदेला आखेम्‍हेमेगदेदा मिश्र य्‍हुल्‍साग्‍याम तेःसी भजी, ओच्‍छे एनीगदे समुद्रधोना दोखजी, ओच्‍छे एनीगदेला आखेम्‍हेमेगदेदा मिश्रीगदेसे रथदेन तागदेरी क्रेसी वाला समुद्रधोना ताप्‍सी खजी।

७ तर थेनीगदेसे परमप्रभुदा बिन्‍ती लजी, ओच्‍छे परमप्रभुसे एनीगदेदेन मिश्रीगदेला गुङ्‌री धोपधोप तना लसी समुद्र थेनीगदेपट्टि दोःसी थेनीगदेदा डुबब तना लजी। ङाइ मिश्र य्‍हुल्‍सारी तिग लजी, थे एनीगदे ह्राङलान मीसे म्राङ्‌बा मुला। जमाहेन्‍से एनीगदे ल्‍हानान धिनधोना तोङ्‌तोङ्‌बा ग्‍लारी तजी।

८ “‘ङाइ एनीगदेदा यर्दन स्‍योङला स्‍यारपट्टि चिबा एमोरीगदेला य्‍हुल्‍सारी भजी। थेनीगदेसे एनीगदेदेन छ्‌याम लडाइ लजी, ओच्‍छे ङाइ थेनीगदेदा एनीगदेला यारी जिम्‍मा पिन्‍जी, ओच्‍छे एनीगदेसे थेनीगदेला य्‍हुल्‍सा ह्राङला यारी किन्‍जी। ङाइ थेनीगदेदा एनीगदेलान ओन्‍छाङ्‌री नाश लजी।

९ जमाहेन्‍से मोआबला ग्‍ले सिप्‍पोरला झा बालाकसे इस्राएलीगदेदेन छ्‌याम लडाइ लजी। ओच्‍छे एनीगदेदा केःबाला लागिरी थेसे बओरला झा बालामदा ङ्‌योइबारी पुइजी।

१० तर ङाइ बालामला प्रार्थना आङ्‌यान्‍नी। थेतबासेलमा थेसे बरू एनीगदेदा मोलम पिन्‍बाला पिन्‍बान लजी। चुह्रङ् लसी ङाइ एनीगदेदा थेला याग्‍याम जोगब लजी।

११ जमाहेन्‍से एनीगदे यर्दन स्‍योङ थासी यरीहोरी खजी। ओच्‍छे यरीहोला म्‍हिगदे, एमोरी, परिज्‍जी, कनानी, हित्ती, गिर्गाशी, हिव्‍वीदेन यबूसीगदेसे एनीगदेदेन छ्‌याम लडाइ लजी। तर ङाइ थेनीगदेदा एनीगदेला यारी जिम्‍मा पिन्‍जी।

१२ ङाइ एनीगदेला ङाच्‍छा ङाच्‍छा प्‍वाँहार गिक पुइजी, थे प्‍वाँहारसे थेनीगदेदेन एमोरीगदेला ग्‍ले न्‍हीदाएनोन एनीगदेला ओन्‍छाङ्‌ग्‍याम ताप्‍जी। थे गे एनीगदेसे ह्राङला तरवारदेन म्‍यादलीग्‍याम लबा आहिन।

१३ चुह्रङ् लसी एनीगदेसे दुखन आलबा य्‍हुल्‍सादेन एनीगदेसे स्‍होनोन आस्‍होबा शहरगदे ङाइ एनीगदेदा पिन्‍जी। एनीगदे थेनोन ग्‍लारी चिबान मुला, ओच्‍छे ह्राङसे सूनोन आसूबा अङ्‌गुरदेन जैतून एनीगदेसे चबान मुला।’

१४ “थेतबासेलमा दाहेन्‍से परमप्रभुदा मान लउ, ओच्‍छे जम्‍मान तामरी विश्‍वास लखम्‍बा म्‍हि दोसी परमप्रभुला गे लउ। एनीगदेला आखेम्‍हेमेगदेसे यूफ्रेटिस स्‍योङ क्‍याम्‍सङ्‌देन मिश्र य्‍हुल्‍सारी तेन्‍बा लागदेदा भ्‍याङ्‌गो, ओच्‍छे परमप्रभुला गे लउ।

१५ तर चुदे एनीगदेदा परमप्रभुला गे लबा सेम आरेसम एनीगदेसे खाल्‍ला गे लबा, तिनीन एनीगदेसे धम्‍गो। एनीगदेला आखेम्‍हेमेगदेसे यूफ्रेटिस स्‍योङ क्‍याम्‍सङ् तेन्‍बा लागदेदा तेन्‍बा की एनीगदे दन्‍दे चिबा य्‍हुल्‍साला एमोरीगदेला लागदे तेन्‍बा। तर ङादेन ङाला म्‍हेमेसे चा परमप्रभुलान गे लला।”

१६ जमाहेन्‍से म्‍हिगदेसे चुह्रङ् भिसी पाङ्‌जी, “ङन्‍से परमप्रभुदा ख्‍लासी अर्गु लागदेला पूजा लआतोःगै।

१७ तिग्‍दा भिसम परमप्रभु ङन्‍ना परमेश्‍वरसेन ङन्‍देन ङन्‍ना आखेम्‍हेमेगदेदा घ्‍याबा स्‍होसी थान्‍बा दिम मिश्र य्‍हुल्‍साग्‍याम तेःसी भबा हिन्‍ना, ओच्‍छे ङन्‍नान मीला ङाच्‍छा थेह्रङ्‌बा उदेकला घ्रेन गेगदे लजी। ओच्‍छे ङनी खानङ्‌दम्‍मान निसैनोन, जुन य्‍हुल्‍ला म्‍हिगदेला गुङ्‌ग्‍याम खसैनोन परमप्रभुसे ङन्‍दा जोगब लजी।

१८ परमप्रभुसे ङन्‍ना ङाच्‍छापट्टिग्‍याम जम्‍मान य्‍हुल्‍ला म्‍हिगदेदेन चु य्‍हुल्‍सारी चिबा एमोरीगदेदाएनोन ताप्‍जी। थेतबासेलमा ङन्‍सेनोन परमप्रभुला गे लला। तिग्‍दा भिसम थेनोन ङन्‍ना परमेश्‍वर हिन्‍ना।”

१९ यहोशूसे म्‍हिगदेदा चुह्रङ् भिसी पाङ्‌जी, “एनीगदेसे परमप्रभुला गे लबारी आखम, तिग्‍दा भिसम थे तिगै दोष आरेबा परमेश्‍वर हिन्‍ना। थे डाह लबा परमेश्‍वर हिन्‍ना। थेसे एनीगदेसे लबा नाइबा गेदेन एनीगदेला पाप माफ आल।

२० एनीगदेसे परमप्रभुदा ख्‍लासी अर्गु लागदे तेन्‍जी भिसम दन्‍देधोना थेसे एनीगदेदा ज्‍यबा लसैनोन थे एनीगदेला बिरोधरी रेःला, ओच्‍छे एनीगदेदा नाश लला।”

२१ तर म्‍हिगदेसे यहोशूदा चुह्रङ् भिसी पाङ्‌जी, “आहिन, ङनी परमप्रभुलान गे लला।”

२२ जमाहेन्‍से यहोशूसे थेनीगदेदा चुह्रङ् भिसी पाङ्‌जी, “एनीगदे ह्राङसेन परमप्रभुला गे लबारी पक्‍का लसी एनीगदे ह्राङनोन ह्राङला लागिरी साक्षी दोबा मुला।” ओच्‍छे थेनीगदेसे “ङनी ह्राङनोन साक्षी मुला” भिसी पाङ्‌जी।

२३ यहोशूसे चुह्रङ् भिसी पाङ्‌जी, “थेतबासेलमा दाहेन्‍से एनीगदेसे ह्राङदेन छ्‌याम मुबा अर्गु लागदेदा भ्‍याङ्‌गो, ओच्‍छे एनीगदेला सेम परमप्रभु इस्राएलला परमेश्‍वरपट्टि दोःगो।”

२४ ओच्‍छे म्‍हिगदेसे यहोशूदा चुह्रङ् भिसी पाङ्‌जी, “ङन्‍से परमप्रभु ङन्‍ना परमेश्‍वरलान गे लला, ओच्‍छे ङनी थेलान बचन अन्‍छार भ्रला।”

२५ थेनोन धिनकुनु यहोशूसे म्‍हिगदेदेन छ्‌याम कबुल गिक लजी, ओच्‍छे थेसे शकेमरी थेनीगदेला लागिरी ठिम स्‍होसी पिन्‍जी।

२६ चु जम्‍मान तामगदे यहोशूसे परमेश्‍वरला ठिमला किताबरी भ्रिजी। ओच्‍छे थेसे घ्रेन युङ्‌बा गिक भसी परमप्रभु धन्‍छ्‌याबा पाल ङाम्‍ला सुल्‍सिङ दोङ टारी ठाडो लसी क्‍यासी थान्‍जी।

२७ यहोशूसे जम्‍मान म्‍हिगदेदा चुह्रङ् भिसी पाङ्‌जी, “च्‍यागो, चु युङ्‌बा य्‍हाङला बिरोधरी साक्षी दोबा मुला, तिग्‍दा भिसम चुसे परमप्रभुसे य्‍हाङदा सुङ्‌बा जम्‍मान ताम थेःबा मुला। एनीगदे ह्राङला परमेश्‍वरदा विश्‍वास आलबा म्‍हि दोजी भिसम थे युङ्‌बा एनीगदेला बिरोधरी साक्षी मुला।”

२८ चुह्रङ् लसी यहोशूसे थेनीगदेदा थेनीगदे ह्राङ ह्राङसे याङ्‌बा ग्‍लारी पुइजी।

यहोशूदेन एलाजार सिबा

२९ जमाहेन्‍से परमप्रभुला गे लबा म्‍हि नूनना झा यहोशू सिजी, थे ग्‍यार्जा गिकसे च्‍युइ दिङ तबा मुला।

३० ओच्‍छे थेनीगदेसे थेदा गाश गङ्‌ला झ्‍याङपट्टि एफ्राइमला गङ्‌पट्टिला य्‍हुल्‍सारी थेलान स तिम्‍नथ-सेरहला साँध भन्‍दा न्‍हङ्‌पट्टिन ल्‍हुजी।

३१ यहोशू सोदेधोना इस्राएलीगदेसे परमप्रभुलान गे लजी, ओच्‍छे थे सिसी जिन्‍माहेन्‍सेएनोन थेनीगदेसे परमप्रभुलान गे लजी। ओच्‍छे अर्गु सोसी चिबा म्‍हिगदेदेन परमप्रभुसे इस्राएलला लागिरी लबा जम्‍मान गेला बारेरी था मुबा गन्‍बागदे सोदेधोनाएनोन इस्राएलीगदेसे परमप्रभुलान गे लजी।

३२ इस्राएलीगदेसे मिश्र य्‍हुल्‍साग्‍याम भबा योसेफला ह्रुइदा शकेमरी ल्‍हुजी। थे स चा शकेमला आबा हमोरला झागदेदेन छ्‌याम याकूबसे म्‍हुइला ग्‍यार्जा गिक टोगलरी ग्‍लुबा मुबा। थे ग्‍ला योसेफला सन्‍तानना भोरी परब तजी।

३३ ओच्‍छे हारूनना झा एलाजारएनोन सिजी, ओच्‍छे थेदा एफ्राइमला गङ्‌पट्टिला य्‍हुल्‍साला गिबारी ल्‍हुजी। थे शहर थेला झा पीनहासदा पिन्‍बा मुबा।

निसाफ लबागदेला किताब

चु किताबला बारेरी पाङ्‌तोःमा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: परमेश्‍वरदा विश्‍वास लबा ख्‍लाबा, ओच्‍छे ह्राङ ह्राङला पाप ख्‍लासी परमेश्‍वरपट्टि दोबा म्‍हिगदेदा परमेश्‍वरसे दुखग्‍याम फेबा।

भ्रिबा साल: ई.पू. ओस्‍पन १०५०-१००० सालला भ्रिबा मुबा।

चु किताबरी भ्रिबा काइरनना धुइदा चा इस्राएलीगदेसे “शासन लबा धुइ” भिसी पाङ्‌खम्‍ला। तिग्‍दा भिसम चु किताबरी इस्राएलीगदेसे परमेश्‍वरला बिरोधरी लबा पापदेन परमेश्‍वरसे ल्‍हानान रेमधोना थेनीगदेदा निसाफ लबा तामला बारेरी पाङ्‌बा मुला।

चु धुइरी चा परमेश्‍वर ह्राङसेन इस्राएलीगदेदा निसाफ लसी ज्‍यना लसी थोबा मुबा। “परमप्रभुला ओन्‍छाङ्‌री जुन ताम आज्‍यबा मुबा इस्राएलीगदेसे थेनोन ताम लबा मुबा” चुनोन ताम चा चु किताबला मूल ताम हिन्‍ना। चु किताबला मूल पद २१:२५ री “थे धुइरी इस्राएलरी ग्‍ले गिकनोन आरेमुबा, ओच्‍छे जम्‍मान म्‍हिसे ह्राङ ह्राङला सेमरी जुन ताम लाइ म्‍हन्‍जी थेनोन लसी भ्रमुबा।”

मूल तामगदे

यहोशू सिबा धुइधोनारी तबा तामगदे १:१-२:१०

इस्राएलला निसाफ लबा म्‍हिगदे २:११-१६:३१

धुइ धुइरी ताम अर्गु तामगदे १७:१-२१:२५

निसाफ लबागदेला किताब

यहूदादेन शिमियोनना सन्‍तानसे अदोनी-बेजेकदा चुङ्‌बा

१

यहोशू सिमाहेन्‍से खजिबा वंशसे ङाच्‍छा कनानीगदेदेन छ्‌याम लडाइ लतोःला भिसी इस्राएलीगदेसे परमप्रभुदा ङ्‌योइजी।

२ परमप्रभुसे चुह्रङ् भिसी जोहाब पिन्‍जी, “ङाच्‍छा यहूदाला वंशसे लडाइ लगै। थे य्‍हुल्‍सा ङाइ थेनीगदेला यारी जिम्‍मा पिन्‍बा मुला।”

३ यहूदाला म्‍हिगदेसे ह्राङला शिमियोनी ज्‍योज्‍यो आलेगदेदा चुह्रङ् भिसी पाङ्‌जी, “ङन्‍ना भोरी परब तबा ग्‍लारी एनीगदेएनोन ङन्‍देन छ्‌यामनोन खउ, ओच्‍छे य्‍हाङ ढिक्‍सी कनानीगदेदेन छ्‌याम लडाइ लाइ। ओच्‍छे ङनीएनोन एनीगदेला भोरी परब तबा ग्‍लारी एनीगदेदेन छ्‌यामनोन निला।” थेतबासेलमा शिमियोन यहूदाला म्‍हिगदेदेन छ्‌याम निजी।

४ जमाहेन्‍से यहूदाला म्‍हिगदे लडाइ लबारी निजी। ओच्‍छे परमप्रभुसे कनानीगदेदेन परिज्‍जीगदेदा थेनीगदेला याग्‍याम ब्रेना लजी। थेनीगदेसे बेजेक भिबा ग्‍लारी कनानीगदेदेन परिज्‍जीगदेला हजार च्‍युइ म्‍हिगदेदा साइजी।

५ थेनीगदेसे थेरी अदोनी-बेजेकदा स्‍याप्‍जी, ओच्‍छे थेनीगदेसे थेदेन छ्‌याम थेरी लडाइ लसी कनानीगदेदेन परिज्‍जीगदेदा ब्रेना लजी।

६ अदोनी-बेजेक चा य्‍हार्जी, तर थेनीगदेसे थेदा ताप्‍सी ताप्‍सी चुङ्‌जी ओच्‍छे थेनीगदेसे थेला या पबादेन काङ पबा थाजी।

७ अदोनी-बेजेकसे चुह्रङ् भिसी पाङ्‌जी, “या पबादेन काङ पबा थाबा बोगल सोमसे च्‍युइ ग्‍लेगदेसे ङाला टेबुल धिरी ताइबा चीबु दुइसी चमुबा। ङाइ थेनीगदेदा खाह्रङ् लबा मुबा परमेश्‍वरसेनोन ङादा थेह्रङ्‌नोन लबा मुला।” जमाहेन्‍से थेनीगदेसे थेदा यरूशलेमरी भजी, ओच्‍छे थे थेरीन सिजी।

यरूशलेमदेन हेब्रोनदा यहूदाला वंशसे ब्रेना लबा

८ यहूदाला म्‍हिगदेसे यरूशलेम शहरदेन छ्‌याम लडाइ लसी यरूशलेम शहर यारी किन्‍जी। थेनीगदेसे थेला म्‍हिगदेदा तरवारसे ताम्‍सी साइजी, ओच्‍छे थे शहररी मे लगब लजी।

९ जमाहेन्‍से यहूदाला म्‍हिगदे लोपट्टि मुबा गङ्‌पट्टिला नेगेवरीदेन तराईरी मुबा कनानीगदेदेन छ्‌याम लडाइ लबारी मारपट्टि फाप्‍जी।

१० थेनीगदेसे हेब्रोन शहररी चिबा कनानीगदेदेन छ्‌याम लडाइ लजी। थे धुइरी हेब्रोन शहरदा किर्यत-अर्बा भिसी पाङ्‌मुबा। चुह्रङ् लसी लडाइ लसी थेनीगदेसे शेशै, अहीमनदेन तल्‍मैदा ब्रेना लजी।

ओत्‍निएलसे दबीर शहरदा ब्रेना लबा

यहो १५:१३-१९

११ जमाहेन्‍से यहूदाला म्‍हिगदेसे दबीर शहरला म्‍हिगदेदेन छ्‌याम लडाइ लजी। दबीरला मिन ङाच्‍छा किर्यत-सेपेर मुबा।

१२ ओच्‍छे कालेबसे चुह्रङ् भिसी पाङ्‌जी, “जुन म्‍हिसे किर्यत-सेपेरदेन छ्‌याम लडाइ लसी थे शहर ह्राङला यारी किन्‍ना, थेदा ङाइ ङाला झामे अक्‍सा ब्‍याह लसी पिन्‍ना।”

१३ जमाहेन्‍से कालेबला आले कनजला झा ओत्‍निएलसे थे शहरदा ढासी ह्राङला यारी किन्‍जी। ओच्‍छे कालेबसे ह्राङला झामे अक्‍सादा थेदेन छ्‌याम ब्‍याह लसी पिन्‍जी।

१४ तिरेकुनु अक्‍सा ओत्‍निएल मुबा ग्‍लारी निमा ओत्‍निएलसे अक्‍सादा एला आबादेन छ्‌याम टोगल गिक स ह्रीगो भिसी पाङ्‌जी। अक्‍सा ह्राङला गधाग्‍याम मार फप्‍बा म्राङ्‌सी कालेबसे थेदा “एदा तिग तोःजी?” भिसी ङ्‌योइजी।

१५ अक्‍सासे ह्राङला आबादा, “ह्राङसे ङादा सोङ्‌सोङ् खार्बा नेगेवला भु दाइजो पिन्‍बा मुला, दाहेन्‍से ङादा क्‍युइला मूलएनोन भउ” भिसी पाङ्‌जी। थेतबासेलमा कालेबसे थेदा तोरपट्टिदेन मारपट्टि मुबा क्‍युइला मूल न्‍हीएनोन पिन्‍जी।

यहूदादेन बेन्‍यामीन वंशसे ढाबा

१६ मोशाला केनना सन्‍तान केनीगदे यहूदाला म्‍हिगदेदेन छ्‌याम यरीहो शहरग्‍याम आराद भिबा ग्‍लाला लोपट्टि मुबा यहूदाला तोङ्‌तोङ्‌बा ग्‍लारी निजी। यरीहो शहरदा खजुर दोङगदेला शहर भिसीएनोन पाङ्‌मुबा। ओच्‍छे थेनीगदे थे ग्‍लाला म्‍हिगदेदेन छ्‌याम चिबारी छ्‌याइजी।

१७ जमाहेन्‍से यहूदाला म्‍हिगदे ह्राङला ज्‍योज्‍यो आले शिमियोन वंशला म्‍हिगदेदेन छ्‌याम ढिक्‍सी सपत शहररी चिबा कनानीगदेदेन छ्‌याम लडाइ लजी, ओच्‍छे थे शहरदा पूरन नाश लजी। थेतबासेलमा थे शहरला मिन होर्मा† थान्‍जी।

१८ यहूदासे गाजा, अश्‍कलोन ओच्‍छे एक्रोन शहरगदेदेन क्‍यारक्‍युरला ग्‍लागदेएनोन किन्‍जी।

१९ परमप्रभु यहूदादेन छ्‌याम मुबा, ओच्‍छे थेनीगदेसे गङ्‌पट्टिला य्‍हुल्‍सा ह्राङला यारी किन्‍जी। तर ब्‍याँसीला म्‍हिगदेदा थेनीगदेसे ताप्‍बारी आखम्‍नी। तिग्‍दा भिसम ब्‍याँसीला म्‍हिगदेदेन छ्‌याम फाइला रथगदे मुबा।

२० जमाहेन्‍से मोशासे कुल्‍बा अन्‍छार यहोशूसे कालेबदा हेब्रोन पिन्‍जी। ओच्‍छे कालेबसे थेग्‍याम अनाकला झा सोमदा ताप्‍जी।

२१ तर बेन्‍यामीनीगदेसे यरूशलेमला यबूसीगदेदा आताप्‍नी। थेतबासेलमा यबूसीगदे तिनीला धिनधोनान बेन्‍यामीनीगदेदेन छ्‌याम यरूशलेमरी चिबा मुला।

एफ्राइमदेन मनश्‍शेला वंशसे बेथेलदा ब्रेना लबा

२२ योसेफला वंशसे बेथेलदेन छ्‌याम लडाइ लजी, ओच्‍छे परमप्रभु थेनीगदेदेन छ्‌याम मुबा।

२३ थेनीगदेसे बेथेलला बारेरी घोबाला लागिरी चिवा लबा म्‍हिगदे पुइजी। बेथेलला मिन ङाच्‍छा लूज मुबा।

२४ चुनोन चिवा लबा म्‍हिगदेसे म्‍हि गिकदा शहरग्‍याम मङ्‌ग्‍यार खबान लबा म्राङ्‌जी। ओच्‍छे थेनीगदेसे थे म्‍हिदा चुह्रङ् भिसी ङ्‌योइजी, “चु शहर न्‍हङ्‌री खाह्रङ् लसी वाङ्‌तोःबा? ङन्‍दा पाङ्‌गो। ङन्‍से एदा तिगैनोन आल।”

२५ थेतबासेलमा थे म्‍हिसे थेनीगदेदा खाह्रङ् लसी शहर न्‍हङ्‌री निबा भिबा ताम पाङ्‌सी पिन्‍जी। ओच्‍छे थेनीगदेसे थे शहरला म्‍हिगदेदा तरवारसे ताम्‍सी साइजी। तर थे म्‍हिदेन थेला जम्‍मान म्‍हेमेदा तिगै आलनी।

२६ थे म्‍हि हित्तीगदेला य्‍हुल्‍सारी निजी। ओच्‍छे थेसे थेरी शहर गिक स्‍होसी थे शहरला मिन लूज थान्‍जी। थे शहरला मिन तिनीधोनाएनोन लूजनोन मुला।

इस्राएलीगदेसे आताप्‍बा म्‍हिगदे

२७ तर मनश्‍शेसे बेथ-शान, तानाक, डोर, यिबलामदेन मगिद्दो ओच्‍छे थे ग्‍लागदेला क्‍यारक्‍युरला शहरगदेरी चिबा म्‍हिगदेदा आताप्‍नी। तिग्‍दा भिसम कनानीगदे थेनोन ग्‍लागदेरी चिबा सेम लजी।

२८ लिच्‍छा इस्राएलीगदे शक्तिशाली तमाहेन्‍से इस्राएलीगदेसे कनानीगदेदा तिगै ज्‍याला आपिन्‍ना गे लपुङ्‌जी। तर थेनीगदेसे खाइमै जम्‍मादान आताप्‍नी।

२९ एफ्राइम वंशसेनोन गेजेररी चिबा कनानीगदेदा आताप्‍नी। ओच्‍छे कनानीगदे थेनीगदेदेन छ्‌यामनोन गेजेररी चिजी।

३० जबूलूनसेनोन कित्रोनदेन नहलोलरी चिबा कनानीगदेदा आताप्‍नी। जमाहेन्‍से थे कनानीगदे थेनीगदेदेन छ्‌यामनोन चिजी। ओच्‍छे थेनीगदेसे थे कनानीगदेदा तिगै आपिन्‍ना गे लपुङ्‌जी।

३१ आशेरसेनोन अक्‍को, सीदोन, अहलाब, अक्‍जीब, हेलवा, अपेकदेन रहोबरी चिबा म्‍हिगदेदा आताप्‍नी।

३२ चुह्रङ् लसी आशेरीगदे कनानीगदेदेन छ्‌यामनोन चिजी। तिग्‍दा भिसम थेनीगदेसे कनानीगदेदा आताप्‍नी।

३३ नप्‍तालीसे बेथ-शेमेशदेन बेथ-अनातरी चिबा म्‍हिगदेदा आताप्‍नी। तर थेनीगदे थेरी मुबा कनानीगदेदेन छ्‌यामनोन चिजी। ओच्‍छे थेनीगदेदा तिगै आपिन्‍ना गे लपुङ्‌जी।

३४ एमोरीगदेसे दान वंशला म्‍हिगदेदा गङ्‌पट्टिला य्‍हुल्‍सारीन थान्‍जी, ओच्‍छे थेनीगदेसे दान वंशला म्‍हिगदेदा ब्‍याँसीरी खनोन आपुङ्‌नी।

३५ एमोरीगदे चा ह्राङलान हेरेस गङ्, अय्‍यालोनदेन शाल्‍बीमरीन आँट लसी चिजी। तर थेनीगदे भन्‍दा योसेफला वंश शक्तिशाली तमाहेन्‍से योसेफला वंशसे थेनीगदेदा ह्राङला तहरी थान्‍जी। ओच्‍छे योसेफला वंशसे थेनीगदेदाएनोन तिगै आपिन्‍ना गे लपुङ्‌जी।

३६ एमोरीगदेला साँध अक्रब्‍बीमला खानहेन्‍से सेला भिबा ग्‍लाधोना परब तमुबा।

† 

१:१७ होर्मा भिबा चा “नाश” भिबा हिन्‍ना।

परमप्रभुला दूत बोकीमरी

२

परमप्रभुला दूत गिलगालग्‍याम बोकीमरी खजी, ओच्‍छे परमप्रभुला दूतसे चुह्रङ् भिसी पाङ्‌जी, “ङाइ एनीगदेदा मिश्र य्‍हुल्‍साग्‍याम तेःसी भजी। ओच्‍छे एनीगदेला आखेम्‍हेमेगदेदा पिन्‍ना भिसी कबुल लबा य्‍हुल्‍सारी ङाइ एनीगदेदा भजी। थे धुइरी ङाइ एनीगदेदा चुह्रङ् भिसी पाङ्‌बा मुबा, ‘ङाइ एनीगदेदेन छ्‌याम लबा कबुल खाइमै पूरा आलना आख्‍ला।

२ एनीगदेसेनोन चु य्‍हुल्‍साला म्‍हिगदेदेन छ्‌याम कबुल आलउ। ओच्‍छे थेनीगदेसे बलि लबारी स्‍होबा ग्‍लागदे एनीगदेसे फुप्‍गो।’ तर एनीगदेसे ङाइ कुल्‍बा ताम आङ्‌यान्‍नी। च्‍यागो, एनीगदेसे तिग लबा मुला?

३ थेतबासेलमा ङाइ पाङ्‌बान मुला, ‘ङाइ थेनीगदेदा एनीगदेला गुङ्‌ग्‍याम आताब। थेनीगदे एनीगदेला लागिरी पुजुदेन थेनीगदेला लागदे एनीगदेला लागिरी वा दोला।’”

४ परमप्रभुला दूतसे चु ताम इस्राएलीगदेदा पाङ्‌माहेन्‍से थेनीगदे जम्‍मान क्राबा क्रिङ्‌बा लजी।

५ थेतबासेलमा थे ग्‍लाला मिन बोकीम† थान्‍जी। थेरी थेनीगदेसे परमप्रभुला लागिरी बलि फुल्‍जी।

यहोशू सिबा

६ यहोशूसे इस्राएलीगदेदा बिदा पिन्‍जी। जमाहेन्‍से थेनीगदे जम्‍मान ह्राङ ह्राङला भोरी परब तबा थे य्‍हुल्‍साला स ह्राङला यारी किन्‍बाला लागिरी निजी।

७ यहोशू सोदेधोना इस्राएलीगदेसे परमप्रभुलान गे लजी, ओच्‍छे थे सिसी जिन्‍माहेन्‍सेएनोन थेनीगदेसे परमप्रभुलान गे लजी। ओच्‍छे अर्गु सोसी चिबा म्‍हिगदेदेन परमप्रभुसे इस्राएलला लागिरी लबा जम्‍मान घ्रेन घ्रेन गेला बारेरी था मुबा गन्‍बागदे सोदेधोनाएनोन इस्राएलीगदेसे परमप्रभुलान गे लजी।

८ परमप्रभुला गे लबा म्‍हि नूनना झा यहोशू ग्‍यार्जा गिकसे च्‍युइ दिङ तमा सिजी।

९ ओच्‍छे थेनीगदेसे थेला लाश तिम्‍नथ-हेरेस भिबा ग्‍लारी मुबा थेलान भोरी परब तबा वारीरी ल्‍हुजी। थे वारी चा गाश भिबा गङ्‌ला झ्‍याङपट्टि एफ्राइमला गङ्‌पट्टिला य्‍हुल्‍सारी परब तमुबा।

१० यहोशूला धुइला जम्‍मान म्‍हिगदे सिजी। थे भन्‍दा लिच्‍छाला म्‍हिगदेसे परमप्रभुदेन परमप्रभुसे इस्राएलीगदेला लागिरी लबा जम्‍मान गेगदे म्‍लेःबा मुबा।

इस्राएलीगदेसे परमेश्‍वरदा तेन्‍बा ख्‍लाबा

११ जमाहेन्‍से इस्राएलीगदेसे बाल लादा पूजा लबारी छ्‌याइजी। ओच्‍छे परमप्रभुला ङाच्‍छा जुन ताम नाइबा मुबा, थेनोन ताम इस्राएलीगदेसे लजी।

१२ थेनीगदेदा मिश्र य्‍हुल्‍साग्‍याम तेःसी भबा ह्राङला आखेम्‍हेमेगदेला परमप्रभु परमेश्‍वरदा ख्‍लासी थेनीगदे अर्गु लागदेला लिच्‍छा भ्रजी, ओच्‍छे ह्राङला क्‍यारक्‍युर चिबा य्‍हुलगदेला लाला लिच्‍छा भ्रजी। ओच्‍छे थेनीगदेसे थे लागदेदा फ्‍या लसी परमप्रभुदा बोमो रेःना लजी।

१३ थेनीगदेसे परमप्रभुदा ख्‍लासी बाल लादेन अश्‍तोरेत लादा तेन्‍जी।

१४ थेतबासेलमा परमप्रभुसे बोमोला झोकरी थेनीगदेदा डाँकूगदेदेन य्‍होगदेला शिकार स्‍होसी पिन्‍जी। ओच्‍छे परमप्रभुसे थेनीगदेदा थेनीगदेलान क्‍यारक्‍युर चिबा शत्रुगदेला यारी चूङ्‌सी पिन्‍जी। ओच्‍छे थेनीगदे ह्राङला शत्रुगदेला ङाच्‍छा जोगब तसी चिबारी आखम्‍नी।

१५ थेनीगदे जुन जुन धुइरी लडाइ लबारी थोन्‍मुबा, थे थे धुइरी परमप्रभुसे थेनीगदेदा होशियार तना लबा अन्‍छार थेनीगदेथोरी आपत विपत पुइखजी। ओच्‍छे थेनीगदे घ्रेन दुखरी परब तजी।

१६ जमाहेन्‍से परमप्रभुसे थेनीगदेथोरी निसाफ लबा म्‍हिगदे पुइखजी। थेनोन निसाफ लबा म्‍हिगदेसे थेनीगदेदा डाँकूगदेला याग्‍याम जोगब लजी।

१७ तर थेनीगदेसे चु निसाफ लबा म्‍हिगदेला तामएनोन आङ्‌यान्‍नी। थेनीगदे अर्गुदेन छ्‌याम ब्रेल्‍सी भ्रबा म्‍हिगदे ह्रङ्‌नोन तसी अर्गु लागदेला पूजा लबारी छ्‌याइजी, ओच्‍छे थे लागदेदा फ्‍या लबारी छ्‌याइजी। थेनीगदेला आखेम्‍हेमेगदे परमेश्‍वरसे कुल्‍बा अन्‍छार भ्रबा मुबा। तर थेनीगदेसे चा ह्राङला आखेम्‍हेमेगदे भ्रबा ग्‍यामदा योनान म्‍लेःजी।

१८ परमप्रभुसे थेनीगदेला लागिरी सदन निसाफ लबा म्‍हि धम्‍मुबा। ओच्‍छे परमप्रभु थे निसाफ लबा म्‍हिदेन छ्‌यामनोन तमुबा। थे निसाफ लबा म्‍हि सोदेधोना परमप्रभुसे थेनीगदेदा शत्रुगदेला याग्‍याम जोगब लसी थान्‍मुबा। ओच्‍छे परमप्रभुसे थेनीगदेदा दया लमुबा। तिग्‍दा भिसम थेनीगदेदा शत्रुगदेसे नाङ्‌बाझ्‍याक्‍बादेन आज्‍यबा व्‍यवहार लमा थेनीगदेसे सदन खुईया लमुबा।

१९ तर थे निसाफ लबा म्‍हि सिमैछ्‌याम थेनीगदेसे ह्राङला आखेम्‍हेमेगदे लबा भन्‍दाएनोन आज्‍यबा गे लमुबा। ओच्‍छे थेनीगदेसे अर्गु लागदेदा तेन्‍सी फ्‍या लबान ह्राङला सेमहेन्‍सेन लबा ताम उन्‍मुबा। थेनीगदे अट्टेरी तसी ह्राङला नाइबा बानीबेहोर ख्‍लाबारी आङ्‌यान्‍मुबा।

२० थेतबासेलमा परमप्रभु इस्राएलीगदेदेन छ्‌याम बोमो खजी, ओच्‍छे परमप्रभुसे चुह्रङ् भिसी सुङ्‌जी, “ङाइ चुनीगदेला आखेम्‍हेमेगदेदेन छ्‌याम लबा कबुल चुगदेसे आङ्‌यान्‍नी ओच्‍छे ङाइ कुल्‍बा ताम अन्‍छार आभ्रबासे लमा

२१ दाहेन्‍से यहोशूसे सिबा धुइधोनान चु य्‍हुल्‍सारी मुबा अर्गु य्‍हुल्‍ला म्‍हिगदे न्‍हङ्‌ला य्‍हुल गिकदाएनोन ङाइ इस्राएलीगदेला लागिरी ताप्‍सेला आरे।

२२ चुगदेला आखेम्‍हेमेगदे ह्रङ्‌नोन चुगदेएनोन परमप्रभुसे उन्‍बा ग्‍यामरी ज्‍यना लसी भ्रला वा भिसी च्‍याबाला लागिरी ङाइ चुनोन य्‍हुल्‍ला म्‍हिगदेग्‍याम चुगदेला सेम च्‍याला।”

२३ परमप्रभुसे थे य्‍हुल्‍ला म्‍हिगदेदा तिगै आलना होह्रङ्‌नोन ख्‍लाबा मुबा। ओच्‍छे परमप्रभुसे थे य्‍हुल्‍ला म्‍हिगदेदा ताप्‍बारी हतार लसी यहोशूला यारी जिम्‍मा आपिन्‍नी।

† 

२:५ बोकीम भिबा चा “क्राबागदे” भिबा हिन्‍ना।

इस्राएलीगदेला सेम च्‍याबाला लागिरी थान्‍बा अर्गु य्‍हुल्‍ला म्‍हिगदे

३

कनान य्‍हुल्‍सारी तबा लडाइला बारेरी तिगै ताम था आरेबा इस्राएलीगदेला सेम च्‍याबाला लागिरी परमप्रभुसे अर्गु य्‍हुल्‍ला म्‍हिगदेदा कनान य्‍हुल्‍सारी थान्‍बा मुबा।

२ इस्राएलीगदेला लिच्‍छा न्‍हबा सन्‍तानगदे अथवा जुन जुन म्‍हिसे ङाच्‍छा लडाइ लबारी लोप्‍बान आरेमुबा। थेनीगदेदा खाह्रङ् लसी लडाइ लतोःला भिसी लोप्‍बाला लागिरी परमप्रभुसे चुह्रङ् लबा मुबा।

३ चु य्‍हुल्‍सारी ख्‍लासी थान्‍बा अर्गु य्‍हुल्‍ला म्‍हिगदे चा पलिश्‍तीगदेला ग्‍ले ङ्‌हा, जम्‍मान कनानीगदे, सीदोनीगदेदेन लेबनानना गङ्‌गदेरी मुबा बाल-हेर्मोन गङ्‌हेन्‍से लेबो-हमातधोना चिबा हिव्‍वीगदे मुबा।

४ परमप्रभुसे मोशाग्‍याम इस्राएलीगदेला आखेम्‍हेमेगदेदा कुल्‍बा तामगदे अन्‍छार इस्राएलीगदे भ्रबा चिम की आभ्रबा चिम भिसी थेनीगदेला सेम च्‍याबाला लागिरी परमप्रभुसे अर्गु य्‍हुल्‍ला म्‍हिगदेदा थेनीगदेला गुङ्‌री थान्‍बा मुबा।

५ चुह्रङ् लसी इस्राएलीगदे कनानी, हित्ती, एमोरी, परिज्‍जी, हिव्‍वीदेन यबूसीगदेला गुङ्‌री चिबारी छ्‌याइजी।

६ इस्राएलीगदेसे थेनीगदेला झामेगदेदेन छ्‌याम ब्‍याह लजी। ओच्‍छे ह्राङला झामेगदेदाएनोन थेनीगदेला झागदेदेन छ्‌याम ब्‍याह लसी पिन्‍जी। ओच्‍छे इस्राएलीगदेसे थेनीगदेला लागदेदाएनोन तेन्‍बारी छ्‌याइजी।

ओत्‍निएलसे कूशन-रिशातैमला याग्‍याम इस्राएलीगदेदा फेबा

७ जुन ताम परमप्रभुला ङाच्‍छा नाइबा मुबा थेनोन ताम इस्राएलीगदेसे लजी। थेनीगदेसे परमप्रभु ह्राङला परमेश्‍वरदा म्‍लेःसी बाल लादेन अशेरा लुदा तेन्‍बारी छ्‌याइजी।

८ जमाहेन्‍से परमप्रभु इस्राएलीगदेदेन छ्‌याम बोमो खजी, ओच्‍छे परमप्रभुसे इस्राएलीगदेदा अराम-नाहारैमला ग्‍ले कूशन-रिशातैमला यारी चूङ्‌जी। थे ग्‍लेसे थेनीगदेदा भ्रे दिङधोना ह्राङला तहरी थान्‍जी।

९ थे धुइरी ह्रो याङ्‌बाला लागिरी इस्राएलीगदेसे परमप्रभुदेन छ्‌याम बिन्‍ती लजी। जमाहेन्‍से थेनीगदेदा कूशन-रिशातैमला याग्‍याम फेबाला लागिरी परमप्रभुसे कालेबला आले कनजला झा ओत्‍निएलदा धम्‍जी। ओच्‍छे थेनोन ओत्‍निएलसे इस्राएलीगदेदा कूशन-रिशातैमला याग्‍याम फेजी।

१० परमप्रभुला आत्‍मा ओत्‍निएलथोरी फेप्‍खजी, ओच्‍छे थे इस्राएलगदेला मूल म्‍हि दोजी। जमाहेन्‍से थे लडाइ लबारी थोन्‍जी, ओच्‍छे परमप्रभुसे अरामला ग्‍ले कूशन-रिशातैमदा ओत्‍निएलला यारी जिम्‍मा पिन्‍जी। ओत्‍निएलसे कूशन-रिशातैमदा ब्रेना लजी।

११ जमाहेन्‍से कनजला झा ओत्‍निएल सोदेधोना य्‍हुल्‍सारी बोगल न्‍हीदिङधोना लडाइ आतनी।

एहूदसे मोआबीगदेला याग्‍याम इस्राएलीगदेदा फेबा

१२ दोःसी इस्राएलीगदेसे परमप्रभुला ङाच्‍छा जुन ताम नाइबा मुबा थेनोन ताम लजी। थेतबासेलमा परमप्रभुसे मोआबला ग्‍ले एग्‍लोनदा इस्राएलीगदेथोरी शासन लपुङ्‌जी।

१३ एग्‍लोन ग्‍लेसे लडाइला लागिरी अम्‍मोनीगदेदेन अमालेकीगदेदा ग्‍ला गिकरी पोब लजी। ओच्‍छे थेनीगदे जम्‍मान ढिक्‍सी इस्राएलीगदेदेन छ्‌याम लडाइ लबारी खजी, ओच्‍छे थेनीगदेसे खजूरला दोङगदेला शहरगदेदा† ह्राङला यारी किन्‍जी।

१४ मोआबला ग्‍ले एग्‍लोनसे इस्राएलीगदेदा च्‍युक भ्रे दिङधोना ह्राङला तहरी थान्‍जी।

१५ दोःसी ह्रो याङ्‌बाला लागिरी इस्राएलीगदेसे परमप्रभुदेन छ्‌याम बिन्‍ती लजी। ओच्‍छे थेनीगदेदा मोआबला ग्‍ले एग्‍लोनना याग्‍याम फेबाला लागिरी म्‍हि गिक धम्‍जी। थे म्‍हि बेन्‍यामीन वंशला गेरा भिबा म्‍हिला झा एहूद मुबा। थेला देब्रे या चलब तमुबा, इस्राएलीगदेसे ह्राङला तिरो फाबाला लागिरी एहूददा मोआबला ग्‍ले एग्‍लोन मुबा ग्‍लारी पुइजी।

१६ एहूदसे ह्राङला लागिरी क्रु नाङ ह्रेङ्‌बा न्‍हीलोनपट्टि धार मुबा तरवार गिक स्‍होजी। ओच्‍छे थेसे थे तरवार क्‍वानरी रिल्‍सी ह्राङसेन क्‍वान्‍बा क्‍वानसे घप्‍सी दाहिने काङ्‌स्‍हुरी खीसी थान्‍जी।

१७ जमाहेन्‍से थे तिरो भोर्सी मोआबला ग्‍ले एग्‍लोन मुबा ग्‍लारी निजी। एग्‍लोन ल्‍हानान छोबा म्‍हि मुबा।

१८ एहूदसे तिरो फासी जिन्‍माहेन्‍से तिरो पुइसी भबा म्‍हिगदेदा थेसे दिमरी दोसी पुइजी।

१९ तर एहूद ह्राङनोन चा गिलगाल ङाम्‍लान मूर्तिगदे मुबा ग्‍लाग्‍याम दोःसी एग्‍लोन ग्‍ले मुबा ग्‍लारी खजी। ओच्‍छे थेसे एग्‍लोन ग्‍लेदा, “ग्‍ले, ङाइ ह्राङदा जे पाङ्‌तोःबा ताम गिक मुला” भिसी पाङ्‌जी। जमाहेन्‍से एग्‍लोन ग्‍लेसे ह्राङला गे लबा जम्‍मान म्‍हिगदेदा “कुटिसी चिउ” भिसी पाङ्‌जी। ओच्‍छे थेनीगदेदा मङ्‌ग्‍यार पुइजी।

२० थे धुइरी एग्‍लोन ग्‍ले ह्राङ गिक जेन ग्‍लेखाङ्‌ला कौसी ङाम्‍ला शीतल ताबा कोठारी चिबान मुबा। थेनोन धुइरी एहूद ग्‍लेला ङाम्‍री खसी “ह्राङला लागिरी परमेश्‍वरग्‍याम पाङ्‌तोःबा ताम गिक मुला,” भिसी पाङ्‌जी। थे ताम थेःमैछ्‌याम ग्‍ले ह्राङ चिबा ग्‍लाग्‍याम ढोङ रेःजी।

२१ जमाहेन्‍से एहूदसे ह्राङला दाहिने काङ्‌स्‍हुरी थान्‍बा तरवार देब्रे यासे तेःजी। ओच्‍छे ग्‍लेला फोरी रोप्‍जी।

२२ थेह्रङ् लसी रोप्‍मा तरवारला युनोन ग्‍लेला फो न्‍हङ्‌री वाङ्‌सी छिक्‍मान चाल्‍जी। ओच्‍छे तरवारला यु छिसे घप्‍जी, ओच्‍छे एहूदसे थे तरवार ग्‍लेला फोग्‍याम आस्‍याना थेह्रङ्‌नोन ख्‍लाजी।

२३ जमाहेन्‍से एग्‍लोन ग्‍लेदा कोठा न्‍हङ्‌री ख्‍ला थान्‍सी ह्राङ चा माङ्‌ग्‍यार दलानरी थोन्‍जी ओच्‍छे ताल्‍चा कार्जी।

२४ जमाहेन्‍से एहूद थेग्‍याम थोन्‍सी निजी, एहूद निमाहेन्‍से एग्‍लोन ग्‍लेला गे लबा म्‍हिगदे दिम न्‍हङ्‌री खजी। जमाहेन्‍से एग्‍लोनना गे लबा म्‍हिगदे न्‍हङ्‌री खजी, म्रापगदेरी ताल्‍चा कार्बा म्राङ्‌सी थेनीगदेसे, “ग्‍ले ह्राङला ग्‍लेखाङ्‌ला शीतल ताबा कोठारी क्‍लि स्‍योर्बान मुला तला” भिसी म्‍हन्‍जी।

२५ ल्‍हानान धुइधोना भ्रन्‍सी चिमा थेनीगदेदा पेःबाएनोन खजी। तसैनोन एग्‍लोनसे कौसीरी मुबा शीतल ताबा कोठाला म्रापगदे आठोङ्‌नी। जमाहेन्‍से थेनीगदेसे साँचो भसी म्रापगदे ठोङ्‌जी। ओच्‍छे म्राप ठोङ्‌सी च्‍यामा थेनीगदेसे ह्राङला मालिक सिसी सरी ह्रिल्‍सी चिबा म्राङ्‌जी।

२६ थेनीगदे भ्रन्‍सी चिबा धुइरी एहूद चा थेग्‍याम य्‍हार्जी जिन्‍बा मुबा। एहूद मूर्तिगदे मुबा ग्‍ला तबान सीरा भिबा ग्‍लारी दोजी।

२७ ओच्‍छे एफ्राइमला गङ्‌पट्टिला य्‍हुल्‍सारी दोमाहेन्‍से एहूदसे बिगुल ह्राप्‍जी। जमाहेन्‍से इस्राएलीगदे गङ्‌पट्टिला य्‍हुल्‍साग्‍याम थे मुबा ग्‍लारी खजी। ओच्‍छे एहूद थेनीगदेला ङाच्‍छा ङाच्‍छा भ्रजी।

२८ एहूदसे थेनीगदेदा चुह्रङ् भिसी पाङ्‌जी, “ङाला लिच्‍छा लिच्‍छा खउ। तिग्‍दा भिसम एनीगदेला शत्रु मोआबीगदेदा परमप्रभुसे एनीगदेला यारी जिम्‍मा पिन्‍बा मुला।” थेतबासेलमा थेनीगदे थेला लिच्‍छा लिच्‍छा मार खजी, ओच्‍छे थेनीगदेसे मोआबला ङाच्‍छापट्टि मुबा यर्दन स्‍योङ चेबा ग्‍ला ह्राङला यारी किन्‍जी। ओच्‍छे थेनीगदेसे खालैदान थेग्‍याम क्‍याम्‍सङ् निआपुङ्‌नी।

२९ थेकुनु थेनीगदेसे ओस्‍पन हजार च्‍युइ भङ्‌बा भङ्‌बा मोआबी सिपाहीगदेदा साइजी। थे सिपाहीगदे गिकनोन स्‍योरआम्‍याङ्‌नी।

३० चुह्रङ् लसी थेकुनु इस्राएलीगदेसे मोआबदा ह्राङला तहरी थान्‍जी, ओच्‍छे थे धिनकुनुहेन्‍से बोगल ब्‍लि दिङधोना लडाइ आतनी।

शमगर

३१ एहूद भन्‍दा लिच्‍छा अनातला झा शमगर इस्राएलला मूल म्‍हि दोजी। ओच्‍छे थेसे घ्‍लाब दङ्‌बा कडीसे तोसी तोसीन ग्‍यार्जा ढु पलिश्‍तीगदेदा कडीसे तोसी साइजी। ओच्‍छे इस्राएलदा जोगब लजी।

† 

३:१३ खजूरला दोङगदेला शहरगदे भिबा चा यरीहोला शहर हिन्‍ना

दबोरादेन बाराकसे सीसरादा ब्रेना लबा

४

एहूद सिमाहेन्‍से इस्राएलीगदेसे परमप्रभुला ङाच्‍छा जुन ताम नाइबा मुला थेनोन ताम दोःसी इस्राएलीगदेसे लजी।

२ थेतबासेलमा परमप्रभुसे थेनीगदेदा हासोररी शासन लबा कनानी ग्‍ले याबीनना यारी चूङ्‌सी पिन्‍जी। याबीनना सिपाहीगदेला हाकिम चा सीसरा मुबा। सीसरा हरोशेत हग्‍गोयिमरी चिमुबा।

३ ह्रो याङ्‌बाला लागिरी इस्राएलीगदेसे परमप्रभुदेन छ्‌याम बिन्‍ती लजी। तिग्‍दा भिसम सिपाहीगदेला हाकिम सीसरादेन छ्‌याम ग्‍यार्जा कू फाइला रथगदे मुबा, ओच्‍छे थेसे ल्‍हानान दुख पिन्‍सी बोगल गिक दिङधोना इस्राएलीगदेदा तहरी थान्‍जी।

४ थे धुइरी लप्‍पीदोत†ला म्रिङ दबोरा† अगमवक्ता स्‍या मुबा। थे इस्राएलीगदेला गुङ्‌री मूल म्‍हि†एनोन मुबा।

५ दबोरा एफ्राइमला गङ्‌पट्टिला य्‍हुल्‍सारी मुबा रामादेन बेथेलला गुङ्‌री मुबा खजूरला दोङटारी चिमुबा। ओच्‍छे निसाफ लसी पिन्‍गो भिसी इस्राएलीगदे दबोरा मुबा ग्‍लारी खमुबा। ओच्‍छे दबोरासे थेनीगदेला निसाफ लसी पिन्‍मुबा।

६ थेसे नप्‍तालीला केदेशग्‍याम अबीनोअमला झा बाराकदा ङ्‌योइबारी पुइजी, ओच्‍छे थेदा चुह्रङ् भिसी पाङ्‌जी, “परमप्रभु इस्राएलला परमेश्‍वरसे एदा चुह्रङ् भिसी कुल्‍बा मुला, ‘निसी नप्‍तालीदेन जबूलून वंशग्‍याम हजार च्‍युइ म्‍हिगदे धम्‍गो। ओच्‍छे एसे थेनीगदेदा ह्राङदेन छ्‌यामनोन तबोर गङ्‌री भसी खउ।’

७ एदेन छ्‌यामनोन लडाइ लबाला लागिरी ङाइ याबीनना सिपाहीगदेला हाकिम सीसरादा कीशोन स्‍योङरी भला, ओच्‍छे थेला रथगदेदेन जम्‍मान सिपाहीगदेदाएनोन तेःसी भला जमाहेन्‍से ङाइ थेनीगदेदा एला यारी जिम्‍मा पिन्‍ना।”

८ बाराकसे दबोरादा चुह्रङ् भिसी जोहाब पिन्‍जी, “ह्राङ ङादेन छ्‌याम फेप्‍जी भिसम ङाएनोन निला। तर ह्राङ ङादेन छ्‌याम आफेप्‍नी भिसम ङाएनोन आनी।”

९ दबोरासे थेदा चुह्रङ् भिसी पाङ्‌जी, “ङा पक्‍कान एदेन छ्‌याम निला। तर चु घ्रेन गेग्‍याम याङ्‌तोःबा याङ्‌बा मान चा एसे आयाङ्। तिग्‍दा भिसम परमप्रभुसे सीसरादा म्रिङ्‌म्‍हेमे गिकला यारी जिम्‍मा पिन्‍ना।” जमाहेन्‍से दबोरा रेःसी बाराकदेन छ्‌यामनोन केदेशरी निजी।

१० बाराकसे जबूलूनदेन नप्‍ताली वंशला म्‍हिगदेदा केदेशरी ङ्‌योइजी, ओच्‍छे बाराक हजार च्‍युइ म्‍हिगदे म्‍हिगदेदेन छ्‌यामनोन निजी, ओच्‍छे दबोराएनोन बाराकदेन छ्‌यामनोन निजी।

११ थे धुइरी केदेश ङाम्‍री सानन्‍नीमरी मुबा सुल्‍सीङ दोङ ङाम्‍री केनी हेबेर ह्राङला पाल फ्रेङ्‌सी चिमुबा। थे अर्गु केनीगदे अथवा मोशाला स्‍य्‍हाङ्‌बो होबाबला सन्‍तानगदेग्‍याम फेसी चिमुबा।

१२ अबीनोअमला झा बाराक तबोर गङ्‌री निबा मुला भिबा ताम सीसरादा पाङ्‌जी।

१३ जमाहेन्‍से थेसे हरोशेत हग्‍गोयिमरी मुबा ह्राङला ग्‍यार्जा कू फाइला रथगदेदेन ह्राङला जम्‍मान सिपाहीगदेदा ङ्‌योइसी कीशोन स्‍योङरी पोब लजी।

१४ जमाहेन्‍से दबोरासे बाराकदा चुह्रङ् भिसी पाङ्‌जी, “निउ, परमप्रभु एला ङाच्‍छा ङाच्‍छा फेप्‍बा मुला। तिनीला धिनकुनु परमप्रभुसे सीसरादा एला यारी जिम्‍मा पिन्‍बा मुला।” थेतबासेलमा बाराक ह्राङला हजार च्‍युइ म्‍हिगदेदा छ्‌यामनोन भोर्सी तबोर गङ्‌ग्‍याम लडाइ लबान लबान मार फाप्‍जी।

१५ बाराकला ङाच्‍छापट्टि परमप्रभुसे सीसरादेन थेला जम्‍मान रथगदे ओच्‍छे सिपाहीगदेदा छरपष्‍ट तना लसी ब्रेना लजी। ओच्‍छे सीसरा चा ह्राङला रथग्‍याम फप्‍सी थेग्‍याम य्‍हार्जी।

१६ बाराकसे सीसराला रथगदेदेन सिपाहीगदेदा हरोशेत हग्‍गोयिमधोनान ताप्‍जी। ओच्‍छे बाराकसे सीसराला जम्‍मान सिपाहीगदेदा तरवारसे ताप्‍सी ताम्‍सीन साइजी। थेला सिपाहीगदे गिकएनोन आसोनी।

१७ सीसरा चा य्‍हार्बान य्‍हार्बान केनी हेबेरला म्रिङ याएलला पालरी दोजी। तिग्‍दा भिसम हासोरला ग्‍ले याबीनदेन केनी हेबेरला वंश चा ह्राङ ह्राङ न्‍हङ्‌री ढिक्‍मुबा।

१८ याएल चा सीसरादा ह्रुप तबारी पालग्‍याम मङ्‌ग्‍यार थोन्‍जी। ओच्‍छे थेदा, “ह्राङ न्‍हङ्‌रीन फेप्‍खउ, आलोङ्‌गो, न्‍हङ्‌रीन फेप्‍खउ” भिसी पाङ्‌जी। थेतबासेलमा सीसरा पाल न्‍हङ्‌री वाङ्‌जी। ओच्‍छे थेदा याएलसे कम्‍बल गिक न्‍हान्‍जी पिन्‍जी।

१९ सीसरासे याएलदा चुह्रङ् भिसी पाङ्‌जी, “ङादा थुङ्‌बा क्‍युइ भउ। ङादा ल्‍हानान क्‍युइ फुइबा मुला।” जमाहेन्‍से याएलसे ङ्‌हे थान्‍बा ढिला ताङ्‌ला म्रुइ ठोङ्‌सी थेदा ङ्‌हे थुङ्‌बारी पिन्‍जी। ओच्‍छे थेदा दोःसी कम्‍बल न्‍हान्‍जी पिन्‍जी।

२० सीसरासे याएलदा चुह्रङ् भिसी पाङ्‌जी, “ए चा पालला म्रापरीन राप्‍सी चिउ, ओच्‍छे खालै म्‍हि खसी ‘चुरी खालै म्‍हि खबा मुला?’ भिसी ङ्‌योइजी भिसम ‘आरे’ भिसी पाङ्‌गो।”

२१ ल्‍हानान ब्‍लप्‍बासे लमा सीसरा छुप निजी। जमाहेन्‍से हेबेरला म्रिङ याएलसे पाल फ्रेङ्‌मा छो खीबारी क्‍याबा किलादेन मुङ्‌ग्रो भोर्सी सीसराला ङाम्‍री निजी। ओच्‍छे थेसे सीसराला नर्जान फ्‍लोक चाल्‍ना लसी सरीन तिप क्‍याना लसी ठोक्‍जी, ओच्‍छे जमाहेन्‍से सीसरा सिजी।

२२ बाराक सीसरादा म्‍हाइबान म्‍हाइबान याएलला पालरी दोखजी। ओच्‍छे बाराक खबान लबा म्राङ्‌सी याएल थेदा ह्रुप तबारी निजी, ओच्‍छे बाराकदा चुह्रङ् भिसी पाङ्‌जी, “फेप्‍खउ, ह्राङसे म्‍हाइबा म्‍हिदा ङाइ उन्‍ना।” जमाहेन्‍से बाराक थेदेन छ्‌यामनोन थेला पाल न्‍हङ्‌री वाङ्‌जी। ओच्‍छे सीसराला नर्जारी पाल फ्रेङ्‌मा छो खीबारी क्‍याबा किलो तिप क्‍यासी सिसी चिबा स्‍याप्‍जी।

२३ थे धिनकुनु कनान य्‍हुल्‍साला ग्‍ले याबीनथोरी परमेश्‍वरसे इस्राएलीगदेदा ढाना लजी।

२४ कनान य्‍हुल्‍साला ग्‍ले याबीनदा नाश आलदेधोना आलोङ्‌नान इस्राएलीगदेसे थेला बिरोध लसी थेदेन छ्‌याम लडाइ लबाला लबान लजी।

† 

४:४ लप्‍पीदोत भिबा चा ह्रिब्रू ग्‍योइ अन्‍छार “नाङ्‌सल” हिन्‍ना।

† 

४:४ दबोरा भिबा चा ह्रिब्रू ग्‍योइ अन्‍छार “सिङ्‌सुरला खुदु” हिन्‍ना।

† 

४:४ मूल म्‍हि थे चा निसाफ लबा म्‍हिएनोन मुबा।

दबोरादेन बाराकसे परमेश्‍वरला जयजयकार लबान व्‍हाइ गोबा

५

थे धिनकुनु दबोरादेन अबीनोअमला झा बाराकसे चु व्‍हाइ गोजी,

२ परमप्रभुला जयजयकार लउ!

“तिग्‍दा भिसम इस्राएलला गन्‍बागदेसे लडाइ लनोन तोःला भिसी पाङ्‌बा मुबा,

ओच्‍छे ताङ्‌सी ताङ्‌सी इस्राएलीगदेसे ह्राङसे ह्राङदान अर्पण लबा मुबा,

३ ग्‍लेगदे, ङ्‌यान्‍गो!

शासन लबा म्‍हिगदे, नाबेङ चोइ लसी ङ्‌यान्‍गो!

ङाइ परमप्रभुला जयजयकार लबान व्‍हाइ गोला,

ङाइ परमप्रभु, इस्राएलला परमेश्‍वरला लागिरी बाजा ह्राप्‍बान व्‍हाइ गिक गोला।

४ “परमप्रभु, ह्राङ सेइरदा ख्‍लासी थेग्‍याम फेप्‍मा,

ओच्‍छे एदोम य्‍हुल्‍सा तबान फेप्‍मा,

जम्‍बुलिङनोन ल्‍हिकल्‍हिक तजी, ओच्‍छे थोङसे ल्‍हूबातेनोन नाम ताइजी,

ओच्‍छे खसुसेनोन नाम पुइखजी।

५ परमप्रभुला ओन्‍छाङ्‌री,

सीनै गङ्‌ला परमप्रभुला ओन्‍छाङ्‌री,

परमप्रभुला ओन्‍छाङ्‌री,

इस्राएलला परमेश्‍वरला ओन्‍छाङ्‌री

गङ्‌गदेएनोन ल्‍हिकल्‍हिक तजी।

६ “अनातला झा शमगरला धुइरी,

ओच्‍छे याएलला धुइरी म्‍हिगदे मूल ग्‍यामगदेरी आभ्रनी।

ओच्‍छे म्‍हिगदे घुमाउरो ग्‍यामगदेरी भ्रबारी छ्‌याइजी।

७ इस्राएलला नाम्‍सा नाम्‍साला म्‍हिगदे य्‍हार्सी जिन्‍बा मुबा,

ङा दबोरा आखदेधोना थे नाम्‍सागदे पूरन खाली मुबा,

ओच्‍छे ङा इस्राएलला आमा दोजी।

८ जुन धिनकुनु थेनीगदेसे छार छार लागदे तेन्‍जी,

थे धिनकुनुहेन्‍से शहरला मूल म्रापगदेरी लडाइ तजी।

जमाहेन्‍से इस्राएलला बोगल न्‍ही हजार म्‍हिगदेदेन छ्‌याम

ढालएनोन आरेमुबा भालाएनोन आरेमुबा।

९ इस्राएलला गन्‍बागदेपट्टि

ओच्‍छे सेमहेन्‍सेन ताङ्‌सी ताङ्‌सी गे लबा म्‍हिगदेपट्टि ङाला सेम मुला,

थेतबासेलमा परमप्रभुला जयजयकार लउ!

१० “तार गधागदेरी क्रेसी भ्रबा म्‍हिगदे,

एनीगदे जीनकाठीथोरी गलैँचा तीसी चिमुला,

ओच्‍छे एनीगदे म्‍हि भ्रबा ग्‍याम ग्‍यामरी जे भ्रमुला,

११ एनीगदेसे वदीरीक्‍यार म्‍हिगदेसे गोबान लबा व्‍हाइ ज्‍यना लसी ङ्‌यान्‍गो,

जुन ग्‍लारी म्‍हिगदे क्‍युइ किन्‍बारी खमुला।

थेरी थेनीगदेसे परमप्रभुसे लबा ज्‍यबा गेगदेदा ढन्‍मुला,

ओच्‍छे इस्राएलला नाम्‍सा नाम्‍साला भङ्‌बा भङ्‌बा म्‍हिगदेसे लबा ज्‍यबा गेगदेदा ढन्‍मुला।

जमाहेन्‍से परमप्रभुला म्‍हिगदे मार शहरला मूल म्रापगदेरी निमुला।

१२ ‘दबोरा, रेःगो, ए ह्राङनोन रेःगो,

ए ह्राङनोन रेःगो, सुङ् ठोङ्‌सी व्‍हाइ गोउ।

अबीनोअमला झा बाराक, रेःगो,

ल्‍हानान म्‍हिदा चुङ्‌सी झ्‍याल्‍खानरी झाङ्‌गो।’

१३ जमाहेन्‍से बाँकी मुबा अर्गु म्‍हिगदे ह्राङला गन्‍बागदे मुबा ग्‍लारी खजी।

ओच्‍छे परमप्रभुला म्‍हिगदे लडाइ लबाला लागिरी मार ङा मुबा ग्‍लारी खजी।

१४ कोइ कोइ म्‍हिगदे एफ्राइमग्‍याम खजी,

थेनीगदेला मूल ग्‍ला चा अमालेक हिन्‍ना,

बेन्‍यामीन चा एदेन छ्‌याम छ्‌याम भ्रबा म्‍हिगदेदेन छ्‌यामनोन मुबा।

ओच्‍छे माकीरग्‍याम सिपाहीगदेला कप्‍तानगदे खजी,

जबूलूनग्‍याम चा सिपाहीगदेला हाकिमला कडी पुइबा म्‍हिगदे खजी।

१५ इस्‍साखारला गन्‍बागदे दबोरादेन छ्‌याम मुबा,

ओच्‍छे इस्‍साखार चा बाराकदेन छ्‌याम मुबा।

थेनीगदे जम्‍मान बाराकदेन छ्‌यामनोन छ्‌योङ्‌बान छ्‌योङ्‌बान मार ब्‍याँसीरी निजी।

तर रूबेन वंश चा ल्‍हानान कालकोल तजी

१६ गोठालोगदेसे ङ्‌योइमा एनीगदे तिग्‍दा पालरी चिजी?

तिग एनीगदे थेनीगदेला काइ ङ्‌यान्‍बारी चिबा हिन्‍ना?

तर रूबेन वंश चा ल्‍हानान कालकोल तजी।

१७ गिलाद चा यर्दन स्‍योङला स्‍यारपट्टि चिजी।

ओच्‍छे दान चा तिग्‍दा पानी जहाजगदेला ङाम्‍री चिजी?

आशेर चा लिच्‍छाधोना समुद्रला कुनिरीन चिजी,

थेनीगदे समुद्रला कुनीरी चिबाला चिबान लजी।

१८ जबूलूनना म्‍हिगदेसे ह्राङला ज्‍याननोन गोजाला धाररी थान्‍जी,

ओच्‍छे नप्‍तालीगदेसेएनोन ह्राङला ज्‍याननोन पिन्‍बारी तयार तसी लडाइ लजी।

१९ ग्‍लेगदे खसी लडाइ लजी।

कनानना ग्‍लेगदे मगिद्दोला स्‍योङ ङाम्‍री मुबा तानाकरी खसी लडाइ लजी।

तर थेनीगदेसे म्‍हुइदेन तिगै स्‍हे ब्‍यन्‍सी आभोर्नी।

२० सारगदेसेनोन मुग्‍यामसेन लडाइ लजी,

ओच्‍छे सीसरादेन छ्‌याम ह्राङ ह्राङला ग्‍लाग्‍यामसे सारगदेसेनोन लडाइ लजी।

२१ कीशोन स्‍योङरी खबा भालसे थेनीगदेदा भोर्जी,

कीशोन स्‍योङरी भ्रबा भाल ह्रङ् लसी

ङाला प्राण, एएनोन आँट किन्‍सी भ्रउ।

२२ जमाहेन्‍से तागदे खूर ह्राप्‍बान खजी,

थेला भङ्‌बा भङ्‌बा तागदे स्‍युक्‍से छ्‌योङ्‌जी।

२३ परमप्रभुला दूतसे चुह्रङ् भिसी पाङ्‌बा मुला, ‘मेरोजदा केःगो’,

मेरोजरी चिबा म्‍हिगदेदा ‘केःगो,

तिग्‍दा भिसम थेनीगदेसे परमप्रभुदा छिन्‍नङ्एनोन ह्रो आलनी,

थेनीगदेसे भङ्‌बा भङ्‌बा म्‍हिगदेला बिरोध लबाला लागिरी परमप्रभुदा ह्रो आलनी।’

२४ “केनी हेबेरला म्रिङ याएलसे जम्‍मान म्रिङ्‌म्‍हेमेगदेसे भन्‍दा ल्‍हाना मोलम याङ्‌गै,

पालरी चिबा म्रिङ्‌म्‍हेमेगदे न्‍हङ्‌री जम्‍मान भन्‍दा मोलम याङ्‌बा म्रिङ्‌म्‍हेमे थेनोन तगै।

२५ सीसरासे क्‍युइ ह्रीमा याएलसे थेदा ङ्‌हे पिन्‍जी,

याएलसे मालिकदा क्‍योङ्‌तोःबा खोरेरी थेदा दही पिन्‍जी।

२६ याएलसे पाल फ्रेङ्‌मा छो खीबारी क्‍याबा किलो ह्राङला यारी किन्‍जी,

ओच्‍छे थेसे ह्राङला दाहिने यारी मुङ्‌ग्रो किन्‍जी,

थेसे थेनोन मुङ्‌ग्रोसे छेक्‍सी सीसराला थोबो छ्‌याकछिक निना लजी,

ओच्‍छे पाल फ्रेङ्‌मा छो खीबारी क्‍याबा किलासे थेला नर्जान फ्‍लोक चाल्‍ना लजी।

२७ सीसरा ह्रिल्‍मा पुइ जुजी,

थे याएलला काङरी ख्‍लुप तसी ह्रिल्‍जी,

ओच्‍छे थे ह्रिल्‍बाला ह्रिल्‍बान तजी।

जुन ग्‍लारी थे ह्रिल्‍जी थेनोन ग्‍लारी थे सिजी।

२८ “सीसराला आमासे आँखी-झ्‍यालग्‍याम च्‍याजी,

झ्‍यालग्‍याम च्‍याबान घ्रेन काइ तेःसी थेसे चुह्रङ् भिसी पाङ्‌जी,

‘तिग्‍दा थेला रथ खबारी घइजी?

तिग्‍दा दन्‍देधोना थेला रथगदे भ्रबा आथेःनी?’

२९ थेला जम्‍मान म्रिङ्‌म्‍हेमेगदे न्‍हङ्‌ला ज्ञान बुद्धि मुबा म्रिङ्‌म्‍हेमे गिकसे चुह्रङ् भिसी जोहाब पिन्‍जी,

थेसेएनोन ह्राङसे ह्राङदान चुह्रङ् भिसी पाङ्‌बाला पाङ्‌बान लजी,

३० ‘थेनीगदेसे ब्‍यन्‍बा सामानगदे भो लबान मुदला,

ओच्‍छे जम्‍मान सिपाहीगदेला लागिरी गोर गिक अथवा गोर न्‍ही म्रिङकोला धम्‍बान मुदला,

ओच्‍छे सीसराला लागिरी छोन फोर्बा ज्‍यबा ज्‍यबा स्‍हेगदे पोप लबान मुदला,

थरी थरीला छोनदेन बुट्टान बुट्टा मुबा क्‍वान भबान मुदला,

ओच्‍छे ङाला खारेरी क्‍वान्‍बारी ज्‍यबा ज्‍यबा स्‍हेगदे भबान मुदला।’

३१ “परमप्रभु, चुह्रङ् लसीन ह्राङला जम्‍मान शत्रुगदे नाश तगै,

तर ह्राङदा माया लबा जम्‍मान म्‍हिगदे

धिनी ह्रङ्‌नोन शक्तिशाली तगै।”

जमाहेन्‍से य्‍हुल्‍सारी बोगल न्‍ही दिङधोना लडाइ आतनी।

गिदोन

६

इस्राएलीगदेसे जुन ताम परमप्रभुला ङाच्‍छा नाइबा मुबा, दोःसी थेनोन लजी। ओच्‍छे परमप्रभुसे थेनीगदेदा निस दिङधोना मिद्यानीगदेला यारी जिम्‍मा पिन्‍जी।

२ मिद्यानीगदे इस्राएलीगदे भन्‍दा शक्तिशाली मुबासे लमा मिद्यानीगदेसे इस्राएलीगदेदा ल्‍हानान नाङ्‌बाझ्‍याक्‍बा लजी। थेतबासेलमा इस्राएलीगदे गङ्‌रीक्‍यर मुबा ऊगदेदेन जोगब तखम्‍बा ग्‍लागदेरी निसी चिनोन तोःबा तजी।

३ जुन जुन धुइरी इस्राएलीगदेसे ब्‍लु ढ्‌वमुबा, थे थे धुइरीन मिद्यानीगदे, अमालेकीगदे, ओच्‍छे स्‍यारपट्टि अर्गु य्‍हुल्‍ला म्‍हिगदे खसी इस्राएलीगदेदेन छ्‌याम लडाइ लमुबा।

४ थेनीगदे इस्राएलीगदेला य्‍हुल्‍सारी खसी पाल फ्रेङ्‌सी चिमुबा। ओच्‍छे थेनीगदेसे गाजा ङामधोनाला बालीगदे जम्‍मान नाश लमुबा। थेनीगदेसे इस्राएलीगदेला लागिरी तिगै स्‍हे आख्‍लाना राग्‍यु, म्‍हेमुइदेन गधागदे जम्‍मान भोर्मुबा।

५ थेनीगदे ह्राङला म्‍हेमुइला बथानदेन पालगदे भसी तिरीला हुल ह्रङ् लसी खमुबा। थेनीगदेला ऊँटगदेदेन म्‍हिगदे झ्‍यासीन झ्‍याबारी आखम्‍बाधोनाला मुबा। ओच्‍छे थेनीगदे खसी य्‍हुल्‍सा पूरन नाश लजी।

६ चुह्रङ् लसी मिद्यानीगदेसे इस्राएलीगदेदा तिगै आरेबा प्राङ्‌बो स्‍होजी। ओच्‍छे इस्राएलीगदेसे घ्रेन काइ तेःसी परमप्रभुदेन छ्‌याम बिन्‍ती लजी।

७ जमाहेन्‍से मिद्यानीगदेला बिरोध लबाला लागिरी इस्राएलीगदेसे परमप्रभुदेन छ्‌याम बिन्‍ती लजी।

८ परमप्रभुसे थेनीगदे मुबा ग्‍लारी अगमवक्ता गिक पुइखजी। थे अगमवक्तासे थेनीगदेदा परमप्रभु इस्राएलला परमेश्‍वरसे चुह्रङ् सुङ्‌बा मुला भिसी पाङ्‌जी, “एनीगदेदा घ्‍याबा स्‍होसी थान्‍बा मिश्र य्‍हुल्‍साग्‍याम ङाइ एनीगदेदा तेःसी भजी।

९ ङाइ एनीगदेदा मिश्रीगदेला यादेन एनीगदेदा दुख पिन्‍बा जम्‍मान म्‍हिगदेला याग्‍याम फेजी। ओच्‍छे थेनीगदेदा ङाइ एनीगदेला ङाच्‍छाग्‍याम ताप्‍जी। ओच्‍छे थेनीगदेला य्‍हुल्‍सा ङाइ एनीगदेदा पिन्‍जी।

१० ङाइ एनीगदेदा चुह्रङ् भिसी पाङ्‌बा मुबा, ‘ङा परमप्रभु एनीगदेला परमेश्‍वर हिन्‍ना। एनीगदे चिबान लबा एमोरीगदेला य्‍हुल्‍साला लागदेदा आतेन्‍गो।’ तर एनीगदेसे ङाला ताम आङ्‌यान्‍नी।”

११ दाहेन्‍से परमप्रभुला दूत ओप्रारी खसी अबीएजेरी वंशला योआश भिबा म्‍हिला सुल्‍सिङ दोङ टारी चिबा मुबा। योआशला झा गिदोनदा चा मिद्यानीगदेसे आम्राङ्‌गै भिसी अङ्‌गुर म्‍हार्बा कोलरी ग्‍वा तबान मुबा।

१२ जमाहेन्‍से परमप्रभुला दूत गिदोन मुबा ग्‍लारी खसी गिदोनदा चुह्रङ् भिसी पाङ्‌जी, “ए आँट मुबादेन भङ्‌बा म्‍हि हिन्‍ना, परमप्रभु एदेन छ्‌याम मुला।”

१३ गिदोनसे परमप्रभुला दूतदा चुह्रङ् भिसी पाङ्‌जी, “लास्‍सो, चुदे परमप्रभु ङन्‍देन छ्‌याम मुला भिसम खाह्रङ् लसी चु जम्‍मान ताम ङनीथोरी खजी? परमप्रभुसे उदेकला गेगदे लसी मिश्र य्‍हुल्‍साग्‍याम तेःसी भजी भिसी ङन्‍दा ङन्‍ना आखेम्‍हेमेगदेसे सुङ्‌बा मुबा। तर परमप्रभुसे थे धुइरी लबा जम्‍मान उदेकला गेगदे चा तिग हिन्‍ना? दन्‍दे चा परमप्रभुसे ङन्‍दा ख्‍लाबा मुला। ओच्‍छे ङन्‍दा मिद्यानीगदेला यारी जिम्‍मा पिन्‍बा मुला।”

१४ जमाहेन्‍से गिदोनपट्टि दोःसी परमप्रभुसे चुह्रङ् भिसी सुङ्‌जी, “निउ, एसे ह्राङला भङग्‍याम मिद्यानीगदेला याग्‍याम इस्राएलदा फेसी भउ। एदा थेनीगदेला गुङ्‌री पुइबा ङानोन हिन्‍ना।”

१५ गिदोनसे परमप्रभुदा चुह्रङ् भिसी जोहाब पिन्‍जी, “लास्‍सो, प्रभु, खाह्रङ् लसी ङाइ इस्राएलीगदेदा जोगब लखम्‍ला? ङाला वंशदा स्‍य्‍हीगो, मनश्‍शेला वंश न्‍हङ्‌री ङाला वंश चा जम्‍मान भन्‍दा कमजोर हिन्‍ना। ओच्‍छे ङाला आबाला सन्‍तान न्‍हङ्‌री ङा चा जम्‍मान भन्‍दा जजा हिन्‍ना।”

१६ परमप्रभुसे चुह्रङ् भिसी पाङ्‌जी, “ङा एदेन छ्‌यामनोन तला, जमाहेन्‍से एसे चा यागर गिक म्‍हिदा साइबा ह्रङ् लसीन मिद्यानीगदेदा साइला।”

१७ गिदोनसे चुह्रङ् भिसी पाङ्‌जी, “चुदे ङा ह्राङग्‍याम दया याङ्‌बा म्‍हि हिन्‍सम ओच्‍छे ङादेन छ्‌याम ताम पाङ्‌बा ह्राङनोन हिन्‍सम ङादा चिनु गिक उन्‍गो।

१८ ह्राङदा भेटी फुल्‍बाला लागिरी ङा भेटी भसी चुरी आदोखदेधोना ह्राङ चुग्‍याम आफेप्‍गो भिबा ङाला बिन्‍ती मुला।”

जमाहेन्‍से परमप्रभुसे “ए चुरी आदोखदेधोना ङा चुरीन चिला” भिसी सुङ्‌जी।

१९ जमाहेन्‍से गिदोन दिम न्‍हङ्‌री निजी, ओच्‍छे बोको गिक साइजी, ओच्‍छे खमीर आयुना फाम ङ्‌हा भ्रा झ्‍योप्‍सी गेङ ख्राङ्‌जी। जमाहेन्‍से थेसे थे बोकोला स्‍या चा डालोरी गिकरी युजी। ओच्‍छे खुकु चा खोरे गिकरी युसी मङ्‌ग्‍यार सुल्‍सिङ दोङ टारी भसी परमप्रभुला दूतदा पिन्‍जी।

२० परमेश्‍वरला दूतसे गिदोनदा चुह्रङ् भिसी पाङ्‌जी, “थे स्‍यादेन खमीर आयुना ख्राङ्‌बा गेङ चु युङ्‌बाथोरी थान्‍गो, ओच्‍छे खुकु चा थेथोरी ल्‍हूगो।” ओच्‍छे गिदोनसे थेह्रङ्‌नोन लजी।

२१ जमाहेन्‍से परमप्रभुला दूतसे ह्राङला यारी मुबा कडीला जोसे थे स्‍यादेन गेङ थुर्जी। जमाहेन्‍से युङ्‌बाग्‍याम मे थोन्‍सी थे स्‍यादेन गेङ क्रोसी मेफ्रा दोजी। जमाहेन्‍से गिदोनसे परमप्रभुला दूतदा थेरी आम्राङ्‌नी।

२२ जमाहेन्‍से थे मी परमप्रभुला दूत गा चिम भिसी गिदोनसे था याङ्‌जी, ओच्‍छे गिदोनसे चुह्रङ् भिसी पाङ्‌जी, “आम्‍मै! परमप्रभु परमेश्‍वर, ङाइ मी ह्राङला दूतदा गा म्राङ्‌जीम।”

२३ तर परमप्रभुसे गिदोनदा, “आलोङ्‌गो, ढुक्‍क तसी चिउ, ए आसि” भिसी सुङ्‌जी।

२४ थेरी गिदोनसे परमप्रभुला लागिरी बलि फुल्‍बा ग्‍ला गिक स्‍होजी, ओच्‍छे थे ग्‍लाला मिन “यहवे-शालोम” थान्‍जी। यहवे-शालोम भिबा चा परमप्रभु शान्‍ति पिन्‍बा परमेश्‍वर भिबा हिन्‍ना। थे ग्‍ला तिनीधोनाएनोन अबीएजेरीला नाम्‍सा ओप्रारी मुला।

२५ थेकुनु म्‍हुनङ् परमप्रभुसे गिदोनदा चुह्रङ् भिसी सुङ्‌जी, “एसे ह्राङला आबाला म्‍हे बथानगदेग्‍याम बहर गिक भउ। ओच्‍छे निस दिङ तबा अर्गु बहर गिकएनोन भउ। एला आबासे बाल लाला लागिरी स्‍होबा बलि लबा ग्‍ला फुप्‍गो। ओच्‍छे थेनोन बलि लबा ग्‍लाला ङाम्‍री मुबा अशेरा लुला मूर्तिएनोन फुप्‍सी छ्‌याकछिक लउ।

२६ जमाहेन्‍से परमप्रभु एला परमेश्‍वरला लागिरी चुनोन गङ्‌री बलि फुल्‍बा ग्‍ला गिक ज्‍यना लसी स्‍होउ। ओच्‍छे एसे फुप्‍बा अशेरा लुला मूर्तिला सिङ फार्सी थे निस दिङ तबा अर्गु चा म्‍हे बहर भसी मेरी ख्राङ्‌सी फुल्‍बा बलि फुल्‍गो।”

२७ जमाहेन्‍से गिदोनसे ह्राङला नोकरगदे न्‍हङ्‌ला नोकर च्‍युइदा छ्‌यामनोन भोर्सी परमप्रभुसे थेदा सुङ्‌बा अन्‍छार लजी। तर थे ह्राङला वंशदेन शहरला म्‍हिगदे म्राङ्‌सी लोङ्‌मुबा। थेतबासेलमा थेसे चु गे धिनसे आलना म्‍हुनङ् लजी।

२८ न्‍हाङ्‌गरदाङ स्‍य्‍होरीन शहरला म्‍हिगदे रेःमाहेन्‍से थेनीगदेसे बाल लाला लागिरी बलि लबा ग्‍लादेन थेला ङाम्‍री मुबा अशेरा लुला मूर्तिएनोन फुप्‍सी छ्‌याकछिक निना लबा म्राङ्‌जी। ओच्‍छे परमप्रभुला लागिरी बलि फुल्‍बाला लागिरी गिदोनसे स्‍होबा बलि फुल्‍बा ग्‍लारी थे निस दिङ तबा अर्गु म्‍हे बहरदा मेरी ख्राङ्‌सी बलि फुल्‍बा म्राङ्‌जी।

२९ थेनीगदेसे ह्राङ ह्राङ न्‍हङ्‌री “चु खाल्‍से लजी तला?” भिसी ङ्‌योइबा छार्बा लबारी छ्‌याइजी। ओच्‍छे ल्‍हानान ङ्‌योइबा छार्बा लमाहेन्‍से योआशला झा गिदोनसे लबा हिन्‍ना भिबा ताम था याङ्‌जी।

३० जमाहेन्‍से शहरला म्‍हिगदेसे योआशदा चुह्रङ् भिसी पाङ्‌जी, “एला झादा मङ्‌ग्‍यार भउ, थेदा साइनोन तोःला। तिग्‍दा भिसम थेसे बाल लाला लागिरी बलि लबारी स्‍होबा ग्‍ला फुप्‍जीम, ओच्‍छे थेनोन बलि लबा ग्‍लाला ङाम्‍री मुबा अशेरा लुला मूर्तिएनोन फुप्‍सी छ्‌याकछिक लजीम।”

३१ तर योआशसे ह्राङला क्‍युर्नोन मुबा बिरोध लबा म्‍हिगदेदा चुह्रङ् भिसी पाङ्‌जी, “ह्राङनी तिग्‍दा बाल लाला लागिरी ना तासी क्रिङ्‌सी भ्रबा? चुदे ह्राङनीसे बाल लादा जोगब लबा गे य्‍हाङला गे हिन्‍ना भिसी म्‍हन्‍बा हिन्‍सम थेला लागिरी ना तासी क्रिङ्‌सी भ्रबा म्‍हिगदेदा चा न्‍हाङ्‌गर स्‍य्‍होरीन साइला। चुदे बालनोन ला हिन्‍सम थेला लागिरी बलि लबारी स्‍होबा ग्‍ला खाल्‍से फुप्‍बा हिन्‍ना थे म्‍हिला बारेरी बाल लासेन पाङ्‌गै।”

३२ थे धिनकुनु थेनीगदेसे चुह्रङ् भिसी पाङ्‌बान गिदोनना मिन यरूब-बाल थान्‍जी, यरूब-बाल भिबा चा “बाल ला ह्राङसेन लडाइ लगै।” तिग्‍दा भिसम चुनोन म्‍हिसे बाल लाला लागिरी बलि लबाला लागिरी स्‍होबा ग्‍ला फुप्‍बा मुला।

३३ जमाहेन्‍से जम्‍मान मिद्यानी, अमालेकीदेन स्‍यारपट्टिला अर्गु य्‍हुल्‍ला म्‍हिगदे ह्राङ ह्राङ न्‍हङ्‌री ढिक्‍जी। ओच्‍छे थेनीगदे जम्‍मान यर्दन स्‍योङ थासी यिजरेलला ब्‍याँसीरी खसी पाल स्‍होसी चिजी।

३४ तर परमप्रभुला आत्‍मा गिदोनथोरी फेप्‍खजी। जमाहेन्‍से गिदोनसे बिगुल ह्राप्‍बान अबीएजेरी वंशला म्‍हिगदे ह्राङदेन छ्‌यामनोन खउ भिसी ङ्‌योइजी।

३५ मनश्‍शेगदेदाएनोन ह्राङदेन छ्‌यामनोन भ्रउ भिसी पाङ्‌बाला लागिरी गिदोनसे मनश्‍शेला य्‍हुल्‍सा नाङ्‌नोन समाचार भोर्बा म्‍हिगदे पुइजी। ओच्‍छे आशेर, जबूलूनदेन नप्‍तालीगदेदाएनोन ह्राङदेन छ्‌याम भ्रउ भिसी पाङ्‌बाला लागिरी गिदोनसे समाचार भोर्बा म्‍हिगदेदान थेनीगदे मुबा ग्‍लारी पुइजी। ओच्‍छे थेनीगदेएनोन खसी गिदोनदेन छ्‌याम ढिक्‍जी।

३६ गिदोनसे परमेश्‍वरदा चुह्रङ् भिसी पाङ्‌जी, “चुदे ह्राङसे कबुल लबा अन्‍छार इस्राएलीगदेदा ङाग्‍याम सोना लजी भिसम,

३७ स्‍य्‍हीगो, दाहेन्‍से ङाइ खलारी ग्‍युला ऊन थान्‍ना। न्‍हाङ्‌गर स्‍य्‍होरी च्‍यामा चुदे चु ऊनथोरी जे शीत ताइसी चु ऊन थान्‍बा ग्‍लाला क्‍यारक्‍युरला सरी चा शीत आताइना खार्बा स म्राङ्‌जी भिसम ह्राङसे कबुल लबा अन्‍छार पक्‍का ह्राङसे ङालान याग्‍याम इस्राएलीगदेदा फेनम भिसी ङाइ था याङ्‌ला।”

३८ न्‍हाङ्‌गरदाङ स्‍य्‍होरी रेःसी च्‍यामा गिदोनसे पाङ्‌बा ह्रङ्‌नोन थे ऊन जे शीतसे बम्‍बा मुबा। ओच्‍छे गिदोनसे थे ऊन ज्‍योर्मा ऊनग्‍याम खोरे नाङ ते क्‍युइ थोन्‍जी।

३९ जमाहेन्‍से गिदोनसे परमेश्‍वरदा चुह्रङ् भिसी पाङ्‌जी, “ह्राङ ङादेन छ्‌याम बोमो आखउ। ङादा तिरेम अझै ताम गिक पाङ्‌पुङ्‌गो। ङाला चु बिन्‍ती मुला, ङादा दोःसी तिरेम चु ऊन थान्‍पुङ्‌गो। चु पाल्‍से स चा पूरन शीतसे बम्‍गै, ओच्‍छे ऊन चा खार्बान चिगै।”

४० थेकुनु म्‍हुनङ्एनोन परमप्रभुसे गिदोनसे पाङ्‌बा ह्रङ्‌नोन लजी। न्‍हाङ्‌गरदाङ स्‍य्‍होरी रेःसी च्‍याम ऊन पूरन खर्बा मुबा, तर ऊन थान्‍बा ग्‍लाला क्‍यारक्‍युरला स चा शीतसे बम्‍बा मुबा।

गिदोनसे मिद्यानीगदेदा ब्रेना लबा

७

गिदोनदा यरूब-बालएनोन पाङ्‌मुबा, थेदेन छ्‌याम मुबा जम्‍मान म्‍हिगदे स्‍य्‍होरीन रेःसी हरोद क्‍युइला मूल ङाम्‍री पाल फ्रेङ्‌सी चिजी। ओच्‍छे थे ग्‍लाला झ्‍याङपट्टिला मोरे गङ् ङाम्‍री मुबा ब्‍याँसीरी चा मिद्यानीगदेसे पाल फ्रेङ्‌सी चिजी।

२ परमप्रभुसे गिदोनदा चुह्रङ् भिसी सुङ्‌जी, “ङाइ मिद्यानीगदेदा एनीगदेला यारी जिम्‍मा पिन्‍ना। तर ङादा तोःबा भन्‍दा ल्‍हाना म्‍हिगदे एदेन छ्‌याम मुबासे लमा ङाइ एनीगदेदा ढाना आल। चुदे ढाना लजी भिसम इस्राएलीगदेसे घमण्‍ड लसी ङादा वास्‍तान आल, ओच्‍छे चु लडाइ य्‍हाङलान शक्तिग्‍याम ढाबा हिन्‍ना भिसी थेनीगदेसे पाङ्‌ला।

३ दाहेन्‍से थेःना लसी जम्‍मान म्‍हिगदेदा चुह्रङ् भिसी पाङ्‌गो, ‘चुदे चुरी मुबा म्‍हिगदे न्‍हङ्‌री खालैदा लोङ्‌बा खबा मुसम चु गङ्‌ग्‍याम तुरून्‍तन ह्राङ ह्राङला दिमरी निखम्‍ला।’” जमाहेन्‍से २२,००० म्‍हिगदे दोःसी निजी। ओच्‍छे १०,००० म्‍हिगदे जे थेरी चिजी।

४ तर परमप्रभुसे गिदोनदा चुह्रङ् भिसी सुङ्‌जी, “एदेन छ्‌याम अझै म्‍हिगदे ल्‍हानान मुला। थेनीगदेदा मार स्‍योङरी भोर्गो, ङाइ एला लागिरी तोःबा म्‍हि थेनीगदे न्‍हङ्‌ग्‍याम धम्‍ला। ङाइ जुन म्‍हिदा ‘चु म्‍हि एदेन छ्‌याम निला’ भिसी पाङ्‌ला, थे म्‍हि एदेन छ्‌याम निला। ओच्‍छे जुन म्‍हिदा ङाइ ‘चु म्‍हि एदेन छ्‌याम आनी’ भिसी पाङ्‌ला, थे एदेन छ्‌याम आनी।”

५ थेतबासेलमा गिदोनसे म्‍हिगदेदा मार स्‍योङरी भोर्जी। जमाहेन्‍से परमप्रभुसे गिदोनदा चुह्रङ् भिसी सुङ्‌जी, “जुन म्‍हिसे नगीसे ह्रङ् लसी लेसे क्‍युइ ल्‍हेम्‍सी थुङ्‌ला, थेदा पट्टि गिकरी थान्‍गो। ओच्‍छे पुइ जूसी क्‍युइ थुङ्‌बागदेदा अर्गुपट्टि थान्‍गो।”

६ नगीसे ह्रङ् लसी लेसे ल्‍हेम्‍सी क्‍युइ थुङ्‌बा म्‍हिगदे ग्‍यार्जा सोम तजी, ओच्‍छे अर्गु जम्‍मासेन पुइ जूसी क्‍युइ थुङ्‌जी।

७ परमप्रभुसे गिदोनदा चुह्रङ् भिसी सुङ्‌जी, “नगीसे ह्रङ् क्‍युइ ल्‍हेम्‍सी थुङ्‌बा चु ग्‍यार्जा सोम म्‍हिगदेग्‍यामनोन ङाइ एनीगदेदा जोगब लला, ओच्‍छे मिद्यानीगदेदा एला यारी जिम्‍मा पिन्‍ना। चुगदे बाहेक अर्गु जम्‍मान ह्राङ ह्राङला दिमरी निगै।”

८ थेतबासेलमा गिदोनसे चु ग्‍यार्जा सोम म्‍हिदा थान्‍जी। ओच्‍छे अर्गु जम्‍मान म्‍हिगदेदा ह्राङ ह्राङला दिमरी पुइजी। ओच्‍छे थेनीगदेदेन छ्‌याम मुबा चबा स्‍हेगदेदेन बिगुल चा थे ग्‍यार्जा सोम म्‍हिगदेसे किन्‍जी। मिद्यानीगदे चा मार ब्‍याँसीरी पाल फ्रेङ्‌सी चिबा मुबा।

९ थेकुनु म्‍हुनङ् परमप्रभुसे गिदोनदा चुह्रङ् भिसी सुङ्‌जी, “रेःगो, ओच्‍छे मार मिद्यानीगदेला पालरी निसी लडाइ लउ। तिग्‍दा भिसम ङाइ थेनीगदेदा एनीगदेदा यारी जिम्‍मा पिन्‍बा मुला।

१० चुदे थेह्रङ् लबाला लागिरी एदा लोङ्‌बा खजी भिसम ङाच्‍छा एला नोकर पूराहदेन छ्‌याम मार निसी मिद्यानी चिबा ग्‍लारी च्‍यागो,

११ ओच्‍छे थेनीगदेसे तिग पाङ्‌बान मुला ङ्‌यान्‍गो। थे ताम थेःमाहेन्‍से एदा थेनीगदेदेन लडाइ लबारी आँट खला।” थेतबासेलमा गिदोनदेन गिदोनना नोकर पूराह शत्रुगदे चिबा पालगदेला ङाम्‍री निजी।

१२ ब्‍याँसीरी चा मिद्यानी, अमालेकीदेन स्‍यारपट्टिला अर्गु य्‍हुल्‍ला म्‍हिगदे तिरीला हुल तेःनोन मुबा। ओच्‍छे थेनीगदे समुद्रला बालुवा तेनोन मुबा। थेनीगदेला ऊँटगदेएनोन झ्‍यासीन झ्‍याबारी आखम्‍बाधोना मुबा।

१३ गिदोन मिद्यानीगदेला पाल ङाम्‍री दोमा म्‍हि गिकसे ह्राङला ह्रोदा म्‍हङ्‌री म्राङ्‌बा ताम पाङ्‌बान लबा थेःजी। थे म्‍हिसे ह्राङला ह्रोदा चुह्रङ् भिसी पाङ्‌बान मुबा, “म्‍हङ्‌री जौला गेङ गिक मिद्यानीगदेला पालपट्टि कुल्‍बान कुल्‍बान खबा ङाइ म्राङ्‌जी। थे गेङ मिद्यानीगदेला पालरी तोडसे ठोक्‍जी, ओच्‍छे पालनोन गुर्जी।”

१४ थे म्‍हिला ह्रोसे थे म्‍हिदा चुह्रङ् भिसी जोहाब पिन्‍जी, “चु मी पक्‍कान इस्राएली योआशला झा गिदोनना तरवार हिन्‍ना। परमेश्‍वरसे मिद्यानीगदेदेन मिद्यानीगदेला जम्‍मान सिपाहीगदेदा गिदोनना यारी जिम्‍मा पिन्‍बा मुला।”

१५ म्‍हङ्‌ला तामदेन म्‍हङ्‌ला अर्थ थेःमाहेन्‍से गिदोनसे परमेश्‍वरदा फ्‍या लजी। जमाहेन्‍से थे इस्राएलीगदेला पालरी दोःसी खजी, ओच्‍छे चुह्रङ् भिसी पाङ्‌जी, “रेःगो, परमप्रभुसे एनीगदेला यारी मिद्यानीगदेला सिपाहीगदेदा जिम्‍मा पिन्‍बा मुला।”

१६ गिदोनसे ह्राङदेन छ्‌याम मुबा ग्‍यार्जा सोम म्‍हिगदेदा समूह सोम स्‍होजी, ओच्‍छे थेसे जम्‍मान म्‍हिदा बिगुल गिक गिक पिन्‍जी, ओच्‍छे दर्बुङएनोन गिक गिक पिन्‍जी। थे दर्बुङ न्‍हङ्‌री चा मे लुङ्‌बा मुबा।

१७ जमाहेन्‍से गिदोनसे थेनीगदेदा चुह्रङ् भिसी पाङ्‌जी, “ङादा च्‍यागो, ओच्‍छे ङाला लिच्‍छा लिच्‍छा खउ। मिद्यानीगदेला पाल ङाम्‍री दोमाहेन्‍से ङाइ तिग लला एनीगदेसेनोन थेह्रङ्‌नोन लउ।

१८ ङादेन ङाला समूहसे बिगुल ह्राप्‍माहेन्‍से एनीगदेसेएनोन पालगदेला क्‍युर्सीन बिगुल ह्राप्‍गो। ओच्‍छे ‘परमप्रभुला लागिरीदेन गिदोनना लागिरी!’” भिसी घ्रेन काइ तेःसी पाङ्‌गो।

१९ गिदोन ओच्‍छे गिदोनदेन छ्‌याम मुबा ग्‍यार्जा गिक म्‍हिगदे म्‍हुन गङ्‌सलरी मिद्यानीगदेला पालगदे ङाम्‍री दोजी। थेनीगदेला पालेगदे चा भर्खर जे पोबा मुबा। थेनोन धुइरी गिदोनदेन गिदोनना म्‍हिगदेसे ह्राङ ह्राङला बिगुल ह्राप्‍जी, ओच्‍छे थेनीगदेसे ह्राङ ह्राङला यारी मुबा दर्बुङएनोन थिजी।

२० थे समूह सोमला जम्‍मासेन ह्राङ ह्राङला बिगुल ह्राप्‍जी ओच्‍छे दर्बुङएनोन थिजी। जमाहेन्‍से थेनीगदेसे देब्रे यारी मेदाङ ओच्‍छे दाहिने यारी बिगुल थोसी “परमप्रभुला लागिरीदेन गिदोनना लागिरी तरवार!” भिसी घ्रेन काइ तेःसी पाङ्‌जी।

२१ थेनीगदे ह्राङ ह्राङलान ग्‍लारी पालगदेला क्‍युर्सीन राप्‍सी चिजी, ओच्‍छे जम्‍मान मिद्यानीगदे चा क्रिङ्‌बान य्‍हार्जी।

२२ थे ग्‍यार्जा सोम म्‍हिगदेसे ह्राङ ह्राङला बिगुल ह्राप्‍माहेन्‍से परमप्रभुसे मिद्यानीगदेदा पाल न्‍हङ्‌री ह्राङ ह्राङ न्‍हङ्‌रीन छेना लजी। जमाहेन्‍से मिद्यानी सिपाहीगदे सरेरा भिबा ग्‍लाला बेथ-शित्तादेन तब्‍बातला ङाम्‍री मुबा हाबिल-महोलाला साँधधोनान य्‍हार्जी।

२३ जमाहेन्‍से नप्‍ताली, आशेरदेन जम्‍मान मनश्‍शे वंशला म्‍हिगदेदा ङ्‌योइजी, ओच्‍छे थेनीगदे जम्‍मान खसी मिद्यानीगदेदा ताप्‍जी।

२४ गिदोनसे एफ्राइमला गङ्‌पट्टिला जम्‍मान य्‍हुल्‍सा नाङ्‌नोन चुह्रङ् भिसी पाङ्‌गो भिसी म्‍हिगदे पुइजी, “मार खसी मिद्यानीगदेदेन छ्‌याम लडाइ लउ, ओच्‍छे एनीगदेसे बेथ-बराधोनाला यर्दन स्‍योङ थाबा ग्‍लागदे ह्राङला यारी किन्‍गो।” थेतबासेलमा जम्‍मान एफ्राइमीगदे खसी बेथ-बराधोनाला यर्दन स्‍योङ थाबा ग्‍लागदे ह्राङला यारी किन्‍जी।

२५ थेनीगदेसे मिद्यानीगदेला मूल म्‍हि ओरेबदेन जएबदा चुङ्‌जी। ओरेबदा चा थेनीगदेसे ओरेबला पहरारी ओच्‍छे जएबदा चा थेनीगदेसे जएबलान अङ्‌गुर म्‍हार्बा कोलरी साइजी, ओच्‍छे मिद्यानीगदेदा चा थेनीगदेसे ताप्‍बाला ताप्‍बान लजी। ओच्‍छे थेनीगदेसे ओरेबदेन जएबला थोबो चा यर्दन स्‍योङला स्‍यारपट्टि गिदोन मुबा ग्‍लारी भजी।

मिद्यानीगदेदेन छ्‌याम लबा जम्‍मान भन्‍दा लिच्‍छाला लडाइ

८

एफ्राइमला म्‍हिगदेसे गिदोनदा चुह्रङ् भिसी पाङ्‌जी, “तिग्‍दा ह्राङसे ङन्‍देन छ्‌याम चुह्रङ्‌बा व्‍यवहार लबा? मिद्यानीगदेदेन छ्‌याम लडाइ लबारी निमा तिग्‍दा ह्राङसे ङन्‍दा आङ्‌योइबा?” ओच्‍छे थेनीगदेसे गिदोनदा ल्‍हानान दोष लजी।

२ तर गिदोनसे थेनीगदेदा चुह्रङ् भिसी पाङ्‌जी, “एनीगदेसे लबा तामदेन दाँजब लजी भिसम एनीगदेसे लबा ताम भन्‍दा आज्‍यबा ताम ङाइ तिग लबा मुला? तिग अबीएजेरला अङ्‌गुर वारीरी रोबा अङ्‌गुरगदे भन्‍दा एफ्राइमसे शिलो दुइबा अङ्‌गुर ल्‍हानान ज्‍यबा आरे?

३ परमेश्‍वरसे मिद्यानीगदेला मूल म्‍हि ओरेबदेन जएबदा परमेश्‍वरसे एनीगदेला यारी जिम्‍मा पिन्‍बा मुला। एनीगदेसे ह्रङ्‌नोन ङाइ तिग लबा मुला?” चु ताम थेःमाहेन्‍से थेनीगदेला बोमो म्‍हजी।

४ गिदोनदेन गिदोनना ग्‍यार्जा सोम म्‍हिगदे यर्दन स्‍योङरी दोखजी, थेनीगदे ब्‍लप्‍सी जिन्‍बा मुबा। तसैनोन यर्दन स्‍योङ थासी थेनीगदेसे ह्राङला शत्रुगदेदा ताप्‍बाला ताप्‍बान लजी।

५ थेसे सुक्‍कोतला म्‍हिगदेदा चुह्रङ् भिसी पाङ्‌जी, “ङाला चु म्‍हिगदेदा तिगै चबा स्‍हे पिन्‍ना वा? तिग्‍दा भिसम थेनीगदे ब्‍लप्‍सी जिन्‍बा मुला, ओच्‍छे ङाइ चा मिद्यानीगदेथोरी शासन लबा जेबहदेन सल्‍मुन्‍नादा ताप्‍बान मुला।”

६ तर सुक्‍कोतला हाकिमगदेसे चुह्रङ् भिसी जोहाब पिन्‍जी, “एला सिपाहीगदेदा तिग्‍दा ङन्‍से चबा स्‍हे पिन्‍से?” तिग जेबहदेन सल्‍मुन्‍नादा एसे चुङ्‌सी जिन्‍बा मुला?

७ गिदोनसे थेनीगदेदा चुह्रङ् भिसी पाङ्‌जी, “थेह्रङ् भिसम परमप्रभुसे जेबहदेन सल्‍मुन्‍नादा ङाला यारी जिम्‍मा पिन्‍माहेन्‍से ङाइ तोङ्‌तोङ्‌बा ग्‍लाला पुजुन पुजु मुबा बुट्टासे एनीगदेला ढि स्‍युला।”

८ जमाहेन्‍से थे ग्‍लाग्‍याम गिदोन पनीएलरी निजी। ओच्‍छे थेसे पनिएलला म्‍हिगदेदेन छ्‌याम बिन्‍ती लजी। तर पनीएलला म्‍हिगदेसेनोन सुक्‍कोतला म्‍हिगदेसे पाङ्‌बा ह्रङ्‌बान जोहाब पिन्‍जी।

९ थेसे थे ग्‍लाला म्‍हिगदेदा चुह्रङ् भिसी पाङ्‌जी, “ङा जोगब तसी दोःसी चु ग्‍लारी खला, ओच्‍छे ङाइ एनीगदेसे ह्राङ जोगब तबाला लागिरी स्‍होबा चु ग्‍लादा फुप्‍ला।”

१० जेबहदेन सल्‍मुन्‍ना ह्राङला च्‍युक ङ्‌हा हजार सिपाहीगदेदेन छ्‌यामनोन कर्कोर भिबा ग्‍लारी मुबा। स्‍यारपट्टिग्‍याम खबा अर्गु य्‍हुल्‍ला म्‍हिगदेला जम्‍मान समूह न्‍हङ्‌ग्‍याम सोबा म्‍हिगदे चुत्तेन मुबा। हतियार थोबा लाख गिकसे बोगल गिक हजार थेनीगदेला सिपाहीगदेदा लडाइरी साइबा मुबा।

११ गिदोन नोबहदेन योगबहा भिबा ग्‍लाला स्‍यारपट्टि पाल फ्रेङ्‌सी चिबा म्‍हिगदे भ्रबा ग्‍यामनोन ग्‍याम निजी। ओच्‍छे पाल फ्रेङ्‌सी चिबा थे म्‍हिगदे होशियार तसी आचिबा धुइरी गिदोनसे थेनीगदेला सिपाहीगदेदेन छ्‌याम लडाइ लजी।

१२ जेबहदेन सल्‍मुन्‍ना चा य्‍हार्जी, तर गिदोनसे मिद्यानीगदेला चु ग्‍ले न्‍हीदा ताप्‍बाला ताप्‍बान लसी चुङ्‌जी। ओच्‍छे थेनीगदेला जम्‍मान सिपाहीगदे जम्‍मान ब्रेजी।

१३ जमाहेन्‍से हेरेस गङ् तबान योआशला झा गिदोन लडाइ लबा ग्‍लाग्‍याम दोःसी खजी।

१४ ओच्‍छे गिदोनसे सुक्‍कोतला भ्‍योन गिकदा चुङ्‌सी ङ्‌योइबा छार्बा लजी। जमाहेन्‍से थे भ्‍योन म्‍हिसे सुक्‍कोतला बोगल सोमसे च्‍युक निस हाकिमगदेला मिनदेन शहरला गन्‍बागदेला मिन भ्रिसी पिन्‍जी।

१५ जमाहेन्‍से सुक्‍कोतला म्‍हिगदे मुबा ग्‍लारी निसी गिदोनसे थेनीगदेदा चुह्रङ् भिसी पाङ्‌जी, “एनीगदेसे ङादा खिसी लबान चुह्रङ् भिसी पाङ्‌बा मुबा, ‘तिग जेबहदेन सल्‍मुन्‍नादा एसे चुङ्‌सी जिन्‍बा मुला? ओच्‍छे तिग्‍दा ङन्‍से ब्‍लप्‍सी जिन्‍बा एला म्‍हिगदेदा गेङ पिन्‍से?’ ‘च्‍यागो, जेबहदेन सल्‍मुन्‍ना चुरी मुला’”

१६ जमाहेन्‍से गिदोनसे तोङ्‌तोङ्‌बा ग्‍लाला पुजुन पुजु मुबा बुट्टा भजी, ओच्‍छे गिदोनसे सुक्‍कोतला गन्‍बागदेदा थेनोन बुट्टासे तोसी तोसी सजाय पिन्‍जी।

१७ पनीएलसे ह्राङ जोगब तबारी स्‍होबा ग्‍ला गिदोनसे फुप्‍सी पिन्‍जी। ओच्‍छे थेसे थे शहरला म्‍हिगदेदा साइजी।

१८ जमाहेन्‍से गिदोनसे जेबहदेन सल्‍मुन्‍नादा चुह्रङ् भिसी पाङ्‌जी, “एनीगदेसे तबोररी साइबा म्‍हिगदे खाह्रङ्‌बा म्राङ्‌मुबा?”

थेनीगदेसे गिदोनदा चुह्रङ् भिसी जोहाब पिन्‍जी, “थे म्‍हिगदे ह्राङ ह्रङ्‌बान म्राङ्‌मुबा, ओच्‍छे थेनीगदे जम्‍मालान ली ग्‍लेला झाला ह्रङ्‌बान म्राङ्‌मुबा।”

१९ गिदोनसे थेनीगदेदा चुह्रङ् भिसी पाङ्‌जी, “थे म्‍हिगदे ङालान ज्‍योज्‍यो आलेगदे मुबा। ङनी आमा गिकलान झागदे हिन्‍ना। ङाइ परमप्रभुला मिन किन्‍सी घ्रान चबान पाङ्‌ला, चुदे एनीगदेसे थे म्‍हिगदेदा छोन्‍बोन ख्‍लाबा हिन्‍सम ङाइ एनीगदेदाएनोन आसाइसे मुबा।”

२० जमाहेन्‍से गिदोनसे ह्राङला थेबा झा येतेरदा, “रेःगो, ओच्‍छे चु म्‍हिगदेदा साइगो” भिसी पाङ्‌जी। तर थे धुइरी येतेर जजान मुबा। थेतबासेलमा लोङ्‌सी येतेरसे ह्राङला तरवार स्‍युपग्‍याम आतेःनी।

२१ थेतबासेलमा जेबहदेन सल्‍मुन्‍नासे चुह्रङ् भिसी पाङ्‌जी, “ह्राङनोन फेप्‍खसी ङन्‍दा साइगो। तिग्‍दा भिसम ह्रेम्‍फेबेदेन छ्‌याम ततोःबा भङ ह्राङदेन छ्‌याम मुला।” जमाहेन्‍से गिदोनसे थे न्‍हीदान साइजी। ओच्‍छे थेनीगदेला ऊँटगदेला खारेरी मुबा गहनागदे भोर्जी।

२२ इस्राएलीगदेसे गिदोनदा चुह्रङ् भिसी पाङ्‌जी, “ह्राङ ङन्‍ना ग्‍ले दोगो। तिग्‍दा भिसम ह्राङसे ङन्‍दा मिद्यानीगदेला याग्‍याम जोगब लजी ओच्‍छे ह्राङ भन्‍दा लिच्‍छा चा ह्राङला झादेन छायासे ङनीथोरी शासन लगै।”

२३ तर गिदोनसे थेनीगदेदा चुह्रङ् भिसी जोहाब पिन्‍जी, “ङादेन ङाला झासे एनीगदेथोरी शासन आल। तर परमप्रभुसे एनीगदेथोरी शासन लला।”

२४ ओच्‍छे गिदोनसे थेनीगदेदा चुह्रङ् भिसी पाङ्‌जी, “एनीगदेदेन छ्‌याम ङाइ ताम गिक ह्रीला। एनीगदेसे शत्रुगदेग्‍याम ब्‍यन्‍बा सामानग्‍याम ङादा नाब्‍यङ्‌री क्‍वान्‍बा कुण्‍डल गिक गिक भउ।” इश्‍माएलीगदेला गुङ्‌री चिबा थे शत्रुगदेसेनोन इश्‍माएलीगदेसे ह्रङ्‌नोन नाब्‍यङ्‌री म्‍हारला कुण्‍डल क्‍वान्‍मुबा।

२५ थेनीगदेसे “तला, ङन्‍से ह्राङदा थे कुण्‍डल पिन्‍ना” भिसी पाङ्‌जी। जमाहेन्‍से थेनीगदेसे सरी क्‍वान गिक तीजी। ओच्‍छे थेनीगदे जम्‍मासेन ह्राङ ह्राङसे ब्‍यन्‍सी भबा सामानग्‍याम नाब्‍यङ्‌री क्‍वान्‍बा म्‍हारला कुण्‍डल गिक गिक तेःसी थे क्‍वानथोरी थान्‍जी।

२६ गिदोनसे ह्रीबा म्‍हारला कुण्‍डल क्‍योइमा बोगल गिक किलो ते तजी। तर चु मिद्यानी ग्‍लेगदेसे क्‍वान्‍बा गहनागदेदेन अर्गु गहनागदे ओच्‍छे मिद्यानी ग्‍लेगदेसे क्‍वान्‍बा वाला वाला पिङ्‌गै छोन्‍ना क्‍वानदेन थेनीगदेला ऊँटला खारेरी क्‍वान्‍बा गहना बाहेकनोन मुबा।

२७ थे म्‍हारग्‍याम गिदोनसे एपोद गिक स्‍होजी, ओच्‍छे थेसे थे एपोद ह्राङलान शहर ओप्रारी थान्‍जी। थे एपोदला† पूजा लसी जम्‍मान इस्राएलीगदेसे ह्राङसे ह्राङदान वेश्‍या ह्रङ्‌बान स्‍होजी। ओच्‍छे थे एपोद चा गिदोनदेन थेला सन्‍तानदा फसब तना लबा वा दोजी।

२८ चुह्रङ् लसी मिद्यानीगदे इस्राएलीगदेला तहरी चितोःजी। मिद्यानीगदे दोःसी ह्राङला थोबो ठाडो लसी भ्रबारी आखम्‍नी। ओच्‍छे गिदोन सोदेधोना य्‍हुल्‍सारी बोगल न्‍ही दिङधोना लडाइ आतनी।

गिदोन सिबा

२९ जमाहेन्‍से योआशला झा यरूब-बाल भिबा गिदोन ह्राङलान दिमरी निसी चिबारी छ्‌याइजी।

३० गिदोनना म्रिङगदे ल्‍हानान मुबा। थेतबासेलमा थेला झागदेएनोन बोगल सोमसे च्‍युइ मुबा।

३१ थेसे म्रिङ ह्रङ्‌बान स्‍होसी थान्‍बा म्रिङ्‌म्‍हेमे गिक मुबा। थे म्रिङ्‌म्‍हेमे शकेमरी चिमुबा। थे म्रिङ्‌म्‍हेमेसेएनोन गिदोनग्‍याम झा गिक न्‍हजी, ओच्‍छे गिदोनसे थे कोलाला मिन अबीमेलेक थान्‍जी।

३२ ओच्‍छे योआशला झा गिदोन ल्‍हानान खेप्‍पा दोःसी सिजी। ओच्‍छे थेदा ह्राङला आबाला धुर्सारी ल्‍हुजी। थे धुर्सा चा अबीएजेरीगदेला शहर ओप्रारी मुबा।

३३ गिदोन सिमाहेन्‍से इस्राएलीगदेसे परमेश्‍वरदा ख्‍लासी दोःसी बाल लागदेदा तेन्‍बारी छ्‌याइजी। ओच्‍छे थेनीगदेसे बाल-बरीतदा ह्राङला ला स्‍होजी।

३४ थेनीगदेसे ह्राङला क्‍युर्सीन मुबा शत्रुगदेला याग्‍याम जोगब लबा परमप्रभु ह्राङला परमेश्‍वरदा म्‍लेःजी।

३५ यरूब-बाल अथवा गिदोनसे इस्राएलीगदेला लागिरी लबा जम्‍मान ज्‍यबा गेदा इस्राएलीगदेसे म्‍लेःजी। ओच्‍छे थेनीगदेसे गिदोनना म्‍हेमेदा उन्‍तोःबा दया आउन्‍नी।

† 

८:२७ एपोद परमेश्‍वरला लागिरी पूजा लबा म्‍हिसे क्‍वान्‍बा थरी गिकला क्‍वान।

अबीमेलेक नाश तबा

९

यरूब-बाल अथवा गिदोनना झा अबीमेलेक शकेमरी ह्राङला आमाला ज्‍योज्‍यो आलेगदे मुबा ग्‍लारी निजी। ओच्‍छे थेसे ह्राङला आस्‍याङ्‌ला वंशला जम्‍मान म्‍हिगदेदा चुह्रङ् भिसी पाङ्‌जी,

२ “दया लसी शकेमला जम्‍मान म्‍हिगदेदा चु गोर गिक ताम ङ्‌योइगो, ‘एनीगदेथोरी यरूब-बालला बोगल सोमसे च्‍युइ झागदेसे शासन लबा ज्‍यबा हिन्‍ना कि गिकसे जे शासन लबा ज्‍यबा हिन्‍ना?’ ङा ह्राङनीलान नख्रुला नख्रु ओच्‍छे स्‍याला स्‍यानोन हिन्‍ना भिबा ताम ह्राङनीसे ढन्‍गो।”

३ चु जम्‍मान ताम आस्‍याङगदेसे शकेमला म्‍हिगदेदा पाङ्‌जी। जमाहेन्‍से शकेमला जम्‍मान म्‍हिगदे अबीमेलेकला लिच्‍छा भ्रबारी कसब तजी। तिग्‍दा भिसम “अबीमेलेक य्‍हाङलान आले हिन्‍ना” भिसी थेनीगदेसे पाङ्‌जी।

४ शकेमला म्‍हिगदेसे बाल-बरीतला मन्‍दिरग्‍याम म्‍हुइला बोगल सोमसे च्‍युइ टाङ्‌गा अबीमेलेकदा पिन्‍जी। ओच्‍छे अबीमेलेकसे ह्राङदेन छ्‌यामनोन भ्रबा म्‍हिगदे न्‍हङ्‌ग्‍याम गेनोन आखेल्‍बा हुलदङ्‌गा लबारी जे आँट मुबा म्‍हिगदेदा थे म्‍हुइला टाङ्‌गा पिन्‍सी भाडारी किन्‍जी।

५ जमाहेन्‍से अबीमेलेक ओप्रा शहररी ह्राङला आबाला दिमरी निजी। ओच्‍छे थेसे यरूब-बालला झागदे अथवा ह्राङला बोगल सोमसे च्‍युइ ज्‍योज्‍यो आलेगदेदा युङ्‌बा गिकथोरी साइजी। थे धुइरी यरूब-बालला झा च्‍याङ्‌बा योताम चा लासी चिबासे लमा जोगब तजी।

६ जमाहेन्‍से शकेमला जम्‍मान म्‍हिगदेदेन बेथ-मिल्‍लोला जम्‍मान म्‍हिगदे ग्‍ला गिकरी पोप तजी। ओच्‍छे थेनीगदे शकेमरी मुबा सुल्‍सीङला घ्रेन दोङ ङाम्‍री युङ्‌बा ठाडो लसी क्‍यासी थान्‍बा ग्‍लारी निजी। थेनोन ग्‍लारी थेनीगदेसे अबीमेलेकदा ग्‍ले स्‍होजी।

७ चु ताम योतामदा थेःना लमाहेन्‍से योताम गीरीज्‍जीम गङ्‌ला जोरी निजी। ओच्‍छे घ्रेन काइ तेःसी शकेमला म्‍हिगदेदा चुह्रङ् भिसी पाङ्‌जी, “शकेमला म्‍हिगदे, ङाला ताम ङ्‌यान्‍गो, परमेश्‍वरसे एनीगदेला ताम सान्‍गै।

८ “तीरेकुनु दोङगदे ह्राङला लागिरी ग्‍ले गिक धम्‍बारी पोप तजी। ओच्‍छे थे दोङगदेसे जैतून दोङदा ‘ह्राङ ङन्‍ना ग्‍ले दोगो’ भिसी पाङ्‌जी।

९ तर जैतूनना दोङसे थे दोङगदेदा चुह्रङ् भिसी जोहाब पिन्‍जी, ‘ङाइ लागदेदेन म्‍हिगदेदा मान पिन्‍बाला लागिरी दन्‍देधोना तेःसी चिबा महङ्‌गो छ्‌युगु तेःबारी ख्‍लासी तिग ङा एनीगदेला ग्‍ले दोसे?’

१० जमाहेन्‍से दोङगदेसे अञ्‍जीरला दोङदा ‘ह्राङ फेप्‍खसी ङन्‍ना ग्‍ले दोगो’ भिसी पाङ्‌जी।

११ तर अञ्‍जीरला दोङसे थे दोङगदेदा चुह्रङ् भिसी पाङ्‌जी, ‘ङाइ ङाला ज्‍यबादेन ब्रोइ खबा रो रोना आलना तिग ङा एनीगदेला ग्‍ले दोसे?’

१२ जमाहेन्‍से थे दोङगदेसे अङ्‌गुरला दोङदा, ‘ह्राङ फेप्‍खसी ङन्‍ना ग्‍ले दोगो’ भिसी पाङ्‌जी।

१३ तर अङ्‌गुरला दोङसे थे दोङगदेदा चुह्रङ् भिसी जोहाब पिन्‍जी, ‘अङ्‌गुरला निङ्‌गु पिन्‍सी लादेन म्‍हिगदेदा ताङ्‌ना लबा गे ख्‍लासी तिग ङा एनीगदेला ग्‍ले दोसे?’

१४ खजिबै दोङगदेसे आङ्‌यान्‍माहेन्‍से जम्‍मान दोङगदेसे पुजुला झाङदा, ‘ह्राङ फेप्‍खसी ङन्‍ना ग्‍ले दोगो’ भिसी पाङ्‌जी।

१५ पुजुला झाङसे थे दोङगदेदा चुह्रङ् भिसी पाङ्‌जी, ‘पक्‍कान एनीगदेसे ङादा एनीगदेला ग्‍ले स्‍होबारी म्‍हाइबा हिन्‍सम जोगब तबाला लागिरी एनीगदे ङाला धिरी खसी चिउ। आहिन्‍सम पुजुगदेग्‍याम मे थोन्‍सी लेबनानना स्‍युक्‍पाला दोङगदेदा नाश लला।’”

१६ जमाहेन्‍से योतामसे चुह्रङ् भिसी पाङ्‌जी, “च्‍यागो, एनीगदेसे अबीमेलेकदा ह्राङला ग्‍ले स्‍होबा मुला तिग एनीगदेसे ज्‍यबादेन सोझो गे लबा हिन्‍ना? यरूब-बालसे एनीगदेला लागिरी जुन गे लबा मुबा, थे गेला लागिरी एनीगदेसे यरूब-बाल ओच्‍छे थेला वंशदेन छ्‌याम लतोःबा ठीक व्‍यवहार लबा मुला?

१७ ङाला आबासे एनीगदेला लागिरी लडाइ लबा मुबा। ओच्‍छे एनीगदेदा मिद्यानीगदेला याग्‍याम फेबाला लागिरी ङाला आबासे ह्राङला ज्‍यान गोजाला धाररी थान्‍बा मुबा।

१८ तर एनीगदे तिनी ङाला आबाला वंशला बिरोधरी रेःबा मुला। ओच्‍छे ङाला आबाला बोगल सोमसे च्‍युइ झागदेदा युङ्‌बा गिकथोरी थान्‍सी ताम्‍सी साइबा मुला। ओच्‍छे ङाला आबाला घ्‍याबास्‍याला झा अबीमेलेक एनीगदेला आले तबासेलमा एनीगदेसे शकेमरी चिबा म्‍हिगदेला ग्‍ले स्‍होबा मुला।

१९ चुदे तिनी यरूब-बाल ओच्‍छे थेला वंशदेन छ्‌याम एनीगदेसे ज्‍यबादेन सोझो व्‍यवहार लबा मुसम एनीगदे अबीमेलेकदेन छ्‌याम ताङ्‌गो, ओच्‍छे थेएनोन एनीगदेदेन छ्‌याम ताङ्‌गै!

२० चुदे आहिन भिसम अबीमेलेकग्‍याम मे थोन्‍गै, ओच्‍छे शकेमला म्‍हिगदेदेन बेथ-मिल्‍लोला म्‍हिगदेदा नाश लगै। शकेमला म्‍हिगदेदेन बेथ-मिल्‍लोला जम्‍मान म्‍हिगदेग्‍यामएनोन मे थोन्‍सी अबीमेलेकदा नाश लगै!”

२१ जमाहेन्‍से योताम खालैदा था आतना लसी सुटुक्‍क य्‍हार्जी। तिग्‍दा भिसम योताम ह्राङला ज्‍योज्‍यो अबीमेलेक म्राङ्‌सी लोङ्‌मुबा। ओच्‍छे योताम बेअर भिबा ग्‍लारी निसी थेरीन चिबारी छ्‌याइजी।

२२ अबीमेलेकसे इस्राएलरी सोम दिङधोना शासन लजी।

२३ जमाहेन्‍से अबीमेलेकदेन शकेमला म्‍हिगदेदा ह्राङ ह्राङ न्‍हङ्‌री छेना लबारी परमेश्‍वरसे थेनीगदेला गुङ्‌री न्‍होङ्‌ना लबा आत्‍मा गिक पुइखजी। ओच्‍छे शकेमला म्‍हिगदेसे अबीमेलेकदा धोका पिन्‍जी।

२४ थेह्रङ् लसी यरूब-बालला बोगल सोमसे च्‍युइ झागदेदा दुख पिन्‍सी साइबा पापला नाङ थेनीगदेलान आले अबीमेलेकदेन छ्‌याम किन्‍गै भिसी ओच्‍छे थेह्रङ्‌बा गे लबाला लागिरी अबीमेलेकदा थीबा शकेमला म्‍हिगदेदेन छ्‌याम किन्‍गै भिसी परमेश्‍वरसे चुह्रङ् लबा मुबा।

२५ शकेमला म्‍हिगदे अबीमेलेकला बिरोधरी रेःजी। ओच्‍छे अबीमेलेकदा च्‍याबाला लागिरी थेनीगदेसे गङ् गङ्‌री म्‍हिगदेदा लासी चिपुङ्‌जी। ओच्‍छे थे म्‍हिगदेसे थे गङ्‌ग्‍याम भ्रबा जम्‍मान म्‍हिगदेला सामान ब्‍यान्‍मुबा। चु ताम अबीमेलेकदा थेःना लजी।

२६ जमाहेन्‍से एबेदला झा गाल ह्राङला ज्‍योज्‍यो आलेगदेदेन छ्‌यामनोन शकेमरी खजी। ओच्‍छे शकेमला म्‍हिगदेसे गालादा विश्‍वास लसी थेथोरीन भर लजी।

२७ जमाहेन्‍से थेनीगदे ह्राङ ह्राङला री निसी मिन्‍बा मिन्‍बा अङ्‌गुर थुजी। ओच्‍छे कोलरी म्‍हार्जी। जमाहेन्‍से थेनीगदे ह्राङला लाला मन्‍दिररी चाड धङ्‌बारी निजी। ओच्‍छे थेरी चबा थुङ्‌बा लसी थेनीगदेसे अबीमेलेकदा केःजी।

२८ जमाहेन्‍से एबेदला झा गालसे चुह्रङ् भिसी पाङ्‌जी, “अबीमेलेक खाल हिन्‍ना? ओच्‍छे य्‍हाङ थेला तहरी चिबाला लागिरी य्‍हाङ शकेमला म्‍हि थेला खाल हिन्‍ना? थे यरूब-बालला झा आहिन? ओच्‍छे थेदा ह्रो लबा चा जबूल आहिन? थेतबासेलमा शकेमला आबा हमोरला म्‍हिगदेला गे य्‍हाङसे तिग्‍दा लसे? ओच्‍छे तिग्‍दा य्‍हाङसे अबीमेलेकदा मान लसे?

२९ चुदे चु म्‍हिगदे ङाला यारी जे मुबा हिन्‍सम ङाइ अबीमेलेकदा ताप्‍सेला मुबा। ओच्‍छे ङाइ थेदा, चुह्रङ् भिसी पाङ्‌सेला मुबा, ‘लडाइ लबाला लागिरी एला जम्‍मान सिपाहीदा ङ्‌योइगो।’”

३० एबेदला झा गालसे पाङ्‌बा थेःसी शहरला हाकिम जबूलदा ल्‍हानान बोमो रेःजी।

३१ खालैसे था आयाङ्‌ना लसी जबूलसे चुह्रङ् भिसी अबीमेलेक मुबा ग्‍लारी समाचार भोर्बा म्‍हिगदे पुइजी, “एबेदला झा गालदेन थेला ज्‍योज्‍यो आलेगदे शकेमरी खसी शहरला म्‍हिगदेदा थीसी ह्राङला बिरोध लपुङ्‌बा मुला।

३२ थेतबासेलमा ह्राङ म्‍हुनङ्‌नोन रेःसी ह्राङदेन छ्‌याम मुबा म्‍हिगदेदा शहरग्‍याम मङ्‌ग्‍यार छ्‌यामनोन भोर्सी भु वारीरी लासी स्‍य्‍हूगो।

३३ न्‍हाङ्‌गर स्‍य्‍होरी धिनी फेमैछ्‌याम शकेम शहरदेन छ्‌याम तुरून्‍तन लडाइ लउ। ओच्‍छे ह्राङदेन छ्‌याम लडाइ लबाला लागिरी गाल ह्राङला म्‍हिगदेदेन छ्‌यामनोन मङ्‌ग्‍यार थोन्‍सी खमाहेन्‍से ह्राङसे तिग लतोःबा थेनोन लउ।”

३४ चु ताम थेःसी अबीमेलेकदेन थेला म्‍हिगदेदेन छ्‌यामनोन शहरग्‍याम थोन्‍सी भु वारीरी निजी। ओच्‍छे शकेम शहरदेन छ्‌याम लडाइ लबाला लागिरी अबीमेलेकसे ह्राङदेन छ्‌याम मुबा म्‍हिगदेदा समूह ब्‍लि स्‍होसी भु वारीरी लासी चिजी।

३५ एबेदला झा गाल निसी शहर न्‍हङ्‌री वाङ्‌बा मूल म्रापला मङ्‌ग्‍यारपट्टि राप्‍सी चिबा मुबा। थेनोन धुइरी अबीमेलेकदेन थेला म्‍हिगदे लासी चिबा ग्‍लाग्‍याम थोन्‍सी खजी।

३६ थेनीगदेदा म्राङ्‌सी गालसे जबूलदा “च्‍यागो, गङ् गङ्‌ग्‍याम म्‍हिगदे मार फाप्‍बान मुला” भिसी पाङ्‌जी। जबूलसे गालदा चुह्रङ् भिसी जोहाब पिन्‍जी, “एसे म्‍हिगदे ह्रङ्‌बान म्राङ्‌बा चा गङ्‌गदेला क्रिप हिन्‍ना।”

३७ तर गालसे जबूलदा दोःसी चुह्रङ् भिसी पाङ्‌जी, “च्‍यागो, गङ् गङ्‌ला गुङ्‌रीग्‍याम म्‍हिगदे मार खबान मुला। ओच्‍छे समूह गिक चा म्‍हुदु च्‍याबा म्‍हि चिबा सुल्‍सिङ दोङ ङाम्‍ला ग्‍यामसे मार खबान मुला।”

३८ जमाहेन्‍से जबूलसे गालदा चुह्रङ् भिसी पाङ्‌जी, “एसे धाक उन्‍सी घ्रेन घ्रेन ताम पाङ्‌मुबा आहिन? ‘य्‍हाङसे अबीमेलेकदा मान लबाला लागिरी अबीमेलेक खाल हिन्‍ना?’ भिसी एसे पाङ्‌मुबा। एसे हेला लबा म्‍हि चुगदेन आहिन? दाहेन्‍से निसी थेनीगदेदेन छ्‌याम लडाइ लउ।”

३९ थेतबासेलमा गालसे शकेमला म्‍हिगदेदा भोर्सी अबीमेलेकदेन छ्‌याम लडाइ लजी।

४० तर अबीमेलेकदेन छ्‌याम ब्रेमाहेन्‍से गाल य्‍हार्जी। शहर न्‍हङ्‌री वाङ्‌बा मूल म्रापधोनान लाशनोन लाश तबा मुबा।

४१ अबीमेलेक चा अरूमाह भिबा ग्‍लारी निसी चिजी। ओच्‍छे जबूलसे शकेमग्‍याम गालदेन गालला ज्‍योज्‍यो आलेगदेदा ताप्‍जी।

४२ न्‍हाङ्‌गरदाङ शकेमला म्‍हिगदे शहरग्‍याम मङ्‌ग्‍यार थोन्‍सी भुरी निजी। ओच्‍छे थेनीगदे भुरी निबा मुला भिबा ताम अबीमेलेकदा थेःना लजी।

४३ थेतबासेलमा अबीमेलेकसे ह्राङदेन छ्‌याम मुबा म्‍हिगदेदा समूह सोम स्‍होजी। ओच्‍छे थेनीगदे जम्‍मान शहरला मङ्‌ग्‍यारपट्टि मुबा भुरी निसी लासी चिजी। थेसे शहरग्‍याम म्‍हिगदेदा थोन्‍सी खबान लबा म्राङ्‌जी। जमाहेन्‍से थे थेनीगदेदेन छ्‌याम लडाइ लबाला लागिरी तयार तजी।

४४ ओच्‍छे अबीमेलेकदेन छ्‌याम मुबा समूह गिकदेन अबीमेलक चा शहर न्‍हङ्‌री वाङ्‌बा मूल म्रापपट्टि योना योना लसी निजी। अर्गु समूह न्‍हीसे चा भुरी मुबा म्‍हिगदेदेन छ्‌याम लडाइ लजी। ओच्‍छे थेनीगदेसे भुरी मुबागदे जम्‍मादान साइजी।

४५ अबीमेलेकसे शहरला म्‍हिगदेदेन छ्‌याम धिन गिकनोन लडाइ लजी। ओच्‍छे थेसे थे शहरला म्‍हिगदेदा साइसी अबीमेलेकसे थे शहर ह्राङला यारी किन्‍जी। ओच्‍छे शहर नाङ्‌नोन चजा स्‍वाजी†।

४६ चु ताम शकेम शहररी मुबा जोगब तबाला लागिरी स्‍होबा ग्‍लारी चिबागदेसे थेःजी। जमाहेन्‍से थे म्‍हिगदे एल-बरीत लाला मन्‍दिरला न्‍हङ्‌पट्टि मुबा जोगब तबा कोङ्‌बा ग्‍लारी निसी लासी चिजी।

४७ थेनीगदे थे न्‍हङ्‌री लासी चिबा मुबा भिबा ताम अबीमेलेकदा थेःना लजी।

४८ जमाहेन्‍से अबीमेलेक ह्राङदेन छ्‌याम मुबा म्‍हिगदेदा छ्‌यामनोन भोर्सी सल्‍मोन गङ्‌री निजी। थेरी अबीमेलेकसे तरीसे दोङला हाँगा गिक थासी बमरी पुइजी। ओच्‍छे थेसे ह्राङला म्‍हिगदेदा चुह्रङ् भिसी पाङ्‌जी, “ङाइ तिग लबान लबा म्राङ्‌बा मुला, थे च्‍यागो, ओच्‍छे एनीगदेसेनोन योना योना थेह्रङ्‌नोन लउ।”

४९ थेतबासेलमा थेनीगदे जम्‍मासेन दोङला हाँगा थासी बमरी पुइजी। ओच्‍छे थेनीगदे अबीमेलेकला लिच्‍छा लिच्‍छा भ्रजी। ओच्‍छे जोगब तबाला लागिरी मन्‍दिर न्‍हङ्‌री स्‍होबा ग्‍लाला क्‍युर्सीन दोङला हाँगागदे पोप लजी, ओच्‍छे मे लगब लजी। चुह्रङ् लसी शकेम शहररी जोगब तबाला लागिरी स्‍होबा ग्‍लारी लासी चिबा जम्‍मान म्‍हिगदेदा साइजी। थे न्‍हङ्‌री साइबा म्‍हिगदे चा ह्रेम्‍फेबे म्रिङ्‌म्‍हेमे लसी ओस्‍पन हजार गिक ते मुबा।

५० जमाहेन्‍से अबीमेलेक तेबेस शहररी निजी। ओच्‍छे थे शहरला क्‍युर्नोनग्‍याम निसी शहरदा गुङ्‌री झाङ्‌जी ओच्‍छे ह्राङला यारी किन्‍जी।

५१ थे शहरला गुङ्‌री चा जोगब तसी चिबाला लागिरी स्‍होबा बलियो ग्‍ला गिक मुबा। थे शहरला ह्रेम्‍फेबे म्रिङ्‌म्‍हेमे जम्‍मान जोगब तबाला लागिरी थेरी चिजी। ओच्‍छे म्रापरी किलिङ् कार्सी थेनीगदे जम्‍मान कौसीरी निसी चिबा मुबा।

५२ जोगब तबाला लागिरी स्‍होबा थेनोन ग्‍लारी अबीमेलेक लडाइ लबाला लागिरी खजी। ओच्‍छे अबीमेलेक थेनोन ग्‍लाला म्रापरी मे लगब लबारी भिसी खजी।

५३ थे धुइरी म्रिङ्‌म्‍हेमे गिकसे अबीमेलेकला थोबोरी ह्रान्‍दासे छेक्‍सी थोबोन थिना लजी।

५४ ओच्‍छे अबीमेलेकसे ह्राङला हतियार थोबा भ्‍योन म्‍हिदा तुरून्‍तन ङ्‌योइसी चुह्रङ् भिसी पाङ्‌जी, “एला तरवार तेःसी ङादा तुरून्‍तन साइगो, आहिन्‍सम थेदा म्रिङ्‌म्‍हेमे गिकसे साइजी भिसी म्‍हिगदेसे पाङ्‌ला।” थेतबासेलमा थे भ्‍योन म्‍हिसे ह्राङला तरवार तेःसी अबीमेलेकदा रोप्‍जी। ओच्‍छे अबीमेलेक सिजी।

५५ अबीमेलेक सिबा म्राङ्‌माहेन्‍से इस्राएलीगदे जम्‍मान ह्राङ ह्राङला दिमरी दोःसी निजी।

५६ अबीमेलेकसे ह्राङलान आबाला बिरोध लसी ह्राङला बोगल सोमसे च्‍युइ ज्‍योज्‍यो आलेगदेदा साइसी पाप लबा मुबा। थे पापला नाङ परमेश्‍वरसे थेग्‍याम चुह्रङ् लसी किन्‍जी।

५७ यरूब-बाल अथवा गिदोनना झा योतामसे शकेमला म्‍हिगदेदा केःबा ह्रङ्‌नोन परमेश्‍वरसे थेनीगदेसे लबा नाइबा गेला सजाय चुह्रङ् लसी पिन्‍जी।

† 

९:४५ चजा स्‍वाजी भिबा चा सराप याङ्‌बा शहर हिन्‍ना भिसी उन्‍बा चिनु हिन्‍ना अथवा तिगै बालीनाली आतबा ग्‍ला हिन्‍ना।

तोला इस्राएलला निसाफ लबा म्‍हि दोबा

१०

अबीमेलेक सिमाहेन्‍से पुवाला झा, दोदोला छाया तोला इस्राएलीगदेदा दुखग्‍याम फेबाला लागिरी खजी। तोला चा इस्‍साखार वंशला मुबा। थे एफ्राइमला गङ्‌पट्टिला य्‍हुल्‍साला शामीर भिबा ग्‍लारी चिबा मुबा।

२ थे बोगल गिकसे सोम दिङधोना इस्राएलला निसाफ लबा म्‍हि दोजी, जमाहेन्‍से थे सिजी ओच्‍छे शामीररी ल्‍हुजी।

याईर इस्राएलला निसाफ लबा म्‍हि दोबा

३ तोला सिमाहेन्‍से गिलाद य्‍हुल्‍साला याईर इस्राएलला निसाफ लबा म्‍हि दोजी। थे बोगल गिकसे न्‍ही दिङधोना इस्राएलला निसाफ लबा म्‍हि दोसी गे लजी।

४ याईरला झागदे बोगल गिकसे च्‍युइ मुबा, थेनीगदे बोगल गिकसे च्‍युइ गधारी क्रेसी भ्रमुबा। गिलाद य्‍हुल्‍सारी थेनीगदेला बोगल गिकसे च्‍युइ शहरगदेएनोन मुबा, थे शहरगदेदा तिनीधोनाएनोन हब्‍बात-याईर भिसी पाङ्‌मुला।

५ याईर सिमाहेन्‍से कामोन भिबा ग्‍लारी ल्‍हुजी।

अम्‍मोनीगदेसे इस्राएलीगदेदा दुख पिन्‍बा

६ इस्राएलीगदेसे दोःसी परमेश्‍वरदा म्‍लेःजी। ओच्‍छे परमेश्‍वरला जयजयकार आलना अराम, सीदोनदेन मोआब, अम्‍मोनीगदेदेन पलिश्‍तीगदेला ला लुगदे ओच्‍छे बाल लादेन अश्‍तोरेत लुदा पूजा लजी। चुह्रङ् लसी परमप्रभुला ङाच्‍छा जुन ताम आज्‍यबा मुबा थेनोन ताम थेनीगदेसे लजी।

७ थेतबासेलमा परमप्रभु इस्राएलदेन छ्‌याम बोमो खजी, ओच्‍छे परमप्रभुसे थेनीगदेदा पलिश्‍तीगदेदेन अम्‍मोनीगदेला यारी जिम्‍मा पिन्‍जी। थेनोन दिङरी पलिश्‍तीगदेदेन अम्‍मोनीसे थेनीगदेदा ब्रेना लजी।

८ पलिश्‍तीदेन अम्‍मोनीगदेसे यर्दन स्‍योङला स्‍यारपट्टि एमोरीगदेला य्‍हुल्‍सा गिलादरी च्‍युक भ्रे दिङधोना जम्‍मान इस्राएलीगदेदा नाङ्‌बाझ्‍याक्‍बा लसी दुख पिन्‍जी।

९ अम्‍मोनीगदे यर्दन स्‍योङ थासी क्‍याम्‍सङ् निजी, ओच्‍छे थेनीगदेसे यहूदा, बेन्‍यामीनदेन एफ्राइमदेन छ्‌यामएनोन लडाइ लजी। थेतबासेलमा इस्राएलीगदेदा ल्‍हानान दुख तजी।

१० जमाहेन्‍से ह्रो याङ्‌बाला लागिरी इस्राएलीगदेसे परमप्रभुदेन छ्‌याम बिन्‍ती लबान चुह्रङ् भिसी पाङ्‌जी, “ङन्‍से ह्राङला बिरोध लसी पाप लबा मुला। ओच्‍छे ङन्‍से ह्राङला परमेश्‍वरदा म्‍लेःसी बाल लादा पूजा लबा मुला।”

११ परमप्रभुसे इस्राएलीगदेदा चुह्रङ् भिसी सुङ्‌जी, “मिश्री, एमोरी, अम्‍मोनीदेन पलिश्‍ती,

१२ ओच्‍छे सीदोनी, अमालेकीदेन मिद्यानीगदे जम्‍मासेन एनीगदेदा नाङ्‌बाझ्‍याक्‍बा लबा मुबा। थे धुइरी ह्रो याङ्‌बाला लागिरी एनीगदेसे ङादेन छ्‌याम बिन्‍ती लबा मुबा, तिग थे धुइरी ङाइ एनीगदेदा थेनीगदेला याग्‍याम आफेनी?

१३ तर एनीगदेसे ङादा ख्‍लासी अर्गु लागदेदा तेन्‍जी। थेतबासेलमा ङाइ एनीगदेदा दोःसी आफे।

१४ दाहेन्‍से ह्रो याङ्‌बाला लागिरी एनीगदेसेन धम्‍बा लागदे मुबा ग्‍लारी निसी बिन्‍ती लउ। दुखला धुइरी थेनीगदेसेन एनीगदेदा जोगब लगै।”

१५ तर इस्राएलीगदेसे परमप्रभुदा चुह्रङ् भिसी पाङ्‌जी, “ङन्‍से पाप लबा मुला। थेतबासेलमा ह्राङदा तिग लाइ म्‍हन्‍बा थेनोन लउ। तर तिनी चा ङन्‍दा जोगब लसी पिन्‍गो भिबा ङन्‍ना बिन्‍ती मुला।”

१६ ओच्‍छे थेनीगदेसे अर्गु लागदेदा तेन्‍बा ख्‍लासी परमप्रभुला जयजयकार लजी। जमाहेन्‍से थेनीगदेसे नाबा दुख परमप्रभुसे स्‍हीबारी आखम्‍नी।

१७ जमाहेन्‍से अम्‍मोनीगदे लडाइ लबाला लागिरी ग्‍ला गिकरी पोप तसी गिलादरी पाल फ्रेङ्‌सी चिजी। ओच्‍छे इस्राएलीगदेएनोन लडाइ लबाला लागिरी ग्‍ला गिकरी पोप तसी मिस्‍पारी पाल फ्रेङ्‌सी चिजी।

१८ जमाहेन्‍से गिलादरी चिबा म्‍हिगदेला मूल म्‍हिगदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “जुन म्‍हिसे ङाच्‍छा अम्‍मोनीगदेदेन छ्‌याम लडाइ लला, थेसेन गिलादला म्‍हिगदेथोरी शासन लला।”

यिप्‍तासे इस्राएलीगदेदा अम्‍मोनीगदेला याग्‍याम फेबा

११

गिलादला झा यिप्‍ता लडाइ लबारी सेबा भङ्‌बा म्‍हि मुबा। थे गिलाद भिबा ग्‍लाला मुबा। यिप्‍ता वेश्‍या म्रिङ्‌म्‍हेमेग्‍याम न्‍हबा कोला मुबा।

२ तर गिलादला ह्राङलान म्रिङग्‍यामएनोन अर्गु झागदे न्‍हबा मुबा। थे झागदे घ्रेन तमाहेन्‍से थेनीगदेसे यिप्‍तादा चुह्रङ् भिसी दिमग्‍याम ताप्‍जी, “ए अर्गुन म्रिङ्‌म्‍हेमेला झा हिन्‍ना। ङन्‍ना आबाला दिमरी एला तिगै हक आरे।”

३ थेतबासेलमा यिप्‍ता ह्राङला ज्‍योज्‍यो आलेगदेग्‍याम जोगब तबाला लागिरी तोब भिबा ग्‍लारी य्‍हार्सी निजी, ओच्‍छे थेरीन चिबारी छ्‌याइजी। तिगै गेआखेल्‍बा थेनोन ग्‍लाला कोइ कोइ म्‍हिगदे यिप्‍ता मुबा ग्‍लारी खजी। ओच्‍छे थेनीगदे यिप्‍तादेन छ्‌यामनोन भ्रबारी छ्‌याइजी।

४ तिगै धुइ लिच्‍छा अम्‍मोनीगदेसे इस्राएलदेन छ्‌याम लडाइ लजी।

५ लडाइ शुरू तमाहेन्‍से गिलादला गन्‍बागदे यिप्‍तादा भबाला लागिरी तोबरी निजी।

६ थेनीगदेसे यिप्‍तादा चुह्रङ् भिसी पाङ्‌जी, “ह्राङ फेप्‍खसी ङन्‍ना सिपाहीगदेला हाकिम दोगो, ओच्‍छे य्‍हाङसे अम्‍मोनीगदेदेन छ्‌याम लडाइ लबारी खम्‍ला।”

७ तर यिप्‍तासे गिलादला गन्‍बागदेदा चुह्रङ् भिसी पाङ्‌जी, “एनीगदेसे हेला लसी ङादा ङाला आबाला दिमग्‍याम ताप्‍जी। तिनी एनीगदेसे दुख याङ्‌मा चा एनीगदे तिग्‍दा ङा मुबा ग्‍लारी खबा?”

८ थेनीगदेसे यिप्‍तादा चुह्रङ् भिसी जोहाब पिन्‍जी, “दाहेन्‍से ङन्‍ना सेम दोःबा मुला। थेतबासेलमा ह्राङ ङन्‍देन छ्‌याम फेप्‍खउ, ओच्‍छे अम्‍मोनीगदेदेन छ्‌याम लडाइ लसी गिलादला जम्‍मान म्‍हिगदेथोरी शासन लउ।”

९ यिप्‍तासे थेनीगदेदा चुह्रङ् भिसी पाङ्‌जी, “चुदे एनीगदेसे ङादा अम्‍मोनीगदेदेन छ्‌याम लडाइ लबाला लागिरी व्‍हाम्‍सी भोर्जी, ओच्‍छे परमप्रभुसे अम्‍मोनीगदेदा ङाला यारी जिम्‍मा पिन्‍जी भिसम तिग ङाइ एनीगदेथोरी शासन लम्‍याङ्‌ला?”

१० गिलादला गन्‍बागदेसे यिप्‍तादा दोःसी चुह्रङ् पाङ्‌जी, “परमप्रभुन य्‍हाङला गुङ्‌री साक्षी मुला। ङन्‍से परमप्रभुला मिनरी घ्रान चबान पाङ्‌ला, ह्राङसे सुङ्‌बा अन्‍छारनोन ङन्‍से लला।”

११ जमाहेन्‍से यिप्‍ता गिलादला गन्‍बागदेदेन छ्‌याम निजी। ओच्‍छे गिलादला म्‍हिगदेसे यिप्‍तादा शासन लबा म्‍हिदेन सिपाहीगदेला हाकिम स्‍होजी। जमाहेन्‍से यिप्‍तासे ङाच्‍छा पाङ्‌बा जम्‍मान ताम मिस्‍पारी परमप्रभुला ङाच्‍छा दोःसी पाङ्‌जी।

१२ यिप्‍तासे अम्‍मोनना ग्‍ले मुबा ग्‍लारी चुह्रङ् भिसी दूतगदे पुइजी, “एनीगदेदेन ङन्‍ना गुङ्‌री लडाइ लतोःबा ताम तिग मुला? तिग एनीगदेसे ङन्‍ना य्‍हुल्‍सा किन्‍बारी म्‍हाइबा?”

१३ अम्‍मोनीगदेला ग्‍लेसे यिप्‍तासे पुइबा म्‍हिगदेदा चुह्रङ् भिसी जोहाब पिन्‍जी, “इस्राएलीगदे मिश्र य्‍हुल्‍साग्‍याम थोन्‍सी खबा धुइरी थेनीगदेसे ङन्‍ना य्‍हुल्‍साला अर्नोन स्‍योङहेन्‍से यब्‍बोक स्‍योङधोना ओच्‍छे यर्दन स्‍योङधोनाला ग्‍लागदे ह्राङला यारी किन्‍जी। दाहेन्‍से य्‍हाङ न्‍हङ्‌री ढिक्‍बाला लागिरी थे ग्‍लागदे दोःसी ङन्‍दा पिन्‍गो।”

१४ यिप्‍तासे अम्‍मोनना ग्‍ले मुबा ग्‍लारी दोःसी ह्राङला दूतगदेदा चुह्रङ् भिसी पाङ्‌सी पुइजी।

१५ “यिप्‍तासे चुह्रङ् भिसी पाङ्‌जी, इस्राएलीगदेसे मोआबीगदेला य्‍हुल्‍साएनोन किन्‍बा आरे, ओच्‍छे अम्‍मोनीगदेला य्‍हुल्‍साएनोन किन्‍बा आरे।

१६ तर इस्राएलीगदे मिश्र य्‍हुल्‍साग्‍याम थोन्‍सी तोर खमाहेन्‍से थेनीगदे तोङ्‌तोङ्‌बा ग्‍लाग्‍याम तबान वाला समुद्ररी दोजी। ओच्‍छे थेग्‍याम थेनीगदे कादेशरी दोजी।

१७ जमाहेन्‍से एदोमला ग्‍लेदा ङन्‍दा ह्राङला य्‍हुल्‍साग्‍याम तसी निबारी पिन्‍गो भिसी पाङ्‌बाला लागिरी थेनीगदेसे ह्राङला दूतगदेदा ग्‍ले मुबा ग्‍लारी पुइजी। तर एदोमला ग्‍लेसे थेनीगदेला तामदा वास्‍तान आलनी। ओच्‍छे थेनीगदेसे मोआबला ग्‍ले मुबा ग्‍लारीनोन ह्राङला म्‍हिगदेदा पुइजी। तर थेसेनोन थेला य्‍हुल्‍साग्‍याम तसी निआपुङ्‌नी। थेतबासेलमा इस्राएलीगदे कादेशरीन चिजी।

१८ “जमाहेन्‍से इस्राएलीगदे एदोमदेन मोआबला क्‍यारक्‍युर ग्‍याम तोङ्‌तोङ्‌बा ग्‍ला तबान मोआबला स्‍यारपट्टि निजी। ओच्‍छे थेनीगदेसे अर्नोन स्‍योङला क्‍याम्‍सङ्‌पट्टि निसी ह्राङला पाल फ्रेङ्‌सी चिजी। तर थेनीगदे मोआबीगदेला य्‍हुल्‍सा न्‍हङ्‌री चा आवाङ्‌नी। तिग्‍दा भिसम अर्नोन स्‍योङ चा मोआब य्‍हुल्‍साला साँध मुबा।

१९ जमाहेन्‍से ह्राङला य्‍हुल्‍साग्‍याम तसी ङन्‍दा ङन्‍ना ग्‍लारी निबारी पिन्‍गो भिसी हेश्‍बोनरी शासन लबा एमोरीगदेला ग्‍ले सीहोन मुबा ग्‍लारी इस्राएलीगदेसे ह्राङला दूतगदेदा पुइजी।

२० तर सीहोन ग्‍लेसे इस्राएलीगदे ह्राङला य्‍हुल्‍साग्‍याम निला भिबा तामरी विश्‍वासनोन आलनी। ओच्‍छे थेसे ह्राङला जम्‍मान म्‍हिगदेदा ग्‍ला गिकरी पोप लजी, ओच्‍छे थेसे यहसा भिबा ग्‍लारी पाल फ्रेङ्‌सी इस्राएलीगदेदेन छ्‌याम लडाइ लजी।

२१ जमाहेन्‍से परमप्रभु इस्राएलला परमेश्‍वरसे सीहोन ग्‍लेदेन थेला जम्‍मान म्‍हिगदेदा इस्राएलीगदेला यारी जिम्‍मा पिन्‍जी। ओच्‍छे इस्राएलीगदेसे थेनीगदेदा ब्रेना लसी एमोरीगदेला जम्‍मान ग्‍लागदे ह्राङला यारी किन्‍जी।

२२ इस्राएलीगदेसे अर्नोन स्‍योङहेन्‍से यब्‍बोक स्‍योङधोना ओच्‍छे तोङ्‌तोङ्‌बा ग्‍लाहेन्‍से यर्दन स्‍योङधोनाला जम्‍मान ग्‍लागदे ह्राङला किन्‍जी। थे ग्‍लागदे चा एमोरीगदेला मुबा।

२३ परमप्रभु इस्राएलला परमेश्‍वरसे ह्राङला म्‍हि इस्राएलदा ज्‍यबा तना लबाला लागिरी एमोरीगदेदा ताप्‍जी। दाहेन्‍से चु ग्‍ला फिर्ता किन्‍बारी एला तिग अधिकार मुला?

२४ एनीगदेला ला कमोशसे एनीगदेदा जुन स्‍हे पिन्‍ना थेनोन स्‍हे एनीगदेसे किन्‍ना, आहिन? थेह्रङ् लसीन ङन्‍सेनोन परमप्रभु ङन्‍ना परमेश्‍वरसे ङन्‍दा जुन स्‍हे पिन्‍ना थेनोन स्‍हे किन्‍ना।

२५ तिग ए मोआबला ग्‍ले सिप्‍पोरला झा बालाक भन्‍दा ज्‍यबा म्‍हि हिन्‍ना? तिग थेसे इस्राएलीगदेदेन छ्‌याम छेबा बङ्‌बा लसी खाइमै लडाइ लजी?

२६ ग्‍यार्जा सोम दिङधोना इस्राएलीगदे हेश्‍बोन, अरोएर, ओच्‍छे थे शहरला क्‍युरक्‍युरला ग्‍लागदेदेन अर्नोन स्‍योङला कुनीरी मुबा जम्‍मान शहरगदेरी चिजी। थे धुइरी एनीगदेसे तिग्‍दा थे ग्‍लागदे थेनीगदेला याग्‍याम फिर्ता किन्‍बारी आखम्‍नी?

२७ ङाइ एनीगदेला तिगै न्‍होङ्‌ना लबा आरे। तर एसे चा ङन्‍देन छ्‌याम लडाइ लसी ङन्‍दा आज्‍यबा लबान मुला। परमप्रभु चा निसाफ लबा परमेश्‍वर हिन्‍ना। तिनी थेनोन परमप्रभुसे इस्राएलीगदेदेन अम्‍मोनीगदेला गुङ्‌री निसाफ लगै।”

२८ तर यिप्‍तासे पुइबा समाचारदा अम्‍मोनीगदेला ग्‍लेसे वास्‍तान आलनी।

यिप्‍तासे परमप्रभुदेन छ्‌याम भाकल लबा

२९ जमाहेन्‍से परमप्रभुला आत्‍मा यिप्‍ताथोरी फेप्‍खजी। ओच्‍छे यिप्‍ता गिलाददेन मनश्‍शेग्‍याम तबान गिलादला मिस्‍पारी निजी, ओच्‍छे मिस्‍पाग्‍याम अम्‍मोनीगदेला बिरोधरी रेःजी।

३० यिप्‍तासे परमप्रभुदेन छ्‌याम भाकल लसी चुह्रङ् भिसी पाङ्‌जी, “चुदे ह्राङसे अम्‍मोनीगदेदा ङाला यारी जिम्‍मा पिन्‍जी भिसम

३१ ङा अम्‍मोनीगदेला याग्‍याम जोगब तसी खमा ङाला दिमग्‍याम ङादा ह्रुप तबारी जम्‍मान भन्‍दा ङाच्‍छा जुन मङ्‌ग्‍यार खला थे चा परमप्रभुला तला। ङाइ थेदा ह्राङला लागिरी मेरी ख्राङ्‌सी बलि फुल्‍ला।”

३२ जमाहेन्‍से यिप्‍ता अम्‍मोनीगदेदेन छ्‌याम लडाइ लबारी निजी। ओच्‍छे परमप्रभुसे थेनीगदेदा यिप्‍ताला यारी जिम्‍मा पिन्‍जी।

३३ यिप्‍तासे अरोएरहेन्‍से मिन्‍नीत ओच्‍छे हाबिल-करमीमधोना लसी बोगल गिक शहरगदे पूरन नाश लजी। चुह्रङ् लसी इस्राएलीगदेसे अम्‍मोनीगदेदा ह्राङला तहरी थान्‍जी।

यिप्‍ताला झामे

३४ यिप्‍ता लडाइग्‍याम दोःसी मिस्‍पारी मुबा ह्राङला दिमरी खजी। थेनोन धुइरी थेदा ह्रुप तबारी खैँजडी ह्रप्‍सी स्‍याबान स्‍याबान थेला झामे खजी। थेला चु कोला गिक जे मुबा, थेला अर्गु झा झामे खालैनोन आरेमुबा।

३५ थेसे ह्राङला झामेदा म्राङ्‌माहेन्‍से ह्राङला क्‍वान ढेबान चुहङ् भिसी पाङ्‌जी, “ङाला झामे गादे ल्‍हानान दुखला ताम, एसे ङाला सेमनोन सिना लबा मुला। एसे ङादा चु खाह्रङ्‌बा दुख तना लजी? ङाइ परमप्रभुदेन छ्‌याम भाकल गिक लबा मुला, ङाइ थे भाकल पूरा आलना तनोन आत।”

३६ थेसे चुह्रङ् भिसी यिप्‍तादा जोहाब पिन्‍जी, “आबा, ह्राङसे परमप्रभुदेन छ्‌याम घ्रेन भाकल लबा मुला। ह्राङसे भाकल लबा अन्‍छार ङादा लउ। तिग्‍दा भिसम परमप्रभुसे ह्राङला शत्रु अम्‍मोनीगदेदा नाङ् फाबा मुला।

३७ तर आबा, दया लसी ङादा ल न्‍हीला लागिरी ख्‍लासी पिन्‍गो। ओच्‍छे ङादा ङाला ह्रोगदेदेन छ्‌यामनोन चु गङ्‌गदेरी कोर्बारी पिन्‍गो। ओच्‍छे ब्‍याह आलनान ङा सितोःबासेलमा ङादा क्राबा क्रिङ्‌बा लबा धुइ पिन्‍गो।”

३८ थेदा यिप्‍तासे “निउ” भिसी पाङ्‌जी। ओच्‍छे थेसे ल न्‍हीधोनाला लागिरी झामेदा तिगै आलनी। जमाहेन्‍से थे ह्राङला ह्रोगदेदेन छ्‌याम निजी, ओच्‍छे ह्राङ ब्‍याह आलनान सितोःबासेलमा गङ्‌गदेरी निसी क्राबा क्रिङ्‌बा लजी।

३९ ल न्‍ही तमाहेन्‍से थे ह्राङला आबा मुबा ग्‍लारी दोःसी खजी। ओच्‍छे यिप्‍तासे परमप्रभुदेन छ्‌याम लबा भाकल पूरा लजी। थेला झामे ब्‍याह आलनान सितोःजी।

४० चु धुइहेन्‍से गिलादी यिप्‍ताला झामेदा ढन्‍सी क्राबा क्रिङ्‌बा लबाला लागिरी इस्राएलीगदेला ब्‍याह आलबा झामे कोलागदे दिङएनोन दाङ्‌सीन ब्‍लिरेधोना दिमग्‍याम मङ्‌ग्‍यार निबा ठिम शुरू तजी।

एफ्राइमीगदे यिप्‍तादेन छ्‌याम बोमो खबा

१२

उदि धिन लिच्‍छा एफ्राइमला म्‍हिगदे ग्‍ला गिकरी पोप तसी सापोनरी निजी। ओच्‍छे थेनीगदेसे यिप्‍तादा चुह्रङ् भिसी पाङ्‌जी, “अम्‍मोनीगदेदेन छ्‌याम लडाइ लबारी निमा तिग्‍दा ङन्‍दा आङ्‌योइबा? दाहेन्‍से ङन्‍से एदेन एला दिमदा ख्राङ्‌सी नाश लला।”

२ यिप्‍तासे थेनीगदेदा चुह्रङ् भिसी जोहाब पिन्‍जी, “अम्‍मोनीगदेदेन छ्‌याम ङा ओच्‍छे ङाला म्‍हिगदेला छेबा बङ्‌बा तबा मुबा। ओच्‍छे ङाइ एनीगदेदेन छ्‌याम ह्रो ह्रिमा एनीगदेसे ङन्‍दा थेनीगदेला याग्‍याम जोगब आलनी।

३ एनीगदेग्‍याम तिगै ह्रो आयाङ्‌नम भिबा ताम म्राङ्‌माहेन्‍से ङाइ ह्राङला ज्‍याननोन गोजा धाररी थान्‍सी अम्‍मोनीगदेदेन छ्‌याम लडाइ लजी। ओच्‍छे परमप्रभुसे थेनीगदेदा ङाला यारी जिम्‍मा पिन्‍जी। दाहेन्‍से एनीगदे तिग ङादेन छ्‌याम लडाइ लबारी खबा?”

४ जमाहेन्‍से यिप्‍तासे गिलादला जम्‍मान म्‍हिगदेदा ग्‍ला गिकरी पोप लसी एफ्राइमीगदेदेन छ्‌याम लडाइ लजी। ओच्‍छे गिलादीगदेसे एफ्राइमीगदेदा तोबा सम्‍मन तोजी। तिग्‍दा भिसम एफ्राइमीगदेसे गिलादीगदेदा चुह्रङ् भिसी पाङ्‌बा मुबा, “ए गिलादीगदे एफ्राइमीगदेदेन मनश्‍शेगदेला फेसी य्‍हार्बा म्‍हिगदे हिन्‍ना।”

५ एफ्राइमीगदेदा स्‍योरआपुङ्‌बाला लागिरी यर्दन स्‍योङ चेबारी खम्‍बा ग्‍लागदे गिलादीगदेसे ह्राङला यारी किन्‍जी। य्‍हार्बान लबा खजिबै एफ्राइमीसे स्‍योङ थासी क्‍याम्‍सङ् निबाला लागिरी ङ्‌योइमा गिलादीगदेसे थेदा “तिग ए एफ्राइमी हिन्‍ना?” भिसी ङ्‌योइमुबा। ओच्‍छे थेसे “आहिन” भिसी पाङ्‌माहेन्‍से

६ गिलादीगदेसे थेदा “शिब्‍बोलेत” पाङ्‌गो भिसी पाङ्‌मुबा। तर थेसे थे छिक ज्‍यना लसी पाङ्‌बारी आसेना “शिब्‍बोलेत” पाङ्‌जी भिसम थेनीगदेसे थेदा स्‍योङ चेबा ग्‍लारीन चुङ्‌सी साइमुबा। थे धुइरी एफ्राइमला ४२,००० म्‍हिगदेदा साइजी।

७ ढु दिङधोना गिलादी यिप्‍ता इस्राएलीगदेला निसाफ लबा म्‍हि दोजी। जमाहेन्‍से थे सिजी ओच्‍छे थेदा गिलादला शहर गिकरी ल्‍हुजी।

इब्‍सान, एलोनदेन अब्‍दोन इस्राएलला निसाफ लबा म्‍हि दोबा

८ यिप्‍ता सिमाहेन्‍से बेथलेहेमरी चिबा इब्‍सान इस्राएलीगदेला निसाफ लबा म्‍हि दोजी।

९ इब्‍सानना झागदे बोगल गिकसे च्‍युइ, झामेगदेएनोन बोगल गिकसे च्‍युइ मुबा। ओच्‍छे थेसे ह्राङला झामेगदेदा अर्गु वंशला म्‍हिगदेदेन छ्‌याम ब्‍याह लसी पिन्‍जी। ओच्‍छे झागदेदाएनोन अर्गुन वंशला म्रिङकोलागदेदेन छ्‌याम ब्‍याह लसी पिन्‍जी। इब्‍सान निस दिङधोना इस्राएलीगदेला निसाफ लबा म्‍हि दोःजी।

१० जमाहेन्‍से इब्‍सान सिजी, ओच्‍छे थेदा बेथलेहेमरीन ल्‍हुजी।

११ इब्‍सान सिमाहेन्‍से जबूलूनरी चिबा एलोन च्‍युइ दिङधोना इस्राएलीगदेला निसाफ लबा म्‍हि दोजी।

१२ जमाहेन्‍से एलोन सिजी, ओच्‍छे थेदा जबूलूनना अय्‍यालोन भिबा ग्‍लारी ल्‍हुजी।

१३ एलोन सिमाहेन्‍से पिरातोन भिबा ग्‍लारी चिबा हिल्‍लेल भिबा म्‍हिला झा अब्‍दोन इस्राएलीगदेला निसाफ लबा म्‍हि दोजी।

१४ अब्‍दोनना झागदे बोगल न्‍ही, छायागदे बोगल गिकसे च्‍युइ मुबा। थेनीगदे जम्‍मान ह्राङ ह्राङलान गधा क्रेसी भ्रमुबा। अब्‍दोन भ्रे दिङधोना इस्राएलीगदेला निसाफ लबा म्‍हि दोजी।

१५ जमाहेन्‍से अब्‍दोन सिजी, ओच्‍छे थेदा पिरातोन भिबा ग्‍लारी ल्‍हुजी। पिरातोन चा अमालेकीगदेला गङ्‌पट्टिला य्‍हुल्‍सारी एफ्राइमीगदेला ग्‍लारी परब तमुबा।

शिमशोन न्‍हबा

१३

इस्राएलीगदेसे दोःसी परमप्रभुला ङाच्‍छा जुन ताम नाइबा मुबा थेनोन ताम लजी। ओच्‍छे परमप्रभुसे थेनीगदेदा बोगल न्‍ही दिङधोना पलिश्‍तीगदेला यारी जिम्‍मा पिन्‍जी।

२ थे धुइरी दान वंशला म्‍हि गिक सोरा भिबा ग्‍लारी चिमुबा। थेला मिन मानोह मुबा। ओच्‍छे थेला खुइला चा कोख बन्‍द तबा मुबा। थेतबासेलमा थेला झा झामे आरेमुबा।

३ थेला म्रिङ मुबा ग्‍लारी परमप्रभुला दूत खसी चुह्रङ् भिसी पाङ्‌जी, “एला कोख बन्‍द तबासेलमा एला झा झामे आरे। तर ए जीउ न्‍हीला तला, ओच्‍छे एसे झा गिक न्‍हला।

४ दाहेन्‍से एसे ङाइ पाङ्‌बा ह्रङ्‌नोन लउ, ए होशियार तसी चिउ। एसे अङ्‌गुरला निङ्‌गु अथवा खजिबै ङ्‌य्‍होइबा स्‍हे आथुङ्‌गो। ओच्‍छे खजिबै अशुद्ध चबा स्‍हेएनोन आचउ।

५ तिग्‍दा भिसम ए जीउ न्‍हीला तला, ओच्‍छे झा गिक न्‍हला। थेला क्रारी खाइमै छुरा आझाङ्‌गो। तिग्‍दा भिसम थे कोला न्‍हबा भन्‍दा ङाच्‍छाहेन्‍सेन परमेश्‍वरला लागिरी फेसी थान्‍बा नाजिरी तला। थेसेन इस्राएलीगदेदा पलिश्‍तीगदेला याग्‍याम फेबारी शुरू लला।”

६ थे म्रिङ्‌म्‍हेमे निसी ह्राङला ह्रेम्‍बोदा चुह्रङ् भिसी पाङ्‌जी, “परमेश्‍वरला म्‍हि गिक ङा मुबा ग्‍लारी खजी। थेला ली परमेश्‍वरला दूतला ह्रङ्‌बान मुबा, थेला ली च्‍यामान मान लतोःबा खाल्‍ला म्राङ्‌मुबा। खानङ्‌ग्‍याम खबा हिन्‍ना भिसी ङाइ थेदा आङ्‌योइनी, ओच्‍छे थेसेएनोन ङादा ह्राङला मिन आपाङ्‌नी।

७ तर थेसे ङादा चुह्रङ् भिसी पाङ्‌जी, ‘ए जीउ न्‍हीला तला ओच्‍छे एसे झा गिक न्‍हला। तिनीहेन्‍से एसे अङ्‌गुरला निङ्‌गु अथवा अर्गु खजिबै ङ्‌य्‍होइबा स्‍हे आथुङ्‌गो ओच्‍छे अशुद्ध चबा स्‍हेएनोन आचउ। तिग्‍दा भिसम थे कोला न्‍हमाकुनुहेन्‍से सिबा धिनकुनुधोनान परमेश्‍वरला लागिरी फेसी थान्‍बा नाजिरी तला।’”

८ जमाहेन्‍से मानोहसे परमप्रभुदेन छ्‌याम चुह्रङ् लसी प्रार्थना लजी, “परमप्रभु, ङाला चु बिन्‍ती मुला, ह्राङसे पुइखबा थे म्‍हिदा दोःसी तिरेम ङनी मुबा ग्‍लारी पुइखउ। ओच्‍छे थे कोला न्‍हमाहेन्‍से ङन्‍से थे कोलादा खाह्रङ् लसी सयार लतोःला थे ताम थेसे ङन्‍दा पाङ्‌सी पिन्‍गै।”

९ परमेश्‍वरसे मानोहला प्रार्थना सान्‍जी, ओच्‍छे थेला म्रिङ वारीरी चिबान लबा धुइरी दोःसी परमेश्‍वरला दूत खजी। थे धुइरी थेला ह्रेम्‍बो थेदेन छ्‌याम आरेमुबा।

१० थे म्रिङ्‌म्‍हेमेसे छ्‌योङ्‌बान निसी ह्राङला ह्रेम्‍बोदा चुह्रङ् भिसी पाङ्‌जी, “स्‍य्‍हीगो, ङाच्‍छा ङा मुबा ग्‍लारी खबा थे म्‍हि दोःसी ङा मुबा ग्‍लारी खबा मुला।”

११ जमाहेन्‍से मानोह तुरून्‍तन ह्राङला म्रिङदेन छ्‌याम छ्‌याम निजी। ओच्‍छे थे म्‍हिदा स्‍याप्‍सी थेसे चुह्रङ् भिसी पाङ्‌जी, “ङाला म्रिङदेन छ्‌याम ताम लबा म्‍हि ह्राङनोन हिन्‍ना?” भिसी ङ्‌योइमा, थे म्‍हिसे “हिन्‍ना, थे म्‍हि ङानोन हिन्‍ना” भिसी जोहाब पिन्‍जी।

१२ जमाहेन्‍से मानोहसे थे दूतदा चुह्रङ् भिसी ङ्‌योइजी, “थेह्रङ् भिसम ह्राङसे सुङ्‌बा बचन पूरा तमाहेन्‍से थे कोलासे खाह्रङ्‌बा गे लतोःला? ओच्‍छे थे कोला खाह्रङ् लसी भ्रतोःला? ङन्‍दा सुङ्‌गो।”

१३ परमप्रभुला दूतसे मानोहदा चुह्रङ् भिसी जोहाब पिन्‍जी, “ङाइ एला म्रिङदा जुन ताम पाङ्‌बा मुला थे जम्‍मान ताम अन्‍छार एला म्रिङ होशियार तसी भ्रतोःला।

१४ एला म्रिङसे अङ्‌गुरला दोङग्‍याम खबा तिगै स्‍हे चबारी आत। ओच्‍छे अङ्‌गुरला निङ्‌गु अथवा खजिबै खाल्‍ला ङ्‌य्‍होइबा स्‍हे थुङ्‌बारी आत, ओच्‍छे खजिबै चबा स्‍हेगदे चबारी आत। एला म्रिङ ङाइ पाङ्‌बा जम्‍मान ताम अन्‍छार भ्रतोःला।”

१५ मानोहसे परमप्रभुला दूतदा चुह्रङ् भिसी पाङ्‌जी, “दया लसी छिन्‍नङ् भ्रान्‍गो, ङन्‍से ह्राङला लागिरी बोको गिक ठीक लला।”

१६ परमप्रभुला दूतसे थेदा चुह्रङ् भिसी जोहाब पिन्‍जी, “एनीगदेसे ङादा चिउ भिसी पाङ्‌सैनोन एनीगदेसे ठीक लबा चबा स्‍हे ङाइ आच। तर एनीगदेदा पिन्‍बान सेम मुसम मेरी ख्राङ्‌सी फुल्‍बा बलि ठीक लउ, ओच्‍छे परमप्रभुला लागिरी फुल्‍गो।” थे म्‍हि परमप्रभुला दूत हिन्‍ना भिसी मानोहसे ङोआसेनी।

१७ जमाहेन्‍से मानोहसे थेदा चुह्रङ् भिसी पाङ्‌जी, “ह्राङला मिन तिग हिन्‍ना? तिग्‍दा भिसम ह्राङसे सुङ्‌बा बचन पूरा तमाहेन्‍से ह्राङदा मान लबा सेम ङन्‍दा मुला।”

१८ परमप्रभुला दूतसे थेदा चुह्रङ् भिसी पाङ्‌जी, “एसे तिग्‍दा ङाला मिन ङ्‌योइबा? चु मिन एला ज्ञान बुद्धिसे घोखम्‍बा मिन आहिन।”

१९ जमाहेन्‍से मानोहसे बोकोदेन अन्‍नबलि भसी थे पहरारी मुबा बलि फुल्‍बा ग्‍लारी परमप्रभुला लागिरी बलि फुल्‍जी। ओच्‍छे मानोहदेन थेला म्रिङसे च्‍याना च्‍यानान परमप्रभुसे उदेकला गे लजी।

२० थे बलि फुल्‍बा ग्‍लाग्‍याम मे ल्‍हाम थोन्‍जी, थेनोन मे ल्‍हामदेन छ्‌यामनोन परमप्रभुला दूत स्‍वर्गपट्टि निजी। चु म्राङ्‌सी मानोहदेन थेला म्रिङसे फ्‍या लजी।

२१ जमाहेन्‍से परमप्रभुला थे दूत दोःसी मानोहदेन थेला म्रिङ मुबा ग्‍लारी आखनी। ओच्‍छे थे मी परमप्रभुला दूत चिम भिसी मानोहसे था याङ्‌जी।

२२ तर मानोहसे ह्राङला म्रिङदा चुह्रङ् भिसी पाङ्‌जी, “य्‍हाङ पक्‍कान सिला। तिग्‍दा भिसम य्‍हाङसे परमेश्‍वरदा म्राङ्‌बा मुला।”

२३ तर मानोहला म्रिङसे चुह्रङ् भिसी जोहाब पिन्‍जी, “चुदे परमप्रभुसे य्‍हाङदा साइबान सेम लबा हिन्‍सम य्‍हाङसे मेरी ख्राङ्‌सी फुल्‍बा बलिदेन अन्‍नबलि परमप्रभुदा सेम आनिसेला मुबा। ओच्‍छे चु जम्‍मान ताम उन्‍एनोन आउन्‍सेला मुबा, सुङ्एनोन आसुङ्‌सेला मुबा।”

२४ मानोहला म्रिङसे झा गिक न्‍हजी, ओच्‍छे थे कोलाला मिन शिमशोन थान्‍जी। थे कोला घ्रेन तबान निजी, ओच्‍छे परमप्रभुसे थे कोलादा मोलम पिन्‍जी।

२५ ओच्‍छे शिमशोन सोरादेन एश्‍तोल भिबा ग्‍लाला गुङ्‌री मुबा महनेह-दान भिबा ग्‍लारी चिबा मुबा। थेनोन ग्‍लारी चिना चिनान परमप्रभुला आत्‍मासे थेदा आँट पिन्‍जी।

शिमशोनदेन तिम्‍नाला म्रिङकोला

१४

तिरेकुनु शिमशोन मार तिम्‍ना भिबा ग्‍लारी निजी। थेसे थेरी पलिश्‍ती म्रिङकोला गिकदा म्राङ्‌जी।

२ शिमशोन ह्राङला दिमरी दोःसी खमाहेन्‍से थेसे ह्राङला आबा आमादा चुह्रङ् भिसी पाङ्‌जी, “ङाइ तिम्‍नारी पलिश्‍ती म्रिङकोला गिकदा म्राङ्‌बा मुला। ङादा थेदेन छ्‌यामनोन ब्‍याह लसी पिन्‍गो।”

३ शिमशोनना आबा आमासे शिमशोनदा चुह्रङ् भिसी पाङ्‌जी, “तिग य्‍हाङलान कुटुम्‍बा अथवा य्‍हाङलान य्‍हुल न्‍हङ्‌री खालै म्रिङकोला आरे? ओच्‍छे खतना आतबा पलिश्‍तीगदेला झामेदेन छ्‌याम एसे ब्‍याह लतोःजी?” तर शिमशोनसे ह्राङला आबादा चुह्रङ् भिसी पाङ्‌जी, “ङाला लागिरी थेनोन म्रिङकोला ठीक मुला। ङाला लागिरी थेनोन म्रिङकोला भसी पिन्‍गो।”

४ थे धुइरी इस्राएलीगदेथोरी पलिश्‍तीगदेसे शासन लमुबा। थेतबासेलमा पलिश्‍तीगदेदेन छ्‌याम लडाइ लबाला लागिरी परमप्रभुसेन चु ग्‍याम स्‍होबा मुबा। ओच्‍छे परमप्रभुसेन शिमशोनदा चु गे लपुङ्‌बा हिन्‍ना भिबा ताम थेला आबा आमादा था आरेमुबा।

५ शिमशोन ह्राङला आबा आमादेन छ्‌यामनोन मार तिम्‍नारी निजी। थेनीगदे थे ग्‍लाला अङ्‌गुर वारीग्‍याम निबान लमा ङ्‌हार्बान सिंहसे शिमशोनदा व्‍हाबारी खजी।

६ थे धुइरी तुरून्‍तन परमप्रभुला आत्‍मा शिमशोन थोरी फेप्‍खजी। जमाहेन्‍से शिमशोनना यारी तिगै हतियार आरेसैनोन थेसे थे सिंहदा रा बोकोदा ह्रङ्‌नोन लसी छ्‌याकछिक लजी। तर ह्राङसे लबा चु गे थेसे आबा आमादा आपाङ्‌नी।

७ जमाहेन्‍से शिमशोन मार तिम्‍नारी निसी थे म्रिङकोलादेन छ्‌याम ताम लजी। ओच्‍छे थे म्रिङकोलासे थेदा ताङ्‌ना लजी।

८ उदि धिन लिच्‍छा शिमशोन थे म्रिङकोलादेन छ्‌याम ब्‍याह लबाला लागिरी मार तिम्‍नारी निजी। निबान लबा धुइरी ङाच्‍छा ह्राङसे साइबा सिंह च्‍याबारी सिंहदा साइबा ग्‍लापट्टि निजी। ओच्‍छे थे सिबा सिंहला ल्‍हुइरी सिङ्‌सुरला जङ म्राङ्‌जी।

९ जमाहेन्‍से थेसे सिङ्‌सुरला खुदु तेःसी या ल्‍हेम्‍बान निजी। ओच्‍छे ह्राङला आबा आमा मुबा ग्‍लारी दोमाहेन्‍से आबा आमादाएनोन उदिदि खुदु पिन्‍जी। ओच्‍छे थेला आबा आमासेएनोन थे खुदु चजी। तर थे खुदु सिबा सिंहला ल्‍हुइग्‍याम तेःसी भबा ताम चा थेसे ह्राङला आबा आमादा आपाङ्‌नी।

१० शिमशोनना आबा चा थे म्रिङकोलादा च्‍याबारी निजी। ओच्‍छे म्‍हाछारगदेसे लतोःबा ठिम अन्‍छार शिमशोनसेनोन भोज लजी।

११ ओच्‍छे पलिश्‍तीगदेसे शिमशोनदा म्राङ्‌माहेन्‍से थेनीगदेसे शिमशोनदेन छ्‌यामनोन चिबाला लागिरी बोगल गिकसे च्‍युइ म्‍हिगदे ठीक लजी।

१२ शिमशोनसे थेनीगदेदा चुह्रङ् भिसी पाङ्‌जी, “ङाइ एनीगदेदा ताम गिक ङ्‌योइला। चु निसरेधोना तबा भोजला धुइ न्‍हङ्‌री एनीगदेसे चु तामला अर्थ पाङ्‌खम्‍जी भिसम ङाइ एनीगदेदा थानना ज्‍यबा खाल्‍ला सुतीला क्‍वान गिक गिकदेन जोर गिक गिक ढुप्‍बा क्‍वान पिन्‍ना।

१३ तर एनीगदेसे चु तामला अर्थ पाङ्आखम्‍नी भिसम एनीगदेसे ङादा बोगल गिकसे च्‍युइ थानना ज्‍यबा खाल्‍ला सुतीला क्‍वानदेन बोगल गिकसे च्‍युइ जोर ढुप्‍बा क्‍वान पिन्‍तोःला।” थेनीगदेसे शिमशोनदा “थे ताम तिग हिन्‍ना ङ्‌यान्‍गे?” भिसी पाङ्‌जी।

१४ जमाहेन्‍से शिमशोनसे थेनीगदेदा चुह्रङ् भिसी पाङ्‌जी,

“चबा स्‍हेला ल्‍हुइग्‍याम चबा स्‍हेनोन थोन्‍जी,

भङ्‌बा स्‍हेला ल्‍हुइग्‍याम केकेबा स्‍हे थोन्‍जी।”

थेनीगदेसे थे तामला अर्थ सोमरेधोनाएनोन पाङ्‌बारी आखम्‍नी।

१५ ब्‍लिरेकुनु थेनीगदेसे शिमशोनना म्रिङदा चुह्रङ् भिसी पाङ्‌जी, “एला ह्रेम्‍बोदा व्‍हाम्‍गो, थेसे एदा थे तामला अर्थ पाङ्‌सी पिन्‍गै। आहिन्‍सम ङन्‍से एदेन एला आबाला दिमदा मेसे ख्राङ्‌ला। तिग एसे ङन्‍दा प्राङ्‌बो दोना लबारी निम्‍तो पिन्‍बा?”

१६ जमाहेन्‍से शिमशोनना म्रिङसे क्रासी क्रासी शिमशोनदा चुह्रङ् भिसी पाङ्‌जी, “ह्राङसे ङादा हेला लमुला। ह्राङसे ङादा माया लनोन आलमुला। ह्राङसे ङाला ज्‍योज्‍यो आलेगदेदा गिक ताम ङ्‌योइबा मुला, तर थे तामला अर्थ ह्राङसे ङादा सुङ्‌बा आरे।”

शिमशोनसे थेदा चुह्रङ् भिसी पाङ्‌जी, “ङाइ थे ताम ङाला आबा आमादा मी पाङ्‌बा आरे भिसम एदा तिग पाङ्‌से?”

१७ तर निसरेधोनाला भोजला धुइ आजिन्‍देधोना थे शिमशोनना ङाच्‍छा क्रासीन चिजी। थेसे ल्‍हानान कर लबासे लमा शिमशोनसे थेदा निसरेकुनु चा थे तामला अर्थ पाङ्‌जी। ओच्‍छे थेसे चा थे तामला अर्थ ह्राङला ज्‍योज्‍यो आलेगदेदा पाङ्‌सी पिन्‍जी।

१८ थेनोन धिनकुनु धिनी घल्‍बा भन्‍दा ङाच्‍छा शहरला म्‍हिगदेसे शिमशोनदा चुह्रङ् भिसी पाङ्‌जी,

“सिङ्‌सुरला खुदु भन्‍दा केकेबा अर्गु तिग तला?

सिंह भन्‍दा भङ्‌बा अर्गु तिग तला?”

शिमशोनसे थेनीगदेदा चुह्रङ् भिसी जोहाब पिन्‍जी,

“एनीगदेसे ङाला म्‍हे योमोदा आमोइबा हिन्‍सम

चु तामला अर्थ पाङ्‌बारी आखम्‍सेला मुबा।”

१९ जमाहेन्‍से तुरून्‍तन परमप्रभुला आत्‍मा शिमशोनथोरी फेप्‍खजी। ओच्‍छे शिमशोन मार अश्‍कलोनरी निजी, ओच्‍छे थेरी दोसी थेसे बोगल गिकसे च्‍युइ म्‍हिगदेदा साइजी, ओच्‍छे थेनीगदेला क्‍वान स्‍युसी थे तामला अर्थ पाङ्‌बा म्‍हिगदेदा पिन्‍जी। तर शिमशोनदा ल्‍हानान बोमो रेःजी, ओच्‍छे थे तुरून्‍तन ह्राङला आबाला दिमरी निजी।

२० जमाहेन्‍से शिमशोनना म्रिङदा चा शिमशोनना बर्मादेन छ्‌याम ब्‍याह लसी पिन्‍जी।

शिमशोनसे पलिश्‍तीगदेदा साइबा

१५

उदि धिन लिच्‍छा ग्‍वा खान्‍बा धुइरी रा बोको गिक भोर्सी शिमशोन ह्राङला म्रिङदा स्‍याप्‍बारी निजी। थेसे केनदा चुह्रङ् भिसी पाङ्‌जी, “ङादा ङाला म्रिङला कोठारी निपुङ्‌गो।” तर थेला केनसे थेदा निआपुङ्‌नी।

२ थेला केनसे थेदा चुह्रङ् भिसी पाङ्‌जी, “एसे थेदा हेला लजी भिबा ताम ङादा पक्‍का तबासेलमा ङाइ थेदा एला बर्मादेन छ्‌याम ब्‍याह लसी पिन्‍जी। थेला आङा थे भन्‍दा जेःबा मुला, दाहेन्‍से थेदान भोर्गो।”

३ तर शिमशोनसे चुह्रङ् भिसी पाङ्‌जी, “चु खेप्‍री चा पलिश्‍तीगदेदा नाङ् फाबा ङादा हक मुला। ङाइ थेनीगदेला तिगै स्‍हे न्‍होङ्‌ना लनोन लला।”

४ जमाहेन्‍से निसी शिमशोनसे ग्‍यार्जा सोम ल्‍हुन्‍दीगदे चुङ्‌जी। ओच्‍छे थेसे थे ल्‍हुन्‍दीगदे गोर न्‍ही न्‍हीला मे थुइसी कोल्‍डो लजी। ओच्‍छे थेह्रङ् लसीन कोल्‍डो कोल्‍डोरी मेदाङ गिक गिक खीजी

५ जमाहेन्‍से शिमशोनसे थे मेदाङ्‌री मे चुइसी थे ल्‍हुन्‍दीगदेदा पलिश्‍तीगदेला मिन्‍बान लबा बालीरी पुइजी। चुह्रङ् लसी थेसे खान्‍सी थान्‍बा अन्‍नदेन खान्‍बारी बाँकी मुबा अन्‍न, ओच्‍छे जैतुनना बगैँचागदेएनोन ख्राङ्‌जी।

६ जमाहेन्‍से पलिश्‍तीगदेसे “चुह्रङ् लसी नाश लबा म्‍हि खाल हिन्‍ना?” भिसी ङ्‌योइबा छार्बा लजी। तिम्‍नारी चिबा शिमशोनना केनसे शिमशोनना म्रिङदा शिमशोननान बर्मादेन छ्‌याम ब्‍याह लसी पिन्‍बासे लमा चु जम्‍मान गे शिमशोनसे लबा हिन्‍ना भिबा ताम थेनीगदेसे थेःजी। जमाहेन्‍से पलिश्‍तीगदे निसी शिमशोनना म्रिङदेन केनदा मेसे ख्राङ्‌सी साइजी।

७ शिमशोनसे थेनीगदेदा चुह्रङ् भिसी पाङ्‌जी, “ङाइ घ्रान चबान चु ताम पाङ्‌ला, एनीगदेसे लबा चु गेला लागिरी एनीगदेदा नाङ् आफादेधोना ङा कुटिसी चिनोन आचि।”

८ जमाहेन्‍से शिमशोनसे थेनीगदे न्‍हङ्‌ला ल्‍हानान म्‍हिगदेदा तोसी तोसीन साइजी। ओच्‍छे शिमशोन मार एताम भिबा ग्‍लाला पहराला ऊरी निसी चिबारी छ्‌याइजी।

शिमशोनसे पलिश्‍तीगदेदा ब्रेना लबा

९ जमाहेन्‍से पलिश्‍तीगदे तोर यहूदारी खसी पाल फ्रेङ्‌सी चिजी। ओच्‍छे लही शहरला ङाम्‍री क्‍यार ग्‍ला ग्‍लारी चिजी।

१० यहूदाला म्‍हिगदेसे थेनीगदेदा चुह्रङ् भिसी ङ्‌योइजी, “एनीगदे तिग्‍दा ङनीगदेदेन छ्‌याम लडाइ लबारी खबा?” थेनीगदेसे यहूदाला म्‍हिगदेदा चुह्रङ् भिसी जोहाब पिन्‍जी, “ङनी शिमशोनदा चुङ्‌बारी खबा हिन्‍ना। थेसे ङन्‍दा खाह्रङ् लबा मुला ङन्‍से थेदा थेह्रङ्‌नोन लला।”

११ जमाहेन्‍से यहूदाग्‍याम हजार सोम म्‍हिगदे एतामला पहराला ऊरी निजी। ओच्‍छे थेनीगदेसे शिमशोनदा चुह्रङ् भिसी पाङ्‌जी, “पलिश्‍तीगदे चा य्‍हाङथोरी शासन लबा म्‍हिगदे हिन्‍ना भिबा ताम एदा थानोन मुला। एसे ङनीथोरी चु तिग लबारी म्‍हाइबा?” शिमशोनसे थेनीगदेदा चुह्रङ् भिसी जोहाब पिन्‍जी, “थेनीगदेसे ङादा तिग लबा मुबा ङाइएनोन होत्ते जे लबा हिन्‍ना।”

१२ थेनीगदेसे शिमशोनदा चुह्रङ् भिसी पाङ्‌जी, “ङनी मी एदा खीसी पलिश्‍तीगदेला यारी जिम्‍मा पिन्‍बाला लागिरी खबा हिन्‍ना।” जमाहेन्‍से शिमशोनसे थेनीगदेदा चुह्रङ् भिसी जोहाब पिन्‍जी, “थेह्रङ् भिसम एनीगदे ह्राङसेन चा ङादा आसाइ भिसी ङादेन छ्‌याम घ्रान चउ।”

१३ थेनीगदेसे थेदा चुह्रङ् भिसी जोहाब पिन्‍जी, “ठीक मुला, एदा ङन्‍से खीसी पलिश्‍तीगदेला यारी जिम्‍मा जे पिन्‍ना। तर ङन्‍से एदा आसाइ।” जमाहेन्‍से थेनीगदेसे शिमशोनदा गोर न्‍ही छार छोसे खीसी पहराला उग्‍याम तेःसी तोर भजी।

१४ थेनीगदे लही शहररी दोबारी छ्‌याइमा पलिश्‍तीगदे क्रिङ्‌बान शिमशोन मुबा ग्‍लापट्टि खजी। थेनोन धुइरी परमप्रभुला आत्‍मा शिमशोनथोरी तुरून्‍तन फेप्‍खजी, जमाहेन्‍से थेसे ह्राङला पाखुरारी खीबा छोगदे मेसे क्रोबा छो ह्रङ् लसीन फ्राटफ्रेट टाङ्‌जी।

१५ थेसे भर्खर जे सिबा गधाला बङ्‌गरा गिक ह्राङलान ङाम्‍री म्राङ्‌जी। ओच्‍छे थेसे थेनोन बङ्‌गरा दुइसी हजार गिक म्‍हिदा साइजी।

१६ जमाहेन्‍से शिमशोनसे चुह्रङ् भिसी पाङ्‌जी,

“ङाइ गधाला बङ्‌गारासेन हजार गिक म्‍हिदा साइजी,

ङाइ गधाला बङ्‌गारासेन थेनीगदेदा साइसी उम लजी।”

१७ थेह्रङ् पाङ्‌सी जिन्‍माहेन्‍से शिमशोनसे थे गाधाला बङ्‌गरा भ्‍याङ्‌जी। थेतबासेलमा थेसे थे ग्‍लाला मिन रामत-लही† थान्‍जी।

१८ जमाहेन्‍से शिमशोनदा ल्‍हानान क्‍युइ फुइजी, ओच्‍छे थेसे घ्रेन काइ तेःसी परमप्रभुदेन छ्‌याम चुह्रङ् भिसी बिन्‍ती लजी, “ह्राङसे ह्राङला गे लबा म्‍हिदा ढाना लबा मुला, दाहेन्‍से तिग ङा क्‍युइ फुइसीन सितोःबा? चु खतना आलबागदेला यारी परब ततोःबा?”

१९ जमाहेन्‍से परमप्रभुसे लही शहररी मुबा व्‍हाङ्‌री क्‍युइला मूल थिना लसी क्‍युइ थोन्‍ना लजी। ओच्‍छे शिमशोनसे थे क्‍युइ थुङ्‌जी, जमाहेन्‍से थेदा भङ खजी ओच्‍छे थे दोःसी ङाच्‍छाला ह्रङ्‌बान ज्‍यबा तजी। थेतबासेलमा लही शहरला थे क्‍युइला मूलदा एन-हक्‍कोरे† भिसी पाङ्‌मुला। थे क्‍युइला मूल तिनीधोनाएनोन मुनोन मुला।

२० बोगल गिक दिङधोना शिमशोन इस्राएलीगदेला निसाफ लबा म्‍हि दोजी। थे धुइरी इस्राएलीगदेथोरी पलिश्‍तीगदेसे शासन लमुबा।

† 

१५:१७ रामत-लही भिबा चा “बङ्‌गरा गङ्” भिबा हिन्‍ना।

† 

१५:१९ एन-हक्‍कोरे भिबा चा “क्रिङ्‌बा गिकला क्‍युइला मूल” हिन्‍ना।

शिमशोन गाजा शहररी निबा

१६

तिरेकुनु शिमशोन गाजा शहररी निमा थेसे थेरी वेश्‍या गिकदा म्राङ्‌जी। ओच्‍छे थेकुनु म्‍हुनङ् थे वेश्‍यादेन छ्‌यामनोन चिबा लागिरी शिमशोन थे वेश्‍या मुबा ग्‍लारी निजी।

२ गाजा शहरला म्‍हिगदेसे शिमशोन खबा मुला भिबा ताम थेःमाहेन्‍से थेनीगदे शहर क्‍युर्नोन चिजी। ओच्‍छे थेकुनु म्‍हुन गिकनोन थेनीगदे शहरला मूल म्रापरी शिमशोनदा ख्रुङ्‌सी चिजी। म्‍हुनङ् चा थेनीगदेसे शिमशोनदा तिगैनोन आलनी। तिग्‍दा भिसम थेनीगदेसे ह्राङ ह्राङ न्‍हङ्‌री चुह्रङ् लसी सल्‍लाह लजी, “य्‍हाङसे थेदा न्‍हाङ्‌गर स्‍य्‍होरीन साइगे।”

३ तर शिमशोन म्‍हुन गङ्‌सलधोना जे थेरी म्‍हेर्जी। जमाहेन्‍से शिमशोन म्‍हुन गङ्‌सलरी रेःजी ओच्‍छे चौकोसदेन छ्‌यामनोन शहरला मूल म्राप, गारा ओच्‍छे थेरी मुबा जम्‍मान स्‍हे तिख्‍खुरी प्‍लाकप्‍लोक लसी बमरी पुइसी हेब्रोनना सोजो परब तबा गङ्‌ला जोरी भोर्सी थान्‍जी।

शिमशोनदा दलीलासे फसब लबा

४ उदि धिन लिच्‍छा शिमशोन सोरेक भिबा ग्‍लाला ब्‍याँसीरी चिबा दलीला मिन लबा म्रिङ्‌म्‍हेमेला माया जालरी फसब तजी।

५ ओच्‍छे पलिश्‍तीगदेला मूल म्‍हिगदे थे म्रिङकोलादा ह्रुप तबारी निजी, ओच्‍छे थेनीगदेसे थे म्रिङ्‌म्‍हेमेदा चुह्रङ् भिसी पाङ्‌जी, “शिमशोनदा तिग स्‍हेसे चा थेह्रङ्‌बा भङ खबा चिम ओच्‍छे य्‍हाङसे थेदा खाह्रङ् लसी तहरी थान्‍सी खीसी थान्‍बारी खम्‍ला थे ताम एसे थेदा व्‍हाम्‍सी व्‍हाम्‍सी ङ्‌योइगो। ङनी जम्‍मानग्‍याम एसे १,१००/१,१०० म्‍हुइला टाङ्‌गा याङ्‌ला।”

६ थेतबासेलमा दलीलासे शिमशोनदा चुह्रङ् भिसी ङ्‌योइजी, “ह्राङदा चुह्रङ्‌बा भङ खाह्रङ् लसी खबा? ओच्‍छे खाह्रङ् लसी ह्राङदा चुङ्‌सी खीसी थान्‍बारी खम्‍ला? ङादा सुङ्‌गो।”

७ शिमशोनसे थेदा चुह्रङ् भिसी जोहाब पिन्‍जी, “चुदे खालै म्‍हिसे ङादा म्‍यादलीला आखार्बा गोर निस छोसे खीजी भिसम ङाएनोन अर्गु म्‍हि ह्रङ्‌नोन भङ आरेबा म्‍हि दोला।”

८ जमाहेन्‍से पलिश्‍तीगदेला मूल म्‍हिगदेसे म्‍यादलीला आखार्बा गोर निस छो भसी दलीलादा पिन्‍जी। ओच्‍छे दलीलासे शिमशोनदा थेनोन छोगदेसे खीजी।

९ दलीलासे जम्‍मान भन्‍दा न्‍हङ्‌पट्टिला कोठारी चा अर्गु म्‍हिगदे छुम्‍सी थान्‍बा मुबा। ओच्‍छे घ्रेन काइ तेःसी दलीलासे शिमशोनदा चुह्रङ् भिसी पाङ्‌जी, “शिमशोन, पलिश्‍तीगदे ह्राङदा साइबारी खजी।” तर थे म्‍यादलीला आखार्बा छोगदेदा शिमशोनसे मेसे क्रोबा सनपाटला छोगदेदा ह्रङ् लसीन फ्राटफ्रेट टाङ्‌जी। थेतबासेलमा शिमशोनदा खाह्रङ् लसी भङ खबा हिन्‍ना भिबा ताम थेनीगदेसे घोबारी आखम्‍नी।

१० जमाहेन्‍से दलीलासे शिमशोनदा चुह्रङ् भिसी पाङ्‌जी, “ह्राङसे मी फट्टा ताम सुङ्‌सी ङादा मूर्ख म्‍हि स्‍होजी। ह्राङदा खाह्रङ् लसी खीसी थान्‍खम्‍ला? चु पाल्‍से चा ङादा सुङ्‌गो।”

११ शिमशोनसे थेदा चुह्रङ् भिसी पाङ्‌जी, “चुदे खालै म्‍हिसे ङादा खाइमै चलब आलबा छार छोसे कसब लसी खीजी भिसम ङाएनोन अर्गु म्‍हि ह्रङ्‌नोन भङ आरेबा म्‍हि दोला।”

१२ थेतबासेलमा दलीलासे छार छोगदे भसी शिमशोनदा खीजी। थे धुइरीएनोन म्‍हिगदे जम्‍मान भन्‍दा न्‍हङ्‌पट्टिला कोठारी लासी चिबा मुबा। जमाहेन्‍से घ्रेन काइ तेःसी दलीलासे शिमशोनदा चुह्रङ् भिसी पाङ्‌जी, “शिमशोन, पलिश्‍तीगदे ह्राङदा साइबारी खजी।” तर शिमशोनसे ह्राङला यारी खीबा छोगदेदा टुप ह्रङ् लसीन फ्राटफ्रेट टाङ्‌जी।

१३ दलीलासे शिमशोनदा दोःसीनोन चुह्रङ् भिसी पाङ्‌जी, “ह्राङसे मी अझै फट्टा ताम सुङ्‌सी ङादा मूर्ख म्‍हि स्‍होबान मुला। ह्राङदा खाह्रङ् लसी खीसी थान्‍खम्‍ला? ङादा सुङ्‌गो।”

शिमशोनसे थेदा चुह्रङ् भिसी पाङ्‌जी, “ङाला क्राला गोर निस लट्टादा क्‍वान राबा तानरी रासी खिल ठोक्‍सी थान्‍जी भिसम ङा अर्गु म्‍हि ह्रङ्‌नोन भङ आरेबा म्‍हि दोला।”

१४ थेतबासेलमा शिमशोम म्‍हेर्बा धुइरी दलीलासे थेला क्राला गोर निस लट्टा क्‍वान राबा तानरी रासी खिल ठोक्‍सी थान्‍जी। ओच्‍छे दोःसीनोन घ्रेन काइ तेःसी दलीलासे शिमशोनदा चुह्रङ् भिसी पाङ्‌जी, “शिमशोन, पलिश्‍तीगदे ह्राङदा साइबारी खजी।” थे म्‍हेर्बाग्‍याम फेत छोर्जी, ओच्‍छे क्‍वान राबा तानरी ठोक्‍सी थान्‍बा खिल सजिलोसेन प्‍लोक्‍सी थेसे ह्राङला क्रा तेःजी।

१५ जमाहेन्‍से दलीलासे शिमशोनदा चुह्रङ् भिसी पाङ्‌जी, “ह्राङसे ह्राङला सेमला ताम ङादा आसुङ्‌मुला भिसम खाह्रङ् लसी ह्राङसे ‘ङाइ एदा माया लमुला’ भिसी सुङ्‌खम्‍बा? ह्राङसे ङादा सोमरेमधोनान मूर्ख म्‍हि स्‍होजी, ओच्‍छे ह्राङसे चुह्रङ्‌बा भङ तिगग्‍याम याङ्‌ला भिसी दन्‍देधोनाएनोन ङादा सुङ्‌बा आरे।”

१६ दलीलासे चुह्रङ् लसी धिनदाङ्‌सीन थेनोन ताम जे ङ्‌योइबाला ङ्‌योइबान लसी शिमशोनदा हैरान तान लजी।

१७ थेतबासेलमा शिमशोनसे खालैदा था आरेबा ह्राङला भङला बारेरी दलीलादा चुह्रङ् भिसी पाङ्‌जी, “ङाला क्रारी खाइमै छुरा झाङ्‌बा आरे। तिग्‍दा भिसम ङा आमाला फोरी मुमाहेन्‍सेन परमेश्‍वरला लागिरी फेसी थान्‍बा नाजिरी हिन्‍ना। चुदे ङाला क्रा ब्रेजी भिसम ङाला भङ म्‍हला। ओच्‍छे अर्गु म्‍हि ह्रङ्‌नोन भङ आरेबा म्‍हि दोला।”

१८ शिमशोनसे खालैदा था आरेबा जम्‍मान ताम पाङ्‌जी भिसी था याङ्‌माहेन्‍से दलीलासे पलिश्‍तीगदेला मूल म्‍हिगदेदा चुह्रङ् भिसी ङ्‌योइबारी म्‍हि पुइजी, “तुरून्‍तन फेप्‍खउ, शिमशोनसे खालैदा था आरेबा ताम ङादा पाङ्‌बा मुला।” थेतबासेलमा म्‍हुइला टाङ्‌गा भसी पलिश्‍तीगदेला मूल म्‍हिगदे दलीला मुबा ग्‍लारी खजी।

१९ दलीलासे चा शिमशोनदा ह्राङला कुरी नाइजी, ओच्‍छे म्‍हि गिकदा ङ्‌योइसी शिमशोनना गोर निसनोन क्राला लट्टा थापुङ्‌जी। चुह्रङ् लसी शिमशोनना भङ घटब तजी, ओच्‍छे दलीलासे शिमशोनदा ह्राङला तहरी थान्‍जी।

२० जमाहेन्‍से घ्रेन काइ तेःसी दलीलासे शिमशोनदा चुह्रङ् भिसी पाङ्‌जी, “शिमशोन, पलिश्‍तीगदे ह्राङदा साइबारी खजी।” म्‍हेर्बाग्‍याम फेत छोर्सी थेसे चुह्रङ् म्‍हन्‍जी, “ङाइ सदला ह्रङ् लसीन ह्राङसे ह्राङदान चु दुखग्‍याम फेला।” तर ह्राङदा परमप्रभुसे ख्‍लासी जिन्‍बा मुला भिबा ताम थेदा थानोन आरेमुबा।

२१ जमाहेन्‍से पलिश्‍तीगदेसे शिमशोनदा चुङ्‌सी शिमशोनना मी तेःजी। ओच्‍छे थेनीगदेसे थेदा गाजा शहररी भसी काँसला च्‍याल्‍दासे खीजी। ओच्‍छे थेदा झ्‍याल्‍खानरी थान्‍सी ह्रान्‍दारी भ्रा स्‍याङ्‌पुङ्‌जी।

२२ तर थेला क्रा ब्रेमाहेन्‍सेनोन ह्रेङ्‌बान खजी।

शिमशोन सिबा

२३ पलिश्‍तीगदेला मूल म्‍हिगदे ह्राङला दागोन लाला लागिरी घ्रेन बलि लसी ताङ्‌सी ताङ्‌सी भोज लबाला लागिरी ग्‍ला गिकरी पोप तजी। ओच्‍छे थेनीगदेसे चुह्रङ् भिसी पाङ्‌जी, “य्‍हाङला लासे य्‍हाङला शत्रु शिमशोनदा य्‍हाङला यारी जिम्‍मा पिन्‍बा मुला।”

२४ शिमशोनदा म्‍हिगदेसे म्राङ्‌माहेन्‍से क्रिङ्‌बान ह्राङला लाला जयजयकार लबान चुह्रङ् लसी व्‍हाइ गोबारी छ्‌याइजी,

“य्‍हाङला य्‍हुल्‍सा न्‍होङ्‌ना लबादा

लाशनोन लाशसे य्‍हाङला य्‍हुल्‍सा प्‍लिङ्‌ना लबादा,

य्‍हाङला लासे य्‍हाङला शत्रुदा

य्‍हाङलान यारी जिम्‍मा पिन्‍बा मुला।”

२५ ल्‍हानान ताङ्‌बासे लमा थेनीगदेसे चुह्रङ् भिसी पाङ्‌जी, “शिमशोनदा चुरी भउ, थेसे य्‍हाङला ङाच्‍छा रमिता लगै।” जमाहेन्‍से थेनीगदेसे शिमशोनदा झ्‍याल्‍खानग्‍याम भपुङ्‌जी। ओच्‍छे थेसे जम्‍मान म्‍हिला ङाच्‍छा रमिता उन्‍जी। थेनीगदेसे शिमशोनदा थामगदेला गुङ्‌री राप्‍पुङ्‌जी।

२६ ओच्‍छे शिमशोनसे ह्राङला यारी चुङ्‌सी थोबा भ्‍योन म्‍हिदा चुह्रङ् भिसी पाङ्‌जी, “ङादा मन्‍दिरला मूल थामगदे थुर्पुङ्‌गो, ङा थेरी घेन्‍सी चिला।”

२७ ह्रेम्‍फेबेगदेदेन म्रिङ्‌म्‍हेमेगदेला हुलसे लमा मन्‍दिर पूरन प्‍लिङ्‌बा मुबा। थेरी पलिश्‍तीगदेला मूल म्‍हिगदेएनोन मुबा, ओच्‍छे ओस्‍पन हजार सोम ते ह्रेम्‍फेबेगदेदेन म्रिङ्‌म्‍हेमेगदे मन्‍दिरला छानाग्‍याम शिमशोनना रमिता च्‍यासी चिबा मुबा।

२८ जमाहेन्‍से शिमशोनसे परमप्रभुदा चुह्रङ् भिसी बिन्‍ती लजी, “परमप्रभु परमेश्‍वर, ङादा तिरेम ढन्‍गो! परमेश्‍वर, दोःसी तिरेम ङादा भङ पिन्‍गो, ओच्‍छे ङाला मी न्‍ही तेःबाला नाङ् ङाइ चु पलिश्‍तीगदेदेन छ्‌याम तिरेमरीन किन्‍म्‍याङ्‌गै।”

२९ शिमशोनसे ह्राङला या मन्‍दिरला गुङ्‌री मुबा मूल थाम न्‍हीरी थान्‍जी। थेसे ह्राङला दाहिने यासे थाम गिकरी ओच्‍छे देब्रे यासे अर्गु थाम गिकरी कोङ्‌ना लसी चुङ्‌जी।

३० शिमशोनसे चुह्रङ् भिसी पाङ्‌जी, “ङादा पलिश्‍तीगदेदेन छ्‌यामनोन सिपुङ्‌गो।” जमाहेन्‍से शिमशोनसे ह्राङला मुदेबा भङसे थे थाम न्‍हीदा आङ्‌जी। ओच्‍छे मूल म्‍हिगदेदेन थेरी मुबा जम्‍मान म्‍हिगदेथोरी मन्‍दिर गुर्जी। चुह्रङ् लसी शिमशोनसे ह्राङ सोबा धुइरी भन्‍दा ह्राङ सिबा धुइरी चा ल्‍हाना म्‍हिगदे साइजी।

३१ जमाहेन्‍से शिमशोनना आलेगदेदेन जम्‍मान म्‍हेमेगदे मार थेला लाश किन्‍बारी निजी। ओच्‍छे थेनीगदेसे थेला लाशदा सोरादेन एश्‍तोल शहरला गुङ्‌री मुबा थेलान आबा मानोहला धुर्सारी ल्‍हुजी। पलिश्‍तीगदेसे शासन लबा धुइरी शिमशोन बोगल गिक दिङधोना इस्राएलला मूल म्‍हि दोजी।

मीकादेन थेसे स्‍होबा मूर्तिगदे

१७

एफ्राइमला गङ्‌पट्टिला य्‍हुल्‍सारी मीका मिन लबा म्‍हि गिक मुबा।

२ थेसे ह्राङला आमादा चुह्रङ् भिसी पाङ्‌जी, “ह्राङला १,१०० म्‍हुइला टाङ्‌गा य्‍हो लबा मुबा। थे धुइरी थे टाङ्‌गा य्‍हो लबा म्‍हिदा ह्राङसे केःबा मुबा। थे म्‍हुइला टाङ्‌गा भोर्बा म्‍हि ङानोन हिन्‍ना, थे म्‍हुइला टाङ्‌गा ङादेन छ्‌यामनोन मुला। थे म्‍हुइला टाङ्‌गा दाहेन्‍से ङाइ ह्राङदान दोःसी पिन्‍ना।”

जमाहेन्‍से थेला आमासे थेदा चुह्रङ् भिसी पाङ्‌जी, “ङाला झा, परमप्रभुसे एदा मोलम पिन्‍गै।”

३ थेसे ह्राङला आमादा थे १,१०० म्‍हुइला टाङ्‌गा दोःसी पिन्‍माहेन्‍से थेला आमासे थेदा चुह्रङ् भिसी पाङ्‌जी, “दाहेन्‍से ङाला झादा ज्‍यबा तबाला लागिरी ठ्‌वाइसी मूर्ति गिक स्‍होबारीदेन चु म्‍हुइ ङ्‌युना लसी मूर्ति गिक स्‍होबाला लागिरी ङाइ परमप्रभुला ओन्‍छाङ्‌री भोर्ला। मीका दाहेन्‍से चु म्‍हुइला टाङ्‌गा ङाइ एदान दोःसी पिन्‍ना।”

४ तर मीकासे थे म्‍हुइला टाङ्‌गा ह्राङला आमादा दोःसी पिन्‍जी। ओच्‍छे थेला आमासे म्‍हुइला ग्‍यार्जा न्‍ही टाङ्‌गा मूर्ति स्‍होबा म्‍हिदा पिन्‍जी। थेनोन म्‍हुइग्‍याम मूर्ति स्‍होबा थे म्‍हिसे मूर्ति गिक चा ठ्‌वाइसी स्‍होजी ओच्‍छे मूर्ति गिक चा ङ्‌युना लसी स्‍होजी। जमाहेन्‍से थे मूर्ति मीकाला दिमरी थान्‍जी।

५ मीकाला लाथान गिक मुबा। थेसे एपोद गिक स्‍होजी ओच्‍छे दिमला लागदेएनोन स्‍होजी। ओच्‍छे ह्राङलान झागदे न्‍हङ्‌ला गिकदा चा थे लाथानरी पूजा लबा म्‍हि स्‍होजी।

६ थे धुइरी इस्राएलीगदेला गुङ्‌री खालैनोन ग्‍ले आरेमुबा। थेतबासेलमा थेनीगदे जम्‍मासेन ह्राङ ह्राङदा तिग ताम लाइ म्‍हन्‍बा थेनोन ताम लमुबा।

७ थे धुइरी यहूदाला बेथलेहेमग्‍याम भ्‍योन लेवी गिक खबा मुबा। थे चा ङाच्‍छा यहूदा वंशला म्‍हिगदेला गुङ्‌री चिबा मुबा।

८ थे लेवी बेथलेहेम शहर ख्‍लासी अर्गु ग्‍लारी चिबाला लागिरी खबा मुबा। थेह्रङ् लसी भ्रमा भ्रमा थे एफ्राइमला गङ्‌पट्टिला य्‍हुल्‍सारी चिबा मीकाला दिमरी दोखजी।

९ मीकासे थेदा चुह्रङ् भिसी ङ्‌योइजी, “ए खानङ्‌ग्‍याम खबा हिन्‍ना?”

जमाहेन्‍से थेसे मीकादा चुह्रङ् भिसी जोहाब पिन्‍जी, “ङा यहूदाला बेथलेहेमग्‍याम खबा लेवी हिन्‍ना। चिबाला लागिरी ङाइ ग्‍ला म्‍हाइबान मुला।”

१० मीकासे थेदा चुह्रङ् भिसी पाङ्‌जी, “ङादेन छ्‌याम चिउ, ओच्‍छे परमेश्‍वरसे ङाथोरी तिग लबारी म्‍हाइबा मुला थे ताम पाङ्‌बा गुरू†देन ङाला लाथानरी पूजा लबा म्‍हि दोगो। ङाइ एदा दिङदाङ्‌सीन म्‍हुइला टाङ्‌गा च्‍युइ पिन्‍ना, ओच्‍छे एदा चबा क्‍वान्‍बाएनोन पिन्‍ना।”

११ थेतबासेलमा थे लेवी ताङ्‌सी ताङ्‌सी मीकादेन छ्‌याम चिजी। ओच्‍छे थेदा मीकासे ह्राङला झागदे न्‍हङ्‌ला झा गिकदा ह्रङ्‌नोन लसी थान्‍जी।

१२ मीकासे थे लेवीदा लाथानरी पूजा लबा गे लबाला लागिरी धम्‍जी। ओच्‍छे थे भ्‍योन म्‍हि थेला लागिरी लाथानरी पूजा लबा म्‍हि दोसी थेला दिमरी चिजी।

१३ जमाहेन्‍से मीकासे चुह्रङ् भिसी पाङ्‌जी, “दाहेन्‍से परमप्रभुसे ङादा फलिफाप तना लला। तिग्‍दा भिसम लेवी गिक ङाला लाथानरी पूजा लबा म्‍हि दोबा मुला।”

† 

१७:१० गुरू हिब्रू बाइबलरी चा “ङाला आबा” भिसी भ्रिबा मुबा।

मीकादेन दान वंश

१८

थे धुइरी इस्राएलीगदेला गुङ्‌री खालैनोन ग्‍ले आरेमुबा। थेनोन धुइरी दान वंशला म्‍हिगदेसेनोन ह्राङ चिबाला लागिरी ग्‍ला गिक म्‍हाइबान मुबा। तिग्‍दा भिसम इस्राएलला वंशगदेदा पिन्‍बा ग्‍लागदेरी थेनीगदेसे ह्राङ चिबाला लागिरी ग्‍ला याङ्‌बा आरेमुबा।

२ थेतबासेलमा दान वंशला म्‍हिगदेसे लडाइ लबारी सेबा म्‍हि ङ्‌हादा सोरादेन एश्‍तोल शहरग्‍याम पुइजी। चु म्‍हि ङ्‌हा चा थेनीगदेला वंशला मूल म्‍हि मुबा। चुगदेदा थेनीगदेसे चुह्रङ् भिसी पाङ्‌जी, “निउ, ओच्‍छे ग्‍ला म्‍हाइसी थे ग्‍लाला बारेरी जम्‍मान ताम घोसी खउ।” ग्‍ला म्‍हाइबान निमा थेनीगदे एफ्राइमला गङ्‌पट्टिला य्‍हुल्‍सारी चिबा मीकाला दिमरी दोखजी। ओच्‍छे थेकुनु म्‍हुनङ् थेनीगदे थेरीन बास चिजी।

३ मीकाला दिमरी चिबान लबा धुइरी थेनीगदेसे थे भ्‍योन लेवीला काइ ङोसेजी। ओच्‍छे थे लेवीपट्टि दोःसी थेनीगदेसे चुह्रङ् भिसी पाङ्‌जी, “एदा खाल्‍से चुरी भजी? ए चुरी तिग गे लबान मुला? एला चुरी तिग गे मुला?”

४ थे लेवीसे थेनीगदेदा चुह्रङ् भिसी पाङ्‌जी, “चु जम्‍मान ताम मीकासेन ङाला लागिरी लबा हिन्‍ना। थेसेन ङादा ज्‍यालारी थान्‍बा मुला। ङा चा थेला लाथानरी पूजा लबा म्‍हि दोबा मुला।”

५ जमाहेन्‍से थेनीगदेसे थेदा चुह्रङ् भिसी पाङ्‌जी, “थेह्रङ् भिसम ङनी जुन गेला लागिरी खबा मुबा थे गेरी ङन्‍दा ज्‍यबा तला कि आत भिसी परमेश्‍वरदेन छ्‌याम ङ्‌योइसी पिन्‍गो।”

६ थे लाथानरी पूजा लबा म्‍हिसे थेनीगदेदा चुह्रङ् भिसी जोहाब पिन्‍जी, “ज्‍यना लसी निउ। एनीगदेला गेरी परमप्रभुसे ह्रो लला।”

७ जमाहेन्‍से थे म्‍हि ङ्‌हा थे ग्‍लाग्‍याम भ्रसी लेश शहररी दोजी। थेनीगदेसे थे ग्‍लाला म्‍हिगदेदा सीदोनीगदे ह्रङ्‌नोन ज्‍यान लसी ढिक्‍सी ढुक्‍क तसी चिबा म्राङ्‌जी। ओच्‍छे थेनीगदेला य्‍हुल्‍सारी तिगै स्‍हेलान खाँचो आरेमुबा। थेतबासेलमा थे ग्‍लाला म्‍हिगदेदा फलिफाप तबा मुबा। थेनीगदे सीदोनीगदेग्‍याम ल्‍हानान थारेङ् तसी चिबा मुबा, ओच्‍छे अर्गु खालै म्‍हिदेन छ्‌यामएनोन थेनीगदेसे सङ्‌गत आलमुबा।

८ थे म्‍हि ङ्‌हा सोरादेन एश्‍तोल शहररी दोःसी खमाहेन्‍से थेनीगदेला ज्‍योज्‍यो आलेगदेसे थेनीगदेदा चुह्रङ् भिसी ङ्‌योइजी, “एनीगदेसे खाह्रङ्‌बा ताम भबा मुला?”

९ थेनीगदेसे चुह्रङ् भिसी पाङ्‌जी, “खउ, लेश शहरदेन छ्‌याम लडाइ लसी थे शहर य्‍हाङला यारी किन्‍गे। ङन्‍से म्राङ्‌बा थे ग्‍ला ल्‍हानान ज्‍यबा मुला। चु गेला लागिरी तिगै आलना तिग्‍दा एनीगदे कुटिसी चिबा? दन्‍देन निसी थे शहरदा य्‍हाङला यारी किन्‍गे।

१० थेरी दोमाहेन्‍से एनीगदेसे ज्‍यबादेन घ्रेन ग्‍लारी ढुक्‍क तसी चिबा य्‍हुल गिकदा म्राङ्‌ला। थे ग्‍ला परमेश्‍वरसे एनीगदेला यारी जिम्‍मा पिन्‍बा मुला। थे ग्‍लारी य्‍हाङदा तोःबा जम्‍मान स्‍हे याङ्‌मुला।”

दान वंशसे मूर्तिगदेला पूजा लबा

११ थेतबासेलमा सोरादेन एश्‍तोलरी चिबा दान वंशला हतियार थोबा ग्‍यार्जा ढु म्‍हिगदे लडाइ लबारी निजी।

१२ थेनीगदे तोर निसी यहूदाला किर्यत-यारीम भिबा ग्‍लाला न्‍हुपपट्टि पाल फ्रेङ्‌सी चिजी। थेतबासेलमा थे ग्‍लाला मिन तिनीधोनाएनोन महनेह-दान† भिसी पाङ्‌मुला।

१३ थे ग्‍लाग्‍याम थेनीगदे एफ्राइमला गङ्‌पट्टिला य्‍हुल्‍सा तबान मीकाला दिमरी खजी।

१४ लेश शहरला क्‍यारक्‍युर मुबा य्‍हुल्‍साला चिवा लबारी निबा म्‍हि ङ्‌हासे ह्राङला ज्‍योज्‍यो आलेदेन छ्‌याम चुह्रङ् भिसी ताम लजी, “तिग चु दिमगदे न्‍हङ्‌ला दिम गिकरी एपोददेन दिमला लागदे, ठ्‌वाइसी स्‍होबा मूर्ति गिक ओच्‍छे म्‍हुइला ङ्‌युना लसी स्‍होबा मूर्ति गिक मुला भिबा ताम एनीगदेदा था मुला? दाहेन्‍से तिग लतोःला भिसी एनीगदेदा था मुला?”

१५ थेतबासेलमा थेनीगदे मीकाला दिमरी निजी। ओच्‍छे थेनीगदे थे भ्‍योन लेवी चिबा ग्‍लापट्टि निसी थेदा फ्‍याफुल्‍जी।

१६ ओच्‍छे हतियार थोबा दान वंशला ग्‍यार्जा ढु म्‍हिगदे चा म्रापरीन राप्‍सी चिजी।

१७ य्‍हुल्‍साला चिवा लबारी निबा थे म्‍हि ङ्‌हा चा मीकाला दिम न्‍हङ्‌री वाङ्‌जी। ओच्‍छे ठ्‌वाइसी स्‍होबा मूर्तिदेन ङ्‌युना लसी स्‍होबा मूर्ति, ओच्‍छे एपोददेन दिमला लागदे किन्‍जी। थे धुइरी लाथानरी पूजा लबा भ्‍योन म्‍हि चा म्रापरी राप्‍सी चिबा ग्‍यार्जा ढु म्‍हिगदेदेन छ्‌यामनोन राप्‍सी चिबा मुबा।

१८ थे म्‍हि ङ्‌हा मीकाला दिमरी वाङ्‌सी ठ्‌वाइसी स्‍होबा मूर्तिदेन ङ्‌युना लसी स्‍होबा मूर्ति, ओच्‍छे एपोददेन दिमला लागदे भोर्बा म्राङ्‌सी थे लाथानरी पूजा लबा म्‍हिसे थेनीगदेदा “तिग लबान मुला?” भिसी ङ्‌योइजी।

१९ तर थेनीगदेसे लाथानरी पूजा लबा थे म्‍हिदा चुह्रङ् भिसी पाङ्‌जी, “कुटिसी चिउ, ताम गिकएनोन आपाङ्‌गो। बरू ङन्‍देन छ्‌याम खसी ङन्‍ना लागिरी पूजा लबा म्‍हिदेन परमेश्‍वरसे ङनीथोरी तिग लबारी म्‍हाइबा मुला थे ताम पाङ्‌बा गुरू दोगो। म्‍हि गिकला दिमरी चिसी पूजा लबा म्‍हि दोबा ज्‍यबा हिन्‍ना कि इस्राएलरी वंश गिकला पूजा लबा म्‍हि दोबा ज्‍यबा हिन्‍ना?”

२० चु ताम थेःसी थे पूजा लबा म्‍हि ताङ्‌जी। ओच्‍छे ठ्‌वाइसी स्‍होबा मूर्तिदेन ङ्‌युना लसी स्‍होबा मूर्ति, ओच्‍छे एपोददेन दिमला लागदे भोर्सी थे पूजा लबा म्‍हि थेनीगदेदेन छ्‌यामनोन निजी।

२१ जमाहेन्‍से थेनीगदे ह्राङला ज्‍यबा ज्‍यबा सामानगदे थोसी ह्राङला कोलागदेदेन म्‍हेमुइगदे भोर्सी थे ग्‍लाग्‍याम निजी।

२२ थे दान वंशला म्‍हिगदे मीकाला दिमग्‍याम उदि क्‍यथाङ् जे दोबा मुबा। जमाहेन्‍से मीकासे ह्राङला खिम्‍जेमगदेदा ङ्‌योइसी ताप्‍बान निमा थेनीगदेदा स्‍याप्‍जी।

२३ थेनीगदेसे दान वंशला म्‍हिगदेदा क्रिङ्‌जी, ओच्‍छे फ्‍लिक दोःसी दान वंशला म्‍हिगदेसे मीकादा चुह्रङ् भिसी पाङ्‌जी, “एदा तिग तजी? ङन्‍देन छ्‌याम लडाइ लबाला लागिरी तिग्‍दा एसे म्‍हिगदेदा ङ्‌योइजी?”

२४ मीकासे थेनीगदेदा चुह्रङ् भिसी पाङ्‌जी, “ङाइ ङाला लागिरी स्‍होबा ङाला लागदे एनीगदेसे भोर्जी। ओच्‍छे एनीगदेसे ङाला लागिरी पूजा लबा म्‍हिदाएनोन भोर्सी निजी। एनीगदेसे ङादा तोःबा स्‍हे गिकनोन आख्‍लाना भोर्सी अझन ङादा ‘एदा तिग तजी?’ भिसी ङ्‌योइबा?”

२५ दान वंशला म्‍हिगदेसे मीकादा चुह्रङ् भिसी पाङ्‌जी, “ए कुटिसी चिउ। आहिन्‍सम ल्‍हानान बोमो खबा ङन्‍ना कोइ कोइ म्‍हिगदेसे एनीगदेदेन छ्‌याम लडाइ लला ओच्‍छे एदेन एला म्‍हेमेगदेदा नाश लला।”

२६ चुदे पाङ्‌सी दान वंशला म्‍हिगदे ह्राङला ग्‍यामरी भ्रजी। ओच्‍छे मीकासे थेनीगदे ह्राङ भन्‍दा ल्‍हानान भङ्‌बा म्राङ्‌सी ह्राङलान दिमरी निजी।

२७ चुह्रङ् लसी थेनीगदे पूजा लबा म्‍हिदेन मीकासे ह्राङला लागिरी स्‍होबा जम्‍मान स्‍हेगदे भोर्सी लेश शहररी निजी। ओच्‍छे थेनीगदेसे ज्‍यान लसी ढिक्‍सी ढुक्‍क तसी चिबा थे शहरला म्‍हिगदेदेन छ्‌याम लडाइ लजी। थेनीगदेसे थे ग्‍लाला म्‍हिगदेदा तरवारसे ताम्‍सी साइजी, ओच्‍छे थेनीगदेला शहररीनोन मे लगब लजी।

२८ थे ग्‍लाला म्‍हिगदेदा जोगब लबा म्‍हि खालैनोन आरेमुबा। तिग्‍दा भिसम थे शहर सीदोनग्‍याम ल्‍हानान थारेङ् मुबा। ओच्‍छे थेनीगदेला अर्गु खालै म्‍हिगदेदेन छ्‌यामएनोन सङ्‌गत आरेमुबा। थे शहर बेथ-रहोब ङाम्‍ला ब्‍याँसीरी परब तमुबा।

थे शहरदा दान वंशला म्‍हिगदेसे दोःसी स्‍होसी थेरीन चिबारी छ्‌याइजी।

२९ जमाहेन्‍से थेनीगदेसे लेश शहरला मिन पोसी ह्राङलान म्‍हेमेला मिनग्‍याम दान थान्‍जी। दान चा याकूबला झा मुबा।

३० दान वंशला म्‍हिगदेसे पूजा लबाला लागिरी मूर्तिगदे स्‍होजी। ओच्‍छे गेर्शोमला झा, मोशाला छाया जोनाथन चा थेनीगदेला लागिरी पूजा लबा म्‍हि दोजी। ओच्‍छे इस्राएलीगदेदा चुङ्‌सी अर्गु य्‍हुल्‍सारी आभोर्देधोना जोनाथनना झागदे दान वंशला म्‍हिगदेला लागिरी पूजा लबा म्‍हि दोसी चिजी।

३१ ओच्‍छे शीलोरी परमेश्‍वर धन्‍छ्‌याबा पाल मुदेधोना थेनीगदेसे मीकासे स्‍होबा मूर्तिगदेलान पूजा लसी चिजी।

† 

१८:१२ महनेह-दान भिबा चा “दानना पाल” भिबा हिन्‍ना।

लेवीदेन थेसे म्रिङ ह्रङ्‌बान स्‍होसी थान्‍बा म्रिङ्‌म्‍हेमे

१९

थे धुइरी इस्राएलरी ग्‍ले गिकएनोन आरेमुबा। एफ्राइमला गङ्‌पट्टिला य्‍हुल्‍सारी शहरग्‍याम ल्‍हानान थारेङ् मुबा नाम्‍सा गिकरी लेवी गिक चिमुबा। थेसे यहूदाला बेथलेहेमग्‍याम म्रिङ्‌म्‍हेमे गिक भसी म्रिङ ह्रङ्‌बान स्‍होसी थान्‍बा मुबा।

२ तर थे म्रिङ्‌म्‍हेमे थे लेवीदेन छ्‌याम बोमो† खसी थेदा ख्‍लासी ह्राङला आबाला दिम यहूदाला बेथलेहेमरी निजी। थे म्रिङ्‌म्‍हेमे ह्राङला आबाला दिमरी चिबा ल ब्‍लि तसी जिन्‍बा मुबा।

३ जमाहेन्‍से थे लेवी ह्राङला नोकरदेन गधा न्‍हीदा छ्‌यामनोन भोर्सी थे म्रिङ्‌म्‍हेमेदा व्‍हाम्‍सी भबाला लागिरी निजी। थे म्रिङ्‌म्‍हेमेसे थे लेवीदा ह्राङला आबाला दिमरी भोर्जी। ओच्‍छे थे लेवीदा थे म्रिङ्‌म्‍हेमेला आबासे म्राङ्‌माहेन्‍से थेदा ज्‍यना लसी क्‍योङ्‌जी।

४ थेला केनसे थेदा कर लमाहेन्‍से थे लेवी सोमरेधोना थेरीन चिजी। थेरी चिबा धुइरी थेदा ल्‍हानान मान लसी क्‍योङ्‌जी।

५ ब्‍लिरेलाकुनु थेनीगदे ह्राङला दिमरी निबाला लागिरी स्‍य्‍होरीन रेःजी। तर निबारी छ्‌याइमा थे म्रिङ्‌म्‍हेमेला आबासे म्‍हाँदा “भङ् खबाला लागिरी निबा भन्‍दा ङाच्‍छा तिगै चबा स्‍हे चउ। जमाहेन्‍से ए निसै तला” भिसी पाङ्‌जी।

६ थेतबासेलमा थे न्‍हीनोन छ्‌यामनोन चिसी चबा थुङ्‌बा लजी। जमाहेन्‍से थे म्रिङ्‌म्‍हेमेला आबासे थेदा “तिनी तिरे चुरीन स्‍य्‍हुसी रमाइलो लउ” भिसी पाङ्‌जी।

७ थे लेवी निबारी ठीक तमा केनसे थेदा तिनी चुरीन स्‍य्‍हुगो भिसी पाङ्‌बाला पाङ्‌बान लजी। ओच्‍छे थे लेवी थेकुनु म्‍हुनङ् थेरीन चिजी।

८ ङ्‌हारेलाकुनुएनोन थे दिमरी निबाला लागिरी स्‍य्‍होरीन रेःजी। तर केनसे थेदा “भङ् खबाला लागिरी निबा भन्‍दा ङाच्‍छा तिगै चबा स्‍हे चउ। ओच्‍छे धिनी गङ्‌सलधोना चिसी निउ” भिसी पाङ्‌जी। थेतबासेलमा थे न्‍ही छ्‌यामनोन चिसी चबा थुङ्‌बा लजी।

९ जमाहेन्‍से थे लेवी ह्राङसे म्रिङ ह्रङ्‌बान स्‍होसी थान्‍बा म्रिङ्‌म्‍हेमे ओच्‍छे ह्राङला नोकरदेन छ्‌यामनोन दिमरी निबाला लागिरी ठीक तजी। तर थेला केनसे थेदा चुह्रङ् भिसी पाङ्‌जी, “च्‍यागो, म्‍हुन तबारी छ्‌याइजी। बरू तिनीला म्‍हुन चुरीन स्‍य्‍हुसी ताङ्‌गो। ओच्‍छे न्‍हाङ्‌गर स्‍य्‍होरीन रेःसी दिमरी फेप्‍गो।”

१० तर थेकुनु थे लेवी चिबारी आङ्‌यान्‍नी। थे रेःसी थेग्‍याम भ्रनोन भ्रजी। ओच्‍छे ह्राङसे म्रिङ ह्रङ्‌बान स्‍होसी थान्‍बा म्रिङ्‌म्‍हेमेदेन ह्राङला धोइ पुइबा गधा न्‍हीदा छ्‌यामनोन भोर्सी यबूस अथवा यरूशलेमपट्टि निजी।

११ थेनीगदे यबूसला ङाम्‍री दोमा धिन ल्‍हानान निसी जिन्‍बा मुबा। ओच्‍छे नोकरसे ह्राङला मालिकदा “दाहेन्‍से य्‍हाङ यबूसीगदेला चुनोन शहररी निसी बास चिइ” भिसी पाङ्‌जी।

१२ तर मालिकसे नोकरदा चुह्रङ् भिसी पाङ्‌जी, “आहिन, य्‍हाङ इस्राएलीगदे आरेबा चु परदेशीगदे चिबा ग्‍लारी आनी। बरू य्‍हाङ गिबारी निइ।”

१३ थेला मालिकसे दोःसी चुह्रङ् भिसी पाङ्‌जी, “खउ, य्‍हाङ गिबा अथवा रामाधोना निबारी भङ लाइ, ओच्‍छे थेरीन बास चिइ।”

१४ चुह्रङ् लसी थेनीगदे यबूसग्‍याम निना निनान धोप तजी। चु धुइरी थेनीगदे बेन्‍यामीनना गिबा भिबा ग्‍लाला ङाम्‍री दोखबा मुबा।

१५ जमाहेन्‍से थेनीगदे बास चिबाला लागिरी गिबा शहररी वाङ्‌सी शहरला ख्राङ्‌गारी चिजी। तर बास चिबाला लागिरी थेनीगदेदा खालैसेन ह्राङला दिमरी आभोर्नी।

१६ थेनोन धुइरी ह्राङला भुरी गे लसी खेप्‍पा दोबा म्‍हि गिक दिमरी खबान मुबा। थे ङाच्‍छा एफ्राइला गङ्‌पट्टिला य्‍हुल्‍सारी चिमुबा। तर दन्‍दे चा थे म्‍हि गिबारीन चिमुबा। गिबारी चिबा म्‍हिगदे बेन्‍यामीनीगदे मुबा।

१७ थे खेप्‍पा दोबा म्‍हिसे ओसो तोरपट्टि च्‍यामा शहरला ख्राङ्‌गारी अर्गु ग्‍लाग्‍याम खबा म्‍हिगदेदा म्राङ्‌जी। जमाहेन्‍से थे खेप्‍पा दोबा म्‍हिसे थेनीगदेदा “खानङ्‌ग्‍याम खबा हिन्‍ना, खानङ् निबारी छ्‌याइबा?” भिसी ङ्‌योइजी।

१८ थे लेवीसे चुह्रङ् भिसी जोहाब पिन्‍जी, “ङनी यहूदाला बेथलेहेमरी निबा मुबा। ङनी एफ्राइमला गङ्‌पट्टिला य्‍हुल्‍साला शहरग्‍याम ल्‍हानान थारेङ् मुबा नाम्‍सा गिकला म्‍हि हिन्‍ना। दन्‍दे ङनी यहूदाला बेथलेहेमग्‍याम परमप्रभुला दिमरी† दोःबान लबा हिन्‍ना। तर ङन्‍दा चुरी खालैसेन बास आपिन्‍नी।

१९ ङाला गधागदेदा ख्‍वाबाला लागिरी परालदेन दाना ङादेन छ्‌यामनोन मुला। ओच्‍छे ङादेन चु म्रिङकोला लागिरी ओच्‍छे ङाला चु नोकरला लागिरीनोन चबा स्‍हेदेन अङ्‌गुरला निङ्‌गु ङादेन छ्‌यामनोन मुला। ङन्‍दा तोःबा जम्‍मान स्‍हे ङन्‍देन छ्‌यामनोन मुला।”

२० थे खेप्‍पा दोबा म्‍हिसे चुह्रङ् भिसी पाङ्‌जी, “ह्राङनी चु शहरला ख्राङ्‌गारी बास चिआतोः। ङाला दिमरी फेप्‍खउ, ङाइ ह्राङनीदा तोःबा जम्‍मान स्‍हे पिन्‍ना।”

२१ जमाहेन्‍से थेसे थेनीगदेदा ह्राङला दिम न्‍हङ्‌री भोर्जी। ओच्‍छे गधागदेदा क्‍युइदेन दाना पिन्‍जी। थेनीगदेसेनोन ह्राङ ह्राङला काङ या ख्रुसी चबा थुङ्‌बा लजी।

२२ चुह्रङ् लसी थेनीगदे ताङ्‌सी ताङ्‌सी चिबा धुइरी थे शहरला कोइ कोइ न्‍होङ्‌बा म्‍हिगदे खसी थे दिमला क्‍युर्नोन चिजी। ओच्‍छे थे दिमला म्रापरी छेक्‍बान थे दिमला म्‍हिदा क्रिङ्‌बान चुह्रङ् भिसी पाङ्‌जी, “एला दिमरी वाङ्‌बा ह्रेम्‍बोकोलादा मङ्‌ग्‍यार तेःगो। ङनी थेदेन छ्‌याम म्‍हेर्तोःजी।”

२३ मङ्‌ग्‍यार थोन्‍सी थे दिमला म्‍हिसे थेनीगदेदा चुह्रङ् भिसी पाङ्‌जी, “आहिन, ङाला ज्‍योज्‍यो आलेगदे, चुह्रङ्‌बा नाइबा गे आलउ। चु म्‍हि मी ङाला डोन्‍बो हिन्‍ना। चुह्रङ्‌बा आतोःबा गे आलउ।

२४ च्‍यागो, ब्‍याह आलबा ङाला झामेदेन चु म्‍हिसे म्रिङ ह्रङ्‌बान स्‍होसी थान्‍बा म्रिङ्‌म्‍हेमे चुरी मुला। ङाइ थे न्‍हीदा एनीगदे मुबा ग्‍लारी भला। एनीगदेदा तिग लाइ म्‍हन्‍बा थे न्‍हीदेन छ्‌यामनोन लउ। तर एनीगदेसे चु म्‍हिदेन छ्‌याम आतोःबा गे आलउ।”

२५ तर थे म्‍हिगदेसे थे खेप्‍पा दोबा म्‍हिला ताम ङ्‌यान्‍नोन आङ्‌यान्‍नी। थेतबासेलमा थे लेवीसे ह्राङसे म्रिङ स्‍होसी थान्‍बा म्रिङ्‌म्‍हेमेदा थे म्‍हिगदे मुबा ग्‍लारी पुइजी। जमाहेन्‍से थे म्‍हिगदे म्‍हुन गिक थे म्रिङ्‌म्‍हेमेदेन छ्‌याम म्‍हेर्सी आतोःबा गे लजी। ओच्‍छे स्‍य्‍होरीन थेनीगदेसे थे म्रिङ्‌म्‍हेमेदा निपुङ्‌जी।

२६ थे म्रिङ्‌म्‍हेमे स्‍य्‍होरीन रामरामरिमरिमरीन ह्राङला ह्रेम्‍बो बास चिबा दिमला म्रापरी दोखसी ह्रिल्‍जी। ओच्‍छे ज्‍यना लसी य्‍हाल तबाधोना थे थेरीन ह्रिल्‍सी चिजी।

२७ थे म्रिङ्‌म्‍हेमेला ह्रेम्‍बो स्‍य्‍होरीन रेःसी दिमरी निबाला लागिरी म्राप ठोङ्‌मा थेसे ह्राङसे म्रिङ ह्रङ्‌बान स्‍होसी थान्‍बा म्रिङ्‌म्‍हेमेदा म्रापरी या स्‍योङ्‌सी ह्रिल्‍सी चिबा म्राङ्‌जी।

२८ थेसे थे म्रिङ्‌म्‍हेमेदा “रेःगो य्‍हाङ निइ” भिसी पाङ्‌जी। तर थे म्रिङ्‌म्‍हेमेसे थेदा तिगै जोहाब आपिन्‍नी। थेतबासेलमा थेसे थे म्रिङ्‌म्‍हेमेदा थीसी गधाथोरी थान्‍जी ओच्‍छे दिमरी निजी।

२९ दिमरी दोमाहेन्‍से थे लेवीसे कर्दा गिक किन्‍सी ह्राङसे म्रिङ ह्रङ्‌बान स्‍होसी थान्‍बा थे म्रिङ्‌म्‍हेमेदा च्‍युक न्‍ही टोगल लजी। ओच्‍छे इस्राएलला च्‍युक न्‍ही वंशदान टोगल गिक गिक पुइजी।

३० चु ताम म्राङ्‌बागदे जम्‍मासेन चुह्रङ् भिसी पाङ्‌जी, “इस्राएलीगदे मिश्र य्‍हुल्‍साग्‍याम थोन्‍सी खबा धिनकुनुहेन्‍से तिनीला धिनधोना खाइमै चुह्रङ् तबा आरे। चुला बारेरी खेन्‍गो, ओच्‍छे तिग लतोःला ङन्‍दा पाङ्‌गो।”

† 

१९:२ बोमो हिब्रू बाइबलरी चा “विश्‍वासला गे आलनी” भिसी पाङ्‌बा मुला।

† 

१९:१८ परमप्रभुला दिमरी ग्रिक बाइबाइ अन्‍छार “नाम्‍सारी” भिबा हिन्‍ना। तिग्‍दा भिसम लेवीगदेसे ह्राङला लागिरी भु वारी याङ्‌बा आरेमुबा।

इस्राएलीगदे बेन्‍यामीनगदेदेन छ्‌याम लडाइ लबारी तयार तबा

२०

जमाहेन्‍से दानहेन्‍से बेर्शेबाधोनाला ओच्‍छे गिलादग्‍याम जम्‍मान इस्राएलीगदे सेम गिकनोन तसी ह्राङ ह्राङला दिमग्‍याम थोन्‍सी खजी। ओच्‍छे परमप्रभुला ओन्‍छाङ्‌री मिस्‍पारी ह्रुप तजी।

२ चुह्रङ् लसी परमेश्‍वरला म्‍हिगदे ह्रुप तबा ग्‍लारी इस्राएल वंशला गन्‍बागदेदेन लाख ब्‍लि तरवार पुइबा सिपाहीगदे मुबा।

३ इस्राएलीगदे मिस्‍पारी निबा मुला भिबा ताम बेन्‍यामीनीगदेसे थेःजी। “चुह्रङ्‌बा नाइबा गे खाह्रङ् लसी तजी” भिसी इस्राएलीगदेसे लेवीदा ङ्‌योइजी।

४ थेतबासेलमा थे बेन्‍यामीनीगदेसे साइबा म्रिङ्‌म्‍हेमेदा म्रिङ ह्रङ्‌बान स्‍होसी थान्‍बा लेवीसे चुह्रङ् भिसी पाङ्‌जी, “ङादेन ङाइ म्रिङ ह्रङ्‌बान स्‍होसी थान्‍बा म्रिङ्‌म्‍हेमे बास चिबाला लागिरी बेन्‍यामीनना गिबा शहररी निबा मुबा।

५ थेकुनु म्‍हुनङ् गिबा शहरला म्‍हिगदे ङाला बिरोधरी रेःसी ङादा साइबा सेम लजी। ओच्‍छे थेनीगदे ङा बास चिबा दिमला क्‍युर्नोनग्‍याम खजी। ओच्‍छे थेनीगदे ङाइ म्रिङ ह्रङ्‌बान स्‍होसी थान्‍बा म्रिङ्‌म्‍हेमेदेन छ्‌याम म्‍हेर्सी थेनीगदेदा तिग लाइ म्‍हन्‍बा थेनोन लजी। जमाहेन्‍से थे म्रिङ्‌म्‍हेमे सिजी।

६ ङाइ थे म्रिङ्‌म्‍हेमेला लाश भोर्सी टोगोल टोगोल लसी थाजी। ओच्‍छे टोगल टोगल लबा थे म्रिङ्‌म्‍हेमेला स्‍या ङाइ इस्राएलला जम्‍मान वंश मुबा ग्‍लारी पुइजी। तिग्‍दा भिसम थेनीगदेसे इस्राएलरी अर्गुला म्रिङ्‌म्‍हेमेदेन छ्‌याम ब्रेल्‍सी लबारीन आतबा गे लबा मुबा।

७ दाहेन्‍से जम्‍मान इस्राएलीगदे ह्राङनीसेन सुङ्‌गो, ओच्‍छे ह्राङ ह्राङसेन निसाफ लउ।”

८ जमाहेन्‍से ढोङ रेःसी जम्‍मान म्‍हिगदेसे सेम गिकनोन लसी चुह्रङ् भिसी पाङ्‌जी, “चुग्‍याम य्‍हाङ न्‍हङ्‌ला म्‍हि गिकएनोन दिमरी निसेला आरे। चुग्‍याम खालैनोन दिमरी दोःसी निसेला आरे।

९ दाहेन्‍से य्‍हाङसे चिट्ठा युगे, ओच्‍छे चिट्ठारी थोन्‍बा अन्‍छार गिबादेन छ्‌याम लडाइ लबारी निइ।

१० य्‍हाङसे इस्राएलला जम्‍मान वंशग्‍याम ग्‍यार्जा गिक म्‍हिगदे न्‍हङ्‌ग्‍याम म्‍हि च्‍युइ ओच्‍छे हजार गिक म्‍हिग्‍याम ग्‍यार्जा गिक म्‍हिदेन हजार च्‍युइ म्‍हिग्‍याम हजार गिक म्‍हि धम्‍गे। चुगदेसे चा इस्राएलीगदेला गुङ्‌री लबारीन आतबा चुह्रङ्‌बा नाइबा गे लबा बेन्‍यामीनीगदे चिबा गिबा शहरला बिरोधरी लडाइ लबारी निबा सिपाहीगदेला लागिरी चबा थुङ्‌बा स्‍हे ठीक लला।”

११ चुह्रङ् लसी सेम गिकनोन तसी जम्‍मान इस्राएलीगदे गिबा शहरदेन छ्‌याम लडाइ लबाला लागिरी ग्‍ला गिकरी ह्रुप तजी।

१२ इस्राएल वंशला म्‍हिगदेसे बेन्‍यामीन वंशला म्‍हिगदे चिबा जम्‍मान ग्‍लारी चुह्रङ् भिसी पाङ्‌बाला लागिरी म्‍हिगदे पुइजी, “एनीगदेला गुङ्‌री चुह्रङ्‌बा लबारीन आतबा नाइबा गे तबा मुला, थेह्रङ्‌बा गे खाल्‍से लबा हिन्‍ना?

१३ थेह्रङ्‌बा लबारीन आतबा नाइबा गे लबा गिबाला म्‍हिगदेदा ङन्‍ना यारी जिम्‍मा पिन्‍गो। ओच्‍छे ङन्‍से थेनीगदेदा साइसी थेह्रङ्‌बा नाइबा गेदा इस्राएलग्‍याम म्‍हना लला।” तर बेन्‍यामीनीगदेसे ह्राङलान इस्राएली ज्‍योज्‍यो आलेगदेला तामदा वास्‍ता आलनी।

१४ ओच्‍छे बेन्‍यामीनीगदे इस्राएलीगदेदेन छ्‌याम लडाइ लबाला लागिरी ह्राङ ह्राङला शहरगदेग्‍याम थोन्‍सी गिबारी ह्रुप तजी।

१५ थेनोन धिनकुनु बेन्‍यामीनीगदेसे ह्राङ ह्राङला शहरग्‍याम तरवार थोबा २६,००० म्‍हिगदे इस्राएलीगदेदेन छ्‌याम लडाइ लबा लागिरी तुरून्‍तन पोप लजी।

१६ चु म्‍हिगदे बाहेकनोन गिबारी चिबा ग्‍यार्जा निस देब्रे या चलब लबा अर्गु म्‍हिगदेएनोन धम्‍बा मुबा। चु म्‍हिगदे हुर्दा क्‍लाङ्‌बारी औदिन सिपालु मुबा, चुगदेसे छेक्‍माहेन्‍से तिरेमएनोन खेरो आनिमुबा।

१७ जमाहेन्‍से बेन्‍यामीन वंशदा वास्‍तान आलना अर्गु इस्राएलीगदेसे चा तरवार थोबा ४,००,००० सिपाहीगदेदा ग्‍ला गिकरी ह्रुप लजी।

बेन्‍यामीनगदेसे इस्राएलीगदेदा लडाइरी ब्रेना लबा

१८ इस्राएलीगदे तुरून्‍तन बेथेलरी निसी “ङनीगदे न्‍हङ्‌ला खजिबा वंशसे ङाच्‍छा बेन्‍यामीनदेन छ्‌याम लडाइ लउ?” भिसी परमेश्‍वरदेन छ्‌याम ङ्‌योइजी। जमाहेन्‍से परमप्रभुसे थेनीगदेदा “ङाच्‍छा यहूदाला वंशसे लडाइ लउ” भिसी सुङ्‌जी।

१९ थेतबासेलमा न्‍हाङ्‌गरदाङ स्‍य्‍होरीन इस्राएलीगदे गिबा शहरला ङाच्‍छापट्टि निसी पाल फ्रेङ्‌सी चिजी।

२० बेन्‍यामीनीगदेदेन छ्‌याम लडाइ लबाला लागिरी इस्राएलीगदेसे ह्राङला सिपाहीगदेदा गिबा शहरला ङाच्‍छापट्टि तयार लसी थान्‍जी।

२१ थेनोन धिनकुनु बेन्‍यामीनीगदेसे गिबा शहरग्‍याम थोन्‍सी २२,००० इस्राएली सिपाहीगदेदा साइजी।

२२ तर इस्राएलला म्‍हिगदेसे गिकसेम गिकदा आँट पिन्‍जी। ओच्‍छे दोःसी ङाच्‍छाला धिनकुनु ह्रङ् लसीन लडाइ लबारी ह्राङ ह्राङला ग्‍लारी चिजी।

२३ जमाहेन्‍से इस्राएली सिपाहीगदे तोर बेथेलरी निसी ङ्‌यसेधोनान परमप्रभुला ओन्‍छाङ्‌री क्राबा क्रिङ्‌बा लसी चिजी। ओच्‍छे थेनीगदेसे ह्राङला बेन्‍यामीनी ज्‍योज्‍यो आलेगदेदेन छ्‌याम लडाइ लबारी निउ की आनी भिसी परमप्रभुदेन छ्‌याम ङ्‌योइजी। जमाहेन्‍से परमप्रभुसे “थेनीगदेला बिरोध लसी लडाइ लबाला लागिरी तोर निउ” भिसी इस्राएलीगदेदा सुङ्‌जी।

२४ थेतबासेलमा थेनीगदे अर्गु धिनकुनु दोःसी बेन्‍यामीनीगदेदेन छ्‌याम लडाइ लबारी निजी।

२५ जमाहेन्‍से बेन्‍यामीनीगदेएनोन इस्राएलीगदेदेन छ्‌याम लडाइ लबाला लागिरी गिबा शहरग्‍याम थोन्‍जी। ओच्‍छे थेनीगदेसे तरवार थोबा अर्गु १८,००० इस्राएली सिपाहीगदेदा साइजी।

२६ जमाहेन्‍से जम्‍मान इस्राएलीगदे दोःसी बेथेलरी निसी ङ्‌यसेधोनान फोइथान चिसी परमप्रभुला ङाच्‍छा क्राबा क्रिङ्‌बा लसी चिजी। ओच्‍छे थेनीगदेसे मेरी ख्राङ्‌सी फुल्‍बा बलिदेन ढिक्‍ना लबा बलि परमप्रभुला ङाच्‍छा फुल्‍जी।

२७ थे धुइरी परमेश्‍वरला कबुल थान्‍बा सन्‍दोस थेरीन मुबा।

२८ ओच्‍छे एलाजारला झा हारूनना छाया पीनहाससे चा परमेश्‍वरला कबुल थान्‍बा सन्‍दोसला ङाच्‍छा गे लमुबा। ओच्‍छे इस्राएलीगदेसे परमप्रभुदेन छ्‌याम दोःसीनोन चुह्रङ् भिसी ङ्‌योइजी, “तिग ङनी ङन्‍ना बेन्‍यामीनी ज्‍योज्‍यो आलेला बिरोधरी लडाइ लबारी दोःसी निउ की आनिउ?” परमप्रभुसे थेनीगदेदा चुह्रङ् भिसी जोहाब पिन्‍जी, “थेनीगदेदेन छ्‌याम लडाइ लउ। ङाइ थेनीगदे न्‍हाङ्‌गर एनीगदेला यारी जिम्‍मा पिन्‍ना।”

इस्राएलीगदेसे बेन्‍यामीनीगदेदा लडाइरी ब्रेना लबा

२९ जमाहेन्‍से इस्राएलीगदेसे गिबा शहरला क्‍युर्सीन ग्‍ला ग्‍लारी ह्राङला म्‍हिगदेदा लासी चिपुङ्‌जी।

३० सोमरेलाकुनु इस्राएलीगदे दोःसी बेन्‍यामीनीगदेदेन छ्‌याम लडाइ लबाला लागिरी निजी। ओच्‍छे थेनीगदे ङाच्‍छाला ह्रङ् लसीन गिबा शहरला ङाच्‍छापट्टि ह्राङ ह्राङला ग्‍लारी तयार तसी चिजी।

३१ ओच्‍छे बेन्‍यामीनीगदे चा थे इस्राएली सिपाहीगदेदेन छ्‌याम लडाइ लबारी शहरग्‍याम थोन्‍सी खजी। ओच्‍छे चु पाल्‍से चा थेनीगदे शहरग्‍याम उदि थारेङ्‌धोना निजी। ओच्‍छे बेथेलदेन गिबारी निबा मूल ग्‍यामगदेरी ओच्‍छे चेरी क्‍यार थेनीगदेसे बोगल गिकसे च्‍युइ इस्राएलीगदेदा ङाच्‍छा ह्रङ् लसीन साइजी।

३२ बेन्‍यामीनीगदेसे चुह्रङ् भिसी पाङ्‌जी, “तिनीएनोन य्‍हाङसे ङाच्‍छाला ह्रङ् लसीन इस्राएलीगदेदा ढाबान मुला।” तर थेनीगदेदा शहरग्‍याम थारेङ् मूल ग्‍यामगदेरी भोर्बाला लागिरी ब्रेबा ह्रङ् लसी इस्राएलीगदे थेनीगदेला ङाच्‍छाग्‍याम य्‍हार्बा मुबा।

३३ इस्राएलला जम्‍मान सिपाहीगदे ह्राङ ह्राङला ग्‍ला ख्‍लासी लडाइ लबाला लागिरी बाल-तामार भिबा ग्‍लारी समूह समूह स्‍होसी चिजी। ओच्‍छे गिबा शहरला न्‍हुपपट्टि लासी चिबा इस्राएली सिपाहीगदे तुरून्‍तन ह्राङ ह्राङला ग्‍लाग्‍याम थोन्‍सी खजी।

३४ जमाहेन्‍से १०,००० इस्राएली सिपाहीगदेसे गिबा शहरदेन छ्‌याम लडाइ लजी। थेरी तुरून्‍तला तुरून्‍तन घ्रेन लडाइ तजी। चुह्रङ् लसी लडाइ तमा ह्राङ नाश तबान मुला भिबा तामएनोन बेन्‍यामीनीगदेसे था आयाङ्‌नी।

३५ चुह्रङ् लसी परमप्रभुसे बेन्‍यामीनीगदेदा इस्राएलीगदेला ङाच्‍छापट्टि ब्रेना लजी। ओच्‍छे थे धिनकुनु इस्राएलीगदेसे तरवार थोबा २५,१०० बेन्‍यामीनीगदेदा साइजी।

३६ जमाहेन्‍से बेन्‍यामीनीगदेसे ह्राङ ब्रेजीम भिसी था याङ्‌जी। तिग्‍दा भिसम जम्‍मान इस्राएलीगदेसे गिबा शहरला ङाम्‍री लासी चिबा म्‍हिगदेथोरी भर लबा मुबा। ओच्‍छे थेनीगदे ह्राङ चा ब्रेबा ह्रङ् लसी बेन्‍यामीनीगदेला ङाच्‍छाग्‍याम य्‍हार्बा मुबा।

३७ थेरी लासी चिबा म्‍हिगदे तिक्‍खुरीन गिबा शहर न्‍हङ्‌री वाङ्‌जी। ओच्‍छे गिबा शहरला जम्‍मान म्‍हिगदेदा तरवारसे ताम्‍सी साइजी।

३८ इस्राएली सिपाहीगदेसे लासी चिबा थे सिपाहीगदेदेन छ्‌याम सल्‍लाह लबा तामला चिनु चा लासी चिबा सिपाहीगदेसे शहर न्‍हङ्‌ग्‍याम म्‍युगुला बोन मुपट्टि पुइतोःबा मुबा।

३९ चुह्रङ् लसी म्‍युगु थोन्‍बा म्राङ्‌माहेन्‍से ब्रेबा ह्रङ् लसी य्‍हार्बा इस्राएलीगदे चा फ्‍लिक दोःसी लडाइ लतोःमुबा।

ओच्‍छे बेन्‍यामीनीगदेसे चा “ङाच्‍छा तबा लडाइरी ह्रङ्‌नोन य्‍हाङसे इस्राएलीगदेदा ढाबान मुला” भिसी इस्राएलीगदेदा साइबारी छ्‌याइबा मुबा। थेनीगदेसे ओस्‍पन बोगल गिकसे च्‍युइ इस्राएलीगदेदा साइबा मुबा।

४० तर शहरग्‍याम म्‍युगुला बोन थोन्‍बा म्राङ्‌माहेन्‍से बेन्‍यामीनीगदेसे फ्‍लिक दोःसी शहरपट्टि च्‍याजी। ओच्‍छे शहर नाङ्‌नोन मे निसी जिन्‍बा म्राङ्‌जी।

४१ जमाहेन्‍से इस्राएलीगदे फ्‍लिक दोःसी बेन्‍यामीनीगदेदेन छ्‌याम लडाइ लजी। चु म्राङ्‌सी बेन्‍यामीनीगदे ह्राङ नाश तबा तजी भिसी लोङ्‌सी आतेब तजी।

४२ थेतबासेलमा थेनीगदे फ्‍लिक दोःसी इस्राएलीगदेला ओन्‍छाङ्‌ग्‍याम तोङ्‌तोङ्‌बा ग्‍लापट्टि य्‍हार्जी। तर इस्राएलीगदेसे थेनीगदेदा ताप्‍बाला ताप्‍बान भोर्जी, ओच्‍छे गिबा शहरला ङामग्‍याम खबा इस्राएलीगदेसे थेनीगदेदा गुङ्‌री झाङ्‌सी तरवारसे ताम्‍सी साइजी।

४३ छिन्‍नङ्एनोन सा आन्‍हना इस्राएलीगदेसे बेन्‍यामीनीगदेदा जम्‍मान ग्‍लाग्‍याम ताप्‍बाला ताप्‍बान लजी। ओच्‍छे गिबा शहरला स्‍यारपट्टिला ग्‍ला गिकरी दोमा बेन्‍यामीनीगदे ब्रेजी।

४४ थे धुइरी इस्राएलीगदेसे १८,००० बेन्‍यामीनी सिपाहीगदेदा साइजी।

४५ लडाइग्‍याम जोगब तसी सोबागदे चा तोङ्‌तोङ्‌बा ग्‍लारी मुबा रिम्‍मोन भिबा ग्‍लाला पहरारीक्‍यार य्‍हार्जी। ओच्‍छे य्‍हार्मा ग्‍याम ग्‍यामरीक्‍यार छरपष्‍ट तसी चिबा बेन्‍यामीनीगदेदा चुङ्‌सी इस्राएलीगदेसे ओस्‍पन ५,००० तेदा साइजी। इस्राएलीगदेसे बेन्‍यामीनीगदेदा अझै गीदोमधोनान ताप्‍सी अर्गु २,००० म्‍हिगदेदाएनोन साइजी।

४६ थे धिनकुनु इस्राएलीगदेसे हतियार थोबा २५,००० बेन्‍यामीनी सिपाहीगदेदा साइजी।

४७ तर लडाइग्‍याम जोगब तबा ग्‍यार्जा ढु बेन्‍यामीनीगदे चा तोङ्‌तोङ्‌बा ग्‍लारी मुबा रिम्‍मोन भिबा पहरापट्टि य्‍हार्सी निजी। ओच्‍छे ला ब्‍लिधोना थेरीन चिजी।

४८ इस्राएलीगदे दोःसी बेन्‍यामीनीगदेला शहर शहररी निजी। ओच्‍छे शहर शहररी मुबा म्‍हिगदेदेन म्‍हेमुइगदे ओच्‍छे स्‍याप्‍तेबा जन्‍तुगदे जम्‍मादान तरवारसे ताम्‍सी साइजी। ओच्‍छे स्‍याप्‍तेबा शहररीनोन मे लगब लसी नाश लजी।

लडाइ ग्‍याम सोबा बेन्‍यामीनीगदेसे म्रिङ आयाङ्‌बा

२१

इस्राएलीगदेसे मिस्‍पारी पोप तसी “खजिबै बेन्‍यामीनीगदेदेन छ्‌याम ह्राङला झामेदा ब्‍याह लसी आपिन्‍बा” भिसी घ्रान चबा मुबा।

२ ओच्‍छे इस्राएलीगदे बेथेलरी निजी। ओच्‍छे थेनीगदे परमेश्‍वरला ओन्‍छाङ्‌री ङ्‌यसेधोनान काइ तेःसी तेःसी क्राबा क्रिङ्‌बा लसी चिजी।

३ थेनीगदेसे चुह्रङ् भिसी पाङ्‌जी, “परमप्रभु, इस्राएलला परमेश्‍वर, इस्राएलीगदेथोरी तिग्‍दा चुह्रङ् तबा? तिग्‍दा तिनीला धिनकुनु इस्राएलीगदेला गुङ्‌ग्‍याम इस्राएलला वंश गिक म्‍हजी?”

४ म्‍हिगदे न्‍हाङ्‌गरदाङ स्‍य्‍होरीन रेःसी थेरी बलि फुल्‍बा ग्‍ला गिक स्‍होजी। ओच्‍छे थेरी मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍जी।

५ जमाहेन्‍से थेनीगदेसे इस्राएलला जम्‍मान वंशगदे न्‍हङ्‌ग्‍याम परमप्रभुला ङाच्‍छा आखबा खजिबै वंश मुला कि भिसी ह्राङ ह्राङ न्‍हङ्‌री ङ्‌योइबा छार्बा लजी। तिग्‍दा भिसम परमप्रभुला ओन्‍छाङ्‌री मिस्‍पारी आनिबा म्‍हिदा चा साइनोन तोःला भिसी थेनीगदेसे घ्रान चबा मुबा।

६ ह्राङला बेन्‍यामीनी ज्‍योज्‍यो आलेगदेला लागिरी ल्‍हानान दुख म्‍हन्‍सी इस्राएलीगदेसे क्राबा क्रिङ्‌बा लजी। तिग्‍दा भिसम थेनीगदेसे चुह्रङ् भिसी पाङ्‌जी, “तिनीला धिनकुनु इस्राएलीगदेला वंश न्‍हङ्‌ग्‍याम वंश गिक चा म्‍हसी निबा मुला।

७ य्‍हाङसे य्‍हाङला झामेगदेदा बेन्‍यामीनीगदेदेन छ्‌याम ब्‍याह लसी आपिन भिसी परमप्रभुला ओन्‍छाङ्‌री घ्रान चसी जिन्‍बा मुला। दाहेन्‍से लडाइग्‍याम जोगब तसी स्‍होबा बेन्‍यामीनीगदेला लागिरी य्‍हाङसे खानङ्‌ग्‍याम म्रिङ म्‍हाइसी पिन्‍से?”

८ जमाहेन्‍से थेनीगदेसे “इस्राएलला जम्‍मान वंशगदे न्‍हङ्‌ग्‍याम परमप्रभुला ओन्‍छाङ्‌री मिस्‍पारी आनिबा खालै मुला?” भिसी ह्राङ ह्राङ न्‍हङ्‌री ङ्‌योइबा छार्बा लजी। ओच्‍छे याबेश-गिलादरी चिबागदे खालैनोन मिस्‍पारी पाल फ्रेङ्‌बा ग्‍लारी खबा आरेम भिबा ताम थेनीगदेसे था याङ्‌जी।

९ तिग्‍दा भिसम थेनीगदेसे म्‍हिगदे झ्‍यामा याबेश-गिलादरी चिबा म्‍हिगदे गिकएनोन आस्‍याप्‍नी।

१० थेतबासेलमा थेरी ह्रुप तबा म्‍हिगदेसे याबेश-गिलादला ह्रेम्‍फेबे, म्रिङ्‌म्‍हेमेदेन कोलागदे जम्‍मादान तरवारसे ताम्‍सी साइगो भिसी १२,००० सिपाहीगदेदा पुइजी।

११ थेनीगदेसे थे सिपाहीगदेदा चुह्रङ् भिसी पाङ्‌जी, “एनीगदेसे जम्‍मान ह्रेम्‍फेबेगदेदेन ब्‍याह लसी जिन्‍बा म्रिङ्‌म्‍हेमेदा साइगो। तर ब्‍याह लबारी बाँकी मुबा म्रिङकोलागदेदा चा तिगै आलउ।”

१२ थे सिपाहीगदेसेनोन थेह्रङ्‌नोन लजी। थेनीगदेसे याबेश-गिलादरी चिबा म्‍हिगदे न्‍हङ्‌री दन्‍देधोना ह्रेम्‍फेबेदेन छ्‌याम आम्‍हेर्बा ग्‍यार्जा ब्‍लि म्रिङकोलागदेदा स्‍याप्‍जी। ओच्‍छे थेनीगदेसे थे म्रिङकोलागदेदा कनान य्‍हुल्‍साला शीलोरी मुबा पालरी भजी।

१३ जमाहेन्‍से शीलोरी मुबागदे जम्‍मासेन रिम्‍मोन भिबा ग्‍लाला पहरारी चिबा बेन्‍यामीनीगदेदा य्‍हाङ ढिक्‍गे भिसी ङ्‌योइबारी म्‍हिगदे पुइजी।

१४ थेतबासेलमा बेन्‍यामीनीगदे शीलोरी खजी। जमाहेन्‍से इस्राएलीगदेसे याबेश-गिलादग्‍याम आसाइना भबा म्रिङकोलागदे थेनीगदेदा पिन्‍जी। तर होदे म्रिङकोलागदेसे जे थे बेन्‍यामीनी ह्रेम्‍बोकोलागदेदा आथोप्‍नी।

१५ इस्राएलीगदे अझै बेन्‍यामीनीगदेला लागिरी क्राबा क्रिङ्‌बा लसीन चिजी। तिग्‍दा भिसम परमप्रभुसेन इस्राएलीगदेला वंशगदेदा ह्राङ ह्राङ न्‍हङ्‌री फेना लबा मुबा।

१६ ओच्‍छे थेरी मुबा गन्‍बागदेसे चुह्रङ् भिसी पाङ्‌जी, “बेन्‍यामीनी म्रिङकोलागदे जम्‍मादान साइसी जिन्‍जी, दाहेन्‍से ब्‍याह लबारी बाँकी मुबा बेन्‍यामीनी ह्रेम्‍बोकोलागदेला लागिरी खानङ्‌ग्‍याम म्रिङ म्‍हाइसी पिन्‍से?”

१७ इस्राएलीगदेसे चुह्रङ् भिसी पाङ्‌जी, “य्‍हार्सी जोगब तबा बेन्‍यामीनीगदेसेनोन ह्राङला हक याङ्‌नोन तोःला। आहिन्‍सम इस्राएलीगदे न्‍हङ्‌ला वंश गिक चा पूरन म्‍हसी निला।

१८ य्‍हाङसे बेन्‍यामीनीगदेदेन छ्‌याम य्‍हाङला झामेगदेदा ब्‍याह लसी पिन्‍बारी आखम। तिग्‍दा भिसम बेन्‍यामीनीदेन छ्‌याम ह्राङला झामेदा ब्‍याह लसी पिन्‍बा म्‍हिथोरी सराप खला भिसी य्‍हाङसे घ्रान चबा मुला।”

१९ जमाहेन्‍से थेनीगदेसे बेथेलला झ्‍याङपट्टि, लबोनाला लोपट्टिदेन बेथेलहेन्‍से शकेमरी निबा मूल ग्‍यामला स्‍यारपट्टि मुबा शीलो भिबा ग्‍लारी दिङएनोन दाङ्‌सी परमप्रभुला लागिरी धङ्‌बा चाडदा ढन्‍जी।

२० थेतबासेलमा इस्राएलीगदेसे बेन्‍यामीनीगदेदा चुह्रङ् भिसी पाङ्‌जी, “एनीगदे निसी री लासी चिउ।

२१ चाडला धुइरी शीलोला म्रिङकोलागदे स्‍याबारी खमा एनीगदे ग्‍याम तुरून्‍तन थोन्‍गो। ओच्‍छे एनीगदे जम्‍मासेन ह्राङ ह्राङला म्रिङ स्‍होबारी म्रिङकोला गिक गिकदा चुङ्‌सी ह्राङला दिम बेन्‍यामीनना य्‍हुल्‍सारी भोर्गो।

२२ जमाहेन्‍से थे म्रिङकोलागदेला आबादेन ज्‍योज्‍यो आलेगदे ङन्‍दा पाङ्‌बारी खजी भिसम ङन्‍से थे म्रिङकोलागदेला आबादेन ज्‍योज्‍यो आलेगदेदा चुह्रङ् भिसी पाङ्‌ला, ‘थेनीगदेदा दया लसी ङन्‍दा ह्रो लसी पिन्‍गो। तिग्‍दा भिसम ङन्‍से थेनीगदेला लागिरी लडाइ लसी म्रिङ भसी पिन्‍बारी आखम्‍नी। ह्राङनीला तिगै दोष आरे, तिग्‍दा भिसम ह्राङनीसे कबुल म्‍लेःसी ह्राङनीसे थेनीगदेदा ह्राङनीला झामेगदे पिन्‍बा आहिन।’”

२३ थे बेन्‍यामीनीगदेसे इस्राएलीगदेसे पाङ्‌बा जम्‍मान ताम लजी। शीलोला म्रिङकोलागदे स्‍याबान लबा धुइरी थेनीगदे जम्‍मासेन ह्राङ ह्राङला म्रिङ स्‍होबारी म्रिङकोला गिक गिकदा चुङ्‌सी भोर्जी। जमाहेन्‍से थेनीगदे ह्राङला दिमरी निजी, ओच्‍छे थेनीगदे ह्राङला आखेम्‍हेमेला सम्‍पत्ति मुबा ग्‍लारी निसी दोःसी ह्राङला शहरगदे स्‍होसी थेरीन चिबारी छ्‌याइजी।

२४ थे धुइरी इस्राएलीगदेएनोन ह्राङ ह्राङला वंश वंशदेन म्‍हेमे म्‍हेमे लसी थे ग्‍लाग्‍याम फेसी ह्राङ ह्राङला आखेम्‍हेमेला सम्‍पत्ति मुबा ग्‍लारी निजी।

२५ थे धुइरी इस्राएलीगदेला गुङ्‌री खालैनोन ग्‍ले आरेमुबा। थेतबासेलमा थेनीगदे जम्‍मासेन ह्राङ ह्राङदा तिग ताम लाइ म्‍हन्‍बा थेनोन ताम लमुबा।

रूथला किताब

चु किताबला बारेरी पाङ्‌तोःमा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: थार्बा पिन्‍बा माया

भ्रिबा साल: ई.पू. १० सालरी भ्रिबा मुबा।

चु ताम निसाफ लबा म्‍हिगदेसे शासन लबा धुइरी रूथला ल्‍हुइरी तबा ताम हिन्‍ना। रूथ मोआबी य्‍हुल्‍ला म्रिङकोला मुबा, थेला ब्‍याह इस्राएल य्‍हुल्‍ला म्‍हि गिकदेन छ्‌याम तबा मुबा। ह्राङला ह्रेम्‍बो सिमाहेन्‍से रूथसे ह्राङला स्‍युमीदा ल्‍हानान माया लसी सयार लजी। ओच्‍छे इस्राएलला परमेश्‍वरदाएनोन ल्‍हानान मान लजी। रूथ ह्राङला स्‍युमीदेन छ्‌यामनोन स्‍युमीला य्‍हुल्‍सारी निजी, ओच्‍छे थेसे थेरी ह्राङला ह्रेम्‍बोला म्‍हिगदे न्‍हङ्‌ला म्‍हि गिकदा स्‍याप्‍जी। ओच्‍छे थेसे थेनोन म्‍हिदेन छ्‌याम ब्‍याह लजी। चुह्रङ् लसी रूथ इस्राएलीगदेला ग्‍ले दाऊदला ममम्‍हेमे दोजी।

रूथला किताबग्‍याम चा इस्राएलला परमेश्‍वर मुबा ग्‍लारी खबा अर्गु य्‍हुल्‍ला म्रिङ्‌म्‍हेमे गिकदा परमेश्‍वरसे मोलम पिन्‍बा ताम उन्‍बा मुला। ओच्‍छे रूथ परमेश्‍वरला म्‍हिगदेदेन छ्‌याम सेमहेन्‍सेन ढिक्‍बा तामदा उन्‍बा मुला।

मूल तामगदे

नाओमी रूथदेन छ्‌यामनोन बेथलेहेमरी दोःसी खबा १:१-२२

रूथदेन बोअज ह्रुप तबा २:१-३:१८

बोअजदेन रूथला ब्‍याह तबा ४:१-२२

रूथला किताब

नाओमीदेन रूथ

१

ओन्‍मा निसाफ लबा म्‍हिगदेसे शासन लबा धुइरी य्‍हुल्‍सा नाङ्‌नोन अनिकाल तजी। ओच्‍छे यहूदाला बेथलेहेम नाम्‍साग्‍याम म्‍हि गिकसे ह्राङला म्रिङदेन झा न्‍हीदा भोर्सी मोआबीगदेला य्‍हुल्‍सारी उदिरे चिबला लागिरी निजी।

२ थे म्‍हिला मिन एलीमेलेक मुबा। थेला म्रिङला मिन नाओमी† मुबा, ओच्‍छे थेला झा न्‍हीला मिन महलोनदेन किल्‍योन मुबा। थेनीगदे यहूदाला बेथलेहेम नाम्‍साला एप्रातीगदे मुबा। थेनीगदे मोआबीगदेला य्‍हुल्‍सारी निजी, ओच्‍छे थेरीन चिबारी छ्‌याइजी।

३ नाओमीला ह्रेम्‍बो एलीमेलेक सिजी, जमाहेन्‍से नाओमी ह्राङला झा न्‍हीदेन छ्‌याम चिजी।

४ थेला झा न्‍हीसे मोआबी म्रिङकोलादेन छ्‌याम ब्‍याह लजी। गिकला मिन ओर्पा मुबा ओच्‍छे अर्गुला मिन रूथ मुबा। थेनीगदे थेरी ओस्‍पन च्‍युइ दिङ चिमाहेन्‍से

५ महलोनदेन किल्‍योनएनोन सिजी। चुह्रङ् लसी थे म्रिङ्‌म्‍हेमे ह्राङला ह्रेम्‍बोदेन झा न्‍हीग्‍याम थारेङ् तजी।

नाओमीदेन रूथ बेथलेहेमरी दोःबा

६ परमप्रभुसे ह्राङला म्‍हिगदेदा वास्‍ता लसी चबा स्‍हे पिन्‍बा मुला भिबा ताम नाओमीसे मोआब य्‍हुल्‍सारीन थेःजी। जमाहेन्‍से नाओमीदेन थेला चाङगदे दिमरी दोःसी निबला लागिरी जम्‍मान स्‍हे ठीक लबारी छ्‌याइजी।

७ जमाहेन्‍से थेसे ह्राङ चिबा ग्‍ला ख्‍लाजी, ओच्‍छे ह्राङला चाङ न्‍हीदेन छ्‌यामनोन दिमरी निबारी यहूदापट्टि भ्रजी।

८ जमाहेन्‍से नाओमीसे ह्राङला चाङ न्‍हीदा चुह्रङ् भिसी पाङ्‌जी, “ए न्‍हीनोन ह्राङ ह्राङला माइतरी दोःसी निउ। ए न्‍हीसे सिसी जिन्‍बा थेनीगदेदा ओच्‍छे ङादा खाइमै आजिन्‍बा माया लबा ह्रङ्‌नोन लसी परमप्रभुसे ए न्‍हीदाएनोन खाइमै आजिन्‍बा माया लगै।

९ ओच्‍छे दोःसी ब्‍याह लसी निबा दिमरीनोन ह्राङ ह्राङला ह्रेम्‍बोदेन छ्‌याम परमप्रभुसे ए न्‍हीदा जोगब लसी थान्‍गै।” जमाहेन्‍से नाओमीसे थे न्‍हीदा च्‍योक लजी, ओच्‍छे थेनीगदे ग्‍वाँ ग्‍वाँ क्राजी।

१० जमाहेन्‍से थे न्‍हीसेन नाओमीदा, “ङनीएनोन ह्राङला म्‍हिगदे मुबा ग्‍लारी ह्राङदेन छ्‌यामनोन निला” भिसी पाङ्‌जी।

११ तर नाओमीसे चुह्रङ् भिसी पाङ्‌जी, “ङाला झामेगदे, एनीगदे तिग्‍दा ङादेन छ्‌याम खबा? दोःसी निउ। तिग एनीगदेला ह्रेम्‍बो दोबारी ङाइ अझन अर्गु झागदे न्‍हबारी खम्‍ला?

१२ ङाला झामेगदे, दोःसी निउ। तिग्‍दा भिसम दोःसी ब्‍याह लबाला लागिरी ङा खुइ दोसी जिन्‍बा मुला। कोला न्‍हबा आश मुसैनोन ओच्‍छे ङाइ तिनी म्‍हुनङ्एनोन ब्‍याह लसी झागदे न्‍हसैनोन

१३ थेनीगदे घ्रेन आतदेधोना एनीगदेसे भ्रन्‍खम्‍ला? तिग एनीगदे ब्‍याह आलना चिबारी खम्‍ला? आहिन, ङाला झामेगदे आहिन, परमप्रभु ङाला बिरोधरी रेःबासेलमा एनीगदेला भन्‍दा ङाला गति न्‍होङ्‌बा मुला।”

१४ जमाहेन्‍से थेनीगदे दोःसी ग्‍वाँ ग्‍वाँ क्राजी। ओच्‍छे ओर्पासे ह्राङला स्‍युमीदा च्‍योक लसी माइतरीन दोःसी निजी। तर रूथ चा ह्राङला स्‍युमीदा हाप्‍ख्‍वाइसी चिजी।

१५ जमाहेन्‍से नाओमीसे चुह्रङ् भिसी पाङ्‌जी, “च्‍यागो, एला आङा मी ह्राङला म्‍हिगदे मुबा ग्‍लारीदेन ह्राङला लागदे मुबा ग्‍लारी दोःसी निजी। एएनोन थेदेन छ्‌याम निउ।”

१६ तर रूथसे चुह्रङ् भिसी पाङ्‌जी, “ह्राङदा ख्‍लासी निबारी ङादा कर आलउ। ह्राङ जुन ग्‍लारी फेप्‍ला ङाएनोन थेरीन निला। ह्राङ जुन ग्‍लारी धन्‍छ्‌याला ङाएनोन थेरीन चिला। ह्राङला म्‍हिगदे ङाला म्‍हि तला, ओच्‍छे ह्राङला परमेश्‍वर ङालाएनोन परमेश्‍वर तला।

१७ ह्राङ जुन ग्‍लारी सिला ङाएनोन थेरीन सिला, ओच्‍छे थेरीन ल्‍हुला। ह्राङदेन ङादा कालसे बाहेक अर्गु तिगै तामसे फेजी भिसम परमप्रभुसे ङादेन छ्‌याम ल्‍हानान आज्‍यबा व्‍यवहार लगै।”

१८ ह्राङदेन छ्‌याम निबाला लागिरी रूथसे पक्‍का लसी जिन्‍बा म्राङ्‌सी नाओमीसे अर्गु तिगै ताम आपाङ्‌नी।

१९ जमाहेन्‍से थे न्‍हीनोन भ्रजी, ओच्‍छे बेथलेहेमरी दोखजी। थेनीगदे बेथलेहेमरी दोखमाहेन्‍से नाम्‍सा नाङ्‌नोन हल्‍लीखल्‍ली तजी। ओच्‍छे म्रिङ्‌म्‍हेमेगदेसे “तिग चु नाओमी आहिन?” भिसी पाङ्‌बारी छ्‌याइजी।

२० नाओमीसे थे म्रिङ्‌म्‍हेमेगदेदा चुह्रङ् भिसी पाङ्‌जी, “ङादा नाओमी आपाङ्‌गो। बरू ङादा मारा† भिसी पाङ्‌गो। तिग्‍दा भिसम जम्‍मान भन्‍दा घ्रेन परमेश्‍वरसे ङाला जुनीन तुक तुक कम्‍ना लबा मुला।

२१ चुग्‍याम निमा ङा जम्‍मान स्‍हेसे प्‍लिङ्‌बा मुबा, तर परमप्रभुसे ङादा या थान्‍थान्‍नोन दोःसी पुइखबा मुला। तिग्‍दा ङादा नाओमी भिसी पाङ्‌बा? परमप्रभु ङाला बिरोधरी रेःबा मुला। जम्‍मान भन्‍दा घ्रेन परमेश्‍वरसे ङाथोरी आपत विपत पुइखबा मुला।”

२२ चुह्रङ् लसी नाओमी ह्राङला चाङ मोआबी रूथदेन छ्‌याम मोआब य्‍हुल्‍साग्‍याम खजी। थेनीगदे बेथलेहेमरी दोखमा जौ थुबा धुइ तबा मुबा।

† 

१:२ नाओमीला अर्थ चा ताङ्‌बा हिन्‍ना।

† 

१:२० माराला अर्थ चा कम्‍बा हिन्‍ना।

रूथ शिलो म्‍हाइबारी निबा

२

नाओमीला ह्रेम्‍बो एलीमेलेकला वंशपट्टिला फ्‍युक्‍पो म्‍हि गिक मुबा। थेला मिन बोअज मुबा।

२ मोआबी रूथसे नाओमीदा चुह्रङ् भिसी पाङ्‌जी, “तिग ङा भुरी निसी जुन म्‍हिसे ङादा दया लला थे म्‍हिला लिच्‍छा लिच्‍छा सिलो म्‍हाइबारी निउ?”

नाओमीसे थेदा “तला, ङाला झामे निउ” भिसी पाङ्‌जी।

३ थेतबासेलमा रूथ बाली खान्‍बा म्‍हिगदेला लिच्‍छा लिच्‍छा सिलो म्‍हाइबारी निजी। ओच्‍छे थे एलीमेलेकला ह्राङलान म्‍हि बोअजला भुरी दोजी।

४ ओच्‍छे बोअजएनोन बेथलेहेमग्‍याम थेरी दोखबा मुबा। थेसे गे लबागदेदा लास्‍सो भिबान “परमप्रभु एनीगदेदेन छ्‌याम तगै” भिसी पाङ्‌जी।

ओच्‍छे थेनीगदेसेनोन “परमप्रभुसे ह्राङदा मोलम पिन्‍गै” भिसी पाङ्‌जी।

५ जमाहेन्‍से थेसे गे लबागदेदा च्‍याबारी थान्‍बा नोकरदा “चु म्रिङकोला खला हिन्‍ना?” भिसी ङ्‌योइजी।

६ थे नोकरसे चुह्रङ् भिसी जोहाब पिन्‍जी, “मोआब य्‍हुल्‍साग्‍याम नाओमीदेन छ्‌याम खबा मोआबी म्रिङ्‌म्‍हेमे हिन्‍ना।

७ थेसे ङादा बाली खान्‍बागदेला लिच्‍छा लिच्‍छा मुठागदेला गुङ् गुङ्‌री सिलो म्‍हाइबारी पिन्‍गो भिसी पाङ्‌जी। थे स्‍य्‍होरीन खसी दन्‍देधोना गे लबाला लबान मुला। थेसे छिन्‍नङ् जे ब्‍लप्‍बा न्‍हबा मुला।”

८ जमाहेन्‍से बोअजसे रूथदा चुह्रङ् भिसी पाङ्‌जी, “माइ, ङ्‌यान्‍गो, ए सिलो म्‍हाइबारी स्‍य्‍हान्‍दो म्‍हिला भुरी आनिउ, ओच्‍छे थारेङ्एनोन आनिउ, तर चुरी क्‍यारनोन ङाला गे लबा म्रिङ्‌म्‍मेमेगदेदेन छ्‌याम म्‍हाइगो।

९ ह्रेम्‍बोकोलागदेसे बाली खान्‍बा ग्‍लारी च्‍यागो, ओच्‍छे सिलो म्‍हाइबा म्रिङ्‌कोलागदेदेन छ्‌याम छ्‌याम भ्रउ। एदा आङोगो भिसी ङाइ थे ह्रेम्‍बोकोलागदेदा पाङ्‌बा मुला। एदा क्‍युइ फुइजी भिसम थेनीगदेसे भसी थान्‍बा दर्बुङला क्‍युइ तेःसी थुङ्‌गो।”

१० जमाहेन्‍से रूथसे बोअजदा फ्‍या लबान चुह्रङ् भिसी पाङ्‌जी, “ङा विदेशी हिन्‍ना भिबा ताम था याङ्‌सीनोन तिग्‍दा ह्राङसे ङादा चुदे ल्‍हाना दया लबा?”

११ बोअजसे थेदा चुह्रङ् भिसी पाङ्‌जी, “ह्राङला ह्रेम्‍बो सिसैनोन एसे ह्राङला आबा आमादेन ह्राङला य्‍हुल्‍सा ख्‍लासी ङोआसेबा म्‍हिगदे मुबा ग्‍लारी खसी स्‍युमीदा लतोःबा वास्‍ता लबा मुला भिसी म्‍हिगदेसे ङादा पाङ्‌बा मुला।

१२ परमप्रभुसे एदा एसे लबा गेला इनाम पिन्‍गै। ए जोगब तबाला लागिरी जुन परमप्रभुला कुरी खबा मुला, थेनोन परमप्रभु इस्राएलला परमेश्‍वरसे एदा ल्‍हानान उपहार पिन्‍गै।”

१३ ओच्‍छे रूथसे चुह्रङ् भिसी पाङ्‌जी, “ङा ह्राङला गे लबा म्रिङ्‌म्‍हेमे आहिन्‍सै दयाला ताम लसी ह्राङसे ङादा आँट पिन्‍बा मुला। ङाइ ह्राङग्‍याम सदन दया याङ्‌खम्‍गै।”

१४ दिगु चबा धुइ तमाहेन्‍से बोअजसे रूथदा चुह्रङ् भिसी पाङ्‌जी, “चुरी खसी तिगै चबा स्‍हे चउ, ओच्‍छे गेङ अङ्‌गुरला क्‍युङ्‌बा निङ्‌गुरी ब्‍लुम्‍सी चउ।” जमाहेन्‍से थे बाली खान्‍बागदेदेन छ्‌यामनोन चिजी, ओच्‍छे बोअजसे थेदा ह्रोबा तिगै चबा स्‍हे पिन्‍जी। थेसे म्रेन्‍ना चसीनोन लेङ्‌ना लजी।

१५ ओच्‍छे थे दोःसी सिलो म्‍हाइबारी रेःजी, जमाहेन्‍से बोअजसे ह्राङला गे लबा म्‍हिगदेदा चुह्रङ् भिसी कुल्‍जी, “थेदा बोन्‍ना गुङ् गुङ्‌रीनोन सिलो म्‍हाइबारी पिन्‍गो। थेदा आबङ्‌गो।

१६ बरू एनीगदेसे खिबा बोनग्‍याम उदिदि ख्‍लासी थान्‍गो, ओच्‍छे आबङ्‌ना थेदा दुइबारी पिन्‍गो।”

१७ थेतबासेलमा रूथ ङ्‌यसेधोनान भुरी सिलो म्‍हाइसी चिजी, ओच्‍छे थेसे म्‍हाइबा सिलो न्‍हाइमा ओस्‍पन फाम ङ्‌हा ते तजी।

१८ ओच्‍छे रूथ थे जौ पुइसी शहररी खजी, ओच्‍छे थेसे ल्‍हानान सिलो म्‍हाइसी भबा थेला स्‍युमीसे म्राङ्‌जी। जमाहेन्‍से ह्राङसे चसी लेङ्‌बा चबा स्‍हेनोन रूथसे ह्राङला स्‍युमीदा पिन्‍जी।

१९ रूथदा स्‍युमीसे चुह्रङ् भिसी ङ्‌योइजी, “तिनी एसे खानङ् सिलो म्‍हाइजी? एसे खानङ् गे लजी? एदा दया लसी वास्‍ता लबा थे म्‍हिदा परमेश्‍वरसे मोलम पिन्‍गै।”

थेतबासेलमा रूथसे ह्राङला स्‍युमीदा ह्राङसे खानङ् गे लजी भिबा ताम पाङ्‌जी। थेसे “तिनी ङा सिलो म्‍हाइबारी निबा म्राङ बोअजला चिम” भिसी पाङ्‌जी।

२० जमाहेन्‍से नाओमीसे चुह्रङ् भिसी पाङ्‌जी, “परमप्रभुसे बोअजदा मोलम पिन्‍गै, परमप्रभुसे सिबागदेदेन सोबागदेथोरी खाइमै आजिन्‍बा माया लबारी ख्‍लाबा आरे। तिग्‍दा भिसम य्‍हाङदा दुखरी ह्रो लतोःबा य्‍हाङला ह्राङलान म्‍हि चा थेनोन हिन्‍ना।”

२१ जमाहेन्‍से मोआबी रूथसे चुह्रङ् भिसी पाङ्‌जी, “होत्ते जे आहिन, थेसे ङादा बाली खान्‍सी आजिन्‍देधोना थेला गे लबा म्‍हिगदेदेन छ्‌याम भ्रउ भिसीनोन सुङ्‌बा मुला।”

२२ नाओमीसे ह्राङला चाङदा चुह्रङ् भिसी पाङ्‌जी, “ङाला झामे, थेला गे लबा म्रिङ्‌म्‍हेमेगदेदेन छ्‌याम निबा एदा ज्‍यबा तला, तिग्‍दा भिसम स्‍य्‍हान्‍दो म्‍हिला भुरी निमा एदा आज्‍यबा तखम्‍ला।”

२३ थेतबासेलमा जौदेन ग्‍वा खान्‍सी आजिन्‍देधोना रूथ बोअजला गे लबा म्रिङ्‌म्‍मेमेगदेदेन छ्‌यामनोन सिलो म्‍हाइबारी निजी। तर थे ह्राङला स्‍युमीदेन छ्‌यामनोन चिमुबा।

रूथदेन बोअज जौ ग्‍याङ्‌बा ग्‍लारी

३

तिरेकुनु रूथदा थेला स्‍युमी नाओमीसे चुह्रङ् भिसी पाङ्‌जी, “ङाला झामे, तिग एला ह्राङलान दिमनाम तसी एदा ज्‍यबा तबा ङाइ च्‍याआम्‍याङ्‌से?

२ बोअज मी य्‍हाङला ह्राङलान म्‍हि हिन्‍ना, ए थेलान गे लबा म्रिङ्‌म्‍मेमेगदेदेन छ्‌याम मुबा। तिनी ङ्‌यसे थेला गे लबा म्‍हिगदेसे जौ य्‍हाप्‍ला।

३ थेतबासेलमा ए नुहाब लसी छ्‌युगु फोर्गो ओच्‍छे एला जम्‍मान भन्‍दा ज्‍यबा क्‍वान क्‍वान्‍सी खलारी निउ। तर थेसे चबा थुङ्‌बा लसी आजिन्‍देधोना ए थे मुबा ग्‍लारी आनिउ।

४ एसे थे खानङ् निसी म्‍हेर्बा चिम थे ग्‍ला च्‍यासी थान्‍गो। थे म्‍हेर्सी जिन्‍माहेन्‍से एएनोन थेरी निउ, ओच्‍छे थेला काङपट्टिला ग तोर कुम्‍सी पिन्‍गो ओच्‍छे ए थेरीन स्‍योन तसी चिउ। जमाहेन्‍से एसे तिग लतोःला थे ताम एदा थेसेन पाङ्‌ला।”

५ रूथसे स्‍युमीदा “ङाइ ह्राङसे सुङ्‌बा ह्रङ्‌नोन लला” भिसी पाङ्‌जी।

६ जमाहेन्‍से थे मार खलारी निजी, ओच्‍छे थेदा स्‍युमीसे पाङ्‌बा ह्रङ्‌नोन लजी।

७ चबा थुङ्‌बा लसी जिन्‍माहेन्‍से बोअज सेमहेन्‍सेन ताङ्‌जी, ओच्‍छे जौ उम्‍बा ग्‍लाला कुनी गिकरी निसी म्‍हेर्जी। जमाहेन्‍से रूथ था आयाङ्‌ना लसी खसी बोअजला काङपट्टिला ग तोर कुम्‍सी थेरीन स्‍योन तजी।

८ म्‍हुन गङ्‌सल तमा बोअज फात छोर्जी, ओच्‍छे ह्राङला काङपट्टि म्रिङ्‌म्‍हेमे गिक स्‍योन तसी चिबा म्राङ्‌जी।

९ जमाहेन्‍से थेसे “ए खला हिन्‍ना?” भिसी ङ्‌योइजी।

ओच्‍छे रूथसे चुह्रङ् भिसी पाङ्‌जी, “ङा ह्राङला गे लबा रूथ हिन्‍ना। दाहेन्‍से ह्राङला म्रिङ्‌म्‍हेमेदा ह्राङला ग नान्‍सी पिन्‍गो। तिग्‍दा भिसम ह्राङ ङादा दुखरी ह्रो लखम्‍बा ङाला ङाम्‍ला म्‍हि हिन्‍ना।”

१० बोअजसे चुह्रङ् भिसी पाङ्‌जी, “माइ, परमप्रभुसे एदा मोलम पिन्‍गै। एसे लबा चु खाइमै आजिन्‍बा मायादेन मान ङाच्‍छाला भन्‍दा ल्‍हानान घ्रेन मुला। प्राङ्‌बो अथवा फ्‍युक्‍पो खजिबै भ्‍योन म्‍हिला लिच्‍छा ए आभ्रनी।

११ माइ, दाहेन्‍से ए ढुक्‍क तसी चिउ। एसे म्‍हन्‍बा ह्रङ्‌नोन ङाइ लला। तिग्‍दा भिसम एला बानीबेहोर ज्‍यबा मुला भिबा ताम चु नाम्‍साला जम्‍मान म्‍हिसे था याङ्‌सी जिन्‍बा मुला।

१२ ङा एला ह्राङलान म्‍हि हिन्‍ना, चु ताम सत्‍य हिन्‍ना, तसैनोन एला छे फासी एदा दुखग्‍याम फेखम्‍बा ङा भन्‍दान ङाम्‍ला स्‍य्‍हान्‍दो म्‍हि गिक मुला।

१३ ए तिनी म्‍हुनङ् चुरीन चिउ, चुदे स्‍य्‍होरी थेसे ह्राङला म्‍हि तसी लतोःबा गे लजी भिसम ठीकनोन मुला, तर थेसे आलनी भिसम ङाइ लला। परमप्रभुला मिनरी घ्रान फाबान ङाइ एदा चु ताम पाङ्‌बा मुला। दाहेन्‍से स्‍य्‍होधोना चुरी म्‍हेर्गो।”

१४ जमाहेन्‍से रूथ स्‍य्‍हो आतधोना थेरीन स्‍योन तसी चिजी। तर म्‍हि ज्‍यना लसी ङोसेआखम्‍बा रामरामरिमरिम य्‍हाल तमान थे रे:जी, ओच्‍छे बोअजसे थेदा “च्‍यागो, खलारी म्रिङ्‌म्‍हेमे गिक मुबा भिसी खालैसेन था आयाङ्‌गै” भिसी पाङ्‌जी।

१५ जमाहेन्‍से बोअजसे “एला ग तागो” भिसी पाङ्‌मा थेसे ताजी, ओच्‍छे बोअजसे फाम ढु ते जौ युसी काप्‍सी पिन्‍जी। ओच्‍छे थे नाम्‍सारी निजी।

१६ रूथ ह्राङला स्‍युमी मुबा ग्‍लारी दोखजी, ओच्‍छे नाओमीसे चुह्रङ् भिसी ङ्‌योइजी, “ङाला झामे, तिग तजी?”

जमाहेन्‍से बोअजसे ह्राङला लागिरी तिग तिग लजी भिसी जम्‍मान ताम रूथसे पाङ्‌जी।

१७ ओच्‍छे थेसे चुह्रङ् भिसी पाङ्‌जी, “थेसे ङादा चु फाम ढु जौ पिन्‍जी, थेसे ङादा ङाला स्‍युमी मुबा ग्‍लारी या थान्‍थान खआपुङ्‌नी।”

१८ नाओमीसे चुह्रङ् भिसी पाङ्‌जी, “झामे, चु ताम तिग तबा चिम थे था आयाङ्‌देधोना ए कुटिसीन चिउ। तिनीन चु ताम ढिक्‍ना आलदेधोना थेला सेम सन्‍तोक आत।”

बोअजदेन रूथला ब्‍याह

४

बोअज शहरला मूल म्रापरी निसी चिबा मुबा। ओच्‍छे छिन्‍नङ् लिच्‍छा दुखग्‍याम फेतोःबा थेसे ताम लबा ङाम्‍ला म्‍हि थे ग्‍लाग्‍यामनोन खजी। बोअजसे थेदा ङ्‌योइबान चुह्रङ् भिसी पाङ्‌जी, “चुरी फेप्‍खसी धन्‍छ्‌यागो।” ओच्‍छे थे खसी चिजी।

२ जमाहेन्‍से बोअजसे शहरला गोर च्‍युइ गन्‍बागदेदा धन्‍छ्‌यागो भिसी बिन्‍ती लजी। ओच्‍छे थेनीगदेएनोन थेरी चिजी।

३ जमाहेन्‍से बोअजसे थे ह्राङला ङाम्‍लान म्‍हिदा चुह्रङ् भिसी पाङ्‌जी, “य्‍हाङला ज्‍योज्‍यो एलीमेलेकला टोगल गिक म्राङला बारेरी ह्राङदा थानोन मुला तला। नाओमी मोआबीगदेला य्‍हुल्‍साग्‍याम दोःसी खबा मुला, ओच्‍छे थेसे थे म्राङ चूङ्‌बा सेम लबा मुला।

४ थे ह्राङसे किन्‍गो भिसी ङाइ ङाला य्‍हुल्‍ला गन्‍बागदेला ओन्‍छाङ्‌री चु ताम पाङ्‌बा सेम लबा मुला। ह्राङ ङाम्‍लान म्‍हि तबासेलमा चु गे ह्राङसे लबा हिन्‍सम लउ, तर आलबा हिन्‍सम ङादा सुङ्‌गो, ङाम्‍ला म्‍हिसे लतोःबा गे ङाइ लला। तिग्‍दा भिसम ह्राङ भन्‍दा लिच्‍छाला ङाम्‍ला म्‍हि ङा हिन्‍ना।”

ओच्‍छे थेसे “ङाम्‍ला म्‍हिसे लतोःबा गे ङाइ लला” भिसी पाङ्‌जी।

५ जमाहेन्‍से बोअजसे थे म्‍हिदा चुह्रङ् भिसी पाङ्‌जी, “नाओमीदेन मोआबी रूथग्‍याम थे म्राङ किन्‍बाकुनु सिबा म्‍हिला आखेम्‍हेमेला सम्‍पत्तिदेन छ्‌यामनोन थेला वंश थान्‍बारी थे सिबा म्‍हिला म्रिङएनोन ह्राङसे याङ्‌ला।”

६ चु ताम थेःमाहेन्‍से थे म्‍हिसे चुह्रङ् भिसी पाङ्‌जी, “चु गे लजी भिसम ङाला आखेम्‍हेमेला सम्‍पत्तिनोन निखम्‍ला। थेतबासेलमा ह्राङला म्‍हि तसी लतोःबा चु गे ह्राङसेन लउ, ङाइ लबारी आखम।”

७ ओन्‍मा भु वारी चुङ्‌मा अथवा देप्‍मा पिन्‍बा म्‍हिसे किन्‍बा म्‍हिदा ह्राङला गोर गिक चप्‍पल स्‍युसी पिन्‍बा चलन मुबा। इस्राएलरी ताम पक्‍का लबा ठिम चुह्रङ्‌बान मुबा।

८ थेतबासेलमा थे ह्राङलान ङाम्‍ला म्‍हिसे बोअजदा चुह्रङ् भिसी पाङ्‌जी, “थे म्राङ ह्राङसे ह्राङलान लागिरी ग्‍लुउ।” ओच्‍छे थेसे ह्राङला चप्‍पल गिक स्‍युसी बोअजदा पिन्‍जी।

९ जमाहेन्‍से बोअजसे थेरी मुबा गन्‍बागदेदेन स्‍य्‍हान्‍दो जम्‍मान म्‍हिगदेदा चुह्रङ् भिसी पाङ्‌जी, “तिनीहेन्‍से एलीमेलेकदेन महलोन ओच्‍छे किल्‍योनना जम्‍मान सम्‍पत्ति नाओमीला याग्‍याम ङाइ ग्‍लुबा मुला भिबा तामला ह्राङनी जम्‍मान साक्षी मुला।

१० चु बाहेक महलोनना म्रिङ मोआबी रूथदाएनोन थे सिबा म्‍हिला सम्‍पत्तिदेन थेला वंश थान्‍बाला लागिरी थेला ह्राङला म्‍हिला गुङ्‌ग्‍याम ओच्‍छे नाम्‍साला म्‍हिगदेला मिन भ्रिबा किताबग्‍याम थेला मिन मेटब आलगै भिसी ङाइ रूथदेन छ्‌याम ब्‍याह लबा मुला। तिनीला धिनकुनु ह्राङनी चु तामला साक्षी मुला।”

११ जमाहेन्‍से गन्‍बागदेदेन शहरला मूल म्रापरी मुबा जम्‍मान म्‍हिगदेसे चुह्रङ् भिसी पाङ्‌जी, “हिन्‍ना, ङनी साक्षी मुला। ह्राङला दिमरी खबा चु म्रिङ्‌म्‍हेमेदा परमप्रभुसे इस्राएलला वंश स्‍होबा राहेलदेन लेआ ह्रङ्‌बान स्‍होगै। एप्रातारी ह्राङसे मान याङ्‌गै, ओच्‍छे बेथलेहेमरी ह्राङदा जम्‍मासेन ङोसेगै।

१२ ओच्‍छे परमप्रभुसे चु म्रिङ्‌म्‍हेमेग्‍याम ह्राङदा पिन्‍बा सन्‍तानना वंश चा यहूदादेन तामारला झा फारेसला वंश ह्रङ्‌बान तगै।”

बोअजला सन्‍तानगदे

१३ चुह्रङ् लसी बोअजसे रूथदा ब्‍याह लजी। ओच्‍छे थे न्‍ही छ्‌यामनोन म्‍हेर्जी। जमाहेन्‍से परमप्रभुला दयासेलमा रूथ जीउ न्‍हीला तजी, ओच्‍छे थेसे झा गिक न्‍हजी।

१४ जमाहेन्‍से म्रिङ्‌म्‍हेमेगदेसे नाओमीदा चुह्रङ् भिसी पाङ्‌जी, “परमप्रभुला जयजयकार लउ! तिग्‍दा भिसम तिनी परमेश्‍वरसे ह्राङदा दुखग्‍याम फेबाला लागिरी छाया पिन्‍बा मुला। थेतबासेलमा चुला मिन इस्राएलरी जम्‍मासेन ङोसेगै।

१५ चु कोला ह्राङदा छार जुनी पिन्‍बादेन खुइ दोबा धुइरी ह्राङदा सयार लबा कोला दोला। तिग्‍दा भिसम ह्राङदा झा निससे भन्‍दा ल्‍हानान माया लबा चाङसे चु कोला न्‍हबा हिन्‍ना।”

१६ नाओमीसे थे कोलादा किन्‍सी ह्राङला कुरी थान्‍जी, ओच्‍छे थे कोलादा थेसेन सयार लजी।

१७ थेला खिम्‍जेमगदेसे थेदा चुह्रङ् भिसी पाङ्‌जी, “नाओमीला झा गिक तजी।” ओच्‍छे थेनीगदेसे थे कोलाला मिन ओबेद थान्‍जी। चुनोन कोला यिशैला आबा ओच्‍छे दाऊदला आखे दोःजी।

१८ फारेसला सन्‍तान चुनोन हिन्‍ना, फारेसला झा हेस्रोन,

१९ हेस्रोनना झा राम, रामला झा अम्‍मीनादाब,

२० अम्‍मीनादाबला झा नहशोन, नहशोनना झा सल्‍मोन,

२१ सल्‍मोनना झा बोअज, बोअजला झा ओबेद,

२२ ओबेदला झा यिशै, यिशैला झा दाऊद मुबा।

ङाच्‍छारेम भ्रिबा शमूएलला किताब

चु किताबला बारेरी पाङ्‌तोःमा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: परमेश्‍वरला ठिम अन्‍छार शासन लबा

भ्रिबा साल: ई.पू. ओस्‍पन १० सालरी भ्रिबा मुबा।

निसाफ लबागदेसे शासन लबा धुइहेन्‍से ग्‍लेसे शासन लबा धुइधोनाला इस्राएलीगदेला काइरन ङाच्‍छारेम भ्रिबा शमूएलला किताबरी भ्रिबा मुला। चु किताबरी इस्राएलीगदेला गुङ्‌री तबा काइरनएनोन भ्रिबा मुला, चु काइरनरी गोर सोम मूल म्‍हिला बारेरी पाङ्‌बा मुला। थेनीगदे निसाफ लबा जम्‍मान भन्‍दा घ्रेन म्‍हि शमूएल, इस्राएलीगदेला शुरूला ग्‍ले शाऊलदेन दाऊद हिन्‍ना। दाऊद ग्‍ले दोबा भन्‍दा ङाच्‍छान आँट थोसी लबा गेगदे शमूएलदेन शाऊलला बारेरी भ्रिबा तामदेन छ्‌यामनोन भ्रिबा मुला।

चु किताबला मूल तामएनोन पुरानो कबुलला अर्गु काइरनना किताबरी भ्रिबा ह्रङ्‌बान हिन्‍ना। परमेश्‍वरथोरी विश्‍वास लसी चिबा म्‍हिगदेदा ज्‍यबा तला, तर परमेश्‍वरसे कुल्‍बा ताम आङ्‌यान्‍नी भिसम नाश तला भिसी चुनोन किताबला २:३० पदरी परमेश्‍वरला मन्‍दिररी पूजा लबा एलीदा परमप्रभुसे सुङ्‌बा छिकग्‍याम ज्‍यना लसी घोना लबा मुला, “ङादा मान लबादा ङाइ मान लला, ओच्‍छे ङादा हेला लबागदेदा ङाइ तिगै गेआखेल्‍बा तना तला।”

ग्‍लेसे शासन लबा धुइला बारेरी चु किताबरी ल्‍हानान थरीला तामगदे भ्रिबा मुला। इस्राएलीगदेसे परमप्रभुन इस्राएलीगदेला सत्‍य ग्‍ले हिन्‍ना भिसी तेन्‍मुबा। तर परमप्रभुसेन ह्राङला म्‍हिगदेसे लबा बिन्‍ती सान्‍सी थेनीगदेला लागिरी ग्‍ले गिक धम्‍जी। सत्‍यदेन मूल ताम चा इस्राएलीगदेदेन थेनीगदेला ग्‍ले न्‍हीनोन परमेश्‍वरसे लबा ठीक निसाफदेन कुल्‍बा ताम अन्‍छार भ्रबा मुबा (२:७-१०)। प्राङ्‌बोदेन फ्‍युक्‍पो जम्‍मान म्‍हिगदेसे याङ्‌बा हक चा परमेश्‍वरला ठिम अन्‍छार ततोःमुबा।

मूल तामगदे

शमूएल इस्राएलीगदेला निसाफ लबा म्‍हि दोबा १:१-७:१७

शाऊल ग्‍ले दोबा ८:१-१०:२७

शाऊलसे शासन लबा शुरू दिङला तामगदे ११:१-१५:३५

दाऊददेन शाऊल १६:१-३०:३१

शाऊलदेन थेला झागदे सिबा ३१:१-१३

ङाच्‍छारेम भ्रिबा शमूएलला किताब

शीलोरी एल्‍कानादेन थेला म्‍हेमे

१

रामतैमग्‍याम खबा म्‍हि गिक मुबा। थे एफ्राइमला गङ्‌पट्टिला य्‍हुल्‍साला सूप वंशला म्‍हि मुबा। थेला मिन एल्‍काना मुबा। थे एफ्राइमी य्‍हुल्‍ला मुबा, ओच्‍छे थे यरोहामला झा, एलीहूला छाया, तोहूला छुयादेन सूपला जनाति मुबा।

२ एल्‍कानाला म्रिङ न्‍ही हन्‍नाहदेन पनिन्‍नाह मुबा। पनिन्‍नाहला झा झामेगदे मुबा, तर हन्‍नाहला चा कोला गिकनोन आरेमुबा।

३ एल्‍काना दिङ दाङ्‌सीन जम्‍मान भन्‍दा घ्रेन परमप्रभुला जयजयकार लबारीदेन परमप्रभुला लागिरी बलि फुल्‍बारी ह्राङला शहरग्‍याम तोरपट्टि शीलोरी निमुबा। थेरी एलीला झा न्‍ही होप्‍नीदेन पीनहास परमप्रभुला मन्‍दिररी पूजा लबा म्‍हि मुबा।

४ बलि फुल्‍बा धिनकुनु एल्‍कानासे ह्राङला म्रिङ पनिन्‍नाहदेन थेला जम्‍मान झा झामेगदेदा भेटीला भो गिक पिन्‍मुबा।

५ तर हन्‍नाहदा चा दोब्‍बर पिन्‍मुबा, तिग्‍दा भिसम एल्‍कानासे थेदा ल्‍हानान माया लमुबा, तर परमप्रभुसे हन्‍नाहला कोख बन्‍द लसी पिन्‍बा मुबा।

६ थेला झा झामे आरेबासे लमा हन्‍नाहला छामोसे हन्‍नाहदा दुख पिन्‍मुबा ओच्‍छे म्‍हिनोन आम्‍हन्‍ना ताम लमुबा।

७ दिङ दाङ्‌सीन चुह्रङ्‌नोन तमुबा। हन्‍नाह परमप्रभुला दिमरी निबा निबा धुइरी थेला छामोसे थेदा सदन क्राना लसी तिगै चला आम्‍हन्‍बा तना लमुबा।

८ थेला ह्रेम्‍बो एल्‍कानासे थेदा चुह्रङ् भिसी पाङ्‌मुबा, “हन्‍नाह, ए तिग्‍दा तिगै आचना क्रासी चिबा? तिग्‍दा एसे चुह्रङ् लसी दुख म्‍हन्‍बा? तिग एला लागिरी ङा झा च्‍युइ भन्‍दा घ्रेन आहिन?”

हन्‍नाहदेन एली

९ तिरेकुनु थेनीगदेसे शीलोरी चबा थुङ्‌बा लसी जिन्‍माहेन्‍से हन्‍नाह ढोङ रेःजी। थे धुइरी परमेश्‍वरला मन्‍दिररी पूजा लबा एली परमप्रभुला मन्‍दिरला म्राप ङाम्‍री ह्राङला ठिरी चिबा मुबा।

१० सेमरी ल्‍हानान सुर्दा तबासेलमा हन्‍नाहसे क्राबान परमप्रभुदेन छ्‌याम प्रार्थना लजी।

११ हन्‍नाहसे चुह्रङ् भिसी भाकल लजी, “जम्‍मान भन्‍दा घ्रेन परमप्रभु, चुदे ह्राङसे ङाला दुख घोसी ङादा दया लसी ढन्‍जी भिसम, ओच्‍छे चुदे ह्राङसे ङादा आम्‍लेःना ङादा झा गिक पिन्‍जी भिसम, ङाइ थे कोलादा थेला जुनीभरनोन परमप्रभुला छ्‌यारी अर्पण लला, ओच्‍छे थेला क्रारी खाइमै कैंची आझाङ्।”

१२ थेसे परमप्रभुला ओन्‍छाङ्‌री ल्‍हानान धुइधोना प्रार्थना लजी। एलीसे थेला सुङ् फि चलब तबा जे म्राङ्‌जी।

१३ हन्‍नाहसे सेम सेमरी प्रार्थना लबान मुबा। थेला सुङ् फि चलब तसैनोन थेला काइ चा आथेःमुबा। थेतबासेलमा एलीसे थेदा ङ्‌य्‍होइबा म्रिङ्‌म्‍हेमे भिसी म्‍हन्‍जी।

१४ ओच्‍छे एलीसे थेदा चुह्रङ् भिसी पाङ्‌जी, “ए खाइमाधोना चुह्रङ् लसी ङ्‌य्‍होइसी चिबा? ङ्‌य्‍होइबा स्‍हे थुङ्‌बा ख्‍लागो।”

१५ थेसे चुह्रङ् भिसी जोहाब पिन्‍जी, “ङाला प्रभु, थेह्रङ् आहिन! ङा ल्‍हानान सुर्दारी परब तबा म्रिङ्‌म्‍हेमे हिन्‍ना। ङाइ खजिबै खाल्‍ला ङ्‌य्‍होइबा स्‍हे थुङ्‌बा आरे। ङा मी परमप्रभुला ओन्‍छाङ्‌री ङाला सेमरी मुबा दुखला ताम पाङ्‌बान मुला।

१६ ङादा चुह्रङ्‌बा गेआखेल्‍बा म्रिङ्‌म्‍हेमे आम्‍हन्‍गो। ङादा ल्‍हानान दुखदेन सुर्दा तबासेलमा ङाइ प्रार्थना लबान मुला।”

१७ एलीसे थेदा चुह्रङ् भिसी पाङ्‌जी, “ज्‍यना लसी निउ, एसे परमप्रभुदेन छ्‌याम ह्रीबा ताम इस्राएलला परमेश्‍वरसे एदा पिन्‍गै।”

१८ हन्‍नाहसे चुह्रङ् भिसी पाङ्‌जी, “ङा ह्राङला दया याङ्‌बा म्‍हि दोखम्‍गै।” जमाहेन्‍से थे निजी ओच्‍छे तिगै चबा स्‍हे चजी, ओच्‍छे थेसे दोःसी खाइमै सुर्दा आलनी।

शमूएल न्‍हबा

१९ थेनीगदे न्‍हाङ्‌गरदाङ स्‍य्‍होरीन रेःजी, ओच्‍छे परमप्रभुदा फ्‍या लसी ह्राङला दिम रामारी निजी। जमाहेन्‍से एल्‍काना ह्राङला म्रिङ हन्‍नाहदेन छ्‌याम म्रेर्जी, ओच्‍छे परमप्रभुसे हन्‍नाहदा ढन्‍जी।

२० जमाहेन्‍से हन्‍नाह जीउ न्‍हीला तजी, ओच्‍छे धुइ तमाहेन्‍से थेसे झा गिक न्‍हजी। थेसे थे कोलाला मिन शमूएल थान्‍जी, तिग्‍दा भिसम थेसे “ङाइ थेदा परमप्रभुदेन छ्‌याम ह्रीबा हिन्‍ना” भिसी पाङ्‌मुबा।

२१ दिङ दाङ्‌सीन फुल्‍बा बलिदेन ह्राङला भाकल लबा धुइ तमाहेन्‍से एल्‍काना ह्राङला जम्‍मान म्‍हेमेदेन छ्‌याम तोर शीलोरी निजी,

२२ तर हन्‍नाह थेनीगदेदेन छ्‌याम आनिनी। थेसे ह्राङला ह्रेम्‍बोदा चुह्रङ् भिसी पाङ्‌जी, “कोलासे ङ्‌हे थुङ्‌बारी ख्‍लामाहेन्‍से ङा थेदा भोर्सी परमप्रभुला ओन्‍छाङ्‌री निला, ओच्‍छे थे सदन थेरीन चिला।”

२३ थेला ह्रेम्‍बो एल्‍कानासे थेदा चुह्रङ् भिसी पाङ्‌जी, “एदा जुन ताम ज्‍यबा छोर्मुला थेनोन लउ। थेसे ङ्‌हे थुङ्‌बारी आख्‍लादेधोना दिमरीन चिउ। परमप्रभुसे ह्राङला बचन जे पूरा लगै।” थेतबासेलमा हन्‍नाह दिमरीन चिजी, ओच्‍छे कोलासे ङ्‌हे थुङ्‌बारी आख्‍लादेधोना कोलादा सयार लजी।

२४ थे कोलासे ङ्‌हे थुङ्‌बारी ख्‍लामाहेन्‍से थेसे थे कोलादा ह्राङदेन छ्‌यामनोन भोर्जी। थेसे ह्राङदेन छ्‌याम सोम दिङला म्‍हे बहर गिक, फाम ङ्‌हा भ्रादेन ढिला ताङ् नाङ अङ्‌गुरला निङ्‌गु थोसी थे कोला जजा मुसैनोन शीलोरी परमप्रभुला दिमरी भोर्जी।

२५ म्‍हे बहर साइसी जिन्‍माहेन्‍से थेनीगदेसे थे कोलादा एली मुबा ग्‍लारी भजी।

२६ हन्‍नाहसे थेदा चुह्रङ् भिसी पाङ्‌जी, “लास्‍सो, ङाला प्रभु, ङाइ ह्राङदा थुर्सी घ्रान फाला, परमप्रभुदेन छ्‌याम प्रार्थना लबान चुरी ह्राङला ङाम्‍री राप्‍सी चिबा ङा थेनोन म्रिङ्‌म्‍हेमे हिन्‍ना।

२७ ङाइ चुनोन कोलाला लागिरी प्रार्थना लबा मुबा, ओच्‍छे परमप्रभुसे ङादा ङाइ ह्रीबा ताम पिन्‍बा मुला।

२८ दाहेन्‍से ङाइ चुदा परमप्रभुला छ्‌यारी अर्पण लला। थे सोदेधोना परमप्रभुलान तला।” ओच्‍छे थेनीगदेसे थेरी परमप्रभुला जयजयकार लजी।

हन्‍नाहसे लबा प्रार्थना

२

जमाहेन्‍से हन्‍नाहसे चुह्रङ् लसी प्रार्थना लजी, “परमप्रभुसे ङाला सेम ल्‍हानान ताङ्‌ना लबा मुला, परमप्रभुसे ङाला थोबो ठाडो तना लबा मुला।

“ङाला शत्रुगदेदा ङाइ धाक उन्‍म्‍याङ्‌बा मुला,

ह्राङसे ङादा थार्ना लबासे लमा ङा ताङ्‌बा मुला।

२ “परमप्रभु बाहेक अर्गु खालैनोन चोखो आरे,

ह्राङ ह्रङ्‌बा अर्गु खालैनोन आरे,

य्‍हाङला परमेश्‍वर ह्रङ्‌बा य्‍हाङसे भर लखम्‍बा पहरा अर्गु खालैनोन आरे।

३ “एला घमण्‍ड तेःसी भ्‍याङ्‌गो,

एला सुङग्‍याम घमण्‍डला ताम आतेःगो।

तिग्‍दा भिसम परमप्रभुदा जम्‍मान ताम था मुला।

ओच्‍छे थेसेन जम्‍मान गेला निसाफ लला।

४ “भङ्‌बा म्‍हिगदेला म्‍यादली क्‍युइबा मुला,

तर तोइसी ह्रिल्‍बा म्‍हिगदेसे भङ् याङ्‌बा मुला,

५ जम्‍मान स्‍हे मुबागदेसे चबा स्‍हेला लागिरी ह्राङसे ह्राङदान चूङ्‌ला,

तर फोख्रेन्‍बागदे दोःसी आख्रेन।

कोख बन्‍द तबा म्रिङ्‌म्‍हेमेसे गोर निस कोला न्‍हबा मुला,

तर ल्‍हानान कोलागदेला आमा ब्‍लप्‍ला।

६ “परमप्रभुसेन काल पुइखमुला,

ओच्‍छे जुनी पिन्‍मुला,

थेसेन धुर्सारी पुइमुला,

ओच्‍छे सिबाग्‍याम सोना लमुला।

७ परमप्रभुसेन प्राङ्‌बोदेन फ्‍युक्‍पो दोना लमुला।

थेसेन म्‍हिदा सोजो तना लमुला,

ओच्‍छे थेसेन म्‍हिदा घ्रेन दोना लमुला।

८ ग्‍लेला झागदेदेन छ्‌यामनोन थान्‍बारी

ओच्‍छे मान याङ्‌बा ठिरी चिबा हक पिन्‍बारी

थेसे कमजोर म्‍हिदा धुलुग्‍याम

ओच्‍छे प्राङ्‌बोदा घुर्‍यानग्‍याम तोर थीमुला।

तिग्‍दा भिसम जम्‍बुलिङला जगगदे परमप्रभुलान हिन्‍ना,

थेसे जम्‍बुलिङदा थेनोन जगथोरी छ्‌याना लबा मुला।

९ थेसे ह्राङदा तेन्‍बा म्‍हिगदेला काङदा जोगब लमुला,

तर नाइबा गे लबागदेदा थेसे धोपधोपरी कुटिसी चिपुङ्‌ला।

म्‍हि भङ्‌से जे शक्तिशाली दोबारी आखम्‍मुला।

१० परमप्रभुला बिरोध लबागदेदा छ्‌याकछिक निना लला।

थे स्‍वर्गग्‍याम थेनीगदेला बिरोधरी रेःला,

परमप्रभुसे जम्‍बुलिङला कुनी गिकहेन्‍से अर्गु कुनीधोनान निसाफ लला।

थेसे ह्राङला ग्‍लेदा शक्ति पिन्‍ना,

ओच्‍छे ह्राङसे धम्‍बा म्‍हिला थोबो ठाडो तना लला।”

११ जमाहेन्‍से एल्‍काना ह्राङला दिम रामारी दोःजी, तर थे कोला चा परमेश्‍वरला मन्‍दिररी पूजा लबा एलीला तहरी चिसी परमप्रभुला गे लबारी थेरीन चिजी।

एलीला झागदे

१२ एलीला झागदेसे नाइबा गे लमुबा, परमप्रभुदा मान लतोःला भिबा थेनीगदेला सेम आरेबा।

१३ परमेश्‍वरला मन्‍दिररी पूजा लबा म्‍हिगदेसे म्‍हिगदेदेन छ्‌याम लतोःबा व्‍यवहारला ठिम चुह्रङ्‌बा मुबा, खजिबै म्‍हिसे बलि फुल्‍माहेन्‍से स्‍या ब्‍लोबान लमा परमेश्‍वरला मन्‍दिररी पूजा लबा म्‍हिला गे लबा म्‍हिसे त्रिशूल भसी खमुबा,

१४ ओच्‍छे कराहीरी अथवा ताप्‍केरी अथवा तसलारी अथवा खर्गन्‍डारी मुबा स्‍या त्रिशूलसे भ्‍लोमुबा, ओच्‍छे थेह्रङ् लसी भ्‍लोमा जत्ति खजी होत्ते चा परमेश्‍वरला मन्‍दिररी पूजा लबा म्‍हिसे भोर्मुबा। शीलोरी बलि फुल्‍बारी खबा जम्‍मान इस्राएलीगदेदेन छ्‌याम थेनीगदेसे थेह्रङ्‌बान व्‍यवहार लमुबा।

१५ छि मेरी ख्राङ्‌बा भन्‍दा ङाच्‍छान परमेश्‍वरला मन्‍दिररी पूजा लबा म्‍हिला गे लबा म्‍हि खसी बलि फुल्‍बा म्‍हिदा चुह्रङ् भिसी पाङ्‌मुबा, “परमेश्‍वरला मन्‍दिररी पूजा लबा म्‍हिला लागिरी धाइबारी स्‍या भउ। थेसे ङाच्‍छान ब्‍लोबा स्‍या आकिन्‍मुला, थेसे छिङ्‌गै स्‍या जे किन्‍मुला।”

१६ चुदे खालै म्‍हिसे “ङाच्‍छा छि ख्राङ्‌पुङ्‌गो, ओच्‍छे एसे ह्रीबा स्‍या भोर्गो” भिसी जोहाब पिन्‍जी भिसम थे गे लबा म्‍हिसे चुह्रङ् भिसी पाङ्‌मुबा, “आहिन, थे ङादा दन्‍देन भउ, आहिन्‍सम ङाइ ब्‍यन्‍सीन भोर्ला।”

१७ थे भ्‍योनगदेसे परमप्रभुला ओन्‍छाङ्‌री ल्‍हानान पाप लजी, तिग्‍दा भिसम थेनीगदेसे परमप्रभुला बलिदा हेला लजी।

शीलोरी शमूएल

१८ तर जजाबा शमूएलसे मलमलला एपोद क्‍वान्‍सी सदन परमप्रभुला गे लजी।

१९ शमूएलला आमासे दिङ दाङ्‌सीन शमूएलला लागिरी जजाबा कमिज गिक स्‍होमुबा, ओच्‍छे थे ह्राङला ह्रेम्‍बोदेन छ्‌याम दिङ दाङ्‌सीन फुल्‍बा बलि फुल्‍बारी निमा शमूएलला लागिरी थे कमिज भोर्सी पिन्‍मुबा।

२० एलीसे एल्‍कानादेन थेला म्रिङदा मोलम पिन्‍बान चुह्रङ् भिसी पाङ्‌मुबा, “एसे ह्रीबा चु झाला साटोरी परमप्रभुसे एदा चु म्रिङ्‌म्‍हेमेग्‍याम झा झामेगदे पिन्‍गै।” जमाहेन्‍से थेनीगदे ह्राङला दिमरी निमुबा।

२१ परमप्रभुसे हन्‍नाहदा दयामाया लजी, ओच्‍छे थे जीउ न्‍हीला तसी झा सोमदेन झामे न्‍ही न्‍हजी। जजाबा शमूएलएनोन परमप्रभुला ङाच्‍छा घ्रेन तबान निजी।

एलीदेन थेला झागदे

२२ दन्‍दे एली ल्‍हानान खेप्‍बा दोसी जिन्‍बा मुबा, ओच्‍छे थेला झागदेसे पूरन इस्राएलथोरी खाह्रङ्‌बा व्‍यवहार लबा मुला भिबा ताम थेसे थेःजी। थेला झागदे ह्रुप तबा पालला म्रापरी गे लबा म्रिङ्‌म्‍मेमेगदेदेन छ्‌याम म्‍हेर्बा तामएनोन थेसे थेःजी।

२३ थेतबासेलमा थेसे थेनीगदेदा चुह्रङ् भिसी पाङ्‌जी, “तिग्‍दा एनीगदेसे चुह्रङ्‌बा गे लबा? ङाइ जम्‍मान म्‍हिगदेला सुङग्‍याम एनीगदेसे नाइबा व्‍यवहार लमुला भिबा ताम थेःबा मुला।

२४ आहिन, ङाला झागदे, ङाइ जुन ताम थेःबा मुला, परमप्रभुला म्‍हिगदेला गुङ्‌री दोबा चुह्रङ्‌बा ताम ज्‍यबा आहिन।

२५ चुदे म्‍हिसे म्‍हिलान बिरोधरी पाप लजी भिसम परमेश्‍वरनोन थेला बिरोधरी रेःखम्‍ला। तर चुदे म्‍हिसे परमेश्‍वरलान बिरोध लजी भिसम थेदा जोगब लबारी खाल्‍से ताम पाङ्‌सी पिन्‍ना?” चु जम्‍मान ताम थेःसीनोन थेनीगदेसे ह्राङला आबाला तामदा वास्‍तान आलनी, तिग्‍दा भिसम थेनीगदेदा साइबा परमप्रभुला सेम मुबा।

२६ ओच्‍छे जजाबा शमूएल परमप्रभुदेन म्‍हिगदेला दयामायारी घ्रेन तबान निजी।

एलीला वंशला बिरोधरी अगमवाणी

२७ एली मुबा ग्‍लारी परमेश्‍वरला गे लबा म्‍हि गिक खसी थेदा चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘तिग एला आबाला सन्‍तान मिश्र य्‍हुल्‍सारी फारो ग्‍लेला घ्‍याबा दोसी चिबा धुइरी ङा ह्राङनोन थेनीगदे मुबा ग्‍लारी आखनी?

२८ ङाइ इस्राएलला जम्‍मान वंशगदे न्‍हङ्‌री एला आबादा ङाला पूजा लबा म्‍हि दोबारी, ङाला धुप म्राबा ग्‍लारी निसी धुप म्राबारीदेन ङाला ङाच्‍छा एपोद क्‍वान्‍बारी धम्‍जी। एला आबाला वंशला लागिरी इस्राएलला जम्‍मान अन्‍नबलिएनोन फेसी पिन्‍जी।

२९ तिग्‍दा एनीगदेसे ङाला दिमला लागिरी ङाइ पिन्‍गो भिसी कुल्‍बा बलिगदेदेन भेटीगदेदा हेला लबा? तिग्‍दा एसे ङाला म्‍हि इस्राएलसे फुल्‍बा जम्‍मान बलिगदेला ज्‍यबा ज्‍यबा भो चा ह्राङला लागिरी थान्‍सी ङादा भन्‍दा एला झागदेदा चा ल्‍हाना मान लबा?’

३० “थेतबासेलमा परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘एला म्‍हेमेदेन एला आबाला म्‍हेमेसे ङाला ङाच्‍छापट्टि सदन गे लला भिसी ङाइ कबुल लबा मुबा। तर परमेश्‍वरसे चुह्रङ् भिसी सुङ्‌बा मुला’, ‘दाहेन्‍से चुह्रङ् तसेला आरे। ङादा मान लबादा ङाइ मान लला, ओच्‍छे ङादा हेला लबागदेदा ङाइ तिगै गेआखेल्‍बा तना तला।

३१ धुइ खबान मुला, ङाइ एदेन एला म्‍हेमेला भङ् घटब तना लला, जमाहेन्‍से एला वंशरी खेप्‍बा दोबा म्‍हि खालैनोन आत।

३२ एसे ङाला दिमरी दुख तबा म्राङ्‌ला। इस्राएलला लागिरी ज्‍यबा तला, तसैनोन दाहेन्‍से एला म्‍हेमे न्‍हङ्‌री खाइमैनोन खेप्‍बा दोबा म्‍हि आत।

३३ ङाइ खालैदा ङाला मन्‍दिररी पूजा लबाला लागिरी ख्‍लाजी भिसैनोन एला मीग्‍याम मिख्‍ली ओच्‍छे सेमरी दुख तना लबाला लागिरी जे सोना लसी थान्‍ना, ओच्‍छे एला जम्‍मान सन्‍तानगदे ल्‍हानान दुख याङ्‌सी सिला।

३४ “‘एला झा न्‍हीसे याङ्‌बा दुख चा एला लागिरी चिनु तला। होप्‍नीदेन पीनहास न्‍हीनोन तिरेरीन सिला।

३५ ङाइ ङाला लागिरी विश्‍वास लखम्‍बा पूजा लबा म्‍हि गिक धम्‍ला, थेसे ङाला सेमरी मुबा ताम अन्‍छार गे लला। ङाइ थेला म्‍हेमेदा भङ्‌बा स्‍होला, ओच्‍छे थेसे ङाइ धम्‍बा म्‍हिला ङाच्‍छापट्टि पुस्‍तौँ पुस्‍ताधोना गे लला।

३६ सोसी चिबा एला म्‍हेमेगदे जम्‍मासेन टोगल गिक म्‍हुइदेन सुङ् नाङ कानना लागिरी ङादा खजिबै तहला पूजा लबा म्‍हि स्‍होउ भिसी थेला ङाच्‍छापट्टि निसी जम्‍मान भन्‍दा जजा दोसी कू तसी बिन्‍ती लला, ङाला दिमरीनोन चबा स्‍हे तगै।’”

परमप्रभु शमूएल मुबा ग्‍लारी फेप्‍खबा

३

जजाबा शमूएल एलीला तहरी चिसी परमप्रभुला गे लमुबा। थे धुइरी परमप्रभुला बचन उदिदि जे थेःमुबा, ओच्‍छे परमप्रभुग्‍याम म्‍हङ्एनोन ल्‍हाना आम्राङ्‌मुबा।

२ तिरेकुनु म्‍हुनङ् एली ह्राङ सदन म्‍हेर्बा ग्‍लारी स्‍योन तसी चिबा मुबा, एलीला मी कमजोर तसी जिन्‍बासे लमा ज्‍यना लसी आम्राङ्‌मुबा।

३ शमूएल चा परमेश्‍वरला सन्‍दोस मुबा ग्‍लारी परमेश्‍वरला मन्‍दिररी म्‍हेर्सी चिबा मुबा। परमेश्‍वरला नाङ्‌सल सिबा आरेबा।

४ थे धुइरी परमप्रभुसे शमूएलदा ङ्‌योइजी। शमूएलसे “ङा चुरीन मुला” भिसी जोहाब पिन्‍जी।

५ ओच्‍छे य्‍हार्बान एली मुबा ग्‍लारी निसी “ह्राङसे ङादा ङ्‌योइबा हिन्‍ना। ङा चुरी मुला” भिसी थेसे पाङ्‌जी। तर एलीसे “अँहँ, ङाइ एदा ङ्‌योइबा आरे। निउ, निसी म्‍हेर्गो” भिसी पाङ्‌जी। जमाहेन्‍से थे निसी म्‍हेर्जी।

६ परमप्रभुसे शमूएलदा दोःसी ङ्‌योइजी। ओच्‍छे थे रेःसी एली मुबा ग्‍लारी निजी, ओच्‍छे “ह्राङसे ङादा ङ्‌योइबा हिन्‍ना, ङा चुरी मुला” भिसी थेसे पाङ्‌जी। एलीसे थेदा “ङाला झा, ङाइ एदा ङ्‌योइबा आरे, निसी म्‍हेर्गो” भिसी पाङ्‌जी।

७ शमूएलसे दन्‍देधोना परमप्रभुदा ङोसेबा आरेबा। थेदा परमप्रभुला बचन घोना लबा आरेमुबा।

८ परमप्रभुसे शमूएलदा दोःसीएनोन ङ्‌योइजी, ओच्‍छे शमूएल एली मुबा ग्‍लारी निसी “ह्राङसे ङादा ङ्‌योइबा हिन्‍ना, ङा चुरी मुला” भिसी पाङ्‌जी। जमाहेन्‍से परमप्रभुसे चु कोलादा ङ्‌योइबान चिम भिसी एलीसे था याङ्‌जी।

९ थेसे शमूएलदा चुह्रङ् भिसी पाङ्‌जी, “स्‍योन तसी चिउ। चुदे परमप्रभुसे दोःसी ङ्‌योइजी भिसम चुह्रङ् भिसी पाङ्‌गो, ‘परमप्रभु, सुङ्‌गो, ह्राङला गे लबा म्‍हिसे ङ्‌यान्‍बान मुला।’” जमाहेन्‍से शमूएल निसी ह्राङला तिरी स्‍योन तसी चिजी।

१० जमाहेन्‍से परमप्रभु थेरी फेप्‍खसी ङाच्‍छाला ह्रङ् लसीन ङ्‌योइजी, “शमूएल, शमूएल।” ओच्‍छे शमूएलसे “सुङ्‌गो, ह्राङला गे लबा म्‍हिसे ङ्‌यान्‍बान मुला” भिसी जोहाब पिन्‍जी।

११ ओच्‍छे परमप्रभुसे शमूएलदा चुह्रङ् भिसी सुङ्‌जी, “च्‍यागो, ङाइ इस्राएलरी योनान तिगै लला, थेतबासेलमा थे ताम थेःबा म्‍हिगदे जम्‍मालान नाबेङ छेर्ला।

१२ थे धिन खमाहेन्‍से ङाइ एलीदेन थेला म्‍हेमेला बिरोधरी पाङ्‌बा जम्‍मान ताम शुरू तमाहेन्‍से जिन्‍बा धुइधोनान पूरा लला।

१३ ङाइ थेला म्‍हेमेला सदन निसाफ लला भिसी ङाइ थेदा पाङ्‌सी जिन्‍बा मुबा। तिग्‍दा भिसम परमेश्‍वरला बिरोध लसी थेला झागदेसे ह्राङसे ह्राङदान न्‍होङ्‌ना लबा ताम था याङ्‌सीनोन थेसे थेनीगदेदा थेह्रङ् आलउ भिसी आपाङ्‌नी।

१४ थेतबासेलमा एलीला म्‍हेमेला बिरोधरी ङाइ चुह्रङ् भिसी घ्रान चबा मुला, ‘एलीला वंशला पाप खजिबै बलिदेन भेटीसे मेटब आत।’”

१५ शमूएल स्‍य्‍होधोनान म्‍हेर्सी चिजी। जमाहेन्‍से थेसे परमप्रभुला दिमला म्रापगदे ठोङ्‌जी। परमप्रभुसे उन्‍बा थे तामला बारेरी एलीदा पाङ्‌बारी थे लोङ्‌जी।

१६ तर एलीसे “ङाला झा शमूएल” भिसी ङ्‌योइजी। थेसे “ङा चुरी मुला” भिसी पाङ्‌जी।

१७ एलीसे चुह्रङ् भिसी ङ्‌योइजी, “परमप्रभुसे एदा तिग ताम सुङ्‌जी? ङादा आलुना पाङ्‌गो। परमप्रभुसे एदा सुङ्‌बा जम्‍मान ताम न्‍हङ्‌री ताम गिक जे लुसैनोन परमेश्‍वरसे एदेन छ्‌याम आज्‍यबा व्‍यवहार लगै।”

१८ थेतबासेलमा शमूएलसे तिगै ताम आलुना थेदा जम्‍मान ताम पाङ्‌जी। ओच्‍छे एलीसे चुह्रङ् भिसी पाङ्‌जी, “थे परमेश्‍वर हिन्‍ना, थेसे स्‍हीमा जुन ताम ठीक मुला थेनोन लगै।”

१९ शमूएल घ्रेन तबान निजी, ओच्‍छे परमप्रभु थेदेन छ्‌याम धन्‍छ्‌याजी, ओच्‍छे परमप्रभुसे ह्राङला बचनगदे जम्‍मान पूरा लजी।

२० ओच्‍छे दानहेन्‍से बेर्शेबाधोनाला जम्‍मान इस्राएलसे शमूएल परमप्रभुला अगमवक्ता दोजीम भिसी विश्‍वास लजी।

२१ परमप्रभु शीलोरी फेप्‍खबाला फेप्‍खबान लजी, ओच्‍छे परमप्रभु थेरी शमूएल मुबा ग्‍लारी ह्राङला बचनग्‍याम फेप्‍खजी।

कबुलला सन्‍दोस पलिश्‍तीगदेला यारी परब तबा

४

ओच्‍छे शमूएलसे पाङ्‌बा बचन इस्राएल नाङ्‌नोन दोजी। चुनोन धुइरी इस्राएलीगदे पलिश्‍तीगदेदेन छ्‌याम लडाइ लबारी तयार तजी। इस्राएलीगदेसे एबेन-एजेररी ओच्‍छे पलिश्‍तीगदेसे अपेकरी पाल फ्रेङ्‌सी चिजी।

२ पलिश्‍तीगदे गिक तसी लडाइ लबारी इस्राएलला ङाच्‍छा खजी, थेनीगदेला गुङ्‌री लडाइ तमाहेन्‍से पलिश्‍तीगदेसे इस्राएलीगदेदा ब्रेना लजी, ओच्‍छे लडाइरी थेनीगदेला हजार ब्‍लि म्‍हिगदेदा साइजी।

३ बाँकी मुबा सिपाहीगदे पालरी दोःसी खमाहेन्‍से इस्राएलला गन्‍बागदेसे चुह्रङ् भिसी ङ्‌योइजी, “तिग्‍दा परमप्रभुसे तिनी य्‍हाङदा पलिश्‍तीगदेग्‍याम ब्रेना लजी? य्‍हाङसे परमप्रभुला कबुल थान्‍बा सन्‍दोस शीलोग्‍याम चुरी भइ, ओच्‍छे परमप्रभु य्‍हाङदेन छ्‌याम फेप्‍सी य्‍हाङदा शत्रुगदेला याग्‍याम जोगब लगै।”

४ थेतबासेलमा थेनीगदेसे शीलोरी म्‍हिगदे पुइजी, ओच्‍छे थेनीगदेसे करूबगदेला गुङ्‌री धन्‍छ्‌याबा जम्‍मान भन्‍दा घ्रेन परमप्रभुला कबुल थान्‍बा सन्‍दोस भजी। थेरी सन्‍दोसदेन छ्‌याम एलीला झा न्‍ही होप्‍नीदेन पीनहास मुबा।

५ सन्‍दोस पालरी भमाहेन्‍से जम्‍मान इस्राएलीगदे ल्‍हानान घ्रेन काइ तेःसी क्रिङ्‌जी। थेनीगदे क्रिङ्‌मा जम्‍बुलिङनोन ल्‍हिकल्‍हिक तजी।

६ थे काइ थेःसी पलिश्‍तीसे चुह्रङ् भिसी ङ्‌योइजी, “ह्रिब्रूगदेला पालरी तिग्‍दा ल्‍हानान हल्‍ली खल्‍ली लबा?” पालरी परमप्रभुला सन्‍दोस भजी भिबा पलिश्‍तीगदेसे था याङ्‌जी।

७ जमाहेन्‍से लोङ्‌सी थेनीगदेसे चुह्रङ् भिसी पाङ्‌जी, “पालरी ला खजीम।

८ य्‍हाङ नाश तबा तजी! चु भन्‍दा ङाच्‍छा खाइमै चुह्रङ्‌बा तबा आरेबा। आम्‍मै य्‍हाङथोरी खाह्रङ्‌बा दुख खजी, चुह्रङ्‌बा शक्तिशाली लागदेला शक्तिग्‍याम य्‍हाङदा खाल्‍से जोगब लबारी खम्‍ला? मिश्रीगदेथोरी थरीथरीला आपत विपत पुइखसी तोङ्‌तोङ्‌बा ग्‍लारी नाश लबा लागदे चुनोन हिन्‍ना।

९ पलिश्‍तीगदे, आँट लउ, ओच्‍छे आलोङ्‌बा भङ्‌बा म्‍हिसे ह्रङ् लसी गे लउ, आहिन्‍सम खाह्रङ् लसी थेनीगदे एनीगदेला घ्‍याबा दोबा मुबा, थेह्रङ् लसीन एनीगदेएनोन थेनीगदेला घ्‍याबा दोला। आलोङ्‌बा भङ्‌बा म्‍हिसे ह्रङ् लसी लडाइ लउ।”

१० थेतबासेलमा पलिश्‍तीगदेसे लडाइ लजी, ओच्‍छे इस्राएलीगदे ब्रेसी ह्राङ ह्राङला पालरी य्‍हार्जी। इस्राएलीगदे आज्‍यना लसी ब्रेजी, ओच्‍छे तादेन रथरी आक्रेना भ्रसीन लडाइ लबा तीस हजार इस्राएली सिपाहीगदे सिजी

११ परमेश्‍वरला सन्‍दोस पलिश्‍तीगदेसे ह्राङला यारी किन्‍जी, ओच्‍छे एलीला झा होप्‍नीदेन पीनहास न्‍हीनोन सिजी।

एली सिबा

१२ थेनोन धिनकुनु लडाइ तबा ग्‍लाग्‍याम क्‍वान ढेबा बेन्‍यामीनी वंशला म्‍हि गिक थोबो नाङ धुलुन धुलु थोसी य्‍हार्बान शीलोरी खजी।

१३ थे दोखमा एली ग्‍यामला कुनीरी ह्राङला ठिरी चिसी च्‍यासी चिबा मुबा। तिग्‍दा भिसम परमेश्‍वरला सन्‍दोस भोर्बासेलमा एलीदा ल्‍हानान सुर्दा तबा मुबा, ओच्‍छे थे बेन्‍यामीनीसे थेरी तिग तिग तबा मुबा जम्‍मान पाङ्‌सी जिन्‍माहेन्‍से शहर नाङ्‌नोन क्राबा क्रिङ्‌बा तजी।

१४ थेह्रङ् लसी क्राबा क्रिङ्‌बा लबा थेःसी एलीसे थेदा “चु तिग्‍ला हल्‍ली खल्‍ली हिन्‍ना?” भिसी ङ्‌योइजी। थे म्‍हि हतार हतार लसी एली मुबा ग्‍लारी खजी।

१५ थे धुइरी एलीसे बोगल ब्‍लिसे च्‍युक भ्रे दिङ तबा मुबा, ओच्‍छे थेसे मी आम्राङ्‌मुबा।

१६ जमाहेन्‍से थे म्‍हिसे एलीदा चुह्रङ् भिसी पाङ्‌जी, “ङा भर्खर जे लडाइ तबा ग्‍लाग्‍याम य्‍हार्सी खबा हिन्‍ना। ङा तिनी जे लडाइ तबा ग्‍लाग्‍याम य्‍हार्सी खबा हिन्‍ना।”

एलीसे “ङाला झा, तिग तजी?” भिसी थेदा ङ्‌योइजी।

१७ ओच्‍छे थे समाचार भबा म्‍हिसे चुह्रङ् भिसी जोहाब पिन्‍जी, “इस्राएलीगदे पलिश्‍तीगदे मुबा ग्‍लाग्‍याम य्‍हार्जी। सिपाहीगदे ल्‍हानान सिजी। ह्राङला झा न्‍ही होप्‍नीदेन पीनहासदाएनोन साइजी, ओच्‍छे परमेश्‍वरला सन्‍दोसएनोन ब्‍यन्‍सी भोर्जी।”

१८ परमेश्‍वरला सन्‍दोसला बारेरी थेःमैछ्‌याम एली म्रापला कुनीरी मुबा ठिग्‍याम ग्‍यापपट्टि ह्रिल्‍जी, ओच्‍छे खारे क्‍युइसी सिजी। तिग्‍दा भिसम थे खेप्‍बा दोसी जिन्‍बा मुबा ओच्‍छे थेला ज्‍यानएनोन घ्रेन मुबा। थे बोगल न्‍ही दिङधोना इस्राएलला गन्‍बा दोसी चिजी।

१९ एलीला चाङ पीनहासला म्रिङ जीउ न्‍हीला मुबा, ओच्‍छे कोला न्‍हबा धुइ तसी जिन्‍बा मुबा। थेसे परमेश्‍वरला सन्‍दोस भोर्बादेन ह्राङला केन ओच्‍छे ह्राङला ह्रेम्‍बो सिजी भिबा ताम थेःमैछ्‌याम सरी तोक चिसी कोला न्‍हजी। तर कोला न्‍हबा बेथासेलमा थेदा ल्‍हानान गाह्रो तजी।

२० थे सिबा ह्रङ्‌नोन तबासेलमा थेदा सयार लबा म्रिङ्‌म्‍हेमेगदेसे चुह्रङ् भिसी पाङ्‌जी, “सुर्दा आलउ, एला झा तबा मुला।” तर थेसे थेनीगदेसे पाङ्‌बा तामला तिगै जोहाब आपिन्‍नी, ओच्‍छे वास्‍ताएनोन आलनी।

२१ थेसे कोलाला मिन ईकाबोद थान्‍जी, ओच्‍छे “इस्राएलग्‍याम परमेश्‍वरला शक्ति म्‍हजी” भिसी पाङ्‌जी। तिग्‍दा भिसम परमेश्‍वरला कबुल थान्‍बा सन्‍दोस ब्‍यन्‍सी भोर्बा मुबा, ओच्‍छे थेला केनदेन थेला ह्रेम्‍बो सिबा मुबा।

२२ थेसे चुह्रङ् भिसी पाङ्‌जी, “इस्राएलग्‍याम परमेश्‍वरला शक्ति म्‍हजी, तिग्‍दा भिसम परमेश्‍वरला सन्‍दोस ब्‍यन्‍सी भोर्बा मुला।”

पलिश्‍तीगदेला गुङ्‌री परमेश्‍वरला सन्‍दोस

५

पलिश्‍तीगदेसे परमेश्‍वरला कबुल थान्‍बा सन्‍दोस ब्‍यन्‍माहेन्‍से एबेन-एजेरग्‍याम अश्‍दोद शहररी भोर्जी।

२ ओच्‍छे थेनीगदेसे थे सन्‍दोस पुइसी दागोन लाला मन्‍दिररी भजी, ओच्‍छे दागोन लालान ङाम्‍री थान्‍जी।

३ न्‍हाङ्‌गरदाङ स्‍य्‍होरी अश्‍दोदला म्‍हिगदे रेःसी खमा थेनीगदेसे दागोन परमप्रभुला सन्‍दोसला ङाच्‍छापट्टि ख्‍लुप तसी ह्रिल्‍सी चिबा म्राङ्‌जी। जमाहेन्‍से थेनीगदेसे दागोनदा थीसी थेलान ग्‍लारी थान्‍जी।

४ तर न्‍हाङ्‌गरदाङ स्‍य्‍होरी रेःमा दोःसीनोन परमप्रभुला सन्‍दोसला ङाच्‍छापट्टि दागोन ख्‍लुप तसी ह्रिल्‍सी चिबा मुबा, थेला या न्‍हीनोन टागल टोगल तसी म्रापरीक्‍यार दोखबा मुबा। दागोनना जीउ जे परमेश्‍वरला सन्‍दोसला ङाच्‍छापट्टि मुबा।

५ थेतबासेलमा थे धिनकुनुहेन्‍से अश्‍दोदरी दागोनदा पूजा लबा म्‍हिगदेदेन दागोनना मन्‍दिररी वाङ्‌बा म्‍हिगदे जम्‍मासेन दागोनना मन्‍दिरला म्रापरी काङ आन्‍हेमुला।

६ जमाहेन्‍से परमप्रभुसे अश्‍दोददेन थेला क्‍यारक्‍युर चिबा म्‍हिगदेथोरी ह्राङला बोमो ल्‍हूजी। परमप्रभुसे थेनीगदेदा दुख पिन्‍देधोना पिन्‍जी, थेनीगदेला ल्‍हुइरी गिर्खा पुइखसी दुख पिन्‍जी। ओच्‍छे थेनीगदेला य्‍हुल्‍सारी नम्‍युङला हुल हुल थोन्‍जी। थेनीगदेला शहरगदे पूरन कालदेन आपत विपतसे प्‍लिङ्‌जी।

७ अश्‍दोदला म्‍हिगदेसे चुह्रङ् तबा म्राङ्‌माहेन्‍से चुह्रङ् भिसी पाङ्‌जी, “चुरी य्‍हाङदेन छ्‌याम इस्राएलला परमेश्‍वरला सन्‍दोस थान्‍बारी आत, तिग्‍दा भिसम इस्राएलला परमेश्‍वरसे य्‍हाङदेन य्‍हाङला ला दागोनथोरी ह्राङला बोमो ल्‍हूबा मुला।”

८ थेतबासेलमा सन्‍दोसदा तिग लबा भिसी ङ्‌योइबाला लागिरी थेनीगदेसे पलिश्‍तीगदेथोरी शासन लबागदे जम्‍मादान ङ्‌योइजी। ओच्‍छे थेनीगदेसे “इस्राएलला परमेश्‍वरला सन्‍दोस क्‍याक्‍सङ् गातरी सबरी निउ” भिसी पाङ्‌जी।

९ जमाहेन्‍से थेनीगदेसे थे सन्‍दोसदा थेरी भोर्जी। तर थे सन्‍दोस थेरी दोमाहेन्‍से परमप्रभु थेनीगदेला बिरोधरी रेःजी, ओच्‍छे थे शहर नाङ्‌लान म्‍हिगदे लोङ्‌जी। थे ग्‍लाला जजा घ्रेन जम्‍मानथोरी परमप्रभुसे गिर्खा पुइखसी दुख पिन्‍जी।

१० थेतबासेलमा थेनीगदेसे परमेश्‍वरला सन्‍दोस एक्रोन शहररी पुइजी। एक्रोनरी सन्‍दोस झाङ्‌बारी छ्‌याइमा एक्रोनरी चिबा म्‍हिगदे चुह्रङ् भिसी क्रिङ्‌जी, “थेनीगदेसे मी य्‍हाङदेन य्‍हाङला म्‍हेमेदा साइबाला लागिरी इस्राएलला परमेश्‍वरला सन्‍दोस य्‍हाङ मुबा ग्‍लारी भजीम।”

११ थेतबासेलमा थेनीगदेसे पलिश्‍तीगदेथोरी शासन लबागदे जम्‍मादान ग्‍ला गिकरी ङ्‌योइजी, ओच्‍छे थेनीगदेसे चुह्रङ् भिसी पाङ्‌जी, “इस्राएलला परमेश्‍वरला सन्‍दोस दोःसी पिन्‍गो। थे सन्‍दोसदा थेलान ग्‍लारी दोःसी पिन्‍गो, आहिन्‍सम य्‍हाङ जम्‍मान सिला।” म्‍हि सिबासे लमा शहर नाङ्‌लान म्‍हिगदे लोङ्‌बा मुबा, तिग्‍दा भिसम थेनीगदेथोरी परमेश्‍वरसे ह्राङला बोमो ल्‍हूबा मुबा।

१२ आसिबागदेदा परमेश्‍वरसे गिर्खा पुइखसी दुख पिन्‍जी। थे शहरला म्‍हिगदे क्राबा क्रिङ्‌बा लमा थेनीगदेला काइ स्‍वर्गधोनान दोजी।

पलिश्‍तीगदेसे सन्‍दोस दोःसी भबा

६

परमेश्‍वरला कबुल थान्‍बा सन्‍दोस पलिश्‍तीगदेला य्‍हुल्‍सारी थान्‍बा ल निस तसी जिन्‍बा मुबा,

२ पलिश्‍तीगदेसे पूजा लबा म्‍हिगदेदेन म्‍हुदु च्‍याबागदेदा चुह्रङ् भिसी ङ्‌योइजी, “दाहेन्‍से परमप्रभुला सन्‍दोसदा तिग लबा? थे सन्‍दोसदा खाह्रङ् लसी थेला ह्राङलान ग्‍लारी पुइबा? ङन्‍दा सुङ्‌गो।”

३ थेनीगदेसे चुह्रङ् भिसी जोहाब पिन्‍जी, “चुदे ह्राङनीसे इस्राएलला परमेश्‍वरला सन्‍दोस पुइबा हिन्‍सम डाँङ ठीक आलना आपुइगो। तर परमप्रभुला लागिरी दोषबलिएनोन पुइगो। जमाहेन्‍से ह्राङनी खम्‍ला, ओच्‍छे तिग्‍दा परमप्रभुसे आपत विपत ह्राङनीथोरी पुइखबारी आख्‍लानी भिबा ताम ह्राङनीसे था याङ्‌ला।”

४ “ङन्‍से परमप्रभुदा खाह्रङ्‌बा खाल्‍ला दोषबलि पुइगो?” भिसी पलिश्‍तीगदेसे ङ्‌योइजी। थेनीगदेसे चुह्रङ् भिसी जोहाब पिन्‍जी, “ह्राङनी जम्‍मानदेन ह्राङनीला य्‍हुल्‍सारी शासन लबागदेदा दुख पिन्‍बा गिर्खा ह्रङ्‌बान म्‍हारला गोर ङ्‌हा डल्‍लो ओच्‍छे म्‍हारला गोर ङ्‌हा नम्‍युङ स्‍होसी पलिश्‍तीगदेथोरी शासन लबागदे गादे मुला थे अन्‍छार पुइगो।

५ ह्राङनीला ल्‍हुइरी थोन्‍बा गिर्खादेन य्‍हुल्‍सादा नाश लबा नम्‍युङगदे ह्रङ्‌बान स्‍होउ, ओच्‍छे इस्राएलला परमेश्‍वरदा मान लउ। जमाहेन्‍से परमेश्‍वरसे ह्राङनी, ह्राङनीला लागदेदेन ह्राङनीला य्‍हुल्‍सादा सजाय पिन्‍बारी ख्‍लाला तला।

६ तिग्‍दा ह्राङनी फारोदेन मिश्रीगदे ह्रङ्‌नोन अटेरी तबा? परमेश्‍वरसे थेनीगदेदेन छ्‌याम आज्‍यबा व्‍यवहार लमाहेन्‍से थेनीगदेसे इस्राएलीगदेदा निपुङ्‌बा आहिन?”

७ “दाहेन्‍से खाइमै आमोइबा दुहुनो म्‍हे न्‍हीदेन छार गाडा गिक ठीक लउ, ओच्‍छे थे म्‍हे न्‍हीदा नारेब लसी गाडारी खीगो, थे म्‍हे न्‍हीला कोलादा चा मामाग्‍याम फेसी गोठेरी भोर्गो।

८ जमाहेन्‍से परमप्रभुला सन्‍दोस भोर्सी थे गाडारी थान्‍गो, ओच्‍छे ह्राङनीसे परमप्रभुदा पुइबारी ठीक लबा म्‍हारला दोषबलि थेनोन सन्‍दोसला ङाम्‍रीन जजाबा सन्‍दोसरी युसी थान्‍गो। ओच्‍छे थे गाडादा थेलान ग्‍यामरी निपुङ्‌गो।

९ तर थे गाडा खानङ्‌पट्टि निबा चिम भिसी च्‍यासी चिउ। चुदे थे गाडा तोरपट्टि ह्राङलान ग्‍ला बेथ-शेमेशपट्टि निजी भिसम थे घ्रेन दुख परमप्रभुसेन य्‍हाङथोरी पुइखबा हिन्‍बा चिम। आहिन्‍सम, थेसे य्‍हाङदा थुर्बा आहिन्‍बा चिम, तर खेन्‍नोन आखेन्‍बा ताम तजीम भिसी य्‍हाङसे था याङ्‌ला।”

१० थे म्‍हिगदेसे थेह्रङ्‌नोन लजी। थेनीगदेसे म्‍हे न्‍ही भसी नारेब लसी गाडारी खीजी ओच्‍छे थेला कोलागदेदा चा गोठेरी च्‍युन्‍सी थान्‍जी।

११ जमाहेन्‍से थेनीगदेसे म्‍हारला नम्‍युङदेन गिर्खा थान्‍बा जजाबा सन्‍दोसदेन परमप्रभुला सन्‍दोस गाडारी थान्‍जी।

१२ जमाहेन्‍से थे म्‍हेगदे ग्‍याम नाङ्‌नोन ङ्‌याबान बेथ-शेमेशपट्टि सिधन निजी। ओच्‍छे पलिश्‍तीगदेथोरी शासन लबा म्‍हिगदे चा बेथ-शेमेशधोनान थे म्‍हेगदेला लिच्‍छा लिच्‍छा निजी।

१३ बेथ-शेमेशला म्‍हिगदे ब्‍याँसीरी ग्‍वा खान्‍बान मुबा, थेनीगदेसे ओसो तोरपट्टि च्‍यामा सन्‍दोस म्राङ्‌जी, जमाहेन्‍से थेनीगदे ताङ्‌जी।

१४ थे गाडा बेथ-शेमेशरी चिबा यहोशूला भुरी दोखसी रोगब तजी। थे ङाम्‍रीन घ्रेन युङ्‌बा गिक मुबा। थेनीगदेसे थेरीन थे गाडाला सिङ थासी थे म्‍हेगदेदा परमप्रभुला लागिरी बलि फुल्‍जी।

१५ जमाहेन्‍से लेवीगदेसे परमप्रभुला सन्‍दोसदेन म्‍हारला भेटी मुबा जजाबा सन्‍दोस थीसी थेरी मुबा घ्रेन युङ्‌बाथोरी थान्‍जी। थे धिनकुनु बेथ-शेमेशला म्‍हिगदेसे परमप्रभुला लागिरी मेरी ख्राङ्‌सी फुल्‍बा बलिदेन अर्गु बलिगदेएनोन फुल्‍जी।

१६ पलिश्‍तीगदेथोरी शासन लबा थे गोर ङ्‌हानोन म्‍हिगदे चु जम्‍मान ताम च्‍यासी चिजी, ओच्‍छे थे धिनकुनुन थेनीगदे एक्रोनरी दोःसी निजी।

१७ पलिश्‍तीगदेसे पुइखबा दोषबलि चा अश्‍दोद, गाजा, अश्‍कलोन, गातदेन एक्रोनना लागिरी मुबा। थे म्‍हारला डल्‍लोगदे चु जम्‍मान शहरला लागिरी गिक गिक मुबा।

१८ म्‍हारला नम्‍युङगदे चा पर्खाल लबा शहरदेन नाम्‍साला लागिरी मुबा, थेरी चा थे गोर ङ्‌हा शासन लबा म्‍हिगदेसे शासन लमुबा, थे जम्‍मान शहरगदे गादे मुला थे अन्‍छारनोन मुबा। थेनीगदेसे परमप्रभुला सन्‍दोस थान्‍बा थे घ्रेन युङ्‌बा तिनीधोनाएनोन साक्षीला लागिरी बेथ-शेमेशरी चिबा यहोशूला भुरी मुला।

१९ तर बेथ-शेमेशला कोइ कोइ म्‍हिगदे न्‍हङ्‌ला बोगल गिकसे च्‍युइ म्‍हिदा चा परमप्रभुसे साइजी, तिग्‍दा भिसम थेनीगदेसे परमप्रभुला सन्‍दोस न्‍हङ्‌री च्‍याबा मुबा। परमप्रभुसे चुह्रङ् लसी साइबासे लमा म्‍हिगदे क्राबा क्रिङ्‌बा लजी।

किर्यत-यारीमरी कबुल थान्‍बा सन्‍दोस

२० ओच्‍छे बेथ-शेमेशला म्‍हिगदेसे चुह्रङ् भिसी ङ्‌योइजी, “परमप्रभु, चु तिगै दोष आरेबा परमेश्‍वरला ओन्‍छाङ्‌री खाला राप्‍खम्‍ला? चु सन्‍दोस चुग्‍याम खाला मुबा ग्‍लारी पुइसे?”

२१ जमाहेन्‍से थेनीगदेसे किर्यत-यारीमरी चिबागदेदा चुह्रङ् भिसी समाचार पुइजी, “पलिश्‍तीगदेसे परमप्रभुला सन्‍दोस दोःसी पिन्‍बा मुला। मार खसी थे सन्‍दोस ह्राङनीला ग्‍लारी भोर्गो।”

७

जमाहेन्‍से किर्यत-यारीमला म्‍हिगदे खसी परमप्रभुला सन्‍दोस भोर्जी। ओच्‍छे थेनीगदेसे गङ्‌री मुबा अबीनादबला दिमरी सन्‍दोस थान्‍जी, ओच्‍छे थे सन्‍दोसदा च्‍याबा गेला लागिरी अबीनादबला झा एलाजारदा अर्पण लजी।

शमूएलसे इस्राएलथोरी शासन लबा

२ चुह्रङ् लसी ल्‍हानान धुइधोना अथवा बोगल गिक दिङधोना सन्‍दोस किर्यत-यारीमरी थान्‍जी, ओच्‍छे इस्राएलला जम्‍मान म्‍हिगदेसे सुर्दा लबान परमप्रभुला ग्‍याम म्‍हाइजी।

३ ओच्‍छे शमूएलसे जम्‍मान इस्राएल य्‍हुल्‍ला म्‍हिगदेदा चुह्रङ् भिसी पाङ्‌जी, “चुदे एनीगदे सेमहेन्‍सेन परमप्रभुपट्टि दोःबा हिन्‍सम एनीगदेला गुङ्‌ग्‍याम अर्गु लागदेदेन अश्‍तोरेत लुला मूर्तिगदेदा तेःगो, ओच्‍छे ह्राङला सेमहेन्‍सेन परमप्रभुपट्टि दोःसी परमप्रभुदा जे तेन्‍गो, ओच्‍छे एनीगदेदा परमप्रभुसे पलिश्‍तीगदेला याग्‍याम फेला।”

४ थेतबासेलमा इस्राएलीगदेसे बाल लादेन अश्‍तोरेत लुला मूर्तिगदेदा ह्राङ ह्राङला गुङ्‌ग्‍याम तेःजी, ओच्‍छे परमप्रभुदा जे तेन्‍बारी छ्‌याइजी।

५ जमाहेन्‍से शमूएलसे चुह्रङ् भिसी पाङ्‌जी, “जम्‍मान इस्राएलीगदेदा मिस्‍पारी पोब लउ, ङाइ थेरी एनीगदेला लागिरी परमप्रभुदेन छ्‌याम प्रार्थना लला।”

६ थेरी ह्रुप तमाहेन्‍से थेनीगदेसे परमप्रभुला ङाच्‍छा क्‍युइ तासी ल्‍हूजी। थे धिनकुनु “ङन्‍से परमप्रभुला बिरोध लसी पाप लजी” भिसी सेमहेन्‍सेन म्‍हन्‍सी थेनीगदे धिन गिकनोन फोइथान चिसी प्रार्थना लजी। ओच्‍छे मिस्‍पारी शमूएल इस्राएलला निसाफ लबा म्‍हि दोजी।

७ इस्राएलीगदे मिस्‍पारी ह्रुप तबा मुला भिबा ताम पलिश्‍तीगदेसे थेःजी, जमाहेन्‍से थेनीगदेथोरी शासन लबागदे इस्राएलीगदेला बिरोध लसी लडाइ लबारी खजी। पलिश्‍तीगदे खजी भिबा ताम थेःसी इस्राएलीगदे लोङ्‌जी।

८ ओच्‍छे थेनीगदेसे शमूएलदा चुह्रङ् भिसी पाङ्‌जी, “ङन्‍दा पलिश्‍तीगदेला याग्‍याम जोगब लबारी परमप्रभु य्‍हाङला परमेश्‍वरदेन छ्‌याम प्रार्थना लबारी आख्‍लागो।”

९ जमाहेन्‍से शमूएलसे ङ्‌हे थुङ्‌बान लबा ग्‍युला कोला गिक साइसी मेरी ख्राङ्‌सी बलि फुल्‍जी, ओच्‍छे इस्राएलला लागिरी क्रिङ्‌बान परमप्रभुदेन छ्‌याम प्रार्थना लजी। ओच्‍छे परमप्रभुसे थेला प्रार्थनाला जोहाब पिन्‍जी।

१० शमूएलसे मेरी ख्राङ्‌सी बलि फुल्‍बान लबा धुइरी पलिश्‍तीगदे इस्राएलीगदेदेन छ्‌याम लडाइ लबारी खजी। तर थे धिनकुनु पलिश्‍तीगदेला बिरोध लसी परमप्रभु घ्रेन काइरी क्रिङ्‌जी, ओच्‍छे पलिश्‍तीगदेला गुङ्‌री खलबल तना लजी। जमाहेन्‍से थेनीगदे लोङ्‌सी इस्राएलीगदे मुबा ग्‍लाग्‍याम य्‍हार्जी।

११ इस्राएलीगदे पलिश्‍तीगदेदा मिस्‍पाग्‍याम ताप्‍बान बेथ-करला दिधोनान निजी, ओच्‍छे थेनीगदेदा थेरी साइजी।

१२ शमूएलसे थेनोन मिस्‍पादेन शेन भिबा ग्‍लाला गुङ्‌री युङ्‌बा गिक ठाडो लसी थान्‍जी। थे ग्‍लाला मिन एबेन-एजेर थान्‍जी। ओच्‍छे शमूएलसे चुह्रङ् भिसी पाङ्‌जी, “परमप्रभुसे य्‍हाङदा चु ग्‍लाधोना ह्रो लबा हिन्‍ना।”

१३ चुह्रङ् लसी इस्राएलीगदेसे पलिश्‍तीगदेदा ह्राङला तहरी थान्‍जी, ओच्‍छे थेनीगदे इस्राएलला य्‍हुल्‍सारी दोःसी आवाङ्‌नी। शमूएल सोदेधोनान परमप्रभुसे पलिश्‍तीगदेदा बिरोध लजी।

१४ पलिश्‍तीगदेसे ह्राङला यारी किन्‍बा एक्रोनहेन्‍से गातधोनाला शहरगदे इस्राएलदा दोःसी पिन्‍जी, ओच्‍छे इस्राएलीगदेसे ह्राङला खिम्‍जेमगदेला शहरगदेदाएनोन पलिश्‍तीगदेला याग्‍याम फेजी। ओच्‍छे इस्राएलदेन एमोरीगदे ढिक्‍जी।

१५ ह्राङ सोदेधोनान शमूएल इस्राएलला निसाफ लबा म्‍हि दोजी।

१६ शमूएलसे दिङ दाङ्‌सीन बेथेल, गिलगालदेन मिस्‍पा पूरन कोर्सी जम्‍मान ग्‍लारी निसाफ लमुबा।

१७ जमाहेन्‍से शमूएल सदन रामारीन दोःसी खमुबा। तिग्‍दा भिसम थेला दिमनोन थेरी मुबा, थेसे थेरीनोन इस्राएलला निसाफ लमुबा। थेसे थेरी परमप्रभुला लागिरी बलि फुल्‍बा ग्‍ला गिक स्‍होजी।

इस्राएलीगदेसे ग्‍ले तोःजी भिसी ह्रीबा

८

शमूएलसे ह्राङ खेप्‍पा दोमाहेन्‍से ह्राङला झागदेदा इस्राएलला निसाफ लबा म्‍हि स्‍होजी।

२ थेला थेबा झाला मिन योएल ओच्‍छे पाराङ्‌ला मिन अबिया मुबा। थे न्‍हीसे बेर्शेबारी गे लमुबा।

३ तर थेला झागदे ह्राङला आबाला ग्‍यामरी आभ्रनी, ओच्‍छे थेनीगदेसे ह्राङला फाइदा जे च्‍यासी ठीक निसाफदा न्‍होङ्‌ना लमुबा।

४ थेतबासेलमा इस्राएलीगदेला जम्‍मान गन्‍बागदे ह्रुप तसी रामारी शमूएल मुबा ग्‍लारी खजी।

५ थेनीगदेसे शमूएलदा चुह्रङ् भिसी पाङ्‌जी, “दाहेन्‍से ह्राङ खेप्‍पा दोजी, ह्राङला झागदे ह्राङला ग्‍यामरी आभ्रमुला। थेतबासेलमा अर्गु य्‍हुल्‍ला म्‍हिगदेथोरी शासन लबा म्‍हि ह्रङ्‌बान ङन्‍दाएनोन शासन लबा ग्‍ले गिक धम्‍सी पिन्‍गो।”

६ तर शासन लबाला लागिरी ग्‍ले ह्रीबा थेःसी शमूएलला सेम स्‍हु खजी, थेसे परमप्रभुदेन छ्‌याम प्रार्थना लजी।

७ जमाहेन्‍से परमप्रभुसे शमूएलदा चुह्रङ् भिसी सुङ्‌जी, “म्‍हिगदेसे पाङ्‌बा अन्‍छार जम्‍मान ताम लउ। थेनीगदेसे एदा म्‍लेःबा आहिन। थेनीगदेसे ङादा म्‍लेःबा हिन्‍ना, थेनीगदेसे ङादान ह्राङला ग्‍ले स्‍होबारी आम्‍हाइबा हिन्‍ना।

८ ङाइ थेनीगदेदा मिश्र य्‍हुल्‍साग्‍याम तेःसी भबा धिनकुनुहेन्‍से थेनीगदेसे ङादा तिग तिग लजी एदाएनोन थेनीगदेसे थेह्रङ्‌नोन लबा मुला। थेनीगदेसे ङादा ख्‍लासी अर्गु लागदेला पूजा लबा मुला।

९ दाहेन्‍से थेनीगदेसे तिग तिग पाङ्‌ला थेनोन लउ, तर ग्‍लेसे थेनीगदेथोरी खाह्रङ् लसी शासन लला भिबा ताम थेनीगदेदा ज्‍यना लसी पाङ्‌सी पिन्‍गो।”

१० शमूएलसे ग्‍ले तोःजी भिसी पाङ्‌बा म्‍हिगदेदा परमप्रभुसे सुङ्‌बा जम्‍मान ताम पाङ्‌सी पिन्‍जी।

११ शमूएलसे चुह्रङ् भिसी पाङ्‌जी, “एनीगदेथोरी शासन लबा ग्‍ले चुह्रङ्‌बा खाल्‍ला तला, थेसे एनीगदेला झागदेदा ह्राङला रथदेन तारी क्रेबा म्‍हिगदेदेन छ्‌याम गे लपुङ्‌ला, ओच्‍छे थेनीगदेदा ह्राङला रथगदेला ङाच्‍छा ङाच्‍छा छ्‌योङ्‌पुङ्‌ला।

१२ थेसे कोइ कोइदा चा हजार हजारदेन बोगल न्‍हीसे च्‍युइ बोगल न्‍हीसे च्‍युइला समूहगदेला मूल म्‍हि स्‍होला। ओच्‍छे अर्गुगदेसे चा थेला भु वारी ख्‍वबा मोइबादेन बाली दुइबा गे लला। ओच्‍छे अर्गुगदेसे चा लडाइ लबाला लागिरी हतियारगदेदेन तारी क्रेबा थेला सिपाहीगदेला लागिरी हतियार स्‍होला।

१३ थेसे एनीगदेला झामेगदेदा चा बास्‍ना खबा छ्‌युगु स्‍होबा, कान खु स्‍होबादेन गेङ ख्राङ्‌बा गे लपुङ्‌ला।

१४ थेसे एनीगदेला जम्‍मान भन्‍दा ज्‍यबा भुगदेदेन जैतुन वारीगदे किन्‍सी ह्राङला घ्‍याबागदेदा पिन्‍ना।

१५ थेसे ह्राङला सिपाहीगदेला हाकिमदेन घ्‍याबागदेदा पिन्‍बाला लागिरी एनीगदेला अन्‍नदेन अङ्‌गुरग्‍याम भो च्‍युइरी भो गिक किन्‍ना।

१६ थेसे एनीगदेला घ्‍याबादेन घ्‍याबास्‍या ओच्‍छे एनीगदेला जम्‍मान भन्‍दा ज्‍यबा म्‍हेमुइगदेदेन गधागदेदा भोर्सी ह्राङलान गे लपुङ्‌ला।

१७ थेसे एनीगदेला राग्‍युगदेला बथानग्‍याम भो च्‍युइरी भो गिक भोर्ला, ओच्‍छे एनीगदेएनोन थेला घ्‍याबा दोला।

१८ थेह्रङ्‌बा धुइ खमाहेन्‍से एनीगदे ह्राङसेन धम्‍बा ग्‍लेला तहग्‍याम थोन्‍बाला लागिरी क्रिङ्‌ला, तर थे धुइरी परमप्रभुसे एनीगदेदा जोहाब आपिन।”

१९ तर म्‍हिगदेसे शमूएलसे पाङ्‌बा ताम वास्‍तान आलनी। ओच्‍छे थेनीगदेसे चुह्रङ् भिसी पाङ्‌जी, “आहिन, ङन्‍दा ग्‍लेनोन तोःला।

२० ओच्‍छे ङनीथोरी शासन लबादेन ङन्‍दा लडाइ लबारी भोर्बा ग्‍ले याङ्‌मा ङनीएनोन अर्गु य्‍हुल्‍ला म्‍हिगदे ह्रङ्‌बान तला।”

२१ म्‍हिगदेसे पाङ्‌बा ताम थेःमाहेन्‍से शमूएलसे जम्‍मान ताम परमप्रभुदा पाङ्‌जी।

२२ ओच्‍छे परमप्रभुसे शमूएलदा चुह्रङ् भिसी जोहाब पिन्‍जी, “थेनीगदेसे पाङ्‌बा अन्‍छारनोन लउ, ओच्‍छे थेनीगदेला लागिरी ग्‍ले गिक धम्‍गो।” जमाहेन्‍से शमूएलसे इस्राएलला जम्‍मान म्‍हिगदेदा ह्राङ ह्राङला दिमरी पुइजी।

शाऊलसे शमूएलदा स्‍याप्‍बा

९

जम्‍मान म्‍हिग्‍याम मान याङ्‌बा कीश भिबा म्‍हि गिक मुबा, थे बेन्‍यामीन वंशला मुबा। थे अबीएलला झा, जरोरला छाया, बकोरतला पनाती, आपीहला जनाति मुबा।

२ थेला भ्‍योन दोबा जेःबा शाऊल भिबा झा गिक मुबा। थे धुइरी इस्राएलरी थे ते नोबा म्‍हि अर्गु खालैनोन आरेमुबा। थे जम्‍मान म्‍हि भन्‍दा बित्ता नाङ ते नोबा मुबा।

३ तिरेकुनु शाऊलला आबा कीशला कोइ कोइ गधा म्‍हजी। थेतबासेलमा कीशसे ह्राङला झा शाऊलदा चुह्रङ् भिसी पाङ्‌जी, “घ्‍याबा गिकदा भोर्सी गधागदे म्‍हाइबारी निउ।”

४ थे एफ्राइमला गङ्‌पट्टिला य्‍हुल्‍साग्‍याम तबान शलीशा भिबा ग्‍लाग्‍याम निजी, तर गधा आस्‍याप्‍नी। थेनीगदे शालीमग्‍याम तबान निजी, तर थेरीनोन गधागदे आरेमुबा। थेनीगदे बेन्‍यामीनना शहरग्‍याम निजी, तसैनोन गधागदे आस्‍याप्‍नी।

५ सूप जिल्‍लाला ग्‍ला गिकरी दोमाहेन्‍से शाऊलसे ह्राङदेन छ्‌याम निबा घ्‍याबादा चुह्रङ् भिसी पाङ्‌जी, “खउ, य्‍हाङ दोःगे। आहिन्‍सम गधागदेला सुर्दा लबा ख्‍लासी आबासे य्‍हाङला बारेरी चा सुर्दा लला।”

६ तर थे घ्‍याबासे चुह्रङ् भिसी पाङ्‌जी, “चु शहररी ल्‍हानान मिन चलब तबा परमेश्‍वरला म्‍हि गिक मुला। य्‍हाङ थेरी निइ। न्‍ह थेसे य्‍हाङला गेला बारेरी तिगै पाङ्‌ला वा?”

७ शाऊलसे चुह्रङ् भिसी पाङ्‌जी, “य्‍हाङ थेरी निसैनोन य्‍हाङसे थेदा तिग पिन्‍खम्‍ला? य्‍हाङला झोलारीनोन चबा स्‍हे तिगैनोन आरे। य्‍हाङदेन छ्‌याम तिग मुला? परमेश्‍वरला म्‍हिदा पिन्‍बाला लागिरी य्‍हाङदेन छ्‌याम उपहार तिगैनोन आरे।”

८ दोःसी थे घ्‍याबासे चुह्रङ् भिसी पाङ्‌जी, “स्‍हीगो, चुरी ङादेन छ्‌याम म्‍हुइला शेकेल† गिक मुला। य्‍हाङ खानङ्‌पट्टि नितोःला भिसी पाङ्‌बासे लमा ङाइ थे म्‍हिदा चु शेकेल पिन्‍ना।”

९ ङाच्‍छा ङाच्‍छा इस्राएलरी खालै म्‍हिसे परमेश्‍वरदेन छ्‌याम सल्‍लाह ह्रीबा सेम लमा “य्‍हाङ दर्शी मुबा ग्‍लारी निइ” भिसी पाङ्‌बा ठिम मुबा। तिग्‍दा भिसम दन्‍देला अगमवक्तादा थे धुइरी दर्शी भिसी पाङ्‌मुबा।

१० शाऊलसे थेदा “ज्‍यबा, दाहेन्‍से य्‍हाङ थे मुबा ग्‍लारी निइ” भिसी पाङ्‌जी। जमाहेन्‍से थेनीगदे परमेश्‍वरला थे म्‍हि मुबा शहररी निजी।

११ थेनीगदे शहरपट्टि निबा गङ्‌ला खानरी निबान लमा थेनीगदेसे क्‍युइ किन्‍बारी खबा कोइ कोइ म्रिङकोलागदेदा स्‍याप्‍जी, ओच्‍छे थेनीगदेसे “दर्शी दिमरीन मुला?” भिसी थेनीगदेदा ङ्‌योइजी।

१२ थेनीगदेसे चुह्रङ् भिसी पाङ्‌जी, “लास्‍सो, मुला। थे ह्राङनी भन्‍दा ङाच्‍छा फेप्‍बान मुला। योना योना लसी फेप्‍गो। थे भर्खर जे शहररी दोखबा मुला, तिग्‍दा भिसम म्‍हिगदेसे तिनी गङ्‌री मुबा बलि फुल्‍बा ग्‍लारी बलि फुल्‍ला।

१३ थे गङ्‌री भोज सोल्‍बारी फेप्‍बा भन्‍दा ङाच्‍छान ह्राङनीसे थेदा शहररी वाङ्‌ना वाङ्‌नान स्‍याप्‍ला। थे आदोदेधोना म्‍हिगदेसे भोज आचमुला, तिग्‍दा भिसम जम्‍मान म्‍हिगदेसे चबा भन्‍दा ङाच्‍छा बलि लबा स्‍हेदा थेसे मोलम पिन्‍तोःमुला। दाहेन्‍से फेप्‍गो, ओच्‍छे ह्राङनीसे थेदा तुरून्‍तन स्‍याप्‍ला।”

१४ थेनीगदे शहरपट्टि निजी, ओच्‍छे थेनीगदे शहररी वाङ्‌बान लमा शमूएलएनोन गङ्‌री निबाला लागिरी थेनीगदे मुबापट्टिन खबान मुबा।

१५ शाऊल खबा भन्‍दा तिरे ङाच्‍छा शमूएलदा परमप्रभुसे चु बचनग्‍याम ह्राङसे लबारी छ्‌याइबा ताम उन्‍बा मुबा,

१६ “चुनोन धुइरी ङाइ बेन्‍यमीनना शहरग्‍याम म्‍हि गिक पुइखला। थेदा ङाला म्‍हि इस्राएलला लागिरी ग्‍ले स्‍होउ। थेसे ङाला म्‍हिदा पलिश्‍तीगदेला याग्‍याम फेला। ङाला म्‍हिला दुख ङाइ म्राङ्‌बा मुला, तिग्‍दा भिसम चुगदेसे क्रासी क्रासी पाङ्‌बा ताम ङाइ थेःबा मुला।”

१७ शाऊलदा म्राङ्‌मै छ्‌याम परमप्रभुसे शमूएलदा चुह्रङ् भिसी सुङ्‌जी, “ङाइ एदा पाङ्‌बा म्‍हि चुनोन हिन्‍ना। चु म्‍हिसेन ङाला म्‍हिथोरी शासन लला।”

१८ मूल म्रापरी शमूएल मुबा ग्‍लारी खसी शाऊलसे चुह्रङ् भिसी पाङ्‌जी, “दर्शी खानङ् स्‍य्‍हुमुला? दया लसी ङादा पाङ्‌सी पिन्‍गो।”

१९ शमूएलसे चुह्रङ् भिसी जोहाब पिन्‍जी, “दर्शी ङानोन हिन्‍ना। ङाला ङाच्‍छा ङाच्‍छा गङ्‌री बली लबा ग्‍लारी भ्रउ, ओच्‍छे तिनी एसे ङादेन छ्‌यामनोन चला। ङाइ स्‍य्‍होरीन एला सेमरी तिग ताम मुला थे पाङ्‌सी पिन्‍ना, ओच्‍छे एदा बिदा लला।

२० दाहेन्‍से सोमरे ङाच्‍छा म्‍हबा गधागदेला लागिरी सुर्दा आलउ, तिग्‍दा भिसम थे स्‍याप्‍सी जिन्‍बा मुला। तर जम्‍मान इस्राएलसे तिग ह्रीबान मुला? थेला लागिरी थेनीगदेसे एदेन एला आखेम्‍हेमेला सन्‍तानपट्टि च्‍याबान मुला।”

२१ शाऊलसे चुह्रङ् भिसी पाङ्‌जी, “तर ङा मी इस्राएलला जम्‍मान भन्‍दा जजा वंशला बेन्‍यामीनी गिक हिन्‍ना। ओच्‍छे बेन्‍यामीन वंश वंश न्‍हङ्‌री जम्‍मान भन्‍दा जजा वंश ङाला हिन्‍ना। तिग्‍दा ह्राङसे ङादा चु ताम सुङ्‌बा?”

२२ जमाहेन्‍से शमूएलसे शाऊलदेन थेला घ्‍याबादा चबा थुङ्‌बा लबा कोठारी भजी, ओच्‍छे निम्‍तो पिन्‍बा म्‍हिगदे न्‍हङ्‌री जम्‍मान भन्‍दा मूल ठिरी थान्‍जी। थेनीगदे ओस्‍पन बोगल गिकसे च्‍युइ ते मुबा।

२३ जमाहेन्‍से शमूएलसे भान्‍सेदा चुह्रङ् भिसी पाङ्‌जी, “ङाइ एदा छुट्टोन फेसी थान्‍गो भिसी पिन्‍बा भो चुरी भउ।”

२४ जमाहेन्‍से थे भान्‍सेसे काङहेन्‍से थान्‍बा पूरन काङ्‌स्‍हु भसी शाऊलला ङाच्‍छा थान्‍जी। जमाहेन्‍से शमूएलसे चुह्रङ् भिसी पाङ्‌जी, “एला लागिरी थान्‍बा स्‍या चुनोन हिन्‍ना। चउ, तिग्‍दा भिसम ‘ङाइ डोन्‍बोगदेदा निम्‍तो पिन्‍बा मुला’ भिसी पाङ्‌बा चुनोन गेला लागिरी चु फेसी थान्‍बा हिन्‍ना।” थेतबासेलमा थे धिनकुनु शाऊलसे शमूएलदेन छ्‌यामनोन चबा थुङ्‌बा लजी।

२५ थेनीगदे गङ्‌री मुबा बलि फुल्‍बा ग्‍लाग्‍याम मार शहररी खमाहेन्‍से शमूएलसे ह्राङला दिमला कौसीरी शाऊलदेन छ्‌याम ताम लजी।

२६ रामरामरिमरिम तमा शमूएलसे शाऊलदा कौसीरी ङ्‌योइसी चुह्रङ् भिसी पाङ्‌जी, “रेःगो, दाहेन्‍से ङाइ एदा बिदा पिन्‍ना।” शाऊल रेःमाहेन्‍से शाऊलदेन शमूएल न्‍हीनोन छ्‌याम छ्‌यामनोन ग्‍यामरी निजी।

२७ थेनीगदे शहरला ङाम्‍री दोखबारी छ्‌याइमा शमूएलसे शाऊलदा “चु घ्‍याबादा ङाच्‍छा निउ भिसी पाङ्‌सी पिन्‍गो” भिसी पाङ्‌जी। ओच्‍छे थे घ्‍याबा ङाच्‍छा निजी। जमाहेन्‍से शमूएलसे शाऊलदा चुह्रङ् भिसी पाङ्‌जी, “ए चा छिन्‍नङ् चुरीन चिउ, ओच्‍छे परमेश्‍वरसे ङादा तिग सुङ्‌बा मुला थे एदा पाङ्‌ला।”

† 

९:८ शेकेल गिक भिबा चा ११.५ ग्राम म्‍हुइला ढ्‌याक हिन्‍ना।

१०

शमूएलसे थोङ् नाङ् छ्‌युगु किन्‍सी शाऊलला थोबोरी युजी। ओच्‍छे थेदा च्‍योक लसी चुह्रङ् भिसी पाङ्‌जी, “ह्राङदा परमप्रभुसे ह्राङला म्‍हि इस्राएलथोरी ग्‍ले स्‍होबा मुला।

२ तिनी ह्राङ ङाग्‍याम बिदा तसी फेप्‍माहेन्‍से ह्राङसे बेन्‍यामीनना साँधरी मुबा राहेलला धुर्सा ङाम्‍ला सेल्‍साहरी म्‍हि न्‍हीदा स्‍याप्‍ला। थेनीगदेसे ह्राङदा चुह्रङ् भिसी पाङ्‌ला, ‘ह्राङसे म्‍हाइबान लबा गधागदे स्‍याप्‍जी। ओच्‍छे ह्राङला आबासे थे गधागदेला लागिरी सुर्दा लबा ख्‍लासी ह्राङला लागिरी सुर्दा लबान “दाहेन्‍से ङाइ ङाला झाला लागिरी तिग लसे?” भिसी सुङ्‌बाला सुङ्‌बान मुला।’

३ “थे ग्‍लाग्‍याम तबोरला घ्रेन दोङधोना दोमा थेरी ह्राङदा बेथेलरी परमेश्‍वरला जयजयकार लबारी निबान लबा गोर सोम म्‍हिसे स्‍याप्‍ला। थेनीगदे न्‍हङ्‌ला गिकदेन छ्‌याम गोर सोम बोको, अर्गु गिकदेन छ्‌याम गोर सोम गेङ ओच्‍छे अर्गु गिकदेन छ्‌याम ढिला ताङ् नाङ् अङ्‌गुरला निङ्‌गु तला।

४ थेनीगदेसे ह्राङदा फ्‍याफुल्‍ला ओच्‍छे गेङ न्‍ही पिन्‍ना। ह्राङसे थे गेङ किन्‍ना।

५ “जमाहेन्‍से ह्राङ परमेश्‍वरला गङ् गिबारी फेप्‍ला, थेरी पलिश्‍तीगदेसे पाल फ्रेङ्‌बा मुला। ओच्‍छे ह्राङ शहरला ङाम्‍री दोमा गङ्‌री मुबा बलि फुल्‍बा ग्‍लाग्‍याम मार खबान लबा अगमवक्तागदेला हुल गिक खैँजडी, बाँसुरीदेन वीणा राप्‍बान खबा स्‍याप्‍ला। ओच्‍छे थेनीगदेसे अगमवाणी लबान लबा तला।

६ जमाहेन्‍से परमप्रभुला आत्‍मा ह्राङथोरी शक्तिरी फेप्‍खला, ओच्‍छे ह्राङसेनोन थेनीगदेदेन छ्‌याम छ्‌यामनोन अगमवाणी लला, ओच्‍छे ह्राङ अर्गुन म्‍हि दोला।

७ चु जम्‍मान चिनुगदे पूरा तमाहेन्‍से धुइ अन्‍छार गे लउ, तिग्‍दा भिसम परमेश्‍वर ह्राङदेन छ्‌याम तला।

८ “ह्राङ ङा भन्‍दा ङाच्‍छा गिलगालरी फेप्‍खउ, ओच्‍छे ङा ह्राङ मुबा ग्‍लारी मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍बारी खला। तर निसरेधोना ङा ह्राङ मुबा ग्‍लारी आखदेधोना ह्राङसे ङादा भ्रन्‍तोःला। जमाहेन्‍से ह्राङसे तिग लतोःला थे ताम ङा खसी पाङ्‌सी पिन्‍ना।”

९ शाऊल शमूएलग्‍याम बिदा तसी निमाहेन्‍से परमेश्‍वरसे शाऊलला सेम छार स्‍होसी पिन्‍जी। ओच्‍छे चु जम्‍मान चिनुगदे थे धिनकुनुन पूरा तजी।

१० थेनीगदे गिबारी दोमा अगमवक्तागदेला हुल गिक थेदा स्‍याप्‍बारी खबान मुबा, ओच्‍छे तुरून्‍तन थेथोरी परमेश्‍वरला आत्‍मा शक्तिरी फेप्‍खजी, ओच्‍छे थेसेनोन थेनीगदेसे ह्रङ्‌नोन अगमवाणी लजी।

११ थेदा ङाच्‍छाहेन्‍सेन ङोसेबा म्‍हिगदेसे थेसेनोन अगमवक्तागदेसे ह्रङ् लसीन अगमवाणी लबा म्राङ्‌सी थेनीगदेसे गिकसेम गिकदा चुह्रङ् भिसी पाङ्‌जी, “चु कीशला झादा तिग तबा हिन्‍ना? तिग शाऊलएनोन अगमवक्ता हिन्‍ना?”

१२ थे ग्‍लाला म्‍हि गिकसे, “थेनीगदेला आबा खाल हिन्‍ना?” भिसी पाङ्‌जी। थेतबासेलमा चुह्रङ्‌बा उखान पाङ्‌बारी छ्‌याइजी, “तिग शाऊलएनोन अगमवक्तागदे न्‍हङ्‌लान हिन्‍ना?”

१३ अगमवाणी लसी जिन्‍माहेन्‍से शाऊल गङ्‌री मुबा बलि फुल्‍बा ग्‍लारी निजी।

१४ शाऊलला अगुसे शाऊलदेन थेला घ्‍याबादा “एनी खानङ् निबा मुबा?” भिसी पाङ्‌जी। ओच्‍छे शाऊलसे चुह्रङ् भिसी जोहाब पिन्‍जी, “ङनी गधागदे म्‍हाइबारी निबा मुबा। गधागदे आस्‍यप्‍माहेन्‍से ङनी शमूएल मुबा ग्‍लारी निजी।”

१५ थेला अगुसे थेदा चुह्रङ् भिसी पाङ्‌जी, “शमूएलसे तिग पाङ्‌जी? ङादाएनोन पाङ्‌गो।”

१६ शाऊलसे चुह्रङ् भिसी पाङ्‌जी, “थेसे ङन्‍दा गधागदे स्‍याप्‍सी जिन्‍बा मुला भिसी पाङ्‌जी।” तर थेसे ह्राङ ग्‍ले दोबा मुला भिसी शमूएलसे पाङ्‌बा ताम चा आपाङ्‌नी।

शाऊलदा ग्‍ले स्‍होबा

१७ चुनोन धुइरी शमूएलसे इस्राएलीगदेदा मिस्‍पारी परमप्रभु मुबा ग्‍लारी ङ्‌योइजी,

१८ ओच्‍छे थेनीगदेदा चुह्रङ् भिसी पाङ्‌जी, “परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘ङाइ इस्राएलदा मिश्र य्‍हुल्‍साग्‍याम तेःसी भजी। ओच्‍छे ङाइ एनीगदेदा दुख पिन्‍बा मिश्रीगदेदेन जम्‍मान य्‍हुल्‍साग्‍याम जोगब लजी।

१९ तर एनीगदेदा जम्‍मान दुखदेन आपत विपतग्‍याम जोगब लबा ह्राङला परमेश्‍वरदा तिनी एनीगदेसे म्‍लेःबा मुला। ओच्‍छे एनीगदेसे चुह्रङ् भिसी पाङ्‌जी, “आहिन, ङन्‍ना लागिरी ग्‍ले गिक धम्‍गो।” थेतबासेलमा दाहेन्‍से परमप्रभुला ओन्‍छाङ्‌री वंश वंश लसी ह्राङ ह्राङलान ग्‍लारी पोप तउ।’”

२० शमूएलसे थेरी इस्राएलला जम्‍मान वंशदा ङ्‌योइजी, ओच्‍छे चिट्ठा युमा बेन्‍यामीनना वंशदा परब तजी।

२१ जमाहेन्‍से शमूएलसे बेन्‍यामीनना वंशदा वंश वंश लसी ङ्‌योइजी, ओच्‍छे मत्री वंशदा धम्‍जी। जम्‍मान भन्‍दा लिच्‍छा कीशला झा शाऊलदा धम्‍जी। तर म्‍हिगदेसे म्‍हाइमा थेदा थेरी आस्‍याप्‍नी।

२२ थेनीगदेसे दोःसी परमप्रभुदा “तिग थे म्‍हि चुरी मुला?” भिसी ङ्‌योइजी। परमप्रभुसे थेनीगदेदा चुह्रङ् भिसी जोहाब पिन्‍जी, “थे थेरी सामानगदेला गुङ्‌री लासी चिबा मुला।”

२३ थेनीगदे य्‍हार्बान निसी शाऊलदा भसी खजी, ओच्‍छे थे म्‍हिगदेला गुङ्‌री राप्‍मा जम्‍मान म्‍हिगदे भन्‍दा बित्ता नाङ नोबा मुबा।

२४ शमूएलसे म्‍हिगदेदा चुह्रङ् पाङ्‌जी, “परमप्रभुसे धम्‍बा म्‍हिदा च्‍यागो। चु जम्‍मान य्‍हुलरी थे ह्रङ्‌बा अर्गु खालैनोन आरे।” जमाहेन्‍से थे जम्‍मान म्‍हिगदेसे क्रिङ्‌बान “ग्‍ले सदन सोसी चिगै” भिसी पाङ्‌जी।

२५ जमाहेन्‍से शमूएलसे म्‍हिगदेदा ग्‍लेला गेला बारेरी पाङ्‌जी, ओच्‍छे थेसे थे जम्‍मान ताम कागज गिकरी भ्रिसी परमप्रभुला ङाच्‍छा थान्‍जी। जमाहेन्‍से थेसे म्‍हिगदेदा ह्राङ ह्राङला दिमरी पुइजी।

२६ शाऊलएनोन गिबारी ह्राङला दिमरी निजी, ओच्‍छे परमेश्‍वरग्‍याम आँट याङ्‌बा कोइ कोइ सिपाहीगदे थेदेन छ्‌याम निजी।

२७ तर थेरी कोइ कोइ गेआखेल्‍बा म्‍हिगदेएनोन मुबा, थेनीगदेसे चुह्रङ् भिसी पाङ्‌जी, “य्‍हाङदा चु म्‍हिसे खाह्रङ् लसी दुखग्‍याम फेला?” थेनीगदेसे शाऊलदा तिगै वास्‍ता आलनी, ओच्‍छे थेला लागिरी तिगै उपहारएनोन आभनी। तर शाऊलसे थेनीगदेदा तिगैनोन आपाङ्‌नी।

शाऊलसे अम्‍मोनीगदेदा ब्रेना लबा

११

अम्‍मोनी नाहाश याबेश-गिलादरी खसी थेदा घेरब लजी। याबेशला म्‍हिगदेसे नाहाशदा चुह्रङ् भिसी पाङ्‌जी, “ङन्‍देन छ्‌याम ढिक्‍गो, ङनी ह्राङला य्‍हुल्‍साला म्‍हि दोला।”

२ तर नाहाशसे थेनीगदेदा चुह्रङ् भिसी जोहाब पिन्‍जी, “चु ताम ङ्‌यान्‍जी भिसम जे ङा एनीगदेदेन छ्‌याम ढिक्‍ला। ङाइ एनीगदे जम्‍मालान दाहिने मी तेःला, चुह्रङ् लसी इस्राएलला बेइज्‍जत लला।”

३ जमाहेन्‍से याबेश-गिलादला गन्‍बागदेसे चुह्रङ् भिसी पाङ्‌जी, “चु समाचार इस्राएल नाङ्‌नोन दोना लबारी ङन्‍दा निसरेला धुइ पिन्‍गो, जमाहेन्‍से ङन्‍दा ह्राङला याग्‍याम खालैसेन जोगब आलनी भिसम ङन्‍से ह्राङसे ह्राङदान ह्राङला यारी जिम्‍मा पिन्‍ना।”

४ समाचार भबा म्‍हिगदे गिबारी शाऊल मुबा ग्‍लारी खसी समाचार पाङ्‌जी, जमाहेन्‍से जम्‍मान म्‍हिगदे क्राबा क्रिङ्‌बा लबारी छ्‌याइजी।

५ थे धुइरी शाऊल म्‍हे धङ्‌बान धङ्‌बान भुग्‍याम दिमरी खबान मुबा, ओच्‍छे थेसे “म्‍हिगदेदा तिग तजी? तिग्‍दा म्‍हिगदे क्राबा क्रिङ्‌बा लबा?” भिसी ङ्‌योइजी। ओच्‍छे थेनीगदेसे याबेश-गिलादला म्‍हिगदेसे पाङ्‌बा ताम थेदा पाङ्‌जी।

६ चु ताम थेःमा शाऊलथोरी परमप्रभुला आत्‍मा शक्तिरी फेप्‍खजी, ओच्‍छे थे बोमोसे मे दोजी।

७ जमाहेन्‍से थेसे हल गिक म्‍हे घ्‍लाब थासी टोगोल टोगोल लजी, ओच्‍छे समाचार भबा म्‍हिगदेदा थे स्‍याला दुम्‍बु पिन्‍सी इस्राएलला जम्‍मान ग्‍लारी चुह्रङ् भिसी पाङ्‌गो भिसी पुइजी, “जुन जुन म्‍हि लडाइ लबारी निबाला लागिरी शाऊलदेन शमूएलला लिच्‍छा आख थेला थेनीगदेदाएनोन चु म्‍हे घ्‍लाबगदेदा ह्रङ्‌नोन लला।” जमाहेन्‍से जम्‍मान म्‍हिगदे परमप्रभुदेन छ्‌याम लोङ्‌जी, ओच्‍छे थेनीगदे जम्‍मान म्‍हि गिक तेबान तसी खजी।

८ लडाइरी निबाला लागिरी शाऊलसे थेनीगदेदा बेजेकरी ह्रुप लजी। थेरी इस्राएलला म्‍हिगदे ३,००००० ओच्‍छे यहूदाला म्‍हिगदे ३०,००० मुबा।

९ थेनीगदेसे समाचार भबा म्‍हिगदेदा चुह्रङ् भिसी पाङ्‌जी, “याबेश-गिलादला म्‍हिगदेदा चुह्रङ् भिसी पाङ्‌गो, ‘धिनी गङ्‌सलरी क्‍यारनोन एनीगदेदा थेनीगदेला याग्‍याम जोगब लला।’” समाचार भबा म्‍हिगदेला ताम थेःमाहेन्‍से याबेश-गिलादला म्‍हिगदेदा आँट खजी।

१० जमाहेन्‍से थेनीगदेसे अम्‍मोनीगदेदा चुह्रङ् भिसी पाङ्‌जी, “ङन्‍से ह्राङसे ह्राङदान ह्राङला यारी जिम्‍मा पिन्‍ना, ओच्‍छे ह्राङसे ङन्‍दा जे लाइ म्‍हन्‍बा थेनोन लउ।”

११ न्‍हाङ्‌गरदाङ शाऊलसे ह्राङला म्‍हिगदेदा समूह सोम स्‍होजी। थेनीगदे स्‍य्‍होरीन अम्‍मोनीगदेला पाल न्‍हङ्‌री वाङ्‌जी ओच्‍छे धिनी गङ्‌सलधोना थेनीगदेदा नाश लजी। जमाहेन्‍से सोबागदेएनोन ग्‍ला गिकरीन ह्रुप तबारी आखम्‍बाधोना छरपष्‍ट तजी।

१२ जमाहेन्‍से म्‍हिगदेसे शमूएलदा चुह्रङ् भिसी पाङ्‌जी, “ङनीथोरी शाऊलसे शासन आलगै भिसी पाङ्‌बा म्‍हि खाल हिन्‍ना? थेनीगदेदा ङन्‍ना यारी जिम्‍मा पिन्‍गो, थेनीगदेदा ङन्‍से साइला।”

१३ तर शाऊलसे चुह्रङ् भिसी पाङ्‌जी, “आहिन, इस्राएलदा परमप्रभुसे चुह्रङ् लसी ढाना लबा धिनकुनु खालैदान आसाइ।”

१४ जमाहेन्‍से शमूएलसे म्‍हिगदेदा चुह्रङ् भिसी पाङ्‌जी, “य्‍हाङ गिलगालरी निसी चु ग्‍लेसे लबा शासनदा सेमहेन्‍सेन मान लाइ।”

१५ थेतबासेलमा थेनीगदे जम्‍मान गिलगालरी निसी परमप्रभुला ङाच्‍छा ढिक्‍ना लबा बलि फुल्‍जी, ओच्‍छे परमप्रभुलान ङाच्‍छा शाऊलदा ग्‍ले स्‍होजी। शाऊलदेन जम्‍मान इस्राएलीगदे ल्‍हानान ताङ्‌सी थेरी भोज लजी।

बिदा तबारी छ्‌याइमा शमूएलसे पाङ्‌बा ताम

१२

जमाहेन्‍से थेरी ह्रुप तबा जम्‍मान इस्राएलीगदेदा शमूएलसे चुह्रङ् भिसी पाङ्‌जी, “एनीगदेसे पाङ्‌बा जम्‍मान ताम ङाइ थेःजी, ओच्‍छे एनीगदेथोरी शासन लबाला लागिरी ङाइ ग्‍ले धम्‍जी।

२ दाहेन्‍से चुनोन ग्‍ले एनीगदेदा ग्‍याम उन्‍बा म्‍हि दोबा मुला। ङा चा खेप्‍पा दोसी क्रा सार्सी जिन्‍बा मुला। ङाला झागदे एनीगदेदेन छ्‌यामनोन मुला। ङा चा जजाहेन्‍से एनीगदेदा ग्‍याम उन्‍बा म्‍हि दोबा हिन्‍ना।

३ ङा चुरीन मुबा धुइरी एनीगदेला सेमरी ङाला बिरोधरी तिगै ताम मुसम चुरीन परमप्रभुदेन थेसे धम्‍बा म्‍हिला ओन्‍छाङ्‌रीन पाङ्‌गो। ङाइ खाल्‍ला म्‍हे घ्‍लाब किन्‍बा मुला? ङाइ खाल्‍ला गधा किन्‍बा मुला? ङाइ खाल्‍दा ठगब लबा मुला? ङाइ खाल्‍दा नाङ्‌बाझ्‍याक्‍बा लजी? खाल्‍ला गल्‍ती छुम्‍बारी ङाइ घूस किन्‍जी? ङादा पाङ्‌गो, ङाइ थेला हर्जना फाला।”

४ थेनीगदेसे चुह्रङ् भिसी जोहाब पिन्‍जी, “ह्राङसे ङन्‍दा ठगब लबा आरे। ङनीथोरी ह्राङसे तिगै नाङ्‌बाझ्‍याक्‍बा लबा आरे। ह्राङसे खालै म्‍हिग्‍यामएनोन तिगै स्‍हे किन्‍बा आरे।”

५ जमाहेन्‍से शमूएलसे थेनीगदेदा चुह्रङ् भिसी पाङ्‌जी, “तिनी एनीगदेसे ङाला तिगै गल्‍ती आरे भिसी पाङ्‌बा तामला साक्षी परमप्रभु मुला, ओच्‍छे परमप्रभुसेन धम्‍बा म्‍हि साक्षी मुला।” ओच्‍छे थेनीगदेसेनोन “परमप्रभुन साक्षी मुला” भिसी पाङ्‌जी।

६ शमूएलसे म्‍हिगदेदा चुह्रङ् भिसी पाङ्‌जी, “एनीगदेला लागिरी परमप्रभुसेन मोशादेन हारूनदा धम्‍जी, ओच्‍छे एनीगदेला आखेम्‍हेमेदा मिश्र य्‍हुल्‍साग्‍याम तेःसी भजी।

७ दाहेन्‍से चुरी राप्‍सी चिउ, तिग्‍दा भिसम परमप्रभुला ओन्‍छाङ्‌री ङाइ एनीगदेला ङाच्‍छा ताम गिक थान्‍ना, ओच्‍छे एनीगदेदेन एनीगदेला आखेम्‍हेमेगदेला लागिरी परमप्रभुसे लबा जम्‍मान शक्तिशाली गेगदेला बारेरी ङाइ पाङ्‌ला।

८ “मिश्र य्‍हुल्‍सारी निमाहेन्‍से याकूबसे ह्रो याङ्‌बाला लागिरी परमप्रभुदेन छ्‌याम बिन्‍ती लजी, ओच्‍छे परमप्रभुसे मोशादेन हारूनदा पुइजी, थे न्‍हीसेन एनीगदेला आखेम्‍हेमे याकूबदा मिश्र य्‍हुल्‍साग्‍याम तेःसी भजी, ओच्‍छे चु ग्‍लारी थान्‍जी।

९ “तर थेनीगदेसे परमप्रभु ह्राङला परमेश्‍वरदा म्‍लेःजी, ओच्‍छे परमप्रभुसे थेनीगदेदा ख्‍लाजी, ओच्‍छे हासोरला सिपाहीगदेला हाकिम सीसरा, पलिश्‍तीगदेदेन मोआबला ग्‍लेला यारी जिम्‍मा पिन्‍जी। थेनीगदेसे एनीगदेला आखेम्‍हेमेगदेदा बिरोध लसी लडाइ लजी।

१० जमाहेन्‍से एनीगदेला आखेम्‍हेमेगदेसे ह्रो याङ्‌बाला लागिरी परमप्रभुदेन छ्‌याम चुह्रङ् लसी बिन्‍ती लजी, ‘ङन्‍से पाप लजी। ङन्‍से परमप्रभुदा ख्‍लाजी, ओच्‍छे बाल लादेन अश्‍तोरेत लुला मूर्तिगदेदा तेन्‍जी। तर दाहेन्‍से ङन्‍दा ङन्‍ना शत्रुगदेला याग्‍याम फेगो, ओच्‍छे ङन्‍से ह्राङदा जे तेन्‍ना।’

११ ओच्‍छे एनीगदेला क्‍युर्सीन मुबा शत्रुगदेला याग्‍याम एनीगदेदा फेबाला लागिरी परमप्रभुसे यरूब-बालदेन बाराक, यिप्‍तादेन ङादा पुइजी, ओच्‍छे एनीगदे ज्‍यना लसी शान्‍तिरी चिबारी छ्‌याइजी।

१२ “तर अम्‍मोनीगदेला ग्‍ले नाहाश एनीगदेला बिरोध लबान खबा म्राङ्‌सी परमप्रभु एनीगदेला परमेश्‍वरनोन एनीगदेला ग्‍ले मुबा, तसैनोन एनीगदेसे ङादा चुह्रङ् भिसी पाङ्‌जी, ‘आहिन, ङन्‍दा ङनीथोरी शासन लबा ग्‍ले तोःला।’

१३ दाहेन्‍से एनीगदेसे ह्रीबा ग्‍ले चुरीन मुला। एनीगदेसे थेदा धम्‍जी, ओच्‍छे परमप्रभुसे एनीगदेला लागिरी ग्‍ले गिक धम्‍जी।

१४ चुदे एनीगदेसे परमप्रभुदा मान लजी ओच्‍छे सेमहेन्‍से थेदा तेन्‍जी भिसम, चुदे एनीगदे थेसे कुल्‍बा तामला बिरोध आलना भ्रजी भिसम, चुदे एनीगदेदेन एनीगदेला ग्‍लेसे परमप्रभु परमेश्‍वरदेन छ्‌याम विश्‍वासला गे लजी भिसम ज्‍यबान हिन्‍ना।

१५ तर चुदे एनीगदे परमप्रभुसे कुल्‍बा अन्‍छार आभ्रनी ओच्‍छे थेसे कुल्‍बा तामदा एनीगदेसे बिरोध लजी भिसम खाह्रङ् लसी एनीगदेला आखेम्‍हेमेला बिरोधरी परमप्रभु रेःबा मुबा, थेह्रङ् लसीन परमप्रभु एनीगदेला बिरोधरी रेःला।

१६ “दाहेन्‍से कुटिसी राप्‍सी चिउ, ओच्‍छे एनीगदेलान ओन्‍छाङ्‌री परमप्रभुसे लबा ल्‍हानान उदेकला गे च्‍यागो।

१७ दन्‍दे ग्‍वा खान्‍बा धुइ तबा मुला, आहिन? ङाइ परमप्रभुदेन छ्‌याम बिन्‍ती लला, ओच्‍छे थेसे मु गुडुङ्‌ना लबान नाम पुइखला। जमाहेन्‍से परमप्रभुला ओन्‍छाङ्‌री एनीगदेसे ग्‍ले ह्रीसी गादे आज्‍यबा गे लजी भिबा ताम म्राङ्‌ला ओच्‍छे था याङ्‌ला।”

१८ जमाहेन्‍से शमूएलसे परमप्रभुदेन छ्‌याम बिन्‍ती लजी, ओच्‍छे परमप्रभुसे थे धिनकुनुन मु गुडुङ्‌ना लबान घ्रेन नाम पुइखजी। परमप्रभुदेन शमूएलला ङाच्‍छापट्टि जम्‍मान म्‍हिगदे लोङ्‌जी।

१९ थेनीगदेसे शमूएलदा चुह्रङ् भिसी पाङ्‌जी, “ङनी कालग्‍याम जोगब तगै भिसी ह्राङसे परमप्रभु ह्राङला परमेश्‍वरदेन छ्‌याम ङनी ह्राङला गे लबा म्‍हिगदेला लागिरी प्रार्थना लसी पिन्‍गो। तिग्‍दा भिसम ङन्‍से ग्‍ले ह्रीसी ल्‍हानान आज्‍यबा गे लसी पापथोरी पाप लबा मुला।”

२० शमूएलसे म्‍हिगदेदा चुह्रङ् भिसी पाङ्‌जी, “आलोङ्‌गो, एनीगदे चुह्रङ्‌बा पापी मुसैनोन परमप्रभुला जयजयकार लबारी आख्‍लागो, तर ह्राङला पूरन सेमसे थेला गे लउ।

२१ तिगै गेआखेल्‍बा लागदेला लिच्‍छा आभ्रउ, थेसे ह्रो लबारीएनोन आखम्‍मुला, जोगब लबारीएनोन आखम्‍मुला, तिग्‍दा भिसम थेनीगदे तिगै गेआखेल्‍बा मुला।

२२ ह्राङला जम्‍मान भन्‍दा घ्रेन मिनसे लमा परमप्रभुसे एनीगदेदा आख्‍ला, तिग्‍दा भिसम एनीगदेदा परमप्रभुसे ह्राङलान म्‍हि स्‍होबारी पक्‍का लसी जिन्‍बा मुला।

२३ एनीगदेला लागिरी प्रार्थना लबारी ख्‍लासी परमप्रभुला ओन्‍छाङ्‌री पाप लबा धिन चा ङाला लागिरी खाइमै आखगै। जुन ताम ज्‍यबादेन ठीक मुला ङाइ एनीगदेदा थेनोन ताम उन्‍ना।

२४ एनीगदेसे परमप्रभुदा मान लउ ओच्‍छे सोझो तसी एनीगदेला सेमहेन्‍सेन थेला गे लउ। एनीगदेला लागिरी थेसे गादे घ्रेन गे लबा मुला, थे गेला बारेरी खेन्‍गो।

२५ तर एनीगदे सदन नाइबा गेनोन लसी चिजी भिसम एनीगदेदेन एनीगदेला ग्‍ले नाश तला।”

पलिश्‍तीगदेदेन छ्‌याम लडाइ लबा

१३

शाऊल ग्‍ले दोमा बोगल गिकसे च्‍युइ दिङला मुबा। थेसे इस्राएलरी बोगल न्‍हीसे न्‍ही दिङधोना शासन लजी।

२ शाऊलसे इस्राएलला हजार सोम म्‍हिगदेदा धम्‍जी, ओच्‍छे हजार न्‍ही चा मिकमाशदेन बेथेलला गङ्‌पट्टि मुबा य्‍हुल्‍सारी ह्राङदेन छ्‌यामनोन थान्‍जी, हजार गिक चा बेन्‍यामीनना गिबारी जोनाथनदेन छ्‌याम थान्‍जी। शाऊलसे बाँकी मुबा अर्गु म्‍हिगदेदा चा ह्राङ ह्राङलान दिमरी पुइजी।

३ जोनाथनसे गिबारी मुबा पलिश्‍तीगदेला चौकी छ्‌याकछिक लजी, चु ताम पलिश्‍तीगदेला गुङ्‌री दोजी। ओच्‍छे जम्‍मान हिब्रूगदेसे था याङ्‌गै भिसी शाऊलसे य्‍हुल्‍सा नाङ्‌नोन बिगुल ह्राप्‍पुङ्‌जी।

४ थेतबासेलमा शाऊलसे पलिश्‍तीगदेला चौकी छ्‌याकछिक लजीम, दाहेन्‍से पलिश्‍तीगदेसे इस्राएलीगदेदा हेला लला भिबा ताम जम्‍मान इस्राएलीगदेसे थेःजी। जमाहेन्‍से शाऊलसे ङ्‌योइबा थेःसी थेनीगदे गिलगालरी शाऊल मुबा ग्‍लारी खजी।

५ पलिश्‍तीगदे इस्राएलदेन छ्‌याम लडाइ लबाला लागिरी ग्‍ला गिकरी ह्रुप तजी। थेनीगदेदेन छ्‌याम ३०,००० रथ, ६,००० रथ चलब लबा म्‍हि ओच्‍छे झ्‍यासीन झ्‍याबारी आखम्‍बा समुद्र कुनीला बालुवा तेनोन सिपाहीगदे मुबा। थेनीगदे तोर खसी बेथ-आवनना स्‍यारपट्टि मिकमाशरी पाल फ्रेङ्‌सी चिजी।

६ इस्राएलीगदे ल्‍हानान दुखरी परब तजी, तिग्‍दा भिसम थेनीगदेदा ल्‍हानान दुख पिन्‍जी। थेतबासेलमा थेनीगदे ऊदेन बुट्टागदेला गुङ्‌री, पहराला गुङ् गुङ्‌रीदेन व्‍हाङ्‌गदे ओच्‍छे इनारगदेरी लाजी।

७ कोइ कोइ हिब्रूगदे चा यर्दन स्‍योङ क्‍याम्‍सङ् गाददेन गिलादला जिल्‍लागदेरीनोन य्‍हार्सी निजी। तर शाऊल चा गिलगालरीन चिजी ओच्‍छे थेला लिच्‍छा भ्रबा म्‍हिगदे लोङ्‌सी फितफित धर्जी।

८ शमूएलसे पाङ्‌बा अन्‍छार शाऊलसे निसरेधोना भ्रान्‍जी, तर शमूएल गिलगालरी आखनी। ओच्‍छे म्‍हिगदेसे शाऊलदा ख्‍लासी निबारी छ्‌याइजी।

९ थेतबासेलमा थेसे चुह्रङ् भिसी पाङ्‌जी, “मेरी ख्राङ्‌सी फुल्‍बा बलिदेन ढिक्‍ना लबा बलि चुरी ङा मुबा ग्‍लारी भउ।” जमाहेन्‍से थेसेन मेरी ख्राङ्‌सी फुल्‍बा बलि फुल्‍जी।

१० शाऊलसे बलि फुल्‍सी जिन्‍मैछ्‌याम शमूएल दोखजी। शाऊल थेदा स्‍याप्‍बारी निजी।

११ शमूएलसे चुह्रङ् भिसी पाङ्‌जी, “ह्राङसे चु तिग लजी?” शाऊलसे चुह्रङ् भिसी जोहाब पिन्‍जी, “म्‍हिगदेसे ङादा ख्‍लासी निबान लबा ङाइ म्राङ्‌जी, ओच्‍छे ह्राङसे कबुल लबा धुइरी ह्राङएनोन आदोखनी, ओच्‍छे पलिश्‍तीगदे मिकमाशरी ह्रुप तबान मुबा।

१२ ओच्‍छे ङाइ चुह्रङ्‌बा ताम खेन्‍जी, पलिश्‍तीगदे गिलगालरी ङादेन छ्‌याम लडाइ लबारी खला, ओच्‍छे परमप्रभुला दया याङ्‌बाला लागिरी ङाइ बिन्‍तीएनोन लबा आरे। थेतबासेलमा मेरी ख्राङ्‌सी फुल्‍बा चु बलि ङाइनोन फुल्‍तोःला भिबा सेम खजी।”

१३ शमूएलसे शाऊलदा चुह्रङ् भिसी पाङ्‌जी, “ह्राङसे मूर्ख गे लजी। परमप्रभु ह्राङला परमेश्‍वरसे कुल्‍बा अन्‍छार ह्राङ आभ्रनी। चुदे ह्राङ कुल्‍बा अन्‍छार भ्रबा हिन्‍सम परमप्रभुसे इस्राएलथोरी ह्राङला य्‍हुल्‍सादा सदनना लागिरी कोङ्‌ना लसी थान्‍सेला मुबा।

१४ तर दाहेन्‍से ह्राङला य्‍हुल्‍सा सदनना लागिरी आची। परमप्रभुसे ह्राङदान सेम निबा म्‍हि गिक म्‍हाइबा मुला, ओच्‍छे ह्राङला म्‍हिथोरी शासन लबारी थेदान धम्‍बा मुला, तिग्‍दा भिसम ह्राङ परमप्रभुसे कुल्‍बा अन्‍छार आभ्रनी।”

१५ जमाहेन्‍से शमूएल रेःसी गिलगालग्‍याम बेन्‍यामीनना शहर गिबारी क्‍यार निजी। ओच्‍छे शाऊलसे ह्राङदेन छ्‌याम मुबा म्‍हिगदे झ्‍याजी। थेनीगदे ओस्‍पन ग्‍यार्जा ढु ते मुबा।

१६ शाऊल, थेला झा जोनाथन ओच्‍छे थेनीगदेदेन छ्‌याम मुबा म्‍हिगदे बेन्‍यामीनना शहर गिबारी चिजी। पलिश्‍तीगदे चा मिकमाशरी पाल फ्रेङ्‌सी चिजी।

१७ पलिश्‍तीगदेला पालग्‍याम मालसामान ब्‍यन्‍बारी समूह सोम खजी। समूह गिक चा शूआलला जिल्‍लारी परब तबा ओप्रारी क्‍यार निजी।

१८ अर्गु समूह गिक बेथ-होरोनरी क्‍यार निजी। ओच्‍छे अर्गु सबोईमला ब्‍याँसीदेन तोङ्‌तोङ्‌बा ग्‍ला ङाम्‍ला गङ्‌गदेरी क्‍यार निजी।

१९ थे धुइरी इस्राएल नाङ्‌नोन कामी गिकएनोन आस्‍याप्‍मुबा, तिग्‍दा भिसम पलिश्‍तीगदेसे हिब्रूगदेदा तरवारदेन भाला स्‍होबारी आपिन्‍बा पक्‍का लबा मुला।

२० ह्राङ ह्राङला फाली, कुरी, तरीदेन हङ्‌सु खाप्‍च्‍यार लबारी इस्राएलीगदे पलिश्‍तीगदे मुबा ग्‍लारी नितोःमुबा।

२१ फाली गिक अथवा तो खाप्‍च्‍यार लबारी शेकेल गिकला भो सोमरी भो न्‍ही फातोःमुबा, ओच्‍छे म्‍हे धङ्‌बा अङ्‌कुसे ढिक्‍ना लबारीदेन तरी खाप्‍च्‍यार लबारी शेकेल गिकला भो सोमरी भो गिक फातोःमुबा।

२२ थेतबासेलमा लडाइ लबा धुइरी शाऊलदेन जोनाथनना लिच्‍छा भ्रबा खजिबै म्‍हिला तरवारदेन भाला आरेमुबा। शाऊल ओच्‍छे जोनाथनदेन छ्‌याम जे हतियार मुबा।

२३ थे धुइरी मिकमाशला खोँच जोगब लबाला लागिरी पलिश्‍तीगदेला हुल गिक सिपाहीगदे थोन्‍सी निबा मुबा।

जोनाथनसे लबा घ्रेन गे

१४

तिरेकुनु शाऊलला झा जोनाथनसे ह्राङला हतियार पुइबा भ्‍योन म्‍हिदा चुह्रङ् भिसी पाङ्‌जी, “खउ, य्‍हाङ थे गङ्‌ला क्‍याम्‍सङ्‌पट्टि मुबा पलिश्‍तीगदेला चौकीरी क्‍यार निइ।” तर चु ताम थेसे ह्राङला आबादा आपाङ्‌नी।

२ थे धुइरी शाऊल गिबा ङाम्‍ला मिग्रोनरी मुबा अनार दोङ टारी ह्राङला पाल फ्रेङ्‌सी चिबा मुबा। थेदेन छ्‌याम ओस्‍पन ग्‍यार्जा ढु ते म्‍हिगदे मुबा।

३ थेनीगदे न्‍हङ्‌री एपोद क्‍वान्‍बा परमेश्‍वरला मन्‍दिररी पूजा लबा म्‍हि चा अहियाह मुबा। थे पीनहासला झा ईकाबोदला आले अहीतूबला झा मुबा। अहीतूब चा पीनहास झा ओच्‍छे शीलोरी परमप्रभुला मन्‍दिररी पूजा लबा एलीला छाया मुबा। जोनाथन निबा थेनीगदे खालैदान था आरेमुबा।

४ जोनाथन खोँचग्‍याम पलिश्‍तीगदेला चौकीरी निबारी म्‍हाइबा मुबा। थे खोँचला पट्टि न्‍हीरी बोसेसदेन सेनेह भिबा युङ्‌बान युङ्‌बाला म्‍युङ्‌म्‍युङ्‌बा गङ् मुबा।

५ थे गङ् गिक मिकमाशपट्टि झ्‍याङ्‌री ओच्‍छे अर्गु गेबापट्टि लोरी परब तमुबा।

६ जोनाथनसे ह्राङला हतियार पुइबा म्‍हिदा चुह्रङ् भिसी पाङ्‌जी, “खउ, य्‍हाङ थे खतना आलबागदेला चौकी च्‍याबारी निइ। परमप्रभुसे य्‍हाङदा ह्रो लला तला। य्‍हाङ ल्‍हानान मुसै च्‍याङ्‌ना मुसै य्‍हाङदा जोगब लबाला लागिरी परमप्रभुदा तिगै तामसेन रोगब लबारी आखम।”

७ थेला हतियार पुइबा म्‍हिसे चुह्रङ् भिसी जोहाब पिन्‍जी, “ह्राङदा जुन ताम ठीक छोर्बा मुला, थे लउ। ह्राङसे जुन गे लला ङाइ ह्राङदा सेमहेन्‍से ह्रो लला।”

८ जोनाथनसे चुह्रङ् भिसी पाङ्‌जी, “खउ, य्‍हाङ चु गङ् वाइसी निइ, थेनीगदेसे य्‍हाङदा म्राङ्‌गै।

९ चुदे थेनीगदेसे य्‍हाङदा ‘ङनी आखदेधोना एनीगदे थेरीन चिउ’ भिसी पाङ्‌जी भिसम य्‍हाङ थेनीगदे मुबा ग्‍लारी आनिना य्‍हाङ जुन ग्‍लारी दोबा मुला थेरीन चिइ।

१० तर चुदे थेनीगदेसे ‘ङनीगदे मुबा ग्‍लारी तोर खउ’ भिसी पाङ्‌जी भिसम य्‍हाङ तोर निइ, तिग्‍दा भिसम थे चा परमप्रभुसे थेनीगदेदा य्‍हाङला यारी जिम्‍मा पिन्‍जीम भिबा तामला चिनु गिक तला।”

११ थेतबासेलमा थेनीगदे पलिश्‍तीगदे मुबा ग्‍लारी निजी। ओच्‍छे पलिश्‍तीगदेसे चुह्रङ् भिसी पाङ्‌जी, “च्‍यागो, हिब्रूगदे ह्राङ लाबा ऊगदेग्‍याम थोन्‍बान मुला।”

१२ थेनीगदेसे जोनाथनदेन थेला हतियार पुइबा म्‍हिदा चुह्रङ् भिसी पाङ्‌जी, “ङनी मुबा ग्‍लारी तोर खउ। एनीगदेसे तिग लतोःबा थे ङन्‍से एनीगदेदा लोप्‍ला।” जोनाथनसे ह्राङला हतियार पुइबादा चुह्रङ् भिसी पाङ्‌जी, “ङाला लिच्‍छा लिच्‍छा खउ। परमप्रभुसे थेनीगदेदा इस्राएलला यारी जिम्‍मा पिन्‍जीम।”

१३ जमाहेन्‍से जोनाथन या काङ जुसी भाम्‍बान तोर निजी, ओच्‍छे थेला हतियार पुइबा म्‍हिएनोन थेला लिच्‍छा लिच्‍छा निजी। जोनाथनसे पुङ्‌मा थे पलिश्‍तीगदे ह्रिल्‍जी, ओच्‍छे थेला लिच्‍छा लिच्‍छा खबा हतियार थोबा म्‍हिसे थेनीगदेदा साइजी।

१४ शुरूरी लडाइ लमा ओस्‍पन रोपनी ब्‍लितेला ग्‍लारी जोनाथनदेन थेला हतियार पुइबा म्‍हिसे ओस्‍पन बोगल गिक ते पलिश्‍तीगदेदा साइजी।

१५ जमाहेन्‍से पालदेन लडाइ लबा ग्‍लारी मुबा जम्‍मान सिपाहीगदे लोङ्‌जी। चौकीरी मुबागदेदेन लडाइ लबारी ठीक तसी चिबा सिपाहीगदेला समूहएनोन लोङ्‌जी। सनोन ल्‍हिकल्‍हिक तजी, ओच्‍छे थेनीगदे ल्‍हानान लोङ्‌जी।

पलिश्‍तीगदेसे ब्रेबा

१६ बेन्‍यामीनना गिबारी पाले चिबा शाऊलला म्‍हिगदेसे पलिश्‍तीगदेला समूह न्‍हङ्‌री हल्‍लीखल्‍ली लबान खानङ्‌दामन य्‍हार्बान लबा म्राङ्‌जी।

१७ जमाहेन्‍से शाऊलसे खाल खाल आरे भिसी था याङ्‌बाला लागिरी झ्‍यापुङ्‌मा जोनाथनदेन थेला हतियार पुइबा म्‍हि थेरी आरेबा ताम था याङ्‌जी।

१८ शाऊलसे परमेश्‍वरला मन्‍दिररी पूजा लबा अहियाहदा चुह्रङ् भिसी पाङ्‌जी, “परमेश्‍वरला सन्‍दोस चुरी भउ।” थे धुइरी सन्‍दोस इस्राएलदेन छ्‌यामनोन मुबा।

१९ शाऊल परमेश्‍वरला मन्‍दिररी पूजा लबा अहियाहदेन छ्‌याम ताम लबान मुबा, पलिश्‍तीगदेला पालग्‍याम झन झन हल्‍लीखल्‍लीला काइ थोन्‍जी, ओच्‍छे शाऊलसे अहियाहदा “तजी, भआतोः” भिसी पाङ्‌जी।

२० जमाहेन्‍से शाऊलदेन थेला जम्‍मान म्‍हिगदे लडाइ तबा ग्‍लारी निजी, थेरी थेनीगदेसे पलिश्‍तीगदे छरपष्‍ट तसी ह्राङ ह्राङ न्‍हङ्‌रीन लडाइ लसी चिबा म्राङ्‌जी।

२१ थे धुइधोना पलिश्‍तीगदेला तहरी मुबा हिब्रूगदे थेनीगदेला पालरी निबा आरेबा। थे हिब्रूगदेसे पलिश्‍तीगदेदा ख्‍लासी शाऊल ओच्‍छे जोनाथनदेन छ्‌याम मुबा इस्राएलीगदेदेन छ्‌याम ढिक्‍बारी खजी।

२२ एफ्राइमला गङ्‌पट्टि लासी चिबा जम्‍मान इस्राएलीगदेसेनोन पलिश्‍तीगदे य्‍हार्जी भिबा ताम थेःजी, जमाहेन्‍से थेनीगदेएनोन ढिक्‍सी पलिश्‍तीगदेदा ल्‍हानान ताप्‍बारी छ्‌याइजी।

२३ थे धिनकुनु परमप्रभुसे इस्राएलदा दुखग्‍याम फेजी, ओच्‍छे बेथ-आवनना क्‍याम्‍सङ्‌धोनान लडाइ तजी।

लडाइ जिन्‍माहेन्‍सेला तामगदे

२४ थे धिनकुनु इस्राएलीगदे ल्‍हानान ब्‍लप्‍बा मुबा, तिग्‍दा भिसम शाऊलसे चु तामगदे पाङ्‌सी म्‍हिगदेदा घ्रान चपुङ्‌मुबा, “ङाइ ङाला शत्रुगदेदा नाङ फासी जिन्‍बा भन्‍दा ङाच्‍छान जुन म्‍हिसे ङ्‌यसे तबा भन्‍दा ङाच्‍छान तिगै स्‍हे चला थे म्‍हिसे सराप याङ्‌गै।” थेतबासेलमा खालैसेन तिगै स्‍हे आचनी।

२५ जम्‍मान म्‍हिगदे ह्रिरी दोजी, ओच्‍छे थेरी सरीन सिङ्‌सुरला खुदु स्‍याप्‍जी।

२६ तर घ्रान चबासेलमा थेरी म्‍हिगदेसे सिङ्‌सुरला जङग्‍याम खुदु ताइबा म्राङ्‌सैनोन खालैसेन खुदु थुर्नोन आथुर्नी।

२७ तर म्‍हिगदेदा ह्राङला आबासे घ्रान चपुङ्‌सी तिगै स्‍हे आचउ भिसी पाङ्‌बा ताम जोनाथनसे थेःबान आरेमुबा। थेसे ह्राङला यारी मुबा कडीसे थे सिङ्‌सुरला जङरी भ्‍लोसी खुदु चजी, ओच्‍छे थेदा भङ् खजी।

२८ तर म्‍हिगदे न्‍हङ्‌ला गिकसे जोनाथनदा चुह्रङ् भिसी पाङ्‌जी, “ह्राङला आबासे चुह्रङ् लनोन आलउ भिसी सुङ्‌बा मुला। थेसे चुह्रङ् भिसी सुङ्‌बा मुला, ‘तिनीला धिनकुनु चबा थुङ्‌बा लबा म्‍हिसे सराप याङ्‌गै।’ थेतबासेलमा म्‍हिगदे चा फोख्रेन्‍सी सिला ह्रङ्‌नोन तबा मुला।”

२९ जोनाथनसे चुह्रङ् भिसी पाङ्‌जी, “ङाला आबासे य्‍हुल्‍सादा न्‍होङ्‌ना लबा गे लबा मुला। च्‍यागो, ङाइ चु खुदु म्‍याङ् जे म्‍याङ्‌मा ङादा गादे भङ् खबा मुला।

३० तिनी शत्रुगदेग्‍याम ब्‍यन्‍बा स्‍हे म्‍हिगदेसे चम्‍याङ्‌बा हिन्‍सम गादे ज्‍यबा तसेला मुबा। पाङ्‌नोन तोःमा पलिश्‍तीगदेएनोन ल्‍हानान नाश तसेला मुबा।”

३१ थे धिनकुनु थेनीगदेसे पलिश्‍तीगदेदा मिकमाशहेन्‍से अय्‍यालोनधोनान ताप्‍सी साइजी। ओच्‍छे म्‍हिगदे फोख्रेन्‍सी सिला ह्रङ्‌नोन तजी।

३२ थेनीगदेसे पलिश्‍तीगदेला सामान ब्‍यन्‍बारी छ्‌याइजी, ओच्‍छे ग्‍युदेन म्‍हेमुइगदे चुङ्‌जी, ओच्‍छे सरीन साइसी कादेन छ्‌यामनोन स्‍या चजी।

३३ “म्‍हिगदेसे स्‍यादेन कानोन चसी परमप्रभुला बिरोधरी पाप लबान मुला” भिसी शाऊलदा खालै म्‍हिसे पाङ्‌जी। शाऊल क्रिङ्‌बान चुह्रङ् भिसी पाङ्‌जी, “एनीगदेसे धोका पिन्‍जी। तुरून्‍तन घ्रेन युङ्‌बा गिक ब्‍लिङ्‌बान चुरी भउ।”

३४ थेसे दोःसी चुह्रङ् भिसी पाङ्‌जी, “म्‍हिगदे मुबा ग्‍लारी निसी चुह्रङ् पाङ्‌गो, ‘एनीगदेसे ह्राङला म्‍हेमुइदेन ग्‍यु चुरी भसी साइसी चउ, ओच्‍छे एनीगदे चुह्रङ् लसी कादेन छ्‌यामनोन स्‍या चसी परमप्रभुला बिरोधरी पाप आलउ।’” थेतबासेलमा म्‍हुन तमाहेन्‍से जम्‍मान म्‍हिगदेसे ह्राङ ह्राङला म्‍हेमुइ धङ्‌बान भसी खजी, ओच्‍छे थे म्‍हेमुइदा थेरीन साइजी।

३५ जमाहेन्‍से शाऊलसे परमप्रभुला लागिरी बलि फुल्‍बा ग्‍ला स्‍होजी। थे बलि फुल्‍बा ग्‍ला चा परमप्रभुला लागिरी शाऊलसे ङाच्‍छारेम स्‍होबा मुबा।

३६ जमाहेन्‍से शाऊलसे चुह्रङ् भिसी पाङ्‌जी, “य्‍हाङ तिनी म्‍हुनङ्एनोन मार निसी पलिश्‍तीगदेदेन छ्‌याम लडाइ लाइ ओच्‍छे रामरामरिमरिम तबा धुइधोनान थेनीगदेला सामान ब्‍यन्‍गे। थेनीगदेला म्‍हि गिकदाएनोन बाँकी आथान्‍गे।” म्‍हिगदेसे चुह्रङ् भिसी जोहाब पिन्‍जी, “ह्राङदा तिग जम्‍मान भन्‍दा ज्‍यबा छोर्मुला थेनोन लउ।” तर परमेश्‍वरला मन्‍दिररी पूजा लबा म्‍हिसे चा चुह्रङ् भिसी पाङ्‌जी, “ङाच्‍छा य्‍हाङसे परमेश्‍वरदेन छ्‌याम सल्‍लाह किन्‍गे।”

३७ थेतबासेलमा शाऊलसे परमप्रभुदेन छ्‌याम चुह्रङ् भिसी ङ्‌योइजी, “तिग ङाइ पलिश्‍तीगदेदा ताप्‍गो? तिग ह्राङसे थेनीगदेदा इस्राएलला यारी जिम्‍मा पिन्‍ना?” तर थे धिनकुनु परमेश्‍वरसे शाऊलदा तिगै जोहाब आपिन्‍नी।

३८ थेतबासेलमा शाऊलसे चुह्रङ् भिसी पाङ्‌जी, “सिपाहीगदेला जम्‍मान हाकिमगदे ङाच्‍छापट्टि खउ, तिनीला धिनकुनु तिग पाप लबा मुला, थे म्‍हाइगे।

३९ ङाइ इस्राएलदा थार्बा पिन्‍बा छोन्‍बो परमप्रभुला मिन किन्‍सी पाङ्‌ला, थे पाप ङाला झा जोनाथनसेन लबा मुसैनोन थेदा साइला।” तर थेदा खालैसे तिगै आपाङ्‌नी।

४० जमाहेन्‍से शाऊलसे इस्राएलीगदेदा चुह्रङ् भिसी पाङ्‌जी, “एनीगदे जम्‍मान पट्टिगिक चिउ, ङादेन ङाला झा जोनाथन अर्गु पट्टि चिला।” ओच्‍छे म्‍हिगदेसे चुह्रङ् भिसी जोहाब पिन्‍जी, “ह्राङदा तिग जम्‍मान भन्‍दा ज्‍यबा छोर्मुला थेनोन लउ।”

४१ जमाहेन्‍से शाऊलसे परमप्रभु इस्राएलला परमेश्‍वरदा चुह्रङ् भिसी प्रार्थना लजी, “तिग्‍दा तिनी ह्राङसे ह्राङला गे लबा म्‍हिदा जोहाब आपिन्‍बा? परमप्रभु इस्राएलला परमेश्‍वर, चुदे ङाला अथवा ङाला झा जोनाथनना दोष हिन्‍सम चिट्ठा युमा ऊरीम† परब तगै। चुदे ह्राङला म्‍हि इस्राएलला दोष हिन्‍सम तुम्‍मीम† परब तगै।” चिट्ठा युमा जोनाथनदेन शाऊल फेतोःजी, ओच्‍छे म्‍हिगदे थेनीगदेग्‍याम फेःजी।

४२ जमाहेन्‍से शाऊलसे चुह्रङ् भिसी पाङ्‌जी, “ङादेन ङाला झा जोनाथनना मिनरी चिट्ठा युगो।” ओच्‍छे चिट्ठा जोनाथनना मिनरी परब तजी।

४३ जमाहेन्‍से शाऊलसे जोनाथनदा “एसे तिग लजी? ङादा पाङ्‌गो” भिसी पाङ्‌जी। जोनाथनसे चुह्रङ् भिसी पाङ्‌जी, “ङाइ ङाला कडीला जोसे जजाकी खुदु म्‍याङ्‌बा जे हिन्‍ना। चुदे ङा सितोःबा हिन्‍सम सिबारी तयार मुला।”

४४ शाऊलसे चुह्रङ् भिसी पाङ्‌जी, “जोनाथन, एदा आसाइनी भिसम ङादा परमेश्‍वरसे चु भन्‍दा आज्‍यबा व्‍यवहार लगै।”

४५ तर म्‍हिगदेसे शाऊलदा चुह्रङ् भिसी पाङ्‌जी, “तिग जोनाथनदा साइबा? चुनोन जोनाथनसे इस्राएलदा ढाना लबा मुला। चुह्रङ् आलउ। छोन्‍बो परमप्रभुला मिन किन्‍सी पाङ्‌ला जोनाथनना क्रा गिकएनोन सरी ताइआम्‍याङ्, तिग्‍दा भिसम तिनी थेसे परमेश्‍वरग्‍याम ह्रो याङ्‌सी गे लबा मुला।” चुह्रङ् लसी जोनाथनदा म्‍हिगदेसे जोगब लजी, ओच्‍छे जोनाथनदा आसाइनी।

४६ जमाहेन्‍से शाऊलसे पलिश्‍तीगदेदा ताप्‍बारी ख्‍लाजी, ओच्‍छे थेनीगदे ह्राङलान य्‍हुल्‍सारी दोःसी निजी।

शाऊलसे लबा शासनदेन थेला म्‍हेमे

४७ शाऊलसे इस्राएलरी शासन लमाहेन्‍से मोआबीगदे, अम्‍मोनीगदे, एदोमीगदे, सोबाला ग्‍लेगदेदेन पलिश्‍तीगदे, ह्राङला क्‍युर्सीन मुबा शत्रुगदेदेन छ्‌याम लडाइ लजी। थे जुन जुन ग्‍लारी निजी, थे ग्‍लारी थेसे थेनीगदेदा ब्रेना लजी।

४८ थेसे अमालेकीगदेदाएनोन ब्रेना लजी, ओच्‍छे मालसामान ब्‍यन्‍बा म्‍हिगदेला याग्‍याम थेसे इस्राएलीगदेदा जोगब लसी ह्राङला शक्ति उन्‍जी।

४९ शाऊलला झा जोनाथन, यिश्‍वीदेन मल्‍कीशूअ मुबा। थेला घ्रेन झामेला मिन मेराब ओच्‍छे झामे कान्‍छीला मिन मीकल मुबा।

५० अहीमासला झामे अहीनोम चा थेला म्रिङ मुबा। ओच्‍छे थेला सिपाहीगदेला हाकिम चा थेला अगु नेरला झा अबनेर मुबा।

५१ शाऊलला आबा कीशदेन अबनेरला आबा नेर चा अबीएलला झागदे मुबा।

५२ ह्राङ सोदेधोना शाऊलसे पलिश्‍तीगदेदेन छ्‌याम लडाइ लसीन चितोःजी। ओच्‍छे शाऊलसे खजिबै भङ्‌बा अथवा लडाइ लखम्‍बा म्‍हि स्‍याप्‍जी भिसम ह्राङला गे लबारी धम्‍नोन धम्‍मुबा।

† 

१४:४१ ऊरीम भिबा चा परमेश्‍वरला सेमला ताम था याङ्‌बाला लागिरी परमेश्‍वरला मन्‍दिररी पूजा लबा म्‍हिसे चिट्ठा युमा चलब लबा गोर गिक जजाबा युङ्‌बा हिन्‍ना।

† 

१४:४१ तुम्‍मीम भिबा चा परमेश्‍वरला सेमला ताम था याङ्‌बाला लागिरी परमेश्‍वरला मन्‍दिररी पूजा लबा म्‍हिसे चिट्ठा युमा चलब लबा गोर गिक जजाबा युङ्‌बा हिन्‍ना।

अमालेकीगदेदेन छ्‌याम लडाइ लबा

१५

शमूएलसे शाऊलदा चुह्रङ् भिसी पाङ्‌जी, “परमप्रभुसे ह्राङदा इस्राएलला ग्‍ले स्‍होउ भिसी ङादा पुइखबा मुला। दाहेन्‍से ह्राङसे परमप्रभुला बचन सेम लसी ङ्‌यान्‍गो।

२ जम्‍मान भन्‍दा शक्तिशाली परमप्रभुसे चुह्रङ् भिसी सुङ्‌बा मुला, ‘इस्राएलीगदे मिश्र य्‍हुल्‍साग्‍याम थोन्‍सी तोर खमा अमालेकीगदेसे इस्राएलदेन छ्‌याम लडाइ लजी। थेतबासेलमा ङाइ अमालेकीगदेदा सजाय पिन्‍बारी पक्‍का लबा मुला।

३ दाहेन्‍से अमालेकीगदेदेन छ्‌याम लडाइ लसी थेनीगदेदा नाश लउ, ओच्‍छे थेनीगदेला धन सम्‍पत्ति नाश लउ, तिगैनोन आख्‍लागो, पूरन नाश लउ। थेनीगदेला ह्रेम्‍बोकोला, म्रिङकोला, कोलागदे, ङ्‌हे थुङ्‌बा लैनु कोलागदे, म्‍हेमुइ, राग्‍यु, ऊँटदेन गधा जम्‍मादान नाश लउ।’”

४ थेतबासेलमा शाऊलसे जम्‍मान सिपाहीगदेदा ङ्‌योइसी तेलैम भिबा ग्‍लारी ह्रुप लजी। थेरी भ्रसीन लडाइ लबा सिपाहीगदे लाख न्‍ही मुबा ओच्‍छे हजार च्‍युइ यहूदाला म्‍हिगदे मुबा।

५ शाऊल अमालेकला शहररी निजी, ओच्‍छे थेरी जजाबा खोँचरी तिगै धुइधोना लासी चिजी।

६ जमाहेन्‍से शाऊलसे केनीगदेदा चुह्रङ् भिसी पाङ्‌जी, “एनीगदे अमालेकीगदेदा ख्‍लासी निउ, तिग्‍दा भिसम एनीगदे थेनीगदेदेन छ्‌यामनोन नाश आतगै। तिग्‍दा भिसम इस्राएलीगदे मिश्र य्‍हुल्‍साग्‍याम तोर खबा धुइरी एनीगदेसे इस्राएलीगदेदेन छ्‌याम ज्‍यबा व्‍यवहार लबा मुबा।” थेतबासेलमा केनीगदेसे अमालेकीगदेदा ख्‍लासी निजी।

७ जमाहेन्‍से हवीलाहेन्‍से मिश्र य्‍हुल्‍साला स्‍यारपट्टिला साँधरी परब तबा शूरधोनान शाऊलसे अमालेकीगदेदेन छ्‌याम लडाइ लजी।

८ थेसे अमालेकीगदेला ग्‍ले अगागदा छोन्‍बोन चुङ्‌जी, ओच्‍छे अगागला जम्‍मान म्‍हिगदेदा तरवारसे ताम्‍सी साइजी।

९ तर शाऊलदेन थेला सिपाहीगदेसे अगागदेन ज्‍यबा ज्‍यबा ग्‍यु, म्‍हेमुइ, छोबा छोबा म्‍हेला कोलादेन ग्‍युला कोला ओच्‍छे ज्‍यबा ज्‍यबा जम्‍मान स्‍हेगदे जोगब लसी थान्‍जी। थेनीगदेसे थे स्‍हेगदे नाश लबा सेम आलनी। तर गेआखेल्‍बादेन तिगै सयनोन आरेबा स्‍हेगदे जे थेनीगदेसे नाश लजी।

शाऊलसे परमप्रभुसे कुल्‍बा तामदा वास्‍ता आलबा

१० जमाहेन्‍से परमप्रभुसे शमूएलदा चुह्रङ् भिसी सुङ्‌जी,

११ “शाऊलदा ग्‍ले स्‍होबासे लमा ङादा दुख म्‍हन्‍बा मुला, तिग्‍दा भिसम थेसे ह्राङला ली ङाग्‍याम अर्गुपट्टि दोःबा मुला, ओच्‍छे ङाइ कुल्‍बा ताम अन्‍छार थे भ्रबा आरे।” शमूएल ल्‍हानान बोमो खजी, ओच्‍छे थेसे म्‍हुन गिक परमप्रभुदा बिन्‍ती लजी।

१२ थे न्‍हाङ्‌गरदाङ स्‍य्‍होरीन शाऊलदा स्‍याप्‍बारी निजी। तर “शाऊल कर्मेलरी निसी ह्राङदा ढन्‍बाला लागिरी थेरी युङ्‌बाला थाम गिक क्‍यासी थान्‍जी, जमाहेन्‍से थे गिलगालरीन दोःसी जिन्‍बा मुला” भिसी शमूएलदा थेःना लजी।

१३ शमूएलसे शाऊलदा थेरीन स्‍याप्‍जी, ओच्‍छे शाऊलसे थेदा फ्‍या लबान चुह्रङ् भिसी पाङ्‌जी, “ह्राङदा परमप्रभुला मोलम तगै। ङाइ परमप्रभुसे कुल्‍बा अन्‍छार लजी।”

१४ तर शमूएलसे चुह्रङ् भिसी पाङ्‌जी, “थेह्रङ् भिसम ङाइ म्‍हेमुइ, ग्‍यु ङ्‌याबा चा खाह्रङ् लसी थेःजी?”

१५ शाऊलसे थेदा चुह्रङ् भिसी जोहाब पिन्‍जी, “थे सिपाहीगदेसे अमालेकीगदेग्‍याम किन्‍बा हिन्‍ना। ज्‍यबा ज्‍यबा ग्‍युदेन म्‍हेमुइ परमप्रभु ह्राङला परमेश्‍वरदा बलि फुल्‍बाला लागिरी थेनीगदेसे जोगब लसी थान्‍बा हिन्‍ना। अर्गु मी ङन्‍से जम्‍मान नाश लजी।”

१६ शमूएलसे शाऊलदा चुह्रङ् भिसी पाङ्‌जी, “लु, तजी! तिला म्‍हुनङ् परमप्रभुसे ङादा तिग सुङ्‌बा मुबा थे ताम ङाइ ह्राङदा पाङ्‌ला।” शाऊलसे “सुङ्‌गो” भिसी पाङ्‌जी।

१७ शमूएलसे चुह्रङ् भिसी पाङ्‌जी, “चुह्रङ्‌बा धुइएनोन मुबा, थे धुइरी ह्राङसे ह्राङदान तिगै गेआखेल्‍बा म्‍हि भिसी ह्राङसे म्‍हन्‍मुबा, तर दन्‍दे ह्राङ इस्राएलला वंशगदेला मूल म्‍हि हिन्‍ना। परमप्रभुसे ह्राङदा इस्राएलथोरी ग्‍ले स्‍होजी।

१८ ओच्‍छे परमप्रभुसे ह्राङदा चुह्रङ् भिसी कुल्‍सी पुइबा मुबा, ‘थे नाइबा गे लबा य्‍हुल अमालेकीगदेदा पूरन नाश लउ।’ थेनीगदेदा पूरन नाश आलदेधोना ह्राङसे थेनीगदेदेन छ्‌याम लडाइ लबाला लबान लतोःमुबा।

१९ तिग्‍दा ह्राङसे परमप्रभुसे कुल्‍बा ह्रङ् आलनी? तिग्‍दा ह्राङसे ब्‍यन्‍बा सामान किन्‍जी, ओच्‍छे परमप्रभुला ङाच्‍छा जुन ताम नाइबा मुबा थेनोन लजी?”

२० शाऊलसे शमूएलदा चुह्रङ् भिसी जोहाब पिन्‍जी, “तर ङाइ मी परमप्रभुसे कुल्‍बा अन्‍छारनोन लजी। ङा परमप्रभुसे पुइबा ग्‍लारी निजी, ओच्‍छे अमालेकीगदेला ग्‍ले अगागदा चुङ्‌सी भजी। थेनीगदे न्‍हङ्‌ला अर्गु जम्‍मादान ङाइ नाश लजी।

२१ ब्‍यन्‍सी भबा जम्‍मान भन्‍दा ज्‍यबा ज्‍यबा स्‍हे, ग्‍युदेन म्‍हेमुइ चा गिलगालरी परमप्रभु ह्राङला परमेश्‍वरला लागिरी बलि फुल्‍बारी थान्‍बा मुला।”

२२ तर शमूएलसे चुह्रङ् भिसी पाङ्‌जी,

“मेरी ख्राङ्‌सी फुल्‍बा बलिदेन अर्गु बलि भन्‍दाएनोन

परमप्रभुदा ह्राङसे कुल्‍बा अन्‍छार भ्रबा चा सेम निमुला।

कुल्‍बा अन्‍छार भ्रबा चा बलि फुल्‍बा भन्‍दा ल्‍हानान ज्‍यबा हिन्‍ना,

ओच्‍छे थेला बचन ङ्‌यान्‍बा चा ग्‍युला छि भन्‍दा ज्‍यबा हिन्‍ना।

२३ थेसे कुल्‍बा ताम आङ्‌यान्‍बा चा टुनामुनाला पाप ह्रङ्‌बान हिन्‍ना।

ओच्‍छे अटेरी तबा चा मूर्ति पूजा लबा ह्रङ्‌बान नाइबा गे हिन्‍ना।

ह्राङसे परमप्रभुला बचनदा वास्‍ता आलनी,

थेतबासेलमा परमप्रभुसेनोन ह्राङदा ग्‍लेला ठिग्‍याम तेःबा मुला।”

२४ शाऊलसे शमूएलदा चुह्रङ् भिसी पाङ्‌जी, “ङाइ पाप लजी। परमप्रभुदेन ह्राङसे कुल्‍बा तामदा ङाइ वास्‍ता आलनी। ङा म्‍हिगदेदेन छ्‌याम लोङ्‌जी, ओच्‍छे ङाइ थेनीगदेला ताम ङ्‌यान्‍जी।

२५ दाहेन्‍से ङाला चु बिन्‍ती मुला, ङाला पाप माफ लसी पिन्‍गो, ओच्‍छे ङादेन छ्‌याम फेप्‍खउ, ङाइ परमप्रभुदा फ्‍या लबारी खम्‍गै।”

२६ तर शमूएलसे चुह्रङ् भिसी जोहाब पिन्‍जी, “ङा ह्राङदेन छ्‌याम आनी। ह्राङसे परमप्रभुला बचनदा वास्‍ता आलनी, ओच्‍छे परमप्रभुसेनोन ह्राङदा इस्राएलला ग्‍लेला ठिग्‍याम तेःसी जिन्‍बा मुला।”

२७ शमूएल थेग्‍याम निबारी छ्‌याइजी, तर शाऊलसे थेला गला कुनीरी चुङ्‌जी, ओच्‍छे थे ग ढेजी।

२८ शमूएलसे थेदा चुह्रङ् भिसी पाङ्‌जी, “तिनी परमप्रभुसे ह्राङला छ्‌याग्‍याम इस्राएल य्‍हुल्‍सादा ढेसी अर्गु म्‍हिदा पिन्‍ना, थे म्‍हि चा ह्राङ भन्‍दा ज्‍यबा मुला।

२९ परमप्रभु चा इस्राएलला शक्ति हिन्‍ना, थेसे फट्टा ताम आलमुला, ओच्‍छे थेसे ह्राङला सेमएनोन आपोमुला। ह्राङला सेम पोबारी थे म्‍हिएनोन आहिन।”

३० शाऊलसे चुह्रङ् भिसी पाङ्‌जी, “ङाइ पाप लजी। तसैनोन दया लसी ङाला म्‍हिगदेला गन्‍बागदेदेन इस्राएलला ङाच्‍छा तिरेम जे ङाला मान थान्‍सी पिन्‍गो, ओच्‍छे ङादेन छ्‌याम फेप्‍खउ। ङाइ परमप्रभु ह्राङला परमेश्‍वरदा फ्‍या लखम्‍गै।”

३१ थेतबासेलमा शमूएल शाऊलदेन छ्‌याम दोःसी निजी, ओच्‍छे शाऊलसे परमप्रभुदा फ्‍या लजी।

३२ जमाहेन्‍से शमूएलसे चुह्रङ् भिसी पाङ्‌जी, “अमालेकीगदेला ग्‍ले अगागदा चुरी भउ।” अगाग आलोङ्‌ना ढुक्‍क तसी खेन्‍बान खजी, “कालग्‍याम पक्‍कान जोगब तजी।”

३३ तर शमूएलसे चुह्रङ् भिसी पाङ्‌जी, “एला तरवारसे म्रिङ्‌म्‍हेमेगदेदा सन्‍ताननोन आरेबा दोना लबा मुला। थेतबासेलमा एलान आमाएनोन जम्‍मान म्रिङ्‌म्‍हेमेगदेला गुङ्‌री सन्‍ताननोन आरेबा म्रिङ्‌म्‍हेमे दोला।” ओच्‍छे शमूएलसे परमप्रभुला ओन्‍छाङ्‌री अगागदा गिलगालरी टोगल टोगल लसी साइजी।

३४ जमाहेन्‍से शमूएल चा रामारी निजी, तर शाऊल ह्राङलान दिम गिबारी निजी।

३५ शमूएल ह्राङ सोदेधोनान शाऊलदा दोःसी खाइमै ह्रुप तबारी आनिनी, तर शाऊलला लागिरी सुर्दा लसी चिजी। ओच्‍छे शाऊलदा इस्राएलथोरी ग्‍ले स्‍होबासे लमा परमप्रभुसे दुख म्‍हन्‍जी।

दाऊददा ग्‍ले स्‍होबा

१६

परमप्रभुसे शमूएलदा चुह्रङ् भिसी सुङ्‌जी, “खाइमाधोना ए शाऊलला लागिरी क्राबा क्रिङ्‌बा लसी चिबा? थेदा इस्राएलला ग्‍ले स्‍होबा सेम ङादा आरे। बरू एदेन छ्‌याम मुबा थे रूरी छ्‌युगु युसी छ्‌यामनोन भोर्सी निउ। ङाइ एदा बेथलेहेमला यिशै मुबा ग्‍लारी पुइबान मुला। तिग्‍दा भिसम ङाइ थेला झागदे न्‍हङ्‌ला गिकदा ग्‍ले स्‍होबारी धम्‍बा मुला।”

२ तर शमूएलसे चुह्रङ् भिसी पाङ्‌जी, “ङा खाह्रङ् लसी निखम्‍ला? चु ताम शाऊलसे थेःजी भिसम ङादा साइला।” परमप्रभुसे चुह्रङ् भिसी सुङ्‌जी, “एसे म्‍हे योमो गिक छ्‌यामनोन भोर्गो। ओच्‍छे चुह्रङ् भिसी पाङ्‌गो, ‘ङा परमप्रभुला लागिरी बलि फुल्‍बारी खबा हिन्‍ना।’

३ थेरी फुल्‍बा बलिरी यिशैदाएनोन ङ्‌योइगो, ओच्‍छे एसे तिग लतोःला थे ङाइ एदा पाङ्‌ला। ङाइ एदा जुन म्‍हि उन्‍ना थेलान थोबोरी छ्‌युगु युसी एसे धम्‍गो।”

४ परमप्रभुसे लउ भिबा अन्‍छार शमूएलसे लजी। थे बेथलेहेमरी दोखमाहेन्‍से शहरला गन्‍बागदे लोङ्‌सी फितफित धर्बान थेदा ह्रुप तबारी खजी। थेनीगदेसे थेदा चुह्रङ् भिसी ङ्‌योइजी, “ह्राङ ज्‍यबान गेला लागिरी फेप्‍खजी हिन्‍ना?”

५ शमूएलसे चुह्रङ् भिसी पाङ्‌जी, “अँ, ज्‍यबान गेला लागिरी खबा हिन्‍ना। ङा परमप्रभुला लागिरी बलि फुल्‍बारी खबा हिन्‍ना। एनीगदेसे ह्राङसे ह्राङदान चोखो स्‍होसी बलि फुल्‍बाला लागिरी खउ।” जमाहेन्‍से थेसे यिशैदेन थेला झागदेदा चोखो तना लसी बलि फुल्‍बाला लागिरी थेनीगदेदा ङ्‌योइजी।

६ थेनीगदे दोखमाहेन्‍से शमूएलसे यिशैला झा एलीआबदा म्राङ्‌सी चु ताम खेन्‍जी, “परमप्रभुला ङाच्‍छा परमप्रभुसे धम्‍बा ग्‍ले चुनोन चिम।”

७ तर परमप्रभुसे शमूएलदा चुह्रङ् भिसी सुङ्‌जी, “थे जेःबादेन नोबा मुसैनोन थेदा वास्‍ता आलउ। ङाइ थेदा ख्‍लाबा मुला। तिग्‍दा भिसम परमप्रभुसे म्‍हिसे ह्रङ् लसी आच्‍यामुला। म्‍हिसे ली च्‍यासी खेन्‍मुला, तर परमप्रभुसे सेम न्‍हङ्‌ला ताम च्‍यासी खेन्‍मुला।”

८ जमाहेन्‍से यिशैसे अबीनादाबदा ङ्‌योइजी, ओच्‍छे शमूएलला ङाच्‍छा भ्रपुङ्‌जी। तर शमूएलसे चुह्रङ् भिसी पाङ्‌जी, “आहिन, चुदाएनोन परमप्रभुसे धम्‍बा आहिन।”

९ जमाहेन्‍से यिशैसे शम्‍मादा ङ्‌योइजी। तर शमूएलसे “परमप्रभुसे चुदाएनोन धम्‍बा आहिन” भिसी पाङ्‌जी।

१० यिशैसे ह्राङला झा निसदान शमूएल मुबा ग्‍लारी ङ्‌योइजी, तर शमूएलसे चुह्रङ् भिसी पाङ्‌जी, “परमप्रभुसे चुगदे न्‍हङ्‌ला खालैदान धम्‍बा आरे।”

११ जमाहेन्‍से शमूएलसे चुह्रङ् भिसी ङ्‌योइजी, “तिग ह्राङला जम्‍मान झा चुदेन हिन्‍ना?” यिशैसे चुह्रङ् भिसी जोहाब पिन्‍जी, “च्‍याङ्‌बाएनोन मुला, तर थे मी ग्‍यु छबान मुला।” शमूएलसे यिशैदा चुह्रङ् भिसी पाङ्‌जी, “थेदा ङ्‌योइगो। थे आखदेधोना य्‍हाङ चबारी चिसेला आरे।”

१२ थेतबासेलमा यिशैसे थेदा ङ्‌योइबारी म्‍हि पुइजी। थे वाप्‍वाप्‍बा ग्रम्‍बादेन जेःबा मी मुबा ल्‍हानान जेःबा भ्‍योन मुबा। परमप्रभुसे शमूएलदा चुह्रङ् भिसी सुङ्‌जी, “ङाइ धम्‍बा म्‍हि चुनोन हिन्‍ना, रेःगो, ओच्‍छे थेला थोबोरी छ्‌युगु युसी थेदा धम्‍गो।”

१३ शमूएलसे छ्‌युगु मुबा रू यारी किन्‍सी थेला ज्‍योज्‍योगदेलान ओन्‍छाङ्‌री थोबोरी छ्‌युगु युसी थेदा धम्‍जी। जमाहेन्‍से दाऊदथोरी परमप्रभुला आत्‍मा फेप्‍खजी, ओच्‍छे थे धिनकुनुहेन्‍से सदन थेदेन छ्‌याम धन्‍छ्‌याजी। जमाहेन्‍से शमूएल रामारी निजी।

शाऊलला ग्‍लेखाङ्‌री दाऊद

१४ परमप्रभुला आत्‍मासे शाऊलदा ख्‍लाजी, ओच्‍छे परमप्रभुसे पुइखबा आज्‍यबा आत्‍मासे शाऊलदा धुइ धुइरी दुख पिन्‍मुबा।

१५ शाऊलला गे लबागदेसे थेदा चुह्रङ् भिसी पाङ्‌जी, “स्‍हीगो, ह्राङदा परमप्रभुसे पुइखबा आज्‍यबा आत्‍मासे चुङ्‌बा मुला।

१६ ह्राङला ङाच्‍छा गे लबागदेदा वीणा ह्राप्‍बारी खम्‍बा खजिबै म्‍हिदा म्‍हाइसी भउ भिसी कुल्‍गो। ओच्‍छे परमप्रभुसे पुइखबा थे आज्‍यबा आत्‍मा ह्राङ मुबा ग्‍लारी खबा धुइरी थेसे वीणा ह्राप्‍ला ओच्‍छे ह्राङ फान्‍ना।”

१७ थेतबासेलमा शाऊलसे ह्राङला गे लबागदेदा चुह्रङ् भिसी पाङ्‌जी, “ज्‍यना लसी वीणा ह्राप्‍बारी सेबा खालै म्‍हि गिक म्‍हाइसी ङा मुबा ग्‍लारी भउ।”

१८ थेला गे लबागदे न्‍हङ्‌ला गिकसे चुह्रङ् भिसी पाङ्‌जी, “ङाइ बेथलेहेम शहरला यिशैला झागदे न्‍हङ्‌ला गिकसे वीणा ह्राप्‍बा म्राङ्‌बा मुला। थे भङ्‌बा मुला, ओच्‍छे थे ज्‍यना लसी लडाइ लबादेन ज्‍यना लसी ताम पाङ्‌बा ओच्‍छे जेःबाएनोन मुला। परमप्रभु थेदेन छ्‌याम मुला।”

१९ थेतबासेलमा शाऊलसे समाचार भोर्बा म्‍हिदा यिशै मुबा ग्‍लारी पुइजी, ओच्‍छे थेला ग्‍यु छाबा झा दाऊददा शाऊल मुबा ग्‍लारी पुइगो भिसी पाङ्‌जी।

२० यिशैसे ढिला ताङ् नाङ अङ्‌गुरला निङ्‌गु, राला कोला गिकदेन गेङ गधादा काप्‍सी ह्राङला झा दाऊददा शाऊल मुबा ग्‍लारी पुइजी।

२१ दाऊद शाऊल मुबा ग्‍लारी खजी ओच्‍छे दाऊददा शाऊलला गे लबारी धम्‍जी। शाऊलसे थेदा ल्‍हानान माया लबारी छ्‌याइजी, ओच्‍छे थे शाऊलला हतियार थोबा म्‍हि दोजी।

२२ थेतबासेलमा शाऊलसे यिशैदा चु समाचार पुइजी, “दाऊद ङाला गे लबारी चिगै, तिग्‍दा भिसम ङा थेदेन छ्‌याम ताङ्‌बा मुला।”

२३ परमप्रभुसे पुइखबा आज्‍यबा आत्‍मा शाऊल मुबारी खबा धुइ धुइरी दाऊदसे ह्राङला वीणा ह्राप्‍मुबा, ओच्‍छे शाऊलदा ज्‍यबा तमुबा। शाऊल खम्‍मुबा, ओच्‍छे थे आज्‍यबा आत्‍मासे शाऊलदा ख्‍लासी निमुबा।

गोल्‍यतसे इस्राएलीगदेदेन छ्‌याम न्‍यु म्‍हाइबा

१७

लडाइ लबाला लागिरी पलिश्‍तीगदेसे ह्राङला सिपाहीगदेदा यहूदाला सोकोरी ह्रुप लजी। थेनीगदेसे सोकोदेन आजेकाला गुङ्‌री मुबा एपेस-दम्‍मीमरी पाल फ्रेङ्‌सी चिजी।

२ शाऊलदेन इस्राएलीगदेएनोन ह्रुप तसी एलाह भिबा ग्‍लाला ब्‍याँसीरी पाल फ्रेङ्‌जी। ओच्‍छे थेनीगदे पलिश्‍तीगदेदेन छ्‌याम लडाइ लबारी ढिक्‍सी चिजी।

३ पलिश्‍तीगदे गङ् गिकरी ओच्‍छे इस्राएलीगदे अर्गु गङ्‌री ग्‍ला स्‍होसी चिजी, थेनीगदेला गुङ्‌री ब्‍याँसी मुबा।

४ पलिश्‍तीगदेला पालग्‍याम थोन्‍सी गात शहरला गोल्‍यत भिबा भङ्‌बा म्‍हि गिक खजी। थे ओस्‍पन मिटर सोम ते नोबा मुबा।

५ थेसे काँसला टोप थोबोरी कूबा मुबा, ओच्‍छे बोगल सोम किलो काँसला क्‍वान ह्रङ्‌बा स्‍होसी क्‍वान्‍बा मुबा।

६ थेसे काङरीनोन काँसला क्‍वान ह्रङ्‌बा स्‍होसी क्‍वान्‍बा मुबा, ओच्‍छे थेसे काँसला भाला भमरी थोबा मुबा।

७ थेला भालाला यु क्‍वान राबा तानना कडी तेबान मुबा, ओच्‍छे भालाला जो चा फाइला मुबा, थे भाला किलो निस मुबा। थेला ढाल थोबा म्‍हि थेला ङाच्‍छा ङाच्‍छा भ्रमुबा।

८ गोल्‍यत ढोङ् रेःसी इस्राएलला सिपाहीगदेदा चुह्रङ् भिसी पाङ्‌जी, “एनीगदे तिग्‍दा लडाइ लबारी खबा? ङा पलिश्‍ती हिन्‍ना। एनीगदे शाऊलला गे लबागदे आहिन? ङादेन छ्‌याम छेबाला लागिरी एनीगदेला म्‍हि धम्‍गो।

९ चुदे थे गिकसेन ङादा साइजी भिसम ङनी एनीगदेला घ्‍याबा दोला। तर चुदे ङाइ थेदा ब्रेना लसी साइजी भिसम एनीगदे घ्‍याबा दोसी ङन्‍ना गे लतोःला।”

१० जमाहेन्‍से थे पलिश्‍तीसे चुह्रङ् भिसी पाङ्‌जी, “इस्राएलला सिपाहीगदेदा ङाइ तिनीला धिनकुनु तिगै गेआखेल्‍बा म्‍हि भिसी म्‍हन्‍ना। म्‍हि गिक पुइगो, ङनी छेगे।”

११ शाऊलदेन इस्राएलीगदे थे पलिश्‍तीसे पाङ्‌बा ताम थेःमाहेन्‍से आतेब तजी, ओच्‍छे थेनीगदेला सेम सिजी।

दाऊद शाऊलला पालरी दोबा

१२ दाऊद एप्राती यिशैला झा मुबा, थे यहूदा अञ्‍चलला बेथलेहेम नाम्‍साला मुबा। यिशैला झागदे गोर भ्रे मुबा। शाऊलसे शासन लबा धुइरी यिशै खेप्‍पा दोसी कमजोर तसी जिन्‍बा मुबा।

१३ थेला झा थेबा, झा पाराङदेन झा साँजी चा लडाइ लबारी शाऊलदेन छ्‌यामनोन निबा मुबा। यिशैला झा थेबाला मिन एलीआब, झा पाराङ्‌ला मिन अबीनादाब ओच्‍छे झा साँजीला मिन शम्‍मा मुबा।

१४ दाऊद चा झा च्‍याङ्‌बा मुबा। थेला ज्‍योज्‍यो सोम लडाइ लबारी ङाच्‍छान शाऊलदेन छ्‌यामनोन खबा मुबा।

१५ तर थे धुइरी दाऊद चा ह्राङला आबाला ग्‍यु छबारी शाऊलला पालदेन बेथलेहेमरी खबा निबा लमुबा।

१६ थे पलिश्‍ती ङाम्‍रीन खसी बोगल न्‍ही धिनधोना ङ्‌यसे स्‍य्‍हो सदन इस्राएलीगदेदा लोङ्‌ना लमुबा।

१७ तिरेकुनु यिशैसे ह्राङला झा दाऊददा चुह्रङ् भिसी पाङ्‌जी, “एला ज्‍योज्‍योगदेला लागिरी चु किलो च्‍युइ फल्‍गीदेन चु गोर च्‍युइ गेङ भोर्सी योना थेनीगदेला पालरी निउ।

१८ चु गोर च्‍युइ पनीर चा सिपाहीगदेला हाकिमला लागिरी भोर्सी निउ। एला ज्‍योज्‍योगदेदा खम्‍बान मुला की आरे च्‍यागो, ओच्‍छे थेनीगदेदा ज्‍यबान मुला भिसी था याङ्‌खम्‍बा चिनु गिक भसी खउ।”

१९ शाऊल ग्‍ले, दाऊदला ज्‍योज्‍योगदेदेन इस्राएलला जम्‍मान म्‍हिगदेसे एलाहला ब्‍याँसीरी पलिश्‍तीगदेला बिरोध लसी लडाइ लबान मुबा।

२० दाऊद न्‍हाङ्‌गरदाङ स्‍य्‍होरीन ग्‍युगदे छबारी खालैदा जिम्‍मा पिन्‍सी यिशैसे कुल्‍बा अन्‍छार ह्राङला गेरी भ्रजी। सिपाहीगदे लडाइला धुन ह्रप्‍सी ह्राङ ह्राङला ग्‍लारी चिबारी छ्‌याइबा धुइरी थे सिपाहीगदेला पालरी दोजी।

२१ इस्राएलीगदेदेन पलिश्‍तीगदे सामने सामने तसी ह्राङ ह्राङला समूहरी चिबा मुबा।

२२ सामान थान्‍बा म्‍हिदा ह्राङला सामान जिम्‍मा पिन्‍सी लाम लसी चिबा ग्‍लारी दाऊद य्‍हार्बान निजी ओच्‍छे ज्‍योज्‍योगदेदा फ्‍या लजी।

२३ दाऊद थेनीगदेदेन छ्‌याम ताम लबान लबा धुइरी गातला भङ्‌बा म्‍हि थे पलिश्‍ती गोल्‍यत ह्राङला सिपाहीगदेला गुङ्‌ग्‍याम मङ्‌ग्‍यार थोन्‍सी ङाच्‍छाला ह्रङ् लसीन धाक उन्‍बारी छ्‌याइजी। ओच्‍छे थेसे पाङ्‌बा ताम दाऊदसे थेःजी।

२४ थे म्‍हिदा म्राङ्‌माहेन्‍से इस्राएलीगदे ल्‍हानान लोङ्‌सी य्‍हार्जी।

२५ थेनीगदेसे चुह्रङ् भिसी पाङ्‌जी, “च्‍यागो, चु म्‍हि धिनदाङ्‌सीन खसी इस्राएलदा धाक उन्‍मुला। थेदा साइबा म्‍हिदा ग्‍लेसे घ्रेन इनाम पिन्‍ना, थे म्‍हिदेन छ्‌याम हाङलान झामे ब्‍याह लसी पिन्‍ना, ओच्‍छे इस्राएलरी सदन फातोःबा तिरो थेला म्‍हेमेगदेसे फाआतोः।”

२६ दाऊदसे ह्राङला ङाम ङाम्‍री मुबा म्‍हिगदेपट्टि दोःसी चुह्रङ् भिसी ङ्‌योइजी, “चु पलिश्‍तीदा साइबादेन इस्राएलदा चु बेइज्‍जतग्‍याम तेःबा म्‍हिदा चा तिग पिन्‍ना रो? छोन्‍बो परमेश्‍वरला सिपाहीदा गेआखेल्‍बा भिसी पाङ्‌बा थे खतना आलबा पलिश्‍ती चा खाल हिन्‍ना?”

२७ थे म्‍हिदा साइबा म्‍हिदा ग्‍लेसे तिग लला भिबा ताम म्‍हिगदेसे दाऊददा दोःसी पाङ्‌जी।

२८ दाऊदसे म्‍हिगदेदेन छ्‌याम ताम लबान लबा दाऊदला थेबा ज्‍योज्‍यो एलीआबसे थेःजी, ओच्‍छे थे बोमोसे मे दोजी। थेसे दाऊददा चुह्रङ् भिसी ङ्‌योइजी, “ए चुरी तिग लबान मुला? ए ह्रिरी मुबा जजाकी ग्‍यु छबारी खाल्‍दा जिम्‍मा पिन्‍सी खजी? ङादा था मुला, ए घमण्‍डीदेन नाइबा सेम मुबा म्‍हि, लडाइ च्‍याबारी जे ए खबा हिन्‍ना!”

२९ दाऊदसे चुह्रङ् भिसी पाङ्‌जी, “दन्‍दे ङाइ तिग लबा मुला? ङाइ ताम पाङ्‌बारीनोन आतबा?”

३० थे ज्‍योज्‍यो मुबा ग्‍लाग्‍याम अर्गुपट्टि म्‍हिगदे मुबा ग्‍लारी निजी, ओच्‍छे थेनोन ताम दोःसी ङ्‌योइजी, ओच्‍छे थेदा जम्‍मान म्‍हिसे थेनोन जोहाब पिन्‍जी।

३१ दाऊदसे पाङ्‌बा ताम अर्गुगदेसेनोन थेःजी, थे ताम शाऊल मुबा ग्‍लारीनोन दोना लजी, ओच्‍छे शाऊलसे थेदा ङ्‌योइजी।

३२ दाऊदसे शाऊलदा चुह्रङ् भिसी पाङ्‌जी, “चु पलिश्‍ती म्राङ्‌सी खालैनोन लोङ्आतोः। थे पलिश्‍तीदेन छ्‌याम छेबारी ङा निला।”

३३ शाऊलसे चुह्रङ् भिसी जोहाब पिन्‍जी, “ए निसी थे पलिश्‍तीदेन छ्‌याम छेबारी आखम। ए कोलान मुला, थे चा जुनी भरनोन लडाइ लबान खबा म्‍हि हिन्‍ना।”

३४ तर दाऊदसे शाऊलदा चुह्रङ् भिसी पाङ्‌जी, “लास्‍सो, ङाइ ङाला आबाला ग्‍युगदे च्‍याबा गे लबा मुला। सिंह अथवा भालु खसी बथानग्‍याम ग्‍यु भोर्जी भिसम

३५ थेला लिच्‍छा लिच्‍छा निसी ङाइ थेदा चुङ्‌सी थेला सुङग्‍याम ग्‍यु ब्‍यन्‍सी भमुबा। चुदे थेसे फ्‍लिक दोःसी ङादा व्‍हाबारी खजी भिसम ङाइ थेला खारेरी चुङ्‌सी तोसी तोसीन साइमुबा।

३६ ङाइ सिंहदेन भालु न्‍हीदान साइबा मुला। चु खतना आलबा पलिश्‍तीला दशाएनोन थेनीगदेला भन्‍दा ज्‍यबा चा आत, तिग्‍दा भिसम थेसे छोन्‍बो परमेश्‍वरला सिपाहीदा बिरोध लबा मुला।

३७ सिंहदेन भालुग्‍याम जोगब लबा परमप्रभुसे ङादा चु पलिश्‍तीला याग्‍यामएनोन जोगब लला।” शाऊलसे चुह्रङ् भिसी पाङ्‌जी, “थेह्रङ् भिसम निउ, परमप्रभु एदेन छ्‌याम तगै।”

३८ जमाहेन्‍से शाऊलसे दाऊददा ह्राङलान लबिदा क्‍वान्‍सी पिन्‍जी, ओच्‍छे थेदा काँसला क्‍वान ह्रङ्‌बा स्‍हे क्‍वान्‍सी थोबोरी काँसला टोप कूसी पिन्‍जी।

३९ ओच्‍छे दाऊदसे काँसला क्‍वानथोरी तरवार खेजी। थे भ्रबारी छ्‌याइजी, तर भ्रबारी आखम्‍नी, तिग्‍दा भिसम थेदा थेह्रङ्‌बा क्‍वान्‍बा बानी आरेमुबा। थेसे शाऊलदा चुह्रङ् भिसी पाङ्‌जी, “चु क्‍वान्‍सी ङा निबारी आखम, तिग्‍दा भिसम चुह्रङ्‌बा क्‍वान्‍बा ङाला बानी आरे।” जमाहेन्‍से थेसे थे स्‍युजी।

४० जमाहेन्‍से थेसे ह्राङला कडी किन्‍जी, ओच्‍छे स्‍योङला च्‍युलच्‍युल्‍बा गोर ङ्‌हा युङ्‌बा धम्‍जी, ओच्‍छे थेसे थे युङ्‌बा गोठालो दोमा थोबा झोलारी युजी। जमाहेन्‍से ह्राङला हुर्दा किन्‍सी दाऊद थे पलिश्‍तीदेन छ्‌याम छेबारी निजी।

दाऊदसे गोल्‍यतदा साइबा

४१ हाङला हतियार थोबा म्‍हिदा ङाच्‍छा झाङ्‌सी थे पलिश्‍ती दाऊद मुबा ग्‍लापट्टि खजी।

४२ थेसे दाऊददा ज्‍यना लसी च्‍याजी, ओच्‍छे वाप्‍वाप्‍बा ग्रम्‍बा मुबा जेःबा भ्‍योन म्राङ्‌सी थेदा खिसी लबारी छ्‌याइजी।

४३ थेसे दाऊददा चुह्रङ् भिसी पाङ्‌जी, “कडीगदे भसी ङादेन छ्‌याम छेबारी खबारी तिग ङा नगी हिन्‍ना?” थेसे ह्राङला लागदेला मिन किन्‍सी दाऊददा केःबारी छ्‌याइजी।

४४ थेसे दाऊददा चुह्रङ् भिसी पाङ्‌जी, “खउ, ङाइ एला स्‍या चरागदेदेन जन्‍तुगदेदा चबारी पिन्‍ना।”

४५ दाऊदसे चुह्रङ् भिसी जोहाब पिन्‍जी, “ए मी ङादेन छ्‌याम छेबारी तरवार, भालादेन म्‍युङ्‌म्‍युङ्‌बा स्‍हे थोसी खबा मुला, तर ङा मी एदेन छ्‌याम छेबारी एसे बिरोध लबा इस्राएलला सिपाहीगदेला परमेश्‍वर जम्‍मान भन्‍दा घ्रेन परमप्रभुला मिनरी खबा मुला।

४६ परमप्रभुसे तिनी एदा ङाला यारी जिम्‍मा पिन्‍ना, ओच्‍छे एदा साइसी ङाइ एला थोबो टाङ्‌ना लला। तिनी पलिश्‍तीगदेला लाश चरादेन जन्‍तुगदेदा ख्‍वाला, ओच्‍छे इस्राएलरी परमेश्‍वर गिक चिम भिसी जम्‍बुलिङला जम्‍मान म्‍हिसे था याङ्‌ला।

४७ चुरी ह्रुप तबागदे जम्‍मासेन था याङ्‌गै, तिग्‍दा भिसम परमप्रभुसे न्‍ह तरवार न्‍ह भालाग्‍याम जोगब लला। तिग्‍दा भिसम लडाइ चा परमप्रभुलान हिन्‍ना, ओच्‍छे थेसे एनीगदे जम्‍मादान ङन्‍ना यारी जिम्‍मा पिन्‍ना।”

४८ थे पलिश्‍ती दाऊदला ङाम ङाम्‍री खमाहेन्‍से दाऊदएनोन थेदेन छ्‌याम लडाइ लबारी तुरून्‍तन थे मुबापट्टि य्‍हार्बान निजी।

४९ थेसे ह्राङला या झोलारी झाङ्‌सी युङ्‌बा गिक तेःजी, ओच्‍छे हुर्दारी थान्‍सी थे पलिश्‍तीला ङ्‌होरी छेक्‍जी। थे युङ्‌बा थे पलिश्‍तीला ङ्‌होरीन थिप क्‍याजी ओच्‍छे थे ख्‍लुप तसी सरी ह्रिल्‍जी।

५० चुह्रङ् लसी दाऊदसे ह्राङला हुर्दादेन युङ्‌बासे गोल्‍यतदा ब्रेना लजी। ह्राङदेन छ्‌याम तरवार आरेसैनोन थेसे गोल्‍यतदा छेक्‍सी ह्रिल्‍ना लजी, ओच्‍छे साइजी।

५१ थे पलिश्‍ती ह्रिल्‍सी चिबा ग्‍लारी दाऊद य्‍हार्बान निसी थेला ङाम्‍री राप्‍जी। ओच्‍छे दाऊदसे थेलान तरवार म्‍यानग्‍याम तेःसी थेला थोबो टाङ्‌ना लजी। पलिश्‍तीगदेसे ह्राङला भङ्‌बा म्‍हिदा साइबा म्राङ्‌माहेन्‍से थेनीगदे थेग्‍याम फ्‍लिक दोःसी य्‍हार्जी।

५२ इस्राएलदेन यहूदाला म्‍हिगदेसे तुरून्‍तन लडाइला बाजा ह्राप्‍जी, ओच्‍छे थेनीगदेदा गातदेन एक्रोनना मूल म्रापधोनान ताप्‍बाला ताप्‍बान लजी। शारैमग्‍याम गातदेन एक्रोनरी निबा ग्‍यामरी थेनीगदेला लाश खानङ्‌दामन छरपष्‍ट तजी।

५३ पलिश्‍तीगदेदा ताप्‍सी दोःसी खमा इस्राएलीगदेसे थेनीगदेला पालरी मुबा जम्‍मान स्‍हे किन्‍जी।

५४ दाऊदसे गोल्‍यतला थोबो पुइसी यरूशलेमरी भजी, ओच्‍छे थेला हतियार चा ह्राङलान पालरी थान्‍जी।

दाऊददा शाऊलला ङाच्‍छापट्टि भोर्बा

५५ दाऊद थे पलिश्‍तीदेन छ्‌याम छेबारी निबान लबा म्राङ्‌सी शाऊलसे ह्राङला सिपाहीगदेला हाकिम अबनेरदा चुह्रङ् भिसी ङ्‌योइजी, “अबनेर, थे भ्‍योन खाल्‍ला झा हिन्‍ना?” अबनेरसे चुह्रङ् भिसी पाङ्‌जी, “पाङ्‌नोन तोःमा ङादा था आरे।”

५६ ग्‍लेसे अबनेरदा चुह्रङ् भिसी पाङ्‌जी, “थे भ्‍योन खाल्‍ला झा चिम, गोउ।”

५७ दाऊद थे पलिश्‍तीदा साइसी दोःसी खमाहेन्‍से अबनेरसे थेदा शाऊल मुबा ग्‍लारी भोर्सी निजी। थे धुइरीनोन दाऊदसे थे पलिश्‍तीला थोबो ह्राङला यारी पुइसीन चिबा मुबा।

५८ शाऊलसे थेदा चुह्रङ् भिसी ङ्‌योइजी, “भ्‍योन म्‍हि, ए खाल्‍ला झा हिन्‍ना?” दाऊदसे चुह्रङ् भिसी जोहाब पिन्‍जी, “ङा ह्राङलान गे लबा म्‍हि बेथलेहेमला यिशैला झा हिन्‍ना।”

१८

दाऊदसे शाऊलदेन छ्‌याम ताम लसी जिन्‍माहेन्‍से जोनाथन दाऊददेन छ्‌याम आत्‍मारी गिकनोन तजी, ओच्‍छे दाऊददा ह्राङदा ह्रङ्‌नोन लसी माया लजी।

२ थे धिनकुनुहेन्‍से शाऊलसे दाऊददा ह्राङदेन छ्‌यामनोन थान्‍जी, ओच्‍छे थेदा दोःसी ह्राङला आबाला दिमरी निआपुङ्‌नी।

३ जोनाथनसे दाऊददा ह्राङदा ह्रङ्‌नोन लसी माया लबासे लमा जोनाथनसे दाऊददेन छ्‌याम सदन ढिक्‍सी चिबाला लागिरी कबुल गिक लजी।

४ जमाहेन्‍से जोनाथनसे ह्राङला गदेन लबिदा स्‍युजी, ओच्‍छे दाऊददा ह्राङला तरवार, म्‍यादलीदेन पेटी जम्‍मान पिन्‍जी।

५ शाऊलसे दाऊददा जुन गेरी पुइसैनोन ल्‍हानान ज्‍यबा तमुबा, थेतबासेलमा शाऊलसे दाऊददा ह्राङला सिपाहीगदेला जम्‍मान भन्‍दा घ्रेन हाकिम स्‍होजी। चुह्रङ् लसी पद बढब तबान निबासेलमा जम्‍मान म्‍हिगदेदेन शाऊलला सिपाहीगदेला हाकिमएनोन ताङ्‌जी।

शाऊलसे दाऊददा डाह लबा

६ दाऊदसे पलिश्‍तीदा नाश लमाहेन्‍से म्‍हिगदे दोःसी खबान मुबा, थे धुइरी म्रिङ्‌म्‍हेमेगदे इस्राएलला जम्‍मान शहरग्‍याम थोन्‍सी सितारदेन खैँजडी ह्राप्‍बान व्‍हाइ घोसी स्‍याबान स्‍याबान शाऊल ग्‍लेदा स्‍याप्‍बारी खजी।

७ म्रिङ्‌म्‍हेमेगदे ताङ्‌बान चुह्रङ् भिसी व्‍हाइ घोबान मुबा,

शाऊलसे हजारौँ हजारदा नाश लजी,

दाऊदसे मी लाखौँ लाखदा नाश लजी।

८ जमाहेन्‍से शाऊल ल्‍हानान बोमो खजी, ओच्‍छे थे व्‍हाइसे थेला सेम स्‍हु खजी। थेसे चुह्रङ् भिसी पाङ्‌जी, “थेनीगदेसे दाऊदला लागिरी लाखौँ लाख भिजी, तर ङादा चा हजारौँ जे पाङ्‌जी। दाहेन्‍से थेदा ग्‍ले स्‍होबारी जे बाँकी मुला।”

९ थे धिनकुनुहेन्‍से शाऊलसे दाऊददा डाह लबारी छ्‌याइजी।

१० न्‍हाङ्‌गरदाङ शाऊलदा परमेश्‍वरसे पुइखबा आज्‍यबा आत्‍मासे चुङ्‌जी। थे दिमरी अगमवाणी पाङ्‌बान मुबा। ङाच्‍छाला ह्रङ् लसीन दाऊदसे शाऊलला लागिरी वीणा ह्राप्‍बान मुबा। शाऊलसे यारी ह्राङला भाला थोबा मुबा।

११ “दाऊददा भित्तारीन स्‍युसी पिन्‍ना” भिसी सेम सेमरी म्‍हन्‍बान थेसे दाऊददा रोब्‍जी, तर दाऊदसे न्‍हीरेमनोन छलब लजी।

१२ दाऊद म्राङ्‌सी शाऊल लोङ्‌बारी छ्‌याइजी, तिग्‍दा भिसम दाऊददेन छ्‌याम परमप्रभु मुबा, तर शाऊलदा परमप्रभुसे ख्‍लासी जिन्‍बा मुबा।

१३ थेतबासेलमा थेसे दाऊददा हजार गिक सिपाहीगदेला मूल म्‍हि स्‍होसी ग्‍लेखाङ्‌ग्‍याम तेःजी। दाऊदसे ह्राङला सिपाहीगदेदा लडाइरी भोर्जी।

१४ परमप्रभु थेदेन छ्‌याम मुबासे लमा ह्राङसे जिम्‍मा किन्‍बा जम्‍मान गेरी थेदा ज्‍यबा तजी।

१५ चुह्रङ् लसी थेदा ज्‍यबा तबा म्राङ्‌सी शाऊल थेदेन छ्‌याम लोङ्‌जी।

१६ जम्‍मान इस्राएलदेन यहूदासे दाऊददा माया लमुबा, तिग्‍दा भिसम लडाइरी निमा थे थेनीगदेला नेता दोसी निमुबा।

दाऊदसे शाऊलला झामेदेन छ्‌याम ब्‍याह लबा

१७ शाऊलसे दाऊददा चुह्रङ् भिसी पाङ्‌जी, “ङाइ एदा ङाला झामे थेबा मेराबदेन छ्‌याम ब्‍याह लसी पिन्‍ना, तर थेला साटोरी एसे आलोङ्‌ना ङाला गे लतोःला, ओच्‍छे परमप्रभुला लागिरी लडाइ लउ।” तिग्‍दा भिसम शाऊलसे दाऊददा ह्राङलान याग्‍याम आहिन, तर पलिश्‍तीगदेला याग्‍याम साइबा सेम लबा मुबा।

१८ तर दाऊदसे चुह्रङ् भिसी जोहाब पिन्‍जी, “ङा ग्‍लेला म्‍हा दोखम्‍बारी ङा खाल हिन्‍ना, ओच्‍छे ङाला आबाला म्‍हेमेदेन ङाला ह्राङला म्‍हिगदे इस्राएलरी खाल हिन्‍ना?”

१९ शाऊलसे दाऊददा ह्राङला झामेदेन छ्‌याम ब्‍याह लसी पिन्‍ना भिसी पाङ्‌सैनोन ब्‍याह लसी पिन्‍बा धुइ तमा दाऊददेन छ्‌याम आहिन तर महोला भिबा ग्‍लाला अद्रीएलदेन छ्‌याम चा मेराबला ब्‍याह लसी पिन्‍जी।

२० तर शाऊलला अर्गु झामे मीकलला दाऊददेन छ्‌याम माया चिजी। शाऊलसे चु ताम थेःमाहेन्‍से शाऊल ताङ्‌जी।

२१ थेसे ह्राङला सेम सेमरी चुह्रङ् भिसी पाङ्‌जी, “थेदान ङाइ दाऊददेन छ्‌याम ब्‍याह लसी पिन्‍ना, तिग्‍दा भिसम पलिश्‍तीगदेला याग्‍याम साइबारी चु ताम थेला लागिरी वा दोगै, ओच्‍छे पलिश्‍तीगदेसे थेला बिरोध लगै।” थेतबासेलमा शाऊलसे दोःसीनोन दाऊददा ह्राङला म्‍हा स्‍होबारी ताम थान्‍जी।

२२ दाऊददा चुह्रङ् भिसी सुटुक्‍क पाङ्‌गो भिसी शाऊलसे ह्राङला सिपाहीगदेदा कुल्‍जी, “ग्‍ले ह्राङदेन छ्‌याम ल्‍हानान ताङ्‌बा मुला, ओच्‍छे ह्राङ ङनीगदे जम्‍मानदान सेम निबा म्‍हि हिन्‍ना। दाहेन्‍से ह्राङ ग्‍लेला म्‍हा दोगो।”

२३ शाऊलला म्‍हिगदेसे दाऊददा थेह्रङ्‌बा ताम पाङ्‌माहेन्‍से दाऊदसे थेनीगदेदा चुह्रङ् भिसी पाङ्‌जी, “तिग ह्राङनीसे ग्‍लेला झामेदा ब्‍याह लबा भिबा जजा ताम म्‍हन्‍बा? ङा तिगै आरेबा प्राङ्‌बो म्‍हि जे हिन्‍ना।”

२४ दाऊदसे पाङ्‌बा ताम शाऊलला सिपाहीगदेसे शाऊलदा पाङ्‌सी पिन्‍जी।

२५ शाऊलसे चुह्रङ् भिसी पाङ्‌जी, “दाऊददा चुह्रङ् भिसी पाङ्‌गो, ‘शत्रुगदेदा नाङ फाबाला लागिरी ग्‍लेसे चाङ्‌छारला सय ग्‍यार्जा गिक पलिश्‍तीगदेला च्‍याम स्‍योर्बा स्‍हे जे ह्रीबा मुबा।’” दाऊद पलिश्‍तीगदेला याग्‍याम सिगै भिबा शाऊलला सेम मुबा।

२६ शाऊलसे पाङ्‌बा ताम शाऊलला सिपाहीगदेसे दाऊददा थेःना लजी। चु तामग्‍याम ग्‍लेला झामेदेन छ्‌याम ब्‍याह लबारी दाऊद तयार तजी। ब्‍याहला धुइ तोगब लबा भन्‍दा ङाच्‍छान दाऊद ह्राङला म्‍हिगदेदेन छ्‌याम निजी।

२७ ओच्‍छे दाऊदसे ग्‍यार्जा न्‍ही पलिश्‍तीगदेदा साइसी ग्‍लेसे पाङ्‌बा ताम पूरा लजी। जमाहेन्‍से थेसे थेनीगदेला च्‍याम स्‍योर्बा स्‍हे भोर्सी ग्‍लेला ङाच्‍छापट्टि झ्‍यासी उन्‍जी। थेतबासेलमा शाऊलसे ह्राङला झामे मीकलदा दाऊददेन छ्‌याम ब्‍याह लसी पिन्‍जी।

२८ परमप्रभु दाऊददेन छ्‌याम चिम भिसी शाऊलसे म्राङ्‌जी, ओच्‍छे ह्राङला झामे मीकलसेनोन थेदा माया लबा चिम भिसीएनोन थेसे था याङ्‌जी।

२९ थेतबासेलमा थे झन दाऊददेन छ्‌याम लोङ्‌बारी छ्‌याइजी, ओच्‍छे सोदेधोनान थे दाऊदला शत्रु दोजी।

३० पलिश्‍तीगदेला सिपाहीगदे लडाइ लबारी खमुबा। चुह्रङ् लसी थेनीगदे सदन खमा शाऊलला अर्गु म्‍हिगदेसे भन्‍दा दाऊदसे थेनीगदेदा ब्रेना लमुबा, ओच्‍छे थेला मिन ल्‍हानान चलब तजी।

शाऊलसे दाऊददा ताप्‍बा

१९

शाऊलसे दाऊददा साइगो भिसी ह्राङला झा जोनाथनदेन ह्राङला जम्‍मान सिपाहीगदेदा पाङ्‌जी। तर जोनाथनदा चा दाऊद ल्‍हानान सेम निमुबा।

२ ह्राङला आबा शाऊलसे थेदा साइबारी दाउ च्‍यासी चिबा मुला भिसी जोनाथनसे दाऊददा पाङ्‌जी। ओच्‍छे जोनाथनसे दाऊददा चुह्रङ् भिसी पाङ्‌जी, “स्‍य्‍होरी होशियार तसी लासी चिउ।

३ ङा मङ्‌ग्‍यार खसी ह्राङ मुबा भुरी आबादेन छ्‌याम ह्रुप तला, ओच्‍छे आबादेन छ्‌याम ह्राङला बारेरी ताम लला। तिगै ताम था याङ्‌जी भिसम ङाइ ह्राङदा पाङ्‌ला।”

४ जोनाथनसे ह्राङला आबा शाऊलदा चुह्रङ् भिसी पाङ्‌जी, “ह्राङसे ह्राङला गे लबा दाऊददा आज्‍यबा आम्‍हन्‍गो। थेसे ह्राङला बिरोध लसी तिगै न्‍होङ्‌ना लबा आरे। थेसे लबा गेग्‍याम ह्राङदान फाइदा तबा मुला।

५ थे पलिश्‍तीदा साइबा धुइरी थेसे ह्राङला ज्‍यान गोजाला धाररी थान्‍बा मुबा। परमप्रभुसे इस्राएलदा घ्रेन दुखथोरी ढाना लजी, थे मी ह्राङसेन म्राङ्‌बा मुला, थेह्रङ्‌बा ताङ्‌बा धुइरी ह्राङएनोन मुबा। ह्राङसे तिग्‍दा तिगै दोष आरेबा म्‍हिदा न्‍होङ्‌ना लबा, तिगै तामनोन आरेबा दाऊददा तिग्‍दा ह्राङसे साइबारी म्‍हाइबा?”

६ जोनाथनना ताम थेःसी शाऊलसे घ्रान चबान चुह्रङ् भिसी पाङ्‌जी, “दाऊददा आसाइ भिसी ङाइ छोन्‍बो परमप्रभुदा साक्षी थान्‍सी पाङ्‌ला।”

७ थेतबासेलमा जोनाथनसे दाऊददा ङ्‌योइजी, ओच्‍छे चु जम्‍मान ताम थेदा पाङ्‌सी पिन्‍जी। जमाहेन्‍से जोनाथनसे दाऊददा शाऊल मुबा ग्‍लारी भजी, ओच्‍छे ङाच्‍छाला ह्रङ् लसीन थेसे ग्‍लेला गे लबारी छ्‌याइजी।

८ दोःसी लडाइ तजी, दाऊदसे लडाइरी पलिश्‍तीगदेदा ल्‍हानान साइबासे लमा पलिश्‍तीगदे थेला ङाच्‍छाग्‍याम य्‍हार्जी।

९ तिरेकुनु शाऊल चा ह्राङला यारी भाला थोसी ह्राङलान दिमरी चिबान मुबा, थे धुइरी परमप्रभुसे पुइखबा आज्‍यबा आत्‍मासे शाऊलदा चुङ्‌जी। दाऊद चा वीणा राप्‍बान मुबा।

१० शाऊलसे दाऊददा भित्तारीन स्‍युबाधोना लसी भालासे रोब्‍जी, तर दाऊदसे थे भाला छलब लजी ओच्‍छे थे भाला भित्तारीन क्‍याजी। दाऊद थेनोन म्‍हुनङ् जोगब तसी य्‍हार्जी।

११ दाऊददा न्‍हाङ्‌गरदाङ स्‍य्‍होरीन साइबा सेम लसी शाऊलसे ह्राङला गे लबागदेदा दाऊदला दिमला चिवा लबारी थान्‍जी। तर दाऊदला म्रिङ मीकलसे दाऊददा होशियार तना लबान चुह्रङ् भिसी पाङ्‌जी, “ह्राङ तिनी म्‍हुनङ्एनोन आय्‍हार्नी भिसम स्‍य्‍होरीन ह्राङदा साइला।”

१२ थेसे दाऊददा झ्‍याल गिकग्‍याम मार पुइजी, ओच्‍छे दाऊद खालैसेन था आयाङ्‌ना लसी सुटुक्‍क य्‍हार्जी।

१३ जमाहेन्‍से थे म्‍हेर्बा तिरी मीकलसे मूर्ति गिक थान्‍जी, ओच्‍छे खुमरी चा राला क्रा थान्‍सी थे मूर्तिदा क्‍वान न्‍हान्‍जी पिन्‍जी।

१४ दाऊददा चुङ्‌बारी म्‍हिगदे खमाहेन्‍से मीकलसे “थे मी आखम्‍बा मुला” भिसी पाङ्‌जी।

१५ दोःसी शाऊलसे थेनीगदेदा चुह्रङ् भिसी पाङ्‌जी, “थेदा खाटदेन छ्‌यामनोन थीसी चुरी ङा मुबा ग्‍लारी भउ, ओच्‍छे ङाइ थेदा साइला।”

१६ थेनीगदे खसी च्‍यामा थेनीगदेसे दाऊदला तिरी मूर्तिदेन खुमरी राला क्रा स्‍याप्‍जी।

१७ शाऊलसे मीकलदा चुह्रङ् भिसी पाङ्‌जी, “तिग्‍दा एसे ङादा चुह्रङ् लसी झुक्‍यब लबा? तिग्‍दा एसे ङाला शत्रुदा जोगब लसी य्‍हार्पुङ्‌बा?” मीकलसे चुह्रङ् भिसी जोहाब पिन्‍जी, “थेसे ङादा ‘एसे ङादा य्‍हार्बारी ह्रो आलनी भिसम ङाइ एदा साइला’ भिसी पाङ्‌जी।”

१८ जमाहेन्‍से दाऊद य्‍हार्सी रामारी शमूएल मुबा ग्‍लारी निजी, ओच्‍छे शाऊलसे थेथोरी लबा जम्‍मान तामला बारेरी शमूएलदा पाङ्‌जी। जमाहेन्‍से दाऊददेन शमूएल नैयोतरी निसी चिबारी छ्‌याइजी।

१९ खालै म्‍हिसे शाऊलदा दाऊद रामाला नैयोतरी मुला भिसी पाङ्‌जी।

२० शाऊलसे दाऊददा चुङ्‌बाला लागिरी हुल गिक म्‍हि पुइजी। शमूएलसे लोप्‍बा अन्‍छार अगमवक्तागदेला समूहसे अगमवाणी लबान लबा म्राङ्‌माहेन्‍से थेनीगदेथोरी परमेश्‍वरला आत्‍मा फेप्‍खजी, ओच्‍छे थेनीगदेसेनोन अगमवक्तासे ह्रङ्‌नोन अगमवाणी लबारी छ्‌याइजी

२१ शाऊलसे चु ताम थेःमाहेन्‍से थेसे अर्गु हुल गिक पुइजी। थेनीगदेसेनोन अगमवाणी लबारी छ्‌याइजी। शाऊलसे दोःसी अर्गु म्‍हिगदेदा पुइजी, ओच्‍छे थेनीगदेसेनोन थेह्रङ्‌नोन लजी।

२२ जमाहेन्‍से रामारी शाऊल ह्राङनोन निजी, ओच्‍छे सेकूरी मुबा घ्रेन वदीरी दोखमाहेन्‍से थेसे “शमूएलदेन दाऊद खानङ् मुला?” भिसी ङ्‌योइबा छार्बा लजी। जमाहेन्‍से थेनीगदेसे “शमूएलदेन दाऊद मी नैयोतरी मुला” भिसी पाङ्‌जी।

२३ शाऊल थेपट्टि निबा ग्‍यामरी निना निनान परमप्रभुला आत्‍मा थेथोरीनोन फेप्‍खजी, ओच्‍छे रामाला नैयोतधोनान अगमवाणी पाङ्‌बान निजी।

२४ थेरी थेसे ह्राङला क्‍वान स्‍युजी, ओच्‍छे अगमवाणी लबान शमूएलला ओन्‍छाङ्‌री थेकुनु धिन गिक म्‍हुन गिक लिङ्‌गडीन चिजी। थेतबासेलमा म्‍हिगदेसे चुह्रङ् भिसी पाङ्‌मुला, “तिग शाऊलएनोन अगमवक्तालान समूहला हिन्‍ना?”

जोनाथनसे दाऊददा ह्रो लबा

२०

जमाहेन्‍से दाऊद रामाला नैयोतग्‍याम य्‍हार्सी जोनाथन मुबा ग्‍लारी खजी। थेसे जोनाथनदा चुह्रङ् भिसी ङ्‌योइजी, “ङाइ तिग लबा मुला? ङाला तिग दोष मुला? ङाइ ह्राङला आबाला बिरोधरी आज्‍यबा तिग लबा मुला? तिग्‍दा थेसे ङाला ज्‍यान किन्‍बारी म्‍हाइबा?”

२ जोनाथनसे चुह्रङ् भिसी जोहाब पिन्‍जी, “थेह्रङ् खाइमै आतगै। ह्राङ आसी। ङाला आबासे ङादा आपाङ्‌देधोना तिगै गे आलमुला भिबा ताम ङादा था मुला। ङाला आबासे तिग्‍दा चुह्रङ्‌बा ताम छुम्‍सी थान्‍ना? चु ताम सत्‍य आहिन।”

३ तर दाऊदसे घ्रान चबान चुह्रङ् भिसी पाङ्‌जी, “‘चु ताम जोनाथनसे था आयाङ्‌गै, थेसे दुख म्‍हन्‍ना’ भिसी ह्राङला आबासे चु ताम ह्राङलान सेमरी थान्‍बा मुला, तिग्‍दा भिसम ह्राङसे ङादा ल्‍हानान माया लमुला भिबा ताम ह्राङला आबादा था मुला। ङाइ छोन्‍बो परमप्रभुला मिनदेन ह्राङला मिनरी घ्रान चसी पाङ्‌ला, दाहेन्‍से ङाला काल खसी जिन्‍बा मुला।”

४ जोनाथनसे दाऊददा चुह्रङ् भिसी पाङ्‌जी, “ह्राङसे ङाइ तिग लगै भिसी म्‍हन्‍बा मुला, ङाइ ह्राङला लागिरी थेनोन लला।”

५ दाऊदसे चुह्रङ् भिसी जोहाब पिन्‍जी, “न्‍हाङ्‌गर औंसीला चाड हिन्‍ना, ङाइ ग्‍लेदेन छ्‌याम चिसी चनोन तोःबा मुला। तर रेनीकुनु ङ्‌यसेधोना ङा भुरी निसी लासी चिला।

६ चुदे ह्राङला आबासे ङा आरेबा ताम था याङ्‌जी भिसम थेदा चुह्रङ् भिसी पाङ्‌सी पिन्‍गो, थेदा बेथलेहेमरी ह्राङला दिमरी तुरून्‍तन नितोःबासे लमा ङादेन छ्‌याम विदा किन्‍सी निजी, तिग्‍दा भिसम दिङ दाङ्‌सी थेला जम्‍मान म्‍हेमेसे बलि फुल्‍तोःबा चिम।

७ चुदे थेसे ‘ठीकन मुला’ भिसी सुङ्‌जी भिसम ङाला लागिरी थे ताम ज्‍यबा चिनु तला, तर बोमोसे मे दोजी भिसम थेसे ङादा साइबारी म्‍हाइबा हिन्‍बान चिम भिसी ह्राङसे था याङ्‌ला।

८ ह्राङसे ङादा दया लउ, तिग्‍दा भिसम ह्राङदेन ङाइ परमप्रभुला ओन्‍छाङ्‌री कबुल गिक लबा मुला। ङाला तिगै दोष मुसम ह्राङसेन ङादा साइगो। तिग्‍दा ङादा ह्राङला आबाला याग्‍याम सिपुङ्‌बा?”

९ जोनाथनसे चुह्रङ् भिसी पाङ्‌जी, “चुह्रङ् खाइमै आतगै। चुदे ङाला आबासे ह्राङदा आज्‍यबान लबारी म्‍हाइबा चिम भिसी ङाइ था याङ्‌बा हिन्‍सम ङाइ ह्राङदा आपाङ्‌से लमा मुबा?”

१० दाऊदसे जोनाथनदा चुह्रङ् भिसी पाङ्‌जी, “थेसे बोमो खसी ह्राङदा जोहाब पिन्‍बा ताम ह्राङसे ङादा खाह्रङ् लसी पाङ्‌ला?”

११ जोनाथनसे चुह्रङ् भिसी पाङ्‌जी, “ङादेन छ्‌याम भुरी फेप्‍खउ।” जमाहेन्‍से थे न्‍हीनोन भुरी निजी।

१२ जोनाथनसे दाऊददा चुह्रङ् भिसी पाङ्‌जी, “दाऊद, परमप्रभु इस्राएलला परमेश्‍वरला ङाच्‍छा ङाइ चु कबुल लला, रेनीकुनु चुनोन धुइरी ङाइ ङाला आबाला सेम च्‍याला। चुदे ह्राङला बारेरी थेसे ज्‍यबान ताम खेन्‍बा चिम भिसैनोन ङाइ ह्राङदान पाङ्‌ला।

१३ तर चुदे ङाला आबासे आज्‍यबान ताम खेन्‍बा मुसैनोन ङाइ ह्राङदा आपाङ्‌नी ओच्‍छे ह्राङदा जोगब लसी चुग्‍याम य्‍हार्बारी ह्रो आलनी भिसम ङादा परमप्रभुसे सजाय पिन्‍गै। परमप्रभु ङाला आबादेन छ्‌याम तबा ह्रङ्‌नोन ह्राङदेन छ्‌यामएनोन तगै।

१४ तर ङा सोदेधोना परमप्रभुसे ह्रङ् लसीन ह्राङसे ङादा दया लउ, ओच्‍छे ङादा आसाइगो।

१५ ओच्‍छे दाऊदला जम्‍मान शत्रुगदेदा परमप्रभुसे जम्‍बुलिङग्‍याम म्‍हना लसैनोन ह्राङसे ङाला वंशदा दया लबारी खाइमै आख्‍लागो।”

१६ जोनाथनसे चुह्रङ् लसी दाऊदला जम्‍मान म्‍हेमेदेन छ्‌याम कबुल लजी, “दाऊदला जम्‍मान शत्रुगदेला हिसाब किताब परमप्रभुसेन किन्‍गै।”

१७ ओच्‍छे जोनाथनसे दाऊददा माया लबासे लमा जोनाथनसे दाऊददा कबुल पक्‍का लपुङ्‌जी, तिग्‍दा भिसम जोनाथनसे दाऊददा ह्राङदा ह्रङ्‌नोन लसी माया लमुबा।

१८ जमाहेन्‍से जोनाथनसे दाऊददा चुह्रङ् भिसी पाङ्‌जी, “न्‍हाङ्‌गर औंसीला चाड हिन्‍ना। ह्राङ धन्‍छ्‌याबा ग्‍लारी ह्राङदा आम्राङ्‌माहेन्‍से ह्राङ आरेम भिसी था याङ्‌ला।

१९ रेनीकुनु ङ्‌यसे चु ताम तबारी छ्‌याइमा ह्राङ जुन ग्‍लारी लासी स्‍य्‍हुबा मुला थेरीन लासी स्‍य्‍हुगो, ओच्‍छे एजेल भिबा युङ्‌बाला ङाम्‍री भ्रन्‍सी स्‍य्‍हुगो।

२० तिगै स्‍हेदा रोप्‍बा ह्रङ् लसी ङाइ गोर सोम म्‍या रोप्‍ला।

२१ जमाहेन्‍से ङाइ ङाला गे लबा म्‍हिदा थे म्‍या म्‍हाइबारी पुइला। चुदे ङाइ थेदा, ‘च्‍यागो, म्‍यागदे एला चुपट्टि मुला दुइसी भउ’ भिसी पाङ्‌जी भिसम ह्राङ लासी स्‍य्‍हुबा ग्‍लाग्‍याम थोन्‍सी फेप्‍खउ। ङाइ घ्रान चसी पाङ्‌ला, ह्राङदा ज्‍यबा तला, तिग्‍दा भिसम ह्राङदा तिगै आज्‍यबा आत।

२२ तर चुदे ङाइ थेदा ‘च्‍यागो, म्‍यागदे एला क्‍याम्‍सङ्‌पट्टि मुला’ भिसी पाङ्‌जी भिसम परमप्रभुसे ह्राङदा फेप्‍गो भिसीन सुङ्‌बा हिन्‍ना चिम।

२३ य्‍हाङ न्‍हीला गुङ्‌री लबा कबुल सदनना लागिरी तगै भिबा तामला साक्षी परमप्रभुन तला।”

२४ थेतबासेलमा दाऊद भुरी लासी चिजी। ओच्‍छे औंसीला चाडला धिनकुनु ग्‍ले भोज चबारी चिजी।

२५ शाऊल ह्राङ सदन चिबा भित्तापट्टिला ग्‍लारी चिजी, ओच्‍छे अबनेर थेला ङाम्‍री चिजी। जोनाथन चा थे न्‍हीला सामने चिबा मुबा, तर दाऊद चिबा ग्‍ला थान्‍थान मुबा।

२६ थेकुनु शाऊलसे तिगै आपाङ्‌नी, तर थेसे चुह्रङ् भिसी म्‍हन्‍जी, “ठिम अन्‍छार थे अशुद्ध ततला, थेतबासेलमा थे आखनी।”

२७ तर न्‍हाङ्‌गरदाङ लला अर्गु धिनकुनुएनोन दाऊदला ग्‍ला थान्‍थाननोन मुबा। शाऊलसे ह्राङला झा जोनाथनदा चुह्रङ् भिसी ङ्‌योइजी, “तिलादेन तिनी तिग्‍दा यिशैला झा भोजरी आखबा?”

२८ जोनाथनसे शाऊलदा चुह्रङ् भिसी पाङ्‌जी, “दाऊदसे बेथलेहेमरी निबाला लागिरी ङादेन छ्‌याम चुह्रङ् भिसी विदा ह्रीबा मुबा,

२९ ‘ङन्‍ना म्‍हेमेगदेसे शहररी बलि फुल्‍बान मुला, ङादा ङाला ज्‍योज्‍योसे थेरी खउ भिसी पाङ्‌बा मुला। थेतबासेलमा ङाइ ह्राङग्‍याम दया याङ्‌बा मुसम ङादा ङाला ज्‍योज्‍योगदेदा स्‍याप्‍बारी निपुङ्‌गो।’ थेतबासेलमा थे ग्‍लेदेन छ्‌याम चिसी चबाला लागिरी खआखम्‍नी।”

३० जमाहेन्‍से जोनाथनदेन छ्‌याम बोमो खसी शाऊलसे चुह्रङ् भिसी पाङ्‌जी, “ए मूर्खदेन धोका पिन्‍बा म्रिङ्‌म्‍हेमेला झा! ए यिशैला झादेन छ्‌याम ढिक्‍बा मुला, थेतबासेलमा एसे ह्राङथोरीदेन ह्राङदा न्‍हबा ह्राङला आमाला बेइज्‍जत लबा मुला भिबा ताम ङादा था मुला।

३१ यिशैला झा सोदेधोना न्‍ह ए जोगब तला न्‍ह एला य्‍हुल्‍सा जोगब तला। थेदा तुरून्‍तन ङ्‌योइसी चुरी भउ, तिग्‍दा भिसम थेदा साइनोन तोःला।”

३२ जोनाथनसे चुह्रङ् भिसी जोहाब पिन्‍जी, “थे साइनोन तोःबाधोनाला मुला? तिग्‍दा? थेसे तिग लबा मुला?”

३३ तर चु ताम थेःसी शाऊलसे ह्राङला भाला किन्‍सी जोनाथनदा रोप्‍जी। जमाहेन्‍से ह्राङला आबासे दाऊददा साइबारीन म्‍हाइबा चिम भिबा ताम जोनाथनदा पक्‍का तजी।

३४ जोनाथन बोमोसे लमा टेबुलग्‍याम रेःसी निजी, ओच्‍छे थेसे थेकुनु तिगैनोन आचनी। थे धिन चा लला न्‍हीरेलाकुनु मुबा, दाऊदला लागिरी थेसे ल्‍हानान दुख म्‍हन्‍बा मुबा, तिग्‍दा भिसम थेला आबासे दाऊदला बेइज्‍जत लबा मुबा।

३५ सल्‍लाह लबा अन्‍छार जोनाथन न्‍हाङ्‌गरदाङ दाऊददा ह्रुप तबारी भ्‍योन गिक भसी भुरी खजी।

३६ थेसे थे भ्‍योनदा चुह्रङ् भिसी पाङ्‌जी, “ङाइ म्‍या रोप्‍ला, ए निसी म्‍हाइसी भउ।” थे भ्‍योन निजी, ओच्‍छे थेसे थे भ्‍योन म्‍हि भन्‍दा थारेङ् दोना लसी म्‍या गिक रोप्‍जी।

३७ थे भ्‍योन जोनाथनसे रोप्‍बा म्‍या मुबा ग्‍लारी दोबा भन्‍दा ङाच्‍छान थे निबान लबा धुइरी जोनाथनसे घ्रेन काइ तेःसी चुह्रङ् भिसी पाङ्‌जी, “च्‍यागो, म्‍या एला क्‍याम्‍सङ्‌पट्टि मुला।

३८ योना निउ, धुइ खेरो निना आलउ। योना लउ।” थे भ्‍योन म्‍या दुइसी ह्राङला मालिक मुबा ग्‍लारी खजी।

३९ तर थेह्रङ् लसी पाङ्‌बा तामला अर्थ चा जोनाथनदेन दाऊददा जे था मुबा। थे भ्‍योनसे तिगैनोन घोबा आरेमुबा।

४० जमाहेन्‍से जोनाथनसे ह्राङला हतियारगदे शहररी भोर्गो भिसी थे भ्‍योनदा कुल्‍जी।

४१ थे भ्‍योन निमाहेन्‍से दाऊद युङ्‌बाला लोपट्टिग्‍याम थोन्‍सी सोमरेमधोना फ्‍या लजी। ओच्‍छे थेनीगदेसे गिकसेम गिकदा च्‍योक लजी, ओच्‍छे थे न्‍हीनोन क्राजी। ओच्‍छे जोनाथनसे भन्‍दा दाऊदसे ल्‍हानान दुख म्‍हन्‍जी।

४२ जमाहेन्‍से जोनाथनसे दाऊददा चुह्रङ् भिसी पाङ्‌जी, “ज्‍यना लसी फेप्‍गो। ङादेन ह्राङ, ङाला सन्‍तानदेन ह्राङला सन्‍तानना गुङ्‌री सदन साक्षी स्‍य्‍हुबा परमप्रभुला मिनरी य्‍हाङ न्‍हीसेन कबुल लबा मुला।” जमाहेन्‍से दाऊद थेग्‍याम तुरून्‍तन निजी, ओच्‍छे जोनाथन चा शहररी दोःजी।

शाऊलग्‍याम जोगब तबारी दाऊद य्‍हार्बा

२१

दाऊद नोबरी परमेश्‍वरला मन्‍दिररी पूजा लबा अहीमेलेक मुबा ग्‍लारी निजी। थेदा म्राङ्‌सी लोङ्‌बान अहीमेलेकसे चुह्रङ् भिसी पाङ्‌जी, “तिग्‍दा ह्राङ गिक जेन फेप्‍खबा? तिग्‍दा ह्राङदेन छ्‌याम खालैनोन आखबा?”

२ दाऊदसे अहीमेलेकदा चुह्रङ् भिसी पाङ्‌जी, “ङा ग्‍लेसे कुल्‍बा गे लबारी खबा हिन्‍ना। ग्‍लेसे कुल्‍बा गेला बारेरी ङाइ खालैदान पाङ्‌बारी आत। ङा ङाला म्‍हिगदेग्‍याम फेसी खबा धुइरी ङाइ थेनीगदेदा फलानो ग्‍लारी ह्रुप तउ भिसी पाङ्‌बा मुला।

३ ह्राङदेन छ्‌याम तिग मुला? ङादा गोर ङ्‌हा गेङ अथवा गादे पिन्‍खम्‍बा होत्तेन भउ।”

४ तर परमेश्‍वरला मन्‍दिररी पूजा लबा म्‍हिसे दाऊददा चुह्रङ् भिसी पाङ्‌जी, “ङादेन छ्‌याम परमेश्‍वरदा फुल्‍सी जिन्‍बा चोखो गेङ जे मुला। अर्गु गेङ आरे। थे भ्‍योन म्‍हिगदे म्रिङ्‌म्‍मेमेगदेदेन छ्‌याम म्‍हेर्बा आरेसम चु गेङ भोर्खम्‍ला।”

५ दाऊदसे परमेश्‍वरला मन्‍दिररी पूजा लबा म्‍हिदा चुह्रङ् भिसी जोहाब पिन्‍जी, “दन्‍देधोना लडाइरी निमा ङनी म्रिङ्‌म्‍हेमेगदेग्‍याम थारेङ् तसीन चिबा मुला। लडाइ लबाला लागिरी निसैनोन चु भ्‍योन म्‍हिगदेला स्‍हेगदे चोखो मुला। तिनीला धिनकुनु चुह्रङ्‌बा घ्रेन गे लबारी निबा धुइरी थेनीगदेला स्‍हेगदे झन गादे चोखो मुला।”

६ थेरी अर्गु गेङ आरेबासे लमा परमेश्‍वरला मन्‍दिररी पूजा लबा थे म्‍हिसे परमप्रभुदा फुल्‍सी जिन्‍बा गेङनोन पिन्‍जी, थे गेङ परमप्रभुला ङाच्‍छाग्‍याम तेःसी थेकुनुन लेपलेप गेङदेन छ्‌याम देप्‍बा मुबा।

७ थे धिनकुनु परमप्रभुला ओन्‍छाङ्‌री शाऊलला गे लबागदे न्‍हङ्‌ला गिकएनोन थेरी मुबा। थेला मिन एदोमी दोएग मुबा, थे शाऊलला गोठालोगदेला जम्‍मान भन्‍दा मूल म्‍हि मुबा।

८ दाऊदसे अहीमेलेकदा चुह्रङ् भिसी पाङ्‌जी, “ह्राङदेन छ्‌याम भाला अथवा तरवार तिगै मुला? तिग्‍दा भिसम ग्‍लेसे कुल्‍बा गे योना योना लतोःबासे लमा ङाइ तरवार अथवा अर्गु हतियार भआम्‍याङ्‌नी।”

९ परमेश्‍वरला मन्‍दिररी पूजा लबा म्‍हिसे चुह्रङ् भिसी जोहाब पिन्‍जी, “ह्राङसे एलाहला ब्‍याँसीरी साइबा पलिश्‍ती गोल्‍यतला तरवार चुरी मुला। थे एपोदला ग्‍यापरी क्‍वानरी रिल्‍सी थान्‍बा मुला। थे भोर्बा सेम मुसम भोर्गो। थे बाहेक चुरी अर्गु खजिबै हतियार आरे।” ओच्‍छे दाऊदसे चुह्रङ् भिसी पाङ्‌जी, “थेह्रङ्‌बा तरवार अर्गु मुनोन आरे। ङादा थेनोन भउ।”

१० थे धिनकुनु शाऊल मुबा ग्‍लाग्‍याम य्‍हार्सी दाऊद गातला ग्‍ले आकीश मुबा ग्‍लारी निजी।

११ तर आकीशला गे लबागदेसे थेदा चुह्रङ् भिसी पाङ्‌जी, “य्‍हुल्‍साला ग्‍ले दाऊद चुनोन हिन्‍ना, थेला बारेरी म्‍हिगदेसे स्‍याबान चुह्रङ् भिसी व्‍हाइ गोबा मुला,

“‘शाऊलसे हजारौँ हजारदा नाश लजी,

दाऊदसे मी लाखौँ लाखदा नाश लजी।’”

१२ चु ताम दाऊदसे ह्राङला सेमरीन थान्‍जी, ओच्‍छे थे गातला ग्‍ले आकीशदेन छ्‌याम ल्‍हानान लोङ्‌जी।

१३ थेतबासेलमा थे थेनीगदेला ओन्‍छाङ्‌री म्‍योबा म्‍हि ह्रङ्‌बान दोजी। थेनीगदे जम्‍मालान ओन्‍छाङ्‌री मूल म्रापरी ढेट्‌बान दाह्री नाङ रालनोन राल लसी म्‍योबा ह्रङ् लजी।

१४ आकीशसे ह्राङला गे लबागदेदा चुह्रङ् भिसी पाङ्‌जी, “चु म्‍हि मी म्‍योबा म्‍हि गा चिम। तिग्‍दा थेदा ङा मुबा ग्‍लारी भबा?

१५ तिग चुरी म्‍योबागदे आरे, ओच्‍छे ङादा दुख पिन्‍बारी एनीगदेसे चुदा भबा? तिग चुह्रङ्‌बा म्‍हिदा ङाइ ङाला दिमरी थान्‍से?”

परमेश्‍वरला मन्‍दिररी पूजा लबा म्‍हिगदेदा शाऊलसे साइबा

२२

दाऊद गात शहरग्‍याम य्‍हार्सी अदुल्‍लाम शहरला ऊरी निजी। दाऊद थेरी मुला भिबा ताम दाऊदला जम्‍मान म्‍हेमेगदेसे थेःजी, जमाहेन्‍से थेनीगदे जम्‍मान दाऊद मुबा ग्‍लारी खजी।

२ दुख याङ्‌बा, छे मुबादेन सेम सिबा म्‍हिगदे ओस्‍पन ग्‍यार्जा ब्‍लि ते म्‍हिगदे दाऊद मुबा ग्‍लारी खजी, ओच्‍छे दाऊद थेनीगदेला मूल म्‍हि दोजी।

३ जमाहेन्‍से दाऊद थेग्‍याम मोआबला मिस्‍पा भिबा ग्‍लारी निजी, ओच्‍छे मोआबला ग्‍लेदा चुह्रङ् भिसी पाङ्‌जी, “परमेश्‍वरसे ङाला लागिरी तिग लला भिबा ताम था आयाङ्‌देधोना ङाला आबा आमादा ह्राङदेन छ्‌याम चिबारी पिन्‍गो।”

४ थेसे थेनीगदेदा मोआबला ग्‍लेखाङ्‌री ख्‍लासी थान्‍जी, ओच्‍छे दाऊद चा ह्राङ जोगब तबारी लासी चिदेधोना थेनीगदे थेरीन चिजी।

५ तर अगमवक्ता गादसे दाऊददा चुह्रङ् भिसी पाङ्‌जी, “चुरी धन्‍आछ्‌यागो। तुरून्‍तन यहूदारी फेप्‍गो।” थेतबासेलमा दाऊद हारेतला ह्रिरी निजी।

६ तिरेकुनु शाऊल गिबा गङ्‌ला जोरी यशेलला दोङ टारी यारी भाला थोसी चिबा मुबा। थेला सिपाहीगदेला जम्‍मान हाकिमगदे थेला क्‍युर्नोन राप्‍सी चिबा मुबा। थेनोन धुइरी दाऊददेन थेला म्‍हिगदेदा म्राङ्‌जी भिबा ताम शाऊलसे थेःजी।

७ शाऊलसे ह्राङला म्‍हिगदेदा चुह्रङ् भिसी पाङ्‌जी, “बेन्‍यामीनीगदे, ङाला ताम सेम लसी ङ्‌यान्‍गो, तिग एनीगदेदा यिशैला झासे जम्‍मान भुगदेदेन अङ्‌गुर वारीगदे पिन्‍ना, अथवा एनीगदे जम्‍मादान हजार गिक गिकदेन ग्‍यार्जा गिक गिक सिपाहीगदेला हाकिम स्‍होला भिसी एनीगदेसे आश लबा मुला?

८ थेतबासेलमा तिग एनीगदे जम्‍मासेन ङाला बिरोध लसी जाल लबा? ङाला झा यिशैला झादेन छ्‌याम ढिक्‍बा ताम एनीगदे खालैसेन ङादा आपाङ्‌नी! एनीगदे न्‍हङ्‌ला खालैसेन ङादा वास्‍ता आलनी, ङालान झासे ङाला गे लबा म्‍हिदा थीसी तिनी ङाला बिरोधरी रेःपुङ्‌जी, चु ताम एनीगदे खालैसेन ङादा आपाङ्‌नी।”

९ तर शाऊलला सिपाहीगदेला हाकिमगदेदेन छ्‌याम राप्‍सी चिबा एदोमी दोएगसे चुह्रङ् भिसी पाङ्‌जी, “ङाइ यिशैला झादा नोबरी अहीतूबला झा अहीमेलेक मुबा ग्‍लारी खबा म्राङ्‌मुबा।

१० अहीमेलेकसे दाऊदला लागिरी परमप्रभुदेन छ्‌याम बिन्‍ती लजी। जमाहेन्‍से थेसे चबा स्‍हेदेन पलिश्‍ती गोल्‍यतला तरवारएनोन दाऊददा पिन्‍जी।”

११ जमाहेन्‍से शाऊलसे परमेश्‍वरला मन्‍दिररी पूजा लबा नोबला अहीमेलेकदेन परमेश्‍वरला मन्‍दिररी पूजा लबा थेला जम्‍मान म्‍हेमेगदेदा ङ्‌योइजी, ओच्‍छे थेनीगदे जम्‍मान ग्‍लेला ङाच्‍छापट्टि खजी।

१२ शाऊलसे “अहीतूबला झा, ङ्‌यान्‍गो” भिसी पाङ्‌जी। जमाहेन्‍से थेसे “लास्‍सो, ङाला प्रभु” भिसी जोहाब पिन्‍जी।

१३ जमाहेन्‍से शाऊलसे थेदा चुह्रङ् भिसी पाङ्‌जी, “एदेन यिशैला झासे तिग्‍दा ङाला बिरोधरी जाल लबा? एसे थेदा तरवारदेन चबा स्‍हेएनोन पिन्‍जी, थेला लागिरी परमेश्‍वरदेन छ्‌याम बिन्‍तीएनोन लसी पिन्‍जी। थेतबासेलमा थे ङाला बिरोधरी रेःबा मुला, ओच्‍छे दन्‍दे थे ङादा साइबाला लागिरी चिवा लसी चिबा मुला।”

१४ अहीमेलेसे चुह्रङ् भिसी जोहाब पिन्‍जी, “ह्राङला गे लबा जम्‍मान म्‍हिगदे न्‍हङ्‌री दाऊद ह्रङ्‌बा भर लबारी खम्‍बा म्‍हि खाला मुला? थे ग्‍लेलान म्‍हादेन ग्‍लेदा जोगब लसी थोबा सिपाहीगदेला मूल म्‍हि ओच्‍छे ह्राङला म्‍हेमेगदे न्‍हङ्‌री मान याङ्‌बा म्‍हि दाऊद ह्रङ्‌बा अर्गु खला मुला?

१५ चुह्रङ्‌बा तामरी ङाइ थेला लागिरी परमेश्‍वरदेन छ्‌याम बिन्‍ती लबा तिग जम्‍मान भन्‍दा ङाच्‍छारेम हिन्‍ना? चुह्रङ्‌बा ताम ङाग्‍याम थारेङ्‌नोन तगै। ह्राङसे ङादेन ङाला म्‍हेमेगदेदा दोष आल भिबा ङादा आश मुला। तिग्‍दा भिसम चु तामला बारेरी ङादा तिगैनोन था आरे।”

१६ तर ग्‍लेसे चुह्रङ् भिसी पाङ्‌जी, “अहीमेलेक, एदेन एला म्‍हेमेगदे जम्‍मादान साइनोन तोःला।”

१७ जमाहेन्‍से शाऊलसे ह्राङलान ङाम्‍री राप्‍सी चिबा सिपाहीगदेपट्टि दोःसी चुह्रङ् भिसी पाङ्‌जी, “दन्‍देन परमप्रभुला मन्‍दिररी पूजा लबा म्‍हिगदेदा साइगो। तिग्‍दा भिसम थेनीगदे दाऊददेन छ्‌याम ढिक्‍बा मुला। थे ङा मुबा ग्‍लाग्‍याम य्‍हार्बा म्‍हि हिन्‍ना भिबा ताम था याङ्‌सीनोन थेनीगदेसे ङादा आपाङ्‌नी।” तर ग्‍लेला गे लबा म्‍हिगदेसे परमप्रभुला मन्‍दिररी पूजा लबा म्‍हिगदेथोरी या झाङ्‌बारी आङ्‌यान्‍नी।

१८ थेतबासेलमा ग्‍लेसे एदोमी दोएगदा चुह्रङ् भिसी पाङ्‌जी, “दोएग, लु, एसेन चुगदे जम्‍मादान साइगो।” जमाहेन्‍से एदोमी दोएगसे परमेश्‍वरला मन्‍दिररी पूजा लबा म्‍हिगदेदा साइजी, ओच्‍छे थेकुनु थेसे एपोद क्‍वान्‍बा परमेश्‍वरला मन्‍दिररी पूजा लबा बोगल ब्‍लिसे ङ्‌हा म्‍हिगदेदा साइजी।

१९ ओच्‍छे थेसे परमेश्‍वरला मन्‍दिररी पूजा लबा म्‍हिगदेला शहर नोबरी मुबा ह्रेम्‍बोकोला, म्रिङकोला, कोलागदेदेन ङ्‌हे थुङ्‌बा कोलागदे, म्‍हेमुइ, गधादेन राग्‍यु जम्‍मान सा मुबागदेदा साइजी।

२० अहीमेलेकला अबियाथार भिबा झा गिक चा य्‍हार्सी दाऊद मुबा ग्‍लारी निजी। अबियाथार अहीतूबला छाया मुबा।

२१ खाह्रङ् लसी शाऊलसे परमप्रभुला मन्‍दिररी पूजा लबा म्‍हिगदेदा साइजी भिबा ताम थेसे दाऊददा पाङ्‌जी।

२२ जमाहेन्‍से दाऊदसे थेदा चुह्रङ् भिसी पाङ्‌जी, “ङा नोबरी अहीमेलेक मुबा ग्‍लारी निमा एदोमी दोएगएनोन थेरी मुबा, थेसे चु ताम शाऊलदा पाङ्‌ला भिबा ङादा था मुबा। ङाइ लमान एला आबाला जम्‍मान सन्‍तानदा साइबा हिन्‍ना।

२३ आलोङ्‌गो, ए चुरी ङादेन छ्‌याम चिउ। एला ज्‍यान किन्‍बारी म्‍हाइबासे ङाला ज्‍यानएनोन किन्‍बारी म्‍हाइबा मुला। ए ङादेन छ्‌यामनोन जोगब तसी चिला।”

दाऊदसे कीलाह शहरदा जोगब लबा

२३

पलिश्‍तीगदे कीलाह शहरला बिरोधरी रेःसी लडाइ लबान खालारी मुबा अन्‍न ब्‍यन्‍बान मुबा।

२ चु ताम थेःमाहेन्‍से दाऊदसे चुह्रङ् भिसी परमप्रभुदेन छ्‌याम सल्‍लाह ह्रीजी, “ङा निसी थे पलिश्‍तीगदेदेन छ्‌याम लडाइ लउ की आलउ?” ओच्‍छे परमप्रभुसे चुह्रङ् भिसी जोहाब पिन्‍जी, “निसी थेनीगदेदेन छ्‌याम लडाइ लउ, ओच्‍छे कीलाह शहरदा जोगब लउ।”

३ तर दाऊददा ह्राङला म्‍हिगदेसे चुह्रङ् भिसी पाङ्‌जी, “ओह्रङ्‌नोन मी य्‍हाङ चु यहूदारी लोङ्‌तोःबा मुला, झन थेथोरी कीलाह शहररी निसी पलिश्‍ती सिपाहीगदेदेन छ्‌याम लडाइ लजी भिसम य्‍हाङला गति खाह्रङ्‌बा तला?”

४ दाऊदसे दोःसी तिरेम परमप्रभुदेन छ्‌याम सल्‍लाह ह्रीजी। ओच्‍छे परमप्रभुसे चुह्रङ् भिसी जोहाब पिन्‍जी, “कीलाह शहररी निउ। ङाइ पलिश्‍तीगदेदा एला यारी जिम्‍मा पिन्‍ना।”

५ थेतबासेलमा दाऊददेन थेला म्‍हिगदे कीलाह शहररी निसी पलिश्‍तीगदेदेन छ्‌याम लडाइ लजी। थेनीगदेसे ल्‍हानान पलिश्‍तीगदेदा साइसी थेनीगदेला म्‍हेमुइगदे भोर्जी, ओच्‍छे कीलाह शहररी चिबा म्‍हिगदेदा जोगब लजी।

६ अहीमेलेला झा अबियाथार य्‍हार्सी कीलाह शहररी दाऊद मुबा ग्‍लारी खबा धुइरी थेसे एपोद ह्राङदेन छ्‌यामनोन भसी खबा मुबा।

७ शाऊलदा खालै म्‍हिसे दाऊद कीलाह शहररी निबा मुला भिसी पाङ्‌जी, चु ताम थेःसी शाऊलसे चुह्रङ् भिसी पाङ्‌जी, “थेदा परमेश्‍वरसे ङाला यारी जिम्‍मा पिन्‍जीम, तिग्‍दा भिसम थेसे ह्राङसे ह्राङदान क्‍युर्सीन पर्खाल मुबादेन म्रापरी किलिङ्‌गदे कार्बा शहर न्‍हङ्‌री च्‍युप्‍बा मुला।”

८ ओच्‍छे शाऊलसे ह्राङला जम्‍मान सिपाहीगदेदा कीलाह शहरदेन छ्‌याम लडाइ लउ, ओच्‍छे दाऊददेन थेला जम्‍मान म्‍हिगदेदा चुङ्‌गो भिसी कुल्‍जी।

९ शाऊलसे ह्राङला बिरोध लसी जाल लबा ताम घोमाहेन्‍से दाऊदसे परमेश्‍वरला मन्‍दिररी पूजा लबा अबियाथारदा एपोद भउ भिसी कुल्‍जी।

१० जमाहेन्‍से दाऊदसे चुह्रङ् भिसी प्रार्थना लजी, “परमप्रभु इस्राएलला परमेश्‍वर, ङा चिबासे लमा शाऊल खसी कीलाह शहरदा नाश लबारी म्‍हाइबा मुला भिबा समाचार ङा ह्राङला गे लबा म्‍हिसे थेःबा मुला।

११ तिग कीलाह शहरला म्‍हिगदेसे ङादा थेला यारी जिम्‍मा पिन्‍ना? तिग ङाइ थेःबा ह्रङ्‌नोन शाऊल खला? परमप्रभु इस्राएलला परमेश्‍वर, ङाला चु बिन्‍ती मुला, ङा ह्राङला गे लबा म्‍हिदा सुङ्‌सी पिन्‍गो।” परमप्रभुसे चुह्रङ् भिसी जोहाब पिन्‍जी, “थे पक्‍कान खला।”

१२ दाऊदसे दोःसी चुह्रङ् भिसी ङ्‌योइजी, “तिग कीलाह शहरला म्‍हिगदेसे ङादेन ङाला म्‍हिगदेदा शाऊलला यारी जिम्‍मा पिन्‍ना?” परमप्रभुसे चुह्रङ् भिसी जोहाब पिन्‍जी, “पक्‍कान थेनीगदेसे एनीगदेदा थेह्रङ्‌नोन लला।”

१३ थेतबासेलमा दाऊदसे ह्राङदेन छ्‌याम मुबा ओस्‍पन ग्‍यार्जा ढु ते म्‍हिगदेदा भोर्सी तुरून्‍तन कीलाह शहरग्‍याम थोन्‍जी, ओच्‍छे ग्‍ला गिकग्‍याम अर्गु ग्‍लारी निबारी छ्‌याइजी। दाऊद कीलाह शहरग्‍याम य्‍हार्जी भिबा समाचार थेःमाहेन्‍से शाऊल थेरी आनिनी।

१४ दाऊद जोगब तबारी लासी जीप भिबा ग्‍लाला तोङ्‌तोङ्‌बा ग्‍लाला गङ्‌गदेरी क्‍यार चिबारी छ्‌याइजी, ओच्‍छे शाऊलसे चा थेदा धिन धिननोन म्‍हाइमुबा। तर दाऊददा परमेश्‍वरसे शाऊलला यारी जिम्‍मा आपिन्‍नी।

१५ शाऊल ह्राङला ज्‍यान किन्‍बाला लागिरी खबा मुला भिबा ताम दाऊदसे था याङ्‌जी। थे धुइरी दाऊद जीपला तोङ्‌तोङ्‌बा ग्‍लाला होरेश भिबा ग्‍लारी मुबा।

१६ जमाहेन्‍से थेरी शाऊलला झा जोनाथन दाऊद मुबा ग्‍लारी खजी, ओच्‍छे परमेश्‍वरग्‍याम भङ् याङ्‌बाला लागिरी थेसे दाऊददा आँट पिन्‍जी।

१७ थेसे चुह्रङ् भिसी पाङ्‌जी, “आलोङ्‌गो, ह्राङदा ङाला आबा शाऊलला यासे आथुर। ह्राङ इस्राएलला ग्‍ले दोला, ओच्‍छे ङा चा ह्राङ भन्‍दा धिरी चिसी गे लबा म्‍हि दोला। चु ताम ङाला आबा शाऊलदाएनोन था मुला।”

१८ थे न्‍हीसे परमप्रभुला ओन्‍छाङ्‌री कबुल लजी। जमाहेन्‍से जोनाथन चा ह्राङला दिमरी निजी, तर दाऊद चा होरेशरीन चिजी।

१९ शाऊल गिबारी मुबा धुइरी जीपीगदेसे शाऊल मुबा ग्‍लारी चुह्रङ् भिसी समाचार भसी खजी, “ङन्‍से चुह्रङ्‌बा ताम थेःबा मुला, दाऊद यशीमोनना लोपट्टि मुबा हकीलाला होरेशरी लासी चिबा मुला।

२० दाहेन्‍से ह्राङदा खाइमा फेप्‍खाइ म्‍हन्‍बा थे धुइरी मार फेप्‍खउ, थेदा ह्राङला यारी जिम्‍मा पिन्‍बा गे ङन्‍से लला।”

२१ शाऊलसे चुह्रङ् भिसी पाङ्‌जी, “एनीगदेदा परमप्रभुसे मोलम पिन्‍गै, तिग्‍दा भिसम एनीगदेसे ङादा वास्‍ता लमुला।

२२ दाहेन्‍से निसी अर्गु ताम ठीक लउ, ओच्‍छे थे खानङ् मुला, थेदा खाल्‍से म्राङ्‌बा हिन्‍ना ज्‍यना लसी पत्ता लउ। थे चन्‍डाल मुला रो।

२३ थे खजिबा ग्‍लारी लासी चिबा मुला पत्ता लउ, ओच्‍छे पक्‍का खबर भसी ङा मुबा ग्‍लारी खउ। जमाहेन्‍से ङा एनीगदेदेन छ्‌याम निला। थे चु य्‍हुल्‍सारी मुदेधोना यहूदाला खलकला दिम दिमरी नितोःसै निसी ङाइ थेदा म्‍हाइसी तेःला।”

२४ थेनीगदे शाऊल भन्‍दा ङाच्‍छा योना योना लसी जीप भिबा ग्‍लारी क्‍यार निजी। दाऊददेन थेला म्‍हिगदे यशीमोनना लोपट्टि अराबाला माओन भिबा ग्‍लाला तोङ्‌तोङ्‌बा ग्‍लारी मुबा।

२५ शाऊलदेन थेला म्‍हिगदेसे म्‍हाइबारी छ्‌याइबा मुला भिबा ताम था याङ्‌माहेन्‍से दाऊद पहरारी क्‍यार निजी। ओच्‍छे यशीमोनना लोपट्टि माओनना तोङ्‌तोङ्‌बा ग्‍लारी चिबारी छ्‌याइजी। चु ताम था याङ्‌सी शाऊल दाऊददा म्‍हाइबारी माओनना तोङ्‌तोङ्‌बा ग्‍लारी क्‍यार निजी।

२६ गङ्‌ला पट्टि गिकरी शाऊलदेन थेला म्‍हिगदे मुबा, ओच्‍छे गङ्‌ला अर्गुपट्टि चा दाऊददेन थेला म्‍हिगदे मुबा। दाऊददेन थेला म्‍हिगदे खम्‍देधोना य्‍हार्बारी म्‍हाइबान मुबा। शाऊलदेन थेला लिच्‍छा लिच्‍छा भ्रबा म्‍हिगदे चा दाऊददा चुङ्‌बारी ङाम ङाम्‍री खबान मुबा।

२७ थेनोन धुइरी समाचार भबा म्‍हि गिक खसी शाऊलदा चु समाचार पाङ्‌जी, “तुरून्‍तन फेप्‍खउ। तिग्‍दा भिसम पलिश्‍तीगदेसे य्‍हुल्‍सारी तोबा गेङ्‌बादेन मालसामान ब्‍यन्‍बान मुला।”

२८ थेतबासेलमा शाऊल दाऊददा ताप्‍बा ख्‍लासी पलिश्‍तीगदेदेन छ्‌याम लडाइ लबारी दोःसी निजी। थेतबासेलमा थे ग्‍लादा सेला-हामालेकोथ भिसी पाङ्‌मुला।

२९ थेग्‍याम दाऊद तोर निसी एन-गदीला ग्‍लागदेरी क्‍यार चिबारी छ्‌याइजी।

दाऊदसे शाऊलदा आसाइना ख्‍लाबा

२४

पलिश्‍तीगदेदा ताप्‍सी दोःमाहेन्‍से दाऊद एन-गदीला तोङ्‌तोङ्‌बा ग्‍लारी मुला भिबा ताम शाऊलसे था याङ्‌जी।

२ थेतबासेलमा शाऊलसे जम्‍मान इस्राएलरी धम्‍बा हजार सोम म्‍हिगदेदा भोर्सी दाऊददेन थेला म्‍हिगदेदा म्‍हाइबारी ताङ्‌सार पहराला ङाम ङाम्‍री भ्रजी।

३ थेनोन ग्‍यामला कुनीरी ग्‍युला गोठेगदे मुबा, थे ङाम्‍रीन उ गिकएनोन मुबा। थेनोन ऊला क्‍याच कुनीरी दाऊददेन थेला म्‍हिगदे लासी चिबा मुबा। शाऊल थेनोन उ न्‍हङ्‌री क्‍लि स्‍योर्बारी निजी।

४ दाऊदला म्‍हिगदेसे दाऊददा चुह्रङ् भिसी पाङ्‌जी, “परमप्रभुसे ह्राङला शत्रुगदेदा ह्राङला छ्‌यारी जिम्‍मा पिन्‍ना भिसी कबुल लबा धिन चुनोन हिन्‍ना, ह्राङदा जे लाइ म्‍हन्‍बा मुला थेनोन लखम्‍ला।” जमाहेन्‍से गोल्‍से गोल्‍से निसी दाऊदसे शाऊलला गला टोगल गिक थाजी।

५ तर थेला गला टोगल गिक थाबासे लमा दाऊददा ल्‍हानान आज्‍यबा छोर्जी।

६ दाऊदसे ह्राङला म्‍हिगदेदा चुह्रङ् भिसी पाङ्‌जी, “परमप्रभुसे धम्‍बा म्‍हि ङाला मालिकदा नाश लबा ताम ङाग्‍याम थारेङ्‌नोन तगै। तिग्‍दा भिसम थे परमप्रभुसे धम्‍बा म्‍हि हिन्‍ना।”

७ थेतबासेलमा ग्‍लेदा तिगै आज्‍यबा आलउ भिसी दाऊदसे ह्राङला म्‍हिगदेदा घोना लजी। ओच्‍छे शाऊल चा रेःसी उग्‍याम थोन्‍सी ह्राङला ग्‍यामसे निजी।

८ जमाहेन्‍से दाऊद उग्‍याम मङ्‌ग्‍यार थोन्‍सी शाऊलदा चुह्रङ् भिसी पाङ्‌जी, “ङाला मालिक ङाला ग्‍ले!” शाऊलसे फ्‍लिक दोःसी च्‍याजी, जमाहेन्‍से दाऊदसे शाऊलदा फ्‍या लजी।

९ दाऊदसे चुह्रङ् भिसी पाङ्‌जी, “दाऊदसे ह्राङदा नाश लबारी म्‍हाइबा मुला भिसी म्‍हिगदेसे पाङ्‌मा तिग्‍दा ह्राङसे थेनीगदेला ताम ङ्‌यान्‍बा?

१० तिनी ह्राङसेन म्राङ्‌बा मुला उ न्‍हङ्‌री परमप्रभुसे ह्राङदा ङाला यारी जिम्‍मा पिन्‍बा मुबा। ह्राङदा साइबाला लागिरी ङादा गादेसे आँट पिन्‍बा मुबा, तर ङाइ ह्राङदा तिगै आलना ख्‍लाजी, ओच्‍छे ङाइ चुह्रङ् भिसी पाङ्‌जी, ‘ङाइ ङाला मालिकला बिरोधरी या थीबारी आखम, तिग्‍दा भिसम थे परमप्रभुसे धम्‍बा म्‍हि हिन्‍ना।’

११ स्‍हीगो, ङाला आबा, ङाला यारी मुबा चु क्‍वान्‍ना टालो! ङाइ चु थाजी, तर ह्राङदा आसाइनी। चुग्‍यामसेन था तगै ङाइ ह्राङला बिरोध लसी आतोःबा गे अथवा धोका पिन्‍बा सेम थोबा आरे। ङाइ ह्राङला तिगैनोन न्‍होङ्‌ना लबा आरे, तसैनोन ह्राङसे मी ङाला ज्‍यान किन्‍बारी ङादा ताप्‍सी भ्रमुला।

१२ य्‍हाङ न्‍हीला गुङ्‌री परमप्रभुसे निसाफ लगै। ङाला लागिरी थेसेन ह्राङदा नाङ फागै। तर ङाइ खाइमै ङाला या ह्राङला बिरोधरी आथी।

१३ ‘आज्‍यबा तामग्‍याम आज्‍यबान ताम थोन्‍मुला’ भिबा उखान ओन्‍माहेन्‍सेन पाङ्‌सी खबा मुला। थेतबासेलमा ङाइ खाइमै ह्राङला बिरोध लसी ङाला या आथी।

१४ “खाल्‍ला बिरोध लबारी इस्राएलला ग्‍ले फेप्‍खबा मुला? ह्राङसे खाल्‍दा ताप्‍बान मुला? सिबा नगी गिकदा आहिन? तङ्‌लीङ गिकदा आहिन?

१५ य्‍हाङला निसाफ लबा परमप्रभुन हिन्‍ना, थेसेन य्‍हाङ न्‍हीला गुङ्‌री निसाफ लसी पिन्‍गै। ङा तिग्‍दा य्‍हार्सी भ्रबान मुला भिसी परमप्रभुसेन स्‍हीगै। परमप्रभुसेन ङाला लागिरी निसाफ लसी ङादा ह्राङला याग्‍याम फेसी पिन्‍गै।”

१६ दाऊदसे पाङ्‌सी जिन्‍माहेन्‍से शाऊलसे चुह्रङ् भिसी पाङ्‌जी, “दाऊद, ङाला झा, तिग ए दाऊदनोन हिन्‍ना?” ओच्‍छे शाऊल क्राजी।

१७ जमाहेन्‍से शाऊलसे चुह्रङ् भिसी पाङ्‌जी, “ए ङा भन्‍दा ल्‍हानान ज्‍यबा म्‍हि चिम। ङाइ एदा आज्‍यबा व्‍यवहार लजी, तसैनोन एसे ङादा ज्‍यबा व्‍यवहार लजी।

१८ एसे ङाथोरी दया लबा तामला बारेरी भर्खर पाङ्‌जी। ङादा परमप्रभुसे एला यारी जिम्‍मा पिन्‍बा मुला। तर एसे ङादा आसाइनी।

१९ ह्राङला शत्रुदा स्‍याप्‍सीनोन खालै म्‍हिसे थेदा ज्‍यना लसी निपुङ्‌ला? थेतबासेलमा तिनी एसे ङाला लागिरी लबा गेला लागिरी परमप्रभुसे एदा ज्‍यबा इनाम पिन्‍गै।

२० ए पक्‍का ग्‍ले दोला भिबा ताम दाहेन्‍से ङाइ था याङ्‌जी। एसे शासन लबा धुइरी इस्राएल य्‍हुल्‍साला फलिफाप तला।

२१ थेतबासेलमा ङाला सन्‍तानदा नाश आल, ओच्‍छे ङाला मिन ङाला आबाला वंशग्‍याम मेटब आल भिसी परमप्रभुला मिन किन्‍सी घ्रान चसी पाङ्‌गो।”

२२ दाऊदसे शाऊलदेन छ्‌याम घ्रान चजी, ओच्‍छे शाऊल ह्राङला दिमरी निजी। दाऊददेन थेला म्‍हिगदे चा ह्राङ चिबा ग्‍लारी निजी।

शमूएल सिबा

२५

शमूएल सिजी, ओच्‍छे इस्राएलला जम्‍मान म्‍हिगदे थेला लागिरी क्राबा क्रिङ्‌बा लबारी छ्‌याइजी, शमूएलदा थेलान दिमरी ल्‍हुजी।

जमाहेन्‍से दाऊद पारान भिबा ग्‍लाला तोङ्‌तोङ्‌बा ग्‍लारी निजी।

दाऊददेन अबीगेल

२-३ माओनरी कालेब वंशला नाबाल भिबा म्‍हि गिक मुबा। थे म्‍हि ल्‍हानान फ्‍युक्‍पो मुबा, कर्मेलरी थेला ल्‍हानान धन सम्‍पत्ति मुबा। थेदेन छ्‌याम हजार सोम ग्‍युदेन हजार गिक रा मुबा। ओच्‍छे थेला म्रिङला मिन चा अबीगेल मुबा। अबीगेल जेःबादेन बुद्धि मुबा म्रिङ्‌म्‍हेमे मुबा। तर थेला ह्रेम्‍बो नाबाल चा खरोदेन नाइबा बानीबेहोर मुबा म्‍हि मुबा। नाबाल कर्मेलरी ह्राङला ग्‍युला क्रा थाबान मुबा।

४ नाबालसे ह्राङला ग्‍युगदेला क्रा थाबान मुला भिबा ताम दाऊदसे तोङ्‌तोङ्‌बा ग्‍लारी थेःजी।

५ दाऊदसे ह्राङला म्‍हि च्‍युइदा चुह्रङ् भिसी पुइजी, “कर्मेलरी निउ, ओच्‍छे नाबालदा म्‍हाइसी ङाइ फ्‍याफुल्‍ला भिसी पाङ्‌बा मुला भिसी पाङ्‌गो।

६ एनीगदेसे थेदा चुह्रङ् भिसी पाङ्‌गो, ‘ह्राङदेन ह्राङला म्‍हेमेगदेदा शान्‍ति तगै, ओच्‍छे ह्राङदेन छ्‌याम मुबा जम्‍मान स्‍हेगदे ल्‍हानान तसी निगै।

७ ह्राङसे ह्राङला ग्‍युगदेला क्रा थाबान मुला भिबा ताम ङाइ थेःजी। चुदेला धिनधोना ह्राङला गोठालोगदे ङन्‍देन छ्‌याम चिमा ङन्‍से थेनीगदेदा दुख आपिन्‍नी। कर्मेलरी मुबा धुइरी थेनीगदेला तिगै स्‍हेनोन आम्‍हनी।

८ ह्राङसे ह्राङला म्‍हिगदेदा ङ्‌योइगो, थेनीगदेसेन ह्राङदा जम्‍मान ताम पाङ्‌ला। दया लसी ह्राङसे ङाला म्‍हिगदेदा ढेन्‍गो, तिग्‍दा भिसम तिनीला धिन ज्‍यबा मुला, ओच्‍छे ह्राङला गे लबा म्‍हिगदेदेन ह्राङला ह्रो दाऊदला लागिरी जुन स्‍हे पिन्‍खम्‍ला थेनोन पिन्‍गो।’”

९ दाऊदला भ्‍योन म्‍हिगदे खसी दाऊदला मिन किन्‍सी नाबालदा चु समाचार पाङ्‌जी। जमाहेन्‍से थेनीगदेसे भ्रन्‍सी चिजी।

१० ओच्‍छे नाबालसे दाऊदला भ्‍योन म्‍हिगदेदा चुह्रङ् भिसी पाङ्‌जी, “दाऊद खाल हिन्‍ना? चु यिशैला झा खाल हिन्‍ना? तिनीन्‍हाङ्‌गर ल्‍हानान घ्‍याबागदे ह्राङला मालिक मुबाग्‍याम य्‍हार्मुला।

११ ङाला लागिरी स्‍होबा गेङदेन क्‍युइ ओच्‍छे ङाला ग्‍युला क्रा थाबा ङाला म्‍हिगदेला लागिरी ठीक लबा स्‍या ङोआसेबा म्‍हिगदेदा ङाइ तिग्‍दा पिन्‍से?”

१२ दाऊदला जम्‍मान म्‍हिगदे दोःसी निजी, ओच्‍छे चु जम्‍मान ताम दाऊददा पाङ्‌जी।

१३ जमाहेन्‍से दाऊदसे ह्राङला म्‍हिगदेदा चुह्रङ् भिसी पाङ्‌जी, “जम्‍मासेन ह्राङ ह्राङला तरवार खेगो।” ओच्‍छे थेनीगदे जम्‍मासेन ह्राङ ह्राङला तरवार खेजी, ओच्‍छे दाऊदसेनोन ह्राङला तरवार खेजी। दाऊददेन छ्‌याम ओस्‍पन ग्‍यार्जा ब्‍लि ते म्‍हिगदे निजी, ओच्‍छे अर्गु ग्‍यार्जा न्‍ही चा सामान ख्रुङ्‌बारी थेरीन चिजी।

१४ नाबालला गे लबा म्‍हि गिकसे नाबालला म्रिङ अबीगेलदा चुह्रङ् भिसी पाङ्‌जी, “दाऊदसे तोङ्‌तोङ्‌बा ग्‍लाग्‍याम य्‍हाङला मालिकदा फ्‍याफुल्‍ला भिसी ज्‍यना लसी पाङ्‌बारी ह्राङला म्‍हिगदे पुइखबा मुबा, तर नाबालसे थेनीगदेला बेइज्‍जत लजी।

१५ तर थे म्‍हिगदेसे ङन्‍दा ज्‍यबा व्‍यवहार लबा मुबा, थेनीगदेसे ङन्‍दा खाइमै दुख आपिन्‍नी, ओच्‍छे पाङ्‌री क्‍यार ङनी थेनीगदेदेन छ्‌याम क्‍यारमार निमा ङन्‍ना तिगै स्‍हे आम्‍हनी।

१६ ङनी ह्राङला ग्‍युगदे छबारी निबा धुइरी धिन म्‍हुननोन थेनीगदे ङन्‍ना क्‍युरनोन पर्खाल ह्रङ्‌बान तसी ङन्‍दा जोगब लमुबा।

१७ दाहेन्‍से तिग लतोःबा ह्राङसे ज्‍यना लसी खेन्‍गो, तिग्‍दा भिसम य्‍हाङला मालिकदेन मालिकला म्‍हेमेगदे पक्‍कान नाश तबान मुला। नाबाल ल्‍हानान गेआखेल्‍बा म्‍हि हिन्‍ना, थेदेन छ्‌याम ताम लसैनोन तिगै फाइदा आरे।”

१८ थेतबासेलमा अबीगेलसे तुरून्‍तन ग्‍यार्जा न्‍ही गेङ, ढिला ताङ् न्‍ही अङ्‌गुरला निङ्‌गु, साइसी तुप्‍बा गोर ङ्‌हा ग्‍यु, फाम भ्रे फल्‍गि, ग्‍यार्जा गिक खार्बा अङ्‌गुरला झुप्‍पादेन ग्‍यार्जा न्‍ही खार्बा अञ्‍जीर गधागदेथोरी काप्‍जी।

१९ जमाहेन्‍से थेसे ह्राङला घ्‍याबागदेदा चुह्रङ् भिसी पाङ्‌जी, “एनीगदे ङाच्‍छा ङाच्‍छा निउ, ङा एनीगदेला लिच्‍छा लिच्‍छा खला।” तर थेसे चु तामला बारेरी ह्राङला ह्रेम्‍बोदा तिगै आपाङ्‌नी।

२० थे गधारी क्रेसी गङ्‌ला गुङ्‌ग्‍याम निबान मुबा, थे धुइरी दाऊददेन दाऊदला म्‍हिगदे थे मुबा ग्‍लापट्टि मार खबान मुबा, ओच्‍छे अबीगेलसे थेनीगदेदा स्‍याप्‍जी।

२१ दाऊदसे सेम सेमरी चुह्रङ् भिसी खेन्‍बान मुबा, “तोङ्‌तोङ्‌बा ग्‍लारी तिगैनोन आम्‍हगै भिसी चु म्‍हिला धन सम्‍पत्तिदा चुदे ज्‍यना लसी जोगब लसी पिन्‍बा मी खेरोरीन निजी। थेदा ज्‍यबा लबाला साटोरी थेसे ङादा आज्‍यबा लजी।

२२ स्‍य्‍होधोनारी थेदेन छ्‌याम मुबा ह्रेम्‍बोकोलागदे न्‍हङ्‌ला गिक जे छोन्‍बोन मुसम परमेश्‍वरसे ङादाएनोन थेदा ह्रङ्‌नोन लगै अथवा थेदा भन्‍दा आज्‍यबा व्‍यवहार लगै।”

२३ दाऊददा म्राङ्‌माहेन्‍से अबीगेल हतार हतार गधाग्‍याम मार फाप्‍जी, ओच्‍छे थे सधोनान कू तसी

२४ दाऊदला काङरी फ्‍या लबान चुह्रङ् भिसी पाङ्‌जी, “ङाला मालिक, दोष ङाथोरीन परब तगै। ह्राङला गे लबा सोझो म्‍हिदा ताम पाङ्‌पुङ्‌गो। ङाला मालिक, ङाला ताम सान्‍गो।

२५ ह्राङसे थे नाइबा म्‍हिला वास्‍ता आलउ। थेला मिनएनोन नाबाल हिन्‍ना, थे म्‍हिएनोन थेह्रङ्‌बान मुला। थेला मिन ह्रङ्‌बान थेला बानीबेहोरएनोन मूर्खला ह्रङ्‌बा मुला। मालिक, ह्राङसे पुइखबा म्‍हिगदेदा ङाइ आम्राङ्‌नी।

२६ “दाहेन्‍से परमप्रभुसे ह्राङदा म्‍हि साइबादेन नाङ फाबा गे लबारी रोगब लबा मुबा। छोन्‍बो परमप्रभुला मिनदेन ह्राङला मिन किन्‍सी घ्रान चबान ङाइ पाङ्‌ला, ह्राङला शत्रुगदेदेन ह्राङदा नाश तगै भिसी म्‍हन्‍बागदे जम्‍मानलान गति नाबालला ह्रङ्‌बान तगै।

२७ ङा ह्राङला गे लबा सोझो म्‍हिसे भबा डाँङ चुरी मुला। थे ह्राङला तहरी मुबा जम्‍मान भ्‍योन म्‍हिगदेदा पिन्‍गो।

२८ ङाला मालिक, ङाग्‍याम तिगै गल्‍ति तबा मुसम ह्राङला गे लबा म्‍हिदा माफ लसी पिन्‍गो। परमप्रभुसे ह्राङला वंशदा जुकजुकधोनान कोङ्‌ना लसी थान्‍ना, तिग्‍दा भिसम ह्राङसे परमेश्‍वरलान लडाइ लबा मुला। सोदेधोना ह्राङ न्‍हङ्‌री तिगै आज्‍यबा ताम आस्‍याप्‍गै।

२९ चुदे खालै म्‍हिसे ह्राङदा ताप्‍बारीदेन ह्राङदा साइबारी म्‍हाइजी भिसम परमप्रभु ह्राङला परमेश्‍वरसे ह्राङला ज्‍यान जोगब लसी छोन्‍बोगदेला गुङ्‌री थान्‍ना। तर ह्राङला शत्रुगदेला ज्‍यानदा चा थेसे हुर्दारी थान्‍सी भ्‍याङ्‌बा युङ्‌बादा ह्रङ् लसी भ्‍याङ्‌ला।

३० परमप्रभुसे ह्राङदेन छ्‌याम लबा कबुल पूरा लसी ह्राङदा इस्राएलला ग्‍ले स्‍होबा धुइरी

३१ ह्राङसे तिगै दोष आरेबा म्‍हिदा साइबासे लमा ओच्‍छे नाङ फाबासे लमा दुख म्‍हन्‍तोःबा अथवा सेम स्‍हु खबा तिगैनोन ताम आतगै। परमप्रभुसे ह्राङदा फलिफाप तना लबा धुइरी ङा ह्राङला गे लबा म्‍हिदाएनोन ढन्‍गो।”

३२ जमाहेन्‍से दाऊदसे अबीगेलदा चुह्रङ् भिसी पाङ्‌जी, “परमप्रभु इस्राएलला परमेश्‍वरला जयजयकार तगै, थेसे तिनी एदा ङादेन छ्‌याम ह्रुप तबारी पुइखजी।

३३ ए परमेश्‍वरग्‍याम बुद्धिदेन मोलम याङ्‌बा म्‍हि हिन्‍ना, तिग्‍दा भिसम तिनी एसे ङादा म्‍हि साइबादेन नाङ फाबाला दोषग्‍याम जोगब लजी।

३४ तिग्‍दा भिसम एदा नाश लबा तामग्‍याम जोगब लबा परमप्रभु इस्राएलला परमेश्‍वरलान मिन किन्‍सी घ्रान चबान ङाइ पाङ्‌ला, चुदे ए तुरून्‍तन ङादा स्‍याप्‍बारी आखबा हिन्‍सम स्‍य्‍होधोनारी नाबालला म्‍हेमेरी मुबा ह्रेम्‍बोकोलागदे गिकनोन छोन्‍बो आतसेला मुबा।”

३५ जमाहेन्‍से अबीगेलसे ह्राङला लागिरी भबा डाँङ दाऊदसे किन्‍जी, ओच्‍छे चुह्रङ् भिसी पाङ्‌जी, “ज्‍यना लसी दिमरी दोःसी निउ। ङाइ एला ताम थेःजी, ओच्‍छे एसे लबा बिन्‍ती ङादा सेम निजी।”

३६ अबीगेल दिमरी खमा नाबालसे ह्राङला दिमरी ग्‍लेसे लबा ह्रङ्‌बान घ्रेन भोज लबा अबीगेलसे म्राङ्‌जी। नाबाल ताङ्‌सी अङ्‌गुरला निङ्‌गु थुङ्‌बासे लमा ल्‍हानान ङ्‌योइबा मुबा। थे ल्‍हानान ङ्‌योइबासे लमा अबीगेलसे स्‍य्‍होधोनान थेदा तिगै ताम थेःना आलनी।

३७ अङ्‌गुरला निङ्‌गुला रङसे ख्‍लामाहेन्‍से अबीगेलसे थेदा स्‍य्‍होरीन जम्‍मान ताम थेःना लजी, चु ताम थेःमैछ्‌याम तुरून्‍तन थेला तिङसे ज्‍यान लसी गे आलनी, ओच्‍छे थे युङ्‌बा ह्रङ्‌बान तजी।

३८ परमप्रभुसे थेदा च्‍युइरे लिच्‍छा छेक्‍जी, ओच्‍छे थे सिजी।

३९ नाबाल सिजी भिबा ताम थेःमाहेन्‍से दाऊदसे चुह्रङ् भिसी पाङ्‌जी, “परमप्रभुला जयजयकार तगै, तिग्‍दा भिसम नाबालसे ङादा बेइज्‍जत लबासे लमा परमप्रभुसे नाबालदा सजाय पिन्‍बा मुला, ओच्‍छे परमप्रभुसे ह्राङला गे लबा म्‍हि ङादा आज्‍यबा गे लबाग्‍याम जोगब लबा मुला। नाबालसे लबा आज्‍यबा गेला सजाय परमप्रभुसे थेलान थोबोरी ल्‍हूबा मुला।”

जमाहेन्‍से दाऊदसे अबीगेलदा ह्राङला म्रिङ स्‍होबा सेम लसी समाचार पुइजी।

४० दाऊदला म्‍हिगदे अबीगेल मुबा ग्‍ला कर्मेलरी निसी अबीगेलदा चुह्रङ् भिसी पाङ्‌जी, “ङन्‍ना मालिक दाऊदसे ह्राङदा म्रिङ स्‍होबाला लागिरी भसी खउ भिसी ङन्‍दा पुइखबा हिन्‍ना।”

४१ ओच्‍छे अबीगेल ढोङ् रेःसी फ्‍या लबान चुह्रङ् भिसी पाङ्‌जी, “ङा थेसे कुल्‍बा ताम ङ्‌यान्‍बादेन थेला म्‍हिगदेला काङ ख्रुसी पिन्‍बा थेला गे लबा म्‍हि हिन्‍ना।”

४२ जमाहेन्‍से हतार हतार लसी अबीगेल निबारी ठीक तजी, ओच्‍छे ह्राङला गे लबा गोर ङ्‌हा म्रिङकोलागदे छ्‌यामनोन भोर्सी गधारी क्रेसी दाऊदला समाचार भबा म्‍हिगदेदेन छ्‌यामनोन निजी, ओच्‍छे दाऊदला म्रिङ दोजी।

४३ दाऊदसे यिजरेलला अहीनोमदाएनोन ब्‍याह लबा मुबा। चु म्रिङ्‌म्‍हेमे न्‍हीनोन दाऊदला म्रिङ तजी।

४४ चुनोन धुइरी शाऊलसे ह्राङला झामे दाऊदला म्रिङ मीकलदा चा गल्‍लीम भिबा ग्‍लाला लेशला झा पल्‍तिएलदेन छ्‌याम ब्‍याह लसी पिन्‍बा मुबा।

दाऊदसे शाऊलदा दोःसीनोन ख्‍लासी पिन्‍बा

२६

जीप भिबा ग्‍लाला कोइ कोइ म्‍हिगदे शाऊल मुबा ग्‍ला गिबारी निसी यशीमोनना ङाच्‍छापट्टि मुबा हकीला भिबा ग्‍लाला गङ्‌री दाऊद लासी चिबा मुला भिसी पाङ्‌जी।

२ थेतबासेलमा शाऊल दाऊददा म्‍हाइबारी तुरून्‍तन ह्राङसे धम्‍बा हजार सोम म्‍हिगदे ह्राङदेन छ्‌यामनोन भोर्सी जीपला तोङ्‌तोङ्‌बा ग्‍लारी मार निजी।

३ थेसे यशीमोनना ङाच्‍छापट्टि मुबा हकीला भिबा ग्‍लाला ङाम्‍लान ग्‍यामरी पाल फ्रेङ्‌जी। तर दाऊद चा तोङ्‌तोङ्‌बा ग्‍लारीन चिजी। शाऊल ह्राङदा ताप्‍बारी तोङ्‌तोङ्‌बा ग्‍लारी खबा मुला भिबा ताम थेःमैछ्‌याम,

४ दाऊदसे चिवा लबा म्‍हिगदे पुइजी, ओच्‍छे शाऊल फलानो ग्‍लारी दोखबा मुला भिबा ताम पत्ता लजी।

५ था याङ्‌मैछ्‌याम छिन्‍नङ्एनोन कालकोल आलना थे शाऊलसे पाल फ्रेङ्‌बा ग्‍लारी निजी, ओच्‍छे थेसे शाऊलदेन थेला सिपाहीगदेला हाकिम नेरला झा अबनेर म्‍हेर्सी चिबा ग्‍ला म्राङ्‌जी। शाऊल ह्राङला क्‍युर्सीन सिपाहीगदेला पाल फ्रेङ्‌सी सिपाहीगदेला गुङ्‌री म्‍हेर्सी चिबा मुबा।

६ हित्ती अहीमेलेकदेन योआबला आले सरूयाहला झा अबीशैपट्टि दोःसी दाऊदसे चुह्रङ् भिसी पाङ्‌जी, “शाऊल मुबा पाल न्‍हङ्‌री ङादेन छ्‌याम खाला निला?”

अबीशैसे “ङा निला” भिसी जोहाब पिन्‍जी।

७ जमाहेन्‍से दाऊददेन अबीशै म्‍हुनङ् पाल न्‍हङ्‌री वाङ्‌जी, ओच्‍छे शाऊल ह्राङला भाला खुमपट्टि सरी क्‍यासी सिपाहीगदेला गुङ्‌री म्‍हेर्सी चिबा स्‍याप्‍जी। अबनेरदेन सिपाहीगदे चा ख्‍वाङ् तसी शाऊलला क्‍युर्सीन म्‍हेर्सी चिबा मुबा।

८ अबीशैसे दाऊददा चुह्रङ् भिसी पाङ्‌जी, “तिनी ह्राङला शत्रुदा परमेश्‍वरसे ह्राङला छ्‌यारी जिम्‍मा पिन्‍जीम। थेदा तिख्‍खुरीन सरी थिब्‍क्‍याना लसी भालासे ब्‍लोगो भिसी ङादा कुल्‍गो। ङाइ तिरेम रोप्‍माहेन्‍से न्‍हीरेम रोप्‍नोन आतोः।”

९ तर दाऊदसे थेदा चुह्रङ् भिसी पाङ्‌जी, “ग्‍लेदा तिगैनोन आलउ। परमप्रभुसे धम्‍बा म्‍हिथोरी या थीबा म्‍हिदा परमप्रभुसेन सजाय पिन्‍ना।”

१० दाऊदसे अझै चुह्रङ् भिसी पाङ्‌जी, “छोन्‍बो परमप्रभुला मिन किन्‍सी ङाइ पाङ्‌ला, की थेदा परमप्रभुसेन साइला, की कालसे थे सिला, की लडाइरी निमा थे सिला।

११ तर परमप्रभुसे धम्‍बा म्‍हिला बिरोध लसी ङाइ खाइमै ङाला या थीआतोःगै। दाहेन्‍से थेला खुम ङाम्‍री मुबा भालादेन सुराही जे भोर्सी निइ।”

१२ जमाहेन्‍से दाऊदसे शाऊलला खुम ङाम्‍री मुबा भालादेन क्‍युइला सुराही किन्‍जी, ओच्‍छे थे न्‍ही थेग्‍याम निजी। पालरी मुबा जम्‍मान सिपाहीगदे म्‍हेर्सी चिबा मुबा। थेदा खालैसेन आम्राङ्‌नी, खालैसेन थे खबा था आयाङ्‌नी, खालैनोन छोरएनोन आछोर्नी। परमप्रभुसेन म्‍हेर्बा खना लबासे लमा थेनीगदे मस्‍त म्‍हेर्सी चिबा मुबा।

१३ जमाहेन्‍से दाऊद अर्गुपट्टि थारेङ्‌ला गङ् जोरी निजी।

१४ दाऊदसे सिपाहीदेन नेरला झा अबनेरदा क्रिङ्‌बान चुह्रङ् भिसी पाङ्‌जी, “अबनेर, ङादा जोहाब पिन्‍गो।”

अबनेरसे चुह्रङ् भिसी जोहाब पिन्‍जी, “ग्‍लेदा क्रिङ्‌बा ए खाल हिन्‍ना?”

१५ दाऊदसे अबनेरदा चुह्रङ् भिसी पाङ्‌जी, “तिग ए आँट मुबा म्‍हि आहिन? तिग इस्राएलरी ए ह्रङ्‌बा अर्गु म्‍हि मुला? तिग्‍दा एसे ह्राङला मालिक ग्‍लेदा जोगब आलनी? एला मालिक ग्‍लेदा नाश लबारी खालै म्‍हि खबा मुबा।

१६ एसे लतोःबा गे आलनी। छोन्‍बो परमप्रभुला मिन किन्‍सी घ्रान चबान ङाइ पाङ्‌ला, एनीगदे जम्‍मान साइनोन तोःबाधोनाला मुला, तिग्‍दा भिसम एनीगदेसे ह्राङला मालिक, परमप्रभुसे धम्‍बा म्‍हिदा जोगब आलनी। च्‍यागो, थेला खुम ङाम्‍ला भालादेन क्‍युइला सुराही खइ?”

१७ दाऊदला काइ ङोसेसी शाऊलसे चुह्रङ् भिसी पाङ्‌जी, “ङाला झा दाऊद, पक्‍का एनोन हिन्‍ना?”

दाऊदसे चुह्रङ् भिसी पाङ्‌जी, “ङानोन हिन्‍ना, ङाला मालिक, ङाला ग्‍ले, ङानोन हिन्‍ना।

१८ ङाला मालिकसे तिग्‍दा ह्राङला गे लबा म्‍हिदा ताप्‍बा? ङाइ तिग लबा मुला? ङाइ तिग गल्‍ति लबा मुला?

१९ ङाला मालिक ङाला ग्‍ले, ङाइ पाङ्‌बा ताम ज्‍यना लसी सान्‍गो। चुदे ङाला बिरोध लबारी परमप्रभुसेन ह्राङदा थीबा हिन्‍सम परमप्रभुसे भेटी गिक सेमहेन्‍से किन्‍गै। तर चुदे म्‍हिगदेसे लबा हिन्‍सम परमप्रभुला ओन्‍छाङ्‌री थेनीगदेथोरी सराप परब तगै। तिग्‍दा भिसम ‘थेसे अर्गु लागदेदा तेन्‍गै’ भिसी तिनी थेनीगदेसे ङादा परमप्रभुसे पिन्‍बा हकग्‍याम तेःबा मुला

२० परमप्रभुग्‍याम थारेङ् मुबा अर्गु य्‍हुल्‍सारी ङादा साइआपुङ्‌गो। तिग्‍दा गङ्‌गदेरीक्‍यार थेन्द्रेङ्‌दा ताप्‍बा ह्रङ् लसी ग्‍ले ङा ह्रङ्‌बा तङ्‌लीङ्‌दा म्‍हाइबारी थोन्‍सी फेप्‍खबा?”

२१ जमाहेन्‍से शाऊलसे चुह्रङ् भिसी जोहाब पिन्‍जी, “ङाइ पाप लबा मुला। ङाला झा दाऊद दोःसी खउ। तिनी एसे ङाला ज्‍यानदा म्‍हाइसीन आयाङ्‌बा स्‍हे म्‍हन्‍जी, दाहेन्‍से दोःसी खाइमै ङाइ एदा न्‍होङ्‌ना आल। ङा मूर्ख दोजी, ओच्‍छे ङाइ घ्रेन गल्‍ती लजी।”

२२ दाऊदसे चुह्रङ् भिसी जोहाब पिन्‍जी, “ग्‍लेला भाला चुरी मुला। ह्राङला खजिबै म्‍हि गिक चुरी खसी भाला भोर्गै।

२३ परमप्रभुसे जम्‍मान म्‍हिदा ह्राङसे कुल्‍बा अन्‍छार भ्रबादेन विश्‍वास लखम्‍बा गेला लागिरी इनाम पिन्‍मुला। तिनी परमप्रभुसे ह्राङदा ङाला यारी जिम्‍मा पिन्‍बा मुबा, तर परमप्रभुसे धम्‍बा म्‍हिथोरी या थीबा सेम ङाइ आलनी।

२४ तिनी ङाइ खाह्रङ् लसी ह्राङला ज्‍यानदा म्‍हाइसीन आयाङ्‌बा स्‍हे म्‍हन्‍जी, थेह्रङ् लसीन परमप्रभुसेनोन ङाला ज्‍यानदा म्‍हाइसीन आयाङ्‌बा स्‍हे म्‍हन्‍गै, ओच्‍छे जम्‍मान आपत विपतग्‍याम ङादा जोगब लगै।”

२५ जमाहेन्‍से शाऊलसे दाऊददा चुह्रङ् भिसी पाङ्‌जी, “ङाला झा दाऊद, परमप्रभुसे एदा मोलम पिन्‍गै। एसे लबा जम्‍मान गेरी एदा ज्‍यबा तगै” जमाहेन्‍से दाऊद ह्राङलान ग्‍यामरी निजी, ओच्‍छे शाऊल चा दिमरी दोःसी निजी।

दाऊद दोःसी पलिश्‍तीगदेला गुङ्‌री

२७

दाऊदसे चुह्रङ्‌बा ताम खेन्‍जी, “शाऊलसे ङादा तिरे आहिन तिरे साइनोन साइला। थेतबासेलमा पलिश्‍तीगदे चिबा ग्‍लारी य्‍हार्सी निबा चा ङाला लागिरी ज्‍यबा तखम्‍ला। जमाहेन्‍से शाऊलसे इस्राएलला जुन सुकै ग्‍लारीनोन म्‍हाइबारी ख्‍लाला, ओच्‍छे ङा थेला याग्‍याम जोगब तला।”

२ थेतबासेलमा दाऊददेन थेला ग्‍यार्जा ढु म्‍हिगदे इस्राएलला साँध थासी माओकला झा गातला ग्‍ले आकीश मुबा ग्‍लारी निजी।

३ दाऊदसे ह्राङदेन छ्‌याम मुबा म्‍हिगदे, थेनीगदेला म्‍हेमेगदेदेन ह्राङला म्रिङ न्‍ही अथवा यिजरेली अहीनोमदेन सिबा नाबालला कर्मेली म्रिङ अबीगेलदा छ्‌यामनोन भोर्सी आकीशदेन छ्‌याम चिबारी छ्‌याइजी।

४ दाऊद य्‍हार्सी गातरी निजी भिसी शाऊलदा पाङ्‌माहेन्‍से शाऊलसे दाऊददा म्‍हाइबारी ख्‍लाजी।

५ दाऊदसे आकीशदा चुह्रङ् भिसी पाङ्‌जी, “ङाइ ह्राङला दया याङ्‌बा मुसम ङादा ह्राङला य्‍हुल्‍साला खजिबै नाम्‍सा गिकरी चिबा ग्‍ला पिन्‍गो। तिग्‍दा ङा ग्‍लेदेन छ्‌याम ग्‍ले य्‍हुलरी चिसे?”

६ थेतबासेलमा थेकुनु आकीशसे दाऊददा सिक्‍लगरी चिबा ग्‍ला पिन्‍जी। थे ग्‍ला दन्‍देधोनाएनोन यहूदाला ग्‍लेगदेला यारीन मुला।

७ पलिश्‍तीगदेला य्‍हुल्‍सारी दाऊद तिदिङसे ल ब्‍लिधोना चिजी।

८ दाऊददेन थेला म्‍हिगदे लडाइ लबारी थोन्‍मुबा, ओच्‍छे गशूरीगदे, गिज्रीगदे, अमालेकीगदेदेन छ्‌याम लडाइ लबान थेनीगदेला जम्‍मान स्‍हे ब्‍यन्‍सी भमुबा। थेनीगदे ओन्‍माहेन्‍सेन शूरदेन मिश्र य्‍हुल्‍साधोनान चिबा म्‍हिगदे मुबा।

९ खजिबै य्‍हुल्‍सादेन छ्‌याम लडाइ लमाहेन्‍से दाऊदसे ह्रेम्‍फेबे तसै म्रिङकोला तसै खालैदान छोन्‍बो आथन्‍मुबा। थेसे राग्‍यु, म्‍हेमुइला बथान, गधा, ऊँटदेन क्‍वानगदे जम्‍मान भसी आकीश मुबा ग्‍लारी दोःसी खमुबा।

१० आकीशसे थेदा “एसे तिनी खानङ् लडाइ लसी ब्‍यन्‍जी?” भिसी ङ्‌योइमुबा।

थेसे “यहूदाला लोपट्टि ग्‍ला” अथवा “यरहमेलीगदेला लोपट्टिला ग्‍ला” अथवा “केनीगदेला लोपट्टिला ग्‍ला” भिसी जोहाब पिन्‍मुबा।

११ दाऊदसे खजिबै ह्रेम्‍फेबे अथवा म्रिङकोलादा गातरी छोन्‍बोन आभमुबा, तिग्‍दा भिसम थेनीगदेसे “दाऊदसे चुह्रङ्‌बा गे लबा मुला” भिबा समाचार पुइला भिसी दाऊदसे खेन्‍बा मुबा। पलिश्‍तीगदेदेन छ्‌यामनोन चिदेधोना दाऊदला बानीबेहोर चुह्रङ्‌बान मुबा।

१२ तर आकीशसे चुह्रङ् भिसी खेन्‍बान दाऊददा विश्‍वास लमुबा, “थेसे ह्राङलान इस्राएली य्‍हुल्‍ला गुङ्‌री आज्‍यबा मिन थान्‍बा मुला। थेतबासेलमा सोदेधोना थेसे ङाला गे लसी चितोःला।”

२८

उदि धिन लिच्‍छा पलिश्‍तीगदेसे इस्राएलदेन छ्‌याम लडाइ लबारी ह्राङला सिपाहीगदे पोब लजी। आकीशसे दाऊददा चुह्रङ् भिसी पाङ्‌जी, “एदेन एला म्‍हिगदे लडाइ लबारी ङादेन छ्‌यामनोन नितोःला भिबा ताम मी एदा पक्‍कन था मुला।”

२ दाऊदसे आकीशदा चुह्रङ् भिसी जोहाब पिन्‍जी, “लास्‍सो, पक्‍का था मुला, ह्राङला गे लबा म्‍हि ङाइ तिग लबारी खम्‍बा चिम थे ह्राङसे था याङ्‌ला।”

जमाहेन्‍से आकीशसे दाऊददा चुह्रङ् भिसी पाङ्‌जी, “ल्‍हानान ज्‍यबा ताम! ङाइ एदा जुनीभरनोन ङाला जोगब लसी थोबा म्‍हि स्‍होसी थान्‍ना।”

म्‍हङ् म्‍हुङ क्‍लाङ्‌बा म्रिङ्‌म्‍हेमेदेन छ्‌याम शाऊलसे सल्‍लाह किन्‍बा

३ शमूएल सिसी जिन्‍बा मुबा, ओच्‍छे जम्‍मान इस्राएलीगदे थेला लागिरी क्राबा क्रिङ्‌बा लजी, ओच्‍छे थेदा थेलान शहर रामारी ल्‍हुबा मुबा। शाऊलसे म्‍हङ् म्‍हुङ क्‍लाङ्‌बा जम्‍मादान य्‍हुल्‍साग्‍याम तेःसी जिन्‍बा मुबा।

४ पलिश्‍ती सिपाहीगदे शूनेम शहरला ङाम्‍री पोप तसी पाल फ्रेङ्‌सी चिजी। शाऊलसेनोन इस्राएलला जम्‍मान सिपाहीगदेदा पोप लसी गिल्‍बो गङ्‌री पाल फ्रेङ्‌सी चिजी।

५ पलिश्‍ती सिपाहीगदेदा म्राङ्‌माहेन्‍से शाऊल ल्‍हानान लोङ्‌जी।

६ थेतबासेलमा थेसे ङाइ तिग लउ भिसी परमप्रभुदा ङ्‌योइजी, तर परमप्रभुसे थेदा न्‍ह म्‍हङग्‍याम, न्‍ह ऊरीम, न्‍ह अगमवक्ताग्‍यामनोन जोहाब पिन्‍जी।

७ जमाहेन्‍से शाऊलसे ह्राङला गे लबा म्‍हिगदेदा चुह्रङ् भिसी कुल्‍जी, “म्‍हङ् म्‍हुङ क्‍लाङ्‌बा म्रिङ्‌म्‍हेमे गिक म्‍हाइगो, ङा निसी थेदेन छ्‌याम सल्‍लाह किन्‍ना।”

थेनीगदेसे शाऊलदा “थेह्रङ्‌बा म्रिङ्‌म्‍हेमे गिक एन्‍दोर भिबा ग्‍लारी मुला” भिसी पाङ्‌जी।

८ जमाहेन्‍से शाऊल ह्राङदा खालैसेन ङोआसेगै भिसी अर्गुन क्‍वान क्‍वान्‍सी रूप पोसी म्‍हुनङ् म्‍हि न्‍हीदा छ्‌यामनोन भोर्सी थे म्रिङ्‌म्‍हेमे मुबा ग्‍लारी निजी, ओच्‍छे थेदा चुह्रङ् भिसी पाङ्‌जी, “सिबा म्‍हिला आत्‍मादेन छ्‌याम ङ्‌योइसी ङाला भाग्‍यला बारेरी पाङ्‌सी पिन्‍गो, ओच्‍छे ङाइ जुन म्‍हिला मिन पाङ्‌ला थेदान ङ्‌योइसी पिन्‍गो।”

९ तर थे म्रिङ्‌म्‍हेमेसे थेदा चुह्रङ् भिसी जोहाब पिन्‍जी, “शाऊलसे तिग लबा मुला थे ताम ह्राङदा पक्‍कान था मुला। म्‍हङ् म्‍हुङ क्‍लाङ्‌बागदेदा थेसे य्‍हुल्‍साग्‍याम तेःबा मुला। जुन गे लमा ङादा साइला, थेनोन गे लबारी तिग्‍दा ह्राङसे ङादा कर लबा?”

१० शाऊलसे घ्रान चबान थेदा चुह्रङ् भिसी पाङ्‌जी, “छोन्‍बो परमप्रभुला मिन किन्‍सी ङाइ पाङ्‌ला, चु तामसेलमा एथोरी तिगै आपत विपत आख।”

११ जमाहेन्‍से थे म्रिङ्‌म्‍हेमेसे “खाल्‍दा ङ्‌योइगो?” भिसी ङ्‌योइजी।

शाऊलसे “शमूएलदा ङ्‌योइगो” भिसी जोहाब पिन्‍जी।

१२ थे म्रिङ्‌म्‍हेमेसे शमूएलदा म्राङ्‌माहेन्‍से घ्रेन काइ तेःसी क्रिङ्‌जी, ओच्‍छे शाऊलदा चुह्रङ् भिसी पाङ्‌जी, “ह्राङ शाऊलनोन चिम। तिग्‍दा ह्राङसे ङादा धोका पिन्‍बा?”

१३ ग्‍लेसे थेदा चुह्रङ् भिसी पाङ्‌जी, “आलोङ्‌गो, एसे तिग म्राङ्‌बान मुला?”

थे म्रिङ्‌म्‍हेमेसे चुह्रङ् भिसी जोहाब पिन्‍जी, “ङाइ सिबा म्‍हि गिक स न्‍हङ्‌ग्‍याम थोन्‍सी खबान लबा म्राङ्‌बान मुला।”

१४ शाऊलसे “थे खाह्रङ्‌बा मुला?” भिसी ङ्‌योइजी।

थे म्रिङ्‌म्‍हेमेसे चुह्रङ् भिसी पाङ्‌जी, “ग नान्‍बा खेप्‍पा दोबा म्‍हि गिक तोर थोन्‍बान मुला।”

जमाहेन्‍से थे शमूएलनोन हिन्‍ना भिबा ताम शाऊलसे था याङ्‌जी। ओच्‍छे शाऊलसे फ्‍या लजी।

१५ शमूएलसे शाऊलदा चुह्रङ् भिसी पाङ्‌जी, “ङा ज्‍यना लसी चिबा ग्‍लारी तिग्‍दा एसे ङादा तोर भबा?”

शाऊलसे चुह्रङ् भिसी पाङ्‌जी, “ङा घ्रेन दुखरी परब तबा मुला। पलिश्‍तीगदेसे ङादा दुख पिन्‍बा मुला, ओच्‍छे परमेश्‍वरसे ङादा ख्‍लाबा मुला। परमप्रभुसे ङादा न्‍हा अगमवक्ताग्‍याम न्‍हा म्‍हङग्‍याम जोहाब पिन्‍जी। दाहेन्‍से ङाइ तिग लतोःबा थे ङादा पाङ्‌सी पिन्‍गो भिसी ङाइ ह्राङदा ङ्‌योइबा हिन्‍ना।”

१६ शमूएलसे चुह्रङ् भिसी पाङ्‌जी, “एदा परमप्रभुसे ख्‍लाबा मुला, ओच्‍छे थे एला बिरोधरी रेःबा मुला भिसम तिग्‍दा एसे ङादा ङ्‌योइबा छार्बा लबा?

१७ ङाच्‍छान ङाग्‍याम सुङ्‌बा ताम परमप्रभुसे पूरा लबा हिन्‍ना। एला य्‍हुल्‍सा एग्‍याम ब्‍यन्‍सी परमप्रभुसे दाऊददा पिन्‍बा मुला।

१८ तिग्‍दा भिसम ए परमप्रभुसे कुल्‍बा अन्‍छार आभ्रनी, ओच्‍छे अमालेकीगदेदेन छ्‌याम परमप्रभु बोमो खसी थेनीगदेला बिरोधरी निसाफ लमा एसे थेनीगदेदेन थेनीगदेला जम्‍मान स्‍हे पूरन नाश आलनी। थेतबासेलमा तिनी परमप्रभुसे एथोरी चु गे लबा हिन्‍ना।

१९ थेतबासेलमान परमप्रभुसे एदेन एला म्‍हि इस्राएलदा पलिश्‍तीगदेला यारी जिम्‍मा पिन्‍ना। न्‍हाङ्‌गर एदेन एला झागदे सिसी ङादेन छ्‌यामनोन तला। हिन्‍ना, परमप्रभुसे पक्‍कान इस्राएली सिपाहीगदेदा पलिश्‍तीगदेला यारी जिम्‍मा पिन्‍ना।”

२० शमूएलला ताम थेःमाहेन्‍से शाऊल ल्‍हानान लोङ्‌सी तुरून्‍तन सरी ह्रिल्‍सी तङ्‌गलङ् तजी। धिन म्‍हुननोन तिगै आचबासे लमा थे ल्‍हानान कमजोर तजी।

२१ जमाहेन्‍से थे म्रिङ्‌म्‍हेमे शाऊल मुबा ग्‍लारी निजी, ओच्‍छे थे ल्‍हानान लोङ्‌बा म्राङ्‌सी थेसे शाऊलदा चुह्रङ् भिसी पाङ्‌जी, “ङाइ ह्राङला लागिरी ङाला ज्‍यान गोजाला धाररी थान्‍जी, ओच्‍छे ङाइ ह्राङसे सुङ्‌बा ताम अन्‍छार लजी।

२२ दाहेन्‍से ङाला ताम सान्‍गो, फेप्‍बाला लागिरी ह्राङदा भङ् तोःला, भङ् खबाला लागिरी ङाइ तिगै चबा स्‍हे ठीक लला।”

२३ तर शाऊलसे चबारी आङ्‌यान्‍नी।

शाऊलला गे लबा म्‍हिगदेसेनोन थे म्रिङ्‌म्‍हेमेसे पाङ्‌बा तामरी कर लबाला लबान लमाहेन्‍से थे चबारी तयार तजी। ओच्‍छे सग्‍याम रेःसी खाटरी चिजी।

२४ थे म्रिङ्‌म्‍हेमेसे ह्राङला दिमरी न्‍हसी थान्‍बा बहर गिक मुबा। थेसे तुरून्‍तन थे बहर साइसी तुप्‍जी। ओच्‍छे थेसे जजाकी भ्रा झ्‍योप्‍सी खमीर आयुना गेङ ख्राङ्‌जी।

२५ थे म्रिङ्‌म्‍हेमेसे थे गेङदेन स्‍या शाऊलदेन थेला म्‍हिगदेदा पिन्‍जी। थेनीगदेसे थे चबा स्‍हे चजी, ओच्‍छे थेकुनु म्‍हुनङ्एनोन थेनीगदे थेग्‍याम निजी।

पलिश्‍तीगदेसे दाऊददा लडाइ लबा ग्‍लारी छ्‌यामनोन भोर्बारी आङ्‌यान्‍बा

२९

पलिश्‍तीगदेसे लडाइ लबाला लागिरी ह्राङला जम्‍मान सिपाहीगदेदा अपेकरी पोप लजी, ओच्‍छे इस्राएलीगदेसे चा यिजरेलरी मुबा क्‍युइला मूल ङाम्‍रीन पाल फ्रेङ्‌सी चिजी।

२ पलिश्‍ती ग्‍लेगदेसे ग्‍यार्जा ग्‍यार्जादेन हजार हजारला समूह स्‍होसी ह्राङला सिपाहीगदेदा भोर्बान मुबा, ओच्‍छे दाऊददेन थेला म्‍हिगदे आकीश ग्‍लेदेन छ्‌यामनोन जम्‍मान भन्‍दा लिच्‍छापट्टिला समूहरी मुबा।

३ जमाहेन्‍से पलिश्‍ती सिपाहीगदेला हाकिमगदेसे “चु हिब्रूगदे तिग्‍दा खबा?” भिसी ङ्‌योइजी।

आकीशसे चुह्रङ् भिसी जोहाब पिन्‍जी, “चु इस्राएलला ग्‍ले शाऊलला म्‍हि दाऊद हिन्‍ना, थे ङादेन छ्‌याम चिबा तिदिङ भन्‍दाएनोन ल्‍हाना तसी जिन्‍बा मुला। ङादेन छ्‌याम चिबा धुइहेन्‍से दन्‍देधोना थेदा दोष लतोःबा ताम ङाइ तिगैनोन स्‍याप्‍बा आरे।”

४ तर पलिश्‍ती सिपाहीगदेला हाकिमगदे ल्‍हानान बोमो खजी, ओच्‍छे थेनीगदेसे आकीशदा चुह्रङ् भिसी पाङ्‌जी, “थे म्‍हिदा ह्राङसे पिन्‍बा ग्‍लारी दोःसी पुइगो। थेसे य्‍हाङदेन छ्‌याम ढिक्‍सी लडाइ आलगै, आहिन्‍सम थेसे य्‍हाङदा लडाइ तबा धुइरी धोका पिन्‍ना। य्‍हाङला ज्‍यान किन्‍सी ह्राङला मालिकला दया याङ्‌बा मौका थेदा चु भन्‍दा ज्‍यबा अर्गु तिग तला?

५ तिग चु थेनोन दाऊद आहिन? थेला बारेरी म्‍हिगदेसे चुह्रङ् भिसी व्‍हाइ गोबान स्‍याबा मुबा,

“‘शाऊलसे हजारौँ हजारदा नाश लजी,

दाऊदसे मी लाखौँ लाखदा नाश लजी।’”

६ जमाहेन्‍से आकीशसे दाऊददा ङ्‌योइबारी पुइजी, ओच्‍छे थेसे दाऊददा चुह्रङ् भिसी पाङ्‌जी, “छोन्‍बो परमप्रभुला मिन किन्‍सी ङाइ पाङ्‌ला, ए सोझो म्‍हि हिन्‍ना, ओच्‍छे एसे ङाला सिपाहीगदेदेन छ्‌याम लबा गेरी ङा सन्‍तोक तबा मुला। ए खबाकुनुहेन्‍से दन्‍देधोना ङाइ एदा दोष लतोःबा तिगै ताम स्‍याप्‍बा आरे, तर अर्गु ग्‍लेगदेसे एदा भोर्बा सेम आलनी।

७ थेतबासेलमा ए दोःसी ज्‍यना लसी दिमरी निउ, ओच्‍छे थेनीगदेसे म्‍हन्‍बा आज्‍यबा तामगदे खजिबै एग्‍याम आतगै।”

८ दाऊदसे चुह्रङ् भिसी पाङ्‌जी, “ङाइ तिग लबा मुला? ङाइ ह्राङला गे लबाकुनुहेन्‍से तिनीधोनारी ह्राङसे ङाला तिग गल्‍ती स्‍याप्‍जी? ङाला मालिक, ङाला ग्‍लेला शत्रुगदेला बिरोध लसी तिग्‍दा ङाइ लडाइ लआम्‍याङ्‌बा?”

९ आकीशसे दाऊददा चुह्रङ् भिसी जोहाब पिन्‍जी, “ङादा था मुला, ए ङाला लागिरी परमेश्‍वरला दूत ह्रङ्‌बान विश्‍वास लखम्‍बा म्‍हि दोबा मुला, तर पलिश्‍तीगदेला सिपाहीला हाकिमगदेसे ए थेनीगदेदेन छ्‌याम ढिक्‍सी लडाइ लबारी आत भिसी कर लबाला लबान मुला।

१० थेतबासेलमा न्‍हाङ्‌गर य्‍हाल तमैछ्‌याम रेःसी शाऊलदा ख्‍लासी एदेन छ्‌यामनोन खबा एला म्‍हिगदेदेन छ्‌यामनोन निउ।”

११ ओच्‍छे दाऊददेन थेला म्‍हिगदे पलिश्‍तीगदेला य्‍हुल्‍सारी निबाला लागिरी स्‍य्‍होरीन रेःजी। पलिश्‍तीगदे चा यिजरेलरी निबा ग्‍यामपट्टि निबारी छ्‌याइजी।

दाऊदसे अमालेकीगदेदेन छ्‌याम लडाइ लबा

३०

दाऊददेन थेला म्‍हिगदे सोमरेलाकुनु सिक्‍लगरी दोजी। थे धुइरी अमालेकीगदेसे यहूदाला लोपट्टिदेन सिक्‍लगरी निसी जम्‍मान स्‍हे ब्‍यन्‍सी भोर्बा मुबा। थेनीगदेसे सिक्‍लगरी लडाइ लसी सिक्‍लगदा मेसे ख्राङ्‌सी पिन्‍बा मुबा।

२ थेनीगदेसे सिक्‍लगला म्रिङ्‌म्‍हेमेगदेदा जजा घ्रेन जम्‍मादान चुङ्‌सी आसाइन छोन्‍बोन भोर्बा मुबा।

३ दाऊददेन थेला म्‍हिगदे सिक्‍लगरी दोखमा शहर नाङ्‌नोन मे पुइसी नाश लसी जिन्‍बादेन ह्राङ ह्राङला म्रिङदेन झा झामेगदेदा भोर्सी जिन्‍बा थेनीगदेसे म्राङ्‌जी।

४ दाऊद ओच्‍छे थेदेन छ्‌याम मुबा म्‍हिगदे ल्‍हानान क्राबासे लमा दाहेन्‍से थेनीगदेदेन छ्‌याम क्राबा शक्तिएनोन आरेमुबा।

५ चुङ्‌सी भोर्बागदे न्‍हङ्‌री दाऊदला म्रिङ न्‍ही यिजरेलला अहीनोमदेन कर्मेल भिबा ग्‍लाला सिबा नाबालला म्रिङ अबीगेलएनोन मुबा।

६ ह्राङ ह्राङला झा झामेगदे भोर्बासेलमा ल्‍हानान बोमो खसी म्‍हिगदेसे दाऊददा युङ्‌बासे तोबारी छ्‌याइजी। जमाहेन्‍से दाऊद घ्रेन दुखरी परब तजी। थे धुइरी दाऊदसे परमप्रभु ह्राङला परमेश्‍वरग्‍याम भङ् याङ्‌जी।

७ जमाहेन्‍से दाऊदसे अहीमेलेकला झा परमेश्‍वरला मन्‍दिररी पूजा लबा अबियाथारदा एपोद भउ भिसी कुल्‍जी, ओच्‍छे अबियाथारसे एपोद भजी।

८ जमाहेन्‍से दाऊदसे परमप्रभुदा चुह्रङ् भिसी ङ्‌योइजी, “तिग जम्‍मान स्‍हे ब्‍यन्‍सी भोर्बा थे म्‍हिगदेदा ङाइ ताप्‍गो? तिग ङाइ थेनीगदेदा स्‍याप्‍खम्‍ला?”

परमप्रभुसे चुह्रङ् भिसी जोहाब पिन्‍जी, “एसे थेनीगदेदा ताप्‍गो। थेनीगदेदा एसे स्‍याप्‍सी जम्‍मादान फेसी भनोन भला।”

९ जमाहेन्‍से दाऊददेन थेला ग्‍यार्जा ढु म्‍हिगदे थेग्‍याम भ्रजी, ओच्‍छे बसोरला होपधोना निजी।

१० ल्‍हानान ब्‍लप्‍बासे लमा थेनीगदे न्‍हङ्‌ला ग्‍यार्जा न्‍हीदा चा होप थासी निबारी ल्‍हानान गाह्रो तबा मुबा, थेतबासेलमा थेनीगदे थेरीन चिजी। दाऊद चा ग्‍यार्जा ब्‍लि म्‍हिगदेदा भोर्सी अमालेकीगदेदा ताप्‍बारी छ्‌याइजी।

११ थेनीगदेसे चेरी मिश्री गिकदा स्‍याप्‍जी, ओच्‍छे थेदा दाऊद मुबा ग्‍लारी भजी। थेनीगदेसे थेदा चबा स्‍हेदेन क्‍युइ पिन्‍जी।

१२ खार्बा अञ्‍जीरदेन झुप्‍पा न्‍ही खार्बा अङ्‌गुर चसी जिन्‍माहेन्‍से थेदा भङ् खजी, तिग्‍दा भिसम थेसे चबा थुङ्‌बा आलबा धिन सोम म्‍हुन सोम तसी जिन्‍बा मुबा।

१३ दाऊदसे थेदा चुह्रङ् भिसी ङ्‌योइजी, “ए खाल्‍ला म्‍हि हिन्‍ना? ए खानङ्‌ग्‍याम खबा हिन्‍ना?”

थेसे चुह्रङ् भिसी जोहाब पिन्‍जी, “ङा अमालेकी गिकला घ्‍याबा मिश्री हिन्‍ना। तर ङा सोमरे ङाच्‍छा स्‍हु खबासेलमा ङादा मालिकसे ख्‍लासी निजी।

१४ ङन्‍से यहूदाला लोपट्टि मुबा ग्‍ला, कालेबला लोपट्टिला ग्‍लादेन करेतीगदेला लोपट्टिला ग्‍लारी लडाइ लसी जम्‍मान स्‍हे ब्‍यन्‍जी, ओच्‍छे सिक्‍लगरीएनोन मे लगब लसी पिन्‍जी।”

१५ दाऊदसे चुह्रङ् भिसी पाङ्‌जी, “थेनीगदे निबा ग्‍याम एसे ङादा उन्‍खम्‍ला?”

थेसे चुह्रङ् भिसी जोहाब पिन्‍जी, “ह्राङसे ङादा आसाइ अथवा ङादा ङाला मालिकला यारी जिम्‍मा आपिन भिसी परमेश्‍वरला मिन किन्‍सी घ्रान चसी सुङ्‌गो, ओच्‍छे ङाइ ह्राङदा ग्‍याम उन्‍सी थेनीगदे मुबा ग्‍लारी दोना लला।”

१६ जमाहेन्‍से थेसे ग्‍याम उन्‍बान दाऊददा मारपट्टि भोर्जी। थेरी अमालेकीगदे खानङ्‌दामन छरपष्‍ट तसी पलिश्‍तीदेन यहूदाला ग्‍ला ग्‍लाग्‍याम ब्‍यन्‍बा सामान पोप लम्‍याङ्‌जी भिसी ताङ्‌बान चबा थुङ्‌बा लबान मुबा।

१७ दाऊदसे थेनीगदेदेन छ्‌याम ङ्‌यसेहेन्‍से न्‍हाङ्‌गरदाङला ङ्‌यसेधोना लडाइ लजी। थेनीगदे न्‍हङ्‌ला ग्‍यार्जा ब्‍लि भ्‍योनगदे जे ऊँट क्रेसी य्‍हार्जी। तर अर्गु खालैनोन य्‍हार आम्‍याङ्‌नी।

१८ दाऊदसे ह्राङला म्रिङ न्‍हीदेन अमालेकीगदेसे भोर्बा जम्‍मादान थेनीगदेला याग्‍याम फेसी भजी।

१९ जजा घ्रेन, जम्‍मान झा झामेगदे, ब्‍यन्‍सी भोर्बा सामान, थेनीगदेसे ह्राङला लागिरी भोर्बा तिगै स्‍हेनोन ख्‍लाआतोःनी। दाऊदसे दोःसी जम्‍मान स्‍हे याङ्‌जी।

२० थेसे राग्‍यु, म्‍हेमुइ जम्‍मान किन्‍जी, ओच्‍छे थेला म्‍हिगदेसे थे जम्‍मान बथान धङ्‌बान ङाच्‍छा ङाच्‍छा भोर्बान चुह्रङ् भिसी पाङ्‌जी, “चु दाऊदसे ब्‍यन्‍बा हिन्‍ना।”

२१ जमाहेन्‍से ब्‍लप्‍बासे लमा बसोरला होपरीन चिबा ग्‍यार्जा न्‍ही म्‍हिगदे मुबा ग्‍लारी दाऊद दोखजी। थेनीगदे दाऊददेन दाऊदला म्‍हिगदेदा ह्रुप तबारी खजी। थेनीगदेला ङाम्‍री निसी दाऊदसे जम्‍मादान फ्‍याफुल्‍जी।

२२ तर दाऊददेन छ्‌याम मुबा कोइ कोइ आज्‍यबादेन अलमल तना लबारी म्‍हाइबा म्‍हिगदेसे गुङ्‌रीन ताम थासी दाऊददा चुह्रङ् भिसी पाङ्‌जी, “चु म्‍हिगदे य्‍हाङदेन छ्‌याम आनिनी। थेतबासेलमा य्‍हाङसे दोःसी भबा सामानग्‍याम चुगदेसे तिगैनोन आयाङ्, थेनीगदेसे ह्राङ ह्राङला म्रिङदेन झा झामेगदे जे भोर्गै।”

२३ तर दाऊदसे चुह्रङ् भिसी पाङ्‌जी, “ङाला आलेगदे, परमेश्‍वरसे य्‍हाङदा जोगब लजी, ओच्‍छे शत्रुगदेदा य्‍हाङला यारी जिम्‍मा पिन्‍जी। परमेश्‍वरसे पिन्‍बा स्‍हेगदेरी दाहेन्‍से थेह्रङ् आलाइ।

२४ एनीगदेसे थान्‍बा ताम खाल्‍दा ठीक छोर्ला? सामान च्‍यासी ख्रुङ्‌सी चिबागदेसेनोन लडाइरी निबागदेसे च्‍योच्‍योनोन याङ्‌ला। थेनीगदे जम्‍मासेन च्‍योच्‍यो याङ्‌ला।”

२५ थे धुइहेन्‍से दन्‍देधोना इस्राएलरी दाऊदसे स्‍होबा चुनोन ठिम चलब तबा मुला।

२६ सिक्‍लगरी दोखमाहेन्‍से दाऊदसे ब्‍यन्‍सी भबा कोइ कोइ सामान ह्राङला ह्रोगदे न्‍हङ्‌ला यहूदाला गन्‍बागदेदा चुह्रङ् भिसी पुइजी, “परमप्रभुला शत्रुगदेग्‍याम ब्‍यन्‍सी भबा सामानग्‍याम ह्राङनीला लागिरी चु डाँङ हिन्‍ना।”

२७ थेसे बेथेलरी, रामोत-नेगेवरी, यत्तीररी,

२८ अरोएररी, सिपमोतरी, एश्‍तमोरी,

२९ राकालरी मुबागदेदा, यरहमेलीदेन केनीला शहरगदेरी मुबागदेदा,

३० होर्मारी, बोर-आशानरी, अत्ताकरी,

३१ हेब्रोनरी मुबागदेला लागिरी पुइजी, ओच्‍छे दाऊददेन दाऊदला म्‍हिगदे ल्‍हाना ह्रङ् जुन जुन ग्‍लारी चिबा मुबा थे जम्‍मान ग्‍लाला लागिरी पुइजी।

शाऊलदेन थेला झागदे सिबा

१ काइ १०:१-१२

३१

पलिश्‍तीगदेसे इस्राएलीगदेला बिरोध लसी लडाइ लजी, ओच्‍छे इस्राएलीगदेसे लडाइ ब्रेजी, थेरी ल्‍हानान इस्राएलीगदे सिजी, ओच्‍छे सोबा इस्राएलीगदे चा थेग्‍याम य्‍हार्जी।

२ पलिश्‍तीगदेसे शाऊलदेन थेला झागदेदा ताप्‍बाला ताप्‍बान ताप्‍जी, ओच्‍छे थेला झा सोम जोनाथन, अबीनादाबदेन मल्‍कीशूअदा साइजी।

३ शाऊल मुबा ग्‍लाला क्‍युर्सीन ल्‍हानान लडाइ तजी, ओच्‍छे म्‍यादली थोबागदेसे स्‍याप्‍माहेन्‍से शाऊलदा चोटनोन चोट तना लसी सिबातेनोन तना लजी।

४ जमाहेन्‍से शाऊलसे ह्राङला हतियार थोबा म्‍हिदा चुह्रङ् भिसी पाङ्‌जी, “एला तरवार तेःसी ङादा रोप्‍गो, चु खतना आलबा नाइबा म्‍हिगदेसे खिसी लसी ङाला बेइज्‍जत आलगै।”

तर हतियार थोबा थे म्‍हिसे आङ्‌यान्‍नी। थेसे आँट आलनी। थेतबासेलमा शाऊलसे ह्राङला तरवार तेःसी थेनोन तरवाररी स्‍युसी सिजी।

५ थे हतियार थोबा म्‍हिसे शाऊल सिबा म्राङ्‌माहेन्‍से थेएनोन ह्राङलान तरवारसे ह्राङदान भ्‍लोसी थेदेन छ्‌यामनोन सिजी।

६ चुह्रङ् लसी शाऊलदेन थेला झा सोम, थेला हतियार थोबा म्‍हिदेन थेला जम्‍मान म्‍हिगदे थे धिनकुनुन सिजी।

७ ब्‍याँसीरी मुबा ओच्‍छे यर्दन स्‍योङ क्‍याम्‍सङ् मुबा जम्‍मान इस्राएलीगदेसे अर्गु इस्राएलीगदे य्‍हार्बादेन शाऊल ओच्‍छे थेला झागदे नाश तबा म्राङ्‌माहेन्‍से थेनीगदेएनोन ह्राङ ह्राङला शहरगदे ख्‍लासी य्‍हार्जी, ओच्‍छे पलिश्‍तीगदे थेरी खसी थेनीगदेला शहरगदे ह्राङला यारी किन्‍जी।

८ सिबागदेला सामानगदे किन्‍बारी पलिश्‍तीगदे अर्गु धिनकुनु खमा थेनीगदेसे शाऊलदेन थेला झा सोम गिल्‍बो गङ्‌री सिसी चिबा स्‍याप्‍जी।

९ थेनीगदेसे शाऊलला थोबो थाजी, ओच्‍छे थेला हतियारगदेएनोन भोर्जी। जमाहेन्‍से चु ज्‍यबा समाचार ह्राङला य्‍हुल्‍सा नाङ्‌नोन मुबा लागदेला मन्‍दिररीदेन जम्‍मान म्‍हिगदेदा थेःना लबाला लागिरी समाचार भोर्बा म्‍हिगदे पुइजी।

१० थेनीगदेसे शाऊलला हतियारगदे अश्‍तोरेत लुगदेला मन्‍दिररी थान्‍जी, ओच्‍छे थेला सिबा ल्‍हुइ बेथ-शानना पर्खालरी खिल ठोक्‍सी च्‍योसी थान्‍जी।

११ पलिश्‍तीगदेसे शाऊलला सिबा ल्‍हुइदा तिग लबा मुला भिबा ताम याबेश-गिलादला म्‍हिगदेसे थेःमाहेन्‍से

१२ थेनीगदेला भङ्‌बा भङ्‌बा म्‍हिगदे म्‍हुन गिकनोन भ्रसी शाऊलदेन थेला झागदेला सिबा ल्‍हुइ बेथ-शानना पर्खालग्‍याम तेःसी याबेशरी भजी, ओच्‍छे थे लाशगदेदा ख्राङ्‌जी।

१३ जमाहेन्‍से थेनीगदेसे थेनीगदेला नख्रुगदे पोप लसी याबेश शहरला यशेलला दोङ टारी ल्‍हुजी, ओच्‍छे निसरेधोना थेनीगदे फोइथाननोन चिजी।

न्‍हीरेमला पालरी भ्रिबा शमूएलला किताब

चु किताबला बारेरी पाङ्‌तोःमा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: दाऊदसे लबा शासन

भ्रिबा साल: ई.पू. ओस्‍पन १००० सालरी भ्रिबा मुबा।

न्‍हीरेमला पालरी भ्रिबा शमूएलला किताब चा ङाच्‍छारेम भ्रिबा किताबला बाँकी भो हिन्‍ना। १-४ अध्‍यायधोनारी दाऊद ग्‍लेसे लो पट्टिला य्‍हुल्‍सारी शासन लबा तामला बारेरी भ्रिबा मुला। ओच्‍छे ५-२४ अध्‍यायधोनारी दाऊद ग्‍लेसे इस्राएल य्‍हुल्‍साला झ्‍याङपट्टिला य्‍हुल्‍सादेन पूरन य्‍हुल्‍सारी शासन लबा तामला बोरेरी मुला। दाऊद ग्‍लेसे परमेश्‍वरथोरी पूरन भर लबा मुबा। तर दाऊद ग्‍लेसे पाप लबासे लमा परमेश्‍वरसे सजाय पिन्‍बा तामएनोन मुला। दाऊद ग्‍लेसे ह्राङला पाप ख्‍लासी परमेश्‍वरपट्टि दोःबा चा मूल ताम हिन्‍ना। दाऊद ग्‍लेसे ज्‍यना लसी शासन लबासे लमा इस्राएलीगदेसे “दाऊदला सन्‍तान” ग्‍यामसेन अर्गु ग्‍ले दोगै भिसी म्‍हन्‍बा मुबा।

मूल ताम

यहूदा य्‍हुल्‍सारी दाऊदसे शासन लबा १:१-४:१२

इस्राएल य्‍हुल्‍सा नाङ्‌नोन दाऊद ग्‍लेसे शासन लबा ५:१-२४:२५

क) शुरूला दिङगदे ५:१-१०:१९

ख) दाऊददेन बतशेबा ११:१-१२:२५

ग) दुखगदे १२:२६-२०:२६

घ) लिच्‍छाला दिङगदे २१:१-२४:२५

न्‍हीरेमला पालरी भ्रिबा शमूएलला किताब

दाऊदसे शाऊल सिबा समाचार याङ्‌बा

१

शाऊल सिमाहेन्‍से अमालेकीगदेदा ब्रेना लसी दाऊद सिक्‍लगरी दोःसी खजी, ओच्‍छे थेरी न्‍हीरेधोना चिजी।

२ शाऊल सिबा सोमरेलाकुनु शाऊलला पालग्‍याम म्‍हि गिक ह्राङला क्‍वान ढेसी थोबो नाङ्‌नोन धुलु युसी दुख उन्‍बान खजी। दाऊदला ङाच्‍छापट्टि दोखमाहेन्‍से थे म्‍हिसे दाऊददा फ्‍या लजी।

३ दाऊदसे थेदा “ए खानङ्‌ग्‍याम खबा हिन्‍ना?” भिसी ङ्‌योइजी। थेसे “ङा इस्राएलला पालग्‍याम य्‍हार्सी खबा हिन्‍ना” भिसी पाङ्‌जी।

४ दाऊदसे थेदा दोःसी चुह्रङ् भिसी ङ्‌योइजी, “तिग समाचार भबा मुला? ङादा पाङ्‌गो।”

थेसे चुह्रङ् भिसी पाङ्‌जी, “सिपाहीगदेदा लडाइ लबा ग्‍लाग्‍याम ताप्‍जी, ओच्‍छे ल्‍हानान म्‍हिदा साइजी। शाऊलदेन थेला झा जोनाथनदाएनोन साइजी।”

५ थे समाचार भबा भ्‍योन म्‍हिदा दाऊदसे चुह्रङ् भिसी ङ्‌योइजी, “शाऊलदेन जोनाथनदा साइजी भिसी एसे खाह्रङ् लसी था याङ्‌जी?”

६ थे म्‍हिसे चुह्रङ् भिसी पाङ्‌जी, “ङा गिल्‍बो गङ्‌री मुबा, ओच्‍छे शाऊल ह्राङलान भालाथोरी कू तसी चिबा ङाइ म्राङ्‌जी। रथगदेदेन तारी क्रेबा शत्रुगदे थेदा ताप्‍बान थेला ङाम्‍रीन दोखबारी छ्‌याइबा मुबा।

७ थेसे ग्‍यापपट्टि च्‍यामा ङादा म्राङ्‌जी, ओच्‍छे थेसे ङादा ङ्‌योइजी। ङाइ ‘लास्‍सो, तिग सुङ्‌बा?’ भिसी ङ्‌योइमा,

८ थेसे ङादा ‘ए खाल हिन्‍ना’ भिसी ङ्‌योइजी। ङाइ थेदा ‘ङा अमालेकी हिन्‍ना’ भिसी पाङ्‌जी।

९ जमाहेन्‍से थेसे चुह्रङ् भिसी पाङ्‌जी, ‘ङाला ङाम्‍री खसी ङादा साइगो। ङाइ चु स्‍हु स्‍हे नाबारी आखम्‍नी।’

१० थेतबासेलमा ङा थेला ङाम्‍री निजी, ओच्‍छे ङाइ थेदा साइजी। तिग्‍दा भिसम थे ल्‍हानान कमजोर तसी जिन्‍बा मुबा, दाहेन्‍से थे आसो भिबा ताम ङादा था मुबा। जमाहेन्‍से ङाइ थेला थोबोला मुकुटदेन पाखुराला बाजू तेःजी, ओच्‍छे चुरी ह्राङ मुबा ग्‍लारी भबा मुला।”

११ चु ताम थेःसी ल्‍हानान दुख म्‍हन्‍सी दाऊदसे ह्राङला क्‍वान ढेजी। ओच्‍छे थेदेन छ्‌याम मुबा जम्‍मान म्‍हिगदेसेनोन ह्राङ ह्राङला क्‍वान ढेजी।

१२ शाऊलदेन थेला झा जोनाथन, ओच्‍छे परमप्रभुला सिपाहीदेन इस्राएलला वंशदा लडाइरी साइबासे लमा कुरी छेक्‍सी छेक्‍सी थेनीगदे क्राजी, ओच्‍छे ङ्‌यसेधोना तिगै आचना फोइथाननोन चिजी।

१३ जमाहेन्‍से दाऊदसे थे समाचार भबा भ्‍योन म्‍हिदा चुह्रङ् भिसी पाङ्‌जी, “ए खानङ्‌ग्‍याम खबा हिन्‍ना?” थेसे चुह्रङ् भिसी जोहाब पिन्‍जी, “ङा विदेशी गिकला झा अमालेकी हिन्‍ना।”

१४ दाऊदसे थेदा चुह्रङ् भिसी पाङ्‌जी, “परमप्रभुसे धम्‍बा म्‍हिदा साइबारी या थीमा एदा लोङ्‌बा आखनी?”

१५ जमाहेन्‍से थेदा साइगो भिसी दाऊदसे ह्राङला म्‍हिगदे न्‍हङ्‌ला गिकदा कुल्‍जी। थेतबासेलमा थे म्‍हिसे थेदा तरवारसे ताम्‍सी साइजी।

१६ तिग्‍दा भिसम दाऊदसे थेदा चुह्रङ् भिसी पाङ्‌बा मुबा, “एला काला दोष एलान थोबोरी परब तगै। ‘ङाइ परमप्रभुसे धम्‍बा म्‍हिदा साइजी’ भिसी एसेन पाङ्‌बासे लमा ह्राङलान सुङ्‌से एसे ह्राङसे ह्राङदान दोष लबा मुला।”

शाऊलदेन जोनाथनदा ढन्‍सी दाऊदसे गोबा दुखला व्‍हाइ

१७ जमाहेन्‍से शाऊलदेन थेला झा जोनाथनदा ढन्‍सी दाऊदसे चुह्रङ् लसी दुखला व्‍हाइ गोजी।

१८ ओच्‍छे चु दुखला व्‍हाइ यहूदाला म्‍हिगदेदा लोप्‍गो भिसी कुल्‍जी। चु व्‍हाइदा म्‍यादलीला व्‍हाइ भिसी पाङ्‌मुबा। चु व्‍हाइ याशारला किताबरी भ्रिबा मुला,

१९ “इस्राएल, एला मूल म्‍हिगदे गङ्‌गदेरी क्‍यार सिसी ह्रिल्‍बा मुला।

ओच्‍छे शक्तिशाली म्‍हिगदे ह्रिल्‍बा मुला!

२० चु ताम गातरी आथेःगै,

चु ताम अश्‍कलोनना ग्‍यामगदेरी क्‍यार थेःना लसी आभ्रउ,

आहिन्‍सम पलिश्‍तीगदेला झामेगदे ताङ्‌ला,

आहिन्‍सम खतना आलबागदेला झामेगदे ल्‍हानान ताङ्‌ला।

२१ “गिल्‍बोला गङ्‌गदे, एनीगदेथोरी शीतदेन नाम आताइगै,

एनीगदेला ग्‍लारी अन्‍न ह्रोबा भुएनोन आतगै।

तिग्‍दा भिसम थेरी लडाइ लबागदेला ढाल अशुद्ध तबा मुला,

छ्‌युगु आफोर्बासे लमा शाऊलला ढाल टल्‍कब तबा आरे।

२२ शत्रुला कुग्‍यामदेन साइबागदेला काग्‍याम

जोनाथनना म्‍यादली खाइमै ओह्रङ्‌नोन दोःसी आखमुबा।

शाऊलला तरवार तिगै आलना खाइमै स्‍युपरी आवाङ्‌मुबा।

२३ “शाऊलदेन जोनाथन गादे सेम निबा खाल्‍लादेन माया खबा खाल्‍ला मुबा,

थेनीगदे सोबा धुइरीनोन छ्‌यामनोन मुबा

सिबा धुइरीएनोन छ्‌यामनोन मुबा।

थेनीगदे भ्रबारी क्‍वाक्‍लिङ् भन्‍दाएनोन योना तमुबा।

थेनीगदे सिंहगदे भन्‍दाएनोन भङ्‌बा मुबा।

२४ इस्राएलला झामेगदे, शाऊलला लागिरी क्रागो।

थेसे एनीगदेदा ज्‍यबा बुट्टा मुबा वाला वाला क्‍वान क्‍वान्‍सी पिन्‍मुबा,

थेसे एनीगदेला क्‍वान म्‍हारला गहनासे जेना लमुबा।

२५ “शक्तिशाली म्‍हिगदे लडाइ तबा ग्‍लारी ह्रिल्‍जी!

जोनाथन एनीगदेला गङ्‌री सिसी ह्रिल्‍बा मुला।

२६ ङाला ज्‍योज्‍यो जोनाथन, एला लागिरी ङाइ क्राबा क्रिङ्‌बा लबा मुला।

ङाला लागिरी ए ढिक्‍बादेन सेम निबा म्‍हि मुबा।

एसे ङादा लबा माया उदेकला मुबा,

एला माया चा म्रिङ्‌म्‍हेमेसे लबा मायादाएनोन ढाबा माया मुबा।

२७ “शक्तिशाली म्‍हिगदे ह्रिल्‍जी!

लडाइ लबा जम्‍मान हतियारगदे तिगै गेआखेल्‍बा तसी छरपष्‍ट तजी।”

दाऊद यहूदाला ग्‍ले दोबा

२

जमाहेन्‍से दाऊदसे परमप्रभुदा चुह्रङ् भिसी ङ्‌योइजी, “तिग ङा यहूदाला खजिबै शहर गिकरी निउ?”

परमप्रभुसे “निउ” भिसी जोहाब पिन्‍जी।

दाऊदसे “खजिबा शहररी निउ” भिसी ङ्‌योइजी।

ओच्‍छे परमप्रभुसे “हेब्रोनरी निउ” भिसी सुङ्‌जी।

२ थेतबासेलमा दाऊद ह्राङला म्रिङ न्‍ही यिजरेली अहीनोमदेन कर्मेलला सिबा नाबालला म्रिङ अबीगेलदा छ्‌यामनोन भोर्सी थेरी निजी।

३ दाऊदसे ह्राङदेन छ्‌यामनोन भ्रबा म्‍हिगदेदेन थेनीगदेला म्‍हेमेगदेदाएनोन छ्‌यामनोन भजी, ओच्‍छे थेनीगदे हेब्रोनदेन थे ग्‍लाला शहरगदेरी चिबारी छ्‌याइजी।

४ ओच्‍छे यहूदाला म्‍हिगदे खसी दाऊदला थोबोरी छ्‌युगु युसी यहूदाला वंशथोरी ग्‍ले स्‍होजी।

शाऊलला लाश याबेश-गिलादला म्‍हिगदेसे ल्‍हूबा मुबा भिसी दाऊददा पाङ्‌जी।

५ जमाहेन्‍से दाऊदसे थेनीगदेदा चु समाचार पुइजी, “एनीगदेसे ह्राङला ग्‍ले शाऊलदा लबा मानदेन थेला लाश ल्‍हुबा लमा परमप्रभुसे एनीगदेदा मोलम पिन्‍गै।

६ चुला लागिरी परमप्रभुसे एनीगदेदा खाइमै आजिन्‍बा मायादेन ह्राङ विश्‍वास लखम्‍बा परमेश्‍वर हिन्‍ना भिसी उन्‍गै, ओच्‍छे एनीगदेसे चु गे लबासे लमा ङाइएनोन एनीगदेदा थेनोन माया लला।

७ एनीगदेला ग्‍ले शाऊल सिबा मुला, तर भङ्‌बादेन आँट मुबा म्‍हि दोगो। तिग्‍दा भिसम यहूदाला म्‍हिगदेसे ङादा ह्राङला ग्‍ले स्‍होबारी ङाला थोबोरी छ्‌युगु युसी धम्‍बा मुला।”

ईश्‍बोशेत इस्राएलला ग्‍ले दोबा

८ चुनोन धुइरी नेरला झा शाऊलला सिपाहीगदेला हाकिम अबनेरसे शाऊलला झा ईश्‍बोशेतदा यर्दन स्‍योङ क्‍याम्‍सङ् महनोमरी भजी,

९ ओच्‍छे थेदा गिलाद, अशुरी, यिजरेल, एफ्राइम, बेन्‍यामीनदेन पूरन इस्राएलला ग्‍ले स्‍होजी।

१० ईश्‍बोशेत इस्राएलला ग्‍ले दोबा धुइरी बोगल न्‍ही दिङ तबा मुबा, थेसे न्‍ही दिङधोना शासन लजी। तसैनोन यहूदाला वंश चा दाऊदलान लिच्‍छा भ्रजी।

११ दाऊदसे हेब्रोनरी यहूदाला वंशथोरी निस दिङसे ल ढुधोना शासन लजी।

इस्राएलदेन यहूदा न्‍हङ्‌री लडाइ तबा

१२ नेरला झा अबनेरसे शाऊलला झा ईश्‍बोशेतला सिपाहीगदे भोर्सी महनोमग्‍याम गिबोनदेन छ्‌याम लडाइ लबारी निजी।

१३ ओच्‍छे सरूयाहला झा योआबएनोन दाऊदला सिपाहीगदे भोर्सी हेब्रोनग्‍याम लडाइ लबारी थोन्‍जी। थेनीगदेसे गिकसेम गिकदा गिबोनना ग्‍योइ ङाम्‍री स्‍याप्‍जी, ओच्‍छे लडाइ लबाला लागिरी गिक घ्‍योइला जासमपट्टि, अर्गु घ्‍योइला क्‍याम्‍सङ्‌पट्टि चिजी।

१४ अबनेरसे योआबदा चुह्रङ् भिसी पाङ्‌जी, “एदेन ङाला भ्‍योन म्‍हिगदे न्‍हङ्‌ला खालै खसी य्‍हाङला ओन्‍छाङ्‌री छेगै।”

योआबसे चुह्रङ् भिसी जोहाब पिन्‍जी, “तला, थेनीगदेसे थेह्रङ्‌नोन लगै।”

१५ थेतबासेलमा शाऊलला झा ईश्‍बोशेतला लागिरी बेन्‍यामीन वंशग्‍याम च्‍युक न्‍ही ओच्‍छे दाऊदग्‍याम च्‍युक न्‍ही म्‍हिगदे गिक गिक लसी ह्राङ ह्राङला ग्‍लारी ठीक तसी चिजी।

१६ थेनीगदे जम्‍मासेन ह्राङ ह्राङला शत्रुला थोबोरी चुङ्‌सी राइरी छुरीसे रोप्‍जी। चुह्रङ् लसी थेनीगदे तिख्‍खुरीन ह्रिल्‍जी। थेतबासेलमा थेनीगदेसे गिबोनना थे ग्‍लादा हेल्‍कत-हज्‍जुरीम† भिसी पाङ्‌जी।

१७ थेकुनु सिबासम्‍मन लडाइ तजी, ओच्‍छे अबनेरदेन इस्राएलला म्‍हिगदे दाऊदला सिपाहीगदेला ओन्‍छाङ्‌री ब्रेजी।

१८ थेरी सरूयाहला झा सोम योआब, अबीशैदेन असाहेल मुबा। असाहेल ह्रिरी छ्‌योङ्‌बा तङ्‌गी तेनोन योना छ्‌योङ्‌मुबा,

१९ ओच्‍छे थे दाहिने देब्रे खानैनोन आच्‍यान सिधन अबनेरदा ताप्‍बान निजी।

२० जमाहेन्‍से फ्‍लिक दोःसी अबनेरसे चुह्रङ् भिसी ङ्‌योइजी, “असाहेल, एनोन हिन्‍ना?”

थेसे “हिन्‍ना” भिसी जोहाब पिन्‍जी।

२१ अबनेरसे चुह्रङ् भिसी पाङ्‌जी, “दाहिनेपट्टि तसै देब्रेपट्टि तसै निसी सिपाहीगदे न्‍हङ्‌ला गिकदा चुङ्‌सी थेदेन छ्‌याम मुबा जम्‍मान ब्‍यन्‍गो।” तर असाहेलसे थेदा ताप्‍बारी आख्‍लानी।

२२ अबनेरसे दोःसीनोन लोङ्‌ना लबान चुह्रङ् भिसी पाङ्‌जी “ङादा ताप्‍बारी ख्‍लागो। ङाइ एदा खाह्रङ् लसी साइगे? एदा साइजी भिसम ङाइ खाह्रङ् लसी एला ज्‍योज्‍यो योआबदा ङाला ली उन्‍से?”

२३ तर असाहेल अर्गुपट्टि निबारी आङ्‌यान्‍नी, जमाहेन्‍से अबनेरसे ह्राङला भालासे ग्‍यापपट्टि रोप्‍मा थेला फोनोन चाल्‍सी ग्‍यापपट्टि थोन्‍जी, ओच्‍छे थे थेरीन ह्रिल्‍सी सिजी। असाहेल ह्रिल्‍सी सिबा ग्‍लारी दोखबा जम्‍मान म्‍हिगदे थेरीन थेन तजी।

२४ तर योआबदेन अबीशैसे चा अबनेरदा ताप्‍बाला ताप्‍बान लजी। थेह्रङ् लसी ताप्‍ना ताप्‍नान धिनी घल्‍बा धुइरी थेनीगदे गिबोनना रा म्‍हे छाबा ग्‍लाला ग्‍यामरी गीहनेरला अम्‍मा भिबा गङ्‌री दोखजी।

२५ बेन्‍यामीनीगदे अबनेरदेन छ्‌याम ढिक्‍जी, ओच्‍छे समूह गिकनोन तसी गङ् गिकला जोरी पोप तसी लडाइ लबारी ठीक तजी।

२६ अबनेरसे योआबदा क्रिङ्‌बान चुह्रङ् भिसी पाङ्‌जी, “तिग साइबा तुप्‍बा लसीन चिबा? थेह्रङ् लमा लिच्‍छा तुकतुक कम्‍ला भिबा ताम एदा था आरे? तिग एसे ह्राङला ज्‍योज्‍यो आलेदा ताप्‍बारी ख्‍लागो भिसी ह्राङला म्‍हिगदेदा दोःसी आभोर्बा?”

२७ योआबसे चुह्रङ् भिसी जोहाब पिन्‍जी, “छोन्‍बो परमेश्‍वरला मिन किन्‍सी ङाइ पाङ्‌ला, एसे आपाङ्‌बा हिन्‍सम ङाला म्‍हिगदेसे स्‍य्‍होधोनाएनोन ह्राङलान ज्‍योज्‍यो आलेगदेदा ताप्‍बारी आख्‍लासे मुबा।”

२८ जमाहेन्‍से योआबसे बिगुल ह्राप्‍जी, ओच्‍छे जम्‍मान म्‍हिगदेसे इस्राएलीगदेदा ताप्‍बारी ख्‍लाजी, जमाहेन्‍से लडाइ बन्‍द तजी।

२९ अबनेरदेन थेला म्‍हिगदे म्‍हुन गिक अराबाग्‍याम भ्रसी यर्दन स्‍योङ थाजी, ओच्‍छे स्‍य्‍हो गिक भ्रसी महनोमरी दोखजी।

३० योआबसे अबनेरदा ताप्‍बारी ख्‍लासी खमाहेन्‍से थेसे ह्राङला सिपाहीगदे पोप लजी, ओच्‍छे असाहेल बाहेक च्‍युक कू दाऊदला म्‍हि आस्‍याप्‍नी।

३१ तर अबनेरला लिच्‍छा लिच्‍छा भ्रबा बेन्‍यामीनीगदेला ग्‍यार्जा सोमसे बोगल सोम म्‍हिगदे साइबा मुबा।

३२ थेनीगदेसे असाहेलदा पुइसी भोर्जी, ओच्‍छे बेथलेहेमरी थेलान आबाला धुर्सारी ल्‍हुजी। जमाहेन्‍से योआबदेन थेला म्‍हिगदे म्‍हुन गिक भ्रसी रामरामरिमरिम तमा हेब्रोनरी दोजी।

† 

२:१६ हेल्‍कत-हज्‍जुरीम भिबा चा “तरवारला ग्‍ला” भिबा हिन्‍ना।

३

शाऊलदेन दाऊदला वंशगदेला गुङ्‌री ल्‍हानान धिनधोना लडाइ तसीन चिजी। दाऊद झन झन शक्तिशाली तबान निजी, तर शाऊलला वंश चा कमजोर तबान निजी।

दाऊदला झागदे

२ हेब्रोनरी न्‍हबा दाऊदला झागदे चुनोन हिन्‍ना, अमनोन थेला थेबा झा मुबा, अमनोनना आमा यिजरेली अहीनोम मुबा।

३ किलाब थेला झा पाराङ मुबा, किलाबला आमा कर्मेलला सिबा नाबालला म्रिङ अबीगेल मुबा। अब्‍शालोम थेला झा साँजी मुबा, अब्‍शालोमला आमा गशूरला ग्‍ले तल्‍मैला झामे माका मुबा।

४ अदोनियाह चा काहिँला मुबा, थेला आमा हग्‍गीत मुबा, शपत्‍याह चा ठाहिँला मुबा, थेला आमा अबीतल मुबा,

५ ओच्‍छे यित्राम चा च्‍याङ्‌बा मुबा, थेला आमा चा दाऊदला म्रिङ एग्‍ला मुबा। चुगदे जम्‍मान हेब्रोनरी न्‍हबा दाऊदला झागदे मुबा।

अबनेर दाऊददेन छ्‌याम ढिक्‍बा

६ शाऊलदेन दाऊदला वंशला गुङ्‌री लडाइ तबान निबा धुइरी अबनेरसे शाऊलला वंशरी ह्राङदा गोल्‍से गोल्‍से शक्तिशाली स्‍होबान मुबा।

७ अय्‍याला झामे रिश्‍पादा शाऊलसे म्रिङ ह्रङ्‌बान स्‍होसी थान्‍बा मुबा। ईश्‍बोशेतसे अबनेरदा चुह्रङ् भिसी ङ्‌योइजी, “तिग्‍दा ए ङाला आबासे म्रिङ ह्रङ्‌बान स्‍होसी थान्‍बा म्रिङ्‌म्‍हेमेदेन छ्‌याम म्‍हेर्बा?”

८ चु ताम थेःसी अबनेरदा ल्‍हानान बोमो रेःजी, ओच्‍छे थेसे चुह्रङ् भिसी पाङ्‌जी, “तिग ङा यहूदाला गे लबा नगी हिन्‍ना? दन्‍देधोना मी ङाइ एला आबा शाऊलला वंशदेन थेला ज्‍योज्‍यो आले ओच्‍छे थेला म्‍हिगदेदा मान लबा मुबा, ङाइ धोका पिन्‍सी ह्राङदा दाऊदला यारी जिम्‍मा पिन्‍बाएनोन आरे। तसैनोन चु म्रिङ्‌म्‍हेमेला बारेरी बेइज्‍जत लजी भिसी तिग्‍दा ङादा दोष लबा?

९-१० दाऊदला लागिरी परमप्रभुसे चुह्रङ् लसी कबुल लबा मुबा, ‘ङाइ शाऊलला वंशदा मार ताइना लबारी ओच्‍छे दाऊददा दानहेन्‍से बेर्शेबाधोनान इस्राएलदेन यहूदाला ग्‍ले स्‍होबा गे लला।’ चु ताम ङाइ पूरा लबारी आखम्‍नी भिसम परमेश्‍वरसे ङादा आज्‍यबा व्‍यवहार लगै।”

११ अबनेरदेन छ्‌याम ल्‍हानान लोङ्‌बासे लमा ईश्‍बोशेतसे अर्गु तिगैनोन पाङ्‌बारी आखम्‍नी।

१२ जमाहेन्‍से अबनेरसे समाचार भोर्बा म्‍हिगदेदा चुह्रङ् भिसी हेब्रोनरी दाऊद मुबा ग्‍लारी पुइजी, “चु खाल्‍ला य्‍हुल्‍सा हिन्‍ना? य्‍हाङ ढिक्‍गे, ओच्‍छे ङाइ खम्‍देधोना जम्‍मान इस्राएलीगदेला सेम ह्राङपट्टि दोःना लला।”

१३ जमाहेन्‍से दाऊदसे चुह्रङ् भिसी जोहाब पिन्‍जी, “ठीक मुला, ङाला चु ताम ङ्‌यान्‍जी भिसम जे ङा एदेन छ्‌याम ढिक्‍ला, शाऊलला झामे मीकलदा ङा मुबा ग्‍लारी भसी जे ए ङादा स्‍याप्‍बारी खउ।”

१४ दाऊदसे शाऊलला झा ईश्‍बोशेत मुबा ग्‍लारीनोन चुह्रङ् भिसी समाचार भोर्बा म्‍हिगदे पुइजी, “ङाइ ग्‍यार्जा गिक पलिश्‍तीगदेला च्‍याम स्‍योर्बा स्‍हे थासी भसी ह्रीबा ङाला म्रिङ मीकल ङादा जिम्‍मा पिन्‍गो।”

१५ थेतबासेलमा ईश्‍बोशेतसे म्‍हिगदे पुइसी मीकलदा लेशला झा थेला ह्रेम्‍बो पल्‍तिएल मुबा ग्‍लाग्‍याम भजी।

१६ अबनेरसे दिमरी दोःसी निउ भिसी आकुल्‍देधोना पल्‍तिएल क्राबान क्राबान बहूरीमधोना मीकलला लिच्‍छा लिच्‍छा खजी।

१७ ओच्‍छे इस्राएलला गन्‍बागदे मुबा ग्‍लारी खसी अबनेरसे चुह्रङ् भिसी पाङ्‌जी, “ह्राङनीसे ल्‍हानान धिन ङाच्‍छाहेन्‍से दाऊददा ह्राङला ग्‍ले स्‍होबारी म्‍हाइबा मुबा।

१८ दाहेन्‍से थे गे पूरा लबा धुइ चुनोन हिन्‍ना। तिग्‍दा भिसम परमप्रभुसे दाऊदला बारेरी चु बचन सुङ्‌बा मुला, ‘ङाला म्‍हि इस्राएलदा पलिश्‍तीगदेदेन थेनीगदेला जम्‍मान शत्रुगदेला तहग्‍याम ङाइ ङाला गे लबा म्‍हि दाऊदलान याग्‍याम जोगब लला।’”

१९ ओच्‍छे अबनेरसे बेन्‍यामीनीगदेदेन छ्‌यामएनोन ताम लजी। जमाहेन्‍से इस्राएलीगदेदेन बेन्‍यामीनीगदे ढिक्‍बा ताम थेःना लबारी अबनेर हेब्रोनरी दाऊद मुबा ग्‍लारी निजी।

२० अबनेर दाऊदला ङाच्‍छापट्टि निमा अबनेरदेन छ्‌याम बोगल गिक म्‍हिगदेएनोन मुबा। ओच्‍छे थेनीगदे जम्‍मालान लागिरी दाऊदसे भोज लजी।

२१ जमाहेन्‍से अबनेरसे दाऊददा चुह्रङ् भिसी पाङ्‌जी, “दाहेन्‍से ङा निसी जम्‍मान इस्राएलीगदेदा ह्राङ मुबा ग्‍लारी भला, ओच्‍छे थेनीगदेसे ह्राङदेन छ्‌याम कबुल गिक लगै। जमाहेन्‍से ह्राङदा जुन जुन थोरी शासन लाइ म्‍हन्‍बा थेथोरी शासन लउ।” जमाहेन्‍से दाऊदसे अबनेरदा विदा लजी, ओच्‍छे अबनेर ज्‍यना लसी निजी।

अबनेरदा साइबा

२२ दाऊदला म्‍हिगदेदेन योआब चा लडाइ लसी ब्‍यन्‍बा ल्‍हानान सामानगदे भसी दोःसी खजी। तर थे धुइरी अबनेरदा चा ज्‍यना लसी विदा लसी जिन्‍बासेलमा अबनेर दाऊददेन छ्‌याम हेब्रोनरी आरेमुबा।

२३ योआबदेन सामानगदे ब्‍यन्‍बा समूह दोःसी खमाहेन्‍से नेरला झा अबनेर ग्‍ले मुबा ग्‍लारी खसी ज्‍यना लसी दोःसी निजी भिबा ताम थेनीगदेसे थेःजी।

२४ ग्‍ले मुबा ग्‍लारी निसी योआबसे चुह्रङ् भिसी पाङ्‌जी, “ह्राङसे चु तिग लबा? चुरी ह्राङ मुबा ग्‍लारी अबनेर खबा मुबा। थे ओह्रङ्‌नोन स्‍योर्सी निजी। खाह्रङ् लसी ह्राङसे थेदा ओह्रङ्‌नोन निपुङ्‌जी?

२५ नेरला झा अबनेरदा ह्राङसे ङोसेबा आरे। थे मी ह्राङदा जाल लबारी, ह्राङला बानीबेहोर था याङ्‌बारीदेन ह्राङ तिग लबान मुला भिसी घोबारी खबा हिन्‍ना।”

२६ दाऊद मुबा ग्‍लाग्‍याम थोन्‍माहेन्‍से योआबसे समाचार भोर्बा म्‍हिगदेदा अबनेरला लिच्‍छा लिच्‍छा पुइजी। ओच्‍छे थेनीगदेसे अबनेरदा सीराला इनारग्‍याम दोःसी भजी। तर चु जम्‍मान ताम दाऊददा था आरेमुबा।

२७ अबनेर हेब्रोनरी दोःसी खमाहेन्‍से योआबसे खालै आरेबा ग्‍लारी थेदेन छ्‌याम ताम लबा निहुँ लसी मूल म्रापला कुनी गिकरी भोर्जी। ओच्‍छे थेसे ह्राङला आले असाहेलला नाङ् फाबारी अबनेरदा फोरी भ्‍लोसी साइजी।

२८ चु समाचार दाऊदसे लिच्‍छा जे था याङ्‌सी चुह्रङ् भिसी पाङ्‌जी, “नेरला झा अबनेरदा साइबाला बारेरी परमप्रभुला ओन्‍छाङ्‌री ङादेन ङाला य्‍हुल्‍सादा खाइमै दोष लगब आत।

२९ थेला सजाय योआबदेन थेला आबाला जम्‍मान वंश थोरी परब तगै। ओच्‍छे योआबला वंशरी पोर खबा अथवा अर्गुदा कोबा ढिला रोगसे खाइमै आख्‍लागै। ओच्‍छे कडी जुसी भ्रबा अथवा तरवारसे साइबा अथवा चबा स्‍हेला लागिरी ह्रीसी भ्रबा म्‍हि खाइमै आजिन्‍गै।”

३० गिबोनना लडाइरी अबनेरसे थेनीगदेला आलेदा साइबासे लमा योआबदेन थेला आले अबीशैसे अबनेरदा साइजी।

अबनेरला लाश धुर्सारी थान्‍बा

३१ जमाहेन्‍से दाऊदसे योआब ओच्‍छे थेदेन छ्‌याम मुबा जम्‍मान म्‍हिगदेदा ह्राङ ह्राङला क्‍वान ढेसी बोरा नान्‍सी अबनेरला लाशला ङाच्‍छा ङाच्‍छा क्राबान क्राबान भ्रउ भिसी कुल्‍जी, ओच्‍छे ग्‍ले चा लाशला लिच्‍छा लिच्‍छा भ्रजी।

३२ थेनीगदेसे अबनेरदा हेब्रोनरी ल्‍हुजी, अबनेरला धुर्सारी ग्‍ले ल्‍हानान क्राजी। ओच्‍छे ग्‍लेदेन छ्‌याम ल्‍हानान म्‍हिगदेएनोन क्राजी।

३३ अबनेरला लागिरी ग्‍लेसे स्‍होबा दुखला व्‍हाइ चुनोन हिन्‍ना,

“तिग्‍दा अबनेर मूर्ख म्‍हि ह्रङ् लसी सितोःजी?

३४ एला या खीबा आरेमुबा,

एला काङ च्‍याल्‍दासे खीबा आरेमुबा,

ए मी नाइबा गे लबा म्‍हिगदेला यारी परब तबा ह्रङ् लसीन ह्रिल्‍जी।”

ओच्‍छे म्‍हिगदे दोःसी थेला लागिरी क्राजी।

३५ जमाहेन्‍से दाऊदसे तिगै चगै भिसी थेनीगदेसे धिनी मुमन चुह्रङ् भिसी व्‍हाम्‍बारी छ्‌याइजी। तर दाऊदसे घ्रान चबान चुह्रङ् भिसी पाङ्‌जी, “धिनी घल्‍बा भन्‍दा ङाच्‍छा ङाइ तिगै चबा स्‍हे चजी भिसम परमेश्‍वरसे ङादेन छ्‌याम आज्‍यबा व्‍यवहार लगै।”

३६ चु ताम घोमाहेन्‍से म्‍हिगदेला सेम सन्‍तोक तजी। ओच्‍छे ग्‍लेसे लबा जम्‍मान तामरी थेनीगदे ताङ्‌जी।

३७ थे धिनकुनु नेरला झा अबनेरदा साइबा गेरी ग्‍लेला तिगैनोन या आरेमुबा भिबा ताम जम्‍मान इस्राएलीगदेसे था याङ्‌जी।

३८ ग्‍लेसे ह्राङला म्‍हिगदेदा चुह्रङ् भिसी पाङ्‌जी, “तिनीला धिनकुनु इस्राएलरी लडाइ लबा घ्रेन म्‍हि गिक सिजी भिबा ताम एनीगदेदा था आरे?

३९ ङा जम्‍मासेन धम्‍बा ग्‍ले तसैनोन सरूयाहला दया आरेबा चु झागदेला ओन्‍छाङ्‌री ङा कमजोरदेन शक्ति आरेबा म्‍हि दोःबा मुला। ङाला लागिरी थेनीगदे ल्‍हानान भङ्‌बा म्‍हि दोजी। नाइबा गे लबा म्‍हिदा परमप्रभुसे थेला गे अन्‍छारला सजाय पिन्‍गै!”

ईश्‍बोशेतदा साइबा

४

शाऊलला झा ईश्‍बोशेतसे हेब्रोनरी अबनेरदा साइजी भिबा ताम थेःसी थेला काङ यानोन गेसी खजी ओच्‍छे इस्राएलीगदे जम्‍मान लोङ्‌जी।

२ ईश्‍बोशेतला म्‍हि न्‍ही मुबा, थे न्‍ही चा तुरून्‍तन शत्रुगदेदेन छ्‌याम लडाइ लबा सिपाहीगदेला मूल म्‍हि मुबा। थे न्‍हीला मिन बानाहदेन रेकाब मुबा। थे न्‍ही बेन्‍यामीन वंशला बेरोती रिम्‍मोनना झागदे मुबा। बेरोतदाएनोन बेन्‍यामीनदेन छ्‌यामनोन झ्‍याबा मुला।

३ तिग्‍दा भिसम बेरोतीगदे य्‍हार्सी गित्तैमरी निबा मुबा, थे धुइहेन्‍से थेनीगदे थेरीन चिबा मुला।

४ शाऊलला झा जोनाथनना झा गिक मुबा, थेला काङ न्‍हीनोन चलब आतमुबा। यिजरेलग्‍याम शाऊलदेन जोनाथन सिजी भिबा समाचार खमा थे ङ्‌हा दिङला मुबा। थेला धाई आमासे थेदा पुइसी हतार हतार लसी य्‍हार्मा ह्रिल्‍जी, ओच्‍छे थे कुज्‍या तजी। थेला मिन मपीबोशेत मुबा।

५ धिनी गुङ्‌री ईश्‍बोशेत ब्‍लप्‍बा न्‍हसी चिबा धुइरी बेरोती रिम्‍मोनना झा रेकाबदेन बानाह थेला दिम न्‍हङ्‌री वाङ्‌जी।

६-७ थेनीगदे ग्‍वा किन्‍बारी निबा ह्रङ् लसी दिम न्‍हङ्‌धोनान निजी। थे धुइरी ईश्‍बोशेत ह्राङलान कोठारी म्‍हेर्सी चिबा मुबा। ओच्‍छे थेनीगदेसे थेला फोरी छुरीसे रोप्‍सी साइसी थेला थोबो थासी दिमग्‍याम सुटुक्‍क थोन्‍जी। ओच्‍छे अराबाग्‍याम तबान म्‍हुन गिक भ्रसी निजी।

८ थेनीगदेसे ईश्‍बोशेतला थोबो हेब्रोनरी दाऊद मुबा ग्‍लारी भजी ओच्‍छे ग्‍लेदा चुह्रङ् भिसी पाङ्‌जी, “ह्राङला ज्‍यान किन्‍बारी म्‍हाइबा ह्राङला शत्रु शाऊलला झा ईश्‍बोशेतला थोबो चुरी मुला। तिनी शाऊलदेन थेला वंशदा परमप्रभुसे ह्राङला लागिरी नाङ् फाबा मुला।”

९ दाऊदसे बेरोती रिम्‍मोनना झा रेकाबदेन थेला आले बानाहदा चुह्रङ् भिसी जोहाब पिन्‍जी, “ङादा ङाला जम्‍मान दुखग्‍याम फेबा छोन्‍बो परमप्रभुला मिनरी ङाइ घ्रान चबान पाङ्‌ला,

१० शाऊल सिबा ताम ज्‍यबा म्‍हन्‍सी ङा मुबा ग्‍लारी समाचार भसी खबा म्‍हिदा ङाइ चुङ्‌जी। ओच्‍छे ङाइ थेदा सिक्‍लगरी साइजी। थेसे भबा समाचारला लागिरी ङाइ थेदा थेरीन सजाय पिन्‍जी।

११ ओच्‍छे नाइबा गे लबा म्‍हिगदेसे तिगै दोष आरेबा म्‍हि गिकदा थेलान दिमरी म्‍हेर्सी चिबा ग्‍लारी साइबादा झन गादे ल्‍हाना सजाय पिन्‍तोःला तला! तिग दाहेन्‍से ङाइ एनीगदेसे ईश्‍बोशेतदा साइबाला खी किन्‍सी एनीगदेदा जम्‍बुलिङग्‍यामसेन म्‍हना आलसे?”

१२ जमाहेन्‍से दाऊदसे ह्राङला म्‍हिगदेदा कुल्‍जी, ओच्‍छे थेनीगदेसे थे न्‍हीदान साइजी। थेनीगदेसे थे न्‍हीला या काङ थासी हेब्रोनना घ्‍योइ ङाम्‍री च्‍योसी पिन्‍जी। तर थेनीगदेसे ईश्‍बोशेतला थोबो चा हेब्रोनरी भोर्सी अबनेरला धुर्सारी ल्‍हुजी।

दाऊद यहूदादेन इस्राएलला ग्‍ले दोबा

१ काइ ११:१-९; १४:१-७

५

जमाहेन्‍से इस्राएलला जम्‍मान वंश हेब्रोनरी दाऊद मुबा ग्‍लारी खसी चुह्रङ् भिसी पाङ्‌जी, “ङनी ह्राङलान स्‍यादेन का हिन्‍ना।

२ ङाच्‍छा शाऊल ग्‍ले मुबा धुइरीनोन इस्राएलला सिपाहीगदेदा ह्राङसेन लडाइरी भोर्बादेन भबा लमुबा। ओच्‍छे परमप्रभुसे ह्राङदा चुह्रङ् भिसी सुङ्‌बा मुबा, ‘ङाला म्‍हि इस्राएलला गोठालो एनोन हिन्‍ना। ए थेनीगदेला ग्‍ले दोला।’”

३ जमाहेन्‍से इस्राएलला जम्‍मान गन्‍बागदे हेब्रोनरी ग्‍ले मुबा ग्‍लारी खजी। दाऊदसे थेरी परमप्रभुला ओन्‍छाङ्‌री थेनीगदेदेन छ्‌याम कबुल लजी, ओच्‍छे थेनीगदेसे दाऊदला थोबोरी छ्‌युगु युसी दाऊददा इस्राएलला ग्‍ले स्‍होजी।

४ दाऊद बोगल गिकसे च्‍युइ दिङ तमा ग्‍ले दोजी, ओच्‍छे थेसे बोगल न्‍ही दिङधोना शासन लजी।

५ थेसे हेब्रोनग्‍याम निस दिङसे ल ढु यहूदाथोरी शासन लजी, ओच्‍छे यरूशलेमग्‍याम यहूदादेन इस्राएलथोरी बोगल गिकसे च्‍युक सोम दिङधोना शासन लजी।

६ जमाहेन्‍से दाऊद ग्‍लेदेन थेला म्‍हिगदे यरूशलेमरी चिबा यबूसीगदेदेन छ्‌याम लडाइ लबारी निजी। यबूसीगदेसे दाऊददा चुह्रङ् भिसी पाङ्‌जी, “ए चुरी खबारी आखम, मी आम्राङ्‌बादेन कुज्‍यागदेसेन एदा चुग्‍याम ताप्‍ला।” दाऊद खाइमै न्‍हङ्‌री खबारी आखम भिसी थेनीगदेसे म्‍हन्‍बा मुबा।

७ तसैनोन दाऊदसे क्‍युर्सीन पर्खाल लबा सियोनदा ह्राङला यारी किन्‍जी, थेदान दाऊदला शहर भिसी पाङ्‌जी।

८ थे धिनकुनु दाऊदसे चुह्रङ् भिसी पाङ्‌जी, “जुन जुनसे यबूसीगदेदा ढाला, थेसे दाऊदला शत्रु मी आम्राङ्‌बादेन कुज्‍या म्‍हिगदेदा क्‍युइला कुलोग्‍याम वाङ्‌सी साइतोःला।” थेतबासेलमा थेनीगदेसे चुह्रङ् भिसी पाङ्‌ला, “खजिबै ‘मी आम्राङ्‌बादेन कुज्‍या म्‍हि’ ग्‍लेखाङ् न्‍हङ्‌री खबारी आखम।”

९ दाऊद थेनोन पर्खाल लबा शहररी चिबारी छ्‌याइजी, ओच्‍छे थे शहरला मिन दाऊदला शहर भिसी थान्‍जी। ओच्‍छे शहरला स्‍यारपट्टि साप्रा युसी नोना लबा ग्‍लाग्‍याम दाऊदसे शहर स्‍होबारी शुरू लजी।

१० दाऊद झन झन शक्तिशाली तबान निजी। तिग्‍दा भिसम थेदेन छ्‌याम जम्‍मान भन्‍दा घ्रेन परमप्रभु परमेश्‍वर मुबा।

११ टुरोसला ग्‍ले हीरामसे समाचार भोर्बा म्‍हिगदेदा दाऊद मुबा ग्‍लारी पुइजी। हीरामसे थेनीगदेदेन छ्‌याम स्‍युक्‍पाला सिङ, सिकर्मीदेन डकर्मीगदेएनोन पुइजी, ओच्‍छे थेनीगदेसे दाऊदला लागिरी दिम गिक स्‍होजी।

१२ ओच्‍छे इस्राएलला ग्‍ले स्‍होबारी परमप्रभुसे थेदा कोङ्‌ना लजी, ओच्‍छे ह्राङला म्‍हि इस्राएलला लागिरी थेला य्‍हुल्‍सादा घ्रेन स्‍होजी भिबा ताम दाऊदसे था याङ्‌जी।

१३ हेब्रोनग्‍याम यरूशलेमरी ल्‍हेमाहेन्‍से दाऊदसे अर्गु म्रिङगदे भजी ओच्‍छे ल्‍हानान म्रिङकोलागदेदा म्रिङ ह्रङ्‌बान स्‍होसीएनोन थान्‍जी। ओच्‍छे थेला अर्गु झा झामेगदे न्‍हजी।

१४ यरूशलेमरी न्‍हबा थेला कोलागदेला मिन चुनोन हिन्‍ना, शम्‍मूअ, शोबाब, नातान, सोलोमन,

१५ यिभार, एलीशूअ, नेपेग, यापी,

१६ एलीशामा, एल्‍यादादेन एलीपेलेत।

पलिश्‍तीगदेदा ब्रेना लबा

१ काइ १४:८-१७

१७ इस्राएलरी दाऊदला थोबोरी छ्‌युगु युसी दाऊददा ग्‍ले स्‍होजी भिबा ताम पलिश्‍तीगदेसे थेःजी। जमाहेन्‍से सिपाही थोसी थेनीगदे दाऊददा म्‍हाइबारी थोन्‍जी। तर चु ताम थेःमाहेन्‍से दाऊद क्‍युर्सीन पर्खाल लबा ग्‍लारी निजी।

१८ पलिश्‍तीगदे खसी रपाईम ब्‍याँसी नाङ्‌नोन चिजी।

१९ जमाहेन्‍से दाऊदसे परमप्रभुदा चुह्रङ् भिसी ङ्‌योइजी, “तिग ङाइ पलिश्‍तीगदेदेन छ्‌याम लडाइ लउ? तिग थेनीगदेदा ह्राङसे ङाला यारी जिम्‍मा पिन्‍ना?” ओच्‍छे परमप्रभुसे चुह्रङ् भिसी जोहाब पिन्‍जी, “निउ, पलिश्‍तीगदेदा ङाइ एला यारी जिम्‍मा पिन्‍ना।”

२० जमाहेन्‍से थे तोर निजी, ओच्‍छे बाल-पराजीमरी थेनीगदेदेन छ्‌याम लडाइ लसी थेनीगदेदा ब्रेना लजी। दाऊदसे चुह्रङ् भिसी पाङ्‌जी, “स्‍योङसे ह्राङला कुनीदा फुप्‍ना लबा ह्रङ् लसी परमप्रभुसे ङाला शत्रुगदेला लामदा छ्‌याकछिक निना लजी।” थेतबासेलमा थे ग्‍लाला मिन बाल-पराजीम† थान्‍जी।

२१ पलिश्‍तीगदेसे ह्राङ ह्राङला लागदेला मूर्ति थेरीन ख्‍लासी निजी, ओच्‍छे थे मूर्तिगदे दाऊददेन थेला म्‍हिगदेसे भोर्जी।

२२ दोःसी पलिश्‍तीगदे खसी रपाईम ब्‍याँसी नाङ्‌नोन चिजी।

२३ दोःसी दाऊदसे परमप्रभुदा ङ्‌योइजी, ओच्‍छे परमप्रभुसे चुह्रङ् भिसी सुङ्‌जी, “चु पाल्‍से सोजोन निसी लडाइ आलउ। तर लहरे-पीपलला दोङगदे मुबा ग्‍लाग्‍याम घुमब तसी लिच्‍छापट्टिग्‍याम निसी थेनीगदेदेन छ्‌याम लडाइ लउ।

२४ लहरे-पीपलला दोङगदेला जो हुरूरू ङ्‌याबा थेःमैछ्‌याम तुरून्‍तन लडाइ लउ। तिग्‍दा भिसम थे धुइरी पलिश्‍तीगदेला सिपाहीगदेदा ब्रेना लबारी ङा एला ङाच्‍छा ङाच्‍छा निला।”

२५ परमप्रभुसे कुल्‍बा अन्‍छार दाऊदसे लजी। ओच्‍छे थेसे पलिश्‍तीगदेदा गिबोनहेन्‍से गेजेरधोनान ताप्‍जी।

† 

५:२० बाल-पराजीम भिबा चा “फुप्‍सी पिन्‍बा प्रभु” भिबा हिन्‍ना।

कबुल थान्‍बा सन्‍दोस यरूशलेमरी भबा

१ काइ १३:१-१४; १५:२५-१६:६,0

६

जमाहेन्‍से ह्राङसे धम्‍बा ३०,००० इस्राएलला म्‍हिगदेदा दाऊदसे ग्‍ला गिकरी ङ्‌योइजी,

२ ओच्‍छे चु जम्‍मान म्‍हिगदेदेन छ्‌यामनोन परमेश्‍वरला सन्‍दोस किन्‍बारी दाऊद यहूदाला बाला भिबा ग्‍लापट्टि निजी, थे सन्‍दोसदा करूबगदेला गुङ्‌री धन्‍छ्‌याबा जम्‍मान भन्‍दा घ्रेन परमप्रभुला मिनग्‍याम ङोसेमुबा।

३ थेनीगदेसे परमेश्‍वरला सन्‍दोस छार गाडा गिकरी थान्‍जी, ओच्‍छे गङ्‌री मुबा अबीनादाबला दिमग्‍याम भजी। ओच्‍छे थे गाडा अबीनादाबला झा न्‍ही उज्‍जाहदेन अहियोसे धङ्‌बान भोर्जी।

४ थेनीगदेसे परमेश्‍वरला सन्‍दोस गाडारी थान्‍सी भोर्जी, ओच्‍छे अहियो चा थे गाडाला ङाच्‍छा ङाच्‍छा भ्रजी।

५ दाऊददेन इस्राएलीगदेला जम्‍मान वंश ताङ्‌सी ताङ्‌सी वीणा, सारङ्‌गी, खैँजडी, फुन्‍डीदेन बुप्‍जेल राप्‍बान व्‍हाइ गोबान मुबा।

६ थेनीगदे नाकोनना खलारी दोखमा घ्‍लाबगदे तोइजी, ओच्‍छे उज्‍जाहसे परमेश्‍वरला सन्‍दोस चुङ्‌जी।

७ तर परमप्रभु उज्‍जाहदेन छ्‌याम बोमो खजी, ओच्‍छे थेसे वास्‍ता आलना गे लबासे लमा परमप्रभुसे थेदा साइजी, थे परमेश्‍वरला सन्‍दोसला ङाम्‍रीन सिजी।

८ परमप्रभु चुह्रङ् लसी उज्‍जाहदेन छ्‌याम बोमो खबा म्राङ्‌सी दाऊददा बोमो रेःजी, ओच्‍छे थेसे थे ग्‍लाला मिन फारेस-उज्‍जाह† थान्‍जी। तिनीधोनाएनोन थे ग्‍लाला मिन चुनोन मुला।

९ थे धिनकुनु दाऊद परमप्रभुदेन छ्‌याम लोङ्‌सी चुह्रङ् भिसी पाङ्‌जी, “दाहेन्‍से ङाइ परमप्रभुला सन्‍दोस खाह्रङ् लसी ह्राङदेन छ्‌यामनोन थान्‍से?”

१० थेसे परमप्रभुला सन्‍दोस ह्राङदेन छ्‌यामनोन दाऊदला शहररी भोर्बा सेम आलनी। बरू थेसे थे सन्‍दोसदा गित्ती ओबेद-एदोमला दिमरी भोर्जी।

११ चुह्रङ् लसी ओबेद-एदोमला दिमरी परमप्रभुला सन्‍दोस ल सोमधोना थान्‍जी, ओच्‍छे परमप्रभुसे ओबेद-एदोमदेन थेला जम्‍मान म्‍हेमेदा मोलम पिन्‍जी।

१२ परमेश्‍वरला सन्‍दोस थान्‍बासे लमा परमप्रभुसे ओबेद-एदोमला वंशदेन थेला जम्‍मान स्‍हेथोरी मोलम पिन्‍जी भिबा ताम दाऊददा थेःना लजी। जमाहेन्‍से ओबेद-एदोमला दिमग्‍याम दाऊदसे परमप्रभुला सन्‍दोस ताङ्‌बान घ्रेन भोज लसी दाऊदला शहररी भजी।

१३ परमप्रभुला सन्‍दोस पुइबा म्‍हि ज्‍योइ ढु भ्रमाहेन्‍से दाऊदसे म्‍हे घ्‍लाब गिक ओच्‍छे छोबा बहर गिक बलि फुल्‍जी।

१४ ज्‍यबा खाल्‍ला सुतीला क्‍वानग्‍याम स्‍होबा एपोद क्‍वान्‍सी दाऊद ल्‍हानान ताङ्‌सी ताङ्‌सी परमप्रभुला ओन्‍छाङ्‌री स्‍याजी।

१५ क्रिङ्‌बान ओच्‍छे बिगुल राप्‍बान थेदेन जम्‍मान इस्राएलीगदेसे परमप्रभुला सन्‍दोस भजी।

१६ परमप्रभुला सन्‍दोस दाऊदला शहर न्‍हङ्‌री भबान लबा धुइरी शाऊलला झामे मीकलसे झ्‍यालग्‍याम च्‍याजी। थेसे परमप्रभुला ओन्‍छाङ्‌री दाऊद ग्‍ले छ्‌योङ्‌बान स्‍याबा म्राङ्‌जी। ओच्‍छे सेम सेमरी थेसे दाऊददा आज्‍यबा म्‍हन्‍जी।

१७ थेनीगदेसे परमप्रभुला सन्‍दोस शहर न्‍हङ्‌री भजी, ओच्‍छे सन्‍दोस थान्‍बाला लागिरी दाऊदसे फ्रेङ्‌बा पाल न्‍हङ्‌री सन्‍दोसला लागिरी स्‍होबा ग्‍लारी सन्‍दोस थान्‍जी। ओच्‍छे परमप्रभुला ओन्‍छाङ्‌री दाऊदसे मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍जी।

१८ चु बलिगदे फुल्‍सी जिन्‍माहेन्‍से दाऊदसे जम्‍मान भन्‍दा घ्रेन परमप्रभुला मिनरी म्‍हिगदेदा मोलम पिन्‍जी।

१९ ओच्‍छे थेसे थेरी ह्रुप तबा इस्राएलीगदेला जम्‍मान ह्रेम्‍फेबेदेन म्रिङ्‌म्‍हेमे जम्‍मादान गेङ गिक गिक, खजुरला डल्‍लो गिक गिक ओच्‍छे खार्बा अङ्‌गुरला झुप्‍पा गिक गिक पिन्‍जी। जमाहेन्‍से जम्‍मान म्‍हिगदे ह्राङ ह्राङला दिमरी निजी।

२० दाऊद ह्राङला वंशदा मोलम पिन्‍बाला लागिरी खमा शाऊलला झामे मीकल थेदेन छ्‌याम ह्रुप तबारी मङ्‌ग्‍यार खसी चुह्रङ् भिसी पाङ्‌जी, “इस्राएलला ग्‍लेसे तिनी गादे ल्‍हाना मान याङ्‌बा मुला! ह्राङलान घ्‍याबास्‍यागदेला ओन्‍छाङ्‌री लिगन्‍डीन स्‍यासी थेसे ह्राङसे ह्राङदान म्‍योबा म्‍हि स्‍होजी।”

२१ दाऊदसे मीकलदा चुह्रङ् भिसी जोहाब पिन्‍जी, “एला आबादेन थेला वंशला अर्गु म्‍हिला साटोरी ङादा परमप्रभुला म्‍हि इस्राएलला ग्‍ले स्‍होबा परमप्रभुला ओन्‍छाङ्‌री ङाइ थेह्रङ् लबा मुबा। परमप्रभुला ओन्‍छाङ्‌री ङा अझन ताङ्‌बान स्‍याला।

२२ ङाइ ह्राङसे ह्राङदान अझै ल्‍हानान बेइज्‍जत लला। तर जुन घ्‍याबास्‍यागदेला बारेरी एसे पाङ्‌बा मुला, थेनीगदेसे चुला लागिरी ङादा मान लला।”

२३ थेतबासेलमा सिबा धिनधोनाएनोन शाऊलला झामे मीकलला झा झामे आतनी।

† 

६:८ फारेस-उज्‍जाह भिबा चा “उज्‍जाहथोरी ल्‍हूबा बोमो” भिबा हिन्‍ना।

नातानसे दाऊददा समाचार पुइखबा

१ काइ १७:१-१५

७

दाऊद ग्‍ले ह्राङला ग्‍लेखाङ्‌री चिमाहेन्‍से थेला क्‍युर्सीन मुबा जम्‍मान शत्रुगदेग्‍याम परमप्रभुसे थेदा जोगब लसी ब्‍लप्‍बा साल्‍ना लजी।

२ थेसे नातान अगमवक्तादा चुह्रङ् भिसी पाङ्‌जी, “ङा चा चुरी स्‍युक्‍पाला सिङग्‍याम स्‍होबा दिमरी चिबान मुला, तर परमप्रभुला सन्‍दोस चा पालरी थान्‍बा मुला।”

३ नातानसे ग्‍लेदा चुह्रङ् भिसी जोहाब पिन्‍जी, “ठीक मुला, ह्राङदा तिग लबा सेम मुला थेनोन लउ। तिग्‍दा भिसम परमप्रभु ह्राङदेन छ्‌याम मुला।”

४ थेकुनु म्‍हुनङ्एनोन परमप्रभुसे नातानदा चु बचन सुङ्‌जी,

५ “निसी ङाला गे लबा दाऊददा चुह्रङ् भिसी पाङ्‌गो, ‘परमप्रभुसे सुङ्‌बा मुला, तिग ङाला लागिरी दिम गिक एसेन स्‍होला?

६ इस्राएलदा मिश्र य्‍हुल्‍साग्‍याम तेःसी भबा धिनकुनुहेन्‍से तिनीधोना ङा खाइमै खजिबै दिमरी चिबा आरे। जुन जुन ग्‍लारी चिसैनोन ङा पालरीन चिबान मुला।

७ ङा इस्राएलदेन छ्‌याम जुन जुन ग्‍लारी निजी, थे थे ग्‍लारी तिग खाइमै ङाला म्‍हि इस्राएलदा शासन लबा खजिबै म्‍हिगदेदा ङाइ “तिग्‍दा ङाला लागिरी स्‍युक्‍पाला सिङग्‍याम दिम आस्‍होबा?” भिसी ङ्‌योइजी?’

८ “थेतबासेलमा ङाला गे लबा दाऊददा चुह्रङ् भिसी पाङ्‌गो, ‘जम्‍मान भन्‍दा घ्रेन परमप्रभुसे चुह्रङ् सुङ्‌बा मुला, एदा ङाइ ङाला म्‍हि इस्राएलला गोठालो स्‍होबाला लागिरी राग्‍यु छबा ग्‍लाग्‍यामदेन ग्‍युगदेला लिच्‍छा लिच्‍छा भ्रबा ग्‍लाग्‍याम ङ्‌योइसी भजी।

९ ए जुन जुन ग्‍लारी निजी ङाएनोन एदेन छ्‌यामनोन निजी, ओच्‍छे एला जम्‍मान शत्रुगदेदा ए भ्रबा ग्‍यामहेन्‍से नाश लजी। दाहेन्‍से ङाइ जम्‍बुलिङला घ्रेन घ्रेन म्‍हिगदेला गुङ्‌री एला मिन जम्‍मान भन्‍दा घ्रेन स्‍होला।

१०-११ ङाला म्‍हि इस्राएलथोरी निसाफ लबा म्‍हिगदे धम्‍बा धुइहेन्‍सेन नाइबा गे लबा म्‍हिगदेसे थेनीगदेदा नाङ्‌बाझ्‍याक्‍बा लबा मुबा। तर ङाइ ङाला म्‍हि इस्राएलला लागिरी ग्‍ला गिक धम्‍ला, ओच्‍छे ङाइ थेनीगदेदा थेरीन थान्‍ना, ओच्‍छे ङाच्‍छा ङाच्‍छाला ह्रङ् लसी थेनीगदेदा दोःसी खाइमै खालैसेन दुख आपिन। ङाइ एदा एला शत्रुगदेग्‍यामएनोन ब्‍लप्‍बा साल्‍ना लला। परमप्रभुसे एला वंशदा ग्‍लेला वंश स्‍होला भिसी परमप्रभुसे एदा सुङ्‌बा मुला।

१२ ए सिसी ह्राङलान आखेम्‍हेमेगदेदेन छ्‌याम ब्‍लप्‍बा न्‍हला। जमाहेन्‍से ङाइ एला वंशग्‍याम एलान झा गिकदा ग्‍ले स्‍होला। ओच्‍छे थेला य्‍हुल्‍सा ङाइ कोङ्‌ना लला।

१३ थेसेन ङाला मिनरी दिम गिक स्‍होला, ओच्‍छे सदनना लागिरी ङाइ थेला शासन कोङ्‌ना लला।

१४ ङा थेला आबा दोला, ओच्‍छे थे ङाला झा दोला। थेसे तिगै लसी नाइबा गे लजी भिसम ङाइ थेदा कडीसे सजाय पिन्‍ना, ओच्‍छे ङाइ थेदा म्‍हिगदेग्‍यामसेन कोर्रासे छेक्‍ला।

१५ ङाइ शाऊलदा माया ख्‍लासी एलान ङाच्‍छाग्‍याम तेःबा मुबा। तर ङाइ एला सन्‍तानदा चा माया लबारी खाइमै आख्‍ला।

१६ एला वंशदेन एला य्‍हुल्‍सा सदन ङाला ओन्‍छाङ्‌री तला, ओच्‍छे एला शासन जुकजुकधोनान कोङ्‌सी चिला।’”

१७ थेदा पाङ्‌बादेन उन्‍बा जम्‍मान ताम नातानसे दाऊददा पाङ्‌सी पिन्‍जी।

दाऊदसे लबा प्रार्थना

१ काइ १७:१६-२७

१८ जमाहेन्‍से दाऊद ग्‍ले परमप्रभुला ओन्‍छाङ्‌री खसी थेरी चिसी चुह्रङ् भिसी प्रार्थना लजी, “परमप्रभु परमेश्‍वर, ह्राङसे ङादा चु ग्‍लाधोना भजी, ङा खाल हिन्‍ना, ङाला वंश तिग हिन्‍ना? तिगैनोन आहिन।

१९ तसैनोन ह्राङला ओन्‍छाङ्‌री चु जम्‍मान ताम चा जजाबा ताम गिक ह्रङ्‌बान म्‍हन्‍सी ह्राङसे ह्राङला गे लबा म्‍हि ङाला वंशला बारेरी लिच्‍छा तसेला जम्‍मान तामएनोन सुङ्‌जी। परमप्रभु परमेश्‍वर, ह्राङसे ङा ह्रङ्‌बा म्‍हिला लागिरीनोन चुह्रङ्‌बा गे लबा म्राङ्‌सी ङा उदेक तबा मुला।

२० दाहेन्‍से चु भन्‍दा ल्‍हाना ङाइ तिग पाङ्‌खम्‍से? तिग्‍दा भिसम परमप्रभु परमेश्‍वर, ह्राङसे ह्राङला गे लबा म्‍हिदा ज्‍यना लसी ङोसेबा मुला!

२१ ह्राङसे लबा कबुलदेन ह्राङसे म्‍हन्‍बा अन्‍छार ह्राङसे चु जम्‍मान भन्‍दा घ्रेन गे लबा मुला। ओच्‍छे चु ताम ह्राङसे ह्राङला गे लबा म्‍हि ङादा सुङ्‌बा मुला।

२२ परमप्रभु परमेश्‍वर, पक्‍कान ह्राङ जम्‍मान भन्‍दा घ्रेन परमेश्‍वर हिन्‍ना। ङन्‍से ह्राङ ह्रङ्‌बान अर्गु खालैलान बारेरी खाइमै थेःबा आरे। ह्राङ बाहेक अर्गु परमेश्‍वर खालैनोन आरे।

२३ ओच्‍छे ह्राङला इस्राएल य्‍हुल ह्रङ्‌बा अर्गु खला मुला? जम्‍बुलिङला चु य्‍हुल गिकदा परमेश्‍वरसे ह्राङलान लागिरी दुखग्‍याम फेजी, चु य्‍हुलग्‍यामनोन ह्राङसे ह्राङला मिन जम्‍मान ग्‍लारी दोना लजी, ओच्‍छे मिश्र य्‍हुल्‍साग्‍याम तेःसी भबा ह्राङला म्‍हिगदे भ्रबा ग्‍यामहेन्‍से अर्गु य्‍हुल्‍ला म्‍हिगदेदेन थेनीगदेला ला लुगदेदा ताप्‍सी ल्‍हानान लोङ्‌बा खबा घ्रेन गेदेन उदेकला गेगदे लजी।

२४ ह्राङसे इस्राएलदा सदनना लागिरी ह्राङलान म्‍हि स्‍होबा मुला। ओच्‍छे परमप्रभु, ह्राङ थेनीगदेला परमेश्‍वर दोबा मुला।

२५ “दाहेन्‍से परमप्रभु, ह्राङसे ह्राङला गे लबा म्‍हिगदेदेन थेला वंशला लागिरी जुन कबुल लबा मुला थे सदन पूरा लउ। ह्राङसे सुङ्‌बा ह्रङ्‌नोन लउ।

२६ थेतबासेलमा जम्‍मासेन ह्राङदा सदन जम्‍मान भन्‍दा घ्रेन भिसी ङोसेगै। ओच्‍छे म्‍हिगदेसे ह्राङदा चुह्रङ् भिसी पाङ्‌गै, ‘जम्‍मान भन्‍दा घ्रेन परमप्रभु इस्राएलला परमेश्‍वर हिन्‍ना।’ ओच्‍छे ह्राङला ओन्‍छाङ्‌री ह्राङला गे लबा म्‍हि दाऊदला वंश कोङ्‌सी चिगै।

२७ “जम्‍मान भन्‍दा घ्रेन परमप्रभु इस्राएलला परमेश्‍वर, ह्राङसे ह्राङला गे लबा म्‍हि ङादा ह्राङसे म्‍हन्‍बा ताम उन्‍सी चुह्रङ् भिसी सुङ्‌जी, ‘ङाइ एला लागिरी वंश गिक स्‍होला।’ थेतबासेलमा ङाइ आँट लसी ह्राङदेन छ्‌याम चु प्रार्थना लबान मुला।

२८ परमप्रभु परमेश्‍वर, ह्राङनोन परमेश्‍वर हिन्‍ना। ह्राङसे सुङ्‌बा बचन विश्‍वास लखम्‍बा बचन हिन्‍ना, ओच्‍छे ह्राङसे ह्राङला गे लबा म्‍हि ङादेन छ्‌याम चुदे ज्‍यबा कबुलगदे लबा मुला।

२९ थेतबासेलमा ह्राङसे ह्राङला गे लबा म्‍हि ङाला वंशदा मोलम पिन्‍गो। ओच्‍छे थे सदन ह्राङला ओन्‍छाङ्‌रीन चिगै। तिग्‍दा भिसम परमप्रभु परमेश्‍वर, ह्राङलान मोलमग्‍याम ह्राङला गे लबा म्‍हि ङाला वंशसे जुकजुकधोनान चिबा मोलम याङ्‌ला भिसी ह्राङसे सुङ्‌बा मुला।”

दाऊदसे ढाबा ग्‍लागदे

१ काइ १८:१-१७

८

जमाहेन्‍से दाऊदसे पलिश्‍तीगदेदा ब्रेना लजी, ओच्‍छे दाऊदसे थेनीगदेदा ढाजी, ओच्‍छे थेनीगदेला मेथेग-आमाह शहर ह्राङला यारी किन्‍जी।

२ दाऊदसे मोआबीगदेदाएनोन ब्रेना लजी, ओच्‍छे थेसे थेनीगदेदा सरी म्‍हेर्पुङ्‌जी, ओच्‍छे छो गिकसे दप्‍जी। लाम न्‍ही चा साइबाला लागिरी ओच्‍छे लाम गिक चा छोन्‍बोन थान्‍बाला लागिरी दप्‍जी। चुह्रङ् लसी मोआबीगदे थेला तहरी खजी, ओच्‍छे थेनीगदेसे थेदा तिरो फाजी।

३ ओच्‍छे सोबा य्‍हुल्‍साला हददेजेर ग्‍ले यूफ्रेटिस स्‍योङला कुनीरी शासन लबाला लागिरी निबान लमा दाऊदसे हददेजेरदाएनोन ब्रेना लजी। हददेजेरला आबाला मिन चा रहोब मुबा।

४ दाऊदसे थेला १,००० रथ, ७,००० तारी क्रेबा सिपाहीगदेदेन भ्रसीन लडाइ लबा २०,००० सिपाहीगदे ह्राङला यारी किन्‍जी। ग्‍यार्जा गिक रथदा तोबा तागदे थान्‍सी थेसे अर्गु तागदेला चा काङला घ्रेन च्‍याङ थासी पिन्‍जी।

५ दमस्‍कसरी सोबा य्‍हुल्‍साला ग्‍ले हददेजेरदा ह्रो लबाला लागिरी अरामीगदे खबासेलमा दाऊदसे थेनीगदेला २२,००० हजार सिपाहीगदेदा साइजी।

६ ओच्‍छे चुनोन अरामीगदेला गुङ्‌री दाऊद पाल फ्रेङ्‌सी चिजी। चुह्रङ् लसी थेनीगदे दाऊदला तहरी चितोःजी, ओच्‍छे थेनीगदेसे दाऊददा तिरो फाजी। दाऊद जुन जुन ग्‍लारी निजी थेरी परमप्रभुसे दाऊददा चुह्रङ् लसीन ढाना लजी।

७ दाऊदसे हददेजेरला सिपाहीगदेला हाकिमगदेसे थोबा म्‍हारला ढालगदे ब्‍यन्‍सी यरूशलेमरी भजी।

८ थेसे हददेजेरला शहर तेबहदेन बेरोतैग्‍याम काँसगदे ल्‍हानान भजी।

९ हददेजेरला जम्‍मान सिपाहीगदेदा दाऊदसे ब्रेना लजी भिबा ताम हमातला ग्‍ले तोऊसे थेःजी।

१० जमाहेन्‍से दाऊददा फ्‍याफुल्‍बारीदेन ज्‍यबा ढन्‍बा मुला भिसी पाङ्‌बाला लागिरी तोऊसे म्‍हार, म्‍हुइदेन काँस पिन्‍सी ह्राङला झा योरामदा दाऊद मुबा ग्‍लारी पुइजी। तिग्‍दा भिसम हददेजेरदेन तोऊला गुङ्‌री लडाइ तबान मुबा।

११ दाऊदसे ह्राङसे ब्रेना लबा जम्‍मान य्‍हुल्‍ला म्‍हिगदेग्‍याम ब्‍यन्‍बा म्‍हार म्‍हुइ परमप्रभुदा फुल्‍बा ह्रङ्‌नोन लसी योरामसे भबा थे जम्‍मान सामानगदेएनोन परमप्रभुदा फुल्‍जी।

१२ थेसे थेह्रङ् लसी फुल्‍बा चा एदोमी, मोआब, अम्‍मोनीगदे, पलिश्‍तीदेन अमालेकीगदे ओच्‍छे सोबा य्‍हुल्‍साला ग्‍ले रहोबला झा हददेजेरग्‍याम ब्‍यन्‍बा सामान हिन्‍ना।

१३ चजाला होपरी १८,००० एदोमीगदे साइसी दोःसी खमाहेन्‍से दाऊदला मिन झन ल्‍हानान ग्‍लारी दोजी।

१४ ओच्‍छे थेग्‍याम दोःसी खमा दाऊदसे एदोम नाङ्‌नोन पाल फ्रेङ्‌जी, ओच्‍छे एदोमीगदे जम्‍मान थेला तहरी चिजी। दाऊद चुह्रङ् लसी जुन जुन ग्‍लारी निजी थे थे ग्‍लारी परमप्रभुसे दाऊददा ढाना लजी।

१५ दाऊदसे इस्राएल य्‍हुल्‍सा नाङ्‌नोन शासन लजी, ओच्‍छे जुन ताम ह्राङला म्‍हिगदेला लागिरी ठीक मुबा, थेनोन लजी।

१६ सरूयाहला झा योआब चा सिपाहीगदेला हाकिम मुबा। अहीलूदला झा यहोशापात चा ग्‍लेसे कुल्‍बा ताम पाङ्‌बा म्‍हि मुबा।

१७ अहीतूबला झा सादोकदेन अबियाथारला झा अहीमेलेक चा परमेश्‍वरला मन्‍दिररी पूजा लबा म्‍हि मुबा। ओच्‍छे सरायाह चा सचिव मुबा।

१८ यहोयादाला झा बनायाहसे चा करेतीदेन पेलेथीथोरी शासन लमुबा। दाऊदला झागदे चा ग्‍लेखाङ्‌री सल्‍लाह पिन्‍बा म्‍हि मुबा।

दाऊददेन मपीबोशेत

९

दाऊदसे चुह्रङ् भिसी ङ्‌योइजी, “तिग शाऊलला वंश न्‍हङ्‌री खालै म्‍हि सोबा मुला? खालै मुसम जोनाथनना लागिरी ङाइ थेदा दया लला।”

२ शाऊलला वंशरी सीबा मिन लबा नोकर गिक मुबा। दाऊदसे थेदा ङ्‌योइबारी म्‍हि पुइजी। ओच्‍छे दाऊद ग्‍लेसे “तिग सीबा एनोन हिन्‍ना?” भिसी ङ्‌योइजी। थेसे “लास्‍सो, ह्राङला गे लबा म्‍हि सीबा ङानोन हिन्‍ना।”

३ जमाहेन्‍से दाऊद ग्‍लेसे चुह्रङ् भिसी ङ्‌योइजी, “तिग शाऊलला वंश न्‍हङ्‌री खालै म्‍हि छोन्‍बो मुला? परमेश्‍वरदेन छ्‌याम कबुल लबा अन्‍छार ङाइ थेदा दया लला।”

सीबासे चुह्रङ् भिसी जोहाब पिन्‍जी, “लास्‍सो, जोनाथनना झा गिक छोन्‍बोन मुला। थेला काङ न्‍हीनोन कुज्‍या मुला।”

४ ग्‍लेसे “थे खानङ् मुला?” भिसी ङ्‌योइजी।

ओच्‍छे सीबासे चुह्रङ् भिसी जोहाब पिन्‍जी, “थे लो-देबार भिबा ग्‍लारी अम्‍मीएलला झा माकीरला दिमरी मुला।”

५ जमाहेन्‍से ग्‍लेसे थेदा अम्‍मीएलला झा माकीरला दिमग्‍याम भबाला लागिरी लो-देबाररी म्‍हिगदे पुइजी।

६ जमाहेन्‍से जोनाथनना झा शाऊलला छाया मपीबोशेत दाऊद मुबा ग्‍लारी खजी, ओच्‍छे थेसे ग्‍लेदा फ्‍या लजी।

दाऊदसे थेदा “मपीबोशेत एनोन हिन्‍ना?” भिसी ङ्‌योइजी।

थेसे “लास्‍सो, ङानोन हिन्‍ना” भिसी जोहाब पिन्‍जी।

७ दाऊदसे चुह्रङ् भिसी पाङ्‌जी, “आलोङ्‌गो, एला आबा जोनाथनना लागिरी एदा दया लबा ङाला सेम मुला। एला आखेला जम्‍मान भु वारी ङाइ एदा दोःसी पिन्‍ना। एसे ङादेन छ्‌याम ङालान टेबुलरी चिसी चला।”

८ दोःसी फ्‍या लबान मपीबोशेतसे चुह्रङ् भिसी पाङ्‌जी, “ङा खाल हिन्‍ना, तिग्‍दा ह्राङसे सिबा नगी ह्रङ्‌बा म्‍हिदाएनोन वास्‍ता लबा?”

९ जमाहेन्‍से दाऊदसे शाऊलला नोकर सीबादा ह्राङ मुबा ग्‍लारी ङ्‌योइसी चुह्रङ् भिसी पाङ्‌जी, “ङाइ एला मालिक शाऊलदेन थेला वंशला जम्‍मान सम्‍पत्ति एला मालिकला छायादा पिन्‍बान मुला।

१० एदेन एला झागदे ओच्‍छे एला नोकरगदेसे थेला भु वारीरी खेती लसी एला मालिकला वंशदा अन्‍न छ्‌योना लतोःला। ओच्‍छे मपीबोशेत एला मालिकला छाया चा ङादेन छ्‌याम टेबुल गिकरीन चिसी चबा थुङ्‌बा लला।” सीबाला च्‍युक ङ्‌हा झा ओच्‍छे बोगल गिक नोकरगदे मुबा।

११ जमाहेन्‍से सीबासे ग्‍लेदा चुह्रङ् भिसी पाङ्‌जी, “ह्राङसे कुल्‍बा अन्‍छार ङाइ जम्‍मान गे लला।” थेतबासेलमा ग्‍लेला झागदे न्‍हङ्‌ला गिक ह्रङ् लसीन मपीबोशेत दाऊददेन छ्‌याम टेबुल गिकरीन चिसी चबा थुङ्‌बा लबारी छ्‌याइजी।

१२ मपीबोशेतला मीका मिन लबा जजाबा झा गिक मुबा। सीबाला जम्‍मान म्‍हेमेगदे मपीबोशेतला नोकर दोजी।

१३ ओच्‍छे मपीबोशेत चा यरूशलेमरीन चिबारी छ्‌याइजी, ओच्‍छे थेसे सदन ग्‍लेलान टेबुलरी ग्‍लेदेन छ्‌यामनोन चिसी चबा थुङ्‌बा लमुबा। थेला काङ न्‍हीनोन कुज्‍या मुबा।

दाऊदसे अम्‍मोनीदेन अरामीगदेदा ब्रेना लबा

१ काइ १९:१-१९

१०

तिगै धुइ लिच्‍छा अम्‍मोनीगदेला ग्‍ले नाहाश सिजी, ओच्‍छे थेला झा हानूनसे शासन लजी।

२ दाऊदसे चुह्रङ्‌बा ताम खेन्‍जी, “ङादा नाहाशसे ज्‍यबा व्‍यवहार उन्‍बा ह्रङ्‌नोन ङाइएनोन हानूनदा सदन ज्‍यबा व्‍यवहार उन्‍तोःला।” थेतबासेलमा आबा सिसी दुख तबासेलमा थेदा आँट पिन्‍बाला लागिरी दाऊदसे समाचार भोर्बा म्‍हिगदेला यारी समाचार पिन्‍सी पुइजी।

तर दाऊदला समाचार भोर्बा म्‍हिगदे अम्‍मोनीगदेला य्‍हुल्‍सारी वाङ्‌माहेन्‍से,

३ अम्‍मोनीगदेला मूल म्‍हिगदेसे ह्राङला ग्‍ले हानूनदा चुह्रङ् भिसी पाङ्‌जी, “तिग दाऊदसे आँट पिन्‍बा समाचार पुइसी ह्राङला आबादा मान लबा हिन्‍ना? चु म्‍हिगदे मी चिवा लबा म्‍हिगदे हिन्‍ना। थेसे ह्राङला शहरदा खाह्रङ् लसी ढाबारी खम्‍ला भिसी च्‍याबारी म्‍हिगदे पुइखबा हिन्‍ना।”

४ थेतबासेलमा दाऊदला समाचार भबा म्‍हिगदेदा चुङ्‌सी हानूनसे गङ्‌सल गङ्‌सल दाह्री भ्रेसी पिन्‍जी, ओच्‍छे क्‍वानएनोन क्रेप्‍साधोना थासी पिन्‍जी। जमाहेन्‍से थेसे थेनीगदेदा दोःसी पुइजी।

५ थेनीगदेथोरी थेह्रङ्‌बा व्‍यवहार लजी भिबा थेःमाहेन्‍से दाऊदसे थेनीगदेदा स्‍याप्‍बारी म्‍हिगदे पुइजी। तिग्‍दा भिसम ल्‍हानान बेइज्‍जत तबासे लमा थेनीगदेदा दिमरी निबारीनोन पेःबा खबा मुबा। थेतबासेलमा दाह्री आह्रेङ्‌देधोना थेनीगदेदा यरीहोरीन चिउ भिसी दाऊदसे कुल्‍जी।

६ दाऊददेन छ्‌याम थेनीगदेला व्‍यवहार न्‍होङ्‌जी भिबा ताम अम्‍मोनीगदेसे था याङ्‌माहेन्‍से थेनीगदेसे ह्राङदा ह्रो लबाला लागिरी बेथ-रहोबदेन सोबाग्‍याम बोगल गिक हजार अरामी सिपाहीगदेदा ज्‍याला पिन्‍सी भजी। थेनीगदेसे माकाला ग्‍लेदेन छ्‌यामनोन हजार गिक सिपाहीगदेदेन तोबाग्‍याम च्‍युक न्‍ही हजार सिपाहीगदेदाएनोन ज्‍याला पिन्‍सी भजी।

७ चु ताम थेःसी दाऊदसे योआबदेन छ्‌याम जम्‍मान लडाइ लबा सिपाहीगदेदा पुइजी।

८ अम्‍मोनीगदे चा लडाइ लबारी खसी शहरला मूल म्रापरी गिक तसी चिजी। ओच्‍छे सोबा, रहोबला अरामीदेन तोबा ओच्‍छे माकाला सिपाहीगदे चा लडाइ लबारी चेरी गिक तसी चिजी।

९ थेला ङाच्‍छापट्टिएनोन लिच्‍छापट्टिएनोन लडाइ लबाला लागिरी शत्रुला सिपाहीगदे गिक तसी चिबा योआबसे म्राङ्‌जी। थेतबासेलमा थेसे जम्‍मान भन्‍दा ज्‍यना लसी लडाइ लबारी सेबा इस्राएलला सिपाहीगदेदा अरामीगदेला ङाच्‍छापट्टि थान्‍जी।

१० अर्गु बाँकी सिपाहीगदेदा चा थेसे ह्राङलान आले अबीशैला जिम्‍मारी पिन्‍जी। थेनीगदे अम्‍मोनीगदेला ङाच्‍छापट्टि लडाइ लबारी गिक तसी चिजी।

११ योआबसे थेदा चुह्रङ् भिसी पाङ्‌जी, “चुदे अरामीगदेसे ङादा ढाबान खजी भिसम ए ङादा ह्रो लबारी खउ। तर चुदे अम्‍मोनीगदेसे एदा ढाबान खजी भिसम ङा एदा ह्रो लबारी खला।

१२ आँट लउ, य्‍हाङ ह्राङला म्‍हिगदेदेन ह्राङला परमेश्‍वरला शहरला लागिरी सेम गिक तसी लडाइ लाइ। परमेश्‍वरदा तिग लबा सेम मुबा थेनोन लला।”

१३ योआबदेन थेला सिपाहीगदे अरामीगदेदेन छ्‌याम लडाइ लबारी ठीक तसी ङाच्‍छा बढब तजी। ओच्‍छे योआबदेन थेला सिपाहीगदेदा म्राङ्‌सी अरामी सिपाहीगदे थे ग्‍लाग्‍याम य्‍हार्जी।

१४ अरामीगदे य्‍हार्बा म्राङ्‌सी अम्‍मोनीगदेएनोन अबीशैला ङाच्‍छाग्‍याम य्‍हार्सी शहर न्‍हङ्‌री वाङ्‌जी। जमाहेन्‍से योआब अम्‍मोनीगदेदेन छ्‌याम लडाइ लबा ख्‍लासी यरूशलेमरी दोःसी खजी।

१५ इस्राएलीगदेदेन छ्‌याम ह्राङ ब्रेबा म्राङ्‌सी अरामीगदेसे दोःसी ह्राङला सिपाहीगदेदा ग्‍ला गिकरी पोप लजी।

१६ यूफ्रेटिस स्‍योङ क्‍याम्‍सङ्‌ग्‍याम अर्गु अरामीगदेदा ङ्‌योइबारी हददेजेरसे म्‍हिगदे पुइजी, ओच्‍छे हददेजेरला सिपाहीगदेला हाकिम शोबाकसे थेनीगदेदा छ्‌यामनोन भोर्सी हेलामपट्टि निजी।

१७ दाऊदसे चु ताम थेःमाहेन्‍से इस्राएलला जम्‍मान सिपाहीगदे पोप लसी यर्दन क्‍याम्‍सङ् हेलामपट्टि निजी। अरामीगदे थेरीन दाऊदला ओन्‍छाङ्‌री गिक तसी लडाइ लबारी ठीक तजी, ओच्‍छे लडाइ लजी।

१८ तर इस्राएलीगदेसे थेनीगदेदा ताप्‍जी। दाऊदसे थेरीन ग्‍यार्जा निस रथ चलब लबा अरामीगदेदेन बोगल न्‍ही हजार सिपाहीगदेदा साइजी। दाऊदसे शोबाकदाएनोन छेक्‍जी, ओच्‍छे थे थेरी सिजी।

१९ हददेजेरला तहरी मुबा जम्‍मान ग्‍लेगदेसे “य्‍हाङ इस्राएलदेन छ्‌याम ब्रेबा मुला” भिबा म्राङ्‌माहेन्‍से थेनीगदेसे इस्राएलीगदेदेन छ्‌याम ढिक्‍बा सेम लजी। ओच्‍छे थेनीगदे इस्राएलला तहरी चिला।

जमाहेन्‍से अरामीगदेसे दोःसी खाइमै अम्‍मोनीगदेदा ह्रो लबारी आँट आलनी।

दाऊददेन बतशेबा

११

छेब्‍पा छाबा लरी ग्‍लेगदे लडाइ लबारी थोन्‍मुबा, दाऊदसे योआबदेन ह्राङला सिपाहीगदेला अर्गु हाकिमगदेदेन इस्राएलला जम्‍मान सिपाहीगदेदा लडाइ लबारी पुइजी, थेनीगदेसे अम्‍मोनीगदेदा नाश लजी, ओच्‍छे क्‍युर्नोनग्‍याम खसी रब्‍बा शहरदा गुङ्‌री झाङ्‌जी। तर दाऊद चा यरूशलेमरीन चिजी।

२ दाऊद तिरेकुनु ङ्‌यसे खाटग्‍याम रेःसी ह्राङला दिमला कौसीग्‍याम क्‍यार मार च्‍यासी चिबा धुइरी थेसे म्रिङ्‌म्‍हेमे गिक नुहाब लबान लबा म्राङ्‌जी, थे म्रिङ्‌म्‍हेमे ल्‍हानान जेःबा मुबा।

३ थे खाल हिन्‍ना भिसी गोबारी दाऊदसे म्‍हि पुइजी, ओच्‍छे थे म्‍हिसे चुह्रङ् भिसी पाङ्‌जी, “थे चा एलीआमला झामे हित्ती उरियाहला म्रिङ बतशेबा हिन्‍ना।”

४ थेदा किन्‍बारी दाऊदसे म्‍हिगदे पुइजी, ओच्‍छे थे खजी, जमाहेन्‍से दाऊद थेदेन छ्‌याम म्‍हेर्जी। ओच्‍छे बतशेबा ह्राङला दिमरी निजी। महिनावारी तमाहेन्‍से बारन लतोःबा धुइ जिन्‍माहेन्‍से बतशेबासे ह्राङदा चोख्‍याब लबा मुबा।

५ थे जीउ न्‍हीला तजी, जमाहेन्‍से थेसे “जीउ न्‍हीला तजी” भिसी दाऊददा समाचार पुइजी।

६ थे समाचार थेःमाहेन्‍से “हित्ती उरियाहदा ङा मुबा ग्‍लारी पुइखउ” भिसी दाऊदसे योआबदा कुल्‍जी। जमाहेन्‍से योआबसे थेदा दाऊद मुबा ग्‍लारी पुइजी।

७ उरियाह दोखमाहेन्‍से दाऊदसे थेदा योआबदेन सिपाहीगदेला बारेरीदेन लडाइ खाह्रङ्‌बा तबान मुला भिसी ङ्‌योइजी।

८ जमाहेन्‍से दाऊदसे उरियाहदा चुह्रङ् भिसी पाङ्‌जी, “दिमरी निसी एसे ह्राङला काङ ख्रुउ।” थे ग्‍लेखाङ्‌ग्‍याम थोन्‍माहेन्‍से ग्‍लेसे थेला लिच्‍छा लिच्‍छा उपहार पुइजी।

९ तर उरियाह ह्राङला दिमरी आनिनी, थे ग्‍लेखाङ्‌ला पालेगदेदेन छ्‌यामनोन ग्‍लेखाङ्‌ला मूल म्रापरी म्‍हेर्जी।

१० “उरियाह ह्राङला दिमरी निबा आरे” भिबा ताम थेःमाहेन्‍से दाऊदसे थेदा चुह्रङ् भिसी पाङ्‌जी, “ए मी थारेङ्‌ग्‍याम खबा आहिन? ए तिग्‍दा ह्राङला दिमरी आनिबा?”

११ उरियाहसे चुह्रङ् भिसी जोहाब पिन्‍जी, “इस्राएलदेन यहूदाला सिपाहीगदे चा लडाइरी मुला। ओच्‍छे परमेश्‍वरला सन्‍दोसएनोन थेनीगदेदेन छ्‌यामनोन पालरी मुला, ओच्‍छे ङाला मालिक योआबदेन ह्राङला सिपाहीगदेला हाकिमगदेएनोन पाङ्‌री पाल फ्रेङ्‌सी चिबा मुला। ङा चा खाह्रङ् लसी चबा थुङ्‌बा लसी म्रिङदेन छ्‌याम म्‍हेर्बारी निसे? ह्राङला मिनरी घ्रान चबान ङाइ पाङ्‌ला ङाइ थेह्रङ् लबारी आखम।”

१२ जमाहेन्‍से दाऊदसे उरियाहदा चुह्रङ् भिसी पाङ्‌जी, “थेह्रङ् भिसम ए अर्गु तिरे चुरी चिउ, ङाइ एदा न्‍हाङ्‌गर निपुङ्‌ला।” थेतबासेलमा उरियाह थेकुनुदेन न्‍हाङ्‌गरदाङएनोन यरूशलेमरीन चिजी।

१३ दाऊदसे थेदा चबा थुङ्‌बा लबारी ङ्‌योइजी, ओच्‍छे थेदा ङ्‌य्‍होइना लजी। तर थे ङ्‌यसे मङ्‌ग्‍यार निजी ओच्‍छे ग्‍लेखाङ्‌ला पालेगदेदेन छ्‌यामनोन थे ह्राङला तिरी म्‍हुन गिक म्‍हेर्जी। थे दिमरी आनिनी।

१४ दाऊदसे योआबदा न्‍हाङ्‌गरदाङ स्‍य्‍होरीन चिट्ठी गिक भ्रिसी उरियाहला यारी पुइजी।

१५ थेसे चिट्ठीरी चुह्रङ् भिसी भ्रिबा मुबा, “जुन ग्‍लारी ल्‍हानान लडाइ तबा मुला उरियाहदा थेरी शत्रुगदेला सुङ्‌रीन पुइगो, एनीगदे चा ङाच्‍छा आनिउ, तिग्‍दा भिसम थे सिगै।”

१६ थेतबासेलमा योआबसे शहरदा गुङ्‌री झाङ्‌जी, ओच्‍छे जुन ग्‍लापट्टि शत्रुदेन छ्‌याम छेबारी ल्‍हानान गाह्रो मुला भिसी थेदा था मुबा, थेनोन ग्‍लापट्टि थेसे उरियाहदा पुइजी

१७ तिख्‍खुरीन शहरग्‍याम म्‍हिगदे थोन्‍सी योआबदेन छ्‌याम लडाइ लबारी छ्‌याइजी, ओच्‍छे थेरी दाऊदला कोइ कोइ सिपाहीगदेदा साइजी। हित्ती उरियाहदाएनोन थेरीन साइजी।

१८ जमाहेन्‍से योआबसे लडाइला बारेला समाचार पिन्‍सी म्‍हि गिकदा दाऊद मुबा ग्‍लारी पुइजी।

१९ थे समाचार भोर्बा म्‍हिदा योआबसे चुह्रङ् भिसी कुल्‍जी, “लडाइला बारेरी एसे ग्‍लेदा जम्‍मान ताम पाङ्‌सी जिन्‍माहेन्‍से

२० ग्‍लेसे बोमो खसी चुह्रङ् सुङ्‌जी भिसम ‘लडाइ लमा एनीगदे तिग्‍दा शहरला ङाम्‍रीन निबा? पर्खालग्‍याम म्‍यादलीसे छेक्‍ला भिसी एनीगदेसे घोतोःमुबा।

२१ यरूबबेसेतला झा अबीमेलेकदा खाल्‍से साइजी? थेदा तेबेसरी म्रिङ्‌म्‍हेमे गिकसे पर्खालग्‍याम रान्‍दासे रोप्‍सी साइबा आहिन? एनीगदे पर्खालला ङाम्‍रीन तिग्‍दा निजी?’ भिसी ग्‍लेसे ङ्‌योइजी भिसम ग्‍लेदा चुह्रङ् भिसी पाङ्‌गो, ‘ह्राङला गे लबा हित्ती उरियाहएनोन सिजी।’”

२२ समाचार भोर्बा थे म्‍हि थेग्‍याम निजी, ओच्‍छे योआबसे कुल्‍बा अन्‍छार दाऊद मुबा ग्‍लारी निसी जम्‍मान समाचार थेःना लजी।

२३ थेसे दाऊददा चुह्रङ् भिसी पाङ्‌जी, “तिगै आरेबा पाङ्‌री शत्रुगदे पोप तसी ङन्‍दा नाङ्‌बारीन छ्‌याइजी। तर ङन्‍सेनोन थेनीगदेदा शहरला मूल म्रापधोनान ताप्‍बान भोर्जी।

२४ थेरी म्‍यादली चलब लबागदेसे ह्राङला गे लबा म्‍हिगदेदा पर्खालग्‍याम म्‍यादलीसे रोप्‍जी, ओच्‍छे ह्राङला म्‍हिगदे गादे सिजी। ओच्‍छे ह्राङला गे लबा म्‍हि हित्ती उरियाहएनोन सिजी।”

२५ दाऊदसे थे म्‍हिदा चुह्रङ् भिसी पाङ्‌जी, “योआबदा चु समाचार भोर्गो, ‘ए आलोङ्‌गो, खाह्रङ् लसी तरवारसे गिकदा साइमुला, थेह्रङ् लसीन अर्गुदाएनोन साइमुला। शहरदेन छ्‌याम लडाइ लबाला लबान लउ, ओच्‍छे थे शहरदा नाश लसी पिन्‍गो।’ योआबसे आँट याङ्‌गै भिसी चु ताम पाङ्‌सी पिन्‍गो।”

२६ उरियाहला म्रिङसे ह्राङला ह्रेम्‍बो सिजी भिबा समाचार थेःमाहेन्‍से ह्रेम्‍बो सिबासे लमा ल्‍हानान दुख म्‍हन्‍सी क्राबा क्रिङ्‌बा लजी।

२७ ओच्‍छे दुख म्‍हन्‍बा धुइ जिन्‍माहेन्‍से दाऊदसे म्‍हिगदे पुइसी थेदा ह्राङला दिमरी भजी। थे दाऊदला म्रिङ दोजी ओच्‍छे थेसे झा गिक न्‍हजी। तर जुन ताम दाऊदसे लबा मुबा, थे तामरी परमप्रभु आताङ्‌नी।

नातान अगमवक्तासे पाङ्‌बा ताम

१२

परमप्रभुसे नातान अगमवक्तादा दाऊद मुबा ग्‍लारी पुइजी, ओच्‍छे थे दाऊद मुबा ग्‍लारी निसी थेसे दाऊददा चुह्रङ् भिसी पाङ्‌जी, “ओन्‍मा शहर गिकरी म्‍हि न्‍ही मुबा, गिक चा प्राङ्‌बो मुबा ओच्‍छे अर्गु चा फ्‍युक्‍पो मुबा।

२ फ्‍युक्‍पो म्‍हिला ल्‍हानान राग्‍युदेन म्‍हेमुइ मुबा।

३ तर थे प्राङ्‌बो म्‍हिला चा ह्राङसेन ग्‍लुबा जजाबा रा योमो गिक बाहेक अर्गु तिगैनोन आरेमुबा। थेसे थे रा योमोदा ह्राङसेन सयार लजी, ओच्‍छे ह्राङलान दिमरी ह्राङलान झा झामेगदेदेन छ्‌याम थे रा योमो छार्जी। थे रा योमोसे थेला खार्बारी चमुबा, ओच्‍छे थेला खोरेरी थुङ्‌मुबा, ओच्‍छे थेलान कुरी म्‍हेर्मुबा। थे रा योमोदा थेसे ह्राङलान झामेदा ह्रङ् लमुबा।

४ तिरेकुनु विदेशी गिक थे फ्‍युक्‍पो म्‍हिला दिमरी खजी, ओच्‍छे थे फ्‍युक्‍पो म्‍हिसे ह्राङलान बथानग्‍याम ढोन्‍बोदा तिगै पिन्‍बा सेम आलनी। तर थे फ्‍युक्‍पो म्‍हिसे प्राङ्‌बो म्‍हिला रा योमो भसी ढोन्‍बो लागिरी भोज तयार लजी।”

५ थे ताम थेःसी दाऊददा ल्‍हानान बोमो रेःजी, ओच्‍छे क्रिङ्‌बान थेसे चुह्रङ् भिसी पाङ्‌जी, “छोन्‍बो परमप्रभुला मिन किन्‍सी ङाइ पाङ्‌ला, थेह्रङ्‌बा गे लबा म्‍हि चा साइनोन तोःबाधोनाला मुला!

६ दयामाया आलना थेसे थेह्रङ्‌बा गे लबासे लमा थे रा योमोला साटोरी थेसे चौबर फातोःला।”

७ जमाहेन्‍से नातानसे दाऊददा चुह्रङ् भिसी पाङ्‌जी, “थे म्‍हि ह्राङनोन हिन्‍ना! परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘ङाइ एदा इस्राएलला ग्‍ले स्‍होजी। ङाइ एदा शाऊलला याग्‍याम जोगब लजी।

८ ङाइ एदा एला मालिकला दिमदेन थेला म्रिङगदे एदान पिन्‍जी। ङाइ एदा इस्राएलदेन यहूदाला वंशगदे पिन्‍जी। एदा चुदेसे आछ्‌योबा हिन्‍सम ङाइ अझै पिन्‍सेला मुबा।

९ तर एसे परमप्रभुला ओन्‍छाङ्‌री जुन ताम आज्‍यबा मुला, थेनोन लसी तिग्‍दा परमप्रभुला बचनदा गेआखेल्‍बा ताम म्‍हन्‍जी? एसे हित्ती उरियाहदा तरवारसे साइजी, ओच्‍छे थेला म्रिङदा एसे ह्राङला म्रिङ स्‍होजी। थे म्‍हिदा एसे अम्‍मोनीगदेला तरवारग्‍याम सिपुङ्‌जी।

१० एसे ङादा गेआखेल्‍बा म्‍हन्‍बासे लमा ओच्‍छे हित्ती उरियाहला म्रिङदा ह्राङला म्रिङ स्‍होबारी भोर्बासेलमा एला वंशसे खाइमै तरवारग्‍याम ब्‍लप्‍बा न्‍हआम्‍याङ्।’

११ “परमप्रभुसे चुह्रङ् भिसी सुङ्‌बा मुला, ‘ङाइ एथोरी एला ह्राङलान वंशग्‍याम आपत विपत तना लला। ङाइ एला म्रिङगदेदा किन्‍सी एलान मीला ङाच्‍छा एला ह्राङलान म्‍हिदा पिन्‍ना, ओच्‍छे थेनीगदे धिनी गुङ्‌रीन थेदेन छ्‌याम म्‍हेर्ला।

१२ एसे जुन गे लजी थे गे लासी लजी, तर ङाइ चा चु गे धिनना य्‍हाल य्‍हालरीन जम्‍मान इस्राएलला ओन्‍छाङ्‌री लला।’”

१३ जमाहेन्‍से दाऊदसे नातानदा चुह्रङ् भिसी पाङ्‌जी, “ङाइ परमप्रभुला बिरोधरी पाप लबा मुला।”

थेदा नातानसे चुह्रङ् भिसी जोहाब पिन्‍जी, “ह्राङला पाप परमप्रभुसे भोर्बा मुला, ह्राङ आसि।

१४ तर चु गेग्‍याम ह्राङसे परमप्रभुला शत्रुगदेदा परमप्रभुदा हेला लबा घ्रेन मौका पिन्‍बा मुला, थेतबासेलमा ह्राङला झा चा सिला।”

दाऊदला झा सिबा

१५ नातान ह्राङला दिमरी निमाहेन्‍से उरियाहसे दाऊदग्‍याम न्‍हबा झादा परमप्रभुसे छेक्‍जी, ओच्‍छे थे स्‍हु खजी।

१६ थे कोलाला लागिरी दाऊदसे परमप्रभुदेन छ्‌याम बिन्‍ती लजी। थेसे फोइथान चिसी प्रार्थना लजी, ओच्‍छे ह्राङला दिम न्‍हङ्‌री निसी म्‍हुन गिक सरीन तङ्‌गलङ् तसी चिजी।

१७ ग्‍लेखाङ्‌ला मूल म्‍हिगदेसे थेदा सग्‍याम तोर थीबारी म्‍हाइजी, तर थे रेःबारी आङ्‌यान्‍नी, ओच्‍छे थेनीगदेदेन छ्‌याम तिगैनोन चबा सेम आलनी।

१८ स्‍हु खसी निसरे तमाकुनु थे कोला सिजी। जमाहेन्‍से दाऊददा कोला सिजी भिसी पाङ्‌बारी ग्‍लेखाङ्‌ला मूल म्‍हिगदे लोङ्‌जी। थेनीगदेसे चुह्रङ् भिसी ह्राङ ह्राङ न्‍हङ्‌री पाङ्‌जी, “य्‍हाङसे थेदा कोला छोन्‍बोन मुबा धुइरी पाङ्‌मा मी थेसे य्‍हाङला तामदा वास्‍ता आलनी। दाहेन्‍से खाह्रङ् लसी य्‍हाङसे थेदा कोला सिजी भिसी पाङ्‌से? थेसे ह्राङसे ह्राङदान तिगै लला वा।”

१९ तर दाऊदसे ह्राङला ग्‍लेखाङ्‌ला मूल म्‍हिगदेसे ह्राङ ह्राङ न्‍हङ्‌री ताम लसी चिबा म्राङ्‌जी, ओच्‍छे कोला सिजीम भिसी दाऊदसे अट्‌कल लजी। ओच्‍छे दाऊदसे “कोला सिजी?” भिसी ङ्‌योइजी।

ओच्‍छे थेनीगदेसे, “लास्‍सो, थे सिजी” भिसी जोहाब पिन्‍जी।

२० जमाहेन्‍से दाऊद सग्‍याम रेःजी, ओच्‍छे नुहाब लसी छ्‌युगु फोर्सी क्‍वान क्‍वान्‍जी। ओच्‍छे परमप्रभुला दिमरी निसी थेसे परमप्रभुदा फ्‍या लजी। जमाहेन्‍से दिमरी निसी थेसे चबा स्‍हे भउ भिसी कुल्‍जी, ओच्‍छे चबा स्‍हे तयार तमाहेन्‍से थेसे चजी।

२१ ग्‍लेखाङ्‌ला मूल म्‍हिगदेसे थेदा चुह्रङ् भिसी ङ्‌योइजी, “चु तिग हिन्‍ना? कोला छोन्‍बोन मुबा धुइरी चा ह्राङसे थेला लागिरी फोइथान चिसी प्रार्थना लबान क्राबा क्रिङ्‌बा लजी। तर दन्‍दे थे सिमा चा ह्राङ रेःसी सोल छ्‌योइमुला।”

२२ थेसे थेनीगदेदा चुह्रङ् भिसी जोहाब पिन्‍जी, “कोला छोन्‍बो मुबा धुइरी परमप्रभुसे ङादा दयामाया लला ओच्‍छे कोला सोला तला भिसी म्‍हन्‍सी फोइथान चिसी ङाइ प्रार्थना लजी, ओच्‍छे क्राजी।

२३ तर दाहेन्‍से थे सिजी भिसम तिग्‍दा फोइथान चिसी ङाइ प्रार्थना लसे? तिग थेदा ङाइ दोःसी भबारी खम्‍ला? ङा थे मुबा ग्‍लारी निखम्‍ला, तर थे ङा मुबा ग्‍लारी दोःसी खबारी आखम।”

सोलोमन न्‍हबा

२४ जमाहेन्‍से दाऊदसे ह्राङला म्रिङ बतशेबादा आँट पिन्‍जी। दाऊद थे मुबा ग्‍लारी निसी थेदेन छ्‌याम म्‍हेर्जी, ओच्‍छे थेसे झा गिक न्‍हजी, ओच्‍छे थे कोलाला मिन सोलोमन थान्‍जी। सोलोमनदा परमप्रभुसे माया लजी।

२५ परमप्रभुसे थे कोलादा माया लमुबा। थेतबासेलमा थेला मिन यददीयाह† थान्‍गो भिसी पाङ्‌बाला लागिरी परमप्रभुसे नातान अगमवक्तादा दाऊद मुबा ग्‍लारी पुइजी।

दाऊदसे रब्‍बा शहर ह्राङला यारी किन्‍बा

१ काइ २०:१-३

२६ जमाहेन्‍से योआबसे अम्‍मोनीगदेला शहर रब्‍बारी लडाइ लसी क्‍युर्सीन पर्खाल लबा ग्‍लेला शहर ह्राङला यारी किन्‍जी।

२७ थेसे म्‍हिगदेदा चुह्रङ् भिसी दाऊद मुबा ग्‍लारी समाचार पुइजी, “ङाइ रब्‍बारी लडाइ लसी क्‍युइ मुबा थेला ग्‍लागदे य्‍हाङला यारी किन्‍जी।

२८ बाँकी मुबा सिपाहीगदे पोप लसी ह्राङसेन थे शहरदा गुङ्‌री झाङ्‌सी ह्राङसेन किन्‍गो। थे शहरदा किन्‍सी ङाइ ङाला मिन थान्‍बा सेम आरे।”

२९ थेतबासेलमा दाऊदसे जम्‍मान सिपाहीगदे पोप लसी रब्‍बा शहररी निजी, ओच्‍छे लडाइ लसी थे शहर ह्राङला यारी किन्‍जी।

३० दाऊदसे थेनीगदेला ग्‍लेला थोबोग्‍याम शिरपेच तेःजी। थे शिरपेच चा म्‍हाररी ल्‍हानान महङ्‌गो रत्‍नगदे कार्सी स्‍होबा मुबा, थे शिरपेच ओस्‍पन बोगल गिकसे च्‍युक ब्‍लि किलोला मुबा। ओच्‍छे थे शिरपेच दाऊदसे कुजी। थे शहरग्‍याम थेसे ल्‍हानान सामानगदे ब्‍यन्‍सी भोर्जी।

३१ दाऊदसे थे ग्‍लाला म्‍हिगदेदा भोर्सी आरा ओच्‍छे फाइला अर्गु अर्गु हतियारगदेदेन तरीगदे पिन्‍सी गे लपुङ्‌जी। ओच्‍छे इँटा भट्टगदेरी इँटा स्‍होपुङ्‌जी। दाऊदसे अम्‍मोनीगदेदा जम्‍मान शहरगदेरी चुह्रङ्‌बान गे लपुङ्‌जी। जमाहेन्‍से दाऊददेन थेला जम्‍मान सिपाहीगदे यरूशलेमरी दोःसी निजी।

† 

१२:२५ यददीयाह ला अर्थ चा “परमप्रभुदा सेम निबा” भिबा हिन्‍ना।

अमनोनदेन तामार

१३

दाऊदला झा अब्‍शालोमला तामार मिन लबा जेःबा आङा गिक मुबा। ओच्‍छे दाऊदला अर्गु झा अमनोन चा थेदेन छ्‌याम माया जालरी फसब तजी।

२ अमनोन ह्राङला आमाच्‍याङपट्टिला आङाला मायासे लमा ल्‍हानान सुर्दा तसी कमजोर तबान निजी। तिग्‍दा भिसम थे ब्‍याह आबा म्रिङकोला तबासेलमा थेसे ह्रेम्‍बोकोलागदेदेन छ्‌याम ह्रुप तआम्‍याङ्‌मुबा।

३ तर दाऊदला ज्‍योज्‍यो शिमाहला झा योनादाब मिन लबा अमनोनना ह्रो गिक मुबा। थे ल्‍हानान चन्‍डाल मुबा।

४ थेसे अमनोनदा चुह्रङ् भिसी पाङ्‌जी, “ग्‍लेला झा, चुह्रङ् लसी ए धिन धिननोन सुर्दा लसी चिमुला। तिग्‍दा ङादा तिगैनोन आपाङ्‌बा?”

जमाहेन्‍से अमनोनसे थेदा चुह्रङ् भिसी पाङ्‌जी, “ङाला आले अब्‍शालोमला आङा तामारदेन छ्‌याम ङाला माया चिबा मुला।”

५ योनादाबसे थेदा चुह्रङ् भिसी पाङ्‌जी, “स्‍हु खबा दोसी म्‍हेर्सी चिउ। जमाहेन्‍से एला आबा एदा च्‍याबारी खला थे धुइरी एसे थेदा चुह्रङ् भिसी पाङ्‌गो, ‘दया लसी ङाला आङा तामार खसी ङादा चबा स्‍हे पिन्‍गै। थेसे ङालान ङाच्‍छा धाइगै, ङाइ थेसे धाइबा च्‍याला, ओच्‍छे थेलान याग्‍याम चला।’”

६ थेतबासेलमा अमनोन स्‍हु खबा ह्रङ् लसी म्‍हेर्सी चिजी। थेदा च्‍याबारी ग्‍ले खमाहेन्‍से थेसे चुह्रङ् भिसी पाङ्‌जी, “लास्‍सो, ङाला आङा तामार खसी ङालान ङाच्‍छा तिगै गेङ ख्राङ्‌गै, ओच्‍छे थेला याग्‍याम ङाइ चम्‍याङ्‌गै।”

७ दाऊदसे ग्‍लेखाङ्‌री तामार मुबा ग्‍लारी चुह्रङ् भिसी समाचार पुइजी, “एला ज्‍योज्‍यो अमनोनना कोठारी निसी थेला लागिरी चबा स्‍हे स्‍होसी पिन्‍गो।”

८ तामार ह्राङला ज्‍योज्‍यो मुबा ग्‍लारी खमा ज्‍योज्‍यो म्‍हेर्सी चिबा मुबा। थेसे जजाकी भ्रा झ्‍योप्‍सी ज्‍योज्‍योला लागिरी गेङ ख्राङ्‌सी पिन्‍जी।

९ जमाहेन्‍से थेसे ताइग्‍याम गेङ तेःसी अमनोनदा पिन्‍जी, तर अमनोनसे चबारी आङ्‌यान्‍नी। ओच्‍छे अमनोनसे ह्राङला कोठारी मुबा जम्‍मादान कोठाग्‍याम मङ्‌ग्‍यार निउ भिसी कुल्‍जी।

१० थेनीगदे जम्‍मान निमाहेन्‍से थेसे तामारदा चुह्रङ् भिसी पाङ्‌जी, “चबा स्‍हे न्‍हङ्‌री ङाला कोठारी भउ, थेरी ङाइ एला याग्‍याम चला।” तामारसे ह्राङसे ख्राङ्‌बा गेङ अमनोन मुबा ग्‍लारी न्‍हङ्‌ला कोठारी भोर्जी।

११ तर थेसे अमनोनदा चबा स्‍हे पिन्‍माहेन्‍से अमनोनसे थेदा चुङ्‌सी चुह्रङ् भिसी पाङ्‌जी, “ङाला आङा, खउ ङादेन छ्‌याम म्‍हेर्गो।”

१२ तर थेसे चुह्रङ् भिसी जोहाब पिन्‍जी, “आहिन ङाला ज्‍योज्‍यो, ङाला बेइज्‍जत आलउ। इस्राएलरी चुह्रङ्‌बा गे लबारी आतमुला। चुह्रङ्‌बा नाइबा गे आलउ।

१३ चुह्रङ् लसम खाह्रङ् लसी ङाइ ङाला ली उन्‍से? ओच्‍छे ह्राङएनोन इस्राएलरी नाइबा गे लबादेन मूर्ख म्‍हि दोला। थेतबासेलमा ग्‍लेदेन छ्‌याम ङाला लागिरी ताम लउ, ग्‍लेसे ह्राङदा ङादेन छ्‌याम ब्‍याह आलउ भिसी आसुङ्।”

१४ तर थेसे तामारला ताम पटक्‍कन आङ्‌यान्‍नी, ओच्‍छे थेदा जबरजस्‍ती लसी चुङ्‌जी, ओच्‍छे थेदेन छ्‌याम म्‍हेर्सी थेला बेइज्‍जत तना लजी।

१५ जमाहेन्‍से अमनोनसे थेदा ल्‍हानान हेला लबारी छ्‌याइजी, अमनोनसे ङाच्‍छा लबा माया भन्‍दा लिच्‍छा लबा हेला ल्‍हानान मुबा। अमनोनसे थेदा “रेःसी तुरून्‍तन निउ” भिसी पाङ्‌जी।

१६ थेसे चुह्रङ् भिसी जोहाब पिन्‍जी, “अँहँ, चुह्रङ् लसी ङादा तेःबा चा ल्‍हानान नाइबा ताम हिन्‍ना। ङादेन छ्‌याम ह्राङसे लबा गे भन्‍दा चु गे नाबारीन आखम्‍बा ताम हिन्‍ना।”

थेसे तामारला ताम ङ्‌यान्‍नोन आङ्‌यान्‍नी,

१७ ओच्‍छे थेसे ह्राङला गे लबा नोकरदा ङ्‌योइसी चुह्रङ् भिसी पाङ्‌जी, “चु म्रिङ्‌म्‍हेमेदा मङ्‌ग्‍यार तेःगो। चुदा मङ्‌ग्‍यार तेःसी म्रापरी किलिङ् कार्गो।”

१८ थे नोकरसे थेदा मङ्‌ग्‍यार तेःसी पिन्‍जी, ओच्‍छे म्रापरी किलिङ् कार्जी। तामारसे ब्‍याह आलबा ग्‍लेला झामेसे क्‍वान्‍बा ह्रेङ्‌बा बाहुला मुबा क्‍वान क्‍वान्‍बा मुबा।

१९ तामारसे ह्राङला थोबोरी मेफ्रा युसी ह्राङसे क्‍वान्‍बा ह्रेङ्‌बा बाहुला मुबा क्‍वान ढेजी, ओच्‍छे यासे ली घप्‍सी क्राबान निजी।

२० थेला ज्‍योज्‍यो अब्‍शालोमसे थेदा चुह्रङ् भिसी ङ्‌योइजी, “तिग एदेन छ्‌याम एला ज्‍योज्‍यो अमनोन मुबा आहिन? दाहेन्‍से कुटिसी चिउ। चु तामला बारेरी सुर्दा आलउ, थे एला ज्‍योज्‍यो हिन्‍ना।” ओच्‍छे थेदा ल्‍हानान सुर्दा तसी ह्राङला ज्‍योज्‍यो अब्‍शालोमला दिमरी ह्राङ गिक जेन चिजी।

२१ चु ताम थेःमाहेन्‍से दाऊद ग्‍ले ल्‍हानान बोमो खजी।

२२ अब्‍शालोमसे अमनोनदा ज्‍यबा आज्‍यबा तिगैनोन आपाङ्‌नी। ह्राङला आङा तामारला बेइज्‍जत लबासे लमा अब्‍शालोमसे अमनोनदा हेला लबारी छ्‌याइजी।

अब्‍शालोमसे इख थान्‍बा

२३ न्‍ही दिङ लिच्‍छा अब्‍शालोमसे ग्‍लेला जम्‍मान झागदेदा एफ्राइम ङाम्‍ला बाल-हासोररी ग्‍युला क्रा थाबा चाडरी निम्‍तो पिन्‍जी।

२४ ग्‍ले मुबा ग्‍लारी खसी अब्‍शालोमसे चुह्रङ् भिसी पाङ्‌जी, “लास्‍सो, ङाइ ग्‍युला क्रा थाबा चाड धङ्‌बान मुला। ग्‍लेदेन ग्‍लेला गे लबागदे फेप्‍खखम्‍ला कि?”

२५ ग्‍लेसे थेदा चुह्रङ् भिसी जोहाब पिन्‍जी, “अँहँ, ङाला झा, ङनी जम्‍मान खसी एदा दुख पिन्‍बा सेम आरे।” अब्‍शालोमसे कर लजी। तर दाऊद निबारी आङ्‌यान्‍नी, ओच्‍छे मोलम पिन्‍सी थेदा बिदा लजी।

२६ जमाहेन्‍से अब्‍शालोमसे चुह्रङ् भिसी पाङ्‌जी, “ह्राङ फेप्‍खबारी आखाम्‍सम ङाला ज्‍योज्‍यो अमनोनदा ङन्‍देन छ्‌याम खबारी पिन्‍ना की?”

ग्‍लेसे थेदा “तिग्‍दा थे एदेन छ्‌याम निसे?” भिसी ङ्‌योइजी।

२७ तर अब्‍शालोमसे दोःसीनोन कर लजी। थेतबासेलमा दाऊदसे अमनोनदेन अर्गु जम्‍मान झागदेदा थेदेन छ्‌याम निपुङ्‌जी।

२८ अब्‍शालोमसे ह्राङला म्‍हिगदेदा चुह्रङ् भिसी कुल्‍जी, “दाउ च्‍यासी चिउ, ओच्‍छे अमनोन ङ्‌य्‍होइसी लठ्ठ तमाहेन्‍से ङाइ ‘अमनोनदा साइगो!’ भिसी पाङ्‌ला, जमाहेन्‍से एनीगदेसे थेदा साइगो। लोङ्‌तोःबा तिगै ताम आरे। चु ङाइ कुल्‍बा ताम हिन्‍ना। आँट लसी कोङ्‌सी चिउ।”

२९ ओच्‍छे अब्‍शालोमला म्‍हिगदेसे थेसे पाङ्‌बा ह्रङ्‌नोन लजी। जमाहेन्‍से ग्‍लेला जम्‍मान झागदे हतार हतार लसी ह्राङ ह्राङला खच्‍चररी क्रेसी दिमपट्टि य्‍हार्जी।

३० थेनीगदे ग्‍यामरी निबान लबा धुइरी ग्‍ले मुबा ग्‍लारी चुह्रङ्‌बा हल्‍ला तजी, “अब्‍शालोमसे ग्‍लेला जम्‍मान झागदेदा साइजी, छोन्‍बो खालैनोन आरे।”

३१ जमाहेन्‍से ल्‍हानान सुर्दा तसी ग्‍ले रेःसी ह्राङला क्‍वान ढेजी, ओच्‍छे सरी तङ्‌गलङ् तसी चिजी। थेला क्‍युर्सीन राप्‍सी चिबा नोकरगदेसेनोन ह्राङ ह्राङला क्‍वान ढेजी।

३२ तर दाऊदला ज्‍योज्‍यो शिमाहला झा योनादाबसे चुह्रङ् भिसी पाङ्‌जी, “थेनीगदेसे ग्‍लेला जम्‍मान झागदेदा साइजी भिसी ह्राङसे आम्‍हन्‍गो। अमनोनदा जे साइबा मुला। अमनोनसे जबरजस्‍ती लसी थेला आङा तामारदेन छ्‌याम म्‍हेर्बा धिनकुनुहेन्‍सेन अब्‍शालोमसे चु गे लबा सेम थोबा मुबा।

३३ ग्‍लेला जम्‍मान झागदेदा साइजी भिबा फट्टा तामला हल्‍लादा ह्राङसे वास्‍ता आलउ। अमनोनदा जे साइबा मुला।”

३४ थेनोन धुइरी अब्‍शालोम थेग्‍याम य्‍हार्जी।

ओच्‍छे पालेसे ओसो तोरपट्टि च्‍यामा म्‍हिगदेला हुल गिक होरोनैमग्‍याम गङ्‌नोन गङ् मारपट्टि खबान लबा म्राङ्‌जी। ग्‍ले मुबा ग्‍लारी खसी थेसे ग्‍लेदा चुह्रङ् भिसी पाङ्‌जी, “ङाइ होरोनैमग्‍याम गङ्‌नोन गङ् म्‍हिगदे खबान लबा म्राङ्‌जी।”

३५ योनादाबसे ग्‍लेदा चुह्रङ् भिसी पाङ्‌जी, “स्‍हीगो, ङाइ थेनीगदे खला भिसी पाङ्‌बा ह्रङ्‌नोन ग्‍लेला झागदे खबान मुला।”

३६ थेसे पाङ्‌सी जिन्‍मैछ्‌याम ग्‍लेला झागदे न्‍हङ्‌री खजी, ओच्‍छे ग्‍वाँ ग्‍वाँ क्राबा क्रिङ्‌बा लजी। ग्‍लेदेन ग्‍लेला जम्‍मान नोकरगदेएनोन ग्‍वाँ ग्‍वाँ क्राजी।

३७-३८ अब्‍शालोम चा गशूरला ग्‍ले अम्‍मीहूदला झा तल्‍मै मुबा ग्‍लारी निसी चिजी। ओच्‍छे अब्‍शालोम सोम दिङधोना थेरीन चिजी। दाऊद ग्‍ले चा ह्राङला झा अमनोनना लागिरी धिन धिननोन क्राबा क्रिङ्‌बा लजी।

३९ ओच्‍छे अमनोन सिबा तामरी सेम बुझब लमाहेन्‍से दाऊददा दोःसी अब्‍शालोमदेन छ्‌याम ह्रुप ताइम्‍हन्‍जी।

अब्‍शालोमदा दोःसी भबा योआबला जुक्ति

१४

अब्‍शालोमपट्टि ग्‍लेला सेम दोःबा मुबा भिबा ताम सरूयाहला झा योआबसे था याङ्‌जी।

२ जमाहेन्‍से थेसे बुद्धि मुबा म्रिङ्‌म्‍हेमे गिकदा ङ्‌योइबारी तको भिबा ग्‍लारी म्‍हिगदे पुइजी। ओच्‍छे थेसे थे म्रिङ्‌म्‍हेमेदा चुह्रङ् भिसी पाङ्‌जी, “सेमरी दुख तबा म्रिङ्‌म्‍हेमेसे ह्रङ्‌नोन लउ, सेमरी दुख तबा धुइरी क्‍वान्‍बा क्‍वान क्‍वान्‍गो, थोबोरी छ्‌युगु आफोर्गो, ओच्‍छे ल्‍हानान धिनहेन्‍से सेमरी दुख तसी चिबा म्रिङ्‌म्‍हेमे ह्रङ्‌बान दोगो।

३ जमाहेन्‍से ङाइ एदा लोप्‍बा ताम ग्‍ले मुबा ग्‍लारी निसी पाङ्‌गो।” ओच्‍छे थेसे तिग पाङ्‌तोःबा थे ताम योआबसे थेदा लोप्‍जी।

४ जमाहेन्‍से तकोला म्रिङ्‌म्‍हेमे ग्‍ले मुबा ग्‍लारी निजी, ओच्‍छे थेसे ग्‍लेदा फ्‍या लबान क्रासी क्रासी “ग्‍ले, ङादा ह्रो लउ” भिसी पाङ्‌जी।

५ ग्‍लेसे थेदा “एदा तिग दुख तजी?” भिसी ङ्‌योइजी।

थेसे चुह्रङ् भिसी पाङ्‌जी, “लास्‍सो, ङा ह्रेम्‍बो सिबा म्रिङ्‌म्‍हेमे हिन्‍ना। ङाला ह्रेम्‍बो सिजी।

६ ङाला झा न्‍ही मुबा, थे न्‍ही जे मुबा धुइरी ह्राङ ह्राङ न्‍हङ्‌री छेबा बङ्‌बा लजी। थेरी थे न्‍हीदा फेबारी खालैनोन आरेमुबा। ओच्‍छे गिकसे अर्गुदा छेक्‍सीन साइजी।

७ स्‍हीगो, ङाला ह्राङलान जम्‍मान म्‍हिगदेसे ङादा बिरोध लबान चुह्रङ् भिसी पाङ्‌मुला, ‘ह्राङलान आलेदा साइबा म्‍हिदा ङन्‍ना यारी जिम्‍मा पिन्‍गो, थेसे ह्राङलान आलेदा साइबासे लमा थेदाएनोन ङन्‍से साइला। ओच्‍छे थेसे याङ्‌बा अधिकारएनोन चुह्रङ् लसी नाश लसी पिन्‍ना।’ चुदे थेनीगदेसे चुह्रङ् लजी भिसम लुङ्‌सी चिबा ङाला मे भुङ्‌ग्रो गिकएनोन साइसी पिन्‍ना, ओच्‍छे जम्‍बुलिङरी ङाला सन्‍तान गिकनोन बाँकी आथान्‍ना ङाला ह्रेम्‍बोला मिननोन म्‍हना लसी पिन्‍ना।”

८ ग्‍लेसे थे म्रिङ्‌म्‍हेमेदा चुह्रङ् भिसी पाङ्‌जी, “निउ, ङाइ एला निसाफ लसी पिन्‍ना।”

९ तर तकोला थे म्रिङ्‌म्‍हेमेसे अझै चुह्रङ् भिसी पाङ्‌जी, “लास्‍सो, चु दोष ङादेन ङाला आबाला वंशथोरी परब तगै। ग्‍लेदेन ग्‍लेला म्‍हेमेगदेदा चा तिगै दोष आतगै।”

१० ग्‍लेसे थेदा चुह्रङ् भिसी पाङ्‌जी, “चुदे एदा खालैसे अझै तिगै पाङ्‌जी भिसम थेदा ङा मुबा ग्‍लारी भउ, ओच्‍छे थेसे एदा दोःसी खाइमै दुख आपिन।”

११ जमाहेन्‍से दोःसीनोन थे म्रिङ्‌म्‍हेमेसे चुह्रङ् भिसी पाङ्‌जी, “इख थान्‍बागदेसे आज्‍यबा लआम्‍याङ्‌गै भिसी ओच्‍छे ङाला झादाएनोन नाश लआम्‍याङ्‌गै भिसी ह्राङसे परमप्रभु ह्राङला परमेश्‍वरदेन छ्‌याम बिन्‍ती लसी पिन्‍गो।”

ग्‍लेसे चुह्रङ् भिसी घ्रान चजी, “छोन्‍बो परमप्रभुला मिन किन्‍सी ङाइ पाङ्‌ला एला झाला क्रा गिकएनोन सरी ताइआम्‍याङ्।”

१२ जमाहेन्‍से थे म्रिङ्‌म्‍हेमेसे चुह्रङ् भिसी पाङ्‌जी, “लास्‍सो, ङाइ अझै ताम गिक पाङ्‌म्‍याङ्‌ला की?”

ग्‍लेसे “पाङ्‌गो” भिसी पाङ्‌जी।

१३ थे म्रिङ्‌म्‍हेमेसे चुह्रङ् भिसी पाङ्‌जी, “ङादा लबा ह्रङ्‌नोन तिग्‍दा ह्राङसे परमेश्‍वरला म्‍हिगदेदा चा आलबा? तिग्‍दा भिसम य्‍हुल्‍साग्‍याम तेःबा ह्राङलान झादा ह्राङसे दोःसी भबारी ङ्‌यान्‍बा आरे। चु चा परमेश्‍वरला म्‍हिगदेला ओन्‍छाङ्‌री जम्‍मान भन्‍दा नाइबा गे हिन्‍ना।

१४ सरी ङ्‌हेबा क्‍युइ सरीन म्‍हबा ह्रङ् य्‍हाङएनोन सिनोन तोःला, तर परमेश्‍वरसे ज्‍याननोन चा आकिन्‍मुला। बरू य्‍हुल्‍साग्‍याम तेःबा म्‍हि ह्राङ मुबा ग्‍लाग्‍याम थारेङ् आतगै भिसी थेसे ग्‍याम स्‍होसी पिन्‍मुला।

१५ “ङा ह्राङदा चु ताम पाङ्‌बारी खबा हिन्‍ना। तिग्‍दा भिसम म्‍हिगदेसे ङादा लोङ्‌ना लजी। ङाइ चुह्रङ् भिसी म्‍हन्‍जी, चुदे ग्‍लेदेन छ्‌याम ङाइ ताम लजी भिसम ग्‍लेसे ह्राङला गे लबा म्‍हिला ताम ङ्‌यान्‍ना।

१६ ओच्‍छे ङादेन ङाला झादा परमेश्‍वरसे पिन्‍बा हक ब्‍यन्‍बारी म्‍हाइबा म्‍हिगदेग्‍याम जोगब लला।

१७ “दाहेन्‍से ङा ह्राङला गे लबा म्रिङ्‌म्‍हेमेसे चु ताम पाङ्‌बान मुला, ‘ङाला मालिक ग्‍लेसे सुङ्‌बा बचनसे ङाला सेम साल्‍गै, तिग्‍दा भिसम ज्‍यबादेन नाइबा ताम फेबाला लागिरी ह्राङ परमेश्‍वरला दूत गिक ह्रङ्‌बान मुला। परमप्रभु ह्राङला परमेश्‍वर ह्राङदेन छ्‌याम तगै।’”

१८ जमाहेन्‍से ग्‍लेसे थे म्रिङ्‌म्‍हेमेदा चुह्रङ् भिसी पाङ्‌जी, “ङादा तिगै ताम आलुउ। एदा ङाइ ताम गिक ङ्‌योइला।”

थे म्रिङ्‌म्‍हेमेसे “सुङ्‌गो, ङाला ग्‍ले” भिसी पाङ्‌जी।

१९ जमाहेन्‍से ग्‍लेसे थेदा चुह्रङ् भिसी ङ्‌योइजी, “तिग चु जम्‍मान गेरी योआबला या मुला?”

थेसे चुह्रङ् भिसी जोहाब पिन्‍जी, “ह्राङला मिन किन्‍सी ङाइ घ्रान चबान पाङ्‌ला, ह्राङसे जुन ताम सुङ्‌बा मुला थेनोन हिन्‍ना अर्गु ताम तिगैनोन आरे। लास्‍सो, ह्राङला गे लबा योआबसेन ङादा चु ताम लोप्‍बा हिन्‍ना, ओच्‍छे चु जम्‍मान ताम थेसे ङादा पाङ्‌पुङ्‌बा हिन्‍ना।

२० दन्‍दे ह्राङदेन ह्राङला झाला गुङ्‌री जुन ताम तबान मुबा थे तामदा ढिक्‍ना लबाला लागिरी ह्राङला गे लबा योआबसे चु गे लबा हिन्‍ना। ह्राङ परमेश्‍वरला दूत ह्रङ्‌बान बुद्धि मुबा म्‍हि हिन्‍ना, ओच्‍छे दन्‍दे तिग तबान मुला थे जम्‍मान तामएनोन ह्राङदा थानोन मुला।”

२१ ग्‍लेसे योआबदा चुह्रङ् भिसी पाङ्‌जी, “चु ताम ङाइ एदा लपुङ्‌ला। निसी, थे भ्‍योन म्‍हि अब्‍शालोमदा भसी खउ।”

२२ जमाहेन्‍से योआबसे मान लबान ग्‍लेदा फ्‍या लसी चुह्रङ् भिसी पाङ्‌जी, “ह्राङसे ङाइ लबा बिन्‍ती सान्‍बासे लमा ङाइ ह्राङग्‍याम दया याङ्‌बा मुला भिसी ङाइ था याङ्‌जी।”

२३ जमाहेन्‍से योआब तुरून्‍तन गशूररी निसी अब्‍शालोमदा यरूशलेमरी भजी।

२४ तर ग्‍लेसे चुह्रङ् भिसी पाङ्‌जी, “थे ह्राङलान दिमरी चिगै। थे ङाला ओन्‍छाङ्‌री आखगै।” थेतबासेलमा अब्‍शालोम ह्राङलान दिमरी निजी, ओच्‍छे थे ग्‍लेला ओन्‍छाङ्‌री आनिनी।

दाऊददेन अब्‍शालोम ढिक्‍बा

२५ इस्राएल न्‍हङ्‌रीन अब्‍शालोम ते जेःबा म्‍हि अर्गु खालैनोन आरेमुबा। थेला काङहेन्‍से थोबोधोना खानैनोन तिगै दाग आरेमुबा।

२६ क्रा ह्रेङ्‌माहेन्‍से ल्‍हिबासे लमा थेसे धुइ धुइरी क्रा थामुबा। सरकारसे तोगब लबा ढक अन्‍छार थेला क्रा किलो न्‍ही भन्‍दा ल्‍हाना तमुबा।

२७ अब्‍शालोमला झा सोमदेन झामे गिक न्‍हबा मुबा, थेला झामेला मिन तामार मुबा। तामार ल्‍हानान जेःबा म्रिङकोला मुबा।

२८ न्‍ही दिङधोना ग्‍लेला ओन्‍छाङ्‌री निनोन आनिना अब्‍शालोम यरूशलेमरीन चिजी।

२९ जमाहेन्‍से ग्‍ले मुबा ग्‍लारी समाचार पुइपिन्‍गो भिसी पाङ्‌बारी थेसे योआबदा ङ्‌योइजी, तर योआब आखनी। अब्‍शालोमसे दोःसीनोन ङ्‌योइजी, तर अझै थे खबारी आङ्‌यान्‍नी।

३० जमाहेन्‍से अब्‍शालोमसे ह्राङला नोकरगदेदा चुह्रङ् भिसी पाङ्‌जी, “ङाला वारीला ङाम्‍री योआबला वारी गिक मुला, थे वारीरी दन्‍दे जौ फ्‍युइबा मुला भिबा ताम एनीगदेदा थानोन मुला। निउ, थे वारीरी मे लगब लसी पिन्‍गो।” थेतबासेलमा अब्‍शालोमला नोकरगदेसे थे वारीरी मे लगब लसी पिन्‍जी।

३१ जमाहेन्‍से योआब अब्‍शालोमला दिमरी निसी चुह्रङ् भिसी पाङ्‌जी, “ह्राङला नोकरगदेसे ङाला वारीरी तिग्‍दा मे लगब लसी पिन्‍बा?”

३२ अब्‍शालोमसे चुह्रङ् भिसी पाङ्‌जी, “ङाइ चु समाचार ग्‍ले मुबा ग्‍लारी पुइखम्‍ला कि भिसी ङाइ एदा खउ भिसी ङ्‌योइबारी पुइमुबा, ‘तिग्‍दा ङा गशूरग्‍याम चुरी खतोःजी? बरू ङादा थेरीन चिबा ज्‍यबा मुबा।’ थेतबासेलमा ङा ग्‍लेला ओन्‍छाङ्‌री निम्‍याङ्‌तोःला। बरू ङाइ तिगै गल्‍ति लबा मुसम ग्‍लेसे ङादा साइगै।”

३३ थेतबासेलमा योआब ग्‍ले मुबा ग्‍लारी निसी चु ताम पाङ्‌सी पिन्‍जी। जमाहेन्‍से ग्‍लेसे अब्‍शालोमदा ङ्‌योइजी। थे ग्‍ले मुबा ग्‍लारी निजी, ओच्‍छे मान लसी ग्‍लेदा थेसे फ्‍या लजी। ओच्‍छे ग्‍लेसे अब्‍शालोमदा च्‍योक लजी।

अब्‍शालोमसे लबा जाल

१५

जमाहेन्‍से अब्‍शालोमसे ह्राङला लागिरी रथ गिकदेन तागदे ओच्‍छे ह्राङदा जोगब लबाला लागिरी बोगल न्‍हीसे च्‍युइ सिपाहीगदे ठीक लजी।

२ थे स्‍य्‍होरीन रेःसी शहरला मूल म्रापरी निबा ग्‍यामपट्टि राप्‍सी चिमुबा। खालै म्‍हि निसाफ लसी पिन्‍गो भिसी पाङ्‌बारी ग्‍ले मुबा ग्‍लारी खमा अब्‍शालोमसे थे म्‍हिदा खजिबा शहरग्‍याम खबा हिन्‍ना भिसी ङ्‌योइमुबा। “लास्‍सो, ङा इस्राएलला फलानो वंशला हिन्‍ना” भिबा जोहाब याङ्‌माहेन्‍से,

३ अब्‍शालोमसे थेदा चुह्रङ् भिसी पाङ्‌मुबा, “एला मुद्दा मी ठीकन चिम, तर एला मुद्दा च्‍याबाला लागिरी ग्‍लेला म्‍हि खालैनोन आरे।”

४ ओच्‍छे अब्‍शालोमसे अझै चुह्रङ् भिसीएनोन पाङ्‌मुबा, “चुदे चु य्‍हुल्‍सारी निसाफ लबाला लागिरी ङादा धम्‍बा हिन्‍सम चुह्रङ्‌बा मुद्दा भसी खबा जम्‍मान म्‍हिदा ठीक निसाफ लसी पिन्‍बा गे ङाला तसेला मुबा।”

५ खालै म्‍हिसे थेदा मान लसी फ्‍या लबारी खमा थेसे ह्राङला या न्‍हीसे चुङ्‌सी थेदा हापख्‍वाइसी च्‍योक लमुबा।

६ ग्‍लेदा निसाफ लसी पिन्‍गो भिसी पाङ्‌बारी खबा जम्‍मादान थेसे चुह्रङ्‌बान व्‍यवहार लसी इस्राएलीगदेला सेम ह्राङपट्टि दोःना लमुबा।

७ अब्‍शालोमसे ब्‍लि दिङ लिच्‍छा चुह्रङ् भिसी पाङ्‌जी, “परमप्रभुला लागिरी भाकल पूरा लबारी ङादा हेब्रोनरी निपुङ्‌गो।

८ तिग्‍दा भिसम ङा अरामला गशूररी चिबा धुइरी ङाइ चुह्रङ् भिसी भाकल लबा मुबा, ‘चुदे परमप्रभुसे ङादा यरूशलेमरी भजी भिसम ङाइ हेब्रोनरी परमप्रभुला जयजयकार लला।’”

९ ग्‍लेसे थेदा “ज्‍यान लसी निउ” भिसी सुङ्‌जी। जमाहेन्‍से थे हेब्रोनरी निजी।

१० जमाहेन्‍से अब्‍शालोमसे इस्राएलला जम्‍मान वंश वंशरी खालैदा था आपिन्‍ना चुह्रङ् भिसी समाचार भोर्बा म्‍हिगदे पुइजी, “बिगुल ङ्‌याबा थेःमैछ्‌याम एनीगदेसे चुह्रङ् भिसी पाङ्‌गो, ‘अब्‍शालोम हेब्रोनरी ग्‍ले दोजी!’”

११ अब्‍शालोमदेन छ्‌याम यरूशलेमग्‍याम ग्‍यार्जा न्‍ही म्‍हिगदे निबा मुबा। थेनीगदेसे निम्‍तो याङ्‌बा मुबा, थेनीगदेदा चु तामला बारेरी तिगैनोन था आरेबा, थेनीगदे घोनोन आघोना निजी।

१२ ह्राङसे बलि फुल्‍बान लबा धुइरी अब्‍शालोमसे गीलोह शहरग्‍याम दाऊददा सल्‍लाह पिन्‍बा गीलोनी अहीतोपेलदाएनोन ङ्‌योइबारी म्‍हि पुइजी। चुह्रङ् लसी लबा जाल ल्‍हानान शक्तिशाली तबान निजी, ओच्‍छे अब्‍शालोमला लिच्‍छा भ्रबा म्‍हिगदेएनोन ल्‍हानान तबान निजी।

दाऊद यरूशलेमग्‍याम य्‍हार्बा

१३ समाचार भोर्बा म्‍हि गिक खसी दाऊददा चुह्रङ् भिसी पाङ्‌जी, “इस्राएलला म्‍हिगदेला सेम मी अब्‍शालोमपट्टि दोःबा मुला।”

१४ जमाहेन्‍से दाऊदसे ह्राङदेन छ्‌याम इस्राएलरी मुबा सिपाहीगदेला हाकिमगदेदा चुह्रङ् भिसी पाङ्‌जी, “य्‍हाङ तुरून्‍तन य्‍हार्तोःला, आहिन्‍सम अब्‍शालोमला याग्‍याम य्‍हाङ खालैनोन स्‍योरआम्‍याङ्। योना योना भ्रउ, आहिन्‍सम थे य्‍हाङदेन छ्‌याम छेबारी खला, ओच्‍छे थेसे शहररी मुबागदे खालैदान दया आलना य्‍हाङदा आपत विपत तना लला।”

१५ ग्‍लेला सिपाहीगदेला हाकिमगदेसे चुह्रङ् भिसी पाङ्‌जी, “ह्राङदा तिग ठीक छोर्बा मुला थेनोन लबारी ङनी तयार मुला।”

१६ जमाहेन्‍से ग्‍ले थोन्‍सी निजी, ओच्‍छे थेसे म्रिङ ह्रङ्‌बान स्‍होसी थान्‍बा ग्‍लेखाङ् च्‍याबा म्रिङ्‌म्‍हेमे च्‍युइ बाहेक थेला दिमला जम्‍मान म्‍हिगदे थेदेन छ्‌यामनोन थेला लिच्‍छा लिच्‍छा निजी।

१७ थेनीगदे निना निनान शहरला जम्‍मान भन्‍दा कुनीला दिमरी दोमा छिन्‍नङ् थेन तजी।

१८ गातग्‍याम ग्‍लेदेन छ्‌याम खबा ग्‍यार्जा ढु गित्ती, ओच्‍छे जम्‍मान करेती, पेलेथीगदेदेन जम्‍मान म्‍हिगदे चा थेरी थेन आतना भ्रबाला भ्रबान लजी।

१९ जमाहेन्‍से ग्‍लेसे गित्ती इत्तैदा चुह्रङ् भिसी पाङ्‌जी, “तिग्‍दा ए ङन्‍देन छ्‌याम खबा? दोःसी निउ ओच्‍छे अब्‍शालोम ग्‍लेदेन छ्‌याम चिउ। तिग्‍दा भिसम ए विदेशी हिन्‍ना, ओच्‍छे ए ह्राङलान य्‍हुल्‍साग्‍यामएनोन तेःबा म्‍हि हिन्‍ना।

२० ए मी तिला ओने जे खबा हिन्‍ना, ओच्‍छे खाह्रङ् लसी ङाइ एदा ङादेन छ्‌यामनोन भ्रउ भिसी कर लबारी खम्‍ला? ङा खानङ् निबान मुला ङादान था आरे। ए दिमरी निउ, ओच्‍छे एला य्‍हुल्‍साला जम्‍मान म्‍हिगदेदाएनोन छ्‌यामनोन भोर्सी निउ। परमप्रभुला खाइमै आजिन्‍बा मायादेन विश्‍वास लखम्‍बा परमेश्‍वर एदेन छ्‌याम सदन तगै।”

२१ तर ग्‍लेदेन छ्‌याम घ्रान चबान इत्तैसे चुह्रङ् भिसी पाङ्‌जी, “छोन्‍बो परमप्रभुला मिनदेन ङाला ग्‍लेला मिनरी घ्रान चबान ङाइ पाङ्‌ला, ङा सिसै सोसै, ह्राङ ङाला प्रभुदेन ग्‍ले हिन्‍ना, ह्राङ जुन ग्‍लारी धन्‍छ्‌याला चु ह्राङला गे लबा म्‍हि ङाएनोन थेरीन तला।”

२२ दाऊदसे इत्तैदा “तला, भ्रउ” भिसी पाङ्‌जी। चुह्रङ् लसी गित्ती इत्तै ह्राङदेन छ्‌याम मुबा ह्राङला जम्‍मान म्‍हिगदेदेन छ्‌याम लाम लसी भ्रजी।

२३ चुह्रङ् लसी थेनीगदे थोन्‍सी निमा य्‍हुल्‍सा नाङ्‌लान म्‍हिगदे ग्‍वाँ ग्‍वाँ क्राबारी छ्‌याइजी। ग्‍ले किद्रोन स्‍योङ क्‍याम्‍सङ् निबारी छ्‌याइजी, ओच्‍छे जम्‍मान म्‍हिगदे तोङ्‌तोङ्‌बा ग्‍लारी क्‍यार निबारी छ्‌याइजी।

२४ सादोकएनोन जम्‍मान लेवीगदेदेन छ्‌यामनोन थेरी मुबा। थेनीगदेसे परमेश्‍वरला सन्‍दोस पुइसी भोर्बान मुबा। ओच्‍छे थेनीगदेसे सन्‍दोस सरी थान्‍जी, ओच्‍छे जम्‍मान म्‍हिगदे शहरग्‍याम मङ्‌ग्‍यार थोन्‍सी आजिन्‍देधोना अबियाथारएनोन थेरीन चिजी।

२५ जमाहेन्‍से ग्‍लेसे सादोकदा चुह्रङ् भिसी पाङ्‌जी, “परमेश्‍वरला सन्‍दोस शहररी दोःसी भोर्गो। चुदे ङाथोरी परमप्रभुला दया तजी भिसम ङादा थेसे दोःसी भला, ओच्‍छे दोःसी ङाइ सन्‍दोसदेन थे धन्‍छ्‌याबा ग्‍ला म्राङ्‌म्‍याङ्‌ला।

२६ चुदे ङादेन छ्‌याम ताङ्‌बा आरे भिसी परमप्रभुसे सुङ्‌जी भिसम थेदा जे लाइ म्‍हन्‍बा थेनोन लगै।”

२७ ग्‍लेसे परमेश्‍वरला लागिरी पूजा लबा सादोकदा चुह्रङ् भिसीएनोन पाङ्‌जी, “ए चा जम्‍मान ताम ज्‍यान लसी घोखम्‍बा म्‍हि हिन्‍ना। थेतबासेलमा एदेन अबियाथार, ओच्‍छे एला झा अहीमासदेन अबियाथारला झा जोनाथनदा छ्‌यामनोन भोर्सी ज्‍यना लसी शहररी दोःसी निउ।

२८ एनीगदेग्‍याम समाचार आखदेधोना ङाइ तोङ्‌तोङ्‌बा ग्‍लाला जजा जजा स्‍योङगदेरी क्‍यार भ्रान्‍सी चिला।”

२९ जमाहेन्‍से सादोकदेन अबियाथारसे परमेश्‍वरला सन्‍दोस दोःसी यरूशलेमरी भोर्जी, ओच्‍छे थेनीगदे थेरीन चिजी।

३० जैतून गङ्‌ला खानरी निबान लमा दाऊद क्राजी। थेसे ह्राङला थोबो घप्‍बा मुबा, ओच्‍छे थे काङ थान्‍थाननोन भ्रसी निजी। थेदेन छ्‌याम मुबा जम्‍मान म्‍हिगदेसेनोन ह्राङ ह्राङला थोबो घप्‍सी क्राबान भ्रजी।

३१ जाल लबा म्‍हिगदे न्‍हङ्‌ला अहीतोपेल अब्‍शालोमदेन छ्‌याम मुला भिसी दाऊददा पाङ्‌जी। जमाहेन्‍से दाऊदसे चुह्रङ् भिसी प्रार्थना लजी, “परमप्रभु, अहीतोपेलसे पिन्‍बा सल्‍लाह तिगै गेआखेल्‍बा तना लसी पिन्‍गो।”

३२ ओच्‍छे दाऊद म्‍हिगदेसे परमेश्‍वरला जयजयकार लबा गङ्‌ला जोरी दोखजी। जमाहेन्‍से ल्‍हानान सुर्दा तबासेलमा अरकी हूशै ह्राङला क्‍वान डेसी ह्राङलान थोबो नाङ् धुलु युसी दाऊददा स्‍याप्‍बारी खजी।

३३ दाऊदसे थेदा चुह्रङ् भिसी पाङ्‌जी, “ए ङादेन छ्‌याम खजी भिसम ङादा गाह्रो जे तला,

३४ तर चुदे ए शहररी दोःसी निसी अब्‍शालोमदा ‘ङा ह्राङला घ्‍याबा दोला, दन्‍देधोना मी ङा ह्राङला आबाला घ्‍याबा मुबा। तर दाहेन्‍से ङा ह्राङला घ्‍याबा दोला’ भिसी पाङ्‌जी भिसम अहीतोपेलसे पिन्‍बा सल्‍लाहदा नाश लबारी एसे ङादा ह्रो लबारी खम्‍ला।

३५ परमेश्‍वरला मन्‍दिररी पूजा लबा म्‍हि सादोकदेन अबियाथार एदेन छ्‌यामनोन तला भिबा ताम एदा थानोन मुला। एसे ग्‍लेखाङ्‌री जुन जुन ताम थेःला थे जम्‍मान ताम थेनीगदेदा पाङ्‌सी पिन्‍गो।

३६ सादोकला झा अहीमासदेन अबियाथारला झा जोनाथन थेनीगदेदेन छ्‌यामनोन तला। एसे जुन ताम थेःला थे जम्‍मान ताम थेनीगदेदा पाङ्‌सी ङा मुबा ग्‍लारी पुइखउ।”

३७ थेतबासेलमा अब्‍शालोम यरूशलेम शहररी वाङ्‌ना वाङ्‌नान दाऊदला ह्रो हूशै शहररी खजी।

दाऊददेन सीबा

१६

दाऊद गङ्‌ला जोग्‍याम उदि क्‍यथाङ् जे दोमा मपीबोशेतला नोकर सीबादेन छ्‌याम ह्रुप तजी। थेसे ग्‍यार्जा न्‍ही गेङ, खार्बा अङ्‌गुरला ग्‍यार्जा गिक झुप्‍पा, ग्‍यार्जा गिक अञ्‍जीरला दानादेन ढिला ताङ् नाङ अङ्‌गुरला निङ्‌गु जीन-लगाम कार्बा गधाला हुल गिकदा काप्‍सी भबा मुबा।

२ ग्‍लेसे सीबादा चुह्रङ् भिसी पाङ्‌जी, “चु जम्‍मान एसे तिग्‍दा भबा?”

सीबासे चुह्रङ् भिसी जोहाब पिन्‍जी, “चु गधागदे चा ग्‍लेला म्‍हेमेगदे फेप्‍बाला लागिरी हिन्‍ना, गेङदेन रोगदे चा भ्‍योन म्‍हिगदेला लागिरी हिन्‍ना ओच्‍छे अङ्‌गुरला निङ्‌गु चा तोङ्‌तोङ्‌बा ग्‍लारी ब्‍लप्‍बागदेला लागिरी हिन्‍ना।”

३ ग्‍लेसे सीबादा चुह्रङ् भिसी ङ्‌योइजी, “एला मालिकला छाया खानङ् मुला?”

सीबासे चुह्रङ् भिसी पाङ्‌जी, “थे मी यरूशलेमरीन मुला, तिग्‍दा भिसम थेला आखेला ठि इस्राएलला वंशसे थेदा फिर्ता पिन्‍ना भिसी थेसे म्‍हन्‍बा मुला।”

४ ग्‍लेसे सीबादा चुह्रङ् भिसी पाङ्‌जी, “मपीबोशेतला जम्‍मान स्‍हे एसे याङ्‌ला।”

सीबासे चुह्रङ् भिसी पाङ्‌जी, “लास्‍सो, ङाला ग्‍ले, ङा मी ह्राङला गे लबा जजाबा म्‍हि जे हिन्‍ना। ह्राङला ओन्‍छाङ्‌री ङाइ सदन दया याङ्‌खम्‍गै।”

दाऊददा शिमीसे केःबा

५ दाऊद ग्‍ले बहूरीम भिबा ग्‍लारी दोखमा थेरी शाऊलला वंशला म्‍हि गिक थोन्‍सी दाऊददा केःबान खजी। थे म्‍हि गेराला झा शिमी मुबा।

६ थेसे दाऊददेन दाऊदला जम्‍मान सिपाहीगदेदा खानङ्‌दामन युङ्‌बासे छेक्‍बारी छ्‌याइजी। दाऊदला दाहिनेदेन देब्रेपट्टि सिपाहीदेन दाऊददा जोगब लबा सिपाहीगदे मुबा।

७ शिमीसे दाऊददा चुह्रङ् भिसी केःजी, “निउ, ए न्‍होङ्‌बा! ए म्‍हि साइबा म्‍हि निउ!

८ शाऊलला वंशरी का बगब लसी शाऊलला ग्‍लारी शासन लबारी म्‍हाइबा म्‍हि एदा तिनी परमप्रभुसे नाङ् फाबान हिन्‍ना, दाहेन्‍से थे य्‍हुल्‍सा परमप्रभुसे एला झा अब्‍शालोमदा पिन्‍बा मुला। ए चा गेआखेल्‍बा तबा मुला, तिग्‍दा भिसम ए चा म्‍हि साइबा म्‍हि हिन्‍ना!”

९ जमाहेन्‍से सरूयाहला झा अबीशैसे ग्‍लेदा चुह्रङ् भिसी पाङ्‌जी, “लास्‍सो, चु सिबा नगीसे ह्राङदा तिग्‍दा केःबा? ङा क्‍याम्‍सङ् निसी थेला थोबो फ्‍युक निना लउ?”

१० तर ग्‍लेसे चुह्रङ् भिसी पाङ्‌जी, “सरूयाहला झागदे, तिग्‍दा एनीगदेसे ङाला लागिरी थोबो स्‍हु खना लबा? चुदे थेदा परमप्रभुसेन ङादा केःगो भिसी सुङ्‌बा मुसम थेदा खाल्‍से रोगब लखम्‍ला?”

११ दाऊदसे अबीशैदेन ह्राङला सिपाहीगदेला जम्‍मान हाकिमगदेदा चुह्रङ् भिसी पाङ्‌जी, “चुदे ङाला झा, ङाला ह्राङलान झासे मी ङादा साइबारी म्‍हाइबा मुला भिसम चु बेन्‍यामीनीला तिग ताम लसे? थेसे केःगै, थेदा ख्‍लासी पिन्‍गो। तिग्‍दा भिसम थेदा थेह्रङ् लउ भिसी परमप्रभुसेन सुङ्‌जी तला।

१२ न्‍ह तिनी ङादा चु केःबाला साटोरी परमप्रभुसे ङाला दुखदा स्‍हीसी ङादा मोलम पिन्‍ना वा।”

१३ थेतबासेलमा दाऊददेन दाऊदला म्‍हिगदे ह्राङलान ग्‍यामरी निजी, ओच्‍छे शिमी चा दाऊद निबान लबा ग्‍यामला क्‍याम्‍सङ्‌पट्टिला गङ्‌नोन गङ् निजी, निबा धुइरीनोन थेसे दाऊददा केःबान, युङ्‌बासे छेक्‍बान ओच्‍छे धुलु स्‍वाबान निजी।

१४ ग्‍लेदेन ग्‍लेला म्‍हिगदे ग्‍यामरीन ब्‍लप्‍सी जिन्‍बा मुबा। ओच्‍छे थेसे यर्दन स्‍योङला कुनीरी ब्‍लप्‍बा न्‍हजी।

यरूशलेमरी अब्‍शालोम

१५ थेनोन धुइरी अब्‍शालोम ओच्‍छे थेदेन छ्‌याम मुबागदे जम्‍मान इस्राएलीगदे यरूशलेमरी दोजी, ओच्‍छे अहीतोपेलएनोन थेदेन छ्‌याम मुबा।

१६ जमाहेन्‍से दाऊदला ह्रो अरकी हूशैसे अब्‍शालोमदा स्‍याप्‍जी, ओच्‍छे थेसे चुह्रङ् भिसी पाङ्‌जी, “ग्‍लेला छे ह्रेङ्‌गै! ग्‍लेला छे ह्रेङ्‌गै!”

१७ तर अब्‍शालोमसे चुह्रङ् भिसी जोहाब पिन्‍जी, “एसे ह्रोदा उन्‍बा माया चुनोन हिन्‍ना? तिग्‍दा ए थेदेन छ्‌याम आनिनी?”

१८ हूशैसे अब्‍शालोमदा चुह्रङ् भिसी जोहाब पिन्‍जी, “परमेश्‍वरसे, म्‍हिगदेसेदेन इस्राएलला जम्‍मान म्‍हिगदेसे धम्‍बा म्‍हि ह्राङदेन छ्‌यामनोन भ्रबा ङाइ सेम लबा मुला। ओच्‍छे ङा ह्राङदेन छ्‌यामनोन चिला।

१९ दोःसी ङाइ खाल्‍ला गे लसे? तिग ङाइ थेला झाला गे लआतोः? ङाइ खाह्रङ् लसी ह्राङला आबाला गे लबा मुबा, थेह्रङ् लसीन ङाइ ह्राङला गे लला।”

२० अब्‍शालोमसे अहीतोपेलदा चुह्रङ् भिसी ङ्‌योइजी, “ङन्‍से खाह्रङ् लसी गे लतोःबा हिन्‍ना? ङन्‍दा ह्राङसे सल्‍लाह पिन्‍गो।”

२१ अहीतोपेलसे चुह्रङ् भिसी जोहाब पिन्‍जी, “ह्राङला आबासे ग्‍लेखाङ्‌ला जिम्‍मा पिन्‍सी ख्‍लासी थान्‍बा ह्राङला आबासे म्रिङ ह्रङ्‌बान स्‍होसी थान्‍बा म्रिङ्‌म्‍मेमेगदेदेन छ्‌याम म्‍हेर्गो। जमाहेन्‍से ह्राङसे ह्राङला आबाला ना थासी पिन्‍बा ताम जम्‍मान इस्राएलीगदेसे थेःला, ओच्‍छे ह्राङला लिच्‍छा भ्रबागदेसे अझै भङ् याङ्‌ला।”

२२ थेतबासेलमा अब्‍शालोमला लागिरी थेनीगदेसे कौसीरी पाल गिक फ्रेङ्‌सी पिन्‍जी, ओच्‍छे जम्‍मान इस्राएलीगदेसे म्राङ्‌ना लसी थे ह्राङला आबासे म्रिङ ह्रङ्‌बान स्‍होसी थान्‍बा म्रिङ्‌म्‍मेमेगदेदेन छ्‌याम म्‍हेर्जी।

२३ थे धुइरी अहीतोपेलसे पिन्‍बा सल्‍लाह चा परमेश्‍वरदेन छ्‌याम ङ्‌योइबा ह्रङ्‌बान म्‍हन्‍मुबा। अहीतोपेलसे पिन्‍बा सल्‍लाहदा दाऊददेन अब्‍शालोमसे होतेधोना मान लमुबा।

हूशैसे अब्‍शालोमदा आतोःबा सल्‍लाह पिन्‍बा

१७

अहीतोपेलसे अब्‍शालोमदा चुह्रङ् भिसी पाङ्‌जी, “ङादा च्‍युक न्‍ही हजार म्‍हि धम्‍पुङ्‌गो, ओच्‍छे ङा तिनी म्‍हुनङ्एनोन दाऊददा ताप्‍बारी निला

२ थे ल्‍हानान ब्‍लप्‍सी तिगैनोन लबारी आखम्‍बा धुइरी ङाइ थेदेन छ्‌याम लडाइ लला। थेदा लोङ्‌ना लला, ओच्‍छे थेदेन छ्‌याम मुबा जम्‍मान म्‍हिगदे छरपष्‍ट तसी य्‍हार्ला, ङाइ ग्‍लेदा बाहेक अर्गु खालैदान आसाइ।

३ ओच्‍छे ङाइ जम्‍मान म्‍हिगदेदा ह्राङ मुबा ग्‍लारी दोःसी भला। थेदा साइमाहेन्‍से जम्‍मान म्‍हिगदेदा दोःसी भबारी खम्‍ला, ओच्‍छे अर्गु म्‍हिगदेदा चा तिगैनोन आत।”

४ अहीतोपेलसे पिन्‍बा सल्‍लाह अब्‍शालोमदेन इस्राएलला जम्‍मान गन्‍बागदेदा सेम निजी।

५ तर अब्‍शालोमसे चुह्रङ् भिसी पाङ्‌जी, “अरकी हूशैदा ङ्‌योइगो, थेसे तिग भिबा चिम य्‍हाङसे ङ्‌यान्‍गे।”

६ हूशै दोखमाहेन्‍से अहीतोपेलसे पाङ्‌बा जम्‍मान ताम अब्‍शालोमसे हूशैदा पाङ्‌जी, ओच्‍छे थेदा चुह्रङ् भिसी ङ्‌योइजी, “ङन्‍दा अहीतोपेलसे चुह्रङ्‌बा सल्‍लाह पिन्‍बा मुला। थेसे पाङ्‌बा अन्‍छारनोन ङन्‍से लउ? आहिन्‍सम एसे तिग खेन्‍बा मुला ङन्‍दा पाङ्‌गो।”

७ हूशैसे अब्‍शालोमदा चुह्रङ् भिसी पाङ्‌जी, “अहीतोपेलसे पिन्‍बा चु पाल्‍सेला सल्‍लाह ठीक आरे।”

८ हूशैसे अझै चुह्रङ् भिसी पाङ्‌जी, “ह्राङदा थानोन मुला, ह्राङला आबादेन थेला म्‍हिगदे लडाइ लबारी सिपालु मुला, थेनीगदे कोला ब्‍यन्‍बासे लमा बोमो खबा तहुमगदे ह्रङ्‌बान मुला। ह्राङला आबा लडाइ लबारी सिपालु मुला, ओच्‍छे थे म्‍हुनङ् ह्राङला सिपाहीगदेदेन छ्‌याम आचिमुला।

९ थे दन्‍देनोन खजिबै ऊरी अथवा थेह्रङ्‌बान अर्गु खजिबै ग्‍लारी लासी चिबा मुला तला। चुदे थेसे ङाच्‍छान लडाइ लसी ह्राङला सिपाहीगदेदा साइजी भिसम चु ताम थेःबा म्‍हिगदेसे ‘अब्‍शालोमला लिच्‍छा भ्रबा सिपाहीगदे मी नाश तबा मुला’ भिसी पाङ्‌ला।

१० थेह्रङ् तमाहेन्‍से जस्‍तोन सूरोदेन सिंहला ह्रङ्‌बान तिङ मुबा म्‍हिलाएनोन आँट म्‍हाल। तिग्‍दा भिसम ह्राङला आबा ल्‍हानान भङ्‌बा म्‍हि हिन्‍ना भिबा ताम जम्‍मान इस्राएलीगदेदा था मुला, ओच्‍छे थेदेन छ्‌याम मुबागदेएनोन आँट मुबा म्‍हिगदे हिन्‍ना।

११ थेतबासेलमा ङाला सल्‍लाह चुनोन मुला, दानहेन्‍से बेर्शेबाधोनाला जम्‍मान इस्राएलीगदेदा ह्राङ मुबा ग्‍लारी समुद्रला बालुवा ह्रङ्‌नोन लसी पोब तपुङ्‌गो। ओच्‍छे ह्राङनोन थेनीगदेला ङाच्‍छा ङाच्‍छा फेप्‍सी लडाइ लबारी म्‍हिगदेदा भोर्गो।

१२ जमाहेन्‍से थे जुन ग्‍लारी मुसैनोन खानै न खानै य्‍हाङसे थेदेन छ्‌याम लडाइ लला, ओच्‍छे सरी शीत ताइबा ह्रङ् लसी य्‍हाङ थेदेन छ्‌याम लडाइ लबारी निला, ओच्‍छे थेला वंशला गिकएनोन अथवा थेला लिच्‍छा भ्रबागदे खालैनोन आसो।

१३ थे ह्राङला ज्‍यान जोगब लबारी खजिबै शहररी वाङ्‌सैनोन थे शहरला जगरी युङ्‌बा गिकएनोन बाँकी आथान्‍ना छोसे खीसी छेङ्‌बान य्‍हाङसे ब्‍याँसीरी दोना लला।”

१४ अब्‍शालोमदेन इस्राएलला जम्‍मान म्‍हिगदेसे चुह्रङ् भिसी पाङ्‌जी, “अरकी हूशैसे अहीतोपेलसे भन्‍दा ज्‍यबा सल्‍लाह पिन्‍बा मुला।” चु मी अहीतोपेलसे पिन्‍बा ज्‍यबा सल्‍लाहदा गेआखेल्‍बा तना लबादेन अब्‍शालोमदा नाश लबाला लागिरी परमप्रभुसे म्‍हन्‍बा ताम जे मुबा।

समाचार याङ्‌सी दाऊद य्‍हार्बा

१५ हूशैसे परमेश्‍वरला मन्‍दिररी पूजा लबा म्‍हि सादोकदेन अबियाथारदा पिन्‍बा सल्‍लाहदेन अहीतोपेलसे अब्‍शालोमदेन इस्राएलला गन्‍बागदेदा पिन्‍बा सल्‍लाहएनोन थेःना लजी।

१६ हूशैसे चुह्रङ् भिसी पाङ्‌जी, “थेतबासेलमा दाऊद मुबा ग्‍लारी योना म्‍हि पुइगो, ओच्‍छे थेदा चुह्रङ् भिसी पाङ्‌गो, ‘तोङ्‌तोङ्‌बा ग्‍लाला जजा जजा स्‍योङगदेरी क्‍यार बास आस्‍य्‍हुगो, तर क्‍याम्‍सङ्‌पट्टि फेप्‍गो, आहिन्‍सम ग्‍लेदेन थेला म्‍हिगदेदा नाश लला।’”

१७ जोनाथनदेन अहीमास चा एन-रोगेलरी भ्रान्‍सी चिबा मुबा, ओच्‍छे थेनीगदे मुबा ग्‍लारी नोकरस्‍या गिक निसी पाङ्‌मुबा, ओच्‍छे थेनीगदेसे चा दाऊददा पाङ्‌मुबा। तिग्‍दा भिसम शहर न्‍हङ्‌री वाङ्‌मा म्‍हिगदेसे म्राङ्‌ला भिसी थेनीगदे लोङ्‌मुबा।

१८ तर चु पाल्‍से थेनीगदेदा भ्‍योन गिकसे म्राङ्‌जी, ओच्‍छे थेसे अब्‍शालोमदा पाङ्‌सी पिन्‍जी। थेतबासेलमा थे न्‍ही बहूरीमरी हतार हतार लसी म्‍हि गिकला दिमरी निजी। थे म्‍हिला दिमला ख्राङ्‌गारी इनार गिक मुबा, थेनीगदे थेनोन इनार न्‍हङ्‌री वाङ्‌जी।

१९ थे दिमला म्‍हिला म्रिङसे घब गिक भसी इनारला सुङ्‌री थान्‍जी, ओच्‍छे थेथोरी बिस्‍कुन साङ्‌जी, ओच्‍छे थेरी तिग मुला भिबा ताम खालैदान था आतनी।

२० अब्‍शालोमला म्‍हिगदे खसी थे म्रिङ्‌म्‍हेमेदा चुह्रङ् भिसी ङ्‌योइजी, “अहीमासदेन जोनाथन खानङ् मुला?”

थे म्रिङ्‌म्‍हेमेसे “थेनीगदे मी स्‍योङ क्‍याम्‍सङ् निजी” भिसी पाङ्‌जी। थे म्‍हिगदेसे क्‍यारमार म्‍हाइजी, तर खालैनोन आस्‍याप्‍नी। थेतबासेलमा थे म्‍हिगदे यरूशलेमरी दोःसी निजी।

२१ थे म्‍हिगदे निमाहेन्‍से थे म्‍हि न्‍ही इनारग्‍याम तोर थोन्‍जी, ओच्‍छे दाऊद ग्‍ले मुबा ग्‍लारी निसी अहीतोपेलसे ग्‍लेला बिरोध लसी तेःबा जुक्तिदेन जम्‍मान ताम पाङ्‌जी। ओच्‍छे थेनीगदेसे दाऊद ग्‍लेदा “तुरून्‍तन स्‍योङ चेगो” भिसी पाङ्‌जी।

२२ थेतबासेलमा दाऊददेन दाऊदला जम्‍मान म्‍हिगदे तुरून्‍तन यर्दन स्‍योङ चेबारी छ्‌याइजी। रामरामरिमरिम तबा धुइरी स्‍योङ क्‍याम्‍सङ् आदोबा म्‍हि खालैनोन आरेमुबा।

२३ ह्राङसे पिन्‍बा सल्‍लाह आङ्‌यान्‍बा ताम अहीतोपेलसे था याङ्‌जी, जमाहेन्‍से थे ह्राङला गधारी जीन लगाम खीसी ह्राङला शहरपट्टि ह्राङलान दिमरी निजी। थे ह्राङला दिमरी ह्राङनोन च्‍योसी सिजी। ओच्‍छे थेदा थेलान आबाला धुर्सारी ल्‍हुजी।

२४ अब्‍शालोम ओच्‍छे थेदेन छ्‌याम मुबा जम्‍मान इस्राएलीगदे यर्दन स्‍योङ क्‍याम्‍सङ् निजी। तर दाऊद ङाच्‍छान महनोमरी दोसी जिन्‍बा मुबा।

२५ अब्‍शालोमसे योआबला साटोरी अमासादा सिपाहीगदेला मूल म्‍हि स्‍होबा मुबा। अमासा चा इस्राएली येतेर भिबा म्‍हिदेन नाहाशला झामे अबीगेलला झा मुबा। अबीगेल चा योआबला आमा सरूयाहला आङा मुबा।

२६ इस्राएलीगदेदेन अब्‍शालोमसे गिलादला जिल्‍लारी पाल फ्रेङ्‌जी।

२७ दाऊद महनोमरी दोखमाहेन्‍से अम्‍मोनीगदेला रब्‍बा भिबा शहररी चिबा नाहाशला झा शोबी, लो-देबाररी चिबा अम्‍मीएलला झा माकीरदेन रोगलीमरी चिबा गिलादी बर्जिल्‍लैसे

२८ नान्‍बा तीबा, ताङ्‌गदेदेन खोरेगदे भसी पिन्‍जी। थेनीगदेसे ग्‍वा, जौ, ग्‍वाला भ्रा, फल्‍गी, ताम्रा, दाल,

२९ सिङ्‌सुरला खुदु, दही, ग्‍युगदेदेन म्‍हेला ङ्‌हेग्‍याम स्‍होबा पनीर दाऊद ओच्‍छे थेदेन छ्‌याम मुबा म्‍हिगदेला लागिरी चबारी पिन्‍जी। तिग्‍दा भिसम थेनीगदेसे तोङ्‌तोङ्‌बा ग्‍लारी म्‍हिगदे ख्रेन्‍बा फुइबादेन ब्‍लप्‍जी भिसी म्‍हन्‍बा मुबा।

अब्‍शालोमदा ब्रेना लसी साइबा

१८

दाऊदसे ह्राङदेन छ्‌याम मुबा म्‍हिगदेदा लडाइ लबाला लागिरी ग्‍ला गिकरी पोप लजी। ओच्‍छे हजार हजारदेन ग्‍यार्जा ग्‍यार्जाला समूह स्‍होसी मूल म्‍हिगदे धम्‍जी।

२ जमाहेन्‍से थेसे ह्राङला सिपाहीगदेदा समूह सोम स्‍होजी। समूह गिक योआबला तहरी, समूह गिक सरूयाहला झा योआबला आले अबीशैला तहरी, ओच्‍छे समूह गिक गित्ती इत्तैला तहरी जिम्‍मा पिन्‍जी। ग्‍लेसे सिपाहीदा चुह्रङ् भिसी पाङ्‌जी, “ङाएनोन एनीगदेदेन छ्‌यामनोन लडाइ लबारी निला।”

३ तर म्‍हिगदेसे ग्‍लेदा चुह्रङ् भिसी पाङ्‌जी, “आहिन, ह्राङ आफेप्‍खउ। चुदे ङनी फ्‍लिक दोःसी य्‍हार्तोःजी भिसम ङन्‍दा खालैसेन वास्‍ता आल। ङनी गङ्‌सलनोन सिसैनोन थेनीगदेदा तिगै वास्‍ता आत। तर ह्राङ मी ङनी हजार च्‍युइ मुबा तेनोन मुला। थेतबासेलमा ह्राङ शहररी धन्‍छ्‌यासी ङन्‍दा ह्रो लबा चा ज्‍यबा तला।”

४ ग्‍लेसे चुह्रङ् भिसी थेनीगदेदा पाङ्‌जी, “थेह्रङ् भिसम एनीगदेदा जुन ताम ठीक छोर्बा मुला ङाइ थेनोन लला।”

थेतबासेलमा ग्‍ले मूल म्रापला ङाम्‍री राप्‍सी चिजी, ओच्‍छे सिपाहीगदे चा हजार हजारदेन ग्‍यार्जा ग्‍यार्जाला लाम लसी थेलान ङामग्‍याम भ्रसी निजी।

५ ग्‍लेसे योआब, अबीशैदेन इत्तैदा चुह्रङ् भिसी कुल्‍जी, “थे भ्‍योन अब्‍शालोमदा चा ङाला लागिरी एनीगदेसे तिगै आलउ।” अब्‍शालोमदा जोगब लसी पिन्‍गो भिसी ग्‍लेसे ह्राङला जम्‍मान सिपाहीगदेला मूल म्‍हिदा कुल्‍बा ताम जम्‍मान सिपाहीगदेसे थेःजी।

६ जमाहेन्‍से सिपाहीगदे इस्राएलीगदेदेन छ्‌याम लडाइ लबारी निजी, ओच्‍छे एफ्राइमला ह्रिरी लडाइ तजी।

७ थेरी इस्राएलीगदे दाऊदला म्‍हिगदेदेन छ्‌याम ब्रेजी। थे धिनकुनु थेरी २०,००० म्‍हिगदेदा साइजी, चुह्रङ् लसी थेरी ल्‍हानान नाश तजी।

८ चुह्रङ् लसी खानङ्‌दामन लडाइ तजी, ओच्‍छे ह्रिरी नाश तबागदे चा तरवारग्‍याम सिबा म्‍हिगदे भन्‍दाएनोन ल्‍हाना मुबा।

९ दाऊदला कोइ कोइ म्‍हिगदेसे थेरी अब्‍शालोमदा म्राङ्‌जी। थे खच्‍चररी क्रेबा मुबा। तर थे खच्‍चर सुल्‍सीङला घ्रेन दोङ गिकला टाग्‍याम निमा अब्‍शालोमला क्रा दोङला हाँगारी हालनिसी थे थेरीन च्‍योजी। ओच्‍छे खच्‍चर चा थे हाँगाला दिग्‍याम निजी।

१० थेह्रङ्‌बा ताम म्राङ्‌सी थे म्‍हिगदे न्‍हङ्‌ला गिकसे योआबदा चुह्रङ् भिसी पाङ्‌जी, “अब्‍शालोम सुल्‍सीङला दोङ गिकरी च्‍योसी चिबा ङाइ म्राङ्‌जी।”

११ चु ताम पाङ्‌बा म्‍हिदा योआबसे चुह्रङ् भिसी पाङ्‌जी, “एसे थेदा म्राङ्‌बा मुबा। तिग्‍दा एसे थेनोन धुइरी थेदा आसाइनी? ङाइ एदा म्‍हुइला डबल च्‍युइदेन एसे लबा घ्रेन गेला लागिरी के गिक पिन्‍सी मान लसेला मुबा।”

१२ तर थे म्‍हिसे चुह्रङ् भिसी जोहाब पिन्‍जी, “ह्राङसे ङादा हजार गिक म्‍हुइला डबल पिन्‍सैनोन ग्‍लेला झाला बिरोधरी ङाइ ङाला या आथीसेला मुबा। तिग्‍दा भिसम ‘जुनसे थे भ्‍योन अब्‍शालोमदा स्‍याप्‍ला थेसे थेदा ङाला लागिरी तिगै आलना जोगब लसी पिन्‍गो’ भिसी ग्‍लेसे ह्राङदा, अबीशैदेन इत्तैदा कुल्‍बा ताम ङनी जम्‍मासेन थेःबा मुबा।

१३ ओच्‍छे ङाइ ङालान ज्‍यान गोजाला धाररी थान्‍सी थेदा साइसी धोका पिन्‍बा हिन्‍सम चु ताम तुरून्‍तन ग्‍लेसे था याङ्‌से मुबा, ओच्‍छे ह्राङ चा जोगब तसी ङाग्‍याम छुट्टन स्‍युसेला मुबा।”

१४ योआबसे चुह्रङ् भिसी पाङ्‌जी, “एदेन छ्‌याम ताम लसी ङाइ ङाला धुइ खेरो निना लबा सेम आरे।” जमाहेन्‍से योआबसे गोर सोम भाला किन्‍जी, ओच्‍छे थेह्रङ् लसी अब्‍शालोम छोन्‍बोन दोङरी च्‍योसी चिबा धुइरी योआबसे अब्‍शालोमला कुरी भालासे भ्‍लोजी।

१५ जमाहेन्‍से योआबला हतियार थोबा म्‍हि च्‍युइ अब्‍शालोमला क्‍युर्नोन चिजी। ओच्‍छे अब्‍शालोमदा रोप्‍सी साइजी।

१६ जमाहेन्‍से योआबसे बिगुल ह्राप्‍जी, ओच्‍छे इस्राएलीगदेदा ताप्‍बारी ख्‍लासी सिपाहीगदे दोःसी खजी। तिग्‍दा भिसम योआबसे सिपाहीगदेदा लडाइ लआपुङ्‌नी।

१७ थेनीगदेसे अब्‍शालोमला लाश ह्रिला घ्रेन व्‍हाङ्‌री भोर्सी भ्‍याङ्‌जी, ओच्‍छे थेला लाशथोरी युङ्‌बा पोब लजी। थेह्रङ् लबान लबा धुइरी चा इस्राएलीगदे जम्‍मान य्‍हार्सी ह्राङ ह्राङला दिमरी निजी।

१८ ह्राङ छोन्‍बो मुबा धुइरीन अब्‍शालोमसे ग्‍लेला ब्‍याँसीरी युङ्‌बाला थाम गिक भोर्सी क्‍याबा मुबा। तिग्‍दा भिसम थेसे चुह्रङ् भिसी म्‍हन्‍मुबा, “ङाला मिन थान्‍बारी ङाला झा आरे।” थेसे थे युङ्‌बाला थामदा ह्राङलान मिन पिन्‍बा मुबा, ओच्‍छे थे युङ्‌बाला थामदा तिनीला धिनधोनाएनोन अब्‍शालोमला थाम भिसी पाङ्‌मुला।

अब्‍शालोम सिबा ताम दाऊदसे थेःबा

१९ सादोकला झा अहीमाससे चुह्रङ् भिसी पाङ्‌जी, “ग्‍लेदा ह्राङला शत्रुगदेला याग्‍याम परमप्रभुसे फेबा मुला भिसी पाङ्‌बारी ङादा य्‍हार्सी य्‍हार्सी निपुङ्‌गो।”

२० तर योआबसे चुह्रङ् भिसी जोहाब पिन्‍जी, “एसे तिनीला धिनरी समाचार भोर्बा आहिन। अर्गु धिनरी एसे समाचार भोर्सै तला, तर तिनी आहिन। तिग्‍दा भिसम तिनी ग्‍लेला झा सिबा मुला।”

२१ जमाहेन्‍से योआबसे कूशी गिकदा चुह्रङ् भिसी पाङ्‌जी, “एसे म्राङ्‌बा ताम निसी ग्‍लेदा पाङ्‌गो।” जमाहेन्‍से थे कूशीसे योआबदा फ्‍या लजी, ओच्‍छे य्‍हार्बान निजी।

२२ सादोकला झा अहीमाससे दोःसीनोन योआबदा बिन्‍ती लबान चुह्रङ् भिसी पाङ्‌जी, “तिग्‍दामन तसैनोन ङादा कूशीला लिच्‍छा लिच्‍छा य्‍हार्बान निपुङ्‌गो।”

योआबसे चुह्रङ् भिसी ङ्‌योइजी, “अहीमास, ए तिग्‍दा निबा? एसे समाचार भोर्सी तिगै इनाम आयाङ्।”

२३ अहीमाससे दोःसी चुह्रङ् भिसी पाङ्‌जी, “तिग्‍दामन तगै, ङा य्‍हार्बान निला।”

योआबसे चुह्रङ् भिसी पाङ्‌जी, “थेह्रङ् भिसम निउ।” जमाहेन्‍से अहीमास यर्दनना चेग्‍याम य्‍हार्बान निजी ओच्‍छे थे कूशी भन्‍दा ङाच्‍छा निजी।

२४ थे धुइरी दाऊद चा शहरला न्‍हङ्‌पट्टिदेन मङ्‌ग्‍यारपट्टिला मूल म्रापगदेला गुङ्‌री चिबा मुबा। ओच्‍छे मूल म्रापथोरी मुबा पाले चिबा ग्‍लाग्‍याम पालेसे च्‍यामा म्‍हि गिक य्‍हार्बान खबा म्राङ्‌जी।

२५ ओच्‍छे थे पालेसे क्रिङ्‌बान ग्‍लेदा चु ताम पाङ्‌जी। जमाहेन्‍से ग्‍लेसे चुह्रङ् भिसी पाङ्‌जी, “थे गिक जेन मुसम थेसे ज्‍यबान समाचार भजी तला।” थे म्‍हि झन झन ङाम्‍री दोखजी।

२६ जमाहेन्‍से थे पालेसे अर्गु म्‍हि गिकएनोन य्‍हार्बान खबा म्राङ्‌सी धिरी चिबा पालेदा चुह्रङ् भिसी पाङ्‌जी, “च्‍यागो, अर्गु म्‍हि गिकएनोन य्‍हार्सी खबान मुला।”

ग्‍लेसे चुह्रङ् भिसी पाङ्‌जी, “थेसेनोन ज्‍यबान समाचार भजी तला।”

२७ थे पालेसे चुह्रङ् भिसी पाङ्‌जी, “थे ङाच्‍छा य्‍हार्बान खबा म्‍हि मी सादोकला झा अहीमास ह्रङ्‌बान मुला।”

ग्‍लेसे चुह्रङ् भिसी पाङ्‌जी, “थे म्‍हि ज्‍यबा मुला, थेसे ज्‍यबान समाचार भसी खबान मुला।”

२८ जमाहेन्‍से अहीमाससे लास्‍सो फ्‍याफुल्‍ला भिसी ग्‍लेदा फ्‍या लबान चुह्रङ् भिसी पाङ्‌जी, “परमप्रभु ह्राङला परमेश्‍वरला जयजयकार तगै। ह्राङदा बिरोध लबा म्‍हिगदेथोरी थेनोन परमेश्‍वरसे ह्राङदा ढाना लबा मुला।”

२९ जमाहेन्‍से ग्‍लेसे थेदा चुह्रङ् भिसी ङ्‌योइजी, “तिग भ्‍योन अब्‍शालोमदा ज्‍यबान मुला?”

अहीमाससे चुह्रङ् भिसी जोहाब पिन्‍जी, “ह्राङला गे लबा म्‍हि योआबसे ङादा चुरी पुइखबा हिन्‍ना। ङाइ थेरी ल्‍हानान हल्‍लीखल्‍ली तबा म्राङ्‌जी। तर थेरी तिग तबा मुबा, ङादा था आतनी।”

३० ग्‍लेसे थेदा अर्गुपट्टि राप्‍गो भिसी कुल्‍जी। थे अर्गुपट्टि निसी राप्‍जी।

३१ जमाहेन्‍से थे कूशी खसी चुह्रङ् भिसी पाङ्‌जी, “लास्‍सो, ङाइ ज्‍यबा समाचार भसी खबा मुला! ह्राङदा बिरोध लबा जम्‍मान म्‍हिगदेदा तिनी परमप्रभुसेन नाङ् फाबा मुला।”

३२ ग्‍लेसे थे कूशीदा चुह्रङ् भिसी ङ्‌योइजी, “तिग थे भ्‍योन म्‍हि अब्‍शालोमदा ज्‍यबान मुला?”

थे कूशीसे चुह्रङ् भिसी जोहाब पिन्‍जी, “ग्‍लेदा नाश लबारी म्‍हाइबा जम्‍मान शत्रुगदेदेन ह्राङदा बिरोध लबागदे जम्‍मालान दशा थे भ्‍योन म्‍हिला ह्रङ्‌बान तगै।”

३३ जमाहेन्‍से ल्‍हानान दुख तसी ग्‍ले मूल म्रापथोला कोठारी निसी क्राजी, तोर भ्रबान निमा ग्‍लेसे क्राबान चुह्रङ् भिसी पाङ्‌जी, “ङाला झा अब्‍शालोम, ङाला झा अब्‍शालोम! एला साटोरी ङानोन सिबा हिन्‍सै तसेला मुबा! ङाला झा, ङाला झा!”

योआबसे दाऊददा आँट पिन्‍बा

१९

ग्‍लेसे अब्‍शालोमला लागिरी क्राबा क्रिङ्‌बा लबान मुला भिबा ताम योआबसे थेःजी।

२ ओच्‍छे थे धिनकुनु शत्रुगदेथोरी ढाबा ताम जम्‍मान सिपाहीगदेला लागिरी दुखला ताम दोजी। तिग्‍दा भिसम ग्‍लेसे ह्राङला झाला लागिरी ल्‍हानान दुख म्‍हन्‍बा मुला भिबा ताम थेनीगदेसे थेःजी।

३ लडाइग्‍याम य्‍हार्मा ह्राङला ली उन्‍बारी पेःबा म्‍हिगदे ह्रङ्‌नोन तसी थेनीगदे कुटिसी शहर न्‍हङ्‌री वाङ्‌जी।

४ ग्‍लेसे चा ह्राङला ली घप्‍सी घ्रेन काइ तेःसी क्राबान चुह्रङ् भिसी पाङ्‌जी, “ङाला झा अब्‍शालोम! अब्‍शालोम, ङाला झा, ङाला झा!”

५ थेतबासेलमा ग्‍लेला दिम न्‍हङ्‌री खसी योआबसे ग्‍लेदा चुह्रङ् भिसी पाङ्‌जी, “ह्राङला झागदे, झामेगदे, म्रिङगदेदेन ह्राङसे म्रिङ ह्रङ्‌बान स्‍होसी थान्‍बा म्रिङ्‌म्‍हेमेगदेदा सोना लबा जम्‍मान म्‍हिगदेदा तिनी ह्राङसे पेःना लबा मुला।

६ ह्राङदा हेला लबागदेदा ह्राङसे माया लमुला, ओच्‍छे ह्राङदा माया लबागदेदा चा ह्राङसे हेला लमुला। ङनी सिपाहीगदेला मूल म्‍हिगदेदेन य्‍हाङला म्‍हिगदेदा ह्राङसे खालैनोन आहिन भिसी उन्‍जी। तिनी अब्‍शालोम सोसी ङनी जम्‍मान सिबा हिन्‍सम ह्राङ ताङ्‌सेला चिम भिबा ताम प्रस्‍टन म्राङ्‌जी।

७ दाहेन्‍से तुरून्‍तन निसी ह्राङला म्‍हिगदेदा आँट पिन्‍गो। चुदे ह्राङसे चु ताम आङ्‌यान्‍नी भिसम परमप्रभुला मिनरी घ्रान चसी ङाइ चु ताम पाङ्‌ला, तिनी म्‍हुनङ्एनोन ह्राङदेन छ्‌याम म्‍हि गिकएनोन आत। ह्राङसे भ्‍योन मुबा धुइहेन्‍से नाबा दुख भन्‍दाएनोन चु दुख चा जम्‍मान भन्‍दा घ्रेन दुख तला।”

८ जमाहेन्‍से ग्‍ले रेःसी मूल म्रापरी निसी चिजी। ओच्‍छे ग्‍ले मूल म्रापरी चिबा मुला भिबा ताम म्‍हिगदेसे थेःजी। जमाहेन्‍से थेनीगदे जम्‍मान ग्‍ले मुबा ग्‍लारी खजी।

दाऊद यरूशलेमरी दोःसी खबा

थे धुइधोनारी इस्राएलीगदे चा ह्राङ ह्राङला दिमरी य्‍हार्सी निसी जिन्‍बा मुबा।

९ इस्राएलला जम्‍मान वंशसे ह्राङ ह्राङ न्‍हङ्‌री ताम लबान चुह्रङ् भिसी पाङ्‌बान मुबा, “य्‍हाङदा दाऊद ग्‍लेसे य्‍हाङला शत्रुगदेला याग्‍याम जोगब लजी ओच्‍छे पलिश्‍तीगदेला शक्तिग्‍याम तेःजी, तर अब्‍शालोमसे लमा ग्‍ले य्‍हुल्‍सान ख्‍लासी य्‍हार्बा मुला।

१० तर य्‍हाङसे ग्‍ले स्‍होबा अब्‍शालोम लडाइरी सिजी। थेतबासेलमा दाहेन्‍से य्‍हाङसे दाऊद ग्‍लेदा दोःसी भबा जुक्ति तिग्‍दा आलसे?”

११ इस्राएलीगदेसे ग्‍लेला बारेरी लबा जम्‍मान ताम ग्‍लेसे थेःसी जिन्‍बा मुबा। थेतबासेलमा दाऊद ग्‍लेसे परमेश्‍वरला लागिरी पूजा लबा सादोकदेन अबियाथारदा चुह्रङ्‌बा समाचार पुइजी, “यहूदाला गन्‍बागदेदा चुह्रङ् भिसी ङ्‌योइगो, ‘तिग्‍दा ग्‍लेदा ग्‍लेखाङ्‌री भबाला लागिरी एनीगदे जम्‍मान भन्‍दा लिच्‍छा तबा?

१२ एनीगदे ङाला ज्‍योज्‍यो आले हिन्‍ना, एनीगदे ङालान स्‍यादेन का हिन्‍ना। तिग्‍दा ग्‍लेदा ग्‍लेखाङ्‌री भबाला लागिरी एनीगदे जम्‍मान भन्‍दा लिच्‍छा तबा?’

१३ ओच्‍छे अमासादा चुह्रङ् भिसी पाङ्‌गो, ‘ए मी ङाला स्‍यादेन का आहिन? चुदे एला जुनी भरनोन ए योआबला साटोरी ङाला सिपाहीगदेला मूल म्‍हि आदोनी भिसम परमेश्‍वरसे ङादेन छ्‌याम ल्‍हानान आज्‍यबा व्‍यवहार लगै।’”

१४ दाऊदसे पुइबा चु समाचारसे लमा यहूदाला जम्‍मान म्‍हिगदेला सेम म्‍हि गिकलान सेम ढाबा ह्रङ् लसी ढाजी। ओच्‍छे थेनीगदे जम्‍मासेन ग्‍लेदा ह्राङला जम्‍मान म्‍हिगदेदेन छ्‌यामनोन फेप्‍खउ भिसी बिन्‍ती लसी पुइजी।

१५ थेतबासेलमा ग्‍ले दोःसी यर्दनरी खजी। म्‍हिगदे चा ग्‍लेदा स्‍याप्‍बारी ओच्‍छे स्‍योङ क्‍याम्‍सङ् भोर्बारी यहूदाला गिलगालरी दोखबा मुबा।

१६ बहूरीमला बेन्‍यामीनी गेराला झा शिमीएनोन दाऊद ग्‍लेदा स्‍याप्‍बारी यहूदाला म्‍हिगदेदेन छ्‌याम हतार हतार लसी खजी।

१७ शाऊलला म्‍हेमेला ढुकुटीला जिम्‍मा किन्‍बा सीबादेन थेला च्‍युक ङ्‌हा झागदे, थेला बोगल गिक नोकरगदे ओच्‍छे हजार गिक बेन्‍यामीनीगदेदा छ्‌यामनोन भोर्सी शिमी छ्‌योङ्‌बान ग्‍ले मुबा ग्‍ला यर्दन स्‍योङरी दोखजी।

१८ स्‍योङ चेसी क्‍याम्‍सङ् निसी थेनीगदेसे ग्‍लेला म्‍हेमेगदेदा स्‍योङ चेबारी ह्रो लबारी छ्‌याइजी, ओच्‍छे ग्‍लेसे कुल्‍बा अन्‍छार लबारी तयार तजी।

दाऊदसे शिमीदा दया लबा

यर्दन स्‍योङ चेमाहेन्‍से गेराला झा शिमीसे ग्‍लेदा फ्‍या लजी।

१९ ओच्‍छे ग्‍लेदा चुह्रङ् भिसी पाङ्‌जी, “ह्राङसे यरूशलेम ख्‍लाबा धुइरी ह्राङला गे लबा म्‍हि ङाइ गादे आज्‍यबा व्‍यवहार लबा मुबा। ह्राङसे ङादा दोष लजी तला, थे जम्‍मान ताम आढन्‍गो भिबा ङाला बिन्‍ती मुला। ग्‍लेसे थे ताम ह्राङला सेमरीनोन आथान्‍गो।

२० तिग्‍दा भिसम ङाइ नाइबा गे लबा मुला भिबा ताम ङादा था मुला। थेतबासेलमा योसेफला जम्‍मान म्‍हेमेगदे न्‍हङ्‌री जम्‍मान भन्‍दा ङाच्‍छा तिनी चुरी ह्राङदा स्‍याप्‍बारी ङा खबा मुला।”

२१ जमाहेन्‍से सरूयाहला झा अबीशैसे चुह्रङ् भिसी पाङ्‌जी, “परमप्रभुसे धम्‍बा ग्‍लेदा केःबासे लमा शिमीदा साइनोन तोःबा आहिन?”

२२ दाऊद ग्‍लेसे चुह्रङ् भिसी थेदा जोहाब पिन्‍जी, “सरूयाहला झागदे, ङाला तामरी एनीगदेदा तिग मत्‍लब? तिनी एनीगदे ङादा बिरोध लबा म्‍हि दोबा मुला। तिग्‍दा खजिबै म्‍हिदा इस्राएलरी तिनीला धिनकुनु साइसे? तिनीला धिनकुनु ङा इस्राएलला ग्‍ले दोबा मुला भिबा ताम ङादा था आरे?”

२३ जमाहेन्‍से ग्‍लेसे घ्रान चबान “एदा आसाइ” भिसी शिमीदा पाङ्‌जी।

दाऊदसे मपीबोशेतदा दया लबा

२४ शाऊलला छाया मपीबोशेतएनोन ग्‍लेदा स्‍याप्‍बारी मार खजी। ग्‍ले यरूशलेमग्‍याम निबा धिनकुनुहेन्‍से ढासी ग्‍ले दोःसी आखदेधोना थेसे काङएनोन आख्रुनी, दाह्रीएनोन आभ्रेनी, ओच्‍छे क्‍वानएनोन आख्रुनी।

२५ थे ग्‍लेदा स्‍याप्‍बारी यरूशलेमग्‍याम खमाहेन्‍से दाऊदसे थेदा चुह्रङ् भिसी पाङ्‌जी, “मपीबोशेत, तिग्‍दा ए ङादेन छ्‌यामनोन आखनी?”

२६ थेसे चुह्रङ् भिसी जोहाब पिन्‍जी, “ङाला ग्‍ले, ङा कुज्‍या मुला, तसैनोन ह्राङदेन छ्‌यामनोन निबा सेम लसी ङाइ गधारी जीन लगाम कसब लउ भिसी नोकरदा कुल्‍बा मुबा। तर ङादा ङाला नोकर सीबासे धोका पिन्‍जी।

२७ थेसे ग्‍लेला ओन्‍छाङ्‌री ङाला बिरोध लसी ताम लबा मुला। ह्राङ मी परमेश्‍वरला दूत ह्रङ्‌बान मुला। ह्राङदा जुन ताम ठीक छोर्बा थेनोन लउ।

२८ ङाला आखेला जम्‍मान म्‍हेमेगदे गिकनोन बाँकी आथान्‍ना साइनोन तोःबाधोनाला मुबा। तर ह्राङला गे लबा म्‍हि ङादा चा ह्राङसे ह्राङदेन छ्‌यामनोन चिसी चपुङ्‌जी। ङाइ चु भन्‍दा ल्‍हाना दया अर्गु तिग म्‍हाइसे?”

२९ ग्‍लेसे चुह्रङ् भिसी जोहाब पिन्‍जी, “तजी, चु भन्‍दा ल्‍हाना पाङ्आतोः, एदेन सीबासे भु वारी भो लसी किन्‍गो।”

३० मपीबोशेतसे चुह्रङ् भिसी पाङ्‌जी, “जम्‍मान थेसेन भोर्गै, तिग्‍दा भिसम ह्राङ ज्‍यना लसी दिमरी दोखबा मुला। ङादा चु भन्‍दा ल्‍हाना अर्गु तिगैनोन आतोः।”

दाऊदसे बर्जिल्‍लैदा दया लबा

३१ गिलादी बर्जिल्‍लैएनोन रोगलीमग्‍याम मार खजी, ओच्‍छे ग्‍लेदा यर्दन स्‍योङ क्‍याम्‍सङ् भोर्बारी यर्दन स्‍योङरी ग्‍ले मुबा ग्‍लारी खजी।

३२ बर्जिल्‍लै चा बोगल ब्‍लि दिङ तसी जिन्‍बासे लमा ल्‍हानान खेप्‍बा दोसी जिन्‍बा मुबा। दाऊद ग्‍ले महनोमरी चिमा थेसेन चबा स्‍हे ढिक्‍ना लसी पिन्‍बा मुबा। तिग्‍दा भिसम थे ल्‍हानान फ्‍युक्‍पो म्‍हि मुबा।

३३ ग्‍लेसे बर्जिल्‍लैदा चुह्रङ् भिसी पाङ्‌जी, “ङादेन छ्‌यामनोन क्‍याम्‍सङ् निइ भ्रउ, यरूशलेमरी ङाइ एला लागिरी ङाला म्‍हेमेदेन छ्‌यामनोन चबा थुङ्‌बादेन चिबा ग्‍ला ढिक्‍ना लला।”

३४ बर्जिल्‍लैसे ग्‍लेदा चुह्रङ् भिसी पाङ्‌जी, “ह्राङला गे म्‍हि ङा दाहेन्‍से ल्‍हाना धिनधोना आसो। ङा ह्राङदेन छ्‌याम यरूशलेमरी निसी तिग लसे?

३५ ङा बोगल ब्‍लि दिङ तसी जिन्‍बा मुला। दाहेन्‍से ङादा ज्‍यबा आज्‍यबा तिगैलान ज्ञान आरे। ङादा चबा थुङ्‌बा तिगैलान ब्रोइ आखमुला। ह्रेम्‍फेबेदेन म्रिङ्‌म्‍हेमेसे व्‍हाइ गोबाएनोन ङाइ थेःबारी आखम्‍मुला। थेतबासेलमा ङा ह्राङदेन छ्‌याम चिसी तिग्‍दा ङाइ अझै ह्राङदा धोइ काप्‍से?

३६ ङा उदि क्‍यथाङ् यर्दन स्‍योङ क्‍याम्‍सङ्‌धोना मी ह्राङदेन छ्‌याम निला। तर तिग्‍दा ग्‍लेसे ङादा चुदे घ्रेन इनाम पिन्‍बा?

३७ ङादा दोःसी निपुङ्‌गो ओच्‍छे ङा सोदेधोना ङालान आबा आमाला धुर्सा ङाम्‍री ङालान शहररी ज्‍यना लसी चिबारी पिन्‍गो। तर चुरी ह्राङला गे लबा म्‍हि ङाला झा किमहाम मुला। थेदा ह्राङदेन छ्‌यामनोन क्‍याम्‍सङ् भोर्गो, ओच्‍छे ह्राङदा तिग ज्‍यबा छोर्बा थेनोन थेला लागिरी लउ।”

३८ ग्‍लेसे थेदा चुह्रङ् भिसी जोहाब पिन्‍जी, “थेह्रङ् भिसम किमहाम ङादेन छ्‌यामनोन क्‍याम्‍सङ् निगै, ओच्‍छे एदा तिग ज्‍यबा छोर्बा मुला थेला लागिरी ङाइ थेनोन लसी पिन्‍ना। ओच्‍छे एसे जुन स्‍हे ह्रिला थेनोन स्‍हे ङाइ एला लागिरी पिन्‍ना।”

३९ जमाहेन्‍से जम्‍मान म्‍हिगदेसे यर्दन स्‍योङ चेजी, ओच्‍छे ग्‍लेसेनोन स्‍योङ चेजी। जमाहेन्‍से ग्‍लेसे बर्जिल्‍लैदा च्‍योक लसी मोलम पिन्‍जी, ओच्‍छे बर्जिल्‍लै चा ह्राङला दिमरी दोःसी निजी।

४० ग्‍ले स्‍योङ चेसी क्‍याम्‍सङ् गिलगालरी दोखजी, ओच्‍छे किमहाम ग्‍लेदेन छ्‌यामनोन मुबा। ग्‍लेदा यहूदाला जम्‍मान म्‍हिगदेदेन इस्राएलला गङ्‌सल म्‍हिगदेसे स्‍योङ क्‍याम्‍सङ् दोना लजी।

यहूदादेन इस्राएलला गुङ्‌री ग्‍लेला बारेरी आढिक्‍बा ताम

४१ जमाहेन्‍से इस्राएलला जम्‍मान म्‍हिगदे पोप तसी ग्‍ले मुबा ग्‍लारी खजी। ओच्‍छे चुह्रङ् भिसी पाङ्‌जी, “तिग्‍दा यहूदाला य्‍हाङला ज्‍योज्‍यो आलेगदेसे ह्राङदा भोर्बा, ओच्‍छे ग्‍लेदेन ग्‍लेला म्‍हेमेदा ओच्‍छे ग्‍लेला जम्‍मान म्‍हिगदेदा भोर्सी यर्दन क्‍याम्‍सङ् भबा?”

४२ यहूदाला म्‍हिगदेसे थेनीगदेदा चुह्रङ् भिसी जोहाब पिन्‍जी, “तिग्‍दा भिसम ग्‍ले मी ङन्‍ना ङाम्‍लान नाता तबा म्‍हि हिन्‍ना। चु तामरी ह्राङनी तिग्‍दा बोमो खबा? तिग ङन्‍से ग्‍लेला सम्‍पत्ति चबा मुला? तिग ङन्‍से ङन्‍ना लागिरी तिगै उपहार किन्‍बा मुला?”

४३ इस्राएलला म्‍हिगदेसे यहूदाला म्‍हिगदेदा चुह्रङ् भिसी जोहाब पिन्‍जी, “ग्‍लेथोरी ङन्‍नाएनोन हक मुला, ओच्‍छे चु बाहेक ह्राङनीला भन्‍दाएनोन ङन्‍दा दाऊद ग्‍लेथोरी ल्‍हाना हक मुला। तिग्‍दा ह्राङनीसे ङन्‍दा तिगै गेआखेल्‍बा म्‍हि म्‍हन्‍बा? ग्‍लेदा दोःसी भबा ताम ङन्‍से ङाच्‍छा तेःबा आहिन?”

तर यहूदाला म्‍हिगदेसे इस्राएलला म्‍हिगदेसे भन्‍दा झन घ्रेन ताम लजी।

शेबासे बिरोध लबा

२०

थेरीनोन नाइबा सेम थोबा शेबा मिन लबा म्‍हि गिक मुबा, थे बेन्‍यामीनी बिक्रीला झा मुबा। थेसे बिगुल ह्रप्‍सी क्रिङ्‌बान चुह्रङ् भिसी पाङ्‌जी,

“दाऊददेन छ्‌याम य्‍हाङला तिग हक मुला?

यिशैला झादेन छ्‌याम य्‍हाङला तिगै हक आरे।

इस्राएल, एनीगदे ह्राङ ह्राङला दिमरी निउ!”

२ थेतबासेलमा बिक्रीला झा शेबाला लिच्‍छा भ्रबारी इस्राएलला म्‍हिगदेसे दाऊददा ख्‍लासी निजी। तर यहूदाला म्‍हिगदे चा यर्दन स्‍योङहेन्‍से यरूशलेमधोनान दाऊददेन छ्‌याम छ्‌याम निजी।

३ दाऊद यरूशलेमरी ह्राङला दिमरी खजी। जमाहेन्‍से थेसे ह्राङला दिम च्‍याबारी म्रिङ ह्रङ्‌बान स्‍होसी थान्‍बा म्रिङ्‌म्‍हेमे च्‍युइदा खानैनोन थोन्‍बारी आपिन्‍ना च्‍युप्‍सी थान्‍जी। थेसे थेनीगदेला लागिरी चबा थुङ्‌बा जम्‍मान ढिक्‍ना लजी। तर थेनीगदेदेन छ्‌याम चा आम्‍हेर्नी। चुह्रङ् लसीन थेनीगदेदा सिबा धुइधोनान खानैनोन थोन्‍बारी आपिन्‍ना च्‍युप्‍सी थान्‍जी, ओच्‍छे थेनीगदे ह्रेम्‍बो सिबा म्रिङ्‌म्‍हेमेगदे ह्रङ् लसी चिजी।

४ जमाहेन्‍से ग्‍लेसे अमासादा चुह्रङ् भिसी पाङ्‌जी, “यहूदाला म्‍हिगदेदा ग्‍ला गिकरी ह्रुप लउ, ओच्‍छे सोमरे न्‍हङ्‌री एदेन छ्‌यामनोन चुरी ङा मुबा ग्‍लारी भसी खउ।”

५ अमासा यहूदाला म्‍हिगदेदा ग्‍ला गिकरी ह्रुप लबारी निजी। तर थेदा ग्‍लेसे तोगब लबा धुइ भन्‍दा ल्‍हाना धुइ लगब तजी।

६ थेतबासेलमा दाऊदसे अबीशैदा चुह्रङ् भिसी पाङ्‌जी, “बिक्रीला झा शेबासे मी य्‍हाङदा अब्‍शालोमसे भन्‍दा झन ल्‍हानान दुख पिन्‍ना। एला मालिकला म्‍हिगदे भोर्सी थेदा ताप्‍गो, आहिन्‍सम थे पर्खाल लबा खजिबै शहररी दोजी भिसम थे य्‍हाङला याग्‍याम स्‍योर्ला।”

७ थेतबासेलमा योआबला म्‍हिगदे, करेतीदेन पेलेथी ओच्‍छे लडाइ लबा जम्‍मान सिपाहीगदे अबीशैदेन छ्‌याम निजी। थेनीगदे जम्‍मान बिक्रीला झा शेबादा ताप्‍बारी यरूशलेमग्‍याम भ्रजी।

८ थेनीगदे गिबोनरी घ्रेन युङ्‌बाला ङाम्‍री दोखमा अमासा थेनीगदेदा ह्रुप तबारी खजी। थे धुइरी योआबसे चा सिपाहीला क्‍वान क्‍वान्‍बा मुबा, ओच्‍छे के खीबा मुबा, थेसे तरवार स्‍युपरी झाङ्‌सी क्रेब्‍सारी खेबा मुबा। थे ङाच्‍छा निबान लमा थेला तरवार स्‍युपग्‍याम ताइजी।

९ योआबसे अमासादा चुह्रङ् भिसी पाङ्‌जी, “ङाला आले अमासा एदा ज्‍यबान मुदला।” ओच्‍छे थेसे अमासादा च्‍योक लबारी दाहिने यासे अमासाला दाह्रीरी† चुङ्‌जी।

१० योआबसे देब्रे यारी चक्‍कू थोबा ताम अमासासे वास्‍तान आलनी। ओच्‍छे योआबसे थेला फोरी चक्‍कूसे रोप्‍जी, जमाहेन्‍से थेला फो ग्रुङ सरी ताइजी। योआबसे थेदा तिरेम रोप्‍माहेन्‍से अर्गु पाल रोप्‍नोन आतोःनी। तिग्‍दा भिसम अमासा सिसी जिन्‍बा मुबा। जमाहेन्‍से योआबदेन योआबला आले अबीशै बिक्रीला झा शेबादा ताप्‍बान निजी।

११ अमासाला लाश ङाम्‍री राप्‍सी योआबला म्‍हिगदे न्‍हङ्‌ला गिकसे क्रिङ्‌बान चुह्रङ् भिसी पाङ्‌जी, “योआबदेन दाऊदपट्टिला जम्‍मान म्‍हिगदे योआबदेन छ्‌याम छ्‌याम भ्रउ।”

१२ अमासाला लाश कानोन का तसी मूल ग्‍यामला गुङ्‌री ह्रिल्‍सी चिबा मुबा, ओच्‍छे थे म्‍हिसे अमासाला लाश मुबा ग्‍लारी दोखबा जम्‍मान म्‍हिगदे थेरीन रोकब तबा म्राङ्‌सी थेसे अमासाला लाशदा ग्‍यामहेन्‍से छेङ्‌बान उदि क्‍यथाङ् भुरी भोर्सी भ्‍याङ्‌जी, ओच्‍छे थेला लाशदा क्‍वान गिकसे घप्‍सी पिन्‍जी।

१३ अमासाला लाशदा मूल ग्‍यामहेन्‍से छेङ्‌बान भोर्माहेन्‍से बिक्रीला झा शेबादा ताप्‍बारी जम्‍मान म्‍हिगदे योआबला लिच्‍छा लिच्‍छा निजी।

१४ शेबा इस्राएलला जम्‍मान वंशगदेदेन बरीगदेला पूरन य्‍हुल्‍सा तबान हाबिल-बेथ-माकारी दोखजी। थेरी बरीगदे ह्रुप तजी ओच्‍छे शेबादेन छ्‌यामनोन निजी।

१५ हाबिल-बथे-माकारी खसी योआबला सिपाहीगदेसे शेबा चिबा शहरदा क्‍युर्सी गुङ्‌री झाङ्‌जी, ओच्‍छे शहरला पर्खाल फुप्‍बारी थेनीगदेसे नोबा नोबा ग्‍लागदे स्‍होसी पर्खालरी छेक्‍बारी छ्‌याइजी।

१६ जमाहेन्‍से बुद्धि मुबा म्रिङ्‌म्‍हेमे गिक पर्खालथोरी राप्‍सी घ्रेन काइ तेःसी चुह्रङ् भिसी पाङ्‌जी, “सान्‍गो! सान्‍गो! योआबदा चुरी फेप्‍खउ भिसी सुङ्‌गो, ङाइ थेदेन छ्‌याम ताम लला।”

१७ जमाहेन्‍से योआब ङाच्‍छापट्टि खजी, ओच्‍छे थे म्रिङ्‌म्‍हेमेसे “योआब ह्राङनोन हिन्‍ना?” भिसी ङ्‌योइजी।

“हिन्‍ना, ङानोन हिन्‍ना योआब” भिसी थेसे जोहाब पिन्‍जी।

थे म्रिङ्‌म्‍हेमेसे चुह्रङ् भिसी पाङ्‌जी,

“ङा ह्राङला गे लबा म्रिङ्‌म्‍हेमेसे तिग पाङ्‌बान मुला

थे ताम ज्‍यना लसी सान्‍गो।”

“ङाइ ङ्‌यान्‍बान मुला” भिसी योआबसे पाङ्‌जी।

१८ जमाहेन्‍से थे म्रिङ्‌म्‍हेमेसे चुह्रङ् भिसी पाङ्‌जी, “ओन्‍मा मी चुह्रङ् पाङ्‌मुबा, ‘जोहाब याङ्‌बारी हाबिल शहररी निउ।’ थेह्रङ् लसीन जम्‍मान तामला निसाफ तमुबा।

१९ इस्राएलला शहरगदे न्‍हङ्‌री ग्‍लेदा मान लबादेन छेबा बङ्‌बा आलबा ङन्‍ना शहर हिन्‍ना। चु मी इस्राएलरी आमा ह्रङ्‌बान हिन्‍ना, ह्राङ चा चुदा नाश लबारी म्‍हाइबा मुला। तिग्‍दा ह्राङसे परमप्रभुला सम्‍पत्तिदा नाश लबारी म्‍हाइबा?”

२० योआबसे चुह्रङ् भिसी जोहाब पिन्‍जी, “अँहँ, ङाइ खाइमै थेह्रङ् आल! नाश लबा ताम चा ङाग्‍याम तनोन आखम!

२१ नाश लबा ङन्‍ना सेम आहिन। तर एफ्राइमला गङ्‌पट्टिला बिक्रीला झा शेबा दाऊद ग्‍लेला बिरोध लबारी रेःबा मुला। थेनोन म्‍हिदा ङन्‍ना यारी जिम्‍मा पिन्‍गो, ओच्‍छे ङनी चु शहरग्‍याम निला।”

जमाहेन्‍से थे म्रिङ्‌म्‍हेमेसे चुह्रङ् भिसी पाङ्‌जी, “थेला थोबो दन्‍देन पर्खालग्‍याम ह्राङ मुबा ग्‍लारी भ्‍याङ्‌ला।”

२२ जमाहेन्‍से मार निसी थेरी ह्रुप तबा जम्‍मान म्‍हिगदेदा थे म्रिङ्‌म्‍हेमेसे ह्राङला बुद्धिला ताम पाङ्‌जी, ओच्‍छे थेनीगदेसे बिक्रीला झा शेबाला थोबो थासी योआब मुबा ग्‍लारी भ्‍याङ्‌जी। जमाहेन्‍से योआबसे बिगुल ह्राप्‍जी, ओच्‍छे शहरदा ख्‍लासी जम्‍मान सिपाहीगदे ह्राङ ह्राङला दिमरी निजी, ओच्‍छे योआब चा यरूशलेमरी ग्‍ले मुबा ग्‍लारी दोःसी निजी।

दाऊदसे हाकिम स्‍होबा म्‍हिगदे

२३ योआब चा इस्राएलला जम्‍मान सिपाहीगदेला हाकिम मुबा, ओच्‍छे यहोयादाला झा बनायाह चा करेतीदेन पेलेथीगदेला हाकिम मुबा।

२४ घ्‍याबासे लबा गे लबा म्‍हिगदे चा अदोनीरामला जिम्‍मारी मुबा। अहीलूदला झा यहोशापात चा ग्‍लेसे कुल्‍बा ताम पाङ्‌बा म्‍हि मुबा।

२५ शेभा चा सचिव मुबा, ओच्‍छे सादोकदेन अबियाथार चा परमेश्‍वरला मन्‍दिररी पूजा लबा म्‍हि मुबा।

२६ याईर भिबा ग्‍लाग्‍याम खबा ईराएनोन परमेश्‍वरला मन्‍दिररी पूजा लबा म्‍हि मुबा। थेसे चा दाऊदला म्‍हेमेगदेला लागिरी जे पूजा लमुबा।

† 

२०:९ दाह्री यहूदीगदेला चलनरी चा फ्‍याफुल्‍बा धुइरी गिकसेम गिकला दाह्रीरी चुङ्‌मुबा।

शाऊलला सन्‍तानगदेदा साइबा

२१

दाऊदसे शासन लबा धुइरी सोम दिङधोना अनिकाल तबाला तबान तजी। थे धुइरी परमप्रभुसे दाऊददा चुह्रङ् भिसी सुङ्‌जी, “शाऊलसे गिबोनीगदेदा साइबासे लमा शाऊलदेन थेला वंशदा म्‍हि साइबाला दोष लगब तबा मुला। थेतबासेलमा अनिकाल तबा हिन्‍ना।

२ गिबोनीगदे चा इस्राएलला वंशला आहिन मुबा, थेनीगदे चा एमोरी वंशला बाँकी मुबा म्‍हिगदे मुबा। थेनीगदेदा चा तिगै आलना जोगब लसी थान्‍ना भिसी इस्राएलीगदेसे कबुल लबा मुबा। तसैनोन इस्राएलदेन यहूदाला लागिरी शाऊलसे थेनीगदेदा नाश लबारी म्‍हाइजी। थेतबासेलमा दाऊद ग्‍लेसे गिबोनीगदेदा ङ्‌योइसी चुह्रङ् भिसी पाङ्‌जी,

३ “एनीगदेला लागिरी ङाइ तिग लसे? एनीगदेसे परमप्रभुला ह्राङलान म्‍हिदा मोलम पिन्‍बाला लागिरी खाह्रङ् लसी एनीगदेसे नाबा दुखला साटोरी ङाइ एनीगदेला लागिरी ज्‍यबा गे लसे?”

४ गिबोनीगदेसे चुह्रङ् भिसी जोहाब पिन्‍जी, “शाऊल ओच्‍छे थेला सन्‍तानदेन ङन्‍ना गुङ्‌री छेबा बङ्‌बा तबा ताम म्‍हार म्‍हुइसे ढिक्‍ना लबारी आखम, ओच्‍छे इस्राएलला खालै म्‍हिदा साइबा हकएनोन ङन्‍दा आरे।”

जमाहेन्‍से दाऊदसे थेनीगदेदा “थेह्रङ् भिसम ङाइ एनीगदेला लागिरी तिग लसे?”

५ थेनीगदेसे ग्‍लेदा चुह्रङ् भिसी जोहाब पिन्‍जी, “शाऊलसे ङन्‍दा बिरोध लसी ङन्‍दा साइबारी म्‍हाइजी ओच्‍छे ङन्‍दा नाश लजी, दन्‍दे ङन्‍ना लागिरी इस्राएलरी ग्‍ला गिकएनोन आरे।

६ थे म्‍हिला गोर निस झा ङन्‍ना यारी जिम्‍मा पिन्‍गो, ओच्‍छे परमप्रभुसे धम्‍बा ग्‍ले शाऊलला गिबा गङ्‌री थेनीगदेदा परमप्रभुला ङाच्‍छा साइला।”

दाऊद ग्‍लेसे “थेनीगदेदा ङाइ एनीगदेला यारी जिम्‍मा पिन्‍ना” भिसी पाङ्‌जी।

७ शाऊलला झा जोनाथनना लागिरी दाऊदसे परमप्रभुला ङाच्‍छा घ्रान चबासेलमा जोनाथनना झा मपीबोशेतदा चा जोगब लसी थान्‍जी।

८ तर दाऊद ग्‍लेसे अय्‍याला झामे रिश्‍पासे न्‍हबा शाऊलला झा न्‍ही आरमोनीदेन मपीबोशेत, ओच्‍छे शाऊलला झामे मेराबसे महोलाती बर्जिल्‍लैला झा अद्रीएलग्‍याम न्‍हबा झा ङ्‌हादा भजी।

९ दाऊदसे थेनीगदेदा गिबोनीगदेला यारी जिम्‍मा पिन्‍जी, ओच्‍छे गिबोनीगदेसे थेनीगदे निसदा तिरेमरीन परमप्रभुला ङाच्‍छा गङ्‌री साइसी भ्‍याङ्‌जी। जौ खान्‍बारी शुरू लबा धिनकुनुन थेनीगदेदा साइबा मुबा।

१० जौ खान्‍बारी शुरू लबा धिनकुनुहेन्‍से थेनीगदेला लाशथोरी नाम आताइदेधोना† अय्‍याला झामे रिश्‍पासे बोराला क्‍वान किन्‍सी थे युङ्‌बाथोरी ह्राङ चिबाला लागिरी ती ह्रङ्‌बान स्‍होजी। ओच्‍छे थेसे थे लाशगदे धिनीरी चरागदेदा ओच्‍छे म्‍हुनङ् ह्रि जन्‍तुगदेदा चबारी आपिन्‍नी।

११ शाऊलसे म्रिङ ह्रङ्‌बान स्‍होसी थान्‍बा अय्‍याला झामे रिश्‍पासे लबा थे गे दाऊददा थेःना लमाहेन्‍से

१२ दाऊद याबेश-गिलादला म्‍हिगदे मुबा ग्‍लारी निसी शाऊलदेन थेला झा जोनाथनना नख्रुगदे भजी। ङाच्‍छा पलिश्‍तीगदेसे गिल्‍बो गङ्‌री शाऊलदेन जोनाथनदा साइसी बेथ-शान भिबा ख्राङ्‌गारी च्‍योसी थान्‍बा मुबा। चुनोन ग्‍लाग्‍याम याबेश-गिलादला म्‍हिगदेसे थेनीगदेला लाश य्‍हो लसी भोर्बा मुबा।

१३ दाऊदसे शाऊलदेन जोनाथनना नख्रुगदे थे ग्‍याम भजी, ओच्‍छे साइसी भ्‍याङ्‌बा थे म्‍हि निसला नख्रुगदेएनोन ग्‍ला गिकरी पोप लपुङ्‌जी।

१४ ओच्‍छे थेनीगदेसे शाऊलदेन थेला झा जोनाथनना नख्रुगदे बेन्‍यामीनना य्‍हुल्‍साला सला भिबा ग्‍लारी भसी शाऊलला आबा कीशला धुर्सारी ल्‍हुजी। दाऊद ग्‍लेसे थेनीगदेदा तिग तिग लउ भिसी कुल्‍बा मुबा, थेनीगदेसे थे जम्‍मान लजी। जमाहेन्‍से य्‍हुल्‍साला लागिरी लबा प्रार्थना परमप्रभुसे सान्‍जी।

पलिश्‍तीगदेदेन छ्‌याम लडाइ लबा

१ काइ २०:४-८

१५ पलिश्‍तीदेन इस्राएलीगदेला गुङ्‌री दोःसी लडाइ तजी। दाऊददेन थेला म्‍हिगदे लडाइ लबारी मार निजी। तर पलिश्‍तीगदेदेन छ्‌याम लडाइ लना लनान दाऊद ल्‍हानान ब्‍लप्‍जी।

१६ थेरी रफाला सन्‍तान न्‍हङ्‌ला इश्‍बी-बनोब भिबा म्‍हि गिक मुबा। थेसे थोबा काँसला भाला किलो सोमसे गङ्‌सल मुबा। थेसे छार तरवार थोबा मुबा। थेसे दाऊददा साइनोन साइला भिसी पाङ्‌बा मुबा।

१७ थेनोन धुइरी सरूयाहला झा अबीशै दाऊददा ह्रो लबारी खजी। थेसे थे पलिश्‍तीदा तरवारसे ताम्‍सी साइजी। जमाहेन्‍से इस्राएलला नाङ्‌सलनोन सिला भिसी दाऊदला म्‍हिगदे लोङ्‌सी दाहेन्‍से दाऊद खाइमै लडाइ लबारी थेनीगदेदेन छ्‌याम आनी भिसी दाऊदला ओन्‍छाङ्‌रीन घ्रान चजी।

१८ उदि धिन लिच्‍छा गोबारी दोःसी पलिश्‍तीगदेदेन छ्‌याम लडाइ तजी। थे धुइरी हूशाती सिब्‍बकैसे रफाला सन्‍तान सफ भिबा म्‍हिदा साइजी।

१९ पलिश्‍तीगदेदेन छ्‌याम दोःसी गोबारी लडाइ तमा बेथलेहेमला यारे-ओरगिमला झा एल्‍हानानसे गित्ती गोल्‍यतदा साइजी, थेला भालाला यु क्‍वान राबा तानना कडी तेबान घ्रेन मुबा।

२० गातरी दोःसी लडाइ तबा धुइरी यादेन काङ न्‍हीरी गोर ढु ढु जुम्‍बी लसी जम्‍मा बोगल गिकसे गोर ब्‍लि जुम्‍बी मुबा राक्षस तेबान म्‍हि गिक थोन्‍जी। थेएनोन रफालान सन्‍तान मुबा।

२१ थेसे इस्राएलदा धाक उन्‍बासे लमा थेदा दाऊदला ज्‍योज्‍यो शिमाहला झा जोनाथनसे साइजी।

२२ गातरी चिबा थे म्‍हि ब्‍लिनोन रफाला सन्‍तान मुबा, थेनीगदे ब्‍लिनोन दाऊददेन दाऊदला म्‍हिगदेला याग्‍याम सिजी।

† 

२१:१० जौ खान्‍बारी शुरू लबा धिनकुनुहेन्‍से थेनीगदेला लाशथोरी नाम आताइदेधोना भिबा चा ओस्‍पन ल ढु हिन्‍ना।

ढाबा धुइरी दाऊदसे गोबा व्‍हाइ

व्‍हाइ १८

२२

परमप्रभुसे दाऊददा जम्‍मान शत्रुगदेदेन शाऊलला याग्‍याम जोगब लबा धिनकुनु दाऊदसे गोबा व्‍हाइ चुनोन हिन्‍ना,

२ परमप्रभु ह्राङ ङाइ भर लबा पहरादेन ङादा जोगब लबा कोङ्‌बा ग्‍ला हिन्‍ना,

थे ङादा थार्बा पिन्‍बा परमेश्‍वर हिन्‍ना।

३ ङाला परमेश्‍वर ङाइ भर लबा पहरा हिन्‍ना,

थे मुबा ग्‍लारी निमा ङा सदन जोगब तमुला।

थे ङादा जोगब लबा ङाला ढाल हिन्‍ना,

थे ङादा थार्बा पिन्‍बा शक्तिशाली परमेश्‍वर हिन्‍ना।

थे ङादा जोगब लबा कोङ्‌बा ग्‍ला हिन्‍ना,

थे ङादा जोगब लबा ग्‍लादेन ङादा थार्ना लबा परमेश्‍वर हिन्‍ना।

म्‍हि साइबा म्‍हिगदेला याग्‍याम ह्राङसे ङादा जोगब लमुला।

४ ङाइ परमप्रभुदा बिन्‍ती लमुला,

थे चा जयजयकार लनोन तोःबा परमप्रभु हिन्‍ना।

थेसे ङादा ङाला शत्रुगदेग्‍याम जोगब लमुला।

५ “लोङ्‌बा खबा कालसे ङादा क्‍युर्सी थान्‍बा मुबा,

नाश लबा छालगदे ङाथोरी खबा मुबा।

६ लोङ्‌बा खबा काल ङाला क्‍युर्नोन मुबा,

वासे ह्रङ् लसी ङादा कालसे भ्रन्‍सी चिबा मुबा।

७ दुखला धुइरी ङाइ परमप्रभुदेन छ्‌याम बिन्‍ती लजी,

ङाइ ङाला परमेश्‍वरदा ङ्‌योइजी।

थेसे ह्राङला मन्‍दिररी ङाला काइ थेःजी,

ओच्‍छे ङाइ ह्रो याङ्‌बाला लागिरी लबा बिन्‍ती थेसे सान्‍जी।

८ थे धुइरी जम्‍बुलिङ ल्‍हिकल्‍हिक तजी, ओच्‍छे सङ्‌गुल निजी,

मुला जगगदे य्‍होङय्‍होङ तजी,

तिग्‍दा भिसम परमेश्‍वर बोमो खबा मुबा।

९ थेला नाग्‍याम म्‍युगु थोन्‍जी,

ओच्‍छे थेला सुङग्‍याम नाश लबा मे ल्‍हामदेन

लुङ्‌सी वापवाप तबा मे भुप्रो थोन्‍जी।

१० थे मु क्‍लेसी मार फाप्‍जी,

थे म्‍लाङ्‌म्‍लाङ्‌बा खसुथोरी धन्‍छ्‌यासी फेप्‍खजी।

११ थे करूबगदेथोरी धन्‍छ्‌यासी फ्‍याङ्‌जी,

थे लाबाला तोडरी तोरतोर फ्‍याङ्‌जी।

१२ परमप्रभुसे धोपधोपदा ह्राङला गा स्‍होजी,

नामसे प्‍लिङ्‌सी म्‍लाङ्‌म्‍लाङ् तबा बाक्‍लो खसुदा

परमप्रभुसे ह्राङ धन्‍छ्‌याबा ग्‍ला स्‍होजी।

१३ थेला ओन्‍छाङ्‌री तिप्‍लीङ् खजी,

ओच्‍छे थेनोन तिप्‍लीङग्‍याम जम्‍बुलिङरी मे लुङ्‌जी।

१४ परमप्रभु स्‍वर्गग्‍याम घ्रेन काइरी क्रिङ्‌जी,

ओच्‍छे जम्‍मान भन्‍दा घ्रेन परमेश्‍वरला काइ जम्‍मान ग्‍लारी थेःजी।

१५ थेसे म्‍यादलीसे रोप्‍सी

ह्राङला शत्रुगदेदा छरपष्‍ट तना लजी

ओच्‍छे थेसे तिप्‍लीङ् पुइखबासे लमा थेनीगदे आत्‍यब तजी।

१६ परमप्रभुसे बोमोला झोकरी बङ्‌मा

समुद्रला दिदेन जम्‍बुलिङला जगगदे म्राङ्‌जी।

१७ परमप्रभु स्‍वर्गग्‍याम मार फाप्‍खसी ङादा थीजी

ओच्‍छे नुप्‍बा समुद्रग्‍याम ङादा तेःजी।

१८ थेसे ङादा ङाला शक्तिशाली शत्रुगदेग्‍याम जोगब लजी।

ओच्‍छे हेला लबागदेग्‍याम ङादा फेजी।

थेनीगदे ङा भन्‍दा ल्‍हानान शक्तिशाली मुबा।

१९ ङा दुखरी मुबा धुइरी थेनीगदेसे ङाथोरी या झाङ्‌जी,

तर परमप्रभुसे ङादा जोगब लजी।

२० थेसे ङादा ह्रो लसी घ्रेन आपत विपतग्‍याम तेःसी ढुक्‍क तसी चिम्‍याङ्‌बा ग्‍लारी भोर्जी,

थेसे ङादा जोगब लजी,

तिग्‍दा भिसम थे ङादेन छ्‌याम ताङ्‌बा मुबा।

२१ परमप्रभुसे ङादा इनाम पिन्‍ना,

“तिग्‍दा भिसम जुन ताम ठीक मुला थे ताम जे ङाइ लबा मुला,

थेसे ङादा मोलम पिन्‍ना, तिग्‍दा भिसम ङाला तिगै दोष आरे।

२२ ङा परमप्रभुला ठिम अन्‍छार भ्रबा मुला,

ङाइ ङाला परमेश्‍वरग्‍याम य्‍हार्सी नाइबा गे लबा आरे।

२३ ङाइ थेला जम्‍मान ठिम ङ्‌यान्‍बा मुला,

थेसे कुल्‍बा ताम आङ्‌यान्‍ना ङा भ्रबा आरे।

२४ थेला ओन्‍छाङ्‌री ङा तिगै दोष आरेबा म्‍हि मुबा,

ओच्‍छे जम्‍मान आज्‍यबा गेग्‍याम ङा जोगब तसी चिबा मुला।

२५ थेतबासेलमा थेसे ङादा इनाम पिन्‍ना,

तिग्‍दा भिसम जुन ताम ठीक मुला थे ताम जे ङाइ लबा मुला,

ओच्‍छे ङाला तिगै दोष आरे भिबा तामएनोन थेसे था याङ्‌मुला।

२६ परमप्रभु! ह्राङ सोजो तसी विश्‍वासरी चिबागदेदेन छ्‌याम ह्राङएनोन विश्‍वासरी स्‍य्‍हुमुला,

जुन म्‍हिगदेला तिगै दोष आरे, थेनीगदेदा ह्राङसे पूरन दया लमुला।

२७ चोखो सेम मुबा म्‍हिदेन छ्‌याम ह्राङएनोन चोखोन तमुला,

तर अर्गुदा न्‍होङ्‌ना लबागदेदा ह्राङसेनोन थेह्रङ्‌नोन लमुला।

२८ सोजो म्‍हिगदेदा ह्राङसे जोगब लमुला,

तर ङा ह्रङ्‌बा खालै आरे भिसी भ्रबा म्‍हिगदेदा ह्राङसे मार ताइना लमुला।

२९ परमप्रभु! ह्राङ ङाला नाङ्‌सल हिन्‍ना,

ङाला परमेश्‍वरसे ङाला क्‍युर्सीन मुबा धोपधोपरी य्‍हाल य्‍हाल तना लमुला।

३० ङाला शत्रुगदेदेन छ्‌याम छेबाला लागिरी ह्राङसे ङादा भङ् पिन्‍मुला,

ओच्‍छे थेनीगदेदा ढाबाला लागिरी पर्खाल वाइसी निबारी ह्राङसेन ङादा भङ् पिन्‍मुला।

३१ परमेश्‍वरला चु गे गादे चोखो मुला,

थेला बचन सत्‍य मुला!

थे मुबा ग्‍लारी खबागदेला लागिरी थे जोगब लबा ढाल हिन्‍ना।

३२ परमप्रभु बाहेक अर्गु परमेश्‍वर खला मुला?

य्‍हाङसे भर लखम्‍बा पहरा य्‍हाङला परमेश्‍वर बाहेक अर्गु खाल मुला?

३३ थेनोन परमेश्‍वरसे ङादा शक्तिशाली स्‍होबा मुला,

ओच्‍छे ङाला ग्‍याम ज्‍यबा स्‍होमुला।

३४ थेसे ङाला काङ तङ्‌गीला ह्रङ्‌बान ठीक ठीक ग्‍लारी न्‍हेखम्‍बा स्‍होबा मुला,

ओच्‍छे ङादा नोबा ग्‍लारी राप्‍बारी खम्‍बा स्‍होबा मुला।

३५ थेसे ङादा लडाइ लबारी लोप्‍बा मुला,

थेतबासेलमा ङाइ जम्‍मान भन्‍दा घ्रेन म्‍यादली चलब लबारी सेमुला।

३६ परमप्रभु! ह्राङसे ङादा ढाना लबाला लागिरी ङादा ह्राङला ढाल पिन्‍बा मुला,

ह्राङसे वास्‍ता लबासे लमा ङा घ्रेन म्‍हि दोबा मुला,

३७ ङा भ्रबाला लागिरी ह्राङसे घ्रेन ग्‍याम स्‍होमुला,

ङाला काङ खाइमै आप्‍ला।

३८ “ङाला शत्रुगदेदा ङाइ ताप्‍सी ताप्‍सीन साइजी,

थेनीगदेदा नाश आलदेधोना ङा दोःसी आखनी।

३९ ङाइ थेनीगदेदा ताम्‍सी ताम्‍सी साइजी,

ओच्‍छे थेनीगदे दोःसी रेःनोन आखम्‍नी,

थेनीगदे ङाला ङाच्‍छापट्टि ह्रिल्‍जी।

४० ह्राङसे ङादा लडाइ लबाला लागिरी शक्तिशाली स्‍होजी,

ह्राङसे ङाला शत्रुगदेदा ङाला काङ धिरी तना लजी।

४१ ह्राङसे ङाला शत्रुगदेदा ब्रेसी य्‍हार्बाधोना तना लजी,

ओच्‍छे ङादा बिरोध लबागदेदा ङाइ नाश लजी।

४२ ङन्‍दा ह्रो लउ भिसी थेनीगदे क्रिङ्‌जी,

तर थेनीगदेदा जोगब लबा खालै आरेमुबा।

थेनीगदेसे परमप्रभुदेन छ्‌यामएनोन बिन्‍ती लजी,

तर परमप्रभुसे थेनीगदेदा जोहाब आपिन्‍नी।

४३ ङाइ थेनीगदेदा छ्‌याकछिक निना लबा मुबा,

ओच्‍छे थेनीगदे लाबासे भोर्बा धुलु ह्रङ्‌नोन तबा मुबा।

ङाइ थेनीगदेदा ग्‍यामला हिलोदा ह्रङ् लसी नाङ्‌बा मुबा।

४४ ङादा नाश लबारी म्‍हाइबा म्‍हिगदेग्‍याम ह्राङसे ङादा जोगब लबा मुला,

ओच्‍छे य्‍हुल य्‍हुलथोरी शासन लबा म्‍हि स्‍होबाला लागिरी ह्राङसे ङादा जोगब लबा मुला,

ङाइ ङोआसेबा म्‍हिगदेएनोन ङाला तहरी मुला।

४५ विदेशीगदे ङाला ङाच्‍छा खसी ह्राङला थोबो कू लसी ङादा मान लमुला।

ओच्‍छे ङाइ कुल्‍मैछ्‌याम थेनीगदेसे ङ्‌यान्‍मुला,

४६ विदेशीगदे लोङ्‌सी तिगै लबारी आखम्‍मुला,

थेनीगदे लोङ्‌सी फितफित धर्बान ह्राङ चिबा ग्‍लाग्‍याम थोन्‍मुला।

४७ परमप्रभु छोन्‍बो परमेश्‍वर हिन्‍ना! ङाइ भर लबा पहरा ङाला परमेश्‍वरला जयजयकार तगै!

परमेश्‍वर ङाइ भर लबा पहरा ङादा जोगब लबा परमेश्‍वरदा ल्‍हानान मान तगै।

४८ थेसे ङादा ङाला शत्रुगदेथोरी ढाना लमुला,

थेसेन य्‍हुल य्‍हुल्‍ला म्‍हिगदेदा ङाला तहरी थान्‍मुला।

४९ परमप्रभुसे ङादा ङाला शत्रुगदेग्‍याम जोगब लमुला।

ह्राङसे ङादा ङाला शत्रुगदेथोरी ढाना लजी,

ओच्‍छे ङादा साइबारी म्‍हाइबा म्‍हिगदेग्‍याम ह्राङसे ङादा जोगब लजी।

५० थेतबासेलमा य्‍हुल य्‍हुल्‍ला म्‍हिगदेला गुङ्‌री ङाइ ह्राङला जयजयकार लला,

ओच्‍छे ह्राङला जयजयकार लबान व्‍हाइ गोला।

५१ परमप्रभुसे ह्राङला ग्‍लेगदेदा ढाना लमुला,

ओच्‍छे थेसे ह्राङसे धम्‍बा दाऊद ग्‍लेदेन

थेला वंशदा खाइमै आजिन्‍बा माया लमुला।”

दाऊदसे पाङ्‌बा थुम्‍ला तामगदे

२३

दाऊदसे पाङ्‌बा थुम्‍ला ताम चुनोन हिन्‍ना,

परमेश्‍वरसेन घ्रेन म्‍हि स्‍होबा म्‍हि

याकूबला परमेश्‍वरसेन ग्‍ले स्‍होबा म्‍हि

इस्राएलला लागिरी व्‍हाइगदे भ्रिबा म्‍हि

यिशैला झा ङा दाऊदसे पाङ्‌बा ताम चुनोन हिन्‍ना,

२ “ङाग्‍याम परमप्रभुला आत्‍मासे सुङ्‌बा मुबा,

ओच्‍छे ङाला सुङ्‌री थेला बचन मुबा।

३ इस्राएलला परमेश्‍वरसे चुह्रङ् सुङ्‌बा मुला,

इस्राएलसे भर लबा परमेश्‍वरसे ङादा चुह्रङ् सुङ्‌बा मुला,

‘जुन म्‍हिसे म्‍हिगदेथोरी ज्‍यना लसी शासन लला,

जुन म्‍हिसे परमेश्‍वरदेन छ्‌याम लोङ्‌सी शासन लला,

४ थे स्‍य्‍होरी खसु आरेबा धुइरी फेबा धिनी ह्रङ्‌बान तला,

थे चा छे फुइना लबारी नाम ताइमाहेन्‍से फेबा धिनी ह्रङ्‌बान तला।’

५ “तिग ङाला वंश परमेश्‍वरदेन छ्‌याम ठीक आरे?

तिग थेसे खाइमै आन्‍होङ्‌बादेन आपोबा

ओच्‍छे जुकजुकधोना चिबा कबुल ङादेन छ्‌याम लबा आरे?

तिग थेसे लबा कबुल अन्‍छार ङादा थार्ना लबा आरे?

ओच्‍छे ङाला सेमसे म्‍हन्‍बा जम्‍मान ताम पूरा लबा आरे?

६ तर नाइबा गे लबा म्‍हिगदे जम्‍मादान

पुजुदा ह्रङ् लसी खजिबै ग्‍लारी भ्‍याङ्‌ला,

थेदा दोःसी यासे थुर्बारीनोन आखम।

७ थे पुजुदा फाइला हतियार अथवा कडीसे बाहेक अर्गु तिगै स्‍हेसेन आथुर।

जुन ग्‍लारी थे पुजु पोप लला थेरीन मेसे ख्राङ्‌ला।”

दाऊदला भङ्‌बा भङ्‌बा लडाइ लबा म्‍हिगदे

१ काइ ११:१०-४१

८ दाऊदला भङ्‌बा भङ्‌बा म्‍हिगदेला मिन चुनोन हिन्‍ना, गिक चा तहकमोनीग्‍याम खबा योशब-बश्‍शेबेत मुबा, गोर सोम न्‍हङ्‌री चु चा मूल म्‍हि मुबा। थेसे ग्‍यार्जा भ्रेदा भालासे रोप्‍सी ग्‍ला गिकरीन साइबा मुबा।

९ थे सोम न्‍हङ्‌ला अर्गु चा अहोही दोदैला झा एलाजार मुबा, ओच्‍छे लडाइ लबाला लागिरी ग्‍ला गिकरी ह्रुप तबा पलिश्‍तीगदेदा दाऊददेन एलाजारसे खाम्‍सम लडाइ लबारी खउ भिसी ङोजी। जमाहेन्‍से इस्राएलीगदे जम्‍मान लोङ्‌सी थेग्‍याम य्‍हार्जी। तर थे गिक जेन तसै लडाइ लबारी आख्‍लानी।

१० आब्‍लप्‍तेधोना थेसे पलिश्‍तीगदेदा तरवारसे ताप्‍बाला ताम्‍बान लजी, मुठीन ब्‍लबारी आखम्‍ना थेला यारी तरवारनोन टाँसब तबा तेनोन तबा मुबा। थे धिनकुनु चुह्रङ् लसी परमप्रभुसे ढाना लजी। जमाहेन्‍से साइबा म्‍हिगदेला सामान ब्‍यन्‍बारी जे इस्राएलला म्‍हिगदे एलाजार मुबा ग्‍लारी खजी।

११ ओच्‍छे अर्गु चा हरारी आगीला झा शम्‍मा मुबा। पलिश्‍तीगदे दोःसीनोन लडाइ लबारी लही भिबा ग्‍लारी पोप तबा मुबा, थेरी ल्‍हानान ज्‍यबा दालला भु मुबा। थेरीनोन पलिश्‍तीगदेदा म्राङ्‌सी इस्राएलीगदे य्‍हार्जी।

१२ तर थे भुदा जोगब लबारी शम्‍मा थेनोन भुरी चिजी, ओच्‍छे थे पलिश्‍तीगदेदा ब्रेना लजी। चुह्रङ् लसी थेकुनुएनोन परमप्रभुसे ढाना लजी।

१३ बाली दुइबारी शुरू लबा धुइरी क्‍यार दाऊदला बोगल गिकसे च्‍युइ मूल म्‍हिगदे न्‍हङ्‌ला थे भङ्‌बा भङ्‌बा म्‍हि सोम चा अदुल्‍लामला ऊरी दाऊद मुबा ग्‍लारी खजी। थे धुइरी पलिश्‍तीगदेला समूह गिक चा रपाईमला ब्‍याँसीरी पाल फ्रेङ्‌सी चिबा मुबा।

१४ थे धुइरी दाऊद चा नोबा ग्‍लारी मुबा, ओच्‍छे पलिश्‍तीगदेला सिपाहीगदे चा बेथलेहेमरी मुबा।

१५ दाऊददा तिरेकुनु ल्‍हानान क्‍युइ फुइजी, ओच्‍छे थेसे घ्रेन काइ तेःसी “ङादा थुङ्‌बारी बेथलेहेमला मूल म्राप ङाम्‍री मुबा इनारग्‍याम क्‍युइ भसी पिन्‍सम गादे तसेला मुबा” भिसी पाङ्‌जी।

१६ थेतबासेलमा थे भङ्‌बा भङ्‌बा म्‍हि सोम पलिश्‍तीगदेला गुङ्‌ग्‍याम निसी बेथलेहेमला मूल म्राप ङाम्‍री मुबा इनारला क्‍युइ भसी दाऊददा पिन्‍जी। तर दाऊदसे थे क्‍युइ थुङ्‌बारी आङ्‌यान्‍नी। ओच्‍छे थेसे थे क्‍युइ परमप्रभुला ओन्‍छाङ्‌री ल्‍हूजी।

१७ ओच्‍छे थेसे चुह्रङ् भिसी पाङ्‌जी, “परमप्रभु, ङाइ चु क्‍युइ थुङ्आतोःगै, तिग ङाइ चु म्‍हिगदेला का ह्रङ्‌बा क्‍युइ थुङ्‌से? चु क्‍युइला लागिरी चुगदेसे ह्राङला ज्‍याननोन गोजाला धाररी थान्‍जी।” थेतबासेलमा थेसे थे क्‍युइ आथुङ्‌नी।

थे सोमसे आलोङ्‌नान लबा गे चुह्रङ्‌बान मुबा।

१८ सरूयाहला झा योआबला आले अबीशै चा थे भङ्‌बा म्‍हि सोमला मूल म्‍हि मुबा। अबीशैसे भालासे रोप्‍सी ग्‍यार्जा सोम म्‍हिगदेदा साइबा मुबा। थेतबासेलमा थे भङ्‌बा भङ्‌बा म्‍हिला ह्रङ्‌नोन थेलाएनोन मिन चलब तजी।

१९ थे बोगल गिकसे च्‍युइ म्‍हिगदेला भन्‍दा थेला मिन झन ल्‍हानान चलब तजी। थे थेनीगदेला मूल म्‍हि दोजी, तर थे ङाच्‍छाला म्‍हि सोमदेन छ्‌यामनोन चा थेदा आझ्‍यानी।

२० कब्‍सेल भिबा ग्‍लाला यहोयादाला झा बनायाहएनोन भङ्‌बा म्‍हि मुबा। थेसे ल्‍हानान घ्रेन घ्रेन गे लबा मुबा। थेसे मोआबला घ्रेन घ्रेन सिपाही न्‍हीदाएनोन साइबा मुबा, ओच्‍छे तिरेकुनु थेसे घ्‍लिङ् ताइबा धुइरी व्‍हाङ् गिकरी वाङ्‌सी सिंह गिकदा साइबा मुबा।

२१ थेसे यारी भाला थोसी चिबा घ्रेन मिश्री गिकदा साइजी, थेदा साइबारी बनायाह कडी गिक थोसी निजी, ओच्‍छे थेला यारी मुबा भाला ब्‍यन्‍सी थेनोन भालासे थेदा साइजी।

२२ यहोयादला झा बनायाहसे लबा घ्रेन घ्रेन गे चुह्रङ्‌बान मुबा। थे भङ्‌बा भङ्‌बा म्‍हि सोम ह्रङ्‌नोन थेलाएनोन मिन चलब तजी।

२३ थे बोगल गिकसे च्‍युइ म्‍हिला भन्‍दाएनोन थेला मिन ल्‍हानान चलब तबा मुबा। तर थे भङ्‌बा भङ्‌बा म्‍हि सोमदेन छ्‌यामनोन चा थेदा आझ्‍यानी। थेदा दाऊदसे ह्राङला ज्‍यान जोगब लबारी ह्राङदेन छ्‌यामनोन भ्रबा म्‍हि स्‍होजी।

२४ थे बोगल गिकसे च्‍युइ न्‍हङ्‌ला अर्गु म्‍हिगदे चुनोन हिन्‍ना, योआबला आले असाहेल

बेथलेहेम शहरला दोदैला झा एल्‍हानान,

२५ हरोदी शम्‍मा, हरोदी एलीका,

२६ पल्‍ती हेलेस,

तको भिबा ग्‍लाला इक्‍केशला झा ईरा,

२७ अनातोतरी चिबा अबीएजेर,

हूशाती मबुन्‍ने,

२८ अहोही सल्‍मोन,

नतोपातरी चिबा महरै,

२९ नतोपातरी चिबा बानाहला झा हेलेद,

ओच्‍छे बेन्‍यामीनना गिबा भिबा ग्‍लाला रीबैला झा ईथै,

३० पिरातोनरी चिबा बनायाह,

गाशला होपगदेरी चिबा हिद्दै,

३१ अर्बा वंशला अब्‍बी-अल्‍बोन,

बरहूमी अज्‍मावेत,

३२ शाल्‍बोनरी चिबा एल्‍याहबा,

याशेनना झागदे,

३३ हरार वंशला शम्‍माला झा जोनाथन,

हरार वंशला शरारला झा अहीआम,

३४ माकाती आहसबैला झा एलीपेलेत,

गीलोनी अहीतोपेलला झा एलीआम,

३५ कर्मेलरी चिबा हेस्रो,

अर्बी पारै,

३६ सोबा भिबा ग्‍लारी चिबा नातानना झा यिगाल,

गाद भिबा ग्‍ला बानी

३७ अम्‍मोन वंशला सेलेक,

बेरोतरी चिबा नहरै,

चुसे सरूयाहला झा योआबला हतियार पुइमुबा,

३८ यित्रीरी चिबा ईरादेन गारेब,

३९ हित्त वंशला उरियाह,

जम्‍मान लसी बोगल गिकसे च्‍युक निस मुबा।

दाऊदसे ह्राङला य्‍हुल्‍साला म्‍हि झ्‍याबा

१ काइ २१:१-२७

२४

परमप्रभु दोःसी इस्राएलीगदेदेन छ्‌याम बोमो खजी, ओच्‍छे दाऊददा थेनीगदेला बिरोधरी रेःपुङ्‌जी। ओच्‍छे परमप्रभुसे दाऊददा इस्राएलदेन यहूदाला म्‍हिगदे झ्‍यागो भिसी कुल्‍जी।

२ थेतबासेलमा दाऊदसे योआबदेन ह्राङला सिपाहीगदेला हाकिमगदेदा दानहेन्‍से बेर्शेबाधोना इस्राएलला जम्‍मान वंशगदेला क्‍युर्नोन निसी लडाइ लबारी खम्‍बा म्‍हिगदे गादे चिम झ्‍यासी खउ भिसी कुल्‍जी।

३ तर योआबसे ग्‍लेदा चुह्रङ् भिसी पाङ्‌जी, “परमप्रभु ह्राङला परमेश्‍वरसे सय गुणा म्‍हिगदे बढब लसी पिन्‍गै, ओच्‍छे ङाला मालिकसे थे जम्‍मान ताम म्राङ्‌खम्‍गै। तर तिग्‍दा ङाला ग्‍लेसे चुह्रङ्‌बा गे लबारी म्‍हाइबा?”

४ तर योआबदेन सिपाहीगदेला हाकिमगदेदा ग्‍लेसे ह्राङसे कुल्‍बा ह्रङ्‌नोन लपुङ्‌जी। जमाहेन्‍से इस्राएलला लडाइ लबारी खम्‍बा म्‍हिगदे झ्‍याबाला लागिरी थेनीगदे ग्‍ले मुबा ग्‍लाग्‍याम थोन्‍सी निजी।

५ थेनीगदे यर्दन स्‍योङला क्‍याम्‍सङ्‌पट्टि निजी, ओच्‍छे अरोएर ङाम्‍ला लोपट्टिला स्‍योङरी पाल फ्रेङ्‌जी। थेनीगदे गादग्‍याम तबान याजेरधोनान निजी।

६ जमाहेन्‍से थेनीगदे गिलाददेन तातीम-होदशी ओच्‍छे दान-यानदेन सीदोनना क्‍युर्नोन निजी।

७ थेनीगदे क्‍युर्सीन पर्खाल लबा टुरोस शहरधोना निजी, ओच्‍छे हिव्‍वीदेन कनानीगदेला जम्‍मान शहरगदेरी निजी। जमाहेन्‍से यहूदाला लोपट्टि मुबा बेर्शेबारी निजी।

८ थेनीगदे य्‍हुल्‍सा नाङ्‌नोन निसी ल कूसे बोगल गिक धिन तमाहेन्‍से यरूशलेमरी दोःसी खजी।

९ जमाहेन्‍से योआबसे ग्‍लेदा म्‍हिगदेला बारेरी चुह्रङ् भिसी पाङ्‌जी, हतियार चलब लसी लडाइ लखम्‍बा म्‍हिगदे इस्राएलरी जे ८,००,००० मुबा, ओच्‍छे यहूदारी ५,००,००० मुबा।

१० थेह्रङ् लसी म्‍हिगदे झ्‍यासी जिन्‍माहेन्‍से दाऊददा सेमरी ल्‍हानान दुख तजी। ओच्‍छे परमप्रभुदा थेसे चुह्रङ् भिसी पाङ्‌जी, “ङाइ ल्‍हानान आज्‍यबा गे लबा मुला! ल्‍हानान मूर्ख दोःसी ङाइ गे लजी। परमप्रभु ङाला चु बिन्‍ती मुला, ह्राङला गे लबा म्‍हि ङाइ लबा पापदा तेःसी भ्‍याङ्‌गो।”

११ थे न्‍हाङ्‌गरदाङ स्‍य्‍होरीन रेःजी। तर थेनोन धुइरी दाऊदला अगमवक्ता गाददा परमप्रभुसे चु बचन सुङ्‌सी जिन्‍बा मुबा।

१२ “निसी दाऊददा चुह्रङ् भिसी पाङ्‌गो, ‘परमप्रभुसे चुह्रङ् भिसी सुङ्‌बा मुला, ङाइ एला ङाच्‍छापट्टि गोर सोम ताम थान्‍बान मुला, थे न्‍हङ्‌री ताम गिक धम्‍गो, थेनोन ताम ङाइ एथोरी भला।’”

१३ जमाहेन्‍से गाद खसी थेनोन ताम दाऊददा पाङ्‌जी, “ह्राङदा खजीबा ताम धम्‍बा सेम मुला? गिक चा ह्राङला य्‍हुल्‍सारी सोम दिङधोना अनिकाल तगै, अर्गु चा ह्राङदा ह्राङला शत्रुगदेसे ल सोमधोना ताप्‍बाला ताप्‍बान लगै, ओच्‍छे अर्गु गिक चा ह्राङला य्‍हुल्‍सारी सोमरेधोना देशान खगै। दाहेन्‍से ज्‍यना लसी खेन्‍गो, ओच्‍छे ङादा ह्राङ मुबा ग्‍लारी पुइखबा परमेश्‍वरदा ङाइ तिग जोहाब पिन्‍तोःबा थे सुङ्‌गो।”

१४ जमाहेन्‍से दाऊदसे गाददा चुह्रङ् भिसी पाङ्‌जी, “ङादा ल्‍हानान गाह्रो तबा मुला। परमप्रभुला सजाय य्‍हाङथोरी खबान ज्‍यबा तला। तिग्‍दा भिसम थे ल्‍हानान दया लबा परमेश्‍वर हिन्‍ना। तर ङा म्‍हिगदेला यारी परब तआतोःगै।”

१५ थेतबासेलमा तोगब लबा धुइ अन्‍छार परमप्रभुसे स्‍य्‍होहेन्‍सेन इस्राएल य्‍हुल्‍सा नाङ्‌नोन देशान पुइखजी, ओच्‍छे दानहेन्‍से बेर्शेबाधोनारी ७०,००० म्‍हिगदे सिजी।

१६ यरूशलेमदा नाश लबारी स्‍वर्गदूतसे यरूशलेमपट्टि या थीमाहेन्‍से थेह्रङ् लसी नाश लबा तामग्‍याम परमप्रभुला सेम पोजी, ओच्‍छे म्‍हिगदेदा नाश लबा थे स्‍वर्गदूतदा परमप्रभुसे “तजी, एला या मार थान्‍गो” भिसी सुङ्‌जी। परमप्रभुला थे दूत थे धुइरी यबूसी अरौनाला खला ङाम्‍री राप्‍सी चिबा मुबा।

१७ म्‍हिगदेदा साइबान लबा थे स्‍वर्गदूत म्राङ्‌माहेन्‍से दाऊदसे परमप्रभुदा चुह्रङ् भिसी पाङ्‌जी, “आज्‍यबा गे मी ङाइ गा लबा हिन्‍ना, पाप ङाइ लबा हिन्‍ना, ओन्‍छ्‌यान, चु ग्‍युगदेसे तिग लबा मुबा? ह्राङसे ङादेन ङाला वंशदा सजाय पिन्‍गो।”

दाऊदसे बलि फुल्‍बा ग्‍ला स्‍होबा

१८ थेनोन धिनकुनु गाद दाऊद मुबा ग्‍लारी खसी चुह्रङ् भिसी पाङ्‌जी, “यबूसी अरौनाला खलारी फेप्‍सी परमप्रभुला लागिरी बलि फुल्‍बा ग्‍ला गिक स्‍होउ।”

१९ परमप्रभुसे गादग्‍याम कुल्‍बा अन्‍छार दाऊद थे ग्‍लारी निजी।

२० ग्‍लेदेन ग्‍लेला म्‍हिगदे ह्राङ मुबा ग्‍लापट्टि खबान लबा म्राङ्‌माहेन्‍से अरौना निसी ग्‍लेदा फ्‍या लजी।

२१ ओच्‍छे चुह्रङ् भिसी पाङ्‌जी, “ह्राङ तिग्‍दा ह्राङला गे लबा म्‍हि ङा मुबा ग्‍लारी फेप्‍खबा?” दाऊदसे थेदा चुह्रङ् भिसी पाङ्‌जी, “म्‍हिगदेथोरी खबा चु देशान म्‍हासी निगै भिसी परमप्रभुला लागिरी बलि फुल्‍बा ग्‍ला गिक स्‍होबाला लागिरी ङा एला खला ग्‍लुबारी खबा हिन्‍ना।”

२२ अरौनासे दाऊददा चुह्रङ् भिसी पाङ्‌जी, “लास्‍सो, तला, थे किन्‍गो, ओच्‍छे ह्राङदा खजिबा ज्‍यबा छोर्बा थेनोन बलि फुल्‍गो। मेरी ख्राङ्‌सी फुल्‍बा बलि फुल्‍बा लागिरी मे बहर ङादेन छ्‌यामनोन मुला, ओच्‍छे सिङला लागिरी जुवादेन दाइँ लबा सिङएनोन ङादेन छ्‌यामनोन मुला।”

२३ थे जम्‍मान स्‍हे ग्‍लेदा पिन्‍सी अरौनासे चुह्रङ् भिसी पाङ्‌जी, “ह्राङसे फुल्‍बा बलि परमप्रभु ह्राङला परमेश्‍वरदा सेम निगै।”

२४ तर ग्‍लेसे अरौनादा चुह्रङ् भिसी पाङ्‌जी, “आहिन, एला थे जम्‍मान स्‍हे ङाइ ग्‍लुला। ङाइ ङाला परमप्रभु परमेश्‍वरला लागिरी टाङ्‌गान परब आतबा स्‍हेगदे किन्‍सी मेरी ख्राङ्‌सी फुल्‍बा बलि आफुल।” थेतबासेलमा दाऊदसे थे खलादेन मे बहरगदे बोगल न्‍हीसे च्‍युइ म्‍हुइला टाङ्‌गा पिन्‍सी ग्‍लुजी।

२५ जमाहेन्‍से दाऊदसे थेरी परमप्रभुला लागिरी बलि फुल्‍बा ग्‍ला गिक स्‍होजी। ओच्‍छे थेरी मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍जी। जमाहेन्‍से दाऊदसे य्‍हुल्‍साला लागिरी लबा प्रार्थना परमप्रभुसे सान्‍जी, ओच्‍छे इस्राएल य्‍हुल्‍सारी खबा देशान म्‍हासी निजी।

ङाच्‍छारेम भ्रिबा ग्‍लेगदेला किताब

चु किताबला बारेरी पाङ्‌तोःमा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: यहूदादेन इस्राएलला ग्‍लेगदे

भ्रिबा साल: ई.पू. ५६०-५५० सालला गुङ्‌री भ्रिबा मुबा।

शमूएलला किताबरी भ्रिबारी शुरू लबा इस्राएलला ग्‍लेगदेला काइरन चु किताबरीनोन भ्रिबा मुला। चु किताबदा भो सोम लसी च्‍याबारी खम्‍ला।

१) दाऊद सिबा ओच्‍छे सोलोमन इस्राएलदेन यहूदाला ग्‍ले दोबा ताम

२) सोलोमनसे शासन लबा धुइदेन य्‍हुल्‍सारी फलिफाप तबा ताम ओच्‍छे यरूशलेमरी परमेश्‍वरला मन्‍दिर स्‍होबा ताम

३) इस्राएल य्‍हुल्‍सा भो न्‍ही तसी झ्‍याङपट्टिला य्‍हुल्‍सादेन लोपट्टिला य्‍हुल्‍सा तबा ताम ओच्‍छे ८५० ई.पू. धोना ग्‍लेगदेसे शासन लबा ताम

ङाच्‍छारेम भ्रिबा ग्‍लेगदेला चु किताबरी च्‍यामा परमप्रभुला अगमवक्तागदे चा मूल म्‍हि मुबा। थे अगमवक्तागदेसे मूर्तिदा पूजा आलउ, ओच्‍छे परमेश्‍वरसे कुल्‍बा तामगदे आम्‍लेःगो भिसी म्‍हिगदेदा होशियार तना लमुबा। थे अगमवक्तागदे न्‍हङ्‌री एलिया चा मिन चलब तबा अगमवक्ता मुबा। एलियासे बाल लाला पूजा लबा म्‍हिगदेदा परमेश्‍वरला आत्‍माला शक्तिग्‍याम साइबा ताम १८ अध्‍यायरी पढब लबारी खम्‍ला।

मूल तामगदे

दाऊदसे शासन लबा धुइ जिन्‍बा १:१-२:१२

सोलोमन ग्‍ले दोबा २:१३-४६

सोलोमनसे शासन लबा धुइ ३:१-११:४३

इस्राएल य्‍हुल्‍सा टोगल तबा १२:१-२२:५३

ङाच्‍छारेम भ्रिबा ग्‍लेगदेला किताब

दाऊद ग्‍ले खेप्‍पा दोबा धुइला ताम

१

दाऊद ग्‍ले ल्‍हानान खेप्‍पा दोसी जिन्‍बा मुबा। थे धुइरी थेदा क्‍वान न्‍हन्‍सी पिन्‍सैनोन थेला जीउ आलेप्‍मुबा।

२ थेतबासेलमा थेला गे लबा म्‍हिगदेसे थेदा चुह्रङ् भिसी पाङ्‌जी, “ह्राङदा क्‍योङ्‌बारीदेन ह्राङदा सयार लबारी ङन्‍से खालै कन्‍ये-केटी गिक म्‍हाइसी भला। थे ङन्‍ना ग्‍लेदेन छ्‌यामनोन म्‍हेर्सी ङन्‍ना ग्‍लेदा लेप्‍ना लगै।”

३ जमाहेन्‍से थेनीगदेसे इस्राएल य्‍हुल्‍सा नाङ्‌नोन म्‍हाइमा शूनम्‍मी अबीशग मिन लबा जेःबा कन्‍ये-केटी गिक स्‍याप्‍जी। ओच्‍छे थेनीगदेसे थे म्रिङकोलादा ग्‍ले मुबा ग्‍लारी भजी।

४ थे म्रिङकोला ल्‍हानान जेःबा मुबा। थेसे ग्‍लेदा क्‍योङ्‌बादेन सयार लबारी छ्‌याइजी। तर ग्‍ले थेदेन छ्‌याम आब्रेल्‍नी।

अदोनियाहसे ह्राङसे ह्राङदान ग्‍ले स्‍होबा

५ जमाहेन्‍से हग्‍गीतला झा अदोनियाहसे “ग्‍ले मी ङानोन ततोःला” भिसी ह्राङसे ह्राङदान ग्‍ले स्‍होबारी म्‍हाइजी। थेतबासेलमा थेसे ह्राङला ङाच्‍छा ङाच्‍छा छ्‌योङ्‌बाला लागिरी बोगल न्‍हीसे च्‍युइ म्‍हिगदेदेन तारी क्रेबा म्‍हिगदे ओच्‍छे रथगदेएनोन ठीक लजी।

६ थेदा थेला आबासे “तिग्‍दा एसे चुह्रङ्‌बा गे लबा?” भिसीएनोन आपाङ्‌नी। अदोनियाहएनोन ल्‍हानान जेःबा म्‍हि मुबा, थे अब्‍शालोम भन्‍दा लिच्‍छा न्‍हबा मुबा।

७ अदोनियाहसे सरूयाहला झा योआबदेन परमेश्‍वरला लागिरी पूजा लबा अबियाथारदेन छ्‌याम सल्‍लाह किन्‍जी। ओच्‍छे थेनीगदेसेनोन थेदा ह्रो लजी।

८ तर परमेश्‍वरला लागिरी पूजा लबा सादोक, यहोयादाला झा बनायाह, नातान अगमवक्ता, शिमी, रेईदेन दाऊददा जोगब लबारी चिबा सिपाहीगदेसे चा अदोनियाहला ताम आङ्‌यान्‍नी।

९ जमाहेन्‍से अदोनियाहसे एन-रोगेलनेर ङाम्‍री मुबा जोहेलेत भिबा युङ्‌बारी ग्‍युगदे, म्‍हेगदे ओच्‍छे छोबा छोबा म्‍हे बहरगदे बलि लजी। थेसे ग्‍लेला जम्‍मान झागदेदेन यहूदाला जम्‍मान मूल म्‍हिगदेदा निम्‍तो पिन्‍जी।

१० तर थेसे नातान अगमवक्ता, बनायाह, ग्‍लेदा जोगब लबारी चिबा सिपाहीगदेदेन ह्राङलान आले सोलोमनदा चा निम्‍तो आपिन्‍नी।

११ जमाहेन्‍से नातानसे सोलोमनना आमा बतशेबादा चुह्रङ् भिसी ङ्‌योइजी, “य्‍हाङला मालिक दाऊददा थानोन आपिन्‍ना हग्‍गीतला झा अदोनियाह ग्‍ले दोबा ताम ह्राङदा था आरे?

१२ दाहेन्‍से ङाला ताम सान्‍गो, खाह्रङ् लसी ह्राङदेन ह्राङला झा सोलोमनना ज्‍यान जोगब लबारी खम्‍ला, ङाइ ह्राङदा सल्‍लाह पिन्‍ना।

१३ तुरून्‍तन दाऊद ग्‍लेदा स्‍याप्‍सी चुह्रङ् भिसी सुङ्‌गो, ‘प्रभु, ङाला ग्‍ले, ङा भन्‍दा लिच्‍छा पक्‍कान एला झा सोलोमन ग्‍ले दोला ओच्‍छे थेनोन ङाला ठिरी चिला भिसी ह्राङसे ह्राङला गे लबा म्‍हि ङादेन छ्‌याम घ्रान चबा आहिन? दन्‍दे चा खाह्रङ् लसी अदोनियाह ग्‍ले दोजी?’

१४ ह्राङसे ग्‍लेदेन छ्‌याम ताम लबान लबा धुइरी ङा दिम न्‍हङ्‌री खला, ओच्‍छे ह्राङसे सुङ्‌बा तामदा प्रस्‍टन घोना लला।”

१५ जमाहेन्‍से खेप्‍पा दोसी जिन्‍बा ग्‍लेदेन छ्‌याम ह्रुप तबारी बतशेबा ग्‍लेला कोठारी निजी, थेरी ग्‍लेदा शूनम्‍मी अबीशगसे सयार लमुबा।

१६ ओच्‍छे बतशेबासे ग्‍लेदा फ्‍या लजी। ग्‍लेसे थेदा “एदा तिग तोःजी?” भिसी ङ्‌योइजी।

१७ थेसे ग्‍लेदा चुह्रङ् भिसी पाङ्‌जी, “ङाला प्रभु, ह्राङसे ह्राङला गे लबा म्‍हि ङादेन छ्‌याम परमप्रभु ह्राङला परमेश्‍वरला मिनरी चुह्रङ् भिसी घ्रान चबा मुबा, ‘ङा भन्‍दा लिच्‍छा एला झा सोलोमन ग्‍ले दोला, ओच्‍छे थेनोन ङाला ठिरी चिला।’

१८ तर दन्‍दे मी अदोनियाह गा ग्‍ले दोजीम। चु ताम ङाला प्रभु ङाला ग्‍लेदा थानोन आरे।

१९ थेसे ल्‍हानान म्‍हेगदेदेन छोबा छोबा म्‍हे बहरगदे ओच्‍छे ग्‍युगदे बलि फुल्‍बा मुला। थेसे ग्‍लेला जम्‍मान झागदे, परमेश्‍वरला लागिरी पूजा लबा अबियाथारदेन सिपाहीगदेला मूल म्‍हि योआबदा निम्‍तो पिन्‍जीम। तर ह्राङला गे लबा म्‍हि सोलोमनदा चा निम्‍तोन आपिन्‍जीम।

२० ङाला प्रभु, ङाला ग्‍ले, दाहेन्‍से ह्राङ भन्‍दा लिच्‍छा खाला ह्राङला ठिरी चिला भिसी था याङ्‌बाला लागिरी जम्‍मान इस्राएलीगदेसे ह्राङदान भ्रान्‍सी चिबा मुला।

२१ चुदे ह्राङसे तिगै आलनी भिसम ह्राङसे जम्‍बुलिङ ख्‍लामाहेन्‍से ङादेन ङाला झा सोलोमनदा नाइबा गे लबा म्‍हिदा ह्रङ्‌बान व्‍यवहार लला।”

२२ थेसे ग्‍लेदेन छ्‌याम ताम लबान लबा धुइरी नातान अगमवक्ता ग्‍लेखाङ्‌री दोखजी।

२३ थेनीगदेसे ग्‍लेदा “नातान खबा मुला” भिसी पाङ्‌जी। जमाहेन्‍से नातान न्‍हङ्‌री खसी ग्‍लेदा फ्‍या लजी।

२४ ओच्‍छे नातानसे चुह्रङ् भिसी पाङ्‌जी, “ङाला प्रभु, ङाला ग्‍ले, तिग ह्राङ भन्‍दा लिच्‍छा अदोनियाह ग्‍ले दोला? ओच्‍छे थेनोन ह्राङला ठिरी चिला भिसी ह्राङसेन सुङ्‌बा हिन्‍ना?

२५ तिनी थे मार जोहेलेत भिबा युङ्‌बारी निसी ल्‍हानान म्‍हेदेन छोबा छोबा म्‍हे बहरगदे ओच्‍छे ग्‍युगदे बलि फुल्‍बा मुला। थेसे ग्‍लेला जम्‍मान झागदे, सिपाहीगदेला मूल म्‍हिगदेदेन परमेश्‍वरला लागिरी पूजा लबा अबियाथारदा भोज चबारी निम्‍तो पिन्‍बा मुला। चु धुइरी थेनीगदे थेदेन छ्‌यामनोन चबा थुङ्‌बा लबान ‘अदोनियाह ग्‍लेला छे ह्रेङ्‌गै’ भिसी पाङ्‌बान मुला।

२६ तर थेसे ह्राङला गे लबा म्‍हि ङादादेन परमेश्‍वरला लागिरी पूजा लबा सादोक, यहोयादाला झा बनायाहदेन ह्राङला गे लबा सोलोमनदा चा निम्‍तो आपिन्‍नी।

२७ तिग चु ह्राङसेन कुल्‍बा अन्‍छार तबा हिन्‍ना? ङनी ह्राङला गे लबा म्‍हिगदेदा चा ह्राङ भन्‍दा लिच्‍छा ह्राङला ठिरी खाला चिला भिसी तिग्‍दा ह्राङसे आसुङ्‌बा?”

दाऊदसे सोलोमनदा ग्‍ले स्‍होबा

२८ जमाहेन्‍से दाऊद ग्‍लेसे “बतशेबादा दिम न्‍हङ्‌री ङ्‌योइगो” भिसी पाङ्‌जी। थेतबासेलमा बतशेबा ग्‍लेला ङाच्‍छापट्टि खसी राप्‍जी।

२९ जमाहेन्‍से ग्‍लेसे चुह्रङ् भिसी घ्रान चजी, “ङादा जम्‍मान दुखग्‍याम फेबा ङाला छोन्‍बो परमप्रभुला मिनरी ङाइ घ्रान चसी पाङ्‌ला।

३० परमप्रभु इस्राएलला परमेश्‍वरला मिनरी ङाइ घ्रान चबान एदा चुह्रङ् भिसी पाङ्‌बा मुबा, ‘ङा भन्‍दा लिच्‍छा एला झा सोलोमननोन ग्‍ले दोला, ओच्‍छे ङाला साटोरी ङाला ठिरी चिला।’ ङाइ चबा चु घ्रान तिनीला धिनकुनुन ङाइ पूरा लला।”

३१ जमाहेन्‍से बतशेबासे ग्‍लेदा फ्‍या लबान चुह्रङ् भिसी पाङ्‌जी, “ङाला प्रभु, ङाला ग्‍लेला छे ह्रेङ्‌गै।”

३२ दाऊद ग्‍लेसे चुह्रङ् भिसी पाङ्‌जी, “परमेश्‍वरला लागिरी पूजा लबा सादोकदेन नातान अगमवक्ता ओच्‍छे यहोयादाला झा बनायाहदा दिम न्‍हङ्‌री ङ्‌योइगो।” थेनीगदे ग्‍लेला ङाच्‍छापट्टि खमाहेन्‍से

३३ ग्‍लेसे थेनीगदेदा चुह्रङ् भिसी पाङ्‌जी, “एनीगदेसे ङाला गे लबा म्‍हिगदेदा एनीगदेदेन छ्‌यामनोन भोर्गो, ओच्‍छे ङाला झा सोलोमनदा ग्‍लेला खच्‍चररी थान्‍सी गीहोनधोना छ्‌यामनोन भोर्गो।

३४ परमेश्‍वरला लागिरी पूजा लबा सादोकदेन नातान अगमवक्तासे सोलोमनदा थेरी इस्राएलला ग्‍ले स्‍होगै। ओच्‍छे बिगुल ह्राप्‍सी ‘सोलोमन ग्‍लेला छे ह्रेङ्‌गै’ भिसी क्रिङ्‌गो।

३५ जमाहेन्‍से एनीगदे थेदेन छ्‌यामनोन तोर खउ, ओच्‍छे दिम न्‍हङ्‌री वाङ्‌सी थे ङाला ठिरी चिगै, ओच्‍छे ङाला साटोरी थेसेन शासन लगै। थेदा इस्राएलदेन यहूदाथोरी शासन लबारी ङाइनोन धम्‍बा हिन्‍ना।”

३६ यहोयादाला झा बनायाहसे ग्‍लेदा चुह्रङ् भिसी जोहाब पिन्‍जी, “आमेन! ङाला मालिक ङाला ग्‍लेला परमप्रभु परमेश्‍वरसे चुह्रङ्‌बान सुङ्‌गै।

३७ ङाला ग्‍लेदेन छ्‌याम परमप्रभु खाह्रङ् लसी धन्‍छ्‌याबा मुबा, थेह्रङ् लसीन परमप्रभु सोलोमनदेन छ्‌यामएनोन धन्‍छ्‌यागै। ओच्‍छे परमप्रभुसे सोलोमनना ठि ङाला प्रभु ङाला ग्‍ले दाऊदला ठि भन्‍दाएनोन शक्तिशाली स्‍होगै।”

३८ जमाहेन्‍से सोलोमनदा दाऊद ग्‍लेला खच्‍चररी थान्‍सी परमेश्‍वरला लागिरी पूजा लबा सादोक, नातान अगमवक्ता, यहोयादाला झा बनायाह, करेतीदेन पेलेथीगदे मार गीहोनधोना छ्‌यामनोन निजी।

३९ परमप्रभु धन्‍छ्‌याबा पाल न्‍हङ्‌ग्‍याम परमेश्‍वरला लागिरी पूजा लबा सादोकसे छ्‌युगु थान्‍बा रू किन्‍सी सोलोमनना थोबोरी छ्‌युगु युसी ग्‍ले स्‍होजी। जमाहेन्‍से थेनीगदेसे बिगुल ह्राप्‍जी, ओच्‍छे जम्‍मान म्‍हिगदेसे क्रिङ्‌बान, “सोलोमन ग्‍लेला छे ह्रेङ्‌गै” भिसी पाङ्‌जी।

४० जमाहेन्‍से जम्‍मान म्‍हिगदे ताङ्‌सी ताङ्‌सी बाँसुरी ह्राप्‍बान सोलोमनदेन छ्‌यामनोन तोर खजी। थेनीगदे क्रिङ्‌मा सनोन ल्‍हीगल्‍हीग तजी।

४१ अदोनियाहदेन थेला ढोन्‍बोगदेसे भर्खर जे चसी जिन्‍बा मुबा, थेनीगदेसे म्‍हिगदे क्रिङ्‌बा थेःजी। बिगुल ह्राप्‍बा थेःसी योआबसे “चु म्‍हिगदे शहररी तिग्‍दा क्रिङ्‌बा?” भिसी ङ्‌योइजी।

४२ थेसे चुह्रङ् भिसी पाङ्‌बान लमा परमेश्‍वरला लागिरी पूजा लबा अबियाथारला झा जोनाथन दोखजी। अदोनियाहसे थेदा चुह्रङ् भिसी पाङ्‌जी, “न्‍हङ्‌री खउ, ए ह्रङ्‌बा ज्‍यबा म्‍हिसे ज्‍यबान समाचार भजी तला।”

४३ जोनाथनसे चुह्रङ् भिसी जोहाब पिन्‍जी, “अँहँ, आहिन। य्‍हाङला प्रभु य्‍हाङला दाऊद ग्‍लेसे मी सोलोमनदा ग्‍ले स्‍होबा मुला।

४४ ग्‍लेसे परमेश्‍वरला मन्‍दिररी पूजा लबा म्‍हि सादोक, नातान अगमवक्ता, यहोयादला झा बनायाह, करेतीदेन पेलेथीगदेदा सोलोमनदेन छ्‌यामनोन पुइबा मुला। ओच्‍छे थेनीगदेसे चा सोलोमनदा ग्‍लेला खच्‍चरथोरी थान्‍सी भोर्बा मुला।

४५ ओच्‍छे परमेश्‍वरला मन्‍दिररी पूजा लबा म्‍हि सादोकदेन नातान अगमवक्तासे गीहोनरी थेला थोबोरी छ्‌युगु युसी ग्‍ले स्‍होबा मुला। दन्‍दे थेनीगदेसे थेदा थेग्‍याम ताङ्‌सी ताङ्‌सी तोर भोर्बा मुला, ओच्‍छे शहररी म्‍हिगदे क्रिङ्‌बान मुला। ह्राङनीसे थेनोन काइ थेःबा हिन्‍ना।

४६ अझ थे भन्‍दा घ्रेन ताम मी ग्‍लेला ठिरी सोलोमन धन्‍छ्‌याबा मुला।

४७ ओच्‍छे य्‍हुल्‍साला मूल म्‍हिगदेएनोन य्‍हाङला प्रभु दाऊद ग्‍लेदा फ्‍या लबान चुह्रङ् भिसी पाङ्‌बारी निबा मुला, ‘ह्राङला परमेश्‍वरसे ह्राङला मिन भन्‍दा अझ ह्राङला झा सोलोमनना मिन ल्‍हानान ग्‍लारी दोना लगै। ओच्‍छे ह्राङला ठि भन्‍दाएनोन थेला ठि अझ शक्तिशाली स्‍होगै।’ ओच्‍छे ह्राङलान खटनरी चिसी ग्‍लेसे परमप्रभुदा फ्‍या लबान चुह्रङ् भिसी पाङ्‌जी,

४८ ‘परमप्रभु इस्राएलला परमेश्‍वरला जयजयकार तगै, तिनी परमप्रभुसे ङाला ठिरी ङाला झा चिबा च्‍यापुङ्‌जी।’”

४९ थेतबासेलमा अदोनियाहला ढोन्‍बोगदे जम्‍मान लोङ्‌सी डाङ्‌डोङ् रेःसी ह्राङ ह्राङला ग्‍यामसे निजी।

५० तर अदोनियाह चा सोलोमनदेन छ्‌याम लोङ्‌सी ढोङ् रेःजी, ओच्‍छे निसी बलि फुल्‍बा ग्‍लाला रूगदे चुङ्‌सी चिजी।

५१ जमाहेन्‍से खालै म्‍हि निसी चु ताम सोलोमनदा पाङ्‌जी, “अदोनियाह सोलोमन ग्‍लेदेन छ्‌याम लोङ्‌सी बलि फुल्‍बा ग्‍लाला रूगदे चुङ्‌सी चिबा मुला। ओच्‍छे थेसे चुह्रङ् भिसी पाङ्‌बा मुला, ‘तिनी ह्राङला गे लबा म्‍हि ङादा सोलोमन ग्‍लेसे “ङाइ तरवारसे ताम्‍सी आसाइ” भिसी घ्रान चसी पाङ्‌गै।’”

५२ सोलोमन ग्‍लेसे चुह्रङ् भिसी जोहाब पिन्‍जी, “चुदे थेसे ह्राङसे ह्राङदान ज्‍यबा म्‍हि हिन्‍ना भिसी उन्‍खम्‍जी भिसम थेला क्रा भा गिकएनोन सरी आताइ। तर थे आज्‍यबा म्‍हि हिन्‍सम थेदा पक्‍कान साइला।”

५३ जमाहेन्‍से सोलोमन ग्‍लेसे म्‍हिगदे पुइसी थेदा बलि फुल्‍बा ग्‍लाग्‍याम मार भजी। ओच्‍छे अदोनियाह खसी सोलोमन ग्‍लेदा फ्‍या लजी। ओच्‍छे सोलोमन ग्‍लेसे थेदा “ए ह्राङला दिमरी निउ” भिसी पाङ्‌जी

दाऊदसे सोलोमनदा पिन्‍बा थुम्‍ला अर्तीगदे

२

दाऊदसे ह्राङ सिबा धुइ तबासेलमा थेसे ह्राङला झा सोलोमनदा पिन्‍बा थुम्‍ला अर्तीगदे चुनोन हिन्‍ना।

२ दाऊदसे सोलोमनदा चुह्रङ् भिसी पाङ्‌जी, “जम्‍बुलिङला ठिम अन्‍छार ङाएनोन सिबान मुला। थेतबासेलमा एसे चा ह्राङसे ह्राङदान आँट मुबादेन आलोङ्‌बा भङ्‌बा म्‍हि ह्रङ्‌बान दोसी उन्‍गो।

३ ओच्‍छे परमप्रभु ह्राङला परमेश्‍वरला लागिरी लतोःबा गे पूरा लउ। थेलान ग्‍यामरी भ्रउ, ओच्‍छे मोशाला ठिमरी भ्रिबा परमप्रभुला ठिमगदेदेन थेसे कुल्‍बा तामगदे अन्‍छार भ्रउ। जमाहेन्‍से एसे तिग तिग लला, ओच्‍छे ए जुन जुन ग्‍लारी निला, थेरी एला फलिफाप तला।

४ ओच्‍छे परमप्रभुसे ङादा चुह्रङ् भिसी कुल्‍बा ताम पूरा तगै, ‘चुदे एला सन्‍तानसे ह्राङ खाह्रङ् लसी भ्रतोःला भिबा तामरी सेम लजी भिसम ओच्‍छे चुदे थेनीगदे ङाला ङाच्‍छापट्टि ह्राङला पूरन सेमहेन्‍से, पूरन प्राणहेन्‍से विश्‍वासरी भ्रजी भिसम इस्राएलला ग्‍लेला ठिरी चिबारी खाइमै एदा झाला खाँचो आत।’

५ “ङादा सरूयाहला झा योआबसे तिग लबा मुबा, थेसे इस्राएलला सिपाहीगदेला हाकिम नेरला झा अबनेरदेन येतेरला झा अमासादा तिग लबा मुबा, थे ताम मी एदा थानोन मुला। लडाइनोन आतबा धुइरीनोन लडाइ तबा धुइरी ह्रङ्‌नोन लसी थेसे थे न्‍हीदान साइजी। थेनोन कासे थेसे ह्राङला केदेन लखम अशुद्ध तना लजी।

६ एला बुद्धिसे तिग लाइ म्‍हन्‍बा थेनोन अन्‍छार एसे थेदेन छ्‌याम व्‍यवहार लउ। तर थेला क्रा सार्सी जिन्‍बा मुसैनोन थेदा ज्‍यना लसी सिआपुङ्‌गो।

७ “तर गिलादला बर्जिल्‍लैला झागदेदा चा दया लउ। ओच्‍छे एला टेबुलरी चिसी चबा थुङ्‌बा लबागदे न्‍हङ्‌री थेनीगदेएनोन तगै। ङा एला ज्‍योज्‍यो अब्‍शालोम मुबा ग्‍लाग्‍याम य्‍हार्सी निमा थेनीगदे ङादेन छ्‌यामनोन मुबा।

८ “ओच्‍छे एदेन छ्‌यामनोन मुबा बहूरीमला बेन्‍यामीनी गेराला झा शिमीदाएनोन आम्‍लेःगो। ङा महनोमरी निबा धिनकुनु थेसे ङादा ल्‍हानान केःबा मुबा। थे यर्दन स्‍योङरी ङादा स्‍याप्‍बारी खमा ‘ङाइ एदा तरवारसे ताम्‍सी आसाइ’ भिसी ङाइ परमप्रभुला मिन किन्‍सी घ्रान चबा मुला।

९ तर एसे थेला तिगै दोष आरे भिसी आम्‍हन्‍गो। ए बुद्धि मुबा म्‍हि हिन्‍ना, थेदेन छ्‌याम खाह्रङ्‌बा व्‍यवहार लतोःला थे ताम एदा थानोन मुला। थेला सार्सी जिन्‍बा क्रारी का सोक्‍केन तसी जे थे धुर्सारी निगै।”

दाऊद सिबा

१० जमाहेन्‍से दाऊद सिजी, ओच्‍छे थेदा दाऊदला शहररी ल्‍हुजी।

११ दाऊदसे हेब्रोनरी निस दिङ, यरूशलेमरी बोगल गिकसे च्‍युक सोम दिङ लसी इस्राएलरी जम्‍मा बोगल न्‍ही दिङधोना शासन लजी।

१२ जमाहेन्‍से सोलोमन ह्राङला आबा दाऊदला ठिरी चिजी, ओच्‍छे थेला शासन शक्तिशाली तजी।

अदोनियाह सिबा

१३ जमाहेन्‍से हग्‍गीतला झा अदोनियाह सोलोमनना आमा बतशेबा मुबा ग्‍लारी खजी। थेदा बतशेबासे “तिग ए ज्‍यना लसी दोखजी?” भिसी ङ्‌योइजी। ओच्‍छे थेसे “लास्‍सो” भिसी जोहाब पिन्‍जी।

१४ अदोनियाहसे अझै चुह्रङ् भिसी पाङ्‌जी, “ङाइ ह्राङदा तिगै ताम पाङ्‌तोःबा मुला।”

बतशेबासे “पाङ्‌गो” भिसी पाङ्‌जी।

१५ अदोनियाहसे चुह्रङ् भिसी पाङ्‌जी, “चु ताम ह्राङदा थानोन मुला, शासन मी ङाइ लतोःबा मुबा, जम्‍मान इस्राएलीगदेसेनोन ङानोन ग्‍ले दोला भिसी म्‍हन्‍बा मुबा। तर जम्‍मान ताम अर्गुन तजी। शासन ङाला आलसे लजी। तिग्‍दा भिसम परमप्रभुसे म्‍हन्‍बा अन्‍छार थेनोन ग्‍ले दोतोःबा मुबा।

१६ दाहेन्‍से ङाइ ह्राङदेन छ्‌याम ताम गिक लतोःबा मुला। थे तामदा आत भिसी आसुङ्‌गो।”

बतशेबासे “थे ताम तिग हिन्‍ना?” भिसी ङ्‌योइजी।

१७ अदोनियाहसे चुह्रङ् भिसी पाङ्‌जी, “ङादा शूनम्‍मी अबीशगदेन छ्‌याम ब्‍याह लबारी पिन्‍गो भिसी सोलोमन ग्‍लेदेन छ्‌याम बिन्‍ती लसी पिन्‍गो।” थेसे “आत” भिसी ह्राङदा आसुङ् भिबा ताम ङादा था मुला।

१८ बतशेबासे चुह्रङ् भिसी जोहाब पिन्‍जी, “तला, एला लागिरी ङाइ ग्‍लेदेन छ्‌याम ताम लसी पिन्‍ना।”

१९ बतशेबा अदोनियाहला लागिरी ताम लसी पिन्‍बारी ग्‍ले मुबा ग्‍लारी निजी। जमाहेन्‍से बतशेबादा ढेन्‍बाला लागिरी ग्‍ले रेःसी थेदा फ्‍या लजी, ओच्‍छे ग्‍ले ह्राङला ठिरी चिजी। सोलोमनसे ग्‍लेला आमाला लागिरी ठि गिक भउ भिसी कुल्‍जी, ओच्‍छे ग्‍लेला आमा ग्‍लेला दाहिनेपट्टि चिजी।

२० बतशेबासे चुह्रङ् भिसी पाङ्‌जी, “एदेन छ्‌याम ङाइ ताम गिक लतोःबा मुला, एसे थे ताम आत भिसी आपाङ्‌गो।”

ग्‍लेसे चुह्रङ् भिसी पाङ्‌जी, “तिग ताम हिन्‍ना आमा? ङाइ ह्राङदा आत भिसी आपाङ्।”

२१ बतशेबासे चुह्रङ् भिसी पाङ्‌जी, “शूनम्‍मी अबीशगला ब्‍याह एला ज्‍योज्‍यो अदोनियाहदेन छ्‌याम लसी पिन्‍गो।”

२२ सोलोमन ग्‍लेसे ह्राङला आमादा चुह्रङ् भिसी जोहाब पिन्‍जी, “अदोनियाहला ब्‍याह शूनम्‍मी अबीशगदेन छ्‌याम लसी पिन्‍गो भिसी ह्राङसे तिग्‍दा पाङ्‌तोःजी? ह्राङसे य्‍हुल्‍सान ह्रीबा हिन्‍सै तसेला मुबा। तिग्‍दा भिसम थे ङाला ज्‍योज्‍यो हिन्‍ना, ओच्‍छे परमेश्‍वरला लागिरी पूजा लबा अबियाथारदेन सरूयाहला झा योआबला लागिरीनोन ह्रिसै तला।”

२३ जमाहेन्‍से सोलोमन ग्‍लेसे परमप्रभुला मिनरी घ्रान चबान चुह्रङ् भिसी पाङ्‌जी, “अदोनियासे चु तामला लागिरी ह्राङलान ज्‍यान भ्‍याङ्आतोःनी भिसम परमेश्‍वरसे ङादेन छ्‌याम आज्‍यबा भन्‍दाएनोन आज्‍यबा व्‍यवहार लगै।

२४ दाहेन्‍से ङादा ङाला आबा दाऊदला ठिरी चिबाला लागिरी धम्‍बा ओच्‍छे ह्राङला कबुल अन्‍छार ङाला सन्‍तानदा तोर थीबा छोन्‍बो परमप्रभुला मिन किन्‍सी ङाइ पाङ्‌ला, अदोनियाह तिनीन साइला!”

२५ जमाहेन्‍से ग्‍लेसे यहोयादाला झा बनायाहदा कुल्‍जी, ओच्‍छे थेसे अदोनियाहदा तोसी तोसीन साइजी।

योआब सिबा

२६ परमेश्‍वरला लागिरी पूजा लबा अबियाथारदा ग्‍लेसे चुह्रङ् भिसी पाङ्‌जी, “अनातोतरी एला ह्राङलान भु वारी मुबा ग्‍लारी निउ। एदा मी साइनोन तोःबा मुबा, तर एदा ङाइ दन्‍देन आसाइ। तिग्‍दा भिसम एसे ङाला आबा दाऊदला ङाच्‍छापट्टि परमप्रभुला सन्‍दोस पुइमुबा, ओच्‍छे थेसे नाबा दुख एसेनोन थेदेन छ्‌यामनोन नाबा मुबा।”

२७ थेतबासेलमा सोलोमनसे परमप्रभुला लागिरी पूजा लबा गेग्‍याम अबियाथारदा तेःजी। शीलोरी परमप्रभुसे एलीला सन्‍तानना बारेरी सुङ्‌बा बचन चुह्रङ् लसी पूरा तजी।

२८ चु समाचार योआब मुबा ग्‍लारी दोजी। जमाहेन्‍से थे य्‍हार्सी परमप्रभुला पालरी निजी, ओच्‍छे बलि फुल्‍बा ग्‍लाला रूगदे चुङ्‌सी चिजी। थे अब्‍शालोमदेन छ्‌याम ढिक्‍बा आहिन मुबा। तर अदोनियाहदेन छ्‌याम ढिक्‍सी थेसे जाल लबा मुबा।

२९ सोलोमन ग्‍लेसे योआब परमप्रभुला पालरी य्‍हार्सी निसी बलि फुल्‍बा ग्‍ला ङाम्‍री चिबा मुला भिबा ताम थेःजी। जमाहेन्‍से ग्‍लेसे योआबदा तोसी तोसी साइगो भिसी यहोयादाला झा बनायाहदा कुल्‍सी पुइजी।

३० थेतबासेलमा बनायाह परमप्रभुला पालरी निजी ओच्‍छे योआबदा “एदा ग्‍लेसे मङ्‌ग्‍यार खउ भिसी सुङ्‌बा मुला” भिसी पाङ्‌जी।

तर योआबसे “अँहँ, ङा चुरीन सिला” भिसी पाङ्‌जी।

ओच्‍छे योआबसे पाङ्‌बा ताम बनायाहसे ग्‍लेदा पाङ्‌सी पिन्‍जी।

३१ जमाहेन्‍से ग्‍लेसे बनायाहदा चुह्रङ् भिसी कुल्‍जी, “थेसे पाङ्‌बा ह्रङ्‌नोन लउ। थेदा साइसी ल्‍हुगो, ओच्‍छे योआबसे तिगै दोष आरेबा म्‍हिला का बगब लसी ङादेन ङाला आबाला सन्‍तानथोरी तबा दोष माफ तगै।

३२ थेसे बगब तना लबा काला खी परमप्रभुसे थेग्‍यामनोन किन्‍गै। तिग्‍दा भिसम थेसे ङाला आबा दाऊदसे था आयाङ्‌ना लसी ह्राङ भन्‍दाएनोन ज्‍यबादेन सोझो तिगै दोष आरेबा इस्राएलला सिपाहीगदेला हाकिम नेरला झा अबनेरदेन यहूदाला सिपाहीगदेला हाकिम येतेरला झा अमासादा तरवारसे ताम्‍सी साइबा मुबा।

३३ थेनीगदेला काला दोष योआबदेन थेला सन्‍तानथोरी सदन परब तगै। तर दाऊददेन थेला सन्‍तान ओच्‍छे थेला म्‍हेमेदेन थेला ठिथोरी चा सदन परमप्रभुला शान्‍ति तगै।”

३४ थेतबासेलमा यहोयादाला झा बनायाह बलि फुल्‍बा ग्‍लाथोरी निजी, ओच्‍छे योआबदा थेरीन साइजी। ओच्‍छे थेदा तोङ्‌तोङ्‌बा ग्‍लारी मुबा थेलान वारीरी ल्‍हुजी।

३५ ग्‍लेसे योआबला साटोरी यहोयादाला झा बनायाहदा सिपाहीगदेला हाकिम स्‍होजी, ओच्‍छे अबियाथारला साटोरी सादोकदा परमेश्‍वरला मन्‍दिररी पूजा लबा म्‍हि स्‍होजी।

शिमी सिबा

३६ जमाहेन्‍से ग्‍लेसे शिमीदा ङ्‌योइबारी म्‍हि पुइजी, ओच्‍छे ग्‍लेसे शिमीदा चुह्रङ् भिसी पाङ्‌जी। “यरूशलेमरी ह्राङला लागिरी दिम गिक स्‍होसी थेरीन चिउ। ओच्‍छे थे शहर ख्‍लासी ए खानङ्एनोन आनिउ।

३७ चुदे शहर ख्‍लासी किद्रोन स्‍योङ क्‍याम्‍सङ् जे निजी भिसम ए सिला। थेह्रङ् लजी भिसम एला काला दोष एथोरीन परब तला।”

३८ शिमीसे ग्‍लेदा चुह्रङ् भिसी पाङ्‌जी, “ह्राङसे सुङ्‌बा ताम ज्‍यबान मुला। ङाला प्रभु ङाला ग्‍लेसे ह्राङला गे लबा म्‍हि ङादा सुङ्‌बा ह्रङ्‌नोन ङाइ लला।” ओच्‍छे शिमी ल्‍हानान धुइधोना यरूशलेमरी चिजी।

३९ तर सोम दिङ लिच्‍छा शिमीला घ्‍याबा न्‍ही य्‍हार्सी गातला ग्‍ले माकाला झा आकीश मुबा ग्‍लारी निजी। शिमीसे “एला घ्‍याबागदे गातरी मुला” भिबा ताम थेःजी।

४० जमाहेन्‍से शिमी ह्राङला गधारी जीनकाठी खीसी ह्राङला घ्‍याबागदेदा म्‍हाइबारी गातरी आकिश मुबा ग्‍लारी निजी। चुह्रङ् लसी शिमीसे ह्राङला घ्‍याबागदेदा म्‍हाइसी भजी।

४१ ओच्‍छे शिमी यरूशलेमग्‍याम गातरी निसी खजी भिबा ताम सोलोमन ग्‍लेदा थेःना लजी।

४२ जमाहेन्‍से सोलोमन ग्‍लेसे शिमीदा ङ्‌योइबारी म्‍हि पुइजी। ओच्‍छे थेसे चुह्रङ् भिसी पाङ्‌जी, “तिग ङाइ एदा परमप्रभुला मिन किन्‍सी घ्रान चपुङ्‌सी होशियार तना लमुबा आहिन? ‘खानङ्एनोन निबाला लागिरी जुन धिनकुनु चु ग्‍ला ख्‍लाला थे धिनकुनु ए पक्‍कन सिला।’ थे धुइरी एसेन चुह्रङ् भिसी पाङ्‌बा आहिन, ‘ह्राङसे सुङ्‌बा ताम ज्‍यबान मुला। ह्राङसे सुङ्‌बा अन्‍छारनोन ङाइ लला।’

४३ एसे तिग्‍दा परमप्रभुला मिनरी लबा भाकलदेन ङाइ कुल्‍बा अन्‍छार गे आलबा?”

४४ जमाहेन्‍से ग्‍लेसे शिमीदा चुह्रङ् भिसी पाङ्‌जी, “एसे ङाला आबा दाऊददेन छ्‌याम लबा जम्‍मान नाइबा गे एदा थानोन मुला। दाहेन्‍से थे नाइबा गे परमप्रभुसेन एलान थोबोरी ल्‍हूला।

४५ तर ङाइ मोलम याङ्‌ला, ओच्‍छे परमप्रभुला ओन्‍छाङ्‌री दाऊदला ठि सदन जोगब तसी चिला।”

४६ जमाहेन्‍से ग्‍लेसे यहोयादाला झा बनायाहदा कुल्‍जी, ओच्‍छे थे मङ्‌ग्‍यार निसी शिमीदा साइजी। चुह्रङ् लसी सोलोमन ग्‍लेला य्‍हुल्‍सा शक्तिशाली तजी।

बुद्धि याङ्‌बाला लागिरी सोलोमनसे प्रार्थना लबा

२ काइ १:३-१२

३

सोलोमन ग्‍ले मिश्र य्‍हुल्‍साला फारो ग्‍लेदेन छ्‌याम ढिक्‍जी, ओच्‍छे थेसे फारो ग्‍लेला झामेदेन छ्‌याम ब्‍याह लजी। सोलोमन ग्‍लेसे थेदा ह्राङला दिम, परमप्रभुला मन्‍दिरदेन यरूशलेम शहर क्‍युर्नोन पर्खाल स्‍होसी आजिन्‍देधोना दाऊदला शहररी भसी थान्‍जी।

२ थे धुइधोनाएनोन म्‍हिगदेसे नोबा नोबा ग्‍लारी स्‍होबा थानगदेरी बलि फुल्‍मुबा। तिग्‍दा भिसम चु धुइधोनाएनोन परमप्रभुदा तेन्‍बाला लागिरी खजिबै मन्‍दिर स्‍होबा आरेमुबा।

३ सोलोमन चा ह्राङला आबा दाऊदसे स्‍होबा ठिमगदे अन्‍छार भ्रबान परमप्रभुदा माया लमुबा। तर थेसे नोबा नोबा ग्‍लारी स्‍होबा थानगदेरी बलि फुल्‍बान धूप म्राजी।

४ सोलोमन ग्‍ले बलि फुल्‍बारी गिबोनरी निजी, तिग्‍दा भिसम गङ् गङ्‌री स्‍होबा थानगदे न्‍हङ्‌री जम्‍मान भन्‍दा मूल ग्‍ला चुनोन मुबा। थेसे थे ग्‍लाला बलि फुल्‍बा ग्‍लारी हजार गिक जन्‍तु मेरी ख्राङ्‌सी बलि फुल्‍जी।

५ गिबोनरी म्‍हुनङ् म्‍हङ्‌री परमप्रभु परमेश्‍वर सोलोमन मुबा ग्‍लारी फेप्‍खसी थेदा “एदा तिग तोःबा मुला, ङादा पाङ्‌गो। ङाइ एदा पिन्‍ना” भिसी सुङ्‌जी।

६ सोलोमनसे चुह्रङ् भिसी जोहाब पिन्‍जी, “ह्राङला गे लबा म्‍हि ङाला आबा दाऊददा ह्राङसे ल्‍हानान दया उन्‍जी। तिग्‍दा भिसम थे ह्राङसे उन्‍बा सत्‍य ग्‍यामरी भ्रमुबा, ओच्‍छे ह्राङसे म्‍हन्‍बा अन्‍छारला गे लबादेन सोझो सेम मुबा म्‍हि मुबा। ह्राङसे थेदा लबा चु घ्रेन दया तिनीधोनाएनोन लबान मुला, ओच्‍छे थे भन्‍दा लिच्‍छा थेला ठिरी चिबाला लागिरी ह्राङसे तिनी थेदा चु धिनकुनु झा गिक पिन्‍बा मुबा।

७ दाहेन्‍से परमप्रभु ङाला परमेश्‍वर, ङाला आबा दाऊदला साटोरी ह्राङसे ह्राङला गे लबा म्‍हि ङादा ग्‍ले स्‍होबा मुला। तर ङा मी जजाबा कोला जे हिन्‍ना, ङाइ तिग लतोःबा थे ङादा था आरे।

८ ङा ह्राङला गे लबा म्‍हि, चुरी ह्राङसे धम्‍बा ह्राङलान म्‍हिगदेला गुङ्‌री मुला। थेनीगदे झ्‍यासीन झ्‍याबारी आखम्‍बाधोना ल्‍हानान मुला।

९ थेतबासेलमा ह्राङला म्‍हिगदेथोरी ठीक शासन लबाला लागिरी ङा ह्राङला गे लबा म्‍हिदा घोखम्‍बा सेम पिन्‍गो, ओच्‍छे ङाइ ज्‍यबादेन आज्‍यबा ताम फेबारी खम्‍गै। तिग्‍दा भिसम चुदे ल्‍हानान ह्राङला म्‍हिगदेथोरी खाल्‍से शासन लबारी खम्‍ला?”

१० सोलोमनसे चु ताम ह्रीबासे लमा परमप्रभु ताङ्‌जी।

११ थेतबासेलमा परमेश्‍वरसे थेदा चुह्रङ् भिसी सुङ्‌जी, “एसे चु ताम ह्रीबासे लमा ओच्‍छे एसे ह्राङला लागिरी ह्रेङ्‌बा आयु अथवा धन सम्‍पत्ति अथवा एला शत्रुगदेला ज्‍यान आह्रीना, एसे ठीक निसाफ लबाला लागिरी बुद्धि ह्रीबासे लमा

१२ एसे ह्रीबा ताम ङाइ एदा पिन्‍ना। ङाइ एदा बुद्धिदेन घोखम्‍बा शक्ति पिन्‍ना, ए ह्रङ्‌बा म्‍हि ए भन्‍दा ङाच्‍छाएनोन खालैनोन आरेमुबा, ए भन्‍दा लिच्‍छाएनोन अर्गु खालैनोन आत।

१३ चु बाहेक ङाइ एदा एसे आह्रीबा धन सम्‍पत्तिदेन मानएनोन पिन्‍ना। ए सोदेधोना ग्‍लेगदे न्‍हङ्‌रीनोन ए च्‍योच्‍योला अर्गु ग्‍ले खालैनोन आत।

१४ ओच्‍छे ए, एला आबा दाऊद ह्रङ् लसीन ङाला ग्‍यामरी भ्रजी भिसम ओच्‍छे ङाला ठिमगदेदेन ङाइ कुल्‍बा तामगदे अन्‍छार भ्रजी भिसम ङाइ एला छे ह्रेङ्‌ना लला।”

१५ जमाहेन्‍से सोलोमन छोर्जी, ओच्‍छे थेसे चु मी म्‍हङ् गा चिम भिसी था याङ्‌जी। जमाहेन्‍से थे यरूशलेमरी दोःसी निजी, ओच्‍छे परमप्रभुला कबुल थान्‍बा सन्‍दोसला ङाच्‍छापट्टि राप्‍जी, ओच्‍छे मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍जी। जमाहेन्‍से थेसे ह्राङला गे लबा जम्‍मान म्‍हिगदेला लागिरी भोज लजी।

सोलोमनसे गाह्रो मुद्दा गिकला निसाफ लबा

१६ तिरेकुनु वेश्‍या म्रिङ्‌म्‍हेमे न्‍ही सोलोमन ग्‍लेला ङाच्‍छापट्टि खसी राप्‍जी।

१७ ओच्‍छे गिकसे चुह्रङ् भिसी पाङ्‌जी, “ङाला प्रभु, चु म्रिङ्‌म्‍हेमेदेन ङा दिम गिकरीन चिमुला। थेरी छ्‌यामनोन चिबा धुइरी ङाइ झा गिक न्‍हजी।

१८ ङाला झा न्‍हबा सोमरे लिच्‍छा चु म्रिङ्‌म्‍हेमेसेनोन झा गिक न्‍हजी। थेरी ङनी जे मुबा, थे दिमरी ङनी बाहेक अर्गु खालैनोन आरेबा।

१९ चु म्रिङ्‌म्‍हेमेसे म्‍हुनङ् म्‍हेर्बा धुइरी ह्राङला झादा ह्राङसेन नाङ्‌सी साइजी।

२० ओच्‍छे ङा ह्राङला गे लबा म्‍हि म्‍हेर्सी चिबा धुइरी थे म्‍हुन गङ्‌सलरी रेःसी ङाला ङाम्‍रीन मुबा ङाला झादा थेसे ह्राङला कुरी थान्‍जीम, ओच्‍छे थेला सिबा झादा चा ङाला ङाम्‍री भसी थान्‍जीम।

२१ न्‍हाङ्‌गरदाङ स्‍य्‍होरी रेःसी झादा न्‍हे ख्‍वाबारी ङाइ च्‍यामा ङाला झा सिसी जिन्‍बा मुबा। तर स्‍य्‍होरी ज्‍यना लसी य्‍हालरी च्‍यामा मी थे ङाइ न्‍हबा ङाला झा आहिन्‍बा चिम।”

२२ ओच्‍छे अर्गु म्रिङ्‌म्‍हेमेसे चा चुह्रङ् भिसी पाङ्‌जी, “आहिन, छोन्‍बोन मुबा चु कोला चा ङाला हिन्‍ना, एला कोला चा सिबा हिन्‍ना।”

तर ङाच्‍छाला म्रिङ्‌म्‍हेमेसे जिद्दी लबान चुह्रङ् भिसी पाङ्‌जी, “आहिन, सिबा कोला चा एला हिन्‍ना, छोन्‍बो चा ङाला कोला हिन्‍ना।” चुह्रङ् लसी थे न्‍ही ग्‍लेला ङाच्‍छापट्टि ह्राङ ह्राङ न्‍हङ्‌री बङ्‌बारी छ्‌याइजी।

२३ जमाहेन्‍से सोलोमन ग्‍लेसे चुह्रङ् भिसी पाङ्‌जी, “चुसे ‘छोन्‍बो कोला चा ङाला हिन्‍ना, सिबा कोला चा एला हिन्‍ना’ भिसी पाङ्‌मुला। ओच्‍छे अर्गुसेनोन ‘आहिन, सिबा चा एला कोला हिन्‍ना, छोन्‍बो कोला चा ङाला हिन्‍ना’ भिसी पाङ्‌मुला।”

२४ ओच्‍छे दोःसी सोलोमन ग्‍लेसे चुह्रङ् भिसी पाङ्‌जी, “ङादा तरवार गिक भउ।” जमाहेन्‍से थेनीगदेसे ग्‍लेला लागिरी तरवार गिक भजी।

२५ जमाहेन्‍से ग्‍लेसे चुह्रङ् भिसी कुल्‍जी, “थे छोन्‍बो कोलादा टोगल न्‍ही लउ, ओच्‍छे टोगल गिक म्रिङ्‌म्‍हेमे गिकदा पिन्‍गो, टोगल गिक अर्गु म्रिङ्‌म्‍हेमेदा पिन्‍गो।”

२६ जमाहेन्‍से छोन्‍बो कोलाला आमाला सेम मायासे प्‍लिङ्‌जी, ओच्‍छे थे कोलाला आमासे ग्‍लेदा चुह्रङ् भिसी पाङ्‌जी, “प्रभु, थे कोलादा आसाइगो, थे कोला थेदान पिन्‍गो।”

तर अर्गु म्रिङ्‌म्‍हेमेसे चा चुह्रङ् भिसी पाङ्‌जी, “थेदाएनोन आतगै, ङादाएनोन आतगै। थे कोलादा टोगल न्‍ही तना लसी पिन्‍गो।”

२७ जमाहेन्‍से सोलोमन ग्‍लेसे ह्राङसे निसाफ लबा ताम चुह्रङ् भिसी थेःना लजी, “थे छोन्‍बो कोला ङाच्‍छाला म्रिङ्‌म्‍हेमेदा पिन्‍गो। थे कोलादा आसाइगो। थे कोलाला आमा थेनोन हिन्‍ना।”

२८ ग्‍लेसे निसाफ लबा चु ताम थेःमाहेन्‍से जम्‍मान इस्राएलीसे सेमहेन्‍सेन ग्‍लेदा मान लजी। तिग्‍दा भिसम निसाफ लसी पिन्‍बाला लागिरी ग्‍लेदेन छ्‌याम परमेश्‍वरला बुद्धि चिम भिबा ताम थेनीगदेसे था याङ्‌जी।

सोलोमन ग्‍लेला य्‍हुल्‍साला मूल म्‍हिगदे

४

चुह्रङ् लसी सोलोमन ग्‍लेसे जम्‍मान इस्राएलीगदेथोरी शासन लजी।

२ सोलोमन ग्‍लेला य्‍हुल्‍साला मूल म्‍हिगदे चुगदेन हिन्‍ना,

सादोकला झा अजर्याह परमेश्‍वरला मन्‍दिररी पूजा लबा म्‍हि मुबा।

३ शीशाला झा एलीहोरेफदेन अहियाह सचिव मुबा।

अहीलूदला झा यहोशापात चा य्‍हुल्‍सारी तबा जम्‍मान ताम भ्रिसी थान्‍बा म्‍हि मुबा।

४ यहोयादाला झा बनायाह सिपाहीगदेला मूल म्‍हि मुबा,

ओच्‍छे सादोकदेन अबियाथार चा परमेश्‍वरला मन्‍दिररी पूजा लबा म्‍हि मुबा।

५ नातानना झा अजर्याह जिल्‍ला जिल्‍लाला हाकिमगदेदा च्‍याबा म्‍हि मुबा,

ओच्‍छे नातानना झा जाबूद चा परमेश्‍वरला लागिरी पूजा लबादेन ग्‍लेदा सल्‍लाह पिन्‍बा म्‍हि मुबा।

६ अहीशार चा ग्‍लेखाङ् च्‍याबा मूल म्‍हि मुबा,

ओच्‍छे अब्‍दाला झा अदोनीराम चा ज्‍याला आकिन्‍ना गे लबागदेला मूल म्‍हि मुबा।

७ इस्राएल य्‍हुल्‍साला जिल्‍ला जिल्‍लारी शासन लबाला लागिरी सोलोमन ग्‍लेला च्‍युक न्‍ही म्‍हिगदे मुबा। थेनीगदेसे ग्‍लेदेन ग्‍लेला म्‍हेमेगदेला लागिरी चबा थुङ्‌बा ढिक्‍ना लमुबा। थेनीगदेसे तिदिङरी ल गिक गिकला लागिरी चबा थुङ्‌बा ढिक्‍ना लतोःमुबा।

८ थेनीगदेला मिन चुनोन हिन्‍ना,

एफ्राइमला गङ्‌पट्टिला य्‍हुल्‍सारी बेन-हूरसे शासन लमुबा।

९ माकाज, शाल्‍बीम, बेथ-शेमेशदेन

एलोन-बेथहानानरी चा बेन-देकेरसे शासन लमुबा।

१० अरूब्‍बोतरी बेन-हेसेदसे शासन लमुबा, सोकोदेन हेपेरला पूरन य्‍हुल्‍साएनोन थेदान जिम्‍मा पिन्‍बा मुबा।

११ डोर जिल्‍लारी बेन-अबीनादाबसे शासन लमुबा, थेसे सोलोमन ग्‍लेला झामे ताफातदेन छ्‌याम ब्‍याह लबा मुबा।

१२ तानाक, मगिद्दोदेन यिजरेलला धिरी मुबा सार्तानना ङाम्‍री मुबा बेथ-शान, हाबिल-महोलादेन योक्‍मामधोना चा अहीलूदला झा बानासे शासन लमुबा।

१३ रामोत-गिलादरी बेन-गेबेरसे शासन लमुबा। गिलादरी मुबा मनश्‍शेला झा याईरला नाम्‍सादेन बाशानरी मुबा अर्गोबला जिल्‍ला ओच्‍छे क्‍युर्सीन पर्खाल लबादेन मूल म्रापरी काँससे गारा लबा घ्रेन घ्रेन बोगल सोम शहरगदेएनोन थेदान जिम्‍मा पिन्‍बा मुबा।

१४ महनोमरी इद्दोला झा अहीनादाबसे शासन लमुबा।

१५ नप्‍तालीरी अहीमाससे शासन लमुबा। थेसे सोलोमन ग्‍लेला झामे बासमतदेन छ्‌याम ब्‍याह लबा मुबा।

१६ आशेरदेन आलोतरी हूशैला झा बानासे शासन लमुबा।

१७ इस्‍साखाररी पारूहला झा यहोशापातसे शासन लमुबा।

१८ बेन्‍यामीनरी एलाला झा शिमीसे शासन लमुबा।

१९ एमोरीगदेला ग्‍ले सीहोनदेन बाशानना ग्‍ले ओगसे शासन लबा गिलादरी ऊरीला झा गेबेरसे शासन लमुबा। थे जिल्‍लाला शासन लबा म्‍हि चा थे गिक जे मुबा।

सोलोमन ग्‍लेसे शासन लबा धुइ

२० यहूदादेन इस्राएलला म्‍हिगदे समुद्रला बालुवा तेनोन झ्‍यासीन झ्‍याबारी आखम्‍बाधोना तबा मुबा। थेनीगदे सुखरी चिसी चबा थुङ्‌बा लमुबा।

२१ यूफ्रेटिस स्‍योङहेन्‍से पलिश्‍तीगदेला य्‍हुल्‍सादेन मिश्र य्‍हुल्‍साला साँधधोनाला जम्‍मान य्‍हुल्‍साथोरी सोलोमनसे शासन लमुबा। थे जम्‍मान य्‍हुल्‍साला म्‍हिगदेसे सोलोमन ग्‍लेदा तिरो फामुबा, ओच्‍छे सोलोमन ग्‍ले सोदेधोना थे य्‍हुल्‍साला म्‍हिगदे सोलोमन ग्‍लेला तहरीन चिजी।

२२ धिनहुँनोन चबाला लागिरी सोलोमन ग्‍लेदा ७५ मुरी तिप्‍बा भ्रादेन १५० मुरी अन्‍न,

२३ ओच्‍छे गोठेरी न्‍हबा गोर च्‍युइ म्‍हेमुइ, पाङ्‌री छाबा बोगल गिक म्‍हेमुइ, ग्‍यार्जा गिक रादेन ग्‍यु ओच्‍छे तङ्‌गी, हरिण, बराँठदेन नागागदे तोःमुबा।

२४ तिग्‍दा भिसम थेसे यूफ्रेटिस स्‍योङला न्‍हुपपट्टिला जम्‍मान य्‍हुल्‍साथोरी अथवा तिफसाहेन्‍से गाजाधोनान शासन लमुबा। ओच्‍छे सोलोमन ह्राङला खिम्‍जेम य्‍हुल्‍सागदेदेन छ्‌याम ढिक्‍सी चिमुबा।

२५ सोलोमन ग्‍ले सोदेधोनान दानहेन्‍से बेर्शेबाधोनाला यहूदादेन इस्राएलला म्‍हिगदे ढिक्‍सी चिबा मुबा, थे जम्‍मान म्‍हिगदेला ह्राङ ह्राङलान अङ्‌गुरदेन अञ्‍जीर वारी मुबा।

२६ सोलोमन ग्‍लेसे ४०,००० ग्‍लारी ह्राङला रथदेन तागदे थान्‍मुबा। ओच्‍छे थेदेन छ्‌याम १२,००० तागदे मुबा।

२७ सोलोमन ग्‍लेदेन ग्‍लेला टेबुलरी चिसी चबा थुङ्‌बा लबागदे जम्‍मालान लागिरी जिल्‍ला जिल्‍लारी शासन लबा म्‍हिगदेसे ल लरी पालो पालो लसी चबा थुङ्‌बा ढिक्‍ना लमुबा। चुह्रङ् लसी जम्‍मान चबा थुङ्‌बा स्‍हे भमा तिगैनोन आछ्‌योबा आतगै भिसी थेनीगदेसे सदन ज्‍यना लसी च्‍यामुबा।

२८ रथ छेङ्‌बा तागदेदेन अर्गु तागदेला लागिरीएनोन तोगब लबा अन्‍छार थेनीगदेसे जौदेन पराल भमुबा।

२९ परमेश्‍वरसे सोलोमनदा दप्‍सीन दप्‍बारी आखम्‍बाधोनाला ज्ञान ओच्‍छे ल्‍हानान बुद्धिदेन घोखम्‍बा शक्ति पिन्‍जी।

३० स्‍यारला जम्‍मान म्‍हिगदेदेन मिश्र य्‍हुल्‍साला जम्‍मान म्‍हिगदेला बुद्धि भन्‍दाएनोन सोलोमनना बुद्धि झन ल्‍हानान मुबा।

३१ सोलोमन अर्गु जम्‍मान म्‍हिगदे भन्‍दाएनोन ल्‍हानान बुद्धि मुबा म्‍हि मुबा। थेला बुद्धि एज्री एतान, माहोलला झागदे हेमान, कालकोलदेन दर्दाला भन्‍दाएनोन ल्‍हाना मुबा। ओच्‍छे थेला मिन क्‍यारक्‍युरला जम्‍मान य्‍हुल य्‍हुल्‍ला म्‍हिगदेला गुङ्‌री दोजी।

३२ थेसे हजार सोम बुद्धिला तामगदे भ्रिजी, ओच्‍छे हजार गिकसे गोर ङ्‌हा व्‍हाइ भ्रिजी।

३३ थेसे लेबनानना स्‍युक्‍पाला दोङहेन्‍से भित्तारी फुइबा हिसपला दोङधोनाला बारेरी पाङ्‌जी। ओच्‍छे जन्‍तुगदे, चरागदे, सरी सुल्‍सी भ्रबा जन्‍तुगदेदेन तार्ङागदेला बारेरीनोन थेसे अर्गुदा लोप्‍जी।

३४ सोलोमन ग्‍लेला बुद्धिला बारेरी थेःबा जम्‍बुलिङला जम्‍मान ग्‍लेगदेदेन म्‍हिगदे सोलोमन ग्‍लेला बुद्धिला ताम ङ्‌यान्‍बारी सोलोमन ग्‍ले मुबा ग्‍लारी खमुबा।

परमेश्‍वरला मन्‍दिर स्‍होबारी सोलोमनसे जम्‍मान स्‍हे ठीक लबा

२ काइ २:१-१८

५

ह्राङला आबा दाऊदला साटोरी सोलोमन ग्‍ले दोबा मुला भिबा ताम टुरोसला ग्‍ले हीरामसे थेःजी। जमाहेन्‍से थेसे ह्राङला समाचार भोर्बा म्‍हिगदे सोलोमन मुबा ग्‍लारी पुइजी। तिग्‍दा भिसम थे सदन दाऊददेन छ्‌याम ढिक्‍सी चिबा मुबा।

२ सोलोमनसेनोन चुह्रङ् भिसी हीरामदा समाचार पुइजी,

३ “ह्राङदा थानोन मुला, ङाला आबा दाऊदला बिरोधरी रेःसी खानङ्दमानग्‍याम लडाइ लबारी शत्रु खबा मुबा। थेतबासेलमा परमप्रभुसे थेला शत्रुगदेदा थेला काङ धिरी आथान्‍देधोना थेसे परमप्रभु ह्राङला परमेश्‍वरला लागिरी मन्‍दिर गिक स्‍होबारी आखम्‍नी।

४ तर दन्‍दे परमप्रभु ङाला परमेश्‍वरसे ङादा खानङ्दमानग्‍याम शान्‍ति पिन्‍बा मुला। ङाला बिरोधरी रेःबा शत्रुगदे आरे ओच्‍छे ङाथोरी तिगै आपत विपत खला भिसीएनोन ङा लोङ्‌तोःबा आरे।

५ थेतबासेलमा ङाला आबा दाऊददा परमप्रभुसे सुङ्‌बा अन्‍छार परमेश्‍वरला मन्‍दिर गिक स्‍होबारी ङाइ पक्‍का लबा मुला। परमेश्‍वरसे दाऊददा चुह्रङ् भिसी सुङ्‌बा मुबा, ‘एला साटोरी ङाइ एला झादा एला ठिरी थान्‍ना, थेसेन ङाला मन्‍दिर स्‍होला।’

६ थेतबासेलमा ङाला लागिरी लेबनानग्‍याम स्‍युक्‍पाला दोङ थागो भिसी कुल्‍गो। ह्राङला म्‍हिगदेदेन छ्‌यामनोन ढिक्‍सी ङाला म्‍हिगदेसेनोन गे लला, ओच्‍छे ह्राङसे तोगब लबा अन्‍छारलान ज्‍याला ङाइ ह्राङला म्‍हिगदेदा पिन्‍ना। ङन्‍ना म्‍हिगदेसे सीदोनीगदेसे ह्रङ् लसी दोङ थाबारी आसेमुला भिबा ताम ह्राङदा थानोन मुला।”

७ हीरामसे सोलोमन ग्‍लेला समाचार ङ्‌यान्‍माहेन्‍से ल्‍हानान ताङ्‌सी थेसे चुह्रङ् भिसी पाङ्‌जी, “तिनी परमप्रभुला जयजयकार तगै, तिग्‍दा भिसम चुदे ल्‍हानान म्‍हिगदेथोरी शासन लबाला लागिरी परमप्रभुसे दाऊददा बुद्धि मुबा झा गिक पिन्‍बा मुला।”

८ जमाहेन्‍से हीरामसे सोलोमनदा चुह्रङ् भिसी समाचार पुइजी, “ङाइ ह्राङसे पुइखबा समाचार याङ्‌जी। ह्राङसे ह्रीबा अन्‍छारनोन स्‍युक्‍पाला सिङदेन थाङ्‌सिङला सिङ ङाइ ह्राङला लागिरी जम्‍मान ढिक्‍ना लला।

९ ङाला म्‍हिगदेसे सिङ थासी लेबनानग्‍याम मार समुद्रधोना भोर्ला, ओच्‍छे थे सिङ खीसी समुद्ररी बगब लसी ह्राङसे पाङ्‌बा ग्‍लाधोना पुइपुङ्‌ला। ओच्‍छे थे ग्‍लारी दोमाहेन्‍से थेनीगदेदान ब्‍लपुङ्‌ला। जमाहेन्‍से थे सिङगदे ह्राङसे भोर्खम्‍ला। ओच्‍छे ह्राङसे चा ङाला म्‍हिगदेला लागिरी चबा थुङ्‌बा स्‍हे ढिक्‍ना लसी पिन्‍गो भिबा ङाला सेम मुला।”

१० हीरामसे सोलोमनदा तोःबा जम्‍मान स्‍युक्‍पादेन थाङ्‌सिङला सिङ पुइजी।

११ ओच्‍छे सोलोमनसे चा हीरामला म्‍हेमेगदेला लागिरी ५०,००० मुरी ग्‍वादेन ४,५०० लिटर जैतुनना छ्‌युगु पुइजी। चु स्‍हेगदे सोलोमनसे हीरामला लागिरी दिङ दाङ्‌सी पुइजी।

१२ परमप्रभुसे ह्राङसे कबुल लबा अन्‍छार सोलोमनदा बुद्धि पिन्‍जी। हीरामदेन सोलोमनसे ह्राङ ह्राङ न्‍हङ्‌री कबुल लसी थे न्‍ही सदनना लागिरी ढिक्‍बा मुबा।

१३ ज्‍याला आपिन्‍ना गे लपुङ्‌बाला लागिरी इस्राएल य्‍हुल्‍सा न्‍हङ्‌ग्‍याम सोलोमन ग्‍लेसे ३०,००० म्‍हिगदे ह्रुप लजी।

१४ सोलोमन ग्‍लेसे थेनीगदेदा ल गिकरी १०,००० ला हिसाबसे पालोन पालो लेबनानरी पुइमुबा। चुह्रङ् लसी थे म्‍हिगदे ल गिक लेबनानरी ल न्‍ही दिमरी चिमुबा। थे म्‍हिगदेदा अदोनीरामसे गे कुल्‍मुबा।

१५ सोलोमनना धोइ पुइबा म्‍हिगदे ७०,००० मुबा, ओच्‍छे गङ्‌पट्टिला य्‍हुल्‍सारी युङ्‌बा थाबा म्‍हिगदे ८०,००० मुबा।

१६ थेनीगदेसे लबा गे च्‍याबाला लागिरी सोलोमन ग्‍लेसे ३,३०० जना नाइके थान्‍बा मुबा।

१७ ग्‍लेसे कुल्‍बा अन्‍छार परमप्रभुला मन्‍दिरला जग थान्‍बाला लागिरी थेनीगदेसे ज्‍यबा ज्‍यबा युङ्‌बागदे थिसी पोप लजी।

१८ सोलोमनदेन हीरामला गे लबा म्‍हिगदे ओच्‍छे गेबाल भिबा ग्‍लाला म्‍हिगदेसे परमेश्‍वरला मन्‍दिर स्‍होबाला लागिरी सिङदेन युङ्‌बा थासी ठीक लजी।

सोलोमनसे परमप्रभुला मन्‍दिर स्‍होबा

६

सोलोमनसे इस्राएलीगदेथोरी शासन लबा ब्‍लि दिङ तबा मुबा। थेनोन दिङला ल न्‍ही अथवा जीभ लरी सोलोमनसे परमप्रभुला मन्‍दिर स्‍होबारी चुजी। थे धुइरी इस्राएलीगदे मिश्र य्‍हुल्‍साग्‍याम थोन्‍सी खबा चा ४८० दिङ तबा मुबा।

२ सोलोमन ग्‍लेसे परमप्रभुला लागिरी स्‍होबा मन्‍दिरला लमाइ बोगल सोम क्रु, चौडाइ बोगल गिक क्रु ओच्‍छे नोबा चा बोगल गिकसे क्रु च्‍युइ मुबा।

३ परमप्रभुला मन्‍दिरला चोखो ग्‍लाला ङाच्‍छापट्टिला दलान चा परमप्रभुला मन्‍दिरला चौडाइ तेबान अथवा बोगल गिक क्रु मुबा। थे दलान चा परमप्रभुला मन्‍दिरला ङाच्‍छापट्टि क्रु च्‍युइधोना थोन्‍बा मुबा।

४ सोलोमनसे परमप्रभुला मन्‍दिरला भित्तारी न्‍हङ्‌पट्टिग्‍याम मङ्‌ग्‍यारपट्टि जजा जजा स्‍होबान नोबा नोबा झ्‍यालगदे स्‍होजी।

५ सोलोमनसे परमप्रभुला मन्‍दिरला चोखो ग्‍लालादेन न्‍हङ्‌पट्टिला जम्‍मान भन्‍दा चोखो ग्‍लाला अर्गुपट्टि परमप्रभुला मन्‍दिर क्‍युर्नोन मन्‍दिरला भित्तारी टाँसब लसी कोठागदे स्‍होजी।

६ स तलाला कोठाला चौडाइ क्रु ङ्‌हा मुबा। थे भन्‍दा थोला तलाला कोठाला चौडाइ क्रु ढु मुबा, ओच्‍छे थे भन्‍दा थोला तलाला कोठाला चौडाइ क्रु निस मुबा। थेसे परमप्रभुला मन्‍दिरला भित्तारी तिगै आवाङ्‌गै भिसी परमप्रभुला मन्‍दिरला क्‍युर्नोन पाली स्‍होजी।

७ युङ्‌बा खानिरीन स्‍होसी ठीक लबा युङ्‌बागदेसे जे परमप्रभुला मन्‍दिर स्‍होजी। थेतबासेलमा परमप्रभुला मन्‍दिर स्‍होबा ग्‍लारी घन अथवा छिनो अथवा फाइला खजिबै खाल्‍ला स्‍हेगदेला काइ आथेःनी।

८ जम्‍मान भन्‍दा दिला तलाला म्राप परमप्रभुला मन्‍दिरला लोपट्टि मुबा। ओच्‍छे गुङ्‌ला तलादेन थे भन्‍दा थोला तलारी निबाला लागिरी चाम स्‍होबा मुबा।

९-१० जमाहेन्‍से सोलोमनसे परमप्रभुला मन्‍दिरला छाना स्‍युक्‍पाला दलिनदेन फल्‍याकगदेसे न्‍हान्‍जी। थेसे परमप्रभुला मन्‍दिरला क्‍युर्नोन जजाबा जजाबा कोठागदे स्‍होजी। थे कोठागदे जम्‍मान क्रु ङ्‌हा ङ्‌हा नोबा मुबा, ओच्‍छे स्‍युक्‍पाला निदालगदे कार्सी थे कोठागदे परमप्रभुला मन्‍दिरला भित्तारी जोडब लबा मुबा। चुह्रङ् लसी सोलोमनसे परमप्रभुला मन्‍दिर स्‍होसी जिन्‍ना लजी।

११ जमाहेन्‍से परमप्रभुसे सोलोमनदा चु बचन सुङ्‌जी,

१२ “एसे स्‍होबान लबा चु मन्‍दिरला बारेरी चा चुह्रङ् तला, चुदे ए ङाइ पाङ्‌बा ताम अन्‍छार भ्रजी भिसम ओच्‍छे ङाला ठिमगदे अन्‍छार भ्रजी भिसम ओच्‍छे ङाइ कुल्‍बा ताम अन्‍छार भ्रजी भिसम ङाइ एला आबा दाऊददेन छ्‌याम लबा थे कबुल एग्‍याम पूरा लला।

१३ ओच्‍छे ङा इस्राएलला गुङ्‌री चिला, ङाइ ङाला म्‍हि इस्राएलदा खाइमै आख्‍ला।”

१४ चुह्रङ् लसी सोलोमनसे परमप्रभुला मन्‍दिर स्‍होसी जिन्‍ना लजी।

परमप्रभुला मन्‍दिर न्‍हङ्‌ला सामानगदे

२ काइ ३:८-१४

१५ सोलोमनसे परमप्रभुला मन्‍दिरला न्‍हङ्‌पट्टिला भित्ता सहेन्‍से दलिनधोना पूरन स्‍युक्‍पाला फलेकसे ढिक्‍ना लसी घप्‍जी।

१६ थेसे परमप्रभुला मन्‍दिरला न्‍हङ्‌पट्टिला कुनीरी सहेन्‍से दलिनधोनान स्‍युक्‍पाला फलेकगदे ढिक्‍ना लसी ह्रोइसी कोठा गिक स्‍होजी। थे कोठा बोगल गिक क्रु ह्रेङ्‌बा मुबा। थे कोठादा चा जम्‍मान भन्‍दा चोखो ग्‍ला भिसी पाङ्‌मुबा।

१७ जम्‍मान भन्‍दा चोखो ग्‍लाला ङाच्‍छापट्टि मुबा कोठा चा बोगल न्‍ही क्रु ह्रेङ्‌बा मुबा।

१८ परमप्रभुला मन्‍दिरला न्‍हङ्‌पट्टि चा स्‍युक्‍पाला फलेकसे पूरन घप्‍बा मुबा। थे फल्‍याकरी चा सार्बा म्‍हेन्‍दोदेन लौकाला बुट्टा ठ्‌वाइसी स्‍होबा मुबा। फलेकसे पूरन घप्‍बासे लमा न्‍हङ्‌पट्टि चा खानङ्एनोन युङ्‌बा आम्राङ्‌मुबा।

१९ परमप्रभुला मन्‍दिर न्‍हङ्‌ला जम्‍मान भन्‍दा चोखो ग्‍ला चा परमप्रभुला कबुल मुबा सन्‍दोस थान्‍बाला लागिरी स्‍होबा मुबा।

२० चु जम्‍मान भन्‍दा चोखो ग्‍ला चा बोगल गिक क्रु ह्रेङ्‌बा, बोगल गिक क्रु ब्‍लाक्‍बा ओच्‍छे बोगल गिक क्रु नोबा मुबा। थे कोठादा सोलोमनसे नम्‍बरी म्‍हारसे मोरब लजी ओच्‍छे स्‍युक्‍पाला सिङग्‍याम स्‍होबा धूप म्राबा ग्‍लादाएनोन थेसे म्‍हारसे मोरब लजी।

२१ सोलोमनसे परमप्रभुला मन्‍दिरला न्‍हङ्‌पट्टि पूरन नम्‍बरी म्‍हारसे मोरब लबा मुबा। ओच्‍छे म्‍हारसे मोरब लबा जम्‍मान भन्‍दा चोखो ग्‍लाला म्रापरी थेसे म्‍हारला सिक्री कार्बा मुबा।

२२ चुह्रङ् लसी सोलोमनसे परमप्रभुला मन्‍दिरला न्‍हङ्‌पट्टि पूरन म्‍हारसे मोरब लजी। ओच्‍छे थेसे जम्‍मान भन्‍दा चोखो ग्‍लारी मुबा धूप म्राबा ग्‍लाएनोन म्‍हारसे मोरब लजी।

२३ थेसे जम्‍मान भन्‍दा चोखो ग्‍लारी जैतुनना सिङसे गोर न्‍ही करूब स्‍होजी। थे करूब न्‍हीनोन क्रु च्‍युइ नोबा मुबा।

२४ करूब गिकला भ्‍याप क्रु ङ्‌हा ह्रेङ्‌बा मुबा, थेला अर्गुपट्टिला भ्‍यापएनोन क्रु ङ्‌हा ह्रेङ्‌बा मुबा। भ्‍याप फेर्मा थेला भ्‍यापला कुनी गिकग्‍याम अर्गु भ्‍यापला कुनीधोना क्रु च्‍युइ ह्रेङ्‌बा मुबा।

२५ अर्गु करूबएनोन क्रु च्‍युइलान मुबा, तिग्‍दा भिसम थे करूब न्‍हीनोन च्‍योच्‍योबा मुबा।

२६ करूब न्‍हीनोन क्रु च्‍युइ नोबा मुबा।

२७ सोलोमनसे थे करूब न्‍हीदान परमप्रभुला मन्‍दिरला जम्‍मान भन्‍दा चोखो ग्‍लारी थान्‍जी। थे करूबगदेला भ्‍याप चा मङ्‌ग्‍यारपट्टि फेर्बा मुबा। करूब गिकला भ्‍याप गिकसे पट्टि गिकला भित्तारी थुर्मुबा, ओच्‍छे अर्गु करूबला भ्‍याप गिकसे अर्गुपट्टिला भित्तारी थुर्मुबा। ओच्‍छे थेनीगदेला अर्गुपट्टिला भ्‍याप चा कोठाला गुङ्‌री गिकसेम गिकला भ्‍यापला जोरी थुर्मुबा।

२८ सोलोमनसे थे करूबगदेदा म्‍हारसे मोरब लजी।

२९ सोलोमनसे परमप्रभुला मन्‍दिरला जम्‍मान भन्‍दा चोखो ग्‍लादेन चोखो ग्‍लाला न्‍हङ्‌पट्टिला जम्‍मान भित्तारी करूबगदेदेन खजूरला दोङगदे ओच्‍छे सार्बा म्‍हेन्‍दोगदेला बुट्टा ठ्‌वाइसी स्‍होजी।

३० थेसे परमप्रभुला मन्‍दिर न्‍हङ्‌ला जम्‍मान भन्‍दा चोखो ग्‍लादेन थेला ङाच्‍छापट्टि मुबा कोठाला सएनोन म्‍हारसे मोरब लजी।

३१ थेसे जम्‍मान भन्‍दा चोखो ग्‍लाला लागिरी कुम्‍बरी तबा म्राप स्‍होजी। थे म्राप चा जैतुनना सिङसे स्‍होबा मुबा। थे म्रापला चौकोसरी सुर ङ्‌हा मुबा।

३२ ओच्‍छे थेसे म्रापरी करूबगदे, खजूरला दोङगदे, सार्बा म्‍हेन्‍दोगदेला बुट्टा ठ्‌वाइसी स्‍होजी। ओच्‍छे थे करूबगदेदेन खजूरला दोङगदेदा म्‍हारसे मोरब लजी।

३३ थेह्रङ् लसीन परमप्रभुला मन्‍दिरला चोखो ग्‍लाला म्रापला लागिरी थेसे जैतूनना सिङला चौकोस स्‍होजी। चु म्रापला चौकोसरी चा सुर ब्‍लि मुबा।

३४ सोलोमनसे थेरी कार्बाला लागिरी थाङ्‌सिङला कुम्‍बरी तबा म्राप स्‍होजी।

३५ थेसे थे म्रापरी करूबगदे, खजूरला दोङगदेदेन सार्बा म्‍हेन्‍दोगदेला बुट्टा ठ्‌वाइसी स्‍होजी। ओच्‍छे थे बुट्टागदेदा म्‍हारसे मोरब लजी।

३६ ओच्‍छे सोलोमनसे परमप्रभुला मन्‍दिरला न्‍हङ्‌पट्टिला ख्राङ्‌गा स्‍होजी, थे ख्राङ्‌गा थासी ढिक्‍ना लबा युङ्‌बा हार सोम लसी हार गिक स्‍युक्‍पाला दलिन स्‍योङ्‌सी स्‍होजी।

३७ सोलोमनसे शासन लबा ब्‍लि दिङ तबा मुबा। थेनोन दिङला ल न्‍ही अथवा जीभ लरी परमप्रभुला मन्‍दिरला जग थान्‍जी।

३८ थेसे शासन लबा च्‍युक गिक दिङ तबा मुबा। थेनोन दिङला ल भ्रे अथवा बूल लरी नक्‍सा अन्‍छार परमप्रभुला मन्‍दिर स्‍होसी जिन्‍जी। सोलोमनदा परमप्रभुला मन्‍दिर स्‍होबारी निस दिङ लगब लजी।

सोलोमनसे ह्राङला लागिरी ग्‍लेखाङ् स्‍होबा

७

तर ग्‍लेखाङ् स्‍होबाला लागिरी सोलोमनदा च्‍युक सोम दिङ लगब तजी।

२ थेसे ग्‍यार्जा गिक क्रु ह्रेङ्‌बा, बोगल न्‍हीसे क्रु च्‍युइ ब्‍लाक्‍बा, बोगल गिकसे क्रु च्‍युइ नोबा ओच्‍छे स्‍युक्‍पाला थामगदे हार ब्‍लि क्‍यासी थे थामगदेथोरी स्‍युक्‍पालान निदाल कार्सी ग्‍लेखाङ् स्‍होजी। थेसे थे ग्‍लेखाङ्‌ला मिन लेबनानना ह्रि भिसी थान्‍जी।

३ थामरी कार्बा थे निदालगदेला थोपट्टि चा स्‍युक्‍पालान फलेकसे छाना नान्‍बा मुबा। हार गिक थामथोरी च्‍युक ङ्‌हा निदाल कार्बा मुबा, थेरी हार सोमलान थामथोरी कार्बा निदाल चा जम्‍मा बोगल न्‍हीसे गोर ङ्‌हा मुबा।

४ थे ग्‍लेखाङ्‌ला भित्ता गिकरी हार सोम झ्‍यालगदे ओच्‍छे अर्गुपट्टिला भित्तारीनोन हार सोम झ्‍यालगदे कार्बा मुबा। थे झ्‍यालगदे सामने सामने तना लसी कार्बा मुबा।

५ थे ग्‍लेखाङ्‌ला म्रापगदेला चौकोसगदे आयतकार† मुबा। थे म्रापगदे चा पट्टि गिकला भित्तारी गोर सोम अर्गुपट्टिला भित्तारी गोर सोम सामने सामने तना लसी कार्बा मुबा।

६ थेसे बोगल न्‍हीसे क्रु च्‍युइ ह्रेङ्‌बादेन बोगल गिकसे क्रु च्‍युइ ब्‍लाक्‍बा थामगदे क्‍यासी घ्रेन कोठा गिक स्‍होजी। थे कोठाला ङाच्‍छापट्टि दलान गिक मुबा, थे कोठाला छाना दलानना ङाच्‍छापट्टिला थामग्‍यामसेनोन मङ्‌ग्‍यार थोन्‍बा मुबा।

७ थेसे निसाफ लबा दिम अथवा ठि थान्‍बा दिम स्‍होजी। थेसे थेरी चिसी निसाफ लमुबा। थेसे थे दिमला न्‍हङ्‌पट्टि सहेन्‍से दलिनधोना स्‍युक्‍पाला फलेकसे घप्‍बा मुबा।

८ थेसे निसाफ लबा दिमलान घ्‍यापपट्टि चा ह्राङ चिबाला लागिरी निसाफ लबा दिम ह्रङ्‌बान अर्गु दिम गिक स्‍होजी। ओच्‍छे थेसे ह्राङसे ब्‍याह लसी भबा फारोला झामेला लागिरीनोन थेह्रङ्‌बान अर्गु दिम गिक स्‍होजी।

९ चु जम्‍मान दिमगदेला जगहेन्‍से छानाधोना ओच्‍छे घ्रेन ख्राङ्‌गाधोनान जम्‍मान भन्‍दा ज्‍यबा युङ्‌बागदेसे स्‍होबा मुबा। दप्‍बा अन्‍छार थे जम्‍मान युङ्‌बागदेला न्‍हीलो पट्टिन ज्‍यना लसी ढिक्‍ना लसी थाबा मुबा।

१० जगरी युबा घ्रेन घ्रेन युङ्‌बागदे चा कोइ क्रु च्‍युइ ह्रेङ्‌बा मुबा, कोइ चा क्रु भ्रे ह्रेङ्‌बा मुबा। थे युङ्‌बागदे चा औदिन ज्‍यबा मुबा।

११ तोःबा अन्‍छार थासी ज्‍यना लसी ढिक्‍ना लबा औदिन ज्‍यबा युङ्‌बागदेसे थे जगथोरी गाह्रा लबा मुबा ओच्‍छे थे थोरी स्‍युक्‍पाला निदालगदे स्‍योङ्‌बा मुबा।

१२ घ्रेन ख्राङ्‌गाला क्‍युर्सीन ज्‍यना लसी थासी ढिक्‍ना लबा युङ्‌बासे गाह्रा लबा मुबा। थेरी हार सोम युङ्‌बादेन हार गिक चा स्‍युक्‍पाला निदालगदे स्‍योङ्‌बा मुबा। परमप्रभुला मन्‍दिरला दलानदेन न्‍हङ्‌पट्टिला ख्राङ्‌गाएनोन थेह्रङ् लसीन स्‍होबा मुबा।

हीरामसे लबा गे

१३ टुरोसरी चिबा हीरामदा ङ्‌योइबारी सोलोमन ग्‍लेसे म्‍हि पुइजी।

१४ हीरामला आमा चा नप्‍ताली वंशला ह्रेम्‍बो सिबा म्रिङ्‌म्‍हेमे मुबा, ओच्‍छे थेला आबा चा टुरोसरी चिबा काँसला गे लबारी सिपालु म्‍हि मुबा। हीरामएनोन जम्‍मान खाल्‍ला काँसला गे लबारी सिपालुदेन ल्‍हानान गे लसी जिन्‍बा म्‍हि मुबा। थे सोलोमन ग्‍ले मुबा ग्‍लारी खजी ओच्‍छे थेसे ग्‍लेसे जिम्‍मा पिन्‍बा जम्‍मान गे लजी।

काँसला गोर न्‍ही गोलो थाम

२ काइ ३:१५-१७

१५ थेसे काँसला गोर न्‍ही गोलो थाम स्‍होजी, थे थाम न्‍हीनोन च्‍युक भ्रे क्रु नोबा मुबा, ओच्‍छे गोलोपट्टि चा च्‍युक न्‍ही क्रु मुबा।

१६ थेसे थामगदेला तोरपट्टिला जोरी थान्‍बाला लागिरी काँसला मेट न्‍ही स्‍होजी। थे मेट न्‍हीनोन क्रु ङ्‌हा नोबा मुबा।

१७ थेसे थाम गिक गिकला मेटला लागिरी जाली ह्रङ् लसी गोर निस सिक्रीगदे स्‍होजी।

१८ थामगदेरी थान्‍बा मेट जेना लबारी थेसे जाली ह्रङ् लसी स्‍होबा सिक्रीरी हार न्‍ही अनारला बुट्टागदे स्‍होजी। थेसे थामगदेरी थान्‍बा जम्‍मान मेटरीनोन थेह्रङ् लसीन स्‍होजी।

१९ दलान न्‍हङ्‌ला थामला मेटगदे चा लिली म्‍हेन्‍दो ह्रङ्‌बा मुबा, ओच्‍छे थे मेट क्रु ब्‍लि नोबा मुबा।

२० थाम न्‍हीलान मेटरी कार्बा जाली ह्रङ् लसी स्‍होबा सिक्रीला ङाम्‍री खोरे ह्रङ्‌बान म्राङ्‌बा ग्‍लारी थामला मेटला क्‍यारक्‍युर थेसे हार हार लसी ग्‍यार्जा न्‍ही अनारला बुट्टागदे स्‍होबा मुबा।

२१ थेसे थे थाम न्‍हीनोन मन्‍दिरला दलानना ङाच्‍छापट्टि ठाडो लसी थान्‍जी। थेसे दाहिनेपट्टिला थामला मिन याकीन थान्‍जी, ओच्‍छे देब्रेपट्टिला थामला मिन बोअज थान्‍जी।

२२ थे थामगदेला मेट चा लिली म्‍हेन्‍दो ह्रङ्‌बान मुबा। चुह्रङ् लसी थामगदेला गे जिन्‍ना लजी।

काँसला खार्गन्‍डा

२ काइ ४:२-५

२३ थेसे काँस ङ्‌युना लसी साँचोरी युसी घ्रेन गोलो खार्गन्‍डा गिक स्‍होजी। थे खार्गन्‍डाला सुङ्‌ला कुनी गिकग्‍याम अर्गु कुनीधोना क्रु च्‍युइ मुबा, ओच्‍छे क्रु ङ्‌हा नोबा मुबा। थे खर्गन्‍डाला क्‍युर्नोन दप्‍बाला लागिरी बोगल गिकसे क्रु च्‍युइ ह्रेङ्‌बा छो तोःमुबा।

२४ थे घ्रेन खार्गन्‍डाला क्‍युर्नोन ग्‍वार भन्‍दा धिरी पाखापट्टि क्रु नाङ् नाङ्‌ला हिसाबसे गोर च्‍युइ च्‍युइ लौकाला बुट्टा हार न्‍ही स्‍होबा मुबा। थे खार्गन्‍डादेन लौकाला चित्र टोगल गिक काँसग्‍यामसेन स्‍होबा मुबा।

२५ थे खार्गन्‍डा काँससे स्‍होबा च्‍युक न्‍ही घ्‍लाबगदेला गोथोरी थान्‍बा मुबा। गोर सोम घ्‍लाबला सुङ् झ्‍याङ्‌पट्टि दोःबा मुबा, गोर सोम घ्‍लाबला सुङ् न्‍हुपपट्टि दोःबा मुबा, गोर सोम घ्‍लाबला सुङ् लोपट्टि दोःबा मुबा ओच्‍छे गोर सोम घ्‍लाबला सुङ् स्‍यारपट्टि दोःबा मुबा। थे घ्‍लाबगदेला मेः चा खार्गन्‍डाला धिपट्टि दोःबा मुबा। थे खार्गन्‍डा चा थे घ्‍लाबगदेला गोथोरी थान्‍बा मुबा।

२६ थे खार्गन्‍डा चा अङ्‌गुल ब्‍लि रूङ्‌बा मुबा, थेला ग्‍वार चा खोरेला सुङ् ह्रङ्‌बादेन सार्बा लिली म्‍हेन्‍दो ह्रङ्‌बान मुबा। थे खार्गन्‍डारी ओस्‍पन ४४,००० लिटर ते क्‍युइ वाङ्‌मुबा।

काँसला गाडागदे

२७ थेसे क्‍यारमार सरब लबारी तबा काँसला गोर च्‍युइ गाडागदेएनोन स्‍होजी। थे गाडागदे क्रु ब्‍लि ह्रेङ्‌बा, क्रु ब्‍लि ब्‍लाक्‍बा ओच्‍छे क्रु सोम नोबा मुबा।

२८ थे गाडागदेला क्‍युर्सीन कार्बा पातागदे चा फ्रेम स्‍होसी फ्रेमरी कार्बा मुबा।

२९ थे गाडारी कार्बा पातारी सिंहगदे, म्‍हे घ्‍लाबगदेदेन करूबगदेला चित्र स्‍होबा मुबा। ओच्‍छे थेला फ्रेमरीनोन सिंहदेन म्‍हे घ्‍लाबला चित्र स्‍होबा मुबा, थे सिंहदेन म्‍हे घ्‍लाबला चित्र भन्‍दा तोरपट्टिदेन मारपट्टि घुगी खिल्‍बा ह्रङ्‌बान बुट्टा स्‍होसी जेना लबा मुबा।

३० थे जम्‍मान गाडारी गोर ब्‍लि ब्‍लि काँसलान चक्‍कागदे कार्बा मुबा, थे चक्‍कागदे कार्बा ग्‍लाएनोन काँसलान मुबा। थे गाडागदेथोरी गोर ब्‍लि काङ मुबा बाटा गिक गिक मुबा। थे बाटाला क्‍युर्नोन घुगी ह्रङ्‌बा बुट्टा ठ्‌वाइसी स्‍होबा मुबा।

३१ गाडाला थोपट्टि चा क्रु नाङ् नुप्‍बा गोलो फ्रेम गिक मुबा। चु फ्रेमला धि क्रु नाङ्‌से गङ्‌सल ब्‍लाक्‍बा मुबा। थेला क्‍युर्नोन बुट्टा स्‍होबा मुबा। तर गाडा चा गोलो आरेमुबा, थे जम्‍मान गाडा चारपटे मुबा।

३२ थेला चक्‍का ब्‍लिनोन गाडारी कार्बा पाता भन्‍दा धिरी मुबा। चक्‍कागदे कार्बा ग्‍लाएनोन चक्‍कादेन छ्‌यामनोन थुइबा मुबा। थे चक्‍कागदे जम्‍मान क्रु नाङ्‌से गङ्‌सल नोबा मुबा।

३३ थे गाडाला चक्‍कागदे रथला चक्‍कागदे ह्रङ्‌बान स्‍होबा मुबा। थेला चक्‍का कार्बा ग्‍लागदे, ग्‍वारगदे, झिरगदेदेन चक्‍काला गुङ्‌ला डन्‍डीगदे जम्‍मान काँस ङ्‌युना लसी साँचोरी युसी स्‍होबा मुबा।

३४ थे गाडागदेला कुनी ब्‍लिरी चुङ्‌बाला लागिरी डन्‍डी गिक गिक कार्बा मुबा। थे चा गाडाला धिग्‍याम पाखाधोनान थोन्‍बा मुबा। गाडादेन थे डन्‍डी काँसला टोगल गिकग्‍यामसेन स्‍होबा मुबा।

३५ जम्‍मान गाडाला ङाच्‍छापट्टि क्‍युर्नोन काँसला क्रु नाङ् नुप्‍बा गोलो फित्ता कार्बा मुबा। थे गाडाला धिदेन पातागदे थेनोन फित्ताला जोदेन छ्‌याम थुइबा मुबा।

३६ थे गाडाला धिदेन पातारी सादा सादा मुबा ग्‍लारी चा थेसे करूबगदे, सिंहगदेदेन खजूरला दोङगदेला चित्र स्‍होजी। ओच्‍छे गाडाला क्‍युर्नोन ठ्‌वाइसी मालागदे स्‍होजी।

३७ चुह्रङ् लसी थेसे गोर च्‍युइ गाडागदे स्‍होजी। थे जम्‍मान च्‍योच्‍योबादेन खाल गिकलान साँचोरी युसी स्‍होबा मुबा।

३८ जमाहेन्‍से थेसे काँसलान गोर च्‍युइ बाटागदे स्‍होजी। थे बाटागदेला कुनी गिकग्‍याम अर्गु कुनीधोना दप्‍मा क्रु ब्‍लि ब्‍लिला मुबा। थे बाटागदे चा थे गाडागदेला लागिरी स्‍होबा मुबा। थे बाटागदेरी ओस्‍पन ग्‍यार्जा भ्रे लिटर क्‍युइ वाङ्‌मुबा।

३९ थेसे गोर ङ्‌हा गाडा चा परमेश्‍वरला मन्‍दिरला लोपट्टि थान्‍जी, ओच्‍छे गोर ङ्‌हा चा झ्‍याङ्‌पट्टि थान्‍जी। ओच्‍छे क्‍युइ थान्‍बा घ्रेन खार्गन्‍डा चा लोपट्टिला कुनीरी लो-स्‍यार तना लसी थान्‍जी।

परमप्रभुला मन्‍दिर न्‍हङ्‌ला सामानगदे

२ काइ ४:११-५:१

४० हीरामसे बाटागदे, साबेलगदेदेन अर्गु जम्‍मान स्‍हेगदेएनोन स्‍होजी। चुह्रङ् लसी थेसे परमप्रभुला मन्‍दिरला लागिरी थेदा सोलोमन ग्‍लेसे जिम्‍मा पिन्‍बा जम्‍मान गे लसी जिन्‍ना लजी।

४१ गोलो थाम न्‍ही, थामला तोरपट्टिला जोरी थान्‍बा खोरे ह्रङ्‌बा मेट ओच्‍छे मेटगदेदा जेन लबा बुट्टन बुट्टा मुबा जाली ह्रङ् लसी स्‍होबा सिक्रीगदे,

४२ जाली ह्रङ् लसी स्‍होबा सिक्री न्‍हीला लागिरी ग्‍यार्जा ब्‍लि अनारला बुट्टा ओच्‍छे थाम न्‍हीला तोरपट्टिला जोरी मुबा खोरे ह्रङ्‌बान मेटदा घप्‍बाला लागिरी जाली ह्रङ् लसी स्‍होबा सिक्रीरी हार न्‍ही अनारगदे बुट्टा स्‍होजी।

४३ ओच्‍छे गोर च्‍युइ गाडागदेदेन थेला लागिरी गोर च्‍युइ बाटागदे,

४४ घ्रेन खार्गन्‍डा गिक ओच्‍छे थेला धिरी च्‍युक न्‍ही म्‍हे घ्‍लाबगदे,

४५ ताङ्‌गदे, साबेलगदेदेन का स्‍वाबारी बाटागदे स्‍होजी। परमप्रभुला मन्‍दिरला चु जम्‍मान स्‍हेगदे हीरामसे झकझक तना लबा काँसग्‍याम सोलोमन ग्‍लेला लागिरी स्‍होबा मुबा।

४६ ग्‍लेसे थे जम्‍मान स्‍हेगदे सुक्‍कोतदेन सार्तानना गुङ्‌री यर्दन स्‍योङला चेरी साँचोरी युसी स्‍होपुङ्‌बा मुबा।

४७ सोलोमन ग्‍लेसे स्‍होबा स्‍हेगदेला हिसाबनोन आथान्‍नी, थेसे ल्‍हानान स्‍हेगदे स्‍होजी। थे स्‍हेगदे स्‍होबाला लागिरी गादे किलो काँस निजी भिसी तिगैनोन हिसाबनोन आथान्‍नी।

४८ सोलोमन ग्‍लेसे परमप्रभुला मन्‍दिर ज्‍योबाला लागिरी तोःबा जम्‍मान स्‍हेगदेएनोन स्‍होजी। थेसे म्‍हारला धूप म्राबा ग्‍ला, परमप्रभुदा फुल्‍बा गेङ थान्‍बा म्‍हारला टेबुल,

४९ चोखो ग्‍लाला दाहिनेपट्टि गोर ङ्‌हा ओच्‍छे देब्रेपट्टि गोर ङ्‌हा थान्‍बाला लागिरी नम्‍बरी म्‍हारला हाँगान हाँगा मुबा गोर च्‍युइ नाङ्‌सल थान्‍बा स्‍हेगदे, म्‍हारला म्‍हेन्‍दोगदे, नाङ्‌सलगदेदेन घापगदे,

५० नम्‍बरी म्‍हारला ताङ्‌गदे, नाङ्‌सलला सुङगदे, का स्‍वाबा बाटागदे, खोरेगदे, पोइमो ताङ्‌गदे ओच्‍छे जम्‍मान भन्‍दा चोखो ग्‍लाला म्रापगदेला लागिरीदेन परमप्रभुला मन्‍दिरला चोखो ग्‍लाला म्रापगदेला लागिरी म्‍हारला कब्‍जागदे स्‍होबा मुबा।

५१ सोलोमन ग्‍लेसे परमप्रभुला मन्‍दिरला जम्‍मान गे जिन्‍ना लमाहेन्‍से ह्राङला आबा दाऊदसे परमेश्‍वरदा फुल्‍बा म्‍हार म्‍हुइदेन जेना लबा जम्‍मान स्‍हेगदे परमप्रभुला मन्‍दिरला ढुकुटीगदेरी भसी थान्‍जी।

† 

७:५ आयतकार भिबा चा लम्‍बाइ चौडाइ च्‍योच्‍यो आरेबा।

परमेश्‍वरला कबुल थान्‍बा सन्‍दोस मन्‍दिररी भबा

२ काइ ५:२-६:२

८

जमाहेन्‍से दाऊदला शहर सियोनग्‍याम परमप्रभुला कबुल थान्‍बा सन्‍दोस भबाला लागिरी इस्राएलला गन्‍बागदे, वंश वंशला मूल म्‍हिगदेदेन इस्राएलला म्‍हेमे म्‍हेमेला मूल म्‍हिगदेदा यरूशलेमरी ह्रुप तउ भिसी ङ्‌योइबारी सोलोमन ग्‍लेसे म्‍हि पुइजी।

२ दिङला ल निस तमा अथवा एतानीम लरी तबा चाडला धुइरी इस्राएलला जम्‍मान म्‍हिगदे सोलोमन ग्‍ले मुबा ग्‍लारी ह्रुप तजी।

३ इस्राएलला जम्‍मान गन्‍बागदे दोखमाहेन्‍से परमेश्‍वरला मन्‍दिररी पूजा लबा म्‍हिगदेसे परमप्रभुला सन्‍दोस पुइजी।

४ ओच्‍छे परमेश्‍वरला मन्‍दिररी पूजा लबा म्‍हिगदेदेन लेवीगदेसे परमप्रभुला सन्‍दोसदेन ह्रुप तबा पाल ओच्‍छे थेरी मुबा जम्‍मान सामानगदे पुइसी तोर परमेश्‍वरला मन्‍दिररी भोर्जी।

५ ओच्‍छे सोलोमन ग्‍लेदेन जम्‍मान इस्राएलीगदे परमप्रभुला सन्‍दोसला ङाच्‍छापट्टि ह्रुप तबा मुबा। थेनीगदेसे झ्‍यासीन झ्‍याबारी आखम्‍बाधोनाला ग्‍युगदेदेन म्‍हे बहरगदे बलि लजी।

६ जमाहेन्‍से परमेश्‍वरला मन्‍दिररी पूजा लबा म्‍हिगदेसे परमप्रभुला कबुल थान्‍बा सन्‍दोस मन्‍दिरला जम्‍मान भन्‍दा चोखो ग्‍लारी भसी सन्‍दोस थान्‍बाला लागिरी स्‍होबा ग्‍लारी करूबगदेला भ्‍याप टारी थान्‍जी।

७ सन्‍दोस थान्‍बा ग्‍लाथोरी करूबगदेसे भ्‍याप फेर्सी चिबा मुबा, ओच्‍छे सन्‍दोसदेन सन्‍दोसला नोलगदेदा करूबगदेला भ्‍यापसे घप्‍बा मुबा।

८ थे सन्‍दोसला नोलगदे ल्‍हानान ह्रेङ्‌बा मुबा, थे नोलगदेला जो चोखो ग्‍लाग्‍याम च्‍यामा म्राङ्‌मुबा। तर मन्‍दिरला मङ्‌ग्‍यारग्‍याम च्‍यामा चा आम्राङ्‌मुबा। थे नोलगदे तिनीधोनाएनोन मुनोन मुला।

९ थे सन्‍दोस न्‍हङ्‌री युङ्‌बाला पाटी न्‍ही बाहेक अर्गु तिगैनोन आरेमुबा। थे युङ्‌बाला पाटी मोशासे होरेब गङ्‌री मुबा धुइरी सन्‍दोसरी थान्‍बा मुबा। इस्राएलीगदेसे मिश्र य्‍हुल्‍सा ख्‍लासी खमा थेरीन परमप्रभुसे थेनीगदेदेन छ्‌याम कबुल लबा मुबा।

१० परमेश्‍वरला मन्‍दिररी पूजा लबा म्‍हिगदे चोखो ग्‍लाग्‍याम मङ्‌ग्‍यार खमाहेन्‍से परमप्रभुला मन्‍दिर खसुसे घप्‍जी।

११ थेरी खसुन खसु तबासेलमा परमेश्‍वरला मन्‍दिररी पूजा लबा म्‍हिगदेसे गे लबारी आखम्‍नी। तिग्‍दा भिसम परमेश्‍वरला मन्‍दिर परमप्रभुला घ्रेन शक्तिसे प्‍लिङ्‌बा मुबा।

१२ जमाहेन्‍से सोलोमन ग्‍लेसे चुह्रङ् भिसी पाङ्‌जी, “ङा धोपधोप्‍बा खसु न्‍हङ्‌री चिला भिसी परमप्रभुसे सुङ्‌बा मुला।

१३ दाहेन्‍से ह्राङ सदन धन्‍छ्‌याबा लागिरी ङाइ ल्‍हानान ज्‍यबा मन्‍दिर गिक स्‍होबा मुला।”

सोलोमनसे म्‍हिगदेदा पाङ्‌बा ताम

२ काइ ६:३-११

१४ थेरी इस्राएलला जम्‍मान म्‍हिगदे राप्‍सी चिबा मुबा, ओच्‍छे म्‍हिगदेपट्टि दोःसी सोलोमन ग्‍लेसे म्‍हिगदेदा चुह्रङ् भिसी मोलम पिन्‍जी,

१५ “परमप्रभु इस्राएलला परमेश्‍वरला जयजयकार तगै, ह्राङसे ङाला आबा दाऊददेन छ्‌याम कबुल लबा अन्‍छार ह्राङसे ह्राङलान छ्‌याग्‍याम पूरा लबा मुला। तिग्‍दा भिसम ह्राङसे चुह्रङ् भिसी सुङ्‌बा मुला,

१६ ‘ङाइ ङाला म्‍हि इस्राएलदा मिश्र य्‍हुल्‍साग्‍याम तेःसी भबा धिनकुनुहेन्‍से तिनीला धिनकुनुधोना ङाला मिन चिगै भिसी मन्‍दिर गिक स्‍होबाला लागिरी ङाइ इस्राएलीगदेला वंश वंशला शहरगदे न्‍हङ्‌ला खजिबै शहर धम्‍बा आरे। तर ङाला म्‍हि इस्राएलगदेथोरी शासन लबाला लागिरी ङाइ दाऊददा धम्‍बा मुला।’

१७ “ङाला आबा दाऊददा परमप्रभु इस्राएलला परमेश्‍वरला लागिरी मन्‍दिर गिक स्‍होबा सेम मुबा।

१८ तर परमप्रभुसे ङाला आबा दाऊददा चुह्रङ् भिसी सुङ्‌जी, ‘ङाला लागिरी मन्‍दिर गिक स्‍होबाला लागिरी एला सेमरी म्‍हन्‍बा ताम ज्‍यबान मुला।

१९ तसैनोन एसे थे मन्‍दिर स्‍होआम्‍याङ्, तर ङाला लागिरी थे मन्‍दिर एलान झासे स्‍होला।’

२० “ह्राङसे लबा कबुल परमप्रभुसे पूरा लबा मुला। ङाला आबा दाऊदला सम्‍पत्तिथोरी ङाइ हक याङ्‌बा मुला, ओच्‍छे परमप्रभुसे कबुल लबा अन्‍छार थेला साटोरी ङा इस्राएलला ठिरी चिबा मुला। ओच्‍छे परमप्रभु इस्राएलला परमेश्‍वरला लागिरी ङाइ चु मन्‍दिर स्‍होबा मुला।

२१ मन्‍दिर न्‍हङ्‌री ङाइ परमप्रभुला कबुल थान्‍बा सन्‍दोस थान्‍बाला लागिरी छुट्टन ग्‍ला स्‍होबा मुला। थे सन्‍दोसरी चा य्‍हाङला आखेम्‍हेमेगदेदा मिश्र य्‍हुल्‍साग्‍याम तेःसी भबा धुइरी परमप्रभुसे थेनीगदेदेन छ्‌याम लबा कबुल मुबा।”

सोलोमनसे लबा प्रार्थना

२ काइ ६:१२-४२

२२ जमाहेन्‍से इस्राएलला जम्‍मान म्‍हिगदेला ओन्‍छाङ्‌री परमप्रभुला लागिरी बलि फुल्‍बा ग्‍लाला ङाच्‍छापट्टि राप्‍सी सोलोमन ग्‍लेसे ह्राङला या स्‍वर्गपट्टि थीजी।

२३ ओच्‍छे थेसे चुह्रङ् भिसी प्रार्थना लजी, “परमप्रभु इस्राएलला परमेश्‍वर, तोर स्‍वर्गरी ओच्‍छे मार जम्‍बुलिङरी ह्राङ ह्रङ्‌बा परमेश्‍वर अर्गु खालैनोन आरे। ह्राङसे ह्राङला गे लबा म्‍हिगदेदेन छ्‌याम लबा कबुल पूरा लबा मुला, ओच्‍छे ह्राङसे उन्‍बा ग्‍यामरी सेमहेन्‍सेन सदन भ्रबागदेदा ह्राङसे ह्राङला खाइमै आजिन्‍बा माया उन्‍बा मुला।

२४ ह्राङसे ह्राङला गे लबा म्‍हि ङाला आबा दाऊददेन छ्‌याम लबा कबुल पूरा लबा मुला। तिनी पूरा तबा चा ह्राङसेन लबा कबुल हिन्‍ना। चु ह्राङसेन पूरा लबा हिन्‍ना।

२५ थेतबासेलमा परमप्रभु इस्राएलला परमेश्‍वर, दाहेन्‍से ह्राङला गे लबा म्‍हि ङाला आबा दाऊददेन छ्‌याम लबा चु कबुल पूरा लउ। ह्राङसे सुङ्‌बा मुला, चुदे एला झागदे ए भ्रबा ह्रङ् लसीन होशियार तसी ङाला ङाच्‍छापट्टि भ्रजी भिसम खाइमै इस्राएलला ठिरी चिबा म्‍हिला खाँचो आत।

२६ इस्राएलला परमेश्‍वर, दाहेन्‍से ह्राङसे ह्राङला गे लबा म्‍हि ङाला आबा दाऊददा सुङ्‌बा बचन पूरा लसी पिन्‍गो।

२७ “तर तिग परमेश्‍वर जम्‍बुलिङरी पक्‍कन धन्‍छ्‌याला? ह्राङ स्‍वर्गगदे भन्‍दाएनोन तोर नोबा स्‍वर्गरी मी आवाङ्‌मुला भिसम, ङाइ स्‍होबा चु मन्‍दिररी मी झन खाह्रङ् लसी वाङ्‌ला!

२८ तसैनोन परमप्रभु ङाला परमेश्‍वर, ह्राङला गे लबा म्‍हिसे लबा प्रार्थना ज्‍यना लसी सान्‍गो। ह्राङला गे लबा म्‍हिसे ह्राङलान ओन्‍छाङ्‌री तिनी प्रार्थना लबा मुला।

२९ धिन म्‍हुननोन ह्राङसे चु मन्‍दिररी स्‍हीगो, चु मन्‍दिरला बारेरी ह्राङसे चुह्रङ् भिसी सुङ्‌बा मुला ‘ङाला मिन थेरी तला।’ थेतबासेलमा ह्राङला गे लबा म्‍हिसे चुपट्टि दोःसी प्रार्थना लमा ह्राङसे सान्‍सी पिन्‍गो।

३० ह्राङला गे लबा म्‍हि ङादेन ह्राङला म्‍हि इस्राएलीगदेसे चु ग्‍लापट्टि दोःसी प्रार्थना लमा ह्राङ धन्‍छ्‌याबा स्‍वर्गग्‍याम ह्राङसे थेनीगदेला प्रार्थना सान्‍गो। ओच्‍छे सान्‍माहेन्‍से ह्राङसे थेनीगदेदा माफ लसी पिन्‍गो।

३१ “चुदे खजिबै म्‍हिसे ह्राङला खिम्‍जेमला बिरोधरी आज्‍यबा गे लसी चु मन्‍दिर न्‍हङ्‌री ह्राङला लागिरी बलि फुल्‍बा ग्‍लाला ङाच्‍छापट्टि घ्रान चपुङ्‌जी भिसम

३२ ह्राङसे स्‍वर्गग्‍याम सान्‍सी दोष मुबाला दोष उन्‍सी पिन्‍गो, ओच्‍छे थेसे लबा गेगदेला सजाय थेलान थोबोरी ल्‍हुसी ह्राङला गे लबा म्‍हिगदेला गुङ्‌री ठीक निसाफ लसी पिन्‍गो। ओच्‍छे दोष आरेबादा दोष आरेबान स्‍होसी थेदा दोष आरेबा म्‍हि दोसी कोङ्‌सी चिखम्‍बा म्‍हि स्‍होसी पिन्‍गो।

३३ “ह्राङला बिरोधरी पाप लसी ह्राङला म्‍हिगदेसे शत्रुगदेदेन छ्‌याम ब्रेबा मुला, ओच्‍छे ह्राङला मिन किन्‍बान थेनीगदे चु मन्‍दिरपट्टि दोःसी सोझो तबान प्रार्थना लसी ह्राङपट्टि दोःजी भिसम

३४ ह्राङसे स्‍वर्गग्‍याम थेनीगदेला प्रार्थना सान्‍गो, ओच्‍छे ह्राङला म्‍हि इस्राएलला पाप माफ लसी पिन्‍गो। ओच्‍छे ह्राङसे थेनीगदेला आखेम्‍हेमेगदेदा पिन्‍बा य्‍हुल्‍सारी थेनीगदेदा दोःसी भउ।

३५ “ह्राङला म्‍हिगदेसे ह्राङला बिरोधरी पाप लबासे लमा नाम आतइनी, ओच्‍छे थेनीगदेदा ह्राङसे दुख तना लबासे लमा ह्राङला मिन किन्‍बान थेनीगदेसे ह्राङ ह्राङला पाप ख्‍लासी चु मन्‍दिरपट्टि दोःबान प्रार्थना लजी भिसम

३६ ह्राङसे स्‍वर्गग्‍याम थेनीगदेला प्रार्थना सान्‍गो, ओच्‍छे ह्राङला म्‍हि इस्राएलला पाप माफ लसी पिन्‍गो। ह्राङसे थेनीगदेदा ज्‍यबा बानीबेहोर थोसी भ्रबारी लोप्‍गो, ओच्‍छे ह्राङसे ह्राङला म्‍हिगदेदा शासन लबारी पिन्‍बा य्‍हुल्‍सारी नाम ताइना लसी पिन्‍गो।”

३७ “चुदे थेनीगदेला य्‍हुल्‍सारी अनिकाल तजी अथवा आपत विपत तजी, अथवा दोङगदे ह्रेसी निबादेन फुसा खना लबा रोग अथवा तिरीगदेदेन बत्तिरगदे खजी अथवा थेनीगदेला खजिबै शहररी शत्रुगदे क्‍युर्सीन खसी शहरदा गुङ्‌री झाङ्‌जी ओच्‍छे जस्‍तोन आपत विपत अथवा देशान खसैनोन

३८ ह्राङला म्‍हि इस्राएलीगदे न्‍हङ्‌ला खालै म्‍हिसे सोझो तसी बिन्‍ती लजी भिसम ओच्‍छे थेसे थेला सेमला दुख ढन्‍सी थेला या चु मन्‍दिरपट्टि थीजी भिसम

३९ ह्राङसे ह्राङ धन्‍छ्‌याबा स्‍वर्गग्‍याम थेनीगदेला बिन्‍ती सान्‍गो। ओच्‍छे थेनीगदेदा माफ लसी ह्राङसे थेनीगदेला लागिरी गे लसी पिन्‍गो। तिग्‍दा भिसम जम्‍मान म्‍हिला सेमला ताम था याङ्‌बा चा ह्राङ जे हिन्‍ना। थेतबासेलमा ह्राङसे थेदा थेसे लबा गे अन्‍छार निसाफ लसी पिन्‍गो।

४० जमाहेन्‍से ह्राङसे ङन्‍ना आखेम्‍हेमेगदेदा पिन्‍बा य्‍हुल्‍सारी थेनीगदे सोसी चिदेधोना थेनीगदेसे ह्राङदा मान लगै।

४१ “ह्राङला म्‍हि इस्राएलीगदे भन्‍दा अर्गु य्‍हुल्‍साला खजिबै म्‍हि ह्राङला मिन थेःसी थारेङ्‌ग्‍याम खसी

४२ थे म्‍हिसे ह्राङला जम्‍मान भन्‍दा घ्रेन मिनदेन ह्राङसे लबा उदेकला गेगदेला बारेरी थेःसी चु मन्‍दिरपट्टि दोःसी प्रार्थना लजी भिसम

४३ ह्राङसे थेनीगदेला प्रार्थना स्‍वर्गग्‍याम सान्‍गो, ओच्‍छे थे विदेशीसे ह्रीबा स्‍हे पिन्‍गो। तिग्‍दा भिसम ह्राङला म्‍हि इस्राएलीगदेसे ह्रङ् लसी जम्‍बुलिङला जम्‍मान म्‍हिगदेसे ह्राङदा ङोसेगै, ओच्‍छे ह्राङदा मान लगै। ओच्‍छे ङाइ स्‍होबा चु मन्‍दिररीन ह्राङला जयजयकार तातोःला भिबा ताम था याङ्‌गै।

४४ “ह्राङसे जुन जुन ग्‍लारी ह्राङला म्‍हिदा थेनीगदेला खजिबै शत्रुगदेदेन छ्‌याम लडाइ लबारी पुइला, थे थे ग्‍लारी निमा थेनीगदेसे ह्राङसे धम्‍बा चु शहरदेन ङाइ ह्राङला लागिरी स्‍होबा चु मन्‍दिरपट्टि दोःसी प्रार्थना लला,

४५ थे धुइरी ह्राङसे थेनीगदेला बिन्‍तीदेन प्रार्थना स्‍वर्गग्‍याम सान्‍गो ओच्‍छे थेनीगदेदा ह्रो लउ।

४६ “पाप आलबा म्‍हि खालैनोन आरे। थेतबासेलमा थेनीगदेसे ह्राङला बिरोध लसी पाप लजी भिसम, ओच्‍छे थेनीगदेदेन छ्‌याम बोमो खसी ह्राङसे थेनीगदेदा शत्रुगदेला यारी जिम्‍मा पिन्‍सी शत्रुगदेसे थेनीगदेदा थारेङ अथवा ङाम्‍ला य्‍हुल्‍सारी चुङ्‌सी भोर्जी भिसम,

४७ ओच्‍छे थेनीगदेदा चुङ्‌सी भोर्बा य्‍हुल्‍सारी थेनीगदेसे ह्राङ ह्राङला पाप ख्‍लासी थेनीगदेला सेम ह्राङपट्टि दोःसी बिन्‍ती लबान ‘ङन्‍से पाप लबा मुला, ओच्‍छे गल्‍ती लबा मुला, ङन्‍से नाइबा गे लबा मुबा’ भिसी पाङ्‌जी भिसम

४८ ओच्‍छे थेनीगदेदा चुङ्‌सी भोर्बा शत्रुगदेला य्‍हुल्‍सारीन थेनीगदेसे ह्राङला पूरन सेमदेन प्राणहेन्‍से ह्राङपट्टि दोःसी थेनीगदेला आखेम्‍हेमेगदेदा ह्राङसे पिन्‍बा य्‍हुल्‍सादेन ह्राङसे धम्‍बा चु शहर ओच्‍छे ङाइ ह्राङला लागिरी स्‍होबा चु मन्‍दिरपट्टि दोःसी थेनीगदेसे ह्राङदेन छ्‌याम प्रार्थना लजी भिसम

४९ थेनीगदेसे लबा प्रार्थनादेन बिन्‍ती ह्राङसे ह्राङ धन्‍छ्‌याबा स्‍वर्गग्‍याम सान्‍गो। ओच्‍छे थेनीगदे ह्राङपट्टि दोःबासे लमा थेनीगदेदा ह्रो लउ।

५० ओच्‍छे ह्राङला बिरोधरी पाप लबा ह्राङला म्‍हिगदेदा माफ लसी पिन्‍गो, ओच्‍छे थेनीगदेसे लबा नाइबा गेगदेला लागिरी थेनीगदेदा माफ लसी पिन्‍गो। ओच्‍छे थेनीगदेदा ब्रेना लबागदेदा थेनीगदेथोरी दया लबा म्‍हि स्‍होउ।

५१ तिग्‍दा भिसम थेनीगदे ह्राङलान सम्‍पत्तिदेन म्‍हिगदे हिन्‍ना। थेनीगदेदा ह्राङसेन मिश्र य्‍हुल्‍सा अथवा फाइ ङ्‌युना लबा मे खाराङ्‌ग्‍याम तेःसी भबा हिन्‍ना।

५२ “ह्राङला गे लबा म्‍हिला बिन्‍तीदेन ह्राङला म्‍हि इस्राएलीगदेला बिन्‍ती सान्‍बाला लागिरी ह्राङला स्‍य्‍हाल थेनीगदेपट्टि दोःगो। ओच्‍छे थेनीगदेसे ह्राङदेन छ्‌याम बिन्‍ती लमा ह्राङसे ज्‍यना लसी सान्‍गो।

५३ तिग्‍दा भिसम थेनीगदेदा ह्राङलान म्‍हि स्‍होबाला लागिरी ह्राङसे जम्‍बुलिङला य्‍हुल य्‍हुल्‍ला म्‍हिगदेला गुङ्‌ग्‍याम तेःसी भबा मुबा। परमप्रभु परमेश्‍वर ह्राङसे ङन्‍ना आखेम्‍हेमेगदेदा मिश्र य्‍हुल्‍साग्‍याम तेःसी भबा धुइरी ह्राङला गे लबा मोशाग्‍याम ह्राङसे चुह्रङ् भिसी सुङ्‌बा मुबा।”

सोलोमनसे म्‍हिगदेदा मोलम पिन्‍बा

५४ परमप्रभुदेन छ्‌याम चु बिन्‍ती लसी जिन्‍माहेन्‍से सोलोमन ग्‍ले परमप्रभुला लागिरी बलि फुल्‍बा ग्‍लाला ङाच्‍छापट्टि राप्‍जी। थेरीन थेसे पुइ जुसी ह्राङला या स्‍वर्गपट्टि थीसी चिबा मुबा।

५५ राप्‍सी सोलोमन ग्‍लेसे घ्रेन काइ तेःसी चुह्रङ् भिसी जम्‍मान इस्राएलीगदेदा मोलम पिन्‍जी,

५६ “ह्राङला म्‍हि इस्राएलीगदेदेन छ्‌याम ह्राङसे कबुल लबा अन्‍छार शान्‍ति पिन्‍बा परमप्रभुला जयजयकार तगै। थेसे ह्राङला गे लबा मोशाग्‍याम लबा कबुलगदे न्‍हङ्‌ला गिकएनोन गेआखेल्‍बा तबा आरे।

५७ य्‍हाङला आखेम्‍हेमेगदेदेन छ्‌याम तबा ह्रङ्‌नोन परमप्रभु य्‍हाङला परमेश्‍वर य्‍हाङदेन छ्‌यामएनोन तगै। थेसे य्‍हाङदा खाइमै आम्‍लेःगै ओच्‍छे आख्‍लागै।

५८ य्‍हाङला सेम थेसे ह्राङपट्टि दोःना लगै। ओच्‍छे य्‍हाङ सदन थेसे म्‍हन्‍बा अन्‍छार भ्रबारी खम्‍गै। ओच्‍छे य्‍हाङ थेसे य्‍हाङला आखेम्‍हेमेगदेदेन छ्‌याम लबा कबुलदेन ठिमगदे अन्‍छार भ्रबारी खम्‍गै।

५९ ओच्‍छे तिनी बिन्‍ती लबान परमप्रभुला ओन्‍छाङ्‌री ङाइ पाङ्‌बा तामगदे परमप्रभु य्‍हाङला परमेश्‍वरला ङाच्‍छा धिन म्‍हुननोन तगै। ओच्‍छे तोःबा अन्‍छार जम्‍मान स्‍हे ह्राङला गे लबा म्‍हिदेन ह्राङला म्‍हि इस्राएलीगदेला लागिरी धिनहुँनोन पिन्‍गै।

६० चुह्रङ् लसी परमप्रभुन परमेश्‍वर हिन्‍ना, ओच्‍छे थे बाहेक अर्गु परमेश्‍वर खालैनोन आरे भिसी जम्‍बुलिङला जम्‍मान म्‍हिगदेसे था याङ्‌गै।

६१ ओच्‍छे तिनीला धिनकुनु ह्रङ् लसीन थेसे सुङ्‌बा बचनग्‍याम सोबारीदेन थेसे कुल्‍बा अन्‍छार भ्रबाला लागिरी एनीगदेसे ह्राङला पूरन सेम परमप्रभु य्‍हाङला परमेश्‍वरपट्टि दोःगो।”

मन्‍दिर परमेश्‍वरला छ्‌यारी अर्पण लबा

२ काइ ७:४-१०

६२ जमाहेन्‍से सोलोमन ग्‍ले ओच्‍छे थेदेन छ्‌याम मुबा जम्‍मान इस्राएलीगदेसे परमप्रभुला लागिरी बलि फुल्‍जी।

६३ सोलोमन ग्‍लेसे २२,००० म्‍हे बहरदेन १,२०,००० राग्‍युगदे परमप्रभुला ओन्‍छाङ्‌री ढिक्‍ना लबा बलि फुल्‍जी। चुह्रङ् लसीन सोलोमन ग्‍लेदेन जम्‍मान इस्राएलीगदेसे मन्‍दिर परमप्रभुला छ्‌यारी अर्पण लजी।

६४ ग्‍लेसे थेनोन धिनकुनु परमप्रभुला मन्‍दिरला ङाच्‍छापट्टिला ख्राङ्‌गाला गुङ्‌ला ग्‍लाएनोन अर्पण लजी। ओच्‍छे थेसे थेरी मेरी ख्राङ्‌सी फुल्‍बा बलि, अन्‍नबलिदेन ढिक्‍ना लबा बलिला छि फुल्‍जी। तिग्‍दा भिसम मेरी ख्राङ्‌सी फुल्‍बा बलि, अन्‍नबलिदेन ढिक्‍ना लबा बलिला छि फुल्‍बाला लागिरी परमप्रभुला ओन्‍छाङ्‌री मुबा काँसला बलि फुल्‍बा ग्‍ला ल्‍हानान जजा मुबा।

६५ सोलोमन ग्‍लेसे झ्‍याङपट्टिला लेबो-हमातहेन्‍से लोपट्टिला मिश्र य्‍हुल्‍साला स्‍योङधोना चिबा जम्‍मान इस्राएलीगदेला घ्रेन समूहदेन छ्‌याम थेनोन धिनकुनु चाड धाङ्‌जी। थेनीगदेसे निसरेथोरी अझै निसरे काप्‍सी च्‍युक ब्‍लि धिनधोना परमप्रभु य्‍हाङला परमेश्‍वरला ङाच्‍छा चाड धङ्‌बान चिजी।

६६ थेला न्‍हाङ्‌गरदाङ सोलोमन ग्‍लेसे म्‍हिगदेदा विदा पिन्‍जी। म्‍हिगदेसे ग्‍लेदा मोलम पिन्‍जी, ओच्‍छे परमप्रभुसे ह्राङला गे लबा म्‍हि दाऊददेन ह्राङला म्‍हि इस्राएलीगदेला लागिरी जम्‍मान गे ज्‍यबा लबासे लमा थेनीगदे सेमहेन्‍सेन ताङ्‌सी ताङ्‌सी ह्राङ ह्राङला दिमरी निजी।

परमप्रभु दोःसी सोलोमन ग्‍ले मुबा ग्‍लारी फेप्‍खबा

२ काइ ७:११-२२

९

सोलोमन ग्‍लेसे परमप्रभुला मन्‍दिरदेन ग्‍लेखाङ् स्‍होसी जिन्‍ना लजी, ओच्‍छे ह्राङला सेमसे म्‍हन्‍बा अन्‍छारला जम्‍मान गे लसी जिन्‍ना लजी।

२ जमाहेन्‍से ङाच्‍छा गिबोनरी फेप्‍खबा ह्रङ् लसीन परमप्रभु दोःसी थे मुबा ग्‍लारी फेप्‍खजी।

३ ओच्‍छे परमप्रभुसे थेदा चुह्रङ् भिसी सुङ्‌जी, “एसे ङाला ङाच्‍छा लबा प्रार्थनादेन बिन्‍ती ङाइ ङ्‌यान्‍बा मुला। एसे स्‍होबा चु मन्‍दिरदा ङाइ चोखो तना लबा मुला। ओच्‍छे सदनना लागिरी ङा थेरीन चिला। ङाला सेम सदन थेरीन तला, ओच्‍छे ङाइ सदन थेदा च्‍याला।

४ ए चा सेमहेन्‍सेन सोझो तसी एला आबा दाऊद ह्रङ् लसी सोझो ग्‍यामरी भ्रजी भिसम ओच्‍छे ङाइ कुल्‍बा जम्‍मान ताम अन्‍छार गे लबान ङाला ठिम अन्‍छार भ्रजी भिसम

५ ङाइ एला आबा दाऊददेन छ्‌याम ‘इस्राएलला ठिरी चिबा म्‍हिला खाँचो खाइमै आत’ भिसी कबुल लबा अन्‍छार ङाइ एला य्‍हुल्‍सादा कोङ्‌ना लला। ओच्‍छे एला सन्‍तानसे जुकजुकधोनान इस्राएलथोरी शासन लला।

६ तर एदेन एला झागदेसे ङादेन छ्‌याम भ्रबारी ख्‍लासी ङाइ एनीगदेदा कुल्‍बा तामदेन ङाला ठिमगदे अन्‍छार आभ्रना अर्गु लागदेदा तेन्‍सी थेनीगदेदा पूजा लजी भिसम

७ थेनीगदेदेन इस्राएलीगदेदा ङाइ पिन्‍बा य्‍हुल्‍साग्‍याम तेःला, ओच्‍छे ङाला जयजयकार लबारी ङाइ शुद्ध तना लबा चु मन्‍दिरदा ङाइ ख्‍लाला। जमाहेन्‍से इस्राएलीगदे चा जम्‍मान म्‍हिगदेला गुङ्‌री खिसीदेन हेला नातोःबा म्‍हि दोला।

८ चु मन्‍दिरएनोन फुप्‍सी छ्‌याकछिक निला, ओच्‍छे चु ग्‍याम निबा जम्‍मान म्‍हिगदेसे उदेक तबान चुह्रङ् भिसी खिसी लला, ‘परमप्रभुसे तिग्‍दा चु य्‍हुल्‍सादेन चु मन्‍दिरदा चुह्रङ् तना लजी?’

९ ओच्‍छे म्‍हिगदेसे चुह्रङ् भिसी जोहाब पिन्‍ना, ‘तिग्‍दा भिसम थेनीगदेसे ह्राङला आखेम्‍हेमेगदेदा मिश्र य्‍हुल्‍साग्‍याम तेःसी भबा परमप्रभु ह्राङला परमेश्‍वरदा म्‍लेःबा मुला। ओच्‍छे थेनीगदेसे अर्गु लागदेदा तेन्‍बान थेनीगदेला ग्‍यामरी भ्रसी पूजा लबा मुला। थेतबासेलमान परमप्रभुसे थेनीगदेथोरी चु आपत विपत पुइखबा हिन्‍ना।’”

सोलोमन ग्‍लेदेन हीरामसे कबुल लबा

२ काइ ८:१-२

१० सोलोमन ग्‍लेदा परमप्रभुला मन्‍दिरदेन ग्‍लेखाङ् स्‍होबाला लागिरी बोगल गिक दिङ लगब तजी।

११ ओच्‍छे सोलोमन ग्‍लेसे म्‍हाइबा स्‍युक्‍पाला सिङ, थाङ्‌सिङला सिङदेन म्‍हार हीरामसे ठीक लसी पिन्‍बा मुबा। थेतबासेलमा सोलोमन ग्‍लेसे हीरामदा गालील अञ्‍चलला बोगल गिक शहर पिन्‍जी।

१२ सोलोमन ग्‍लेसे पिन्‍बा थे शहरगदे च्‍याबारी हीराम टुरोसग्‍याम निजी। तर थे शहरगदे हीरामदा सेम आनिनी।

१३ ओच्‍छे हीरामसे सोलोमान ग्‍लेदा चुह्रङ् भिसी ङ्‌योइजी, “ङाला आले, ह्राङसे ङादा पिन्‍बा चु शहरगदे मी खाह्रङ्‌बा खाल्‍ला चिम?” हीरामसे थे शहरगदेला मिन काबूल† य्‍हुल्‍सा थान्‍जी। थेतबासेलमा तिनीधोनाएनोन थे ग्‍लादा काबूल भिसी पाङ्‌मुला।

१४ हीरामसे सोलोमन ग्‍लेदा हजार ब्‍लि किलो म्‍हार पुइखबा मुबा।

सोलोमन ग्‍लेसे लबा अर्गु गेगदे

२ काइ ८:३-१८

१५ सोलोमन ग्‍लेसे परमप्रभुला मन्‍दिर स्‍होबारी, ह्राङ चिबा दिम स्‍होबारीदेन साप्रा पोप लसी शहरला स्‍यारपट्टिला स नोना लबारी ज्‍याला आपिन्‍ना गे लपुङ्‌बला लागिरी म्‍हिगदे धम्‍बा मुबा। ओच्‍छे थेनीगदेदान यरूशलेम शहरला पर्खाल, हासोर शहर, मगिद्दो शहरदेन गेजेर शहर स्‍होपुङ्‌बा मुबा।

१६ ङाच्‍छा गेजेर शहरदा मिश्र य्‍हुल्‍साला ग्‍ले फारोसे ह्राङला यारी किन्‍बा मुबा। फारो ग्‍लेसे थे शहरदा मेसे ख्राङ्‌सी नाश लजी, ओच्‍छे थेरी चिबा कनानीगदेदा साइजी। थेसे थेनोन शहर ह्राङला झामे सोलोमन ग्‍लेला म्रिङदा दाइजो पिन्‍जी।

१७ ओच्‍छे गेजेर शहरदा सोलोमन ग्‍लेसे दोःसी स्‍होजी। थेसे मारपट्टिला बेथ-होरोन,

१८ बालात शहर, ह्राङलान य्‍हुल्‍सा न्‍हङ्‌री मुबा तोङ्‌तोङ्‌बा ग्‍लाला तदमोर शहर,

१९ ओच्‍छे ह्राङला ढुकुटीगदे थान्‍बा शहरगदे, ह्राङला रथगदे थान्‍बा शहर, तागदे थान्‍बा शहरएनोन स्‍होजी। थेह्रङ् लसीन थेसे यरूशलेमरीदेन लेबनानरी ओच्‍छे ह्राङसे शासन लबा जम्‍मान ग्‍लारी थेदा स्‍होइ म्‍हन्‍बा जम्‍मान स्‍हेगदे स्‍होसी जिन्‍ना लजी।

२०-२१ इस्राएलीगदेसे आसाइनन थान्‍बा अथवा य्‍हुल्‍सारीन जोगब तसी चिबा जम्‍मान एमोरीगदे, हित्तीगदे, परिज्‍जीगदे, हिव्‍वीगदेदेन यबूसीगदेलान सन्‍तानगदेदा सोलोमन ग्‍लेसे ज्‍याला आपिन्‍ना गे लपुङ्‌बा मुबा। थेनीगदे तिनीधोनाएनोन घ्‍याबादेन घ्‍याबास्‍यानोन दोसी चिबा मुला।

२२ तर सोलोमन ग्‍लेसे इस्राएलीगदे खालैदान घ्‍याबादेन घ्‍याबास्‍या आस्‍होनी। इस्राएलीगदे चा सोलोमन ग्‍लेला सिपाहीगदे, सिपाहीगदेला हाकिमगदे, सरकारी मूल म्‍हिगदे, रथदेन तारी क्रेबा सिपाहीगदेला मूल म्‍हिगदे मुबा।

२३ थेनीगदे सोलोमन ग्‍लेला गेगदे च्‍याबा मूल म्‍हिगदेएनोन मुबा। सोलोमन ग्‍लेला गे लबा म्‍हिगदेदा च्‍याबा म्‍हिगदे ५५० जना मुबा।

२४ सोलोमन ग्‍लेसे फारो ग्‍लेला झामेला लागिरी स्‍होबा ग्‍लेखाङ्‌री चिबारी फारो ग्‍लेला झामे दाऊदला शहरग्‍याम खजी। जमाहेन्‍से सोलोमन ग्‍लेसे शहरला स्‍यारपट्टि स नोना लबारी साप्रा पोप लजी।

२५ सोलोमन ग्‍लेसे परमप्रभुला लागिरी स्‍होबा बलि फुल्‍बा ग्‍लारी तिदिङरी सोमरेम परमप्रभुला ओन्‍छाङ्‌री धूप म्राबान मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍मुबा। थेसे चुह्रङ् लसी परमप्रभुला मन्‍दिररी ह्राङसे लतोःबा गेगदे पूरा लजी।

२६ सोलोमन ग्‍लेसे वाला समुद्रला कुनीरी मुबा एदोमला एलात ङाम्‍री मुबा एस्‍योन-गेबेररी पानी जहाजगदेएनोन स्‍होजी।

२७ हीराम ग्‍लेसे समुद्रला बारेरी था मुबा ह्राङला पानी जहाज चलब लबा कोइ कोइ म्‍हिगदेदा सोलोमन ग्‍लेला म्‍हिगदेदेन छ्‌यामनोन गे लबाला लागिरी पुइजी।

२८ थेनीगदे पानी जहाज क्रेसी ओपीर भिबा ग्‍लारी निजी। ओच्‍छे थे ग्‍लाग्‍याम सोलोमन ग्‍लेला लागिरी थेनीगदेसे १४,००० किलो म्‍हार भजी।

† 

९:१३ काबूल ला अर्थ चा गेआखेल्‍बा भिबा हिन्‍ना।

शेबा य्‍हुल्‍साला ग्‍लेस्‍या सोलोमन ग्‍लेदा स्‍याप्‍बारी खबा

२ काइ ९:१-१२

१०

शेबा य्‍हुल्‍साला ग्‍लेस्‍यासे परमप्रभुग्‍याम बुद्धि याङ्‌बा सोलोमन ग्‍लेला बारेरी थेःजी। ओच्‍छे गाह्रो गाह्रो प्रश्‍नगदे भसी थे सोलोमन ग्‍लेला सेम च्‍याबारी खजी।

२ थे ग्‍लेस्‍या मसला, ल्‍हानान म्‍हारदेन ल्‍हानान महङ्‌गो महङ्‌गो रत्‍नगदे ऊँटगदेथोरी काप्‍सी ल्‍हानान म्‍हिगदेला हुल गिक भसी यरूशलेमरी सोलोमन ग्‍ले मुबा ग्‍लारी खजी। ओच्‍छे थेसे ह्राङला सेमरी मुबा जम्‍मान तामगेदेला बारेरी सोलोमन ग्‍लेदेन छ्‌याम ताम लजी।

३ सोलोमन ग्‍लेसे थे ग्‍लेस्‍याला जम्‍मान प्रश्‍नगदेला जोहाब पिन्‍जी। थे प्रश्‍नगदेला जोहाब पिन्‍बारी सोलोमन ग्‍लेदा तिगै गाह्रो आतनी।

४ शेबा य्‍हुल्‍साला ग्‍लेस्‍यासे सोलोमन ग्‍लेला बुद्धिला जम्‍मान ताम, थेसे स्‍होबा ग्‍लेखाङ्,

५ थेला टेबुलरी मुबा चबा स्‍हेगदे, थेला क्‍युर्सीन चिबा मूल म्‍हिगदे, थेसे कुल्‍बा अन्‍छारला क्‍वान क्‍वान्‍सी क्‍योङ्‌बा नोकरदेन नोकरस्‍यागदे, थेदा अङ्‌गुरला निङ्‌गु पिन्‍बागदेदेन थेसे परमप्रभुला मन्‍दिररी मेरी ख्राङ्‌सी फुल्‍बा बलिगदे म्राङ्‌सी शेबा य्‍हुल्‍साला ग्‍लेस्‍या उदेक तसी तिगै ताम पाङ्‌बारी आखम्‍नी।

६ जमाहेन्‍से शेबाला ग्‍लेस्‍यासे सोलोमन ग्‍लेदा चुह्रङ् भिसी पाङ्‌जी, “ह्राङसे याङ्‌बा मानदेन ह्राङला बुद्धिला बारेरी ङाइ ङाला य्‍हुल्‍सारी थेःबा ताम सत्‍य चिम।

७ तर ङा खसी ह्राङलान मीसे आम्राङ्‌देधोना ङाइ पतिक आचनी। पाङ्‌नोन तोःमा मी ङादा गङ्‌सल तामएनोन थेःना लबा आरेम। ङाइ थेःबा भन्‍दा मी ह्राङला बुद्धिदेन धन सम्‍पत्ति गादे ल्‍हानान चिम।

८ ह्राङला म्‍हिगदे गादे ल्‍हानान ताङ्‌बा मुला तला! ह्राङला ङाच्‍छापट्टि सदन राप्‍सी ह्राङला बुद्धिला ताम ङ्‌यान्‍म्‍याङ्‌बा चु मूल म्‍हिगदे गादे ल्‍हानान ताङ्‌बा मुला तला!

९ ह्राङदेन छ्‌याम ताङ्‌सी ह्राङदा इस्राएल य्‍हुल्‍साला ठिरी थान्‍बा परमप्रभु ह्राङला परमेश्‍वरला जयजयकार तगै। इस्राएलदा परमप्रभुसे सदनना लागिरी माया लबासे लमा ठीक निसाफदेन ठीक गे लबाला लागिरी परमप्रभुसे ह्राङदा ग्‍ले स्‍होबा हिन्‍ना।”

१० जमाहेन्‍से शेबाला ग्‍लेस्‍यासे सोलोमन ग्‍लेदा ४,००० किलो म्‍हार, ल्‍हानान मसलादेन ल्‍हानान महङ्‌गो महङ्‌गो रत्‍नगदे पिन्‍जी। शेबाला ग्‍लेस्‍यासे पिन्‍बा ते ल्‍हानान मसला सोलोमन ग्‍लेदा दोःसी खालैसेन खाइमै भसी आपिन्‍नी।

११ हीराम ग्‍लेला पानी जहाजसे ओपीरग्‍याम म्‍हार भमुबा। थेनीगदेसे थेग्‍याम चन्‍दनना सिङदेन ल्‍हानान महङ्‌गो महङ्‌गो रत्‍नगदेएनोन पानी जहाजरी भमुबा।

१२ चु चन्‍दनना सिङगदेग्‍याम सोलोमन ग्‍लेसे परमप्रभुला मन्‍दिरदेन ग्‍लेखाङ्‌ला थामगदे स्‍होजी, ओच्‍छे व्‍हाइ गोबागदेला लागिरी वीणदेन सारङ्‌गीगदे स्‍होजी। चन्‍दनना सिङ अर्गु य्‍हुल्‍साग्‍याम चुदे ल्‍हाना खाइमै भबा आरेमुबा। ओच्‍छे थे भन्‍दा लिच्‍छाएनोन थेह्रङ् लसी खाइमै भबा आम्राङ्‌नी।

१३ शेबाला ग्‍लेस्‍यादा सोलोमन ग्‍लेसे ह्राङला सेमहेन्‍से पिन्‍गे म्‍हन्‍सी पिन्‍बा ह्राङला य्‍हुल्‍साला जम्‍मान स्‍हेगदे बाहेक शेबाला ग्‍लेस्‍यासे भोर्बा सेम लसी ह्रीबा जम्‍मान स्‍हेगदेएनोन सोलोमन ग्‍लेसे पिन्‍जी। जमाहेन्‍से ग्‍लेस्‍या ह्राङला म्‍हिगदेला हुलदेन छ्‌यामनोन ह्राङला य्‍हुल्‍सारी दोःसी निजी।

सोलोमन ग्‍लेला धन सम्‍पत्ति

२ काइ ९:१३-२९

१४ दिङएनोन दाङ्‌सी सोलोमन ग्‍लेदा २३,००० किलो म्‍हार पुइखमुबा।

१५ ओच्‍छे थे बाहेकनोन जजा जजा व्‍यापार लबागदे, घ्रेन घ्रेन व्‍यापार लबागदे, अरब य्‍हुल्‍साला जम्‍मान ग्‍लेगदेदेन इस्राएल य्‍हुल्‍साला अञ्‍चल अञ्‍चलला मूल म्‍हिगदेसे तिरो पुइखमुबा।

१६ सोलोमन ग्‍लेसे म्‍हार तोसी ग्‍यार्जा न्‍ही घ्रेन घ्रेन ढालगदे स्‍होजी। थे ढालगदे चा किलो निस, किलो निसला मुबा।

१७ थेसे म्‍हार तोसी ग्‍यार्जा सोम जजा जजा ढालगदेएनोन स्‍होजी। थे ढालगदे किलो सोमसे गङ्‌सल, किलो सोमसे गङ्‌सलला मुबा। ग्‍लेसे थे जम्‍मान ढालगदे लेबनानना ह्रि भिबा दिमरी थान्‍जी।

१८ जमाहेन्‍से ग्‍लेसे हात्तीला स्‍वाग्‍याम घ्रेन ठि गिकएनोन स्‍होजी, ओच्‍छे थे ठिदा नम्‍बरी म्‍हारसे मोरब लजी।

१९ थे ठिथोरी क्रेबारी गोर ढु लि मुबा चाम स्‍होबा मुबा। थे ठिला घ्‍याबपट्टिला जो चा गोलोदेन म्‍युङ्‌म्‍युङ्‌बा मुबा। ठिला पट्टि न्‍हीरीन या थान्‍बा स्‍हेएनोन स्‍होबा मुबा। ओच्‍छे ठिला दाहिनेदेन देब्रे पट्टि ठिला ङाम्‍री राप्‍सी चिबा गोर गिक गिक सिंहला मूर्ति स्‍होबा मुबा।

२० थे ठिला चामला गोर ढुनोन लीरी दाहिने देब्रेपट्टिन राप्‍सी चिबा गोर गिक गिक सिंहला मूर्तिगदे स्‍होबा मुबा। चुह्रङ्‌बा खाल्‍ला ठि खजिबै य्‍हुल्‍साला लागिरी खाइमै स्‍होबा आरेमुबा।

२१ सोलोमन ग्‍लेसे क्‍युइदेन अङ्‌गुरला निङ्‌गु थुङ्‌बा जम्‍मान खोरेगदे म्‍हारला मुबा, ओच्‍छे लेबनानना ह्रि भिबा दिमरी मुबा जम्‍मान सामानगदे नम्‍बरी म्‍हारला मुबा। थेसे म्‍हुइला तिगैनोन स्‍होबा आरेमुबा। तिग्‍दा भिसम सोलोमन ग्‍लेला धुइरी म्‍हुइला सय ल्‍हानान सस्‍तो मुबा।

२२ समुद्ररी हीराम ग्‍लेला पानी जहाजदेन छ्‌यामनोन सोलोमन ग्‍लेला व्‍यापारला माल सामानगदे पुइबा घ्रेन घ्रेन पानी जहाजगदेएनोन मुबा। व्‍यापारीगदेसे सोम दिङ सोम दिङरी तिरेम म्‍हार, म्‍हुइ, हात्तीला स्‍वा, हुँडीगदेदेन मागरगदे भसी खमुबा।

२३ जम्‍बुलिङला अर्गु जम्‍मान ग्‍लेगदे भन्‍दा सोलोमन ग्‍ले ल्‍हानान धन सम्‍पत्तिदेन बुद्धि मुबा ग्‍ले मुबा।

२४ सोलोमन ग्‍लेदा परमेश्‍वरसे पिन्‍बा बुद्धिला ताम ङ्‌यान्‍बारी जम्‍बुलिङ नाङ्‌लान म्‍हिगदे थे मुबा ग्‍लारी थेदा ह्रुप तबारी खमुबा।

२५ थेह्रङ् लसी खबा म्‍हिगदेसे दिङएनोन दाङ्‌सी म्‍हार, म्‍हुइ, क्‍वानगदे, हतियारगदे, मसलागदे, तादेन खच्‍चरगदेला उपहार भसी खमुबा।

२६ सोलोमन ग्‍लेसे रथगदेदेन तागदे पोप लजी। थेदेन छ्‌याम १,४०० रथगदेदेन १२,००० तागदे मुबा। थेसे कोइ कोइ चा रथ थान्‍बाला लागिरी स्‍होबा शहरगदेरी थान्‍जी, कोइ कोइ चा यरूशलेमरी ह्राङदेन छ्‌यामनोन थान्‍जी।

२७ सोलोमन ग्‍लेसे यरूशलेमरी म्‍हुइ चा युङ्‌बा तेनोन ओच्‍छे स्‍युक्‍पाला सिङ चा ह्रि अञ्‍जीरला दोङ ते ल्‍हानान पोप लजी।

२८ सोलोमन ग्‍लेसे तागदे मिश्र य्‍हुल्‍सादेन क्‍यूएग्‍याम भमुबा। थे तागदे ग्‍लेला व्‍यापारीगदेसे क्‍यूएग्‍याम ग्‍लुसी भमुबा।

२९ थेनीगदेसे रथ गिकदा ६०० म्‍हुइला डबल फासी ओच्‍छे ता गिकदा १५० म्‍हुइला डबल फासी मिश्र य्‍हुल्‍साग्‍याम ग्‍लुसी भमुबा। थे रथगदेदेन तागदे थेनीगदेसे हित्तीदेन अरामीगदेला ग्‍लेगदेदा चूङ्‌मुबा।

सोलोमन ग्‍ले परमेश्‍वरग्‍याम थारेङ् तबा

११

सोलोमन ग्‍लेसे फारो ग्‍लेला झामे बाहेकनोन मोआबी, अम्‍मोनी, एदोमी, सीदोनीदेन हित्ती ह्रङ्‌बा अर्गु ल्‍हानान विदेशी म्रिङ्‌म्‍मेमेगदेदेन छ्‌याम ब्‍याह लजी।

२ थे य्‍हुलगदेला बारेरी परमप्रभुसे चुह्रङ् भिसी सुङ्‌बा मुबा, “एनीगदेसे थेनीगदेदेन छ्‌याम ब्‍याह लबारी आत। तिग्‍दा भिसम थेनीगदेसे एनीगदेला सेम थेनीगदेला लागदेपट्टि दोःना लला।” तर सोलोमन ग्‍ले थेनीगदेलान मायारी फसब तजी।

३ थेसे ग्‍यार्जा निस ग्‍लेला झामेगदेदेन छ्‌याम ब्‍याह लबा मुबा, ओच्‍छे ग्‍यार्जा सोम म्रिङ्‌म्‍हेमेगदेदा चा म्रिङ ह्रङ्‌बान स्‍होसी थान्‍बा मुबा। थेनीगदेसे थेला सेमदा परमेश्‍वरग्‍याम थारेङ् तना लजी।

४ खेप्‍पा दोबा धुइरी सोलोमन ग्‍लेला सेम थेला म्रिङगदेसे अर्गु लागदेपट्टि दोःना लजी, थे ह्राङला आबा दाऊद ह्रङ् लसी पूरन सेमहेन्‍से परमप्रभु ह्राङला परमेश्‍वरदा तेन्‍बा म्‍हि दोबारी आखम्‍नी।

५ सोलोमन सीदोनीगदेला अश्‍तोरेत लुदेन अम्‍मोनीगदेला नाइबा खबा ला मोलेखला लिच्‍छा भ्रबारी छ्‌याइजी।

६ चुह्रङ् लसी जुन ताम परमेश्‍वरला ङाच्‍छा आज्‍यबा मुबा, थेनोन ताम सोलोमन ग्‍लेसे लजी। ओच्‍छे ह्राङला आबा दाऊद ह्रङ् लसी थे सेमहेन्‍सेन परमप्रभुला लिच्‍छा भ्रबारी आखम्‍नी।

७ सोलोमन ग्‍लेसे मोआबीगदेला नाइबा खबा ला कमोशदेन अम्‍मोनीगदेला नाइबा खबा ला मोलेखला पूजा लबाला लागिरी यरूशलेमला स्‍यारपट्टिला गङ् गिकरी नोबा लाथान स्‍होजी।

८ चुह्रङ् लसी थेसे ह्राङला विदेशी म्रिङगदेला लागिरी पूजा लबा ग्‍लागदे स्‍होजी। ओच्‍छे थेनीगदेसे ह्राङ ह्राङला लागदेला लागिरी मेरी ख्राङ्‌सी बलि पिन्‍मुबा ओच्‍छे धूप म्रामुबा।

९-१० परमप्रभु इस्राएलला परमेश्‍वरसे सोलोमनदा थे मुबा ग्‍लारी न्‍हीरेम फेप्‍खसी अर्गु लागदेला लिच्‍छा आभ्रउ भिसी सुङ्‌बा मुबा। तसैनोन थे परमप्रभुसे कुल्‍बा अन्‍छार आभ्रनी, थेला सेम परमप्रभुग्‍याम ल्‍हानान थारेङ् तसी जिन्‍बा मुबा। थेतबासेलमा परमप्रभु सोलोमनदेन छ्‌याम बोमो खजी।

११ ओच्‍छे परमप्रभुसे सोलोमनदा चुह्रङ् भिसी सुङ्‌जी, “ङाइ लबा कबुलदेन ङाला ठिमगदे अन्‍छार आभ्रबासे लमा ओच्‍छे एला सेम चुह्रङ्‌बान तबासेलमा च्‍यागो, ङाइ एला य्‍हुल्‍सा एला याग्‍याम ब्‍यन्‍सी एला गे लबा म्‍हिगदे न्‍हङ्‌ला गिकदा पिन्‍ना।

१२ तसैनोन एला आबा दाऊदला लागिरी ङाइ चु गे ए सोबा धुइरी चा आल। चु य्‍हुल्‍सा ङाइ एला झाला याग्‍याम ब्‍यन्‍ना।

१३ ङाइ थेला याग्‍याम चु पूरन य्‍हुल्‍सा आब्‍यन। तर ङाला गे लबा म्‍हि दाऊददेन ङाइ धम्‍बा चु यरूशलेम शहरला लागिरी ङाइ थेदा वंश गिकथोरी शासन लपुङ्‌ला।”

सोलोमनना शत्रुगदे

१४ जमाहेन्‍से परमप्रभुसे एदोम य्‍हुल्‍साला ग्‍लेला म्‍हेमे न्‍हङ्‌ला एदोमी हदददा सोलोमनना बिरोध लबारी रेःपुङ्‌जी।

१५ ङाच्‍छा दाऊदसे एदोमीगदेदेन छ्‌याम लडाइ लमा साइबा इस्राएली सिपाहीगदेला लाश ल्‍हुबारी दाऊदला सिपाहीगदेला हाकिम योआब एदोमरी निबा मुबा। थेनोन धुइरी थेसे एदोम य्‍हुल्‍साला जम्‍मान ह्रेम्‍फेबेगदेदा साइबा मुबा।

१६ एदोमला जम्‍मान ह्रेम्‍फेबेगदेदा नाश लसी आजिन्‍देधोना योआबदेन इस्राएलीगदे जम्‍मान ल ढुधोना थेरीन चिबा मुबा।

१७ तर थे धुइरी हदद चा जजान मुबा। थे ह्राङला आबाला गे लबा कोइ कोइ एदोमी मूल म्‍हिगदेदेन छ्‌यामनोन मिश्र य्‍हुल्‍सारी य्‍हार्सी निजी।

१८ थेनीगदे मिद्यानग्‍याम थोन्‍सी पारानरी खजी। ओच्‍छे पारानग्‍याम कोइ कोइ म्‍हिगदेदा छ्‌यामनोन भोर्सी थेनीगदे मिश्र य्‍हुल्‍साला ग्‍ले फारो मुबा ग्‍लारी दोजी। फारो ग्‍लेसे हदददा चिबाला लागिरी दिम गिकदेन भु वारी ओच्‍छे चबा थुङ्‌बा ढिक्‍ना लसी पिन्‍जी।

१९ हदददा म्राङ्‌सी फारो ग्‍ले ल्‍हानान ताङ्‌जी, ओच्‍छे थेसे ह्राङलान म्रिङ तहपेनसला आङा गिकदेन छ्‌याम ब्‍याह लसी पिन्‍जी।

२० तहपेनसला आङासे हददग्‍याम झा गिक न्‍हजी, थेला मिन गनूबत मुबा। तहपेनससे गनूबतदा फारो ग्‍लेला ग्‍लेखाङ्‌रीन छार्ना लजी। थेरी गनूबत फारो ग्‍लेला कोलागदेदेन छ्‌यामनोन छार्जी।

२१ मिश्र य्‍हुल्‍सारी मुबा धुइरीन हददसे दाऊददेन थेला सिपाहीगदेला हाकिम योआब सिजी भिबा ताम थेःजी। जमाहेन्‍से हददसे फारो ग्‍लेदा चुह्रङ् भिसी पाङ्‌जी, “ङादा ह्राङलान य्‍हुल्‍सारी दोःसी निबारी पिन्‍गो।”

२२ जमाहेन्‍से फारो ग्‍लेसे थेदा चुह्रङ् भिसी ङ्‌योइजी, “एदा ङाला य्‍हुल्‍सारी तिग्‍ला खाँचो तसी ए ह्राङलान य्‍हुल्‍सारी निबारी म्‍हाइबा?”

हददसे ग्‍लेदा चुह्रङ् भिसी जोहाब पिन्‍जी, “ङादा तिगै स्‍हेला खाँचो मी तबा आरे। तर बिन्‍ती मुला, ङादा निबारी पिन्‍गो।”

२३ ओच्‍छे परमेश्‍वरसे एल्‍यादाला झा रेसोनदा सोलोमनना बिरोधरी रेःपुङ्‌जी। थे चा ह्राङला मालिक सोबाला ग्‍ले हददेजेर मुबा ग्‍लाग्‍याम य्‍हार्सी निबा मुबा।

२४ दाऊदसे सोबाला हुल गिक म्‍हिदा नाश लमाहेन्‍से रेसोनसे म्‍हिगदे ह्रुप लजी। ओच्‍छे थे य्‍हुल्‍साला बिरोध लबागदेला नेता दोजी। य्‍हुल्‍साला बिरोधरी रेःबा चु म्‍हिगदे दमस्‍कसरी निजी, ओच्‍छे थेनीगदे थेरीन चिजी, ओच्‍छे थेनीगदेसे थे ग्‍ला ह्राङलान यारी किन्‍जी।

२५ सोलोमन सोदेधोना रेसोनसे इस्राएलला बिरोध लबाला लबान लजी। ओच्‍छे हददसे न्‍होङ्‌ना लबाथोरी थेसेनोन न्‍होङ्‌ना लजी। रेसोनसे अरामरी शासन लजी, ओच्‍छे थेसे इस्राएलला बिरोध लबाला लबान लजी।

परमेश्‍वरसे यारोबामदेन छ्‌याम कबुल लबा

२६ नबातला झा यारोबामएनोन सोलोमन ग्‍लेला बिरोधरी रेःजी। यारोबाम चा सोलोमन ग्‍लेला य्‍हुल्‍साला मूल म्‍हि गिक मुबा, थे जेरेदा ग्‍याम खबा एफ्राइमी मुबा। थेला आमाला मिन सेरूआ मुबा, थे ह्रेम्‍बो सिबा म्रिङ्‌म्‍हेमे मुबा।

२७ चु तामसे लमा यारोबाम सोलोमन ग्‍लेला बिरोधरी रेःबा मुबा। सोलोमन ग्‍लेसे यरूशलेम शहरला स्‍यारपट्टिला स नोना लबारी साप्रा युबा मुबा, ओच्‍छे ह्राङला आबा दाऊदला शहरला थुइबारी बाँकी मुबा पर्खालएनोन थुइसी पिन्‍बा मुबा।

२८ यारोबाम चा भङ्‌बा भ्‍योन म्‍हि मुबा, थे भ्‍योन म्‍हिसे दुख लसी गे लबा म्राङ्‌सी सोलोमनसे थेदा ज्‍याला आपिन्‍ना गे लपुङ्‌बा योसेफला वंशला म्‍हिगदेला नाइके स्‍होजी।

२९ थेनोन धुइरी यारोबाम यरूशलेमग्‍याम मङ्‌ग्‍यार निबा मुबा। ओच्‍छे निबान लबा धुइरी शीलोला अगमवक्ता अहियाहसे थेदा ग्‍यामरीन स्‍याप्‍जी। अहियाहसे छार ग नान्‍बा मुबा। ग्‍यामरी थे न्‍ही जे मुबा।

३० अहियाहसे ह्राङसे नान्‍बा छारनोन ग ढेसी च्‍युक न्‍ही टोगल लजी।

३१ जमाहेन्‍से अहियाहसे यारोबामदा चुह्रङ् भिसी पाङ्‌जी, “चुग्‍याम एला लागिरी टोगल च्‍युइ किन्‍गो। तिग्‍दा भिसम परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘च्‍यागो, सोलोमनना याग्‍याम ङाइ य्‍हुल्‍सा ब्‍यन्‍ना, ओच्‍छे ङाइ वंश च्‍युइ एला यारी पिन्‍ना।

३२ तर ङाला गे लबा दाऊदला लागिरीदेन इस्राएलला जम्‍मान वंशला गुङ्‌ग्‍याम धम्‍बा यरूशलेम शहरला लागिरी ङाइ वंश गिक चा थेलान यारी ख्‍लाला।

३३ ङाइ चु गे लनोन लला, तिग्‍दा भिसम थेनीगदेसे ङादा ख्‍लाबा मुला। ओच्‍छे थेनीगदे सीदोनीगदेला अश्‍तोरेत लु, मोआबला ला कमोशदेन अम्‍मोनीगदेला ला मोलेखदा तेन्‍बा मुला। ओच्‍छे थेनीगदे ङाइ उन्‍बा ग्‍यामरी भ्रबा आरे, ओच्‍छे ङाला ङाच्‍छा जुन गे ठीक मुला थे गेएनोन लबा आरे। सोलोमनना आबा दाऊद ह्रङ् लसी थेनीगदे ङाला ठिम अन्‍छार भ्रबाएनोन आरे।

३४ तर ङाइ सोलोमनना याग्‍याम पूरन य्‍हुल्‍सा मी आब्‍यन। ङाइ कुल्‍बा तामगदेदेन ङाला ठिम अन्‍छार भ्रबा ङाइ धम्‍बा ङाला गे लबा म्‍हि दाऊदला लागिरी सोलोमन सोदेधोना ङाइ थेदान शासन लबा म्‍हि स्‍होबा मुला।

३५ थेलान झाला याग्‍याम ब्‍यन्‍सी चा ङाइ एदा वंश च्‍युइ पिन्‍ना।

३६ ङाइ ङाला मिन थान्‍बाला लागिरी धम्‍बा यरूशलेम शहररी ङाला ङाच्‍छापट्टि ङाला गे लबा म्‍हि दाऊदला नाङ्‌सल गिक चा लुङ्‌सीन चिगै भिसी ङाइ वंश गिक चा थेला झादा पिन्‍ना।

३७ ङाइ एदा धम्‍ला, ओच्‍छे एला सेमसे म्‍हन्‍बागदे जम्‍मानथोरी एसे शासन लला। ए इस्राएलला ग्‍ले दोला।

३८ चुदे ङाला गे लबा म्‍हि दाऊदसे ह्रङ्‌नोन लसी एसेनोन ङाइ कुल्‍बा तामगदेदेन ङाइ उन्‍बा ग्‍यामरी भ्रजी भिसम ओच्‍छे ङाला ठिमगदे अन्‍छार जुन ताम ङाला ओन्‍छाङ्‌री ठीक मुला थेनोन लजी भिसम ङा एदेन छ्‌यामनोन तला। ओच्‍छे दाऊददा लबा ह्रङ्‌नोन लसी ङाइ एदा इस्राएलला ग्‍ले स्‍होला। ओच्‍छे ङाइ एला वंशदाएनोन कोङ्‌ना लला।

३९ सोलोमनसे पाप लबासे लमा ङाइ दाऊदला सन्‍तानगदेदा सजाय पिन्‍ना, तर सदन चा आहिन।’”

४० जमाहेन्‍से सोलोमनसे यारोबामदा साइबारी म्‍हाइजी। तर यारोबाम थेग्‍याम य्‍हार्सी मिश्र य्‍हुल्‍साला ग्‍ले शीशक मुबा ग्‍लारी निजी, ओच्‍छे सोलोमन आसिदेधोना यारोबाम थेरी चिजी।

सोलोमन सिबा

२ काइ ९:२९-३१

४१ सोलोमन ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदे ओच्‍छे थेसे उन्‍बा थेला जम्‍मान बुद्धिला तामगदे सोलोमन ग्‍लेला काइरन भ्रिबा किताबरी भ्रिबा मुला।

४२ सोलोमन ग्‍लेसे जम्‍मान इस्राएलीगदेथोरी यरूशलेमरी बोगल न्‍ही दिङधोना शासन लजी।

४३ जमाहेन्‍से सोलोमन ग्‍ले सिजी, ओच्‍छे थेदा थेलान आबा दाऊदला शहररी ल्‍हुजी। थे भन्‍दा लिच्‍छा चा थेलान झा रहबाम ग्‍ले दोजी।

झ्‍याङ्‌पट्टि चिबा वंशगदेसे बिरोध लबा

२ काइ १०:१-१९

१२

रहबाम शकेमरी निजी। तिग्‍दा भिसम थेदा ग्‍ले स्‍होबाला लागिरी जम्‍मान इस्राएलीगदे थेरी निबा मुबा।

२ चु ताम थेःमाहेन्‍से नबातला झा यारोबाम मिश्र य्‍हुल्‍साग्‍याम दोःसी खजी। चु धुइधोना थे सोलोमन ग्‍लेदेन छ्‌याम लोङ्‌सी य्‍हार्सी निबा मिश्र य्‍हुल्‍सारीन मुबा।

३ थेतबासेलमा म्‍हिगदेसे यारोबामदा ङ्‌योइबारी म्‍हि पुइजी। ओच्‍छे यारोबामदेन इस्राएलला जम्‍मान म्‍हिगदे रहबाम मुबा ग्‍लारी निसी रहबामदा चुह्रङ् भिसी पाङ्‌जी,

४ “ह्राङला आबासे ङन्‍दा ल्‍हिबा जुवा काप्‍सी पिन्‍बा मुबा। थेसे ङनीथोरी काप्‍सी पिन्‍बा चु गाह्रो गेदेन ल्‍हिबा जुवा ह्राङसे याङ्‌ना लसी पिन्‍गो, ओच्‍छे ङन्‍से ह्राङला गे लला।”

५ रहबामसे चुह्रङ् भिसी जोहाब पिन्‍जी, “सोमरेधोना भ्रान्‍गो, ओच्‍छे एनीगदे दोःसी खउ।” थेतबासेलमा थे म्‍हिगदे थेग्‍याम निजी।

६ जमाहेन्‍से रहबाम ग्‍लेसे ह्राङला आबा सोलोमन छोन्‍बोन मुबा धुइरी आबादा सल्‍लाह पिन्‍बा गन्‍बागदेदेन छ्‌याम सल्‍लाह लजी। ओच्‍छे थेसे थेनीगदेदा चुह्रङ् भिसी ङ्‌योइजी, “ङाइ चु म्‍हिगदेदा खाह्रङ्‌बा जोहाब पिन्‍तोःबा हिन्‍ना?”

७ ओच्‍छे थेनीगदेसे चुह्रङ् भिसी जोहाब पिन्‍जी, “चुदे तिनी ह्राङ चु म्‍हिगदेला लागिरी गे लबा म्‍हि तसी थेनीगदेला लागिरी गे लजी भिसम ओच्‍छे थेनीगदेसे दन्‍दे म्‍हन्‍बा अन्‍छारला जोहाब ह्राङसे थेनीगदेदा पिन्‍जी भिसम थेनीगदे सदन ह्राङला गे लबा म्‍हिगदे दोला।”

८ तर रहबामसे थे गन्‍बागदेसे पिन्‍बा सल्‍लाहदा वास्‍तान आलनी। ओच्‍छे थेसे ह्राङदेन छ्‌यामनोन छार्बा ह्राङला गे लबा भ्‍योन म्‍हिगदेला सल्‍लाह किन्‍जी।

९ थेसे थे भ्‍योन म्‍हिगदेदा चुह्रङ् भिसी ङ्‌योइजी, “एनीगदेसे चा ङादा खाह्रङ्‌बा सल्‍लाह पिन्‍ना? ‘ह्राङला आबासे ङनीथोरी काप्‍सी पिन्‍बा जुवा याङ्‌ना लसी पिन्‍गो’ भिसी ङादेन छ्‌याम बिन्‍ती लबा थे म्‍हिगदेदा ङाइ खाह्रङ्‌बा जोहाब पिन्‍गो?”

१० थेदेन छ्‌यामनोन छार्बा थे भ्‍योन म्‍हिगदेसे थेदा चुह्रङ् भिसी जोहाब पिन्‍जी, “‘ह्राङला आबासे ङन्‍दा ल्‍हिबा जुवा काप्‍सी पिन्‍बा मुबा, थे ल्‍हिबा जुवा ह्राङसे याङ्‌ना लसी पिन्‍गो’ भिसी पाङ्‌बा म्‍हिगदेदा ह्राङसे चुह्रङ् भिसी सुङ्‌गो, ‘ङाला आबाला क्रेप्‍सा भन्‍दा ङाला या पिपि घ्रेन मुला।

११ ङाला आबासे एनीगदेदा ल्‍हिबा जुवा काप्‍सी पिन्‍बा मुबा। तर ङाइ एनीगदेदा थे भन्‍दाएनोन ल्‍हिबा जुवा काप्‍ला। ङाला आबासे एनीगदेदा बेतला कडीसे छेक्‍मुबा। तर ङाइ एनीगदेदा बिच्‍छीगदेसे जिपुङ्‌ला।’”

१२ “सोमरे लिच्‍छा ङा मुबा ग्‍लारी खउ” भिसी ग्‍लेसे कुल्‍बा अन्‍छार यारोबामदेन थे म्‍हिगदे जम्‍मान रहबाम ग्‍ले मुबा ग्‍लारी खजी।

१३ ओच्‍छे रहबाम ग्‍लेसे थे गन्‍बागदेला सल्‍लाह आङ्‌यान्‍ना चुह्रङ् भिसी म्‍हिगदेला सेमनोन सिबा जोहाब पिन्‍जी,

१४ थे भ्‍योन म्‍हिगदेसे पिन्‍बा सल्‍लाह अन्‍छार चुह्रङ् भिसी पाङ्‌जी, “ङाला आबासे मी एनीगदेदा ल्‍हिबा जुवा काप्‍बा मुबा। तर ङाइ एनीगदेदा थे भन्‍दाएनोन ल्‍हिबा जुवा काप्‍ला। ङाला आबासे एनीगदेदा बेतला कडीसे छेक्‍मुबा। तर ङाइ एनीगदेदा बिच्‍छीगदेसे जिपुङ्‌ला।”

१५ चुह्रङ् लसी रहबाम ग्‍लेसे थे म्‍हिगदेला ताम आङ्‌यान्‍नी। तिग्‍दा भिसम शीलोरी चिबा अहियाह अगमवक्ताग्‍याम नबातला झा यारोबामदा परमप्रभुसे सुङ्‌बा बचन पूरा लबाला लागिरीन परमप्रभुसे चुह्रङ्‌बा धुइ भबा मुबा।

१६ रहबाम ग्‍लेसे थेनीगदेला ताम आङ्‌यान्‍बा जम्‍मान इस्राएलीगदेसे म्राङ्‌माहेन्‍से थेनीगदेसे ग्‍लेदा चुह्रङ् भिसी जोहाब पिन्‍जी,

“दाऊदग्‍याम ङन्‍से याङ्‌तोःबा तिग मुला?

यिशैला झाग्‍याम ङन्‍से याङ्‌तोःबा तिग मुला?

इस्राएलीगदे, ह्राङ ह्राङला दिमरी निउ।

दाऊद, एसे ह्राङला दिम जे च्‍यागो।”

जमाहेन्‍से जम्‍मान इस्राएलीगदे ह्राङ ह्राङला दिमरी निजी।

१७ तर रहबामसे यहूदाला शहरगदेरी चिबा इस्राएलीगदेथोरी जे शासन लजी।

१८ जमाहेन्‍से रहबाम ग्‍लेसे ज्‍याला आपिन्‍ना गे लपुङ्‌बा म्‍हिगदेला जिम्‍मा किन्‍बा अदोनीरामदा थेनीगदे मुबा ग्‍लारी पुइजी। तर थेदा इस्राएलीगदेसे युङ्‌बासे तोसी साइजी। थेतबासेलमा रहबाम ग्‍ले चा ह्राङला रथरी क्रेसी यरूशलेमरी य्‍हार्सी निजी।

१९ थे धिनकुनुहेन्‍सेन तिनीधोनान इस्राएलीगदेसे दाऊदला वंशदा बिरोध लमुला।

२० यारोबाम दोःसी खजी भिबा ताम जम्‍मान इस्राएलीगदेसे थेःजी। जमाहेन्‍से थेनीगदेसे थेदा सभारी ङ्‌योइबाला लागिरी म्‍हिगदे पुइजी। ओच्‍छे थेदा इस्राएल य्‍हुल्‍सा नाङ्‌लान ग्‍ले स्‍होजी। दाऊदला म्‍हेमेग्‍याम खबा ग्‍लेदा मान लबा चा यहूदाला वंश जे तजी।

शमायाह अगमवक्तासे अगमवाणी लबा

२ काइ ११:१-४

२१ रहबाम यरूशलेमरी दोखमाहेन्‍से इस्राएलदा दोःसी ह्राङला यारी किन्‍बाला लागिरी सोलोमनना झा रहबामसे इस्राएलदेन छ्‌याम लडाइ लबारी यहूदादेन बेन्‍यामीनना वंशला १,८०,००० सिपाहीगदेदा ग्‍ला गिकरी पोप लजी।

२२ तर परमेश्‍वरला म्‍हि शमायाहदा परमेश्‍वरसे चुह्रङ् भिसी सुङ्‌जी,

२३ “सोलोमनना झा यहूदाला ग्‍ले रहबाम, यहूदा, बेन्‍यामीनना जम्‍मान वंशदेन अर्गु बाँकी मुबा म्‍हिगदेदा चुह्रङ् भिसी पाङ्‌गो,

२४ ‘परमप्रभुसे चुह्रङ् भिसी सुङ्‌बा मुला, “एनीगदेसे ह्राङलान इस्राएली ज्‍योज्‍यो आलेगदेला बिरोध लसी लडाइ लबारी तोर आनिउ। एनीगदे जम्‍मान ह्राङ ह्राङला दिमरी दोःसी निउ। तिग्‍दा भिसम चु गे ङाइनोन लबा हिन्‍ना।”’” थेतबासेलमा परमप्रभुसे थेनीगदेदा कुल्‍बा अन्‍छार थेनीगदेसे परमप्रभुला बचन अन्‍छार लजी, ओच्‍छे थेनीगदे ह्राङ ह्राङला दिमरी निजी।

यारोबामसे परमप्रभुदा म्‍लेःबा

२५ जमाहेन्‍से यारोबामसे एफ्राइमला गङ्‌पट्टिला य्‍हुल्‍सारी परब तबा शकेम शहरदा क्‍युर्नोन पर्खाल लसी जोगब लजी, ओच्‍छे यारोबाम थेनोन शहररी चिजी। थे शहरग्‍यामएनोन निसी थेसे पनीएल शहर स्‍होजी।

२६ यारोबामसे सेम सेमरी चुह्रङ्‌बा ताम खेन्‍जी, “चु य्‍हुल दाऊदला म्‍हेमेपट्टि दोःसी निला तला।

२७ चुदे चु म्‍हिगदे परमप्रभुला मन्‍दिररी बलि फुल्‍बाला लागिरी यरूशलेमरी निजी भिसम थेनीगदेला सेम यहूदाला ग्‍ले ह्राङला प्रभु रहबामपट्टि दोःला, ओच्‍छे थेदा मान लला। ओच्‍छे ङादा चा साइसी थेनीगदे रहबाम ग्‍लेदेन छ्‌याम ढिक्‍बारी निला।”

२८ जमाहेन्‍से सल्‍लाह लसी यारोबाम ग्‍लेसे म्‍हारला गोर न्‍ही म्‍हे बहर स्‍होजी। ओच्‍छे थेसे म्‍हिगदेदा चुह्रङ् भिसी पाङ्‌जी, “एनीगदेदा यरूशलेमधोना निबारी ल्‍हानान गाह्रो तला। च्‍यागो, इस्राएलीगदे, एनीगदेदा मिश्र य्‍हुल्‍साग्‍याम तेःसी भबा लागदे चुनोन हिन्‍ना।”

२९ थेसे म्‍हारला गोर गिक म्‍हे बहर चा बेथेलरी स्‍होजी, ओच्‍छे अर्गु गिक चा दानरी स्‍होजी।

३० चुनोन ताम इस्राएलीगदेला गुङ्‌री पाप गे तजी। दानरी मुबा लागदेदा पूजा लबारी म्‍हिगदे दानधोनान निमुबा।

३१ ओच्‍छे यारोबामसे नोबा नोबा ग्‍लारीनोन पूजा लबा ग्‍लागदे स्‍होजी। ओच्‍छे लेवी वंशला म्‍हि आहिन्‍सैनोन थेसे जम्‍मान य्‍हुल्‍ला म्‍हिगदेग्‍याम थे लागदेला लागिरी पूजा लबा म्‍हिगदे धम्‍जी।

३२ यारोबामसे ल भ्रेला च्‍युक ङ्‌हा धिनकुनु यहूदारी धङ्‌बा ह्रङ्‌बान अर्गु चाड गिक स्‍होजी। ओच्‍छे बलि लबा ग्‍लारी बलि लजी। थेसे बेथेलरी ह्राङसे स्‍होबा म्‍हारला म्‍हे बहरगदेला लागिरी बलि लजी। ओच्‍छे थेसे नोबा नोबा ग्‍लारी स्‍होबा पूजा लबा ग्‍लागदेला लागिरीनोन पूजा लबा म्‍हिगदे धम्‍जी।

३३ थे ह्राङसेन ल भ्रेला च्‍युक ङ्‌हा धिनकुनु बेथेलरी स्‍होबा बलि लबा ग्‍लारी बलि लजी। थेसे इस्राएलीगदेला लागिरी चुह्रङ् लसी चाड स्‍होजी, ओच्‍छे बलि लबाला लागिरी थे ह्राङनोन बलि लबा ग्‍लारी निजी।

यहूदाग्‍याम खबा परमेश्‍वरला म्‍हि

१३

बलि लबाला लागिरी यारोबाम बलि लबा ग्‍लाला ङाम्‍री राप्‍सी चिबा मुबा। थेनोन धुइरी यहूदाग्‍याम परमेश्‍वरला म्‍हि गिक परमप्रभुला बचन भसी बेथेलरी खजी।

२ थे बलि लबा ग्‍लाला बिरोध लसी परमेश्‍वरला म्‍हिसे घ्रेन काइ तेःसी परमप्रभुला बचनग्‍याम चुह्रङ् भिसी पाङ्‌जी, “बलि लबा ग्‍ला, ओ बलि लबा ग्‍ला! परमप्रभुसे चुह्रङ् भिसी सुङ्‌बा मुला, ‘दाऊदला म्‍हेमेग्‍याम योशियाह मिन लबा झा गिक न्‍हला। योशियाहसे चुरी बलि लबा नोबा नोबा ग्‍लारी मुबा लाथानरी पूजा लबा म्‍हिगदेदा एथोरीन बलि लला, ओच्‍छे एथोरी म्‍हिला नख्रु ख्राङ्‌ला।’”

३ थेनोन धिनकुनु परमेश्‍वरला म्‍हिसे चिनु गिक पिन्‍जी, “परमप्रभुसे सुङ्‌बा चिनु चा चुनोन हिन्‍ना, चु बलि लबा ग्‍ला फ्‍याक न्‍ही तसी फुप्‍ला, ओच्‍छे थेथोरी मुबा मेफ्रा चा सरी छरपष्‍ट तला।”

४ थेह्रङ् लसी परमेश्‍वरला म्‍हिसे घ्रेन काइ तेःसी बेथेलरी मुबा बलि लबा ग्‍लाला बिरोध लसी पाङ्‌बा ताम थेःमाहेन्‍से यारोबाम ग्‍लेसे बलि लबा ग्‍लाग्‍यामसेन परमेश्‍वरला म्‍हिदा उन्‍बान “थेदा चुङ्‌गो!” भिसी पाङ्‌जी। तर परमेश्‍वरला म्‍हिदा उन्‍बा यारोबामला या तुरून्‍तन खार्जी। ओच्‍छे थेसे ह्राङला या दोःसी ह्राङपट्टि भबारी आखम्‍नी।

५ परमेश्‍वरला म्‍हिसे परमप्रभुला बचनग्‍याम पाङ्‌बा चिनु अन्‍छार थेला बलि लबा ग्‍लाएनोन फ्‍याक न्‍ही तसी फुप्‍जी। ओच्‍छे मेफ्राएनोन सरी छरपष्‍ट तजी।

६ जमाहेन्‍से ग्‍लेसे परमेश्‍वरला म्‍हिदा चुह्रङ् भिसी पाङ्‌जी, “ङाला या दोःसी ङाच्‍छा खाह्रङ्‌बा मुबा थेह्रङ्‌बान स्‍होसी पिन्‍गो भिसी परमप्रभु ह्राङला परमेश्‍वरदेन छ्‌याम बिन्‍ती लसी पिन्‍गो।” थेतबासेलमा ग्‍लेसे म्‍हन्‍बा अन्‍छार परमेश्‍वरला म्‍हिसे परमप्रभुदेन छ्‌याम बिन्‍ती लजी, ओच्‍छे ग्‍लेला या ङाच्‍छा खाह्रङ्‌बा मुबा थेह्रङ्‌बान ज्‍यबा तजी।

७ जमाहेन्‍से ग्‍लेसे परमेश्‍वरला म्‍हिदा चुह्रङ् भिसी पाङ्‌जी, “ङादेन छ्‌यामनोन ङाला दिमरी फेप्‍खउ, ओच्‍छे तिगै सोल्‍बा स्‍हे सोल्‍गो, ओच्‍छे ह्राङदा ङाइ तिगै उपहार पिन्‍ना।”

८ तर परमेश्‍वरला म्‍हिसे ग्‍लेदा चुह्रङ् भिसी पाङ्‌जी, “ह्राङसे ङादा ह्राङला गङ्‌सलनोन सम्‍पत्ति पिन्‍सैनोन ङा ह्राङदेन छ्‌याम निसेला आरे, ओच्‍छे चुरी गेङएनोन आच, क्‍युइएनोन आथुङ्।

९ तिग्‍दा भिसम परमप्रभुसे ङादा चुह्रङ् भिसी कुल्‍बा मुला, ‘एसे थेरी गेङ आचउ ओच्‍छे क्‍युइएनोन आथुङ्‌गो, ओच्‍छे ए चुरी खबा ग्‍यामसेनोन दोःसी आखउ।’”

१० थेतबासेलमा परमेश्‍वरला म्‍हि ङाच्‍छा खबा ग्‍यामसे आनिना अर्गुन ग्‍यामसे निजी।

बेथेलला खेप्‍पा दोबा अगमवक्ता

११ थे धुइरी खेप्‍पा दोसी जिन्‍बा अगमवक्ता गिक बेथेलरी मुबा। ओच्‍छे परमेश्‍वरला म्‍हि बेथेलरी खसी लबा जम्‍मान ताम थेला झागदेसे थेदा थेःना लजी। परमेश्‍वरला म्‍हिसे ग्‍लेदा पाङ्‌बा तामएनोन थेनीगदेसे ह्राङला आबादा थेःना लजी।

१२ खेप्‍पा दोसी जिन्‍बा अगमवक्तासे ह्राङला झागदेदा “थे परमेश्‍वरला म्‍हि खजिबा ग्‍यामसे निजी?” भिसी ङ्‌योइजी। थेला झागदेसे थेदा यहूदाग्‍याम खबा थे परमेश्‍वरला म्‍हि निबा ग्‍याम उन्‍सी पिन्‍जी।

१३ थेतबासेलमा थेसे ह्राङला झागदेदा चुह्रङ् भिसी पाङ्‌जी, “ङाला लागिरी गधाथोरी जीन-लगाम खीसी पिन्‍गो।” थेला झागदेसे गधाथोरी जीनकाठी खीसी पिन्‍माहेन्‍से थे खेप्‍पा दोबा अगमवक्ता गधारी क्रेजी।

१४ ओच्‍छे थे परमेश्‍वरला म्‍हिला लिच्‍छा लिच्‍छा निजी। थेसे परमेश्‍वरला म्‍हिदा सुल्‍सिङला दोङ टारी चिबान लबा ग्‍लारी स्‍याप्‍जी। ओच्‍छे थेसे परमेश्‍वरला म्‍हिदा चुह्रङ् भिसी ङ्‌योइजी, “यहूदाग्‍याम फेप्‍खबा परमेश्‍वरला म्‍हि ह्राङनोन हिन्‍ना?”

थे परमेश्‍वरला म्‍हिसे “हिन्‍ना, ङानोन हिन्‍ना” भिसी पाङ्‌जी।

१५ जमाहेन्‍से थे खेप्‍पा दोबा अगमवक्तासे परमेश्‍वरला म्‍हिदा चुह्रङ् भिसी पाङ्‌जी, “ङादेन छ्‌याम खसी तिगै स्‍हे सोल्‍बा छ्‌योइबा लउ।”

१६ परमेश्‍वरला म्‍हिसे चुह्रङ् भिसी पाङ्‌जी, “ङा ह्राङदेन छ्‌याम दोःसी निबारी आखम, ओच्‍छे चु ग्‍लारी ह्राङदेन छ्‌याम गेङ चबारीनोन आखम, क्‍युइ थुङ्‌बारीनोन आखम।

१७ परमप्रभुसे ङादा चुह्रङ् भिसी सुङ्‌बा मुला, ‘एसे थेरी गेङ आचउ, ओच्‍छे क्‍युइएनोन आथुङ्‌गो, ओच्‍छे ए खबा ग्‍यामसे दोःसी आनिउ।’”

१८ थे खेप्‍पा दोबा अगमवक्तासे चुह्रङ् भिसी पाङ्‌जी, “ङाएनोन ह्राङ ह्रङ्‌बान अगमवक्ता गिक हिन्‍ना। परमप्रभुसे ह्राङला बचनग्‍यामसेन ह्राङदा ङाला दिमरी चबा थुङ्‌बा लबारी भसी खउ भिसी ङादा स्‍वर्गदूत गिकसे पाङ्‌बा हिन्‍ना।” तर थे खेप्‍पा दोबा अगमवक्तासे परमेश्‍वरला म्‍हिदेन छ्‌याम फट्टा ताम पाङ्‌बान मुबा।

१९ थेतबासेलमा थे परमेश्‍वरला म्‍हि दोःसी थेदेन छ्‌याम निजी, ओच्‍छे थेला दिमरी चबा थुङ्‌बा लजी।

२० थेनीगदे टेबुलरी चिसी चबा थुङ्‌बा लबान लबा धुइरी परमेश्‍वरला म्‍हिदा दोःसी भबा खेप्‍पा दोबा अगमवक्तादा परमप्रभुसे चु बचन सुङ्‌जी।

२१ ओच्‍छे थे खेप्‍पा दोबा अगमवक्तासे घ्रेन काइ तेःसी यहूदाग्‍याम खबा थे परमेश्‍वरला म्‍हिदा चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘ह्राङला परमप्रभुला बचनदा एसे तिगै गेआखेल्‍बा स्‍होबा मुला, ओच्‍छे परमप्रभु एला परमेश्‍वरसे एदा कुल्‍बा ताम अन्‍छार ए भ्रबा आरे।

२२ परमप्रभुसे तिगैनोन चबा थुङ्‌बा आलउ भिसी सुङ्‌बा ग्‍लारी चबा थुङ्‌बा लबारी ए दोःसी खजी। थेतबासेलमा एला सिबा ल्‍हुइ एला आखेम्‍हेमेगदेला धुर्सारी ल्‍हुसेला आरे।’”

२३ थे परमेश्‍वरला म्‍हिसे चबा थुङ्‌बा लसी जिन्‍माहेन्‍से थेदा दोःसी भबा खेप्‍पा दोबा थे अगमवक्तासे ह्राङलान गधाथोरी थे परमेश्‍वरला म्‍हिला लागिरी जीनकाठी खीसी पिन्‍जी।

२४ निबान लमा थे परमेश्‍वरला म्‍हिदा ग्‍यामरी सिंह गिकसे स्‍याप्‍सी साइजी। ओच्‍छे थेला लाश ग्‍यामरीन ह्रिल्‍सी चिबा मुबा। ओच्‍छे गधादेन सिंह चा थेला लाशला ङाम्‍री राप्‍सी चिबा मुबा।

२५ थे ग्‍यामसेन निबा कोइ कोइ म्‍हिगदेसे थेला लाश ग्‍यामरी भ्‍याङ्‌सी थान्‍बादेन सिंह चा लाशला ङाम्‍री राप्‍सी चिबा म्राङ्‌जी। ओच्‍छे थे खेप्‍पा दोबा अगमवक्ता चिबा बेथेल शहररी निसी थे म्‍हिगदेसे थे समाचार पाङ्‌सी पिन्‍जी।

२६ परमेश्‍वरला थे म्‍हि निबान लबा धुइरी दोःसी भबा थे खेप्‍पा दोबा अगमवक्तासे थे ताम थेःमाहेन्‍से चुह्रङ् भिसी पाङ्‌जी, “थे म्‍हि मी थेनोन परमेश्‍वरला म्‍हि हिन्‍ना, थेसे परमप्रभुला बचनदा वास्‍ता आलनी। थेदा परमप्रभुला बचनसे होशियार तना लबा ह्रङ्‌नोन परमप्रभुसे सिंहला सुङ्‌री परब तपुङ्‌जीम, ओच्‍छे थेदा सिंहसे व्‍हासी साइजीम।”

२७ थे खेप्‍पा दोबा अगमवक्तासे ह्राङला झागदेदा चुह्रङ् भिसी पाङ्‌जी, “ङाला लागिरी गधाथोरी जीनकाठी खीसी पिन्‍गो।” जमाहेन्‍से थेला झागदेसे जीनकाठी खीसी पिन्‍जी।

२८ ओच्‍छे थे खेप्‍पा दोबा अगमवक्ता निमा परमेश्‍वरला थे म्‍हिला लाश ग्‍यामरी ह्रिल्‍सी चिबा मुबा, ओच्‍छे गधादेन सिंह चा ङाम्‍रीन राप्‍सी चिबा मुबा। थे सिंहसे थे म्‍हिला लाश चबा आरेमुबा, ओच्‍छे गधादाएनोन साइबा आरेमुबा।

२९ थेतबासेलमा थे खेप्‍पा दोबा अगमवक्तासे परमेश्‍वरला म्‍हिला लाश थीसी गधादा काप्‍जी, ओच्‍छे थेला लागिरी क्राबा क्रिङ्‌बा लबारीदेन थेला लाश ल्‍हुबाला लागिरी थेसे ह्राङला शहररी भजी।

३० जमाहेन्‍से थे खेप्‍पा दोबा अगमवक्तासे थे परमेश्‍वरला म्‍हिला लाश ह्राङलान लागिरी स्‍होबा धुर्सारी ल्‍हुजी, ओच्‍छे थेनीगदेसे “ङाला आले, गादे आज्‍यबा ताम तजी!” भिसी पाङ्‌बान क्राबा क्रिङ्‌बा लजी।

३१ परमेश्‍वरला थे म्‍हिदा ल्‍हुसी जिन्‍माहेन्‍से थे खेप्‍पा दोबा अगमवक्तासे ह्राङला झागदेदा चुह्रङ् भिसी पाङ्‌जी, “ङा सिमाहेन्‍से ङादाएनोन चुनोन परमेश्‍वरला म्‍हिदा ल्‍हुबा धुर्सारी ल्‍हुगो या। ङाला नख्रुगदे थेलान ङाम्‍री तगै।

३२ तिग्‍दा भिसम थेसे बेथेलरी मुबा बलि लबा ग्‍लादेन सामरियाला शहरगदेरी मुबा जम्‍मान नोबा नोबा ग्‍लारी स्‍होबा पूजा लबा ग्‍लागदेला बिरोध लसी परमेश्‍वरला बचनग्‍याम पाङ्‌बा समाचार पक्‍कन पूरा तला।”

यारोबामसे लबा पाप

३३ थेह्रङ् तसैनोन यारोबामसे ह्राङला नाइबा बानीबेहोर आख्‍लानी। तर थेसे नोबा नोबा ग्‍लारी स्‍होबा पूजा लबा ग्‍लागदेला लागिरी जम्‍मान य्‍हुल्‍ला म्‍हिगदे न्‍हङ्‌ग्‍याम पूजा लबा म्‍हि धम्‍जी। जुन म्‍हिसे पूजा लबा म्‍हि दोबारी सेम लजी थेसे थेदान नोबा नोबा ग्‍लारी स्‍होबा लाथानरी पूजा लबा म्‍हि स्‍होमुबा।

३४ यारोबामसे चुह्रङ्‌बा पाप लबासे लमा थेला म्‍हेमे जम्‍बुलिङग्‍यामसेन नाश तजी।

यारोबामला झा सिबा

१४

थेनोन धुइरी यारोबामला झा अबिया स्‍हु खजी।

२ ओच्‍छे यारोबामसे ह्राङला म्रिङदा चुह्रङ् भिसी पाङ्‌जी, “यारोबामला म्रिङ हिन्‍ना भिसी म्‍हिगदेसे ङोआसेगै भिसी एसे ह्राङला रूप पोउ। ओच्‍छे ए शीलोरी निउ, थेरी ङादा ‘चु म्‍हिगदेला ग्‍ले दोला’ भिसी पाङ्‌बा अहियाह अगमवक्ता मुला।

३ एसे गोर च्‍युइ गेङ, उदिद रूङ्‌बा रूङ्‌बा गेङदेन जजाबा पोङ गिकरी सिङ्‌सुरला खुदु भोर्सी निउ। ओच्‍छे य्‍हाङला झादा तिग तला भिसी थेदा ङ्‌योइगो, थेसे एदा पाङ्‌सी पिन्‍ना।”

४ थेतबासेलमा यारोबामला म्रिङ यारोबामसे पाङ्‌बा ह्रङ्‌नोन लसी शीलोरी अहियाहला दिमरी निजी। थे धुइरी अहियाह खेप्‍पा दोसी जिन्‍बासेलमा थेला मी कमजोर तबा मुबा। थेतबासेलमा थेसे म्राङ्‌बारी आखम्‍मुबा।

५ तर परमप्रभुसे अहियाहदा चुह्रङ् भिसी सुङ्‌जी, “एदेन छ्‌याम ह्राङला स्‍हु खबा झाला बारेरी ङ्‌योइबाला लागिरी यारोबामला म्रिङ खबान मुला। ओच्‍छे ङाइ लोप्‍बा अन्‍छार थेदा चुह्रङ् भिसी जोहाब पिन्‍गो। चुरी दोखमाहेन्‍से थेसे ह्राङसे ह्राङदान अर्गु म्रिङ्‌म्‍हेमे स्‍होला।”

६ अहियाहसे म्रापरी यारोबामला म्रिङ खबान लबा था याङ्‌जी। जमाहेन्‍से अहियासे यारोबामला म्रिङदा चुह्रङ् भिसी पाङ्‌जी, “यारोबामला म्रिङ, न्‍हङ्‌री फेप्‍खउ। तिग्‍दा ह्राङ अर्गु म्रिङ्‌म्‍हेमे ह्रङ् लसी फेप्‍खबा? ह्राङला लागिरी ङादेन छ्‌याम आज्‍यबा समाचार मुला।

७ फेप्‍सी यारोबामदा चुह्रङ् भिसी सुङ्‌गो, परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘ङाइ एदा म्‍हिगदेला गुङ्‌ग्‍याम धम्‍सी ङाला म्‍हि इस्राएलीगदेला ग्‍ले स्‍होजी।

८ ङाइ चु य्‍हुल्‍सा दाऊदला वंशग्‍याम ब्‍यन्‍सी एदा पिन्‍जी। तर ए चा ङाला गे लबा म्‍हि दाऊद ह्रङ् लसी आभ्रनी। दाऊदसे ङाला ङाच्‍छापट्टि जुन ताम ठीक मुला थेनोन ताम जे लबान ङाइ कुल्‍बा अन्‍छार भ्रजी, ओच्‍छे थे ह्राङला पूरन सेमहेन्‍से ङादेन छ्‌याम भ्रमुबा।

९ ए भन्‍दा ङाच्‍छाला ग्‍लेगदेसे भन्‍दा एसे झन ल्‍हानान नाइबा गे लजी। एसे ह्राङला लागिरी अर्गु लागदे स्‍होजी, ओच्‍छे ढलोडला मूर्तिगदे स्‍होसी एसे ङादा बोमो रेःना लजी, ओच्‍छे एसे ङादा चा एला घ्‍याबपट्टि थान्‍जी।

१० थेतबासेलमा यारोबामला म्‍हेमेदा ङाइ नाश लला। घ्‍याबा हिन्‍सै घ्‍याबा आहिन्‍सै इस्राएलरी मुबा यारोबामला म्‍हेमेला जम्‍मान ह्रेम्‍फेबेगदेदा ङाइ नाश लला। थेनीगदे जम्‍मान नाश आतदेधोना ङाइ यारोबामला म्‍हेमेदा म्‍हेक्‍लि ख्राङ्‌बा ह्रङ् लसीन ख्राङ्‌ला।

११ शहररी सिबा यारोबामला म्‍हेमेगदेदा चा नगीगदेसे चला, ओच्‍छे ह्रिरी सिबागदेदा चा चरागदेसे चला भिसी परमप्रभुसे सुङ्‌बा मुला।’

१२ “दाहेन्‍से ह्राङ चा ह्राङला दिमरी फेप्‍गो, ह्राङला झा चा ह्राङसे ह्राङला स्‍य्‍हाप ह्राङला शहररी न्‍हेमैछ्‌याम सिला।

१३ थेला लागिरी जम्‍मान इस्राएलीगदे क्राबा क्रिङ्‌बा लला, ओच्‍छे थेदा ल्‍हुला। तिग्‍दा भिसम थे न्‍हङ्‌री जे परमप्रभु इस्राएलला परमेश्‍वरसे तिगै ज्‍यबा ताम स्‍याप्‍बा मुला। थेतबासेलमा यारोबामला म्‍हेमे न्‍हङ्‌री थेला लाश जे ल्‍हुला।

१४ परमप्रभुसेन इस्राएलथोरी शासन लबारी ग्‍ले गिक धम्‍ला। थेसेन यारोबामला म्‍हेमेदा तिनीला धिनकुनु नाश लला। हिन्‍ना, दन्‍देन नाश लला।

१५ क्‍युइरी मा क्‍यारमार कोबा ह्रङ्‌नोन तना लसी परमप्रभुसे इस्राएलीगदेदा य्‍होङ्‌य्‍होङ् तबाधोनान सजाय पिन्‍ना। ओच्‍छे थेनीगदेदा यूफ्रेटिस स्‍योङ क्‍याम्‍सङ् छरपष्‍ट तना लला। ओच्‍छे परमप्रभुसे थेनीगदेला आखेम्‍हेमेदा पिन्‍बा चु ज्‍यबा य्‍हुल्‍साग्‍याम थेनीगदेला मिननोन म्‍हना लला। तिग्‍दा भिसम थेनीगदेसे अशेरा लुला मूर्तिगदे स्‍होसी परमप्रभुदा बोमो खना लबा मुला।

१६ यारोबामसे पाप लजी, ओच्‍छे थेसे इस्राएलीगदेदाएनोन पाप लपुङ्‌जी। थेतबासेलमा परमप्रभुसे इस्राएलदा ख्‍लाला।”

१७ जमाहेन्‍से यारोबामला म्रिङ ह्राङला दिम तिर्सारी दोःसी निजी। थेसे ह्राङला काङ म्रापखुनरी न्‍हेमैछ्‌याम थेला झा सिजी।

१८ परमप्रभुसे ह्राङला गे लबा अहियाह अगमवक्ताग्‍याम सुङ्‌बा ह्रङ्‌नोन थेला लागिरी जम्‍मान इस्राएलीगदेसे क्राबा क्रिङ्‌बा लजी। ओच्‍छे थेला लाश ल्‍हुजी।

यारोबाम ग्‍ले सिबा

१९ यारोबाम ग्‍लेसे शासन लबा धुइला अर्गु तामगदेदेन थेसे लडाइ लबा तामगदे ओच्‍छे थेसे खाह्रङ् लसी शासन लजी भिबा तामगदे इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

२० यारोबामसे बोगल गिकसे न्‍ही दिङधोना शासन लजी, ओच्‍छे थे सिजी। जमाहेन्‍से थेला झा नादाब थेला साटोरी ग्‍ले दोजी।

रहबाम यहूदाला ग्‍ले दोबा

२ काइ ११:५-१२:१५

२१ सोलोमनना झा रहबाम यहूदाला ग्‍ले दोजी। ग्‍ले दोमा थे बोगल न्‍हीसे तिदिङला तबा मुबा। परमप्रभुसे इस्राएलला जम्‍मान वंशग्‍याम ह्राङला मिन थान्‍बाला लागिरी धम्‍बा यरूशलेम शहररी रहबामसे च्‍युक निस दिङधोना शासन लजी। रहबामला आमाला मिन नामा मुबा। थे अम्‍मोनी म्रिङ्‌म्‍हेमे मुबा।

२२ यहूदाला म्‍हिगदेसे जुन ताम परमप्रभुला ओन्‍छाङ्‌री आज्‍यबा मुबा थेनोन लजी, ओच्‍छे थेनीगदेला आखेम्‍हेमेगदेसे भन्‍दाएनोन ल्‍हानान पाप लसी परमप्रभुदा बोमो रेःना लजी।

२३ थेनीगदेसे पूजा लबाला लागिरी गङ् गङ्‌री भुम्‍म तबा दोङ टारी लाथानगदेदेन अशेरा लुला मूर्तिगदे स्‍होजी, ओच्‍छे युङ्‌बागदे क्‍यासी ठाडो लसी थान्‍जी।

२४ य्‍हुल्‍सा न्‍हङ्‌री वेश्‍या ह्रेम्‍बोकोलागदेएनोन मुबा। इस्राएलीगदेलान ओन्‍छाङ्‌ग्‍याम परमप्रभुसे ताप्‍बा य्‍हुल य्‍हुल्‍ला म्‍हिगदेसे लबा नाइबा खबा गेगदे ह्रङ्‌बान गे इस्राएलीगदेसेनोन लबारी छ्‌याइजी।

२५ रहबामसे शासन लबा ङ्‌हा दिङ तमा मिश्र य्‍हुल्‍साला शीशक ग्‍लेसे यरूशलेमदेन छ्‌याम लडाइ लजी।

२६ शीशक ग्‍लेसे परमप्रभुला मन्‍दिरदेन ग्‍लेखाङ्‌ला ढुकुटीरी मुबा जम्‍मान ज्‍यबा ज्‍यबा स्‍हेगदे ब्‍यन्‍सी भोर्जी। ओच्‍छे थेसे सोलोमन ग्‍लेसे स्‍होबा म्‍हारला ढालगदेएनोन जम्‍मान भोर्जी।

२७ थेतबासेलमा रहबाम ग्‍लेसे थे म्‍हारला ढालगदेला साटोरी काँसला ढालगदे स्‍होजी। ओच्‍छे थेसे थे ढालगदे ग्‍लेखाङ्‌ला मूल म्रापरी चिबा सिपाहीगदेला हाकिमगदेला यारी जिम्‍मा पिन्‍जी।

२८ जुन जुन धुइरी ग्‍ले परमप्रभुला मन्‍दिररी वाङ्‌मुबा, थे थे धुइरी ग्‍लेखाङ्‌ला म्रापरी चिबा सिपाहीगदेसे थे ढालगदे थोमुबा। जमाहेन्‍से थे ढालगदे दोःसी थेनोन सिपाहीगदे चिबा कोठारी भसी थान्‍मुबा।

२९ रहबाम ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदेला बारेरी यहूदाला ग्‍लेगदेला बारेरी भ्रिबा काइरनना किताबरी भ्रिबा मुला।

३० रहबामसे शासन लदेधोना रहबामदेन यारोबामला गुङ्‌री लडाइ तबाला तबान तजी।

३१ रहबाम सिजी, ओच्‍छे थेदा दाऊदला शहररी थेलान आखेम्‍हेमेगदेदा ल्‍हुबा धुर्सारी ल्‍हुजी। थेला आमाला मिन नामा मुबा। थेला आमा अम्‍मोनी म्रिङ्‌म्‍हेमे मुबा। जमाहेन्‍से रहबामला साटोरी रहबामलान झा अबिया ग्‍ले दोजी।

अबिया यहूदाला ग्‍ले दोबा

२ काइ १३:१-१४:१

१५

नबातला झा यारोबाम ग्‍लेसे शासन लबा च्‍युक भ्रे दिङ तमा अबिया यहूदाला ग्‍ले दोजी।

२ थेसे सोम दिङधोना यरूशलेमरी शासन लजी। थेला आमाला मिन माका मुबा, माका अबीशालोमला झामे मुबा।

३ ह्राङला आबासे लबा जम्‍मान पाप अबियासेनोन लजी। थेला आखेम्‍हेमे दाऊदसे परमप्रभु ह्राङला परमेश्‍वरदा सेमहेन्‍सेन तेन्‍बा ह्रङ् लसी थेसेनोन परमप्रभु ह्राङला परमेश्‍वरदा सेमहेन्‍सेन आतेन्‍नी।

४ तसैनोन दाऊदला लागिरी परमप्रभु थेला परमेश्‍वरसे यरूशलेमरी शासन लबारीदेन यरूशलेमदा कोङ्‌ना लबारी अबियादा झा गिक पिन्‍जी।

५ तिग्‍दा भिसम दाऊदसे हित्ती उरियाहला बारेरी बाहेक अर्गु जम्‍मान गे परमप्रभुला ङाच्‍छा जुन ताम ठीक मुला थेनोन ताम लबा मुबा। ओच्‍छे ह्राङ सोदेधोना परमप्रभुसे कुल्‍बा जम्‍मान ताम अन्‍छार भ्रसी परमप्रभुदा ताङ्‌ना लबा मुबा।

६-७ रहबामदेन यारोबामला धुइहेन्‍से तबा लडाइ अबिया ग्‍ले सोदेधोनाएनोन तबाला तबान तजी। अबिया ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदे इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

८ अबिया सिजी, ओच्‍छे थेला लाश दाऊदला शहररी ल्‍हुजी। जमाहेन्‍से थेला झा आसा ग्‍ले दोजी।

आसा यहूदाला ग्‍ले दोबा

२ काइ १५:१६-१६:६

९ इस्राएलला ग्‍ले यारोबामसे शासन लबा बोगल गिक दिङ तमा आसा यहूदाला ग्‍ले दोजी।

१० थेसे यरूशलेमरी बोगल न्‍हीसे तिदिङधोना शासन लजी। ओच्‍छे अबीशालोमला झामे माका चा थेला मम मुबा।

११ आसासे ह्राङला म्‍हेमे दाऊदसे लबा ह्रङ् लसीन जुन ताम परमप्रभुला ङाच्‍छा ठीक मुबा थेनोन ताम लजी।

१२ थेसे लाथानरी चिबा वेश्‍या ह्रेम्‍बोकोलागदे जम्‍मादान ह्राङला य्‍हुल्‍साग्‍याम तेःसी ताप्‍जी। ओच्‍छे थेसे ह्राङला आखेम्‍हेमेगदेसे स्‍होबा जम्‍मान मूर्तिगदे छ्‌याकछिक लसी भ्‍याङ्‌जी।

१३ थेसे ह्राङला मम माकादाएनोन ग्‍लेला आमासे याङ्‌बा पदग्‍याम तेःजी। तिग्‍दा भिसम थेला ममसे नाइबा खबा अशेरा लुला मूर्ति गिक स्‍होबा मुबा। थे मूर्तिदा आसा ग्‍लेसे टागलटोगल लसी किद्रोन स्‍योङरी भोर्सी ख्राङ्‌जी।

१४ आसा ग्‍लेसे नोबा नोबा ग्‍लारी मुबा लाथानगदे जम्‍मान फुप्‍सी आभ्‍याङ्‌सैनोन थेसे ह्राङ सोदेधोना सेमहेन्‍सेन परमप्रभुदा विश्‍वास लसीन चिजी।

१५ थेसे ह्राङला आबासे परमेश्‍वरदा फुल्‍बा जम्‍मान स्‍हेगदेदेन ह्राङसे फुल्‍बा म्‍हार, म्‍हुइदेन अर्गु जम्‍मान स्‍हेगदे परमप्रभुला मन्‍दिररी भजी।

१६ यहूदाला ग्‍ले आसादेन इस्राएलला ग्‍ले बाशा थे न्‍हीसे शासन लदेधोनान थे न्‍हीला गुङ्‌री लडाइ तबाला तबान तजी।

१७ इस्राएलला ग्‍ले बाशासे यहूदादेन छ्‌याम लडाइ लजी। ओच्‍छे थेसे यहूदाला ग्‍ले आसाला ग्‍लाग्‍याम खालैनोन खबा निबा आलगै भिसी रामारी पर्खाल लसी ग्‍यामनोन ढुङ्‌सी पिन्‍जी।

१८ थेतबासेलमा आसा ग्‍लेसे परमप्रभुला मन्‍दिरदेन ग्‍लेखाङ्‌ला ढुकुटीरी मुबा जम्‍मान म्‍हार म्‍हुइ तेःजी, ओच्‍छे थेसे ह्राङला गे लबा म्‍हिगदेला यारी जिम्‍मा पिन्‍सी अरामला ग्‍ले बेन-हदद मुबा ग्‍ला दमस्‍कसरी पुइजी। बेन-हदद चा तब्रिमोनना झा हेज्‍योनना छाया मुबा। आसा ग्‍लेसे बेन-हदददा चुह्रङ् भिसी समाचारएनोन पुइजी,

१९ “ङाला आबादेन ह्राङला आबा ढिक्‍बा ह्रङ्‌नोन ह्राङदेन ङाएनोन ढिक्‍गे। स्‍हीगो, ङाइ चु म्‍हारदेन म्‍हुइ ह्राङला लागिरी उपहार पुइखबा मुला। दाहेन्‍से ह्राङ इस्राएलला बाशा ग्‍लेदेन छ्‌याम आढिक्‍गो। जमाहेन्‍से थे ङाला य्‍हुल्‍साग्‍याम दोःसी निला।”

२० जमाहेन्‍से आसा ग्‍लेसे थान्‍बा ताम अन्‍छार बेन-हदद ग्‍ले आसा ग्‍लेदेन छ्‌याम ढिक्‍जी। ओच्‍छे बेन-हदद ग्‍लेसे इस्राएलला शहर शहरगदेदेन छ्‌याम लडाइ लबारी ह्राङला सिपाहीगदेला हाकिमगदेदा पुइजी। थेसे इयोन, दान, हाबिल-बेथ-माका, गालली समुद्र ङाम्‍ला जम्‍मान ग्‍लादेन नप्‍तालीला जम्‍मान शहरगदेदा ब्रेना लसी ह्राङला यारी किन्‍जी।

२१ चु ताम थेःमाहेन्‍से बाशा ग्‍लेसे रामा शहरला क्‍युर्नोन पर्खाल स्‍होबारी ख्‍लाजी, ओच्‍छे थे तिर्सारी दोःसी निजी।

२२ जमाहेन्‍से बाशासे रामारी पर्खाल स्‍होबारी पोप लबा युङ्‌बादेन सिङगदे तिगैनो आख्‍लाना भोर्गो भिसी आसा ग्‍लेसे जम्‍मान म्‍हिगदेदा कुल्‍जी। थेरी मुबा जम्‍मान युङ्‌बादेन सिङगदे भोर्सी आसा ग्‍लेसे बेन्‍यामीनीगदे चिबा ग्‍लाला गेबा शहरदेन मिस्‍पा शहरदा कोङ्‌ना लबारी क्‍युर्सीन पर्खाल लजी।

२३ आसा ग्‍लेसे शासन लबा धुइला अर्गु तामगदेदेन थेसे लबा जम्‍मान ज्‍यबा गेगदे, ओच्‍छे थेसे लबा जम्‍मान गेगदेदेन थेसे स्‍होबा शहरगदेला बारेरी यहूदाला ग्‍लेगदेला बारेरी भ्रिबा काइरनना किताबरी भ्रिबा मुला। तर खेप्‍पा दोबा धुइरी स्‍हु खबासेलमा थेला काङ कुज्‍या तजी।

२४ जमाहेन्‍से आसा ग्‍ले सिजी, ओच्‍छे थेदा थेला म्‍हेमे दाऊदला शहररी ग्‍लेगदेला धुर्सारी ल्‍हुजी। जमाहेन्‍से थेला झा यहोशापात ग्‍ले दोजी।

नादाब इस्राएलला ग्‍ले दोबा

२५ यहूदाला ग्‍ले आसासे शासन लबा न्‍ही दिङ तमा यारोबामला झा नादाब इस्राएलला ग्‍ले दोजी। नादाबसे इस्राएलरी न्‍ही दिङधोना शासन लजी।

२६ थेसेनोन परमप्रभुला ङाच्‍छा जुन ताम आज्‍यबा मुबा थेनोन ताम लजी। ओच्‍छे थे थेला आबा भ्रबा ग्‍यामरीन भ्रसी थेसे इस्राएलीगदेदा पाप ग्‍यामरी भ्रपुङ्‌जी।

२७ इस्‍साखारला वंशला अहियाहला झा बाशासे थेला बिरोध लसी जाल लजी। थे धुइरी नादाबदेन जम्‍मान इस्राएलीगदे क्‍युर्नोन ग्‍याम खसी पलिश्‍तीगदेला गिब्‍बतोन शहरदा गुङ्‌री झाङ्‌बा मुबा। बाशासे नादाबदा थेनोन शहररी साइजी।

२८ यहूदाला ग्‍ले आसासे शासन लबा सोम दिङ तमा बाशासे नादाबदा साइबा मुबा। जमाहेन्‍से नादाब भन्‍दा लिच्‍छा बाशा इस्राएलला ग्‍ले दोजी।

२९ ग्‍ले दोमाहेन्‍से तुरून्‍तन बाशासे यारोबामला जम्‍मान म्‍हेमेगदेदा साइजी। थेसे यारोबामला म्‍हि गिकदाएनोन आख्‍लाना जम्‍मादान साइजी। शीलोरी चिबा ह्राङला गे लबा म्‍हि अहियाहग्‍याम परमप्रभुसे सुङ्‌बा बचन चुह्रङ् लसी पूरा तजी।

३० यारोबामसे ल्‍हानान पाप लसी इस्राएलीगदेदाएनोन ल्‍हानान पाप लपुङ्‌सी थेसे परमप्रभु इस्राएलला परमेश्‍वरदा बोमो रेःना लबासे लमा चुह्रङ् तबा मुबा।

३१ नादाब ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदे इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

३२ यहूदाला ग्‍ले आसादेन इस्राएलला ग्‍ले बाशासे शासन लदेधोना थे न्‍ही न्‍हङ्‌री लडाइ तबाला तबान तजी।

बाशा इस्राएलला ग्‍ले दोबा

३३ यहूदाला ग्‍ले आसासे शासन लबा सोम दिङ तमा अहियाहला झा बाशा इस्राएलला तिर्सा शहररी ग्‍ले दोजी। थेसे इस्राएलथोरी बोगल गिकसे ब्‍लि दिङधोना शासन लजी।

३४ थेएनोन यारोबामलान बानीबेहोर अन्‍छार भ्रसी यारोबामसे इस्राएलीगदेदा लपुङ्‌बा पापगदे लसी परमप्रभुला ङाच्‍छा जुन ताम आज्‍यबा मुबा थेनोन ताम लजी।

१६

जमाहेन्‍से बाशाला बिरोधरी हनानीला झा येहूदा परमप्रभुसे चु बचन सुङ्‌जी,

२ “ङाइ एदा धुलुग्‍याम तोर थीसी ङाला म्‍हि इस्राएलीगदेला मूल म्‍हि स्‍होजी। तर यारोबामला बानीबेहोर अन्‍छार भ्रसी एसे ङाला म्‍हि इस्राएलीगदेदा पाप लपुङ्‌जी। ओच्‍छे थेनीगदेला पापगदेसे लमा ङादा बोमो रेःबा मुला।

३ थेतबासेलमा च्‍यागो, एदेन एला म्‍हेमेगदेदा ङाइ नाश लबारी छ्‌याइबा मुला। नबातला झा यारोबामला म्‍हेमेगदेदा ह्रङ्‌नोन लसी ङाइ एदेन एला म्‍हेमेगदेदा नाश लला।

४ शहररी सिबा बाशाला म्‍हेमेगदेदा चा नगीगदेसे चला, ओच्‍छे ह्रिरी सिबागदेदा चा चरागदेसे चला।”

५ बाशा ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदे इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

६ बाशा ग्‍ले सिजी, ओच्‍छे थेदा तिर्सा शहररी ल्‍हुजी। ओच्‍छे थेला झा एलाह ग्‍ले दोजी।

७ बाशा ग्‍लेसे परमप्रभुला बिरोध लसी पाप लबासे लमा थेदेन थेला म्‍हेमेगदेला बिरोधरी परमप्रभुसे सुङ्‌बा बचन येहू अगमवक्तासे थेःना लबा मुबा। बाशा ग्‍लेसे यारोबाम ग्‍लेसे लबा ह्रङ्‌बा पाप जे लबा आहिन मुबा, थेसे मी यारोबाम ग्‍लेला जम्‍मान म्‍हेमेगदेदाएनोन साइबा मुबा। ओच्‍छे थेसे परमप्रभुदा बोमो खना लबा मुबा।

एलाह इस्राएलला ग्‍ले दोबा

८ यहूदाला ग्‍ले आसासे शासन लबा बोगल गिकसे ढु दिङ तमा इस्राएलरी बाशाला झा एलाह ग्‍ले दोजी। ओच्‍छे एलाहसे न्‍ही दिङधोना तिर्सारी शासन लजी।

९ एलाह ग्‍लेला गङ्‌सल रथगदेला जिम्‍मा किन्‍बा सिपाहीगदेला हाकिमगदे न्‍हङ्‌ला जिम्री एलाह ग्‍लेला बिरोधरी रेःजी। तिरेकुनु एलाह ग्‍ले तिर्सारी आर्साला दिमरी अङ्‌गुरला निङ्‌गु थुङ्‌बान मुबा। आर्सा चा ग्‍लेखाङ्‌री गे लबागदेला मूल म्‍हि मुबा।

१० थेनोन धुइरी जिम्री दिम न्‍हङ्‌री वाङ्‌सी एलाहदा साइजी। ओच्‍छे थेनोन जिम्री एलाहला साटोरी ग्‍ले दोजी। चु ताम यहूदाला ग्‍ले आसासे शासन लबा बोगल न्‍हीसे निस दिङ तमा तबा मुबा।

११ जिम्रीसे ह्राङ ग्‍ले दोमाहेन्‍से तुरून्‍तन बाशा ग्‍लेला सन्‍तानगदे जम्‍मादान साइजी। थेसे बाशाला कुटुम्‍बादेन ह्रोगदे न्‍हङ्‌ला ह्रेम्‍फेबे गिकदाएनोन आख्‍लान जम्‍मादान साइजी।

१२ परमप्रभुसे बाशा ग्‍लेला बिरोध लसी येहू अगमवक्ताग्‍याम सुङ्‌बा बचन अन्‍छार जिम्रीसे बाशा ग्‍लेला जम्‍मान म्‍हेमेगदेदा नाश लजी।

१३ बाशादेन बाशाला झा एलाहसे पाप लसी इस्राएलीगदेदा पापदेन नाइबा खबा मूर्तिदा पूजा लपुङ्‌सी परमप्रभु इस्राएलला परमेश्‍वरदा बोमो खना लजी। थेतबासेलमा चुह्रङ् तबा मुबा।

१४ एलाह ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदे इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

जिम्री इस्राएलला ग्‍ले दोबा

१५ यहूदाला ग्‍ले आसासे शासन लबा बोगल गिकसे निस दिङ तबा धुइरी जिम्रीसे तिर्सारी निस धिनधोना शासन लजी। थे धुइरी इस्राएली सिपाहीगदे चा पलिश्‍त य्‍हुल्‍साला गिब्‍बतोन शहरदा गुङ्‌री झाङ्‌सी क्‍युर्नोन पाल फ्रेङ्‌सी चिबा मुबा।

१६ जिम्रीसे जाल लसी आसा ग्‍लेदा साइजी भिबा ताम थेरी पाल फ्रेङ्‌सी चिबा सिपाहीगदेसे थेःमाहेन्‍से थेनोन धुइरी थेनीगदेसे तुरून्‍तन सिपाहीगदेला हाकिम ओम्रीदा इस्राएलला ग्‍ले स्‍होजी।

१७ जमाहेन्‍से ओम्रीदेन जम्‍मान इस्राएलीगदे गिब्‍बतोनदा ख्‍लासी निजी, ओच्‍छे तिर्सा शहरला क्‍युर्नोनग्‍याम निसी तिर्सा शहरदा गुङ्‌री झाङ्‌जी।

१८ थेनीगदेसे शहर ह्राङला यारी किन्‍सी जिन्‍बा जिम्रीसे म्राङ्‌बाहेन्‍से जिम्री ग्‍लेखाङ्‌ला जम्‍मान भन्‍दा न्‍हङ्‌पट्टि वाङ्‌जी। ओच्‍छे थेसे ग्‍लेखाङ्‌री मे लगब लजी। ओच्‍छे थेएनोन क्रोसी सिजी।

१९ जिम्रीसेनोन परमप्रभुला ओन्‍छाङ्‌री जुन ताम आज्‍यबा मुबा थेनोन ताम लबासे लमा थेह्रङ् तबा मुबा। थेसेनोन ह्राङला आखे यारोबामसे ह्रङ्‌नोन पाप लसी इस्राएलीगदेदाएनोन पाप लपुङ्‌बा मुबा।

२० जिम्री ग्‍लेसे शासन लबा धुइला अर्गु तामगदेदेन थेसे य्‍हुल्‍साला बिरोध लबा ताम इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

ओम्री इस्राएलला ग्‍ले दोबा

२१ जमाहेन्‍से इस्राएलला म्‍हिगदे न्‍हङ्‌री समूह न्‍ही तजी। समूह गिकसे गीनतला झा तिब्‍नीदा ग्‍ले स्‍होबा सेम लजी। ओच्‍छे अर्गु समूह गिकसे चा ओम्रीदा ग्‍ले स्‍होबा सेम लजी।

२२ तर ओम्रीदेन छ्‌याम ढिक्‍बा म्‍हिगदे गीनतला झा तिब्‍नीदेन छ्‌याम ढिक्‍बा म्‍हिगदे भन्‍दाएनोन शक्तिशाली मुबा। थेतबासेलमा तिब्‍नी सिजी, ओच्‍छे ओम्री चा ग्‍ले दोजी।

२३ यहूदाला ग्‍ले आसासे शासन लबा बोगल गिकसे च्‍युक गिक दिङ तमा ओम्री इस्राएलला ग्‍ले दोजी। ओच्‍छे थेसे तिर्सादेन इस्राएलरी लसी जम्‍मा च्‍युक न्‍ही दिङधोना शासन लजी। थेसे तिर्सारी जे ढु दिङधोना शासन लजी।

२४ ओच्‍छे थेसे बोगल सोमसे किलो च्‍युइ म्‍हुइरी शेमेर मिन लबा म्‍हिदेन छ्‌याम सामरियाला गङ् ग्‍लुजी। ओच्‍छे थेसे थे गङ्‌री क्‍युर्सीन पर्खाल लसी शहर गिक स्‍होजी। थेसे थे गङ्‌ला शहरला मिन शेमेरला मिनग्‍याम सामरिया थान्‍जी। थे गङ् ङाच्‍छा शेमेरला मुबा।

२५ तर ओम्रीसे परमप्रभुला ङाच्‍छा जुन ताम आज्‍यबा मुबा थेनोन ताम लजी, ओच्‍छे थेसे ह्राङ भन्‍दा ङाच्‍छाला ग्‍लेगदेसे भन्‍दाएनोन ल्‍हानान पाप लजी।

२६ थे नबातला झा यारोबामला जम्‍मान बानीबेहोर अन्‍छार भ्रसी यारोबामसे ह्रङ्‌नोन पाप लजी। ओच्‍छे थेसे इस्राएलीगदेदाएनोन पाप लपुङ्‌सी नाइबा खबा मूर्तिगदेला पूजा लपुङ्‌जी। ओच्‍छे परमप्रभु इस्राएलला परमेश्‍वरदा बोमो रेःना लजी।

२७ ओम्री ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदे इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

२८ ओम्री सिजी, ओच्‍छे थेदा सामरियारी ल्‍हुजी। जमाहेन्‍से थेला झा आहाब ग्‍ले दोजी।

आहाब इस्राएलला ग्‍ले दोबा

२९ यहूदाला ग्‍ले आसासे शासन लबा बोगल गिकसे च्‍युक भ्रे दिङ तमा ओम्रीला झा आहाब इस्राएलला ग्‍ले दोजी। आहाबसे बोगल गिकसे न्‍ही दिङधोनान सामरियाग्‍याम इस्राएलथोरी शासन लजी।

३० परमप्रभुला ओन्‍छाङ्‌री ओम्रीला झा आहाबसे ह्राङ भन्‍दा ङाच्‍छाला ग्‍लेगदेसे भन्‍दा झन ल्‍हानान पाप लजी।

३१ थे नबातला झा यारोबामला पापी बानीबेहोर अन्‍छार जे भ्रबा आहिन मुबा। थेसे सीदोनीगदेला ग्‍ले एताबालला झामे ईजेबेलदेन छ्‌यामएनोन ब्‍याह लजी। ओच्‍छे बाल लादा तेन्‍सी बाल लाला पूजाएनोन लजी।

३२ थेसे सामरियारी बाल लाला मन्‍दिर स्‍होसी थेरी बाल लाला लागिरी बलि लबा ग्‍ला गिकएनोन स्‍होजी।

३३ थेसे अशेरा लुला मूर्तिएनोन स्‍होजी। ओच्‍छे थेसे ह्राङ भन्‍दा ङाच्‍छाला ग्‍लेगदेसे भन्‍दा झन ल्‍हानान आज्‍यबा गेगदे लसी परमप्रभु इस्राएलला परमेश्‍वरदा बोमो खना लजी।

३४ थेसे शासन लबा धुइरी बेथेलला हीएलसे यरीहो शहरदा दोःसी स्‍होजी। परमप्रभुसे ङाच्‍छान नूनना झा यहोशूग्‍याम सुङ्‌बा ह्रङ्‌नोन यरीहो शहरला जग थान्‍मा हीएलला झा थेबा अबीराम सिजी। ओच्‍छे शहरला मूल म्रापगदे कार्मा थेला झा च्‍याङ्‌बा सगूब सिजी।

एलिया अगमवक्ताला धुइरी खडेरी तबा

१७

जमाहेन्‍से गिलादला तिश्‍बी भिबा ग्‍लाला एलियासे आहाबदा चुह्रङ् भिसी पाङ्‌जी, “ङाइ तेन्‍बा छोन्‍बो परमप्रभु इस्राएलला परमेश्‍वरला मिन किन्‍सी ङाइ घ्रान चबान पाङ्‌ला, दाहेन्‍से उदि दिङधोना ङाइ नाम ताइगो भिसी आपाङ्‌देधोना शीतएनोन आताइ, नामएनोन आताइ।”

२ जमाहेन्‍से परमप्रभुसे एलियादा चुह्रङ् भिसी सुङ्‌जी,

३ “चु ग्‍ला ख्‍लासी स्‍यारपट्टि निउ, ओच्‍छे यर्दन स्‍योङला स्‍यारपट्टि मुबा करीत स्‍योङरी लासी चिउ।

४ एसे थेनोन स्‍योङला क्‍युइ थुङ्‌गो, ओच्‍छे एला लागिरी चबा स्‍हे भोर्सी पिन्‍गो भिसी ङाइ कावागदेदा कुल्‍बा मुला।”

५ थेतबासेलमा एलिया परमप्रभुसे सुङ्‌बा अन्‍छार यर्दन स्‍योङला स्‍यारपट्टि मुबा करीत स्‍योङरी निजी, ओच्‍छे एलिया थेनोन स्‍योङला कुनीरी चिजी।

६ एलियाला लागिरी ङ्‌यसे स्‍य्‍हो सदन कावागदेसे स्‍यादेन गेङ भसी पिन्‍मुबा, ओच्‍छे थेसे थेनोन स्‍योङला क्‍युइ थुङ्‌मुबा।

७ नाम आताइबासे लमा उदि धिन लिच्‍छा थे स्‍योङएनोन ङार्जी।

एलियादेन सारपतला ह्रेम्‍बो सिबा म्रिङ्‌म्‍हेमे

८ जमाहेन्‍से परमप्रभुसे एलियादा चुह्रङ् भिसी सुङ्‌जी,

९ “दाहेन्‍से ए तुरून्‍तन सीदोनना सारपत भिबा ग्‍लारी निउ, ओच्‍छे थेरीन चिउ। एदा चबा थुङ्‌बा पिन्‍बाला लागिरी ङाइ थेनोन ग्‍लाला ह्रेम्‍बो सिबा म्रिङ्‌म्‍हेमे गिकदा कुल्‍बा मुला।”

१० थेतबासेलमा एलिया सारपतरी निजी। सारपतला मूल म्रापरी दोखमा थेसे थेरी सिङ म्‍हाइबान लबा ह्रेम्‍बो सिबा म्रिङ्‌म्‍हेमे गिकदा म्राङ्‌जी। थेसे घ्रेन काइ तेःसी थे म्रिङ्‌म्‍हेमेदा चुह्रङ् भिसी पाङ्‌जी, “दया लसी थुङ्‌बारी ङादा लोटारी जजाकी क्‍युइ भसी पिन्‍गो।”

११ थे ह्रेम्‍बो सिबा म्रिङ्‌म्‍हेमे क्‍युइ किन्‍बारी निबान लमा थेसे घ्रेन काइ तेःसी थे म्रिङ्‌म्‍हेमेदा दोःसी चुह्रङ् भिसी पाङ्‌जी, “दया लसी ङादा गेङएनोन भसी पिन्‍गो।”

१२ थे ह्रेम्‍बो सिबा म्रिङ्‌म्‍हेमेसे एलियादा चुह्रङ् भिसी पाङ्‌जी, “छोन्‍बो परमप्रभु ह्राङला परमेश्‍वरला मिन किन्‍सी घ्रान चबान ङाइ पाङ्‌ला, ताङ्‌री मुट्ठी नाङ् भ्रादेन थोङ्‌री जजाकी छ्‌युगु बाहेक ङादेन छ्‌याम अर्गु तिगैनोन आरे। ङादेन ङाला झा थेनोन चबा स्‍हे स्‍होसी चबाला लागिरी चुरी सिङ म्‍हाइबान लबा हिन्‍ना। थे चमाहेन्‍से अर्गु तिगैनोन आरे, जमाहेन्‍से ङनी फोइथाननोन सिला।”

१३ एलियासे थे म्रिङ्‌म्‍हेमेदा चुह्रङ् भिसी पाङ्‌जी, “आलोङ्‌गो, ए दिमरी निसी एसे पाङ्‌बा ह्रङ्‌नोन लउ। तर एदेन छ्‌याम तिग मुला थेलान जजाबा गेङ गिक ख्राङ्‌सी ङाच्‍छा ङादा भउ। जमाहेन्‍से एदेन एला झाला लागिरी तिगै चबा स्‍हे स्‍होउ।

१४ तिग्‍दा भिसम परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘परमप्रभुसे य्‍हुल्‍सारी नाम आपुइखदेधोना ताङ्‌री मुबा भ्रा आजिन, ओच्‍छे थोङ्‌री मुबा छ्‌युगुएनोन आजिन।’”

१५ थे म्रिङ्‌म्‍हेमे दिमरी निसी एलियासे पाङ्‌बा अन्‍छार लजी। थेतबासेलमा एलियादेन थे म्रिङ्‌म्‍हेमे ओच्‍छे थेला झाला लागिरी धिन धिननोन चबाला लागिरी चबा स्‍हे छ्‌योजी।

१६ तिग्‍दा भिसम परमप्रभुसे एलियाग्‍याम सुङ्‌बा ह्रङ्‌नोन ताङ्‌ला भ्रा आजिन्‍नी, ओच्‍छे थोङ्‌ला छ्‌युगुएनोन आजिन्‍नी।

१७ उदि धिन लिच्‍छा थे म्रिङ्‌म्‍हेमेला झा स्‍हु खजी। थेला झा झन ल्‍हानान स्‍हु खजी। ओच्‍छे स्‍हु खना खनान थेला झा सिजी।

१८ जमाहेन्‍से थे म्रिङ्‌म्‍हेमेसे एलियादा चुह्रङ् भिसी पाङ्‌जी, “परमेश्‍वरला म्‍हि, ह्राङसे तिग्‍दा ङादेन छ्‌याम चुह्रङ् लबा? तिग ङाइ लबा पाप परमेश्‍वरदा ढन्‍ना लबारीदेन ङाला झादा सिना लबारी ह्राङ चुरी फेप्‍खबा?”

१९ एलियासे थे म्रिङ्‌म्‍हेमेदा चुह्रङ् भिसी पाङ्‌जी, “एला झा ङादा पिन्‍गो।” एलियासे थे म्रिङ्‌म्‍हेमेला झादा किन्‍सी ह्राङ चिबा तलाथोला कोठारी भ्रोर्जी। ओच्‍छे थेसे ह्राङला तिरी थान्‍जी।

२० जमाहेन्‍से एलियासे घ्रेन काइ तेःसी परमप्रभुदा चुह्रङ् भिसी पाङ्‌जी, “परमप्रभु ङाला परमेश्‍वर, ङादा चुनोन म्रिङ्‌म्‍हेमेसे दया लसी क्‍योङ्‌मुबा। तर चुनोन म्रिङ्‌म्‍हेमेला झादा साइसी चु म्रिङ्‌म्‍हेमेथोरी तिग्‍दा चुह्रङ्‌बा आपत विपत तना लबा।”

२१ ओच्‍छे एलिया थे कोलाथोरी सोमरेमधोना तङ्‌गलङ् तसी घ्रेन काइ तेःसी परमप्रभुदेन छ्‌याम प्रार्थना लजी, “परमप्रभु ङाला परमेश्‍वर, दोःसी चु कोलादा सोना लसी पिन्‍गो।”

२२ परमप्रभुसे एलियाला बिन्‍ती सान्‍जी, ओच्‍छे थे कोलासे सा बुन्‍बारी छ्‌याइजी, ओच्‍छे थे कोला सोजी।

२३ एलियासे थे कोलादा थीसी मार कोठारी भोर्जी। ओच्‍छे थे कोलाला आमादा एलियासे चुह्रङ् भिसी पाङ्‌जी, “च्‍यागो, एला झा मी छोन्‍बोन मुला।”

२४ जमाहेन्‍से थे म्रिङ्‌म्‍हेमेसे एलियादा चुह्रङ् भिसी पाङ्‌जी, “ह्राङ परमेश्‍वरलान म्‍हि चिम, ओच्‍छे ह्राङला सुङग्‍याम थोन्‍बा परमप्रभुला बचन सत्‍य चिम भिसी ङाइ था याङ्‌जी।”

एलियादेन बाल लाला अगमवक्तागदे

१८

खडेरी तसी सोम दिङ तमा परमप्रभुसे एलियादा चुह्रङ् भिसी सुङ्‌जी, “ए ह्राङनोन आहाब ग्‍ले मुबा ग्‍लारी निउ, ओच्‍छे ङाइ नाम ताइना लला।”

२ थेतबासेलमा एलिया आहाब ग्‍ले मुबा ग्‍लारी निबाला लागिरी थेग्‍याम भ्रजी। थे धुइरी सामरियारी ल्‍हानान अनिकाल तबा मुबा।

३ आहाबसे ग्‍लेखाङ्‌री गे लबागदेला मूल म्‍हि ओबदियादा ङ्‌योइबारी म्‍हि पुइजी। ओबदिया सेमहेन्‍सेन परमप्रभुदा विश्‍वास लबा म्‍हि मुबा।

४ ईजेबेल ग्‍लेस्‍यासे परमप्रभुला अगमवक्तागदेदा साइबा धुइरी चुनोन ओबदियासे बोगल न्‍हीसे च्‍युइ, बोगल न्‍हीसे च्‍युइला समूह न्‍ही स्‍होसी ग्‍यार्जा गिक अगमवक्तागदेदा ऊ न्‍हङ्‌री छुम्‍सी थान्‍बा मुबा। ओच्‍छे थे अगमवक्तागदेला लागिरी चबा थुङ्‌बा जम्‍मान ढिक्‍ना लसी पिन्‍बा मुबा।

५ आहाब ग्‍लेसे ओबदियादा चुह्रङ् भिसी पाङ्‌जी, “य्‍हाङ य्‍हुल्‍साला जम्‍मान ग्‍लारी मुबा स्‍योङगदे, क्‍युइला मूलगदेदेन ब्‍याँसीरी क्‍यार निइ। न्‍ह थेरी य्‍हाङसे य्‍हाङला तागदेदेन खच्‍चरगदेदा छोन्‍बोन थान्‍बाला लागिरी छे याङ्‌ला वा। छे याङ्‌जी भिसम य्‍हाङसे य्‍हाङला खजिबै जन्‍तुदा साइआतोः।”

६ थेतबासेलमा छे म्‍हाइबारी निबाला लागिरी थे न्‍हीसे ह्राङ ह्राङ न्‍हङ्‌री य्‍हुल्‍सा भो लजी। ओच्‍छे आहाब ह्राङ गिकनोन ग्‍ला गिकपट्टि निजी, ओच्‍छे ओबदियाएनोन ह्राङ गिकनोन अर्गु ग्‍लापट्टि निजी।

७ ग्‍यामरी निबान लबा धुइरी ओबदियासे एलियादा स्‍याप्‍जी। ओच्‍छे एलियादा ङोसेसी ओबदियासे फ्‍या लबान चुह्रङ् भिसी ङ्‌योइजी, “ङाला मालिक, ह्राङ एलियानोन हिन्‍ना?”

८ एलियासे थेदा चुह्रङ् भिसी पाङ्‌जी, “हिन्‍ना, ङा एलिया हिन्‍ना। ए निसी एला ग्‍ले, एला मालिकदा ‘एलिया चुरी मुला’ भिसी पाङ्‌गो।”

९ ओबदियासे एलियादा चुह्रङ् भिसी पाङ्‌जी, “ङाइ तिग गल्‍ती लबा मुला? तिग्‍दा ह्राङसे ह्राङला गे लबा म्‍हिदा साइगै भिसी आहाब ग्‍लेला यारी जिम्‍मा पिन्‍बान मुला?

१० छोन्‍बो परमप्रभु ह्राङला परमेश्‍वरला मिन किन्‍सी घ्रान चबान ङाइ चु ताम पाङ्‌ला, ङाला ग्‍लेसे ह्राङदा म्‍हाइबाला लागिरी य्‍हुल य्‍हुल्‍ला गुङ्‌री अथवा य्‍हुल्‍सा य्‍हुल्‍सारी म्‍हिगदे आपुइबा खानङ्एनोन आरे। ओच्‍छे खजिबै य्‍हुल्‍ला म्‍हि अथवा य्‍हुल्‍सासे चुरी एलिया आरे भिसी पाङ्‌जी भिसम आहाब ग्‍लेसे थेनीगदेदा ‘ङन्‍से थेदा आस्‍याप्‍बा ताम सत्‍य हिन्‍ना’ भिसी घ्रान चपुङ्‌मुबा।

११ तर ह्राङसे चा ङादा ‘निसी, एलिया चुरी चिम भिसी एला मालिकदा पाङ्‌गो’ भिसी सुङ्‌मुला।

१२ ह्राङदा चुरीन ख्‍लासी ङा चुग्‍याम निमैछ्‌याम ह्राङदा परमेश्‍वरला आत्‍मासे तुरून्‍तन अर्गु ग्‍लारी भोर्ला। ह्राङ खानङ् मुला भिबा ताम ङादा था आत। ओच्‍छे ह्राङ चुरी मुला भिसी ङाइ आहाब ग्‍लेदा पाङ्‌मा थेसे ह्राङदा चुरी आस्‍याप्‍नी भिसम थेसे ङादा साइला। ह्राङला गे लबा म्‍हि ङाइ ङा जजा मुबा धुइहेन्‍सेन परमप्रभुला जयजयकार लसीन चिबा मुला।

१३ ङाला मालिक, ईजेबेल ग्‍लेस्‍यासे परमप्रभुला अगमवक्तागदेदा साइबारी छ्‌याइबा धुइरी ङाइ तिग लबा मुबा भिबा ताम ह्राङसे थेःबा आरे? थे धुइरी ङाइ परमप्रभुला ग्‍यार्जा गिक अगमवक्तागदेदा बोगल न्‍हीसे च्‍युइ, बोगल न्‍हीसे च्‍युइला समूह न्‍ही स्‍होसी ऊ न्‍हङ्‌री छुम्‍सी थान्‍बा मुबा। ओच्‍छे थेनीगदे जम्‍मालान लागिरी ङाइ चबा थुङ्‌बा ढिक्‍ना लसी पिन्‍बा मुबा।

१४ ओच्‍छे ह्राङसे ङादा ‘निसी, एला मालिकदा, एलिया मी चुरी मुला भिसी पाङ्‌गो’ भिसी सुङ्‌मुला। चुह्रङ्‌बा समाचार भोर्सी निजी भिसम थेसे ङादा साइनोन साइला।”

१५ एलियासे चुह्रङ् भिसी पाङ्‌जी, “ङाइ तेन्‍बा जम्‍मान भन्‍दा घ्रेन परमप्रभुला मिन किन्‍सी ङाइ घ्रान चबान पाङ्‌ला, पक्‍का तिनी ङा ह्राङनोन आहाब ग्‍लेला ङाच्‍छापट्टि निला।”

१६ जमाहेन्‍से थेग्‍याम आहाब ग्‍ले मुबा ग्‍लारी निसी ओबदियासे आहाब ग्‍लेदा पाङ्‌जी, ओच्‍छे आहाब ग्‍ले एलियादा स्‍याप्‍बारी निजी।

१७ एलियादा म्राङ्‌माहेन्‍से आहाब ग्‍लेसे चुह्रङ् भिसी पाङ्‌जी, “इस्राएलदा दुख पिन्‍बा म्‍हि एनोन आहिन?”

१८ एलियासे आहाब ग्‍लेदा चुह्रङ् भिसी पाङ्‌जी, “इस्राएलदा दुख पिन्‍बा ङा आहिन। इस्राएलदा दुख पिन्‍बा चा ह्राङदेन ह्राङला आबा हिन्‍ना। तिग्‍दा भिसम ह्राङ न्‍ही परमप्रभुसे कुल्‍बा अन्‍छार आभ्रना बाल लादा तेन्‍सी थेला लिच्‍छा भ्रबा मुबा।

१९ दाहेन्‍से ङादेन छ्‌याम ह्रुप तबारी ह्राङसे कर्मेल गङ्‌री इस्राएलला जम्‍मान म्‍हिगदेदा ङ्‌योइगो। ओच्‍छे ईजेबेल ग्‍लेस्‍यादेन छ्‌याम टेबुल गिकरीन चिसी चबा थुङ्‌बा लबा बाल लाला ४५० अगमवक्तागदेदेन अशेरा लुला ४०० अगमवक्तागदेदाएनोन ङ्‌योइसी भउ।”

२० थेतबासेलमा आहाब ग्‍लेसे जम्‍मान इस्राएलीगदेदा ओच्‍छे बाल लादेन अशेरा लुला जम्‍मान अगमवक्तागदेदा कर्मेल गङ्‌री ह्रुप तउ भिसी समाचार पुइजी।

२१ म्‍हिगदेला ङाच्‍छापट्टि निसी एलियासे चुह्रङ् भिसी पाङ्‌जी, “खाइमाधोना एनीगदे दोधार तसी अलमल तसी चिबा? चुदे परमप्रभुन परमेश्‍वर हिन्‍ना भिसम एनीगदे परमप्रभुला लिच्‍छा भ्रउ। तर चुदे बाल परमेश्‍वर हिन्‍ना भिसम बालला लिच्‍छा भ्रउ।” तर थेरी मुबा म्‍हिगदेसे ताम गिकनोन आपाङ्‌नी।

२२ जमाहेन्‍से एलियासे थेरी मुबा म्‍हिगदेदा चुह्रङ् भिसी पाङ्‌जी, “परमप्रभुला अगमवक्ता मी ङा गिक जे बाँकी मुला। तर बाल लाला अगमवक्ता चा ४५० जना मुला।

२३ दाहेन्‍से ङन्‍ना लागिरी म्‍हे बहर न्‍ही भउ। बाल लाला अगमवक्तागदेसे ह्राङला लागिरी बहर गिक धम्‍सी टोगोल टोगोल लसी तुप्‍गै, ओच्‍छे सिङथोरी थान्‍गै। तर मे आचुइगै। ओच्‍छे अर्गु म्‍हे बहर चा ङाइ किन्‍सी थेनीगदेसे ह्रङ्‌नोन टोगोल टोगोल लसी तुप्‍सी मे आचुइना सिङथोरी थान्‍ना।

२४ जमाहेन्‍से एनीगदेसे ह्राङला लादेन छ्‌याम बिन्‍ती लउ, ओच्‍छे ङाइ चा परमप्रभुला मिन किन्‍सी बिन्‍ती लला। जुन लासे मेग्‍याम जोहाब पिन्‍ना थेनोन परमेश्‍वर हिन्‍ना।” जमाहेन्‍से थेरी मुबा जम्‍मान म्‍हिगदेसे “ह्राङसे सुङ्‌बा ताम ज्‍यबा मुला” भिसी पाङ्‌जी।

२५ एलियासे बाल लाला अगमवक्तागदेदा चुह्रङ् भिसी पाङ्‌जी, “ङाच्‍छा एनीगदेसे म्‍हे बहर गिक धम्‍गो, ओच्‍छे टोगोल टोगोल लसी तुप्‍सी ठीक लउ। ओच्‍छे ह्राङला लाला मिन किन्‍सी बिन्‍ती लउ। तिग्‍दा भिसम एनीगदे ल्‍हानान मुला। तर एनीगदेसे थेरी मे चा आचुइगो।”

२६ थेतबासेलमा ह्राङला लागिरी पिन्‍बा म्‍हे बहर किन्‍सी थेनीगदेसे ठीक लजी। जमाहेन्‍से बाल लाला मिन किन्‍बान “बाल, ङन्‍दा जोहाब पिन्‍गो” भिसी थेनीगदेसे धिनी गुङ्‌धोनान बिन्‍ती लजी। तर थेनीगदेसे तिगै जोहाब आयाङ्‌नी। ओच्‍छे थेनीगदे ह्राङसे स्‍होबा बलि लबा ग्‍लाला क्‍युर्नोन ल्‍हानान छ्‌योङ्‌बा स्‍याबा लजी।

२७ धिनी गङ्‌सल तमाहेन्‍से एलियासे थेनीगदेदा चुह्रङ् भिसी ङोबारी छ्‌याइजी, “अझ घ्रेन काइ तेःसी बिन्‍ती लउ! थे मी पक्‍का ला हिन्‍ना! थे सेम गिक लसी ध्‍यान लबान मुदला, अथवा गे लबान मुदला, अथवा कोर्बारी निदला। थे म्‍हेर्सी चिबाएनोन तखम्‍ला, एनीगदेसे थेदा छिङ्‌तोःला।”

२८ थे अगमवक्तागदे अझ घ्रेन काइ तेबान क्रिङ्‌जी, ओच्‍छे थेनीगदेला ठिम अन्‍छार का बगब आतदेधोना ह्राङसे ह्राङदान भालासे ब्‍लोबादेन तरवारसे थासी चोटनोन चोट तना लजी।

२९ ङ्‌यसेला बलि लबा धुइधोनाएनोन थेनीगदे म्‍योबा म्‍हि ह्रङ्‌नोन तसी क्रिङ्‌बान अगमवाणी पाङ्‌बाला पाङ्‌बान लजी। तर थेनीगदेला लासे तिगै जोहाब आपिन्‍नी, ओच्‍छे वास्‍ताएनोन आलनी।

३० जमाहेन्‍से एलियासे जम्‍मान म्‍हिगदेदा “चुरी ङा मुबा ग्‍लारी खउ” भिसी ङ्‌योइजी। ओच्‍छे थेरी मुबा जम्‍मान म्‍हिगदे एलियाला ङाम्‍री खजी। जमाहेन्‍से फुप्‍सी जिन्‍बा परमप्रभुला लागिरी बलि फुल्‍बा ग्‍लादा एलियासे दोःसी स्‍होजी।

३१ याकूबग्‍याम थोन्‍बा च्‍युक न्‍ही वंश अन्‍छार युङ्‌बा गिक गिकला हिसाबसे एलियासे च्‍युक न्‍ही युङ्‌बा धम्‍जी। थेनोन याकूबदा परमप्रभुसे “एला मिन इस्राएल हिन्‍ना” भिसी सुङ्‌बा मुबा।

३२ थेनोन युङ्‌बागदेग्‍याम एलियासे परमप्रभुला लागिरी बलि फुल्‍बा ग्‍ला स्‍होजी। थेसे थे बलि फुल्‍बा ग्‍लाला क्‍युर्नोन फाम सोमसे गङ्‌सल ते ब्‍लु निबा घ्रेन व्‍हाङ ख्‍वाजी।

३३ एलियासे थेरी सिङ ढिक्‍ना लसी थान्‍जी ओच्‍छे म्‍हे बहरदा टोगोल टोगोल लसी तुप्‍सी थे सिङथोरी थान्‍जी। जमाहेन्‍से थेसे “चु बलिदेन सिङथोरी दर्बुङ ब्‍लि क्‍युइ ल्‍हूगो” भिसी म्‍हिगदेदा पाङ्‌जी।

३४ थेसे म्‍हिगदेदा “दोःसी थेह्रङ् लसी क्‍युइ ल्‍हूगो” भिसी पाङ्‌जी। ओच्‍छे थेनीगदेसे थेसे पाङ्‌बा ह्रङ्‌नोन लजी। दोःसीनोन थेसे म्‍हिगदेदा “अझै तिरेम थेह्रङ् लसीन क्‍युइ ल्‍हूगो” भिसी पाङ्‌जी। दोःसीनोन थेनीगदेसे थेसे पाङ्‌बा ह्रङ्‌नोन लसी क्‍युइ ल्‍हूजी।

३५ बलि फुल्‍बा ग्‍लाला क्‍युर्नोन ख्‍वबा व्‍हाङ् प्‍लिङ्‌सीनोन क्‍युइ पाखारी निजी।

३६ ङ्‌यसेला बलि फुल्‍बा धुइ तमा एलिया अगमवक्तासे बलि फुल्‍बा ग्‍लाला ङाम्‍री निसी चुह्रङ् भिसी प्रार्थना लजी, “परमप्रभु, अब्राहामदेन इसहाक ओच्‍छे इस्राएलला परमेश्‍वर, ह्राङ चा इस्राएलला परमेश्‍वर हिन्‍ना। ओच्‍छे ङा चा ह्राङला गे लबा म्‍हि हिन्‍ना। ङाइ चु जम्‍मान गे ह्राङसे कुल्‍बा अन्‍छार लबा हिन्‍ना भिसी तिनी जम्‍मासेन था याङ्‌गै।

३७ ङादा जोहाब पिन्‍गो, परमप्रभु, ह्राङसे ङादा जोहाब पिन्‍गो। ओच्‍छे ह्राङनोन परमप्रभु परमेश्‍वर हिन्‍ना, ह्राङसेन चु म्‍हिगदेदा ह्राङपट्टि दोःसी भबान मुला भिबा ताम चु म्‍हिगदेसे था याङ्‌गै।”

३८ जमाहेन्‍से परमप्रभुसे मे पुइखजी, ओच्‍छे मेसे बलिदेन सिङ ओच्‍छे युङ्‌बागदेदेन साप्राएनोन क्रोसी नाश लजी। ओच्‍छे व्‍हाङ्‌ला क्‍युइएनोन खार्जी।

३९ चु म्राङ्‌माहेन्‍से जम्‍मान म्‍हिगदे सरी पुप तसी क्रिङ्‌बान “परमप्रभुन परमेश्‍वर हिन्‍ना! परमप्रभुन परमेश्‍वर हिन्‍ना!” भिसी पाङ्‌जी।

४० ओच्‍छे एलियासे थेरी मुबा म्‍हिगदेदा “बाल लाला अगमवक्तागदेदा चुङ्‌गो। थेनीगदे गिकदाएनोन स्‍योरआपुङ्‌गो” भिसी कुल्‍जी। थे अगमवक्तागदेदा म्‍हिगदेसे चुङ्‌जी, ओच्‍छे एलियासे मार कीशोन स्‍योङरी भपुङ्‌सी थे अगमवक्तागदेदा साइजी।

खडेरी तबा धुइ जिन्‍बा

४१ जमाहेन्‍से एलियासे आहाब ग्‍लेदा चुह्रङ् भिसी पाङ्‌जी, “ह्राङ फेप्‍सी सोल छ्‌योइगो। तिग्‍दा भिसम ङाइ घ्रेन नाम खबान लबा थेःबा मुला।”

४२ ओच्‍छे आहाब ग्‍ले चबा थुङ्‌बा लबारी निजी। तर एलिया चा कर्मेल गङ्‌ला जोरी निजी। ओच्‍छे कू तसी थेसे ह्राङला थोबो काङ न्‍हीला गुङ्‌री थान्‍जी।

४३ एलियासे ह्राङला नोकरदा “निसी समुद्रपट्टि च्‍यागो” भिसी पाङ्‌जी। नोकर निसी च्‍याजी, ओच्‍छे थेसे “थेरी मी तिगैनोन आरे” भिसी पाङ्‌जी। एलियासे थेदा निसरेमधोना “निसी च्‍यागो” भिसी पाङ्‌बाला पाङ्‌बान लजी।

४४ निसरेमला पालरी थे नोकरसे एलियादा “समुद्रग्‍याम म्‍हिला या तेबा खसु तोर निबान मुला” भिसी पाङ्‌जी। जमाहेन्‍से एलियासे थे नोकरदा चुह्रङ् भिसी पाङ्‌जी, “निसी आहाब ग्‍लेदा पाङ्‌गो, ‘ह्राङ रथ ठीक लसी योना चुग्‍याम मार फेप्‍गो। आहिन्‍सम नामसे लमा ह्राङ मार फेप्‍बारी आखम।’”

४५ छिन्‍नङ् लिच्‍छा म्‍लाङ्‌म्‍लाङ्‌बा खसुसे मु घप्‍जी, ओच्‍छे लाबालुङ्‌सरदेन घ्रेन नाम खजी। आहाब ग्‍ले चा ह्राङला रथरी क्रेसी यिजरेल शहररी निजी।

४६ थेनोन धुइरी एलिया परमप्रभुला शक्तिसे प्‍लिङ्‌जी, ओच्‍छे ह्राङला ग क्रेप्‍सारी खीसी आहाब ग्‍लेला ङाच्‍छा ङाच्‍छा य्‍हार्बान य्‍हार्बान यिजरेलधोना निजी।

एलिया सीनै गङ्‌री निबा

१९

एलियासे कर्मेल गङ्‌री लबा जम्‍मान गेदेन बाल लाला जम्‍मान अगमवक्तगदेदा तरवारसे ताम्‍सी साइबा ताम आहाबसे ह्राङला म्रिङ ईजेबेलदा थेःना लजी।

२ थेतबासेलमा ईजेबेल ग्‍लेस्‍यासे चुह्रङ् भिसी समाचार भोर्बा म्‍हिदा एलिया मुबा ग्‍लारी पुइजी, “एसे थेनीगदेदा खाह्रङ् लसी साइबा मुला, थेह्रङ् लसीन एदाएनोन ङाइ न्‍हाङ्‌गर चुनोन धुइरी साइबारी आखम्‍नी भिसम ङादाएनोन लागदेसे थेह्रङ्‌नोन लसी साइगै, अथवा थे भन्‍दाएनोन आज्‍यबा व्‍यवहार लगै।”

३ जमाहेन्‍से एलिया लोङ्‌सी ह्राङला ज्‍यान जोगब लबारी थेग्‍याम य्‍हार्जी। एलिया ह्राङला नोकरदेन छ्‌यामनोन बेर्शेबारी निजी, ओच्‍छे नोकरदा चा बेर्शेबारीन ख्‍लासी थान्‍जी।

४ ओच्‍छे ह्राङ चा धिन गिक भ्रसी तोङ्‌तोङ्‌बा ग्‍लारी निजी। सर्जीला दोङ मुबा ग्‍लारी दोमाहेन्‍से एलिया थेन तजी, ओच्‍छे थेनोन सर्जीला दोङ टारी चिसी सिगै भिसी थेसे ह्राङसे ह्राङलान लागिरी प्रार्थना लबारी छ्‌याइजी। एलियासे चुह्रङ् भिसी प्रार्थना लजी, “परमप्रभु, ङाला ज्‍यान किन्‍गो, ङाइ नातोःबा दुख जम्‍मान नासी जिन्‍जी, दाहेन्‍से ङा सिबान ज्‍यबा तला।”

५ एलिया थेनोन सर्जीला दोङ टारी स्‍योन तसी चिमा थेरीन छुप निजी। थेनोन धुइरी थेदा स्‍वर्गदूत गिकसे थुर्सी “रेःसी चउ” भिसी पाङ्‌जी।

६ एलियासे क्‍यारमार च्‍याजी, थेसे ह्राङलान खुम ङाम्‍री मे भुप्रारी ख्राङ्‌बा गेङ गिकदेन सुरही गिक म्राङ्‌जी। थे गेङ चसी क्‍युइ थुङ्‌जी ओच्‍छे थे दोःसी स्‍योन तजी।

७ दोःसी परमप्रभुला दूत खसी एलियादा थुर्बान चुह्रङ् भिसी पाङ्‌जी, “रेःसी चउ, तिग्‍दा भिसम ए भ्रतोःबा ग्‍याम ल्‍हानान ह्रेङ्‌बा मुला।”

८ थेतबासेलमा एलिया रेःसी दोःसी चबा थुङ्‌बा लजी। थेनोन चबा स्‍हेग्‍याम याङ्‌बा भङ्‌से एलियादा बोगल न्‍ही धिन म्‍हुननोन भ्रखम्‍बा शक्ति याङ्‌जी। ओच्‍छे परमेश्‍वरला होरेब गङ्‌री दोजी।

९ एलिया थेनोन गङ्‌ला ऊ गिकरी वाङ्‌सी म्‍हुनङ् थेरीन चिजी। जमाहेन्‍से परमप्रभुसे थेदा “एलिया, ए चुरी तिग लबान मुला?” भिसी सुङ्‌जी।

१० एलियासे चुह्रङ् भिसी जोहाब पिन्‍जी, “जम्‍मान भन्‍दा घ्रेन परमप्रभु परमेश्‍वर, ङाइ सेमहेन्‍सेन ताङ्‌सी ताङ्‌सी सदन ह्राङदा जे तेन्‍बा मुला। तर ह्राङसे इस्राएलीगदेदेन छ्‌याम लबा कबुल इस्राएलीगदेसे म्‍लेःबा मुला। थेनीगदेसे ह्राङला लागिरी बलि फुल्‍बारी स्‍होबा ग्‍लागदे फुप्‍सी पिन्‍बा मुला, ओच्‍छे ह्राङला अगमवक्तागदेदाएनोन तरवारसे ताम्‍सी साइबा मुला। दन्‍दे ङा गिक जे बाँकी मुला, थेनीगदेसे ङादाएनोन साइबारी म्‍हाइबान मुला।”

११ परमप्रभुसे एलियादा चुह्रङ् भिसी सुङ्‌जी, “गङ् जोरी निसी परमप्रभुला ओन्‍छाङ्‌री राप्‍गो।” परमप्रभु थे ग्‍लाग्‍याम फेप्‍बारी छ्‌याइबा मुला। ओच्‍छे परमप्रभुला ङाच्‍छा ङाच्‍छा गङ्‌गदेदा चाल्‍बान ओच्‍छे युङ्‌बागदेदा थिना लबान घ्रेन लाबालुङ्‌सर खजी। तर थे लाबालुङ्‌सर न्‍हङ्‌री परमप्रभु आरेमुबा। ओच्‍छे लाबालुङ्‌सर म्‍हमैछ्‌याम सङ्‌गुल खजी। तर थे सङ्‌गुल न्‍हङ्‌रीनोन परमप्रभु आरेमुबा।

१२ सङ्‌गुल निमैछ्‌याम मेला बोन खजी, तर थे मे न्‍हङ्‌रीनोन परमप्रभु आरेमुबा। ओच्‍छे मे खसी म्‍हमैछ्‌याम जजाबा काइ गिक थेःजी।

१३ थे काइ थेःमैछ्‌याम गसे ह्राङला ली घप्‍सी एलिया ऊला सुङ्‌री निसी राप्‍जी। ओच्‍छे थे काइसे थेदा “एलिया, ए चुरी तिग लबान मुला?” भिसी ङ्‌योइजी।

१४ एलियासे चुह्रङ् भिसी जोहाब पिन्‍जी, “जम्‍मान भन्‍दा घ्रेन परमप्रभु परमेश्‍वर, ङाइ सेमहेन्‍सेन ताङ्‌सी ताङ्‌सी सदन ह्राङदा जे तेन्‍बा मुला। तर ह्राङसे इस्राएलीगदेदेन छ्‌याम लबा कबुल इस्राएलीगदेसे म्‍लेःबा मुला। थेनीगदेसे ह्राङला लागिरी बलि फुल्‍बारी स्‍होबा ग्‍लागदे फुप्‍सी पिन्‍बा मुला, ओच्‍छे ह्राङला अगमवक्तागदेदाएनोन तरवारसे ताम्‍सी साइबा मुला। दन्‍दे ङा गिक जे बाँकी मुला, थेनीगदेसे ङादाएनोन साइबारी म्‍हाइबान मुला।”

१५ परमप्रभुसे एलियादा चुह्रङ् भिसी सुङ्‌जी, “ए खजिबा ग्‍यामसे खबा मुबा, थेनोन ग्‍याम दोःसी दमस्‍कसला तोङ्‌तोङ्‌बा ग्‍लारी निउ। थेरी दोमाहेन्‍से अरामरी शासन लबाला लागिरी एसे हजाएलदा ग्‍ले स्‍होउ।

१६ जमाहेन्‍से निम्‍शीला झा येहूदा इस्राएलला ग्‍ले स्‍होउ, ओच्‍छे हाबिल-महोला भिबा ग्‍लाला शाफातला झा एलीशादा ए भन्‍दा लिच्‍छाला अगमवक्ता स्‍होउ।

१७ हजाएलला याग्‍याम स्‍योर्बादा येहूसे साइला, ओच्‍छे येहूला याग्‍याम स्‍योर्बादा एलीशासे साइला।

१८ तसैनोन बाल लादा फ्‍या आलबादेन थेदा च्‍योक आलबा हजार निस म्‍हिगदेदा ङाइ इस्राएलरी जोगब लसी थान्‍ना।”

एलीशादा ङ्‌योइबा

१९ थेतबासेलमा एलिया थे ग्‍लाग्‍याम निजी, ओच्‍छे थेसे एलीशादा भुरी म्‍हे मोइबान लबा स्‍याप्‍जी। थेरी च्‍युक न्‍ही हल म्‍हे मोइबान मुबा, थे न्‍हङ्‌री हल गिक चा एलीशासे मोइबान मुबा। एलिया थेरीन निसी एलीशादा ह्राङला ग नान्‍सी पिन्‍जी।

२० जमाहेन्‍से ह्राङला म्‍हेनोन ख्‍लासी एलीशा एलियाला लिच्‍छा लिच्‍छा छ्‌योङ्‌बान चुह्रङ् भिसी पाङ्‌जी, “दया लसी ङादा ङाला आबा आमादा च्‍योक लसी विदा किन्‍बारी निपुङ्‌गो, ओच्‍छे ङा ह्राङदेन छ्‌यामनोन निला।” एलियासे थेदा चुह्रङ् भिसी पाङ्‌जी, “ठीकन मुला, निउ। ङाइ एदा आनिउ भिसी पाङ्‌बा आरे।”

२१ जमाहेन्‍से एलीशा एलियादा थेरीन ख्‍लासी निजी। ओच्‍छे एलीशासे ह्राङला हल गिक म्‍हे साइजी। थेसे हलो जुवा फार्सी स्‍या धाइजी ओच्‍छे म्‍हिगदेदा भो लसी पिन्‍जी, ओच्‍छे म्‍हिगदेसे स्‍या चजी। जमाहेन्‍से एलीशा एलियादेन छ्‌याम छ्‌यामनोन भ्रजी, ओच्‍छे एलियाला नोकर दोजी।

आरामला ग्‍लेसे इस्राएलदेन छ्‌याम लडाइ लबा

२०

जमाहेन्‍से अरामला ग्‍ले बेन-हददसे ह्राङला जम्‍मान सिपाहीगदेदा ग्‍ला गिकरी पोप लजी। ओच्‍छे थेसे बोगल गिकसे च्‍युक न्‍ही अर्गु ग्‍लेगदे, थे ग्‍लेगदेला तागदेदेन रथगदेएनोन ह्राङदेन छ्‌यामनोन भोर्सी क्‍युरनोन ग्‍याम निसी सामरिया शहरदा गुङ्‌री झाङ्‌जी ओच्‍छे थेदेन छ्‌याम लडाइ लजी।

२ सामरिया शहररी बेन-हदद ग्‍लेसे इस्राएलला ग्‍ले आहाब मुबा ग्‍लारी चुह्रङ् भिसी समाचार भोर्बा म्‍हिगदेदा पुइजी, “बेन-हदद ग्‍लेसे चुह्रङ् भिसी सुङ्‌बा मुला,

३ ‘एला जम्‍मान म्‍हार म्‍हुइदेन एला जेःबा जेःबा म्रिङगदे ओच्‍छे एला झा झामेगदे जम्‍मान ङालान हिन्‍ना।’”

४ इस्राएलला ग्‍ले आहाबसे चुह्रङ् भिसी जोहाब पिन्‍जी, “ङाला मालिक, ङाला ग्‍ले, ह्राङसे सुङ्‌बा ह्रङ्‌नोन ङा ओच्‍छे ङादेन छ्‌याम मुबा जम्‍मान स्‍हे ह्राङलान हिन्‍ना।”

५ दोःसी खसी थे समाचार भोर्बा म्‍हिगदेसे चुह्रङ् भिसी पाङ्‌जी, “बेन-हदद ग्‍लेसे चुह्रङ् भिसी सुङ्‌बा मुला, ‘एला जम्‍मान म्‍हार म्‍हुइदेन म्रिङगदे ओच्‍छे एला झा झामेगदे जम्‍मान ङाला यारी जिम्‍मा पिन्‍गो भिसी ङाइ म्‍हिगदे पुइखबा मुला।

६ तर ङाइ ङाला सिपाहीगदेला हाकिमगदेदा न्‍हाङ्‌गर चुनोन धुइरी ए मुबा ग्‍लारी पुइखला। थेनीगदेसे एला ग्‍लेखाङ्‌देन एला सिपाहीगदेला हाकिमगदेला दिम ल्‍होङ्‌ला। ओच्‍छे एसे ल्‍हानान महङ्‌गो भिसी म्‍हन्‍बा जम्‍मान स्‍हेगदे थेनीगदेसे एग्‍याम ब्‍यन्‍सी भोर्ला।’”

७ इस्राएलला ग्‍लेसे ह्राङला य्‍हुल्‍साला जम्‍मान गन्‍बागदेदा ङ्‌योइबारी म्‍हि पुइजी, ओच्‍छे ग्‍लेसे जम्‍मान गन्‍बागदेदा चुह्रङ् भिसी पाङ्‌जी, “चु म्‍हिगदेसे मी छेबारी निहुँ जे म्‍हाइबान लबा ह्राङनीसे म्राङ्‌बा मुला। थेसे ङाला म्रिङगदे, ङाला झा झामेगदेदेन ङाला म्‍हार म्‍हुइगदे किन्‍बारी म्‍हाइमा ङाइ थेदा आत भिसी आपाङ्‌नी।”

८ जमाहेन्‍से जम्‍मान गन्‍बागदेदेन म्‍हिगदेसे ग्‍लेदा चुह्रङ् भिसी जोहाब पिन्‍जी, “थेला तामदा तिगै वास्‍ता आलउ। ओच्‍छे थेसे ह्रीबा स्‍हेगदे तिगैनोन आपिन्‍गो।”

९ थेतबासेलमा इस्राएलला ग्‍लेसे बेन-हददला समाचार भोर्बा म्‍हिगदेदा चुह्रङ् भिसी जोहाब पिन्‍जी, “ङाला मालिक, ङाला ग्‍लेदा चुह्रङ् भिसी पाङ्‌गो, ‘ङाइ ग्‍लेसे ङाच्‍छारेम ह्रीबा जम्‍मान स्‍हे पिन्‍ना। तर चु पाल्‍से ह्रीबा स्‍हेगदे चा ङाइ पिन्‍बारी आखम।’” जमाहेन्‍से थे समाचार भोर्बा म्‍हिगदे निसी बेन-हदद ग्‍लेदा चु समाचार पाङ्‌जी।

१० जमाहेन्‍से बेन-हदद ग्‍लेसे आहाब ग्‍लेदा चुह्रङ् भिसी अर्गु समाचार पुइजी, “एला चु सामरिया शहरदा नाश लमा ङाला सिपाहीगदेदा मुठी नाङ् नाङ् जे साप्रा पिन्‍बारीनोन आछ्‌यो। चुदे छ्‌योजी भिसम लागदेसे ङादा ङाइ सामरिया शहरदा लबा ह्रङ्‌नोन लगै, अथवा थे भन्‍दाएनोन ल्‍हानान आज्‍यबा व्‍यवहार लगै।”

११ इस्राएलला ग्‍लेसे चुह्रङ् भिसी जोहाब पिन्‍जी, “बेन-हदद ग्‍लेदा चुह्रङ् भिसी पाङ्‌गो, ‘लडाइ लबाला लागिरी कुरी पाता क्‍वान्‍बा म्‍हिसे थे पाता कूग्‍याम तेःसी जिन्‍बा म्‍हिसे ह्रङ् लसी घमण्‍ड लबारी आतमुला।’”

१२ चु समाचार थेःबा धुइरी बेन-हदद ह्राङलान पालरी चिसी अर्गु ग्‍लेगदेदेन छ्‌याम अङ्‌गुरला निङ्‌गु थुङ्‌बान मुबा। जमाहेन्‍से बेन-हददसे ह्राङला सिपाहीगदेदा “लडाइ लबारी ठीक तसी चिउ” भिसी कुल्‍जी। जमाहेन्‍से थेनीगदे लडाइ लबारी ठीक तसी चिजी।

१३ थेनोन धुइरी अगमवक्ता गिक खसी इस्राएलला ग्‍ले आहाबदा चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘एसे चु सिपाहीगदेला हुलदा म्राङ्‌बा मुला? तिनी ङाइ थे सिपाहीगदेला हुलदा एला यारी जिम्‍मा पिन्‍ना, ओच्‍छे ङानोन परमप्रभु हिन्‍ना भिसी एसे था याङ्‌ला।’”

१४ “लडाइ लबारी खाल्‍दा ङाच्‍छा पुइगो?” भिसी आहाब ग्‍लेसे ङ्‌योइजी।

थे अगमवक्तासे चुह्रङ् भिसी जोहाब पिन्‍जी, “चु लडाइ अञ्‍चल अञ्‍चलला सिपाहीगदेला हाकिमगदेसे लला भिसी परमप्रभुसे सुङ्‌बा मुला।”

“खाल्‍से लडाइ लबारी शुरू लबा?” भिसी आहाब ग्‍लेसे ङ्‌योइजी।

“ह्राङसे” भिसी अगमवक्तासे जोहाब पिन्‍जी।

१५ थेतबासेलमा आहाब ग्‍लेसे अञ्‍चल अञ्‍चलला सिपाहीगदेला भ्‍योन हाकिमगदेदा ङ्‌योइबारी म्‍हि पुइजी। थेनीगदे २३२ जना मुबा। ओच्‍छे थेसे अर्गु इस्राएली सिपाहीगदेदाएनोन ङ्‌योइबारी म्‍हि पुइजी। थेसे ग्‍ला गिकरी ह्रुप लबा इस्राएली ह्रेम्‍फेबेगदे हजार निस मुबा।

१६ बेन-हदददेन थेदा ह्रो लबारी खबा बोगल गिकसे च्‍युक न्‍ही ग्‍लेगदे धिनी गुङ्‌रीन अङ्‌गुरला निङ्‌गु थुङ्‌सी ङ्‌योइसी चिबा मुबा। थेनोन धुइरी आहाब ग्‍लेला सिपाहीगदे थेनीगदेदेन छ्‌याम लडाइ लबारी खजी।

१७ जम्‍मान भन्‍दा ङाच्‍छा अञ्‍चल अञ्‍चलला सिपाहीगदेला भ्‍योन हाकिमगदे लडाइ लबारी भ्रजी। ओच्‍छे बेन-हदद ग्‍लेसे चिवा लबारी पुइबा म्‍हिगदे खसी बेन-हदद ग्‍लेदा “सामरियाग्‍याम म्‍हिगदे खबान मुला” भिसी पाङ्‌जी।

१८ बेन-हददसे सिपाहीगदेदा चुह्रङ् भिसी पाङ्‌जी, “थेनीगदे ढिक्‍बारी खबा हिन्‍सै लडाइ लबारी खबा हिन्‍सै थेनीगदेदा छोन्‍बोन चुङ्‌गो।”

१९ अञ्‍चल अञ्‍चलला सिपाहीगदेला थे भ्‍योन हाकिमगदे लडाइ लबारी ङाच्‍छा ङाच्‍छा निजी। ओच्‍छे इस्राएली सिपाहीगदे चा थेनीगदेला लिच्‍छा लिच्‍छा निजी।

२० ओच्‍छे थेनीगदे जम्‍मासेन ह्राङदेन छ्‌याम छेबारी खबा शत्रुदा साइजी। जमाहेन्‍से अरामी सिपाहीगदे थे ग्‍लाग्‍याम य्‍हार्जी। ओच्‍छे इस्राएली सिपाहीगदेसे थेनीगदेदा ताप्‍बाला ताप्‍बान लजी। तर अरामला ग्‍ले बेन-हदद चा तारी क्रेबा ह्राङला कोइ कोइ सिपाहीगदेदेन छ्‌यामनोन तारी क्रेसी य्‍हार्जी।

२१ इस्राएलला ग्‍लेएनोन लडाइ लबारी लडाइ तबा ग्‍लारी खजी, चु लडाइरी अरामी सिपाहीगदे ल्‍हानान सिजी। ओच्‍छे इस्राएलला ग्‍लेसे शत्रुगदेला तागदेदेन रथगदेएनोन ब्‍यन्‍जी।

२२ जमाहेन्‍से इस्राएलला ग्‍ले मुबा ग्‍लारी खसी थे अगमवक्तासे ग्‍लेदा चुह्रङ् भिसी पाङ्‌जी, “दोःसी फेप्‍गो, ओच्‍छे ह्राङसे ह्राङलान सेम कोङ्‌ना लउ। तिग्‍दा भिसम खबा सेर्खारी अरामला ग्‍लेसे दोःसी ह्राङदेन छ्‌याम लडाइ लला। थे धुइला लागिरी तिग तिग लतोःला थे ताम ह्राङसे ज्‍यना लसी खेन्‍गो।”

अरामला ग्‍लेसे इस्राएलदेन छ्‌याम दोःसी लडाइ लबा

२३ ओच्‍छे अराम य्‍हुल्‍साला मूल म्‍हिगदेसे बेन-हदद ग्‍लेदा चुह्रङ्‌बा सल्‍लाह पिन्‍जी, “इस्राएलीगदेला लागदे मी गङ्‌गदेला ला हिन्‍ना। थेतबासेलमा इस्राएलीगदे य्‍हाङ भन्‍दा शक्तिशाली मुबा, ओच्‍छे य्‍हाङदा ब्रेना लबा मुबा। तर थेनीगदेदेन छ्‌याम य्‍हाङसे चेरी लडाइ लजी भिसम थेनीगदे भन्‍दा य्‍हाङ शक्तिशाली तला, ओच्‍छे य्‍हाङसे थेनीगदेदा ब्रेना लखम्‍ला।

२४ दाहेन्‍से ह्राङसे सिपाहीगदेला हाकिमला पदग्‍याम थे बोगल गिकसे च्‍युक न्‍ही ग्‍लेगदेदा तेःगो, ओच्‍छे थेनीगदेला साटोरी य्‍हाङलान सिपाहीगदेला मूल म्‍हिगदेदा सिपाहीगदेला हाकिम स्‍होउ।

२५ य्‍हाङसे इस्राएलीगदेदेन छ्‌याम चेरी लडाइ लबाला लागिरी ङाच्‍छा म्‍हाबा सिपाहीगदे तेनोन अर्गु सिपाहीगदे ग्‍ला गिकरी पोप लउ। ओच्‍छे तागदेदेन रथगदेएनोन ङाच्‍छाला तेनोन ततोःला। जमाहेन्‍से पक्‍कान थेनीगदे भन्‍दा य्‍हाङ शक्तिशाली तला, ओच्‍छे य्‍हाङसे थेनीगदेदा ब्रेना लखम्‍ला।” थेनीगदेला ताम बेन-हदद ग्‍लेदा सेम निजी, ओच्‍छे थेसे थेनीगदेसे पाङ्‌बा अन्‍छारनोन लजी।

२६ बेन-हदद ग्‍लेसे खबा दिङला सेर्खारी लडाइ लबाला लागिरी ह्राङला सिपाहीगदेदा ग्‍ला गिकरी ह्रुप लजी। ओच्‍छे इस्राएलीगदेदेन छ्‌याम लडाइ लबारी अपेक शहरपट्टि निजी।

२७ इस्राएली सिपाहीगदेएनोन लडाइ लबाला लागिरी ग्‍ला गिकरी पोप तजी। ओच्‍छे थेनीगदेदा चबा स्‍हेगदे पिन्‍माहेन्‍से थेनीगदे समूह समूह स्‍होसी अरामी सिपाहीगदेदेन छ्‌याम लडाइ लबारी भ्रजी। इस्राएली सिपाहीगदे अरामी सिपाहीगदे चिबा ग्‍लाला अर्गु ग्‍लापट्टि पाल फ्रेङ्‌सी चिजी। तर अरामी सिपाहीगदे चा चेरी ग्‍ला ग्‍लारी चिजी। थेनीगदेला ओन्‍छाङ्‌री इस्राएली सिपाहीगदे राला जजाबा जजाबा बथान न्‍ही ह्रङ्‌बान म्राङ्‌मुबा।

२८ इस्राएलला ग्‍ले मुबा ग्‍लारी परमेश्‍वरला म्‍हि गिक खसी ग्‍लेदा चुह्रङ् भिसी पाङ्‌जी, “अरामीगदेसे परमप्रभुदा गङ्‌गदेला ला हिन्‍ना, ब्‍याँसीला ला आहिन भिसी म्‍हन्‍बा मुला। थेतबासेलमा चु घ्रेन समूहला सिपाहीगदेदा ङाइ एला यारी जिम्‍मा पिन्‍ना। जमाहेन्‍से ङानोन परमप्रभु हिन्‍ना भिसी एसे था याङ्‌ला भिसी परमप्रभुसे सुङ्‌बा मुला।”

२९ निसरेधोना थेनीगदे सामने सामने तसी ह्राङ ह्राङला ग्‍लारी चिजी। ओच्‍छे निसरेकुनुन लडाइ शुरू तजी। शुरूला धिनकुनुन इस्राएली सिपाहीगदेसे भ्रसीन लडाइ लबा लाख गिक अरामी सिपाहीगदेदा साइजी।

३० सोबागदे चा अपेक शहररी य्‍हार्सी निजी। थेरीनोन शहरला पर्खाल फुप्‍सी २७,००० सिपाहीगदे सिजी। ओच्‍छे बेन-हदद ग्‍ले चा य्‍हार्सी शहररी निजी, ओच्‍छे दिम गिकला कोठा न्‍हङ्‌री लासी चिजी।

३१ बेन-हदद ग्‍लेला सिपाहीगदेला मूल म्‍हिगदेसे बेन-हदद ग्‍लेदा चुह्रङ् भिसी पाङ्‌जी, “सान्‍गो, इस्राएली ग्‍लेगदे दया मुबा म्‍हिगदे हिन्‍ना भिबा ताम ङन्‍से थेःबा मुला। थेतबासेलमा ङन्‍दा ह्राङ ह्राङला क्रेप्‍सारी बोराला क्‍वान क्‍वान्‍सी खारेरी छोसे खीसी इस्राएलला ग्‍ले मुबा ग्‍लारी निपुङ्‌गो। थेसे ङन्‍दा तिगै आलना छोन्‍बोन ख्‍लाला तला।”

३२ थेतबासेलमा थेनीगदे ह्राङ ह्राङला क्रेप्‍सारी बोराला क्‍वान क्‍वान्‍सी खारेरी छोसे खीसी इस्राएलला ग्‍ले मुबा ग्‍लारी निसी चुह्रङ् भिसी पाङ्‌जी, “दया लसी ङाला ज्‍यान जोगब लसी पिन्‍गो भिसी ह्राङला गे लबा म्‍हि बेन-हददसे पाङ्‌बा मुला।” ओच्‍छे इस्राएलला ग्‍लेसे “तिग थे दन्‍देधोना सोबान मुला? थे मी ङालान ज्‍योज्‍यो ह्रङ्‌बा हिन्‍ना” भिसी जोहाब पिन्‍जी।

३३ इस्राएलला ग्‍लेसे थेह्रङ् पाङ्‌मैछ्‌याम बेन-हदद ग्‍लेला सिपाहीगदेला मूल म्‍हिगदेसे चुनोन सत्‍यदेन ज्‍यबा मौका हिन्‍ना भिसी म्‍हन्‍सी “लास्‍सो, बेन-हदद ह्राङलान ज्‍योज्‍यो ह्रङ्‌बान हिन्‍ना” भिसी पाङ्‌जी। इस्राएलला ग्‍लेसे “निसी थेदा भसी खउ” भिसी पाङ्‌जी। बेन-हदद मङ्‌ग्‍यार थोन्‍सी खमाहेन्‍से इस्राएलला ग्‍ले आहाबसे थेदा ह्राङलान रथरी थान्‍जी।

३४ बेन-हददसे थेदा चुह्रङ् भिसी पाङ्‌जी, “ङाला आबासे ह्राङला आबाग्‍याम किन्‍बा शहरगदे ङाइ ह्राङदा दोःसी पिन्‍ना। ओच्‍छे ङाला आबासे सामरियारी स्‍होबा ह्रङ्‌नोन ह्राङसेनोन व्‍यापार लबाला लागिरी दमस्‍कसरी बजारगदे स्‍होखम्‍ला।” आहाबसे थेदा “एसे पाङ्‌बा थे तामगदे अन्‍छार ढिक्‍बाला लागिरी कागज लसी ङाइ एदा ख्‍लाला” भिसी पाङ्‌जी। थेतबासेलमा आहाब बेन-हदददेन छ्‌याम ढिक्‍जी ओच्‍छे बेन-हदददा ख्‍लासी पिन्‍जी।

अगमवक्तासे आहाबला दोष उन्‍बा

३५ परमप्रभुसे सुङ्‌बा बचन अन्‍छार अगमवक्तागदेला समूह न्‍हङ्‌ला गिकसे अर्गु गिकदा “एला हतियारसे ङादा छेक्‍गो” भिसी पाङ्‌जी। तर थेसे आङ्‌यान्‍नी।

३६ जमाहेन्‍से ङादा साइगो भिसी पाङ्‌बा अगमवक्तासे थेदा “एसे परमप्रभुसे कुल्‍बा ताम आङ्‌यान्‍बासे लमा ङा मुबा ग्‍लाग्‍याम निमैछ्‌याम एदा सिंह गिकसे साइला” भिसी पाङ्‌जी। ओच्‍छे परमप्रभुसे कुल्‍बा ताम आङ्‌यान्‍बा थे अगमवक्ता थे ग्‍लाग्‍याम निजी। जमाहेन्‍से थेदा सिंह गिकसे स्‍याप्‍सी साइजी।

३७ जमाहेन्‍से थेनोन अगमवक्तासे दोःसी अर्गु अगमवक्तादा “ङादा छेक्‍गो” भिसी पाङ्‌जी। चु चा अगमवक्तासे थेदा छेक्‍सी चोटनो चोट तना लजी।

३८ जमाहेन्‍से थे चोटनोन चोट तबा अगमवक्तासे ह्राङदा खालैसेन ङोआसेगै भिसी ली घप्‍सी इस्राएलला ग्‍ले निबा ग्‍यामला कुनीरी निसी ग्‍लेदा भ्रन्‍सी चिजी।

३९ थेनोन ग्‍याम तसी ग्‍ले निबान लबा धुइरी थे अगमवक्तासे चुह्रङ् भिसी पाङ्‌जी, “लास्‍सो, ङा ह्राङला गे लबा म्‍हि लडाइ लबान मुबा, थेनोन धुइरी सिपाही गिकसे शत्रु गिकदा चुङ्‌सी ङा मुबा ग्‍लारी भजी, ओच्‍छे थेसे ङादा चुह्रङ् भिसी पाङ्‌जी, ‘चु म्‍हि य्‍हार्ला ज्‍यना लसी च्‍यागो, तिगै लसी चु म्‍हि य्‍हार्जी भिसम ए सितोःला अथवा एसे हजार सोम म्‍हुइला डबल फातोःला।’

४० तर ङा अर्गुन गे लसी चिबा धुइरी थे म्‍हि य्‍हार्जी।” जमाहेन्‍से इस्राएलला ग्‍लेसे थेदा चुह्रङ् भिसी पाङ्‌जी, “एसे ह्राङसे याङ्‌बा सजाय ह्राङसेन पाङ्‌बान मुला। एसे याङ्‌बा सजाय नानोन तोःला।”

४१ थे अगमवक्तासे तुरून्‍तन ह्राङला ली घप्‍बा क्‍वान लीग्‍याम तेःजी। जमाहेन्‍से इस्राएलला ग्‍लेसे थे मी अगमवक्तागदे न्‍हङ्‌ला गिक चिम भिसी था याङ्‌जी।

४२ ओच्‍छे थे अगमवक्तासे ग्‍लेदा चुह्रङ् भिसी पाङ्‌जी, “ङाइ साइनोन तोःला भिसी पक्‍का लसी जिन्‍बा म्‍हिदा एसे ख्‍लासी पिन्‍जी। थेतबासेलमा थेला साटोरी ङाइ एला ज्‍यान किन्‍ना, ओच्‍छे थेला म्‍हिगदेला साटोरी ङाइ एला म्‍हिगदेला ज्‍यान किन्‍ना।”

४३ इस्राएलला ग्‍लेदा सेमरी ल्‍हानान दुख तबासेलमा सुर्दा तजी। ओच्‍छे बोमो खबान थे सामरियारी ह्राङला ग्‍लेखाङ्‌री निजी।

नाबोतला

२१

उदि धिन लिच्‍छा यिजरेलला नाबोत मिन लबा म्‍हि गिकला ला बारेरी चुह्रङ् ताम गिक तजी। चु सामरिया शहरला ग्‍ले आहाबला ग्‍लेखाङ् ङाम्‍रीन मुबा।

२ आहाब ग्‍लेसे नाबोतदा चुह्रङ् भिसी पाङ्‌जी, “एला ङाला ग्‍लेखाङ्‌ला ङाम्‍रीन मुबासे लमा ढापढुप ढ्‌वबाला लागिरी ङादा एला भउ। थेला साटोरी ङाइ एदा थे भन्‍दा ज्‍यबा गिक पिन्‍ना, अथवा एदा टाङ्‌गान तोःला भिसम थे म्राङला सय गादे हिन्‍ना ङाइ होत्तेन पिन्‍ना।”

३ तर नाबोतसे आहाब ग्‍लेदा चुह्रङ् भिसी पाङ्‌जी, “चु ङाइ ह्राङदा पिन्‍बारी आखम। तिग्‍दा भिसम परमप्रभुसे ह्राङला आखेम्‍हेमेला सम्‍पत्ति खालैदान आचूङ्‌गो” भिसी सुङ्‌बा मुला।

४ थेतबासेलमा आहाब ग्‍ले बोमोसे छ्‌योद्रोक तसी दिमरी निजी। तिग्‍दा भिसम यिजरेली नाबोतसे “ङाइ ङाला आखेम्‍हेमेहेन्‍सेला सम्‍पत्ति ह्राङदा पिन्‍बारी आखम” भिसी पाङ्‌बा मुबा। आहाब ग्‍ले बोमोसे छ्‌योद्रोक तसी काननोन आचना ह्राङला तिरी म्‍हेर्सी चिजी।

५ थेला म्रिङ ईजेबेल थे मुबा ग्‍लारी खसी थेदा चुह्रङ् भिसी पाङ्‌जी, “तिग्‍दा तिगै सोल्‍बा छ्‌योइबा आलना ह्राङ चुह्रङ् लसी बोमोसे छ्‌योद्रोक तसी स्‍युबा?”

६ थेसे ईजेबेलदा चुह्रङ् भिसी पाङ्‌जी, “यिजरेली नाबोतदा ङाइ एला ङादा चूङ्‌गो अथवा थे ला साटोरी अर्गु किन्‍बा सेम मुसम पिन्‍ना। तर थेसे ‘ङाला ङाइ ह्राङदा पिन्‍बारी आखम’” भिसी पाङ्‌जी।

७ थेला म्रिङ ईजेबेलसे चुह्रङ् भिसी पाङ्‌जी, “इस्राएलला ग्‍ले तसीनोन ह्राङसे चुह्रङ्‌बा गे लबारी तला? रेःसी सोल्‍बा छ्‌योइबा लउ, ओच्‍छे ताङ्‌गो। ङाइ यिजरेली नाबोतला ह्राङला मिनरी तना लला।”

८ जमाहेन्‍से आहाब ग्‍लेला मिनग्‍याम ईजेबेलसे चिट्ठीगदे भ्रिजी, ओच्‍छे लाहा छाप लसी ग्‍लेलान छाप ठोक्‍जी। ओच्‍छे थे चिट्ठीगदे नाबोतला शहर यिजरेलला गन्‍बागदेदेन य्‍हुल्‍साला मूल म्‍हिगदेदा पुइजी।

९ ईजेबेलसे चिट्ठीगदेरी चुह्रङ् भिसी भ्रिबा मुबा, “धिन गिक फोइथान चिसी प्रार्थना लबाला लागिरी धिन तोगब लउ। ओच्‍छे जम्‍मान म्‍हिगदेदा ग्‍ला गिकरी पोप लउ। ओच्‍छे थेरी नाबोतदा मान लसी ठिरी थान्‍गो।

१० तर थेला अर्गुपट्टि चा आज्‍यबा सेम मुबा म्‍हि न्‍हीदा थान्‍गो। ओच्‍छे नाबोतसे परमेश्‍वरदेन ग्‍लेदा केःबा मुला भिसी थे न्‍हीसे पाङ्‌गै। जमाहेन्‍से नाबोतदा मङ्‌ग्‍यार भोर्सी युङ्‌बासे छेक्‍सी साइगो।”

११ ईजेबेलसे चिट्ठीग्‍याम कुल्‍बा अन्‍छार नाबोतला शहररी चिबा गन्‍बागदेदेन य्‍हुल्‍साला मूल म्‍हिगदेसे लजी।

१२ थेनीगदेसे फोइथान चिसी प्रार्थना लबा धिन तोगब लजी, ओच्‍छे म्‍हिगदेला ओन्‍छाङ्‌री नाबोतदा मान लसी ठिरी थान्‍जी।

१३ जमाहेन्‍से थे आज्‍यबा सेम मुबा म्‍हि न्‍हीएनोन खसी नाबोतला अर्गुपट्टि मुबा ठिरी चिजी। ओच्‍छे चुसे परमेश्‍वरदेन ग्‍लेदा केःबा मुला भिसी जम्‍मान म्‍हिगदेला ओन्‍छाङ्‌री दोष लजी। जमाहेन्‍से थेरी मुबा गन्‍बागदेदेन य्‍हुल्‍साला मूल म्‍हिगदेसे नाबोतदा शहरग्‍याम मङ्‌ग्‍यार भोर्सी युङ्‌बासे छेक्‍सी साइजी।

१४ जमाहेन्‍से थे शहरला गन्‍बागदेदेन य्‍हुल्‍साला मूल म्‍हिगदेसे “नाबोतदा युङ्‌बासे छेक्‍सी साइजी” भिसी ईजेबेलदा समाचार पुइजी।

१५ नाबोतदा युङ्‌बासे छेक्‍सी साइजी भिबा ताम थेःमैछ्‌याम ईजेबेलसे आहाबदा चुह्रङ् भिसी पाङ्‌जी, “दाहेन्‍से फेप्‍सी यिजरेली नाबोतसे ह्राङदा चूङ्‌बारी आङ्‌यान्‍बा ह्राङला मिनरी स्‍होउ। थे आरे, थे सिसी जिन्‍बा मुला।”

१६ नाबोत सिजी भिबा ताम थेःमैछ्‌याम आहाबएनोन नाबोतला दा ह्राङला वारी स्‍होबारी ढोङ् रेःसी निजी।

१७ जमाहेन्‍से तिश्‍बीला एलिया अगमवक्तादा परमप्रभुसे चुह्रङ् भिसी सुङ्‌जी,

१८ “इस्राएलला ग्‍ले सामरियाला आहाबदा स्‍याप्‍बारी ए मार नाबोतला री निउ। आहाब थेरी नाबोतला ह्राङलान मिनरी स्‍होबाला लागिरी निबा मुला।

१९ थेदा चुह्रङ् भिसी पाङ्‌गो, ‘तिग एसे नाबोतदा साइसी थेला सम्‍पत्तीएनोन किन्‍बारी म्‍हाइबा? जुन जुन ग्‍लारी नाबोतला का नगीगदेसे ल्‍हेम्‍बा मुला थे थे ग्‍लारीन एला काएनोन नगीगदेसे ल्‍हेम्‍ला।’”

२० ओच्‍छे आहाबसे एलियादा “ङाला शत्रु, एसे ङादा स्‍याप्‍जी आहिन?” भिसी पाङ्‌जी। एलियासेनोन थेदा चुह्रङ् भिसी पाङ्‌जी, “हिन्‍ना, ङाइ ह्राङदा स्‍याप्‍बा मुला। तिग्‍दा भिसम जुन ताम परमप्रभुला ङाच्‍छा आज्‍यबा मुला थेनोन ताम लबारी ह्राङसे ह्राङदान चूङ्‌बा मुला।

२१ थेतबासेलमा परमप्रभुसे चुह्रङ् भिसी सुङ्‌बा मुला, ‘दाहेन्‍से ङाइ एदा नाश लला। ओच्‍छे नोकर हिन्‍सै नोकर आहिन्‍सै ङाइ एला म्‍हेमेगदे न्‍हङ्‌ला जम्‍मान ह्रेम्‍फेबेगदेदा नाश लला।

२२ ङाइ एला म्‍हेमेदा नबातला झा यारोबामदेन अहियाहला झा बाशादा लबा ह्रङ्‌नोन लला। तिग्‍दा भिसम इस्राएलीगदेदा पाप लपुङ्‌सी एसे ङादा बोमो खना लबा मुला।’

२३ ओच्‍छे ईजेबेलला बारेरी चा परमप्रभुसे चुह्रङ् भिसी सुङ्‌बा मुला, ‘ईजेबेलदा यिजरेल शहरला पर्खाल ङाम्‍रीन नगीगदेसे चला।’

२४ ओच्‍छे शहररी सिबा आहाबला म्‍हिगदेदा चा नगीगदेसे चला, ओच्‍छे ह्रिरी सिबागदेदा चा चरागदेसे चला।”

२५ ह्राङला म्रिङ ईजेबेलसे थीबासे लमा जुन गे परमप्रभुला ङाच्‍छा आज्‍यबा मुबा थेनोन गे लबाला लागिरी ह्राङसे ह्राङदान चूङ्‌बा आहाब ह्रङ्‌बा अर्गु म्‍हि खालैनोन आरेमुबा।

२६ फट्टा लागदेदा तेन्‍बा एमोरीगदेदा परमप्रभुसे इस्राएलीगदेला ओन्‍छाङ्‌ग्‍याम ताप्‍बा मुबा। आहाबसे थेनोन एमोरीगदेसे ह्रङ्‌नोन जम्‍मान भन्‍दा नाइबा गे लजी।

२७ चु ताम थेःमाहेन्‍से आहाबसे ह्राङला क्‍वान ढेजी ओच्‍छे बोराला क्‍वान क्‍वान्‍जी, थेसे कान चबारीनोन ख्‍लाजी। म्‍हेर्बा धुइरीनोन थे बोराला क्‍वान्‍नोन क्‍वान्‍सी म्‍हेर्जी, ओच्‍छे थेसे ह्राङसे ह्राङदान सोझो म्‍हि स्‍होजी।

२८ जमाहेन्‍से तिश्‍बी एलियादा परमप्रभुसे चुह्रङ् भिसी सुङ्‌जी,

२९ “आहाबसे ह्राङसे ह्राङदान ङाला ङाच्‍छापट्टि सोझो म्‍हि स्‍होबा ताम एसे म्राङ्‌बा मुला? थेसे चुह्रङ् लसी ह्राङसे ह्राङदान सोझो म्‍हि स्‍होबासे लमा थे सोदेधोना ङाइ थेला म्‍हेमेदा नाश आल। तर थेला झाला पालोरी ङाइ थेला म्‍हेमेदा नाश लला।”

मीकाया अगमवक्तासे आहाब ग्‍लेदा होशियार तना लबा

२ काइ १८:२-२७

२२

जमाहेन्‍से अरामदेन इस्राएलला गुङ्‌री न्‍ही दिङधोना लडाइ आतनी।

२ तर सोम दिङरी वाङ्‌मा इस्राएलला ग्‍लेदा ह्रुप तबाला लागिरी यहूदाला ग्‍ले यहोशापात मार निजी।

३ इस्राएलला ग्‍ले आहाबसे ह्राङला य्‍हुल्‍साला मूल म्‍हिगदेदा चुह्रङ् भिसी पाङ्‌जी, “रामोत-गिलाद अरामला ग्‍लेला याग्‍याम फिर्ता किन्‍बाला लागिरी तिग्‍दा य्‍हाङसे तिगै आलना कुटिसी चिसे? थे गिलादला रामोत मी य्‍हाङला ग्‍ला हिन्‍ना।”

४ थेतबासेलमा आहाब ग्‍लेसे यहोशापात ग्‍लेदा “रामोत-गिलादला बिरोध लसी लडाइ लबाला लागिरी ह्राङ ङादेन छ्‌याम फेप्‍ला?” भिसी ङ्‌योइजी। यहोशापात ग्‍लेसेनोन चुह्रङ् भिसी जोहाब पिन्‍जी, “ह्राङ तयार मुसम ङाएनोन तयार मुला। ओच्‍छे भ्रसी लडाइ लबा ङाला सिपाहीगदेदेन तारी क्रेसी लडाइ लबा सिपाहीगदेएनोन तयार मुला।”

५ तर यहोशापात ग्‍लेसे इस्राएलला ग्‍लेदा “ङाच्‍छा परमप्रभुदेन छ्‌याम सल्‍लाह किन्‍गो” भिसीएनोन पाङ्‌जी।

६ थेतबासेलमा इस्राएलला ग्‍लेसे ग्‍यार्जा ब्‍लि ते अगमवक्तागदेदा ग्‍ला गिकरी ह्रुप लजी, ओच्‍छे थेनीगदेदा “रामोत-गिलादला बिरोध लसी ङा लडाइ लबारी निउ कि आनिउ?” भिसी ङ्‌योइजी। थेनीगदेसेनोन “फेप्‍गो, परमप्रभुसे ह्राङदा ढाना लला” भिसी पाङ्‌जी।

७ तर यहोशापातसे आहाबदा “परमप्रभुदा ङ्‌योइबाला लागिरी चुरी परमप्रभुला अर्गु अगमवक्ता आरे?” भिसी ङ्‌योइजी।

८ इस्राएलला ग्‍ले आहाबसे यहोशापात ग्‍लेदा चुह्रङ् भिसी जोहाब पिन्‍जी, “मीकाया मिन लबा यिम्‍लाला झा गिक मुला। तर थे अगमवक्ता ङादा सेम आनिमुला। तिग्‍दा भिसम थेसे ङाला लागिरी खाइमै ज्‍यबा अगमवाणी आपाङ्‌मुला, थेसे ङाला बारेरी सदन आज्‍यबा अगमवाणी जे पाङ्‌मुला।” यहोशापात ग्‍लेसे आहाबदा “ग्‍लेसे खाइमै चुह्रङ्‌बा ताम लबारी आतमुला” भिसी पाङ्‌जी।

९ जमाहेन्‍से इस्राएलला ग्‍लेसे ह्राङला गे लबा म्‍हिगदे न्‍हङ्‌ला गिकदा ङ्‌योइसी “यिम्‍लाला झा मीकायादा तुरून्‍तन भसी खउ” भिसी पाङ्‌जी।

१० इस्राएलाला ग्‍ले आहाबदेन यहूदाला ग्‍ले यहोशापात सामरिया शहरला मूल म्रापला ङाच्‍छापट्टि मुबा खला ङाम्‍री ग्‍लेसे क्‍वान्‍बा क्‍वान क्‍वान्‍सी ह्राङ ह्राङला ठिरी चिबा मुबा। ओच्‍छे थे न्‍हीला ङाच्‍छा थेरी मुबा जम्‍मान अगमवक्तागदेसे अगमवाणी पाङ्‌बान मुबा।

११ थे अगमवक्तागदे न्‍हङ्‌ला गिक चा केनानना झा सिदकियाह मुबा। थेसे चा फाइला रूगदे स्‍होबा मुबा। थेसे चुह्रङ् भिसी पाङ्‌जी, “अरामीगदे जम्‍मान नाश आतदेधोनान ह्राङनीसे चुनोन रूगदेसे थेनीगदेदा छेक्‍बाला छेक्‍बान लला भिसी परमप्रभुसे सुङ्‌बा मुला।”

१२ थेरी मुबा अर्गु अगमवक्तागदे जम्‍मासेन थेह्रङ्‌नोन भिसी अगमवाणी लबान मुबा, “रामोत-गिलाददेन छ्‌याम लडाइ लउ। तिग्‍दा भिसम थे परमप्रभुसे ग्‍लेला छ्‌यारी जिम्‍मा पिन्‍ना।”

१३ ओच्‍छे मीकायादा ङ्‌योइबारी निबा ग्‍लेला गे लबा म्‍हिसे मीकायादा चुह्रङ् भिसी पाङ्‌जी, “च्‍यागो, अर्गु जम्‍मान अगमवक्तागदेसे गिकनोन तसी ज्‍यबा तला भिसी ग्‍लेला लागिरी अगमवाणी पाङ्‌बान मुला। दाहेन्‍से ह्राङसे सुङ्‌बा तामएनोन थेनीगदेला तामदेन छ्‌याम ढिक्‍बा ज्‍यबा ताम सुङ्‌गो।”

१४ तर मीकायासे चुह्रङ् भिसी पाङ्‌जी, “ङाइ छोन्‍बो परमप्रभुला मिन किन्‍सी घ्रान चबान पाङ्‌ला, ङादा परमप्रभुसे जुन ताम सुङ्‌ला ङाइ थेनोन ताम जे पाङ्‌ला।”

१५ मीकाया दोखमाहेन्‍से आहाब ग्‍लेसे मीकायादा चुह्रङ् भिसी ङ्‌योइजी, “मीकाया, ङनी रामोत-गिलादला बिरोध लसी लडाइ लबारी निउ कि आनिउ?” जमाहेन्‍से मीकायासे चुह्रङ् भिसी जोहाब पिन्‍जी, “लडाइ लउ, ह्राङसे ढाला। तिग्‍दा भिसम थे शहर परमप्रभुसे ह्राङला यारी जिम्‍मा पिन्‍सी जिन्‍बा मुला।”

१६ तर आहाब ग्‍लेसे चुह्रङ् भिसी पाङ्‌जी, “परमप्रभुला मिन किन्‍सी पाङ्‌बा धुइरी फट्टा ताम आपाङ्‌ना सत्‍य ताम जे पाङ्‌गो भिसी ङाइ एदा गादेरेम घोना लसे?”

१७ जमाहेन्‍से मीकायासे चुह्रङ् भिसी जोहाब पिन्‍जी, “ङाइ मी इस्राएलला जम्‍मान म्‍हिगदे गोठालो आरेबा ग्‍युगदे ह्रङ्‌नोन तसी गङ्‌गदेरी क्‍यार छरपष्‍ट तसी चिबा म्राङ्‌बा मुला। ओच्‍छे परमप्रभुसे चुह्रङ् भिसी सुङ्‌जी, ‘चु म्‍हिगदे ज्‍यना लसी दिमरी निगै, तिग्‍दा भिसम चु म्‍हिगदेला मालिक आरे।’”

१८ इस्राएलला ग्‍ले आहाबसे यहूदाला ग्‍ले यहोशापातदा चुह्रङ् भिसी पाङ्‌जी, “चुसे ङाला लागिरी सदन आज्‍यबा अगमवाणी जे पाङ्‌मुला भिसी ङाइ ह्राङदा पाङ्‌बा आहिन?”

१९ अझै मीकायासे चुह्रङ् भिसी पाङ्‌जी, “थेतबासेलमा परमप्रभुला चु बचन सान्‍गो, ङाइ स्‍वर्गरी परमप्रभुदा ह्राङला ठिरी धन्‍छ्‌याबा म्राङ्‌जी। परमप्रभु थेरी ह्राङला जम्‍मान स्‍वर्गदूतगदेदा ठिला दाहिनेपट्टिदेन देब्रेपट्टि थान्‍सी ठिरी धन्‍छ्‌याबा मुबा।

२० ओच्‍छे परमप्रभुसे थेनीगदेदा चुह्रङ् भिसी सुङ्‌जी, ‘आहाबदा रामोत-गिलादरी साइबाला लागिरी थेदा खाल्‍से रामोत-गिलाददेन छ्‌याम लडाइ लउ भिसी थीला?’ जमाहेन्‍से कोइ कोइ स्‍वर्गदूतसे ताम गिक पाङ्‌जी, ओच्‍छे कोइ कोइ स्‍वर्गदूतसे अर्गु ताम पाङ्‌जी।

२१ लिच्‍छा मी परमप्रभुला ओन्‍छाङ्‌री आत्‍मा गिक खसी ‘थेदा ङाइ थीला’ भिसी पाङ्‌जी।

२२ ओच्‍छे परमप्रभुसे ‘खाह्रङ् लसी?’ भिसी ङ्‌योइजी। थे आत्‍मासे चुह्रङ् भिसी पाङ्‌जी, ‘निसी ङाइ थेला अगमवक्तागदेदा फट्टा ताम पाङ्‌पुङ्‌ला।’ जमाहेन्‍से परमप्रभुसे चुह्रङ् भिसी सुङ्‌जी, ‘निउ, ओच्‍छे थेदा थेह्रङ् लसीन थीगो। एसे लखम्‍ला।’”

२३ “थेतबासेलमा ह्राङला चु जम्‍मान अगमवक्तागदेथोरी परमप्रभुसे फट्टा ताम पाङ्‌पुङ्‌बा आत्‍मा पुइखबा मुला। ह्राङदा नाश लबाला लागिरी परमप्रभुसे पक्‍का लसी जिन्‍बा मुला।”

२४ जमाहेन्‍से केनानना झा सिदकियाह मीकाया मुबा ग्‍लारी खसी मीकायाला ग्रम्‍बारी छेक्‍जी। ओच्‍छे मीकायादा चुह्रङ् भिसी पाङ्‌जी, “परमप्रभुला आत्‍मासे खाइमाहेन्‍से ङादा ख्‍लासी एदेन छ्‌याम ताम पाङ्‌बारी छ्‌याइजी?”

२५ मीकायासेनोन थेदा चुह्रङ् भिसी जोहाब पिन्‍जी, “जुन धिनकुनु ए जम्‍मान भन्‍दा न्‍हङ्‌ला कोठारी लाबारी निला, थेनोन धिनकुनु एसे था याङ्‌ला।”

२६ जमाहेन्‍से इस्राएलला ग्‍ले आहाबसे चुह्रङ् भिसी कुल्‍जी, “मीकायादा चुङ्‌गो, ओच्‍छे शहरला मूल हाकिम अमोनदेन ग्‍लेला झा योआशला यारी जिम्‍मा पिन्‍गो।

२७ ओच्‍छे थे न्‍हीदा चुह्रङ् भिसी पाङ्‌गो, ‘ङा लडाइग्‍याम जोगब तसी दोःसी आखदेधोना चु म्‍हिदा झ्‍याल्‍खानरी थान्‍गो। ओच्‍छे चुदा गेङदेन क्‍युइ जे पिन्‍गो।’”

२८ मीकायासे घ्रेन काइ तेःसी चुह्रङ् भिसी पाङ्‌जी, “चुदे ह्राङ लडाइग्‍याम जोगब तसी दोःसी फेप्‍खजी भिसम परमप्रभुसे ङाग्‍याम सुङ्‌बा आहिन्‍बा चिम भिबा था तला।” थेसे अझै चुह्रङ् भिसीएनोन पाङ्‌जी, “ङाइ पाङ्‌बा चु ताम जम्‍मासेन ज्‍यना लसी ङ्‌यान्‍सी सेमरी थान्‍गो!”

आहाब ग्‍ले सिबा

२ काइ १८:२८-३४

२९ जमाहेन्‍से इस्राएलला ग्‍ले आहाबदेन यहूदाला ग्‍ले यहोशापात रामोत-गिलाददेन छ्‌याम लडाइ लबाला लागिरी तोर रामोत-गिलादरी निजी।

३० इस्राएलला ग्‍लेसे यहोशापात ग्‍लेदा चुह्रङ् भिसी पाङ्‌जी, “ङा चा खालैसेन ङोआसेबा तसी लडाइरी निला। तर ह्राङ चा ग्‍लेला क्‍वाननोन क्‍वान्‍सी फेप्‍गो।” ओच्‍छे इस्राएलला ग्‍ले खालैसे ङोआसेबा तसी लडाइरी निजी।

३१ अरामला ग्‍लेसे चा ह्राङला रथगदेरी क्रेबा सिपाहीगदेला बोगल गिकसे च्‍युक न्‍ही हाकिमगदेदा “इस्राएलला ग्‍लेदेन छ्‌याम बाहेक अर्गु जजा घ्रेन खालैदेन छ्‌याम लडाइ आलउ” भिसी कुल्‍जी।

३२ रथगदेरी क्रेबा सिपाहीगदेला हाकिमगदेसे यहोशापातदा म्राङ्‌माहेन्‍से “पक्‍कान इस्राएलला ग्‍ले चुनोन हिन्‍ना” भिसी थेनीगदेसे म्‍हन्‍जी। ओच्‍छे फ्‍लिक दोःसी थेनीगदेसे थेदा ताप्‍जी। तर यहोशापात घ्रेन काइ तेःसी क्रिङ्‌जी।

३३ थे मी इस्राएलला ग्‍ले आहिन्‍बा चिम भिसी सिपाहीगदेला हाकिमगदेसे था याङ्‌माहेन्‍से थेदा ताप्‍बारी ख्‍लाजी।

३४ तर खालै अरामी सिपाही गिकसे खानङ्‌दामन म्‍यादली रोप्‍बासे लमा थे म्‍यासे इस्राएलला ग्‍लेसे कुरी क्‍वान्‍बा पाताला जोर्नीरी टजी। जमाहेन्‍से ग्‍लेसे ह्राङला रथ चलब लबा म्‍हिदा चुह्रङ् भिसी पाङ्‌जी, “ङादा चोट लगब तजी। थेतबासेलमा चुग्‍याम रथ दोःसी ङादा लडाइ तबा चु ग्‍लाग्‍याम अर्गु ग्‍लारी भोर्गो।”

३५ चुह्रङ् लसी धिन गिकनोन लडाइ तजी, ओच्‍छे ह्राङला रथरी घेन्‍सी ग्‍लेसे अरामीगदेदेन छ्‌याम लडाइ लबाला लबान लजी। थेला चोटग्‍याम थोन्‍बा का रथ नाङ्‌नोन तजी। ङ्‌यसे तमा थे सिजी।

३६ धिनी घल्‍बा धुइरी “जम्‍मान सिपाहीगदे ह्राङ ह्राङला नाम्‍सादेन शहररी निउ” भिबा ताम इस्राएलला सिपाहीगदेला गुङ्‌री दोजी।

३७ चुह्रङ् लसी आहाब ग्‍ले सिजी। जमाहेन्‍से सिपाहीगदेसे थेला लाश सामरियारी भसी ल्‍हुजी।

३८ थेनीगदेसे थे रथदा वेश्‍यागदेसे नुहाब लबा सामरियाला घ्‍योइरी भोर्सी ख्रुजी। ओच्‍छे परमप्रभुसे सुङ्‌बा ह्रङ्‌नोन आहाबला का नगीगदेसे ल्‍हेम्‍सी चजी।

३९ आहाब ग्‍लेसे शासन लबा धुइरी लबा अर्गु जम्‍मान गेगदेदेन थेसे क्‍युर्सीन पर्खाल लसी स्‍होबा शहरगदे, हात्तीला स्‍वासे ज्‍योसी स्‍होबा थेला ग्‍लेखाङ्‌ला बारेरी इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

४० आहाब सिमाहेन्‍से थेलान झा अहज्‍याह ग्‍ले दोजी।

यहोशापात यहूदाला ग्‍ले दोबा

२ काइ २०:३१-२१:१

४१ इस्राएलला ग्‍ले आहाबसे शासन लबा ब्‍लि दिङ तमा यहूदारी आसाला झा यहोशापात ग्‍ले दोजी।

४२ ग्‍ले दोबा धुइरी यहोशापातसे बोगल गिकसे च्‍युक ङ्‌हा दिङ तबा मुबा। थेसे यरूशलेमरी बोगल गिकसे ङ्‌हा दिङधोना शासन लजी। यहोशापातला आमाला मिन अजूबा मुबा, थे शिल्‍हीला झामे मुबा।

४३ थेसे परमप्रभुला ओन्‍छाङ्‌री जुन ताम ठीक मुला थेनोन ताम लजी, ओच्‍छे जम्‍मान तामरी ह्राङला आबा आसासे उन्‍बा अन्‍छार भ्रजी। तसैनोन थेसे नोबा नोबा ग्‍लारी मुबा लाथानगदे चा आफुप्‍नी, ओच्‍छे म्‍हिगदेसे थेरी बलि लबाला लबान धूप म्राबाला म्राबान लजी।

४४ यहोशापात इस्राएलला ग्‍लेदेन छ्‌याम ढिक्‍सी चिजी।

४५ यहोशापात ग्‍लेसे शासन लबा धुइरी लबा अर्गु गेगदेदेन थेसे लबा ज्‍यबा गेगदे ओच्‍छे थेला सिपाहीगदेसे ढाबा तामगदे यहूदाला ग्‍लेगदेला बारेरी भ्रिबा काइरनना किताबरी भ्रिबा मुला।

४६ थेला आबा आसासे शासन लबा धुइ भन्‍दा लिच्‍छाएनोन मुबा वेश्‍या ह्रेम्‍फेबेगदेदेन वेश्‍या म्रिङ्‌म्‍हेमेगदे जम्‍मादान थेसे य्‍हुल्‍साग्‍याम तेःजी।

४७ थे धुइरी एदोमरी शासन लबाला लागिरी ग्‍ले आरेमुबा। थेतबासेलमा यहूदाला ग्‍लेसे धम्‍बा म्‍हिसे एदोमरी शासन लमुबा।

४८ ओपीर य्‍हुल्‍साग्‍याम म्‍हार भबाला लागिरी यहोशापात ग्‍लेसे समुद्ररी भ्रबा घ्रेन घ्रेन पानी जहाजगदे स्‍होजी। तर थे पानी जहाजगदे एस्‍योन-गेबेररीन छ्‌याकछिक निबासेलमा थे पानी जहाजगदे समुद्ररी भोर्नोन आम्‍याङ्‌नी।

४९ थे धुइरी आहाबला झा अहज्‍याह ग्‍लेसे यहोशापात ग्‍लेदा “ङाला म्‍हिगदेदाएनोन ह्राङला म्‍हिगदेदेन छ्‌याम निबारी पिन्‍गो” भिसी पाङ्‌जी। तर यहोशापातसे थेला ताम आङ्‌यान्‍नी।

५० जमाहेन्‍से यहोशापात ग्‍ले सिजी, ओच्‍छे थेदा थेला आखेम्‍हेमे दाऊदला शहररी ग्‍लेगदेलान धुर्सारी ल्‍हुजी। जमाहेन्‍से थेलान झा यहोराम ग्‍ले दोजी।

अहज्‍याह इस्राएलला ग्‍ले दोबा

५१ यहूदाला ग्‍ले यहोशापातसे शासन लबा च्‍युक निस दिङ तमा इस्राएलला सामरिया शहररी आहाबला झा अहज्‍याह ग्‍ले दोजी। अहज्‍याहसे इस्राएलथोरी न्‍ही दिङधोना शासन लजी।

५२ अहज्‍याह ग्‍ले ह्राङला आबा आहाबदेन आमा ईजेबेल ओच्‍छे इस्राएलदा पाप लपुङ्‌बा नबातला झा यारोबाम ग्‍लेला सिउरी भ्रजी। ओच्‍छे थेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लसी परमप्रभुला बिरोधरी पाप लजी।

५३ थेसे बाल लादा तेन्‍सी थेलान पूजा लजी। ओच्‍छे ह्राङला आबा आहाबसे ह्रङ् लसीन परमप्रभुदा बोमो खना लजी।

न्‍हीरेमला पालरी भ्रिबा ग्‍लेगदेला किताब

चु किताबला बारेरी पाङ्‌तोःमा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: यहूदादेन इस्राएलला ग्‍लेगदेला बारेरी

भ्रिबा साल: ई.पू. ५६०-५५० सालला गुङ्‌री भ्रिबा मुबा।

य्‍हाङसे न्‍हीरेमला पालरी भ्रिबा ग्‍लेगदेला किताबदा भो न्‍ही लसी पढब लखम्‍ला।

१. ई.पू. ८५० री क्‍यार सामरिया नाश तबादेन झ्‍याङपट्टिला य्‍हुल्‍सा नाश तबा धुइधोनाला अथवा य्‍हुल्‍सा न्‍हीला गुङ्‌री तबा ई.पू. ७२२ धोनाला ताम हिन्‍ना।

२. इस्राएल य्‍हुल्‍सा नाश तबा धुइहेन्‍सेला तामदेन ई.पू. ५८६ री बाबेल य्‍हुल्‍साला ग्‍ले नबूकदनेसरसे यरूशलेमदा ह्राङला यारी किन्‍सी नाश लबा धुइधोनाला ताम ओच्‍छे यहूदा य्‍हुल्‍साला काइरन हिन्‍ना।

यहूदादेन इस्राएलला ग्‍लेगदे ओच्‍छे थेला म्‍हिगदेसे परमेश्‍वरथोरी विश्‍वास आलबासे लमान य्‍हुल्‍साथोरी चुह्रङ्‌बा आपत विपत खबा मुबा। यरूशलेमदा नाश लबादेन यहूदाला ल्‍हानान म्‍हिगदेदा चुङ्‌सी अर्गु य्‍हुल्‍सारी भोर्माहेन्‍छे लिच्‍छा चा इस्राएलीगदेला काइरननोन पोजी। चु न्‍हीरेमला पालरी भ्रिबा ग्‍लेगदेला किताबरी चा एलिया अगमवक्ताला अधिकार एलीशा अगमवक्तासे याङ्‌बा ताम भ्रिबा मुला।

मूल तामगदे

गोर न्‍ही य्‍हुल्‍सा १:१-१७:४१

क) एलीशा अगमवक्ता १:१-८:१५

ख) यहूदादेन इस्राएलला ग्‍लेगदे ८:१६-१७:४

ग) सामरिया नाश तबा १७:५-४१

यहूदा १८:१-२४:२०

क) हिजकिया ग्‍लेहेन्‍से योशियाह ग्‍लेधोनाला ताम १८:१-२१:२६

ख) योशियाह ग्‍लेसे शासन लबा २२:१-२३:३०

ग) यहूदा य्‍हुल्‍साला जम्‍मान भन्‍दा लिच्‍छाला ग्‍लेगदे २३:३१-२४:२०

यरूशलेम नाश तबा २५:१-३०

न्‍हीरेमला पालरी भ्रिबा ग्‍लेगदेला किताब

एलिया अगमवक्तादेन अहज्‍याह ग्‍ले

१

इस्राएलला ग्‍ले आहाब सिमाहेन्‍से मोआब य्‍हुल्‍सा इस्राएलला बिरोधरी रेःजी।

२ इस्राएलला ग्‍ले अहज्‍याह सामरियारी मुबा ह्राङला ग्‍लेखाङ्‌ला तलाथोला आँखी-झ्‍यालग्‍याम ताइजी। ओच्‍छे थेदा ल्‍हानान चोट तजी। थेतबासेलमा ह्राङला समाचार भोर्बा म्‍हिगदेदा चुह्रङ् भिसी एक्रोन शहररी पुइजी, “निसी एक्रोन शहरला बाल-जिबब लादा ङाला चु चोट फान्‍ना की आफान भिसी ङ्‌योइगो।”

३ तर परमप्रभुला दूतसे तिश्‍बीला एलियादा चुह्रङ् भिसी पाङ्‌जी, “सामरियाला ग्‍लेला समाचार भोर्बा म्‍हिगदेदा ह्रुप तबारी निउ, ओच्‍छे थेनीगदेदा चु ताम ङ्‌योइगो, ‘इस्राएलरी परमेश्‍वरनोन आरेबासे लमा एनीगदे एक्रोन शहरला बाल-जिबब लादेन छ्‌याम सल्‍लाह किन्‍बारी निबान मुला?’

४ थेतबासेलमा परमप्रभुसे चुह्रङ् भिसी सुङ्‌बा मुला, ‘ए स्‍हु खसी म्‍हेर्सी चिबा चु तीग्‍याम रेःनोन आरेः, ए सिनोन सिला।’” जमाहेन्‍से एलिया थेग्‍याम निजी।

५ थे समाचार भोर्बा म्‍हिगदे दोःसी खमाहेन्‍से ग्‍लेसे थेनीगदेदा चुह्रङ् भिसी ङ्‌योइजी, “एनीगदे तिग्‍दा दोःसी खबा?”

६ थेनीगदेसे ग्‍लेदा चुह्रङ् भिसी जोहाब पिन्‍जी, “म्‍हि गिक ङन्‍दा स्‍याप्‍बारी खजी, ओच्‍छे थेसे चुह्रङ् भिसी पाङ्‌जी, ‘एनीगदेदा पुइबा ग्‍ले मुबा ग्‍लारी निउ, ओच्‍छे ग्‍लेदा चुह्रङ् भिसी पाङ्‌गो, परमप्रभुसे चुह्रङ् भिसी सुङ्‌बा मुला, इस्राएलरी परमेश्‍वरनोन आरेबासे लमा एसे एक्रोन शहररी बाल-जिबब लादेन छ्‌याम सल्‍लाह किन्‍बाला लागिरी म्‍हिगदे पुइबा हिन्‍ना? थेतबासेलमा ए स्‍हु खसी म्‍हेर्सी चिबा चु तीग्‍याम रेःनोन आरेः, ए सिनोन सिला।’”

७ ग्‍लेसे थेनीगदेदा “एनीगदेदा स्‍याप्‍बारी खबा म्‍हि खाह्रङ्‌बा म्राङ्‌मुबा?” भिसी ङ्‌योइजी।

८ थेनीगदेसे ग्‍लेदा चुह्रङ् भिसी जोहाब पिन्‍जी, “थे म्‍हिसे जन्‍तुला क्राला क्‍वान क्‍वान्‍बा मुबा, ओच्‍छे क्रेप्‍सारी ढिला पेटी खीबा मुबा।”

ओच्‍छे ग्‍लेसे थेनीगदेदा “थे मी तिश्‍बीला एलिया हिन्‍ना” भिसी पाङ्‌जी।

९ जमाहेन्‍से अहज्‍याह ग्‍लेसे ह्राङला सिपाहीगदेला हाकिम गिकदा बोगल न्‍हीसे च्‍युइ सिपाहीगदेदेन छ्‌यामनोन एलिया मुबा ग्‍लारी पुइजी। थे सिपाहीगदेला हाकिम एलिया चिबा गङ्‌री निसी एलियादा चुह्रङ् भिसी पाङ्‌जी, “परमेश्‍वरला म्‍हि, ‘ङा मुबा ग्‍लारी खउ’ भिसी ग्‍लेसे ह्राङदा सुङ्‌बा मुला।”

१० एलियासे थे सिपाहीगदेला कप्‍तानदा चुह्रङ् भिसी जोहाब पिन्‍जी, “चुदे ङा परमप्रभुला म्‍हि हिन्‍ना भिसम स्‍वर्गग्‍याम मे ताइसी एदेन एला बोगल न्‍हीसे च्‍युइ सिपाहीगदे क्रोसी नाश तगै।” जमाहेन्‍से स्‍वर्गग्‍याम मे ताइजी ओच्‍छे थे कप्‍तानदेन सिपाहीगदे क्रोसी नाश तजी।

११ जमाहेन्‍से अहज्‍याह ग्‍लेसे ह्राङला सिपाहीगदेला अर्गु हाकिम गिकदा बोगल न्‍हीसे च्‍युइ सिपाहीगदेदेन छ्‌यामनोन दोःसी एलिया मुबा ग्‍लारी पुइजी। सिपाहीगदेला थे कप्‍तानसे एलियादा चुह्रङ् भिसी पाङ्‌जी, “परमेश्‍वरला म्‍हि, ‘ङा मुबा ग्‍लारी तुरून्‍तन खउ’ भिसी ग्‍लेसे ह्राङदा सुङ्‌बा मुला।”

१२ एलियासे थे सिपाहीगदेला कप्‍तानदा चुह्रङ् भिसी जोहाब पिन्‍जी, “चुदे ङा परमप्रभुला म्‍हि हिन्‍ना भिसम स्‍वर्गग्‍याम मे ताइसी एदेन एला बोगल न्‍हीसे च्‍युइ सिपाहीगदे क्रोसी नाश तगै।” जमाहेन्‍से स्‍वर्गग्‍याम मे ताइजी, ओच्‍छे थे कप्‍तानदेन सिपाहीगदे क्रोसी नाश तजी।

१३ जमाहेन्‍से अहज्‍याह ग्‍लेसे दोःसीनोन ह्राङला सिपाहीगदेला अर्गु हाकिम गिकदा बोगल न्‍हीसे च्‍युइ सिपाहीगदेदेन छ्‌यामनोन एलिया मुबा ग्‍लारी पुइजी। सिपाहीगदेला चु कप्‍तान चा एलिया मुबा ग्‍लारी निसी एलियादा फ्‍या लबान चुह्रङ् भिसी बिन्‍ती लजी, “परमेश्‍वरला म्‍हि, ङादेन ङाला चु म्‍हिगदेदा दया लसी जोगब लसी पिन्‍गो!

१४ स्‍हीगो, ङाच्‍छा खबा सिपाहीगदेला कप्‍तान न्‍ही ओच्‍छे थेनीगदेदेन छ्‌यामनोन खबा सिपाहीगदे स्‍वर्गग्‍याम मे ताइसी नाश तजी। तर दाहेन्‍से ङादा दया लसी जोगब लउ!”

१५ जमाहेन्‍से परमप्रभुला दूतसे एलियादा चुह्रङ् भिसी पाङ्‌जी, “आलोङ्‌ना, थेनीगदेदेन छ्‌यामनोन निउ।” थेतबासेलमा एलिया रेःजी ओच्‍छे थेनीगदेदेन छ्‌यामनोन मार ग्‍ले मुबा ग्‍लारी निजी।

१६ एलियासे ग्‍लेदा चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘इस्राएलरी परमेश्‍वरनोन आरेबासे लमा एसे एक्रोन शहररी बाल-जिबब लादेन छ्‌याम सल्‍लाह किन्‍बाला लागिरी समाचार भोर्बा म्‍हिगदे पुइबा हिन्‍ना? थेतबासेलमा ए स्‍हु खसी म्‍हेर्सी चिबा चु तीग्‍याम रेःनोन आरेः, ए सिनोन सिला।’”

१७ जमाहेन्‍से एलियासे पाङ्‌बा परमप्रभुला बचन अन्‍छारनोन अहज्‍याह ग्‍ले सिजी। अहज्‍याह ग्‍लेला झा आरेबासे लमा थेला साटोरी थेलान आले योराम ग्‍ले दोःजी। योराम ग्‍ले दोमा यहूदाला ग्‍ले यहोशापातला झा यहोरामसे यहूदारी शासन लबा न्‍ही दिङ तबा मुबा।

१८ अहज्‍याह ग्‍लेसे शासन लबा धुइला जम्‍मान तामगदेदेन थेसे लबा गेगदे इस्राएलला ग्‍लेगदेला काइरन भ्रिबा किताबरी भ्रिबा मुबा।

एलियादा स्‍वर्गरी भोर्बा

२

लाबालुङ्‌सर पुइखसी परमप्रभुसे एलिया अगमवक्तादा स्‍वर्गरी थीसी भोर्बारीन छ्‌याइबा मुबा, थे धुइरी एलिया अगमवक्तादेन एलीशा गिलगालग्‍याम अर्गु ग्‍लापट्टि निबान मुबा।

२ जमाहेन्‍से एलिया अगमवक्तासे एलीशादा चुह्रङ् भिसी पाङ्‌जी, “परमप्रभुसे ङादा बेथेलरी पुइबान मुला ए चा चुरीन चिउ।”

तर एलीशासे चुह्रङ् भिसी पाङ्‌जी, “परमप्रभुदेन ह्राङला मिन किन्‍सी ङाइ घ्रान चबान चु ताम पाङ्‌ला, ङाइ ह्राङदा ख्‍लानोन आख्‍ला।” जमाहेन्‍से थे न्‍हीनोन बेथेलरी निजी।

३ बेथेलरी मुबा अगमवक्तागदेला समूह गिक खसी एलीशादा चुह्रङ् भिसी ङ्‌योइजी, “ह्राङला मालिकदा तिनी परमप्रभुसे ह्राङग्‍याम भोर्बान मुला भिबा ताम ह्राङदा था मुला?”

ओच्‍छे एलीशासे थेनीगदेदा चुह्रङ् भिसी पाङ्‌जी, “हिन्‍ना, चु ताम ङादा था मुला, तर चु तामला बारेरी तिगैनोन आपाङ्‌गो।”

४ जमाहेन्‍से एलिया अगमवक्तासे एलीशादा चुह्रङ् भिसी पाङ्‌जी,

“परमप्रभुसे ङादा बेथेलरी पुइबान मुला, एलीशा ए चा चुरीन चिउ।”

ओच्‍छे एलीशासे चुह्रङ् भिसी जोहाब पिन्‍जी, “परमप्रभुदेन ह्राङला मिन किन्‍सी ङाइ घ्रान चबान चु ताम पाङ्‌ला, ङाइ ह्राङदा ख्‍लानोन आख्‍ला।” जमाहेन्‍से थे न्‍हीनोन यरीहोरी निजी।

५ यरीहोरी मुबा अगमवक्तागदेला समूह गिक खसी एलीशादा चुह्रङ् भिसी ङ्‌योइजी, “ह्राङला मालिकदा तिनी परमप्रभुसे ह्राङग्‍याम भोर्बान मुला भिबा ताम ह्राङदा था मुला?”

ओच्‍छे एलीशासे थेनीगदेदा चुह्रङ् भिसी पाङ्‌जी, “हिन्‍ना, चु ताम ङादा था मुला, तर चु तामला बारेरी तिगैनोन आपाङ्‌गो।”

६ जमाहेन्‍से एलिया अगमवक्तासे एलीशादा चुह्रङ् भिसी पाङ्‌जी,

“परमप्रभुसे ङादा यर्दन स्‍योङरी पुइबान मुला, ए चुरीन चिउ।”

ओच्‍छे एलीशासे चुह्रङ् भिसी जोहाब पिन्‍जी, “परमप्रभुदेन ह्राङला मिन किन्‍सी ङाइ घ्रान चबान चु ताम पाङ्‌ला, ङाइ ह्राङदा ख्‍लानोन आख्‍ला।” जमाहेन्‍से थे न्‍हीनोन यर्दन स्‍योङपट्टि निजी।

७ बोगल न्‍हीसे च्‍युइ अगमवक्तागदे थेनीगदेला लिच्‍छा लिच्‍छा खजी, ओच्‍छे एलिया अगमवक्तादेन एलीशा चा यर्दन स्‍योङला कुनीरी राप्‍सी चिजी। तर थे बोगल न्‍हीसे च्‍युइ अगमवक्तागदे चा थारेङ्‌नोन राप्‍सी च्‍यासी चिजी।

८ एलियासे ह्राङला ग तेःसी कुम्‍जी, ओच्‍छे थे गसे यर्दन स्‍योङला क्‍युइदा छेक्‍जी। जमाहेन्‍से यर्दन स्‍योङ भो न्‍ही तसी थेनीगदेला दाहिनेपट्टिदेन देब्रेपट्टि चिजी, ओच्‍छे थे न्‍ही चा सोङ्‌सोङ् खार्बा सग्‍यामनोन भ्रसी यर्दन स्‍योङला क्‍याम्‍सङ्‌पट्टि निजी।

९ यर्दन स्‍योङ क्‍याम्‍सङ् निसी जिन्‍माहेन्‍से एलिया अगमवक्तासे एलीशादा चुह्रङ् भिसी ङ्‌योइजी, “ङादा थीसी एग्‍याम फेसी भोर्बा भन्‍दा ङाच्‍छा ङाइ एला लागिरी तिग लगै भिबा सेम मुला?”

जमाहेन्‍से एलीशासे चुह्रङ् भिसी जोहाब पिन्‍जी, “ङादा ह्राङला आत्‍माला दोब्‍बर भो याङ्‌बा हक पिन्‍गो।”

१० जमाहेन्‍से एलिया अगमवक्तासे एलीशादा चुह्रङ् भिसी पाङ्‌जी, “एसे मी गाह्रो ताम गा ह्रीजी, तसैनोन ङादा थीसी एग्‍याम भोर्बा धुइरी एसे ङादा म्राङ्‌जी भिसम थे एलान तला, आहिन्‍सम एसे आयाङ्।”

११ थे न्‍ही ताम लसी भ्रबान मुबा, थेनोन धुइरी थे न्‍हीला गुङ्‌री मेला तागदेदेन रथ खजी, ओच्‍छे एलियादा लाबासे थीसी तोर स्‍वर्गरी भोर्जी।

१२ चु ताम म्राङ्‌सी एलीशासे घ्रेन काइ तेःसी चुह्रङ् भिसी पाङ्‌जी, “ङाला आबा! ङाला आबा! ह्राङ चा लडाइ लखम्‍बा इस्राएलला शक्तिशाली म्‍हि हिन्‍ना!” जमाहेन्‍से एलीशासे एलियादा दोःसी खाइमै आम्राङ्‌नी। एलीशासे ह्राङला क्‍वान फ्‍याक न्‍ही तना लसी ढेजी।

१३ जमाहेन्‍से एलीशासे एलियाला ताइबा ग दुइजी। ओच्‍छे यर्दन स्‍योङला कुनीरी निसी राप्‍जी।

१४ जमाहेन्‍से एलियाला गसे यर्दन स्‍योङला क्‍युइरी छेक्‍जी, ओच्‍छे एलीशासे चुह्रङ् भिसी पाङ्‌जी, “परमप्रभु एलियाला परमेश्‍वर, ह्राङ खानङ् मुला?” थेसे छेक्‍मैछ्‌याम यर्दन स्‍योङ भो न्‍ही तसी थेला दाहिनेपट्टिदेन देब्रेपट्टि चिजी। जमाहेन्‍से थे क्‍याम्‍सङ् निजी।

१५ थे ताम च्‍यासी चिबा यरीहोग्‍याम खबा अगमवक्तागदेला समूहसे “एलियाला आत्‍मा एलीशाथोरी खजीम” भिसी पाङ्‌जी। जमाहेन्‍से थेनीगदे एलीशादा स्‍याप्‍बारी खजी, ओच्‍छे थेनीगदेसे एलीशादा फ्‍या लजी।

१६ थेनीगदेसे एलीशादा चुह्रङ् भिसी पाङ्‌जी, “स्‍हीगो, चुरी ङनी ह्राङला गे लबा बोगल न्‍हीसे च्‍युइ भङ्‌बा भङ्‌बा म्‍हिगदे मुला। ह्राङला मालिकदा म्‍हाइबारी ङन्‍दा निपुङ्‌गो, थेदा परमप्रभुला आत्‍मासे थीसी खजिबै गङ्‌री अथवा खजिबै ब्‍याँसीरी भोर्सी थान्‍जी तला।”

तर एलीशासे थेनीगदेदा “अँह, एनीगदे निआतोः” भिसी पाङ्‌जी।

१७ थेनीगदेसे ढिपी लबाला लबान लसी एलीशादा पेःनान लजी। थेतबासेलमा एलीशासे थेनीगदेदा निपुङ्‌जी। जमाहेन्‍से थे बोगल न्‍हीसे च्‍युइ म्‍हिगदे निजी। थेनीगदेसे एलियादा सोमरेधोना म्‍हाइबाला म्‍हाइबान लजी। तसैनोन थेनीगदेसे एलियादा खानङ्एनोन आस्‍याप्‍नी।

१८ एलीशा यरीहोरीन मुबा धुइरी थे म्‍हिगदे एलीशा मुबा ग्‍लारी दोःसी खजी। जमाहेन्‍से एलीशासे थेनीगदेदा चुह्रङ् भिसी पाङ्‌जी, “ङाइ एनीगदेदा निआतोः भिसी पाङ्‌बा आहिन?”

एलीशासे लबा उदेकला गे

१९ यरीहो शहरला म्‍हिगदेसे एलीशादा चुह्रङ् भिसी पाङ्‌जी, “मालिक, स्‍हीगो, चु शहर ज्‍यबा ग्‍लारी स्‍होबा मुला। तर चु शहरला क्‍युइ चा आज्‍यबा मुला। थेतबासेलमा चुरी तिगै बालीनाली आतमुला।”

२० जमाहेन्‍से एलीशासे थेनीगदेदा चुह्रङ् भिसी पाङ्‌जी, “छार खोरे गिक ङा मुबा ग्‍लारी भउ, ओच्‍छे थे खोरेरी चजा युगो।” थेतबासेलमा थेनीगदेसे खोरे भसी एलीशादा पिन्‍जी।

२१ जमाहेन्‍से क्‍युइला मूलरी निसी थे चजा स्‍वाबान एलीशासे चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘चु क्‍युइदा ङाइ शुद्ध तना लबा मुला। दाहेन्‍से चु क्‍युइसे खालैदान सिना आल। ओच्‍छे बालीनालीएनोन न्‍होङ्‌ना आल।’”

२२ एलीशासे पाङ्‌बा अन्‍छार थे क्‍युइ तिनीधोनाएनोन शुद्ध मुला।

२३ जमाहेन्‍से एलीशा यरीहोग्‍याम तोर बेथलेहेमरी निजी। ग्‍यामरी निबान लबा धुइरी कोइ कोइ भ्‍योनगदे शहरग्‍याम खसी एलीशादा चुह्रङ् भिसी ङोबारी छ्‌याइजी, “खुइले, ओ खुइले, चुग्‍याम निउ।”

२४ एलीशासे थेनीगदेदा फ्‍लिक दोःसी च्‍याजी, ओच्‍छे परमप्रभुला मिन किन्‍सी थेनीगदेदा केःजी। जमाहेन्‍से ह्रि न्‍हङ्‌ग्‍याम तहुम न्‍ही खसी बोगल न्‍हीसे गोर न्‍ही भ्‍योनदा साइजी।

२५ जमाहेन्‍से एलीशा थे ग्‍लाग्‍याम तोर कर्मेल गङ्‌री निजी। ओच्‍छे थे सामरियारी दोःसी निजी।

इस्राएल य्‍हुल्‍सादेन मोआब य्‍हुल्‍साला लडाइ तबा

३

यहूदाला ग्‍ले यहोशापातसे शासन लसी च्‍युक भ्रे दिङ तमा आहाबला झा योराम इस्राएलला ग्‍ले दोजी। थेसे सामरियाग्‍याम च्‍युक न्‍ही दिङधोना इस्राएलथोरी शासन लजी।

२ परमप्रभुला ओन्‍छाङ्‌री जुन ताम आज्‍यबा मुबा थेसे थेनोन ताम लजी। तर थेला आबा आमासे लबा ह्रङ्‌बान आज्‍यबा गे चा आलनी। ह्राङला आबासे बाल लाला मिनरी ठाडो लसी क्‍यासी थान्‍बा युङ्‌बा थेसे तेःसी भ्‍याङ्‌जी।

३ तसैनोन इस्राएलला म्‍हिगदेदा नबातला झा यारोबामसे लपुङ्‌बा पाप थेसे लसीन चिजी। थे पाप लबारी थेसे ख्‍लानोन आख्‍लानी।

४ मोआब य्‍हुल्‍साला ग्‍ले मेशासे ग्‍यु न्‍हमुबा, ओच्‍छे थेसे दिङएनोन दाङ्‌सी इस्राएलला ग्‍लेदा ग्‍युला लाख गिक कोलागदेदेन लाख गिक ग्‍युला ऊन पिन्‍तोःमुबा।

५ तर आहाब ग्‍ले सिमाहेन्‍से मोआब य्‍हुल्‍साला ग्‍ले इस्राएलला ग्‍लेला बिरोधरी रेःजी।

६ थेतबासेलमा इस्राएलला ग्‍ले योराम सामरियाग्‍याम खसी इस्राएलला जम्‍मान म्‍हिगदेदा ग्‍ला गिकरी ह्रुप लजी।

७ योराम ग्‍लेसे यहूदाला ग्‍ले यहोशापातदाएनोन चुह्रङ् भिसी समाचार पुइजी, “मोआबला ग्‍ले ङाला बिरोधरी रेःबा मुला। मोआबदेन छ्‌याम लडाइ लबाला लागिरी ह्राङएनोन ङादेन छ्‌याम फेप्‍ला?”

यहोशापात ग्‍लेसे थेदा चुह्रङ् भिसी जोहाब पिन्‍जी, “ङा ह्राङदेन छ्‌याम निला। ङा ह्राङ ह्रङ्‌बान हिन्‍ना, ओच्‍छे ङाला सिपाहीगदेदेन ङाला तागदे ह्राङला तेबान हिन्‍ना।”

८ जमाहेन्‍से यहोशापातसे, “य्‍हाङसे खानङ्‌पट्टिग्‍याम लडाइ शुरू लाइ?” भिसी ङ्‌योइजी।

जमाहेन्‍से योरामसे थेदा “एदोमला तोङ्‌तोङ्‌बा ग्‍लाग्‍याम” भिसी पाङ्‌जी।

९ चुह्रङ् लसी इस्राएलला ग्‍लेदेन यहूदाला ग्‍ले, ओच्‍छे एदोमला ग्‍ले ढिक्‍सी छ्‌यामनोन निजी। थेनीगदे निसरेधोना भ्रबाला भ्रबान लमाहेन्‍से थेनीगदेदेन छ्‌याम मुबा क्‍युइ जम्‍मान जिन्‍जी। सिपाहीगदेदेन धोइ पुइबा जन्‍तुगदे जम्‍मालान लागिरी थुङ्‌बा क्‍युइ आतनी।

१० जमाहेन्‍से इस्राएलला ग्‍ले योरामसे चुह्रङ् भिसी पाङ्‌जी, “तिग य्‍हाङ सोमदान मोआबीगदेला यारी जिम्‍मा पिन्‍बाला लागिरी परमप्रभुसे य्‍हाङदा चुरी भबा हिन्‍ना?”

११ तर यहोशापात ग्‍लेसे चुह्रङ् भिसी ङ्‌योइजी, “परमप्रभुदेन छ्‌याम ङ्‌योइबा छार्बा लबाला लागिरी तिग चुरी परमप्रभुला खजिबै अगमवक्ता आरे?”

जमाहेन्‍से इस्राएलला ग्‍लेला सिपाहीगदेला हाकिम गिकसे चुह्रङ् भिसी पाङ्‌जी, “चुरी शाफातला झा एलीशा मुला। थे एलियाला चेला मुबा।”

१२ ओच्‍छे यहोशापातसे “थे परमप्रभुला ज्‍यबा अगमवक्ता हिन्‍ना” भिसी पाङ्‌जी। थेतबासेलमा इस्राएलला ग्‍लेदेन यहूदाला ग्‍ले यहोशापात ओच्‍छे एदोमला ग्‍ले एलीशा मुबा ग्‍लारी निजी।

१३ एलीशा अगमवक्तासे इस्राएलला ग्‍लेदा चुह्रङ् भिसी पाङ्‌जी, “य्‍हाङ न्‍हङ्‌री गिकसेम गिकदा वास्‍ता लतोःबा ताम तिग मुला? ह्राङला आबाला अगमवक्तागदेदेन आमाला अगमवक्ता मुबा ग्‍लारी फेप्‍गो।”

इस्राएलला ग्‍लेसे एलीशा अगमवक्तादा चुह्रङ् भिसी जोहाब पिन्‍जी, “थेह्रङ् आहिन, ङनी ग्‍ले सोमदान परमप्रभुसे मोआबीगदेला यारी जिम्‍मा पिन्‍बा मुला।”

१४ एलीशासे चुह्रङ् भिसी पाङ्‌जी, “ङा परमप्रभुला गे लबा म्‍हि हिन्‍ना। थेतबासेलमा जम्‍मान भन्‍दा शक्तिशाली परमप्रभुला मिन किन्‍सी घ्रान चबान ङाइ चु ताम पाङ्‌बान मुला, चुदे ङाइ यहूदाला ग्‍ले यहोशापातदा मान आलबा हिन्‍सम ङाइ ह्राङदा मी गिकसेनोन आच्‍यासेला मुबा, ओच्‍छे वास्‍ताएनोन आलसेला मुबा।

१५ दाहेन्‍से ङाला लागिरी वीणा ह्राप्‍बा म्‍हि गिक भउ।”

वीणा ह्राप्‍बा म्‍हिसे वीणा ह्राप्‍बान मुबा, थेनोन धुइरी एलीशाथोरी परमप्रभुला शक्ति फेप्‍खजी।

१६ जमाहेन्‍से एलीशासे चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, चु सोङ्‌सोङ् खर्बा ब्‍याँसी नाङ्‌नोन व्‍हाङ्‌नोन व्‍हाङ ख्‍वउ।

१७ तिग्‍दा भिसम परमप्रभुसे चुह्रङ् भिसी सुङ्‌बा मुला, एनीगदेसे लाबालुङ्‌सर खबाएनोन आम्राङ् ओच्‍छे नाम खबाएनोन आम्राङ्। तसैनोन चु ब्‍याँसीरी क्‍युइनोन क्‍युइ तला, ओच्‍छे एनीगदेदेन एनीगदेला म्‍हेमुइ ओच्‍छे एनीगदेला धोइ पुइबा जन्‍तुगदेसे क्‍युइ थुङ्‌म्‍याङ्‌ला।

१८ परमप्रभुला लागिरी मी चु गे सजिलो गे हिन्‍ना। परमप्रभुसे मोआबीगदेदाएनोन ह्राङनीलान यारी जिम्‍मा पिन्‍ना।

१९ ह्राङनीसे थेनीगदेला क्‍युर्सीन पर्खाल लबा शहरदेन जम्‍मान घ्रेन घ्रेन शहरगदे ह्राङला यारी किन्‍ना। ह्राङनीसे थेनीगदेला जम्‍मान ज्‍यबा ज्‍यबा दोङगदे थासी घुर्ना लला, ओच्‍छे थेनीगदेला क्‍युइला जम्‍मान मूलगदे बन्‍द लला। ओच्‍छे थेनीगदेला भु वारी नाङ्‌नोन युङ्‌बान युङ्‌बा तना लला।”

२० न्‍हाङ्‌गरदाङ स्‍य्‍होरी ओस्‍पन स्‍य्‍होला बलि फुल्‍बा धुइरीक्‍यर एदोमपट्टिग्‍याम क्‍युइ बगब तबान खजी। ओच्‍छे थेरी क्‍युइनो क्‍युइ तजी।

२१ थेनोन धुइरी ग्‍ले सोम ह्राङदेन छ्‌याम लडाइ लबारी खबान मुला भिबा ताम मोआबीगदेसे थेःजी। थेतबासेलमा हतियार थोखम्‍बा भ्‍योन, खेप्‍पा दोबा म्‍हि जम्‍मादान ङ्‌योइजी। ओच्‍छे लडाइ लबाला लागिरी य्‍हुल्‍साला साँधरी खजी।

२२ न्‍हाङ्‌गरदाङ स्‍य्‍होरीन रेःमा धिनीला स्‍हेरसे लमा मोआबीगदेसे ह्राङला ङाच्‍छापट्टिला क्‍युइ का ह्रङ्‌बान वापवाप तबा म्राङ्‌जी।

२३ जमाहेन्‍से थेनीगदेसे चुह्रङ् भिसी पाङ्‌जी, “चु मी का हिन्‍ना। थे ग्‍लेगदे ह्राङ ह्राङ न्‍हङ्‌रीन छेसी गिकसेम गिकदा साइजी तला, मोआबीगदे दाहेन्‍से य्‍हाङ थेनीगदेला सामान ब्‍यन्‍बारी निइ।”

२४ तर मोआबीगदे इस्राएलीगदेला पालरी दोमाहेन्‍से इस्राएलीगदे रेःजी। ओच्‍छे मोआबीगदे थेग्‍याम आय्‍हार्देधोना लडाइ लबाला लबान लजी। ओच्‍छे इस्राएलीगदेसे लडाइ लबाला लबान लसी मोआबीगदेदा ब्रेना लजी।

२५ इस्राएलीगदेसे थेनीगदेला शहरगदे पूरन नाश लजी। ओच्‍छे थेनीगदेला ज्‍यबा ज्‍यबा भु वारीगदेरी इस्राएलीगदे जम्‍मासेन युङ्‌बा गिक गिक भ्‍याङ्‌सी खानङ्‌दामन युङ्‌बासे प्‍लिङ्‌ना लजी। थेनीगदेसे थे ग्‍लाला क्‍युइला जम्‍मान मूलगदे बन्‍द लजी, ओच्‍छे ज्‍यबा ज्‍यबा दोङगदे थासी गुर्ना लजी। जमाहेन्‍से थेनीगदेला कीर-हरेशेत शहर जे बाँकी चिजी। तर थेरीएनोन हुर्दा थोबा म्‍हिगदे क्‍युर्सीन निसी लडाइ लजी।

२६ दाहेन्‍से लडाइ ब्रेःनाम भिबा ताम था याङ्‌माहेन्‍से मोआबला ग्‍लेसे हतियार थोबा ह्राङला ग्‍यार्जा निस सिपाहीगदेदा छ्‌यामनोन भोर्सी एदोमला ग्‍ले मुबा ग्‍लारी य्‍हार्सी निबा सुर लजी। तर थेनीगदे य्‍हार आम्‍याङ्‌नी।

२७ जमाहेन्‍से मोआबला ग्‍लेसे ह्राङ भन्‍दा लिच्‍छा ग्‍ले दोतोःबा ह्राङला थेबा झादा शहरला पर्खालरी भोर्सी बलि लजी। चु म्राङ्‌सी इस्राएलीगदे परमेश्‍वरदेन छ्‌याम लोङ्‌जी। ओच्‍छे थेनीगदे ह्राङलान य्‍हुल्‍सारी दोःसी निजी।

ह्रेम्‍बो सिबा प्राङ्‌बो म्रिङ्‌म्‍हेमेदा एलीशासे ह्रो लबा

४

अगमवक्तागदे न्‍हङ्‌ला अगमवक्ता गिकला म्रिङसे एलीशादा घ्रेन काइ तेःसी चुह्रङ् भिसी पाङ्‌जी, “ङाला ह्रेम्‍बो सिजी, थेसे परमप्रभुदा ल्‍हानान मान लमुबा भिबा ताम ह्राङदा थानोन मुला। तर थेला साहु खसी थेसे लबा छेला साटोरी ङाला झा न्‍हीदा घ्‍याबा स्‍होबारी भोर्बारी छ्‌याइबा मुला।”

२ एलीशासे थे म्रिङ्‌म्‍हेमेदा चुह्रङ् भिसी ङ्‌योइजी, “खाह्रङ् लसी ङाइ एदा ह्रो लसे? एला दिमरी तिग तिग मुला? ङादा पाङ्‌गो।” थे म्रिङ्‌म्‍हेमेसे चुह्रङ् भिसी जोहाब पिन्‍जी, “ङा ह्राङला गे लबा म्‍हिदेन छ्‌याम थोङ गिकरी छ्‌युगु बाहेक तिगै आरे।”

३ जमाहेन्‍से एलीशासे चुह्रङ् भिसी पाङ्‌जी, “ह्राङला जम्‍मान खिम्‍जेमगदे मुबा ग्‍लारी निसी थानथान थोङगदे ल्‍हानान ह्रीसी भउ।

४ जमाहेन्‍से दिमरी निसी एसे ह्राङला झागदेदाएनोन दिम न्‍हङ्‌री थान्‍सी म्राप ढुङ्‌गो। ओच्‍छे थोङरी मुबा थे छ्‌युगु थानथान थोङगदेरी युगो। ओच्‍छे प्‍लिङ्‌सी जिन्‍बा थोङगदे छुट्टोन थान्‍गो।”

५ जमाहेन्‍से थे म्रिङ्‌म्‍हेमे एलीशादेन छ्‌याम फेसी ह्राङला झागदेदा दिम न्‍हङ्‌री थान्‍सी म्राप ढुङ्‌जी। जमाहेन्‍से थेसे थोङला छ्‌युगु ह्राङला झागदेसे भबा थानथान थोङरी युजी।

६ थेरी मुबा जम्‍मान थोङगदे प्‍लिङ्‌सी जिन्‍माहेन्‍से थेसे ह्राङला झा गिकदा “अर्गु थोङएनोन भउ” भिसी पाङ्‌जी।

तर झासे थेदा “दाहेन्‍से थोङ गिकएनोन खाली आरे” भिसी जोहाब पिन्‍जी। जमाहेन्‍से थे थोङग्‍याम छ्‌युगु खबाएनोन बन्‍द तजी।

७ जमाहेन्‍से थे म्रिङ्‌म्‍हेमे निसी चु जम्‍मान ताम परमेश्‍वरला म्‍हि एलीशादा पाङ्‌जी। ओच्‍छे थेसे थे म्रिङ्‌म्‍हेमेदा चुह्रङ् भिसी पाङ्‌जी, “दाहेन्‍से निसी थे छ्‌युगु चूङ्‌गो, ओच्‍छे एला छे फागो। लेङ्‌बा टाङ्‌गा चा एदेन एला झागदेला लागिरी चलब लउ।”

एलीशा अगमवक्तादेन शुनेमला फ्‍ुयुक्‍पो म्रिङ्‌म्‍हेमे

८ तीरेकुनु एलीशा अगमवक्ता शूनेमरी निजी, थे ग्‍लारी फ्‍युक्‍पो म्रिङ्‌म्‍हेमे गिक चिमुबा, थे म्रिङ्‌म्‍हेमेसे एलीशादा चबा थुङ्‌बा लबारी ह्राङला दिमरी ङ्‌योइजी। थेतबासेलमा थे ग्‍लाग्‍याम तबान निबा धुइरी चबा थुङ्‌बा लबारी एलीशा थेनोन दिमरी निमुबा।

९ थे म्रिङ्‌म्‍हेमेसे ह्राङला ह्रेम्‍बोदा चुह्रङ् भिसी पाङ्‌जी, “धुइ धुइरी चुग्‍यामसेन निबा म्‍हि चा परमेश्‍वरला ज्‍यबा म्‍हि हिन्‍ना भिबा ताम ङादा था मुला।

१० थेला लागिरी य्‍हाङला दिमला कौसीरी जजाबा कोठा गिक स्‍होसी थान्‍गे, ओच्‍छे थे कोठारी थेला लागिरी तीबा न्‍हन्‍बादेन टेबुल गिक, कुर्सी गिक ओच्‍छे नाङ्‌सल गिक थान्‍गे। जमाहेन्‍से थे म्‍हि य्‍हाङ मुबा ग्‍लारी खमा थेनोन कोठारी चिबारी तला।”

११ तीरेकुनु एलीशा दोःसी शूनेमरी खजी, ओच्‍छे थे ह्राङला लागिरी कौसीरी स्‍होसी थान्‍बा कोठारी निसी ब्‍लप्‍बा न्‍हजी।

१२ जमाहेन्‍से एलीशासे ह्राङला नोकर गेहजीदा, “थे शूनम्‍मी म्रिङ्‌म्‍हेमेदा ङ्‌योइसी भउ” भिसी कुल्‍जी। ओच्‍छे गेहजीसे थे म्रिङ्‌म्‍हेमेदा ङ्‌योइसी भजी, ओच्‍छे थे म्रिङ्‌म्‍हेमे एलीशाला ङाच्‍छापट्टि राप्‍सी चिजी।

१३ एलीशासे ह्राङला नोकरदा चुह्रङ् भिसी पाङ्‌जी, “थेदा ङ्‌योइगो, ‘ङन्‍ना लागिरी एसे दुख लसी चु जम्‍मान स्‍हे ठीक लबा मुला। दाहेन्‍से ङन्‍से एला लागिरी तिग लखम्‍ला? तिग एला लागिरी ङन्‍से ग्‍ले अथवा सिपाहीगदेला हाकिमगदेदेन छ्‌याम तिगै ताम लसी पिन्‍गै भिसी एसे म्‍हन्‍बा मुला?’”

जमाहेन्‍से थे म्रिङ्‌म्‍हेमेसे चुह्रङ् भिसी जोहाब पिन्‍जी, “ङा चुरी ह्राङलान म्‍हिगदेदेन छ्‌यामनोन मुला, ओच्‍छे ङादा तोःबा जम्‍मान स्‍हेएनोन मुला।”

१४ जमाहेन्‍से एलीशासे गेहजीदा, “ङाइ थेला लागिरी तिग लखम्‍ला?” भिसी ङ्‌योइजी।

ओच्‍छे गेहजीसे “थेला झा गिकएनोन आरे, ओच्‍छे थेला ह्रेम्‍बोएनोन खेप्‍पा दोसी जिन्‍बा मुला” भिसी पाङ्‌जी।

१५ जमाहेन्‍से एलीशासे “थेदा ङ्‌योइसी भउ” भिसी गेहजीदा पाङ्‌जी। ओच्‍छे गेहजीसे थेदा ङ्‌योइसी भजी, ओच्‍छे थे म्रिङ्‌म्‍हेमे म्राप ङाम्‍री राप्‍सी चिजी।

१६ जमाहेन्‍से एलीशासे थे म्रिङ्‌म्‍हेमेदा चुह्रङ् भिसी पाङ्‌जी, “खबा दिङरी चुनोन धुइरीक्‍यर एला कुरी झा गिक तसेला मुला।”

थे म्रिङ्‌म्‍हेमेसे चुह्रङ् भिसी पाङ्‌जी, “आहिन, ङाला मालिक, आहिन, परमेश्‍वरला म्‍हि, ह्राङसे ह्राङला गे लबा म्‍हिदा लुसीला ताम आलउ।”

१७ तर थे म्रिङ्‌म्‍हेमे जीउ न्‍हीला तजी, ओच्‍छे एलीशासे पाङ्‌बा ह्रङ्‌नोन अर्गु दिङरी थेसे झा गिक न्‍हजी।

१८ थे कोला घ्रेन तसी जिन्‍बा मुबा, तीरेकुनु थे कोला ह्राङला आबा मुबा ग्‍लारी निजी, थे धुइरी बाली खान्‍बा धुइ तबासेलमा थेला आबा चा बाली खान्‍बा म्‍हिगदेदेन छ्‌याम मुबा।

१९ थेसे घ्रेन काइ तेःसी ह्राङला आबादा चुह्रङ् भिसी पाङ्‌जी, “ङाला थोबो स्‍हु खजी! ङाला थोबो स्‍हु खजी!”

जमाहेन्‍से थेला आबासे नोकर गिकदा चुह्रङ् भिसी पाङ्‌जी, “थेदा थेला आमा मुबा ग्‍लारी भोर्गो।”

२० जमाहेन्‍से नोकरसे थे कोलादा पुइसी आमा मुबा ग्‍लारी भोर्सी पिन्‍जी, ओच्‍छे थे कोला धिनी गङ्‌सलधोना ह्राङलान आमाला कुरी चिजी। जमाहेन्‍से थे कोला सिजी।

२१ थे म्रिङ्‌म्‍हेमेसे ह्राङला झादा तलाथोला भोर्सी परमेश्‍वरला म्‍हि एलीशा म्‍हेर्बा तिरी नाइजी, ओच्‍छे म्राप ढुङ्‌सी थे म्रिङ्‌म्‍हेमे मङ्‌ग्‍यार थोन्‍जी।

२२ जमाहेन्‍से थे म्रिङ्‌म्‍हेमेसे ह्राङला ह्रेम्‍बोदा ङ्‌योइसी चुह्रङ् भिसी पाङ्‌जी, “ङाला लागिरी नोकर गिकदेन गधा गिक चुरी पुइखउ, ङा परमेश्‍वरला म्‍हि मुबा ग्‍लारी निसी खम्‍देधोना योनान खला।”

२३ थेला ह्रेम्‍बोसे थेदा चुह्रङ् भिसी पाङ्‌जी, “तिनीन तिग्‍दा नितोःजी? तिनी औंसीएनोन आहिन, ब्‍लप्‍बा न्‍हबा धिनएनोन आहिन।”

जमाहेन्‍से थे म्रिङ्‌म्‍हेमेसे “आहिन्‍सै ठीकन मुला” भिसी पाङ्‌जी।

२४ जमाहेन्‍से थे म्रिङ्‌म्‍हेमेसे गधाथोरी जीनकाठी कसब लजी, ओच्‍छे ह्राङला नोकरदा चुह्रङ् भिसी पाङ्‌जी, “ङाइ तिगै आपाङ्‌देधोना योना योना लसी गधा धङ्‌बाला धङ्‌बान लउ।”

२५ चुह्रङ् लसी थे म्रिङ्‌म्‍हेमे कर्मेल गङ्‌री परमेश्‍वरला म्‍हि एलीशा मुबा ग्‍लारी निजी, थे म्रिङ्‌म्‍हेमे थारेङ् मुमान खबान लबा म्राङ्‌सी एलीशासे ह्राङला नोकर गेहजीदा चुह्रङ् भिसी पाङ्‌जी, “च्‍यागो, शूनम्‍मी म्रिङ्‌म्‍हेमे खबान मुला।

२६ य्‍हार्बान निसी थेदा चु ताम ङ्‌योइगो, ‘ह्राङदा ज्‍यबान मुला? ओच्‍छे ह्राङला ह्रेम्‍बोदेन कोलादाएनोन खम्‍बान मुला?’”

थे म्रिङ्‌म्‍हेमेसे “जम्‍मान ज्‍यबान मुला” भिसी पाङ्‌जी।

२७ एलीशा चिबा गङ्‌री दोमाहेन्‍से थे म्रिङ्‌म्‍हेमेसे एलीशाला काङरी चुङ्‌जी। थेदा थेह्रङ् लआपुङ्‌बाला लागिरी गेहजी थेला ङाम्‍री खजी। तर परमेश्‍वरला म्‍हिसे गेहजीदा चुह्रङ् भिसी पाङ्‌जी, “चुदा तिगै आलउ! चुदा ल्‍हानान दुख तबा मुला। तर थेदा तबा दुखला बारेरी परमप्रभुसे ङादा तिगै सुङ्‌बा आरे।”

२८ थे म्रिङ्‌म्‍हेमेसे एलीशादा चुह्रङ् भिसी पाङ्‌जी, “ङाला मालिक, तिग ङाइ ह्राङदेन छ्‌याम झा तोःजी भिसी ह्रीबा मुबा? ‘ङादा आश उन्‍सी ङाला सेम सिना आलउ’ भिसी पाङ्‌बा आरेमुबा?”

२९ जमाहेन्‍से एलीशासे ह्राङला नोकर गेहजीदा चुह्रङ् भिसी पाङ्‌जी, “एला ग क्रेप्‍सारी खीगो। ओच्‍छे ङाला चु कडी भोर्सी य्‍हार्बान निउ। चुदे एसे ग्‍यामरी खालै म्‍हिदा स्‍याप्‍जी भिसम थेदा फ्‍याआफुल्‍गो, ओच्‍छे थेसे फ्‍याफुल्‍जी भिसैनोन एसे थेदा तिगैनोन जोहाब आपिन्‍गो। योना योना निसी थे कोलाला सुङ्‌री ङाला चु कडी थान्‍गो।”

३० तर थे कोलाला आमासे एलीशादा चुह्रङ् भिसी पाङ्‌जी, “परमप्रभुदेन ह्राङला मिन किन्‍सी घ्रान चबान ङाइ चु ताम पाङ्‌ला, ङाइ ह्राङदा ख्‍लानोन आख्‍ला।” थेतबासेलमा एलीशा रेःसी थे म्रिङ्‌म्‍हेमेदेन छ्‌यामनोन निजी।

३१ गेहजी चा एलीशाला कडी भोर्सी थेनीगदे भन्‍दा ङाच्‍छा ङाच्‍छा निजी। ओच्‍छे थे कडी सिबा कोलाला सुङ्‌री थान्‍जी। तर थेरी तिगैनोन आतनी। थेतबासेलमा गेहजी एलीशादा स्‍याप्‍बारी दोःसी खजी, ओच्‍छे थेसे एलीशादा “थे कोला मी आसोनी” भिसी पाङ्‌जी।

३२ शूनम्‍मी म्रिङ्‌म्‍हेमेला दिमरी दोमा एलीशासे थे कोलादा ह्राङ म्‍हेर्बा तिरी सिसी जिन्‍बा स्‍याप्‍जी।

३३ जमाहेन्‍से एलीशा कोठा न्‍हङ्‌री वाङ्‌सी म्राप ढुङ्‌जी, ओच्‍छे परमप्रभुदेन छ्‌याम प्रार्थना लजी। कोठा न्‍हङ्‌री थे सिबा कोलादेन एलीशा जे मुबा।

३४ जमाहेन्‍से एलीशा तिरी निजी। ओच्‍छे ह्राङला सुङ् थे कोलाला सुङ्‌री, ह्राङला मी थे कोलाला मीरी, ह्राङला या थे कोलाला यारी थान्‍सी थे कोला थोरी तङ्‌गलङ् तजी। थेह्रङ् लसी थे कोलाथोरी तङ्‌गलङ् तसी चिमाहेन्‍से थे कोलाला ल्‍हुइ लेप्‍बान खजी।

३५ एलीशा ढोङ् रेःजी, ओच्‍छे कोठा न्‍हङ्‌रीन क्‍यारमार भ्रबारी छ्‌याइजी। ओच्‍छे थे कोला मुबा ग्‍लारी निसी एलीशा दोःसी तिरेम थे कोलाथोरी ङाच्‍छाला ह्रङ् लसीन तङ्‌गलङ् तजी। जमाहेन्‍से थे कोलासे निसरेमधोना नाछिजी ओच्‍छे मी ठोङ्‌जी।

३६ जमाहेन्‍से एलीशासे गेहजीदा ङ्‌योइसी “थे शूनम्‍मी म्रिङ्‌म्‍हेमेदा ङ्‌योइगो” भिसी पाङ्‌जी। जमाहेन्‍से थेसे थे म्रिङ्‌म्‍हेमेदा ङ्‌योइजी। थे म्रिङ्‌म्‍हेमे खमाहेन्‍से एलीशासे “एला झादा भोर्गो” भिसी पाङ्‌जी।

३७ जमाहेन्‍से थे म्रिङ्‌म्‍हेमे कोठा न्‍हङ्‌री खसी एलीशाला काङरी फ्‍या लजी। ओच्‍छे ह्राङला झादा भोर्सी मङ्‌ग्‍यार थोन्‍जी।

एलीशासे लबा अर्गु उदेकला गे न्‍ही

३८ जमाहेन्‍से एलीशा दोःसी गिलगालरीन निजी। थे धुइरी थे ग्‍लारी अनिकाल तबा मुबा। अगमवक्तागदेला समूह गिक एलीशादेन छ्‌यामनोन मुबा। जमाहेन्‍से एलीशासे ह्राङला नोकरदा चुह्रङ् भिसी पाङ्‌जी, “घ्रेन ताङ् गिक कुदाबरी कार्गो, ओच्‍छे चु म्‍हिगदेला लागिरी जजागी खोले धाइगो।”

३९ थे अगमवक्तागदे न्‍हङ्‌ला गिक चा भुरीक्‍यार ढाप म्‍हाइबारी निजी। थेसे ह्रिरी तबा घुगीला दोङ गिक स्‍याप्‍जी। ओच्‍छे पुइखम्‍देधोना थे घुगीला रो थुसी भजी। जमाहेन्‍से थेसे थे घुगीला रो पाना लसी तुप्‍सी खोलेरी युजी। थेदा थे खाह्रङ्‌बा घुगीला रो हिन्‍ना भिबा ताम था आरेमुबा।

४० जम्‍मासेन चगै भिसी थे खोले ताङ्‌री युजी। तर चबान लमा थेनीगदेसे घ्रेन काइ लसी परमेश्‍वरला म्‍हि “चु ताङ्‌री मी बिख गा चिम” भिसी पाङ्‌जी! जमाहेन्‍से थेनीगदेसे थे खोले चनोन आखम्‍नी।

४१ एलीशासे “जजाकी भ्रा भउ” भिसी पाङ्‌जी। ओच्‍छे एलीशासे थे ताङ्‌री भ्रा युजी, जमाहेन्‍से “दाहेन्‍से चु खोले चुगदेदा चबारी पिन्‍गो” भिसी पाङ्‌जी। दन्‍दे चमा चा थे खोलेरी बिख तिगैनोन आरेमुबा।

४२ बाल-शलीशाला म्‍हि गिकसे परमेश्‍वरला म्‍हि एलीशाला लागिरी जम्‍मान भन्‍दा शुरूरी मिन्‍बा जौला बोगल गिक गेङ भजी, ओच्‍छे छार अन्‍नला नामएनोन जजाकी भजी। जमाहेन्‍से एलीशासे “चु गेङ चुगदेदा चबारी पिन्‍गो” भिसी पाङ्‌जी।

४३ थेला नोकर गेहजीसे “चुत्ते चबा स्‍हे ग्‍यार्जा गिक म्‍हिदा खाह्रङ् लसी छ्‌योना लसे?” भिसी ङ्‌योइजी। तर एलीशासे चुह्रङ् भिसी जोहाब पिन्‍जी, “थे गेङ चु म्‍हिगदेदा चबारी पिन्‍गो। तिग्‍दा भिसम परमप्रभुसे चुह्रङ् भिसी सुङ्‌बा मुला, ‘थेनीगदेसे चसीएनोन चु गेङ लेङ्‌ला।’”

४४ जमाहेन्‍से गेहजीसे थे म्‍हिगदेदा गेङ पिन्‍जी, ओच्‍छे परमप्रभुसे सुङ्‌बा ह्रङ्‌नोन थेनीगदेसे चसीएनोन गेङ लोङ्‌जी।

कोरेसे स्‍याप्‍बा नामान खम्‍बा

५

नामान चा अराम य्‍हुल्‍साला ग्‍लेला सिपाहीगदेला हाकिम मुबा। ह्राङला ग्‍लेसे थेदा ल्‍हानान मान लमुबा ओच्‍छे ग्‍लेला लागिरी थे शक्तिशाली म्‍हि मुबा। तिग्‍दा भिसम थेसे लमान परमप्रभुसे अराम य्‍हुल्‍सादा ढाना लमुबा। थे लडाइ लबारी सेबा भङ्‌बा म्‍हि मुबा, तर थेदा कोरसे स्‍याप्‍बा मुबा।

२ इस्राएलदेन छ्‌याम लडाइ तबा धुइरी अरामीगदेसे इस्राएलग्‍याम म्रिङ कोला गिकदा चुङ्‌सी भोर्बा मुबा, थे म्रिङकोला चा नामानना म्रिङला नोकर स्‍या दोःजी।

३ थे म्रिङकोलासे ह्राङला मालिक स्‍यादा चुह्रङ् भिसी पाङ्‌जी, “चुदे ङाला मालिक सामरियारी मुबा अगमवक्तादा ह्रुप तबारी फेप्‍जी भिसम थे अगमवक्तासे ङाला मालिकला कोरे रोग खम्‍ना लसेला मुबा।”

४ चु ताम थेःसी नामान ग्‍ले मुबा ग्‍लारी निजी ओच्‍छे थे म्रिङकोलासे पाङ्‌बा जम्‍मान ताम ग्‍लेदा थेःना लजी।

५ अरामला ग्‍लेसे नामानदा चुह्रङ् भिसी पाङ्‌जी, “तला, निउ। ङाइ इस्राएलला ग्‍लेदा चिठी गिक भ्रिसी पिन्‍ना थे चिट्ठी भोर्सी इस्राएलला ग्‍ले मुबा ग्‍लारी निउ।” जमाहेन्‍से बोगल सोमसे किलो च्‍युइ म्‍हारदेन ग्‍यार्जा सोमसे बोगल न्‍ही किलो म्‍हुइ ओच्‍छे जोर च्‍युइ क्‍वान भोर्सी नामान इस्राएलरी निजी।

६ थेसे ह्राङदेन छ्‌याम भोर्सी निबा चिट्ठीरी चुह्रङ् भिसी भ्रिबा मुबा, “ङाइ चु चिट्ठीदेन छ्‌यामनोन ङाला सिपाहीगदेला हाकिम नामानदा ह्राङ मुबा ग्‍लारी पुइखबा मुला। ह्राङसे थेला कोरे रोग फान्‍ना लसी पिन्‍गो।”

७ थे चिठी पढब लसी जिन्‍मैछ्‌याम इस्राएलला ग्‍लेसे ह्राङला क्‍वान ढेबान चुह्रङ् भिसी पाङ्‌जी, “सोना लबारीदेन सिना लबारी खम्‍बा तिग ङा परमेश्‍वर हिन्‍ना? तिग्‍दा चु म्‍हिसे कोरे रोगग्‍याम खम्‍ना लसी पिन्‍गो भिसी ङा मुबा ग्‍लारी म्‍हि पुइखबा? च्‍यागो, थेसे ङादेन छ्‌याम लडाइ लबारी न्‍यु म्‍हाइबान मुला!”

८ इस्राएलला ग्‍लेसे ह्राङला क्‍वान ढेजी भिबा ताम परमेश्‍वरला म्‍हि एलीशासे थेःजी। जमाहेन्‍से एलीशासे ग्‍ले मुबा ग्‍लारी चु समाचार पुइजी, “तिग्‍दा ह्राङसे क्‍वान ढेबा? थे म्‍हिदा चुरी ङा मुबा ग्‍लारी पुइखउ, इस्राएलरी अगमवक्ता गिक चिम भिबा थेसे था याङ्‌गै।”

९ थेतबासेलमा नामान ह्राङला तागदेदेन रथगदे भोर्सी एलीशाला दिमरी निजी। ओच्‍छे एलीशाला दिमला म्रापरी निसी चिजी।

१० एलीशासे नामानदा चु ताम पाङ्‌बाला लागिरी म्‍हि गिकदा मङ्‌ग्‍यार पुइजी, “यर्दन स्‍योङरी निसी ए ह्राङनोन निसरेमधोना क्‍युइरी वाङ्‌बा थोन्‍बा लउ, जमाहेन्‍से एला न्‍होङ्‌बा स्‍या ङाच्‍छा खाह्रङ्‌बा मुबा थेह्रङ्‌नोन तला, ओच्‍छे ए पूरन खम्‍ला।”

११ तर चु ताम थेःसी नामान बोमो खबान चुह्रङ् भिसी तुरून्‍तन निजी, “थे ह्राङनोन मङ्‌ग्‍यार खसी परमप्रभु ह्राङला परमेश्‍वरदेन छ्‌याम बिन्‍ती लबान कोरे रोगसे स्‍याप्‍बा ङाला ल्‍हुइथोरी या ल्‍हिप्‍बान थेसे ङाला कोरे रोग फान्‍ना लला तला भिसी ङाइ म्‍हन्‍बा मुबा।

१२ तिग दमस्‍कसला अबानादेन फारपर स्‍योङला क्‍युइ चा इस्राएलला क्‍युइ भन्‍दा ज्‍यबा आरे? थेनोन क्‍युइरी वाङ्‌सी ङा फान्‍बारी आखम?” जमाहेन्‍से बोमोला झोकरी थे तुरून्‍तन फ्‍लिक दोःसी निजी।

१३ तर नामानना नोकरगदे ङाम्‍री खसी नामानदा चुह्रङ् भिसी पाङ्‌जी, “मालिक, चुदे ह्राङदा अगमवक्तासे खजिबै घ्रेन गे लउ भिसी कुल्‍बा हिन्‍सम तिग ह्राङसे आलसेला मुबा? ह्राङदा अगमवक्तासे क्‍युइरी वाङ्‌सी फान्‍गो भिसी सुङ्‌मा झन तिग्‍दा आलबा?”

१४ थेतबासेलमा नामान यर्दन स्‍योङरी निसी परमेश्‍वरला म्‍हि एलीशासे पाङ्‌बा ह्रङ्‌नोन निसरेमधोना क्‍युइरी वाङ्‌बा थोन्‍बा लजी। जमाहेन्‍से थेला न्‍होङ्‌बा स्‍या ङाच्‍छा खाह्रङ्‌बा मुबा थेह्रङ्‌बान तजी। ओच्‍छे थेला ढि जजाबा कोलाला ह्रङ्‌बान तजी।

१५ जमाहेन्‍से नामानदेन नामानना नोकरगदे एलीशा मुबा ग्‍लारी दोःसी खजी। ओच्‍छे एलीशाला ङाच्‍छापट्टि राप्‍सी नामानसे चुह्रङ् भिसी पाङ्‌जी, “इस्राएलरी बाहेक जम्‍बुलिङरी अर्गु खजिबै परमेश्‍वर आरे भिबा ताम ङादा था तजी। थेतबासेलमा ङाग्‍याम चु उपहार किन्‍गो।”

१६ एलीशासे नामानदा चुह्रङ् भिसी जोहाब पिन्‍जी, “ङाइ जुन परमेश्‍वरला गे लमुला, थेनोन परमप्रभुला मिन किन्‍सी घ्रान चबान पाङ्‌ला, ङादा तिगैनोन आतोः।” तर नामानसे चा उपहार किन्‍गो भिसी कर लबाला लबान लजी। तसैनोन एलीशासे किन्‍बारी आङ्‌यान्‍नी।

१७ जमाहेन्‍से नामानसे एलीशादा चुह्रङ् भिसी पाङ्‌जी, “ह्राङसे चु उपहार आकिन्‍बा हिन्‍सम खच्‍चर न्‍हीसे पुइखम्‍देधोनाला साप्रा ङादा चुग्‍याम भोर्पुङ्‌गो। तिग्‍दा भिसम ङाइ परमप्रभुला लागिरी जे मेरी ख्राङ्‌सी फुल्‍बा बलिदेन अर्गु बलिगदे फुल्‍ला। तर दाहेन्‍से अर्गु खजिबै लागदेला लागिरी मेरी ख्राङ्‌सी लबा बलिदेन अर्गु बलिगदे आल।

१८ तर ङाला ग्‍ले रिम्‍मोन लाला मन्‍दिररी पूजा लबारी फेप्‍मा ङाएनोन ग्‍लेदेन छ्‌याम न्‍हङ्‌री वाङ्‌तोःमुला, ग्‍लेसे मन्‍दिररी पूजा लमा ङाइएनोन रिम्‍मोन लादा फ्‍या लतोःमुला, चु तामला लागिरी चा परमप्रभुसे ङादा माफ लगै।”

१९ एलीशासे नामानदा “ज्‍यना लसी निउ” भिसी पाङ्‌जी। नामान एलीशादेन छ्‌याम बिदा किन्‍सी उदि क्‍यथाङ् जे दोबा मुबा।

२० थे धुइरी एलीशाला नोकर गेहजीसे सेम सेमरी चुह्रङ् भिसी पाङ्‌जी, “ङाला मालिकसे मी आरामग्‍याम खबा चु नामानदेन छ्‌याम तिगै स्‍हे आकिन्‍ना होह्रङ्‌नोन पुइजी। तर ङाइ परमप्रभुला मिन किन्‍सी घ्रान चबान पाङ्‌ला, य्‍हार्बान निसी ङाइ थेग्‍याम तिगै स्‍हे किन्‍ना।”

२१ थेतबासेलमा गेहजी नामानना लिच्‍छा लिच्‍छा य्‍हार्बान य्‍हार्बान निजी। थे ह्राङपट्टि य्‍हार्बान य्‍हार्बान खबा म्राङ्‌सी नामान रथग्‍याम फाप्‍जी। ओच्‍छे नामानसे थेदा “ङाग्‍याम तिगै गल्‍ती तबा हिन्‍ना?” भिसी ङ्‌योइजी।

२२ जमाहेन्‍से गेहजीसे नामानदा चुह्रङ् भिसी जोहाब पिन्‍जी, “थेह्रङ्‌बा तिगै तबा आरे, तर ङाला मालिकसे चुह्रङ् भिसी ङादा पुइखबा हिन्‍ना, ‘भर्खर जे एफ्राइमला गङ्‌पट्टि मुबा य्‍हुल्‍साग्‍याम अगमवक्तागदेला समूहग्‍याम म्‍हि न्‍ही दोखजी। थेतबासेलमा थे न्‍हीला लागिरी बोगल गिकसे च्‍युक ब्‍लि किलो म्‍हुइदेन जोर न्‍ही क्‍वान पिन्‍गो’ भिसी मालिकसे सुङ्‌बा मुला।”

२३ नामानसे थेदा, “तला, बोगल सोमसे किलो भ्रेनोन भोर्गो” भिसी पाङ्‌जी। चु किन्‍गो भिसी नामानसे गेहजीदा कर लबाला लबान लजी। ओच्‍छे नामानसे बोगल सोमसे किलो भ्रे म्‍हुइ गाल्‍दा न्‍हीरी युसी खीजी। ओच्‍छे जोर न्‍ही क्‍वानएनोन तेःसी ह्राङला नोकर न्‍हीदा पिन्‍जी। ओच्‍छे थे नोकर न्‍हीदा थे जम्‍मान काप्‍सी गेहजीला ङाच्‍छा ङाच्‍छा पुइजी।

२४ एलीशा चिबा गङ्‌री दोखमाहेन्‍से गेहजीसे थे नोकर न्‍हीग्‍याम थे स्‍हेगदे किन्‍सी दिम न्‍हङ्‌री थान्‍जी। जमाहेन्‍से गेहजीसे थे नोकर न्‍हीदा बिदा लजी, ओच्‍छे थे न्‍ही थेग्‍याम निजी।

२५ जमाहेन्‍से गेहजी दिम न्‍हङ्‌री निसी ह्राङला मालिक एलीशाला ङाच्‍छापट्टि राप्‍जी। ओच्‍छे एलीशासे थेदा, “गेहजी, ए खानङ् निमुबा?” भिसी ङ्‌योइमा, गेहजीसे “लास्‍सो, ङा खानङ्एनोन निबा आरे” भिसी जोहाब पिन्‍जी।

२६ तर एलीशासे गेहजीदा चुह्रङ् भिसी पाङ्‌जी, “थे म्‍हि ह्राङला रथग्‍याम फाप्‍सी एदा ह्रुप तबारी खमा तिग ङाला आत्‍मा एदेन छ्‌याम आरेमुबा? तिग चु धुइ टाङ्‌गा, क्‍वान, जैतूनना दोङ, अङ्‌गुर वारी, राग्‍यु, म्‍हेमुइ, घ्‍याबादेन घ्‍याबास्‍या किन्‍बा धुइ हिन्‍ना?

२७ नामानना ल्‍हुइरी थोन्‍बा कोरे रोगसे एदेन एला सन्‍तानदा खाइमै आख्‍ला।” ओच्‍छे गेहजी एलीशाला ङाच्‍छाग्‍याम तुरून्‍तन निजी। जमाहेन्‍से कोरे रोगसे स्‍याप्‍सी गेहजी घ्‍लिङ्‌ ह्रङ्‌बान तार तार तजी।

एलीशादेन तरी

६

अगमवक्तागदेला समूहसे तीरेकुनु एलीशा अगमवक्तादा चुह्रङ् भिसी पाङ्‌जी, “स्‍हीगो, ह्राङदेन छ्‌याम ह्रुप तबा धुइरी य्‍हाङ छ्‌यामनोन चिबा चु ग्‍ला य्‍हाङला लागिरी ल्‍हानान जजा तबा मुला।

२ यर्दन स्‍योङला कुनीरी सिङ याङ्‌मुला। थेतबासेलमा य्‍हाङ यर्दन स्‍योङरी निइ, ओच्‍छे य्‍हाङ चिबाला लागिरी य्‍हाङसे थेरी दिम स्‍होइ।” जमाहेन्‍से एलीशासे “तला निउ” भिसी पाङ्‌जी।

३ थे अगमवक्तागदे न्‍हङ्‌ला गिकसे एलीशादा, “ह्राङएनोन ह्राङला गे लबा म्‍हि ङनीगदेदेन छ्‌याम फेप्‍खउ” भिसी पाङ्‌मा, एलीशासे “तला, ङा खला” भिसी पाङ्‌जी।

४ जमाहेन्‍से एलीशा थेनीगदेदेन छ्‌यामनोन निजी। ओच्‍छे यर्दन स्‍योङरी दोमाहेन्‍से थेनीगदेसे दोङ थाबारी छ्‌याइजी।

५ अगमवक्ता गिकला चा दोङ थाना थानान तरी प्‍योक्‍सी क्‍युइ न्‍हङ्‌री ताइजी। जमाहेन्‍से थेसे घ्रेन काइ तेःसी “ङाला मालिक, चु तरी मी ह्रीसी भबा तरी मुबा, दाहेन्‍से तिग लसे?” भिसी पाङ्‌जी।

६ जमाहेन्‍से परमेश्‍वरला म्‍हि एलीशासे “तरी खानङ् ताइजी?” भिसी ङ्‌योइजी। ओच्‍छे थेसे तरी ताइबा ग्‍ला उन्‍जी। जमाहेन्‍से एलीशासे कडी गिक थासी थेरी ब्‍लुम्‍जी, ओच्‍छे थे तरी क्‍युइथोरी थोन्‍जी।

७ जमाहेन्‍से एलीशासे, “दुइसी भउ” भिसी पाङ्‌जी। ओच्‍छे थे म्‍हिसे थेरी कू तसी तरी दुइसी भजी।

एलीशासे अराम य्‍हुल्‍साला सिपाहीगदेला मी बन्‍द तना लबा

८ अरामला ग्‍लेसे इस्राएलदेन छ्‌याम लडाइ लबान मुबा। थे धुइरी इस्राएलला ग्‍लेसे ह्राङला सिपाहीगदेला हाकिमगदेदेन छ्‌याम सल्‍लाह लबान, “ङा फलानो ग्‍लारी निसी पाल फ्रेङ्‌सी चिला” भिसी पाङ्‌जी।

९ तर इस्राएलला ग्‍लेदा एलीशासे चु समाचार पुइजी, “ह्राङ थे ग्‍लाग्‍याम फेप्‍बारी होशियार तउ। तिग्‍दा भिसम थे ग्‍लाग्‍याम अरामी सिपाहीगदे निबान मुला।”

१० थेतबासेलमा जुन जुन ग्‍लाला बारेरी एलीशासे ग्‍लेदा पाङ्‌मुबा, थे थे ग्‍लाला बारेरी इस्राएलला ग्‍लेसे जम्‍मान ताम घोमुबा। ग्‍लेदा एलीशासे घरीघरी होशियार तना लमुबा। थेतबासेलमा थेह्रङ्‌बा ग्‍लागदेरी ग्‍ले सदन होशियार तसी चिमुबा।

११ थेतबासेलमा अराम य्‍हुल्‍साला ग्‍लेदा ल्‍हानान बोमो रेःजी। ओच्‍छे थेसे बोमोला झोकरी ह्राङला सिपाहीगदेला हाकिमगदेदा ग्‍ला गिकरी ङ्‌योइसी चुह्रङ् भिसी पाङ्‌जी, “तिग्‍दा एनीगदेसे ङादा आपाङ्‌बा, इस्राएलला ग्‍लेदेन छ्‌याम य्‍हाङ न्‍हङ्‌ला खला म्‍हि ढिक्‍बा मुला?”

१२ थेला सिपाहीगदेला हाकिमगदे न्‍हङ्‌ला गिकसे चुह्रङ् भिसी पाङ्‌जी, “ङाला ग्‍ले, य्‍हाङ न्‍हङ्‌ला खालैनोन ढिक्‍बा आरे, तर ह्राङसे ह्राङ स्‍हीम्‍बा कोठारी लबा जम्‍मान तामएनोन इस्राएलला अगमवक्ता एलीशासे इस्राएलला ग्‍लेदा पाङ्‌सी पिन्‍मुला।”

१३ ग्‍लेसे थेनीगदेदा चुह्रङ् भिसी कुल्‍जी, “थे खानङ् मुला, निसी म्‍हाइगो, ङाइ म्‍हिगदे पुइसी थेदा चुङ्‌ला।” ओच्‍छे थेनीगदेसे ग्‍लेदा “थे मी दोतानरी मुला” भिसी पाङ्‌जी।

१४ जमाहेन्‍से ग्‍लेसे थेरी तागदे ओच्‍छे रथगदेदेन छ्‌यामनोन शक्तिशाली सिपाहीगदेला हुल गिक पुइजी। थे सिपाहीगदे म्‍हुनङ् एलीशा चिबा शहरला क्‍युर्नोनग्‍याम निसी थे शहरदा गुङ्‌री झाङ्‌जी।

१५ एलीशाला नोकर स्‍य्‍होरीन रेःसी मङ्‌ग्‍यार निमा थेसे शहरला क्‍युर्नोन तागदे ओच्‍छे रथगदेदेन छ्‌यामनोन सिपाहीगदेला हुल म्राङ्‌जी। जमाहेन्‍से थे नोकर दिम न्‍हङ्‌री निसी ह्राङला मालिक एलीशादा “ङाला मालिक, य्‍हाङ सिबा तजी, दाहेन्‍से तिग लाइ?” भिसी ङ्‌योइजी।

१६ एलीशासे थेदा चुह्रङ् भिसी जोहाब पिन्‍जी, “आलोङ्‌गो, थेनीगदेदेन छ्‌याम मुबागदे भन्‍दा मी य्‍हाङदेन छ्‌याम मुबागदे चा ल्‍हानान मुला।”

१७ जमाहेन्‍से एलीशासे चुह्रङ् भिसी प्रार्थना लजी, “परमप्रभु, चुसे म्राङ्‌खम्‍गै, चुला मी ठोङ्‌सी पिन्‍गो।” ओच्‍छे परमप्रभुसे थे नोकरला मी ठोङ्‌सी पिन्‍जी। जमाहेन्‍से थे नोकरसे एलीशाला क्‍युर्सीन मुबा गङ् नाङ्‌नोन मेला तागदेदेन रथगदे म्राङ्‌जी।

१८ अरामी य्‍हुल्‍साला सिपाहीगदे ह्राङपट्टि खबान लबा म्राङ्‌सी एलीशासे परमप्रभुदेन छ्‌याम “चु म्‍हिगदेदा म्राङ्आखम्‍बा तना लसी पिन्‍गो” भिसी प्रार्थना लजी। परमप्रभुसे थे सिपाहीगदेदा एलीशासे बिन्‍ती लबा ह्रङ्‌नोन म्राङ्आखम्‍बा तना लजी।

१९ जमाहेन्‍से एलीशासे थे सिपाहीगदेदा चुह्रङ् भिसी पाङ्‌जी, “चु ग्‍यामएनोन आहिन, चु शहरएनोन आहिन। एनीगदेसे म्‍हाइबा म्‍हि मुबा ग्‍लारी ङाइ एनीगदेदा भोर्ला, ङादेन छ्‌याम खउ।” जमाहेन्‍से एलीशासे थेनीगदेदा सामरियारी भोर्जी।

२० थेनीगदे शहर न्‍हङ्‌री वाङ्‌मैछ्‌याम एलीशासे चुह्रङ् भिसी प्रार्थना लजी, “परमप्रभु, चु म्‍हिगदेसे दोःसी म्राङ्‌खम्‍गै, चुगदेला मी ठोङ्‌सी पिन्‍गो।” जमाहेन्‍से परमप्रभुसे थेनीगदेला मी ठोङ्‌सी पिन्‍जी। ओच्‍छे थेनीगदेसे ओसो च्‍यामा ह्राङगदे सामरिया शहर न्‍हङ्‌री चिम भिसी था याङ्‌जी।

२१ अरामी सिपाहीगदेदा म्राङ्‌माहेन्‍से इस्राएलला ग्‍लेसे एलीशादा चुह्रङ् भिसी ङ्‌योइजी, “ङाला आबा, ङाइ चुगदेदा तिग लउ, ङाइ चुगदेदा साइगो?”

२२ एलीशासे ग्‍लेदा चुह्रङ् भिसी जोहाब पिन्‍जी, “अँहँ, चुगदेदा आसाइगो। लडाइग्‍याम चुङ्‌सी भबा म्‍हिगदेदा तिग ह्राङसे साइमुबा? चुगदेदा ह्राङसे चबा थुङ्‌बा पिन्‍गो, चबा थुङ्‌बा लसी जिन्‍माहेन्‍से चु म्‍हिगदे ह्राङला ग्‍ले मुबा ग्‍लारी निगै।”

२३ जमाहेन्‍से इस्राएलला ग्‍लेसे थेनीगदेला लागिरी घ्रेन भोज लजी, ओच्‍छे थेनीगदेसे चबा थुङ्‌बा लसी जिन्‍माहेन्‍से ग्‍लेसे थेनीगदेदा निपुङ्‌जी। जमाहेन्‍से थेनीगदे ह्राङला ग्‍ले मुबा ग्‍लारी दोःसी निजी। थेकुनुहेन्‍से अरामी सिपाहीगदेसे इस्राएलीगदेदेन छ्‌याम लडाइ लबारीदेन थेनीगदेला सामान ब्‍यन्‍बा गे लबारी ख्‍लाजी।

क्‍युर्नोनग्‍याम खसी सामारियादा गुङ्‌री झाङ्‌बा

२४ उदि धुइ लिच्‍छा अराम य्‍हुल्‍साला ग्‍ले बेन-हददसे ह्राङला जम्‍मान सिपाहीगदेदा सामरियाला क्‍युर्नोनग्‍याम पुइसी सामरिया शहरदा गुङ्‌री झाङ्‌जी।

२५ ल्‍हानान धिनधोना शहरग्‍याम मङ्‌ग्‍यार थोन्‍आम्‍याङ्‌बासे लमा शहर नाङ्‌नोन घ्रेन अनिकाल तजी। थे धुइरी गधाला थोबो गिकला सय किलो नाङ म्‍हुइ दोजी, ओच्‍छे मुठी नाङ् बुर्गानना क्‍लिला सय बोगल न्‍हीसे च्‍युक ङ्‌हा ग्राम म्‍हुइ दोजी।

२६ तीरेकुनु इस्राएलला ग्‍ले पर्खालथोरी भ्रबान मुबा, थे धुइरी म्रिङ्‌म्‍हेमे गिकसे घ्रेन काइ तेःसी ग्‍लेदा चुह्रङ् भिसी पाङ्‌जी, “ङाला ग्‍ले, ङादा ह्रो लउ!”

२७ जमाहेन्‍से ग्‍लेसे थे म्रिङ्‌म्‍हेमेदा चुह्रङ् भिसी जोहाब पिन्‍जी, “चुदे परमप्रभुसेन एदा ह्रो आलनी भिसम ङाइ चा एदा खाह्रङ् लसी ह्रो लखम्‍ला? एदा पिन्‍बाला लागिरी ङादेन छ्‌याम खलारी अन्‍नएनोन आरे ओच्‍छे अङ्‌गुर म्‍हार्बा ग्‍लारी अङ्‌गुरला खुगुएनोन आरे।”

२८ जमाहेन्‍से ग्‍लेसे थे म्रिङ्‌म्‍हेमेदा एदा तिग तजी भिसी ङ्‌योइमा, थे म्रिङ्‌म्‍हेमेसे ग्‍लेदा चुह्रङ् भिसी जोहाब पिन्‍जी, “चु म्रिङ्‌म्‍हेमेसे ङादा ‘तिनी चबाला लागिरी एला झा भउ, ओच्‍छे न्‍हाङ्‌गर चा य्‍हाङ ढिक्‍सी ङाला झा चला।’

२९ जमाहेन्‍से ढिक्‍सी ङन्‍से ङाला झा धाइसी चजी। न्‍हाङ्‌गरदाङ ङाइ थेदा ‘तिनी चबाला लागिरी एला झा भउ,’ भिसी पाङ्‌मा, थेसे ह्राङला झादा छुम्‍जी।”

३० थे म्रिङ्‌म्‍हेमेला ताम थेःसी ग्‍लेसे ह्राङला क्‍वान ढेजी। ग्‍ले पर्खालरी भ्रबान मुबा, थे धुइरी म्‍हिगदेसे ग्‍लेसे न्‍हङ्‌पट्टि चा बोराला क्‍वान क्‍वान्‍बा म्राङ्‌जी।

३१ ग्‍लेसे चुह्रङ् भिसी पाङ्‌जी, “ङाइ शाफातला झा एलीशाला थोबो तिनी थाबारी आखम्‍नी भिसम परमप्रभुसे ङादा साइगै।”

३२ थे धुइरी एलीशा ह्राङलान दिमरी यहूदी गन्‍बागदेदेन छ्‌यामनोन मुबा। ग्‍लेसे एलीशादा चुङ्‌बाला लागिरी समाचार भोर्बा म्‍हि गिक ह्राङ भन्‍दा ङाच्‍छा पुइखजी। तर समाचार भोर्बा थे म्‍हि दोखबा भन्‍दा ङाच्‍छान एलीशासे यहूदी गन्‍बागदेदा चुह्रङ् भिसी पाङ्‌जी, “म्‍हि साइबा थे नाइबा म्‍हिसे ङाला थोबो थाबाला लागिरी म्‍हि गिकदा पुइखबान मुला। च्‍यागो, समाचार भोर्बा थे म्‍हि दोखबा भन्‍दा ङाच्‍छान म्राप ढुङ्‌गो। ओच्‍छे थेदा दिम न्‍हङ्‌री वाङ्‌बारीन आपिन्‍गो। थेला लिच्‍छा लिच्‍छा ग्‍लेएनोन खबान मुला।”

३३ एलीशासे चुह्रङ् भिसी यहूदी गन्‍बागदेदेन छ्‌याम ताम पाङ्‌बान लबा धुइरी समाचार भोर्बा थे म्‍हिदेन ग्‍ले दोखजी। ओच्‍छे ग्‍लेसे चुह्रङ् भिसी पाङ्‌जी, “चु दुख परमप्रभुसेन य्‍हाङथोरी पुइखबा मुला भिसम दाहेन्‍से ङाइ तिग्‍दा परमप्रभुला ग्‍याम च्‍यासी चिसे?”

७

एलीशासे चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, परमप्रभुला चु बचन सान्‍गो। सामरिया शहरला मूल म्रापरी न्‍हाङ्‌गर चुनोन धुइरी ग्राम गिक म्‍हुइरी माना नाङ्‌से गङ्‌सल भ्रा चूङ्‌ला। ओच्‍छे ग्राम गिक म्‍हुइरी माना सोम जौ चूङ्‌ला।”

२ ग्‍लेदा जोगब लबा सिपाहीगदेला हाकिमसे परमेश्‍वरला म्‍हिदा चुह्रङ् भिसी पाङ्‌जी, “च्‍यागो, परमप्रभुसे स्‍वर्गला झ्‍यालगदे ठोङ्‌सी पिन्‍सैनोन थेह्रङ् तनोन आत।”

एलीशा अगमवक्तासे थेदा चुह्रङ् भिसी जोहाब पिन्‍जी, “थे ताम एसे ह्राङलान मीसे म्राङ्‌ला। तर एसे थे स्‍हेग्‍याम तिगैनोन चआम्‍याङ्।”

अराम य्‍हुल्‍साला सिपाहीगदे लोङ्‌सी य्‍हार्बा

३ सामरिया शहरला मूल म्रापला मङ्‌ग्‍यारपट्टि कोरे रोगसे स्‍याप्‍बा म्‍हि ब्‍लि चिमुबा। थेनी ब्‍लिसे ह्राङ ह्राङ न्‍हङ्‌री चुह्रङ् भिसी पाङ्‌जी, “तिग्‍दा य्‍हाङ चुरी काल भ्रान्‍सी चिसे?

४ चुदे य्‍हाङ शहर न्‍हङ्‌री निइ भिसैनोन अनिकाल तबा मुला, थेरीनोन य्‍हाङ सिनोन सिला। ओच्‍छे चुरी चिजी भिसैनोन य्‍हाङ सिनोन सिला। थेतबासेलमा बरू य्‍हाङ अरामी सिपाहीगदेला पालरी निसी य्‍हाङसे ह्राङसे ह्राङदान थेनीगदेला यारी जिम्‍मा लाइ। चुदे थेनीगदेसे य्‍हाङदा तिगै आलनी भिसम य्‍हाङ सोनोन सोला। थेनीगदेसे साइजी भिसैनोन य्‍हाङ सिनोन सिला।”

५ ङ्‌यसेतमाहेन्‍से थेनीगदे अरामी सिपाहीगदे चिबा पालरी निजी। थेनीगदे पालला ङाम्‍री दोमा थेरी म्‍हि गिकएनोन आरेमुबा।

६ तिग्‍दा भिसम अरामी सिपाहीगदेसे रथगदे, तागदेदेन ल्‍हानान सिपाहीगदेला हुल खबान लबा काइ थेःजी। चु काइ चा परमप्रभुसेन थेनीगदेदा थेःना लबा मुबा। जमाहेन्‍से थेनीगदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “च्‍यागो य्‍हाङदेन छ्‌याम लडाइ लबाला लागिरी इस्राएलला ग्‍लेसे हित्तीदेन मिश्र य्‍हुल्‍साला ग्‍लेगदे ओच्‍छे थेनीगदेला सिपाहीगदे भबा मुला।”

७ थेतबासेलमा थेकुनु ङ्‌यसेन अरामी सिपाहीगदे ह्राङला पालगदे, तागदेदेन गधागदे थेरीन ख्‍लासी ह्राङ ह्राङला ज्‍यान जोगब लसी य्‍हार्बा मुबा। थेनीगदेसे ह्राङला पाल स्‍होमा खाह्रङ्‌बा मुबा थेह्रङ्‌बान ख्‍लासी य्‍हार्बा मुबा।

८ कोरे रोगसे स्‍याप्‍बा थे म्‍हि ब्‍लि अरामी सिपाहीगदे चिबा ग्‍लारी दोसी पाल गिकरी वाङ्‌जी। ओच्‍छे थेरी मुबा चबा स्‍हेगदे चजी, ओच्‍छे थेरी मुबा म्‍हार म्‍हुइदेन क्‍वानगदेएनोन अर्गु ग्‍लारी भोर्सी छुम्‍सी थान्‍जी। जमाहेन्‍से थेनीगदे दोःसी खसी अर्गु पालरी वाङ्‌जी। ओच्‍छे थेरी मुबा स्‍हेगदेएनोन भोर्सी छुम्‍सी थान्‍जी।

९ जमाहेन्‍से थेनीगदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “य्‍हाङसे लबा चु गे ज्‍यबा आहिन। तिनी मी ज्‍यबा समाचार पाङ्‌बा धिन चिम। य्‍हाङ चुह्रङ् लसी कुटिसी चिबारी आत। न्‍हाङ्‌गर स्‍य्‍होरी पाङ्‌ला भिसी चिजी भिसम य्‍हाङसे सजाय याङ्‌ला। थेतबासेलमा तुरून्‍तन निसी य्‍हाङसे चु समाचार ग्‍लेखाङ्‌री पाङ्‌तोःला।”

१० जमाहेन्‍से थेनीगदे निसी शहरला मूल म्रापरी चिबा पालेगदेदा ङ्‌योइबान चुह्रङ् भिसी पाङ्‌जी, “ङनीगदे अरामी सिपाहीगदे चिबा पालरी निबा मुबा, ङन्‍से थेरी म्‍हि गिकएनोन आम्राङ्‌नी। ओच्‍छे खालै म्‍हिला काइएनोन आथेःनी। थेनीगदेला तागदेदेन गधागदे च्‍युन्‍बाला च्‍युन्‍बान मुला। ओच्‍छे पालगदेएनोन थेनीगदेसे स्‍होमा खाह्रङ्‌बा मुबा थेह्रङ्‌बान मुला।”

११ जमाहेन्‍से शहरला मूल म्रापरी चिबा पालेगदेसे घ्रेन काइ तेःसी चु समाचार पाङ्‌जी। चुह्रङ् लसी चु समाचार ग्‍लेखाङ्‌धोनान दोजी।

१२ चु ताम थेःमाहेन्‍से ग्‍ले म्‍हुनङ्‌नोन रेःजी, ओच्‍छे ह्राङला सिपाहीगदेला हाकिमगदेदा चुह्रङ् भिसी पाङ्‌जी, “अरामी सिपाहीगदेसे तिग लबान मुला थे ताम ङाइ एनीगदेदा पाङ्‌ला। य्‍हाङ चआम्‍याङ्‌ना फोइथाननोन सिबारी छ्‌याइबा मुला भिबा ताम थेनीगदेदा था मुला। थेतबासेलमा य्‍हाङदा ‘थेनीगदे पक्‍कान शहरग्‍याम मङ्‌ग्‍यार थोन्‍ना, थे धुइरी य्‍हाङसे थेनीगदेदा छोन्‍बोन चुङ्‌सी य्‍हाङ चा शहर न्‍हङ्‌री वाङ्‌तोःला’ भिसी अरामी सिपाहीगदे ह्राङ ह्राङला पाल ख्‍लासी ङाम ङाम्‍ला नाम्‍सारी निसी लासी चिबा हिन्‍ना।”

१३ सिपाहीगदेला हाकिमगदे न्‍हङ्‌ला गिकसे ग्‍लेदा चुह्रङ् भिसी पाङ्‌जी, “य्‍हाङला शहररी मुबा गोर ङ्‌हा तागदे पिन्‍सी कोइ कोइ म्‍हिगदेदा पुइगो। थे तागदेला गतीएनोन चुरी मुबा जम्‍मान इस्राएलीगदेला ह्रङ्‌बान तला। थेतबासेलमा थेरी तिग तबा हिन्‍ना थे ताम था याङ्‌बाला लागिरी य्‍हाङसे थेनीगदेदा पुइगे।”

१४ जमाहेन्‍से अरामी सिपाहीगदेदा तिग तजीम भिबा ताम घोबाला लागिरी थेनीगदेसे रथ न्‍हीदेन तागदे धम्‍सी म्‍हि पुइजी। रथरी निबागदेदा ग्‍लेसे “थेरी तिग तजीम निसी घोउ” भिसी कुल्‍जी।

१५ जमाहेन्‍से थे म्‍हिगदे यर्दन स्‍योङधोनान अरामी सिपाहीगदेदा म्‍हाइबान निजी। ओच्‍छे हतार हतार लसी य्‍हार्मा अरामी सिपाहीगदेसे ग्‍याम ग्‍यामरीन भ्‍याङ्‌सी थान्‍बा क्‍वानदेन हतियारगदे स्‍याप्‍जी। जमाहेन्‍से थे म्‍हिगदे दोःसी खसी चु जम्‍मान तामगदे ग्‍लेदा पाङ्‌जी।

१६ जमाहेन्‍से जम्‍मान म्‍हिगदे शहरग्‍याम मङ्‌ग्‍यार थोन्‍सी अरामी सिपाहीगदेला पालरी मुबा जम्‍मान सामानगदे भोर्जी। थेतबासेलमा परमप्रभुसे सुङ्‌बा ह्रङ्‌नोन माना नाङ्‌से गङ्‌सल भ्रा ग्राम गिक म्‍हुइरी चूङ्‌जी, ओच्‍छे माना सोम जौ ग्राम गिक म्‍हुइरी चूङ्‌जी।

१७ ग्‍लेदा जोगब लबा सिपाहीगदेला हाकिमदा ग्‍लेसे शहरला मूल म्राप च्‍याबारी जिम्‍मा पिन्‍बा मुबा। थेदा स्‍याप्‍बाला लागिरी ग्‍ले थेला दिमरी निमा एलीशासे अगमवाणी लबा ह्रङ्‌नोन म्‍हिगदेसे शहरला मूल म्रापरीन नाङ्‌सी थेदा साइजी।

१८ “न्‍हाङ्‌गर चुनोन धुइरी सामरिया शहरला मूल म्रापरी माना नाङ्‌से गङ्‌सल भ्रा ग्राम गिक म्‍हुइरी चूङ्‌ला, ओच्‍छे माना सोम जौ ग्राम गिक म्‍हुइरी चूङ्‌ला” भिसी एलीशासे ग्‍लेदा पाङ्‌बा मुबा।

१९ सिपाहीगदेला थे हाकिमसे एलीशादा “च्‍यागो, परमप्रभुसे स्‍वर्गला झ्‍यालगदे ठोङ्‌सी पिन्‍सैनोन थेह्रङ् तनोन आत” भिसी पाङ्‌बा मुबा।

एलीशासे थेदा “थे ताम एसे ह्राङलान मीसे म्राङ्‌ला, तर एसे थे स्‍हेग्‍याम तिगैनोन चआम्‍याङ्” भिसी जोहाब पिन्‍बा मुबा।

२० ओच्‍छे थेदा एलीशासे पाङ्‌बा ह्रङ्‌नोन तजी, थेदा म्‍हिगदेसे शहरला मूल म्रापरी नाङ्‌सी नाङ्‌सीन साइजी।

शूनम्‍मी म्रिङ्‌म्‍हेमे दोःसी ह्राङला य्‍हुल्‍सारी खबा

८

एलीशासे जुन म्रिङ्‌म्‍हेमेला झादा सोना लबा मुबा। थे म्रिङ्‌म्‍हेमेदा एलीशासे चुह्रङ् भिसी पाङ्‌बा मुबा, “उदि दिङला लागिरी एला म्‍हेमेगदे पूरन चुग्‍याम निसी खजिबै ग्‍ला गिकरी चिउ। तिग्‍दा भिसम चु य्‍हुल्‍सारी निस दिङधोना अनिकाल तला भिसी परमप्रभुसे सुङ्‌बा मुला।”

२ एलीशासे पाङ्‌बा ह्रङ्‌नोन थे म्रिङ्‌म्‍हेमे ह्राङला पूरन म्‍हेमेदा भोर्सी पलिश्‍तीगदेला य्‍हुल्‍सारी निजी, ओच्‍छे निस दिङधोना थेरीन चिजी।

३ निस दिङ तमाहेन्‍से थे म्रिङ्‌म्‍हेमे पलिश्‍तीगदेला य्‍हुल्‍साग्‍याम दोःसी ह्राङला इस्राएल य्‍हुल्‍सारी खजी। ओच्‍छे थेसे ह्राङला दिम वारी दोःसी पिन्‍गो भिसी ग्‍ले मुबा ग्‍लारी बिन्‍ती लजी।

४ ग्‍ले चा थे धुइरी एलीशाला नोकर गेहजीदेन छ्‌याम “एलीशासे लबा जम्‍मान उदेकला गेगदेला बारेरी ङादा पाङ्‌गो” भिसी ताम लबान मुबा।

५ एलीशासे सिबा म्‍हिदा खाह्रङ् लसी दोःसी सोना लजी भिसी गेहजीसे ग्‍लेदा पाङ्‌बान मुबा, थेनोन धुइरी एलीशासे सिबाग्‍याम सोना लबा कोलाला आमा ह्राङला दिम वारीला लागिरी ग्‍लेदेन छ्‌याम बिन्‍ती लबारी थेरी दोखजी। जमाहेन्‍से गेहजीसे चुह्रङ् भिसी पाङ्‌जी, “ङाला ग्‍ले, थे म्रिङ्‌म्‍हेमे चुनोन हिन्‍ना, ओच्‍छे एलीशासे सिबाग्‍याम सोना लबा थेला झाएनोन चुनोन हिन्‍ना।”

६ थे तामला बारेरी ग्‍लेसे थे म्रिङ्‌म्‍हेमेदा ङ्‌योइमा थे म्रिङ्‌म्‍हेमेसेनोन ग्‍लेदा जम्‍मान ताम पाङ्‌जी। जमाहेन्‍से ग्‍लेसे थे म्रिङ्‌म्‍हेमेला मुद्दा हाकिम गिकदा जिम्‍मा पिन्‍बान चुह्रङ् भिसी पाङ्‌जी, “थेला भु वारी जम्‍मान दोःसी पिन्‍गो, ओच्‍छे चु य्‍हुल्‍सा ख्‍लाबा धुइहेन्‍से दन्‍देधोना थेला भु वारीरी रोबा जम्‍मान स्‍हेगदेएनोन दोःसी पिन्‍गो।”

हजाएलसे बेन-हदद ग्‍लेदा साइबा

७ अरामला ग्‍ले बेन-हदद स्‍हु खसी चिबा धुइरी एलीशाएनोन दमस्‍कसरी दोजी। जमाहेन्‍से “एलीशा चुरी खबा मुला” भिसी ग्‍लेदा पाङ्‌जी।

८ जमाहेन्‍से ग्‍लेसे हजाएलदा चुह्रङ् भिसी पाङ्‌जी, “उपहार भोर्सी एलीशादा ह्रुप तबारी निउ। ओच्‍छे चु रोगग्‍याम ङा फान्‍ना कि आफान भिसी परमप्रभुदेन छ्‌याम ङ्‌योइगो भिसी थेदा पाङ्‌गो।”

९ जमाहेन्‍से उपहार पिन्‍बाला लागिरी हजाएलसे दमस्‍कसला जम्‍मान भन्‍दा ज्‍यबा ज्‍यबा स्‍हेगदे बोगल न्‍ही ऊँटदा काप्‍सी एलीशा मुबा ग्‍लारी निजी। ओच्‍छे एलीशादा ह्रुप तसी चुह्रङ् भिसी पाङ्‌जी, “आरामला ग्‍ले बेन-हददसे ह्राङ फान्‍ना कि आफान भिसी ङ्‌योइबारी ङादा चुरी पुइखबा हिन्‍ना।”

१० एलीशासे हजाएलदा चुह्रङ् भिसी जोहाब पिन्‍जी, “निसी ग्‍लेदा, ‘ह्राङ पक्‍कन फान्‍ना’ भिसी पाङ्‌गो। तर पाङ्‌नोन तोःमा थे सिला। चु ताम ङादा परमप्रभुसे उन्‍बा मुला।”

११ एलीशासे हजाएलदा च्‍याबाला च्‍याबान लबासे लमा हजाएलदा पेःबा खजी। जमाहेन्‍से एलीशा क्राजी।

१२ हजाएलसे एलीशादा, “ङाला मालिक, ह्राङ तिग्‍दा क्राबा?” भिसी ङ्‌योइजी।

जमाहेन्‍से एलीशासे चुह्रङ् भिसी जोहाब पिन्‍जी, “तिग्‍दा भिसम एसे इस्राएलला म्‍हिगदेला बिरोध लसी ल्‍हानान आज्‍यबा गे लला भिबा ताम ङादा था मुला। एसे थेनीगदेला भ्‍योन म्‍हिगदेदा तरवारसे ताम्‍सी साइला, ओच्‍छे थेनीगदेला जजाबा कोलागदेदा सरी भ्‍यासी साइला, ओच्‍छे एसे जीउ न्‍हीला म्रिङ्‌म्‍हेमेगदेदा फो क्‍लेसी साइला।”

१३ हजाएलसे “ङा नगी ह्रङ्‌बा म्‍हि गिकसे चुह्रङ्‌बा घ्रेन गे खाह्रङ् लसी लखम्‍ला?” भिसी ङ्‌योइजी।

जमाहेन्‍से एलीशासे “ए अराम य्‍हुल्‍साला ग्‍ले दोला भिसी ङादा परमप्रभुसे उन्‍बा मुला” भिसी जोहाब पिन्‍जी।

१४ जमाहेन्‍से हजाएल एलीशादेन छ्‌याम बिदा किन्‍सी ह्राङला ग्‍ले मुबा ग्‍लारी दोसी निजी। हजाएल दोखमाहेन्‍से बेन-हदद ग्‍लेसे “एदा एलीशासे तिग पाङ्‌जी?” भिसी ङ्‌योइजी।

हजाएलसे बेन-हदद ग्‍लेदा “ह्राङ पक्‍कन खम्‍ला” भिसी पाङ्‌बा मुला।

१५ तर हजाएलसे न्‍हाङ्‌गरदाङ कम्‍बल गिक क्‍युइरी ब्‍लुम्‍जी। ओच्‍छे थे कम्‍बलसे ग्‍लेला सुङ् घप्‍सी ग्‍लेदा साइजी। जमाहेन्‍से हजाएल ग्‍ले दोजी।

यहोराम यहूदाला ग्‍ले दोःबा

२ काइ २१:१-२०

१६ इस्राएलला ग्‍ले आहाबला झा योरामसे शासन लबा ङ्‌हा दिङ तमा यहोशापातला झा यहोराम यहूदाला ग्‍ले दोजी।

१७ ग्‍ले दोमा यहोराम बोगल गिकसे च्‍युक न्‍ही दिङ तबा मुबा। थेसे भ्रे दिङधोना यरूशलेमरी शासन लजी।

१८ आहाब ग्‍लेला सन्‍तान ह्रङ् लसी थेएनोन इस्राएलला ग्‍लेला सिउरी भ्रजी। तिग्‍दा भिसम थेसे आहाबला झामेदेन छ्‌याम ब्‍याह लबा मुबा। थेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

१९ तसैनोन परमप्रभुसे ह्राङला गे लबा म्‍हि दाऊदला लागिरी यहूदादा नाश लबा सेम आलनी। तिग्‍दा भिसम दाऊद ग्‍लेदेन थेला झागदेदा सदन य्‍हाल पिन्‍बा नाङ्‌सल गिक पिन्‍ना भिसी परमप्रभुसे कबुल लबा मुबा।

२० यहोरामसे शासन लबा धुइरी एदोमला म्‍हिगदे यहूदाला बिरोधरी रेःजी। ओच्‍छे थेनीगदेसे ह्राङला लागिरी अर्गुन ग्‍ले स्‍होजी।

२१ थेतबासेलमा यहोराम ह्राङदेन छ्‌याम मुबा जम्‍मान रथगदे भोर्सी जाईररी निजी। जाईररी दोमा यहोरामदेन रथरी मुबा थेला सिपाहीगदेला हाकिमगदेदा एदोमला म्‍हिगदेसे क्‍युर्सीन खसी गुङ्‌री झाङ्‌जी। तर ग्‍लेदेन सिपाहीगदेला हाकिमगदे थे ग्‍लाग्‍याम म्‍हुनङ्‌नोन य्‍हार्सी निजी। ओच्‍छे थेला सिपाहीगदे चा छरपष्‍ट तसी ह्राङ ह्राङला दिमरी निजी।

२२ थेकुनुहेन्‍से दन्‍देधोनान एदोमीगदे यहूदाग्‍याम फेसी चिबा मुला। थेनोन धुइरी लिब्‍ना शहरला म्‍हिगदेएनोन यहूदाला बिरोधरी रेःजी।

२३ यहोरामसे शासन लबा धुइरी तबा अर्गु तामगदेदेन थेसे लबा जम्‍मान गेगदे यहूदाला ग्‍लेगदेला बारेरी काइरन भ्रिबा किताबरी भ्रिबा मुला।

२४ यहोराम ग्‍ले सिजी, ओच्‍छे थेदा दाऊदला शहररी ल्‍हुजी। जमाहेन्‍से थेला साटोरी थेलान झा अहज्‍याह ग्‍ले दोजी।

अहज्‍याह यहूदाला ग्‍ले दोबा

२ काइ २२:१-६

२५ इस्राएलला ग्‍ले आहाबला झा योरामसे शासन लसी च्‍युक न्‍ही दिङ तमा यहोरामला झा अहज्‍याह यहूदाला ग्‍ले दोजी।

२६ अहज्‍याह ग्‍ले दोमा बोगल गिकसे न्‍ही दिङ तबा मुबा, थेसे यरूशलेमरी तीदिङ जे शासन लजी। थेला आमाला मिन चा अतल्‍याह मुबा। अतल्‍याह चा इस्राएलला ग्‍ले ओम्रीला छायास्‍या मुबा।

२७ आहाबला वंशला म्रिङ्‌म्‍हेमेदेन छ्‌याम ब्‍याह तबासेलमा अहज्‍याह ग्‍लेएनोन आहाबला सन्‍तानना सिउरी भ्रजी, ओच्‍छे आहाबला सन्‍तानसे ह्रङ्‌नोन थेसेनोन जुन ताम परमप्रभुला ओन्‍छाङ्‌री आज्‍यबा मुबा थेनोन लजी।

२८ रामोत-गिलादरी अराम य्‍हुल्‍साला ग्‍ले हजाएलदेन छ्‌याम लडाइ लबाला लागिरी अहज्‍याहएनोन आहाबला झा योरामदेन छ्‌यामनोन निजी। तर अरामी सिपाहीगदेसे योरामदा चोटनोन चोट तना लजी।

२९ रामोत-गिलादरी अराम य्‍हुल्‍साला ग्‍ले हजाएलदेन छ्‌याम लडाइ लमा चोट तबासेलमा फान्‍बाला लागिरी योराम ग्‍ले यिजरेलरी दोःसी निजी। जमाहेन्‍से योराम ग्‍लेदा च्‍याबारी भिसी यहूदाला ग्‍ले यहोरामला झा अहज्‍याह यिजरेलरी निजी। तिग्‍दा भिसम योराम ग्‍लेदा चोटनोन चोट तबा मुबा।

येहूदा इस्राएलला ग्‍ले स्‍होबा

९

एलीशा अगमवक्तासे अगमवक्तागदेला समूह न्‍हङ्‌ग्‍याम गिकदा ङ्‌योइसी थेदा चुह्रङ् भिसी पाङ्‌जी, “क्रेप्‍सारी के खीगो, ओच्‍छे चु छ्‌युगुला थोङ भोर्सी ए रामोत-गिलादरी निउ।

२ थेरी दोमाहेन्‍से एसे निम्‍शीला छाया, यहोशापातला झा येहूदा म्‍हाइगो। थेदा स्‍याप्‍माहेन्‍से एसे थेदा थेला ह्रोगदेग्‍याम फेसी थेदा जे जम्‍मान भन्‍दा न्‍हङ्‌पट्टिला कोठारी भोर्गो।

३ जमाहेन्‍से चु थोङला छ्‌युगु येहूला थोबोरी युसी चुह्रङ् भिसी पाङ्‌गो, ‘परमप्रभुसे चुह्रङ् भिसी सुङ्‌बा मुला, ङाइ एदा इस्राएलला ग्‍ले स्‍होबारी धम्‍बा मुला।’ जमाहेन्‍से ए तुरून्‍तन थे ग्‍लाग्‍याम थोन्‍सी य्‍हार्गो।”

४ थेतबासेलमा थे भ्‍योन अगमवक्ता रामोत-गिलादरी निजी।

५ रामोत-गिलादरी दोमा थे अगमवक्तासे सिपाहीगदेला हाकिमगदेदा ग्‍ला गिकरी ह्रुप तसी चिबा स्‍याप्‍जी। जमाहेन्‍से थेसे थेनीगदेदा “सिपाहीगदेला हाकिम, ह्राङदेन छ्‌याम ताम गिक लतोःबा मुला” भिसी पाङ्‌जी।

यहूसे थे अगमवक्तादा, “ङनीगदे न्‍हङ्‌ला खालदेन छ्‌याम ताम लतोःबा हिन्‍ना?” भिसी ङ्‌योइजी।

जमाहेन्‍से थे अगमवक्तासे “ह्राङदेन छ्‌याम हिन्‍ना” भिसी पाङ्‌जी।

६ जमाहेन्‍से येहू रेःसी दिम न्‍हङ्‌री निजी। ओच्‍छे थे अगमवक्तासे येहूला थोबोरी छ्‌युगु युबान चुह्रङ् भिसी पाङ्‌जी, “परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘ङाइ एदा परमप्रभुला म्‍हि इस्राएलीगदेला ग्‍ले स्‍होबारी धम्‍बा मुला।

७ एसे एला मालिक आहाबला वंशदा नाश लतोःला, ओच्‍छे ईजेबेलसे ङाला अगमवक्तागदेदेन ङाला गे लबा म्‍हिगदेदा साइबासे लमा ङाइ थेदा सजाय पिन्‍सी नाङ फाला।

८ आहाबला सन्‍तानगदे जम्‍मान नाश तला। घ्‍याबा हिन्‍सै घ्‍याबा आहिन्‍सै इस्राएलरी थेला म्‍हेमे न्‍हङ्‌ला जम्‍मान ह्रेम्‍फेबेगदे नाश तला।

९ ङाइ नबातला झा यारोबामदेन अहियाहला झा बाशाला सन्‍तानदा खाह्रङ् लबा मुबा आहाबला सन्‍तानदाएनोन थेह्रङ्‌नोन लला।

१० ओच्‍छे ईजेबेलला लाशदा चा खालैसेन आल्‍हु। तर थेला लाशदा यिजरेललान ग्‍ला गिकरी नगीगदेसे छ्‌याकछिक लसी चला।’” चु ताम पाङ्‌माहेन्‍से म्राप ठोङ्‌सी थे अगमवक्ता थे ग्‍लाग्‍याम य्‍हार्जी।

११ जमाहेन्‍से यहू मङ्‌ग्‍यार सिपाहीगदेला हाकिमगदे ह्राङला ह्रोगदे मुबा ग्‍लारी खजी। ओच्‍छे थेनीगदे न्‍हङ्‌ला गिकसे येहूदा चुह्रङ् भिसी ङ्‌योइजी, “जम्‍मान ताम ठीक मुला? ए मुबा ग्‍लारी थे म्‍योबा म्‍हि तिग्‍दा खजिम?”

जमाहेन्‍से येहूसे थेदा चुह्रङ् भिसी जोहाब पिन्‍जी, “थे म्‍हिदा एनीगदेसेनोन ङोसेमुला, ओच्‍छे थे म्‍हिसे तिग पाङ्‌मुला भिबा ताम एनीगदेदा थानोन मुला।”

१२ थेनीगदेसे येहूदा “थे ताम सत्‍य आहिन, ङन्‍दा सत्‍य ताम पाङ्‌गो” भिसी पाङ्‌जी।

जमाहेन्‍से येहूसे थेनीगदेदा चुह्रङ् भिसी पाङ्‌जी, “थेसे ङादा पाङ्‌बा ताम चुनोन हिन्‍ना, ‘परमप्रभुसे चुह्रङ् भिसी सुङ्‌बा मुला, ङाइ इस्राएलीगदेला ग्‍ले स्‍होबाला लागिरी एदा धम्‍बा मुला।’”

१३ जमाहेन्‍से थेनीगदेसे येहू भ्रबाला लागिरी चामला लीरी ह्राङ ह्राङला क्‍वान स्‍युसी तुरून्‍तन तीजी। जमाहेन्‍से थेनीगदेसे बिगुल ह्राप्‍बान घ्रेन काइ तेःसी “येहू ग्‍ले हिन्‍ना” भिसी पाङ्‌जी।

इस्राएलला ग्‍ले योरामदा साइबा

१४ जमाहेन्‍से निम्‍शीला छाया, यहोशापातला झा येहूसे योराम ग्‍लेला बिरोध लसी जाल लबारी छ्‌याइजी। चु धुइरी योराम ग्‍लेदेन जम्‍मान इस्राएलीगदेसे अरामला ग्‍ले हजाएलदेन छ्‌याम लडाइ लसी रामोत-गिलाददा जोगब लसी थान्‍बा मुबा।

१५ तर आरामला ग्‍ले हजाएलदेन छ्‌याम लडाइ लमा योराम ग्‍लेदा चोट तबा मुबा। थे चोटग्‍याम फान्‍बाला लागिरी योराम ग्‍ले यिजरेलरी निसी चिबा मुबा। येहूसे सिपाहीगदेला हाकिम ह्राङला ह्रोगदेदा चुह्रङ् भिसी पाङ्‌जी, “चुदे एनीगदेसे ङा ग्‍ले दोगै भिसी म्‍हन्‍बा मुसम चु शहरग्‍याम चु समाचार भोर्सी खालैनोन यिजरेलरी निआम्‍याङ्‌गै।”

१६ जमाहेन्‍से येहू ह्राङला रथरी क्रेसी यिजरेलरी निजी। तिग्‍दा भिसम योराम ग्‍ले फान्‍बाला लागिरी थेरीन आराम लसी चिबा मुबा। ओच्‍छे यहूदाला ग्‍ले अहज्‍याहएनोन योरामदा च्‍याबारी थेरी खबा मुबा।

१७ यिजरेलला धरहरारी राप्‍सी चिबा पालेसे येहू ह्राङला सिपाहीगदेदेन छ्‌याम खबान लबा म्राङ्‌जी। जमाहेन्‍से थे पालेसे घ्रेन काइ तेःसी “ङाइ हुल गिक म्‍हि खबान लबा म्राङ्‌बान मुला” भिसी पाङ्‌जी।

ओच्‍छे योराम ग्‍लेसे थे पालेदा चुह्रङ् भिसी कुल्‍जी, “ह्राङनी ज्‍यबा सेम थोसी फेप्‍खबा हिन्‍ना कि आहिन भिसी ङ्‌योइबाला लागिरी तारी क्रेबा सिपाही गिकदा थेनीगदे मुबा ग्‍लारी पुइगो।”

१८ थे तारी क्रेसी निबा सिपाही येहूदा ह्रुप तबारी निजी, ओच्‍छे थेसे येहूदा चुह्रङ् भिसी पाङ्‌जी, “ग्‍लेसे ह्राङ ज्‍यबा सेमसे फेप्‍खबा हिन्‍ना कि आहिन भिसी सुङ्‌बा मुला।”

जमाहेन्‍से येहूसे थे सिपाहीदा “ज्‍यबा सेमसे खसै आखसै एदा तिग मतलब? ए ङाला लिच्‍छा लिच्‍छा खउ” भिसी जोहाब पिन्‍जी।

थे धरहरारी चिबा पालेसे ग्‍लेदा चुह्रङ् भिसी पाङ्‌जी, “समाचार भोर्बा थे म्‍हिसे थेनीगदेदा स्‍याप्‍बा मी स्‍याप्‍जी, तर थे दोःसी चा आखनी।”

१९ जमाहेन्‍से ग्‍लेसे तारी क्रेबा अर्गु सिपाही गिकदा दोःसी पुइजी। थेनीगदे मुबा ग्‍लारी दोमाहेन्‍से थे सिपाहीसे थेनीगदेदा चुह्रङ् भिसी पाङ्‌जी, “ग्‍लेसे ह्राङ ज्‍यबा सेमसे फेप्‍खबा हिन्‍ना कि आहिन भिसी सुङ्‌बा मुला।”

जमाहेन्‍से येहूसे थे सिपाहीदा “ज्‍यबा सेमसे खसै आखसै एदा तिग मतलब? ए ङाला लिच्‍छा लिच्‍छा खउ” भिसी जोहाब पिन्‍जी।

२० जमाहेन्‍से धरहरारी चिबा पालेसे ग्‍लेदा दोःसी चुह्रङ् भिसी पाङ्‌जी, “थे तारी क्रेसी निबा सिपाहीसे थेनीगदेदा स्‍याप्‍बा मी स्‍याप्‍जी, तर थेएनोन दोःसी आखनी। थे रथ थोबा म्‍हि मी निम्‍शीला झा येहू ह्रङ्‌बान मुला। थेसे मी म्‍योबासे ह्रङ् लसीन रथ थोमुला।”

२१ जमाहेन्‍से योराम ग्‍लेसे “ङाला रथ ठीक लउ” भिसी पाङ्‌जी। रथ ठीक लसी जिन्‍माहेन्‍से इस्राएलला ग्‍ले योरामदेन यहूदाला ग्‍ले अहज्‍याह ह्राङ ह्राङला रथरी चिसी येहूदा ह्रुप तबारी निजी। योराम ग्‍लेदेन अहज्‍याह ग्‍लेसे थेदा यिजरेलरी चिबा नाबोतला भुरीन स्‍याप्‍जी।

२२ येहूदा म्राङ्‌माहेन्‍से योराम ग्‍लेसे थेदा चुह्रङ् भिसी ङ्‌योइजी, “येहू, ए ज्‍यबा सेम थोसी खबा हिन्‍ना कि आहिन?”

जमाहेन्‍से येहूसे योराम ग्‍लेदा चुह्रङ् भिसी जोहाब पिन्‍जी, “एला आमा ईजेबेलसे जम्‍मान खाल्‍ला मूर्तिदा पूजा लबादेन जम्‍मान खाल्‍ला मन्‍त्रतन्‍त्र लबा तामगदे य्‍हाङला गुङ्‌री मुनोन मुला भिसम तिग्‍ला ज्‍यबा सेम?”

२३ ह्राङला रथ फ्‍लिक दोःसी योराम ग्‍लेसे अहज्‍याह ग्‍लेदा “अहज्‍याह, चु मी य्‍हाङला बिरोधरी रेःजीम” भिसी थेग्‍याम य्‍हार्जी।

२४ जमाहेन्‍से येहूसे ह्राङला मुदेबा भङसे म्‍यादली तन्‍गब लसी योराम ग्‍लेदा रोब्‍जी। थे म्‍यासे योरामला तिङ्‌नोन फ्‍लोक चाल्‍जी। ओच्‍छे थे ह्राङलान रथरी ह्रिल्‍जी।

२५ येहूसे सिपाहीगदेला हाकिम ह्राङला रथ चलब लबा बिदकारदा चुह्रङ् भिसी पाङ्‌जी, “थेदा यिजरेली नाबोतला भुरी भोर्सी भ्‍याङ्‌गो। एदेन ङा थेला आबा आहाबदेन छ्‌याम छ्‌यामनोन रथरी निमा थेला बारेरी परमप्रभुसे चुह्रङ् भिसी सुङ्‌बा ताम एदा थानोन मुदला,

२६ ‘तिला नाबोतदेन थेला झागदेदा साइबा ङाइ म्राङ्‌बा मुला। ङाइ एदा चुनोन भुरी सजाय पिन्‍नोन पिन्‍ना’ भिसी परमप्रभुसे सुङ्‌बा मुला। थेतबासेलमा परमप्रभुसे सुङ्‌बा अन्‍छार थेदा थेनोन भुरी भोर्सी भ्‍याङ्‌गो।”

यहूदाला ग्‍ले अहज्‍याहदा साइबा

२७ चु ताम म्राङ्‌माहेन्‍से यहूदाला ग्‍ले अहज्‍याहएनोन बेथ-हागानपट्टि निबा ग्‍यामनोन ग्‍याम य्‍हार्जी। थेदा म्राङ्‌सी येहूसे घ्रेन काइ तेःसी “थेदाएनोन साइगो” भिसी ह्राङला म्‍हिगदेदा पाङ्‌जी। अहज्‍याह यिबलाम शहरला ङाम्‍री मुबा गूर भिबा ग्‍लाला खान्‍री तोर रथरी य्‍हार्सी निबान लबा धुइरी थेनीगदेसे अहज्‍याहदा चोटनोन चोट तना लजी। तर थे य्‍हार्सी मगिद्दो शहररी निजी, ओच्‍छे थे थेरीन सिजी।

२८ जमाहेन्‍से अहज्‍याह ग्‍लेला सिपाहीगदेला हाकिमगदेसे अहज्‍याह ग्‍लेला लाश रथरी थान्‍सी यरूशलेमरी भोर्जी, ओच्‍छे दाऊदला शहररी ग्‍लेगदेदा ल्‍हुबारी स्‍होबा धुर्सारी थेदाएनोन ल्‍हुजी।

२९ आहाबला झा योरामसे इस्राएलरी शासन लसी च्‍युक गिक दिङ तमा अहज्‍याह यहूदाला ग्‍ले दोबा मुबा।

ईजेबेल ग्‍लेस्‍यादा साइबा

३० जमाहेन्‍से येहू यिजरेलरी दोखजी। थे धुइरी तिग तिग तबा मुबा थे जम्‍मान ताम ईजेबेल ग्‍लेस्‍यासे थेःसी जिन्‍बा मुबा। जमाहेन्‍से ग्‍लेस्‍यासे ह्राङला मीरी गाजल फोर्सी क्रा ख्रेसी झ्‍यालग्‍याम मङ्‌ग्‍यार च्‍याजी।

३१ येहू ग्‍लेखाङ्‌ला मूल म्रापग्‍याम न्‍हङ्‌री वाङ्‌बान लमा ईजेबेलसे घ्रेन काइ तेःसी “ओ ह्राङलान ग्‍लेदा साइबा म्‍हि जिम्री, ए चुरी तिग्‍दा खबा?” भिसी ङ्‌योइजी।

३२ जमाहेन्‍से येहूसे तोर झ्‍यालपट्टि च्‍याबान घ्रेन काइ तेःसी “ङादेन छ्‌याम ढिक्‍बा खला मुला? थेरी खला मुला?” भिसी पाङ्‌जी। जमाहेन्‍से ग्‍लेखाङ्‌ला झ्‍यालग्‍याम गोर न्‍ही सोम नपुंसकसे येहूदा च्‍याजी।

३३ येहूसे थे नपुंसकगदेदा “थेदा मार भ्‍याङ्‌गो” भिसी पाङ्‌जी। जमाहेन्‍से थेनीगदेसे ईजेबेल ग्‍लेस्‍यादा झ्‍यालग्‍याम मार भ्‍याङ्‌जी, ओच्‍छे थेला का भित्ता नाङ्‌नोन छ्‌योङ्‌जी। ओच्‍छे थेदा नाङ्‌बाझ्‍याक्‍बा लबा तागदेला काङ नाङ्‌नोन का तजी।

३४ जमाहेन्‍से येहू ग्‍लेखाङ् न्‍हङ्‌री वाङ्‌सी चबा थुङ्‌बा लजी, ओच्‍छे येहूसे चुह्रङ् भिसी पाङ्‌जी, “सराप याङ्‌बा थे म्रिङ्‌म्‍हेमेदा भोर्सी ज्‍यना लसी ल्‍हुगो। तिग्‍दा भिसम थे ग्‍लेला झामे हिन्‍ना।”

३५ तर थेदा ल्‍हुबारी मार निबा म्‍हिगदेसे थेरी थेला खप्‍परदेन या काङला नख्रु बाहेक अर्गु तिगैनोन आस्‍याप्‍नी।

३६ जमाहेन्‍से थे म्‍हिगदे खसी येहूदा जम्‍मान ताम पाङ्‌जी। ओच्‍छे येहूसे थेनीगदेदा चुह्रङ् भिसी पाङ्‌जी, “परमप्रभुसे तिश्‍बीरी चिबा ह्राङला गे लबा म्‍हि एलियादा चुह्रङ् भिसी सुङ्‌बा मुबा, ‘यिजरेलला थे ग्‍लारी नगीगदेसे ईजेबेलला स्‍या चला।

३७ थेला लाश यिजरेलला थे ग्‍लारी सार ह्रङ्‌नोन छरपष्‍ट तला, ओच्‍छे थेदा ईजेबेल भिसी खालैसेन ङोआसे।’”

आहाब सन्‍तानदा साइबा

१०

आहाब बोगल सोमसे च्‍युइ झागदे सामरिया शहररी चिमुबा। थेतबासेलमा येहूसे यिजरेल य्‍हुल्‍साला मूल म्‍हिगदेदेन गन्‍बागदे ओच्‍छे आहाबला सन्‍तानना सयार लबा म्‍हिगदेदा चुह्रङ्‌बा चिट्ठी भ्रिसी सामरिया शहररी पुइजी। ओच्‍छे येहूसे थेनीगदेदा चुह्रङ् भिसी पाङ्‌जी,

२ “एनीगदेला ग्‍लेला झागदे एनीगदेदेन छ्‌यामनोन मुला, ओच्‍छे एनीगदेदेन छ्‌याम रथगदे, तागदे, हतियारगदेदेन जोगब तबाला लागिरी क्‍युर्सीन पर्खाल लबा शहर मुला। थेतबासेलमा चु चिट्ठी याङ्‌मै छ्‌याम

३ एनीगदेसे ह्राङला ग्‍लेला झागदे न्‍हङ्‌री खाल जम्‍मान भन्‍दा ज्‍यबादेन ग्‍ले दोखम्‍बा म्‍हि मुला थेदान धम्‍सी थेला आबाला साटोरी ग्‍ले स्‍होउ। जमाहेन्‍से एनीगदेसे ह्राङला ग्‍लेला वंश जोगब लबाला लागिरी लडाइ लउ।”

४ तर चु ताम थेःसी थेनीगदे ल्‍हानान लोङ्‌जी, ओच्‍छे थेनीगदेसे चुह्रङ् भिसी पाङ्‌जी, “ग्‍ले न्‍ही ढिक्‍सी मी येहूदेन छ्‌याम लडाइ लबारी आखम्‍नी भिसम ङन्‍से खाह्रङ् लसी थेदेन छ्‌याम लडाइ लबारी खम्‍ला?”

५ थेतबासेलमा ग्‍लेखाङ्‌ला मूल म्‍हिगदे, शहरला हाकिमगदे, गन्‍बागदेदेन ग्‍लेला सन्‍तानदा सयार लबा म्‍हिगदे जम्‍मान ढिक्‍सी चुह्रङ्‌बा ताम भ्रिसी येहू मुबा ग्‍लारी पुइजी, “ङनी ह्राङला गे लबा म्‍हिगदे हिन्‍ना। ङनीथोरी ह्राङदा तिग लबा सेम मुला थेनोन लउ। ङन्‍से खालैदान ग्‍ले आस्‍हो, ओच्‍छे ह्राङदा खजिबा ताम ठीक छोर्बा थेनोन ताम लउ।”

६ जमाहेन्‍से येहूसे थेनीगदेदा चुह्रङ् भिसी दोःसी अर्गु चिट्ठी भ्रिसी पुइजी, “चुदे एनीगदे ङादेन छ्‌याम ढिक्‍सी ङाइ कुल्‍बा ताम ङ्‌यान्‍बा हिन्‍सम एनीगदेसे ह्राङला ग्‍लेला झागदेला थोबो थासी न्‍हाङ्‌गर चुनोन धुइरी यिजरेलरी भसी खउ।”

थे धुइरी आहाब ग्‍लेला बोगल सोमसे च्‍युइ झागदे चा थेनीगदेदा सयार लबा शहरला घ्रेन घ्रेन म्‍हिगदेदेन छ्‌याम मुबा।

७ येहूला चिट्ठी याङ्‌माहेन्‍से थेनीगदेसे आहाब ग्‍लेला बोगल सोमसे च्‍युइ झागदेदा साइजी। ओच्‍छे थेनीगदेसे आहाब ग्‍लेला बोगल सोमसे च्‍युइ झागदेला थोबो डालोरी युसी यिजरेलरी येहू मुबा ग्‍लारी पुइजी।

८ समाचार भोर्बा म्‍हि खसी येहूदा “थेनीगदेसे आहाब ग्‍लेला झागदेला थोबोगदे भसी खबा मुला” भिसी पाङ्‌जी। जमाहेन्‍से येहूसे थेदा चुह्रङ् भिसी कुल्‍जी, “थेनीगदेला थोबो उम न्‍ही स्‍होसी स्‍य्‍होधोनान शहरला मूल म्रापला ङाच्‍छापट्टि थान्‍गो।”

९ न्‍हाङ्‌गरदाङ स्‍य्‍होरी मङ्‌ग्‍यार मूल म्रापरी निसी जम्‍मान म्‍हिगदेला ङाच्‍छापट्टि राप्‍सी येहूसे चुह्रङ् भिसी पाङ्‌जी, “एनीगदेला तिगैनोन दोष आरे। ह्राङलान ग्‍लेला बिरोधरी जाल लसी ग्‍लेदा साइबा म्‍हि चा ङानोन हिन्‍ना। तर चुगदेदा चा खाल्‍से साइजी?

१० थेतबासेलमा चु ताम जम्‍मासेन घोसी थान्‍गो। तिग्‍दा भिसम आहाब ग्‍लेला वंशला बारेरी परमप्रभुसे सुङ्‌बा जम्‍मान बचन पूरा तनोन तला। चु चा परमप्रभुसे ह्राङला गे लबा म्‍हि एलियाग्‍याम सुङ्‌बा बचन पूरा लबा हिन्‍ना।”

११ जमाहेन्‍से येहूसे यिजरेलरी चिबा आहाबला अर्गु सन्‍तानगदेदाएनोन साइजी, ओच्‍छे थेला वंशला मूल म्‍हिगदेदेन थेला ह्रोगदे ओच्‍छे थेसे पूजा लबारी थान्‍बा म्‍हिगदे खालैदान आख्‍लाना जम्‍मादान साइजी।

अहज्‍याह ग्‍लेला म्‍हिगदेदाएनोन साइबा

१२ जमाहेन्‍से येहू सामरिया शहरपट्टि निजी। ग्‍यामरी निबान लमा थेसे बेथ-एकेदरी†

१३ यहूदाला ग्‍ले अहज्‍याहला कोइ कोइ म्‍हिगदेदा स्‍याप्‍जी, ओच्‍छे येहूसे थेनीगदेदा “एनीगदे खाल हिन्‍ना?” भिसी ङ्‌योइजी।

थेनीगदेसे येहूदा चुह्रङ् भिसी जोहाब पिन्‍जी, “ङनी अहज्‍याह ग्‍लेला ङाम्‍लान म्‍हिगदे हिन्‍ना, ङनी अहज्‍याह ग्‍लेला म्‍हेमेगदेदेन ईजेबेल ग्‍लेस्‍याला म्‍हेमेगदेदा ह्रुप तबारी खबा हिन्‍ना।”

१४ येहूसे “थेनीगदेदा छोन्‍बोन चुङ्‌गो” भिसी ह्राङला सिपाहीगदेदा कुल्‍जी। थेनीगदेसे थे म्‍हिगदेदा चुङ्‌सी बेथ-एकेदरी साइजी। थेनीगदेसे बोगल न्‍हीसे गोर न्‍ही ह्रेम्‍फेबेदा चुङ्‌बा मुबा। येहूसे थेनीगदे न्‍हङ्‌ला गिकदाएनोन आख्‍लाना जम्‍मादान साइजी।

आहाब ग्‍लेला म्‍हिगदेदा साइबा

१५ जमाहेन्‍से येहू थे ग्‍लाग्‍याम निजी, निबान लबा धुइरी ग्‍यामरी थेसे रेकाबला झा यहोनादाबदा स्‍याप्‍जी। येहूसे थेदा फ्‍याफुल्‍बान चुह्रङ् भिसी पाङ्‌जी, “ङा एदेन छ्‌याम ढिक्‍बारी म्‍हाइबा ह्रङ्‌नोन एदाएनोन ङादेन छ्‌याम ढिक्‍बा सेम मुला?”

जमाहेन्‍से यहोनादाबसेनोन “ङादाएनोन ढिक्‍बा सेम मुला” भिसी पाङ्‌जी।

जमाहेन्‍से येहूसे थेदा “थेह्रङ् भिसम या भउ” भिसी पाङ्‌जी। यहोनादाबसेनोन ह्राङला या पिन्‍जी, ओच्‍छे या चुङ्‌सी येहूसे थेदा ह्राङला रथरी थान्‍जी।

१६ येहूसे थेदा “ङादेन छ्‌याम खउ ओच्‍छे परमप्रभुदा ङाइ गादे मान लमुला भिबा ताम च्‍यागो” भिसी पाङ्‌जी। जमाहेन्‍से येहूसे थेदा ह्राङदेन छ्‌यामनोन रथरी थान्‍सी भोर्जी।

१७ परमप्रभुसे एलियादा सुङ्‌बा बचन अन्‍छार सामारियारी दोखमाहेन्‍से येहूसे आहाब ग्‍लेला बाँकी मुबा जम्‍मान म्‍हेमेगदेदा नाश लजी।

बाल लादा तेन्‍बा म्‍हिगदेदा साइबा

१८ जमाहेन्‍से येहूसे सामरियाला जम्‍मान म्‍हिगदेदा ग्‍ला गिकरी ह्रुप लजी, ओच्‍छे थेसे जम्‍मान म्‍हिगदेदा चुह्रङ् भिसी पाङ्‌जी, “आहाब ग्‍लेसे मी बाल लादा सेमहेन्‍सेन आतेन्‍नी। तर ङाइ चा बाल लादा सेमहेन्‍सेन तेन्‍ना।

१९ दाहेन्‍से बाल लाला जम्‍मान अगमवक्तागदेदा, थेदा तेन्‍बा जम्‍मान म्‍हिगदेदादेन थेला मन्‍दिररी पूजा लबा जम्‍मान म्‍हिगदेदा ग्‍ला गिकरी ङ्‌योइगो। खालैनोन छुट्‌याब आतगै। तिग्‍दा भिसम बाल लाला लागिरी ङाइ घ्रेन बलि लबारी छ्‌याइबा मुला। जुन म्‍हि थेरी आख थेदा साइला।” तर चु गे चा येहूसे बाल लादा तेन्‍बा म्‍हिगदेदा साइबाला लागिरी जाल लबा मुबा।

२० येहूसे “बाल लादा मान लबाला लागिरी सभा गिक लउ” भिसी पाङ्‌जी।

२१ चु समाचार येहूसे इस्राएल य्‍हुल्‍सा नाङ्‌नोन पुइजी। जमाहेन्‍से बाल लादा तेन्‍बा म्‍हिगदे गिकएनोन छुट्‌याब आतना जम्‍मान थे सभारी खजी। थे म्‍हिगदे जम्‍मान बाल लाला मन्‍दिर न्‍हङ्‌री वाङ्‌जी, ओच्‍छे मन्‍दिरला कुनी गिकहेन्‍से अर्गु कुनीधोना म्‍हिनोन म्‍हि तजी।

२२ जमाहेन्‍से बाल लाला मन्‍दिरला क्‍वानना जिम्‍मा किन्‍बा मूल म्‍हिदा येहूसे “बाल लादा तेन्‍बा जम्‍मान म्‍हिगदेला लागिरी क्‍वानगदे भउ” भिसी पाङ्‌जी। जमाहेन्‍से थे मूल म्‍हिसे थेनीगदेला लागिरी क्‍वानगदे तेःसी भजी।

२३ जमाहेन्‍से येहूदेन रेकाबला झा यहोनादाब बाल लाला मन्‍दिर न्‍हङ्‌री वाङ्‌जी। ओच्‍छे येहूसे बाल लादा तेन्‍बा म्‍हिगदेदा चुह्रङ् भिसी पाङ्‌जी, “क्‍यारक्‍युर जम्‍मान ग्‍लारी च्‍यागो, चुरी एनीगदेदेन छ्‌याम बाल लादा तेन्‍बा म्‍हिगदे जे तगै, चुरी परमप्रभुदा तेन्‍बा म्‍हि गिकएनोन आतगै।”

२४ जमाहेन्‍से बाल लाला लागिरी बलि लबारीदेन मेरी ख्राङ्‌सी बलि लबाला लागिरी थेनीगदे मन्‍दिर न्‍हङ्‌री निजी। येहूसे ह्राङला बोगल ब्‍लि सिपाहीगदेदा चुह्रङ् भिसी कुल्‍बा मुबा। “एनीगदेसे चुरी मुबा जम्‍मान म्‍हिगदेदा साइगो। चुगदे न्‍हङ्‌ला गिकदा जे जुन म्‍हिसे य्‍हार्पुङ्‌ला थे म्‍हिला साटोरी थेला ज्‍यान निला।”

२५ मन्‍दिररी बलि लसी जिन्‍मैछ्‌याम येहूसे ह्राङला सिपाहीगदेदेन सिपाहीगदेला हाकिमगदेदा चुह्रङ् भिसी कुल्‍जी, “मन्‍दिर न्‍हङ्‌री निसी थेरी मुबा जम्‍मान म्‍हिगदेदा साइगो, थेरी मुबा गिकदाएनोन स्‍योरआपुङ्‌गो।” थेतबासेलमा सिपाहीगदेदेन सिपाहीगदेला हाकिमगदेसे थेनीगदेदा तरवारसे ताम्‍सी साइजी। ओच्‍छे थे म्‍हिगदेला लाश मन्‍दिरग्‍याम मङ्‌ग्‍यार भ्‍याङ्‌जी। जमाहेन्‍से थेनीगदे मन्‍दिरला जम्‍मान भन्‍दा न्‍हङ्‌पट्टिला कोठारी निजी।

२६ थेनीगदेसे बाल लाला मन्‍दिर न्‍हङ्‌री मुबा लादा मङ्‌ग्‍यार तेःसी मेरी ख्राङ्‌जी।

२७ चुह्रङ् लसी येहूदेन येहूला म्‍हिगदेसे बाल लाला मन्‍दिरदा फुप्‍सी छ्‌याकछिक लसी पिन्‍जी। म्‍हिगदेसे तिनीला धिनधोनाएनोन थे मन्‍दिरदा चर्पि स्‍होसी थान्‍बा मुला।

२८ येहूसे चुह्रङ् लसी बाल लादा पूजा लबा ताम इस्राएलग्‍याम म्‍हना लजी।

२९ तर यारोबाम ग्‍लेसे बेथेलदेन दानरी म्‍हारला म्‍हे बहरदा पूजा लपुङ्‌सी इस्राएलदा लपुङ्‌बा पाप चा येहूसेनोन आख्‍लानी।

३० परमप्रभुसे येहूदा चुह्रङ् भिसी सुङ्‌जी, “ङाला ओन्‍छाङ्‌री जुन ताम ज्‍यबा मुबा थेनोन ताम एसे पूरा लबा मुला, ओच्‍छे ङाइ म्‍हन्‍बा जम्‍मान ताम एसे आहाबला वंशथोरी लजी। थेतबासेलमा पुस्‍ता ब्‍लिधोना एला सन्‍तान इस्राएलला ग्‍ले दोला।”

३१ तसैनोन येहू होशियार तसी ह्राङला सेमहेन्‍सेन परमप्रभु इस्राएलला परमेश्‍वरला ठिम अन्‍छार आभ्रनी। ओच्‍छे येहू इस्राएलला म्‍हिगदेदा यारोबामसे लपुङ्‌बा पापगदे ख्‍लासी परमेश्‍वरपट्टिएनोन आदोनी।

येहू सिबा

३२ थे धुइरी परमप्रभुसे इस्राएलला साँध घटब लबा सेम लजी। ओच्‍छे हजाएल ग्‍लेसे इस्राएलला साँध साँधग्‍याम लडाइ लबारी शुरू लजी।

३३ जमाहेन्‍से हजाएल ग्‍लेसे ढासी यर्दन स्‍योङला स्‍यारपट्टि परब तबा इस्राएलला जम्‍मान ग्‍ला ह्राङला यारी किन्‍जी। चुह्रङ् लसी हजाएल ग्‍लेसे इस्राएलीगदेदा ब्रेना लसी गाद, रूबेनदेन मनश्‍शेगदे चिबा अर्नोन स्‍योङ ङाम्‍ला अरोएरहेन्‍से गिलाददेन बाशानधोनाला जम्‍मान ग्‍ला ह्राङला यारी किन्‍जी।

३४ येहूसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

३५ येहू सिजी ओच्‍छे थेदा सामरियारी ल्‍हुजी। जमाहेन्‍से थेला साटोरी थेला झा यहोआहाज ग्‍ले दोजी।

३६ येहूसे सामरियाग्‍याम इस्राएलथोरी बोगल गिकसे भ्रे दिङधोना शासन लजी।

† 

१०:१२ बेथ-एकेद बेथ-एकेद भिबा चा “गोठालोगदेला पाल” हिन्‍ना।

यहूदाला अतल्‍याह ग्‍लेस्‍या

२ काइ २२:१०-२३:१५

११

अहज्‍याह ग्‍लेला आमा अतल्‍याहसे ह्राङला झा सिबा म्राङ्‌जी। जमाहेन्‍से थे यहूदाला ग्‍लेला जम्‍मान सन्‍तानदा नाश लबारी भ्रजी।

२ तर यहोराम ग्‍लेला झामे, अहज्‍याहला आङा यहोशेबासे अहज्‍याहला झा योआशदा साइबारी छ्‌याइबा ग्‍लेला झागदेला गुङ्‌ग्‍याम खुसुक्‍क भोर्जी, ओच्‍छे थेदा सयार लबा धाइ आमादेन थेदा म्‍हेर्बा कोठा न्‍हङ्‌री छुम्‍सी थान्‍जी। चुह्रङ् लसी योआशदा अतल्‍याहसे साइबारी आम्‍याङ्‌नी।

३ अतल्‍याहसे य्‍हुल्‍सारी शासन लमा योआश ढु दिङधोना ह्राङदा सयार लबा धाइ आमादेन छ्‌यामनोन परमप्रभुला मन्‍दिर न्‍हङ्‌री लासी चिजी।

४ अतल्‍याह ग्‍लेस्‍यासे शासन लसी निस दिङ तमा परमेश्‍वरला मन्‍दिररी पूजा लबा म्‍हि यहोयादासे ग्‍लेदा जोगब लबा सिपाहीगदेला ग्‍यार्जा गिक गिक समूहला कप्‍तानगदेदेन ग्‍लेखाङ्‌ला म्रापरी चिबा पालेगदेला हाकिमदा ङ्‌योइसी परमप्रभुला मन्‍दिररी भबाला लागिरी म्‍हि पुइजी। जमाहेन्‍से यहोयादासे थेनीगदेदेन छ्‌याम कबुल गिक लजी, ओच्‍छे थेनीगदेदा परमप्रभुला मन्‍दिररी घ्रान चपुङ्‌जी। जमाहेन्‍से यहोयादासे थेनीगदेदा अहज्‍याह ग्‍लेला झा योआश उन्‍सी पिन्‍जी।

५ यहोयादासे थेनीगदेदा चुह्रङ् भिसी कुल्‍जी, “ब्‍लप्‍बा न्‍हबा धिनकुनु एनीगदे गे लबारी खमा एनीगदेसे चुह्रङ् लसी गे लउ, एनीगदे न्‍हङ्‌ला भो गिकसे चा ग्‍लेखाङ्‌दा च्‍यागो,

६ भो गिकसे चा पालो पालो लसी शूर म्रापरी चिसी परमेश्‍वरला मन्‍दिरदा च्‍यागो ओच्‍छे अर्गु भो गिक चा गारदला घ्‍याबपट्टिला म्रापरी चिउ।

७ ओच्‍छे ब्‍लप्‍बा न्‍हबा धिनकुनु छुट्टिरी मुबा समूह न्‍ही चा ग्‍लेदा जोगब लबाला लागिरी परमेश्‍वरला मन्‍दिररी चिउ।

८ एनीगदे जम्‍मासेन ह्राङ ह्राङला हतियार थोसी ग्‍लेला क्‍यरक्‍युर चिउ। ग्‍ले खानङ् खानङ् निला एनीगदेएनोन थेदेन छ्‌याम छ्‌यामनोन निउ। एनीगदेला ङाम्‍री जुन म्‍हि खला थेदा साइगो।”

९ ग्‍यार्जा गिक गिक सिपाहीगदेला हाकिमगदेसे परमेश्‍वरला मन्‍दिररी पूजा लबा म्‍हि यहोयादासे कुल्‍बा अन्‍छार गे लजी। ब्‍लप्‍बा न्‍हबा धिनकुनु गे लबारी खबागदेदेन गे लसी निबागदे जम्‍मादान परमेश्‍वरला मन्‍दिररी पूजा लबा म्‍हि यहोयादा मुबा ग्‍लारी भजी।

१० जमाहेन्‍से यहोयादासे परमेश्‍वरला मन्‍दिररी मुबा दाऊदला भालागदेदेन ढालगदे सिपाहीगदेला कप्‍तानगदेदा पिन्‍जी।

११ जमाहेन्‍से म्‍हिगदे ग्‍लेदा जोगब लबारी ह्राङ ह्राङला यारी हतियार थोसी ग्‍लेदा गुङ्‌री झाङ्‌सी बलि फुल्‍बा ग्‍लादेन परमेश्‍वरला मन्‍दिरला झ्‍याङहेन्‍से लोधोना क्‍युर्सीन चिजी।

१२ जमाहेन्‍से यहोयादासे ग्‍लेला झा योआशदा मङ्‌ग्‍यार भजी, ओच्‍छे योआशदा शिरपेच कूसी पिन्‍जी। जमाहेन्‍से यहोयादासे योआशदा ग्‍लेसे लतोःबा ठिमगदेला नक्‍कल गिक पिन्‍जी। ओच्‍छे थेला थोबोरी छ्‌युगु युसी थेदा ग्‍ले स्‍होजी। जमाहेन्‍से थेरी मुबा म्‍हिगदेसे या ह्राप्‍बान घ्रेन काइ तेःसी “ग्‍लेला छे ह्रेङ्‌गै” भिसी पाङ्‌जी।

१३ जमाहेन्‍से अतल्‍याह ग्‍लेस्‍यासे ग्‍लेदा जोगब लबा सिपाहीगदेदेन म्‍हिगदेसे घ्रेन काइ तेःसी क्रिङ्‌बा थेःजी। ओच्‍छे थे आतेब तबान परमप्रभुला मन्‍दिररी मुबा म्‍हिगदे मुबा ग्‍लारी निजी।

१४ ओच्‍छे थेसे ग्‍लेदा ठिम अन्‍छार परमेश्‍वरला मन्‍दिरला मूल म्रापला थाम ङाम्‍री राप्‍सी चिबा म्राङ्‌जी। सिपाहीगदेला हाकिमगदेदेन बिगुल ह्राप्‍बा म्‍हिगदे ग्‍लेला ङाम्‍रीन मुबा, ओच्‍छे य्‍हुल्‍सा नाङ्‌लान म्‍हिगदे ताङ्‌बान ग्‍लेदा मान लसी बिगुल ह्राप्‍बान मुबा। चु म्राङ्‌सी अतल्‍याहसे ह्राङला क्‍वान ढेबान “ग्‍लेला बिरोध तजी! ग्‍लेला बिरोध तजी!” भिबान क्रिङ्‌जी।

१५ परमेश्‍वरला मन्‍दिररी पूजा लबा म्‍हि यहोयादासे ग्‍यार्जा गिक गिक सिपाहीगदेला समूहला हाकिमगदेदा चुह्रङ् भिसी कुल्‍जी, “अतल्‍याहदा परमेश्‍वरला मन्‍दिरग्‍याम मङ्‌ग्‍यार भउ, ओच्‍छे थेदेन छ्‌याम छ्‌याम भ्रबागदे जम्‍मादान तरवारसे ताम्‍सी साइगो।” तिग्‍दा भिसम परमेश्‍वरला मन्‍दिररी पूजा लबा म्‍हिगदेसे “थेदा परमेश्‍वरला मन्‍दिर न्‍हङ्‌री आसाइगो” भिसी पाङ्‌बा मुबा।

१६ जमाहेन्‍से थेनीगदेसे अतल्‍याहदा ग्‍लेखाङ्‌ला तागदे वाङ्‌बा ग्‍लारी चुङ्‌जी, ओच्‍छे थेदा थेनोन म्रापला ङाम्‍री साइजी।

यहोयादासे लबा गेगदे

२ काइ २३:१६-२१

१७ जमाहेन्‍से परमेश्‍वरला मन्‍दिररी पूजा लबा म्‍हि यहोयादासे जम्‍मान म्‍हिगदे परमेश्‍वरला म्‍हि दोगै भिसी परमप्रभुदेन ग्‍ले ओच्‍छे य्‍हुल्‍साला म्‍हिगदेला गुङ्‌री कबुल लजी। ओच्‍छे यहोयादासे ग्‍लेदेन य्‍हुल्‍साला म्‍हिगदेला गुङ्‌रीनोन कबुल गिक लजी।

१८ ओच्‍छे जम्‍मान म्‍हिगदे बाल लाला मन्‍दिर न्‍हङ्‌री वाङ्‌सी मन्‍दिर फुप्‍जी। थेनीगदेसे बाल लाला मूर्तिगदेदेन बलि लबा ग्‍लागदे छ्‌याकछिक लजी, ओच्‍छे बाल लादा पूजा लबा म्‍हि मत्तानदा बलि लबा ग्‍लागदेला ङाच्‍छापट्टि साइजी।

जमाहेन्‍से परमेश्‍वरला मन्‍दिररी पूजा लबा म्‍हि यहोयादासे परमेश्‍वरला मन्‍दिरला लागिरी पालेगदे धम्‍जी।

१९ जमाहेन्‍से यहोयादासे ह्राङदेन छ्‌याम मुबा ग्‍यार्जा गिक गिक सिपाहीगदेला कप्‍तानगदे, परमेश्‍वरला मन्‍दिरला पालेगदेदेन य्‍हुल्‍साला जम्‍मान म्‍हिगदेदा छ्‌याम छ्‌यामनोन थोसी पहरा मिन लबा म्रापग्‍याम तबान परमप्रभुला मन्‍दिरग्‍याम ग्‍लेदा ग्‍लेखाङ्‌री भजी। ओच्‍छे ग्‍लेदा ठिरी थान्‍जी।

२० जमाहेन्‍से य्‍हुल्‍सा नाङ्‌नोन शान्‍ति तजी, ओच्‍छे य्‍हुल्‍साला जम्‍मान म्‍हिगदे ताङ्‌जी। तिग्‍दा भिसम अतल्‍याह ग्‍लेस्‍यादा तरवारसे ताम्‍सी ग्‍लेखाङ्‌री साइबा मुबा।

२१ योआश ग्‍ले दोबा धुइरी निस दिङला मुबा।

योआश यहूदाला ग्‍ले दोबा

२ काइ २४:१-१६

१२

येहू ग्‍लेसे इस्राएलरी शासन लबा निस दिङ तमा योआश यहूदाला ग्‍ले दोजी। ओच्‍छे बोगल न्‍ही दिङधोना योआशसे यरूशलेमरी शासन लजी। योआशला आमाला मिन सिब्‍या मुबा। थे बेर्शेबा शहरला मुबा।

२ योआश ग्‍लेसे परमप्रभुला मन्‍दिररी पूजा लबा म्‍हि यहोयादासे लोप्‍बा अन्‍छार सोदेधोना परमप्रभुला ओन्‍छाङ्‌री जुन ताम ज्‍यबा मुबा थेनोन ताम लजी।

३ तसैनोन थेसे नोबा नोबा ग्‍लारी मुबा लाथानगदे चा आफुप्‍नी। थे ग्‍लारी म्‍हिगदेसे बलि लबारीदेन धूप म्राबारी आख्‍लानी।

४ योआश ग्‍लेसे परमेश्‍वरला मन्‍दिररी पूजा लबा म्‍हिगदेदा चुह्रङ् भिसी पाङ्‌जी, “तोगब लबा अन्‍छार परमप्रभुला मन्‍दिररी भबा भेटीला टाङ्‌गा, ह्राङ ह्राङसे लबा भाकलला टाङ्‌गादेन सेमहेन्‍सेन ताङ्‌सी ताङ्‌सी परमप्रभुला मन्‍दिररी भबा टाङ्‌गा जम्‍मान ग्‍ला गिकरी पोब लउ।

५ परमेश्‍वरला मन्‍दिररी पूजा लबा जम्‍मान म्‍हिगदेसे कोषाध्‍यक्षग्‍याम टाङ्‌गा किन्‍गै, ओच्‍छे परमप्रभुला मन्‍दिरला तिगै स्‍हे न्‍होङ्‌जी भिसम थेनोन टाङ्‌गाग्‍याम स्‍होगै।”

६ तर परमेश्‍वरला मन्‍दिररी पूजा लबा म्‍हिगदेसे योआश ग्‍लेसे शासन लबा बोगल गिकसे सोम दिङ तमाएनोन परमप्रभुला मन्‍दिरला न्‍होङ्‌बा स्‍हेगदे स्‍होबा आरेमुबा।

७ थेतबासेलमा योआश ग्‍लेसे परमेश्‍वरला मन्‍दिररी पूजा लबा म्‍हि यहोयादादेन परमेश्‍वरला मन्‍दिररी पूजा लबा अर्गु म्‍हिगदेदा ङ्‌योइसी चुह्रङ् भिसी पाङ्‌जी, “तिग्‍दा एनीगदेसे परमप्रभुला मन्‍दिरला फुप्‍बा ग्‍लागदे आस्‍होबा? दाहेन्‍से एनीगदेसे कोषाध्‍यक्षग्‍याम टाङ्‌गा आकिन्‍गो। तर दाहेन्‍से थे टाङ्‌गा परमप्रभुला मन्‍दिरला फुप्‍बा ग्‍लागदे स्‍होबाला लागिरी पिन्‍गो।”

८ थेतबासेलमा दाहेन्‍से म्‍हिगदेग्‍याम टाङ्‌गा आकिन्‍बा भिबा तामदेन परमप्रभुला मन्‍दिरला फुप्‍बा ग्‍लागदे स्‍होबारी ह्राङगदेसे जिम्‍मा आकिन्‍बा भिबा तामरी परमेश्‍वरला मन्‍दिररी पूजा लबा म्‍हिगदे सेम गिक तजी।

९ परमेश्‍वरला मन्‍दिररी पूजा लबा म्‍हि यहोयादासे सन्‍दोस गिक किन्‍जी। ओच्‍छे थे सन्‍दोसला गापरी गाल ठ्‌वाइजी। जमाहेन्‍से थेसे थे सन्‍दोसदा परमप्रभुला मन्‍दिर न्‍हङ्‌री वाङ्‌बा ग्‍लाला दाहिनेपट्टि मुबा बलि फुल्‍बा ग्‍लाला ङाम्‍री थान्‍जी। ओच्‍छे परमप्रभुला मन्‍दिररी म्‍हिगदेसे भबा भेटीला जम्‍मान टाङ्‌गागदे परमप्रभुला मन्‍दिरला म्रापरी गे लबा पूजा लबा म्‍हिगदेसे थेनोन सन्‍दोसरी युमुबा।

१० थे सन्‍दोस ल्‍हानान टाङ्‌गासे प्‍लिङ्‌माहेन्‍से ग्‍लेला सचिबदेन परमेश्‍वरला लागिरी पूजा लबा जम्‍मान भन्‍दा घ्रेन म्‍हि खसी थे टाङ्‌गा झ्‍यासी गाल्‍दारी युमुबा।

११ थेनीगदेसे थेह्रङ् लसी हिसाब लसी जिन्‍माहेन्‍से परमप्रभुला मन्‍दिररी गे लबा म्‍हिगदेदा च्‍याबारी धम्‍बा म्‍हिगदेला यारी थे टाङ्‌गा जिम्‍मा पिन्‍मुबा। थेनोन टाङ्‌गाग्‍याम थेनीगदेसे परमेश्‍वरला मन्‍दिर स्‍होबा सिकर्मीगदे,

१२ डकर्मीगदेदेन युङ्‌बा थाबागदेदा ज्‍याला पिन्‍मुबा। ओच्‍छे थेनीगदेसे परमप्रभुला मन्‍दिरला न्‍होङ्‌बा ग्‍ला स्‍होबाला लागिरी तोःबा सिङदेन थासी ढिक्‍ना लबा युङ्‌बागदे ग्‍लुमुबा। होह्रङ् लसीन अर्गु जम्‍मान टाङ्‌गाएनोन परमेश्‍वरला मन्‍दिरला न्‍होङ्‌बा ग्‍लागदे स्‍होबाला लागिरी खर्च लमुबा।

१३ म्‍हुइला खोरेगदे, नाङ्‌सलला बर्दन कार्बा सुङगदे, का स्‍वाबा बाटागदेदेन बिगुलगदे अथवा म्‍हुइला खजिबै खाल्‍ला सामानगदे स्‍होबाला लागिरी थेनीगदेसे परमप्रभुला मन्‍दिररी भबा टाङ्‌गा चलब आलनी।

१४ थे टाङ्‌गा चा परमेश्‍वरला मन्‍दिर न्‍होङ्‌बा ग्‍लारी स्‍होबा म्‍हिगदेदा ज्‍याला पिन्‍जी।

१५ थेनीगदेसे गे लबा म्‍हिगदेदा च्‍याबा मूल म्‍हिगदेदा पिन्‍बा टाङ्‌गाला हिसाब आम्‍हाइनी। तिग्‍दा भिसम थे मूल म्‍हिगदेसे ज्‍यना लसी सोझो गे लमुबा।

१६ दोष बलिदेन पापबलिला टाङ्‌गा चा परमप्रभुला मन्‍दिररी आभमुबा। थे भेटी चा परमेश्‍वरला मन्‍दिररी पूजा लबा म्‍हिगदेलान तमुबा।

१७ थेनोन धुइरी अराम य्‍हुल्‍साला ग्‍ले हजाएलसे गाद शहरदेन छ्‌याम लडाइ लजी, ओच्‍छे ढाजी। जमाहेन्‍से हजाएल यरूशलेमदेन छ्‌यामएनोन लडाइ लबारी खजी।

१८ तर यहूदाला ग्‍ले योआशसे ह्राङला आबा अहज्‍याह, आखे योरामदेन म्‍हेमे यहोशापातसे परमप्रभुदा फुल्‍बा जम्‍मान स्‍हेगदे ओच्‍छे ह्राङसेनोन फुल्‍बा जम्‍मान स्‍हेगदेदेन परमप्रभुला मन्‍दिर ओच्‍छे ग्‍लेखाङ्‌ला ढुकुटीगदेरी मुबा जम्‍मान म्‍हार तेःसी अराम य्‍हुल्‍साला ग्‍ले हजाएलदा उपहार पुइजी। जमाहेन्‍से हजाएल ह्राङला सिपाहीगदे भोर्सी यरूशलेमग्‍याम निजी।

१९ योआश ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

२० योआश ग्‍लेदा ह्राङलान सिपाहीगदेला हाकिमगदेसे जाल लसी सिल्‍ला भिबा ग्‍लाला ग्‍युरोरी परब तबा बेथ-मिल्‍लो भिबा ग्‍लारी साइजी।

२१ योआश ग्‍लेदा साइबा सिपाहीगदेला हाकिमगदे चा शिम्‍मतला झा योजाबाददेन शोमेरला झा यहोजाबाद मुबा। योआश ग्‍ले सिजी, जमाहेन्‍से थेदा दाऊद ग्‍लेला शहररी ल्‍हुजी। जमाहेन्‍से योआश ग्‍लेला साटोरी थेलान झा ग्‍ले दोजी।

यहोआहाज इस्राएलला ग्‍ले दोबा

१३

अहज्‍याहला झा योआशसे यहूदारी शासन लबा बोगल गिकसे सोम दिङ तमा येहूला झा यहोआहाज सामरियारी इस्राएलला ग्‍ले दोजी। यहोआहाजसे इस्राएलरी च्‍युक निस दिङधोना शासन लजी।

२ थेसेनोन नबातला झा यारोबाम ग्‍लेसे ह्रङ्‌नोन लसी परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। ओच्‍छे थे ताम ख्‍लासी थे परमेश्‍वरपट्टि आदोनी।

३ थेतबासेलमा परमप्रभु इस्राएलीगदेदेन छ्‌याम बोमो खजी, ओच्‍छे परमप्रभुसे थेनीगदेदा अराम य्‍हुल्‍साला ग्‍ले हजाएलदेन थेला झा बेन-हददला तहरी ल्‍हानान धुइधोना थान्‍जी।

४ जमाहेन्‍से यहोआहाज ग्‍लेसे परमप्रभुदेन छ्‌याम बिन्‍ती लजी। थे धुइरी अरामला ग्‍लेसे इस्राएलीगदेदा ल्‍हानान नाङ्‌बाझ्‍याक्‍बा लसी थान्‍बा मुबा। थे म्राङ्‌सी परमप्रभुसे यहोआहाजला प्रार्थनाला जोहाब पिन्‍जी।

५ जमाहेन्‍से इस्राएलीगदेदा थे दुखग्‍याम फेबाला लागिरी परमप्रभुसे म्‍हि गिक पुइखजी। थे म्‍हिसे इस्राएलीगदेदा अरामीगदेला याग्‍याम फेसी भजी। जमाहेन्‍से इस्राएलीगदे दोःसी ङाच्‍छाला ह्रङ् लसीन ह्राङ ह्राङला दिमरी ढुक्‍क तसी चिबारी छ्‌याइजी।

६ तर यारोबाम ग्‍लेसे इस्राएलीगदेदा लपुङ्‌बा पाप अझै थेनीगदेसे लबारी आख्‍लानी। थेनीगदेसे थे पाप लबाला लबान लजी। ओच्‍छे अशेरा लुला मूर्तिएनोन सामरियारी थान्‍बाला थान्‍बान लजी।

७ यहोआहाज ग्‍लेदेन छ्‌याम तारी क्रेसी लडाइ लबा बोगल न्‍हीसे च्‍युइ सिपाहीगदे, गोर च्‍युइ रथगदेदेन भ्रसीन लडाइ लबा १०,००० सिपाहीगदे बाहेक हतियार थोसी लडाइ लबा अर्गु खजिबै सिपाहीगदे आरेमुबा। तिग्‍दा भिसम अर्गु जम्‍मान सिपाहीगदेदा अराम य्‍हुल्‍साला ग्‍लेसे नाश लसी धुलुदा ह्रङ्‌नोन नाङ्‌बाझ्‍याक्‍बा लबा मुबा।

८ यहोआहाज ग्‍लेसे शासन लबा धुइला अर्गु तामदेन थेसे लबा जम्‍मान गेगदेला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

९ यहोआहाज ग्‍ले सिजी ओच्‍छे थेदा सामरियारी ल्‍हुजी। जमाहेन्‍से थेला साटोरी थेलान झा येहोआश ग्‍ले दोजी।

येहोआश इस्राएलला ग्‍ले दोबा

१० यहूदाला ग्‍ले योआशसे शासन लबा बोगल गिकसे च्‍युक निस दिङ तमा यहोआहाजला झा येहोआश सामरियारी इस्राएलला ग्‍ले दोजी। ओच्‍छे थेसे च्‍युक ढु दिङधोना इस्राएलरी शासन लजी।

११ थेसेनोन परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। ओच्‍छे थेसे नबातला झा यारोबामसे इस्राएलीगदेदा लपुङ्‌बा खजिबै पापगदे लबारी आख्‍लानी। थेसे थे पापगदे लबाला लबान लजी।

१२ येहोआश ग्‍लेसे शासन लबा धुइला अर्गु तामगदेदेन थेसे लबा जम्‍मान गेगदे ओच्‍छे यहूदाला ग्‍ले अमस्‍याहदेन छ्‌याम लडाइ लबा तामला बारेरीनोन इस्राएलीगदेला ग्‍लेला काइरन भ्रिबा किताबरी भ्रिबा मुला।

१३ येहोआश सिजी ओच्‍छे थेदा सामरियाला ग्‍लेगदे ल्‍हुबा धुर्सारी ल्‍हुजी। जमाहेन्‍से थेला साटोरी थेलान झा यारोबाम ग्‍ले दोजी।

एलीशा अगमवक्ता सिबा

१४ एलीशा अगमवक्ता स्‍हु खसी थलारी परब तबा मुबा, लिच्‍छा थेनोन स्‍हुसे थे सिजी। थेह्रङ् लसी स्‍हु खबा धुइरी इस्राएलला ग्‍ले येहोआश थेदा ह्रुप तबारी निबा मुबा। ओच्‍छे येहोआश ग्‍लेसे क्राबान क्राबान एलीशादा चुह्रङ् भिसी पाङ्‌बा मुबा, “ङाला आबा! ङाला आबा! ह्राङ चा लडाइ लखम्‍बा इस्राएलला शक्तिशाली म्‍हि हिन्‍ना!”

१५ जमाहेन्‍से एलीशासे यहोआश ग्‍लेदा “म्‍यादली गिकदेन जजाकर म्‍यागदे भउ” भिसी पाङ्‌जी। ओच्‍छे यहोआश ग्‍लेसेनोन थेसे पाङ्‌बा ह्रङ्‌नोन लजी।

१६ एलीशासे इस्राएलला ग्‍ले यहोआशदा, “म्‍यादली ह्राङला यारी किन्‍गो” भिसी पाङ्‌जी। ग्‍लेसे म्‍यादली यारी किन्‍माहेन्‍से एलीशासे ग्‍लेला याथोरी ह्राङला या थान्‍जी।

१७ जमाहेन्‍से एलीशासे येहोआश ग्‍लेदा “स्‍यारपट्टिला झ्‍याल ठोङ्‌गो” भिसी पाङ्‌जी, ओच्‍छे ग्‍लेसेनोन झ्‍याल ठोङ्‌जी। एलीशासे ग्‍लेदा “म्‍या रोप्‍गो” भिसी पाङ्‌जी, ओच्‍छे ग्‍लेसेनोन रोप्‍जी। जमाहेन्‍से एलीशासे घ्रेन काइ तेःसी चुह्रङ् भिसी पाङ्‌जी, “चु चा परमप्रभुला म्‍या हिन्‍ना, चु म्‍यासे अरामदा ब्रेना लला! ह्राङसे अरामीगदे जम्‍मादान अपेकरी नाश लला।”

१८ जमाहेन्‍से दोःसीनोन एलीशासे ग्‍लेदा “म्‍यागदे किन्‍गो” भिसी पाङ्‌जी, ओच्‍छे ग्‍लेसे म्‍यागदे किन्‍जी। ओच्‍छे एलीशासे ग्‍लेदा “सरी म्‍या रोप्‍गो” भिसी पाङ्‌जी। जमाहेन्‍से ग्‍लेसेनोन सोमरेमधोना सरी म्‍या रोप्‍जी।

१९ ग्‍लेदेन छ्‌याम बोमो खसी परमेश्‍वरला म्‍हि एलीशासे ग्‍लेदा चुह्रङ् भिसी पाङ्‌जी, “ह्राङसे ङ्‌हारेम ढुरेमधोना सरी रोप्‍बा हिन्‍सम अरामदा ढासेला मुबा। ओच्‍छे थेदा ह्राङसे पूरन नाश लसेला मुबा। तर दाहेन्‍से ह्राङसे अरामदा सोमरेमधोना जे ब्रेना लला।”

२० जमाहेन्‍से एलीशा सिजी, ओच्‍छे थेदा ल्‍हुजी। मोआबीगदेसे दिङएनोन दाङ्‌सी सेर्गारी इस्राएलदेन छ्‌याम लडाइ लबारी खमुबा।

२१ तीरेकुनु इस्राएलीगदेसे सिबा म्‍हि गिकदा ल्‍हुबान लबा धुइरी हुल गिक मोआबीगदे खबान लबा म्राङ्‌जी। थेतबासेलमा थेनीगदेसे थे सिबा म्‍हिदा आल्‍हुनान एलीशाला धुर्सारी भ्‍याङ्‌सी य्‍हार्जी। थेह्रङ् लसी भ्‍याङ्‌मा थे लाशसे एलीशाला नख्रुगदेरी थुर्जी। जमाहेन्‍से थे म्‍हि सिबाग्‍याम सोसी ढोङ रेःजी।

अराम य्‍हुल्‍सासे इस्राएल य्‍हुल्‍सादेन छ्‌याम लडाइ लबा

२२ यहोआहाज ग्‍लेसे शासन लदेधोना अराम य्‍हुल्‍साला ग्‍ले हजाएलसे इस्राएलीगदेदा ल्‍हानान दुख पिन्‍जी।

२३ तर परमप्रभुसे अब्राहाम, इसहाक, याकूबदेन छ्‌याम कबुल लबासे लमा परमप्रभुसे थेनीगदेदा दयामाया लजी। ओच्‍छे थेनीगदेदा वास्‍ता लजी। परमप्रभुसे थेनीगदेदा तिनीला धिनधोनाएनोन नाश तपुङ्‌बा आरे। ओच्‍छे परमप्रभुसे थेनीगदेदा ह्राङला ङाच्‍छाग्‍याम तेःसी ताप्‍बा सेमएनोन लबा आरे।

२४ अराम य्‍हुल्‍साला ग्‍ले हजाएल सिजी, जमाहेन्‍से थेला साटोरी थेलान झा बेन-हदद ग्‍ले दोजी।

२५ जमाहेन्‍से इस्राएलला ग्‍ले यहोआहाजसे अराम य्‍हुल्‍साला ग्‍ले बेन-हदददा सोमरेमधोना ब्रेना लजी। ओच्‍छे यहोआश ग्‍लेसे ह्राङला आबा यहोआहाजला धुइरी हजाएलसे किन्‍बा शहरगदे बेन-हददला याग्‍याम दोःसी किन्‍जी।

अमस्‍याह यहूदाला ग्‍ले दोबा

२ काइ २५:१-२४

१४

यहोआहाजला झा येहोआश इस्राएलला ग्‍ले दोसी न्‍ही दिङ तमा योआशला झा अमस्‍याह यहूदाला ग्‍ले दोजी।

२ ग्‍ले दोबा धुइरी अमस्‍याह बोगल गिकसे ङ्‌हा दिङ तबा मुबा। थेसे बोगल गिकसे कु दिङधोना यरूशलेमग्‍याम यहूदाथोरी शासन लजी। थेला आमाला मिन यहोअदीन मुबा। थे यरूशलेमलान मुबा।

३ थेसे परमप्रभुला ओन्‍छाङ्‌री जुन ताम ज्‍यबा मुबा थेनोन लजी। तर थेला म्‍हेमे दाऊदसे लबा ते चा आहिन। थेसे जम्‍मान गे ह्राङला आबा योआशसे लबा ह्रङ्‌नोन लजी।

४ तसैनोन थेसे नोबा नोबा ग्‍लारी मुबा लाथानगदे चा आफुप्‍नी। थे ग्‍लारी म्‍हिगदेसे बलि लबारीदेन धूप म्राबारी आख्‍लानी।

५ पूरन य्‍हुल्‍सा ह्राङला यारी किन्‍सी य्‍हुल्‍सादा ज्‍यबा तना लमाहेन्‍से ह्राङला आबादा साइबा सिपाहीगदेला हाकिमगदेदा अमस्‍याहसे साइजी।

६ तसैनोन अमस्‍याह ग्‍लेसे ह्राङला आबादा साइबा म्‍हिगदेला कोलागदेदा आसाइनी। तर थेसे मोशाला ठिमरी भ्रिबा परमप्रभुसे कुल्‍बा ताम अन्‍छार लजी। मोशाला ठिमरी चुह्रङ् भिसी भ्रिबा मुबा, “आबा आमासे लबा आज्‍यबा गेला लागिरी झा झामेदा आसाइगो, ओच्‍छे झा झामेसे लबा आज्‍यबा गेला लागिरी आबा आमादा आसाइगो। जुन म्‍हिसे आज्‍यबा गे लबा मुला, थेदान साइगै।”

७ चजाला ब्‍याँसीरी लडाइ तमा अमस्‍याहसे १०,००० एदोमी सिपाहीगदेदा साइबा मुबा। ओच्‍छे सेला शहरदा ह्राङला यारी किन्‍सी सेला शहरला मिन योक्‍तेल थान्‍बा मुबा। थे शहरदा तिनीधोनाएनोन योक्‍तेल भिसी सेमुला।

८ जमाहेन्‍से अमस्‍याहसे लडाइ लबाला लागिरी इस्राएलला ग्‍ले यहोआहाजला झा, येहूला छाया येहोआशदा “खउ, य्‍हाङ ह्राङ ह्राङ न्‍हङ्‌री लडाइ लाइ” भिसी धाक उन्‍जी।

९ तर इस्राएलला ग्‍ले येहोआशसे यहूदाला ग्‍ले अमस्‍याहदा चुह्रङ् भिसी जोहाब भ्रिसी पुइजी, “लेबनान य्‍हुल्‍साला देस्‍याला दोङ गिकसे लेबनान य्‍हुल्‍सालान स्‍युक्‍पाला दोङ गिकदा चुह्रङ् भिसी समाचार पुइजी, ‘एला झामेदा ङाला झादेन छ्‌याम ब्‍याह लसी पिन्‍गो।’ जमाहेन्‍से लेबनान य्‍हुल्‍सालान ह्रि जन्‍तु गिक थे देस्‍याला दोङ मुबा ग्‍लाग्‍याम खजी। ओच्‍छे थे देस्‍याला दोङदा नाङ्‌सी निजी।

१० च्‍यागो अमस्‍याह, एसे एदोमीगदेदा ब्रेना लबासे लमा ए घमण्‍डसे प्‍लिङ्‌बा मुला। एसे थेनीगदेदा ब्रेना लबा तामरी ताङ्‌सी ए ह्राङलान दिमरी चिउ! तिग्‍दा एसे ह्राङदाएनोन, यहूदादाएनोन नाश तना लबारी चुह्रङ्‌बा ताम लबा?”

११ तर अमस्‍याह ग्‍लेसे थे तामदा वास्‍तान आलनी। थेतबासेलमा इस्राएलला ग्‍ले येहोआश लडाइ लबाला लागिरी तयार तजी। ओच्‍छे यहूदाला ग्‍ले अमस्‍याहदेन छ्‌याम यहूदाला बेथ-शेमेश भिबा ग्‍लारी इस्राएलला ग्‍ले येहोआशसे लडाइ लजी।

१२ लडाइरी इस्राएलदेन छ्‌याम ब्रेबासे लमा यहूदाला जम्‍मान सिपाहीगदे य्‍हार्सी ह्राङ ह्राङला दिमरी निजी।

१३ ओच्‍छे येहोआशला झा, अहज्‍याहला छाया, यहूदाला ग्‍ले अमस्‍याहदा इस्राएलला ग्‍ले येहोआशसे बेथ-शेमेशरी चुङ्‌जी। जमाहेन्‍से येहोआश ग्‍ले यरूशलेमरी निसी एफ्राइम म्रापहेन्‍से कुने म्रापधोनाला पर्खाल फुप्‍सी पिन्‍जी। थे म्राप न्‍हीला गुङ्‌ला पर्खाल चा ओस्‍पन ग्‍यार्जा न्‍ही मिटर ह्रेङ्‌बा मुबा।

१४ जमाहेन्‍से इस्राएलला ग्‍ले यहोआशसे परमप्रभुला मन्‍दिरदेन ग्‍लेखाङ्‌ला ढुकुटीरी स्‍याप्‍बा जम्‍मान स्‍हेगदेदेन जम्‍मान म्‍हार म्‍हुइ भोर्सी सामरियारी निजी। ओच्‍छे अमस्‍याह ग्‍लेसे जमानीला लागिरी चुङ्‌बा म्‍हिगदेदाएनोन छ्‌यामनोन भोर्जी।

१५ यहोआहाज ग्‍लेसे शासन लबा धुइला अर्गु तामगदेदेन थेसे लबा जम्‍मान ज्‍यबा गेगदे ओच्‍छे यहूदाला ग्‍ले अमस्‍याहदेन छ्‌याम तबा लडाइला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

१६ यहोआश ग्‍ले सिजी ओच्‍छे थेदा इस्राएलला ग्‍लेगदेदा ल्‍हुबा सामरियारी मुबा धुर्सारी ल्‍हुजी। जमाहेन्‍से थेला साटोरी थेलान झा यारोबाम ग्‍ले दोजी।

यहूदाला ग्‍ले अमस्‍याह सिबा

२ काइ २५:२५-२८

१७ यहोआहाजला झा इस्राएलला ग्‍ले येहोआश सिमाहेन्‍सेनोन योआशला झा यहूदाला ग्‍ले अमस्‍याह च्‍युक ङ्‌हा दिङधोना सोजी।

१८ अमस्‍याह ग्‍लेसे शासन लबा धुइरी तबा अर्गु तामगदेला बारेरीनोन यहूदाला ग्‍लेगदेला काइरन भ्रिबा किताबरी भ्रिबा मुला।

१९ यरूशलेमरी अमस्‍याह ग्‍लेदा बिरोध लसी साइबारी जाल लबा मुबा। थेतबासेलमा अमस्‍याह ग्‍ले य्‍हार्सी लाकीश शहररी निजी। तर थेला लिच्‍छा लिच्‍छा म्‍हिगदे पुइसी थेदा लाकीशरीन साइजी।

२० थेला लाश तादा काप्‍सी यरूशलेमरी भजी। ओच्‍छे थेदाएनोन ग्‍लेगदेदा ल्‍हुबारी स्‍होबा दाऊदला शहररी मुबा धुर्सारी ल्‍हुजी।

२१ जमाहेन्‍से यहूदाला जम्‍मान म्‍हिगदेसे अमस्‍याहला साटोरी थेलान झा अजर्याहदा ग्‍ले स्‍होजी। ग्‍ले दोबा धुइरी अजर्याह† च्‍युक ढु दिङला मुबा।

२२ आबा अमस्‍याह सिमाहेन्‍से चुनोन अजर्याहसे एलात शहरदा दोःसी ह्राङला यारी किन्‍सी एलात शहरदा दोःसी ज्‍यना लसी स्‍होजी।

यारोबाम इस्राएलला ग्‍ले दोबा

२३ यहूदाला ग्‍ले योआशला झा अमस्‍याहसे शासन लसी च्‍युक ङ्‌हा दिङ तमा इस्राएलला ग्‍ले येहोआशला झा यारोबाम सामरियारी इस्राएलला ग्‍ले दोजी। थेसे इस्राएलथोरी बोगल न्‍हीसे तीदिङ शासन लजी।

२४ थेसे परमप्रभुला ङाच्‍छा जुन ताम आज्‍यबा मुबा थेनोन ताम लजी। ओच्‍छे थेसे नबातला झा यारोबामसे इस्राएलीगदेदा लपुङ्‌बा पापगदे लबारी आख्‍लानी।

२५ चुनोन यारोबाम ग्‍लेसे लेमोहमातहेन्‍से सिबा समुद्र†धोनाला इस्राएलला साँध दोःसी स्‍होबा मुबा। चु ताम परमप्रभु इस्राएलला परमेश्‍वरसे गाद-हेपेररी चिबा अमित्तैला झा ह्राङला गे लबा म्‍हि योना अगमवक्ताग्‍याम ङाच्‍छान सुङ्‌बा मुबा।

२६ अर्गुला तहरी परब तबा मुसै परब आतबा मुसै इस्राएलीगदेसे ल्‍हानान दुख नाबा परमप्रभुसे म्राङ्‌बा मुबा। थेरी थेनीगदेदा ह्रो लबा म्‍हि खालैनोन आरेमुबा।

२७ जम्‍बुलिङग्‍याम इस्राएलीगदेला मिननोन म्‍हना लबा परमप्रभुला सेम आरेमुबा। थेतबासेलमा परमप्रभुसे येहोआशला झा यारोबामला याग्‍याम थेनीगदेदा दुखग्‍याम फेजी।

२८ यारोबाम ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदे ओच्‍छे दमस्‍कसदेन हमात शहर यहूदाला याग्‍याम दोःसी किन्‍बा तामगदेला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

२९ यारोबाम सिजी ओच्‍छे थेदा इस्राएलला ग्‍लेगदेदा ल्‍हुबा धुर्सारी ल्‍हुजी, जमाहेन्‍से थेला साटोरी थेलान झा जकरिया ग्‍ले दोजी।

† 

१४:२१ अजर्याहदा उज्‍जियाहएनोन भिमुबा।

† 

१४:२५ सिबा समुद्र हिब्रू ग्‍योइरी चा अराबा समुद्र भिसी पाङ्‌बा मुला।

अजर्याह यहूदाला ग्‍ले दोबा

२ काइ २६:१-२३

१५

इस्राएलला ग्‍ले यारोबामसे शासन लबा बोगल गिकसे निस दिङ तमा यहूदाला ग्‍ले अमस्‍याहला झा अजर्याह यहूदाला ग्‍ले दोजी।

२ ग्‍ले दोबा धुइरी थे च्‍युक ढु दिङला मुबा। यरूशलेमरी थेसे बोगल न्‍हीसे च्‍युक न्‍ही दिङधोना शासन लबा मुबा। थेला आमाला मिन चा यकोल्‍याह मुबा। यकोल्‍याह यरूशलेमला मुबा।

३ थेसेनोन ह्राङला आबा अमस्‍याहसे ह्रङ्‌नोन परमप्रभुला ओन्‍छाङ्‌री जुन ताम ठीक मुबा थेनोन ताम लजी।

४ तसैनोन थेसे नोबा नोबा ग्‍लारी मुबा लाथानगदे चा आफुप्‍नी। थे ग्‍लारी म्‍हिगदेसे बलि लबारीदेन धूप म्राबारी आख्‍लानी।

५ अजर्याह ग्‍लेला ल्‍हुइरी परमप्रभुसे कोरे रोग खना लजी। ओच्‍छे ल्‍हानान दुख नासी थे अर्गुन दिमरी ह्राङ गिक जेन चितोःजी। थेतबासेलमा थेलान झा योतामसे ग्‍लेखाङ्‌ला जम्‍मान गे लबान य्‍हुल्‍साथोरी शासन लमुबा।

६ अजर्याह ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

७ अजर्याह सिजी, ओच्‍छे थेदा दाऊदला शहररी ल्‍हुजी। जमाहेन्‍से थेला साटोरी थेलान झा योताम ग्‍ले दोजी।

जकरिया इस्राएलला ग्‍ले दोबा

८ यहूदाला ग्‍ले अजर्याहसे शासन लबा बोगल गिकसे च्‍युक भ्रे दिङ तमा सामरियारी यारोबामला झा जकरिया इस्राएलला ग्‍ले दोजी। थेसे ल ढुधोना शासन लजी।

९ थेसेनोन ह्राङला आखेम्‍हेमेसे ह्रङ्‌नोन लसी परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। ओच्‍छे थेसे नबातला झा यारोबामसे इस्राएलीगदेदा लपुङ्‌बा पापगदे लबारी आख्‍लानी।

१० जकरिया ग्‍लेला बिरोधरी रेःसी याबेशला झा शल्‍लूमसे जाल लजी। ओच्‍छे शल्‍लूमसे म्‍हिगदेलान ओन्‍छाङ्‌री जकरिया ग्‍लेदा साइजी। जमाहेन्‍से शल्‍लूम ह्राङनोन इस्राएलला ग्‍ले दोजी।

११ जकरिया ग्‍लेसे शासन लबा धुइरी तबा जम्‍मान तामगदेला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

१२ परमप्रभुसे येहूदा चुह्रङ् भिसी सुङ्‌बा ताम पूरा तजी, “पुस्‍ता ब्‍लिधोना एला सन्‍तान इस्राएलला ग्‍ले दोला।”

शल्‍लूम इस्राएलला ग्‍ले दोबा

१३ यहूदाला ग्‍ले उज्‍जियाह†से शासन लबा बोगल गिकसे च्‍युक कु दिङ तमा याबेशला झा शल्‍लूम इस्राएलला ग्‍ले दोजी। थेसे सामरियाग्‍याम इस्राएलथोरी ल गिक शासन लजी।

१४ शल्‍लूम ग्‍ले दोमाहेन्‍से तिर्सारी चिबा गदीला झा मनहेम तोर सामरियारी निजी। जमाहेन्‍से थेसे याबेशला झा शल्‍लूम ग्‍लेदा साइजी। ओच्‍छे थे ह्राङनोन इस्राएलला ग्‍ले दोजी।

१५ शल्‍लूम ग्‍लेसे शासन लबा धुइरी तबा अर्गु तामगदेदेन थेसे जाल लबा तामला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

१६ तिर्साग्‍याम सामरियारी निबा धुइरी मनहेमसे तिफसा शहरदेन थेला ङाम ङाम्‍ला जम्‍मान ग्‍लागदेदा पूरन नाश लजी। तिग्‍दा भिसम थेनीगदेसे थेदा थे ग्‍लाग्‍याम निआपुङ्‌नी। थेसे थे शहरदेन थे ग्‍लागदेरी चिबा जीउ न्‍हीला जम्‍मान म्रिङ्‌म्‍हेमेगदेला फो क्‍लेसी साइजी।

मनहेम इस्राएलला ग्‍ले दोबा

१७ यहूदाला ग्‍ले अजर्याहसे शासन लबा बोगल गिकसे च्‍युक कु दिङ तमा गदीला झा मनहेम इस्राएलला ग्‍ले दोबा मुबा। थेसे सामरियाग्‍याम च्‍युइ दिङधोना शासन लजी।

१८ थेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। ओच्‍छे थेसे ह्राङ सोदेधोनान नबातला झा यारोबामसे इस्राएलीगदेदा लपुङ्‌बा पापगदे लबाला लबान लजी।

१९ जमाहेन्‍से इस्राएल य्‍हुल्‍सादेन छ्‌याम अश्‍शूर य्‍हुल्‍साला ग्‍ले तिग्‍लत-पिलेसेरसे लडाइ लजी। ओच्‍छे मनहेम ग्‍लेसे ह्राङला य्‍हुल्‍सादा शक्तिशाली स्‍होबाला लागिरी अश्‍शूर य्‍हुल्‍साला ग्‍ले तिग्‍लत-पिलेसेरदा ३४,००० किलो म्‍हुइ पिन्‍जी।

२० मनहेम ग्‍लेसे चु म्‍हुइ इस्राएलला म्‍हिगदेग्‍याम जबरजस्‍ति किन्‍जी। अश्‍शूरला ग्‍लेदा इस्राएलला जम्‍मान फ्‍युक्‍पो म्‍हिगदेसे पचास शेकेल† म्‍हुइ पिन्‍तोःबा मुबा। थेतबासेलमा अश्‍शूरला ग्‍ले इस्राएल य्‍हुल्‍सारी आचिना ह्राङलान य्‍हुल्‍सारी दोःसी निजी।

२१ मनहेम ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदे इस्राएलला ग्‍लेगदेला काइरन भ्रिबा किताबरी भ्रिबा मुला।

२२ मनहेम सिजी, ओच्‍छे थेदा ल्‍हुजी, जमाहेन्‍से थेला साटोरी थेलान झा पकहीया ग्‍ले दोजी।

पकहीया इस्राएलला ग्‍ले दोबा

२३ अजर्याह ग्‍लेसे यहूदारी शासन लबा बोगल न्‍हीसे च्‍युइ दिङ तमा मनहेमला झा पकहीया इस्राएलला ग्‍ले दोजी। थेसे सामरियाग्‍याम इस्राएलथोरी न्‍ही दिङधोना शासन लजी।

२४ पकहीयासे परमप्रभुला ओन्‍छाङ्‌री जुन ताम आज्‍यबा मुबा थोनोन ताम लजी। ओच्‍छे थेसे नबातला झा यारोबामसे इस्राएलीगदेदा लपुङ्‌बा पापगदे लबारी आख्‍लानी।

२५ पकहीया ग्‍लेला सिपाहीगदेला हाकिम पेकहसे गिलादला बोगल न्‍हीसे च्‍युइ म्‍हिगदेदेन छ्‌याम ढिक्‍सी पकहीया ग्‍लेला बिरोध लसी जाल लजी। ओच्‍छे जोगब तबाला लागिरी सामरियारी स्‍होबा ग्‍लेखाङ्‌ला जम्‍मान भन्‍दा न्‍हङ्‌पट्टिला ग्‍लारी वाङ्‌सी पेकहसे पकहीया ग्‍लेदेन अर्गोब ओच्‍छे अरिहदा साइजी। ओच्‍छे थेला साटोरी पेकह ह्राङनोन ग्‍ले दोजी। पेकहला आबाला मिन रमल्‍याह मुबा।

२६ पकहीया ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान तामगदेला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

पेकह इस्राएलला ग्‍ले दोबा

२७ अजर्याह ग्‍लेसे यहूदारी शासन लबा बोगल न्‍हीसे च्‍युक न्‍ही दिङ तमा रमल्‍याहला झा पेकह इस्राएलला ग्‍ले दोजी। पेकहसे सामरियाग्‍याम इस्राएलथोरी बोगल गिक दिङधोना शासन लजी।

२८ थेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। ओच्‍छे थेसे नबातला झा यारोबामसे इस्राएलीगदेदा लपुङ्‌बा पापगदे लबारी आख्‍लानी।

२९ इस्राएलरी पेकह ग्‍लेसे शासन लबा धुइरी अश्‍शूरला ग्‍ले तिग्‍लत-पिलेसेर खसी इयोन, हाबिल-बेथ-माका, यानोह, केदेशदेन हासोर शहरगदे ह्राङला यारी किन्‍जी। ओच्‍छे थेसे गिलाद, गालीलदेन नप्‍तालीगदेला जम्‍मान भु वारीगदे ह्राङला यारी किन्‍जी। ओच्‍छे जम्‍मान म्‍हिगदेदा चुङ्‌सी अश्‍शूर य्‍हुल्‍सारी भोर्जी।

३० जमाहेन्‍से उज्‍जियाहला झा योतामसे यहूदारी शासन लबा बोगल गिक दिङ तमा एलाहला झा होशियासे पेकह ग्‍लेला बिरोधरी जाल लजी। ओच्‍छे थेसे पेकह ग्‍लेदा साइसी थेला साटोरी होशियाह ह्राङनोन ग्‍ले दोजी।

३१ पेकह ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी इस्राएलला ग्‍लेगदेला काइरन भ्रिबा किताबरी भ्रिबा मुला।

योताम यहूदाला ग्‍ले दोबा

२ काइ २७:१-९

३२ रमल्‍याहला झा पेकह ग्‍लेसे इस्राएलरी शासन लबा न्‍ही दिङ तमा उज्‍जियाहला झा योतामसे यहूदारी शासन लबारी छ्‌याइजी।

३३ ग्‍ले दोबा धुइरी योताम बोगल गिकसे ङ्‌हा दिङ तबा मुबा। थेसे यरूशलेमरी च्‍युक ढु दिङधोना शासन लजी। थेला आमा चा सादोकला झामे यरूशा मुबा।

३४ ह्राङला आबा उज्‍जियाहसे ह्रङ्‌नोन लसी योतामसेनोन परमप्रभुला ओन्‍छाङ्‌री जुन ताम ज्‍यबा मुबा थेनोन ताम लजी।

३५ तसैनोन थेसे नोबा नोबा ग्‍लारी मुबा लाथानगदे चा आफुप्‍नी। थे ग्‍लारी म्‍हिगदेसे बलि लबारीदेन धूप म्राबारी आख्‍लानी। योतामसेन परमप्रभुला मन्‍दिरला झ्‍याङपट्टिला म्राप दोःसी स्‍होजी।

३६ योताम ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

३७ योताम ग्‍लेसे यहूदारी शासन लबा धुइरी अरामला ग्‍ले रसीन ओच्‍छे रमल्‍याहला झा इस्राएलला ग्‍ले पेकहदा यहूदादेन छ्‌याम लडाइ लबाला लागिरी परमप्रभुसे पुइजी।

३८ योताम सिजी ओच्‍छे थेदा थेलान म्‍हेमे दाऊदला शहररी ल्‍हुजी। जमाहेन्‍से थेला साटोरी थेलान झा आहाज ग्‍ले दोजी।

† 

१५:१३ उज्‍जियाह अजर्याहएनोन भिमुबा। १४:२१; १५:१,५,६,७,१७,२३,२७,३०,३२ पदरीनोन स्‍हीगो।

† 

१५:२० पचास शेकेल भिबा चा ०.६ किलो हिन्‍ना।

आहाज यहूदाला ग्‍ले दोबा

२ काइ २८:१-२७

१६

रमल्‍याहला झा पेकह इस्राएलला ग्‍ले दोबा च्‍युक निस दिङ तमा योतामला झा आहाज यहूदाला ग्‍ले दोजी।

२ आहाज ग्‍ले दोमा बोगल गिक दिङ तबा मुबा। थेसे यरूशलेमरी च्‍युक ढु दिङधोना शासन लजी। थेसे ह्राङला म्‍हेमे दाऊदसे लबा ह्रङ् लसी परमप्रभु ह्राङला परमेश्‍वरला ओन्‍छाङ्‌री जुन ताम ज्‍यबा मुबा थेनोन ताम आलनी।

३ ओच्‍छे इस्राएलला ग्‍लेगदेला सिउरी भ्रजी। जुन य्‍हुल्‍ला म्‍हिगदेदा परमप्रभुसे इस्राएलीगदेला ङाच्‍छाग्‍याम तेःसी ताप्‍बा मुबा। थेनोन य्‍हुल्‍ला म्‍हिगदेला नाइबा बानीबेहोर अन्‍छार भ्रसी आहाज ग्‍लेसे ह्राङलान झादाएनोन मेरी ख्राङ्‌सी बलि लजी।

४ थेसे नोबा नोबा ग्‍लागदेदेन गङ्‌गदेला जो जोरी ओच्‍छे भुम्‍मा तबा जम्‍मान दोङटारी बलि लबान धूप म्रजी।

५ थेनोन धुइरी अरामला ग्‍ले रसीनदेन इस्राएलला ग्‍ले रमल्‍याहला झा पेकह यरूशलेमला बिरोधरी रेःजी। ओच्‍छे यरूशलेमला क्‍युर्नोनग्‍याम खसी आहाज ग्‍लेदेन छ्‌याम लडाइ लजी। तर थेनीगदेसे आहाज ग्‍लेदा ढाबारी आखम्‍नी।

६ थेनोन धुइरी अरामला ग्‍ले रसीनसे एलात शहरदेन छ्‌याम लडाइ लसी थेरी चिबा यहूदीगदेदा ताप्‍जी। ओच्‍छे एलात शहर ह्राङला यारी किन्‍जी। जमाहेन्‍से एदोमीगदे एलात शहररी चिबारी छ्‌याइजी। तिनीधोनाएनोन एदोमीगदे थेनोन शहररी चिमुला।

७ जमाहेन्‍से आहाज ग्‍लेसे चुह्रङ् भिसी चिठी भ्रिसी समाचार भोर्बा म्‍हिगदेदा अश्‍शूरला ग्‍ले तिग्‍लत-पिलेसेर मुबा ग्‍लारी पुइजी, “ङा ह्राङला तहरी चिसी गे लबा म्‍हि हिन्‍ना। ह्राङ फेप्‍खसी ङादा अरामला ग्‍लेदेन इस्राएलला ग्‍लेला याग्‍याम जोगब लउ। थेनीगदे ङादेन छ्‌याम लडाइ लबारी खबान मुला।”

८ ओच्‍छे आहाज ग्‍लेसे परमप्रभुला मन्‍दिरदेन ग्‍लेखाङ्‌ला ढुकुटीगदेरी स्‍याप्‍बा म्‍हार म्‍हुइ जम्‍मान किन्‍सी अश्‍शूरला ग्‍लेदा उपहार पुइजी।

९ जमाहेन्‍से आहाज ग्‍लेदा ह्रो लबाला लागिरी अश्‍शूरला ग्‍ले तिग्‍लत-पिलेसेर ह्राङला सिपाहीगदे भसी खजी। ओच्‍छे थेसे दमस्‍कसदेन छ्‌याम लडाइ लसी दमस्‍कसदा ह्राङला यारी किन्‍जी। थेसे रसीन ग्‍लेदा साइजी। ओच्‍छे थेरी चिबा जम्‍मान म्‍हिगदेदा चुङ्‌सी जबरजस्‍ती लसी कीररी भोर्जी।

१० जमाहेन्‍से आहाज ग्‍ले अश्‍शूरला तिग्‍लत-पिलेसेर ग्‍लेदा स्‍याप्‍बारी दमस्‍कसरी निजी। आहाज ग्‍लेसे दमस्‍कसरी बलि लबारी स्‍होबा ग्‍ला गिक म्राङ्‌जी। ओच्‍छे आहाज ग्‍लेसे थे बलि लबा ग्‍लाला नक्‍कल गिक स्‍होसी थेला बारेरी जम्‍मान ताम पाङ्‌सी परमेश्‍वरला मन्‍दिररी पूजा लबा म्‍हि उरियाह मुबा ग्‍लारी पुइजी।

११ थेतबासेलमा परमेश्‍वरला मन्‍दिररी पूजा लबा म्‍हि उरियाहसे आहाज ग्‍लेसे दमस्‍कसग्‍याम पुइखबा नक्‍कल अन्‍छारला बलि लबा ग्‍ला गिक स्‍होजी। थेसे थे बलि लबा ग्‍ला आहाज ग्‍ले दमस्‍कसग्‍याम दोःसी खबा भन्‍दा ङाच्‍छान स्‍होसी जिन्‍ना लजी।

१२ दमस्‍कसग्‍याम दोःसी खमा आहाज ग्‍लेसे थे बलि लबा ग्‍ला स्‍होसी जिन्‍बा म्राङ्‌जी। जमाहेन्‍से आहाज ग्‍ले थे बलि लबा ग्‍लाला ङाम्‍री निसी भेटी फुल्‍जी।

१३ आहाज ग्‍लेसे थे बलि लबा ग्‍लारी मेरी ख्राङ्‌सी फुल्‍बा बलि, अन्‍नबलि, अङ्‌गुरला निङ्‌गुदेन ढिक्‍ना लबा बलिला का स्‍वाजी।

१४ परमप्रभुला लागिरी स्‍होबा काँसला बलि फुल्‍बा ग्‍ला चा थे बलि फुल्‍बारी स्‍होबा छार ग्‍लादेन परमप्रभुला मन्‍दिरला गुङ्‌री मुबा। आहाज ग्‍लेसे थे काँसला बलि फुल्‍बा ग्‍लादा थेग्‍याम ल्‍हेसी बलि लबारी स्‍होबा थे छार ग्‍लाला झ्‍याङपट्टि थान्‍जी।

१५ जमाहेन्‍से आहाज ग्‍लेसे परमेश्‍वरला मन्‍दिररी पूजा लबा म्‍हि उरियाहदा चुह्रङ् भिसी कुल्‍जी, “बलि फुल्‍बारी स्‍होबा घ्रेन चु छार ग्‍लारी स्‍य्‍होरी मेरी ख्राङ्‌सी फुल्‍बा बलिदेन ङ्‌यसे फुल्‍बा अन्‍नबलि, ग्‍लेसे भबा मेरी ख्राङ्‌सी फुल्‍बा बलिदेन अन्‍नबलि ओच्‍छे य्‍हुल्‍साला जम्‍मान म्‍हिगदेसे भबा मेरी ख्राङ्‌सी फुल्‍बा बलि, अन्‍नबलिदेन अङ्‌गुरला निङ्‌गु फुल्‍गो। बलि फुल्‍बाला लागिरी स्‍होबा थे छार ग्‍लारी बलि लबा जम्‍मान जन्‍तुगदेला का स्‍वागो। तर काँसला थे बलि फुल्‍बा ग्‍ला चा ङाइ ङा भ्रतोःबा ग्‍याम था याङ्‌बाला लागिरी थान्‍गो।”

१६ परमेश्‍वरला मन्‍दिररी पूजा लबा म्‍हि उरियाहसेनोन आहाज ग्‍लेसे कुल्‍बा ह्रङ्‌नोन लजी।

१७ आहाज ग्‍लेसे परमेश्‍वरला मन्‍दिररी चलब लबारी स्‍होबा ठेला गाडागदेनोन टगल टोगोल लजी। ओच्‍छे थे ठेला गाडारी थान्‍बा ताङ्‌गदेएनोन अर्गुन ग्‍लारी ल्‍हेजी। होह्रङ् लसीन थेसे काँसला च्‍युक न्‍ही म्‍हे बहरथोरी थान्‍बा घ्रेन खार्गन्‍डाएनोन तेःसी युङ्‌बाथोरी थान्‍जी।

१८ ओच्‍छे आहाज ग्‍लेसे अश्‍शूरला ग्‍लेदा ताङ्‌ना लबाला लागिरी ब्‍लप्‍बा न्‍हबा धिनकुनु ग्‍ले धन्‍छ्‌याबाला लागिरी परमप्रभुला मन्‍दिररी स्‍होबा ग्‍ला फुप्‍जी। होह्रङ् लसीन परमप्रभुला मन्‍दिर न्‍हङ्‌री ग्‍ले फेप्‍बा म्रापएनोन ढुङ्‌बाला ढुङ्‌बान लजी।

१९ आहाज ग्‍लेसे शासन लबा धुइरी तबा तामगदेन थेसे लबा जम्‍मान गेगदे यहूदाला ग्‍लेगदेला काइरन भ्रिबा किताबरी भ्रिबा मुला।

२० आहाज ग्‍ले सिजी, ओच्‍छे थेदा दाऊद ग्‍लेला शहररी ल्‍हुजी। जमाहेन्‍से थेला साटोरी थेलान झा हिजकिया ग्‍ले दोजी।

होशिया इस्राएलला ग्‍ले दोबा

१७

आहाज ग्‍लेसे यहूदारी शासन लबा च्‍युक न्‍ही दिङ तमा एलाहला झा होशिया इस्राएलला ग्‍ले दोजी। ओच्‍छे थेसे सामरियाग्‍याम इस्राएलथोरी कू दिङधोना शासन लजी।

२ होशिया ग्‍लेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। तर थे भन्‍दा ङाच्‍छाला इस्राएलला ग्‍लेगदेसे लबा ते चा आहिन।

३ अश्‍शूर य्‍हुल्‍साला शलमनेशेर ग्‍ले होशिया ग्‍लेदेन छ्‌याम लडाइ लबारी खजी। जमाहेन्‍से होशिया ग्‍लेसे ह्राङसे ह्राङदान शलमनेशेर ग्‍लेला यारी जिम्‍मा पिन्‍जी। ओच्‍छे दिङएनोन दाङ्‌सी शलमनेशेर ग्‍लेदा तिरो फाजी।

४ तर होशिया ग्‍लेसे ह्राङदा धोका पिन्‍बा ताम अश्‍शूरला ग्‍लेसे था याङ्‌जी। तिग्‍दा भिसम होशिया ग्‍लेसे ह्राङला ग्‍लेब्‍लोनगदे मिश्र य्‍हुल्‍साला ग्‍ले सो मुबा ग्‍लारी पुइसी दिङएनोन दाङ्‌सी पिन्‍तोःबा तिरो आपिन्‍बा मुबा। थेतबासेलमा होशिया ग्‍लेदा अश्‍शूरला शलमनेशेर ग्‍लेसे चुङ्‌सी झ्‍याल्‍खानरी झाङ्‌जी।

सामरिया नाश तबा

५ जमाहेन्‍से अश्‍शूर य्‍हुल्‍साला ग्‍ले शलमनेशेर ह्राङला सिपाहीगदे भसी इस्राएलला क्‍युर्नोनग्‍याम खजी। ओच्‍छे सामरियादेन छ्‌याम लडाइ लजी। चुह्रङ् लसी थेसे ह्राङला सिपाहीगदेदा सोम दिङधोना इस्राएल य्‍हुल्‍साला क्‍युर्नोन थान्‍जी।

६ होशिया ग्‍लेसे शासन लबा कु दिङ तमा अश्‍शूर य्‍हुल्‍साला ग्‍ले शलमनेशेरसे सामरिया शहर ह्राङला यारी किन्‍जी। ओच्‍छे थेसे इस्राएलीगदेदा चुङ्‌सी अश्‍शूर य्‍हुल्‍सारी भोर्जी। थेसे थे इस्राएलीगदेदा कोइदा हलह शहररी, कोइदा हाबोर स्‍योङला कुनीरी मुबा गोजान जिल्‍लारी, कोइदा मादीगदेला शहररी थान्‍जी।

७ मिश्र य्‍हुल्‍साला ग्‍लेला याग्‍याम फेसी थेग्‍याम तेःसी भबा परमप्रभु ह्राङला परमेश्‍वरला बिरोधरी इस्राएलीगदेसे पाप लबा मुबा। ओच्‍छे थेनीगदेसे अर्गु ला लुगदेदा तेन्‍बा मुबा। थेतबासेलमान इस्राएलीगदे ब्रेःबा मुबा।

८ ओच्‍छे परमप्रभुसे थेनीगदेलान ओन्‍छाङ्‌ग्‍याम तेःसी ताप्‍बा अर्गु य्‍हुल्‍ला म्‍हिगदेदेन नाइबा गे लबा इस्राएलला ग्‍लेगदेला सिउरीनोन भ्रबा मुबा।

९ ओच्‍छे इस्राएलीगदेसे परमप्रभु ह्राङला परमेश्‍वरसे आलउ भिबा गेगदे लासी लासी लबा मुबा। थेनीगदेसे पाले चिबा धरहराहेन्‍से क्‍युर्सीन पर्खाल लबा ह्राङला शहरगदेधोनान मूर्तिदा पूजा लबारी नोबा नोबा ग्‍लागदे स्‍होबा मुबा।

१० थेनीगदेसे नोबा नोबा गङ्‌री भुम्‍म तबा जम्‍मान दोङला टा टारी ह्राङसे चोखो म्‍हन्‍बा युङ्‌बागदे क्‍यासी ठाडो लसी थान्‍जी। ओच्‍छे अशेरा लुला लाथानगदे स्‍होजी।

११ परमप्रभुसे थेनीगदेलान ओन्‍छाङ्‌ग्‍याम तेःसी ताप्‍बा य्‍हुल्‍ला म्‍हिगदेसे लबा ह्रङ्‌नोन थेनीगदेसेनोन मूर्तिदा पूजा लबान नोबा नोबा ग्‍लारी धूप म्रजी। चुह्रङ्‌बा आज्‍यबा गे लबासे लमान परमप्रभुदा बोमो रेःजी।

१२ परमप्रभुसे थेनीगदेदा “एनीगदेसे चुह्रङ् लबारी आत” भिसी सुङ्‌सैनोन थेनीगदेसे मूर्तिगदेदा पूजा लबारी आख्‍लानी।

१३ परमप्रभुसे ह्राङला जम्‍मान अगमवक्तादेन समाचार भोर्बा म्‍हिगदेग्‍याम इस्राएलदेन यहूदाला म्‍हिगदेदा चुह्रङ् भिसी होशियार तना लबा मुबा, “एनीगदेला आखेम्‍हेमेगदेदा ङाइ चु ताम अन्‍छार भ्रउ भिसी कुल्‍बा मुबा, एनीगदेसे ह्राङला आज्‍यबा बानीबेहोर ख्‍लागो। ओच्‍छे ङाइ कुल्‍बादेन पाङ्‌बा जम्‍मान तामगदे अन्‍छार भ्रउ, ओच्‍छे चु ताम ङाइ ङाला गे लबा अगमवक्तागदेग्‍याम एनीगदेदाएनोन पाङ्‌बा मुबा।”

१४ तर थेनीगदेसे ङाइ कुल्‍बा तामदा वास्‍तान आलनी। ओच्‍छे थेनीगदेसे परमप्रभु ह्राङला परमेश्‍वरथोरी विश्‍वास आलबा थेनीगदेला आखेम्‍हेमेगदे ह्रङ्‌नोन थेनीगदेएनोन अटेरी तजी।

१५ परमप्रभुसे थेनीगदेदा सुङ्‌बा तामगदेदेन थेनीगदेला आखेम्‍हेमेगदेदेन छ्‌याम लबा कबुल ओच्‍छे होशियार तना लबा तामगदेदा थेनीगदेसे वास्‍तान आलनी। ओच्‍छे थेनीगदेसे तिगै गेआखेल्‍बा मूर्तिगदेदा पूजा लबासे लमा थेनीगदेएनोन तिगै गेआखेल्‍बा म्‍हि दोजी। परमप्रभुसे थेनीगदेदा “थेनीगदेसे लबा ह्रङ्‌बान गे एनीगदेसे आलउ” भिसी कुल्‍बा मुबा। तसैनोन थेनीगदे ह्राङला क्‍यारक्‍युर मुबा य्‍हुल य्‍हुल्‍ला म्‍हिगदेला रिमठिम अन्‍छार भ्रजी। ओच्‍छे परमप्रभुसे थेनीगदेदा जुन ताम आलउ भिसी सुङ्‌बा मुबा थेनोन ताम लजी।

१६ थेनीगदे परमप्रभु ह्राङला परमेश्‍वरसे कुल्‍बा जम्‍मान ताम अन्‍छार भ्रबारी ख्‍लाजी। ओच्‍छे थेनीगदेसे पूजा लबाला लागिरी म्‍हे बहरला गोर न्‍ही मूर्ति स्‍होजी। ओच्‍छे अशेरा लुला मूर्तिएनोन स्‍होजी। होत्ते जे आहिन, थेनीगदेसे मुला जम्‍मान सार शुक्रदा पूजा लबान फ्‍या लजी, ओच्‍छे बाल लादाएनोन पूजा लजी।

१७ थेनीगदेसे ह्राङलान झा झामेगदेदाएनोन ला लुला मिनरी मेरी ख्राङ्‌सी बलि लजी। ओच्‍छे थेनीगदेसे मन्‍त्रतन्‍त्र लबा, म्‍हुदु च्‍याबा गे लजी। चुह्रङ्‌बा गे लसी थेनीगदेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लबाला लबान लसी परमप्रभुदा बोमो रेःना लजी।

१८ थेतबासेलमा इस्राएलीगदेदा म्राङ्‌सी परमप्रभुदा ल्‍हानान बोमो रेःजी, ओच्‍छे परमप्रभुसे थेनीगदेदा ह्राङला ओन्‍छाङ्‌ग्‍याम तेःजी। तर परमप्रभुसे यहूदाला वंशदा जे ह्राङदेन छ्‌यामनोन चिपुङ्‌जी।

१९ तर यहूदा वंशला म्‍हिगदेएनोन परमप्रभु ह्राङला परमेश्‍वरसे कुल्‍बा अन्‍छार आभ्रनी। थेनीगदेएनोन इस्राएलीगदेलान सिउरी भ्रजी।

२० थेतबासेलमा परमप्रभुसे इस्राएलीगदे जम्‍मादान सजाय पिन्‍बान माया आरेबा शत्रुगदेला यारी जिम्‍मा पिन्‍जी। ओच्‍छे परमप्रभुसे थेनीगदेदा तिगै वास्‍ता आलना ह्राङला ङाच्‍छापट्टिग्‍याम तेःसी पुइजी।

२१ परमप्रभुसे इस्राएलदेन यहूदादा फेना लमाहेन्‍से इस्राएलीगदेसे ह्राङला लागिरी नबातला झा यारोबामदा ग्‍ले स्‍होजी। तर यारोबामसे इस्राएलीगदेदा परमप्रभुग्‍याम थारेङ तना लजी, ओच्‍छे ल्‍हानान लोङ्‌बा खबा पाप लपुङ्‌जी।

२२ इस्राएलीगदे यारोबामला सिउरी भ्रजी, ओच्‍छे थेसे लबा जम्‍मान पापगदे लबाला लबान लजी।

२३ परमप्रभुसे ह्राङला गे लबा जम्‍मान अगमवक्तागदेग्‍याम थेनीगदेदा होशियार तना लबा अन्‍छारनोन परमप्रभुसे थेनीगदेदा ह्राङला ओन्‍छाङ्‌ग्‍याम तेःजी। थेतबासेलमा इस्राएलला जम्‍मान म्‍हिगदेदा चुङ्‌सी ह्राङला य्‍हुल्‍साग्‍याम जबरजस्‍ती अश्‍शूर य्‍हुल्‍सारी भोर्जी। थेनीगदे तिनीला धिनधोनाएनोन अश्‍शूर य्‍हुल्‍सारीन मुला।

अश्‍शूरला म्‍हिगदे इस्राएलरी चिबा

२४ अश्‍शूर य्‍हुल्‍साला ग्‍लेसे चुङ्‌सी अश्‍शूररी भोर्बा इस्राएलीगदेला साटोरी बेबिलोन, कूता, अव्‍वा, हमातदेन सपर्बेम शहरला म्‍हिगदे भसी सामरियाला शहर शहररी थान्‍जी। थेनीगदेसे सामरिया ह्राङला यारी किन्‍जी, ओच्‍छे थेनीगदे सामरियाला शहर शहररी चिबारी छ्‌याइजी।

२५ थेनीगदे सामरियारी खसी चिमा शुरूरी परमप्रभुला जयजयकार आलनी। थेतबासेलमा थेनीगदेला गुङ्‌री सिंहगदे पुइखजी, ओच्‍छे थे सिंहगदेसे थेनीगदे न्‍हङ्‌ला कोइ कोइदा साइजी।

२६ जमाहेन्‍से अश्‍शूर य्‍हुल्‍साला ग्‍लेदा चुह्रङ् भिसी चिठी भ्रिसी पुइजी, “ह्राङसे सामरियाला शहर शहररी चिउ भिसी पुइबा म्‍हिगदेसे थेला रिमठिम आसेनी। थेतबासेलमा थेनीगदेला गुङ्‌री थे य्‍हुल्‍साला लासे सिंहगदे पुइखजी। ओच्‍छे थे सिंहगदेसे थेनीगदेदा साइबान मुला।”

२७ जमाहेन्‍से अश्‍शूर य्‍हुल्‍साला ग्‍लेसे चुह्रङ् भिसी कुल्‍जी, “सामरियाग्‍याम चुङ्‌सी भबा परमेश्‍वरला मन्‍दिररी पूजा लबा म्‍हिगदे न्‍हङ्‌ला गिकदा थेरी पुइगो। थेसेन म्‍हिगदेदा थे य्‍हुल्‍साला लाला ठिम लोप्‍सी पिन्‍गै।”

२८ थेतबासेलमा सामरियाग्‍याम चुङ्‌सी जबरजस्‍ती लसी अश्‍शूर य्‍हुल्‍सारी भोर्बा परमेश्‍वरला मन्‍दिररी पूजा लबा म्‍हि गिक बेथेलरी खसी चिजी। ओच्‍छे थेसेन थेरी चिबा म्‍हिगदेदा खाह्रङ् लसी परमप्रभुला जयजयकार लबा भिसी लोप्‍सी पिन्‍जी।

२९ तसैनोन जम्‍मान सामरियारी भसी थान्‍बा य्‍हुल य्‍हुल्‍ला म्‍हिगदेसे ह्राङ चिबा शहर शहररी ह्राङ ह्राङलान लाला मूर्तिगदे स्‍होजी। ओच्‍छे इस्राएलीगदेसे नोबा नोबा ग्‍लारी स्‍होबा पूजा लबा ग्‍लागदेरी थेनीगदेसे ह्राङला लाला मूर्तिगदे थान्‍जी।

३० बेबिलोनग्‍याम खबा म्‍हिगदेसे सुक्‍कोत-बनोत लाला मूर्तिगदे, कूता शहरग्‍याम खबा म्‍हिगदेसे नेर्गल लाला मूर्तिगदे, हमात शहरग्‍याम खबा म्‍हिगदेसे अशीमा लाला मूर्तिगदे,

३१ अव्‍वा शहरग्‍याम खबा म्‍हिगदेसे नेभजदेन तर्ताक लाला मूर्तिगदे ओच्‍छे सपर्बेम शहरग्‍याम खबा म्‍हिगदेसे अद्रम्‍मलेकदेन अनम्‍मलेक लाला मूर्तिगदे स्‍होजी। सपर्बेम शहरग्‍याम खबा म्‍हिगदेसे चा ह्राङला ला अद्रम्‍मलेकदेन अनम्‍मलेकला लागिरी ह्राङलान झा झामेगदेदा मेरी ख्राङ्‌सी बलि लमुबा।

३२ थेनीगदेसे परमेश्‍वरला जयजयकार मी लमुबा, तसैनोन थेनीगदेसे ह्राङलान य्‍हुल्‍ला म्‍हिगदे न्‍हङ्‌ग्‍याम नोबा नोबा ग्‍लारी स्‍होबा लाथानगदेरी पूजा लबा म्‍हिगदे धम्‍बा मुबा।

३३ थेनीगदेसे परमेश्‍वरला जयजयकार मी लमुबा, तर थेनीगदे जुन य्‍हुल्‍साग्‍याम खबा मुबा, थे य्‍हुल्‍साला म्‍हिगदेला रिमठिम अन्‍छार थेनीगदेसे ह्राङलान लागदेलाएनोन पूजा लमुबा।

३४ थेनीगदे तिनीधोनाएनोन ङाच्‍छा ङाच्‍छाला रिमठिम अन्‍छार भ्रमुला। थेनीगदेसे परमप्रभुला जयजयकार आलमुला, ओच्‍छे परमेश्‍वरसे सुङ्‌बा तामगदे, ठिमगदेदेन परमप्रभुसे कुल्‍बा तामगदे अन्‍छारएनोन थेनीगदे आभ्रमुला। परमप्रभुसे चु जम्‍मान तामगदे इस्राएल मिन थान्‍बा याकूबला सन्‍तानगदेदा सुङ्‌बा मुबा।

३५ इस्राएलीगदेदेन छ्‌याम कबुल लबा धुइरीन परमप्रभुसे इस्राएलीगदेदा चुह्रङ् भिसी कुल्‍बा मुबा, “एनीगदेसे अर्गु खजिबै लागदेला जयजयकार आलउ, एनीगदेसे लागदेदा फ्‍या आलउ, एनीगदेसे लागदेदा पूजा आलउ, एनीगदेसे लागदेला लागिरी बलि आलउ।

३६ तर ह्राङलान शक्तिदेन यासे मिश्र य्‍हुल्‍साग्‍याम एनीगदेदा तेःसी भबा परमप्रभुला जे जयजयकार लउ। थेनोन परमप्रभुदा जे एनीगदेसे फ्‍या लउ। ओच्‍छे थेनोन परमप्रभुला लागिरी जे एनीगदेसे बलि फुल्‍गो।

३७ परमप्रभुसे एनीगदेला लागिरी भ्रिसी पिन्‍बा तामगदे, ठिमगदेदेन थेसे कुल्‍बा तामगदे अन्‍छार एनीगदे सदन होशियार तसी भ्रउ। ओच्‍छे एनीगदेसे अर्गु खजिबै लागदेला जयजयकार आलउ।

३८ ङाइ एनीगदेदेन छ्‌याम लबा कबुल एनीगदेसे खाइमै आम्‍लेःगो, ओच्‍छे एनीगदेसे अर्गु खजिबै लागदेला जयजयकार आलउ।

३९ बरू एनीगदेसे परमप्रभु ह्राङला परमेश्‍वरला जे जयजयकार लउ। एनीगदेदा थेनोन परमप्रभुसे एनीगदेला जम्‍मान शत्रुगदेला याग्‍याम फेला।”

४० तसैनोन थेनीगदेसे परमप्रभुला तामदा वास्‍तान आलनी, ओच्‍छे ङाच्‍छा ङाच्‍छाला रिमठिम अन्‍छारनोन भ्रजी।

४१ परमप्रभुला जयजयकार लसैनोन थेनीगदेसे ह्राङला लागदेदा तेन्‍बा आख्‍लानी। थेनीगदेला झा झामेगदेदेन छाया, छायास्‍यागदे तिनीधोनाएनोन ह्राङलान आखेम्‍हेमेगदेला सिउरीन भ्रबान मुला।

हिजकिया यहूदाला ग्‍ले दोबा

२ काइ २९:१-२; ३१:१

१८

एलाहला झा होशियासे इस्राएलरी शासन लबा सोम दिङ तमा आहाजला झा हिजकिया यहूदाला ग्‍ले दोजी।

२ ग्‍ले दोमा हिजकिया बोगल गिकसे ङ्‌हा दिङ तबा मुबा। ओच्‍छे थेसे यरूशलेमरी बोगल गिकसे कू दिङधोना शासन लजी। थेला आमाला मिन अबिया मुबा। थे जकरियाला झामे मुबा।

३ हिजकियासे ह्राङला म्‍हेमे दाऊदसे लबा ह्रङ्‌नोन लसी परमप्रभुला ओन्‍छाङ्‌री जुन ताम ज्‍यबा मुबा थेनोन ताम लजी।

४ हिजकिया ग्‍लेसे नोबा नोबा ग्‍लारी मुबा पूजा लबा ग्‍लागदे फुप्‍जी। ओच्‍छे चोखो म्‍हन्‍सी ठाडो लसी क्‍याबा युङ्‌बागदे प्‍याक प्‍योक लसी भ्‍याङ्‌जी। ओच्‍छे अशेरा लुला मूर्तिगदेएनोन छ्‌याकछिक लजी। मोशासे स्‍होबा काँसला नहूश्‍तान भिबा पुख्रीदाएनोन थेसे टगल टोगोल लजी। तिग्‍दा भिसम इस्राएलीगदेसे थे धुइधोनाएनोन थे पुख्रीदा मान लसी धूप म्रामुबा।

५ हिजकिया ग्‍लेसे परमप्रभु इस्राएलला परमेश्‍वरथोरी भर लमुबा। यहूदारी थे ह्रङ्‌बा अर्गु ग्‍ले थे भन्‍दा ङाच्‍छाएनोन आरेमुबा, ओच्‍छे थे भन्‍दा लिच्‍छाएनोन आतनी।

६ थेसे परमप्रभुदा सेमहेन्‍सेन मान लमुबा, ओच्‍छे परमप्रभुथोरी भर लबारी खाइमै आख्‍लानी। थे परमप्रभुसे मोशादा कुल्‍बा तामगदे अन्‍छार भ्रमुबा।

७ थेतबासेलमा परमप्रभुसे हिजकिया ग्‍लेदा खाइमै आख्‍लानी। ओच्‍छे थेसे लबा जम्‍मान गेरी थेदा ज्‍यबा तमुबा। हिजकिया ग्‍लेसे अश्‍शूर य्‍हुल्‍साला ग्‍लेदा मान लबारी ख्‍लाजी। ओच्‍छे अश्‍शूर य्‍हुल्‍साला ग्‍लेला बिरोधरी रेःजी।

८ हिजकिया ग्‍लेसे पलिश्‍तीगदेदा ब्रेना लजी। ओच्‍छे थेसे थेनीगदेला य्‍हुल्‍साला गाजा शहरदेन थेला क्‍यरक्‍युरला ग्‍लागदे, पालेगदे चिबा धरहराहेन्‍से क्‍युर्सीन पर्खाल लबा शहरगदे ह्राङला यारी किन्‍जी।

९ हिजकिया ग्‍लेसे शासन लबा ब्‍लि दिङ तमा इस्राएलरी एलाहला झा होशिया ग्‍लेसे शासन लबा निस दिङ तबा मुबा। थेनोन धुइरी अश्‍शूर य्‍हुल्‍साला ग्‍ले शलमनेशेर सामरियादेन छ्‌याम लडाइ लबाला लागिरी क्‍युर्नोनग्‍याम खसी सामरियादा गुङ्‌री झाङ्‌जी।

१० चुह्रङ् लसी अश्‍शूरीगदे सोम दिङधोना सामरियाला क्‍युर्नोन चिसी सामरियादा ह्राङला यारी किन्‍जी। अश्‍शूरीगदेसे सामरियादा ह्राङला यारी किन्‍बा धुइरी हिजकिया ग्‍लेसे शासन लबा ढु दिङ तबा मुबा। ओच्‍छे इस्राएलला ग्‍ले होशियासे शासन लबा चा कू दिङ तबा मुबा।

११ थे धुइरी अश्‍शूर य्‍हुल्‍साला ग्‍लेसे इस्राएलीगदेदा चुङ्‌सी ह्राङला य्‍हुल्‍सारी भोर्जी। ओच्‍छे कोइदा हलह शहररी थान्‍जी, कोइदा गोजान जिल्‍लाला हाबोर स्‍योङला ङाम्‍री थान्‍जी, ओच्‍छे कोइदा चा मादी य्‍हुल्‍साला शहरगदेरी थान्‍जी।†

१२ इस्राएलीगदे परमप्रभु ह्राङला परमेश्‍वरसे कुल्‍बा अन्‍छार आभ्रनी। ओच्‍छे परमप्रभुसे थेनीगदेदेन छ्‌याम लबा कबुलदा थेनीगदेसे वास्‍तान आलनी। ओच्‍छे परमप्रभुला गे लबा म्‍हि मोशासे पिन्‍बा जम्‍मान ठिमगदेदाएनोन थेनीगदेसे वास्‍ता आलनी। थेतबासेलमान सामरिया अश्‍शूर य्‍हुल्‍सादेन छ्‌याम ब्रेजी। परमेश्‍वरसे कुल्‍बा तामगदेदा थेनीगदेसे वास्‍ताएनोन आलनी। ओच्‍छे थे अन्‍छार भ्रएनोन आभ्रनी।

अश्‍शूरीगदेसे यरूशलेमदा लोङ्‌ना लबा

२ काइ ३२:१-१९; यशै ३६:१-२२

१३ हिजकिया ग्‍लेसे शासन लसी च्‍युक ब्‍लि दिङ तमा अश्‍शूर य्‍हुल्‍साला ग्‍ले सनहेरीबसे यहूदादेन छ्‌याम लडाइ लजी। ओच्‍छे पर्खाल लसी स्‍होबा यहूदा य्‍हुल्‍साला जम्‍मान शहर ह्राङला यारी किन्‍जी।

१४ थेतबासेलमा यहूदाला ग्‍ले हिजकियासे अश्‍शूर य्‍हुल्‍साला ग्‍ले सनहेरीबदा चुह्रङ् भिसी लाकीशरी समाचार पुइजी, “ङाला गल्‍ति तजी, ङाला य्‍हुल्‍सादा तिगै आलना चुग्‍याम फेप्‍गो। ह्राङदा ङादेन छ्‌याम तिग किन्‍बा सेम मुला ङाइ थेनोन पिन्‍ना।” जमाहेन्‍से अश्‍शूर य्‍हुल्‍साला ग्‍ले सनहेरीबसे यहूदाला ग्‍ले हिजकियादेन छ्‌याम १०,००० किलो म्‍हुइ, ओच्‍छे १,००० किलो म्‍हार ह्रीजी।

१५ थेतबासेलमा परमप्रभुला मन्‍दिरदेन ग्‍लेखाङ्‌ला ढुकुटीरी मुबा जम्‍मान म्‍हुइ हिजकिया ग्‍लेसे सनहेरीब ग्‍लेदा पिन्‍जी।

१६ थे धुइरी यहूदाला ग्‍ले हिजकियासे ह्राङसेन परमप्रभुला मन्‍दिरला थामरी मोरब लपुङ्‌बा म्‍हारदेन परमप्रभुला मन्‍दिरला म्रापगदेला म्‍हारएनोन तेःपुङ्‌जी। ओच्‍छे थे जम्‍मान म्‍हार अश्‍शूर य्‍हुल्‍साला ग्‍ले सनहेरीबदा पिन्‍जी।

१७ अश्‍शूर य्‍हुल्‍साला ग्‍ले सनहेरीबसे ह्राङला सिपाहीगदेला जम्‍मान भन्‍दा घ्रेन हाकिम, सिपाहीगदेला हाकिमदेन लडाइरी निमा सिपाहीगदेदा थोबा हाकिमदेन छ्‌यामनोन सिपाहीगदेला हुल गिक लाकीशग्‍याम यरूशलेमरी हिजकिया ग्‍ले मुबा ग्‍लारी पुइखजी। थे सिपाहीगदेदेन सिपाहीगदेला हाकिमगदे तोर यरूशलेमरी दोखमाहेन्‍से धोबीला भुरी निबा ग्‍यामला थोपट्टि मुबा घ्‍योइग्‍याम क्‍युइ भोर्बा कुलो ङाम्‍री चिजी।

१८ जमाहेन्‍से थेनीगदेसे ग्‍लेदा ङ्‌योइबारी म्‍हि पुइजी, ओच्‍छे ग्‍लेखाङ्‌री जम्‍मान ताम ढिक्‍ना लबा हिल्‍कियाहला झा एल्‍याकीम, सचिव शेब्‍नादेन य्‍हुल्‍सारी तबा जम्‍मान ताम भ्रिसी थान्‍बा योआ मङ्‌ग्‍यार थोन्‍सी थेनीगदे मुबा ग्‍लारी खजी, योआ आसापला झा मुबा।

१९ लडाइरी निमा सिपाहीगदेदा थोबा हाकिमसे थेनीगदेदा चुह्रङ् भिसी पाङ्‌जी, “हिजकियादा चुह्रङ् भिसी पाङ्‌गो, ‘अश्‍शूर य्‍हुल्‍साला ग्‍लेसे चुह्रङ् भिसी सुङ्‌बा मुला, एनीगदेसे तिग तामथोरी भर लसी चिमुला?

२० एसे ङादेन छ्‌याम लडाइ लबा जुक्तिदेन सिपाहीगदे मुला भिसी पाङ्‌मुला। तर एसे मी लुसीला ताम जे लमुला। एसे खालाथोरी भर लसी ङाला बिरोध लबा हिन्‍ना?

२१ दाहेन्‍से च्‍यागो, एसे क्‍युइबा माला कडी ह्रङ्‌बान मिश्र य्‍हुल्‍साथोरी भर लबा मुला। खालै म्‍हिसे थे य्‍हुल्‍साथोरी भर लजी भिसम थेसे ह्राङलान यारी घाउ तना लमुला। मिश्र य्‍हुल्‍साला ग्‍ले फारोथोरी भर लबागदे जम्‍मादान थेसे चुह्रङ्‌नोन लमुला।’”

२२ चुदे एसे “ङन्‍से ह्राङला परमप्रभुथोरी भर लबा मुला” भिसी ङादा पाङ्‌जी भिसम हिजकियासे यहूदादेन यरूशलेमला म्‍हिगदेदा “एनीगदेसे यरूशलेमरी मुबा चु बलि लबा ग्‍लारी जे परमप्रभुला जयजयकार लतोःला” भिसी पाङ्‌बा धुइरी थेसेन बलि लबारी स्‍होबा नोबा नोबा ग्‍लागदे फुप्‍सी नाश लबा आहिन?

२३ खउ, अश्‍शूर य्‍हुल्‍साला ग्‍ले ङाला मालिकदेन छ्‌याम बाजी थान्‍गो। ङाइ एनीगदेदा हजार न्‍ही ता पिन्‍ना। तर एनीगदेसेनोन थे ता क्रेबारी हजार न्‍हीनोन ह्रेम्‍बोकोलागदे भतोःला।

२४ रथगदेदेन तागदे याङ्‌ला भिसी मिश्र य्‍हुल्‍साथोरी भर लसैनोन एसे खाह्रङ् लसी ङाला मालिकला सिपाहीगदेला हाकिमगदे न्‍हङ्‌ला जजाबा हाकिम गिकदा ताप्‍बारी खम्‍ला?

२५ अर्गु ताम चा तिग परमप्रभुसे तिगै आसुङ्‌सैनोन लडाइ लसी चु य्‍हुल्‍सादा नाश लबारी ङा खबा हिन्‍ना? परमप्रभुसेन ङादा “चु य्‍हुल्‍सादेन छ्‌याम लडाइ लसी चु य्‍हुल्‍सादा नाश लउ” भिसी सुङ्‌बा मुला।

२६ जमाहेन्‍से एल्‍याकीम, शेब्‍नादेन योआसे लडाइ लबारी खबा सिपाहीगदेला हाकिमदा चुह्रङ् भिसी पाङ्‌जी, “बिन्‍ती मुला, ङनी ह्राङला म्‍हिगदेदेन छ्‌याम आरमेइक ग्‍योइरी पाङ्‌गो। तिग्‍दा भिसम ङन्‍से आरमेइक ग्‍योइ घोमुला। पर्खालरी मुबा म्‍हिगदेसे थेःना लसी हिब्रू ग्‍योइरी ङन्‍देन छ्‌याम ताम आलउ।”

२७ तर सिपाहीगदेला हाकिमसे थेनीगदेदा चुह्रङ् भिसी जोहाब पिन्‍जी, “तिग ङाला मालिकसे चु ताम एनीगदेला मालिकदेन एनीगदेदा जे पाङ्‌बाला लागिरी पुइखबा हिन्‍ना? आहिन, पर्खालरी चिबा चु म्‍हिगदेदाएनोन पाङ्‌बाला लागिरी हिन्‍ना। पर्खालरी चिबा चु म्‍हिगदेसेएनोन एनीगदेसे ह्रङ्‌नोन क्‍लि च्‍याम चतोःला।”

२८ जमाहेन्‍से अश्‍शूर य्‍हुल्‍साला ग्‍लेला सिपाहीगदेला थे हाकिमसे राप्‍सी घ्रेन काइ तेःसी हिब्रू ग्‍योइग्‍याम चुह्रङ् भिसी पाङ्‌जी, “अश्‍शूर य्‍हुल्‍साला ग्‍लेसे पाङ्‌बा ताम ज्‍यना लसी ङ्‌यान्‍गो।

२९ एनीगदेदा हिजकिया ग्‍लेसे धोका पिन्‍बान मुला भिसी ङन्‍ना सनहेरीब ग्‍लेसे एनीगदेदा होशियार तना लबा मुला। थेसे एनीगदेदा ङाला याग्‍याम जोगब लबारी आखम।

३० ‘पक्‍कन य्‍हाङदा परमप्रभुसे जोगब लला, परमप्रभुसे चु शहरदा अश्‍शूरला ग्‍लेला यारी जिम्‍मा पिन्‍सेला आरे भिसी हिजकियासे एनीगदेदा परमप्रभुथोरी भर लउ भिसी पाङ्‌बा ताम एनीगदेसे पत्‍याब आचउ।

३१ एनीगदेसे हिजकियाला तामदा वास्‍तान आलउ। अश्‍शूर य्‍हुल्‍साला ग्‍लेसे एनीगदेदा चुह्रङ् भिसी सुङ्‌बा मुला, शहरग्‍याम मङ्‌ग्‍यार ङा मुबा ग्‍लारी खउ ओच्‍छे ङादेन छ्‌याम ढिक्‍गो। जमाहेन्‍से एनीगदे ह्राङसेन सूबा अङ्‌गुरदेन अञ्‍जीर चम्‍याङ्‌ला ओच्‍छे ह्राङलान य्‍हुल्‍साला वदीला क्‍युइ थुङ्‌म्‍याङ्‌ला।

३२ ओच्‍छे ङा खसी एनीगदेदा एनीगदेलान य्‍हुल्‍सा ह्रङ्‌बा अर्गु य्‍हुल्‍सा गिकरी भोर्ला। थेरी अन्‍न, अङ्‌गुरला छार निङ्‌गु, अन्‍नदेन, जैतुनना दोङगदेदेन सिङ्‌सुरला खुदु मुबा य्‍हुल्‍सा तला। एनीगदेसे ह्राङ सिबा ग्‍याम आहिन सोबा ग्‍याम धम्‍गो! एनीगदेसे हिजकियाला तामदा वास्‍तान आलउ। य्‍हाङदा परमप्रभुसे जोगब लला भिसी थेसे एनीगदेदा धोका पिन्‍बान मुला।

३३ खजिबै य्‍हुल्‍ला म्‍हिगदेला लासे अश्‍शूर य्‍हुल्‍साला ग्‍लेला याग्‍याम ह्राङला य्‍हुल्‍सादा जोगब लबारी खम्‍बा मुला?

३४ हमातदेन अर्पाद शहरला लागदे खानङ् निजी? ओच्‍छे सपर्बेम, हेनादेन इव्‍वा शहरला लागदे खाइ खानङ् निजी? तिग थे लागदेसे ङाला याग्‍याम सामरिया य्‍हुल्‍सादा जोगब लखम्‍जी?

३५ चु जम्‍मान य्‍हुल्‍सागदेला लागदे न्‍हङ्‌ला खजिबै लासे ङाला याग्‍याम ह्राङला य्‍हुल्‍सादा जोगब लबारी खम्‍बा आरे। तिग परमप्रभुसे चा ङाला याग्‍याम यरूशलेमदा जोगब लबारी खम्‍ला भिसी एनीगदेसे म्‍हन्‍बा?’”

३६ तर तिगै तामला जोहाब आपिन्‍ना जम्‍मान म्‍हिगदे कुटिसी चिजी। तिग्‍दा भिसम हिजकिया ग्‍लेसे ह्राङला म्‍हिगदेदा “थेनीगदेदा तिगै तामला जोहाब आपिन्‍गो” भिसी कुल्‍बा मुबा।

३७ जमाहेन्‍से ग्‍लेखाङ्‌री जम्‍मान ताम ढिक्‍ना लबा हिल्‍कियाहला झा एल्‍याकीम, सचिव शेब्‍नादेन य्‍हुल्‍सारी तबा जम्‍मान ताम भ्रिसी थान्‍बा आसापला झा योआसे ह्राङ ह्राङला क्‍वान ढेजी। ओच्‍छे लडाइ लबारी खबा सिपाहीगदेला हाकिमसे पाङ्‌बा तामगदे हिजकिया ग्‍ले मुबा ग्‍लारी निसी थेनीगदेसे ग्‍लेदा थेःना लजी।

† 

१८:११ १७:६ पदरी स्‍हीगो।

हिजकिया ग्‍लेसे यशैया अगमवक्तादेन छ्‌याम सल्‍लाह किन्‍बा

यशै ३७:१-७

१९

चु ताम थेःमाहेन्‍से ल्‍हानान दुख म्‍हन्‍सी हिजकिया ग्‍लेसे ह्राङला क्‍वान ढेसी बोरा क्‍वान्‍जी, ओच्‍छे परमप्रभुला मन्‍दिररी वाङ्‌जी।

२ ओच्‍छे हिजकिया ग्‍लेसे ग्‍लेखाङ्‌री जम्‍मान ताम ढिक्‍ना लबा एल्‍याकीम, सचिव शेब्‍नादेन परमेश्‍वरला मन्‍दिररी पूजा लबा मूल म्‍हिगदेदाएनोन बोराला क्‍वान क्‍वान्‍पुङ्‌जी। ओच्‍छे थेनीगदेदा आमोजला झा यशैया अगमवक्ता मुबा ग्‍लारी पुइजी।

३ थेनीगदेसे यशैया अगमवक्तादा चुह्रङ् भिसी पाङ्‌जी, “हिजकिया ग्‍लेसे चुह्रङ् भिसी सुङ्‌बा मुला, तिनीला धिन दुख नातोःबा, बङ्‌बा चतोःबादेन बेइज्‍जत नातोःबा धिन तबा मुला। ओच्‍छे कोला न्‍हमा कोला न्‍हबा म्रिङ्‌म्‍हेमे कमजोर तबा ह्रङ्‌बान तबा मुला।

४ छोन्‍बो परमेश्‍वरला बेइज्‍जत लबाला लागिरी अश्‍शूर य्‍हुल्‍साला ग्‍लेसे ह्राङला सिपाहीगदेला हाकिम गिकदा पुइखबा मुला। थेसे पाङ्‌बा थे जम्‍मान ताम परमप्रभु ह्राङला परमेश्‍वरसे सान्‍बा मुला। थेतबासेलमा परमेश्‍वरसे थेदा सजाय पिन्‍गै। य्‍हाङला बाँकी मुबा म्‍हिगदेला लागिरी परमेश्‍वरदेन छ्‌याम प्रार्थना लसी पिन्‍गो।”

५ हिजकिया ग्‍लेसे पुइखबा म्‍हिगदे यशैया मुबा ग्‍लारी दोखजी।

६ जमाहेन्‍से यशैयासे थेनीगदेदा चुह्रङ् भिसी पाङ्‌जी, “एनीगदेसे ह्राङला मालिकदा चुह्रङ् भिसी पाङ्‌गो, ‘परमप्रभुसे चुह्रङ् भिसी सुङ्‌बा मुला, अश्‍शूर य्‍हुल्‍साला ग्‍लेला सिपाहीगदेसे ङादा बिरोध लबा ताम थेःसी ए आलोङ्‌गो।

७ ङ्‌यान्‍गो, ङाइ थेथोरी आत्‍मा गिक पुइला। थे आत्‍मासे थेदा तिगै तामला हल्‍ला थेःना लला। जमाहेन्‍से थे ह्राङला य्‍हुल्‍सारी दोःसी निला, ओच्‍छे ङाइ थेदा थेला य्‍हुल्‍सारी तरवारसे ताम्‍सी साइपुङ्‌ला।’”

सनहेरीब ग्‍लेसे हिजकिया ग्‍लेदा धाक उन्‍बा

यशै ३७:८-२०

८ लडाइरी निमा सिपाहीगदेदा थोबा हाकिमसे अश्‍शूर य्‍हुल्‍साला ग्‍ले लाकीशग्‍याम थोन्‍सी निजी भिबा ताम थेःजी। जमाहेन्‍से थे सिपाहीगदेला हाकिम यरूशलेमग्‍याम निजी। ओच्‍छे थेसे ग्‍ले चा लिब्‍ना शहरदेन छ्‌याम लडाइ लसी चिबा स्‍याप्‍जी।

९ मिश्र य्‍हुल्‍साला कूशी ग्‍ले तिर्हाकाह सिपाहीगदे भसी ह्राङदेन छ्‌याम लडाइ लबारी खबान मुला भिबा ताम सनहेरीब ग्‍लेसे थेःजी। चु ताम थेःमाहेन्‍से थेसे दोःसी चुह्रङ् भिसी हिजकिया ग्‍ले मुबा ग्‍लारी समाचार भोर्बा म्‍हिगदे पुइजी।

१० सनहेरीबसे यहूदाला ग्‍ले हिजकियादा चु ताम पाङ्‌गो भिसी पाङ्‌जी, “जुन लाथोरी एसे भर लबा मुला, थे लासे यरूशलेमदा अश्‍शूर य्‍हुल्‍साला ग्‍लेला यारी जिम्‍मा आपिन भिसी ए धोकारी परब आतउ।

११ जम्‍मान य्‍हुल्‍सादा पूरन नाश लसी अश्‍शूर य्‍हुल्‍साला ग्‍लेसे तिग लबान मुला भिबा ताम एसे थेःबान मुला। तिग एसे चा ह्राङ जोगब तला भिसी म्‍हन्‍बा?

१२ ङाला आखेम्‍हेमेगदेसे गोजान, हारानदेन रेसेप शहरगदे नाश लबा मुबा। ओच्‍छे तेल-अस्‍साररी चिबा अदनना म्‍हिगदेदा साइबा मुबा। तिग थे धुइरी थेनीगदेला लागदेसे थेनीगदेदा जोगब लजी?

१३ हमात, अर्पाद, सपर्बेम, हेनादेन इव्‍वा शहरला ग्‍लेगदे खानङ् मुला?”

हिजकिया ग्‍लेसे प्रार्थना लबा

यशै ३७:१४-२०

१४ थे समाचार भोर्बा म्‍हिगदेला याग्‍याम चिट्ठी याङ्‌माहेन्‍से हिजकिया ग्‍लेसे पढब लजी। जमाहेन्‍से परमप्रभुला मन्‍दिररी निसी थे चिट्ठी परमप्रभुला ओन्‍छाङ्‌री ठोङ्‌सी थान्‍जी।

१५ ओच्‍छे हिजकिया ग्‍लेसे परमप्रभुदेन छ्‌याम चुह्रङ् लसी प्रार्थना लजी, “जम्‍मान भन्‍दा घ्रेन परमप्रभु इस्राएलला परमेश्‍वर, करूबगदेला गुङ्‌री धन्‍छ्‌याबा जम्‍बुलिङला जम्‍मान य्‍हुल्‍सागदेला परमेश्‍वर ह्राङ जे हिन्‍ना। स्‍वर्गदेन जम्‍बुलिङ ह्राङसेन स्‍होबा हिन्‍ना।

१६ परमप्रभु, ज्‍यना लसी सान्‍गो, परमप्रभु, ज्‍यना लसी स्‍हीगो। सनहेरीबसे ह्राङ छोन्‍बो परमेश्‍वरदा खिसी लसी पुइखबा चु तामगदे सान्‍गो।

१७ “परमप्रभु, चु ताम सत्‍य हिन्‍ना, अश्‍शूरला ग्‍लेगदेसे य्‍हुल य्‍हुल्‍ला म्‍हिगदेदा नाश लबा मुला। ओच्‍छे थेनीगदेला य्‍हुल्‍सागदेएनोन तोङ्‌तोङ् तना लबा मुला।

१८ थेनीगदेसे चुगदेला लागदेदा मेरी ख्राङ्‌सी नाश लबा मुला। तिग्‍दा भिसम थे लागदे चा परमेश्‍वर आहिन, तर थे लागदे चा म्‍हिला यासे स्‍होबा सिङदेन युङ्‌बा जे हिन्‍ना।

१९ दाहेन्‍से परमप्रभु ङन्‍ना परमेश्‍वर, ङन्‍दा थेला याग्‍याम जोगब लउ। ओच्‍छे जम्‍बुलिङला जम्‍मान य्‍हुल्‍साला म्‍हिगदेसे ह्राङ जे परमप्रभु परमेश्‍वर हिन्‍ना भिबा ताम था याङ्‌गै।”

यशैया अगमवक्तासे हिजकिया ग्‍लेदा पुइखबा समाचार

यशै ३७:२१-३८

२० जमाहेन्‍से आमोजला झा यशैयासे चुह्रङ् भिसी हिजकिया ग्‍ले मुबा ग्‍लारी समाचार पुइजी, “परमप्रभु इस्राएलला परमेश्‍वरसे चुह्रङ् भिसी सुङ्‌बा मुला, ‘अश्‍शूरला ग्‍ले सनहेरीबला बारेरी एसे ङादेन छ्‌याम लबा प्रार्थना ङाइ ङ्‌यान्‍जी।’

२१ “सनहेरीबला बारेरी परमप्रभुसे चुह्रङ् भिसी सुङ्‌बा मुला,

“‘एदा सियोनना कन्‍ये झामेसे हेला लमुला,

ओच्‍छे थेसे एदा खिसी लमुला।

ए य्‍हार्सी निमा यरूशलेमला झामेसे थोबो य्‍होङ्‌ला।

२२ एसे खाल्‍दा खिसीदेन बिरोध लबा?

एसे खाल्‍ला बिरोध लसी घ्रेन काइ तेःसी क्रिङ्‌बा?

ओच्‍छे घमण्‍ड लसी एसे खाल्‍दा च्‍याबा?

एसे इस्राएलला परमेश्‍वरदा बिरोध लसी च्‍याबा आहिन?

२३ एसे ह्राङला समाचार भोर्बा म्‍हिगदेग्‍याम

परमप्रभुला ल्‍हानान बेइज्‍जत लबा मुला।

ओच्‍छे एसे चुह्रङ् भिसी पाङ्‌बा मुला,

ङा ङाला रथगदेला समूहदेन छ्‌यामनोन

लेबनानना जम्‍मान भन्‍दा नोबा गङ्‌गदेरी दोबा मुला।

ओच्‍छे ङाइ थेला जम्‍मान भन्‍दा नोबा नोबा स्‍युक्‍पाला दोङगदेदेन

जम्‍मान भन्‍दा ज्‍यबा ज्‍यबा थाङ्‌सिङला दोङगदे थाबा मुला।

ङा थेला य्‍हुल्‍साला अर्गु कुनीधोनान दोबा मुला,

ओच्‍छे थेला जम्‍मान भन्‍दा ज्‍यबा ह्रि न्‍हङ्‌धोनान दोबा मुला।

२४ ङाइ विदेशरी इनार ख्‍वबा मुला,

ओच्‍छे ङाइ थे ग्‍लाला क्‍युइ थुङ्‌बा मुला,

ङाला काङसे नाङ्‌सी मिश्र य्‍हुल्‍साला

जम्‍मान स्‍योङगदे ङार्ना लजी भिसी एसे घमण्‍ड लबा मुला।

२५ तिग एसे खाइमै थेःबा आरे?

चु जम्‍मान ताम ङाइ ओन्‍मान लला भिसी पक्‍का लमुबा।

दाहेन्‍से ङाइ थे पूरा लसी जिन्‍बा मुला।

खालैसेन तिगै लबारी आखम्‍बा शहरदा

युङ्‌बाला उम स्‍होबा शक्ति एदा ङाइनोन पिन्‍बा मुबा।

२६ थे ग्‍लाला म्‍हिगदेला शक्ति घटब तबासेलमा

थेनीगदे लोङ्‌सी आतेब तजी।

थेनीगदे पाङ्‌ला छे, जजाबा कलिलो पिङ्‌गै दोङ ह्रङ्‌बादेन

ल्‍हेसी निबा भन्‍दा ङाच्‍छान खार्सी निबा दिमथोरी फुइबा म्रा ह्रङ्‌बान तजी।

२७ तर ए खानङ् चिमुला भिबा ताम ङादा था मुला।

ए मङ्‌ग्‍यार निबादेन दिम न्‍हङ्‌री खबाएनोन ङादा था मुला।

ए बोमो खसी ङाला बिरोधरी रेःबाएनोन ङादा था मुला।

२८ बोमो खसी एसे ङाला बिरोध लबासे लमा

ओच्‍छे एसे घमण्‍ड लबा ताम ङाइ थेःबासे लमा

ङाइ एला नारी बल्‍छी

ओच्‍छे एला सुङ्‌री लगाम कार्सी पिन्‍ना,

ओच्‍छे ए खबा ग्‍यामपट्टिन ङाइ एदा दोःसी पिन्‍ना।’”

२९ यशैयासे हिजकिया ग्‍लेदा दोःसी चुह्रङ् भिसी पाङ्‌जी,

“परमप्रभुसे चुह्रङ् भिसी सुङ्‌बा मुला, ‘हिजकिया, एला लागिरी चिनु चुनोन हिन्‍ना,

चु दिङरी चा ह्राङनोन फुइबा स्‍हेगदे एनीगदेसे चला,

ओच्‍छे अर्गु दिङरीनोन एनीगदेसे थेरीन रोबा चबा स्‍हे चला,

दोःसी अर्गु दिङरी चा एनीगदेसे ब्‍लु ढ्‌वाउ, ओच्‍छे बाली दुइगो,

अङ्‌गुर खेती लउ, ओच्‍छे चम्‍याङ्‌ला।

३० जमाहेन्‍से यहूदाला बाँकी मुबा जम्‍मान म्‍हिगदे

स न्‍हङ्‌री नुप्‍ना टा निसी रो रोबा दोङ ह्रङ्‌नोन तसी निला।

३१ ओच्‍छे जोगब तबा म्‍हिगदेला समूह गिक गिक यरूशलेमदेन सियोन गङ्‌ग्‍याम थोन्‍ना।

तिग्‍दा भिसम ङा जम्‍मान भन्‍दा घ्रेन परमप्रभुसे थेह्रङ् लबारी पक्‍क लसी जिन्‍बा मुला।’

३२ “थेतबासेलमा अश्‍शूर य्‍हुल्‍साला ग्‍लेला बारेरी परमप्रभुसे चुह्रङ् भिसी सुङ्‌बा मुला,

“थे चु शहर न्‍हङ्‌री वाङ्‌बारी आखम,

थेसे चुरी म्‍यादली गिकसेनोन छेक्‍बारी आखम।

ढाल थोबा खजिबै सिपाही शहरला ङाम्‍री खबारी आखम,

ओच्‍छे चु शहरदा नाश लबाला लागिरी

चु शहरला क्‍यारक्‍युर नोबा ग्‍लाएनोन स्‍होबारी आखम।

३३ थे जुन ग्‍यामसे खजी थेनोन ग्‍यामसे दोःसी निला।

थे चु शहररी वाङ्‌बारी आखम।

चु ताम परमप्रभुसेन सुङ्‌बा मुला।

३४ ङाइ ङाला लागिरीदेन ङाला गे लबा दाऊदला लागिरी

चु शहर जोगब लसी थान्‍ना!”

३५ थेकुनु म्‍हुनङ् परमप्रभुला दूत अश्‍शूरीगदेला पालरी निजी। ओच्‍छे थे स्‍वर्गदूतसे १,८५,००० म्‍हिगदेदा साइजी। स्‍य्‍होरी रेःमा म्‍हिगदेसे थेरी लाशनोन लाश जे म्राङ्‌जी।

३६ थेतबासेलमा अश्‍शूर य्‍हुल्‍साला ग्‍ले सनहेरीब ह्राङला पाल तेःसी निनवेरी दोःसी निजी, ओच्‍छे थेरीन चिजी।

३७ तिरेकुनु थे ह्राङलान ला निस्रोकला मन्‍दिररी पूजा लबान मुबा। जमाहेन्‍से थेला झा अद्रम्‍मलेकदेन शरेसेरसे थेदा तरवारसे ताम्‍सी साइजी। ओच्‍छे थे न्‍ही य्‍हार्सी आरारात य्‍हुल्‍सारी निजी। जमाहेन्‍छे सनहेरीब ग्‍लेला साटोरी थेलान झा एसरहदोन ग्‍ले दोजी।

हिजकिया ग्‍ले फान्‍बा

यशै ३८:१-८,२१-२२; २ काइ ३२:२४-२६

२०

थेनोन धुइरी हिजकिया ग्‍ले स्‍हु खसी सिबारीन छ्‌याइबा मुबा। जमाहेन्‍से आमोजला झा यशैया अगमवक्ता खसी थेदा चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, एसे जम्‍मान ताम ठाकठीक लसी थान्‍गो। तिग्‍दा भिसम ए सिला, दाहेन्‍से ए आफान।”

२ जमाहेन्‍से भित्तापट्टि दोःसी हिजकिया ग्‍लेसे परमप्रभुदेन छ्‌याम चुह्रङ् भिसी प्रार्थना लजी,

३ “परमप्रभु, ह्राङला ङाच्‍छा विश्‍वासला गे लबान ङाइ ह्राङदा सदन तेन्‍बा मुला, ओच्‍छे ह्राङला ङाच्‍छा जुन गे ज्‍यबा मुला ङाइ थेनोन गे लबा मुला, थे ताम ह्राङसे ढन्‍गो।” जमाहेन्‍से हिजकिया ग्‍ले घ्‍वाँ घ्‍वाँ क्राजी।

४ ग्‍लेखाङ्‌री मुबा गुङ्‌ला ख्राङ्‌गा वाइबा भन्‍दा ङाच्‍छा परमप्रभुसे यशैया अगमवक्तादा चुह्रङ् भिसी सुङ्‌जी,

५ “दोःसी निउ, ओच्‍छे ङाला म्‍हिगदेदा च्‍याबा ग्‍लेदा चुह्रङ् भिसी पाङ्‌गो, ‘एला म्‍हेमे दाऊदला परमप्रभु परमेश्‍वरसे चुह्रङ् भिसी सुङ्‌बा मुला, ङाइ एला प्रार्थना ङ्‌यान्‍जी ओच्‍छे एला मिख्‍लीला भाल म्राङ्‌जी। ङाइ एदा फान्‍ना लला। दाहेन्‍से ए सोमरेलाकुनु परमप्रभुला मन्‍दिररी निसेला मुला।

६ ङाइ एदा अझै च्‍युक ङ्‌हा दिङ आयु काप्‍सी पिन्‍ना। ओच्‍छे एदेन चु शहरदा ङाइ अश्‍शूरला ग्‍लेला याग्‍याम फेला। ओच्‍छे ङाइ ङालान लागिरीदेन ङाला गे लबा म्‍हि दाऊदला लागिरी चु शहरदा जोगब लला।’”

७ जमाहेन्‍से यशैयासे ग्‍लेदा सयार लबा म्‍हिगदेदा, “अञ्‍जीर निल्‍सी हिजकिया ग्‍लेला ख्रुमरी फोर्सी पिन्‍गो” भिसी पाङ्‌जी। ओच्‍छे थेनीगदेसे यशैयासे पाङ्‌बा ह्रङ्‌नोन लसी अञ्‍जीर निल्‍सी हिजकिया ग्‍लेला ख्रुमरी फोर्सी पिन्‍जी। जमाहेन्‍से हिजकिया ग्‍ले खम्‍जी।

८ जमाहेन्‍से हिजकिया ग्‍लेसे यशैयादा चुह्रङ् भिसी ङ्‌योइबा मुबा, “ङा खम्‍ला भिबादेन सोमरेलाकुनु परमप्रभुला मन्‍दिररी निला भिसी परमप्रभुसे ङादा तिग चिनु पिन्‍ना?”

९ ओच्‍छे यशैया अगमवक्तासे हिजकिया ग्‍लेदा चुह्रङ् भिसी पाङ्‌जी, “परमप्रभुसे जुन ताम कबुल लबा मुला, थे ताम तनोन तला भिसी उन्‍बाला लागिरी परमप्रभुसे ह्राङदा चु चिनु पिन्‍ना, दाहेन्‍से धिनीला क्रिप ज्‍योइ च्‍युइ ङाच्‍छाएनोन ल्‍हेखम्‍ला, ज्‍योइ च्‍युइ लिच्‍छाएनोन ल्‍हेखम्‍ला, चु न्‍ही न्‍हङ्‌री खजिबा चा तगै भिसी ह्राङसे म्‍हन्‍बा मुला?”

१० जमाहेन्‍से हिजकिया ग्‍लेसे चुह्रङ् भिसी पाङ्‌जी, “धिनीला क्रिप ज्‍योइ च्‍युइ ङाच्‍छा मी ल्‍हेनोन ल्‍हेला। बरू थे ज्‍योइ च्‍युइ लिच्‍छापट्टि ल्‍हेगै।”

११ जमाहेन्‍से यशैया अगमवक्तासे परमप्रभुदेन छ्‌याम प्रार्थना लजी, ओच्‍छे आहाज ग्‍लेसे स्‍होबा चामरी परब तबा धिनीला क्रिप परमप्रभुसे ज्‍योइ च्‍युइ लिच्‍छापट्टि ल्‍हेसी पिन्‍जी।

बेबिलोन य्‍हुल्‍साग्‍याम समाचार भसी खबा म्‍हिगदे

यशै ३९:१-८

१२ थे धुइरी बलदानना झा बेबिलोनना ग्‍ले मरोदक-बलदानसे हिजकिया ग्‍ले मुबा ग्‍लारी चिट्ठीदेन उपहार पुइजी। तिग्‍दा भिसम थेसे हिजकिया ग्‍ले स्‍हु खबा मुला भिबा ताम थेःबा मुबा।

१३ थे समाचार भोर्बा म्‍हिगदेदा हिजकिया ग्‍लेसे सेमहेन्‍सेन मान लजी। ओच्‍छे थेसे थेनीगदेदा ह्राङला ढुकुटीरी मुबा म्‍हार, म्‍हुइ, मसला, ज्‍यबा बास्‍ना खबा छ्‌युगु, ह्राङला जम्‍मान हतियारगदे थान्‍बा दिम ओच्‍छे ह्राङदेन छ्‌याम मुबा जम्‍मान स्‍हेगदे थेनीगदेदा उन्‍जी। थेसे ह्राङला ग्‍लेखाङ्‌देन ह्राङला य्‍हुल्‍सारी मुबा स्‍हेगदे गिकनोन बाँकी आथान्‍ना थेनीगदेदा जम्‍मान स्‍हे उन्‍जी।

१४ जमाहेन्‍से यशैया अगमवक्ता हिजकिया ग्‍ले मुबा ग्‍लारी खसी चुह्रङ् भिसी ङ्‌योइजी, “थे म्‍हिगदे खानङ्‌ग्‍याम खबा हिन्‍ना? थेनीगदेसे तिग पाङ्‌जी?”

ओच्‍छे हिजकिया ग्‍लेसे चुह्रङ् भिसी जोहाब पिन्‍जी, “थेनीगदे थारेङ्‌ला य्‍हुल्‍सा बेबिलोनग्‍याम खबा हिन्‍ना।”

१५ अगमवक्तासे दोःसी चुह्रङ् भिसी ङ्‌योइजी, “थेनीगदेसे ह्राङला ग्‍लेखाङ्‌ला तिग तिग स्‍हे म्राङ्‌जी?”

हिजकिया ग्‍लेसे थेदा चुह्रङ् भिसी जोहाब पिन्‍जी, “थेनीगदेसे ङाला ग्‍लेखाङ्‌री मुबा जम्‍मान स्‍हे म्राङ्‌जी। ङाइ थेनीगदेदा आउन्‍बा स्‍हे तिगैनोन आरे।”

१६ जमाहेन्‍से यशैया अगमवक्तासे हिजकिया ग्‍लेदा चुह्रङ् भिसी पाङ्‌जी, “परमप्रभुला बचन सान्‍गो,

१७ चु धुइ खनोन खला। तिनीला धिनधोना एला आखेम्‍हेमेगदेसे जोगब लसी थान्‍बा एला ग्‍लेखाङ्‌री मुबा जम्‍मान स्‍हे बेबिलोनरी भोर्ला, गिकनोन बाँकी आथान्‍ना जम्‍मान भोर्ला। चु ताम परमप्रभुसेन सुङ्‌बा हिन्‍ना।

१८ एलान स्‍यादेन का, एलान सन्‍तान न्‍हङ्‌ला कोइ कोइदा चुङ्‌सी थेरी भोर्ला, ओच्‍छे थेनीगदेदा नपुंसक स्‍होसी बेबिलोनना ग्‍लेसे ग्‍लेखाङ्‌री गे लपुङ्‌ला।”

१९ हिजकिया ग्‍लेसे “ह्राङसे सुङ्‌बा परमप्रभुला चु बचन ठीकनोन मुला” भिसी जोहाब पिन्‍जी। तिग्‍दा भिसम “ङा सोदेधोना लडाइ आत, ओच्‍छे ज्‍यबा तला” भिसी हिजकिया ग्‍लेसे म्‍हन्‍बा मुबा।

हिजकिया ग्‍लेला शासन थुम्‍बा

२ काइ ३२:३२-३३

२० हिजकिया ग्‍लेसे शासन लबा धुइरी तबा अर्गु तामगदेदेन थेसे लबा गेगदे ओच्‍छे थेसे ख्‍वबा ग्‍योइदेन शहररी क्‍युइ भबाला लागिरी थेसे स न्‍हङ् न्‍हङ्‌री ख्‍वबा कुलोला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

२१ हिजकिया ग्‍ले सिजी, जमाहेन्‍से थेला साटोरी थेलान झा मनश्‍शे ग्‍ले दोजी।

मनश्‍शे यहूदाला ग्‍ले दोबा

२ काइ ३३:१-२०

२१

मनश्‍शे ग्‍ले दोमा च्‍युक न्‍ही दिङ तबा मुबा। थेसे यरूशलेमरी बोगल न्‍हीसे च्‍युक ङ्‌हा दिङधोना शासन लजी। थेला आमाला मिन हेप्‍सीबा मुबा।

२ तर मनश्‍शे ग्‍ले परमप्रभुसे इस्राएलीगदेला ङाच्‍छाग्‍याम ताप्‍बा अर्गु य्‍हुल्‍ला म्‍हिगदेला नाइबा बानीबेहोर अन्‍छार भ्रजी, ओच्‍छे थेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

३ थेला आबा हिजकियासे नाश लसी जिन्‍बा नोबा नोबा ग्‍लारी मुबा लाथानगदे थेसे दोःसी स्‍होजी। ओच्‍छे इस्राएलला ग्‍ले आहाबसे ह्रङ्‌नोन थेसेनोन बाल लाला लागिरी बलि लबा ग्‍लागदे स्‍होजी। थेसे अशेरा लुला मूर्तिगदेएनोन स्‍होजी। होत्ते जे आहिन, थेसे मुला सार शुक्र जम्‍मादान पूजा लबान फ्‍या लजी।

४ थेसे परमप्रभुला मन्‍दिररीएनोन मूर्तिदा बलि लबा ग्‍लागदे स्‍होजी। चु मन्‍दिरला बारेरी परमप्रभुसे चुह्रङ् भिसी सुङ्‌बा मुबा, “यरूशलेमरीन ङाला मिन किन्‍सी जयजयकार लतोःला।”

५ थेसे परमप्रभुला मन्‍दिररी मुबा ख्राङ्‌गा न्‍हीरीन मुला जम्‍मान सार शुक्रला लागिरी बलि फुल्‍बा ग्‍लागदे स्‍होजी।

६ थेसे ह्राङलान झादा मेरी ख्राङ्‌सी बलि लजी। थेसे टुनामुना लपुङ्‌बादेन म्‍हुदु च्‍यापुङ्‌बा गेएनोन लजी। ओच्‍छे थेसे म्‍हङ् म्‍हुङदेन पिशाच क्‍लाङ्‌बा म्‍हिगदेदेन छ्‌याम सल्‍लाह किन्‍मुबा। चुह्रङ् लसी थेसे परमप्रभुला ओन्‍छाङ्‌री ल्‍हानान आज्‍यबा गे लसी परमप्रभुदा ल्‍हानान बोमो खना लबा गे लजी।

७ थेसे ह्राङसे स्‍होपुङ्‌बा अशेरा लुला मूर्ति परमेश्‍वरला मन्‍दिर न्‍हङ्‌री थान्‍जी। चु परमेश्‍वरला मन्‍दिरला बारेरी परमप्रभुसे दाऊददेन दाऊदला झा सोलोमनदा चुह्रङ् भिसी सुङ्‌बा मुबा, “ङाइ इस्राएलला जम्‍मान वंशगदे चिबा ग्‍लाला गुङ्‌री मुबा यरूशलेमरी सदन ङाला जयजयकार लगै भिसी चु मन्‍दिर धम्‍बा मुला।

८ चुदे इस्राएलीगदेसे ङाइ कुल्‍बा जम्‍मान ताम अन्‍छार होशियार तसी ङाला गे लबा म्‍हि मोशासे थेनीगदेदा पिन्‍बा जम्‍मान ठिम अन्‍छार भ्रजी भिसम ङाइ थेनीगदेला आखेम्‍हेमेगदेदा पिन्‍बा य्‍हुल्‍साग्‍याम थेनीगदेदा क्‍यारमार कोर्सी भ्रआपुङ्।”

९ तर यहूदाला म्‍हिगदेसे परमप्रभुला तामदा वास्‍तान आलनी। ओच्‍छे थेनीगदेसे मनश्‍शेला सिउरी भ्रसी परमप्रभुसे इस्राएलीगदेलान ओन्‍छाङ्‌री नाश लसी जिन्‍बा अर्गु य्‍हुल य्‍हुल्‍ला म्‍हिगदेसे भन्‍दाएनोन ल्‍हानान आज्‍यबा गे लजी।

१० परमप्रभुसे ह्राङला गे लबा अगमवक्तागदेग्‍याम चुह्रङ् भिसी सुङ्‌जी,

११ “यहूदाला ग्‍ले मनश्‍शेसे ङाच्‍छा ङाच्‍छाला एमोरीगदेसे भन्‍दाएनोन ल्‍हानान नाइबा खबा गे लबा मुला। ओच्‍छे थेसे यहूदाला म्‍हिगदेदा ह्राङसे स्‍होबा मूर्तिगदेला पूजा लपुङ्‌सी पाप लपुङ्‌बा मुला।

१२ थेतबासेलमा ङा परमप्रभु इस्राएलला परमेश्‍वरसे चु ताम पाङ्‌बान मुला, ङाइ यरूशलेमदेन यहूदाथोरी ल्‍हानान लोङ्‌बा खबा आपत विपत पुइखला, थे आपत विपतला बारेरी थेःबा जम्‍मान म्‍हिगदे ल्‍हानान लोङ्‌सी फितफित धर्ला।

१३ सामरियादेन इस्राएलला ग्‍ले आहाब ओच्‍छे थेला सन्‍तानदा ह्रङ्‌नोन लसी ङाइ यरूशलेमदा सजाय पिन्‍ना। ओच्‍छे म्‍हिसे खाह्रङ् लसी खार्बा म्‍याप्‍सी ख्‍लुप लसी थान्‍मुला, थेह्रङ्‌नोन लसी ङाइ यरूशलेमदा म्‍याप्‍ला।

१४ बाँकी मुबा ङाला ह्राङलान म्‍हिगदेदाएनोन ङाइ हेला लला, ओच्‍छे ङाइ थेनीगदेदा थेनीगदेलान शत्रुगदेला यारी जिम्‍मा पिन्‍ना। थेनीगदेदा थेनीगदेलान शत्रुगदेसे ब्रेना लला। ओच्‍छे थेनीगदेला य्‍हुल्‍साला जम्‍मान स्‍हे ब्‍यन्‍सी भोर्ला।

१५ तिग्‍दा भिसम थेनीगदेसे ङाला ङाच्‍छापट्टि जुन ताम आज्‍यबा मुबा, थेनोन ताम लबा मुला। ओच्‍छे थेनीगदेला आखेम्‍हेमेगदेसे मिश्र य्‍हुल्‍साग्‍याम खबा धिनकुनुहेन्‍से तिनीला धिनधोनान ङादा बोमो खना लबा मुला।”

१६ चुदे जे आहिन, मनश्‍शेसे तिगै दोष आरेबा ल्‍हानान म्‍हिगदेदा साइबा मुला। थे म्‍हिगदेला का यरूशलेम शहरला कुनी गिकग्‍याम अर्गु कुनीधोनान दोबा मुला। थेसे यहूदाला म्‍हिगदेदा मूर्ति पूजा लपुङ्‌सी परमेश्‍वरला बिरोध लसी पाप मी लपुङ्‌नोन लपुङ्‌बा मुबा। थेथोरीनोन थेसे तिगै दोष आरेबा म्‍हिगदेला काला स्‍योङ भ्रना लमुबा।

१७ मनश्‍शेसे शासन लबा धुइरी तबा अर्गु तामगदेदेन थेसे लबा जम्‍मान गेगदे ओच्‍छे थेसे लबा पापला बारेरीनोन यहूदाला ग्‍लेगदेला काइरन भ्रिबा किताबरी भ्रिबा मुला।

१८ मनश्‍शे सिजी, ओच्‍छे थेदा ग्‍लेखाङ्‌ला बगैँचारी ल्‍हुजी, थे बगैँचादा चा उज्‍जाला बगैँचा भिसी पाङ्‌मुबा। जमाहेन्‍से थेला साटोरी थेलान झा आमोन ग्‍ले दोजी।

आमोन यहूदाला ग्‍ले दोबा

१९ ग्‍ले दोमा आमोन बोगल गिकसे न्‍ही दिङ तबा मुबा। थेसे न्‍ही दिङधोना यरूशलेमरी शासन लजी। थेला आमा योत्‍बा शहरला मुबा। थेला आमाला मिन मशुल्‍लेमेत मुबा। थे हारूसला झामे मुबा।

२० आमोनसेनोन ह्राङला आबा मनश्‍शेसे ह्रङ्‌नोन परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

२१ थेसे ह्राङला आबासे पूजा लबा मूर्तिगदेदा फ्‍या लबान पूजा लजी, ओच्‍छे ह्राङलान आबाला सिउरी भ्रजी।

२२ थेसे परमप्रभु ह्राङला आखेम्‍हेमेला परमेश्‍वरदा हेला लजी, ओच्‍छे थे परमप्रभुसे कुल्‍बा अन्‍छार आभ्रनी।

२३ आमोन ग्‍लेदा ह्राङलान सिपाहीगदेला हाकिमगदेसे जाल लसी थेदा थेलान ग्‍लेखाङ् न्‍हङ्‌रीन साइजी।

२४ जमाहेन्‍से आमोन ग्‍लेला बिरोध लसी जाल लबा जम्‍मान म्‍हिगदेदा यहूदाला म्‍हिगदेसे साइजी। ओच्‍छे आमोन ग्‍लेला साटोरी थेलान झा योशियाहदा ग्‍ले स्‍होजी।

२५ आमोन ग्‍लेसे शासन लबा धुइरी तबा अर्गु तामगदेदेन थेसे लबा गेगदेला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

२६ उज्‍जाला बगैँचारी मुबा धुर्सारी आमोन ग्‍लेदा ल्‍हुजी। जमाहेन्‍से थेला साटोरी थेलान झा योशियाह ग्‍ले दोजी।

योशियाह यहूदाला ग्‍ले दोबा

२ काइ ३४:१-२

२२

योशियाह ग्‍ले दोमा भ्रे दिङ तबा मुबा। थेसे बोगल गिकसे च्‍युक गिक दिङधोना यरूशलेमरी शासन लजी। थेला आमा बोस्‍कत शहरला मुबा, थेला मिन यदीता मुबा। थे अदायाहला झामे मुबा।

२ थेसे परमप्रभुला ओन्‍छाङ्‌री जुन ताम ज्‍यबा मुबा, थेनोन ताम लजी। ओच्‍छे थे दाहिने, देब्रे आभ्रना ह्राङला म्‍हेमे दाऊद ह्रङ् लसी परमेश्‍वरदा सेम निबा ग्‍यामरी भ्रजी।

ठिमला किताब याङ्‌बा

२ काइ ३४:८-२८

३ ह्राङसे शासन लसी च्‍युक भ्रे दिङ तमा योशियाह ग्‍लेसे असल्‍याहला झा सचिव शापानदा परमप्रभुला मन्‍दिररी पुइजी। असल्‍याह मशुल्‍लामला छाया मुबा।

४ योशियाह ग्‍लेसे थेदा चुह्रङ् भिसी पुइजी, “परमेश्‍वरला लागिरी पूजा लबा जम्‍मान भन्‍दा घ्रेन म्‍हि हिल्‍कियाह मुबा ग्‍लारी निउ। ओच्‍छे मन्‍दिरला म्रापरी गे लबा परमेश्‍वरला मन्‍दिररी पूजा लबा म्‍हिगदेदा म्‍हिगदेसे परमप्रभुला मन्‍दिररी भबा टाङ्‌गाला हिसाब लसी थान्‍गो भिसी पाङ्‌गो।

५ ओच्‍छे थे टाङ्‌गा चा परमप्रभुला मन्‍दिरला न्‍होङ्‌बा ग्‍लागदे स्‍होबारी जिम्‍मा किन्‍बा मूल म्‍हिगदेला यारी पिन्‍गो। ओच्‍छे थेनीगदेसे चा परमप्रभुला मन्‍दिरला न्‍होङ्‌बा ग्‍लागदे स्‍होबा म्‍हिगदेदा पिन्‍गै।

६ थेनीगदेसे थे टाङ्‌गा सिकर्मी, डकर्मीदेन अर्गु गे लबागदेदा पिन्‍गै। ओच्‍छे थे टाङ्‌गाग्‍याम परमप्रभुला मन्‍दिरला न्‍होङ्‌बा ग्‍लागदे स्‍होबाला लागिरी तोःबा सिङदेन थासी ढिक्‍ना लबा युङ्‌बा ग्‍लुगै।

७ थेनीगदेदा पिन्‍बा टाङ्‌गाला हिसाब किताब परमप्रभुला मन्‍दिररी पूजा लबा म्‍हिगदेसे आम्‍हाइगै। तिग्‍दा भिसम थेनीगदेसे सोझो तसी गे लबा मुला।”

८ परमेश्‍वरला लागिरी पूजा लबा जम्‍मान भन्‍दा घ्रेन म्‍हि हिल्‍कियाहसे सचिव शापानदा चुह्रङ् भिसी पाङ्‌जी, “ङाइ परमप्रभुला मन्‍दिररी ठिमला किताब स्‍याप्‍बा मुला।” जमाहेन्‍से हिल्‍कियाहसे ठिमला थे किताब शापानदा पिन्‍जी, ओच्‍छे शापानसे थे ठिमला किताब पढब लजी।

९ जमाहेन्‍से ग्‍ले मुबा ग्‍लारी निसी सचिव शापानसे चुह्रङ् भिसी पाङ्‌जी, “ह्राङला म्‍हिगदेसे परमप्रभुला मन्‍दिररी मुबा टाङ्‌गा किन्‍सी परमप्रभुला मन्‍दिररी गे लबा म्‍हिगदेदेन गे च्‍याबा मूल म्‍हिगदेदा पिन्‍बा मुला।”

१० जमाहेन्‍से सचिव शापानसे ग्‍लेदा चुह्रङ् भिसी पाङ्‌जी, “परमेश्‍वरला लागिरी पूजा लबा जम्‍मान भन्‍दा घ्रेन म्‍हि हिल्‍कियाहसे ङादा किताब गिक पिन्‍बा मुला।” ओच्‍छे सचिव शापानसे थे किताब पढब लसी ग्‍लेदा थेःना लजी।

११ थे ठिमला किताबरी भ्रिबा ताम थेःमाहेन्‍से ल्‍हानान दुख म्‍हन्‍सी ग्‍लेसे ह्राङला क्‍वान ढेजी।

१२ जमाहेन्‍से योशियाह ग्‍लेसे परमेश्‍वरला मन्‍दिररी पूजा लबा म्‍हि हिल्‍कियाह, शापानना झा अहीकाम, मीकायाला झा अक्‍बोर, सचिव शापानदेन ह्राङदा क्‍योङ्‌बा असायाहदा चुह्रङ् भिसी कुल्‍जी,

१३ “निउ, ओच्‍छे ङाला लागिरी, य्‍हुल्‍साला म्‍हिगदेला लागिरीदेन यहूदाला जम्‍मान म्‍हिगदेला लागिरी चु किताबरी तिग भ्रिबा मुला भिसी परमप्रभुदेन छ्‌याम ङ्‌योइगो। चु किताबरी भ्रिबा तामगदेदा य्‍हाङला आखेम्‍हेमेगदेसे वास्‍ता आलनी। थेनीगदे चु किताबरी य्‍हाङला बारेरी भ्रिबा खजिबै ताम अन्‍छार भ्रबा आरे। थेतबासेलमा परमप्रभु य्‍हाङदेन छ्‌याम बोमो खबा मुला।”

१४ थेतबासेलमा परमेश्‍वरला मन्‍दिररी पूजा लबा म्‍हि हिल्‍कियाह, अहीकाम, अक्‍बोर, शापानदेन असायाह, ग्‍लेसे पाङ्‌बा ताम ङ्‌योइबा छार्बा लबाला लागिरी अगमवादिनी हुल्‍दा मुबा ग्‍लारी निजी। थे यरूशलेमला छार टोलरी चिमुबा। तिक्‍भाला झा शल्‍लूम चा थेला ह्रेम्‍बो मुबा। शल्‍लूम चा परमेश्‍वरला मन्‍दिरला क्‍वान ज्‍यना लसी थान्‍बा हरहसला छाया मुबा।

१५ थेनीगदेदा हुल्‍दासे चुह्रङ् भिसी पाङ्‌जी, “एनीगदेदा ङा मुबा ग्‍लारी पुइखबा म्‍हिदा परमप्रभु इस्राएलला परमेश्‍वरसे चुह्रङ् सुङ्‌बा मुला भिसी पाङ्‌गो,

१६ ‘यहूदाला ग्‍लेसे पढब लबा चु किताबरी भ्रिबा जम्‍मान ताम अन्‍छार ङाइ चु ग्‍लादेन चु ग्‍लाला म्‍हिगदेदा नाश लला।

१७ थेनीगदेसे ङादा म्‍लेःसी अर्गु लागदेला ङाच्‍छा धूप म्राबा मुला। ओच्‍छे थेनीगदेसे ह्राङसेन स्‍होबा मूर्तिगदेग्‍याम ङादा ल्‍हानान बोमो खना लबा मुला। थेतबासेलमा चु ग्‍लाला म्‍हिगदेदा म्राङ्‌सी ङादा बोमो रेःबा मुला, ङाला बोमो म्‍हनोन आम्‍ह।’

१८ परमप्रभुदेन छ्‌याम ङ्‌योइबा छार्बा लबारी एनीगदेदा ङा मुबा ग्‍लारी पुइखबा यहूदाला ग्‍लेदा चुह्रङ् भिसी पाङ्‌गो, ‘ङा परमप्रभु इस्राएलला परमेश्‍वरसे चु ताम पाङ्‌बान मुला, एसे थे किताबरी भ्रिबा ताम ङ्‌यान्‍बा मुला,

१९ चु य्‍हुल्‍सादेन चु य्‍हुल्‍साला म्‍हिगदेसे सराप याङ्‌बासेलमा तोङ्‌तोङ् तला भिसी ङाइ पाङ्‌बा ताम थेःसी ए सोझो तसी परमप्रभुपट्टि दोःजी। ओच्‍छे ङालान ङाच्‍छापट्टि ह्राङला क्‍वान ढेसी क्राबा क्रिङ्‌बा लबान ङादा बिन्‍ती लजी। थेतबासेलमा ङाइ एला बिन्‍ती ङ्‌यान्‍बा मुला।

२० ङाइ चु ग्‍लादेन चु ग्‍लाला म्‍हिगदेदा जुन सजाय पिन्‍ना भिसी पाङ्‌बा मुबा। थे सजाय ए सिबा भन्‍दा ङाच्‍छा आपुइख। ङाइ एदा ज्‍यना लसी सिपुङ्‌ला।’”

जमाहेन्‍से थे म्‍हिगदे चु समाचार भोर्सी योशियाह ग्‍ले मुबा ग्‍लारी दोःसी निजी।

योशियाह ग्‍लेसे मूर्तिदा य्‍हुल्‍साग्‍याम तेःबा

२ काइ ३४:३-७, २९-३३

२३

जमाहेन्‍से योशियाह ग्‍लेसे यहूदादेन यरूशलेमला जम्‍मान यहूदी गन्‍बागदेदा ग्‍ला गिकरी खसी ह्रुप तउ भिसी ङ्‌योइबारी म्‍हि पुइजी।

२ ओच्‍छे यहूदादेन यरूशलेमला म्‍हिगदे, परमेश्‍वरला मन्‍दिररी पूजा लबा म्‍हिगदे, अगमवक्तागदे, जजा घ्रेन जम्‍मान म्‍हिगदेदेन छ्‌यामनोन ग्‍ले परमप्रभुला मन्‍दिररी निजी। जमाहेन्‍से ग्‍लेसे परमप्रभुला मन्‍दिररी स्‍याप्‍बा कबुलला किताबरी मुबा जम्‍मान बचन थेनीगदे जम्‍मानसे थेःगै भिसी घ्रेन काइ तेःसी पढब लजी।

३ जमाहेन्‍से ग्‍ले थामला ङाम्‍री राप्‍जी, ओच्‍छे ह्राङला पूरन सेमदेन प्राणहेन्‍से परमेश्‍वरसे कुल्‍बा तामदेन, परमेश्‍वरला ठिम ओच्‍छे चु किताबरी भ्रिबा कबुल अन्‍छार भ्रला भिसी जम्‍मान म्‍हिगदेला ओन्‍छाङ्‌री ग्‍लेसे परमप्रभुदेन छ्‌याम कबुल लजी। जमाहेन्‍से थेरी मुबा जम्‍मान म्‍हिगदेसेनोन थे किताबरी भ्रिबा कबुल अन्‍छार भ्रला भिसी ह्राङसे ह्राङदा परमप्रभुला छ्‌यारी अर्पण लजी।

४ जमाहेन्‍से बाल लादेन अशेरा लु ओच्‍छे सार शुक्रला पूजा लबाला लागिरी स्‍होबा जम्‍मान स्‍हे परमप्रभुला मन्‍दिरग्‍याम तेःसी भ्‍याङ्‌गो भिसी योशियाह ग्‍लेसे परमेश्‍वरला लागिरी पूजा लबा जम्‍मान भन्‍दा घ्रेन म्‍हि हिल्‍कियाहदेन थेदा ह्रो लबा परमेश्‍वरला मन्‍दिररी पूजा लबा अर्गु म्‍हिगदे ओच्‍छे परमेश्‍वरला मन्‍दिरला पालेगदेदा कुल्‍जी। ग्‍लेसे थे जम्‍मान स्‍हेगदे शहरग्‍याम मङ्‌ग्‍यार भोर्सी किद्रोन स्‍योङला ङाम्‍री मुबा चेरी ख्राङ्‌जी। ओच्‍छे मेफ्रा चा बेथेलरी भोर्सी भ्‍याङ्‌जी।

५ यहूदाला ग्‍लेगदेसे यहूदाला शहरगदेदेन यरूशलेमला ङाम ङाम्‍री मुबा नोबा नोबा ग्‍लागदेरी धूप म्राबाला लागिरी पूजा लबा म्‍हिगदे धम्‍बा मुबा। योशियाह ग्‍लेसे बाल लादा, धिनीदा, लनीदादेन सार शुक्रगदेदा धूप म्राबान पूजा लबा थे म्‍हिगदेदा थेनीगदेला गेग्‍याम तेःजी।

६ योशियाह ग्‍लेसे अशेरा लुला मिनरी क्‍याबा थामएनोन परमप्रभुला मन्‍दिरग्‍याम तेःसी यरूशलेम शहरग्‍याम मङ्‌ग्‍यार भोर्जी, ओच्‍छे किद्रोन स्‍योङरी भोर्सी छ्‌याकछिक लसी ख्राङ्‌जी। जमाहेन्‍से थे मेफ्रा ग्‍लेसे म्‍हिगदेला धुर्सारीक्‍यर भोर्सी ठाम्‍जी।

७ ग्‍लेसे परमप्रभुला मन्‍दिर न्‍हङ्‌री मुबा वेश्‍या ह्रेम्‍फेबेगदे चिबा दिमएनोन फुप्‍जी। थे दिमरी म्रिङ्‌म्‍हेमेगदेसे अशेरा लुला पूजा लबा धुइरी क्‍वान्‍बा क्‍वानएनोन रामुबा।

८ योशियाह ग्‍लेसे यहूदा य्‍हुल्‍साला शहर शहररी मुबा जम्‍मान पूजा लबा म्‍हिगदेदा पूजा लबा गेग्‍याम तेःजी। ओच्‍छे थेनीगदेसे गेबारी स्‍होबा धूप म्राबा ग्‍लादेन य्‍हुल्‍सा नाङ्‌नोन पूजा लबाला लागिरी नोबा नोबा ग्‍लारी स्‍होबा लाथानगदे फुप्‍सी छ्‌याकछिक लजी। ओच्‍छे शहरला मूल म्‍हि यहोशूसे स्‍होबा म्राप ङाम्‍री मुबा लाथानएनोन योशियाह ग्‍लेसे फुप्‍जी। थे लाथान चा शहरला मूल म्रापला देब्रेपट्टि मुबा।

९ योशियाह ग्‍लेसे थे नोबा नोबा ग्‍लागदेरी पूजा लबा म्‍हिगदेदा यरूशलेमरी मुबा परमप्रभुला मन्‍दिररी गे लआपुङ्‌नी। तर थेनीगदेलान ह्रो परमप्रभुला मन्‍दिररी पूजा लबा म्‍हिगदेसे चबा खमीर आयुना ख्राङ्‌बा गेङ चा थेनीगदेसेनोन चमुबा।

१० खालै म्‍हिसे ह्राङला झा झामेदा मेरी ख्राङ्‌सी मोलेख लाला लागिरी बलि आलगै भिसी योशियाह ग्‍लेसे बेन-हिन्‍नोमला ब्‍याँसीरी पूजा लबाला लागिरी स्‍होबा ग्‍लादा अशुद्ध तना लजी, थे ग्‍लादा तोपेत भिमुबा।

११ ओच्‍छे यहूदाला ग्‍लेगदेसे धिनीला पूजा लबाला लागिरी परमप्रभुला मन्‍दिरला म्रापरी स्‍होबा तागदेला मूर्ति छ्‌याकछिक लजी। ओच्‍छे धिनीला पूजा लबा धुइरी चलब लबा रथगदेएनोन योशियाह ग्‍लेसे मेरी ख्राङ्‌जी। थे रथदेन तागदे चा नातान-मेलेक मिन लबा हाकिम चिबा कोठाला ख्राङ्‌गारी मुबा।

१२ आहाज ग्‍ले चिबा तलाथोला कोठा ङाम्‍ला कौसीरी यहूदाला ग्‍लेगदेसे स्‍होबा धूप म्राबा ग्‍लागदे योशियाह ग्‍लेसे फुप्‍जी। ओच्‍छे मनश्‍शे ग्‍लेसे मन्‍दिरला ख्राङ्‌गा न्‍हीरी बलि लबाला लागिरी स्‍होबा ग्‍लागदेएनोन योशियाह ग्‍लेसे फुप्‍जी। थे धूप म्राबा ग्‍लागदेदेन बलि लबा ग्‍लागदे फुप्‍सी छ्‌याकछिक लजी, ओच्‍छे किद्रोन स्‍योङरी भ्‍याङ्‌जी।

१३ यरूशलेम शहरला स्‍यारपट्टि परब तबा नाश भिबा गङ्‌ला लोपट्टिला नोबा नोबा ग्‍लागदेरी पूजा लबारी सोलोमन ग्‍लेसे सीदोनीगदेला लु अश्‍तोरेत, मोआबीगदेला ला कमोश ओच्‍छे अम्‍मोनीगदेला ला मोलेखला मूर्तिगदे स्‍होबा मुबा। थे मूर्तिगदेदा योशियाह ग्‍लेसे अशुद्ध तना लजी।

१४ चोखो म्‍हन्‍सी ठाडो लसी क्‍यासी थान्‍बा युङ्‌बागदेदा योशियाह ग्‍लेसे टागलटोगल लजी। ओच्‍छे थे ग्‍लागदे नाङ्‌नोन सिबा म्‍हिला नख्रुन नख्रु तना लजी।

१५ इस्राएलदा पाप लपुङ्‌बा नबातला झा यारोबाम ग्‍लेसे बेथेलरी स्‍होबा नोबा ग्‍लादेन बलि लबा ग्‍लाएनोन योशियाह ग्‍लेसे फुप्‍जी। योशियाह ग्‍लेसे थे नोबा ग्‍लादा मेसे ख्राङ्‌सी छ्‌याकछिक लजी ओच्‍छे अशेरा लुला मूर्तिएनोन मेसे ख्राङ्‌सी नाश लजी।

१६ जमाहेन्‍से योशियाह ग्‍लेसे क्‍यारक्‍युर च्‍यामा गङ्‌ला ङाम्‍री धुर्सागदे म्राङ्‌जी। जमाहेन्‍से थेसे थे धुर्सागदेग्‍याम नख्रु तेःपुङ्‌सी थे बलि लबा ग्‍लागदेदा अशुद्ध तना लबाला लागिरी थेनोन बलि लबा ग्‍लाथोरी ख्राङ्‌जी। ल्‍हानान धिन ङाच्‍छा चाडला धिनकुनु यारोबाम ग्‍ले थेनोन बलि लबा ग्‍लाला ङाम्‍री राप्‍सी चिबा धुइरी अगमवक्तासे पाङ्‌बा अन्‍छार योशियाह ग्‍लेसे चु गे लबा मुबा। दोःसी योशियाह ग्‍लेसे क्‍यारक्‍युर च्‍यामा थे अगमवक्ताला धुर्साएनोन म्राङ्‌जी।

१७ जमाहेन्‍से “थे धुर्सा खाल्‍ला हिन्‍ना?” भिसी ग्‍लेसे ङ्‌योइजी। थे शहरला म्‍हिगदेसे ग्‍लेदा चुह्रङ् भिसी पाङ्‌जी, “चु यहूदाग्‍याम खबा अगमवक्ताला धुर्सा हिन्‍ना, बलि लबा चु ग्‍लाथोरी ह्राङसे लबा चु जम्‍मान गेला बारेरी थेसे अगमवाणी लबा मुबा।”

१८ योशियाह ग्‍लेसे चुह्रङ् भिसी पाङ्‌जी, “थेह्रङ् भिसम थेला धुर्सादा तिगै आलउ। एनीगदे खालैसेन थेला नख्रु आतेःगो।” थेतबासेलमा थेनीगदे खालैसेन सामरियाग्‍याम खबा थे अगमवक्ताला नख्रु धुर्साग्‍याम आतेःनी।

१९ चुदे जे आहिन, सामरियाला शहर शहरला नोबा नोबा ग्‍लागदेरी इस्राएलला ग्‍लेगदेसे पूजा लबाला लागिरी स्‍होबा जम्‍मान लाथानगदे योशियाह ग्‍लेसे फुप्‍जी। थे लाथानगदे स्‍होसी इस्राएलला ग्‍लेगदेसे परमप्रभुदा बोमो खना लबा मुबा। थेतबासेलमा योशियाह ग्‍लेसे बेथेलरी ह्रङ्‌नोन लसी थेरी मुबा लाथानगदेदा फुप्‍सी छ्‌याकछिक लजी।

२० योशियाह ग्‍लेसे थे ग्‍लाला नोबा नोबा ग्‍लागदेरी मुबा लाथानगदेरी पूजा लबा म्‍हिगदे जम्‍मादान बलि लबा ग्‍लाथोरी साइजी। ओच्‍छे योशियाह ग्‍लेसे थेरी मुबा बलि लबा ग्‍लागदेथोरी म्‍हिगदेला नख्रु ख्राङ्‌जी। जमाहेन्‍से थे यरूशलेमरी दोःसी निजी।

मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बा

२ काइ ३५:१-१९

२१ योशियाह ग्‍लेसे “कबुलला चु किताबरी भ्रिबा ह्रङ्‌नोन लसी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा परमप्रभु ह्राङला परमेश्‍वरला चाड धङ्‌गो” भिसी जम्‍मान म्‍हिगदेदा कुल्‍जी।

२२ इस्राएलीगदेदा थोबा निसाफ लबा म्‍हिगदेला धुइहेन्‍से खाइमै इस्राएलदेन यहूदाला ग्‍लेगदेसे चुह्रङ् लसी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बा आरेमुबा।

२३ तर योशियाह ग्‍लेसे शासन लसी च्‍युक भ्रे दिङ तमा परमप्रभुला लागिरी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चु चाड यरूशलेमरी धङ्‌जी।

योशियाह ग्‍लेसे लबा अर्गु गेगदे

२४ ओच्‍छे परमप्रभुला मन्‍दिररी पूजा लबा म्‍हि हिल्‍कियाहसे स्‍याप्‍बा ठिमला किताबरी भ्रिबा अन्‍छार भ्रपुङ्‌बाला लागिरी योशियाह ग्‍लेसे यरूशलेमदेन यहूदारी मुबा जम्‍मान म्‍हुदु च्‍याबा म्‍हिगदे, म्‍हङ् म्‍हुङ क्‍लाङ्‌बा म्‍हिगदे, जम्‍मान दिमला लागदे, मूर्तिगदेदेन जम्‍मान नाइबा खबा स्‍हेगदेदा नाश लजी।

२५ मोशाला पूरन ठिम अन्‍छार भ्रसी ह्राङला पूरन सेमग्‍याम, प्राणदेन शक्तिग्‍याम परमप्रभुपट्टि दोबा योशियाह ग्‍ले ह्रङ्‌बा अर्गु खालैनोन आरेमुबा। थे भन्‍दा ङाच्‍छाएनोन थे ह्रङ्‌बा ग्‍ले आरेमुबा, ओच्‍छे थे भन्‍दा लिच्‍छाएनोन थे ह्रङ्‌बा ग्‍ले आतनी।

२६ तसैनोन परमप्रभुला बोमो आम्‍हनी। तिग्‍दा भिसम मनश्‍शे ग्‍लेसे लबा गेसे लमा यहूदादा म्राङ्‌सी परमप्रभुदा ल्‍हानान बोमो रेःबा मुबा।

२७ थेतबासेलमा परमप्रभुसे चुह्रङ् भिसी सुङ्‌जी, “ङाइ इस्राएलदा खाह्रङ् लसी ङाला ङाच्‍छाग्‍याम तेःबा मुबा थेह्रङ् लसीन ङाइ यहूदादाएनोन ङाला ङाच्‍छाग्‍याम तेःला। ओच्‍छे थेरी ङाला जयजयकार लला भिसी ङाइ धम्‍बा यरूशलेमला बारेरी ङाइ पाङ्‌बा मुबा, थे शहरदेन थे शहररी मुबा मन्‍दिरदाएनोन ङाइ वास्‍ता आल।”

योशियाह ग्‍लेला शासन थुम्‍बा

२ काइ ३५:२०-३६:१

२८ योशियाह ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

२९ योशियाह ग्‍लेसे शासन लबा धुइरीन मिश्र य्‍हुल्‍साला ग्‍ले नेको ह्राङला सिपाहीगदेदा छ्‌यामनोन भोर्सी अश्‍शूर य्‍हुल्‍साला ग्‍लेदा ह्रो लबाला लागिरी यूफ्रेटिस स्‍योङपट्टि निजी। नेको ग्‍लेदेन छ्‌याम लडाइ लबाला लागिरी योशियाह ग्‍ले मगिद्दोपट्टि निजी। ओच्‍छे लडाइ लसी नेको ग्‍लेसे योशियाह ग्‍लेदा मगिद्दोरी ब्रेना लजी। ओच्‍छे थेदा थेरीन साइजी।

३० योशियाह ग्‍लेला सिपाहीगदेसे योशियाह ग्‍लेला लाश रथरी थान्‍सी मगिद्दोग्‍याम यरूशलेमरी भजी। ओच्‍छे थेलान लागिरी स्‍होबा धुर्सारी थेदा ल्‍हुजी। जमाहेन्‍से य्‍हुल्‍साला म्‍हिगदेसे योशियाह ग्‍लेला साटोरी थेलान झा यहोआहाजदा यरूशलेमला ग्‍ले स्‍होजी।

यहोआहाज यहूदाला ग्‍ले दोबा

२ काइ ३६:२-४

३१ यहोआहाज यहूदाला ग्‍ले दोमा बोगल गिकसे सोम दिङ तबा मुबा। थेसे यरूशलेमरी ल सोम जे शासन लजी। थेला आमा लिब्‍नाला मुबा, ओच्‍छे थेला आमाला मिन हमुतल मुबा। हमुतल यर्मियाला झामे मुबा।

३२ यहोयाकीम ग्‍लेसे ह्राङला आखेम्‍हेमेसे ह्रङ्‌नोन लसी परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

३३ यहोआहाजसे यरूशलेमरी शासन आलगै भिसी मिश्र य्‍हुल्‍साला ग्‍ले नेकोसे यहोआहाजदा च्‍याल्‍दासे खीसी हमात य्‍हुल्‍साला रिब्‍ला भिबा ग्‍लारी थान्‍जी। ओच्‍छे यहूदा य्‍हुल्‍सादा ३,४०० किलो म्‍हुइदेन बोगल गिकसे च्‍युक ब्‍लि किलो म्‍हार तिरो फापुङ्‌जी।

३४ जमाहेन्‍से नेको ग्‍लेसे योशियाह ग्‍लेला साटोरी योशियाह ग्‍लेलान झा एल्‍याकीमदा यहूदाला ग्‍ले स्‍होजी। ओच्‍छे नेको ग्‍लेसे एल्‍याकीमला मिन यहोयाकीम थान्‍जी। तर यहोआहाजदा चा नेको ग्‍लेसे मिश्र य्‍हुल्‍सारी भोर्जी, जमाहेन्‍से यहोआहाज ग्‍ले मिश्र य्‍हुल्‍सारीन सिजी।

३५ मिश्र य्‍हुल्‍साला ग्‍ले नेकोसे यहोयाकीम ग्‍लेदेन छ्‌याम ह्रीबा म्‍हारदेन म्‍हुइ पिन्‍बाला लागिरी यहोयाकीम ग्‍लेसे ह्राङला य्‍हुल्‍साला म्‍हिगदेग्‍याम तिरो दुइजी। तोगब लबा तिरो अन्‍छार यहोयाकीम ग्‍लेसे ह्राङला य्‍हुल्‍साला म्‍हिगदेग्‍याम जबरजस्‍ति लसी म्‍हार म्‍हुइ किन्‍मुबा।

यहोयाकीम यहूदाला ग्‍ले दोबा

२ काइ ३६:५-८

३६ ग्‍ले दोबा धुइरी यहोयाकीम बोगल गिकसे ङ्‌हा दिङ तबा मुबा। थेसे च्‍युक गिक दिङधोना यरूशलेमरी शासन लजी। थेला आमा रुमा शहरला मुबा, थेला आमाला मिन जबीदा मुबा। जबीदा पदायाहला झामे मुबा।

३७ यहोयाकीम ग्‍लेसेनोन ह्राङला आखेम्‍हेमेसे ह्रङ्‌नोन लसी परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

२४

यहोयाकीम ग्‍लेसे शासन लबा धुइरी बेबिलोन य्‍हुल्‍साला ग्‍ले नबूकदनेसरसे यहूदा य्‍हुल्‍सादेन छ्‌याम लडाइ लजी। ओच्‍छे यहोयाकीम ग्‍ले सोम दिङधोना नबूकदनेसर ग्‍लेला तहरी चितोःजी। सोम दिङ लिच्‍छा यहोयाकीम ग्‍ले नबूकदनेसर ग्‍लेला बिरोधरी रेःजी।

२ यहोयाकीम ग्‍लेला बिरोध लबाला लागिरी परमप्रभुसे बेबिलोनी सिपाहीगदे, अरामी सिपाहीगदे, मोआबी सिपाहीगदेदेन अम्‍मोनी सिपाहीगदेला समूहदा यहूदारी पुइजी। चु चा परमप्रभुसे ह्राङला गे लबा म्‍हि अगमवक्तागदेग्‍याम सुङ्‌बा अन्‍छार यहूदादा नाश लबाला लागिरी थेनीगदेदा पुइबा मुबा।

३-४ चु ताम चा परमप्रभुसे सुङ्‌बा अन्‍छार तबा हिन्‍ना। मनश्‍शे ग्‍लेसे यरूशलेम शहरदा तिगै दोष आरेबा म्‍हिगदेला कासे प्‍लिङ्‌ना लबादेन थेसे लबा जम्‍मान पापगदेसे लमा परमप्रभुसे मनश्‍शे ग्‍लेदा माफ पिन्‍बा सेम आलनी। ओच्‍छे परमप्रभुसे यहूदाला म्‍हिगदेदा ह्राङला ङाच्‍छाग्‍याम तेःजी।

५ यहोयाकीम ग्‍लेसे शासन लबा धुइरी तबा अर्गु तामगदेदेन थेसे लबा जम्‍मान गेगदेला बारेरी यहूदाला ग्‍लेगदेला काइरन भ्रिबा किताबरी भ्रिबा मुला।

६ यहोयाकीम ग्‍ले सिजी, जमाहेन्‍से यहोयाकीम ग्‍लेला साटोरी थेलान झा यहोयाकीन ग्‍ले दोजी।

७ जमाहेन्‍से मिश्र य्‍हुल्‍साला ग्‍ले दोःसी खाइमै ह्राङला य्‍हुल्‍साग्‍याम थोन्‍सी आखनी। तिग्‍दा भिसम मिश्र य्‍हुल्‍साला स्‍योङहेन्‍से यूफ्रेटिस स्‍योङधोना मिश्रला ग्‍लेला तहरी मुबा जम्‍मान ग्‍लागदे बेबिलोनना ग्‍लेसे ह्राङला यारी किन्‍बा मुबा।

यहोयाकीन यहूदाला ग्‍ले दोबा

२ काइ ३६:९-१०

८ ग्‍ले दोबा धुइरी यहोयाकीन च्‍युक भ्रे दिङ तबा मुबा। थेसे यरूशलेमरी ल सोम शासन लजी। थेला आमा यरूशलेमला मुबा, ओच्‍छे थेला आमाला मिन नहूश्‍ता मुबा। नहूश्‍ता एल्‍नातानना झामे मुबा।

९ थेसेनोन ह्राङला आबासे ह्रङ्‌नोन लसी परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

१० थेनोन धुइरी बेबिलोन य्‍हुल्‍साला नबूकदनेसर ग्‍लेला सिपाहीगदेला हाकिमगदे क्‍युर्नोनग्‍याम खसी यरूशलेम शहरदा गुङ्‌री झाङ्‌जी।

११ थेह्रङ् लसी ह्राङला सिपाहीगदेला हाकिमगदे क्‍युर्नोनग्‍याम खसी यरूशलेम शहरदा गुङ्‌री झाङ्‌बा धुइरी नबूकदनेसर ग्‍ले चा शहररी दोखजी।

१२ जमाहेन्‍से यहोयाकीन ग्‍लेसे ह्राङला आमा, सिपाहीगदेला हाकिमदेन ग्‍लेखाङ्‌री गे लबा जम्‍मान सिपाहीगदेदा छ्‌यामनोन भोर्सी बेबिलोनना ग्‍ले नबूकदनेसरला ङाच्‍छापट्टि निसी ह्राङसे ह्राङदान थेला यारी जिम्‍मा पिन्‍जी। बेबिलोनना ग्‍ले नबूकदनेसरसे ह्राङसे शासन लबा भ्रे दिङ तमा यहोयाकीन ग्‍लेदा चुङ्‌सी भोर्बा मुबा।

१३ परमप्रभुसे सुङ्‌बा ह्रङ्‌नोन बेबिलोनना ग्‍ले नबूकदनेसरसे परमप्रभुला मन्‍दिरदेन ग्‍लेखाङ्‌ला ढुकुटीरी मुबा जम्‍मान स्‍हेगदे बेबिलोनरी भोर्जी। ओच्‍छे परमप्रभुला मन्‍दिरला लागिरी इस्राएलला ग्‍ले सोलोमनसे स्‍होबा म्‍हारला जम्‍मान स्‍हेगदे छ्‌याकछिक लजी।

१४ नबूकदनेसर ग्‍लेसे यरूशलेमला म्‍हिगदे, ग्‍लेगदे, सिपाहीगदेला हाकिम, सिपाहीगदे, जम्‍मान गे लबारी सेबा म्‍हिगदे, फाइला गे लबा म्‍हिगदे जम्‍मान लसी हजार च्‍युइ म्‍हिगदेदा चुङ्‌सी जबरजस्‍ती लसी बेबिलोनरी भोर्जी। थेसे तिगै आरेबा जम्‍मान भन्‍दा प्राङ्‌बो जेदा यहूदारी ख्‍लासी थान्‍जी।

१५ नबूकदनेसर ग्‍लेसे यहोयाकीन ग्‍लेदा चुङ्‌सी बेबिलोनरी भोर्जी। थेसे यहोयाकीन ग्‍लेला आमा, म्रिङगदे, सिपाहीगदेला हाकिमगदेदेन यहूदाला मूल म्‍हिगदेदाएनोन चुङ्‌सी छ्‌यामनोन बेबिलोनरी भोर्जी।

१६ बेबिलोनना ग्‍ले नबूकदनेसरसे भङ्‌बा भङ्‌बादेन लडाइ लबारी खम्‍बा हजार निस सिपाहीगदे ओच्‍छे जम्‍मान गे लबारी सेबा म्‍हिगदेदेन फाइला गे लबा हजार गिक म्‍हिगदेदाएनोन चुङ्‌सी जबरजस्‍ती लसी बेबिलोनरी भोर्जी।

१७ जमाहेन्‍से नबूकदनेसर ग्‍लेसे यहोयाकीन ग्‍लेला साटोरी यहोयाकीन ग्‍लेलान अगु मतन्‍याहदा यहूदाला ग्‍ले स्‍होजी। ओच्‍छे थेसे मतन्‍याहला मिन सिदकियाह थान्‍जी।

सिदकियाह यहूदाला ग्‍ले दोबा

२ काइ ३६:११-१२; यर्मि ५२:१-३

१८ ग्‍ले दोबा धुइरी सिदकियाह बोगल गिकसे तीदिङ तबा मुबा। थेसे च्‍युक गिक दिङधोना यरूशलेमरी शासन लजी। थेला आमा लिब्‍ना शहरला मुबा। थेला आमाला मिन हमुतल मुबा, हमुतल यर्मियाला झामे मुबा।

१९ थेसेनोन यहोयाकीमसे ह्रङ्‌नोन परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

२० यरूशलेमदेन यहूदाला म्‍हिगदेदेन छ्‌याम ल्‍हानान बोमो खबासेलमा परमप्रभुसे थेनीगदेदा ह्राङला ङाच्‍छापट्टिग्‍याम तेःजी।

सिदकियाह ग्‍ले बेबिलोनना ग्‍ले नबूकदनेसरला बिरोधरी रेःजी।

यरूशलेम नाश तबा

२ काइ ३६:१३-२१; यर्मि ५२:३-११

२५

सिदकियाह ग्‍लेसे शासन लबा कू दिङ तसी ल च्‍युइसे च्‍युइरे तबा मुबा। थेनोन धुइरी सिदकियाह ग्‍ले बेबिलोनना ग्‍ले नबूकदनेसरला बिरोधरी रेःजी। थेतबासेलमा बेबिलोनना ग्‍ले नबूकदनेसर यरूशलेमदेन छ्‌याम लडाइ लबाला लागिरी ह्राङला सिपाहीगदेदा छ्‌यामनोन भसी यरूशलेमरी खजी। नबूकदनेसरला सिपाहीगदेसे शहरला मङ्‌ग्‍यारपट्टि ह्राङ ह्राङला पाल फ्रेङ्‌जी। ओच्‍छे लडाइ लबाला लागिरी यरूशलेम शहरला क्‍युर्नोन नोबा नोबा ग्‍ला स्‍होसी यरूशलेमदा गुङ्‌री झाङ्‌जी।

२ तिदिङसे ल ढुधोना नबूकदनेसर ग्‍लेला सिपाहीगदे शहरला क्‍युर्नोन चिसी शहरदा गुङ्‌री झाङ्‌बाला झाङ्‌बान लजी।

३ शहर नाङ्‌नोन अनिकाल तबासेलमा थेनोन दिङला ल ब्‍लिसे कु धिन तमा म्‍हिगदेदेन छ्‌याम तिगैनोन चबा स्‍हे आरेमुबा।

४ थेनोन धुइरी बेबिलोनीगदेसे शहरला पर्खाल फुप्‍सी शहरला क्‍युर्नोन चिसी शहरदा गुङ्‌री झाङ्‌बा मुबा। जमाहेन्‍से सिदकियाह ग्‍लेला जम्‍मान सिपाहीगदे ग्‍लेला बगैँचा ङाम्‍री मुबा पर्खाल न्‍हीला गुङ्‌री मुबा म्रापग्‍याम म्‍हुनङ्‌नोन थोन्‍सी अराबा य्‍हुल्‍सारीक्‍यार य्‍हार्जी।

५ तर बेबिलोनी सिपाहीगदेसे सिदकियाह ग्‍लेदा ताप्‍जी, ओच्‍छे थेदा यरीहोला चेरी स्‍याप्‍जी। थेला जम्‍मान सिपाहीगदे थेग्‍याम फेसी छरपष्‍ट तजी।

६ ओच्‍छे थेदा चुङ्‌जी। जमाहेन्‍से थेनीगदेसे ग्‍लेदा रिब्‍लारी बेबिलोनना ग्‍ले मुबा ग्‍लारी भजी। ओच्‍छे बेबिलोनना ग्‍लेसे थेदा थेरीन सजाय पिन्‍जी।

७ जमाहेन्‍से बेबिलोनी सिपाहीगदेसे सिदकियाहला झागदेदा थेलान ओन्‍छाङ्‌री साइजी। ओच्‍छे थेनीगदेसे सिदकियाह ग्‍लेलाएनोन मी थिसी पिन्‍जी। जमाहेन्‍से थेदा काँसला च्‍याल्‍दासे खीसी बेबिलोनरी भोर्जी।

परमप्रभुला मन्‍दिर फुप्‍बा

यर्मि ५२:१२-२३

८ बेबिलोनना ग्‍ले नबूकदनेसरसे शासन लबा च्‍युक कू दिङला ल ङ्‌हासे निस धिनकुनु ग्‍लेदा जोगब लसी थोबा सिपाहीगदेला हाकिम नबूजरदान यरूशलेमरी खजी।

९ नबूजरदानसे परमप्रभुला मन्‍दिर, ग्‍लेखाङ्‌देन यरूशलेमला जम्‍मान दिमगदे मेसे ख्राङ्‌जी। ओच्‍छे थेसे मूल म्‍हिगदे चिबा जम्‍मान दिमगदेएनोन मेसे ख्राङ्‌जी।

१० ग्‍लेदा जोगब लसी थोबा सिपाहीगदेला मूल म्‍हिला तहरी मुबा बेबिलोनना सिपाहीगदेसे यरूशलेम शहर क्‍युर्लान पर्खाल फुप्‍जी।

११ जमाहेन्‍से नबूजरदानसे बाँकी मुबा यरूशलेम शहरला जम्‍मान म्‍हिगदेदेन ह्राङला ग्‍लेदा ख्‍लासी बेबिलोनना ग्‍ले मुबा ग्‍लारी निबा जम्‍मादान चुङ्‌सी जबरजस्‍ती लसी भोर्जी।

१२ तर जम्‍मान भन्‍दा प्राङ्‌बो म्‍हिगदेदा नबूजरदानसे अङ्‌गुरला खेतीदेन भु वारीरी गे लबाला लागिरी यहूदारीन ख्‍लासी थान्‍जी।

१३ बेबिलोनीगदेसे परमप्रभुला मन्‍दिररी मुबा काँसला थामगदे, कुल्‍बारी तबा बैठकगदेदेन काँसला घ्रेन घ्रेन खार्गन्‍डागदे टागलटोगल लसी काँस चा बेबिलोनरी भोर्जी।

१४ थेनीगदेसे ताङ्‌गदे, साबेलगदे, नाङ्‌सलला बर्दन कार्बा सुङ्, खोरेगदेदेन परमप्रभुला मन्‍दिरला गेरी चलब लबा काँसला जम्‍मान सामानगदे भोर्जी।

१५ ग्‍लेदा जोगब लसी थोबा सिपाहीगदेला हाकिमसे पोइमो ताङ्‌गदे, का स्‍वाबा बाटागदे, नम्‍बरी म्‍हारदेन म्‍हुइसे स्‍होबा जम्‍मान स्‍हेगदे भोर्जी।

१६ सोलोमन ग्‍लेसे परमप्रभुला मन्‍दिरला लागिरी थाम न्‍ही, घ्रेन खार्गन्‍डादेन कुल्‍बारी तबा बैठकगदे स्‍होबा मुबा। चु स्‍हेगदेला काँस क्‍योइसीन क्‍योइबारी आखम्‍बाधोनाला मुबा।

१७ जम्‍मान थाम च्‍युक भ्रे क्रु नोबा मुबा। थाम गिकरी कार्बा मेट क्रु सोम नोबा मुबा। ओच्‍छे थामला क्‍युर्नोन काँसला जालीदेन अनारला बुट्टा स्‍होबा मुबा। अर्गु थामगदेएनोन थेह्रङ्‌बान मुबा।

यहूदाला म्‍हिगदेदा बेबिलोनरी भोर्बा

यर्मि ५२:२४-२७

१८ ग्‍लेदा जोगब लसी थोबा सिपाहीगदेला हाकिमसे परमेश्‍वरला मन्‍दिररी पूजा लबा मूल म्‍हि सरायाहदेन, थेला धिरी चिसी गे लबा पूजा लबा म्‍हि सपन्‍याह ओच्‍छे पाले सोमदाएनोन चुङ्‌सी भोर्जी।

१९ थेसे अझै शहररी मुबा सिपाहीगदेदा च्‍याबा मूल हाकिमदेन ग्‍लेदा सल्‍लाह पिन्‍बा म्‍हि ङ्‌हदा भोर्जी। थेसे य्‍हुल्‍साला म्‍हिगदेदा सिपाहीरी भर्ना किन्‍बा मूल हाकिमदेन शहररी स्‍याप्‍बा अर्गु बोगल सोम म्‍हिगदेदाएनोन भोर्जी।

२० ओच्‍छे ग्‍लेदा जोगब लसी थोबा सिपाहीगदेला हाकिम नबूजरदानसे थेनीगदे जम्‍मादान रिब्‍लारी बेबिलोनना ग्‍ले मुबा ग्‍लारी भोर्जी।

२१ बेबिलोनना ग्‍लेसे थेनीगदे जम्‍मादान थेनोन हमात य्‍हुल्‍साला रिब्‍लारी साइगो भिसी कुल्‍जी। चुह्रङ् लसी यहूदाला म्‍हिगदेदा ह्राङला य्‍हुल्‍साग्‍याम चुङ्‌सी भोर्जी।

गदल्‍याह यहूदाला मूल म्‍हि दोबा

यर्मि ४०:७-९; ४१:१-३

२२ जमाहेन्‍से बेबिलोनना ग्‍ले नबूकदनेसरसे बेबिलोनरी आभोर्ना यहूदारीन ख्‍लासी थान्‍बा म्‍हिगदेथोरी शासन लबाला लागिरी अहीकामला झा, शापानना छाया गदल्‍याहदा यहूदाला मूल म्‍हि स्‍होजी।

२३ बेबिलोनना ग्‍ले नदबूकदनेसरसे गदल्‍याहदा यहूदाला मूल म्‍हि स्‍होजी भिबा ताम यहूदाला सिपाहीगदेला हाकिमगदेदेन यहूदाला म्‍हिगदेसे थेःजी। जमाहेन्‍से नतन्‍याहला झा इश्‍माएल, कारेहला झा योहानान, नतोपाती शहररी चिबा तन्‍हूमेतला झा सरायाहदेन माकाती शहरला याजन्‍याह मिस्‍पारी गदल्‍याह मुबा ग्‍लारी निजी।

२४ गदल्‍याहसे थेनीगदेदेन थेनीगदेला म्‍हिगदेदा आँट पिन्‍बान घ्रान चसी चुह्रङ् भिसी पाङ्‌जी, “बेबिलोनना सरकारी हाकिमगदेदेन छ्‌याम आलोङ्‌गो। चुनोन य्‍हुल्‍सारी चिसी बेबिलोनना ग्‍लेदा मान लउ, जमाहेन्‍से एनीगदेदा ज्‍यबा तला।”

२५ तर थे ताम पाङ्‌सी ल निस तमा एलीशामाला छाया, नतन्‍याहला झा इश्‍माएल म्‍हि च्‍युइ छ्‌यामनोन भसी मिश्‍पारी गदल्‍याह मुबा ग्‍लारी खजी। इश्‍माएल ग्‍लेलान वंशला म्‍हि मुबा। थेसे मिश्‍पारी गदल्‍याह ओच्‍छे गदल्‍याहदेन छ्‌यामनोन मुबा यहूदादेन बेबिलोनना म्‍हिगदेदा साइजी।

२६ जमाहेन्‍से यहूदाला जजा घ्रेन जम्‍मान म्‍हिगदेदेन सिपाहीगदेला हाकिमगदेएनोन बेबिलोनीगदेदेन छ्‌याम लोङ्‌सी मिश्र य्‍हुल्‍सारी य्‍हार्सी निजी।

यहोयाकीनदा निपुङ्‌बा

यर्मि ५२:३१-३४

२७ यहूदाला ग्‍ले यहोयाकीनदा चुङ्‌सी जबरजस्‍ती लसी भोर्बा बोगल गिकसे च्‍युक निस दिङ तमा एबील-मरोदक बेबिलोनना ग्‍ले दोजी। थेसे च्‍युक न्‍ही लला बोगल गिकसे निस धिनकुनु यहूदाला ग्‍ले यहोयाकीनदा झ्‍याल्‍खानग्‍याम तेःजी।

२८ एबील-मरोदक ग्‍लेसे यहूदाला ग्‍ले यहोयाकीनदेन छ्‌याम ज्‍यबा व्‍यवहार लजी। ओच्‍छे बेबिलोनरी यहोयाकीन ग्‍लेदा ह्रङ्‌नोन लसी चुङ्‌सी थान्‍बा अर्गु ग्‍लेगदेदा भन्‍दा यहोयाकीनदा एबील-मरोदक ग्‍लेसे ल्‍हानान मान लजी।

२९ चुह्रङ् लसी यहोयाकीनसे ह्राङदा चुङ्‌सी थान्‍बा धुइरी क्‍वान्‍बा क्‍वान स्‍युजी, ओच्‍छे सोदेधोना ग्‍लेलान टेबुलरी चिसी चबा थुङ्‌बा लजी।

३० बेबिलोनना ग्‍लेसे यहोयाकीन ग्‍लेदा सोदेधोना सदन भत्ता पिन्‍जी।

ङाच्‍छारेम भ्रिबा काइरनना किताब

चु किताबला बारेरी पाङ्‌तोःमा

भ्रिबा म्‍हि: एज्रासे भ्रिबा हिन्‍ना भिसी यहूदीगदेसे पाङ्‌मुला।

चु किताबला मूल ताम: इस्राएलीगदेदा परमेश्‍वरसे दुखग्‍याम फेबा धुइला काइरन

भ्रिबा साल: ई.पू. ४५०-४२० सालला गुङ्‌री भ्रिबा मुबा।

शमूएलदेन ग्‍लेगदेला किताबरी जुन घटनागदेला ताम पाङ्‌बा मुला, काइरनना किताबरीएनोन दोःसी भ्रिबा मुला। काइरनना किताबरी इस्राएलीगदेला ग्‍लेला वंशला बारेरी भ्रिमा मूल ताम गोर न्‍ही भ्रिबा मुला।

१) इस्राएलदेन यहूदा य्‍हुल्‍सारी आपत विपत खसैनोन परमेश्‍वरसे इस्राएलीगदेदेन छ्‌याम लबा कबुलगदे पूरा लबान मुबा। थे य्‍हुल्‍ला म्‍हिगदेला बारेरी ह्राङसे म्‍हन्‍बा तामगदे यहूदारी चिबा म्‍हिगदेग्‍याम पूरा लबान मुबा। चु ताम पक्‍का हिन्‍ना भिसी उन्‍बाला लागिरी ङाच्‍छारेमदेन न्‍हीरेमला पालरी भ्रिबा काइरनना किताब भ्रिबा म्‍हिसे दाऊददेन सोलोमनसे ज्‍यना लसी जिन्‍ना लबा घ्रेन गेगदेला बारेरी पाङ्‌बा मुला। ओच्‍छे यहोशापात, हिजकियादेन योशियाहसे लबा ज्‍यबा गेगदेला बारेरीदेन परमेश्‍वरदा विश्‍वास लसीन चिबा म्‍हिगदेला बारेरीनोन पाङ्‌बा मुला।

२) परमेश्‍वरला पूजा लबान जयजयकार लबा गे यरूशलेमरी मुबा परमेश्‍वरला मन्‍दिररी शुरू तबा हिन्‍ना भिसी पाङ्‌बा मुला। ओच्‍छे परमेश्‍वरला मन्‍दिररी पूजा लबा म्‍हिदेन लेवीगदेला ठिमला बारेरीनोन चु किताबरी पाङ्‌बा मुला। परमेश्‍वरला मन्‍दिर सोलोमन ग्‍लेसे स्‍होबा हिन्‍सैनोन चु किताब भ्रिबा म्‍हिसे परमेश्‍वरला मन्‍दिर स्‍होबा मूल म्‍हि दाऊद ग्‍ले हिन्‍ना भिसी च्‍याबा मुला।

मूल ताम

वंश वंशदेन म्‍हिगदेला मिन भ्रिबा १:१-९:४४

शाऊल सिबा १०:१-१४

दाऊदसे शासन लबा ११:१-२९:३०

क) ज्‍यना लसी गे लबादेन दुखगदे ११:१-२२:१

ख) परमेश्‍वरला मन्‍दिर स्‍होबारी तयार लबा २२:२-२९:३०

ङाच्‍छारेम भ्रिबा काइरनना किताब

आदमहेन्‍से अब्राहामधोनाला वंश

ठुङ् ५:१-३२; १०:१-३२; ११:१०-२६

१

आदमला झा शेत मुबा, शेतला झा एनोश,

२ एनोशला झा केनान मुबा। केनानना झा महलालेल, महलालेलला झा येरेद,

३ येरेदला झा हनोक, हनोकला झा मतूशेलह, मतूशेलहला झा लेमेख, लेमेखला झा नोआ,

४ नोआला झागदे शेम, हामदेन येपेत मुबा।

येपेतला सन्‍तान

५ येपेतला झागदे गोमेर, मागोग, मादे, यावान, तूबल, मेशेकदेन तीरास मुबा।

६ गोमेरला झागदे अशकनज, रीपतदेन तोगर्मा मुबा।

७ यावानना झागदे एलीशाह, तर्शीश, कित्तीमदेन रोदानीम मुबा।

हामला सन्‍तान

८ हामला झागदे कूश, मिश्रइम, पूतदेन कनान मुबा।

९ कूशला झागदे सेबा, हवीला, सब्‍तदेन रामाह मुबा, ओच्‍छे रामाहला झागदे शेबादेन ददान मुबा।

१० कूशला अर्गु झा गिकएनोन मुबा, थेला मिन चा निम्रोद मुबा। थे लडाइ लबारी जम्‍बुलिङला म्‍हिगदे न्‍हङ्‌री जम्‍मान भन्‍दा शक्तिशाली मुबा।

११ मिश्रइमग्‍याम खबा म्‍हिगदे चा लूदीगदे, अनामीगदे, लहाबीगदे, नप्‍तूहीगदे,

१२ पत्रुसीगदे, कस्‍लूहीगदेदेन कप्‍तोरीगदे मुबा। चुनोन कस्‍लूहीगदेग्‍याम पलिश्‍ती न्‍हबा मुबा।

१३ कनानना थेबा झा चा सीदोन मुबा। कनान चा हित्तीगदे

१४ यबूसीगदे, एमोरीगदे, गिर्गाशीगदे,

१५ हिव्‍वीगदे, अरकीगदे, सिनीगदे,

१६ अर्वादीगदे, समारीगदेदेन हमातीगदेला आखेम्‍हेमे मुबा।

शेमला सन्‍तान

१७ शेमला झागदे एलाम, अश्‍शूर, अर्पक्षद, लूददेन अराम मुबा। अरामला झागदे ऊज, हुल, गेतेरदेन मेशेक मुबा।

१८ अर्पक्षदला झा शेलह मुबा, शेलहला झा एबेर मुबा।

१९ एबेरला झा न्‍ही मुबा। गिकला मिन पेलेग मुबा, तिग्‍दा भिसम थे न्‍हबा धुइरी जम्‍बुलिङला जम्‍मान म्‍हिगदे ह्राङ ह्राङला समूह स्‍होसी फेबा मुबा। थेला आलेला मिन चा योक्तान मुबा।

२० योक्तानना झागदे चा अल्‍मोदद, शेलेप, हसर्मवित, येरह,

२१ हदोरम, ऊजाल, दिक्‍ला,

२२ ओबाल, अबमाएल, शेबा,

२३ ओपीर, हवीलादेन योबाब मुबा।

२४ शेमहेन्‍से अब्रामधोनाला वंश चुनोन हिन्‍ना, शेम, अर्पक्षद, शेलह,

२५ एबेर, पेलेग, रऊ,

२६ सरूग, नाहोर, तेरहदेन

२७ अब्राम मुबा। चुनोन अब्रामदा लिच्‍छा अब्राहाम भिसी पाङ्‌जी।

इश्‍माएलला सन्‍तान

ठुङ् २५:१२-१६

२८ अब्राहामला झा न्‍ही मुबा, थे न्‍हीला मिन इसहाकदेन इश्‍माएल मुबा।

२९ इश्‍माएलला झागदे चा थेबा झा नबायोत, ओच्‍छे केदार, अदबेल, मिब्‍साम,

३० मिश्‍मा, दुमा, मस्‍सा, हदद, तेमा,

३१ यतूर, नापीशदेन केदमा मुबा।

३२ अब्राहामसे म्रिङ ह्रङ्‌बान स्‍होसी थान्‍बा कतूरा भिबा म्रिङ्‌म्‍हेमे गिक मुबा। थेग्‍याम न्‍हबा अब्राहामला झागदे जिम्रान, योक्षान, मदान, मिद्यान, यिशबाकदेन शूह मुबा। योक्षानना झा न्‍ही मुबा, थे न्‍हीला मिन शेबादेन ददान मुबा।

३३ मिद्यानना झा ङ्‌हा मुबा, थेनीगदेला मिन एपा, एपेर, हानोक, अबीदादेन एल्‍दा मुबा।

एसावला सन्‍तान

ठुङ् ३६:१-१९

३४ अब्राहामला झा इसहाक मुबा। इसहाकला झा न्‍ही मुबा, थे न्‍हीला मिन एसावदेन इस्राएल मुबा।

३५ एसावला झागदे एलीपज, रूएल, येऊश, यालामदेन कोरह मुबा।

३६ एलीपजला झागदे तेमान, ओमार, सपो, गाताम, कनज, तीम्‍नदेन अमालेक मुबा।

३७ रूएलला झागदे नहत, जेरह, शम्‍मादेन मिज्‍जा मुबा।

एदोमरी शुरूहेन्‍से चिबा म्‍हिगदे

ठुङ् ३६:२०-३०

३८ सेइरला झागदे लोतान, शोबाल, सिबोन, अना, दीशोन, एसेरदेन दीशान मुबा।

३९ लोतानना झागदे होरीदेन हेमाम मुबा। तीम्‍न चा लोतानना आङा मुबा।

४० शोबालला झागदे अल्‍बान, मानहत, एबाल, शपोदेन ओनाम मुबा। सिबोनना झागदे चा अय्‍यादेन अना मुबा।

४१ अनाला झा दीशोन मुबा। दीशोनना झागदे हेमदान† एश्‍बान, यित्रानदेन करान मुबा।

४२ एसेरला झागदे बिल्‍हान, जावानदेन अकान मुबा। दीशानना झागदे ऊजदेन आरान मुबा।

एदोमला ग्‍लेगदे

ठुङ् ३६:३१-४३

४३ इस्राएलरी ग्‍ले मुबा भन्‍दा ङाच्‍छा एदोमरी शासन लबा ग्‍लेगदे चुगदेन हिन्‍ना, दिन्‍हावा शहररी चिबा बओरला झा बेला ग्‍ले मुबा।

४४ बेला सिमाहेन्‍से बोज्रा शहररी चिबा जेरहला झा योबाब ग्‍ले दोजी।

४५ योबाब सिमाहेन्‍से तेमानीगदेला य्‍हुल्‍साला हूशाम ग्‍ले दोजी।

४६ हूशाम सिमाहेन्‍से बददला झा हदद ग्‍ले दोजी। थेसे मोआब य्‍हुल्‍साला मिद्यानीगदेदा ब्रेना लजी। थे अवीत शहरला मुबा।

४७ हदद सिमाहेन्‍से मास्रेका शहररी चिबा सम्‍ला ग्‍ले दोजी।

४८ सम्‍ला सिमाहेन्‍से यूफ्रेटिस स्‍योङला कुनीला रहोबोत शहररी चिबा शौल ग्‍ले दोजी।

४९ शौल सिमाहेन्‍से अक्‍बोरला झा बाल-हानान ग्‍ले दोजी।

५० बाल-हानान सिमाहेन्‍से हदद ग्‍ले दोजी। थे चिबा शहरला मिन पाइ† मुबा। थेला म्रिङ मत्रेदला झामे महेतबेल मुबा, महेतबेल मे-जाहाबला छायास्‍या मुबा।

५१ हददएनोन सिजी।

एदोमला मूल म्‍हिगदे चुगदे मुबा,

तीम्‍न, अल्‍वा, यतेत,

५२ ओहोलीबामा, एलाह, पीनोन,

५३ कनज, तेमान, मिब्‍सार,

५४ मग्‍दीएलदेन ईराम एदोमला मूल म्‍हिगदे हिन्‍ना।

† 

१:४१ हेमदान ठुङ्‌बा ३६:२६ पदरी चा हेमदान मुला।

† 

१:५० पाइ ठुङ्‌बा ३६:३९ री चा पाऊ मुला।

इस्राएलला सन्‍तानगदे

२

१-२ इस्राएलला झागदे रूबेन, शिमियोन, लेवी, यहूदा, इस्‍साखार, जबूलून, दान, योसेफ, बेन्‍यामीन, नप्‍ताली, गाददेन आशेर मुबा।

यहूदाला सन्‍तान

३ यहूदाला झागदे एर्, ओनानदेन शेलह मुबा। चु सोमला आमा चा कनानी म्रिङ्‌म्‍हेमे शूआ मुबा। यहूदाला थेबा झा एर्‌से परमप्रभुदा सेम आनिबा गे लबासे लमा परमप्रभुसे थेदा साइजी।

४ ओच्‍छे ह्राङलान चाङ तामारग्‍याम यहूदाला अर्गु झा न्‍ही फारेसदेन जेरह न्‍हजी। चुह्रङ् लसी यहूदाला झागदे जम्‍मा गोर ङ्‌हा तजी।

५ फारेसला झा न्‍ही हेस्रोनदेन हामूल मुबा।

६ जेरहला झागदे ङ्‌हा मुबा, थेनीगदेला मिन जिम्री, एतान, हेमान, कालकोलदेन दर्दा मुबा।

७ कर्मीला झा आकान मुबा, परमेश्‍वरदा फुल्‍बा स्‍हे आकिन्‍गो भिसी पाङ्‌बा तामदा आकानसे आङ्‌यान्‍बासे लमा इस्राएलीगदेथोरी आपत विपत खबा मुबा।

८ एतानना झा अजर्याह मुबा।

दाऊद ग्‍लेला वंश

९ हेस्रोनना झागदे यरहमेल, रामदेन कालेब मुबा।

१० रामला झा अम्‍मीनादाब मुबा, अम्‍मीनादाबला झा नहशोन मुबा। नहशोन यहूदाला गन्‍बा मुबा।

११ नहशोनना झा सल्‍मोन मुबा, सल्‍मोनना झा बोअज मुबा।

१२ बोअजला झा ओबेद मुबा, ओबेदला झा यिशै मुबा।

१३ यिशैला झागदे चा थेबा एलीआब, पाराङ अबीनादाब, साँजी शिमेअ,

१४ काँजी नतनेल, अन्‍तरे राद्दै,

१५ जन्‍तरे ओसेम ओच्‍छे च्‍याङ्‌बा दाऊद मुबा।

१६ थेनीगदेला आङा सरूयाहदेन अबीगेल मुबा। सरूयाहला झा सोम मुबा, थेनीगदेला मिन अबीशै, योआबदेन असाहेल मुबा।

१७ अबीगेलला झा अमासा मुबा, अमासाला आबाला मिन इश्‍माएली येतेर मुबा।

हेस्रोनना सन्‍तान

१८ हेस्रोनना झा कालेबला म्रिङ अजूबादेन यरीअत मुबा। अजूबासे झा सोम न्‍हजी, थेनीगदेला मिन चा येशेर, शोबाबदेन अर्दोन मुबा।

१९ अजूबा सिमाहेन्‍से कालेबसे एप्रातदेन छ्‌याम ब्‍याह लजी। एप्रातसे झा गिक न्‍हजी, थेला मिन हूर मुबा।

२० हूरला झा ऊरी मुबा, ऊरीला झा बजलेल मुबा।

२१ बोगल सोम दिङ तमाहेन्‍से हेस्रोनसे माकीरला झा गिलादला झामेदेन छ्‌याम ब्‍याह लजी। ओच्‍छे झा गिक न्‍हजी, थे झाला मिन सगूब मुबा।

२२ सगूबला झा याईर मुबा। याईरसे गिलाद भिबा ग्‍लाला बोगल गिकसे सोम शहरगदे ह्राङला यारी किन्‍जी।

२३ तर गशूरदेन अरामसे हब्‍बात-याईरदेन केनात ओच्‍छे थे ग्‍लाला क्‍यारक्‍युरला अर्गु शहरगदे लसी बोगल सोम शहरगदे ह्राङला यारी किन्‍जी। चुगदे जम्‍मान गिलादला आबा माकीरला सन्‍तान मुबा।

२४ हेस्रोन सिमाहेन्‍से कालेब एप्रातादेन छ्‌याम म्‍हेर्जी। थेनीगदेला झा गिक न्‍हजी, थेला मिन अशहूर मुबा। अशहूरला झा तको मुबा।

यरहमेलला सन्‍तान

२५ हेस्रोनना थेबा झा यरहमेलला झा ङ्‌हा मुबा। थेनीगदेला मिन थेबा राम, बूना, ओरेन, ओसेमदेन अहियाह मुबा।

२६ यरहमेलला अर्गु म्रिङ गिकएनोन मुबा, थेला मिन अतारा मुबा। थे चा ओनामला आमा मुबा।

२७ यरहमेलला थेबा झा रामला झागदे सोम मुबा, थेनीगदेला मिन मास, यामीनदेन एकेर मुबा।

२८ ओनामला झा न्‍ही मुबा, थेनीगदेला मिन शम्‍मैदेन यादा मुबा। ओच्‍छे शम्‍मैलाएनोन झा न्‍ही मुबा, थेनीगदेला मिन नादाबदेन अबीशूर मुबा।

२९ अबीशूरला म्रिङला मिन अबीहेल मुबा। थेला झा न्‍ही तजी, थेनीगदेला मिन अहबानदेन मोलीद मुबा।

३० नादाबला झा न्‍ही मुबा, थेनीगदेला मिन सेलेददेन अप्‍पेम मुबा। सेलेद कोला गिकनोन आतना सिजी।

३१ अप्‍पेमला झा यिशी मुबा। यिशीला झा शेशान मुबा। ओच्‍छे शेशानना झा अहलै मुबा।

३२ शम्‍मैला आले यादाला झा न्‍ही मुबा। थेनीगदेला मिन येतेरदेन जोनाथन मुबा। येतेर चा कोला गिकनोन आतना सिजी।

३३ जोनाथनना झा न्‍ही मुबा। थेनीगदेला मिन पेलेथदेन जाजा मुबा। यरहमेलला सन्‍तान चुगदेन मुबा।

३४ शेशानना झामेगदे जे मुबा, झागदे चा आरेमुबा। थेला यरहा भिबा मिश्री घ्‍याबा गिक मुबा।

३५ शेशानसे चुनोन घ्‍याबा यरहादेन छ्‌याम ह्राङला झामेदा ब्‍याह लसी पिन्‍जी, ओच्‍छे थेनीगदेला झा गिक न्‍हजी। थेला मिन अत्तै मुबा।

३६ अत्तैला झा नातान, नातानना झा जाबाद,

३७ जाबादला झा एपलाल, एपलालला झा ओबेद,

३८ ओबेदला झा येहू, येहूला झा अजर्याह,

३९ अजर्याहला झा हेलेस, हेलेसला झा एलासा,

४० एलासाला झा सिस्‍मै, सिस्‍मैला झा शल्‍लूम,

४१ शल्‍लूमला झा यकम्‍याह, यकम्‍याहला झा एलीशामा मुबा।

कालेबला अर्गु सन्‍तानगदे

४२ यरहमेलला आले कालेबला थेबा झाला मिन मेशा मुबा। मेशाला झा जीप, जीपला झा मारेशा, मारेशाला झा हेब्रोन मुबा।

४३ हेब्रोनना झा ब्‍लि मुबा, थेनीगदेला मिन कोरह, तप्‍पूह, रेकेमदेन शेमा मुबा।

४४ शेमाला झा रहम मुबा, ओच्‍छे रहमला झा योर्काम मुबा। ओच्‍छे शेमाला ज्‍योज्‍यो रेकेमला झा शम्‍मै मुबा।

४५ शम्‍मैला झा माओन मुबा, ओच्‍छे माओनना झा बेथ-सर मुबा।

४६ कालेबसे म्रिङ ह्रङ्‌बान स्‍होसी थान्‍बा एपा भिबा म्रिङ्‌म्‍हेमे गिक मुबा, थेग्‍याम अर्गु झा सोम न्‍हबा मुबा। थेनीगदेला मिन हारान, मोसदेन गाजेज मुबा। हारानना झाला मिनएनोन गाजेज मुबा।

४७ यहदैला झागदे ढु मुबा, थेनीगदेला मिन रेगेम, योताम, गेशान, पलेत, एपादेन शाप मुबा।

४८ कालेबसे म्रिङ ह्रङ्‌बान स्‍होसी थान्‍बा माका भिबा अर्गु म्रिङ्‌म्‍हेमेएनोन मुबा, थेग्‍याम झा न्‍ही न्‍हबा मुबा। थेनीगदेला मिन शेबेरदेन तिर्हाना मुबा।

४९ थेसे अर्गु झा न्‍हीएनोन न्‍हजी, थेनीगदेला मिन शापदेन शेबा मुबा। शापसे मद्‌मन्‍ना शहर स्‍होबा मुबा, शेबासे मक्‍बेनादेन गिबिया शहर स्‍होबा मुबा। कालेबला झामे गिकएनोन मुबा, थेला मिन चा अक्‍सा मुबा।

५०-५१ चुगदेएनोन कालेबलान सन्‍तान मुबा, कालेबदेन थेला म्रिङ एप्राताला थेबा झा हूर मुबा, हूरला झागदे चा शोबाल, सल्‍मादेन हापेर मुबा। शोबालसे चा किर्यत-यारीम शहर स्‍होजी। ओच्‍छे साल्‍मासे चा बेथलेहेम शहर स्‍होजी। हापेरसे चा बेथ-गादेर शहर स्‍होजी।

५२ किर्यत-यारीम शहर स्‍होबा शोबालला अर्गु झागदेएनोन मुबा, हारोए, मानहती वंशला गङ्‌सल म्‍हिगदेदेन

५३ किर्यत-यारीमरी चिबा म्‍हिगदेला वंशगदेला मिन चा यित्रीगदे, पूथीगदे, शुमातीगदेदेन मिश्रातीगदे मुबा। चुगदेग्‍यामनोन सोरातीदेन एश्‍तोलीगदे न्‍हबा मुबा।

५४ सल्‍माला सन्‍तानगदे चुगदेन मुबा, बेथलेहेमरी िचबा नतोपातीगदे, अत्रोत-बेथ-योआबरी चिबा मानहती वंशला गङ्‌सल म्‍हिगदेदेन सोरीगदे,

५५ ओच्‍छे याबेसरी चिबा यहूदी धर्मगुरूगदेला वंशला म्‍हिगदे मुबा। चु वंशला म्‍हिगदे चा तिरातीगदे, शिम्‍मतीगदेदेन सुकातीगदे मुबा। चुगदे रेकाबला आखेम्‍हेमे हम्‍मतग्‍याम न्‍हबा केनीगदे मुबा।

दाऊद ग्‍लेला झा झामेगदे

३

हेब्रोनरी न्‍हबा दाऊदला झागदे चुगदेन हिन्‍ना, अमनोन थेबा झा मुबा। थेला आमाला मिन अहीनोम मुबा, अहीनोम यिजरेल शहरला मुबा। दानिएल पाराङ मुबा, थेला आमाला मिन अबीगेल मुबा। अबीगेल कर्मेल शहरला मुबा।

२ अब्‍शालोम साँजी मुबा, थेला आमाला मिन माका मुबा, माका गशूरला ग्‍ले तल्‍मैला झामे मुबा। अदोनियाह काँजी मुबा, थेला आमाला मिन हग्‍गीत मुबा।

३ शपत्‍याह अन्‍तरे मुबा, थेला आमाला मिन अबीतल मुबा, ओच्‍छे यित्राम च्‍याङ्‌बा मुबा, थेला आमाला मिन एग्‍ला मुबा।

४ चु झा ढुनोन दाऊद ग्‍ले हेब्रोनरी चिबा धुइरी न्‍हबा मुबा। थेरी दाऊद ग्‍लेसे निस दिङसे ल ढुधोना शासन लजी। दाऊद ग्‍लेसे यरूशलेमरी चा बोगल गिकसे च्‍युक सोम दिङधोना शासन लजी।

५ यरूशलेमरी शासन लबा धुइरी न्‍हबा दाऊद ग्‍लेला झागदे चुगदेन हिन्‍ना, दाऊद ग्‍लेला म्रिङ बतशेबासे झा ब्‍लि न्‍हजी, थेनीगदेला मिन शम्‍मूअ, शोबाब, नातानदेन सोलोमन मुबा। बतशेबा अम्‍मीएलला झामे मुबा।

६ दाऊद ग्‍लेला अर्गु झा कुएनोन मुबा, थेनीगदेला मिन यिभार, एलीशूअ, एलीपेलेत,

७ नोगह, नेपेग, यापी,

८ एलीशामा, एल्‍यादादेन एलीपेलेत मुबा।

९ चुगदे चा दाऊद ग्‍लेला ह्राङलान म्रिङग्‍याम न्‍हबा झागदे मुबा। ओच्‍छे थेला तामार भिबा झामे गिक मुबा। तामार चा थेनीगदेला आङा मुबा। चु झागदे बाहेकनोन दाऊद ग्‍लेसे म्रिङ ह्रङ्‌बान स्‍होसी थान्‍बा म्रिङ्‌म्‍हेमेगदेग्‍याम न्‍हबा अर्गु झागदेएनोन मुबा।

सोलोमनदेन यहूदाला ग्‍लेगदे

१० सोलोमन ग्‍लेला सन्‍तानगदे चुगदेन हिन्‍ना, सोलोमन ग्‍लेला झा रहबाम मुबा। रहबामला झा अबिया मुबा,

अबियाला झा आसा मुबा,

आसाला झा यहोशापात मुबा,

११ यहोशापातला झा यहोराम मुबा,

यहोरामला झा अहज्‍याह मुबा,

अहज्‍याहला झा योआश मुबा,

१२ योआशला झा अमस्‍याह मुबा, अमस्‍याहला झा अजर्याह, अजर्याहला झा योताम मुबा,

१३ योतामला झा आहाज मुबा, आहाजला झा हिजकिया, हिजकियाला झा मनश्‍शे मुबा,

१४ मनश्‍शेला झा अमोन मुबा, अमोनना झा योशियाह मुबा।

१५ योशियाहला झागदे ब्‍लि मुबा, थेबाला मिन योहानान, पाराङ्‌ला मिन यहोयाकीम, साँजीला मिन सिदकियाह, च्‍याङ्‌बाला मिन शल्‍लूम मुबा।

१६ यहोयाकीमला झा न्‍ही मुबा, थेनीगदेला मिन यहोयाकीनदेन सिदकियाह मुबा।

यहोयाकीन ग्‍लेला सन्‍तान

१७ बेबीलोनीगदेसे चुङ्‌सी भोर्बा यहोयाकीनना झागदे चुनोन हिन्‍ना। थेला झा शालतिएल,

१८ मल्‍कीराम, पदायाह, शेनस्‍सर, यकम्‍याह, होशामादेन नदब्‍याह मुबा।

१९ पदायाहला झा न्‍ही मुबा, थेनीगदेला मिन यरूबाबेलदेन शिमी मुबा। यरूबाबेलला झा न्‍ही मुबा, थेनीगदेला मिन मशुल्‍लामदेन हनन्‍याह मुबा। थेनीगदेला आङा गिक मुबा, थेला मिन शलोमीत मुबा।

२० थेला अर्गु झा ङ्‌हाएनोन मुबा। थेनीगदेला मिन हशूबा, ओहेल, बेरेक्‍याह, हसदयाहदेन यूशप-हेसेद मुबा।

२१ हनन्‍याहला झा न्‍ही मुबा, थेनीगदेला मिन पलत्‍याहदेन यशयाह मुबा। यशयाहला झा रपायाह, रपायाहला झा अर्नान, अर्नानना झा ओबदिया ओच्‍छे ओबदियाला झा शकन्‍याह मुबा।

२२ शकन्‍याहला झा शमायाह मुबा, शमायाहला झा ङ्‌हा मुबा। थेनीगदेला मिन हत्तूश, यिगाल, बारीह, नार्याहदेन शाफात मुबा।

२३ नार्याहला झा सोम मुबा, थेनीगदेला मिन एल्‍योएनै, हिस्‍कियाहदेन अज्रीकाम मुबा।

२४ एल्‍यहोएनैला झागदे निस मुबा, थेनीगदेला मिन होदबिया, एल्‍यासीब, पलयाह, अक्‍कूब, योहानान, दलायाहदेन अनानी मुबा।

यहूदाला सन्‍तानगदे

४

यहूदाला झागदे फारेस, हेस्रोन, कर्मी, हूरदेन शोबाल मुबा।

२ शोबालला झा रायाह चा यहतला आबा मुबा। यहतला झा अहूमैदेन लहद मुबा। चुगदे चा सोराती वंशला मुबा।

३-४ हूर चा कालेबला म्रिङ एप्राताग्‍याम न्‍हबा थेबा झा मुबा। हूरला झागदेसे बेथलेहेम शहर स्‍होबा मुबा। हूरला झा सोम मुबा, थेनीगदेला मिन चा एताम, पनूएलदेन एसेर मुबा। एतामलाएनोन झा सोम मुबा, थेनीगदेला मिन यिजरेल, यिश्‍मादेन यिदबश मुबा। थेनीगदेला आङा गिकएनोन मुबा, थेला मिन चा हस्‍सलेलपोनी मुबा।

५ तकोला आबा अश्‍शूरला म्रिङ न्‍ही मुबा, थे न्‍हीला मिन हेलहदेन नारा मुबा।

६ नाराग्‍याम न्‍हबा थेला झागदे अहुज्‍जाम, हेपेर, तेमेनीदेन हाहशतारी मुबा।

७ ओच्‍छे हेलहग्‍याम न्‍हबा थेला झागदे सेरेथ, सोहोरदेन एतनान मुबा।

८ कोसला झा आनूबदेन हज्‍जोबेबा मुबा, ओच्‍छे हारूमला झा अहर्हेलला वंशला म्‍हेमे मुबा।

९ याबेससे ह्राङला ज्‍योज्‍यो आलेगदेसे भन्‍दा ल्‍हाना मान याङ्‌बा मुबा। थेला आमासे थेदा न्‍हबा धुइरी ल्‍हानान दुख नाबासे लमा थेला मिन याबेस थान्‍बा मुबा।

१० याबेससे चुह्रङ् भिसी इस्राएलीगदेला परमेश्‍वरदा बिन्‍ती लजी, “ङाला बिन्‍ती मुला, ङादा मोलम पिन्‍गो ओच्‍छे ङादा घ्रेन ग्‍ला पिन्‍गो। ह्राङला छ्‌या ङाथोरी थान्‍सी पिन्‍गो, ओच्‍छे ङादा जम्‍मान लोङ्‌बा खबा तामग्‍याम जोगब लसी पिन्‍गो। तिग्‍दा भिसम खजिबै तामसे ङाला सेम स्‍हु आखगै।” ओच्‍छे परमेश्‍वरसे थेला बिन्‍ती सान्‍जी।

अर्गु वंशला मिन

११ शूहहला आले कलूबला झा मेहीर मुबा, ओच्‍छे मेहीरला झा एश्‍तोन मुबा।

१२ एश्‍तोनना झागदे बेथ-रापा, पसेहदेन तहिन्‍ना मुबा। तहिन्‍नाला झा इर-नाहश मुबा। चुगदे रेका भिबा ग्‍लारी चिबा म्‍हिगदे मुबा।

१३ कनजला झागदे ओत्‍निएलदेन सरायाह मुबा। ओत्‍निएलला झागदे हततदेन मोनोतै मुबा।

१४ मोनोतैला झा ओप्रा मुबा।

सरायाहला झा योआब मुबा, ओच्‍छे योआबसे गे-हरशीम† शहर स्‍होबा मुबा। थे ग्‍लाला म्‍हिगदे गे लबारी सिपालु मुबा। थेतबासेलमा थे ग्‍लाला मिन गे-हरशीम थान्‍बा मुबा।

१५ यपुन्‍नेला झा कालेबला झागदे ईरू, एलाहदेन नआम मुबा। एलाहला झा कनज मुबा।

१६ यहललेला झागदे जीप, जीपा, तीरयादेन असरेल मुबा।

१७-१८ एज्रहला झागदे येतेर, मेरेद, एपेरदेन यालोन मुबा। मेरेदसे फारो ग्‍लेला झामे बित्‍याहदेन छ्‌याम ब्‍याह लजी। थेसे झा न्‍हीदेन झामे गिक न्‍हजी, झामेला मिन चा मिरियम मुबा, ओच्‍छे झा न्‍हीला मिन चा शम्‍मैदेन यिश्‍बह मुबा। यिश्‍बहसे चा एश्‍तमो शहर स्‍होबा मुबा। मेरेदसे यहूदा वंशला अर्गु म्रिङ्‌म्‍हेमे गिकदेन छ्‌यामएनोन ब्‍याह लबा मुबा। थेसेनोन झा सोम न्‍हबा मुबा। थेनीगदेला मिन चा येरेद, हेबेरदेन यकूतीएल मुबा। येरेदसे गदोर शहर स्‍होबा मुबा, हेबेरसे सोखो शहर स्‍होबा मुबा, ओच्‍छे यकूतीएलसे जानोह शहर स्‍होबा मुबा।

१९ होदियाहसे नहमला आङादेन छ्‌याम ब्‍याह लजी। थेला सन्‍तानगदे चा कीलाह शहररी चिबा गेरेमीगदेदेन एश्‍तमो शहररी चिबा माकातीगदे मुबा।

२० शिमोनना झागदे अमनोन, रिन्‍ना, बेन-हानानदेन तीलोन मुबा।

यिशीला झागदे जोहेतदेन बेन-जोहेत मुबा।

शेलहला सन्‍तान

२१ शेलह यहूदाला झागदे न्‍हङ्‌ला झा गिक मुबा। शेलहला झागदे एर्‌देन लादा मुबा। एर्‌से लेका शहर स्‍होजी, लादासे मारेशा शहर स्‍होजी, ओच्‍छे बेथ-अश्‍बेयारी मलमलला क्‍वान राबा म्‍हिगदेला वंश,

२२ योकीम, कोजेबा शहरला म्‍हिगदे, ओच्‍छे योआशदेन साराप मुबा। चुगदेसे मोआबदेन यशूबी-लेहेमरी शासन लजी। चु ल्‍हानान ङाच्‍छा भ्रिबा ताम हिन्‍ना।

२३ थेनीगदे कुमाले मुबा, थेनीगदे नतैमदेन गदेरारी चिमुबा। ओच्‍छे थेनीगदेसे ग्‍लेला लागिरी गे लमुबा।

शिमियोनना सन्‍तान

२४ शिमियोनना झा ङ्‌हा मुबा, थेनीगदेला मिन नमूएल, यामीन, यारीब, जेरहदेन शौल मुबा।

२५ शौलला झा शल्‍लूम मुबा, शल्‍लूमला झा मिब्‍साम मुबा, मिब्‍सामला झा मिश्‍मा मुबा।

२६ मिश्‍माला सन्‍तान चुनोन हिन्‍ना, मिश्‍माला झा हम्‍मूएल, हम्‍मूएलला झा जक्‍कूर, जक्‍कूरला झा शिमी मुबा।

२७ शिमीला च्‍युक ढु झागदे ओच्‍छे झामे ढु मुबा। तर थेला ज्‍योज्‍यो आलेगदेला कोलागदे ल्‍हाना आरे मुबा। थेतबासेलमा थेनीगदेला वंश यहूदाला वंश ते ल्‍हाना आतनी।

२८ थेनीगदे बेर्शेबा, मोलादा, हसर-शूआल,

२९ बिल्‍हा, एसेम, तोलद,

३० बतूएल, होर्मा, सिक्‍लग,

३१ बेथ-मर्काबोत, हसर-शूसीम, बेथ-बिरीदेन शारैम भिबा ग्‍लारी चिमुबा। दाऊदसे शासन लबा भन्‍दा ङाच्‍छा थेनीगदेला शहर चुनोन मुबा।

३२ थेनीगदे एताम, ऐन, रिम्‍मोन, तोकेनदेन आशान भिबा शहररीएनोन चिमुबा।

३३ ओच्‍छे थेनीगदे चु शहरगदेला क्‍यारक्‍युरला नाम्‍साहेन्‍से बालात शहरधोनान चिबा मुबा। ओच्‍छे थेनीगदेसे ह्राङ चिबा ग्‍लाला मिनदेन ह्राङ ह्राङला वंश अन्‍छार खाता गिकरी मिन भ्रिसी थान्‍बा मुबा।

३४ मशोबाब, यम्‍लेक, अमस्‍याहला झा योशा,

३५ योएल, योशिब्‍याहला झा येहू, येहू चा सरायाहला छाया ओच्‍छे असीएलला पनाति मुबा।

३६ एल्‍योएनै, याकोबा, याशोहायाह, असायाह, अदीएल, यसीमीएल, बनायाहदेन

३७ शिपीला झा जीजा, जीजा चा अल्‍लोनना छाया, यदायाहला पनाति, शिम्रीला खनाति ओच्‍छे शमायाहला जनाति मुबा।

३८ चु थोरी मिन भ्रिबा म्‍हिगदे थेनीगदेला ह्राङ ह्राङला वंशला मूल म्‍हिगदे मुबा। ओच्‍छे थेनीगदेला सन्‍तान ल्‍हानान बढब तबान निजी।

३९ थेनीगदे ह्राङला राग्‍युगदे छबाला लागिरी ज्‍यबा ग्‍ला म्‍हाइबान ह्राङ चिबा ग्‍लाला ब्‍याँसीग्‍याम स्‍यारपट्टि गदोरनेरधोना ग्‍ला म्‍हाइबान निजी।

४० थेनीगदेसे ल्‍हानान ज्‍यबा सदेन राग्‍युगदे छबाला लागिरी ज्‍यबा घ्रेन ग्‍ला स्‍याप्‍जी। थे ग्‍ला तिगै तामदेन छ्‌याम लोङ्आतोःबादेन सुनसान मुबा। थेनीगदे निबा भन्‍दा ङाच्‍छा थेरी हाम वंशला कोइ कोइ म्‍हिगदे चिमुबा।

४१ यहूदाला ग्‍ले हिजकियासे शासन लबा धुइरी चु थोरी मिन भ्रिबा म्‍हिगदेसे हाम वंशला म्‍हिगदेदेन मोनीगदेदा साइजी। थेनीगदेसे थे म्‍हिगदेदा गिकनोन बाँकी आथान्‍ना वंशन म्‍हना लजी, थे धुइहेन्‍से थे वंशला म्‍हि गिकएनोन स्‍याप्‍बा आरे। ओच्‍छे राग्‍युगदे छबाला लागिरी ज्‍यबा ग्‍ला मुबासे लमा थेनीगदेसे थे ग्‍ला ह्राङला यारी किन्‍जी।

४२ यिशीला झागदे पलत्‍याह, नार्याह, रपायाहदेन उज्‍जीएलसे ग्‍यार्जा ङ्‌हा ते शिमियोनीगदेदा भोर्सी सेइर गङ्‌ला शहरदेन छ्‌याम लडाइ लजी।

४३ थेनीगदेसे थेरी मुबा अमालेकीगदे जम्‍मादान साइजी, ओच्‍छे थेनीगदे थेरीन चिजी। तिनीधोनाएनोन थेनीगदे थेरी मुला।

† 

४:१४ गे-हरशीम ला अर्थ चा “गे लबारी सिपालु म्‍हिगदे चिबा ग्‍ला” हिन्‍ना।

रूबेनना सन्‍तान

५

इस्राएलला थेबा झा रूबेनना झागदे चुनोन हिन्‍ना। पाङ्‌नोन तोःमा रूबेन थेबा झा मुबा, तर ह्राङलान आबासे म्रिङ ह्रङ्‌बान स्‍होसी थान्‍बा म्रिङ्‌म्‍हेमेगदे न्‍हङ्‌ला गिकदेन छ्‌याम ब्रेल्‍बासे लमा रूबेनसे थेबा झासे याङ्‌तोःबा अधिकार आयाङ्‌नी, ओच्‍छे थे अधिकार चा योसेफदा पिन्‍जी। वंशला मिन भ्रिबा खातारीनोन रूबेनना मिन थेबा झाला मिन भ्रिबा ग्‍लारी आभ्रिनी।

२ यहूदा ह्राङला आलेगदे भन्‍दा भङ्‌बा मुबा, ओच्‍छे थेला वंशग्‍यामनोन शासन लबा म्‍हि गिक खसेला मुबा। तसैनोन थेबा झासे याङ्‌तोःबा अधिकार चा योसेफसेन याङ्‌जी।

३ इस्राएलला थेबा झा रूबेनना झागदे हानोक, पल्‍लु, हेस्रोनदेन कर्मी मुबा।

४ योएलला सन्‍तान चुगदेन हिन्‍ना, योएलला झा शमायाह, शमायाहला झा गोग, गोगला झा शिमी,

५ शिमीला झा मीका, मीकाला झा रायाह, रायाहला झा बाल,

६ ओच्‍छे बालला झा बीरह मुबा, बीरहदा अश्‍शूरला ग्‍ले तिग्‍लत-पिलेसेरसे चुङ्‌सी भोर्बा मुबा। बीरह रूबेनीगदेला मूल म्‍हि मुबा।

७ थेनीगदेला वंश अन्‍छार मिन भ्रिबा खातारी वंश वंशला मूल म्‍हिगदेला मिन चुह्रङ् लसी भ्रिबा मुबा, यीएल, जकरिया,

८ अजाजला झा बेला मुबा। बेला चा शेमाला छाया ओच्‍छे योएलला पनाति मुबा। थेनीगदे अरोएर भिबा ग्‍लारी चिमुबा, थेनीगदेला य्‍हुल्‍साला साँध नेबोदेन बाल-मोनधोना मुबा।

९ थेनीगदेसे स्‍यारपट्टि यूफ्रेटिस स्‍योङधोनाला तोङ्‌तोङ्‌बा ग्‍लाला कुनीधोनाला ग्‍ला ह्राङला यारी किन्‍जी। तिग्‍दा भिसम गिलाद भिबा ग्‍लारी चिमा थेनीगदेला म्‍हेमुइ ल्‍हानान तबा मुबा।

१० शाऊलसे शासन लबा धुइरी थेनीगदेसे हग्रीगदेदेन छ्‌याम लडाइ लजी, ओच्‍छे हग्रीगदे जम्‍मादान साइजी। ओच्‍छे थेनीगदेसे गिलादला स्‍यारपट्टि मुबा य्‍हुल्‍सा ह्राङला यारी किन्‍जी।

गादला सन्‍तान

११ गादीगदे थेनीगदेला ङाम्‍री मुबा बाशान य्‍हुल्‍सारी चिमुबा, थेनीगदेला य्‍हुल्‍साला साँध सलका भिबा ग्‍लाधोनान दोबा मुबा।

१२ योएल थेनीगदेला मूल म्‍हि मुबा, थे भन्‍दा दिला मूल म्‍हि चा शापाम मुबा ओच्‍छे बाशानरी चा यानैदेन शाफात मुबा।

१३ थेनीगदेला ज्‍योज्‍यो आलेगदे न्‍हङ्‌री ह्राङ ह्राङला म्‍हेमे अन्‍छार मिखाएल, मशुल्‍लाम, शेबा, योरै, यकान, जीआदेन एबेर लसी मूल म्‍हि निस मुबा।

१४ चु थोरी मुबा म्‍हिगदे अबीहेलला सन्‍तान मुबा। अबीहेलला आबा हूरी, हूरीला आबा यारोह, यारोहला आबा गिलाद, गिलादला आबा मिखाएल, मिखाएलला आबा यशीशै, यशीशैला आबा यहदो, यहदोला आबा बूज मुबा।

१५ अब्‍दीएलला झा गुनीला छाया अही चा थेनीगदेला म्‍हेमेला मूल म्‍हि मुबा।

१६ गादीगदे गिलादरी चिमुबा, ओच्‍छे थेनीगदे बाशानदेन थेला नाम्‍सागदेरी ओच्‍छे राग्‍युगदे छबारी तबा शारोनना जम्‍मान ग्‍लारीएनोन चिमुबा।

१७ यहूदाला ग्‍ले योतामदेन इस्राएलला ग्‍ले यारोबामसे शासन लबा धुइरी चु जम्‍मालान मिन वंश वंश अन्‍छार मिन भ्रिबा खातारी भ्रिबा मुबा।

१८ रूबेनीगदे, गादीगदेदेन मनश्‍शेला गङ्‌सल वंशला म्‍हिगदे चा ढालदेन तरवार थोसी लडाइ लबारी खम्‍बा म्‍हिगदेदेन म्‍यादली थोबा ओच्‍छे लडाइ लबारी तालिम किन्‍सी जिन्‍बा ४४,७६० जना मुबा। चुगदे जुनदमन धुइरीनोन लडाइ लबारी तयार मुबा।

१९ थेनीगदेसे हग्रीगदे, यतूर, नापीश ओच्‍छे नोदाबदेन छ्‌याम लडाइ लजी।

२० थेनीगदेसे लडाइ लबाला लागिरी परमेश्‍वरदेन छ्‌याम बिन्‍ती लबासे लमा परमेश्‍वरसे थेनीगदेदा ह्रो लजी। थेनीगदेसे परमेश्‍वरथोरी भर लबा मुबा। थेतबासेलमा परमेश्‍वरसे थेनीगदेला प्रार्थनाला जोहाब पिन्‍जी। ओच्‍छे हग्रीगदेदेन थेनीगदेला खिम्‍जेम य्‍हुल्‍सागदे जम्‍मासेन ह्राङ ह्राङदा थेनीगदेला यारी जिम्‍मा पिन्‍जी।

२१ थेनीगदेसे थे य्‍हुल्‍सागदेला म्‍हिगदेला ५०,००० ऊँट, २,५०,००० ग्‍यु, २,००० गधा भोर्जी, ओच्‍छे १,००,००० म्‍हिगदे चुङ्‌सी भोर्जी।

२२ अर्गु ल्‍हानान म्‍हिगदेदाएनोन साइजी। तिग्‍दा भिसम चु लडाइ परमेश्‍वरग्‍यामनोन तबा मुबा। थेनीगदे ह्राङदान अर्गुसे चुङ्‌सी आभोर्देधोना थेनीगदे थेनोन य्‍हुल्‍सारी चिजी।

यर्दन स्‍योङला स्‍यारपट्टि चिबा मनश्‍शे वंशला म्‍हिगदे

२३ मनश्‍शेला गङ्‌सल वंश बाशानहेन्‍से बाल-हेर्मोनदेन सेनीर अथवा हेर्मोन गङ्‌धोनान चिबा मुबा। थेरी थेनीगदेला सन्‍तानगदे झ्‍यासीन झ्‍याबारी आखम्‍बाधोना तजी।

२४ थेनीगदेला म्‍हेमे म्‍हेमे न्‍हङ्‌ला एपेर, यिशी, एलीएल, अज्रीएल, यर्मिया, होदबियादेन यहदीएल मुबा। चुगदे जम्‍मान भङ्‌बादेन मिन चलब तबा ओच्‍छे थेनीगदेला म्‍हेमे म्‍हेमेला मूल म्‍हिगदे मुबा।

यर्दन स्‍योङला स्‍यारपट्टि चिबा म्‍हिगदेदा य्‍हुल्‍साग्‍याम तेःबा

२५ तर थेनीगदेसे ह्राङला आखेम्‍हेमेगदेला परमेश्‍वरदा बिरोध लसी पाप लजी। ओच्‍छे परमेश्‍वरसे जुन य्‍हुल्‍ला म्‍हिगदेदा नाश लबा मुबा, थेनोन य्‍हुल्‍ला म्‍हिगदेला ला लुगदेदा तेन्‍सी थेनीगदे वेश्‍या ह्रङ्‌बान दोजी।

२६ थेतबासेलमा इस्राएलला परमेश्‍वरसे अश्‍शूरला ग्‍ले पूलदा थीजी, पूल ग्‍लेदा तिग्‍लत-पिलेसेरएनोन भिसी पाङ्‌मुबा। जमाहेन्‍से थे ग्‍लेसे रूबेन, गाददेन मनश्‍शेला गङ्‌सल वंशला म्‍हिगदेदा चुङ्‌सी भोर्जी। थे ग्‍लेसे थेनीगदेदा हलह, हाबोर हारादेन गोजान स्‍योङला कुनीरी भोर्सी थान्‍जी। दन्‍देधोनाएनोन थेनीगदे थे ग्‍लारीन मुला।

परमेश्‍वरला लागिरी पूजा लबा मूल म्‍हिगदेला वंश

६

लेवीला झागदे गेर्शोन, कहातदेन मरारी मुबा।

२ कहातला झागदे अम्राम, यिसहार, हेब्रोनदेन उज्‍जीएल मुबा।

३ अम्रामला झा हारूनदेन मोशा ओच्‍छे झामे मिरियम मुबा। हारूनना झागदे नादाब, अबीहू, एलाजारदेन ईतामार मुबा।

४ एलाजारला झा पीनहास मुबा, पीनहासला झा अबीशू मुबा।

५ अबीशूला झा बुक्‍की मुबा, बुक्‍कीला झा उज्‍जी मुबा।

६ उज्‍जीला झा जरयाह मुबा, जरयाहला झा मरायोत मुबा।

७ मरायोतला झा अमर्याह मुबा, अमर्याहला झा अहीतूब मुबा।

८ अहीतूबला झा सादोक मुबा, सादोकला झा अहीमास मुबा।

९ अहीमासला झा अजर्याह मुबा, अजर्याहला झा योहानान मुबा।

१० योहानानना झा अजर्याह मुबा, चुनोन अजर्याह चा सोलोमन ग्‍लेसे यरूशलेमरी स्‍होबा परमप्रभुला मन्‍दिररी पूजा लबा गे लमुबा।

११ अजर्याहला झा अमर्याह मुबा, अमर्याहला झा अहीतूब मुबा।

१२ अहीतूबला झा सादोक मुबा, सादोकला झा शल्‍लूम मुबा।

१३ शल्‍लूमला झा हिल्‍कियाह मुबा, हिल्‍कियाहला झा अजर्याह मुबा।

१४ अजर्याहला झा सरायाह मुबा, सरायाहला झा यहोसादाक मुबा।

१५ परमप्रभुसे यहूदादेन यरूशलेमदा नबूकदनेसरला यारी जिम्‍मा पिन्‍जी। थेनोन धुइरी थेसे यहोसादाकदाएनोन चुङ्‌सी जबरजस्‍ती लसी भोर्जी।

लेवीला अर्गु सन्‍तानगदे

१६ लेवीला झागदे गेर्शोन, कहातदेन मरारी मुबा।

१७ गेर्शोनना झागदेला मिन लिब्‍नीदेन शिमी मुबा।

१८ कहातला झागदे अम्राम, यिसहार, हेब्रोनदेन उज्‍जीएल मुबा।

१९ मरारीला झागदे महलीदेन मूशी मुबा। ह्राङ ह्राङला सन्‍तान अन्‍छार लेवीला वंशगदे चुनोन हिन्‍ना।

२० लेवीला झा गेर्शोनना वंश चुनोन हिन्‍ना, गेर्शोनना झा लिब्‍नी, लिब्‍नीला झा येहाथ, येहाथला झा जिम्‍माह,

२१ जिम्‍माहला झा योआ, योआला झा इद्दो, इद्दोला झा जेरह ओच्‍छे जेरहला झा यातरै मुबा।

२२ लेवीला झा कहातला वंश चुगदेन हिन्‍ना, कहातला झा अम्‍मीनादाब, अम्‍मीनादाबला झा कोरह, कोरहला झा अस्‍सीर,

२३ अस्‍सीरला झा एल्‍काना, एल्‍कानाला झा एब्‍यासाप, एब्‍यासापला झा अस्‍सीर,

२४ अस्‍सीरला झा तहत, तहतला झा उरीएल, उरीएलला झा उज्‍जियाह ओच्‍छे उज्‍जियाहला झा शौल मुबा।

२५ एल्‍कानाला झागदे अमासैदेन अहीमोत मुबा।

२६ अहीमोतला झा एल्‍काना, एल्‍कानाला झा सोफै, सोफैला झा नहत,

२७ नहतला झा एलीआब, एलीआबला झा यरोहाम, यरोहामला झा एल्‍काना ओच्‍छे एल्‍कानाला झा शमूएल मुबा।

२८ शमूएलला थेबा झा योएल, च्‍याङ्‌बा झा अबिया मुबा।

२९ लेवीला झा मरारीला सन्‍तान चुनोन हिन्‍ना, मरारीला झा महली, महलीला झा लिब्‍नी, लिब्‍नीला झा शिमी, शिमीला झा उज्‍जाह,

३० उज्‍जाहला झा शिमेअ, शिमेअला झा हग्‍गियाह, हग्‍गियाहला झा असायाह मुबा।

परमेश्‍वरला मन्‍दिररी बाजा ह्राप्‍बादेन व्‍हाइ गोबा म्‍हिगदे

३१ सन्‍दोस परमप्रभुला मन्‍दिररी थान्‍माहेन्‍से बाजा ह्राप्‍बा जिम्‍मा किन्‍बाला लागिरी दाऊदसे धम्‍बा म्‍हिगदे चुनोन हिन्‍ना।

३२ सोलोमनसे यरूशलेमरी परमप्रभुला मन्‍दिर आस्‍होदेधोना परमप्रभु धन्‍छ्‌याबा चोखो पालला ङाच्‍छापट्टि ठिम अन्‍छार थेनीगदेसे बाजा सदन ह्राप्‍मुबा।

३३ चु गे लबा वंशला म्‍हिगदेला मिन चुनोन हिन्‍ना, कहातीगदेग्‍याम धम्‍बा व्‍हाइ गोबा मूल म्‍हि हेमान हिन्‍ना। हेमानना आबा योएल, योएलला आबा शमूएल, शमूएलला आबा एल्‍काना,

३४ एल्‍कानाला आबा यरोहाम, यरोहामला आबा एलीएल, एलीएलला आबा तोह, तोहला आबा सूप,

३५ सूपला आबा एल्‍काना, एल्‍कानाला आबा महत, महतला आबा अमासै, अमासैला आबा एल्‍काना,

३६ एल्‍कानाला आबा योएल, योएलला आबा अजर्याह, अजर्याहला आबा सपन्‍याह, सपन्‍याहला आबा तहत,

३७ तहतला आबा अस्‍सीर, अस्‍सीरला आबा एब्‍यासाप, एब्‍यासापला आबा कोरह, कोरहला आबा यिसहार,

३८ यिसहारला आबा कहात, कहातला आबा लेवी, लेवीला आबा इस्राएल मुबा।

३९ हेमानदा ह्रो लबा आसाप चा थेला दाहिने यापट्टि राप्‍सी चिमुबा। आसापला आबा बेरेक्‍याह, बेरेक्‍याहला आबा शिमेअ,

४० शिमेअला आबा मिखाएल, मिखाएलला आबा बासेयाह, बासेयाहला आबा मल्‍कियाह,

४१ मल्‍कियाहला आबा एत्‍नी, एत्‍नीला आबा जेरह, जेरहला आबा अदायाह,

४२ अदायाहला आबा एतान, एतानला आबा जिम्‍माह, जिम्‍माहला आबा शिमी,

४३ शिमीला आबा यहत, यहतला आबा गेर्शोन, गेर्शोनना आबा लेवी मुबा।

४४ थेनीगदेदा ह्रो लबागदे हेमानना देब्रेपट्टि चिबा मरारी वंशला एतान मुबा। एतानना आबा कीशी, कीशीला आबा अब्‍दी, अब्‍दीला आबा मल्‍लूक,

४५ मल्‍लूकला आबा हशब्‍याह, हशब्‍याहला आबा अमस्‍याह, अमस्‍याहला आबा हिल्‍कियाह,

४६ हिल्‍कियाहला आबा अम्‍सी, अम्‍सीला आबा बानी, बानीला आबा शेमेर,

४७ शेमेरला आबा महली, महलीला आबा मूशी, मूशीला आबा मरारी, मरारीला आबा लेवी मुबा।

४८ थेनीगदेला लेवी ज्‍योज्‍यो आलेगदेसे चा परमेश्‍वरला दिम अथवा परमेश्‍वर धन्‍छ्‌याबा चोखो पालला जम्‍मान गे लमुबा।

हारूनना सन्‍तान

४९ तर हारूनदेन थेला सन्‍तानगदेसे चा धूप म्राबा ग्‍लारी धूप म्राबादेन बलि फुल्‍बा ग्‍लारी मेरी ख्राङ्‌सी फुल्‍बा बलि फुल्‍बा गे लमुबा। थेनीगदेदा परमेश्‍वर धन्‍छ्‌याबा ग्‍लाला जम्‍मान भन्‍दा चोखो ग्‍लारी लतोःबा जम्‍मान गेदेन इस्राएलला पाप मेटब लबाला लागिरी बलि फुल्‍बा गेला जिम्‍मा पिन्‍बा मुबा। परमेश्‍वरला गे लबा म्‍हि मोशासे कुल्‍बा अन्‍छार थेनीगदेसे थे जम्‍मान गे लमुबा।

५० हारूनना सन्‍तान चुनोन हिन्‍ना, हारूनना झा एलाजार, एलाजारला झा पीनहास, पीनहासला झा अबीशू,

५१ अबीशूला झा बुक्‍की, बुक्‍कीला झा उज्‍जी, उज्‍जीला झा जरयाह,

५२ जरयाहला झा मरायोत, मरायोतला झा अमर्याह, अमर्याहला झा अहीतूब,

५३ अहीतूबला झा सादोकदेन सादोकला झा अहीमास मुबा।

लेवीगदे चिबा ग्‍ला

५४ हारूनना सन्‍तान कहाती वंशदा फेसी पिन्‍बा ग्‍लागदे चुनोन हिन्‍ना। तिग्‍दा भिसम जम्‍मान भन्‍दा ङाच्‍छा युबा चिट्ठा कहातीगदेदान परब तबा मुबा।

५५ थेनीगदेदा यहूदाला हेब्रोनदेन हेब्रोनना क्‍यारक्‍युर मुबा राग्‍यु छबा ग्‍लागदे पिन्‍जी।

५६ तर यपुन्‍नेला झा कालेबदा थे शहरला नाम्‍सादेन भुगदे पिन्‍जी।

५७ ओच्‍छे हारूनना सन्‍तानगदेदा चु शहरगदे पिन्‍बा मुबा। ज्‍यान जोगब लबाला लागिरी म्‍हि य्‍हार्सी निसी चिबा हेब्रोन शहर पिन्‍बा मुबा, ओच्‍छे लिब्‍ना, यत्तीर, एश्‍तमो,

५८ हीलन, दबीर,

५९ आशान, युत्तादेन बेथ-शेमेश ओच्‍छे चु शहरगदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

६० ओच्‍छे बेन्‍यामीनना वंशग्‍याम थेनीगदेदा गेबा, आलेमेत, अनातोतदेन थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍जी। कहातीगदेला वंशगदेदा शहरगदे च्‍युक सोम भो लसी पिन्‍बा मुबा।

६१ कहातला अर्गु बाँकी मुबा सन्‍तानगदेदा यर्दन स्‍योङला न्‍हुपपट्टि चिबा मनश्‍शे वंशला गङ्‌सल म्‍हिगदेसे शहर च्‍युइ पिन्‍जी।

६२ गेर्शोनना सन्‍तानगदेदा थेनीगदेला वंश वंश अन्‍छार इस्‍साखार, आशेर, नप्‍तालीदेन यर्दन स्‍योङला स्‍यारपट्टि बाशानरी चिबा मनश्‍शे वंशला गङ्‌सल म्‍हिगदेसे च्‍युक सोम शहरगदे पिन्‍जी।

६३ ओच्‍छे मरारीला सन्‍तानगदेदा थेनीगदेला वंश वंश अन्‍छार रूबेन, गाददेन जबूलूनना वंशसे च्‍युक न्‍ही शहरगदे पिन्‍जी।

६४ चुह्रङ् लसी इस्राएलीगदेसे लेवीगदेदा चु शहरगदेदेन शहरगदेला क्‍यारक्‍युर मुबा राग्‍यु छबा ग्‍लागदेएनोन पिन्‍जी।

६५ चुथोरी भ्रिबा शहरगदे यहूदा, शिमियोनदेन बेन्‍यामीन वंशसे चिट्ठा युसी थेनीगदेदा पिन्‍बा मुबा।

६६ कहातला कोइ कोइ वंशगदेदा एफ्राइमला वंशसे थेनीगदेदा चिबाला लागिरी शहरगदेदेन शहरगदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

६७ थेनीगदेदा एफ्राइमला गङ्‌पट्टिला य्‍हुल्‍सारी ज्‍यान जोगब लबाला लागिरी म्‍हि य्‍हार्सी निसी चिबा शकेम शहर पिन्‍बा मुबा, ओच्‍छे गेजेर,

६८ योक्‍माम, बेथ-होरोन,

६९ अय्‍यालोनदेन गात-रिम्‍मोन ओच्‍छे थे ग्‍लेगदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

७० इस्राएलीगदेसे यर्दन स्‍योङला न्‍हुपपट्टि चिबा मनश्‍शेला गङ्‌सल वंशग्‍याम आनेरदेन बिलाम शहर ओच्‍छे थे शहरगदेला क्‍यारक्‍युर मुबा राग्‍यु छबा ग्‍लागदेएनोन कहातला अर्गु बाँकी वंशगदेदा पिन्‍बा मुबा।

७१ गेर्शोनना सन्‍तानगदेदा पिन्‍बा ग्‍लागदे चुनोन हिन्‍ना, यर्दन स्‍योङला स्‍यारपट्टि चिबा मनश्‍शेला गङ्‌सल वंशग्‍याम बाशानना गोलानदेन अस्‍तारोत शहर, ओच्‍छे थे शहरगदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

७२ इस्‍साखारला वंशग्‍याम केदेश, दाबरत,

७३ रामोतदेन अनेम ओच्‍छे थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

७४ आशेरला वंशग्‍याम माशाल, अब्‍दोन,

७५ हूकोकदेन रहोब ओच्‍छे थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

७६ नप्‍तालीला वंशग्‍याम गालीलला केदेश, हम्‍मोनदेन किर्यातैम ओच्‍छे थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

७७ मरारीगदेला अर्गु बाँकी वंशदा पिन्‍बा ग्‍लागदे चुनोन हिन्‍ना। जबूलूनना वंशग्‍याम योक्‍माम, कर्तह, रिम्‍मोनोदेन तबोर ओच्‍छे थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

७८ यर्दन स्‍योङला क्‍याम्‍सङ्‌पट्टि यरीहोला स्‍यारपट्टि चिबा रूबेनना वंशग्‍याम तोङ्‌तोङ्‌बा ग्‍लारी मुबा बेसेर, यहसाह,

७९ कदेमोतदेन मेपात ओच्‍छे थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

८० गादला वंशग्‍याम गिलादरी मुबा रामोत, महनोम,

८१ हेश्‍बोनदेन याजेर ओच्‍छे थे ग्‍लागदेला क्‍यारक्‍युर मुबा राग्‍यु छबा ग्‍लागदेएनोन पिन्‍बा मुबा।

इस्‍साखारला सन्‍तानगदे

७

इस्‍साखारला झा ब्‍लि मुबा, थेनीगदेला मिन तोला, पूवा, याशूबदेन शिम्रोन मुबा।

२ तोलाला झागदे उज्‍जी, रपायाह, यरीएल, यहमै, यिब्‍सामदेन शमूएल मुबा। थेनीगदे ह्राङ ह्राङला म्‍हेमेला मूल म्‍हि मुबा। दाऊद ग्‍लेला धुइरी तोलाला सन्‍तान न्‍हङ्‌री लडाइ लबारी सेबा म्‍हिगदे २२,६०० मुबा।

३ उज्‍जीला झा यिज्‍याही मुबा। यिज्‍याहीला झागदे मिखाएल, ओबदिया, योएलदेन यिश्‍याह मुबा। यिज्‍याहीदेन थेला झा ब्‍लिनोन ह्राङ ह्राङला म्‍हेमेला मूल म्‍हि मुबा।

४ चु बाहेक थेनीगदेला वंश अन्‍छार लडाइ लबारी सेबा म्‍हिगदे ३६,००० मुबा। तिग्‍दा भिसम थेनीगदेला म्रिङदेन झा झामेएनोन ल्‍हानान मुबा।

५ इस्‍साखारला जम्‍मान वंश न्‍हङ्‌री लडाइ लबारी सेबा म्‍हिगदेला मिन भ्रिबा अन्‍छार ८७,००० ह्रेम्‍फेबे जे मुबा।

बेन्‍यामीनदेन दानना सन्‍तान

६ बेन्‍यामीनना झा सोम मुबा, थेनीगदेला मिन बेला, बेकेरदेन येदीएल मुबा।

७ बेलाला झा ङ्‌हा मुबा, थेनीगदेला मिन यसम्‍बोन, उज्‍जी, उज्‍जीएल, यरीमोतदेन ईरी मुबा। चुगदे ह्राङ ह्राङला म्‍हेमेला मूल म्‍हि मुबा। थेनीगदेला वंश अन्‍छार लडाइ लबारी सेबा म्‍हि २२,०३४ मुबा।

८ बेकेरला झागदे जमीरा, योआश, एलीएजर, एल्‍योएनै, ओम्री, यरेमोत, अबिया, अनातोतदेन आलेमेत मुबा।

९ चु जम्‍मान बेकेरला झागदे मुबा। थेनीगदेला वंशला मिन भ्रिबा किताब अन्‍छार ह्राङ ह्राङला म्‍हेमेला मूल म्‍हिदेन लडाइ लबारी सेबा म्‍हि २०,२०० मुबा।

१० येदीएलला झा गिक मुबा, थेला मिन बिल्‍हान मुबा। बिल्‍हानना झागदे येऊश, बेन्‍यामीन, एहूद, केनाना, जेतान, तर्शीशदेन अहीशहर मुबा।

११ येदीएलला चु जम्‍मान झागदे ह्राङ ह्राङला म्‍हेमेला मूल म्‍हि मुबा। लडाइ लबारी तयार तबा म्‍हिगदे १७,२०० मुबा।

१२ शुप्‍पीदेन हुप्‍पीएनोन इरला सन्‍तान मुबा। ओच्‍छे हुशीम अहेर†ला झा मुबा।

नप्‍तालीदेन मनश्‍शेला सन्‍तानगदे

१३ नप्‍तालीला झागदे यहसेल, गुनी, येसेरदेन शिल्‍लेम मुबा। चुगदे बिल्‍हाला सन्‍तान मुबा।

१४ मनश्‍शेला झा अस्रीएलदेन माकीर मुबा, चु न्‍ही चा मनश्‍शेसे म्रिङ ह्रङ्‌बान स्‍होसी थान्‍बा अरामी म्रिङ्‌म्‍हेमेग्‍याम न्‍हबा मुबा। माकीर चा गिलादला आबा मुबा।

१५ माकीरसे हुप्‍पीदेन शुप्‍पीला लागिरी म्रिङ गिक गिक भसी पिन्‍जी। माकीरला आङाला मिन माका मुबा। माकीरला अर्गु झाला मिन सलोफाद मुबा। सलोफादला झामेगदे जे मुबा।

१६ माकीरला म्रिङ माकासे झा न्‍ही न्‍हजी, थेसे थे न्‍हीला मिन पेरेशदेन शेरेश थान्‍बा मुबा, पेरेशला झागदे ऊलामदेन राकेम मुबा।

१७ ऊलामला झा बदान मुबा। चुगदे चा गिलादला सन्‍तानगदे हिन्‍ना। गिलाद चा माकीरला झा, मनश्‍शेला छाया मुबा।

१८ गिलादला आङा हम्‍मोलेकेत चा ईशोद, अबीएजेरदेन महलाला आमा मुबा।

१९ शमीदाला झागदे अहियन, शकेम, लिखीदेन अनीआम मुबा।

एफ्राइमला सन्‍तान

२० एफ्राइमला झा शूतेलह, शूतेलहला झा बेरेद, बेरेदला झा तहत, तहतला झा एलादा, एलादाला झा तहत,

२१ तहतला झा जाबाद, जाबादला झा शूतेलह मुबा। एफ्राइमला अर्गु झा न्‍ही एसेरदेन एलात मुबा। थे न्‍हीदा गातला म्‍हिगदेला म्‍हेमुइ य्‍हो लबारी निमा गातला म्‍हिगदेसे साइबा मुबा।

२२ थेनीगदेला आबा एफ्राइमसे थेनीगदेला लागिरी ल्‍हानान धिनधोना क्राबा क्रिङ्‌बा लसी चिजी, ओच्‍छे थेला ज्‍योज्‍यो आलेगदे थेदा आँट पिन्‍बारी खजी।

२३ जमाहेन्‍से थे ह्राङला म्रिङदेन छ्‌याम मेर्जी। ओच्‍छे थेला म्रिङ जीउ न्‍हीला तजी, ओच्‍छे झा गिक न्‍हजी। थेसे थे कोलाला मिन बरीआ थान्‍जी। तिग्‍दा भिसम थेला म्‍हेमे न्‍हङ्‌री दुख तबा मुबा।

२४ एफ्राइमला शेराह मिन लबा झामे गिकएनोन मुबा, थेसे तोरदेन मारपट्टिला बेथ-होरोन ओच्‍छे उज्‍जेन-शेराह शहरगदे स्‍होजी।

२५ एफ्राइमला रपाह मिन लबा झाएनोन मुबा। रपाहला झा रेशेप, रेशेपला झा तेलह, तेलहला झा तहन,

२६ तहनना झा लादान, लादानना झा अम्‍मीहूद, अम्‍मीहूदला झा एलीशामा,

२७ एलीशामाला झा नून, नूनना झा यहोशू मुबा।

२८ थेनीगदे चिबा य्‍हुल्‍सा न्‍हङ्‌री बेथेलदेन थेला क्‍यारक्‍युरला शहरगदे, स्‍यारपट्टि नारान, न्‍हुपपट्टि गेजेरदेन थेला क्‍यारक्‍युरला शहरगदे ओच्‍छे शकेम, झ्‍याङ्‌पट्टि अय्‍याहदेन थेला क्‍यारक्‍युरला शहरगदेएनोन परब तमुबा।

२९ मनश्‍शेला सन्‍तानसे बेथ-शान, तानाक, मगिद्दोदेन डदोर ओच्‍छे थे ग्‍लागदेला क्‍यारक्‍युरला शहरगदेएनोन ह्राङला यारी किन्‍बा मुबा। चु जम्‍मान शहरगदेरी याकूबला झा योसेफला सन्‍तान चिमुबा।

आशेरला सन्‍तान

३० आशेरला झागदे यिम्‍ना, यिश्‍वा, यिश्‍वी, बरीआदेन झामे सेरह मुबा।

३१ बरीआला झागदे हेबेरदेन मल्‍कीएल मुबा, मल्‍कीएलसे बिर्जेत शहर स्‍होबा मुबा।

३२ हेबेरला झागदे यप्‍लेत, शोमेर, होतामदेन झामे शूअ मुबा।

३३ यप्‍लेतला झागदे पासक, बिम्‍हालदेन अश्‍वात मुबा।

३४ शोमेरला झागदे अही, रोहगा, हूब्‍बादेन अराम मुबा।

३५ शोमेरला आले हेलेमला झागदे सोपह, यिप्‍न, शेलेशदेन आमाल मुबा।

३६ सोपहला झागदे सूह, हर्नेपेर, शूआल, बरी, यिम्राह,

३७ बेसेर, होद, शामा, शिल्‍शा, यित्रानदेन बीरा मुबा।

३८ येतेरला झागदे यपुन्‍ने, पिस्‍पादेन अरा मुबा।

३९ उल्‍लाला झागदे आरा, हन्‍नीएलदेन रिसिया मुबा।

४० चुगदे जम्‍मान आशेरला सन्‍तान हिन्‍ना। चुगदे ह्राङ ह्राङला म्‍हेमेला मूल म्‍हि मुबा, ओच्‍छे मिन चलब तबा भङ्‌बा म्‍हिदेन गन्‍बागदे मुबा। चुगदेला वंश अन्‍छार लडाइ लबारी सेबा म्‍हिगदे २६,००० मुबा।

† 

७:१२ अहेर दानदा अहेर भिसीएनोन पाङ्‌मुबा, ठुङ्‌बा ४६:२३ री हुशीम दानना झा हिन्‍ना।

बेन्‍यामीनना सन्‍तान

८

बेन्‍यामीनना झागदे थेबा बेला, पाराङ अश्‍बेल, साँजी अहरह,

२ काँजी नोहा, च्‍याङ्‌बा रफा मुबा।

३ बेलाला झागदे अद्दार, गेरा, अबीहूद,

४ अबीशू, नामान, अहोह,

५ गेरा, शपूपानदेन हुराम मुबा।

६-७ एहूदला झागदे नामान, अहियाहदेन गेरा मुबा। थेनीगदे गेबारी चिबा म्‍हेमे म्‍हेमेला मूल म्‍हिगदे मुबा। थेनीगदेदा चुङ्‌सी जबरजस्‍ती लसी मानहत भिबा ग्‍लारी भोर्बा मुबा। गेराला झागदे चा उज्‍जादेन अहीहूद मुबा।

८-९ बेन्‍यामीनना अर्गु सन्‍तान सहरेमसे ह्राङला म्रिङ न्‍ही हुशीमदेन बारादा छोडपत्र पिन्‍जी। जमाहेन्‍से मोआब य्‍हुल्‍सारी चिबा धुइरी सहरेमसे होदेशदेन छ्‌याम दोःसी ब्‍याह लजी। थे म्रिङग्‍याम झा निस न्‍हजी, थे झागदेला मिन चा योबाब, सिबिअ, मेशा, मल्‍काम,

१० यूस, साकियादेन मिर्मा मुबा। सहरेमला चु झागदे ह्राङ ह्राङला म्‍हेमेला मूल म्‍हि मुबा।

११ हुशीमग्‍यामएनोन सहरेमला झा न्‍ही अबीतूबदेन एल्‍पाल न्‍हबा मुबा।

१२ एल्‍पालला झा सोम मुबा, थेनीगदेला मिन चा एबेर, मिशामदेन शेमेद मुबा। चुनोन शेमेदसे ओनोदेन लोद शहर ओच्‍छे थे शहरला क्‍यारक्‍युरला जम्‍मान नाम्‍सागदे स्‍होबा मुबा।

गातदेन अय्‍यालोनना बेन्‍यामीनीगदे

१३ बरीआदेन शेमासे चा गातला म्‍हिगदेदा तेःसी ताप्‍बा मुबा, ओच्‍छे चु न्‍ही अय्‍यालोनरी चिबा म्‍हिगदेला म्‍हेमे म्‍हेमेला मूल म्‍हि दोबा मुबा।

१४ अहियो, शाशक, यरेमोत,

१५ जबदियाह, आराद, एदेर,

१६ मिखाएल, यिश्‍पादेन योहा चा बरीआला झागदे मुबा।

यरूशलेमला बेन्‍यामीनीगदे

१७ जबदियाह, मशुल्‍लाम, हिज्‍की, हेबेर,

१८ यिश्‍मरै, यिज्‍लीअदेन योबाब चा एल्‍पालला अर्गु झागदे मुबा।

१९ याकीम, जिक्री, जब्‍दी,

२० एलीएनै, सिल्‍लतै, एलीएल,

२१ अदायाह, बरायाहदेन शिम्रात चा शिमीला झागदे मुबा।

२२ यिश्‍पान, एबेर, एलीएल,

२३ अब्‍दोन, जिक्री, हानान,

२४ हनन्‍याह, एलाम, अन्‍तोतियाह,

२५ यिपदियादेन पनूएल चा शाशकला झागदे मुबा।

२६ शम्‍शरै, शहर्याह, अतल्‍याह,

२७ यारेश्‍याह, एलियादेन जिक्री चा यरोहामला झागदे मुबा।

२८ चुगदेन ह्राङ ह्राङला वंश अन्‍छार म्‍हेमे म्‍हेमेला मूल म्‍हिगदे मुबा। ओच्‍छे चुगदे यरूशलेमरी चिमुबा।

गिबोनदेन यरूशलेमला बेन्‍यामीनीगदे

२९ यीएलसे गिबोन शहर स्‍होबा मुबा, थे गिबोनरीन चिमुबा। थेला म्रिङला मिन माका मुबा।

३० थेला थेबा झा अब्‍दोन ओच्‍छे सूर, कीश, बाल, नेर, नादाब,

३१ गदोर, अहियो, जेकेरदेन मिक्‍लोत मुबा।

३२ मिक्‍लोत चा शिमाहला आबा मुबा। थेनीगदे यरूशलेमरी ह्राङला ज्‍योज्‍यो आलेगदेला ङाम्‍री चिमुबा।

शाऊल ग्‍लेला सन्‍तान

३३ नेर चा कीशला आबा मुबा, कीश चा शाऊलला आबा मुबा, शाऊल चा जोनाथन, मल्‍कीशूअ, अबीनादाबदेन एश्‍बाल†ला आबा मुबा।

३४ जोनाथनना झा मरीब्‍बाल† मुबा, थे मीकाला आबा मुबा।

३५ मीकाला झागदे पीतोन, मेलेक, तारेदेन आहाज मुबा।

३६ आहाज चा यहोअदाला आबा मुबा, यहोअदा चा आलेमेत, अज्‍मावेतदेन जिम्रीला आबा मुबा। जिम्री चा मोसला आबा मुबा।

३७ मोस चा बिनेला आबा मुबा। बिनेला झा रफाह मुबा, रफाहला झा एलासा मुबा, एलासाला झा आसेल मुबा।

३८ आसेलला झा ढु मुबा, थेनीगदेला मिन अज्रीकाम, बोकरू, इश्‍माएल, शार्याह, ओबदियादेन हानान मुबा। चु जम्‍मान आसेलला झागदे मुबा।

३९ आसेलला आले एशेकला झागदे थेबा ऊलाम, पाराङ येऊशदेन च्‍याङ्‌बा एलीपेलेत मुबा।

४० ऊलामला झागदे म्‍यादली चलब लबारी सेबादेन भङ्‌बा भङ्‌बा मुबा। थेला झागदेदेन छायागदे लसी १५० जना मुबा। चु जम्‍मान बेन्‍यामीनना सन्‍तान मुबा।

† 

८:३३ एश्‍बाल २ शमूएल २:८ री ईश्‍बोशेत भिबा मुबा।

† 

८:३४ मरीब्‍बाल २ शमूएल ४:४ री मपीबोशेत भिबा मुबा।

चुङ्‌सी जबरजस्‍ती लसी भोर्बा म्‍हिगदे दोःसी खबा

९

इस्राएलला जम्‍मान म्‍हिगदेला मिन थेनीगदेला वंश वंश अन्‍छार भ्रिबा मुला। थेनीगदेला मिन इस्राएलला ग्‍लेगदेला मिन भ्रिबा खातारी भ्रिबा मुबा। ओच्‍छे यहूदाला म्‍हिगदेसे चा पाप लबासे लमा चुङ्‌सी जबरजस्‍ती लसी बेबिलोनरी भोर्बा मुबा।

२ ह्राङला आखेम्‍हेमेला य्‍हुल्‍सारी दोःसी खसी जम्‍मान भन्‍दा ङाच्‍छा ह्राङ ह्राङला शहररी चिबागदे चा कोइ इस्राएलीगदे, परमेश्‍वरला मन्‍दिररी पूजा लबा म्‍हिगदे, लेवीगदेदेन परमेश्‍वर धन्‍छ्‌याबा पालरी गे लबा म्‍हिगदे मुबा।

३ यहूदा, बेन्‍यामीन, एफ्राइमदेन मनश्‍शेला कोइ कोइ म्‍हिगदे दोःसी खसी यरूशलेमरी चिबागदे चा चुगदेन हिन्‍ना।

४ यहूदाला झा फारेसला सन्‍तानना मूल म्‍हि चा उत्तै मुबा, थेला आबा अम्‍मीहूद, अम्‍मीहूदला आबा ओम्री, ओम्रीला आबा इम्री, इम्रीला आबा बानी मुबा।

५ यहूदाला झा शेलाला सन्‍तानना मूल म्‍हि चा असायाह मुबा, शेलाला अर्गु झागदेएनोन मुबा।

६ यहूदाला झा जेरहला सन्‍तानना मूल म्‍हि यीएल मुबा। यरूशलेमरी चिबा यहूदा वंशला म्‍हिगदे ६९० जना मुबा।

७-८ दोःसी खसी यरूशलेमरी चिबा बेन्‍यामीनना म्‍हिगदे चा सल्‍लू, यिब्‍नियाह, एलाहदेन मशुल्‍लाम मुबा।

सल्‍लूला आबा मशुल्‍लाम, मशुल्‍लामला आबा होदबिया, होदबियाला आबा हस्‍सेनूअ मुबा।

यिबनियाला आबा यरोहाम मुबा।

एलाहला आबा उज्‍जी, उज्‍जीला आबा मिक्री मुबा।

मशुल्‍लामला आबा शपत्‍याह, शपत्‍याहला आबा रूएल, रूएलला आबा यिबनिया मुबा।

९ यरूशलेमरी चिबा बेन्‍यामीनना म्‍हिगदे ह्राङ ह्राङला वंश अन्‍छार ९५६ जना मुबा। थेनीगदे जम्‍मान ह्राङ ह्राङला म्‍हेमेला मूल म्‍हि मुबा।

यरूशलेमरी चिबा परमेश्‍वरला मन्‍दिररी पूजा लबा म्‍हिगदे

१० दोःसी खसी यरूशलेमरी चिबा परमेश्‍वरला मन्‍दिररी पूजा लबा म्‍हिगदे चुगदेन हिन्‍ना।

थेनीगदे चा यदायाह, यहोयारीब, याकीन,

११ हिल्‍कियाहला झा अजर्याह मुबा। हिल्‍कियाहला आबा मशुल्‍लाम, मशुल्‍लाम आबा सादोक, सादोकला आबा मरायोत, मरायोतला आबा अहीतूब मुबा। अहीतूब चा परमेश्‍वरला दिमरी गे लबा मूल म्‍हि मुबा।

१२ ओच्‍छे यरोहामला झा अदायाह मुबा, थे चा पशहूरला छाया, मल्‍कियाहला पनाती मुबा।

ओच्‍छे अदीएलला झा मासै मुबा, अदीएलला आबा यहजेरा, यहजेराला आबा मशुल्‍लाम, मशुल्‍लामला आबा मशिल्‍लेमीत, मशिल्‍लेमीतला आबा इम्‍मेर मुबा।

१३ परमेश्‍वरला मन्‍दिररी पूजा लबा म्‍हिगदे १,७६० जना मुबा, थेनीगदे ह्राङ ह्राङला म्‍हेमेला मूल म्‍हिएनोन मुबा। थेनीगदे परमेश्‍वरला दिमला जम्‍मान गे लबारी सेबा म्‍हिगदे मुबा।

यरूशलेमरी चिबा लेवीगदे

१४ दोःसी खसी यरूशलेमरी चिबा लेवीगदे चुगदेन हिन्‍ना।

थेनीगदे चा हश्‍शूबला झा शमायाह मुबा, हश्‍शूबला आबा अज्रीकाम, अज्रीकामला आबा हशब्‍याह मुबा। चुगदे चा मरारीला सन्‍तान मुबा।

१५ ओच्‍छे बक्‍बक्‍कर, हारेशदेन गालाल मुबा।

ओच्‍छे मीकाला झा मत्तन्‍याह मुबा, मीकाला आबा जिक्री, जिक्रीला आबा आसाप मुबा।

१६ ओच्‍छे शमायाहला झा ओबदिया मुबा, शमायाहला आबा गालाल, गालालला आबा यदूतून मुबा,

ओच्‍छे आसाला झा बेरेक्‍याह मुबा, आसाला आबा एल्‍काना मुबा। एल्‍काना नतोपातीगदेला नाम्‍सारी चिमुबा।

परमेश्‍वर धन्‍छ्‌याबा पाल ख्रुङ्‌बा सिपाहीगदे

१७ परमेश्‍वर धन्‍छ्‌याबा पाल ख्रुङ्‌बा सिपाहीगदे शल्‍लूम, अक्‍कूब, तल्‍मोन, अहीमनदेन थेनीगदेला ज्‍योज्‍यो आलेगदे मुबा। शल्‍लूम चा परमेश्‍वर धन्‍छ्‌याबा पाल ख्रुङ्‌बा सिपाहीगदेला मूल म्‍हि मुबा।

१८ चु धुइरी चा थेनीगदे ग्‍लेखाङ्‌ला स्‍यारपट्टिला मूल म्रापरी पाले चिमुबा। ङाच्‍छा चा थेनीगदे लेवीगदे चिबा पालगदेला पालेगदे मुबा।

१९ शल्‍लूम चा कोरेला झा, एब्‍यासापला छाया, कोरहला पनाती मुबा। शल्‍लूमदेन थेला ज्‍योज्‍यो आले कोरहवंशीगदेदा चा पाल न्‍हङ्‌री वाङ्‌बा मूल म्राप ख्रुङ्‌बा जिम्‍मा पिन्‍बा मुबा। थेनीगदेला आखेम्‍हेमेगदेसेनोन परमेश्‍वर धन्‍छ्‌याबा पाल न्‍हङ्‌री वाङ्‌बा म्राप ख्रुङ्‌बा गे लमुबा।

२० ओन्‍मा एलाजारला झा पीनहास थेनीगदेदा च्‍याबा मूल म्‍हि मुबा, परमप्रभु थेदेन छ्‌याम मुबा।

२१ मेशेलेम्‍याहला झा जकरिया परमेश्‍वर धन्‍छ्‌याबा पालला म्रापरी पाले मुबा।

२२ म्रापरी पाले चिबाला लागिरी २१२ जना धम्‍बा मुबा। थेनीगदेला नाम्‍सा अन्‍छार थेनीगदेला मिन ह्राङला वंशला मिन भ्रिबा खातारी भ्रिबा मुबा। दाऊददेन अगमवक्ता शमूएलसे थेनीगदेदा थे गेला लागिरी धम्‍बा मुबा।

२३ थेनीगदेदेन थेनीगदेला झागदेदा परमप्रभु धन्‍छ्‌याबा पालला मूल म्रापगदेरी पाले चिबा गे पिन्‍बा मुबा।

२४ थे पालेगदे स्‍यार, लो, न्‍हुप, झ्‍याङ पट्टि ब्‍लिलान म्रापरी चितोःमुबा।

२५ चु गेरी थेनीगदेदा ह्रो लबारी थेनीगदेला ज्‍योज्‍यो आलेगदे नाम्‍साग्‍याम पालो पालो लसी खमुबा। थेनीगदेसे ताल गिकरी निस निस धिनधोना गे लमुबा, चुह्रङ् लसी थेनीगदे पालोन पालो गेरी खमुबा।

२६ तर गोर ब्‍लि मूल पालेगदे चा लेवीगदे मुबा, थेनीगदेसे परमेश्‍वरला दिमला कोठागदेदेन भण्‍डारगदे च्‍यातोःमुबा।

२७ थेनीगदे सदन परमेश्‍वरला दिमला ख्राङ्‌गारीन म्‍हेर्मुबा। तिग्‍दा भिसम धुइ धुइरी थेनीगदेला गे तमुबा। ओच्‍छे स्‍य्‍हो स्‍य्‍होरी मूल म्रापगदे ठोङ्‌बा जिम्‍माएनोन थेनीगदेलान मुबा।

अर्गु लेवीगदे

२८ थेनीगदे न्‍हङ्‌ला कोइ कोइ लेवीगदेसे चा परमेश्‍वरला दिमरी चलब लबा ताङ्‌गदेला जिम्‍मा किन्‍जी। थे ताङ् मङ्‌ग्‍यार भोर्मा, दिम न्‍हङ्‌री भमा थेनीगदेसे झ्‍यासी थान्‍तोःमुबा।

२९ थेनीगदे न्‍हङ्‌ला अर्गु कोइ कोइदा चा सामानगदेदेन परमेश्‍वरला दिमला अर्गु जम्‍मान ताङ्‌गदे ओच्‍छे भ्रा, अङ्‌गुरला निङ्‌गु, छ्‌युगु, धूपदेन ज्‍यबा बास्‍ना खबा मसलाला जिम्‍मा पिन्‍बा मुबा।

३० परमेश्‍वरला लागिरी पूजा लबा कोइ कोइ म्‍हिगदेसे मसला दोङ्‌सी मसला स्‍होमुबा।

३१ कोरह वंशला शल्‍लूमला थेबा झा लेवी मत्तित्‍याहदा भेटीला लागिरी रूङ्‌बा रूङ्‌बा गेङगदे स्‍होबा गे जिम्‍मा पिन्‍बा मुबा।

३२ थेनीगदेला कोइ कोइ कोरह वंशला ज्‍योज्‍यो आलेदा ब्‍लप्‍बा न्‍हबा धिन दाङ्‌सीन भेटीला लागिरी गेङगदे स्‍होबा जिम्‍मा पिन्‍बा मुबा।

३३ कोइ कोइ लेवी म्‍हेमेगदेसे चा परमेश्‍वरला दिमरी व्‍हाइ गोबारी जिम्‍मा किन्‍बा मुबा। थेनीगदेला मूल म्‍हिगदे चा परमेश्‍वरला दिमला कोठागदेरी चिमुबा। थेनीगदेसे अर्गु तिगै गे लआतोःमुबा। तिग्‍दा भिसम थेनीगदेसे धिन म्‍हुननोन व्‍हाइ गोबा गे लतोःमुबा।

३४ थेनीगदेला ह्राङ ह्राङला वंशला मिन भ्रिबा खाता अन्‍छार थेनीगदे जम्‍मान लेवी म्‍हेमेला मूल म्‍हि मुबा। थेनीगदे यरूशलेमरी चिमुबा।

शाऊल ग्‍लेला वंश

१ काइ ८:२९-३८

३५ यीएलसे गिबोन शहर स्‍होबा मुबा, थे गिबोनरीन चिमुबा। थेला म्रिङला मिन माका मुबा।

३६ थेला थेबा झा अब्‍दोन ओच्‍छे अर्गु झागदे सूर, कीश, बाल, नेर, नादाब,

३७ गदोर, अहियो, जकरियादेन मिक्‍लोत मुबा।

३८ मिक्‍लोत चा शिमामला आबा मुबा। थेनीगदेएनोन यरूशलेमरी ह्राङला ज्‍योज्‍यो आलेगदेला ङाम्‍रीन चिमुबा।

३९ नेरला झा कीश मुबा, ओच्‍छे कीशला झा शाऊल मुबा। शाऊलला झागदे चा जोनाथन, मल्‍कीशूअ, अबीनादाबदेन एश्‍बाल मुबा।

४० जोनाथनना झा मरीब्‍बाल, मरीब्‍बालला झा मीका मुबा।

४१ मीकाला झागदे पीतोन, मेलेक, तहरैदेन आहाज मुबा।

४२ आहाजला झा यादाह मुबा, ओच्‍छे यादाह†ला झागदे चा आलेमेत, अज्‍मावेतदेन जिम्री मुबा, जिम्रीला झा मोस मुबा,

४३ ओच्‍छे मोसला झा बेने मुबा। बेनेला झा रपायाह मुबा, रपायाहला झा एलासा मुबा, ओच्‍छे एलासाला झा आसेल मुबा।

४४ आसेलला झा ढु मुबा, थेनीगदेला मिन अज्रीकाम, बोकरू, इश्‍माएल, शार्याह, ओबदियादेन हानान मुबा।

† 

९:४२ यादाह हिब्रू बाइबलरी “यराह” भिसी पाङ्‌बा मुला।

शाऊल ग्‍ले सिबा

१ शमू ३१:१-१३

१०

गिल्‍बो गङ्‌री पलिश्‍तीगदेसे इस्राएलीगदेदेन छ्‌याम लडाइ लजी, थेरी पलिश्‍तीगदेसे ल्‍हानान इस्राएलीगदेदा साइजी। ओच्‍छे अर्गु इस्राएलीगदे चा ह्राङला सिबा म्‍हिला लाश थेरी ख्‍लासी थेग्‍याम य्‍हार्जी।

२ पलिश्‍तीगदेसे शाऊलदेन थेला झागदेदा ल्‍हानान ताप्‍जी, ओच्‍छे थेला झा सोम जोनाथन, अबीनादाबदेन मल्‍कीशूअदा साइजी।

३ शाऊलदा लडाइ लबारी गाह्रो तजी। कोइ कोइ म्‍यादली थोबागदेसे थेदा म्‍यादलीसे छेक्‍जी, ओच्‍छे म्‍यादलीसे टसी थेदा चोटनोन चोट तजी।

४ थेतबासेलमा शाऊलसे हतियार थोबा म्‍हिदा “एला तरवार तेःसी ङादा रोप्‍गो, चु खतना आलबागदेसे ङादा चुङ्‌सी ङाला बेइज्‍जत लआम्‍याङ्‌गै” भिसी पाङ्‌जी। तर हतियार थोबा थे म्‍हिसे आङ्‌यान्‍नी, थेह्रङ् लबारी थेदा आँटनोन आखनी। थेतबासेलमा शाऊलसे ह्राङलान तरवार तेःसी ह्राङसेन रोप्‍सी सिजी।

५ थे हतियार थोबा म्‍हिसे शाऊल सिबा म्राङ्‌सी थेएनोन ह्राङलान तरवारसे रोप्‍सी सिजी।

६ चुह्रङ् लसी शाऊलदेन थेला झा सोम सिजी। थेला जम्‍मान म्‍हेमे तिक्‍खुरीन सिजी।

७ ब्‍याँसीरी मुबा जम्‍मान इस्राएलीगदेसे सिपाहीगदे य्‍हार्बादेन शाऊल ओच्‍छे थेला झा सोमनोन सिबा म्राङ्‌माहेन्‍से थेनीगदेएनोन ह्राङला शहर ख्‍लासी य्‍हार्जी। जमाहेन्‍से पलिश्‍तीगदे खसी थेनीगदेला शहर ह्राङला यारी किन्‍जी।

८ ह्राङसे साइबा म्‍हिगदेला सामान ब्‍यन्‍बारी न्‍हाङ्‌गरदाङ पलिश्‍तीगदे खजी, थेह्रङ् लसी खमा थेनीगदेसे शाऊलदेन थेला झागदेदा गिल्‍बो गङ्‌री सिसि जिन्‍बा स्‍याप्‍जी।

९ ओच्‍छे थेनीगदेसे शाऊलला थोबो थाजी, ओच्‍छे थेला हतियारगदेनोन भोर्जी। जमाहेन्‍से पलिश्‍तीगदेला य्‍हुल्‍सा नाङ्‌नोन ह्राङला ला लुदेन म्‍हिगदेदा चु समाचार थेःना लबारी समाचार भोर्बा म्‍हिगदेदा पुइजी।

१० थेनीगदेसे शाऊलला हतियारगदे ह्राङला लागदेला मन्‍दिररी थान्‍जी, ओच्‍छे थेला थोबो चा दागोन लाला मन्‍दिररी च्‍योसी थान्‍जी।

११ पलिश्‍तीगदेसे शाऊलदा तिग तिग लबा मुबा, थे जम्‍मान ताम याबेश-गिलादला म्‍हिगदेसे थेःजी।

१२ जमाहेन्‍से शाऊलदेन थेला झागदेला लाश भबाला लागिरी थेनीगदेला भङ्‌बा भङ्‌बा म्‍हिगदे छ्‌यामनोन निजी। थेनीगदेसे थे लासगदे यशेलला दोङटारी भजी, ओच्‍छे थे लासगदे सुल्‍सिङ दोङटारी ल्‍हुजी। ओच्‍छे थेनीगदे निस धिनधोना फोइथाननोन चिजी।

१३ परमेश्‍वरथोरी विश्‍वास आलबासे लमा शाऊल सिजी। थे परमेश्‍वरसे कुल्‍बा तामदा वास्‍ता आलना म्‍हङ् म्‍हुङ क्‍लाङ्‌बा म्‍हिला सल्‍लाह अन्‍छार भ्रबा मुबा।

१४ थे परमप्रभुसे कुल्‍बा अन्‍छार आभ्रनी। थेतबासेलमा परमप्रभुसे थेदा नाश लजी, ओच्‍छे थेला य्‍हुल्‍सा यिशैला झा दाऊददा जिम्‍मा पिन्‍जी।

दाऊद इस्राएलला ग्‍ले दोबा

२ शमू ५:१-१०

११

जमाहेन्‍से इस्राएलला जम्‍मान म्‍हिगदे हेब्रोनरी दाऊद मुबा ग्‍लारी खजी। ओच्‍छे थेनीगदेसे दाऊददा चुह्रङ् भिसी पाङ्‌जी, “ङनी ह्राङलान स्‍यादेन नख्रु हिन्‍ना।

२ ङाच्‍छा शाऊल ग्‍ले मुबा धुइरीनोन ह्राङसेन इस्राएलला सिपाहीगदेदा लडाइ लबारी आँट पिन्‍बा मुबा। ओच्‍छे परमप्रभु ह्राङला परमेश्‍वरसे ह्राङदा ‘ए, ङाला म्‍हि इस्राएलला गोठालो दोला, ए, थेनीगदेथोरी शासन लबा म्‍हि दोला’” भिसी सुङ्‌बा मुबा।

३ इस्राएलला जम्‍मान गन्‍बागदे हेब्रोनरी दाऊद ग्‍ले मुबा ग्‍लारी खजी। जमाहेन्‍से थेसे थेरीन परमप्रभुला ओन्‍छाङ्‌री थेनीगदेदेन छ्‌याम कबुल लजी। परमप्रभुसे शमूएलग्‍याम सुङ्‌बा ह्रङ्‌नोन थेनीगदेसे दाऊदला थोबोरी छ्‌युगु युसी दाऊददा इस्राएलला ग्‍ले स्‍होबारी धम्‍जी।

दाऊदसे यरूशलेमदा ह्राङला यारी किन्‍बा

४ दाऊददेन जम्‍मान इस्राएलीगदे यरूशलेम अथवा यबूसरी निजी। थेरी यबूसीगदे चिमुबा।

५ थेनीगदेसे दाऊददा “ह्राङ खाइमै चुरी खबारी आखम” भिसी पाङ्‌जी। तसैनोन थेनीगदेसे लडाइ लबाला लागिरी सियोनरी स्‍होबा ग्‍ला दाऊदसे ह्राङला यारी किन्‍जी। थे ग्‍लादा दन्‍दे दाऊदला शहर भिसी पाङ्‌मुला।

६ दाऊदसे “जम्‍मान भन्‍दा ङाच्‍छा यबूसीगदेदेन छ्‌याम लडाइ लबारी निबा म्‍हि चा सिपाहीगदेला हाकिम दोला” भिसी पाङ्‌बा मुबा। थेरी जम्‍मान भन्‍दा ङाच्‍छा निबा म्‍हि सरूयाहला झा योआब तजी। थेतबासेलमा थे सिपाहीगदेला हाकिम दोजी।

७ यबूसीगदेसे लडाइ लबाला लागिरी स्‍होबा ग्‍लादा दाऊदसे ह्राङ चिबा दिम स्‍होजी। थेतबासेलमा म्‍हिगदेसे थे ग्‍लादा दाऊदला शहर भिसी पाङ्‌जी।

८ थेसे गारागदेला क्‍युर्सीन पर्खालधोनान लडाइ लबाला लागिरी स्‍होबा ग्‍लाला क्‍युर्सीन शहर स्‍होजी, ओच्‍छे स्‍होबारी बाँकी मुबा शहर चा योआबसे स्‍होजी।

९ दाऊद झन झन शक्तिशाली तबान निजी। तिग्‍दा भिसम जम्‍मान भन्‍दा शक्तिशाली परमप्रभु थेदेन छ्‌याम मुबा।

दाऊदला भङ्‌बा म्‍हिगदे

२ शमू २३:८-३९

१० दाऊददा ग्‍ले दोबारी ह्रो लबा दाऊदला भङ्‌बा भङ्‌बा मूल म्‍हिगदे चुगदेन हिन्‍ना, परमप्रभुसे जम्‍मान इस्राएलीगदेदेन छ्‌याम कबुल लबा अन्‍छार थेनीगदेसे इस्राएलीगदेदेन छ्‌याम ढिक्‍सी दाऊदला य्‍हुल्‍सा कोङ्‌ना लसी थान्‍बा मुबा।

११ सिपाहीगदेला हाकिमगदेलाएनोन हाकिम हक्‍मोनी वंशला याशोबाम मुबा। तिरेम थेसे ग्‍यार्जा सोम म्‍हिगदेदा भालासे भ्‍लोसी साइबा मुबा।

१२ थे भन्‍दा लिच्‍छाला चा अहोही वंशला दोदैला झा एलाजार मुबा, थे भङ्‌बा म्‍हिगदे सोम न्‍हङ्‌ला गिक मुबा।

१३ थे दाऊददेन छ्‌याम पास-दम्‍मीमरी मुबा, थेरी जौ वारीरी पलिश्‍तीगदे लडाइ लबाला लागिरी ह्रुप तबा मुबा। थेनीगदेदा म्राङ्‌सी इस्राएलीगदे थेग्‍याम य्‍हार्जी।

१४ तर थेदेन दाऊद चा थे वारीला गुङ्‌री लडाइ लबाला लबान लजी, ओच्‍छे पलिश्‍तीगदेदा ब्रेना लसी थे वारी जोगब लजी। चुह्रङ् लसी परमप्रभुसे थेदा ढाना लजी।

१५ थे बोगल गिकसे च्‍युइ मूल म्‍हिगदे न्‍हङ्‌ला गोर सोम चा अदुल्‍लामरी मुबा उ ङाम्‍ला पहरारी दाऊददेन छ्‌याम ह्रुप तबारी निबा मुबा। थे धुइरी पलिश्‍तीगदे रपाईगदेला ब्‍याँसीरी पाल फ्रेङ्‌सी चिबा मुबा।

१६ दाऊद चा नोबा गङ्‌री मुबा, पलिश्‍तीगदेला सिपाहीगदे चा बेथलेहेमरी मुबा।

१७ दाऊदसे ह्राङला दिमदा ल्‍हानान ढन्‍बासे लमा घ्रेन काइ तेःसी “बेथलेहेमला मूल म्राप ङाम्‍री मुबा वदीला क्‍युइ थुङ्‌म्‍याङ्‌सम तसेला मुबा” भिसी पाङ्‌जी।

१८ थेतबासेलमा थे भङ्‌बा गोर सोम सिपाही पलिश्‍तीगदेला पाल गुङ्‌ग्‍याम निसी बेथलेहेम शहरला मूल म्राप ङाम्‍री मुबा वदीग्‍याम क्‍युइ ख्‍योसी दाऊद मुबा ग्‍लारी भजी। तर दाऊदसे थे क्‍युइ थुङ्‌बारी आङ्‌यान्‍नी। बरू थेसे थे क्‍युइ परमप्रभुला ओन्‍छाङ्‌री ल्‍हूबान चुह्रङ् भिसी पाङ्‌जी,

१९ “तिग ङाइ चु म्‍हिगदेला का थुङ्‌से? परमेश्‍वरसे ङादा चुह्रङ्‌बा गे लआपुङ्‌गै। थेनीगदेसे चु क्‍युइ ह्राङला ज्‍यान गोजाला धाररी थान्‍सी भबा हिन्‍ना।” थेतबासेलमा थेसे थे क्‍युइ आथुङ्‌नी। चु भङ्‌बा म्‍हि सोमसे आँट किन्‍सी लबा गे चुह्रङ्‌बान मुबा।

२० योआबला आले अबीशै चा थे भङ्‌बा मूल म्‍हि सोमदा च्‍याबा मूल म्‍हि मुबा। थेसे तिरेकुनु ग्‍यार्जा सोम म्‍हिदा भालासे भ्‍लोसी साइबा मुबा। चुह्रङ् लसी थे सोमला ह्रङ्‌नोन थेलाएनोन मिन चलब तजी।

२१ थे सोमसे भन्‍दा थेसे ल्‍हानान मान याङ्‌सी थे थेनीगदेला हाकिम दोजी। तर थेला मिन थे सोमला ते चा चलब आतनी।

२२ कब्‍सेल शहरला यहोयादाला झा बनायाह ल्‍हानान भङ्‌बा सिपाही मुबा। थेसे ल्‍हानान घ्रेन गेगदे लबा मुबा, थेसे मोआबला भङ्‌बा भङ्‌बा सिपाही न्‍हीदा साइबा मुबा। तिरेकुनु घ्‍लिङ् ताइबा धुइरी व्‍हाङ न्‍हङ्‌री वाङ्‌सी थेसे सिंहदा साइबा मुबा।

२३ थेसे क्रु ङ्‌हा नोबा घ्रेन मिश्री गिकदा साइजी, थे घ्रेन मिश्रीला यारी क्‍वान राबा तानना कडी तेबान भाला मुबा। थे चा कडी गिक थोसी लडाइ लबारी निजी। ओच्‍छे थे घ्रेन मिश्रीला भाला ब्‍यन्‍सी थेनोन भालासे थेसे थे घ्रेन मिश्रीदा साइबा मुबा।

२४ यहोयादला झा बनायाहसे लबा घ्रेन गे चुह्रङ्‌बान मुबा। थे सोमला ह्रङ्‌नोन थेलाएनोन मिन चलब तजी।

२५ थे बोगल गिकसे च्‍युइ मूल म्‍हिगदे भन्‍दा थेसे ल्‍हानान मान याङ्‌जी। तर थेला मिन थे सोमला ते चा चलब आतनी। दाऊदसे थेदा ह्राङला सिपाहीगदेला हाकिम स्‍होजी।

२६ दाऊदला भङ्‌बा भङ्‌बा सिपाहीगदे चुगदेन हिन्‍ना,

योआबला आले असाहेल,

बेथलेहेम शहरला दोदैला झा एल्‍हानान,

२७ हारोर वंशला शम्‍मोत,

पेलोन वंशला हेलेस,

२८ तकोरी चिबा इक्‍केशला झा ईरा,

अनातोतरी चिबा अबीएजेर,

२९ हूशा वंशला सिब्‍बकै,

अहोह वंशला ईलै,

३० नतोपातरी चिबा महरै,

नतोपातरी चिबा बानना झा हेलेद,

३१ बेन्‍यामीन वंशला गिबारी चिबा रीबैला झा ईथै,

पिरातोनरी चिबा बनायाह,

३२ गाशला होपगदेरी चिबा हूरै,

अर्बा वंशला अबीएल,

३३ बहूरीमरी चिबा अज्‍मावेत,

शाल्‍बोनरी चिबा एल्‍याहबा,

३४ गीजोन वंशला हाशेमला झागदे,

हरार वंशला शागेला झा जोनाथन,

३५ हरार वंशला साकारला झा अहीआम,

ऊरला झा एलीपाल,

३६ मकेरात वंशला हेपेर,

पेलोन वंशला अहियाह,

३७ कर्मेलरी चिबा हेस्रो,

एज्‍बैला झा नारै,

३८ नातानना आले योएल,

हग्रीला झा मिभार,

३९ अम्‍मोन वंशला सेलेक,

बेरोतरी चिबा नहरै, चुसे सरूयाहला झा योआबला हतियार पुइमुबा,

४० यित्रीरी चिबा ईरादेन गारेब,

४१ हित्त वंशला उरियाह,

अहलैला झा जाबाद,

४२ रूबेन वंशला शीजाला झा अदीना, चु रूबेनीगदेला मूल म्‍हि मुबा, थेदेन छ्‌याम बोगल गिकसे च्‍युइ सिपाहीगदे मुबा,

४३ माकाला झा हानान,

मित्‍न वंशला योशापात,

४४ अस्‍तेरातरी चिबा उज्‍जीया,

अरोएररी चिबा होतामला झा शमादेन यीएल,

४५ शिम्रीला झा येदीएल,

येदीएलला आले तिज वंशला योहा,

४६ महाबा वंशला एलीएल,

एल्‍नामला झागदे यरीबैदेन योशब्‍याह,

मोआबरी चिबा यित्‍मा,

४७ एलीएल, ओबेद

ओच्‍छे मेजोबा वंशला यासीएल मुबा।

शुरूरी दाऊददेन छ्‌याम भ्रबा बेन्‍यामीनीगदे

१२

१-२ कीशला झा शाऊलसे दाऊददा ताप्‍बा धुइरी बेन्‍यामीन वंशला म्‍हिगदे दाऊददेन छ्‌याम ह्रुप तबारी सिक्‍लगरी खबा मुबा। चुगदे चा शाऊलला कुटुम्‍बागदे मुबा। चुगदे चा लडाइ लबारी सेबादेन भङ्‌बा भङ्‌बा म्‍हिगदे मुबा। चुगदे चा दाहिनेदेन देब्रे या न्‍हीसेन हुर्दादेन म्‍यादली रोप्‍बारी खम्‍बा म्‍हिगदे मुबा।

३ थेनीगदेला मूल म्‍हि चा गिबियारी चिबा शेमाहला झागदे अहीएजेरदेन योआश मुबा। ओच्‍छे लडाइ लबारी सेबा भङ्‌बा भङ्‌बा म्‍हिगदे चुगदेन हिन्‍ना,

अज्‍मावेतला झागदे यजीएलदेन पलेत, बराकाह, अनातोतरी चिबा येहू,

४ गिबारी चिबा यिश्‍मायाह, चु म्‍हि चा थे बोगल गिकसे च्‍युइ म्‍हिगदे न्‍हङ्‌ला जम्‍मान भन्‍दा भङ्‌बादेन थेनीगदेला मूल म्‍हि मुबा। यर्मिया, यहासेल, योहानानदेन गदेरारी चिबा योजाबाद,

५ एलूजै, यरीमोत, बाल्‍याह, शमरयाह, हारूपरी चिबा शपत्‍याह,

६ कोरह वंशला एल्‍काना, यिश्‍याह, अज्रेल, योएजेरदेन याशोबाम,

७ गदोररी चिबा यरोहामला झागदे योएलहदेन जबदियाह मुबा।

दाऊददेन छ्‌याम भ्रबा गाद वंशला म्‍हिगदे

८ गाद वंशला म्‍हिगदेएनोन तोङ्‌तोङ्‌बा ग्‍लारी दाऊद लासी चिबा ग्‍लारी दाऊददेन छ्‌याम ह्रुप तबारी खजी। थेनीगदे ढालदेन भाला चलब लबारी खम्‍बा भङ्‌बा भङ्‌बा म्‍हिगदे मुबा। थेनीगदे सिंह ह्रङ्‌बान च्‍यामन लोङ्‌बा खबा खाल्‍ला मुबा, ओच्‍छे गङ्‌गदेरी चा तङ्‌गी ह्रङ् लसीन छ्‌योङ्‌बारी खम्‍मुबा।

९ थेनीगदेला मूल म्‍हि चा एसेर मुबा, ओच्‍छे अर्गु चा ओबदिया, एलिआब,

१० मिश्‍मन्‍ना, यर्मिया,

११ अत्तै, एलीएल,

१२ योहानान, एल्‍जाबाद,

१३ यर्मियादेन मकबन्‍ने मुबा।

१४ चु गादीगदे सिपाहीगदेला हाकिम मुबा। थेनीगदे न्‍हङ्‌ला जम्‍मान भन्‍दा जजा चा ग्‍यार्जा गिक सिपाहीगदेला हाकिम मुबा। ओच्‍छे जम्‍मान भन्‍दा घ्रेन चा हजार गिक सिपाहीगदेला हाकिम मुबा।

१५ शुरूला दिङला शुरूला लरी यर्दन स्‍योङरी घ्रेन भाल खबा मुबा। थेह्रङ्‌बा भाल खबा धुइरीनोन यर्दन स्‍योङ क्‍याम्‍सङ् निसी स्‍योङला स्‍यारदेन न्‍हुपपट्टिला ब्‍याँसीरी चिबा म्‍हिगदेदा ताप्‍सी छरपष्‍ट तान लबा म्‍हि चुगदेन मुबा।

दाऊददेन छ्‌याम भ्रबा बेन्‍यामीनदेन यहूदा वंशला म्‍हिगदे

१६ बेन्‍यामीनदेन यहूदा वंशला म्‍हिगदेएनोन दाऊद मुबा ग्‍लारी खजी।

१७ थेनीगदेदेन छ्‌याम ह्रुप तबारी दाऊद मङ्‌ग्‍यार थोन्‍जी ओच्‍छे थेनीगदेदा चुह्रङ् भिसी पाङ्‌जी, “चुदे एनीगदे ङादा ह्रो लबाला लागिरी ज्‍यबा सेमसे खबा हिन्‍सम तोरनोन खउ, ओच्‍छे ङादेन छ्‌याम ढिक्‍गो। तर चुदे ङाइ खालैदा आसाइसैनोन एनीगदे ङादा धोका पिन्‍सी ङादा शत्रुगदेला यारी जिम्‍मा पिन्‍बारी खबा हिन्‍सम य्‍हाङला आखेम्‍हेमेला परमेश्‍वरसेन चु स्‍हीसी निसाफ लगै।”

१८ थेनोन धुइरी थे बोगल सोमसे च्‍युइ न्‍हङ्‌ला मूल म्‍हि अमासैसे परमेश्‍वरला आत्‍माग्‍याम आँट याङ्‌सी चुह्रङ् भिसी पाङ्‌जी,

“दाऊद, ङनीगदे ह्राङपट्टिन मुला!

यिशैला झा, ङनी ह्राङदेन छ्‌यामनोन मुला!

ह्राङदा ज्‍यबा तगै,

ओच्‍छे ह्राङदा ह्रो लबागदेदा ज्‍यबा तगै,

तिग्‍दा भिसम ह्राङला परमेश्‍वरनोन ह्राङला ह्रो हिन्‍ना।”

थेतबासेलमा दाऊदसे थेनीगदेदा न्‍हङ्‌रीन ङ्‌योइजी, ओच्‍छे ह्राङला सिपाहीगदेला मूल म्‍हि स्‍होजी।

मनश्‍शे वंशग्‍याम खबा म्‍हिगदे

१९ मनश्‍शे वंशला कोइ कोइ सिपाहीगदे दाऊददेन छ्‌याम ढिक्‍बारी खजी। थे धुइरी शाऊलदेन छ्‌याम लडाइ लबाला लागिरी दाऊद पलिश्‍तीगदेदेन छ्‌याम निबान मुबा। तसैनोन पलिश्‍तीगदेदेन छ्‌याम ढिक्‍सी थेसे लडाइ आलनी। तिग्‍दा भिसम पलिश्‍तीगदेला ग्‍लेगदेसे ह्राङ ह्राङ न्‍हङ्‌री चुह्रङ्‌बा सल्‍लाह लसी थेदा दोःसी पुइजी, “थेसे मि ह्राङला मालिक शाऊलला लागिरी य्‍हाङदा धोका पिन्‍ना, जमाहेन्‍से य्‍हाङ जम्‍मान सिला।”

२० दाऊद सिक्‍लगरी मुबा धुइरी थेदेन छ्‌याम ढिक्‍बारी खबा मनश्‍शे वंशला सिपाहीगदे अदनाह, योजाबाद, येदीएल, मिखाएल, योजाबाद, एलीहूदेन सिल्‍लतै मुबा। मनश्‍शे वंशला चु सिपाहीगदे चा हजार गिक गिक सिपाहीगदेला कप्‍तान मुबा।

२१ चुगदेसेन मालसामान ब्‍यन्‍बा म्‍हिगदेला बिरोधरी आलोङ्‌ना लडाइ लसी दाऊददा ह्रो लजी। तिग्‍दा भिसम थेनीगदे जम्‍मान ज्‍यना लसी लडाइ लबारी खम्‍बा म्‍हि मुबा। ओच्‍छे थेनीगदे दाऊदला सिपाहीगदेला कप्‍तान मुबा।

२२ परमेश्‍वरला सिपाही तेनोन दाऊददेन छ्‌यामएनोन सिपाहीगदे ल्‍हाना आतदेधोना दाऊददा ह्रो लबाला लागिरी म्‍हिगदे धिनना धिननोन दाऊद मुबा ग्‍लारी खजी।

दाऊदला सिपाहीगदे

२३ परमप्रभुसे सुङ्‌बा अन्‍छार शाऊलला अधिकार दाऊददा पिन्‍बाला लागिरी हेब्रोनरी हतियार थोसी दाऊददेन छ्‌याम ढिक्‍बारी खबा सिपाहीगदेला समूहगदे चुनोन हिन्‍ना,

२४ यहूदा वंशला ढाल थोसी भाला चलब लबा ६,८०० जना सिपाहीगदे,

२५ शिमियोन वंशला लडाइ लबारी खम्‍बा ७,१०० जना सिपाहीगदे,

२६ लेवी वंशला म्‍हि ४,६०० जना मुबा।

२७ चु बाहेक हारूनना सन्‍तानना मूल म्‍हि यहोयादादेन छ्‌याम ३,७०० जना म्‍हिगदे मुबा।

२८ ओच्‍छे भङ्‌बा भ्‍योन सिपाही सादोकदेन छ्‌याम ह्राङलान म्‍हेमेला बोगल गिकसे न्‍ही कप्‍तानगदे मुबा।

२९ शाऊलला कुटुम्‍बा बेन्‍यामीन वंशला म्‍हि ३,००० जना मुबा। थे धुइरी थेनीगदे न्‍हङ्‌ला ल्‍हाना ह्रङ्‌बा म्‍हिसे चा शाऊलला म्‍हेमेदा मान लसी चिमुबा।

३० एफ्राइम वंशला लडाइ लबारी खम्‍बा २०,८०० जना सिपाहीगदे मुबा, चुगदे ह्राङला वंश न्‍हङ्‌री ल्‍हानान मिन चलब तबा म्‍हिगदे मुबा।

३१ यर्दन स्‍योङला क्‍याम्‍सङ् न्‍हुपपट्टि चिबा मनश्‍शेला गङ्‌सल वंशग्‍याम १८,००० जना म्‍हिगदे मुबा। दाऊददा ग्‍ले स्‍होबाला लागिरी चुगदेदान धम्‍बा मुबा।

३२ इस्‍साखार वंशला ग्‍यार्जा न्‍ही मूल म्‍हिगदे मुबा। थेनीगदेदेन छ्‌याम इस्राएलीगदे खजीबा ग्‍यामरी भ्रतोःबादेन धुइ अन्‍छारला ताम घोखम्‍बा ज्ञान बुद्धि मुबा। ओच्‍छे थेनीगदेला तहरी मुबा थेनीगदेला ज्‍योज्‍यो आलेगदेएनोन मुबा।

३३ जस्‍तोन खाल्‍ला हतियारगदे चलब लबारी तालिम किन्‍बादेन लडाइ लबारी खम्‍बा आँट मुबा जबूलून वंशला ५०,००० सिपाहीगदे मुबा।

३४ नप्‍ताली वंशला सिपाहीगदेला १,००० कप्‍तानगदे, ओच्‍छे ढालदेन भाला थोबा ३७,००० म्‍हिगदे मुबा।

३५ दान वंशला लडाइ लबारी खम्‍बा २८,६०० सिपाहीगदे मुबा।

३६ आशेर वंशला लडाइ लबारी खम्‍बा ४०,००० सिपाहीगदे मुबा।

३७ यर्दन स्‍योङला क्‍याम्‍सङ् स्‍यारपट्टि चिबा रूबेन, गाददेन मनश्‍शेला गङ्‌सल वंशग्‍याम जम्‍मान थरीला हतियार थोबा १,२०,००० सिपाहीगदे मुबा।

३८ चु जम्‍मान सिपाहीगदेदेन लडाइ लबाला लागिरी हतियार थोसी ठीक तबा म्‍हिगदे दाऊददा इस्राएलला ग्‍ले स्‍होबाला लागिरी घ्रेन आँट थोसी हेब्रोनरी खजी। अर्गु इस्राएलीगदेदाएनोन दाऊददान ग्‍ले स्‍होबा सेम मुबा।

३९ थेरी थेनीगदे सोमरेधोना चबा थुङ्‌बा लसी दाऊददेन छ्‌यामनोन चिजी। तिग्‍दा भिसम थेनीगदेला ज्‍योज्‍यो आलेगदेसे थेनीगदेला लागिरी चबा थुङ्‌बा ठीक लबा मुबा।

४० थेनीगदेला खिम्‍जेम इस्‍साखार, जबूलूनदेन नप्‍तालीसे थारेङ् झ्‍याङ्‌ग्‍यामसेनोन गधा, ऊँट, खच्‍चरदेन म्‍हे घ्‍लाबगदेदा भ्रा, अञ्‍जीर, खार्बा अङ्‌गुर, अङ्‌गुरला निङ्‌गु, छ्‌युगु काप्‍सी भबा मुबा, ओच्‍छे म्‍हे घ्‍लाबगदे, ग्‍युगदे ल्‍हानान भबा मुबा। तिग्‍दा भिसम इस्राएल नाङ्‌लान म्‍हिगदे ताङ्‌बा मुबा।

किर्यत-यारीमग्‍याम परमेश्‍वरला सन्‍दोस भबा

२ शमू ६:१-११

१३

दाऊद ग्‍लेसे ह्राङला हजार हजारदेन ग्‍यार्जा ग्‍यार्जाला सिपाहीगदेला समूहला कप्‍तानगदेदेन छ्‌याम सल्‍लाह लमुबा।

२ जमाहेन्‍से थेसे इस्राएलीगदेला जम्‍मान वंशदा चुह्रङ् भिसी पाङ्‌जी, “चुदे ह्राङनीगदेदा चु ताम ठीक छोर्बा मुसम ओच्‍छे परमप्रभु य्‍हाङला परमेश्‍वरसे ग्‍याम स्‍होसी पिन्‍जी भिसम य्‍हाङदेन छ्‌याम ढिक्‍बारी बाँकी मुबा इस्राएलला जम्‍मान ग्‍लारी चिबा य्‍हाङला ज्‍योज्‍यो आलेगदे, थेनीगदेला शहरदेन क्‍यारक्‍युर चिबा परमेश्‍वरला मन्‍दिररी पूजा लबा म्‍हिगदे ओच्‍छे लेवीगदेदा य्‍हाङदेन छ्‌याम ढिक्‍बारी खउ भिसी य्‍हाङसे समाचार पुइगे।

३ जमाहेन्‍से य्‍हाङला परमेश्‍वरला सन्‍दोस भला। तिग्‍दा भिसम शाऊल सोदेधोना य्‍हाङसे खाइमै परमेश्‍वरला सन्‍दोसला वास्‍ता आलनी।”

४ तिग्‍दा भिसम जम्‍मान म्‍हिगदेसे तला भिसी पाङ्‌जी। जमाहेन्‍से इस्राएलीगदेला जम्‍मान वंशसे थेह्रङ्‌नोन लबा तजी।

५ थेतबासेलमा किर्यत-यारीमग्‍याम परमेश्‍वरला सन्‍दोस भबाला लागिरी दाऊदसे मिश्र य्‍हुल्‍साला न्‍हुपपट्टिला शिहोर स्‍योङहेन्‍से झ्‍याङपट्टिला लेबो-हमातधोनाला जम्‍मान इस्राएलीगदेदा ग्‍ला गिकरी ह्रुप लजी।

६ जमाहेन्‍से दाऊददेन जम्‍मान इस्राएलीगदे यहूदाला बाला शहर अथवा किर्यत-यारीमरी निजी। थेरी करूबगदेला गुङ्‌री धन्‍छ्‌याबा परमेश्‍वर परमप्रभुलान मिनग्‍याम ङोसेबा सन्‍दोस किन्‍बारी निजी।

७ थेनीगदेसे अबीनादाबला दिमग्‍याम परमेश्‍वरला सन्‍दोस मङ्‌ग्‍यार तेःसी छार गाडा गिकरी थान्‍जी। ओच्‍छे उज्‍जाहदेन अहियोसे चा थे गाडा भोर्सी निजी।

८ जमाहेन्‍से परमेश्‍वरदा मान लसी दाऊददेन जम्‍मान इस्राएलीगदे स्‍याजी। ओच्‍छे वीणा, सारङ्‌गी, खैँजडी, बुप्‍जेलदेन बिगुलगदे ह्राप्‍बान थेनीगदेसे व्‍हाइ गोजी।

९ थेनीगदे कीदोनना खालारी दोखमा थे गाडा छेङ्‌बा घ्‍लाबला काङ तोइजी, ओच्‍छे उज्‍जाहसे सन्‍दोस चुङ्‌जी।

१० थे धुइरी परमप्रभु तुरून्‍तन उज्‍जाहदेन छ्‌याम भोमो खजी ओच्‍छे थेदा साइजी। तिग्‍दा भिसम थेसे सन्‍दोस थुर्बा मुबा। थेतबासेलमा थे थेरीन परमेश्‍वरला ओन्‍छाङ्‌री सिजी।

११ परमप्रभुसे उज्‍जाहदा सजाय पिन्‍बासेलमा दाऊदला सेम सिजी, ओच्‍छे थे ग्‍लाला मिन फारेस-उज्‍जाह† थान्‍जी। थे ग्‍लाला मिन दन्‍देधोनाएनोन चुनोन मुला।

१२ थेकुनु दाऊद परमेश्‍वरदेन छ्‌याम लोङ्‌जी, ओच्‍छे थेसे चुह्रङ् भिसी पाङ्‌जी, “चुह्रङ् तमाहेन्‍से ङाइ परमेश्‍वरला सन्‍दोस खाह्रङ् लसी ङा मुबा ग्‍लारी भबारी खम्‍ला?”

१३ थेतबासेलमा दाऊदसे सन्‍दोस ह्राङदेन छ्‌याम ह्राङला शहररी आभोर्नी। तर थेसे गात शहररी चिबा ओबेद-एदोमला दिमरी भोर्सी थान्‍जी।

१४ चुह्रङ् लसी ओबेद-एदोमला म्‍हेमेदेन छ्‌याम थेलान दिमरी परमेश्‍वरला सन्‍दोस ल सोमधोना थान्‍जी, ओच्‍छे परमेश्‍वरसे ओबेद-एदोमला म्‍हेमेदेन थेला दिमरी मुबा जम्‍मादान मोलम पिन्‍जी।

† 

१३:११ फारेस-उज्‍जाह ला अर्थ चा “उज्‍जाहदा सजाय पिन्‍बा” हिन्‍ना।

दाऊदसे यरूशलेमरी लबा गेगदे

२ शमू ५:११-१६

१४

टुरोसला ग्‍ले हीरामसे दाऊद मुबा ग्‍लारी ह्राङला समाचार भोर्बा म्‍हिगदे पुइजी। थेसे दाऊदला लागिरी दिम गिक स्‍होबारी स्‍युक्‍पाला सिङगदे, डकर्मीदेन सिकर्मीगदे पुइजी।

२ दाहेन्‍से परमप्रभुसे ह्राङदा इस्राएलला ग्‍ले स्‍होजी, ओच्‍छे परमप्रभुसे ह्राङला म्‍हि इस्राएलला लागिरी ह्राङला य्‍हुल्‍सादा शक्तिशाली स्‍होजी भिबा ताम दाऊदसे था याङ्‌जी।

३ दाऊदसे यरूशलेमरी अझ अर्गु म्रिङ्‌म्‍हेमेगदेदेन छ्‌याम ब्‍याह लजी, ओच्‍छे थेला अर्गु ल्‍हानान झा झामेगदे तजी।

४ यरूशलेमरी न्‍हबा थेला झा झामेगदेला मिन चुनोन हिन्‍ना, शम्‍मूअ, शोबाब, नातान, सोलोमन,

५ यिभार, एलीशूअ, एल्‍पेलेत,

६ नोगह, नेपेग, यापी,

७ एलीशामा, बेलीयादा†देन एलीपेलेत मुबा।

पलिश्‍तीगदेदा दाऊदसे ब्रेना लबा

२ शमू ५:१७-२५

८ पलिश्‍तीगदेसे दाऊद इस्राएल य्‍हुल्‍साला ग्‍ले दोजी भिबा ताम थेःजी। जमाहेन्‍से थेनीगदे जम्‍मान सिपाहीगदे भसी दाऊददा चुङ्‌बारी खजी। चु ताम थेःसी दाऊदएनोन थेनीगदेदेन छ्‌याम लडाइ लबारी थोन्‍जी।

९ पलिश्‍तीगदे खसी रपाई ब्‍याँसीरी चिबा म्‍हिगदेला जम्‍मान धन सम्‍पत्ति ब्‍यन्‍बारी छ्‌याइजी।

१० थेतबासेलमा दाऊदसे परमेश्‍वरदेन छ्‌याम चुह्रङ् भिसी ङ्‌योइजी, “तिग पलिश्‍तीगदेदेन छ्‌याम ङाइ लडाइ लउ? तिग ह्राङसे ङादा थेनीगदेथोरी ढाना लला?”

परमप्रभुसे थेदा “निउ, ङाइ एदा थेनीगदेथोरी ढाना लला” भिसी जोहाब पिन्‍जी।

११ थेतबासेलमा दाऊददेन थेला म्‍हिगदे बाल-पराजीम भिबा ग्‍लारी निसी पलिश्‍तीगदेदेन छ्‌याम लडाइ लजी, ओच्‍छे थेनीगदेदा ब्रेना लजी। ओच्‍छे दाऊदसे चुह्रङ् भिसी पाङ्‌जी, “स्‍योङसे थेला कानाकुनी फुप्‍ना लबा ह्रङ् लसी परमेश्‍वरसे ङाग्‍याम ङाला शत्रुगदेला हुलदा फुप्‍ना लजी।” थेतबासेलमा थे ग्‍लाला मिन बाल-पराजीम† थान्‍जी।

१२ थे ग्‍लारी पलिश्‍तीगदेसे ह्राङ ह्राङला लागदे ख्‍लासी य्‍हार्बा मुबा। ओच्‍छे दाऊदसे थे जम्‍मान ख्राङ्‌गो भिसी कुल्‍जी।

१३ पलिश्‍तीगदे दोःसी ब्‍याँसीरी खसी थेला म्‍हिगदेला धन सम्‍पत्ति ब्‍यन्‍जी।

१४ दाऊदसे दोःसीनोन परमेश्‍वरदेन छ्‌याम ङ्‌योइजी। ओच्‍छे परमेश्‍वरसे थेदा चुह्रङ् भिसी सुङ्‌जी, “चु पाल्‍से चा ए थेनीगदेला ग्‍यापपट्टिग्‍याम निउ। थेनीगदेदेन छ्‌याम सोजोन लडाइ आलना अर्गुपट्टिग्‍याम निसी लहरे-पीपलला दोङगदेला ङामग्‍याम थेनीगदेदेन छ्‌याम लडाइ लउ।

१५ जमाहेन्‍से दोङगदेला जो जोरी हुरूरू भिसी काइ थोन्‍मैछ्‌याम थेनीगदेदेन छ्‌याम लडाइ लउ। तिग्‍दा भिसम पलिश्‍तीगदेला सिपाहीगदेदा साइबारी परमेश्‍वर एनीगदेला ङाच्‍छा ङाच्‍छा फेप्‍ला।”

१६ परमेश्‍वरसे कुल्‍बा ह्रङ्‌नोन दाऊदसे लजी, ओच्‍छे थेनीगदेसे पलिश्‍ती सिपाहीगदेदा गिबोनहेन्‍से गेजेर भिबा ग्‍लाधोनान ताप्‍बाला ताप्‍बान लजी।

१७ थेतबासेलमा जम्‍मान य्‍हुल्‍सारी दाऊदला मिन चलब तजी, ओच्‍छे परमप्रभुसे जम्‍मान य्‍हुल य्‍हुल्‍ला म्‍हिगदेदा दाऊद म्राङ्‌सी लोङ्‌बा खना लजी।

† 

१४:७ बेलीयादा दा चा एल्‍यादाएनोन भिसी पाङ्‌मुला, ३:८ पदरी स्‍हीगो।

† 

१४:११ बाल-पराजीम भिबा चा “फुप्‍सी पिन्‍बा परमप्रभु” भिबा हिन्‍ना।

परमेश्‍वरला सन्‍दोस भबारी तयार लबा

१५

दाऊदसे ह्राङलान शहररी ह्राङला लागिरी दिमगदे स्‍होजी, ओच्‍छे परमेश्‍वरला सन्‍दोस थान्‍बाला लागिरी ग्‍ला स्‍होसी थेरी पाल फ्रेङ्‌जी।

२ जमाहेन्‍से लेवीगदेसे जे परमेश्‍वरला सन्‍दोस पुइतोःला भिसी दाऊदसे पाङ्‌जी। तिग्‍दा भिसम थे सन्‍दोस पुइबाला लागिरीदेन सदन परमेश्‍वरला गे लबाला लागिरी थेनीगदेदान धम्‍बा मुबा।

३ ह्राङसे स्‍होबा ग्‍लारी परमेश्‍वरला सन्‍दोस भसी थान्‍बाला लागिरी दाऊदसे जम्‍मान इस्राएलीगदेदा यरूशलेमरी ङ्‌योइजी।

४ थेसे ग्‍ला गिकरी ह्रुप लबा हारूनना सन्‍तानगदेदेन लेवीगदे चा चुगदेन हिन्‍ना।

५ कहात वंशग्‍याम १२० जना म्‍हिगदेदेन थेनीगदेला मूल म्‍हि उरीएल,

६ मरारी वंशग्‍याम २२० जना म्‍हिगदेदेन थेनीगदेला मूल म्‍हि असायाह,

७ गेर्शोनना वंशग्‍याम १३० जना म्‍हिगदेदेन थेनीगदेला मूल म्‍हि योएल,

८ एलीजापानना वंशग्‍याम २०० जना म्‍हिगदेदेन थेनीगदेला मूल म्‍हि शमायाह,

९ हेब्रोनना वंशग्‍याम ८० जना म्‍हिगदेदेन थेनीगदेला मूल म्‍हि एलीएल,

१० उज्‍जीएलला वंशग्‍याम ११२ जना म्‍हिगदेदेन थेनीगदेला मूल म्‍हि अम्‍मीनादाब खजी।

११ ओच्‍छे दाऊदसे परमेश्‍वरला मन्‍दिररी पूजा लबा म्‍हि सादोक ओच्‍छे अबियाथारदेन चुनोन लेवीगदे उरीएल, असायाह, योएल, शमायाह, एलीएल ओच्‍छे अम्‍मीनादाबदा छ्‌यामनोन ङ्‌योइजी।

१२ ओच्‍छे थेनीगदेदा चुह्रङ् भिसी पाङ्‌जी, “एनीगदे लेवी वंशला मूल म्‍हिगदे हिन्‍ना। एनीगदेदेन एनीगदेला ज्‍योज्‍यो आलेगदे जम्‍मासेन ह्राङ ह्राङदा चोखो थान्‍गो, ओच्‍छे परमप्रभु इस्राएलला परमेश्‍वरला सन्‍दोस ङाइ ठीक लबा ग्‍लारी भउ।

१३ ङाच्‍छा सन्‍दोस भबा धुइरी एनीगदे आरेबासे लमा परमप्रभु य्‍हाङला परमेश्‍वर ङन्‍देन छ्‌याम भोमो खजी। तिग्‍दा भिसम थे खाह्रङ् लसी भबा भिसी ङन्‍से परमप्रभुदेन छ्‌याम आङ्‌योइनी।”

१४ थेतबासेलमा परमप्रभु इस्राएलला परमेश्‍वरला सन्‍दोस भबाला लागिरी परमेश्‍वरला मन्‍दिररी पूजा लबा म्‍हिगदेदेन लेवीगदे जम्‍मासेन ह्राङ ह्राङदा चोखो स्‍होजी।

१५ ओच्‍छे परमप्रभुसे कुल्‍बा अन्‍छार मोशासे पाङ्‌बा ह्रङ्‌नोन लसी नोल कार्सी भमरी पुइसी परमेश्‍वरला सन्‍दोस भजी।

१६ जमाहेन्‍से दाऊदसे लेवीगदेला मूल म्‍हिगदेदा सारङ्‌गी, वीणादेन बुप्‍जेल राप्‍बान ताङ्‌बाला व्‍हाइ गोबाला लागिरी एनीगदेला ज्‍योज्‍यो आलेगदेदा धम्‍गो भिसी कुल्‍जी।

१७ थेतबासेलमा लेवीगदेसे योएलला झा हेमान, ओच्‍छे थेला ज्‍योज्‍यो आले न्‍हङ्‌ला बेरेक्‍याहला झा आसाप, ओच्‍छे मरारीगदेग्‍याम कूशायाहला झा एतान,

१८ ओच्‍छे थेनीगदेला अर्गु ज्‍योज्‍यो आलेगदे जकरिया, याजीएल, शमीरामोत, यहीएल, उन्‍नी, एलीआब, बनायाह, मासेयाह, मत्तित्‍याह, एलीपलेहू, मिक्‍नेयाह ओच्‍छे म्रापरी चिबा पालेगदे ओबेद-एदोमदेन यीएलदा धम्‍जी।

१९ व्‍हाइ गोबाला लागिरीदेन काँसला बुप्‍जेल राप्‍बाला लागिरी हेमान, आसापदेन एतानदा धम्‍जी।

२० जकरिया, अजीएल, शमीरामोत, यहीएल, उन्‍नी, एलीआब, मासेयाहदेन बनायाहदा अलामोत भिबा भाकारी सारङ्‌गी राप्‍बाला लागिरी धम्‍जी।

२१ ओच्‍छे मत्तित्‍याह, एलीपलेहू, मिक्‍नेयाह, ओबेद-एदोम, यीएलदेन अजज्‍याहदा शिमिनिथ भिबा भाकारी वीणा राप्‍बाला लागिरी धम्‍जी।

२२ ज्‍यना लसी व्‍हाइ गोबारी सेबासे लमा कनन्‍याहदा व्‍हाइ गोबादेन बाजा ह्राप्‍बा लेवीगदेला मूल म्‍हि स्‍होजी।

२३ बेरेक्‍याहदेन एल्‍कानादा परमेश्‍वरला सन्‍दोस ख्रुङ्‌बारी पाले धम्‍बा मुबा।

२४ ओच्‍छे परमेश्‍वरला मन्‍दिररी पूजा लबा म्‍हि शबन्‍याह, योशापात, नतनेल, अमासै, जकरिया, बनायाहदेन एलीएजर चा परमेश्‍वरला सन्‍दोसला ङाच्‍छा ङाच्‍छा बिगुल ह्राप्‍बारी धम्‍बा मुबा। ओच्‍छे ओबेद-एदोमदेन येहियाहएनोन परमेश्‍वरला सन्‍दोस ख्रुङ्‌बारी पाले धम्‍बा मुबा।

परमेश्‍वरला सन्‍दोस यरूशलेमरी भोर्बा

२ शमू ६:१२-२२

२५ जमाहेन्‍से दाऊददेन इस्राएलला गन्‍बागदे ओच्‍छे हजार हजार सिपाहीगदेला समूहला कप्‍तानगदे ल्‍हानान ताङ्‌बान परमप्रभुला सन्‍दोस किन्‍बाला लागिरी ओबेद-एदोमला दिमरी निजी।

२६ परमप्रभुला सन्‍दोस पुइबारी लेवीगदेदा परमेश्‍वरसे ह्रो लबासे लमा थेनीगदेसे गोर निस म्‍हे बहरदेन गोर निस ग्‍यु बलि फुल्‍जी।

२७ दाऊददेन सन्‍दोस पुइबा जम्‍मान लेवीगदे, व्‍हाइ गोबागदेदेन व्‍हाइ गोबागदेला मूल म्‍हि कनन्‍याहसे मलमलला क्‍वान क्‍वान्‍बा मुबा। दाऊदसे मलमलला एपोदएनोन क्‍वान्‍बा मुबा।

२८ चुह्रङ् लसी इस्राएलीगदे ताङ्‌सी क्रिङ्‌बान ग्‍युला रूदेन बिगुल ओच्‍छे बुप्‍जेल, सारङ्‌गीदेन वीणा राप्‍बान परमप्रभुला सन्‍दोस भसी खजी।

२९ परमप्रभुला सन्‍दोस दाऊदला शहर न्‍हङ्‌री भोर्बान मुबा। थे धुइरी शाऊलला झामे मीकलसे झ्‍यालग्‍याम च्‍याजी। थेसे दाऊद ग्‍ले ताङ्‌सी ताङ्‌सी स्‍याबा म्राङ्‌जी। चु म्राङ्‌सी थेसे ह्राङला सेमरी दाऊददा तिगै गेआखेल्‍बा म्‍हि म्‍हन्‍जी।

१६

थेनीगदेसे परमेश्‍वरला सन्‍दोस भजी ओच्‍छे थे थान्‍बाला लागिरी दाऊदसे फ्रेङ्‌सी थान्‍बा पाल न्‍हङ्‌री थान्‍जी। जमाहेन्‍से थेनीगदेसे मेरी ख्राङ्‌सी फुल्‍बा बलिदेन ढिक्‍ना लबा बलि परमप्रभुदा फुल्‍जी।

२ बलि लसी जिन्‍माहेन्‍से दाऊदसे परमप्रभुला मिन किन्‍सी म्‍हिगदेदा मोलम पिन्‍जी।

३ ओच्‍छे ह्रेम्‍फेबे म्रिङ्‌म्‍हेमे जम्‍मान इस्राएलीगदेदा गेङ गिक गिक, खजूरला डल्‍लो गिक गिकदेन खार्बा अङ्‌गुरला झुप्‍पा गिक गिक चबारी पिन्‍जी।

४ परमप्रभुला सन्‍दोसला ङाच्‍छापट्टि परमप्रभु इस्राएलला परमेश्‍वरसे पिन्‍बा मोलम ढन्‍बान, परमप्रभुदा धन्‍यवाद फुल्‍बारीदेन परमप्रभुला जयजयकार लबाला लागिरी दाऊदसे कोइ कोइ लेवीगदेदा धम्‍जी।

५ थेनीगदेला मूल म्‍हि चा आसाप मुबा, ओच्‍छे अर्गु चा जकरिया, जमाहेन्‍से अर्गु चा सारङ्‌गीदेन वीणा राप्‍बा यीएल, शमीरामोत, यहीएल, मत्तित्‍याह, एलीआब, बनायाह, ओबेद-एदोमदेन यीएल मुबा। आसापसे चा बुप्‍जेल राप्‍मुबा।

६ ओच्‍छे परमेश्‍वरला सन्‍दोसला ङाच्‍छापट्टि सदन बिगुल राप्‍बाला लागिरी परमेश्‍वरला मन्‍दिररी पूजा लबा म्‍हि बनायाहदेन यहासेलदा धम्‍जी।

७ थेकुनु दाऊदसे आसापदेन थेला लेवी ज्‍योज्‍यो आलेगदेदा धम्‍सी जम्‍मान भन्‍दा ङाच्‍छारेम परमप्रभुदा धन्‍यवाद पिन्‍पुङ्‌जी।

दाऊदसे गोबा जयजयकारला व्‍हाइ

व्‍हाइ १०५:१-१५; ९६:१-१३; १०६:१, ४७-४८

८ परमप्रभुदा धन्‍यवाद फुल्‍गो,

ओच्‍छे थे जे परमेश्‍वर हिन्‍ना भिसी घ्रेन काइसे थेःना लउ,

थेसे लबा गेगदेला बारेरी य्‍हुल य्‍हुल्‍ला म्‍हिगदेदा थेःना लउ।

९ परमप्रभुला जयजयकार लबान व्‍हाइ गोउ,

थेसे लबा जम्‍मान उदेकला गेगदेला बारेरी पाङ्‌गो।

१० एनीगदे परमेश्‍वरदेन छ्‌याम ताङ्‌गो,

तिग्‍दा भिसम थे जे सत्‍य परमेश्‍वर हिन्‍ना,

परमप्रभुदा म्‍हाइबागदेला सेम ताङ्‌गै।

११ परमप्रभुदेन थेला शक्तिदा म्‍हाइगो,

थेदा सदन च्‍याबारी म्‍हाइगो।

१२-१३ परमप्रभुला गे लबा अब्राहामला वंश,

याकूबला सन्‍तान, परमप्रभुसे धम्‍बागदे,

परमप्रभुसे लबा उदेकला गेगदे ढन्‍गो,

थेसे कुल्‍बा तामगदे ढन्‍गो,

१४ परमप्रभु य्‍हाङला परमेश्‍वर हिन्‍ना,

थेसे कुल्‍बा तामगदे चा जम्‍बुलिङ नाङ्‌लान म्‍हिगदेला लागिरी हिन्‍ना।

१५ ह्राङसे लबा कबुल थेसे सदन ढन्‍मुला,

थे कबुल चा थेसे हजारौँ हजार पुस्‍ताधोनाएनोन आम्‍लेःमुला।

१६ थेसे थेनोन कबुल अब्राहामदेन छ्‌याम लजी,

थेसे थेनोन कबुल इसहाकदेन छ्‌याम लबा मुबा।

१७ थेनोन कबुल परमप्रभुसे याकूबदेन छ्‌याम लबा मुबा,

ओच्‍छे थेनोन कबुलदा परमप्रभुसे इस्राएलीगदेदेन छ्‌याम

जुकजुकधोना चिबा कबुल स्‍होजी।

१८ परमेश्‍वरसे चुह्रङ् भिसी सुङ्‌जी,

“ङाइ एदा कनान य्‍हुल्‍सा पिन्‍ना,

थे एला सम्‍पत्ति तला।”

१९ थे धुइरी परमेश्‍वरला म्‍हिगदे ल्‍हाना आरेमुबा,

थेनीगदे कनान य्‍हुल्‍सारी परदेशी दोःसी चिमुबा।

२० थेनीगदे य्‍हुल गिकग्‍याम अर्गु य्‍हुलरी,

य्‍हुल्‍सा गिकग्‍याम अर्गु य्‍हुल्‍सारी कोर्सी भ्रमुबा।

२१ तर परमप्रभुसे स्‍य्‍हान्‍दो म्‍हिगदेदा

थेनीगदेथोरी नाङ्‌बाझ्‍याक्‍बा लआपुङ्‌नी।

थेनीगदेदा जोगब लबाला लागिरी

थेसे ग्‍लेगदेदा चुह्रङ् भिसी बङ्‌जी,

२२ “ङाइ धम्‍बा म्‍हिगदेदा आथुर्गो,

ओच्‍छे ङाला अगमवक्तागदेदा न्‍होङ्‌ना आलउ।”

२३ जम्‍बुलिङ नाङ्‌लान म्‍हिगदे,

परमप्रभुला लागिरी व्‍हाइ गोउ!

थेसे य्‍हाङदा थार्ना लबा ताम धिनहुँनोन थेःना लउ।

२४ य्‍हुल य्‍हुल्‍ला म्‍हिगदेदा परमप्रभुन घ्रेन परमेश्‍वर हिन्‍ना भिसी पाङ्‌गो,

थेसे लबा जम्‍मान उदेकला गेला बारेरी

जम्‍मान म्‍हिगदेदा थेःना लउ।

२५ तिग्‍दा भिसम परमप्रभु जम्‍मान भन्‍दा घ्रेन परमप्रभु हिन्‍ना,

जम्‍मान भन्‍दा ल्‍हाना जयजयकार लतोःबा चा थेलान हिन्‍ना।

जम्‍मान ला लुगदेदा भन्‍दा ल्‍हाना थेदा मान लतोःला।

२६ य्‍हुल य्‍हुल्‍ला ला लुगदे चा मूर्ति जे हिन्‍ना,

तर परमप्रभुसे स्‍वर्ग स्‍होबा मुला।

२७ मानदेन घ्रेन शक्ति थेला क्‍युर्नोन मुला,

शक्तिदेन ताङ्‌बा तामसे थे धन्‍छ्‌याबा चोखो ग्‍ला प्‍लिङ्‌बा मुला।

२८ जम्‍बुलिङला जम्‍मान म्‍हिगदे परमप्रभुला जयजयकार लउ,

परमप्रभुला घ्रेन य्‍हालदेन शक्तिला जयजयकार लउ।

२९ परमप्रभुदा थेला मिन अन्‍छार जयजयकार लउ,

भेटी भसी थेला ङाच्‍छापट्टि खउ।

जम्‍मान भन्‍दा घ्रेन य्‍हालसे प्‍लिङ्‌बा परमप्रभुदा फ्‍या लउ,

३० जम्‍बुलिङला जम्‍मान म्‍हिगदे, परमेश्‍वरला ओन्‍छाङ्‌री लोङ्‌सी फितफित धार्गो।

थेसे जम्‍बुलिङला जग कोङ्‌ना लसी थान्‍बा मुला,

थेदा य्‍होङय्‍होङ लबारी आखम।

३१ स्‍वर्गरीदेन जम्‍बुलिङरी मुबागदे जम्‍मान ताङ्‌गो,

य्‍हुल य्‍हुल्‍ला जम्‍मान म्‍हिगदेसे “परमप्रभुन ग्‍ले हिन्‍ना”

भिसी थेःना लगै।

३२ समुद्रदेन थेरी मुबा जम्‍मान जन्‍तुगदेएनोन ताङ्‌गो।

भु वारीदेन थेरी मुबा जम्‍मान स्‍हेगदे ताङ्‌गो।

३३ जमाहेन्‍से ह्रिरी मुबा जम्‍मान दोङगदेसे व्‍हाइ गोला,

थेनीगदेसे परमप्रभुला ओन्‍छाङ्‌री ताङ्‌सी ताङ्‌सी व्‍हाइ गोला,

तिग्‍दा भिसम परमप्रभु जम्‍बुलिङला निसाफ लबारी फेप्‍खला।

३४ परमप्रभुदा धन्‍यवाद फुल्‍गो,

तिग्‍दा भिसम थे दया लबा परमप्रभु हिन्‍ना,

थेला खाइमै आजिन्‍बा माया जुकजुकधोनान चिमुला।

३५ घ्रेन काइ तेःसी चुह्रङ् भिसी पाङ्‌गो,

“ङन्‍दा थार्बा पिन्‍बा परमेश्‍वर, ङन्‍दा जोगब लउ।

ङन्‍दा ग्‍ला गिकरीन ह्रुप लउ,

ओच्‍छे य्‍हुल य्‍हुल्‍ला म्‍हिगदेसे पिन्‍बा दुखग्‍याम ङन्‍दा फेगो,

ओच्‍छे ङन्‍से ह्राङ सत्‍य परमेश्‍वरदा धन्‍यवाद फुल्‍खम्‍गै,

ओच्‍छे ह्राङला जयजयकार लमा ङनी ताङ्‌खम्‍गै।”

३६ परमप्रभु इस्राएलला परमेश्‍वरला सदन जयजयकार तगै।

जमाहेन्‍से जम्‍मान म्‍हिगदेसे “आमेन, परमप्रभुला जयजयकार तगै” भिसी पाङ्‌जी।

यरूशलेमदेन गिबोनरी जयजयकार लबा

३७ धिन धिननोन लबा गे अन्‍छार परमप्रभुला सन्‍दोसला ङाच्‍छापट्टि सदन गे लबाला लागिरी दाऊदसे आसापदेन थेला लेवी ज्‍योज्‍यो आलेगदेदा धम्‍जी।

३८ ओच्‍छे दाऊदसे यदूतूनना झा ओबेद-एदोमदेन थेला बोगल सोमसे भ्रे ज्‍योज्‍यो आलेगदेदा आसापदेन छ्‌याम गे लबाला लागिरी धम्‍जी। ओबेद-एदोमदेन होसा चा पालला म्रापगदेरी पाले चिमुबा।

३९ होह्रङ् लसीन परमेश्‍वरला मन्‍दिररी पूजा लबा म्‍हि सादोकदेन थेला ह्रोगदेदा दाऊदसे गिबोन शहरला बलि फुल्‍बा नोबा ग्‍लारी मुबा परमप्रभु धन्‍छ्‌याबा चोखो पालरी गे लबाला लागिरी धम्‍जी।

४० ओच्‍छे परमप्रभुसे इस्राएलीगदेदा पिन्‍बा ठिमरी भ्रिबा अन्‍छार थेनीगदेसे धिन धिननोन स्‍य्‍हो ङ्‌यसे बलि फुल्‍बा ग्‍लारी परमप्रभुला लागिरी मेरी ख्राङ्‌सी बलि फुल्‍मुबा।

४१ थेनीगदेदेन छ्‌याम हेमान, यदूतूनदेन अर्गु धम्‍बा म्‍हिगदेदा चा परमप्रभुला जयजयकार लबा जिम्‍मा पिन्‍जी। तिग्‍दा भिसम परमप्रभुला माया जुकजुकधोनान चिला।

४२ जयजयकारला व्‍हाइ गोबाला लागिरी बिगुल, बुप्‍जेलदेन अर्गु बाजागदे राप्‍बा जिम्‍मा हेमानदेन यदूतूनदा पिन्‍बा मुबा। यदूतूनना झागदेसे चा मूल म्राप ख्रुङ्‌मुबा।

४३ जमाहेन्‍से जम्‍मान म्‍हिगदे ह्राङ ह्राङला दिमरी निजी, ओच्‍छे दाऊद चा ह्राङला म्‍हेमेदा मोलम पिन्‍बारी निजी।

नातानसे दाऊददा पुइबा समाचार

२ शमू ७:१-१७

१७

दाऊद ह्राङलान दिमरी चिमाहेन्‍से नातान अगमवक्तादा ङ्‌योइसी चुह्रङ् भिसी पाङ्‌जी, “ङा चा चुरी स्‍युक्‍पाला सिङग्‍याम स्‍होबा दिमरी चिबान मुला। तर परमप्रभुला सन्‍दोस चा पालरी थान्‍बा मुला।”

२ नातानसे दाऊददा चुह्रङ् भिसी पाङ्‌जी, “ह्राङदा तिग लाइ म्‍हन्‍बा मुला थेनोन लउ। तिग्‍दा भिसम परमेश्‍वर ह्राङदेन छ्‌याम मुला।”

३ थेकुनु म्‍हुनङ्एनोन परमेश्‍वरसे नातानदा चु बचन सुङ्‌जी,

४ “निसी ङाला गे लबा दाऊददा चुह्रङ् भिसी पाङ्‌गो, ‘परमप्रभुसे सुङ्‌बा मुला, ङा चिबाला लागिरी दिम स्‍होबा म्‍हि ए आहिन।

५ इस्राएलदा मिश्र य्‍हुल्‍साग्‍याम तेःसी भबा धिनकुनुहेन्‍से तिनीधोना ङा खाइमै दिमरी चिबा आरे। ङा ग्‍ला गिकग्‍याम अर्गु ग्‍लारी ल्‍हेबान पालरी चिबा मुला।

६ ङा इस्राएलदेन छ्‌याम जुन जुन ग्‍लारी निजी, थे थे ग्‍लारी इस्राएलीगदेथोरी निसाफ लबा म्‍हिदा “तिग्‍दा ङाला लागिरी स्‍युक्‍पाला सिङग्‍याम दिम आस्‍होबा?” भिसी ङाइ खाइमै ङ्‌योइजी?’

७ “थेतबासेलमा ङाला गे लबा दाऊददा चुह्रङ् भिसी पाङ्‌गो, ‘जम्‍मान भन्‍दा घ्रेन परमप्रभुसे चुह्रङ् सुङ्‌बा मुला, एदा ङाला म्‍हि इस्राएलला गोठालो स्‍होबाला लागिरी राग्‍यु छाबा ग्‍लाग्‍यामदेन ग्‍युगदेला लिच्‍छा लिच्‍छा भ्रबा ग्‍लाग्‍याम ङ्‌योइसी भबा चा ङानोन हिन्‍ना।

८ ए जुन जुन ग्‍लारी निजी ङाएनोन एदेन छ्‌यामनोन निजी, ओच्‍छे एला जम्‍मान शत्रुगदेदा ए भ्रबा ग्‍यामहेन्‍से नाश लजी। दाहेन्‍से ङाइ जम्‍बुलिङला घ्रेन घ्रेन म्‍हिगदेला मिन ह्रङ्‌नोन एला मिनएनोन जम्‍मान ग्‍लारी दोना लला।

९ ङाइ ङाला म्‍हि इस्राएलला लागिरी ग्‍ला गिक धम्‍ला। ङाइ थेनीगदेदा थेरीन थान्‍ना ओच्‍छे थेनीगदे ह्राङलान य्‍हुल्‍सारी चिला। थेरी थेनीगदेदा खालैसेन दुख आपिन।

१० ङाला म्‍हि इस्राएलथोरी निसाफ लबा म्‍हिगदे धम्‍बा धुइहेन्‍सेन नाइबा गे लबा म्‍हिगदेसे दुख पिन्‍बा मुबा। तर दाहेन्‍से थेनीगदेसे ङाला म्‍हि इस्राएलदा दोःसी खाइमै दुख आपिन। ङाइ एला जम्‍मान शत्रुगदेदा एला तहरी थान्‍ना।

“‘ङाइ एदा चु ताम पाङ्‌ला, परमप्रभुसे एला सन्‍तानग्‍यामनोन ग्‍ले स्‍होला।

११ ए सिमाहेन्‍से एदा एला आखेम्‍हेमेदा ल्‍हुबा ग्‍लारी ल्‍हुला, जमाहेन्‍से ङाइ एला वंशग्‍याम एलान झा गिकदा ग्‍ले स्‍होला। ओच्‍छे थेला य्‍हुल्‍सादा ङाइ कोङ्‌ना लला।

१२ थेसेन ङाला लागिरी दिम गिक स्‍होला, ओच्‍छे ङाइ थेला य्‍हुल्‍सादा सदनना लागिरी कोङ्‌ना लसी थान्‍ना।

१३ ङा थेला आबा दोला, ओच्‍छे थे ङाला झा दोला। ए भन्‍दा ङाच्‍छा शासन लबा शाऊलदा ङाइ माया लबारी ख्‍लाबा ह्रङ् लसी ङाइ थेदा माया लबारी खाइमै आख्‍ला।

१४ ङाइ थेदा ङाला दिमदेन ङाला य्‍हुल्‍सारी सदनना लागिरी थान्‍ना, ओच्‍छे थेला य्‍हुल्‍सा सदन चिला।’”

१५ परमप्रभुसे सुङ्‌बा तामदेन उन्‍बा जम्‍मान ताम नातानसे दाऊददा पाङ्‌सी पिन्‍जी।

दाऊदसे धन्‍यवाद पिन्‍बान प्रार्थना लबा

२ शमू ७:१८-२९

१६ जमाहेन्‍से दाऊद ग्‍ले परमप्रभु धन्‍छ्‌याबा पालरी खसी परमप्रभुला ओन्‍छाङ्‌री चुह्रङ् भिसी प्रार्थना लजी, “परमप्रभु परमेश्‍वर, ह्राङसे ङादा चु ग्‍लाधोना भजी, ङा खाल हिन्‍ना, ङाला वंश खाल हिन्‍ना?

१७ तसैनोन परमेश्‍वर, ह्राङसे ङादा थेरीन आख्‍लानी, ह्राङसे ह्राङला गे लबा म्‍हिला लिच्‍छाधोनाला सन्‍तानना बारेरीनोन कबुल लजी। परमप्रभु परमेश्‍वर, ह्राङसे ङादा जम्‍मासेन ङोसेबा घ्रेन म्‍हि ह्रङ्‌बान स्‍होसी ङादेन छ्‌याम ज्‍यबा व्‍यवहार लबा मुला।

१८ “चुह्रङ्‌बा मानना लागिरी परमेश्‍वर ह्राङला गे लबा म्‍हि ङाइ अर्गु तिग ताम पाङ्‌से? ह्राङसे ह्राङला गे लबा म्‍हिदा ज्‍यना लसी ङोसेबा मुला।

१९ परमप्रभु, ह्राङला गे लबा म्‍हिला लागिरी ह्राङसे म्‍हन्‍बा अन्‍छार चु जम्‍मान घ्रेन गे लबा मुला, ओच्‍छे घ्रेन घ्रेन चु कबुलगदे था पिन्‍बा मुला।

२० “परमप्रभु, ह्राङ ह्रङ्‌बा खालैनोन आरे, ह्राङ बाहेक अर्गु परमेश्‍वर खालैनोन आरे भिसी ङन्‍दा सदन था मुला।

२१ ओच्‍छे ह्राङला म्‍हि इस्राएलीगदेदा खाल्‍देन छ्‌याम दाँजब लखम्‍ला? अर्गु खजिबा य्‍हुल्‍ला म्‍हिगदेदा दुखग्‍याम फेसी ह्राङलान म्‍हि स्‍होबाला लागिरी परमेश्‍वर जम्‍बुलिङरी फेप्‍खबा मुबा? ह्राङसे घ्रेनदेन उदेकला गेगदे लसी ह्राङला म्‍हिगदेदा मिश्र य्‍हुल्‍साग्‍याम तेःजी। ओच्‍छे ह्राङला म्‍हिगदेदा दुख पिन्‍बा अर्गु य्‍हुल य्‍हुल्‍ला म्‍हिगदेदा ताप्‍सी ह्राङसे ह्राङदा जम्‍बुलिङ नाङ्‌नोन ङोसेना लजी।

२२ ह्राङसे ह्राङला म्‍हि इस्राएलीगदेदा सदनना लागिरी ह्राङलान म्‍हि स्‍होबा मुला। परमप्रभु, ह्राङ थेनीगदेला परमेश्‍वर दोबा मुला।

२३ “दाहेन्‍से परमप्रभु, ह्राङसे ह्राङला गे लबा म्‍हि ङादेन ङाला वंशला लागिरी जुन कबुल लबा मुला, थे सदनना लागिरी कोङ्‌सी चिगै। ह्राङसे जुन ताम सुङ्‌बा मुला, थे पूरा लउ।

२४ थेह्रङ् लसीन ह्राङदा सदन जम्‍मासेन ङोसेना लगै, ओच्‍छे म्‍हिगदेसे चुह्रङ् भिसी पाङ्‌गै, ‘जम्‍मान भन्‍दा घ्रेन परमप्रभु इस्राएलला परमेश्‍वर इस्राएलीगदेलान परमेश्‍वर हिन्‍ना!’ ओच्‍छे ह्राङला गे लबा म्‍हि ङाला वंश ह्राङला ओन्‍छाङ्‌री कोङ्‌सी चिला।

२५ “ङाला परमेश्‍वर, ह्राङसे ह्राङला गे लबा म्‍हि ङाला लागिरी दिम स्‍होबारी छ्‌याइबा ताम ङादा उन्‍बा मुला। थेतबासेलमा ह्राङला गे लबा म्‍हि ङाइ ह्राङला ओन्‍छाङ्‌री चु प्रार्थना लबारी छ्‌याइबा मुला।

२६ परमप्रभु, ह्राङनोन परमेश्‍वर हिन्‍ना। ह्राङसे ह्राङला गे लबा म्‍हि ङादेन छ्‌याम चुदे ज्‍यबा कबुलगदे लबा मुला।

२७ ह्राङसे ह्राङला गे लबा म्‍हि ङाला वंशदा मोलम पिन्‍गो। थेनीगदेसे सदन ह्राङला ओन्‍छाङ्‌री दया याङ्‌गै। ह्राङसेन थेनीगदेदा मोलम पिन्‍बा मुला, ओच्‍छे थेनीगदेसे सदन ह्राङग्‍याम मोलम याङ्‌ला।”

दाऊदला सिपाहीगदेसे ढाबा

२ शमू ८:१-१८

१८

उदी धिन लिच्‍छा दाऊदसे दोःसी पलिश्‍तीगदेदेन छ्‌याम लडाइ लजी, ओच्‍छे थेनीगदेदा ब्रेना लजी। ओच्‍छे थेसे गात शहरदेन थे शहरला क्‍यारक्‍युरला नाम्‍सागदे ह्राङला यारी किन्‍जी।

२ दाऊदसे मोआबीगदेदाएनोन ब्रेना लजी। ओच्‍छे थेनीगदे थेला तहरी चिसी थेदा तिरो फाबारी छ्‌याइजी।

३ सोबा य्‍हुल्‍साला हददेजेर ग्‍लेसे यूफ्रेटिस स्‍योङला कुनी ह्राङला यारी किन्‍बारी म्‍हाइमा दाऊदसे हददेजेर ग्‍लेदेन छ्‌याम लडाइ लबान हमातधोनान दोजी।

४ दाऊदसे थेला १,००० रथ, ७,००० तारी क्रेबा सिपाहीगदेदेन भ्रसीन लडाइ लबा २०,००० सिपाहीगदे ह्राङला यारी किन्‍जी। ग्‍यार्जा गिक रथदा तोबा तागदे थान्‍सी थेसे अर्गु तागदेला चा काङला च्‍याङ थासी पिन्‍जी।

५ थे धुइरी सोबा य्‍हुल्‍साला हददेजेर ग्‍लेदा ह्रो लबाला लागिरी दमस्‍कसला अरामीगदे खजी। जमाहेन्‍से दाऊदसे थेनीगदेला २२,००० म्‍हिगदेदा साइजी।

६ ओच्‍छे अरामीगदेला य्‍हुल्‍सारी दाऊदसे पाल फ्रेङ्‌सी चिजी। चुह्रङ् लसी थेनीगदे दाऊदला तहरी चितोःजी, ओच्‍छे थेनीगदेसे दाऊददा तिरो फाजी। दाऊद जुन जुन ग्‍लारी निजी थेरी परमप्रभुसे दाऊददा चुह्रङ् लसीन ढाना लजी।

७ दाऊदसे हददेजेरला सिपाहीगदेला हाकिमगदेसे थोबा म्‍हारला ढालगदे ब्‍यन्‍सी यरूशलेमरी भजी।

८ थेसे हददेजेरसे शासन लबा तेबहदेन कून भिबा शहरग्‍यामएनोन काँस भजी। थेनोन काँसग्‍याम सोलोमनसे घ्रेन खार्गन्‍डा गिक, थामगदेदेन थरीथरीला ताङ्‌गदे स्‍होजी।

९ हददेजेरला जम्‍मान सिपाहीगदेदा दाऊदसे ब्रेना लजी भिबा ताम हमातला ग्‍ले तोऊसे थेःजी।

१० जमाहेन्‍से फ्‍याफुल्‍बारीदेन ज्‍यबा ढन्‍बा मुला भिसी पाङ्‌बाला लागिरी थेसे ह्राङला झा हदोरमदा दाऊद ग्‍ले मुबा ग्‍लारी पुइजी। तिग्‍दा भिसम तोऊदेन हददेजेरलाएनोन लडाइ तबा मुबा। दाऊददा पिन्‍बाला लागिरी हदोरमसे म्‍हार म्‍हुइदेन काँसला ल्‍हानान थरीला ताङ्‌गदे दाऊद मुबा ग्‍लारी भजी।

११ दाऊद ग्‍लेसे हदोरमसे भबा थे ताङ्‌गदे परमप्रभुला छ्‌यारी अर्पण लजी। ओच्‍छे थेसे ढासी एदोम, मोआब, अम्‍मोनीगदे, पलिश्‍तीगदेदेन अमालेकग्‍याम ब्‍यन्‍सी भबा म्‍हार म्‍हुइएनोन परमप्रभुला छ्‌यारी अर्पण लजी।

१२ सरूयाहला झा अबीशैसे चा एदोमदा ब्रेना लजी। थेसे चजाला होपरी १८,००० एदोमीगदेदा साइजी।

१३ जमाहेन्‍से थेसे थेरी पाल फ्रेङ्‌सी ह्राङला सिपाहीगदे थान्‍जी, ओच्‍छे एदोमीगदे जम्‍मान दाऊदला तहरी चिजी। थे जुन जुन ग्‍लारी निजी थे थे ग्‍लारी परमप्रभुसे दाऊददा ढाना लजी।

१४ दाऊदसे इस्राएल य्‍हुल्‍सा नाङ्‌नोन शासन लजी, ओच्‍छे जुन ताम ह्राङला म्‍हिगदेला लागिरी ठीक मुबा, थेनोन लजी।

१५ सरूयाहला झा योआब चा सिपाहीगदेला हाकिम मुबा। अहीलूदला झा यहोशापात चा य्‍हुल्‍सारी तबा जम्‍मान ताम भ्रिसी थान्‍बा म्‍हि मुबा।

१६ अहीतूबला झा सादोकदेन अबियाथारला झा अहीमेलेक चा परमेश्‍वरला मन्‍दिररी पूजा लबा म्‍हि मुबा। शब्‍शा चा सचिव मुबा।

१७ यहोयादाला झा बनायाहदा चा करेतीदेन पेलेथीगदेदा च्‍याबा जिम्‍मा पिन्‍बा मुबा। दाऊदला झागदे चा ग्‍लेखाङ्‌ला मूल म्‍हिगदे मुबा।

दाऊदसे अम्‍मोनीदेन अरामीगदेदा ब्रेना लबा

२ शमू १०:१-१९

१९

तिगै धुइ लिच्‍छा अम्‍मोनीगदेला ग्‍ले नाहाश सिजी, ओच्‍छे थेला साटोरी थेला झा हानून ग्‍ले दोजी।

२ दाऊदसे चुह्रङ् भिसी पाङ्‌जी, “ङादा नाहाशसे ज्‍यबा व्‍यवहार उन्‍बा ह्रङ्‌नोन ङाइएनोन हानूनदा सदन ज्‍यबा व्‍यवहार उन्‍तोःला।” थेतबासेलमा आबा सिसी दुख तबा हानूनदा आँट पिन्‍बाला लागिरी दाऊदसे समाचार भोर्बा म्‍हिगदेदा थे मुबा ग्‍लारी पुइजी।

दाऊदला समाचार भोर्बा म्‍हिगदे अम्‍मोनीगदेला य्‍हुल्‍सारी दोमाहेन्‍से,

३ अम्‍मोनीगदेला मूल म्‍हिगदेसे हानूनदा चुह्रङ् भिसी पाङ्‌जी, “दाऊदसे ह्राङला आबादा मान लबासे लमा ह्राङदा आँट पिन्‍बाला लागिरी म्‍हिगदे पुइखबा हिन्‍ना भिसी ह्राङसे म्‍हन्‍बा? थे हिन्‍नोन आहिन! चु म्‍हिगदे मी य्‍हाङला य्‍हुल्‍सादा खाह्रङ् लसी दाऊदसे ह्राङला यारी किन्‍खम्‍ला भिसी चिवा लबारी पुइखबा हिन्‍ना।”

४ थेतबासेलमा दाऊदला समाचार भबा म्‍हिगदेदा चुङ्‌सी हानूनसे थेनीगदेला दाह्री भ्रेसी पिन्‍जी। ओच्‍छे क्‍वानएनोन मारहेन्‍से क्रेप्‍साधोना थासी पिन्‍जी। जमाहेन्‍से थेसे थेनीगदेदा दोःसी पुइजी।

५ थेनीगदेथोरी थेह्रङ्‌बा व्‍यवहार लजी भिबा थेःमाहेन्‍से दाऊदसे म्‍हिगदे पुइसी थेनीगदेदा “एनीगदे ह्राङला दाह्री आह्रेङ्‌देधोना यरीहोरीन चिउ” भिसी कुल्‍जी। तिग्‍दा भिसम ल्‍हानान बेइज्‍जत तबासेलमा थेनीगदेदा दिमरी निबारीनोन पेःबा खबा मुबा।

६ य्‍हाङ दाऊदला मीला धुलु दोजी भिसी हानून ग्‍लेदेन अम्‍मोनीगदेसे था याङ्‌जी। जमाहेन्‍से हानूनदेन अम्‍मोनीगदेसे तोरपट्टिला अराम-नाहारैम, अराम-माकादेन सोबा य्‍हुल्‍सागदेग्‍याम रथदेन तारी क्रेसी लडाइ लबा सिपाहीगदे भाडारी भबाला लागिरी ३४,००० किलो म्‍हुइ पुइजी।

७ थेनीगदेसे बत्तीस हजार रथदेन तारी क्रेसी लडाइ लबा सिपाहीगदे, ओच्‍छे माकाला ग्‍लेदेन थेला म्‍हिगदेदा भाडारी भजी। थेनीगदे मेदबा शहरला ङाम्‍री खसी पाल फ्रेङ्‌सी चिजी। अम्‍मोनीगदेएनोन ह्राङ ह्राङला शहरग्‍याम थोन्‍सी लडाइ लबाला लागिरी तयार तजी।

८ चु ताम थेःसी दाऊदसे योआबदेन जम्‍मान सिपाहीगदेदा लडाइ लबारी पुइजी।

९ अम्‍मोनीगदे शहररी वाङ्‌बा मूल म्रापरी खसी लडाइ लबारी तयार तसी चिजी। ओच्‍छे थेदा ह्रो लबारी खबा ग्‍लेगदेएनोन चेरी ह्राङ ह्राङला ग्‍लारी तयार तसी चिजी।

१० शत्रुगदे घ्‍यापग्‍यामएनोन ङाच्‍छाग्‍यामएनोन खसी ह्राङदा गुङ्‌री झाङ्‌जीम भिसी योआबसे था याङ्‌जी। जमाहेन्‍से थेसे इस्राएलला जम्‍मान भन्‍दा ज्‍यबा ज्‍यबा सिपाहीगदेदा धम्‍सी अरामीगदेदेन छ्‌याम लडाइ लबारी पुइजी।

११ थेसे अर्गु बाँकी सिपाहीगदे ह्राङला आले अबीशैदा जिम्‍मा पिन्‍जी, ओच्‍छे अबीशैदेन थेला सिपाहीगदे अम्‍मोनीगदेदेन छ्‌याम लडाइ लबारी तयार तजी।

१२ योआबसे अबीशैदा चुह्रङ् भिसी पाङ्‌जी, “चुदे अरामीगदे ङाला लागिरी ल्‍हानान शक्तिशाली दोजी भिसम ए ङादा ह्रो लबारी खउ। चुदे अम्‍मोनीगदे एला लागिरी ल्‍हानान शक्तिशाली दोजी भिसम ङा एदा ह्रो लबारी खला।

१३ आँट लउ, य्‍हाङ ह्राङला य्‍हुलदेन य्‍हाङला परमेश्‍वरला शहरगदेला लागिरी आँट किन्‍सी लडाइ लाइ। ओच्‍छे परमप्रभुला लागिरी जुन ताम ज्‍यबा मुला परमप्रभुसे थेनोन लला।”

१४ जमाहेन्‍से योआबदेन थेला सिपाहीगदे अरामीगदेला ङाम्‍रीन निसी थेनीगदेदा ताप्‍जी।

१५ अरामीगदे य्‍हार्बा म्राङ्‌सी अम्‍मोनीगदेएनोन योआबला आले अबीशैला ङाच्‍छाग्‍याम य्‍हार्सी शहर न्‍हङ्‌री वाङ्‌जी। थेतबासेलमा योआब यरूशलेमरी दोःसी निजी।

१६ इस्राएलीगदेसे ह्राङदा ब्रेना लबा म्राङ्‌माहेन्‍से अरामीगदेसे यूफ्रेटिस स्‍योङ क्‍याम्‍सङ्‌ला हददेजेर ग्‍लेला सिपाहीगदेला कप्‍तान शोपकला तहरी मुबा अर्गु अरामीगदेदा ङ्‌योइबारी म्‍हि पुइजी।

१७ थेनीगदेला चु ताम दाऊददा पाङ्‌जी। जमाहेन्‍से दाऊदसे तुरून्‍तन इस्राएलला जम्‍मान सिपाहीगदेदा ग्‍ला गिकरी पोब लसी यर्दन स्‍योङ क्‍याम्‍सङ् निजी। ओच्‍छे थेनीगदेदेन छ्‌याम लडाइ लबारी तयार तजी। अरामीगदेएनोन थेह्रङ् लसीन दाऊददेन छ्‌याम लडाइ लबारी ढिक्‍सी खजी, ओच्‍छे दाऊददेन छ्‌याम लडाइ लजी।

१८ तर इस्राएलीगदेसे अरामीगदेदा ताप्‍जी। दाऊदसे थेनीगदेला ७,००० तारी क्रेसी लडाइ लबा सिपाहीगदेदेन भ्रसीन लडाइ लबा ४०,००० सिपाहीगदे ओच्‍छे सिपाहीगदेला हाकिम शोपकदाएनोन साइजी।

१९ इस्राएलीगदेसे ह्राङदा ब्रेना लबा म्राङ्‌सी हददेजेर ग्‍लेला म्‍हिगदेसे ढिक्‍बाला लागिरी दाऊददेन छ्‌याम ताम लजी। ओच्‍छे ह्राङसे ह्राङदान दाऊदला यारी जिम्‍मा पिन्‍जी।

जमाहेन्‍से अरामीगदेसे अम्‍मोनीगदेदा ह्रो लबारी दोःसी खाइमै सेम आलनी।

दाऊदसे रब्‍बा शहर ह्राङला यारी किन्‍बा

२ शमू १२:२६-३१

२०

छेब्‍पा छाबा ल शुरू तमाहेन्‍से ग्‍लेगदे लडाइ लबारी निमुबा। थेतबासेलमा योआब सिपाहीगदे भोर्सी अम्‍मोनीगदेदेन छ्‌याम लडाइ लबारी निजी। ओच्‍छे रब्‍बा शहरला क्‍युर्नोन चिसी थेनीगदेदेन छ्‌याम लडाइ लजी। ओच्‍छे योआबसे थे शहरदा पूरन नाश लजी। तर दाऊद चा यरूशलेमरीन चिजी।

२ दाऊदसे थेनीगदेला ग्‍लेसे कूबा शिरपेच भोर्जी। थे शिरपेच बोगल गिकसे च्‍युक ब्‍लि किलो म्‍हारला मुबा, थेरी ल्‍हानान महङ्‌गो रत्‍नगदेएनोन कार्बा मुबा। थे शिरपेच दाऊदसे ह्राङला थोबोरी कुजी। थेसे थे शहरग्‍याम ल्‍हानान सामान ब्‍यन्‍सी भोर्जी।

३ दाऊदसे थे ग्‍लाला म्‍हिगदेदा भोर्सी आरा ओच्‍छे फाइला तोगदेदेन तरीगदे पिन्‍सी गे लपुङ्‌जी। दाऊदसे अम्‍मोनीगदेदा जम्‍मान शहरगदेरी चुह्रङ्‌बान गे लपुङ्‌जी। जमाहेन्‍से थेदेन थेला जम्‍मान म्‍हिगदे यरूशलेमरी दोःसी निजी।

पलिश्‍तीगदेदेन छ्‌याम लडाइ लबा

२ शमू २१:१५-२२

४ उदि धिन लिच्‍छा गेजेररी पलिश्‍तीगदेदेन छ्‌याम लडाइ तजी। थेनोन धुइरी हूशाती सिब्‍बकैसे सिप्‍पै भिबा रफा वंश†ला म्‍हि गिकदा साइजी, ओच्‍छे पलिश्‍तीगदे ब्रेजी।

५ पलिश्‍तीगदेदेन छ्‌याम दोःसी लडाइ तमा याईरला झा एल्‍हानानसे गात शहरग्‍याम खबा गोल्‍यतला आले लहमीदा साइजी। लहमीला भालाला यु क्‍वान राबा तानना कडी तेबान घ्रेन मुबा।

६ गातरी दोःसी लडाइ तबा धुइरी यादेन काङ न्‍हीरी गोर ढु ढु जुम्‍बी लसी जम्‍मा बोगल गिकसे गोर ब्‍लि जुम्‍बी मुबा म्‍हि गिक थोन्‍जी। थेएनोन रफा वंशला म्‍हि मुबा।

७ थेसे इस्राएलदा धाक उन्‍बासे लमा थेदा दाऊदला ज्‍योज्‍यो शिमेअला झा जोनाथनसे साइजी।

८ चु रफा वंशला म्‍हि सोमनोन गातरी चिमुबा। थेनीगदे सोमनोन दाऊददेन दाऊदला म्‍हिगदेला याग्‍याम सिजी।

† 

२०:४ रफा वंश रफा वंशला म्‍हिगदे चा च्‍यामन लोङ्‌बा खबा खाल्‍ला घ्रेन म्‍हिगदे मुबा।

दाऊदसे ह्राङला म्‍हि झ्‍याबा

२ शमू २४:१-२५

२१

इस्राएलला बिरोधरी रेःसी शैतानसे दाऊददा ह्राङला य्‍हुल्‍साला म्‍हि झ्‍यापुङ्‌जी।

२ थेतबासेलमा दाऊदसे योआबदेन ह्राङला सिपाहीगदेला कप्‍तानगदेदा चुह्रङ् भिसी कुल्‍जी, “लोपट्टिला बेर्शेबाहेन्‍से झ्‍याङपट्टिला दानधोना निसी जम्‍मान इस्राएलीगदे गादे चिम झ्‍यागो। थेनीगदे गादे चिम भिसी ङादा था याङ्‌बा सेम मुला।”

३ योआबसे चुह्रङ् भिसी जोहाब पिन्‍जी, “परमप्रभुसे इस्राएलला म्‍हिगदेदा दन्‍देला भन्‍दा सय गुणा म्‍हिगदे बढब लसी पिन्‍गै! तिग ह्राङ थेनीगदेलान ग्‍ले आहिन? थेनीगदे ह्राङसे कुल्‍बा ताम ङ्‌यान्‍बा म्‍हिगदे आहिन? थेनीगदेदा झ्‍यासी ह्राङसे तिग्‍दा इस्राएलीगदेथोरी दोष लगब तना लबारी म्‍हाइबा?”

४ तर ग्‍लेला तामसे योआबला ताम थाजी। योआब थेग्‍याम भ्रनोन भ्रजी ओच्‍छे इस्राएल नाङ्‌नोन निजी।

५ जमाहेन्‍से योआब यरूशलेमरी खसी ह्राङसे झ्‍याबा म्‍हिगदेला बारेरी दाऊददा चुह्रङ् भिसी पाङ्‌जी, “हतियार चलब लबारी सेबागदे इस्राएलरी ११,००,०००, यहूदारी ४,७०,००० मुबा चिम।”

६ तर योआबसे लेवीदेन बेन्‍यामीन वंशला म्‍हिगदे चा आझ्‍यानी। तिग्‍दा भिसम ग्‍लेसे कुल्‍बा तामसे थेला सेम आताङ्‌नी।

७ दाऊदसे कुल्‍बा थे ताम परमेश्‍वरदाएनोन सेम निबा आरेमुबा, थेतबासेलमा परमेश्‍वरसे इस्राएलीगदेदा सजाय पिन्‍जी।

८ जमाहेन्‍से दाऊदसे परमेश्‍वरदा चुह्रङ् भिसी पाङ्‌जी, “ङाइ ल्‍हानान आज्‍यबा गे लबा मुला! ल्‍हानान मूर्ख दोःसी ङाइ गे लजी। ह्राङला गे लबा म्‍हिला दोष मेटब लसी पिन्‍गो भिबा ङाला बिन्‍ती मुला।”

९ जमाहेन्‍से परमप्रभुसे दाऊदला अगमवक्ता गाददा चुह्रङ् भिसी सुङ्‌जी,

१० “निसी दाऊददा चुह्रङ् भिसी पाङ्‌गो, ‘परमप्रभुसे चुह्रङ् भिसी सुङ्‌बा मुला, ङाइ एला ङाच्‍छापट्टि गोर सोम ताम थान्‍बान मुला, थे न्‍हङ्‌री ताम गिक धम्‍गो, थेनोन ताम ङाइ एथोरी भला।’”

११ थेतबासेलमा दाऊद मुबा ग्‍लारी निसी परमप्रभुसे चुह्रङ् भिसी सुङ्‌बा मुला भिसी गादसे दाऊददा पाङ्‌जी, “ह्राङदा खजीबा ताम धम्‍बा सेम मुला?

१२ गिक चा य्‍हुल्‍सारी सोम दिङधोना अनिकाल तगै, अर्गु चा ह्राङदा ह्राङला शत्रुगदेसे ल सोमधोना ताप्‍बाला ताप्‍बान लगै, ओच्‍छे अर्गु गिक चा य्‍हुल्‍सारी सोमरेधोना देशान भबा दूत पुइखसी परमप्रभुसे इस्राएलला जम्‍मान ग्‍ला नाश लला। दाहेन्‍से ज्‍यना लसी खेन्‍गो, ङाइ परमप्रभुदा तिग जोहाब पिन्‍गो?”

१३ जमाहेन्‍से दाऊदसे गाददा चुह्रङ् भिसी पाङ्‌जी, “ङादा ल्‍हानान गाह्रो तबा मुला। तर ङा म्‍हिगदेला यारी परब तआतोःगै। बरू परमप्रभुला सजाय ङाथोरी खबान ज्‍यबा तला। तिग्‍दा भिसम थे ल्‍हानान दया लबा परमेश्‍वर हिन्‍ना।”

१४ थेतबासेलमा परमप्रभुसे इस्राएल य्‍हुल्‍सा नाङ्‌नोन देशान पुइखजी, ओच्‍छे इस्राएलला ७०,००० म्‍हिगदे सिजी।

१५ ओच्‍छे यरूशलेम नाश लबाला लागिरी परमेश्‍वरसे स्‍वर्गदूत गिक पुइजी। तर थेसे यरूशलेम नाश लबारी छ्‌याइमा परमप्रभुला सेम दोःजी, ओच्‍छे नाश लबा थे स्‍वर्गदूतदा “तजी, एला या मार थान्‍गो” भिसी सुङ्‌जी। परमप्रभुला थे दूत थे धुइरी यबूसी अरौनाला खला ङाम्‍री राप्‍सी चिबा मुबा।

१६ दाऊदसे तोरपट्टि च्‍यामा परमप्रभुला स्‍वर्गदूतदा स्‍वर्गदेन जम्‍बुलिङला गुङ्‌री यरूशलेमथोरी तरवार थीसी राप्‍सी चिबा म्राङ्‌जी। जमाहेन्‍से दाऊददेन गन्‍बागदेसे बोराला क्‍वान क्‍वान्‍सी फ्‍या लजी।

१७ ओच्‍छे दाऊदसे परमेश्‍वरदा चुह्रङ् भिसी पाङ्‌जी, “लडाइ लबारी सेबा म्‍हिगदे झ्‍याबाला लागिरी ङाइ कुल्‍बा मुबा। ङाइ गा पाप लबा मुबा। ङाइ गा आज्‍यबा गे लबा मुबा। ओन्‍छ्‌यान, चु ग्‍युगदेसे तिग लबा मुबा? परमप्रभु, ङाला परमेश्‍वर, ह्राङसे ङादेन ङाला वंशदा सजाय पिन्‍गो, तर चु दुख ह्राङला म्‍हिगदेसे नाआतोःगै।”

१८ यबूसी अरौनाला खलारी निसी परमप्रभुला लागिरी बलि फुल्‍बा ग्‍ला गिक स्‍होउ भिसी दाऊददा कुल्‍गो भिसी परमप्रभुला स्‍वर्गदूतसे गाददा पाङ्‌जी।

१९ परमप्रभुसे गाददा कुल्‍बा अन्‍छार दाऊद तोर निजी।

२० अरौनादेन थेला झा ब्‍लि ह्राङला खलारी ग्‍वा ग्‍याङ्‌बान मुबा। थेसे फ्‍लीक दोःसी च्‍यामा स्‍वर्गदूतदा म्राङ्‌जी। स्‍वर्गदूतदा म्राङ्‌सी थेला झा ब्‍लि चा लाजी।

२१ दाऊद ह्राङला ङाम्‍री दोखमा अरौनासे तोरपट्टि च्‍याजी, ओच्‍छे ग्‍लेदा म्राङ्‌सी थे खलाग्‍याम खसी ग्‍लेदा फ्‍या लजी।

२२ दाऊदसे अरौनादा चुह्रङ् भिसी पाङ्‌जी, “ङादा एला चु खला चूङ्‌गो, चु आपत विपत म्‍हना लबारी ङाइ चुरी परमप्रभुला लागिरी बलि फुल्‍बा ग्‍ला गिक स्‍होला। ङाइ एला चु खलाला सय पूरन फाला।”

२३ अरौनासे दाऊददा जोहाब पिन्‍जी, “किन्‍गो, ओच्‍छे ह्राङदा जे लाइ म्‍हन्‍बा थेनोन लउ। मेरी ख्राङ्‌सी बलि फुल्‍बाला लागिरी म्‍हे बहरगदे चुरी मुला, मे फुइबाला लागिरी दाइँ लबा सिङ ओच्‍छे अन्‍नबलिला लागिरी ग्‍वाएनोन मुला। ङाइ जम्‍मान स्‍हे ह्राङदा पिन्‍बान मुला।”

२४ तर दाऊद ग्‍लेसे अरौनादा चुह्रङ् भिसी पाङ्‌जी, “आहिन, ङाइ पूरन सय फाला। एला सम्‍पत्ति किन्‍सी होह्रङ्‌नोन याङ्‌बा स्‍हे मेरी ख्राङ्‌सी ङाइ परमप्रभुला लागिरी बलि आफुल।”

२५ थेतबासेलमा थे खलाला लागिरी दाऊदसे अरौनादा ग्‍यार्जा ढु म्‍हारला डबल† पिन्‍जी। ओच्‍छे दाऊदसे थेरी परमप्रभुला लागिरी बलि फुल्‍बा ग्‍ला गिक स्‍होजी।

२६ दाऊदसे थेरी मेरी ख्राङ्‌सी फुल्‍बा बलिदेन ढिक्‍ना लबा बलि फुल्‍जी, ओच्‍छे परमप्रभुदेन छ्‌याम बिन्‍ती लजी। ओच्‍छे परमप्रभुसे मेरी ख्राङ्‌सी बलि फुल्‍बा ग्‍लारी स्‍वर्गग्‍याम मे पुइखसी जोहाब पिन्‍जी।

२७ जमाहेन्‍से परमप्रभुसे कुल्‍बा अन्‍छार थे स्‍वर्गदूतसे ह्राङला तरवार स्‍युपरी झाङ्‌जी।

२८ थेनोन धुइरी यबूसी अरौनाला खलारी परमप्रभुसे जोहाब पिन्‍बा म्राङ्‌सी दाऊदसे थेरीन बलिगदे फुल्‍जी।

२९ थे धुइधोना मोशासे तोङ्‌तोङ्‌बा ग्‍लारी स्‍होबा परमप्रभु धन्‍छ्‌याबा चोखो पालदेन मेरी ख्राङ्‌सी बलि फुल्‍बाला लागिरी स्‍होबा स्‍हे गिबोनरी मुबा बलि फुल्‍बा नोबा ग्‍लारीन मुबा।

३० तर परमप्रभुसे उन्‍बा ग्‍याम था याङ्‌बाला लागिरी परमप्रभुदेन छ्‌याम बिन्‍ती लबारी दाऊद निआखम्‍नी। तिग्‍दा भिसम थे स्‍वर्गदूतला तरवार म्राङ्‌सी दाऊद ल्‍हानान लोङ्‌बा मुबा।

† 

२१:२५ ग्‍यार्जा ढु म्‍हारला डबल चा ओस्‍पन किलो निस म्‍हार मुबा।

२२

जमाहेन्‍से दाऊदसे चुह्रङ् भिसी पाङ्‌जी, “परमप्रभु परमेश्‍वरला दिम चुरीन तला। ओच्‍छे चुरीन इस्राएलला लागिरी मेरी ख्राङ्‌सी बलि फुल्‍बा ग्‍ला तला।”

मन्‍दिर स्‍होबारी तयार लबा

२ जमाहेन्‍से दाऊदसे इस्राएलरी चिबा विदेशीगदेदा ग्‍ला गिकरी ह्रुप तउ भिसी कुल्‍जी। ओच्‍छे थेनीगदेदा परमेश्‍वरला दिम स्‍होबाला लागिरी युङ्‌बा थाबा गे लपुङ्‌जी।

३ म्रापगदेरी ठोक्‍बा खिल स्‍होबाला लागिरी ल्‍हानान फाइदेन क्‍योइसीन क्‍योइबारी आखम्‍बाधोनाला काँसएनोन दाऊदसे पिन्‍जी।

४ ओच्‍छे हिसाबनोन थान्‍बारी आखम्‍बाधोनाला स्‍युक्‍पाला सिङगदे पोप लजी। तिग्‍दा भिसम सीदोनदेन टुरोसला म्‍हिगदेसे दाऊदला लागिरी स्‍युक्‍पाला सिङगदे ल्‍हानान भसी पिन्‍जी।

५ दाऊदसे चुह्रङ् भिसी पाङ्‌जी, “परमप्रभुला लागिरी स्‍होबा दिम चा ल्‍हानान जेःबादेन जम्‍मान य्‍हुल्‍सारी मिन चलब तबा ततोःला। तर ङाला झा सोलोमन जजाबान मुला। थेतबासेलमा परमप्रभुला थे दिम स्‍होबाला लागिरी जम्‍मान स्‍हे ङाइनोन ठीक लला।” जमाहेन्‍से दाऊदसे ह्राङ सिबा भन्‍दा ङाच्‍छान ल्‍हानान स्‍हे ठीक लबारी छ्‌याइजी।

६ थेसे ह्राङला झा सोलोमनदा ङ्‌योइसी परमप्रभु इस्राएलला परमेश्‍वरला लागिरी दिम गिक स्‍होउ भिसी कुल्‍जी।

७ दाऊदसे सोलोमनदा चुह्रङ् भिसी पाङ्‌जी, “ङाला झा, परमप्रभु ङाला परमेश्‍वरला लागिरी दिम गिक स्‍होबा ङाला सेम मुबा।

८ तर परमप्रभुसे ङादा चु गे लआपुङ्‌ना चुह्रङ् भिसी सुङ्‌जी, ‘ङाला लागिरी एसे चु दिम आस्‍होउ। तिग्‍दा भिसम एसे घ्रेन घ्रेन लडाइ लसी ल्‍हानान म्‍हिगदे साइबा मुला। ओच्‍छे जम्‍बुलिङरी एसे ङाला ङाच्‍छा ल्‍हानान म्‍हिगदेला का निना लबा मुला।’

९ तर परमप्रभुसे ङादेन छ्‌याम चुह्रङ् भिसी कबुल गिक लबा मुला, ‘एला झा गिक तला। थेसे खालैदेन छ्‌याम लडाइ आलना शासन लला। तिग्‍दा भिसम ङाइ थेदा थेला जम्‍मान शत्रुगदेग्‍याम थारेङ् थान्‍ना। थेला मिन सोलोमन तला। थेसे शासन लबा धुइरी ङाइ इस्राएलीगदेदा सुख शान्‍ति पिन्‍ना।

१० थेसेन ङाला लागिरी दिम गिक स्‍होला। थे ङाला झा दोला, ङा थेला आबा दोला। ओच्‍छे इस्राएलरी सदनना लागिरी ङाइ थेला य्‍हुल्‍सादेन ठि चिना लला।’”

११ “ङाला झा, दाहेन्‍से परमप्रभु एदेन छ्‌याम तगै। एसेन स्‍होतोःला भिसी थेसे सुङ्‌बा अन्‍छार एदा ज्‍यबा तगै, ओच्‍छे एसे परमप्रभु एला परमेश्‍वरला दिम स्‍होखम्‍गै।

१२ एदा परमप्रभुसेन बुद्धिदेन घोखम्‍बा शक्ति पिन्‍गै। ओच्‍छे परमप्रभु एला परमेश्‍वरला ठिम अन्‍छार भ्रसी एसे इस्राएलथोरी शासन लबारी खम्‍गै।

१३ इस्राएलला लागिरी परमप्रभुसे मोशादा पिन्‍बा ठिम अन्‍छार ए होशियार तसी भ्रजी भिसम एदा ज्‍यबा तला। आलोङ्‌गो, आँट लउ, कमजोरदेन तिगै आश आरेबा म्‍हि ह्रङ्‌बा आतउ।

१४ “परमप्रभुला मन्‍दिर स्‍होबाला लागिरी ङाइ ल्‍हानान दुख लसी ३,४०० टन म्‍हार, ३४,००० टन म्‍हुइ पोब लबा मुला। ओच्‍छे क्‍योइसीन क्‍योइबारी आखम्‍बाधोनाला काँसदेन फाइएनोन पोब लसी थान्‍बा मुला। सिङदेन युङ्‌बाएनोन ठीक लसी थान्‍बा मुला। एसे थेथोरी अझै काप्‍बारी खम्‍ला।

१५ थे बाहेक एदेन छ्‌याम गे लबारी सेबा ल्‍हानान म्‍हिगदे, डकर्मी, युङ्‌बा थाबा म्‍हि, सिकर्मीगदे,

१६ ओच्‍छे म्‍हार म्‍हुइ, काँसदेन फाइला जम्‍मान खाल्‍ला गे लबारी सेबा झ्‍यासीन झ्‍याबारी आखम्‍बा म्‍हिगदेएनोन मुला। थेतबासेलमा दाहेन्‍से गे लबारी शुरू लउ, परमप्रभु एदेन छ्‌याम तगै।”

१७ दाऊदसे ह्राङला झा सोलोमनदा ह्रो लउ भिसी इस्राएलला जम्‍मान गन्‍बागदेदा चुह्रङ् भिसी कुल्‍जी,

१८ “तिग परमप्रभु एनीगदेला परमेश्‍वर एनीगदेदेन छ्‌याम आरे? तिग थेसे एनीगदेदा जम्‍मान ग्‍लारी शान्‍ति पिन्‍बा आरे? थेसे चु य्‍हुल्‍साला म्‍हिगदेदा ङाला तहरी थान्‍बा मुला। थेनीगदे परमप्रभुदेन थेला म्‍हिगदेला तहरी मुला।

१९ दाहेन्‍से परमप्रभु एनीगदेला परमेश्‍वरसे उन्‍बा ग्‍याम म्‍हाइबारी सेम लउ। थे धन्‍छ्‌याबा चोखो ग्‍ला स्‍होबाला लागिरी सेमहेन्‍सेन गे लउ, ओच्‍छे एनीगदेसे परमप्रभुला सन्‍दोसदेन परमेश्‍वरला चोखो ताङ्‌गदे थेला लागिरी स्‍होबा मन्‍दिररी भउ।”

२३

दाऊद ल्‍हानान खेप्‍पा दोमाहेन्‍से थेसे ह्राङला झा सोलोमनदा इस्राएलला ग्‍ले स्‍होजी।

लेवीगदेला गे

२ दाऊदसे इस्राएलला जम्‍मान गन्‍बागदे, परमेश्‍वरला मन्‍दिररी पूजा लबा म्‍हिगदेदेन लेवीगदेदा ग्‍ला गिकरी ह्रुप लजी।

३ थेसे बोगल गिकसे च्‍युइ दिङदेन थे भन्‍दा तोरला लेवी ह्रेम्‍फेबेगदे झ्‍याजी। थेनीगदे ३८,००० मुबा।

४ थेनीगदे न्‍हङ्‌ला २४,००० जनादा चा परमप्रभुला मन्‍दिरला गे च्‍याबारी जिम्‍मा पिन्‍जी। ओच्‍छे हजार ढुदा चा हाकिमदेन निसाफ लबा म्‍हि दोःसी गे लबा जिम्‍मा पिन्‍जी।

५ ओच्‍छे हजार ब्‍लिदा पालेला गे, अर्गु हजार ब्‍लिदा चा दाऊदसे पिन्‍बा बाजा राप्‍सी परमप्रभुला जयजयकार लबान व्‍हाइ गोबा जिम्‍मा पिन्‍जी।

६ दाऊदसे लेवीला झागदे गेर्शोन, कहातदेन मरारीदा थेनीगदेला वंश अन्‍छार समूह समूह स्‍होजी।

गेर्शोनीगदे

७ गेर्शोनीगदेला सन्‍तान लादानदेन शिमी मुबा।

८ लादानना झा सोम मुबा, थेनीगदेला मिन यहीएल, जेतामदेन योएल मुबा।

९ शिमीलाएनोन झा सोम मुबा, थेनीगदेला मिन शलोमोत, हजीएलदेन हारान मुबा। चुगदेन लादानना म्‍हेमेला मूल म्‍हिगदे मुबा।

१० शिमीला अर्गु झा ब्‍लिएनोन मुबा, थेनीगदेला मिन यहत, जीजा, येऊशदेन बरीआ मुबा।

११ यहत चा थेबा झा मुबा, जीजा चा पाराङ मुबा। तर येऊशदेन बरीआला चा झा झामे ल्‍हाना आरेबासे लमा थेनीगदेदा म्‍हेमे गिकरीन झ्‍याजी।

कहातीगदे

१२ कहातला झा ब्‍लि मुबा, थेनीगदेला मिन अम्राम, यिसहार, हेब्रोनदेन उज्‍जीएल मुबा।

१३ अम्रामला झा हारूनदेन मोशा मुबा। हारूनदेन थेला सन्‍तानदा चा चोखो स्‍हेगदे फुल्‍बारी, परमप्रभुला लागिरी बलि फुल्‍बारी, परमप्रभुला ङाच्‍छा गे लबारीदेन परमप्रभुला मिनरी सदन मोलम पिन्‍बा गेला लागिरी धम्‍बा मुबा।

१४ परमप्रभुला म्‍हि मोशाला झागदेदा चा लेवी वंशरीन झ्‍याबा मुबा।

१५ मोशाला झा गेर्शोमदेन एलीएजर मुबा।

१६ गेर्शोमला झा शूबाएल मुबा, शूबाएल चा ह्राङला म्‍हेमेला मूल म्‍हि मुबा।

१७ एलीएजरला झा रहब्‍याह मुबा, रहब्‍याह चा ह्राङला म्‍हेमेला मूल म्‍हि मुबा। एलीएजरला अर्गु झागदे आरेमुबा, तर रहब्‍याहला चा झागदे ल्‍हानान मुबा।

१८ कहातला झा पाराङ यिसहारला झा शलोमीत मुबा, शलोमीत चा ह्राङला म्‍हेमेला मूल म्‍हि मुबा।

१९ कहातला झा साँजी हेब्रोनना झा ब्‍लि मुबा, थेबा यरियाह, पाराङ अमर्याह, साँजी यहासेलदेन काँजी यकमाम मुबा।

२० उज्‍जीएलला मीकादेन यिशियाह मिन लबा झा न्‍ही मुबा, मीका चा थेबा ओच्‍छे यिशियाह चा पाराङ मुबा।

मरारीगदे

२१ मरारीला झा महलीदेन मूशी मुबा। महलीला झा एलाजारदेन कीश मुबा।

२२ झा गिकनोन आतना एलाजार सिजी, थेला झामेगदे जे मुबा। थेतबासेलमा थेला झामेगदेसे कीशला झागदेदेन छ्‌याम ब्‍याह लजी। कीश चा थेनीगदेला अगु मुबा।

२३ मूशीला झा सोम मुबा, थेनीगदेला मिन महली, एदेरदेन यरीमोत मुबा।

२४ चुगदे चा वंश वंश अन्‍छार मिन भ्रिबा लेवीला सन्‍तानगदे मुबा। चुगदे ह्राङ ह्राङला म्‍हेमेला मूल म्‍हि मुबा। थेनीगदे बोगल गिक दिङ तबादेन थे भन्‍दा तोरलागदेसे परमप्रभुला मन्‍दिररी गे लमुबा।

२५ दाऊदसे चुह्रङ् भिसी पाङ्‌बा मुबा, “परमप्रभु इस्राएलला परमेश्‍वरसे ह्राङला म्‍हिगदेदा शान्‍ति पिन्‍बा मुला। ओच्‍छे थे यरूशलेमरी सदनना लागिरी धन्‍छ्‌याबारी फेप्‍खबा मुला।

२६ थेतबासेलमा लेवीगदेसे दोःसी खाइमै परमप्रभु धन्‍छ्‌याबा चोखो पालदेन जयजयकार लबा धुइरी चलब लबा ताङ्‌गदे पुइसी भ्रआतोः।”

२७ दाऊदसे पाङ्‌बा जम्‍मान भन्‍दा लिच्‍छाला चु तामसे लमान बोगल गिक दिङ तबादेन थे भन्‍दा तोरला लेवीगदेसे परमेश्‍वरला मन्‍दिररी गे लबाला लागिरी मिन भ्रिजी।

२८ लेवीगदेला गे चा परमप्रभुला दिमरी गे लबा हारूनना सन्‍तानगदेदा ह्रो लबा गे मुबा। परमप्रभुला दिमला ख्राङ्‌गादेन कोठागदे सफा लबा, जम्‍मान चोखो स्‍हेगदे शुद्ध लबा, परमेश्‍वरला दिमला अर्गु गे लबा,

२९ ओच्‍छे टेबुलरी थान्‍बा गेङ ज्‍यना लसी थान्‍बा, अन्‍नबलिला भ्रा, खमिर आयुबा गेङ, ताईरी ख्राङ्‌बादेन छ्‌युगुरी ख्राङ्‌बा गेङ क्‍योइबा गे मुबा।

३० परमप्रभुदा सदन स्‍य्‍हो ङ्‌यसे, ओच्‍छे ब्‍लप्‍बा नाबा धिन, औंसीदेन तोगब लबा चाडगदेरी परमप्रभुला लागिरी मेरी ख्राङ्‌सी बलि फुल्‍बा धुइरी

३१ थेनीगदेसे ठिम अन्‍छार सदन परमप्रभुदा धन्‍यवाददेन जयजयकार लतोःमुबा।

३२ चुह्रङ् लसी लेवीगदेसे परमेश्‍वर धन्‍छ्‌याबा पालदेन थे न्‍हङ्‌ला चोखो ग्‍ला ओच्‍छे हारूनना सन्‍तान थेनीगदेला ज्‍योज्‍यो आलेगदेला तहरी चिसी परमप्रभुला मन्‍दिरला गे लतोःमुबा।

परमेश्‍वरला मन्‍दिररी पूजा लबा म्‍हिगदेला गे

२४

हारूनना झागदेला समूहगदे चा चुनोन हिन्‍ना, हारूनना झा ब्‍लि मुबा, थेनीगदेला मिन नादाब, अबीहू, एलाजारदेन ईतामार मुबा।

२ तर नादाबदेन अबीहू चा थेनीगदेला आबा हारून सिबा भन्‍दा ङाच्‍छान सिजी, ओच्‍छे थेनीगदेला कोलागदे खालैनोन आतनी। थेतबासेलमा एलाजारदेन ईतामारसे परमेश्‍वरला लागिरी पूजा लबा गे लजी।

३ दाऊद ग्‍लेसे हारूनना झागदेदा थेनीगदेला गे अन्‍छार समूह समूह स्‍होसी पिन्‍जी। चु गेरी दाऊद ग्‍लेदा एलाजारला सन्‍तान सादोकदेन ईतामारला सन्‍तान अहीमेलेकसे ह्रो लबा मुबा।

४ थेनीगदेला वंशला मूल म्‍हिगदे ईतामारला भन्‍दा एलाजारला वंशला मूल म्‍हिगदे ल्‍हाना स्‍याप्‍जी। थेतबासेलमा एलाजारला सन्‍तानग्‍याम च्‍युक ढु समूह स्‍होजी, ओच्‍छे ईतामारला सन्‍तानग्‍याम गोर भ्रे समूह स्‍होजी।

५ दाऊद ग्‍लेसे थेनीगदे न्‍हीलान ली आच्‍याना चिट्ठा युसी समूहगदे स्‍होजी। तिग्‍दा भिसम एलाजारदेन ईतामार न्‍हीलान सन्‍तानगदे परमप्रभु धन्‍छ्‌याबा पालला मूल म्‍हिगदेदेन परमेश्‍वरला गे लबा मूल म्‍हिगदे मुबा।

६ चु चिट्ठा युबा गेएनोन एलाजारदेन ईतामारला सन्‍तानसे पालो पालो लसी लमुबा। जमाहेन्‍से नतनेलला झा शमायाहसे थेनीगदेला मिन भ्रिमुबा। शमायाह चा लेवी वंशला यहूदी धर्मगुरू मुबा। थेसे परमेश्‍वरला मन्‍दिररी पूजा लबा म्‍हिगदेला मिन भ्रिमा ग्‍लेदेन सिपाहीगदेला हाकिमगदे, परमेश्‍वरला मन्‍दिररी पूजा लबा म्‍हि सादोक, अबियाथारला झा अहीमेलेक, लेवीगदेला म्‍हेमे म्‍हेमेला मूल म्‍हिगदेदेन परमेश्‍वरला मन्‍दिररी पूजा लबा म्‍हिला म्‍हेमेला मूल म्‍हिगदे साक्षी चिमुबा।

७ जम्‍मान भन्‍दा ङाच्‍छा यहोयारीबला मिनरी चिट्ठा परब तजी, ओच्‍छे यदायाहला मिनरी,

८ ओच्‍छे हारीमला मिनरी, ओच्‍छे सोरीमला मिनरी,

९ ओच्‍छे मल्‍कियाहला मिनरी, ओच्‍छे मियामीनना मिनरी,

१० ओच्‍छे हक्‍कोसला मिनरी, ओच्‍छे अबियाला मिनरी,

११ ओच्‍छे येशूअला मिनरी, ओच्‍छे शकन्‍याहला मिनरी,

१२ ओच्‍छे एल्‍यासीबला मिनरी, ओच्‍छे याकीमला मिनरी,

१३ ओच्‍छे हुप्‍पाला मिनरी, ओच्‍छे येशेबाबला मिनरी,

१४ ओच्‍छे बिल्‍गाला मिनरी, ओच्‍छे इम्‍मेरला मिनरी,

१५ ओच्‍छे हेजीरला मिनरी, ओच्‍छे हप्‍पिसेसला मिनरी,

१६ ओच्‍छे पतहियाहला मिनरी, ओच्‍छे यहेजकेलला मिनरी,

१७ ओच्‍छे याकीनना मिनरी, ओच्‍छे गमूएलला मिनरी,

१८ ओच्‍छे दलायाहला मिनरीदेन माज्‍याहला मिनरी परब तजी।

१९ थे म्‍हिगदेला मिन थेनीगदेसे लतोःबा गे अन्‍छार भ्रिबा मुबा। थेनीगदेला म्‍हेमे हारूनदा परमप्रभु इस्राएलला परमेश्‍वरसे कुल्‍बा अन्‍छार थेनीगदेसे परमप्रभुला मन्‍दिररी गे लमुबा।

मिन भ्रिबारी बाँकी मुबा लेवीगदे

२० मिन भ्रिबारी बाँकी मुबा लेवीगदेला म्‍हेमेला मूल म्‍हिगदे चुगदेन हिन्‍ना, अम्रामला सन्‍तानग्‍याम शूबाएल ओच्‍छे शूबाएलला सन्‍तानग्‍याम येहदयाह मुबा।

२१ रहब्‍याहला सन्‍तानग्‍याम यिशियाह मुबा, यिशियाह चा रहब्‍याहला थेबा झा मुबा।

२२ यिसहारला वंशरी शलोमोतला सन्‍तानग्‍याम यहत मुबा।

२३ हेब्रोनना थेबा झा यरियाह, पाराङ अमर्याह, साँजी यहासेल, काँजी यकमाम मुबा।

२४ उज्‍जीएलला वंशरी मीकाला सन्‍तानग्‍याम शामीर मुबा।

२५ यिश्‍याहला सन्‍तानग्‍याम जकरिया मुबा।

२६ मरारीला झागदे महलीदेन मूशी मुबा। ओच्‍छे यजियाहला झा बनो मुबा।

२७ मरारीला झा यजियाहला झागदेग्‍याम बनो, शोहम, जक्‍कूरदेन इब्री मुबा।

२८ महलीला झा एलाजार मुबा, एलाजारला झा गिकनोन आरेमुबा।

२९ कीशला झा यरहमेल मुबा।

३० ओच्‍छे मूशीला झागदे महली, एदेरदेन यरीमोत मुबा। लेवीगदेला मूल म्‍हिगदे ह्राङ ह्राङला म्‍हेमे अन्‍छार चुगदेन मुबा।

३१ दाऊद ग्‍ले, सादोक, अहीमेलेक, ओच्‍छे परमेश्‍वरला मन्‍दिररी पूजा लबा म्‍हिदेन लेवीगदेला म्‍हेमे म्‍हेमेला मूल म्‍हिगदेला ङाच्‍छापट्टि हारूनना सन्‍तानगदेसे ह्रङ्‌नोन लसी चुगदेसेनोन थेबाहेन्‍से च्‍याङ्‌बाधोनाला जम्‍मासेन चिट्ठा युजी।

परमेश्‍वरला मन्‍दिररी व्‍हाइ गोबादेन बाजा ह्राप्‍बागदे

२५

दाऊद ग्‍लेदेन थेला सिपाहीगदेला हाकिमगदेसे आसापला झागदे, हेमानना झागदेदेन यदूतूनना झागदे न्‍हङ्‌री कोइ कोइदा वीणा, सारङ्‌गीदेन बुप्‍जेल ह्राप्‍बान परमेश्‍वरला बचन थेःना लबा गेला लागिरी धम्‍जी। चुगदेला बारेरी चुह्रङ् लसी भ्रिबा मुला।

२ आसापला झागदे जक्‍कूर, योसेफ, नतन्‍याहदेन असरेला मुबा। चुगदे आसापला तहरी चिसी ग्‍लेसे कुल्‍बा धुइरी परमेश्‍वरला बचन थेःना लमुबा।

३ यदूतूनना झागदे गदल्‍याह, सेरी, यशयाह, शिमी, हशब्‍याहदेन मत्तित्‍याह मुबा। चु ढु ह्राङला आबा यदूतूनना तहरी चिसी गे लमुबा, चुगदेसे वीणा ह्राप्‍बान परमप्रभुदा धन्‍यवाद पिन्‍बादेन जयजयकारला व्‍हाइ गोबान परमेश्‍वरला बचन थेःना लमुबा।

४ हेमानना च्‍युक ब्‍लि झागदे मुबा, थेनीगदेला मिन बुक्‍कियाह, मत्तन्‍याह, उज्‍जीएल, शूबाएल, यरीमोत, हनन्‍याह, हनानी, एलीआता, गिद्दलती, रोममती-एजेर, योश्‍बाकाशा, मल्‍लोती, होतीरदेन महजीओत मुबा।

५ चुगदे ग्‍लेला अगमवक्ता हेमानना झागदे मुबा। परमेश्‍वरसे हेमानदा तोर थीबाला लागिरी लबा कबुल अन्‍छार थेदा परमेश्‍वरसे च्‍युक ब्‍लि झागदेदेन झामे सोम पिन्‍जी।

६ थेनीगदे जम्‍मान ह्राङ ह्राङला आबाला तहरी चिसी परमप्रभुला मन्‍दिररी गे लमुबा। थेनीगदेसे बुप्‍जेल, सारङ्‌गीदेन वीणा ह्राप्‍सी परमप्रभुला दिमरी परमप्रभुला जयजयकार लमुबा। आसाप, यदूतूनदेन हेमान चा ग्‍लेला तहरी चिमुबा।

७ थेनीगदेदेन थेनीगदेला ज्‍योज्‍यो आलेगदे व्‍हाइला भाका युबारी तालिम किन्‍बा म्‍हिगदे मुबा। थेनीगदे २८८ जना मुबा।

८ खाल्‍से तिग गे लबा भिसी पक्‍का लबारी थेनीगदे जम्‍मान ढिक्‍सी चिट्ठा युमुबा। गन्‍बा, भ्‍योन, व्‍हाइ गोबारी सेबादेन लोप्‍बान लबा जम्‍मासेन चिट्ठा युमुबा।

९ जम्‍मान भन्‍दा ङाच्‍छाला चिट्ठा चा आसापला झा योसेफला लागिरी युजी, थे चिट्ठा योसेफ ओच्‍छे थेला झागदेदेन ज्‍योज्‍यो आलेला मिनरी परब तजी। थेनीगदे च्‍युक न्‍ही जना मुबा। अर्गु चिट्ठा चा गदल्‍याहदेन थेला झागदे ओच्‍छे ज्‍योज्‍यो आलेगदेला मिनरी परब तजी। थेनीगदेएनोन च्‍युक न्‍ही जना मुबा।

१० अर्गु चिट्ठा चा जक्‍कूरदेन थेला झागदे ओच्‍छे ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

११ अर्गु चिट्ठा चा यिस्रीदेन थेला झागदे ओच्‍छे ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१२ अर्गु चिट्ठा चा नतन्‍याहदेन थेला झागदे ओच्‍छे ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१३ अर्गु चिट्ठा चा बुक्‍कियाहदेन थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१४ अर्गु चिट्ठा चा यसरेलादेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१५ अर्गु चिट्ठा चा यशयाहदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१६ अर्गु चिट्ठा चा मत्तन्‍याहदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१७ अर्गु चिट्ठा चा शिमीदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१८ अर्गु चिट्ठा चा अज्रेलदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

१९ अर्गु चिट्ठा चा हशब्‍याहदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२० अर्गु चिट्ठा चा शूबाएलदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२१ अर्गु चिट्ठा चा मत्तित्‍याहदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२२ अर्गु चिट्ठा चा यरीमोतदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२३ अर्गु चिट्ठा चा हनन्‍याहदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२४ अर्गु चिट्ठा चा योश्‍बाकाशादेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२५ अर्गु चिट्ठा चा हनानीदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२६ अर्गु चिट्ठा चा मल्‍लोतीदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२७ अर्गु चिट्ठा चा एलीआतादेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२८ अर्गु चिट्ठा चा होतीरदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

२९ अर्गु चिट्ठा चा गिद्दलतीदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

३० अर्गु चिट्ठा चा महजीओतदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

३१ अर्गु चिट्ठा चा रोममती-एजेरदेन थेला झागदे ओच्‍छे थेला ज्‍योज्‍यो आलेगदेला मिनरी परब तजी। थेनीगदे च्‍युक न्‍ही जना मुबा।

परमेश्‍वरला मन्‍दिर ख्रुङ्‌बा पालेगदे

२६

परमेश्‍वरला मन्‍दिर ख्रुङ्‌बा पालेगदेला गे चुह्रङ् लसी भो लबा मुबा। कोरह वंशग्‍याम कोरेला झा मेशेलेम्‍याह, कोरे चा आसाप†ला झागदे न्‍हङ्‌ला गिक मुबा।

२ मेशेलेम्‍याहला झा चुगदेन हिन्‍ना, थेबा झा जकरिया, पाराङ येदीएल, साँजी जबदियाह, काँजी यत्‍नीएल,

३ अन्‍तरे एलाम, जन्‍तरे येहोहानान, ओच्‍छे च्‍याङ्‌बा एल्‍यहोएनै मुबा।

४ ओबेद-एदोमला झा चुगदेन हिन्‍ना, थेबा झा शमायाह, पाराङ यहोजाबाद, साँजी योआ, काँजी साकार, अन्‍तरे नतनेल,

५ जन्‍तरे अम्‍मीएल, खन्‍तरे इस्‍साखार ओच्‍छे च्‍याङ्‌बा पुल्‍लतै मुबा। परमेश्‍वरसे ओबद-एदोमदा मोलम पिन्‍बासेलमा थेला झागदे ल्‍हानान मुबा।

६ ओबेद-एदोमला थेबा झा शमायाहला झागदेएनोन मुबा। थेनीगदे ह्राङ ह्राङला म्‍हेमेला मूल म्‍हि मुबा। तिग्‍दा भिसम थेनीगदे ल्‍हानान सीप मुबा म्‍हिगदे मुबा।

७ शमायाहला झा ओत्‍नी, रपाएल, ओबेददेन एल्‍जाबाद मुबा। थेला ज्‍योज्‍यो आले एलीहूदेन समक्‍याहएनोन सीप मुबा म्‍हि मुबा।

८ चुगदे जम्‍मान ओबेद-एदोमला सन्‍तान मुबा। थेनीगदेदेन थेनीगदेला झागदे ओच्‍छे ज्‍योज्‍यो आलेगदे सीप मुबा म्‍हिगदे मुबा। थेनीगदेदेन छ्‌याम गे लबाला लागिरी ल्‍हानान भङ् मुबा। थेनीगदे जम्‍मान बोगल सोमसे न्‍ही मुबा।

९ मेशेलेम्‍याहला झागदेदेन थेला ज्‍योज्‍यो आलेगदे जम्‍मान सीप मुबा म्‍हिगदे मुबा। थेनीगदे जम्‍मान च्‍युक भ्रे मुबा।

१० ओच्‍छे होसा चा मरारी वंशला म्‍हि मुबा। शिम्री होसाला थेबा झा आहिन मुबा, तर थेदा आबासे थेबा झा स्‍होबा मुबा।

११ पाराङ हिल्‍कियाह, साँजी तबलियाह ओच्‍छे च्‍याङ्‌बा जकरिया मुबा। होसाला झागदेदेन थेला ज्‍योज्‍यो आलेगदे लसी च्‍युक सोम मुबा।

१२ परमेश्‍वरला मन्‍दिरला पालेगदेला समूह समूहला चु मूल म्‍हिगदेदा परमप्रभुला मन्‍दिररी गे लबाला लागिरी थेनीगदेला अर्गु लेवी ज्‍योज्‍यो आलेगदेदा ह्रङ्‌नोन लसी धम्‍बा मुबा।

१३ गन्‍बागदे भ्‍योन न्‍हीसेन ह्राङ ह्राङला वंश अन्‍छार खजिबा मूल म्रापरी खाला चिबा भिसी चिट्ठा युजी।

१४ स्‍यारपट्टिला म्राप शेलेम्‍याहला मिनरी परब तजी। ओच्‍छे थेला झा जकरियाला मिनरी न्‍हुपपट्टिला म्राप परब तजी। जकरिया ज्‍यबा सल्‍लाह पिन्‍बा म्‍हि मुबा।

१५ ओबेद-एदोमदा चा लोपट्टिला म्राप परब तजी। ओच्‍छे थेला झागदेदा चा परमेश्‍वरला मन्‍दिरला ढुकुटी परब तजी।

१६ शुप्‍पीमदेन होसादा न्‍हुपपट्टिला म्रापदेन खानपट्टि निबा ग्‍यामला शल्‍केत भिबा म्राप परब तजी। पाले गिक अर्गु पालेला ङाम्‍रीन मुबा।

१७ स्‍यारपट्टि धिनहुँनोन गोर ढु लेवीगदे, झ्‍याङपट्टि गोर ब्‍लि, लोपट्टि गोर ब्‍लि ओच्‍छे परमेश्‍वरला मन्‍दिरला ढुकुटीरी चा गोर न्‍ही न्‍ही पाले चिमुबा।

१८ होह्रङ् लसीन न्‍हुपपट्टिला ख्राङ्‌गारी निबा ग्‍यामरी गोर ब्‍लि ओच्‍छे ख्राङ्‌गारी चा गोर न्‍ही मुबा।

१९ कोरहीदेन मरारीला सन्‍तानगदे न्‍हङ्‌री पाले चिबाला लागिरी धम्‍बा म्‍हिगदे चुगदेन मुबा।

परमेश्‍वरला मन्‍दिरला अर्गु गेगदे

२० थेनीगदेला अर्गु लेवी ज्‍योज्‍यो आलेगदेदा चा परमेश्‍वरला दिमला ढुकुटीगदेदेन परमेश्‍वरदा फुल्‍बा स्‍हेगदे थान्‍बा ग्‍ला च्‍याबा जिम्‍मा पिन्‍बा मुबा।

२१ गेर्शोनना झा लादान, ओच्‍छे लादानना झा यहीएल ह्राङलान म्‍हेमेदेन अर्गु ल्‍हानान म्‍हेमेगदेला मूल म्‍हि मुबा।

२२ यहीएलला झा जेतामदेन थेला आले योएलदा परमेश्‍वरला मन्‍दिरला ढुकुटी च्‍याबा जिम्‍मा पिन्‍बा मुबा।

२३ अम्राम, यिसहार, हेब्रोनदेन उज्‍जीएलला सन्‍तानगदेदाएनोन गे लबा जिम्‍मा पिन्‍बा मुबा।

२४ गेर्शोमला झा शूबाएल चा ढुकुटी च्‍याबा मूल म्‍हि मुबा। शूबाएल चा मोशाला छाया, अम्रामला पनाती मुबा।

२५ गेर्शोमला आले एलीएजर चा रहब्‍याहला आबा, रहब्‍याह चा यशयाहला आबा, यशयाह चा योरामला आबा, योराम चा जिक्रीला आबा ओच्‍छे जिक्री चा शलोमीतला आबा मुबा।

२६ दाऊद ग्‍लेदेन, म्‍हेमे म्‍हेमला मूल म्‍हिगदे, हजार हजारदेन ग्‍यार्जा ग्‍यार्जाला समूहला सिपाहीगदेला हाकिमगदे ओच्‍छे सिपाहीगदेला अर्गु हाकिमगदेसे परमप्रभुदा फुल्‍बा स्‍हेगदे थान्‍बा ढुकुटीगदेला जिम्‍मा चुनोन शलोमीतदेन थेला ज्‍योज्‍यो आलेगदेदा पिन्‍बा मुबा।

२७ लडाइ ढासी ब्‍यन्‍सी भबा कोइ कोइ स्‍हेगदे परमप्रभुला मन्‍दिर न्‍होङ्‌बा धुइरी स्‍होबारी थेनीगदेसे परमप्रभुदा फुल्‍मुबा।

२८ शमूएल अगमवक्ता, कीशला झा शाऊल, नेरला झा अबनेरदेन सरूयाहला झा योआबसे फुल्‍बा जम्‍मान स्‍हेगदेएनोन शलोमीतदेन थेला ज्‍योज्‍यो आलेगदेला यारी जिम्‍मा पिन्‍बा मुबा।

अर्गु लेवीगदेला गे

२९ यिसहारला सन्‍तानगदे न्‍हङ्‌ला कनन्‍याहदेन थेला झागदेदा चा परमेश्‍वरला मन्‍दिरला गे लआपुङ्‌नी। थेनीगदेदा चा अर्गु कागज-पत्र थान्‍बादेन इस्राएलीगदेला निसाफ लबा गे जिम्‍मा पिन्‍जी।

३० हेब्रोनना सन्‍तानग्‍याम हशब्‍याहदेन गे लबारी सिपालु थेला १,७०० ज्‍योज्‍यो आलेगदे चा यर्दन स्‍योङला न्‍हुपपट्टिला इस्राएलरी परमप्रभुला गेदेन ग्‍लेला गे लबागदे मुबा।

३१ हेब्रोनना सन्‍तानरी यरियाह मूल म्‍हि मुबा। दाऊदसे शासन लसी बोगल न्‍ही दिङ तमा हेब्रोनीगदेला वंशला बारेरी ङ्‌योइबा छार्बा लजी। ओच्‍छे गे लबारी सिपालु थेनीगदेला म्‍हिगदे गिलाद भिबा ग्‍लाला याजेर शहररी स्‍याप्‍जी।

३२ गे लबारी सिपालु यरियाहला २,७०० ज्‍योज्‍यो आलेगदे मुबा। थेनीगदे ह्राङ ह्राङला म्‍हेमेला मूल म्‍हिगदे मुबा। थेनीगदेदा दाऊद ग्‍लेसे रूबेनीगदे, गादीगदेदेन मनश्‍शेला गङ्‌सल वंशथोरी परमेश्‍वरला बारेरी जम्‍मान ताम लोप्‍बादेन ग्‍लेला गे लबा म्‍हि स्‍होजी।

† 

२६:१ आसाप१ काइरन ९:१९ री चा एब्‍यासाप भिसी पाङ्‌बा मुला।

सिपाहीगदेला समूहदेन मूल म्‍हिगदे

२७

जमाहेन्‍से इस्राएलीगदेला म्‍हेमे म्‍हेमेला मूल म्‍हिगदे, हजार हजारदेन ग्‍यार्जा ग्‍यार्जाला सिपाहीगदेला हाकिम ओच्‍छे थेनीगदेला कप्‍तानगदेएनोन मुबा। थेनीगदेसे ग्‍लेला लागिरी थरीथरीला गे लमुबा। समूह गिकसे तिदिङरी ल गिक गे लतोःमुबा। समूह गिकरी २४,००० म्‍हिगदे मुबा।

२ शुरूला लरी गे लबा समूहदा च्‍याबा मूल म्‍हि चा जब्‍दीएलला झा याशोबाम मुबा। थेला समूहरी २४,००० म्‍हिगदे मुबा।

३ याशोबाम फारेसला झा मुबा, ओच्‍छे शुरूला लरी गे लबा सिपाहीगदेला हाकिम न्‍हङ्‌री थे जम्‍मान भन्‍दा मूल म्‍हि मुबा।

४ अर्गु लरी गे लबा समूहदा च्‍याबा मूल म्‍हि चा अहोह वंशला दोदै मुबा। दोदैदा ह्रो लबा म्‍हि मिक्‍लोत मुबा। दोदैला समूहरी २४,००० म्‍हिगदे मुबा।

५ अर्गु लरी गे लबा समूहदा च्‍याबा मूल म्‍हि चा परमेश्‍वरला लागिरी पूजा लबा मूल म्‍हि यहोयादाला झा बनायाह मुबा। थेला समूहरी २४,००० म्‍हिगदे मुबा।

६ चु बनायाह चा भङ्‌बा भङ्‌बा बोगल गिकसे च्‍युइ म्‍हिगदेला मूल म्‍हि मुबा। थेला समूहदा च्‍याबा जिम्‍मा थेलान झा अम्‍मीजाबाददा पिन्‍बा मुबा।

७ अर्गु लरी गे लबा समूहदा च्‍याबा मूल म्‍हि चा योआबला आले असाहेल मुबा। थे सिमाहेन्‍से थेला झा जबदियाहदा जिम्‍मा पिन्‍जी। थेला समूहरी २४,००० म्‍हिगदे मुबा।

८ अर्गु लरी गे लबा समूहदा च्‍याबा मूल म्‍हि चा यिज्‍याही वंशला शम्‍हूत मुबा। थेला समूहरी २४,००० म्‍हिगदे मुबा।

९ अर्गु लरी गे लबा समूहदा च्‍याबा मूल म्‍हि चा तको शहरला म्‍हि इक्‍केशला झा ईरा मुबा। ईराला समूहरी २४,००० म्‍हिगदे मुबा।

१० अर्गु लरी गे लबा समूहदा च्‍याबा मूल म्‍हि चा एफ्राइम वंशला हेलेस मुबा। थे पेलोन शहरला म्‍हि मुबा, थेला समूहरी २४,००० म्‍हिगदे मुबा।

११ अर्गु लरी गे लबा समूहदा च्‍याबा मूल म्‍हि चा हूशाह शहरला सिब्‍बकै मुबा। थे जेरह वंशला म्‍हि मुबा, थेला समूहरी २४,००० म्‍हिगदे मुबा।

१२ अर्गु लरी गे लबा समूहदा च्‍याबा मूल म्‍हि चा बेन्‍यामीन वंशला अबीएजेर मुबा। थे अनातोत शहरला म्‍हि मुबा, थेला समूहरी २४,००० म्‍हिगदे मुबा।

१३ अर्गु लरी गे लबा समूहदा च्‍याबा मूल म्‍हि चा जेरह वंशला महरै मुबा। थे नतोपात शहरला म्‍हि मुबा, थेला समूहरी २४,००० म्‍हिगदे मुबा।

१४ अर्गु लरी गे लबा समूहदा च्‍याबा मूल म्‍हि चा एफ्राइम वंशला बनायाह मुबा। थे पिरातोन शहरला म्‍हि मुबा, थेला समूहरी २४,००० म्‍हिगदे मुबा।

१५ जम्‍मान भन्‍दा लिच्‍छाला लरी गे लबा समूहदा च्‍याबा मूल म्‍हि चा ओत्‍निएल वंशला हेल्‍दै मुबा। थे नतोपात शहरला म्‍हि मुबा, थेला समूहरी २४,००० म्‍हिगदे मुबा।

वंश वंशला मूल म्‍हिगदे

१६ इस्राएलला वंश वंशला मूल म्‍हिगदे चुगदेन हिन्‍ना।

रूबेनना वंशग्‍याम जिक्रीला झा एलीएजर,

शिमियोनना वंशग्‍याम माकाला झा शपत्‍याह,

१७ लेवीला वंशग्‍याम कमूएलला झा हशब्‍याह,

हारूनना वंशग्‍याम सादोक,

१८ यहूदाला वंशग्‍याम दाऊदला ज्‍योज्‍यो एलीहू,

इस्‍साखारला वंशग्‍याम मिखाएलला झा ओम्री,

१९ जबूलूनना वंशग्‍याम ओबदियाला झा यिश्‍मायाह,

नप्‍तालीला वंशग्‍याम अज्रीएलला झा यरीमोत,

२० एफ्राइमला वंशग्‍याम अजज्‍याहला झा होशिया,

न्‍हुपपट्टि चिबा मनश्‍शेला गङ्‌सल वंशग्‍याम पदायाहला झा योएल,

२१ स्‍यारपट्टिला गिलादरी मुबा मनश्‍शेला गङ्‌सल वंशग्‍याम जकरियाला झा इद्दो,

बेन्‍यामीनना वंशग्‍याम अबनेरला झा यासीएल,

२२ दानना वंशग्‍याम यरोहामला झा अज्रेल मूल म्‍हि मुबा।

वंश वंशला मूल म्‍हिगदे चुगदेन मुबा।

२३ दाऊद ग्‍लेसे बोगल गिक दिङ भन्‍दा मारला म्‍हिगदेदा आझ्‍यानी। तिग्‍दा भिसम इस्राएलला म्‍हिगदेदा मुला सारगदे तेनोन ल्‍हाना तना लला भिसी परमप्रभुसे कबुल लबा मुबा।

२४ सरूयाहला झा योआबसे य्‍हुल्‍साला म्‍हिगदे झ्‍याबारी छ्‌याइबा मुबा। थेतबासेलमा परमेश्‍वरसे इस्राएलदा सजाय पिन्‍जी। जमाहेन्‍से योआबसे म्‍हि झ्‍याबा गे आजिन्‍मन ख्‍लाजी। ओच्‍छे म्‍हिगदे गादे मुला भिसी दाऊद ग्‍लेला काइरन भ्रिबा किताबरी आभ्रिनी।

ग्‍लेला सम्‍पत्ति च्‍याबा म्‍हिगदे

२५ दाऊद ग्‍लेसे ह्राङला सम्‍पत्ति च्‍याबारी चा सिपाहीगदेला चुनोन हाकिमगदेदा जिम्‍मा पिन्‍बा मुबा। ग्‍लेला ढुकुटीगदे च्‍याबा जिम्‍मा अदीएलला झा अज्‍मावेतदा पिन्‍बा मुबा।

ओच्‍छे य्‍हुल्‍साला ढुकुटी, शहरगदेला ढुकुटी, नाम्‍सागदेला ढुकुटीदेन य्‍हुल्‍सादा जोगब लबाला लागिरी सिपाहीगदे चिबा ग्‍लाला ढुकुटी च्‍याबाला लागिरी उज्‍जियाहला झा जोनाथनदा जिम्‍मा पिन्‍बा मुबा।

२६ य्‍हुल्‍साला खेतीपाती लबागदेदा च्‍याबाला लागिरी कलूबला झा एस्रीदा जिम्‍मा पिन्‍बा मुबा।

२७ अङ्‌गुर वारीगदे च्‍याबाला लागिरी रामत शहरला शिमीदा जिम्‍मा पिन्‍बा मुबा।

अङ्‌गुरला निङ्‌गु ज्‍यना लसी थान्‍बाला लागिरी अङ्‌गुर थुबा जिम्‍मा शेपेम शहरला जब्‍दीदा जिम्‍मा पिन्‍बा मुबा।

२८ न्‍हुपपट्टिला चेरी मुबा जैतुनदेन अञ्‍जीर च्‍याबा म्‍हि चा गेदेर शहरला बाल-हानान मुबा।

जैतुनना छ्‌युगु ज्‍यना लसी थान्‍बारी योआशदा जिम्‍मा पिन्‍बा मुबा।

२९ शारोनरी छाबा म्‍हेमुइगदे च्‍याबारी शारोन भिबा ग्‍लाला शित्रैदा जिम्‍मा पिन्‍बा मुबा।

ब्‍याँसीला म्‍हेमुइगदे च्‍याबारी अदलैला झा शाफातदा जिम्‍मा पिन्‍बा मुबा।

३० ऊँटगदे च्‍याबारी इश्‍माएलला सन्‍तान ओबीलदा जिम्‍मा पिन्‍बा मुबा।

गधागदे च्‍याबारी मेरोनोत शहरला येहदयाहदा जिम्‍मा पिन्‍बा मुबा।

३१ राग्‍युगदे च्‍याबारी हग्रीला सन्‍तान याजीजदा जिम्‍मा पिन्‍बा मुबा।

दाऊद ग्‍लेसे ह्राङला सम्‍पत्ति च्‍याबारी सिपाहीगदेला चुनोन हाकिमगदेदा जिम्‍मा पिन्‍बा मुबा।

दाऊददा सल्‍लाह पिन्‍बा म्‍हिगदे

३२ दाऊदला अगु जोनाथन ज्‍यबा सल्‍लाह पिन्‍बा, बुद्धि मुबा यहूदी धर्मगुरू मुबा। हक्‍मोनीला झा यहीएल चा ग्‍लेला कोलागदेदा लोप्‍बा म्‍हि मुबा।

३३ अहीतोपेल ग्‍लेदा सल्‍लाह पिन्‍बा म्‍हि मुबा। अरक वंशला हूशै चा ग्‍लेला ह्रो मुबा।

३४ अहीतोपेल सिमाहेन्‍से बनायाहला झा यहोयादादेन अबियाथार चा ग्‍लेदा सल्‍लाह पिन्‍बा म्‍हि दोजी। ओच्‍छे योआब चा सिपाहीगदेला हाकिमला मूल म्‍हि मुबा।

दाऊद ग्‍लेसे परमेश्‍वरला मन्‍दिर स्‍होबारी सेम लबा

२८

दाऊद ग्‍लेसे इस्राएलला जम्‍मान सिपाहीगदेला हाकिमगदेदा यरूशलेमरी ह्रुप तउ भिसी कुल्‍जी। थेतबासेलमा वंश वंशला मूल म्‍हिगदे, ग्‍लेदा क्‍योङ्‌बा सिपाहीगदेला हाकिमगदे, हजार हजारदेन ग्‍यार्जा ग्‍यार्जा सिपाहीगदेला समूहला हाकिमगदे, ओच्‍छे ग्‍लेदेन थेला कोलागदेला जम्‍मान सम्‍पत्ति, म्‍हेमुइ च्‍याबारी जिम्‍मा किन्‍बा मूल म्‍हिगदे, ग्‍लेखाङ्‌ला गे लबागदेला हाकिमगदेदेन जम्‍मान भङ्‌बा भङ्‌बा लडाइ लबारी खम्‍बा म्‍हिगदेदा ह्रुप लजी।

२ जमाहेन्‍से दाऊद ग्‍लेसे जम्‍मालान ङाच्‍छापट्टि राप्‍सी चुह्रङ् भिसी पाङ्‌जी, “ङाला म्‍हिगदे, ङाला ताम ङ्‌यान्‍गो। परमप्रभुला कबुल थान्‍बा सन्‍दोस थान्‍बाला लागिरीदेन य्‍हाङला परमेश्‍वरला स्‍य्‍हाब थान्‍बाला लागिरी दिम गिक स्‍होबा ङाला सेम मुबा। ओच्‍छे थे दिम स्‍होबाला लागिरी ङाइ जम्‍मान स्‍हे ठीकएनोन लसी जिन्‍बा मुला।

३ तर परमेश्‍वरसे ङादा चुह्रङ् भिसी सुङ्‌जी, ‘ङाला लागिरी एसे दिम आस्‍होउ। तिग्‍दा भिसम ए लडाइ लबा म्‍हि हिन्‍ना, ओच्‍छे एसे ल्‍हानान म्‍हि साइबा मुला।’

४ “परमप्रभु इस्राएलला परमेश्‍वरसे ङाला आबाला जम्‍मान म्‍हेमेग्‍याम इस्राएलरी सदन शासन लबारी ङादा धम्‍जी। इस्राएलथोरी शासन लबारी थेसे यहूदा वंशदा धम्‍जी, ओच्‍छे यहूदाला वंशग्‍याम थेसे ङाला आबाला वंशदा धम्‍जी। ङाला आबाला जम्‍मान झागदे न्‍हङ्‌री ङादा इस्राएल य्‍हुल्‍साला ग्‍ले स्‍होबारी परमप्रभुदा ज्‍यबा छोर्जी।

५ परमप्रभुसे ङादा ल्‍हानान झागदे पिन्‍बा मुला, थे झागदे न्‍हङ्‌ग्‍याम परमप्रभुसे ह्राङला य्‍हुल्‍सा इस्राएलथोरी शासन लबाला लागिरी सोलोमनदा धम्‍बा मुला।

६ परमप्रभुसे ङादा चुह्रङ् भिसी सुङ्‌जी, ‘एला झा सोलोमनसेन ङाला दिमदेन ङाला दिमला ख्राङ्‌गा स्‍होला। तिग्‍दा भिसम थेदा ङाइ ङाला झा स्‍होबारी धम्‍बा मुला, ओच्‍छे ङा थेला आबा दोला।

७ चुदे थेसे दन्‍दे ह्रङ् लसीन ङाइ कुल्‍बा तामदेन ठिमगदे अन्‍छार भ्रजी भिसम ङाइ थेला य्‍हुल्‍सा सदनना लागिरी कोङ्‌ना लसी थान्‍ना।’

८ “थेतबासेलमा ङाला म्‍हि इस्राएलीगदे, परमप्रभु य्‍हाङला परमेश्‍वरसे कुल्‍बा जम्‍मान ताम अन्‍छार होशियार तसी भ्रउ। ओच्‍छे चुदे जेःबा य्‍हुल्‍साथोरी शासन लबा म्‍हि दोबारी खम्‍गो। ओच्‍छे आखेम्‍हेमेहेन्‍सेला सम्‍पत्ति ह्रङ् लसी एनीगदेसे एनीगदेला सन्‍तानदा चु य्‍हुल्‍सा पिन्‍बारी खम्‍गै भिसी ङाइ एनीगदेदा परमप्रभुदेन इस्राएलला जम्‍मान म्‍हिगदेला ङाच्‍छापट्टि चु ताम कुल्‍बा मुला।

९ “ओच्‍छे ङाला झा सोलोमन एसे चा एला आबाला परमेश्‍वरदा ह्राङलान परमेश्‍वर भिसी म्‍हन्‍गो, ओच्‍छे सेमहेन्‍सेन ताङ्‌सी ताङ्‌सी थेदा मान लउ। तिग्‍दा भिसम परमप्रभुसे जम्‍मालान सेम च्‍यामुला, ओच्‍छे जम्‍मान म्‍हिसे खेन्‍बा ताम था तमुला। चुदे एसे थेदा म्‍हाइजी भिसम थेदा स्‍याप्‍ला। तर एसे थेदा ख्‍लाजी भिसम थेसेनोन एदा सदनना लागिरी ख्‍लाला।

१० थेतबासेलमा चु ताम ढन्‍गो, परमेश्‍वरसे ह्राङ धन्‍छ्‌याबा चोखो दिम स्‍होबाला लागिरी एदा धम्‍बा मुला। दाहेन्‍से आँट लसी थे गे पूरा लउ।”

११ जमाहेन्‍से दाऊदसे ह्राङला झा सोलोमनदा मन्‍दिरदेन दलान, ढुकुटी, कौसी, जम्‍मान भन्‍दा चोखो ग्‍लादेन पाप माफ लबा ग्‍लाला नक्‍सा पिन्‍जी।

१२ परमेश्‍वरला आत्‍मासे दाऊदला सेमरी थान्‍सी पिन्‍बा जम्‍मान ताम अन्‍छार दाऊदसे परमेश्‍वरला दिमला ख्राङ्‌गागदे, मन्‍दिरला सामानगदेदेन परमप्रभुदा फुल्‍बा भेटीगदे थान्‍बा कोठागदेलाएनोन नक्‍सा पिन्‍जी।

१३ लेवीदेन परमेश्‍वरला मन्‍दिररी पूजा लबा म्‍हिगदेला समूह समूहला लागिरी, परमप्रभुला लागिरी पूजा लबा जम्‍मान गेगदेदेन थेरी चलब लबा जम्‍मान खाल्‍ला ताङ्‌गदेला लागिरीनोन सोलोमनदा जम्‍मान ताम घोना लजी।

१४ थरीथरीला गेरी चलब लबा म्‍हारला जम्‍मान ताङ्‌गदे गादे गादे ल्‍हीबा स्‍होबा, ओच्‍छे म्‍हुइला जम्‍मान ताङ्‌गदे गादे गादे ल्‍हीबा स्‍होबा भिसी सोलोमनदा पाङ्‌सी पिन्‍जी।

१५ दाऊदसे म्‍हारला नाङ्‌सल थान्‍बा स्‍हेदेन नाङ्‌सलगदे ओच्‍छे म्‍हुइला नाङ्‌सल थान्‍बा स्‍हेदेन नाङ्‌सलगदे गादे गादे ल्‍हीबा स्‍होबा भिसी पाङ्‌सी पिन्‍जी।

१६ परमेश्‍वरदा फुल्‍बा गेङ थान्‍बा जम्‍मान टेबुलगदेरी म्‍हार गादे युबा, ओच्‍छे म्‍हुइला टेबुलगदेरी म्‍हुइ गादे युबा भिसी सोलोमनदा पाङ्‌सी पिन्‍जी।

१७ काँटागदे, का ताबा बाटागदेदेन करूवागदेरी नम्‍बरी म्‍हार गादे गादे युबा, ओच्‍छे जम्‍मान म्‍हारदेन म्‍हुइला ताङ्‌गदे गादे गादे ल्‍हीबा स्‍होबा जम्‍मान ताम दाऊदसे पाङ्‌सी पिन्‍जी।

१८ धूप म्राबा ग्‍लाला लागिरीनोन नम्‍बरी म्‍हार गादे तोःला भिसी थेसे पाङ्‌सी पिन्‍जी। ओच्‍छे भ्‍यापगदे फेर्सी परमप्रभुला कबुल थान्‍बा सन्‍दोसदा घप्‍बा म्‍हारला करूबगदे स्‍होबाला लागिरीएनोन नक्‍सा पिन्‍जी।

१९ “चु जम्‍मान परमप्रभुलान छ्‌यासे स्‍होबा नक्‍सा हिन्‍ना। ओच्‍छे चुला जम्‍मान जजाबा जजाबा गेगदे थेसे ङादा घोना लबा मुला” भिसी दाऊदसे पाङ्‌जी।

२० दाऊदसे ह्राङला झा सोलोमनदा चुह्रङ् भिसीएनोन पाङ्‌जी, “आँट लउ ओच्‍छे भङ् लसी चु गे लउ। आलोङ्‌गो ओच्‍छे सेम सिआपुङ्‌गो, तिग्‍दा भिसम परमप्रभु परमेश्‍वर, ङाला परमेश्‍वर एदेन छ्‌याम तला। परमप्रभुला मन्‍दिररी पूजा लबाला लागिरी लतोःबा जम्‍मान गे एसे जिन्‍ना आलदेधोना परमप्रभुसे एला सेमएनोन सिआपुङ्, ओच्‍छे एदा ख्‍लाएनोन आख्‍ला।

२१ परमेश्‍वरला दिमला जम्‍मान गे लबारी परमेश्‍वरला मन्‍दिररी पूजा लबा म्‍हिदेन लेवीला समूह समूहगदे तयार मुला। चु जम्‍मान गे लबाला लागिरी एदा जम्‍मान गे लबारी सेबा म्‍हिगदेसे ताङ्‌सी ताङ्‌सी ह्रो लला। ओच्‍छे मूल म्‍हिगदेदेन जम्‍मान म्‍हिगदे एसे कुल्‍बा अन्‍छार भ्रला।”

परमेश्‍वरला मन्‍दिर स्‍होबाला लागिरी भबा भेटी

२९

जमाहेन्‍से दाऊद ग्‍लेसे जम्‍मान म्‍हिगदेदा चुह्रङ् भिसी पाङ्‌जी, “ङाला झा सोलोमन जजान मुला, तसैनोन चु गेला लागिरी परमेश्‍वरसे सोलोमनदान धम्‍बा मुला। चु गे ल्‍हानान घ्रेन मुला, तिग्‍दा भिसम चु दिम म्‍हिला लागिरी आहिन, तर परमप्रभु परमेश्‍वरला लागिरी हिन्‍ना।

२ ङाला भङ्‌से ख्‍युप्‍तेधोना ङाला परमेश्‍वरला मन्‍दिर स्‍होबाला लागिरी ङाइ म्‍हार, म्‍हुइ, काँस, फाइ, सिङ, ओच्‍छे मणि कार्बाला लागिरी ल्‍हानान महङ्‌गो युङ्‌बादेन रत्‍नागदे, थरीथरीला छोन मुबा युङ्‌बागदे, जम्‍मान थरीला महङ्‌गो महङ्‌गो युङ्‌बागदे ल्‍हानान ठीक लसी थान्‍बा मुला।

३ ङाला परमेश्‍वरला मन्‍दिरदा ङाइ ल्‍हानान माया लबा मुला। थेतबासेलमा ङाइ पोप लबा जम्‍मान स्‍हे बाहेकनोन ङाला परमेश्‍वरला मन्‍दिर स्‍होबाला लागिरी ङाइ ङालान सम्‍पत्तिग्‍यामएनोन म्‍हारदेन म्‍हुइ पिन्‍बा मुला।

४-५ परमेश्‍वरला मन्‍दिरला भित्तागदे मोरब लबाला लागिरीदेन जम्‍मान खाल्‍ला गे लबारी सिपालु म्‍हिगदेसे स्‍होतोःबा जम्‍मान स्‍हेगदेला लागिरी ङाइ १०० टन म्‍हारदेन २४० टन म्‍हुइ पिन्‍बा मुला। दाहेन्‍से परमप्रभुदा भेटी फुल्‍बारी खाला खाल्‍दा सेम मुला?”

६ जमाहेन्‍से म्‍हेमे म्‍हेमेला मूल म्‍हिगदे, इस्राएलला वंश वंशला मूल म्‍हिगदे, हजार हजारदेन ग्‍यार्जा ग्‍यार्जा सिपाहीगदेला समूहला हाकिमगदेदेन ग्‍लेला गे लबारी जिम्‍मा किन्‍बा हाकिमगदेसे

७ ताङ्‌सी ताङ्‌सी परमेश्‍वरला दिम स्‍होबा गेला लागिरी १७० टन भन्‍दा ल्‍हाना म्‍हार, ३४० टन म्‍हुइ, ६२० टन काँसदेन ३,५०० टन फाइ पिन्‍जी।

८ चु बाहेक जुन जुन म्‍हिदेन छ्‌याम महङ्‌गो महङ्‌गो रत्‍नगदे मुबा, थेनीगदेसे थे रत्‍नगदे परमप्रभुला मन्‍दिरला ढुकुटीरी युजी। थे ढुकुटी च्‍याबा जिम्‍मा चा लेवी वंशला गेर्शोनना सन्‍तान यहीएलला मुबा।

९ ह्राङला मूल म्‍हिगदेसे चुह्रङ् लसी ताङ्‌सी ताङ्‌सी पिन्‍बा म्राङ्‌सी जम्‍मान म्‍हिगदे ताङ्‌जी। तिग्‍दा भिसम थेनीगदेसे सेमहेन्‍सेन मान लसी परमप्रभुला लागिरी ताङ्‌सी ताङ्‌सी थे जम्‍मान स्‍हे पिन्‍बा मुबा। दाऊद ग्‍लेएनोन ल्‍हानान ताङ्‌जी।

दाऊद ग्‍लेसे परमप्रभुला जयजयकार लबा

१० दाऊद ग्‍लेसे जम्‍मान म्‍हिगदेला ङाच्‍छापट्टि चुह्रङ् भिसी परमप्रभुला जयजयकार लजी,

“ङन्‍ना आखेम्‍हेमेला परमप्रभु परमेश्‍वर,

जुकजुकधोनान ह्राङला जयजयकार तगै।

११ जम्‍मान भन्‍दा घ्रेन, शक्तिशाली,

य्‍हाल य्‍हाल्‍बा, जम्‍मानथोरी ढाबादेन मान लतोःबा परमप्रभु ह्राङनोन हिन्‍ना,

तिग्‍दा भिसम स्‍वर्गदेन जम्‍बुलिङरी मुबा जम्‍मान ताम ह्राङलान हिन्‍ना।

परमप्रभु, जम्‍मालान ग्‍ले ह्राङनोन हिन्‍ना,

ओच्‍छे जम्‍मानथोरी शासन लबा ह्राङनोन हिन्‍ना।

१२ धन सम्‍पत्तिदेन मान ह्राङग्‍यामसेन याङ्‌मुला।

ह्राङसेन जम्‍मानथोरी शासन लमुला।

जम्‍मान शक्तिदेन भङ् ह्राङलान छ्‌यारी मुला,

जम्‍मादान घ्रेन स्‍होबारीदेन शक्ति पिन्‍बारी

भङदेन शक्ति ह्राङलान छ्‌यारी मुला।

१३ दाहेन्‍से ङन्‍ना परमेश्‍वर,

ङन्‍से ह्राङदा धन्‍यवाद पिन्‍ना,

ओच्‍छे ङन्‍से ह्राङला जयजयकार लला।

तिग्‍दा भिसम ह्राङ चा मान लतोःबा परमेश्‍वर हिन्‍ना।

१४ “चुह्रङ् लसी सेमहेन्‍सेन ताङ्‌सी ताङ्‌सी पिन्‍खम्‍बा ङा खाल हिन्‍ना, ओच्‍छे ङाला म्‍हिगदे खाल हिन्‍ना? खालैनोन आहिन। तिग्‍दा भिसम जम्‍मान स्‍हे ह्राङग्‍यामनोन खमुला, ओच्‍छे ह्राङसे पिन्‍बा स्‍हेग्‍यामनोन ङन्‍से ह्राङदा पिन्‍बा मुला।

१५ ङनी मी ह्राङला ओन्‍छाङ्‌री ङन्‍ना आखेम्‍हेमेगदे ह्रङ्‌बान विदेशीदेन परदेशीगदे हिन्‍ना। ङन्‍ना प्राण चु जम्‍बुलिङला क्रिब ह्रङ्‌बा जे मुला, ओच्‍छे ङन्‍ना तिगै आश आरे।

१६ परमप्रभु ङन्‍ना परमेश्‍वर, जम्‍मान भन्‍दा घ्रेन परमेश्‍वरदा मान लबाला लागिरी मन्‍दिर स्‍होबारी ङन्‍से पोप लबा चु जम्‍मान धन सम्‍पत्ति ह्राङग्‍यामनोन खबा हिन्‍ना, ओच्‍छे चु जम्‍मान ह्राङलान हिन्‍ना।

१७ ङाला परमेश्‍वर, ह्राङसे जम्‍मालान सेम च्‍यामुला, ओच्‍छे सोजो म्‍हि म्राङ्‌सी ह्राङ ताङ्‌मुला भिबा ताम ङादा था मुला। ज्‍यबा सेमसे ताङ्‌सी ताङ्‌सी ङाइ चु जम्‍मान भेटी ह्राङदा फुल्‍बा मुला। चुरी मुबा ह्राङला म्‍हिगदेसे ताङ्‌सी ताङ्‌सी भेटी फुल्‍बा म्राङ्‌मा ङा ल्‍हानान ताङ्‌बा मुला।

१८ परमप्रभु, ङन्‍ना आखेम्‍हेमे अब्राहाम, इसहाकदेन इस्राएलला परमेश्‍वर, ह्राङला म्‍हिगदेला चु सेम सदनना लागिरी चुह्रङ्‌बान तना लसी पिन्‍गो। ओच्‍छे थेनीगदेला सेम सदन ह्राङपट्टि तना लसी पिन्‍गो।

१९ ह्राङला दयामायाग्‍याम ङाला झा सोलोमन ह्राङसे कुल्‍बा तामगदे, ह्राङसे पिन्‍बा ठिमगदेदेन ह्राङसे लोप्‍बा तामगदे अन्‍छार सेमहेन्‍सेन भ्रबारी खम्‍गै। ओच्‍छे ङाइ ठीक लसी थान्‍बा जम्‍मान स्‍हेगदेग्‍याम थेसे ह्राङला मन्‍दिर स्‍होबारी खम्‍गै।”

२० जमाहेन्‍से जम्‍मान म्‍हिगदेपट्टि दोःसी दाऊद ग्‍लेसे चुह्रङ् भिसी पाङ्‌जी, “दाहेन्‍से परमप्रभु एनीगदेला परमेश्‍वरला जयजयकार लउ।” थेतबासेलमा जम्‍मान म्‍हिगदेसे ह्राङला आखेम्‍हेमेगदेला परमेश्‍वरला जयजयकार लजी। ओच्‍छे थेनीगदेसे परमप्रभुदेन ग्‍लेदा मान लसी फ्‍या लजी।

सोलोमनदा ग्‍ले स्‍होबा

२१ न्‍हाङ्‌गरदाङ थेनीगदेसे परमप्रभुला लागिरी हजार गिक म्‍हे बहर, हजार गिक ग्‍यु, हजार गिक ग्‍यु बोको मेरी ख्राङ्‌सी बलि फुल्‍जी। ओच्‍छे चु बलिदेन छ्‌याम छ्‌यामनोन अङ्‌गुरला निङ्‌गु ओच्‍छे इस्राएलीगदेला लागिरी अर्गु ल्‍हानान बलिगदे फुल्‍जी।

२२ चुह्रङ् लसी थेनीगदे परमप्रभुला ङाच्‍छा ल्‍हानान ताङ्‌सी थे धिनकुनु चबा थुङ्‌बा लजी।

जमाहेन्‍से थेनीगदेसे दाऊद ग्‍लेला झा सोलोमनदा ग्‍ले स्‍होबा सेम लजी। ओच्‍छे परमप्रभुला मिनरी थोबोरी छ्‌युगु युसी सोलोमनदा ग्‍ले, सादोकदा चा परमेश्‍वरला मन्‍दिररी पूजा लबा म्‍हि स्‍होजी।

२३ चुह्रङ् लसी सोलोमन परमप्रभुसे पिन्‍बा ठिरी चिसी ह्राङला आबा दाऊदला साटोरी ग्‍ले दोजी। थेला फलिफाप तजी ओच्‍छे जम्‍मान इस्राएलीगदे थेसे कुल्‍बा अन्‍छार भ्रजी।

२४ जम्‍मान सिपाहीगदेला कप्‍तानगदेदेन सिपाहीगदे ओच्‍छे दाऊद ग्‍लेला अर्गु झागदेसेनोन सोलोमन ग्‍लेदा लतोःबा मान लला भिसी कबुल लजी।

२५ जम्‍मान इस्राएलीगदेला ओन्‍छाङ्‌री परमप्रभुसे सोलोमनदा ल्‍हानान घ्रेन म्‍हि स्‍होजी। ओच्‍छे परमप्रभुसे थेदा ल्‍हानान मान पिन्‍जी। थेदा ह्रङ्‌बा मान थे भन्‍दा ङाच्‍छाला इस्राएलरी खजिबै ग्‍लेदा पिन्‍बा आरेमुबा।

दाऊद ग्‍ले सिबा

२६ यिशैला झा दाऊदसे इस्राएल य्‍हुल्‍सारी बोगल न्‍ही दिङधोना शासन लजी।

२७ थेसे हेब्रोनरी निस दिङ ओच्‍छे यरूशलेमरी बोगल गिकसे च्‍युक सोम दिङ शासन लजी।

२८ आसिदेधोना थेसे धन सम्‍पत्तिदेन जम्‍मानग्‍याम मान इज्‍जत याङ्‌बा मुबा, थे खेप्‍पा दोसी पूरन दिङ छ्‌योसी सिजी। थे भन्‍दा लिच्‍छा थेला झा सोलोमन ग्‍ले दोजी।

२९ दाऊद ग्‍लेला बारेरी शुरूहेन्‍से सिबा धुइधोनाला ताम शमूएल अगमवक्ता, नातान अगमवक्तादेन गाद अगमवक्ताला किताबगदेरी भ्रिबा मुला।

३० थे किताबगदेरी दाऊद ग्‍लेसे खाह्रङ् लसी शासन लजी, थे गादे शक्तिशाली ग्‍ले मुबा। ओच्‍छे थेसे शासन लबा धुइरी इस्राएल य्‍हुल्‍ला म्‍हिगदेदेन इस्राएल य्‍हुल्‍साला क्‍यारक्‍युर मुबा य्‍हुल्‍सागदेदेन छ्‌याम तिग तिग तबा मुबा, थे जम्‍मान ताम भ्रिबा मुला।

न्‍हीरेमला पालरी भ्रिबा काइरनना किताब

किताबला बारेरी पाङ्‌तोःमा

भ्रिबा म्‍हि: एज्रासे भ्रिबा हिन्‍ना भिसी यहूदीगदेसे पाङ्‌मुला।

चु किताबला मूल ताम: सेमहेन्‍सेन परमेश्‍वरला जयजयकार लबा

भ्रिबा साल: ई.पू. ४५०-४२० सालला गुङ्‌री भ्रिबा मुबा।

ङाच्‍छारेम भ्रिबा काइरनना किताब भ्रिसी जिन्‍माहेन्‍से चु किताब भ्रिबा हिन्‍ना। चु किताब सोलोमन ग्‍लेसे शासन लबारी शुरू लबादेन परमेश्‍वरसे उन्‍बा अन्‍छार सोलोमनसे परमेश्‍वरला मन्‍दिर स्‍होबा तामग्‍याम शुरू तबा हिन्‍ना। सोलोमन सिमाहेन्‍से थेला झा रहबाम ग्‍ले दोजी। रहबामसे शासन लबा धुइरी झ्‍याङपट्टिला इस्राएलसे यारोबामला ताम ङ्‌यान्‍सी रहबामदा बिरोध लबा मुबा। जमाहेन्‍से लोपट्टिला यहूदा य्‍हुल्‍साला काइरनएनोन चु किताबरी भ्रिबा मुला। ई.पू. ५८६ सालरी यरूशलेम शहर नाश लबा तामएनोन चु किताबरी भ्रिबा मुला।

मूल ताम

सोलोमनसे शासन लबा य्‍हुल्‍सा १:१-९:३१

क) शुरूला धुइ १:१-१७

ख) परमेश्‍वरला मन्‍दिर स्‍होबा २:१-७:१०

ग) लिच्‍छाला धुइ ७:११-९:३१

झ्‍याङ्‌री मुबा वंशगदेसे बिरोध लबा १०:१-१९

यहूदाला ग्‍लेगदे ११:१-३६:१२

यरूशलेम नाश तबा ३६:१३-२३

न्‍हीरेमला पालरी भ्रिबा काइरनना किताब

सोलोमन ग्‍लेसे बुद्धि याङ्‌बाला लागिरी प्रार्थना लबा

१ ग्‍ले ३:१-१५

१

दाऊदला झा सोलोमन ग्‍लेसे ह्राङला शासन पूरन यारी किन्‍जी। तिग्‍दा भिसम परमप्रभु थेला परमेश्‍वर थेदेन छ्‌याम मुबा। परमप्रभुसे थेदा जम्‍मान भन्‍दा घ्रेन स्‍होजी।

२ जमाहेन्‍से सोलोमनसे इस्राएलीगदे जम्‍मालान मूल म्‍हिगदेदेन छ्‌याम ताम लजी। थेसे हजार हजार सिपाहीगदेला समूहला मूल म्‍हिगदेदेन ग्‍यार्जा ग्‍यार्जा सिपाहीगदेला समूहला मूल म्‍हिगदे, सरकारी हाकिमगदे ओच्‍छे वंश वंशला मूल म्‍हिगदेदेन छ्‌याम ताम लजी।

३ ओच्‍छे सोलोमन ग्‍लेदेन जम्‍मान म्‍हिगदे गिबोनरी मुबा बलि फुल्‍बा नोबा ग्‍लारी निजी। तिग्‍दा भिसम थेरी परमेश्‍वर धन्‍छ्‌याबा पाल मुबा। थे पाल चा परमेश्‍वरला गे लबा म्‍हि मोशासे तोङ्‌तोङ्‌बा ग्‍लारी स्‍होबा मुबा।

४ तर परमेश्‍वरला सन्‍दोस यरूशलेमरीन मुबा। तिग्‍दा भिसम दाऊद ग्‍लेसे ङाच्‍छान परमेश्‍वरला सन्‍दोस किर्यत-यारीमग्‍याम भसी ह्राङसेन स्‍होबा पालरी थान्‍बा मुबा।

५ तर हूरला छाया, ऊरीला झा बजलेलसे स्‍होबा काँसला बलि फुल्‍बा ताङ् चा गिबोनरीन परमप्रभु धन्‍छ्‌याबा पालला ङाच्‍छापट्टि मुबा। थेतबासेलमा सोलोमनदेन जम्‍मान म्‍हिगदे थेरीन निजी।

६ थेरी दोमाहेन्‍से सोलोमन परमेश्‍वर धन्‍छ्‌याबा पालरी परमप्रभुला ओन्‍छाङ्‌री मुबा काँसला बलि फुल्‍बा ताङ् थान्‍बा ग्‍लाधोनान निजी। ओच्‍छे थेसे थेरी हजार गिक जन्‍तु साइसी मेरी ख्राङ्‌सी बलि फुल्‍जी।

७ थेकुनु म्‍हुनङ् परमेश्‍वर सोलोमन मुबा ग्‍लारी फेप्‍खजी। ओच्‍छे परमेश्‍वरसे सोलोमनदा “एदा तिग तोःबा मुला, ङादा पाङ्‌गो। ङाइ एदा पिन्‍ना” भिसी सुङ्‌जी।

८ सोलोमनसे परमेश्‍वरदा चुह्रङ् भिसी जोहाब पिन्‍जी, “ह्राङसे ङाला आबा दाऊददा खाइमै आजिन्‍बा घ्रेन माया लजी। ओच्‍छे ह्राङसे ङादा थेला साटोरी ग्‍ले स्‍होबा मुला।

९ परमप्रभु परमेश्‍वर, दाहेन्‍से ह्राङसे ङाला आबा दाऊददेन छ्‌याम लबा कबुल पूरा लउ। तिग्‍दा भिसम ह्राङसे ङादा जम्‍बुलिङला धुलु तेनोन झ्‍यासीन झ्‍याबारी आखम्‍बा म्‍हिगदेला ग्‍ले स्‍होबा मुला।

१० चुदे ल्‍हानान म्‍हिगदेदा खाल्‍से शासन लबारी खम्‍ला? थेतबासेलमा दाहेन्‍से चु म्‍हिगदेथोरी शासन लबारी ङादा ज्ञान बुद्धि पिन्‍गो।”

११ परमेश्‍वरसे सोलोमनदा चुह्रङ् भिसी सुङ्‌जी, “एसे ह्राङला लागिरी धन सम्‍पत्ति, हक, मानदेन शत्रुगदेला ज्‍यान आह्रीनी, ओच्‍छे ल्‍हानान दिङधोना सोसी चिम्‍याङ्‌गै भिसीएनोन एसे ङादेन छ्‌याम आह्रीनी। तर ङाइ जुन म्‍हिगदेथोरी एदा ग्‍ले स्‍होजी थेनोन म्‍हिगदेथोरी शासन लबाला लागिरी ज्ञान बुद्धि ह्रीबासे लमा

१२ ङाइ एदा ज्ञान बुद्धि पिन्‍ना। ओच्‍छे ङाइ एदा ल्‍हानान धन सम्‍पत्ति, मानदेन हकएनोन पिन्‍ना। एसे याङ्‌बा चु तामगदेदा ए भन्‍दा ङाच्‍छाला खजिबै ग्‍लेसे याङ्‌बा आरे, ओच्‍छे ए भन्‍दा लिच्‍छाला ग्‍लेसेनोन याङ्‌सेला आरे।”

सोलोमन ग्‍लेला शक्तिदेन धन सम्‍पत्ति

१ ग्‍ले १०:२६-२९

१३ जमाहेन्‍से सोलोमन ग्‍ले गिबोनना बलि फुल्‍बा नोबा ग्‍लारी मुबा परमेश्‍वर धन्‍छ्‌याबा पालग्‍याम यरूशलेमरी खजी। ओच्‍छे इस्राएलीगदेथोरी शासन लजी।

१४ सोलोमन ग्‍लेसे ल्‍हानान रथगदेदेन तागदे पोप लजी। थेदेन छ्‌याम १,४०० रथगदेदेन १२,००० तागदे मुबा। थेसे कोइ कोइ चा रथ थान्‍बाला लागिरी स्‍होबा शहरगदेरी थान्‍जी, कोइ कोइ चा यरूशलेमरी ह्राङदेन छ्‌यामनोन थान्‍जी।

१५ सोलोमन ग्‍लेसे यरूशलेमरी म्‍हारदेन म्‍हुइ चा युङ्‌बा तेनोन ओच्‍छे स्‍युक्‍पाला सिङ चा न्‍हुपपट्टिला चेरी अञ्‍जीरला दोङ ते ल्‍हानान पोप लजी।

१६ सोलोमन ग्‍लेसे तागदे मिश्र य्‍हुल्‍सादेन क्‍यूएग्‍याम भमुबा। थे तागदे ग्‍लेला व्‍यापारीगदेसे क्‍यूएग्‍याम ग्‍लुसी भमुबा।

१७ थेनीगदेसे मिश्र य्‍हुल्‍साग्‍याम रथ गिकदा किलो निस म्‍हुइरी ओच्‍छे ता गिकदा चा किलो नाङ्‌से गङ्‌सल म्‍हुइरी ग्‍लुसी भमुबा। थे व्‍यापारीगदेसे चुह्रङ् लसी हित्तीदेन अरामीगदेला ग्‍लेगदेदा चूङ्‌मुबा।

परमेश्‍वरला मन्‍दिर स्‍होबाला लागिरी ठीक लबा

१ ग्‍ले ५:१-१८

२

सोलोमन ग्‍लेसे परमप्रभुला जयजयकार लबाला लागिरी मन्‍दिर गिकदेन ह्राङ चिबाला लागिरी दिम गिक स्‍होबारी पक्‍का लजी।

२ सोलोमन ग्‍लेसे धोइ पुइबाला लागिरी ७०,००० म्‍हिदेन युङ्‌बा थाबाला लागिरी ८०,००० म्‍हि धम्‍जी। ओच्‍छे थेनीगदेसे लबा गे च्‍याबाला लागिरीदेन गे कुल्‍बाला लागिरी ३,६०० नाइकेगदे धम्‍जी।

३ सोलोमनसे टुरोसला ग्‍ले हीरामदा चुह्रङ् भिसी समाचार पुइजी, “ङाला आबा दाऊदला दिम स्‍होबाला लागिरी ह्राङसे ङाला आबादा स्‍युक्‍पाला सिङ पुइखबा मुबा।

४ दाहेन्‍से ङाइएनोन परमप्रभु ङाला परमेश्‍वरला लागिरी मन्‍दिर स्‍होबान मुला। थेरी ङादेन ङाला म्‍हिगदेसे परमप्रभुला जयजयकार लला, ओच्‍छे परमप्रभुला ओन्‍छाङ्‌री ज्‍यबा बास्‍ना खबा धूप म्राला, सदन गेङ फुल्‍ला, ओच्‍छे स्‍य्‍हो ङ्‌यसे, ब्‍लप्‍बा न्‍हबा धिन, औंसीला चाडदेन परमप्रभु ङन्‍ना परमेश्‍वरसे स्‍होबा चाडगदेला धुइरी परमप्रभु ङन्‍ना परमेश्‍वरदा मान लबान बलि फुल्‍ला। चु चा परमप्रभुसे इस्राएलीगदेदा जुकजुकधोनाला लागिरी पिन्‍बा ठिम हिन्‍ना।

५ “ङाइ स्‍होबारी छ्‌याइबा परमेश्‍वरला मन्‍दिर चा ल्‍हानान घ्रेन दिम तला। तिग्‍दा भिसम ङन्‍ना परमेश्‍वर चा अर्गु लागदे भन्‍दा ल्‍हानान घ्रेन मुला।

६ तर स्‍वर्गगदे भन्‍दाएनोन तोर नोबा स्‍वर्गरी मी आवाङ्‌मुला भिसम खाल्‍से परमेश्‍वरला लागिरी मन्‍दिर स्‍होबारी खम्‍ला? ङा चा परमेश्‍वरला लागिरी बलि फुल्‍बा ग्‍ला जे स्‍होबारी खम्‍बा म्‍हि हिन्‍ना। ङा ह्रङ्‌बा म्‍हिसे खाह्रङ् लसी परमेश्‍वरला लागिरी मन्‍दिररी स्‍होबारी खम्‍ला?

७ “थेतबासेलमा म्‍हार, म्‍हुइ, काँसदेन फाइला गे लबारी सेबा ओच्‍छे हापिङ, वाला वाला पिङ्‌गैदेन वाला छोन्‍ना क्‍वान राबारी सेबा म्‍हि गिक ङाला लागिरी पुइखउ। ङाला आबासे धम्‍सी थान्‍बा गे लबारी सेबा यहूदादेन यरूशलेमला म्‍हिगदेदेन छ्‌यामनोन थेसे गे लला।

८ ओच्‍छे ङादा स्‍युक्‍पा, थाङ्‌सिङदेन चन्‍दनना सिङएनोन लेबनानग्‍याम पुइखउ। तिग्‍दा भिसम लेबनानरी सिङ थाबारी सेबा ह्राङला म्‍हिगदे मुला भिबा ताम ङादा था मुला।

९ सिङ ल्‍हानान ठीक लतोःबासे लमा ह्राङला म्‍हिगदेदा ह्रो लबारी ङाइ ङाला म्‍हिगदेएनोन पुइखला। तिग्‍दा भिसम ङाइ स्‍होबारी छ्‌याइबा चु मन्‍दिर ल्‍हानान घ्रेनदेन जेःबा मन्‍दिर तला।

१० दोङ थाबा ह्राङला म्‍हिगदेला लागिरी ङाइ ५०,००० मुरी ग्‍वा, ५०,००० मुरी जौ, १,००,००० फाम अङ्‌गुरला निङ्‌गुदेन १,००,००० फाम जैतुनना छ्‌युगु पुइखला।”

११ टुरोसला ग्‍ले हीरामसे चुह्रङ् भिसी सोलोमनदा चिट्ठी पुइजी, “परमप्रभुसे ह्राङला म्‍हिगदेदा माया लबासे लमा ह्राङदा परमप्रभुसे थेनीगदेला ग्‍ले स्‍होजी।”

१२ हीरामसे चिट्ठीरी चुह्रङ् भिसीएनोन भ्रिबा मुबा, “स्‍वर्गदेन जम्‍बुलिङ स्‍होबा इस्राएलला परमप्रभु परमेश्‍वरला जयजयकार तगै। थेसे दाऊद ग्‍लेदा ल्‍हानान ज्ञान बुद्धिदेन घोखम्‍बा शक्ति मुबा झा गिक पिन्‍बा मुला। थेसे परमप्रभुला लागिरी मन्‍दिर गिक ओच्‍छे ह्राङला लागिरी दिम गिक स्‍होबारी छ्‌याइबा मुला।

१३ दाहेन्‍से ङाइ ह्राङला लागिरी ल्‍हानान बुद्धि मुबादेन गे लबारी औदिन सेबा हुरामदा पुइखबान मुला।

१४ थे दान वंशला म्रिङ्‌म्‍हेमेला झा हिन्‍ना। थेला आबा चा टुरोसला हिन्‍ना। म्‍हार म्‍हुइ, काँस, फाइ, युङ्‌बा, सिङ, वाला वाला पिङ्‌गै, वाला, हापिङ छोन्‍ना कदेन मलमलला क्‍वानना गे लबारी थे ल्‍हानान सिपालु मुला। थेसे बुट्टा तेःबा तालिमएनोन किन्‍बा मुला। थेदा उन्‍बा जस्‍तोन गे मुसैनोन थेसे लबारी खम्‍मुला। थेसे ह्राङला गे लबा म्‍हिगदेदेन छ्‌याम ओच्‍छे ङाला मालिक ह्राङला आबा दाऊदला गे लबा म्‍हिगदेदेन छ्‌यामनोन गे लला।

१५ थेतबासेलमा ङाला मालिक दाहेन्‍से ह्राङसे कबुल लबा अन्‍छार ग्‍वा, जौ, छ्‌युगुदेन अङ्‌गुरला निङ्‌गु पुइखउ।

१६ ह्राङदा तोःबा जम्‍मान सिङला लागिरी ङन्‍से लेबनानरी दोङ थाला। ओच्‍छे योप्‍पाधोना चा सिङगदे खीसी समुद्ररी बगब लसी पुइखला। थेग्‍याम यरूशलेमधोना भोर्बाला लागिरी चा ह्राङसे जम्‍मान ताम ढिक्‍ना लउ।”

परमेश्‍वरला मन्‍दिर स्‍होबारी शुरू लबा

१ ग्‍ले ६:१-३८

१७ सोलोमनसेनोन ह्राङला आबा दाऊदसे म्‍हिगदे झ्‍याबा ह्रङ् लसी इस्राएलरी चिबा विदेशीगदे गादे चिम भिसी झ्‍याजी। इस्राएलरी चिबा विदेशीगदे झ्‍यामा १,५३,६०० जना थोन्‍जी।

१८ सोलोमनसे थेनीगदे न्‍हङ्‌ला ७०,००० जनादा धोइ पुइबाला लागिरी ८०,००० जनादा युङ्‌बा थाबाला लागिरी धम्‍जी, ओच्‍छे ३,६०० जनादा चा थेनीगदेसे लबा गे च्‍याबाला लागिरी धम्‍जी।

३

सोलोमन ग्‍लेसे ह्राङला आबा दाऊदसे परमप्रभुला मन्‍दिर स्‍होबारी ठीक लसी थान्‍बा ग्‍लारी मन्‍दिर स्‍होबारी छ्‌याइजी। थे ग्‍ला चा यरूशलेम शहरला मोरीयाह गङ्‌री मुबा। थे ग्‍ला यबूसी अरौनाला खला मुबा। थेनोन ग्‍लारी दाऊद ग्‍लेसे परमप्रभुदा म्राङ्‌बा मुबा।

२ थेसे ह्राङसे शासन लबा ब्‍लि दिङ तसी ल न्‍हीसे न्‍हीरे तमा परमेश्‍वरला मन्‍दिर स्‍होबारी शुरू लजी।

३ सोलोमनसे स्‍होबा परमेश्‍वरला मन्‍दिरला जगला लम्‍बाइ बोगल सोम क्रु मुबा ओच्‍छे चौडाइ बोगल गिक क्रु मुबा।

४ मन्‍दिरला ङाच्‍छापट्टि दलान गिक स्‍होजी। थे दलान चा मन्‍दिरला जग तेनोन बोगल गिक क्रु ब्‍लाक्‍बा मुबा, ओच्‍छे बोगल गिक क्रुनोन नोबा मुबा। थेसे थे दलानना न्‍हङ्‌पट्टि चा नम्‍बरी म्‍हारसे मोरब लजी।

५ थेसे मूल कोठा†ला भित्तारी चा फलेकनोन फलेक कार्जी, ओच्‍छे थे भित्तादा नम्‍बरी म्‍हारसे मोरब लजी। ओच्‍छे थे भित्तारी खजूरला दोङगदेदेन सिक्रीला बुट्टागदे स्‍होजी।

६ थेसे परमेश्‍वरला मन्‍दिरदा ल्‍हानान महङ्‌गो महङ्‌गो युङ्‌बादेन पर्वेम य्‍हुल्‍साग्‍याम भबा म्‍हारसे जेना लजी।

७ थेसे परमेश्‍वरला मन्‍दिरला भित्तागदे, दलिनगदे, चौकोसदेन म्रापगदे थेनोन म्‍हारसे मोरब लजी। ओच्‍छे थेसे परमेश्‍वरला मन्‍दिरला भित्तागदेरी ठ्‌वाइसी करूबला चित्र स्‍होजी।

८ थेसे जम्‍मान भन्‍दा चोखो ग्‍लाला चौडाइ परमेश्‍वरला मन्‍दिरला तेबान बोगल गिक क्रु चौडाइ ओच्‍छे बोगल गिक क्रु लम्‍बाइला स्‍होजी। थेसे जम्‍मान भन्‍दा चोखो ग्‍लाला न्‍हङ्‌पट्टिला भित्ता बोगल गिक टन म्‍हारसे मोरब लजी।

९ किलो गङ्‌सल म्‍हारला खिलगदे स्‍होबा मुबा। थेसे कोठाला तोरपट्टिएनोन म्‍हारसे मोरब लजी।

१० थेसे जम्‍मान भन्‍दा चोखो ग्‍लारी करूबला चित्र न्‍ही स्‍होजी, ओच्‍छे म्‍हारसे मोरब लजी।

११ चु करूबगदेला भ्‍यापगदे चा कुनी गिकग्‍याम अर्गु कुनीधोना दोबा मुबा। चुह्रङ् लसी भ्‍याप फेर्मा थेनीगदेला भ्‍याप बोगल गिक क्रु तमुबा। करूब गिकला भ्‍याप गिक जे क्रु ङ्‌हा ह्रेङ्‌बा मुबा। ओच्‍छे थेला भ्‍याप गिकसे भित्तारी थुर्मुबा, अर्गु भ्‍यापसे चा अर्गु करूबला भ्‍यापरी थुर्मुबा।

१२ थेह्रङ् लसीन अर्गु करूबला भ्‍याप गिकसेनोन भित्तारी थुर्मुबा, थेला भ्‍यापएनोन क्रु ङ्‌हा ह्रेङ्‌बा मुबा। ओच्‍छे अर्गु भ्‍यापसे चा अर्गु करूबला भ्‍यापरी थुर्मुबा।

१३ थेह्रङ् लसी करूबला भ्‍याप फेर्मा बोगल गिक क्रु तमुबा। थेनीगदे राप्‍सी चिबा मुबा, ओच्‍छे थेनीगदेला ली चा परमेश्‍वला मन्‍दिरला मूल ग्‍लापट्टि दोःबा मुबा।

१४ थेसे परमप्रभु धन्‍छ्‌याबा जम्‍मान भन्‍दा चोखो ग्‍लाला लागिरी हापिङ, वाला वाला पिङ्‌गै, वाला छोन्‍ना कदेन मलमलला क्‍वानग्‍याम पर्दा गिक स्‍होजी। ओच्‍छे थे पर्दारी करूबला बुट्टा स्‍होजी।

काँसला गोर न्‍ही गोलो थाम

१ ग्‍ले ७:१५-२२

१५ परमेश्‍वरला मन्‍दिरला ङाच्‍छापट्टि थेसे च्‍युक भ्रे क्रु नोबा थाम न्‍ही स्‍होजी। थे थाम न्‍हीलान तोरपट्टिला जोरी चा क्रु ङ्‌हा नोबा मेट स्‍होबा मुबा।

१६ थेसे जाली ह्रङ् लसी सिक्रीगदे स्‍होसी थामला तोरपट्टिला जोरी थान्‍जी। ओच्‍छे ग्‍यार्जा गिक अनारला बुट्टागदे स्‍होसी थे सिक्रीगदेरी कार्जी।

१७ थेसे थे थाम न्‍हीनोन परमेश्‍वरला मन्‍दिरला ङाच्‍छापट्टि क्‍याजी। थेसे थाम गिक परमेश्‍वरला मन्‍दिरला दाहिनेपट्टि क्‍याजी ओच्‍छे गिक देब्रेपट्टि क्‍याजी। थेसे दाहिनेपट्टिला थामला मिन याकीन थान्‍जी, ओच्‍छे देब्रेपट्टिला थामला मिन बोअज थान्‍जी।

† 

३:५ मूल कोठा भिबा चा परमेश्‍वरला मन्‍दिर न्‍हङ्‌ला “चोखो ग्‍ला” हिन्‍ना।

परमेश्‍वरला मन्‍दिरला सामानगदे

१ ग्‍ले ७:२३-५१

४

सोलोमन ग्‍लेसे बोगल गिक क्रु लम्‍बाइदेन बोगल गिक क्रु चौडाइ ओच्‍छे क्रु च्‍युइ नोबा काँसला बलि फुल्‍बा ग्‍ला गिक स्‍होजी।

२ थेसे काँसला घ्रेन गोलो खार्गन्‍डा गिकएनोन स्‍होजी। थे खार्गन्‍डाला सुङ्‌ला कुनी गिकग्‍याम अर्गु कुनीधोना दप्‍मा क्रु च्‍युइ मुबा, ओच्‍छे क्रु ङ्‌हा नोबा मुबा। थे खर्गन्‍डाला क्‍युर्नोन दप्‍बाला लागिरी बोगल गिकसे क्रु च्‍युइ ह्रेङ्‌बा छो तोःमुबा।

३ थे खार्गन्‍डाला पाखापट्टि क्‍युर्सीन क्रु नाङ् नाङ्‌ला हिसाबसे गोर च्‍युइ च्‍युइ म्‍हे बहरला चित्र हार न्‍ही स्‍होबा मुबा। थे खार्गन्‍डादेन म्‍हे बहरला चित्र टोगल गिक काँसग्‍यामसेन स्‍होबा मुबा।

४ थे खार्गन्‍डा काँससे स्‍होबा च्‍युक न्‍ही घ्‍लाबगदेला गोथोरी थान्‍बा मुबा। गोर सोम घ्‍लाबला सुङ् झ्‍याङ्‌पट्टि दोःबा मुबा, गोर सोम घ्‍लाबला सुङ् न्‍हुपपट्टि दोःबा मुबा, गोर सोम घ्‍लाबला सुङ् लोपट्टि दोःबा मुबा, ओच्‍छे गोर सोम घ्‍लाबला सुङ् स्‍यारपट्टि दोःबा मुबा। थे घ्‍लाबगदेला मेः चा खार्गन्‍डा न्‍हङ्‌पट्टि दोःबा मुबा। थे खार्गन्‍डा चा थे घ्‍लाबगदेला गोथोरी थान्‍बा मुबा।

५ थे खार्गन्‍डा अङ्‌गुल ब्‍लि रूङ्‌बा मुबा। थेला ग्‍वार चा खोरेला ह्रङ्‌बादेन सार्बा लिली म्‍हेन्‍दो ह्रङ्‌बान मुबा। थे खार्गन्‍डारी ओस्‍पन ६६,००० लिटर क्‍युइ वाङ्‌मुबा।

६ सोलोमन ग्‍लेसे क्‍युइ थान्‍बाला लागिरी अर्गु गोर च्‍युइ ताङ्‌गदेएनोन स्‍होजी। थेसे परमेश्‍वरला मन्‍दिरला दाहिनेपट्टि गोर ङ्‌हा थान्‍जी, ओच्‍छे देब्रेपट्टि गोर ङ्‌हा थान्‍जी। थेनीगदेसे मेरी ख्राङ्‌सी फुल्‍बा बलिला जम्‍मान स्‍हे चुनोन ताङ्‌ला क्‍युइसे ख्रुमुबा। ओच्‍छे खार्गन्‍डाला क्‍युइसे चा परमेश्‍वरला मन्‍दिररी पूजा लबा म्‍हिगदेसे नुहाब लमुबा।

७ तोगब लबा अन्‍छार थेसे गोर च्‍युइ म्‍हारला नाङ्‌सल थान्‍बा स्‍हे स्‍होजी। ओच्‍छे थेसे परमेश्‍वरला मन्‍दिरला दाहिनेपट्टि गोर ङ्‌हा, देब्रेपट्टि गोर ङ्‌हा थान्‍जी।

८ थेसे टेबुलगदेएनोन गोर च्‍युइ स्‍होसी परमेश्‍वरला मन्‍दिरला दाहिनेपट्टि गोर ङ्‌हा, देब्रेपट्टि गोर ङ्‌हा थान्‍जी। ओच्‍छे थेसे का ताबाला लागिरी म्‍हारला ग्‍यार्जा गिक बाटागदेएनोन स्‍होजी।

९ थेसे परमेश्‍वरला मन्‍दिररी पूजा लबा म्‍हिगदेला लागिरी ख्राङ्‌गा न्‍ही स्‍होजी। खाङ्‌गा गिक न्‍हङ्‌पट्टि ओच्‍छे ख्राङ्‌गा गिक मङ्‌ग्‍यारपट्टि स्‍होजी। थे ख्राङ्‌गा न्‍हीला गुङ्‌री मूल म्राप स्‍होजी, ओच्‍छे थे मूल म्राप चा काँससे मोरब लजी।

१० थेसे थे घ्रेन खार्गन्‍डा चा परमेश्‍वरला मन्‍दिरला लो-स्‍यारपट्टिला कुनीरी थान्‍जी।

११ हुरामसे ताङ्, साबेलदेन का ताबा बाटागदेएनोन स्‍होजी। थेसे परमप्रभुला मन्‍दिरला लागिरी थेदा सोलोमन ग्‍लेसे जिम्‍मा पिन्‍बा जम्‍मान गे चुह्रङ् लसी जिन्‍ना लजी,

१२ गोर न्‍ही गोलो थाम, थामला तोरपट्टिला जोरी खोरे ह्रङ्‌बान म्राङ्‌बा गोर न्‍ही मेट, थामला मेट जेःना लबारी बुट्टान बुट्टा मुबा सिक्रीला जाली,

१३ ओच्‍छे थे सिक्रीला जाली न्‍हीरी हार न्‍ही लसी च्‍योबाला लागिरी ग्‍यार्जा ब्‍लि अनारगदे,

१४ ठेला गाडागदे, थेरी थान्‍बा बाटागदे,

१५ ओच्‍छे घ्रेन खार्गन्‍डा गिकदेन खार्गन्‍डाला धिरी च्‍युक न्‍ही म्‍हे बहर,

१६ ताङ्‌गदे, साबेलगदे, स्‍या दुइबारी काँटागदेदेन अर्गु जम्‍मान सामानगदे परमेश्‍वरला मन्‍दिरला लागिरी सोलोमन ग्‍लेसे कुल्‍बा अन्‍छार गे लबारी औदिन सेबा हुरामसे स्‍होबा चु जम्‍मान स्‍हेगदे टल्‍कब तबा काँसग्‍याम स्‍होबा मुबा।

१७ चु जम्‍मान सामानगदे सोलोमन ग्‍लेसे सुक्‍कोतदेन सार्तान भिबा ग्‍लाला गुङ्‌री मुबा यर्दनना ब्‍याँसी स्‍होपुङ्‌बा मुबा, थेरी चु जम्‍मान सामानगदे मेरी ङ्‌युना लसी साँचोगदेरी युसी स्‍होबा मुबा।

१८ सोलोमन ग्‍लेसे चु जम्‍मान स्‍हे ल्‍हानान स्‍होबासे लमा गादे किलो काँस निजी भिबा हिसाबनोन आरेमुबा।

१९ सोलोमन ग्‍लेसे परमेश्‍वरला मन्‍दिरला लागिरी चुह्रङ्‌बा सामानगदेएनोन स्‍होजी। थेसे म्‍हारला धूप म्राबा ताङ्, परमेश्‍वरदा फुल्‍बा गेङ थान्‍बा टेबुलगदे,

२० ठिम अन्‍छार जम्‍मान भन्‍दा चोखो ग्‍लारी नाङ्‌सलगदे म्राबाला लागिरी नम्‍बरी म्‍हारला नाङ्‌सल थान्‍बा स्‍हेगदेदेन नाङ्‌सलगदे,

२१ म्‍हारला म्‍हेन्‍दो, नाङ्‌सलगदेदेन नम्‍बारी म्‍हारला घापगदे,

२२ नम्‍बरी म्‍हारलान बर्धन कार्बा सुङगदे, बाटागदे, खोरेगदेदेन पोइमो ताङ्‌गदे ओच्‍छे परमेश्‍वरला मन्‍दिरला म्रापगदेदेन जम्‍मान भन्‍दा चोखो ग्‍लारी वाङ्‌बा म्रापगदेएनोन म्‍हारसे मोरब लबा मुबा।

५

सोलोमन ग्‍लेसे परमप्रभुला मन्‍दिरला जम्‍मान गे जिन्‍ना लमाहेन्‍से ह्राङला आबा दाऊदसे परमेश्‍वरदा फुल्‍बा म्‍हार म्‍हुइदेन जम्‍मान स्‍हेगदे परमप्रभुला मन्‍दिरला ढुकुटीगदेरी भसी थान्‍जी।

कबुल थान्‍बा सन्‍दोस परमेश्‍वरला मन्‍दिररी भबा

१ ग्‍ले ८:१-९

२ जमाहेन्‍से दाऊदला शहर सियोनग्‍याम परमप्रभुला कबुल थान्‍बा सन्‍दोस भबाला लागिरी इस्राएलला गन्‍बागदे, वंश वंशला मूल म्‍हिगदेदेन इस्राएलला म्‍हेमेला मूल म्‍हिगदेदा यरूशलेमरी ह्रुप तउ भिसी ङ्‌योइबारी सोलोमन ग्‍लेसे म्‍हि पुइजी।

३ ओच्‍छे दिङला ल निस तमा चाडला धुइरी इस्राएलला जम्‍मान म्‍हिगदे सोलोमन ग्‍ले मुबा ग्‍लारी ह्रुप तजी।

४ इस्राएलला जम्‍मान गन्‍बागदे दोखमाहेन्‍से लेवीगदेसे परमप्रभुला सन्‍दोस पुइजी।

५ ओच्‍छे परमेश्‍वरला मन्‍दिररी पूजा लबा म्‍हिगदेदेन लेवीगदेसे परमप्रभुला सन्‍दोसदेन परमेश्‍वर धन्‍छ्‌याबा पाल ओच्‍छे थेरी मुबा जम्‍मान सामानगदे पुइसी तोर परमेश्‍वरला मन्‍दिररी भोर्जी।

६ ओच्‍छे सोलोमन ग्‍लेदेन जम्‍मान इस्राएलीगदे परमप्रभुला सन्‍दोसला ङाच्‍छापट्टि ह्रुप तबा मुबा। थेनीगदेसे झ्‍यासीन झ्‍याबारी आखम्‍बाधोनाला ग्‍युगदेदेन म्‍हे बहरगदे बलि लजी।

७ जमाहेन्‍से परमेश्‍वरला मन्‍दिररी पूजा लबा म्‍हिगदेसे परमप्रभुला कबुल थान्‍बा सन्‍दोस मन्‍दिरला जम्‍मान भन्‍दा न्‍हङ्‌पट्टिला कोठा अथवा जम्‍मान भन्‍दा चोखो ग्‍लारी भसी सन्‍दोस थान्‍बाला लागिरी स्‍होबा ग्‍लारी करूबगदेला भ्‍याप टारी थान्‍जी।

८ सन्‍दोस थान्‍बा ग्‍लाथोरी करूबगदेसे भ्‍याप फेर्सी चिबा मुबा, ओच्‍छे सन्‍दोसदेन सन्‍दोसला नोलगदेदा करूबगदेला भ्‍यापसे घप्‍बा मुबा।

९ थे सन्‍दोसला नोलगदे ल्‍हानान ह्रेङ्‌बा मुबा, थे नोलला जो चोखो ग्‍लाग्‍याम जम्‍मान भन्‍दा चोखो ग्‍लाला सामने चिसी च्‍यामा म्राङ्‌मुबा। तर चोखो ग्‍ला भन्‍दा मङ्‌ग्‍यारग्‍याम च्‍यामा आम्राङ्‌मुबा। थे नोलगदे तिनीधोनाएनोन मुनोन मुला।

१० थे सन्‍दोस न्‍हङ्‌री युङ्‌बाला पाटी न्‍ही बाहेक अर्गु तिगैनोन आरेमुबा। थे युङ्‌बाला पाटी मोशासे होरेब गङ्‌री मुबा धुइरी सन्‍दोसरी थान्‍बा मुबा। इस्राएलीगदेसे मिश्र य्‍हुल्‍सा ख्‍लासी खमा थेरीन परमप्रभुसे थेनीगदेदेन छ्‌याम कबुल लबा मुबा।

परमप्रभुला घ्रेन य्‍हाल

११ परमेश्‍वरला मन्‍दिररी पूजा लबा म्‍हिगदे चोखो ग्‍लाग्‍याम मङ्‌ग्‍यार थोन्‍जी। ओच्‍छे परमेश्‍वरला मन्‍दिररी पूजा लबा म्‍हिगदेसे ह्राङ ह्राङला समूह आच्‍याना थेरी मुबा जम्‍मासेन ह्राङसे ह्राङदान शुद्ध तना लबा मुबा।

१२ थेरी मुबा जम्‍मान व्‍हाइ गोबा लेवी आसाप, हेमान, यदूतूनदेन थेनीगदेला झागदे ओच्‍छे थेनीगदेला ज्‍योज्‍यो आलेगदेसे मलमलला क्‍वान क्‍वान्‍जी। ओच्‍छे थेनीगदे बुप्‍जेल, वीणादेन सारङ्‌गीगदे थोसी बलि फुल्‍बा ग्‍लाला स्‍यारपट्टि राप्‍सी चिजी। थेनीगदेदेन छ्‌याम १२० जना परमेश्‍वरला मन्‍दिररी पूजा लबा म्‍हिगदेएनोन मुबा। थेनीगदेसे चा बिगुल ह्राप्‍जी।

१३ परमप्रभुला जयजयकार लबान धन्‍यवाद पिन्‍बाला लागिरी बिगुल ह्राप्‍बागदेदेन व्‍हाइ गोबा म्‍हिगदेसे काइ गिकनोन तेःजी। ओच्‍छे बिगुल, बुप्‍जेलदेन अर्गु बाजागदे ह्राप्‍बान परमप्रभुला जयजयकार लबारी चुह्रङ् भिसी व्‍हाइ गोजी,

“परमप्रभु ज्‍यबा परमेश्‍वर हिन्‍ना,

तिग्‍दा भिसम थेला माया खाइमै म्‍हासी आनी।”

जमाहेन्‍से परमप्रभुला मन्‍दिर खसुसे घप्‍जी।

१४ परमेश्‍वरला मन्‍दिर परमप्रभुला घ्रेन य्‍हालसे प्‍लिङ्‌बा मुबा। थेरी खसुन खसु तबासेलमा परमेश्‍वरला मन्‍दिररी पूजा लबा म्‍हिगदेसे गे लबारी आखम्‍नी।

सोलोमन ग्‍लेला ल्‍हेङ्‌मो

१ ग्‍ले ८:१२-२१

६

जमाहेन्‍से सोलोमन ग्‍लेसे चुह्रङ् भिसी पाङ्‌जी, “ङा धोपधोप्‍बा खसु न्‍हङ्‌री चिला भिसी परमप्रभुसे सुङ्‌बा मुला।

२ दाहेन्‍से ह्राङ सदन धन्‍छ्‌याबाला लागिरी ङाइ चुरी ह्राङला लागिरी घ्रेन मन्‍दिर गिक स्‍होबा मुला।”

३ थेरी इस्राएलला जम्‍मान म्‍हिगदे राप्‍सी चिबा मुबा, ओच्‍छे म्‍हिगदेपट्टि दोःसी सोलोमन ग्‍लेसे म्‍हिगदेदा चुह्रङ् भिसी मोलम पिन्‍जी,

४ “परमप्रभु इस्राएलला परमेश्‍वरला जयजयकार तगै, परमप्रभुसे ङाला आबा दाऊददेन छ्‌याम कबुल लबा अन्‍छार परमप्रभुसे ह्राङलान छ्‌याग्‍याम पूरा लबा मुला। तिग्‍दा भिसम परमप्रभुसे चुह्रङ् भिसी सुङ्‌बा मुला,

५ ‘ङाइ ङाला म्‍हि इस्राएलदा मिश्र य्‍हुल्‍साग्‍याम तेःसी भबा धिनकुनुहेन्‍से तिनीला धिनकुनुधोना ङादा मान लगै भिसी मन्‍दिर गिक स्‍होबाला लागिरी ङाइ इस्राएलीगदेला वंश वंशला शहरगदे न्‍हङ्‌ला खजिबै शहर धम्‍बा आरे। ओच्‍छे ङाला म्‍हि इस्राएलथोरी शासन लबारीनोन खालै म्‍हिदा धम्‍बा आरे।

६ तर दाहेन्‍से थेरी ङादा मान लबा लागिरी ङाइ यरूशलेम शहरदा धम्‍बा मुला। ओच्‍छे ङाला म्‍हि इस्राएलथोरी शासन लबारीनोन ङाइ दाऊददा धम्‍बा मुला।’”

७ “ङाला आबा दाऊददा परमप्रभु इस्राएलला परमेश्‍वरला लागिरी मन्‍दिर गिक स्‍होबा सेम मुबा।

८ तर परमप्रभुसे ङाला आबा दाऊददा चुह्रङ् भिसी सुङ्‌जी, ‘ङाला लागिरी मन्‍दिर गिक स्‍होबाला लागिरी एला सेमरी म्‍हन्‍बा ताम ज्‍यबान मुला।

९ तसैनोन एसे थे मन्‍दिर स्‍होआम्‍याङ्, तर ङाला लागिरी थे मन्‍दिर एलान झासे स्‍होला।’

१० “परमप्रभुसे लबा कबुल परमप्रभुसेन पूरा लबा मुला। ङाला आबा दाऊद भन्‍दा लिच्‍छा चा ङा इस्राएलीगदेला ग्‍ले दोबा मुला, ओच्‍छे ङाइ थेनीगदेथोरी शासन लबा मुला। ओच्‍छे परमप्रभु इस्राएलला परमेश्‍वरला लागिरी ङाइ चु मन्‍दिर स्‍होबा मुला।

११ होह्रङ् लसी ङाइ चु मन्‍दिररी परमप्रभुसे इस्राएलीगदेदेन छ्‌याम लबा कबुल थान्‍बा सन्‍दोसदा थान्‍बा मुला।”

सोलोमनसे प्रार्थना लबा

१ ग्‍ले ८:२२-५३

१२ जमाहेन्‍से इस्राएलला जम्‍मान म्‍हिगदेला ओन्‍छाङ्‌री परमप्रभुला लागिरी बलि फुल्‍बा ग्‍लाला ङाच्‍छापट्टि राप्‍सी सोलोमन ग्‍लेसे ह्राङला या थीबान प्रार्थना लजी।

१३ थेसे क्रु ङ्‌हा ह्रेङ्‌बा, क्रु ङ्‌हा ब्‍लाक्‍बा ओच्‍छे क्रु सोम नोबा काँसला ग्‍ला गिक स्‍होसी ख्राङ्‌गाला गुङ्‌री थान्‍बा मुबा। थेनोन ग्‍लाथोरी क्रेसी थेसे जम्‍मान इस्राएल य्‍हुल्‍ला ङाच्‍छापट्टि ह्राङला पुइ जुजी, ओच्‍छे ह्राङला या न्‍हीनोन स्‍वर्गपट्टि थीजी।

१४ जमाहेन्‍से थेसे चुह्रङ् भिसी पाङ्‌जी, “परमप्रभु इस्राएलला परमेश्‍वर, ह्राङ ह्रङ्‌बा परमेश्‍वर अर्गु खालैनोन आरे। ह्राङसे ह्राङला गे लबा म्‍हिगदेदेन छ्‌याम लबा कबुल पूरा लबा मुला, ओच्‍छे ह्राङसे उन्‍बा ग्‍यामरी सेमहेन्‍सेन सदन भ्रबागदेदा ह्राङसे ह्राङला खाइमै आजिन्‍बा माया उन्‍बा मुला।

१५ ह्राङसे ह्राङला गे लबा म्‍हि ङाला आबा दाऊददेन छ्‌याम लबा कबुल पूरा लबा मुला। तिनी पूरा तबा चा ह्राङसेन लबा कबुल हिन्‍ना। चु ह्राङसेन पूरा लबा हिन्‍ना।

१६ थेतबासेलमा परमप्रभु इस्राएलला परमेश्‍वर, दाहेन्‍से ह्राङला गे लबा म्‍हि ङाला आबा दाऊददेन छ्‌याम लबा चु कबुल पूरा लउ। ह्राङसे सुङ्‌बा मुला, ‘चुदे एला झागदे ए भ्रबा ह्रङ् लसीन होशियार तसी ङाला ठिम अन्‍छार ङाला ङाच्‍छापट्टि भ्रजी भिसम खाइमै इस्राएलला ठिरी चिबा म्‍हिला खाँचो आत।’

१७ परमप्रभु इस्राएलला परमेश्‍वर, दाहेन्‍से ह्राङसे ह्राङला गे लबा म्‍हि दाऊददा सुङ्‌बा बचन पूरा लसी पिन्‍गो।

१८ “तर तिग परमेश्‍वर जम्‍बुलिङरी म्‍हिदेन छ्‌याम पक्‍कन धन्‍छ्‌याला? ह्राङ स्‍वर्गगदे भन्‍दाएनोन तोर नोबा स्‍वर्गरी मी आवाङ्‌मुला भिसम ङाइ स्‍होबा चु मन्‍दिररी मी झन खाह्रङ् लसी वाङ्‌ला?

१९ तसैनोन परमप्रभु ङाला परमेश्‍वर, ह्राङला गे लबा म्‍हिसे क्रासी क्रासी लबा प्रार्थना ज्‍यना लसी सान्‍गो। ह्राङला गे लबा म्‍हिसे ह्राङलान ओन्‍छाङ्‌री लबा प्रार्थनादेन बिन्‍ती सान्‍गो।

२० धिन म्‍हुननोन ह्राङसे चु मन्‍दिररी स्‍हीगो, चु मन्‍दिरला बारेरी ह्राङसे चुह्रङ् भिसी सुङ्‌बा मुला ‘ङा थेरी सदन तला।’ थेतबासेलमा ह्राङला गे लबा म्‍हिसे चुपट्टि दोःसी प्रार्थना लमा ह्राङसे सान्‍सी पिन्‍गो।

२१ ह्राङला गे लबा म्‍हि ङादेन ह्राङला म्‍हि इस्राएलीगदेसे चु ग्‍लापट्टि दोःसी प्रार्थना लमा ह्राङ धन्‍छ्‌याबा स्‍वर्गग्‍याम ह्राङसे थेनीगदेला प्रार्थना सान्‍गो। ओच्‍छे सान्‍माहेन्‍से ह्राङसे थेनीगदेदा माफ लसी पिन्‍गो।

२२ “चुदे खजिबै म्‍हिसे ह्राङला खिम्‍जेमला बिरोधरी आज्‍यबा गे लसी चु मन्‍दिर न्‍हङ्‌री ह्राङला लागिरी बलि फुल्‍बा ग्‍लाला ङाच्‍छापट्टि घ्रान चपुङ्‌जी भिसम

२३ ह्राङसे स्‍वर्गग्‍याम सान्‍सी दोष मुबाला दोष उन्‍सी पिन्‍गो, ओच्‍छे थेसे लबा गेगदेला सजाय थेलान थोबोरी ल्‍हुसी ह्राङला गे लबा म्‍हिगदेला गुङ्‌री ठीक निसाफ लसी पिन्‍गो। ओच्‍छे दोष आरेबादा दोष आरेबान स्‍होसी थेदा दोष आरेबा म्‍हि दोसी कोङ्‌सी चिखम्‍बा म्‍हि स्‍होसी पिन्‍गो।

२४ “ह्राङला बिरोधरी पाप लसी ह्राङला म्‍हिगदेसे शत्रुगदेदेन छ्‌याम ब्रेबा मुला, ओच्‍छे ह्राङला मिन किन्‍बान थेनीगदे चु मन्‍दिरपट्टि दोःसी सोझो तबान प्रार्थना लसी ह्राङपट्टि दोःजी भिसम

२५ ह्राङसे स्‍वर्गग्‍याम थेनीगदेला प्रार्थना सान्‍गो, ओच्‍छे ह्राङला म्‍हि इस्राएलला पाप माफ लसी पिन्‍गो। ओच्‍छे ह्राङसे थेनीगदेला आखेम्‍हेमेगदेदा पिन्‍बा य्‍हुल्‍सारी थेनीगदेदा दोःसी भउ।

२६ “ह्राङला म्‍हिगदेसे ह्राङला बिरोधरी पाप लबासे लमा नाम आतइनी, ओच्‍छे थेनीगदेदा ह्राङसे दुख तना लबासे लमा ह्राङला मिन किन्‍बान थेनीगदेसे ह्राङ ह्राङला पाप ख्‍लासी चु मन्‍दिरपट्टि दोःबान प्रार्थना लजी भिसम

२७ ह्राङसे स्‍वर्गग्‍याम थेनीगदेला प्रार्थना सान्‍गो, ओच्‍छे ह्राङला म्‍हि इस्राएलला पाप माफ लसी पिन्‍गो। ह्राङसे थेनीगदेदा ज्‍यबा बानीबेहोर थोसी भ्रबारी लोप्‍गो, ओच्‍छे ह्राङसे ह्राङला म्‍हिगदेदा शासन लबारी पिन्‍बा य्‍हुल्‍सारी नाम ताइना लसी पिन्‍गो।

२८ “चुदे थेनीगदेला य्‍हुल्‍सारी अनिकाल तजी अथवा आपत विपत तजी, अथवा दोङगदे ह्रेसी निबादेन फुसा खना लबा रोग अथवा तिरीगदेदेन बत्तिरगदे खजी अथवा थेनीगदेला खजिबै शहररी शत्रुगदे क्‍युर्सीन खसी शहरदा गुङ्‌री झाङ्‌जी ओच्‍छे जस्‍तोन आपत विपत अथवा देशान खसैनोन

२९ ह्राङला म्‍हि इस्राएलीगदे न्‍हङ्‌ला खालै म्‍हिसे सोझो तसी बिन्‍ती लजी भिसम, ओच्‍छे थेसे थेला सेमला दुख ढन्‍सी थेला या चु मन्‍दिरपट्टि थीजी भिसम,

३० ह्राङसे ह्राङ धन्‍छ्‌याबा स्‍वर्गग्‍याम थेला बिन्‍ती सान्‍गो। ओच्‍छे थेदा माफ लसी पिन्‍गो। जम्‍मान म्‍हिला सेमला ताम था याङ्‌बा ह्राङनोन हिन्‍ना। थेतबासेलमा ह्राङसे थेदा थेसे लबा गे अन्‍छार निसाफ लउ। तिग्‍दा भिसम जम्‍मान म्‍हिला सेमला ताम था याङ्‌बा चा ह्राङ जे हिन्‍ना।

३१ ह्राङसे ङन्‍ना आखेम्‍हेमेगदेदा पिन्‍बा य्‍हुल्‍सारी थेनीगदे सोसी चिदेधोना थेनीगदेसे ह्राङदा मान लगै। ओच्‍छे थेनीगदे ह्राङसे उन्‍बा ग्‍यामरी भ्रगै।

३२ “ह्राङला म्‍हि इस्राएली भन्‍दा अर्गु य्‍हुल्‍साला खजिबै म्‍हि ह्राङला जम्‍मान भन्‍दा घ्रेन मिनदेन ह्राङसे लबा उदेकला गेगदेला बारेरी थेःसी थारेङ्‌ग्‍याम खसी चु मन्‍दिरपट्टि दोःसी थेनीगदेसे प्रार्थना लजी भिसम

३३ ह्राङसे थेनीगदेला प्रार्थना स्‍वर्गग्‍याम सान्‍गो, ओच्‍छे थे विदेशीसे ह्रीबा स्‍हे पिन्‍गो। तिग्‍दा भिसम ह्राङला म्‍हि इस्राएलीगदेसे ह्रङ् लसी जम्‍बुलिङला जम्‍मान म्‍हिगदेसे ह्राङदा ङोसेगै, ओच्‍छे ह्राङदा मान लगै। ओच्‍छे ङाइ स्‍होबा चु मन्‍दिररीन ह्राङला जयजयकार लतोःला भिबा ताम था याङ्‌गै।

३४ “ह्राङसे जुन जुन ग्‍लारी ह्राङला म्‍हिदा थेनीगदेला खजिबै शत्रुगदेदेन छ्‌याम लडाइ लबारी पुइला, थे थे ग्‍लारी निमा थेनीगदेसे ह्राङसे धम्‍बा चु शहरदेन ङाइ ह्राङला लागिरी स्‍होबा चु मन्‍दिरपट्टि दोःसी प्रार्थना लला,

३५ थे धुइरी ह्राङसे थेनीगदेला बिन्‍तीदेन प्रार्थना स्‍वर्गग्‍याम सान्‍गो, ओच्‍छे थेनीगदेदा ह्रो लउ।

३६ “पाप आलबा म्‍हि खालैनोन आरे। थेतबासेलमा थेनीगदेसे ह्राङला बिरोध लसी पाप लजी भिसम, ओच्‍छे थेनीगदेदेन छ्‌याम बोमो खसी ह्राङसे थेनीगदेदा शत्रुगदेला यारी जिम्‍मा पिन्‍सी शत्रुगदेसे थेनीगदेदा थारेङ अथवा ङाम्‍ला य्‍हुल्‍सारी चुङ्‌सी भोर्जी भिसम,

३७ चुदे थेनीगदेदा चुङ्‌सी भोर्बा य्‍हुल्‍सारी थेनीगदेसे ह्राङ ह्राङला पाप ख्‍लासी थेनीगदेला सेम ह्राङपट्टि दोःसी बिन्‍ती लबान ‘ङन्‍से पाप लबा मुला, ओच्‍छे गल्‍ती लबा मुला, ङन्‍से नाइबा गे लबा मुबा’ भिसी पाङ्‌जी भिसम,

३८ ओच्‍छे थेनीगदेदा चुङ्‌सी भोर्बा य्‍हुल्‍सारी थेनीगदेसे ह्राङला पूरन सेमदेन प्राणहेन्‍से ह्राङपट्टि दोःसी थेनीगदेला आखेम्‍हेमेदा ह्राङसे पिन्‍बा य्‍हुल्‍सादेन ह्राङसे धम्‍बा चु शहर ओच्‍छे ङाइ ह्राङला लागिरी स्‍होबा चु मन्‍दिरपट्टि दोःसी थेनीगदेसे ह्राङदेन छ्‌याम प्रार्थना लजी भिसम

३९ थेनीगदेसे लबा प्रार्थनादेन बिन्‍ती ह्राङसे ह्राङ धन्‍छ्‌याबा स्‍वर्गग्‍याम सान्‍गो। ओच्‍छे थेनीगदेदा ह्रो लउ, ओच्‍छे ह्राङला बिरोधरी पाप लबा ह्राङला म्‍हिगदेदा माफ लसी पिन्‍गो।

४० “ङाला परमेश्‍वर, दाहेन्‍से ह्राङसे स्‍हीगो, ओच्‍छे चु ग्‍लारी लबा प्रार्थना सान्‍गो।

४१ “परमप्रभु परमेश्‍वर, ह्राङला शक्ति उन्‍बा

सन्‍दोसदेन छ्‌यामनोन फेप्‍खउ,

ओच्‍छे ह्राङ धन्‍छ्‌याबा ग्‍लारी फेप्‍खउ।

परमप्रभु परमेश्‍वर,

ह्राङला मन्‍दिररी पूजा लबा म्‍हिगदेसे

थार्बा याङ्‌बाला क्‍वान क्‍वान्‍गै,

ओच्‍छे ह्राङग्‍याम दया याङ्‌बा

ह्राङला म्‍हिगदे ताङ्‌गै।

४२ परमप्रभु परमेश्‍वर,

ह्राङसे धम्‍बा ग्‍लेदा आम्‍लेःगो।

ह्राङला गे लबा म्‍हि दाऊददा

खाइमै आजिन्‍बा माया लला भिसी

लबा कबुलदा ह्राङसे ढन्‍गो।”

परमेश्‍वरला मन्‍दिर अर्पण लबा

१ ग्‍ले ८:६२-६६

७

सोलोमन ग्‍लेसे चुह्रङ् लसी प्रार्थना लसी जिन्‍मैछ्‌याम स्‍वर्गग्‍याम मे ताइजी। ओच्‍छे मेरी ख्राङ्‌सी फुल्‍बा बलिदेन अर्गु बलिगदेएनोन थे मेसे क्रोसी मेफ्रा दोजी। ओच्‍छे परमेश्‍वरला मन्‍दिर परमप्रभुला घ्रेन य्‍हालसे प्‍लिङ्‌जी।

२ परमेश्‍वरला मन्‍दिर परमप्रभुला घ्रेन य्‍हालसे प्‍लिङ्‌बासे लमा परमेश्‍वरला मन्‍दिररी पूजा लबा म्‍हिगदे मन्‍दिर न्‍हङ्‌री वाङ्‌बारी आखम्‍नी।

३ मे ताइबान लबादेन परमप्रभुला घ्रेन य्‍हालसे मन्‍दिर प्‍लिङ्‌बा म्राङ्‌सी जम्‍मान इस्राएलीगदेसे परमप्रभुदा फ्‍या लबान चुह्रङ् भिसी धन्‍यवाद पिन्‍जी,

“परमप्रभु दया लबा परमेश्‍वर हिन्‍ना,

तिग्‍दा भिसम थेला खाइमै आजिन्‍बा माया सदन चिबा माया हिन्‍ना।”

४ जमाहेन्‍से सोलोमन ग्‍लेदेन जम्‍मान म्‍हिगदेसे परमप्रभुला लागिरी बलि फुल्‍जी।

५ सोलोमन ग्‍लेसे २२,००० म्‍हे बहरदेन १,२०,००० राग्‍युगदे बलि फुल्‍जी। चुह्रङ् लसीन सोलोमन ग्‍लेदेन जम्‍मान म्‍हिगदेसे मन्‍दिर परमेश्‍वरला छ्‌यारी अर्पण लजी।

६ परमेश्‍वरला मन्‍दिररी पूजा लबा म्‍हिगदे ह्राङ ह्राङला ग्‍लारी राप्‍जी। थेनीगदेला ङाच्‍छापट्टि चा लेवीगदे राप्‍सी चिबा मुबा। ओच्‍छे परमप्रभुदा जयजयकार लबान धन्‍यवाद पिन्‍सी व्‍हाइ गोबाला लागिरी दाऊद ग्‍लेसे स्‍होबा बाजागदे थोसी लेवीगदेसे “थेला खाइमै आजिन्‍बा माया सदन चिबा माया हिन्‍ना” भिसी व्‍हाइ गोबान परमप्रभुला जयजयकार लजी। लेवीगदेलान ओन्‍छाङ्‌री परमेश्‍वरला मन्‍दिररी पूजा लबा म्‍हिगदेसे ह्राङ ह्राङला बिगुल ह्राप्‍जी। थे धुइरी थेरी जम्‍मान इस्राएलीगदे राप्‍सी चिबा मुबा।

७ जमाहेन्‍से सोलोमन ग्‍लेसे परमप्रभुला मन्‍दिरला ङाच्‍छापट्टिला ख्राङ्‌गाला गुङ्‌ला ग्‍लादा अर्पण लजी। थेसे थेरीन मेरी ख्राङ्‌सी फुल्‍बा बलिदेन ढिक्‍ना लबा बलिला छि फुल्‍जी। तिग्‍दा भिसम मेरी ख्राङ्‌सी फुल्‍बा बलि, अन्‍नबलिदेन छिगदे थेसे स्‍होबा काँसला बलि फुल्‍बा ताङ्‌री आवाङ्‌नी।

८ चुह्रङ् लसी सोलोमन ग्‍लेसे झ्‍याङपट्टिला लेबो-हमातहेन्‍से लोपट्टिला मिश्र य्‍हुल्‍साला स्‍योङधोना चिबा जम्‍मान इस्राएलीगदेला घ्रेन समूहदेन छ्‌याम थेनोन धिनकुनु निसरेधोना चाड धाङ्‌जी।

९ ओच्‍छे थेनीगदेसे निसरेधोना बलि फुल्‍बा ग्‍लादा अर्पण लबा गेताङ् लजी, ओच्‍छे थेनीगदेसे अर्गु निसरेधोना चा चाड धङ्‌मुबा। ओच्‍छे भ्रेरेकुनु चा थेनीगदेसे जम्‍मान गेताङ् थुम्‍ना लमुबा।

१० ओच्‍छे ल निसला बोगल गिकसे सोमरेकुनु सोलोमन ग्‍लेसे म्‍हिगदेदा ह्राङ ह्राङला दिमरी पुइजी। परमप्रभुसे दाऊददेन सोलोमन ओच्‍छे ह्राङला म्‍हि इस्राएलीगदेला लागिरी जम्‍मान गे ज्‍यबा लबासे लमा थेनीगदे सेमहेन्‍सेन ताङ्‌सी ताङ्‌सी ह्राङ ह्राङला दिमरी निजी।

परमप्रभु दोःसी सोलोमन मुबा ग्‍लारी फेप्‍खबा

१ ग्‍ले ९:१-९

११ सोलोमन ग्‍लेसे परमप्रभुला मन्‍दिरदेन ग्‍लेखाङ् स्‍होसी जिन्‍ना लजी, ओच्‍छे ह्राङला सेमसे म्‍हन्‍बा अन्‍छारला जम्‍मान गे लसी जिन्‍ना लजी।

१२ जमाहेन्‍से तिरेकुनु म्‍हुनङ् परमप्रभु म्‍हङ्‌री थे मुबा ग्‍लारी फेप्‍खसी थेदा चुह्रङ् भिसी सुङ्‌जी,

“ङाइ एसे लबा प्रार्थना ङ्‌यान्‍बा मुला,

ओच्‍छे ङाला लागिरी बलि लबारी ङाइ चु ग्‍ला धम्‍बा मुला।

१३ “जुन जुन धुइरी ङाइ नाम ताइना आल अथवा बालीनाली नाश लबारी तिरीगदे पुइखला अथवा ङाला म्‍हिगदेथोरी देशान पुइखला,

१४ थे थे धुइरी चुदे ङाइ ङालान मिन पिन्‍बा ङाला म्‍हिसे ह्राङसे ह्राङदान सोझो स्‍होसी प्रार्थना लला, ओच्‍छे ङादा म्‍हाइसी ह्राङ ह्राङला नाइबा बानीबेहोर ख्‍लासी ङापट्टि दोःजी भिसम स्‍वर्गग्‍याम ङाइ थेनीगदेला प्रार्थना ङ्‌यान्‍ना, ओच्‍छे ङाइ थेनीगदेला पाप माफ लला, ओच्‍छे ङाइ थेनीगदेला य्‍हुल्‍सादा दोःसी फलिफाप तना लला।

१५ दाहेन्‍से चु ग्‍लारी लबा प्रार्थना ज्‍यना लसी ङ्‌यान्‍बारी ङाइ ङाला नाब्‍यङ् ठाडो लला ओच्‍छे च्‍याबारी ङाइ ङाला मी ठोङ्‌ला।

१६ सदन ङाला जयजयकार तबाला लागिरी ङाइ चु मन्‍दिरदा धम्‍सी शुद्ध तना लबा मुला। ङाला सेम सदन थेरीन तला, ओच्‍छे ङाइ सदन थेदा च्‍याला।

१७ चुदे ए चा एला आबा दाऊद ङाला ओन्‍छाङ्‌री भ्रबा ह्रङ् लसी ङाइ कुल्‍बा जम्‍मान ताम अन्‍छार गे लबान ङाला ठिम अन्‍छार भ्रजी भिसम

१८ ङाइ एला आबा दाऊददेन छ्‌याम ‘इस्राएलला ठिरी चिबा म्‍हिला खाँचो खाइमै आत’ भिसी कबुल लबा अन्‍छार ङाइ एला य्‍हुल्‍सादा कोङ्‌ना लला। ओच्‍छे एला सन्‍तानसे जुकजुकधोनान इस्राएलथोरी शासन लला।

१९ “तर चुदे ङाइ एनीगदेदा कुल्‍बा तामदेन ङाला ठिमगदे अन्‍छार आभ्रना अर्गु लागदेदा तेन्‍सी थेनीगदेदा पूजा लजी भिसम

२० ङाइ एनीगदेदा पिन्‍बा ङाला य्‍हुल्‍साग्‍याम ङाइ इस्राएलदा टाहेन्‍सेन स्‍योइसी भ्‍याङ्‌ला। ओच्‍छे ङाला जयजयकार लबारी ङाइ शुद्ध तना लबा चु मन्‍दिरदा ङाइ ख्‍लाला। ओच्‍छे थेदा जम्‍मान य्‍हुल्‍ला म्‍हिगदेला गुङ्‌री हेलादेन खिसी नातोःबा तना लला।

२१ “दन्‍दे चु मन्‍दिर ल्‍हानान ज्‍यबा मुला, तर चु ग्‍याम निबा खबा जम्‍मान म्‍हिगदेसे उदेक तबान चुह्रङ् भिसी खिसी लला, ‘परमप्रभुसे तिग्‍दा चु य्‍हुल्‍सादेन चु मन्‍दिरदा चुह्रङ् तना लजी?’

२२ जमाहेन्‍से म्‍हिगदेसे चुह्रङ् भिसी जोहाब पिन्‍ना, ‘तिग्‍दा भिसम थेनीगदेसे ह्राङला आखेम्‍हेमेगदेदा मिश्र य्‍हुल्‍साग्‍याम तेःसी भबा परमप्रभु ह्राङला परमेश्‍वरदा म्‍लेःबा मुला। ओच्‍छे थेनीगदेसे अर्गु लागदेदा तेन्‍बान थेनीगदेला ग्‍यामरी भ्रसी पूजा लबा मुला। थेतबासेलमान परमप्रभुसे थेनीगदेथोरी चु आपत विपत पुइखबा हिन्‍ना।’”

सोलोमन ग्‍लेसे लबा गेगदे

१ ग्‍ले ९:१०-२८

८

सोलोमन ग्‍लेदा परमप्रभुला मन्‍दिरदेन ग्‍लेखाङ् स्‍होबाला लागिरी बोगल गिक दिङ लगब तजी।

२ हीरामसे सोलोमन ग्‍लेदा पिन्‍बा शहरगदेदा सोलोमन ग्‍लेसे दोःसी स्‍होजी, ओच्‍छे थेरी थेसे इस्राएलीगदेदा थान्‍जी।

३ जमाहेन्‍से सोलोमन ग्‍ले हमात-सोबा शहररी निजी, ओच्‍छे थे हमात-सोबा ह्राङला यारी किन्‍जी।

४ ओच्‍छे थेसे तोङ्‌तोङ्‌बा ग्‍लारी तदमोर शहर स्‍होजी, ओच्‍छे हमातरी चा जम्‍मान ढुकुटी थान्‍बा शहरगदे स्‍होजी।

५ थेसे तोरपट्टिला बेथ-होरोन शहरदेन मारपट्टिला बेथ-होरोन शहरला क्‍युर्सीन पर्खाल लजी। ओच्‍छे थेसे किलिङ् कार्बारी तबा मूल म्रापगदे स्‍होसी शत्रुगदेग्‍याम जोगब तखम्‍बा शहरगदे स्‍होजी।

६ थेसे बालात शहरदेन ढुकुटीगदे थान्‍बा जम्‍मान शहरगदे ओच्‍छे ह्राङला रथगदे थान्‍बा शहर, तागदे थान्‍बा जम्‍मान शहरएनोन स्‍होजी। थेह्रङ् लसीन थेसे यरूशलेमरीदेन लेबनानरी ओच्‍छे ह्राङसे शासन लबा जम्‍मान ग्‍लारी थेदा स्‍होइ म्‍हन्‍बा जम्‍मान स्‍हेगदे स्‍होसी जिन्‍ना लजी।

७-८ इस्राएलीगदेसे आसाइनन थान्‍बा अथवा य्‍हुल्‍सारीन जोगब तसी चिबा जम्‍मान एमोरीगदे, हित्तीगदे, परिज्‍जीगदे, हिव्‍वीगदेदेन यबूसीगदेलान सन्‍तानगदेदा सोलोमन ग्‍लेसे ज्‍याला आपिन्‍ना गे लपुङ्‌बा मुबा। थेनीगदे तिनीधोनाएनोन घ्‍याबादेन घ्‍याबास्‍यानोन दोसी चिबा मुला।

९ तर सोलोमन ग्‍लेसे इस्राएलीगदे खालैदान घ्‍याबादेन घ्‍याबास्‍या आस्‍होनी। इस्राएलीगदे चा सोलोमन ग्‍लेला सिपाहीगदे, सिपाहीगदेला हाकिमगदे, सरकारी मूल म्‍हिगदे, रथदेन तारी क्रेबा सिपाहीगदेला मूल म्‍हिगदे मुबा।

१० ओच्‍छे थेनीगदे न्‍हङ्‌री २५० जना चा सोलोमन ग्‍लेला गे लबा म्‍हिगदेदा च्‍याबा मूल म्‍हि मुबा।

११ सोलोमन ग्‍लेसे ह्राङला म्रिङ फारोला झामेला लागिरी स्‍होबा दिमरी दाऊदला शहरग्‍याम भसी थान्‍जी। ओच्‍छे थेसे चुह्रङ् भिसी पाङ्‌जी, “ङाला म्रिङ इस्राएलला ग्‍ले दाऊदला दिमरी चिसेला आरे। तिग्‍दा भिसम परमप्रभुला सन्‍दोस थान्‍बा ग्‍लागदे चा चोखो मुला।”

१२ परमेश्‍वरला मन्‍दिरला दलानना ङाच्‍छापट्टि स्‍होबा बलि फुल्‍बा ग्‍लारी सोलोमन ग्‍लेसे परमप्रभुला लागिरी मेरी ख्राङ्‌सी बलि फुल्‍जी।

१३ ब्‍लप्‍बा न्‍हबा धिन, औंसीदेन तीदिङरी सोमरेम खबा चाडला धुइरी सोलोमन ग्‍लेसे धिन दाङ्‌सीन मोशाला ठिम अन्‍छार मेरी ख्राङ्‌सी बलि फुल्‍मुबा। तीदिङरी सोमरेम खबा चाड चा खमिर आयुना गेङ चसी धङ्‌बा चाड, बाली दुइबा धुइरी धङ्‌बा चाडदेन छाप्रोरी चिसी धङ्‌बा चाड हिन्‍ना।

१४ सोलोमन ग्‍लेसे ह्राङला आबा दाऊदला ठिम अन्‍छार भ्रसी धिन दाङ्‌सीन लतोःबा गे अन्‍छार परमेश्‍वरला मन्‍दिररी पूजा लबा म्‍हिगदेला समूहगदेदा ह्राङ ह्राङला गे लबाला लागिरी धम्‍जी। ओच्‍छे थेसे लेवीगदेदा चा परमेश्‍वरला जयजयकार लबान व्‍हाइ गोबारीदेन परमेश्‍वरला मन्‍दिररी पूजा लबा म्‍हिगदेला गेरी ह्रो लबाला लागिरी धम्‍जी। पालेगदेदाएनोन ह्राङ ह्राङला समूह अन्‍छार जम्‍मान मूल म्रापरी चिबाला लागिरी सोलोमन ग्‍लेसे धम्‍जी। परमेश्‍वरला म्‍हि दाऊदसे कुल्‍बा ताम चुह्रङ्‌बान मुबा।

१५ ग्‍लेला ढुकुटीगदेदेन अर्गु तामगदेला बारेरी दाऊदसे परमेश्‍वरला मन्‍दिररी पूजा लबा म्‍हिगदेदेन लेवीगदेदा कुल्‍बा जम्‍मान तामगदे थेनीगदेसे खाइमै आम्‍लेःनी।

१६ परमप्रभुला मन्‍दिरला जगहेन्‍से पूरन गे आजिन्‍देधोना ह्राङदा कुल्‍बा जम्‍मान गे सोलोमन ग्‍लेसे लबान मुबा। चुह्रङ् लसी परमप्रभुला मन्‍दिर स्‍होबा गे लसी जिन्‍ना लबा मुबा।

१७ जमाहेन्‍से सोलोमन ग्‍ले एदोम य्‍हुल्‍साला स्‍योङला कुनीरी मुबा एस्‍योन-गेबेरदेन एलात शहररी निजी।

१८ ओच्‍छे हीरामसे ह्राङला सिपाहीगदेला जिम्‍मारी मुबा पानी जहाजगदेदेन पानी जहाज चलब लबारी सेबा म्‍हिगदे पुइखजी। ओच्‍छे थेनीगदे सोलोमन ग्‍लेला गे लबा म्‍हिगदेदेन छ्‌यामनोन ओपीर भिबा ग्‍लारी निजी। ओच्‍छे थे ग्‍लाग्‍याम सोलोमन ग्‍लेला लागिरी १५,००० किलो भन्‍दा ल्‍हानान म्‍हार भजी।

शेबा य्‍हुल्‍साला ग्‍लेस्‍या सोलोमन ग्‍लेदा ह्रुप तबारी खबा

१ ग्‍ले १०:१-१३

९

सोलोमन ग्‍लेला बारेरी थेःसी शेबा य्‍हुल्‍साला ग्‍लेस्‍यासे गाह्रो गाह्रो प्रश्‍नगदे भसी सोलोमन ग्‍लेला सेम च्‍याबारी यरूशलेमरी खजी। थे ग्‍लेस्‍या मसला, ल्‍हानान म्‍हारदेन ल्‍हानान महङ्‌गो महङ्‌गो रत्‍नगदे ऊँटगदेथोरी काप्‍सी ल्‍हानान म्‍हिगदेला हुल गिक भसी खजी। सोलोमन ग्‍ले मुबा ग्‍लारी दोखमाहेन्‍से थेसे ह्राङला सेमरी मुबा जम्‍मान तामगेदेला बारेरी सोलोमन ग्‍लेदेन छ्‌याम ताम लजी।

२ सोलोमन ग्‍लेसे थे ग्‍लेस्‍याला जम्‍मान प्रश्‍नगदेला जोहाब पिन्‍जी। थे प्रश्‍नगदेला जोहाब पिन्‍बारी सोलोमन ग्‍लेदा तिगै गाह्रो आतनी।

३ शेबा य्‍हुल्‍साला ग्‍लेस्‍यासे सोलोमन ग्‍लेला बुद्धिला जम्‍मान ताम, थेसे स्‍होबा ग्‍लेखाङ्,

४ थेला टेबुलरी मुबा चबा स्‍हेगदे, थेला क्‍युर्सीन चिबा मूल म्‍हिगदे, थेसे कुल्‍बा अन्‍छारला क्‍वान क्‍वान्‍सी क्‍योङ्‌बा नोकरदेन नोकरस्‍यागदे, थेदा अङ्‌गुरला निङ्‌गु पिन्‍बागदेदेन थेसे परमप्रभुला मन्‍दिररी मेरी ख्राङ्‌सी फुल्‍बा बलिगदे म्राङ्‌सी शेबा य्‍हुल्‍साला ग्‍लेस्‍या उदेक तसी तिगै ताम पाङ्‌बारी आखम्‍नी।

५ जमाहेन्‍से शेबाला ग्‍लेस्‍यासे सोलोमन ग्‍लेदा चुह्रङ् भिसी पाङ्‌जी, “ह्राङसे याङ्‌बा मानदेन ह्राङला बुद्धिला बारेरी ङाइ ङाला य्‍हुल्‍सारी थेःबा ताम सत्‍य चिम।

६ तर थेनीगदेसे पाङ्‌बा ताम ङाइ चुरी खसी ह्राङलान मीसे आम्राङ्‌देधोना पत्‍याब आतनी। पाङ्‌नोन तोःमा ह्राङला बुद्धिला घ्रेन घ्रेन तामला बारेरी थेनीगदेसे ङादा गङ्‌सलएनोन थेःना लबा आरेम। ङाइ ह्राङला बारेरी थेःबा भन्‍दा मी ह्राङ ल्‍हानान बुद्धि मुबा म्‍हि चिम।

७ ह्राङला म्‍हिगदे गादे ल्‍हानान ताङ्‌बा मुला तला! ह्राङला ङाच्‍छापट्टि सदन राप्‍सी ह्राङला बुद्धिला ताम ङ्‌यान्‍म्‍याङ्‌बा चु मूल म्‍हिगदे गादे ल्‍हानान ताङ्‌बा मुला तला!

८ ह्राङदेन छ्‌याम ताङ्‌सी ह्राङदा ग्‍ले स्‍होसी थेलान ठिरी थान्‍बा परमप्रभु ह्राङला परमेश्‍वरला जयजयकार तगै। इस्राएलदा माया लमासे लमा ओच्‍छे थेदा सदन कोङ्‌ना लसी थान्‍बा सेम मुबासे लमा ह्राङसे ठीक निसाफदेन ठीक गे लगै भिसीन परमप्रभुसे ह्राङदा इस्राएलला ग्‍ले स्‍होबा मुला।”

९ जमाहेन्‍से शेबाला ग्‍लेस्‍यासे सोलोमन ग्‍लेदा ४,००० किलो म्‍हार, ल्‍हानान मसलादेन ल्‍हानान महङ्‌गो महङ्‌गो रत्‍नगदे पिन्‍जी। शेबाला ग्‍लेस्‍यासे पिन्‍बा ते ल्‍हानान मसला सोलोमन ग्‍लेदा दोःसी खालैसेन खाइमै भसी आपिन्‍नी।

१० चु जम्‍मान स्‍हे बाहेक हीरामदेन सोलोमन ग्‍लेला गे लबा म्‍हिगदेसे ओपीरग्‍याम म्‍हार भजी। थेनीगदेसे थेग्‍याम चन्‍दनना सिङदेन ल्‍हानान महङ्‌गो महङ्‌गो रत्‍नगदेएनोन भजी।

११ चु चन्‍दनना सिङगदेग्‍याम सोलोमन ग्‍लेसे परमप्रभुला मन्‍दिरदेन ग्‍लेखाङ्‌ला चामला ली स्‍होजी, ओच्‍छे व्‍हाइ गोबागदेला लागिरी वीणादेन सारङ्‌गीगदेएनोन स्‍होजी। चु भन्‍दा ङाच्‍छा चुह्रङ्‌बा स्‍हे यहूदारी खाइमै म्राङ्‌बा आरे मुबा।

१२ सोलोमन ग्‍लेसे ह्राङदा शेबाला ग्‍लेस्‍यासे पिन्‍बा उपहारगदे भन्‍दाएनोन ल्‍हाना उपहार शेबाला ग्‍लेस्‍यादा पिन्‍जी। सोलोमन ग्‍लेसे शेबाला ग्‍लेस्‍यासे भोर्बा सेम लसी ह्रीबा जम्‍मान स्‍हेगदेएनोन पिन्‍जी। जमाहेन्‍से ग्‍लेस्‍या ह्राङला म्‍हिगदेला हुलदेन छ्‌यामनोन ह्राङला य्‍हुल्‍सारी दोःसी निजी।

सोलोमन ग्‍लेला सम्‍पत्ति

१ ग्‍ले १०:१४-२५

१३ दिङएनोन दाङ्‌सी सोलोमन ग्‍लेदा २३,००० किलो म्‍हार पुइखमुबा।

१४ ओच्‍छे थे बाहेकनोन जजा जजा व्‍यापार लबागदे, घ्रेन घ्रेन व्‍यापार लबागदेग्‍याम तिरो खमुबा। ओच्‍छे अरब य्‍हुल्‍साला जम्‍मान ग्‍लेगदेदेन अञ्‍चल अञ्‍चलला मूल म्‍हिगदेसेनोन ग्‍लेला लागिरी म्‍हारदेन म्‍हुइ पुइखमुबा।

१५ सोलोमन ग्‍लेसे म्‍हार तोसी ग्‍यार्जा न्‍ही घ्रेन घ्रेन ढालगदे स्‍होजी। थे ढालगदे चा किलो निस, किलो निसला मुबा।

१६ थेसे म्‍हार तोसी ग्‍यार्जा सोम जजा जजा ढालगदेएनोन स्‍होजी। थे ढालगदे किलो सोमसे गङ्‌सल, किलो सोमसे गङ्‌सलला मुबा। ग्‍लेसे थे जम्‍मान ढालगदे लेबनानना ह्रि भिबा दिमरी थान्‍जी।

१७ जमाहेन्‍से ग्‍लेसे हात्तीला स्‍वाग्‍याम घ्रेन ठि गिकएनोन स्‍होजी, ओच्‍छे थे ठिदा नम्‍बरी म्‍हारसे मोरब लजी।

१८ थे ठिथोरी क्रेबारी गोर ढु लि मुबा चाम स्‍होबा मुबा। ओच्‍छे ठिदेन छ्‌यामनोन थुइबा म्‍हारलान काङ थान्‍बा ग्‍लाएनोन स्‍होबा मुबा। ठिला पट्टि न्‍हीरीन या थान्‍बा स्‍हेएनोन स्‍होबा मुबा। ओच्‍छे ठिला दाहिनेदेन देब्रेपट्टि ठिला ङाम्‍री राप्‍सी चिबा गोर गिक गिक सिंहला मूर्ति स्‍होबा मुबा।

१९ थे ठिला चामला गोर ढुनोन लीरी दाहिने देब्रेपट्टिन राप्‍सी चिबा गोर गिक गिक सिंहला मूर्तिगदे स्‍होबा मुबा। चुह्रङ्‌बा खाल्‍ला ठि खजिबै य्‍हुल्‍साला लागिरी खाइमै स्‍होबा आरेमुबा।

२० सोलोमन ग्‍लेसे क्‍युइदेन अङ्‌गुरला निङ्‌गु थुङ्‌बा जम्‍मान खोरेगदे नम्‍बरी म्‍हारला मुबा, ओच्‍छे लेबनानना ह्रि भिबा दिमरी मुबा जम्‍मान सामानगदे नम्‍बरी म्‍हारला मुबा। थेसे म्‍हुइला तिगैनोन स्‍होबा आरेमुबा। तिग्‍दा भिसम सोलोमन ग्‍लेला धुइरी म्‍हुइला सय ल्‍हानान सस्‍तो मुबा।

२१ हीराम ग्‍लेला पानी जहाज चलब लबा म्‍हिगदेदेन छ्‌यामनोन तर्शीशरी निबा सोलोमन ग्‍लेला घ्रेन पानी जहाज गिक मुबा। थे पानी जहाजसे सोम दिङ, सोम दिङरी तिरेम म्‍हार, म्‍हुइ, हात्तीला स्‍वा, हुँडीगदेदेन मागरगदे भसी खमुबा।

२२ जम्‍बुलिङला अर्गु जम्‍मान ग्‍लेगदे भन्‍दा सोलोमन ग्‍ले ल्‍हानान धन सम्‍पत्तिदेन बुद्धि मुबा ग्‍ले मुबा।

२३ ओच्‍छे सोलोमन ग्‍लेदा परमेश्‍वरसे पिन्‍बा बुद्धिला ताम ङ्‌यान्‍बारी जम्‍बुलिङला जम्‍मान ग्‍लेगदे थे मुबा ग्‍लारी थेदा ह्रुप तबारी खमुबा।

२४ थेह्रङ् लसी खबा म्‍हिगदेसे दिङएनोन दाङ्‌सी म्‍हार, म्‍हुइ, क्‍वानगदे, हतियारगदे, मसलागदे, तादेन खच्‍चरगदेला उपहार भसी खमुबा।

२५ सोलोमन ग्‍लेसे ह्राङला तादेन रथगदे थान्‍बाला लागिरी शहर शहररी ४,००० ग्‍लागदे स्‍होबा मुबा। थेदेन छ्‌याम १२,००० तागदे मुबा। थे तागदे न्‍हङ्‌ला कोइ कोइदा थेसे ह्राङला रथगदे थान्‍बा शहरगदेरी थान्‍जी ओच्‍छे बाँकी मुबा अर्गुगदेदा चा ह्राङदेन छ्‌यामनोन यरूशलेम शहररी थान्‍जी।

२६ थेसे यूफ्रेटिस स्‍योङहेन्‍से पलिश्‍तीगदेला य्‍हुल्‍सादेन मिश्र य्‍हुल्‍साला साँधधोनान शासन लजी।

२७ सोलोमन ग्‍लेसे यरूशलेमरी म्‍हुइ चा युङ्‌बा तेनोन ओच्‍छे स्‍युक्‍पाला सिङ चा न्‍हुपपट्टि चेरी अञ्‍जीरला दोङ ते ल्‍हानान पोप लजी।

२८ सोलोमन ग्‍लेसे तागदे चा मिश्र य्‍हुल्‍सादेन अर्गु जम्‍मान य्‍हुल्‍साग्‍याम ग्‍लुसी भमुबा।

सोलोमन ग्‍लेसे शासन लबा धुइला तिगै ताम

१ ग्‍ले ११:४१-४३

२९ सोलोमन ग्‍लेसे शासन लबा धुइला अर्गु तामगदे शुरूहेन्‍से थुम्‍बा धुइधोनाला तामगदे नातान अगमवक्तासे भ्रिबा काइरनना किताबरी भ्रिबा मुला। ओच्‍छे शीलो शहरग्‍याम खबा अहियाहसे लबा अगमवाणीदेन नबातला झा यारोबामला बारेरी इद्दो अगमवक्तासे म्राङ्‌बा ताम भ्रिबा किताबरीएनोन भ्रिबा मुला।

३० सोलोमन ग्‍लेसे जम्‍मान इस्राएलीगदेथोरी यरूशलेमरी बोगल न्‍ही दिङधोना शासन लजी।

३१ जमाहेन्‍से सोलोमन ग्‍ले सिजी, ओच्‍छे थेदा थेलान आबा दाऊदला शहररी ल्‍हुजी। थे भन्‍दा लिच्‍छा चा थेलान झा रहबाम ग्‍ले दोजी।

झ्‍याङ्‌पट्टि चिबा वंशला म्‍हिगदेसे बिरोध लबा

१ ग्‍ले १२:१-२०

१०

रहबाम शकेमरी निजी, तिग्‍दा भिसम थेदा ग्‍ले स्‍होबाला लागिरी जम्‍मान इस्राएलीगदे थेरी निबा मुबा।

२ चु ताम थेःमाहेन्‍से नबातला झा यारोबाम मिश्र य्‍हुल्‍साग्‍याम दोःसी खजी। थे सोलोमन ग्‍लेदेन छ्‌याम लोङ्‌सी मिश्र य्‍हुल्‍सारी य्‍हार्सी निसी चिबा मुबा।

३ थेतबासेलमा म्‍हिगदेसे यारोबामदा ङ्‌योइबारी म्‍हि पुइजी, ओच्‍छे यारोबामदेन इस्राएलला जम्‍मान म्‍हिगदे रहबाम मुबा ग्‍लारी निसी रहबामदा चुह्रङ् भिसी पाङ्‌जी,

४ “ह्राङला आबासे ङन्‍दा ल्‍हिबा जुवा काप्‍सी पिन्‍बा मुबा, थेसे ङनीथोरी काप्‍सी पिन्‍बा चु गाह्रो गेदेन ल्‍हिबा जुवा ह्राङसे याङ्‌ना लसी पिन्‍गो, ओच्‍छे ङन्‍से ह्राङला गे लला।”

५ रहबामसे चुह्रङ् भिसी जोहाब पिन्‍जी, “सोमरेधोना भ्रान्‍गो ओच्‍छे एनीगदे दोःसी खउ।” थेतबासेलमा थे म्‍हिगदे थेग्‍याम निजी।

६ जमाहेन्‍से रहबाम ग्‍लेसे ह्राङला आबा सोलोमन छोन्‍बोन मुबा धुइरी आबादा सल्‍लाह पिन्‍बा गन्‍बागदेदेन छ्‌याम सल्‍लाह लजी। ओच्‍छे थेसे थेनीगदेदा चुह्रङ् भिसी ङ्‌योइजी, “ङाइ चु म्‍हिगदेदा खाह्रङ्‌बा जोहाब पिन्‍तोःबा हिन्‍ना?”

७ थेनीगदेसे चुह्रङ् भिसी जोहाब पिन्‍जी, “चुदे ह्राङसे चु म्‍हिगदेदा ज्‍यबा व्‍यवहार लसी दया उन्‍बान ताङ्‌ना लजी भिसम थेनीगदे सदन ह्राङला गे लबा म्‍हिगदे दोला।”

८ तर रहबामसे थे गन्‍बागदेसे पिन्‍बा सल्‍लाहदा वास्‍तान आलनी। ओच्‍छे थेसे ह्राङदेन छ्‌यामनोन छार्बा ह्राङला गे लबा भ्‍योन म्‍हिगदेला सल्‍लाह किन्‍जी।

९ थेसे थे भ्‍योन म्‍हिगदेदा चुह्रङ् भिसी ङ्‌योइजी, “एनीगदेसे चा ङादा खाह्रङ्‌बा सल्‍लाह पिन्‍ना? ‘ह्राङला आबासे ङनीथोरी काप्‍सी पिन्‍बा जुवा याङ्‌ना लसी पिन्‍गो’ भिसी ङादेन छ्‌याम बिन्‍ती लबा थे म्‍हिगदेदा ङाइ खाह्रङ्‌बा जोहाब पिन्‍गो?”

१० थेदेन छ्‌यामनोन छार्बा थे भ्‍योन म्‍हिगदेसे थेदा चुह्रङ् भिसी जोहाब पिन्‍जी, “‘ह्राङला आबासे ङन्‍दा ल्‍हिबा जुवा काप्‍सी पिन्‍बा मुबा, थे ल्‍हिबा जुवा ह्राङसे याङ्‌ना लसी पिन्‍गो’ भिसी पाङ्‌बा म्‍हिगदेदा ह्राङसे चुह्रङ् भिसी सुङ्‌गो, ‘ङाला आबाला क्रेप्‍सा भन्‍दा ङाला या पिपि घ्रेन मुला।

११ ङाला आबासे एनीगदेदा ल्‍हिबा जुवा काप्‍सी पिन्‍बा मुबा। तर ङाइ एनीगदेदा थे भन्‍दाएनोन ल्‍हिबा जुवा काप्‍ला। ङाला आबासे एनीगदेदा बेतला कडीसे छेक्‍मुबा। तर ङाइ एनीगदेदा बिच्‍छीगदेसे जिपुङ्‌ला।’”

१२ “सोमरे लिच्‍छा ङा मुबा ग्‍लारी खउ” भिसी ग्‍लेसे कुल्‍बा अन्‍छार यारोबामदेन थे म्‍हिगदे जम्‍मान रहबाम ग्‍ले मुबा ग्‍लारी खजी।

१३ ओच्‍छे रहबाम ग्‍लेसे थे गन्‍बागदेला सल्‍लाह आङ्‌यान्‍ना थे भ्‍योन म्‍हिगदेसे पिन्‍बा सल्‍लाह अन्‍छार चुह्रङ् भिसी थेनीगदेला सेमनोन सिबा जोहाब पिन्‍जी,

१४ “ङाला आबासे मी एनीगदेदा ल्‍हिबा जुवा काप्‍बा मुबा, तर ङाइ एनीगदेदा थे भन्‍दाएनोन ल्‍हिबा जुवा काप्‍ला। ङाला आबासे एनीगदेदा बेतला कडीसे छेक्‍मुबा, तर ङाइ एनीगदेदा बिच्‍छीगदेसे जिपुङ्‌ला।”

१५ चुह्रङ् लसी रहबाम ग्‍लेसे थे म्‍हिगदेला ताम आङ्‌यान्‍नी। तिग्‍दा भिसम शीलोरी चिबा अहियाह अगमवक्ताग्‍याम नबातला झा यारोबामदा परमप्रभुसे सुङ्‌बा बचन पूरा लबाला लागिरीन परमेश्‍वरसे चुह्रङ्‌बा धुइ भबा मुबा।

१६ रहबाम ग्‍लेसे थेनीगदेला ताम आङ्‌यान्‍बा जम्‍मान इस्राएलीगदेसे म्राङ्‌माहेन्‍से थेनीगदेसे ग्‍लेदा चुह्रङ् भिसी जोहाब पिन्‍जी,

“दाऊदग्‍याम ङन्‍से याङ्‌तोःबा तिग मुला?

यिशैला झाग्‍याम ङन्‍से याङ्‌तोःबा तिग मुला?

इस्राएलीगदे, ह्राङ ह्राङला दिमरी निउ,

दाऊद, ह्राङला दिम एसेन च्‍यागो।”

जमाहेन्‍से जम्‍मान इस्राएलीगदे ह्राङ ह्राङला दिमरी निजी।

१७ तर रहबामसे चा अझै यहूदाला शहरगदेरी चिबा इस्राएलीगदेथोरी जे शासन लजी।

१८ जमाहेन्‍से रहबाम ग्‍लेसे ज्‍याला आपिन्‍ना गे लपुङ्‌बा म्‍हिगदेला जिम्‍मा किन्‍बा अदोनीरामदा इस्राएलीगदे मुबा ग्‍लारी पुइजी। तर थेदा इस्राएलीगदेसे युङ्‌बासे तोसी साइजी। तर रहबाम ग्‍ले चा ह्राङला रथरी क्रेसी यरूशलेमरी य्‍हार्सी निजी।

१९ थे धिनकुनुहेन्‍सेन तिनीधोनान इस्राएलीगदेसे दाऊदला वंशदा बिरोध लमुला।

शमायाह अगमवक्तासे लबा अगमवाणी

१ ग्‍ले १२:२१-२४

११

रहबाम यरूशलेमरी दोखमाहेन्‍से इस्राएलदा दोःसी ह्राङला यारी किन्‍बाला लागिरी थेसे इस्राएलदेन छ्‌याम लडाइ लबारी यहूदादेन बेन्‍यामीन वंशला १,८०,००० सिपाहीगदेदा ग्‍ला गिकरी पोप लजी।

२ तर परमप्रभुसे परमेश्‍वरला म्‍हि शमायाहदा चुह्रङ् भिसी सुङ्‌जी,

३ “सोलोमनना झा यहूदाला ग्‍ले रहबाम, यहूदादेन बेन्‍यामीन वंशला जम्‍मान इस्राएलीगदेदा चुह्रङ् भिसी पाङ्‌गो,

४ ‘परमप्रभुसे चुह्रङ् भिसी सुङ्‌बा मुला, एनीगदेसे ह्राङलान इस्राएली ज्‍योज्‍यो आलेगदेला बिरोध लसी लडाइ लबारी तोर आनिउ। एनीगदे जम्‍मान ह्राङ ह्राङला दिमरी दोःसी निउ, तिग्‍दा भिसम चु गे ङाइनोन लबा हिन्‍ना।’” थेतबासेलमा थेनीगदे परमप्रभुला बचन अन्‍छार भ्रजी, ओच्‍छे यारोबामला बिरोध लसी लडाइ आलनी।

रहबामसे यहूदाला शहरगदेदा जोगब लबा

५ रहबाम यरूशलेमरी चिजी, ओच्‍छे यहूदाला कोइ कोइ शहररी जोगब तबाला लागिरी स्‍होसी थान्‍बा ग्‍लागदेदा थेसे जोगब लसी थान्‍जी।

६ थेसे जोगब लसी थान्‍बा यहूदादेन बेन्‍यामीनरी मुबा शहरगदे चुनोन मुबा, बेथलेहेम, एताम, तको,

७ बेथ-सर, सोखो, अदुल्‍लाम,

८ गात, मारेशा, जीप,

९ अदोरेम, लाकीश, आजेका,

१० सोरा, अय्‍यालोनदेन हेब्रोन।

११ थेसे थे शहररी जोगब तबाला लागिरी स्‍होबा ग्‍लागदेदा कोङ्‌ना लसी स्‍होजी ओच्‍छे थेला लागिरी हाकिमगदे धम्‍जी, ओच्‍छे थेरी चबा स्‍हे, जैतुनना छ्‌युगुदेन अङ्‌गुरला निङ्‌गुएनोन पोप लसी थान्‍जी।

१२ थेसे जम्‍मान शहररी ढालदेन भालागदे पोप लसी थान्‍जी, ओच्‍छे थे शहरला जोगब तबाला लागिरी स्‍होबा ग्‍लागदे कोङ्‌ना लसी स्‍होजी। चुह्रङ् लसी थेसे यहूदादेन बेन्‍यामीनदा ह्राङला तहरी थान्‍जी।

परमेश्‍वरला मन्‍दिररी पूजा लबा म्‍हिगदेदेन लेवीगदे यहूदारी खबा

१३ परमेश्‍वरला मन्‍दिररी पूजा लबा म्‍हिगदेदेन लेवीगदे इस्राएल य्‍हुल्‍साला जम्‍मान ग्‍लाग्‍याम रहबाम मुबा ग्‍लारी खजी।

१४ जम्‍मान लेवीगदे ह्राङ ह्राङला ग्‍युगदे छाबा ग्‍लादेन आखेम्‍हेमेला भु वारीगदे ख्‍लासी यरूशलेमरी चिबारी खजी। तिग्‍दा भिसम यारोबामदेन थेला सन्‍तानगदेसे थेनीगदेदा परमप्रभुला मन्‍दिररी पूजा लबा गे लआपुङ्‌नी।

१५ नोबा नोबा ग्‍लारी यारोबामसे स्‍होबा रादेन म्‍हे बहरला मूर्तिगदेदा पूजा लबाला लागिरी यारोबामसे ह्राङलान पूजा लबा म्‍हिगदे धम्‍जी।

१६ परमप्रभु इस्राएलला परमेश्‍वरदा म्‍हाइबा सेम लबा इस्राएलला जम्‍मान वंशला म्‍हिगदे चा परमप्रभु थेनीगदेला आखेम्‍हेमेला परमेश्‍वरला लागिरी बलि फुल्‍बारी लेवीगदेदेन छ्‌याम यरूशलेमरी खजी।

१७ थेनीगदेसे यहूदा य्‍हुल्‍सादा कोङ्‌ना लजी, ओच्‍छे सोम दिङधोना थेनीगदेसे सोलोमन ग्‍लेला झा रहबाम ग्‍लेदा ह्रो लजी। ओच्‍छे थे धुइरी दाऊददेन सोलोमन ग्‍ले भ्रबा ह्रङ्‌नोन लसी थेनीगदेएनोन परमेश्‍वरदा सेम निबा ग्‍यामरी भ्रजी।

रहबामला म्‍हेमे

१८ रहबामसे महलतदेन छ्‌याम ब्‍याह लजी। महलतला आबा चा दाऊदला झा यरीमोत मुबा। ओच्‍छे आमा चा यिशैला झा एलीआबला झामे अबीहेल मुबा।

१९ महलतग्‍याम न्‍हबा रहबामला झागदे येऊश, शमरयाहदेन साहम मुबा।

२० जमाहेन्‍से थेसे अब्‍शालोमला झामे माकादेन छ्‌याम ब्‍याह लजी। माकाग्‍याम न्‍हाब रहबामला झागदे अबिया, अत्तै, जीजादेन शलोमीत मुबा।

२१ थेसे ह्राङला जम्‍मान म्रिङदेन म्रिङ ह्रङ्‌बान स्‍होसी थान्‍बा म्रिङ्‌म्‍हेमेगदे न्‍हङ्‌री माकादा ल्‍हानान माया लमुबा। थेला च्‍युक भ्रे म्रिङगदे मुबा, ओच्‍छे बोगल सोम म्रिङ्‌म्‍हेमेदा थेसे म्रिङ ह्रङ्‌बान स्‍होसी थान्‍बा मुबा। थेला झागदे बोगल गिकसे भ्रे मुबा, ओच्‍छे झामेगदे बोगल सोम मुबा।

२२ रहबामसे माकाला झा अबियादा ह्राङ भन्‍दा लिच्‍छाला ग्‍ले स्‍होबा सेम लजी। थेतबासेलमा रहबामसे थेदा थेला जम्‍मान ज्‍योज्‍यो आलेगदे न्‍हङ्‌री मूल म्‍हि स्‍होजी।

२३ यहूदादेन बेन्‍यामीनना जम्‍मान ग्‍लागदेदेन जोगब लसी थान्‍बा जम्‍मान शहरगदे रहबामसे ह्राङला कोइ कोइ झागदेदा जिम्‍मा पिन्‍जी। चुह्रङ् लसी रहबामसे बुद्धि छ्‌योना लसी गे लजी। थेसे थेनीगदेला लागिरी चबा स्‍हेगदे तोःदेधोना पिन्‍जी। ओच्‍छे थेनीगदेदा ब्‍याह लसीएनोन पिन्‍जी।

मिश्रीगदेसे यहूदादेन छ्‌याम लडाइ लबा

१ ग्‍ले १४:२५-२८

१२

रहबामला य्‍हुल्‍सा कोङ्‌बासे लमा थे शक्तिशाली तजी। जमाहेन्‍से थे ओच्‍छे थेदेन छ्‌याम मुबा जम्‍मान इस्राएलीगदे परमप्रभुला ठिम अन्‍छार भ्रबा ख्‍लाजी।

२ रहबामसे शासन लबा ङ्‌हा दिङ तमा थेनीगदेसे परमप्रभुला बिरोध लसी विश्‍वास लबा ख्‍लाबासे लमा

३ मिश्र य्‍हुल्‍साला शीशक ग्‍लेसे १,२०० रथदेन ६०,००० तारी क्रेबा सिपाहीगदे भसी यरूशलेमदेन छ्‌याम लडाइ लजी। ओच्‍छे मिश्र य्‍हुल्‍साला शीशकदेन छ्‌याम झ्‍यासीन झ्‍याबारी आखम्‍बाधोना लिबियाली, सुक्‍कियादेन कूशीगदेएनोन खबा मुबा।

४ जोगब लसी थान्‍बा यहूदाला शहरगदेदा ब्रेना लबान शीशक यरूशलेमरी दोखजी।

५ जमाहेन्‍से रहबामदा शीशकला याग्‍याम जोगब तबाला लागिरी यरूशलेमरी ह्रुप तबा यहूदाला मूल म्‍हिगदेदा शमायाह अगमवक्तासे चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘एनीगदेसे ङादा ख्‍लाबा मुला, थेतबासेलमा दाहेन्‍से ङाइ एनीगदेदा शीशकला यारी जिम्‍मा पिन्‍ना।’”

६ जमाहेन्‍से इस्राएलला मूल म्‍हिगदेदेन ग्‍लेसे सोझो तसी चुह्रङ् भिसी पाङ्‌जी, “परमप्रभु ठीक निसाफ लसी पिन्‍बा परमेश्‍वर हिन्‍ना।”

७ थेनीगदे सोझो तबा म्राङ्‌सी परमप्रभुसे शमायाह अगमवक्तादा चु बचन सुङ्‌जी, “थेनीगदेसे ह्राङसे ह्राङदान सोझो स्‍होबासे लमा ङाइ थेनीगदेदा नाश आल। तसैनोन ङाइ थेनीगदे न्‍हङ्‌ला कोइ कोइदा जे जोगब लला। शीशकग्‍याम ङाइ ङाला बोमो यरूशलेमथोरी पूरन आल्‍हू।

८ तसैनोन थेनीगदे थेला घ्‍याबा दोला। जमाहेन्‍से ङाला गे लबादेन अर्गु य्‍हुल्‍साला ग्‍लेला गे लबा तिग फरक चिम भिसी थेनीगदेसे था याङ्‌ला।”

९ मिश्र य्‍हुल्‍साला शीशक ग्‍लेसे यरूशलेमथोरी रजाँइ लमाहेन्‍से थेसे परमप्रभुला मन्‍दिरदेन ग्‍लेखाङ्‌ला ढुकुटीरी मुबा जम्‍मान ज्‍यबा ज्‍यबा स्‍हेगदे ब्‍यन्‍सी भोर्जी। ओच्‍छे थेसे सोलोमन ग्‍लेसे स्‍होबा म्‍हारला ढालगदेएनोन जम्‍मान भोर्जी।

१० थेतबासेलमा रहबाम ग्‍लेसे थे म्‍हारला ढालगदेला साटोरी काँसला ढालगदे स्‍होजी। ओच्‍छे थेसे थे ढालगदे ग्‍लेखाङ्‌ला मूल म्रापरी चिबा सिपाहीगदेला हाकिमगदेला यारी जिम्‍मा पिन्‍जी।

११ जुन जुन धुइरी ग्‍ले परमप्रभुला मन्‍दिररी निमुबा, थे थे धुइरी ग्‍लेखाङ्‌ला म्रापरी चिबा सिपाहीगदेसे थे ढालगदे थोसी ग्‍लेदेन छ्‌यामनोन निमुबा। जमाहेन्‍से थे ढालगदे दोःसी थेनोन सिपाहीगदे चिबा कोठारी भसी थान्‍मुबा।

१२ रहबामसे ह्राङसे ह्राङदान सोझो स्‍होबासे लमा थे परमप्रभुला बोमोग्‍याम जोगब तजी। ओच्‍छे थे पूरन नाश आतनी। ओच्‍छे यहूदालाएनोन फलिफाप तजी।

रहबाम ग्‍लेसे शासन लबा धुइला तिगै ताम

१३ यरूशलेमरी रहबाम ग्‍ले झन झन शक्तिशाली तबान निजी। ग्‍ले दोमा थे बोगल न्‍हीसे तिदिङला तबा मुबा। परमप्रभुसे इस्राएलला जम्‍मान वंशग्‍याम ह्राङला जयजयकार लबाला लागिरी धम्‍बा यरूशलेम शहररी रहबामसे च्‍युक निस दिङधोना शासन लजी। रहबामला आमाला मिन नामा मुबा। थे अम्‍मोनी म्रिङ्‌म्‍हेमे मुबा।

१४ रहबामसे जुन ताम आज्‍यबा मुबा थेनोन ताम लजी। तिग्‍दा भिसम थेसे परमप्रभुला ग्‍याम म्‍हाइबारी सेम आलनी।

१५ रहबाम ग्‍लेसे शासन लबा धुइला अर्गु तामगदे शुरूहेन्‍से थुम्‍बा धुइधोनाला तामगदे वंश वंश अन्‍छार शमायाह अगमवक्तादेन इद्दो अगमवक्तासे भ्रिबा काइरनना किताबगदेरीएनोन भ्रिबा मुला। रहबामदेन यारोबाम चा ह्राङ ह्राङ न्‍हङ्‌री लडाइ लबाला लबान लजी।

१६ ओच्‍छे रहबाम सिजी, ओच्‍छे थेदा दाऊदला शहररी थेलान आखेम्‍हेमेगदेदा ल्‍हुबा धुर्सारी ल्‍हुजी। जमाहेन्‍से रहबामला साटोरी रहबामलान झा अबिया ग्‍ले दोजी।

अबियादेन यारोबामला गुङ्‌री लडाइ तबा

१ ग्‍ले १५:१-८

१३

यारोबाम ग्‍लेसे शासन लबा च्‍युक भ्रे दिङ तमा अबिया यहूदाला ग्‍ले दोजी।

२ थेसे सोम दिङधोना यरूशलेमरी शासन लजी। थेला आमा चा गिबा शहरला उरीएलला झामे माका मुबा।

अबियादेन यारोबामला गुङ्‌री लडाइ तबारी छ्‌याइजी।

३ लडाइ लबाला लागिरी अबियासे लाख ब्‍लि भङ्‌बा भङ्‌बा सिपाहीगदे पोप लजी। ओच्‍छे यारोबामसे चा थेदेन छ्‌याम लडाइ लबाला लागिरी लाख भ्रे भङ्‌बा भङ्‌बा सिपाहीगदे पोप लजी।

४ एफ्राइमला गङ्‌पट्टिला य्‍हुल्‍सारी मुबा समारैम गङ्‌री राप्‍सी अबियासे क्रिङ्‌बान चुह्रङ् भिसी पाङ्‌जी, “यारोबामदेन जम्‍मान इस्राएलीगदे, ङाला ताम ङ्‌यान्‍गो!

५ परमप्रभु इस्राएलला परमेश्‍वरसे दाऊददेन छ्‌याम खाइमै आजिन्‍बा कबुल लसी थेला सन्‍तानदा सदनना लागिरी इस्राएलथोरी शासन लपुङ्‌बा ताम एनीगदेदा था आरे?

६ तसैनोन दाऊदला झा सोलोमन ग्‍लेला गे लबा म्‍हि नबातला झा यारोबाम ह्राङलान मालिकला बिरोधरी रेःजी।

७ लिच्‍छा कोइ कोइ गेआखेल्‍बा न्‍होङ्‌बा म्‍हिगदे चा यारोबामदेन छ्‌याम छ्‌याम भ्रजी, ओच्‍छे सोलोमन ग्‍लेला झा रहबामदा ह्राङसे पाङ्‌बा अन्‍छार लउ भिसी पाङ्‌बाला पाङ्‌बान लजी। थे धुइरी रहबाम चा जजादेन सेम आचिप्‍बा मुबा। थेतबासेलमा थेसे थेनीगदेला बिरोध लबारी आखम्‍नी।

८ “दाहेन्‍से परमप्रभुसे दाऊदला सन्‍तानगदेदा पिन्‍बा य्‍हुल्‍साला बिरोधरी रेःसी एनीगदेसे लडाइ लबा सेम लबा मुला। पाङ्‌नोन तोःमा एनीगदेदेन छ्‌याम ल्‍हानान सिपाहीगदे मुला, ओच्‍छे यारोबामसे एनीगदेला ला हिन्‍ना भिसी स्‍होबा म्‍हारला म्‍हे बहरगदेएनोन एनीगदेदेन छ्‌यामनोन मुला।

९ एनीगदेसे परमप्रभुला मन्‍दिररी पूजा लबा हारूनना सन्‍तानगदेदेन लेवीगदेदा तेःबा मुला। ओच्‍छे अर्गु य्‍हुल्‍साला म्‍हिगदेसे लबा ह्रङ्‌नोन लसी एनीगदेसे ह्राङला लागिरी पूजा लबा म्‍हिगदे धम्‍बा मुला। चुदे खालै म्‍हिसे ह्राङसे ह्राङदान अर्पण लबाला लागिरी म्‍हे बहर गिकदेन गोर निस ग्‍यु भसी खजी भिसम एनीगदेसे थेदा थेनोन लादा पूजा लबा म्‍हि हिन्‍ना भिसी विश्‍वास लमुला। तर थे परमेश्‍वर चा आहिन।

१० “तर ङन्‍ना लागिरी चा परमप्रभु जे ङन्‍ना परमेश्‍वर हिन्‍ना, ओच्‍छे ङन्‍से थेदा ख्‍लाबा आरे। परमप्रभुला मन्‍दिररी पूजा लबा म्‍हिगदे चा हारूनना झागदे जे हिन्‍ना, ओच्‍छे लेवीगदेसे थेनीगदेदा ह्रो लमुला।

११ थेनीगदेसे परमप्रभुला लागिरी ङ्‌यसे स्‍य्‍हो सदन मेरी ख्राङ्‌सी फुल्‍बा बलि फुल्‍मुला, ओच्‍छे ज्‍यबा बास्‍ना खबा धूपएनोन फुल्‍मुला। ओच्‍छे शुद्ध लबा टेबुलथोरी थेनीगदेसे ठिम अन्‍छार भेटीला गेङ लाम लाम लसी थान्‍मुला। थेनीगदेसे ङ्‌यसे दाङ्‌सीन म्‍हारला नाङ्‌सल थान्‍बा स्‍हेरी मुबा नाङ्‌सलगदे म्रामुला। पाङ्‌नोन तोःमा, ङनी चुह्रङ् लसी परमप्रभु ङन्‍ना परमेश्‍वरसे कुल्‍बा अन्‍छार भ्रबा मुला। तर एनीगदेसे मी परमेश्‍वरदा ख्‍लाबा मुला।

१२ ङन्‍दा ह्रो लसी थोबा चा परमेश्‍वरनोन हिन्‍ना। एनीगदेला बिरोधरी रेःसी लडाइ लबाला लागिरी परमेश्‍वरला मन्‍दिररी पूजा लबा म्‍हिगदे बिगुल राप्‍बारी ठीक तसी चिबा मुला। थेतबासेलमा इस्राएलीगदे, परमप्रभु एनीगदेला आखेम्‍हेमेगदेला परमेश्‍वरला बिरोधरी लडाइ आलउ। एनीगदेसे ढासेला आरे।”

१३ थेनोन धुइरी यारोबामसे ह्राङला सिपाहीला समूह गिकदा लासी लासी घ्‍यापग्‍याम रोप्‍बाला लागिरी पुइबा मुबा। ओच्‍छे थेला मूल सिपाहीगदे चा यहूदाला सिपाहीगदेला ङाच्‍छापट्टि राप्‍सी चिबा मुबा।

१४ यहूदाला म्‍हिगदेसे घ्‍याप दोःसी च्‍यामा थेनीगदेसे ह्राङला ङाच्‍छापट्टिएनोन घ्‍यापपट्टिएनोन शत्रुगदे म्राङ्‌जी। जमाहेन्‍से थेनीगदेसे ह्रो याङ्‌बाला लागिरी घ्रेन काइ तेःसी परमप्रभुदेन छ्‌याम बिन्‍ती लजी। जमाहेन्‍से परमेश्‍वरला मन्‍दिररी पूजा लबा म्‍हिगदेसे ह्राङ ह्राङला बिगुल ह्राप्‍जी।

१५ थेनीगदे थेह्रङ् लसी क्रिङ्‌बासे लमा परमेश्‍वरसे यारोबामदेन जम्‍मान इस्राएलीगदेदा अबियादेन यहूदाला ङाच्‍छा ब्रेना लजी।

१६ ओच्‍छे इस्राएलीगदे यहूदाला म्‍हिगदेला ओन्‍छाङ्‌ग्‍याम य्‍हार्जी। ओच्‍छे परमेश्‍वरसे इस्राएलीगदेदा यहूदाला म्‍हिगदेला यारी जिम्‍मा पिन्‍जी।

१७ चुह्रङ् लसी अबियादेन थेला सिपाहीगदेसे इस्राएलीगदेदा ल्‍हानान नोक्‍सान तना लसी ब्रेना लजी। ओच्‍छे लडाइरी इस्राएलला लाख ङ्‌हा भङ्‌बा भङ्‌बा सिपाहीगदेदा साइजी।

१८ थे धुइरी इस्राएलीगदे ब्रेजी, ओच्‍छे यहूदाला म्‍हिगदेसे चा ढाजी। तिग्‍दा भिसम थेनीगदेसे परमप्रभु ह्राङला आखेम्‍हेमेला परमेश्‍वरथोरी भर लबा मुबा।

१९ अबियासे यारोबामदा ताप्‍जी, ओच्‍छे थेसे थेला बेथेल शहर, येशना शहरदेन एप्रोन शहर ओच्‍छे थे शहरगदेला क्‍यारक्‍युर मुबा नाम्‍सागदेएनोन ह्राङला यारी किन्‍जी।

२० अबियासे शासन लदेधोना दोःसी खाइमै यारोबामसे ह्राङला शक्ति यारी किन्‍बारी आखम्‍नी। तर परमप्रभुसे थेदा सजाय पिन्‍जी, ओच्‍छे थे सिजी।

२१ तर अबिया चा झन शक्तिशाली ग्‍ले दोजी। थेसे च्‍युक ब्‍लि जना म्रिङ भजी, ओच्‍छे थे बोगल गिकसे न्‍ही झा, च्‍युक ढु झामेगदेला आबा दोजी।

२२ अबियासे शासन लबा धुइला अर्गु तामगदे, गेगदेदेन थेसे पाङ्‌बा तामगदे इद्दो अगमवक्तासे भ्रिबा काइरनरी भ्रिबा मुला।

आसा ग्‍लेसे कूशला म्‍हिगदेदा ब्रेना लबा

१४

अबिया सिजी, ओच्‍छे थेला लाश दाऊदला शहररी ल्‍हुजी। जमाहेन्‍से थेला झा आसा ग्‍ले दोजी। थेसे शासन लबा धुइरी च्‍युइ दिङधोना य्‍हुल्‍सारी शान्‍ति तजी।

२ आसा ग्‍लेसे परमप्रभु ह्राङला परमेश्‍वरला ओन्‍छाङ्‌री जुन ताम ज्‍यबादेन ठीक मुबा थेनोन ताम लजी।

३ थेसे विदेशी लागदेला लागिरी बलि लबारी स्‍होबा ग्‍लागदेदेन नोबा नोबा ग्‍लागदेरी मुबा लाथानगदे फुप्‍जी। ओच्‍छे ठाडो लसी क्‍यासी थान्‍बा युङ्‌बागदेदेन अशेरा लुला मूर्तिगदेएनोन टागल टोगल लसी भ्‍याङ्‌जी।

४ थेसे यहूदाला म्‍हिगदेदा परमप्रभु एनीगदेला आखेम्‍हेमेगदेला परमेश्‍वरसे उन्‍बा तामदेन ठिम ओच्‍छे परमेश्‍वरसे कुल्‍बा अन्‍छार भ्रउ भिसी कुल्‍जी।

५ थेसे यहूदाला जम्‍मान शहरगदेरी मुबा नोबा नोबा ग्‍लाला लाथानगदेदेन धूप म्राबा ग्‍लागदेएनोन फुप्‍जी। थेसे शासन लमाहेन्‍से य्‍हुल्‍सा नाङ्‌नोन शान्‍ति तजी।

६ य्‍हुल्‍सा नाङ्‌नोन शान्‍ति तबासेलमा थेसे क्‍युर्सीन पर्खाल लबा यहूदाला शहरगदेदाएनोन जोगब लजी। थेसे थे धुइरी लडाइ लआतोःनी। तिग्‍दा भिसम परमप्रभुसे थेदा ढुक्‍क तसी चिपुङ्‌जी।

७ थेसे यहूदाला म्‍हिगदेदा चुह्रङ् भिसम पाङ्‌जी, “य्‍हाङसे चु शहरगदे स्‍होइ। ओच्‍छे शहरला क्‍युर्सीन पर्खाल लसी थेरी धरहरा स्‍होइ, ओच्‍छे मूल म्रापगदेरी किलिङ्‌गदे कार्सी शहरदा जोगब लाइ। दन्‍दे य्‍हुल्‍सा य्‍हाङलान यारी मुला। तिग्‍दा भिसम य्‍हाङसे परमप्रभु य्‍हाङला परमेश्‍वरसे म्‍हन्‍बा अन्‍छार लबा मुला। ओच्‍छे परमेश्‍वरसे य्‍हाङदा क्‍युर्सीनग्‍याम जोगब लसी थान्‍बा मुला।” थेतबासेलमा थेनीगदेसे थे शहरगदे स्‍होजी, ओच्‍छे थेनीगदेदा फलिफाप तजी।

८ यहूदाग्‍याम खबा ढालदेन भालागदे थोबा ३,००,००० सिपाहीगदे, बेन्‍यामीनग्‍याम खबा २,८०,००० ढाल ओच्‍छे म्‍यादली थोबा सिपाहीगदेला हुल गिक आसा ग्‍लेदेन छ्‌याम मुबा। थेनीगदे जम्‍मान लडाइ लबारी सेबा भङ्‌बा भङ्‌बा सिपाहीगदे मुबा।

९ थेनीगदेला बिरोध लसी कूश य्‍हुल्‍साला जेरहसे लाख च्‍युइ सिपाहीगदेला हुल गिकदेन ग्‍यार्जा सोम रथगदे भसी मारेशा भिबा ग्‍लारी दोखजी।

१० जेरह थेरी दोखमा आसा ग्‍लेएनोन लडाइ लबारी खजी, ओच्‍छे मारेशाला ङाम्‍री मुबा सपताला ब्‍याँसीरी थेनीगदेला लडाइ तजी।

११ जमाहेन्‍से आसा ग्‍लेसे परमप्रभु ह्राङला परमेश्‍वरदेन छ्‌याम चुह्रङ् भिसी बिन्‍ती लजी, “परमप्रभु, भङ्‌बा म्‍हिगदेदेन छ्‌याम लडाइ लबाला लागिरी जस्‍तोन कमजोर म्‍हिगदेदाएनोन ह्रो लबा ह्राङ ह्रङ्‌बा अर्गु खालैनोन आरे। परमप्रभु ङन्‍ना परमेश्‍वर, ङन्‍दा ह्रो लउ। तिग्‍दा भिसम ङन्‍से ह्राङथोरी भर लबा मुला। ङनी ह्राङथोरी भर लसी चु सिपाहीगदेला हुलदेन छ्‌याम लडाइ लबारी खबा मुला। ह्राङ परमप्रभु, ङन्‍ना परमेश्‍वर हिन्‍ना। थेतबासेलमा ह्राङला बिरोध लसी खालै म्‍हिएनोन आरेःगै।”

१२ आसा ग्‍लेदेन यहूदाला सिपाहीगदेदा परमप्रभुसे कूशीगदेथोरी ढाना लजी, ओच्‍छे कूशीगदे ब्रेसी य्‍हार्जी।

१३ कूशीगदेदा आसा ग्‍लेदेन थेला सिपाहीगदेसे गरार भिबा ग्‍लाधोनान ताप्‍जी। परमप्रभुदेन परमप्रभुला सिपाहीगदेदेन छ्‌याम लडाइ लमा कूशीगदे ब्रेजी, ओच्‍छे थेनीगदेला म्‍हिगदे ल्‍हाना सिजी। ओच्‍छे यहूदासे थेनीगदेला ल्‍हानान सामानगदे ब्‍यन्‍सी भोर्जी।

१४ थेनीगदेसे गरार क्‍युर्ला जम्‍मान शहरगदे नाश लजी। तिग्‍दा भिसम थे ग्‍लाला म्‍हिगदेदा परमप्रभुसे लोङ्‌ना लबा मुबा। ओच्‍छे यहूदाला म्‍हिगदेसे थे शहरगदेला जम्‍मान ज्‍यबा ज्‍यबा सामानगदे ब्‍यन्‍सी भोर्जी।

१५ यहूदाला म्‍हिगदेसे थेनीगदेला गोठालोला पालएनोन छ्‌याकछिक लजी, ओच्‍छे थेनीगदेला ल्‍हानान राग्‍युदेन ऊँटगदेएनोन भोर्जी। जमाहेन्‍से थेनीगदे यरूशलेमरी दोःसी निजी।

आसा ग्‍लेसे सच्‍याब लबा तामगदे

१५

ओदेदला झा अजर्याहथोरी परमेश्‍वरला आत्‍मा फेप्‍खजी।

२ थे आसा ग्‍लेदा ह्रुप तबारी खजी, ओच्‍छे थेसे चुह्रङ् भिसी पाङ्‌जी, “आसा ग्‍लेदेन जम्‍मान यहूदाला म्‍हिगदे ओच्‍छे बेन्‍यामीनीगदे, ङाला ताम ङ्‌यान्‍गो। एनीगदे परमप्रभुदेन छ्‌यामनोन तमा परमप्रभुएनोन एनीगदेदेन छ्‌यामनोन तला। एनीगदेसे परमप्रभुदा म्‍हाइजी भिसम एनीगदेसे परमप्रभुदा स्‍याप्‍ला। एनीगदेसे परमप्रभुदा ख्‍लाजी भिसम परमप्रभुसेनोन एनीगदेदा ख्‍लाला।

३ ल्‍हानान धुइधोना इस्राएलला म्‍हिगदेसे सत्‍य परमेश्‍वरदा ख्‍लाजी। ओच्‍छे थेनीगदेदा लोप्‍बाला लागिरी थेनीगदेदेन छ्‌याम परमेश्‍वरला मन्‍दिररी पूजा लबा म्‍हिगदेएनोन आरेमुबा, ओच्‍छे थेनीगदेदेन छ्‌याम ठिमएनोन आरेमुबा।

४ तर दुख तबा धुइरी थेनीगदे परमप्रभु इस्राएलला परमेश्‍वरपट्टि दोःसी परमप्रभुदा म्‍हाइजी। जमाहेन्‍से थेनीगदेसे स्‍याप्‍गै भिसी परमप्रभु ह्राङनोन थेनीगदे मुबा ग्‍लारी फेप्‍खजी।

५ थे धुइरी म्‍हिगदे ह्राङ ह्राङला गेरी खबा निबा लमाएनोन ढुक्‍क तसी भ्रबारी आखम्‍मुबा। तिग्‍दा भिसम य्‍हुल्‍सा नाङ्‌लान म्‍हिगदेसे ल्‍हानान दुख नाबान मुबा।

६ य्‍हुल्‍सा गिकसे अर्गु य्‍हुल्‍सादा नाङ्‌बाझ्‍याक्‍बा लमुबा, ओच्‍छे शहर गिकसे अर्गु शहरदा नाङ्‌बाझ्‍याक्‍बा लमुबा। तिग्‍दा भिसम परमेश्‍वरसे थेनीगदेथोरी जम्‍मान खाल्‍ला दुख ल्‍हूसी थेनीगदेदा दुख तना लबा मुबा।

७ तर एनीगदे दाहेन्‍से शक्तिशाली दोगो, ओच्‍छे एनीगदेला आँट म्‍हसी आनिगै। तिग्‍दा भिसम एनीगदेसे लबा गेला ज्‍याला परमेश्‍वरसे पिन्‍ना।”

८ चु तामदेन ओदेद अगमवक्ताला झा अजर्याहला अगमवाणी थेःमाहेन्‍से आसा ग्‍लेदा झन आँट खजी। थेसे पूरन यहूदा, बेन्‍यामीनदेन ह्राङला यारी किन्‍बा गङ्‌पट्टि मुबा एफ्राइम य्‍हुल्‍साला शहरगदेग्‍याम जम्‍मान नाइबा खबा मूर्तिगदे फुप्‍सी भ्‍याङ्‌जी। थेसे परमेश्‍वरला मन्‍दिरला दलानना ङाच्‍छापट्टि मुबा परमप्रभुला लागिरी बलि फुल्‍बा ग्‍लाएनोन दोःसी ज्‍यना लसी स्‍होजी।

९ एफ्राइम, मनश्‍शेदेन शिमियोनग्‍याम ल्‍हानान म्‍हिगदे आसा ग्‍लेला य्‍हुल्‍सारी चिबारी खबा मुबा। तिग्‍दा भिसम परमप्रभु थेला परमेश्‍वर थेदेन छ्‌याम मुला भिबा ताम थेनीगदेसे म्राङ्‌बा मुबा। ओच्‍छे थेनीगदेदेन छ्‌यामनोन यहूदा, बेन्‍यामीनना म्‍हिगदेदाएनोन आसा ग्‍लेसे ग्‍ला गिकरी पोप लजी।

१० थेनीगदे आसा ग्‍लेसे शासन लबा च्‍युक ङ्‌हा दिङ तसी ल सोम तमा यरूशलेमरी पोप तजी।

११ ओच्‍छे थे धुइरी थेनीगदेसे ब्‍यन्‍सी भबा सामानग्‍याम ग्‍यार्जा निस म्‍हे बहरदेन हजार निस राग्‍यु परमप्रभुला लागिरी बलि फुल्‍जी।

१२ ओच्‍छे थेनीगदेसे ह्राङला पूरन सेमदेन प्राणग्‍याम परमप्रभु ह्राङला आखेम्‍हेमेगदेला परमेश्‍वरदा म्‍हाइबारी कबुल लजी।

१३ ओच्‍छे परमप्रभु इस्राएलला परमेश्‍वरदा आम्‍हाइबा जजा, घ्रेन, म्रिङ्‌म्‍हेमेदेन ह्रेम्‍फेबे जम्‍मानदान साइबारी थेनीगदेसे पक्‍का लजी।

१४ बिगुलदेन नरसिङ राप्‍बान घ्रेन काइ तेःसी थेनीगदेसे चु ताम ङन्‍से पूरा लनोन लला भिसी परमप्रभुला मिन किन्‍सी कबुल लजी।

१५ चुह्रङ् लसी कबुल लबासे लमा यहूदाला जम्‍मान म्‍हिगदे ताङ्‌जी। तिग्‍दा भिसम थेनीगदेसे ह्राङला सेमहेन्‍से परमेश्‍वरदा म्‍हाइबा मुबा। ओच्‍छे थेनीगदेसे स्‍याप्‍गै भिसी परमप्रभुएनोन ह्राङनोन थेनीगदे मुबा ग्‍लारी फेप्‍खजी। थेतबासेलमा परमप्रभुसे थेनीगदेदा क्‍युर्नोनग्‍याम जोगब लजी।

१६ आसा ग्‍लेसे ह्राङला मम माकादाएनोन ग्‍लेला आमासे याङ्‌बा पदग्‍याम तेःजी। तिग्‍दा भिसम थेला ममसे नाइबा खबा अशेरा लुला मूर्ति थान्‍बा मुबा। थे मूर्तिदा आसा ग्‍लेसे टागलटोगल लसी किद्रोन स्‍योङरी भोर्सी ख्राङ्‌जी।

१७ इस्राएलला नोबा नोबा ग्‍लारी मुबा लाथानगदे जम्‍मान फुप्‍सी आभ्‍याङ्‌सैनोन थेसे ह्राङ सोदेधोना सेमहेन्‍सेन परमप्रभुदा विश्‍वास लसीन चिजी।

१८ थेसे ह्राङला आबासे परमेश्‍वरदा फुल्‍बा जम्‍मान स्‍हेगदेदेन ह्राङसे फुल्‍बा म्‍हार, म्‍हुइदेन अर्गु जम्‍मान स्‍हेगदे परमप्रभुला मन्‍दिररी भजी।

१९ आसा ग्‍लेसे शासन लबा बोगल गिकसे च्‍युक ङ्‌हा दिङधोना खाइमै लडाइ आतनी।

इस्राएलरी आपत विपत तबा

१ ग्‍ले १५:१७-२२

१६

आसा ग्‍लेसे शासन लबा बोगल गिकसे च्‍युक ढु दिङ तमा इस्राएलला ग्‍ले बाशासे यहूदादेन छ्‌याम लडाइ लजी। ओच्‍छे थेसे यहूदाला ग्‍ले आसाला ग्‍लाग्‍याम खालैनोन खबा निबा आलगै भिसी रामारी पर्खाल लसी ग्‍यामनोन ढुङ्‌सी पिन्‍जी।

२ थेतबासेलमा आसा ग्‍लेसे परमप्रभुला मन्‍दिरदेन ग्‍लेखाङ्‌ला ढुकुटीरी मुबा जम्‍मान म्‍हार म्‍हुइ तेःजी, ओच्‍छे दमस्‍कसरी शासन लबा अरामला ग्‍ले बेन-हदददा चुह्रङ् भिसी समाचार पुइजी,

३ “ङाला आबादेन ह्राङला आबा ढिक्‍बा ह्रङ्‌नोन ह्राङदेन ङाएनोन ढिक्‍गे। स्‍हीगो, ङाइ चु म्‍हारदेन म्‍हुइ ह्राङला लागिरी पुइखबा मुला। दाहेन्‍से ह्राङ इस्राएलला बाशा ग्‍लेदेन छ्‌याम आढिक्‍गो। जमाहेन्‍से थे ङाला य्‍हुल्‍साग्‍याम दोःसी निला।”

४ जमाहेन्‍से आसा ग्‍लेसे थान्‍बा ताम अन्‍छार बेन-हदद ग्‍ले आसा ग्‍लेदेन छ्‌याम ढिक्‍जी। ओच्‍छे बेन-हदद ग्‍लेसे इस्राएलला शहर शहरगदेदेन छ्‌याम लडाइ लबारी ह्राङला सिपाहीगदेला हाकिमगदेदा पुइजी। थेनीगदेसे इयोन, दान, हाबिल-मैमदेन नप्‍तालीला जम्‍मान ढुकुटी मुबा शहरगदे ह्राङला यारी किन्‍जी।

५ चु ताम थेःमाहेन्‍से बाशा ग्‍लेसे रामा शहरला क्‍युर्नोन पर्खाल स्‍होबारी ख्‍लाजी, ओच्‍छे थेरी लबान लबा जम्‍मान गेगदे लबारी ख्‍लाजी।

६ जमाहेन्‍से आसा ग्‍लेसे यहूदाला जम्‍मान म्‍हिगदे ह्राङदेन छ्‌यामनोन भोर्सी बाशा ग्‍लेसे कोङ्‌ना लबारी क्‍युर्सीन पर्खाल लसी थान्‍बा रामा शहरला युङ्‌बादेन सिङगदे जम्‍मान भोर्जी। ओच्‍छे आसा ग्‍लेसे थे युङ्‌बादेन सिङसे गेबादेन मिस्‍पा शहरदा कोङ्‌ना लबारी क्‍युर्सीन पर्खाल लजी।

हनानी अगमवक्ता

७ थे धुइरी हनानी अगमवक्ता यहूदाला ग्‍ले आसा मुबा ग्‍लारी खसी चुह्रङ् भिसी पाङ्‌जी, “ह्राङसे परमप्रभु ह्राङला परमेश्‍वरथोरी भर आलना अरामला ग्‍लेथोरी भर लबासे लमा ह्राङला याग्‍याम इस्राएलला ग्‍लेला सिपाहीगदे स्‍योर्बा मुला।

८ तिग कूशीगदे ओच्‍छे लिबियालीगदेदेन छ्‌याम झ्‍यासीन झ्‍याबारी आखम्‍बाधोनाला रथगदेदेन तारी क्रेबा सिपाहीगदे आरेमुबा? तसैनोन ह्राङसे परमप्रभुथोरी भर लबा धुइरी परमप्रभुसे थेनीगदेदा ह्राङला यारी जिम्‍मा पिन्‍बा मुबा।

९ तिग्‍दा भिसम जुन म्‍हिसे सेमहेन्‍सेन परमप्रभुदा तेन्‍मुला थेदा ह्रो लबाला लागिरी परमप्रभुसे जम्‍बुलिङ नाङ्‌नोन स्‍हीमुला। ह्राङसे चु मूर्ख गे लजी। दाहेन्‍से ह्राङसे सदन लडाइ लतोःला।”

१० चु ताम थेःमाहेन्‍से बोमो खसी आसा ग्‍लेसे थे अगमवक्तादा झ्‍याल्‍खानरी झाङ्‌जी। थे धुइरी आसा ग्‍लेसे कोइ कोइ म्‍हिगदेथोरी ल्‍हानान नाङ्‌बाझ्‍याक्‍बा लजी।

आसा ग्‍लेला शासन थुम्‍बा

१ ग्‍ले १५:२३-२४

११ आसा ग्‍लेसे शासन लबा धुइला अर्गु तामगदे शुरूहेन्‍से थुम्‍बा धुइधोनाला जम्‍मान तामगदे यहूदादेन इस्राएलला ग्‍लेगदेला बारेरी भ्रिबा काइरनना किताबरी भ्रिबा मुला।

१२ शासन लबा बोगल गिकसे च्‍युक कू दिङ तमा आसा ग्‍लेला काङरी आज्‍यबा रोगसे स्‍याप्‍जी। थे रोगसे ल्‍हानान साह्रो तमाएनोन थेसे परमप्रभुला ह्रो आम्‍हाइनी, तर थेसे डाक्‍टरला सल्‍लाह जे किन्‍जी।

१३ जमाहेन्‍से शासन लबा बोगल न्‍हीसे तिदिङ तमा थे सिजी।

१४ ओच्‍छे थेला लासरी जम्‍मान खाल्‍ला मसलागदे दोङ्‌सी फोर्जी। म्‍हिगदेसे थेला लाशदा दाऊदला शहररी थेसेन स्‍होबा धुर्सारी ल्‍हुजी। ओच्‍छे थेदा ढन्‍बान दुख म्‍हन्‍सी म्‍हिगदेसे घ्रेन मे फुइजी।

यहोशापात ग्‍ले दोबा

१७

आसा ग्‍ले सिमाहेन्‍से थेलान झा यहोशापात ग्‍ले दोजी। ओच्‍छे थेसे इस्राएलदा ह्राङला बिरोधरी रेःबारी आखम्‍बा तना लबाला लागिरी ह्राङला य्‍हुल्‍सादा कोङ्‌ना लजी।

२ थेसे क्‍युर्सीन पर्खाल लबा यहूदाला जम्‍मान शहररी सिपाहीगदे थान्‍जी। थेसे यहूदा य्‍हुल्‍सा नाङ्‌नोन ओच्‍छे ह्राङला आबा आसासे ह्राङला यारी किन्‍बा एफ्राइमला शहरगदेरी सिपाहीगदे थान्‍जी।

३ परमप्रभुसे यहोशापातदा मोलम पिन्‍बा मुबा। तिग्‍दा भिसम शुरू शुरूरी थे ह्राङला म्‍हेमे दाऊदसे उन्‍बा ग्‍यामरी भ्रजी। ओच्‍छे थेसे बाल लादा आतेन्‍नी।

४ थेसे ह्राङला आबाला परमेश्‍वरदा म्‍हाइजी। ओच्‍छे थे इस्राएलीगदेला सिउरी आभ्रना परमेश्‍वरसे कुल्‍बा ताम अन्‍छार भ्रजी।

५ थेसे शासन लमा परमप्रभुसे यहूदा य्‍हुल्‍सादा कोङ्‌ना लजी, ओच्‍छे थेदा यहूदाला जम्‍मान म्‍हिगदेसे उपहारगदे पिन्‍जी। थे ल्‍हानान फ्‍युक्‍पो दोजी, ओच्‍छे जम्‍मान ग्‍लारी थेला मिन चलब तजी।

६ परमप्रभुला ग्‍यामरी भ्रम्‍याङ्‌मा थे ल्‍हानान ताङ्‌मुबा। चुदे जे आहिन, थेसे यहूदाला नोबा नोबा ग्‍लारी मुबा लाथानगदेदेन अशेरा लुला मूर्तिगदे छ्‌याकछिक लसी भ्‍याङ्‌जी।

७ ह्राङसे शासन लबा सोम दिङ तमा यहूदाला म्‍हिगदेदा लोप्‍बारी थेसे ह्राङला मूल म्‍हि बेन-हेल, ओबदिया, जकरिया, नतनेलदेन मीकायादा शहर शहररी पुइजी।

८ थेनीगदेदेन छ्‌याम लेवी शमायाह, नतन्‍याह, जबदियाह, असाहेल, शमीरामोत, यहोनातान, अदोनियाह, तोबियाहदेन तोब-अदोनियाह ओच्‍छे परमेश्‍वरला मन्‍दिररी पूजा लबा एलीशामादेन यहोराम मुबा।

९ थेनीगदेसे परमप्रभुला ठिमला किताब भोर्सी यहूदा य्‍हुल्‍सा नाङ्‌नोन लोप्‍जी। म्‍हिगदेदा लोप्‍बान थेनीगदे यहूदा य्‍हुल्‍साला शहर शहररी निजी।

यहोशापात घ्रेन ग्‍ले दोबा

१० यहूदाला क्‍यारक्‍युर मुबा य्‍हुल्‍सागदेला म्‍हिगदे परमप्रभु म्राङ्‌सी लोङ्‌जी। ओच्‍छे यहोशापातला बिरोध लसी थेनीगदेसे लडाइ आलनी।

११ कोइ कोइ पलिश्‍तीगदेसे मी यहोशापात मुबा ग्‍लारी म्‍हुइदेन अर्गु उपहारगदे भसी खजी। ओच्‍छे अरबीगदेसेनोन ७,७०० ग्‍युदेन ७,७०० रा बोको भजी।

१२ यहोशापात ग्‍ले झन झन शक्तिशाली तबान निजी। ओच्‍छे थेसे यहूदा य्‍हुल्‍साला शहर शहररी जोगब तबा ग्‍लागदेदेन ढुकुटीगदे स्‍होजी।

१३ थेसे यहूदाला शहरगदेरी चबा स्‍हेगदे ल्‍हानान पोप लजी। ओच्‍छे थेसे ज्‍यना लसी तालिम किन्‍बा सिपाहीगदेदा यरूशलेमरी थान्‍जी।

१४ थेनीगदेला म्‍हेमे म्‍हेमे अन्‍छार चुह्रङ् लसी भर्ती तबा मुबा, यहूदाग्‍याम सिपाहीगदेला हाकिम अदनाह मुबा। थेला तहरी ३,००,००० सिपाहीगदे मुबा।

१५ ओच्‍छे थेला दिरी चा सिपाहीगदेला हाकिम येहोहानान मुबा। थेला तहरी २,८०,००० सिपाहीगदे मुबा।

१६ ओच्‍छे थेला दिरी चा जिक्रीला झा अमसिया सिपाहीगदेला हाकिम मुबा। थेसे ह्राङलान सेमसे परमप्रभुला गे लमुबा। थेदेन छ्‌याम २,००,००० सिपाहीगदे मुबा।

१७ बेन्‍यामीनग्‍याम सिपाहीगदेला हाकिम एल्‍यादा मुबा। थे ल्‍हानान भङ्‌बा म्‍हि मुबा। थेदेन छ्‌याम म्‍यादलीदेन ढाल थोबा २,००,००० सिपाहीगदे मुबा।

१८ थेला दिरी चा यहोजाबाद सिपाहीगदेला हाकिम मुबा। थेदेन छ्‌याम हतियार थोबा १,८०,००० सिपाहीगदे मुबा।

१९ जोगब तबारी स्‍होबा ग्‍लागदे मुबा यहूदा य्‍हुल्‍साला शहरगदेरी ग्‍लेसे थान्‍बा चु सिपाहीगदे बाहेक अर्गु सिपाहीगदेसे चा ग्‍ला ग्‍लारी ग्‍लेसे कुल्‍बा अन्‍छार गे लमुबा।

मीकाया अगमवक्तासे आहाबदा होशियार तना लबा

१ ग्‍ले २२:१-२८

१८

यहोशापात ल्‍हानान फ्‍युक्‍पोदेन मिन चलब तबा म्‍हि दोजी। ओच्‍छे थेसे इस्राएलला ग्‍ले आहाबदेन छ्‌याम ब्‍याहवारी चलब लजी।

२ यहोशापात उदि दिङ लिच्‍छा आहाबदा स्‍याप्‍बारी सामरिया शहररी निजी। थेदेन थेला म्‍हिगदेला लागिरी आहाबसे ल्‍हानान ग्‍युदेन म्‍हे घ्‍लाबगदे साइजी। ओच्‍छे आहाबसे गिलादरी मुबा रामोत शहरदेन छ्‌याम लडाइ लबारी यहोशापात ग्‍लेदा थीजी।

३ इस्राएलला ग्‍ले आहाबसे यहूदाला ग्‍ले यहोशापातदा चुह्रङ् भिसी पाङ्‌जी, “गिलादरी मुबा रामोत शहरदेन छ्‌याम लडाइ लबाला लागिरी ह्राङसे ङादा ह्रो लला?”

जमाहेन्‍से यहोशापातसे चुह्रङ् लसी जोहाब पिन्‍जी, “ह्राङ तयार मुसम ङाएनोन तयार मुला। ङाला म्‍हिगदे ह्राङला म्‍हिगदे ह्रङ्‌बान हिन्‍ना। चु लडाइरी ङाइ ह्राङदा ह्रो लला।”

४ तर यहोशापात ग्‍लेसे इस्राएलला ग्‍लेदा “ङाच्‍छा परमप्रभुदेन छ्‌याम सल्‍लाह किन्‍गो” भिसीएनोन पाङ्‌जी।

५ थेतबासेलमा इस्राएलला ग्‍लेसे ग्‍यार्जा ब्‍लि ते अगमवक्तागदेदा ग्‍ला गिकरी ह्रुप लजी, ओच्‍छे थेनीगदेदा “ङाइ गिलादरी मुबा रामोत शहरदेन छ्‌याम लडाइ लउ कि आलउ?” भिसी ङ्‌योइजी।

जमाहेन्‍से थेनीगदेसे चुह्रङ् भिसी पाङ्‌जी, “लडाइ लउ, तिग्‍दा भिसम थे य्‍हुल्‍सा परमप्रभुसे ह्राङदा पिन्‍ना।”

६ तर यहोशापातसे आहाबदा “परमप्रभुदा ङ्‌योइबाला लागिरी चुरी परमप्रभुला अर्गु अगमवक्ता आरे?” भिसी ङ्‌योइजी।

७ इस्राएलला ग्‍ले आहाबसे यहोशापात ग्‍लेदा चुह्रङ् भिसी जोहाब पिन्‍जी, “मीकाया मिन लबा यिम्‍लाला झा गिक मुला। तर थे अगमवक्ता ङादा सेम आनिमुला। तिग्‍दा भिसम थेसे ङाला लागिरी खाइमै ज्‍यबा अगमवाणी आपाङ्‌मुला, थेसे ङाला बारेरी सदन आज्‍यबा अगमवाणी जे पाङ्‌मुला।” यहोशापात ग्‍लेसे आहाबदा “ग्‍लेसे खाइमै चुह्रङ्‌बा ताम लबारी आतमुला” भिसी पाङ्‌जी।

८ जमाहेन्‍से इस्राएलला ग्‍लेसे ह्राङला गे लबा म्‍हिगदेला मूल म्‍हिगदे न्‍हङ्‌ला गिकदा ङ्‌योइसी “यिम्‍लाला झा मीकायादा तुरून्‍तन भसी खउ” भिसी पाङ्‌जी।

९ इस्राएलला ग्‍ले आहाबदेन यहूदाला ग्‍ले यहोशापात सामरिया शहरला मूल म्रापला ङाच्‍छापट्टि मुबा खला ङाम्‍री ग्‍लेसे क्‍वान्‍बा क्‍वान क्‍वान्‍सी ह्राङ ह्राङला ठिरी चिबा मुबा। ओच्‍छे थे न्‍हीला ङाच्‍छा थेरी मुबा जम्‍मान अगमवक्तागदेसे अगमवाणी पाङ्‌बान मुबा।

१० थे अगमवक्तागदे न्‍हङ्‌ला गिक चा केनानना झा सिदकियाह मुबा। थेसे चा फाइला रूगदे स्‍होबा मुबा। थेसे चुह्रङ् भिसी पाङ्‌जी, “अरामीगदे जम्‍मान नाश आतदेधोनान ह्राङनीसे चुनोन रूगदेसे थेनीगदेदा छेक्‍बाला छेक्‍बान लला भिसी परमप्रभुसे सुङ्‌बा मुला।”

११ थेरी मुबा अर्गु अगमवक्तागदे जम्‍मासेन थेह्रङ्‌नोन भिसी अगमवाणी लबान मुबा, “गिलादरी मुबा रामोत शहरदेन छ्‌याम लडाइ लउ। तिग्‍दा भिसम थे परमप्रभुसे ग्‍लेला यारी जिम्‍मा पिन्‍ना।”

१२ ओच्‍छे मीकायादा ङ्‌योइबारी निबा म्‍हिसे मीकायादा चुह्रङ् भिसी पाङ्‌जी, “च्‍यागो, अर्गु जम्‍मान अगमवक्तागदेसे गिकनोन तसी ज्‍यबा तला भिसी ग्‍लेला लागिरी अगमवाणी पाङ्‌बान मुला। दाहेन्‍से ह्राङसे सुङ्‌बा तामएनोन थेनीगदेला तामदेन छ्‌याम ढिक्‍बा ज्‍यबा ताम सुङ्‌गो।”

१३ तर मीकायासे चुह्रङ् भिसी पाङ्‌जी, “ङाइ छोन्‍बो परमप्रभुला मिन किन्‍सी घ्रान चबान पाङ्‌ला, ङाला परमेश्‍वरसे ङादा जुन ताम सुङ्‌ला ङाइ थेनोन ताम जे पाङ्‌ला।”

१४ मीकाया दोखमाहेन्‍से आहाब ग्‍लेसे मीकायादा चुह्रङ् भिसी ङ्‌योइजी, “मीकाया, ङनी गिलादरी मुबा रामोत शहरला बिरोध लसी लडाइ लबारी निउ कि आनिउ?”

जमाहेन्‍से मीकायासे चुह्रङ् भिसी जोहाब पिन्‍जी, “लडाइ लउ, ह्राङसे ढाला। तिग्‍दा भिसम थे शहर ह्राङला यारी पिन्‍सी जिन्‍बा मुला।”

१५ तर आहाब ग्‍लेसे चुह्रङ् भिसी पाङ्‌जी, “परमप्रभुला मिन किन्‍सी पाङ्‌बा धुइरी फट्टा ताम आपाङ्‌ना सत्‍य ताम जे पाङ्‌गो भिसी ङाइ एदा गादेरेम घोना लसे?”

१६ जमाहेन्‍से मीकायासे चुह्रङ् भिसी जोहाब पिन्‍जी, “ङाइ मी इस्राएलला जम्‍मान म्‍हिगदे गोठालो आरेबा ग्‍युगदे ह्रङ्‌नोन तसी गङ्‌गदेरी क्‍यार छरपष्‍ट तसी चिबा म्राङ्‌बा मुला। ओच्‍छे परमप्रभुसे चुह्रङ् भिसी सुङ्‌जी, ‘चु म्‍हिगदे ज्‍यना लसी दिमरी निगै। तिग्‍दा भिसम चु म्‍हिगदेला मालिक आरे।’”

१७ इस्राएलला ग्‍ले आहाबसे यहूदाला ग्‍ले यहोशापातदा चुह्रङ् भिसी पाङ्‌जी, “चुसे ङाला लागिरी सदन आज्‍यबा अगमवाणी जे पाङ्‌मुला भिसी ङाइ ह्राङदा पाङ्‌बा आहिन?”

१८ अझै मीकायासे चुह्रङ् भिसी पाङ्‌जी, “थेतबासेलमा परमप्रभुला चु बचन सान्‍गो, ङाइ स्‍वर्गरी परमप्रभुदा ह्राङला ठिरी धन्‍छ्‌याबा म्राङ्‌जी। परमप्रभु थेरी ह्राङला जम्‍मान स्‍वर्गदूतगदेदा ठिला दाहिनेपट्टिदेन देब्रेपट्टि थान्‍सी ठिरी धन्‍छ्‌याबा मुबा।

१९ ओच्‍छे परमप्रभुसे थेनीगदेदा चुह्रङ् भिसी सुङ्‌जी, ‘इस्राएलला ग्‍ले आहाबदा गिलादरी मुबा रामोत शहररी साइबाला लागिरी थेदा खाल्‍से गिलादरी मुबा रामोत शहरदेन छ्‌याम लडाइ लउ भिसी थीला?’ जमाहेन्‍से कोइ कोइ स्‍वर्गदूतसे ताम गिक पाङ्‌जी, ओच्‍छे कोइ कोइ स्‍वर्गदूतसे अर्गु ताम पाङ्‌जी।

२० लिच्‍छा मी परमप्रभुला ओन्‍छाङ्‌री आत्‍मा गिक खसी ‘थेदा ङाइ थीला’ भिसी पाङ्‌जी। ओच्‍छे परमप्रभुसे ‘खाह्रङ् लसी?’ भिसी ङ्‌योइजी।

२१ थे आत्‍मासे चुह्रङ् भिसी पाङ्‌जी, ‘निसी ङाइ थेला अगमवक्तागदेदा फट्टा ताम पाङ्‌पुङ्‌ला।’ जमाहेन्‍से परमप्रभुसे चुह्रङ् भिसी सुङ्‌जी, ‘निउ, ओच्‍छे थेदा थेह्रङ् लसीन थीगो। एसे लखम्‍ला।’”

२२ “थेतबासेलमा ह्राङला चु जम्‍मान अगमवक्तागदेथोरी परमप्रभुसे फट्टा ताम पाङ्‌पुङ्‌बा आत्‍मा पुइखबा मुला। ह्राङदा नाश लबाला लागिरी परमप्रभुसे पक्‍का लसी जिन्‍बा मुला।”

२३ जमाहेन्‍से केनानना झा सिदकियाह मीकाया मुबा ग्‍लारी खसी मीकायाला ग्रम्‍बारी छेक्‍जी। ओच्‍छे मीकायादा चुह्रङ् भिसी पाङ्‌जी, “परमप्रभुला आत्‍मासे खाइमाहेन्‍से ङादा ख्‍लासी एदेन छ्‌याम ताम पाङ्‌बारी छ्‌याइजी?”

२४ मीकायासे थेदा चुह्रङ् भिसी जोहाब पिन्‍जी, “जुन धिनकुनु ए जम्‍मान भन्‍दा न्‍हङ्‌ला कोठारी लाबारी निला, थेनोन धिनकुनु एसे था याङ्‌ला।”

२५ जमाहेन्‍से इस्राएलला ग्‍ले आहाबसे चुह्रङ् भिसी कुल्‍जी, “मीकायादा चुङ्‌गो, ओच्‍छे शहरला मूल हाकिम आमोनदेन ङाला झा योआशला यारी जिम्‍मा पिन्‍गो।

२६ ओच्‍छे थे न्‍हीदा चुह्रङ् भिसी पाङ्‌गो, ‘ङा लडाइग्‍याम जोगब तसी दोःसी आखदेधोना चु म्‍हिदा झ्‍याल्‍खानरी थान्‍गो। ओच्‍छे चुदा गेङदेन क्‍युइ जे पिन्‍गो।’”

२७ मीकायासे घ्रेन काइ तेःसी चुह्रङ् भिसी पाङ्‌जी, “चुदे ह्राङ लडाइग्‍याम जोगब तसी दोःसी फेप्‍खजी भिसम परमप्रभुसे ङाग्‍याम सुङ्‌बा आहिन्‍बा चिम भिबा था तला।” थेसे अझै थेरी मुबा म्‍हिगदेदा “ङाइ पाङ्‌बा चु ताम जम्‍मासेन ज्‍यना लसी ङ्‌यान्‍सी सेमरी थान्‍गो” भिसी पाङ्‌जी।

आहाब सिबा

१ ग्‍ले २२:२९-३५

२८ जमाहेन्‍से इस्राएलला ग्‍ले आहाबदेन यहूदाला ग्‍ले यहोशापात अरामीगदेदेन छ्‌याम लडाइ लबाला लागिरी तोर गिलादरी मुबा रामोत शहररी निजी।

२९ इस्राएलला ग्‍लेसे यहोशापात ग्‍लेदा चुह्रङ् भिसी पाङ्‌जी, “ङा चा खालैसेन ङोआसेबा तसी लडाइरी निला। तर ह्राङ चा ग्‍लेला क्‍वाननोन क्‍वान्‍सी फेप्‍गो।” ओच्‍छे इस्राएलला ग्‍ले खालैसे ङोआसेबा तसी लडाइरी निजी।

३० अरामला ग्‍लेसे चा इस्राएलला ग्‍लेदेन छ्‌याम बाहेक अर्गु जजा घ्रेन खालैदेन छ्‌याम लडाइ आलउ भिसी ह्राङला रथगदेरी क्रेबा सिपाहीगदेला हाकिमगदेदा कुल्‍बा मुबा।

३१ रथगदेरी क्रेबा सिपाहीगदेला हाकिमगदेसे यहोशापातदा म्राङ्‌माहेन्‍से थेदान इस्राएलला ग्‍ले म्‍हन्‍सी थेनीगदेसे थेदा ताप्‍जी। तर यहोशापात घ्रेन काइ तेःसी क्रिङ्‌जी। ओच्‍छे थेदा ह्रो लबाला लागिरी परमप्रभु फेप्‍खजी, ओच्‍छे थे मुबा ग्‍लाग्‍याम परमेश्‍वरसे थे रथरी क्रेबा सिपाहीगदेला हाकिमगदेदा अर्गुपट्टि भोर्जी।

३२ थे मी इस्राएलला ग्‍ले आहिन्‍बा चिम भिसी सिपाहीगदेला हाकिमगदेसे था याङ्‌माहेन्‍से थेदा ताप्‍बारी ख्‍लाजी।

३३ तर खालै अरामी सिपाही गिकसे खानङ्‌दामन म्‍यादली रोप्‍बासे लमा थे म्‍यासे इस्राएलला ग्‍लेसे कुरी क्‍वान्‍बा पाताला जोर्नीरी टजी। जमाहेन्‍से ग्‍लेसे ह्राङला रथ चलब लबा म्‍हिदा चुह्रङ् भिसी पाङ्‌जी, “ङादा चोट लगब तजी। थेतबासेलमा चुग्‍याम रथ दोःसी ङादा लडाइ तबा चु ग्‍लाग्‍याम अर्गु ग्‍लारी भोर्गो।”

३४ चुह्रङ् लसी धिन गिकनोन घ्रेन लडाइ तजी, ओच्‍छे ह्राङला रथरी घेन्‍सी ग्‍लेसे अरामीगदेदेन छ्‌याम लडाइ लबान मुबा। थे ङ्‌यसेधोनान थेह्रङ् लसीन चिजी, ओच्‍छे धिनी घल्‍माहेन्‍से थे सिजी।

यहोशापात ग्‍लेदा अगमवक्ता गिकसे भङ्‌बा

१९

यहूदाला ग्‍ले यहोशापात ह्राङला ग्‍लेखाङ् यरूशलेमरी ज्‍यना लसी दोःसी खजी।

२ हनानीला झा येहू अगमवक्ता यहोशापात ग्‍लेदा ह्रुप तबारी खजी। येहू अगमवक्तासे यहोशापात ग्‍लेदा चुह्रङ् भिसी पाङ्‌जी, “तिग नाइबा गे लबा म्‍हिगदेदा ह्रो लम्‍याङ्‌मा ओच्‍छे परमप्रभुला शत्रुगदेदेन छ्‌याम ढिक्‍म्‍याङ्‌मा ह्राङदा ताङ्‌बा खमुला? थेतबासेलमा ह्राङथोरी परमेश्‍वरसे ह्राङला बोमो ल्‍हुला। ओच्‍छे ह्राङसे दुख याङ्‌सेला मुला।

३ तसैनोन ह्राङ न्‍हङ्‌री ज्‍यबा तामएनोन मुला। तिग्‍दा भिसम ह्राङसे अशेरा लुला मूर्तिगदे छ्‌याकछिक लसी य्‍हुल्‍साग्‍यामनोन भ्‍याङ्‌बा मुला। ओच्‍छे ह्राङसे परमप्रभुदा म्‍हाइबा सेम लबा मुला।”

यहोशापातसे निसाफ लबा म्‍हिगदे धम्‍बा

४ यहोशापात ग्‍ले यरूशलेमरी चिमुबा। थे लोपट्टिला बेर्शेबाहेन्‍से झ्‍याङपट्टिला एफ्राइमीगदे चिबा गङ्‌पट्टिला य्‍हुल्‍साधोना निजी। ओच्‍छे थेनीगदेदा परमप्रभु थेनीगदेला आखेम्‍हेमेगदेला परमेश्‍वरपट्टि दोःसी भजी।

५ थेसे यहूदा य्‍हुल्‍सा नाङ्‌लान जोगब लसी थान्‍बा शहररी निसाफ लबा म्‍हिगदे धम्‍जी।

६ थेनीगदेदा थेसे चुह्रङ् भिसी पाङ्‌जी, “एनीगदेसे जुन ताम लला थे तामरी होशियार तउ। तिग्‍दा भिसम एनीगदेसे निसाफ लमा म्‍हिगदेला लागिरी आहिन। तर एनीगदेदेन छ्‌याम मुबा परमप्रभुला लागिरी एनीगदेसे निसाफ लबा मुला।

७ एनीगदेसे परमप्रभुदा मान लउ, ओच्‍छे होशियार तसी एनीगदेसे निसाफ लउ। तिग्‍दा भिसम अन्‍याय लबा, पानपक्षदेन घूस किन्‍बा ह्रङ्‌बा नाइबा गे परमप्रभु य्‍हाङला परमेश्‍वरदा सेम आनिमुला।”

८ यहोशापात ग्‍लेसे यरूशलेमरीनोन कोइ कोइ लेवी, परमेश्‍वरला मन्‍दिररी पूजा लबा म्‍हिदेन इस्राएलला म्‍हेमे म्‍हेमे न्‍हङ्‌ला मूल म्‍हिगदेदा परमप्रभुला ठिम अन्‍छार म्‍हिगदेला गुङ्‌री निसाफ लबाला लागिरी धम्‍जी।

९ थेसे थेनीगदेदा चुह्रङ् भिसीएनोन कुल्‍जी, “एनीगदेसे परमप्रभुदा सदन मान लसी सेमहेन्‍सेन विश्‍वासला गे लतोःला।

१० जुन जुन धुइरी शहररी चिबा एनीगदेला म्‍हिगदेसे थरीथरीला मुद्दा भसी एनीगदे मुबा ग्‍लारी खला, थेनीगदेला मुद्दा म्‍हि साइबा तामला बारेरी अथवा ठिम अन्‍छार आभ्रबा तामला बारेरी अथवा कुल्‍बा ताम आङ्‌यान्‍बा तामला बारेरी मुसैनोन परमप्रभुला बिरोधरी खजिबै पाप आलउ भिसी एनीगदेसे थेनीगदेदा होशियार तना लउ। थेह्रङ् आलनी भिसम होशियार तना आलबासे लमा परमप्रभुला बोमो एनीगदेदेन एनीगदेला म्‍हिगदेथोरी खला। एनीगदेसे होशियार तना लजी भिसम एनीगदे खालैदान दोष लगब आत।

११ परमप्रभुला बारेरी रेःबा मुद्दा चा परमेश्‍वरला मन्‍दिररी पूजा लबा मूल म्‍हि अमर्याहसे निसाफ लला। ओच्‍छे य्‍हुल्‍सारी चिबा जम्‍मान म्‍हिगदेला मुद्दा चा यहूदाला मूल म्‍हि इश्‍माएलला झा जबदियाहसे निसाफ लला। ओच्‍छे निसाफ लबा म्‍हिसे निसाफ लबा ताम अन्‍छार भ्रबा मुला कि भ्रबा आरे भिबा ताम चा लेवीगदेसे च्‍याला। आँट लउ, ओच्‍छे भङ् लउ। ज्‍यबा गे लबागदेदेन छ्‌याम परमप्रभु तगै।”

एदोमदेन छ्‌याम लडाइ तबा

२०

तिगै धुइ लिच्‍छा मोआबीदेन अम्‍मोनी सिपाहीगदे मिनुईगदेदेन छ्‌याम ढिक्‍सी यहोशापात ग्‍लेला बिरोध लसी लडाइ लबारी खजी।

२ कोइ कोइ म्‍हिगदेसे यहोशापात ग्‍लेदा चु ताम थेःना लजी, “ह्राङदेन छ्‌याम लडाइ लबाला लागिरी सिबा समुद्र क्‍याम्‍सङ्‌ला एदोमग्‍याम सिपाहीगदेला हुल गिक खबान मुला। थेनीगदेसे हासेसोन-तामार ह्राङला यारी किन्‍सी जिन्‍बा मुला।” हासेसोन-तामारला अर्गु मिन चा एन-गदी हिन्‍ना।

३ चुह्रङ्‌बा आपत विपतला ताम थेःसी यहोशापातसे परमप्रभुग्‍याम सल्‍लाह किन्‍बा सेम लजी। ओच्‍छे थेसे यहूदा य्‍हुल्‍सा नाङ्‌लान म्‍हिगदेदा फोइथान चिसी प्रार्थना लउ भिसी कुल्‍जी।

४ जमाहेन्‍से यहूदाला म्‍हिगदे परमप्रभुग्‍याम सल्‍लाह किन्‍बाला लागिरी ग्‍ला गिकरी ह्रुप तजी। थेनीगदे य्‍हुल्‍साला शहर शहरग्‍याम परमप्रभुदेन छ्‌याम सल्‍लाह किन्‍बारी खजी।

५ यरूशलेमला जम्‍मान म्‍हिगदे परमप्रभुला मन्‍दिरला छार ख्राङ्‌गारी ह्रुप तजी। जमाहेन्‍से जम्‍मान म्‍हिगदेला ङाच्‍छापट्टि राप्‍सी यहोशापात ग्‍लेसे चुह्रङ् लसी प्रार्थना लजी,

६ “परमप्रभु ङन्‍ना आखेम्‍हेमेला परमेश्‍वर, तिग स्‍वर्गरी धन्‍छ्‌याबा परमेश्‍वर ह्राङनोन आहिन? य्‍हुल य्‍हुल्‍ला म्‍हिगदेथोरी शासन लबा ह्राङनोन हिन्‍ना। शक्तिदेन भङ् ह्राङलान छ्‌यारी मुला। ह्राङला बिरोधरी रेःसी ह्राङदेन छ्‌याम लडाइ लबारी खम्‍बा म्‍हि खालैनोन आरे।

७ ङन्‍ना परमेश्‍वर, ह्राङला म्‍हि इस्राएलीगदेला ओन्‍छाङ्‌ग्‍याम चु य्‍हुल्‍साला म्‍हिगदेदा ह्राङसेन ताप्‍बा आहिन? ओच्‍छे चु य्‍हुल्‍सा ह्राङला ह्रो अब्राहामला सन्‍तानदा ह्राङसेन सदनना लागिरी पिन्‍बा आहिन?

८ दन्‍दे थेनीगदे चुनोन य्‍हुल्‍सारी चिबा मुला, ओच्‍छे थेनीगदेसे ह्राङला जयजयकार लबाला लागिरी चुह्रङ् भिसी पाङ्‌बान मन्‍दिर गिक स्‍होबा मुला।

९ ‘चुदे ङनीगदेथोरी आपत विपत अथवा लडाइ तमा, देशान खमा ओच्‍छे अनिकाल तमा ङनी ह्राङ धन्‍छ्‌याबा चु मन्‍दिरला ङाच्‍छापट्टि राप्‍ला। ओच्‍छे आपत विपत तमा ङन्‍से ह्राङदेन छ्‌याम बिन्‍ती लला। ओच्‍छे ङन्‍ना बिन्‍ती सान्‍सी ह्राङसे ङन्‍दा जोगब लला।’

१० “मिश्र य्‍हुल्‍साग्‍याम खबा धुइरी ह्राङसे इस्राएलीगदेदा अम्‍मोनी, मोआबीगदेदेन सेइर गङ्‌ला म्‍हिगदेला य्‍हुल्‍सारी वाङ्आपुङ्‌मुबा। थेतबासेलमा ङन्‍ना आखेम्‍हेमेगदे थेनीगदेला य्‍हुल्‍सारी आवाङ्‌ना अर्गु ग्‍याम तबान खबा मुबा, ओच्‍छे थेनीगदेदा नाश आलना होह्रङ्‌नोन ख्‍लासी पिन्‍बा मुबा। तर दन्‍दे थेनीगदे चा ङन्‍देन छ्‌याम लडाइ लबारी चुरी खबा मुला।

११ स्‍हीगो, चु म्‍हिगदेसे ङन्‍दा खाह्रङ् लसी नाङ फाबान मुला। ह्राङसे ङन्‍दा शासन लबारी पिन्‍बा चु य्‍हुल्‍साग्‍याम ङन्‍दा ताप्‍बारी थेनीगदे खबान मुला।

१२ ङन्‍ना परमेश्‍वर, तिग ह्राङसे थेनीगदेला निसाफ आल? तिग्‍दा भिसम ङन्‍ना य्‍हुल्‍सादा नाश लबारी खबा चु ल्‍हानान सिपाहीगदेला हुलदेन छ्‌याम छे खम्‍बा ङन्‍ना शक्ति आरे। दाहेन्‍से ङन्‍से तिग लतोःबा ङन्‍दा तिगै था आरे। तर ङन्‍से ह्राङदा जे च्‍याबा मुला।”

१३ थेरी परमप्रभुला ओन्‍छाङ्‌री यहूदाला जम्‍मान म्‍हिगदे ह्राङ ह्राङला म्रिङगदेदेन कोलागदेएनोन छ्‌यामनोन भसी खबा मुबा।

१४ जमाहेन्‍से आसापला वंशला लेवी यहासेलथोरी परमप्रभुला आत्‍मा फेप्‍खजी। थे चा मत्तन्‍याहला जनाति, यहीएलला पनाति, बनायाहला छाया ओच्‍छे जकरियाला झा मुबा।

१५ थेसे चुह्रङ् भिसी पाङ्‌जी, “यहूदादेन यरूशलेमला जम्‍मान म्‍हिगदे ओच्‍छे यहोशापात ग्‍ले सान्‍गो, परमप्रभुसे ह्राङनीदा चुह्रङ् भिसी सुङ्‌बा मुला, ‘आलोङ्‌गो, ल्‍हानान सिपाहीगदेला चु हुल म्राङ्‌सी आत्‍यब आतउ। तिग्‍दा भिसम लडाइ परमप्रभुला छ्‌यारी मुला, एनीगदेला यारी आहिन।

१६ थेनीगदेदेन छ्‌याम लडाइ लबारी एनीगदे न्‍हाङ्‌गर थोन्‍गो। थेनीगदे जीज भिबा ग्‍लाला खानग्‍याम खला। एनीगदेसे यरूएलला तोङ्‌तोङ्‌बा ग्‍लारी मुबा स्‍योङ्‌ला क्‍याम्‍सङ्‌पट्टिला कुनीरी थेनीगदेदा स्‍याप्‍ला।

१७ चु लडाइ एनीगदेसे लआतोः। यहूदादेन यरूशलेमला म्‍हिगदे, एनीगदे आलोङ्‌ना, कालकोल आतना ह्राङ ह्राङला ग्‍लारी चिसी च्‍यागो, ङा परमप्रभुसेन एनीगदेदा जोगब लबा एनीगदेसे म्राङ्‌ला। थेनीगदेदेन छ्‌याम लडाइ लबारी एनीगदे न्‍हाङ्‌गर थोन्‍सी खउ। तिग्‍दा भिसम ङा एनीगदेदेन छ्‌याम तला।’”

१८ जमाहेन्‍से यहोशापात ग्‍लेसे परमप्रभुदा फ्‍या लजी, ओच्‍छे यहूदादेन यरूशलेमला जम्‍मान म्‍हिगदेसेनोन परमप्रभुदा फ्‍या लजी।

१९ जमाहेन्‍से कहातदेन कोरह वंशला कोइ कोइ लेवीगदे ढोङ् रेःजी। ओच्‍छे घ्रेन काइ तेःसी परमप्रभु इस्राएलला परमेश्‍वरला जयजयकार लजी।

२० न्‍हाङ्‌गरदाङ थेनीगदे स्‍य्‍होरीन रेःसी तको भिबा ग्‍लाला तोङ्‌तोङ्‌बा ग्‍लारी निजी। थेनीगदे निबा धुइरी राप्‍सी यहोशापात ग्‍लेसे चुह्रङ् भिसी पाङ्‌जी, “यहूदादेन यरूशलेमला म्‍हिगदे, ङाला ताम ङ्‌यान्‍गो, एनीगदे परमप्रभु एनीगदेला परमेश्‍वरथोरी भर लसी कोङ्‌सी चिउ। ओच्‍छे परमप्रभुसे एनीगदेदा जोगब लसी थान्‍ना। परमप्रभुला अगमवक्तागदेदा एनीगदेसे विश्‍वास लउ, ओच्‍छे एनीगदेदा फलिफाप तला।”

२१ म्‍हिगदेदेन छ्‌याम सल्‍लाह लमाहेन्‍से सिपाहीगदेला ङाच्‍छा ङाच्‍छा निसी परमप्रभुला शक्तिला व्‍हाइ गोबान परमप्रभुला जयजयकार लबाला लागिरी कोइ कोइ म्‍हिदा यहोशापात ग्‍लेसे धम्‍जी। ओच्‍छे थेनीगदेसे चुह्रङ् लसी व्‍हाइ गोजी,

“परमप्रभुदा धन्‍यवाद पिन्‍गो,

तिग्‍दा भिसम थेला खाइमै आजिन्‍बा माया

जुकजुकधोनान चिला।”

२२ थेनीगदेसे घ्रेन काइ तेःसी जयजयकार लबा थेःमैछ्‌याम यहूदादेन छ्‌याम लडाइ लबारी खबा अम्‍मोनी, मोआबीदेन सेइर गङ्‌ला म्‍हिगदेदा परमप्रभुसे कालकोल तना लजी, ओच्‍छे थेनीगदे ब्रेजी।

२३ अम्‍मोनीदेन मोआबीगदे सेइर गङ्‌ला म्‍हिगदेदा नाश लबारी थेनीगदेला बिरोधरी रेःजी। सेइरला म्‍हिगदेदा नाश लसी जिन्‍माहेन्‍से थेनीगदे ह्राङ ह्राङ न्‍हङ्‌रीन गिकसेम गिकसे जुन्‍दा स्‍याप्‍बा थेदान छेक्‍बारी छ्‌याइजी।

२४ यहूदाला म्‍हिगदे तोङ्‌तोङ्‌बा ग्‍लाला नोबा ग्‍लारी दोखमाहेन्‍से थेनीगदेसे शत्रुगदेला सिपाहीगदेला समूहदा म्राङ्‌जी। जमाहेन्‍से थेनीगदेसे शत्रुगदेला सिपाहीगदेदा मी साइसी सरी ह्रिल्‍सी चिबा म्राङ्‌जी, थेनीगदे न्‍हङ्‌ला गिकएनोन सोबा आरेमुबा।

२५ ओच्‍छे यहोशापात ग्‍लेदेन थेला म्‍हिगदे थेनीगदेला सामान भोर्बारी खजी। थेनीगदेसे हिसाबनोन लआखम्‍बाधोनाला सामानगदे, क्‍वानगदेदेन ल्‍हानान महङ्‌गो स्‍हेगदे पुइआखम आखम लसी भोर्जी। थेरी सामानगदे ल्‍हानान मुबासे लमा थेनीगदेसे सोमरेधोना ह्रुप्‍जी।

२६ ब्‍लिरेकुनु थेनीगदे बराकाह†ला ब्‍याँसीरी ह्रुप तजी। ओच्‍छे थेरी थेनीगदेसे परमप्रभुला जयजयकार लबासे लमा थे ग्‍लाला मिन तिनीधोनाएनोन बराकाह मुला।

२७ जमाहेन्‍से यहोशापात ग्‍लेदा ङाच्‍छा झाङ्‌सी यहूदादेन यरूशलेमला म्‍हिगदे ढाजी भिसी ताङ्‌बान शहररी निजी। तिग्‍दा भिसम परमप्रभुसे थेनीगदेदा शत्रुगदेथोरी ढाना लबा मुबा।

२८ वीणा, सितारदेन बिगुल ह्राप्‍बान थेनीगदे यरूशलेमरी दोसी परमप्रभुला मन्‍दिर न्‍हङ्‌री वाङ्‌जी।

२९ इस्राएलीगदेला शत्रुगदेला बिरोधरी परमप्रभु ह्राङसेन लडाइ लजी भिबा थेःसी जम्‍मान य्‍हुल्‍साला म्‍हिगदे परमेश्‍वरदेन छ्‌याम लोङ्‌जी।

३० यहोशापातला य्‍हुल्‍सारी शान्‍ति तजी। तिग्‍दा भिसम खानङ् दामनग्‍याम परमेश्‍वरसे थेदा जोगब लबा मुबा।

यहोशापात ग्‍लेला शासन थुम्‍बा

१ ग्‍ले २२:४१-५०

३१ चुह्रङ् लसी यहोशापात ग्‍लेसे बोगल गिकसे ङ्‌हा दिङधोना यहूदारी शासन लजी। ग्‍ले दोबा धुइरी यहोशापातसे बोगल गिकसे च्‍युक ङ्‌हा दिङ तबा मुबा। यहोशापातला आमाला मिन अजूबा मुबा, थे शिल्‍हीला झामे मुबा।

३२ थेसे परमप्रभुला ओन्‍छाङ्‌री जुन ताम ठीक मुला थेनोन ताम लजी, ओच्‍छे ह्राङला आबा आसासे उन्‍बा अन्‍छार भ्रजी।

३३ तसैनोन थेसे नोबा नोबा ग्‍लारी मुबा लाथानगदे आफुप्‍नी, ओच्‍छे य्‍हुल्‍साला म्‍हिगदेसेनोन ह्राङला आखेम्‍हेमेला परमेश्‍वरपट्टि सेम आदोःनी।

३४ यहोशापात ग्‍लेसे शासन लबा धुइरी लबा अर्गु गेगदे शुरूहेन्‍से थुम्‍बा धुइधोनाला जम्‍मान तामगदे हनानीला झा येहूसे काइरनरी भ्रिबा मुला। थे ताम इस्राएलला ग्‍लेगदेला काइरन भ्रिबा किताबरी काप्‍बा मुला।

३५ लिच्‍छा यहूदाला ग्‍ले यहोशापात इस्राएलला ग्‍ले अहज्‍याहदेन छ्‌याम ढिक्‍बा मुबा। अहज्‍याह ग्‍लेसे चा ल्‍हानान आज्‍यबा गेगदे लबा मुबा

३६ व्‍यापार लबाला लागिरी पानी जहाजगदे स्‍होबारी भिसी थे अहज्‍याह ग्‍लेदेन छ्‌याम ढिक्‍बा मुबा। एस्‍योन-गेबेर भिबा ग्‍लारी चु पानी जहाजगदे स्‍होबा मुबा।

३७ जमाहेन्‍से मारेशा भिबा ग्‍लाला दोदाबाहुला झा एलीएजरसे यहोशापात ग्‍लेदा होशियार तना लबान “ह्राङ अहज्‍याह ग्‍लेदेन छ्‌याम ढिक्‍बासे लमा ह्राङसे लबा गेगदे परमप्रभुसे गेआखेल्‍बा तना लबा मुला” भिसी अगमवाणी लजी। ओच्‍छे थे पानी जहाजगदे नाश तबासेलमा व्‍यापार लबारी निआम्‍याङ्‌नी।

† 

२०:२६ बराकाह ला अर्थ चा “जयजयकार लबा” हिन्‍ना।

२१

जमाहेन्‍से यहोशापात ग्‍ले सिजी, ओच्‍छे थेदा थेला आखेम्‍हेमे दाऊदला शहररी ग्‍लेगदेलान धुर्सारी ल्‍हुजी। जमाहेन्‍से थेलान झा यहोराम ग्‍ले दोजी।

यहोराम यहूदाला ग्‍ले दोबा

२ ग्‍ले ८:१७-२४

२ यहोरामला आलेगदे अजर्याह, यहीएल, जकरिया, अजर्याह, मिखाएलदेन शपत्‍याह मुबा। चुगदे जम्‍मान इस्राएलला ग्‍ले यहोशापातला झागदे मुबा।

३ थेनीगदेदा थेनीगदेला आबासे म्‍हार, म्‍हुइदेन ल्‍हानान महङ्‌गो स्‍हेगदे ओच्‍छे क्‍युर्सीन पर्खाल मुबा शहरगदेएनोन पिन्‍बा मुबा। तर शासन लबारी चा थेसे यहोरामदा पिन्‍जी। तिग्‍दा भिसम यहोराम चा थेबा झा मुबा।

४ यहोरामसे ह्राङला शासन कोङ्‌ना लमाहेन्‍से ह्राङला जम्‍मान आलेगदेदेन इस्राएलला कोइ कोइ मूल म्‍हिगदेदा तरवारसे ताम्‍सी साइजी।

५ ग्‍ले दोमा यहोराम बोगल गिकसे च्‍युक न्‍ही दिङ तबा मुबा। थेसे भ्रे दिङधोना यरूशलेमरी शासन लजी।

६ आहाब ग्‍लेला सन्‍तान ह्रङ् लसी थेएनोन इस्राएलला ग्‍लेला सिउरी भ्रजी। तिग्‍दा भिसम थेसे आहाबला झामेदेन छ्‌याम ब्‍याह लबा मुबा। थेसे परमप्रभुला ङाच्‍छा जुन ताम आज्‍यबा मुबा थेनोन ताम लजी।

७ तर परमप्रभुसे दाऊद ग्‍लेदेन छ्‌याम कबुल लबासे लमा दाऊद ग्‍लेला वंशदा नाश लबा सेम आलनी। तिग्‍दा भिसम दाऊद ग्‍लेदेन थेला सन्‍तानसे सदन शासन लला भिसी परमप्रभुसे कबुल लबा मुबा।

८ यहोरामसे शासन लबा धुइरी एदोमला म्‍हिगदे यहूदाला बिरोधरी रेःजी। ओच्‍छे थेनीगदेसे ह्राङला लागिरी अर्गुन ग्‍ले स्‍होजी।

९ थेतबासेलमा यहोराम ह्राङला सिपाहीगदेला हाकिमगदे ओच्‍छे जम्‍मान रथ भोर्सी छ्‌यामनोन एदोमरी निजी। जमाहेन्‍से थेदेन थेला सिपाहीगदेला हाकिमगदेदा एदोमला सिपाहीगदेसे क्‍युर्सीन खसी गुङ्‌री झाङ्‌जी। तर थे म्‍हुनङ्‌नोन रेःसी य्‍हार्जी।

१० थेकुनुहेन्‍से दन्‍देधोनान एदोमीगदे यहूदाग्‍याम फेसी चिबा मुला। थेनोन धुइरी लिब्‍ना शहरला म्‍हिगदेएनोन यहूदाला बिरोधरी रेःजी। तिग्‍दा भिसम परमप्रभु ह्राङला आखेम्‍हेमेला परमेश्‍वरदा यहोरामसे ख्‍लाबा मुबा।

११ ओच्‍छे यहोरामसे यहूदाला नोबा नोबा ग्‍लारी लाथानगदे स्‍होजी। ओच्‍छे यरूशलेमला म्‍हिगदेदा मूर्तिला पूजा लपुङ्‌सी वेश्‍या ह्रङ्‌बान स्‍होजी, ओच्‍छे आज्‍यबा ग्‍यामरी क्‍यार भ्रपुङ्‌जी।

१२ एलिया अगमवक्ताग्‍याम यहोरामसे चिट्ठी गिक याङ्‌जी। थे चिट्ठीरी चुह्रङ् भिसी भ्रिबा मुबा, “ह्राङला आखे दाऊदला परमप्रभुसे चुह्रङ् भिसी सुङ्‌बा मुला, ‘ए एला आबा यहोशापातदेन यहूदाला ग्‍ले आसासे उन्‍बा ग्‍यामरी आभ्रनी।

१३ तर आहाबला सन्‍तानसे लबा ह्रङ्‌नोन लसी ए इस्राएलला ग्‍लेगदेला सिउरी भ्रजी। ओच्‍छे एसे यहूदादेन यरूशलेमला म्‍हिगदेदा मूर्तिला पूजा लपुङ्‌सी वेश्‍या ह्रङ्‌बान स्‍होजी। ओच्‍छे एसे ह्राङलान आबाला झागदे ह्राङलान आलेगदेदा साइजी। ए भन्‍दा मी थेनीगदेन ज्‍यबा म्‍हि मुबा।

१४ एसे थे जम्‍मान गे लबासे लमा परमप्रभुसे एला य्‍हुल्‍साला म्‍हिगदे, एला झागदे, एला म्रिङगदेदेन एला जम्‍मान धन सम्‍पत्तिगदे नाश लबारी छ्‌याइबा मुला।

१५ ए चा फो ग्रुङला खाइमै आफान्‍बा रोगसे स्‍याप्‍सी थलारी चिला, ओच्‍छे थेनोन रोगसे लमा एला फो ग्रुङनोन थोन्‍ना।’”

१६ यहोरामला बिरोधरी रेःबाला लागिरी परमप्रभुसे कूशीगदेला ङाम्‍री चिबा पलिश्‍तीदेन अरबीगदेदा थीजी।

१७ ओच्‍छे यहूदादेन छ्‌याम लडाइ लसी थेनीगदे शहर न्‍हङ्‌री वाङ्‌जी। जमाहेन्‍से ग्‍लेखाङ्‌री मुबा जम्‍मान सामानगदे ब्‍यन्‍सी भोर्जी। ओच्‍छे थेला झा च्‍याङ्‌बा अहज्‍याहदा बाहेक थेनीगदेसे थेला अर्गु झागदेदेन म्रिङगदे जम्‍मादान चुङ्‌सी भोर्जी।

१८ चुह्रङ् तसी जिन्‍माहेन्‍से परमप्रभुसे यहोरामला ल्‍हुइरी खाइमै आफान्‍बा फो ग्रुङला रोग पुइखजी।

१९ उदि दिङधोना थेदा थेनोन रोगसे थलारी चिना लजी। ओच्‍छे न्‍ही दिङ तबारीन छ्‌याइमा थेनोन रोगसे लमा थेला फो ग्रुङ थोन्‍जी, ओच्‍छे ल्‍हानान दुखला न्‍हङ्‌री थे सिजी। थेला आखेम्‍हेमेगदे सिमा दुख म्‍हन्‍सी मे फुइबा ह्रङ् लसी थेला लागिरी चा य्‍हुल्‍साला म्‍हिगदेसे दुख म्‍हन्‍सी मे आफुइजी।

२० थे ग्‍लेठिरी चिमा बोगल गिकसे च्‍युक न्‍ही दिङला मुबा। यरूशलेमथोरी थेसे भ्रे दिङ शासन लजी। थे सिमा खालैसेन दुख आम्‍हन्‍नी, ओच्‍छे थेदा दाऊदला शहररी ल्‍हुजी। तर थेदा ग्‍लेगदेला लागिरी स्‍होबा धुर्सारी चा आल्‍हुनी।

अहज्‍याह यहूदाला ग्‍ले दोबा

२ ग्‍ले ८:२५-२९; ९:२१-२८

२२

यहोरामला साटोरी यरूशलेमला म्‍हिगदेसे थेला झा च्‍याङ्‌बा अहज्‍याहदा ग्‍ले स्‍होजी। तिग्‍दा भिसम अरबीगदेदेन छ्‌याम ढिक्‍सी सामानगदे ब्‍यन्‍बागदेसे लडाइरी थेला घ्रेन झागदे जम्‍मादान साइबा मुबा। थेतबासेलमा यहोरामला झा च्‍याङ्‌बा अहज्‍याह यहूदाला ग्‍ले दोजी।

२ अहज्‍याह ग्‍ले दोमा बोगल गिकसे न्‍ही दिङ तबा मुबा, थेसे यरूशलेमरी तीदिङ जे शासन लजी। थेला आमाला मिन चा अतल्‍याह मुबा। थेला आमा ओम्रीला छायास्‍या मुबा।

३ थेएनोन आहाबला सन्‍तानना सिउरी भ्रजी। तिग्‍दा भिसम थेला आमासे नाइबा गे लबारी थेदा सल्‍लाह पिन्‍मुबा।

४ आहाबला सन्‍तानसे ह्रङ्‌नोन थेसेनोन जुन ताम परमप्रभुला ओन्‍छाङ्‌री आज्‍यबा मुबा थेनोन लजी। तिग्‍दा भिसम थेला आबा सिमाहेन्‍से थेदा न्‍होङ्‌ना लबारी सल्‍लाह पिन्‍बा म्‍हिगदे थेदेन छ्‌याम मुबा।

५ थेनीगदेला सल्‍लाह अन्‍छार थेसे अरामला ग्‍ले हजाएलदेन छ्‌याम लडाइ लबाला लागिरी इस्राएलला ग्‍ले आहाबला झा योरामदेन छ्‌याम ढिक्‍बारी खजी। लडाइ लबाला लागिरी पट्टि न्‍हीलान सिपाहीगदे गिलादरी मुबा रामोत शहररी दोखजी। तर अरामी सिपाहीगदेसे योरामदा चोटनोन चोट तना लजी।

६ ओच्‍छे अराम य्‍हुल्‍साला ग्‍ले हजाएलदेन छ्‌याम लडाइ लमा चोट तबासेलमा फान्‍बाला लागिरी योराम ग्‍ले यिजरेलरी दोःसी निजी। जमाहेन्‍से योराम ग्‍लेदा च्‍याबारी भिसी यहूदाला ग्‍ले यहोरामला झा अहज्‍याह यिजरेलरी निजी। तिग्‍दा भिसम योराम ग्‍लेदा चोट तबा मुबा।

७ योरामदेन अहज्‍याह ह्रुप तबा धुइनोन परमप्रभुसे म्‍हन्‍बा अन्‍छार अहज्‍याह नाश तबा ग्‍याम दोजी। ह्रुप तमाहेन्‍से अहज्‍याह योरामदेन छ्‌यामनोन निम्‍शीला झा येहूदा ह्रुप तबारी निजी। परमप्रभुसे आहाबला सन्‍तानदा नाश लबाला लागिरी येहूदा धम्‍बा मुबा।

८ येहूसे आहाबला सन्‍तानदा सजाय पिन्‍बान मुबा। थेनोन धुइरी येहूसे अहज्‍याहला लागिरी गे लबा यहूदाला ग्‍लेला झागदेदेन थेला ज्‍योज्‍यो आलेगदेला झागदेदा स्‍याप्‍सी साइजी।

९ जमाहेन्‍से येहूसे अहज्‍याहदा म्‍हाइजी। थेदा येहूला म्‍हिगदेसे सामरियारी स्‍याप्‍जी। ओच्‍छे थेनीगदेसे थेदा येहू मुबा ग्‍लारी भसी साइजी। थेला लाश ल्‍हुबा धुइरी थेनीगदेसे चुह्रङ् भिसी पाङ्‌जी, “ह्राङला सेमहेन्‍सेन परमप्रभुला ग्‍याम म्‍हाइबा यहोशापातला झा चुनोन हिन्‍ना।” ओच्‍छे थेनीगदेसे थेदा ल्‍हुजी। जमाहेन्‍से शासन लबारी अहज्‍याहला सन्‍तान न्‍हङ्‌री खालैनोन शक्तिशाली आतनी।

अतल्‍याह यहूदाला ग्‍लेस्‍या दोबा

२ ग्‍ले ११:१-३

१० अहज्‍याह ग्‍लेला आमा अतल्‍याहसे ह्राङला झा सिबा म्राङ्‌जी। जमाहेन्‍से थे यहूदाला ग्‍लेला जम्‍मान सन्‍तानदा नाश लबारी भ्रजी।

११ तर यहोराम ग्‍लेला झामे यहोशेबासे अहज्‍याहला झा योआशदा साइबारी छ्‌याइबा ग्‍लेला झागदेला गुङ्‌ग्‍याम खुसुक्‍क भोर्जी, ओच्‍छे थेदा सयार लबा धाइ आमादेन थेदा म्‍हेर्बा कोठा न्‍हङ्‌री छुम्‍सी थान्‍जी। यहोराम ग्‍लेला झामे यहोशेबा चा परमेश्‍वरला मन्‍दिररी पूजा लबा म्‍हि यहोयादाला म्रिङ मुबा ओच्‍छे थे अहज्‍याहला चा नाना मुबा। थेतबासेलमा थेसे योआशदा अतल्‍याहला याग्‍याम जोगब लसी थान्‍जी, ओच्‍छे योआशदा अतल्‍याहसे साइबारी आम्‍याङ्‌नी।

१२ अतल्‍याहसे य्‍हुल्‍सारी शासन लमा योआश थेनीगदेदेन छ्‌यामनोन ढु दिङधोना परमेश्‍वरला मन्‍दिर न्‍हङ्‌री लासी चिजी।

अतल्‍याहला बिरोधरी रेःबा

२ ग्‍ले ११:४-१६

२३

अतल्‍याह ग्‍लेस्‍यासे शासन लबा निस दिङ तमा परमेश्‍वरला मन्‍दिररी पूजा लबा म्‍हि यहोयादासे ह्राङला शक्ति उन्‍जी। थेसे ग्‍यार्जा गिक गिक सिपाहीगदेला हाकिमगदे यहोरामला झा अजर्याह, येहोहानानना झा इश्‍माएल, ओबेदला झा अजर्याह, अदायाहला झा मासेयाहदेन जिक्रीला झा एलीशापातदेन छ्‌याम कबुल गिक लजी।

२ ओच्‍छे थेनीगदे यहूदाला शहर शहररी निसी लेवीगदेदेन इस्राएलला म्‍हेमे म्‍हेमे अन्‍छार मूल म्‍हिगदेदा य्‍हुल्‍सा नाङ्‌ग्‍यामसेन यरूशलेमरी भसी खजी।

३ थेरी पोप तबा जम्‍मान म्‍हिगदेसे ग्‍लेदेन छ्‌याम कबुल गिक लजी। ओच्‍छे यहोयादासे थेनीगदे जम्‍मादान चुह्रङ् भिसी पाङ्‌जी, “च्‍यागो, सिबा ग्‍लेला झा चुरी मुला। थेतबासेलमा दाऊदला सन्‍तानगदेला बारेरी परमप्रभुसे कबुल लबा अन्‍छार ग्‍लेला झासेन शासन लगै।

४ दाहेन्‍से एनीगदेसे चुह्रङ् लसी गे लउ, ब्‍लप्‍बा न्‍हबा धिनकुनु ह्राङ ह्राङला गे लबारी खबा परमेश्‍वरला मन्‍दिररी पूजा लबा म्‍हिगदेदेन लेवीगदेला समूह गिक चा मूल म्रापगदेरी पाले चिउ।

५ समूह गिकसे चा ग्‍लेखाङ्‌दा च्‍यागो, ओच्‍छे अर्गु समूह गिक चा परमेश्‍वरला मन्‍दिरला सुररी मुबा मूल म्रापरी पाले चिउ। अर्गु जम्‍मान म्‍हिगदे चा परमप्रभुला मन्‍दिरला ख्राङ्‌गा ख्राङ्‌गारी चिला।

६ परमेश्‍वरला मन्‍दिररी पूजा लबा म्‍हिगदेदेन लेवीगदेदा बाहेक अर्गु खालैदान परमप्रभुला मन्‍दिर न्‍हङ्‌री वाङ्आपुङ्‌गो। परमेश्‍वरला मन्‍दिररी पूजा लबा म्‍हिगदेदेन लेवीगदे चा मन्‍दिर न्‍हङ्‌री वाङ्‌म्‍याङ्‌ला। तिग्‍दा भिसम थेनीगदेदा चा शुद्ध लबा मुला। तर अर्गु जम्‍मान म्‍हिगदे चा परमप्रभुसे कुल्‍बा अन्‍छार मङ्‌ग्‍यारनोन चिउ।

७ लेवीगदे चा ह्राङ ह्राङला हतियार थोसी ग्‍लेला क्‍यरक्‍युर चिउ। परमेश्‍वरला मन्‍दिर न्‍हङ्‌री अर्गु खालै म्‍हि वाङ्‌जी भिसम थेदा साइनोन साइगो। ग्‍ले खानङ् खानङ् निला लेवीगदेएनोन थेदेन छ्‌याम छ्‌यामनोन निउ।”

८ जम्‍मान लेवीगदेदेन यहूदासे परमेश्‍वरला मन्‍दिररी पूजा लबा यहोयादासे कुल्‍बा अन्‍छारनोन लजी। ओच्‍छे ब्‍लप्‍बा न्‍हबा धिनकुनु गे लबारी खबागदेदेन गे लसी दिमरी दोःसी निबारी छ्‌याइबागदेसे ह्राङ ह्राङला गे जिम्‍मा किन्‍जी। तिग्‍दा भिसम परमेश्‍वरला मन्‍दिररी पूजा लबा म्‍हि यहोयादासे खजिबै समूहदा निपुङ्‌बा आरेमुबा।

९ जमाहेन्‍से परमेश्‍वरला मन्‍दिररी पूजा लबा म्‍हि यहोयादासे ग्‍यार्जा गिक गिक सिपाहीगदेला हाकिमगदेदा परमेश्‍वरला मन्‍दिररी मुबा दाऊद ग्‍लेला भालागदे पिन्‍जी, ओच्‍छे जजादेन घ्रेन ढालगदेएनोन पिन्‍जी।

१० जमाहेन्‍से परमेश्‍वरला मन्‍दिररी पूजा लबा म्‍हि यहोयादासे ग्‍लेदा जोगब लबारी जम्‍मान म्‍हिगदेदा ह्राङ ह्राङला यारी हतियार थोसी ग्‍लेदा गुङ्‌री झाङ्‌सी बलि फुल्‍बा ग्‍लादेन परमेश्‍वरला मन्‍दिरला झ्‍याङहेन्‍से लोधोना क्‍युर्सीन ह्राङ ह्राङला ग्‍लारी चिपुङ्‌जी।

११ जमाहेन्‍से यहोयादादेन थेला झागदेसे ग्‍लेला झा योआशदा मङ्‌ग्‍यार भजी, ओच्‍छे योआशदा शिरपेच कूसी पिन्‍जी। थेनीगदेसे योआशदा ग्‍लेसे लतोःबा ठिमगदेला नक्‍कल गिक पिन्‍जी। ओच्‍छे थेला थोबोरी छ्‌युगु युसी थेदा ग्‍ले स्‍होजी। जमाहेन्‍से थेनीगदेसे “ग्‍ले सदन सोसी चिगै!” भिसी घ्रेन काइ तेःसी क्रिङ्‌जी।

१२ जमाहेन्‍से अतल्‍याह ग्‍लेस्‍यासे म्‍हिगदे क्‍यारमार भ्रबान घ्रेन काइ तेःसी क्रिङ्‌बा थेःजी। ओच्‍छे थे आतेब तबान परमप्रभुला मन्‍दिररी मुबा म्‍हिगदे मुबा ग्‍लारी निजी।

१३ ओच्‍छे थेसे परमेश्‍वरला मन्‍दिरला मूल म्रापला थाम ङाम्‍री ग्‍ले राप्‍सी चिबा म्राङ्‌जी। सिपाहीगदेला हाकिमगदेदेन बिगुल ह्राप्‍बा म्‍हिगदे ग्‍लेला ङाम्‍रीन मुबा, ओच्‍छे य्‍हुल्‍सा नाङ्‌लान म्‍हिगदे ताङ्‌बान ग्‍लेदा मान लसी बिगुल ह्राप्‍बान मुबा। ओच्‍छे व्‍हाइ गोबान बाजा ह्राप्‍बागदेसे चा क्रिङ्‌बान स्‍याबा, ताङ्‌बागदेदा आँट पिन्‍बान मुबा। चु म्राङ्‌सी अतल्‍याह बोमो खसी ह्राङला क्‍वान ढेबान “ग्‍लेला बिरोध तजी! ग्‍लेला बिरोध तजी!” भिबान क्रिङ्‌जी।

१४ परमेश्‍वरला मन्‍दिररी पूजा लबा म्‍हि यहोयादासे ग्‍यार्जा गिक गिक सिपाहीगदेला समूहला हाकिमगदेदा चुह्रङ् भिसी कुल्‍जी, “अतल्‍याहदा परमेश्‍वरला मन्‍दिरग्‍याम मङ्‌ग्‍यार भउ, ओच्‍छे थेदेन छ्‌याम छ्‌याम भ्रबागदे जम्‍मादान तरवारसे ताम्‍सी साइगो।” तिग्‍दा भिसम परमेश्‍वरला मन्‍दिररी पूजा लबा म्‍हिगदेसे “थेदा परमेश्‍वरला मन्‍दिर न्‍हङ्‌री आसाइगो” भिसी पाङ्‌बा मुबा।

१५ जमाहेन्‍से थेनीगदेसे अतल्‍याहदा चुङ्‌जी, ओच्‍छे ग्‍लेखाङ्‌ला ङाच्‍छापट्टि भोर्सी ता वाङ्‌बा म्राप ङाम्‍री साइजी।

यहोयादासे लबा गेगदे

२ ग्‍ले ११:१७-२०

१६ जमाहेन्‍से परमेश्‍वरला मन्‍दिररी पूजा लबा म्‍हि यहोयादासे ह्राङदेन जम्‍मान म्‍हिगदे ओच्‍छे ग्‍ले चा परमप्रभुला म्‍हि दोगै भिसी कबुल लजी।

१७ ओच्‍छे जम्‍मान म्‍हिगदे बाल लाला मन्‍दिर न्‍हङ्‌री वाङ्‌सी मन्‍दिर फुप्‍जी। थेनीगदेसे बाल लाला मूर्तिगदेदेन बलि लबा ग्‍लागदे छ्‌याकछिक लजी, ओच्‍छे बाल लादा पूजा लबा मत्तानदा बलि लबा ग्‍लागदेला ङाच्‍छापट्टि साइजी।

१८ जमाहेन्‍से यहोयादासे परमेश्‍वरला मन्‍दिर च्‍याबा जिम्‍मा परमेश्‍वरला मन्‍दिररी पूजा लबा म्‍हिगदेदेन लेवीगदेदा पिन्‍जी। थेनीगदेसे मोशाला ठिमरी मुबा ताम दाऊद ग्‍लेसे कुल्‍बा अन्‍छार परमप्रभुला लागिरी बलि फुल्‍बादेन परमप्रभुला मन्‍दिररी गे लतोःमुबा। ओच्‍छे ताङ्‌सी ताङ्‌सी जयजयकारला व्‍हाइ गोबा गेएनोन थेनीगदेसेन लतोःमुबा।

१९ अशुद्ध तबा खजिबै म्‍हि परमप्रभुला मन्‍दिर न्‍हङ्‌री आवाङ्‌गै भिसी यहोयादासे परमप्रभुला मन्‍दिरला मूल म्रापगदेरी पालेगदे थान्‍बा मुबा।

२० जमाहेन्‍से यहोयादासे सिपाहीगदेला हाकिमगदे, सिपाहीगदे, मूल म्‍हिगदेदेन य्‍हुल्‍साला जम्‍मान म्‍हिगदेदा छ्‌याम छ्‌यामनोन थोसी ग्‍लेदा परमप्रभुला मन्‍दिरग्‍याम ग्‍लेखाङ्‌री भजी। ओच्‍छे थेनीगदे तोरपट्टिला मूल म्रापग्‍याम ग्‍लेखाङ्‌री वाङ्‌जी ओच्‍छे ग्‍लेदा ठिरी थान्‍जी।

२१ जमाहेन्‍से य्‍हुल्‍सा नाङ्‌नोन शान्‍ति तजी ओच्‍छे य्‍हुल्‍साला जम्‍मान म्‍हिगदे ताङ्‌जी। तिग्‍दा भिसम अतल्‍याह ग्‍लेस्‍यादा तरवारसे ताम्‍सी साइबा मुबा।

योआश यहूदाला ग्‍ले दोबा

२ ग्‍ले १२:१-१६

२४

योआश ग्‍ले दोमा निस दिङला मुबा। थेसे यरूशलेमरी बोगल न्‍ही दिङधोना शासन लजी। थेला आमाला मिन चा सिब्‍या मुबा। थे बेर्शेबा शहरला मुबा।

२ थेसे परमेश्‍वरला मन्‍दिररी पूजा लबा म्‍हि यहोयादा सोदेधोना परमप्रभुला ओन्‍छाङ्‌री जुन ताम ठीक मुबा थेनोन गे लजी।

३ थेला लागिरी परमेश्‍वरला मन्‍दिररी पूजा लबा यहोयादासे गोर न्‍ही म्रिङ म्‍हाइजी, ओच्‍छे थेला झा झामेगदे न्‍हजी।

४ ह्राङ ग्‍ले दोबा उदि धिन लिच्‍छा योआशसे परमप्रभुला मन्‍दिरला न्‍होङ्‌बा स्‍हेगदे स्‍होबा सेम लजी।

५ थेसे परमेश्‍वरला मन्‍दिररी पूजा लबा म्‍हिगदेदेन लेवीगदेदा ग्‍ला गिकरी ह्रुप लसी चुह्रङ् भिसी पाङ्‌जी, “परमप्रभुला मन्‍दिरला न्‍होङ्‌बा स्‍हेगदे दोःसी स्‍होबाला लागिरी दिङ दाङ्‌सीन ह्रुप्‍बा टाङ्‌गा यहूदाला शहर शहररी निसी जम्‍मान इस्राएलीगदेग्‍याम ह्रुप्‍गो। चु गे तुरून्‍तन लउ।” तर लेवीगदेसे चु गे तुरून्‍तन आलनी।

६ थेतबासेलमा परमेश्‍वरला लागिरी पूजा लबा जम्‍मान भन्‍दा घ्रेन म्‍हि यहोयादादा ङ्‌योइसी ग्‍लेसे चुह्रङ् भिसी पाङ्‌जी, “युङ्‌बाला पाटी थान्‍बा पालला लागिरी परमप्रभुला गे लबा मोशादेन इस्राएल य्‍हुलसे तोगब लबा तिरो लेवीगदेदा यहूदादेन यरूशलेमग्‍याम भउ भिसी ह्राङसे तिग्‍दा आकुल्‍बा?”

७ नाइबा गे लबा अतल्‍याहसे ह्राङला झागदेदा परमप्रभुला मन्‍दिर न्‍हङ्‌री वाङ्‌सी परमप्रभुला मन्‍दिरला चोखो सामानगदे जम्‍मान बाल लागदेला पूजा लबारी चलब लपुङ्‌बा मुबा।

८ सन्‍दोस गिक स्‍होसी मङ्‌ग्‍यारपट्टि परमप्रभुला मन्‍दिरला मूल म्रापरी थान्‍गो भिसी ग्‍लेसे लेवीगदेदा कुल्‍जी।

९ ओच्‍छे परमेश्‍वरला गे लबा म्‍हि मोशासे तोङ्‌तोङ्‌बा ग्‍लारी इस्राएलीगदेला लागिरी तोगब लबा तिरो म्‍हिगदेसे परमप्रभु मुबा ग्‍लारी भतोःला भिसी ग्‍लेसे कुल्‍बा अन्‍छार यहूदादेन यरूशलेम नाङ्‌लान म्‍हिगदेदा समाचार पुइजी।

१० ओच्‍छे म्‍हिगदेदेन थेनीगदेला मूल म्‍हिगदेसे ताङ्‌सी ताङ्‌सी ह्राङ ह्राङला तिरो भसी सन्‍दोस आप्‍लिङ्‌देधोना युजी।

११ थे सन्‍दोस ग्‍लेखाङ्‌ला मूल म्‍हिगदे मुबा ग्‍लारी भमा ज्‍यना लसी प्‍लिङ्‌जी कि प्‍लिङ्‌बा आरे भिसी लेवीगदेसे च्‍यामुबा। जमाहेन्‍से ग्‍लेला सचिवदेन परमेश्‍वरला लागिरी पूजा लबा जम्‍मान भन्‍दा घ्रेन म्‍हिला हाकिमसे थे सन्‍दोस खाली लमुबा, ओच्‍छे थे सन्‍दोस दोःसी थेरीन भसी थान्‍मुबा। थेनीगदेसे धिन दाङ्‌सीन चुह्रङ् लमुबा। थेनीगदेसे चुह्रङ् लसी ल्‍हानान टाङ्‌गा पोप लजी।

१२ थे टाङ्‌गा ग्‍लेदेन यहोयादासे परमप्रभुला मन्‍दिररी गे लपुङ्‌बा म्‍हिगदेदा जिम्‍मा पिन्‍मुबा। ओच्‍छे थेनीगदेसे चा डकर्मीदेन सिकर्मीगदेदा ओच्‍छे परमेश्‍वरला मन्‍दिरला न्‍होङ्‌बा स्‍हेगदे स्‍होबारी फाइदेन काँसला गे लबा म्‍हिगदेदा पिन्‍मुबा।

१३ चुह्रङ् लसी गे लबागदे जम्‍मासेन ह्राङ ह्राङला गे लजी। ओच्‍छे थेनीगदेसे परमेश्‍वरला मन्‍दिरला न्‍होङ्‌बा स्‍हेगदे ज्‍यना लसी स्‍होसी जिन्‍ना लजी। थेनीगदेसे परमप्रभुला मन्‍दिरदा ङाच्‍छाला ह्रङ्‌बान कोङ्‌ना लसी स्‍होजी।

१४ चु गे लसी जिन्‍माहेन्‍से लेङ्‌बा टाङ्‌गा चा थेनीगदेसे ग्‍लेदेन यहोयादादा पिन्‍जी। थे टाङ्‌गाग्‍याम चा परमप्रभुला मन्‍दिररी पूजा लबा गेदेन मेरी ख्राङ्‌सी बलि फुल्‍बा गेला लागिरी तोबा ताङ्‌गदे स्‍होजी, ओच्‍छे म्‍हारदेन म्‍हुइला अर्गु ताङ्‌गदेएनोन स्‍होजी। थेनीगदेसे यहोयादा सोदेधोना सदन परमप्रभुला मन्‍दिररी मेरी ख्राङ्‌सी फुल्‍बा बलि फुल्‍जी।

योआश ग्‍लेसे लबा नाइबा गेगदे

१५ यहोयादा खेप्‍पा दोःसी १३० दिङ तमा सिजी।

१६ थेला लाश दाऊद ग्‍लेला शहररी ग्‍लेगदेला लागिरी स्‍होबा धुर्सारीन ल्‍हुजी। तिग्‍दा भिसम थेसे इस्राएलरी परमेश्‍वरदेन परमेश्‍वरला मन्‍दिरला लागिरी ज्‍यबा गे लबा मुबा।

१७ यहोयादा सिमाहेन्‍से यहूदाला सिपाहीगदेला हाकिमगदेसे ग्‍लेदा फ्‍या लबान, “ङन्‍ना ताम सान्‍गो” भिसी पाङ्‌जी।

१८ थेनीगदेसे ह्राङला आखेम्‍हेमेगदेला परमेश्‍वरला मन्‍दिरदा ख्‍लासी अशेरा लुदेन अर्गु मूर्तिगदेदा तेन्‍जी। चुनोन पापसे लमा यहूदादेन यरूशलेमथोरी परमेश्‍वरसे ह्राङला बोमो ल्‍हूजी।

१९ तर परमप्रभुसे थेनीगदेदा ह्राङ मुबा ग्‍लारीन दोःसी भबाला लागिरी थेनीगदे मुबा ग्‍लारी अगमवक्तागदे पुइजी। थे अगमवक्तागदेसे थेनीगदेला दोष उन्‍सी पिन्‍जी। तर थेनीगदेसे अगमवक्तागदेला तामदा वास्‍तान आलनी।

२० जमाहेन्‍से परमेश्‍वरला मन्‍दिररी पूजा लबा यहोयादाला झा जकरियाथोरी परमेश्‍वरला आत्‍मा फेप्‍खजी। म्‍हिगदेला ङाच्‍छापट्टि राप्‍सी थेसे चुह्रङ् भिसी पाङ्‌जी, “परमप्रभुसे चुह्रङ् भिसी सुङ्‌बा मुला, ‘तिग्‍दा एनीगदेसे परमप्रभुसे कुल्‍बा ताम आङ्‌यान्‍बा? एनीगदेला फलिफाप आत। एनीगदेसे परमप्रभुदा ख्‍लाबासे लमा परमप्रभुसेनोन एनीगदेदा ख्‍लाबा मुला।’”

२१ तर जकरियाला बिरोध लसी थेनीगदेसे जाल लजी, ओच्‍छे ग्‍लेग्‍याम अधिकार याङ्‌सी थेनीगदेसे थेदा परमप्रभुला मन्‍दिरला ख्राङ्‌गारी युङ्‌बासे तोसी तोसीन साइजी

२२ जकरियाला आबा यहोयादासे ग्‍लेदा मान लबा ताम योआश ग्‍लेसे आढन्‍नी। तर ग्‍लेसे थेला झादा साइजी। सिबारी छ्‌याइबा धुइरी जकरियासे चुह्रङ् भिसी पाङ्‌जी, “चु ताम परमप्रभुसेन म्राङ्‌गै, ओच्‍छे थे अन्‍छारलान सजाय पिन्‍गै।”

योआश ग्‍लेला शासन थुम्‍बा

२३ थेनोन दिङ थुम्‍बारी छ्‌याइमा अरामी सिपाहीगदे योआश ग्‍लेला बिरोधरी रेःजी। थेनीगदेसे यहूदा ओच्‍छे यरूशलेमदेन छ्‌याम लडाइ लजी, ओच्‍छे थेनीगदेला जम्‍मान मूल म्‍हिगदेदा साइजी। ओच्‍छे थेरी ब्‍यन्‍बा जम्‍मान सामानगदे अरामी सिपाहीगदेसे दमस्‍कसला ग्‍ले मुबा ग्‍लारी पुइजी।

२४ अरामीगदेला सिपाहीगदेला जजाबा समूह गिकसे जे थेनीगदेदेन छ्‌याम लडाइ लबा मुबा। इस्राएलीगदेला सिपाहीगदे ल्‍हानान मुसैनोन परमप्रभुसे इस्राएलीगदेदा अरामीगदेला यारी जिम्‍मा पिन्‍जी। तिग्‍दा भिसम यहूदाला म्‍हिगदेसे परमप्रभु ह्राङला आखेम्‍हेमेगदेला परमेश्‍वरदा ख्‍लाबासे लमान योआश ग्‍लेसे चु सजाय याङ्‌जी।

२५ अरामीगदेसे ग्‍लेदा ल्‍हानान चोटनोन चोट तना लसी निमाहेन्‍से परमेश्‍वरला मन्‍दिररी पूजा लबा यहोयादाला झादा साइबाला नाङ फाबारी ग्‍लेखाङ्‌ला मूल म्‍हिगदेसे ग्‍लेला बिरोधरी रेःसी जाल लजी। ओच्‍छे थेनीगदेसे ग्‍लेदा थेलान तिसारीन साइजी। चुह्रङ् लसी थे सिमाहेन्‍से थेदा दाऊद ग्‍लेला शहररी ल्‍हुजी। तर थेदा ग्‍लेगदेला लागिरी स्‍होबा धुर्सारी चा आल्‍हुनी।

२६ थेह्रङ् लसी जाल लबागदे चा अम्‍मोनी म्रिङ्‌म्‍हेमे शिम्‍मतला झा जाबाददेन मोआबी म्रिङ्‌म्‍हेमे शिम्रितला झा यहोजाबाद मुबा।

२७ योआश ग्‍लेला सन्‍तानना बारेरीदेन थेला बारेरी ल्‍हानान रेम लबा अगमवाणीदेन थेसे परमेश्‍वरला मन्‍दिरला न्‍होङ्‌बा स्‍हेगदे दोःसी स्‍होबा ताम ग्‍लेगदेला काइरन भ्रिबा किताबरी भ्रिबा मुला। थे सिमाहेन्‍से थेलान झा अमस्‍याह ग्‍ले दोजी।

अमस्‍याह यहूदाला ग्‍ले दोबा

२ ग्‍ले १४:२-६

२५

अमस्‍याह ग्‍ले दोबा धुइरी बोगल गिकसे ङ्‌हा दिङ तबा मुबा। थेसे बोगल गिकसे कु दिङधोना यरूशलेमग्‍याम यहूदाथोरी शासन लजी। थेला आमाला मिन यहोअदीन मुबा। थे यरूशलेमलान मुबा।

२ थेसे परमप्रभुला ओन्‍छाङ्‌री जुन ताम ज्‍यबा मुबा थेनोन लजी। तर थेसे सेमहेन्‍सेन चा आलनी।

३ पूरन य्‍हुल्‍सा ह्राङला यारी किन्‍सी जिन्‍माहेन्‍से ह्राङला आबादा साइबा ग्‍लेखाङ्‌ला मूल म्‍हिगदेदा अमस्‍याहसे साइजी।

४ तर अमस्‍याह ग्‍लेसे ह्राङला आबादा साइबा म्‍हिगदेला कोलागदेदा चा आसाइनी। थेसे मोशाला ठिमरी भ्रिबा परमप्रभुसे कुल्‍बा ताम अन्‍छार लजी। मोशाला ठिमरी चुह्रङ् भिसी भ्रिबा मुबा, “आबा आमासे लबा आज्‍यबा गेला लागिरी झा झामेदा आसाइगो, ओच्‍छे झा झामेसे लबा आज्‍यबा गेला लागिरी आबा आमादा आसाइगो। जुन म्‍हिसे आज्‍यबा गे लबा मुला, थेदान साइगै।”

एदोमला बिरोध लसी लडाइ लबा

२ ग्‍ले १४:७

५ अमस्‍याह ग्‍लेसे यहूदादेन बेन्‍यामीनना जम्‍मान म्‍हिगदेदा थेनीगदेला म्‍हेमे म्‍हेमे अन्‍छार ग्‍ला गिकरी ह्रुप लजी। ओच्‍छे थेनीगदेदा हजार गिक गिकदेन ग्‍यार्जा गिक गिकला समूहला सिपाहीगदेला हाकिमगदेला तहरी थान्‍जी। अमस्‍याह ग्‍लेसे बोगल गिक दिङ तबादेन थे भन्‍दा ल्‍हाना दिङ तबा म्‍हिगदेदा जे ह्रुप लजी। थेनीगदे लाख सोम मुबा। थेनीगदे जम्‍मान लडाइ लबारी खम्‍बा ओच्‍छे भालादेन ढाल चलब लबारी खम्‍बागदे मुबा।

६ अमस्‍याह ग्‍लेसे ओस्‍पन ३,४०० किलो म्‍हुइ पिन्‍सी लडाइ लबारी खम्‍बा लाख गिक सिपाहीगदे इस्राएलग्‍याम भजी।

७ तर थे मुबा ग्‍लारी परमेश्‍वरला म्‍हि गिक खसी चुह्रङ् भिसी पाङ्‌जी, “ङाला ग्‍ले, ह्राङसे इस्राएलला सिपाहीगदेदा ह्राङदेन छ्‌याम आभोर्गो। इस्राएलदेन छ्‌याम परमप्रभु आरे, एफ्राइमला खजिबै म्‍हिगदेदेन छ्‌याम परमप्रभु आरे।

८ ह्राङसे आँट लसी लडाइ लसैनोन परमेश्‍वरसे ह्राङदा शत्रुगदेला ओन्‍छाङ्‌री ब्रेना लला। तिग्‍दा भिसम ढाना लबा कि ब्रेना लबा थे शक्ति परमेश्‍वरदेन छ्‌याम मुला।”

९ अमस्‍याह ग्‍लेसे परमेश्‍वरला म्‍हिदा चुह्रङ् भिसी पाङ्‌जी, “ङाइ इस्राएली सिपाहीगदेला लागिरी खर्च लबा ३,४०० किलो म्‍हुइला बारेरी चा तिग लसे?”

परमेश्‍वरला म्‍हिसे चुह्रङ् भिसी जोहाब पिन्‍जी, “ह्राङदा परमेश्‍वरसे थे भन्‍दा ल्‍हानान पिन्‍खम्‍ला।”

१० थेतबासेलमा अमस्‍याह ग्‍लेसे एफ्राइमग्‍याम भबा सिपाहीगदेदा फेसी दिमरी पुइजी। जमाहेन्‍से थेनीगदे यहूदादेन छ्‌याम बोमो खजी, ओच्‍छे थेनीगदे बोमोसे मे दोसी ह्राङ ह्राङला दिमरी निजी।

११ जमाहेन्‍से अमस्‍याह ग्‍लेसे ह्राङला सिपाहीगदेदा आँट पिन्‍सी चजा भिबा होपरी भोर्जी। ओच्‍छे थेनीगदेसे थेरी सेइरला हजार च्‍युइ म्‍हिगदेदा साइजी।

१२ यहूदाला सिपाहीगदेसे हजार च्‍युइ म्‍हिगदेदा चा छोन्‍बोन चुङ्‌जी, ओच्‍छे पहराला जोरी भोर्सी थेग्‍याम मार भ्‍याङ्‌जी। थेग्‍याम मार ताइसी थेनीगदे जम्‍मान छ्‌याकछिक निजी।

१३ थेनोन धुइरी अमस्‍याह ग्‍लेसे लडाइरी आभोर्ना दिमरी पुइबा सिपाहीगदेसे यहूदाला सामरिया शहरगदेहेन्‍से बेथ-होरोन शहरधोनाला म्‍हिगदेदेन छ्‌याम लडाइ लजी। थेनीगदेसे थे शहरगदेरी हजार सोम म्‍हिगदे साइजी, ओच्‍छे ल्‍हानान सामानगदे ब्‍यन्‍सी भोर्जी।

१४ एदोमीगदेदा ब्रेना लसी दोःमा अमस्‍याह ग्‍लेसे सेइरला म्‍हिगदेला लागदे भसी ह्राङलान ला स्‍होजी। थेसे थेनोन लादा पूजा लजी, ओच्‍छे थे लाला लागिरी मेरी ख्राङ्‌सी बलि लजी।

१५ थेतबासेलमा परमप्रभु अमस्‍याहदेन छ्‌याम बोमो खसी अगमवक्ता गिक पुइखजी। ओच्‍छे थे अगमवक्तासे थेदा चुह्रङ् भिसी पाङ्‌जी, “ह्राङदान तेन्‍बा म्‍हिगदेदा मी एला याग्‍याम जोगब लबारी आखम्‍बा लाला लिच्‍छा ए तिग्‍दा भ्रबा?”

१६ थे अगमवक्तासे थेह्रङ् पाङ्‌बान लमा ग्‍लेसे चुह्रङ् भिसी पाङ्‌जी, “तिग ग्‍लेदा सल्‍लाह पिन्‍बारी ङन्‍से एदा धम्‍बा मुला? कुटिसी चिउ। तिग्‍दा एसे ह्राङसे ह्राङदान गोजाला धाररी थान्‍बा?”

तर चु ताम पाङ्‌सी जे अगमवक्ता कुटिसी चिजी, “ह्राङसे ङाला सल्‍लाह आङ्‌यान्‍बासे लमा परमेश्‍वरसे ह्राङदा नाश लबारी पक्‍का लसी जिन्‍बा मुला भिबा ताम ङादा था मुला।”

इस्राएलदेन छ्‌याम लडाइ तबा

२ ग्‍ले १४:८-२०

१७ जमाहेन्‍से यहूदाला ग्‍ले अमस्‍याहसे ह्राङदा सल्‍लाह पिन्‍बा म्‍हिगदेदेन छ्‌याम सल्‍लाह लजी। ओच्‍छे लडाइ लबाला लागिरी इस्राएलला ग्‍ले यहोआहाजला झा, येहूला छाया येहोआशदा, “खउ, य्‍हाङ ह्राङ ह्राङ न्‍हङ्‌री लडाइ लाइ” भिसी धाक उन्‍जी।

१८ तर इस्राएलला ग्‍ले येहोआशसे यहूदाला ग्‍ले अमस्‍याहदा चुह्रङ् भिसी जोहाब भ्रिसी पुइजी, “लेबनान य्‍हुल्‍साला देस्‍याला दोङ गिकसे लेबनान य्‍हुल्‍सालान स्‍युक्‍पाला दोङ गिकदा चुह्रङ् भिसी समाचार पुइजी, ‘एला झामेदा ङाला झादेन छ्‌याम ब्‍याह लसी पिन्‍गो।’ जमाहेन्‍से लेबनान य्‍हुल्‍सालान ह्रि जन्‍तु गिक थे देस्‍याला दोङ मुबा ग्‍लाग्‍याम खजी। ओच्‍छे थे देस्‍याला दोङदा नाङ्‌सी निजी।

१९ ‘एदोमदा ढाजी’ भिसी एसे घमण्‍ड लबा मुला। ए ह्राङलान दिमरी चिउ। तिग्‍दा एसे ह्राङदाएनोन, यहूदादाएनोन नाश तना लबारी ह्राङलान ज्‍यान गोजाला धाररी थान्‍बा?”

२० तर अमस्‍याह ग्‍लेसे थे तामदा वास्‍तान आलनी। चु मी परमेश्‍वरसेन थेनीगदेदा येहोआशला यारी जिम्‍मा पिन्‍बारी छ्‌याइबा मुबा। तिग्‍दा भिसम थेनीगदेसे एदोमला लागदेदा तेन्‍बा मुबा।

२१ थेतबासेलमा इस्राएलला ग्‍ले येहोआश लडाइ लबाला लागिरी तयार तजी। ओच्‍छे यहूदाला ग्‍ले अमस्‍याहदेन छ्‌याम यहूदाला बेथ-शेमेश भिबा ग्‍लारी इस्राएलला ग्‍ले येहोआशसे लडाइ लजी।

२२ लडाइरी इस्राएलदेन छ्‌याम ब्रेबासे लमा यहूदाला जम्‍मान सिपाहीगदे य्‍हार्सी ह्राङ ह्राङला दिमरी निजी।

२३ ओच्‍छे येहोआशला झा, अहज्‍याहला छाया, यहूदाला ग्‍ले अमस्‍याहदा इस्राएलला ग्‍ले येहोआशसे बेथ-शेमेशरी चुङ्‌सी यरूशलेमरी भजी। जमाहेन्‍से येहोआश ग्‍ले यरूशलेमरी निसी एफ्राइम म्रापहेन्‍से कुने-म्रापधोनाला पर्खाल फुप्‍सी पिन्‍जी। थे म्राप न्‍हीला गुङ्‌ला पर्खाल चा ओस्‍पन ग्‍यार्जा न्‍ही मिटर ह्रेङ्‌बा मुबा।

२४ जमाहेन्‍से येहोआश ग्‍लेसे ओबेद-एदोमला जिम्‍मारी थान्‍बा परमप्रभुला मन्‍दिररी स्‍याप्‍बा जम्‍मान म्‍हार, म्‍हुइदेन जम्‍मान ताङ्‌गदे ओच्‍छे ग्‍लेखाङ्‌री मुबा ल्‍हानान महङ्‌गो स्‍हेगदे भोर्सी सामरियारी निजी। ओच्‍छे येहोआशसे अमस्‍याह ग्‍लेदेन छ्‌यामनोन थेला म्‍हिगदेदाएनोन चुङ्‌सी भोर्जी।

२५ यहोआहाजला झा इस्राएलला ग्‍ले येहोआश सिमाहेन्‍सेनोन योआशला झा यहूदाला ग्‍ले अमस्‍याह च्‍युक ङ्‌हा दिङधोना सोजी।

२६ अमस्‍याह ग्‍लेसे शासन लबा धुइला शुरूहेन्‍से थुम्‍बा धुइधोनाला जम्‍मान तामगदे यहूदादेन इस्राएलला ग्‍लेगदेला काइरन भ्रिबा किताबरी भ्रिबा मुला।

२७ परमप्रभुदा म्‍लेःसी निबा धिनकुनुहेन्‍सेन यरूशलेमरी अमस्‍याह ग्‍लेदा बिरोध लसी साइबारी जाल लबा मुबा। थेतबासेलमा अमस्‍याह ग्‍ले य्‍हार्सी लाकीश शहररी निजी। तर थेला लिच्‍छा लिच्‍छा म्‍हिगदे पुइसी थेदा लाकीशरीन साइजी।

२८ जमाहेन्‍से थेनीगदेसे थेला लाश तादा काप्‍सी यरूशलेमरी भजी। ओच्‍छे थेदाएनोन ग्‍लेगदेदा ल्‍हुबारी स्‍होबा दाऊदला शहररी मुबा धुर्सारी ल्‍हुजी।

उज्‍जियाह यहूदाला ग्‍ले दोबा

२ ग्‍ले १४:२१-२२; १५:१-७

२६

जमाहेन्‍से यहूदाला जम्‍मान म्‍हिगदेसे उज्‍जियाहदा थेलान आबा अमस्‍याहला साटोरी ग्‍ले स्‍होजी। थे धुइरी उज्‍जियाह च्‍युक ढु दिङ तबा मुबा।

२ अमस्‍याह सिमाहेन्‍से उज्‍जियाहसे एलात शहरदा ह्राङला यारी किन्‍सी दोःसी स्‍होजी।

३ ग्‍ले दोबा धुइरी उज्‍जियाह च्‍युक ढु दिङला मुबा। यरूशलेमरी थेसे बोगल न्‍हीसे च्‍युक न्‍ही दिङधोना शासन लबा मुबा। थेला आमाला मिन चा यकोल्‍याह मुबा। यकोल्‍याह यरूशलेमला मुबा।

४ थेसेनोन ह्राङला आबा अमस्‍याहसे ह्रङ्‌नोन परमप्रभुला ओन्‍छाङ्‌री जुन ताम ठीक मुबा थेनोन ताम लजी।

५ परमेश्‍वरदा मान लतोःला भिसी लोप्‍बा जकरियाला धुइधोना थेसे सेमहेन्‍सेन परमेश्‍वरला ग्‍याम म्‍हाइजी। थेसे परमप्रभुदा म्‍हाइबाला म्‍हाइबान लदेधोना परमेश्‍वरसे थेदा फलिफाप तना लजी।

६ थेसे पलिश्‍तीगदेदेन छ्‌याम लडाइ लजी, ओच्‍छे थेसे गात, यब्‍नेदेन अश्‍दोद शहरला पर्खालगदे फुप्‍सी पिन्‍जी। थेसे अश्‍दोद शहरला ङाम्‍रीदेन पलिश्‍तीगदेला य्‍हुल्‍सारी शहरगदे स्‍होजी।

७ ओच्‍छे पलिश्‍तीगदेदा, गूर-बालरी चिबा अरबीगदेदादेन मोनीगदेदा ब्रेना लबारी थेदा परमेश्‍वरसे ह्रो लजी।

८ अम्‍मोनीगदेसे उज्‍जियाह ग्‍लेदा दिङएनोन दाङ्‌सी तिरो फामुबा, ओच्‍छे मिश्र य्‍हुल्‍साला साँधधोनान उज्‍जियाह ग्‍लेला मिन चलब तबा मुबा। तिग्‍दा भिसम थे ल्‍हानान शक्तिशाली तबा मुबा।

९ थेसे यरूशलेमरी कुने-म्रापदेन ब्‍याँसीपट्टिला म्रापगदे ओच्‍छे पर्खालला कुनी कुनीरी धरहरा स्‍होसी यरूशलेम शहरदा जोगब लसी थान्‍जी।

१० थेसे तोङ्‌तोङ्‌बा ग्‍लारीनोन धरहरागदे स्‍होजी, ओच्‍छे थेला म्‍हेमुइ ल्‍हानान मुबासे लमा थेसे ब्‍याँसीदेन गङ्‌पट्टि ल्‍हानान वदीगदे ख्‍वजी। थेला भु वारीरी गे लबा म्‍हिगदेदेन च्‍याबा म्‍हिगदे गङदेन न्‍हुपपट्टिला चे ग्‍ला न्‍हीरीन मुबा। तिग्‍दा भिसम थेदा खेती लबारी सेम निमुबा।

११ चु बाहेक सदन लडाइ लबारी तयार तसी चिबा तालिम किन्‍बा सिपाहीगदेला हुल गिकएनोन उज्‍जियाहदेन छ्‌याम मुबा। चु सिपाहीगदेदा सिपाहीगदेला मूल सचिव यहीएलदेन सिपाहीगदेला हाकिम मासेयाहसे झ्‍याबा अन्‍छार समूह समूह स्‍होसी ग्‍लेला सिपाहीगदेला हाकिम हनन्‍याहला जिम्‍मारी थान्‍बा मुबा।

१२ लडाइ लबारी खम्‍बा भङ्‌बा भङ्‌बा सिपाहीगदेदा कुल्‍बा मूल म्‍हिगदे चा म्‍हेमे म्‍हेमे अन्‍छार २,६०० जना मुबा।

१३ थे मूल म्‍हिगदेला तहरी ग्‍लेला शत्रुगदेदेन छ्‌याम लडाइ लबा सिपाहीगदेला अर्गु हुल गिकएनोन मुबा। थे सिपाहीगदेला हुलरी ३,०७,५०० जना मुबा।

१४ उज्‍जियाह ग्‍लेसे थे जम्‍मान सिपाहीगदेला लागिरी ढाल, भाला, टोप, कुरी क्‍वान्‍बा पाता, म्‍यादलीदेन हुर्दागदे स्‍होजी।

१५ धरहरादेन बुर्जागदेग्‍याम रोप्‍बाला लागिरी थेसे सीप मुबा म्‍हिगदेदा म्‍यागदेदेन घ्रेन घ्रेन युङ्‌बा रोप्‍बा मिशिनगदे यरूशलेमरी स्‍होपुङ्‌जी। चुह्रङ्‌बा घ्रेन घ्रेन हतियार याङ्‌बासेलमा उज्‍जियाह ग्‍लेला मिन जम्‍मान ग्‍लारी चलब तजी। थेतबासेलमा थे ल्‍हानान शक्तिशाली तजी।

घमण्‍ड लबासे लमा उज्‍जियाह ग्‍लेसे सजाय याङ्‌बा

१६ तर शक्तिशाली तबासेलमा उज्‍जियाह ग्‍ले घमण्‍डी दोजी। ओच्‍छे घमण्‍ड लबासे लमान थे नाश तजी। थेसे परमप्रभुला मन्‍दिर न्‍हङ्‌री वाङ्‌सी धूप म्राबा ग्‍लारी धूप म्रजी, ओच्‍छे थेसे परमप्रभु ह्राङला परमेश्‍वरसे कुल्‍बा तामदा वास्‍ता आलना ह्राङसे ह्राङदान धोका पिन्‍जी।

१७ तर उज्‍जियाह ग्‍लेदा थेह्रङ् आलउ भिसी पाङ्‌बाला लागिरी परमेश्‍वरला मन्‍दिररी पूजा लबा म्‍हि अजर्याह ग्‍लेला लिच्‍छा लिच्‍छा निजी। ओच्‍छे परमेश्‍वरला मन्‍दिररी पूजा लबा परमप्रभुला आँट मुबा अर्गु बोगल ब्‍लि म्‍हिगदेएनोन अजर्याहदेन छ्‌याम छ्‌यामनोन निजी।

१८ ओच्‍छे थेनीगदेसे उज्‍जियाह ग्‍लेदा चुह्रङ् भिसी पाङ्‌जी, “उज्‍जियाह ग्‍ले, परमप्रभुला लागिरी धूप म्राबा गे चा ह्राङला आहिन। चु गेला लागिरी मी हारूनना वंशदा धम्‍बा मुला। चु चोखो ग्‍लाग्‍याम ह्राङ फेप्‍गो। तिग्‍दा भिसम ह्राङसे परमप्रभु ह्राङला परमेश्‍वरसे कुल्‍बा तामदा वास्‍ता आलना ह्राङसे ह्राङदान धोका पिन्‍बा मुला। चु गे लसी ह्राङसे परमप्रभुग्‍याम तिगै मोलम आयाङ्।”

१९ यारी पोइमो ताङ् थोसी उज्‍जियाह ग्‍ले धूप म्राबारी ठीक तबा मुबा। उज्‍जियाह ग्‍ले परमेश्‍वरला मन्‍दिररी पूजा लबा म्‍हिगदेदेन छ्‌याम बोमो खबा मुबा। थे परमप्रभुला मन्‍दिर न्‍हङ्‌री धूप म्राबा ग्‍ला ङाम्‍री राप्‍सी चिबा मुबा। थेरीन मुबा धुइरी परमेश्‍वरला मन्‍दिररी पूजा लबा म्‍हिगदेला ओन्‍छाङ्‌रीन थेला ङ्‌होरी कोरे रोग थोन्‍जी।

२० परमेश्‍वरला लागिरी पूजा लबा जम्‍मान भन्‍दा घ्रेन म्‍हि अजर्याहदेन परमेश्‍वरला मन्‍दिररी पूजा लबा अर्गु म्‍हिगदेसे च्‍याना च्‍यानान ग्‍लेला ङ्‌होरी कोरे रोग थोन्‍जी। जमाहेन्‍से थेनीगदेसे ग्‍लेदा योना योना लसी परमेश्‍वरला मन्‍दिरग्‍याम मङ्‌ग्‍यार तेःजी। ओच्‍छे ग्‍ले ह्राङएनोन परमेश्‍वरला मन्‍दिरग्‍याम योना योना लसी मङ्‌ग्‍यार थोन्‍जी। तिग्‍दा भिसम चु रोग पुइखसी परमप्रभुसे थेदा सजाय पिन्‍बा मुबा।

२१ सोदेधोनान उज्‍जियाह ग्‍लेला ल्‍हुइग्‍याम कोरे रोग आम्‍हनी। कोरे रोगसे स्‍याप्‍बासे लमा थे सोदेधोनान अर्गुन दिमरी ह्राङ गिक जेन चितोःजी। जमाहेन्‍से थे दोःसी खाइमै परमप्रभुला मन्‍दिररी वाङ्आम्‍याङ्‌नी। थेसे य्‍हुल्‍साला लागिरीनोन तिगै गे लआम्‍याङ्‌नी। ओच्‍छे थेलान झा योतामसे ग्‍लेखाङ्‌ला जम्‍मान गे लबान य्‍हुल्‍साथोरी शासन लबारी छ्‌याइजी।

२२ उज्‍जियाह ग्‍लेसे शासन लबा धुइरी तबा अर्गु तामगदे शुरूहेन्‍से थुम्‍बा धुइधोनाला जम्‍मान तामगदे आमोजला झा यशैया अगमवक्तासे भ्रिबा मुला।

२३ उज्‍जियाह ग्‍ले सिजी, ओच्‍छे म्‍हिगदेसे थेला लाश ग्‍लेगदेला धुर्सा ङाम्‍री मुबा भुरी ल्‍हुजी। तिग्‍दा भिसम म्‍हिगदेसे, “थे कोरे रोगसे स्‍याप्‍बा म्‍हि हिन्‍ना” भिसी पाङ्‌मुबा। जमाहेन्‍से थेला साटोरी थेलान झा योताम ग्‍ले दोजी।

योताम यहूदाला ग्‍ले दोबा

२ ग्‍ले १५:३२-३८

२७

ग्‍ले दोबा धुइरी योताम बोगल गिकसे ङ्‌हा दिङ तबा मुबा। थेसे यरूशलेमरी च्‍युक ढु दिङधोना शासन लजी। थेला आमा चा सादोकला झामे यरूशा मुबा।

२ थेसे ह्राङला आबा उज्‍जियाहसे ह्रङ्‌नोन लसी परमप्रभुला ओन्‍छाङ्‌री जुन ताम ज्‍यबा मुबा थेनोन ताम लजी। तर परमप्रभुला मन्‍दिररी वाङ्‌सी आबासे ह्रङ्‌नोन पाप चा आलनी। तसैनोन म्‍हिगदेसे चा पापथोरी झन पाप लजी।

३ योतामसे परमप्रभुला मन्‍दिरला तोरपट्टिला मूल म्राप दोःसी स्‍होजी। ओच्‍छे थेसे गङ्‌पट्टिला ओफेल शहरला न्‍होङ्‌बा पर्खालएनोन दोःसी स्‍होबाला लागिरी ल्‍हानान गे लजी।

४ थेसे यहूदा य्‍हुल्‍साला गङ्‌पट्टि शहरगदे स्‍होजी, ओच्‍छे ह्रिला नोबा नोबा ग्‍लागदेरी जोगब लबा ग्‍लादेन धरहरागदे स्‍होजी।

५ योतामसे अम्‍मोन य्‍हुल्‍साला ग्‍ले ओच्‍छे थेला सिपाहीगदेदेन छ्‌याम लडाइ लजी। ओच्‍छे थेसे थेनीगदेदा ब्रेना लजी। जमाहेन्‍से अम्‍मोनीगदेसे योतामदा ३,५०० किलो म्‍हुइ, २५,००० मुरी ग्‍वादेन २५,००० मुरी जौ पिन्‍जी। थेनीगदेसे चुह्रङ् लसी सोम दिङधोना योतामदा तिरो फाजी।

६ परमप्रभु ह्राङला परमेश्‍वरला ओन्‍छाङ्‌री ज्‍यबा बानीबेहोर थोबासे लमा योताम ल्‍हानान शक्तिशाली तजी।

७ योताम ग्‍लेसे शासन लबा धुइरी तबा अर्गु तामगदेदेन थेसे लडाइ लबा जम्‍मान ताम ओच्‍छे थेसे लबा अर्गु जम्‍मान गेगदेला बारेरी इस्राएलदेन यहूदाला ग्‍लेगदेला काइरन भ्रिबा किताबरी भ्रिबा मुला।

८ ग्‍ले दोबा धुइरी योताम बोगल गिकसे ङ्‌हा दिङ तबा मुबा। थेसे यरूशलेमरी च्‍युक ढु दिङधोना शासन लजी।

९ योताम सिजी, ओच्‍छे थेदा दाऊदला शहररी ल्‍हुजी। जमाहेन्‍से थेला साटोरी थेलान झा आहाज ग्‍ले दोजी।

आहाज यहूदाला ग्‍ले दोबा

२ ग्‍ले १६:१-५

२८

आहाज ग्‍ले दोमा बोगल गिक दिङ तबा मुबा। थेसे यरूशलेमरी च्‍युक ढु दिङधोना शासन लजी। थेसे ह्राङला म्‍हेमे दाऊदसे लबा ह्रङ् लसी परमप्रभुला ओन्‍छाङ्‌री जुन ताम ज्‍यबा मुबा थेनोन ताम आलनी।

२ थे इस्राएलला ग्‍लेगदेला सिउरी भ्रजी, ओच्‍छे बाल लाला मूर्तिगदेएनोन स्‍होपुङ्‌जी।

३ थेसे बेन-हिन्‍नोमला ब्‍याँसीरी बलिएनोन लजी। जुन य्‍हुल्‍ला म्‍हिगदेदा परमप्रभुसे इस्राएलीगदेला ङाच्‍छाग्‍याम तेःसी ताप्‍बा मुबा। थेनोन य्‍हुल्‍ला म्‍हिगदेला नाइबा बानीबेहोर अन्‍छार भ्रसी आहाज ग्‍लेसे ह्राङलान झादाएनोन मेरी ख्राङ्‌सी बलि लजी।

४ थेसे नोबा नोबा ग्‍लागदेदेन गङ्‌गदेला जो जोरी ओच्‍छे भुम्‍मा तबा जम्‍मान दोङटारी बलि लबान धूप म्रजी।

अरामदेन इस्राएल ढिक्‍सी आहाजदेन छ्‌याम लडाइ लबा

५ थेतबासेलमा परमप्रभु थेला परमेश्‍वरसे थेदा अरामला ग्‍लेदेन छ्‌याम ब्रेना लजी। ओच्‍छे अरामला म्‍हिगदेसे ब्रेना लसी थेला म्‍हिगदे न्‍हङ्‌ला ल्‍हानान म्‍हिगदेदा चुङ्‌सी दमस्‍कसरी भोर्जी।

इस्राएलला ग्‍लेदेन छ्‌यामएनोन थेला लडाइ तजी। ओच्‍छे इस्राएलला ग्‍लेसेनोन थेदा ब्रेना लजी।

६ तीरेरीन रमल्‍याहला झा पेकहसे यहूदाला १,२०,००० सिपाहीगदेदा साइजी। तिग्‍दा भिसम यहूदाला म्‍हिगदेसे परमप्रभु ह्राङला आखेम्‍हेमेगदेला परमेश्‍वरदा ख्‍लाबा मुबा।

७ जिक्री मिन लबा एफ्राइमी सिपाही गिकसे ग्‍लेला झा मासेयाहदेन ग्‍लेखाङ् च्‍याबा मूल म्‍हि अज्रीकामदा साइजी। ओच्‍छे ग्‍लेला मूल मन्‍त्री एल्‍कानादाएनोन साइजी।

८ यहूदाला म्‍हिगदे ह्राङलान य्‍हुल्‍ला म्‍हिगदे तसैनोन इस्राएलीगदेसे यहूदाला म्रिङ्‌म्‍हेमेदेन कोलागदे लसी लाख न्‍हीदा चुङ्‌सी भोर्जी। ओच्‍छे थेनीगदेसे ल्‍हानान माल सामानगदेएनोन ब्‍यन्‍सी सामरियारी भोर्जी।

ओदेद अगमवक्ता

९ तर सामरियारी ओदेद मिन लबा परमप्रभुला अगमवक्ता गिक मुबा। सिपाहीगदे सामरियारी दोःसी खबान लबा धुइरी थे अगमवक्ता सिपाहीगदेदा स्‍याप्‍बारी निजी। ओच्‍छे अगमवक्तासे थे सिपाहीगदेदा चुह्रङ् भिसी पाङ्‌जी, “यहूदाला म्‍हिगदे म्राङ्‌सी परमप्रभु एनीगदेला आखेम्‍हेमेला परमेश्‍वर बोमो खबा मुबा। थेतबासेलमा परमप्रभुसे थेनीगदेदा एनीगदेला यारी जिम्‍मा पिन्‍बा हिन्‍ना। तर एनीगदेसे चा बोमोला झोकरी थेनीगदेदा नाश लजी।

१० एनीगदेसे यहूदादेन यरूशलेमला ह्रेम्‍फेबेदेन म्रिङ्‌म्‍हेमे न्‍हीदान घ्‍याबादेन घ्‍याबास्‍या स्‍होबारी छ्‌याइबा मुला। थेह्रङ् लमाहेन्‍से एनीगदेएनोन परमप्रभुला ओन्‍छाङ्‌री पाप लबा म्‍हि आदोनी?

११ थेतबासेलमा दाहेन्‍से एनीगदेसे ङाला ताम ङ्‌यान्‍गो। एनीगदेसे चुङ्‌सी भबा ह्राङला ज्‍योज्‍यो आले, नाना आङागदेदा दोःसी पुइगो, आहिन्‍सम बोमोला झोकरी परमप्रभुसे एनीगदेदाएनोन सजाय पिन्‍ना।”

१२ जमाहेन्‍से एफ्राइमला कोइ कोइ मूल म्‍हिगदेसे लडाइग्‍याम दोःसी खबान लबागदेदा स्‍याप्‍जी। थे मूल म्‍हिगदे चा येहोहानानना झा अजर्याह, मशिल्‍लेमोतला झा बेरेक्‍याह, शल्‍लूमला झा येहिजक्‍याहदेन हद्‌लैला झा अमासा मुबा।

१३ थे मूल म्‍हिगदेसे चुह्रङ् भिसी पाङ्‌जी, “एनीगदेसे चुङ्‌सी भबा थे म्‍हिगदेदा चुरी आभउ, एनीगदेसे तिग गे लबान मुला, थे गेसे लमा परमप्रभुसे य्‍हाङदा सजाय पिन्‍ना। तिग एनीगदेदा अझै य्‍हाङथोरी पापदेन सजाय काप्‍बा सेम मुला? तिग्‍दा भिसम य्‍हाङसे पाप लसी जिन्‍बा मुला, ओच्‍छे इस्राएलीगदेदा म्राङ्‌सी परमप्रभु ल्‍हानान बोमो खबा मुला।”

१४ थेतबासेलमा इस्राएलला सिपाहीगदेसे चुङ्‌सी भबा म्‍हिगदेदा मूल म्‍हिगदेदेन य्‍हुल्‍साला जम्‍मान म्‍हिगदेला ओन्‍छाङ्‌रीन ख्‍लासी पिन्‍जी। ओच्‍छे ब्‍यन्‍सी भबा जम्‍मान मालसामानएनोन दोःसी पिन्‍जी।

१५ थेनीगदेसे चुङ्‌सी भबा म्‍हिगदेदा थेनोन मूल म्‍हि ब्‍लिला जिम्‍मारी पुइजी। ओच्‍छे थेरी लिङ्‌गडीन मुबा म्‍हिगदेदा थेनीगदेसे ब्‍यन्‍सी भबा क्‍वानगदेन क्‍वान्‍बारी पिन्‍जी। थेह्रङ् लसी चुङ्‌सी भबा म्‍हिगदेदा थेनीगदेसे क्‍वानदेन लक्‍खम क्‍वान्‍सी पिन्‍जी। ओच्‍छे चबा थुङ्‌बा पिन्‍सी थेनीगदेदा छ्‌युगुएनोन फोर्सी पिन्‍जी। ओच्‍छे ल्‍हानान ब्‍लप्‍सी भ्रबारीन आखम्‍बागदेदा गधारी क्रेपुङ्‌जी, ओच्‍छे थेनीगदेला ज्‍योज्‍यो आलेगदे मुबा खजुरला दोङगदेला शहर यरीहोधोनान सबरी निजी। जमाहेन्‍से थेनीगदे ब्‍लि चा सामरियारीन दोःसी खजी।

आहाज ग्‍लेसे अश्‍शूरला ग्‍लेदेन छ्‌याम ह्रो म्‍हाइबा

२ ग्‍ले १६:७-९

१६ थेनोन धुइरी आहाज ग्‍लेसे ह्रो याङ्‌बाला लागिरी अश्‍शूरला ग्‍ले मुबा ग्‍लारी म्‍हि पुइजी।

१७ तिग्‍दा भिसम एदोमीगदे दोःसीनोन यहूदादेन छ्‌याम लडाइ लबारी खबा मुबा। ओच्‍छे यहूदादा ढासी यहूदाला म्‍हिगदेदा चुङ्‌सी भोर्बा मुबा।

१८ ओच्‍छे पलिश्‍तीगदेसेनोन यहूदाला लोपट्टिला शहरगदेदेन न्‍हुपपट्टिला चेरी मुबा शहरगदे ह्राङला यारी किन्‍बा मुबा। पलिश्‍तीगदेसे यहूदाला बेथ-शेमेश, अय्‍यालोन, गदेरोत, सोखो, तिम्‍ना, गिम्‍जोदेन क्‍यारक्‍युरला नाम्‍सागदेएनोन ह्राङला यारी किन्‍बा मुबा।

१९ यहूदाला ग्‍ले आहाजसे लमान परमप्रभुसे यहूदादा जजा स्‍होबा मुबा। तिग्‍दा भिसम थेसे परमप्रभुदा म्‍लेःसी यहूदारी ल्‍हानान नाइबा गेगदे लबा मुबा।

२० जमाहेन्‍से अश्‍शूरला ग्‍ले तिग्‍लत-पिलेसेर यहूदारी खजी। तर थेसे यहूदाला ग्‍ले आहाजदा ह्रो लतोःबा ग्‍लारी झन दुख चा पिन्‍जी।

२१ आहाज ग्‍लेसे परमप्रभुला मन्‍दिर, ग्‍लेखाङ्‌देन ह्राङला सिपाहीगदेग्‍याम तिगै स्‍हेगदे किन्‍सी अश्‍शूरला ग्‍लेदा पिन्‍जी। तर थेह्रङ् लसी पिन्‍बाएनोन तिगै गेआखेल्‍बा तजी।

आहाज ग्‍लेसे लबा पाप

२२ चुनोन आहाज ग्‍लेसे ह्राङदा दुख तबा धुइरी परमप्रभुला बिरोध लसी पापथोरी झन पाप लजी।

२३ ओच्‍छे आहाज ग्‍लेसे ह्राङदा ब्रेना लबा दमस्‍कसला लागदेला लागिरी बलि लजी। तिग्‍दा भिसम थेसे चुह्रङ् भिसी खेन्‍बा मुबा, “आरामला ग्‍लेगदेदा थेनीगदेलान लागदेसे ह्रो लबा मुला। थेतबासेलमा ङादाएनोन थे लागदेसे ह्रो लगै भिसी ङाइ थेनीगदेला लागिरी बलि लला।” तर पाङ्‌नोन तोःमा, थेनोन लागदेसे थेदेन जम्‍मान इस्राएलीगदेदा नाश तना लबा मुबा।

२४ आहाज ग्‍लेसे परमप्रभुला मन्‍दिरला जम्‍मान ताङ्‌गदे तेःसी भोर्जी। ओच्‍छे परमप्रभुला मन्‍दिरला म्रापगदेएनोन ढुङ्‌सी पिन्‍जी। थेसे यरूशलेमला ग्‍याम ग्‍यामरी बलि फुल्‍बा ग्‍लागदे स्‍होजी।

२५ थेसे यहूदाला शहर शहररी अर्गु लागदेला लागिरी बलि फुल्‍बारी नोबा नोबा ग्‍लारी मुबा ह्रङ्‌बान लाथानगदे स्‍होजी। चुह्रङ् लसी थेसे परमप्रभु ह्राङला आखेम्‍हेमेगदेला परमप्रभु परमेश्‍वरदा ल्‍हानान बोमो खना लजी।

२६ थेसे शासन लबा धुइरी तबा तामगदे शुरूहेन्‍से थुम्‍बाधोनाला जम्‍मान तामगदे यहूदादेन इस्राएलला ग्‍लेगदेला काइरन भ्रिबा किताबरी भ्रिबा मुला।

२७ आहाज ग्‍ले सिजी, जमाहेन्‍से थेदा यरूशलेम शहररी ल्‍हुजी। तर थेदा म्‍हिगदेसे इस्राएलला ग्‍लेगदेला धुर्सारी आल्‍हुनी। जमाहेन्‍से थेला साटोरी थेलान झा हिजकिया ग्‍ले दोजी।

हिजकिया यहूदाला ग्‍ले दोबा

२ ग्‍ले १८:१-३

२९

ग्‍ले दोमा हिजकिया बोगल गिकसे ङ्‌हा दिङ तबा मुबा। ओच्‍छे थेसे यरूशलेमरी बोगल गिकसे कू दिङधोना शासन लजी। थेला आमाला मिन अबिया मुबा। थे जकरियाला झामे मुबा।

२ हिजकियासे ह्राङला म्‍हेमे दाऊदसे लबा ह्रङ्‌नोन लसी परमप्रभुला ओन्‍छाङ्‌री जुन ताम ज्‍यबा मुबा थेनोन ताम लजी।

हिजकियासे परमप्रभुला मन्‍दिर शुद्ध लबा

३ ह्राङ ग्‍ले दोबा शुरूला दिङला शुरूलान लरी हिजकियासे परमप्रभुला मन्‍दिरला म्रापगदे ठोङ्‌जी। ओच्‍छे थेसे न्‍होङ्‌बा स्‍हेगदे स्‍होजी।

४ थेसे परमेश्‍वरला मन्‍दिररी पूजा लबा म्‍हिगदेदेन लेवीगदेदा ङ्‌योइसी परमप्रभुला मन्‍दिरला स्‍यारपट्टिला ख्राङ्‌गारी ह्रुप लजी।

५ ओच्‍छे हिजकिया ग्‍लेसे थेनीगदेदा चुह्रङ् भिसी पाङ्‌जी, “लेवीगदे एनीगदेसे ङाला ताम ज्‍यना लसी ङ्‌यान्‍गो। एनीगदेसे दन्‍देन ह्राङसे ह्राङदा शुद्ध स्‍होउ। ओच्‍छे परमप्रभु एनीगदेला आखेम्‍हेमेगदेला परमेश्‍वरला मन्‍दिरदा शुद्ध तना लउ, ओच्‍छे चोखो ग्‍लारी मुबा नाइबा स्‍हेगदे तेःसी भ्‍याङ्‌गो।

६ य्‍हाङला आखेम्‍हेमेगदेसे मी परमेश्‍वरदा म्‍लेःसी परमप्रभु य्‍हाङला परमेश्‍वरला ओन्‍छाङ्‌री जुन ताम आज्‍यबा मुबा थेनोन ताम थेनीगदेसे लजी। ओच्‍छे परमेश्‍वरला मन्‍दिरदा तिगै वास्‍ता आलना थेनीगदेसे परमेश्‍वरपट्टि घ्‍याप दोजी।

७ थेनीगदेसे परमप्रभुला मन्‍दिरला दलानपट्टिला म्रापगदे बन्‍द लसी पिन्‍जी, ओच्‍छे नाङ्‌सल म्राबारीनोन ख्‍लाजी। थेनीगदेसे इस्राएलला परमेश्‍वरला मन्‍दिररी धूप म्राबारीदेन मेरी ख्राङ्‌सी बलि फुल्‍बारीनोन ख्‍लाजी।

८ थेतबासेलमा यहूदादेन यरूशलेमदा म्राङ्‌सी परमप्रभु बोमो खबा मुला, ओच्‍छे परमप्रभुसे थेनीगदेदा हेलादेन खिसी नातोःबा ओच्‍छे लोङ्‌बा डोबा थोतोःबा म्‍हि स्‍होबा मुला। थे ताम मी एनीगदेसेन म्राङ्‌बा मुला।

९ थेतबासेलमान य्‍हाङला आखेम्‍हेमेगदेदा तरवारसे ताम्‍सी साइजी। ओच्‍छे य्‍हाङला झा झामेगदेदेन म्रिङगदेदा चा चुङ्‌सी भोर्बा मुला।

१० दाहेन्‍से य्‍हाङदेन छ्‌याम परमप्रभु बोमो आखगै भिसी य्‍हाङला परमप्रभु इस्राएलला परमेश्‍वरदेन छ्‌याम ङाइ कबुल गिक लबा सेम लबा मुला।

११ ङाला लेवी ज्‍योज्‍यो आलेगदे, दाहेन्‍से वास्‍ता आलना कुटिसी आचिउ! तिग्‍दा भिसम परमप्रभुसे ह्राङला ङाच्‍छापट्टि राप्‍सी ह्राङला गे लबाला लागिरीदेन ह्राङला लागिरी धूप म्राबारी एनीगदेदा धम्‍बा मुला।”

१२ जमाहेन्‍से चु लेवीगदेसे गे लबारी छ्‌याइजी,

कहाती वंशग्‍याम खबागदे चा

अमासैला झा महतदेन अजर्याहला झा योएल मुबा।

मरारी वंशग्‍याम खबागदे चा अब्‍दीला झा कीशदेन यहललेलला झा अजर्याह मुबा।

गेर्शोनी वंशग्‍याम खबागदे चा

जिम्‍माहला झा योआदेन योआला झा अदन मुबा।

१३ एलीजापानना वंशग्‍याम चा

शिम्रीदेन यहीएल मुबा।

आसापला वंशग्‍याम चा

जकरियादेन मत्तन्‍याह मुबा।

१४ हेमानना वंशग्‍याम चा

यहीएलदेन शिमी मुबा।

यदूतूनना वंशग्‍याम चा

शमायाहदेन उज्‍जीएल मुबा।

१५ चु जम्‍मान म्‍हिगदेसे ह्राङ ह्राङला ज्‍योज्‍यो आलेगदेदा ग्‍ला गिकरी ह्रुप लजी। ओच्‍छे थेनीगदेसे ह्राङसे ह्राङदान शुद्ध लजी। जमाहेन्‍से परमप्रभुसे कुल्‍बा अन्‍छारदेन ग्‍लेसे कुल्‍बा अन्‍छार परमप्रभुला मन्‍दिर शुद्ध लबारी परमप्रभुला मन्‍दिर न्‍हङ्‌री वाङ्‌जी।

१६ परमप्रभुला मन्‍दिर शुद्ध तना लबाला लागिरी परमेश्‍वरला मन्‍दिररी पूजा लबा म्‍हिगदे न्‍हङ्‌री वाङ्‌जी। ओच्‍छे परमप्रभुला मन्‍दिर न्‍हङ्‌री स्‍याप्‍बा जम्‍मान नाइबा खबा स्‍हेगदे थेनीगदेसे परमप्रभुला मन्‍दिरला ख्राङ्‌गारी भसी थान्‍जी। लेवीगदेसे थे जम्‍मान स्‍हेगदे दुइसी किद्रोन स्‍योङरी भोर्सी भ्‍याङ्‌जी।

१७ परमेश्‍वरला मन्‍दिर शुद्ध लबा गे चा थेनीगदेसे शुरूला लला शुरूला धिनकुनु शुरू लबा मुबा। भ्रेरेकुनु चा चुह्रङ् लसी शुद्ध लबान थेनीगदे परमप्रभुला मन्‍दिरला दलानधोनान दोःजी। ओच्‍छे अझै भ्रेरेधोना थेनीगदेसे परमप्रभुला मन्‍दिर शुद्ध लबा गेनोन लजी। चुह्रङ् लसी थेनीगदेसे परमप्रभुला मन्‍दिर शुद्ध लबा गे चा शुरूला लला च्‍युक ढु धिनकुनु जिन्‍ना लजी।

मन्‍दिर दोःसी परमप्रभुला छ्‌यारी अर्पण लबा

१८ जमाहेन्‍से लेवीगदे ग्‍लेखाङ्‌री निसी हिजकिया ग्‍लेदा चुह्रङ् भिसी पाङ्‌जी, “ङन्‍से मेरी ख्राङ्‌सी बलि फुल्‍बा ग्‍लादेन थेला जम्‍मान ताङ्‌गदे ओच्‍छे परमप्रभुदा फुल्‍बा गेङ थान्‍बा टेबुल, थेरी मुबा जम्‍मान सामानगदेदेन परमेश्‍वरला पूरन मन्‍दिर शुद्ध लसी जिन्‍जी।

१९ ओच्‍छे आहाज ग्‍लेसे शासन लबा धुइरी परमेश्‍वरसे कुल्‍बा तामदा वास्‍ता आलना भोर्बा जम्‍मान सामानगदेएनोन ङन्‍से भबा मुला। ओच्‍छे थे जम्‍मान सामानगदेदा शुद्ध लसी ङाच्‍छालान ग्‍लारी थान्‍बा मुला। थे जम्‍मान स्‍हेगदे परमप्रभुला लागिरी बलि फुल्‍बा ग्‍लाला ङाच्‍छापट्टि थान्‍बा मुला।”

२० हिजकिया ग्‍ले स्‍य्‍होरीन रेःसी शहरला मूल म्‍हिगदेदा ह्रुप लजी, ओच्‍छे हिजकिया ग्‍ले थेनीगदेदेन छ्‌यामनोन परमप्रभुला मन्‍दिररी निजी।

२१ ग्‍लेला म्‍हेमेदेन यहूदाला म्‍हिगदेला पाप माफ तबाला लागिरी ओच्‍छे परमेश्‍वरला मन्‍दिर शुद्ध तना लबाला लागिरी थेनीगदेसे गोर निस म्‍हे बहर, गोर निस ग्‍युदेन गोर निस ग्‍यु बोको भजी। ओच्‍छे परमेश्‍वरला मन्‍दिररी पूजा लबा हारूनना वंशला म्‍हिगदेदा ग्‍लेसे थे जम्‍मान जन्‍तुगदे परमप्रभुला लागिरी बलि फुल्‍बा ग्‍लारी बलि फुल्‍गो भिसी कुल्‍जी।

२२ थेतबासेलमा परमेश्‍वरला मन्‍दिररी पूजा लबा म्‍हिगदेसे म्‍हे बहरगदे साइजी, ओच्‍छे थे म्‍हे बहरगदेला का किन्‍सी थेनीगदेसे बलि फुल्‍बा ग्‍लारी स्‍वाजी। जमाहेन्‍से थेनीगदेसे ग्‍युगदे साइजी, ओच्‍छे थे ग्‍युगदेला का किन्‍सी बलि फुल्‍बा ग्‍लारी स्‍वाजी। जमाहेन्‍से ग्‍यु बोकोगदेएनोन साइजी, ओच्‍छे थे ग्‍यु बोकोगदेला का किन्‍सी थेनीगदेसे बलि फुल्‍बा ग्‍लारी स्‍वाजी।

२३ जमाहेन्‍से ग्‍लेदेन यहूदाला जम्‍मान म्‍हिगदेला ङाच्‍छापट्टि पापबलि फुल्‍बाला लागिरी बोकोगदे भजी, ओच्‍छे थेनीगदे जम्‍मासेन ह्राङ ह्राङला या थे बोकोथोरी थान्‍जी।

२४ ओच्‍छे थे बोकोगदे परमेश्‍वरला मन्‍दिररी पूजा लबा म्‍हिगदेसे साइजी। ओच्‍छे इस्राएलीगदे जम्‍मालान पाप माफ तबाला लागिरी पापबलि फुल्‍जी। तिग्‍दा भिसम इस्राएलीगदे जम्‍मालान लागिरी मेरी ख्राङ्‌सी फुल्‍बा बलिदेन पापबलि चा फुल्‍नोन तोःला भिसी ग्‍लेसे कुल्‍बा मुबा।

२५ परमप्रभुसे दाऊद ग्‍लेदा गाद अगमवक्तादेन नातान अगमवक्ताग्‍याम सुङ्‌बा ठिम अन्‍छार हिजकिया ग्‍लेसे लेवीगदेदा बुप्‍जेल, वीणादेन सारङ्‌गी पिन्‍जी, ओच्‍छे ह्राङ ह्राङला गे लउ भिसी कुल्‍जी।

२६ जमाहेन्‍से लेवीगदे चा दाऊद ग्‍लेला बाजागदे थोसी राप्‍जी, ओच्‍छे परमेश्‍वरला मन्‍दिररी पूजा लबा म्‍हिगदे चा बिगुल थोसी राप्‍जी।

२७ हिजकिया ग्‍लेसे मेरी ख्राङ्‌सी फुल्‍बा बलि फुल्‍गो भिसी कुल्‍जी। जमाहेन्‍से मेरी ख्राङ्‌सी फुल्‍बा बलि फुल्‍बान लबा धुइरी इस्राएलला ग्‍ले दाऊद ग्‍लेला बाजागदेदेन बिगुल ह्राप्‍सी परमप्रभुला जयजयकार लबान व्‍हाइ गोबारी छ्‌याइजी।

२८ मेरी ख्राङ्‌सी फुल्‍बा बलि फुल्‍सी आजिन्‍देधोना व्‍हाइ गोबागदेसे गोबाला गोबान लजी ओच्‍छे बिगुल ह्राप्‍बागदेसेनोन ह्राप्‍बाला ह्राप्‍बान लजी। ओच्‍छे जम्‍मान म्‍हिगदेसे चा परमप्रभुदा फ्‍या लजी।

२९ बलि फुल्‍सी जिन्‍माहेन्‍से ग्‍लेदेन थेरी मुबा जम्‍मान म्‍हिगदेसे दोःसी परमप्रभुदा फ्‍या लजी।

३० हिजकिया ग्‍लेदेन थेला सिपाहीगदेला हाकिमगदेसे लेवीगदेदा दाऊद ग्‍लेदेन आसाप अगमवक्तासे भ्रिबा छिक अन्‍छार परमप्रभुला जयजयकार लबान व्‍हाइ गोपुङ्‌जी। चुह्रङ् लसी ल्‍हानान ताङ्‌सी ताङ्‌सी थेनीगदेसे परमप्रभुला जयजयकार लजी, ओच्‍छे परमप्रभुदा फ्‍या लजी।

३१ जमाहेन्‍से हिजकिया ग्‍लेसे चुह्रङ् भिसी पाङ्‌जी, “दन्‍दे एनीगदेसे ह्राङसे ह्राङदान परमप्रभुला ओन्‍छाङ्‌री शुद्ध लबा मुला। थेतबासेलमा एनीगदे ह्राङ ह्राङला बलिदेन धन्‍यवादला बलिगदे भसी परमप्रभुला मन्‍दिररी खउ।” जमाहेन्‍से जम्‍मान म्‍हिगदे खसी ह्राङ ह्राङला बलिदेन धन्‍यवादला बलि फुल्‍जी। ओच्‍छे ह्राङ ह्राङला सेमसे म्‍हन्‍बा अन्‍छार मेरी ख्राङ्‌सी फुल्‍बा बलिएनोन फुल्‍जी।

३२ जम्‍मान म्‍हिगदेसे मेरी ख्राङ्‌सी फुल्‍बाला लागिरी भबा बलिगदे झ्‍यामा बोगल सोमसे च्‍युइ म्‍हे बहर, ग्‍यार्जा गिक ग्‍यु ओच्‍छे ग्‍यार्जा न्‍ही ग्‍यु बोको मुबा। चु जम्‍मान परमप्रभुला लागिरी मेरी ख्राङ्‌सी बलि फुल्‍जी।

३३ ओच्‍छे परमप्रभुला लागिरी फुल्‍बा बलिगदे चा ग्‍यार्जा ढु म्‍हे बहर, ओच्‍छे हजार सोम ग्‍युदेन बोकोगदे मुबा।

३४ तर परमेश्‍वरला मन्‍दिररी पूजा लबा म्‍हिगदे ल्‍हाना आरेबासे लमा थेनीगदेसे मेरी ख्राङ्‌सी बलि फुल्‍बा जम्‍मान जन्‍तुला ढि स्‍युआखम्‍नी। थेतबासेलमा थे गे आजिन्‍देधोना ओच्‍छे परमेश्‍वरला मन्‍दिररी पूजा लबा अर्गु म्‍हिगदेसे ह्राङसे ह्राङदान शुद्ध आलदेधोना थेनीगदेलान लेवी ज्‍योज्‍यो आलेगदेसे थेनीगदेदा ह्रो लजी। तिग्‍दा भिसम ह्राङसे ह्राङदान शुद्ध तना लबारी परमेश्‍वरला मन्‍दिररी पूजा लबा म्‍हिगदे भन्‍दा लेवीगदे ल्‍हानान होशियार तबा मुबा।

३५ मेरी ख्राङ्‌सी फुल्‍बा बलिदेन छ्‌यामनोन ढिक्‍ना लबा बलि फुल्‍बाला लागिरी छि ओच्‍छे अङ्‌गुरला निङ्‌गुदेन छ्‌यामनोन मेरी ख्राङ्‌सी फुल्‍बा बलि फुल्‍बाला लागिरी जम्‍मान स्‍हे तोःदेधोना मुबा। चुह्रङ् लसी परमप्रभुला मन्‍दिररी ङाच्‍छाला ह्रङ् लसीन परमप्रभुला गे लबारी छ्‌याइजी।

३६ हिजकिया ग्‍लेदेन जम्‍मान म्‍हिगदे ल्‍हानान ताङ्‌जी। तिग्‍दा भिसम चु जम्‍मान गे योना योना लबाला लागिरी परमेश्‍वरसे थेनीगदेदा ह्रो लबा मुबा।

मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड

३०

परमप्रभु इस्राएलला परमेश्‍वरला लागिरी इस्राएलीगदेसे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड परमप्रभुला मन्‍दिररी धङ्‌बारी यरूशलेमरी खउ भिसी इस्राएलदेन यहूदाला जम्‍मान म्‍हिगदेदा हिजकिया ग्‍लेसे समाचार पुइजी। ओच्‍छे एफ्राइमदेन मनश्‍शेला म्‍हिगदेदाएनोन चिट्ठी पुइजी।

२ इस्राएलीगदेसे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड ल न्‍हीरी धङ्‌गे भिसी ग्‍लेदेन ग्‍लेखाङ्‌ला मूल म्‍हिगदे ओच्‍छे यरूशलेमरी ह्रुप तबा जम्‍मान म्‍हिगदेसे सल्‍लाह लबा मुबा।

३ चु चाड ठिम अन्‍छार थेनीगदेसे ठीक धुइरी धङ्‌बारी आखम्‍नी, तिग्‍दा भिसम परमेश्‍वरला मन्‍दिररी पूजा लबा म्‍हिगदे जम्‍मासेन ह्राङसे ह्राङदान शुद्ध लबा आरेमुबा। ओच्‍छे म्‍हिगदेएनोन यरूशलेमरी ह्रुप तबा आरेमुबा।

४ थेतबासेलमा चु चाड ल न्‍हीरी धङ्‌गे भिसी पाङ्‌बा ताम ग्‍लेदेन जम्‍मान म्‍हिगदेदा सेम निजी।

५ जमाहेन्‍से परमप्रभु इस्राएलला परमेश्‍वरला लागिरी इस्राएलीगदेसे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बारी जम्‍मान म्‍हिगदे यरूशलेमरी खनोन तोःला भिसी ग्‍लेदेन ग्‍लेखाङ्‌ला मूल म्‍हिगदेसे बेर्शेबाहेन्‍से दानधोनाला इस्राएल य्‍हुल्‍सा नाङ्‌लान म्‍हिगदेदा पाङ्‌बाला लागिरी पक्‍का लजी। चु भन्‍दा ङाच्‍छा चुदेला म्‍हिगदेसे ठिम अन्‍छार चु चाड धङ्‌बा आरेमुबा।

६ हिजकिया ग्‍लेदेन ग्‍लेखाङ्‌ला मूल म्‍हिगदेसे कुल्‍बा अन्‍छार चुह्रङ् भिसी भ्रिबा चिट्ठी भोर्सी समाचार भोर्बा म्‍हिगदे इस्राएलदेन यहूदा य्‍हुल्‍सा नाङ्‌नोन निजी।

“इस्राएलला म्‍हिगदे, एनीगदे अश्‍शूरला ग्‍लेला याग्‍याम स्‍योर्बा मुला। थेतबासेलमा दाहेन्‍से एनीगदे अब्राहाम, इसहाकदेन इस्राएलला परमप्रभु परमेश्‍वरपट्टि दोःगो, थेएनोन एनीगदेपट्टि दोःला।

७ “एनीगदे ह्राङला आखेम्‍हेमेगदेदेन ह्राङला ज्‍योज्‍यो आलेगदे ह्रङ्‌बा आदोगो। थेनीगदेसे मी परमप्रभु थेनीगदेला आखेम्‍हेमेगदेला परमेश्‍वरला बिरोधरी पाप लबासे लमा परमप्रभुसे थेनीगदेदा सजाय पिन्‍सी नाश लजी। थे ताम मी एनीगदेसेन म्राङ्‌बा मुला।

८ एनीगदे परमप्रभुला लोङ्‌बा खबा बोमोला झोकग्‍याम जोगब तबाला लागिरी एनीगदेला आखेम्‍हेमेगदेसे ह्रङ्‌नोन एनीगदेसे ह्राङला सेम कोङ्‌ना आलउ। एनीगदेसे ह्राङसे ह्राङदान परमप्रभुला छ्‌यारी अर्पण लउ, ओच्‍छे परमप्रभुसे सदनना लागिरी चोखो स्‍होबा परमप्रभुला मन्‍दिररी खउ। ओच्‍छे परमप्रभु एनीगदेला परमेश्‍वरदा तेन्‍गो।

९ एनीगदे परमप्रभुपट्टि दोःजी भिसम एनीगदेला ज्‍योज्‍यो आलेगदेदेन झा झामेगदेदा चुङ्‌सी भोर्बागदेसे एनीगदेला ज्‍योज्‍यो आलेदेन झा झामेगदेदा दया लला। ओच्‍छे थेनीगदे दोःसी चु य्‍हुल्‍सारी खम्‍याङ्‌ला। तिग्‍दा भिसम परमप्रभु एनीगदेला परमेश्‍वर दयादेन माया लबा परमेश्‍वर हिन्‍ना। एनीगदे थेपट्टि दोःजी भिसम थेएनोन एनीगदेपट्टि दोःला।”

१० जमाहेन्‍से समाचार भोर्बा थे म्‍हिगदे एफ्राइमदेन मनश्‍शेला य्‍हुल्‍सा नाङ्‌नोन शहर शहररी निजी, ओच्‍छे थेनीगदे जबूलूनधोनान दोजी। तर थेनीगदेदा म्राङ्‌सी म्‍हिगदेसे नेबान खिसी लजी।

११ तसैनोन आशेर, मनश्‍शेदेन जबूलूनना कोइ कोइ म्‍हिगदेसे ह्राङसे ह्राङदान सोझो स्‍होसी यरूशलेमरी खजी।

१२ चुह्रङ् लसी ग्‍लेदेन ग्‍लेखाङ्‌ला मूल म्‍हिगदेसे परमप्रभुला बचन अन्‍छार कुल्‍बा तामरी सेम गिक तसी भ्रबारी परमेश्‍वरसे यहूदाला म्‍हिगदेला सेम गिकनोन तना लजी।

मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌जी

१३ खमिर आयुबा गेङ चसी धङ्‌बा चाड धङ्‌बारी ल न्‍हीरी ल्‍हानान म्‍हिगदे यरूशलेमरी ह्रुप तजी।

१४ ओच्‍छे यरूशलेमरी बलि फुल्‍बाला लागिरी स्‍होबा ग्‍लागदेदेन धूप म्राबाला लागिरी स्‍होबा ग्‍लागदे थेनीगदेसे छ्‌याकछिक लजी। ओच्‍छे थे जम्‍मान स्‍हेदा थेनीगदेसे किद्रोन स्‍योङरी भोर्सी भ्‍याङ्‌जी।

१५ थेनीगदेसे ल न्‍हीला च्‍युक ब्‍लि धिनकुनु इस्राएलीगदेसे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला ग्‍यु बोको साइजी। ठिम अन्‍छार शुद्ध आतबा लेवीगदेदेन परमेश्‍वरला मन्‍दिररी पूजा लबा म्‍हिगदे ल्‍हानान पेःजी। जमाहेन्‍से थेनीगदेसे ह्राङसे ह्राङदान शुद्ध लजी। ओच्‍छे मेरी ख्राङ्‌सी फुल्‍बा बलि परमप्रभुला मन्‍दिररी फुल्‍जी।

१६ जमाहेन्‍से परमेश्‍वरला म्‍हि मोशासे स्‍होबा ठिम अन्‍छार थेनीगदे ह्राङ ह्राङला ग्‍लारी चिजी। ओच्‍छे लेवीगदेग्‍याम किन्‍बा का परमेश्‍वरला मन्‍दिररी पूजा लबा म्‍हिगदेसे बलि फुल्‍बा ग्‍लारी स्‍वाजी।

१७ तर थेरी मुबा ल्‍हानान म्‍हिगदेसे ह्राङसे ह्राङदान शुद्ध तना लबा आरेमुबा। थेतबासेलमा थेनीगदेसे परमप्रभुला ओन्‍छाङ्‌री ह्राङ ह्राङसे भबा ग्‍यु बोको साइबारी आखम्‍नी। जमाहेन्‍से अशुद्ध तबा थे म्‍हिगदेला लागिरी लेवीगदेसे इस्राएलीगदे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला ग्‍यु बोकोगदे साइतोःजी।

१८ ठिम अन्‍छार एफ्राइम, मनश्‍शे, इस्‍साखारदेन जबूलूनग्‍याम खबा म्‍हिगदे न्‍हङ्‌ला ल्‍हानान म्‍हिगदे शुद्ध तबा आरेमुबा। तसैनोन थेनीगदेसे ठिमदा वास्‍तान आलना इस्राएलीगदे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌जी। तर हिजकिया ग्‍लेसे थेनीगदेला लागिरी चुह्रङ् भिसी प्रार्थना लजी, “परमप्रभु, थेनीगदे जम्‍मादान माफ लसी पिन्‍गो।

१९ तिग्‍दा भिसम थेनीगदेसे ठिम अन्‍छार ह्राङसे ह्राङदान शुद्ध तना आलसैनोन परमप्रभु थेनीगदेला आखेम्‍हेमेगदेला परमेश्‍वरदा थेनीगदेसे ह्राङला सेमहेन्‍सेन तेन्‍बा मुला।”

२० जमाहेन्‍से परमप्रभुसे हिजकिया ग्‍लेला प्रार्थना सान्‍सी म्‍हिगदेदा खम्‍ना लजी।

२१ यरूशलेमरी ह्रुप तबा इस्राएलीगदे जम्‍मान निसरेधोना ताङ्‌सी ताङ्‌सी खमिर आयुना गेङ चसी धङ्‌बा चाड धङ्‌जी। ओच्‍छे लेवीगदेदेन परमेश्‍वरला मन्‍दिररी पूजा लबा म्‍हिगदेएनोन थेननोन आतना धिनहुँनोन परमप्रभुला बाजा ह्राप्‍बान ल्‍हानान ताङ्‌सी ताङ्‌सी परमप्रभुला जयजयकार लजी।

२२ हिजकिया ग्‍लेसे खाह्रङ् लसी परमप्रभुदा तेन्‍तोःला भिबा ज्ञान बुद्धि मुबा लेवीगदेदा आँट खबा ताम पाङ्‌जी। चुह्रङ् लसी चाडरी थेनीगदेसे निसरेधोनान ढिक्‍ना लबा बलि फुल्‍बान परमप्रभु थेनीगदेला आखेम्‍हेमेगदेला परमेश्‍वरला जयजयकार लबान ह्राङ ह्राङला भो चबान चिजी।

२३ जम्‍मान म्‍हिगदेसे अझै अर्गु निसरेधोना चाड धङ्‌बा सेम लजी। थेतबासेलमा ताङ्‌बान ताङ्‌बान थेनीगदेसे अर्गु निसरेधोना चाड धङ्‌जी।

२४ यहूदाला ग्‍ले हिजकियासे हजार गिक म्‍हे बहरदेन हजार निस राग्‍यु म्‍हिगदेला लागिरी पिन्‍बा मुबा। ओच्‍छे ग्‍लेखाङ्‌ला मूल म्‍हिगदेसेएनोन हजार गिक म्‍हे बहरदेन हजार च्‍युइ राग्‍यु म्‍हिगदेला लागिरी पिन्‍बा मुबा। ओच्‍छे परमेश्‍वरला मन्‍दिररी पूजा लबा ल्‍हानान म्‍हिगदेसे ह्राङसे ह्राङदान शुद्ध तना लजी।

२५ ओच्‍छे यहूदाला जम्‍मान म्‍हिगदे, परमेश्‍वरला मन्‍दिररी पूजा लबा म्‍हिगदेदेन लेवीगदेएनोन ताङ्‌जी, ओच्‍छे इस्राएलग्‍याम खबा जम्‍मान म्‍हिगदेदेन छ्‌यामनोन यहूदादेन इस्राएलरी चिबा विदेशीगदेएनोन ताङ्‌जी।

२६ यरूशलेम शहररी ल्‍हानान म्‍हिगदे ताङ्‌जी। तिग्‍दा भिसम इस्राएलला ग्‍ले दाऊदला झा सोलोमनना धुइहेन्‍से खाइमै यरूशलेमरी चुह्रङ् लसी चाड धङ्‌बा आरेमुबा।

२७ थेरी जम्‍मान म्‍हिगदेदा मोलम पिन्‍बाला लागिरी परमेश्‍वरला मन्‍दिररी पूजा लबा म्‍हिगदेदेन लेवीगदे रेःजी। ओच्‍छे परमेश्‍वरसे थेनीगदेला बिन्‍ती सान्‍जी। तिग्‍दा भिसम थेनीगदेसे लबा प्रार्थना स्‍वर्गरी परमेश्‍वर धन्‍छ्‌याबा ग्‍लाधोनान दोबा मुबा।

हिजकिया ग्‍लेसे लबा परमेश्‍वरदा सेम निबा गे

३१

चुह्रङ् लसी चाड धङ्‌सी जिन्‍माहेन्‍से थेरी मुबा जम्‍मान यहूदीगदे यहूदाला शहर शहररी निजी। ओच्‍छे चोखो म्‍हन्‍सी ठाडो लसी क्‍याबा युङ्‌बागदे प्‍याक प्‍योक लसी भ्‍याङ्‌जी। ओच्‍छे अशेरा लुला मूर्तिगदेएनोन थेनीगदेसे छ्‌याकछिक लजी। यहूदा य्‍हुल्‍सादेन बेन्‍यामीन, एफ्राइमदेन मनश्‍शेला शहर नाङ्‌लान नोबा नोबा ग्‍लाला लाथानगदेदेन बलि लबारी स्‍होबा ग्‍लागदे फुप्‍सी पिन्‍जी। चु जम्‍मान गे लसी जिन्‍माहेन्‍से इस्राएलीगदे जम्‍मान ह्राङ ह्राङला शहरदेन आखेम्‍हेमेला नाम्‍सारी निजी।

२ जमाहेन्‍से हिजकिया ग्‍लेसे परमेश्‍वरला मन्‍दिररी पूजा लबा म्‍हिगदेदेन लेवीगदेदा ह्राङ ह्राङसे लतोःबा गे अन्‍छारला समूह स्‍होसी पिन्‍जी। थेनीगदेसे लतोःबा गे चा मेरी ख्राङ्‌सी बलि फुल्‍बादेन ढिक्‍ना लबा बलि फुल्‍बा, परमप्रभुला मन्‍दिरला म्राप म्रापरी परमेश्‍वरदा धन्‍यवाद पिन्‍बादेन परमेश्‍वरला जयजयकार लबा हिन्‍ना।

३ स्‍य्‍हो ङ्‌यसे मेरी ख्राङ्‌सी फुल्‍बा बलि फुल्‍बाला लागिरी ओच्‍छे ब्‍लप्‍बा न्‍हबा धिन, औंसीदेन तोगब लबा चाडगदेला लागिरी ग्‍लेसे ह्राङलान सम्‍पत्तिग्‍याम परमप्रभुला ठिमरी भ्रिबा अन्‍छार ठीक लसी पिन्‍जी।

४ परमेश्‍वरला मन्‍दिररी पूजा लबा म्‍हिगदेदेन लेवीगदेसे परमप्रभुला ठिम अन्‍छार सदन गे लगै भिसी यरूशलेमरी चिबा म्‍हिगदेदा थेनीगदेसे याङ्‌तोःबा भो भसी पिन्‍गो भिसी ग्‍लेसे कुल्‍जी।

५ ग्‍लेसे कुल्‍मैछ्‌याम इस्राएलीगदेसे ह्राङ ह्राङला अन्‍न, अङ्‌गुरला छार निङ्‌गु, जैतुनना छ्‌युगु, सिङ्‌सुरला खुदुदेन भु वारीरी तबा जम्‍मान स्‍हेला भेटी भजी। चुह्रङ् लसी थेनीगदेसे जम्‍मान स्‍हेला भो च्‍युइला भो गिक भजी।

६ यहूदा य्‍हुल्‍साला शहर शहररी चिबा इस्राएलीगदेदेन यहूदीगदेसेनोन ह्राङ ह्राङसे न्‍हबा म्‍हेमुइग्‍याम भो च्‍युइला भो गिक भजी। ओच्‍छे परमप्रभु थेनीगदेला परमेश्‍वरला लागिरी फेसी थान्‍बा जम्‍मान स्‍हेलाएनोन भेटी भजी।

७ थेनीगदेसे चुह्रङ् लसी भो च्‍युइला भो गिकदेन भेटी भबाला लागिरी ल सोमहेन्‍से भबारी छ्‌याइजी। ओच्‍छे ल निस तमा जम्‍मान स्‍हे भसी जिन्‍ना लजी।

८ थेह्रङ् लसी भसी पोप लसी थान्‍बा स्‍हे म्राङ्‌मा हिजकिया ग्‍लेदेन ग्‍लेखाङ्‌ला मूल म्‍हिगदेसे परमप्रभु परमेश्‍वरला म्‍हि इस्राएलीगदेदा धन्‍यवाद पिन्‍जी।

९ चुह्रङ् लसी पोप लसी थान्‍बा स्‍हेगदेला बारेरी हिजकिया ग्‍लेसे परमेश्‍वरला मन्‍दिररी पूजा लबा म्‍हिगदे ओच्‍छे लेवीगदेदेन छ्‌याम ङ्‌योइबा छार्बा लजी।

१० सादोक वंशला परमेश्‍वरला लागिरी पूजा लबा जम्‍मान भन्‍दा घ्रेन म्‍हि अजर्याहसे चुह्रङ् भिसी जोहाब पिन्‍जी, “म्‍हिगदेसे परमप्रभुला मन्‍दिररी ह्राङ ह्राङला भेटी भबाकुनुहेन्‍से ङन्‍दा चबा स्‍हेगदे ङन्‍से चसीनोन लेङ्‌बाधोना तबा मुला। तिग्‍दा भिसम परमप्रभुसे ह्राङला म्‍हिगदेदा ल्‍हानान मोलम पिन्‍बासेलमा ल्‍हानान स्‍हे लेङ्‌बा मुला।”

११ हिजकिया ग्‍लेसे परमप्रभुला मन्‍दिररी ढुकुटी कोठागदे स्‍होउ भिसी कुल्‍माहेन्‍से थेरी ढुकुटी कोठागदे स्‍होजी।

१२ ओच्‍छे म्‍हिगदेसे ह्राङ ह्राङसे भतोःबा भेटीगदेदेन भो च्‍युइला भो गिक ओच्‍छे परमेश्‍वरदा फुल्‍बा स्‍हेगदे ज्‍यना लसी भजी। थे जम्‍मान स्‍हे च्‍याबाला लागिरी लेवी कोनन्‍याहदा मूल म्‍हि स्‍होजी। थेदा ह्रो लबा चा थेलान आले शिमी मुबा।

१३ कोनन्‍याहदेन थेला आले शिमीदा ह्रो लबाला लागिरी हिजकिया ग्‍लेदेन परमेश्‍वरला लागिरी पूजा लबा जम्‍मान भन्‍दा घ्रेन म्‍हि अजर्याहसे यहीएल, अजज्‍याह, नहत, असाहेल, यरीमोत, योजाबाद, एलीएल, यिस्‍मक्‍याह, महतदेन बनायाहदा धम्‍बा मुबा।

१४ सेमहेन्‍से ताङ्‌सी ताङ्‌सी परमप्रभुला लागिरी फुल्‍बा स्‍हेगदेदेन भेटीगदे भो लसी पिन्‍बा जिम्‍मा चा कोरे मिन लबा लेवीदा पिन्‍बा मुबा। कोरे यिम्‍नाला झा मुबा, थे परमेश्‍वरला मन्‍दिरला स्‍यारपट्टिला मूल म्रापरी चिबा मूल पाले मुबा।

१५ कोरेसे परमेश्‍वरला मन्‍दिररी पूजा लबा म्‍हि जजा घ्रेन जम्‍मादान समूह समूहदेन गे अन्‍छार थेनीगदेदा थेनीगदेलान शहर शहररी चबा स्‍हे ज्‍यना लसी भो लसी पिन्‍जी। थेह्रङ् लसी भो लसी पिन्‍बाला लागिरी कोरेदा अदन, मिन्‍यामीन, येशूअ, शमायाह, अमर्याहदेन शकन्‍याहसे सेमहेन्‍सेन ह्रो लजी।

१६ परमेश्‍वरला मन्‍दिररी पूजा लबा म्‍हिगदेला वंश वंशला मिन भ्रिबा किताबरी मिन भ्रिसी जिन्‍बा बोगल गिकसे च्‍युइ दिङ† ताबादेन थे भन्‍दा तोरला जम्‍मान ह्रेम्‍फेबेगदेदा चबा स्‍हे भो लसी पिन्‍जी। थेनीगदेसे ह्राङला समूह समूहदेन गे अन्‍छार धिन धिननोन परमप्रभुला मन्‍दिररी गे लमुबा।

१७ थे बाहेक वंश वंशला मिन भ्रिबा किताबरी ह्राङ ह्राङला म्‍हेमे अन्‍छार मिन भ्रिसी जिन्‍बा परमेश्‍वरला मन्‍दिररी पूजा लबा म्‍हिगदेदेन बोगल गिक दिङ तबा ओच्‍छे थे भन्‍दा ल्‍हानान दिङ तबा लेवीगदे जम्‍मादान थेनीगदेला समूह समूहदेन गे अन्‍छार थेनीगदेसे भो लसी पिन्‍जी।

१८ वंश वंशला मिन भ्रिबा चु किताबगदेरी मिन भ्रिसी जिन्‍बा जम्‍मान म्‍हिगदेदा थेनीगदेला म्रिङगदेदेन झा झामेगदे जम्‍मादान भो लसी पिन्‍मुबा। तिग्‍दा भिसम थेनीगदेसे ठिम अन्‍छार ह्राङसे ह्राङदान शुद्ध थान्‍मुबा।

१९ ओच्‍छे शहरला ङाम ङाम्‍ला नाम्‍सा नाम्‍सारीदेन अर्गु खजिबै नाम्‍सारी चिबा परमेश्‍वरला मन्‍दिररी पूजा लबा हारून वंशला ह्रेम्‍फेबेगदेदाएनोन भो लसी पिन्‍बाला लागिरी म्‍हिगदे धम्‍बा मुबा। ओच्‍छे वंश वंशला मिन भ्रिबा किताबरी मिन भ्रसी जिन्‍बा परमेश्‍वरला मन्‍दिररी पूजा लबा म्‍हिगदेदेन लेवीगदेदाएनोन भो लसी पिन्‍बाला लागिरी म्‍हिगदे धम्‍बा मुबा।

२० चुह्रङ् लसी हिजकिया ग्‍लेसे यहूदा य्‍हुल्‍सा नाङ्‌नोन गे लजी। थेसे परमप्रभु ह्राङला परमेश्‍वरला ओन्‍छाङ्‌री जुन ताम ज्‍यबादेन ठीक ओच्‍छे परमेश्‍वरदा सेम निबा खाल्‍ला मुला थेनोन गे लजी।

२१ हिजकिया ग्‍लेदा ह्राङसे लबा जम्‍मान गेरी ज्‍यबा तजी। तिग्‍दा भिसम थेसे परमप्रभुला मन्‍दिरला गेदेन ह्राङसे लतोःबा गे खाह्रङ् लसी लतोःला भिसी परमेश्‍वरग्‍याम था याङ्‌बाला लागिरी परमेश्‍वरला ठिमदेन परमेश्‍वरसे कुल्‍बा अन्‍छार थेसे जम्‍मान गे सेमहेन्‍सेन लजी।

† 

३१:१६ बोगल गिकसे च्‍युइ दिङ हिब्रू बाइबलरी चा सोम दिङ भिसी भ्रिबा मुला।

सनहेरीब ग्‍लेसे यरूशलेमदा धाक उन्‍बा

२ ग्‍ले १८:१३-३७; १९:१४-१९, ३५-३७; यशै ३६:१-२२; ३७:८-३८

३२

चु जम्‍मान गे हिजकिया ग्‍लेसे सेमहेन्‍सेन लसी जिन्‍माहेन्‍से अश्‍शूर य्‍हुल्‍साला ग्‍ले सनहेरीबसे यहूदादेन छ्‌याम लडाइ लजी। ओच्‍छे क्‍युर्सीन पर्खाल लबा शहरगदेदा ह्राङला यारी किन्‍बा सेम लसी थे शहरगदेला मङ्‌ग्‍यारपट्टि सनहेरीब ग्‍लेला सिपाहीगदेसे पाल फ्रेङ्‌सी चिजी।

२ सनहेरीब ग्‍लेसे यरूशलेमदेन छ्‌यामएनोन लडाइ लबा सेम लबा मुला भिबा ताम हिजकिया ग्‍लेसे था याङ्‌मैछ्‌याम

३ शहर मङ्‌ग्‍यार निबा क्‍युइला मूलगदे बन्‍द लबाला लागिरी हिजकिया ग्‍लेसे ह्राङला सरकारी हाकिमगदेदेन सिपाहीगदेला हाकिमदेन छ्‌याम सल्‍लाह लजी। चु गे लबाला लागिरी थेनीगदेसेनोन ग्‍लेदा ह्रो लजी।

४ थे हाकिमगदेसे ल्‍हानान म्‍हिगदे भोर्सी निजी, ओच्‍छे थेग्‍याम तबान ब्‍योङ्‌बा स्‍योङदेन क्‍युइला जम्‍मान मूलगदे बन्‍द लबान चुह्रङ् भिसी पाङ्‌जी, “चुरी खसी अश्‍शूरला ग्‍लेगदेसे क्‍युइ थुङ्‌नोन आम्‍याङ्‌गै।”

५ जमाहेन्‍से हिजकिया ग्‍लेसे शहरला पर्खाल जुन जुन ग्‍लारी फुप्‍बा मुबा, थे थे ग्‍लागदेला पर्खाल ज्‍यना लसी स्‍होजी। ओच्‍छे थेथोरी धरहरागदे स्‍होजी। थे पर्खालला मङ्‌ग्‍यारपट्टिएनोन थेसे अर्गु पर्खाल स्‍होजी। ओच्‍छे दाऊदला शहरला स्‍यारपट्टि साप्रा युसी नोना लबा ग्‍लागदेरीनोन साप्रा युसी कोङ्‌ना लजी। जमाहेन्‍से थेसे हतियारदेन ढालगदेएनोन ल्‍हानान स्‍होजी।

६ शहरला म्‍हिगदेदा च्‍याबाला लागिरी हिजकिया ग्‍लेसे सिपाहीगदेला हाकिमगदे धम्‍जी। ओच्‍छे शहरला मूल म्राप ङाम्‍ला ख्राङ्‌गारी म्‍हिगदेदा ह्रुप लसी चुह्रङ् भिबान आँट पिन्‍जी।

७ “आलोङ्‌गो, आँट लउ। अश्‍शूरला ग्‍लेदेन थेला सिपाहीगदेला चु हुल म्राङ्‌सी एनीगदे आलोङ्‌गो। तिग्‍दा भिसम थेनीगदे भन्‍दाएनोन य्‍हाङदेन छ्‌याम खालै शक्तिशाली गिक मुला।

८ थेनीगदेदेन छ्‌याम मी म्‍हिला शक्ति जे मुला। तर य्‍हाङला लागिरी लडाइ लबारीदेन य्‍हाङदा ह्रो लबाला लागिरी य्‍हाङदेन छ्‌याम मी परमप्रभु य्‍हाङला परमेश्‍वर मुला।” यहूदाला ग्‍ले हिजकियाला चु ताम थेःसी म्‍हिगदेदा आँट खजी।

९ जमाहेन्‍से अश्‍शूर य्‍हुल्‍साला ग्‍लेदेन थेला सिपाहीगदे लाकीशरीन मुबा धुइरी सनहेरीब ग्‍लेसे यहूदाला ग्‍ले हिजकियादेन यरूशलेमला जम्‍मान यहूदीगदेदा चु समाचार पिन्‍गो भिसी ह्राङला सिपाहीगदेला हाकिमदा यरूशलेमरी पुइजी।

१० “अश्‍शूर य्‍हुल्‍साला ग्‍ले सनहेरीबसे चुह्रङ् भिसी समाचार पुइबा मुबा, ङनीगदे क्‍युर्सीन ग्‍याम खसी गुङ्‌री झाङ्‌बा यरूशलेमरी चिबाला लागिरी एनीगदेदा खाह्रङ् लसी आँट खजी?

११ हिजकिया ग्‍लेसे एनीगदेदा ‘अश्‍शूरला ग्‍लेला याग्‍याम एनीगदेदा परमप्रभु एनीगदेला परमेश्‍वरसे जोगब लला’ भिसी पाङ्‌बा मुला। तर थेसे एनीगदेदा धोका पिन्‍बान मुला। एनीगदे चबा थुङ्‌बा आयाङ्‌ना चिबा ग्‍लारीन सिला।

१२ चुनोन नोबा नोबा ग्‍लाला लाथानगदेदेन बलि लबारी स्‍होबा ग्‍लागदे हिजकिया ग्‍लेसेन फुप्‍सी नाश लबा आहिन? ओच्‍छे थेसेन ‘बलि फुल्‍बा ग्‍ला गिकरी जे पूजा लउ, ओच्‍छे थेरी जे बलि फुल्‍गो’ भिसी यहूदादेन यरूशलेमला म्‍हिगदेदा पाङ्‌बा आहिन?

१३ अर्गु य्‍हुल्‍सा य्‍हुल्‍साला जम्‍मान म्‍हिगदेदा ङादेन ङाला आखेम्‍हेमेगदेसे तिग तिग लजी भिबा ताम एनीगदेदा था आरे? तिग थे य्‍हुल्‍ला म्‍हिगदेला लागदेसे थेनीगदेला य्‍हुल्‍सादा ङाला याग्‍याम जोगब लखम्‍जी?

१४ ङाला आखेम्‍हेमेगदेसे नाश लबा य्‍हुल य्‍हुल्‍ला म्‍हिगदेला लागदे न्‍हङ्‌ला खजिबै लासे ह्राङदा तेन्‍बा म्‍हिगदेदा ङाला याग्‍याम जोगब लबारी आखम्‍नी। थेतबासेलमा एनीगदेला परमेश्‍वरसे चा खाह्रङ् लसी एनीगदेदा जोगब लबारी खम्‍ला?

१५ चुह्रङ् लसी झुक्‍याब लबान एनीगदेदा धोका पिन्‍बा मौका हिजकिया ग्‍लेदा आपिन्‍गो, एनीगदेसे थेदा विश्‍वास आलउ। तिग्‍दा भिसम ङादेन ङाला आखेम्‍हेमेगदेला याग्‍याम खजिबै लासे ह्राङला म्‍हिगदेदा जोगब लबारी खम्‍बा आरे भिसम एनीगदेला परमेश्‍वरसे चा खाह्रङ् लसी एनीगदेदा ङाला याग्‍याम जोगब लखम्‍ला?”

१६ सनहेरीब ग्‍लेला सिपाहीगदेला हाकिमगदेसे परमप्रभु परमेश्‍वरदेन थेदा तेन्‍बा हिजकियाला बिरोध लबान थेला बारेरी ल्‍हानान आज्‍यबा तामगदे पाङ्‌जी।

१७ सनहेरीब ग्‍लेसेन परमप्रभु इस्राएलला परमेश्‍वरदा बिरोध लबान चुह्रङ् भिसी चिट्ठी भ्रिजी, “अर्गु य्‍हुल य्‍हुल्‍ला म्‍हिगदेला लागदेसे ह्राङदा तेन्‍बा म्‍हिगदेदा ङाला याग्‍याम जोगब लबारी आखम्‍बा ह्रङ्‌नोन लसी हिजकियाला परमेश्‍वरसेनोन ह्राङदा तेन्‍बा म्‍हिगदेदा ङाला याग्‍याम जोगब लबारी आखम।”

१८ थेनीगदेसे यरूशलेम शहरदा ह्राङला यारी किन्‍बाला लागिरी यरूशलेमला पर्खालथोरी राप्‍सी चिबा म्‍हिगदेदा लोङ्‌ना लबारीदेन थेनीगदेला सेम सिना लबारी घ्रेन घ्रेन काइ तेःसी हिब्रू ग्‍योइग्‍याम क्रिङ्‌बारी छ्‌याइजी।

१९ जम्‍बुलिङला अर्गु य्‍हुल य्‍हुल्‍ला म्‍हिगदेसे तेन्‍बा लागदेदा ह्रङ्‌नोन लसी थेनीगदेसे यरूशलेमला परमेश्‍वरदाएनोन बिरोध लजी। अर्गु य्‍हुल य्‍हुल्‍ला म्‍हिगदेसे तेन्‍बा लागदे चा म्‍हिसे स्‍होबा मूर्तिगदे जे हिन्‍ना।

२० जमाहेन्‍से हिजकिया ग्‍लेदेन आमोजला झा यशैया अगमवक्तासे स्‍वर्गपट्टि च्‍याबान घ्रेन काइ तेःसी प्रार्थना लजी।

२१ जमाहेन्‍से अश्‍शूरला ग्‍लेला पालगदेरी मुबा जम्‍मान सिपाहीगदेदेन सिपाहीगदेला हाकिमगदेदा नाश लबाला लागिरी परमप्रभुसे स्‍वर्गदूत गिक पुइजी। जमाहेन्‍से सनहेरीब ग्‍ले ह्राङनोन पेःसी ह्राङला य्‍हुल्‍सारी दोःसी निजी। ओच्‍छे थे ह्राङला लाला मन्‍दिररी वाङ्‌बा धुइरी थेलान झागदे न्‍हङ्‌ला कोइ कोइसे थेदा तरवारसे ताम्‍सी साइजी।

२२ चुह्रङ् लसी परमप्रभुसे हिजकियादेन यरूशलेमरी चिबा म्‍हिगदेदा अश्‍शूरला ग्‍ले सनहेरीबदेन अर्गु जम्‍मान शत्रुगदेला याग्‍याम जोगब लजी। परमप्रभुसे थेनीगदेदा जम्‍मान ग्‍लाग्‍याम ढुक्‍क तसी चिपुङ्‌जी।

२३ जमाहेन्‍से परमप्रभुला लागिरी भेटीगदेदेन यहूदाला ग्‍ले हिजकियाला लागिरी ज्‍यबा ज्‍यबा उपहारगदे भसी यरूशलेमरी ल्‍हानान म्‍हिगदे खजी। थे धुइहेन्‍से जम्‍मान य्‍हुल्‍ला म्‍हिगदेसे हिजकिया ग्‍लेदा ल्‍हानान मान लजी।

हिजकिया ग्‍लेसे घमण्‍ड लबा

२ ग्‍ले २०:१-३, १२-१९; यशै ३८:१-३; ३९:१-८

२४ जमाहेन्‍से हिजकिया ग्‍ले स्‍हु खसी थलारी परब तजी, ओच्‍छे थेसे परमप्रभुदेन छ्‌याम प्रार्थना लजी। जमाहेन्‍से परमप्रभुसे थेदा ए फान्‍ना भिसी चिनु गिक उन्‍बान जोहाब पिन्‍जी।

२५ तर हिजकिया ग्‍ले ल्‍हानान घमण्‍डी दोबा मुबा, ओच्‍छे परमप्रभुसे थेदा दया उन्‍मा थेसे परमप्रभुदा धन्‍यवाद पिन्‍आखम्‍नी। थेतबासेलमा थेदेन यहूदा ओच्‍छे यरूशलेमला म्‍हिगदेथोरी परमप्रभुसे ह्राङला बोमो ल्‍हूजी।

२६ तसैनोन हिजकिया ग्‍लेदेन यरूशलेमला म्‍हिगदे ह्राङ ह्राङला पाप ख्‍लासी परमेश्‍वरपट्टि दोःजी। थेतबासेलमा हिजकिया ग्‍ले सोदेधोना दोःसी खाइमै परमप्रभु थेनीगदेदेन छ्‌याम बोमो आखनी।

हिजकिया ग्‍लेला धन सम्‍पत्ति

२७ हिजकिया ग्‍लेसे ल्‍हानान मान इज्‍जत याङ्‌बा मुबा। थेसे ह्राङदेन छ्‌याम मुबा म्‍हार, म्‍हुइ, ल्‍हानान महङ्‌गो युङ्‌बा, मसला, ढालगदेदेन अर्गु ल्‍हानान महङ्‌गो महङ्‌गो स्‍हेगदे थान्‍बाला लागिरी ग्‍लागदे स्‍होजी।

२८ ओच्‍छे थेसे अन्‍न, अङ्‌गुरला छार निङ्‌गुदेन जैतुनना छ्‌युगु थान्‍बाला लागिरीनोन ग्‍लागदे स्‍होजी। ओच्‍छे थरीथरीला जन्‍तुगदे थान्‍बाला लागिरीदेन राग्‍यु थान्‍बाला लागिरीएनोन गोठेगदे स्‍होजी।

२९ थेदेन छ्‌याम ल्‍हानान म्‍हेमुइला बथानदेन ल्‍हानान राग्‍युला बथानएनोन मुबा। तिग्‍दा भिसम थेदा परमेश्‍वरसे ल्‍हानान धन सम्‍पत्ति पिन्‍बा मुबा।

३० गीहोन स्‍योङला तोरपट्टिला मूल बन्‍द लसी दाऊदला शहरला न्‍हुपपट्टि बगप तना लबा गे चुनोन हिजकिया ग्‍लेसे लबा मुबा। पाङ्‌नोन तोःमा, हिजकिया ग्‍लेसे लबा जम्‍मान गेगदे ज्‍यबा तजी।

३१ तर य्‍हुल्‍सारी म्राङ्‌बा उदेकला चिनुला बारेरी ङ्‌योइबा छार्बा लबाला लागिरी बेबिलोनरी शासन लबा म्‍हिगदेसे ह्राङला ग्‍लेब्‍लोनगदेदा पुइखजी। जमाहेन्‍से परमेश्‍वरसे थेला सेम च्‍याबारीदेन थेला सेमला जम्‍मान ताम था याङ्‌बाला लागिरी थेसे म्‍हन्‍बा अन्‍छार लपुङ्‌जी।

हिजकिया ग्‍लेसे शासन लबा धुइ जिन्‍बा

२ ग्‍ले २०:२०-२१

३२ हिजकिया ग्‍लेसे शासन लबा धुइरी तबा अर्गु तामगदेदेन थेसे परमेश्‍वरदा तेन्‍बा तामगदेला बारेरी यहूदादेन इस्राएलला ग्‍लेगदेला काइरन भ्रिबा किताबरी भ्रिबा मुला। चु तामगदे चा आमोजला झा यशैया अगमवक्तासे म्राङ्‌बा ताम भ्रिबा किताबरीनोन भ्रिबा मुला।

३३ हिजकिया ग्‍ले सिजी, ओच्‍छे थेदा दाऊदला सन्‍तानगदेला धुर्साला थोपट्टि ल्‍हुजी। थे सिमा यहूदादेन यरूशलेमला जम्‍मान म्‍हिगदेसे थेदा ल्‍हानान मान लसी ल्‍हुजी। जमाहेन्‍से थेला साटोरी थेलान झा मनश्‍शे ग्‍ले दोजी।

मनश्‍शे यहूदाला ग्‍ले दोबा

२ ग्‍ले २१:१-९

३३

मनश्‍शे ग्‍ले दोमा च्‍युक न्‍ही दिङ तबा मुबा। थेसे यरूशलेमरी बोगल न्‍हीसे च्‍युक ङ्‌हा दिङधोना शासन लजी।

२ तर मनश्‍शे ग्‍ले परमप्रभुसे इस्राएलीगदेला ङाच्‍छाग्‍याम ताप्‍बा अर्गु य्‍हुल्‍ला म्‍हिगदेला नाइबा बानीबेहोर अन्‍छार भ्रजी, ओच्‍छे थेसे परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

३ थेला आबा हिजकियासे नाश लसी जिन्‍बा नोबा नोबा ग्‍लारी मुबा लाथानगदे थेसे दोःसी स्‍होजी। ओच्‍छे थेसे बाल लागदेला लागिरी बलि लबा ग्‍लागदेएनोन स्‍होजी। थेसे अशेरा लुला मूर्तिगदेएनोन स्‍होजी। होत्ते जे आहिन, थेसे मुला सार शुक्र जम्‍मादान पूजा लबान फ्‍या लजी।

४ थेसे परमप्रभुला मन्‍दिररीएनोन मूर्तिदा पूजा लबा म्‍हिगदेला लागिरी बलि लबा ग्‍लागदे स्‍होजी। चु मन्‍दिरला बारेरी परमप्रभुसे चुह्रङ् भिसी सुङ्‌बा मुबा, “यरूशलेमरीन ङाला मिन किन्‍सी सदन जयजयकार लतोःला।”

५ थेसे परमप्रभुला मन्‍दिररी मुबा ख्राङ्‌गा न्‍हीरीन मुला जम्‍मान सार शुक्रला लागिरी बलि फुल्‍बा ग्‍लागदे स्‍होजी।

६ मनश्‍शे ग्‍लेसे बेन-हिन्‍नोमला ब्‍याँसीरी ह्राङलान झागदेदा मेरी ख्राङ्‌सी बलि लजी। थेसे टुनामुना लपुङ्‌बादेन म्‍हुदु च्‍यापुङ्‌बा गेएनो लजी। ओच्‍छे थेसे मन्‍त्रतन्‍त्र लबादेन म्‍हङम्‍हुङ ओच्‍छे पिशाच क्‍लाङ्‌बा म्‍हिगदेदेन छ्‌याम सल्‍लाह किन्‍मुबा। चुह्रङ् लसी थेसे परमप्रभुला ओन्‍छाङ्‌री ल्‍हानान आज्‍यबा गे लसी परमप्रभुदा ल्‍हानान बोमो खना लबा गे लजी।

७ थेसे ह्राङसे स्‍होपुङ्‌बा मूर्ति परमेश्‍वरला मन्‍दिर न्‍हङ्‌री थान्‍जी। चु परमेश्‍वरला मन्‍दिरला बारेरी परमप्रभुसे दाऊददेन दाऊदला झा सोलोमनदा चुह्रङ् भिसी सुङ्‌बा मुबा, “ङाइ इस्राएलला जम्‍मान वंशगदे चिबा ग्‍लाला गुङ्‌री मुबा यरूशलेमरी सदन ङाला जयजयकार लगै भिसी चु मन्‍दिर धम्‍बा मुला।

८ चुदे इस्राएलीगदेसे ङाइ कुल्‍बा जम्‍मान ताम अन्‍छार होशियार तसी ङाला गे लबा म्‍हि मोशासे थेनीगदेदा पिन्‍बा जम्‍मान ठिम अन्‍छार भ्रजी भिसम ङाइ थेनीगदेला आखेम्‍हेमेगदेदा पिन्‍बा य्‍हुल्‍साग्‍याम ङाइ दोःसी खाइमै आताब।”

९ तर परमप्रभुसे इस्राएलीगदेलान ओन्‍छाङ्‌री नाश लसी जिन्‍बा अर्गु य्‍हुल्‍ला म्‍हिगदेसे भन्‍दाएनोन ल्‍हानान आज्‍यबा गे लसी मनश्‍शेसे यहूदादेन यरूशलेमला म्‍हिगदेदा आतोःबा ग्‍यामरी भ्रपुङ्‌जी।

ह्राङला पाप ख्‍लासी मनश्‍शे ग्‍ले परमेश्‍वरपट्टि दोःबा

१० मनश्‍शे ग्‍लेदेन थेला म्‍हिगदेदा परमप्रभुसे होशियार तना लजी। तर थेनीगदेसे परमप्रभुला तामदा वास्‍तान आलनी।

११ थेतबासेलमा परमप्रभुसे अश्‍शूरला ग्‍लेला सिपाहीगदेला हाकिमगदेदा यहूदादेन छ्‌याम लडाइ लपुङ्‌जी। मनश्‍शेदा अश्‍शूरी सिपाहीगदेसे चुङ्‌जी, ओच्‍छे थेला नारी बल्‍छी कार्सी काँसला च्‍याल्‍दासे खीसी बेबिलोनरी भोर्जी।

१२ दुख तबा धुइरी थेसे परमप्रभु ह्राङला परमेश्‍वरग्‍याम दया म्‍हाइजी। ओच्‍छे थे सोझो तसी परमप्रभु ह्राङला आखेम्‍हेमेगदेला परमेश्‍वरपट्टि दोःजी।

१३ मनश्‍शेसे प्रार्थना लमाहेन्‍से परमेश्‍वरसे थेला प्रार्थना सान्‍सी जोहाब पिन्‍जी। ओच्‍छे परमेश्‍वरसे थेदा दोःसी यरूशलेमरी भजी, ओच्‍छे शासन लपुङ्‌जी। जमाहेन्‍से मनश्‍शेसे परमप्रभु जे परमेश्‍वर हिन्‍बा चिम भिसी था याङ्‌जी।

१४ जमाहेन्‍से मनश्‍शेसे दाऊदला शहरला मङ्‌ग्‍यारपट्टिला पर्खाल दोःसी गीहोन स्‍योङला न्‍हुपपट्टिहेन्‍से ओफेल गङ् तबान तार्ङा म्रापधोना स्‍होजी। मनश्‍शेसे थे पर्खाल ल्‍हानान नोना लजी। ओच्‍छे यहूदाला पर्खाल लबा जम्‍मान शहरगदेरी सिपाहीगदेला हाकिमगदेदाएनोन थान्‍जी।

१५ थेसे अर्गु य्‍हुल्‍ला म्‍हिगदेला लागदेला मूर्तिगदे परमप्रभुला मन्‍दिरग्‍याम तेःजी। चु मूर्तिगदे चा थे ह्राङसेन ठ्‌वाइसी स्‍होपुङ्‌बा मुबा। ओच्‍छे थेसे यरूशलेमरीदेन परमेश्‍वरला मन्‍दिर मुबा ग्‍लाला गङ्‌री स्‍होबा जम्‍मान बलि लबा ग्‍लागदेएनोन छ्‌याकछिक लजी। जमाहेन्‍से थेसे थे जम्‍मान स्‍हेगदे शहरग्‍याम मङ्‌ग्‍यार भोर्सी भ्‍याङ्‌जी।

१६ जमाहेन्‍से थेसे दोःसी परमप्रभुला लागिरी बलि फुल्‍बा ग्‍ला स्‍होजी। ओच्‍छे थेसे थेरी ढिक्‍ना लबा बलिदेन धन्‍यवादला बलि फुल्‍जी। ओच्‍छे थेसे परमप्रभु इस्राएलला परमेश्‍वरदा तेन्‍गो भिसी यहूदाला जम्‍मान म्‍हिगदेदा कुल्‍जी।

१७ म्‍हिगदेसे नोबा नोबा ग्‍लारी मुबा बलि लबा ग्‍लागदेरीनोन बलि फुल्‍बारी आख्‍लानी। तसैनोन थेनीगदेसे परमप्रभु ह्राङला परमेश्‍वरला लागिरी जे बलि फुल्‍मुबा।

मनश्‍शेसे शासन लबा धुइ जिन्‍बा

२ ग्‍ले २१:१७-१८

१८ मनश्‍शेसे शासन लबा धुइरी तबा अर्गु तामगदेदेन थेसे परमेश्‍वरदेन छ्‌याम लबा प्रार्थना ओच्‍छे परमप्रभु इस्राएलला परमेश्‍वरला मिन किन्‍सी अगमवक्तागदेसे थेदा पाङ्‌बा बचनगदे जम्‍मान इस्राएलला ग्‍लेगदेला काइरन भ्रिबा किताबरी भ्रिबा मुला।

१९ मनश्‍शे ह्राङला पाप ख्‍लासी परमेश्‍वरपट्टि दोःबा भन्‍दा ङाच्‍छा थेसे लबा जम्‍मान पाप, नाइबा गे, थेसे स्‍होबा नोबा नोबा ग्‍लाला लाथानगदे, अशेरा लुला थान, मूर्तिगदेला बारेरी ओच्‍छे थेसे परमेश्‍वरदेन छ्‌याम लबा प्रार्थनादेन परमेश्‍वरसे पिन्‍बा जोहाबला बारेरी अगमवक्तागदेला काइरन भ्रिबा किताबरी भ्रिबा मुला।

२० मनश्‍शे सिजी ओच्‍छे थेदा थेलान ग्‍लेखाङ्‌री ल्‍हुजी। जमाहेन्‍से थेला साटोरी थेलान झा आमोन ग्‍ले दोःजी।

आमोन यहूदाला ग्‍ले दोबा

२ ग्‍ले २१:१९-२६

२१ ग्‍ले दोमा आमोन बोगल गिकसे न्‍ही दिङ तबा मुबा। थेसे न्‍ही दिङधोना यरूशलेमरी शासन लजी।

२२ आमोनसेनोन ह्राङला आबा मनश्‍शेसे ह्रङ्‌नोन परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी। थेसे ह्राङला आबा मनश्‍शेसे स्‍होबा जम्‍मान मूर्तिगदेदा बलि लजी, ओच्‍छे थेनोन मूर्तिगदेदा पूजा लजी।

२३ तर थेला आबा मनश्‍शेसे ह्राङसे ह्राङदान सोझो स्‍होसी परमप्रभु परमेश्‍वरपट्टि दोःबा ह्रङ् लसी थे चा ह्राङसे ह्राङदान सोझो स्‍होसी परमप्रभु परमेश्‍वरपट्टि आदोःनी। ओच्‍छे थेसे पापथोरी झन ल्‍हानान पाप लजी।

२४ आमोन ग्‍लेदा ग्‍लेखाङ्‌ला मूल म्‍हिगदेसे जाल लसी थेदा थेलान ग्‍लेखाङ् न्‍हङ्‌रीन साइजी।

२५ जमाहेन्‍से आमोन ग्‍लेला बिरोध लसी जाल लबा जम्‍मान म्‍हिगदेदा यहूदाला म्‍हिगदेसे साइजी, ओच्‍छे आमोन ग्‍लेला साटोरी थेलान झा योशियाहदा ग्‍ले स्‍होजी।

योशियाह यहूदाला ग्‍ले दोबा

२ ग्‍ले २२:१-२

३४

योशियाह ग्‍ले दोमा भ्रे दिङ तबा मुबा। थेसे बोगल गिकसे च्‍युक गिक दिङधोना यरूशलेमरी शासन लजी।

२ थेसे परमप्रभुला ओन्‍छाङ्‌री जुन ताम ज्‍यबा मुबा थेनोन ताम लजी। ओच्‍छे थे दाहिने देब्रे आभ्रना ह्राङला म्‍हेमे दाऊद ह्रङ् लसी परमेश्‍वरदा सेम निबा ग्‍यामरी भ्रजी।

योशियाहसे मूर्तिदा पूजा लबा तामदा बिरोध लबा

३ योशियाह ग्‍ले दोःसी भ्रे दिङ तमा थेसे ह्राङला म्‍हेमे दाऊदला परमेश्‍वरदा तेन्‍जी। थे धुइरी थे भ्‍योननोन मुबा। ओच्‍छे ह्राङसे शासन लबा च्‍युक न्‍ही दिङ तमा चा यहूदादेन यरूशलेमला नोबा नोबा ग्‍लारी मुबा लाथानगदेदेन अशेरा लुला थानगदे ओच्‍छे ठ्‌वाइसी स्‍होबा मूर्तिगदेदेन ङ्‌युना लसी स्‍होबा मूर्तिगदे नाश लबारी शुरू लजी।

४ ओच्‍छे बाल लाला लागिरी बलि लबा ग्‍लागदे थेसे फुप्‍पुङ्‌जी। ओच्‍छे थेरी मुबा धूप म्राबा ग्‍लागदेएनोन छ्‌याकछिक लजी। थेसे अशेरा लुला थानगदेदेन जम्‍मान खाल्‍ला मूर्तिगदे टागलटोगल लसी छ्‌याकछिक लजी। ओच्‍छे थे जम्‍मान स्‍हेगदे थेनीगदेलान लागिरी बलि लबा म्‍हिगदेला धुर्सारी भ्‍याङ्‌जी।

५ थेसे थे मूर्तिगदेदा पूजा लबा म्‍हिगदेला नख्रुगदेएनोन थेनीगदेसेन बलि लबा ग्‍लारी ख्राङ्‌जी। चुह्रङ् लसी थेसे यहूदादेन यरूशलेमदा शुद्ध तना लजी।

६ चुह्रङ् लसी थेसे मनश्‍शे, एफ्राइम, शिमियोनदेन नप्‍तालीगदेला शहरगदे ओच्‍छे थे शहरगदेला क्‍यारक्‍युर फुप्‍सी जिन्‍बा ग्‍लारीक्‍यार स्‍याप्‍बा जम्‍मान लाथानगदेएनोन छ्‌याकछिक लजी।

७ योशियाह ग्‍लेसे अशेरा लुला थानगदेदेन बलि लबा ग्‍लागदे जम्‍मान फुप्‍जी। ओच्‍छे ङ्‌युना लसी स्‍होबा जम्‍मान मूर्तिगदे थेसे छ्‌याकछिक लजी। चुह्रङ् लसी थेसे य्‍हुल्‍सा नाङ्‌नोन मुबा धूप म्राबा ग्‍लागदे नाश लजी। जमाहेन्‍से थे यरूशलेमरी दोःसी निजी।

परमेश्‍वरसे मोशादा पिन्‍बा ठिमला किताब स्‍याप्‍बा

२ ग्‍ले २२:३-२०

८ योशियाह ग्‍लेसे शासन लसी च्‍युक भ्रे दिङ तमा थेसे य्‍हुल्‍सादेन परमेश्‍वरला मन्‍दिरदा शुद्ध लमाहेन्‍से परमप्रभु थेला परमेश्‍वरला मन्‍दिर दोःसी स्‍होबाला लागिरी म्‍हेन्‍दो सोम म्‍हिगदेदा धम्‍जी। थेनी सोम चा असल्‍याहला झा शापान, शहरला मूल म्‍हि मासेयाहदेन योआहाजला झा य्‍हुल्‍सारी तबा जम्‍मान ताम भ्रिसी थान्‍बा योआ मुबा।

९ थेनीगदे परमेश्‍वरला लागिरी पूजा लबा जम्‍मान भन्‍दा घ्रेन म्‍हि हिल्‍कियाह मुबा ग्‍लारी निजी। ओच्‍छे म्‍हिगदेसे परमप्रभुला मन्‍दिररी भबा टाङ्‌गा हिल्‍कियाहदा पिन्‍जी। थे टाङ्‌गा चा परमप्रभुला मन्‍दिरला म्रापरी पाले चिबा लेवीगदेसे मनश्‍शे, एफ्राइमदेन बाँकी मुबा इस्राएलला जम्‍मान म्‍हिगदे ओच्‍छे यहूदा, बेन्‍यामीनदेन यरूशलेमरी चिबा जम्‍मान म्‍हिगदेग्‍याम ह्रुप लबा मुबा।

१० थे टाङ्‌गा चा परमेश्‍वरला लागिरी पूजा लबा जम्‍मान भन्‍दा घ्रेन म्‍हि हिल्‍कियाहसे परमप्रभुला मन्‍दिररी गे लबा म्‍हिगदेला मूल म्‍हिगदेला यारी जिम्‍मा पिन्‍जी। ओच्‍छे परमेश्‍वरला मन्‍दिररी गे लबा म्‍हिगदेसे थेनोन टाङ्‌गाग्‍याम परमेश्‍वरला न्‍होङ्‌बा मन्‍दिर दोःसी ज्‍यना लसी स्‍होबाला लागिरी खर्च लजी।

११ ओच्‍छे यहूदाला ग्‍लेगदेसे वास्‍तान आलना फुप्‍बारीन छ्‌याइबा दिमगदे दोःसी स्‍होबाला लागिरी थेनीगदेसे थाबा युङ्‌बा, दलिनदेन निदालला सिङगदे थेनोन टाङ्‌गाग्‍याम ग्‍लुजी। ओच्‍छे डकर्मीदेन सिकर्मीगदेदाएनोन थेनोन टाङ्‌गाग्‍याम ज्‍याला पिन्‍जी।

१२ चु म्‍हिगदेसे ठगब आलना ज्‍यना लसी गे लजी। थेनीगदेसे मरारी वंशला लेवी यहतदेन ओबदिया ओच्‍छे कहात वंशला जकरियादेन मशुल्‍लामला तहरी चिसी गे लजी।

१३ अर्गु लेवीगदेसे चा माल सामान पुइपुङ्‌बादेन जम्‍मान खाल्‍ला गे लबा म्‍हिगदेदाएनोन च्‍यामुबा। लेवीगदे चा बाजा गाजा ह्राप्‍बारी सिपालु मुबा। थेनीगदे न्‍हङ्‌ला कोइ चा सचिवगदे, कोइ चा म्‍हिगदेसे लबा गे च्‍याबा म्‍हिगदे, ओच्‍छे कोइ चा परमेश्‍वरला मन्‍दिरला पालेगदे मुबा।

१४ थेनीगदेसे परमप्रभुला मन्‍दिरला ढुकुटीग्‍याम टाङ्‌गा तेःमा परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि हिल्‍कियाहसे परमेश्‍वसे मोशादा पिन्‍बा ठिमला किताब स्‍याप्‍जी।

१५ जमाहेन्‍से हिल्‍कियाहसे सचिव शापानदा चुह्रङ् भिसी पाङ्‌जी, “ङाइ परमप्रभुला मन्‍दिररी ठिमला किताब स्‍याप्‍बा मुला।” जमाहेन्‍से हिल्‍कियाहसे ठिमला थे किताब शापानदा पिन्‍जी।

१६ ओच्‍छे शापानसे ठिमला थे किताब ग्‍ले मुबा ग्‍लारी भजी। ओच्‍छे चुह्रङ् भिसी पाङ्‌जी, “ह्राङसे कुल्‍बा जम्‍मान गे ह्राङला म्‍हिगदेसे लबान मुला।

१७ परमप्रभुला मन्‍दिररी मुबा टाङ्‌गा किन्‍सी गे लबा म्‍हिगदेदेन थेनीगदेदा च्‍याबा मूल म्‍हिगदेदा पिन्‍बा मुला।”

१८ जमाहेन्‍से परमेश्‍वरला मन्‍दिररी पूजा लबा म्‍हि हिल्‍कियाहसे ह्राङदा किताब गिकएनोन पिन्‍बा मुला भिबा ताम सचिव शापानसे ग्‍लेदा पाङ्‌जी। ओच्‍छे शापानसे थे किताब पढब लसी ग्‍लेदा थेःना लजी।

१९ ठिमला किताबरी भ्रिबा ताम थेःमाहेन्‍से दुख म्‍हन्‍सी ग्‍लेसे ह्राङला क्‍वान ढेजी।

२० जमाहेन्‍से ग्‍लेसे हिल्‍कियाह, शापानना झा अहीकाम, मीकाला झा अब्‍दोन, सचिव शापानदेन ह्राङदा सयार लबा असायाहदा चुह्रङ् भिसी कुल्‍जी,

२१ “निउ, ओच्‍छे ङाला लागिरी, इस्राएलदेन यहूदारी चिबा ङाला म्‍हिगदेला लागिरी चु किताबरी भ्रिबा तामला बारेरी परमप्रभुदेन छ्‌याम ङ्‌योइबा छार्बा लउ। य्‍हाङला आखेम्‍हेमे चु किताबरी भ्रिबा अन्‍छार आभ्रनी। ओच्‍छे थेनीगदेसे परमेश्‍वरला बचनदा वास्‍तान आलनी। थेतबासेलमा परमप्रभु य्‍हाङदेन छ्‌याम बोमो खबा मुला।”

२२ थे ताम ङ्‌योइबा छार्बा लबाला लागिरी ग्‍लेसे कुल्‍बा अन्‍छार हिल्‍कियाहदेन अर्गु म्‍हिगदे शल्‍लूमला म्रिङ अगमवादिनी हुल्‍दा मुबा ग्‍लारी निजी। थे यरूशलेमला छार टोलरी चिमुबा। शल्‍लूम चा परमेश्‍वरला मन्‍दिरला क्‍वानगदे च्‍याबा म्‍हि हसराला छाया, तोखतला झा मुबा।

२३ थेनीगदेदा हुल्‍दासे चुह्रङ् भिसी पाङ्‌जी, “एनीगदेदा ङा मुबा ग्‍लारी पुइखबा म्‍हिदा परमप्रभु इस्राएलला परमेश्‍वरसे चुह्रङ् सुङ्‌बा मुला भिसी पाङ्‌गो,

२४ ‘परमप्रभुसे सुङ्‌बा ताम चा चुनोन हिन्‍ना, पढब लसी यहूदाला ग्‍लेदा थेःना लबा चु किताबरी भ्रिबा जम्‍मान सराप पूरा लबाला लागिरी ङाइ चु ग्‍लादेन चु ग्‍लाला म्‍हिगदेदा नाश लला।

२५ तिग्‍दा भिसम थेनीगदेसे ङादा म्‍लेःसी अर्गु लागदेला ङाच्‍छा धूप म्राबा मुला। ओच्‍छे थेनीगदेसे ह्राङसेन स्‍होबा स्‍हेगदेग्‍याम ङादा ल्‍हानान बोमो खना लबा मुला। थेतबासेलमा चु ग्‍लाला म्‍हिगदेथोरी ङाइ ङाला बोमो ल्‍हूला, ङाला बोमो म्‍हनोन आम्‍ह।’

२६ परमप्रभुदेन छ्‌याम ङ्‌योइबा छार्बा लबारी एनीगदेदा ङा मुबा ग्‍लारी पुइखबा यहूदाला ग्‍लेदा चुनोन ताम पाङ्‌गो, ‘ह्राङसे सान्‍बा बचनना बारेरी परमप्रभु इस्राएलला परमेश्‍वरसे चुह्रङ् भिसी सुङ्‌बा मुला,

२७ चु य्‍हुल्‍सादेन चु य्‍हुल्‍साला म्‍हिगदेला बारेरी ङाइ पाङ्‌बा ताम थेःसी ए सोझो तसी ङापट्टि दोःजी। ओच्‍छे ङालान ङाच्‍छापट्टि एसे क्‍वान ढेसी क्राबा क्रिङ्‌बा लबान ङादा बिन्‍ती लजी। थेतबासेलमा ङाइ एला बिन्‍ती ङ्‌यान्‍बा मुला भिसी परमप्रभुसे सुङ्‌बा मुला।

२८ थेतबासेलमा ङाइ चु ग्‍लादेन चु ग्‍लाला म्‍हिगदेदा जुन सजाय पिन्‍ना भिसी पाङ्‌बा मुबा थे सजाय ए सिबा भन्‍दा ङाच्‍छा आपुइख। ङाइ एदा ज्‍यना लसी सिपुङ्‌ला।’”

जमाहेन्‍से थे म्‍हिगदे चु समाचार भोर्सी योशियाह ग्‍ले मुबा ग्‍लारी दोःसी निजी।

परमप्रभुसे कुल्‍बा अन्‍छार भ्रला भिसी योशियाह ग्‍लेसे कबुल लबा

२ ग्‍ले २३:१-२०

२९ जमाहेन्‍से योशियाह ग्‍लेसे यहूदादेन यरूशलेमला जम्‍मान यहूदी गन्‍बागदेदा ग्‍ला गिकरी खसी ह्रुप तउ भिसी ङ्‌योइबारी म्‍हि पुइजी।

३० ओच्‍छे यहूदादेन यरूशलेमला म्‍हिगदे, परमेश्‍वरला मन्‍दिररी पूजा लबा म्‍हि, लेवीगदे, जजा घ्रेन जम्‍मान म्‍हिगदेदेन छ्‌यामनोन ग्‍ले परमप्रभुला मन्‍दिररी निजी। जमाहेन्‍से ग्‍लेसे परमप्रभुला मन्‍दिररी स्‍याप्‍बा कबुलला किताबरी मुबा जम्‍मान बचन थेनीगदे जम्‍मानसे थेःगै भिसी घ्रेन काइ तेःसी पढब लजी।

३१ जमाहेन्‍से ग्‍ले थामला ङाम्‍री राप्‍जी, ओच्‍छे ह्राङला पूरन सेमदेन प्राणहेन्‍से परमेश्‍वरसे कुल्‍बा तामदेन, परमेश्‍वरला ठिम ओच्‍छे चु किताबरी भ्रिबा कबुल अन्‍छार भ्रला भिसी ग्‍लेसे परमप्रभुदेन छ्‌याम कबुल लजी।

३२ जमाहेन्‍से ग्‍लेसे बेन्‍यामीन वंशला म्‍हिगदेदेन यरूशलेमरी मुबा जम्‍मान म्‍हिगदेदा थे कबुल अन्‍छार भ्रला भिसी घ्रान चपुङ्‌जी। चुह्रङ् लसी यरूशलेमला म्‍हिगदेसे ह्राङला आखेम्‍हेमेला परमेश्‍वरदेन छ्‌याम लबा कबुल पूरा लजी।

३३ योशियाह ग्‍लेसे नाइबा खबा जम्‍मान मूर्तिगदे इस्राएलीगदे चिबा जम्‍मान ग्‍लागदेग्‍याम तेःसी भ्‍याङ्‌जी। ओच्‍छे इस्राएलरी चिबा जम्‍मान म्‍हिगदेदा परमप्रभु ह्राङला परमेश्‍वरला जयजयकार लपुङ्‌जी। योशियाह ग्‍ले सोदेधोना थेनीगदेसे परमप्रभु ह्राङला आखेम्‍हेमेला परमेश्‍वरदा तेन्‍बा आख्‍लानी।

मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड योशियाह ग्‍लेसे धङ्‌बा

२ ग्‍ले २३:२१-२३

३५

परमप्रभुला लागिरी योशियाह ग्‍लेसे यरूशलेमरी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌जी। ओच्‍छे शुरूला लला च्‍युक ब्‍लि धिनकुनु थेनोन चाडला ग्‍यु बोको साइजी।

२ योशियाह ग्‍लेसे परमेश्‍वरला मन्‍दिररी पूजा लबा म्‍हिगदेदा ह्राङ ह्राङला गे लबाला लागिरी धम्‍जी। ओच्‍छे थेनीगदेदा परमप्रभुला मन्‍दिररी गे लबाला लागिरी आँट पिन्‍जी।

३ ह्राङसे ह्राङदान परमप्रभुला छ्‌यारी अर्पण लबा इस्राएलीगदेदा लोप्‍बा लेवीगदेदा ग्‍लेसे चुह्रङ् भिसी पाङ्‌जी, “इस्राएलला ग्‍ले दाऊदला झा सोलोमनसे स्‍होबा मन्‍दिररी परमेश्‍वरला कबुल थान्‍बा सन्‍दोस थान्‍गो। दाहेन्‍से एनीगदेसे थे सन्‍दोस पुइसी भ्रआतोः। तर परमप्रभु ह्राङला परमेश्‍वरदेन परमेश्‍वरला म्‍हि इस्राएलीगदेला लागिरी गे लउ।

४ वंश वंशदेन समूह समूह अन्‍छार इस्राएलला ग्‍ले दाऊददेन थेला झा सोलोमनसे भ्रिसी पिन्‍बा ठिम अन्‍छार गे लबान ह्राङ ह्राङला ग्‍लारी तयार तसी चिउ।

५ जम्‍मान इस्राएलीगदेला म्‍हेमेगदेला समूह समूह अन्‍छार जिम्‍मा किन्‍सी एनी लेवीगदे चोखो ग्‍लारी राप्‍गो।

६ मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला लागिरी ग्‍यु बोको साइगो, ओच्‍छे एनीगदेसे ह्राङसे ह्राङदान शुद्ध लउ। ओच्‍छे परमप्रभुसे मोशादा पिन्‍बा बचन अन्‍छार गे लसी एनीगदेसे ह्राङला ज्‍योज्‍यो आलेगदेला लागिरी ग्‍यु बोकोगदे ठीक लउ।”

७ मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला लागिरी म्‍हिगदेसे बलि फुल्‍गै भिसी थेरी खबा जम्‍मान म्‍हिगदेला लागिरी योशियाह ग्‍लेसे ३,००० म्‍हे बहरदेन ३०,००० राग्‍यु पिन्‍जी। ग्‍लेसे चु जम्‍मान ह्राङला कमाइग्‍याम पिन्‍बा हिन्‍ना।

८ ग्‍लेखाङ्‌ला मूल म्‍हिगदेसेनोन सेमहेन्‍से ताङ्‌सी ताङ्‌सी म्‍हिगदे, लेवीगदेदेन परमेश्‍वरला मन्‍दिररी पूजा लबा म्‍हिगदेला लागिरी भेटी पिन्‍जी। परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि हिल्‍कियाह, जकरियादेन यहीएलसेनोन मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बाला लागिरी परमेश्‍वरला मन्‍दिररी पूजा लबा म्‍हिगदेदा २,६०० जजा जजा जन्‍तुगदेदेन ग्‍यार्जा सोम म्‍हे बहर पिन्‍जी।

९ ओच्‍छे लेवीगदेला मूल म्‍हिगदे कोनन्‍याह, थेला आलेगदे शमायाहदेन नतनेल, ओच्‍छे हशब्‍याह, यहीएल, योजाबादसेनोन हजार ङ्‌हा जजा जजा जन्‍तुगदेदेन ग्‍यार्जा ङ्‌हा म्‍हे बहर पिन्‍जी।

१० मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला लागिरी जम्‍मान स्‍हे ठीक लसी जिन्‍माहेन्‍से परमेश्‍वरला मन्‍दिररी पूजा लबा म्‍हिगदेदेन लेवीगदे ग्‍लेसे कुल्‍बा अन्‍छार ह्राङ ह्राङला ग्‍लारी चिजी।

११ जमाहेन्‍से मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला लागिरी परमेश्‍वरला मन्‍दिररी पूजा लबा म्‍हिगदेसे ग्‍यु बोकोगदे साइजी। ओच्‍छे थेनीगदेसे बलि फुल्‍बा ग्‍लारी का स्‍वाजी। ओच्‍छे लेवीगदेसे चा थे जन्‍तुगदेला ढि स्‍युजी।

१२ जमाहेन्‍से म्‍हिगदेला म्‍हेमे म्‍हेमेला समूहदा मोशासे भ्रिबा ठिम अन्‍छार परमप्रभुला लागिरी मेरी ख्राङ्‌सी फुल्‍बा बलि फुल्‍बारी म्‍हे बहरगदे भो लसी पिन्‍जी।

१३ मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला जन्‍तुगदेला स्‍या ठिम अन्‍छार लेवीगदेसे मेरी ख्राङ्‌जी। ओच्‍छे परमेश्‍वरदा फुल्‍बा भेटी चा खार्गन्‍डा, तसलादेन कराहीरी ब्‍लोजी। ओच्‍छे योना योना लसी थे जम्‍मान म्‍हिगदेदा भो लसी पिन्‍जी।

१४ जमाहेन्‍से लेवीगदेसे ह्राङलान लागिरीदेन हारूनना वंशरी न्‍हबा परमेश्‍वरला मन्‍दिररी पूजा लबा म्‍हिगदेला लागिरी स्‍या फेसी थान्‍जी। तिग्‍दा भिसम मेरी ख्राङ्‌सी फुल्‍बा बलिदेन बलि फुल्‍बा जन्‍तुगदेला छि ख्राङ्‌बाला लागिरी परमेश्‍वरला मन्‍दिररी पूजा लबा म्‍हिगदेदा ङ्‌यसेधोनान लगब तबा मुबा।

१५ व्‍हाइ गोबा आसापला सन्‍तानगदे चा दाऊद ग्‍ले, आसाप, हेमानदेन ग्‍लेला अगमवक्ता यदूतूनसे स्‍होबा ठिम अन्‍छार ह्राङ ह्राङला ग्‍लारी चिजी। लेवी ज्‍योज्‍यो आलेगदेसे जम्‍मान बलिला स्‍हेगदे ठीक लसी पिन्‍बासेलमा परमेश्‍वरला मन्‍दिरला मूल म्रापरी चिबा पालेगदेसे ह्राङ ह्राङला गे ख्‍लाआतोःनी।

१६ चुह्रङ् लसी योशियाह ग्‍लेसे कुल्‍बा अन्‍छार थे धिनकुनु मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बाला लागिरी बलि फुल्‍बा ग्‍लारी मेरी ख्राङ्‌सी बलि फुल्‍बान परमप्रभुला जयजयकार लजी।

१७ थेरी खबा इस्राएलीगदे जम्‍मासेन थेकुनु मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌जी। ओच्‍छे थेनीगदेसे खमिर आयुना गेङ चसी धङ्‌बा चाड निसरेधोना धङ्‌जी।

१८ शमूएल अगमवक्ताला धुइहेन्‍से दन्‍देधोना खाइमै इस्राएलरी चुह्रङ् लसी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बा आरेमुबा। परमेश्‍वरला मन्‍दिररी पूजा लबा म्‍हिगदे, लेवीगदे, यरूशलेमला म्‍हिगदे, यहूदा ओच्‍छे इस्राएलला म्‍हिगदेदेन छ्‌याम ढिक्‍सी योशियाह ग्‍लेसे ह्रङ् लसी खाइमै इस्राएलला अर्गु ग्‍लेगदेसे चुह्रङ् लसी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बा आरेमुबा।

१९ योशियाह ग्‍लेसे शासन लसी च्‍युक भ्रे दिङ तमा चुह्रङ् लसी मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌बा मुबा।

योशियाह ग्‍ले सिबा

२ ग्‍ले २३:२८-३०

२० चुह्रङ् लसी योशियाह ग्‍लेसे परमेश्‍वरला मन्‍दिरला जम्‍मान गे लसी जिन्‍माहेन्‍से मिश्र य्‍हुल्‍साला ग्‍ले नेको चा यूफ्रेटिस स्‍योङला कुनीरी मुबा कर्कमीश शहरदेन छ्‌याम लडाइ लबाला लागिरी खजी। थे धुइरी योशियाह ग्‍ले नेको ग्‍लेदेन छ्‌याम लडाइ लबाला लागिरी निजी।

२१ तर नेको ग्‍लेसे ह्राङला ग्‍लेब्‍लोनगदेदा चुह्रङ् भिसी योशियाह ग्‍ले मुबा ग्‍लारी पुइजी, “यहूदाला ग्‍ले, ह्राङदेन ङाला गुङ्‌री लडाइ लतोःबा थेह्रङ्‌बा ताम तिगैनोन आरे। तिनी ङा ह्राङदेन छ्‌याम लडाइ लबारी खबा आहिन। तर ङा ङाला शत्रुगदेदेन छ्‌याम लडाइ लबारी खबा हिन्‍ना। परमेश्‍वरसे ङादा चु गे योनान लउ भिसी कुल्‍बा मुला। थेतबासेलमा ह्राङ परमेश्‍वरला बिरोधरी आरेःगो। आहिन्‍सम जुन परमेश्‍वर ङादेन छ्‌याम मुला, थेनोन परमेश्‍वरसे ह्राङदा नाश लला।”

२२ तर परमेश्‍वरसे नेको ग्‍लेग्‍याम सुङ्‌बा तामदा तिगै वास्‍ता आलना योशियाह ग्‍लेसे लडाइ लबारी शुरू लजी। ओच्‍छे लडाइ लबाला लागिरी थेसे ह्राङला रूप पोसी मगिद्दोला ब्‍याँसीरी तुरून्‍तन निजी।

२३ जमाहेन्‍से म्‍यादली थोबा सिपाहीगदेसे योशियाह ग्‍लेदा म्‍यादलीसे रोप्‍जी। ओच्‍छे योशियाह ग्‍लेसे ह्राङदा जोगब लबा सिपाहीगदेदा चुह्रङ् भिसी पाङ्‌जी, “ङादा चु लडाइ तबा ग्‍लाग्‍याम भोर्गो। तिग्‍दा भिसम ङादा ल्‍हानान चोट तबा मुला।”

२४ थेतबासेलमा थे सिपाहीगदेसे थेदा रथग्‍याम तेःसी अर्गु रथरी थान्‍सी यरूशलेमरी भोर्जी। ओच्‍छे थे थेरीन सिजी, ओच्‍छे थेदा थेला आखेम्‍हेमेगदेला धुर्सारी ल्‍हुजी। थे सिबासे लमा यहूदादेन यरूशलेमला जम्‍मान म्‍हिगदेदा सुर्दा तजी।

२५ योशियाह ग्‍लेला लागिरी यर्मिया अगमवक्तासेनोन दुखला व्‍हाइगदे भ्रिबा मुला। व्‍हाइ गोबागदेदेन ह्रेम्‍फेबे ओच्‍छे म्रिङ्‌म्‍हेमे जम्‍मासेन चु दुखला व्‍हाइगदे गोमा तिनीला धिनधोनाएनोन योशियाह ग्‍लेदा ढन्‍मुला। चु दुखला व्‍हाइगदे गोबा चा इस्राएलला लागिरी ठिमनोन दोबा मुला। दुखला चु व्‍हाइगदे सुर्दाला किताबरीएनोन भ्रिबा मुला।

२६ योशियाह ग्‍लेसे शासन लबा धुइला अर्गु तामगदेदेन परमप्रभुला ठिमरी भ्रिबा अन्‍छार

२७ थेसे लबा परमेश्‍वरला गेगदे शुरूहेन्‍से थुम्‍बाधोनालान गेगदे इस्राएलदेन यहूदाला ग्‍लेगदेला काइरन भ्रिबा किताबरी भ्रिबा मुला।

यहोआहाज यहूदाला ग्‍ले दोबा

२ ग्‍ले २३:३०-३४

३६

जमाहेन्‍से य्‍हुल्‍साला म्‍हिगदेसे योशियाह ग्‍लेला साटोरी थेलान झा यहोआहाजदा यरूशलेमला ग्‍ले स्‍होजी।

२ यहोआहाज यहूदाला ग्‍ले दोमा बोगल गिकसे सोम दिङ तबा मुबा। थेसे यरूशलेमरी ल सोम जे शासन लजी।

३ मिश्र य्‍हुल्‍साला ग्‍ले नेकोसे थेदा चुङ्‌सी ग्‍लेग्‍याम तेःजी। ओच्‍छे ३,४०० किलो म्‍हुइदेन बोगल गिकसे च्‍युक ब्‍लि किलो म्‍हार तिरो फापुङ्‌जी।

४ मिश्र य्‍हुल्‍साला ग्‍ले नेकोसे यहोआहाजला आले एल्‍याकीमदा यहूदादेन यरूशलेमला ग्‍ले स्‍होजी। ओच्‍छे थेसे एल्‍याकीमला मिन पोसी यहोयाकीम थान्‍जी। तर थेला ज्‍योज्‍यो यहोआहाजदा चा नेको ग्‍लेसे मिश्र य्‍हुल्‍सारी भोर्जी।

यहोयाकीम यहूदाला ग्‍ले दोबा

२ ग्‍ले २३:३६-२४:७

५ ग्‍ले दोबा धुइरी यहोयाकीम बोगल गिकसे ङ्‌हा दिङ तबा मुबा। थेसे च्‍युक गिक दिङधोना यरूशलेमरी शासन लजी। परमप्रभु ह्राङला परमेश्‍वरला ओन्‍छाङ्‌री जुन ताम आज्‍यबा मुबा थेनोन ताम थेसे लजी।

६ जमाहेन्‍से बेबिलोन य्‍हुल्‍साला ग्‍ले नबूकदनेसर खसी यहूदादेन छ्‌याम लडाइ लजी। ओच्‍छे यहोयाकीमदा चा काँसला च्‍याल्‍दासे खीसी बेबिलोनरी भोर्जी।

७ परमप्रभुला मन्‍दिरला कोइ कोइ ताङ्‌गदे बेबिलोनरी भोर्सी नबूकदनेसरसे ग्‍लेखाङ्‌री थान्‍जी।

८ यहोयाकीम ग्‍लेसे शासन लबा धुइरी तबा तामगदेदेन थेसे लबा नाइबा खबा तामगदे ओच्‍छे थेसे लबा जम्‍मान आज्‍यबा गेगदेला बारेरी इस्राएलदेन यहूदाला ग्‍लेगदेला काइरन भ्रिबा किताबरी भ्रिबा मुला। लिच्‍छा यहोयाकीम ग्‍लेला साटोरी थेलान झा यहोयाकीन ग्‍ले दोजी।

यहोयाकीन यहूदाला ग्‍ले दोबा

२ ग्‍ले २४:८-१७

९ ग्‍ले दोबा धुइरी यहोयाकीन च्‍युक भ्रे दिङ तबा मुबा। थेसे यरूशलेमरी ल सोमसे च्‍युइरेधोना शासन लजी। थेसेनोन परमप्रभुला ओन्‍छाङ्‌री जुन ताम आज्‍यबा मुबा थेनोन ताम लजी।

१० नबूकदनेसर ग्‍लेसे बर्खाला धुइरी म्‍हिगदे पुइसी परमप्रभुला मन्‍दिरला ज्‍यबा ज्‍यबा तामगदेदेन यहोयाकीनदा बेबिलोनरी भोर्जी। जमाहेन्‍से नबूकदनेसर ग्‍लेसे यहोयाकीनना अगु सिदकियाहदा यहूदादेन यरूशलेमला ग्‍ले स्‍होजी।

सिदकियाह यहूदाला ग्‍ले दोबा

२ ग्‍ले २४:१८-२०; यर्मि ५२:१-३

११ ग्‍ले दोबा धुइरी सिदकियाह बोगल गिकसे तीदिङ तबा मुबा। थेसे च्‍युक गिक दिङधोना यरूशलेमरी शासन लजी।

१२ थेसेनोन परमप्रभु ह्राङला परमेश्‍वरला ओन्‍छाङ्‌री जुन ताम आज्‍यबा मुबा थेनोन ताम लजी। परमेश्‍वरला बचन पाङ्‌बा यर्मिया अगमवक्ताला ङाच्‍छापट्टि थेसे ह्राङसे ह्राङदान सोझो आस्‍होनी।

यरूशलेम नाश तबा

२ ग्‍ले २५:१-२१; यर्मि ५२:३-११

१३ परमेश्‍वरला मिन किन्‍सी घ्रान चपुङ्‌बा नबूकदनेसर ग्‍लेला बिरोधरी सिदकियाह ग्‍ले रेःजी। थे अटेरीदेन सेम कोङ्‌बा म्‍हि तबासेलमा ह्राङला पाप ख्‍लासी परमप्रभु इस्राएलला परमेश्‍वरपट्टि दोःसी खबारी आम्‍हाइनी।

१४ होत्ते जे आहिन, परमेश्‍वरला मन्‍दिररी पूजा लबा मूल म्‍हिगदेदेन यहूदाला म्‍हिगदेसे अर्गु य्‍हुल्‍ला म्‍हिगदेसे लबा ह्रङ्‌बान नाइबा गेगदे लजी। ओच्‍छे परमप्रभुसे शुद्ध तना लबा यरूशलेमरी मुबा ह्राङला मन्‍दिरदा अशुद्ध तना लजी।

१५ थेनीगदेदा होशियार तना लबाला लागिरी धुइ धुइरी परमप्रभु थेनीगदेला आखेम्‍हमेगदेला परमेश्‍वरसे ह्राङला म्‍हिगदेदा पुइखमुबा। तिग्‍दा भिसम परमप्रभुसे ह्राङला मन्‍दिरदेन थेनीगदेदा दया लमुबा।

१६ तर थेनीगदेसे परमेश्‍वरसे पुइखबा म्‍हिगदेदा खिसी लजी। ओच्‍छे परमेश्‍वरला बचनदाएनोन वास्‍ता आलनी। थेनीगदेसे अगमवक्तागदेदा खिसी लबान ङोजी। जमाहेन्‍से परमप्रभु थेनीगदेदेन छ्‌याम ल्‍हानान बोमो खजी। थेतबासेलमा थेनीगदे परमेश्‍वरला बोमोग्‍याम स्‍योर्खम्‍बा ग्‍यामनोन आरेमुबा।

१७ थेनीगदेदेन छ्‌याम लडाइ लबाला लागिरी परमप्रभुसे बेबिलोनना ग्‍ले नबूकदनेसरदा भजी। नबूकदनेसर ग्‍लेसे यहूदाला भ्‍योन म्‍हिगदेदा परमेश्‍वरला मन्‍दिर न्‍हङ्‌रीएनोन तरवारसे ताम्‍सी साइजी। थेसे यहूदाला म्‍हिगदे न्‍हङ्‌री भ्‍योन, खेप्‍पा, खुइ, ह्रेम्‍फेबे, म्रिङ्‌म्‍हेमे, स्‍हुखबा, स्‍हुआखबा खालैदान छोन्‍बो आख्‍लानी। परमेश्‍वरसे थेनीगदे जम्‍मादान नबूकदनेसरला यारी जिम्‍मा पिन्‍जी।

१८ नबूकदनेसर ग्‍लेसे परमेश्‍वरला मन्‍दिरला जजा घ्रेन जम्‍मान ताङ्‌गदेदेन धन सम्‍पत्ति, ओच्‍छे यहूदाला ग्‍लेदेन थेला सिपाहीगदेला हाकिमगदेला जम्‍मान ज्‍यबा ज्‍यबा स्‍हेगदे बेबिलोनरी भोर्जी।

१९ थेनीगदेसे परमप्रभुला मन्‍दिर ख्राङ्‌जी, ओच्‍छे यरूशलेम शहरला पर्खाल फुप्‍जी। ओच्‍छे थेनीगदेसे थे शहरला जम्‍मान दिमगदे ख्राङ्‌सी थेरी मुबा जम्‍मान ज्‍यबा ज्‍यबा स्‍हेगदे नाश लजी।

२० लडाइग्‍याम जोगब तबागदेदा चा नबूकदनेसर ग्‍लेसे चुङ्‌सी बेबिलोनरी भोर्जी। ओच्‍छे थेनीगदे नबूकदनेसर ग्‍लेदेन थेला सन्‍तानगदेला घ्‍याबादेन घ्‍याबास्‍या दोःसी चिजी। फारस य्‍हुल्‍साला ग्‍लेसे शासन आलदेधोना थेनीगदे चुह्रङ् लसीन बेबिलोनरी चिजी।

२१ परमप्रभुसे यर्मिया अगमवक्ताग्‍याम, “चु य्‍हुल्‍सा चा बोगल सोमसे च्‍युइ दिङधोना तोङ्‌तोङ्‌बा ग्‍ला दोःला। ओच्‍छे थेनीगदेसे ब्‍लप्‍बा न्‍हबा धिन आधङ्‌बा धुइ पूरा तला” भिसी सुङ्‌बा बचन चुह्रङ् लसी पूरा तजी।

यहूदीगदेदा ह्राङला य्‍हुल्‍सारी दोःसी निउ भिसी कोरेस ग्‍लेसे कुल्‍बा

एज्रा १:१-४

२२ फारस य्‍हुल्‍साला कोरेस ग्‍लेसे शासन लबा शुरूला दिङरी परमप्रभुसे यर्मिया अगमवक्ताग्‍याम सुङ्‌बा बचन पूरा तबारी परमप्रभुसे कोरेस ग्‍लेला सेम ङ्‌यम्‍ना लजी। थेतबासेलमा कोरेस ग्‍लेसे चुह्रङ् भिसी भ्रिबा ताम ह्राङला य्‍हुल्‍सा नाङ्‌नोन दोना लबारीदेन थेःना लबारी म्‍हिगदे पुइजी।

२३ “फारस य्‍हुल्‍साला कोरेस ग्‍लेसे चुह्रङ् भिसी पाङ्‌बा मुला, ‘परमप्रभु, स्‍वर्गला परमेश्‍वरसे जम्‍बुलिङला जम्‍मान य्‍हुल्‍सा ङादा पिन्‍बा मुला। थेनोन परमप्रभुसे ह्राङला लागिरी यहूदाला यरूशलेमरी मन्‍दिर गिक स्‍होउ भिसी ङादा कुल्‍बा मुला। एनीगदेला गुङ्‌री मुबा परमप्रभुला जम्‍मान म्‍हिगदेदेन छ्‌याम परमेश्‍वर धन्‍छ्‌यागै। थेतबासेलमा थे म्‍हिगदे तोर यहूदाला यरूशलेमरी निगै।’”

एज्राला किताब

चु किताबला बारेरी पाङ्‌तोःमा

भ्रिबा म्‍हि: एज्रा

चु किताबला मूल ताम: लडाइला धुइरी आसिना सोबा विश्‍वास लखम्‍बा म्‍हिगदेदा परमेश्‍वरसे ह्राङलान य्‍हुल्‍सारी दोःसी भबा

भ्रिबा साल: ई.पू. ४५०-४२० सालला गुङ्‌री भ्रिबा मुबा।

एज्राला किताब चा काइरनना किताबगदे न्‍हङ्‌री जम्‍मान भन्‍दा थुमला तामगदे मुबा किताब हिन्‍ना। चु किताबरी बेबिलोनसे चुङ्‌सी ह्राङला य्‍हुल्‍सारी भोर्बा यहूदीगदे दोःसी यरूशलेमरी खसी परमेश्‍वरला जयजयकार लबारी छ्‌याइबा तामगदेला बारेरी भ्रिबा मुला। चु तामगदेला बारेरी चुह्रङ् लसी मेलोसेन भ्रिबा मुला,

१) फारस य्‍हुल्‍साला कोरेस ग्‍लेसे इस्राएलीगदेदा ह्राङला य्‍हुल्‍सारी निउ भिसी कुल्‍माहेन्‍से थेनीगदे ह्राङदा चुङ्‌सी थान्‍बा य्‍हुल्‍साग्‍याम थोन्‍सी यरूशलेमरी खबा।

२) दोःसी परमेश्‍वरला मन्‍दिर स्‍होसी परमेश्‍वरला छ्‌यारी अर्पण लबादेन दोःसी यरूशलेमरी परमेश्‍वरला जयजयकार लबा।

३) परमेश्‍वरला मन्‍दिर स्‍होसी ल्‍हानान दिङ लिच्‍छा एज्रासे दोःसी यहूदीगदेला अर्गु समूह गिकदा तेःसी यरूशलेमरी भोर्जी। एज्रादा परमेश्‍वरला ठिमला बारेरी ल्‍हानान ज्ञान बुद्धि मुबा। थेतबासेलमा एज्रासे यहूदीगदेदा परमेश्‍वरदा सेम निबा बानीबेहोर थोसी भ्रबारी लोप्‍जी। चुह्रङ् लसी ङाच्‍छाहेन्‍सेन परमेश्‍वरदा तेन्‍बा तामदा जोगब लसी थान्‍जी।

मूल ताम

बेबिलोनग्‍याम ङाच्‍छारेम थोन्‍सी खबा इस्राएलीगदेला समूह १:१-२:७०

दोःसी परमेश्‍वरला मन्‍दिर स्‍होसी परमेश्‍वरला छ्‌यारी अर्पण लबा ३:१-६:२२

चुङ्‌सी थान्‍बा य्‍हुल्‍साग्‍याम तेःसी एज्रासे यरूशलेमरी भबा इस्राएलीगदेला अर्गु समूह ७:१-१०:४४

एज्राला किताब

चु किताबला बारेरी पाङ्‌तोःमा

कोरेस ग्‍लेसे यहूदीगदेदा ह्राङला य्‍हुल्‍सारी निउ भिसी कुल्‍बा

१

फारस य्‍हुल्‍साला कोरेस ग्‍लेसे शासन लबा शुरूला दिङरी परमप्रभुसे यर्मिया अगमवक्ताग्‍याम सुङ्‌बा बचन पूरा तबारी परमप्रभुसे कोरेस ग्‍लेला सेम ङ्‌यम्‍ना लजी। थेतबासेलमा कोरेस ग्‍लेसे चुह्रङ् भिसी भ्रिबा ताम ह्राङला य्‍हुल्‍सा नाङ्‌नोन दोना लबारीदेन थेःना लबारी म्‍हिगदे पुइजी।

२ “फारस य्‍हुल्‍साला कोरेस ग्‍लेसे चुह्रङ् भिसी पाङ्‌बा मुला, ‘परमप्रभु, स्‍वर्गला परमेश्‍वरसे जम्‍बुलिङला जम्‍मान य्‍हुल्‍सा ङादा पिन्‍बा मुला। थेनोन परमप्रभुसे ह्राङला लागिरी यहूदाला यरूशलेमरी मन्‍दिर गिक स्‍होउ भिसी ङादा कुल्‍बा मुला।

३ एनीगदेला गुङ्‌री मुबा परमप्रभुला जम्‍मान म्‍हिगदेदेन छ्‌याम परमेश्‍वर धन्‍छ्‌यागै। थेतबासेलमा थे म्‍हिगदे तोर यहूदाला यरूशलेमरी निगै, ओच्‍छे यरूशलेमरी धन्‍छ्‌याबा इस्राएलला परमेश्‍वर, परमप्रभुला मन्‍दिर थेनीगदेसे दोःसी स्‍होगै।

४ बेबिलोन य्‍हुल्‍साला तहरी मुबा यहूदीगदे जुन जुन ग्‍लारी चिबा मुला थे ग्‍लाला म्‍हिगदेसे यरूशलेमरी परमेश्‍वरला मन्‍दिर स्‍होबाला लागिरी थेनीगदेदा तोःबा म्‍हार, म्‍हुइ, धन सम्‍पत्ति, म्‍हेमुइगदेदेन ताङ्‌सी ताङ्‌सी भेटी पिन्‍गै।’”

बेबिलोनसे चुङ्‌सी ह्राङला तहरी थान्‍बा यहूदीगदे यरूशलेमरी दोःबा

५ जमाहेन्‍से यहूदादेन बेन्‍यामीन वंशला मूल म्‍हिगदेदेन परमेश्‍वरला मन्‍दिररी पूजा लबा म्‍हिगदे ओच्‍छे लेवीगदे जम्‍मान यरूशलेमरी निबारी ठीक तजी। थेनीगदेदा दोःसी परमप्रभुला मन्‍दिर स्‍होबला लागिरी परमेश्‍वरसे आँट पिन्‍बा मुबा।

६ थेनीगदेला जम्‍मान खिम्‍जेमगदेसे थेनीगदेदा ताङ्‌सी ताङ्‌सी भेटी पिन्‍जी। थे खिम्‍जेमगदेसे भेटीदेन छ्‌याम छ्‌यामनोन म्‍हुइला ताङ्‌गदे, म्‍हार, धन सम्‍पत्ति, म्‍हेमुइदेन ल्‍हानान महङ्‌गो स्‍हेगदे पिन्‍सी थेनीगदेदा ह्रो लजी।

७ होत्ते जे आहिन, नबूकदनेसर ग्‍लेसे यरूशलेमग्‍याम परमप्रभुला मन्‍दिरला ताङ्‌गदे भोर्सी ह्राङला लाला मन्‍दिररी थान्‍बा मुबा। थे ताङ्‌गदे लाला मन्‍दिरग्‍याम तेःसी कोरेस ग्‍लेसे थेनीगदेदान दोःसी पिन्‍जी।

८ फारस य्‍हुल्‍साला कोरेस ग्‍लेसे थे ताङ्‌गदे ग्‍लेखाङ्‌ला ढुकुटी च्‍याबा मूल म्‍हि मित्रेताला यारी जिम्‍मा पिन्‍जी। थेसे यहूदारी शासन लबा मूल म्‍हि शेशबस्‍सरला लागिरी थे ताङ्‌गदेला तालिका स्‍होसी पिन्‍जी।

९ थे ताङ्‌गदेला तालिका चुह्रङ्‌बा मुबा,

म्‍हारला बाटा ३० वटा

म्‍हुइला बाटा १,००० वटा

म्‍हुइला अर्गु बाटा २९ वटा

१० म्‍हारला खोरे ३० वटा

म्‍हुइला खोरेगदे ४१० वटा

अर्गु ताङ्‌गदे १,००० वटा

११ म्‍हारदेन म्‍हुइला ताङ्‌गदे जम्‍मा ५,४०० वटा मुबा। चुङ्‌सी ह्राङला य्‍हुल्‍साग्‍याम बेबिलोनसे भोर्बा जम्‍मान म्‍हिगदे बेबिलोनग्‍याम यरूशलेमरी दोःसी निबा धुइरी शेशबस्‍सरसे थे जम्‍मान ताङ्‌गदे यरूशलेमरी भजी।

बेबिलोनना तहग्‍याम फेसी खबा म्‍हिगदेला मिन

नहे ७:४-७३

२

बेबिलोनना तहरी मुबा म्‍हिगदे बेबिलोनग्‍याम थोन्‍सी यरूशलेमदेन यहूदारी मुबा ह्राङ ह्राङला शहररी निसी चिजी। थेनीगदे नबूकदनेसर ग्‍लेसे चुङ्‌सी भोर्बा धुइहेन्‍से दन्‍देधोना बेबिलोनरीन चिबा मुबा।

२ बेबिलोनग्‍याम थोन्‍सी खबागदेला मूल म्‍हिगदे चुगदेन हिन्‍ना, यरूबाबेल, येशूअ, नहेम्‍याह, सरायाह, रेलयाह, मोर्दकै, बिल्‍शान, मिस्‍पार, बिग्‍वै, रेहूमदेन बानाहा मुबा।

बेबिलोनग्‍याम थोन्‍सी खबा इस्राएलला वंश वंशला ह्रेम्‍फेबेगदे चुनोन हिन्‍ना,

३ परोशला वंशग्‍याम २,१७२ जना

४ शपत्‍याहला वंशग्‍याम ३७२ जना

५ आराला वंशग्‍याम ७७५ जना

६ येशूअदेन योआबला सन्‍तान पहत-मोआबला वंशग्‍याम २,८१२ जना

७ एलामला वंशग्‍याम १,२५४ जना

८ जत्तूला वंशग्‍याम ९४५ जना

९ जक्‍कैला वंशग्‍याम ७६० जना

१० बानीला वंशग्‍याम ६४२ जना

११ बेबैला वंशग्‍याम ६२३ जना

१२ अज्‍गादला वंशग्‍याम १,२२२ जना

१३ अदोनीकामला वंशग्‍याम ६६६ जना

१४ बिग्‍वैला वंशग्‍याम २,०५६ जना

१५ आदीनना वंशग्‍याम ४५४ जना

१६ आतेरला वंशग्‍याम ९८ जना, आतेरदा हिजकियाएनोन भिमुबा।

१७ बेजैला वंशग्‍याम ३२३ जना

१८ योराला वंशग्‍याम ११२ जना

१९ हाशूमला वंशग्‍याम २२३ जना

२० गिबारला वंशग्‍याम ९५ जना

२१ ह्राङ ह्राङला आखेम्‍हेमेगदे चिबा शहर शहर अन्‍छार बेबिलोनग्‍याम थोन्‍सी खबा म्‍हिगदे चुनोन हिन्‍ना,

बेथलेहेम शहरला म्‍हिगदे १२३ जना

२२ नतोपा शहरला म्‍हिगदे ५६ जना

२३ अनातोत शहरला म्‍हिगदे १२८ जना

२४ अज्‍मावेत शहरला म्‍हिगदे ४२ जना

२५ किर्यत-यारीम, कपीरादेन बेरोत शहरला म्‍हिगदे ७४३ जना

२६ रामादेन गेबा शहरला म्‍हिगदे ६२१ जना

२७ मिकमाश शहरला म्‍हिगदे १२२ जना

२८ बेथेलदेन ऐ शहरला म्‍हिगदे २२३ जना

२९ नेबो शहरला म्‍हिगदे ५२ जना

३० मग्‍बीस शहरला म्‍हिगदे १५६ जना

३१ अर्गु एलाम शहरला म्‍हिगदे १,२५४ जना

३२ हारीम शहरला म्‍हिगदे ३२० जना

३३ लोद, हादीददेन ओनो शहरला म्‍हिगदे ७२५ जना

३४ यरीहो शहरला म्‍हिगदे ३४५ जना

३५ सेनाह शहरला म्‍हिगदे ३,६३० जना

३६ बेबिलोनग्‍याम थोन्‍सी खबा परमेश्‍वरला मन्‍दिररी पूजा लबा म्‍हिगदे चुनोन हिन्‍ना,

यदायाहला म्‍हेमेग्‍याम ९७३ जना, यदायाह चा येशूअला वंशग्‍याम खबा हिन्‍ना।

३७ इम्‍मेरला म्‍हेमेग्‍याम १,०५२ जना

३८ पशहूरला म्‍हेमेग्‍याम १,२४७ जना

३९ हारीमला म्‍हेमेग्‍याम १,०१७ जना

४० बेबिलोनग्‍याम थोन्‍सी खबा लेवी वंशला म्‍हिगदे चुनोन हिन्‍ना,

होदबियाला सन्‍तान येशूअदेन कादमीएलला म्‍हेमेग्‍याम ७४ जना

४१ परमेश्‍वरला मन्‍दिररी व्‍हाइ गोबा म्‍हिगदे चुनोन हिन्‍ना,

आसापला म्‍हेमेग्‍याम १२८ जना

४२ परमेश्‍वरला मन्‍दिरला म्रापरी चिबा पालेगदेला म्‍हेमे चुनोन हिन्‍ना,

शल्‍लूम, आतेर, तल्‍मोन, अक्‍कूब, हतीतादेन शोबैला म्‍हेमेगदेग्‍याम १३९ जना

४३ बेबिलोनग्‍याम थोन्‍सी खबा परमेश्‍वरला मन्‍दिररी गे लबा म्‍हिगदे चुनोन हिन्‍ना,

सीहा, हसूपा, तब्‍बाओत,

४४ केरोस, सीआ, पादोन,

४५ लेबाना, हगाबा, अक्‍कूब,

४६ हागाबा, शल्‍मै, हानान,

४७ गिद्देल, गहर, रायाह,

४८ रसीन, नकोदा, गज्‍जाम,

४९ उज्‍जा, पसेह, बेजै,

५० अस्‍ना, मोनिम, नेपुसीम,

५१ बक्‍बूक, हकूपा, हर्हुर,

५२ बस्‍लूत, महीदा, हर्शा,

५३ बर्कोस, सीसरा, तेमह,

५४ नसीहदेन हतीपाला वंशगदे मुबा।

५५ बेबिलोनग्‍याम थोन्‍सी खबा सोलोमनना गे लबा म्‍हिगदेला म्‍हेमे चुनोन हिन्‍ना,

सोतै, हस्‍सोपेरेत, पारूद,

५६ याला, दर्कोन, गिद्देल,

५७ शपत्‍याह, हत्तील, पोकेरेत-हसेबायीमदेन आमीला म्‍हेमेगदे मुबा।

५८ परमेश्‍वरला मन्‍दिररी गे लबागदेदेन सोलोमनना गे लबागदेला म्‍हेमेगदे ३९२ जना मुबा।

५९ तेल-मेलह, तेल-हर्शा, केरूब, आदोनदेन इम्‍मेर शहरग्‍याम खबा म्‍हिगदेसे चा ह्राङला म्‍हेमेगदे इस्राएलला वंशग्‍याम खबा हिन्‍ना भिसी पाङ्‌बारी आखम्‍नी। थेनीगदे चुनोन हिन्‍ना,

६० दलायाह, तोबिया, नकोदाला म्‍हेमेगदे ६५२ जना मुबा।

६१ ओच्‍छे परमेश्‍वरला मन्‍दिररी पूजा लबा म्‍हिगदेग्‍याम इस्राएलला वंशग्‍याम खबा हिन्‍ना भिसी पाङ्‌बारी आखम्‍बा म्‍हिगदे चुनोन हिन्‍ना,

होबायाहला म्‍हेमे, हक्‍कोसला म्‍हेमेदेन बर्जिल्‍लैला म्‍हेमे हिन्‍ना। चु बर्जिल्‍लैसे चा गिलादी बर्जिल्‍लैला झामे गिकदेन छ्‌याम ब्‍याह लसी केनना ह्रङ्‌बान मिन थान्‍बा मुबा।

६२ चुनीगदेसे ह्राङ ह्राङला वंशला मिन भ्रिबा किताबरी ह्राङ ह्राङला मिन च्‍यामा थेनीगदेसे ह्राङला मिन आस्‍याप्‍नी। थेतबासेलमा परमेश्‍वरला मन्‍दिररी पूजा लबा म्‍हि दोबाला लागिरी अशुद्ध तबासे लमा थेनीगदेदा आधम्‍नी।

६३ ओच्‍छे “ऊरीम” देन “तुम्‍मीम” थोखम्‍बा परमेश्‍वरला मन्‍दिररी पूजा लबा म्‍हि गिक आखदेधोना यहूदा य्‍हुल्‍सारी शासन लबा म्‍हिसे थेनीगदे खालैदान परमेश्‍वरला मन्‍दिररी फुल्‍बा चबा स्‍हेगदे चबारी आपिन्‍नी।

६४ बेबिलोनग्‍याम थोन्‍सी खबा म्‍हिगदे ४२,३६० जना मुबा।

६५ थेनीगदेला घ्‍याबादेन घ्‍याबास्‍यागदे ७,३३७ जना मुबा।

ओच्‍छे परमेश्‍वरला मन्‍दिररी व्‍हाइ गोबा म्‍हिगदे ह्रेम्‍फेबेदेन म्रिङ्‌म्‍हेमे लसी २०० जना मुबा।

६६ थेनीगदेला तागदे ७३६ वटा

खच्‍चर २४५ वटा

६७ ऊँट ४३५ वटा

ओच्‍छे गधा ६,७२० वटा मुबा।

६८ थेनीगदे जम्‍मान बेबिलोनग्‍याम थोन्‍सी परमप्रभुला मन्‍दिर मुबा यरूशलेम शहररी दोखजी। जमाहेन्‍से थेनीगदे न्‍हङ्‌ला कोइ कोइ म्‍हेमेगदेला मूल म्‍हिगदेसे चा परमेश्‍वरला मन्‍दिर ङाच्‍छा जुन ग्‍लारी स्‍होबा मुबा थेनोन ग्‍लारी दोःसी स्‍होबाला लागिरी ह्राङ ह्राङलान सेमसे भेटीगदे पिन्‍जी।

६९ थेनीगदेसे ह्राङ ह्राङसे पिन्‍खम्‍बा अन्‍छार दोःसी परमेश्‍वरला मन्‍दिर स्‍होबाला लागिरी ५०० किलो म्‍हार, २,९०० किलो म्‍हुइ, ओच्‍छे परमेश्‍वरला मन्‍दिररी पूजा लबा म्‍हिगदेसे क्‍वान्‍बा क्‍वान १०० वटा ढुकुटीरी पोब लजी।

७० परमेश्‍वरला मन्‍दिररी पूजा लबा म्‍हिगदे, लेवीगदे, परमेश्‍वरला मन्‍दिररी व्‍हाइ गोबागदे, परमेश्‍वरला मन्‍दिरला म्रापरी चिबा पालेगदेदेन परमेश्‍वरला मन्‍दिररी गे लबागदे ओच्‍छे अर्गु कोइ कोइ म्‍हिगदे यरूशलेम शहरदेन थेनोन शहरला ङाम ङाम्‍री मुबा शहरगदेरी चिजी। ओच्‍छे बाँकी इस्राएलीगदे चा ह्राङ ह्राङलान आखेम्‍हेमेगदे चिबा शहरगदेरी चिजी।

दोःसी परमेश्‍वरला जयजयकार लबा

३

बेबिलोनग्‍याम थोन्‍सी खबा ल निस तमा इस्राएलीगदे ह्राङ ह्राङला शहरगदेरी चिसी जिन्‍बा मुबा। जमाहेन्‍से जम्‍मान म्‍हिगदे सेम गिकनोन तसी यरूशलेमरी ह्रुप तजी।

२ जमाहेन्‍से परमेश्‍वरला म्‍हि मोशासे पिन्‍बा ठिम अन्‍छार मेरी ख्राङ्‌सी बलि फुल्‍बाला लागिरी योसादाकला झा येशूअदेन थेला ह्रो परमेश्‍वरला मन्‍दिररी पूजा लबा म्‍हिगदे ओच्‍छे शालतिएलला झा यरुबाबेलदेन थेला ह्रोगदेसे इस्राएलला परमेश्‍वरला लागिरी बलि फुल्‍बा ग्‍ला स्‍होबारी छ्‌याइजी।

३ थेनीगदे ह्राङला क्‍युर्सीन चिबा म्‍हिगदे म्राङ्‌सी लोङ्‌जी। तसैनोन ङाच्‍छालान जगथोरी थेनीगदेसे बलि फुल्‍बा ग्‍ला स्‍होजी। ओच्‍छे थेनोन बलि फुल्‍बा ग्‍लारी थेनीगदेसे परमप्रभुला लागिरी स्‍य्‍होदेन ङ्‌यसे फुल्‍बा बलिदेन मेरी ख्राङ्‌सी फुल्‍बा बलि फुल्‍जी।

४ जमाहेन्‍से थेनीगदेसे ठिम अन्‍छार छाप्रोरी चिसी धङ्‌बा चाड धङ्‌जी। ओच्‍छे चाडला धुइरी धिन धिनना लागिरी तोगब लबा अन्‍छार थेनीगदेसे मेरी ख्राङ्‌सी फुल्‍बा बलि फुल्‍जी।

५ चु बाहेक थेनीगदेसे धिनहुँनोन फुल्‍तोःबा मेरी ख्राङ्‌सी फुल्‍बा बलि, औंसीरी फुल्‍बा बलिदेन परमप्रभुसे स्‍होबा जम्‍मान चाडगदेला लागिरी बलि फुल्‍जी। ओच्‍छे थेनीगदेसे ताङ्‌सी ताङ्‌सी ह्राङ ह्राङला सेमहेन्‍से परमप्रभुला लागिरी भबा जम्‍मान भेटीएनोन फुल्‍जी।

६ दन्‍देधोना परमप्रभुला मन्‍दिरला जग आथासैनोन थेनीगदेसे ल निसला शुरूला धिनकुनु थेनीगदेसे परमप्रभुला लागिरी मेरी ख्राङ्‌सी फुल्‍बा बलि फुल्‍बारी शुरू लजी।

दोःसी परमेश्‍वरला मन्‍दिर स्‍होबा

७ थेनीगदेसे डकर्मीदेन सिकर्मीगदेदा ज्‍याला पिन्‍बाला लागिरी टाङ्‌गा पिन्‍जी। ओच्‍छे लेबनानग्‍याम समुद्र तबान योप्‍पाधोना स्‍युक्‍पाला सिङगदे भबाला लागिरी थेनीगदेसे सीदोनदेन टुरोसला म्‍हिगदेदा पिन्‍तोःबा छ्‌युगुदेन चबा स्‍हेगदेएनोन पुइजी। फारस य्‍हुल्‍साला ग्‍ले कोरेससेन थेनीगदेदा चु जम्‍मान गे लपुङ्‌बा मुबा।

८ परमेश्‍वरला मन्‍दिर मुबा ग्‍ला यरूशलेमरी बेबिलोनग्‍याम दोःसी खबा तिदिङसे ल न्‍ही तमा थेनीगदेसे गे लबारी शुरू लजी। चुह्रङ् लसी गे लबागदे चा शालतिएलला झा यरुबाबेलदेन योसादाकला झा येशूअ ओच्‍छे परमेश्‍वरला मन्‍दिररी पूजा लबा म्‍हिगदे, लेवीगदेदेन बेबिलोनग्‍याम दोःसी यरूशलेमरी खबा जम्‍मान म्‍हिगदे मुबा। थेनीगदेसे परमप्रभुला मन्‍दिर स्‍होबा गे च्‍याबाला लागिरी बोगल गिक दिङहेन्‍से तोरला लेवीगदेदा धम्‍जी।

९ जमाहेन्‍से येशूअदेन थेला झागदे, थेला ह्राङलान म्‍हिगदे, ओच्‍छे होदबिया वंशला कादमीएलदेन थेला झागदेदा परमप्रभुला मन्‍दिर स्‍होबा गे च्‍याबाला लागिरी धम्‍बा मुबा। ओच्‍छे चु गे लबाला लागिरी लेवी वंशला हेनादादला झागदेदेन छायागदेसे ह्रो लबा मुबा।

१० परमप्रभुला मन्‍दिर स्‍होबा म्‍हिगदेसे मन्‍दिरला जग थान्‍जी। जमाहेन्‍से परमेश्‍वरला मन्‍दिररी पूजा लबा म्‍हिगदे क्‍वान क्‍वान्‍सी बिगुल थोसी ह्राङ ह्राङला ग्‍लारी राप्‍सी चिजी। ओच्‍छे आसापला वंशला लेवीगदेएनोन बुप्‍जेल थोसी ह्राङ ह्राङला ग्‍लारी राप्‍सी चिजी। ओच्‍छे इस्राएलला ग्‍ले दाऊदसे स्‍होबा ठिम अन्‍छार थेनीगदेसे परमप्रभुला जयजयकार लजी।

११ थेनीगदेसे परमप्रभुदा धन्‍यवाददेन जयजयकार लबान चुह्रङ् भिसी व्‍हाइ गोजी,

“परमप्रभु दया लबा परमेश्‍वर हिन्‍ना,

परमप्रभुला खाइमै आजिन्‍बा माया इस्राएलीगदेथोरी जुकजुकधोनान तला।”

ओच्‍छे परमप्रभुला मन्‍दिरला जग थान्‍बासे लमा जम्‍मान म्‍हिगदेसे घ्रेन काइ तेःसी परमप्रभुला जयजयकार लजी।

१२ तर परमेश्‍वरला ङाच्‍छाला मन्‍दिर म्राङ्‌बा परमेश्‍वरला मन्‍दिररी पूजा लबा खेप्‍बा दोबा म्‍हिगदे, लेवीगदेदेन म्‍हेमे म्‍हेमेला मूल म्‍हिगदे दोःसी परमेश्‍वरला मन्‍दिरला जग थान्‍बा म्राङ्‌सी घ्रेन काइ तेःसी क्राबा क्रिङ्‌बा लजी। ओच्‍छे अर्गु ल्‍हानान म्‍हिगदेसे चा ताङ्‌सी ताङ्‌सी परमप्रभुला जयजयकार लजी।

१३ म्‍हिगदे ताङ्‌सी ताङ्‌सी क्रिङ्‌बादेन क्राबागदेला काइ खालैसेन फेबारी आखम्‍नी। तिग्‍दा भिसम म्‍हिगदे ल्‍हानान घ्रेन काइ तेःसी क्रिङ्‌बा मुबा। थेनीगदेला काइ थारेङ् थारेङ्‌धोना थेःमुबा।

परमेश्‍वरला मन्‍दिर स्‍होबा गेदा बिरोध लबा

४

बेबिलोनीगदेसे चुङ्‌सी भोर्बा म्‍हिगदे दोःसी खसी परमप्रभु इस्राएलला परमेश्‍वरला मन्‍दिर स्‍होबान मुला भिबा ताम यहूदादेन बेन्‍यामीनना शत्रुगदेसे थेःजी।

२ थेतबासेलमा थेनीगदे यरुबाबेलदेन म्‍हेमे म्‍हेमेला मूल म्‍हिगदे मुबा ग्‍लारी खसी चुह्रङ् भिसी पाङ्‌जी, “ङन्‍दाएनोन परमेश्‍वरला मन्‍दिर स्‍होबा गेरी ह्राङनीदा ह्रो लबारी पिन्‍गो। तिग्‍दा भिसम ङन्‍सेनोन ह्राङनीलान परमेश्‍वरदा तेन्‍बा मुला। ङन्‍दा अश्‍शूरला ग्‍ले एसरहदोनसे चुरी भबा धुइहेन्‍सेन ङन्‍से ह्राङनीलान परमेश्‍वरदा बलि फुल्‍बान मुला।”

३ तर यरुबाबेल, येशूअदेन इस्राएलीगदेला म्‍हेमे म्‍हेमेला मूल म्‍हिगदेसे थेनीगदेदा चुह्रङ् भिसी पाङ्‌जी, “चु मन्‍दिर ङन्‍से ङन्‍ना परमेश्‍वरला लागिरी स्‍होबान मुला। परमेश्‍वरला चु मन्‍दिर स्‍होबारी ङन्‍दा एनीगदेसे ह्रो लआतोः। फारस य्‍हुल्‍साला कोरेस ग्‍लेसे कुल्‍बा अन्‍छार ङन्‍ना परमप्रभु इस्राएलला परमेश्‍वरला लागिरी ङन्‍सेन चु मन्‍दिर स्‍होला।”

४ जमाहेन्‍से थे म्‍हिगदेसे यहूदीगदेला सेम सिना लबारी म्‍हाइजी, ओच्‍छे यहूदीगदेदा लोङ्‌ना लसी परमेश्‍वरला मन्‍दिर स्‍होबा गे रोगब लबारी म्‍हाइजी।

५ यहूदीगदेला बिरोधरी तिगै लगै भिसी थेनीगदेसे फारस य्‍हुल्‍साला ग्‍लेला म्‍हिगदेदा टाङ्‌गा पिन्‍जी। ओच्‍छे फारस य्‍हुल्‍साला कोरेस ग्‍लेसे शासन लबा धुइहेन्‍से दारा ग्‍लेसे शासन लबा धुइधोनान चुह्रङ्‌बा गे लसीन चिजी।

यरूशलेम शहर स्‍होबा गेरी बिरोध लबा

६ अहासूरस ग्‍लेसे शासन लबारी चूमा यहूदादेन यरूशलेमरी चिबा म्‍हिगदेला शत्रुगदेसे थेनीगदेदा दोष लसी चिट्ठी गिक भ्रिसी पुइजी।

७ फारस य्‍हुल्‍सारी अर्तासास्‍त ग्‍लेसे शासन लबा धुइरी विश्‍लाम, मित्रेता, ताबेलदेन थेला जम्‍मान ह्रोगदेसे ग्‍लेदा चिट्ठी गिक भ्रिजी। थे चिट्ठी चा आरमेइक ग्‍योइरी भ्रिबा मुबा। थेतबासेलमा थे चिट्ठी ग्‍लेला लागिरी पढब लमा ग्‍लेसे घोबा ग्‍योइरी पाङ्‌सी पिन्‍तोःमुबा।

८ सिपाहीगदेला हाकिम रेहूमदेन सचिव शिम्‍शैसेनोन यरूशलेमला बिरोधरी चुह्रङ् लसी अर्तासास्‍त ग्‍लेदा चिट्ठी गिक भ्रिजी।

९ “सिपाहीगदेला हाकिम रेहूमदेन सचिव शिम्‍शैदेन छ्‌यामनोन ढिक्‍सी चिट्ठी भ्रिबा म्‍हिगदे चा निसाफ लबा म्‍हिगदे, शासन लबा म्‍हि, अर्गु जम्‍मान सरकारी हाकिमगदे मुबा। सिपाहीगदेला हाकिम रेहूमदेन सचिव शिम्‍शैला चु ह्रोगदे चा ङाच्‍छा एरेक शहर, बेबिलोन य्‍हुल्‍सादेन एलाम य्‍हुल्‍साला शूशन शहरग्‍याम खबा मुबा।

१० ओच्‍छे अर्गु य्‍हुल्‍ला म्‍हिगदेसेनोन ह्रो लबा मुबा। चु अर्गु य्‍हुल्‍ला म्‍हिगदेदा चा मिन चलब तबा अशूरवनिपलसे ह्राङला य्‍हुल्‍साग्‍याम तेःसी सामरियाला शहरदेन यूफ्रेटिस स्‍योङला क्‍याम्‍सङ्‌पट्टि चिबारी पिन्‍मुबा।”

११ थेनीगदेसे पुइबा चिट्ठीरी चुह्रङ् भिसी भ्रिबा मुबा,

“यूफ्रेटिस स्‍योङला क्‍याम्‍सङ्‌पट्टि चिबा ह्राङला म्‍हिगदेग्‍याम अर्तासास्‍त ग्‍लेदा फ्‍याफुल्‍ला,

१२ ग्‍लेदा चु ताम था तगै भिबा ङन्‍ना सेम मुला, ह्राङला य्‍हुल्‍साला अर्गु ग्‍लाग्‍याम यरूशलेमरी यहूदीगदे खबा मुला। थेनीगदेसे नाइबा गे लबादेन ह्राङदा बिरोध लबा यरूशलेम शहरदा दोःसी स्‍होबान मुला। थेनीगदेसे दोःसी थे शहरला जग थान्‍सी थे शहरला पर्खाल स्‍होसी जिन्‍ना लबारीन छ्‌याइबा मुला।

१३ ग्‍लेदा चु तामएनोन था तगै भिबा ङन्‍ना सेम मुला, चुदे थेनीगदेसे चु शहर स्‍होसी शहरला पर्खालएनोन स्‍होसी जिन्‍ना लजी भिसम थेनीगदेसे तिरो आफा, ओच्‍छे ग्‍लेला सम्‍पत्तिएनोन ल्‍हाना आता।

१४ ङन्‍से ग्‍लेला चजा चबासेलमा ग्‍लेला बेइज्‍जत लबा ङन्‍से च्‍याबारी आखम। चुनोन ताम ग्‍लेदा पाङ्‌बाला लागिरी ङन्‍से चु समाचार पुइखबा हिन्‍ना।

१५ चु ताम ह्राङला आखेम्‍हेमेगदेसे भ्रिसी थान्‍बा किताबगदेरी म्‍हाइजी भिसम ह्राङसे ज्‍यना लसी घोला। चु यरूशलेम शहर चा ओन्‍माहेन्‍सेन बिरोध लबा शहर हिन्‍ना। ओच्‍छे ग्‍लेदेन अञ्‍चल अञ्‍चलरी शासन लबा म्‍हिगदेदा दुख पिन्‍बा शहर हिन्‍ना। चु शहरला म्‍हिगदेथोरी शासन लबारी सदन गाह्रो तबासे लमान चु शहरदा नाश लबा मुबा।

१६ चुदे चु शहरदेन चु शहरला पर्खाल स्‍होसी जिन्‍ना लजी भिसम यूफ्रेटिस स्‍योङ क्‍याम्‍सङ्‌ला अञ्‍चलरी ह्राङसे तिगै अधिकार लआम्‍याङ् भिबा ताम जे ङन्‍से ह्राङदा पाङ्‌बारी म्‍हाइबा हिन्‍ना।”

१७ ग्‍लेसेनोन चुह्रङ् भिसी चिट्ठी भ्रिसी पुइजी,

“सिपाहीगदेला हाकिम रेहूम, सचिव शिम्‍शैदेन सामरिया ओच्‍छे यूफ्रेटिस स्‍योङ क्‍याम्‍सङ् चिबा म्‍हिगदेदा ह्रो लबा जम्‍मान बाँकी म्‍हिगदेदा फ्‍याफुल्‍ला,

१८ एनीगदेसे ङादा पुइखबा चिट्ठी पढब लसी ङाइ घोबा ग्‍योइरी पाङ्‌सी ङादा घोना लबा मुला।

१९ ङाइ आखेम्‍हेमेगदेसे भ्रिसी थान्‍बा किताबरी म्‍हाइगो भिसी म्‍हिगदेदा कुल्‍जी, ओच्‍छे थेनीगदेसे म्‍हाइमाहेन्‍से चु ताम था याङ्‌जी। थे शहरला म्‍हिगदेसे ओन्‍माहेन्‍सेन ग्‍लेसे लबा शासनना बारेरी बिरोध लबा चिम, ओच्‍छे थे शहर ग्‍लेसे लबा शासनना बारेरी बिरोध लबादेन कालकोल तना लबा तामसे प्‍लिङ्‌बा चिम।

२० ओच्‍छे यूफ्रेटिस स्‍योङ क्‍याम्‍सङ्‌पट्टिला यरूशलेमथोरी शक्तिशाली ग्‍लेगदेसे शासन लबा चिम। ओच्‍छे थेला म्‍हिगदेसे भु वारीदेन जम्‍मान खाल्‍ला तिरो थे ग्‍लेगदेदा फाबा चिम।

२१ थेतबासेलमा ङाइ दोःसी अर्गु तिगै ताम आपाङ्‌देधोनाला लागिरी थे म्‍हिगदेदा शहर स्‍होबा गे आलउ भिसी कुल्‍गो।

२२ य्‍हुल्‍साला तिगै ताम न्‍होङ्‌सी आनिगै भिसी एनीगदेसे चु गे तुरून्‍तन लउ।”

२३ ग्‍ले अर्तासास्‍तसे पुइखबा चिट्ठी सिपाहीगदेला हाकिम रेहूम, सचिव शिम्‍शैदेन थेनीगदेला ह्रोगदेदा पढब लसी थेःना लमैछ्‌याम थेनीगदे योना योना लसी यरूशलेमरी निजी। ओच्‍छे यहूदीगदेदा जबरजस्‍ती लसी शहर स्‍होबा गे लआपुङ्‌नी।

२४ फारस य्‍हुल्‍साला दारा ग्‍लेसे शासन लबा न्‍ही दिङधोना यरूशलेमरी परमप्रभुला मन्‍दिर स्‍होबा गे रोकब तजी।

५

थे धुइरी हाग्‍गै अगमवक्तादेन इद्दो वंशला जकरिया अगमवक्तासे इस्राएलला परमेश्‍वरला मिन किन्‍सी यहूदादेन यरूशलेमरी चिबा यहूदीगदेला लागिरी अगमवाणी लजी।

२ जमाहेन्‍से शालतिएलला झा यरुबाबेलदेन योसादाकला झा येशूअसे दोःसी यरूशलेमरी परमेश्‍वरला मन्‍दिर स्‍होबारी शुरू लजी। ओच्‍छे परमेश्‍वरला अगमवक्ता हाग्‍गैदेन जकरियासेनोन थेनीगदेदा ह्रो लजी।

३ थेनोन धुइरी यूफ्रेटिस स्‍योङ क्‍याम्‍सङ्‌ला अञ्‍चलथोरी शासन लबा तत्तनैदेन थेदा ह्रो लबा शत्तर-बोज्‍नै ओच्‍छे सरकारी हाकिमगदे तुरून्‍तन यरूशलेमरी खजी। ओच्‍छे थेनीगदेसे चुह्रङ् भिसी ङ्‌योइजी, “एनीगदेदा जम्‍मान सामानगदे ठीक लसी दोःसी चु मन्‍दिर स्‍होउ भिसी खाल्‍से कुल्‍जी?”

४ थेनीगदेसे परमेश्‍वरला मन्‍दिर स्‍होबारी ह्रो लबा म्‍हिगदेला मिन तिग हिन्‍ना भिसीएनोन ङ्‌योइजी?

५ तर परमेश्‍वरसे यहूदी गन्‍बागदेदा दया लबा मुबा। थेतबासेलमा फारस य्‍हुल्‍साला सरकारी हाकिमगदेसे भ्रिसी पुइबा समाचार दारा ग्‍ले मुबा ग्‍लारी दोसी दारा ग्‍लेला जोहाब आयाङ्‌देधोना खालैसेन परमेश्‍वरला मन्‍दिर स्‍होबा गे रोकब आलनी।

६ यूफ्रेटिस स्‍योङ क्‍याम्‍सङ्‌ला अञ्‍चलथोरी शासन लबा तत्तनैदेन थेदा ह्रो लबा शत्तर-बोज्‍नै ओच्‍छे सरकारी हाकिमगदेसे दारा ग्‍लेदा पुइबा चिट्ठी चुनोन हिन्‍ना,

७ थेनीगदेसे दारा ग्‍लेदा पुइबा चिट्ठीरी चुह्रङ् भिसी भ्रिबा मुबा,

“दारा ग्‍ले ह्राङदा फ्‍याफुल्‍ला!

८ ग्‍लेदा चु ताम था तगै भिबा ङन्‍ना सेम मुला, ङनी यहूदा अञ्‍चलरी निमा थेरी म्‍हिगदेसे घ्रेन घ्रेन युङ्‌बागदेसे जम्‍मान भन्‍दा घ्रेन परमेश्‍वरला मन्‍दिर स्‍होबान मुबा। ओच्‍छे पर्खालथोरी सिङगदे थान्‍बान मुबा। यहूदी गन्‍बागदेसे कुल्‍बा अन्‍छार थेनीगदेसे होशियार तसी ल्‍हानान गे लसी जिन्‍बा ताम ङन्‍से म्राङ्‌जी।

९ “ङन्‍से थेनीगदेदा चुह्रङ् भिसी ङ्‌योइजी, ‘एनीगदेदा जम्‍मान सामानगदे ठीक लसी दोःसी चु मन्‍दिर स्‍होउ भिसी खाल्‍से कुल्‍जी?’

१० ओच्‍छे ह्राङदा पाङ्‌बाला लागिरी ङन्‍से थेनीगदेला गन्‍बागदेला मिनएनोन ङ्‌योइजी।

११ जमाहेन्‍से थेनीगदेसे ङन्‍दा चुह्रङ् भिसी जोहाब पिन्‍जी,

“ङनी स्‍वर्गदेन जम्‍बुलिङला परमेश्‍वरला गे लबा म्‍हि हिन्‍ना। जम्‍मान भन्‍दा ङाच्‍छा परमेश्‍वरला चु मन्‍दिर इस्राएलला शक्तिशाली ग्‍ले गिकसे जम्‍मान सामानगदे ठीक लसी ल्‍हानान दिङ ङाच्‍छा स्‍होबा मुबा। ङन्‍से थेनोन परमेश्‍वरला मन्‍दिर दोःसी स्‍होबान मुला।

१२ तर ङन्‍ना आखेम्‍हेमेगदेसे स्‍वर्गला परमेश्‍वरदा बोमो खना लबासे लमा परमेश्‍वरसे थेनीगदेदा कल्‍दी वंशला नबूकदनेसर ग्‍लेला यारी जिम्‍मा पिन्‍जी। ओच्‍छे बेबिलोनना ग्‍ले नबूकदनेसरसे परमेश्‍वरला चु मन्‍दिरदा फुप्‍सी ङन्‍ना म्‍हिगदेदा चुङ्‌सी बेबिलोनरी भोर्जी।

१३ तर बेबिलोनना ग्‍ले कोरेससे शासन लबा शुरूला दिङरी परमेश्‍वरला चु मन्‍दिर दोःसी स्‍होउ भिसी थेसेन कुल्‍बा हिन्‍ना।

१४ ओच्‍छे नबूकदनेसर ग्‍लेसे यरूशलेमरी मुबा परमेश्‍वरला मन्‍दिरला म्‍हारदेन म्‍हुइला ताङ्‌गदे भोर्सी बेबिलोनरी मुबा लाला मन्‍दिररी थान्‍बा मुबा। थे जम्‍मान ताङ्‌गदे कोरेस ग्‍लेसे बेबिलोनना मन्‍दिरग्‍याम तेःसी यहूदारी शासन लबा शेशबस्‍सरला यारी जिम्‍मा पिन्‍जी।

१५ ओच्‍छे ग्‍लेसे शेशबस्‍सरदा चु ताङ्‌गदे भोर्सी दोःसी यरूशलेमला परमेश्‍वरला मन्‍दिररी थान्‍गो। ओच्‍छे ङाच्‍छा परमेश्‍वरला मन्‍दिर जुन ग्‍लारी स्‍होबा मुबा थेनोन ग्‍लारी दोःसी परमेश्‍वरला मन्‍दिर स्‍होउ भिसीएनोन कुल्‍बा मुबा।

१६ जमाहेन्‍से चुनोन शेशबस्‍सर यरूशलेमरी खसी परमेश्‍वरला मन्‍दिरला जग थान्‍जी। थे धुइहेन्‍से दन्‍देधोना परमेश्‍वरला मन्‍दिर स्‍होबा गे लबाला लबान मुला। तर परमेश्‍वरला मन्‍दिर स्‍होबा गे चा दन्‍देधोना जिन्‍बा आरे।

१७ “थेतबासेलमा ग्‍लेला सेम मुसम बेबिलोनना ग्‍लेगदेसे भ्रिसी थान्‍बा किताबगदे थान्‍बा ग्‍लारी कोरेस ग्‍लेसे यरूशलेमरी दोःसी परमेश्‍वरला मन्‍दिर स्‍होउ भिसी कुल्‍बा ताम भ्रिबा मुला की आरे म्‍हाइपुङ्‌गो। जमाहेन्‍से चु गेला बारेरी ग्‍लेला तिग सेम मुला थे ताम ङन्‍दा सुङ्‌गो।”

कोरेस ग्‍लेसे कुल्‍बा ताम भ्रिसी थान्‍बा स्‍याप्‍बा

६

जमाहेन्‍से बेबिलोनना ग्‍लेगदेसे भ्रिसी थान्‍बा किताबगदे थान्‍बा ग्‍लारी म्‍हाइगो भिसी दारा ग्‍लेसे कुल्‍जी।

२ ओच्‍छे थे चिट्ठी मादी अञ्‍चलला एक्‍बातना भिबा शहररी रिल्‍सी थान्‍बा स्‍याप्‍जी। थे चिट्ठीरी चुह्रङ् भिसी भ्रिबा मुबा,

३ “ह्राङसे शासन लबा शुरूला दिङरी कोरेस ग्‍लेसे यरूशलेमरी मुबा परमेश्‍वरला मन्‍दिरला बारेरी चुह्रङ् भिसी कुल्‍बा मुबा,

“‘यरूशलेमरी बलि फुल्‍बाला लागिरी दोःसी परमेश्‍वरला मन्‍दिर स्‍होउ। ओच्‍छे परमेश्‍वरला थे मन्‍दिर ओस्‍पन बोगल गिकसे मिटर च्‍युइ नोबादेन ओस्‍पन बोगल गिकसे मिटर च्‍युइनोन ब्‍लाक्‍बा स्‍होउ।

४ परमेश्‍वरला मन्‍दिरला गाह्रा लमा घ्रेन घ्रेन युङ्‌बासे सल सोम लसी जिन्‍माहेन्‍से थेथोरी सल गिक सिङ तीसी स्‍होउ। परमेश्‍वरला थे मन्‍दिर स्‍होबाला लागिरी तोःबा जम्‍मान खर्च चा सरकारला कोषग्‍याम पिन्‍ना।

५ नबूकदनेसर ग्‍लेसे यरूशलेमरी मुबा परमेश्‍वरला मन्‍दिरग्‍याम बेबिलोनरी भबा परमेश्‍वरला मन्‍दिरला म्‍हारदेन म्‍हुइला ताङ्‌गदेएनोन दोःसी परमेश्‍वरला मन्‍दिररी भोर्गो। ओच्‍छे थे जम्‍मान ताङ्‌गदे परमेश्‍वरला मन्‍दिर न्‍हङ्‌री ह्राङ ह्राङला ग्‍लारी थान्‍गो।’”

दारा ग्‍लेसे परमेश्‍वरला मन्‍दिर स्‍होउ भिसी कुल्‍बा

६ जमाहेन्‍से दारा ग्‍लेसे चुह्रङ् भिसी चिट्ठी भ्रिसी पुइजी,

“यूफ्रेटिस स्‍योङ क्‍याम्‍सङ्‌ला अञ्‍चलरी शासन लबा तत्तनैदेन थेदा ह्रो लबा शत्तर-बोज्‍नै ओच्‍छे सरकारी हाकिमगदे, एनीगदेसे थेनीगदेदा दुख आपिन्‍गो।

७ एनीगदेसे परमेश्‍वरला मन्‍दिर स्‍होबा गेरी कोल्‍ना आलउ। यहूदारी शासन लबा म्‍हिदेन यहूदीगदेला गन्‍बागदेदा दोःसी परमेश्‍वरला मन्‍दिर ङाच्‍छालान ग्‍लारी स्‍होबारी पिन्‍गो।

८ ङाइ एनीगदेदा चु तामएनोन पाङ्‌ला, एनीगदेसे परमेश्‍वरला मन्‍दिर स्‍होबाला लागिरी थेनीगदेदा ह्रो लउ। ओच्‍छे परमेश्‍वरला मन्‍दिर स्‍होबाला लागिरी तोःबा खर्च चा यूफ्रेटिस स्‍योङ क्‍याम्‍सङ्‌ला अञ्‍चलरी दुइबा तिरोग्‍याम एनीगदेसे यहूदीगदेला गन्‍बागदेदा पिन्‍गो।

९ ओच्‍छे परमेश्‍वरला मन्‍दिररी पूजा लबा थेनीगदेला म्‍हिदा स्‍वर्गला परमेश्‍वरला लागिरी मेरी ख्राङ्‌सी बलि फुल्‍बारी म्‍हे बहरगदे, ग्‍युगदे, ग्‍यु बोकोगदे, ग्‍वा, चजा, अङ्‌गुरला निङ्‌गुदेन जैतुनना छ्‌युगु तिग तिग तोःबा थे जम्‍मान स्‍हे एनीगदेसे धिनदाङ्‌सीन पिन्‍गो।

१० ओच्‍छे थेनीगदेसे स्‍वर्गला परमेश्‍वरदा सेम निबा बलिगदे फुल्‍गै। ओच्‍छे थेनीगदेसे ङादेन ङाला झागदेसे मोलम याङ्‌गै भिसी प्रार्थना लगै।

११ ओच्‍छे ङाइ एनीगदेदा चु तामएनोन पाङ्‌ला, जुन म्‍हि चु ताम अन्‍छार आभ्र, थेला दिमला थाम गिक स्‍यासी थेनोन थामला पट्टि गिक म्‍युङ् म्‍युङ् लसी थेदा भ्‍लोसी साइगो। ओच्‍छे थेला दिमएनोन छ्‌याकछिक लसी पिन्‍गो।

१२ यरूशलेमदा ह्राङला जयजयकार लबा ग्‍ला स्‍होबाला लागिरी धम्‍बा परमेश्‍वरसेन ङाइ कुल्‍बा चु ताम अन्‍छार आभ्रबादेन परमेश्‍वरला मन्‍दिरदा नाश लबारी म्‍हाइबा खजिबै ग्‍ले मुसैनोन खजिबै य्‍हुल्‍ला म्‍हिगदे मुसैनोन नाश लगै। चु ताम ङा दारा ग्‍लेसेन तेःबा हिन्‍ना। चुरी भ्रिबा जम्‍मान ताम पूरा लनोन तोःला।”

मन्‍दिर अर्पण लबा

१३ जमाहेन्‍से दारा ग्‍लेसे कुल्‍बा ताम गिकएनोन आख्‍लाना यूफ्रेटिस स्‍योङ क्‍याम्‍सङ्‌ला अञ्‍चलरी शासन लबा तत्तनैदेन थेदा ह्रो लबा शत्तर-बोज्‍नै ओच्‍छे सरकारी हाकिमगदेसे जम्‍मान ताम पूरा लजी।

१४ थेतबासेलमा हाग्‍गै अगमवक्तादेन इद्दो वंशला जकरिया अगमवक्ताग्‍याम यहूदी गन्‍बागदेसे आँट याङ्‌सी परमेश्‍वरला मन्‍दिर स्‍होबा गे लबाला लबान लजी। इस्राएलला परमेश्‍वरदेन फारस य्‍हुल्‍साला ग्‍ले कोरेस, दारा ओच्‍छे अर्तासास्‍तसे कुल्‍बा अन्‍छार थेनीगदेसे परमेश्‍वरला मन्‍दिर स्‍होसी जिन्‍ना लजी।

१५ दारा ग्‍लेसे शासन लबा ढु दिङ तमा अदार भिबा लला सोमरेकुनु परमेश्‍वरला मन्‍दिर स्‍होसी जिन्‍जी।

१६ जमाहेन्‍से परमेश्‍वरला मन्‍दिररी पूजा लबा म्‍हिगदे, लेवीगदेदेन बेबिलोनग्‍याम दोःसी खबा जम्‍मान इस्राएलला म्‍हिगदेसे ताङ्‌सी ताङ्‌सी परमेश्‍वरला मन्‍दिर परमेश्‍वरला छ्‌यारी अर्पण लजी।

१७ परमेश्‍वरला मन्‍दिर अर्पण लबा धुइरी थेनीगदेसे ग्‍यार्जा गिक म्‍हे बहर, ग्‍यार्जा न्‍ही ग्‍युदेन ग्‍यार्जा ब्‍लि ग्‍यु बोको मेरी ख्राङ्‌सी बलि फुल्‍जी। ओच्‍छे इस्राएलला जम्‍मान वंशगदेला लागिरी गोर गिक गिकला हिसाबसे च्‍युक न्‍ही रा बोको पापबलि फुल्‍जी।

१८ परमेश्‍वरला मन्‍दिररी गे लबाला लागिरी थेनीगदेसे मोशाला किताबरी भ्रिबा अन्‍छार परमेश्‍वरला मन्‍दिररी पूजा लबा म्‍हिगदेदेन लेवीगदेदा थेनीगदेला समूह समूह अन्‍छार दोःसी धम्‍जी।

मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड

थोन्‍बा १२:१-२०

१९ शुरूला लला च्‍युक ब्‍लि धिनकुनु बेबिलोनग्‍याम दोःसी खबा इस्राएलीगदेसे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाड धङ्‌जी।

२० परमेश्‍वरला मन्‍दिररी पूजा लबा जम्‍मान म्‍हिगदेदेन लेवीगदेसे ह्राङसे ह्राङदान चोखो स्‍होसी ठिम अन्‍छार शुद्ध तबा मुबा। ओच्‍छे बेबिलोनग्‍याम दोःसी खबा जम्‍मान म्‍हिगदे, परमेश्‍वरला मन्‍दिररी पूजा लबा म्‍हिगदेदेन ह्राङलान लागिरी लेवीगदेसे मिश्र य्‍हुल्‍साग्‍याम फेसी खबा धिनदा ढन्‍सी धङ्‌बा चाडला ग्‍यु बोको साइजी।

२१ बेबिलोनग्‍याम दोःसी खबा इस्राएलीगदेदेन मूर्तिदा पूजा लबा ख्‍लासी परमप्रभु इस्राएलला परमेश्‍वरदा तेन्‍बा थेनोन य्‍हुल्‍सारी चिबा अर्गु य्‍हुल्‍ला म्‍हिगदे जम्‍मान ढिक्‍सी बलि फुल्‍बा थे स्‍या चजी।

२२ थेनीगदेसे निसरेधोना खमिर आयुबा गेङ चसी ताङ्‌सी ताङ्‌सी चाङ धाङ्‌जी। थेनीगदे ल्‍हानान ताङ्‌बा मुबा, तिग्‍दा भिसम परमप्रभुसे अश्‍शूरला ग्‍लेदा थेनीगदेथोरी दया लबा सेम पिन्‍बा मुबा। ओच्‍छे अश्‍शूरला ग्‍लेसे इस्राएलला परमेश्‍वरला मन्‍दिर स्‍होबाला लागिरी थेनीगदेदा ह्रो लबा मुबा।

एज्रा यरूशलेमरी दोखबा

७

ल्‍हानान धुइ लिच्‍छा फारस य्‍हुल्‍सारी अर्तासास्‍त ग्‍लेसे शासन लबा धुइरी एज्रा बेबिलोनग्‍याम यरूशलेमरी खजी। एज्राला आबा सरायाह मुबा, सरायाहला आबा अजर्याह मुबा, अजर्याहला आबा हिल्‍कियाह मुबा।

२ हिल्‍कियाहला आबा शल्‍लूम, शल्‍लूमला आबा सादोक, सादोकला आबा अहीतूब,

३ अहीतूबला आबा अमर्याह, अमर्याहला आबा अजर्याह, अजर्याहला आबा मरायोत,

४ मरायोतला आबा जरयाह, जरयाहला आबा उज्‍जी, उज्‍जीला आबा बुक्‍की,

५ बुक्‍कीला आबा अबीशू, अबीशूला आबा पीनहास, पीनहासला आबा एलाजार, एलाजारला आबा चा परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि हारून मुबा।

६ एज्रा चा परमप्रभु इस्राएलला परमेश्‍वरसे मोशादा पिन्‍बा ठिमला बारेरी ल्‍हानान ज्ञान मुबादेन लोप्‍बारी सेबा म्‍हि मुबा। चुनोन एज्रा बेबिलोनग्‍याम यरूशलेमरी खबा मुबा। एज्रा परमप्रभु परमेश्‍वरग्‍याम मोलम याङ्‌बा म्‍हि तबासेलमा थेसे ह्रीबा जम्‍मान स्‍हे ग्‍लेसे थेदा पिन्‍जी।

७ अर्तासास्‍त ग्‍लेसे शासन लबा निस दिङ तबा धुइरी कोइ कोइ इस्राएलीगदे, कोइ कोइ परमेश्‍वरला मन्‍दिररी पूजा लबा म्‍हिगदेदेन लेवीगदे, परमेश्‍वरला मन्‍दिररी व्‍हाइ गोबागदे, परमेश्‍वरला मन्‍दिरला पालेगदेदेन परमेश्‍वरला मन्‍दिररी गे लबा म्‍हिगदे एज्रादेन छ्‌यामनोन यरूशलेमरी खजी।

८-९ एज्रा बेबिलोनग्‍याम यरूशलेमपट्टि भ्रमा अर्तासास्‍त ग्‍लेसे शासन लबा निस दिङ तबा मुबा। थेनोन दिङला शुरूला लला शुरूलान धिनकुनु एज्रा बेबिलोनग्‍याम यरूशलेमपट्टि भ्रजी। ओच्‍छे परमेश्‍वरग्‍याम मोलम याङ्‌बासेलमा ल ङ्‌हाला शुरूला धिनकुनु एज्रा यरूशलेमरी ज्‍यना लसी दोखजी।

१० एज्रा परमप्रभुला ठिम ज्‍यना लसी पढब लबादेन ठिम अन्‍छार भ्रबा म्‍हि मुबा। ओच्‍छे थेसे ह्राङला ज्‍यानोन पिन्‍सी ठिमरी मुबा जम्‍मान तामगदे इस्राएलला म्‍हिगदेदा लोप्‍बा मुबा।

अर्तासास्‍त ग्‍लेसे एज्रादा अधिकार पिन्‍सी भ्रिबा चिट्ठी

११ एज्रा चा परमप्रभुसे इस्राएलीगदेदा पिन्‍बा ठिमदेन कुल्‍बा ताम ज्‍यना लसी घोखम्‍बा परमेश्‍वरला मन्‍दिररी पूजा लबा यहूदी धर्मगुरू मुबा। अर्तासास्‍त ग्‍लेसे थेदा अधिकार पिन्‍सी भ्रिबा चिट्ठी चुनोन हिन्‍ना,

१२ “स्‍वर्गला परमेश्‍वरला ठिम ज्‍यना लसी लोप्‍खम्‍बा परमेश्‍वरला मन्‍दिररी पूजा लबा यहूदी धर्मगुरू एज्रादा ङा अर्तासास्‍त ग्‍लेसे चु ताम भ्रिबान मुला,

१३ “ङाइ चु ताम जम्‍मादान पाङ्‌बान मुला, ङाला य्‍हुल्‍सारी मुबा जुन जुन इस्राएलीगदेसे, परमेश्‍वरला मन्‍दिररी पूजा लबा म्‍हिगदेसे ओच्‍छे लेवीगदेसे यरूशलेमरी निबा सेम लला थेनीगदे जम्‍मान एदेन छ्‌यामनोन निखम्‍ला।

१४ तिग्‍दा भिसम परमेश्‍वरसे एदा जिम्‍मा पिन्‍बा ठिम अन्‍छार म्‍हिगदे भ्रबान मुला की आरे ओच्‍छे थेरी दन्‍दे खाह्रङ्‌बा मुला थे जम्‍मान ताम च्‍याबाला लागिरी ङादा सल्‍लाह पिन्‍बा म्‍हि निसदेन ङाइ एदा यरूशलेमदेन यहूदारी पुइबान मुला।

१५ ङादेन ङादा सल्‍लाह पिन्‍बा म्‍हिगदेसे यरूशलेमरी धन्‍छ्‌याबा इस्राएलला परमेश्‍वरदा पिन्‍बारी सेम लबा म्‍हारदेन म्‍हुइएनोन एसे ह्राङदेन छ्‌यामनोन भोर्सी निउ।

१६ एसे बेबिलोन य्‍हुल्‍सा नाङ्‌नोन ह्रुप्‍बारी म्‍हाइबा म्‍हार म्‍हुइ भोर्सी निउ। ओच्‍छे इस्राएलीगदेदेन परमेश्‍वरला मन्‍दिररी पूजा लबा म्‍हिगदेसे ताङ्‌सी ताङ्‌सी यरूशलेमरी मुबा ह्राङला परमेश्‍वरला मन्‍दिरला लागिरी पिन्‍बा भेटीगदेएनोन भोर्सी निउ।

१७ थेनोन टाङ्‌गाग्‍याम एनीगदेसे म्‍हे बहरगदे, ग्‍युगदे, ग्‍यु बोकोगदे, अन्‍नदेन अङ्‌गुरला निङ्‌गु ग्‍लुउ। ओच्‍छे थे जम्‍मान यरूशलेमरी मुबा एला परमेश्‍वरला मन्‍दिरला बलि फुल्‍बा ग्‍लारी भोर्सी बलि फुल्‍गै।

१८ ओच्‍छे तिगै लसी म्‍हारदेन म्‍हुइ लोङ्‌जी भिसम परमेश्‍वरसे म्‍हन्‍बा अन्‍छार एदेन एला य्‍हुल्‍सारी मुबा एला ज्‍योज्‍यो आलेगदेदा तिग ज्‍यबा छोर्बा मुला थेनोन अन्‍छार चलब लउ।

१९ एला जिम्‍मारी पिन्‍बा ताङ्‌गदे चा यरूशलेमरी मुबा परमेश्‍वरला मन्‍दिररी चलब लबाला लागिरी एसे परमेश्‍वरदा फुल्‍गो।

२० ओच्‍छे एला परमेश्‍वरला मन्‍दिरला अर्गु तिगै स्‍हे तोःजी भिसम एसे सरकारला कोषग्‍याम भोर्गो।

२१ “दाहेन्‍से यूफ्रेटिस स्‍योङ क्‍याम्‍सङ् मुबा अञ्‍चलला जम्‍मान कोषाध्‍यक्षगदेदा ङा अर्तासास्‍त ग्‍लेसे चु ताम कुल्‍बान मुला, स्‍वर्गला परमेश्‍वरला ठिम ज्‍यना लसी लोप्‍बा परमेश्‍वरला मन्‍दिररी पूजा लबा यहूदी धर्मगुरू एज्रासे एनीगदेदेन छ्‌याम ह्रीबा जम्‍मान स्‍हे ठीक लसी पिन्‍गो।

२२ थेदा ३,४०० किलो म्‍हुइ, १,००० किलो ग्‍वा, २,००० लिटर अङ्‌गुरला निङ्‌गु, २,००० लिटर जैतूनना छ्‌युगु ओच्‍छे चजा चा तोःदेधोना तुरून्‍त पिन्‍गो।

२३ स्‍वर्गला परमेश्‍वरसे कुल्‍बा अन्‍छार स्‍वर्गला परमेश्‍वला मन्‍दिरला लागिरी तोःबा जम्‍मान स्‍हे एनीगदेसे ज्‍यना लसी पिन्‍गो। ओच्‍छे ङादेन ङा भन्‍दा लिच्‍छा शासन लबा ग्‍लेगदेथोरी परमेश्‍वरसे ह्राङला बोमो आल्‍हूगै।

२४ ङन्‍से एनीगदेदा चु तामएनोन पाङ्‌बान मूल, परमेश्‍वरला मन्‍दिररी पूजा लबा म्‍हिगदे, लेवीगदे, परमेश्‍वरला मन्‍दिररी व्‍हाइ गोबागदे, परमेश्‍वरला मन्‍दिरला पालेगदेदेन परमेश्‍वरला मन्‍दिररी गे लबा म्‍हिगदेग्‍याम तिगैलान तिरो आकिन्‍गो।

२५ “एज्रा, एसे चा एला परमेश्‍वरला ठिम अन्‍छार भ्रसी एदा एला परमेश्‍वरसे पिन्‍बा बुद्धिग्‍याम यूफ्रेटिस स्‍योङ क्‍याम्‍सङ्‌ला अञ्‍चलरी चिबा जम्‍मान म्‍हिगदेथोरी शासन लबाला लागिरी शासन लबा म्‍हिदेन निसाफ लबा म्‍हिगदे धम्‍गो। ओच्‍छे परमेश्‍वरसे एदा पिन्‍बा ठिम आसेबागदेदा चा एसे लोप्‍गो।

२६ चुदे खालै म्‍हि एला परमेश्‍वरला ठिमदेन ग्‍लेला ठिम अन्‍छार आभ्रनी भिसम थेदा तुरून्‍तन सजाय पिन्‍गो। थेदा सिबाला सजाय, य्‍हुल्‍सा ख्‍लातोःबा सजाय, थेला जम्‍मान धन सम्‍पत्ति किन्‍सी पिन्‍बा सजायदेन झ्‍याल्‍खानरी थान्‍बा जुन सजाय पिन्‍सै तुरून्‍तन पिन्‍गो।”

एज्रासे परमेश्‍वरला जयजयकार लबा

२७ परमप्रभु य्‍हाङला आखेम्‍हेमेगदेला परमेश्‍वरदा जयजयकार तगै! तिग्‍दा भिसम परमप्रभुसे ग्‍लेदा यरूशलेमरी मुबा परमेश्‍वरला मन्‍दिरदा जेःना लबा सेम पिन्‍बा मुला।

२८ ओच्‍छे परमेश्‍वरला खाइमै आजिन्‍बा मायासे लमा ङाइ ग्‍लेदेन थेदा सल्‍लाह पिन्‍बागदे ओच्‍छे थेला जम्‍मान शक्तिशाली सिपाहीगदेग्‍याम दया याङ्‌जी। थेतबासेलमा परमप्रभु ङाला परमेश्‍वरसे ङादा आँट पिन्‍बा मुला। ओच्‍छे इस्राएलला वंश वंशला मूल म्‍हिगदेदा ङादेन छ्‌यामनोन दोःसी यरूशलेमरी खबाला लागिरी ङाइ सेम गिक तना लखम्‍जी।

एज्रादेन छ्‌यामनोन बेबिलोनग्‍याम दोःखबागदेला मिन

८

अर्तासास्‍त ग्‍लेसे शासन लबा धुइरी बेबिलोन य्‍हुल्‍साला तहग्‍याम फेसी ङा एज्रादेन छ्‌यामनोन खबा वंश वंश अन्‍छारला मूल म्‍हिगदेला मिन चुनोन हिन्‍ना,

२ पीनहासला वंशला मूल म्‍हि गेर्शोम,

ईतामारला वंशला मूल म्‍हि दानिएल,

दाऊदला वंशला मूल म्‍हि शकन्‍याहला झा हत्तूश,

३ परोशला वंशला मूल म्‍हि जकरिया ओच्‍छे थेलान वंशला १५० जना ह्रेम्‍फेबेगदे थेदेन छ्‌याम खबा मुबा।

४ पहत-मोआबला वंशला मूल म्‍हि जरयाहला झा एल्‍यहोएनै ओच्‍छे थेदेन छ्‌याम २०० जना ह्रेम्‍फेबेगदे खबा मुबा।

५ जत्तूला वंशला मूल म्‍हि यहासेलला झा शकन्‍याह ओच्‍छे थेदेन छ्‌याम ३०० जना ह्रेम्‍फेबेगदे खबा मुबा।

६ आदीनना वंशला मूल म्‍हि जोनाथनना झा एबेद ओच्‍छे थेदेन छ्‌याम ५० जना ह्रेम्‍फेबेगदे खबा मुबा।

७ एलामला वंशला मूल म्‍हि अतल्‍याहला झा यशयाह ओच्‍छे थेदेन छ्‌याम ७० जना ह्रेम्‍फेबेगदे खबा मुबा।

८ शपत्‍याहला वंशला मूल म्‍हि मिखाएलला झा जबदियाह ओच्‍छे थेदेन छ्‌याम ८० जना ह्रेम्‍फेबेगदे खबा मुबा।

९ योआबला वंशला मूल म्‍हि यहीएलला झा ओबदिया ओच्‍छे थेदेन छ्‌याम २१८ जना ह्रेम्‍फेबेगदे खबा मुबा।

१० बानीला वंशला मूल म्‍हि योसिपियाला झा शलोमीत ओच्‍छे थेदेन छ्‌याम १६० जना ह्रेम्‍फेबेगदे खबा मुबा।

११ बेबैला वंशला मूल म्‍हि बेबैला झा जकरिया ओच्‍छे थेदेन छ्‌याम २८ जना ह्रेम्‍फेबेगदे खबा मुबा।

१२ अज्‍गादला वंशला मूल म्‍हि हक्‍कातानना झा योहानान ओच्‍छे थेदेन छ्‌याम ११० जना ह्रेम्‍फेबेगदे खबा मुबा

१३ अदोनीकामला वंशला मूल म्‍हि एलीपेलेत, यीएलदेन शमायाह ओच्‍छे थेनीगदेदेन छ्‌याम ६० जना ह्रेम्‍फेबेगदे खबा मुबा। चुगदे चा तिगै धुइ लिच्‍छा खबा मुबा।

१४ बिग्‍वैला वंशला मूल म्‍हि उत्तैदेन जक्‍कूर ओच्‍छे थेनीगदेदेन छ्‌याम ७० जना ह्रेम्‍फेबेगदे खबा मुबा।

एज्रासे परमेश्‍वरला मन्‍दिरला लागिरी लेवीगदे म्‍हाइबा

१५ बेबिलोनग्‍याम थोन्‍माहेन्‍से ङाइ जम्‍मान समूहदा अहावा शहरपट्टि भ्‍योङ्‌बा स्‍योङला कुनीरी ह्रुप लजी। ङनी थेरी सोमरेधोना पाल फ्रेङ्‌सी चिजी। जमाहेन्‍से ङाइ थेरी जम्‍मान म्‍हिगदेदेन परमेश्‍वरला मन्‍दिररी पूजा लबा म्‍हिगदेदा चा म्राङ्‌जी। तर ङाइ थेरी लेवीगदे चा खालैनोन आम्राङ्‌नी।

१६ थेतबासेलमा ङाइ म्‍हेन्‍दो कू मूल म्‍हिगदे एलीएजर, अरीएल, शमायाह, एल्‍नातान, यारीब, एल्‍नातान, नातान, जकरियादेन मशुल्‍लाम ओच्‍छे बुद्धि मुबा योयारीबदेन एल्‍नातानदा ङ्‌योइजी।

१७ ओच्‍छे परमेश्‍वरला गे लबाला लागिरी म्‍हिगदे पुइखउ भिसी कासिपिया भिबा ग्‍लाला मूल म्‍हि इद्दोदेन परमेश्‍वरला मन्‍दिररी गे लबाला लागिरी थेदा ह्रो लबा म्‍हिगदे मुबा ग्‍लारी ङाइ थे मूल म्‍हिगदेदा समाचार पुइजी।

१८ य्‍हाङला परमेश्‍वरला दयामायासे लमा थेनीगदेसे ङनी मुबा ग्‍लारी इस्राएलला झा लेवी वंशला महलीला म्‍हेमेग्‍याम बुद्धि मुबा म्‍हि शरेबियाहदा पुइखजी। ओच्‍छे थेदेन छ्‌याम थेला झागदेदेन थेला ज्‍योज्‍यो आलेगदे लसी च्‍युक भ्रे ह्रेम्‍फेबेगदेएनोन खजी।

१९ थेनीगदेसे हशब्‍याहदेन मरारी वंशग्‍याम यशयाहदा ओच्‍छे थेला ज्‍योज्‍यो आलेगदेदेन थेला ज्‍योज्‍यो आलेला झागदे लसी अर्गु बोगल गिक ह्रेम्‍फेबेगदेदाएनोन पुइखजी।

२० चु बाहेक थेनीगदेसे २२० जना परमेश्‍वरला मन्‍दिररी गे लबा म्‍हिगदे भजी। चुगदेला आखेम्‍हेमेदा दाऊद ग्‍लेदेन दाऊद ग्‍लेला सिपाहीगदेसे लेवीगदेदा ह्रो लबाला लागिरी धम्‍बा मुबा। चुगदेला मिन लेवीगदेदा ह्रो लबागदेला मिन भ्रिबा किताबरी भ्रिसी थान्‍बा मुबा।

एज्रासे म्‍हिगदेदा फोइथान चिसी प्रार्थना लपुङ्‌बा

२१ अहावा शहरपट्टि भ्‍योङ्‌बा स्‍योङ ङाम्‍री ङाइ जम्‍मादान य्‍हाङसे ह्राङसे ह्राङदान परमेश्‍वरला ओन्‍छाङ्‌री सोझो स्‍होबारी, ओच्‍छे य्‍हाङ निमा ग्‍यामरी, य्‍हाङला झा झामेगदेदेन य्‍हाङला जम्‍मान धन सम्‍पत्ति परमेश्‍वरसेन जोगब लगै भिसी फोइथान चिसी प्रार्थना लउ भिसी कुल्‍जी।

२२ य्‍हाङ ग्‍यामरी शत्रुगदेला याग्‍याम जोगब तबाला लागिरी भ्रसीन लडाइ लबा सिपाहीगदेदेन तारी क्रेसी लडाइ लबा सिपाहीगदे ग्‍लेदेन छ्‌याम ह्रीबाला लागिरी ङादा पेःबा खजी। तिग्‍दा भिसम ङाइ ग्‍लेदा ङन्‍ना परमेश्‍वरसे ह्राङथोरी भर लबा जम्‍मान म्‍हिगदेदा मोलम पिन्‍मुला। तर परमेश्‍वरसे ह्राङदा म्‍लेःबा म्‍हिगदेदेन छ्‌याम बोमो खसी सजाय पिन्‍मुला भिसी पाङ्‌बा मुबा।

२३ थेतबासेलमा शत्रुगदेग्‍याम जोगब तबाला लागिरी ङन्‍से फोइथान चिसी परमेश्‍वरदेन छ्‌याम प्रार्थना लजी। जमाहेन्‍से परमेश्‍वरसे ङन्‍से लबा प्रार्थनाला जोहाब पिन्‍जी।

परमेश्‍वरला मन्‍दिरला लागिरी म्‍हिगदेग्‍याम ह्रुप्‍बा भेटी

२४ जमाहेन्‍से ङाइ शरेबियाहदेन हशब्‍याह ओच्‍छे थेनीगदेला ज्‍योज्‍यो आले न्‍हङ्‌ग्‍याम म्‍हेन्‍दो च्‍युइ परमेश्‍वरला मन्‍दिररी पूजा लबा मूल म्‍हिगदे धम्‍जी।

२५ ओच्‍छे ग्‍लेदेन ग्‍लेदा सल्‍लाह पिन्‍बा म्‍हिगदे, सरकारी हाकिमगदेदेन इस्राएलीगदेसे परमप्रभुला मन्‍दिररी चलब लबाला लागिरी पिन्‍बा म्‍हार, म्‍हुइदेन ताङ्‌गदे क्‍योइसी ङाइ थे म्‍हिगदेला यारी जिम्‍मा पिन्‍जी।

२६ ङाइ थेनीगदेला यारी जिम्‍मा पिन्‍बा स्‍हेगदे चुनोन हिन्‍ना,

२२,००० किलो म्‍हुइ,

३,४०० किलो म्‍हुइला ताङ्‌गदे,

३,४०० किलो म्‍हार,

२७ किलो भ्रे म्‍हारला बाटा

ओच्‍छे म्‍हार तेनोन महङ्‌गो काँसला गोर न्‍ही ताङ् मुबा।

२८ ङाइ थे म्‍हिगदेदा चुह्रङ् भिसी पाङ्‌जी, “एनीगदेदेन चु जम्‍मान ताङ्‌गदे परमप्रभुला लागिरी चोखो मुला। चु म्‍हारदेन म्‍हुइगदे परमप्रभु एनीगदेला आखेम्‍हेमेगदेला परमेश्‍वरदा ताङ्‌सी ताङ्‌सी फुल्‍बा भेटी हिन्‍ना।

२९ एनीगदे यरूशलेमरी मुबा परमेश्‍वरला मन्‍दिररी आदोदेधोना चु जम्‍मान स्‍हेगदे जोगब लबाला लागिरी होशियार तसी चिउ। ओच्‍छे थेरी दोमाहेन्‍से परमेश्‍वरला मन्‍दिररी पूजा लबा म्‍हिला कोठारी थे जम्‍मान स्‍हे क्‍योइगो। ओच्‍छे परमेश्‍वरला मन्‍दिररी पूजा लबा मूल म्‍हिगदे, लेवीगदेदेन इस्राएलला म्‍हेमे म्‍हेमेला मूल म्‍हिगदेदा पिन्‍गो।”

३० जमाहेन्‍से थे म्‍हार म्‍हुइदेन ताङ्‌गदे यरूशलेमरी मुबा परमेश्‍वरला मन्‍दिररी भोर्बाला लागिरी परमेश्‍वरला मन्‍दिररी पूजा लबा म्‍हिगदेदेन लेवीगदेसे जिम्‍मा किन्‍जी।

यरूशलेमरी दोखबा

३१ ङनी यरूशलेमरी निबाला लागिरी शुरूला लला च्‍युक न्‍ही धिनकुनु अहावा शहरपट्टि भ्‍योङ्‌बा स्‍योङग्‍याम यरूशलेमपट्टि भ्रजी। ङन्‍ना परमेश्‍वर ङन्‍देन छ्‌यामनोन मुबासे लमा ङन्‍दा परमेश्‍वरसे ग्‍यामरी शत्रुगदेदेन धन सम्‍पत्ति ब्‍यन्‍बला लागिरी लासी चिबा म्‍हिगदेला याग्‍याम जोगब लजी।

३२ ओच्‍छे ङनी यरूशलेमरी दोखमाहेन्‍से सोमरेधोना ब्‍लप्‍बा न्‍हसी चिजी।

३३ जमाहेन्‍से ब्‍लिरेकुनु चा ङनी परमेश्‍वरला मन्‍दिररी निजी। ओच्‍छे थे म्‍हार, म्‍हुइदेन ताङ्‌गदे क्‍योइसी उरियाहला झा परमेश्‍वरला मन्‍दिररी पूजा लबा म्‍हि मरेमोतला यारी जिम्‍मारी पिन्‍जी। थेरी थेदेन छ्‌याम पीनहासला झा एलाजार, लेवी न्‍ही येशूअला झा योजाबाददेन बिन्‍नूईला झा नोअदियाएनोन मुबा।

३४ थे जम्‍मान स्‍हेगदे झ्‍यासी क्‍योइबान ठीक मुला की आरे ज्‍यना लसी च्‍याजी। ओच्‍छे थे धुइरी जम्‍मान स्‍हे क्‍योइसी गादे गादे मुला थे अन्‍छार जम्‍मान स्‍हेला मिन भ्रिसी थान्‍जी।

३५ जमाहेन्‍से चुङ्‌सी जबरजस्‍ती लसी बेबिलोनरी भोर्बा म्‍हिगदे बेबिलोनग्‍याम दोःसी खबागदे जम्‍मासेन इस्राएलला परमेश्‍वरला लागिरी च्‍युक न्‍ही म्‍हे बहर, बोगल ब्‍लिसे च्‍युक ढु ग्‍युदेन बोगल सोमसे च्‍युक निस ग्‍यु बोको मेरी ख्राङ्‌सी बलि फुल्‍जी। ओच्‍छे थेनीगदेसे ह्राङ ह्राङदा पापग्‍याम चोख्‍याब लबाला लागिरी च्‍युक न्‍ही रा बोको पापबलि फुल्‍जी। चु जम्‍मान बलिगदे चा परमप्रभुला लागिरी मेरी ख्राङ्‌सी फुल्‍बा बलि मुबा।

३६ ओच्‍छे थेनीगदेसे यूफ्रेटिस स्‍योङ क्‍याम्‍सङ्‌ला अञ्‍चलरी शासन लबा म्‍हिगदेदेन सिपाहीगदेदा ग्‍लेसे कुल्‍सी भ्रिबा चिट्ठी पिन्‍जी। जमाहेन्‍से थेनीगदेसे इस्राएलीगदेदादेन परमेश्‍वरला मन्‍दिरला जम्‍मान तामरी ह्रो लजी।

अर्गु य्‍हुल्‍ला म्‍हिगदेदेन छ्‌याम ब्‍याह लबा ताम एज्रासे था याङ्‌बा

९

चु जम्‍मान गे लसी जिन्‍माहेन्‍से इस्राएलला गन्‍बागदेसे ङादा चुह्रङ् भिसी पाङ्‌जी, “इस्राएलला म्‍हिगदे, परमेश्‍वरला मन्‍दिररी पूजा लबा म्‍हिगदेदेन लेवीगदेएनोन नाइबा तामग्‍याम थारेङ् तसी चिबा आरे। थेनीगदेएनोन कनानी, हित्ती, परिज्‍जी, यबूसी, अम्‍मोनी, मोआबी, मिश्रीदेन एमोरीगदेसे लबा नाइबा खबा गेगदे लसी चिबा मुला।

२ थेनीगदेसे चुनोन अर्गु य्‍हुल्‍ला म्‍हिगदेला झामेगदे ह्राङला म्रिङ स्‍होबारीदेन ह्राङला झागदेला म्रिङ स्‍होबाला लागिरी भबा मुला। ओच्‍छे परमेश्‍वरसे चोखो स्‍होबा य्‍हुल्‍ला म्‍हिगदे विदेशीगदेदेन छ्‌याम ब्‍याह लसी न्‍होङ्‌बा मुला। ओच्‍छे चु तामरी गन्‍बागदेदेन हाकिमगदेलान घ्रेन या मुला।”

३ चु ताम थेःमाहेन्‍से सेमनोन सिसी ङाइ ङाला क्‍वान ढेजी, ओच्‍छे ङाइ ङाला क्रादेन दाह्रीएनोन स्‍योइजी, ओच्‍छे ङाला सेमरी ल्‍हानान दुख तबासेलमा ङा कुटिसी सरी चिजी।

४ ओच्‍छे ङ्‌यसेला बलि फुल्‍बा धुइधोनान दुख म्‍हन्‍बान ङा थेरी कुटिसी चिजी। बेबिलोनग्‍याम दोःसी यरूशलेमरी खबा म्‍हिगदेसे लबा पापला बारेरी इस्राएलला परमेश्‍वरसे सुङ्‌बा बचन थेःसी लोङ्‌बा जम्‍मान म्‍हिगदे ङाला क्‍युर्नोन खसी चिजी।

५ जमाहेन्‍से ङ्‌यसे बलि फुल्‍बा धुइ तमा ढेबा क्‍वान क्‍वान्‍सी दुख म्‍हन्‍सी चिबा ग्‍लाग्‍याम ङा रेःजी। ओच्‍छे पुइ जूबान ङाइ ङाला या परमप्रभु ङाला परमेश्‍वरपट्टि थीजी।

६ ओच्‍छे ङाइ चुह्रङ् भिसी प्रार्थना लजी,

“ङाला परमेश्‍वर, ङाइ ङाला थोबो थीसी ह्राङपट्टि च्‍याबारी ङादा ल्‍हानान पेःबा खबा मुला। तिग्‍दा भिसम ङन्‍ना पाप चा ङनी भन्‍दान नोसी स्‍वर्गधोनान दोबा मुला।

७ ङन्‍ना आखेम्‍हेमेगदेला धुइहेन्‍से तिनीधोनान ङनी ह्राङला म्‍हिगदेसे घ्रेन पाप लबा मुला। ङन्‍से पाप लबासे लमा ङन्‍ना ग्‍लेदेन ह्राङला मन्‍दिररी पूजा लबा ङन्‍ना म्‍हिगदे विदेशी ग्‍लेगदेला यारी परब तजी। ओच्‍छे थेनीगदेदा साइजी, जम्‍मान स्‍हेगदे ब्‍यन्‍जी, ओच्‍छे चुङ्‌सी अर्गु य्‍हुल्‍सारी भोर्जी। ओच्‍छे ल्‍हानान बेइज्‍जत नातोःजी। तिनीएनोन ङनी थेह्रङ्‌नोन तबा मुला।

८ परमप्रभु ङन्‍ना परमेश्‍वर, चु धुइरी ह्राङसे ङन्‍दा छिन्‍नङ्‌ला लागिरी भिसै दया लबा मुला। ओच्‍छे ङनी गादे म्‍हिगदे चा घ्‍याबा दोबा तामग्‍याम य्‍हार्सी ह्राङला चु मन्‍दिररी ज्‍यना लसी चिम्‍याङ्‌बा मुला। ङनी घ्‍याबा दोसी चिमाएनोन ह्राङसे ङन्‍दा छार जुनी पिन्‍बा मुला।

९ ङनी घ्‍याबा दोबा मुबा। तसैनोन परमेश्‍वर ह्राङसे ङन्‍दा थेह्रङ्‌बा धुइरीनोन आख्‍लानी। ओच्‍छे फारसला ग्‍लेगदेदा ह्राङसे ङनीथोरी दया लपुङ्‌जी। ओच्‍छे ह्राङला फुप्‍बा मन्‍दिर दोःसी स्‍होबाला लागिरी ह्राङसे ङन्‍दा चु जुनी पिन्‍बा मुला। ओच्‍छे ङन्‍दा यहूदादेन यरूशलेमरी जोगब तसी चिम्‍याङ्‌बा हक पिन्‍पुङ्‌बा मुला।

१० “चु जम्‍मान ताम तसी जिन्‍माहेन्‍से परमेश्‍वर, दाहेन्‍से ङन्‍से तिग पाङ्‌से? ङन्‍से दोःसी ह्राङसे कुल्‍बा थे तामगदे आङ्‌यान्‍नी।

११ परमेश्‍वर ह्राङसे ह्राङला गे लबा म्‍हि अगमवक्तागदेग्‍याम ङन्‍दा कुल्‍बा तामगदेदा वास्‍ता आलना ङनी भ्रबा मुला। थेनीगदेसे ङन्‍दा ङाच्‍छान चुह्रङ् भिसी पाङ्‌बा मुबा, दाहेन्‍से य्‍हाङसे जुन य्‍हुल्‍सादा ह्राङला यारी किन्‍सी चिला थे य्‍हुल्‍सा अशुद्ध तबा मुला। तिग्‍दा भिसम थे य्‍हुल्‍सारी ङाच्‍छाहेन्‍से चिबा म्‍हिगदेसे य्‍हुल्‍साला कानाकुनीधोनान नाइबा तामसे प्‍लिङ्‌ना लबा मुला।

१२ थेतबासेलमा एनीगदेसे ह्राङला झामेगदेदा थे य्‍हुल्‍साला म्‍हिगदेला झागदेदेन छ्‌याम ब्‍याह लसी आपिन्‍गो। ओच्‍छे एनीगदेसे ह्राङला झागदेदेन छ्‌याम थेनीगदेला झामेगदेएनोन ब्‍याह लसी आपिन्‍गो। ओच्‍छे एनीगदे खाइमै थेनीगदेदेन छ्‌याम ढिक्‍सी चिबारी आम्‍हाइगो। जमाहेन्‍से जे एनीगदेसे थे य्‍हुल्‍सारी शासन लम्‍याङ्‌ला, ओच्‍छे सदनना लागिरी एनीगदेला सन्‍तानना तला।

१३ तसैनोन ङन्‍से पापदेन नाइबा गे लबासे लमा दन्‍दे सजाय नाबान मुला। तर परमेश्‍वर, ङन्‍से लबा पापदेन नाइबा गे अन्‍छार ङन्‍से ल्‍हानान सजाय नातोःबा मुसैनोन ह्राङसे ङन्‍दा ल्‍हाना सजाय आपिन्‍नी। ओच्‍छे ङन्‍दा ह्राङसे सोना लसी थान्‍बा मुला।

१४ दोःसी खाह्रङ् लसी ह्राङसे कुल्‍बा ताम आङ्‌यान्‍ना ङन्‍से चु नाइबा गे लबा म्‍हिगदेदेन छ्‌याम ब्‍याह लसे? चुदे ङन्‍से थेह्रङ्‌बा गे लजी भिसम ह्राङ ल्‍हानान बोमो खसी ङन्‍दा पूरन नाश लसैनोन ङन्‍से तिग लसे?

१५ परमप्रभु इस्राएलला परमेश्‍वर, ह्राङ तिगै दोष आरेबा परमेश्‍वर हिन्‍ना। तसैनोन तिनी ह्राङसेन ङन्‍दा सोना लसी थान्‍बा मुला। ङन्‍से ह्राङला ओन्‍छाङ्‌री पाप लबा मुला। थेतबासेलमा ङनी खालैदान ह्राङला ङाच्‍छापट्टि खबा हक आरे।”

ह्राङ ह्राङला पाप ख्‍लासी परमेश्‍वरपट्टि दोःबा

१०

एज्रा परमप्रभुला मन्‍दिरला ङाच्‍छापट्टि कू तसी क्रासी क्रासी प्रार्थना लबान ङन्‍से ह्राङला ओन्‍छाङ्‌री पाप लबा मुला भिसी पाङ्‌बान मुबा। थेनोन धुइरी इस्राएलला ह्रेम्‍फेबेगदे, म्रिङ्‌म्‍हेमेगदेदा कोलागदे जम्‍मान एज्राला क्‍युर्नोन पोप तजी। ओच्‍छे थेनीगदेएनोन ग्‍वाँ ग्‍वाँ क्राजी।

२ जमाहेन्‍से एलामला वंशला यहीएलला झा शकन्‍याहसे एज्रादा चुह्रङ् भिसी पाङ्‌जी, “चु विदेशीगदेला झामेगदेदेन छ्‌याम ब्‍याह लसी ङन्‍से परमेश्‍वरदेन छ्‌याम विश्‍वासला गे आलनी। तसैनोन इस्राएलला लागिरी अझै आश गिक मुला।

३ थेतबासेलमा चु म्रिङ्‌म्‍हेमेगदेदा थेनीगदेला झा झामे जम्‍मादान ङन्‍से ङनीग्‍याम थारेङ् पुइला भिसी परमप्रभु य्‍हाङला परमेश्‍वरदेन छ्‌याम कबुल लाई। ओच्‍छे परमेश्‍वरदेन ह्राङसे कुल्‍बा अन्‍छार भ्रबा म्‍हिगदेसे ङन्‍दा जुन सल्‍लाह पिन्‍ना थेनोन अन्‍छार ङनी भ्रला। ओच्‍छे परमेश्‍वरला ठिमसे तिग पाङ्‌बा मुला थेनोन अन्‍छार ङन्‍से लला।

४ दाहेन्‍से चु गे ह्राङला छ्‌यारी मुला। चु गे ह्राङसे पूरा लउ, ङन्‍से ह्राङदा ह्रो लला।”

५ जमाहेन्‍से एज्रासे परमेश्‍वरला मन्‍दिररी पूजा लबा म्‍हिगदेदेन लेवीगदे ओच्‍छे जम्‍मान इस्राएलीगदेला गन्‍बागदेदा शकन्‍याहसे पाङ्‌बा अन्‍छार लला भिसी घ्रान चपुङ्‌जी।

६ जमाहेन्‍से एज्रा परमेश्‍वरला मन्‍दिरला ङाच्‍छाग्‍याम एल्‍यासीबला झा येहोहानानना कोठारी निसी चिजी। ओच्‍छे बेबिलोनग्‍याम यरूशलेमरी दोःसी खबा म्‍हिगदेसे लबा गेसे लमा थेसे तिगैनोन चबा थुङ्‌बा आलना म्‍हुन गिकनोन क्राबा क्रिङ्‌बा लसी चिजी।

७ जमाहेन्‍से बेबिलोनग्‍याम यरूशलेमरी दोःसी खबागदे जम्‍मादान यरूशलेमरी ह्रुप तउ भिसी यहूदादेन यरूशलेम नाङ्‌नोन समाचार पुइजी।

८ चुदे खालै म्‍हि सोमरे न्‍हङ्‌री आखनी भिसम थेला जम्‍मान धन सम्‍पत्ति ब्‍यन्‍ना, ओच्‍छे थे म्‍हिसे ह्राङला म्‍हिगदेदेन छ्‌याम चिबा हकएनोन आयाङ् भिसी वंश वंशला मूल म्‍हिगदेदेन गन्‍बागदेसे पाङ्‌बा मुबा।

९ यहूदादेन बेन्‍यामीनना जम्‍मान म्‍हिगदे सोमरे लिच्‍छा ल कूला बोगल गिक धिनकुनु यरूशलेमरी खसी परमेश्‍वरला मन्‍दिरला ख्राङ्‌गारी ह्रुप तजी। थेनोन धुइरी घ्रेन नाम खबा मुबा, ओच्‍छे चुह्रङ्‌बा नामदेन सभा चिबा तामसेलमा जम्‍मान म्‍हिगदे लोङ्‌सी फितफित धर्बान मुबा।

१० जमाहेन्‍से परमेश्‍वरला मन्‍दिररी पूजा लबा म्‍हि एज्रा जम्‍मान म्‍हिगदेला ङाच्‍छापट्टि राप्‍सी चुह्रङ् भिसी पाङ्‌जी, “एनीगदेसे विदेशी म्रिङ्‌म्‍मेमेगदेदेन छ्‌याम ब्‍याह लसी पाप लबा मुला। ओच्‍छे इस्राएलदा दोषथोरी दोष तना लजी।

११ दाहेन्‍से एनीगदेसे ह्राङ ह्राङला पाप ख्‍लासी परमप्रभु एनीगदेला आखेम्‍हेमेगदेला परमेश्‍वरपट्टि दोःगो, ओच्‍छे परमप्रभुसे म्‍हन्‍बा अन्‍छारला गे लउ। ओच्‍छे ह्राङला य्‍हुल्‍सारी चिबा विदेशीगदेग्‍याम थारेङ् तसी चिउ। ओच्‍छे एनीगदेसे ह्राङ ह्राङला विदेशी म्रिङदा ख्‍लागो।”

१२ जमाहेन्‍से घ्रेन काइ तेःसी थेरी ह्रुब तबा म्‍हिगदेसे चुह्रङ् भिसी जोहाब पिन्‍जी, “ह्राङसे ङन्‍दा तिग लउ भिसी सुङ्‌ला, ङन्‍से थेनोन लला।

१३ तर य्‍हाङला हुल घ्रेन मुला, ओच्‍छे नामएनोन खबान मुला। चु तिगै आरेबा ग्‍लारी य्‍हाङ चुह्रङ् लसी राप्‍सी चिबारीनोन आखम। ओच्‍छे चु तिरे न्‍हीरेरी जिन्‍बा गेएनोन आहिन। तिग्‍दा भिसम य्‍हाङ न्‍हङ्‌ला ल्‍हानासेन चु पाप लबा मुला।

१४ य्‍हाङला मूल म्‍हिगदेसेन य्‍हाङला जम्‍मान म्‍हिगदेला लागिरी चु गे जिम्‍मा किन्‍गै। ओच्‍छे जुन जुन म्‍हिसे विदेशी म्रिङ्‌म्‍हेमेदेन छ्‌याम ब्‍याह लबा मुला थेनीगदे जम्‍मान तोगब लबा धिनकुनु ह्राङ ह्राङला शहरला गन्‍बागदेदेन निसाफ लबा म्‍हिगदेदेन छ्‌याम खगै। चु तामला बारेरी चुह्रङ् लमाहेन्‍से परमेश्‍वरला बोमो म्‍हला।”

१५ असाहेलला झा जोनाथनदेन तिक्‍भाला झा याजयाहसे जे चु तामला बिरोध लजी। थे न्‍हीदा चु तामला बिरोध लबाला लागिरी मशुल्‍लामदेन लेवी सब्‍बतैसे आँट पिन्‍बा मुबा। तर अर्गु खालैसेन चु तामला बिरोध आलनी।

१६ थेतबासेलमा बेबिलोनग्‍याम यरूशलेमरी दोःसी खबा जम्‍मान म्‍हिगदेसे ल्‍हानान म्‍हिगदेसे पाङ्‌बा अन्‍छारनोन गे लजी। परमेश्‍वरला मन्‍दिररी पूजा लबा म्‍हि एज्रासे ह्राङ ह्राङला वंश वंशला मूल म्‍हिगदे न्‍हङ्‌ग्‍याम गन्‍बागदे धम्‍सी थेनीगदेला मिन भ्रिजी। ओच्‍छे ल च्‍युइला शुरूला धिनकुनु थेनीगदेसे चु गे लबारी शुरू लजी।

१७ ओच्‍छे थेनीगदेसे शुरूला लला शुरूला धिनकुनु विदेशी म्रिङ्‌म्‍हेमेदेन छ्‌याम ब्‍याह लबा जम्‍मान ह्रेम्‍फेबेगदे म्‍हाइबा गे लसी जिन्‍ना लजी।

विदेशी म्रिङ्‌म्‍हेमेदेन छ्‌याम ब्‍याह लबा ह्रेम्‍फेबेगदेला मिन

१८ परमेश्‍वरला मन्‍दिररी पूजा लबा म्‍हिला वंशग्‍याम विदेशी म्रिङ्‌म्‍मेमेगदेदेन छ्‌याम ब्‍याह लबा म्‍हिगदे चा येशूअदेन थेला ज्‍योज्‍यो आले मासेयाह, एलीएजर, यारीबदेन गदल्‍याह मुबा। चुगदेला आबाला मिन चा योसादाक हिन्‍ना।

१९ थेनीगदेसे ह्राङ ह्राङला म्रिङदा ख्‍लाला भिसी कबुल लजी। ओच्‍छे थेनीगदेसे दोष बलि फुल्‍बाला लागिरी ह्राङला ग्‍युला बथानग्‍याम ग्‍यु बोको गिक भजी।

२० ओच्‍छे विदेशी म्रिङ्‌म्‍मेमेगदेदेन छ्‌याम ब्‍याह लबा परमेश्‍वरला मन्‍दिररी पूजा लबा अर्गु म्‍हिगदेला मिन चुनोन हिन्‍ना,

इम्‍मेरला वंशग्‍याम हनानीदेन जबदियाह,

२१ हारीमला वंशग्‍याम मासेयाह, एलिया, शमायाह, यहीएलदेन उज्‍जियाह,

२२ पशहूरला वंशग्‍याम एल्‍योएनै, मासेयाह, इश्‍माएल, नतनेल, योजाबाददेन एलासा,

२३ लेवीला वंशग्‍याम योजाबाद, शिमी, केलायाह चुदा कलीताएनोन भिसी पाङ्‌मुबा, पतहियाह, यहूदादेन एलीएजर।

२४ परमेश्‍वरला मन्‍दिररी व्‍हाइ गोबागदेला वंशग्‍याम एल्‍यासीब,

पालेगदेला वंशग्‍याम शल्‍लूम, तेलेमदेन ऊरी,

२५ ओच्‍छे इस्राएलला अर्गु वंशला म्‍हिगदे चा चुगदे हिन्‍ना,

परोशला वंशग्‍याम रम्‍याह, यिज्‍याही, मल्‍कियाह, मियामीन, एलाजार, मल्‍कियाहदेन बनायाह,

२६ एलामला वंशग्‍याम मत्तन्‍याह, जकरिया, यहीएल, अब्‍दी, यरेमोतदेन एलिया,

२७ जत्तूला वंशग्‍याम एल्‍योएनै, एल्‍यासीब, मत्तन्‍याह, यरेमोत, जाबाददेन अजीजा,

२८ बेबैला वंशग्‍याम येहोहानान, हनन्‍याह, जब्‍बैदेन अत्‍लै,

२९ बानीला वंशग्‍याम मशुल्‍लाम, मल्‍लूक, अदायाह, याशूब, शालदेन यरेमोत,

३० पहत-मोआबला वंशग्‍याम अदना, केलाल, बनायाह, मासेयाह, मत्तन्‍याह, बजलेल, बिन्‍नूईदेन मनश्‍शे,

३१ हारीमला वंशग्‍याम एलीएजर, यिशियाह, मल्‍कियाह, शमायाह, शिमेओन,

३२ बेन्‍यामीन, मल्‍लूकदेन शमरयाह,

३३ हाशूमला वंशग्‍याम मत्तनै, मत्तता, जाबाद, एलीपेलेत, येरेमै, मनश्‍शेदेन शिमी,

३४ बानीला वंशग्‍याम मादै, अम्राम, ऊएल,

३५ बनायाह, बेदयाह, कलूही,

३६ भन्‍याह, मरेमोत, एल्‍यासीब,

३७ मत्तन्‍याह, मत्तनैदेन यासू,

३८ बिन्‍नूईला वंशग्‍याम

३९ शिमी, शेलेम्‍याह, नातान, अदायाह,

४० मक्‍नादबै, शाशै, शारै,

४१ अज्रेल, शेलेम्‍याह, शमरयाह,

४२ शल्‍लूम, अमर्याहदेन योसेफ,

४३ नेबोला वंशग्‍याम यीएल, मत्तित्‍याह, जाबाद, जबीना, यद्दै, योएलदेन बनायाह।

४४ चुगदे जम्‍मासेन विदेशी म्रिङ्‌म्‍मेमेगदेदेन छ्‌याम ब्‍याह लबा मुबा। ओच्‍छे चुगदे जम्‍मासेन ह्राङ ह्राङला म्रिङदेन झा झामेगदेदा ख्‍लाजी।

नहेम्‍याहला किताब

चु किताबला बारेरी पाङ्‌तोःमा

भ्रिबा म्‍हि: एज्रादेन नहेम्‍याह

चु किताबला मूल ताम: यरूशलेम शहरला पर्खाल दोःसी स्‍होबा

भ्रिबा साल: ई.पू. ४३०-४२० सालला गुङ्‌री भ्रिबा मुबा।

नहेम्‍याहला किताबदा भो ब्‍ली लसी च्‍याखम्‍ला।

१. यहूदा य्‍हुल्‍सारी शासन लबारी फारस य्‍हुल्‍साला ग्‍लेसे नहेम्‍याहदा यरूशलेमरी पुइखबा मुबा।

२. दोःसी यरूशलेम शहरला पर्खाल स्‍होबा।

३. एज्रासे होशियार लसी परमेश्‍वरला ठिम पढब लबा ओच्‍छे म्‍हिगदेसे ह्राङ ह्राङला पाप ख्‍लासी परमेश्‍वरपट्टि दोःबा।

४. यहूदारी शासन लबा मूल म्‍हि दोसी नहेम्‍याहसे लबा अर्गु गेगदे।

चु किताबला मूल ताम चा नहेम्‍याहसे परमेश्‍वरथोरी पूरन भर लसी प्रार्थना लबा ताम हिन्‍ना।

मूल ताम

नहेम्‍याह यरूशलेमरी दोःसी खबा १:१-२:२०

दोःसी यरूशलेमला पर्खाल स्‍होबा ३:१-७:७३

ठिम पढब लबादेन दोःसी कबुल लबा ८:१-१०:३९

नहेम्‍याहसे लबा अर्गु गेगदे ११:२-१३:३१

नहेम्‍याहला किताब

यरूशलेमला लागिरी नहेम्‍याहसे सुर्दा लबा

१

चु ताम हकल्‍याहला झा नहेम्‍याहला बारेरी हिन्‍ना। फारस य्‍हुल्‍साला ग्‍ले अर्तासास्‍तसे शासन लबा बोगल गिक दिङ तमा किसलेव भिबा लरी ङा नहेम्‍याह फारस य्‍हुल्‍साला ग्‍लेखाङ् शूशानरी मुबा।

२ थेनोन धुइरी यहूदाग्‍याम कोइ कोइ म्‍हिगदेदा छ्‌यामनोन भसी हनानी मिन लबा ङाला ज्‍योज्‍यो गिक ङा मुबा ग्‍लारी खजी। ङाइ थेनीगदेदा यरूशलेम शहरदेन बेबिलोनियाला तहग्‍याम फेसी निबा यहूदी ज्‍योज्‍यो आलेगदेला बारेरी ङ्‌योइबा छार्बा लजी।

३ थेनीगदेसे ङादा चुह्रङ् भिसी पाङ्‌जी, “बेबिलोनियाला तहग्‍याम सोसी थेग्‍याम फेसी ह्राङला दिमरी खबागदेसे ङाम ङाम्‍री चिबा विदेशीगदेग्‍याम ल्‍हानान दुखदेन हेला नासी चितोःबान मुला। यरूशलेमला फुप्‍बा पर्खाल तिनीधोनाएनोन स्‍होबा आरे, ओच्‍छे मेसे क्रोसी नाश तबा शहरला मूल म्रापगदेएनोन स्‍होबा आरे।”

४ चु ताम थेःमाहेन्‍से ङा सरी तोक चिसी क्राजी। ओच्‍छे ल्‍हानान धिनधोना तिगै आचना क्राबा क्रिङ्‌बा लबान ङाइ स्‍वर्गला परमेश्‍वरदेन छ्‌याम प्रार्थना लजी।

५ ङाइ परमेश्‍वरदेन छ्‌याम चुह्रङ् लसी प्रार्थना लजी,

“परमप्रभु, स्‍वर्गला परमेश्‍वर, ह्राङ जम्‍मान भन्‍दा घ्रेन परमेश्‍वर हिन्‍ना, ओच्‍छे ह्राङ चा मान लतोःबा परमेश्‍वर हिन्‍ना। ह्राङ चा ह्राङसे कुल्‍बा ताम ङ्‌यान्‍बा म्‍हिगदेदेन ह्राङदा माया लबा म्‍हिगदेदेन छ्‌याम लबा कबुल पूरा लबा ओच्‍छे खाइमै आजिन्‍बा माया लबा परमेश्‍वर हिन्‍ना।

६ प्रभु, ङादा ह्रो लउ! ओच्‍छे ङाला प्रार्थना सान्‍गो, ङाइ धिन म्‍हुन्‍नोन ह्राङला म्‍हि इस्राएलीगदेला लागिरी प्रार्थना लबा मुला। ङनी इस्राएलीगदेसे पाप लबा मुला। ङादा था मुला, ङाला आखेम्‍हेमेगदेदेन ङाइएनोन पाप लबा मुला।

७ ह्राङसे कुल्‍बा ताम अन्‍छार आभ्रना ङन्‍से ह्राङला बिरोधरी ल्‍हानान नाइबा गे लबा मुला। ओच्‍छे ह्राङसे ह्राङला गे लबा म्‍हि मोशादा पिन्‍बा ठिम अन्‍छारएनोन ङनी भ्रबा आरे।

८ “ह्राङसे ह्राङला गे लबा म्‍हि मोशादा सुङ्‌बा चु बचन ढन्‍गो, ‘चुदे एनी इस्राएलीगदे विश्‍वास आलबा म्‍हि दोजी भिसम ङाइ एनीगदेदा य्‍हुल य्‍हुल्‍ला गुङ्‌री छरपस्‍ट तना लला।

९ तर एनीगदे ङापट्टि दोःसी ङाइ कुल्‍बा तामगदे अन्‍छार भ्रजी भिसम ङाला जयजयकार लबाला लागिरी ङाइ धम्‍बा ग्‍लारी एनीगदेदा दोःसी भला। एनीगदे जम्‍बुलिङला कुनी कुनीधोनान छरपष्‍ट तबा मुसैनोन ङाइ एनीगदेदा दोःसी ग्‍ला गिकरी भला।’

१० “परमप्रभु, चुगदे ह्राङला गे लबा म्‍हिगदे हिन्‍ना। ओच्‍छे चुगदे ह्राङलान म्‍हिगदे हिन्‍ना। चुगदेदा ह्राङसे ह्राङलान भङदेन शक्तिसे थार्ना लबा हिन्‍ना।

११ परमप्रभु, ह्राङसे ङाला प्रार्थना सान्‍गो। ओच्‍छे ह्राङदा मान लबारी म्‍हाइबा अर्गु ह्राङला गे लबा म्‍हिगदेला प्रार्थनाएनोन सान्‍गो। तिनी ङादा चु गेरी ज्‍यबा तबाला लागिरी ह्राङसे ग्‍लेदा ङाथोरी दया लपुङ्‌गो।”

थे धुइरी ङा ग्‍लेदा अङ्‌गुरला निङ्‌गु क्‍योङ्‌बागदेला मूल म्‍हि मुबा।

नहेम्‍याह यरूशलेमरी निबा

२

अर्तासास्‍त ग्‍लेसे शासन लसी बोगल गिक दिङ तमा नीसान भिबा लरी ङाइ तिरेकुनु ग्‍लेदा अङ्‌गुरला निङ्‌गु क्‍योङ्‌बान मुबा। ग्‍लेला ङाच्‍छापट्टि थे धिनकुनुला ह्रङ्‌बा सुर्दा ङादा खाइमै तबा आरेमुबा।

२ थेतबासेलमा ग्‍लेसे ङादा चुह्रङ् भिसी ङ्‌योइजी, “ए आखम्‍बा मुला की तिग? तिग्‍दा एला ली चुह्रङ् लसी धोपधोप तबा? पक्‍कान एदा सुर्दा तबा मुला।” जमाहेन्‍से ङा लोङ्‌जी।

३ ओच्‍छे ङाइ चुह्रङ् भिसी ग्‍लेदा जोहाब पिन्‍जी, “ग्‍लेला छे ह्रेङ्‌गै, ङाला आखेम्‍हेमेगदेदा ल्‍हुबा शहर तोङ्‌तोङ्‌बा तबा मुला, ओच्‍छे थे शहरला मूल म्रापगदे मेसे क्रोसी नाश तबा मुला भिसम खाह्रङ् लसी ङाला ली धोपधोप आतसे?”

४ ग्‍लेसे ङादा “ङाइ एदा तिग लगै भिसी एसे म्‍हन्‍बा मुला?” भिसी सुङ्‌जी। जमाहेन्‍से ङाइ स्‍वर्गला परमेश्‍वरदेन छ्‌याम प्रार्थना लजी।

५ ओच्‍छे ङाइ ग्‍लेदा चुह्रङ् भिसी पाङ्‌जी, “ह्राङ ङादेन छ्‌याम ताङ्‌बा मुसम ओच्‍छे ङाइ ह्राङग्‍याम दया याङ्‌बा मुसम ङादा ङाला आखेम्‍हेमेगदेदा ल्‍हुबा यहूदा य्‍हुल्‍साला शहररी निपुङ्‌गो। ओच्‍छे ङादा दोःसी थे शहर स्‍होपुङ्‌गो।”

६ थे धुइरी ग्‍लेस्‍याएनोन ग्‍लेदेन छ्‌यामनोन मुबा। ओच्‍छे ग्‍लेसे ङादा चुह्रङ् भिसी ङ्‌योइजी, “निबाला लागिरी एदा गादे धिन तोःला, ओच्‍छे ए खाइमा दोःसी खला?” ग्‍लेसे ङादा निबारी पिन्‍बा सेम लबासे लमा ङाइ ङादा तोःबा धुइ तोगब लजी।

७ जमाहेन्‍से ङाइ ग्‍लेदा चु तामएनोन पाङ्‌जी, “ह्राङदा ज्‍यबा छोर्बा मुसम ङा यहूदारी निमा ग्‍यामरी ङादा जोगब लसी पिन्‍गो भिसी यूफ्रेटिस स्‍योङ क्‍याम्‍सङ्‌ला अञ्‍चलथोरी शासन लबा म्‍हिगदेला लागिरी चिट्ठी भ्रिसी पिन्‍गो।

८ परमेश्‍वरला मन्‍दिर जोगब लबाला लागिरी स्‍होबा ग्‍लाला मूल म्रापगदेदेन शहरला पर्खाल ओच्‍छे ङा चिबा दिम स्‍होबाला लागिरी ङादा तोःबा सिङ पिन्‍गो भिसी ह्राङसे ह्राङला ह्रि च्‍याबा मूल म्‍हि आसापदा चिट्ठी गिक भ्रिसी पिन्‍गो” भिसी ङाइ पाङ्‌जी। ओच्‍छे ङाइ ग्‍लेदेन छ्‌याम ह्रीबा जम्‍मान स्‍हे ग्‍लेसे ङादा पिन्‍जी। तिग्‍दा भिसम परमेश्‍वर ङादेन छ्‌याम मुबा।

९ जमाहेन्‍से ग्‍लेसे कोइ कोइ तारी क्रेसी लडाइ लबा सिपाहीदेन सिपाहीगदेला मूल म्‍हिगदे ङादेन छ्‌यामनोन पुइजी। ओच्‍छे यूफ्रेटिस स्‍योङ क्‍याम्‍सङ्‌ला अञ्‍चलरी शासन लबा म्‍हिगदे मुबा ग्‍लारी निसी ग्‍लेसे भ्रिसी पिन्‍बा चिट्ठी ङाइ थेनीगदेदा पिन्‍जी।

१० तर बेथे-होरोन शहररी चिबा सन्‍बलतदेन अम्‍मोन अञ्‍चलरी शासन लबा तोबिया चा इस्राएलला म्‍हिगदेला लागिरी ज्‍यबा गे लबारी म्‍हि गिक खबा मुला भिबा ताम थेःसी ल्‍हानान बोमो खजी।

नहेम्‍याहसे पर्खाल च्‍याबा

११ ङा यरूशलेमरी दोजी, ओच्‍छे ङाइ सोमरेधोना

१२ परमेश्‍वरसे ङादा तिग्‍दा यरूशलेमरी पुइखजी भिबा ताम खालैदान आपाङ्‌नी। जमाहेन्‍से म्‍हुन गङ्‌सलरी ङाइ कोइ कोइ म्‍हिगदेदा छ्‌यामनोन भोर्सी ङा मङ्‌ग्‍यार थोन्‍जी। थे धुइरी ङा क्रेसी निबा गाधा गिक बाहेक अर्गु खजिबै जन्‍तु ङन्‍देन छ्‌याम आरेमुबा।

१३ ङा म्‍हुनङ् ब्‍याँसीपट्टिला मूल म्रापग्‍याम मङ्‌ग्‍यार थोन्‍जी। ओच्‍छे यरूशलेम शहरला फुप्‍बा पर्खालदेन मेसे क्रोबा मूल म्रापगदे ज्‍यना लसी च्‍याजी। ओच्‍छे ङा अजिङ्‌गर भिबा इनारग्‍याम तबान फोहोर म्राप†धोना निजी।

१४ जमाहेन्‍से ङा क्‍युइला मूल भिबा मूल म्रापदेन ग्‍लेला घ्‍योइपट्टि निजी। तर युङ्‌बान युङ्‌बा मुबासे लमा ङा क्रेबा गधा भ्रबा ग्‍याम आतनी।

१५ थेतबासेलमा ङा म्‍हुनङ्एनोन शहरला पर्खाल च्‍याबान च्‍याबान ब्‍याँसीपट्टि निजी। जमाहेन्‍से ङा ब्‍याँसीपट्टिला मूल म्रापग्‍याम दोःसी शहर न्‍हङ्‌री वाङ्‌जी।

१६ ङा खानङ् निजी, ङाइ तिग लजी भिबा ताम सरकारी हाकिमगदे खालैदान था आतनी। लिच्‍छा चु गे लबाला लागिरी ङादा ह्रो लतोःबा ङाला यहूदी ज्‍योज्‍यो आलेगदे, परमेश्‍वरला मन्‍दिररी पूजा लबा म्‍हिगदे, मूल म्‍हिगदे, सरकारी हाकिमगदेदेन अर्गु खालै म्‍हिगदेदा ङाइ दन्‍देधोना तिगैनोन पाङ्‌बा आरेमुबा।

१७ जमाहेन्‍से ङाइ थेनीगदेदा चुह्रङ् भिसी पाङ्‌जी, “च्‍यागो, य्‍हाङला दुख एनीगदेदा थानोन मुला। यरूशलेम नाश तबा मुला, ओच्‍छे थेला मूल म्रापगदे मेसे क्रोसी नाश तबा मुला। खउ, दोःसी यरूशलेम शहरला पर्खाल स्‍होइ, ओच्‍छे य्‍हाङदा बेइज्‍जत तना लबा ताम म्‍हना लाइ।”

१८ परमेश्‍वर ङादेन छ्‌यामनोन तसी खाह्रङ् लसी परमेश्‍वरसे ङादा ह्रो लबा मुबा, ओच्‍छे ग्‍लेसे ङादा तिग तिग सुङ्‌बा मुबा थे जम्‍मान ताम ङाइ थेनीगदेदा थेःना लजी। जमाहेन्‍से थेनीगदेसे ङादा “य्‍हाङसे दोःसी शहरदेन पर्खाल स्‍होबारी शुरू लाइ” भिसी जोहाब पिन्‍जी। ओच्‍छे आँट याङ्‌सी थेनीगदेसे चु ज्‍यबा गे लबारी शुरू लजी।

१९ तर चु ताम थेःसी होरोनी सन्‍बलत, अम्‍मोनी हाकिम तोबियादेन अरब य्‍हुल्‍साला गेशेमसे खिसी लबान ङन्‍दा ब्रेजी, “एनीगदे तिग लबान मुला? तिग चुह्रङ्‌बा गे लसी एनीगदेसे ग्‍लेला बिरोध लबा आहिन?”

२० ओच्‍छे ङाइ थेनीगदेदा चुह्रङ् भिसी जोहाब पिन्‍जी, “ङन्‍से लबा चु गे स्‍वर्गला परमेश्‍वरसेन पूरा तना लला। ङनी थेनोन परमेश्‍वरला गे लबा म्‍हिगदेसे दोःसी चु शहरदेन पर्खाल स्‍होबा गे शुरू लबान मुला। तर यरूशलेमरी मुबा खजिबै सम्‍पत्तिदेन रिमठिमथोरी एनीगदेला तिगै हक आरे।”

† 

२:१३ फोहोर म्राप भिबा चा म्रापला मिन हिन्‍ना।

यरूशलेमला पर्खाल दोःसी स्‍होबा

३

परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि एल्‍यासीबदेन परमेश्‍वरला मन्‍दिररी पूजा लबा थेला ह्रोगदे ढिक्‍सी शहरदेन पर्खाल स्‍होबा गे लबारी शुरू लसी ग्‍यु म्राप दोःसी स्‍होजी। ओच्‍छे थेनीगदेसे थे म्रापरी खापा क्रार्जी। थेनीगदेसे ग्‍यार्जा भिबा बुर्जा स्‍होबान हननेलला बुर्जाधोनान पर्खाल स्‍होसी जिन्‍ना लजी ओच्‍छे थेनीगदेसे थे पर्खाल परमेश्‍वरदा अर्पण लजी।

२ ओच्‍छे हननेलला बुर्जाहेन्‍से यरीहोला म्‍हिगदेसे पर्खालला भो गिक स्‍होजी, थेग्‍याम चा इम्रीला झा जक्‍कूरसे पर्खालला भो गिक स्‍होजी।

३ तार्ङा म्राप चा हस्‍सेनाला झागदेसे दोःसी स्‍होजी। ओच्‍छे थेनीगदेसे थेरी चौकोस ख्रेन्‍जी, ओच्‍छे खापागदे कार्सी चुकुलदेन किलिङ्‌गदे कार्जी।

४ हक्‍कोसला छाया उरियाहला झा मरेमोतसे पर्खालला अर्गु भो स्‍होजी। मशेजेबेलला छाया बेरेक्‍याहला झा मशुल्‍लामसे पर्खालला अर्गु भो स्‍होजी, ओच्‍छे थेलान ङाम्‍ला पर्खालला अर्गु भो चा बानाला झा सादोकसे स्‍होजी।

५ जमाहेन्‍से पर्खालला अर्गु भो चा तकोला म्‍हिगदेसे स्‍होजी। तर तको शहरला सरकारी हाकिमगदेसे चा ह्राङ ह्राङला नाइकेगदेसे कुल्‍बा गे लबारी आङ्‌यान्‍नी।

६ पसेहला झा योयादादेन बसोदयाहला झा मशुल्‍लामसे पुरानो म्राप स्‍होजी। थेनीगदेसे थे म्रापला चौकोस ख्रेन्‍जी ओच्‍छे खापागदे कार्सी चुकुलदेन किलिङ् कार्जी।

७ ओच्‍छे थेनीगदेसे स्‍होबा ग्‍लाहेन्‍से चा गिबोनरी चिबा मलत्‍याहदेन मेरोनोतरी चिबा यादान ओच्‍छे गिबोनदेन मिस्‍पाला म्‍हिगदेसे यूफ्रेटिस स्‍योङ क्‍याम्‍सङ्‌ला अञ्‍चलरी शासन लबा म्‍हि चिबा ग्‍लाधोनान पर्खाल स्‍होजी। चु म्‍हिगदे चा यूफ्रेटिस स्‍योङ क्‍याम्‍सङ्‌ला अञ्‍चलरी शासन लबा म्‍हिला तहरी मुबा।

८ बाँडा हरयाहला झा उज्‍जीएलसे पर्खालला अर्गु भो स्‍होजी। थे ङाम्‍ला पर्खालला अर्गु भो चा अत्तर स्‍होबा हनन्‍याहसे स्‍होसी जिन्‍ना लजी। चुह्रङ् लसी थेनीगदेसे यरूशलेम शहरला ब्‍लाक्‍बा पर्खाल†धोनान स्‍होजी

९ थेग्‍याम चा हूरला झा रपायाहसे पर्खालला अर्गु भो स्‍होजी। रपायाह चा यरूशलेमला गङ्‌सल जिल्‍लाथोरी शासन लबा म्‍हि मुबा।

१० जमाहेन्‍से हारूमापला झा यदायाहसे ह्राङला दिमला ङाच्‍छापट्टिला पर्खालला अर्गु भो गिक स्‍होजी। ओच्‍छे थेग्‍याम पर्खालला अर्गु भो चा हशबन्‍याहला झा हत्तूशसे स्‍होजी।

११ ओच्‍छे पर्खालला अर्गु भोदेन मेखाराङ् बुर्जा चा हारीमला झा मल्‍कियाहदेन पहत-मोआबला झा हश्‍शूबसे स्‍होजी।

१२ ओच्‍छे पर्खालला अर्गु भो गिक चा हल्‍लोहेशला झा शल्‍लूमसे स्‍होजी। शल्‍लूमसे चा यरूशलेमला बाँकी मुबा गङ्‌सल जिल्‍लाथोरी शासन लमुबा। थेदा चु गे लबाला लागिरी झामेगदेसे ह्रो लबा मुबा।

१३ ब्‍याँसीला मूल म्राप चा हानूनदेन जानोह शहरला म्‍हिगदेसे स्‍होजी। थेनीगदेसे म्रापला चौकोस ख्रेन्‍जी ओच्‍छे खापागदे कार्सी चुकुलदेन किलिङ् कार्जी। थेनीगदेसे ब्‍याँसीला चु मूल म्रापहेन्‍से पर्खाल स्‍होबान फोहोर भिबा मूल म्रापधोनाला पर्खाल स्‍होजी। चुह्रङ् लसी थेनीगदेसे ओस्‍पन ४५० मिटरधोना पर्खाल स्‍होजी।

१४ फोहोर भिबा मूल म्राप चा बेथ-हक्‍केरेम जिल्‍लारी शासन लबा म्‍हि रेकाबला झा मल्‍कियाहसे स्‍होजी। थेसे थे म्रापरी खापा कार्सी चुकुलगदेदेन किलिङ्‌गदे कार्जी।

१५ क्‍युइला मूल भिबा मूल म्राप चा मिस्‍पा जिल्‍लारी शासन लबा म्‍हि कोल-होजेला झा शल्‍लूनसे स्‍होजी। थेसे थे मूल म्रापरी छानाएनोन कार्जी, ओच्‍छे खापाएनोन कार्सी चुकुलगदेदेन किलिङ्‌गदे कार्जी। थेसे ग्‍लेला बगैँचाला ङाम्‍री मुबा सिलोआम घ्‍योइ ङाम्‍ला पर्खाल स्‍होजी। ओच्‍छे दाऊदला शहर न्‍हङ्‌री वाङ्‌बा चामला लीएनोन स्‍होजी।

१६ थेग्‍याम चा बेथ-सरला गङ्‌सल जिल्‍लाथोरी शासन लबा म्‍हि अज्‍बूकला झा नहेम्‍याहसे पर्खालला अर्गु भो गिक स्‍होजी। थेसे थे पर्खाल दाऊदला धुर्सादेन म्‍हिसे स्‍होबा घ्‍योइ ओच्‍छे सिपाहीगदे चिबा दिमधोना स्‍होजी।

पर्खाल स्‍होबा लेवीगदे

१७ जमाहेन्‍से स्‍होबारी बाँकी मुबा पर्खाल चा चुनोन लेवीगदेसे स्‍होजी। पर्खालला भो गिक चा बानीला झा रेहूमसे स्‍होजी। ओच्‍छे अर्गु भो गिक चा कीलाह जिल्‍लाला गङ्‌सल जिल्‍लाथोरी शासन लबा म्‍हि हशब्‍याहसे स्‍होजी।

१८ ओच्‍छे पर्खालला भो गिक चा कीलाह जिल्‍लाला बाँकी मुबा गङ्‌सल जिल्‍लाथोरी शासन लबा हेनादादला झा बिन्‍नूईसे स्‍होजी।

१९ ओच्‍छे पर्खालला भो गिक चा मिस्‍पारी शासन लबा येशूअला झा एसेरसे स्‍होजी। थेसे पर्खाल घुमब तबा ग्‍लाधोना हतियारगदे थान्‍बा ग्‍लाला ङाच्‍छापट्टिला पर्खाल स्‍होजी।

२० ओच्‍छे जब्‍बैला झा बारूकसे झान्‍सी झान्‍सी पर्खालला भो गिक स्‍होजी। थेसे पर्खाल घुमब तबा ग्‍लाहेन्‍से परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि एल्‍यासीबला दिमला म्रापधोना स्‍होजी।

२१ ओच्‍छे हक्‍कोसला छाया उरियाहला झा मरेमोतसे पर्खालला अर्गु भो गिक स्‍होजी। थेसे परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि एल्‍यासीबला दिमला म्रापहेन्‍से दिमला अर्गु कुनीधोना स्‍होजी।

पर्खाल स्‍होबा परमेश्‍वरला मन्‍दिररी पूजा लबा म्‍हिगदे

२२ जमाहेन्‍से एल्‍यासीबला दिमहेन्‍से पर्खालला अर्गु भो गिक चा यरूशलेम शहरला ङाम ङाम्‍री चिबा परमेश्‍वरला मन्‍दिररी पूजा लबा म्‍हिगदेसे स्‍होजी।

२३ थेग्‍याम पर्खालला अर्गु भो गिक बेन्‍यामीनदेन हश्‍शूबसे ह्राङला दिमला ङाच्‍छापट्टिधोना स्‍होजी। ओच्‍छे थेग्‍याम पर्खालला अर्गु भो गिक चा हननियाला छाया मासेयाहला झा अजर्याहसे ह्राङला दिम ङामधोना स्‍होजी।

२४ अजर्याहला दिमहेन्‍से पर्खालला अर्गु कुनीधोनाला भो गिक चा हेनादादला झा बिन्‍नूईसे स्‍होजी।

२५ पर्खालला थे कुनीहेन्‍से पालेगदे चिबा ख्राङ्‌गाला ङाम्‍री मुबा तोरपट्टिला ग्‍लेखाङ्‌ग्‍याम मङ्‌ग्‍यार थोन्‍बा बुर्जाला ङाच्‍छापट्टिधोनाला पर्खाल चा उज्‍जैला झा पालालसे स्‍होजी।

२६ थे बुर्जाहेन्‍से स्‍यारपट्टिला क्‍युइ म्रापदेन परमेश्‍वरला मन्‍दिरदा जोगब लबाला लागिरी स्‍होबा बुर्जाधोना चा परोशला झा पदायाहदेन परमेश्‍वरला मन्‍दिररी गे लबा म्‍हिगदेसे स्‍होजी। परमेश्‍वरला मन्‍दिररी गे लबा चु म्‍हिगदे चा ओफेल भिबा गङ्‌री चिमुबा।

पर्खाल स्‍होबा अर्गु म्‍हिगदे

२७ पर्खालग्‍याम मङ्‌ग्‍यार थोन्‍बा घ्रेन बुर्जाहेन्‍से ओफेल भिबा ग्‍लाधोना दोःसी पर्खालला अर्गु भो गिकएनोन तकोला म्‍हिगदेसे स्‍होजी।

२८ परमेश्‍वरला मन्‍दिररी पूजा लबा म्‍हिगदेसे ता म्रापहेन्‍से ह्राङ ह्राङला दिमला ङाच्‍छापट्टिला पर्खाल स्‍होजी।

२९ थेग्‍याम चा इम्‍मेरला झा सादोकसे ह्राङला दिमला ङाच्‍छापट्टि मुबा पर्खाल स्‍होजी। ओच्‍छे थेग्‍याम चा स्‍यारपट्टिला म्रापरी चिबा पाले शकन्‍याहला झा शेमायाहसे स्‍होजी।

३० थे ग्‍लाहेन्‍से चा शेलेम्‍याहला झा हनन्‍याहदेन सालाप भिबा म्‍हिला झा जन्‍तरे हानूनसे दोःसी पर्खालला अर्गु भो गिक स्‍होजी। थेहेन्‍से चा बेरेक्‍याहला झा मशुल्‍लामसे ह्राङला दिमला ङाच्‍छापट्टिधोनाला पर्खाल स्‍होजी।

३१ मशुल्‍लामला दिमहेन्‍से चा बाँडा मल्‍कियाहसे परमेश्‍वरला मन्‍दिररी गे लबा म्‍हिगदेदेन व्‍यापारीगदे चिबा दिमधोना पर्खाल स्‍होजी। चु दिम चा पर्खालला झ्‍याङपट्टिला कुनीला कोठाला ङाम्‍रीन मुबा म्‍हि च्‍याबा म्रापला ङाच्‍छापट्टि परब तमुबा।

३२ थे कोठाहेन्‍से ग्‍यु म्रापधोनाला बाँकी भो चा बाँडागदेदेन व्‍यापारीगदेसे स्‍होजी। चु भो चा पर्खालला थुमला भो मुबा।

† 

३:८ ब्‍लाक्‍बा पर्खाल भिबा चा पर्खालला मिन हिन्‍ना।

बिरोध लबा म्‍हिगदेदा नहेम्‍याहसे ब्रेना लबा

४

ङनी यहूदीगदेसे पर्खाल स्‍होबान मुला भिबा ताम थेःमाहेन्‍से सन्‍बलत ल्‍हानान बोमो खजी। ओच्‍छे बोमोला झोकरी थेसे ङनीगदेदा खिसी लजी।

२ सन्‍बलतसे ह्राङला ह्रोगदेदेन सामरियाला सिपाहीगदेला ओन्‍छाङ्‌री चुह्रङ् भिसी पाङ्‌जी, “चु भङनोन आरेबा यहूदीगदे तिग लबान मुला? तिग थेनीगदेसे ह्राङला शहरला पर्खाल दोःसी स्‍होबारी खम्‍ला? तिग थेनीगदेसे बलि फुल्‍खम्‍ला? तिग थेनीगदेसे चु गे तिरेरीन जिन्‍ना लखम्‍ला? तिग फोहोरला उमदेन क्रोसी जिन्‍बा युङ्‌बागदेग्‍याम दोःसी थेनीगदेसे शहर स्‍होबारी खम्‍ला?”

३ सन्‍बलतला ङाम्‍री राप्‍सी चिबा अम्‍मोनी तोबियासेनोन चुह्रङ् भिसी पाङ्‌जी, “थेनीगदेसे जस्‍तोन पर्खाल स्‍होसैनोन थेरी ल्‍हुन्‍दी गिक जे क्रेसैनोन फुप्‍ला।”

४ “ङन्‍ना परमेश्‍वर, ङन्‍ना प्रार्थना सान्‍गो। तिग्‍दा भिसम थेनीगदेसे ङन्‍दा हेला लबान खिसी लबा मुला। थेनीगदेसे ङन्‍दा खिसी लसी पाङ्‌बा ताम थेनीगदेलान थोबोरी ल्‍हूसी पिन्‍गो, ओच्‍छे थेनीगदेला जम्‍मान धन सम्‍पत्ति य्‍होसे ब्‍यन्‍सी थेनीगदेदाएनोन अर्गु य्‍हुल्‍सासे जबरजस्‍ती लसी चुङ्‌सी भोर्गै।

५ ओच्‍छे थेनीगदेसे लबा नाइबा गेदेन पापदा ह्राङसे आम्‍लेःगो। तिग्‍दा भिसम चु शहरला पर्खाल स्‍होबा म्‍हि ङन्‍दा थेनीगदेसे हेला लबा मुला।”

६ तसैनोन ङन्‍से पर्खाल स्‍होबाला स्‍होबान लजी। चुह्रङ् लसी जम्‍मान म्‍हिगदेसे सेमहेन्‍से पर्खाल स्‍होबा गे लबासे लमा ङन्‍से क्‍युर्सीन गङ्‌सलधोना पर्खाल नोना लजी।

७ तर यरूशलेमला पर्खाल स्‍होबाला स्‍होबान मुला भिबादेन पर्खालला घालगदे ख्‍याबान मुबा भिबा ताम थेःमाहेन्‍से सन्‍बलत, तोबिया, अरबीगदे, अम्‍मोनीगदेदेन अश्‍दोदीगदे ल्‍हानान बोमो खजी।

८ जमाहेन्‍से थेनीगदे जम्‍मान खसी यरूशलेमदेन छ्‌याम लडाइ लसी थेरी हल्‍लीखल्‍ली तना लबारी ग्‍ला गिकरी ह्रुप तबाला लागिरी थेनीगदेसे ह्राङ ह्राङ न्‍हङ्‌री सल्‍लाह लजी।

९ तर ङन्‍से ङन्‍ना परमेश्‍वरदेन छ्‌याम प्रार्थना लबाला लबान लजी, ओच्‍छे थेनीगदे खाला भिसी च्‍याबाला लागिरी ङन्‍से धिन म्‍हुननोन म्‍हिगदे थान्‍जी।

१० चुनोन धुइरी यहूदाला म्‍हिगदेसे चुह्रङ् भिसी व्‍हाइ गोजी,

“धोइ पुइसी पुइसी गे लबा म्‍हिगदे कमजोर तबान मुला,

धुलुदेन फोहोरगदे ल्‍हानान पुइसी भ्‍याङ्‌तोःबा मुला,

ङनी ह्राङसेन खाइमै चु पर्खाल स्‍होबारी आखम।”

११ ङन्‍दा बिरोध लबा म्‍हिगदेसेनोन चुह्रङ् भिसी पाङ्‌बा मुला, “थेनीगदेसे म्राङ्‌बा भन्‍दा ङाच्‍छान य्‍हाङ थेनीगदेदेन छ्‌याम लडाइ लसी थेनीगदेदा साइगे, ओच्‍छे चु गेदा नाश लसी पिन्‍गे।”

१२ जमाहेन्‍से शत्रुगदेला गुङ्‌री चिबा यहूदीगदे च्‍युइरेमनोन खसी ङन्‍दा चुह्रङ् भिसी घरीघरी होशियार तना लजी, “ह्राङनी खानङ्‌दामन दोःसी चिसैनोन शत्रुगदे य्‍हाङदेन छ्‌याम लडाइ लबारी जम्‍मान ग्‍लाग्‍याम खला।”

१३ थेतबासेलमा ङाइ म्‍हिगदेदा थेनीगदेला म्‍हेमे म्‍हेमे अन्‍छार तरवार, भालादेन म्‍यादली थोसी पर्खालला ग्‍यापपट्टि जम्‍मान भन्‍दा माबा खाली ग्‍लारी चिउ भिसी कुल्‍जी।

१४ ङाइ रेःसी च्‍यामा म्‍हिगदे सुर्दा लसी चिबा म्राङ्‌जी। थेतबासेलमा ङाइ मूल म्‍हिगदे, सरकारी हाकिमगदेदेन जम्‍मान म्‍हिगदेदा चुह्रङ् भिसी पाङ्‌जी, “शत्रुगदेदा म्राङ्‌सी आलोङ्‌गो। य्‍हाङला जम्‍मान भन्‍दा घ्रेनदेन मान लतोःबा परमप्रभुदा ढन्‍गो, ओच्‍छे ह्राङला ज्‍योज्‍यो आले, झा झामे, ह्राङ ह्राङला म्रिङदेन ह्राङ ह्राङला दिमदा जोगब लबाला लागिरी लडाइ लउ।”

१५ ङन्‍ना शत्रुगदेसे ङनीथोरी लबा जाल चा ङन्‍से था याङ्‌जीम ओच्‍छे ङन्‍ना परमेश्‍वरसे थेनीगदेला जुक्ति न्‍होङ्‌ना लजिम भिबा ताम ङन्‍ना शत्रुगदेसे था याङ्‌जी। जमाहेन्‍से ङन्‍से दोःसी पर्खाल स्‍होबा गे लजी।

१६ थेकुनुहेन्‍से ङाला गङ्‌सल म्‍हिगदेसे चा दोःसी पर्खाल स्‍होबा गे लबारी छ्‌याइजी, ओच्‍छे गङ्‌सल म्‍हिगदेसे चा भाला, ढाल, म्‍यादली थोसी काँसला क्‍वान ह्रङ्‌बा स्‍हे क्‍वान्‍सी लडाइ लबारी तयार तसी चिजी। ओच्‍छे यहूदीगदेला मूल म्‍हिगदेसेएनोन पर्खाल स्‍होबा गे लबा म्‍हिगदेदा ह्रो लसी पूरन आँटदेन भङ् पिन्‍जी।

१७ पर्खाल स्‍होबाला लागिरी तोःबा स्‍हेगदे पुइबा म्‍हिगदेसेनोन या गिकसे गे लमुबा ओच्‍छे अर्गु यारी हतियार थोमुबा।

१८ ओच्‍छे पर्खाल स्‍होबा म्‍हिगदेसेनोन ह्राङ ह्राङला क्रेप्‍सारी तरवार खेबा मुबा। तर बिगुल ह्राप्‍बा म्‍हि चा ङाला ङाम्‍री मुबा।

१९ जमाहेन्‍से ङाइ मूल म्‍हिगदे, सरकारी हाकिमगदेदेन जम्‍मान म्‍हिगदेदा चुह्रङ् भिसी पाङ्‌जी, “य्‍हाङला गे थारेङ् दोबासे लमा पर्खालथोरी ङनीगदे उदि थारेङ् थारेङ् तला।

२० तसैनोन बिगुल ह्राप्‍बा थेःमैछ्‌याम एनीगदे ङा मुबा ग्‍लारी खउ। जमाहेन्‍से य्‍हाङला लागिरी य्‍हाङला परमेश्‍वरसेन लडाइ लला।”

२१ चुह्रङ् लसी धिनी फेःमाहेन्‍से धोप तबा धुइधोना धिनहुँनोन गङ्‌सल म्‍हिगदेसे पर्खाल स्‍होबा गे लमुबा, ओच्‍छे गङ्‌सल म्‍हिगदे चा गे लबागदेदा जोगब लबारी भाला थोसी चिमुबा।

२२ थे धुइरी ङाइ म्‍हिगदेदा चुह्रङ् भिसीएनोन पाङ्‌जी, “म्‍हुनङ् म्‍हिगदेदा जोगब लबारी ओच्‍छे धिनीरी पर्खाल स्‍होबा गे लबाला लागिरी जम्‍मान म्‍हिगदे म्‍हुनङ् यरूशलेमरीन चिगै ओच्‍छे थेनीगदेदा ह्रो लबा म्‍हिगदेएनोन यरूशलेमरीन चिगै।”

२३ ङादेन ङाला ह्रोगदे, ङाला म्‍हिगदेदेन ङादा जोगब लबारी तयार तसी चिबा सिपाहीगदे खालैसेन ह्राङ ह्राङला क्‍वान आस्‍युना ह्राङ ह्राङला हतियार खेसी म्‍हेर्मुबा। ओच्‍छे क्‍युइ थुङ्‌बारी निबा धुइरीनोन जम्‍मालान यारी ह्राङ ह्राङला हतियार तमुबा।

प्राङ्‌बोगदेदा नाङ्‌बाझ्‍याक्‍बा लबा

५

उदि धिन लिच्‍छा ल्‍हानान ह्रेम्‍फेबेगदेदेन थेनीगदेला म्रिङगदेसे ह्राङलान यहूदी ज्‍योज्‍यो आलेगदेला बिरोध लसी ताम लबारी छ्‌याइजी।

२ थेनीगदे न्‍हङ्‌ला कोइ कोइसे चुह्रङ् भिसी पाङ्‌जी, “ङन्‍ना झा झामेगदे ल्‍हानान मुला, सोबाला लागिरी ङन्‍दा अन्‍न तोःला।”

३ अर्गुगदेसे चा चुह्रङ् भिसी पाङ्‌जी, “अनिकालला धुइरी फोइथाननोन सिआतोःगै भिसी ङन्‍से ङन्‍ना भु वारी, दिम बन्‍दकी थान्‍सी अन्‍न भबा मुला।”

४ अझै अर्गुगदेसे चुह्रङ् भिसी ह्राङ ह्राङला दुख उन्‍जी, “ङन्‍से ङन्‍ना भुगदेला तिरो फाबाला लागिरी छे किन्‍तोःबा मुला।

५ ङन्‍ना ल्‍हुइएनोन चुनोन य्‍हुल्‍साला अर्गु यहूदीगदेला ल्‍हुइ ह्रङ्‌बान हिन्‍ना। ङन्‍ना झा झामेगदेएनोन थेनीगदेला झा झामेगदे ह्रङ्‌बान मुला, तसैनोन ङन्‍से ङन्‍ना झा झामेगदेदा चूङ्‌सी घ्‍याबादेन घ्‍याबास्‍या दोपुङ्‌तोःबा मुला। कोइ कोइला झामेगदे मी घ्‍याबास्‍या दोबारी ङाच्‍छान चूङ्‌सी जिन्‍बा मुला। तर ङन्‍से तिगै लबारी खम्‍बा आरे, तिग्‍दा भिसम ङन्‍ना भु अर्गु म्‍हिगदेला तसी जिन्‍बा मुला।”

६ थेनीगदेदा ल्‍हानान दुख तबादेन थेनीगदेला ताम थेःसी ङादा ल्‍हानान बोमो रेःजी।

७ थेनीगदेसे पाङ्‌बा जम्‍मान ताम ङाइ ल्‍हानान खेन्‍जी। ओच्‍छे मूल म्‍हिगदेदेन सरकारी हाकिमगदेला दोष उन्‍बान ङाइ थेनीगदेदा चुह्रङ् भिसी पाङ्‌जी, “एनीगदेसे ह्राङलान यहूदी ज्‍योज्‍यो आलेगदेग्‍याम ल्‍हानान ब्‍याज किन्‍बा मुला।” चु तामला बारेरी बैठक चिबारी ङाइ जम्‍मादान ग्‍ला गिकरी ङ्‌योइसी चुह्रङ् भिसी पाङ्‌जी,

८ “अर्गु य्‍हुल्‍ला म्‍हिगदेला यारी चूङ्‌बा य्‍हाङला यहूदी ज्‍योज्‍यो आलेगदेदा सय फासी ङन्‍से खम्‍देधोना थेनीगदेदा फेबान मुला। तर एनीगदेसे चा ह्राङलान आले आङागदेदा ग्‍लुबा चूङ्‌बा लबारी छ्‌याइजीम। यहूदी गिक अर्गु यहूदीला यारी चूङ्‌बान मुला।” चु तामला तिगै जोहाब आरेबासे लमा मूलगदेदेन सरकारी हाकिमगदे कुटिसी चिजी।

९ ङाइ थेनीगदेदा दोःसीनोन चुह्रङ् भिसी पाङ्‌जी, “एनीगदेला चु गे ठीक आरे। दाहेन्‍से परमेश्‍वरदा मान लबान जुन ताम ठीक मुला थेनोन ताम जे लउ। जमाहेन्‍से य्‍हाङदा खिसी लबारी य्‍हाङला शत्रुगदेसे तिगै ताम आस्‍याब।

१० ङादेन ङाला म्‍हिगदे ओच्‍छे ङाला गे लबा म्‍हिगदेसेनोन अन्‍नदेन टाङ्‌गा छे पिन्‍बा मुला। दाहेन्‍से य्‍हाङसे छेरी पिन्‍बा थे अन्‍नदेन टाङ्‌गाला ब्‍याज ख्‍लासी पिन्‍गे।

११ बन्‍दकी थान्‍बा थेनीगदेला भुगदे, जैतून वारीगदेदेन दिमगदे तुरून्‍तन दोःसी पिन्‍गो। ओच्‍छे थेनीगदेदा टाङ्‌गा, अन्‍न, अङ्‌गुरला निङ्‌गु, जैतुनना छ्‌युगु तिग्‍दामन पिन्‍बा मुसैनोन थेनीगदेग्‍याम किन्‍बा ब्‍याज दोःसी पिन्‍गो।”

१२ जमाहेन्‍से मूल म्‍हिगदेदेन सरकारी हाकिमगदेसे चुह्रङ् भिसी पाङ्‌जी, “ह्राङसे सुङ्‌बा ह्रङ्‌नोन ङन्‍से थेनीगदेदा जम्‍मान स्‍हे दोःसी पिन्‍ना, ओच्‍छे थेनीगदेग्‍याम ब्‍याजएनोन आकिन।”

जमाहेन्‍से ङाइ परमेश्‍वरला मन्‍दिररी पूजा लबा म्‍हिगदेदा ङ्‌योइसी मूल म्‍हिगदेदेन सरकारी हाकिमगदेदा थेनीगदेसे लबा कबुल अन्‍छार घ्रान चपुङ्‌जी।

१३ जमाहेन्‍से ङाइ ङाला क्रेप्‍सारी खीबा के ब्‍लसी खार्बान चुह्रङ् भिसी पाङ्‌जी, “एनीगदे न्‍हङ्‌ला खालै म्‍हिसे ह्राङसेन लबा कबुल अन्‍छार गे आलनी भिसम परमेश्‍वरसे थे म्‍हिदाएनोन चुह्रङ् लसीन खर्ला। ओच्‍छे थेला दिमदेन धन सम्‍पत्तिएनोन परमेश्‍वरसे थेग्‍याम ब्‍यन्‍सी थेला या थान्‍थान तना लला।”

ङाइ चु ताम पाङ्‌सी जिन्‍माहेन्‍से थेरी ह्रुप तबा जम्‍मान म्‍हिगदेसे “आमेन” भिसी पाङ्‌जी। ओच्‍छे थेनीगदे जम्‍मासेन परमप्रभुला जयजयकार लजी। ओच्‍छे मूल म्‍हिगदेदेन सरकारी हाकिमगदेसेनोन ह्राङ ह्राङसे कबुल लबा अन्‍छार गे लजी।

तिगै तामरी लोभ आलना नहेम्‍याहसे गे लबा

१४ अर्तासास्‍त ग्‍लेसे शासन लबा बोगल गिक दिङ तबा धुइहेन्‍से बोगल गिकसे च्‍युक न्‍ही दिङधोना ङा यहूदाथोरी शासन लबा म्‍हि मुबा। चुह्रङ् लसी च्‍युक न्‍ही दिङधोना ङादेन ङाला म्‍हिगदेसे शासन लबा म्‍हिसे याङ्‌तोःबा चबा स्‍हेगदे तिगैनोन आकिन्‍नी।

१५ तर ङा भन्‍दा ङाच्‍छाला शासन लबा म्‍हिगदेसे गेङदेन अङ्‌गुरला निङ्‌गु बाहेकनोन म्‍हुइला बोगल न्‍ही टाङ्‌गा तिरो किन्‍सी म्‍हिगदेदा ल्‍हानान दुख पिन्‍बा मुबा। ओच्‍छे शासन लबा थे म्‍हिगदेदा ह्रो लबा म्‍हिगदेसेनोन थेनीगदेदा चुह्रङ्‌नोन लसी नाङ्‌बाझ्‍याक्‍बा लबा मुबा। तर ङाइ थेह्रङ्‌बा गे आलनी, तिग्‍दा भिसम ङा परमेश्‍वरदा मान लबा म्‍हि हिन्‍ना।

१६ बरू ङाइ सेमहेन्‍सेन पर्खाल स्‍होबा गे लजी। ओच्‍छे ङाला जम्‍मान म्‍हिगदेएनोन पर्खाल स्‍होबा गे लबाला लागिरी ग्‍ला गिकरी ह्रुप तजी। ओच्‍छे म्‍हिगदेग्‍याम ङन्‍से भु वारी तिगैनोन आकिन्‍नी।

१७ ङादेन छ्‌याम सदन टेबुल गिकरीन चिसी चबा थुङ्‌बा लबा १५० जना यहूदीगदेदेन हाकिमगदे मुबा। थेनीगदे बाहेक क्‍युर्सीन मुबा य्‍हुल्‍साग्‍याम ङादा स्‍याप्‍बारी खबा म्‍हिगदेसेनोन ङादेन छ्‌यामनोन चबा थुङ्‌बा लमुबा।

१८ धिन दाङ्‌सीन चबाला लागिरी ङाइ म्‍हे बहर गिक, गोर ढु छोबा छोबा ग्‍युदेन नागागदेएनोन ठीक लतोःमुबा। ओच्‍छे च्‍युइरे च्‍युइरेरी तोःदेधोना थरीथरीला अङ्‌गुरला निङ्‌गु ठीक लमुबा। चुदे तसैनोन शासन लबा म्‍हिसे याङ्‌तोःबा चबा स्‍हे ङाइ आह्रीनी। तिग्‍दा भिसम म्‍हिगदेदा ल्‍हाना दुख तबा मुबा।

१९ “ङाला परमेश्‍वर, ह्राङसे चु जम्‍मान ताम ढन्‍गो, ओच्‍छे ङादा मोलम पिन्‍गो।”

नहेम्‍याहला बिरोधरी जाल लबा

६

ङन्‍से पर्खाल स्‍होसी जिन्‍ना लजी ओच्‍छे पर्खालला जम्‍मान घालगदेएनोन ख्‍यासी जिन्‍जी भिबा ताम सन्‍बलत, तोबिया, अरब य्‍हुल्‍साला गेशेमदेन ङन्‍ना अर्गु शत्रुगदेसे थेःजी। थे धुइधोना ङन्‍से शहरला मूल म्रापगदेरी खापागदे चा कार्सी जिन्‍बा आरेमुबा।

२ जमाहेन्‍से सन्‍बलतदेन गेशेमसे ओनो भिबा ब्‍याँसीला नाम्‍सा गिकरी थेनीगदेदेन छ्‌याम ह्रुप तबारी खउ भिसी ङादा समाचार पुइखजी। तर ङादा न्‍होङ्‌ना लबारी जे थेनीगदेसे जाल लसी ङ्‌योइबा मुबा।

३ थेतबासेलमा ङाइ थेनीगदेदा चुह्रङ् भिसी जोहाब पुइजी, “दन्‍दे चुरी ङाइ आलनान आतबा गे मुला, चु गे ख्‍लासी ङा थेरी खबारी आखम। चुरी ङाला चुह्रङ्‌बा गे ख्‍लासी खाह्रङ् लसी ङा एनीगदेदेन छ्‌याम ह्रुप तबारी खसे?”

४ चुह्रङ्‌बान समाचार थेनीगदेसे ङादा ब्‍लिरेमधोना पुइखजी। ओच्‍छे ङाइएनोन ब्‍लिरेमधोनान थेनीगदेदा थेह्रङ्‌बान जोहाब पुइजी।

५ ङ्‌हारेमला पालरी चा सन्‍बलतसे ह्राङदा ह्रो लबा म्‍हि गिकला यारी थेह्रङ्‌बान खाल्‍ला ताम भ्रिसी ङादा समाचार पुइखजी। थे म्‍हिसे बन्‍द आलबा चिट्ठी गिक भसी ङा मुबा ग्‍लारी खजी।

६ थे चिट्ठीरी चुह्रङ् भिसी भ्रिबा मुबा,

“चु ताम य्‍हुल्‍सा नाङ्‌नोन दोसी जिन्‍बा मुला, ओच्‍छे चु ताम ङादा गेशेमसेनोन पाङ्‌बा मुला, यहूदीगदेदेन ए य्‍हुल्‍साला बिरोधरी रेःबा मुला रो। थेतबासेलमा एनीगदेसे छार पर्खाल स्‍होबान मुला रो। चु ताम य्‍हुल य्‍हुल्‍ला म्‍हिगदेला गुङ्‌री दोबा मुला। ओच्‍छे ए चा ग्‍ले दोबारी म्‍हाइबा मुला रो।

७ ओच्‍छे एसे ह्राङसे ह्राङदान यहूदाला ग्‍ले हिन्‍ना भिसी पाङ्‌पुङ्‌बाला लागिरी यरूशलेमरी अगमवक्तागदे धम्‍बा मुला रो। चु ताम पक्‍कान ग्‍लेसे थेःनोन थेःला। थेतबासेलमा ङाला चु सल्‍लाह मुला, य्‍हाङ न्‍ही तुरून्‍तन ह्रुप तसी चु तामला बारेरी ताम लजी भिसम ज्‍यबा तला।”

८ तर ङाइ थेदा चुह्रङ् भिसी जोहाब पुइजी, “एसे ङादा दोष लसी पाङ्‌बा चु खजिबै ताम सत्‍य आहिन। चु जम्‍मान ताम एसे ह्राङला सेमरी खेन्‍सी पाङ्‌बा ताम जे हिन्‍ना।”

९ य्‍हाङ कमजोर तसी य्‍हाङला गे खाइमै आजिन्‍गै भिबा सेमसे थेनीगदेसे य्‍हाङदा लोङ्‌ना लबारी म्‍हाइबा जे हिन्‍ना। तर ङाइ चुह्रङ् भिसी प्रार्थना लजी,

“परमेश्‍वर, ङादा शक्ति पिन्‍गो।”

१० जमाहेन्‍से ङा महेतबेलला छाया दलायाहला झा शमायाहला दिमरी निजी। थे ह्राङला दिम ख्‍लासी खानैनोन निआखम्‍मुबा। थेसे ङादा चुह्रङ् भिसी पाङ्‌जी, “य्‍हाङ न्‍ही परमेश्‍वरला मन्‍दिर न्‍हङ्‌री वाङ्‌सी म्रापगदे ढुङ्‌सी चिइ। तिग्‍दा भिसम ह्राङदा साइबाला लागिरी थेनीगदे खबान मुला। ह्राङदा साइबारी थेनीगदे खजिबै धिनना म्‍हुनङ् खबारी खम्‍ला।”

११ तर नहेम्‍याहसे चुह्रङ् भिसी पाङ्‌जी, “ङा ह्रङ्‌बा म्‍हि तिग्‍दा लाबान य्‍हार्सी भ्रइ? ङा ह्रङ्‌बा म्‍हि तिग्‍दा सोबाला लागिरी मन्‍दिर न्‍हङ्‌री निसे? ङा निनोन आनी।”

१२ चु ताम परमेश्‍वरसे थेदा सुङ्‌बा आहिन्‍बा चिम, तर ङादा न्‍होङ्‌ना लबारी थेसे चुह्रङ्‌बा अगमवाणी लजीम भिबा ताम ङाइ था याङ्‌जी। चु ताम पाङ्‌बाला लागिरी सन्‍बलतदेन तोबियासे थेदा टाङ्‌गा पिन्‍बा मुबा।

१३ ङादा लोङ्‌ना लसी पाप लपुङ्‌बाला लागिरी शमायाहसे थेनीगदेदेन छ्‌याम टाङ्‌गा किन्‍बा मुबा। ओच्‍छे ङादा बेइज्‍जत लसी हेला नासी चितोःबा तना लबारी म्‍हाइबा मुबा।

१४ “ङाला परमेश्‍वर, तोबियादेन सन्‍बलतसे लबा गेदा ढन्‍गो। ओच्‍छे ङादा लोङ्‌ना लबारी म्‍हाइबा अगमवादिनी नोअदियादेन अर्गु जम्‍मान अगमवक्तागदेदाएनोन ढन्‍गो। ओच्‍छे थेनीगदेदा सजाय पिन्‍गो।”

पर्खाल स्‍होसी जिन्‍बा

१५ एलूल भिबा लला बोगल गिकसे ङ्‌हारेकुनु पर्खाल स्‍होबा गे जिन्‍जी। चु पर्खाल स्‍होबारी बोगल न्‍हीसे च्‍युक न्‍ही धिन लगब तजी।

१६ चु ताम ङन्‍ना जम्‍मान शत्रुगदेसे थेःजी, ओच्‍छे ङन्‍ना क्‍यारक्‍युर मुबा जम्‍मान य्‍हुल्‍ला म्‍हिगदे लोङ्‌सी थेनीगदेला सेमनोन सिजी। तिग्‍दा भिसम चु गे चा परमेश्‍वरग्‍याम ह्रो याङ्‌सी पूरा लबा हिन्‍ना भिबा ताम थेनीगदेसे था याङ्‌जी।

१७ थे धुइरी यहूदाला मूल म्‍हिगदेसे तोबियादा ल्‍हानान चिट्ठी पुइखबान मुबा। ओच्‍छे थेनीगदेसे तोबियाग्‍यामएनोन जोहाब याङ्‌बान मुबा।

१८ तिग्‍दा भिसम तोबिया चा यहूदी आराला झा शकन्‍याहला म्‍हाँ मुबा। तोबियाला झा येहोहानानसे चा बेरेक्‍याहला झा मशुल्‍लामला झामे गिकदेन छ्‌याम ब्‍याह लबा मुबा। थेतबासेलमा यहूदाला ल्‍हानान म्‍हिगदे चा तोबियादेन छ्‌याम औदिन ढिक्‍बा मुबा।

१९ थेनीगदे सदन ङाला ङाच्‍छा खसी तोबियासे लबा ज्‍यबा ज्‍यबा गेगदेला बारेरी पाङ्‌मुबा, ओच्‍छे थेनीगदे तोबिया मुबा ग्‍लारी निसी ङाइ पाङ्‌बा तामएनोन थेदा थेःना लमुबा। ओच्‍छे तोबियासे चा ङादा धाक उन्‍बान चिट्ठीगदे पुइखमुबा।

७

पर्खाल स्‍होसी जिन्‍माहेन्‍से ङाइ म्रापगदेएनोन ग्‍ला ग्‍लारी कार्सी जिन्‍बा मुबा। जमाहेन्‍से ङाइ परमेश्‍वरला मन्‍दिरला म्रापरी चिबा पालेगदे, परमेश्‍वरला मन्‍दिररी व्‍हाइ गोबागदेदेन लेवीगदेदाएनोन ह्राङ ह्राङला गे लबारी धम्‍जी।

२ यरूशलेम शहरथोरी शासन लबाला लागिरी ङाइ ङाला आले हनानीदेन जोगब तबा ग्‍लारी मुबा सिपाहीगदेला हाकिम हनन्‍याहदा धम्‍जी। हनन्‍याह चा पूरन विश्‍वास लखम्‍बादेन परमेश्‍वरदा मान लबा म्‍हि मुबा। थेह्रङ्‌बा म्‍हि अर्गु खालैनोन आरेमुबा।

३ ङाइ थे न्‍हीदा चुह्रङ् भिसी पाङ्‌जी, “यरूशलेमला मूल म्रापगदे चा ज्‍यना लसी धिनी आफेःदेधोना आठोङ्‌गो। ओच्‍छे ङ्‌यसेएनोन धिनी घल्‍माहेन्‍से पालेगदे निबा भन्‍दा ङाच्‍छान मूल म्रापगदे ढुङ्‌सी किलिङ्‌गदे कार्गो। पालेगदे चा यरूशलेम शहरलान म्‍हिगदे न्‍हङ्‌ग्‍याम धम्‍गो। ओच्‍छे थेनीगदे न्‍हङ्‌ला कोइ कोइदा मूल म्रापरी पाले चिबाला लागिरी धम्‍गो, कोइ कोइदा चा शत्रुगदे खला की भिसी ह्राङ ह्राङलान दिमला क्‍युर्सीन भ्रसी च्‍याबाला लागिरी धम्‍गो।”

बेबिलोनना तहग्‍याम फेसी खबा म्‍हिगदेला मिन

एज्रा २:१-७०

४ यरूशलेम शहर ल्‍हानान घ्रेन मुबा, तर थे शहररी चिबा म्‍हिगदे चा ल्‍हाना आरेमुबा। ओच्‍छे दन्‍देधोना ल्‍हानान दिमगदेएनोन स्‍होसी जिन्‍बा आरेमुबा।

५ थेतबासेलमा मूल म्‍हिगदे, सरकारी हाकिमगदेदेन म्‍हिगदेला म्‍हेमे म्‍हेमेदा ग्‍ला गिकरी पोब लसी थेनीगदेला मिन भ्रिबाला लागिरी परमेश्‍वरसे ङादा आँट पिन्‍बा मुला। ओच्‍छे बेबिलोनना तहग्‍याम फेसी जम्‍मान भन्‍दा ङाच्‍छा यरूशलेम शहररी खबा म्‍हिगदेला मिन भ्रिबा किताब ङाइ स्‍याप्‍जी। ङाइ थे किताबरी चु तामगदे भ्रिसी थान्‍बा स्‍याप्‍जी।

६ बेबिलोनना तहरी मुबा म्‍हिगदे बेबिलोनग्‍याम थोन्‍सी यरूशलेमदेन यहूदारी मुबा ह्राङ ह्राङला शहररी निसी चिजी। थेनीगदेदा नबूकदनेसर ग्‍लेसे चुङ्‌सी भोर्माहेन्‍से बेबिलोनरी चिबा मुबा।

७ बेबिलोनग्‍याम थोन्‍सी खबागदेला मूल म्‍हिगदे चुगदेन हिन्‍ना, यरूबाबेल, येशूअ, नहेम्‍याह, अजर्याह, राम्‍याह, नहमानी, मोर्दकै, बिल्‍शान, मिसपेरेत, बिग्‍वै, नेहूमदेन बानाहा मुबा।

८ बेबिलोनग्‍याम थोन्‍सी खबा इस्राएलला वंश वंशला म्‍हिगदे चुनोन हिन्‍ना,

परोशला वंशग्‍याम २,१७२ जना

९ शपत्‍याहला वंशग्‍याम ३७२ जना

१० आराला वंशग्‍याम ६५२ जना

११ येशूअदेन योआबला सन्‍तान पहत-मोआबला वंशग्‍याम २,८१८ जना

१२ एलामला वंशग्‍याम १,२५४ जना

१३ जत्तूला वंशग्‍याम ८४५ जना

१४ जक्‍कैला वंशग्‍याम ७६० जना

१५ बिन्‍नूईला वंशग्‍याम ६४८ जना

१६ बेबैला वंशग्‍याम ६२८ जना

१७ अज्‍गादला वंशग्‍याम २,३२२ जना

१८ अदोनीकामला वंशग्‍याम ६६७ जना

१९ बिग्‍वैला वंशग्‍याम २,०६७ जना

२० आदीनना वंशग्‍याम ६५५ जना

२१ आतेरला वंशग्‍याम ९८ जना, आतेरदा हिजकियाएनोन भिमुबा।

२२ हाशूमला वंशग्‍याम ३२८ जना

२३ बेजैला वंशग्‍याम ३२४ जना

२४ हारीपला वंशग्‍याम ११२ जना

२५ गिबोनना वंशग्‍याम ९५ जना

२६ ह्राङ ह्राङला आखेम्‍हेमेगदे चिबा शहर शहर अन्‍छार बेबिलोनग्‍याम थोन्‍सी खबा म्‍हिगदे चुनोन हिन्‍ना,

बेथलेहेमदेन नतोपा शहरला म्‍हिगदे १८८ जना

२७ अनातोत शहरला म्‍हिगदे १२८ जना

२८ बेथ-अज्‍मावेत शहरला म्‍हिगदे ४२ जना

२९ किर्यत-यारीम, कपीरादेन बेरोत शहरला म्‍हिगदे ७४३ जना

३० रामादेन गेबा शहरला म्‍हिगदे ६२१ जना

३१ मिकमाश शहरला म्‍हिगदे १२२ जना

३२ बेथेलदेन ऐ शहरला म्‍हिगदे १२३ जना

३३ अर्गु नेबो शहरला म्‍हिगदे ५२ जना

३४ अर्गु एलाम शहरला म्‍हिगदे १,२५४ जना

३५ हारीम शहरला म्‍हिगदे ३२० जना

३६ यरीहो शहरला म्‍हिगदे ३४५ जना

३७ लोद, हादीददेन ओनो शहरला म्‍हिगदे ७२१ जना

३८ सेनाह शहरला म्‍हिगदे ३,९३० जना

३९ बेबिलोनग्‍याम थोन्‍सी खबा परमेश्‍वरला मन्‍दिररी पूजा लबा म्‍हिगदे चुनोन हिन्‍ना,

यदायाहला सन्‍तानग्‍याम ९७३ जना, यदायाह चा येशूअला वंशग्‍याम खबा हिन्‍ना।

४० इम्‍मेरला सन्‍तानग्‍याम १,०५२ जना

४१ पशहूरला सन्‍तानग्‍याम १,२४७ जना

४२ हारीमला सन्‍तानग्‍याम १,०१७ जना

४३ बेबिलोनग्‍याम थोन्‍सी खबा लेवी वंशला म्‍हिगदे चुनोन हिन्‍ना,

होदबियाला सन्‍तान येशूअदेन कादमीएलला वंशग्‍याम ७४ जना

४४ परमेश्‍वरला मन्‍दिररी व्‍हाइ गोबा म्‍हिगदे चुनोन हिन्‍ना,

आसापला म्‍हेमेग्‍याम १४८ जना

४५ परमेश्‍वरला मन्‍दिरला म्रापरी चिबा पालेगदेला म्‍हेगदे चुनोन हिन्‍ना,

शल्‍लूम, आतेर, तल्‍मोन, अक्‍कूब, हतीतादेन शोबैला म्‍हेमेगदेग्‍याम १३८ जना

४६ बेबिलोनग्‍याम थोन्‍सी खबा परमेश्‍वरला मन्‍दिररी गे लबा म्‍हिगदे चुनोन हिन्‍ना,

सीहा, हसूपा, तब्‍बाओत,

४७ कोरेस, सीआ, पादोन,

४८ लेबाना, हगाबा, शल्‍मै,

४९ हानान, गिद्देल, गहर,

५० रायाह, रसीन, नकोदा,

५१ गज्‍जाम, उज्‍जा, पसेह,

५२ बेजै, मोनिम, नेपुसीम,

५३ बक्‍कूक, हकूपा, हर्हुर,

५४ बस्‍लूत, महीदा, हर्शा,

५५ बर्कोस, सीसरा, तेमह,

५६ नसीहदेन हतीपाला वंशगदे मुबा।

५७ बेबिलोनग्‍याम थोन्‍सी खबा सोलोमनना गे लबा म्‍हिगदेला म्‍हेमे चुनोन हिन्‍ना,

सोतै, सोपेरेत, पारीद,

५८ याला, दर्कोन, गिद्देल,

५९ शपत्‍याह, हत्तील, पोकेरेत-हसेबायीमदेन आमोनना म्‍हेमेगदे मुबा।

६० परमेश्‍वरला मन्‍दिररी गे लबागदेदेन सोलोमनना गे लबागदेला म्‍हेमेगदे ३९२ जना मुबा।

६१ तेल-मेलह, तेल-हर्शा, केरूब, आदोनदेन इम्‍मेर शहरग्‍याम खबा म्‍हिगदेसे चा ह्राङला म्‍हेमेगदे इस्राएलला वंशग्‍याम खबा हिन्‍ना भिसी पाङ्‌बारी आखम्‍नी। थेनीगदे चुनोन हिन्‍ना,

६२ दलायाह, तोबियादेन नकोदाला म्‍हेमेगदे ६४२ जना

६३ ओच्‍छे परमेश्‍वरला मन्‍दिररी पूजा लबा म्‍हिगदेग्‍याम इस्राएलला वंशग्‍याम खबा हिन्‍ना भिसी पाङ्‌बारी आखम्‍बा म्‍हिगदे चुनोन हिन्‍ना,

होबायाहला म्‍हेमे, हक्‍कोसला म्‍हेमेदेन बर्जिल्‍लैला म्‍हेमे हिन्‍ना। चु बर्जिल्‍लैसे चा गिलादी बर्जिल्‍लैला झामे गिकदेन छ्‌याम ब्‍याह लसी केनना ह्रङ्‌बान मिन थान्‍बा मुबा।

६४ वंश वंशला मिन भ्रिबा किताबरी चुगदेलाएनोन मिन म्‍हाइजी, तर चुगदेला मिन आस्‍याप्‍नी। थेतबासेलमा परमेश्‍वरला मन्‍दिररी पूजा लबा म्‍हि दोबाला लागिरी अशुद्ध तबासेलमा थेनीगदेदा आधम्‍नी।

६५ थेतबासेलमा थेनीगदे परमेश्‍वरला मन्‍दिररी पूजा लबा म्‍हि हिन्‍ना कि आहिन भिसी था याङ्‌बाला लागिरी “ऊरीम” देन “तुम्‍मीम”† थोबा परमेश्‍वरला मन्‍दिररी पूजा लबा म्‍हि गिक आखदेधोना यहूदी हाकिमसे थेनीगदे खालैदान परमेश्‍वरला मन्‍दिररी फुल्‍बा चबा स्‍हेगदे चबारी आपिन्‍नी।

६६ बेबिलोनग्‍याम थोन्‍सी खबा म्‍हिगदे ४२,३६० जना मुबा।

६७ थेनीगदेला घ्‍याबादेन घ्‍याबास्‍यागदे ७,३३७ जना मुबा। ओच्‍छे परमेश्‍वरला मन्‍दिररी व्‍हाइ गोबा म्‍हिगदे ह्रेम्‍फेबेदेन म्रिङ्‌म्‍हेमे लसी २४५ जना मुबा।

६८ थेनीगदेला तागदे ७३६ वटा

खच्‍चर २४५ वटा†

६९ ऊँट ४३५ वटा

ओच्‍छे गधा ६,७२० वटा मुबा।

७० म्‍हेमे म्‍हेमेगदेला मूल म्‍हिगदेसे परमेश्‍वरला मन्‍दिर स्‍होबाला लागिरी तोःबा धन सम्‍पत्ति पिन्‍सी ह्रो लजी,

अञ्‍चलथोरी शासन लबा म्‍हिसे किलो भ्रेसे गङ्‌सल म्‍हार

परमेश्‍वरला मन्‍दिररी चलब लबा खोरे ५० वटा

परमेश्‍वरला मन्‍दिररी पूजा लबा म्‍हिसे क्‍वान्‍बा क्‍वान ५३० वटा पिन्‍जी।

७१ वंश वंशला मूल म्‍हिगदेसे १७० किलो म्‍हार

१,२५० किलो म्‍हुइ पिन्‍जी।

७२ बाँकी मुबा म्‍हिगदेसे चा १७० किलो म्‍हार

१,१०० किलो म्‍हुइ

ओच्‍छे परमेश्‍वरला मन्‍दिररी पूजा लबा म्‍हिगदेसे क्‍वान्‍बा क्‍वान ६७ वटा पिन्‍जी।

७३ परमेश्‍वरला मन्‍दिररी पूजा लबा म्‍हिगदे, लेवीगदे, परमेश्‍वरला मन्‍दिररी व्‍हाइ गोबागदे, परमेश्‍वरला मन्‍दिरला म्रापरी चिबा पालेगदे, परमेश्‍वरला मन्‍दिररी गे लबागदेदेन जम्‍मान इस्राएलीगदे ह्राङ ह्राङला शहरगदेदेन नाम्‍सागदेरी चिजी।

† 

७:६५ “ऊरीम” देन “तुम्‍मीम” भिबा चा परमेश्‍वरला सेमला ताम था याङ्‌बाला लागिरी परमेश्‍वरला मन्‍दिररी पूजा लबा म्‍हिसे चिट्ठा युमा चलब लबा गोर गिक जजाबा युङ्‌बा हिन्‍ना।

† 

७:६८ चु पद चा ल्‍हाना ह्रङ्‌बा हिब्रू बाइबलरी आरे।

परमेश्‍वसे मोशा पिन्‍बा ठिम एज्रासे पढब लसी थेःना लबा

८

ल निस तमा इस्राएलीगदे ह्राङ ह्राङला शहरगदेरी चिसी जिन्‍बा मुबा। थे लला शुरूला धिनकुनु जम्‍मान म्‍हिगदे क्‍युइ मूल म्रापला ङाच्‍छापट्टिला ख्राङ्‌गारी सेम गिकनोन तसी ह्रुप तजी। यहूदी धर्मगुरू एज्रादा परमेश्‍वरसे मोशादा पिन्‍बा ठिमला किताब भउ भिसी थेनीगदेसे पाङ्‌जी।

२ जमाहेन्‍से परमेश्‍वरला मन्‍दिररी पूजा लबा म्‍हि एज्रासे म्‍हिगदे ह्रुप तबा ग्‍लारी ठिमला किताब भसी खजी। थेरी ह्रेम्‍फेबेदेन म्रिङ्‌म्‍हेमे ओच्‍छे पाङ्‌बा ताम घोखम्‍बा छामे भ्‍योनगदे जम्‍मान मुबा।

३ ओच्‍छे क्‍युइ म्रापला ङाच्‍छापट्टिला ख्राङ्‌गापट्टि दोःसी एज्रासे थे ठिमला किताब स्‍य्‍होहेन्‍से धिनी गङ्‌सलधोना ह्रेम्‍फेबेदेन म्रिङ्‌म्‍हेमे ओच्‍छे पाङ्‌बा ताम घोबा खम्‍बा जम्‍मालान ओन्‍छाङ्‌री पढब लसी थेःना लजी। ओच्‍छे थेरी मुबा जम्‍मान म्‍हिगदेसे औदिन सेम लसी ङ्‌यान्‍जी।

४ चुह्रङ् लसी परमेश्‍वरला ठिम पढब लसी थेःना लबाला लागिरी थेरी सिङला नोबा ग्‍ला गिक स्‍होबा मुबा। थे सिङला नोबा ग्‍लारी यहूदी धर्मगुरू एज्रा राप्‍सी चिबा मुबा। एज्राला दाहिने यापट्टि ङाम्‍रीन मत्तित्‍याह, शेमा, अनायाह, उरियाह, हिल्‍कियाहदेन मासेयाह राप्‍बा मुबा, ओच्‍छे देब्रेपट्टि चा पदायाह, मीशाएल, मल्‍कियाह, हाशूम, हशबदाना, जकरियादेन मशुल्‍लाम राप्‍बा मुबा।

५ जमाहेन्‍से थेरी मुबा जम्‍मान म्‍हिगदेसे एज्रादा म्राङ्‌खम्‍जी। तिग्‍दा भिसम एज्रा थेनीगदे भन्‍दा नोबा ग्‍लारी राप्‍बा मुबा। ओच्‍छे एज्रासे ठिमला किताब ठोङ्‌माहेन्‍से थेरी मुबा जम्‍मान म्‍हिगदेएनोन ह्राङ ह्राङला ग्‍लारी राप्‍जी।

६ एज्रासे “परमप्रभु जम्‍मान भन्‍दा घ्रेन परमेश्‍वरला जयजयकार लउ!” भिसी पाङ्‌जी। जमाहेन्‍से जम्‍मान म्‍हिगदेसे ह्राङ ह्राङला या थीसी “आमेन, आमेन” भिसी पाङ्‌जी। ओच्‍छे थेनीगदेसे पुइ जुसी परमप्रभुदा फ्‍या लजी।

७ जमाहेन्‍से थेरी मुबा जम्‍मान म्‍हिगदे ह्राङ ह्राङला ग्‍लारी राप्‍सी चिबा धुइरीन येशूअ, बानी, शरेबियाह, यामीन, अक्‍कूब, सब्‍बतै, होदियाह, मासेयाह, कलीता, अजर्याह, योजाबाद, हानान, पलयाह मिन लबा लेवीगदेसे चा परमेश्‍वरला ठिमला बारेरी थेनीगदेदा ज्‍यना लसी घोना लजी।

८ थे लेवीगदेसे परमेश्‍वरला ठिमला किताब ज्‍यना लसी पढब लजी, ओच्‍छे ठिमला किताबरी भ्रिबा तामला अर्थ म्‍हिगदेसे घोखम्‍बा सजिलो ग्‍योइरी† ज्‍यना लसी घोना लजी।

९ थेरी मुबा जम्‍मान म्‍हिगदे ठिमरी मुबा तामगदे थेःसी क्राबान मुबा। जमाहेन्‍से शासन लबा म्‍हि नहेम्‍याह, परमेश्‍वरला मन्‍दिररी पूजा लबा यहूदी धर्मगुरू एज्रा, ठिमरी मुबा तामगदे लोप्‍बान लबा लेवीगदेसे थेरी मुबा जम्‍मान म्‍हिगदेदा चुह्रङ् भिसी पाङ्‌जी, “तिनीला धिन चा परमप्रभु एनीगदेला परमेश्‍वरला लागिरी चोखो धिन हिन्‍ना। थेतबासेलमा सुर्दा आलउ, ओच्‍छे क्राबा क्रिङ्‌बा आलउ।”

१० जमाहेन्‍से नहेम्‍याहसे थेनीगदेदा चुह्रङ् भिसी पाङ्‌जी, “दाहेन्‍से एनीगदे ह्राङ ह्राङला दिमरी निउ, ओच्‍छे ब्रोइ खबा चबा स्‍हेदेन ज्‍यबा ज्‍यबा अङ्‌गुरला निङ्‌गु चबा थुङ्‌बा लउ। ओच्‍छे ह्राङला लागिरी तोःबा चु जम्‍मान स्‍हे ठीक लबारी आखम्‍बागदेदाएनोन भो पुइगो। तिग्‍दा भिसम तिनीला धिन चा य्‍हाङला परमप्रभुला लागिरी चोखो धिन हिन्‍ना। थेतबासेलमा सुर्दा आलउ। तिग्‍दा भिसम परमप्रभुग्‍याम खबा ताङ्‌बा तामनोन एनीगदेला लागिरी भङ हिन्‍ना।”

११ लेवीगदेसे चुह्रङ् भिसी म्‍हिगदेला सेम सन्‍तोक तना लजी, “सुर्दा आलना कुटिसी चिउ, तिग्‍दा भिसम तिनीला धिन चोखो धिन हिन्‍ना।”

१२ जमाहेन्‍से जम्‍मान म्‍हिगदेसे ह्राङदेन छ्‌याम मुबा स्‍हेगदे आरेबागदेदाएनोन भो लसी पिन्‍बान चबा थुङ्‌बा लसी ताङ्‌सी ताङ्‌सी चाड धङ्‌बारी छ्‌याइजी। तिग्‍दा भिसम ठिम पढब लसी थेःना लबा जम्‍मान तामगदे थेनीगदेसे ज्‍यना लसी घोबा मुबा।

१३ न्‍हाङ्‌गरदाङ चा परमेश्‍वरसे मोशादा पिन्‍बा ठिम ज्‍यना लसी पढब लसी घोबाला लागिरी वंश वंशला मूल म्‍हिगदे, परमेश्‍वरला मन्‍दिररी पूजा लबा म्‍हिगदेदेन लेवीगदे यहूदी धर्मगुरू एज्रा मुबा ग्‍लारी ह्रुप तजी।

१४ ल निसरी धङ्‌बा चाडला धुइरी चा परमेश्‍वरसे मोशादा पिन्‍बा ठिम अन्‍छार छाप्रारी चिसी चाड धङ्‌गो भिसी परमप्रभुसे मोशाग्‍याम कुल्‍बा ताम थेनीगदेसे था याङ्‌जी।

१५ जमाहेन्‍से यरूशलेमदेन अर्गु जम्‍मान शहरगदे नाङ्‌नोन चु ताम थेःना लतोःला भिसीएनोन थेनीगदेसे ठिमग्‍याम था याङ्‌जी, “गङ् गङ्‌री निसी वारीरी सूबा जैतुनना हाँगा, ह्रि जैतूनना हाँगा, मेहदीला हाँगा, खजूरला हाँगादेन अर्गु दोङगदेला हाँगागदे भसी परमेश्‍वरसे मोशादा पिन्‍बा ठिम अन्‍छार छाप्रो स्‍होउ।”

१६ थेतबासेलमा म्‍हिगदे निसी हाँगागदे भजी। ओच्‍छे जम्‍मासेन ह्राङ ह्राङला दिमथोरी, दिमला ख्राङ्‌गारी, परमेश्‍वरला मन्‍दिरला ख्राङ्‌गागदेरी, क्‍युइ म्रापला ङाच्‍छापट्टिला ख्राङ्‌गारीदेन एफ्राइम म्रापला ख्राङ्‌गारी ह्राङ ह्राङला लागिरी छाप्रो स्‍होजी।

१७ बेबिलोन य्‍हुल्‍साला तहग्‍याम फेसी खबा म्‍हिगदे जम्‍मासेन ह्राङ ह्राङला लागिरी छाप्रो स्‍होसी चिजी। नूनना झा यहोशूला धुइहेन्‍से तिनीला धिनकुनुधोना इस्राएलीगदेसे चुह्रङ् लसी ताङ्‌सी ताङ्‌सी चाड धङ्‌बा आरेमुबा। थेतबासेलमा म्‍हिगदे ल्‍हानान ताङ्‌बा मुबा।

१८ चाडला शुरूला धिनकुनुहेन्‍से चाड जिन्‍बा धिनकुनुधोनान एज्रासे धिन धिननोन परमेश्‍वरला ठिमला किताबग्‍याम भो गिक गिक पढब लजी। चुह्रङ् लसी थेनीगदेसे निसरेधोना चाड धङ्‌माहेन्‍से भ्रेरेकुनु चा ठिम अन्‍छार थेनीगदे जम्‍मान ग्‍ला गिकरी ह्रुप तसी घ्रेन भोज लजी।

† 

८:८ घोखम्‍बा सजिलो ग्‍योइरी बेबिलोनरी चिमा हिब्रू ग्‍योइ म्‍लेःबासे लमा आरामीक ग्‍योइरी घोना लबा मुबा।

ह्राङ ह्राङला पाप ख्‍लासी इस्राएलीगदे परमेश्‍वरपट्टि दोःबा

९

थेनोन लला बोगल गिकसे ब्‍लिरेकुनु दुख म्‍हन्‍बान बोराला क्‍वान क्‍वान्‍सी ह्राङ ह्राङला थोबोरी धुलु युसी फोइथाननोन चिबाला लागिरी इस्राएलीगदे ग्‍ला गिकरी ह्रुप तजी।

२ थेनीगदे जम्‍मासेन ह्राङसे ह्राङदान विदेशीगदेग्‍याम थारेङ् थान्‍बा मुबा। थेनीगदे जम्‍मान राप्‍सी ह्राङ ह्राङसे लबा पापदेन ह्राङ ह्राङला आखेम्‍हेमेगदेसे लबा पापगदेला लागिरी ल्‍हानान दुख म्‍हन्‍सी परमेश्‍वरपट्टि दोःजी।

३ थेनीगदे जम्‍मान ह्राङ ह्राङ चिबा ग्‍लाग्‍याम रेःजी ओच्‍छे घण्‍टा सोमधोना चा परमेश्‍वरसे मोशादा पिन्‍बा ठिम पढब लजी। ओच्‍छे अर्गु घण्‍टा सोमधोना चा थेनीगदेसे ह्राङ ह्राङला पाप ख्‍लासी परमप्रभु ह्राङला परमेश्‍वरला जयजयकार लबान चिजी।

४ लेवीगदेला लागिरी सिङला नोबा ग्‍ला गिक स्‍होबा मुबा। थेनोन सिङला नोबा ग्‍लारी राप्‍सी येशूअ, बानी, कादमीएल, शबन्‍याह, बुन्‍नी, शरेबियाह, बानीदेन कनानी मिन लबा लेवीगदेसे घ्रेन काइ तेःसी परमप्रभु थेनीगदेला परमेश्‍वरदेन छ्‌याम बिन्‍ती लजी।

५ ओच्‍छे येशूअ, कादमीएल, बानी, हशबन्‍याह, शरेबियाह, होदियाह, शबन्‍याहदेन पतहियाह मिन लबा लेवीगदेसे म्‍हिगदेदा चुह्रङ् भिसी पाङ्‌जी,

“रेःसी परमेश्‍वरला जयजयकार लउ!

जुकजुकधोनान परमेश्‍वरदा जयजयकार लउ।”

ह्राङ ह्राङला पाप ख्‍लासी परमेश्‍वरपट्टि दोःबा धुइरी लबा प्रार्थना

ओच्‍छे थेनीगदेसे चुह्रङ् लसी प्रार्थना लजी,

“जम्‍मान भन्‍दा घ्रेन परमेश्‍वरदा म्‍हिसे जत्तिन जयजयकार लसै आछ्‌यो।

तसैनोन जम्‍मान म्‍हिसे थेला शक्तिशाली मिन किन्‍सी थेला जयजयकार लउ।

६ “परमेश्‍वर, ह्राङ जे परमप्रभु हिन्‍ना। ह्राङसेन स्‍वर्ग, सारदेन मु स्‍होजी। ओच्‍छे ह्राङसेन जम्‍बुलिङ, समुद्रदेन थेरी मुबा जम्‍मान स्‍हे स्‍होजी। ह्राङसे जम्‍मादान सोना लजी। ओच्‍छे स्‍वर्गरी मुबागदे जम्‍मासेन ह्राङला जयजयकार लमुला।

७ “परमप्रभु ह्राङनोन परमेश्‍वर हिन्‍ना, ह्राङसेन अब्रामदा धम्‍सी कल्‍दीगदेला ऊर य्‍हुल्‍साग्‍याम तेःसी भजी। ओच्‍छे थेला मिन अब्राहाम थान्‍जी।

८ थेसे ह्राङदा सेमहेन्‍सेन विश्‍वास लबा ताम ह्राङसे म्राङ्‌जी, ओच्‍छे थेला सन्‍तान चिबाला लागिरी कनानी, हित्ती, एमोरी, परिज्‍जी, यबूसीदेन गिर्गाशीगदेला य्‍हुल्‍सा पिन्‍ना भिसी ह्राङसे थेदेन छ्‌याम कबुल लजी। थेदेन छ्‌याम लबा कबुल ह्राङसे पूरा लबा मुला। तिग्‍दा भिसम ह्राङ विश्‍वास लखम्‍बा परमेश्‍वर हिन्‍ना।

९ “ङन्‍ना आखेम्‍हेमेगदे मिश्र य्‍हुल्‍सारी दुख याङ्‌सी चिबा ह्राङसे म्राङ्‌बा मुबा, ओच्‍छे ह्रो याङ्‌बाला लागिरी थेनीगदेसे घ्रेन काइ तेःसी वाला समुद्ररी बिन्‍ती लमा ह्राङसे सान्‍जी।

१० मिश्र य्‍हुल्‍साला फारो ग्‍ले, सरकारी हाकिमगदेदेन य्‍हुल्‍साला जम्‍मान म्‍हिगदेला बिरोध लसी ह्राङसे थेरी उदेकला गे लबा मुबा। तिग्‍दा भिसम थे य्‍हुल्‍साला म्‍हिगदेसे ह्राङला म्‍हि इस्राएलीगदेदा ल्‍हानान दुख पिन्‍बा मुबा, थे जम्‍मान ताम ह्राङसे म्राङ्‌बा मुबा। चुह्रङ् लसी ह्राङसे ह्राङदान जम्‍बुलिङ नाङ्‌नोन ङोसेना लजी, ह्राङदा तिनीएनोन जम्‍मासेन ङोसेमुला।

११ इस्राएलीगदेला ओन्‍छाङ्‌री ह्राङसे समुद्रदा भो न्‍ही तना लजी, ओच्‍छे ह्राङसे थेनीगदेदा खर्बा सथोरी भ्रसी क्‍याम्‍सङ् निपुङ्‌जी। ओच्‍छे थेनीगदेदा ताप्‍बान खबा म्‍हिगदेदा चा घ्रेन भालरी युङ्‌बा ब्‍लिङ्‌बा ह्रङ्‌नोन लसी ह्राङसे थेनीगदेदा समुद्ररी ब्‍लिङ्‌जी।

१२ थेनीगदे भ्रबा ग्‍यामरी म्‍हुनङ् य्‍हाल तगै भिसी ह्राङनोन मेला थाम दोजी ओच्‍छे धिनीरी खसुला थाम दोसी ह्राङसे थेनीगदेदा ज्‍यना लसी थोसी भोर्जी।

१३ “ह्राङ स्‍वर्गग्‍याम सीनै गङ्‌री फेप्‍जी, ओच्‍छे ह्राङसे थेनीगदेदेन छ्‌याम बात लजी। ह्राङसे थेनीगदेदा सत्‍यदेन ठीक ठिम पिन्‍जी, ओच्‍छे थेनीगदेदा लउ भिसी कुल्‍बा तागदे पिन्‍जी।

१४ ब्‍लप्‍बा न्‍हबा चोखो धिनना बारेरी ह्राङसे ह्राङला गे लबा म्‍हि मोशाग्‍याम थेनीगदेदा घोना लजी। ओच्‍छे ह्राङसे ह्राङला म्‍हिगदेदा लउ भिसी कुल्‍बा तागदेदेन ठिमगदे पिन्‍जी।

१५ थेनीगदेदा फोख्रेन्‍बा धुइरी ह्राङसे थेनीगदेला लागिरी स्‍वर्गग्‍याम गेङ पुइखजी, ओच्‍छे क्‍युइ फुइबा धुइरी ह्राङसे थेनीगदेला लागिरी पहराग्‍याम क्‍युइ तेःसी पिन्‍जी। ओच्‍छे थेनीगदेदा जुन य्‍हुल्‍सा पिन्‍ना भिसी ह्राङसे थेनीगदेदेन छ्‌याम कबुल लबा मुबा थे य्‍हुल्‍सारी वाङ्‌सी शासन लउ भिसी ह्राङसे थेनीगदेदा कुल्‍जी।

१६ “तर ङन्‍ना आखेम्‍हेमेगदेला समे ल्‍हानान कोङ्‌सी थेनीगदे अट्टेरी तजी। ओच्‍छे थेनीगदे ह्राङसे कुल्‍बा अन्‍छार आभ्रनी।

१७ थेनीगदे ह्राङसे कुल्‍बा अन्‍छार भ्रबारीन आम्‍हाइनी। ओच्‍छे ह्राङसे लबा जम्‍मान उदेकला गेगदेएनोन थेनीगदेसे म्‍लेःजी। थेनीगदे ल्‍हानान अटेरी तसी दोःसी मिश्र य्‍हुल्‍सालान घ्‍याबा दोसी चिबारी निबाला लागिरी थेनीगदेसे मूल म्‍हि गिक धम्‍जी। तर ह्राङ माफ लबा परमेश्‍वरदेन दयामाया लबा, ओच्‍छे योना बोमो आखबादेन खाइमै आजिन्‍बा मायासे प्‍लिङ्‌बा परमेश्‍वर हिन्‍ना। थेतबासेलमा ह्राङसे थेनीगदेदा आख्‍लानी।

१८ थेनीगदेसे म्‍हे बहरला मूर्ति गिक स्‍होसी ‘एनीगदेदा मिश्र य्‍हुल्‍साग्‍याम तेःसी भबा परमेश्‍वर चुनोन हिन्‍ना’ भिसी पाङ्‌जी। चुह्रङ् लसी थेनीगदेसे परमप्रभुदा ल्‍हानान हेला लजी।

१९ तसैनोन ह्राङसे थेनीगदेदा ल्‍हानान दया लसी तोङ्‌तोङ्‌बा ग्‍लारी आख्‍लानी। ओच्‍छे धिनीरी भ्रमा थेनीगदेदा ग्‍याम उन्‍बा खसुला थामदेन म्‍हुनङ् भ्रमा थेनीगदेदा य्‍हाल तना लबा मेला थामसे थेनीगदेदा आख्‍लानी।

२० थेनीगदेदा लोप्‍बाला लागिरी ह्राङसे थेनीगदेदा ह्राङला ज्‍यबा आत्‍मा पिन्‍जी। ओच्‍छे थेनीगदेला ख्रेन्‍बा फुइबा म्‍हना लबाला लागिरी ह्राङसे थेनीगदेदा मन्‍नदेन क्‍युइ पिन्‍जी।

२१ ह्राङसे थेनीगदेदा बोगल न्‍ही दिङधोना तोङ्‌तोङ्‌बा ग्‍लारी ज्‍यना लसी थोजी। थेरी थेनीगदेदा तिगै स्‍हेला खाँचो आतनी। थेनीगदेला क्‍वानएनोन आडेनी ओच्‍छे काङएनोन आटाङ्‌नी।

२२ “ह्राङसे थेनीगदेदा य्‍हुल्‍सागदे, य्‍हुल य्‍हुल्‍ला म्‍हिगदेदेन थारेङ् थारेङ्‌ला साँधला अञ्‍चलगदे पिन्‍जी। थेतबासेलमा थेनीगदेसे सीहोन ग्‍लेला हेश्‍बोन य्‍हुल्‍सादेन ओग ग्‍लेला बाशान य्‍हुल्‍सादा ब्रेना लजी।

२३ ह्राङसे थेनीगदेला सन्‍तानदा मुला सार तेनोन झ्‍यासीन झ्‍याबारी आखम्‍बाधोना ल्‍हानान तना लजी। ओच्‍छे थेनीगदेला आखेम्‍हेमेदा शासन लपुङ्‌ला भिसी कबुल लबा य्‍हुल्‍सारी ह्राङसे थेनीगदेदा भजी।

२४ थेतबासेलमा थेनीगदेला सन्‍तान कनान य्‍हुल्‍सारी वाङ्‌सी कनान य्‍हुल्‍सादा ह्राङला यारी किन्‍जी। ओच्‍छे थे य्‍हुल्‍सारी चिबा कनानीगदेदाएनोन ह्राङसे थेनीगदेला तहरी थान्‍जी। ओच्‍छे इस्राएलीगदेसे ह्राङसे म्‍हन्‍बा अन्‍छारला व्‍यवहार लगै भिसी ह्राङसे थे कनान य्‍हुल्‍साला ग्‍लेदेन थेला म्‍हिगदेदा इस्राएलीगदेला यारी जिम्‍मा पिन्‍जी।

२५ ओच्‍छे इस्राएलीगदेसे क्‍ुयर्सीन पर्खाल लबा शहरगदेदेन ज्‍यबा ज्‍यबा भु वारीगदे ह्राङला यारी किन्‍जी। थेह्रङ् लसीन थेनीगदेसे ज्‍यबा ज्‍यबा स्‍हेगदेसे प्‍लिङ्‌बा दिमगदे, ख्‍वसी थान्‍बा वदी, जैतूनना दोङदेन अर्गु ल्‍हानान थरीला रो रोबा दोङगदेएनोन ह्राङला यारी किन्‍जी। चुह्रङ् लसी ज्‍यबा ज्‍यबा स्‍हेगदे म्रेन्‍ना चसी थेनीगदे बङ्‌जी। ओच्‍छे ह्राङसे ज्‍यबा ज्‍यबा स्‍हेगदे ल्‍हानान पिन्‍बासेलमा थेनीगदे ताङ्‌जी।

२६ “तर ह्राङसे कुल्‍बा अन्‍छार आभ्रना थेनीगदेसे ह्राङला बिरोध लजी। ह्राङसे पिन्‍बा ठिमदा थेनीगदेसे वास्‍तान आलनी। ओच्‍छे थेनीगदेदा ह्राङपट्टि दोःसी भबाला लागिरी ल्‍हानान होशियार तना लबा अगमवक्तागदेदाएनोन थेनीगदेसे साइजी। चुह्रङ्‌बा नाइबा गे लसी थेनीगदेसे ह्राङदा ल्‍हानान हेला लजी।

२७ थेतबासेलमा ह्राङसे थेनीगदेदा थेनीगदेलान शत्रुगदेला यारी जिम्‍मा पिन्‍जी। थे शत्रुगदेसे थेनीगदेदा नाङ्‌बाझ्‍याक्‍बा लजी। थेह्रङ् लसी शत्रुगदेसे नाङ्‌बाझ्‍याक्‍बा लबा धुइरी थेनीगदेसे ह्रो याङ्‌बाला लागिरी ह्राङदेन छ्‌याम बिन्‍ती लजी। थे धुइरी स्‍वर्गग्‍याम ह्राङसे थेनीगदेला बिन्‍ती सान्‍जी, ओच्‍छे ह्राङसे ल्‍हानान दया लसी थेनीगदेदा थेनीगदेला शत्रुगदेला याग्‍याम फेबाला लागिरी म्‍हिगदे पुइजी।

२८ “तर थेनीगदेला क्‍युर्नोन मुबा य्‍हुल्‍सागदेग्‍याम ढुक्‍क तसी चिम्‍याङ्‌माहेन्‍से थेनीगदेसे दोःसीनोन ह्राङला ङाच्‍छापट्टि जुन ताम आज्‍यबा मुला थेनोन ताम लजी। जमाहेन्‍से थेनीगदेदा ह्राङसे थेनीगदेलान शत्रुगदेला यारी जिम्‍मा पिन्‍जी। ओच्‍छे शत्रुगदेसे दोःसी थेनीगदेथोरी शासन लजी। ओच्‍छे ह्रो याङ्‌बाला लागिरी थेनीगदेसे दोःसी ह्राङदेन छ्‌याम बिन्‍ती लमा ह्राङसे स्‍वर्गग्‍याम थेनीगदेला बिन्‍ती सान्‍जी। ओच्‍छे ह्राङसे थेनीगदेदा दया लसी घरी घरी शत्रुगदेला याग्‍याम फेजी।

२९ “ह्राङला ठिम अन्‍छार भ्रबा म्‍हि स्‍होबाला लागिरी ह्राङसे थेनीगदेदा होशियार तना लजी। तर थेनीगदेला सेम कोङ्‌बासे लमा थेनीगदे ह्राङसे पिन्‍बा ठिम अन्‍छार भ्रबारी ख्‍लाजी। ह्राङला ठिम अन्‍छार भ्रबा चा जुनी याङ्‌बा ग्‍यामरी दोबा हिन्‍ना। तर ह्राङला ठिम अन्‍छार आभ्रना थेनीगदेसे पाप लजी। थेनीगदेला सेम कोङ्‌बादेन अटेरी तबासेलमा थेनीगदे ह्राङसे कुल्‍बा अन्‍छार आभ्रनी।

३० ह्राङसे ल्‍हानान दिङधोना नासी थेनीगदेदा तिगै आलनी। ओच्‍छे ह्राङला अगमवक्तागदेग्‍याम ह्राङला आत्‍मासे थेनीगदेदा होशियार तना लजी। तर थेनीगदेसे ह्राङला तामदा वास्‍तन आलनी। थेतबासेलमा ह्राङसे थेनीगदेदा थेनीगदेलान खिम्‍जेम य्‍हुल्‍साला म्‍हिगदेला यारी जिम्‍मा पिन्‍जी।

३१ तर ह्राङसे ल्‍हानान दया लसी थेनीगदेदा नाश आलनी, ओच्‍छे थेनीगदेदा ख्‍लाएनोन आख्‍लानी। तिग्‍दा भिसम ह्राङ दयामाया लबा परमेश्‍वर हिन्‍ना।

३२ “थेतबासेलमा ङन्‍ना परमेश्‍वर, ह्राङ जम्‍मान भन्‍दा घ्रेन परमेश्‍वर हिन्‍ना, ओच्‍छे ह्राङ शक्तिशालीदेन जम्‍मासेन मान लतोःबा परमेश्‍वर हिन्‍ना। ङन्‍देन छ्‌याम लबा मायाला कबुल ह्राङसे पूरा लबा मुला। अश्‍शूरला ग्‍लेगदेसे शासन लबा धुइहेन्‍से दन्‍देधोना ङन्‍ना आखेम्‍हेमेगदे, ग्‍लेगदे, गन्‍बागदे, ह्राङला मन्‍दिररी पूजा लबा म्‍हिगदे, अगमवक्तागदेदेन ह्राङला जम्‍मान म्‍हिगदेसे ल्‍हानान दुख नाबा मुला।

३३ ङनीथोरी जुन जुन दुख खबा मुला, थे जम्‍मान दुखरी ह्राङसे ङन्‍ना ठीक निसाफ लबा मुला। ङन्‍से चा गल्‍ती लबा मुला, ओच्‍छे ह्राङसे चा ङन्‍से याङ्‌तोःबा सजाय जे पिन्‍जी।

३४ ङन्‍ना आखेम्‍हेमेगदे, ग्‍लेगदे, गन्‍बागदेदेन ह्राङला मन्‍दिररी पूजा लबा म्‍हिगदे ह्राङला ठिम अन्‍छार आभ्रनी। ओच्‍छे ह्राङसे कुल्‍बा तामगदेदेन होशियार तना लबा तामदा थेनीगदेसे वास्‍तान आलनी।

३५ थेनीगदे ह्राङलान य्‍हुल्‍सारी मुबा धुइरी ह्राङसे थेनीगदेदा मोलम पिन्‍ना पिन्‍नान थेनीगदेसे ह्राङदा आतेन्‍नी। ओच्‍छे थेनीगदे ज्‍यबा ज्‍यबा भु वारी मुबा य्‍हुल्‍सारी मुसैनोन थेनीगदेसे नाइबा बानीबेहोरएनोन आख्‍लानी।

३६ “स्‍हीगो, तिनी ङनी घ्‍याबा दोबा मुला। ह्राङसे ङन्‍ना आखेम्‍हेमेदा थेनोन य्‍हुल्‍सारी रोबा रोगदे चबारीदेन ज्‍यबा ज्‍यबा अन्‍नगदे चपुङ्‌बा मुबा। तिनी ङनी चुनोन य्‍हुल्‍सारी घ्‍याबा दोबा मुला।

३७ ङन्‍से पाप लबासे लमा ह्राङसे ङनीथोरी शासन लपुङ्‌बा ग्‍लेगदेसे ङन्‍ना भु वारीरी रोबा जम्‍मान अन्‍नगदे भोर्मुला। ओच्‍छे ङनीदेन ङन्‍ना म्‍हेमुइथोरी थे ग्‍लेगदेसे ह्राङला सेमसे म्‍हन्‍बा अन्‍छार गे लमुला। ङन्‍दा ल्‍हानान दुख तबा मुला।”

इस्राएलीगदेसे कबुल भ्रिसी सहीछाप लबा

३८ चु जम्‍मान ताम तबासेलमा भ्रिसी ङन्‍से चु कबुल लबान मुला। ओच्‍छे चु कबुलरी ङन्‍ना गन्‍बागदे, लेवीगदेदेन परमेश्‍वरला मन्‍दिररी पूजा लबा म्‍हिगदेसे सहीछाप लबारी छ्‌याइबा मुला।

१०

कबुल भ्रिबा कागजरी जम्‍मान भन्‍दा ङाच्‍छा हकल्‍याहला झा शासन लबा म्‍हि नहेम्‍याहसे सहीछाप लजी। जमाहेन्‍से चु म्‍हिगदेसे सहीछाप लजी,

सिदकियाह,

२ सरायाह, अजर्याह, यर्मिया,

३ पशहूर, अमर्याह, मल्‍कियाह,

४ हत्तूश, शबन्‍याह, मल्‍लूक,

५ हारीम, मरेमोत, ओबदिया,

६ दानिएल, गिन्‍नतोन, बारूक,

७ मशुल्‍लाम, अबिया, मियामीन,

८ माज्‍याह, बिल्‍गैदेन शमायाह। चुनीगदे चा परमेश्‍वरला मन्‍दिररी पूजा लबा म्‍हिगदे मुबा।

९ ओच्‍छे चु लेवीगदेसे सहीछाप लजी,

अजन्‍याहला झा येशूअ,

हेनादादला झा बिन्‍नूई, कादमीएल,

१० ओच्‍छे थेनीगदेला लेवी ज्‍योज्‍यो आलेगदे शबन्‍याह, होदियाह,

कलीता, पलयाह, हानान,

११ मीयका, रहोब, हशब्‍याह,

१२ जक्‍कूर, शरेबियाह, शबन्‍याह,

१३ होदियाह, बानीदेन बनीनू।

१४ ओच्‍छे सहीछाप लबा म्‍हिगदेला मूल म्‍हिगदे चा चुगदेन हिन्‍ना,

परोश, पहत-मोआब, एलाम, जत्तू, बानी

१५ बुन्‍नी, अज्‍गाद, बेबै,

१६ अदोनियाह, बिग्‍वै, आदीन,

१७ आतेर, हिजकिया, अज्‍जूर,

१८ होदियाह, हाशूम, बेजै,

१९ हारीप, अनातोत, नेबै,

२० मग्‍पीआस, मशुल्‍लाम, हेजीर,

२१ मशेजेबेल, सादोक, यदूअ,

२२ पलत्‍याह, हानान, अनायाह,

२३ होशिया, हनन्‍याह, हश्‍शूब,

२४ हल्‍लोहेश, पिल्‍हा, शोबक,

२५ रेहूम, हशब्‍ना, मासेयाह,

२६ अहिया, हानान, आनान,

२७ मल्‍लूक, हारीमदेन बानाह।

भ्रिसी कबुल लबा ताम

२८ “चु थोला म्‍हिगदे बाहेक परमेश्‍वरला मन्‍दिररी पूजा लबा म्‍हिगदे, लेवीगदे, परमेश्‍वरला मन्‍दिरला म्रापरी चिबा पालेगदे, परमेश्‍वरला मन्‍दिररी व्‍हाइ गोबागदे, परमेश्‍वरला मन्‍दिररी गे लबा म्‍हिगदेदेन परमेश्‍वरला ठिम अन्‍छार अर्गु य्‍हुल्‍ला म्‍हिगदेग्‍याम थारेङ् तसी चिबा म्‍हि ओच्‍छे थेनीगदेला म्रिङदेन परमेश्‍वरला ठिम घोखम्‍बा झा झामेगदे,

२९ थेनीगदे जम्‍मासेन ह्राङला मूल म्‍हिगदेदेन छ्‌याम ढिक्‍सी परमेश्‍वरसे ह्राङला गे लबा म्‍हि मोशाग्‍याम पिन्‍बा ठिम अन्‍छार भ्रला भिसी घ्रान चजी। ओच्‍छे थेनीगदेसे चु कबुल अन्‍छार आभ्रनी भिसम परमेश्‍वरसे ङन्‍दा सजाय पिन्‍गै। परमप्रभु ङन्‍ना परमेश्‍वरसे कुल्‍बा तामदेन ठिम अन्‍छार ङनी भ्रला” भिसी पाङ्‌जी।

३० “ङन्‍से ङन्‍ना झामेगदेदा ङन्‍ना य्‍हुल्‍सारी चिबा विदेशीगदेदेन छ्‌याम ब्‍याह लसी आपिन, ओच्‍छे ङन्‍ना झागदेदाएनोन थेनीगदेला झामेगदेदेन छ्‌याम ब्‍याह लसी आपिन।

३१ “चुदे थे विदेशीगदेसे ब्‍लप्‍बा न्‍हबा धिनकुनु अथवा खजिबै चोखो धिनकुनु अन्‍न चूङ्‌बारी भजी भिसम अथवा अर्गु तिगै स्‍हेगदे चूङ्‌बारी भजी भिसम ङन्‍से तिगैनोन आग्‍लु। ओच्‍छे सदन निस निस दिङरी ङन्‍से भु वारीरी खाइमै खेती आल, ओच्‍छे खालैदा छे पिन्‍बा मुसैनोन थेनीगदेदा पिन्‍बा छे आकिन्‍ना ख्‍लासी पिन्‍ना।

३२ “दिङएनोन दाङ्‌सी परमेश्‍वरला मन्‍दिरला गेला लागिरी तोःबा खर्चला लागिरी ङनीगदे जम्‍मासेन ग्राम ब्‍लि म्‍हुइ पिन्‍ना।

३३ ओच्‍छे परमेश्‍वरला मन्‍दिरला गेला लागिरी सदन फुल्‍तोःबा गेङ, सदन फुल्‍तोःबा अन्‍नबलि, मेरी ख्राङ्‌सी बलि फुल्‍बाला लागिरी तोःबा जन्‍तु, ब्‍लप्‍बा न्‍हबा धिनना लागिरी, औंसीदेन अर्गु चाडगदेला लागिरी तोःबा भेटीगदे, इस्राएलीगदेसे माफ याङ्‌बाला लागिरी फुल्‍बा पापबलिदेन परमेश्‍वरला मन्‍दिरला लागिरी तोःबा अर्गु जम्‍मान स्‍हे ङन्‍से पिन्‍ना।

३४ “परमेश्‍वरला मन्‍दिररी पूजा लबा म्‍हिगदे, लेवीगदेदेन अर्गु जम्‍मान म्‍हिगदे ढिक्‍सी खजिबा वंशसे खाइमा सिङ भबा भिसी ङन्‍से चिट्ठा युला। ओच्‍छे परमेश्‍वरसे पिन्‍बा ठिमरी भ्रिबा अन्‍छार बलि फुल्‍बाला लागिरी तोःबा सिङ दिङएनोन दाङ्‌सी पालो पालो लसी इस्राएलला वंशसे भला।

३५ “ङन्‍ना भु वारीरी दिङएनोन दाङ्‌सी जम्‍मान भन्‍दा ङाच्‍छा पिन्‍बा अन्‍नदेन जम्‍मान खाल्‍ला दोङरी जम्‍मान भन्‍दा ङाच्‍छा रोबा रोगदे ङन्‍से परमप्रभुला मन्‍दिररी भसी परमेश्‍वरदा फुल्‍ला।

३६ “ठिमरी भ्रिबा अन्‍छार ङन्‍न म्‍हेमे न्‍हङ्‌री न्‍हबा थेबा झादा ङन्‍से परमेश्‍वरला मन्‍दिररी पूजा लबा म्‍हि मुबा ग्‍लारी भसी परमेश्‍वरला छ्‌यारी अर्पण लला। ओच्‍छे ङन्‍ना म्‍हेमुइगदे न्‍हङ्‌री जम्‍मान भन्‍दा ङाच्‍छा न्‍हबा म्‍हे बहरदेन राग्‍युगदे न्‍हङ्‌रीनोन जम्‍मान भन्‍दा ङाच्‍छा न्‍हबा बोकोदा ङन्‍से परमेश्‍वरला छ्‌यारी अर्पण लला।

३७ “ओच्‍छे ङन्‍से जम्‍मान भन्‍दा ङाच्‍छा स्‍याङ्‌बा भ्रादेन अन्‍नबलि, जम्‍मान खाल्‍ला दोङरी जम्‍मान भन्‍दा ङाच्‍छा रोबा रोगदे, जम्‍मान भन्‍दा ङाच्‍छा स्‍होबा अङ्‌गुरला छार निङ्‌गुदेन जम्‍मान भन्‍दा ङाच्‍छा म्‍हार्बा छ्‌युगु दिङएनोन दाङ्‌सी परमेश्‍वरला मन्‍दिरला ढुकुटीरी भसी परमेश्‍वरला मन्‍दिररी पूजा लबा म्‍हिगदेदा पिन्‍ना। ओच्‍छे ङन्‍ना भु वारीरी खेती लबा स्‍हेलाएनोन भो च्‍युइला भो गिक ङन्‍से लेवीगदेदा पिन्‍ना। तिग्‍दा भिसम ङन्‍से खेती लबा नाम्‍सागदेग्‍याम भो च्‍युइला भो गिक दुइबा गे चा लेवीगदेला हिन्‍ना।

३८ भो च्‍युइला भो गिक दुइबा धुइरी हारून वंशला परमेश्‍वरला मन्‍दिररी पूजा लबा म्‍हि गिक लेवीगदेदेन छ्‌याम तला। ओच्‍छे लेवीगदेसे चुह्रङ् लसी दुइबा भो च्‍युइला भो गिकग्‍यामएनोन भो च्‍युइला भो गिक चा परमेश्‍वरला मन्‍दिरला ढुकुटीरी भला।

३९ इस्राएलीगदेदेन लेवीगदे चु न्‍हीसेन अन्‍न, जम्‍मान भन्‍दा ङाच्‍छा स्‍होबा अङ्‌गुरला छार निङ्‌गु, जैतुनना छ्‌युगुदेन चोखो ग्‍लारी चलब लबा ताङ्‌गदे थान्‍बा कोठागदेरी भला। थेनोन कोठागदेरी परमेश्‍वरला मन्‍दिररी पूजा लबा म्‍हिगदे, परमेश्‍वरला मन्‍दिरला म्रापरी चिबा पालेगदेदेन परमेश्‍वरला मन्‍दिररी व्‍हाइ गोबा म्‍हिगदे चिमुबा।

“ङन्‍से ङन्‍ना परमेश्‍वरला मन्‍दिरदा हेला आल।”

यरूशलेमरी चिबा म्‍हिगदे

११

इस्राएलीगदेला मूल म्‍हिगदे यरूशलेम शहररी चिजी। ओच्‍छे बाँकी इस्राएलीगदेसे चा म्‍हेमे च्‍युइ न्‍हङ्‌री म्‍हेमे गिक चा यरूशलेम शहररी चिबाला लागिरी चिट्ठा युजी। ओच्‍छे म्‍हेमे कू चा अर्गु शहरगदेरी निसी चिजी।

२ ओच्‍छे म्‍हिगदेसे ह्राङ ह्राङनोन यरूशलेमरी चिबा सेम लबा म्‍हिगदेला लागिरी मोलम ह्रीजी।

३ यरूशलेमरी खसी चिबा अञ्‍चल अञ्‍चलरी शासन लबा म्‍हिगदे चा चुगदे मुबा। कोइ कोइ इस्राएलीगदे, परमेश्‍वरला मन्‍दिररी पूजा लबा म्‍हिगदे, लेवीगदे, परमेश्‍वरला मन्‍दिररी गे लबा म्‍हिगदेदेन सोलोमनना गे लबा म्‍हिगदेला सन्‍तानगदे चा यहूदाला शहर शहररी मुबा ह्राङ ह्राङलान भु वारीरी निसी चिजी।

४ यहूदादेन बेन्‍यामीनना सन्‍तानना कोइ कोइ म्‍हिगदे चा यरूशलेमरी खसी चिजी।

यरूशलेमरी खसी चिबा यहूदला सन्‍तानगदे न्‍हङ्‌री मूल म्‍हि न्‍ही मुबा, मूल म्‍हि गिक चा अतायाह मुबा।

अतायाहला आबा उज्‍जियाह, उज्‍जियाहला आबा जकरिया, जकरियाला आबा अमर्याह, अमर्याहला आबा शपत्‍याह, शपत्‍याहला आबा महलालेल मुबा। चुगदे चा यहूदाला झा फारेसला सन्‍तानग्‍याम खबा म्‍हिगदे हिन्‍ना।

५ ओच्‍छे अर्गु मूल म्‍हि चा मासेयाह मुबा। मासेयाहला आबा बारूक, बारूकला आबा कोल-होजे, कोल-होजेला आबा हजायाह, हजायाहला आबा अदायाह, अदायाहला आबा योयारीब, योयारीबला आबा जकरिया मुबा। चुगदे चा यहूदाला झा शेलहला सन्‍तानग्‍याम खबा म्‍हिगदे हिन्‍ना।

६ फारेसला सन्‍तानग्‍याम ४६८ जना भङ्‌बा भङ्‌बा म्‍हिगदे यरूशलेमरी खसी चिबा मुबा।

७ यरूशलेमरी खसी चिबा बेन्‍यामीनना सन्‍तान न्‍हङ्‌री मूल म्‍हि सोम मुबा, थे मूल म्‍हि सोमला मिन चा सल्‍लू, गब्‍बैदेन सल्‍लै हिन्‍ना।

सल्‍लूला आबा मशुल्‍लाम, मशुल्‍लामला आबा योएद, योएदला आबा पदायाह, पदायाहला आबा कोलायाह, कोलायाहला आबा मासेयाह, मासेयाहला आबा इथीएल, इथीएलला आबा यशयाह मुबा,

८ ओच्‍छे सल्‍लूदेन छ्‌यामनोन खबा गब्‍बैदेन सल्‍लै लसी यरूशलेमरी खसी चिबा बेन्‍यामीनना सन्‍तानगदे चा ९२८ जना मुबा।

९ थेनीगदेला मूल म्‍हि चा जिक्रीला झा योएल मुबा। ओच्‍छे हस्‍सेनूअला झा यहूदा चा जिल्‍लाथोरी शासन लबा अर्गु म्‍हि मुबा।

१०-१३ यरूशलेमरी खसी चिबा परमेश्‍वरला मन्‍दिररी पूजा लबा म्‍हिगदे चा योयारीबला झा यदायाह ओच्‍छे याकीन, सरायाह, अदायाहदेन अमाश्‍शै मुबा।

सरायाहला वंश चा चुनोन हिन्‍ना, सरायाहला आबा हिल्‍कियाह, हिल्‍कियाहला आबा मशुल्‍लाम, मशुल्‍लामला आबा सादोक, सादोकला आबा मरायोत, मरायोत चा परमेश्‍वरला मन्‍दिररी पूजा लबा मूल म्‍हि अहीतूबला झा मुबा। ओच्‍छे परमेश्‍वरला मन्‍दिररी गे लबाला लागिरी थेनीगदेदा चुनोन वंशला ८२२ जनासे ह्रो लमुबा।

ओच्‍छे अदायाहला वंश चा चुनोन हिन्‍ना, अदायाहला आबा यरोहाम, यरोहामला आबा पेलाल्‍याह, पेलाल्‍याहला आबा अम्‍सी, अम्‍सीला आबा जकरिया, जकरियाला आबा पशहूर, पशहूरला आबा मल्‍कियाह मुबा। ओच्‍छे अदायाहदा ह्रो लबा थेलान वंशला २४२ जना चा म्‍हेमे म्‍हेमेला मूल म्‍हि मुबा।

अमाश्‍शैला वंश चा चुनोन हिन्‍ना, अमाश्‍शैला आबा अज्रेल, अज्रेलला आबा अहजै, अहजैला आबा मशिल्‍लेमोत, मशिल्‍लेमोतला आबा इम्‍मेर मुबा।

१४ अमाश्‍शैदा ह्रो लबा म्‍हिगदे चा भङ्‌बा भङ्‌बा १२८ जना मुबा। थेनीगदेला मूल म्‍हि चा हग्‍गदोलीमला झा जब्‍दीएल मुबा।

१५-१७ यरूशलेमरी खसी चिबा लेवीला सन्‍तानगदे चा शमायाह, सब्‍बतै, योजाबाद, मत्तन्‍याहदेन अब्‍दा मुबा।

शमायाहला वंश चा चुनोन हिन्‍ना, शमायाहला आबा हश्‍शूब, हश्‍शूबला आबा अज्रीकाम, अज्रीकामला आबा हशब्‍याह, हशब्‍याहला आबा बुन्‍नी मुबा।

परमेश्‍वरला मन्‍दिरला मङ्‌ग्‍यारपट्टिला गे च्‍याबा लेवी न्‍ही सब्‍बतैदेन योजाबाद चा लेवीगदेला मूल म्‍हि मुबा।

मत्तन्‍याहला वंश चा चुनोन हिन्‍ना, मत्तन्‍याहला आबा मीयका, मीयकाला आबा जब्‍दी, जब्‍दीला आबा आसाप मुबा। परमेश्‍वरला जयजयकार लबान व्‍हाइ गोबादेन प्रार्थना लबागदेला मूल म्‍हि चा मत्तन्‍याह मुबा।

थेदा ह्रो लबागदे न्‍हङ्‌री बक्‍बुक्‍याह चा थे भन्‍दा तह गिक धिरी चिसी गे लबा म्‍हि मुबा।

ओच्‍छे अब्‍दाला वंश चा चुनोन हिन्‍ना, अब्‍दाला आबा शम्‍मूअ, शम्‍मूअला आबा गालाल, गालालला आबा यदूतून मुबा।

१८ यरूशलेम शहररी चिबा लेवीगदे जम्‍मा २८४ जना मुबा।

१९ यरूशलेमरी खसी चिबा परमेश्‍वरला मन्‍दिरला म्रापरी चिबा पालेगदे चा चुगदेन हिन्‍ना,

अक्‍कूबदेन तल्‍मोन ओच्‍छे थेनीगदेदा ह्रो लबा थेनीगदेलान म्‍हिगदे १७२ जना मुबा।

२० बाँकी मुबा अर्गु इस्राएलीगदे चा परमेश्‍वरला मन्‍दिररी पूजा लबा म्‍हिगदे ओच्‍छे लेवीगदेदेन छ्‌यामनोन ह्राङ ह्राङला आखेम्‍हेमेला भु वारी मुबा यहूदाला शहर शहररी निसी चिबा मुबा।

२१ परमेश्‍वरला मन्‍दिररी गे लबा म्‍हिगदे चा ओफेल गङ्‌री चिमुबा। सीहादेन गिश्‍पा भिबा म्‍हि चा थेनीगदेला मूल म्‍हि मुबा।

२२ यरूशलेमरी चिबा लेवीगदेला मूल म्‍हि चा आसाप वंशला उज्‍जी मुबा। उज्‍जीला आबा बानी, बानीला आबा हशब्‍याह, हशब्‍याहला आबा मत्तन्‍याह, मत्तन्‍याहला आबा मीयका मुबा। परमेश्‍वरला मन्‍दिररी व्‍हाइ गोबा जिम्‍मा चा चुनोन आसाप वंशला म्‍हिगदेसे किन्‍बा मुबा।

२३ थेनीगदेसे परमेश्‍वरला मन्‍दिररी धिन दाङ्‌सीन पालो पालो लसी व्‍हाइ गोबाला लागिरी ग्‍लेसे ठिम स्‍होसी पिन्‍बा मुबा।

२४ इस्राएलीगदेला बारेरी ग्‍लेदेन छ्‌याम गे लबा म्‍हि चा मशेजेबेलला झा पतहियाह मुबा। थे चा यहूदा वंशला जेरहला म्‍हेमे न्‍हङ्‌ला म्‍हि मुबा।

अर्गु शहरदेन नाम्‍सारी चिबा म्‍हिगदे

२५ चु म्‍हिगदे ह्राङ ह्राङला भु वारी ङाम्‍री मुबा नाम्‍सा नाम्‍सारी चिमुबा। यहूदा वंशला कोइ कोइ म्‍हिगदे किर्यत-अर्बा, दीबोन, यकब्‍सेल शहरगदेदेन चु शहरगदेला क्‍यारक्‍युर मुबा नाम्‍सा नाम्‍सारी चिमुबा।

२६ थेनीगदे येशूअ, मोलादा, बेथ-पालेत,

२७ हसर-शूआल, बेर्शेबा शहरदेन क्‍यारक्‍युरला नाम्‍सा नाम्‍सारी

२८ सिक्‍लग, मकोना शहरदेन क्‍यारक्‍युरला नाम्‍सा नाम्‍सारी,

२९ एन-रिम्‍मोन, सोरा, यर्मूत,

३० जानोह, अदुल्‍लाम शहरदेन क्‍यारक्‍युरला नाम्‍सा नाम्‍सारी ओच्‍छे लाकीश शहरदेन क्‍यारक्‍युरला भु वारीगदेरी, ओच्‍छे आजेका शहरदेन क्‍यारक्‍युरला नाम्‍सा नाम्‍सारी चिमुबा। चुह्रङ् लसी थेनीगदे बेर्शेबाहेन्‍से हिन्‍नोमला ब्‍याँसीधोनान चिजी।

३१ बेन्‍यामीन वंशला म्‍हिगदे चा गेबाहेन्‍से झ्‍याङपट्टिला मिकमाश, अय्‍या, बेथेलदेन क्‍यारक्‍युरला नाम्‍सा नाम्‍सारी,

३२ ओच्‍छे अनातोत, नोबदेन हननिया,

३३ हासोर, रामा, गित्तैम,

३४ हादीद, सबोयीम, नबलत,

३५ लोद, ओनोदेन जम्‍मान गे लखम्‍बा सीप मुबा म्‍हिगदेला ब्‍याँसीरी चिमुबा।

३६ यहूदारी मुबा लेवीगदेला कोइ कोइ म्‍हिगदे चा बेन्‍यामीन वंशदेन छ्‌यामनोन चिजी।

लेवीदेन परमेश्‍वरला मन्‍दिररी पूजा लबा म्‍हिगदेला मिन भ्रिबा किताब

१२

चुङ्‌सी जबरजस्‍ती लसी भोर्बा य्‍हुल्‍साला तहग्‍याम फेसी शालतिएलला झा यरुबाबेल ओच्‍छे येशूअदेन छ्‌यामनोन खबा परमेश्‍वरला मन्‍दिररी पूजा लबा म्‍हिगदेदेन लेवीगदे चुगदेन हिन्‍ना।

२ परमेश्‍वरला मन्‍दिररी पूजा लबा म्‍हिगदे चा चुगदे हिन्‍ना,

सरायाह, यर्मिया, एज्रा,

अमर्याह, मल्‍लूक, हत्तूश,

३ शकन्‍याह, रेहूम, मरेमोत,

४ इद्दो, गिन्‍नतोन, अबिया,

५ मियामीन, मदाहा, बिल्‍गा,

६ शमायाह, योयारीब, यदायाह,

७ सल्‍लू, अमोक, हिल्‍कियाहदेन यदायाह।

येशूअला पालोरी परमेश्‍वरला मन्‍दिररी पूजा लबा म्‍हिगदेला मूल म्‍हिगदेदेन थेनीगदेदा ह्रो लबागदे चुगदेन मुबा।

८ लेवीगदे चा चुगदे हिन्‍ना,

येशूअ, बिन्‍नूई, कादमीएल, शरेबियाह, यहूदादेन मत्तन्‍याह।

ह्राङला ह्रोगदेदेन छ्‌याम धन्‍यवादला व्‍हाइ गोबा जिम्‍मा चा मत्तन्‍याहदा पिन्‍बा मुबा।

९ बक्‍बुक्‍याहदेन उन्‍नी ओच्‍छे अर्गु लेवीगदे आमेन सामने चिसी व्‍हाइ गिकनोन पालो पालो गोमुबा।

परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हिला सन्‍तान येशूअ

१० येशूअला झा योयाकीम, योयाकीमला झा एल्‍यासीब, एल्‍यासीबला झा योयादा,

११ योयादाला झा जोनाथनना, ओच्‍छे जोनाथनना झा यद्दूअ मुबा।

परमेश्‍वरला मन्‍दिररी पूजा लबा म्‍हिगदेला म्‍हेमेगदे न्‍हङ्‌ला मूल म्‍हिगदे

१२ योयाकीमला पालोरी परमेश्‍वरला मन्‍दिररी पूजा लबा चु म्‍हिगदे चा ह्राङ ह्राङला म्‍हेमेला मूल म्‍हि मुबा।

सरायाहला म्‍हेमेरी मरायाह,

यर्मियाला म्‍हेमेरी हनन्‍याह,

१३ एज्राला म्‍हेमेरी मशुल्‍लाम,

अमर्याहला म्‍हेमेरी येहोहानान,

१४ मल्‍लूकला म्‍हेमेरी जोनाथन,

शबन्‍याहला म्‍हेमेरी योसेफ,

१५ हारीमला म्‍हेमेरी अदना,

मरेमोतला म्‍हेमेरी हल्‍कै,

१६ इद्दोला म्‍हेमेरी जकरिया,

गिन्‍नतोनना म्‍हेमेरी मशुल्‍लाम,

१७ अबियाला म्‍हेमेरी जिक्री,

मिन्‍यामीनदेन मोदाहाला म्‍हेमेरी पिल्‍तै,

१८ बिल्‍गाला म्‍हेमेरी शम्‍मूअ,

शमायाहला म्‍हेमेरी यहोनातान,

१९ योयारीबला म्‍हेमेरी मत्तनै,

यदायाहला म्‍हेमेरी उज्‍जी,

२० सल्‍लूला म्‍हेमेरी कल्‍लै,

अमोकला म्‍हेमेरी एबेर,

२१ हिल्‍कियाहला म्‍हेमेरी हशब्‍याह,

यदायाहला म्‍हेमेरी नतनेल मुबा।

२२ एल्‍यासीब, योयादा, योहानानदेन यद्दूअ परमेश्‍वरला मन्‍दिररी पूजा लबा मूल म्‍हि दोबा धुइरी लेवीगदेला म्‍हेमेगदेदेन परमेश्‍वरला मन्‍दिररी पूजा लबा मूल म्‍हिगदेला मिन फारस य्‍हुल्‍साला दारा ग्‍लेसे शासन लबा धुइरी भ्रिबा मुबा।

२३ लेवीगदेला म्‍हेमे म्‍हेमेला मूल म्‍हिगदेला मिन चा एल्‍यासीबला झा योहानानना धुइधोनान काइरनना किताबरी भ्रिबा मुबा।

परमेश्‍वरला मन्‍दिरला गे

२४ हशब्‍याह, शरेबियाह, कादमीएलला झा येशूअ चा लेवीगदेला मूल म्‍हि मुबा। लेवीगदेला चु मूल म्‍हिगदेदेन थेनीगदेदा ह्रो लबा लेवीगदेसे परमेश्‍वरला गे लबा म्‍हि दाऊदसे कुल्‍बा अन्‍छार समूह न्‍ही आमेन सामने चिसी व्‍हाइ गिकनोन पालो पालो लसी परमेश्‍वरला जयजयकार लबान व्‍हाइ गोबादेन धन्‍यवाद पिन्‍मुबा।

२५ मत्तन्‍याह, बक्‍बुक्‍याह, ओबदिया, मशुल्‍लाम, तल्‍मोनदेन अक्‍कूब चा परमेश्‍वरला मन्‍दिरला मूल म्राप ङाम्‍री मुबा सामान थान्‍बा कोठागदेला म्रापरी चिबा पालेगदे मुबा।

२६ थेनीगदे योसादाकला छाया येशूअला झा योयाकीमला धुइरीदेन शासन लबा म्‍हि नहेम्‍याह ओच्‍छे परमेश्‍वरला मन्‍दिररी पूजा लबा यहूदी धर्मगुरू एज्राला धुइरी चिमुबा।

परमेश्‍वरला छ्‌यारी पर्खाल अर्पण लबा

२७ यरूशलेमला पर्खाल परमेश्‍वरला छ्‌यारी अर्पण लबा धुइरी ताङ्‌सी ताङ्‌सी धन्‍यवादला व्‍हाइ गोबान बुप्‍जेल, सारङ्‌गीदेन वीणा ह्राप्‍बाला लागिरी थेनीगदेसे लेवीगदेदा थेनीगदे चिबा जम्‍मान ग्‍लाग्‍याम यरूशलेमरी पोप लजी।

२८ चु परमेश्‍वरला मन्‍दिररी व्‍हाइ गोबा म्‍हिगदे चा यरूशलेम शहरला क्‍यारक्‍युर मुबा नतोपा भिबा ग्‍लाला नाम्‍सा नाम्‍साग्‍याम,

२९ बेथ-गिलगाल, गेबादेन अज्‍मावेत भिबा ग्‍लाला क्‍यारक्‍युर मुबा नाम्‍सा नाम्‍साग्‍याम खजी। तिग्‍दा भिसम परमेश्‍वरला मन्‍दिररी व्‍हाइ गोबा थे म्‍हिगदे यरूशलेम क्‍युर्सीन चिबा मुबा।

३० परमेश्‍वरला मन्‍दिररी पूजा लबा म्‍हिगदेदेन लेवीगदेसे ठिम अन्‍छार ह्राङ ह्राङदा चोखो तना लजी। जमाहेन्‍से थेनीगदेसे अर्गु म्‍हिगदे, पर्खालदेन पर्खालला मूल म्रापगदे चोखो तना लजी।

३१ जमाहेन्‍से परमेश्‍वरदा धन्‍यवाद पिन्‍बान जयजयकारला व्‍हाइ गोबाला लागिरी ङाइ घ्रेन घ्रेन समूह न्‍ही स्‍होजी। ओच्‍छे ङाइ यहूदाला मूल म्‍हिगदेदा शहरला पर्खालथोरी निपुङ्‌जी। समूह गिक चा पर्खालथोग्‍याम दाहिनेपट्टि फोहोर म्रापपट्टि नितोःबा मुबा।

३२ थेनोन समूहला लिच्‍छा लिच्‍छा होशयाह ओच्‍छे यहूदाला गङ्‌सल मूल म्‍हिगदेदेन छ्‌यामनोन

३३ अजर्याह, एज्रा, मशुल्‍लाम,

३४ यहूदा, बेन्‍यामीन, शमायाहदेन यर्मिया निजी।

३५ परमेश्‍वरला मन्‍दिररी पूजा लबा कोइ कोइ म्‍हिगदे बिगुल ह्राप्‍बान निजी, ओच्‍छे थेनीगदेला लिच्‍छा लिच्‍छा जकरिया निजी। जकरियाला आबा जोनाथन, जोनाथनना आबा शमायाह, शमायाहला आबा मत्तन्‍याह, मत्तन्‍याहला आबा मीकाया, मीकायाला आबा जक्‍कूर,

३६ जक्‍कूरला आबा आसाप मुबा। ओच्‍छे जकरियादा ह्रो लबा लेवी वंशला शमायाह, अज्रेल, मिललै, गिललै, माऐ, नतनेल, यहूदादेन हनानीसे परमेश्‍वरला गे लबा म्‍हि दाऊद ग्‍लेसे कुल्‍बा अन्‍छारला बाजागदे थोबा मुबा। थेनीगदेला मूल म्‍हि चा यहूदी धर्मगुरू एज्रा मुबा।

३७ थेनीगदे फोहोरा म्रापरी दोमाहेन्‍से दाऊद ग्‍लेला शहरपट्टि निबा चामग्‍याम पर्खालथोरी क्रेबा ग्‍याम तबान दाऊदला दिम थासी स्‍यारपट्टिला क्‍युइ म्रापधोना निजी।

३८ ओच्‍छे जयजयकार लबान व्‍हाइ गोबान भ्रबा अर्गु समूह चा धन्‍यवादला व्‍हाइ गोबान पर्खाल थोग्‍याम देब्रेपट्टि निजी। थेनीगदेला लिच्‍छा लिच्‍छा गङ्‌सल म्‍हिगदेदेन छ्‌यामनोन ङा नहेम्‍याह भ्रजी। चु समूह पर्खाल थोला मेखाराङ् बुर्जा तबान ब्‍लाक्‍बा पर्खालधोना दोजी।

३९ ओच्‍छे एफ्राइम म्राप, येशना म्राप, तार्ङा म्राप, हननेल बुर्जादेन ग्‍यार्जा गिक बुर्जा थासी ग्‍यु म्रापरी दोजी, ओच्‍छे थेनीगदे परमेश्‍वरला मन्‍दिररी वाङ्‌बा मूल म्रापरी दोमाहेन्‍से थेरीन चिजी।

४० चुह्रङ् लसी परमेश्‍वरदा धन्‍यवाद पिन्‍बान व्‍हाइ गोबा समूह न्‍ही परमेश्‍वरला मन्‍दिर न्‍हङ्‌री ह्राङ ह्राङला ग्‍लारी चिजी। ओच्‍छे ङाएनोन मूल म्‍हिगदेला गङ्‌सल समूहदेन छ्‌यामनोन चिजी।

४१ थेह्रङ् लसीन परमेश्‍वरला मन्‍दिररी पूजा लबा म्‍हि एल्‍याकीम, मासेयाह, मिन्‍यामीन, मीकाया, एल्‍योएनै, जकरियादेन हनन्‍याह चा बिगुल ह्राप्‍बान भ्रबा मुबा।

४२ ओच्‍छे मासेयाह, शमायाह, एलाजार, उज्‍जी, येहोहानान, मल्‍कियाह, एलामदेन एसेरएनोन थेनीगदेदेन छ्‌यामनोन मुबा। यिज्रहियासे कुल्‍बा अन्‍छार व्‍हाइ गोबा म्‍हिगदेसे व्‍हाइ गोजी।

४३ थे धिनकुनु म्‍हिगदे ताङ्‌सी ताङ्‌सी ल्‍हानान बलि फुल्‍जी। तिग्‍दा भिसम परमेश्‍वरसे थेनीगदेदा ताङ्‌ना लबा मुबा। म्रिङ्‌म्‍हेमेगदेदा कोलागदेएनोन ल्‍हानान ताङ्‌जी। थेनीगदे यरूशलेमरी ताङ्‌सी ताङ्‌सी व्‍हाइ गोबा थारेङ् थारेङ्‌धोनाएनोन थेःजी।

परमेश्‍वरला जयजयकार लबारी जम्‍मान स्‍हे ठीक लबा

४४ थे धुइरी जम्‍मान भन्‍दा ङाच्‍छा रोबा रोगदे, भो च्‍युइला भो गिकदेन जम्‍मान भन्‍दा ङाच्‍छा मिन्‍बा अन्‍न भसी थान्‍बा ढुकुटीला जिम्‍मा किन्‍बारी म्‍हि धम्‍जी। ओच्‍छे शहरगदे क्‍युर्लान नाम्‍सागदेग्‍याम परमेश्‍वरला मन्‍दिररी पूजा लबा म्‍हिगदेदेन लेवीगदेदा पिन्‍तोःबा भो ठिमसे तोगब लबा अन्‍छार ह्रुप्‍बाला लागिरी म्‍हिगदे धम्‍जी। तिग्‍दा भिसम परमेश्‍वरला मन्‍दिररी पूजा लबा म्‍हिगदेदेन लेवीगदेसे लबा गे म्राङ्‌सी यहूदाला जम्‍मान म्‍हिगदे ल्‍हानान ताङ्‌बा मुबा।

४५ दाऊददेन थेला झा सोलोमनसे स्‍होबा ठिम अन्‍छार ह्राङला परमेश्‍वरला मन्‍दिररी गे लबादेन म्‍हिगदेदा शुद्ध तना लबा गे परमेश्‍वरला मन्‍दिररी पूजा लबा थेनोन म्‍हिगदेदेन लेवीगदेसे लमुबा। ओच्‍छे परमेश्‍वरला मन्‍दिररी व्‍हाइ गोबागदेदेन परमेश्‍वरला मन्‍दिरला म्रापरी चिबा पालेगदेसेनोन ह्राङ ह्राङला गे लमुबा।

४६ तिग्‍दा भिसम ओन्‍मा दाऊददेन आसापला धुइहेन्‍सेन परमेश्‍वरला मन्‍दिररी व्‍हाइ गोबागदेसे चा परमेश्‍वरला जयजयकार लबादेन धन्‍यवादला व्‍हाइ गोबारी लोप्‍मुबा।

४७ थेतबासेलमा यरुबाबेलदेन नहेम्‍याहला धुइरीनोन परमेश्‍वरला मन्‍दिररी व्‍हाइ गोबागदेदेन परमेश्‍वरला मन्‍दिरला म्रापरी चिबा पालेगदेला लागिरी तोःबा स्‍हेगदे जम्‍मा इस्राएलीगदेसे धिन धिननोन पिन्‍मुबा। ओच्‍छे इस्राएलीगदेसे अर्गु लेवीगदेला लागिरीनोन भो फेसी थान्‍मुबा। ओच्‍छे लेवीगदेसे चा हारूनना सन्‍तानना लागिरी भो फेसी थान्‍मुबा।

इस्राएलीगदे अर्गु य्‍हुल्‍ला म्‍हिगदेग्‍याम फेसी चिबा

१३

परमेश्‍वरसे मोशादा पिन्‍बा ठिम पढब लसी जम्‍मान म्‍हिगदेदा थेःना लबा धुइरी अम्‍मोनीदेन मोआबीगदेदा परमेश्‍वरला म्‍हिगदेला सभारी खाइमै चिआपुङ्‌गो भिसी भ्रिबा ताम था याङ्‌जी।

२ तिग्‍दा भिसम चबा स्‍हेदेन क्‍युइ भसी थेनीगदे इस्राएलीगदेदा ह्रुप तबारी आखनी। तर थेनीगदेसे इस्राएलीगदेदा केःबाला लागिरी ज्‍याला पिन्‍सी बालामदा ङ्‌योइबा मुबा। तसैनोन थेह्रङ् लसी केःबा तामदा ङन्‍ना परमेश्‍वरसे मोलम पिन्‍बा ताम स्‍होसी पिन्‍बा मुबा।

३ ठिमरी भ्रिबा चु ताम थेःमाहेन्‍से इस्राएलीगदेसे अर्गु य्‍हुल्‍ला जम्‍मान म्‍हिगदेदा ह्राङला गुङ्‌ग्‍याम तेःजी।

नहेम्‍याहसे अझै ज्‍यबा गे लबा

४ चु ताम तबा भन्‍दा ङाच्‍छान परमेश्‍वरला मन्‍दिरला ढुकुटी च्‍याबाला लागिरी परमेश्‍वरला मन्‍दिररी पूजा लबा म्‍हि एल्‍यासीबदा मूल म्‍हि स्‍होबा मुबा। एल्‍यासीब तोबियादेन छ्‌याम औदिन ढिक्‍मुबा।

५ एल्‍यासीबसे तोबियादा परमेश्‍वरला मन्‍दिरला घ्रेन कोठा गिक पिन्‍बा मुबा। थे कोठारी चा ङाच्‍छा परमेश्‍वरला मन्‍दिररी भबा भेटी, अन्‍न, धूप, परमेश्‍वरला मन्‍दिरला ताङ्‌गदे थान्‍मुबा। ओच्‍छे थेनोन कोठारी परमेश्‍वरला मन्‍दिररी पूजा लबा म्‍हिगदेदा पिन्‍बा भेटीदेन लेवीगदे, परमेश्‍वरला मन्‍दिररी व्‍हाइ गोबागदेदेन परमेश्‍वरला मन्‍दिरला मूल म्रापरी चिबा पालेगदेला लागिरी भबा भो च्‍युइला भो गिक अन्‍न, अङ्‌गुरला छार निङ्‌गु, जैतूनना छ्‌युगु थान्‍मुबा।

६ तर चु जम्‍मान ताम तबा धुइरी ङा चा यरूशलेमरी आरेमुबा। तिग्‍दा भिसम बेबिलोनना अर्तासास्‍त ग्‍लेसे शासन लसी बोगल गिकसे च्‍युक न्‍ही दिङ तमा जम्‍मान गेला बारेरी ग्‍लेदा पाङ्‌बाला लागिरी ङा ग्‍ले मुबा ग्‍लारी निबा मुबा। यरूशलेमरी दोःसी खबाला लागिरी उदि धिन लिच्‍छा ङाइ ग्‍लेदा ङ्‌योइजी,

७ ओच्‍छे ङा यरूशलेमरी दोःसी खजी। जमाहेन्‍से एल्‍यासीबसे परमेश्‍वरला मन्‍दिरला ख्राङ्‌गारी मुबा कोठा गिक चा तोबियादा पिन्‍सी नाइबा गे लबा ताम ङाइ था याङ्‌जी।

८ जमाहेन्‍से ङादा ल्‍हानान बोमो रेःजी, ओच्‍छे ङाइ तोबियाला जम्‍मान सामानगदे कोठाग्‍याम भ्‍याङ्‌जी।

९ जमाहेन्‍से ङाइ परमेश्‍वरला मन्‍दिरला थे कोठागदे शुद्ध लपुङ्‌जी। ओच्‍छे परमेश्‍वरला मन्‍दिरला ताङ्‌गदे, अन्‍नदेन धूपगदेदा दोःसी ठीक ठीक ग्‍लारी थान्‍पुङ्‌जी।

१० लेवीगदेसे याङ्‌तोःबा ह्राङ ह्राङला भोएनोन याङ्‌बा आरेम भिबा तामएनोन ङाइ था याङ्‌जी। थेतबासेलमा परमेश्‍वरला मन्‍दिररी गे लबारी जिम्‍मा किन्‍बा लेवीगदेदेन परमेश्‍वरला मन्‍दिररी व्‍हाइ गोबागदे जम्‍मान ह्राङ ह्राङला नाम्‍सारी दोःजी भिबा तामएनोन ङाइ थेःजी।

११ थेतबासेलमा ङाइ मूल म्‍हिगदेदा बङ्‌बान चु ताम ङ्‌योइजी, “तिग्‍दा परमेश्‍वरला मन्‍दिरदा हेला लबा?” ओच्‍छे थे लेवीगदेदेन परमेश्‍वरला मन्‍दिररी व्‍हाइ गोबा म्‍हिगदेदा ङ्‌योइसी दोःसी ङाइ थेनीगदेदा ह्राङ ह्राङला गे लपुङ्‌जी।

१२ जमाहेन्‍से यहूदाला जम्‍मान म्‍हिगदेसे ह्राङला अन्‍नग्‍याम भो च्‍युइला भो गिक अन्‍न, अङ्‌गुरला छार निङ्‌गुदेन जैतुनना छ्‌युगु परमेश्‍वरला मन्‍दिरला ढुकुटीरी भजी।

१३ ओच्‍छे परमेश्‍वरला मन्‍दिररी पूजा लबा म्‍हि शेलेम्‍याह, यहूदी धर्मगुरू सादोकदेन पदायाह मिन लबा लेवी गिकदा परमेश्‍वरला मन्‍दिरला ढुकुटी च्‍याबाला लागिरी ङाइ मूल म्‍हि स्‍होजी। ओच्‍छे थेनीगदेदा ह्रो लबाला लागिरी ङाइ मत्तन्‍याहला छाया जक्‍कूरला झा हानानदा धम्‍जी। तिग्‍दा भिसम चुगदे विश्‍वास लखम्‍बा म्‍हिगदे मुबा। थेनीगदेसे लतोःबा गे चा ह्राङला ज्‍योज्‍यो आलेगदेसे याङ्‌तोःबा भो ज्‍यना लसी भो लसी पिन्‍तोःबा मुबा।

१४ “ङाला परमेश्‍वर, ह्राङला मन्‍दिरला लागिरी लबा गेदेन थेरी ह्राङला जयजयकार लबाला लागिरी ङाइ सेमहेन्‍सेन लबा गेगदेदा सदन ढन्‍गो, ओच्‍छे थे गेगदे म्‍हना लसी आपिन्‍गो।”

१५ थे धुइरी ङाइ यहूदाला म्‍हिगदेसे ब्‍लप्‍बा न्‍हबा धिनकुनुएनोन अङ्‌गुर म्‍हार्बान लबा म्राङ्‌जी। ओच्‍छे अर्गु म्‍हिगदेसे चा अन्‍न, अङ्‌गुरला निङ्‌गु, अङ्‌गुर, अञ्‍जीरदेन अर्गु स्‍हेगदेएनोन गधादा काप्‍सी यरूशलेमरी भोर्मुबा। थेतबासेलमा ब्‍लप्‍बा न्‍हबा धिनकुनु खजिबै स्‍हे चूङ्‌बा ग्‍लुबा आलउ भिसी ङाइ थेनीगदेदा होशियार तना लजी।

१६ टुरोसला कोइ कोइ म्‍हिगदे यरूशलेमरी चिमुबा। थेनीगदेसेनोन ब्‍लप्‍बा न्‍हबा धिनकुनु तार्ङादेन अर्गु जम्‍मान थरीला स्‍हेगदे यरूशलेम शहररी भसी यहूदाला म्‍हिगदेदा चूङ्‌मुबा।

१७ ङाइ यहूदाला मूल म्‍हिगदेदा बङ्‌बान चुह्रङ् भिसी पाङ्‌जी, “एनीगदेसे चुह्रङ्‌बा नाइबा गे लसी ब्‍लप्‍बा न्‍हबा धिनदा अशुद्ध तना लबाला अर्थ तिग हिन्‍ना?

१८ एनीगदेला आखेम्‍हेमेगदेसेनोन चुह्रङ्‌बान गे लबासे लमा परमेश्‍वरसे चु शहरदेन य्‍हाङथोरी आपत विपत पुइखबा आहिन? तसैनोन एनीगदेसे ब्‍लप्‍बा न्‍हबा धिनदा अशुद्ध तना लसी परमप्रभुदा झन बोमो खना लबा मुला।”

१९ थेतबासेलमान ब्‍लप्‍बा न्‍हबा धिन शुरू तमाहेन्‍से ङ्‌यसे तमैछ्‌याम यरूशलेम शहरला मूल म्रापगदे ढुङ्‌गो, ओच्‍छे ब्‍लप्‍बा न्‍हबा धिन आजिन्‍देधोना शहरला मूल म्रापगदे आठोङ्‌गो भिसी ङाइ थेनीगदेदा कुल्‍जी। ब्‍लप्‍बा न्‍हबा धिनकुनु खालैसेन तिगै स्‍हेला धोइ शहर न्‍हङ्‌री आभगै भिसी च्‍याबाला लागिरी ङाला कोइ कोइ म्‍हिगदेदा शहरला मूल म्राप म्राप थान्‍जी।

२० जमाहेन्‍से थरीथरीला सामानगदे भसी चूङ्‌बा व्‍यापारीगदे तिरेम न्‍हीरेम चा यरूशलेम शहरला मङ्‌ग्‍यारपट्टिन म्‍हुनङ् बास चिजी।

२१ तर ङाइ थेनीगदेदा होशियार तना लबान चुह्रङ् भिसी पाङ्‌जी, “तिग्‍दा एनीगदे म्‍हुनङ्एनोन शहरला पर्खालरीन खसी बास चिबा? चुदे एनीगदेसे दोःसीनोन चुह्रङ् लजी भिसम ङाइ एनीगदेदा ल्‍हाना भन्‍दा ल्‍हाना सजाय पिन्‍ना।” जमाहेन्‍से थेनीगदे ब्‍लप्‍बा न्‍हबा धिनकुनु दोःसी खाइमै आखनी।

२२ लेवीगदेदा ह्राङसे ह्राङदान शुद्ध तना लउ, ओच्‍छे शहरला मूल म्राप म्रापरी पाले चिसी ब्‍लप्‍बा न्‍हबा धिनदा चोखो थान्‍गो भिसी ङाइ थेनीगदेदा कुल्‍जी।

“ङाला परमेश्‍वर, ङाला लागिरी चु तामएनोन ढन्‍गो। ओच्‍छे ह्राङला खाइमै आजिन्‍बा मायाग्‍याम ङादा दया लसी पिन्‍गो।”

२३ थे धुइरी ङाइ यहूदाला कोइ कोइ म्‍हिगदेसे अश्‍दोद, अम्‍मोनदेन मोआबला म्रिङकोलागदेदेन छ्‌याम ब्‍याह लबा तामएनोन था याङ्‌जी।

२४ थेनीगदेला कोलागदे न्‍हङ्‌री ल्‍हाना ह्रङ्‌बासे अश्‍दोदी ग्‍योइदेन अर्गु ग्‍योइ पाङ्‌मुबा। तर थेनीगदेसे यहूदी ग्‍योइ चा पाङ्‌बारी आसेमुबा।

२५ ङाइ थेनीगदेदा ल्‍हानान बङ्‌जी, ओच्‍छे केःजी, कोइ कोइ म्‍हिदा मी ङाइ छेकएनोन छेक्‍जी ओच्‍छे क्रा स्‍योइसी बेइज्‍जत लजी। जमाहेन्‍से ङाइ थेनीगदेदा दाहेन्‍से य्‍हाङदेन य्‍हाङला झा झामेगदेसे खाइमै अर्गु य्‍हुल्‍ला म्‍हिगदेदेन छ्‌याम ब्‍याह आल भिसी परमेश्‍वरला मिनरी घ्रान चपुङ्‌जी।

२६ ओच्‍छे ङाइ थेनीगदेदा चुह्रङ् भिसी पाङ्‌जी, “तिग अर्गु य्‍हुल्‍ला म्रिङ्‌म्‍हेमेगदेसे लमान इस्राएलला ग्‍ले सोलोमनसे पाप लबा आहिन? जम्‍मान य्‍हुल्‍ला म्‍हिगदे न्‍हङ्‌री थे ह्रङ्‌बा ग्‍ले अर्गु खालैएनोन आरेमुबा। परमेश्‍वरसे थेदा माया लबा मुबा, ओच्‍छे परमेश्‍वरसे थेदा जम्‍मान इस्राएलथोरी ग्‍ले स्‍होबा मुबा। तसैनोन थेदा अर्गु य्‍हुल्‍ला म्रिङगदेसे पाप लपुङ्‌जी।

२७ एनीगदेसेनोन अर्गु य्‍हुल्‍ला म्रिङकोलागदेदेन छ्‌याम ब्‍याह लसी ल्‍हानान नाइबा गे लबा मुला। थेतबासेलमा य्‍हाङला परमेश्‍वरसे कुल्‍बा अन्‍छार एनीगदे भ्रबा आरे भिबा ताम ङन्‍से दोःसी खाइमै थेःआतोःगै।”

२८ परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि एल्‍यासीबला झा योयादाला झा गिकसे होरोन भिबा ग्‍लारी चिबा सन्‍बलतला झामे गिकदेन छ्‌याम ब्‍याह लबा मुबा। थेतबासेलमा ङाइ थेदा यरूशलेमग्‍याम तेःसी पुइजी।

२९ “ङाला परमेश्‍वर, चु म्‍हिगदेसे परमेश्‍वरला मन्‍दिररी पूजा लबा गेदा अशुद्ध तना लबा मुला, ओच्‍छे परमेश्‍वरला मन्‍दिररी पूजा लबा म्‍हि ओच्‍छे लेवीगदेदेन छ्‌याम ह्राङसे लबा कबुलदा अशुद्ध तना लबा मुला, थे ताम ह्राङसे ढन्‍गो।”

३० चुह्रङ् लसी ङाइ परमेश्‍वरला मन्‍दिररी पूजा लबा म्‍हिगदेदेन लेवीगदेदा अर्गु य्‍हुल्‍ला जम्‍मान नाइबा तामगदेग्‍याम शुद्ध तना लजी। ओच्‍छे ङाइ थेनीगदेदा दोःसी ह्राङ ह्राङला गे लपुङ्‌जी।

३१ तोगब लबा धुइरी परमेश्‍वरला मन्‍दिररी सिङदेन जम्‍मान भन्‍दा ङाच्‍छा रोबा रो भबाला लागिरीएनोन ङाइ ठिम स्‍होसी पिन्‍जी।

“ङाला परमेश्‍वर, ह्राङसे चु जम्‍मान ताम ढन्‍गो, ओच्‍छे ङादा मोलम पिन्‍गो।”

एस्‍तरला किताब

किताबला बारेरी पाङ्‌बा

भ्रिबा म्‍हि: चु किताब भ्रिबा म्‍हि खाल हिन्‍ना भिसी खालैदान था आरे।

चु किताबला मूल ताम: परमेश्‍वरसे वास्‍ता लसी जम्‍मान स्‍हे ढिक्‍ना लबा

भ्रिबा साल: ई.पू. ४६०-४०० सालला गुङ्‌री भ्रिबा मुबा।

चु किताब खाल्‍से भ्रिबा हिन्‍ना भिसी था आरे।

एस्‍तरला किताबरी भ्रिबा चु ताम फारस य्‍हुल्‍साला अहासूरस ग्‍ले सेर्खरी चिबा ग्‍लारी तबा घटना हिन्‍ना। चु घटनाला मूल म्‍हि चा हिब्रू एस्‍तर हिन्‍ना। चु किताबला मिन चा एस्‍तर भिबा म्रिङ्‌म्‍हेमेला मिनग्‍याम थान्‍बा हिन्‍ना। एस्‍तर भिबा चा पर्सियन ग्‍योइग्‍याम खबा छिक हिन्‍ना। एस्‍तरला अर्थ चा शुक्र हिन्‍ना। थे जेःबादेन ज्‍यबा बानीबेहोर मुबा म्रिङ्‌म्‍हेमे तबासेलमा ग्‍लेस्‍या दोबा मुबा। यहूदीगदेला शत्रु हामानसे यहूदीगदेदा नाश लबारी छ्‌याइबा धुइरी एस्‍तर ग्‍लेस्‍यासे ह्राङला य्‍हुल्‍दा माया लसी शत्रुगदेला याग्‍याम जोगब लजी। चुनोन घ्रेन तामला बारेरी पाङ्‌बा चा चु किताबला मूल ताम हिन्‍ना। यहूदीगदेला ‘पूरीम’ भिबा चाड खाह्रङ् लसी शुरू तजी भिबा तामला बारेरीनोन एस्‍तरला चु किताबग्‍याम था याङ्‌खम्‍ला।

मूल तामगदे

एस्‍तर ग्‍लेस्‍या दोबा १:१-२:२३

हामानसे यहूदीगदेदा नाश लबारी म्‍हाइबा ३:१-५:१४

हामानदा साइबा ६:१-७:१०

यहूदीगदेला शत्रुगदे ब्रेबा ८:१-१०:३

एस्‍तरला किताब

१

चुरी भ्रिबा जम्‍मान तामगदे अहासूरस ग्‍लेला धुइरी तबा ताम हिन्‍ना। चुनोन अहासूरससे भारत य्‍हुल्‍साहेन्‍से कूश† भिबा य्‍हुल्‍साधोना लसी १२७ वटा अञ्‍चलगदे थोरी शासन लबा मुबा।

२ थे धुइरी अहासूरस ग्‍लेसे शूशन ग्‍ले य्‍हुल्‍ला ग्‍लेखाङ्‌ला ठिग्‍याम शासन लमुबा।

३ थेसे शासन लबा सोम दिङ तमा थेसे ह्राङला ग्‍लेखाङ्‌री गे लबा जम्‍मान म्‍हिगदेदेन सिपाहीगदेला हाकिमगदेदा घ्रेन भोज पिन्‍जी। थेरी ग्‍लेला झागदे ओच्‍छे फारसीदेन मादीला घ्रेन घ्रेन म्‍हिगदेदेन अञ्‍चल अञ्‍चलला मूल म्‍हिगदे खजी।

४ अहासूरस ग्‍लेसे १८० धिनधोना ह्राङला य्‍हुल्‍साला धन सम्‍पत्तिदेन ह्राङला मान इज्‍जतदेन शक्ति उन्‍जी।

५ थे धुइ जिन्‍माहेन्‍से ग्‍लेसे शूशन ग्‍ले य्‍हुल्‍ला प्राङ्‌बो फ्‍युक्‍पो जम्‍मादान ङ्‌योइसी घ्रेन भोज लजी। चुह्रङ् लसी ग्‍लेसे ह्राङला ग्‍लेखाङ्‌ला बगैँचारी निसरेधोना भोज लजी।

६ थे बगैँचारी तारदेन पिङ्‌गै मलमलला पर्दागदे कार्बा मुबा। थे पर्दागदेदा सिङ्‌गमरमरला थामरी मुबा म्‍हुइला नत्‍थारी तार तार पिङ्‌गै छोन्‍ना छोसे खीबा मुबा। चु छो चा मलमलला क्‍वानग्‍याम स्‍होबा मुबा। ओच्‍छे सरी वालादेन तार सिङ्‌गमरमररी बुट्टा स्‍होसी ल्‍हानान महङ्‌गो युङ्‌बागदे तीसी थान्‍बा ग्‍लारी म्‍हार म्‍हुइला ठिगदे थान्‍बा मुबा।

७ अहासूरस ग्‍लेसे ह्राङदेन छ्‌याम मुबा थरी थरीला बुट्टा मुबा म्‍हारला खोरेगदेरी अङ्‌गुरला निङ्‌गु पिन्‍जी। ग्‍लेला भण्‍डाररी मुबा ल्‍हानान अङ्‌गुरला निङ्‌गुग्‍याम तोःदेधोना पिन्‍जी।

८ थेरी खालैदान कर लसी निङ्‌गु थुङ्‌पुङ्‌बा ठिम आरेमुबा। थेतबासेलमा ग्‍लेसे चबा थुङ्‌बा पिन्‍बागदेदा जम्‍मान म्‍हिगदेसे पाङ्‌बा ह्रङ् जे लउ भिसी कुल्‍बा मुबा।

९ चुदे जे आहिन वश्‍ती ग्‍लेस्‍यासेनोन अहासूरस ग्‍लेला ग्‍लेखाङ्‌री म्रिङ्‌म्‍हेमेगदेदा ङ्‌योइसी घ्रेन भोज लजी।

१० निसरेकुनु अङ्‌गुरला निङ्‌गु थुङ्‌सी ग्‍ले ल्‍हानान ङ्‌योइबा मुबा। जमाहेन्‍से ग्‍लेसे ह्राङला दिमरी गे लबा महूमान, बिज्‍था, हर्बोना, बिग्‍ता, अबगथा, जेथेरदेन कर्कास भिबा गोर निस नपुंसकगदेदा,

११ म्‍हिगदेदेन सिपाहीगदेला हाकिमगदेला ओन्‍छाङ्‌री वश्‍ती ग्‍लेस्‍या गादे जेःबा मुला भिसी उन्‍बाला लागिरी ग्‍लेस्‍यादा शिरपेच कूसी भउ भिसी कुल्‍जी। तिग्‍दा भिसम थे ल्‍हानान जेःबा मुबा।

१२ तर वश्‍ती ग्‍लेस्‍यासे ग्‍लेसे नपुंसकगदेदा कुल्‍सी पुइखबा ताम आङ्‌यान्‍नी। थेतबासेलमा ग्‍लेदा ल्‍हानान बोमो खजी। ओच्‍छे थेला ली म्‍लाङ्‌म्‍लाङ् तजी।

१३ जमाहेन्‍से चुह्रङ्‌बा व्‍यवहार लबा म्‍हिदा ग्‍ले ठिम अन्‍छार तिग लतोःबा भिसी ठिम सेबा घोबादेन निसाफ लबारी सेबा म्‍हिगदेदेन छ्‌याम सल्‍लाह किन्‍जी।

१४ ग्‍लेदा सल्‍लाह पिन्‍बा म्‍हिगदे न्‍हङ्‌री फारसदेन मादीला मूल म्‍हि कर्शेना, शेथार, अद्‌माथा, तर्शीश, मेरेस, मर्सेनादेन ममूकानदा दन्‍देला जम्‍मान ताम था मुबा। थेनीगदे जे ग्‍ले मुबा ग्‍लारी निम्‍याङ्‌मुबा। तिग्‍दा भिसम थेनीगदे चा ग्‍लेदा सल्‍लाह पिन्‍बा समूहला म्‍हिगदे मुबा।

१५ थेनीगदेदा ग्‍लेसे चुह्रङ् भिसी ङ्‌योइजी, “नपुंसकदा कुल्‍सी पुइबा ताम वश्‍ती ग्‍लेस्‍यासे आङ्‌यान्‍बासे लमा थेदा ठिम अन्‍छार खाह्रङ्‌बा व्‍यवहार लतोःला? ठिमरी तिग भ्रिबा मुला?”

१६ जमाहेन्‍से ममूकानसे सिपाहीगदेला हाकिमगदेदेन ग्‍लेला ओन्‍छाङ्‌री चुह्रङ् भिसी पाङ्‌जी, “वश्‍ती ग्‍लेस्‍यासे ग्‍लेला जे मान आथान्‍बा आहिन। तर अहासूरस ग्‍लेसे शासन लबा जम्‍मान अञ्‍चल अञ्‍चलरी शासन लबा म्‍हिगदेदेन जम्‍मान म्‍हिगदेला मान आथान्‍नी।

१७ जम्‍मान म्रिङ्‌म्‍हेमेगदेसे ग्‍लेस्‍यासे लबा चु गेला बारेरी था याङ्‌माहेन्‍से थेनीगदेसे ह्राङ ह्राङला ह्रेम्‍बोदा मान आल। ओच्‍छे थेनीगदेसे चुह्रङ् भिसी पाङ्‌ला, ‘अहासूरस ग्‍लेसे वश्‍ती ग्‍लेस्‍यादा ह्राङ मुबा ग्‍लारी भउ भिसी कुल्‍मुबा। तर थे आफेप्‍खनी।’

१८ फारसीदेन मादीला सिपाहीगदेला हाकिमगदेला म्रिङगदेसे ग्‍लेस्‍याला व्‍यवहार थेःमाहेन्‍से तिनीला चु ताम लला। जमाहेन्‍से जम्‍मासेन मान आल ओच्‍छे ज्‍यबा बानीबेहोर म्‍हसी निला।

१९ “चुदे ह्राङदा ज्‍यबा छोर्सम ‘दोःसी वश्‍ती खाइमै अहासूरसला ओन्‍छाङ्‌री आखगै’ भिसी ह्राङसे ग्‍लेला ठिम अन्‍छार समाचार गिक तेःगो, ओच्‍छे थे ताम फारसीदेन मादीला म्‍हिगदेला ठिमरी खाइमै आम्‍हबा हिसाबसे भ्रिउ। ओच्‍छे ग्‍लेसे वश्‍ती ग्‍लेस्‍याला साटोरी थे भन्‍दा अझै ज्‍यबा म्रिङकोलादा ग्‍लेस्‍या स्‍होउ।

२० ग्‍लेखाङ्‌ग्‍याम तेःबा चु समाचार य्‍हुल्‍सा नाङ्‌नोन थेःमाहेन्‍से प्राङ्‌बो फ्‍युक्‍पो जम्‍मान म्रिङ्‌म्‍हेमेगदेसे ह्राङ ह्राङला ह्रेम्‍बोदा मान लला।”

२१ ममूकानसे पिन्‍बा सल्‍लाह ग्‍लेखाङ्‌री गे लबा जम्‍मान म्‍हिगदेदा सेम निजी। ओच्‍छे ग्‍लेसेनोन थेसे पाङ्‌बा ताम अन्‍छार लजी।

२२ जमाहेन्‍से जम्‍मान म्‍हि ह्राङला दिमला दोप्‍ता दोःसी ह्राङ ह्राङला म्‍हेमेथोरी अधिकार लगै भिसी य्‍हुल्‍सा नाङ्‌लान जम्‍मान अञ्‍चलरी ह्राङ ह्राङला हिगी अन्‍छार ओच्‍छे जम्‍मान य्‍हुल य्‍हुल्‍ला म्‍हिगदेदा ह्राङ ह्राङलान ग्‍योइरी चिट्ठी भ्रिसी पुइजी।

† 

१:१ कूश चा दन्‍देला इथियोपिया य्‍हुल्‍सा हिन्‍ना।

एस्‍तरदा ग्‍लेस्‍या स्‍होबा

२

उदी दिङ लिच्‍छा बोमो म्‍हमाहेन्‍से अहासूरस ग्‍लेसे वश्‍ती ग्‍लेस्‍यादेन थेसे लबा गे ओच्‍छे थेला बिरोधरी ह्राङसे तेःबा समाचार ढन्‍जी।

२ थेतबासेलमा ग्‍लेला ह्राङलान गे लबा म्‍हिगदेसे ग्‍लेदा चुह्रङ् भिसी पाङ्‌जी, “दाहेन्‍से ह्राङला लागिरी जेःबा जेःबा कन्‍ये-केटीगदे म्‍हाइगो।

३ ह्राङसे ह्राङला य्‍हुल्‍साला जम्‍मान अञ्‍चलगदेग्‍याम जेःबा जेःबा कन्‍ये-केटीगदेदा शूशन ग्‍ले य्‍हुलरी मुबा म्रिङ्‌म्‍हेमेगदेदा थान्‍बा दिमरी भबाला लागिरी घ्रेन घ्रेन म्‍हिगदेदा जिम्‍मा पिन्‍गो। ओच्‍छे थेनीगदेदा ग्‍लेला म्रिङ्‌म्‍हेमेगदेदा च्‍याबा नपुंसक हेगेला जिम्‍मारी पिन्‍गो। थेसे थेनीगदेदा ज्‍योबारी तोःबा स्‍हेगदे पिन्‍गै।

४ थे म्रिङकोलागदे न्‍हङ्‌री ह्राङदा खजिबा सेम निला थेनोन म्रिङकोलादा वश्‍तीला साटोरी ग्‍लेस्‍या स्‍होउ।” ग्‍लेदा चु ताम सेम निजी। ओच्‍छे थेसे थेह्रङ्‌नोन लजी।

५ शूशन शहररी मोर्दकै मिन लबा यहूदी गिक मुबा। थे बेन्‍यामीन वंशला कीशला छुया, शिमीला छाया ओच्‍छे याईरला झा मुबा। थेला म्‍हेमे कीशदा

६ बेबिलोनना ग्‍ले नबूकदनेसरसे यरूशलेमग्‍याम यहूदाला ग्‍ले यहोयाकीनदेन छ्‌यामनोन चुङ्‌सी भोर्बा मुबा।

७ मोर्दकैसे ह्राङला अगुला झामे हदस्‍सा अथवा एस्‍तरदा ह्राङलान झामे स्‍होसी थान्‍मुबा। थेला आबा आमा आरेमुबा। थे ल्‍हानान जेःबा मुबा। थेला आबा आमा सिमाहेन्‍से मोर्दकैसे थेदा ह्राङलान झामे ह्रङ् लसी न्‍हमुबा।

८ ग्‍लेसे सुङ्‌बा समाचार थेःमाहेन्‍से ल्‍हानान म्रिङकोलागदेदा हेगेला जिम्‍मारी पिन्‍बाला लागिरी शूशन शहररी भजी। जमाहेन्‍से एस्‍तरदाएनोन थेनोन हेगेला जिम्‍मारी पिन्‍बाला लागिरी ग्‍लेखाङ्‌री भोर्जी।

९ एस्‍तरदा म्राङ्‌माहेन्‍से थे नपुंसक ताङ्‌जी, ओच्‍छे थेसे एस्‍तरदा अर्गुदा भन्‍दा दया लजी। थेसे एस्‍तरला लागिरी ताङ्‌सी ताङ्‌सी तुरून्‍तन ज्‍योबारी तोबा स्‍हेगदेदेन ज्‍यबा ज्‍यबा चबा स्‍हेगदे छुट्टोन ढिक्‍ना लजी। जमाहेन्‍से एस्‍तरदा ह्रो लबारी ग्‍लेखाङ्‌ग्‍याम गोर निस म्रिङकोलागदे धम्‍सी पुइजी। ओच्‍छे म्रिङ्‌म्‍हेमेगदे चिबा दिमरी थेदेन थेदा ह्रो लबा म्रिङ्‌म्‍हेमेगदेदा अर्गुदा भन्‍दा ज्‍यना लसी थान्‍जी।

१० एस्‍तरसे ह्राङला वंशदेन य्‍हुल्‍ला बारेरी खालैदान पाङ्‌बा आरेमुबा। तिग्‍दा भिसम मोर्दकैसे थेदा ह्राङला वंशदेन य्‍हुल्‍ला बारेरी खालैदा आपाङ्‌गो भिसी पाङ्‌बा मुबा।

११ एस्‍तरदा खाह्रङ्‌बा मुला भिसी च्‍याबाला लागिरी मोर्दकै धिनना धिननोन म्रिङ्‌म्‍हेमेगदे चिबा दिमला ख्राङ्‌गाग्‍याम निमुबा।

१२ म्रिङकोलागदे ग्‍ले मुबा ग्‍लारी निबा भन्‍दा ङाच्‍छा ल ढुधोना ज्‍यबा बास्‍ना खबा छ्‌युगु ओच्‍छे ल ढुधोना अत्तरदेन ज्‍योबारी तोःबा स्‍हेगदे फोर्बा क्‍वान्‍बा लसी तिदिङ तमाहेन्‍से जे अहासूरस ग्‍ले मुबा ग्‍लारी म्रिङकोलागदे पालो पालो लसी निम्‍याङ्‌मुबा।

१३ म्रिङकोलागदे ह्राङ चिबा दिमग्‍याम ग्‍ले मुबा ग्‍लारी निमा थेसे ह्रीबा जुननोन स्‍हे भोर्पुङ्‌मुबा।

१४ ङ्‌यसे थे ग्‍ले चिबा दिम न्‍हङ्‌री निमुबा ओच्‍छे स्‍य्‍होरी चा ग्‍लेला च्‍याङ्‌बास्‍यागदेदा च्‍याबा शाश्‍गज नपुंसकला तहरी चिबारी म्रिङ्‌म्‍हेमेगदे चिबा दिमला अर्गु कोठारी निमुबा। ग्‍लेसे सेम निसी थेला मिन थासी आङ्‌योइदेधोना थे दोःसी ग्‍ले मुबा ग्‍लारी निआम्‍याङ्‌मुबा।

१५ मोर्दकैसे ह्राङलान झामे स्‍होसी थान्‍बा थेला अगु अबीहेलला झामे एस्‍तरला ग्‍ले मुबा ग्‍लारी निबा पालो खजी। जमाहेन्‍से एस्‍तरसे म्रिङकोलागदे च्‍याबारी जिम्‍मा याङ्‌बा नपुंसक हेगेसे पिन्‍बा सल्‍लाह अन्‍छार बाहेक अर्गु तिगै स्‍हे आभोर्नी। एस्‍तरदा म्राङ्‌बागदे जम्‍मादान एस्‍तर सेम निजी।

१६ अहासूरस ग्‍लेसे शासन लसी निस दिङसे ल च्‍युइ तमा अथवा तेबेत भिबा लरी एस्‍तरदा अहासूरस ग्‍ले मुबा ग्‍लारी भोर्जी।

१७ अर्गु म्रिङकोलागदेदा भन्‍दा ग्‍लेसे एस्‍तरदा सेमहेन्‍सेन माया लजी। तिग्‍दा भिसम ग्‍लेदा स्‍य्‍हान्‍दोगदे भन्‍दा एस्‍तरनोन सेम निजी। जमाहेन्‍से ग्‍लेसे वश्‍तीला ग्‍लारी एस्‍तरदा शिरपेच कूसी ग्‍लेस्‍या स्‍होजी।

१८ जमाहेन्‍से ग्‍लेसे ग्‍लेखाङ्‌री गे लबा म्‍हिगदेदेन सिपाहीगदेला हाकिमगदेदा ङ्‌योइसी एस्‍तरदा मान लबारी घ्रेन भोज पिन्‍जी। ओच्‍छे थेसे अञ्‍चल अञ्‍चलरी विदा पिन्‍सी ल्‍हानान उपहारगदे पिन्‍जी।

मोर्दकैसे ग्‍लेला ज्‍यान जोगब लबा

१९ न्‍हीरेमला पालरी म्रिङकोलागदे ह्रुप लबा धुइरी मोर्दकै ग्‍लेखाङ्‌ला मूल म्रापरी राप्‍सी चिबा मुबा। थे चा ग्‍लेखाङ्‌ला पाले मुबा।

२० मोर्दकैसे कुल्‍बा अन्‍छार थेसे ह्राङला म्‍हेमेदेन वंशला बारेरी खालैदान आपाङ्‌नी। एस्‍तर मोर्दकैदेन छ्‌याम चिबा धुइरी मोर्दकैसे थेदा कुल्‍बा अन्‍छारनोन थेसे लजी।

२१ तिरेकुनु मोर्दाकै ग्‍लेखाङ्‌ला मूल म्रापरी पाले चिबा धुइरी अर्गु पाले न्‍ही बिग्‍थानादेन तेरेशसे ग्‍लेदा सेम आनिना ग्‍लेदा साइबारी छ्‌याइबा ताम मोर्दकैसे था याङ्‌जी।

२२ थे ताम मोर्दकैसे एस्‍तर ग्‍लेस्‍यादा पाङ्‌जी। जमाहेन्‍से एस्‍तर ग्‍लेस्‍यासेनोन चु ताम ङादा मोर्दकैसे पाङ्‌बा हिन्‍ना भिसी ग्‍लेदा पाङ्‌सी पिन्‍जी।

२३ थे ताम हिन्‍ना कि आहिन भिसी ङ्‌योइबा छार्बा लमा हिन्‍नान चिम भिसी था याङ्‌माहेन्‍से थे म्‍हि न्‍हीदा ग्‍लेसे सिङरी च्‍योसी साइजी। ओच्‍छे चु जम्‍मान ताम ग्‍लेलान ओन्‍छाङ् काइरनरी भ्रिजी।

हामानसे यहूदीगदेदा साइबारी जाल लबा

३

उदि दिङ लिच्‍छा अहासूरस ग्‍लेसे अगागी हम्‍मदाताला झा हामानना पद बढब लसी थेदेन छ्‌यामनोन गे लबा जम्‍मान ह्रोदा भन्‍दा थेदा घ्रेन स्‍होसी घ्रेन पदरी थान्‍जी।

२ थेतबासेलमा ग्‍लेखाङ्‌ला म्रापरी चिबा पालेगदे जम्‍मासेन ग्‍लेसे कुल्‍बा अन्‍छार हामानदा फ्‍या लमुबा। तर मोर्दकैसे चा हामानदा फ्‍या आलमुबा।

३ तिरेम मोर्दकैदा ग्‍लेखाङ्‌ला म्रापरी पाले चिबागदेसे “ह्राङसे ग्‍लेसे कुल्‍बा ताम तिग्‍दा आङ्‌यान्‍बा?” भिसी ङ्‌योइजी।

४ थेनीगदेसे मोर्दकैदा धिनना धिननोन चु ताम जे ङ्‌योइमुबा। तर थेसे थेनीगदेला तामदा वास्‍तान आलमुबा। मोर्दकैसे थेनीगदेदा “ङा यहूदी हिन्‍ना” भिसी पाङ्‌बासे लमा थेनीगदेसे मोर्दकैला चु ताम हामानसे नाखम्‍बा चिम कि आखम्‍बा चिम भिसी हामानदा पाङ्‌जी।

५ मोर्दकैसे ह्राङदा फ्‍या लसी मान आलबा म्राङ्‌सी हामान बोमोसे मे दोजी।

६ हामानसे मोर्दकै खजिबा य्‍हुल्‍ला चिम भिसी था याङ्‌माहेन्‍से थेसे मोर्दकैदा जे या झाङ्‌बा सेम आलनी। ओच्‍छे अहासूरस ग्‍लेसे शासन लबा य्‍हुल्‍सा नाङ्‌लान जम्‍मान यहूदीगदेदेन मोर्दकै ओच्‍छे थेला जम्‍मान य्‍हुल्‍दा नाश लबा ग्‍याम म्‍हाइजी।

७ अहासूरस ग्‍लेसे शासन लबा च्‍युक न्‍ही दिङ तमाकुनु अथवा नीसान भिबा लरी हामाननान ओन्‍छाङ्‌री धिनदेन ल तोगब लबाला लागिरी थेनीगदेसे चिट्ठा युजी। थेनीगदेसे थे चिट्ठादा “पूर” भिमुबा। थेनीगदेसे युबा चिट्ठा च्‍युक न्‍ही ल अथवा अदार भिबा लरी थोन्‍जी।

८ जमाहेन्‍से हामानसे अहासूरस ग्‍लेदा चुह्रङ् भिसी पाङ्‌जी, “ह्राङला य्‍हुल्‍साला जम्‍मान अञ्‍चलरी ल्‍हानान म्‍हिगदेला गुङ्‌री ल्‍हेबान निबा य्‍हुल गिक मुला। थे म्‍हिगदे छुट्टोन चिमुला। ओच्‍छे थेनीगदेला रिमठिमएनोन अर्गु जम्‍मान य्‍हुल्‍ला भन्‍दा बेग्‍लै मुला। थेनीगदे ह्राङसे स्‍होबा ठिम अन्‍छारएनोन आभ्रमुला। थेतबासेलमा ह्राङसे थेह्रङ्‌बा म्‍हिगदेदा दया लबा चा ठीक आहिन।

९ चुदे ह्राङदा थेनीगदेदा नाश लबा सेम मुसम थेनीगदेदा नाश लबाला लागिरी ह्राङसे कुल्‍बा ताम भ्रिसीन तेःगो। चु गे लबा म्‍हिगदेला लागिरी ङाइ ग्‍लेला ढुकुटीरी लाख सोम किलो म्‍हुइ थान्‍ना।”

१० जमाहेन्‍से ग्‍लेसे ह्राङला छाप मुबा च्‍याप स्‍युसी यहूदीगदेला शत्रु अगागी हम्‍मदाताला झा हामानदा पिन्‍जी।

११ ग्‍लेसे थेदा चुह्रङ् भिसी सुङ्‌जी, “थे म्‍हुइ एदेन छ्‌यामनोन थान्‍गो। ओच्‍छे थे म्‍हिगदेदा तिग लाइ म्‍हन्‍बा एसे थेनोन लउ।”

१२ जमाहेन्‍से शुरूला लला च्‍युक सोम धिनकुनु ग्‍लेला सचिवगदेदा ङ्‌योइजी। ओच्‍छे हामानसे कुल्‍बा अन्‍छार अहासूरस ग्‍लेसे शासन लबा अञ्‍चलला मूल म्‍हिगदेदेन अर्गु अर्गु अञ्‍चलरी शासन लबा म्‍हिगदेदा ओच्‍छे ग्‍लेखाङ्‌री गे लबा य्‍हुल य्‍हुल्‍ला म्‍हिगदेदा ग्‍लेसे कुल्‍बा ताम भ्रिसी पुइजी। थे ताम जम्‍मान अञ्‍चलरी थेनीगदेलान हिगीदेन जम्‍मान य्‍हुल्‍दा थेनीगदेलान ग्‍योइरी भ्रिसी पुइजी। थे ताम अहासूरस ग्‍लेला मिनरी तेःसी ग्‍लेलान छाप ठोक्‍बा मुबा।

१३ चुह्रङ् लसी अदार भिबा लला च्‍युक सोम धिनकुनु खेप्‍बा खुइ, भ्‍योन, म्रिङ्‌म्‍हेमेदेन कोलागदे जम्‍मान यहूदीगदेदा साइसी थेनीगदेला मिननोन म्‍हना लबा ओच्‍छे थेनीगदेला धन सम्‍पत्ति ब्‍यन्‍गो भिसी कुल्‍बा समाचार ग्‍लेला दूतगदेदा पिन्‍सी य्‍हुल्‍साला अञ्‍चल अञ्‍चलरी पुइजी।

१४ थे धिनकुनुला लागिरी जम्‍मादान तयार तउ भिसी भ्रिसी कुल्‍बा थे समाचारला नकल तेःसी अञ्‍चल अञ्‍चलला जम्‍मान म्‍हिगदेदा थेःना लतोःबा मुबा।

१५ ग्‍लेसे कुल्‍माहेन्‍से ग्‍लेला थे दूतगदेदा योना भन्‍दा योना पुइजी। चु समाचार शूशन शहररीनोन थेःजी। जमाहेन्‍से ग्‍लेदेन हामान चा अङ्‌गुरला निङ्‌गु थुङ्‌बारी छ्‌याइजी। तर शूशन शहररी चा हल्‍ली खल्‍ली तजी।

मोर्दकैसे एस्‍तरदेन छ्‌याम गुहार ह्रीबा

४

चु जम्‍मान ताम थेःसी मोर्दकैसे ह्राङला क्‍वान ढेजी, ओच्‍छे मेफ्रा फोर्सी बोरा क्‍वान्‍सी क्राबा क्रिङ्‌बा लबान शहर नाङ्‌नोन निजी।

२ तर थे ग्‍लेखाङ्‌ला मूल म्रापधोना जे निजी। तिग्‍दा भिसम बोराला क्‍वान क्‍वान्‍बा खजिबै म्‍हि ग्‍लेखाङ् न्‍हङ्‌री वाङ्आम्‍याङ्‌मुबा।

३ ग्‍लेसे कुल्‍बा तामदेन समाचार दोबा जम्‍मान अञ्‍चलला यहूदीगदेसे फोइथान चिसी प्रार्थना लजी। ओच्‍छे थेनीगदेदा ल्‍हानान दुख तसी क्राबा क्रिङ्‌बादेन सुर्दा लजी। थेनीगदे न्‍हङ्‌ला ल्‍हानान म्‍हिगदे बोराला क्‍वान क्‍वान्‍सी मेफ्रारी चिजी।

४ जमाहेन्‍से घ्‍याबास्‍यादेन नपुंसकगदे खसी चु ताम एस्‍तर ग्‍लेस्‍यादा पाङ्‌जी। चु ताम थेःसी ग्‍लेस्‍यादा ल्‍हानान दुख ङ्‌हम्‍जी। बोरा स्‍युसी क्‍वान क्‍वान्‍गो भिसी ग्‍लेस्‍यासे मोर्दकैला लागिरी क्‍वान पिन्‍सी पुइजी। तर मोर्दकैसे थे क्‍वान क्‍वान्‍बारी आङ्‌यान्‍नी।

५ जमाहेन्‍से एस्‍तर ग्‍लेस्‍यासे ह्राङला गे लबारी चिबा नपुंसक हताकदा ङ्‌योइसी मोर्दकैदा तिग दुख तसी चुह्रङ् लजीम थेदा ङ्‌योइगो भिसी कुल्‍सी पुइजी।

६ जमाहेन्‍से हताक ग्‍लेखाङ्‌ला ङाच्‍छापट्टि मुबा शहरला खाली ग्‍लारी मोर्दकैदा स्‍याप्‍बारी निजी।

७ मोर्दकैसे ह्राङदा तिग तिग तबा मुला थे जम्‍मान तामदेन यहूदीगदेदा साइबारी हामानसे ग्‍लेला ढुकुटीरी गादे टाङ्‌गा थान्‍ना भिसी कबुल लबा मुबा थे जम्‍मान ताम हताकदा पाङ्‌जी।

८ ओच्‍छे मोर्दकैसे थे जम्‍मान तामला बारेरी एस्‍तर ग्‍लेस्‍यादा पाङ्‌सी पिन्‍गो। जमाहेन्‍से थेसे ग्‍लेग्‍याम दया याङ्‌सी ह्राङला य्‍हुल्‍ला म्‍हिगदेदा जोगब लबारी ग्‍लेदेन छ्‌याम बिन्‍ती लगै। ग्‍लेसे यहूदीगदेदा नाश लबारी कुल्‍सी स्‍होबा ठिमला नकलएनोन एस्‍तर ग्‍लेस्‍यादा उन्‍गो भिसी हताकदा पिन्‍सी पुइजी।

९ जमाहेन्‍से हताक एस्‍तर मुबा ग्‍लारी निसी मोर्दकैसे पाङ्‌बा जम्‍मान ताम पाङ्‌सी पिन्‍जी।

१० ओच्‍छे दोःसी ग्‍लेस्‍यासे हताकदा चुह्रङ् भिसी समाचार पुइजी,

११ “ग्‍लेला सिपाहीगदेला जम्‍मान हाकिमगदेदेन अञ्‍चल अञ्‍चलला जम्‍मान म्‍हिगदेदा चु ताम थानोन मुला, चुदे खालै ह्रेम्‍फेबे अथवा म्रिङ्‌म्‍हेमेदा ग्‍लेसे आङ्‌योइदेधोना ग्‍ले धन्‍छ्‌याबा ग्‍लेखाङ्‌ला जम्‍मान भन्‍दा न्‍हङ्‌ला कोठारी निजी भिसम थेला लागिरी चु ठिम गिक जे मुला, थे धुइरी ग्‍लेसे ह्राङला म्‍हारला कडी आस्‍योङ्‌नी भिसम थेदा साइला। ओच्‍छे म्‍हारला कडी स्‍योङ्‌जी भिसम जे थे म्‍हि सोला। ङा ह्राङएनोन ग्‍ले मुबा ग्‍लारी निआम्‍याङ्‌बा बोगल गिकसे च्‍युइ धिन तबा मुला।”

१२ एस्‍तरसे पाङ्‌बा ताम मोर्दकैदा थेःना लमाहेन्‍से,

१३ मोर्दकैसे एस्‍तरदा चुह्रङ् भिसी समाचार पुइजी, “एसे चुह्रङ् आम्‍हन्‍गो, ए ग्‍लेखाङ्‌री मुबासे लमा जम्‍मान यहूदीगदे न्‍हङ्‌री ए जे सोला।

१४ चुह्रङ्‌बा धुइरीनोन ए कुटिसीन चिजी भिसम यहूदीगदेदा चु दुखग्‍याम स्‍य्‍हान्‍दोसेन फेबारी ह्रो लला। तर एदेन एला आखेम्‍हेमेला वंश चा नाश तला। न्‍ह चुह्रङ्‌बान धुइला लागिरी ए ग्‍लेस्‍या दोबा हिन्‍ना वा?”

१५ जमाहेन्‍से एस्‍तरसे मोर्दकैदा चुह्रङ्‌बा जोहाब पिन्‍सी पुइजी,

१६ “शूशन शहररी फेप्‍सी स्‍याप्‍तेबा जम्‍मान यहूदीगदेदा ङाला लागिरी फोइथान चिसी प्रार्थना लबारी पोब लउ। धिन सोम म्‍हुन सोमधोना चबा थुङ्‌बा तिगै आलउ। ह्राङनी ह्रङ्‌नोन लसी ङादेन ङाला घ्‍याबास्‍यागदेएनोन फोइथाननोन चिसी प्रार्थना लला। जमाहेन्‍से ठिमला बिरोधरी तसै ङा ग्‍ले मुबा ग्‍लारी निला। चुदे ङा सिसै सिगै।”

१७ जमाहेन्‍से मोर्दकै निसी एस्‍तरसे कुल्‍बा अन्‍छारनोन लजी।

एस्‍तरसे ग्‍लेदेन छ्‌याम बिन्‍ती लबा

५

सोमरेलाकुनु एस्‍तरसे ग्‍लेस्‍या ठिरी चिबा धुइरी क्‍वान्‍बा क्‍वान क्‍वान्‍सी ग्‍लेखाङ्‌ला न्‍हङ्‌पट्टिला ख्राङ्‌गारी राप्‍सी चिजी। थे धुइरी ग्‍ले चा मूल म्रापपट्टि दोःसी ठिरी धन्‍छ्‌याबा मुबा।

२ एस्‍तर ग्‍लेस्‍या ख्राङ्‌गारी राप्‍सी चिबा म्राङ्‌सी दया लसी ग्‍लेसे ह्राङदेन छ्‌याम मुबा म्‍हारला कडी थेपट्टि स्‍योङ्‌जी। जमाहेन्‍से तोर निसी एस्‍तर ग्‍लेस्‍यासे म्‍हारला कडीला जोरी थुर्जी।

३ ग्‍लेसे थेदा चुह्रङ् भिसी पाङ्‌जी, “एस्‍तर ग्‍लेस्‍या, एदा तिग तोःजी? एसे जुन स्‍हे ह्रीसै ह्रीगो, ङाइ एदा ङाला गङ्‌सल य्‍हुल्‍सान तोःसै पिन्‍ना।”

४ जमाहेन्‍से एस्‍तरसे ग्‍लेदा चुह्रङ् भिसी पाङ्‌जी, “ङाला ग्‍ले, ह्राङदा ज्‍यबा छोर्सम ङाइ ह्राङला लागिरी स्‍होबा भोजरी तिनी हामानदेन छ्‌याम फेप्‍खउ।”

५ एस्‍तरदा ताङ्‌ना लबारी ग्‍लेसे तुरून्‍तन हामानदा ङ्‌योइसी भउ भिसी कुल्‍जी। जमाहेन्‍से ग्‍लेदेन हामान एस्‍तरसे स्‍होबा भोजरी निजी।

६ अङ्‌गुरला निङ्‌गु थुङ्‌बान ग्‍लेसे एस्‍तरदा दोःसी चुह्रङ् भिसी पाङ्‌जी, “एसे लबारी छ्‌याइबा बिन्‍ती तिग हिन्‍ना? ओच्‍छे एला लागिरी ङाइ तिग लउ भिबा एला सेम मुला? ङादा पाङ्‌गो, ङाइ ङाला गङ्‌सल य्‍हुल्‍सा तसै पिन्‍ना।”

७ जमाहेन्‍से एस्‍तरसे चुह्रङ् भिसी जोहाब पिन्‍जी, “ङाला तामदेन बिन्‍ती चुनोन हिन्‍ना,

८ चुदे ङाइ ह्राङग्‍याम दया याङ्‌बा मुसम, ओच्‍छे चुदे ङाइ ह्रीबा स्‍हे पिन्‍बारीदेन ङाइ लबा बिन्‍ती पूरा लबारी ग्‍लेदा ज्‍यबा छोर्सम न्‍हाङ्‌गरएनोन ङाइ स्‍होबा भोजरी ह्राङदेन हामान फेप्‍खउ। ङाइ ङाला ताम ग्‍लेदा न्‍हाङ्‌गरनोन पाङ्‌ला।”

मोर्दकै म्राङ्‌सी हामानदा बोमो रेःबा

९ थे धिनकुनु हामान सेम सेमरी ल्‍हानान ताङ्‌सी निजी। तर थेसे मोर्दकैदा ग्‍लेला मूल म्रापरी म्राङ्‌जी। तर मोर्दकैसे ह्राङदा मान आलबादेन आलोङ्‌ना चिबा म्राङ्‌जी, जमाहेन्‍से हामान बोमोसे मे दोजी।

१० तर थे ह्राङला सेम नासी दिमरी निजी। जमाहेन्‍से थेसे ह्राङला ह्रोगदेदेन ह्राङला म्रिङ जेरेशदा ङ्‌योइबारी पुइजी, ओच्‍छे थेसे थेनीगदेदा ह्राङला धन सम्‍पत्तिदेन झागदे ल्‍हानान मुला भिसी धाक उन्‍जी,

११ ओच्‍छे ग्‍लेसे थेदा घ्रेन पद पिन्‍सी ग्‍लेखाङ्‌री गे लबा स्‍य्‍हान्‍दो म्‍हिगदेदेन सिपाहीगदेला हाकिमगदेदा भन्‍दा ह्राङदा ल्‍हानान मान लबा ताम पाङ्‌जी।

१२ हामानसे अझै चुह्रङ् भिसी पाङ्‌जी, “होदे जे आहिन, तर एस्‍तर ग्‍लेस्‍यासे स्‍होबा भोजरी ग्‍लेदेन छ्‌याम निबारी ग्‍लेस्‍यासे ङादा जे निम्‍तो पिन्‍जी। ओच्‍छे न्‍हङ्‌गारएनोन ग्‍लेदेन छ्‌याम निबारी ङादा निम्‍तो पिन्‍बा मुला।

१३ तसैनोन थे यहूदी मोर्दकैदा ग्‍लेखाङ्‌ला मूल म्रापरी चिबा म्राङ्‌सी चु जम्‍मान लमाएनोन ङादा सन्‍तोक तबा आरे।”

१४ जमाहेन्‍से थेला म्रिङ जेरेशदेन थेला जम्‍मान ह्रोगदेसे थेदा चुह्रङ् भिसी पाङ्‌जी, “च्‍योसी साइबाला लागिरी बोगल न्‍हीसे क्रु च्‍युइ नोबा सिङ गिक क्‍यागो। ओच्‍छे थेनोन सिङरी मोर्दकैदा च्‍योसी साइबाला लागिरी न्‍हङ्‌गार स्‍य्‍होरी ग्‍लेदेन छ्‌याम बिन्‍ती लउ। जमाहेन्‍से ताङ्‌सी ताङ्‌सी ग्‍लेदेन छ्‌याम भोज सोल्‍बारी फेप्‍गो।” चु ताम हामानदा ल्‍हानान सेम निजी। जमाहेन्‍से च्‍योसी साइबाला लागिरी थेसे सिङ क्‍यापुङ्‌जी।

ग्‍लेसे मोर्दकैदा मान लबा

६

थेकुनु म्‍हुनङ् ग्‍लेदा म्‍हेर्बान आखनी। थेतबासेलमा ग्‍लेसे ह्राङला गे लबागदेदा ह्राङसे शासन लबा धुइरी तिग तिग लबा मुबा थे ताम भ्रिसी थान्‍बा काइरनना किताब भसी पढब लउ भिसी कुल्‍जी। ओच्‍छे थेनीगदेसे थे किताब पढब लसी ग्‍लेदा थेःना लजी।

२ थे किताबरी ग्‍लेखाङ्‌ला मूल म्रापरी चिबा अर्गु पाले न्‍ही बिग्‍थानादेन तेरेशसे अहासूरस ग्‍लेदा साइबारी म्‍हाइबा ताम मोर्दकैसे था याङ्‌सी पाङ्‌सी पिन्‍बा ताम भ्रिबा मुबा।

३ जमाहेन्‍से ग्‍लेसे चुह्रङ् भिसी ङ्‌योइजी, “चुला लागिरी मोर्दकैदा तिगै इनाम अथवा पद पिन्‍जी?”

थेरी मुबा ग्‍लेला गे लबा म्‍हिगदेसे “मोर्दकैदा मी तिगै पिन्‍बा आरे” भिसी पाङ्‌जी।

४ हामानएनोन मोर्दकैदा च्‍योसी साइबाला लागिरी सिङ क्‍यासी ग्‍लेदेन छ्‌याम बिन्‍ती लबारी भिसी भर्खर जे ग्‍लेखाङ्‌ला ख्राङ्‌गारी दोखबा मुबा। थेनोन धुइरी ग्‍लेसे चुह्रङ् भिसी ङ्‌योइजी, “थेरी ख्राङ्‌गारी खला मुला?”

५ ग्‍लेला गे लबागदेसे चुह्रङ् भिसी जोहाब पिन्‍जी, “ख्राङ्‌गारी हामान राप्‍सी चिबा मुला।” जमाहेन्‍से ग्‍लेसे थेदा न्‍हङ्‌री भसी खउ भिसी कुल्‍जी।

६ हामान न्‍हङ्‌री खमाहेन्‍से ग्‍लेसे थेदा चुह्रङ् भिसी ङ्‌योइजी, “ग्‍ले ह्राङसेन मान लबारी म्‍हाइबा म्‍हिदा तिग लतोःला?”

हामानसे सेम सेमरी चुह्रङ् भिसी म्‍हन्‍जी, “ङा बाहेक स्‍य्‍हान्‍दो खाल्‍दा ग्‍लेसे मान लबारी म्‍हाइजी तला?”

७ थेतबासेलमा थेसे ग्‍लेदा चुह्रङ् भिसी पाङ्‌जी, “जुन म्‍हिदा ग्‍लेसे मान लबारी छ्‌याइबा मुला,

८ थे म्‍हिला लागिरी ग्‍ले ह्राङसेन क्‍वान्‍बा क्‍वानदेन थोबोरी ग्‍लेला चिनु थान्‍बा ग्‍ले ह्राङनोन क्रेबा ता भगै।

९ थे क्‍वानदेन ता ग्‍लेला गे लबा मूल म्‍हिगदे न्‍हङ्‌ला जम्‍मान भन्‍दा मान याङ्‌बा गिकदा जिम्‍मा पिन्‍गै। ओच्‍छे थेसे ग्‍लेसे मान लबारी म्‍हाइबा म्‍हिदा क्‍वान्‍सी पिन्‍गै। ओच्‍छे थेदा ताथोरी क्रेपुङ्‌जी शहर शहररी भोर्बा धुइरी थेसे क्रिङ्‌बान चुह्रङ् भिसी पाङ्‌गै, ‘ग्‍लेसे मान लबारी म्‍हाइबा म्‍हिला लागिरी तिग लबा मुला, थे च्‍यागो।’”

१० जमाहेन्‍से ग्‍लेसे हामानदा चुह्रङ् भिसी पाङ्‌जी, “थेह्रङ् भिसम तुरून्‍तन निसी एसे पाङ्‌बा ह्रङ्‌बान क्‍वानदेन ता भउ। ओच्‍छे ग्‍लेखाङ्‌ला मूल म्रापरी चिबा यहूदी मोर्दकैदा थेह्रङ्‌नोन लउ। एसे पाङ्‌बा स्‍हेगदे न्‍हङ्‌ला गिकएनोन छुट्‌याब आतगै।”

११ थेतबासेलमा हामानसे थे क्‍वान मोर्दकैदा क्‍वान्‍सी पिन्‍जी, ओच्‍छे थेदा ता थोरी थान्‍सी शहर शहररी भोर्बान चुह्रङ् भिसी क्रिङ्‌जी, “ग्‍ले ताङ्‌सी मान लबारी म्‍हाइबा म्‍हिदा तिग लबा मुला, थे च्‍यागो।”

१२ जमाहेन्‍से मोर्दकै दोःसी ह्राङला गे लबारी ग्‍लेखाङ्‌ला मूल म्रापरी खजी। तर हामान चा ह्राङला ली घप्‍सी ल्‍हानान दुख ङ्‌हम्‍सी हतार हतार ह्राङला दिमरी निजी।

१३ थेसे ह्राङथोरी तबा जम्‍मान ताम ह्राङला म्रिङ जेरेशदेन ह्राङला ह्रोगदेदा पाङ्‌जी।

थेदा सल्‍लाह पिन्‍बा ह्रोगदेदेन थेला म्रिङसे चुह्रङ् भिसी पाङ्‌जी, “चुदे मोर्दकै यहूदी य्‍हुल्‍ला हिन्‍बा हिन्‍सम थेला ओन्‍छाङ्‌री ह्राङ नाश तबारी छ्‌याइबा मुला। थेला बिरोधरी ह्राङसे तिगै लबारी आखम। ह्राङ पक्‍कान नाश तनोन तला।”

१४ हामानदेन छ्‌याम थेनीगदे ताम लबान लबा धुइरी ग्‍लेला गे लबा नपुंसकगदे दोखजी, ओच्‍छे थेदा एस्‍तर ग्‍लेस्‍यासे स्‍होबा भोजरी तुरून्‍तन भोर्जी।

हामानदा च्‍योसी साइबा

७

जमाहेन्‍से ग्‍लेदेन हामान एस्‍तर ग्‍लेस्‍यासे स्‍होबा भोजरी निजी।

२ थे धिनकुनुएनोन अङ्‌गुरला निङ्‌गु थुङ्‌बान ग्‍लेसे दोःसी चुह्रङ् भिसी ङ्‌योइजी, “एस्‍तर ग्‍लेस्‍या, एसे लबारी छ्‌याइबा बिन्‍ती तिग हिन्‍ना? ओच्‍छे एला लागिरी ङाइ तिग लउ भिबा एला सेम मुला? ङादा पाङ्‌गो, ङाइ ङाला गङ्‌सल य्‍हुल्‍सा तसै पिन्‍ना।”

३ जमाहेन्‍से एस्‍तर ग्‍लेस्‍यासे ग्‍लेदा चुह्रङ् भिसी जोहाब पिन्‍जी, “चुदे ङाइ ग्‍लेग्‍याम दया याङ्‌बा मुसम ङाला ग्‍ले, चुदे ग्‍लेदा ज्‍यबा छोर्सम ङादेन ङाला य्‍हुल्‍ला ज्‍यान जोगब लसी पिन्‍गो। ङाला बिन्‍ती चुनोन हिन्‍ना।

४ तिग्‍दा भिसम ङादेन ङाला य्‍हुल्‍ला म्‍हिगदेदा नाश लबारी, साइबारीदेन मिननोन म्‍हना लबाला लागिरी चूङ्‌बा मुला। चुदे ङनी म्रिङ्‌म्‍हेमेदेन ह्रेम्‍फेबेगदे जम्‍मादान घ्‍याबा स्‍होबारी जे चूङ्‌बा हिन्‍सम ङा कुटिसीन चिसेला मुबा। तिग्‍दा भिसम होदे तामला लागिरी जे ग्‍लेदा दुख पिन्‍बा चा ठीक आहिन।”

५ चु ताम थेःसी अहासूरस ग्‍लेसे एस्‍तर ग्‍लेस्‍यादा चुह्रङ् भिसी पाङ्‌जी, “चुह्रङ्‌बा गे लबारी म्‍हाइबा म्‍हि खाल हिन्‍ना? थे म्‍हि खानङ् मुला?”

६ एस्‍तर ग्‍लेस्‍यासे चुह्रङ् भिसी पाङ्‌जी, “थे नाइबा गे लबा म्‍हि चुनोन हामान हिन्‍ना। थे ङन्‍दा बिरोध लबादेन ङन्‍ना शत्रु हिन्‍ना।”

जमाहेन्‍से ग्‍लेदेन ग्‍लेस्‍याला ओन्‍छाङ्‌री हामान लोङ्‌सी च्‍याबाला च्‍याबान तजी।

७ जमाहेन्‍से ग्‍ले ल्‍हानान बोमो खसी निङ्‌गु थुङ्‌बान ख्‍लासी ग्‍लेखाङ्‌ला बगैँचारी निजी। तर हामानसे चा ग्‍लेसे ङादा पक्‍कान साइबा तजी भिसी सेम सेमरी म्‍हन्‍जी। ओच्‍छे ज्‍यान जोगब लसी पिन्‍गो भिसी एस्‍तर ग्‍लेस्‍यादेन छ्‌याम बिन्‍ती लबाला लागिरी थेरीन चिजी।

८ ग्‍ले बगैँचाग्‍याम भोज लबा कोठारी दोःसी खबा धुइरीन हामान चा एस्‍तर स्‍योन तसी चिबा खाटला ङाम्‍री तङ्‌गलङ् तसी चिबा मुबा।

जमाहेन्‍से ग्‍ले उदेक तबान चुह्रङ् भिसी क्रिङ्‌जी, “तिग ग्‍लेस्‍या चुरी ङादेन छ्‌याम मुबा धुइरीनोन चुसे चुङ्‌बारी म्‍हाइबा?”

ग्‍लेसे चुह्रङ् सुङ्‌मैछ्‌याम थेरी मुबागदेसे हामानना ली घप्‍जी।

९ जमाहेन्‍से ग्‍लेला ङाम्‍रीन राप्‍सी चिबा नपुंसकगदे न्‍हङ्‌ला हर्बोना भिबासे चुह्रङ् भिसी पाङ्‌जी, “ङाला ग्‍ले, हामानसे ह्राङला ज्‍यान जोगब लसी पिन्‍बा मोर्दकैदा च्‍योसी साइबाला लागिरी थेसे ह्राङलान दिमरी बोगल न्‍हीसे क्रु च्‍युइ नोबा सिङ क्‍यासी थान्‍बा मुला।”

ग्‍लेसे “हामानदा थेरीन च्‍योसी साइगो” भिसी कुल्‍जी।

१० जमाहेन्‍से मोर्दकैदा च्‍योसी साइबाला लागिरी ह्राङसेन ठीक लबा सिङरी थेनीगदेसे हामानदा भोर्सी च्‍योजी। जमाहेन्‍से ग्‍लेला बोमो म्‍हजी।

यहूदीगदेला लागिरी स्‍होबा ठिम

८

थेनोन धिनकुनु अहासूरस ग्‍लेसे यहूदीगदेला शत्रु हामानना दिम वारी एस्‍तर ग्‍लेस्‍यादा पिन्‍जी। ओच्‍छे एस्‍तरसे मोर्दकै ह्राङलान म्‍हि हिन्‍ना भिबासेलमा ग्‍लेसे मोर्दकैदा ह्राङ मुबा ग्‍लारी ङ्‌योइजी।

२ जमाहेन्‍से ग्‍लेसे हामानग्‍याम किन्‍बा ह्राङला छाप मुबा च्‍याप स्‍युसी मोर्दकैदा उपहार पिन्‍जी। एस्‍तरसे चा हामानना दिम वारीथोरी अधिकार लगै भिसी मोर्दकैदा पिन्‍जी।

३ दोःसी एस्‍तरसे क्रासी क्रासी ग्‍लेदा फ्‍या लबान अगागी हामानसे यहूदीगदेला बिरोध लसी स्‍होबा आज्‍यबा ठिमदा म्‍हना लसी पिन्‍गो भिसी बिन्‍ती लजी।

४ जमाहेन्‍से ग्‍लेसे ह्राङदेन छ्‌याम मुबा म्‍हारला कडी एस्‍तरपट्टि स्‍योङ्‌जी। ओच्‍छे एस्‍तर ढोङ रेःसी ग्‍लेला ङाच्‍छापट्टि राप्‍सी चिजी।

५ एस्‍तरसे ग्‍लेदा चुह्रङ् भिसी पाङ्‌जी, “ङाला ग्‍लेला सेम मुसम ओच्‍छे चुदे ङाइ ह्राङला दया याङ्‌बा मुसम, ङाइ थान्‍बारी छ्‌याइबा ताम ङाला ग्‍लेदा ज्‍यबा छोर्बा मुसम ओच्‍छे ङाइ ह्राङग्‍याम अधिकार याङ्‌बा मुसम अगागी हम्‍मदाताला झा हामानसे ग्‍लेसे शासन लबा जम्‍मान अञ्‍चलगदेला यहूदीगदेदा नाश लाइ भिसी म्‍हन्‍सी भ्रिबा चिट्ठीगदे गेआखेल्‍बा तना लबारी अर्गु चिट्ठी गिक भ्रिसी पुइगो।

६ तिग्‍दा भिसम ङाला य्‍हुल्‍ला ज्‍योज्‍यो आलेगदेथोरी तबारी छ्‌याइबा दुख ङाइ खाह्रङ् लसी नासे? अथवा ङाला म्‍हेमे नाश तबा ङाइ खाह्रङ् लसी नासे?”

७ जमाहेन्‍से अहासूरस ग्‍लेसे एस्‍तर ग्‍लेस्‍यादेन यहूदी मोर्दकैदा चुह्रङ् भिसी सुङ्‌जी, “थे हामानसे यहूदीगदेदा नाश लबारी म्‍हाइबासे लमा ङाइ थेला धन सम्‍पत्ति एस्‍तरदा पिन्‍बा मुला, ओच्‍छे थेदा चा सिङरी च्‍योसी साइजी।

८ दाहेन्‍से यहूदीगदेला लागिरी एनीगदेदा ज्‍यबा छोर्बा अर्गु ठिम गिक ङाला मिनरी स्‍होसी लाहा छाप ठोक्‍गो। तिग्‍दा भिसम ग्‍लेला मिनग्‍याम चिट्ठी भ्रिसी लाहा छाप ठोक्‍माहेन्‍से खालैसेन आत भिबारी आखम।”

९ जमाहेन्‍से ल सोम अथवा सीवान लला बोगल गिकसे सोमरेकुनु एस्‍तरदेन मोर्दकैसे ग्‍लेला सचिवगदेदा ङ्‌योइजी। मोर्दकैसे यहूदीगदेदा कुल्‍बा अन्‍छार भारतहेन्‍से कूश य्‍हुल्‍साधोनाला १२७ वटा अञ्‍चलरी गे लबा जम्‍मान म्‍हिगदे, मूल हाकिमगदे, य्‍हुल्‍सादा च्‍याबा म्‍हिगदे, ग्‍लेखाङ्‌री गे लबा म्‍हिगदेला लागिरी ह्राङ ह्राङलान हिगी अन्‍छारदेन जम्‍मान य्‍हुल्‍ला म्‍हिगदेदा ह्राङलान ग्‍योइरी, ओच्‍छे यहूदीगदेला लागिरीएनोन ह्राङलान हिगीदेन ग्‍योइरी ग्‍लेला मिनग्‍याम ठिम तेःजी।

१० मोर्दकैसे थे ठिम अहासूरसला मिनग्‍याम भ्रिसी लाहा छाप ठोक्‍जी। थे ठिम भोर्बा म्‍हिगदेदा योना योना छ्‌योङ्‌खम्‍बा सरकारी तागदे पिन्‍सी पुइजी।

११ थे ठिमरी जम्‍मान शहररी मुबा यहूदीगदेदा गिक तसी ह्राङ ह्राङला ज्‍यान जोगब लबारीदेन थेनीगदेदा या झाङ्‌बारी खबा खजिबै य्‍हुल अथवा अञ्‍चलला हतियार थोबा सिपाहीगदे जुनसे थेनीगदेला कोलागदेदेन म्रिङ्‌म्‍हेमेगदेदा या झाङ्‌ला

१२ थेनीगदेदा तिरेरीन अथवा च्‍युक न्‍ही ल अथवा अदार लला च्‍युकसोम धिनकुनु नाश लबारी, साइबारीदेन मिननोन म्‍हना लबारी ओच्‍छे अहासूरस ग्‍लेला जम्‍मान अञ्‍चल नाङ्‌रीन थेनीगदेला अधिकाररी मुबा भु वारी ब्‍यन्‍बा ताम तजी।

१३ चु चिट्ठीला नकल गिक गिक ठिमला रुपरी तेःसी जम्‍मान य्‍हुल्‍ला म्‍हिगदेला गुङ्‌री थेःना लसेला तजी। यहूदीगदेदा चा थे धिनकुनु ह्राङ ह्राङला शत्रुगदेदा नाङ फाबाला लागिरी तयार तसी चिउ भिसी चु चिट्ठीरी भ्रिबा मुबा।

१४ थेतबासेलमा थे समाचार भोर्बा म्‍हिगदेदा सरकारी तागदेरी क्रेसी तुरून्‍तन ग्‍लेला समाचार भोर्बाला लागिरी योना लसी पुइजी। चु समाचार शूशन शहररीनोन थेःना लजी।

१५ जमाहेन्‍से मोर्दकैसे ग्‍लेसे क्‍वान्‍बा हापिङ‌देन तार क्‍वान क्‍वान्‍जी, ओच्‍छे म्‍हारला घ्रेन मुकुट कूसी मलमलला तार तार पिङ्‌गै ग नान्‍सी ग्‍ले मुबा ग्‍लाग्‍याम निजी। ओच्‍छे शूशन शहर नाङ्‌लान म्‍हिगदे ताङ्‌जी।

१६ यहूदीगदेला लागिरी चा थे धिन ल्‍हानान ताङ्‌बादेन मान इज्‍जत याङ्‌बा धिन दोजी।

१७ ग्‍लेसे कुल्‍बा थे ताम दोबा ग्‍लेला जम्‍मान अञ्‍चलदेन जम्‍मान शहररी चिबा यहूदीगदेला लागिरी ल्‍हानान ताङ्‌सी भोज लबा ज्‍यबा धिन दोजी। ओच्‍छे अर्गु य्‍हुल्‍ला ल्‍हानान म्‍हिगदे यहूदी दोजी, तिग्‍दा भिसम थेनीगदे यहूदीगदे म्राङ्‌सी लोङ्‌बा मुबा।

यहूदीगदेसे ढाबा

९

च्‍युक न्‍ही ल अथवा अदार लला च्‍युकसोम धिनकुनु ग्‍लेला ठिम पूरा लबा धिन खजी। थेनोन धिनकुनु यहूदीदा शत्रुगदेसे ह्राङला तहरी थान्‍बारी आश लबा मुबा। तर थेह्रङ् आतना थेनीगदेदा हेला लबागदेदा चा यहूदीगदेसे ह्राङला तहरी थान्‍बा धिन खजी।

२ थे धिनकुनु थेनीगदेदा नाश लबारी म्‍हाइबागदेदा नाश लबाला लागिरी अहासूरस ग्‍लेसे शासन लबा जम्‍मान अञ्‍चलला शहरगदेरी यहूदीगदे गिक तसी चिबा मुबा। थेनीगदेदा खालैसेन बिरोध लबारी आखम्‍नी। तिग्‍दा भिसम यहूदीगदे म्राङ्‌सी अर्गु य्‍हुल्‍ला जम्‍मान म्‍हिगदे लोङ्‌बा मुबा।

३ ओच्‍छे मोर्दकै म्राङ्‌सी लोङ्‌बासे लमा अञ्‍चल अञ्‍चलला गे लबा जम्‍मान म्‍हिगदे, मूल हाकिमगदे, य्‍हुल्‍सादा च्‍याबा म्‍हिगदे, ग्‍लेखाङ्‌री गे लबा म्‍हिगदेसेनोन यहूदीगदेदा ह्रो लजी।

४ मोर्दकै ग्‍लेखाङ्‌री शक्तिशाली म्‍हि दोबा मुबा, थे झन शक्तिशाली तबान निजी ओच्‍छे थेला बारेरी जम्‍मान अञ्‍चलरी थेःजी।

५ चुह्रङ् लसी यहूदीगदेसे ह्राङला जम्‍मान शत्रुगदेदा तरवारसे ताम्‍सी साइजी। ह्राङदा हेला लबागदेदा थेनीगदेसे ह्राङसे म्‍हन्‍बा अन्‍छार लजी।

६ थेनीगदेसे शूशन शहररी ग्‍यार्जा ङ्‌हा ह्रेम्‍फेबेगदेदा साइजी।

७ यहूदीगदेसे पर्शन्‍दाता, दल्‍फोन, अस्‍पाता,

८ पोराता, अदलिया, अरीदाता,

९ पर्मशता, अरीशै, अरीदैदेन बैजाता,

१० हम्‍मदाताला झा यहूदीगदेला शत्रु हामानना झा च्‍युइदाएनोन साइजी। तर थेनीगदेसे थेनीगदेला माल सामान तिगै आभोर्नी।

११ थे धिनकुनु शूशन शहररी गादे म्‍हि साइजी भिबा ताम ग्‍लेदा पाङ्‌जी।

१२ जमाहेन्‍से ग्‍लेसे एस्‍तर ग्‍लेस्‍यादा चुह्रङ् भिसी सुङ्‌जी, “शूशन शहररी यहूदीगदेसे ग्‍यार्जा ङा म्‍हिगदेदेन हामानना झा च्‍युइदान साइबा मुला। ग्‍लेसे शासन लबा अर्गु अञ्‍चलगदेरी मी झन थेनीगदेसे तिग तिग लतला? अझै एदा तिग तोःबा मुला पाङ्‌गो? ङाइ एदा पिन्‍ना। एदा तिग तोःबा थेनोन पिन्‍ना।”

१३ एस्‍तरसे ग्‍लेदा चुह्रङ् भिसी पाङ्‌जी, “ङाला ग्‍ले, ह्राङदा ज्‍यबा छोर्सम तिनी लबा ह्रङ्‌नोन न्‍हाङ्‌गरएनोन यहूदीगदेदा शूशन शहररी लपुङ्‌गो। ओच्‍छे हामानना झा च्‍युइलान लाश म्‍हिदा च्‍योसी साइबा सिङरी च्‍योगै।”

१४ जमाहेन्‍से ग्‍लेसे थेह्रङ्‌नोन लपुङ्‌जी। शूशन शहर नाङ्‌नोन चु समाचार थेःना लजी, ओच्‍छे हामानना झा च्‍युइलान लाशदा च्‍योसी साइबा सिङरी च्‍योजी।

१५ ओच्‍छे अदार लला च्‍युक ब्‍लि धिनकुनु यहूदीगदे जम्‍मान गिक तसी दोःसी शूशन शहररी ग्‍यार्जा सोम म्‍हि साइजी। तर थेनीगदेला धन सम्‍पत्ति तिगै आभोर्नी।

१६ होह्रङ् लसी अहासूरस ग्‍लेसे शासन लबा अञ्‍चल अञ्‍चलरी मुबा यहूदीगदे ह्राङला शत्रुगदेग्‍याम जोगब तबारी गिक तसी चिबा मुबा। ओच्‍छे थेनीगदेसे ७५,००० शत्रुगदेदा साइजी। तर थेनीगदेला धन सम्‍पत्ति तिगै आभोर्नी।

१७ चु गे चा थेनीगदेसे अदार लला च्‍युकसोम धिनकुनु लबा मुबा। ओच्‍छे च्‍युक ब्‍लि धिनकुनु चा थेनीगदेसे ब्‍लप्‍बा न्‍हजी। ओच्‍छे ताङ्‌बान चाड गिक धङ्‌जी।

पूरीम चाड

१८ तर शूशन शहररी चिबा यहूदीगदेसे चा थेनोन लला च्‍युक सोमदेन च्‍युक ब्‍लि धिनकुनु गिक तसी चिजी ओच्‍छे च्‍युक ङ्‌हा धिनकुनु ब्‍लप्‍बा न्‍हजी, ओच्‍छे ताङ्‌बान चाड गिक धङ्‌जी।

१९ थेतबासेलमा थारेङ् थारेङ्‌ला नाम्‍सारी चिबा यहूदीगदेसे अदार लला च्‍युक ब्‍लि धिनकुनु ताङ्‌बान चाड धङ्‌मुला ओच्‍छे ह्राङ ह्राङ न्‍हङ्‌री उपहार किन्‍बा पिन्‍बा लमुला।

२० चु जम्‍मान ताम भ्रिसी मोर्दकैसे कागज गिक स्‍होजी, ओच्‍छे अहासूरस ग्‍लेसे शासन लबा ङाम्‍देन थारेङ् जम्‍मान अञ्‍चलला यहूदीगदेदा चुह्रङ् भिसी चिट्ठी गिक भ्रिसी पुइजी।

२१ दिङ दाङ्‌सीन अदार लला च्‍युक ब्‍लिदेन च्‍युक ङ्‌हा धिनकुनु,

२२ य्‍हाङसे ह्राङला शत्रुगदेदा ढासी ब्‍लप्‍बा न्‍हबा धुइरी ह्रङ्‌नोन ओच्‍छे थेनीगदेला लागिरी दुखदेन क्राबा क्रिङ्‌बाग्‍याम फेसी ताङ्‌म्‍याङ्‌बा ल खबा ह्रङ्‌नोन लसी धङ्‌बा चाड स्‍होजी। थे धिनकुनु थेनीगदेसे ताङ्‌बान चाड धङ्‌बा, गिकसेम गिकदा चबा स्‍हेला डाँङ पुइबा ओच्‍छे प्राङ्‌बोगदेदा उपहार पिन्‍बा धिन ह्रङ् लसी धङ्‌तोःला भिसी भ्रिजी।

२३ थेतबासेलमा मोर्दकैसे भ्रिबा चिट्ठी अन्‍छार स्‍होबा ठिमदा सदन जोगब लसी थान्‍बाला लागिरी यहूदीगदे गिक तजी।

२४ थेनीगदेसे चु चाड तिग्‍दा धङ्‌जी भिसम यहूदीगदेला शत्रु अगागी हम्‍मदाताला झा हामानसे यहूदीगदेदा नाश लबा सेम लसी धिन तोगब लबाला लागिरी चिट्ठा युबा मुबा। थे चिट्ठादा “पूर” भिमुबा।

२५ तर हामानसे चुह्रङ् लसी जाल लबा ताम एस्‍तर ग्‍लेस्‍यासे ग्‍लेदा थेःना लजी। जमाहेन्‍से यहूदीगदेला बिरोध लसी हामानसे खेन्‍बा आज्‍यबा ताम हामानना थोबोरी परब तजी। ओच्‍छे ग्‍लेसे थेदेन थेला झागदेदा च्‍योसी साइबा सिङरी च्‍योसी साइगो भिसी कुल्‍बा ताम भ्रिसी तेःजी।

२६ थेतबासेलमा चुनोन धिनदा थेनीगदेसे “पूर” भिबा छिकग्‍याम “पूरीम” भिमुबा। थे चिट्ठीरी भ्रिबा अन्‍छारदेन थेनीगदेसे म्राङ्‌बा ओच्‍छे था याङ्‌बा तामसेलमा,

२७ यहूदीगदेसे ह्राङदेन ह्राङलान सन्‍तानगदेला लागिरी ओच्‍छे थेनीगदेदेन छ्‌याम ढिक्‍बागदे जम्‍मालान लागिरी चु चाड दिङ दाङ्‌सीन न्‍हीरेधोना तोगब लबा धुइदेन ठिम अन्‍छार आम्‍लेःना धङ्‌तोःला।

२८ ओच्‍छे पूरीम चाडला धिनगदे जम्‍मान अञ्‍चलदेन शहररी चिबा यहूदीगदेला गुङ्‌री पुस्‍ता पुस्‍ताधोना जम्‍मान वंशसे धङ्‌नोन तोःला ओच्‍छे थेनीगदेला सन्‍तानसे खाइमै आम्‍लेःना सदन ढन्‍गै भिसी चाड धङ्‌बारी पक्‍का लजी।

२९ जमाहेन्‍से अबीहेलला झामे एस्‍तर ग्‍लेस्‍यादेन यहूदी मोर्दकैसे पूरन अधिकार किन्‍सी पूरीमला बारेरी दोःसी अर्गु चिट्ठी गिक भ्रिजी।

३० यहूदी मोर्दकैदेन एस्‍तर ग्‍लेस्‍यासे यहूदीगदेला लागिरी समाचार पुइबा ह्रङ्‌नोन लसी पूरीम चाड तोगब लबा धिनरी धङ्‌नोन तोःला भिसी अहासूरस ग्‍लेसे शासन लबा १२७ अञ्‍चलगदेरीन शान्‍तिदेन ज्‍यबा ल्‍हेबा तगै भिसी जम्‍मान यहूदीगदेदा चिट्ठी पुइजी।

३१ ओच्‍छे थेनीगदेसे पूरीम चाडकुनु एनीगदेदेन एनीगदेला सन्‍तानगदेसे फोइथान चिसी प्रार्थना लबादेन क्राबा क्रिङ्‌बाएनोन लतोःला भिसी कुल्‍जी।

३२ पूरीम चाडला बारेरी स्‍होबा चु ठिमगदे एस्‍तर ग्‍लेस्‍यासे तेःबा समाचारग्‍याम पक्‍का तजी, ओच्‍छे थे तामगदे भ्रिसी किताब स्‍होसी थान्‍जी।

मोर्दकैसे मान याङ्‌बा

१०

अहासूरस ग्‍लेसे ह्राङसे शासन लबा य्‍हुल्‍सा नाङ्‌नोन ओच्‍छे समुद्रला काना कुनीधोनाला य्‍हुल्‍सागदेदाएनोन तिरो फापुङ्‌जी।

२ अहासूरस ग्‍लेला अधिकारदेन थेसे लबा घ्रेन गेगदेला बारेरी ओच्‍छे थेसे मोर्दकैदा खाह्रङ् लसी मान लबा मुबा भिबादेन मोर्दकै खाह्रङ् लसी घ्रेन म्‍हि दोजी भिबा तामला बारेरी काइरनना किताबरी भ्रिबा मुला। चु तामगदे मादीदेन फारस य्‍हुल्‍साला ग्‍लेगदेसेनोन ह्राङला काइरनरी भ्रिसी थान्‍बा मुला।

३ यहूदी मोर्दकै अहासूरस ग्‍ले भन्‍दा तह गिक जे धिरी मुबा। थे जम्‍मान यहूदीगदे न्‍हङ्‌री घ्रेन म्‍हि दोजी, ओच्‍छे ह्राङला य्‍हुल्‍साला यहूदी ज्‍योज्‍यो आलेगदे न्‍हङ्‌री थेदा ङोआसेबा खालैनोन आरेमुबा। तिग्‍दा भिसम जम्‍मान यहूदीगदेदा ज्‍यबा तगै भिसी थे रेःजी ओच्‍छे थेसे ह्राङला म्‍हिगदेला लागिरी ज्‍यबा गे लजी।

व्‍हाइगदेला किताब

चु किताबला बारेरी पाङ्‌तोःमा

भ्रिबा म्‍हि: दाऊद ग्‍लेदेन अर्गु म्‍हिगदे

चु किताबला मूल ताम: परमेश्‍वरदेन छ्‌याम प्रार्थना लबादेन परमेश्‍वरला जयजयकार लबा

भ्रिबा साल: ई.पू. १०-५० शताब्‍दीला गुङ्‌री भ्रिबा मुबा।

परमेश्‍वरसे इस्राएलीगदेदा जम्‍मान तामरी मोलम पिन्‍बा धुइरी ओस्‍पन ई.पू. १००० री भ्रिबा हिन्‍ना। तर गादे व्‍हाइगदे चा यहूदीगदेदा लडाइरी ब्रेना लसी आश्‍शूरदेन बेबिलोनरी चुङ्‌सी भोर्बा धुइरी ई.पू. ७२२-५८६ री भ्रिबा हिन्‍ना।

व्‍हाइला चु किताब चा परमेश्‍वरदा जयजयकार लबा व्‍हाइदेन प्रार्थनागदे पोप लसी भ्रिबा किताब हिन्‍ना। चु किताब कविता भ्रिबा अर्गुन अर्गुन म्‍हिगदेसे ल्‍हानान धुइ न्‍हङ्‌री भ्रिबा चु ज्‍यबा व्‍हाइदेन प्रार्थनागदे पोप लसी इस्राएलला म्‍हिगदेसे परमेश्‍वरला जयजयकार लबाला लागिरी चलब लमुबा। ओच्‍छे लिच्‍छा चा चुनोन व्‍हाइदेन प्रार्थनागदे थेनीगदेसे परमेश्‍वरला बचनदेन छ्‌याम पोप लसी थान्‍जी।

चुह्रङ्‌बा कवितागदे ल्‍हानान थरीला मुला। चुरी परमेश्‍वरदा जयजयकार लबा व्‍हाइगदे मुला, जोगब तबाला लागिरीदेन थार्बा याङ्‌बाला लागिरी लबा प्रार्थना मुला, पाप माफ लसी पिन्‍गो भिसी पाङ्‌बा, परमेश्‍वरसे पिन्‍बा मोलमला लागिरी धन्‍यवाद पिन्‍बादेन शत्रुगदेदा सजाय पिन्‍बा तामगदे मुला। चुरी ह्राङला लागिरीदेन य्‍हुल्‍साला लागिरी लबा प्रार्थना मुला।

परमेश्‍वरला जयजयकार लबा चु व्‍हाइ येशू ख्रीष्‍टसेनोन ह्राङला चेलागदेदा लोप्‍बा धुइरी सुङ्‌बा मुला। ओच्‍छे छार कबुल भ्रिबा भ्रिखेनगदेसेनोन ह्राङ ह्राङसे भ्रिबा किताबरी थान्‍बा मुला। मण्‍डलीगदेला लागिरी चु ङाच्‍छाहेन्‍सेन परमेश्‍वरला घ्रेन बचन दोजी।

मूल तामगदे

चु १५० वटा व्‍हाइगदे गोर ङ्‌हा व्‍हाइला किताब पोप लसी स्‍होबा मुला। थे किताबगदे चुनोन िहन्‍ना

भो गिक (१-४१)

भो न्‍ही (४२-७२)

भो सोम (७३-८९)

भो ब्‍लि (९०-१०६)

भो ङ्‌हा (१०७-१५०)

व्‍हाइगदेला किताब

भो गिक (१-४१)

ताङ्‌बा सत्‍य ग्‍याम

१

जुन म्‍हि नाइबा गे लबा म्‍हिला सल्‍लाह ङ्‌यान्‍सी आभ्र,

पापीगदेला तालरी आभ्र

ओच्‍छे परमेश्‍वरदा आतेन्‍बागदेदेन छ्‌याम ढिक्‍सी आभ्र,

थे म्‍हिसे परमेश्‍वरग्‍याम मोलम याङ्‌ला।

२ तर थे परमप्रभुला ठिम ङ्‌यान्‍बारी ताङ्‌मुला

ओच्‍छे थेसे धिन म्‍हुन परमप्रभुला ठिमरी ध्‍यान लमुला।

३ थे स्‍योङला कुनीरी सूबा दोङ ह्रङ्‌बान तला,

थेसे ठीक धुइरी रो पिन्‍ना,

ओच्‍छे थेला भा खाइमै आह्रेः।

थेसे जुन गे लला थे गेरी

थेदा ज्‍यबा तला।

४ तर नाइबा गे लबा म्‍हिगदे चा थेह्रङ्‌बा आतमुला,

थेनीगदे मी लाबासे भोर्बा पोलवा ह्रङ्‌बान तमुला।

५ थेतबासेलमा परमेश्‍वरसे निसाफ लबा धिनरी नाइबा गे लबा म्‍हिगदे खालैनोन राप्‍आम्‍याङ्।

ओच्‍छे परमेश्‍वरसे कुल्‍बा अन्‍छार भ्रबा म्‍हिगदेला सभारी

नाइबा गे लबा म्‍हिगदे चिआम्‍याङ्।

६ तिग्‍दा भिसम परमप्रभुसे कुल्‍बा अन्‍छार भ्रबा म्‍हिगदेला ग्‍याम

परमप्रभुसे जोगब लला

ओच्‍छे नाइबा गे लबा म्‍हिगदेला ग्‍याम नाश तला।

परमप्रभुसे धम्‍बा ग्‍ले

२

तिग्‍दा य्‍हुल य्‍हुल्‍ला म्‍हिगदेसे बिरोध लबा जुक्ति म्‍हाइबा?

तिग्‍दा म्‍हिगदेसे गे आखेल्‍बा ताम लबारी जाल लबा?

२ जम्‍बुलिङला ग्‍लेगदे परमप्रभुदेन परमप्रभुसे धम्‍बा म्‍हिला बिरोधरी रेःमुला,

ओच्‍छे शासन लबा म्‍हिगदे ह्राङ ह्राङ न्‍हङ्‌री सल्‍लाह लमुला।

३ थेनीगदेसे चुह्रङ् भिसी पाङ्‌मुला,

“य्‍हाङ थेनीगदेला तहग्‍याम फेगे

ओच्‍छे थेनीगदेला जम्‍मान खीबा स्‍हेगदे भ्‍याङ्‌गे”

४ परमप्रभु चा स्‍वर्गरी ह्राङला ठिरी धन्‍छ्‌यासी नेमुला

ओच्‍छे थेनीगदेला गेआखेल्‍बा जुक्ति म्राङ्‌सी थेनीगदेदा खिसी लमुला।

५ जमाहेन्‍से बोमो खसी परमप्रभुसे थेनीगदेदा बङ्‌मुला

ओच्‍छे बोमोला झोकरी थेनीगदेदा

चुह्रङ् भिसी सुङ्‌बान लोङ्‌ना लमुला।

६ “ङाला चोखो गङ् सियोनरी

ङाला ह्राङला ग्‍ले धम्‍बा मुला”

७ “परमप्रभुसे कुल्‍बा चु ताम ङाइ थेःना लला।

परमप्रभुसे ङादा चुह्रङ् भिसी सुङ्‌जी,

‘ए ङाला झा हिन्‍ना।

तिनीहेन्‍से ङा एला आबा हिन्‍ना।

८ ङादेन छ्‌याम ह्रीगो,

ङाइ जम्‍मान य्‍हुल्‍ला म्‍हिगदे एदा पिन्‍ना,

ओच्‍छे जम्‍बुलिङला जम्‍मान ग्‍ला एलान सम्‍पत्ति स्‍होसी पिन्‍ना।

९ एसे थेनीगदेदा फाइला कडीसे छ्‌याकछिक लला

ओच्‍छे साप्राला ताङ् थिबा ह्रङ् लसी थेनीगदेला शक्ति नाश तना लला।’”

१० थेतबासेलमा ग्‍लेगदे! चु ताम होस लसी ङ्‌यान्‍गो,

जम्‍बुलिङरी शासन लबागदे! चु ताम लोप्‍गो।

११ सेमहेन्‍सेन मान लसी परमप्रभुदा तेन्‍गो,

ओच्‍छे थेदा मान लसी ताङ्‌गो।

१२ थेला झादा फ्‍या लउ,

आहिन्‍सम थेदा योनान बोमो रेःला

ओच्‍छे एनीगदे ग्‍यामरीन नाश तला।

तिग्‍दा भिसम थे योनान बोमो खमुला,

जुन म्‍हिसे थे मुबा ग्‍लारी खला थेसे मोलम याङ्‌ला।

ह्रो याङ्‌बाला लागिरी स्‍य्‍होला प्रार्थना

ह्राङला झा अब्‍शालोमसे ताप्‍बा धुइरी दाऊदसे गोबा व्‍हाइ

३

परमप्रभु! ङाला शत्रुगदे गादे ल्‍हाना मुला,

ङादा बिरोध लबा म्‍हिगदे गादे ल्‍हाना मुला!

२ ङाला बारेरी ल्‍हानासेन चुह्रङ् भिसी पाङ्‌बान मुला,

“परमेश्‍वरसे थेदा ह्रो आल” (सेला†)।

३ तर परमेश्‍वर! ह्राङ ङादा जोगब लबा ढाल हिन्‍ना,

ङादा मान याङ्‌बा म्‍हि स्‍होबा ह्राङनोन हिन्‍ना,

ङाला ली ठाडो लसी पिन्‍बा ह्राङनोन हिन्‍ना।

४ ङाइ घ्रेन काइ तेःसी परमप्रभुदा बिन्‍ती लबा मुला,

ओच्‍छे ङादा थेसे ह्राङला चोखो गङ् सियोनग्‍याम जोहाब पिन्‍मुला। (सेला)

५ ङा स्‍योन तमुला, ओच्‍छे छुप निमुला, ङा दोःसी छोर्मुला।

तिग्‍दा भिसम ङादा परमप्रभुसे जोगब लमुला।

६ ङादा बिरोध लसी हजारौँ हजार शत्रुगदेसे क्‍युर्सैनोन ङा आलोङ्।

७ परमप्रभु, फेप्‍खउ! ङाला परमेश्‍वर, ङादा जोगब लउ!

ङाला जम्‍मान शत्रुगदेला ग्राम्‍बारी छेक्‍गो।

ओच्‍छे नाइबा गे लबागदेला स्‍वा क्‍युइना लसी पिन्‍गो।

८ जम्‍मान शत्रुग्‍याम फेबा परमप्रभुन हिन्‍ना,

ओच्‍छे ह्राङला मोलम ह्राङला म्‍हिगदेथोरी तगै! (सेला)।

† 

३:२ सेला भिबा चा व्‍हाइ गोबान लमा छिन्‍नङ् सा न्‍हउ भिबा हिन्‍ना।

ह्रो याङ्‌बाला लागिरी ङ्‌यसेला प्रार्थना

संगीत लोप्‍बा म्‍हिला लागिरी- तार कार्बा बाजा ह्राप्‍सी गोबा दाऊदला व्‍हाइ

४

ङादा ठीक निसाफ लसी जोगब लबा ङाला परमेश्‍वर!

ङाइ प्रार्थना लमा ङादा जोहाब पिन्‍गो।

दुखरी परब तमा ङादा ह्रो पिन्‍गो।

ङादा दयामाया लसी पिन्‍गो,

ओच्‍छे ङाला प्रार्थना सान्‍गो।

२ म्‍हिगदे! खाइमाधोना एनीगदेसे ङाइ याङ्‌बा मानदा बेइज्‍जत लबा?

खाइमाधोना एनीगदे गेआखेल्‍बा तामगदेदा माया लसी चिबा?

ओच्‍छे खाइमाधोना फट्टा लागदेदा तेन्‍सी भ्रबा? (सेला)

३ एनीगदेसे चु ताम था याङ्‌गो,

परमप्रभुसे ह्राङसे म्‍हन्‍बा अन्‍छार भ्रबा म्‍हिगदेदा ह्राङलान लागिरी धम्‍बा मुला,

थेदा बिन्‍ती लमा थेसे ङाला बिन्‍ती सान्‍मुला।

४ परमेश्‍वरदेन छ्‌याम लोङ्‌गो ओच्‍छे पाप आलउ।

तिरी स्‍योन तबा धुइरी चुला बारेरी ह्राङ ह्राङला सेम न्‍हङ्‌री खेन्‍गो,

ओच्‍छे कुटिसी चिउ। (सेला)

५ परमप्रभुदा सेम निबा बलि फुल्‍गो,

ओच्‍छे थेथोरी भर लउ।

६ ल्‍हानान म्‍हिसे चुह्रङ् लसी ङ्‌योइबान मुला,

“खाल्‍से ङन्‍दा ज्‍यबा स्‍हे पिन्‍खम्‍ला?”

परमप्रभु, ह्राङला य्‍हाल य्‍हाल्‍बा स्‍य्‍हाल ङन्‍दा उन्‍गो,

७ थेनीगदे ल्‍हाना अन्‍नदेन अङ्‌गुरला निङ्‌गु मुबा धुइरी ताङ्‌मुला

ह्राङसे ङाला सेमदा थेनीगदेदा भन्‍दा ल्‍हानान ताङ्‌ना लबा मुला।

८ ङा ढुक्‍क तसी स्‍योन तसी म्‍हेर्ला।

तिग्‍दा भिसम परमप्रभु ह्राङसे जे ङादा जोगब लसी थान्‍मुला।

जोगब तबाला लागिरी प्रार्थना

संगीत लोप्‍बा म्‍हिला लागिरी- बाँसुरी ह्राप्‍सी गोबा दाऊदला व्‍हाइ

५

परमप्रभु, ङाला बिन्‍ती सान्‍गो! ओच्‍छे ङाइ हुइ लबा सान्‍गो।

२ ङाला ग्‍ले! ङाला परमेश्‍वर!

ङाइ क्रासी ह्रो ह्रीमा ङादा ह्रो पिन्‍गो,

तिग्‍दा भिसम ङाइ ह्राङदेन छ्‌याम प्रार्थना लमुला।

३ परमप्रभु, ह्राङसे स्‍य्‍होरीन ङाला काइ थेःला,

ङाइ स्‍य्‍होरीन प्रार्थना लला ओच्‍छे ह्राङला जोहाब भ्रान्‍सी चिला।

४ ह्राङ नाइबा गेदेन छ्‌याम ताङ्‌बा परमेश्‍वर आहिन,

नाइबा गे लबा खजिबै म्‍हि ह्राङला ङाच्‍छा राप्‍बारी आखम।

५ ङा ह्रङ्‌बा खालै आरे भिसी म्‍हन्‍बा म्‍हि ह्राङला ङाच्‍छा चिनोन आखम्‍मुला,

नाइबा गे लबा जम्‍मान म्‍हिगदेदा ह्राङसे हेला लमुला।

६ फट्टा ताम पाङ्‌बा जम्‍मादान ह्राङसे नाश लमुला

ओच्‍छे म्‍हि साइबागदेदेन फट्टा ताम लबागदेदा ह्राङसे हेला लमुला।

७ तर ङा चा ह्राङला खाइमै आजिन्‍बा मायासे लमा ह्राङला दिम न्‍हङ्‌री वाङ्‌ला।

सेमहेन्‍सेन ह्राङला चोखो मन्‍दिरपट्टि दोःसी ङाइ ह्राङदा फ्‍या लला

८ परमप्रभु! ङाला शत्रुगदे चुदे ल्‍हानान मुला

थेतबासेलमा ङादा ह्राङला सत्‍य ग्‍यामरी थोगो।

ङा भ्रबाला लागिरी ह्राङला ग्‍याम सोजो स्‍होपिन्‍गो।

९ थेनीगदेला सुङ्‌री सत्‍य ताम मुनोन आरे,

थेनीगदेला सेम नाइबा तामसे प्‍लिङ्‌बा मुला।

थेनीगदेला ओल्‍गोङ्‌ग्‍याम चा आघप्‍ना थान्‍बा धुर्साग्‍याम थाङ् जे खबा ह्रङ् लसी नाइबा ताम जे थोमुला,

ओच्‍छे थेनीगदेला लेसे फट्टा ताम जे पाङ्‌मुला।

१० परमेश्‍वर! थेनीगदेला दोष उन्‍सी थेनीगदेदा सजाय पिन्‍गो।

थेनीगदेसे लबा जालरी थेनीगदेन परब तना लसी पिन्‍गो।

थेनीगदेसे ल्‍हानान थरीला आज्‍यबा लबासे लमा थेनीगदेदा ख्‍लासी पिन्‍गो।

तिग्‍दा भिसम थेनीगदेसे ह्राङला बिरोध लसी गे लबा मुला।

११ तर ह्राङ मुबा ग्‍लारी खबागदे चा ताङ्‌गै

ओच्‍छे थेनीगदे सदन ताङ्‌सी ताङ्‌सी व्‍हाइ गोगै।

ह्राङसे थेनीगदेदा जोगब लसी पिन्‍गो,

ह्राङदा माया लबागदे सेमहेन्‍सेन ताङ्‌गै

१२ तिग्‍दा भिसम परमप्रभु! ह्राङसे कुल्‍बा अन्‍छार भ्रबा म्‍हिगदेदा ह्राङसे मोलम पिन्‍मुला,

ढालसे जोगब लबा ह्रङ् लसी ह्राङला दयामायासे थेनीगदेदा जोगब लसी थान्‍बा मुला।

दुखला धुइरी दया याङ्‌बाला लागिरी प्रार्थना

संगीत लोप्‍बा म्‍हिला लागिरी- तार कार्बा बाजा ह्राप्‍सी शिमिनिथ भिबा भाका अन्‍छार गोबा दाऊदला व्‍हाइ

६

परमप्रभु, ङादा बोमोला झोकरी आबङ्‌गो!

बोमोरी ङादा सजाय आपिन्‍गो!

२ परमप्रभु, ङादा दया लसी पिन्‍गो, तिग्‍दा भिसम ङा ल्‍हानान कमजोर तबा मुला।

परमप्रभु, ङादा खम्‍ना लसी पिन्‍गो, तिग्‍दा भिसम ङाला नख्रु नख्रुरी स्‍हुखबा मुला।

३ ङाला प्राण घ्रेन दुखरी मुला। खाइमाधोना? परमप्रभु! खाइमाधोना भ्रान्‍से?

४ ङापट्टि दोगो, परमप्रभु, ङादा दुखग्‍याम फेसी पिन्‍गो।

ह्राङला खाइमै आजिन्‍बा मायाग्‍याम ङादा जोगब लसी पिन्‍गो।

५ सिसी जिन्‍माहेन्‍से ह्राङदा खालैसेन आढन

सिबागदे चिबा ग्‍लाग्‍याम खाल्‍से ह्राङदा जयजयकार लला?

६ क्रामा क्रामा ब्‍लप्‍सी ङा कमजोर तसी जिन्‍बा मुला,

म्‍हुन दाङ्‌सीन क्रासी क्रासी ङाला मिख्‍लीसे ङाला ती बम्‍बा मुला।

७ दुखसे लमा ङाला मी रामरामरिमरिम तबा मुला,

ङाला शत्रुगदेसे लमा ङाला मी कमजोर तबा मुला।

८ नाइबा गे लबा जम्‍मान म्‍हिगदे, ङा मुबा ग्‍लाग्‍याम य्‍हार्गो!

तिग्‍दा भिसम परमप्रभुसे ङा क्राबा थेःसी जिन्‍बा मुला।

९ ह्रो याङ्‌बाला लागिरी ङाइ लबा बिन्‍ती परमप्रभुसे सान्‍बा मुला,

परमप्रभुसे ङाला प्रार्थनाला जोहाब पिन्‍बा मुला।

१० ङाला जम्‍मान शत्रुगदे पेःला, ओच्‍छे थेनीगदे ल्‍हानान लोङ्‌ला

थेनीगदे पेःसी तुरून्‍तन य्‍हार्ला।

निसाफला लागिरी प्रार्थना

बेन्‍यामीनी वंशला कूश भिबा म्‍हिला ताम थेःसी दाऊदसे परमप्रभुला ङाच्‍छा गोबा शिग्‍गायोन भिबा व्‍हाइ

७

परमप्रभु ङाला परमेश्‍वर!

ङा ह्राङ मुबा ग्‍लारी खबा मुला,

ङादा दुख पिन्‍बागदे जम्‍मानग्‍याम ङादा फेसी जोगब लउ।

२ आहिन्‍सम सिंहसे ह्रङ् लसीन थेनीगदेसे ङादा व्‍हाला,

ओच्‍छे ङादा जोगब लबा म्‍हि खालै आतबासे लमा

थेनीगदेसे ङादा टागल टोगल लला।

३ परमप्रभु ङाला परमेश्‍वर! चुदे ङाला याग्‍याम तिगै पाप गे तबा मुसम,

४ चुदे ङाइ खालै ह्रोदा धोका पिन्‍बा मुसम,

तिगै आलसैनोन ङाइ ङादा बिरोध लबागदेला सामान ब्‍यन्‍बा मुसम,

चुदे ङाइ चुह्रङ्‌बा खजिबै आतोःबा गे लबा मुसम,

५ ङाला शत्रुगदेसे ङादा ताप्‍सी ताप्‍सी चुङ्‌गै,

ओच्‍छे थेनीगदेसे ङादा साइगै

ओच्‍छे ङाला ल्‍हुइदा धुलुरी दोङ्‌गै। (सेला)

६ परमप्रभु! ह्राङ बोमोला झोकरी फेप्‍खउ,

ओच्‍छे ङाला शत्रुगदेला बोमोला बिरोधरी ह्राङ फेप्‍खउ।

ङाला परमेश्‍वर फेप्‍खउ,

ओच्‍छे निसाफ लसी पिन्‍गो।

७ य्‍हुल य्‍हुल्‍ला जम्‍मान म्‍हिगदे ह्राङ मुबा ग्‍लारी पोब लउ।

ओच्‍छे स्‍वर्गग्‍याम ह्राङसे थेनीगदेथोरी शासन लउ।

८ परमप्रभु जम्‍मान य्‍हुलगदेला निसाफ लउ।

परमप्रभु! जम्‍मान भन्‍दा घ्रेन परमेश्‍वर, ङाला ठीक निसाफ लसी पिन्‍गो,

ओच्‍छे ङाला तिगै दोष आरे भिसी उन्‍गो।

तिगै दोष आरेबा अन्‍छार ङाला निसाफ लसी पिन्‍गो।

९ सेमला ताम था याङ्‌बा तिगै दोष आरेबा परमेश्‍वर,

नाइबा गे लबागदेसे लबा नाइबा गेदा नाश लउ,

तर ह्राङसे कुल्‍बा अन्‍छार भ्रबा म्‍हिगदेदा जोगब लउ।

१० जम्‍मान भन्‍दा घ्रेन परमेश्‍वर ङादा जोगब लबा ढाल हिन्‍ना,

थेसे सोझो सेम मुबा म्‍हिगदेदा जोगब लमुला।

११ परमेश्‍वरसे खालैला ली आच्‍याना निसाफ लमुला।

थेनोन परमेश्‍वरसे धिनहुँनोन नाइबा गे लबादा दोष उन्‍मुला।

१२ चुदे म्‍हिगदेसे ह्राङ ह्राङला पाप ख्‍लासी परमेश्‍वरपट्टि आदोनी भिसम

तरवाररी शान लला

ओच्‍छे थेसे ह्राङला म्‍यादलीरी म्‍या थान्‍ना।

१३ थेसे चोट तना लबा ह्राङला हतियारगदे ठीक लबा मुला

ओच्‍छे थेसे ह्राङला म्‍यागदेदा मेला बोन ह्रङ्‌बान दोना लसी रोप्‍बारी ठीक लबा मुला।

१४ जुन म्‍हिसे सेमरी नाइबा ताम जे क्‍लाङ्‌मुला।

ओच्‍छे स्‍य्‍हान्‍दोदा न्‍होङ्‌ना लबा ताम खेन्‍मुला। थेसे झुक्‍यब तना लबा ताम जे थोन्‍ना लमुला।

१५ जुन म्‍हिसे व्‍हाङ ख्‍वमुला

थेसे ख्‍वाबा व्‍हाङ न्‍हङ्‌री थे ह्राङनोन ताइमुला।

१६ थेसे स्‍य्‍हान्‍दोदा न्‍होङ्‌ना लबारी खेन्‍बा तामसे थे ह्राङनोन न्‍होङ्‌मुला।

थेसे लबा नाङ्‌बाझ्‍याक्‍बा थेलान थोबोरी परब तमुला।

१७ परमप्रभु ह्राङसे सदन ठीक निसाफ लबासे लमा ङाइ ह्राङदा धन्‍यवाद फुल्‍ला।

ओच्‍छे ङाइ व्‍हाइ गोबान जम्‍मान भन्‍दा घ्रेन परमप्रभुला जयजयकार लला।

परमेश्‍वरला घ्रेन य्‍हालदेन म्‍हिसे लतोःबा ताम

संगीत लोप्‍बा म्‍हिला लागिरी- गित्तित भिबा भाका अन्‍छार गोबा दाऊदला व्‍हाइ

८

परमप्रभु ङन्‍ना प्रभु!

जम्‍बुलिङ नाङ्‌नोन ह्राङला मिन गादे घ्रेन मुला!

ह्राङदा ल्‍हानान मान लसी जयजयकार लबान गोबा व्‍हाइ स्‍वर्गधोनान दोमुला।

२ जजा कोलागदेदेन ङ्‌हे थुङ्‌बा कोलागदेला सुङग्‍याम ह्राङसे जयजयकार लपुङ्‌मुला।

ह्राङसे ह्राङला शत्रु बैरीदेन ह्राङदा बिरोध लबादा तिगै पाङ्आखम्‍बा तना लबाला लागिरीन चुह्रङ् लबा हिन्‍ना।

३ ङाइ ह्राङला छ्‌यासे स्‍होबा मु च्‍यामा,

ओच्‍छे ह्राङसे छ्‌याना लबा लनीदेन सारगदेला बारेरी खेन्‍मा ङा उदेक तजी।

४ म्‍हि खाल हिन्‍ना? तिग्‍दा ह्राङसे थेदा वास्‍ता लमुला?

म्‍हिला झा खाल हिन्‍ना, तिग्‍दा ह्राङसे थेला लागिरी सुर्दा लमुला?

५ ह्राङसे थेदा† ह्राङ भन्‍दा जजाकी जे जजा स्‍होजी,

ओच्‍छे थेदा मान लसी मुकुट कूसी पिन्‍जी।

६ ह्राङसे स्‍होबा जम्‍मान स्‍हेगदेथोरी ह्राङसे थेदा शासन लपुङ्‌बा मुला,

ओच्‍छे जम्‍मान स्‍हे ह्राङसे थेला काङ धिरी थान्‍सी पिन्‍बा मुला

७ जम्‍मान राग्‍यु, म्‍हेमुइदेन, जम्‍मान ह्रि जन्‍तुगदे,

८ मुरी फ्‍याङ्‌बा चरागदे, समुद्रला तार्ङागदेदेन

समुद्र न्‍हङ्‌री मुबा जम्‍मान जन्‍तुगदे

थेला अधिकाररी थान्‍सी पिन्‍बा मुला।

९ परमप्रभु, ङन्‍ना प्रभु!

जम्‍बुलिङ नाङ्‌नोन ह्राङला मिन गादे घ्रेन मुला!

† 

८:५ थे भिबादा हिब्रू ग्‍योइरी यलोहिम भिसी पाङ्‌बा मुला। यलोहिम भिबा चा परमेश्‍वर अथवा स्‍वर्गदूतगदे हिन्‍ना।

परमेश्‍वरसे लबा ठीक निसाफ

संगीत लोप्‍बा म्‍हिला लागिरी- “झा सिबा” धुइला भाका अन्‍छार दाऊदसे गोबा व्‍हाइ

९

परमप्रभु, ङाला सेमहेन्‍सेन ङाइ ह्राङला जयजयकार लला।

ओच्‍छे ह्राङसे लबा जम्‍मान उदेकला गेला बारेरी जम्‍मादान पाङ्‌ला।

२ जम्‍मान भन्‍दा घ्रेन परमेश्‍वर, ह्राङसे लमा ङाइ ताङ्‌सी ताङ्‌सी व्‍हाइ गोला।

ङाइ ह्राङला मिनरी जयजयकारला व्‍हाइ गोला।

३ ङाला शत्रुगदे ग्‍याप दोःसी य्‍हार्मुला,

थेनीगदे ह्राङला ङाच्‍छा तोइसी ह्रिल्‍सी सिला।

४ तिग्‍दा भिसम ह्राङसे ङाला लागिरी ठीक निसाफ लसी पिन्‍बा मुला।

ह्राङसे ठिरी धन्‍छ्‌यासी खालैला ली आच्‍याना ठीक निसाफ लसी पिन्‍बा मुला।

५ ह्राङसे अर्गु य्‍हुल्‍ला म्‍हिगदेदा बङ्‌बा मुला,

ओच्‍छे नाइबा गे लबागदेदा नाश लबा मुला।

ह्राङसे थेनीगदेला मिन सदनना लागिरी मेटब लसी पिन्‍बा मुला।

६ शत्रुगदे जुकजुकधोनाला लागिरी नाश तबा मुला।

ह्राङसे थेनीगदेला शहरगदे छ्‌याकछिक लबा मुला,

थेनीगदेला मिननोन म्‍हना लमुला।

७ परमप्रभुसे सदनना लागिरी शासन लमुला,

थेसे निसाफ लबाला लागिरी ह्राङला ठि तयार लसी जिन्‍बा मुला।

८ ओच्‍छे थेसे ह्राङला ज्‍यबा सेमसे जम्‍बुलिङला निसाफ लमुला,

थेसे खालैला ली आच्‍याना म्‍हिगदेथोरी शासन लमुला।

९ अर्गुग्‍याम दुख याङ्‌बागदेला लागिरी जोगब तबा ग्‍ला परमप्रभु हिन्‍ना

ओच्‍छे दुखला धुइरी थेसे जोगब लमुला।

१० परमप्रभु, ह्राङदा ङोसेबागदेसे ह्राङथोरी भर लमुला,

तिग्‍दा भिसम ह्राङ मुबा ग्‍लारी खबागदेदा ह्राङसे आख्‍लामुला।

११ सियोनरी धन्‍छ्‌याबा परमप्रभुला जयजयकार लबान व्‍हाइ गोउ,

ओच्‍छे परमप्रभुसे लबा गेगदेला बारेरी म्‍हिगदेदा थेःना लउ।

१२ परमप्रभुसे दुखरी मुबागदेदा ढन्‍मुला,

थेसे थेनीगदेला बिन्‍ती आम्‍लेःमुला

ओच्‍छे थेनीगदेदा दुख पिन्‍बागदेदा थेसे सजाय पिन्‍मुला।

१३ परमप्रभु, ङादा दया लसी पिन्‍गो!

ङाला शत्रुगदेसे ङादा गादे दुख पिन्‍बा मुला थे ह्राङसेन स्‍य्‍हीगो!

परमप्रभु, ह्राङसेन ङादा कालग्‍याम फेसी पिन्‍गो।

१४ जमाहेन्‍से ङा सियोनना† म्‍हिगदेला ङाच्‍छापट्टि राप्‍सी,

ङाइ ह्राङला जयजयकार लला,

ह्राङसे ङादा सोना लबासे लमा ङा ताङ्‌ला।

१५ अर्गु य्‍हुल्‍ला म्‍हिगदे ह्राङसे ख्‍वाबा व्‍हाङ्‌री थेनीगदे ह्राङनोन परब तजी,

ह्राङसेन झुबा वारी थेनीगदे ह्राङनोन परब तजी।

१६ ज्‍यना लसी लबा निसाफग्‍यामनोन ह्राङ परमप्रभु हिन्‍ना भिसी ङोसेना लबा मुला,

ओच्‍छे नाइबा गे लबागदे चा थेनीगदे ह्राङलान यासे लबा गेला जालरी परब तबा मुला। (हिग्‍गायोन† सेला)

१७ परमेश्‍वरदा म्‍लेःबादेन नाइबा गे लबा जम्‍मान य्‍हुल्‍ला म्‍हिगदे नर्गरी निला,

१८ खाँचोरी परब तबागदेदा सदनना लागिरी आख्‍ला।

ओच्‍छे दुख याङ्‌बागदेला आश खाइमै छापछोप न्‍होङ्‌सी आनी।

१९ परमप्रभु फेप्‍खउ, म्‍हिगदेसे ह्राङदा ढाआम्‍याङ्‌गै।

अर्गु य्‍हुल्‍ला म्‍हिगदेदा ह्राङला ङाच्‍छापट्टि भसी थेनीगदेदा निसाफ लसी पिन्‍गो।

२० परमप्रभु, थेनीगदेदा लोङ्‌ना लउ।

थेनीगदेसे य्‍हाङ चा म्‍हि जे हिन्‍ना भिबा ताम था याङ्‌गै। (सेला)

† 

९:१४ सियोन भिबा चा यरूशलेम हिन्‍ना।

† 

९:१६ हिग्‍गायोन भिबा चा व्‍हाइ गोना गोनान छिन्‍नङ् कुटिसी चिउ भिबा हिन्‍ना।

निसाफला लागिरी प्रार्थना

१०

परमप्रभु, ह्राङ तिग्‍दा चुदे ल्‍हाना थारेङ् तबा?

दुख तबा धुइरी ह्राङ तिग्‍दा लाबा?

२ नाइबा गे लबा म्‍हिगदेसे ङा ह्रङ्‌बा खालै आरे भिसी दुख याङ्‌बागदेदा दुख पिन्‍मुला,

थेनीगदेसे लबा जालरी थेनीगदे ह्राङनोन फसब तगै।

३ नाइबा गे लबा म्‍हि ह्राङला सेमसे म्‍हन्‍बा नाइबा तामरी घमण्‍ड लमुला,

थेसे लोभी म्‍हिदा ताङ्‌ना लमुला ओच्‍छे परमप्रभुला बिरोध लसी हेला लमुला।

४ नाइबा गे लबा म्‍हिसे परमप्रभुदा तिगै वास्‍ता आलमुला,

थेसे घमण्‍ड लसी परमेश्‍वर आरे भिसी सदन म्‍हन्‍मुला।

५ थेसे लबा जम्‍मान गेरी थेदा ज्‍यबा तमुला।

थेसे परमेश्‍वरसे लसेला निसाफदा घोबारी आखम्‍मुला,

थेसे ह्राङला शत्रुगदेदा खिसी लमुला।

६ थेसे ह्राङसे ह्राङदान चुह्रङ् भिसी पाङ्‌मुला, “ङादा खजिबै गेरी आज्‍यबा आत,

ङादा खाइमै दुख आत।”

७ थेला सुङ् केःबा ताम, फट्टा तामदेन लोङ्‌ना लबा तामसे प्‍लिङ्‌बा तमुला,

थे पेःबा खबादेन नाइबा ताम पाङ्‌बारी योना तमुला।

८ थे नाम्‍सा नाम्‍साला ङाम ङाम्‍री लासी चिमुला।

थेसे तिगै दोष आरेबा म्‍हिगदेदा ख्रुङ्‌सी साइमुला

थेसे लासी लासी दुख याङ्‌बा म्‍हिगदेला चिवा लमुला।

९ थे सिंह ह्रङ् लसी लासी चिमुला।

दुख याङ्‌बागदेदा चुङ्‌बारी थे ख्रुङ्‌सी चिमुला

थेसे थेनीगदेदा वारी परब तना लसी डुइसी भोर्मुला।

१० थेला वारी परब तबा दुख याङ्‌बा म्‍हिगदे दुख नाबारी आखम्‍ना ह्रिल्‍मुला।

थेला शक्तिग्‍याम थेनीगदे ब्रेबा मुला।

११ नाइबा गे लबा म्‍हिसे ह्राङसे ह्राङदान चुह्रङ् भिसी पाङ्‌मुला, “परमेश्‍वरसे तिगै वास्‍ता आलमुला,

परमेश्‍वरसे मी च्‍युम्‍बा मुला, थेसे य्‍हाङसे लबा गे खाइमै आम्राङ्‌मुला!”

१२ परमप्रभु फेप्‍खउ, परमेश्‍वर,

थे नाइबा गे लबा म्‍हिगदेदा सजाय पिन्‍गो!

दुखरी मुबागदेदा ढन्‍गो।

१३ तिग्‍दा नाइबा गे लबा म्‍हिगदेसे परमेश्‍वरला बिरोध लमुला?

तिग्‍दा थेसे सेमरी “परमेश्‍वरसे ङादा सजाय आपिन” भिसी म्‍हन्‍बा?

१४ तर परमेश्‍वर ह्राङसे म्‍हिदा दुख तसी सेम सिबा म्राङ्‌मुला,

ओच्‍छे ह्रो लबाला लागिरी हाङ सदन तयार तमुला।

दुख याङ्‌बा म्‍हिसे ह्राङथोरी भर लसी खमुला,

टुहुरागदेदा ह्राङसे सदन ह्रो लबा मुला।

१५ ह्राङसे नाइबादेन आज्‍यबा गे लबा म्‍हिला शक्ति नाश लसी पिन्‍गो,

थेनीगदेसे आज्‍यबा गे लबा आख्‍लादेधोना

थेनीगदेसे लबा आज्‍यबा गेला लागिरी ह्राङसे थेनीगदेदा सजाय पिन्‍गो।

१६ परमप्रभु सदनना लागिरी ग्‍ले हिन्‍ना,

अर्गु य्‍हुल्‍ला म्‍हिगदेदा थेसे ह्राङला य्‍हुल्‍साग्‍याम नाश लला।

१७ परमप्रभु, ह्राङसे दुख याङ्‌बागदेला प्रार्थना सान्‍मुला,

ह्राङसे थेनीगदेदा आँट पिन्‍मुला।

१८ अर्गुसे नाङ्‌सी थान्‍बागदेदेन टुहुरागदेला बिन्‍ती ह्राङसे सान्‍मुला।

जम्‍बुलिङला म्‍हिसे खालैदा दुख पिन्‍बारी आखम्‍गै भिसी

ह्राङसे थेनीगदेला ठीक निसाफ लमुला,

परमप्रभुथोरी भर लबा

संगीत लोप्‍बा म्‍हिला लागिरी- दाऊदला व्‍हाइ

११

ङा परमप्रभु मुबा ग्‍लारी निला।

ए गादे मूर्ख तसी ङादा चुह्रङ् पाङ्‌बा,

“चरा ह्रङ् लसी फ्‍याङ्‌सी एला गङ्‌री यार्गो,

२ तिग्‍दा भिसम नाइबा गे लबा म्‍हिगदेसे म्‍यादली तेःबा मुला,

थेनीगदेसे सोझो सेम मुबा म्‍हिगदेदा रोप्‍बारी धोपधोपरी म्‍यादली तागब लबा मुला।

३ चुदे जगनोन न्‍होङ्‌सी निजी भिसम

परमेश्‍वरसे कुल्‍बा अन्‍छार भ्रबा म्‍हिसे तिगै लबारी खम्‍ला?”

४ परमप्रभु ह्राङला चोखो मन्‍दिररी मुला,

परमप्रभु ह्राङला स्‍वर्गला ठिरी धन्‍छ्‌याबा मुला,

थेसे जम्‍मान ग्‍लाला म्‍हिगदेदा च्‍यामुला

ओच्‍छे थेनीगदेसे लबा जम्‍मान गे थेदा था मुला।

५ परमप्रभुसे ह्राङसे कुल्‍बा अन्‍छार भ्रबा म्‍हिदेन नाइबा गे लबा म्‍हिला सेम च्‍यामुला,

नाइबा गे लबादेन म्‍हि साइबारी सेम लबा म्‍हिदा परमप्रभुसे ल्‍हानान हेला लमुला।

६ थेसे नाइबा गे लबा म्‍हिगदेथोरी लुङ्‌बा मेदेन गन्‍धक ल्‍हूमुला,

क्रोबा लाबासे थेनीगदेदा नाश लमुला।

७ परमप्रभु तिगै दोष आरेबा परमप्रभु हिन्‍ना।

थेसे ह्राङसे कुल्‍बा अन्‍छार भ्रबा म्‍हिदा माया लमुला,

सोझो सेम मुबा म्‍हिगदेसे थेदा म्राङ्‌मुला।

ह्रो याङ्‌बाला लागिरी प्रार्थना

संगीत लोप्‍बा म्‍हिला लागिरी- शिमिनिथ भिबा भाका अन्‍छार गोबा दाऊदला व्‍हाइ

१२

परमप्रभु, ङन्‍दा ह्रो लसी पिन्‍गो!

चुरी ज्‍यबा म्‍हि गिकनोन बाँकी आरे,

ओच्‍छे सोजो म्‍हि आस्‍याप्‍मुला।

२ जम्‍मासेन ह्राङ ह्राङ न्‍हङ्‌री फट्टा ताम पाङ्‌मुला

चिप्‍ले ताम लसी गिकसेम गिकदा धोका पिन्‍मुला।

३ परमप्रभु, चिप्‍ले ताम पाङ्‌बा सुङ् बन्‍दा लसी पिन्‍गो!

ङा ह्रङ्‌बा खालै आरे भिसी ताम लबा जम्‍मालान ले तेःसी भ्‍याङ्‌गो!

४ थेनीगदेसे चुह्रङ् भिसी पाङ्‌मुला, “ङन्‍से जे पाङ्‌सैनोन ङन्‍से म्‍हन्‍बा स्‍हे याङ्‌ला,

ङन्‍से जुन ताम पाङ्‌गे म्‍हन्‍ना थेनोन पाङ्‌ला,

ङन्‍दा चुह्रङ् लउ थेह्रङ् लउ भिसी खाल्‍से पाङ्‌खम्‍ला?”

५ परमप्रभुसे चुह्रङ् भिसी सुङ्‌बा मुला, “दाहेन्‍से ङा खला,

तिग्‍दा भिसम दुख याङ्‌बागदेदा दुख पिन्‍बा मुला

ओच्‍छे प्राङ्‌बोगदे दुखसे लमा भोल्‍सी चिबा मुला।

थेनीगदेदा न्‍होङ्‌ना लबागदेग्‍याम ङाइ जोगब लला।”

६ परमप्रभुला बचन चोखो मुला,

थे नम्‍बरी म्‍हुइ ह्रङ्‌बान मुला

थे चा निसरेमधोना मेरी ख्राङ्‌सी नम्‍बरी म्‍हुइ दोना लबा मुला।

७-८ नाइबा गे लबा म्‍हिगदे खानङ्‌दामन मुला,

ओच्‍छे नाइबा गेगदेदा ज्‍यबा भिसी पाङ्‌मुला।

परमप्रभु, ह्राङसे ङन्‍दा सदन जोगब लसी थान्‍गो,

ओच्‍छे थेह्रङ्‌बा म्‍हिगदेग्‍याम ङन्‍दा जोगब लसी थान्‍गो।

ह्रो याङ्‌बाला लागिरी प्रार्थना

संगीत लोप्‍बा म्‍हिला लागिरी- दाऊदला व्‍हाइ

१३

परमप्रभु, ह्राङसे ङादा अझै खाइमाधोना म्‍लेःला? तिग सदनना लागिरी म्‍लेःला?

अझै ह्राङ खाइमाधोना ङाग्‍याम लासी धन्‍छ्‌याबा?

२ खाइमाधोना ङाइ दुख नासी चितोःबा?

खाइमाधोना ङाला सेम सुर्दासे प्‍लिङ्‌सी धिन म्‍हुननोन क्रासी चितोःबा?

खाइमाधोना ङाला शत्रुगदेसे ङादा ढाला?

३ परमप्रभु, ङाला परमेश्‍वर, ङादा स्‍हीगो ओच्‍छे जोहाब पिन्‍गो।

ङादा दोःसी भङ् पिन्‍गो, ह्राङसे ङादा सिआपुङ्‌गो।

४ ङाला शत्रुगदेसे “ङन्‍से थेदा ढाबा मुला” भिसी पाङ्आम्‍याङ्‌गै।

ङा पाप्‍मा थेनीगदे ताङ्आम्‍याङ्‌गै।

५ ह्राङला खाइमै आजिन्‍बा मायाथोरी ङाइ भर लसी चिबा मुला,

ङा ताङ्‌सी चिला तिग्‍दा भिसम ह्राङसे ङादा सोना लबा मुला।

६ परमप्रभु, ङाइ ह्राङला जयजयकार लला,

तिग्‍दा भिसम ह्राङसे ङादा दया लबा मुला।

म्‍हिगदेसे लबा आज्‍यबा गे

संगीत लोप्‍बा म्‍हिला लागिरी- दाऊदला व्‍हाइ

१४

मूर्ख म्‍हिगदेसे ह्राङला सेमरी चुह्रङ् भिसी पाङ्‌मुला,

“परमेश्‍वर मुनोन आरे।”

थेनीगदे जम्‍मान न्‍होङ्‌सी निबा मुला

ओच्‍छे नाइबा खबा गेगदे लमुला,

ठीक गे लबा म्‍हि खालै आरे।

२ ज्ञान बुद्धि मुबा म्‍हि खालै मुला की आरे?

परमेश्‍वरदा तेन्‍बा म्‍हि खालै मुला कि आरे भिसी था याङ्‌बारी

परमप्रभुसे स्‍वर्गग्‍याम म्‍हि य्‍हुलदा स्‍हीमुला।

३ तर थेनीगदे जम्‍मान आज्‍यबा ग्‍यामरीक्‍यार भ्रबा मुला

थेनीगदे जम्‍मान छ्‌यामनोन न्‍होङ्‌बा मुला।

खालैसेन ज्‍यबा गे आलमुला।

ज्‍यबा गे लबा म्‍हि गिकनोन आरे।

४ तिग नाइबा गे लबागदेसे खाइमै आघो?

थेनीगदेसे ङाला म्‍हिगदेदा ब्‍यन्‍सी चमुला,

ओच्‍छे थेनीगदेसे खाइमै परमप्रभुदेन छ्‌याम बिन्‍ती आलमुला।

५ तर थेनीगदे ल्‍हानान लोङ्‌ला,

तिग्‍दा भिसम परमेश्‍वर ह्राङसे कुल्‍बा अन्‍छार भ्रबा म्‍हिगदेदेन छ्‌याम तमुला।

६ नाइबा गे लबा म्‍हिगदेसे दुख याङ्‌बा म्‍हिगदेसे म्‍हन्‍बा गेगदे न्‍होङ्‌ना लमुला।

तर परमप्रभुसेन थे म्‍हिगदेदा जोगब लमुला।

७ इस्राएलला म्‍हिगदेसे सियोनग्‍याम थार्बा याङ्‌बा हिन्‍सम गादे ज्‍यबा तसेला मुबा!

परमप्रभुसे ह्राङला म्‍हिगदेदा दोःसी सुख शान्‍ति पिन्‍माहेन्‍से

याकूबदेन इस्राएल ताङ्‌गै!

परमेश्‍वरसे म्‍हाइबा म्‍हि

दाऊदला व्‍हाइ

१५

परमप्रभु, ह्राङ धन्‍छ्‌याबा चोखो ग्‍लारी खला वाङ्‌म्‍याङ्‌ला?

ह्राङला चोखो गङ् सियोनरी खला चिम्‍याङ्‌ला?

२ थेनोन म्‍हि हिन्‍ना, जुन म्‍हि जम्‍मान तामरी परमेश्‍वरसे कुल्‍बा अन्‍छार भ्रला,

जुन म्‍हिसे सदन ठीक गे जे लला,

जुन म्‍हिसे सत्‍य ताम पाङ्‌सी भ्रला,

३ ओच्‍छे जुन म्‍हिसे अर्गुला बिरोध आल।

थेसे ह्राङला ह्रोदा आज्‍यबा आल,

ह्राङला खिम्‍जेमगदेला बारेरी फट्टा ताम आल।

४ नाइबा गे लबा म्‍हिगदेदा थेसे हेला लमुला,

तर परमप्रभुसे कुल्‍बा ताम ङ्‌यान्‍बा म्‍हिगदेदा मान लमुला।

ह्राङसे लबा कबुल पूरा लबाला लागिरी

जतिन नोक्‍सान तसैनोन थेसे पूरा आलना आख्‍लामुला।

५ थेसे छे पिन्‍मा खाइमै ब्‍याज आकिन्‍मुला,

घुस किन्‍सी थेसे तिगै दोष आरेबा म्‍हिला बिरोधरी फट्टा ताम आपाङ्‌मुला।

चुह्रङ्‌बा गे लबा म्‍हिदा परमेश्‍वरसे सदन जोगब लला।

परमेश्‍वरथोरी भर लसी लबा प्रार्थना

दाऊदला मिक्‍ताम†

१६

परमेश्‍वर, ङादा जोगब लसी पिन्‍गो,

तिग्‍दा भिसम ङा ह्राङ मुबा ग्‍लारी खबा मुला।

२ ङाइ परमप्रभुदा पाङ्‌बा मुला, “ह्राङ ङाला प्रभु हिन्‍ना,

ङादेन छ्‌याम मुबा जम्‍मान ज्‍यबा स्‍हे ह्राङग्‍यामसेन खबा हिन्‍ना।”

३ परमप्रभुदा विश्‍वास लबा म्‍हिगदे गादे ज्‍यबा मुला!

थेनीगदेदेन छ्‌याम चिम्‍याङ्‌मा ङा ल्‍हानान ताङ्‌मुला।

४ जुन म्‍हिगदे अर्गु लागदेला ग्‍यामरी भ्रला,

थेनीगदे ह्राङसेन ह्राङथोरी ल्‍हानान दुख भला।

ङाइ थेनीगदेला लागदेदा तिगै बलि आपिन,

ओच्‍छे थे लागदेला मिनएनोन आकिन।

५ परमप्रभु, ङाला जम्‍मान स्‍हे ह्राङनोन हिन्‍ना।

ङादा तोःबा जम्‍मान स्‍हे ह्राङसेन ङादा पिन्‍मुला।

ङाला चु जुनी ह्राङलान छ्‌यारी मुला।

६ ह्राङसे ङादा ल्‍हानान ताङ्‌म्‍याङ्‌बा ग्‍ला पिन्‍बा मुला।

ह्राङसे ङादा ल्‍हानान उदेकला सम्‍पत्ति पिन्‍बा मुला!

७ ङादा ज्‍यबा ग्‍याम उन्‍बा परमप्रभुला ङाइ जयजयकार लला।

ङाला सेमसे ङादा म्‍हुनङ्एनोन अर्ती पिन्‍मुला।

८ ङाइ परमप्रभुदा सदन ङाला ङाम्‍रीन थान्‍बा मुला,

थे ङाला दाहिने यापट्टि धन्‍छ्‌याबा मुला,

थेतबासेलमा ङादा तिगै तामसेन य्‍होङय्‍होङ तना लबारी आखम।

९ थेतबासेलमा ङा सेमहेन्‍सेन ताङ्‌बा मुला।

ओच्‍छे ङा पूरन जोगब तबा मुला।

१० तिग्‍दा भिसम ह्राङसे ङाला प्राणदा सिबागदे निबा ग्‍लारी आख्‍ला।

ओच्‍छे ह्राङदा जे तेन्‍बा म्‍हिला ल्‍हुइदा ह्राङसे नइना आल।

११ ह्राङसे ङादा जुनी याङ्‌बा ग्‍याम उन्‍बा मुला,

ह्राङ ङादेन छ्‌याम तसी ह्राङसे ङादा ताङ्‌ना लबा मुला।

ह्राङला दाहिने छ्‌यापट्टि चिम्‍याङ्‌मा ङा सदन ताङ्‌बा मुला।

† 

१६:० मिक्‍ताम मिक्‍ताम भिबा चा व्‍हाइ गोबा तरिका हिन्‍ना।

तिगै दोष आरेबा म्‍हिला प्रार्थना

दाऊदला व्‍हाइ

१७

परमप्रभु, ठीक निसाफ लबाला लागिरी ङाला बिन्‍ती सान्‍गो,

ह्रो लबाला लागिरी ह्राङसे ङाला बिन्‍ती सेम लसी सान्‍गो!

ङाइ सोजो तसी लबा ङाला प्रार्थना सान्‍गो।

२ ङाला तिगै दोष आरे भिसी ह्राङसेन सुङ्‌सी पिन्‍गो,

तिग्‍दा भिसम खजिबा ताम ठीक मुला, थे ह्राङदा था मुला।

३ ङाला सेम खाह्रङ्‌बा मुला भिसी ह्राङदा था मुला।

म्‍हुनङ् ह्राङ ङा मुबा ग्‍लारी फेप्‍खबा मुला,

ह्राङसे ङाला सेम पूरन स्‍हीबा मुला

ओच्‍छे ह्राङसे ङाला सेमरी खजिबै नाइबा ताम आस्‍याप्‍नी।

४ ङाइ अर्गु म्‍हिसे ह्रङ् लसी नाइबा ताम पाङ्‌बा आरे,

ओच्‍छे म्‍हि साइबा ग्‍यामरी ङा भ्रबा आरे।

५ ङा सदन ह्राङला ग्‍यामरी भ्रबा मुला

ङाइ खाइमै ह्राङला ग्‍याम ख्‍लासी भ्रबा आरे।

६ परमेश्‍वर, ङाइ ह्राङदेन छ्‌याम प्रार्थना लला,

तिग्‍दा भिसम ह्राङसे ङादा जोहाब पिन्‍मुला।

ह्राङ ङापट्टि दोगो, ओच्‍छे ङाला बिन्‍ती सान्‍गो।

७ ह्राङसे ह्राङला खाइमै आजिन्‍बा माया उन्‍सी ङन्‍दा जोगब लउ,

ह्राङला ङाम्‍री चिमा ङाला शत्रुगदेग्‍याम ङा जोगब तमुला।

८ ह्राङसे ह्राङला मीला लनीदा ह्रङ् लसी ङादा जोगब लसी पिन्‍गो,

ङादा ह्राङला भ्‍याप न्‍हङ्‌री छुम्‍गो!

९ ङादा नाश लबारी खबा नाइबा गे लबा म्‍हिग्‍याम ङादा जोगब लसी पिन्‍गो,

लोङ्‌बा खबा ङाला शत्रुगदेसे ङादा क्‍युर्सी थान्‍बा मुला।

१० थेनीगदेदेन छ्‌याम माया मुनोन आरे,

थेनीगदेसे ङा ह्रङ्‌बा खालै आरे भिसी ताम लमुला।

११ थेनीगदेसे ङादा ताप्‍सी ताप्‍सी चुङ्‌बा मुला, ओच्‍छे ङादा पट्टि ब्‍लिग्‍यामसेन क्‍युर्सी थान्‍बा मुला।

थेनीगदेसे ङादा पछारब लबारी दाउ च्‍यासी चिमुला।

१२ थेनीगदे फोख्रेन्‍सी शिकार लबारी भ्रन्‍सी चिबा सिंह ह्रङ्‌बान तबा मुला,

छार्बा सिंह ह्रङ् लसी थेनीगदे ख्रुङ्‌सी चिमुला।

१३ फेप्‍खउ, परमप्रभु! ङाला शत्रुगदेदेन छ्‌याम छेगो ओच्‍छे थेनीगदेदा ब्रेना लउ।

ह्राङला तरवारसे ङादा नाइबा गे लबा म्‍हिगदेग्‍याम जोगब लउ।

१४ परमप्रभु, जुन म्‍हिसे थेनीगदेसे म्‍हन्‍बा अन्‍छार चु जम्‍बुलिङरी जम्‍मान स्‍हे याङ्‌मुला,

थेनीगदेग्‍याम ङादा ह्राङला शक्तिशाली छ्‌यासे जोगब लसी पिन्‍गो।

जम्‍बुलिङला थे म्‍हिगदेसे याङ्‌बा इनाम चा सोदेधोनाला लागिरी जे हिन्‍ना।

थेनीगदेला कोलागदेला लागिरी ल्‍हानान मुला,

ओच्‍छे थेनीगदेला छाया छुयाला लागिरीनोन थेनीगदेसे ल्‍हानान धन सम्‍पत्ति सोसी थान्‍बा मुला।

१५ तर ङाइ चा तिगै आज्‍यबा गे आलबासे लमा ह्राङदा च्‍याबा मुला,

ङा छोर्मा ह्राङ ङादेन छ्‌याम तबासेलमा ङा ल्‍हानान ताङ्‌ला।

दाऊद ग्‍लेसे ढाबाला व्‍हाइ गोबा

संगीत लोप्‍बा म्‍हिला लागिरी- शत्रुगदेदेन शाऊलला याग्‍याम जोगब तबासेलमा दाऊदसे गोबा व्‍हाइ

२ शमू २२:१-५१

१८

परमप्रभु, ङाइ ह्राङदा गादे ल्‍हाना माया लबा मुला!

ह्राङ ङादा जोगब लबा परमेश्‍वर हिन्‍ना।

२ परमप्रभु ह्राङ ङाइ भर लबा पहरादेन ङादा जोगब लबा कोङ्‌बा ग्‍ला हिन्‍ना,

थे ङादा थार्बा पिन्‍बा परमेश्‍वर हिन्‍ना।

ङाला परमेश्‍वर ङाइ भर लबा पहरा हिन्‍ना, थे मुबा ग्‍लारी निमा ङा सदन जोगब तमुला।

थे ङादा जोगब लबा ङाला ढाल हिन्‍ना,

थे ङादा थार्बा पिन्‍बा शक्तिशाली परमेश्‍वर हिन्‍ना,

थे ङादा जोगब लबा कोङ्‌बा ग्‍ला हिन्‍ना।

३ ङाइ परमप्रभुदा बिन्‍ती लमुला,

थे चा जयजयकार लनोन तोःबा परमप्रभु हिन्‍ना।

थेसे ङादा ङाला शत्रुगदेग्‍याम जोगब लमुला।

४ लोङ्‌बा खबा कालसे ङादा क्‍युर्सी थान्‍बा मुबा,

नाश लबा छालगदे ङाथोरी खबा मुबा।

५ लोङ्‌बा खबा काल ङाला क्‍युर्नोन मुबा,

वासे ह्रङ् लसी ङादा कालसे भ्रन्‍सी चिबा मुबा।

६ दुखला धुइरी ङाइ परमप्रभुदेन छ्‌याम बिन्‍ती लजी,

ङाइ ह्रो याङ्‌बाला लागिरी परमेश्‍वरदा ङ्‌योइजी।

थेसे ह्राङला मन्‍दिररी ङाला काइ थेःजी,

ङाइ ह्रो याङ्‌बाला लागिरी लबा बिन्‍ती थेसे सान्‍जी।

७ थे धुइरी जम्‍बुलिङ ल्‍हिकल्‍हिक तजी, ओच्‍छे सङ्‌गुल निजी,

गङ्‌ला जगगदे य्‍होङय्‍होङ तजी,

तिग्‍दा भिसम परमेश्‍वर बोमो खबा मुबा।

८ थेला नाग्‍याम म्‍युगु थोन्‍जी,

ओच्‍छे थेला सुङग्‍याम नाश लबा मे ल्‍हामदेन लुङ्‌सी वापवाप तबा मे भुप्रो थोन्‍जी।

९ थे मु क्‍लेसी मार फाप्‍जी,

थे म्‍लाङ्‌म्‍लाङ्‌बा खसुथोरी धन्‍छ्‌यासी फेप्‍खजी।

१० थे करूबगदेथोरी धन्‍छ्‌यासी फ्‍याङ्‌जी,

थे लाबाला तोडरी तोरतोर फ्‍याङ्‌जी।

११ परमप्रभुसे धोपधोपदा ह्राङला गा स्‍होजी,

नामसे प्‍लिङ्‌सी म्‍लाङ्‌म्‍लाङ् तबा रूङ्‌बा खसुदा परमप्रभुसे ह्राङ धन्‍छ्‌याबा ग्‍ला स्‍होजी।

१२ थेला ओन्‍छाङ्‌री तिप्‍लीङ् खजी,

तिप्‍लीङ्‌से म्‍लाङ्‌गै खसुदा क्‍लेबान सेर्बादेन मेला बोन ताइजी।

१३ परमप्रभु स्‍वर्गग्‍याम घ्रेन काइरी क्रिङ्‌जी,

ओच्‍छे जम्‍मान भन्‍दा घ्रेन परमेश्‍वरला काइ जम्‍मान ग्‍लारी थेःजी।

१४ थेसे म्‍यादलीसे रोप्‍सी ह्राङला शत्रुगदेदा छरपष्‍ट तना लजी

ओच्‍छे थेसे तिप्‍लीङ् पुइखबासे लमा थेनीगदे आत्‍यब तजी।

१५ परमप्रभु, ह्राङसे ह्राङला शत्रुगदेदा बङ्‌जी

ओच्‍छे बोमोला झोकरी थेनीगदेदा क्रिङ्‌जी।

जमाहेन्‍से समुद्रला दिदेन जम्‍बुलिङला जगगदे म्राङ्‌जी।

१६ परमप्रभु स्‍वर्गग्‍याम मार फाप्‍खसी ङादा थीजी

ओच्‍छे नुप्‍बा समुद्रग्‍याम ङादा तेःजी।

१७ थेसे ङादा ङाला शक्तिशाली शत्रुगदेग्‍याम जोगब लजी।

ओच्‍छे हेला लबागदेग्‍याम ङादा फेजी।

थेनीगदे ङा भन्‍दा ल्‍हानान शक्तिशाली मुबा।

१८ ङा दुखरी मुबा धुइरी थेनीगदेसे ङाथोरी या झाङ्‌जी,

तर परमप्रभुसे ङादा जोगब लजी।

१९ थेसे ङादा ह्रो लसी घ्रेन आपत विपतग्‍याम तेःसी ज्‍यबा ग्‍लारी भोर्जी,

थेसे ङादा जोगब लजी,

तिग्‍दा भिसम थे ङादेन छ्‌याम ताङ्‌बा मुबा।

२० परमप्रभुसे ङादा इनाम पिन्‍ना,

तिग्‍दा भिसम जुन ताम ठीक मुला थे ताम जे ङाइ लबा मुला,

थेसे ङादा मोलम पिन्‍ना, तिग्‍दा भिसम ङाला तिगै दोष आरे।

२१ ङा परमप्रभुला ठिम अन्‍छार भ्रबा मुला,

ङाइ ङाला परमेश्‍वरग्‍याम य्‍हार्सी नाइबा गे लबा आरे।

२२ ङाइ थेला जम्‍मान ठिम ङ्‌यान्‍बा मुला,

थेसे कुल्‍बा ताम आङ्‌यान्‍ना ङा भ्रबा आरे।

२३ थेला ओन्‍छाङ्‌री ङा तिगै दोष आरेबा म्‍हि मुबा,

ओच्‍छे जम्‍मान आज्‍यबा गेग्‍याम ङा जोगब तसी चिबा मुला।

२४ थेतबासेलमा थेसे ङादा इनाम पिन्‍ना,

तिग्‍दा भिसम जुन ताम ठीक मुला थे ताम जे ङाइ लबा मुला,

ओच्‍छे ङाला तिगै दोष आरे भिबा तामएनोन थेसे था याङ्‌मुला।

२५ परमप्रभु! ह्राङ सोजो तसी विश्‍वासरी चिबागदेदेन छ्‌याम ह्राङएनोन विश्‍वासरी स्‍य्‍हुमुला,

जुन म्‍हिगदेला तिगै दोष आरे, थेनीगदेदा ह्राङसे पूरन दया लमुला।

२६ चोखो सेम मुबा म्‍हिदेन छ्‌याम ह्राङएनोन चोखोन तमुला,

तर बिरोध लबागदेदा ह्राङसेनोन बिरोध लमुला।

२७ सोजो म्‍हिगदेदा ह्राङसे जोगब लमुला,

तर ङा ह्रङ्‌बा खालै आरे भिसी भ्रबा म्‍हिगदेदा ह्राङसे मार ताइना लमुला।

२८ परमप्रभु! ह्राङसे ङाला नाङ्‌सल लुङ्‌ना लसी थान्‍बा मुला,

ङाला परमेश्‍वरसे ङादा धोपधोपग्‍याम फेसी य्‍हाल पिन्‍मुला।

२९ ङाला शत्रुगदेदेन छ्‌याम छेबाला लागिरी ह्राङसे ङादा भङ् पिन्‍मुला,

ओच्‍छे थेनीगदेदा ढाबाला लागिरी पर्खाल वाइसी निबारी ह्राङसेन ङादा भङ् पिन्‍मुला।

३० परमेश्‍वरला चु गे गादे चोखो मुला,

थेला बचन सत्‍य मुला!

थे मुबा ग्‍लारी खबागदेला लागिरी थे जोगब लबा ढाल हिन्‍ना।

३१ परमप्रभु बाहेक अर्गु परमेश्‍वर खला मुला?

य्‍हाङसे भर लखम्‍बा पहरा य्‍हाङला परमेश्‍वर बाहेक अर्गु खाल मुला?

३२ थेनोन परमेश्‍वरसे ङादा शक्तिशाली स्‍होबा मुला,

ओच्‍छे ङाला ग्‍याम ज्‍यबा स्‍होमुला।

३३ थेसे ङाला काङ तङ्‌गीला ह्रङ्‌बान ठीक ठीक ग्‍लारी न्‍हेखम्‍बा स्‍होबा मुला,

ओच्‍छे ङादा नोबा ग्‍लारी राप्‍बारी खम्‍बा स्‍होबा मुला।

३४ थेसे ङादा लडाइ लबारी लोप्‍बा मुला,

थेतबासेलमा ङाइ जम्‍मान भन्‍दा घ्रेन म्‍यादली चलब लबारी सेमुला।

३५ परमप्रभु! ह्राङसे ङादा ढाना लबाला लागिरी ङादा ह्राङला ढाल पिन्‍बा मुला,

ओच्‍छे ह्राङसे ङादा ह्राङला दाहिने छ्‌यासे ह्रो लबा मुला।

ह्राङसे वास्‍ता लबासे लमा ङा घ्रेन म्‍हि दोबा मुला,

३६ ङा भ्रबाला लागिरी ह्राङसे घ्रेन ग्‍याम स्‍होमुला,

ङाला काङ खाइमै आप्‍ला।

३७ ङाइ शत्रुगदेदा ताप्‍बान चुङ्‌जी,

थेनीगदेदा नाश आलदेधोना ङा दोःसी आखनी।

३८ ङाइ थेनीगदेदा रेःनोन आखम्‍बाधोना तोजी,

थेनीगदे ङाला ङाच्‍छापट्टि ह्रिल्‍जी।

३९ ह्राङसे ङादा लडाइ लबाला लागिरी शक्तिशाली स्‍होजी,

ह्राङसे ङाला शत्रुगदेदा ङाला काङ धिरी तना लजी।

४० ह्राङसे ङाला शत्रुगदेदा ब्रेसी य्‍हार्बाधोना तना लजी,

ओच्‍छे ङादा बिरोध लबागदेदा ङाइ नाश लजी।

४१ ङन्‍दा ह्रो लउ भिसी थेनीगदे क्रिङ्‌जी,

तर थेनीगदेदा जोगब लबा खालै आरेमुबा।

थेनीगदेसे परमप्रभुदेन छ्‌यामएनोन बिन्‍ती लजी,

तर परमप्रभुसे थेनीगदेदा जोहाब आपिन्‍नी।

४२ ङाइ थेनीगदेदा छ्‌याकछिक निना लबा मुबा,

ओच्‍छे थेनीगदे लाबासे भोर्बा धुलु ह्रङ्‌नोन तबा मुबा।

ङाइ थेनीगदेदा ग्‍यामला हिलोदा ह्रङ् लसी नाङ्‌बा मुबा।

४३ ङादा नाश लबारी म्‍हाइबा म्‍हिगदेग्‍याम ह्राङसे ङादा जोगब लबा मुला,

ओच्‍छे ह्राङसे ङादा य्‍हुल य्‍हुलथोरी शासन लबा म्‍हि स्‍होबा मुला,

ङाइ ङोआसेबा म्‍हिगदेएनोन ङाला तहरी मुला।

४४ ङाइ कुल्‍मैछ्‌याम थेनीगदेसे ङ्‌यान्‍मुला,

ओच्‍छे विदेशीगदेसे ङाला ङाच्‍छा ह्राङला थोबो कू लसी ङादा मान लमुला।

४५ विदेशीगदे लोङ्‌सी तिगै लबारी आखम्‍मुला,

थेनीगदे लोङ्‌सी फितफित धर्बान ह्राङ चिबा ग्‍लाग्‍याम थोन्‍मुला।

४६ परमप्रभु छोन्‍बो परमेश्‍वर हिन्‍ना! ङाइ भर लबा पहरा ङाला परमेश्‍वरला जयजयकार तगै!

ङादा जोगब लबा परमेश्‍वरदा ल्‍हानान मान तगै।

४७ थेसे ङादा ङाला शत्रुगदेथोरी ढाना लमुला,

थेसेन य्‍हुल य्‍हुल्‍ला म्‍हिगदेदा ङाला तहरी थान्‍मुला।

४८ परमप्रभुसे ङादा ङाला शत्रुगदेग्‍याम जोगब लमुला।

ह्राङसे ङादा ङाला शत्रुगदेथोरी ढाना लजी,

ओच्‍छे ङादा साइबारी म्‍हाइबा म्‍हिगदेग्‍याम ह्राङसे ङादा जोगब लजी।

४९ थेतबासेलमा य्‍हुल य्‍हुल्‍ला म्‍हिगदेला गुङ्‌री ङाइ ह्राङला जयजयकार लला,

ओच्‍छे ह्राङला जयजयकार लबान व्‍हाइ गोला।

५० परमप्रभुसे ह्राङला ग्‍लेदा ढाना लमुला,

ओच्‍छे थेसे ह्राङसे धम्‍बा दाऊद ग्‍लेदेन

थेला वंशदा खाइमै आजिन्‍बा माया लमुला।

परमेश्‍वरला उदेकला गेदेन ठिम

संगीत लोप्‍बा म्‍हिला लागिरी- दाऊदला व्‍हाइ

१९

मुसे प्रस्‍टन परमेश्‍वरला घ्रेन शक्ति उन्‍मुला!

ओच्‍छे मुरी मुबा जम्‍मान स्‍हेगदेसे परमेश्‍वरसे लबा गेला बारेरी पाङ्‌मुला!

२ थेनीगदेसे धिनहुँनोन परमेश्‍वरला शक्तिला बारेरी ताम लमुला,

ओच्‍छे म्‍हुनदाङ्‌सीन थेनीगदेसे परमेश्‍वरला ज्ञान बुद्धि उन्‍मुला।

३ थेनीगदेला खजिबै बोली आरे, ग्‍योइएनोन आरे

थेनीगदेला काइ आथेःमुला।

४ तर थेनीगदेला काइ जम्‍बुलिङ नाङ्‌नोन दोमुला,

थेनीगदेसे पाङ्‌बा ताम जम्‍बुलिङला कुनीधोनान थेःमुला।

परमेश्‍वरसे धिनीला लागिरी मुरी ग्‍ला स्‍होबा मुला।

५ थे ताङ्‌बा म्‍हाछार ह्रङ् लसी स्‍य्‍होरीन थोन्‍मुला,

ओच्‍छे छ्‌योङ्‌बा खेल क्‍लाङ्‌बारी सेम लबा म्‍हि ह्रङ् लसी थोन्‍मुला।

६ थे मुला कुनी गिकग्‍याम फेमुला,

ओच्‍छे अर्गु कुनीधोना दोमुला।

थेला लेप्‍बाग्‍याम तिगै स्‍हे लाबारी आखम्‍मुला।

७ परमप्रभुला ठिम ल्‍हानान ज्‍यबा मुला,

थेसे छार भङ् पिन्‍मुला।

परमप्रभुला ठिम विश्‍वास लबारी खम्‍बा खाल्‍ला मुला,

थे ठिमसे ज्ञान बुद्धि आरेबागदेदा ज्ञान बुद्धि पिन्‍मुला।

८ परमप्रभुला ठिम ठीक मुला,

थेसे म्‍हिला सेमदा ताङ्‌ना लमुला।

परमप्रभुसे कुल्‍बा तामगदे ल्‍हानान ज्‍यबा मुला,

थेसे मी म्राङ्‌ना लमुला।

९ परमप्रभुदेन छ्‌याम लोङ्‌बा चा ज्‍यबा हिन्‍ना,

थेदा म्‍हिगदेसे जुकजुकधोनान जयजयकार लला।

परमप्रभुला ठिम सत्‍य मुला,

थे ठिम सदन ज्‍यबा तमुला।

१० थे ठिम नम्‍बरी म्‍हार भन्‍दाएनोन ल्‍हानान सेम निबाधोनाला मुला,

थे सिङ्‌सुरला जम्‍मान भन्‍दा ज्‍यबा खुदु भन्‍दाएनोन केकेबा मुला।

११ थे ठिमसे परमप्रभुला गे लबा म्‍हि ङादा ज्ञान बुद्धि पिन्‍मुला,

थे अन्‍छार भ्रमा ङाइ घ्रेन इनाम याङ्‌मुला।

१२ म्‍हिसे ह्राङला गल्‍ती खाइमै आम्राङ्‌मुला,

परमप्रभु, ङाइ था आयाङ्‌बा ङाला दोषगदेदा ह्राङसे माफ लसी पिन्‍गो।

१३ ह्राङला गे लबा म्‍हिदा सेसी घोसी पाप लआपुङ्‌गो,

थेह्रङ्‌बा पापसे ङादा तहरी थान्‍आम्‍याङ्‌गै।

जमाहेन्‍से ङा तिगै दोष आरेबा म्‍हि दोला,

ओच्‍छे ङा लोङ्‌बा खबा पापगदेग्‍याम फेसी जिन्‍बा तला।

१४ ङादा जोगब लबा पहरादेन थार्ना लबा ङाला परमप्रभु परमेश्‍वर!

ङाइ पाङ्‌बा तामगदेदेन ङाइ म्‍हन्‍बा तामगदे ह्राङदा सेम निबा तगै।

ढाबाला लागिरी प्रार्थना

संगीत लोप्‍बा म्‍हिला लागिरी- दाऊदला व्‍हाइ

२०

दुखरी परब तमा परमप्रभुसे ङन्‍ना ग्‍लेदा जोहाब पिन्‍गै!

याकूबला परमेश्‍वरसे ङन्‍ना ग्‍लेदा जोगब लगै!

२ परमप्रभुसे ह्राङ धन्‍छ्‌याबा चोखो ग्‍लाग्‍याम ङन्‍ना ग्‍लेदा ह्रो लगै,

ओच्‍छे सियोन गङ्‌ग्‍याम ङन्‍ना ग्‍लेदा ह्रो लगै।

३ परमप्रभुसे ङन्‍ना ग्‍लेसे फुल्‍बा जम्‍मान भेटी किन्‍गै

ओच्‍छे ङन्‍ना ग्‍लेसे लबा जम्‍मान बलि म्राङ्‌सी ताङ्‌गै। (सेला)

४ थेसे ङन्‍ना ग्‍लेला सेमसे म्‍हन्‍बा जम्‍मान ताम पूरा लसी पिन्‍गै

ओच्‍छे ङन्‍ना ग्‍लेसे लबारी म्‍हाइबा जम्‍मान गे ज्‍यबा तना लगै।

५ ङन्‍ना ग्‍लेसे ढामा ङनी ताङ्‌बान व्‍हाइ गोला,

ओच्‍छे ङन्‍ना ग्‍लेसे ढाबासे लमा परमेश्‍वरला जयजयकार लबान ताङ्‌ला।

परमप्रभुसे ङन्‍ना ग्‍लेसे लबा जम्‍मान बिन्‍तीला जोहाब पिन्‍गै।

६ दाहेन्‍से ङाइ था याङ्‌सी जिन्‍बा मुला, परमप्रभुसे ह्राङसे धम्‍बा ग्‍लेदा ह्रो लमुला,

थेसे ह्राङला चोखो स्‍वर्गग्‍याम ग्‍लेदा जोहाब पिन्‍मुला

ओच्‍छे ह्राङला घ्रेन शक्तिग्‍याम ग्‍लेदा ढाना लमुला।

७ कोइ म्‍हिसे लडाइला धुइरी ह्राङला रथथोरी भर लमुला

ओच्‍छे कोइ म्‍हिसे ह्राङला ताथोरी भर लमुला।

तर य्‍हाङसे चा परमप्रभु य्‍हाङला परमेश्‍वरला शक्तिरी भर लमुला।

८ थेह्रङ्‌बा म्‍हिगदे चा काङ तोइसी पाप्‍ला।

तर य्‍हाङ चा भङ्‌बा तसी रेःसी चिबारी खम्‍ला।

९ परमप्रभु! ङन्‍ना ग्‍लेदा ढाना लउ।

ङन्‍से बिन्‍ती लमा ङन्‍दा जोहाब पिन्‍गो।

ढाबासे लमा परमेश्‍वरला जयजयकार लबा

संगीत लोप्‍बा म्‍हिला लागिरी- दाऊदला व्‍हाइ

२१

परमप्रभु! ह्राङसे शक्ति पिन्‍बासेलमा ग्‍ले ताङ्‌बा मुला,

थेदा ह्राङसे ढाना लबासे लमा थे ल्‍हानान ताङ्‌बा मुला।

२ ह्राङसे थेला सेमसे म्‍हन्‍बा ताम पूरा लसी पिन्‍जी

ओच्‍छे थेसे लबा बिन्‍तीला जोहाब पिन्‍जी। (सेला)

३ ह्राङसे थेदा ल्‍हानान मोलम पिन्‍जी,

ओच्‍छे थेदा नम्‍बरी म्‍हारला मुकुट कूसी पिन्‍जी।

४ थेसे अझै सोम्‍याङ्‌गै भिसी ह्राङदेन छ्‌याम बिन्‍ती लमा ह्राङसे थेदा जोहाब पिन्‍जी,

ओच्‍छे ह्राङसे थेदा ह्रेङ्‌बा आयुदेन जुकजुकधोनाला जुनी पिन्‍जी।

५ ह्राङसे थेदा ढाना लबासे लमा थेला मान घ्रेन तबा मुला,

ओच्‍छे ह्राङसे थेला मिन घ्रेन स्‍होसी थेदा ग्‍लेसे याङ्‌बा मान पिन्‍बा मुला।

६ ह्राङला मोलम थेदेन छ्‌याम सदन मुला,

ओच्‍छे ह्राङ थेदेन छ्‌याम तबासेलमा थे ताङ्‌बा मुला।

७ ग्‍लेसे जम्‍मान भन्‍दा घ्रेन परमप्रभुथोरी भर लबा मुला,

ओच्‍छे परमप्रभुला खाइमै आजिन्‍बा मायासे लमा

थे सदन जोगब तमुला।

८ ग्‍लेसे ह्राङला जम्‍मान शत्रुगदेदा झ्‍याल्‍खानरी च्‍युप्‍ला,

थेसे ह्राङदा बिरोध लबागदे जम्‍मादान झ्‍याल्‍खानरी च्‍युप्‍ला।

९ थे फेप्‍खमा लुङ्‌बा मेसे ह्रङ् लसी

थेसे थेनीगदेदा नाश लला।

बोमोला झोकरी परमप्रभुसे थेनीगदेदा छ्‌याकछिक निना लला,

ओच्‍छे मेग्‍याम थेनीगदेदा मेफ्रा दोना लला।

१० थेनीगदेला साखा सन्‍तान खालैनोन आसो,

ग्‍लेसे थेनीगदे जम्‍मादान साइला।

११ थेनीगदेसे ह्राङ ह्राङला जुक्ति तेःला ओच्‍छे थेदा बिरोध लसी जाल लला,

तर थेनीगदेसे म्‍हन्‍बा ताम पूरा आत।

१२ तिग्‍दा भिसम ग्‍लेसे थेनीगदेदा म्‍यादलीसे रोप्‍ला,

जमाहेन्‍से थेनीगदे फ्‍लिक दोःसी य्‍हार्ला।

१३ परमप्रभु! ह्राङला जम्‍मान भन्‍दा घ्रेन शक्तिला लागिरी ङन्‍से ह्राङला जयजयकार लला!

ङन्‍से ह्राङला शक्तिला जयजयकार लबान व्‍हाइ गोला।

दुखला धुइरी क्रिङ्‌बादेन जयजयकारला व्‍हाइ

संगीत लोप्‍बा म्‍हिला लागिरी- “स्‍य्‍होला तङ्‌गी योमो” भिबा राग अन्‍छार गोबा दाऊदला व्‍हाइ

२२

ङाला परमेश्‍वर! ङाला परमेश्‍वर! ह्राङसे ङादा तिग्‍दा ख्‍लाबा?

ङादा ह्रो लसी पिन्‍गो भिसी ङाइ ह्राङदा ल्‍हानान बिन्‍ती लजी,

तर ङाइ ह्राङग्‍याम ह्रो आयाङ्‌नी।

२ ङाला परमेश्‍वर! ङाइ ह्राङदा धिन्‍से बिन्‍ती लमुला,

तर ह्राङसे ङादा जोहाब आपिन्‍मुला,

ङाइ म्‍हुन्‍सेनोन बिन्‍ती लमुला,

तर ङाला सेमला ब्‍लप्‍बा आसाल्‍मुला।

३ तर ह्राङ इस्राएलला परमेश्‍वर दोःसी घ्रेन ठिरी धन्‍छ्‌याबा मुला।

इस्राएलसे ह्राङला जयजयकार लमुला।

४ ङन्‍ना आखेम्‍हेमेगदेसे ह्राङदा विश्‍वास लबा मुबा,

थेनीगदेसे ह्राङदा विश्‍वास लबासे लमा ह्राङसे थेनीगदेदा जोगब लबा मुबा।

५ थेनीगदेसे ह्राङदेन छ्‌याम बिन्‍ती लजी ओच्‍छे ह्राङसे जोगब तजी,

थेनीगदेसे परमेश्‍वरथोरी विश्‍वास लबासे लमा थेनीगदेसे सुर्दा लआतोःनी।

६ तर दाहेन्‍से ङा म्‍हि आहिन, ङा बुलुङ् जे हिन्‍ना,

ङादा जम्‍मासेन हेला लसी बिरोध लमुला।

७ ङादा म्राङ्‌बा जम्‍मान म्‍हिगदेसे ङादा खिसी लमुला,

थेनीगदेसे ङादा म्राङ्‌सी सुङ् फि दोःबान थोबो य्‍होङ्‌मुला।

८ ओच्‍छे थेनीगदेसे ङादा चुह्रङ् भिसी पाङ्‌मुला, “एसे परमप्रभुथोरी भर लजी।

तिग्‍दा थेसे एदा जोगब आलनी?

परमप्रभुसे एदा सेम निबा हिन्‍सम,

तिग्‍दा थेसे एदा ह्रो आलनी?”

९ तसैनोन ह्राङसे ङादा आमाला फोग्‍याम तेःजी,

ङाला आमाला कुहेन्‍सेन ह्राङसे ङादा ह्राङथोरी विश्‍वास लबा म्‍हि स्‍होजी।

१० ङा न्‍हबाकुनुहेन्‍सेन ङादा ह्राङला छ्‌यारी थान्‍बा मुला,

ओच्‍छे ङाला आमासे ङादा न्‍हबा धिनकुनुहेन्‍सेन ह्राङ ङाला परमेश्‍वर दोबा मुला।

११ ह्राङ ङाग्‍याम थारेङ् आफेप्‍गो!

तिग्‍दा भिसम ङा दुखरी परब तबारीन छ्‌याइबा मुला,

ङादा ह्रो लबा अर्गु खालैनोन आरे।

१२ ङादा ल्‍हानान शत्रुगदेसे घ्‍लाबसे ह्रङ् लसी क्‍युर्सी थान्‍बा मुला,

थेनीगदे ङाला क्‍युर्नोन चिबा मुला,

थेनीगदे बाशान य्‍हुल्‍साला लोङ्‌बा खबा घ्‍लाब ह्रङ्‌बान मुला।

१३ सिंह ङ्‌हार्बा ह्रङ् लसी ङ्‌हार्बान

ङादा साइबारी थेनीगदेसे सुङ् आँ लमुला।

१४ ङाला शक्ति म्‍हसी जिन्‍बा मुला,

सरी ङ्‌हेबा क्‍युइ ह्रङ् तसी ङाला शक्ति म्‍हसी जिन्‍बा मुला।

ङाला नख्रुला जोर्नीगदे फुस्‍कब तबा मुला,

ओच्‍छे ङाला सेम मैन ह्रङ्‌नोन न्‍युसी निबा मुला।

१५ ङाला ओल्‍गोङ् धुलु ह्रङ्‌नोन खर्बा मुला,

ओच्‍छे ङाला ले न्‍हङ्‌री वाङ्‌सी जिन्‍बा मुला।

ह्राङसे ङादा सिगै भिसी धुलुरीन ख्‍लाबा मुला।

१६ नाइबा म्‍हिला हुल गिक ङाला क्‍युर्नोन मुला,

नगीला हुल ह्रङ् लसी थेनीगदेसे ङादा क्‍युर्बान ङाला ङाम्‍री खमुला,

थेनीगदेसे ङाला या काङरी ढेमुला।

१७ ङाला जम्‍मान नख्रुगदे म्राङ्‌बा मुला,

ङाला शत्रुगदेसे ङादा च्‍याबाला च्‍याबान लमुला।

१८ थेनीगदेसे ङाला क्‍वान भोर्बारी ह्राङ ह्राङ न्‍हङ्‌री चिट्ठा युला,

ओच्‍छे थेनीगदेसे ङाला क्‍वान ह्राङ ह्राङ न्‍हङ्‌री भो लला।

१९ परमप्रभु! ह्राङ ङाग्‍याम थारेङ् आतउ।

ह्राङ ङाला भङ् हिन्‍ना,

ङादा जोगब लबारी ह्राङ योना फेप्‍खउ।

२० ङादा तरवारग्‍याम जोगब लसी पिन्‍गो,

चु नगी ह्रङ्‌बा म्‍हिगदेग्‍याम ङादा जोगब लसी पिन्‍गो।

२१ चु सिंह ह्रङ्‌बा म्‍हिगदेग्‍याम ङादा जोगब लसी पिन्‍गो,

चु ह्रि घ्‍लाब ह्रङ्‌बागदेग्‍याम ङादा जोगब लसी पिन्‍गो।

२२ ह्राङसे तिग लबा मुला थे ताम ङाइ ङाला म्‍हिगदेदा पाङ्‌ला,

ओच्‍छे थेनीगदेला गुङ्‌री ङाइ ह्राङला जयजयकार लला।

२३ “परमप्रभुदा तेन्‍बागदे, परमप्रभुला जयजयकार लउ!

याकूबला सन्‍तानगदे, परमप्रभुदा मान लउ!

इस्राएलला सन्‍तानगदे, परमप्रभुला जयजयकार लउ!

२४ परमप्रभुसे दुख याङ्‌बागदेदा हेला आलमुला,

थेनीगदेदा दुखरी वास्‍ता लमुला,

थेसे ह्राङला ली थेनीगदेग्‍याम आघप्‍मुला,

तर थेनीगदेसे ङन्‍दा ह्रो लउ भिसी बिन्‍ती लमा थेसे थेनीगदेदा जोहाब पिन्‍मुला।”

२५ ह्राङसे लबा गेला लागिरी म्‍हिगदेला घ्रेन सभारी ङाइ ह्राङला जयजयकार लला।

ओच्‍छे ह्राङदा तेन्‍बागदेला ओन्‍छाङ्‌री ङाइ कबुल लबा बलि ह्राङदा फुल्‍ला।

२६ प्राङ्‌बोगदेसे म्रेन्‍ना चम्‍याङ्‌ला,

परमप्रभु मुबा ग्‍लारी खबागदेसे परमप्रभुला जयजयकार लला।

थेनीगदेदा सदन फलिफाप तगै!

२७ जम्‍मान य्‍हुल्‍ला म्‍हिगदेसे परमप्रभुदा ढन्‍ना।

जम्‍बुलिङला जम्‍मान कानाकुनीग्‍याम थेनीगदे थे मुबा ग्‍लारी दोःसी खला,

जम्‍मान वंशला म्‍हिसे थेदा तेन्‍ना।

२८ परमप्रभु चा ग्‍ले हिन्‍ना।

ओच्‍छे थेसे जम्‍मान य्‍हुलथोरी शासन लला।

२९ जम्‍बुलिङला जम्‍मान फ्‍युक्‍पो म्‍हिगदेसे भोज लमुला, ओच्‍छे परमप्रभुला जयजयकार लमुला,

सिमाहेन्‍से धुलु ह्रङ्‌नोन तसी निबा जम्‍मान म्‍हिगदेसे थेदा फ्‍या लला।

३० लिच्‍छाला म्‍हिगदेसे परमप्रभुदा तेन्‍ना,

थेनीगदेसे परमप्रभुला बारेरी थेःला।

३१ दन्‍देधोना आन्‍हबा म्‍हिगदेदा थेनीगदेसे चुह्रङ् भिसी पाङ्‌ला,

“परमप्रभुसे ह्राङला म्‍हिगदेदा थार्ना लजी।”

परमप्रभु य्‍हाङला गोठालो

दाऊदला व्‍हाइ

२३

परमप्रभु ङाला गोठालो हिन्‍ना,

ङादा तिगै स्‍हेला खाँचो आत।

२ थेसे ङादा पिङ्‌पिङ्‌बा छे मुबा पाङ्‌री छमुला,

ज्‍यबा क्‍युइ मुबा शान्‍त ग्‍लारी र्भोमुला।

३ थेसे ङाला प्राणदा दोःसी सोना लमुला,

थेसे ह्राङला मिन अन्‍छार ङादा ठीक ग्‍यामरी भोर्मुला।

४ ल्‍हानान लोङ्‌बा खबा धोपधोप्‍बा खोँचग्‍याम नितोःसै ङा लोङ्आतोः

तिग्‍दा भिसम परमप्रभु, ह्राङ ङादेन छ्‌याम मुला।

ह्राङला आँट पिन्‍बा कडीसे ङादा जोगब लमुला।

५ ह्राङसे ङाला शत्रुगदेला ओन्‍छाङ्‌री ङाला लागिरी भोज ठीक लमुला।

ह्राङसे ङाला थोबोरी छ्‌युगु युसी ङादा मान लमुला,

ह्राङसे ङाला खोरेरी प्‍लिङ्‌सी ङ्‌हेबाधोना युसी पिन्‍मुला।

६ ह्राङला दयादेन माया ङादेन छ्‌याम सदन तला,

ढुक्‍क तसी ङा सदन परमप्रभुला दिमरी चिम्‍याङ्‌ला।

जम्‍मान भन्‍दा घ्रेन ग्‍ले

दाऊदला व्‍हाइ

२४

जम्‍बुलिङदेन थेरी मुबा जम्‍मान स्‍हे परमप्रभुलान हिन्‍ना,

जम्‍बुलिङदेन थेरी चिबा जम्‍मान म्‍हिएनोन थेलान हिन्‍ना।

२ थेसे जम्‍बुलिङदा समुद्र थोरी छ्‌याना लबा मुला,

ओच्‍छे थेला जग नुप्‍बा क्‍युइ न्‍हङ्‌री थान्‍बा मुला।

३ परमप्रभुला गङ्‌री खला निखम्‍ला?

थे धन्‍छ्‌याबा चोखो ग्‍लारी खाला वाङ्‌खम्‍ला?

४ जुन म्‍हिला गेदेन म्‍हन्‍बा ताम ठीक मुला,

जुन म्‍हिसे मूर्तिदा आतेन्‍मुला ओच्‍छे फट्टा तामरी कबुल आलमुला,

थेनीगदेन वाङ्‌म्‍याङ्‌ला।

५ परमप्रभुसे थेनीगदेदा मोलम पिन्‍ना ओच्‍छे जोगब लला,

परमेश्‍वरसे थेनीगदेदा तिगै दोष आरेबा म्‍हि हिन्‍ना भिसी पाङ्‌ला।

६ याकूबला परमेश्‍वर, ह्राङदा म्‍हाइबा म्‍हिगदे चुगदेन हिन्‍ना,

ह्राङदा च्‍याबारी म्‍हाइबा म्‍हिगदे चा चुगदेन हिन्‍ना। (सेला)

७ शहरला मूल म्रापगदे ठोङ्‌गो,

ओन्‍माला म्रापगदे ठोङ्‌गो,

मान लतोःबा जम्‍मान भन्‍दा घ्रेन ग्‍ले थेग्‍याम फेप्‍खगै।

८ चु मान लतोःबा जम्‍मान भन्‍दा घ्रेन ग्‍ले खला हिन्‍ना?

थे ग्‍ले चा बलियोदेन शक्तिशाली परमप्रभु हिन्‍ना,

लडाइ ढाबा परमप्रभुन हिन्‍ना।

९ शहरला मूल म्रापगदे ठोङ्‌गो,

ओन्‍माला म्रापगदे ठोङ्‌गो,

मान लतोःबा जम्‍मान भन्‍दा घ्रेन ग्‍ले थेग्‍याम फेप्‍खगै।

१० चु मान लतोःबा जम्‍मान भन्‍दा घ्रेन ग्‍ले खला हिन्‍ना?

शक्तिशाली परमप्रभुन मान लतोःबा जम्‍मान भन्‍दा घ्रेन ग्‍ले हिन्‍ना। (सेला)

ठीक ग्‍याम था याङ्‌बारीदेन जोगब तबाला लागिरी प्रार्थना

दाऊदला व्‍हाइ

२५

परमप्रभु! ङाइ ङाला सेमहेन्‍सेन ह्राङदेन छ्‌याम चु प्रार्थना लला।

२ ङाला परमेश्‍वर! ङाइ ह्राङथोरी भर लबा मुला।

ङा ब्रेसी पेःआतोःगै,

ङाला शत्रुगदे ङा ब्रेबा म्राङ्‌सी ताङ्आम्‍याङ्‌गै।

३ ह्राङथोरी भर लबागदे खाइमै ब्रेआतोः,

तर अर्गुदा फसब लबारी म्‍हाइबागदे चा ब्रेला।

४ परमप्रभु! ङादा ह्राङला ग्‍याम ङोसेना लसी पिन्‍गो,

ङादा ह्राङला ग्‍यामरी भ्रबारी लोप्‍गो।

५ ह्राङला सत्‍य बचन अन्‍छार भ्रबाला लागिरी ङादा लोप्‍गो।

तिग्‍दा भिसम ङादा सोना लबा ह्राङ ङाला परमेश्‍वर हिन्‍ना।

ङाइ सदन ह्राङथोरी भर लला।

६ परमप्रभु! ह्राङला घ्रेन दयादेन खाइमै आजिन्‍बा मायादा ढन्‍गो,

तिग्‍दा भिसम थे ओन्‍माहेन्‍सेन मुबा ताम हिन्‍ना।

७ भ्‍योन मुबा धुइरी ङाइ लबा पापगदेदेन गल्‍तिगदे माफ लसी पिन्‍गो,

परमप्रभु! ह्राङला खाइमै आजिन्‍बा मायारी ङादा ढन्‍गो,

तिग्‍दा भिसम ह्राङ ज्‍यबा परमेश्‍वर हिन्‍ना।

८ परमप्रभुसे पापीगदेदा ठीक ग्‍यामरी भ्रबारी लोप्‍मुला,

तिग्‍दा भिसम थे तिगै दोष आरेबादेन दया लबा परमेश्‍वर हिन्‍ना,

९ थेसे सोजोगदेदा ठीक ग्‍यामरी डोर्‍याब लमुला,

ओच्‍छे थेनीगदेदा ह्राङला ग्‍यामला बारेरी लोप्‍मुला।

१० जुन जुन म्‍हिसे थेसे लबा कबुल ढन्‍बादेन थेसे कुल्‍बा ताम ङ्‌यान्‍मुला,

थेसे थेनीगदेदा खाइमै आजिन्‍बा मायादेन विश्‍वास लखम्‍बा तामरी थोमुला।

११ परमप्रभु, ह्राङला कबुल अन्‍छार ङाला पापगदे ल्‍हानान मुसैनोन ङादा माफ लउ।

१२ परमप्रभुदेन छ्‌याम लोङ्‌बा म्‍हि खला मुला?

थे भ्रतोःबा ग्‍याम परमप्रभुसेन थेदा लोप्‍ला।

१३ थेनीगदेदा सदन फलिफाप तला,

ओच्‍छे थेनीगदेला सन्‍तानसे य्‍हुल्‍सारी अधिकार लला।

१४ परमप्रभु थेसे कुल्‍बा ताम ङ्‌यान्‍बागदेला ह्रो दोमुला,

ओच्‍छे ह्राङसे लबा कबुल थेनीगदेदा सदन पाङ्‌मुला।

१५ ह्रो याङ्‌बाला लागिरी ङाइ सदन परमप्रभुदा च्‍यामुला,

ओच्‍छे थेसे ङादा ङाला शत्रुगदेसे झुबा वाग्‍याम जोगब लमुला।

१६ परमप्रभु! ह्राङ ङापट्टि दोःगो ओच्‍छे ङादा ह्राङला दया उन्‍गो,

तिग्‍दा भिसम ङा गिक जेन मुला ओच्‍छे ङा कमजोर मुला।

१७ ङादा धन्‍दा सुर्दाग्‍याम फेसी पिन्‍गो,

ओच्‍छे ङाला जम्‍मान दुखग्‍याम ङादा जोगब लसी पिन्‍गो।

१८ ङाला आपत विपतदेन दुख ह्राङसेन स्‍हीगो

ओच्‍छे ङाला जम्‍मान पाप माफ लसी पिन्‍गो।

१९ स्‍हीगो! ङाला शत्रुगदे गादे ल्‍हाना मुला

ओच्‍छे थेनीगदेसे ङादा गादे बिरोध लमुला।

२० ङाला ज्‍यान जोगब लसी पिन्‍गो ओच्‍छे ङादा शत्रुगदेग्‍याम फेसी पिन्‍गो,

ङा ब्रेआतोःगै।

तिग्‍दा भिसम ङा ह्राङ मुबा ग्‍लारी खबा मुला।

२१ सत्‍यदेन विश्‍वास लखम्‍बा तामसे ङादा जोगब लसी थान्‍गै,

तिग्‍दा भिसम ङाइ ह्राङथोरी भर लबा मुला।

२२ परमेश्‍वर! ह्राङला म्‍हि इस्राएलदा

थेनीगदेला जम्‍मान दुखग्‍याम फेसी पिन्‍गो।

सोजो म्‍हिला प्रार्थना

दाऊदला व्‍हाइ

२६

परमप्रभु! ङादा तिगै दोष आरेबा म्‍हि हिन्‍ना भिसी सुङ्‌गो।

तिग्‍दा भिसम जुन ताम ठीक मुला थेनोन ताम ङाइ लबा मुला

ओच्‍छे ङाइ ह्राङथोरी पूरन भर लबा मुला।

२ परमप्रभु! ङाला सेम स्‍हीगो ओच्‍छे ङादा ज्‍यना लसी स्‍हीगो,

ङाइ म्‍हन्‍बा तामदेन ङाला सेमला ताम ह्राङसेन स्‍हीगो।

३ खाइमै आजिन्‍बा ह्राङला मायासे ङादा ग्‍याम उन्‍मुला,

ओच्‍छे ङा सदन विश्‍वास लखम्‍बा ह्राङला ग्‍यामरी भ्रबा मुला।

४ फट्टा ताम पाङ्‌बा म्‍हिगदेदेन छ्‌याम ङा आचि,

ओच्‍छे कप्‍टिगदेदेन छ्‌याम संगतएनोन आल।

५ नाइबा गे लबा म्‍हिगदेदेन छ्‌याम संगती लबारी ङादा नाइबा खमुला,

ओच्‍छे थेह्रङ्‌बा म्‍हिगदेग्‍याम ङा जोगब तसी चिमुला।

६ परमप्रभु! ङाला तिगै दोष आरे भिसी उन्‍बाला लागिरी ङाइ ङाला या ख्रुबा मुला,

ङाइ ह्राङदा फ्‍या लबान ह्राङदा बलि फुल्‍बा ग्‍लादा क्‍युर्बा मुला।

७ ङाइ धन्‍यवादला व्‍हाइ घोला,

ओच्‍छे ह्राङसे लबा जम्‍मान उदेकला गेगदेला बारेरी पाङ्‌ला।

८ परमप्रभु! ह्राङ धन्‍छ्‌याबा दिमदेन

ह्राङला घ्रेन य्‍हाल मुबा ग्‍लादा ङाइ माया लला।

९ ङादा पापीगदेदेन छ्‌याम नाश आलउ

म्‍हि साइबागदेला आज्‍यबा गेग्‍याम ङादा जोगब लउ।

१० म्‍हि साइबा थे म्‍हिगदेसे सदन नाइबा ताम खेन्‍मुला,

ओच्‍छे घुस किन्‍बारी तयार तमुला।

११ तर ङाइ जुन गे ठीक मुला थेनोन गे लबा मुला।

ङादा दया लसी जोगब लउ।

१२ ङा जम्‍मान आपत विपतग्‍याम जोगब तबा मुला,

परमप्रभुला म्‍हिगदे ह्रुप तबा सभारी ङाइ परमप्रभुला जयजयकार लमुला।

जयजयकारला प्रार्थना

दाऊदला व्‍हाइ

२७

परमप्रभु ङादा य्‍हाल पिन्‍बादेन थार्ना लबा परमेश्‍वर हिन्‍ना,

ङा खालै म्राङ्‌सी लोङ्आतोः।

ङादा जोगब लबा कोङ्‌बा ग्‍ला परमप्रभुन हिन्‍ना।

ङा खालै म्राङ्‌सी लोङ्आतोः।

२ नाइबा गे लबा म्‍हिगदेसे ङादा तोबा ग्‍याङ्‌बा लसी साइबारी म्‍हाइमुला,

थे धुइरी थेनीगदेला काङ तोइसी सरी ह्रिल्‍मुला।

३ सिपाहीगदे जम्‍मासेन ङादा क्‍युर लसी गुङ्‌री थान्‍सैनोन ङा आलोङ्,

शत्रुगदे ङादेन छ्‌याम छेबारी खसैनोन ङा परमेश्‍वरथोरी भर लसी चिला।

४ ङाइ परमप्रभुदेन छ्‌याम ताम गिक ह्रीबा मुला,

ङादा ताम गिक जे तोःबा मुला,

ङा सदन परमप्रभुला दिमरी चिम्‍याङ्‌गै,

थेला य्‍हाल य्‍हाल्‍बा स्‍य्‍हाल च्‍यासी चिम्‍याङ्‌गै

ओच्‍छे थेला सेमसे म्‍हन्‍बा अन्‍छार भ्रबाला लागिरी बिन्‍ती लम्‍याङ्‌गै।

५ दुखला धुइरी थेसे ङादा ह्राङ मुबा ग्‍लारी जोगब लसी थान्‍ना

ङादा थेला ह्राङलान चोखो मन्‍दिररी ज्‍यना लसी थान्‍ना,

ओच्‍छे थेसे ङादा जम्‍मान नाइबा तामग्‍याम जोगब लसी नोबा पहराथोरी थान्‍ना।

६ थेतबासेलमा ङाला क्‍युर्नोन मुबा शत्रुगदेदा ङाइ ढाला,

ताङ्‌सी ताङ्‌सी व्‍हाइ घोबान ङाइ परमेश्‍वरला चोखो मन्‍दिररी बलि फुल्‍ला,

ङाइ व्‍हाइ घोबान परमप्रभुला जयजयकार लला।

७ परमप्रभु! ङाइ बिन्‍ती लमा ह्राङसे ङाला बिन्‍ती सान्‍गो,

दया लसी ङादा जोहाब पिन्‍गो।

८ “खउ, ङादा फ्‍या लउ” भिसी ह्राङसे सुङ्‌मा,

“परमप्रभु, ङा खला” भिसी ङाइ जोहाब पिन्‍जी।

९ ङादा थार्बा पिन्‍बा ङाला परमेश्‍वर,

ह्राङ ङा म्राङ्‌सी आलागो!

ङादेन छ्‌याम बोमो आखउ,

ह्राङला गे लबा म्‍हि ङादा ओह्रङ्‌नोन दोःसी आपुइगो।

ह्राङ ङाला ह्रो दोबा मुला,

ङादा आम्‍लेःगो, ङादा आख्‍लागो।

१० ङाला आबा आमासे ङादा ख्‍लाबारी खम्‍ला,

तर ह्राङसे ङादा सदन वास्‍ता लला।

११ परमप्रभु, ङाइ तिग लगै भिसी ह्राङसे म्‍हन्‍बा मुला, थे ङादा लोप्‍सी पिन्‍गो,

ङादा ज्‍यबा ग्‍यामरी भ्रबारी ह्रो लसी पिन्‍गो,

तिग्‍दा भिसम ङाला शत्रुगदे ल्‍हानान मुला।

१२ ङादा शत्रुगदेला यारी आख्‍लागो,

थेनीगदे फट्टा ताम लबान ङादा लोङ्‌ना लबारी तुरून्‍तन खमुला।

१३ ङादा विश्‍वास मुला,

ङाइ चु ल्‍हुइ मुबा धुइरीन परमप्रभुला दया म्राङ्‌म्‍याङ्‌ला।

१४ परमप्रभुथोरी भर लउ।

थेथोरी विश्‍वास लउ।

खाइमै हरेस आचउ, परमप्रभुथोरी भर लउ।

ह्रो याङ्‌बाला लागिरी प्रार्थना

दाऊदला व्‍हाइ

२८

परमप्रभु, ह्राङ ङाइ भर लबा पहरा हिन्‍ना,

ङाइ ह्राङदेन छ्‌याम बिन्‍ती लबा मुला,

ङाला बिन्‍ती सान्‍गो!

ह्राङसे ङादा जोहाब आपिन्‍नी भिसम ङाएनोन सिबागदे चिबा ग्‍लारी दोला।

२ ह्रो याङ्‌बाला लागिरी ङाइ बिन्‍ती लमा,

ह्राङ धन्‍छ्‌याबा जम्‍मान भन्‍दा चोखो ग्‍लापट्टि ङाइ ङाला या थीमा,

ह्राङसे ङाला बिन्‍ती सान्‍गो।

३ नाइबा गेदेन आज्‍यबा गे लबागदेसे याङ्‌बा सजाय ङादा आपिन्‍गो,

थेनीगदेला बोली बचन मी ज्‍यबा मुला,

तर थेनीगदेला सेम चा नाइबा तामसे प्‍लिङ्‌बा मुला।

४ थेनीगदेला थेह्रङ्‌बा जम्‍मान गेला लागिरी थेनीगदेदा सजाय पिन्‍गो,

तिग्‍दा भिसम थेनीगदेसे नाइबा गे लबा मुला।

थेनीगदेदा पिन्‍तोःबा सजाय पिन्‍गो।

५ ह्राङसे तिग गे लबा मुला,

ओच्‍छे ह्राङला छ्‌यासे तिग स्‍होबा मुला, थे ताम थेनीगदेसे आच्‍यामुला।

थेतबासेलमा ह्राङसे थेनीगदेदा सजाय पिन्‍गो,

ओच्‍छे सदनना लागिरी थेनीगदेदा नाश लउ।

६ परमप्रभुला जयजयकार तगै,

ङाइ ह्रो याङ्‌बाला लागिरी लबा बिन्‍ती थेसे सान्‍बा मुला।

७ परमप्रभु ङादा जोगब लबा ढालदेन ङादा सोना लबा शक्ति हिन्‍ना।

ङाइ थेथोरी भर लला,

थेसे ङादा ह्रो लमुला ओच्‍छे ङादा ताङ्‌ना लमुला,

ताङ्‌बान व्‍हाइ घोसी ङाइ थेला जयजयकार लला।

८ परमप्रभुसे ह्राङला म्‍हिगदेदा जोगब लमुला,

थेसे ह्राङसे धम्‍बा ग्‍लेदा जोगब लसी सोना लमुला।

९ परमप्रभु! ह्राङला म्‍हिगदेदा जोगब लउ,

ओच्‍छे ह्राङला म्‍हिगदेदा मोलम पिन्‍गो।

थेनीगदेला गोठालो दोगो,

ओच्‍छे थेनीगदेदा सदन वास्‍ता लउ।

परमप्रभुला काइ

दाऊदला व्‍हाइ

२९

स्‍वर्गला दूतगदे! परमप्रभुला जयजयकार लउ,

थेला घ्रेन य्‍हालदेन शक्तिला जयजयकार लउ।

२ परमप्रभुदा थेला मिन अन्‍छार जयजयकार लउ,

थे घ्रेन य्‍हालरी फेप्‍खमा थेदा फ्‍या लउ।

३ समुद्ररी परमप्रभुला काइ थेःमुला,

जम्‍मान भन्‍दा घ्रेन परमेश्‍वर घ्रेन काइरी क्रिङ्‌मुला,

ओच्‍छे समुद्ररी थेला काइ होङ्‌मुला।

४ परमप्रभुला बचन शक्तिशाली मुला,

परमप्रभुला काइरी घ्रेन अधिकार मुला।

५ परमप्रभुला शक्तिशाली काइसे स्‍युक्‍पाला दोङगदे क्‍युइमुला,

ओच्‍छे लेबनान य्‍हुल्‍साला स्‍युक्‍पाला दोङगदेएनोन क्‍युइमुला।

६ थेसे लेबनान य्‍हुल्‍साला गङ्‌गदेदा म्‍हे बहरदा ह्रङ् लसी

ओच्‍छे हेर्मोन गङ्‌दा म्‍हे घ्‍लाबदा ह्रङ् लसी छ्‌योङ्‌ना लला।

७ परमप्रभुला काइला शक्तिग्‍याम तिप्‍लीङ् खमुला।

८ थेला काइसे तोङ्‌तोङ्‌बा ग्‍ला ल्‍हिकल्‍हिक तना लमुला,

थेसे कादेश भिबा ग्‍लाला तोङ्‌तोङ्‌बा ग्‍लादा ल्‍हिकल्‍हिक तना लमुला।

९ परमप्रभुला काइसे सुल्‍सीङला दोङगदे य्‍होङ्‌मुला,

ओच्‍छे भागदे ताइमुला,

थेनोन धुइरी परमप्रभुला मन्‍दिररी मुबागदे जम्‍मानसे घ्रेन काइरी चुह्रङ् भिसी पाङ्‌मुला,

“परमप्रभुला जयजयकार तगै।”

१० परमप्रभुसे भाल बाढीदा ह्राङला तहरी थान्‍मुला,

थे ग्‍ले दोसी जुकजुकधोनान शासन लमुला।

११ परमप्रभुसे ह्राङला म्‍हिगदेदा भङ् पिन्‍मुला,

ओच्‍छे थेनीगदेदा शान्‍तिला मोलम पिन्‍मुला।

धन्‍यवादला प्रार्थना

परमेश्‍वरला मन्‍दिर अर्पण लमा गोबा दाऊदला व्‍हाइ

३०

परमप्रभु! ङाइ ह्राङला जयजयकार लला,

तिग्‍दा भिसम ह्राङसे ङादा जोगब लजी।

ओच्‍छे ङाला शत्रुगदेदा ङाला खिसी लआपुङ्‌नी।

२ परमप्रभु ङाला परमेश्‍वर! ङादा ह्रो लउ भिसी ङाइ ह्राङदा बिन्‍ती लजी,

ओच्‍छे ह्राङसे ङादा खम्‍ना लजी।

३ ह्राङसे ङादा कालग्‍याम जोगब लजी।

ङा सिबागदे चिबा ग्‍लारी दोबारी छ्‌याइबा मुबा,

तर ह्राङसे ङादा थेग्‍याम जोगब लजी।

४ परमेश्‍वरदा विश्‍वास लबा म्‍हिगदे!

परमप्रभुला जयजयकार लउ,

इस्राएलला परमेश्‍वरसे लबा गेदा ढन्‍गो,

ओच्‍छे थेदा धन्‍यवाद पिन्‍गो!

५ थेला बोमो छिन्‍नङ् जे चिमुला,

तर थेला दया चा सदन चिमुला।

म्‍हुन गिक मिख्‍ली ताइला,

तर स्‍य्‍होरी चा ताङ्‌बा खमुला।

६ ङा जोगब तबा ताम था याङ्‌सी ङाइ चुह्रङ् भिसी पाङ्‌जी,

“ङा खाइमै आब्रे।”

७ परमप्रभु! ह्राङ ङादा दया लबा परमेश्‍वर मुबा,

जम्‍मान तामग्‍याम जोगब तखम्‍बा गङ्‌थोरी मुबा ग्‍लासे ह्रङ् लसी ह्राङसे ङादा जोगब लजी।

तर ह्राङ ङादा म्राङ्‌सी लामाहेन्‍से ङा लोङ्‌जी।

८ परमप्रभु! ङाइ ह्राङदा बिन्‍ती लजी,

ह्राङला दया याङ्‌बाला लागिरी ङाइ ह्राङदेन छ्‌याम बिन्‍ती लजी।

९ “ङा सिसी ह्राङदा तिग फाइदा तला?

ङा सिबागदे चिबा ग्‍लारी निमा ह्राङदा तिग ज्‍यबा तला?

तिग सिबा म्‍हिसे ह्राङला जयजयकार लखम्‍ला?

तिग थेसे ह्राङला विश्‍वास लखम्‍बा तामला बारेरी पाङ्‌खम्‍ला?

१० परमप्रभु! ङाला बिन्‍ती सान्‍गो ओच्‍छे ङादा दया लउ,

परमप्रभु! ङादा ह्रो लउ।”

११ ङाला दुखदा ताङ्‌सी ताङ्‌सी स्‍याबा तामदेन छ्‌याम देप्‍सी पिन्‍जी,

ह्राङसे ङादा दुखग्‍याम फेसी पिन्‍जी,

ओच्‍छे ताङ्‌खम्‍बा तामसे प्‍लिङ्‌ना लसी पिन्‍जी।

१२ थेतबासेलमा ङा कुटिसी आचि,

ङाइ ह्राङला जयजयकार तबा व्‍हाइ गोला,

परमप्रभु! ह्राङ ङाला परमेश्‍वर हिन्‍ना,

ङाइ सदन ह्राङदा धन्‍यवाद पिन्‍ना।

दुखला धुइरी परमेश्‍वरथोरी भर लसी लबा प्रार्थना

संगीत लोप्‍बा म्‍हिला लागिरी- दाऊदला व्‍हाइ

३१

परमप्रभु! ङा ह्राङ मुबा ग्‍लारी खबा मुला,

ङादा खाइमै ब्रेना आलउ!

ह्राङ ठीक निसाफ लबा परमेश्‍वर हिन्‍ना,

ङाइ प्रार्थना लला, ङादा जोगब लसी पिन्‍गो!

२ ङाला बिन्‍ती सान्‍सी ङादा दन्‍देन जोगब लसी पिन्‍गो।

ह्राङ ङा लाबाला लागिरी पहरा दोसी ङादा सोना लउ!

ओच्‍छे ढाल ह्रङ्‌बान दोसी ङादा जोगब लसी पिन्‍गो।

३ ह्राङ ङाइ भर लबा पहरादेन ङादा जोगब लबा कोङ्‌बा ग्‍ला हिन्‍ना,

ह्राङला कबुल अन्‍छार ङादा ग्‍याम उन्‍सी डोर्‍याब लउ।

४ ङादा झुबा वाग्‍याम ङादा जोगब लसी पिन्‍गो,

ओच्‍छे ङादा आपत विपतग्‍याम जोगब लसी पिन्‍गो।

५ ङाइ ङाला आत्‍मा ह्राङला छ्‌यारी थान्‍ना।

परमप्रभु, ह्राङसे ङादा जोगब लला,

ह्राङ विश्‍वास लखम्‍बा परमेश्‍वर हिन्‍ना।

६ लुसीला ला लुगदे तेन्‍बा म्‍हिगदेदा ङाइ हेला लमुला,

ओच्‍छे ङाइ ह्राङथोरी भर लमुला।

७ ह्राङला खाइमै आजिन्‍बा मायासे लमा ङा ल्‍हानान ताङ्‌बा मुला,

तिग्‍दा भिसम ङाथोरी खबा आपत विपत ह्राङसे म्राङ्‌बा मुला,

ओच्‍छे ङाला सेमला दुख ह्राङदा था मुला।

८ ह्राङसे ङादा शत्रुगदेला यारी परब तना लबा आरे,

ङादा जुन ग्‍लारी निबा सेम मुला, थेरी ह्राङसे ङादा ढुक्‍क तसी भ्रपुङ्‌बा मुला।

९ परमप्रभु! ङादा दया लउ,

तिग्‍दा भिसम ङा घ्रेन दुखरी मुला,

ङा क्रामा क्रामा ङाला मीनोन कमजोर तसी जिन्‍बा मुला,

ङाला सेम सिसी जिन्‍बा मुला ओच्‍छे ल्‍हुइ कमजोर तबा मुला।

१० दुखसे लमा ङा ब्‍लप्‍सी जिन्‍बा मुला,

क्राबासे लमा ङाला आयु तुन्‍बा मुला,

ङाला दुखसे ङादा कमजोर तना लबा मुला,

ओच्‍छे ङाला नख्रुगदेएनोन कमजोर तसी निबान मुला।

११ ङाला जम्‍मान शत्रुगदेदेन ङाला खिम्‍जेमगदेसे ङादा हेला लमुला,

ङादा ङोसेबागदे ङादेन छ्‌याम लोङ्‌मुला,

ओच्‍छे ग्‍यामरी ङादा म्राङ्‌सी थेनीगदे य्‍हार्मुला।

१२ सिबा म्‍हिदा ह्रङ् ङादा जम्‍मासेन म्‍लेःसी जिन्‍बा मुला,

ङा चा थिबा ताङ् ह्रङ्‌बान तबा मुला।

१३ ल्‍हानान शत्रुगदेसे ङाला बिरोध लसी ह्राङ ह्राङ न्‍हङ्‌री ताम लबा ङाइ थेःबा मुला,

खानङ्‌दामन च्‍यासै लोङ्‌बा खबा ताम जे मुला।

ङाला बिरोध लबारी थेनीगदे गिक तबा मुला,

ओच्‍छे जाल लसी ङादा साइबाला लागिरी जुक्ति लबान मुला।

१४ तर परमप्रभु, ङाइ ह्राङथोरी भर लबा मुला,

“ह्राङनोन ङाला परमेश्‍वर हिन्‍ना” भिसी ङाइ पाङ्‌ला।

१५ ङाला चु जुनी ह्राङलान छ्‌यारी मुला,

ङाला शत्रुगदेदेन ङादा दुख पिन्‍बागदेग्‍याम जोगब लसी पिन्‍गो।

१६ दया लसी ह्राङसे ह्राङला गे लबा म्‍हिदा स्‍हीगो,

ह्राङला खाइमै आजिन्‍बा मायासे ङादा जोगब लउ।

१७ परमप्रभु, ङाइ ह्राङदा बिन्‍ती लला,

ङाला बेइज्‍जत तआपुङ्‌गो।

नाइबा गे लबा म्‍हिगदेला बेइज्‍जत तगै,

कुटिसी थेनीगदे सिबा म्‍हिगदे चिबा ग्‍लारी निगै।

१८ थेनीगदेला फट्टा ताम पाङ्‌बा सुङ् बन्‍द लसी पिन्‍गो,

तिग्‍दा भिसम थेनीगदेसे ह्राङसे कुल्‍बा अन्‍छार भ्रबा म्‍हिगदेदा बिरोध लबान घ्रेन दोसी ताम पाङ्‌मुला।

१९ ह्राङदा मान लबागदेला लागिरी ह्राङसे जुन स्‍हे तयार लबा मुला,

थे स्‍हे गादे उदेकला मुला!

ह्राङ ल्‍हानान दया लबा परमेश्‍वर हिन्‍ना,

ह्राङ मुबा ग्‍लारी खबागदेदा ह्राङसे जोगब लसी दुखग्‍याम फेमुला भिबा ताम जम्‍मादान था मुला।

२० ह्राङसे थेनीगदेदा म्‍हिगदेला जालग्‍याम जोगब लसी ज्‍यना लसी थान्‍मुला।

शत्रुगदेसे लबा बेइज्‍जतग्‍याम ह्राङसे थेनीगदेदा जोगब लसी ह्राङला दिमरी ज्‍यना लसी थान्‍मुला।

२१ परमप्रभुला जयजयकार लउ!

ङादा शत्रुगदेसे क्‍युर्सी साइबारी छ्‌याइबा धुइरी

परमप्रभुसे ङादा ह्राङला खाइमै आजिन्‍बा माया उन्‍जी।

२२ ङा लोङ्‌बा धुइरी ङाइ चुह्रङ् भिसी पाङ्‌जी, “ह्राङ मुबा ग्‍लाग्‍याम ङा थारेङ् तजी,”

तर ङादा ह्रो लउ भिसी ङाइ ह्राङदा बिन्‍ती लमा ह्राङसे ङाला बिन्‍ती सान्‍जी।

२३ परमप्रभुदा विश्‍वास लबा म्‍हिगदे, एनीगदेसे परमप्रभुदा माया लउ।

परमप्रभुसे ह्राङदा विश्‍वास लबागदेदा जोगब लमुला,

तर घमण्‍ड लबागदेदा थेनीगदेसे याङ्‌तोःबा सजाय पिन्‍मुला।

२४ परमप्रभुथोरी भर लबागदे जम्‍मान,

कोङ्‌सी चिउ ओच्‍छे आँट थोगो।

पाप माफ तमाहेन्‍से याङ्‌बा सुख

दाऊदला मस्‍किल†

३२

जुन म्‍हिला पाप माफ लबा मुला,

ओच्‍छे नाइबा गेग्‍याम माफ याङ्‌बा मुला,

थे म्‍हिसे परमेश्‍वरग्‍याम मोलम याङ्‌ला,

२ जुन म्‍हिला परमेश्‍वरला ङाच्‍छा तिगै दोष आत,

ओच्‍छे जुन म्‍हिला सेमरी तिगै छलकपट आरे

थे म्‍हिसे परमेश्‍वरग्‍याम ल्‍हानान मोलम याङ्‌ला।

३ पाप लसीनोन ङाइ पाप लजी भिसी आपाङ्‌ना ङा कुटिसी चिमुबा,

थे धुइरी धिन गिक क्राबासे लमा ङाला नख्रुगदेएनोन कमजोर तसी निबान मुला।

४ परमप्रभु! ह्राङसे ङादा धिन म्‍हुननोन सजाय पिन्‍जी,

छेप्‍पा छबा लरी क्‍युइ ङार्बा ह्रङ् लसी ङाला भङएनोन ङार्सी जिन्‍बा मुला। (सेला)

५ जमाहेन्‍से ङाइ पाप लबा मुला भिसी ह्राङला ङाच्‍छा पाङ्‌जी,

ङाइ लबा खजिबै नाइबा गेगदे आछुम्‍नी,

तर थे जम्‍मान ह्राङला ङाच्‍छापट्टि पाङ्‌बारी पक्‍का लजी,

ओच्‍छे ह्राङसे ङाला जम्‍मान पाप माफ लजी। (सेला)

६ थेतबासेलमा खाँचो तबा धुइरी ह्राङदा तेन्‍बा जम्‍मान म्‍हिगदेसे ह्राङदेन छ्‌याम प्रार्थना लतोःमुला,

ओच्‍छे दुखला घ्रेन भाल बाढी खसैनोन

थेसे थेनीगदेदा थुर्बारी आखम।

७ ङा लाबा ग्‍ला ह्राङनोन हिन्‍ना,

ह्राङसे ङादा दुखग्‍याम जोगब लला।

ह्राङसे ङादा जोगब लबासे लमा

ह्राङसे पिन्‍बा थार्बाला बारेरी ङाइ घ्रेन काइरी व्‍हाइ गोला। (सेला)

८ परमप्रभुसे चुह्रङ् भिसी सुङ्‌बा मुला, “ए भ्रतोःबा ग्‍यामला बारेरी ङाइ एदा लोप्‍ला,

ङाइ एदा जम्‍मान ताम लोप्‍ला ओच्‍छे सल्‍लाह पिन्‍ना।

९ ए बुद्धि आरेबा ता अथवा खच्‍चर ह्रङ्‌बा आदोगो।

थेदा तहरी थान्‍सी ह्राङसे म्‍हन्‍बा अन्‍छार लपुङ्‌बारी

लगामदेन छोसे च्‍युन्‍तोःमुला।”

१० नाइबा गे लबा म्‍हिसे दुख नातोःला,

तर जुन जुन म्‍हिसे परमप्रभुथोरी भर लला,

थेनीगदेदा थेसे ह्राङला खाइमै आजिन्‍बा मायासे जोगब लला।

११ परमप्रभुसे कुल्‍बा अन्‍छार भ्रबा म्‍हिगदे, परमप्रभुसे जुन गे लबा मुला,

थेला लागिरी एनीगदे ताङ्‌गो।

सोजो सेम मुबागदे, एनीगदे ताङ्‌सी क्रिङ्‌गो!

† 

३२:० मस्‍किल मस्‍किल भिबा चा व्‍हाइ गोबा तरिका हिन्‍ना।

जयजयकारला व्‍हाइ

३३

परमप्रभुसे कुल्‍बा अन्‍छार भ्रबा जम्‍मान म्‍हिगदे, ताङ्‌सी ताङ्‌सी परमप्रभुला जयजयकार लउ,

सोजो सेम मुबागदे जम्‍मासेन थेला जयजयकार लउ।

२ वीणा ह्राप्‍बान परमप्रभुदा धन्‍यवाद पिन्‍गो

तार मुबा बाजागदे ह्राप्‍सी थेला जयजयकार लउ।

३ थेला लागिरी छार व्‍हाइ गिक गोउ,

ज्‍यना लसी वीणा ह्राप्‍गो ओच्‍छे ताङ्‌सी व्‍हाइ गोउ।

४ परमप्रभुला बचन सत्‍य मुला,

थेला गे सदन विश्‍वास लखम्‍बा मुला।

५ सत्‍य तामदेन ठीक निसाफ परमप्रभुदा सेम निमुला।

थेला खाइमै आजिन्‍बा मायासे जम्‍बुलिङ प्‍लिङ्‌बा मुला।

६ परमप्रभुसे ह्राङला बचनग्‍याम मुगदे स्‍होजी,

थेसे सुङ्‌बा बचनग्‍याम लनी, धिनीदेन सारगदे स्‍होजी।

७ थेसे जम्‍मान समुद्रला क्‍युइदा ग्‍ला गिकरी पोप लजी;

थेसे घ्रेन समुद्रगदेदा ह्राङलान ढुकुटीगदेरी थान्‍बा मुला।

८ पूरन जम्‍बुलिङसे परमप्रभुला जयजयकार लगै!

जम्‍बुलिङला जम्‍मान म्‍हि य्‍हुल्‍से थेदा मान लगै!

९ तिग्‍दा भिसम थेला स्‍य्‍हालग्‍याम थोन्‍बा बचनसे जम्‍बुलिङ छ्‌याजी

थेसे कुल्‍मा जम्‍मान स्‍हे तजी।

१० य्‍हुल य्‍हुल्‍ला म्‍हिसे सेमरी म्‍हन्‍बा अन्‍छारला गे परमप्रभुसे पूरा तआपुङ्,

थेसे थेनीगदेला जुक्तिगदे पूरा तआपुङ्।

११ तर परमप्रभुसे म्‍हन्‍बा गेगदे चा सदन चिला,

थेला सेमला तामगदे जुकजुकधोनान चिला।

१२ परमप्रभु जुन य्‍हुल्‍ला परमेश्‍वर हिन्‍ना

थे य्‍हुल्‍ला म्‍हिगदेसे परमेश्‍वरग्‍याम मोलम याङ्‌ला,

थेसे ह्राङलान लागिरी धम्‍बा य्‍हुल्‍ला म्‍हिगदे ताङ्‌सी चिला।

१३ परमप्रभुसे स्‍वर्गग्‍याम स्‍हीमुला,

ओच्‍छे जम्‍मान म्‍हि य्‍हुलदा म्राङ्‌मुला।

१४ ह्राङसे शासन लबा ग्‍लाग्‍याम

थेसे जम्‍बुलिङला जम्‍मान म्‍हिगदेदा स्‍हीमुला।

१५ थेसे थेनीगदे जम्‍मालान सेम स्‍होबा मुला,

ओच्‍छे थेनीगदे जम्‍मालान गे थेदा था मुला।

१६ ह्राङला भङ्‌बा सिपाही मुला भिदेमा ग्‍लेसे ढाबारी आखम,

सिपाहीसेनोन ह्राङला पाखुराला भङ्‌से ढाबारी आखम।

१७ ढाबाला लागिरी लडाइरी भोर्बा तागदे गेआखेल्‍बा तला,

थेनीगदेला ल्‍हानान भङसेनोन खालैदा सोना लबारी आखम।

१८ जुन म्‍हिसे परमप्रभुला खाइमै आजिन्‍बा मायाथोरी भर लमुला,

ओच्‍छे जुन्‍से परमप्रभुसे कुल्‍बा ताम ङ्‌यान्‍मुला,

थेनीगदेदा थेसे ज्‍यना लसी वास्‍ता लमुला।

१९ थेसे थेनीगदेदा सिबाग्‍याम सोना लमुला,

ओच्‍छे अनिकालला धुइरी थेसे थेनीगदेदा जोगब लसी थान्‍मुला।

२० य्‍हाङसे परमप्रभुथोरी जम्‍मान आश थान्‍बा मुला,

थेनोन परमप्रभु य्‍हाङदा ह्रो लबादेन य्‍हाङदा जोगब लबा ढाल हिन्‍ना।

२१ थेसे लमा य्‍हाङ ताङ्‌बा मुला,

तिग्‍दा भिसम थेला चोखो मिनथोरी य्‍हाङसे भर लबा मुला।

२२ परमप्रभु! ङन्‍ना जम्‍मान आश ह्राङथोरी थान्‍बा मुला,

थेतबासेलमा ह्राङला खाइमै आजिन्‍बा माया ङन्‍देन छ्‌याम सदन तगै।

परमेश्‍वरला दया

म्‍योबा दोबा स्‍होमा अबीमेलेक ग्‍लेसे दाऊददा म्‍योबा म्‍हि चिम भिसी तिगै आलना ख्‍बाबा धुइरी दाऊदसे गोबा व्‍हाइ

३४

ङाइ परमप्रभुदा सदन जयजयकार लला,

थेला जयजयकार लबारी ङाइ खाइमै आख्‍ला।

२ थेसे लबा गेला लागिरी ङाइ थेला जयजयकार लला,

चु ताम थेःसी अर्गुग्‍याम दुख नासी चिबागदे ताङ्‌गै।

३ ङादेन छ्‌यामनोन परमप्रभुला मान लउ,

य्‍हाङ जम्‍मान ढिक्‍सी थेला मिनना जयजयकार लाइ।

४ ङाइ परमप्रभुदेन छ्‌याम प्रार्थना लमा थेसे ङादा जोहाब पिन्‍जी,

ओच्‍छे थेसे ङादा जम्‍मान खाल्‍ला लोङ्‌बा खबा तामग्‍याम फेजी।

५ अर्गुग्‍याम दुख नासी चिबागदे परमप्रभुदा च्‍यासी ताङ्‌मुला,

ओच्‍छे थेनीगदेला सेम खाइमै आसिमुला।

६ ह्रो आयाङ्‌बागदेसे परमप्रभुदा बिन्‍ती लमा परमप्रभुसे जोहाब पिन्‍मुला,

ओच्‍छे थेसे थेनीगदेदा जम्‍मान दुखग्‍याम फेमुला।

७ परमप्रभुसे कुल्‍बा ताम ङ्‌यान्‍बागदेदा परमप्रभुला दूतसे जोगब लमुला,

ओच्‍छे जम्‍मान खाल्‍ला लोङ्‌बा खबा तामग्‍याम थेनीगदेदा जोगब लमुला।

८ परमप्रभु गादे ज्‍यबा मुला भिबा ताम ह्राङसेन म्‍हाइसी गोउ,

परमेश्‍वर मुबा ग्‍लारी खबागदेसे

परमेश्‍वरग्‍याम मोलम याङ्‌मुला।

९ परमप्रभुला जम्‍मान म्‍हिगदे, परमप्रभुसे कुल्‍बा ताम ङ्‌यान्‍गो,

तिग्‍दा भिसम थेसे कुल्‍बा ताम ङ्‌यान्‍बागदेदा तिगै स्‍हेला खाँचो आत।

१० चबा स्‍हे आयाङ्‌मा सिंहगदेनोन फोइथान तमुला,

तर परमप्रभुसे कुल्‍बा ताम ङ्‌यान्‍बागदेदा खजिबै ज्‍यबा स्‍हेला खाँचो आतमुला।

११ ङाला कोलागदे, चुरी खउ ओच्‍छे ङाला ताम ङ्‌यान्‍गो,

एनीगदेदा ङाइ परमप्रभुला मान लबारी लोप्‍ला।

१२ तिग एदा सदन ताङ्‌बा सेम मुला?

तिग एसे ह्राङला आयु ह्रेङ्‌गै भिसी म्‍हन्‍बा मुला?

१३ थेह्रङ् भिसम आज्‍यबा तामदेन

फट्टा ताम पाङ्‌बा ख्‍लागो।

१४ आज्‍यबा गे लबा ख्‍लासी ज्‍यबा गे लबारी म्‍हाइगो,

ओच्‍छे सेमहेन्‍सेन शान्‍तिला ताम म्‍हाइगो।

१५ परमप्रभुसे ह्राङसे कुल्‍बा अन्‍छार भ्रबा म्‍हिदा वास्‍ता लमुला,

ओच्‍छे थेनीगदेला बिन्‍ती सान्‍मुला।

१६ तर नाइबा गे लबा म्‍हिगदेदा थेसे बिरोध लमुला,

ओच्‍छे थेनीगदे सिमाहेन्‍से जम्‍मासेन थेनीगदेदा योनान म्‍लेःमुला।

१७ परमप्रभुसे कुल्‍बा अन्‍छार भ्रबा म्‍हिगदेसे परमप्रभुदा बिन्‍ती लमा थेसे थेनीगदेला बिन्‍ती सान्‍मुला,

ओच्‍छे थेसे थेनीगदेदा जम्‍मान दुखग्‍याम फेमुला।

१८ परमप्रभु सेम सिबागदेला ङाम्‍री धन्‍छ्‌यामुला,

ओच्‍छे आश आरेबागदेदा सोना लमुला।

१९ परमप्रभुसे कुल्‍बा अन्‍छार भ्रबा म्‍हिगदेसे ल्‍हानान दुख याङ्‌मुला,

तर परमप्रभुसे थेनीगदेदा थे जम्‍मान दुखगदेग्‍याम फेमुला।

२० परमप्रभुसे थेनीगदेदा पूरन जोगब लमुला,

थेनीगदेला नख्रु गिक सुत्तै आक्‍युइ।

२१ आज्‍यबा गे लबागदेदा आज्‍यबा गेसेन नाश लमुला,

परमप्रभुसे कुल्‍बा अन्‍छार भ्रबागदेदा हेला लबागदेसे सजाय याङ्‌मुला।

२२ परमप्रभुसे ह्राङला म्‍हिगदेदा जोगब लमुला,

परमप्रभु मुबा ग्‍लारी निबागदे खालैसेन सजाय आयाङ्‌मुला।

ह्रो याङ्‌बाला लागिरी प्रार्थना

दाऊदला व्‍हाइ

३५

परमप्रभु, ङादा बिरोध लबागदेदा ह्राङसे बिरोध लसी पिन्‍गो,

ङादेन छ्‌याम छेबारी खबागदेदेन छ्‌याम ह्राङनोन छेगो।

२ कुरी पाता क्‍वान्‍सी ह्राङला ढाल थोगो,

ओच्‍छे ङादा ह्रो लबारी फेप्‍खउ।

३ ङादा ताप्‍बागदेला बिरोध लसी

ह्राङसे ह्राङला भालादेन हतियार थीगो।

ङादा जोगब लला भिसी ह्राङसे कबुल लउ।

४ ङाला ज्‍यान किन्‍बारी म्‍हाइबागदे

ह्राङनोन ब्रेसी हेला नातोःगै!

ङादा जाल लबा म्‍हिगदे ग्‍याप दोःसी य्‍हार्तोःगै

ओच्‍छे थेनीगदे अलमल तगै!

५ थेनीगदे लाबासे भोर्बा पोलवा ह्रङ्‌बान तगै,

ओच्‍छे परमप्रभुला दूतसे थेनीगदेदा ताप्‍गै!

६ थेनीगदे भ्रबा ग्‍याम धोपधोपदेन प्‍लाबा तगै,

ओच्‍छे परमप्रभुला दूतसे थेनीगदेदा ताप्‍बाला ताप्‍बान लगै।

७ ङाला ज्‍यान किन्‍बारी थेनीगदेसे घ्रेन व्‍हाङ गिक ख्‍वजी,

ओच्‍छे ङाला तिगै दोष आरेसै थेनीगदेसे ङादा फसब लबारी वा झुजी।

८ थेनीगदेसे था याङ्‌बा भन्‍दा ङाच्‍छान थेनीगदे नाश तगै,

थेनीगदेसे झुबा वारी थेनीगदे ह्राङनोन परब तगै

ओच्‍छे थेनीगदेसे ख्‍वबा व्‍हाङ्‌री थेनीगदेन परब तगै!

९ परमप्रभुसे लमा ङा सेमहेन्‍सेन ताङ्‌ला,

ओच्‍छे थेसे ङादा जोगब लबासे लमा ङा ल्‍हानान ताङ्‌ला।

१० ङाइ ङाला सेमहेन्‍सेन परमप्रभुदा चुह्रङ् भिसी पाङ्‌ला,

“ह्राङ ह्रङ्‌बा अर्गु खालै आरे,

ह्राङसे कमजोरगदेदा बङ्‌बा म्‍हिग्‍याम जोगब लमुला,

ओच्‍छे दुख याङ्‌बा म्‍हिदेन प्राङ्‌बोदा दुख पिन्‍बागदेग्‍याम जोगब लमुला।”

११ नाइबा गे लबा म्‍हिगदेसे ङादा बिरोध लसी फट्टा ताम पाङ्‌मुला।

ङादा थानोन आरेबा पापला दोष लमुला।

१२ थेनीगदेसे ङादा ज्‍यबा लतोःबा ग्‍लारी आज्‍यबा लमुला,

ओच्‍छे ङाला सेमरी ल्‍हानान दुख तमुला।

१३ तर थेनीगदे आखम्‍बा धुइरी दुख म्‍हन्‍सी ङाइ कान आचनी,

ओच्‍छे ङाइ कू तसी प्रार्थना लजी।

१४ ङाइ ङाला ह्रोदेन आलेला लागिरी दुख म्‍हन्‍बा ह्रङ् लसी दुख म्‍हन्‍जी,

ओच्‍छे ङाइ ङाला आमाला लागिरी दुख म्‍हन्‍सी भ्रबा ह्रङ् लसी दुख म्‍हन्‍सी प्रार्थना लजी।

१५ तर ङा दुखरी परब तबा धुइरी थेनीगदे ताङ्‌मुबा

ओच्‍छे ङादा खिसी लबाला लागिरी ङाला क्‍युरनोन पोब तमुबा,

ङोआसेबा म्‍हिगदेसे ङादा तोबाला तोबान लमुबा।

१६ पापीदा ह्रङ् लसी थेनीगदेसे ङादा शत्रुदा ह्रङ्‌बा व्‍यवहार लजी,

थेनीगदेसे ङादा च्‍यासी स्‍वा क्रेजी।

१७ परमप्रभु, खाइमाधोना ह्राङ चुह्रङ् लसी स्‍हीसी जे स्‍य्‍हूबा?

ह्राङसे ङादा थेनीगदेग्‍याम जोगब लसी पिन्‍गो,

चु सिंहगदे ह्रङ्‌बा म्‍हिगदेग्‍याम ङाला ज्‍यान जोगब लसी पिन्‍गो।

१८ जमाहेन्‍से ह्राङला म्‍हिगदेला गुङ्‌ग्‍याम ङाइ ह्राङदा धन्‍यवाद पिन्‍ना,

ल्‍हानान म्‍हिगदेला गुङ्‌री ङाइ ह्राङला जयजयकार लजी।

१९ ङा ब्रेबा धुइरी फट्टा ताम पाङ्‌बा ङाला शत्रुगदे ताङ्आम्‍याङ्‌गै,

ओह्रङ्‌नोन ङादा बिरोध लबागदेसे

सुर्दा तबा धुइरी ङादा खिसी लआम्‍याङ्‌गै।

२० थेनीगदेसे ज्‍यना लसी ताम आपाङ्‌मुला,

ढिक्‍सी चिबा म्‍हिगदेला बारेरी थेनीगदेसे ल्‍हानान थरीला फट्टा तामगदे पाङ्‌मुला।

२१ थेनीगदेसे ङादा क्रिङ्‌बान दोष लमुला,

“एसे तिग लबा मुला थे ङन्‍से म्राङ्‌बा मुला।”

२२ तर परमप्रभु ह्राङसे चु ताम म्राङ्‌बा मुला।

थेतबासेलमा प्रभु, ह्राङ कुटिसी धन्‍आछ्‌यागो,

ह्राङ ङाग्‍याम थारेङ् आफेप्‍गो!

२३ प्रभु ह्राङ फेप्‍खउ, ओच्‍छे ङादा जोगब लउ,

ङाला परमेश्‍वर, ङाला लागिरी ताम लसी पिन्‍गो।

२४ परमप्रभु, ह्राङ तिगै दोष आरेबा परमेश्‍वर हिन्‍ना,

ङाला तिगै दोष आरे भिसी निसाफ लसी पिन्‍गो,

ङाला शत्रुगदेसे ङादा खिसी लआम्‍याङ्‌गै।

२५ थेनीगदेसे ह्राङ ह्राङ न्‍हङ्‌री चुह्रङ् भिसी पाङ्आम्‍याङ्‌गै,

“य्‍हाङसे थेदा ताप्‍बा मुला!

दाहेन्‍से य्‍हाङला सेमसे म्‍हन्‍बा ह्रङ् तबा मुला!”

२६ ङादा दुख तबा धुइरी ताङ्‌बागदे ब्रेगै,

थेनीगदे अलमल तगै।

“ए भन्‍दा ज्‍यबा मुला” भिसी भ्रबागदे चा

पेःबादेन बेइज्‍जत नासी भ्रतोःगै।

२७ ङाला तिगै दोष आस्‍याप्‍गै भिसी म्‍हन्‍बागदे ताङ्‌सी क्रिङ्‌गै

ओच्‍छे घरीघरी चुह्रङ् भिसी पाङ्‌म्‍याङ्‌गै,

“परमप्रभु गादे घ्रेन मुला!

ह्राङला म्‍हिसे ढामा ह्राङ ताङ्‌मुला।”

२८ जमाहेन्‍से ङाइ ह्राङसे लबा ठीक निसाफला बारेरी स्‍य्‍हान्‍दोदा पाङ्‌ला,

ओच्‍छे धिन गिक ह्राङला जयजयकार लला।

परमेश्‍वरला बानीबेहोरदेन म्‍हिला बानीबेहोर

संगीत लोप्‍बा म्‍हिला लागिरी- दाऊदला व्‍हाइ

३६

नाइबा गे लबा म्‍हिला सेमरी पाप तमुला,

थेसे परमेश्‍वरदा विश्‍वास आलमुला ओच्‍छे मान आलमुला।

२ तिग्‍दा भिसम थेसे ह्राङसे ह्राङदान ल्‍हानान घ्रेन भिसी म्‍हन्‍मुला,

ओच्‍छे परमेश्‍वरसे “ङाला पाप आस्‍याब, ङादा दोष आल” भिसी म्‍हन्‍मुला।

३ थेला सुङ् नाइबा तामदेन फट्टा तामसे प्‍लिङ्‌बा मुला,

थेसे जुन ताम ज्ञान बुद्धिलादेन ज्‍यबा मुला, थे ताम आलमुला।

४ तिरी स्‍योन तसी चिबा धुइरीनोन थेसे नाइबा जुक्तिगदे खेन्‍मुला,

थेसे लबा खजिबै गे ज्‍यबा आतमुला,

ओच्‍छे थेसे आज्‍यबा तामदा खाइमै आख्‍लामुला।

५ परमप्रभु, ह्राङला खाइमै आजिन्‍बा मायासे स्‍वर्ग प्‍लिङ्‌बा मुला,

विश्‍वास लखम्‍बा ह्राङला तामसे मु थुर्बा मुला।

६ ह्राङला सत्‍य ताम चा खाइमै आपोबा नोबागङ्‌गदे ह्रङ्‌बान मुला,

ह्राङसे लबा निसाफ चा नुप्‍बा समुद्र ह्रङ्‌बान मुला,

ह्राङसे म्‍हिदेन जन्‍तुदा वास्‍ता लमुला।

७ परमेश्‍वर, ह्राङला खाइमै आजिन्‍बा माया ग्‍लुसीन ग्‍लुबारी आखम्‍बा मुला!

ह्राङला भ्‍याप न्‍हङ्‌री चिमा ङनी जोगब तमुला।

८ ह्राङसे ङन्‍दा पिन्‍बा ल्‍हानान चबा स्‍हेग्‍यामसेन ङन्‍से चमुला,

ह्राङसे ङन्‍दा ह्राङला दयाला स्‍योङग्‍यामसे क्‍युइ थुङ्‌बारी पिन्‍मुला।

९ ह्राङ जम्‍मान स्‍हेला मूल हिन्‍ना,

ह्राङला य्‍हालसे लमान ङन्‍से य्‍हाल याङ्‌बा मुला।

१० जुन म्‍हिसे ह्राङदा ङोसेमुला थेनीगदेथोरी ह्राङला खाइमै आजिन्‍बा माया सदन तगै।

जुन म्‍हिला सेम सोजो मुला थेनीगदे सदन ह्राङला सत्‍य तामसे प्‍लिङ्‌गै।

११ घमण्‍ड लबा म्‍हिसे ङादा तोबा गेङ्‌बा लआखम्‍गै,

नाइबा गे लबा म्‍हिसे ङादा ताप्‍बारीनोन आखम्‍गै।

१२ नाइबा गे लबा म्‍हिगदे ह्रिल्‍बा ङाइ म्राङ्‌बा मुला,

थेनीगदे ह्रिल्‍सी रेःबारीन आखम्‍बा तबा मुला।

ज्‍यबा गे लबादेन नाइबा गे लबा म्‍हिला ज्‍याला

दाऊदला व्‍हाइ

३७

नाइबा गे लबा म्‍हिगदेला फलिफाप तबा म्राङ्‌सी सुर्दा आलउ,

नाइबा गे लबा म्‍हिगदेदेन छ्‌याम डाह आलउ।

२ तिग्‍दा भिसम थेनीगदे खार्सी निबा छे ह्रङ् लसीन म्‍हसी निला,

ओच्‍छे ह्रेसी निबा म्रा ह्रङ् लसीन थेनीगदे सिसी निला।

३ परमप्रभुथोरी भर लसी ज्‍यबा गे लउ।

ओच्‍छे ए य्‍हुल्‍सारी ज्‍यना लसी चिम्‍याङ्‌ला।

४ परमप्रभुदेन छ्‌याम ताङ्‌गो,

थेसे एला सेमला ताम पूरा लसी पिन्‍ना।

५ ह्राङसे ह्राङदान परमप्रभुला छ्‌यारी जिम्‍मा पिन्‍गो,

थेथोरी भर लउ, ओच्‍छे थेसे एदा ह्रो लला।

६ एसे लबा परमेश्‍वरदा सेम निबा गेदा परमेश्‍वरसे स्‍य्‍होला धिनी ह्रङ्‌बान स्‍होला,

ओच्‍छे एला बारेरी लबा ठीक निसाफ चा धिन गुङ्‌ला धिनी ह्रङ्‌बान स्‍होला।

७ परमप्रभुला ओन्‍छाङ्‌री जम्‍मान ताम नासी कुटिसी भ्रान्‍सी चिउ ओच्‍छे परमप्रभुदा गे लबारी पिन्‍गो,

म्‍हिसे आज्‍यबा जुक्तिग्‍याम आज्‍यबा गे लसी फलिफाप तबा म्राङ्‌मा,

एसे धन्‍दा सुर्दा आलउ।

८ बोमो, डाहदेन धन्‍दा सुर्दा आलउ,

थेसे आज्‍यबा गे लबा ग्‍यामरी जे दोना लमुला।

९ तिग्‍दा भिसम आज्‍यबा गे लबागदेदा नाश लला,

तर परमप्रभुथोरी भर लसी चिबागदेसे य्‍हुल्‍सारी शासन लला।

१० नाइबा गे लबा म्‍हिगदे योनान म्‍हसी निला,

एनीगदेसे थेनीगदेदा म्‍हाइसैनोन आस्‍याब।

११ सोझो म्‍हिगदेसे य्‍हुल्‍सारी अधिकार लला,

ओच्‍छे थेनीगदेदा शान्‍तिदेन फलिफाप तला।

१२ नाइबा गे लबा म्‍हिसे परमेश्‍वरसे कुल्‍बा अन्‍छार भ्रबा म्‍हिदा बिरोध लसी जाल लमुला,

ओच्‍छे थेनीगदेसे परमेश्‍वरसे कुल्‍बा अन्‍छार भ्रबा म्‍हिदा म्राङ्‌सी स्‍वा क्रेमुला।

१३ तर परमप्रभु नाइबा गे लबा म्‍हिगदे म्राङ्‌सी नेमुला,

तिग्‍दा भिसम थेनीगदे चा नाश तसी निला भिबा ताम परमप्रभुदा था मुला।

१४ प्राङ्‌बोदेन दुख याङ्‌बा म्‍हिगदेदा साइबारी

ओच्‍छे सत्‍य ग्‍यामरी भ्रबा म्‍हिगदेदा नाश लबारी

नाइबा गे लबा म्‍हिगदेसे तरवारगदे तेःमुला।

ओच्‍छे म्‍यादलीसे रोप्‍बारी छ्‌याइमुला।

१५ तर थेनीगदेला तरवारसे थेनीगदेदान ब्‍लोला,

ओच्‍छे थेनीगदेला म्‍यादली टागलटोगल निला।

१६ नाइबा गे लबा ल्‍हानान म्‍हिगदेसे पोप लबा ल्‍हानान धन सम्‍पत्ति भन्‍दा

परमेश्‍वरसे कुल्‍बा अन्‍छार भ्रबा म्‍हिगदेसे पोप लबा जजाकी धन सम्‍पत्तिन ल्‍हानान ज्‍यबा स्‍हे हिन्‍ना।

१७ तिग्‍दा भिसम परमप्रभुसे नाइबा गे लबा म्‍हिला भङ् म्‍हना लला,

तर ह्राङसे कुल्‍बा अन्‍छार भ्रबा म्‍हिदा चा परमेश्‍वरसे जोगब लला।

१८ परमप्रभुसे ह्राङसे कुल्‍बा ताम ङ्‌यान्‍बा म्‍हिगदेदा वास्‍ता लमुला,

ओच्‍छे य्‍हुल्‍सा सदन थेनीगदेला अधिकाररी तला।

१९ आपत बिपत तबा धुइरी थेनीगदे पेआतोः,

ओच्‍छे अनिकाल तबा धुइरीनोन थेनीगदेदेन छ्‌याम जम्‍मान स्‍हे तला।

२० तर नाइबा गे लबा म्‍हिगदे चा नाश तला,

परमप्रभुला शत्रुगदे चा ह्रिरी छार्बा म्‍हेन्‍दोगदे ह्रङ् लसीन म्‍हसी निला,

ओच्‍छे थेनीगदे म्‍युगु ह्रङ् लसीन म्‍हसी निला।

२१ नाइबा गे लबा म्‍हिसे छे किन्‍सीनोन आफामुला,

तर परमेश्‍वरसे कुल्‍बा अन्‍छार भ्रबा म्‍हिसे सेमहेन्‍से पिन्‍मुला।

२२ परमप्रभुग्‍याम मोलम याङ्‌बागदेसे य्‍हुल्‍साथोरी अधिकार लला,

तर सराप याङ्‌बागदेदा चा य्‍हुल्‍साग्‍याम ताप्‍ला।

२३ चुदे म्‍हि परमप्रभुदा सेम निबा ग्‍यामरी भ्रजी भिसम

परमप्रभुसे थेला काङ प्‍लाआपुङ्।

२४ थेनीगदे ह्रिल्‍सैनोन ह्रिल्‍बाला ह्रिल्‍बान आत,

तिग्‍दा भिसम रेःबारी परमप्रभुसे थेनीगदेदा ह्रो लला।

२५ ङा भ्‍योन मुबा, दाहेन्‍से ङा खेप्‍पा दोबा मुला,

तर परमेश्‍वरसे कुल्‍बा अन्‍छार भ्रबा म्‍हिदा परमप्रभुसे खाइमै म्‍लेःबा आरे

अथवा थेला कोलागदेसे ह्रीसी चतोःबा ङाइ खाइमै म्राङ्‌बा आरे।

२६ परमेश्‍वरसे कुल्‍बा अन्‍छार भ्रबा म्‍हिसे सदन ज्‍यबा सेमसे पिन्‍मुला, ओच्‍छे ज्‍यबान सेमसे खी पिन्‍मुला,

थेला कोलागदेसे मोलम याङ्‌मुला।

२७ आज्‍यबा गे ख्‍लासी ज्‍यबा गे लउ,

ओच्‍छे ए य्‍हुल्‍सारी सदन ताङ्‌सी चिम्‍याङ्‌ला।

२८ तिग्‍दा भिसम ठीक निसाफ लबादा परमप्रभुसे माया लमुला

ओच्‍छे विश्‍वास लखम्‍बा ह्राङला म्‍हिदा थेसे आख्‍लामुला।

थेसे सदन थेनीगदेदा जोगब लमुला,

तर नाइबा गे लबा म्‍हिला सन्‍तान चा म्‍हसी निमुला।

२९ परमेश्‍वरसे कुल्‍बा अन्‍छार भ्रबा म्‍हिसे य्‍हुल्‍सारी शासन लमुला,

ओच्‍छे थेरी सदन चिमुला।

३० परमेश्‍वरसे कुल्‍बा अन्‍छार भ्रबा म्‍हिसे ज्ञान बुद्धिला ताम लमुला,

ओच्‍छे थेसे ठीक ताम जे पाङ्‌मुला।

३१ थेसे ह्राङला सेमरी परमेश्‍वरला ठिमदा थान्‍मुला,

थेला काङ खाइमै आप्‍लामुला।

३२ नाइबा गे लबा म्‍हिगदेसे परमेश्‍वरसे कुल्‍बा अन्‍छार भ्रबा म्‍हिदा च्‍यासी चिमुला,

ओच्‍छे थेनीगदेदा साइबारी म्‍हाइमुला।

३३ तर परमप्रभुसे थेदा शत्रुला यारी आख्‍ला,

ओच्‍छे मुद्दा तबा धुइरी थेदा दोष लआपुङ्।

३४ एसे परमप्रभुथोरी आश लउ ओच्‍छे थेसे कुल्‍बा ताम ङ्‌यान्‍गो,

थेसे एदा मान लसी य्‍हुल्‍सारी शासन लबा अधिकार पिन्‍ना,

ओच्‍छे नाइबा गे लबा म्‍हिगदे नाश तबा एसे म्राङ्‌ला।

३५ ङाइ नाइबा गे लबा म्‍हि गिकदा ङोसेमुबा,

थेसे अर्गुदा ल्‍हानान दुख पिन्‍मुबा,

लेबनान य्‍हुल्‍साला स्‍युक्‍पाला दोङ ह्रङ्‌बान थे जम्‍मान भन्‍दा घ्रेन दोबा मुबा।

३६ तर लिच्‍छा ङा थेग्‍याम निमा थे थेरी आरेमुबा,

ङाइ थेदा म्‍हाइजी तर आस्‍याप्‍नी।

३७ तिगै दोष आरेबा म्‍हिदा च्‍यागो,

ओच्‍छे सोझो सेम मुबा म्‍हिदा ज्‍यना लसी च्‍यागो,

तिग्‍दा भिसम जम्‍मानदेन छ्‌याम ढिक्‍सी चिबा म्‍हिला वंश खाइमै आम्‍ह।

३८ तर पापीगदे चा नाश तसी निमुला,

ओच्‍छे थेला वंशला मिननोन म्‍हसी निला।

३९ परमेश्‍वरसे कुल्‍बा अन्‍छार भ्रबा म्‍हिदा परमप्रभुसे जोगब लमुला,

ओच्‍छे दुखला धुइरी परमप्रभुसेन थेनीगदेदा जोगब लमुला।

४० परमप्रभुसे थेनीगदेदा ह्रो लसी जोगब लमुला,

ओच्‍छे नाइबा गे लबा म्‍हिगदेग्‍याम थेनीगदेदा फेमुला।

तिग्‍दा भिसम थेनीगदे परमप्रभु मुबा ग्‍लारी खमुला।

दुख नासी चिबा म्‍हिला प्रार्थना

परमप्रभुदा ढन्‍गो भिसी पाङ्‌बान गोबा दाऊदला व्‍हाइ

३८

परमप्रभु, ह्राङला बोमोला झोकरी ङादा सजाय आपिन्‍गो।

२ तिग्‍दा भिसम ह्राङसे ह्राङला म्‍या दलीसे रोप्‍सी ङादा भ्‍लोबा मुला,

ह्राङसे ङादा घाउ तना लमुला।

३ ह्राङ बोमो खबासे लमा ङादा ल्‍हानान दुख तबा मुला,

ङाला पापसे लमा ङा स्‍हु खबा मुला।

४ ङा ह्राङलान पापला घ्‍योइरी क्‍याल्‍बान मुला,

थे पुइनोन आखम्‍बाधोनाला धोइ तबा मुला।

५ ङा पापसे प्‍लिङ्‌बा मूर्ख तबासेलमा

ङाला पोर नाइसी थाङ्‌खबा मुला।

६ ङा रेःनोन आखम्‍ना धुलुरीन ह्रिल्‍बा मुला,

ङा धिन गिक क्राबा क्रिङ्‌बा लसी भ्रबा मुला।

७ ङादा मे भुप्रा ह्रङ्‌बान छावा खबा मुला,

ओच्‍छे ङा सिबारीन छ्‌याइबा मुला।

८ ङा ल्‍हानान कमजोर तसी सिबातेबान तबा मुला,

ङाला सेमरी दुखसे लमा ङा क्राबा क्रिङ्‌बा लमुला।

९ प्रभु, ङाइ लोभ लबा जम्‍मान ताम ह्राङदा थानोन मुला,

ओच्‍छे ङाला दुखएनोन ह्राङदा था मुला।

१० ङाला तिङ ल्‍हानान ढुकढुक तबा मुला,

ङाला भङ् म्‍हसी जिन्‍बा मुला ओच्‍छे ङाला मीसेएनोन आम्राङ्‌मुला।

११ ङाला पोरसे लमा ङाला खिम्‍जेमगदेदेन ह्रोगदे ङाला ङाम्‍री आखमुला,

ओच्‍छे ङाला ह्राङलान म्‍हिगदेएनोन ङाग्‍याम थारेङ् तबा मुला।

१२ ङाला ज्‍यान किन्‍बारी म्‍हाइबागदेसे ङादा वा झुमुला,

ङादा न्‍होङ्‌ना लबारी म्‍हाइबागदेसे ङादा नाश लला भिसी धम्‍की उन्‍मुला,

ओच्‍छे थेनीगदेसे ङाला बिरोध लसी जाल लबारी म्‍हाइमुला।

१३ ङा नाब्‍यङ आथेःबा म्‍हि ह्रङ्‌बान तबासेलमा ङाइ तिगै आथेःमुला,

ओच्‍छे ङा ताम पाङ्आखम्‍बा म्‍हि ह्रङ्‌बान तबासेलमा ङाइ तिगै ताम पाङ्आखम्‍मुला।

१४ ङा थेःनोन आथेःबा म्‍हि ह्रङ्‌बान तबा मुला,

ओच्‍छे ङा तिगै तामला जोहाब पिन्‍बारी आखम्‍बा म्‍हि ह्रङ्‌बान तबा मुला।

१५ तर परमप्रभु, ङाइ ह्राङथोरी भर लबा मुला,

प्रभु, ङाला परमेश्‍वर ह्राङसे ङादा जोहाब पिन्‍ना।

१६ ङाला दुखरी ङाला शत्रुगदे ताङ्आम्‍याङ्‌गै,

ङा ह्रिल्‍मा थेनीगदेसे घमण्‍ड लआम्‍याङ्‌गै!

१७ ङा दुखला दुखरीन मुला,

थेतबासेलमा ङा ह्रिल्‍बारीन छ्‌याइबा मुला।

१८ ङाइ पाप लबा मुला,

थे पापसे लमान ङादा सुर्दा तबा मुला।

१९ ङाला शत्रुगदे ल्‍हानान भङ्‌बा मुला,

ङादा होह्रङ्‌नोन हेला लबागदे ल्‍हानान मुला।

२० ङाइ ज्‍यबा गे लसैनोन थेनीगदेसे ङादा आज्‍यबा लमुला।

ङाइ ज्‍यबा गे लबारी म्‍हाइसैनोन थेनीगदेसे ङादा बिरोध लमुला।

२१ परमप्रभु, ङादा आख्‍लागो,

ङाला परमेश्‍वर ह्राङ ङाग्‍याम थारेङ् आफेप्‍गो!

२२ ङादा थार्बा पिन्‍बा ङाला प्रभु, दन्‍दे ङादा ह्राङसे ह्रो लउ!

माफ याङ्‌बाला लागिरी लबा प्रार्थना

संगीत लोप्‍बा म्‍हि यदूतूनना लागिरी- दाऊदला व्‍हाइ

३९

ङाइ चुह्रङ् भिसी पाङ्‌जी, “ङाइ जुन गे लला थे गे होशियार तसी लला,

ङाइ ङाला लेदा पाप लआपुङ्,

ओच्‍छे नाइबा गे लबा म्‍हिसे थेःना लसी ङाइ तिगैनोन ताम आपाङ्।”

२ ताम गिकनोन आपाङ्‌ना ङा कुटिसी चिजी,

ओच्‍छे ज्‍यबा तामला बारेरीनोन ङाइ तिगैनोन आपाङ्‌नी!

तर ङादा झन ल्‍हानान दुख तजी।

३ ङाइ जत्ति ल्‍हाना खेन्‍जी होत्तेन ङादा दुख तमुबा।

ओच्‍छे सुर्दासे लमा ङाइ चुह्रङ् लसी ङ्‌योइनोन तोःबा तजी,

४ “परमप्रभु, ङा खाइमाधोना सोला?

ङा खाइमा सिला?

ङा खाइमा सिला थे ताम ङादा सुङ्‌गो।”

५ ह्राङसे ङाला आयु गादे तुन्‍बा स्‍होबा मुला!

ह्राङला ङाच्‍छा ङाला आयु तिगैनोन आहिन।

पाङ्‌नोन तोःमा जम्‍मान म्‍हि मुठी नाङ सा जे हिन्‍ना। (सेला)

६ म्‍हिला ल्‍हुइ चा क्रिप ह्रङ्‌बा जे हिन्‍ना।

थेसे लबा गे तिगै आहिन,

थेसे धन सम्‍पत्ति पोप लमुला,

तर थेला धन सम्‍पत्ति खाल्‍से किन्‍ना भिबा ताम थेदा था आरे।

७ प्रभु, ङाइ तिग तामरी आश लसे?

ङाइ ह्राङथोरीन आश लला।

८ ङाला जम्‍मान पापग्‍याम ङादा फेसी पिन्‍गो,

मूर्खगदेसे ङादा खिसी लआम्‍याङ्‌गै।

९ ताम गिकनोन आपाङ्‌ना ङा कुटिसी चिला,

तिग्‍दा भिसम ङादा चुह्रङ्‌बा दुख पिन्‍बा ह्राङनोन हिन्‍ना।

१० ङादा चु भन्‍दा ल्‍हाना सजाय आपिन्‍गो!

ह्राङसे छेक्‍बासे लमा ङा सिबारी छ्‌याइबा मुला।

११ ह्राङसे म्‍हिदा थेसे लबा पापला लागिरी बङ्‌मुला ओच्‍छे सजाय पिन्‍मुला,

ह्राङसे थेला सम्‍पत्तिदा बुलुङ्‌से ह्रङ् लसीन नाश लसी पिन्‍मुला।

पाङ्‌नोन तोःमा जम्‍मान म्‍हि मुठी नाङ सा जे हिन्‍ना। (सेला)

१२ परमप्रभु, ङाला प्रार्थना सान्‍गो,

ओच्‍छे ङाला बिन्‍ती ज्‍यना लसी सान्‍गो,

ङा क्राबा धुइरी ङादा ह्रो लबारी फेप्‍खउ।

ङाला जम्‍मान आखेम्‍हेमे ह्रङ्‌नोन ङाएनोन उदि धिनना लागिरी जे चुरी तला।

१३ ह्राङसे ङादा बोमोसे च्‍याबारी ख्‍लागो,

ङा सिबा भन्‍दा ङाच्‍छा ङा छिन्‍नङ् भिसै ताङ्‌म्‍याङ्‌गै।

जयजयकारदेन ह्रो याङ्‌बाला लागिरी लबा प्रार्थना

संगीत लोप्‍बा म्‍हिला लागिरी- दाऊदला व्‍हाइ

४०

ङाइ परमप्रभुग्‍याम ह्रो याङ्‌बाला लागिरी भ्रन्‍सी चिजी,

जमाहेन्‍से थेसे ङादा स्हीजी ओच्‍छे ङाला प्रार्थना सान्‍जी।

२ ङादा लोङ्‌बा खबा व्‍हाङदेन

नाश लबा हिलोन हिलोला व्‍हाङग्‍याम तेःजी।

थेसे ङाला काङ युङ्‌बाथोरी थान्‍सी पिन्‍जी,

ओच्‍छे ङादा राप्‍बारी कोङ्‌बा ग्‍ला पिन्‍जी।

३ य्‍हाङला परमेश्‍वरला जयजयकार लबा छार व्‍हाइ गिक

थेसे ङादा लोप्‍सी पिन्‍जी।

चु ताम म्राङ्‌बा ल्‍हानान म्‍हिगदे लोङ्‌ला,

ओच्‍छे थेनीगदेसे परमप्रभुथोरी भर लला।

४ जुन म्‍हिसे परमप्रभुथोरी भर लमुला,

जुन म्‍हि घमण्‍ड लबा म्‍हिदेन छ्‌याम आभ्रमुला,

जुन म्‍हिसे मूर्तिदा आतेन्‍मुला,

अथवा फट्टा ला लुदा तेन्‍बागदेदेन छ्‌याम आभ्रमुला,

थेनोन म्‍हिसे परमेश्‍वरग्‍याम मोलम याङ्‌मुला,

५ परमप्रभु ङन्‍ना परमेश्‍वर, ह्राङसे ङन्‍ना लागिरी उदेकला ल्‍हानान गे लबा मुला,

ह्राङ ह्रङ्‌बा अर्गु खालै आरे!

ह्राङसे ङन्‍ना लागिरी म्‍हन्‍बा तामगदेला बारेरी खालैसेन पाङ्‌बारी आखम।

ङाइ थे जम्‍मान तामला बारेरी घोना लबारी म्‍हसैनोन

ङाइ घोना लबारी आखम!

६ ह्राङसे भेटीदेन बलि आम्‍हाइनी,

ह्राङसे मेरी ख्राङ्‌सी फुल्‍बा बलिदेन पापला दोष मेटब तबाला लागिरी फुल्‍बा बलिएनोन आम्‍हाइनी।

तर ह्राङला ताम ङ्‌यान्‍गै भिसी ह्राङसे ङाला नाब्‍यङ ठोङ्‌सी पिन्‍बा मुला।

७ जमाहेन्‍से ङाइ चुह्रङ् भिसी पाङ्‌जी, “ङा चुरी मुला, ङा खसी जिन्‍बा मुला,

बचनरी ङाला बारेरी चुह्रङ् लसी भ्रिबा मुला,

८ ङाला परमेश्‍वर! ह्राङसे म्‍हन्‍बा अन्‍छार भ्रबारी ङा सेमहेन्‍सेन ताङ्‌मुला!

ओच्‍छे ह्राङसे लोप्‍बा ताम ङाइ ङाला सेमरी थान्‍बा मुला।”

९ ह्राङला ल्‍हानान म्‍हिगदे ह्रुप तबा ग्‍लारी ङाइ थार्बा पिन्‍बा समाचार थेःना लला।

चु समाचार आपाङ्‌ना ङा खाइमै कुटिसी आचि भिबा ह्राङदा थानोन मुला,

१० थार्बा पिन्‍बा समाचार स्‍य्‍हान्‍दोदा आपाङ्‌ना ङा कुटिसी चिबा आरे,

ह्राङ विश्‍वास लखम्‍बादेन ह्रो लबा परमेश्‍वर हिन्‍ना भिसी ङाइ सदन पाङ्‌मुला।

ह्राङला जम्‍मान म्‍हिगदे ह्रुप तबा ग्‍लारी

ह्राङ विश्‍वास लखम्‍बादेन खाइमै आजिन्‍बा माया लबा परमेश्‍वर हिन्‍ना भिसी ङाइ पाङ्‌बा मुला।

११ परमप्रभु, ह्राङसे ङादा दयामाया लबारी खाइमै आख्‍लामुला,

ह्राङला खाइमै आजिन्‍बा मायादेन सत्‍यसे ङादा सदन ज्‍यना लसी जोगब लसी थान्‍मुला।

१२ ङादा ल्‍हानान दुख तबा मुला,

थे दुखगदे झ्‍यानोन आखम्‍बाधोना तबा मुला!

ङाला पापसे ङादा नाङ्‌बा मुला,

ओच्‍छे ङाइ म्राङ्‌बारी आखम्‍मुला,

थे पापगदे ङाला थोबोला क्रा भन्‍दा ल्‍हानान मुला,

ओच्‍छे ङाला आँटनोन म्‍हसी जिन्‍बा मुला।

१३ परमप्रभु, ह्राङसे ङादा जोगब लउ!

परमप्रभु, ङादा ह्रो लबारी योनान फेप्‍खउ!

१४ ङाला ज्‍यान किन्‍बारी म्‍हाइबा जम्‍मान म्‍हिगदे,

पेःगै ओच्‍छे अलमल तगै,

ङादा दुख तबा म्राङ्‌सी जुन जुन म्‍हि ताङ्‌बा मुला,

थेनीगदे फ्‍लिक दोःसी निगै ओच्‍छे थेनीगदेला बेइज्‍जत तगै।

१५ ङादा खिसी लबागदे

ह्राङनोन भ्रेसी दुख तगै।

१६ तर जुन जुन म्‍हिसे ह्राङदा म्‍हाइला,

थेनीगदे जम्‍मान ताङ्‌सी ङेःगै।

ह्राङसे पिन्‍बा थार्बाला लागिरी धन्‍यवाद पिन्‍बागदेसे सदन चुह्रङ् भिसी पाङ्‌गै,

“परमप्रभु गादे घ्रेन मुला!”

१७ प्रभु, ङा कमजोरदेन प्राङ्‌बो मुला,

तर ह्राङसे ङादा खाइमै आम्‍लेः।

ह्राङ ङादा ह्रो लबादेन ङादा थार्बा पिन्‍बा परमेश्‍वर हिन्‍ना,

ङाला परमेश्‍वर, ह्राङ योनान फेप्‍खउ!

स्‍हुखबा धुइरी लबा प्रार्थना

संगीत लोप्‍बा म्‍हिला लागिरी- दाऊदला व्‍हाइ

४१

प्राङ्‌बोगदेदा वास्‍ता लबा म्‍हिसे परमेश्‍वरग्‍याम मोलम याङ्‌ला,

थेदा दुखला धुइरी परमप्रभुसे ह्रो लला।

२ परमप्रभुसे थेदा जोगब लला ओच्‍छे थेदा सोना लला,

परमप्रभुसे थेदा य्‍हुल्‍सारी मोलम पिन्‍ना,

ओच्‍छे परमप्रभुसे थेदा शत्रुगदेला यारी आख्‍ला।

३ स्‍हुखसी म्‍हेर्सी चिबा ग्‍लारीन परमप्रभुसे थेदा ह्रो लला

ओच्‍छे थेदा दोःसी पूरन खम्‍ना लला।

४ ङाइ चुह्रङ् भिसी पाङ्‌जी, “परमप्रभु, ङादा दयामाया लउ,

ङादा खम्‍ना लउ, तिग्‍दा भिसम ङाइ ह्राङला बिरोधरी पाप लबा मुला।”

५ ङाला शत्रुगदेसे ङाला बारेरी चुह्रङ् लसी आज्‍यबा ताम पाङ्‌मुला,

“थे खाइमा सिला, खाइमा थेला मिननोन म्‍हला?”

६ ङादा च्‍याबारी खबागदे ज्‍यबा सेम थोसी आखमुला,

थेनीगदेसे ङाला बारेरी नाइबा तामगदे म्‍हाइसी भ्रमुला,

ओच्‍छे ङा मुबा ग्‍लाग्‍याम निसी खानङ्‌दामन नाइबा तामगदे पाङ्‌सी भ्रमुला।

७ ङादा हेला लबागदे जम्‍मान ग्‍ला गिकरी पोप तसी ह्राङ ह्राङ न्‍हङ्‌री ताम लमुला,

ङाला बिरोधरी चुह्रङ् भिबान आज्‍यबा ताम खेन्‍मुला।

८ “थेदा आज्‍यबा रोगसे स्‍याप्‍बा मुला,

थे दोःसी तीग्‍याम रेःबारीन आखम।”

९ ङाइ ल्‍हानान विश्‍वास लबा,

ङादेन छ्‌यामनोन चबा,

ओच्‍छे ङादेन छ्‌याम जम्‍मान भन्‍दा ल्‍हानान ढिक्‍बा ह्रोसेनोन ङादा बिरोध लमुला।

१० परमप्रभु, ङादा दयामाया लउ, ओच्‍छे ङादा दोःसी खम्‍ना लउ,

ओच्‍छे ङाइ ङाला शत्रुगदेदा बदला किन्‍खम्‍गै।

११ ह्राङ ङा म्राङ्‌सी ताङ्‌बा मुला भिबा ङादा था मुला,

तिग्‍दा भिसम ङाला शत्रुगदेसे ङादा ढाबारी आखम।

१२ ह्राङसे ङादा ह्रो लमुला, तिग्‍दा भिसम जुन ताम ठीक मुला थेनोन ताम ङाइ लमुला,

ओच्‍छे जुकजुकधोनाला लागिरी ह्राङसे ङादा ह्राङला ङाच्‍छापट्टि थान्‍ना।

१३ परमप्रभु इस्राएलला परमेश्‍वरदा जयजयकार लउ,

दन्‍दे ओच्‍छे जुकजुकधोनान थेला जयजयकार लउ!

आमेन! आमेन!

४२

भो न्‍ही (४२-७२)

परदेशरी मुबा दुख याङ्‌बा म्‍हिला प्रार्थना

संगीत- लोप्‍बा म्‍हिला लागिरी कोरहवंशीगदेला मस्‍किल

१ तङ्‌गीसे खाह्रङ् लसी स्‍योङला क्‍युइ थुङ्‌बारी म्‍हाइमुला,

थेह्रङ् लसीन परमेश्‍वर, ङाला प्राणसे ह्राङदा म्‍हाइमुला।

२ ङाला प्राणसे छोन्‍बो परमेश्‍वरदा म्‍हाइबा मुला,

ङा खाइमा ह्राङ मुबा ग्‍लारी खसी ह्राङदा स्‍याप्‍से?

३ धिन म्‍हुननोन ङा क्राबा मुला,

मिख्‍ली चा ङाला कान दोबा मुला,

म्‍हिगदेसे ङादा ङोसी सदन चुह्रङ् भिसी ङ्‌योइमुला,

“एला परमेश्‍वर खानङ् मुला?”

४ निसी जिन्‍बा धुइदा ढन्‍मा मी ङाला सेम ल्‍हानान स्‍हुखमुला,

थे धुइरी ङा समूह समूहदेन छ्‌याम ढिक्‍सी परमेश्‍वरला मन्‍दिररी निमुबा।

ओच्‍छे थेनीगदेला ङाच्‍छा ङाच्‍छा भ्रमुबा,

थे समूह ताङ्‌बान परमेश्‍वरला जयजयकार लबान व्‍हाइ गोसी गोसी भ्रमुबा।

५ ङाला प्राण, तिग्‍दा एसे चुदे ल्‍हाना सुर्दा लबा?

ओच्‍छे तिग्‍दा एसे सेम न्‍हङ्‌हेन्‍सेन दुख म्‍हन्‍बा?

ङाइ ङाला आश परमेश्‍वरथोरी थान्‍ना,

ङाइ अझै ङादा थार्बा पिन्‍बा ङाला परमेश्‍वरला जयजयकार लला।

६ सेम न्‍हङ्‌री ङादा ल्‍हानान स्‍हुखबा मुला,

थेतबासेलमा ङाइ यर्दनना य्‍हुल्‍साग्‍यामदेन हेर्मोन

ओच्‍छे मिसारला गङ्‌ग्‍याम ह्राङदा ढन्‍ना।

७ परमेश्‍वरसे ङाला सेमरी दुखला भाल पुइखजी,

ओच्‍छे घ्रेन काइ तेःसी न्‍यबान भ्‍योङ्‌बा छाँगासे ह्रङ् लसी खलबल तना लबा भालसे ङादा घप्‍बा मुला।

८ धिनीरी परमप्रभुसे ह्राङला खाइमै आजिन्‍बा माया ङादा उन्‍गै,

ओच्‍छे म्‍हुनङ् ङादा जुनी पिन्‍बा परमेश्‍वरदा

ङाइ व्‍हाइ गिक गोबान प्रार्थना लला।

९ ङादा जोगब लबा ङाला परमेश्‍वरदा ङाइ चुह्रङ् भिसी पाङ्‌ला,

“तिग्‍दा ह्राङसे ङादा म्‍लेःबा?

तिग्‍दा शत्रुगदेग्‍याम दुख नासी ङाइ सुर्दा लसी चितोःबा?”

१० थेनीगदेसे लबा हेलाग्‍याम ङाला सेम स्‍हु खबा मुला,

थेनीगदेसे ङादा “एला परमेश्‍वर खानङ् मुला?” भिसी ङोबाला ङोबान लमुला।

११ ङाला प्राण, तिग्‍दा एसे चुदे ल्‍हाना सुर्दा लबा?

ओच्‍छे तिग्‍दा एसे सेम न्‍हङ्‌हेन्‍सेन दुख म्‍हन्‍बा?

ङाइ ङाला आश परमेश्‍वरथोरी थान्‍ना,

ङाइ अझै ङादा थार्बा पिन्‍बा ङाला परमेश्‍वरला जयजयकार लला।

परदेशरी मुबा दुख याङ्‌बा म्‍हिला प्रार्थना

४३

परमेश्‍वर, ङादा तिगै दोष आरेबा म्‍हि स्‍होसी पिन्‍गो,

ओच्‍छे ह्राङदा आतेन्‍बा म्‍हिगदेला गुङ्‌री ह्राङ ङापट्टि तसी ङाला बारेरी पाङ्‌सी पिन्‍गो,

फट्टा ताम पाङ्‌बादेन नाइबा गे लबा म्‍हिग्‍याम ङादा फेसी पिन्‍गो!

२ ह्राङ ङादा जोगब लबा ङाला परमेश्‍वर हिन्‍ना,

ह्राङसे ङादा तिग्‍दा ख्‍लाबा?

शत्रुगदेग्‍याम दुख नासी ङा तिग्‍दा क्राबा क्रिङ्‌बा लसी चितोःबा?

३ ह्राङला य्‍हालदेन सत्‍य ङा मुबा ग्‍लारी पुइखउ,

थे य्‍हालदेन सत्‍य तामसे ङादा ग्‍याम उन्‍गै

थेसेन ह्राङला चोखो गङ् सियोनरी

ह्राङ धन्‍छ्‌याबा मन्‍दिररी ङादा दोना लगै।

४ जमाहेन्‍से परमेश्‍वर, ङा ह्राङला लागिरी बलि फुल्‍बा ग्‍लारी निला,

ङादा ताङ्‌ना लबा ह्राङनोन हिन्‍ना।

परमेश्‍वर, ङाला परमेश्‍वर,

ङाइ वीणा ह्राप्‍बान ह्राङला जयजयकार लला।

५ ङाला प्राण, तिग्‍दा एसे चुदे ल्‍हाना सुर्दा लबा?

ओच्‍छे तिग्‍दा एसे सेम न्‍हङ्‌हेन्‍सेन दुख म्‍हन्‍बा?

ङाइ ङाला आश परमेश्‍वरथोरी थान्‍ना,

ङाइ अझै ङादा थार्बा पिन्‍बा ङाला परमेश्‍वरला जयजयकार लला।

जोगब तबाला लागिरी प्रार्थना

संगीत- लोप्‍बा म्‍हिला लागिरी कोरहवंशीगदेला मस्‍किल

४४

परमप्रभु, ङनी ह्राङसेन थेःबा मुला,

धाङ्‌बोरी ह्राङसे ङन्‍ना आखेम्‍हेमेला धुइरी खाह्रङ्‌बा खाह्रङ्‌बा गे लजी,

थे ताम थेनीगदेसे ङन्‍दा सुङ्‌बा मुला।

२ थे धुइरी ह्राङसे खाह्रङ् लसी अर्गु य्‍हुल्‍ला म्‍हिगदेदा ताप्‍जी,

ओच्‍छे ह्राङसे खाह्रङ् लसी ह्राङला म्‍हिगदेदा थेनीगदेला य्‍हुल्‍सारी थान्‍जी,

ह्राङसे खाह्रङ् लसी अर्गु य्‍हुल्‍ला म्‍हिगदेदा सजाय पिन्‍जी,

ओच्‍छे ह्राङसे खाह्रङ् लसी ह्राङला म्‍हिगदेला फलिफाप तना लजी,

थे ताम थेनीगदेसे ङन्‍दा सुङ्‌बा मुला।

३ थेनीगदेसे ह्राङलान तरवारला शक्तिग्‍याम य्‍हुल्‍सादा ढाबा आहिन,

ओच्‍छे थेनीगदेसे ह्राङलान भङग्‍यामएनोन ढाबा आहिन।

तर परमेश्‍वर ह्राङला भङदेन शक्तिसे ओच्‍छे ह्राङ थेनीगदेदेन छ्‌याम मुबासे लमा थेनीगदेसे ढाबा मुबा,

तिग्‍दा भिसम ह्राङसे थेनीगदेदा माया लबा मुबा।

४ ह्राङ ङाला ग्‍लेदेन परमेश्‍वर हिन्‍ना,

ह्राङसे ह्राङला म्‍हिगदेदा ढाना लमुला।

५ ह्राङला शक्तिग्‍यामसेन ङन्‍से ङन्‍दा बिरोध लबागदेदा ताप्‍ला,

ङन्‍ना बिरोधरी रेःबागदेदा ङन्‍से ह्राङला मिनग्‍याम नाङ्‌ला।

६ ङाइ ङाला म्‍यादलीथोरी भर आल,

ङाला तरवारसे ङादा ढाना आल।

७ तर ह्राङसे ङन्‍दा ङन्‍ना शत्रुगदेग्‍याम जोगब लमुला,

ओच्‍छे ङन्‍दा हेला लबागदेदा ब्रेना लमुला।

८ परमेश्‍वरदेन छ्‌याम ङनी सदन ताङ्‌ला

ओच्‍छे सदन ह्राङला मिन किन्‍सी जयजयकार लला। (सेला)

९ तर दाहेन्‍से ह्राङसे ङन्‍दा ख्‍लाबा मुला ओच्‍छे ङन्‍दा ब्रेना लबा मुला,

ह्राङ ङन्‍ना सिपाहीगदेदेन छ्‌याम आभ्रमुला।

१० ह्राङसे ङन्‍दा ङन्‍ना शत्रुगदेला ङाच्‍छाग्‍याम य्‍हार्पुङ्‌बा मुला,

ओच्‍छे ङन्‍दा बिरोध लबागदेसे ङन्‍ना धन सम्‍पत्ति ब्‍यन्‍बा मुला।

११ ह्राङसे ङन्‍दा ग्‍युगदेदा ह्रङ् लसी साइबारी पिन्‍जी,

ङन्‍दा अर्गु य्‍हुल्‍सा नाङ छरपष्‍ट तना लजी।

१२ ह्राङसे ह्राङला म्‍हिगदेदा तिगै सय आरेबा स्‍हेदा ह्रङ् लसी चूङ्‌बा मुला,

थेनीगदेदा चूङ्‌सी ह्राङदा तिगै फाइदा तबा आरे।

१३ ङन्‍ना खिम्‍जेमगदेला ओन्‍छाङ्‌री ह्राङसे ङन्‍दा बेइज्‍जत तना लजी,

ओच्‍छे ङन्‍ना क्‍यारक्‍युरला म्‍हिगदेला गुङ्‌री हेला नातोःबादेन पेःतोःबा म्‍हि स्‍होजी।

१४ ह्राङसे ङन्‍दा य्‍हुल य्‍हुल्‍ला गुङ्‌री हेला नातोःबा म्‍हि स्‍होबा मुला,

थेनीगदेसे ङन्‍दा म्राङ्‌सी खिसी लबान ह्राङला थोबो य्‍होङ्‌मुला।

१५ ङाइ धिन गिकनोन हेला नातोःबा मुला,

ओच्‍छे पेःसी ङाला ली ग्‍युरो तबा मुला।

१६ ङादा हेला लबादेन खिसी लबागदेला तामगदेसे लमा

ओच्‍छे ङादा बोमो लबा शत्रुगदेसे लमा ङा पेःबा मुला।

१७ ङन्‍से ह्राङदा म्‍लेःबा आरे,

ओच्‍छे ह्राङसे ङन्‍देन छ्‌याम लबा कबुलएनोन म्‍लेःबा आरे,

तसैनोन चु जम्‍मान ताम ङनीथोरी खबा मुला।

१८ ङन्‍से ह्राङदा तेन्‍बा ख्‍लाबा आरे,

ङन्‍से ह्राङसे कुल्‍बा ताम आङ्‌यान्‍ना भ्रबा आरे।

१९ तसैनोन ह्राङसे ङन्‍दा ल्‍हुन्‍दीगदेला गुङ्‌री थान्‍जी,

ओच्‍छे ह्राङसे ङन्‍दा ल्‍हानान धोपधोप्‍बा ग्‍लारी ख्‍लाजी।

२० चुदे ङन्‍से ङन्‍ना परमेश्‍वरदा तेन्‍बा ख्‍लाबा हिन्‍सम,

ओच्‍छे स्‍य्‍हान्‍दो ला लुदा तेन्‍बा हिन्‍सम,

२१ पक्‍कान परमेश्‍वरसे था याङ्‌सेला मुबा,

तिग्‍दा भिसम सेम न्‍हङ्‌ला खालैदा था आरेबा जम्‍मान ताम ह्राङसे था याङ्‌मुला।

२२ तसैनोन ह्राङला लागिरी ङनी धिन गिकनोन साइबा तेबान तबा मुला,

ङनी साइबारी भबा ग्‍युगदे ह्रङ्‌बान तबा मुला।

२३ प्रभु, स्‍हेङ्‌गो, ह्राङ तिग्‍दा स्‍हिम्‍बा?

छोर्गो, ङन्‍दा सदनना लागिरी आख्‍लागो।

२४ ह्राङ तिग्‍दा ङनी म्राङ्‌सी लाबा?

ओच्‍छे तिग्‍दा ह्राङसे ङन्‍दा तबा दुख म्‍लेःबा?

२५ ङनी धुलु ह्रङ्‌बान तसी जिन्‍बा मुला,

ङन्‍ना ल्‍हुइ साप्रारीन टाँसब तसी जिन्‍बा मुला।

२६ ङन्‍दा ह्रो लबाला लागिरी फेप्‍खउ,

ह्राङला खाइमै आजिन्‍बा मायासे ङन्‍दा जोगब लउ।

ग्‍लेला ब्‍याहला व्‍हाइ

संगीत- लोप्‍बा म्‍हिला लागिरी कोरहवंशीला मस्‍किल, “लिली म्‍हेन्‍दो” ला राग अन्‍छार ब्‍याहरी गोबा व्‍हाइ

४५

ग्‍लेला लागिरी चु व्‍हाइ भ्रिमा,

ज्‍यबा ज्‍यबा छिकगदेसे ङाला सेम प्‍लिङ्‌मुला।

ङाला ले ज्‍यबा भ्रिखेनना कलम ह्रङ्‌बान तबा मुला।

२ ह्राङ म्‍हिगदे न्‍हङ्‌री जम्‍मान भन्‍दा जेःबा मुला,

ह्राङला स्‍य्‍हाल दयामायासे प्‍लिङ्‌बा मुला,

तिग्‍दा भिसम परमेश्‍वरसे ह्राङदा सदनना लागिरी मोलम पिन्‍बा मुला।

३ शक्तिशाली ग्‍ले, ह्राङला क्रेप्‍सारी तरवार खेगो,

ओच्‍छे ह्राङला मानदेन शक्ति उन्‍गो।

४ ह्राङ ढासी ह्राङला शक्तिरी,

सत्‍य, सोजोदेन ह्राङदा सेम निबा तामगदेदा जोगब लबाला लागिरी फेप्‍खउ।

ओच्‍छे ह्राङला दाहिने छ्‌यासे लबा उदेकला गे उन्‍गो।

५ ह्राङला म्‍युङ म्‍युङ्‌बा म्‍यासे

ग्‍लेला शत्रुगदेला तिङ चल्‍ना लगै,

य्‍हुल य्‍हुल्‍ला जम्‍मान म्‍हिगदेसे ह्राङदा फ्‍या लगै।

६ ह्राङला ठि चा परमेश्‍वरला ठि ह्रङ् लसी सदन चिला,

ह्राङसे ठीक निसाफ लसी ह्राङला म्‍हिगदेथोरी शासन लला।

७ ह्राङसे परमेश्‍वरदा सेम निबा तामदा माया लमुला,

ओच्‍छे नाइबा तामदा हेला लमुला।

थेतबासेलमा ह्राङला परमेश्‍वरसे ह्राङदा छ्‌युगु युसी धम्‍बा मुला

ओच्‍छे ह्राङला ह्रोगदेदा भन्‍दा ह्राङदा ल्‍हानान ताङ्‌ना लबा मुला।

८ ह्राङला जम्‍मान क्‍वानगदे मुर्र, एलोसला दोङदेन सिङ्‌काउलीला बास्‍नासे प्‍लिङ्‌बा मुला।

हात्तीला स्‍वासे ज्‍योना लबा ग्‍लेखाङ्‌री बाजा ह्राप्‍बागदेसे ह्राङदा ताङ्‌ना लमुला।

९ ह्राङला ग्‍लेखाङ्‌री मान याङ्‌बा म्रिङकोलागदे न्‍हङ्‌री मान याङ्‌बा चा ग्‍लेला झामेगदे हिन्‍ना,

ह्राङला ठिला दाहिनेपट्टि जम्‍मान भन्‍दा ज्‍यबा

म्‍हारला गहना क्‍वान्‍सी ग्‍लेला चाङ्‌छार राप्‍बा मुला।

१० ग्‍लेला चाङ्‌छार, ङाला ताम ज्‍यना लसी ङ्‌यान्‍गो,

एला म्‍हिगदेदेन एला आबाला दिमदा म्‍ले:गो।

११ एला जेःबा लीसे लमा ग्‍लेसे एदा सेम निबा मुला,

थेदा मान लउ, तिग्‍दा भिसम थे एला ह्रेम्‍बो हिन्‍ना।

१२ टुरोस य्‍हुल्‍साला ग्‍लेला झामेगदेसे उपहार भसी खला,

फ्‍युक्‍पो म्‍हिगदेसे एग्‍याम दयामाया याङ्‌बा सेम लला।

१३ ग्‍लेला झामे ग्‍लेखाङ्‌री गादे जेःबा म्राङ्‌बा मुला,

थेला क्‍वानरी म्‍हारला बुट्टा कार्बा मुला।

१४ बुट्टा मुबा थे क्‍वान क्‍वान्‍सी थेदा ग्‍ले मुबा ग्‍लारी भोर्मुला।

थेदा ह्रो लबा म्रिङकोलागदेसे थेदा ङाच्‍छापट्टि थान्‍सी ग्‍ले मुबा ग्‍लारी भमुला।

१५ ताङ्‌सी ताङ्‌सी थेनीगदे खला

ओच्‍छे ग्‍लेखाङ्‌री वाङ्‌ला।

१६ ह्राङला आखेम्‍हेमेला ठि ह्राङला झागदेसे किन्‍ना।

थेनीगदेदा ह्राङसे य्‍हुल्‍सा य्‍हुल्‍साला ग्‍ले स्‍होला।

१७ ङाला व्‍हाइसे ह्राङदा वंश वंशला गुङ्‌री ङोसेना लला,

थेतबासेलमा य्‍हुल य्‍हुल्‍ला म्‍हिगदेसे सदन ह्राङला जयजयकार लला।

परमेश्‍वर य्‍हाङला शक्ति हिन्‍ना

संगीत लोप्‍बा म्‍हिला लागिरी- कोरहवंशीगदेसे अलामोत† राग अन्‍छार गोबा व्‍हाइ

४६

परमेश्‍वर य्‍हाङ जोगब तबा ग्‍लादेन य्‍हाङला भङ् हिन्‍ना,

दुखला धुइरी ह्रो लबाला लागिरी थे सदन तयार मुला।

२ थेतबासेलमा य्‍हाङ लोङ्आतोः, जम्‍बुलिङनोन य्‍हाङ य्‍होङ तसै तगै

गङ्‌गदे घ्रेन समुद्ररी ताइसै ताइगै,

३ समुद्रगदे जोडसे ङ्‌यासै ङ्‌यागै, बोप्‍स्‍या तेःसै तेःगै,

थे जोडसे बगब तमा गङ्‌गदे थर्कब तसै तगै। (सेला)

४ स्‍योङ गिक मुला, थेसे परमेश्‍वरला शहर,

अथवा जम्‍मान भन्‍दा घ्रेन परमेश्‍वरला चोखो ग्‍लादा ताङ्‌ना लमुला।

५ परमेश्‍वर थे शहररी धन्‍छ्‌यामुला, थे खाइमै नाश आत,

स्‍य्‍होरी रामरामरिमरिमरीन परमेश्‍वर थेदा ह्रो लबाला लागिरी फेप्‍खला।

६ य्‍हुल य्‍हुल्‍ला म्‍हिगदे न्‍हङ्‌री क्राबा क्रिङ्‌बा तला, य्‍हुल्‍सागदे नाश तला,

परमेश्‍वरसे घ्रेन काइ तेःला, ओच्‍छे जम्‍बुलिङ ङ्‌युसी निला।

७ शक्तिशाली परमप्रभु य्‍हाङदेन छ्‌याम मुला,

याकूबला परमेश्‍वर य्‍हाङ जोगब तबा ग्‍ला हिन्‍ना। (सेला)

८ खसी परमप्रभुसे लबा गे च्‍यागो!

थेसे जम्‍बुलिङरी गादे उदेकला गेगदे लबा मुला।

९ थेसे जम्‍बुलिङ नाङ्‌नोन तबा लडाइ रोकब लला,

थेसे म्‍यादलीदेन भालागदे क्‍युइला,

ओच्‍छे ढालगदेरी मे लगब लला।

१० “कुटिसी चिउ, ओच्‍छे जम्‍मान भन्‍दा घ्रेन परमेश्‍वर ङानोन हिन्‍ना भिसी ङोसेगो!

य्‍हुल य्‍हुल्‍ला गुङ्‌री ङाइ मान याङ्‌ला,

जम्‍बुलिङरी ङाइ मान याङ्‌ला।”

११ शक्तिशाली परमप्रभु य्‍हाङदेन छ्‌याम मुला,

याकूबला परमेश्‍वर य्‍हाङ जोगब तबा ग्‍ला हिन्‍ना। (सेला)

† 

४६:० अलामोत भिबा चा थरी गिकला चबा स्‍हेला मिन हिन्‍ना।

जम्‍मान भन्‍दा घ्रेन ग्‍ले

संगीत- लोप्‍बा म्‍हिला लागिरी कोरहवंशीला व्‍हाइ

४७

जम्‍मान य्‍हुल्‍ला म्‍हिगदे! ताङ्‌सी या ह्राप्‍गो,

घ्रेन काइ तेःसी व्‍हाइ गोबान परमेश्‍वरला जयजयकार लउ!

२ जम्‍मान भन्‍दा घ्रेन परमेश्‍वर, परमप्रभु म्राङ्‌सी लोङ्‌गो,

थे जम्‍मान भन्‍दा घ्रेन ग्‍ले हिन्‍ना, थेसे जम्‍बुलिङ नाङ्‌नोन शासन लमुला।

३ थेसे य्‍हाङदा य्‍हुल य्‍हुलथोरी ढाना लजी,

थेसे य्‍हाङदा य्‍हुल्‍सा य्‍हुल्‍साथोरी शासन लपुङ्‌जी।

४ य्‍हाङ चिबा य्‍हुल्‍सा थेसे य्‍हाङला लागिरी धम्‍सी पिन्‍जी,

ओच्‍छे थे य्‍हुल्‍सा थेसे माया लबा ह्राङला म्‍हिला ताङ्‌तोःबा सम्‍पत्ति स्‍होजी। (सेला)

५ परमेश्‍वर तोर फेप्‍सी ह्राङला ठिरी धन्‍छ्‌याजी,

परमप्रभु फेप्‍मा ताङ्‌बान क्रिङ्‌सी बिगुल राप्‍जी।

६ परमेश्‍वरला जयजयकार लउ, जयजयकारला व्‍हाइ गोउ!

य्‍हाङला ग्‍लेला जयजयकार लउ, जयजयकारला व्‍हाइ गोउ!

७ तिग्‍दा भिसम परमेश्‍वर जम्‍बुलिङ नाङ्‌लान ग्‍ले हिन्‍ना,

थेला लागिरी जयजयकारला व्‍हाइ गिक गोउ!

८ परमेश्‍वर ह्राङला चोखो ठिरी धन्‍छ्‌यामुला,

थेसे जम्‍मान य्‍हुल्‍साथोरी शासन लमुला।

९ अब्राहामला परमेश्‍वरला म्‍हिगदेदेन छ्‌यामनोन

य्‍हुल्‍सा य्‍हुल्‍साला ग्‍लेगदे ग्‍ला गिकरी ह्रुप तबा मुला,

तिग्‍दा भिसम जम्‍बुलिङला ग्‍लेगदे परमेश्‍वरलान हिन्‍ना, थे जम्‍मान भन्‍दा घ्रेन परमेश्‍वर हिन्‍ना।

परमेश्‍वरला शहर सियोन

कोरहवंशीला व्‍हाइ गिक

४८

परमप्रभु जम्‍मान भन्‍दा घ्रेन परमेश्‍वर हिन्‍ना,

य्‍हाङला परमेश्‍वरला शहरदेन चोखो गङ्‌री परमप्रभुला जयजयकार ततोःला।

२ परमेश्‍वरला सियोन गङ् नोबादेन जेःबा मुला,

जम्‍मान भन्‍दा घ्रेन ग्‍लेला चु शहरसे जम्‍बुलिङ नाङ्‌नोन ताङ्‌ना लबा मुला।

३ थे शहरदा जोगब लबाला लागिरी स्‍होबा जम्‍मान ग्‍लागदेरी परमेश्‍वर धन्‍छ्‌याबा मुला,

थे शहरदा जोगब लबा परमेश्‍वर हिन्‍ना भिसी परमेश्‍वरसेन उन्‍बा मुला।

४ ग्‍लेगदे ग्‍ला गिकरीन ह्रुप तजी,

ओच्‍छे थेनीगदे ढिक्‍सी थे शहरदा नाश लबारी खजी।

५ तर थे शहरदा म्राङ्‌सी थेनीगदे उदेक तजी,

ओच्‍छे थेनीगदे लोङ्‌सी थेग्‍याम य्‍हार्जी।

६ थेरीन थेनीगदे लोङ्‌सी फितफित धर्जी,

ओच्‍छे थेनीगदेदा कोला न्‍हबारी छ्‌याइबा म्रिङकोलादा बेथासे स्‍याप्‍मा तबा ह्रङ्‌बा दुख तजी।

७ घ्रेन लाबालुङ्‌सरसे न्‍होङ्‌ना लबा तर्शीशला पानी जहाजगदेदा ह्रङ्‌नोन

थेनीगदेदा ह्राङसे नाश लजी।

८ शक्तिशाली परमप्रभु य्‍हाङला परमेश्‍वरला शहररी

य्‍हाङसे जुन ताम थेःबा मुला, थेनोन ताम म्राङ्‌बा मुला,

परमेश्‍वरसे थेदा सदनना लागिरी जोगब लसी थान्‍ना। (सेला)

९ परमेश्‍वर, ह्राङला मन्‍दिर न्‍हङ्‌री

ङन्‍से ह्राङला खाइमै आजिन्‍बा मायाला बारेरी सेमहेन्‍सेन खेन्‍बा मुला।

१० परमेश्‍वर, ह्राङला मिन जम्‍बुलिङ नाङ्‌नोन थेःबा ह्रङ् लसी,

जम्‍बुलिङला कुनी गिकहेन्‍से अर्गु कुनीधोना ह्राङला जयजयकार तबा मुला,

ह्राङसे ठीक निसाफ लसी शासन लमुला।

११ सियोन गङ्‌ला म्‍हिगदे ताङ्‌बा मुला,

ह्राङसे ठीक निसाफ लबासे लमा यहूदाला नाम्‍साला म्‍हिगदे ताङ्‌बा मुला।

१२ परमेश्‍वरला म्‍हिगदे,सियोन गङ्‌ला क्‍युर्नोन भ्रउ, ओच्‍छे धरहरागदे झ्‍यागो!

१३ थे शहरला पर्खालगदे ज्‍यना लसी च्‍यागो,

थे शहरदा जोगब लबाला लागिरी स्‍होबा जम्‍मान ग्‍लागदे ज्‍यना लसी च्‍यागो,

ओच्‍छे एसे लिच्‍छाला खबा वंशदा चुह्रङ् लसी पाङ्‌बारी खम्‍ला।

१४ “चुनोन परमेश्‍वर सदनना लागिरी य्‍हाङला परमेश्‍वर हिन्‍ना,

चुनोन परमेश्‍वरसे य्‍हाङदा जुकजुकधोना थोला।”

धन सम्‍पत्ति थोरी भर लबा मूर्ख ताम

संगीत लोप्‍बा म्‍हिला लागिरी- कोरहवंशीला व्‍हाइ

४९

जम्‍मान म्‍हिगदे, ङ्‌यान्‍गो,

जम्‍बुलिङरी चिबागदे जम्‍मानसे ङ्‌यान्‍गो!

२ जजादेन घ्रेन,

प्राङ्‌बोदेन फ्‍युक्‍पो जम्‍मासेन चु ताम ङ्‌यान्‍गो!

३ ङाला सुङग्‍याम बुद्धिला ताम थोन्‍ना,

ङाला सेमसे पाङ्‌बा ताम जम्‍मादान घोना लला।

४ ङाइ बुद्धिला तामगदे सेम लसी ङ्‌यान्‍ना,

ओच्‍छे वीणा ह्राप्‍सी ङाइ थेला अर्थ पाङ्‌ला।

५ शत्रुगदेसे ङादा घेरब लसैनोन,

ओच्‍छे बिरोध लबागदेला लोङ्‌बा खबा तामसे ङादा घेरब लसैनोन ङा आलोङ्।

६ थेनीगदेसे ह्राङला सम्‍पत्तिथोरी भर लमुला,

ओच्‍छे ह्राङदेन छ्‌याम मुबा ल्‍हानान धन सम्‍पत्तिरी घमण्‍ड लमुला।

७ खजिबै म्‍हिसे सय फासी स्‍य्‍हान्‍दोदा फेबारी आखम,

अथवा परमेश्‍वरदा थेला ल्‍हुइला सय थेसे फाबारी आखम।

८ ल्‍हुइला सय ल्‍हानान तमुला,

जति फासैनोन खाइमै आछाङ् मुला।

९ सदन सोसी चिबा म्‍हि खालैनोन आरे,

ओच्‍छे खाइमै आनाइबाएनोन खालैनोन आरे।

१० तिग्‍दा भिसम बुद्धि मुबा म्‍हिगदेएनोन सिमुला,

मूर्खदेन बुद्धि आरेबा म्‍हिगदेएनोन सिमुला भिबा ताम जम्‍मादान था मुला,

थेनीगदे जम्‍मासेन ह्राङला धन सम्‍पत्ति स्‍य्‍हान्‍दोगदेला लागिरी ख्‍लासी निमुला।

११ थेनीगदेसे ग्‍लाला मिन ह्राङलान मिनग्‍याम थान्‍मुला,

तसैनोन थेनीगदेला धुर्सा सदनना लागिरी थेनीगदेला दिम दोबा मुला।

थे धुर्सा पुस्‍ता पुस्‍ताधोना थेनीगदे चिबा ग्‍ला दोला,

१२ तर म्‍हिदेन छ्‌याम धन सम्‍पत्ति मुसैनोन थे सदन सोसी चिआखम,

थे मी नाश तसी निबा जन्‍तु ह्रङ्‌बान मुला।

१३ ह्राङथोरी भर लबागदेला गति चुह्रङ्‌बान तमुला,

ओच्‍छे थेनीगदेला तामदा हिन्‍ना भिसी थेनीगदेला लिच्‍छा लिच्‍छा भ्रबागदेला गतिएनोन चुह्रङ्‌बान तला। (सेला)

१४ थेनीगदे ग्‍यु ह्रङ्‌नोन सिसी निला,

ओच्‍छे कालसे थेनीगदेदा ग्‍लोङ्‌ला।

स्‍य्‍होरीन सोझो सेम मुबा म्‍हिगदेसे थेनीगदेथोरी शासन लला,

ओच्‍छे थेनीगदेला ग्‍लेखाङ्‌ग्‍याम थारेङ् थेनीगदेला सिबा ल्‍हुइ चा धुर्सारी नाइसी निला।

१५ तर परमेश्‍वरसे सय फासी ङाला प्राणदा सिबागदे चिबा ग्‍लाग्‍याम तेःसी भला,

थेसे ङादा पक्‍कान ह्राङ मुबा ग्‍लारी भला। (सेला)

१६ खजिबै म्‍हि फ्‍युक्‍पो दोजी,

ओच्‍छे थेला दिम ल्‍हानान जेःबा मुला भिदेमा एनीगदेसे डाह आलउ।

१७ तिग्‍दा भिसम थे सिमा थेसे ह्राङदेन छ्‌याम तिगैनोन भोर्सी आनी,

ओच्‍छे थेसे याङ्‌बा जम्‍मान स्‍हेएनोन थेला लिच्‍छा लिच्‍छा आनी।

१८ खालै म्‍हि थेदेन छ्‌याम जम्‍मान स्‍हे मुबासे लमा ताङ्‌सैनोन,

ओच्‍छे जम्‍मान गेरी ज्‍यबा तबासेलमा थेदा म्‍हिगदेसे मान लसैनोन,

१९ थे ह्राङला सिसी जिन्‍बा आखेम्‍हेमे मुबा ग्‍लारी निला,

ओच्‍छे थेरी सदन धोपधोप तला।

२० ज्ञान बुद्धि आरेबा फ्‍युक्‍पो म्‍हि

नाश तसी निबा जन्‍तु ह्रङ्‌बान हिन्‍ना।

परमेश्‍वर ठीक निसाफ लबा न्‍यायाधीश

आसापला व्‍हाइ

५०

परमप्रभु जम्‍मान भन्‍दा घ्रेन परमेश्‍वरसे सुङ्‌बा मुला,

धिनी फेःमाहेन्‍से धिनी घल्‍बाधोना थेसे जम्‍बुलिङ नाङ्‌लान म्‍हिगदेदा खउ भिसी ङ्‌योइबा मुला।

२ जम्‍मान भन्‍दा जेःबा ग्‍ला सियोन गङ्‌ग्‍याम

परमेश्‍वरला य्‍हाल खबा मुला।

३ य्‍हाङला परमेश्‍वर फेप्‍खमुला, थे फेप्‍खमा कुटिसी आफेप्‍ख।

थेला ङाच्‍छापट्टि नाश लबा मे मुला,

ओच्‍छे थेला क्‍युर्नोन घ्रेन लाबालुङ्‌सर मुला।

४ ह्राङला म्‍हिगदेला निसाफ लबा धुइरी

थेसे साक्षीला लागिरी मुदेन जम्‍बुलिङदा ङ्‌योइला।

५ ओच्‍छे थेसे चुह्रङ् भिसी सुङ्‌बा मुला,

“बलि लसी ङादेन छ्‌यामनोन कबुल लबा,

ङादा तेन्‍बा ङाला म्‍हिगदेदा ङा मुबा ग्‍लारी पोप लउ।”

६ थे तिगै दोष आरेबा परमेश्‍वर हिन्‍ना भिसी मुसे पाङ्‌बा मुला,

तिग्‍दा भिसम परमेश्‍वर ह्राङनोन न्‍यायाधीश हिन्‍ना। (सेला)

७ परमेश्‍वरसे चुह्रङ् भिसी सुङ्‌बा मुला, “ङाला म्‍हिगदे, ङ्‌यान्‍गो, ङाइ एदेन छ्‌याम ताम पाङ्‌ला,

इस्राएल, एसे लबा आज्‍यबा गेगदेला बारेरी ङाइ पाङ्‌ला।

ङा परमेश्‍वर एला परमेश्‍वर हिन्‍ना।

८ एसे लबा बलिगदेला लागिरी ङाइ एदा दोष आल,

एसे सदन मेरी ख्राङ्‌सी लबा बलिगदेला लागिरीनोन आहिन।

९ एला गोठेगदेला बहरगदे

अथवा एला खोरगदेला बोकोगदे ङादा आतोः।

१० तिग्‍दा भिसम ह्रिरी मुबा जम्‍मान जन्‍तुगदेदेन

गङ्‌री क्‍यार मुबा हजारौँ म्‍हेमुइगदे ङालान हिन्‍ना।

११ गङ्‌री क्‍यारला जम्‍मान चरागदेदा ङाइ ङोसेमुला,

ओच्‍छे सरी क्‍यारला सा मुबा जम्‍मान जन्‍तुगदे ङालान हिन्‍ना।

१२ “ङा फोइथाननोन मुसै ङाइ एदा आपाङ्‌सेला मुबा,

तिग्‍दा भिसम जम्‍बुलिङरीदेन थेरी मुबा जम्‍मान स्‍हेगदे ङालान हिन्‍ना।

१३ तिग ङाइ बहरगदेला स्‍या चमुला?

अथवा ङाइ बोकोगदेला का थुङ्‌मुला?

१४ एसे परमेश्‍वरदा धन्‍यवादला बलि फुल्‍गो,

ओच्‍छे एसे जम्‍मान भन्‍दा घ्रेन परमेश्‍वरदेन छ्‌याम लबा कबुल पूरा लउ!

१५ एदा दुख तमा ङादा पाङ्‌गो,

ङाइ एदा दुखग्‍याम फेला,

ओच्‍छे एसे ङाला जयजयकार लला।”

१६ तर परमेश्‍वरसे नाइबा गे लबा म्‍हिगदेदा चुह्रङ् भिसी सुङ्‌मुला,

“ङाला ठिम पढब लबा एला अधिकार मुला?

ङाला कबुलला बारेरी ताम लबा एला तिग अधिकार मुला?

१७ ङाइ लोप्‍बा तामदा एसे हेला लमुला,

ओच्‍छे ङाला बचनदा वास्‍ता आलमुला।

१८ य्‍होदा स्‍याप्‍मा ए य्‍होलान ह्रो दोमुला,

ओच्‍छे ब्रेल्‍सी भ्रबा म्‍हिगदेदेन छ्‌याम एसे सङ्‌गत लमुला।

१९ “एसे नाइबा ताम पाङ्‌बारी ह्राङला सुङ् चलब लमुला,

ओच्‍छे फट्टा ताम पाङ्‌बाला लागिरी एसे ले चलब लमुला।

२० एसे ह्राङला ज्‍योज्‍यो आलेला बिरोध लसी ताम पाङ्‌मुला,

ओच्‍छे एसे ह्राङलान ज्‍योज्‍यो आलेदा हेला लमुला।

२१ एसे चु जम्‍मान गे लजी, तसैनोन ङा कुटिसी चिजी,

एसे ङादाएनोन ए ह्रङ्‌बान मुला भिसी म्‍हन्‍जी।

तर ङाइ एदा बङ्‌ला,

ओच्‍छे एलान ओन्‍छाङ्‌री एला दोष उन्‍ना।

२२ “परमेश्‍वरदा म्‍लेःबागदे, चु ताम ज्‍यना लसी खेन्‍गो,

आहिन्‍सम ङाइ एदा टोगोल टोगोल लला,

ओच्‍छे एदा जोगब लबारी खालैनोन आत।

२३ धन्‍यवादला बलि पिन्‍बासेन ङादा मान लमुला,

ओच्‍छे ङाइ कुल्‍बा ताम ङ्‌यान्‍बागदे जम्‍मादान ङाइ थार्ना लला।”

माफ याङ्‌बाला लागिरी लबा प्रार्थना

संगीत लोप्‍बा म्‍हिला लागिरी- नातान अगमवक्ता खसी बतशेबादेन छ्‌याम ब्रेल्‍सी भ्रबा ताम पाङ्‌माहेन्‍से दाऊदसे गोबा व्‍हाइ

५१

परमेश्‍वर, ह्राङला खाइमै आजिन्‍बा माया अन्‍छार ङादा दया लउ,

ह्राङला घ्रेन दयाग्‍याम ङाला पापला दोष मेटब लसी पिन्‍गो!

२ ङाला जम्‍मान नाइबा तामदा ख्रुसी पिन्‍गो,

ओच्‍छे ङाला पापग्‍याम ङादा चोखो स्‍होसी पिन्‍गो!

३ तिग्‍दा भिसम ङाइ लबा आज्‍यबा गेगदे ङादा था मुला,

ङाला पाप सदन ङाला ओन्‍छाङ्‌रीन मुला।

४ ङाइ ह्राङला बिरोध लसी, ह्राङला बिरोधरी पाप लबा मुला,

ओच्‍छे ह्राङला ङाच्‍छा जुन ताम आज्‍यबा मुला, थेनोन ङाइ लबा मुला।

थेतबासेलमा ह्राङसे ठीक ताम जे सुङ्‌मुला,

ओच्‍छे ह्राङसे निसाफ लबा धुइरी खालैला ली आच्‍याना निसाफ लमुला।

५ पाङ्‌नोन तोःमा, ङा न्‍हमान पापी मुबा,

ओच्‍छे ङा ङाला आमाला फोरी खमाहेन्‍सेन पापी मुबा।

६ पाङ्‌नोन तोःमा, ह्राङसे ज्‍यबा सेम म्‍हाइमुला,

सेम न्‍हङ्‌री ह्राङसे ङादा बुद्धिला ताम लोप्‍मुला।

७ ङादा हिसपसे चोखो तना लसी पिन्‍गो, ओच्‍छे ङा चोखो तला,

ङादा ख्रुसी पिन्‍गो, ङा घ्‍लिङ्‌ भन्‍दाएनोन तार तला।

८ ङादा ताङ्‌बा खबादेन स्‍याइ म्‍हन्‍बा काइगदे थेःपुङ्‌गो,

ओच्‍छे ह्राङसे क्‍युइना लबा नख्रुगदे ताङ्‌म्‍याङ्‌गै।

९ ङाला पापगदे ह्राङसे आस्‍हीगो,

ओच्‍छे ङाइ लबा जम्‍मान आज्‍यबा गेगदे मेटब लसी पिन्‍गो!

१० परमेश्‍वर, ङाला सेम चोखो स्‍होसी पिन्‍गो,

ओच्‍छे ङा न्‍हङ्‌री य्‍होङय्‍होङ आतबा आत्‍मा गिक थान्‍सी पिन्‍गो!

११ ङादा ह्राङ मुबा ग्‍लाग्‍याम आतेःगो,

ओच्‍छे ह्राङला आत्‍माएनोन ङाग्‍याम आभोर्गो!

१२ ह्राङसे पिन्‍बा थार्बाग्‍याम याङ्‌बा ताङ्‌बा ङादा दोःसी पिन्‍गो,

ओच्‍छे ह्राङसे कुल्‍बा ताम ङ्‌यान्‍बा सेम ङादा पिन्‍गो!

१३ जमाहेन्‍से नाइबा गे लबागदेदा ङाइ ह्राङला उदेकला ग्‍यामला बारेरी लोप्‍ला,

ओच्‍छे पापीगदे ह्राङपट्टि दोःसी खला।

१४ परमेश्‍वर, ङादा थार्बा पिन्‍बा परमेश्‍वर,

म्‍हि साइबाला दोषग्‍याम ङादा फेसी पिन्‍गो,

ओच्‍छे ह्राङसे थार्ना लबा तामला बारेरी ङाइ व्‍हाइ गोबान ताङ्‌सी ताङ्‌सी ह्राङला जयजयकार लला।

१५ परमप्रभु, ङादा ताम पाङ्‌बारी ह्रो लउ,

ओच्‍छे ङाइ ह्राङला जयजयकार लला।

१६ तिग्‍दा भिसम बलि फुल्‍बा ह्राङदा सेम आनिमुला,

आहिन्‍सम ङाइ बलि फुल्‍सेला मुबा,

ओच्‍छे मेरी ख्राङ्‌सी फुल्‍बा बलिएनोन ह्राङदा सेम आनिमुला।

१७ परमेश्‍वरसे म्‍हाइबा बलि चा परमेश्‍वरदा सेम निबा सोजो आत्‍मा हिन्‍ना।

दुख म्‍हन्‍सी ह्राङ ह्राङला पाप ख्‍लासी परमेश्‍वरपट्टि दोःबारी म्‍हाइबादा परमेश्‍वरसे हेला आलमुला।

१८ परमेश्‍वर, सियोनदा दया लउ, ओच्‍छे थेदा ह्रो लउ,

यरूशलेमला पर्खाल दोःसी स्‍होउ!

१९ जमाहेन्‍से ह्राङदा ताङ्‌ना लबाला लागिरी

ह्राङदा सेम निबा बलिगदे फुल्‍ला,

ओच्‍छे मेरी ख्राङ्‌सी फुल्‍बा बलिगदेदेन बहरगदे ह्राङला बलि फुल्‍बा ग्‍लारी बलि फुल्‍ला।

परमेश्‍वरसे लबा निसाफदेन दयामाया

संगीत- लोप्‍बा म्‍हिला लागिरी एदोमी दोएग शाऊल मुबा ग्‍लारी निसी दाऊद अहीमेलेकला दिमरी निजी भिमाहेन्‍से दाऊदला मस्‍किल

५२

भङ्‌बा म्‍हि, तिग्‍दा ए ह्राङसे लबा नाइबा तामरी घमण्‍ड लबा?

परमेश्‍वर जुकजुकधोनान विश्‍वास लखम्‍बा परमेश्‍वर हिन्‍ना।

२ फट्टा गे लबागदे,

एला ले चा छ्‌यार्बा छुरा ह्रङ्‌बान मुला,

थेसे नाश लबा जुक्ति जे तेःमुला।

३ एदा ज्‍यबा ताम भन्‍दा आज्‍यबा ताम ल्‍हाना सेम निमुला,

ओच्‍छे एसे सत्‍य ताम पाङ्‌बारी भन्‍दा नाइबा ताम पाङ्‌बारी ल्‍हाना सेम लमुला। (सेला)

४ फट्टा ताम पाङ्‌बा म्‍हि, एदा नाश तना लबा जम्‍मान तामगदे जे सेम निमुला।

५ थेतबासेलमा पक्‍का परमेश्‍वरसे एदा सदनना लागिरी नाश लला,

थेसे एदा ए चिबा ग्‍लाग्‍याम छेङ्‌सी तेःला,

ओच्‍छे एदा सोबागदे चिबा ग्‍लाग्‍याम तेःसी एला मिननोन म्‍हना लला। (सेला)

६ चु म्राङ्‌सी परमेश्‍वरसे कुल्‍बा अन्‍छार भ्रबा म्‍हिगदे लोङ्‌ला,

थेनीगदेसे एदा खिसी लबान चुह्रङ् भिसी पाङ्‌ला,

७ “चु म्‍हिदा च्‍यागो, चुसे जोगब तबाला लागिरी परमेश्‍वरथोरी भर आलनी,

तर थेसे ह्राङदेन छ्‌याम मुबा ल्‍हानान धन सम्‍पत्तिथोरी भर लजी,

ओच्‍छे थे अर्गुदा नाश लसी ह्राङ घ्रेन दोबारी म्‍हाइजी।”

८ तर ङा चा परमेश्‍वरला दिमरी पिङ्‌पिङ्‌बा जैतुनना दोङ ह्रङ्‌बान मुला।

परमेश्‍वरला खाइमै आजिन्‍बा मायारी ङाइ भर लबा मुला।

९ परमेश्‍वर, ह्राङसे जुन ताम लबा मुला, थेला लागिरी ङाइ ह्राङदा सदन धन्‍यवाद पिन्‍ना।

ङाइ ह्राङथोरी भर लला, तिग्‍दा भिसम ह्राङ ज्‍यबा परमेश्‍वर हिन्‍ना।

ह्राङदा तेन्‍बा म्‍हिगदेला ओन्‍छाङ्‌री ङाइ ह्राङला जयजयकार लला।

म्‍हिसे लबा नाइबा गे

संगीत- लोप्‍बा म्‍हिला लागिरी “महलत” राग अन्‍छार गोबा दाऊदला मस्‍किल

व्‍हाइ १४

५३

मूर्ख म्‍हिगदेसे ह्राङला सेमरी चुह्रङ् भिसी पाङ्‌मुला,

“परमेश्‍वर मुनोन आरे।”

थेनीगदे जम्‍मान न्‍होङ्‌सी निबा मुला

ओच्‍छे नाइबा खबा गेगदे लमुला,

ठीक गे लबा म्‍हि खालै आरे।

२ ज्ञान बुद्धि मुबा म्‍हि खालै मुला की आरे?

परमेश्‍वरदा तेन्‍बा म्‍हि खालै मुला कि आरे भिसी था याङ्‌बारी

परमेश्‍वरसे स्‍वर्गग्‍याम म्‍हि य्‍हुलदा स्‍हीमुला।

३ तर थेनीगदे जम्‍मान आज्‍यबा ग्‍यामरीक्‍यार भ्रबा मुला

थेनीगदे जम्‍मान छ्‌यामनोन न्‍होङ्‌बा मुला।

खालैसेन ज्‍यबा गे आलमुला।

ज्‍यबा गे लबा म्‍हि गिकनोन आरे।

४ तिग नाइबा गे लबागदेसे खाइमै आघो?

थेनीगदेसे ङाला म्‍हिगदेदा ब्‍यन्‍सी चमुला,

ओच्‍छे थेनीगदेसे खाइमै परमेश्‍वरदेन छ्‌याम बिन्‍ती आलमुला।

५ जुन ग्‍लारी लोङ्‌तोःबा तामनोन आरेमुबा

थेनोन ग्‍लारी लोङ्‌सी आत्‍यब तजी।

एनीगदेदेन छ्‌याम लडाइ लबारी खबागदेला नख्रुगदे परमेश्‍वरसे छरपष्‍ट तना लजी,

ओच्‍छे एसे थेनीगदेदा पेःना लजी,

तिग्‍दा भिसम परमेश्‍वरसे थेनीगदेदा हेला लबा मुबा।

६ इस्राएलसे सियोनग्‍याम थार्बा याङ्‌बा हिन्‍सम गादे ज्‍यबा तसेला मुबा!

परमेश्‍वरसे ह्राङला म्‍हिगदेदा दोःसी सुख शान्‍तिला धिन पिन्‍बा धुइरी

इस्राएलला म्‍हिगदे गादे ल्‍हाना ताङ्‌ला!

शत्रुग्‍याम जोगब तबाला लागिरी लबा प्रार्थना

संगीत- लोप्‍बा म्‍हिला लागिरी जीप य्‍हुल्‍साला म्‍हिगदे खसी दाऊद ङन्‍ना य्‍हुल्‍सारी लासी चिबा मुला भिसी शाऊलदा पाङ्‌माहेन्‍से तार कार्बा बाजा राप्‍सी दाऊदसे गोबा मस्‍किल

५४

परमेश्‍वर, ह्राङला शक्तिशाली मिनग्‍याम ङादा जोगब लउ,

ओच्‍छे ह्राङला शक्तिसे ङादा तिगै दोष आरेबा म्‍हि स्‍होसी पिन्‍गो!

२ परमेश्‍वर, ङाला प्रार्थना सान्‍गो,

ङाला ताम ज्‍यना लसी सान्‍गो!

३ विदेशीगदे ङादेन छ्‌याम छेबारी खमुला,

दया आरेबा म्‍हिगदेसे ङादा साइबारी म्‍हाइमुला,

थेह्रङ्‌बा म्‍हिगदेसे परमेश्‍वरदा मान आलमुला। (सेला)

४ परमेश्‍वरसे ङादा पक्‍कान ह्रो लमुला,

परमप्रभुसे ङादा जोगब लमुला।

५ जुन जुन म्‍हिसे ङाला बेइज्‍जत लला, थेनीगदेसेन बेइज्‍जत नातोःगै,

परमेश्‍वरसे थेनीगदेदा नाश लला,

तिग्‍दा भिसम परमेश्‍वर विश्‍वास लखम्‍बा परमेश्‍वर हिन्‍ना।

६ ङाइ सेमहेन्‍सेन ताङ्‌सी ह्राङदा बलि फुल्‍ला,

परमप्रभु, ङाइ ह्राङला मिन किन्‍सी जयजयकार लला,

तिग्‍दा भिसम ह्राङ ज्‍यबा परमेश्‍वर हिन्‍ना।

७ तिग्‍दा भिसम परमेश्‍वरसे ङादा जम्‍मान दुखग्‍याम फेबा मुला।

ओच्‍छे ङाइ ङाला शत्रुगदे ब्रेबा म्राङ्‌बा मुला।

ह्रोग्‍याम धोका याङ्‌बा म्‍हिसे लबा प्रार्थना

संगीत- लोप्‍बा म्‍हिला लागिरी तार कार्बा बाजा राप्‍सी गोबा दाऊदला मस्‍किल भिबा व्‍हाइ

५५

ङाला प्रार्थना सान्‍गो,

परमेश्‍वर, ङाइ बिन्‍ती लमा आथेःबा ह्रङ् आलउ।

२ ङाला ताम सान्‍गो, ओच्‍छे ङादा जोहाब पिन्‍गो,

धन्‍दा सुर्दासे लमा ङा सिबा तेबान तबा मुला।

३ ङाला शत्रुगदेसे उन्‍बा धम्‍कीसे लमा ङा लोङ्‌बा मुला,

नाइबा गे लबा म्‍हिगदेसे पिन्‍बा दुखग्‍याम ङाला सेम क्रोबा मुला।

थेनीगदेसे ङादा दुख पिन्‍बा मुला,

थेनीगदे ङादेन छ्‌याम बोमो खबा मुला ओच्‍छे ङादा हेला लमुला।

४ ङाला सेम न्‍हङ्‌री ल्‍हानान दुख तबा मुला, काल म्राङ्‌सी ङा लोङ्‌बा मुला।

५ लोङ्‌सी ङा सिबा तेबान तबा मुला,

ओच्‍छे ल्‍हानान लोङ्‌बा खबा तामसे नाङ्‌बासे लमा ङा फितफित धर्बा मुला।

६ ङाइ चुह्रङ् भिसी पाङ्‌जी, “चुदे ङालाएनोन ढुकुरला ह्रङ्‌बान भ्‍याप मुबा हिन्‍सम

ङा फ्‍याङ्‌सी निसेला मुबा ओच्‍छे ब्‍लप्‍बा न्‍हसेला मुबा।

७ ङा फ्‍याङ्‌सी थारेङ् निसेला मुबा,

ओच्‍छे तोङ्‌तोङ्‌बा ग्‍लारी चिसेला मुबा। (सेला)

८ लोङ्‌बा खबा लाबालुङ्‌सरग्‍याम थारेङ्

ङा चिबा ग्‍लापट्टि योना योना लसी निसेला मुबा।”

९ परमप्रभु, नाइबा गे लबा म्‍हिगदेसे म्‍हन्‍बा अन्‍छार लबा गेगदे नाश लसी पिन्‍गो!

थेनीगदेला ग्‍योइ कालकोल तना लसी पिन्‍गो,

तिग्‍दा भिसम शहररी म्‍हि साइबादेन हुलदङ्‌ग लबा ङाइ म्राङ्‌बा मुला।

१० थेनीगदे शहरला पर्खालरी क्रेसी धिन म्‍हुननोन क्‍यारमार कोर्सी भ्रमुला,

ओच्‍छे थेरी नाइबा गेदेन थेनीगदेला सेमसे म्‍हन्‍बा अन्‍छारला गे लमुला।

११ थे शहर पूरन नाश तबा मुला,

ओच्‍छे थे शहरला ग्‍यामगदे चा फट्टा तामदेन धम्‍की उन्‍बा तामसे प्‍लिङ्‌बा मुला।

१२ चुदे ङाला शत्रुसे ङादा बेइज्‍जत लबा हिन्‍सम,

ङाइ थे नासेला मुबा।

चुदे ङाला शत्रुसे घमण्‍ड लसी ङादा बेइज्‍जत लबा हिन्‍सम,

ङा थेसे आम्राङ्‌बा ग्‍लारी लासेला मुबा।

१३ तर थे म्‍हि चा ङाला ह्रो एनोन हिन्‍ना,

ङादेन छ्‌यामनोन गे लबा ङाला ढिक्‍बा ह्रो हिन्‍ना।

१४ थेदेन छ्‌याम ताङ्‌बान ङाइ तिरेम सङ्‌गति लबा मुबा,

ङनी परमेश्‍वरला दिमरी छ्‌याम छ्‌यामनोन भ्रमुबा।

१५ ङाला शत्रुगदेदा कालसे तिख्‍खुरीन ग्‍लोङ्‌गै!

थेनीगदे छोन्‍बोन धुर्सारी निगै,

तिग्‍दा भिसम आज्‍यबा ताम थेनीगदे न्‍हङ्‌रीन मुला।

१६ तर ङाइ मी परमेश्‍वरदेन छ्‌याम बिन्‍ती लमुला,

ओच्‍छे परमप्रभुसे ङादा जोगब लमुला।

१७ स्‍य्‍हो, ङ्‌यसे, धिनसे दुखला धुइरी ङाइ परमेश्‍वरदा बिन्‍ती लमुला,

ओच्‍छे थेसे ङाला काइ सान्‍ना।

१८ ल्‍हानान म्‍हिगदेसे ङादा बिरोध लसैनोन

ङा लडाइरी मुमा ङादा तिगै चोट तना आलनी,

तिग्‍दा भिसम परमेश्‍वरसे ङादा थेग्‍याम जोगब लसी भमुला,

१९ ओन्‍माहेन्‍सेन शासन लबा परमेश्‍वरसे ङाला बिन्‍ती सान्‍ना,

ओच्‍छे ङाला शत्रुगदेदा ब्रेना लमुला।

तिग्‍दा भिसम थेनीगदेसे ह्राङ भ्रबा आज्‍यबा ग्‍याम खाइमै आख्‍लामुला,

ओच्‍छे परमेश्‍वर म्राङ्‌सी आलोङ्‌मुला। (सेला)

२० ङाला ङाच्‍छाला ह्रोगदेसे बिरोध लसी ङादेन छ्‌याम छेमुला,

थेनीगदेसे ङादेन छ्‌याम लबा कबुल म्‍लेःबा मुला।

२१ थेला ताम नौनी म्‍हार ह्रङ्‌बान मुला,

तर थेला सेम चा नाइबा तामसे प्‍लिङ्‌बा मुला।

थेसे पाङ्‌बा ताम चा च्‍युल्च्युल्‍बा ङ्‌यान्‍गे ङ्‌यान्‍गे म्‍हन्‍बा खाल्‍ला मुला,

तर थे स्‍युप आरेबा छ्‌यार्बा तरवार ह्रङ्‌बान हिन्‍ना।

२२ एला धन्‍दा सुर्दा परमप्रभुथोरी थान्‍गो,

थेसेन एदा ह्रो लला।

थेसे कुल्‍बा अन्‍छार भ्रबा म्‍हिदा थेसे खाइमै य्‍होङय्‍होङ तआपुङ्।

२३ तर परमेश्‍वर, नाइबा गे लबा म्‍हिगदेदा ह्राङसे नाश तबा व्‍हाङ्‌री भ्‍याङ्‌मुला।

म्‍हि साइबादेन फट्टा ताम पाङ्‌बा म्‍हिगदे चा गङ्‌सल आयुधोनाएनोन आसो।

तर ङाइ चा ह्राङथोरी भर लमुला।

परमेश्‍वरथोरी भर लसी लबा प्रार्थना

संगीत- लोप्‍बा म्‍हिला लागिरी दाऊदला मिक्‍ताम

५६

परमेश्‍वर, ङादा दया लउ,

तिग्‍दा भिसम म्‍हिगदेसे ङादा ल्‍हानान बिरोध लमुला।

थेनीगदे सदन ङादेन छ्‌याम लडाइ लबारी खमुला।

२ ङादा हेला लबागदेसे धिन गिकनोन ङाला बिरोध लमुला,

ल्‍हानान म्‍हिगदे घमण्‍ड लसी ङादेन छ्‌याम लडाइ लबारी खमुला।

३ जम्‍मान भन्‍दा घ्रेन परमप्रभु, ङादा लोङ्‌बा खबा धुइरी

ङाइ ह्राङथोरी भर लबा मुला।

४ परमेश्‍वरसे लबा कबुलसे लमा ङाइ परमेश्‍वरला जयजयकार लला।

ओच्‍छे ङाइ परमेश्‍वरथोरी भर लमुला, ङा लोङ्‌सेला आरे,

थे सिसी निबा म्‍हिसे ङादा तिग लबारी खम्‍ला?

५ थेनीगदेसे ङाइ पाङ्‌बा तामदा उल्‍टो स्‍होसी ङादा दुख पिन्‍मुला।

ओच्‍छे सदन ङाला सेम स्‍हुखना लबारी जाल लमुला।

६ थेनीगदे ङाला ज्‍यान किन्‍बाला लागिरी ङाला बिरोधरी जाल लमुला,

ओच्‍छे ङादा साइबाला लागिरी ग्‍याम गुसी चिमुला।

७ परमेश्‍वर, थेनीगदेसे लबा नाइबा गेला लागिरी थेनीगदेदा सजाय पिन्‍गो,

ओच्‍छे ह्राङला बोमोला झोकरी थेनीगदेदा मार तना लउ।

८ ङाइ गादे दुख नाबा मुला भिबा ताम ह्राङदा था मुला,

ह्राङसे ङाला मीग्‍याम ताइबा मिख्‍लीला हिसाब थान्‍बा मुला।

तिग ह्राङसे थे जम्‍मान तामगदे ह्राङला किताबरी भ्रिबा आरे?

९ ङाइ ह्रो याङ्‌बाला लागिरी बिन्‍ती लमा

ङाला शत्रुगदे प्‍लिक दोःसी य्‍हार्मुला,

चुग्‍याम परमेश्‍वर ङादेन छ्‌याम मुला भिबा ताम ङाइ था याङ्‌मुला।

१० परमेश्‍वरसे लबा कबुलसे लमा ङाइ परमेश्‍वरला जयजयकार लला।

परमप्रभुसे लबा कबुलसे लमा ङाइ परमप्रभुला जयजयकार लला।

११ ङाइ परमेश्‍वरथोरी भर लमुला, ङा आलोङ्।

म्‍हिसे ङादा तिग लबारी खम्‍ला?

१२ परमेश्‍वर, ङाइ जुन ताम ह्राङदा फुल्‍ला भिसी कबुल लबा मुला थे ह्राङदा फुल्‍ला,

ओच्‍छे ङाइ ह्राङदा धन्‍यवादला बली फुल्‍ला।

१३ तिग्‍दा भिसम ह्राङसे ङाला प्राणदा कालग्‍याम फेबा मुला,

ओच्‍छे ङाला काङ तोइआपुङ्‌नी।

थेतबासेलमा ङा परमेश्‍वरला ओन्‍छाङ्‌री सोबागदेथोरी खबा य्‍हाल य्‍हालरी भ्रला।

ह्रो याङ्‌बाला लागिरी लबा प्रार्थना

संगीत- लोप्‍बा म्‍हिला लागिरी दाऊद शाऊल मुबा ग्‍लाग्‍याम य्‍हार्सी ऊरी चिबा धुइरी “नाश आतगै” भिबा राग अन्‍छार गोबा दाऊदला मिक्‍ताम

५७

ङाथोरी दया लउ, परमेश्‍वर, ङाथोरी दया लउ,

तिग्‍दा भिसम ज्‍यान जोगब लबाला लागिरी ङा ह्राङ मुबा ग्‍लारी खबा मुला।

चु दुख आजिन्‍देधोना ङा ह्राङला भ्‍याप न्‍हङ्‌री चिला।

२ जम्‍मान भन्‍दा घ्रेन परमेश्‍वरदा ङाइ बिन्‍ती लला,

परमेश्‍वरसेन ङादा तोःबा जम्‍मान स्‍हे पिन्‍मुला।

३ परमेश्‍वरसे ङादा स्‍वर्गग्‍याम जोहाब पिन्‍मुला, ओच्‍छे ङादा जोगब लमुला,

ङादा दुख पिन्‍बागदेदा थेसे ब्रेना लमुला।

ओच्‍छे थेसे ह्राङला खाइमै आजिन्‍बा मायादेन ह्राङला विश्‍वास लखम्‍बा ताम ङादा उन्‍बा मुला। (सेला)

४ शत्रुगदेसे ङादा सिंहगदेसे ह्रङ् लसी क्‍युर्सी थान्‍बा मुला,

थेनीगदेला स्‍वा म्‍यादेन भाला ह्रङ्‌बा मुला

ओच्‍छे ले छ्‌यार्बा तरवार ह्रङ्‌बान मुला।

५ परमेश्‍वर, ह्राङदा स्‍वर्गधोनान मान लगै,

जम्‍बुलिङ नाङ्‌नोन ह्राङला जयजयकार लगै!

६ ङाला शत्रुगदेसे ङादा चुङ्‌बाला लागिरी वा झुबा मुला,

ङादा ल्‍हानान दुख तबा मुला।

थेनीगदेसे ङा भ्रबा ग्‍यामरी घ्रेन व्‍हाङ ख्‍वबा मुला,

तर थे व्‍हाङ्‌री थेनीगदेन परब तबा मुला। (सेला)

७ ङाइ ह्राङथोरी पूरन भर लबा मुला,

परमेश्‍वर, ङाइ ह्राङथोरी पूरन भर लबा मुला,

ङाइ व्‍हाइ गोबान ह्राङला जयजयकार लला।

८ ङाला प्राण रेःगो,

ङाला वीणादेन सितार रेःगो,

ङाइ धिनीदा छोर्ना लला।

९ परमप्रभु, ङाइ य्‍हुल य्‍हुल्‍ला म्‍हिगदेला गुङ्‌री ह्राङला जयजयकार लला,

ओच्‍छे म्‍हिगदेला गुङ्‌री ङाइ ह्राङला बारेरी व्‍हाइ गोला।

१० तिग्‍दा भिसम ह्राङला खाइमै आजिन्‍बा माया स्‍वर्गधोनान दोःबा मुला,

ओच्‍छे विश्‍वास लखम्‍बा ह्राङला तामसे मु थुर्बा मुला।

११ परमेश्‍वर, ह्राङ स्‍वर्ग भन्‍दाएनोन तोर धन्‍छ्‌यागो,

ओच्‍छे ह्राङला शक्तिसे जम्‍बुलिङ प्‍लिङ्‌गै!

नाइबा गे लबा म्‍हिदा सजाय पिन्‍गै भिसी लबा प्रार्थना

संगीत-लोप्‍बा म्‍हिला लागिरी “नाश आतगै” भिबा राग अन्‍छार गोबा मिक्‍ताम भिबा व्‍हाइ

५८

ग्‍लेगदे, तिग एनीगदेसे खाइमै ठीक निसाफ लबा मुला?

तिग एनीगदेसे खालैला ली आच्‍याना जम्‍मान म्‍हिला निसाफ लबा मुला?

२ लबा आरे, एनीगदेसे सेमरी नाइबा ताम जे खेन्‍बा मुला,

ओच्‍छे एनीगदेसे जम्‍बुलिङरी म्‍हि साइबा गे जे लबा मुला।

३ नाइबा गे लबा म्‍हिगदेसे सोदेधोनान नाइबा गे जे लमुला,

थेनीगदेसे न्‍हमाकुनुहेन्‍सेन नाइबा गे जे लमुला।

४ थेनीगदे बिखसे प्‍लिङ्‌बा पुख्री ह्रङ्‌बान मुला,

थेनीगदे नाब्‍यङ आथेःबा गोमन पुख्री ह्रङ्‌बान मुला।

५ थे पुख्रीसे ह्राङदा थोबा म्‍हिला काइ

अथवा तन्‍त्रमन्‍त्र लबा म्‍हिला मन्‍त्र आथेःमुला।

६ परमेश्‍वर, थेनीगदेला स्‍वा थेनीगदेलान सुङ्‌री क्‍युइसी पिन्‍गो,

परमप्रभु, सिंहगदेला बङ्‌गरा तेःसी पिन्‍गो!

७ थेनीगदे ङार्सी निबा स्‍योङ ह्रङ् लसीन म्‍हसी निगै,

थेनीगदेसे म्‍यादलीरी म्‍या थान्‍मा थेनीगदेला म्‍याला म्‍युङ म्‍हगै!

८ थेनीगदे साप्रारीन म्‍हसी निबा सेलुम ह्रङ्‌बान दोगै,

सिबान न्‍हबा कोलासे ह्रङ्‌नोन थेनीगदेसे खाइमै धिनीला य्‍हाल आम्राङ्‌गै!

९ एला ताङ्‌गदे पुजुला छराला मेसे लेप्‍बा भन्‍दा ङाच्‍छान

थे पुजुला छरा छिङ्‌गै मुसै खार्बा मुसै नाश तसी निगै,

थेह्रङ् लसीन नाइबा गे लबागदेएनोन नाश तसी निगै।

१० पापीगदेसे सजाय याङ्‌बा म्राङ्‌सी परमेश्‍वरसे कुल्‍बा अन्‍छार भ्रबा म्‍हिगदे ताङ्‌ला,

थेनीगदेसे नाइबा गेगदे लबा म्‍हिगदेला कासे ह्राङला काङ ख्रुला।

११ म्‍हिगदेसे चुह्रङ् भिसी पाङ्‌ला, “पक्‍कान परमेश्‍वरसे कुल्‍बा अन्‍छार भ्रबा म्‍हिगदेसे अझै इनाम याङ्‌ला,

पक्‍कान जम्‍बुलिङला निसाफ लबा परमेश्‍वर मुनोन मुला।”

जोगब तबाला लागिरी लबा प्रार्थना

संगीत- लोप्‍बा म्‍हिला लागिरी शाऊलसे चिवा लसी दाऊददा साइबाला लागिरी म्‍हिगदे पुइखबा धुइरी “नाश आतगै” भिबा राग अन्‍छार गोबा दाऊदला मिक्‍ताम

५९

ङाला परमेश्‍वर, ङादा शत्रुगदेग्‍याम जोगब लसी पिन्‍गो,

ङादेन छ्‌याम लडाइ लबारी खबागदेग्‍याम ङादा जोगब लसी पिन्‍गो!

२ नाइबा गे लबा म्‍हिगदेग्‍याम ङादा जोगब लसी पिन्‍गो,

ओच्‍छे म्‍हि साइबा म्‍हिगदेग्‍याम ङादा जोगब लसी पिन्‍गो!

३ स्‍हीगो, ङाला ज्‍यान किन्‍बारी थेनीगदेसे ख्रुङ्‌सी चिबा मुला,

परमप्रभु, ङाला तिगै दोष आरेसै अथवा पापनोन आलसै

दया आरेबा म्‍हिगदेसे ङाला बिरोधरी जाल लमुला।

४ ङाला तिगै दोष आरेसैनोन थेनीगदे ङादेन छ्‌याम लडाइ लबारी ठीक तबा मुला।

ङाथोरी खबा दशादा ह्राङसे स्‍हीगो, ओच्‍छे ङादा ह्रो लबारी फेप्‍खउ।

५ जम्‍मान भन्‍दा घ्रेन परमप्रभु परमेश्‍वर, इस्राएलला परमेश्‍वर,

जम्‍मान य्‍हुल्‍ला म्‍हिगदेदा सजाय पिन्‍बारी ह्राङ स्‍हेङ्‌गो,

धोका पिन्‍बा नाइबा गे लबा म्‍हिगदेदा दया आउन्‍गो। (सेला)

६ थेनीगदे सदन ङ्‌यसे ङ्‌यसे नगी ह्रङ् लसी ङ्‌याबान

शहरला क्‍युर्नोन कोर्मुला।

७ थेनीगदेसे धाक उन्‍बादेन मान आलबा ताम ह्राङसे सान्‍गो,

थेनीगदेला ले चा तरवार ह्रङ्‌बान मुला,

तसैनोन ङन्‍ना ताम खालैसे थेःबा आरे भिसी थेनीगदेसे म्‍हन्‍मुला।

८ परमप्रभु, ह्राङ थेनीगदे म्राङ्‌सी नेमुला,

विश्‍वास आलबा जम्‍मान म्‍हिगदे म्राङ्‌सी ह्राङ नेमुला।

९ ङाइ ह्राङला शक्तिथोरी भर लबा मुला,

परमेश्‍वर, ङा ढुक्‍क तसी चिम्‍याङ्‌बा ग्‍ला ह्राङनोन हिन्‍ना।

१० ङाला परमेश्‍वरसे ङादा खाइमै आजिन्‍बा माया लमुला,

परमेश्‍वर ङाला ङाच्‍छा ङाच्‍छा फेप्‍मुला,

ओच्‍छे थेसे ङाला शत्रुगदे ब्रेबा ताम ङादा उन्‍मुला।

११ परमप्रभु, ङन्‍दा जोगब लबा ढाल, थेनीगदेदा आसाइगो,

थेनीगदेदा साइजी भिसम ङाला य्‍हुल्‍साला म्‍हिगदेसे ह्राङसे लबा गे म्‍लेःला,

ह्राङला शक्तिसे थेनीगदेदा छरपष्‍ट तना लसी जम्‍मान भन्‍दा जजा स्‍होउ!

१२ थेनीगदेला सुङदेन थेनीगदेसे पाङ्‌बा ताम पापसे प्‍लिङ्‌बा मुला,

थेनीगदेसे लबा घमण्‍डारी थेनीगदेन फसब तगै,

तिग्‍दा भिसम थेनीगदेसे अर्गुदा केःबादेन फट्टा ताम पाङ्‌मुला।

१३ थेनीगदेदा ह्राङला बोमोला झोकरी नाश लउ,

थेनीगदे पूरन आजिन्‍देधोना नाश लउ,

जमाहेन्‍से जम्‍बुलिङ मुदेधोना परमेश्‍वरसे इस्राएलथोरी शासन लबा मुला भिबा ताम म्‍हिगदेसे था याङ्‌ला। (सेला)

१४ थेनीगदे सदन ङ्‌यसे ङ्‌यसे नगी ह्रङ् लसी ङ्‌याबान

शहरला क्‍युर्नोन कोर्मुला।

१५ थेनीगदे चबा स्‍हे म्‍हाइबाला लागिरी कोर्सी भ्रमुला,

ओच्‍छे म्रेन्‍ना चआम्‍याङ्‌माहेन्‍से थेनीगदे क्रिङ्‌मुला।

१६ तर ङाइ ह्राङला शक्तिला बारेरी व्‍हाइ गोला,

ङाइ स्‍य्‍होरीन ह्राङला खाइमै आजिन्‍बा मायाला बारेरी व्‍हाइ गोला,

तिग्‍दा भिसम ह्राङ ङा ढुक्‍क तसी चिम्‍याङ्‌बादेन

दुखला धुइरी ब्‍लप्‍बा न्‍हबा ग्‍ला दोबा मुला।

१७ ङाला शक्ति, ङाइ ह्राङला जयजयकार लबान व्‍हाइ गोला,

परमेश्‍वर, ह्राङ ङादा जोगब लबा ग्‍ला हिन्‍ना,

ह्राङ ङादा खाइमै आजिन्‍बा माया लबा परमेश्‍वर हिन्‍ना।

दुखग्‍याम फेबाला लागिरी लबा प्रार्थना

संगीत लोप्‍बा म्‍हिला लागिरी- अराम नेहेर्यामदेन अराम जोबह दाऊददेन छ्‌याम लडाइ लबारी खजी। ओच्‍छे योआब लडाइग्‍याम दोःसी खमा १२,००० एदोमी सिपाहीगदेदाएनोन चजाला होपरी साइजी। थे धुइरी “कबुलला लिली म्‍हेन्‍दोला” राग अन्‍छार गोबा दाऊदला मिक्‍ताम

६०

परमेश्‍वर, ह्राङसे ङन्‍दा ख्‍लाबा मुला,

ह्राङसे ङनी लाबा ग्‍ला फुप्‍सी पिन्‍बा मुला।

ह्राङ ङन्‍देन छ्‌याम बोमो खबा मुला,

तर दाहेन्‍से ङन्‍दा ङाच्‍छाला ह्रङ्‌बान ह्राङदा सेम निबा म्‍हि स्‍होसी पिन्‍गो!

२ ह्राङसे जम्‍बुलिङदा य्‍होङय्‍होङ तना लबा मुला, ओच्‍छे ग्‍ला ग्‍लारी थिना लमुला,

थे थिबा ग्‍लागदेदा ल्‍हुसी पिन्‍गो,

तिग्‍दा भिसम थे दन्‍देधोनान य्‍होङ्‌बान मुला।

३ ह्राङसे ह्राङला म्‍हिगदेदा घ्रेन दुख नापुङ्‌बा मुला,

ह्राङसे ङन्‍दा ङ्‌य्‍होइबा स्‍हे पिन्‍बा मुला।

४ तर ह्राङदा तेन्‍बागदेदा म्‍यादलीग्‍याम जोगब लबाला लागिरी

ह्राङसे झण्‍डा गिक क्‍याबा मुला। (सेला)

५ ह्राङला शक्तिशाली छ्‌यासे ङन्‍दा ह्रो लसी जोगब लउ,

ओच्‍छे ह्राङसे माया लबा म्‍हिगदेसे थार्बा याङ्‌गै।

६ परमेश्‍वरसे ह्राङ धन्‍छ्‌याबा चोखो ग्‍लाग्‍याम चुह्रङ् भिसी सुङ्‌बा मुला,

“ङाइ शकेम शहरदा ढासी भो भो लला,

ओच्‍छे सुक्‍कोत ब्‍याँसीदा दप्‍सी भो भो लला।

७ गिलाद ङाला हिन्‍ना, ओच्‍छे मनश्‍शेनोन ङालान हिन्‍ना।

एफ्राइम ङाला टोप हिन्‍ना,

यहूदा ङाला शासन लबा म्‍हारला कडी हिन्‍ना।

८ मोआब चा ङाला या ख्रुबा ताङ् हिन्‍ना, थे चा ङाला घ्‍याबा दोला,

एदोमएनोन ङालान हिन्‍ना भिसी उन्‍बारी ङाइ थेथोरी ङाला लखम भ्‍याङ्‌ला,

पलिश्‍तीगदेदा ढासी ङा घ्रेन काइ तेःसी क्रिङ्‌ला।”

९ खाल्‍छे ङादा क्‍युर्सीन पर्खाल लबा शहररी दोना लला?

खाल्‍छे ङादा एदोमरी दोना लला?

१० परमेश्‍वर, तिग ह्राङसे ङन्‍दा पक्‍कान ख्‍लाबा हिन्‍ना?

तिग दाहेन्‍से ह्राङ ङन्‍ना सिपाहीगदेदेन छ्‌याम आफेब?

११ शत्रुगदेदा बिरोध लबारी ङन्‍दा ह्रो लउ,

तिग्‍दा भिसम म्‍हिसे लबा ह्रो चा तिगै गेआखेल्‍बा तमुला।

१२ परमेश्‍वरग्‍यामसेन य्‍हाङसे ढाला,

ओच्‍छे थेसेन य्‍हाङला शत्रुगदेदा ब्रेना लला।

जोगब तबाला लागिरी लबा प्रार्थना

संगीत- लोप्‍बा म्‍हिला लागिरी तार कार्बा बाजा राप्‍सी गोबा दाऊदला व्‍हाइ

६१

ङा दुखरी क्राबा किङ्‌बा लमा ह्राङसे सान्‍गो,

परमेश्‍वर, ङाइ प्रार्थना लमा ह्राङसे सान्‍गो!

२ दुखसे लमा ङा सिबातेबान तबा धुइरी

ङाइ ह्राङदा जम्‍बुलिङला कुनी गिकग्‍याम बिन्‍ती लला।

ङादा जोगब लबा थे नोबा पहरारी ङादा भोर्गो!

३ तिग्‍दा भिसम ङादा जोगब लबा ह्राङनोन हिन्‍ना,

शत्रुगदेग्‍याम ङादा जोगब लबा कोङ्‌बा धरहरा ह्राङनोन हिन्‍ना।

४ ङादा सदन ह्राङ धन्‍छ्‌याबा ग्‍लारी चिबा सेम मुला,

ङादा ह्राङला भ्‍याप न्‍हङ्‌री चिबा सेम मुला। (सेला)

५ तिग्‍दा भिसम परमेश्‍वर, ङाइ लबा कबुलगदे ह्राङसे सान्‍बा मुला,

ह्राङदा मान लबागदेसे याङ्‌बा अधिकार ह्राङसे ङादा पिन्‍बा मुला।

६ ग्‍लेला छेह्रेङ्‌गै,

थे ल्‍हानान पुस्‍ताधोना सोसी चिगै!

७ परमेश्‍वर, ह्राङला ओन्‍छाङ्‌री थेसे जुकजुकधोनान शासन लगै,

ह्राङला खाइमै आजिन्‍बा मायादेन ह्राङला विश्‍वास लखम्‍बा तामसे थेदा जोगब लगै।

८ थेतबासेलमा ङाइ लबा कबुल धिन दाङ्‌सीन पूरा लला,

ओच्‍छे ङाइ जुकजुकधोना व्‍हाइ गोबान ह्राङला जयजयकार लला।

परमेश्‍वरथोरी भर लबा

संगीत लोप्‍बा म्‍हि यदूतूनना लागिरी दाऊदला व्‍हाइ

६२

परमेश्‍वररी जे ङाला प्राणसे ब्‍लप्‍बा न्‍हम्‍याङ्‌ला,

थेग्‍यामसेन ङाइ थार्बा याङ्‌ला।

२ ङा ढुक्‍क तसी चिबारी खम्‍बा पहरादेन ङादा थार्ना लबा परमेश्‍वर थे जे हिन्‍ना,

ङादा जोगब लबा कोङ्‌बा ग्‍ला थेनोन हिन्‍ना,

ङा खाइमै लोङ्आतोः।

३ अझैनोन खाइमाधोना एनीगदे जम्‍मान फुप्‍बारी छ्‌याइबा पर्खालदेन गुर्बारी छ्‌याइबा गारा ते सुत्तै

आकोङ्‌बा म्‍हिदेन छ्‌याम छेबारी खबा?

४ थेसे मान याङ्‌बा ग्‍लाग्‍याम थेदा ताइना लबारी जे म्‍हाइमुला,

थेनीगदे फट्टा तामरी ताङ्‌मुला।

थेनीगदेला सुङ्‌से चा मोलम पिन्‍बा स्‍होमुला,

तर सेमसे चा केःमुला। सेला

५ ङाला प्राण, एसे परमेश्‍वररी जे ब्‍लप्‍बा न्‍हउ,

थेग्‍यामसे जे ङाइ आश याङ्‌ला।

६ ङा ढुक्‍क तसी चिबारी खम्‍बा पहरादेन ङादा थार्ना लबा परमेश्‍वर थे जे हिन्‍ना,

ङादा जोगब लबा कोङ्‌बा ग्‍ला थेनोन हिन्‍ना,

ङा खाइमै लोङ्आतोः।

७ थार्बा याङ्‌बाला लागिरीदेन मान याङ्‌बाला लागिरी ङाइ परमेश्‍वरथोरी भर लला,

थे ङाइ भर लबा पहरादेन ङादा जोगब लबा शक्तिशाली परमेश्‍वर हिन्‍ना,

ङा जोगब तसी चिम्‍याङ्‌बा ग्‍ला चा परमेश्‍वरनोन हिन्‍ना।

८ म्‍हिगदे, सदन परमेश्‍वरथोरी जे भर लउ,

थेदा ह्राङला सेमला जम्‍मान ताम पाङ्‌गो,

तिग्‍दा भिसम य्‍हाङ जोगब तसी चिम्‍याङ्‌बा ग्‍ला चा परमेश्‍वरनोन हिन्‍ना। (सेला)

९ म्‍हिगदे चा मुठी नाङ सा जे हिन्‍ना,

प्राङ्‌बो फ्‍युक्‍पो जम्‍मान म्‍हि तिगै गेआखेल्‍बा मुला।

थेनीगदेदा तराजुरी क्‍योइमा सोत सोत याङ्‌बा तमुला,

थेनीगदे न्‍हीनोन मुठी नाङ सा जे हिन्‍ना।

१० ठगब लबा गेथोरी भर आलउ,

य्‍हो लसी तिगै फाइदा याङ्‌बा आश आलउ,

एला धन सम्‍पत्ति ल्‍हानान तसैनोन थेथोरी भर आलउ।

११ परमेश्‍वरसे ताम गिक सुङ्‌बा मुला,

ङाइ चु ताम न्‍ही थेःबा मुला,

थे ताम चा परमेश्‍वर ह्राङ शक्तिशाली मुला।

१२ ओच्‍छे प्रभु, ह्राङ खाइमै आजिन्‍बा माया लबा परमेश्‍वर हिन्‍ना।

ह्राङसे पक्‍कान जम्‍मान म्‍हिदा थेसे लबा गे अन्‍छारला इनाम पिन्‍ना।

परमेश्‍वरदा म्‍हाइबा

यहूदाला तोङ्‌तोङ्‌बा ग्‍लारी मुबा धुइरी दाऊदसे गोबा व्‍हाइ

६३

परमेश्‍वर, ह्राङ ङाला परमेश्‍वर हिन्‍ना,

ङाइ सेमहेन्‍सेन ह्राङदा म्‍हाइबा मुला।

ङाला जम्‍मान प्राणसे ह्राङदा म्‍हाइबा मुला,

क्‍युइ आरेना खार्सी तोङ्‌तोङ् तबा ग्‍लासे क्‍युइ म्‍हाइबा ह्रङ् लसी

ङाला प्राणसेनोन ह्राङदा म्‍हाइबा मुला।

२ ङाइ ह्राङदा ह्राङ धन्‍छ्‌याबा चोखो ग्‍लारी म्राङ्‌बा मुला,

ओच्‍छे ह्राङला शक्तिदेन घ्रेन य्‍हाल म्राङ्‌बा मुला।

३ ह्राङला खाइमै आजिन्‍बा माया प्राण भन्‍दा घ्रेन मुला,

थेतबासेलमा ङाइ ह्राङला जयजयकार लला।

४ ङा सोदेधोना ङाइ ह्राङदा जयजयकार लला,

ओच्‍छे प्रार्थना लबा धुइरी ङाइ ङाला या ह्राङपट्टि थीला।

५ ङाला प्राणएनोन ज्‍यबा चबा स्‍हेसे म्रेन्‍बा ह्रङ्‌नोन तला,

ङा ताङ्‌सी व्‍हाइ गोबान ह्राङला जयजयकार लला।

६ तिरी स्‍योन तसी चिबा धुइरी ङाइ ह्राङदा ढन्‍ना,

ओच्‍छे म्‍हुन गिक ङाइ ह्राङला बारेरी खेन्‍ना।

७ तिग्‍दा भिसम ह्राङसे ङादा ह्रो लबा मुला,

ह्राङला भ्‍याप न्‍हङ्‌री चिसी ताङ्‌बान व्‍हाइ गोला।

८ ङाला प्राण ह्राङदेन छ्‌यामनोन प्‍लेक तसी चिला,

ङादा ह्राङला शक्तिशाली दाहिने छ्‌यासे चुङ्‌सी ज्‍यना लसी थान्‍मुला।

९ ङादा शत्रुगदेसे साइबारी म्‍हाइमुला,

तर थेनीगदे ह्राङनोन सिबागदे चिबा ग्‍लारी दोसी नाश तला।

१० थेनीगदेदा तरवारसे साइला,

ओच्‍छे थेनीगदेला सिबा ल्‍हुइ ल्‍हुन्‍दीगदेसे चला।

११ तर ग्‍ले परमेश्‍वरदेन छ्‌याम ताङ्‌ला,

परमेश्‍वरला मिन किन्‍सी कबुल लबागदेसे परमेश्‍वरला जयजयकार लला।

तर फट्टा ताम पाङ्‌बा म्‍हिगदेला सुङ् बन्‍द तला।

जोगब तबाला लागिरी लबा प्रार्थना

संगीत लोप्‍बा म्‍हिला लागिरी दाऊदला व्‍हाइ

६४

परमेश्‍वर, ङाइ बिन्‍ती लमा ङाला बिन्‍ती सान्‍गो,

ङाला शत्रुगदे म्राङ्‌सी ङा लोङ्‌बा मुला, ङाला ज्‍यान जोगब लसी पिन्‍गो।

२ नाइबा गे लबा म्‍हिगदेसे ह्राङ ह्राङ न्‍हङ्‌री म्‍हन्‍बा तामग्‍याम

ङादा जोगब लसी पिन्‍गो,

ओच्‍छे आज्‍यबा गे लबा म्‍हिगदेसे लबा जालग्‍याम

ङादा जोगब लसी पिन्‍गो।

३ थेनीगदेला ले चा छ्‌यार्बा तरवार ह्रङ्‌बान मुला,

ओच्‍छे थेनीगदेला बोली चा सिना लबा म्‍यादली तागब लबा ह्रङ्‌बान मुला।

४ थेनीगदे लासी तिगै दोष आरेबा म्‍हिदा रोप्‍मुला,

थेनीगदे लोङ्‌नोन आलोङ्‌ना थेदा तिख्‍खुरीन रोप्‍मुला।

५ नाइबा तामला जाल लबारी थेनीगदेसे गिकसेम गिकदा आँट पिन्‍मुला,

खानङ् वा झुबा भिसी थेनीगदेसे ह्राङ ह्राङ न्‍हङ्‌री सल्‍लाह लमुला।

“य्‍हाङसे झुबा वागदे खालैसेन आम्राङ्” भिसी थेनीगदेसे पाङ्‌मुला।

६ थेनीगदेसे आज्‍यबा तामला जाल लमुला ओच्‍छे चुह्रङ् भिसी पाङ्‌मुला,

“य्‍हाङसे ठीक गे लबा मुला।”

पाङ्‌नोन तोःमा म्‍हिला सेमदेन थेसे खेन्‍बा ताम लुच्‍चा तमुला।

७ तर थेनीगदेदा परमेश्‍वरसे ह्राङला म्‍यादलीसे रोप्‍ला,

ओच्‍छे थेनीगदे तिक्‍खुरीन घाइते तला।

८ परमेश्‍वरसे थेनीगदेदा थेनीगदेसेन पाङ्‌बा तामसे बिरोध तना लला,

ओच्‍छे थेनीगदेदा नाश लला।

थेनीगदेदा म्राङ्‌बा जम्‍मान म्‍हिसे खिसी लबान थोबो य्‍होङ्‌ला।

९ म्‍हि य्‍हुल जम्‍मान लोङ्‌ला,

थेनीगदेसे परमेश्‍वरसे लबा गेला बारेरी स्‍य्‍हान्‍दो म्‍हिगदेदा पाङ्‌ला,

ओच्‍छे परमेश्‍वरसे लबा गेरी सेम लला।

१० परमेश्‍वरसे कुल्‍बा अन्‍छार भ्रबा म्‍हिगदे परमप्रभुदेन छ्‌याम ताङ्‌गै,

ओच्‍छे थे मुबा ग्‍लारी निगै।

सोजो सेम मुबागदे जम्‍मासेन थेला जयजयकार लगै।

जयजयकारदेन धन्‍यवादला व्‍हाइ

संगीत लोप्‍बा म्‍हिला लागिरी दाऊदला व्‍हाइ

६५

परमेश्‍वर, सियोनरी ङन्‍से ह्राङला जयजयकार लबा गादे ज्‍यबा ताम हिन्‍ना,

ओच्‍छे ङन्‍से ह्राङदेन छ्‌याम लबा जम्‍मान कबुलगदे पूरा लबा गादे ज्‍यबा ताम हिन्‍ना।

२ प्रार्थना सान्‍बा परमेश्‍वर,

जम्‍मान म्‍हिगदे ह्राङ मुबा ग्‍लारीन खला।

३ ङन्‍दा ङन्‍ना पापगदेसे डुबब लबा मुबा,

तर ह्राङसे ङन्‍ना पापगदे माफ लसी पिन्‍जी।

४ जुन म्‍हिदा ह्राङसे धम्‍बा मुला,

ओच्‍छे ह्राङ धन्‍छ्‌याबा ग्‍लारी चिबारी भबा मुला,

थेनीगदेसे ह्राङग्‍याम मोलम याङ्‌मुला।

ह्राङला दिम, ह्राङला चोखो मन्‍दिरला ज्‍यबा ज्‍यबा स्‍हेसे ङनी म्रेन्‍बा मुला।

५ ह्राङसे ह्राङदा सेम निबा जम्‍मान भन्‍दा घ्रेन गेगदेग्‍याम ङन्‍दा जोहाब पिन्‍मुला,

ह्राङ ङन्‍दा जोगब लबा परमेश्‍वर हिन्‍ना।

जम्‍बुलिङ नाङ्‌लान म्‍हिगदेदेन

थारेङ् थारेङ् समुद्र क्‍याम्‍सङ्‌ला म्‍हिगदेसे ह्राङथोरी भर लमुला।

६ ह्राङसे ह्राङला शक्तिग्‍याम गङ्‌गदे स्‍होजी।

ओच्‍छे ह्राङसे ह्राङला शक्ति उन्‍बा मुला।

७ ह्राङसे समुद्र ङ्‌याबादेन थेला छालगदे म्‍हना लबा मुला।

ओच्‍छे य्‍हुल य्‍हुल्‍ला म्‍हिगदेला हल्‍लीखल्‍ली म्‍हना लबा मुला।

८ ह्राङसे लबा घ्रेन घ्रेन गेगदे म्राङ्‌सी

जम्‍बुलिङला कुनी गिकहेन्‍से अर्गु कुनीधोनाला म्‍हिगदे उदेक तला।

धिनी फेःमाहेन्‍से धिनी घल्‍बाधोना म्‍हिगदे ताङ्‌बान व्‍हाइ गोमुला।

९ ह्राङसे भु वारीदा वास्‍ता लसी नाम पुइखबा मुला,

ह्राङसे थेदा नेम्‍ना लसी ल्‍हानान अन्‍न रोबा स्‍होमुला।

ह्राङसे स्‍योङगदे क्‍युइसे प्‍लिङ्‌ना लमुला,

म्‍हिगदेदा अन्‍न पिन्‍बाला लागिरी परमेश्‍वरला स्‍योङगदे क्‍युइसे प्‍लिङ्‌बा मुला,

तिग्‍दा भिसम ह्राङसे थेह्रङ्‌नोन सुङ्‌बा मुला।

१० ह्राङसे तोःदेधोना नाम पुइखमुला,

ओच्‍छे मोइसी थान्‍बा भु वारीरीदा बम्‍ना लमुला।

नाम पुइखसी ह्राङसे थेदा नेम्‍ना लमुला,

ओच्‍छे थेरी रोबा अन्‍नदा ह्राङसे मोलम पिन्‍मुला।

११ ह्राङसे पिन्‍बा ल्‍हानान मोलमग्‍याम ल्‍हानान अन्‍न रोना लसी

थे दिङदा ह्राङसे मुकुट कूबा ह्रङ्‌बान तना लबा मुला।

ओच्‍छे भकारीगदे प्‍लिङ्‌सी निबाधोना तबा मुला।

१२ तोङ्‌तोङ्‌बा ग्‍लारी राग्‍यु छबारी ह्राङसे छे भुना लमुला,

गङ्‌देन ब्‍लेगदे नेसी चिमुला।

१३ पाङ्‌ग्‍यालगदे राग्‍युसे प्‍लिङ्‌बा मुला।

ओच्‍छे ब्‍याँसीरी चा अन्‍न ल्‍हानान रोबा मुला।

थेनीगदे ताङ्‌बान ढिक्‍सी व्‍हाइ गोला।

जयजयकारदेन धन्‍यवादला व्‍हाइ

संगीत- लोप्‍बा म्‍हिला लागिरी व्‍हाइ गिक

६६

जम्‍बुलिङला जम्‍मान म्‍हिगदे, ताङ्‌बान परमेश्‍वरला जयजयकार लउ,

२ थेला जम्‍मान भन्‍दा घ्रेन मिनना जयजयकार लउ।

थेदा मान लबान जयजयकार लउ।

३ परमेश्‍वरदा चुह्रङ् भिसी पाङ्‌गो,

“ह्राङले लबा गे गादे उदेकला मुला,

ह्राङला शक्ति ल्‍हानान घ्रेन मुला,

थेतबासेलमा ह्राङला शत्रुगदे लोङ्‌सी ह्राङला ङाच्‍छा कू तमुला।

४ जम्‍बुलिङला जम्‍मान म्‍हिगदेसे ह्राङदा तेन्‍मुला,

थेनीगदेसे ह्राङला जयजयकार लबान व्‍हाइ गोमुला,

थेनीगदेसे ह्राङला मिनरी व्‍हाइ गोमुला।” (सेला)

५ खउ, परमेश्‍वरसे लबा गेगदे च्‍यागो,

म्‍हिगदेला गुङ्‌री थेसे लबा गेगदे गादे घ्रेन मुला!

६ परमेश्‍वरसे समुद्रदा क्‍युइ आरेबा खर्बा सा स्‍होजी,

य्‍हाङला आखेम्‍हेमे भ्रसीन समुद्र क्‍याम्‍सङ् निजी।

य्‍हाङ थेरी परमेश्‍वरला गे म्राङ्‌सी थेदेन छ्‌यामनोन ताङ्‌जी।

७ थेसे ह्राङला शक्तिग्‍याम सदन शासन लमुला,

थेसे य्‍हुल य्‍हुल्‍ला म्‍हिदा ज्‍यना लसी च्‍यामुला।

थेतबासेलमा थेला बिरोधरी खालैनोन रे:बारी आखम्‍मुला। (सेला)

८ म्‍हिगदे, य्‍हाङला परमेश्‍वरला जयजयकार लउ,

एनीगदेसे परमेश्‍वरला जयजयकार लबा ताम जम्‍मादान थेःना लउ।

९ थेसे य्‍हाङदा जोगब लसी थान्‍बा मुला,

ओच्‍छे य्‍हाङला काङ प्‍लापुङ्‌बा आरे।

१० परमेश्‍वर, ह्राङसे ङन्‍ना सेम च्‍याबा मुला,

म्‍हुइदा मेरी ख्राङ्‌सी खारेब लबा ह्रङ् लसी ह्राङसे ङन्‍दाएनोन खारेब लबा मुला।

११ ह्राङसे ङन्‍दा वारी परब तना लजी,

ओच्‍छे ङन्‍ना गोरी ल्‍हिबा धोइ काप्‍सी पिन्‍जी।

१२ ह्राङसे शत्रुगदेदा ङनीथोरी रजाँइ लपुङ्‌जी,

ङनी मेदेन क्‍युइला गुङ्‌ग्‍याम भ्रजी,

तर दाहेन्‍से ह्राङसे ङन्‍दा जम्‍मान स्‍हे ल्‍हानान मुबा ग्‍लारी भजी।

१३ ङा ह्राङला मन्‍दिररी मेरी ख्राङ्‌सी फुल्‍बा बलि भसी खला,

ओच्‍छे ङाइ ह्राङदेन छ्‌याम लबा कबुल पूरा लला।

१४ चु कबुल चा ङा दुखरी मुबा धुइरी

ङाला सुङ्‌से ह्राङदेन छ्‌याम लबा कबुल मुबा।

१५ ङाइ ह्राङला लागिरी छोबा जन्‍तुगदेदेन ग्‍यु मेरी ख्राङ्‌सी बलि फुल्‍ला,

ङाइ बहरगदेदेन बोकोगदे बलि फुल्‍ला। (सेला)

१६ परमेश्‍वरदा मान लबा म्‍हिगदे चुरी खसी ङ्‌यान्‍गो,

परमेश्‍वरसे ङाला लागिरी तिग लजी ङाइ थे ताम पाङ्‌ला।

१७ ह्रो याङ्‌बाला लागिरी ङाइ परमेश्‍वरदा बिन्‍ती लजी,

ओच्‍छे व्‍हाइ गोबान ङाइ थेला जयजयकार लजी।

१८ चुदे ङाइ ङाला सेमरी आज्‍यबा तामदा थान्‍बा हिन्‍सम

परमप्रभुसे ङाला बिन्‍ती आसान्‍सेला मुबा।

१९ तर परमेश्‍वरसे पक्‍कान सान्‍बा मुला,

थेसे ङाला प्रार्थना ज्‍यना लसी सान्‍बा मुला।

२० ङाइ परमेश्‍वरला जयजयकार लला,

तिग्‍दा भिसम थेसे ङाला प्रार्थना आसान्‍ना धन्‍आछ्‌यानी,

ओच्‍छे ङादा खाइमै आजिन्‍बा माया लबारीनोन आख्‍लानी।

धन्‍यवादला व्‍हाइ

संगीत- लोप्‍बा म्‍हिला लागिरी तार कार्बा बाजा राप्‍सी गोबा व्‍हाइ गिक

६७

परमेश्‍वर, ङन्‍दा दयामाया लसी मोलम पिन्‍गो,

ओच्‍छे ङन्‍दा ह्राङला दयाग्‍याम स्‍हीगो। (सेला)

२ जमाहेन्‍से जम्‍बुलिङला जम्‍मान म्‍हिसे ह्राङला सेमला ताम घोखम्‍ला,

ओच्‍छे जम्‍मान य्‍हुल्‍ला म्‍हिगदेसे ह्राङसे थार्ना लबा ताम था याङ्‌ला।

३ परमेश्‍वर, म्‍हिगदेसे ह्राङला जयजयकार लगै,

जम्‍मान म्‍हिगदेसे ह्राङला जयजयकार लगै।

४ य्‍हुल य्‍हुल्‍ला म्‍हिगदे ताङ्‌सी ताङ्‌सी व्‍हाइ गोगै,

तिग्‍दा भिसम ह्राङसे म्‍हिगदेथोरी ज्‍यना लसी शासन लमुला,

ओच्‍छे जम्‍बुलिङरी मुबा म्‍हि य्‍हुलगदेदा ठीक ग्‍याम उन्‍मुला। (सेला)

५ परमेश्‍वर, म्‍हिगदेसे ह्राङला जयजयकार लगै,

जम्‍मान म्‍हिगदेसे ह्राङला जयजयकार लगै।

६ परमेश्‍वर, य्‍हाङला परमेश्‍वरसे य्‍हाङदा मोलम पिन्‍बा मुला।

ओच्‍छे भु वारीरी अन्‍न ल्‍हानान रोबा मुला।

७ परमेश्‍वरसे य्‍हाङदा सदन मोलम पिन्‍गै,

ओच्‍छे जम्‍बुलिङला जम्‍मान ग्‍लाला म्‍हिगदेसे परमेश्‍वरदा मान लगै।

ढाबासे लमा य्‍हुल्‍साला लागिरी गोबा व्‍हाइ

संगीत- लोप्‍बा म्‍हिला लागिरी दाऊदला व्‍हाइ

६८

परमेश्‍वर फेप्‍खमा थेला शत्रुगदे छरपष्‍ट तला,

ओच्‍छे थेदा हेला लबागदे ब्रेसी य्‍हार्ला।

२ थेनीगदेदा लाबासे म्‍युगुदा भोर्बा ह्रङ् लसीन भोर्ला,

मेला ङाम्‍री मैन ङ्‌युबा ह्रङ् लसी नाइबा गे लबा म्‍हिगदे परमेश्‍वरला ङाच्‍छा नाश तला।

३ तर परमेश्‍वरसे कुल्‍बा अन्‍छार भ्रबा म्‍हिगदे चा परमेश्‍वरला ङाच्‍छा ताङ्‌मुला,

थेनीगदे ताङ्‌बान व्‍हाइ गोमुला।

४ परमेश्‍वरला लागिरी व्‍हाइ गोउ, थेला मिन किन्‍सी जयजयकार लउ,

खसुरी धन्‍छ्‌यासी फेप्‍बाला लागिरी व्‍हाइ गिक गोउ,

थेला मिन चा परमप्रभु हिन्‍ना,

थेला ङाच्‍छापट्टि ताङ्‌गो।

५ चोखो ग्‍लारी धन्‍छ्‌याबा परमेश्‍वरसे

टुहुरा-टुहुरीगदेला वास्‍ता लमुला,

ओच्‍छे ह्रेम्‍बो सिबा म्रिङ्‌म्‍हेमेगदेदा जोगब लमुला।

६ थेसे खालै आरेबा म्‍हिला दिमनाम स्‍होसी पिन्‍मुला,

ओच्‍छे झ्‍याल्‍खानरी परब तबागदेदा तेःसी ताङ्‌ना लमुला,

तर थेदा बिरोध लबागदे चा तोङ्‌तोङ्‌बा ग्‍लारी चिला।

७ परमेश्‍वर, ह्राङला म्‍हिगदेला ङाच्‍छा ङाच्‍छा ह्राङ भ्रजी,

ओच्‍छे ह्राङसे थेनीगदेदा तोङ्‌तोङ्‌बा ग्‍लाग्‍याम भोर्जी, (सेला)

८ परमेश्‍वरला ङाच्‍छा, सीनै गङ्‌री फेप्‍खबा परमेश्‍वरला ङाच्‍छा,

परमेश्‍वरला ङाच्‍छा, इस्राएलला परमेश्‍वरला ङाच्‍छा,

जम्‍बुलिङ ल्‍हिग ल्‍हिग तजी,

ओच्‍छे मुग्‍याम नाम ताइजी।

९ परमेश्‍वर, ह्राङसे घ्रेन नाम पुइखजी,

सोङ्‌सोङ् खार्बा ह्राङला सदा दोःसी ङेम्‍ना लजी।

१० थेरी ह्राङला म्‍हिगदे चिबारी छ्‌याइजी,

परमेश्‍वर, ह्राङसे ह्राङदेन छ्‌याम मुबा ल्‍हानान स्‍हेग्‍याम प्राङ्‌बोगदेदा तोःबा जम्‍मान स्‍हे पिन्‍जी।

११ ढासी जिन्‍बा ताम परमप्रभुसे सुङ्‌जी,

ओच्‍छे थे ताम ल्‍हानान म्रिङ्‌म्‍हेमेगदेसे थेःना लजी।

१२ “ग्‍लेगदे य्‍हार्जी, सिपाहीगदेएनोन य्‍हार्जी,”

दिमरी मुबा म्रिङ्‌म्‍हेमेगदेसे चा ब्‍यन्‍सी भबा स्‍हेगदे भो लमुला,

१३ लडाइ तबा धुइरी एनीगदे न्‍हङ्‌ला कोइ कोइ चा ग्‍यु गोठे न्‍हङ्‌री चिसैनोन

म्‍हुइसे मोरब लबा ढुकुरला मूर्तिगदे,

थेला भ्‍याप म्‍हारसे मोरब लबा मुबा,

थेह्रङ्‌बा स्‍हेगदे ह्राङ ह्राङ न्‍हङ्‌री भो लजी।

१४ जम्‍मान भन्‍दा घ्रेन परमेश्‍वरसे ग्‍लेगदेदा य्‍हुल्‍सा नाङ्‌नोन छरपष्‍ट तना लजी,

थे धुइरी सल्‍मोन गङ्‌री घ्‍लिङ्‌ ताइबा ह्रङ्‌नोन तजी।

१५ परमेश्‍वरला गङ् बाशान गादे घ्रेन मुला,

बाशान गङ् चा गङ्‌नोन गङ्‌से प्‍लिङ्‌बा मुला।

१६ गङ्‌नोन गङ्‌से प्‍लिङ्‌बा गङ्,

तिग्‍दा परमेश्‍वर धन्‍छ्‌याबारी छ्‌याइबा गङ्‌दा डाह लबा?

थेरी परमप्रभु जुकजुकधोनान धन्‍छ्‌याला।

१७ परमेश्‍वरला रथगदे हजारौँ हजार मुला,

परमप्रभु सीनै गङ्‌ग्‍याम ह्राङ धन्‍छ्‌याबा चोखो ग्‍लारी फेप्‍खबा मुला।

१८ ह्राङ तोर फेप्‍जी,

ह्राङसे ह्राङला शत्रुगदेदाएनोन खीसी भोर्जी।

ह्राङसे म्‍हिगदेग्‍याम उपहार किन्‍जी,

ह्राङदा बिरोध लबा म्‍हिगदेग्‍यामएनोन किन्‍जी।

परमप्रभु परमेश्‍वर थेरी धन्‍छ्‌याला।

१९ परमप्रभुला जयजयकार लउ,

थेसे धिनहुँनोन य्‍हाङला धोइ पुइमुला,

थेनोन परमेश्‍वरसे य्‍हाङदा थार्बा पिन्‍मुला। (सेला)

२० य्‍हाङला परमेश्‍वर य्‍हाङदा जोगब लबा परमेश्‍वर हिन्‍ना,

थे य्‍हाङदा सिबाग्‍याम सोना लबा परमप्रभु य्‍हाङला प्रभु हिन्‍ना।

२१ पाङ्‌नोन तोःमा परमेश्‍वरसे ह्राङला शत्रुगदेला थोबो थिना लला,

थेनीगदे ह्राङला पापी बानीबेहोर अन्‍छार भ्रमुला।

२२ परमप्रभुसे चुह्रङ् भिसी सुङ्‌बा मुला, “ङाइ थे शत्रुगदेदा बाशानग्‍याम भला,

ङाइ थेनीगदेदा समुद्रला धिहेन्‍सेनोन दोःसी भला।

२३ चुह्रङ् लसी एनीगदेसे ह्राङला काङ शत्रुगदेला कासे ख्रुला,

एनीगदेला नगीसेनोन थे का ल्‍हेम्‍ला।”

२४ परमेश्‍वर, ह्राङसे ढासी भ्रबा जम्‍मासेन म्राङ्‌बा मुला,

ङाला परमेश्‍वर जम्‍मान भन्‍दा घ्रेन ग्‍ले ढासी ह्राङ धन्‍छ्‌याबा चोखो ग्‍लापट्टि फेप्‍बान मुला।

२५ ङाच्‍छा ङाच्‍छा व्‍हाइ गोबागदे,

लिच्‍छापट्टि बाजा ह्राप्‍बागदे,

गुङ्‌री खैँजडी ह्राप्‍बा म्रिङ्‌म्‍हेमेगदे,

चुह्रङ् भिसी पाङ्‌बान भ्रमुला,

२६ “इस्राएलला म्‍हिगदेला गुङ्‌री परमप्रभुला जयजयकार लउ।

परमेश्‍वरला म्‍हिगदे ह्रुप तबा ग्‍लारी परमेश्‍वरला जयजयकार लउ।”

२७ ङाच्‍छा जम्‍मान भन्‍दा जजा बेन्‍यामीनना वंश खला,

जमाहेन्‍से यहूदा वंशला गन्‍बागदे घ्रेन समूहरी खला,

थेला लिच्‍छा लिच्‍छा जबूलूनदेन नप्‍ताली वंशला गन्‍बागदे खला।

२८ परमेश्‍वर, ह्राङसे ह्राङला शक्ति उन्‍बा मुला,

परमेश्‍वर ङाच्‍छा लबा ह्रङ्‌बान ह्राङला शक्ति ङन्‍दा उन्‍गो।

२९ यरूशलेमरी मुबा ह्राङला मन्‍दिररी ग्‍लेगदेसे भेटी भला,

थे मन्‍दिरग्‍याम ह्राङसे ह्राङला शक्ति उन्‍गो।

३० थे माला गुङ्‌री मुबा ह्रि जन्‍तु ह्रङ्‌बा मिश्र य्‍हुल्‍सादा बङ्‌गो,

घ्‍लाबदेन बहरगदेला बथान ह्रङ्‌बा अर्गु य्‍हुल य्‍हुलदा बङ्‌गो,

सोजो तसी थेनीगदेसे ह्राङदा फ्‍या लसी म्‍हुइगदे भगै।

ओच्‍छे लडाइ लबारी म्‍हाइबागदेदा छरपष्‍ट तना लसी पिन्‍गो।

३१ ग्‍लेब्‍लोनगदे मिश्र य्‍हुल्‍साग्‍याम उपहार भसी खला,

कूश वंशसेनोन परमेश्‍वरला लागिरी उपहार भसी खला।

३२ जम्‍बुलिङरी मुबा य्‍हुल्‍सागदे, परमेश्‍वरला जयजयकार लउ,

परमप्रभुला जयजयकार लबा व्‍हाइ गोउ। (सेला)

३३ ओन्‍माहेन्‍सेन मुरी भ्रबा परमप्रभुला जयजयकार लउ,

थेसे घ्रेन काइ तेःसी पाङ्‌बा ताम ङ्‌यान्‍गो।

३४ परमेश्‍वरला शक्तिला बारेरी पाङ्‌गो,

इस्राएलथोरी थेला घ्रेन शक्ति मुला,

ओच्‍छे थेला शक्ति मुरीनोन मुला।

३५ इस्राएलला परमेश्‍वर, ह्राङ धन्‍छ्‌याबा चोखो ग्‍लाग्‍याम फेप्‍खबा धुइरी थेदा खालैसे च्‍याबारी आखम।

परमेश्‍वरसे ह्राङला म्‍हिगदेदा शक्तिदेन भङ् पिन्‍ना।

परमेश्‍वरला जयजयकार लउ।

ह्रो याङ्‌बाला लागिरी बिन्‍ती लबा

संगीत- लोप्‍बा म्‍हिला लागिरी “लिली म्‍हेन्‍दो” ला राग अन्‍छार गोबा दाऊदला व्‍हाइ

६९

परमेश्‍वर, ङादा जोगब लउ,

तिग्‍दा भिसम ङाला खारेधोनान क्‍युइ दोखबा मुला।

२ ङा हिलोन हिलो मुबा नुप्‍बा व्‍हाङ्‌री क्‍याबान मुला,

खर्बा ग्‍ला मुनोन आरे,

ङा नुप्‍बा ग्‍योइ न्‍हङ्‌री मुला,

ङा भालरी डुबब तबारी छ्‌याइबा मुला।

३ ङादा ह्रो लउ भिसी बिन्‍ती लमा लमा ङा ब्‍लप्‍सी जिन्‍बा मुला,

ङाला ओल्‍गोङ्‌नोन खार्सी जिन्‍बा मुला।

ह्राङसे ङादा ह्रो लला वा भिसी

ह्राङला ग्‍याम च्‍यामा च्‍यामा ङाला मिनोन छासी जिन्‍बा मुला।

४ ङाला तिगै दोष आरेसैनोन ङादा हेला लबा म्‍हिगदे

ङाला थोबोला क्रा भन्‍दा ल्‍हाना मुला।

ङाला शत्रुगदेसे ङाला बिरोध लबान फट्टा ताम पाङ्‌मुला,

थेनीगदे ङा भन्‍दा भङ्‌बा मुला, थेनीगदेसे ङादा साइबारी म्‍हाइमुला।

ङाइ आब्‍यन्‍बा स्‍हेगदेएनोन थेनीगदेदा पिन्‍नोन तोःबा ङादा तना लमुला।

५ परमेश्‍वर, ङाइ लबा जम्‍मान पाप ह्राङदा था मुला,

ओच्‍छे ङा गादे मूर्ख दोबा मुला भिबा तामएनोन ह्राङदा थामुला।

६ ङाइ लमा ह्राङदा विश्‍वास लबा म्‍हिगदेला बेइज्‍जत आतगै,

परमप्रभु, ह्राङ जम्‍मान भन्‍दा घ्रेन प्रभु हिन्‍ना,

इस्राएलला परमेश्‍वर, ङाइ लमा ह्राङदा तेन्‍बा म्‍हिगदे पेःआतोःगै।

७ तिग्‍दा भिसम ह्राङसे लमान ङाइ हेला नाबा मुला,

ओच्‍छे पेःसी ङाइ ङाला ली घप्‍बा मुला।

८ ङाला ज्‍योज्‍यो आलेगदेसे ङादा ङोआसेबा ह्रङ् लमुला,

ओच्‍छे ङाला म्‍हेमे न्‍हङ्‌रीन ङा विदेशी ह्रङ्‌बा तबा मुला।

९ तिग्‍दा भिसम ह्राङला दिमला जोशसे ङा न्‍हङ्‌री मे लुङ्‌बा मुला,

ह्राङदा लबा बेइज्‍जतगदे ङाथोरी परब तबा मुला।

१० ङा क्रासी क्रासी फोइथान चिसी प्रार्थना लबा मुला,

तर म्‍हिगदेसे ङाला बेइज्‍जत लमुला,

११ सेमरी ल्‍हानान दुख तबासे ङाइ बोराला क्‍वान क्‍वान्‍मा

म्‍हिगदेसे ङादा खिसी लमुला।

१२ मूल म्रापरी चिबागदेसे ङादा खिसी लमुला,

ओच्‍छे ङ्‌य्‍होइबा म्‍हिगदेसे ङाला बारेरी व्‍हाइ स्‍होमुला।

१३ तर परमप्रभु, ङाइ चा ह्राङदेन छ्‌याम प्रार्थना लबा मुला,

परमेश्‍वर, ह्राङसे धम्‍बा धुइरी ङादा जोहाब पिन्‍गो।

ह्राङला खाइमै आजिन्‍बा मायाग्‍याम ङादा जोहाब पिन्‍गो,

ह्राङसे थार्ना लला भिसी पक्‍का लबा कबुलग्‍याम ङादा जोहाब पिन्‍गो।

१४ ङादा हिलोरी ताइबाग्‍याम जोगब लसी पिन्‍गो,

ङादा हेला लबागदेग्‍याम ओच्‍छे नुप्‍बा क्‍युइग्‍याम जोगब लसी पिन्‍गो।

१५ दुखला नाम भाल ङाथोरी आखगै,

थेला नुप्‍बा व्‍हाङ्‌री ङादा ताइआपुङ्‌गो,

ओच्‍छे ङादा नाश तबा व्‍हाङ्‌री परब तना आलउ।

१६ परमप्रभु, ह्राङला खाइमै आजिन्‍बा मायाग्‍याम ङादा जोहाब पिन्‍गो,

ह्राङला घ्रेन दयाग्‍याम ह्राङ ङापट्टि दोःगो।

१७ ह्राङला गे लबा म्‍हिदा म्राङ्‌सी ह्राङ अर्गुपट्टि आदोःगो,

ङादा तुरून्‍तन जोहाब पिन्‍गो,

तिग्‍दा भिसम ङा घ्रेन दुखरी परब तबा मुला।

१८ ङा मुबा ग्‍लारी फेप्‍खउ ओच्‍छे ङादा जोगब लसी पिन्‍गो,

ङाला शत्रुगदेला याग्‍याम ङादा ह्राङसेन जोगब लसी पिन्‍गो।

१९ खाह्रङ् लसी ङादा हेलादेन बेइज्‍जत लबा मुला,

ओच्‍छे ङा पेःतोःबा तजी भिबा ताम ह्राङदा थानोन मुला,

ङाला जम्‍मान शत्रुगदेदा ह्राङसे म्राङ्‌बा मुला।

२० बेइज्‍जत तबासेलमा ङाला सेम स्‍हुखबा मुला,

ओच्‍छे ङाला सेमरी ल्‍हाना दुख तबा मुला।

ङादा माया लबा खालै मुला वा भिसी ङाइ म्‍हाइजी, तर खालैनोन आस्‍याप्‍नी।

ओच्‍छे आँट पिन्‍बागदेदाएनोन म्‍हाइजी, तर खालैनोन आस्‍याप्‍नी।

२१ फोख्रेन्‍बा धुइरी थेनीगदेसे ङादा बिख पिन्‍जी,

ओच्‍छे क्‍युइ फुइबा धुइरी ङादा अङ्‌गुरला निङ्‌गुरी कम्‍बा मन युसी पिन्‍जी।

२२ थेनीगदेसे लबा भोजसे थेनीगदेन नाश तगै,

थेनीगदेला ह्रोगदेन थेनीगदेला वा दोगै।

२३ थेनीगदेला मी कमजोर तगै ओच्‍छे म्राङ्‌बारी आखम्‍बा तगै,

थेनीगदेला छिक्‍मा सदन कुब्रे तगै।

२४ थेनीगदेथोरी ह्राङला बोमो ल्‍हूगो,

ह्राङला बोमोला झोक थेनीगदेथोरी परब तगै।

२५ थेनीगदेला पालरी खालैदान छोन्‍बो आथान्‍गै,

थेनीगदेला पाल थानथान तगै।

२६ जुन म्‍हिदा ह्राङसे सजाय पिन्‍बा मुला, थेदान थेनीगदेसेनोन बिरोध लमुला,

जुन म्‍हिदा ह्राङसे चोट तना लबा मुला, थेदा थेनीगदेसे झन ल्‍हाना दुख पिन्‍मुला।

२७ ह्राङसे थेनीगदेसे लबा जम्‍मान पापला हिसाब थान्‍गो,

थेनीगदेसे ह्राङसे पिन्‍बा थार्बा आयाङ्‌गै।

२८ थार्बा याङ्‌बागदेला मिन भ्रिबा किताबग्‍याम थेनीगदेला मिन मेटब लगै,

ओच्‍छे थेनीगदेदा परमेश्‍वरसे कुल्‍बा अन्‍छार भ्रबा म्‍हिगदेदेन छ्‌याम आझ्‍यागै।

२९ ङादा दुखदेन सुर्दा तबा मुला,

परमेश्‍वर, ह्राङसे पिन्‍बा थार्बाग्‍याम ङादा जोगब लउ।

३० व्‍हाइ गोबान ङाइ परमेश्‍वरला जयजयकार लला,

ओच्‍छे धन्‍यवाद पिन्‍बान ङाइ थेदा मान लला।

३१ चु तामसे बहर बलि लबा भन्‍दा ल्‍हाना परमप्रभु ताङ्‌ला,

रूदेन खुर मुबा बहर फुल्‍बा भन्‍दा ल्‍हाना ताङ्‌ला।

३२ थे म्राङ्‌मा स्‍य्‍हान्‍दो म्‍हिगदेग्‍याम दुख नासी चिबा म्‍हिगदे ताङ्‌ला,

परमेश्‍वरदा म्‍हाइबागदे, एनीगदेला सेम रेःला।

३३ खाँचोरी परब तबा म्‍हिगदेला बिन्‍ती परमप्रभुसे सान्‍मुला,

ओच्‍छे झ्‍याल्‍खानरी परब तबा म्‍हिगदेदा थेसे खाइमै आम्‍लेःमुला।

३४ स्‍वर्ग, जम्‍बुलिङ, समुद्रदेन थेरी मुबा जम्‍मान स्‍हेगदे

परमेश्‍वरला जयजयकार लउ।

३५ तिग्‍दा भिसम परमेश्‍वरसे सियोनदा जोगब लला,

ओच्‍छे यहूदाला शहरगदेदा दोःसी स्‍होला।

जमाहेन्‍छे थेरी म्‍हिगदे चिला ओच्‍छे शासन लला।

३६ परमेश्‍वरला गे लबा म्‍हिला कोलागदेसे थे य्‍हुल्‍सारी हक याङ्‌ला,

ओच्‍छे थेदा माया लबा म्‍हिगदे थे य्‍हुल्‍सारी चिला।

ह्रो याङ्‌बाला लागिरी लबा प्रार्थना

संगीत- लोप्‍बा म्‍हिला लागिरी परमप्रभुदा ढन्‍गो भिसी पाङ्‌बान गोबा दाऊदला व्‍हाइ

७०

परमेश्‍वर, ङादा जोगब लबारी योना फेप्‍खउ,

परमप्रभु, ङादा ह्रो लबारी योनान फेप्‍खउ।

२ ङाला ज्‍यान किन्‍बारी म्‍हाइबागदे पेःगै

ओच्‍छे थेनीगदे अलमल तगै।

ङादा दुख तबा धुइरी ताङ्‌बागदेला बेइज्‍जत तगै,

ओच्‍छे थेनीगदे य्‍हार्तोःगै।

३ ङादा खिसी लबागदे

ह्राङनोन ब्रेबासे लमा सेमरी ल्‍हानान दुख तगै।

४ तर ह्राङदा म्‍हाइबागदे

जम्‍मान ह्राङदेन छ्‌याम ताङ्‌गै।

ह्राङसे पिन्‍बा थार्बादा माया लबागदेसे,

“परमेश्‍वर गादे घ्रेन मुला” भिसी सदन पाङ्‌गै।

५ तर ङा प्राङ्‌बोदेन कमजोर मुला,

परमेश्‍वर, ङा मुबा ग्‍लारी योनान फेप्‍खउ।

ह्राङ ङादा ह्रो लबादेन थार्बा पिन्‍बा परमेश्‍वर हिन्‍ना,

परमप्रभु, ह्राङ योनान फेप्‍खउ।

जोगब तबाला लागिरी खेप्‍पा दोबा म्‍हिसे लबा प्रार्थना

७१

परमप्रभु, ङा ह्राङ मुबा ग्‍लारी खबा मुला,

ङा खाइमै ब्रेआतोःगै।

२ ह्राङ ठीक निसाफ लबा परमेश्‍वर हिन्‍ना, थेतबासेलमा ङादा ह्रो लउ, ओच्‍छे जोगब लउ,

ङाइ लबा बिन्‍ती सान्‍सी ङादा दुखग्‍याम फेसी पिन्‍गो।

३ ङा सदन लासी चिबाला लागिरी

ह्राङ ङाइ भर लबा पहरा दोगो,

ङादा जोगब लबाला लागिरी कुल्‍गो,

तिग्‍दा भिसम ह्राङ ङाइ भर लबा पहरादेन ङादा जोगब लबा कोङ्‌बा ग्‍ला हिन्‍ना।

४ ङाला परमेश्‍वर, ह्राङसे ङादा नाइबा गे लबा म्‍हिगदेग्‍याम फेसी पिन्‍गो,

दया आरेबादेन नाइबा गे लबा म्‍हिला शक्तिग्‍याम जोगब लसी पिन्‍गो।

५ परमप्रभु परमेश्‍वर, ङाइ ह्राङथोरी आश थान्‍बा मुला,

भ्‍योन मुबा धुइहेन्‍से ङाइ ह्राङथोरी भर लबा मुला।

६ ङा न्‍हमाहेन्‍सेन ङाइ ह्राङथोरी भर लबा मुला,

ङादा ङाला आमाला फोग्‍याम तेःबा ह्राङनोन हिन्‍ना,

ङाइ सदन ह्राङदा जयजयकार लला।

७ ल्‍हानान म्‍हिला लागिरी ङा आज्‍यबा म्‍हि दोःबा मुला,

तर ह्राङ ङादा जोगब लबा कोङ्‌बा ग्‍ला हिन्‍ना।

८ ङाइ सदन ह्राङला जयजयकार लला,

ओच्‍छे ह्राङला घ्रेन शक्तिला बारेरी ङाइ जम्‍मादान पाङ्‌ला।

९ ङा खेप्‍पा दोबा धुइरी ङादा आम्‍लेःगो,

ङाला भङ् ङार्बा धुइरी ङादा आख्‍लागो।

१० तिग्‍दा भिसम ङाला शत्रुगदेसे ङादा बिरोध लसी ताम लमुला,

ङाला ज्‍यान किन्‍बारी म्‍हाइगदेसे चुह्रङ् भिसी ह्राङ ह्राङ न्‍हङ्‌री सल्‍लाह लमुला,

११ “थेदा परमेश्‍वरसे ख्‍लासी जिन्‍बा मुला,

थेदा ताब्‍सी ताब्‍सी चुङ्‌गो,

तिग्‍दा भिसम थेदा जोगब लबा खालै आरे।”

१२ परमेश्‍वर, ह्राङ ङाग्‍याम थारेङ् आतउ,

ङाला परमेश्‍वर, ङादा ह्रो लबाला लागिरी योनान फेप्‍खउ।

१३ ङादेन छ्‌याम छेबारी खबागदे ब्रेसी नाश तगै,

ङादा चोट तना लबारी म्‍हाइबागदे पेःतोःगै ओच्‍छे बेइज्‍जत नातोःगै।

१४ तर ङाइ सदन ह्राङथोरी आश लला,

ओच्‍छे अझ ल्‍हाना ह्राङला जयजयकार लला।

१५ थार्बाला बारेरी ङाइ ज्‍यना लसी आघोसैनोन

ह्राङसे लबा ज्‍यबा गेला बारेरी ङाइ पाङ्‌ला,

ओच्‍छे ङाइ धिन गिकनोन ह्राङसे पिन्‍बा थार्बाला बारेरी ताम लला,

१६ परमप्रभु परमेश्‍वर, ह्राङसे लबा शक्तिशाली गेला बारेरी ङाइ जम्‍मादान पाङ्‌ला,

ह्राङसे लबा ज्‍यबा गेला बारेरी जे ङाइ स्‍य्‍हान्‍दो म्‍हिदा पाङ्‌ला।

१७ परमेश्‍वर, ङा भ्‍योन मुबा धुइहेन्‍सेन ह्राङसे ङादा लोप्‍बा मुला,

ओच्‍छे ह्राङसे लबा उदेकला गेगदेला बारेरी ङाइ दन्‍देनोन जम्‍मादान पाङ्‌बान मुला।

१८ परमेश्‍वर, ङा खेप्‍पा दोसी क्रा सार्सी जिन्‍सैनोन ङादा आख्‍लागो,

अर्गु वंशदेन लिच्‍छाला जम्‍मान म्‍हिगदेदा

ह्राङला शक्तिला बारेरी आपाङ्‌देधोना ङादा आख्‍लागो।

१९ परमेश्‍वर, ह्राङसे लबा ज्‍यबा गेगदे स्‍वर्गधोनान दोबा मुला।

ह्राङसे ल्‍हानान घ्रेन गेगदे लबा मुला,

ह्राङ ह्रङ्‌बा परमेश्‍वर अर्गु खालै आरे।

२० ह्राङसे ङादा ल्‍हानान दुखगदे उन्‍बा मुला,

तर ह्राङसे ङादा दोःसी छार भङ् पिन्‍सी सोना लला,

ह्राङसे ङादा जम्‍बुलिङला नुप्‍बा ग्‍लाग्‍याम दोःसी तोर भला।

२१ ह्राङसे ङादा अझ ल्‍हानान मान याङ्‌बा म्‍हि स्‍होला,

ओच्‍छे दोःसी ङादा आँट पिन्‍ना।

२२ ङाला परमेश्‍वर, ह्राङ जम्‍मान तामरी विश्‍वास लखम्‍बा तबासेलमा

ङाइ वीणा ह्राप्‍सी ह्राङदा जयजयकार लला।

इस्राएलला तिगै दोष आरेबा परमेश्‍वर, ङाइ सारङ्‌गी ह्राप्‍सी

ह्राङला जयजयकार लला।

२३ ङा ताङ्‌बान घ्रेन काइ तेःसी ह्राङला जयजयकार लला,

ओच्‍छे ङाला जम्‍मान प्राणसे व्‍हाइ गोला,

तिग्‍दा भिसम ह्राङसे ङादा जोगब लबा मुला।

२४ धिन गिक ङाइ ह्राङसे लबा ज्‍यबा गेला बारेरी पाङ्‌ला,

तिग्‍दा भिसम ङादा नाश लबारी म्‍हाइबागदे ब्रेबा मुला,

ओच्‍छे थेनीगदेला बेइज्‍जत तबा मुला।

ग्‍लेला लागिरी लबा प्रार्थना

सोलोमनना व्‍हाइ

७२

परमेश्‍वर, ठीक निसाफ लबाला लागिरी ह्राङसे ग्‍लेदा लोप्‍गो,

ओच्‍छे ग्‍लेला कोलादा ह्राङला सत्‍य तामला बारेरी लोप्‍गो।

२ थेसे ह्राङला म्‍हिगदेदा ह्राङला सत्‍य तामग्‍याम निसाफ लला,

दुख याङ्‌बा ह्राङला म्‍हिगदेदा थेसे ठीक निसाफ लला।

३ य्‍हुल्‍सारी फलिफाप तसी जम्‍मान ताङ्‌गै

ओच्‍छे थेनीगदेसे परमेश्‍वरला सत्‍य ताम था याङ्‌गै।

४ दुख याङ्‌बागदेदा ग्‍लेसे जोगब लगै,

ओच्‍छे प्राङ्‌बोगदेला झा झामेगदेदा जोगब लगै,

अन्‍याय लबागदेदा थेसे ज्‍यना लसी चिआपुङ्‌गै।

५ लनी धिनी मुदेधोना

थेनीगदेसे पुस्‍ता पुस्‍ताधोनान ह्राङदा तेन्‍गै

६ थे थिबा भु वारीरी ताइबा नाम ह्रङ्‌बान तगै,

स नेम्‍ना लबा नाम ह्रङ्‌बान तगै।

७ थेसे शासन लदेधोना परमेश्‍वरसे कुल्‍बा अन्‍छार भ्रबा म्‍हिगदेला फलिफाप तगै,

ओच्‍छे लनी मुदेधोना ल्‍हानान ज्‍यबा तगै।

८ थेसे समुद्र गिकहेन्‍छे अर्गु समुद्रधोना,

ओच्‍छे यूफ्रेटिस स्‍योङहेन्‍से जम्‍बुलिङला अर्गु कुनी गिकधोना शासन लगै।

९ तोङ्‌तोङ्‌बा ग्‍लारी चिबा य्‍हुल्‍ला म्‍हिगदेसे थेदा फ्‍या लगै,

ओच्‍छे थेला शत्रुगदे सरी ह्रिल्‍गै।

१० तर्शीशदेन थारेङ् थारेङ् समुद्रला कुनीरी मुबा ग्‍लेगदेसे थे मुबा ग्‍लारी तिरो भगै,

शेबा य्‍हुल्‍सादेन शेबाला ग्‍लेगदेसे थेदा भेटी फुल्‍गै।

११ जम्‍मान ग्‍लेगदेसे थेदा फ्‍या लगै,

ओच्‍छे जम्‍मान य्‍हुल्‍ला म्‍हिगदेसे थेदा क्‍योङ्‌गै।

१२ तिग्‍दा भिसम थेदेन छ्‌याम बिन्‍ती लबा प्राङ्‌बोगदेदा थेसे जोगब लला,

ओच्‍छे खालैग्‍याम ह्रो आयाङ्‌बा प्राङ्‌बोगदेदा थेसे जोगब लला।

१३ थेसे कमजोरदेन प्राङ्‌बोदा माया लमुला,

ओच्‍छे थेसे खाँचोरी परब तबागदेला प्राण जोगब लमुला।

१४ थेसे दुखदेन स्‍य्‍हान्‍दोसे साइबारी म्‍हाइबागदेदा सय फासी फेला,

तिग्‍दा भिसम थेला लागिरी थेनीगदेला काला ल्‍हानान सय मुला।

१५ थे सदन सोसी चिगै,

थेदा शेबा य्‍हुल्‍साला म्‍हार पिन्‍गै।

थेला लागिरी म्‍हिगदेसे सदन प्रार्थना लगै,

थेनीगदेसे सदन थेदा परमेश्‍वरग्‍याम मोलम याङ्‌गै भिसी पाङ्‌गै।

१६ य्‍हुल्‍सा नाङ्‌नोन ल्‍हानान अन्‍नगदे तगै,

गङ्‌गदे बालीसे प्‍लिङ्‌गै,

ओच्‍छे लेबनान य्‍हुल्‍साला गङ्‌गदे ह्रङ् लसीन रोगदेसे प्‍लिङ्‌गै।

सला छे ह्रङ् लसीन म्‍हिगदे ल्‍हेःसी निगै।

१७ थेला मिन जुकजुकधोनान चिगै,

थेला मिनएनोन धिनी ह्रङ् लसीन सदन चलब तगै।

थेग्‍याम जम्‍मान य्‍हुल य्‍हुल्‍ला म्‍हिगदेसे मोलम याङ्‌ला,

ओच्‍छे थेनीगदेसे थेदा परमेश्‍वरग्‍याम मोलम याङ्‌बा ग्‍ले भिसी भिला।

१८ परमप्रभु परमेश्‍वर, इस्राएलला परमेश्‍वरला जयजयकार लउ,

थेसे जे उदेकला गे लमुला।

१९ थेला जम्‍मान भन्‍दा घ्रेन मिनरी जयजयकार लउ,

थेला घ्रेन शक्तिसे जम्‍बुलिङ नाङ्‌नोन प्‍लिङ्‌गै। आमेन! आमेन!

२० यिशैला झा, दाऊद ग्‍लेसे लबा प्रार्थना चुरीन जिन्‍ना।

७३

खण्‍ड सोम (७३-८९)

परमेश्‍वरला निसाफ

आसापला व्‍हाइ

१ पाङ्‌नोन तोःमा परमेश्‍वर इस्राएलला लागिरी ज्‍यबा मुला,

सेम चोखो मुबा थे म्‍हिगदेला लागिरी परमेश्‍वर ज्‍यबा मुला।

२ तर ङा चा विश्‍वासग्‍याम ह्रिल्‍बारी छ्‌याइबा मुबा।

ङाइ परमेश्‍वरथोरी लबा भरएनोन म्‍हबारी छ्‌याइबा मुबा।

३ तिग्‍दा भिसम नाइबा गे लबा म्‍हिगदेला फलिफाप तबा म्राङ्‌सी

ङाइ थे घमण्‍ड लबागदेला डाह लबा मुबा।

४ थेनीगदेदा तिगै गाह्रो तबा आरे,

थेनीगदेला ल्‍हुइ तिगै रोग आरेबादेन भङ्‌बा मुला।

५ स्‍य्‍हान्‍दो म्‍हिगदेसे ह्रङ् लसी थेनीगदेसे दुख आयाङ्‌मुला,

स्‍य्‍हान्‍दोसे नाबा ह्रङ् लसी थेनीगदेसे दुख आनामुला।

६ थेतबासेलमा थेनीगदेसे घमण्‍डदा माला ह्रङ् लसी क्‍वान्‍मुला।

ओच्‍छे थेनीगदेसे म्‍हि साइबा गेदा क्‍वान क्‍वान्‍बा ह्रङ् लसी क्‍वान्‍मुला।

७ दया आरेबा थेनीगदेला सेमग्‍याम नाइबा ताम थोन्‍मुला,

थेनीगदेला सेमला नाइबा ताम पाङ्‌सीन पाङ्आखम्‍बाधोना मुला।

८ थेनीगदेसे स्‍य्‍हान्‍दोदा खिसी लमुला ओच्‍छे नाइबा ताम लमुला,

थेनीगदेसे घमण्‍ड लसी स्‍य्‍हान्‍दोदा धाक उन्‍सी लोङ्‌ना लमुला।

९ थेनीगदेसे स्‍वर्गला परमेश्‍वरला बारेरी आज्‍यबा ताम लमुला,

ओच्‍छे जम्‍बुलिङदा ह्राङला तहरी थान्‍मुला।

१० थेतबासेलमा थेनीगदेला म्‍हिगदे थेनीगदेपट्टि दोःमुला,

ओच्‍छे थेनीगदेसे पाङ्‌बा ताम तुरून्‍तन विश्‍वास लमुला।

११ थेनीगदेसे चुह्रङ् भिसी पाङ्‌मुला, “परमेश्‍वरसे खाह्रङ् लसी था याङ्‌ला?

तिग जम्‍मान भन्‍दा घ्रेन परमेश्‍वर तसैनोन थेदेन छ्‌याम जम्‍मान तामला ज्ञान बुद्धि मुला?”

१२ च्‍यागो, नाइबा गे लबागदे चुह्रङ्‌बा तमुला,

थेनीगदे सदन ढुक्‍क तसी धन सम्‍पत्ति पोप लमुला।

१३ पाङ्‌नोन तोःमा तिग ङाइ ङाला सेम चोखो थान्‍बा चा खेरो निबा हिन्‍ना?

तिग ङाइ पाप आलना चिबा चा बिथारीन तबा हिन्‍ना?

१४ परमेश्‍वर, ङाइ धिन गिकनोन दुख नाबा मुला,

ङाइ स्‍य्‍हो दाङ्‌सीन सजाय नाबान मुला।

१५ चुदे “ङाइ थेनीगदेसे पाङ्‌बा ह्रङ्‌नोन” पाङ्‌बा हिन्‍सम,

ङाइ ह्राङला सन्‍तानदा धोका पिन्‍बा तसेला मुबा।

१६ चु तामगदे ङाइ घोबारी भङ् लजी,

तर थे ङाला लागिरी ल्‍हानान गाह्रो तजी।

१७ ङा ह्राङ धन्‍छ्‌याबा चोखो ग्‍ला न्‍हङ्‌री वाङ्‌माहेन्‍से जे

नाइबा गे लबा म्‍हिगदेदा तिग तला भिबा ताम घोजी।

१८ पाङ्‌नोन तोःमा ह्राङसे थेनीगदेदा प्‍लाबा ग्‍लागदेरी थान्‍ना,

ह्राङसे थेनीगदेदा नाश तबा ग्‍लारी भ्‍याङ्‌ला।

१९ थेनीगदे तुरून्‍तन नाश तला,

थेनीगदेदा लोङ्‌बा खबा तामसे ल्‍हुला।

२० थेनीगदे स्‍य्‍होरी छोर्मा म्‍हसी निबा म्‍हङ् ह्रङ् लसीन म्‍हसी निमुला,

परमप्रभु, ह्राङ छोर्मा ह्राङसे थेनीगदेदा खेन्‍बा तामदा ह्रङ् लसी हेला लमुला।

२१ थे धुइरी ङाला सेमरी ल्‍हानान दुख तबा मुबा,

ओच्‍छे ङाला सेम ल्‍हानान स्‍हु खबा मुबा,

२२ ङा चुह्रङ्‌बान मूर्खदेन तिगै ताम आघोबा म्‍हि मुबा,

ह्राङला ओन्‍छाङ्‌री ङा जन्‍तु ह्रङ्‌बान मुबा।

२३ तसैनोन ङा सदन ह्राङदेन छ्‌यामनोन मुला,

ह्राङसे ङाला दाहिने यारी चुङ्‌बा मुला।

२४ ह्राङलान सल्‍लाहरी ह्राङसे ङादा थोबा मुला,

ओच्‍छे ङादा लिच्‍छा य्‍हाल य्‍हालरी भोर्ला।

२५ स्‍वर्गरी ङाला ह्राङ बाहेक अर्गु खाल मुला?

ओच्‍छे जम्‍बुलिङरीनोन ङाइ ह्राङदा बाहेक अर्गु तिगै स्‍हे म्‍हाइबा आरे।

२६ ङाला ल्‍हुइदेन सेम कमजोर तखम्‍ला,

तर परमेश्‍वर ङाला शक्ति हिन्‍ना,

ङादा तोःबा चा ह्राङ जे हिन्‍ना।

२७ ह्राङग्‍याम थारेङ् चिबागदे नाश तला,

ह्राङदा धोका पिन्‍बा जम्‍मादान ह्राङसे नाश लला।

२८ तर ङाला लागिरी चा परमेश्‍वरला ङाम्‍री चिम्‍याङ्‌बा ज्‍यबा हिन्‍ना।

परमप्रभु परमेश्‍वरदा ङाइ ङा जोगब तसी चिबा ग्‍ला स्‍होबा मुला,

ङाइ ह्राङला जम्‍मान गेला बारेरी पाङ्‌ला।

य्‍हुल्‍सा जोगब तबाला लागिरी लबा प्रार्थना

आसापला मस्‍किल

७४

परमेश्‍वर, तिग्‍दा ह्राङसे ङन्‍दा सदनना लागिरी ख्‍लाबा?

ह्राङ तिग्‍दा ह्राङला ग्‍युगदेदेन छ्‌याम बोमो खसी मे दोबा?

२ ह्राङसे ल्‍हानान धुइ ङाच्‍छा ह्राङलान लागिरी धम्‍बा म्‍हिदा,

ह्राङसे स्‍य्‍हान्‍दोला घ्‍याबा दोबाग्‍याम फेसी ह्राङला य्‍हुल स्‍होबा म्‍हिदा,

ओच्‍छे तिरेम ह्राङ धन्‍छ्‌याबा सियोन गङ्‌दा ढन्‍गो।

३ नाश तबा चु जम्‍मान स्‍हेगदे मुबा ग्‍लारी ह्राङ तुरून्‍तन फेप्‍खउ,

ओच्‍छे ङन्‍ना शत्रुगदेसे ह्राङ धन्‍छ्‌याबा चोखो ग्‍लारी मुबा जम्‍मान स्‍हेगदे खाह्रङ् लसी नाश लबा मुला स्‍हीगो।

४ ह्राङसे ङन्‍दा स्‍याप्‍बा ग्‍लारी ह्राङला शत्रुगदेसे क्रिङ्‌बा मुला,

थेनीगदेसे थेरी झण्‍डा क्‍याबा मुला।

५ थेनीगदेसे तरीसे दोङगदे थासी घुर्ना लबा

म्‍हिसे ह्रङ्‌बान व्‍यवहार लजी।

६ बुट्टा तेःसी स्‍होबा सिङला जम्‍मान स्‍हेगदे

थेनीगदेसे तरीदेन घनगदेसे छ्‌याकछिक निना लजी।

७ थेनीगदेसे ह्राङ धन्‍छ्‌याबा चोखो ग्‍लारी मे लगब लजी,

ह्राङला मिनरी स्‍होबा चोखो ग्‍लादा थेनीगदेसे अशुद्ध तना लजी।

८ थेनीगदेसे सेम न्‍हङ्‌री चुह्रङ् भिसी पाङ्‌जी, “य्‍हाङसे थेनीगदे जम्‍मादान ब्रेना लला।”

य्‍हुल्‍सा नाङ्‌नोन मुबा परमेश्‍वरला जयजयकार लबा जम्‍मान ग्‍ला थेनीगदेसे ख्राङ्‌जी।

९ ङन्‍से खजिबै उदेकला चिनुगदे म्राङ्‌बा आरे,

खजिबै अगमवक्ता सोबा आरे,

खाइमाधोना चुह्रङ् तला भिसी ङनीगदे न्‍हङ्‌ला खालैदान था आरे।

१० परमेश्‍वर, खाइमाधोना शत्रुगदेसे ह्राङदा खिसी लला?

तिग शत्रुसे सदन ह्राङला मिनना बेइज्‍जत लला?

११ तिग्‍दा ह्राङसे ङन्‍दा ह्रो लबारी ख्‍लाबा?

तिग्‍दा ह्राङ छ्‌या खीसी धन्‍छ्‌याबा?

ह्राङला छ्‌या ब्‍लसी थेनीगदेदा नाश लउ।

१२ तर परमेश्‍वर, ह्राङ ओन्‍माहेन्‍सेन ङाला परमेश्‍वर हिन्‍ना,

जम्‍बुलिङदा थार्ना लबा ह्राङनोन हिन्‍ना।

१३ ह्राङसे ह्राङला शक्तिसे समुद्रदा भो भो तना लजी,

ह्राङसे समुद्रला लोङ्‌बा खबा जन्‍तुगदेला थोबो छ्‌याकछिक निना लजी।

१४ ह्राङसे क्‍युइ न्‍हङ्‌ला लिव्‍यातन भिबा लोङ्‌बा खबा जन्‍तुला थोबो छ्‌याकछिक निना लजी,

थेला स्‍या ह्राङसे ह्रि जन्‍तुगदेदा चबारी पिन्‍जी।

१५ ह्राङसे क्‍युइला मूलगदे थिना लसी स्‍योङ भ्रना लजी,

ह्राङसे सदन भ्‍योङ्‌बा स्‍योङगदे ङार्ना लजी।

१६ धिन ह्राङलान हिन्‍ना, म्‍हुनएनोन ह्राङलान हिन्‍ना।

लनी धिनी ह्राङसेन स्‍होजी।

१७ जम्‍बुलिङला जम्‍मान साँध ह्राङसेन थान्‍बा हिन्‍ना,

छेप्‍पा छाबा धुइदेन खाङ्‌बा धुइ ह्राङसेन स्‍होबा हिन्‍ना।

१८ परमप्रभु, शत्रुसे ह्राङदा खाह्रङ् लसी खिसी लमुला,

ओच्‍छे मूर्ख म्‍हिगदेसे खाह्रङ् लसी ह्राङला मिनना बेइज्‍जत लमुला, थे ढन्‍गो।

१९ ढुकुर ह्रङ्‌बान ह्राङला सोझो म्‍हिला प्राण ह्रि जन्‍तुदा आपिन्‍गो,

दुखरी परब तबा ह्राङला म्‍हिला प्राण सदनना लागिरी आम्‍लेःगो।

२० ह्राङसे ङन्‍देन छ्‌याम लबा कबुलदा ढन्‍गो।

य्‍हुल्‍साला जम्‍मान धोपधोप्‍बा कुनीरी म्‍हि साइबा गे तबा मुला।

२१ स्‍य्‍हान्‍दोग्‍याम दुख याङ्‌बागदे पेःसी आय्‍हार्गै,

दुख याङ्‌बादेन प्राङ्‌बोगदेसे ह्राङला मिन किन्‍सी जयजयकार लगै।

२२ परमेश्‍वर, स्‍हेङ्‌गो, ओच्‍छे ह्राङला गे जोगब लउ,

मूर्ख म्‍हिगदेसे धिन गिक खाह्रङ् लसी ह्राङदा खिसी लमुला थे ढन्‍गो।

२३ ह्राङदा बिरोध लबागदे क्रिङ्‌बादेन

ह्राङला शत्रुगदेसे सदन लबा हल्‍लीखल्‍ली आम्‍लेःगो।

निसाफ लबा परमेश्‍वर

संगीत लोप्‍बा म्‍हिला लागिरी “नाश आतगै” भिबा राग अन्‍छार गोबा आसापला व्‍हाइ

७५

ङन्‍से ह्राङदा धन्‍यवाद पिन्‍ना, परमेश्‍वर, ङन्‍से ह्राङदा धन्‍यवाद पिन्‍ना!

तिग्‍दा भिसम ह्राङ ङन्‍देन छ्‌यामनोन मुला।

ओच्‍छे म्‍हिगदेसे ह्राङसे लबा उदेकला गेला बारेरी पाङ्‌मुला।

२ ह्राङसे सुङ्‌बा मुला,

“ङाइ ठीक धुइ तोगब लसी जिन्‍बा मुला,

खालैला ली आच्‍याना निसाफ लबा ङानोन हिन्‍ना।

३ जम्‍बुलिङदेन थेरी चिबा जम्‍मान म्‍हिगदे य्‍होङय्‍होङ तसैनोन

थेला थामगदे कोङ्‌ना लसी थान्‍बा ङानोन हिन्‍ना। (सेला)

४ घमण्‍ड लबागदेदा ङाइ पाङ्‌ला ‘घमण्‍ड आलउ!’

ओच्‍छे नाइबा गे लबागदेदा ङाइ पाङ्‌ला ‘एनीगदेला फुर्ती आउन्‍गो!

५ एनीगदेसे ल्‍हानान घमण्‍ड लसी फुर्ती आउन्‍गो!

ओच्‍छे खारे ख्‍वाइ च्‍यार्सी ताम आलउ!’”

६ स्‍यारहेन्‍से तसै न्‍हुपहेन्‍से तसै, अथवा तोङ्‌तोङ्‌बा ग्‍लाग्‍याम तसै,

जुन ग्‍लाग्‍याम खासैनोन खालैसेन म्‍हिदा घ्रेन स्‍होबारी आखम।

७ तर परमेश्‍वरसेन निसाफ लमुला,

थेसे गिकदा जजा स्‍होमुला ओच्‍छे अर्गुदा घ्रेन स्‍होमुला।

८ परमप्रभुला छ्‌यारी बोमोला खोरे गिक मुला,

थेरी मसला दोङ्‌बा बोप्‍स्‍या थोन्‍बा अङ्‌गुरला निङ्‌गु मुला।

परमप्रभुसे थे ल्‍हुला, ओच्‍छे छोक्रोएनोन आख्‍लाना

जम्‍बुलिङला नाइबा गे लबा जम्‍मान म्‍हिगदेसे थुङ्‌ला।

९ तर ङाइ चा परमेश्‍वरसे लबा गेला बारेरी सदन पाङ्‌ला,

ङाइ व्‍हाइ गोबान याकूबला परमेश्‍वरला जयजयकार लला।

१० तर परमेश्‍वरसे नाइबा गे लबा म्‍हिला शक्ति नाश लला,

ओच्‍छे थेसे कुल्‍बा अन्‍छार भ्रबा म्‍हिला शक्ति बढब लला।

ढाबा परमेश्‍वर

संगीत- लोप्‍बा म्‍हिला लागिरी तार कार्बा बाजा राप्‍सी गोबा आसापला व्‍हाइ

७६

यहूदारी परमेश्‍वरदा ङोसेबा मुला,

इस्राएलरी थेदा ल्‍हानान मान लबा मुला।

२ थे धन्‍छ्‌याबा ग्‍ला शालेमरी मुला,

थे धन्‍छ्‌याबा ग्‍ला सियोनरी मुला।

३ थेसे थेरी शत्रुगदेला म्‍यादली, ढाल, तरवार

ओच्‍छे थेनीगदेला जम्‍मान हतियारगदे क्‍युइबा मुला। (सेला)

४ ह्राङ शक्तिदेन य्‍हालसे प्‍लिङ्‌बा मुला,

ओच्‍छे शिकारसे प्‍लिङ्‌बा गङ्‌गदे भन्‍दाएनोन ह्राङ ल्‍हानान फ्‍युक्‍पो मुला।

५ खालै म्राङ्‌सी आलोङ्‌बा म्‍हिगदेला जम्‍मान स्‍हे ब्‍यन्‍बा मुला,

दन्‍दे थेनीगदे सिसी म्‍हेर्बा ह्रङ्‌बान तबा मुला।

थेनीगदेला ज्ञान बुद्धिदेन भङ् तिगै गेआखेल्‍बा तबा मुला।

६ याकूबला परमेश्‍वर, ह्राङसे थेनीगदेदा बङ्‌मा

थेनीगदेला तागदेदेन ता क्रेबागदे जम्‍मान ह्रिल्‍सी सिजी।

७ लोङ्‌नोन तोःबा चा ह्राङदेन छ्‌याम जे हिन्‍ना,

ह्राङ बोमो खमा ह्राङला ङाच्‍छा खाल राप्‍खम्‍ला?

८-९ ह्राङसे स्‍वर्गग्‍याम निसाफ थेःना लजी,

ओच्‍छे य्‍हुल्‍सारी दुखरी परब तबा जम्‍मादान निसाफ लसी जोगब लबाला लागिरी ह्राङ रेःजी।

जमाहेन्‍से जम्‍बुलिङ लोङ्‌सी कुटिसी चिजी। (सेला)

१० म्‍हि ह्राङदेन छ्‌याम बोमो खसैनोन थेग्‍याम झन ह्राङला जयजयकार तमुला।

ओच्‍छे जुन जुन म्‍हि ह्राङला बोमोग्‍याम जोगब तबा मुला

थेनीगदेदा चा ह्राङसे ह्राङदेन छ्‌यामनोन गिक स्‍होबा मुला।

११ परमप्रभु एनीगदेला परमेश्‍वरदेन छ्‌याम भाकल लउ, ओच्‍छे थे पूरा लउ,

थेला क्‍युर्सीन चिबागदेसे थेदा भेटी फुल्‍गो,

लोङ्‌नोन तोःबा चा थेदेन छ्‌याम जे हिन्‍ना।

१२ थेसे शासन लबागदेला घमण्‍ड छ्‌याकछिक निना लला।

ओच्‍छे जम्‍बुलिङला ग्‍लेगदे थेदेन छ्‌याम लोङ्‌ला।

दुखला धुइरी आँट पिन्‍बा

संगीत- लोप्‍बा म्‍हि यदूतूनना लागिरी आसापला व्‍हाइ

७७

ह्रो याङ्‌बाला लागिरी ङाइ परमेश्‍वरदेन छ्‌याम बिन्‍ती लजी।

ङाला बिन्‍ती सान्‍गै भिसी ङाइ घ्रेन काइ तेःसी परमेश्‍वरदेन छ्‌याम बिन्‍ती लजी।

२ दुखला धुइरी ङाइ परमप्रभुदा म्‍हाइजी,

म्‍हुन गिक या थीसी प्रार्थना लजी,

तर ङाइ तिगै आँट आयाङ्‌नी।

३ परमेश्‍वर, ङाइ ह्राङदा ढन्‍जी, ओच्‍छे ल्‍हानान दुख ङ्‌हम्‍जी,

ङाइ ह्राङला बारेरी खेन्‍जी, ओच्‍छे ङाला आत्‍मा सिबा तेबान तजी। (सेला)

४ ह्राङसे ङादा म्‍हुन गिकनोन म्‍हेर्बारी आपिन्‍नी।

ङादा ल्‍हानान सुर्दा तबासेलमा ङाइ तिगै ताम पाङ्‌बारीनोन आखम्‍नी।

५ निसी जिन्‍बा धिनगदेला बारेरी ङाइ खेन्‍मुला,

ओच्‍छे ल्‍हानान ङाच्‍छाला दिङगदेदा ढन्‍मुला।

६ म्‍हुनङ् ङाइ ङाला व्‍हाइगदे ढन्‍जी,

ओच्‍छे ङाला आत्‍मासे चुह्रङ् भिसी ङ्‌योइजी।

७ “तिग प्रभुसे य्‍हाङदा सदनना लागिरी ख्‍लाला?

तिग थेसे दोःसी खाइमै वास्‍ता आल?

८ तिग थेसे य्‍हाङदा खाइमै आजिन्‍बा माया लबा ख्‍लाजी?

तिग थेसे लबा कबुलगदे सदनना लागिरी गेआखेल्‍बा तजी?

९ तिग परमेश्‍वरसे दया लबारी ख्‍लाबा मुला?

तिग बोमो खसी वास्‍ता लबान ख्‍लाबा मुला?” (सेला)

१० जमाहेन्‍से ङाइ पाङ्‌जी, “जम्‍मान भन्‍दा घ्रेन परमेश्‍वरला दाहिने छ्‌याला शक्ति तिगै गेआखेल्‍बा तबा मुला,

थेतबासेलमा ङाला सेम ल्‍हानान स्‍हु खबा मुला।”

११ परमप्रभु, ङाइ ह्राङसे लबा गेगदेला बारेरी खेन्‍ना,

ह्राङसे ङाच्‍छा ङाच्‍छाहेन्‍सेन लबा उदेकला गेगदेला बारेरी ढन्‍ना।

१२ ह्राङसे लबा जम्‍मान गेला बारेरी ङाइ खेन्‍ना,

ह्राङसे लबा जम्‍मान शक्तिशाली गेगदेदा ङाइ ढन्‍ना।

१३ परमेश्‍वर, ह्राङला ग्‍याम चोखो मुला,

ह्राङ ह्रङ्‌बा घ्रेन परमेश्‍वर खाल मुला?

१४ ह्राङ उदेकला गे लबा परमेश्‍वर हिन्‍ना,

ओच्‍छे म्‍हिगदेला गुङ्‌री ह्राङसे ह्राङला शक्ति उन्‍बा मुला।

१५ परमेश्‍वर, ह्राङसे ह्राङला छ्‌याला शक्तिसे ह्राङला म्‍हिगदेदा जोगब लजी।

याकूबदेन योसेफला सन्‍तानदा जोगब लजी। (सेला)

१६ परमेश्‍वर, ह्राङदा म्राङ्‌सी जम्‍मान भन्‍दा घ्रेन समुद्रगदे लोङ्‌जी,

ओच्‍छे समुद्रला धिधोनान ल्‍हिग्जी।

१७ खसुग्‍याम नाम ताइजी,

मु ठेङ्‌जी,

ओच्‍छे जम्‍मान ग्‍लारी तिप्‍लीङ् खजी।

१८ लाबालुङ्‌सरी खमा खानङ्‌दामन मु ठेङ्‌बा थेःजी,

ओच्‍छे तिप्‍लीङ् खबासे लमा जम्‍मान ग्‍लारी य्‍हाल य्‍हाल तजी,

ओच्‍छे साङ्‌गुल खसी जम्‍बुलिङनोन ल्‍हिकल्‍हिक तजी।

१९ ह्राङ समुद्रग्‍याम फेप्‍जी।

ओच्‍छे ह्राङ घ्रेन समुद्रला गुङ्‌ग्‍याम भ्रजी।

तसैनोन ह्राङला ज्‍योइगदे आम्राङ्‌नी।

२० मोशादेन हारूनना याग्‍याम ह्राङसे ह्राङला म्‍हिगदेदा

ग्‍युला बथानदा ह्रङ् लसी ग्‍याम उन्‍जी।

परमेश्‍वरसे ह्राङला म्‍हिला लागिरी लबा गे

आसापला मस्‍किल

७८

ङाला म्‍हिगदे, ङाइ लोप्‍बा ताम ङ्‌यान्‍गो!

ङाला सुङग्‍याम थोन्‍बा बचन सेम लसी ङ्‌यान्‍गो!

२ ङाइ उखानग्‍याम पाङ्‌ला,

म्‍हिला ज्ञान बुद्धिसे घोबारी आखम्‍बा ओन्‍माला तामगदे उन्‍ना।

३ थे तामगदे य्‍हाङसे थेःसी था याङ्‌बा मुला,

थे ताम य्‍हाङदा य्‍हाङला आखेम्‍हेमेगदेसे पाङ्‌बा मुला।

४ थे तामगदे य्‍हाङसे य्‍हाङला कोलागदेग्‍याम छुम्‍सी थान्‍बा आरे,

लिच्‍छाला म्‍हिगदेदा थे ताम पाङ्‌ला।

परमप्रभुला शक्तिदेन घ्रेन घ्रेन गेगदे

ओच्‍छे थेसे लबा उदेकला गेगदेला बारेरी पाङ्‌ला।

५ थेसे याकूबला सन्‍तानना लागिरी ठिमगदे स्‍होसी पिन्‍जी,

ओच्‍छे इस्राएलीगदेला लागिरी ठिमगदे स्‍होजी।

चु ताम ह्राङला कोलागदेदा लोप्‍गै भिसी

य्‍हाङला आखेम्‍हेमेगदेदा कुल्‍जी।

६ थेह्रङ् लसीन लिच्‍छाला म्‍हिगदेसे चु ताम था याङ्‌गै,

ओच्‍छे अझै न्‍हबा कोलागदेसेनोन चु ताम था याङ्‌गै।

थेनीगदेसे ह्राङला कोलागदेदा चु ताम पाङ्‌गै।

७ चुह्रङ् लसी थेनीगदेसे परमेश्‍वरथोरी भर लगै,

थेला गेगदे आम्‍लेःगै,

ओच्‍छे थेसे कुल्‍बा तामगदे सदन ङ्‌यान्‍गै।

८ थेनीगदे ह्राङला आखेम्‍हेमेगदे ह्रङ्‌बा बिरोध लबादेन कुल्‍बा ताम आङ्‌यान्‍बागदे आदोगै।

परमेश्‍वरथोरी भर लबा तामरी खाइमै कोङ्‌सी चिआखम्‍बा आखेम्‍हेमेगदे ह्रङ्‌बा आतगै,

ओच्‍छे थेनीगदे परमेश्‍वरदेन छ्‌याम ढुक्‍क तसी चिआखम्‍नी।

९ एफ्राइमला म्‍हिगदे म्‍यादली थोसी तयार तसी चिमुबा,

तर लडाइ तबा धिनरी थेनीगदे फ्‍लिक दोःसी य्‍हार्मुबा।

१० थेनीगदे परमेश्‍वरसे लबा कबुल अन्‍छार आभ्रनी।

ओच्‍छे थेला ठिम अन्‍छार भ्रबारी आङ्‌यान्‍नी।

११ थेनीगदेसे थेसे लबा उदेकला गेगदे म्‍लेःजी।

थेसे उन्‍बा उदेकला गेगदे थेनीगदेसे म्‍लेःजी।

१२ थेनीगदेला आखेम्‍हेमेला ओन्‍छाङ्‌री

परमेश्‍वरसे मिश्र य्‍हुल्‍सादेन सोअनना चेरी उदेकला गेगदे लजी।

१३ परमेश्‍वरसे समुद्रदा फ्‍याक न्‍ही लजी,

थेसे क्‍युइदा पर्खाल ह्रङ्‌बान स्‍होजी।

ओच्‍छे थे समुद्रला गुङ्‌ग्‍याम थेनीगदेदा क्‍याम्‍सङ् भोर्जी।

१४ थेसे धिनीरी थेनीगदेदा खसुसे

ओच्‍छे म्‍हुनङ् मेला य्‍हालसे ग्‍याम उन्‍जी।

१५ थेसे तोङ्‌तोङ्‌बा ग्‍लारी पहरादा फ्‍याक न्‍ही तना लजी,

ओच्‍छे नुप्‍बा ग्‍लाहेन्‍से थेनीगदेदा थुङ्‌बारी ल्‍हानान क्‍युइ पिन्‍जी।

१६ थेसे पहराग्‍याम स्‍योङ गिक तेःजी,

ओच्‍छे स्‍योङ ह्रङ् लसीन क्‍युइ बगब तना लजी।

१७ तर अझै थेनीगदेसे तोङ्‌तोङ्‌बा ग्‍लारी जम्‍मान भन्‍दा घ्रेन परमेश्‍वरला बिरोध लजी।

ओच्‍छे थेनीगदेसे थेला बिरोधरी पाप लबाला लबान लजी।

१८ थेनीगदेसे ह्राङला सेमसे म्‍हन्‍बा अन्‍छार चबा स्‍हे ह्रीसी

थेनीगदेसे सेसी घोसीन परमेश्‍वरला सेम च्‍याजी।

१९ थेनीगदेसे परमेश्‍वरला बिरोध लबान चुह्रङ् भिसी पाङ्‌जी,

“तिग परमेश्‍वरसे तोङ्‌तोङ्‌बा ग्‍लारी चबा स्‍हे पिन्‍खम्‍ला?

२० थेसे पहरादा छेक्‍जी,

हिन्‍ना, थेग्‍याम ल्‍हानान क्‍युइ थोन्‍जी,

तर तिग थेसे य्‍हाङदा चबा स्‍हेएनोन पिन्‍खम्‍ला?

तिग थेसे ह्राङला म्‍हिगदेला लागिरी स्‍या पिन्‍खम्‍ला?”

२१ थेनीगदेला ताम थेःसी परमप्रभुदा ल्‍हानान बोमो रेःजी,

ओच्‍छे परमप्रभु याकूबला बिरोधरी बोमोसे मे दोजी,

ओच्‍छे इस्राएलला बिरोधरी परमप्रभुला बोमोला मे लुङ्‌जी।

२२ तिग्‍दा भिसम थेनीगदेसे परमेश्‍वरथोरी विश्‍वास आलनी,

ओच्‍छे परमेश्‍वरसे पिन्‍बा थार्बारीनोन भर आलनी।

२३ तसैनोन थेसे मुदा कुल्‍जी,

ओच्‍छे स्‍वर्गला म्रापगदे ठोङ्‌सी पिन्‍जी।

२४ चबारी म्‍हिगदेला लागिरी थेसे मन्‍न पुइखजी,

थेसे थेनीगदेदा स्‍वर्गला अन्‍न पिन्‍जी।

२५ चुह्रङ् लसी म्‍हिगदेसे स्‍वर्गदूतगदेसे चबा गेङ चजी।

परमेश्‍वरसे थेनीगदेदा तोःदेधोना चबा स्‍हे पिन्‍जी।

२६ थेसे मुरी स्‍यारपट्टिग्‍याम लाबा चलब लजी,

ओच्‍छे थेसे ह्राङलान शक्तिसे लोपट्टिग्‍यामसेनोन लाबा पुइखजी।

२७ थेसे ह्राङला म्‍हिगदेला लागिरी धुलु तेनोन स्‍या पुइखजी,

समुद्रला कुनीला बालुवा तेनोन चरागदे पुइखजी।

२८ थेसे थे चरागदेदा थेनीगदे चिबा ग्‍लारी

थेनीगदेला पालला क्‍यारक्‍युर खपुङ्‌जी।

२९ म्‍हिगदेसे थे चजी, ओच्‍छे थेनीगदे म्रेन्‍जी,

तिग्‍दा भिसम परमेश्‍वरसे थेनीगदेदा थेनीगदेसेन म्‍हन्‍बा अन्‍छार पिन्‍बा मुबा।

३० तर अझै थेनीगदे म्रेन्‍बा आरेमुबा,

थेनीगदेसे अझै चबाला चबान मुबा।

३१ तर परमेश्‍वर थेनीगदेदेन छ्‌याम बोमो खजी।

ओच्‍छे परमेश्‍वरसे थेनीगदेला जम्‍मान भन्‍दा भङ्‌बा म्‍हिगदेदा साइजी,

इस्राएलला जम्‍मान भन्‍दा ज्‍यबा भ्‍योनगदेदा साइजी।

३२ थे जम्‍मान म्राङ्‌सीनोन म्‍हिगदेसे पाप लसीन चिजी,

परमेश्‍वरसे लबा उदेकला गेगदे म्राङ्‌सीनोन थेनीगदेसे परमेश्‍वरथोरी भर आलनी।

३३ थेतबासेलमा परमेश्‍वरसे थेनीगदेला धिनगदेदा गेआखेल्‍बा स्‍होजी,

ओच्‍छे थेनीगदे लोङ्‌बाला न्‍हङ्‌रीन नाश तजी।

३४ परमेश्‍वरसे थेनीगदेदा साइबा धुइरी थेनीगदे न्‍हङ्‌ला बाँकी मुबागदेसे परमेश्‍वरदा म्‍हाइजी।

थेनीगदे ह्राङ ह्राङला पाप ख्‍लासी परमेश्‍वरपट्टि दोःसी सेमहेन्‍सेन प्रार्थना लमुबा।

३५ “परमेश्‍वर य्‍हाङदा जोगब लबा पहरा हिन्‍ना,

ओच्‍छे जम्‍मान भन्‍दा घ्रेन परमेश्‍वरसे य्‍हाङदा ह्रो लबा चिम” भिबा ताम थेनीगदेसे था याङ्‌जी।

३६ तर थेनीगदेसे परमेश्‍वरदा सुङ्‌से जे ठीक्‍क लमुबा,

ओच्‍छे थेनीगदेसे समेहेन्‍से चा फट्टा ताम पाङ्‌मुबा।

३७ थेनीगदेसे परमेश्‍वरथोरी भर आलमुबा,

परमेश्‍वरदेन छ्‌याम लबा कबुल अन्‍छार थेनीगदे आभ्रनी।

३८ तर परमेश्‍वरसे ह्राङला म्‍हिगदेदा दया लजी,

परमेश्‍वरसे थेनीगदेला पाप माफ लजी

ओच्‍छे थेनीगदेदा नाश आलनी।

परमेश्‍वरसे थेनीगदेदा ल्‍हानान रेम नाजी।

३९ थेनीगदे चा ल्‍हुइ जे हिन्‍ना,

थेनीगदे सा ह्रङ् लसी थोन्‍मुला ओच्‍छे दोःसी खाइमै आखमुला भिसी परमेश्‍वरसे म्‍हन्‍जी।

४० थेनीगदेसे तोङ्‌तोङ्‌बा ग्‍लारी ल्‍हानान रेम परमेश्‍वरला बिरोध लजी,

ओच्‍छे ल्‍हानान रेम परमेश्‍वरदा दुख तना लजी।

४१ थेनीगदेसे घरीघरी परमेश्‍वरला सेम च्‍याजी,

ओच्‍छे इस्राएलला परमेश्‍वरदा बोमो खना लजी।

४२ थेनीगदेसे परमेश्‍वरला घ्रेन शक्तिदा

ओच्‍छे थेनीगदेसे ह्राङला शत्रुगदेग्‍याम परमेश्‍वरसे जोगब लबा धिनदा म्‍लेःजी।

४३ थे धिनरी मिश्र य्‍हुल्‍सारी परमेश्‍वरसे ह्राङला चिनु उन्‍बा मुबा,

ओच्‍छे सोअनना चेरी उदेकला गेगदे लबा मुबा।

४४ परमेश्‍वरसे मिश्र य्‍हुल्‍साला स्‍योङगदेला क्‍युइ का दोना लजी,

मिश्र य्‍हुल्‍साला म्‍हिगदेसे क्‍युइ थुङ्आम्‍याङ्‌नी।

४५ परमेश्‍वरसे मिश्र य्‍हुल्‍साला म्‍हिगदेदा दुख पिन्‍बाला लागिरी नाफ्राङ्‌गदे पुइखजी,

ओच्‍छे थेनीगदेला य्‍हुल्‍सा न्‍होङ्‌ना लबारी भाल्‍बागदेदा पुइखजी।

४६ परमेश्‍वरसे थेनीगदेला जम्‍मान बालीनाली चबाला लागिरी

ओच्‍छे भु वारी नाश लबाला लागिरी तिरीगदे पुइखजी।

४७ परमेश्‍वरसे थेनीगदेला अङ्‌गुरला दोङगदेदा सेर्बासे नाश लजी,

ओच्‍छे अञ्‍जीरला दोङगदेदा बमासे नाश लजी।

४८ परमेश्‍वरसे थेनीगदेला म्‍हेमुइगदेदा सेर्बासे साइजी,

ओच्‍छे थेनीगदेला राग्‍युगदेदा चट्‌याङ्‌से साइजी।

४९ परमेश्‍वरसे ह्राङला लोङ्‌बा खबा बोमोला झोकरी

थेनीगदेला गुङ्‌री नाश लबा दूतगदे पुइसी ल्‍हानान दुख तना लजी।

५० परमेश्‍वरसे थेनीगदेदा आनानी,

ओच्‍छे थेनीगदेला ज्‍यानएनोन जोगब आलनी,

तर थेनीगदेथोरी देशान पुइखसी थेनीगदेदा साइजी।

५१ परमेश्‍वरसे मिश्रीगदेला जम्‍मान थेबा झागदेदा साइजी।

हामला† म्‍हेमे न्‍हङ्‌ला थेबा झागदेदा साइजी।

५२ तर गोठालोसे ह्रङ् लसी परमेश्‍वरसे ह्राङला म्‍हिगदेदा मिश्र य्‍हुल्‍साग्‍याम तेःसी भजी,

ओच्‍छे परमेश्‍वरसे तोङ्‌तोङ्‌बा ग्‍लारी थेनीगदेदा ग्‍याम उन्‍जी।

५३ परमेश्‍वरसे थेनीगदेदा ज्‍यना लसी थोजी,

थेतबासेलमा थेनीगदे आलोङ्‌नी

तर थेनीगदेला शत्रुगदेथोरी चा समुद्र बगब तसी खजी।

५४ चुह्रङ् लसी परमेश्‍वरसे थेनीगदेदा ह्राङला चोखो ग्‍लारी भजी,

थे गङ्‌नोन गङ् मुबा य्‍हुल्‍सा परमेश्‍वरसे ह्राङला शक्तिग्‍याम ढाबा मुबा।

५५ परमेश्‍वरसे ह्राङला म्‍हिगदेला ओन्‍छाङ्‌रीन थे ग्‍लाला म्‍हिगदेदा ताप्‍जी,

इस्राएलीगदेलान आखेम्‍हेमेला सम्‍पत्ति ह्रङ् लसी परमेश्‍वरसे थेनीगदेला भु वारी इस्राएलीगदेदा भो लसी पिन्‍जी,

ओच्‍छे थेनीगदेला दिमगदे ह्राङला म्‍हिगदेदा पिन्‍जी।

५६ तर थेनीगदेसे परमेश्‍वरला सेम च्‍याजी,

ओच्‍छे जम्‍मान भन्‍दा घ्रेन परमेश्‍वरला बिरोध लजी,

थेनीगदेसे परमेश्‍वरसे कुल्‍बा ताम आङ्‌यान्‍नी।

५७ तर थेनीगदे ह्राङला आखेम्‍हेमे ह्रङ्‌नोन परमेश्‍वरला बिरोध लबादेन विश्‍वास लआखम्‍बा म्‍हि दोजी,

थेनीगदे चा भर आरेबा न्‍होङ्‌बा म्‍यादली ह्रङ्‌बान तजी।

५८ थेनीगदेसे गङ् गङ्‌री अर्गु ला लुगदेदा तेन्‍बा ग्‍लागदे स्‍होसी परमेश्‍वरदा बोमो खना लजी,

ओच्‍छे थेनीगदे ह्राङसेन स्‍होबा मूर्तिगदेग्‍याम परमेश्‍वरदा ल्‍हानान डाह तना लजी।

५९ चु म्राङ्‌सी परमेश्‍वरदा ल्‍हानान बोमो रेःजी,

ओच्‍छे परमेश्‍वरसे इस्राएलीगदेदा पूरन ख्‍लाजी।

६० परमेश्‍वरसे ह्राङ धन्‍छ्‌याबा सिलो भिबा ग्‍लारी मुबा पालदा ख्‍लाजी,

थे पाल परमेश्‍वरसे म्‍हिगदेला गुङ्‌री थान्‍बा मुबा।

६१ परमेश्‍वरसे ह्राङला शक्तिला सन्‍दोस शत्रुगदेला यारी पिन्‍जी,

थे सन्‍दोस चा परमेश्‍वरला घ्रेन शक्ति उन्‍बा चिनु मुबा।

६२ परमेश्‍वर ह्राङलान म्‍हिगदेदेन छ्‌याम बोमो खजी,

ओच्‍छे शत्रुगदेग्‍याम थेनीगदेदा नाश लजी।

६३ भ्‍योनगदेदा मेसे नाश लजी,

ओच्‍छे म्रिङकोलागदेसे ब्‍याह लबारी खालै ह्रेम्‍बोकोला आयाङ्‌नी।

६४ परमेश्‍वरला मन्‍दिररी पूजा लबा म्‍हिगदेदा तरवारसे ताम्‍सी साइजी,

ओच्‍छे ह्रेम्‍बो सिबा म्रिङ्‌म्‍हेमेगदेसे ह्राङ ह्राङला ह्रेम्‍बोला लागिरी ढुक्‍क तसी क्राबा क्रिङ्‌बाएनोन लआम्‍याङ्‌नी।

६५ जमाहेन्‍से म्‍हेर्बाग्‍याम छोर्बा ह्रङ् लसी परमप्रभु छोर्जी,

ओच्‍छे ङ्‌य्‍होइबा स्‍हेसे ङ्‌य्‍होइबा म्‍हि ह्रङ् लसी रेःजी।

६६ परमेश्‍वरसे ह्राङला शत्रुगदेदा छरपष्‍ट तना लजी,

थेसे थेनीगदेदा सदनना लागिरी पेःना लजी।

६७ तर थेसे योसेफला सन्‍तानदा ख्‍लाजी,

ओच्‍छे एफ्राइमला वंशदाएनोन आधम्‍नी।

६८ थेनीगदेला साटोरी परमेश्‍वरसे यहूदाला वंशदेन सियोन गङ्‌दा धम्‍जी,

सियोन गङ्‌दा परमेश्‍वरसे ल्‍हानान माया लमुला।

६९ थे ग्‍लारी परमेश्‍वरसे स्‍वर्गरी मुबा दिम ह्रङ्‌नोन ह्राङ धन्‍छ्‌याबा चोखो ग्‍ला स्‍होजी,

थे मन्‍दिरदा जम्‍बुलिङ ह्रङ्‌बान बलियो जगथोरी सदनना लागिरी जोगब लसी थान्‍जी।

७० परमेश्‍वरसे ह्राङला गे लबा दाऊददा धम्‍जी,

थेदा ग्‍युगदे छबा ग्‍लाग्‍याम धम्‍जी।

७१ ग्‍युगदे छबा गेग्‍याम तेःसी

परमेश्‍वरसे दाऊददा याकूबला सन्‍तानदेन

ह्राङला म्‍हि इस्राएलीगदेला गोठालो स्‍होजी।

७२ दाऊदसे ह्राङला लागिरी तिगै वास्‍ता आलना थेनीगदेदा ज्‍यना लसी वास्‍ता लजी,

ओच्‍छे थेनीगदेथोरी ज्‍यना लसी शासन लजी।

† 

७८:५१ हाम चा नोआला झा मिश्रीगदेला आखेम्‍हेमे हिन्‍ना, ठुङ् १०:६ पदरी स्‍हीगो।

य्‍हुल्‍साला लागिरी प्रार्थना

आसापला व्‍हाइ

७९

परमेश्‍वर, य्‍हुल य्‍हुल्‍ला म्‍हिगदे ह्राङला य्‍हुल्‍सादेन छ्‌याम लडाइ लबारी खबा मुला।

थेनीगदेसे ह्राङला चोखो मन्‍दिरदा नाइबा तना लबा मुला।

थेनीगदेसे यरूशलेमदा नाश लबा मुला।

२ ह्राङला गे लबा म्‍हिगदेला लाश गिद्धगदेदा चबारी पिन्‍बा मुला,

ओच्‍छे ह्राङला म्‍हिगदेला लाश ह्रि जन्‍तुगदेदा चबारी पिन्‍बा मुला।

३ थेनीगदेसे ह्राङला म्‍हिगदेला का क्‍युइ ह्रङ् लसी बगब लजी,

यरूशलेम शहर नाङ्‌नोन क्‍युइ ह्रङ् लसी का बगब तजी,

सिबा म्‍हिगदे ल्‍हुबाला लागिरी खालैनोन आतनी।

४ क्‍यरक्‍युर य्‍हुल्‍साला म्‍हिगदेसे ङन्‍ना बेइज्‍जत लबा मुला,

थेनीगदेसे ङन्‍दा खिसी लबान नेमुला।

५ परमप्रभु, खाइमाधोना? तिग ह्राङ ङन्‍देन छ्‌याम सदन बोमो खबा?

खाइमाधोना ह्राङ बोमोला झोकरी मे ह्रङ्‌बान दोबा?

६ जुन जुन य्‍हुल्‍ला म्‍हिगदेसे ह्राङदा आतेन्‍मुला,

जुन जुन य्‍हुल्‍सागदेसे ह्राङदेन छ्‌याम बिन्‍ती आल मुला,

थेनीगदेथोरी ह्राङला बोमो ल्‍हूगो।

७ तिग्‍दा भिसम थेनीगदेसे ह्राङला म्‍हिगदेदा साइबा मुला,

ओच्‍छे ह्राङला य्‍हुल्‍सादा नाश लबा मुला।

८ ङन्‍ना आखेम्‍हेमेला पापसे लमा ङन्‍दा सजाय आपिन्‍गो,

ङन्‍दा दयामाया लउ,

तिग्‍दा भिसम ङन्‍ना जम्‍मान आश म्‍हसी जिन्‍बा मुला।

९ ङन्‍दा थार्बा पिन्‍बा परमेश्‍वर, ङन्‍दा ह्रो लउ,

ह्राङला मिनरी घ्रेन शक्ति मुबासे लमा ङन्‍दा ह्रो लउ।

ह्राङला मिन जम्‍मादान था मुबासे लमा ङन्‍दा जोगब लउ,

ओच्‍छे ङन्‍ना पाप माफ लउ!

१० य्‍हुल्‍सा य्‍हुल्‍साला म्‍हिगदेसे “एनीगदेला परमेश्‍वर खाइ?” भिसी

तिग्‍दा ङन्‍दा खिसी लपुङ्‌बा?

ह्राङला म्‍हिगदेला का बगब तना लबासे लमा

ङन्‍ना ङाच्‍छापट्टिन थे य्‍हुल्‍सागदेदा ह्राङसे सजाय पिन्‍बा ताम य्‍हुल य्‍हुल्‍ला म्‍हिगदेसे था याङ्‌गै।

११ ह्राङसे झ्‍याल्‍खानरी मुबागदेला दुखला काइ सान्‍गो,

सिबाला सजाय याङ्‌बागदेदा

ह्राङला छ्‌याला शक्तिसे जोगब लउ।

१२ परमप्रभु, थेनीगदेसे ह्राङला बेइज्‍जत लबा मुला,

थेला लागिरी थे य्‍हुल्‍सागदेदा सात गुणा सजाय पिन्‍गो।

१३ जमाहेन्‍से ङनी ह्राङला म्‍हिगदे, ह्राङला बथानना ग्‍युगदेसे

सदन ह्राङला जयजयकार लला,

ङन्‍से पुस्‍ता पुस्‍ताधोना ह्राङला जयजयकार लला।

य्‍हुल्‍सादा दोःसी स्‍होबाला लागिरी लबा प्राथर्ना

संगीत- लोप्‍बा म्‍हिला लागिरी “कबुलला लिली म्‍हेन्‍दो” ला राग अन्‍छार गोबा आसापला व्‍हाइ

८०

इस्राएलला गोठालो, ङन्‍ना ताम सान्‍गो,

ह्राङसे योसेफदा ग्‍युदा ह्रङ् लसी ग्‍याम उन्‍बा मुला।

ह्राङ चा करूबगदेला गुङ्‌री ठिरी धन्‍छ्‌याबा मुला,

ह्राङला य्‍हाल य्‍हाल्‍बा स्‍य्‍हाल उन्‍गो।

२ एफ्राइम, बेन्‍यामीनदेन मनश्‍शेला वंशदा ह्राङला शक्ति उन्‍गो,

ओच्‍छे ह्राङ ङन्‍दा जोगब लबारी फेप्‍खउ!

३ परमेश्‍वर, ङन्‍दा ङाच्‍छाला ह्रङ्‌बान ह्राङदा सेम निबा म्‍हि स्‍होसी पिन्‍गो,

ङन्‍दा ह्राङला दयाग्‍याम स्‍हीगो, ओच्‍छे ङनी सोला।

४ परमप्रभु, जम्‍मान भन्‍दा शक्तिशाली परमेश्‍वर,

अझै ह्राङ खाइमाधोना बोमो खसी ह्राङला म्‍हिगदेला प्रार्थना आसान्‍ना धन्‍छ्‌याबा?

५ ह्राङसे दुखदा ङन्‍ना चबा स्‍हे स्‍होबा मुला,

ओच्‍छे मिख्‍लीदा थुङ्‌बा स्‍हे स्‍होबा मुला।

६ ह्राङसे ङन्‍ना क्‍यरक्‍युर मुबा य्‍हुल्‍साला म्‍हिगदेदा ङन्‍ना शत्रु दोना लबा मुला,

शत्रुगदेसे ङन्‍ना बेइज्‍जत लबा मुला।

७ जम्‍मान भन्‍दा घ्रेन परमेश्‍वर, ङन्‍दा ङाच्‍छाला ह्रङ्‌बान ह्राङदा सेम निबा म्‍हि स्‍होसी पिन्‍गो,

ङन्‍दा ह्राङला दयाग्‍याम स्‍हीगो, ओच्‍छे ङनी सोला।

८ ह्राङसे मिश्र य्‍हुल्‍साग्‍याम अङ्‌गुरला दोङ गिक भजी,

ह्राङसे अर्गु य्‍हुल्‍ला म्‍हिगदेदा ताप्‍सी थेनीगदेला य्‍हुल्‍सारी थे अङ्‌गुरला दोङ सूजी।

९ ह्राङसे थे अङ्‌गुरला दोङ ल्‍हेसी निगै भिसी थे वारीदा ज्‍यबा स्‍होजी,

थे अङ्‌गुर दोङला टा नुप्‍ना निजी ओच्‍छे य्‍हुल्‍सा नाङ्‌नोन तजी।

१० थेला क्रिपसे जम्‍मान गङ्‌गदे घप्‍जी,

ओच्‍छे थेला हाँगागदेसे घ्रेन घ्रेन स्‍युक्‍पाला दोङगदेदा घप्‍जी।

११ थेला हाँगागदे समुन्द्रधोनान दोजी,

ओच्‍छे थेला दोरगदे चा यूफ्रेटिस स्‍योङधोनान दोजी।

१२ तिग्‍दा ह्राङसे थेला क्‍युरनोन लबा गारा भोबा?

दाहेन्‍से थेग्‍याम निबा खालदम्‍मासेन अङ्‌गुर य्‍हो लखम्‍ला।

१३ थेदा ह्रि ढ्‌वागदेसे नाश लला,

ओच्‍छे ह्रि जन्‍तुगदेसे चला।

१४ जम्‍मान भन्‍दा घ्रेन परमेश्‍वर, ङनीगदे मुबा ग्‍लारी दोःसी फेप्‍खउ।

स्‍वर्गग्‍याम मार स्‍हीगो,

ओच्‍छे चु अङ्‌गुर दोङदा जोगब लउ।

१५ फेप्‍खउ, ओच्‍छे ह्राङसे सूबा अङ्‌गुर दोङदा सयार लउ,

कलिलो थे दोङदा ह्राङसे बलियो स्‍होसी बढब तना लबा मुबा।

१६ ङन्‍ना शत्रुगदेसे थे अङ्‌गुरला दोङदा थासी मेरी ख्राङ्‌बा मुला,

बोमोला झोकरी ह्राङसे थेनीगदेदा स्‍हीगो ओच्‍छे नाश लउ।

१७ ह्राङसे धम्‍बा ह्राङला म्‍हिगदेदा जोगब लउ,

थे य्‍हुल्‍दा ह्राङसे ल्‍हानान बलियो स्‍होबा मुबा।

१८ दाहेन्‍से ङनी ह्राङग्‍याम खाइमै थारेङ् तसी आनी,

ङन्‍दा छार जुनी पिन्‍गो,

ङन्‍से ह्राङला जयजयकार लला।

१९ जम्‍मान भन्‍दा घ्रेन परमेश्‍वर,

ङन्‍दा ङाच्‍छाला ह्रङ्‌बान ह्राङदा सेम निबा म्‍हि स्‍होसी पिन्‍गो,

ङन्‍दा ह्राङला दयाग्‍याम स्‍हीगो, ओच्‍छे ङनी सोला।

चाडला व्‍हाइ

संगीत- लोप्‍बा म्‍हिला लागिरी गित्तित राग अन्‍छार गोबा आसापला व्‍हाइ

८१

परमेश्‍वला लागिरी ताङ्‌सी ताङ्‌सी व्‍हाइ गोउ!

थे य्‍हाङला शक्ति हिन्‍ना,

घ्रेन काइ तेःसी याकूबला परमेश्‍वरला जयजयकार लउ!

२ व्‍हाइ गोउ, खैँजडी राप्‍गो!

ओच्‍छे ज्‍यना लसी ङ्‌याबा वीणादेन छ्‌याम छ्‌यामनोन सारङ्‌गीएनोन ह्रप्‍गो!

३ ङ्‌य्‍हादेन औंसीला धिनरी

ओच्‍छे य्‍हाङला घ्रेन चाडला धिनरी बिगुल ह्रप्‍गो!

४ चु इस्राएलीगदेसे ङ्‌यान्‍तोःबा ठिम हिन्‍ना,

चु याकूबला परमेश्‍वरसे कुल्‍बा ठिम हिन्‍ना।

५ परमेश्‍वर मिश्र य्‍हुल्‍साला बिरोधरी रेःबा धुइरी

योसेफला लागिरी परमेश्‍वसे चु तामदा ठिम गिक ह्रङ्‌बान स्‍होबा मुबा,

ङाइ थे धुइरी ङोआसेबा काइरी चुह्रङ् भिसी पाङ्‌बा थेःजी,

६ “ङाइ एनीगदेला बमला धोइ तेःसी पिन्‍जी,

ओच्‍छे एनीगदेला याग्‍याम ल्‍हिबा डालोएनोन तेःजी।

७ दुखरी मुबा धुइरी एनीगदेसे ङादेन छ्‌याम बिन्‍ती लबासे लमा ङाइ एनीगदेदा जोगब लजी।

लाबालुङ्‌सरग्‍याम ङाइ एनीगदेदा जोहाब पिन्‍जी,

ओच्‍छे मेरीबा भिबा ग्‍लारी प्‍योबा क्‍युइला ङामग्‍याम ङाइ एनीगदेला सेम च्‍याजी। (सेला)

८ ङाला म्‍हिगदे च्‍यागो, एनीगदेसे ङाला ताम ङ्‌यान्‍गो,

इस्राएलला म्‍हिगदे, एनीगदेसे ङाला ताम ङ्‌यान्‍गै भिबा ङाला सेम मुला।

९ एनीगदेला गुङ्‌री अर्गु ला लु आथान्‍गो,

एनीगदेसे अर्गु ला लुदा खाइमै आतेन्‍गो!

१० ङा एनीगदेला परमप्रभु परमेश्‍वर हिन्‍ना,

ङाइ एनीगदेदा मिश्र य्‍हुल्‍साग्‍याम तेःसी भजी।

एनीगदेसे सुङ् आँ लउ, ङाइ एनीगदेदा ख्‍वाला।

११ “तर ङाला म्‍हिगदेसे ङाइ पाङ्‌बा ताम आङ्‌यान्‍नी,

इस्राएल ङाला तहरी चिबारी आङ्‌यान्‍नी।

१२ थेतबासेलमा ङाइ थेनीगदेदा थेनीगदेलान कोङ्‌बा सेम अन्‍छार भ्रपुङ्‌जी,

ओच्‍छे थेनीगदेदा जे लाइ म्‍हन्‍बा थेनोन लपुङ्‌जी।

१३ ङाला म्‍हिगदेसे ङाला काइ थेःबा हिन्‍सम,

ङाइ उन्‍बा ग्‍यामरी इस्राएल भ्रबा हिन्‍सम,

१४ ङाइ थेनीगदेला शत्रुगदेदा योनान ब्रेना लसेला मुबा,

ओच्‍छे ङाइ थेनीगदेला शत्रुगदेला बिरोधरी ङाला या थीसेला मुबा।

१५ परमप्रभुदा हेला लबागदेसे लोङ्‌सी परमप्रभुदा फ्‍या लसेला मुबा,

ओच्‍छे थेनीगदेसे सदन सजाय याङ्‌सेला मुबा।

१६ तर एनीगदेदा चा जम्‍मान भन्‍दा ज्‍यबा ग्‍व ख्‍वासेला मुबा,

ओच्‍छे ह्रि सिङ्‌सुरला खुदुसे म्रेन्‍ना लसेला मुबा।”

शासन लबा जम्‍मान भन्‍दा घ्रेन परमेश्‍वर

आसापला व्‍हाइ

८२

परमेश्‍वर स्‍वर्गला सभारी धन्‍छ्‌यामुला,

ओच्‍छे “लागदेला”† निसाफ लमुला।

२ “खाइमाधोना एनीगदे ठीक निसाफ आलबा म्‍हिगदेला लिच्‍छा भ्रबा,

ओच्‍छे खाइमाधोना नाइबा गे लबा म्‍हिगदेला लागिरी ना ताबा। (सेला)

३ कमजोरदेन टुहुरागदेसे याङ्‌तोःबा हकला बारेरी ताम पाङ्‌गो!

प्राङ्‌बोदेन स्‍य्‍हान्‍दो म्‍हिग्‍याम दुख याङ्‌बा म्‍हिगदेला ठीक निसाफ लउ!

४ कमजोरदेन प्राङ्‌बोगदेदा जोगब लउ!

थेनीगदेदा नाइबा गे लबा म्‍हिगदेला याग्‍याम फेगो!

५ “थेनीगदे आघोबादेन बुद्धि आरेबा म्‍हि दोबा मुला,

थेनीगदे धोपधोपरी क्‍यारमार कोर्सी भ्रमुला,

जम्‍बुलिङग्‍यामनोन ठीक निसाफ म्‍हसी जिन्‍बा मुला।

६ ङाइ चुह्रङ् भिसी पाङ्‌जी, ‘एनीगदे लागदे हिन्‍ना,

एनीगदे जम्‍मान भन्‍दा घ्रेन परमेश्‍वरला झागदे हिन्‍ना।’

७ तसैनोन एनीगदे म्‍हिगदे ह्रङ् लसीन सिला,

ओच्‍छे एनीगदे स्‍य्‍हान्‍दो शासन लबा म्‍हिगदे ह्रङ् लसीन म्‍हसी निला।”

८ परमेश्‍वर ह्राङ फेप्‍खउ, ओच्‍छे जम्‍बुलिङरी शासन लउ,

तिग्‍दा भिसम जम्‍मान म्‍हिगदे ह्राङलान हिन्‍ना।

† 

८२:१ लागदे चु ग्‍लारी लागदे भिबा चा स्‍वर्गदूतगदे हिन्‍ना।

इस्राएलसे ह्राङला शत्रुगदे ब्रेगै भिसी लबा प्रार्थना

आसापला व्‍हाइ

८३

परमेश्‍वर, ह्राङ तिगै आसुङ्‌ना धन्‍आछ्‌यागो,

परमेश्‍वर, तिगै आलना कुटिसी धन्‍आछ्‌यागो!

२ स्‍य्‍हीगो, ह्राङला शत्रुगदेसे ल्‍हानान हल्‍लीखल्‍ली लबा मुला,

ह्राङदा हेला लबागदेसे बिरोध लबा मुला।

३ थेनीगदेसे ह्राङला म्‍हिगदेला बिरोध लसी जाल लमुला,

ह्राङसे जोगब लसी थान्‍बागदेला बिरोधरी थेनीगदेसे ह्राङ ह्राङ न्‍हङ्‌री सल्‍लाह लबा मुला।

४ थेनीगदेसे चुह्रङ् भिसी पाङ्‌मुला, “खउ, य्‍हाङ थेनीगदेला य्‍हुल्‍सा नाश लाइ,

जमाहेन्‍से इस्राएलदा जम्‍मासेन सदनना लागिरी म्‍लेःला।”

५ थेनीगदे सेम गिकलान तसी जाल लमुला,

ह्राङदा बिरोध लबारी थेनीगदे ह्राङ ह्राङ न्‍हङ्‌री ढिक्‍मुला।

६ एदोमला म्‍हिगदेदेन इश्‍माएलीगदे,

मोआबला म्‍हिगदेदेन हग्रीगदे,

७ गबाली, अम्‍मोनी, अमालेकी,

पलिश्‍तीदेन टुरोसला म्‍हिगदे सेम गिक तसी रेःबा मुला।

८ अश्‍शूरला म्‍हिगदेएनोन थेनीगदेदेन छ्‌याम ढिक्‍जी,

ओच्‍छे थेनीगदेसे लोतला सन्‍तानगदेदा ह्रो लजी। (सेला)

९ मिद्यानना म्‍हिगदेदा लबा ह्रङ्‌नोन

कीशोन स्‍योङरी सीसरादेन याबीनदा लबा ह्रङ्‌नोन

थेनीगदेदाएनोन लउ।

१० ह्राङसे थेनीगदेदा एन्‍दोर भिबा ग्‍लारी ब्रेना लजी,

ओच्‍छे थेनीगदेला लाश थेरीन नाइसी निजी।

११ ह्राङसे ओरेब, जएबदेन छ्‌याम खाह्रङ्‌बा व्‍यवहार लमुबा,

थेनीगदेला नेतागदेदाएनोन थेह्रङ्‌नोन लउ।

ओच्‍छे जेबहदेन सल्‍मुन्‍नादा खाह्रङ् लसी ब्रेना लमुबा,

थेह्रङ् लसीन थेनीगदेला शासन लबागदेदा ब्रेना लउ।

१२ थेनीगदेसे चुह्रङ् भिसी पाङ्‌मुबा,

“परमेश्‍वरला ग्‍लादा य्‍हाङला ग्‍ला स्‍होइ।”

१३ ङाला परमेश्‍वर, थेनीगदेदा क्‍यारमार ब्‍लिङ्‌बा म्रादेन

लाबासे भोर्बा पोलवा ह्रङ् लसी छरपष्‍ट तना लसी पिन्‍गो।

१४ मेसे ह्रि नाश लबा ह्रङ्‌नोन,

ओच्‍छे मे ल्‍हामसे गङ् क्रोबा ह्रङ्‌नोन,

१५ ह्राङला घ्रेन लाबालुङ्‌सरसे थेनीगदेदा ताप्‍गो,

ओच्‍छे ह्राङला लाबालुङ्‌सरसे थेनीगदेदा लोङ्‌ना लउ।

१६ परमप्रभु, पेःसी थेनीगदेसे च्‍यानोन आखम्‍गै,

ओच्‍छे ह्राङला शक्तिथोरी थेनीगदेसे विश्‍वास लगै।

१७ थेनीगदे सदन पेःगै ओच्‍छे लोङ्‌गै,

थेनीगदे बेइज्‍जत नासीन सिगै।

१८ ह्राङला मिन यहवे हिन्‍ना भिसी थेनीगदेसे था याङ्‌गै,

जम्‍बुलिङ नाङ्‌नोन शासन लबा जम्‍मान भन्‍दा घ्रेन प्रभु ह्राङनोन हिन्‍ना भिबा तामएनोन थेनीगदेसे था याङ्‌गै।

परमेश्‍वरला दिमरी चिबा सेम

संगीत- लोप्‍बा म्‍हिला लागिरी गित्तित राग अन्‍छार गोबा कोरहवंशीला व्‍हाइ

८४

जम्‍मान भन्‍दा घ्रेन परमप्रभु,

ह्राङ धन्‍छ्‌याबा ग्‍ला गादे जेःबा मुला।

२ ङादा थेरी चिबा गादे ल्‍हाना सेम मुला,

थे ग्‍लारी चिमा ङा गादे ल्‍हाना ताङ्‌ला,

ङाला सेमदेन ल्‍हुइसेन ताङ्‌सी ताङ्‌सी व्‍हाइ गोबान

छोन्‍बो परमेश्‍वरला जयजयकार लला।

३ जम्‍मान भन्‍दा घ्रेन परमप्रभु, ङाला ग्‍ले ङाला परमेश्‍वर,

च्‍युर्गनगदेसे चिबाला लागिरी ह्राङदा बलि फुल्‍बा ग्‍ला ङाम्‍री जङ स्‍होमुला,

च्‍याबलचिबिलगदेसेनोन चिबाला लागिरी थेरीन जङ स्‍होमुला,

ओच्‍छे थेनीगदेसे ह्राङला कोलागदेदा थेरीन थान्‍बा मुला,

४ ह्राङ धन्‍छ्‌याबा ग्‍लारी चिबागदे चा ह्राङग्‍याम मोलम याङ्‌बागदे हिन्‍ना,

थेनीगदेसे सदन ह्राङला जयजयकार लमुला। (सेला)

५ जुन म्‍हिसे ह्राङग्‍याम भङ् याङ्‌बा मुला,

जुन म्‍हिसे सियोन गङ्‌री निबारी सेम लबा मुला,

थेनीगदे ह्राङग्‍याम मोलम याङ्‌बा म्‍हि हिन्‍ना।

६ थेनीगदे बाका भिबा ब्‍याँसीग्‍याम निमा,

थेनीगदेला लागिरी ह्राङसे थेरी क्‍युइ प्‍योना लला,

बर्खाला नामसे थेरी मुबा घ्‍योइगदे प्‍लिङ्‌ला।

७ थेनीगदे जम्‍मान सियोन गङ्‌री धन्‍छ्‌याबा परमेश्‍वरला ङाच्‍छापट्टि आदोदेधोना,

थेनीगदेसे भङथोरी भङ याङ्‌ला।

८ परमप्रभु जम्‍मान भन्‍दा घ्रेन परमेश्‍वर,

ङाला प्रार्थना सान्‍गो,

याकूबला परमेश्‍वर, ङाला ताम सान्‍गो! (सेला)

९ परमेश्‍वर, ह्राङ ङन्‍दा जोगब लबा ढाल हिन्‍ना,

ह्राङसे धम्‍बा ग्‍लेदा मोलम पिन्‍गो!

१० अर्गु खजिबै ग्‍लारी हजार गिक धिन चिबा भन्‍दा मी

ह्राङला मन्‍दिररी तिरे चिम्‍याङ्‌बा चा झन ज्‍यबा हिन्‍ना।

नाइबा गे लबा म्‍हिगदेला दिमरी चिबा भन्‍दा मी

परमेश्‍वरला दिमला म्रापरी पाले चिबा ङादा सेम मुला।

११ तिग्‍दा भिसम परमप्रभु परमेश्‍वर य्‍हाङदा जोगब लबा धिनीदेन ढाल हिन्‍ना,

परमप्रभुसे य्‍हाङदा दयादेन मान पिन्‍मुला।

सत्‍य ग्‍यामरी भ्रबागदेदा

परमप्रभुसे खजिबै ज्‍यबा स्‍हे आपिन्‍ना आथान्‍मुला।

१२ जम्‍मान भन्‍दा घ्रेन परमप्रभु,

ह्राङथोरी भर लबागदे चा ह्राङग्‍याम मोलम याङ्‌बा म्‍हि हिन्‍ना।

य्‍हुल्‍सारी ज्‍यबा तगै भिसी लबा प्रार्थना

संगीत- लोप्‍बा म्‍हिला लागिरी कोरहवंशीला व्‍हाइ

८५

परमप्रभु, ह्राङसे ह्राङला य्‍हुल्‍सादा दया लबा मुला,

ह्राङसे दोःसी इस्राएलदा फलिफाप तना लबा मुला।

२ ह्राङसे ह्राङला म्‍हिगदेसे लबा नाइबा गेगदे माफ लसी पिन्‍बा मुला,

ह्राङसे थेनीगदेला जम्‍मान पाप घप्‍सी पिन्‍बा मुला। (सेला)

३ ह्राङसे थेनीगदेदा बोमो लबा ख्‍लाजी,

ह्राङसे बोमोला झोकरीनोन थेनीगदेदा तिगै आलना ख्‍लाजी।

४ ङन्‍दा थार्बा पिन्‍बा परमेश्‍वर,

ङन्‍दा ङाच्‍छाला ह्रङ्‌बान ह्राङदा सेम निबा म्‍हि स्‍होसी पिन्‍गो,

दाहेन्‍से ह्राङ ङन्‍देन छ्‌याम ताङ्‌गो।

५ तिग ह्राङ ङन्‍देन छ्‌याम सदन बोमो खसी स्‍य्‍हूबा?

तिग ह्राङ पुस्‍तौँ पुस्‍ताधोना ङन्‍देन छ्‌याम बोमो खसी स्‍य्‍हूबा?

६ ङन्‍दा छार जुनी पिन्‍गो,

ङनी ह्राङला म्‍हिसे ताङ्‌बान ह्राङला जयजयकार लला।

७ परमप्रभु, ङन्‍दा ह्राङला खाइमै आजिन्‍बा माया उन्‍गो,

ओच्‍छे ह्राङसे ङन्‍दा थार्ना लउ।

८ परमप्रभु परमेश्‍वरसे तिग सुङ्‌बा मुला, थे ताम ङाइ ङ्‌यान्‍ना।

चुदे य्‍हाङ मूर्ख बानीबेहोर अन्‍छार दोःसी आभ्रनी भिसम

थेसे ह्राङला म्‍हिदा शान्‍ति पिन्‍ना भिसी कबुल लबा मुला।

९ थेदा मान लबागदेदा जोगब लबारी थे पूरन तयार मुला,

ओच्‍छे थेला शक्ति य्‍हाङला य्‍हुल्‍सारी तगै।

१० परमेश्‍वरला खाइमै आजिन्‍बा मायादेन विश्‍वास लखम्‍बा ताम ह्राङ ह्राङ न्‍हङ्‌री ढिक्‍मुला,

ओच्‍छे परमेश्‍वरदा सेम निबा तामदेन शान्‍तिसे ह्राङ ह्राङ न्‍हङ्‌री माया लमुला।

११ म्‍हिगदेसे लबा सत्‍य विश्‍वास जम्‍बुलिङग्‍याम तोर निमुला,

ओच्‍छे तिगै दोष आरेबा परमेश्‍वरसे चा स्‍वर्गग्‍याम मार स्‍हीमुला।

१२ परमप्रभुसे य्‍हाङदा ज्‍यबा स्‍हे जे पिन्‍मुला,

ओच्‍छे य्‍हाङला भु वाररी ल्‍हानान अन्‍न रोला।

१३ परमेश्‍वरदा सेम निबा ताम चा परमप्रभुला ङाच्‍छा ङाच्‍छा निमुला,

ओच्‍छे परमप्रभुला लागिरी ग्‍याम गिक स्‍होमुला।

ह्रो याङ्‌बाला लागिरी लबा प्रार्थना

दाऊदला प्रार्थना

८६

परमप्रभु, ङाला बिन्‍ती सान्‍सी ङादा जोहाब पिन्‍गो,

तिग्‍दा भिसम ङा प्राङ्‌बोदेन कमजोर तबा मुला।

२ ङादा कालग्‍याम जोगब लउ,

तिग्‍दा भिसम ङा सदन ह्राङदा तेन्‍बा म्‍हि हिन्‍ना,

ह्राङ ङाला परमेश्‍वर हिन्‍ना,

ङादा जोगब लउ,

तिग्‍दा भिसम ङा ह्राङला गे लबादेन ह्राङथोरी भर लबा म्‍हि हिन्‍ना।

३ परमप्रभु, ङादा दया लउ,

तिग्‍दा भिसम ङाइ धिन गिकनोन ह्राङदेन छ्‌याम बिन्‍ती लबा मुला।

४ परमप्रभु, ह्राङला गे लबा म्‍हिदा ताङ्‌ना लउ,

तिग्‍दा भिसम ङाइ ङाला सेम ह्राङपट्टि दोःला।

५ परमप्रभु, ह्राङ ङन्‍दा माफ लबादेन दया लबा परमेश्‍वर हिन्‍ना,

ओच्‍छे ह्राङदा प्रार्थना लबागदेदा ह्राङसे खाइमै आजिन्‍बा माया लमुला।

६ परमप्रभु, ङाला प्रार्थना सान्‍गो,

ओच्‍छे ह्रो याङ्‌बाला लागिरी ङाइ लबा बिन्‍ती सान्‍गो।

७ दुखला धुइरी ङाइ ह्राङदा बिन्‍ती लला,

तिग्‍दा भिसम ह्राङसे ङाइ लबा प्रार्थनाला जोहाब पिन्‍मुला।

८ परमप्रभु, ह्राङ ह्रङ्‌बा परमेश्‍वर अर्गु खालै आरे,

तिग्‍दा भिसम ह्राङसे लबा ह्रङ्‌बा गे अर्गु खालैसेन लबा आरे।

९ परमप्रभु, ह्राङसे स्‍होबा जम्‍मान य्‍हुल्‍ला म्‍हिगदे खसी ह्राङदा फ्‍या लला,

ओच्‍छे थेनीगदेसे ह्राङला शक्तिशाली मिन किन्‍सी ह्राङला जयजयकार लला।

१० तिग्‍दा भिसम ह्राङ जम्‍मान भन्‍दा घ्रेन परमेश्‍वर हिन्‍ना,

ह्राङसे उदेकला गेगदे लमुला,

ह्राङ गिक जे परमेश्‍वर हिन्‍ना।

११ परमप्रभु, ङादा ह्राङला ग्‍यामला बारेरी लोप्‍गो,

ओच्‍छे ङा सेमहेन्‍सेन ह्राङला सत्‍य ग्‍यामरी भ्रला

ओच्‍छे ङाला सेम गिक स्‍होसी पिन्‍गो

ओच्‍छे ङाइ ह्राङदा मान लला।

१२ परमप्रभु ङाला परमेश्‍वर, ङाइ सेमहेन्‍सेन ह्राङला जयजयकार लला,

ओच्‍छे ङाइ जुकजुकधोनान ह्राङला घ्रेन मिनना जयजयकार लला।

१३ तिग्‍दा भिसम ह्राङसे ङादा खाइमै आजिन्‍बा माया लबा मुला,

ह्राङसे ङाला प्राणदा सिबागदे चिबा ग्‍लाग्‍याम तेःबा मुला।

१४ परमेश्‍वर, ङा ह्रङ्‌बा खालै आरे भिसी

म्‍हन्‍बा म्‍हिगदे ङादेन छ्‌याम छेबारी खबान मुला

ह्राङदा वास्‍तान आलबा सेम कोङ्‌बा म्‍हिगदेसे ङाला ज्‍यान किन्‍बारी म्‍हाइबा मुला।

१५ तर परमप्रभु, ह्राङ दयादेन माया लबा परमेश्‍वर हिन्‍ना,

ह्राङ सदन नाबादेन खाइमै आजिन्‍बा माया लबा ओच्‍छे विश्‍वास लखम्‍बा परमेश्‍वर हिन्‍ना।

१६ ह्राङ ङापट्टि दोःगो, ओच्‍छे ङादा दया लउ,

ह्राङला गे लबा म्‍हि ङादा भङ् पिन्‍गो,

ओच्‍छे ह्राङला गे लबा म्रिङ्‌म्‍हेमेला झादा सोना लउ।

१७ ह्राङसे ङादा लबा दयामायाला चिनु उन्‍गो,

थे म्राङ्‌सी ङादा हेला लबागदे पेःगै,

तिग्‍दा भिसम परमप्रभु, ह्राङसे ङादा ह्रो लबा मुला,

ओच्‍छे ह्राङसे ङादा आँट पिन्‍बा मुला।

परमेश्‍वरला शक्तिसे प्‍लिङ्‌बा शहर

कोरहवंशीला व्‍हाइ

८७

परमप्रभुसे ह्राङला शहर चोखो सियोन गङ्‌री स्‍होजी।

२ याकूबला अर्गु शहरगदेदा भन्‍दा

परमप्रभुसे सियोन गङ्‌री मुबा शहरला म्रापगदेदा ल्‍हानान माया लबा मुला।

३ परमेश्‍वरला शहर,

परमेश्‍वरसे एला बारेरी सुङ्‌बा उदेकला तामगदे ङ्‌यान्‍गो। (सेला)

४ “ङादा विश्‍वास लबा म्‍हिगदेला मिन भ्रिबा किताबरी

ङाइ राहाबदेन बेबिलोनना मिन भ्रिला,

ओच्‍छे पलिश्‍त, टुरोसदेन कूश य्‍हुल्‍साला म्‍हिगदेदा

सियोनना म्‍हिगदेदेन छ्‌यामनोन झ्‍याला।”

५ परमेश्‍वरसे सियोनना बारेरी चुह्रङ् भिसी सुङ्‌बा मुला,

“जम्‍मान य्‍हुल्‍ला म्‍हिगदे ङालान हिन्‍ना,

ओच्‍छे जम्‍मान भन्‍दा घ्रेन परमेश्‍वरसेन थेदा बलियो स्‍होला।”

६ मिन भ्रिबा किताबरी परमप्रभुसे य्‍हुल य्‍हुल्‍ला म्‍हिगदेला मिन भ्रिला,

“थेनीगदे जम्‍मानदान सियोनना म्‍हिगदेदेन छ्‌यामनोन झ्‍याला।” (सेला)

७ थेनीगदे स्‍याबा गोबा लला,

“य्‍हाङसे याङ्‌बा जम्‍मान मोलमला मूल चा सियोनरी मुला।”

ह्रो याङ्‌बाला लागिरी लबा प्रार्थना

संगीत लोप्‍बा म्‍हिला लागिरी “दुख” ला राग अन्‍छार गोबा एज्री हेमानना मस्‍किल

८८

परमप्रभु, ङादा थार्बा पिन्‍बा ङाला परमेश्‍वर,

ङाइ ह्राङदेन छ्‌याम धिन म्‍हुननोन गुहार ह्रीला।

२ ङाला प्रार्थना सान्‍गो,

सेमरी ल्‍हानान दुख तसी ङाइ बिन्‍ती लमा सान्‍गो।

३ ङादा ल्‍हानान दुख तबा मुला,

ओच्‍छे ङा सिबारीन छ्‌याइबा मुला।

४ ङा सिबारीन छ्‌याइबा स्‍य्‍हान्‍दो म्‍हिगदे ह्रङ्‌बान तबा मुला,

ङाला भङनोन म्‍हसी जिन्‍बा मुला।

५ ङादा सिबा ह्रङ्‌बान म्‍हिगदेला गुङ्‌री भ्‍याङ्‌बा मुला,

ङा धुर्सारी थान्‍बा लाश ह्रङ्‌बान तबा मुला।

जुन म्‍हिदा ह्राङसे पूरन म्‍लेःसी जिन्‍बा मुला,

थेनीगदेसे ह्राङग्‍याम तिगै ह्रो याङ्‌बा आरे।

६ ह्राङसे ङादा सिबागदे चिबा ग्‍लाला

जम्‍मान भन्‍दा नुप्‍बा धोपधोप्‍बा ग्‍लारी भ्‍याङ्‌बा मुला।

७ ल्‍हिबा धोइ ह्रङ्‌बान ह्राङला बोमो ङाथोरी खबा मुला,

ह्राङला थे बोमोसे ङादा समुद्रला छालसे ह्रङ् लसी ल्‍हुसी थान्‍बा मुला। (सेला)

८ ङाला ढिक्‍बा ह्रोगदेग्‍याम ह्राङसे ङादा फेबा मुला।

ह्राङसे ङादा थेनीगदेला ओन्‍छाङ्‌री नाइबा खबा म्‍हि स्‍होबा मुला।

ङादा च्‍युप्‍सी थान्‍बासे लमा ङा चुग्‍याम थोन्‍बारी आखम्‍बा मुला।

९ दुखसे लमा ङाला मी कमजोर तबा मुला,

परमप्रभु, ङाइ धिन धिननोन ह्राङदेन छ्‌याम बिन्‍ती लबा मुला,

ओच्‍छे ङाइ ङाला या तोर थीसी प्रार्थाना लमुला।

१० तिग ह्राङसे सिबागदेला लागिरी उदेकला गे लमुला?

तिग थेनीगदे सोसी थेनीगदेसे ह्राङला जयजयकार लला? (सेला)

११ तिग धुर्सारी ह्राङला खाइमै आजिन्‍बा मायाला बारेरी ताम लमुला?

अथवा नाश तबा ग्‍लारी ह्राङसे लबा विश्‍वासला गेला बारेरी ताम लमुला?

१२ तिग धोपधोप्‍बा ग्‍लारी ह्राङसे लबा उदेकला गे म्राङ्‌ला?

ओच्‍छे म्‍लेःसी जिन्‍बा य्‍हुल्‍सारी ह्राङसे लबा ज्‍यबा गे म्राङ्‌ला?

१३ तर परमप्रभु, ह्रो याङ्‌बाला लागिरी ङाइ ह्राङदेन छ्‌याम प्रार्थना लमुला,

ओच्‍छे स्‍य्‍हो दाङ्‌सीन ङाइ ह्राङदेन छ्‌याम प्रार्थना लमुला।

१४ परमप्रभु, ह्राङसे ङादा तिग्‍दा ख्‍लाबा?

ङा म्राङ्‌सी तिग्‍दा ह्राङसे ह्राङला ली घप्‍बा?

१५ भ्‍योन मुबा धुइहेन्‍सेन ङाइ सदन दुख नाबा मुला,

ओच्‍छे ङा सिबारीन छ्‌याइबा मुबा।

ह्राङसे ङादा पिन्‍बा सजायग्‍याम ङा ब्‍लप्‍सी जिन्‍बा मुला।

१६ ह्राङला बोमोला झोकसे लमा ङा थुरथुर तबा मुला,

ह्राङला बोमो म्राङ्‌सी ङा लोङ्‌सी सिबा तेबान तबा मुला।

१७ नाम भालसे ह्रङ् लसी ह्राङला बोमोसे ङादा धिन गिकनोन क्‍युर्सी थान्‍मुला,

थेसे ङादा जम्‍मान ग्‍लाग्‍याम घप्‍सी थान्‍बा मुला।

१८ ङाला ह्रोगदेदेन ङाइ माया लबा ङाला म्‍हिगदेदा ह्राङसे ङाग्‍याम थारेङ् तना लजी।

दन्‍दे ङाला ह्रो भिबा चा धोपधोप जे हिन्‍ना।

दाऊददेन छ्‌याम परमेश्‍वरसे लबा कबुलदेन इस्राएलला दुख

एज्री एतानना मस्‍किल

८९

परमप्रभु, ह्राङला खाइमै आजिन्‍बा मायाला बारेरी ङाइ सदन व्‍हाइ गोला,

ह्राङसे लबा विश्‍वास लखम्‍बा गेला बारेरी ङाइ सदन घ्रेन काइसे पाङ्‌ला।

२ “ह्राङला खाइमै आजिन्‍बा माया सदन चिला,

ओच्‍छे ह्राङसे ह्राङला विश्‍वास लखम्‍बा गे मु ह्रङ् लसीन कोङ्‌ना लसी थान्‍बा मुला” भिसी ङाइ पाङ्‌ला।

३ ह्राङसेनोन चुह्रङ् भिसी सुङ्‌बा मुला,

“ङाइ धम्‍बा म्‍हिदेन छ्‌याम ङाइ कबुल गिक लबा मुला,

ङाला गे लबा म्‍हि दाऊददेन छ्‌याम ङाइ कबुल लबा मुला,

४ ‘एला सन्‍तान चा सदनना लागिरी ग्‍ले दोसी चिला,

एला सन्‍तानसे पुस्‍ता पुस्‍ताधोनान शासन लला।’” (सेला)

५ परमप्रभु, ह्राङसे लबा उदेकला गेला बारेरी स्‍वर्गसे व्‍हाइ गोमुला,

ह्राङसे लबा विश्‍वास लखम्‍बा गेला बारेरी स्‍वर्गदूतगदेला हुलसे व्‍हाइ गोमुला।

६ परमप्रभु, स्‍वर्गरी ह्राङ ह्रङ्‌बा अर्गु खालै आरे,

स्‍वर्गरी मुबा अर्गु खालैनोन ह्राङ ह्रङ्‌बा आरे।

७ स्‍वर्गदूतगदेला सभारी ह्राङदा ल्‍हानान मान लमुला,

ह्राङला क्‍युर्सीन मुबागदे न्‍हङ्‌री जम्‍मान भन्‍दा ल्‍हाना मान लतोःबा चा ह्राङ जे मुला।

८ जम्‍मान भन्‍दा घ्रेन परमप्रभु परमेश्‍वर, ह्राङ ह्रङ्‌बा शक्तिशाली खालैनोन आरे,

ह्राङ शक्तिशाली परमेश्‍वर हिन्‍ना,

परमप्रभु ह्राङ जम्‍मान तामरी विश्‍वास लखम्‍बा परमेश्‍वर हिन्‍ना।

९ शक्तिसे प्‍लिङ्‌बा समुद्रथोरी ह्राङसे शासन लमुला,

थेरी रेःबा छालगदे ह्राङसेन म्‍हना लमुला।

१० ह्राङसे लोङ्‌बा खबा राहाबदा† नाश लजी,

ह्राङला घ्रेन शक्तिग्‍याम ह्राङला शत्रुगदेदा ब्रेना लजी।

११ स्‍वर्गदेन जम्‍बुलिङ ह्राङलान हिन्‍ना,

जम्‍बुलिङदेन जम्‍बुलिङरी मुबा जम्‍मान स्‍हे ह्राङसेन स्‍होबा हिन्‍ना।

१२ झ्‍याङदेन लो ह्राङसेन स्‍होबा हिन्‍ना,

तबोरदेन हेर्मोन गङ्‌गदेसे ताङ्‌सी ताङ्‌सी ह्राङदा व्‍हाइ थेःना लमुला।

१३ ह्राङ ल्‍हानान शक्तिशाली मुला,

ह्राङला भङ् ल्‍हानान मुला।

१४ ह्राङदा सेम निबा तामदेन ठीक निसाफ चा ह्राङला य्‍हुल्‍साला जग हिन्‍ना,

खाइमै आजिन्‍बा मायादेन विश्‍वास लखम्‍बा ह्राङला ताम चा ह्राङला ङाच्‍छा ङाच्‍छा भ्रमुला।

१५ परमेश्‍वरग्‍याम मोलम याङ्‌बा म्‍हिगदे चा चुगदेन हिन्‍ना,

थेनीगदेसे ह्राङदा जयजयकार लबारी सेबा मुला,

परमप्रभु, थेनीगदे ह्राङला य्‍हालरी भ्रमुला।

१६ ह्राङसे लमा थेनीगदे धिन गिकनोन ताङ्‌मुला,

ओच्‍छे थेनीगदेसे ह्राङला सत्‍य तामग्‍यामसेन ह्राङदा जयजयकार लमुला।

१७ तिग्‍दा भिसम ह्राङ थेनीगदेला मानदेन शक्ति हिन्‍ना,

ह्राङला दयासे ङन्‍दा ढाना लमुला।

१८ परमप्रभु, पाङ्‌नोन तोःमा ङन्‍दा जोगब लबा ढाला चा ह्राङलान हिन्‍ना,

ओच्‍छे ङन्‍ना ग्‍लेएनोन इस्राएलला परमेश्‍वरलान हिन्‍ना।

१९ ल्‍हानान धुइ ङाच्‍छा ह्राङदा विश्‍वास लबा म्‍हिगदेदा ह्राङसे म्‍हङ्‌री चुह्रङ् भिसी सुङ्‌जी,

“ङाइ जम्‍मासेन ङोसेबा सिपाही गिकदा ह्रो लबा मुला,

ङाइ म्‍हिगदेला गुङ्‌ग्‍याम धम्‍बा म्‍हि गिकदा य्‍हुल्‍साला ग्‍ले स्‍होबा मुला।

२० ङाइ ङाला गे लबा म्‍हि दाऊददा धम्‍बा मुला,

ङाइ थेदा थेला थोबोरी छ्‌युगु युसी ग्‍ले स्‍होबा मुला।

२१ थेदेन छ्‌याम सदन ङाला शक्ति तला,

ङाला शक्तिसे थेदा बलियो स्‍होला।

२२ थेला शत्रुगदेसे थेदा खाइमै ढाबारी आखम,

नाइबा गे लबा म्‍हिसे थेदा खाइमै ब्रेना लबारी आखम।

२३ ङाइ थेला शत्रुगदेदा थेलान ओन्‍छाङ्‌री छेक्‍ला,

थेदा हेला लबागदे जम्‍मादान ङाइ नाश लला।

२४ ङाइ थेला लागिरी सदन विश्‍वास लखम्‍बा गे लला,

ओच्‍छे थेदा खाइमै आजिन्‍बा माया लला,

ङाइ थेदा सदन ढाना लला।

२५ ङाइ थेला य्‍हुल्‍सादा समुद्रहेन्‍से

यूफ्रेटिस स्‍योङधोना दोना लला।

२६ थेसे ङादा चुह्रङ् भिसी पाङ्‌ला,

‘ह्राङ ङाला परमेश्‍वर आबा हिन्‍ना,

ङाइ भर लबा पहरादेन ङादा थार्ना लबा ङाला परमेश्‍वर ह्राङनोन हिन्‍ना।’

२७ ङाइ थेदा ङाला थेबा झा स्‍होला,

ङाइ थेदा जम्‍बुलिङला ग्‍लेगदे न्‍हङ्‌री जम्‍मान भन्‍दा घ्रेन स्‍होला।

२८ ङाइ थेदा खाइमै आजिन्‍बा माया लला,

ओच्‍छे थेदेन छ्‌याम लबा कबुल जुकजुकधोनान चिला।

२९ ङाइ थेला वंशदा जुकजुकधोनान थान्‍ना,

ओच्‍छे मु मुदेधोना ङाइ थेला य्‍हुल्‍सादा थान्‍ना।

३० “तर चुदे थेला सन्‍तानसे ङाला ठिम ख्‍लाजी भिसम,

ङाइ कुल्‍बा अन्‍छार आभ्रनी भिसम,

३१ चुदे थेनीगदेसे ङाइ लोप्‍बा तामदा वास्‍ता आलनी भिसम,

ओच्‍छे ङाइ कुल्‍बा ताम आङ्‌यान्‍नी भिसम,

३२ ङाइ थेनीगदेदा कडीसे छेक्‍सी थेनीगदेला पापला सजाय पिन्‍ना,

ओच्‍छे कोर्रासे छेक्‍सी थेनीगदेसे लबा नाइबा गेला सजाय पिन्‍ना।

३३ तर ङाइ दाऊददा माया लबारी खाइमै आख्‍ला,

ङाइ थेदेन छ्‌याम लबा कबुलएनोन पूरा आलना आख्‍ला।

३४ ङाइ थेदेन छ्‌याम लबा कबुल खाइमै न्‍होङ्‌ना आल,

अथवा ङाला सुङग्‍याम थोन्‍बा बचन खाइमै आपो।

३५ “ङाइ दाऊददेन छ्‌याम लबा कबुल सदनना लागिरी चिला,

ङा सत्‍य परमेश्‍वर तबासेलमा थेदेन छ्‌याम ङाइ खाइमै फट्टा ताम आल।

३६ थेला वंश सदनना लागिरी चिला,

ओच्‍छे थेला य्‍हुल्‍सा चा धिनी ह्रङ् य्‍होङय्‍होङ आतना ङाला ङाच्‍छापट्टि चिला।

३७ मुरी छ्‌याबा लनीसे विश्‍वासला साक्षी उन्‍मुला,

थेह्रङ् लसीन थेला य्‍हुल्‍सा जुकजुकधोनान चिमुला।” (सेला)

३८ तर ह्राङसेन धम्‍बा ग्‍लेदेन छ्‌याम ह्राङ बोमो खबा मुला,

ह्राङसे थेदा ङाला आहिन भिसी ख्‍लासी पिन्‍बा मुला।

३९ ह्राङसे ह्राङला गे लबा म्‍हिदेन छ्‌याम लबा कबुल पूरा आलनी,

थेसे कूबा मुकुट ह्राङसे हिलोरी भ्‍याङ्‌बा मुला।

४० ह्राङसे थेला शहरला पर्खालगदे फुप्‍सी पिन्‍बा मुला,

थेसे ह्राङ जोगब तबाला लागिरी स्‍होबा कोङ्‌बा ग्‍लागदेदा ह्राङसे नाश लसी पिन्‍बा मुला।

४१ थेला ग्‍लाग्‍याम निबा जम्‍मासेन थेला मालसामान ब्‍यन्‍बा मुला,

थे म्राङ्‌सी थेला खिम्‍जेमगदे नेमुला।

४२ ह्राङसे थेला शत्रुगदेदा ढाना लबा मुला,

ह्राङसे थेला जम्‍मान शत्रुगदेदा ताङ्‌ना लबा मुला।

४३ ह्राङसे थेला हतियारगदे गेआखेल्‍बा तना लबा मुला,

ओच्‍छे थेदा लडाइरी ब्रेना लबा मुला।

४४ ह्राङसे थेला मान इज्‍जत म्‍हना लबा मुला,

ओच्‍छे थेला ठि सरी भ्‍याङ्‌बा मुला।

४५ खेप्‍पा दोबा धुइ आतमन ह्राङसे थेदा खेप्‍पा दोना लबा मुला,

ह्राङसे थेदा बेइज्‍जत तना लबा मुला। (सेला)

४६ परमप्रभु, तिग ह्राङ सदन लासी धन्‍छ्‌याबा?

खाइमाधोना ह्राङ बोमोसे मे दोसी धन्‍छ्‌याबा?

४७ ङाला चु जुनी गादे तुन्‍बा मुला, ह्राङसे ढन्‍गो,

ह्राङसे जम्‍मान म्‍हिदा सिसी निबा जुनी पिन्‍बा मुला, थे ढन्‍गो!

४८ खाइमै आसिना सोसी चिबा म्‍हि खाला मुला?

अथवा खाल्‍से ह्राङसे ह्राङदान कालला शक्तिग्‍याम फेबारी खम्‍ला? (सेला)

४९ परमप्रभु, ह्राङसे ङाच्‍छा पिन्‍बा खाइमै आजिन्‍बा मायाला चिनु खाइ?

ह्राङसे दाऊददेन छ्‌याम लबा विश्‍वास लखम्‍बा कबुल खाइ?

५० परमप्रभु, चु ताम ढन्‍गो, खाह्रङ् लसी ह्राङला गे लबा म्‍हिला बेइज्‍जत तबा मुला,

ङाइ खाह्रङ् लसी य्‍हुल य्‍हुल्‍ला म्‍हिगदेसे लबा हेला सेमहेन्‍सेन नाबा मुला।

५१ परमप्रभु, ह्राङला शत्रुगदेसे ह्राङसे धम्‍बा ग्‍लेला बेइज्‍जत लबा मुला,

थे जुन ग्‍लारी निसैनोन थेनीगदेसे थेला बेइज्‍जत लबा मुला।

५२ सदन परमप्रभुला जयजयकार लउ!

आमेन! आमेन!

† 

८९:१० राहाब भिबा चा ल्‍हानान लोङ्‌बा खबा समुद्रला आज्‍यबा जन्‍तु हिन्‍ना। अय्‍यू ९:१३; २६:१२; यशै ५१:९ पदरी स्‍हीगो।

९०

भो ब्‍लि (९०-१०६)

जुकजुकधोनाला परमेश्‍वरदेन सिसी निबा म्‍हि

परमेश्‍वरदा तेन्‍बा म्‍हि मोशाला प्रार्थना

१ परमप्रभु, जुकजुकधोनाला लागिरी

ह्राङ ङनी चिबा ग्‍ला दोबा मुला।

२ ह्राङसे जम्‍बुलिङदेन

गङ्‌गदे स्‍होबा भन्‍दा ङाच्‍छाहेन्‍सेन

ह्राङ जुकजुकधोनाला परमेश्‍वर हिन्‍ना।

३ ह्राङसे म्‍हिदा साप्रारीन दोःसी पुइमुला,

ओच्‍छे चुह्रङ् भिसी सुङ्‌मुला,

“सिसी निबा म्‍हिगदे, एनीगदे साप्रारीन दोःसी निउ।”

४ तिग्‍दा भिसम ह्राङला लागिरी हजार गिक दिङ चा

तिलला धिन गिक ह्रङ्‌बा जे हिन्‍ना,

अथवा म्‍हुनङ्‌ला छिन्‍नङ्‌ला धुइ ह्रङ्‌बा जे हिन्‍ना।

५ ह्राङसे म्‍हिदा नाम भालसे ब्‍योङ्‌सी भोर्बा ह्रङ् लसी भोर्मुला,

थेनीगदेला जुनी म्‍हङ् ह्रङ्‌बान तुन्‍बा मुला।

थेनीगदे स्‍य्‍होरी फुइबा म्रा ह्रङ्‌बा मुला।

६ तसैनोन थे स्‍य्‍होरी ल्‍हेमुला,

ङ्‌यसे थे साम्‍सी निमुला ओच्‍छे सिमुला।

७ ह्राङला बोमोसे ङनी नाश तबा मुला,

ह्राङला बोमोसे ङन्‍दा लोङ्‌ना लबा मुला।

८ ङन्‍से लबा आज्‍यबा गेगदे ह्राङदा थानोन मुला,

ङन्‍से लासी लबा पापगदे ह्राङला ङाच्‍छापट्टि छर्लङ्‌गन मुला।

९ ह्राङला बोमो न्‍हङ्‌रीन ङन्‍ना पूरन धुइ निमुला,

बू गिकरीन ङन्‍ना दिङगदे निमुला।

१० ङन्‍ना आयु चा बोगल सोमसे च्‍युइ दिङ जे हिन्‍ना,

बलियो मुसम बोगल ब्‍लि दिङधोना सोला तला,

तर थे तामगदेसे ङन्‍दा धन्‍दा सुर्दादेन दुख जे तना लमुला,

तिग्‍दा भिसम ङन्‍ना आयु तुन्‍बा मुला, ओच्‍छे ङनी सिमुला।

११ ह्राङ बोमो खमा ह्राङसे उन्‍बा शक्ति खाल्‍से था याङ्‌बा मुला?

ह्राङला बोमोसे खाह्रङ् लसी लोङ्‌ना लमुला,

थे खाल्‍से था याङ्‌बा मुला?

१२ ङन्‍ना आयु गादे तुन्‍बा मुला भिसी था याङ्‌बाला लागिरी ङन्‍दा लोप्‍गो,

ओच्‍छे ङन्‍से ज्ञान बुद्धि याङ्‌बारी खम्‍गै।

१३ ह्राङ अझै खाइमाधोना बोमो खला?

परमप्रभु, ह्राङला गे लबा म्‍हिगदेदा दया लउ।

१४ ह्राङला खाइमै आजिन्‍बा मायासे ङन्‍दा स्‍य्‍हो दाङ्‌सेन प्‍लिङ्‌ना लउ।

ओच्‍छे सोदेधोना ङनी ताङ्‌सी ताङ्‌सी व्‍हाइ गोबारी खम्‍गै।

१५ ह्राङसे ङन्‍दा गादे धिन सुर्दा तना लजी,

ओच्‍छे गादे दिङ दुख नापुङ्‌जी,

होत्ते धिननोन ङन्‍दा ताङ्‌ना लसी पिन्‍गो।

१६ ङनी ह्राङला गे लबा म्‍हिसे ह्राङला शक्तिशाली गेगदे म्राङ्‌म्‍याङ्‌गै,

ओच्‍छे ङन्‍ना सन्‍तानसेनोन ह्राङला शक्तिशाली गेगदे म्राङ्‌म्‍याङ्‌गै।

१७ प्रभु, ङन्‍ना परमेश्‍वर, ह्राङला मोलम ङनीथोरी थान्‍सी पिन्‍गो,

ओच्‍छे ङन्‍से लबा जम्‍मान गेरी ङन्‍दा ज्‍यबा तना लसी पिन्‍गो।

हिन्‍ना, ङन्‍से लबा जम्‍मान गेरी ङन्‍दा ज्‍यबा तना लसी पिन्‍गो।

य्‍हाङदा जोगब लबा परमेश्‍वर

९१

जुन म्‍हि जोगब तबाला लागिरी परमप्रभुदेन छ्‌याम चिला,

थे म्‍हिदा जम्‍मान भन्‍दा घ्रेन परमेश्‍वरसे जोगब लला।

२ परमप्रभुला बारेरी ङाइ चुह्रङ् भिसी पाङ्‌ला,

“ङादा जोगब लबादेन सोना लबा ह्राङनोन हिन्‍ना,

ह्राङ ङाला परमेश्‍वर हिन्‍ना,

ङाइ ह्राङथोरी भर लला।”

३ थेसे एदा शिकारीसे जूबा जम्‍मान वाग्‍याम,

ओच्‍छे सिना लबा रोगगदेग्‍याम जोगब लसी थान्‍ना।

४ एदा थेसे ह्राङला भ्‍यापसे घप्‍सी थान्‍ना,

ए थेला भ्‍याप न्‍हङ्‌री ज्‍यना लसी चिम्‍याङ्‌ला,

थेला विश्‍वास लखम्‍बा ताम चा एदा जोगब लबा ढालदेन पर्खाल दोला।

५ एदा म्‍हुनङ् ल्‍हानान लोङ्‌ना लबा तामदेन

शत्रुगदेसे धिनीरी पुइखबा म्‍यादली म्राङ्‌सी ए लोङ्आतोः

६ धोपधोपरी खबा आपत विपतग्‍यामएनोन लोङ्आतोः,

धिनी गुङ्‌री नाश लबारी म्‍हाइबा नाइबा तामगदे म्राङ्‌सीनोन लोङ्आतोः।

७ एला ङाम्‍री हजार गिक म्‍हिगदे ह्रिल्‍ला,

ओच्‍छे एला दाहिनेपट्टि हजार च्‍युइ म्‍हिगदे ह्रिल्‍ला,

तर थेह्रङ्‌बा तामसे एदा थुर्बारी आख।

८ नाइबा गे लबा म्‍हिगदेसे खाह्रङ्‌बा सजाय याङ्‌ला,

थे ताम एला ह्राङलान मीसे म्राङ्‌ला।

९ चुदे परमप्रभुदा एसे ह्राङ चिबा ग्‍ला स्‍होजी भिसम,

चुदे जम्‍मान भन्‍दा घ्रेन परमप्रभुदा ह्राङ जोगब तबा ग्‍ला स्‍होजी भिसम,

१० एदा तिगै आज्‍यबा आत,

एला दिमरी तिगै आपत विपत आख।

११ तिग्‍दा भिसम परमेश्‍वरसे ह्राङला स्‍वर्गदूतगदेदा,

जम्‍मान ग्‍यामरी एदा जोगब लउ भिसी कुल्‍ला।

१२ एला काङ युङ्‌बारी आठोक्‍गै भिसी

एदा थेनीगदेसे या यारीन ताला।

१३ एसे सिंहदेन गोमन पुख्रीदा नाङ्‌ला,

लोङ्‌बा खबा सिंहदेन पुख्रीदा एसे काङसे नाङ्‌सी साइला।

१४ परमप्रभुसे चुह्रङ् भिसी सुङ्‌बा मुला, “थेसे ङादा माया लबासे लमा,

ङाइ थेदा दुखग्‍याम फेला,

थेसे सेमहेन्‍सेन ङाला मिन किन्‍बा मुला,

थेतबासेलमा ङाइ थेदा जोगब लला।

१५ थेसे ङादेन छ्‌याम बिन्‍ती लमा

ङाइ थेदा जोहाब पिन्‍ना,

थेदा दुख तमा ङा थेदेन छ्‌याम तला,

ङाइ थेदा जोगब लला, ओच्‍छे मान याङ्‌बा म्‍हि स्‍होला।

१६ आयु ह्रेङ्‌ना लसी ङाइ थेदा ताङ्‌ना लला,

ओच्‍छे ङाइ थेदा थार्बाला ग्‍याम उन्‍ना।”

जयजयकारला व्‍हाइ

ब्‍लप्‍बा न्‍हबा धिनना लागिरी गोबा व्‍हाइ गिक

९२

परमप्रभु, जम्‍मान भन्‍दा घ्रेन परमेश्‍वरला जयजयकार लबा,

ओच्‍छे ह्राङदा मान लसी व्‍हाइ गोबा गादे ज्‍यबा ताम हिन्‍ना।

२ स्‍य्‍होरी ह्राङला खाइमै आजिन्‍बा मायाला बारेरी

ओच्‍छे म्‍हुनङ् ह्राङसे लबा विश्‍वास लखम्‍बा गेला बारेरी पाङ्‌ला,

३ दश तारे बाजा, सारङ्‌गीदेन वीणाला भाकारी

ह्राङला जयजयकार लबा चा ज्‍यबा ताम हिन्‍ना।

४ तिग्‍दा भिसम परमप्रभु, ह्राङला घ्रेन गेसे ङादा ताङ्‌ना लबा मुला,

ह्राङसे लबा गेगदे म्राङ्‌सी ङाइ ताङ्‌बान व्‍हाइ गोला।

५ परमप्रभु, ह्राङसे लबा गेगदे गादे घ्रेन मुला,

ह्राङसे म्‍हन्‍बा ताम गादे घ्रेन मुला।

६ चु ताम ज्ञान बुद्धि आरेबा म्‍हिसे था याङ्‌बारीन आखम,

ओच्‍छे मूर्खसे घोबारीन आखम।

७ तर नाइबा गे लबा म्‍हिगदे छे ह्रङ् लसी बढब तबान निला,

ओच्‍छे नाइबा गे लबा जम्‍मान म्‍हिगदेला फलिफाप तला,

तसैनोन थेनीगदे सदनना लागिरी नाश तला।

८ तर परमप्रभु, ह्राङ चा सदनना लागिरी

जम्‍मान भन्‍दा घ्रेन ठिरी धन्‍छ्‌याबा मुला।

९ परमप्रभु, ह्राङला शत्रुगदे सिनोन सिला,

ह्राङला शत्रुगदे पक्‍कान नाश तला,

नाइबा गे लबा जम्‍मान म्‍हिगदे छरपष्‍ट तला।

१० ह्राङसे ङादा ह्रिला म्‍हे घ्‍लाब ह्रङ्‌बान बलियो स्‍होबा मुला,

ओच्‍छे ह्राङसे जम्‍मान भन्‍दा ज्‍यबा छ्‌युगु ङाला थोबोरी युसी ङादा धम्‍बा मुला।

११ ङाला शत्रुगदे ब्रेबा ङाइ ङालान मीसे म्राङ्‌बा मुला,

नाइबा गे लबा ङाला शत्रुगदेदा ताप्‍बा ताम ङाला नाब्‍यङ्‌से थेःबा मुला।

१२ परमेश्‍वरसे कुल्‍बा अन्‍छार भ्रबा म्‍हिगदे खजुरला दोङ ह्रङ्‌नोन ल्‍हेसी निमुला,

थेनीगदे लेबनान य्‍हुल्‍साला स्‍युक्‍पाला दोङ ह्रङ्‌नोन बढब तसी निमुला।

१३ थेनीगदे चा परमप्रभुला दिमरी सूबा दोङगदे ह्रङ्‌बान तमुला,

थे य्‍हाङला परमेश्‍वरला मन्‍दिरला ख्राङ्‌गारी ल्‍हेबान निमुला।

१४ खेप्‍पा दोसैनोन थे दोङरी रो रोमुला,

थे सदन पिङ्‌पिङ्‌बादेन बलियो तमुला।

१५ ओच्‍छे चुह्रङ् भिसी पाङ्‌मुला, “परमप्रभु ठीक निसाफ लबा परमेश्‍वर हिन्‍ना।

थे ङाइ भर लबा पहरा हिन्‍ना,

ओच्‍छे थे तिगै दोष आरेबा परमेश्‍वर हिन्‍ना।”

परमेश्‍वरला शक्तिशाली य्‍हुल्‍सा

९३

परमप्रभुसे शासन लमुला,

थे मान लतोःबा परमेश्‍वर हिन्‍ना,

ओच्‍छे शक्तिसे प्‍लिङ्‌बा मुला।

जम्‍बुलिङला जग कोङ्‌ना लसी थान्‍बा मुला,

थेला जग खाइमै य्‍होङय्‍होङ आत।

२ ह्राङला ठि ओन्‍मान स्‍होबा मुला।

ओन्‍माहेन्‍सेन ह्राङ मुनोन मुला।

३ परमप्रभु, घ्रेन समुद्रगदेरी छाल रेःबा मुला,

समुद्ररी रेःबा छालग्‍याम घ्रेन काइ थोन्‍बा मुला।

थेरी लोङ्‌बा खबा छालगदे रेःबा मुला।

४ ल्‍हानान घ्रेन समुद्रग्‍याम थोन्‍बा काइ भन्‍दा,

समुद्रला शक्तिशाली छालगदे भन्‍दाएनोन,

तोर जम्‍मान भन्‍दा नोबा ग्‍लारी धन्‍छ्‌याबा परमप्रभु शक्तिशाली मुला।

५ ह्राङला ठिम खाइमै तोरमार आतमुला,

परमप्रभु, ह्राङला मन्‍दिर

जुकजुकधोनाला लागिरी चोखो स्‍हेसे प्‍लिङ्‌बा मुला।

जम्‍मालान निसाफ लबा परमेश्‍वर

९४

परमप्रभु, सजाय पिन्‍बा परमेश्‍वर,

नाङ फाबा परमेश्‍वर, ह्राङला बोमो उन्‍गो।

२ जम्‍बुलिङला निसाफ लबा परमेश्‍वर, स्‍हेङ्‌गो,

घमण्‍डीगदेदा थेनीगदेला गे अन्‍छारला सजाय पिन्‍गो।

३ परमप्रभु, नाइबा गे लबा म्‍हिगदे खाइमाधोना ताङ्‌बा,

खाइमाधोना थेनीगदे फुरफर तबा?

४ थेनीगदेसे नाइबा ताम जे लमुला,

नाइबा गे लबा जम्‍मान म्‍हिगदेला सेम घमण्‍डसे प्‍लिङ्‌बा मुला।

५ परमप्रभु, ह्राङला म्‍हिगदेदा थेनीगदेसे नाङ्‌बाझ्‍याक्‍बा लमुला,

ओच्‍छे ह्राङला कोलागदेदा दुख पिन्‍मुला।

६ थेनीगदेसे ह्रेम्‍बो सिबा म्रिङ्‌म्‍हेमेगदेदा विदेशीगदेदा साइमुला,

ओच्‍छे टुहुरा कोलागदेदा साइमुला।

७ थेनीगदेसे चुह्रङ् भिसी पाङ्‌मुला, “परमप्रभुसे आम्राङ्‌मुला,

इस्राएलला परमेश्‍वरसे तिगै वास्‍ता आलमुला।”

८ ज्ञान बुद्धि आरेबा म्‍हिगदे, चु ताम खेन्‍गो,

मूर्ख म्‍हिगदे, खाइमा एनीगदेला ज्ञान बुद्धि खला?

९ परमेश्‍वरसे य्‍हाङला नाब्‍यङ स्‍होजी भिसम तिग थेसे थेःआख?

थेसे य्‍हाङला मी स्‍होजी भिसम तिग थेसे म्राङ्आखम?

१० परमेश्‍वरसे य्‍हुल य्‍हुल्‍ला म्‍हिगदेदा बङ्‌मुला भिसम,

तिग थेसे थेनीगदेदा सजाय आपिन?

जम्‍मान म्‍हिगदेदा लोप्‍बा परमेश्‍वरदा ज्ञान बुद्धिला खाँचो तला?

११ म्‍हिगदेसे खेन्‍बा ताम परमप्रभुदा था मुला,

थेनीगदे तिगै आहिन भिबा ताम परमप्रभुदा था मुला।

१२ परमप्रभु, ह्राङसे जुन म्‍हिदा तहरी थान्‍मुला,

ओच्‍छे ह्राङला ठिमला बारेरी लोप्‍मुला,

थे चा ह्राङग्‍याम मोलम याङ्‌बा म्‍हि हिन्‍ना।

१३ नाइबा गे लबा म्‍हिगदेदा भ्‍याङ्‌बा व्‍हाङ ठीक आतदेधोना,

दुखला धिनरी ह्राङसे ह्राङला म्‍हिदा ताङ्‌ना लसी थान्‍ना।

१४ तिग्‍दा भिसम परमप्रभुसे ह्राङला म्‍हिगदेदा खाइमै आभ्‍याङ्,

थेसे ह्राङला कोलागदेदा खाइमै आख्‍ला।

१५ निसाफ लमा परमेश्‍वरसे ह्राङला सत्‍य ताम अन्‍छार लला,

ओच्‍छे सोजो सेम मुबा जम्‍मान म्‍हिगदेदा थे निसाफ ज्‍यबा छोर्ला।

१६ नाइबा गे लबा म्‍हिगदेला बिरोध लमा ङादेन छ्‌याम खाल तला?

नाइबा गे लबा म्‍हिगदेला बिरोध लमा खाल्‍से ङादा ह्रो लला?

१७ परमप्रभुसे ङादा ह्रो आलबा हिन्‍सम,

ङाला प्राण ङाच्‍छान सिबागदे चिबा सुनसान ग्‍लारी दोसेला मुबा।

१८ “ङा ह्रिल्‍बान मुला” भिसी ङाइ पाङ्‌जी,

परमप्रभु, जमाहेन्‍से ह्राङसे ह्राङला खाइमै आजिन्‍बा मायासे ङादा तेन्‍सी थान्‍जी।

१९ ङाला सेमरी ल्‍हानान सुर्दा तमा,

ह्राङसे ङादा आँट पिन्‍सी ताङ्‌ना लजी।

२० जुन म्‍हिसे ठीक आरेबा तामदान ठीक मुला भिसी पाङ्‌ला,

तिग थेह्रङ् लसी निसाफ लबा नाइबा गे लबा म्‍हिगदे ह्राङदेन छ्‌याम ढिक्‍खम्‍ला?

२१ थेनीगदे ढिक्‍सी परमेश्‍वरसे कुल्‍बा अन्‍छार भ्रबा म्‍हिगदेला बिरोध लमुला,

ओच्‍छे तिगै दोष आरेबा म्‍हिगदेदा सिबाला सजाय पिन्‍मुला।

२२ तर परमप्रभु ङादा जोगब लबा कोङ्‌बा ग्‍ला दोबा मुला,

ओच्‍छे ङाला परमेश्‍वर ङाइ भर लबा पहरा दोबा मुला।

२३ परमप्रभुसे थेनीगदेला पाप थेनीगदेथोरीन ल्‍हूला,

ओच्‍छे थेनीगदेसे लबा नाइबा गेला लागिरी थेनीगदेदा नाश लला,

परमप्रभु य्‍हाङला परमेश्‍वरसे थेनीगदेदा नाश लला।

जयजयकारला व्‍हाइ

९५

खउ, य्‍हाङ ताङ्‌बान परमप्रभुला जयजयकार लाइ,

य्‍हाङसे भर लखम्‍बा पहरा दोसी य्‍हाङदा थार्ना लबा परमेश्‍वरला जयजयकार लबान घ्रेन काइ तेःसी व्‍हाइ गोइ।

२ धन्‍यवाद पिन्‍बान परमेश्‍वरला ङाच्‍छा खउ,

व्‍हाइ गोबान थेला जयजयकार लाइ।

३ तिग्‍दा भिसम परमप्रभु घ्रेन परमेश्‍वर हिन्‍ना,

जम्‍मान ला लुथोरी शासन लबा शक्तिशाली ग्‍ले हिन्‍ना।

४ थेसे ल्‍हानान नुप्‍बा ऊदेन नोबा नोबा गङ्‌हेन्‍से,

पूरन जम्‍बुलिङ नाङ्‌नोन शासन लमुला।

५ समुद्र थेलान हिन्‍ना, थे समुद्रदा थेसेन स्‍होबा हिन्‍ना,

सएनोन थेसेन स्‍होबा हिन्‍ना।

६ खउ, फ्‍या लबान जयजयकार लाइ,

य्‍हाङदा स्‍होबा परमप्रभुला ङाच्‍छा पुइ जुगे,

७ तिग्‍दा भिसम थेनोन य्‍हाङला परमेश्‍वर हिन्‍ना,

ओच्‍छे य्‍हाङ थेला म्‍हिदेन थेला ग्‍युला बथान ह्रङ्‌बान हिन्‍ना।

तिनी थेसे एनीगदेदा तिग सुङ्‌बान मुला थे ताम ङ्‌यान्‍गो,

८ एनीगदेसे मेरीबारी लबा ह्रङ्‌नोन

थे धिनकुनु एनीगदेसे तोङ्‌तोङ्‌बा ग्‍लारी मुबा मस्‍साहरी लबा ह्रङ्‌नोन

ह्राङला सेम कोङ्‌ना आलउ,

९ थे ग्‍लारी ङाइ लबा गे एनीगदेला आखेम्‍हेमेसे म्राङ्‌सीनोन

थेनीगदेसे ङाला सेम च्‍याबाला च्‍याबान लजी।

१० थेनीगदेदा म्राङ्‌सी ङादा बोगल न्‍ही दिङधोना बोमो रेःजी,

ओच्‍छे ङाइ चुह्रङ् भिसी पाङ्‌जी, “चुगदे सेम कोङ्‌बा म्‍हिगदे हिन्‍ना,

चुगदेसे ङाला ग्‍याम ङोसेबा आरे।”

११ ङाइ बोमोला झोकरी सेम खीसी कबुल गिक लजी,

“ङाइ ब्‍लप्‍बा साल्‍ना लबा य्‍हुल्‍सारी एनीगदे खाइमै वाङ्आम्‍याङ्।”

परमेश्‍वर जम्‍मान भन्‍दा घ्रेन ग्‍ले

१ काइ १६:२३-३३

९६

परमप्रभुला लागिरी छार व्‍हाइ गिक गोउ,

जम्‍बुलिङ नाङ्‌लान म्‍हिगदे, परमप्रभुला लागिरी व्‍हाइ गोउ!

२ परमप्रभुला लागिरी व्‍हाइ गोउ,

थेला जयजयकार लउ,

थेसे य्‍हाङदा थार्ना लबा ताम धिनहुँनोन थेःना लउ।

३ य्‍हुल य्‍हुल्‍ला म्‍हिगदेदा परमप्रभुला शक्तिला बारेरी पाङ्‌गो,

थेसे लबा जम्‍मान भन्‍दा घ्रेन गेला बारेरी जम्‍मान म्‍हिगदेदा थेःना लउ।

४ तिग्‍दा भिसम परमप्रभु जम्‍मान भन्‍दा घ्रेन परमप्रभु हिन्‍ना,

जम्‍मान भन्‍दा ल्‍हाना जयजयकार लतोःबा चा थेलान हिन्‍ना।

जम्‍मान ला लुगदेदा भन्‍दा ल्‍हाना थेदा मान लतोःला।

५ तिग्‍दा भिसम य्‍हुल य्‍हुल्‍ला ला लुगदे चा मूर्ति जे हिन्‍ना,

तर परमप्रभुसे स्‍वर्ग स्‍होबा मुला।

६ मानदेन घ्रेन शक्ति थेला क्‍युर्नोन मुला,

शक्तिदेन य्‍हालसे थे धन्‍छ्‌याबा चोखो ग्‍ला प्‍लिङ्‌बा मुला।

७ जम्‍बुलिङला जम्‍मान म्‍हिगदे परमप्रभुला जयजयकार लउ,

परमप्रभुला घ्रेन य्‍हालदेन शक्तिला जयजयकार लउ।

८ परमप्रभुदा थेला मिन अन्‍छार जयजयकार लउ,

भेटी भसी थेला मन्‍दिररी खउ।

९ जम्‍मान भन्‍दा घ्रेन य्‍हालसे प्‍लिङ्‌बा परमप्रभुदा फ्‍या लउ,

जम्‍बुलिङला जम्‍मान म्‍हिगदे, थेदा म्राङ्‌सी लोङ्‌गो।

१० जम्‍मान य्‍हुल्‍ला म्‍हिगदेदा चुह्रङ् भिसी पाङ्‌गो, “परमप्रभुसे शासन लमुला।”

थेसे जम्‍बुलिङला जग कोङ्‌ना लसी थान्‍बा मुला, थेदा य्‍होङय्‍होङ लबारी आखम।

थेसे खालैला ली आच्‍याना म्‍हिगदेला निसाफ लला।

११ स्‍वर्गरीदेन जम्‍बुलिङरी मुबागदे जम्‍मान ताङ्‌गो,

समुद्रदेन थेरी मुबा जम्‍मान जन्‍तुगदेएनोन ताङ्‌गो।

१२ भु वारीदेन थेरी मुबा जम्‍मान स्‍हेगदे ताङ्‌गो।

जमाहेन्‍से ह्रिरी मुबा जम्‍मान दोङगदेसे ताङ्‌सी ताङ्‌सी व्‍हाइ गोला।

१३ परमप्रभुला ङाच्‍छा थेनीगदेसे व्‍हाइ गोला, तिग्‍दा भिसम थे फेप्‍खला,

थे जम्‍बुलिङला निसाफ लबारी फेप्‍खला।

थेसे जम्‍बुलिङदेन म्‍हिगदेला ठीकदेन सत्‍य निसाफ लला।

जम्‍मानथोरी शासन लबा परमेश्‍वर

९७

परमप्रभुसे शासन लमुला, थेतबासेलमा जम्‍बुलिङरी मुबागदे जम्‍मान ताङ्‌गो,

समुद्रला गुङ्‌री मुबा गङ्‌गदे एनीगदे ताङ्‌गो,

२ थेला क्‍युर्नोन खसुदेन धोपधोप मुला,

थेसे जम्‍मादान सेम निबा तामदेन ठीक निसाफ लसी शासन लमुला।

३ थेला ङाच्‍छा ङाच्‍छा मेला बोन निमुला,

ओच्‍छे थेला क्‍युर्नोन मुबा शत्रुगदेदा नाश लमुला।

४ थे तिप्‍लीङ् खमा जम्‍बुलिङ य्‍हाल य्‍हाल तमुला,

चु म्राङ्‌सी जम्‍बुलिङ लोङ्‌सी फितफित धर्ला।

५ जम्‍बुलिङरी मुबा जम्‍मालान

परमप्रभु परमेश्‍वरला ओन्‍छाङ्‌री जम्‍मान गङ्‌गदे मैन ङ्‌युबा ह्रङ् लसी ङ्‌युला।

६ परमप्रभुसे लबा ज्‍यबा गेला बारेरी स्‍वर्गसे थेःना लमुला,

जम्‍मान म्‍हिगदेसे थेला घ्रेन शक्तिदा म्राङ्‌मुला।

७ मूर्तिदा तेन्‍बा जम्‍मान म्‍हिगदेदा पेःना लला,

मूर्तिगदेदा घ्रेन भिसी म्‍हन्‍बागदे जम्‍मान पेःला।

जम्‍मान लागदे परमप्रभुदा फ्‍या लउ।

८ परमप्रभु, ह्राङसे निसाफ लबासे लमा,

सियोनरी चिबा म्‍हिगदे ताङ्‌बा मुला,

ओच्‍छे यहूदाला शहरगदेरीनोन म्‍हिगदे ताङ्‌बा मुला।

९ तिग्‍दा भिसम परमप्रभु, ह्राङ जम्‍बुलिङ भन्‍दा ल्‍हानान घ्रेन हिन्‍ना,

ह्राङ जम्‍मान ला लु भन्‍दा ल्‍हानान घ्रेन हिन्‍ना।

१० परमप्रभुदा माया लबागदेसे नाइबा तामदा हेला लगै,

तिग्‍दा भिसम थेसे ह्राङदा तेन्‍बा म्‍हिगदेला प्राण जोगब लमुला,

ओच्‍छे नाइबा गे लबागदेला याग्‍याम थेनीगदेदा फेमुला।

११ परमेश्‍वरसे कुल्‍बा अन्‍छार भ्रबा म्‍हिगदेथोरी परमेश्‍वरला य्‍हाल खमुला,

ओच्‍छे सोजो सेम मुबागदेदा ताङ्‌ना लमुला।

१२ परमप्रभुसे कुल्‍बा अन्‍छार भ्रबा म्‍हिगदे, परमप्रभुदेन छ्‌याम ताङ्‌गो,

ओच्‍छे थेला जम्‍मान भन्‍दा घ्रेन मिनरी जयजयकार लउ।

जयजयकारला व्‍हाइ

९८

परमप्रभुला लागिरी छार व्‍हाइ गिक गोउ,

तिग्‍दा भिसम थेसे उदेकला गेगदे लबा मुला,

थेसे ह्राङला शक्तिदेन भङ्‌से ढाबा मुला।

२ परमप्रभुसे थार्ना लबा ताम थे ह्राङसेन उन्‍बा मुला,

ओच्‍छे थेसे ह्राङला ज्‍यबा गे

य्‍हुल य्‍हुल्‍ला म्‍हिगदेदा उन्‍बा मुला।

३ ह्राङसे इस्राएलला म्‍हिगदेथोरी लबा खाइमै आजिन्‍बा मायादेन

ह्राङला विश्‍वास लखम्‍बा ताम परमप्रभुसे ढन्‍बा मुला।

य्‍हाङला परमेश्‍वरसे थार्ना लबा

जम्‍बुलिङला कुनी कुनीहेन्‍से म्‍हिगदेसे म्राङ्‌बा मुला।

४ जम्‍बुलिङला जम्‍मान म्‍हिगदे, ताङ्‌सी ताङ्‌सी परमप्रभुला जयजयकार लउ,

व्‍हाइ गोबान थेला जयजयकार लउ।

५ परमप्रभुला लागिरी ज्‍यना लसी वीणा ह्राप्‍गो,

ओच्‍छे ज्‍यबा भाकारी व्‍हाइ गोबान जयजयकार लउ।

६ बिगुलदेन नरसिङ ह्राप्‍गो,

य्‍हाङला ग्‍ले परमप्रभुला ओन्‍छाङ्‌री ताङ्‌सी ताङ्‌सी व्‍हाइ गोउ।

७ समुद्रदेन थेरी मुबा जम्‍मान जन्‍तुगदेसे घ्रेन काइ तेःगै,

ओच्‍छे जम्‍बुलिङदेन थेरी चिबा जम्‍मान म्‍हिगदेसे व्‍हाइ गोगै।

८ स्‍योङगदेसे या ह्राप्‍गै,

जम्‍मान गङ्‌गदे ढिक्‍सी व्‍हाइ गोगै।

९ थेनीगदेसे परमप्रभुला ङाच्‍छा व्‍हाइ गोगै,

तिग्‍दा भिसम थे जम्‍बुलिङला निसाफ लबारी फेप्‍खला।

थेसे खालैला ली आच्‍याना जम्‍बुलिङला म्‍हिगदेला ठीक निसाफ लला।

परमेश्‍वर निसाफ लबा ग्‍ले

९९

परमप्रभु ग्‍ले हिन्‍ना,

म्‍हिगदेसे थेदा मान लगै,

थे करूबगदेला गुङ्‌री धन्‍छ्‌यामुला,

ओच्‍छे जम्‍बुलिङ ल्‍हिग्‍मुला।

२ सियोनना परमप्रभु जम्‍मान भन्‍दा घ्रेन हिन्‍ना,

थेसे जम्‍मान य्‍हुलथोरी शासन लमुला।

३ थेनीगदेसे जम्‍मान भन्‍दा घ्रेन परमेश्‍वरला मिनदा मान लसी जयजयकार लमुला,

थे तिगै दोष आरेबा परमेश्‍वर हिन्‍ना।

४ ह्राङ शक्तिशाली ग्‍ले हिन्‍ना,

ह्राङदा ठीक निसाफ जे सेम निमुला,

ह्राङसे खालैला ली आच्‍याना गे लबा मुला,

ह्राङसे इस्राएलरी ठीक निसाफदेन सत्‍य ताम भबा मुला।

५ परमप्रभु य्‍हाङला परमेश्‍वरला जयजयकार लउ,

ओच्‍छे थेला स्‍य्‍हाबरी फ्‍या लउ,

थे तिगै दोष आरेबा परमेश्‍वर हिन्‍ना।

६ मोशादेन हारून परमेश्‍वरला मन्‍दिररी पूजा लबा म्‍हि मुबा,

ओच्‍छे परमप्रभुदेन छ्‌याम प्रार्थना लबा शमूएल मुबा,

थेनीगदेसे परमप्रभुदेन छ्‌याम बिन्‍ती लजी,

ओच्‍छे परमप्रभुसे थेनीगदेदा जोहाब पिन्‍जी।

७ परमप्रभुसे थेनीगदेदेन छ्‌याम खसुग्‍याम ताम लजी,

परमप्रभुसे थेनीगदेदा पिन्‍बा ठिमदेन कबुल अन्‍छार थेनीगदे भ्रजी।

८ परमप्रभु ङन्‍ना परमेश्‍वर,

ह्राङसे थेनीगदेदा जोहाब पिन्‍जी,

ह्राङसे थेनीगदेसे लबा नाइबा गेला सजाय थेनीगदेदा पिन्‍जी,

तसैनोन “ङा एनीगदेदा माफ लबा परमेश्‍वर हिन्‍ना” भिसी ह्राङसे थेनीगदेदा उन्‍जी।

९ परमप्रभु य्‍हाङला परमेश्‍वरला जयजयकार लउ,

ओच्‍छे परमप्रभुला चोखो गङ्‌री जयजयकार लउ,

परमप्रभु य्‍हाङला परमेश्‍वर तिगै दोष आरेबा परमेश्‍वर हिन्‍ना।

जयजयकार लबा व्‍हाइ

१००

जम्‍बुलिङला जम्‍मान म्‍हिगदे परमप्रभुला जयजयकार लउ!

२ ताङ्‌सी ताङ्‌सी परमप्रभुला जयजयकार लउ,

ताङ्‌बान व्‍हाइ गोसी परमप्रभुला ङाच्‍छा खउ।

३ परमप्रभुन परमेश्‍वर हिन्‍ना भिसी ङोसेगो,

थेसेन य्‍हाङदा स्‍होजी, य्‍हाङ थेलान हिन्‍ना,

य्‍हाङ थेला म्‍हि हिन्‍ना, ओच्‍छे थेला बथानना ग्‍युगदे हिन्‍ना।

४ धन्‍यवाद फुल्‍बान थेला दिमला मूल म्रापग्‍याम वाङ्‌गो,

ओच्‍छे जयजयकार लबान थेला ख्राङ्‌गारी खउ।

थेदा धन्‍यवाद फुल्‍गो, ओच्‍छे थेला मिन थीगो।

५ तिग्‍दा भिसम परमप्रभु दया लबा परमेश्‍वर हिन्‍ना,

थेला खाइमै आजिन्‍बा माया जुकजुकधोनान चिला,

ओच्‍छे थेला विश्‍वास लखम्‍बा तामएनोन जुकजुकधोनान चिला।

ग्‍लेसे लबा कबुल

दाऊदला व्‍हाइ

१०१

ङाइ ह्राङला खाइमै आजिन्‍बा मायादेन ठीक निसाफला बारेरी व्‍हाइ गोला,

परमप्रभु, ङाइ ह्राङला जयजयकार लला।

२ ङा तिगै दोष आरेबा म्‍हि दोबारी होशियार तसी चिला,

ह्राङ ङा मुबा ग्‍लारी खाइमा फेप्‍खला?

ङा ङाला दिमरी चोखो सेम थोसी चिला।

३ नाइबा तामदा ङाइ खाइमै आना,

न्‍होङ्‌बा म्‍हिगदेसे लबा गेदा ङाइ बिरोध लला।

थेनीगदेदेन छ्‌याम ङाला तिगै गे आरे।

४ ङा नाइबा सेम थोसी आभ्र।

खजिबै नाइबा गेदा ङाइ वास्‍ता आल।

५ जुन म्‍हिसे स्‍य्‍हान्‍दो म्‍हिला तामगन लला,

ङाइ थेदा नाश लला,

आज्‍यबा सेमसे च्‍याबादेन

घमण्‍डी म्‍हिदाएनोन ङाइ आख्‍ला।

६ विश्‍वासला गे लबागदेदा ङाइ दया लला,

ओच्‍छे थेनीगदे ङादेन छ्‌याम चिगै।

जुन म्‍हि तिगै दोष आरेबा ग्‍यामरी भ्रमुला,

थेसे ङाला गे लला।

७ फट्टा ताम पाङ्‌बा म्‍हि ङाला दिमरी चिआम्‍याङ्,

जालझेल लबा म्‍हि ङाला ङाच्‍छा चिआम्‍याङ्।

८ य्‍हुल्‍सारी मुबा नाइबा गे लबा म्‍हिगदेदा ङाइ धिनना धिननोन नाश लला,

नाइबा गे लबा म्‍हिगदेदा ङाइ परमप्रभुला शहरग्‍याम ताप्‍ला।

दुखला धुइरी लबा प्रार्थना

१०२

परमप्रभु, ङाला प्रार्थना सान्‍गो,

ङाला बिन्‍ती सान्‍सी ङादा ह्रो लउ।

२ ङादा दुख तबा धुइरी ह्राङ ङाग्‍याम थारेङ् आफेप्‍गो,

ङाइ बिन्‍ती लमा ङाला बिन्‍ती सान्‍गो,

ओच्‍छे ङादा तुरून्‍तन जोहाब पिन्‍गो।

३ तिग्‍दा भिसम ङाला चु जुनी म्‍युगु ह्रङ् लसी म्‍हसी निबान मुला,

ओच्‍छे ङाला ल्‍हुइ मे ह्रङ् लसी लुङ्‌बान मुला।

४ ङाला सेम छे ह्रङ्‌नोन खार्बा मुला,

ङाला चबा सेम म्‍हसी जिन्‍बा मुला।

५ ङादा सेमरी ल्‍हानान दुख तबासेलमा

ङा ढिदेन नख्रु जे तबा मुला।

६ ङा तोङ्‌तोङ्‌बा ग्‍लाला कुलुलु ह्रङ्‌बान तबा मुला,

ङा जम्‍मान स्‍हे नाश तबा ग्‍लारी चिबा कुलुलु ह्रङ्‌बान तबा मुला।

७ म्‍हेर्बा आखना ङा म्‍हुन गिकनोन आम्‍हेर्ना चिमुला,

ङा हुलग्‍याम फेबा धुरीला चरा गिक ह्रङ्‌बान तबा मुला।

८ ङाला शत्रुगदेसे धिन धिननोन ङाला बेइज्‍जत लमुला,

ङादा खिसी लबागदेसे सदन ङाला मिन किन्‍सी ङादा केःमुला।

९-१० ह्राङला बोमोला झोकसे लमा

मेफ्रा ङाला चबा स्‍हे दोबा मुला,

ओच्‍छे ङाइ मिख्‍ली दोङ्‌बा क्‍युइ थुङ्‌मुला।

ओच्‍छे ह्राङसे ङादा थीसी कुनी गिकरी भ्‍याङ्‌बा मुला।

११ ङाला चु जुनी ङ्‌यसेला क्रिप ह्रङ्‌बान तबा मुला,

ङा खार्बा छे ह्रङ्‌बान तबा मुला।

१२ तर परमप्रभु, ह्राङ सदनना लागिरी ग्‍ले हिन्‍ना,

म्‍हिगदेसे ह्राङदा पुस्‍ता-पुस्‍ताधोनान ढन्‍ना।

१३ ह्राङ रेःसी सियोनदा माया लला,

तिग्‍दा भिसम थेदा दया लबा धुइ खसी जिन्‍बा मुला,

थे धुइ चा चुनोन हिन्‍ना।

१४ सियोन नाश तसी जिन्‍बा मुला,

तसैनोन ह्राङला गे लबा म्‍हिगदेसे थेदा माया लमुला,

थे छ्‌याकछिक निबा मुबा,

तसैनोन थेनीगदेसे थेदा माया लमुला।

१५ य्‍हुल य्‍हुल्‍ला म्‍हिगदे लोङ्‌सी परमप्रभुदा तेन्‍ना,

जम्‍बुलिङला जम्‍मान ग्‍लेगदेसे परमप्रभुला शक्ति म्राङ्‌सी परमप्रभुदा मान लला।

१६ तिग्‍दा भिसम परमप्रभुसे सियोनदा दोःसी ङाच्‍छाला ह्रङ्‌बान स्‍होला,

ओच्‍छे परमप्रभु ह्राङला घ्रेन शक्तिरी फेप्‍खला।

१७ परमप्रभुसे जम्‍मासेन हेला लबा म्‍हिगदेला बिन्‍ती सान्‍मुला,

थे थेनीगदेला प्रार्थना आथेःबा ह्रङ् लसी धन्‍आछ्‌यामुला।

१८ दन्‍देधोना आन्‍हबा म्‍हिगदेसे

परमेश्‍वरला जयजयकार लगै भिसी

चु ताम लिच्‍छाला म्‍हिगदेला लागिरी भ्रिसी थान्‍गो।

१९ “परमप्रभुसे जम्‍मान भन्‍दा नोबा ग्‍लारी मुबा ह्राङ धन्‍छ्‌याबा चोखो ग्‍लाग्‍याम मार स्हीजी,

थेसे स्‍वर्गग्‍याम मार जम्‍बुलिङरी स्हीजी,

२० चुह्रङ् लसी परमप्रभुसे झ्‍याल्‍खानरी मुबागदेला दुखला बिन्‍ती सान्‍जी,

ओच्‍छे सिबाला सजाय याङ्‌बागदेदा सजायग्‍याम फेजी।”

२१ चुह्रङ् लसी सियोनरी परमप्रभुला मिन किन्‍ना,

ओच्‍छे यरूशलेमरी परमप्रभुला जयजयकार लला।

२२ थे धुइरी य्‍हुल य्‍हुल्‍ला म्‍हिगदेदेन य्‍हुल्‍सागदे गिक तसी खला,

ओच्‍छे परमप्रभुदा तेन्‍ना।

२३ ङा भ्‍योन मुबा धुइरी परमप्रभुसे ङादा कमजोर तना लबा मुला,

ओच्‍छे ङाला आयु तुन्‍ना लबा मुला।

२४ थेतबासेलमा ङाइ चुह्रङ् भिसी पाङ्‌जी,

“ङाला परमेश्‍वर ङा खेप्‍पा दोबा भन्‍दा ङाच्‍छा ङादा आभोर्गो।

ह्राङ जुकजुकधोनान सोसी चिबा परमेश्‍वर हिन्‍ना।

२५ “जम्‍मान भन्‍दा ङाच्‍छा ह्राङसे जम्‍बुलिङ स्‍होजी,

ओच्‍छे मु ह्राङलान छ्‌यासे स्‍होजी।

२६ थेनीगदे नास तसी निला, तर ह्राङ चा जुकजुकधोनान चिला,

थेनीगदे क्‍वान ह्रङ् लसीन ढेसी निला।

ह्राङसे थेनीगदेदा क्‍वान भ्‍याङ्‌बा ह्रङ् लसीन भ्‍याङ्‌ला।

२७ तर ह्राङ जुकजुकधोनान ओस्‍पन तला,

ह्राङला धुइ खाइमै आजिन।

२८ ह्राङला गे लबा म्‍हिगदेला कोलागदे ह्राङदेन छ्‌याम ज्‍यना लसी चिला,

ओच्‍छे थेनीगदेला कोलागदे बलियो तसी ह्राङला ङाच्‍छा चिला।”

परमेश्‍वरला माया

दाऊदला व्‍हाइ

१०३

ङाला प्राण, परमप्रभुला जयजयकार लउ,

ङाला आत्‍मा, थेला चोखो मिन किन्‍सी जयजयकार लउ!

२ ङाला प्राण, परमप्रभुला जयजयकार लउ,

ओच्‍छे थेसे लबा जम्‍मान गेगदे आम्‍लेःगो!

३ थेसे एला जम्‍मान पाप माफ लमुला,

ओच्‍छे एदा जम्‍मान रोगग्‍याम खम्‍ना लमुला।

४ थेसे एदा कालग्‍याम फेमुला,

ओच्‍छे एदा खाइमै आजिन्‍बा मायादेन दयाला मुकुट कूसी पिन्‍मुला।

५ थेसे ङाला ल्‍हुइ जम्‍मान भन्‍दा ज्‍यबा स्‍हेसे प्‍लिङ्‌ना लमुला,

ओच्‍छे एला भङ् ग्‍वाइला ह्रङ्‌नोन दोःसी छार दोला।

६ स्‍य्‍हान्‍दोसे नाङ्‌बाझ्‍याक्‍बा लसी थान्‍बागदे जम्‍मालान परमप्रभुसे ठीक निसाफ लसी पिन्‍मुला,

ओच्‍छे थेनीगदेसे याङ्‌तोःबा हक पिन्‍मुला।

७ परमप्रभुसे मोशादा ह्राङला ग्‍याम उन्‍जी,

ओच्‍छे इस्राएलीगदेदा ह्राङला शक्तिशाली गेगदे उन्‍जी।

८ परमप्रभु दया लबादेन, माया लबा,

योना बोमो आखबादेन खाइमै आजिन्‍बा मायासे प्‍लिङ्‌बा परमेश्‍वर हिन्‍ना।

९ परमप्रभुसे सदन दोष लबाला लबान आलमुला,

ओच्‍छे सदन बोमोएनोन आलमुला।

१० थेसे य्‍हाङदेन छ्‌याम य्‍हाङसे लबा पाप अन्‍छारला व्‍यवहार आलमुला,

ओच्‍छे य्‍हाङदा य्‍हाङसे लबा पापदेन नाइबा गे अन्‍छारला सजाय आपिन्‍मुला।

११ तिग्‍दा भिसम सदेन मु गादे नोबा मुला,

परमप्रभुसे होत्तेन ह्राङदा मान लबागदेदा खाइमै आजिन्‍बा माया लबा मुला।

१२ स्‍यारग्‍याम न्‍हुप गादे थारेङ् मुला,

परमप्रभुसे य्‍हाङला पापगदेदा होत्तेन थारेङ् तना लबा मुला।

१३ आबासे ह्राङला कोलागदेदा गादे माया लमुला,

परमप्रभुसे ह्राङदा मान लबागदेदा होत्तेन माया लमुला।

१४ तिग्‍दा भिसम य्‍हाङदा खाह्रङ् लसी स्‍होजी भिबा ताम परमप्रभुदा था मुला,

य्‍हाङ साप्रा जे हिन्‍ना भिबा तामएनोन थेदा था मुला।

१५ म्‍हिला आयु चा छे ह्रङ्‌बान मुला,

थे ह्रिरी सार्बा म्‍हेन्‍दो ह्रङ् सार्मुला।

१६ लाबा थे म्‍हेन्‍दो थोग्‍याम निमुला,

ओच्‍छे थे म्‍हेन्‍दो म्‍हसी निमुला,

जमाहेन्‍से थेदा थे ग्‍लासेनोन आढन्‍मुला।

१७ तर परमप्रभुदा तेन्‍बागदे थोरीदेन थेनीगदेला झा झामे

ओच्‍छे छायाछुया थोरी परमप्रभुला खाइमै आजिन्‍बा मायादेन सत्‍य ताम जुकजुकहेन्‍से जुकजुकधोना तला,

१८ जुन जुन म्‍हिसे परमप्रभुसे लबा कबुल सेमहेन्‍सेन ङ्‌यान्‍मुला,

ओच्‍छे थेसे कुल्‍बा अन्‍छार भ्रमुला थेनीगदेथोरी थेला सत्‍य तामदेन खाइमै आजिन्‍बा माया तमुला।

१९ परमप्रभुसे ह्राङला ठि स्‍वर्गरी स्‍होबा मुला,

ओच्‍छे थेसे ह्राङला शक्तिग्‍याम जम्‍मानथोरी शासन लमुला।

२० परमप्रभुला स्‍वर्गदूतगदे,

परमप्रभुला बचन अन्‍छार गे लबा शक्तिशाली म्‍हिगदे,

परमप्रभुला जयजयकार लउ।

२१ स्‍वर्गला जम्‍मान सिपाहीगदे,

थेसे म्‍हन्‍बा अन्‍छार गे लबा म्‍हिगदे,

परमप्रभुला जयजयकार लउ।

२२ परमप्रभुसे स्‍होबा जम्‍मान स्‍हेगदे,

परमप्रभुला य्‍हुल्‍सा नाङ्‌नोन चिबागदे,

परमप्रभुला जयजयकार लउ।

ङाला प्राण, परमप्रभुला जयजयकार लउ।

जम्‍मान स्‍हे स्‍होबा परमेश्‍वरला जयजयकार

१०४

ङाला प्राण, परमप्रभुला जयजयकार लउ,

परमप्रभु ङाला परमेश्‍वर, ह्राङ जम्‍मान भन्‍दा घ्रेन परमेश्‍वर हिन्‍ना।

ह्राङ मानदेन शक्तिसे प्‍लिङ्‌बा मुला।

२ थे य्‍हालसे प्‍लिङ्‌बा मुला,

थेसे मुदा पाल फ्रेङ्‌बा ह्रङ् लसी फ्रेङ्‌बा मुला।

३ थेसे मुरी क्‍युइथोरी ह्राङला दिम स्‍होबा मुला।

थेसे खसुदा ह्राङला रथ स्‍होबा मुला,

ओच्‍छे लाबाथोरी धन्‍छ्‌यासी भ्रमुला।

४ थेसे लाबादा ह्राङला समाचार भोर्बा म्‍हि स्‍होमुला।

ओच्‍छे मेल्‍हामदा ह्राङला गे लबा म्‍हि स्‍होमुला।

५ जम्‍बुलिङ खाइमै य्‍होङय्‍होङ आतगै भिसी

थेसे थेला जग कोङ्‌बा स्‍होबा मुला।

६ थेदा ह्राङसे गसे ह्रङ् लसी नुप्‍बा समुद्रसे घप्‍जी,

ओच्‍छे गङ्‌गदेदा क्‍युइसे ल्‍हुजी।

७ तर ह्राङसे बङ्‌मा क्‍युइ थेग्‍याम य्‍हार्जी,

ह्राङसे कुल्‍बा थेःसी थे तुरून्‍तन म्‍हजी।

८ थे क्‍युइ गङ्‌गदेग्‍याम मार ताइबान

होपदेन ब्‍याँसीग्‍याम भ्‍योङ्‌बान

ह्राङसे तोगब लबा ग्‍लारी दोजी।

९ जम्‍बुलिङदा दोःसी क्‍युइसे आघप्‍गै भिसी

ह्राङसे क्‍युइसे वाइबारीन आखम्‍बा गारा लजी।

१० ह्राङसे क्‍युइला मूल स्‍होसी होपग्‍याम बगब तना लजी,

थे क्‍युइ गङ्‌गदेला गुङ्‌ग्‍याम बगब तमुला।

११ थे स्‍योङगदेसे ह्रिला जम्‍मान जन्‍तुगदेदा थुङ्‌बारी क्‍युइ पिन्‍मुला,

ह्रि गधागदेसेनो थेरी म्रेन्‍ना क्‍युइ थुङ्‌मुला।

१२ थे स्‍योङला कानाकुनीरी चरागदेसे जङ स्‍होमुला,

थेनीगदेसे दोङला हाँगागदेरी चिसी व्‍हाइ गोमुला।

१३ ह्राङसे मुग्‍याम गङ्‌गदेरी नाम ताइना लमुला,

ओच्‍छे ह्राङसे लबा गेगदेग्‍याम जम्‍बुलिङ मोलमसे प्‍लिङ्‌बा मुला।

१४ ह्राङसे म्‍हेमुइला लागिरी छे,

ओच्‍छे म्‍हिला लागिरी दोङगदे फुइना लबा मुला,

ओच्‍छे म्‍हिसे खेतीपाति लखम्‍मुला।

१५ म्‍हिला सेम ताङ्‌ना लबाला लागिरी अङ्‌गुरला निङ्‌गु,

ओच्‍छे थेला ली जेना लबारी छ्‌युगु,

ओच्‍छे थेसे भङ् याङ्‌बाला लागिरी परमप्रभुसे चबा स्‍हे पिन्‍बा मुला।

१६ परमप्रभुसे सूबा दोङगदेदेन लेबनान य्‍हुल्‍साला स्‍युक्‍पाला दोङगदेसे

तोःदेधोना क्‍युइ याङ्‌बा मुला।

१७ थेरी चरागदेसे झङ स्‍होमुला।

थाङसिङ दोङरी सारसगदेसे झङ स्‍होसी चिमुला।

१८ तङ्‌गीगदे चिबाला लागिरी नोबा नोबा गङ्‌गदे मुला,

शापनगदे जोगब तसी चिबाला लागिरी पहरारी घाल मुला।

१९ ह्राङसे धुइ फेबला लागिरी लनी स्‍होजी,

धिनीदा ह्राङ घल्‍बा धुइ था तमुला।

२० ह्राङसे म्‍हुन स्‍होजी,

धोप तमाहेन्‍से ह्रि जन्‍तुगदे पाखारी थोन्‍मुला।

२१ शिकार म्‍हाइमा सिंहगदे ङ्‌हार्मुला,

थेनीगदेसे परमेश्‍वरदा चबा स्‍हे ह्रीमुला।

२२ धिनी फेःमाहेन्‍से थेनीगदे दोःसी निमुला,

ओच्‍छे ह्राङला ऊरी निसी म्‍हेर्मुला।

२३ जमाहेन्‍से म्‍हिगदे गे लबारी दिमग्‍याम थोन्‍मुला,

ओच्‍छे ङ्‌यसेधोना गे लबाला लबान लमुला।

२४ परमप्रभु, ह्राङसे ल्‍हानान गेगदे लबा मुला,

ह्राङसे थे जम्‍मान स्‍हेगदे ह्राङलान बुद्धिग्‍याम स्‍होजी,

ह्राङसे स्‍होबा थरीथरीला स्‍हेगदेसे जम्‍बुलिङ प्‍लिङ्‌बा मुला।

२५ जम्‍बुलिङरी ल्‍हानान घ्रेनदेन ब्‍लाक्‍बा समुद्र मुला,

थेरी झ्‍यानोन आखम्‍बाधोना क्‍युइरी चिबा जजा घ्रेन जन्‍तुगदे मुला,

२६ थे समुद्ररी पानी जहाजगदे भ्रमुला,

थे समुद्ररी लोङ्‌बा खबा जन्‍तुएनोन मुला।

२७ तोःबा धुइरी चबा स्‍हे याङ्‌बाला लागिरी,

थेनीगदे जम्‍मासेन ह्राङथोरी भर लमुला।

२८ ह्राङसे थेनीगदेदा चबा स्‍हे पिन्‍मा थेनीगदेसे पोब लमुला।

ह्राङसे पिन्‍मा थेनीगदे ज्‍यबा चबा स्‍हेसे म्रेन्‍मुला।

२९ ह्राङसे ह्राङला ली गप्‍मा

थेनीगदे लोङ्‌सी फितफित धर्मुला।

ह्राङसे थेनीगदेला सा किन्‍मा थेनीगदे सिमुला,

ओच्‍छे दोःसी साप्रान दोमुला।

३० ह्राङसे ह्राङला आत्‍मा पुइमा, थेनीगदे सोमुला,

ओच्‍छे ह्राङसे जम्‍बुलिङदा छार स्‍होमुला।

३१ परमप्रभुदा सदन मान तगै,

परमप्रभु, ह्राङसे लबा गेगदे म्राङ्‌सी ताङ्‌गै।

३२ परमप्रभुसे स्‍हीमा जम्‍बुलिङ ल्‍हिकल्‍हिक तमुला,

ह्राङसे थुर्मा गङ्‌गदेग्‍याम म्‍युगु थोन्‍मुला।

३३ ङाला जुनी भर ङाइ परमप्रभुला लागिरी व्‍हाइ गोबान चिला,

ङा सोदेधोना ङाइ परमेश्‍वरला जयजयकार लबान व्‍हाइ गोला।

३४ ङाइ खेन्‍बा ताम परमप्रभुदा सेम निगै,

परमप्रभुसेन ङादा ताङ्‌ना लमुला।

३५ तर पापीगदे जम्‍बुलिङग्‍याम नाश तसी निगै,

ओच्‍छे आज्‍यबा गे लबागदेला मिननोन म्‍हसी निगै।

ङाला प्राण, परमप्रभुला जयजयकार लबान व्‍हाइ गोउ।

परमप्रभुला जयजयकार लउ।

परमेश्‍वरसे ह्राङला म्‍हिगदेदा जोगब लबा

१०५

परमप्रभुदा धन्‍यवाद फुल्‍गो, थेला मिनरी बिन्‍ती लउ,

थेसे लबा गेगदेला बारेरी य्‍हुल य्‍हुल्‍ला म्‍हिगदेदा थेःना लउ।

२ परमप्रभुला जयजयकार लबान व्‍हाइ गोउ,

थेसे लबा जम्‍मान उदेकला गेगदेला बारेरी पाङ्‌गो।

३ थेला चोखो मिनरी एनीगदे ताङ्‌गो,

परमप्रभुदा म्‍हाइबागदेला सेम ताङ्‌गै।

४ परमप्रभुदेन थेला शक्तिदा म्‍हाइगो,

थेदा सदन च्‍याबारी म्‍हाइगो।

५ थेसे लबा उदेकला गेगदे ढन्‍गो,

थेसे लबा उदेकला गेदेन थेसे लबा निसाफगदे ढन्‍गो,

६ परमप्रभुला गे लबा अब्राहामला वंश,

याकूबला सन्‍तान, परमप्रभुसे धम्‍बागदे,

७ परमप्रभु य्‍हाङला परमेश्‍वर हिन्‍ना,

थेसे लबा निसाफ जम्‍बुलिङ नाङ्‌लान लागिरी हिन्‍ना।

८ ह्राङसे लबा कबुल थेसे सदन ढन्‍मुला,

थे बचन थेसे हजारौँ हजार पुस्‍तागदेदा पिन्‍बा मुला।

९ थेसे थेनोन कबुल अब्राहामदेन छ्‌याम लजी,

थेसे थेनोन कबुल इसहाकदेन छ्‌याम लबा मुबा।

१० थेनोन कबुल परमप्रभुसे याकूबदा ज्‍यना लसी घोना लजी,

ओच्‍छे थेनोन कबुलदा परमप्रभुसे इस्राएलीगदेदेन छ्‌याम जुकजुकधोना चिबा कबुल स्‍होजी।

११ परमेश्‍वरसे चुह्रङ् भिसी सुङ्‌जी, “ङाइ एदा कनान य्‍हुल्‍सा पिन्‍ना,

थे एला सम्‍पत्ति तला।”

१२ थे धुइरी परमेश्‍वरला म्‍हिगदे ल्‍हाना आरेमुबा,

थेनीगदे कनान य्‍हुल्‍सारी परदेशी दोःसी चिमुबा।

१३ थेनीगदे य्‍हुल गिकग्‍याम अर्गु य्‍हुलरी,

य्‍हुल्‍सा गिकग्‍याम अर्गु य्‍हुल्‍सारी कोर्सी भ्रमुबा।

१४ तर परमप्रभुसे स्‍य्‍हान्‍दो म्‍हिगदेदा थेनीगदेथोरी नाङ्‌बाझ्‍याक्‍बा लआपुङ्‌नी।

थेनीगदेदा जोगब लबाला लागिरी थेसे ग्‍लेगदेदा चुह्रङ् भिसी बङ्‌जी,

१५ “ङाइ धम्‍बा म्‍हिगदेदा आथुर्गो,

ओच्‍छे ङाला अगमवक्तागदेदा न्‍होङ्‌ना आलउ।”

१६ परमप्रभुसे थेनीगदेला य्‍हुल्‍सारी अनिकाल पुइजी,

ओच्‍छे थेनीगदेला जम्‍मान अन्‍न नाश लसी पिन्‍जी।

१७ परमप्रभुसे योसेफ भिबा म्‍हि गिकदा थेनीगदेदा भन्‍दा ङाच्‍छान पुइजी,

थेदा घ्‍याबा स्‍होबाला लागिरी चूङ्‌बा मुबा।

१८-१९ थेसे ङाच्‍छान पाङ्‌बा ताम पूरा आतदेधोना,

परमप्रभुला बचनसे थेसे पाङ्‌बा तामदा सत्‍य हिन्‍ना भिसी आउन्‍देधोना,

थेनीगदेसे थेला काङरी च्‍याल्‍दासे खीसी दुख पिन्‍जी,

ओच्‍छे थेला खारेरी फाइला च्‍याल्‍दासे खीजी।

२० ग्‍लेसे म्‍हि पुइसी थेदा दुखग्‍याम फेजी,

म्‍हिगदेथोरी शासन लबासे थेदा झ्‍याल्‍खानग्‍याम तेःजी।

२१ ग्‍लेसे थेदा ह्राङला य्‍हुल्‍साला मूल म्‍हि स्‍होजी,

ओच्‍छे ह्राङला जम्‍मान सम्‍पत्तिथोरी अधिकार पिन्‍जी।

२२ थेसे ग्‍लेला गे लबा म्‍हिगदेदा कुल्‍बा अधिकार याङ्‌जी,

ओच्‍छे ग्‍लेदा सल्‍लाह पिन्‍बा म्‍हिगदेदा लोप्‍बा अधिकार याङ्‌जी।

२३ जमाहेन्‍से याकूब हामला य्‍हुल्‍सा मिश्ररी निजी,

ओच्‍छे याकूब मिश्र य्‍हुल्‍सारी परदेशी दोसी चिजी।

२४ परमप्रभुसे ह्राङला म्‍हिदा ल्‍हानान कोलागदे पिन्‍जी,

थेनीगदेला शत्रुगदे भन्‍दा थेनीगदे ल्‍हाना तजी।

२५ परमप्रभुसे ह्राङला म्‍हिगदेदा हेला लपुङ्‌बारी मिश्रीगदेला सेम पोसी पिन्‍जी,

ओच्‍छे ह्राङला गे लबा म्‍हिगदेदा बिरोध लसी जाल लबा सेम थेनीगदेदा पिन्‍जी।

२६ परमप्रभुसे ह्राङला गे लबा म्‍हि मोशा

ओच्‍छे ह्राङसे धम्‍बा म्‍हि हारूनदा पुइजी।

२७ थेनीगदेसे मिश्रीगदेला गुङ्‌री परमप्रभुला उदेकला चिनुगदे उन्‍जी,

ओच्‍छे हामला य्‍हुल्‍सारी उदेकला गेगदे लजी।

२८ परमप्रभुसे थे य्‍हुल्‍सा नाङ्‌नोन धोपधोप तना लजी,

तर मिश्रीगदेसे परमप्रभुला बचनदा बिरोध लजी।

२९ परमप्रभुसे थेनीगदेला स्‍योङगदेला क्‍युइ का दोना लजी,

थेतबासेलमा थेनीगदेला जम्‍मान तार्ङागदे सिजी।

३० थेनीगदेला य्‍हुल्‍सा नाङ्‌नोन भाल्‍बान भाल्‍बा तजी,

ओच्‍छे ग्‍लेखाङ् न्‍हङ्‌रीनोन भाल्‍बान भाल्‍बा तजी।

३१ परमप्रभुसे कुल्‍बासे लमा,

मिश्र य्‍हुल्‍सा नाफ्रङ्‌देन भुसुनासे प्‍लिङ्‌जी।

३२ परमप्रभुसे थे य्‍हुल्‍सारी नामला साटोरी सेर्बा ताइना लजी,

ओच्‍छे थेनीगदेला य्‍हुल्‍सा नाङ्‌नोन तिप्‍लीङ् पुइखजी।

३३ परमप्रभुसे थेनीगदेला अङ्‌गुरदेन अञ्‍जीरला दोङ नाश तना लजी,

ओच्‍छे थेनीगदेला य्‍हुल्‍साला जम्‍मान दोङगदे क्‍युइसी पिन्‍जी।

३४ परमप्रभुसे कुल्‍बासे लमा,

झ्‍यासीन झ्‍याबारी आखम्‍बाधोना तिरीगदेदेन बत्तिरगदे खजी।

३५ थेनीगदेसे थे य्‍हुल्‍साला जम्‍मान दोङगदेदेन

थेनीगदेला भु वारीला जम्‍मान बालीनाली चजी।

३६ ओच्‍छे परमप्रभुसे मिश्रीगदे जम्‍मालान थेबा झागदे,

ओच्‍छे थेनीगदेला य्‍हुल्‍सारी जम्‍मान भन्‍दा ङाच्‍छा न्‍हबा जम्‍मादान साइजी।

३७ परमप्रभुसे इस्राएलीगदेदा म्‍हार म्‍हुइदेन छ्‌यामनोन मिश्र य्‍हुल्‍साग्‍याम तेःसी भजी,

ओच्‍छे इस्राएलीगदेला वंश न्‍हङ्‌ला खालैदान स्‍हु स्‍हेर आखनी, थेनीगदे जम्‍मान भङ्‌बा मुबा।

३८ इस्राएलीगदे थोन्‍सी निमा मिश्रीगदे ताङ्‌मुबा,

तिग्‍दा भिसम थेनीगदेदा म्राङ्‌सी मिश्रीगदे लोङ्‌मुबा।

३९ परमप्रभुसे ह्राङला म्‍हिदा शीतल तना लबारी मुरी खसु थान्‍सी पिन्‍जी,

ओच्‍छे म्‍हुनङ् य्‍हाल तना लबारी मे थान्‍सी पिन्‍जी।

४० थेनीगदेसे ह्रीमा परमप्रभुसे थेनीगदेदा बट्टाई चरागदे पिन्‍जी,

ओच्‍छे थेनीगदेदा तोःदेधोना स्‍वर्गला गेङ पिन्‍जी।

४१ परमप्रभुसे पहराग्‍याम क्‍युइ तेःजी,

ओच्‍छे स्‍योङ दोसी तोङ्‌तोङ्‌बा ग्‍लारी बगब तजी।

४२ तिग्‍दा भिसम परमप्रभुसे ह्राङला गे लबा म्‍हि अब्राहामदेन छ्‌याम लबा

चोखो कबुल ढन्‍जी।

४३ चुह्रङ् लसी परमप्रभुसे ह्राङसे धम्‍बा म्‍हिगदेदा तेःसी भजी,

थेनीगदेसे ताङ्‌बान घ्रेन काइ तेःसी व्‍हाइ गोजी।

४४ परमप्रभुसे थेनीगदेदा य्‍हुल य्‍हुल्‍ला म्‍हिगदेला य्‍हुल्‍सा पिन्‍जी,

ओच्‍छे थेनीगदेसे अर्गु य्‍हुल्‍ला म्‍हिगदेला भु वारी ह्राङला यारी किन्‍जी।

४५ परमप्रभुसे ह्राङसे कुल्‍बा जम्‍मान ताम ङ्‌यान्‍गै,

ओच्‍छे ह्राङला जम्‍मान ठिम अन्‍छार भ्रगै भिसीन चुह्रङ् लबा मुबा।

परमप्रभुला जयजयकार लउ।

परमप्रभुसे ह्राङला म्‍हिला लागिरी लबा गे

१०६

परमप्रभुला जयजयकार लउ।

परमप्रभुदा धन्‍यवाद फुल्‍गो,

तिग्‍दा भिसम थे दया लबा परमप्रभु हिन्‍ना,

थेला खाइमै आजिन्‍बा माया जुकजुकधोनान चिमुला।

२ परमप्रभुसे लबा जम्‍मान घ्रेन गेला बारेरी खाल्‍से पाङ्‌बारी खम्‍ला?

खाल्‍से परमप्रभुला पूरन जयजयकार लबारी खम्‍ला?

३ जुन म्‍हि परमप्रभुसे कुल्‍बा अन्‍छार भ्रमुला,

जुन म्‍हिसे सदन ठीक निसाफ लमुला,

थेनीगदे ह्राङग्‍याम मोलम याङ्‌बा म्‍हि हिन्‍ना।

४ परमप्रभु ह्राङला म्‍हिगदेदा दया लमा ङादाएनोन ढन्‍गो,

थेनीगदेदा थार्ना लमा ङादाएनोन ह्रो लउ।

५ ङाइ ह्राङला म्‍हिगदेला फलिफाप तबा म्राङ्‌म्‍याङ्‌गै,

ओच्‍छे ह्राङला य्‍हुल्‍ला म्‍हिगदेदेन छ्‌याम ताङ्‌म्‍याङ्‌गै,

ओच्‍छे ह्राङला य्‍हुल्‍सारी वाङ्‌बा हक याङ्‌बा म्‍हिगदेदेन छ्‌याम ढिक्‍सी ह्राङला जयजयकार लम्‍याङ्‌गै।

६ ङन्‍सेनोन ङन्‍ना आखेम्‍हेमेसे ह्रङ् पाप लबा मुला,

ङन्‍से पाप गेदेन नाइबा गे लबा मुला।

७ मिश्र य्‍हुल्‍सारी मुबा धुइरी ङन्‍ना आखेम्‍हेमेगदेसे ह्राङसे लबा उदेकला गेगदेदा वास्‍ता आलनी,

थेनीगदेसे ह्राङसे लबा खाइमै आजिन्‍बा मायादा म्‍लेःजी,

ओच्‍छे वाला समुद्रला कुनीरी थेनीगदेसे जम्‍मान भन्‍दा घ्रेन परमेश्‍वरदा बिरोध लजी।

८ तसैनोन ह्राङला जम्‍मान भन्‍दा घ्रेन शक्ति म्राङ्‌गै भिसी,

परमप्रभुसे ह्राङला मिनना लागिरी थेनीगदेदा जोगब लसी थान्‍जी।

९ परमप्रभुसे वाला समुद्रदा बङ्‌जी, बङ्‌मैछ्‌या थे खार्जी,

ओच्‍छे परमप्रभुसे ह्राङला म्‍हिगदेदा तोङ्‌तोङ्‌बा ग्‍लाग्‍याम ह्रङ् लसी

नुप्‍बा समुद्रग्‍याम क्‍याम्‍सङ् भोर्जी।

१० परमप्रभुसे थेनीगदेदा हेला लबा म्‍हिगदेग्‍याम थेनीगदेदा जोगब लजी,

परमप्रभुसे शत्रुगदेग्‍याम थेनीगदेदा जोगब लजी।

११ थेनीगदेदा बिरोध लबागदेदा समुद्रला क्‍युइसे डुबब लजी,

थेनीगदेला शत्रुगदे गिकनोन आसोनी।

१२ जमाहेन्‍से थेनीगदेसे परमप्रभुला बचनरी विश्‍वास लजी,

ओच्‍छे परमप्रभुला जयजयकार लजी।

१३ तर थेनीगदेसे परमप्रभुसे लबा गे तुरून्‍तन म्‍लेःजी,

ओच्‍छे थेनीगदेसे परमप्रभुला सल्‍लाहदा वास्‍ता आलनी।

१४ तोङ्‌तोङ्‌बा ग्‍लारी थेनीगदेसे ह्राङसे ह्राङलान सेमसे म्‍हन्‍बा अन्‍छार लजी,

ओच्‍छे थेनीगदेसे तोङ्‌तोङ्‌बा ग्‍लारी परमेश्‍वरला सेम च्‍याजी।

१५ थेतबासेलमा थेनीगदेसे ह्रीबा जम्‍मान स्‍हे परमप्रभुसे थेनीगदेदा पिन्‍जी,

तर कमजोर तना लबा रोग गिक थेनीगदेला गुङ्‌री पुइखजी।

१६ पालरी चिबा धुइरी थेनीगदेसे मोशादेन

परमप्रभुला गे लबाला लागिरी अर्पण लबा हारूनना डाह लजी।

१७ जमाहेन्‍से स फ्‍याक तसी दातानदा ग्‍लोङ्‌जी,

ओच्‍छे अबीरामला म्‍हेमेदा ल्‍हुजी।

१८ थेनीगदेदेन छ्‌याम ढिक्‍बा म्‍हिगदेथोरी तोरग्‍याम मे ताइजी,

ओच्‍छे थे नाइबा गे लबा म्‍हिगदे मेसे क्रोसी नाश तजी।

१९ थेनीगदेसे होरेब गङ्‌री म्‍हारला म्‍हे बहर स्‍होजी,

ओच्‍छे थे म्‍हे बहरला मूर्तिदा पूजा लजी।

२० चुह्रङ् लसी थेनीगदेसे परमप्रभुदा लतोःबा मान

छे चबा म्‍हेला मूर्तिदेन छ्‌याम देप्‍जी।

२१-२२ मिश्र य्‍हुल्‍सारी शक्तिशाली गेगदे लसी जोगब लबा,

हामला य्‍हुल्‍सारी उदेकला गेगदे लबा,

ओच्‍छे वाला समुद्रला कुनीरी जम्‍मान भन्‍दा घ्रेन गे लबा परमेश्‍वरदा थेनीगदेसे म्‍लेःबा मुबा।

२३ थेतबासेलमा परमप्रभुसे थेनीगदेदा नाश लला भिसी सुङ्‌बा मुबा,

तर परमप्रभुला बोमो म्‍हना लबारी

परमप्रभुसे धम्‍बा म्‍हि मोशा परमप्रभुदेन इस्राएलीगदेला गुङ्‌री राप्‍सी नाश आलउ भिसी परमप्रभुदेन छ्‌याम बिन्‍ती लजी।

२४ थेनीगदेसे परमप्रभुसे लबा कबुलथोरी विश्‍वास आलनी,

ओच्‍छे थेनीगदेसे ल्‍हानान ज्‍यबा य्‍हुल्‍सादा गेआखेल्‍बा य्‍हुल्‍सा म्‍हन्‍जी।

२५ थेनीगदे ह्राङ ह्राङला पाल न्‍हङ्‌री तामगन लसी चिजी,

ओच्‍छे परमप्रभुसे कुल्‍बा ताम आङ्‌यान्‍नी।

२६ थेतबासेलमा थेनीगदेदा तोङ्‌तोङ्‌बा ग्‍लारी नाश लला भिसी

परमप्रभुसे कबुल लजी,

२७ ओच्‍छे थेनीगदेला वंशदा य्‍हुल य्‍हुल्‍ला म्‍हिगदेला गुङ्‌री छरपष्‍ट तला,

ओच्‍छे थेनीगदेदा ह्राङला य्‍हुल्‍साहेन्‍से अर्गुला य्‍हुल्‍साधोना छरपष्‍ट तला भिसी सुङ्‌जी।

२८ थेनीगदेसे पोर भिबा ग्‍लारी बाल लाला पूजा लजी,

ओच्‍छे सिबागदेदा छबा स्‍हेगदे चजी।

२९ थेनीगदेसे लबा नाइबा गेसे परमप्रभुदा ल्‍हानान बोमो खना लजी,

ओच्‍छे थेनीगदेला गुङ्‌री लोङ्‌बा खबा रोग खजी।

३० तर पीनहास रेःसी नाइबा गे लबागदेदा सजाय पिन्‍जी,

जमाहेन्‍से थे रोग म्‍हजी।

३१ ओच्‍छे चु गे थेला लागिरी पुस्‍ता पुस्‍ताधोना

सदनना लागिरी परमप्रभुदा सेम निबा गे दोजी।

३२ थेनीगदेसे मेरीबा भिबा ग्‍लाला क्‍युइला ङाम्‍रीनोन परमप्रभुदा बोमो खना लजी,

थेनीगदेसे लमा मोशादाएनोन आज्‍यबा तजी।

३३ थेनीगदेसे मोशादा ल्‍हानान दुख तना लबा मुबा,

थेतबासेलमा मोशाला सुङग्‍याम आतोःबा ताम थोन्‍जी।

३४ परमप्रभुसे कुल्‍बा अन्‍छार

थेनीगदेसे अर्गु य्‍हुल्‍ला म्‍हिगदेदा आसाइनी।

३५ तर थेनीगदे य्‍हुल य्‍हुल्‍ला म्‍हिगदेदेन छ्‌याम ढिक्‍सी चिजी,

ओच्‍छे थेनीगदेला रिमठिम अन्‍छार भ्रजी।

३६ इस्राएलीगदेसे थेनीगदेला मूर्तिगदेला पूजा लजी,

थेनोन मूर्तिगदे थेनीगदेदा फसब लबा वा दोजी।

३७ थेनीगदेसे म्‍हङ् म्‍हुङला लागिरी,

ह्राङलान झा झामेगदेदा बलि लजी।

३८ थेनीगदेसे तिगै दोष आरेबा ह्राङलान झा झामेगदेला का बगब लजी,

थेनीगदेसे ह्राङलान झा झामेगदेदा कनानना मूर्तिगदेला लागिरी बलि लजी।

थेनीगदेला कासे य्‍हुल्‍सा अशुद्ध तजी।

३९ चुह्रङ् लसी थेनीगदे ह्राङलान गेग्‍याम अशुद्ध तजी,

ओच्‍छे ह्राङलान गेसे लमा थेनीगदे ब्रेल्‍सी भ्रबा म्‍हि ह्रङ्‌बान दोजी।

४० थेतबासेलमा ह्राङला म्‍हिगदे म्राङ्‌सी परमप्रभुदा बोमो रे:जी,

ओच्‍छे थेसे ह्राङला य्‍हुल्‍सारी वाङ्‌बा हक याङ्‌बा म्‍हिगदेदा हेला लजी।

४१ ओच्‍छे परमप्रभुसे थेनीगदेदा अर्गु य्‍हुल्‍ला म्‍हिगदेला यारी जिम्‍मा पिन्‍जी,

थेनीगदेलान शत्रुगदेसे थेनीगदेथोरी शासन लजी।

४२ शत्रुगदेसेनोन थेनीगदेदा ल्‍हानान दुख पिन्‍जी,

ओच्‍छे थेनीगदेथोरी पूरन शासन लजी।

४३ थेनीगदेदा ल्‍हानान रेम परमप्रभुसे दुखग्‍याम फेजी,

तर थेनीगदे बिरोध लबा ह्राङलान नाइबा ताम अन्‍छार भ्रजी,

ओच्‍छे थेनीगदे ह्राङलान पापरी नाश तबान निजी।

४४ तसैनोन थेनीगदेसे क्राबा क्रिङ्‌बा लसी बिन्‍ती लमा परमप्रभुसे सान्‍जी,

ओच्‍छे थेनीगदेला दुखरी थेनीगदेदा च्‍याजी।

४५ थेनीगदेलान लागिरी परमप्रभुसे ह्राङसे लबा कबुल ढन्‍जी,

ओच्‍छे ह्राङला खाइमै आजिन्‍बा घ्रेन मायासे लमा थेनीगदेदा दया लजी।

४६ थेनीगदेदा चुङ्‌सी भोर्बा जम्‍मान म्‍हिगदेला ओन्‍छाङ्‌री

थेनीगदेदा दया याङ्‌बा म्‍हि स्‍होजी।

४७ परमप्रभु ङन्‍ना परमेश्‍वर, ङन्‍दा जोगब लउ।

ओच्‍छे ङन्‍दा य्‍हुल य्‍हुल्‍ला म्‍हिगदेला गुङ्‌ग्‍याम गिकनोन स्‍होउ,

जमाहेन्‍से ङन्‍से ह्राङला चोखो मिनरी धन्‍यवाद फुल्‍खम्‍गै,

ओच्‍छे ह्राङला जयजयकार लमा ताङ्‌खम्‍गै।

४८ जुकजुकहेन्‍से जुकजुकधोनान परमप्रभु इस्राएलला परमेश्‍वरला जयजयकार तगै।

ओच्‍छे जम्‍मान म्‍हिगदेसे “आमेन” भिसी पाङ्‌गै।

परमप्रभुला जयजयकार लउ।

१०७

भो ङ्‌हा (१०७-१५०)

परमेश्‍वरला दयाला लागिरी जयजयकार लबा

१ परमप्रभुदा धन्‍यवाद फुल्‍गो,

तिग्‍दा भिसम थे दया लबा परमप्रभु हिन्‍ना,

थेला खाइमै आजिन्‍बा माया जुकजुकधोनान चिमुला।

२ एनीगदे जुन जुनदा परमप्रभुसे जोगब लबा मुला,

ओच्‍छे सय फासी एनीगदेदा शत्रुगदेला याग्‍याम फेबा मुला,

एनीगदेसे परमप्रभुदा धन्‍यवाद फुल्‍गो।

३ ओच्‍छे परमप्रभुसे स्‍यार, लो, न्‍हुप, झ्‍याङदेन

य्‍हुल्‍सा य्‍हुल्‍साग्‍याम दोःसी ग्‍ला गिकरीन भबा म्‍हिगदे,

एनीगदेसे परमप्रभुदा धन्‍यवाद फुल्‍गो।

४ एनीगदे न्‍हङ्‌ला कोइ कोइ चा ग्‍याम ङोआसेना तोङ्‌तोङ्‌बा ग्‍लारीक्‍यार कोल्‍सी भ्रजी,

ओच्‍छे चिबाला लागिरी एनीगदेसे खजिबै शहररी निबा ग्‍याम आस्‍याप्‍नी।

५ ख्रेन्‍बा फुइबासे लमा कमजोर तसी

सिला ह्रङ्‌नोन तबा मुबा।

६ जमाहेन्‍से थेनीगदेसे दुखला धुइरी क्राबान परमप्रभुदेन छ्‌याम बिन्‍ती लजी,

ओच्‍छे परमप्रभुसे थेनीगदेदा जम्‍मान दुखग्‍याम फेजी।

७ परमप्रभुसे थेनीगदेदा सोझो ग्‍यामसे भोर्जी,

ओच्‍छे चिबाला लागिरी थेनीगदेदा शहर गिकरी दोना लजी।

८ थेनीगदेसे परमप्रभुला खाइमै आजिन्‍बा मायाला लागिरी,

ओच्‍छे म्‍हिगदेला लागिरी परमप्रभुसे लबा उदेकला गेला लागिरी परमप्रभुदा धन्‍यवाद फुल्‍गै।

९ परमप्रभुसे क्‍युइ फुइबागदेला फुइबा म्‍हना लमुला,

ओच्‍छे फोख्रेन्‍बागदेदा ज्‍यबा स्‍हे पिन्‍सी म्रेन्‍ना लमुला।

१० गादे म्‍हि धोपधोपरी सेम सिसी चिमुबा,

च्‍याल्‍दासे खीसी झ्‍याल्‍खानरी थान्‍बा म्‍हिसे ह्रङ् लसी थेनीगदेसे दुख नासी चिबा मुबा।

११ तिग्‍दा भिसम थेनीगदेसे परमेश्‍वरसे कुल्‍बा तामदा बिरोध लमुबा,

ओच्‍छे जम्‍मान भन्‍दा घ्रेन परमप्रभुसे पिन्‍बा सल्‍लाहदा वास्‍ता आलमुबा।

१२ थेतबासेलमा परमप्रभुसे थेनीगदेदा दुख लसी गे लपुङ्‌सी सोझो तना लजी।

थेनीगदे ब्‍लप्‍सी सरी ह्रिल्‍मुबा,

तर थेनीगदेदा ह्रो लबा म्‍हि खालैनोन आरेमुबा।

१३ जमाहेन्‍से थेनीगदेसे दुखला धुइरी परमप्रभुदा बिन्‍ती लजी।

ओच्‍छे परमप्रभुसे थेनीगदेदा जम्‍मान दुखग्‍याम फेजी।

१४ परमप्रभुसे थेनीगदेदा लोङ्‌बा खबा धोपधोप्‍बा ग्‍लाग्‍याम तेःजी।

ओच्‍छे थेनीगदेदा खीबा च्‍याल्‍दा टागलटोगल लसी पिन्‍जी।

१५ परमप्रभुला खाइमै आजिन्‍बा मायाला लागिरी,

ओच्‍छे थेनीगदेला लागिरी परमप्रभुसे लबा उदेकला गेगदेला लागिरी धन्‍यवाद फुल्‍गै।

१६ तिग्‍दा भिसम परमप्रभुसे काँसला मूल म्रापगदे छ्‌याकछिक लसी पिन्‍मुला,

ओच्‍छे फाइला किलिङ्‌गदे टागलटोगल लमुला।

१७ थेनीगदे न्‍हङ्‌ला कोइ कोइ म्‍हिगदे चा बिरोध लबा ह्राङलान बानीबेहोरसे लमा मूर्ख दोजी।

ओच्‍छे ह्राङलान नाइबा बानीबेहोरसे लमा दुखरी परब तजी।

१८ थेनीगदेदा खजिबै खाल्‍ला चबा स्‍हे चइ आम्‍हन्‍बा तजी,

ओच्‍छे थेनीगदे सिबारीन छ्‌याइजी।

१९ जमाहेन्‍से थेनीगदेसे ह्राङला दुखरी परमप्रभुदा बिन्‍ती लजी,

ओच्‍छे परमप्रभुसे थेनीगदेदा जम्‍मान दुखग्‍याम फेजी।

२० परमप्रभुसे ह्राङला शक्तिशाली बचनग्‍याम खम्‍ना लजी,

ओच्‍छे थेनीगदेदा कालग्‍याम फेजी।

२१ परमप्रभुला खाइमै आजिन्‍बा मायाला लागिरी,

ओच्‍छे थेनीगदेला लागिरी परमप्रभुसे लबा उदेकला गेगदेला लागिरी धन्‍यवाद फुल्‍गै।

२२ थेनीगदेसे बलि फुल्‍सी परमेश्‍वरदा धन्‍यवाद फुल्‍गै,

ओच्‍छे ताङ्‌सी ताङ्‌सी व्‍हाइ गोबान परमेश्‍वरसे लबा जम्‍मान गेगदेला बारेरी पाङ्‌तोःला।

२३ थेनीगदे न्‍हङ्‌ला कोइ कोइ म्‍हि चा घ्रेन समुद्ररी पानी जहाज क्रेसी निजी।

थेनीगदे समुद्रग्‍याम व्‍यापार लबा म्‍हि मुबा।

२४ थेनीगदेसे परमेश्‍वरसे लबा उदेकला गेगदे म्राङ्‌जी।

थेनीगदेसे समुद्रला नुप्‍बा ग्‍लारी परमप्रभुसे लबा उदेकला गेगदे म्राङ्‌जी।

२५ परमप्रभुसे कुल्‍मा घ्रेन लाबालुङ्‌सर खजी

ओच्‍छे छाल रेःजी।

२६ ओच्‍छे थेनीगदेला पानी जहाजदा छालसे तोर तोर ल्‍हीजी,

ओच्‍छे दोःसी समुद्ररीन ताइजी,

थेह्रङ्‌बा दुखला धुइरी थेनीगदेला सेमनोन सिजी।

२७ थेनीगदे ङ्‌य्‍होइबा म्‍हि ह्रङ् लसीन तोर य्‍होङ मार य्‍होङ तबा मुबा,

ओच्‍छे थेनीगदेसे तिगैनोन लआखम्‍नी।

२८ जमाहेन्‍से थेनीगदेसे ह्राङला दुखरी परमप्रभुदा बिन्‍ती लजी,

ओच्‍छे परमप्रभुसे थेनीगदेदा जम्‍मान दुखग्‍याम फेजी।

२९ परमप्रभुसे घ्रेन लाबालुङ्‌सरदा बन्‍द लजी,

ओच्‍छे समुद्रला छालगदेएनोन म्‍हजी।

३० समुद्रला छाल म्‍हबासे लमा थेनीगदे ताङ्‌जी,

ओच्‍छे थेनीगदे निबारी म्‍हाइबा ग्‍लारी परमप्रभुसे थेनीगदेदा ज्‍यना लसी दोना लजी।

३१ परमप्रभुला खाइमै आजिन्‍बा मायाला लागिरी,

ओच्‍छे थेनीगदेला लागिरी परमप्रभुसे लबा उदेकला गेगदेला लागिरी धन्‍यवाद फुल्‍गै।

३२ थेनीगदेसे म्‍हिगदेला गुङ्‌री परमप्रभुला बारेरी पाङ्‌तोःला,

ओच्‍छे यहूदी गन्‍बागदेसे ह्रुप तबा दिमरी परमप्रभुला जयजयकार लगै।

३३ परमप्रभुसे स्‍योङगदेदा ङार्ना लजी,

ओच्‍छे क्‍युइला मूलगदेदा सोङ्‌सोङ् खर्बा ग्‍ला दोना लजी।

३४ थेरी चिबा म्‍हिगदेसे लबा नाइबा गेसे लमा

परमप्रभुसे ज्‍यबा सदा तिगै आरोबा चजान चजाला ग्‍ला दोना लजी।

३५ तर परमप्रभुसे तोङ्‌तोङ्‌बा ग्‍लागदेदा घ्‍योइ दोना लजी,

ओच्‍छे सोङ्‌सोङ् खर्बा ग्‍लादा स्‍योङ दोना लजी।

३६ परमप्रभुसे फोख्रेन्‍बा म्‍हिगदेदा थेरी चिबा ग्‍ला पिन्‍जी।

ओच्‍छे थेनीगदेदा थेनीगदे चिबाला लागिरी शहर गिक स्‍होपुङ्‌जी।

३७ थेनीगदेदा भु वारीरी ब्‍लु ढ्वपुङ्‌जी, ओच्‍छे अङ्‌गुर सूपुङ्‌जी।

ओच्‍छे ज्‍यबा ज्‍यबा अन्‍नगदे ल्‍हानान रोजी।

३८ परमप्रभुसे थेनीगदेदा मोलम पिन्‍जी,

ओच्‍छे थेनीगदेला सन्‍तान नार्बङ् ल्‍हेबा ह्रङ्‌नोन ल्‍हेसी निजी।

ओच्‍छे थेनीगदेला म्‍हेमुइएनोन घटब तआपुङ्‌नी।

३९ थेनीगदेदा अर्गुसे नाङ्‌बाझ्‍याक्‍बा लबादेन आपत विपत ओच्‍छे दुख तबासेलमा

थेनीगदे घटब तबान निजी, ओच्‍छे थेनीगदेसे बेइज्‍जत नातोःजी।

४० जमाहेन्‍से थेनीगदेदा दुख पिन्‍बागदेदा परमप्रभुसे बेइज्‍जत तना लजी।

ओच्‍छे थेनीगदेदा तिगै आरेबा तोङ्‌तोङ्‌बा ग्‍लारी तोर छ्‌योङ् मार छ्‌योङ् तसी भ्रपुङ्‌जी।

४१ तर खाँचो तबागदेदा परमप्रभुसे आपत विपतग्‍याम फेजी।

ओच्‍छे थेनीगदेला म्‍हेमेगदेदा ग्‍युला बथानगदे ह्रङ्‌नोन बढब तना लजी।

४२ चु म्राङ्‌सी सोझो सेम मुबा म्‍हिगदे ताङ्‌मुला।

तर नाइबा गे लबा जम्‍मान म्‍हिगदेदा तामनोन पाङ्आखम्‍बा तना लमुला।

४३ बुद्धि मुबा म्‍हिगदेसे चु तामरी सेम लगै,

ओच्‍छे परमप्रभुला खाइमै आजिन्‍बा मायादा सेमरी थान्‍गै।

शत्रुगदेग्‍याम जोगब तबाला लागिरी प्रार्थना लबा

संगीत लोप्‍बा म्‍हिला लागिरी- दाऊदला व्‍हाइ

व्‍हाइ ५७:७-११; ६०:५-१२

१०८

परमेश्‍वर, ह्राङथोरी ङाइ पूरा भर लबा मुला,

ङाइ सेमहेन्‍सेन व्‍हाइ गोबान ह्राङला जयजयकार लला।

२ ङाला वीणादेन सितार रेःगो,

ङाइ धिनीदा छोर्ना लला।

३ परमप्रभु, ङाइ य्‍हुल य्‍हुल्‍ला म्‍हिगदेला गुङ्‌री ह्राङला जयजयकार लला,

ओच्‍छे म्‍हिगदेला गुङ्‌री ङाइ ह्राङला बारेरी व्‍हाइ गोला।

४ तिग्‍दा भिसम ह्राङला खाइमै आजिन्‍बा माया स्‍वर्ग भन्‍दाएनोन नोबा मुला,

ओच्‍छे विश्‍वास लखम्‍बा ह्राङला तामसे मु थुर्बा मुला।

५ परमेश्‍वर, ह्राङ स्‍वर्ग भन्‍दाएनोन तोर धन्‍छ्‌यागो,

ओच्‍छे ह्राङला शक्तिसे जम्‍बुलिङ प्‍लिङ्‌गै

६ ह्राङला शक्तिशाली छ्‌यासे ङन्‍दा ह्रो लसी जोगब लउ,

ओच्‍छे ह्राङसे माया लबा म्‍हिगदेसे थार्बा याङ्‌गै।

७ परमेश्‍वरसे ह्राङ धन्‍छ्‌याबा चोखो ग्‍लाग्‍याम चुह्रङ् भिसी सुङ्‌बा मुला,

“ङाइ शकेम शहरदा ढासी भो भो लला,

ओच्‍छे सुक्‍कोतला ब्‍याँसीदा दप्‍सी भो भो लला।

८ गिलाद ङाला हिन्‍ना, ओच्‍छे मनश्‍शेनोन ङालान हिन्‍ना।

एफ्राइम ङाला टोप हिन्‍ना,

यहूदा ङाला शासन लबा म्‍हारला कडी हिन्‍ना।

९ मोआब चा ङाला या ख्रुबा ताङ् हिन्‍ना, थे चा ङाला घ्‍याबा दोला,

एदोमएनोन ङालान हिन्‍ना भिसी उन्‍बारी ङाइ थेथोरी ङाला लखम भ्‍याङ्‌ला,

पलिश्‍तीगदेदा ढासी ङा घ्रेन काइ तेःसी क्रिङ्‌ला।”

१० खाल्‍छे ङादा क्‍युर्सीन पर्खाल लबा शहररी दोना लला?

खाल्‍छे ङादा एदोमरी दोना लला?

११ परमेश्‍वर, तिग ह्राङसे ङन्‍दा पक्‍कान ख्‍लाबा हिन्‍ना?

तिग दाहेन्‍से ह्राङ ङन्‍ना सिपाहीगदेदेन छ्‌याम आफेब?

१२ शत्रुगदेदा बिरोध लबारी ङन्‍दा ह्रो लउ,

तिग्‍दा भिसम म्‍हिसे लबा ह्रो चा तिगै गेआखेल्‍बा तमुला।

१३ परमेश्‍वरग्‍यामसेन य्‍हाङसे ढाला,

ओच्‍छे थेसेन य्‍हाङला शत्रुगदेदा ब्रेना लला।

दुख याङ्‌बा म्‍हिसे लबा ताम

संगीत लोप्‍बा म्‍हिला लागिरी-दाऊदला व्‍हाइ

१०९

परमेश्‍वर, ङाइ ह्राङला जयजयकार लला,

ह्राङ कुटिसी धन्‍आछ्‌यागो।

२ फट्टा ताम पाङ्‌बादेन नाइबा गे लबा म्‍हिगदेसे ङादा बिरोध लबा मुला,

थेनीगदेसे ङाला बारेरी फट्टा ताम पाङ्‌मुला।

३ थेनीगदेसे ङादा हेला लसी ताम पाङ्‌मुला,

ओच्‍छे ङाला तिगै गल्‍ती आरेसै ङादेन छ्‌याम छेबारी खमुला।

४ ङाइ थेनीगदेदा माया लमुला,

ओच्‍छे थेनीगदेला लागिरी प्रार्थना लबा मुला,

तसैनोन थेनीगदेसे ङादा बिरोध लमुला।

५ ङाइ लबा ज्‍यबा गेला साटोरी थेनीगदेसे ङादा आज्‍यबा लमुला,

ओच्‍छे ङाइ लबा मायाला साटोरी थेनीगदेसे ङादा हेला लमुला।

६ थेला बिरोध लबाला लागिरी खजिबै नाइबा गे लबा म्‍हिदा धम्‍गो,

ओच्‍छे थेदा दोष लबा म्‍हिदा थेलान दाहिने यापट्टि चिपुङ्‌गो।

७ थेदा निसाफ लबा धुइरी थेला दोष उन्‍गै।

ओच्‍छे थेसे लबा प्रार्थनासेन थेदा सजाय पिन्‍गै।

८ थेला आयु तुन्‍गै,

ओच्‍छे थेला गे स्‍य्‍हान्‍दो म्‍हिसे भ्‍यान्‍गै।

९ थेला कोलागदे टुहुरा दोगै,

ओच्‍छे थेला म्रिङ ह्रेम्‍बो सिबा म्रिङ्‌म्‍हेमे दोगै।

१० थेला कोलागदे ह्रीसी भ्रबा म्‍हि दोगै,

ओच्‍छे थेनीगदे चिबा फुप्‍बा दिमग्‍यामएनोन थेनीगदेदा ताप्‍गै।

११ थेदा छे पिन्‍बा म्‍हिगदेसे थेला सम्‍पत्ति भोर्गै,

थेसे लबा गेला कमाइ स्‍य्‍हान्‍दोसे ब्‍यन्‍सी भोर्गै।

१२ थेदा खालैसेन दया आलगै,

ओच्‍छे थेला टुहुरा कोलागदेदा खालैसेन वास्‍ता आलगै।

१३ थेला जम्‍मान सन्‍तानदा य्‍हुल्‍साग्‍यामनोन तेःगै,

ओच्‍छे लिच्‍छाला वंशगदेसे थेला मिननोन म्‍लेःगै।

१४ परमप्रभुसे थेला आखेम्‍हेमेसे लबा नाइबा गेदा खाइमै आम्‍लेःगै,

ओच्‍छे थेला आमासे लबा पाप खाइमै मेटब आतगै।

१५ परमप्रभुसे थेनीगदेसे लबा पाप सदन ढन्‍गै,

ओच्‍छे जम्‍बुलिङरी थेनीगदेदा खालैसेन आढन्‍गै।

१६ थे म्‍हिसे खाइमै स्‍य्‍हान्‍दोदा दया लतोःला भिसी खेन्‍एनोन आखेन्‍नी,

थेसे प्राङ्‌बोदेन खाँचोरी मुबागदेदा

ओच्‍छे ह्रो लबारी खालै आरेबा म्‍हिगदेदा दुख पिन्‍सी साइजी।

१७ थे म्‍हिदा स्‍य्‍हान्‍दोदा सराप पिन्‍बारी सेम निमुबा,

थेसे पिन्‍बा सराप थेलान थोबोरी परब तगै,

मोलम पिन्‍बा गेदा थेसे हेला लमुबा,

थेदाएनोन खालैसेन मोलम आपिन्‍गै!

१८ थेसे क्‍वान क्‍वान्‍बा ह्रङ् लसी सराप पिन्‍बा ताम क्‍वान्‍जी,

थेतबासेलमा क्‍युइसे ह्रङ्‌नोन सराप पिन्‍बा तामसे थेला फो प्‍लिङ्‌गै,

ओच्‍छे छ्‌युगु ह्रङ्‌नो थेला नख्रु न्‍हङ् न्‍हङ्‌री दोगै।

१९ थेसे पिन्‍बा सराप थेला लागिरी क्‍वान ह्रङ्‌बान तगै,

ओच्‍छे थेला क्रेप्‍सारी सदन खीबा के ह्रङ्‌बान तगै।

२० परमप्रभु, ङाला शत्रुगदेदा थेह्रङ् लसीन सजाय पिन्‍गो,

थेह्रङ्‌बा नाइबा ताम लसी ङादा बिरोध लबागदेदा थेह्रङ्‌नोन तगै।

२१ तर परमप्रभु परमेश्‍वर,

ह्राङला मिन अन्‍छार ङादा ह्रो लउ,

ओच्‍छे ह्राङसे खाइमै आजिन्‍बा मायाग्‍याम

ङादा जोगब लउ।

२२ तिग्‍दा भिसम ङा प्राङ्‌बोला सेम सिबा मुला,

ओच्‍छे ङाला सेम न्‍हङ्‌धोनान स्‍हुखबा मुला।

२३ ङ्‌यसेला क्रिप ह्रङ्‌नोन ङा म्‍हसी निबारी छ्‌याइबा मुला,

ओच्‍छे ङादा तिरीदा ह्रङ्‌नोन लसी भ्‍याङ्‌बा मुला।

२४ फोइथान चिसी प्रार्थना लमा लमा ङाला पुइनोन कमजोर तबा मुला,

ओच्‍छे ङाला पूरन ल्‍हुइ ढिदेन नख्रु जे तबा मुला।

२५ ङादा दोष लबा म्‍हिगदेला ओन्‍छाङ्‌री ङा जम्‍मासेन खिसी लबा म्‍हि दोबा मुला,

थेनीगदेसे ङादा म्राङ्‌मा खिसी लसी ह्राङ ह्राङला थोबो य्‍होङ्‌मुला।

२६ परमप्रभु ङाला परमेश्‍वर, ङादा ह्रो लउ,

ह्राङला खाइमै आजिन्‍बा मायाग्‍याम ङादा जोगब लउ।

२७ चु गे ह्राङसे लबा हिन्‍ना भिसी थेनीगदेसे था याङ्‌गै,

परमप्रभु, चु गे ह्राङसेन जिन्‍ना लबा हिन्‍ना भिसी थेनीगदेसे घोखम्‍गै।

२८ थेनीगदेसे ङादा केःखम्‍ला,

तर ह्राङसे ङादा मोलम पिन्‍ना।

थेनीगदे ङादेन छ्‌याम छेबारी खमा पेःगै,

तर ह्राङला गे लबा म्‍हि ङा चा ताङ्‌म्‍याङ्‌गै।

२९ ङादा दोष लबागदेसे क्‍वान क्‍वान्‍बा ह्रङ् लसी बेइज्‍जत क्‍वान्‍गै,

ओच्‍छे गा न्‍हन्‍बा ह्रङ् लसी पेःबा खबा ताम न्‍हन्‍गै।

३० ङाइ सेमहेन्‍सेन काइ तेःसी परमप्रभुदा धन्‍यवाद पिन्‍ना,

ओच्‍छे ल्‍हानान म्‍हिगदेला गुङ्‌री ङाइ थेला जयजयकार लला।

३१ तिग्‍दा भिसम थे प्राङ्‌बोगदेला दाहिने यापट्टि धन्‍छ्‌यामुला,

ओच्‍छे थेदा साइबारी म्‍हाइबागदेला याग्‍याम थेसे जोगब लमुला।

परमप्रभुसे धम्‍बा ग्‍ले

दाऊदला व्‍हाइ

११०

परमप्रभुसे ङाला प्रभुदा चुह्रङ् भिसी सुङ्‌बा मुला,

“ङाइ एला शत्रुगदेदा

एला काङ धिरी आथान्‍देधोना

चुरी ङाला दाहिनीपट्टि चिउ।”

२ परमप्रभुसे सियोनग्‍याम एला शक्तिशाली य्‍हुल्‍सादा घ्रेन स्‍होला,

ओच्‍छे एसे ह्राङला शत्रुगदेथोरी शासन लउ।

३ एसे ह्राङला शत्रुगदेदेन छ्‌याम लडाइ लबा धिनकुनु

एला म्‍हिगदेसे एदा ह्रो लला।

स्‍य्‍होला शीत ह्रङ्‌बा एला भ्‍योन म्‍हिगदे

चोखो गङ्‌री ए मुबा ग्‍लारी खला।

४ परमप्रभुसे चुह्रङ् लसी घ्रान चबा मुला,

“मल्‍कीसेदेक ह्रङ्‌नोन

ए सदनना लागिरी परमेश्‍वरला मन्‍दिररी पूजा लबा म्‍हि हिन्‍ना।”

थेतबासेलमा थेसे ह्राङला सेम खाइमै आपो,

५ परमप्रभु एला दाहिनेपट्टि धन्‍छ्‌याबा मुला,

थे बोमो खबा धुइरी थेसे ग्‍लेगदेदा ब्रेना लला।

६ परमप्रभुसे य्‍हुल य्‍हुल्‍ला म्‍हिगदेला निसाफ लला,

ओच्‍छे लडाइ लबा ग्‍ला चा लासनोन लाससे प्‍लिङ्‌ला,

परमप्रभुसे जम्‍बुलिङ नाङ्‌लान ग्‍लेगदेदा ब्रेना लला।

७ एसे ग्‍याम कुनीला स्‍योङला क्‍युइ थुङ्‌ला,

ओच्‍छे बलियो तसी ढासी ए रेःला।

परमप्रभुला जयजयकार

१११

परमप्रभुला जयजयकार लउ।

थेला म्‍हिगदेला सभारी ङाला पूरन सेमहेन्‍से ङाइ

परमप्रभुदा धन्‍यवाद पिन्‍ना।

२ परमप्रभुसे लबा गेगदे गादे उदेकला मुला,

थे गे म्राङ्‌सी ताङ्‌बा जम्‍मान म्‍हिसे थे गेला बारेरी घोबारी म्‍हाइमुला।

३ थेसे लबा जम्‍मान गेग्‍याम थेला मानदेन शक्ति उन्‍मुला।

ओच्‍छे थेसे लबा ज्‍यबा गे सदन चिला।

४ थेसे ह्राङसे लबा उदेकला गे ढन्‍ना लमुला,

परमप्रभु दयामायादेन वास्‍ता लबा परमेश्‍वर हिन्‍ना।

५ थेदा मान लबागदेदा थेसे चबा स्‍हे पिन्‍मुला,

ओच्‍छे थेसे ह्राङसे लबा कबुल खाइमै आम्‍लेःमुला।

६ थेसे ह्राङला म्‍हिगदेदा अर्गु य्‍हुल्‍ला म्‍हिगदेला भु वारी पिन्‍सी

ह्राङला म्‍हिगदेदा ह्राङला शक्तिशाली गे उन्‍बा मुला।

७ थेसे लबा गेगदे विश्‍वास लखम्‍बादेन ठीक मुला।

थेसे कुल्‍बा जम्‍मान ताम विश्‍वास लखम्‍बा ताम हिन्‍ना।

८ थेसे कुल्‍बा तामगदे विश्‍वास लखम्‍बादेन सत्‍य मुला।

थे ताम सदनना लागिरी चिमुला।

९ थेसे सय फासी ह्राङला म्‍हिगदेदा दुखग्‍याम फेजी,

थेसे थेनीगदेदेन छ्‌याम सदन चिबा कबुल गिक लजी,

परमप्रभु चोखोदेन शक्तिशाली मुला।

१० परमप्रभुदा मान लबा चा सत्‍य ज्ञान खबा हिन्‍ना,

थेसे ह्राङसे कुल्‍बा ताम ङ्‌यान्‍बागदेदा ठीक ज्ञान बुद्धि पिन्‍मुला।

थेला जयजयकार सदन लतोःला।

परमप्रभुदा तेन्‍बा म्‍हिसे याङ्‌बा सुख

११२

परमप्रभुला जयजयकार लउ।

जुन म्‍हिसे परमप्रभुदा मान लमुला,

थेसे कुल्‍बा अन्‍छार ताङ्‌सी ताङ्‌सी भ्रमुला,

थेसे परमप्रभुग्‍याम मोलम याङ्‌मुला।

२ य्‍हुल्‍सारी थेला वंश शक्तिशाली तला,

सोझो म्‍हिगदेला सन्‍तानसे मोलम याङ्‌ला।

३ थेला दिमला म्‍हिगदेदेन छ्‌याम धन सम्‍पत्ति तला,

ओच्‍छे थेसे लबा ज्‍यबा गे सदन म्‍हिगदेसे ढन्‍ना।

४ सोझो म्‍हिगदेला लागिरी

ओच्‍छे दयामाया लबा, वास्‍ता लबादेन

परमेश्‍वरसे कुल्‍बा अन्‍छार भ्रबा म्‍हिगदेला लागिरी धोपधोपरीनोन य्‍हाल य्‍हाल तला।

५ ज्‍यबा सेमसे छे पिन्‍बादेन,

खालैला ली आच्‍याना गे लबा म्‍हिदा ज्‍यबा तमुला।

६ परमेश्‍वरसे कुल्‍बा अन्‍छार भ्रबा म्‍हि खाइमै य्‍होङय्‍होङ आतमुला,

थेदा म्‍हिगदेसे सदन ढन्‍मुला।

७ आज्‍यबा समाचार थेःसी थे खाइमै आलोङ्‌मुला,

परमप्रभुथोरी भर लसी थे कोङ्‌सी चिमुला।

८ थेदा लोङ्‌बा डोबादेन धन्‍दा सुर्दासे तिगै आत।

थेसे ह्राङला शत्रुगदे ब्रेबा म्राङ्‌ला।

९ थेसे प्राङ्‌बोदा ज्‍यबा सेमसे पिन्‍मुला।

थेतबासेलमा थेसे लबा ज्‍यबा गे म्‍हिगदेसे सदन ढन्‍मुला।

थे शक्तिशाली तला ओच्‍छे थेसे मान याङ्‌ला।

१० चु म्राङ्‌सी नाइबा गे लबा म्‍हिगदेदा बोमो रेःला,

थेनीगदेसे बोमोसे स्‍वा क्रेला ओच्‍छे नाश तला।

ओच्‍छे थेनीगदेला आशएनोन म्‍हसी निला।

दुखरी ह्रो लबा परमप्रभु

११३

परमप्रभुला जयजयकार लउ,

परमप्रभुला गे लबागदे, जयजयकार लउ।

परमप्रभुला मिन किन्‍सी जयजयकार लउ।

२ दन्‍दे ओच्‍छे सदन

परमेश्‍वरला जयजयकार तगै।

३ धिनी फेःमाहेन्‍से धिनी घल्‍बाधोना

परमप्रभुला जयजयकार लतोःला।

४ परमप्रभुसे जम्‍मान य्‍हुल य्‍हुल्‍ला म्‍हिगदेथोरी शासन लमुला,

ओच्‍छे थेसे याङ्‌बा मानसे मु चाल्‍बा मुला।

५ परमप्रभु य्‍हाङला परमेश्‍वर ह्रङ्‌बा अर्गु खालै मुला?

थे जम्‍मान भन्‍दा घ्रेन ठिरी धन्‍छ्‌याबा मुला।

६ तसैनोन मुदेन जम्‍बुलिङ च्‍याबारी थे कू तमुला।

७ थेसे तिगै आरेबागदेदा मेफ्राला उमग्‍याम तेःमुला,

ओच्‍छे प्राङ्‌बोगदेदा घुर्‍यानग्‍याम तेःमुला।

८ थेसे थेनीगदेदा ग्‍लेला कोलागदेदेन छ्‌याम,

ओच्‍छे ह्राङलान म्‍हिगदेदा ग्‍लेला कोलागदेदेन छ्‌यामनोन थान्‍ना।

९ कोख बन्‍द तबा म्रिङ्‌म्‍हेमेदा परमप्रभुसे ह्राङलान दिमरी मान पिन्‍ना।

थेसे थे म्रिङ्‌म्‍हेमेदा कोलागदे पिन्‍सी ताङ्‌ना लला।

परमप्रभुला जयजयकार लउ!

इस्राएलीगदेदा मिश्र य्‍हुल्‍साग्‍याम तेःबा

११४

इस्राएलीगदे मिश्र य्‍हुल्‍साग्‍याम थोन्‍सी खमाहेन्‍से,

याकूबला सन्‍तान अर्गु ग्‍योइ पाङ्‌बा म्‍हिगदेला गुङ्‌ग्‍याम थोन्‍सी खमाहेन्‍से,

२ यहूदा परमप्रभु धन्‍छ्‌याबा ग्‍ला दोजी,

इस्राएल थेला य्‍हुल्‍सा दोजी।

३ थेनीगदे खबान लबा म्राङ्‌सी वाला समुद्र बगब आतनी,

यर्दन स्‍योङ चा उल्‍टोपट्टि बगब तजी।

४ नोबा नोबा गङ्‌गदे ग्‍यु ह्रङ्‌नोन छ्‌योङ्‌बारी छ्‌याइजी।

गङ्‌गदे ग्‍युला कोला ह्रङ्‌नोन य्‍हार्बारी छ्‌याइजी।

५ समुद्र एदा तिग तजी? ए तिग्‍दा य्‍हार्बा?

यर्दन स्‍योङ, ए तिग्‍दा दोःसी निबा?

६ नोबा नोबा गङ्‌गदे, एनीगदे तिग्‍दा ग्‍युगदे ह्रङ्‌नोन छ्‌योङ्‌बा?

गङ्‌गदे, एनीगदे तिग्‍दा ग्‍युला कोलागदे ह्रङ्‌नोन य्‍हार्बा?

७ जम्‍बुलिङ, परमप्रभुला ओन्‍छाङ्‌री लोङ्‌सी फितफित धार्गो।

याकूबला परमेश्‍वरला ओन्‍छाङ्‌री ए लोङ्‌सी फितफित धार्गो।

८ परमप्रभुसे पहरारी क्‍युइला घ्‍योइ,

ओच्‍छे घ्रेन घ्रेन युङ्‌बा मुबा गङ्‌री क्‍युइला मूल स्‍होजी।

परमप्रभु सत्‍य परमेश्‍वर

११५

ङन्‍दा आहिन परमप्रभु, ङन्‍दा आहिन,

तर ह्राङला खाइमै आजिन्‍बा मायादेन विश्‍वास लखम्‍बा गेसे लमा ह्राङलान मान तगै।

२ तिग्‍दा य्‍हुल य्‍हुल्‍ला म्‍हिगदेदा

“एनीगदेला परमेश्‍वर खानङ् मुला?” भिसी ङ्‌योइपुङ्‌बा।

३ ङन्‍ना परमेश्‍वर स्‍वर्गरी मुला,

थेदा जे लाइ म्‍हन्‍बा थेनोन लमुला।

४ तर थेनीगदेला मूर्तिगदे मी म्‍हिगदेसे

म्‍हारदेन म्‍हुइग्‍याम स्‍होबा स्‍हे जे हिन्‍ना।

५ थेनीगदेला सुङ् मी मुला, तर ताम पाङ्‌बारी आखम्‍मुला,

थेनीगदेला मी मी मुला, तर म्राङ्‌बारी आखम्‍मुला।

६ नाब्‍यङ् मी मुला तर आथेःमुला।

ना मी मुला तर थङ नाबारी आखम्‍मुला।

७ या मी मुला तर साम्‍बरी आखम्‍मुला।

काङ मी मुला, तर भ्रबारी आखम्‍मुला।

थेनीगदेला सुङग्‍याम तिगै काइ आथोन्‍मुला।

८ थे मूर्तिगदेदा स्‍होबा म्‍हिगदेएनोन थे मूर्तिगदे ह्रङ्‌बान तला,

ओच्‍छे थे मूर्तिगदेथोरी भर लबागदेएनोन थे मूर्ति ह्रङ्‌बान तमुला।

९ इस्राएलला म्‍हिगदे परमप्रभुथोरी भर लउ,

एनीगदेदा ह्रो लबा परमप्रभुदेन जोगब लबा ढाल थेनोन हिन्‍ना।

१० हारूनना वंश परमप्रभुथोरी भर लउ,

एनीगदेदा ह्रो लबा परमप्रभुदेन जोगब लबा ढाल थेनोन हिन्‍ना।

११ परमप्रभुदा तेन्‍बागदे जम्‍मासेन थेथोरी भर लउ।

एनीगदेदा ह्रो लबा परमप्रभुदेन जोगब लबा ढाल थेनोन हिन्‍ना।

१२ परमप्रभुसे य्‍हाङदा सदन ढन्‍मुला,

ओच्‍छे य्‍हाङदा मोलम पिन्‍मुला।

थेसे इस्राएलला म्‍हिगदेदा मोलम पिन्‍मुला,

थेसे हारूनना वंशदा मोलम पिन्‍मुला।

१३ परमप्रभुदा मान लबा जजा घ्रेन जम्‍मादान

थेसे मोलम पिन्‍मुला।

१४ परमप्रभुसे एनीगदेदा ल्‍हानान तना लगै,

एनीगदेदेन एनीगदेला सन्‍तान ल्‍हानान तना लगै,

१५ स्‍वर्गदेन जम्‍बुलिङ स्‍होबा परमप्रभुग्‍याम

एनीगदेसे मोलम याङ्‌गै।

१६ जम्‍मान भन्‍दा घ्रेन स्‍वर्ग परमप्रभुलान हिन्‍ना,

तर थेसे जम्‍बुलिङ चा म्‍हि य्‍हुलदा पिन्‍बा मुला।

१७ सिबा म्‍हिगदेसे परमप्रभुला जयजयकार आलमुला,

सिबागदे चिबा ग्‍लारी निबागदेसे परमप्रभुला जयजयकार आल।

१८ तर ङन्‍से मी दन्‍दे ओच्‍छे सदन परमप्रभुला जयजयकार लबा मुला।

परमप्रभुला जयजयकार लउ!

सिबाग्‍याम स्‍होबा म्‍हिसे लबा जयजयकार

११६

ङाइ परमप्रभुदा माया लला,

तिग्‍दा भिसम थेसे ङाला काइ थेःबा मुला,

ओच्‍छे ङाइ दया याङ्‌बाला लागिरी लबा प्रार्थना सान्‍बा मुला।

२ ङाइ लबा बिन्‍ती थेसे ज्‍यना लसी सान्‍जी,

थेतबासेलमा ङा सोदेधोनान ङाइ थेदा बिन्‍ती लला।

३ ङाला क्‍युरसीन लोङ्‌बा खबा काल मुबा,

लोङ्‌बा खबा कालसे ङादा घप्‍बरी छ्‌याइबा मुबा।

ङादा ल्‍हानान लोङ्‌बा खबादेन सुर्दा तमुबा।

४ थेनोन धुइरी ङाइ परमप्रभुदा चुह्रङ् भिसी बिन्‍ती लजी,

“परमप्रभु, ङाला बिन्‍ती सान्‍सी ङादा जोगब लउ।”

५ परमप्रभु दयामाया लबादेन तिगै दोष आरेबा परमेश्‍वर हिन्‍ना,

य्‍हाङला परमेश्‍वर दयासे प्‍लिङ्‌बा मुला।

६ परमप्रभुसे सोझो सेम मुबागदेदा जोगब लमुला।

ङा ल्‍हानान खाँचोरी परब तबा मुबा,

थे धुइरी ङादा थेसे जोगब लजी।

७ ङाला प्राण, ए दोःसी ढुक्‍क तसी चिउ,

तिग्‍दा भिसम परमप्रभुसे एदा दया लबा मुला।

८ परमप्रभु, ह्राङसे ङादा कालग्‍याम फेबा मुला,

ह्राङसे ङाला मीग्‍याम मिख्‍ली ताइ आपुङ्‌नी,

ओच्‍छे ङाला काङ खानङ्एनोन तोइ आपुङ्‌नी।

९ थेतबासेलमा ङा जम्‍बुलिङरी सोदेधोना

परमप्रभुदेन छ्‌याम छ्‌यामनोन भ्रला।

१० परमप्रभु, ङादा ल्‍हानान दुख तबा मुबा।

तसैनोन ङाइ ह्राङदा विश्‍वास लबा आख्‍लानी।

११ क्राबान ङाइ चुह्रङ् भिसी पाङ्‌जी,

“जम्‍मान म्‍हि फट्टा हिन्‍ना”

तसैनोन ङाइ ह्राङदा विश्‍वास लबा आख्‍लानी।

१२ परमप्रभुसे ङादा लबा ल्‍हानान दयाला लागिरी,

ङाइ थेदा तिग पिन्‍खम्‍ला?

१३ ङादा थार्ना लबासे लमा धन्‍यवाद फुल्‍बारी,

परमप्रभु मुबा ग्‍लारी ङाइ अङ्‌गुरला निङ्‌गु भेटी भला।

१४ परमप्रभुला जम्‍मान म्‍हिगदेला ओन्‍छाङ्‌री

ङाइ परमप्रभुदेन छ्‌याम लबा भाकल पूरा लला।

१५ ह्राङला म्‍हिगदे न्‍हङ्‌री गिक जे सिसैनोन

परमप्रभुसे थेदा ल्‍हानान वास्‍ता लमुला।

१६ परमप्रभु, पाङ्‌नोन तोःमा ङा ह्राङला गे लबा म्‍हि हिन्‍ना,

ङा ह्राङला घ्‍याबास्‍याला झा, ह्राङला गे लबा म्‍हि हिन्‍ना।

ङादा खीसी थान्‍बा च्‍याल्‍दागदे ब्‍लसी ह्राङसे ङादा जोगब लजी।

१७ ङाइ ह्राङदा धन्‍यवादला बलि फुल्‍ला,

ओच्‍छे ह्राङला जयजयकार लला।

१८ परमप्रभुला जम्‍मान म्‍हिगदेला ओन्‍छाङ्‌री

ङाइ परमप्रभुदेन छ्‌याम लबा भाकल पूरा लला।

१९ यरूशलेम, एला गुङ्‌री

ङाइ परमप्रभुला दिमरी चु ताम पूरा लला।

परमप्रभुला जयजयकार लउ।

परमप्रभुला जयजयकार

११७

जम्‍मान य्‍हुल य्‍हुल्‍ला म्‍हिगदे,

परमप्रभुला जयजयकार लउ।

जम्‍मान म्‍हिगदे, थेला जयजयकार लउ!

२ तिग्‍दा भिसम थेसे य्‍हाङदा पिन्‍बा खाइमै आजिन्‍बा माया चा ल्‍हानान घ्रेन मुला,

ओच्‍छे परमप्रभुसे लबा विश्‍वास लखम्‍बा गे चा जुकजुकधोनान चिमुला।

परमप्रभुला जयजयकार लउ!

ढाबाला लागिरी धन्‍यवादला प्रार्थना

११८

परमप्रभुदा धन्‍यवाद फुल्‍गो,

तिग्‍दा भिसम थे दया लबा परमप्रभु हिन्‍ना,

थेला खाइमै आजिन्‍बा माया जुकजुकधोनान चिमुला।

२ इस्राएलला म्‍हिसे, चुह्रङ् भिसी पाङ्‌गै,

“थेला खाइमै आजिन्‍बा माया जुकजुकधोनान चिमुला।”

३ हारूनना वंशसे चुह्रङ् भिसी पाङ्‌गै,

“थेला खाइमै आजिन्‍बा माया जुकजुकधोनान चिमुला।”

४ परमप्रभुदा तेन्‍बागदेसे चुह्रङ् भिसी पाङ्‌गै,

“थेला खाइमै आजिन्‍बा माया जुकजुकधोनान चिमुला।”

५ सेम सिबा धुइरी ङाइ परमप्रभुदा बिन्‍ती लजी,

ओच्‍छे थेसे ङादा जोहाब पिन्‍सी ङादा दुखग्‍याम फेजी।

६ परमप्रभु ङादेन छ्‌याम मुला, ङा आलोङ्,

ङादा खाल्‍से तिग लबारी खम्‍ला?

७ परमप्रभु ङादेन छ्‌याम मुला, थेसे ङादा ह्रो लमुला,

ङाइ ङाला शत्रुगदे ब्रेबा म्राङ्‌ला।

८ म्‍हिगदेथोरी भर लबा भन्‍दा,

परमप्रभुथोरी भर लबा चा ल्‍हानान ज्‍यबा हिन्‍ना।

९ शासन लबा म्‍हिगदेथोरी भर लबा भन्‍दा,

परमप्रभुथोरी भर लबा चा ल्‍हानान ज्‍यबा हिन्‍ना।

१० ल्‍हानान य्‍हुल्‍ला म्‍हिगदेसे ङादा क्‍युर्सी गुङ्‌री झाङ्‌बा मुबा,

तर परमप्रभुला शक्तिसे ङाइ थेनीगदेदा नाश लजी।

११ थेनीगदेसे ङादा पट्टि ब्‍लिग्‍यामसेन क्‍युर्सी गुङ्‌री झाङ्‌बा मुबा,

तर ङाइ थेनीगदेदा परमप्रभुला शक्तिग्‍याम नाश लजी।

१२ थेनीगदे ङाथोरी सिङ्‌सुर ह्रङ् लसी पोब तबा मुबा,

तर पुजुला दोङरी मे निबा ह्रङ् लसी थेनीगदे तुरून्‍तन क्रोजी।

ङाइ थेनीगदेदा परमप्रभुला शक्तिग्‍याम नाश लजी।

१३ लोङ्‌बा खना लसी थेनीगदेसे ङादा छेक्‍बारी खजी,

ओच्‍छे ङा ब्रेबारी छ्‌याइबा मुबा,

तर परमप्रभुसे ङादा ह्रो लजी।

१४ परमप्रभु ङाला शक्तिदेन व्‍हाइ हिन्‍ना,

थेसे ङादा जोगब लबा मुला।

१५ परमेश्‍वरसे कुल्‍बा अन्‍छार भ्रबा म्‍हिगदे ढासी पाल न्‍हङ्‌री ताङ्‌बान क्रिङ्‌मुला,

“परमप्रभुला दाहिने छ्‌यासे शक्तिशाली गे लबा मुला।

१६ परमप्रभुसे ह्राङला शक्तिशाली छ्‌यासे य्‍हाङदा ढाना लबा मुला।

परमप्रभुला दाहिने छ्‌यासे शक्तिशाली गे लबा मुला।”

१७ ङा आसी, तर ङा सोसी चिला,

ओच्‍छे परमप्रभुसे लबा गेगदेला बारेरी पाङ्‌ला।

१८ परमप्रभुसे ङादा ल्‍हानान सजाय पिन्‍बा मुला,

तर थेसे ङादा सिआपुङ्‌नी।

१९ ङाला लागिरी मन्‍दिरला म्राप ठोङ्‌सी पिन्‍गो,

थेग्‍याम न्‍हङ्‌री वाङ्‌सी ङाइ परमप्रभुदा धन्‍यवाद फुल्‍ला।

२० चु परमप्रभुला म्राप हिन्‍ना,

परमप्रभुसे कुल्‍बा अन्‍छार भ्रबागदे, चु म्रापग्‍याम वाङ्‌मुला।

२१ परमप्रभु, ङाइ ह्राङला जयजयकार लला,

तिग्‍दा भिसम ह्राङसे ङाला बिन्‍ती सान्‍बा मुला,

ओच्‍छे ङादा थार्ना लबा मुला।

२२ जुन युङ्‌बादा दिम स्‍होबा कर्मीगदेसे गे आखेल भिसी भ्‍याङ्‌बा मुबा,

थेनोन युङ्‌बा दिमला सुर युङ्‌बा दोजी।

२३ चु परमप्रभुग्‍याम तबा हिन्‍ना,

य्‍हाङसे च्‍यामा उदेकला मुला।

२४ तिनीला धिन परमप्रभुसे स्‍होबा धिन हिन्‍ना,

चुला लागिरी य्‍हाङ ताङ्‌सी ताङ्‌सी स्‍याबा गोबा लाइ।

२५ परमप्रभु, ङन्‍से बिन्‍ती लला, ङन्‍दा जोगब लउ,

परमप्रभु, ङन्‍दा जम्‍मान तामरी ज्‍यना लउ।

२६ परमप्रभुला मिनरी फेप्‍खबादा परमेश्‍वरसे मोलम पिन्‍गै।

परमप्रभुला दिमग्‍याम ङन्‍से एनीगदेदा मोलम पिन्‍ना।

२७ परमप्रभुन परमेश्‍वर हिन्‍ना,

थेसे ह्राङला य्‍हाल य्‍हाङथोरी पुइखबा मुला।

यारी स्‍याउला थोसी चाड धङ्‌गो,

ओच्‍छे बलि फुल्‍बा ग्‍ला क्‍युर्गो।

२८ ह्राङ ङाला परमेश्‍वर हिन्‍ना,

ङाइ ह्राङदा धन्‍यवाद फुल्‍ला।

ह्राङ ङाला परमेश्‍वर हिन्‍ना,

ङाइ ह्राङला जयजयकार लला।

२९ परमप्रभुदा धन्‍यवाद फुल्‍गो,

तिग्‍दा भिसम थे दया लबा परमप्रभु हिन्‍ना।

थेला खाइमै आजिन्‍बा माया जुकजुकधोनान चिमुला।

परमप्रभुला ठिम

११९

अलेफ

१ जुन म्‍हिसे तिगै दोष आरेबा बानीबेहोर थोमुला,

जुन म्‍हि परमप्रभुला ठिम अन्‍छार भ्रमुला,

थे म्‍हिसे परमप्रभुग्‍याम मोलम याङ्‌मुला।

२ जुन म्‍हिसे परमप्रभुला ठिम ज्‍यना लसी ङ्‌यान्‍मुला,

ओच्‍छे थेदा पूरन सेमहेन्‍से म्‍हाइमुला,

थे म्‍हिसे परमप्रभुग्‍याम मोलम याङ्‌मुला।

३ थेनीगदेसे खाइमै आज्‍यबा गे आलमुला,

थेनीगदे परमप्रभुला ग्‍यामरी भ्रमुला।

४ परमप्रभु, ह्राङसे ङन्‍दा ठिम पिन्‍बा मुला,

ओच्‍छे होशियार तसी थे ठिम अन्‍छार भ्रबारी ह्राङसे ङन्‍दा कुल्‍बा मुला।

५ ह्राङला ठिम अन्‍छार भ्रबाला लागिरी,

ङाला ज्‍यबा बानीबेहोर मुबा हिन्‍सम गादे ज्‍यबा तसेला मुबा।

६ ह्राङसे कुल्‍बा जम्‍मान ताम सेमरी थान्‍जी भिसम ङा पेआतोः।

७ ङाइ ह्राङला ज्‍यबा ठिमगदे लोप्‍मा,

ङाइ ङाला सेमहेन्‍से ह्राङला जयजयकार लला।

८ ङा ह्राङला ठिम अन्‍छार भ्रला,

ङादा खाइमै आख्‍लागो।

बेथ

९ भ्‍योन म्‍हिगदेसे खाह्रङ् लसी ह्राङला बानीबेहोर चोखो थान्‍खम्‍ला?

ह्राङला बचन अन्‍छार भ्रसीन हिन्‍ना।

१० ङाइ ङाला पूरन सेमहेन्‍से ह्राङदा म्‍हाइमुला,

ह्राङसे कुल्‍बा तामगदेदा वास्‍ता आलना भ्रआपुङ्‌गो।

११ ह्राङला बिरोध लसी पाप लआतोःगै भिसी,

ङाइ ह्राङला बचन ङाला सेमरी जोगब लसी थान्‍बा मुला।

१२ परमप्रभु, ङाइ ह्राङला जयजयकार लला,

ङादा ह्राङला ठिम अन्‍छार भ्रबारी लोप्‍गो।

१३ ह्राङला स्‍य्‍हालग्‍याम थोन्‍बा ह्राङला जम्‍मान ठिमगदेला बारेरी

स्‍य्‍हान्‍दोदा थेःना लला।

१४ ल्‍हानान सम्‍पत्ति याङ्‌मा ताङ्‌बा म्‍हि ह्रङ् लसी,

ह्राङला ठिमगदे अन्‍छार भ्रम्‍याङ्‌मा ङा ताङ्‌ला।

१५ ह्राङसे कुल्‍बा तामगदे ङाइ ङाला सेमरी थान्‍ना,

ओच्‍छे ह्राङसे लोप्‍बा तामदा ङाइ सेम लसी ङ्‌यान्‍ना।

१६ ङा ह्राङला ठिमगदेरी ताङ्‌ला,

ह्राङला बचनदा ङाइ खाइमै आम्‍लेः।

गिमेल

१७ ह्राङला गे लबा म्‍हि ङादा दया लउ, ओच्‍छे ङा सोखम्‍ला,

ओच्‍छे ङा ह्राङला बचन अन्‍छार भ्रखम्‍ला।

१८ ङाला मी ठोङ्‌सी पिन्‍गो,

ओच्‍छे ङाइ ह्राङला ठिमग्‍याम उदेकला सत्‍य तामगदे म्राङ्‌बारी खम्‍ला।

१९ चु जम्‍बुलिङरी ङा विदेशी ह्रङ्‌बा जे हिन्‍ना,

ह्राङसे कुल्‍बा तामगदे ङाग्‍याम आछुम्‍गो।

२० ङादा ह्राङला जम्‍मान ठिमगदे घोबा सेम मुला,

थे ठिमगदे घोआम्‍याङ्‌देधोना ङाला सेम छट्‌पट् तमुला।

२१ ह्राङसे घमण्‍डीगदेदा बङ्‌मुला,

ओच्‍छे ह्राङसे कुल्‍बा ताम आङ्‌यान्‍बागदेसे सराप याङ्‌मुला।

२२ थेनीगदेसे लबा हेलादेन बेइज्‍जतग्‍याम ङादा फेसी पिन्‍गो,

तिग्‍दा भिसम ङा ह्राङला ठिम अन्‍छार भ्रमुला।

२३ शासन लबागदे ग्‍ला गिकरी चिसी ङाला बिरोधरी ताम लमुला,

तर ह्राङसे कुल्‍बा तामगदे ङाइ ङाला सेमरी थान्‍ना।

२४ ह्राङला ठिमगदे ङाला लागिरी ताङ्‌बा ताम हिन्‍ना,

थेसे ङादा सल्‍लाह पिन्‍मुला।

दालेथ

२५ ङा ब्रेसी सरी ह्रिल्‍बा मुला,

ह्राङला बचन अन्‍छार ङादा दोःसी सोना लउ।

२६ ङाइ ङाला जम्‍मान बानीबेहोरला बारेरी पाङ्‌जी,

ओच्‍छे ह्राङसे ङादा जोहाब पिन्‍जी,

ङादा ह्राङला ठिम अन्‍छार भ्रबारी लोप्‍गो।

२७ ङादा ह्राङसे कुल्‍बा तामगदे घोबाला लागिरी ह्रो लउ।

जमाहेन्‍से ह्राङसे लबा उदेकला गेगदेला बारेरी ङाला सेमरी थान्‍ना।

२८ दुखसे लमा ङाला सानोन निबारी छ्‌याइबा मुला,

ह्राङला बचन अन्‍छार ङादा भङ् पिन्‍गो।

२९ ङादा आज्‍यबा ग्‍यामरी भ्रआपुङ्‌गो।

ह्राङला दयामायाग्‍याम ङादा ह्राङला ठिम लोप्‍गो।

३० ङाइ ह्राङला विश्‍वास लखम्‍बा ग्‍याम धम्‍बा मुला,

ङाइ ह्राङला ठिमगदे ङाला सेम न्‍हङ्‌री थान्‍बा मुला।

३१ परमप्रभु, ङा ह्राङला ठिमगदेरी कोङ्‌सी चिला,

परमप्रभु, ङादा पेःना आलउ।

३२ ङा सेमहेन्‍सेन ताङ्‌सी ह्राङसे कुल्‍बा ताम अन्‍छार भ्रला,

तिग्‍दा भिसम ह्राङसे ङादा घोखम्‍बा शक्ति ल्‍हानान पिन्‍बा मुला।

हे

३३ परमप्रभु, ङादा ह्राङला ठिम अन्‍छार भ्रबारी लोप्‍सी पिन्‍गो,

ओच्‍छे आसिदेधोना ङा ह्राङला ठिम अन्‍छार भ्रला।

३४ ङादा घोखम्‍बा ज्ञानबुद्धि पिन्‍गो, ङा ह्राङला ठिम अन्‍छार भ्रला,

ओच्‍छे ङाला पूरन सेमहेन्‍से थे ठिम अन्‍छार भ्रला।

३५ ह्राङसे कुल्‍बा अन्‍छार भ्रबारी ङादा ह्रो लउ,

तिग्‍दा भिसम थेह्रङ् लसी भ्रम्‍याङ्‌मा ङाला सेम ताङ्‌मुला।

३६ फ्‍युक्‍पो दोसी भ्रबा सेम भन्‍दा

ङादा ह्राङला ठिम अन्‍छार भ्रबा सेम पिन्‍गो,

३७ तिगै गेआखेल्‍बा तामगदे ङादा च्‍याआपुङ्‌गो,

ह्राङला बचन अन्‍छार ङाला प्राणदा जोगब लउ।

३८ ह्राङला गे लबा म्‍हिदेन छ्‌याम लबा कबुल पूरा लउ,

ओच्‍छे थेसे ह्राङदा मान लगै।

३९ बेइज्‍जत तला भिसी लोङ्‌बा तामग्‍याम ङादा जोगब लउ,

तिग्‍दा भिसम ह्राङला ठिमगदे ल्‍हानान ज्‍यबा मुला।

४० स्‍य्‍हीगो, ह्राङसे कुल्‍बा अन्‍छार भ्रबारी ङाइ गादे ल्‍हाना सेम लबा मुला,

ह्राङदा सेम निबा तामग्‍याम ङादा जोगब लसी थान्‍गो।

वाव

४१ परमप्रभु, ह्राङसे लबा कबुल अन्‍छार

ङादा खाइमै आजिन्‍बा ह्राङला माया पिन्‍गो,

ओच्‍छे ङादा जोगब लउ।

४२ जमाहेन्‍से ङादा बेइज्‍जत लबागदेदा ङाइ जोहाब पिन्‍खम्‍ला,

तिग्‍दा भिसम ङाइ ह्राङला बचनथोरी भर लबा मुला।

४३ जम्‍मान धुइरी ङादा सत्‍य ताम पाङ्‌बारी शक्ति पिन्‍गो,

तिग्‍दा भिसम ह्राङला ठिमगदेथोरी ङाइ आश लबा मुला।

४४ ङा सदन ह्राङला ठिम अन्‍छार भ्रबाला भ्रबान लला।

४५ ङा तिगै तामला तहरी आचिना ढुक्‍क तसी भ्रला,

तिग्‍दा भिसम ङाइ ह्राङसे कुल्‍बा ताम म्‍हाइबा मुला।

४६ ग्‍लेगदेला ङाच्‍छा ङाइ ह्राङला ठिमगदेला बारेरी पाङ्‌ला,

ओच्‍छे ङा पेआतोः।

४७ ह्राङसे कुल्‍बा तामगदे अन्‍छार भ्रम्‍याङ्‌मा ङाला सेम ल्‍हानान ताङ्‌मुला,

ओच्‍छे ह्राङसे कुल्‍बा थे तामगदेदा ङाइ ल्‍हानान माया लमुला।

४८ ह्राङसे कुल्‍बा तामगदेदा ङाइ माया लसी मान लला,

ओच्‍छे ङाइ ह्राङला ठिमगदेदा ङाला सेमरी थान्‍ना।

जाइन्

४९ ङा ह्राङला गे लबा म्‍हिदा सुङ्‌बा बचन ढन्‍गो,

तिग्‍दा भिसम ह्राङसे ङादा ह्राङला बचनग्‍याम आश पिन्‍बा मुला।

५० ङाइ दुखला धुइरी ह्राङला बचनग्‍यामनोन आँट याङ्‌बा मुला,

ह्राङला कबुलसेन ङाला प्राणदा जोगब लमुला।

५१ घमण्‍डीगदेसे ङादा सदन हेला लमुला,

तर ङाइ ह्राङला ठिमदा आख्‍ला।

५२ ह्राङसे ल्‍हानान धुइ ङाच्‍छा पिन्‍बा ठिमगदे ङाइ ढन्‍मुला,

परमप्रभु, ङाइ थे ठिमग्‍याम आँट याङ्‌बा मुला।

५३ ह्राङला ठिमदा वास्‍ता आलबा नाइबा गे लबा म्‍हिगदेदा म्राङ्‌मा,

ङादा ल्‍हानान बोमो रेःमुला।

५४ ङा जुन ग्‍लारी चिसैनोन,

ह्राङला ठिमगदे चा ङाला व्‍हाइ दोबा मुला।

५५ परमप्रभु, ङाइ म्‍हुनङ्एनोन ह्राङदा ढन्‍मुला,

ओच्‍छे ङा ह्राङला ठिम अन्‍छार भ्रला।

५६ चु ङाला बानी तसी जिन्‍बा मुला,

ङा ह्राङसे कुल्‍बा ताम अन्‍छार भ्रला।

हेथ

५७ परमप्रभु, ह्राङ ङाला परमेश्‍वर हिन्‍ना,

ङाइ ह्राङला बचन अन्‍छार भ्रला भिसी कबुल लबा मुला।

५८ ङाइ ङाला पूरन सेमसे ह्राङदा म्‍हाइबा मुला,

ह्राङला कबुल अन्‍छार ङादा दयामाया लउ।

५९ ङाइ ङाला बानीबेहोरला बारेरी खेन्‍बा मुला,

ओच्‍छे ङा ह्राङला ठिम अन्‍छार भ्रबारी छ्‌याइबा मुला।

६० ङाइ घइना आल,

बरू ङा ह्राङसे कुल्‍बा ताम अन्‍छार योना योना भ्रला।

६१ नाइबा गे लबा म्‍हिगदेसे ङादा छोसे खीसैनोन,

ङाइ ह्राङला ठिमदा आम्‍लेः।

६२ ह्राङला ज्‍यबा ठिमगदेसे लमा

ङा म्‍हुन गङ्‌सलरी रेःसी,

ह्राङदा धन्‍यवाद पिन्‍मुला।

६३ ह्राङदा तेन्‍बागदेदेन ह्राङसे कुल्‍बा अन्‍छार भ्रबागदे,

जम्‍मालान ङा ह्रो हिन्‍ना।

६४ परमप्रभु, ह्राङला खाइमै आजिन्‍बा मायासे चु जम्‍बुलिङ प्‍लिङ्‌बा मुला,

ङादा ह्राङला ठिमगदे लोप्‍गो।

थेथ

६५ परमप्रभु, ह्राङला बचन अन्‍छार

ह्राङसे ह्राङला गे लबा म्‍हिदा दया लउ।

६६ ङादा ज्ञान बुद्धिला ताम लोप्‍गो,

तिग्‍दा भिसम ङाइ ह्राङसे कुल्‍बा तामथोरी विश्‍वास लबा मुला।

६७ दुख याङ्‌बा भन्‍दा ङाच्‍छा ङा ह्राङला बचनदा वास्‍ता आलना भ्रमुबा,

तर दाहेन्‍से ङा ह्राङला बचन अन्‍छार भ्रला।

६८ ह्राङ दया लबा ज्‍यबा परमेश्‍वर हिन्‍ना,

ङादा ह्राङला ठिमगदेला बारेरी लोप्‍गो।

६९ घमण्‍डी म्‍हिगदेसे ङाला बारेरी फट्टा ताम पाङ्‌बा मुला,

तर ङा पूरन सेमहेन्‍से ह्राङसे कुल्‍बा ताम अन्‍छार भ्रला।

७० थेनीगदेला सेम कोङ्‌बासे लमा तिगै ताम घोखम्‍बा शक्ति आरे,

तर ङा ह्राङला ठिम म्राङ्‌सी ताङ्‌बा मुला।

७१ ङाथोरी दुख खबाएनोन ज्‍यबान तजी,

तिग्‍दा भिसम थेसे लमा ङाइ ह्राङला ठिमगदेला बारेरी लोप्‍खम्‍जी।

७२ ह्राङला स्‍य्‍हालग्‍याम थोन्‍बा ठिमगदे चा

ङाला लागिरी हजारौँ हजार म्‍हार म्‍हुइला टोगोलगदे भन्‍दाएनोन घ्रेन मुला।

योध

७३ ह्राङलान छ्‌यासे ङादा ज्‍यना लसी स्‍होजी,

ङादा ह्राङसे कुल्‍बा तामगदे घोखम्‍बा ज्ञान बुद्धि पिन्‍गो।

७४ ह्राङदा तेन्‍बा म्‍हिगदे ङादा म्राङ्‌सी ताङ्‌गै,

तिग्‍दा भिसम ङाइ ह्राङला बचनथोरी भर लमुला।

७५ ङादा था मुला, परमप्रभु, ह्राङला ठिमगदे ल्‍हानान ज्‍यबा मुला,

ह्राङसे ङादा दुख पिन्‍बा मुला

तसैनोन ह्राङ विश्‍वास लखम्‍बा परमेश्‍वर हिन्‍ना।

७६ ङा ह्राङला गे लबा म्‍हिदा ह्राङसे लबा कबुल अन्‍छार

ह्राङला खाइमै आजिन्‍बा मायाग्‍याम ङादा आँट पिन्‍गो।

७७ ह्राङला दया ङाथोरी तगै, ओच्‍छे ङा सोसी चिम्‍याङ्‌गै,

तिग्‍दा भिसम ङा ह्राङला ठिमग्‍याम ताङ्‌म्‍याङ्‌बा मुला।

७८ घमण्‍ड लबा म्‍हिगदे पेःतोःगै,

तिग्‍दा भिसम थेनीगदेसे ङादा होह्रङ्‌नोन दुख पिन्‍मुला,

तर ङाइ ह्राङसे कुल्‍बा तामगदे ङाला सेमरी थान्‍ना।

७९ ह्राङदा तेन्‍बागदेदेन ह्राङला ठिम घोबागदे,

ङा मुबा ग्‍लारी खगै।

८० ह्राङसे कुल्‍बा तामगदेला लागिरी ङा तिगै दोष आरेबा म्‍हि दोसी चिखम्‍गै,

ओच्‍छे ङा पेःआतोःगै।

खाफ

८१ ह्राङग्‍याम थार्बा याङ्‌बाला लागिरी ङाला प्राण भोल्‍सी चिबा मुला,

तर ङाइ ह्राङला बचनथोरी विश्‍वास लबा मुला।

८२ ह्राङसे लबा कबुलदा भ्रन्‍मा भ्रन्‍मा ङाला मीनोन कमजोर तसी जिन्‍बा मुला।

“ह्राङसे ङादा खाइमा ह्रो लला?” भिसी ङाइ म्‍हन्‍बा मुला।

८३ ङा म्‍युगुरी थान्‍सी थान्‍सी न्‍होङ्‌बा अङ्‌गुरला निङ्‌गु थान्‍बा ढिला ताङ् ह्रङ्‌बान तबा मुला।

तसैनोन ङाइ ह्राङला ठिमगदे म्‍लेःबा आरे।

८४ ह्राङला गे लबा म्‍हिसे अझै खाइमाधोना भ्रन्‍तोःबा?

ङादा बिरोध लबागदेदा ह्राङसे खाइमा सजाय पिन्‍ना?

८५ ह्राङला ठिम अन्‍छार आभ्रबा

घमण्‍डीगदेसे ङादा चुङ्‌बाला लागिरी व्‍हाङगदे ख्‍वबा मुला।

८६ ह्राङसे कुल्‍बा जम्‍मान तामगदे भरतुप्‍पा मुला।

ङाला तिगैनोन दोष आरेसै म्‍हिगदेसे ङादा दुख पिन्‍मुला,

परमप्रभु, ङादा ह्रो लउ।

८७ थेनीगदेसे ङादा साइबाला लागिरी जम्‍मान ताम लजी,

तर ङाइ ह्राङसे कुल्‍बा ताम म्‍लेःबा आरे।

८८ ह्राङला खाइमै आजिन्‍बा मायासे ङाला प्राणदा जोगब लउ,

ओच्‍छे ङा ह्राङला स्‍य्‍हालग्‍याम थोन्‍बा ठिम अन्‍छार भ्रला।

लामेध

८९ परमप्रभु, जुकजुकधोनान चिबा ह्राङला बचन ओन्‍माहेन्‍सेन मुला,

थे जुकजुकधोनान स्‍वर्गरी तला।

९० ह्राङसे लबा विश्‍वास लखम्‍बा गे पुस्‍ता पुस्‍ताधोना चिमुला।

ह्राङसे जम्‍बुलिङ स्‍होजी, ओच्‍छे थे ह्राङसे थान्‍बा ग्‍लाग्‍याम तोरमार आल्‍हेमुला।

९१ ह्राङला ठिमगदे तिनीला धिनधोनान जस्‍तोला तस्‍तोन मुला।

तिग्‍दा भिसम जम्‍मान स्‍हेसे ह्राङदा तेन्‍मुला।

९२ ह्राङला ठिमसे ङादा ताङ्‌ना आलबा हिन्‍सम,

ङा दुख न्‍हङ्‌रीन सिसी जिन्‍सेला मुबा।

९३ ह्राङसे कुल्‍बा तामगदे ङाइ खाइमै आम्‍लेः।

तिग्‍दा भिसम थेग्‍यामसेन ह्राङसे ङाला प्राणदा सोना लसी थान्‍बा मुला।

९४ ङादा जोगब लउ, ङा ह्राङलान हिन्‍ना।

ङाइ ह्राङसे कुल्‍बा तामगदेदा म्‍हाइबा मुला।

९५ नाइबा गे लबा म्‍हिगदे ङादा साइबारी ख्रुङ्‌सी चिमुला।

तर ङाइ ह्राङला ठिमगदे ङाला सेमरी थान्‍बा मुला।

९६ जम्‍मान स्‍हेला साँध मुबा ङाइ म्राङ्‌बा मुला,

तर ह्राङसे कुल्‍बा तामगदेला साँध आरे।

मेम

९७ ङाइ ह्राङला ठिमदा गादे ल्‍हाना माया लबा मुला!

ह्राङला ठिमला बारेरी ङाइ धिन गिकनोन खेन्‍मुला।

९८ ह्राङसे कुल्‍बा तामगदे सदन ङादेन छ्‌याम मुला,

थेसे ङादा ङाला शत्रुगदेदा भन्‍दा ल्‍हानान ज्ञान बुद्धि मुबा म्‍हि स्‍होबा मुला।

९९ ङाला गुरूगदेसे भन्‍दा ङाइ ल्‍हानान ताम घोबा मुला,

तिग्‍दा भिसम ङाइ ह्राङसे कुल्‍बा तामगदे ङाला सेमरी थान्‍बा मुला।

१०० गन्‍बागदेदेन छ्‌याम भन्‍दा ङादेन छ्‌याम ल्‍हाना ज्ञान बुद्धि मुला,

तिग्‍दा भिसम ह्राङसे कुल्‍बा ताम अन्‍छार भ्रबा ङाला सेम मुला।

१०१ ङा आज्‍यबा ग्‍यामरी भ्रबा आरे,

तिग्‍दा भिसम ङा ह्राङला बचन अन्‍छार भ्रबा मुला।

१०२ ह्राङला ठिमगदेदा वास्‍ता आलना भ्रबा आरे।

तिग्‍दा भिसम ङादा ह्राङसेन लोप्‍बा मुला।

१०३ ह्राङला बचनगदे गादे ल्‍हाना ब्रोइ खबा मुला।

सिङ्‌सुरला खुदु भन्‍दाएनोन थे ल्‍हानान केकेबा मुला।

१०४ ङाइ ह्राङसे कुल्‍बा तामगदेग्‍याम घोखम्‍बा ज्ञान बुद्धि याङ्‌बा मुला,

थेतबासेलमा ङाइ जम्‍मान फट्टा तामगदेदा हेला लमुला।

नुन

१०५ ह्राङला बचन ङाला लागिरी नाङ्‌सल,

ओच्‍छे ङादा ग्‍याम उन्‍बा य्‍हाल हिन्‍ना।

१०६ ह्राङला ज्‍यबा ठिमगदे अन्‍छार भ्रला भिसी

ङाइ पक्‍क लसी कबुल लबा मुला।

१०७ ङादा ल्‍हानान दुख तबा मुला,

परमप्रभु, ह्राङला बचन अन्‍छार ङादा जोगब लसी पिन्‍गो।

१०८ परमप्रभु, ङाइ सेमहेन्‍सेन लबा जयजयकारदा किन्‍गो,

ओच्‍छे ह्राङला ठिमगदे ङादा लोप्‍गो।

१०९ ङाला प्राणदा जोगब लबारी सदन गाह्रो तबा मुला,

तसैनोन ङाइ ह्राङला ठिमदा म्‍लेःबा आरे।

११० नाइबा गे लबा म्‍हिगदेसे ङादा फसब लबारी वा जूबा मुला,

तर ह्राङसे कुल्‍बा तामगदे ख्‍लासी ङा अर्गुपट्टि निबा आरे।

१११ ह्राङला ठिमगदे जुकजुकधोनान चिबा,

ङाला सम्‍पत्ति दोबा मुला।

थेसे ङाला सेमदा ताङ्‌ना लबा मुला।

११२ आसिदेधोना ह्राङला ठिमगदे अन्‍छार भ्रबारी

ङाइ पक्‍का लबा मुला।

समेख

११३ सेम न्‍ही मुबा म्‍हिदा ङाइ हेला लमुला,

तर ङाइ ह्राङला ठिमदा माया लबा मुला।

११४ ह्राङ ङादा जोगब लबा ग्‍लादेन ढाल हिन्‍ना,

ङाइ ह्राङला बचनथोरी भर लबा मुला।

११५ नाइबा गे लबा म्‍हिगदे एनीगदे ङा मुबा ग्‍लाग्‍याम थारेङ् निउ,

ओच्‍छे ङाला परमेश्‍वरसे कुल्‍बा तामगदे अन्‍छार ङा भ्रला।

११६ ह्राङसे लबा कबुल अन्‍छार ङादा जोगब लउ,

ओच्‍छे ङा सोसी चिला,

ङाइ लबा आशगदेरी ङाला सेम सिना आलउ।

११७ ङादा जोगब लउ, ओच्‍छे ङा सोला,

ह्राङला ठिमगदेदा ङाइ सदन मान लला।

११८ ह्राङला ठिमगदे ख्‍लासी अर्गुपट्टि निबागदेदा ह्राङसे हेला लमुला,

तिग्‍दा भिसम थेनीगदेसे लबा जाल गेआखेल्‍बा तमुला।

११९ जम्‍बुलिङला जम्‍मान नाइबा गे लबागदेदा ह्राङसे फोहोर ह्रङ् लसी भ्‍याङ्‌मुला,

थेतबासेलमा ह्राङला ठिमगदेदा ङाइ माया लमुला।

१२० ह्राङदेन छ्‌याम लोङ्‌बासे लमा ङाला पूरन ल्‍हुइ धर्मुला।

ह्राङसे लबा निसाफ म्राङ्‌सी ङा लोङ्‌बा मुला।

ऐयिन

१२१ ङाइ ज्‍यबादेन ठीक तामगदे लबा मुला,

ङादा ङाला शत्रुगदेला यारी आख्‍लागो।

१२२ ह्राङला गे लबा म्‍हिदा ह्रो लला भिसी कबुल लउ,

घमण्‍डी म्‍हिगदेसे ङादा नाङ्‌बाझ्‍याक्‍बा लआम्‍याङ्‌गै।

१२३ ह्राङसे ङादा जोगब लला भिबादेन थार्ना लला भिसी कबुल लबा ताम भ्रन्‍मा भ्रन्‍मा

ङाला मीनोन कमजोर तसी जिन्‍बा मुला।

१२४ ह्राङला खाइमै आजिन्‍बा माया अन्‍छार ह्राङला गे लबा म्‍हिदेन छ्‌याम ङादा व्‍यवहार लउ,

ओच्‍छे ह्राङला ठिमगदे ङादा लोप्‍गो।

१२५ ङा ह्राङला गे लबा म्‍हि हिन्‍ना, ङादा ज्ञान बुद्धि पिन्‍गो,

ओच्‍छे ङाइ ह्राङला ठिमगदेला बारेरी घोखम्‍ला।

१२६ परमप्रभु, दाहेन्‍से ह्राङसे गे लतोःबा धुइ तसी जिन्‍बा मुला,

तिग्‍दा भिसम म्‍हिगदे ह्राङला ठिम अन्‍छार भ्रबारी ख्‍लाबा मुला।

१२७ ङाइ ह्राङसे कुल्‍बा तामगदेदा

जम्‍मान भन्‍दा ज्‍यबा नम्‍बरी म्‍हारदा भन्‍दाएनोन ल्‍हाना माया लबा मुला।

१२८ थेतबासेलमा ङा ह्राङसे कुल्‍बा जम्‍मान सत्‍य ताम अन्‍छार भ्रबा मुला,

ओच्‍छे ङाइ जम्‍मान नाइबा बानीबेहोरदा हेला लमुला।

फे

१२९ ह्राङला ठिमगदे उदेकला मुला,

थेतबासेलमा ङा थे अन्‍छार पूरन सेमहेन्‍से भ्रला।

१३० ह्राङसे ह्राङला बचन घोना लमा ङन्‍से अझै ल्‍हानान ताम घोमुला,

ह्राङला बचनसे सोझो म्‍हिगदेदा घोखम्‍बा ज्ञान बुद्धि पिन्‍मुला।

१३१ ङाइ ङाला सुङ् ठोङ्‌ला, ओच्‍छे सेमहेन्‍सेन म्‍हाइला,

तिग्‍दा भिसम ह्राङसे कुल्‍बा तामगदेला लागिरी ङाला सेम ल्‍हानान फुइबा मुला।

१३२ ह्राङदा माया लबागदेदा ह्राङसे दया लमुला,

थेह्रङ् लसीन ङादाएनोन दया लउ।

१३३ ह्राङला बचन अन्‍छार ङाला काङ कोङ्‌ना लसी पिन्‍गो,

ओच्‍छे खजिबै पापसे ङाथोरी शासन लआम्‍याङ्‌गै।

१३४ दुख पिन्‍बा म्‍हिगदेग्‍याम ङादा जोगब लसी पिन्‍गो,

ओच्‍छे ङा ह्राङसे कुल्‍बा ताम अन्‍छार भ्रबारी खम्‍गै।

१३५ ह्राङला गे लबा म्‍हिदा ह्राङला स्‍य्‍हाल उन्‍गो,

ओच्‍छे ह्राङला ठिमगदे ङादा लोप्‍गो।

१३६ ङाला मीग्‍याम मिख्‍लीला धारा ताइबा मुला,

तिग्‍दा भिसम म्‍हिगदे ह्राङला ठिम अन्‍छार आभ्रमुला।

छाधे

१३७ परमप्रभु, ह्राङ तिगै दोष आरेबा परमेश्‍वर हिन्‍ना,

ओच्‍छे ह्राङला ठिम सत्‍य मुला।

१३८ ह्राङसे पिन्‍बा जम्‍मान ठिमगदे ल्‍हानान ज्‍यबा मुला,

ओच्‍छे पूरन भर लखम्‍बा मुला।

१३९ बोमोसे ङाला सेम न्‍हङ्‌री मे लुङ्‌बा मुला,

तिग्‍दा भिसम ङाला शत्रुगदेसे ह्राङला बचनदा वास्‍ता आलमुला।

१४० ह्राङसे लबा कबुल पूरन पक्‍का चिम भिसी ङाइ च्‍यासी जिन्‍बा मुला,

ओच्‍छे थेदा ह्राङला गे लबा म्‍हिसे माया लमुला।

१४१ ङा जम्‍मान भन्‍दा गेआखेल्‍बादेन हेलारी मुला,

तसैनोन ङाइ ह्राङसे कुल्‍बा तामगदे आम्‍लेः।

१४२ ह्राङसे लबा ज्‍यबा गे सदन चिला,

ओच्‍छे ह्राङला ठिम सदन सत्‍य मुला।

१४३ ङादा दुखदेन सुर्दा तबा मुला,

तर ह्राङसे कुल्‍बा तामसे ङादा ताङ्‌ना लमुला।

१४४ ह्राङला ठिमगदे सदनना लागिरी सत्‍य मुला,

ङादा घोखम्‍बा ज्ञान बुद्धि पिन्‍गो ओच्‍छे ङा सोबारी खम्‍गै।

खोफ

१४५ ङाइ ङाला सेमहेन्‍से ह्राङदा बिन्‍ती लला, परमप्रभु, ङादा जोहाब पिन्‍गो,

ओच्‍छे ङा ह्राङला ठिमगदे अन्‍छार भ्रला।

१४६ ङाइ ह्राङदेन छ्‌याम बिन्‍ती लला, ङादा जोगब लउ,

ओच्‍छे ङा ह्राङला ठिमगदे अन्‍छार भ्रला।

१४७ धिनी फेःबा भन्‍दा ङाच्‍छा ह्राङग्‍याम ह्रो याङ्‌बाला लागिरी ह्राङदेन छ्‌याम बिन्‍ती लला,

ङाइ ह्राङला बचनथोरी भर लबा मुला।

१४८ ह्राङसे लबा कबुलगदेला बारेरी खेन्‍बाला लागिरी

ङा म्‍हुन गिक आम्‍हेर्ना चिमुला।

१४९ ह्राङला खाइमै आजिन्‍बा माया अन्‍छार ङाला काइ सान्‍सी पिन्‍गो,

परमप्रभु, ठीक निसाफ लसी ङाला प्राणदा जोगब लसी पिन्‍गो।

१५० आज्‍यबा ताम खेन्‍बा नाइबा गे लबा म्‍हिगदे ङाला ङाम्‍री खसी जिन्‍बा मुला,

तर थेनीगदे ह्राङला ठिम अन्‍छार आभ्रमुला।

१५१ तर परमप्रभु, ह्राङ ङाला ङाम्‍रीन मुला,

ओच्‍छे ह्राङसे कुल्‍बा जम्‍मान तामगदे सत्‍य मुला।

१५२ ङाच्‍छाहेन्‍से ङाइ ह्राङला ठिमगदेग्‍याम लोप्‍बा मुला,

ह्राङसे थे ठिमगदे सदनना लागिरी स्‍होजी।

रेश

१५३ ह्राङसे ङाला दुखदा स्‍हीगो, ओच्‍छे ङादा दुखग्‍याम फेगो।

तिग्‍दा भिसम ङाइ ह्राङला ठिम म्‍लेःबा आरे।

१५४ ङाला ठीक निसाफ लसी पिन्‍गो, ओच्‍छे ङादा जोगब लसी पिन्‍गो,

ह्राङसे लबा कबुल अन्‍छार ङाला प्राण जोगब लसी पिन्‍गो।

१५५ नाइबा गे लबा म्‍हिगदे जोगब आतमुला,

तिग्‍दा भिसम थेनीगदेसे ह्राङला ठिमगदेदा आम्‍हाइ मुला।

१५६ परमप्रभु, ह्राङला दया गादे घ्रेन मुला,

ह्राङसे ठीक निसाफ लसी ङाला प्राणदा जोगब लसी पिन्‍गो।

१५७ ङादा दुख पिन्‍बा शत्रुगदे ल्‍हानान मुला,

तसैनोन ङा ह्राङला ठिम अन्‍छार भ्रबारी ख्‍लाबा आरे।

१५८ धोका पिन्‍बा म्‍हिगदेदा म्राङ्‌मा ङाला सेम क्रामुला,

तिग्‍दा भिसम थेनीगदे ह्राङला बचन अन्‍छार आभ्रमुला।

१५९ स्‍य्‍हीगो, ह्राङसे कुल्‍बा तामगदेदा ङाइ गादे ल्‍हाना माया लबा मुला,

परमप्रभु, ह्राङला खाइमै आजिन्‍बा मायाग्‍याम ङाला प्राणदा जोगब लसी थान्‍गो।

१६० ह्राङला जम्‍मान बचनगदे सत्‍य मुला,

ओच्‍छे ह्राङला जम्‍मान सत्‍य ठिमगदे जुकजुकधोनान चिमुला।

शीन

१६१ शासन लबा म्‍हिगदेसे ङाला तिगै दोष आरेसैनोन ङादा दुख पिन्‍मुला,

तर ङा सेमहेन्‍सेन ह्राङला बचन अन्‍छार भ्रबा मुला।

१६२ अर्गुग्‍याम ब्‍यन्‍सी भबा धन सम्‍पत्ति याङ्‌बा म्‍हि ताङ्‌बा ह्रङ् लसी

ङा ह्राङसे लबा कबुलरी ताङ्‌बा मुला।

१६३ जम्‍मान फट्टा तामगदेदा ङाइ हेला लमुला,

ओच्‍छे तिगै गेआखेल्‍बा ताम भिसी म्‍हन्‍मुला,

तर ङाइ ह्राङला ठिमदा माया लमुला।

१६४ ह्राङला सत्‍य ठिमला लागिरी

ङाइ धिन्‍ना निसरेमधोना ह्राङला जयजयकार लमुला।

१६५ ह्राङला ठिमदा माया लबा म्‍हिगदेदा ल्‍हानान शान्‍ति तमुला,

ओच्‍छे थेनीगदेदा ह्रिल्‍ना लबा तिगै ताम चिआखम्‍मुला।

१६६ परमप्रभु, ह्राङग्‍याम थार्बा याङ्‌बाला लागिरी ङाइ भ्रन्‍सी चिबा मुला,

ओच्‍छे ङा ह्राङसे कुल्‍बा ताम अन्‍छार भ्रबा मुला।

१६७ ङा ह्राङला ठिमगदे अन्‍छार भ्रमुला,

तिग्‍दा भिसम ङाइ ह्राङला ठिमगदेदा ल्‍हानान माया लमुला।

१६८ ङा ह्राङसे कुल्‍बा तामगदेदेन ह्राङला ठिमगदे अन्‍छार भ्रमुला,

तिग्‍दा भिसम ङाला जम्‍मान बानीबेहोर ह्राङदा था मुला।

थाव

१६९ परमप्रभु, ङाइ लबा बिन्‍ती ह्राङ मुबा ग्‍लारी दोगै,

ह्राङला बचन अन्‍छार ङादा घोखम्‍बा ज्ञान बुद्धि पिन्‍गो।

१७० ङाइ लबा प्रार्थना ह्राङ मुबा ग्‍लारी दोगै,

ह्राङसे लबा कबुल अन्‍छार ङादा जोगब लउ।

१७१ ङाइ सदन ह्राङला जयजयकार लला,

तिग्‍दा भिसम ङादा ह्राङसे ह्राङला ठिमगदे लोप्‍मुला।

१७२ ङाइ ह्राङला ठिमला बारेरी व्‍हाइ गोला,

तिग्‍दा भिसम ह्राङसे कुल्‍बा तामगदे सत्‍य मुला।

१७३ ङादा ह्रो लबाला लागिरी ह्राङ सदन तयार तसी स्‍य्‍हूगो,

तिग्‍दा भिसम ह्राङसे कुल्‍बा अन्‍छार ङा भ्रबा मुला।

१७४ परमप्रभु, ह्राङग्‍याम थार्बा याङ्‌बाला लागिरी ङाइ ल्‍हानान सेम लबा मुला,

ओच्‍छे ह्राङला ठिमसेन ङादा ताङ्‌ना लमुला।

१७५ ङादा सोना लउ, ओच्‍छे ङाइ ह्राङला जयजयकार लबारी खम्‍गै,

ओच्‍छे ह्राङला ठिमगदेग्‍याम ङाइ ह्रो याङ्‌खम्‍गै।

१७६ ङा म्‍हबा ग्‍यु ह्रङ् लसीन कोर्सी भ्रबा मुला,

ह्राङला गे लबा म्‍हिदा म्‍हाइगो,

तिग्‍दा भिसम ङाइ ह्राङसे कुल्‍बा तामगदे म्‍लेःबा आरे।

ह्रो याङ्‌बाला लागिरी लबा प्रार्थना

यरूशलेमरी निबा धुइरी गोबा व्‍हाइ

१२०

दुखला धुइरी ङाइ परमप्रभुदेन छ्‌याम बिन्‍ती लमुला,

ओच्‍छे थेसे ङादा जोहाब पिन्‍मुला।

२ परमप्रभु, फट्टा ताम पाङ्‌बादेन

जाल लबा म्‍हिगदेग्‍याम ङादा जोगब लउ।

३ फट्टा ताम पाङ्‌बा म्‍हि, परमप्रभुसे एदा तिग लला तला?

थेसे एदा खाह्रङ्‌बा सजाय पिन्‍ना तला?

४ परमप्रभुसे एदा सिपाहीला म्‍युङ्‌म्‍युङ्‌बा म्‍यासे,

ओच्‍छे झाङ्‌री लुङ्‌सी चिबा मेसे सजाय पिन्‍ना।

५ ङा परमेश्‍वरग्‍याम ल्‍हानान सजाय याङ्‌बा म्‍हि हिन्‍ना,

तिग्‍दा भिसम ङा मेशेक य्‍हुल्‍सारी चिबा मुला,

ओच्‍छे केदार य्‍हुल्‍साला म्‍हिगदेला गुङ्‌री चिबा मुला।

६ शान्‍ति याङ्‌बा तामदा हेला लबा म्‍हिगदेला गुङ्‌री,

ङा ल्‍हानान धिनधोना चिजी।

७ ङाइ शान्‍ति याङ्‌बा ताम लमा,

थेनीगदे ङादेन छ्‌याम लडाइ लबारी तयार तमुला।

इस्राएलदा जोगब लबा परमप्रभु

यरूशलेमरी निबा धुइरी गोबा व्‍हाइ

१२१

ङाइ ओस्‍सो गङ्‌गदेपट्टि च्‍याला,

ङाइ खालाग्‍याम ह्रो याङ्‌ला?

२ स्‍वर्गदेन जम्‍बुलिङ स्‍होबा

परमप्रभुग्‍यामनोन ङाइ ह्रो याङ्‌ला।

३ थेसे एला काङ प्‍लाआपुङ्,

एदा जोगब लबा परमप्रभु खाइमै म्‍हेर्बासे झुपझुप आतमुला।

४ इस्राएलदा जोगब लबा परमप्रभु न्‍हा खाइमै झुपझुप तला,

न्‍हा खाइमै म्‍हेर्ला।

५ एदा जोगब लबा परमप्रभुन हिन्‍ना,

परमप्रभु एदा जोगब लबाला लागिरी थे एला ङाम्‍रीन मुला।

६ धिनीरी धिनीसे एला तिगै न्‍होङ्‌ना आल,

म्‍हुनङ् लनीसेनोन एला तिगैनोन न्‍होङ्‌ना आल।

७ परमप्रभुसे एदा जम्‍मान आपत विपतग्‍याम जोगब लला,

थेसे एला प्राणदा जोगब लला।

८ ए मङ्‌ग्‍यार निमा, दिम न्‍हङ् खमा,

दन्‍दे ओच्‍छे सदन परमप्रभुसे एदा जोगब लला।

यरूशलेमला जयजयकार लबा

यरूशलेमरी निबा धुइरी गोबा दाऊदला व्‍हाइ

१२२

“य्‍हाङ परमप्रभुला दिमरी निइ” भिसी

थेनीगदेसे ङादा पाङ्‌मा, ङा ल्‍हानान ताङ्‌जी।

२ यरूशलेम, दन्‍दे ङनी

एला म्रापगदेरी राप्‍सी चिबा मुला।

३ यरूशलेम, ए ज्‍यना लसी स्‍होबा,

कोङ्‌बा शहर हिन्‍ना।

४ परमप्रभुसे इस्राएलला वंशगदेदा पिन्‍बा ठिम अन्‍छार,

चुरी परमप्रभुला म्‍हिगदे परमप्रभुला मिन किन्‍सी जयजयकार लबारी खमुला।

५ थेरी निसाफ लमा चिबा ठिगदे मुला,

थेरी दाऊदला वंशला ठिगदे मुला।

६ यरूशलेमरी शान्‍ति तगै भिसी प्रार्थना लउ,

“एदा माया लबागदे जोगब तगै।

७ एला पर्खाल न्‍हङ्‌री शान्‍ति तगै,

ओच्‍छे एला ग्‍लेखाङ् न्‍हङ्‌री ज्‍यबा तगै।”

८ ङाइ ङाला ज्‍योज्‍यो आलेगदेदेन कुटुम्‍बागदेला लागिरी चुह्रङ् भिसी पाङ्‌ला,

“एनीगदेदा शान्‍ति तगै।”

९ परमप्रभु ङन्‍ना परमेश्‍वरला दिमला लागिरी

यरूशलेम, ङाइ एदा सदन ज्‍यबा लबारी म्‍हाइला।

दया याङ्‌बाला लागिरी लबा प्रार्थना

यरूशलेमरी निबा धुइरी गोबा व्‍हाइ

१२३

स्‍वर्गला ठिरी धन्‍छ्‌याबा परमप्रभु,

ङाइ ह्राङपट्टि च्‍याबा मुला।

२ खाह्रङ् लसी घ्‍याबासे ह्राङला मालिकथोरी भर लमुला,

खाह्रङ् लसी घ्‍याबास्‍यासे ह्राङला मालिकस्‍याथोरी भर लमुला,

थेह्रङ् लसीन परमप्रभुसे य्‍हाङदा दया आलदेधोना

य्‍हाङला परमप्रभु परमेश्‍वरदा च्‍यासीन चिला।

३ ङन्‍दा दया लउ, परमप्रभु, ङन्‍दा दया लउ,

तिग्‍दा भिसम ङन्‍से ल्‍हानान हेला नाबा मुला।

४ ल्‍हानान धिनहेन्‍से फ्‍युक्‍पो म्‍हिगदेसे ङन्‍दा खिसी लबा मुला।

ओच्‍छे दुख पिन्‍बा घमण्‍डी म्‍हिगदेसे ङन्‍दा हेला लबा मुला।

ह्राङला म्‍हिदा जोगब लबा परमप्रभु

यरूशलेमरी निबा धुइरी गोबा दाऊदला व्‍हाइ

१२४

परमप्रभु य्‍हाङपट्टि आरेबा हिन्‍सम तिग तसेला मुबा?

इस्राएल, जोहाब पिन्‍गो।

२ य्‍हाङला शत्रुगदे य्‍हाङदा नाश लबारी खबा धुइरी,

परमप्रभु य्‍हाङपट्टि आरेबा हिन्‍सम,

३ बोमोला झोकरी थेनीगदेसे

य्‍हाङदा छोन्‍बोन ग्‍लोङ्‌सेला मुबा।

४ क्‍युइसे य्‍हाङदा डुबब लसेला मुबा,

ओच्‍छे य्‍हाङदा भालसे भोर्सेला मुबा।

५ घ्रेन नामला भालसे लमा

य्‍हाङ डुबब तसेला मुबा।

६ परमप्रभुला जयजयकार तगै,

थेसे य्‍हाङदा शत्रुगदेला याग्‍याम नाश तआपुङ्‌नी।

७ शिकारीसे झुबा वाग्‍याम चरागदे स्‍योर्बा ह्रङ् लसी,

य्‍हाङएनोन स्‍योर्बा मुला,

थेनीगदेसे झुबा वा ढेजी ओच्‍छे य्‍हाङ स्‍योर खम्‍जी।

८ स्‍वर्गदेन जम्‍बुलिङ स्‍होबा

परमप्रभुसेन य्‍हाङदा ह्रो लमुला।

परमप्रभुला म्‍हि जोगब तबा

यरूशलेमरी निबा धुइरी गोबा व्‍हाइ

१२५

जुन जुन म्‍हिसे परमप्रभुथोरी भर लमुला,

थेनीगदे चा खाइमै य्‍होङय्‍होङ आतबादेन आल्‍हेबा सियोन गङ् ह्रङ्‌बान तमुला।

२ यरूशलेम शहरदा गङ्‌गदेसे क्‍युर्बा ह्रङ्‌नोन,

परमप्रभुसे ह्राङला म्‍हिगदेदा

दन्‍देदेन सदन क्‍युर्सी थान्‍मुला।

३ नाइबा गे लबा म्‍हिगदेसे तिगै दोष आरेबा म्‍हिगदेला

य्‍हुल्‍सारी सदन शासन लआम्‍याङ्,

आहिन्‍सम तिगै दोष आरेबा म्‍हिगदेसेनोन नाइबा गे लला।

४ परमप्रभु, ज्‍यबा गे लबागदेदेन

ह्राङसे कुल्‍बा अन्‍छार सेमहेन्‍सेन भ्रबा म्‍हिगदेदा

ह्राङसे ज्‍यबान लउ,

५ तर आज्‍यबा ग्‍यामरी भ्रबागदेदा सजाय पिन्‍मा

नाइबा गे लबा म्‍हिगदेदाएनोन सजाय पिन्‍गो।

इस्राएलरी शान्‍ति तगै।

दुखग्‍याम फेबाला लागिरी लबा प्रार्थना

यरूशलेमरी निबा धुइरी गोबा व्‍हाइ

१२६

जुन धुइरी परमप्रभुसे

अर्गु य्‍हुल्‍साला तहरी मुबा सियोनना म्‍हिगदेदा दोःसी भबा मुबा,

थे ताम य्‍हाङला लागिरी म्‍हङ् ह्रङ्‌बान तबा मुबा।

२ जमाहेन्‍से ङनी गादे ताङ्‌बान नेसी नेसी व्‍हाइ गोजी,

ओच्‍छे अर्गु य्‍हुल्‍ला म्‍हिगदेसे ङन्‍ना बारेरी चुह्रङ् भिसी पाङ्‌जी,

“परमप्रभुसे थेनीगदेला लागिरी घ्रेन गे लजी।”

३ परमप्रभुसे य्‍हाङला लागिरी ल्‍हानान घ्रेन गे लबा मुला,

ओच्‍छे य्‍हाङ ल्‍हानान ताङ्‌म्‍याङ्‌बा मुला।

४ नाम ताइमाहेन्‍से खाह्रङ् लसी खार्बा स्‍योङ क्‍युइसे प्‍लिङ्‌मुला,

परमप्रभु, थेह्रङ् लसी ङन्‍दा दोःसी सुख शान्‍ति पिन्‍गो।

५ क्रासी क्रासी ब्‍लु ढ्‌वागदेसे

ताङ्‌सी ताङ्‌सी व्‍हाइ गोबान बाली दुइमुला।

६ जुन म्‍हि क्रासी क्रासी ब्‍लु पुइसी ढ्‌वबारी निमुला,

थे म्‍हि ताङ्‌बान व्‍हाइ गोसी बाली दुइसी भसी खमुला।

परमप्रभुसे लबा दयाला लागिरी लबा जयजयकार

यरूशलेमरी निबा धुइरी गोबा सोलोमनना व्‍हाइ

१२७

परमप्रभुसेन दिम आस्‍होनी भिसम

दिम स्‍होबागदेला गे खेरो निमुला।

परमप्रभुसे शहरदा जोगब आलनी भिसम

पालेगदेला गे खेरो निला।

२ चबा स्‍हेला लागिरी स्‍य्‍होरीन रेःसी दुख लसी गे लबादेन

म्‍हुनङ् घइसी म्‍हेर्बारी निबा चा गेआखेल्‍बा ताम हिन्‍ना।

तिग्‍दा भिसम ह्राङसे माया लबा म्‍हिगदेदा परमप्रभुसे म्‍हेर्बा खना लमुला।

३ झा झामेगदे परमप्रभुसेन पिन्‍बा उपहार हिन्‍ना,

थेनीगदे चा परमेश्‍वरग्‍याम खबा मोलम हिन्‍ना।

४ भ्‍योन मुबा धुइरीन न्‍हबा झागदे चा

लडाइ लबा म्‍हिला यारी मुबा म्‍यादली ह्रङ्‌बान हिन्‍ना।

५ जुन म्‍हिदेन छ्‌याम थोङ्‌नाङ्‌नोन म्‍या मुला,

थेनीगदे शहरला मूल म्रापरी ह्राङला शत्रुगदेदेन छ्‌याम छेतोःमा खाइमै आब्रेमुला,

थेनीगदे चा परमेश्‍वरग्‍याम मोलम याङ्‌बा म्‍हि हिन्‍ना।

परमप्रभुसे कुल्‍बा ताम ङ्‌यान्‍बागदेसे याङ्‌बा मोलम

यरूशलेमरी निबा धुइरी गोबा व्‍हाइ

१२८

जुन जुन म्‍हिसे परमप्रभुसे कुल्‍बा ताम ङ्‌यान्‍मुला,

ओच्‍छे थेसे म्‍हन्‍बा अन्‍छार भ्रमुला,

थेनीगदेसे परमप्रभुग्‍याम मोलम याङ्‌मुला।

२ एसे लबा गेग्‍याम एला जम्‍मान खाँचोगदे टारेब तला,

एसे परमेश्‍वरग्‍याम मोलम याङ्‌ला,

ओच्‍छे जम्‍मान तामरी एला फलिफाप तला।

३ एला दिमरी एला म्रिङ स्‍याकस्‍याक रोबा अङ्‌गुरला दोङ ह्रङ्‌बान तला

ओच्‍छे एला झा झामेगदे एला टेबुलला क्‍युरनोन भर्खर बुभा जैतूनना दोर ह्रङ्‌बान तला।

४ परमप्रभुसे कुल्‍बा ताम ङ्‌यान्‍बा म्‍हिसे

चुह्रङ्‌बान मोलम याङ्‌मुला।

५ परमप्रभुसे एदा जुनीभरनोन सियोन गङ्‌ग्‍याम मोलम पिन्‍गै,

एसे सदन यरूशलेमला फलिफाप तबा म्राङ्‌म्‍याङ्‌गै।

६ एसे ह्राङला छाया छुयागदे आम्राङ्‌देधोना ए सोसी चिगै,

इस्राएलरी शान्‍ति तगै।

शत्रुगदेदा ब्रेना लबाला लागिरी लबा प्रार्थना

यरूशलेमरी निबा धुइरी गोबा व्‍हाइ

१२९

इस्राएल, ए भ्‍योन मुबा धुइहेन्‍से दन्‍देधोना

एला शत्रुगदेसे एदा खाह्रङ् लसी दुख पिन्‍जी,

थे जम्‍मान ताम पाङ्‌गो।

२ “थेनीगदेसे ङा भ्‍योन मुबा धुइहेन्‍से ङादा ल्‍हानान दुख पिन्‍बा मुला,

तसैनोन थेनीगदेसे ङादा खाइमै ढाबा आरे।

३ म्‍हे मोइबागदेसे ङाला गोरी मोइबा मुला,

ओच्‍छे ङाला गो नाङ्‌नोन हलोला सिउ मुला।

४ तर परमप्रभु ठीक निसाफ लबा परमेश्‍वर हिन्‍ना,

थेसे नाइबा गे लबागदेला जुक्ति छ्‌याकछिक निना लबा मुला।”

५ सियोनदा हेला लबागदे

जम्‍मान ब्रेगै ओच्‍छे य्‍हार्गै।

६ थेनीगदे चा ल्‍हेबा भन्‍दा ङाच्‍छान स्‍याङ्‌सी सिबा

दिमला धुरीरी फुइबा म्रा ह्रङ्‌बान तगै।

७ थे म्रा, छे खान्‍बा म्‍हिला मुठी नाङ्एनोन आछ्‌यो,

ओच्‍छे मुठा खीबा म्‍हिसे बम नाङ छ्‌योना लबारीनोन आखम।

८ ओच्‍छे थेग्‍याम भ्रबा खालै म्‍हिगदेसेनोन खाइमै चुह्रङ् भिसी आपाङ्,

“एथोरी परमप्रभुला मोलम तगै,

परमप्रभुला मिनरी ङन्‍से एनीगदेदा मोलम पिन्‍ना।”

दयादेन माफ याङ्‌बा लागिरी लबा प्रार्थना

यरूशलेमरी निबा धुइरी गोबा व्‍हाइ

१३०

परमप्रभु, ल्‍हानान दुख तबा धुइरी

ङाइ ह्राङदा बिन्‍ती लला।

२ परमप्रभु, ङाला बिन्‍ती सान्‍गो,

ङाइ दया याङ्‌बाला लागिरी लबा बिन्‍ती,

ज्‍यना लसी सान्‍गो।

३ परमप्रभु, ह्राङसे ङन्‍ना पापगदेला हिसाब किताब थान्‍बा हिन्‍सम

प्रभु, ह्राङला ङाच्‍छा खाल राप्‍खम्‍सेला मुबा?

४ तर ह्राङसे ङन्‍दा माफ पिन्‍मुला,

थेतबासेलमा ङनी ह्राङला ङाच्‍छा राप्‍सी ह्राङदा मान लखम्‍मुला।

५ परमप्रभुसे ह्रो लला भिसी सेमहेन्‍सेन ताङ्‌सी ताङ्‌सी

ङाइ थेला ग्‍याम च्‍याबा मुला,

ओच्‍छे थेला बचनथोरी ङाइ भर लबा मुला।

६ पालेगदेसे खाइमा य्‍हाल तला भिसी च्‍याबा भन्‍दाएनोन

ङाला प्राणसे परमप्रभुला ग्‍याम ल्‍हाना च्‍याबा मुला।

७ इस्राएल, परमप्रभुथोरी जे भर लउ,

तिग्‍दा भिसम थेसे जे खाइमै आजिन्‍बा माया लमुला,

ओच्‍छे थेग्‍यामसेन पूरन थार्बा याङ्‌मुला।

८ थेसेन सय फासी इस्राएलीदा

जम्‍मान पापग्‍याम थार्ना लला।

परमप्रभुथोरी भर लसी लबा प्रार्थना

यरूशलेमरी निबा धुइरी गोबा दाऊदला व्‍हाइ

१३१

परमप्रभु, ङाइ घमण्‍ड लबा ख्‍लासी जिन्‍बा मुला,

ओच्‍छे घमण्‍ड तना लबा तामदा ङाइ वास्‍ता आलमुला।

घोबारीन आखम्‍बा तामगदेदेन उदेकला स्‍हेगदेरी ङा कोल्‍सी आचिमुला।

२ तर ङाइ ङाला प्राणदा सन्‍तोक तसी ढुक्‍क लसी चिपुङ्‌बा मुला,

आमादेन छ्‌याम कुटिसी चिबा कोला ह्रङ्‌नोन

आमाला ङ्‌हे ख्‍लाबा कोला ह्रङ्‌नोन ङाला प्राण ढुक्‍क तसी चिबा मुला।

३ इस्राएल, तिनी ओच्‍छे जुकजुकधोनान

परमप्रभुथोरी भर लउ।

परमेश्‍वरला मन्‍दिरला लागिरी लबा प्रार्थना

यरूशलेमरी निबा धुइरी गोबा व्‍हाइ

१३२

परमप्रभु, दाऊददा ढन्‍गो,

ओच्‍छे थेसे नाबा जम्‍मान दुखगदे आम्‍लेःगो।

२ थेसे परमप्रभुला मिनरी घ्रान चबा मुला,

ओच्‍छे याकूबला शक्तिशाली परमेश्‍वरला मिनरी भाकल लबा मुबा,

३ “न्‍ह ङा दिम न्‍हङ्‌री वाङ्‌ला,

न्‍ह ङा म्‍हेर्ला,

४ ङाइ ह्राङसे ह्राङदान म्‍हेर्बा खआपुङ्,

ओच्‍छे ङाला मी छिन्‍नङ्एनोन च्‍युम तआपुङ्,

५ परमप्रभु धन्‍छ्‌याबाला लागिरी ग्‍ला गिक ठीक आलदेधोना,

ओच्‍छे याकूबला शक्तिशाली परमेश्‍वरला लागिरी दिम गिक आस्‍होदेधोना ङा कुटिसी आचि।”

६ ङन्‍से कबुलला सन्‍दोसला बारेरी एप्रातरी थेःबा मुबा,

ओच्‍छे थे सन्‍दोस याआररी स्‍याप्‍बा मुबा।

७ “य्‍हाङ परमप्रभुला दिमरी निइ,

ओच्‍छे थेला जयजयकार लबारी य्‍हाङ थेला ङाम्‍री निइ।”

८ परमप्रभु, ह्राङला शक्ति उन्‍बा सन्‍दोसदेन छ्‌यामनोन फेप्‍खउ,

ओच्‍छे ह्राङ धन्‍छ्‌याबा ग्‍लारी फेप्‍खउ।

९ ह्राङला मन्‍दिररी पूजा लबा म्‍हिगदेसे सदन ह्राङदा सेम निबा गे लगै,

ओच्‍छे ह्राङला म्‍हिगदे सेमहेन्‍सेन ताङ्‌सी ह्राङला जयजयकार लगै।

१० ह्राङला गे लबा म्‍हि दाऊदला लागिरी,

ह्राङसे धम्‍बा ग्‍लेदा आम्‍लेःगो।

११ परमप्रभुसे दाऊददेन छ्‌याम घ्रेन कबुल गिक लबा मुला,

थे कबुल ह्राङसे खाइमै आम्‍लेः

“ङाइ एला झागदे न्‍हङ्‌ला गिकदा ग्‍ले स्‍होला,

ए भन्‍दा लिच्‍छा थेसेन शासन लला।

१२ चुदे एला झागदेसे ङाइ लबा कबुल,

ओच्‍छे ङाइ थेनीगदेदा लोप्‍बा ङाला ठिम अन्‍छार भ्रजी भिसम,

ङाइ थेनीगदेला झागदेएनोन सदनना लागिरी एला ठिरी चिपुङ्‌ला।”

१३ परमप्रभुसे सियोन गङ्‌दा धम्‍बा मुला,

परमप्रभुसे थे गङ्‌दान ह्राङ धन्‍छ्‌याबा ग्‍ला स्‍होबा सेम लबा मुला।

१४ “चुनोन ग्‍ला ङा सदनना लागिरी चिबा ग्‍ला हिन्‍ना,

ङा चुनोन ठिरी चिला, तिग्‍दा भिसम ङादा चुनोन ग्‍ला सेम निबा मुला।

१५ ङाइ चु ग्‍लाला बालीनालीरी ल्‍हानान मोलम पिन्‍ना,

ओच्‍छे चु ग्‍लाला प्राङ्‌बोगदेदा चबा स्‍हेसे म्रेन्‍ना लला।

१६ ङाला मन्‍दिररी पूजा लबा चु ग्‍लाला म्‍हिदाएनोन ङाइ सदन ङादा सेम निबा गे लपुङ्‌ला,

ओच्‍छे थे ग्‍लारी मुबा ङाला म्‍हिगदे सेमहेन्‍सेन ताङ्‌सी सदन ङाला जयजयकार लला।

१७ ङाइ दाऊदला सन्‍तानग्‍याम घ्रेन ग्‍ले गिक स्‍होला,

ङाइ धम्‍बा थेनोन ग्‍लेला शासन ङाइ सदनना लागिरी चिना लला।

१८ ङाइ थेला शत्रुगदेदा ल्‍हानान पेःना लला,

तर थे चा शक्तिशाली ग्‍ले दोःला।”

ढिक्‍बाला लागिरी लबा जयजयकार

यरूशलेमरी निबा धुइरी गोबा दाऊदला व्‍हाइ

१३३

ज्‍योज्‍यो आलेगदे ह्राङ ह्राङ न्‍हङ्‌री ढिक्‍सी चिबा चा

ल्‍हाना ज्‍यबादेन ताङ्‌तोःबा ताम हिन्‍ना।

२ चु चा हारूनना दाह्रीधोनान बगब तसी खबा

ओच्‍छे थेला खारेधोनान बगब तसी खबा

थोबोरी फोर्बा ल्‍हानान महङ्‌गो छ्‌युगु ह्रङ्‌बान मुला।

३ थे चा हेर्मोन गङ्‌ला शीत

सियोन गङ्‌री ताइबा ह्रङ्‌बान हिन्‍ना।

तिग्‍दा भिसम परमप्रभुसे थेरी सदन जुनी पिन्‍बा मोलम पिन्‍बा मुला।

परमेश्‍वरला जयजयकार लबारी ङ्‌योइबा

यरूशलेमरी निबा धुइरी गोबा व्‍हाइ

१३४

परमप्रभुला गे लबा जम्‍मान म्‍हिगदे,

म्‍हुनङ् परमप्रभुला मन्‍दिररी गे लबा म्‍हिगदे,

परमप्रभुला जयजयकार लबारी खउ।

२ परमप्रभु धन्‍छ्‌याबा ग्‍लारी ह्राङला या थीगो,

ओच्‍छे परमप्रभुला जयजयकार लउ।

३ स्‍वर्गदेन जम्‍बुलिङ स्‍होबा परमप्रभुसे

एनीगदेदा सियोन गङ्‌ग्‍याम मोलम पिन्‍गै।

जयजयकार लबा व्‍हाइ

१३५

परमप्रभुला जयजयकार लउ,

परमप्रभुला मिन किन्‍सी जयजयकार लउ,

परमप्रभुला गे लबा म्‍हिगदे,

थेला जयजयकार लउ।

२ एनीगदे, परमप्रभुला दिमरी

य्‍हाङला परमेश्‍वरला दिमरी गे लबागदे,

३ परमप्रभुला जयजयकार लउ,

तिग्‍दा भिसम थे ज्‍यबा परमप्रभु हिन्‍ना,

ओच्‍छे थेला मिनरी व्‍हाइ गोउ।

तिग्‍दा भिसम चु चा ताङ्‌बा ताम हिन्‍ना।

४ तिग्‍दा भिसम परमप्रभुसे याकूबदा ह्राङलान म्‍हि स्‍होबारी,

ओच्‍छे इस्राएलदा ल्‍हानान ज्‍यबा ह्राङलान सम्‍पत्ति स्‍होबारी धम्‍बा मुबा।

५ परमप्रभु जम्‍मान भन्‍दा घ्रेन परमेश्‍वर हिन्‍ना

ओच्‍छे य्‍हाङला प्रभु जम्‍मान लागदे भन्‍दा घ्रेन मुला भिबा ताम ङादा था मुला।

६ परमप्रभुसे स्‍वर्गदेन जम्‍बुलिङरी

ओच्‍छे समुद्रदेन थेला नुप्‍बा ग्‍लागदेरी

ह्राङसे म्‍हन्‍बा अन्‍छारला गे लमुला।

७ थेसे जम्‍बुलिङला कुनी गिकहेन्‍से अर्गु कुनी गिकधोना खसु भमुला,

थेसे नामदेन छ्‌याम छ्‌याम तिप्‍लीङ् पुइखमुला,

ओच्‍छे थेसे ह्राङलान ढुकुटीगदेग्‍याम लाबा पुइखमुला।

८ मिश्र य्‍हुल्‍सारी परमप्रभुसे म्‍हिगदेला थेबा झागदे

ओच्‍छे जन्‍तुगदेला ङाच्‍छा न्‍हबा कोलागदे साइजी।

९ मिश्र य्‍हुल्‍सा, परमप्रभुसे एलान गुङ्‌री

फारो ग्‍लेदेन थेला जम्‍मान गे लबा म्‍हिगदेला ओन्‍छाङ्‌री

चिनुदेन उदेकला गेगदे उन्‍बा मुबा।

१० परमप्रभुसे ल्‍हानान य्‍हुल्‍ला म्‍हिगदेदा नाश लजी,

ओच्‍छे शक्तिशाली ग्‍लेगदेदा साइजी।

११ थेसे एमोरीगदेला ग्‍ले सीहोन,

बाशानना ग्‍ले ओगदेन

कनानना जम्‍मान ग्‍लेगदेदा साइजी।

१२ ओच्‍छे थेनीगदेला य्‍हुल्‍सा परमप्रभुसे ह्राङला म्‍हि

इस्राएलीगदेला सम्‍पत्ति स्‍होसी पिन्‍जी।

१३ परमप्रभु, ह्राङला मिन जुकजुकधोनान चिला,

परमप्रभु, ह्राङदा वंश वंशधोनान मान लला।

१४ तिग्‍दा भिसम परमप्रभुसे ह्राङला म्‍हिगदेला पक्ष किन्‍सी थेनीगदेदा जोगब लला,

ओच्‍छे ह्राङला गे लबा म्‍हिगदेदा दया माया लला।

१५ य्‍हुल य्‍हुल्‍ला म्‍हिगदेला मूर्तिगदे मी म्‍हिगदेसे

म्‍हारदेन म्‍हुइग्‍याम स्‍होबा स्‍हे जे हिन्‍ना।

१६ थेनीगदेला सुङ् मी मुला, तर ताम पाङ्‌बारी आखम्‍मुला,

थेनीगदेला मी मी मुला, तर म्राङ्‌बारी आखम्‍मुला।

१७ थेनीगदेला नाब्‍यङ् मी मुला, तर आथेःमुला।

थेनीगदेसे सा भुन्‍बारीनोन आखम्‍मुला।

१८ थे मूर्तिगदेदा स्‍होबा म्‍हिगदेएनोन थे मूर्तिगदे ह्रङ्‌बान तला,

ओच्‍छे थे मूर्तिगदेथोरी भर लबागदेएनोन थे मूर्ति ह्रङ्‌बान तमुला।

१९ इस्राएलला सन्‍तान, परमप्रभुला जयजयकार लउ,

हारूनना वंश, परमप्रभुला जयजयकार लउ,

२० लेवीला वंश, परमप्रभुला जयजयकार लउ,

परमप्रभुदा तेन्‍बागदे, परमप्रभुला जयजयकार लउ।

२१ सियोनग्‍याम परमप्रभुला जयजयकार तगै,

यरूशलेमरी धन्‍छ्‌याबा परमप्रभुला जयजयकार तगै,

परमप्रभुला जयजयकार लउ।

धन्‍यवादला व्‍हाइ

१३६

परमप्रभुदा धन्‍यवाद फुल्‍गो,

तिग्‍दा भिसम थे दया लबा परमप्रभु हिन्‍ना,

थेला खाइमै आजिन्‍बा माया जुकजुकधोनान चिमुला।

२ जम्‍मान ला लुगदे भन्‍दा घ्रेन परमेश्‍वरदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

३ प्रभुगदेलाएनोन परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

४ परमप्रभुदा धन्‍यवाद फुल्‍गो, थेसे जे उदेकला गेगदे लमुला,

थेला खाइमै आजिन्‍बा माया जुकजुकधोनान चिमुला।

५ ह्राङला ज्ञान बुद्धिग्‍याम स्‍वर्ग स्‍होबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

६ घ्रेन समुद्रथोरी जम्‍बुलिङ छ्‌याना लबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

७ धिनीदेन लनी स्‍होबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

८ धिनीदा धिनथोरी शासन लबाला लागिरी स्‍होबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

९ म्‍हुनथोरी शासन लबाला लागिरी लनीदेन सार स्‍होबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१० मिश्रीगदेला थेबा झागदे साइबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

११ इस्राएलीगदेदा मिश्र य्‍हुल्‍साग्‍याम तेःसी भबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१२ ह्राङला शक्तिशाली छ्‌यासे चुङ्‌सी थेनीगदेदा थेग्‍याम तेःसी भबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१३ वाला समुद्रदा गुङ्‌री फ्‍याक लसी भो न्‍ही स्‍होबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१४ ह्राङला म्‍हिगदेदा समुद्रला गुङ्‌ग्‍याम क्‍याम्‍सङ् भोर्बा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१५ फारो ग्‍लेदेन थेला सिपाहीगदेदा वाला समुद्ररी बगब तना लबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१६ ह्राङला म्‍हिगदेदा तोङ्‌तोङ्‌बा ग्‍लाला गुङ्‌ग्‍याम भोर्बा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१७ घ्रेन घ्रेन ग्‍लेगदेदा साइबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१८ शक्तिशाली ग्‍लेगदेदा साइबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

१९ एमोरीगदेला ग्‍ले सीहोनदा साइबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२० बाशान य्‍हुल्‍साला ग्‍ले ओगदा साइबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२१ थेनीगदेला य्‍हुल्‍सा ह्राङला म्‍हिगदेदा पिन्‍बा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२२ थेला य्‍हुल्‍सा ह्राङला गे लबा म्‍हि इस्राएलीगदेदा पिन्‍बा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२३ य्‍हाङ तिगै गेआखेल्‍बा म्‍हि दोबा धुइरीनोन य्‍हाङदा आम्‍लेःबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२४ य्‍हाङदा य्‍हाङला शत्रुगदेग्‍याम जोगब लबा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२५ सा मुबा जम्‍मान जन्‍तुगदेदा चबा स्‍हे पिन्‍बा परमप्रभुदा धन्‍यवाद फुल्‍गो,

थेला खाइमै आजिन्‍बा माया जुकजुकधोनान चिमुला।

२६ स्‍वर्गरी धन्‍छ्‌याबा परमेश्‍वरदा धन्‍यवाद फुल्‍गो,

तिग्‍दा भिसम थेला खाइमै आजिन्‍बा माया जुकजुकधोनान चिमुला।

बेबिलोन य्‍हुल्‍साला तहरी चिबागदेला व्‍हाइ

१३७

ङनी बेबिलोनना स्‍योङ कुनीरी चिमा,

सियोनदा ढन्‍सी ङनी क्राबा मुबा।

२ ङन्‍से ङन्‍ना वीणागदे

बैँसला दोङरीगदेरी च्‍योजी।

३ तिग्‍दा भिसम ङन्‍दा चुङ्‌सी जबरजस्‍ती लसी भोर्बागदेसे ङन्‍दा थेरी व्‍हाइ गोपुङ्‌जी,

ओच्‍छे ङन्‍दा दुख पिन्‍बागदेसे ङनीग्‍याम ताङ्‌बाला व्‍हाइ ङ्‌यान्‍बारी म्‍हाइजी।

ओच्‍छे थेनीगदेसे चुह्रङ् भिसी पाङ्‌जी,

“ङन्‍ना लागिरी सियोनना व्‍हाइगदे न्‍हङ्‌ला व्‍हाइ गिक गोउ।”

४ ङोआसेःबा य्‍हुल्‍सारी परमप्रभुला व्‍हाइ

ङन्‍से खाह्रङ् लसी गोसे?

५ यरूशलेम, ङाइ एदा म्‍लेःबा मुसम,

ङाला दाहिने यासे दोःसी खाइमै वीणा ह्रप्‍बारी आखम्‍गै।

६ ङाइ एदा आढन्‍बा हिन्‍सम,

चुदे ङाइ ङादा ल्‍हानान ताङ्‌ना लबा यरूशलेम हिन्‍ना भिसी आम्‍हन्‍बा हिन्‍सम

ङाला लेनोन लेब भेर्गै।

७ परमप्रभु, यरूशलेमदा ढासी एदोमीगदेसे ह्राङला यारी किन्‍बा धिनदा ढन्‍गो।

थेनीगदेसे पाङ्‌बा ताम ढन्‍गो,

थेनीगदेसे क्रिङ्‌बान चुह्रङ् भिसी पाङ्‌बा मुबा,

“चुदा जगहेन्‍सेन फुप्‍सी नाश लाइ।”

८ बेबिलोन शहर, ए पक्‍कान नाश तला,

एसे ङन्‍दा, जे लबा मुला,

थेला लागिरी एदा नाङ फाबा म्‍हि चा

परमेश्‍वरग्‍याम मोलम याङ्‌बा म्‍हि हिन्‍ना,

९ थे म्‍हिसे एला जजा कोलागदेदा चुङ्‌ला,

ओच्‍छे थेसे थेनीगदेदा युङ्‌बारी भ्‍याला।

धन्‍यवादला प्रार्थना

दाऊदला व्‍हाइ

१३८

परमप्रभु, ङाइ ङाला सेमहेन्‍सेन ह्राङदा धन्‍यवाद फुल्‍ला,

ला लुगदेला ङाच्‍छापट्टि ङाइ ह्राङदा जयजयकार लबान व्‍हाइ गोला।

२ ङाइ ह्राङला चोखो मन्‍दिरपट्टि दोःसी ह्राङदा फ्‍या लला,

ओच्‍छे ह्राङला खाइमै आजिन्‍बा मायादेन ह्राङला विश्‍वास लखम्‍बा तामला लागिरी

ङाइ ह्राङला मिन किन्‍सी जयजयकार लला,

तिग्‍दा भिसम ह्राङसे ह्राङला मिनदेन ह्राङला बचन चा जम्‍मान स्‍हे भन्‍दा घ्रेन स्‍होबा मुला।

३ ङाइ ह्राङदा बिन्‍ती लमा ह्राङसे ङादा जोहाब पिन्‍जी।

ह्राङसे ङादा भङदेन आँट मुबा म्‍हि स्‍होजी।

४ परमप्रभु, जम्‍बुलिङला जम्‍मान ग्‍लेगदेसे ह्राङला जयजयकार लगै,

तिग्‍दा भिसम थेनीगदेसे ह्राङला स्‍य्‍हालग्‍याम थोन्‍बा बचन थेःबा मुला।

५ थेनीगदेसे परमप्रभुला ग्‍यामला बारेरी व्‍हाइ गोगै,

तिग्‍दा भिसम परमप्रभुला शक्ति जम्‍मान भन्‍दा घ्रेन मुला।

६ परमप्रभु जम्‍मान भन्‍दा घ्रेन ठिरी धन्‍छ्‌यासैनोन

थेसे सोझो म्‍हिगदेदा वास्‍ता लमुला।

तर घमण्‍ड लबा म्‍हिगदेदा थेसे थारेङ्‌ग्‍यामसेन ङोसेमुला।

७ ङा ल्‍हानान दुखला ग्‍यामरी भ्रतोःसै

ह्राङसे ङाला प्राण जोगब लमुला।

ङादा बोमो लबा शत्रुगदेला बिरोधरी ह्राङ रेःमुला,

ओच्‍छे ह्राङला दाहिने छ्‌यासे ङादा जोगब लमुला।

८ परमप्रभु, ङाला लागिरी ह्राङसे म्‍हन्‍बा गे पूरा लमुला,

परमप्रभु, ह्राङला खाइमै आजिन्‍बा माया जुकजुकधोनान चिमुला।

ह्राङला छ्‌यासे स्‍होबा स्‍हेदा ह्राङसे आख्‍लागो।

परमेश्‍वरला सत्‍य ज्ञानदेन वास्‍ता

संगीत लोप्‍बा म्‍हिला लागिरी दाऊदला व्‍हाइ

१३९

परमप्रभु, ह्राङसे ङाला सेम न्‍हङ्‌धोनान च्‍याबा मुला,

ओच्‍छे ह्राङदा ङाला बारेरी जम्‍मान ताम था मुला।

२ ङाइ लबा जम्‍मान गे ह्राङदा था मुला,

ह्राङसे थारेङ्‌ग्‍यामसेन ङाइ खेन्‍बा जम्‍मान ताम घोमुला।

३ ङा मङ्‌ग्‍यार निसै, ङा म्‍हेर्सै,

ङाला बारेरी ह्राङसे प्रष्‍टन था याङ्‌मुला,

ओच्‍छे ङाला जम्‍मान बानीबेहोर ह्राङदा था मुला।

४ ङाइ खजिबै ताम पाङ्‌बा भन्‍दा ङाच्‍छान,

परमप्रभु, ङाइ पाङ्‌बारी छ्‌याइबा जम्‍मान ताम ह्राङसे था याङ्‌मुला।

५ ह्राङसे पट्टि ब्‍लिग्‍यामसेन क्‍युर्सी ङादा गुङ्‌री थान्‍बा मुला,

ह्राङला शक्तिशाली छ्‌यासे ङादा जोगब लसी थान्‍बा मुला।

६ चुह्रङ्‌बा ज्ञान बुद्धि ङाला लागिरी ल्‍हानान उदेकला ताम हिन्‍ना,

चु ज्ञान बुद्धि घोबारी ङादा ल्‍हानान गाह्रो मुला।

७ ह्राङग्‍याम य्‍हार्सी ङा खानङ् निखम्‍ला?

ह्राङ मुबा ग्‍लाग्‍याम ङा खाह्रङ् लसी थारेङ् तखम्‍ला?

८ ङा तोर स्‍वर्गरी निजी भिसै ह्राङ थेरी मुला;

ङा सिबागदे चिबा ग्‍लारी निसी चिजी भिसै ह्राङ थेरी मुला।

९ चुदे ङा ल्‍हानान थारेङ् स्‍यारधोना फ्‍याङ्‌सी निसैनोन,

न्‍हुपपट्टि समुद्रला क्‍याम्‍सङ् कुनीधोना निसी चिसैनोन,

१० थेरीनोन ह्राङसे ह्राङला शक्तिशाली छ्‌यासे ङादा चुङ्‌सी थोला,

ओच्‍छे ह्राङला दाहिने छ्‌यासे ङादा चुङ्‌सी थान्‍ना।

११ चुदे ङाइ “धोपधोपदा ङादा छुम्‍गो,

ओच्‍छे ङाला क्‍युर्सीन मुबा य्‍हाल ए म्‍हुनना धोपधोप दोःगो” भिसी पाङ्‌ला

१२ तसैनोन धोपधोप ह्राङला लागिरी धोप आत,

म्‍हुन चा ह्राङला लागिरी धिनना य्‍हाल ह्रङ्‌बान तमुला,

तिग्‍दा भिसम धोपदेन य्‍हाल ह्राङला लागिरी गिकनोन हिन्‍ना।

१३ ङाला ल्‍हुइला जम्‍मान स्‍हे ह्राङसेन स्‍होजी,

ह्राङसे ङादा ङाला आमाला फोरी स्‍होजी।

१४ ङाइ ह्राङला जयजयकार लला,

तिग्‍दा भिसम ह्राङसे ङादा ल्‍हानान उदेकला तामग्‍याम स्‍होबा मुला,

ह्राङसे लबा गे गादे उदेकला मुला भिबा जम्‍मान ताम ङादा था मुला।

१५ जुन धुइरी ह्राङसे ङादा

खालैसे आम्राङ्‌बा जम्‍बुलिङला नुप्‍बा ग्‍लारी स्‍होबान मुबा,

थे धुइरीनोन ह्राङसे ङादा म्राङ्‌मुबा।

१६ ङाला ल्‍हुइ स्‍होबा भन्‍दा ङाच्‍छान ह्राङसे ङादा म्राङ्‌बा मुबा,

ङा केबा भन्‍दा ङाच्‍छान ङाला बारेरी

ह्राङला किताबरी भ्रिबा मुबा।

१७ परमेश्‍वर, ह्राङसे ङाला लागिरी म्‍हन्‍बा तामगदे गादे घ्रेन मुला,

थे तामगदे झ्‍यासीन झ्‍याबारीन आखम्‍बाधोना मुला!

१८ ङाइ थे तामगदे झ्‍या तोःजी भिसम,

बालुवाला जजाबा धुलुगदे भन्‍दा ल्‍हानान तसेला मुबा,

ङा छोर्बा धुइरी, ङा ह्राङदेन छ्‌यामनोन तमुला।

१९ परमेश्‍वर, नाइबा गे लबा म्‍हिगदे नाश लबा हिन्‍सम गादे ज्‍यबा तसेला मुबा,

म्‍हि साइबा नाइबा म्‍हिगदे ङाग्‍याम थारेङ् निउ।

२० थेनीगदेसे नाइबा ताम पाङ्‌सी ह्राङला बिरोध लमुला,

ओच्‍छे ह्राङला शत्रुगदेसे आतोःबा तामरी ह्राङला मिन किन्‍मुला।

२१ परमप्रभु, ह्राङदा हेला लबागदेदा तिग ङाइ हेला आल?

ओच्‍छे ह्राङला बिरोधरी रेःबागदेदा तिग ङाइ हेला आल?

२२ थेनीगदेला लागिरी ङाला सेमरी हेला लबा ताम बाहेक अर्गु तिगै आरे,

ङाइ थेनीगदेदा ङाला शत्रु म्‍हन्‍बा मुला।

२३ परमेश्‍वर, ङाला सेम ज्‍यना लसी च्‍यागो,

ओच्‍छे ङाला सेमदा घोउ,

ङाला सेम ज्‍यना लसी च्‍यागो,

ओच्‍छे ङाला धन्‍दा सुर्दादा घोउ।

२४ ङाला सेमरी तिगै नाइबा ताम मुला वा स्‍हीगो,

ओच्‍छे ङादा जुकजुकधोनाला ग्‍यामरी थोगो।

जोगब तबाला लागिरी लबा प्राथर्ना

संगीत लोप्‍बा म्‍हिला लागिरी- दाऊदला व्‍हाइ

१४०

परमप्रभु, नाइबा गे लबा म्‍हिगदेग्‍याम ङादा फेसी पिन्‍गो,

म्‍हि साइबा म्‍हिगदेग्‍याम ङादा जोगब लसी पिन्‍गो।

२ थेनीगदेसे ह्राङला सेमरी आज्‍यबा जुक्ति जे तेःमुला,

ओच्‍छे धिन धिननोन लडाइ तना लमुला।

३ थेनीगदेसे ह्राङला ले पुख्रीला ह्रङ्‌बान बिखसे प्‍लिङ्‌ना लमुला,

थेनीगदेला सुङ् लोङ्‌बा खबा पुख्रीला बिखसे प्‍लिङ्‌बा मुला। (सेला)

४ परमप्रभु, नाइबा गे लबा म्‍हिगदेला याग्‍याम ङादा फेसी पिन्‍गो,

ङाला काङ तोइना लबारी जुक्ति तेःबा म्‍हिगदेग्‍याम,

ओच्‍छे म्‍हि साइबा म्‍हिगदेग्‍याम ङादा जोगब लसी पिन्‍गो।

५ घमण्‍ड लबा म्‍हिगदेसे ङादा चुङ्‌बारी वा झुबा मुला,

थेनीगदेसे ङादा चुङ्‌बारी खानङ्‌दामन वा झुबा मुला,

ओच्‍छे ङादा चुङ्‌बारी ग्‍याम नाङ्‌नोन वा झुबा मुला। (सेला)

६ ङाइ परमप्रभुदा चुह्रङ् भिसी पाङ्‌ला, “ह्राङ ङाला परमेश्‍वर हिन्‍ना।”

परमप्रभु, दया याङ्‌बाला लागिरी ङाइ लबा बिन्‍ती सान्‍गो।

७ परमप्रभु, ङादा थार्ना लबा शक्तिशाली परमेश्‍वर,

लडाइला धुइरी ह्राङसे ङादा जोगब लबा मुला।

८ परमप्रभु, नाइबा गे लबा म्‍हिगदेसे म्‍हन्‍बा ताम पूरा आतगै,

थेनीगदेला जुक्ति गेआखेल्‍बा तगै,

आहिन्‍सम थेनीगदे घमण्‍ड लबा म्‍हि दोला। (सेला)

९ ङाला शत्रुगदेदा ढाआपुङ्‌गो,

थेनीगदेसे ङादा पिन्‍बा धम्‍की थेनीगदे थोरीन परब तगै।

१० लुङ्‌बा मे भुप्रो थेनीगदेथोरी ताइगै,

थेनीगदेदा लुङ्‌बा मेरी भ्‍याङ्‌गै,

ओच्‍छे रेःनोन आखम्‍बा हिलोन हिलो मुबा व्‍हाङ्‌री परब तगै।

११ तामगन लबा म्‍हिगदे जम्‍बुलिङरी चिआम्‍याङ्‌गै,

म्‍हि साइबा म्‍हिगदे योनान नाश तगै।

१२ परमप्रभुसे धन सम्‍पत्ति आरेबा म्‍हिगदेला पक्ष किन्‍सी थेनीगदेदा जोगब लमुला,

ओच्‍छे दुख याङ्‌बागदेदा जोगब लसी पिन्‍मुला।

१३ ह्राङदा सेम निबा म्‍हिगदेसे पक्‍कान ह्राङला मिन किन्‍सी जयजयकार लला,

ओच्‍छे ज्‍यबा बानीबेहोर थोबागदे ह्राङला ङाच्‍छा तला।

ङ्‌यसेला प्रार्थना

दाऊदला व्‍हाइ

१४१

परमप्रभु, ङाइ ह्राङदेन छ्‌याम बिन्‍ती लला, ह्राङ योनान फेप्‍खउ,

ङाइ ह्राङदा बिन्‍ती लमा ङाला बिन्‍ती सान्‍गो।

२ ङाइ लबा प्रार्थना ह्राङला ङाच्‍छापट्टि ज्‍यबा बास्‍ना खबा धूप ह्रङ्‌बान तगै,

ओच्‍छे ङाइ ङाला या थीमा ह्राङला लागिरी ङ्‌यसे फुल्‍बा बलि ह्रङ्‌बान तगै।

३ परमप्रभु, ङाला सुङ्‌री पाले गिक थान्‍सी पिन्‍गो,

ङाला सुङदा जोगब लसी पिन्‍गो।

४ ङादा नाइबा गे लबा सेम आखगै,

नाइबा गे लबा म्‍हिगदेदेन छ्‌याम ढिक्‍सी ङाइ नाइबा गे लआतोःगै,

ओच्‍छे थेनीगदेला ब्रोइ खबा चबा स्‍हे चआतोःगै।

५ ज्‍यबा म्‍हिसे ङादा तोगै,

थे चा ङादा दया लबा हिन्‍ना।

थेसे ङादा बङ्‌गै।

थे चा ङाला थोबोरी फोर्बा छ्‌युगु हिन्‍ना।

ङाइ थे ङाला थोबोरी फोर्ला,

तर सदन नाइबा गे लबा म्‍हिगदेला बिरोधरी ङाइ प्रार्थना लला।

६ थेनीगदेथोरी शासन लबा म्‍हिगदेदा पहराग्‍याम मार भ्‍याङ्‌ला,

थे धुइरी नाइबा गे लबा म्‍हिगदेसे ङाइ पाङ्‌बा ताम सत्‍य हिन्‍ना भिसी घोला।

७ थेनीगदेसे चुह्रङ् भिसी पाङ्‌ला,

“म्‍हे मोइबा म्‍हिसे भु वारी मोइसी डल्‍लो थिना लला,

थेह्रङ् लसीन य्‍हाङला नख्रुगदे धुर्साला सुङ्‌री छरपष्‍ट तबा मुला।”

८ परमप्रभु परमेश्‍वर, ङाइ ह्राङपट्टि च्‍याला,

ङा ह्राङ मुबा ग्‍लारी खला,

ङादा कालला सुङ्‌री आभ्‍याङ्‌गो।

९ थेनीगदेसे झुबा फुबग्‍याम,

ओच्‍छे नाइबा गे लबा म्‍हिगदेसे झुबा वाग्‍याम ङादा जोगब लउ।

१० नाइबा गे लबा म्‍हिगदे थेनीगदे ह्राङसेन झुबा वारी परब तगै,

ङा चा थेग्‍याम जोगब तम्‍याङ्‌गै।

ह्रो याङ्‌बाला लागिरी लबा प्रार्थना

ऊरी मुबा धुइरी गोबा दाऊदला मस्‍किल

१४२

घ्रेन काइ तेःसी ङाइ परमप्रभुदा बिन्‍ती लला,

दया याङ्‌बाला लागिरी ङाइ परमप्रभुदा बिन्‍ती लला।

२ थेदेन छ्‌यामनोन ङाइ ङाला जम्‍मान तामला उजुर लला,

थेदेन छ्‌यामनोन ङाइ ङाला जम्‍मान दुखला बारेरी पाङ्‌ला।

३ ङाला आत्‍मा सिबातेबान तमा,

ङाइ तिग लतोःला थे ताम ह्राङदान था मुला।

ङा भ्रबा ग्‍यामरी म्‍हिगदेसे ङाला लागिरी वा झुमुला।

४ ङाइ ङाला क्‍यारक्‍युर च्‍यामा ङादा ह्रो लबा म्‍हि खालैनोन आम्राङ्‌नी,

ङाला लागिरी सुर्दा लबा म्‍हि खालैनोन आरे।

ङा जोगब तबा ग्‍ला खानङ्एनोन आरे,

ङादा वास्‍ता लबा म्‍हि खालैनोन आरे।

५ परमप्रभु, ङाइ ह्राङदेन छ्‌याम बिन्‍ती लला,

ङाइ ह्राङदा चुह्रङ् भिसी पाङ्‌ला, “ह्राङ ङादा जोगब लबा ग्‍ला हिन्‍ना,

ओच्‍छे चु जुनीरी ङाइ म्‍हाइबा चा ह्राङ जे हिन्‍ना।”

६ ङाला बिन्‍ती सान्‍गो,

तिग्‍दा भिसम ङा ल्‍हानान दुखरी मुला,

दुख पिन्‍बा म्‍हिगदेग्‍याम ङादा जोगब लसी पिन्‍गो,

तिग्‍दा भिसम थेनीगदे ङा भन्‍दा ल्‍हानान भङ्‌बा मुला।

७ ङादा ङाला दुखग्‍याम फेसी पिन्‍गो,

जमाहेन्‍से ह्राङला म्‍हिगदे ह्रुप तबा सभारी

ङाइ ह्राङला मिन किन्‍सी जयजयकार लला।

तिग्‍दा भिसम ह्राङसे ङादा दया लबा मुला।

दुखला धुइरी लबा प्रार्थना

दाऊदला व्‍हाइ

१४३

परमप्रभु, ङाला प्रार्थना सान्‍गो,

दया याङ्‌बाला लागिरी ङाइ लबा बिन्‍ती सान्‍गो।

विश्‍वास लखम्‍बा ह्राङला गेदेन ह्राङला सत्‍य तामसे ङादा ह्रो लउ।

२ ङा ह्राङला गे लबा म्‍हिदा निसाफ आलउ,

तिग्‍दा भिसम ह्राङला ओन्‍छाङ्‌री तिगै दोष आरेबा म्‍हि खालैनोन आरे।

३ ङाला शत्रुसे ङादा ताप्‍सी ताप्‍सी चुङ्‌बा मुला,

थेसे ङादा सरी ह्रिल्‍ना लसी नाङ्‌बा मुला।

ल्‍हानान दिङ ङाच्‍छा साइबागदेदा ह्रङ्‌नोन

थेसे ङादा धोपधोपरी चिपुङ्‌बा मुला।

४ थेतबासेलमा ङा सिबारीन छ्‌याइबा मुला,

ओच्‍छे ङा ल्‍हानान लोङ्‌बा मुला।

५ ङाइ निबा धिनगदेदा ढन्‍बा मुला,

ओच्‍छे ह्राङसे लबा जम्‍मान गेला बारेरी खेन्‍बा मुला,

ह्राङसे लबा जम्‍मान गेला बारेरी ङाइ सेमहेन्‍सेन खेन्‍बा मुला।

६ प्रार्थना लबा धुइरी ङाइ ङाला या ह्राङपट्टि थीला,

सोङ्‌सोङ् खार्बा ससे क्‍युइ म्‍हाइबा ह्रङ् लसी

ङाला प्राणसे ह्राङदा म्‍हाइबा मुला। (सेला)

७ परमप्रभु, ङादा दन्‍देन जोहाब पिन्‍गो,

ङाला आत्‍मा सिबातेबान तबा मुला।

ङादा म्राङ्‌सी ह्राङ अर्गुपट्टि आदोःगो,

आहिन्‍सम ङा सिबागदे चिबा ग्‍लारी दोबागदे ह्रङ्‌बान तला।

८ ह्राङला खाइमै आजिन्‍बा माया ङादा स्‍य्‍होरीन ढन्‍ना लसी पिन्‍गो।

तिग्‍दा भिसम ङाइ ह्राङथोरी भर लबा मुला।

ङा खजिबा ग्‍यामरी भ्रतोःबा ङादा उन्‍सी पिन्‍गो,

तिग्‍दा भिसम ङाइ ह्राङथोरी आश लबा मुला।

९ परमप्रभु, ङादा ङाला शत्रुगदेग्‍याम जोगब लसी पिन्‍गो,

तिग्‍दा भिसम ङा जोगब तबाला लागिरी ह्राङ मुबा ग्‍लारी खबा मुला।

१० ह्राङसे म्‍हन्‍बा अन्‍छार भ्रबारी ङादा लोप्‍सी पिन्‍गो,

तिग्‍दा भिसम ह्राङ ङाला परमेश्‍वर हिन्‍ना।

ह्राङला दया लबा आत्‍मासे ङादा सोझो ग्‍यामरी भ्रपुङ्‌गो।

११ परमप्रभु, ह्राङला मिनना लागिरी

ङाला प्राण जोगब लसी पिन्‍गो।

ह्राङसे ठीक निसाफ लसी ङादा आपत विपतग्‍याम फेसी पिन्‍गो।

१२ ह्राङला खाइमै आजिन्‍बा मायासे लमा ङाला शत्रुगदेदा नाश लउ,

ओच्‍छे ङादा दुख पिन्‍बागदे जम्‍मादान नाश लसी पिन्‍गो,

तिग्‍दा भिसम ङा ह्राङला गे लबा म्‍हि हिन्‍ना।

ढाबाला लागिरी लबा प्रार्थना

दाऊदला व्‍हाइ

१४४

ङाइ भर लबा पहरा, ङाला परमप्रभुला जयजयकार तगै,

थेसे ङादा लडाइ लबारी लोप्‍मुला

ओच्‍छे लडाइ लबारी खम्‍बा म्‍हि स्‍होमुला।

२ थे ङादा खाइमै आजिन्‍बा माया लबा परमेश्‍वरदेन

ङादा जोगब लबा कोङ्‌बा ग्‍ला हिन्‍ना,

थे ङादा ढुक्‍क तसी चिबा ग्‍ला पिन्‍बादेन ङादा थार्ना लबा परमेश्‍वर हिन्‍ना।

थे ङादा जोगब लबा ढाल हिन्‍ना, ङाइ थेथोरीन भर लला।

थेसे म्‍हिगदेदा ङाला तहरी चिपुङ्‌मुला।

३ म्‍हि खाल हिन्‍ना?

तिग्‍दा ह्राङसे थेदा वास्‍ता लमुला?

म्‍हिला झा खाल हिन्‍ना,

तिग्‍दा ह्राङसे थेला बारेरी खेन्‍बा?

४ म्‍हि चा मुठी नाङ सा ह्रङ्‌बान हिन्‍ना,

ओच्‍छे थेला आयु चा म्‍हासी निबा क्रिप ह्रङ्‌बान मुला।

५ परमप्रभु, ह्राङ मु क्‍लेसी मार फेप्‍खउ,

ओच्‍छे गङ्‌गदेदा थुर्गो, थे गङ्‌गदेग्‍याम म्‍युगु थोन्‍गै।

६ ह्राङसे तिप्‍लीङ् पुइखउ ओच्‍छे ङाला शत्रुगदेदा छरपष्‍ट तना लउ,

ह्राङसे म्‍यादलीसे छेक्‍सी थेनीगदेदा ताप्‍गो।

७ ह्राङ स्‍वर्गग्‍याम मार फेप्‍खउ,

ओच्‍छे ङादा घ्रेन भालग्‍याम तेःगो,

ओच्‍छे अर्गु य्‍हुल्‍ला म्‍हिगदेला याग्‍याम फेसी ङादा जोगब लउ।

८ थेनीगदेसे फट्टा ताम जे पाङ्‌मुला,

ओच्‍छे सत्‍य ताम पाङ्‌ला भिसी घ्रान चसैनोन

थेनीगदेसे जाल लमुला।

९ परमेश्‍वर, ङाइ ह्राङला लागिरी छार व्‍हाइ गिक गोला,

ओच्‍छे तार च्‍युइ कार्बा बाजा ह्राप्‍सी ह्राङदा ङाइ जयजयकार लला।

१० ह्राङसे ग्‍लेगदेदा ढाना लमुला,

ओच्‍छे ह्राङला गे लबा दाऊददा तरवारग्‍याम जोगब लमुला।

११ ङादा फट्टा ताम पाङ्‌बा म्‍हिगदेग्‍याम जोगब लउ,

सत्‍य ताम पाङ्‌ला भिसी घ्रान चसैनोन

जाल लबा म्‍हिगदेग्‍याम ङादा जोगब लउ,

ओच्‍छे अर्गु य्‍हुल्‍ला म्‍हिगदेला याग्‍याम फेसी ङादा जोगब लउ।

१२ जमाहेन्‍से ङन्‍ना झागदे भ्‍योन तबा धुइरी दोङगदे ल्‍हेबा ह्रङ्‌बान तला,

ओच्‍छे ङन्‍ना झामेगदे ग्‍लेखाङ् ज्‍योबारी बुट्टा तेःसी स्‍होबा थामगदे ह्रङ्‌बान तला।

१३ ङन्‍ना भकारीगदे ल्‍हानान थरीला अन्‍नगदेसे प्‍लिङ्‌ला,

ङन्‍ना ग्‍युगदे हजारौँ हजार बढब तबान निला,

१४ य्‍हाङला घ्‍लाबगदेसे ल्‍हिबा धोइगदे पुइला,

य्‍हाङला पर्खालएनोन आफुब,

य्‍हाङ झ्‍याल्‍खानरीनोन निआतोः

ओच्‍छे य्‍हाङला ग्‍यामगदेरीनोन क्राबा क्रिङ्‌बा आथेः।

१५ जुन म्‍हिसे चु मोलमगदे याङ्‌बा मुला,

थेनीगदे चा परमेश्‍वरग्‍याम मोलम याङ्‌बा म्‍हिगदे हिन्‍ना।

जुन म्‍हिसे परमप्रभुदा ह्राङला परमेश्‍वर स्‍होला,

थेनीगदे चा परमेश्‍वरग्‍याम मोलम याङ्‌बा म्‍हि हिन्‍ना।

जयजयकारला व्‍हाइ

दाऊदला व्‍हाइ

१४५

परमेश्‍वर ङाला ग्‍ले, ङाइ ह्राङला जयजयकार लला,

ङाइ सदन ह्राङला मिन किन्‍सी जयजयकार लला।

२ ङाइ धिन दाङ्‌सीन ह्राङदा धन्‍यवाद फुल्‍ला,

ओच्‍छे ङाइ सदन ह्राङला मिन किन्‍सी जयजयकार लला।

३ परमप्रभु जम्‍मान भन्‍दा घ्रेन परमेश्‍वर हिन्‍ना,

ओच्‍छे जम्‍मान भन्‍दा ल्‍हाना थेदान जयजयकार लतोःला।

जम्‍मान भन्‍दा घ्रेन परमेश्‍वरला ज्ञान बुद्धिदेन शक्तिदा खालैसेन घोबारी आखम्‍मुला।

४ वंश वंशसे ह्राङसे लबा गेला बारेरी ताम लला,

ह्राङसे लबा शक्तिशाली गेगदेला बारेरी थेनीगदेसे जम्‍मानदान पाङ्‌ला।

५ थेनीगदेसे ह्राङला घ्रेन शक्तिदेन घ्रेन य्‍हुल्‍ला बारेरी पाङ्‌ला,

ओच्‍छे ङाइ चा ह्राङसे लबा उदेकला गेगदेला बारेरी सेमहेन्‍सेन खेन्‍ना।

६ म्‍हिगदेसे ह्राङसे लबा शक्तिशाली गेगदेला बारेरी पाङ्‌ला,

ओच्‍छे ङाइ चा ह्राङला ज्ञान बुद्धिदेन शक्तिला बारेरी थेःना लला।

७ थेनीगदेसे ह्राङसे लबा जम्‍मान ज्‍यबा गेला बारेरी पाङ्‌ला,

ओच्‍छे ह्राङला सत्‍य तामला बारेरी व्‍हाइ गोला।

८ परमप्रभु दयामाया लबादेन दया लबा परमेश्‍वर हिन्‍ना,

योना बोमो आखबादेन खाइमै आजिन्‍बा माया लबा परमेश्‍वर हिन्‍ना।

९ परमप्रभुसे जम्‍मादान ज्‍यना लमुला

ओच्‍छे ह्राङसे स्‍होबा जम्‍मादान दया लमुला।

१० परमप्रभु, ह्राङसे स्‍होबा जम्‍मान स्‍हेसे,

ह्राङला जयजयकार लला,

ओच्‍छे ह्राङला जम्‍मान म्‍हिसे ह्राङदा धन्‍यवाद फुल्‍ला।

११ थेनीगदेसे ह्राङला य्‍हुल्‍साला घ्रेन शक्तिला बारेरी पाङ्‌ला,

ओच्‍छे ह्राङला शक्तिला बारेरी ल्‍हानान ताम पाङ्‌ला।

१२ तिग्‍दा भिसम जम्‍मान म्‍हिगदेसे ह्राङसे लबा शक्तिशाली गेगदेला बारेरी था याङ्‌गै,

ओच्‍छे य्‍हालसे प्‍लिङ्‌बा ह्राङला य्‍हुल्‍साला शक्ति जम्‍मासेन म्राङ्‌गै।

१३ ह्राङला य्‍हुल्‍सा चा जुकजुकधोनान चिबा य्‍हुल्‍सा हिन्‍ना,

ओच्‍छे ह्राङ चा जुकजुकधोनाला ग्‍ले हिन्‍ना।

परमप्रभु चा ह्राङसे लबा जम्‍मान कबुलगदे पूरा लखम्‍बा परमेश्‍वर हिन्‍ना,

ओच्‍छे ह्राङसे स्‍होबा जम्‍मान स्‍हेथोरी दया लबा चा परमप्रभु हिन्‍ना।

१४ ह्रिल्‍बागदेदा परमप्रभुसे थीमुला।

दुखरी परब तबागदेदा परमप्रभुसे ह्रो लमुला।

१५ सा मुबागदे जम्‍मासेन ह्राङदा च्‍यामुला,

ओच्‍छे ह्राङसे थेनीगदेदा तोःबा धुइरी चबा स्‍हे पिन्‍मुला।

१६ ह्राङसे थेनीगदेदा म्रेन्‍ना ख्‍वामुला,

ओच्‍छे थेनीगदेला सेमसे म्‍हन्‍बा जम्‍मान ताम पूरा लसी पिन्‍मुला।

१७ परमप्रभु ह्राङसे लबा जम्‍मान गेगदे ठीक मुला,

ओच्‍छे ह्राङसे स्‍होबा जम्‍मादान दया लमुला।

१८ जुन जुन म्‍हिसे परमप्रभुदा सेमहेन्‍सेन बिन्‍ती लमुला,

परमप्रभु थेनीगदे जम्‍मालान ङाम्‍री तमुला।

१९ थेदा मान लबागदे जम्‍मालान सेमला ताम थेसे पूरा लसी पिन्‍मुला,

थेसे थेनीगदेला बिन्‍ती सान्‍मुला ओच्‍छे थेनीगदेदा जोगब लमुला।

२० थेदा माया लबागदे जम्‍मादान परमप्रभुसे जोगब लमुला,

तर नाइबा गे लबा जम्‍मान म्‍हिगदेदा थेसे नाश लमुला।

२१ ङाइ सदन परमप्रभुला जयजयकार लला,

थेसे स्‍होबा जम्‍मासेन सदन थेला मिन किन्‍सी जयजयकार लगै।

थार्बा पिन्‍बा परमप्रभुला जयजयकार

१४६

परमप्रभुला जयजयकार लउ!

ङाला प्राण, परमप्रभुला जयजयकार लउ!

२ ङाइ ङाला जुनी भर परमप्रभुला जयजयकार लला,

ङाला सा मुदेधोना ङाइ ङाला परमेश्‍वरला जयजयकार लला।

३ जम्‍बुलिङरी शासन लबा म्‍हिगदेथोरी भर आलउ,

सिसी निबा म्‍हिथोरी भर आलउ, थेसे एदा सोना लबारी आखम।

४ जुन धिनकुनु थेनीगदेला सा निला, थेनीगदे साप्रा दोला,

थेनोन धिनकुनु थेनीगदेसे म्‍हन्‍बा जम्‍मान तामगदेएनोन नाश तला।

५ जुन म्‍हिसे याकूबला परमेश्‍वरग्‍याम ह्रो याङ्‌मुला,

जुन म्‍हिसे परमप्रभु ह्राङला परमेश्‍वरथोरी आश लमुला

थे म्‍हिसे परमेश्‍वरग्‍याम मोलम याङ्‌मुला।

६ स्‍वर्ग, जम्‍बुलिङ, समुद्रदेन थेरी मुबा जम्‍मान स्‍हे थेसेन स्‍होबा हिन्‍ना।

परमप्रभु चा सदन विश्‍वास लखम्‍बा परमेश्‍वर हिन्‍ना।

७ थेसे अत्‍याचाररी परब तबागदेला ठीक निसाफ लसी पिन्‍मुला,

ओच्‍छे फोख्रेन्‍बागदेदा चबा स्‍हे पिन्‍मुला।

परमप्रभुसे झ्‍याल्‍खानरी परब तबागदेदा तेःमुला।

८ परमप्रभुसे मी आम्राङ्‌बागदेला मी म्राङ्‌ना लसी पिन्‍मुला,

दुख याङ्‌बागदेदा परमप्रभुसे तोर थीमुला।

परमप्रभुसे ज्‍यबा म्‍हिदा माया लमुला।

९ परमप्रभुसे विदेशीगदेदा जोगब लमुला।

थेसे टुहुरादेन ह्रेम्‍बो सिबा म्रिङ्‌म्‍हेमेगदेदा ह्रो लमुला,

तर थेसे नाइबा गे लबा म्‍हिगदेला जुक्तिदा नाश लमुला।

१० परमप्रभु जुकजुकधोनाला ग्‍ले हिन्‍ना,

सियोन, एला परमेश्‍वरसे सदन शासन लला।

परमप्रभुला जयजयकार लउ!

जम्‍मान भन्‍दा घ्रेन परमेश्‍वरला जयजयकार

१४७

परमप्रभुला जयजयकार लउ!

व्‍हाइ गोबान य्‍हाङला परमेश्‍वरला जयजयकार लबा चा गादे ज्‍यबा ताम हिन्‍ना।

परमेश्‍वरला जयजयकार लबा चा गादे ज्‍यबादेन ताङ्‌बा ताम हिन्‍ना।

२ परमप्रभुसे यरूशलेम शहरदा स्‍होबान मुला,

परमेश्‍वरसे अर्गु य्‍हुल्‍साला म्‍हिगदेला तहरी मुबागदेदा दोःसी भबान मुला।

३ थेसे सेम स्‍हु खबागदेला सेम खम्‍ना लमुला,

ओच्‍छे थेनीगदेला पोररी मान फोर्सी खीसी पिन्‍मुला।

४ परमप्रभुसे मुरी सारगदे गादे थान्‍बा भिसी पक्‍का लबा मुला,

ओच्‍छे थे सारगदे गिक गिकला मिन थान्‍बा मुला।

५ य्‍हाङला परमप्रभु जम्‍मान भन्‍दा घ्रेन परमेश्‍वर हिन्‍ना,

थे शक्तिशालीदेन जम्‍मान ताम था याङ्‌बा परमेश्‍वर हिन्‍ना।

६ परमप्रभुसे सोजो म्‍हिगदेदा तोर थीमुला,

तर नाइबा गे लबा म्‍हिगदेदा थेसे सरी भ्‍याङ्‌मुला।

७ व्‍हाइ गोबान परमप्रभुला जयजयकार लउ,

वीणा ह्राप्‍बान य्‍हाङला परमेश्‍वरला जयजयकार लउ।

८ थेसे मुरी खसु पुइखमुला,

ओच्‍छे जम्‍बुलिङरी नाम पुइखमुला,

गङ्‌गदेरी छे फुइना लमुला।

९ थेसे फोख्रेन्‍बा जन्‍तुगदेदा चबा स्‍हे पिन्‍मुला,

ओच्‍छे कावाला कोलागदेदा चबा स्‍हे पिन्‍मुला।

१० थे भङ्‌बा तागदे म्राङ्‌सी

ओच्‍छे भङ्‌बा सिपाहीगदे म्राङ्‌सीनोन आताङ्‌मुला।

११ तर थेदा मान लबागदेदेन छ्‌याम

ओच्‍छे थेला खाइमै आजिन्‍बा मायाथोरी भर लबागदेदेन छ्‌याम ताङ्‌मुला।

१२ यरूशलेम, परमप्रभुला जयजयकार लउ!

सियोन, एला परमेश्‍वरला जयजयकार लउ!

१३ तिग्‍दा भिसम थेसे एला शहरला म्रापगदे ज्‍यबादेन कोङ्‌बा स्‍होला,

ओच्‍छे एदेन छ्‌याम चिबा म्‍हिगदेदा थेसे मोलम पिन्‍ना।

१४ थेसे एला साँध जोगब लला,

ओच्‍छे एदा जम्‍मान भन्‍दा ज्‍यबा ग्‍वा पिन्‍सी म्रेन्‍ना लला।

१५ थेसे जम्‍बुलिङदा कुल्‍ला,

कुल्‍मैछ्‌याम जम्‍बुलिङसे थेला ताम ङ्‌यान्‍मुला।

१६ थेसे ऊन ह्रङ् लसी घ्‍लिङ् ताइना लला,

ओच्‍छे मेफ्रा ह्रङ्‌नोन लसी भमा ठाम्‍सी पिन्‍ना।

१७ थेसे गिट्टी ह्रङ्‌नोन सेर्बा पुइखला,

थेसे पुइखबा ग्‍योङ्‌ना लबा लाबा खाल्‍से ताखम्‍ला?

१८ थेसे ह्राङला बचन पुइखमुला ओच्‍छे थे जम्‍मादान ङ्‌युना लमुला,

थेसे लाबा पुइखमुला ओच्‍छे घ्‍लिङ् ङ्‌युसी क्‍युइ बगब तमुला।

१९ थेसे ह्राङला म्‍हिदा बचन पिन्‍मुला,

ओच्‍छे इस्राएलदा ह्राङला ठिमदेन अर्ती पिन्‍मुला।

२० थेसे अर्गु खजिबै य्‍हुल्‍ला म्‍हिगदेला लागिरी चुह्रङ्‌बा गे लबा आरे,

थेनीगदेदा थेला ठिमगदेला बारेरी था आरे।

परमप्रभुला जयजयकार लउ!

परमप्रभुला जयजयकार लबाला लागिरी जम्‍मादान ङ्‌योइबा

१४८

परमप्रभुला जयजयकार लउ!

स्‍वर्गग्‍याम परमप्रभुला जयजयकार लउ।

जम्‍मान भन्‍दा नोबा ग्‍लाग्‍याम परमप्रभुला जयजयकार लउ।

२ परमप्रभुला दूतगदे, परमप्रभुला जयजयकार लउ।

परमप्रभुला जम्‍मान सिपाहीगदे, परमप्रभुला जयजयकार लउ।

३ धिनीदेन लनी, परमप्रभुला जयजयकार लउ,

य्‍हाल य्‍हाल्‍बा सारगदे, परमप्रभुला जयजयकार लउ।

४ जम्‍मान भन्‍दा घ्रेन स्‍वर्गदेन मुथोला क्‍युइ,

एनीगदेसे परमप्रभुला जयजयकार लउ।

५ थेनीगदेसे परमप्रभुला मिन किन्‍सी जयजयकार लगै,

तिग्‍दा भिसम थेसे थेनीगदेदा बचनग्‍याम स्‍होजी।

६ थेसे थेनीगदेदा सदनना लागिरी ह्राङ ह्राङला ग्‍लारी कोङ्‌ना लसी थान्‍जी,

ओच्‍छे थेनीगदेदा खाइमै नाश आतबा ठिम पिन्‍जी।

७ जम्‍बुलिङग्‍याम परमप्रभुला जयजयकार लउ,

क्‍युइरी चिबा घ्रेन घ्रेन जन्‍तुदेन जम्‍मान नुप्‍बा समुद्रगदे,

८ तिप्‍लीङ्‌देन सेर्बा, घ्‍लिङ्‌देन खसुगदे,

ओच्‍छे परमप्रभुला बचन ङ्‌यान्‍बा लाबालुङ्‌सर,

परमप्रभुला जयजयकार लउ

९ घ्रेन घ्रेन गङ्‌गदेदेन जम्‍मान खाल्‍ला गङ्‌गदे,

रो रोबा दोङगदेदेन स्‍युक्‍पाला जम्‍मान दोङगदे,

परमप्रभुला जयजयकार लउ

१० ह्रिला जन्‍तुदेन जम्‍मान म्‍हेमुइगदे,

सुल्‍सी भ्रबा जन्‍तुदेन चरागदे,

परमप्रभुला जयजयकार लउ

११ जम्‍बुलिङला ग्‍लेगदेदेन जम्‍मान य्‍हुल्‍ला म्‍हिगदे,

ग्‍लेला झागदेदेन शासन लबा जम्‍मान म्‍हिगदे,

१२ भ्‍योनगदेदेन छामेगदे,

खेप्‍पा दोःबा म्‍हिगदेदेन कोलागदे,

परमप्रभुला जयजयकार लउ।

१३ थेनीगदे जम्‍मासेन परमप्रभुला मिन किन्‍सी जयजयकार लगै,

तिग्‍दा भिसम परमप्रभुला मिन जम्‍मालान मिन भन्‍दा घ्रेन मुला,

परमप्रभुला शक्ति स्‍वर्गदेन जम्‍बुलिङ भन्‍दा घ्रेन मुला।

१४ थेसे ह्राङला म्‍हिगदेदा शक्तिशाली य्‍हुल गिक स्‍होबा मुला,

थेतबासेलमा परमप्रभुला जम्‍मान म्‍हिगदेसे

परमप्रभुसे ल्‍हानान माया लबा इस्राएलला म्‍हिगदेसे

परमप्रभुला जयजयकार लमुला।

परमप्रभुला जयजयकार लउ!

जयजयकारला व्‍हाइ

१४९

परमप्रभुला जयजयकार लउ!

परमप्रभुला लागिरी छार व्‍हाइ गिक गोउ,

परमप्रभुला म्‍हिगदेला गुङ्‌री थेला जयजयकार लउ।

२ इस्राएलला म्‍हिगदे, ह्राङदा स्‍होबा परमप्रभुदेन छ्‌याम ताङ्‌गो,

सियोनना म्‍हिगदे, ह्राङला ग्‍लेदेन छ्‌याम ताङ्‌गो।

३ थेनीगदेसे स्‍याबान परमप्रभुला जयजयकार लगै,

थेनीगदेसे खैँजडीदेन वीणा राप्‍बान परमप्रभुला लागिरी व्‍हाइ गोगै।

४ तिग्‍दा भिसम परमप्रभु ह्राङला म्‍हिदेन छ्‌याम ताङ्‌बा मुला,

थेसे सोजोगदेदा थार्बाला मुकुट कूसी पिन्‍मुला।

५ चुह्रङ्‌बा मान याङ्‌मा परमप्रभुला म्‍हिगदे ताङ्‌गै,

ओच्‍छे थेनीगदे ह्राङला तिरी म्‍हेर्बा धुइरीनोन ताङ्‌बान व्‍हाइ गोगै।

६ थेनीगदेला सुङ्‌से परमेश्‍वरला जयजयकार लगै,

ओच्‍छे थेनीगदेसे ह्राङला यारी न्‍हीलोपट्टिन धार मुबा तरवार थोगै।

७ तिग्‍दा भिसम थेनीगदेसे य्‍हुल य्‍हुलदा ब्रेना लगै

ओच्‍छे म्‍हिगदेदा सजाय पिन्‍गै।

८ थेनीगदेला ग्‍लेगदेदा च्‍याल्‍दासे खीगै,

ओच्‍छे थेनीगदेला सिपाहीगदेदा फाइला च्‍याल्‍दासे खीगै।

९ ओच्‍छे थेनीगदेला बिरोधरी भ्रिबा अन्‍छार सजाय पिन्‍खम्‍गै,

चु चा परमप्रभुला म्‍हिगदेसे याङ्‌बा मान हिन्‍ना।

परमप्रभुला जयजयकार लउ!

परमप्रभुला जयजयकार

१५०

परमप्रभुला जयजयकार लउ!

परमप्रभु धन्‍छ्‌याबा चोखो ग्‍लारी परमप्रभुला जयजयकार लउ।

परमप्रभुला शक्तिसे प्‍लिङ्‌बा मुरी परमप्रभुला जयजयकार लउ!

२ थेसे लबा शक्तिशाली गेगदेला लागिरी थेला जयजयकार लउ,

थे जम्‍मान भन्‍दा घ्रेन परमेश्‍वर तबासेलमा थेला जयजयकार लउ!

३ बिगुल ह्राप्‍सी थेला जयजयकार लउ,

वीणादेन सारङ्‌गी ह्राप्‍सी थेला जयजयकार लउ!

४ खैँजडी ह्राप्‍सी स्‍याबान थेला जयजयकार लउ,

तार कार्बा बाजादेन बाँसुरी ह्राप्‍सी थेला जयजयकार लउ!

५ बुप्‍जेल ह्राप्‍सी थेला जयजयकार लउ,

झ्‍याइँ झ्‍याइँ ङ्‌याबा बुप्‍जेल ह्राप्‍सी थेला जयजयकार लउ!

६ सा मुबागदे जम्‍मासेन परमप्रभुला जयजयकार लउ।

परमप्रभुला जयजयकार लउ!

बुद्धिला किताब

किताबला बारेरी पाङ्‌बा

भ्रिबा म्‍हि: सोलोमन ग्‍लेदेन अर्गु म्‍हिगदे

चु किताबला मूल ताम: परमेश्‍वरदा सेम निबा ग्‍यामरी भ्रबाला लागिरी बुद्धि पिन्‍बा

भ्रिबा साल: ई.पू. ९७०-७०० सालला गुङ्‌री भ्रिबा मुबा।

बुद्धिला किताब परमेश्‍वरदा सेम निबा बानीबेहोर थोसी भ्रबारी लोप्‍बा तामगदेला किताब हिन्‍ना। चु किताबरी म्‍हिसे ल्‍हाना ह्रङ् धिन दाङ्‌सीन तिग तिग लतोःला थे तामला बारेरी भ्रिबा मुला। “ज्ञान बुद्धि याङ्‌बाला लागिरी ङाच्‍छा परमेश्‍वरदा मान लतोःला” भिबा ताम उन्‍बान चु किताब भ्रिबारी शुरू लबा मुला। ओच्‍छे परमेश्‍वरदा सेम निबा ठिमगदे जे आतना ज्ञान बुद्धिदेन बानीबेहोरला बारेरीनोन लोप्‍बा मुला। बुद्धि मुबा म्‍हिसे धुइ अन्‍छार तिग लतोःला, खाह्रङ् लतोःला भिबा तामगदेएनोन चु किताबरी भ्रिबा मुला। चु किताबरी म्‍हेमे म्‍हेमे न्‍हङ्‌री खाह्रङ् लसी चितोःला, ओच्‍छे खाह्रङ्‌बा बानीबेहोर थोतोःला भिबा तामदेन सेम नासी चितोःला भिबा तामला बारेरीनोन भ्रिबा मुला। थेह्रङ् लसीन सोजो ततोःबा, नातोःबा, प्राङ्‌बोदा दया लतोःबा ओच्‍छे ढिक्‍सी चितोःबा तामला बारेरीएनोन भ्रिबा मुला।

मूल ताम

बुद्धिला व्‍हाइ घोबा १:१-९:१८

सोलोमनना उखान १०:१-२९:२७

आगूरसे लोप्‍बा ताम ३०:१-३३

अर्गु तामगदे ३१:१-३१

बुद्धिला किताब

बुद्धि किन्‍नोन तोःबा

१

दाऊदला झा इस्राएलला ग्‍ले सोलोमनसे पिन्‍बा बुद्धिला तामगदे,

२ चुग्‍याम म्‍हिगदे बुद्धिदेन तहरी चिबारी खम्‍बा म्‍हि दोमुला,

ओच्‍छे घोबारी आखम्‍बा तामगदे घोखम्‍मुला।

३ तहरी चिबादेन जम्‍मान ताम ज्‍यना लसी लखम्‍बा म्‍हि स्‍होमुला,

ओच्‍छे खाह्रङ् लसी ठीक निसाफ लबा, परमेश्‍वरसे म्‍हन्‍बा अन्‍छार भ्रबा म्‍हि दोबा,

ओच्‍छे जम्‍मानदेन छ्‌याम ढिक्‍सी चिबा भिबा ताम लोप्‍मुला।

४ सोझो म्‍हिगदे जम्‍मान ताम ज्‍यना लसी लखम्‍बा म्‍हि दोला,

ओच्‍छे भ्‍योन म्‍हिगदेसे ज्ञान बुद्धि याङ्‌ला।

५ बुद्धि मुबा म्‍हिसे ङ्‌यान्‍गै,

ओच्‍छे थेनीगदेला ज्ञान बुद्धि ल्‍हेबान निगै।

ओच्‍छे घोखम्‍बा शक्ति मुबा म्‍हिदा ठीक ग्‍यामरी थोगै,

६ चुग्‍याम अर्ती बुद्धिदेन उखानगदे,

ज्ञान बुद्धि मुबा म्‍हिसे पाङ्‌बा उखानदेन

घोबारी आखम्‍बा तामगदे थेनीगदेसे घोबारी खम्‍गै।

भ्‍योन म्‍हिगदेदा पिन्‍बा अर्ती

७ परमप्रभुदा मान लमाहेन्‍से जे सत्‍य ज्ञान खमुला,

तर मूर्ख म्‍हिसे बुद्धिला तामदेन तहरी चिबा तामदा हेला लमुला।

८ ङाला झा, ह्राङला आबासे कुल्‍बा ताम ङ्‌यान्‍गो,

ओच्‍छे ह्राङला आमासे लोप्‍बा ताम आम्‍लेःगो।

९ तिग्‍दा भिसम थे एदा जेना लबा मुकुट,

ओच्‍छे एला खारेरी क्‍वान्‍बा ज्‍यबा सिक्री दोला।

१० ङाला झा, चुदे पापीगदेसे एदा व्‍हाम्‍जी भिसम,

ए थेनीगदेला ताम अन्‍छार आभ्रउ।

११ थेनीगदेसे चुह्रङ् पाङ्‌खम्‍ला, “ङन्‍देन छ्‌याम खउ,

खालैदा साइबारी ग्‍याम गूसी चिइ,

तिगै दोष आरेबा म्‍हिगदेला मालसामान ब्‍यन्‍बारी ग्‍याम गूसी चिइ।

१२ धुर्सारी दोबा ह्रङ्‌बादेन

नुप्‍बा व्‍हाङ्‌री ताइसी धिरीन दोबागदे ह्रङ्‌बादा,

य्‍हाङसे छोन्‍बोन ग्‍वोङ्‌गे।

१३ य्‍हाङसे थेनीगदेला महङ्‌गो महङ्‌गो जम्‍मान थरीला स्‍हेगदे किन्‍ना,

ओच्‍छे य्‍हाङला दिम ब्‍यन्‍बा सामानसे प्‍लिङ्‌ला।

१४ ए ङन्‍देन छ्‌यामनोन ढिक्‍सी गे लउ,

ओच्‍छे ब्‍यन्‍बा सामान य्‍हाङ न्‍हङ्‌री भो लला।”

१५ ङाला झा, थेनीगदेदेन छ्‌याम आनिउ,

थेनीगदे भ्रबा ग्‍यामरी एला काङएनोन आन्‍हेगो,

१६ तिग्‍दा भिसम पाप लबारी थेनीगदे योना तमुला,

ओच्‍छे म्‍हि साइबारी थेनीगदे हत्तार तमुला।

१७ जम्‍मान चरागदेसे म्राङ्‌ना म्राङ्‌नान

वा जूबा चा गेआखेल्‍बा ताम हिन्‍ना!

१८ तर चु म्‍हिगदेसे ह्राङसे ह्राङदान वा झुमुला,

ओच्‍छे थेनीगदे ह्राङसेन जूबा वारी ह्राङनोन परब तसी सिमुला।

१९ आज्‍यबा गे लसी धन सम्‍पत्ति स्‍होबारी म्‍हाइबागदे चुह्रङ् लसीन सिमुला,

चुह्रङ् लसी धन सम्‍पत्ति स्‍होबा म्‍हिदा थेनोन धन सम्‍पत्तिसे साइमुला।

बुद्धिदा हेला आलउ

२० बुद्धि ग्‍याम ग्‍यामरी घ्रेन काइ तेःसी क्रिङ्‌मुला,

थेसे ह्राङला काइ बजार बजाररी थेःना लमुला,

२१ हल्‍लीखल्‍लीसे प्‍लिङ्‌बा ग्‍यामगदेला पर्खालथोग्‍याम थे घ्रेन काइ तेःसी क्रिङ्‌मुला,

शहरला मूल म्रापगदेरी थेसे चुह्रङ् भिसी भाषण लमुला,

२२ “बुद्धि आरेबागदे†, खाइमाधोना एनीगदेसे बुद्धि आयाङ्‌बा ग्‍यामदा माया लसी चिबा?

खाइमाधोना खिसी लबागदे ताङ्‌बान खिसी लसी चिबा?

ओच्‍छे मूर्खगदेसे खाइमाधोना ज्ञानदा हेला लसी चिबा?

२३ चुदे ङाइ एनीगदेदा बङ्‌मा सेमरी किन्‍बा हिन्‍सम,

ङाइ ङाला सेमला तामगदे एनीगदेदेन छ्‌याम पाङ्‌सेला मुबा,

ओच्‍छे ङाइ म्‍हन्‍बा तामगदे एनीगदेदा था तना लसेला मुबा।

२४ तर ङाइ एनीगदेदा ङ्‌योइमा आखबासे लमा

ओच्‍छे ङाइ ङाला या पिन्‍मा खालैसेन वास्‍ता आलबासे लमा,

२५ ङाइ पिन्‍बा अर्तीदा एनीगदेसे वास्‍ता आलबासे लमा

ओच्‍छे ङाइ एनीगदेदा बङ्‌मा सेमरी आकिन्‍बासे लमा,

२६ एनीगदेदा दुख तबा धुइरी ङा नेला,

एनीगदेथोरी आपत विपत खमा ङाइ खिसी लला।

२७ एनीगदेथोरी आपत विपत लाबालुङ्‌सर ह्रङ् लसी खला,

ओच्‍छे मङगुलिङ ह्रङ् लसी आपत विपत एनीगदेथोरी खला।

ओच्‍छे दुखदेन आपत विपतसे एनीगदेदा नाङ्‌ला,

२८ “जमाहेन्‍से थेनीगदेसे ङादा बिन्‍ती लला, तर ङाइ जोहाब आपिन,

थेनीगदेसे ङादा म्‍हाइला,

तर ङादा आस्‍याब।

२९ थेनीगदेसे सदन ज्ञानदा हेला लबासे लमा

ओच्‍छे परमप्रभुदा मान लबारी आम्‍हाइबासे लमा,

३० “थेनीगदेसे ङाइ पिन्‍बा अर्ती सेमरी आकिन्‍बासे लमा

ओच्‍छे थेनीगदेसे ङाइ बङ्‌मा वास्‍ता आलबासे लमा,

३१ थेनीगदेसे ह्राङला बानीबेहोर अन्‍छारला सजाय नाला,

ओच्‍छे थेनीगदेसे लबा फट्टा गेसे थेनीगदेदान नाङ्‌ला।

३२ ह्राङला सेमसे जे लाइ म्‍हन्‍बा थेनोन लबासे लमा बुद्धि आरेबागदे सिला,

ओच्‍छे मूर्ख म्‍हिगदे चा ह्राङलान तामरी ढुक्‍क तसी चिबासे लमा नाश तला।

३३ तर जुन म्‍हिगदेसे ङाला ताम ङ्‌यान्‍ना, थेनीगदे जोगब तला,

थे न्‍होङ्‌ना लबा ताम म्राङ्‌सैनोन आलोङ्‌ना ढुक्‍क तसी चिला।”

† 

१:२२ बुद्धि आरेबा हिब्रू ग्‍योइरी “बुद्धि आरेबा” भिबाला अर्थ चा “पाप ग्‍यामरी क्‍यार भ्रबा” एनोन तखम्‍मुला।

बुद्धिग्‍याम याङ्‌बा इनामगदे

२

ङाला झा, चुदे एसे ङाला बचन सेमरी किन्‍जी भिसम,

ओच्‍छे ङाइ कुल्‍बा तामगदे एला सेम न्‍हङ्‌री थान्‍जी भिसम,

२ बुद्धिला तामगदेरी सेम लजी भिसम

ओच्‍छे एला सेमदा घोखम्‍बा शक्तिपट्टि दोःजी भिसम,

३ घोखम्‍बा शक्तिला लागिरी बिन्‍ती लजी भिसम

घोखम्‍बा शक्ति याङ्‌बाला लागिरी घ्रेन काइ तेःसी बिन्‍ती लजी भिसम,

४ चुदे एसे थेदा म्‍हुइ म्‍हाइबा ह्रङ् लसी म्‍हाइजी भिसम

ओच्‍छे थेदा ल्‍हुसी थान्‍बा धन म्‍हाइबा ह्रङ् लसी म्‍हाइजी भिसम,

५ एसे परमप्रभुदा मान लतोःबा ताम घोला,

ओच्‍छे एसे परमेश्‍वरला ज्ञान याङ्‌ला।

६ तिग्‍दा भिसम परमप्रभुसे बुद्धि पिन्‍मुला,

ओच्‍छे थेला सुङग्‍याम ज्ञानदेन घोखम्‍बा शक्तिला तामगदे थोन्‍मुला।

७ थेसे सोझो म्‍हिला लागिरी ढाना लबा शक्ति सोःसी थान्‍बा मुला,

जुन म्‍हि तिगै दोष आरेबा बानीबेहोर थोसी भ्रमुला,

थे थेनीगदेदा जोगब लबा ढाल दोबा मुला।

८ थेसे ठीक निसाफ लबा म्‍हिला ग्‍याम जोगब लमुला,

ओच्‍छे थेदा धोका आपिन्‍ना तेन्‍बा म्‍हिगदेला ग्‍याम थेसे जोगब लसी थान्‍मुला।

९ जमाहेन्‍से परमेश्‍वरदा सेम निबा ताम, ठीक निसाफदेन सत्‍य ताम तिग हिन्‍ना,

ओच्‍छे एसे जम्‍मान ज्‍यबा ग्‍याम तिग हिन्‍ना थे घोला।

१० तिग्‍दा भिसम एला सेमरी बुद्धि खला,

ओच्‍छे ज्ञानसे चा एला प्राणदा ताङ्‌ना लला।

११ ज्ञान बुद्धिसे एदा ज्‍यबा ग्‍यामरी थोला,

घोखम्‍बा शक्तिसे एदा जोगब लला।

१२ बुद्धिसे एदा नाइबा बानीबेहोरग्‍याम जोगब लला,

ओच्‍छे फट्टा ताम पाङ्‌सी सेम न्‍होङ्‌ना लबा म्‍हिगदेग्‍याम जोगब लला।

१३ थेह्रङ्‌बा म्‍हिगदेसे ज्‍यबा बानीबेहोर ख्‍लामुला,

ओच्‍छे धोपधोप्‍बा ग्‍यामरी भ्रमुला।

१४ थेनीगदे आज्‍यबा गे लमा ताङ्‌मुला,

ओच्‍छे नाइबा गे लबा म्‍हिसे लबा आज्‍यबा गेरी ताङ्‌मुला,

१५ थेनीगदे सोझो ग्‍यामरी आभ्रमुला,

ओच्‍छे थेनीगदेला बानीबेहोर आज्‍यबा तमुला।

१६ बुद्धिसे एदा ब्रेल्‍सी भ्रबा म्रिङ्‌म्‍हेमेग्‍याम जोगब लला,

ओच्‍छे नाइबा गे लसी भ्रबा म्रिङ्‌म्‍हेमेसे लोभ उन्‍सी पाङ्‌बा तामग्‍याम जोगब लला,

१७ जुन म्रिङ्‌म्‍हेमेसे ह्राङला भर्खरला ह्रेम्‍बोदा ख्‍लाबा मुला,

ओच्‍छे परमेश्‍वरला ङाच्‍छा ह्राङसेन लबा कबुलदा म्‍लेःबा मुला।

१८ थे म्रिङ्‌म्‍हेमेला दिम न्‍हङ्‌री वाङ्‌बादा कालसे चुङ्‌ला,

ओच्‍छे थेला ग्‍यामरी भ्रबागदे सिबागदेला य्‍हुल्‍सारी दोमुला।

१९ थे म्रिङ्‌म्‍हेमे मुबा ग्‍लारी निबागदे खालैनोन थेग्‍याम दोःसी आख,

ओच्‍छे थेह्रङ्‌बागदेसे जुनी पिन्‍बा ग्‍यामएनोन आस्‍याब।

२० थेतबासेलमा ज्‍यबा म्‍हिगदे भ्रबा ग्‍यामरी भ्रउ,

ओच्‍छे परमेश्‍वरसे कुल्‍बा अन्‍छार भ्रबा म्‍हिगदेला बानीबेहोर थोसी भ्रउ।

२१ तिग्‍दा भिसम परमेश्‍वरसे म्‍हन्‍बा ग्‍यामरी भ्रबा म्‍हिगदे चु य्‍हुल्‍सारी चिला,

ओच्‍छे तिगै दोष आरेबा म्‍हिगदे थेरी तला।

२२ तर नाइबा गे लबा म्‍हिगदे य्‍हुल्‍सा ग्‍यामनोन म्‍हला,

ओच्‍छे धोका पिन्‍बागदेदा म्रा ह्रङ् स्‍योइसी भ्‍याङ्‌ला।

बुद्धिग्‍याम याङ्‌बा फाइदागदे

३

ङाला झा, ङाइ लोप्‍बा ताम आम्‍लेःगो,

तर ङाइ कुल्‍बा ताम ह्राङला सेमरी छुम्‍सी थान्‍गो।

२ तिग्‍दा भिसम थे तामसे एला छे ह्रेङ्‌ना लला,

ओच्‍छे एदा फलिफाप तना लला।

३ परमेश्‍वरदा तेन्‍बा तामदेन विश्‍वास लखम्‍बा तामसे एदा खाइमै आख्‍लागै,

एसे थेदा ह्राङला खारेरी क्‍वान्‍गो,

ओच्‍छे थेदा ह्राङला सेमला पाटीरी भ्रिसी थान्‍गो।

४ जमाहेन्‍से परमेश्‍वरदेन म्‍हिला ओन्‍छाङ्‌री

एसे दया याङ्‌ला ओच्‍छे ज्‍यबा मिन याङ्‌ला।

५ एसे ह्राङला पूरन सेमहेन्‍से परमप्रभुथोरी भर लउ,

ओच्‍छे एसे ह्राङला घोखम्‍बा शक्तिथोरी भर आलउ।

६ ह्राङला जम्‍मान गेरी परमप्रभुदा ढन्‍गो,

ओच्‍छे थेसे एदा ठीक ग्‍याम उन्‍सी पिन्‍ना।

७ ह्राङसे ह्राङदान ल्‍हानान बुद्धि मुबा म्‍हि भिसी आम्‍हन्‍गो,

परमप्रभुदा मान लउ, ओच्‍छे आज्‍यबा गे ख्‍लागो।

८ चुह्रङ् लसम एला ल्‍हुइरी स्‍हु स्‍हेर आख,

ओच्‍छे एला नख्रुरी भङ् वाङ्‌ला।

९ ह्राङला धन सम्‍पत्तिदेन जम्‍मान भन्‍दा ङाच्‍छा

मिन्‍बा अन्‍न फुल्‍सी परमप्रभुदा मान लउ।

१० जमाहेन्‍से एला भकारीगदे अन्‍नसे प्‍लिङ्‌सी आवाङ्‌बाधोना तला,

ओच्‍छे एला ताङ्‌गदे अङ्‌गुरला निङ्‌गुसे प्‍लिङ्‌सी ङ्‌हेबाधोना तला।

११ ङाला झा, परमप्रभुसे तहरी थान्‍मा वास्‍ता आलना भ्रबारी आम्‍हाइगो,

ओच्‍छे थेसे बङ्‌मा आज्‍यबा आम्‍हन्‍गो।

१२ खाह्रङ् लसी आबासे ह्राङसे माया लबा झादा तहरी थान्‍मुला,

थेह्रङ् लसीन परमप्रभुसेनोन जुन म्‍हिदा माया लमुला,

थेनोन म्‍हिदा थेसे तहरी थान्‍मुला।

१३ जुन म्‍हिसे बुद्धि याङ्‌ला,

ओच्‍छे घोखम्‍बा शक्ति याङ्‌ला,

थे म्‍हिसे परमेश्‍वरग्‍याम मोलम याङ्‌ला।

१४ तिग्‍दा भिसम बुद्धि म्‍हुइ भन्‍दा ल्‍हानान गेखेल्‍बा तमुला,

ओच्‍छे म्‍हारसे भन्‍दा थेसे ल्‍हाना फाइदा तमुला।

१५ बुद्धि मानिक भन्‍दा ल्‍हानान महङ्‌गो मुला,

ओच्‍छे थेदा एसे म्‍हन्‍बा खजिबै स्‍हेदेन छ्‌याम दाँजब लबारी आखम।

१६ बुद्धिला दाहिने यारी ल्‍हानान दिङ सोना लबा शक्ति,

ओच्‍छे थेला देब्रे यारी धन सम्‍पत्तिदेन मान मुला।

१७ थेला ग्‍यामगदे चा ल्‍हानान ताङ्‌बा खबा तमुला,

ओच्‍छे थेला जम्‍मान ग्‍यामगदेरी शान्‍ति तमुला।

१८ बुद्धिदा किन्‍बागदेला लागिरी थे जुनी पिन्‍बा दोङ गिक हिन्‍ना,

थेदा चुङ्‌बागदेसे मोलम याङ्‌ला।

१९ बुद्धिग्‍यामनोन परमप्रभुसे जम्‍बुलिङला जगगदे थान्‍जी,

ज्ञानग्‍यामसेन थेसे मुदा ठीक ग्‍लारी थान्‍जी।

२० थेला ज्ञानसे घ्रेन घ्रेन स्‍योङगदे थोन्‍जी,

ओच्‍छे खसुसे जम्‍बुलिङरी शीत ताइना लजी।

२१ ङाला झा, एसे ठीक बुद्धिदेन घोखम्‍बा शक्तिदा जोगब लसी थान्‍गो,

थेदा एसे एला ओन्‍छाङ्‌ग्‍याम निबारी आपिन्‍गो।

२२ थे एला लागिरी जुनी,

ओच्‍छे एला खारेरी जेना लबा गहना ह्रङ्‌बान तला।

२३ थेतबासेलमा ए ह्राङला ग्‍यामरी ढुक्‍क लसी भ्रम्‍याङ्‌ला,

ओच्‍छे एला काङ खाइमै आतोइ।

२४ ए स्‍योन तसी चिमा ए लोङ्आतोः

ए स्‍योन तसी चिमा एदा म्‍हुन गिकनोन म्‍हेर्बा खला।

२५ नाइबा गे लबा म्‍हिगदेथोरी तिक्‍खुरीन खबा आपत विपत

अथवा नाश लबा शक्तिदेन छ्‌याम

ए लोङ्आतोः।

२६ तिग्‍दा भिसम परमप्रभुसेन एदा आँट पिन्‍ना,

ओच्‍छे थेसे एला काङ वारी परब तआपुङ्।

२७ जुन जुन म्‍हिदा ह्रो लतोःबा मुला,

एला यारी मुदेधोना ज्‍यबा लबारी आख्‍लागो,

२८ थे स्‍हे एदेन छ्‌याम दन्‍देन मुसम

ह्राङला खिम्‍जेमदा “लिच्‍छा खउ, न्‍हाङ्‌गर रेनी पिन्‍ना,” भिसी आपाङ्‌गो।

२९ एसे ह्राङला खिम्‍जेमला बिरोधरी तिगैनोन आज्‍यबा ताम आखेन्‍गो,

जुनसे एथोरी भर लसी चिबा मुला।

३० बित्‍थारी खालै म्‍हिदा दोष आलउ,

जुन म्‍हिसे एला तिगैनोन न्‍होङ्‌ना लबा आरे।

३१ म्‍हि साइबा म्‍हिला डाह आलउ,

ओच्‍छे थे भ्रबा ग्‍यामरी आभ्रउ।

३२ तिग्‍दा भिसम नाइबा गे लबा म्‍हिगदेदा परमप्रभुसे हेला लमुला,

तर सोझो म्‍हिगदेदा ह्राङलान विश्‍वासरी थान्‍मुला।

३३ नाइबा गे लबा म्‍हिगदेला दिमरी परमप्रभुला सराप परब तमुला,

तर ह्राङसे म्‍हन्‍बा अन्‍छार भ्रबा म्‍हिला दिमरी थेसे मोलम पिन्‍मुला।

३४ घमण्‍ड लबादेन खिसी लबा म्‍हिगदेदा थेसेनोन खिसी लमुला,

तर सोजो म्‍हिगदेदा दयामाया लमुला।

३५ बुद्धि मुबा म्‍हिगदेसे मान याङ्‌मुला,

तर मूर्ख म्‍हिगदेदा थेसे पेःना लला।

बुद्धि जम्‍मान भन्‍दा घ्रेन हिन्‍ना

४

ङाला झागदे, ह्राङला आबासे पिन्‍बा अर्तीदा ङ्‌यान्‍गो,

चु तामरी सेम लउ, ओच्‍छे घोखम्‍बा शक्ति किन्‍गो।

२ तिग्‍दा भिसम ङाइ एनीगदेदा जम्‍मान भन्‍दा ज्‍यबा ताम लोप्‍ला,

थेतबासेलमा ङाइ पिन्‍बा अर्तीदा आम्‍लेःगो।

३ जुन धुइरी ङा ङाला आबाला दिमरी झा गिक मुबा,

थे धुइरी ङा जजाबादेन ङाला आमाला गिखेन झा मुबा।

४ थेसे ङादा लोप्‍जी ओच्‍छे चुह्रङ् भिसी सुङ्‌जी,

“एला सेम न्‍हङ्‌री ङाला बचन थान्‍गो,

ङाइ कुल्‍बा तामगदे अन्‍छार भ्रउ ओच्‍छे ए सोला।

५ बुद्धिदेन घोखम्‍बा शक्ति किन्‍गो,

ङाला बचनगदे आम्‍लेःगो, ओच्‍छे थेदा वास्‍ता आलना आभ्रउ।

६ बुद्धिदा आख्‍लागो, ओच्‍छे थेसे एदा जोगब लसी थान्‍ना।

थेदा माया लउ, ओच्‍छे थेसे एदा वास्‍ता लला।

७ बुद्धि चा जम्‍मान भन्‍दा घ्रेन हिन्‍ना, थेतबासेलमा बुद्धि किन्‍गो,

एदेन छ्‌याम मुबा जम्‍मान ताम ख्‍लातोःसैनोन

घोखम्‍बा शक्ति किन्‍गो।

८ बुद्धिदा मान लउ, ओच्‍छे थेसे एदा घ्रेन म्‍हि स्‍होला।

थेदा सेमरी किन्‍गो, ओच्‍छे थेसे एदा मान पिन्‍ना।

९ थेसे एला थोबोरी दयामायाला लुङ क्‍वान्‍सी पिन्‍ना,

ओच्‍छे मान याङ्‌बा मुकुट पिन्‍ना।”

१० ङ्‌यान्‍गो, ङाला झा, ङाइ पाङ्‌बा ताम सेमरी किन्‍गो,

ओच्‍छे ए ल्‍हानान दिङधोना सोला।

११ ङाइ एदा बुद्धिला ग्‍यामला बारेरी लोप्‍ला,

ओच्‍छे सत्‍य ग्‍यामरी थोला।

१२ ए भ्रमा एला काङ आतोइ,

ए छ्‌योङ्‌सैनोन आह्रिल।

१३ अर्तीदा चुङ्‌सी थान्‍गो, थेदा स्‍योर्ना आलउ,

थेसे उन्‍बा अन्‍छार ज्‍यना लसी भ्रउ, तिग्‍दा भिसम थे एला जुनी हिन्‍ना।

१४ नाइबा गे लबा म्‍हिगदे भ्रबा ग्‍यामरी आभ्रउ,

ओच्‍छे थेनीगदेसे लबा ह्रङ्‌बान आलउ।

१५ थे ग्‍यामदा ख्‍लागो, थे ग्‍यामरी एला काङएनोन आन्‍हेगो,

ओच्‍छे थे ग्‍यामदा ख्‍लासी ह्राङला ग्‍यामरी भ्रउ।

१६ तिग्‍दा भिसम नाइबा गे लबागदे नाइबा गे आलदेधोना म्‍हेर्बारी आखम्‍मुला,

खालैदा न्‍होङ्‌ना आलदेधोना थेनीगदेदा म्‍हेर्बान आखमुला।

१७ थेनीगदेला लागिरी नाइबा गे चा चबा स्‍हे हिन्‍ना,

ओच्‍छे थेनीगदेला लागिरी आतोःबा गे चा थुङ्‌बा स्‍हे हिन्‍ना।

१८ परमेश्‍वरसे कुल्‍बा अन्‍छार भ्रबा म्‍हिला बानीबेहोर चा स्‍य्‍होला धिनी ह्रङ्‌बान हिन्‍ना,

थे धिनी गङ्‌सल आतदेधोना झन झन य्‍हाल तबान निमुला।

१९ तर नाइबा गे लबा म्‍हिगदेला बानीबेहोर चा धोपधोप ह्रङ्‌बान हिन्‍ना,

ह्राङदा तिग तामसे नाश लबान मुला थे ताम थेनीगदेसे था आयाङ्‌मुला।

२० ङाला झा, ङाला ताम सेम लसी ङ्‌यान्‍गो,

ङाला बचनगदे ज्‍यना लसी ङ्‌यान्‍गो।

२१ थेदा एग्‍याम स्‍योर्सी निआपुङ्‌गो,

थेदा एला सेम न्‍हङ्‌री थान्‍गो।

२२ तिग्‍दा भिसम ङाला बचन याङ्‌बा म्‍हिला लागिरी बचन चा जुनी हिन्‍ना,

ओच्‍छे थेला पूरन ल्‍हुइला लागिरी मन हिन्‍ना।

२३ जम्‍मान स्‍हेदा भन्‍दा ल्‍हाना ह्राङला सेमदा जोगब लउ,

तिग्‍दा भिसम सेम चा पूरन ल्‍हुइला लागिरी मूल हिन्‍ना।

२४ एला सुङग्‍याम नाइबा ताम आथोन्‍गै,

न्‍होङ्‌ना लबा तामग्‍याम ए थारेङ् तसी चिउ।

२५ एला मीसे एला ङाच्‍छापट्टि सीधा च्‍यागै,

एला ङाच्‍छापट्टि सिधन च्‍याबाला च्‍याबान लगै।

२६ एसे ह्राङ भ्रबाला लागिरी जम्‍मादान सेम निबा ग्‍याम स्‍होउ।

ओच्‍छे जुन ग्‍याम ठीक मुला थे ग्‍यामगदे जे धम्‍गो।

२७ आतोःबा तामग्‍याम ए थारेङ् तसी चिउ, ओच्‍छे सोझो ग्‍यामरी भ्रउ,

ह्राङ भ्रबा ग्‍याम ख्‍लासी ए दाहिने देब्रे आनिउ।

अर्गुदेन छ्‌याम ब्रेल्‍सी आभ्रउ

५

ङाला झा, ङाइ पिन्‍बा बुद्धि सेमरी थान्‍गो,

ओच्‍छे ङाइ सेमहेन्‍से पाङ्‌बा बचनगदे ज्‍यना लसी ङ्‌यान्‍गो।

२ चुह्रङ् लसी एसे ज्‍यबादेन आज्‍यबा ताम फेबारी खम्‍ला,

ओच्‍छे एला सुङग्‍याम थोन्‍बा तामसे ज्ञानदा जोगब लला।

३ तिग्‍दा भिसम अर्गुदेन छ्‌याम ब्रेल्‍सी भ्रबा म्रिङ्‌म्‍हेमेला सुङग्‍याम थोन्‍बा ताम चा सिङ्‌सुरला खुदु ह्रङ्‌बान तमुला,

ओच्‍छे थेसे पाङ्‌बा ताम छ्‌युगु भन्‍दान प्‍लाबा तमुला।

४ तसैनोन लिच्‍छा थे म्रिङ्‌म्‍हेमे पित्त ह्रङ्‌बान कम्‍बा तमुला,

ओच्‍छे न्‍हीलोपट्टि धार मुबा तरवार ह्रङ्‌बान छ्‌यार्बा तमुला।

५ थेसे एदा मार सिबागदे चिबा ग्‍लारी दोना लला,

थे सदन कालला ग्‍यामपट्टि जे भ्रमुला।

६ थेसे जुनी पिन्‍बा ग्‍यामदा वास्‍तान आलमुला,

थेला बानीबेहोर आज्‍यबा तमुला,

तसैनोन ह्राङदा तिग तबान मुला थे तामनोन था आयाङ्‌मुला।

७ ङाला झा, दाहेन्‍से ङाला ताम ङ्‌यान्‍गो,

ओच्‍छे ङाइ पाङ्‌बा तामदा वास्‍ता आलना अर्गु ग्‍यामरी आभ्रउ।

८ थेह्रङ्‌बा म्रिङ्‌म्‍हेमेग्‍याम थारेङ्‌नोन चिउ,

ओच्‍छे थेला दिमला म्रापरीनोन आनिउ।

९ आहिन्‍सम एनीगदेसे ह्राङला ज्‍यबा भङ् स्‍य्‍हान्‍दोदा पिन्‍ना,

ओच्‍छे एनीगदेला ज्‍यान दया आरेबा म्‍हि यारी परब तला।

१० विदेशीगदेसे एनीगदेला धन सम्‍पत्तिथोरी रजाँइ लला,

ओच्‍छे एनीगदेसे टुला धारा निना लसी स्‍होबा धन सम्‍पत्तिसे स्‍य्‍हान्‍दोला दिम प्‍लिङ्‌ला।

११ खेप्‍बा दोबा धुइरी एनीगदेसे क्राबा क्रिङ्‌बा लला,

थे धुइरी एनीगदेला स्‍यादेन नख्रु गेसी जिन्‍बा तला।

१२ ओच्‍छे एनीगदेसे चुह्रङ् भिसी पाङ्‌ला, “आम्‍मै गादे दुखला ताम, ङाइ तहरी चितोःबा तामदा हेला लजी,

ओच्‍छे ङादा ज्‍यबा ग्‍याम उन्‍बादेन होशियार तना लबा तामदा ङाइ वास्‍ता आलनी।

१३ ङाइ ङादा लोप्‍बा म्‍हिगदेसे कुल्‍बा ताम आङ्‌यान्‍नी,

ओच्‍छे ङादा तालिम पिन्‍बागदेला ताम वास्‍ता आलनी।

१४ ङा पूरन नाश तबा व्‍हाङ्‌री दोखबा मुला,

ओच्‍छे जम्‍मान म्‍हिगदेला ओन्‍छाङ्‌री ङाला बेइज्‍जत तबा मुला।”

१५ एसे ह्राङला वदीग्‍याम

ओच्‍छे ह्राङला क्‍युइला मूलग्‍याम भ्‍योङ्‌बा क्‍युइ जे थुङ्‌गो।

१६ तिग एला वदीला क्‍युइ ग्‍यामरी क्‍यार

ओच्‍छे एला मूलला क्‍युइ बजाररी क्‍यार भ्‍योङ्‌बारी पिन्‍बा?

१७ थे एला लागिरी जे तगै।

थेथोरी स्‍य्‍हान्‍दोसे अधिकार लआम्‍याङ्‌गै।

१८ एला मूलग्‍याम थोन्‍बा स्‍योङरी मोलम तगै,

ओच्‍छे भ्‍योन मुबा धुइरी ब्‍याह लबा म्रिङदेन छ्‌यामनोन ए ताङ्‌गो।

१९ ज्‍यबा तङ्‌गी योमोदेन च्‍यामन माया खबा तङ्‌गी योमो ह्रङ्‌बा,

एला म्रिङदेन छ्‌याम सन्‍तोक तसी चिउ,

ए सदन थेलान मायारी भुल्‍याब तसी चिउ।

२० ङाला झा, ए तिग्‍दा वेश्‍याला मायारी फसब तसी चिबा?

ए तिग्‍दा स्‍य्‍हान्‍दोला म्रिङदेन छ्‌याम हापख्‍वाइसी चिबा?

२१ तिग्‍दा भिसम म्‍हिला बानीबेहोर परमप्रभुसे सदन था याङ्‌मुला,

ओच्‍छे थेसे म्‍हिला जम्‍मान ग्‍यामगदे ज्‍यना लसी स्‍हीमुला।

२२ नाइबा गे लबा म्‍हिसे लबा नाइबा गेसे थेदान वारी परब तना लमुला,

ओच्‍छे थे ह्राङलान पापरी खिल्‍मुला।

२३ ह्राङसे ह्राङदान तहरी थान्‍बारी आखम्‍बासे लमा थे सिला,

ओच्‍छे ल्‍हानान मूर्ख दोबासे लमा थे फसब तबा मुला।

अर्गु तामगदेरी होशियार तना लबा

६

ङाला झा, चुदे ए ह्राङला खिम्‍जेमला जमानी चिबा मुसम

अथवा खालैदेन छ्‌याम कबुल लबा मुसम,

२ चुदे ए ह्राङसेन कबुल लबा तामसेलमा फसब तजी भिसम,

ओच्‍छे एला ह्राङलान सुङग्‍याम थोन्‍बा तामसेलमा ए वारी परब तजी भिसम,

३ ङाला झा, ह्राङदा जोगब लबारी ङाइ पाङ्‌बा ह्रङ्‌नोन लउ,

तिग्‍दा भिसम ए ह्राङलान खिम्‍जेमला यारी परब तबा मुला,

ह्राङसे ह्राङदान जजा स्‍होसी ए तुरून्‍तन निउ,

ओच्‍छे खिम्‍जेमदेन छ्‌याम बिन्‍ती लबाला लबान लउ!

४ एला मीरी म्‍हेर्बा खआपुङ्‌गो,

ओच्‍छे छिन्‍नङ्एनोन मी च्‍युम तआपुङ्‌गो।

५ शिकार क्‍लाङ्‌बा म्‍हिला याग्‍याम तङ्‌गी स्‍योर्बा ह्रङ् लसी

ओच्‍छे शिकारीसे झुबा वाग्‍याम चरा स्‍योर्बा ह्रङ् लसी

एसेनोन ह्राङसे ह्राङदान जोगब लउ।

६ ब्‍लेगु म्‍हि, स्‍याउरी मुबा ग्‍लारी निसी थेला बानीबेहोर च्‍यागो,

ओच्‍छे बुद्धि मुबा म्‍हि दोगो!

७ थेला नेता आतमुला,

ओच्‍छे हाकिमदेन शासन लबा म्‍हि आतमुला।

८ तसैनोन छेप्‍पा छबा लरी थेसे अन्‍न थान्‍बा ग्‍ला स्‍होमुला,

ओच्‍छे बाली दुइबा धुइरी ह्राङ चबाला लागिरी अन्‍न पोप लमुला।

९ ब्‍लेगु म्‍हि, ए खाइमाधोना म्‍हेर्सी चिबा?

ए खाइमा छोर्ला?

१० छिन्‍नङ् म्‍हेर्बादेन छिन्‍नङ् छुप निबासेलमा,

या कुम्‍सी छिन्‍नङ् ब्‍लप्‍बा न्‍हबासे लमा

११ प्राङ्‌बो दोना लबा ताम एथोरी य्‍हो ह्रङ् लसी

ओच्‍छे खाँचो चा हतियार थोबा म्‍हि ह्रङ् लसी खला।

१२ जुन म्‍हि गेआखेल्‍बा तसी भ्रमुला,

थे म्‍हि चा स्‍य्‍हान्‍दोदा न्‍होङ्‌ना लबादेन नाइबा गे लबा म्‍हि हिन्‍ना।

१३ जुन म्‍हिसे मी च्‍युम च्‍युम लमुला,

ओच्‍छे यादेन काङसे चाल लमुला,

१४ थे म्‍हिसे ह्राङला सेमरी नाइबा ताम खेन्‍मुला।

थेसे सदन छेबा बङ्‌बा तना लमुला।

१५ थेतबासेलमा थेथोरी तिक्‍खुरीन आपत विपत खला,

तिगै ताम खेन्‍बारी आम्‍याङ्‌नान थे तिक्‍खुरीन नाश तमुला।

१६ गोर ढु तामगदे मुला, जुन तामदा परमप्रभुसे हेला लमुला,

अर्गु ताम गिक मुला, जुन तामदा थेसे म्राङ्‌सीन आगमुला।

१७ थे ताम चा चुनोन हिन्‍ना,

घमण्‍ड लसी च्‍याबा मी,

फट्टा ताम पाङ्‌बा ले,

तिगै दोष आरेबा म्‍हिदा साइबा या,

१८ नाइबा तामगदे खेन्‍बा सेम,

आज्‍यबा गे लबारी हतार लबा काङ,

१९ फट्टा तामला साक्षी दोबा म्‍हि,

ओच्‍छे ज्‍योज्‍यो आलेला गुङ्‌री छेबा बङ्‌बा तना लबा म्‍हि।

ब्रेल्‍सी भ्रबागदेदा होशियार तना लबा

२० ङाला झा, ह्राङला आबासे कुल्‍बा तामगदे अन्‍छार भ्रउ,

ओच्‍छे ह्राङला आमासे पिन्‍बा अर्ती आम्‍लेःगो।

२१ एसे थे तामगदे सदन ह्राङला सेमरी थान्‍गो,

ओच्‍छे एला खारेरी क्‍वान्‍गो।

२२ ए भ्रबा धुइरी थेसे एदा ग्‍याम उन्‍ना,

ए म्‍हेर्बा धुइरी थेसे एदा वास्‍ता लला,

ए आम्‍हेर्ना चिबा धुइरी थेसे एदेन छ्‌याम ताम लला।

२३ तिग्‍दा भिसम कुल्‍बा थे तामगदे चा नाङ्‌सल हिन्‍ना,

ओच्‍छे अर्ती चा य्‍हाल हिन्‍ना,

ओच्‍छे तहरी थान्‍बाला लागिरी बङ्‌बा चा एदा भ्रबारी लोप्‍बा ताम हिन्‍ना।

२४ थेसे एदा न्‍होङ्‌सी भ्रबा म्रिङ्‌म्‍हेमेग्‍याम,

ओच्‍छे लोभ उन्‍सी जे लाइ म्‍हन्‍बा थेनोन लसी भ्रबा म्रिङ्‌म्‍हेमेग्‍याम जोगब लला।

२५ थेला जेःबा ली म्राङ्‌सी एला सेमरी नाइबा ताम आखेन्‍गो,

ओच्‍छे थेला मीला चालसे एदा फसब आलगै।

२६ तिग्‍दा भिसम वेश्‍यासे एदा टोगल गिक गेङरी फसब लला,

ओच्‍छे ब्रेल्‍सी भ्रबा म्रिङ्‌म्‍हेमेसे एदा नाश तना लला।

२७ ह्राङला क्‍वान क्रोना आलना

तिग खालै म्‍हिसे ह्राङला कुरी मे थान्‍खम्‍ला?

२८ खालै म्‍हि लुङ्‌सी चिबा मे भुप्ररी भ्रजी भिसम

तिग थेला काङ आक्रो?

२९ स्‍य्‍हान्‍दो म्‍हिला म्रिङदेन छ्‌याम म्‍हेर्बादा थेह्रङ्‌नोन तला,

स्‍य्‍हान्‍दोला म्रिङदा थुर्बा खजिबै म्‍हि सजाय आयाङ्‌देधोना आस्‍योर।

३० ल्‍हानान फोख्रेन्‍बा म्‍हिसे ह्राङला फो म्रेन्‍ना लबाला लागिरी य्‍हो लजी भिसम,

थेदा म्‍हिगदेसे हेला आलमुला।

३१ तर थेदा चुङ्‌जी भिसम थेसे सात गुणा ल्‍हाना फानोन तोःला,

थेह्रङ्‌नोन तजी भिसम थेसे ह्राङला दिमरी मुबा जम्‍मान सम्‍पत्ति पिन्‍तोःला।

३२ तर ब्रेल्‍सी भ्रबा म्‍हि चा घोखम्‍बा ज्ञान आरेबा मूर्ख तमुला,

थेसे ह्राङसे ह्राङदान नाश तना लमुला।

३३ थेसे तोबा ग्‍याङ्‌बादेन बेइज्‍जत नातोःला,

ओच्‍छे थेसे नाबा बेइज्‍जत खाइमै आम्‍ह।

३४ तिग्‍दा भिसम थेला ह्रेम्‍बोदा डाह तमाहेन्‍से बोमोसे मे दोला,

ओच्‍छे दयामाया आलनान थेसे खी किन्‍ना।

३५ थेसे खजिबै खाल्‍ला भर्ताल आकिन,

जतिन घूस पिन्‍सैनोन थेदा व्‍हाम्‍बारी आखम।

७

ङाला झा, ङाला बचनगदे अन्‍छार भ्रउ,

ओच्‍छे ङाइ कुल्‍बा तामगदे एला सेम न्‍हङ्‌री जोगब लसी थान्‍गो।

२ ङाइ कुल्‍बा तामगदे अन्‍छार भ्रउ, ओच्‍छे ए सोला,

ङाला अर्तीगदेदा एला मीला लनीदा ह्रङ्‌नोन जोगब लसी थान्‍गो।

३ एसे थेदा या जुम्‍बिरी च्‍याप क्‍वान्‍बा ह्रङ् लसी क्‍वान्‍गो।

ओच्‍छे थेदा एला सेमला पाटीरी भ्रिसी थान्‍गो।

४ बुद्धिदा चुह्रङ् भिसी पाङ्‌गो, “ए ङाला आङा हिन्‍ना,”

ओच्‍छे घोखम्‍बा शक्तिदा चा ह्राङलान ह्रो भिसी पाङ्‌गो।

५ जमाहेन्‍से थे तामसे एदा वेश्‍याग्‍याम,

ओच्‍छे सेमरी जे लाइ म्‍हन्‍बा थेनोन लसी भ्रबा म्रिङ्‌म्‍हेमेला लोभ उन्‍बा तामग्‍याम जोगब लसी थान्‍ना।

ब्रेल्‍सी भ्रबा म्रिङ्‌म्‍हेमेग्‍याम होशियार तसी चिउ

६ ङाइ ङाला दिमला झ्‍यालरी चिसी

दिमला आँखी-झ्‍यालग्‍याम मङ्‌ग्‍यार च्‍यामा, ङाइ तिग म्राङ्‌जी भिसम,

७ सोझोसीधा म्‍हिगदे न्‍हङ्‌ला, भ्‍योनगदे न्‍हङ्‌री

घोखम्‍बा शक्ति आरेबा भ्‍योन गिकदा म्राङ्‌जी।

८ थे भ्‍योन म्रिङ्‌म्‍हेमे चिबा ग्‍यामरीक्‍यर भ्रबान मुबा,

ओच्‍छे थेदा थेनोन म्रिङ्‌म्‍हेमेला दिमरीक्‍यार निबान लबा ङाइ म्राङ्‌जी,

९ धिनी घल्‍बान निमा ङ्‌यसे तजी,

ओच्‍छे म्‍हुन तसी धोप तजी।

१० जमाहेन्‍से थेदा स्‍याप्‍बारी म्रिङ्‌म्‍हेमे गिक थोन्‍सी खजी,

थे म्रिङ्‌म्‍हेमे वेश्‍यासे क्‍वान्‍बा क्‍वान क्‍वान्‍सी थेदा फसब लबा सुरसे खजी।

११ थे खालै म्राङ्‌सीन आपेःबा जबरजस्‍ती लबा म्रिङ्‌म्‍हेमे मुबा,

ओच्‍छे थे खाइमै दिमरी आचिमुबा,

१२ थे म्रिङ्‌म्‍हेमे खाइमम ग्‍यामरीक्‍यर, खाइमम शहरला ख्राङ्‌गारीक्‍यार,

जम्‍मान ग्‍लाला कानाकुनीरीक्‍यार लासी चिमुला।

१३ थेनोन म्रिङम्‍हमेसे थे भ्‍योन म्‍हिदा हापख्‍वाइसी च्‍योक लजी,

ओच्‍छे आपेःनान चुह्रङ् भिसी पाङ्‌जी,

१४ “ङाइ ङाला दिमरी ढिक्‍ना लबा बलि फुल्‍तोःबा मुला,

तिनी ङाइ लबा भाकल पूरा तबा मुला।

१५ थेतबासेलमा ङा ह्राङदेन छ्‌याम ह्रुप तबारी मङ्‌ग्‍यार खबा हिन्‍ना।

ङाइ ह्राङदा म्‍हाइबा मुबा, दन्‍दे ङाइ ह्राङदा स्‍याप्‍बा मुला!

१६ ङाइ ङा म्‍हेर्बा तीरी

म्रिश्र य्‍हुल्‍साग्‍याम भबा बुट्टान बुट्टा मुबा तन्‍ना तीबा मुला।

१७ ङाइ ङाला तीरी मुर्र, एलोसला दोङदेन सिङ्‌काउली खुकु स्‍वासी

ज्‍यबा बास्‍ना खना लबा मुला।

१८ फेप्‍खउ, य्‍हाङ न्‍हाङ्‌गर स्‍य्‍होधोना मायाला घ्‍योइरी क्‍याल्‍गे,

ओच्‍छे जम्‍मान ताम म्‍लेःसी य्‍हाङ मायारी ताङ्‌गे।

१९ ङाला ह्रेम्‍बो दिमरी आरे,

थे थारेङ् फेप्‍बा मुला।

२० थेसे ह्राङदा तोःदेधोना टाङ्‌गा भोर्बा मुला,

थे ङ्‌य्‍हाधोना दिमरी आदोख।”

२१ थे म्रिङ्‌म्‍हेमेसे व्‍हाम्‍सी व्‍हाम्‍सी थे भ्‍योन म्‍हिदा अलमल तना लजी,

थेसे लोभ उन्‍सी थेदा फसब लनोन लजी।

२२ साइबा ग्‍लापट्टि निबा घ्‍लाब ह्रङ् लसी,

वा झुबा ग्‍लापट्टि निबान लबा तङ्‌गी ह्रङ् लसी,

थे तुरून्‍तन थे म्रिङ्‌म्‍हेमेला लिच्‍छा लिच्‍छा निजी।

२३ जमाहेन्‍से म्‍यादलीसे थेला तिङ्‌नोन चाल्‍ना लला,

वा झुसी थान्‍बा ग्‍लापट्टि फ्‍याङ्‌सी निबा चरा ह्रङ्‌नोन,

ह्राङला ज्‍याननोन निला भिबा ताम थेदा थानोन आरे।

२४ ङाला झागदे, दाहेन्‍से ङाला ताम ङ्‌यान्‍गो,

ङाइ पाङ्‌बा ताम सेम लसी ङ्‌यान्‍गो।

२५ एला सेम थेह्रङ्‌बा म्रिङ्‌म्‍हेमेला तामरी फसब तआपुङ्‌गो,

थे भ्रबा ग्‍यामरी आभ्रउ।

२६ थेसे ल्‍हानान म्‍हिगदेदा नाश तना लबा मुला,

थेसे साइबा म्‍हिगदे झ्‍यासीन झ्‍याआखम्‍बाधोना मुला।

२७ थेला दिम चा सिबागदे चिबा ग्‍लारी दोबा ग्‍याम हिन्‍ना,

थे ग्‍यामसे चा कालला कोठागदेरी दोना लमुला।

बुद्धिसे ङ्‌योइबा

८

तिग बुद्धिसे घ्रेन काइ लसी आङ्‌योइ मुला?

तिग घोखम्‍बा शक्तिसे घ्रेन काइ आतेःमुला?

२ थे ग्‍यामला नोबा नोबा ग्‍लागदेरी,

ओच्‍छे थे दोबाटो ब्‍लिरी राप्‍मुला,

३ शहरपट्टि निबा मूल म्रापला ङाम्‍री,

शहर न्‍हङ्‌री वाङ्‌बा म्रापरी घ्रेन काइ तेःसी थे चुह्रङ् भिसी क्रिङ्‌मुला,

४ “म्‍हिगदे, ङाइ एनीगदेदा ङ्‌योइबा मुला,

ङाइ जम्‍मान म्‍हि य्‍हुल्‍दा ङाला काइ थेःना लला।

५ बुद्धि आरेबा म्‍हिगदे, बुद्धि किन्‍गो,

मूर्ख म्‍हिगदे, घोखम्‍बा शक्ति किन्‍गो।

६ ङ्‌यान्‍गो, एनीगदेदा पाङ्‌तोःबा ज्‍यबा ताम ङादेन छ्‌याम मुला,

ठीक ताम पाङ्‌बाला लागिरी ङाइ ङाला सुङ् ओर्ला।

७ ङाला सुङ्‌से सत्‍य ताम पाङ्‌ला,

तिग्‍दा भिसम ङाला सुङ्‌से आज्‍यबा तामदा हेला लमुला।

८ ङाइ पाङ्‌बा जम्‍मान बचनगदे सत्‍य मुला,

थे बचनगदे न्‍हङ्‌री आतोःबा ताम गिकनोन आरे।

९ घोखम्‍बा म्‍हिला लागिरी थे जम्‍मान बचन ठीक मुला,

ज्ञान मुबा म्‍हिला लागिरी थे जम्‍मान खालैसेन दोष लबारी आखम्‍बा खाल्‍ला मुला।

१० म्‍हुइला साटोरी ङाला अर्ती किन्‍गो,

नम्‍बरी म्‍हार भन्‍दा बरू ज्ञान धम्‍गो।

११ तिग्‍दा भिसम बुद्धि मानिक भन्‍दा ल्‍हानान महङ्‌गो मुला,

ओच्‍छे एसे म्‍हन्‍बा खजिबै स्‍हे थेदेन छ्‌याम दाँजब लबारी आखम।

१२ ङा बुद्धि हिन्‍ना, ङाइ ठीक निसाफ लमुला,

ङादेन छ्‌याम ज्ञानदेन घोखम्‍बा शक्ति मुला।

१३ परमेश्‍वरदा मान लबा चा नाइबा तामदा हेला लबा हिन्‍ना,

घमण्‍ड लबा, ङा ह्रङ्‌बा खालै आरे भिसी भ्रबा, नाइबा बानीबेहोरदेन न्‍होङ्‌ना लबा तामगदेदा ङाइ हेला लमुला।

१४ ङाग्‍यामसेन सल्‍लाहदेन ठीक निसाफ तमुला,

ङादेन छ्‌याम घोखम्‍बा शक्तिदेन भङ् मुला।

१५ ग्‍लेगदेसे ङाग्‍यामनोन शासन लमुला,

ओच्‍छे शासन लबागदेसे ठीक ठिम स्‍होमुला।

१६ ग्‍लेला झागदेसे ङाग्‍यामनोन य्‍हुल्‍साला ठिम चलब लमुला,

ओच्‍छे जम्‍मान भन्‍दा घ्रेन अधिकार मुबा म्‍हिगदेसे जम्‍बुलिङ नाङ्‌नोन शासन लमुला।

१७ ङादा माया लबागदेदा ङाइ माया लला,

ङादा म्‍हाइबागदेसे ङादा स्‍याप्‍ला।

१८ ङादेन छ्‌याम धन सम्‍पत्तिदेन मान मुला,

ओच्‍छे सदन टुबा धन सम्‍पत्तिदेन फलिफाप मुबा।

१९ ङाग्‍याम याङ्‌बा स्‍हे नम्‍बरी म्‍हार भन्‍दा ज्‍यबा मुला।

ङाइ जुन स्‍हे पिन्‍ना, थेसे जम्‍मान भन्‍दा ज्‍यबा म्‍हुइदाएनोन ढाला।

२० ङा परमेश्‍वरदा सेम निबा ग्‍यामदेन

ठीक ग्‍यामरी भ्रमुला।

२१ ङादा माया लबागदेदा ङाइ धन सम्‍पत्तिसे प्‍लिङ्‌ना लला,

ओच्‍छे ङाइ थेनीगदेला भकारी प्‍लिङ्‌ना लला।

२२ परमप्रभुसे जम्‍बुलिङ स्‍होबा धुइला शुरूरीन ङादा स्‍होजी,

थेसे ओन्‍मा लबा जम्‍मान गेगदे भन्‍दाएनोन ङाच्‍छा ङादा स्‍होजी।

२३ जुकजुकहेन्‍सेन ङादा धम्‍बा मुबा,

जम्‍बुलिङ स्‍होबा भन्‍दा ङाच्‍छान ङादा धम्‍बा मुबा।

२४ समुद्रगदे आरेमन ङा न्‍हसी जिन्‍बा मुबा,

स्‍योङगदे भन्‍दा ङाच्‍छान ङा न्‍हबा मुबा।

२५ घ्रेन घ्रेन गङ्‌गदे ह्राङ ह्राङला ग्‍लारी छ्‌याबा भन्‍दा ङाच्‍छान,

जम्‍मान गङ्‌गदे भन्‍दा ङाच्‍छान ङा न्‍हबा मुबा।

२६ परमप्रभुसे जम्‍बुलिङ, सदेन

मसिनो धुलु स्‍होबा भन्‍दा ङाच्‍छान ङादा स्‍होबा मुबा।

२७ परमप्रभुसे मुदा थेला ग्‍लारी छ्‌याना लबा धुइरी

ओच्‍छे घ्रेन घ्रेन समुद्रदा क्षितिजसे क्‍युर्सी थान्‍बा धुइरी

ङा थेरी मुबा।

२८ परमप्रभुसे मुरी खसु थान्‍बा धुइरी,

ओच्‍छे घ्रेन घ्रेन समुद्रला मूलगदेदा थेनीगदेलान ग्‍लारी कोङ्‌ना लसी थान्‍बा धुइरी,

२९ परमप्रभुसे तोगब लबा ग्‍ला वाइसी थानिगै भिसी

समुद्रला साँध थान्‍बा धुइरी

ओच्‍छे थेसे जम्‍बुलिङला जग थान्‍बा धुइरी,

३० ङा गे लबा म्‍हि गिक ह्रङ् लसी थेला ङाम्‍री चिमुबा।

ङा धिनहुँनोन ताङ्‌सी फुरफुर तमुबा,

थेला ङाच्‍छापट्टि ङा सदन ताङ्‌सी चिमुबा।

३१ थेसे स्‍होबा जम्‍बुलिङ नाङ्‌नोन ताङ्‌बान

ङा म्‍हि य्‍हुलदेन छ्‌याम ताङ्‌सी ताङ्‌सी चिमुबा।

३२ ङाला झा, दाहेन्‍से ङाला ताम ङ्‌यान्‍गो,

जुन म्‍हि ङाइ उन्‍बा ग्‍यामगदेरी भ्रला,

थेनीगदे परमेश्‍वरग्‍याम मोलम याङ्‌बा म्‍हि हिन्‍ना।

३३ ङाला अर्ती ङ्‌यान्‍सी बुद्धि मुबा म्‍हि दोगो,

ङाइ पिन्‍बा अर्तीदा हेला आलउ।

३४ जुन म्‍हिसे ङाला बचन ङ्‌यान्‍मुला,

जुन म्‍हिसे धिनहुँनोन ङाला म्रापरी ज्‍यना लसी च्‍याबान

ङाला म्राप ङाम्‍री ख्रुङ्‌सी चिला,

थे चा मोलम याङ्‌बा म्‍हि हिन्‍ना।

३५ तिग्‍दा भिसम जुन म्‍हिसे ङादा स्‍याप्‍ला, थेसे जुनी याङ्‌ला,

ओच्‍छे परमप्रभुग्‍याम दया याङ्‌ला।

३६ तर जुन म्‍हिसे ङादा स्‍याप्‍बारी आखम,

थेसे ह्राङसे ह्राङदान नोक्‍सान तना लमुला।

ङादा हेला लबागदे जम्‍मासेन कालदेन छ्‌याम माया लमुला।”

बुद्धिदेन मूर्ख

९

बुद्धिसे ह्राङला दिम स्‍होबा मुला,

थेसे ह्राङला दिमरी गोर निस थाम क्‍याबा मुला।

२ थेसे भोजला लागिरी जन्‍तु साइबा मुला,

थेसे अङ्‌गुरला निङ्‌गुरी मसला दोङ्‌बा मुला,

थेसे ह्राङला टेबुलएनोन ठीक लबा मुला।

३ थेसे ह्राङला घ्‍याबास्‍यादा पुइबा मुला,

ओच्‍छे शहरला नोबा नोबा ग्‍लागदेग्‍याम थेला घ्‍याबास्‍यासे ङ्‌योइमुला।

४ “बुद्धि आरेबा म्‍हिगदे, न्‍हङ्‌री खउ!”

भिसी थे घोखम्‍बा शक्ति आरेबागदेदा थेसे पाङ्‌मुला।

५ “खउ, ङादेन छ्‌याम चउ,

ओच्‍छे ङाइ मसला दोङ्‌बा अङ्‌गुरला निङ्‌गु थुङ्‌गो।”

६ ह्राङला आज्‍यबा बानीबेहोरगदे ख्‍लागो, ओच्‍छे ए सोला।

घोखम्‍बा शक्तिला ग्‍यामरी भ्रउ।

७ जुन म्‍हिसे खिसी लसी भ्रबा म्‍हिदा ठीक ग्‍यामरी भोर्ला,

थेसे बेइज्‍जत नातोःला,

जुन म्‍हिसे नाइबा गे लबा म्‍हिदा बङ्‌ला, थेसे ह्राङदा आज्‍यबा लसै नातोःला।

८ खिसी लसी भ्रबा म्‍हिदा आबङ्‌गो, बङ्‌जी भिसम थेसे एदा हेला लला।

बुद्धि मुबा म्‍हिदा बङ्‌गो, थेसे एदा माया लला।

९ बुद्धि मुबा म्‍हिदा अर्ती पिन्‍गो, ओच्‍छे थे झन बुद्धि मुबा म्‍हि दोला।

परमेश्‍वरसे कुल्‍बा अन्‍छार भ्रबा म्‍हिदा ज्‍यबा ताम लोप्‍गो, ओच्‍छे थेसे ह्राङला ज्ञान बढब तना लला।

१० परमप्रभुदा मान लमाहेन्‍से जे बुद्धि खमुला,

ओच्‍छे इस्राएलला परमप्रभुला ज्ञाननोन घोखम्‍बा शक्ति हिन्‍ना।

११ तिग्‍दा भिसम ङाग्‍यामनोन ए ल्‍हानान धिनधोना सोला,

ओच्‍छे एला छे ह्रेङ्‌ला।

१२ ए बुद्धि मुबा म्‍हि दोजी भिसम बुद्धिसे एदा इनाम पिन्‍ना,

ए खिसी लबा म्‍हि दोजी भिसम एसे जे नोक्‍सान पुइतोःला।

१३ ह्राङ जे ढाबारी म्‍हाइबा म्रिङ्‌म्‍हेमेदा चा “मूर्ख” भिसी पाङ्‌मुला,

थे खालैला तहरी आचिबादेन तामनोन आघोबा तमुला।

१४ थे ह्राङला दिमला म्रापरी

ओच्‍छे शहरला जम्‍मान भन्‍दा नोबा ग्‍लागदेरी मुबा ठिरी चिमुला।

१५ थेला ङाम्‍ग्‍याम खुरूखुरू ह्राङला ग्‍यामरी भ्रबा म्‍हिगदेदा

थेसे ङ्‌योइमुला।

१६ थे घोखम्‍बा शक्ति आरेबागदेदा थेसे चुह्रङ् भिसी पाङ्‌मुला,

“बुद्धि आरेबागदे जम्‍मान चुपट्टि खउ।

१७ य्‍हो लसी थुङ्‌बा क्‍युइ ज्‍यबा तमुला,

लासी चबा गेङ भ्रोइ खबा तमुला।”

१८ तर थेरी सिबागदे चिमुला,

ओच्‍छे थे म्रिङ्‌म्‍हेमेला डोन्‍बोगदे जम्‍बुलिङला जम्‍मान भन्‍दा नुप्‍बा ग्‍लारी दोसी जिन्‍बा मुला भिबा ताम थेनीगदेदा थानोन आतमुला।

सोलोमन ग्‍लेसे पाङ्‌बा बुद्धिला ताम

१०

बुद्धि मुबा झासे ह्राङला आबादा ताङ्‌ना लमुला,

तर मूर्ख झासे ह्राङला आमादा क्राना लमुला।

२ अन्‍याय लसी स्‍होबा धन सम्‍पत्ति तिगै गेआखेल्‍बा तमुला,

तर परमेश्‍वरदा सेम निबा बानीबेहोरसे कालग्‍याम जोगब लला।

३ परमप्रभुसे ह्राङसे म्‍हन्‍बा अन्‍छार भ्रबा म्‍हिदा फोइथान आथान्‍मुला,

तर थेसे नाइबा गे लबा म्‍हिसे म्‍हन्‍बा ताम पूरा तआपुङ्‌मुला।

४ ब्‍लेगु म्‍हिगदे प्राङ्‌बो दोमुला,

तर गे लबारी झन्‍बा म्‍हिगदे फ्‍युक्‍पो दोमुला।

५ बाली मिन्‍बा धुइरी अन्‍न पोप लबा झा चा बुद्धि मुबा झा हिन्‍ना,

तर बाली दुइबा धुइरी म्‍हेर्सी चिबा झा चा बेइज्‍जत तना लबा झा हिन्‍ना।

६ परमेश्‍वरसे कुल्‍बा अन्‍छार भ्रबा म्‍हिथोरी मोलम खमुला,

तर नाइबा गे लबा म्‍हिला सुङ् सिना लबा तामसे प्‍लिङ्‌बा तमुला।

७ तिगै दोष आरेबा म्‍हिदा ढन्‍मा जम्‍मादान ज्‍यबा तमुला,

तर नाइबा गे लबा म्‍हिला मिन चा म्‍हसी निमुला।

८ सेमरी बुद्धि मुबा म्‍हिसे कुल्‍बा तामगदे ङ्‌यान्‍मुला,

तर सुङ्‌री जे खजी थेनोन पाङ्‌बा मूर्ख चा नाश तमुला।

९ सोझो म्‍हि ढुक्‍क तसी भ्रमुला,

तर आतोःबा बानीबेहोर अन्‍छार भ्रबा म्‍हिदा चुङ्‌मुला।

१० आज्‍यबा सेम थोसी मी च्‍युम च्‍युम लबा म्‍हिसे दुख तना लमुला।

ओच्‍छे सुङ्‌री जे खजी थेनोन पाङ्‌बा मूर्ख चा नाश तमुला।

११ परमेश्‍वरसे कुल्‍बा अन्‍छार भ्रबा म्‍हिला सुङ् चा जुनी पिन्‍बा मूल हिन्‍ना,

तर नाइबा गे लबा म्‍हिला सुङ् सिना लबा तामसे प्‍लिङ्‌बा तमुला।

१२ हेला लबा तामसे छेबा बङ्‌बा तना लमुला,

तर मायासे चा जम्‍मान आज्‍यबा तामदा घप्‍सी पिन्‍मुला।

१३ घोखम्‍बा शक्ति मुबा म्‍हिगदेला सुङ्‌री बुद्धिला ताम तमुला,

तर मूर्ख म्‍हिदा चा कडीसे छेक्‍तोःमुला।

१४ बुद्धि मुबा म्‍हिसे ज्ञान जोगब लसी थान्‍मुला,

तर मूर्ख म्‍हिला सुङ्‌से नाश तना लबा ताम भमुला।

१५ फ्‍युक्‍पो म्‍हिदा थेनीगदेलान धन सम्‍पत्तिसे जोगब लमुला,

तर प्राङ्‌बो तबासे लमा ह्रो आयाङ्‌बागदे नाश तमुला।

१६ तिगै दोष आरेबा म्‍हिसे याङ्‌बा इनाम चा जुनी हिन्‍ना,

तर नाइबा गे लबा म्‍हिसे स्‍होबा सम्‍पत्ति चा सजाय हिन्‍ना।

१७ जुन म्‍हि तहरी चिमुला, थेसे जुनी याङ्‌बा ग्‍याम उन्‍मुला,

तर ज्‍यबा ग्‍याम उन्‍मा वास्‍ता आलबा म्‍हिसे अर्गुदाएनोन न्‍होङ्‌ना लमुला।

१८ जुन म्‍हिसे ह्राङला सेमरी हेला लबा ताम छुम्‍सी थान्‍ना, थे म्‍हि फट्टा हिन्‍ना,

ओच्‍छे जुन म्‍हिसे आतोःबा ताम खानङ्‌दामन दोना लला, थे मूर्ख हिन्‍ना।

१९ जुन म्‍हिसे ल्‍हानान ताम लमुला, थेसे पाप लमुला,

तर जुन म्‍हिसे ह्राङला लेदा तहरी थान्‍ना थे बुद्धि मुबा म्‍हि हिन्‍ना।

२० परमेश्‍वरसे कुल्‍बा अन्‍छार भ्रबा म्‍हिला ले नम्‍बरी म्‍हुइ हिन्‍ना,

तर नाइबा गे लबा म्‍हिला सेम चा तिगै गेआखेल्‍बा तमुला।

२१ परमेश्‍वरसे कुल्‍बा अन्‍छार भ्रबा म्‍हिला सुङ्‌से ल्‍हानान म्‍हिदा ताङ्‌ना लमुला,

तर बुद्धि आरेबासे लमा मूर्खगदे सिमुला।

२२ परमप्रभुसे पिन्‍बा मोलमसे धन सम्‍पत्ति याङ्‌मुला,

ओच्‍छे परमप्रभुसे थेथोरी दुख खआपुङ्‌मुला।

२३ मूर्ख म्‍हि आज्‍यबा बानीबेहोर अन्‍छार भ्रम्‍याङ्‌मा ताङ्‌मुला,

तर घोखम्‍बा शक्ति मुबा म्‍हि बुद्धिला तामरी ताङ्‌मुला।

२४ परमेश्‍वरसे कुल्‍बा अन्‍छार भ्रबा म्‍हिसे सेमरी जुन ताम म्‍हन्‍मुला थे पूरा तमुला,

तर नाइबा गे लबा म्‍हि जुन ताम म्राङ्‌सी लोङ्‌मुला थेसे थेनोन नातोःमुला।

२५ लाबालुङ्‌सर स्‍युक्‍से खमाहेन्‍से नाइबा गे लबागदे गिकनोन आत,

तर परमेश्‍वरसे कुल्‍बा अन्‍छार भ्रबा म्‍हि चा जुकजुकधोनान कोङ्‌सी चिमुला।

२६ क्‍युङ्‌बासे स्‍वा क्रेम्‍बादेन म्‍युगुसे मी थुना लबा ह्रङ्,

ब्‍लेगु म्‍हिएनोन ह्राङदा गे कुल्‍बा म्‍हिला लागिरी थेह्रङ्‌नोन तमुला।

२७ परमप्रभुदा सेमहेन्‍सेन मान लबा म्‍हिला छे ह्रेङ्‌ना लला,

तर नाइबा गे लबा म्‍हिला छे तुन्‍ना लला।

२८ परमेश्‍वरसे कुल्‍बा अन्‍छार भ्रबा म्‍हिला आशसे ताङ्‌ना लला,

तर नाइबा गे लबा म्‍हिला आशगदे सापसुप म्‍हमुला।

२९ परमप्रभुला ग्‍याम परमेश्‍वरसे कुल्‍बा अन्‍छार भ्रबा म्‍हिगदेला लागिरी जोगब तबा ग्‍ला हिन्‍ना,

तर स्‍य्‍हान्‍दोदा न्‍होङ्‌ना लबा म्‍हिगदेला लागिरी नाश हिन्‍ना।

३० परमेश्‍वरसे कुल्‍बा अन्‍छार भ्रबा म्‍हि खाइमै नाश आत,

तर नाइबा गे लबा म्‍हि जम्‍बुलिङरीन आत।

३१ परमेश्‍वरसे कुल्‍बा अन्‍छार भ्रबा म्‍हिला सुङग्‍याम बुद्धिला ताम थोन्‍मुला,

तर म्‍हिदा न्‍होङ्‌ना लबा ले थाला।

३२ परमेश्‍वरसे कुल्‍बा अन्‍छार भ्रबा म्‍हिला सुङग्‍याम जम्‍मानदान सेम निबा ताम थोन्‍मुला,

तर नाइबा गे लबा म्‍हिला सुङग्‍याम आतोःबा आतोःबा ताम जे थोन्‍मुला।

११

आढिक्‍बा उमल चलब लबादा परमप्रभुसे हेला लमुला,

तर ज्‍यना लसी क्‍योइबा म्राङ्‌सी परमप्रभु ताङ्‌मुला।

२ घमण्‍ड लमाहेन्‍से बेइज्‍जतएनोन तमुला,

तर सोझो म्‍हिसे बुद्धि याङ्‌मुला।

३ ठीक गेसेन सोझो म्‍हिगदेदा ग्‍याम उन्‍मुला,

तर धोका पिन्‍बा म्‍हिगदे चा ह्राङसेन लबा फट्टा तामग्‍याम नाश तमुला।

४ बोमोला धिनरी धन सम्‍पत्तिसे तिगै लआखम,

तर ठीक गेसे कालग्‍याम जोगब लला।

५ तिगै दोष आरेबा म्‍हिगदेसे लबा ठीक गेसे थेनीगदेला ग्‍याम सोझो तला,

तर नाइबा गे लबागदे ह्राङला नाइबा गेसे लमा थेनीगदे जम्‍मान भन्‍दा मार तला।

६ सोझो म्‍हिगदेदा थेनीगदेसेन लबा ठीक गेसे जोगब लमुला,

तर विश्‍वास आलबा म्‍हिगदे आज्‍यबा तामरी लोभ लबासे लमा दुखरी परब तला।

७ नाइबा गे लबा म्‍हि सिमाहेन्‍से थेसे लबा आशएनोन म्‍हसी निमुला,

थेसे ह्राङला भङरी म्‍हाइबा जम्‍मान तामगदे तिगै गेआखेल्‍बा तमुला।

८ परमेश्‍वरसे कुल्‍बा अन्‍छार भ्रबा म्‍हिदा दुखग्‍याम जोगब लमुला,

ओच्‍छे थेला साटोरी नाइबा गे लबा म्‍हिथोरी थे दुख परब तमुला।

९ परमेश्‍वरदा आतेन्‍बा म्‍हिगदेला सुङ्‌से ह्राङलान खिम्‍जेमदा न्‍होङ्‌ना लमुला,

तर परमेश्‍वरसे कुल्‍बा अन्‍छार भ्रबा म्‍हिदा ज्ञानसे जोगब लमुला।

१० परमेश्‍वरसे कुल्‍बा अन्‍छार भ्रबा म्‍हिला फलिफाप तमा शहर नाङ्‌लान म्‍हिगदे ताङ्‌मुला,

ओच्‍छे नाइबा गे लबा म्‍हि सिमा जम्‍मान ताङ्‌मुला।

११ परमेश्‍वरसे कुल्‍बा अन्‍छार भ्रबा म्‍हिसे पिन्‍बा मोलमसे शहरदा फलिफाप तमुला,

तर नाइबा गे लबा म्‍हिगदेला सुङ्‌से शहरदा न्‍होङ्‌ना लमुला।

१२ घोखम्‍बा शक्ति आरेबा म्‍हिसे ह्राङला खिम्‍जेमदा खिसी लमुला,

तर घोबा म्‍हिसे ह्राङला लेरी लगाम कार्मुला।

१३ खालैदा पाङ्‌बारी आतबा ताम तामगन लसी भ्रबा म्‍हिदा पाङ्‌जी भिसम थेसे धोका पिन्‍मुला,

तर विश्‍वास लखम्‍बा म्‍हिसे थे ताम ह्राङलान सेमरी थान्‍मुला।

१४ ग्‍याम उन्‍बा म्‍हि आरेमा य्‍हुल्‍सान नाश तला,

तर सल्‍लाह पिन्‍बा म्‍हि ल्‍हानान तबासेलमा पक्‍का ढाला।

१५ स्‍य्‍हान्‍दो म्‍हिगदेला जमानी चिबासे नोक्‍सान पुइनोन तोःला,

तर स्‍य्‍हान्‍दोला गेरी या आझाङ्‌बा म्‍हि चा जोगब तला।

१६ शीलस्‍वभाव मुबा म्रिङ्‌म्‍हेमेसे मान याङ्‌मुला,

तर दया आरेबा म्‍हिसे धन सम्‍पत्ति जे स्‍होमुला।

१७ दया लबा म्‍हिदा ज्‍यबा तमुला,

तर दया आरेबा म्‍हिसे चा ह्राङसे ह्राङदान दुख तना लमुला।

१८ नाइबा गे लबा म्‍हिसे ठगब लबाला ज्‍याला याङ्‌ला,

तर जुन म्‍हिसे ठीक गे लला, थेसे याङ्‌तोःबा इनाम याङ्‌ला।

१९ सेमहेन्‍से ठीक गे लबा म्‍हिसे जुनी याङ्‌मुला,

तर नाइबा गे लबा म्‍हिला लिच्‍छा भ्रबा म्‍हि सिमुला।

२० नाइबा सेम थोबा म्‍हिदा परमप्रभुसे हेला लमुला,

तर तिगै दोष आरेबा बानीबेहोर थोसी भ्रबा म्‍हि म्राङ्‌सी परमप्रभु ताङ्‌मुला।

२१ चु ताम पक्‍का हिन्‍ना, नाइबा गे लबा म्‍हिगदे सजाय आयाङ्‌ना स्‍योरआम्‍याङ्,

तर परमेश्‍वरसे कुल्‍बा अन्‍छार भ्रबा म्‍हिगदे जोगब तला।

२२ ज्ञान आरेबा जेःबा म्रिङ्‌म्‍हेमे चा

ढ्‌वाला नारी म्‍हारला नत्‍था क्‍वान्‍बा ह्रङ्‌बान हिन्‍ना।

२३ परमेश्‍वरसे कुल्‍बा अन्‍छार भ्रबा म्‍हिसे म्‍हन्‍बा ताम चा ज्‍यबान ताम दोसी थुम्‍मुला,

तर नाइबा गे लबा म्‍हिसे लबा आश चा बोमोरी दोसी थुम्‍मुला।

२४ कोइ कोइ म्‍हिसे ज्‍यबा सेमसे पिन्‍मुला, तसैनोन थे झन फ्‍युक्‍पोन तमुला,

स्‍य्‍हान्‍दोसे चा पिन्‍बारी खम्‍सैनोन आपिन्‍मुला, तसैनोन प्राङ्‌बो तमुला।

२५ ज्‍यबा सेम थोबा म्‍हिदा फलिफाप तमुला,

स्‍य्‍हान्‍दोदा आँट पिन्‍बा म्‍हि ह्राङसेनोन छार आँट याङ्‌मुला।

२६ अन्‍न छुम्‍सी सोसी थान्‍बादा म्‍हिगदेसे केःमुला,

तर ज्‍यबा सेमसे अन्‍न चूङ्‌बा म्‍हि चा मोलमसे प्‍लिङ्‌मुला।

२७ जुन म्‍हिसे ज्‍यबा लबारी म्‍हाइमुला, थेसे मान याङ्‌ला,

तर नाइबा गे लबारी म्‍हाइबा म्‍हिथोरी नाइबान ताम खमुला।

२८ जुन म्‍हिसे ह्राङला धन सम्‍पत्तिथोरी भर लला, थे नाश तला,

तर परमेश्‍वरसे कुल्‍बा अन्‍छार भ्रबा म्‍हि चा पिङ्‌पिङ्‌बा भा ह्रङ्‌नोन ज्‍यबा तसी निला।

२९ ह्राङला सन्‍तानदा दुख तना लबा म्‍हिला या थान्‍थान तला,

ओच्‍छे मूर्ख म्‍हि चा बुद्धि मुबा म्‍हिला घ्‍याबा दोःला।

३० परमप्रभुसे म्‍हन्‍बा अन्‍छार भ्रबा म्‍हि चा जुनी पिन्‍बा दोङ हिन्‍ना,

ओच्‍छे जुन म्‍हिसे म्‍हिगदेदा जोगब लला, थे म्‍हि चा बुद्धि मुबा म्‍हि हिन्‍ना।

३१ चुदे परमेश्‍वरसे कुल्‍बा अन्‍छार भ्रबा म्‍हिगदेसे जम्‍बुलिङरी ह्राङसे लबा गेला इनाम याङ्‌मुला भिसम,

परमेश्‍वरदा आतेन्‍बादेन पापीगदेसे झन गादे ल्‍हाना सजाय याङ्‌ला?

१२

तहरी थान्‍बा तामदा सेम निबा म्‍हिसे ज्ञानदा माया लमुला,

तर ज्‍यबा ग्‍याम उन्‍मा बिरोध लबा म्‍हि मूर्ख हिन्‍ना।

२ ज्‍यबा म्‍हिसे परमप्रभुला दया याङ्‌मुला,

तर ल्‍हानान बाठो दोबा म्‍हिदा चा परमप्रभुसे दोष लमुला।

३ नाइबा गे लबा म्‍हि सदन आटु,

तर परमेश्‍वरसे कुल्‍बा अन्‍छार भ्रबा म्‍हिदा नाश लबारी आखम।

४ ज्‍यबा बानीबेहोर थोबा म्रिङ्‌म्‍हेमे चा

ह्राङला ह्रेम्‍बोला लागिरी मुकुट ह्रङ्‌बान हिन्‍ना,

तर बेइज्‍जत तना लबा म्रिङ्‌म्‍हेमे चा

ह्राङला ह्रेम्‍बोला लागिरी नाइबा नख्रु ह्रङ्‌बान हिन्‍ना।

५ परमेश्‍वरसे कुल्‍बा अन्‍छार भ्रबा म्‍हिसे खेन्‍बा तामगदे जम्‍मादान सेम निबा तमुला,

तर नाइबा गे लबा म्‍हिसे पिन्‍बा सल्‍लाहगदे अर्गुदा न्‍होङ्‌ना लबा खाल्‍ला तमुला।

६ नाइबा गे लबा म्‍हिला बोलीसे खालैदा साइबारी ग्‍याम गुसी चिमुला,

तर परमेश्‍वरसे कुल्‍बा अन्‍छार भ्रबा म्‍हिला बोलीसे थेनीगदेदा सोना लमुला।

७ नाइबा गे लबा म्‍हिगदेदा नाश लला ओच्‍छे थेनीगदे गिकनोन बाँकी आचि,

तर परमेश्‍वरसे कुल्‍बा अन्‍छार भ्रबा म्‍हिला म्‍हेमे धर्मर आतना सदन कोङ्‌सी चिला।

८ म्‍हिदा थेला बुद्धि अन्‍छार मान लमुला,

तर नाइबा सेम थोबा म्‍हिदा हेला लमुला।

९ चबा थुङ्‌बा स्‍हे आरेसै ह्राङसे ह्राङदान घ्रेन स्‍होसी भ्रबा भन्‍दा मी,

ह्राङदेन छ्‌याम तिगै आरेसैनोन घ्‍याबा गिक मुबा चा ज्‍यबा हिन्‍ना।

१० परमेश्‍वरसे कुल्‍बा अन्‍छार भ्रबा म्‍हिसे ह्राङसे न्‍हबा जन्‍तुगदेदा वास्‍ता लमुला,

तर नाइबा गे लबा म्‍हिसे ल्‍हानान दया उन्‍सी लबा गेएनोन दया आरेबा तमुला।

११ ह्राङला भु वारी ख्‍वबा मोइबा लबा म्‍हिदेन छ्‌याम ल्‍हानान चबा स्‍हे तमुला,

तर सेमरी म्‍हन्‍बा तामला लिच्‍छा लिच्‍छा छ्‌योङ्‌बा म्‍हि घोखम्‍बा शक्ति आरेबा तमुला।

१२ नाइबा गे लबा म्‍हिसे चा आज्‍यबा गे लबा म्‍हिगदेसे ब्‍यन्‍सी भबा सामानना लोभ लमुला,

तर परमेश्‍वरसे कुल्‍बा अन्‍छार भ्रबा म्‍हि चा कोङ्‌सी चिमुला।

१३ नाइबा गे लबा म्‍हि ह्राङलान पापी तामसे फसब तमुला,

तर परमेश्‍वरसे कुल्‍बा अन्‍छार भ्रबा म्‍हि दुखग्‍याम जोगब तमुला।

१४ म्‍हि ह्राङलान सुङग्‍याम थोन्‍बा तामसे लमा ज्‍यबा स्‍हेगदेसे प्‍लिङ्‌मुला,

ह्राङला यासे लबा गेला इनाम थेसे पक्‍कान याङ्‌ला।

१५ मूर्खसे ह्राङ भ्रबा ग्‍याम ठीक मुला भिसी म्‍हन्‍मुला,

तर घोखम्‍बा शक्ति मुबा म्‍हिसे स्‍य्‍हान्‍दोग्‍याम सल्‍लाह किन्‍मुला।

१६ मूर्ख म्‍हिसे तुरून्‍तन ह्राङला बोमो ल्‍हूमुला,

तर ज्ञान बुद्धि मुबा म्‍हिसे ह्राङला बेइज्‍जत तसैनोन वास्‍ता आलमुला।

१७ सत्‍य ताम अन्‍छार भ्रबा साक्षीसे सोझो ताम पाङ्‌मुला,

तर फट्टा साक्षीसे फट्टा ताम पाङ्‌मुला।

१८ होशियार आतना पाङ्‌बा तामसे म्‍हिदा तरवारसे ह्रङ् लसीन भ्‍लोमुला,

तर बुद्धि मुबा म्‍हिसे पाङ्‌बा तामसे खम्‍ना लमुला।

१९ सत्‍य ताम सदनना लागिरी चिमुला,

तर फट्टा ताम उदि धिनना लागिरी जे तमुला।

२० नाइबा गे लबारी जुक्ति तेःबागदेला सेम फट्टा तमुला,

तर शान्‍तिला ताम ल्‍हेना लबागदे ताङ्‌मुला।

२१ परमेश्‍वरसे कुल्‍बा अन्‍छार भ्रबा म्‍हिदा नोक्‍सान आतमुला,

तर नाइबा गे लबागदेदा दुखथोरी दुखन तमुला।

२२ फट्टा ताम पाङ्‌बागदे म्राङ्‌सी परमप्रभुदा नाइबा खमुला,

तर सत्‍य ताम अन्‍छार भ्रबा म्‍हिदेन छ्‌याम परमप्रभु ताङ्‌मुला।

२३ घोखम्‍बा शक्ति मुबा म्‍हिसे ह्राङला ज्ञान ह्राङदेन छ्‌यामनोन थान्‍मुला,

तर मूर्खला सेमसे ह्राङला मूर्ख ताम झट्टन उन्‍मुला।

२४ झन्‍सी गे लबा म्‍हिसे शासन लमुला,

तर ब्‍लेगु दोसी चिबा चा घ्‍याबा दोमुला।

२५ सेमरी सुर्दा मुबा म्‍हि कमजोर तमुला,

तर दयाला बचनसे थेदा ताङ्‌ना लमुला।

२६ परमेश्‍वरसे कुल्‍बा अन्‍छार भ्रबा म्‍हिसे ह्राङला ह्रोदा ठीक ग्‍याम उन्‍मुला,

तर नाइबा गे लबा म्‍हिसे उन्‍बा ग्‍यामसे चा थेनीगदेदा न्‍होङ्‌ना लमुला।

२७ ब्‍लेगु शिकारीसे खाइमै शिकार आस्‍याब मुला,

तर झन्‍सी गे लबा म्‍हिसे धन सम्‍पत्ति याङ्‌मुला।

२८ परमेश्‍वरदा सेम निबा ग्‍यामरी भ्रमा जुनी याङ्‌मुला,

थे ग्‍यामरी भ्रमा जुकजुकधोनाला जुनी याङ्‌मुला।

१३

बुद्धि मुबा झासे ह्राङला आबासे पिन्‍बा अर्ती सेम लसी ङ्‌यान्‍मुला,

तर खिसी लबा झासे बङ्‌माएनोन वास्‍ता आलमुला।

२ ह्राङला सुङ्‌से पाङ्‌बा तामग्‍यामनोन म्‍हिसे ज्‍यबा स्‍हेगदे चलब लम्‍याङ्‌मुला।

तर आतोःबा गे लबासे म्‍हि साइबा सेम लमुला।

३ ह्राङला सुङ् तहरी थान्‍बासे ह्राङला ज्‍यान जोगब लमुला

तर होशियार आतना ताम पाङ्‌बा म्‍हिसे ह्राङदान नाश तना लमुला।

४ ब्‍लेगुसे ल्‍हानान स्‍हे म्‍हाइमुला, तसैनोन थेसे तिगैनोन आयाङ्‌मुला,

तर झन्‍सी गे लबासे म्‍हन्‍बा जम्‍मान स्‍हेगदे तोःदेधोना याङ्‌मुला।

५ परमेश्‍वरसे कुल्‍बा अन्‍छार भ्रबा म्‍हिसे फट्टा तामदा हेला लमुला,

तर नाइबा गे लबा म्‍हिसे पेःना लबादेन बेइज्‍जत तना लमुला।

६ सोझो म्‍हिदा ठीक तामसे जोगब लमुला,

तर नाइबा तामसे पापीगदेदा नाश लमुला।

७ कोइ कोइ म्‍हिगदे फ्‍युक्‍पो दोबा स्‍होमुला, तसैनोन थेदेन छ्‌याम तिगै आतमुला,

कोइ कोइ म्‍हि प्राङ्‌बो दोबा स्‍होमुला, तसैनोन थेदेन छ्‌याम ल्‍हानान धन सम्‍पत्ति तमुला।

८ धन सम्‍पत्तिसे म्‍हिला ज्‍यान शत्रुला याग्‍याम जोगब लबारी खम्‍ला,

तर प्राङ्‌बो म्‍हिदा खालैसेन धाक आउन।

९ परमेश्‍वरसे कुल्‍बा अन्‍छार भ्रबा म्‍हिला नाङ्‌सल य्‍हाल य्‍हाल तसी लुङ्‌ला।

तर नाइबा गे लबा म्‍हिला नाङ्‌सल सिला।

१० घमण्‍डसे छेबा बङ्‌बा जे तना लमुला,

तर सल्‍लाह किन्‍बा म्‍हिगदेदेन छ्‌याम बुद्धि तमुला।

११ आतोःबा गे लसी स्‍होबा धन सम्‍पत्ति जिन्‍बान निमुला,

तर उदि उदि लसी स्‍होबा धन सम्‍पत्ति बढब तबान निमुला।

१२ आश म्‍हमाहेन्‍से सेमएनोन सिमुला,

तर सेमसे म्‍हन्‍बा अन्‍छार पूरा तबा चा जुनी पिन्‍बा दोङ ह्रङ्‌बान हिन्‍ना।

१३ अर्तीदा वास्‍ता आलबा म्‍हिसे दुख नानोन तोःला,

तर कुल्‍बा ताम अन्‍छार भ्रबा म्‍हिसे इनाम याङ्‌ला।

१४ बुद्धि मुबा म्‍हिसे लोप्‍बा ताम जुनीला मूल हिन्‍ना,

थे तामग्‍याम म्‍हि कालला शक्तिग्‍याम जोगब तला।

१५ घोखम्‍बा शक्ति मुबा ज्‍यबा म्‍हिसे दया याङ्‌मुला,

तर आतोःबा गे लबा म्‍हिला ग्‍याम चा ल्‍हानान दुख नातोःबा तमुला।

१६ घोखम्‍बा शक्ति मुबा जम्‍मान म्‍हिसे ह्राङला ज्ञानग्‍याम गे लमुला,

तर मूर्ख म्‍हिसे ह्राङला मूर्ख गे उन्‍मुला।

१७ नाइबा सेम थोसी समाचार भबा म्‍हि दुखरी परब तमुला,

तर समाचार भबा भरतुप्‍पा म्‍हिसे खम्‍ना लबा ताम भमुला।

१८ तहरी थान्‍बा तामदा हेला लबा म्‍हि ह्रीसी भ्रबादेन पेःसी भ्रतोःबाधोनाला तला,

तर ज्‍यबा ग्‍याम उन्‍बा तामदा सेमहेन्‍सेन किन्‍बा म्‍हिसे मान याङ्‌मुला।

१९ ह्राङसे म्‍हन्‍बा अन्‍छार पूरा तमा सेम ल्‍हानान ताङ्‌मुला,

तर मूर्ख म्‍हिगदे आज्‍यबा तामग्‍याम दोःबारी सेम आलमुला।

२० बुद्धि मुबाला सङ्‌गत लबा म्‍हि बुद्धि मुबान म्‍हि दोला,

तर मूर्खला सङ्‌गत लबा म्‍हिसे नोक्‍सान पुइतोःला।

२१ पापीगदेदा खानङ्‌दामन निसैनोन दुखसे आख्‍लामुला,

तर परमेश्‍वरसे कुल्‍बा अन्‍छार भ्रबा म्‍हिदा ल्‍हानान फलिफाप तला।

२२ ज्‍यबा म्‍हिगदेसे ह्राङला छाया छुयागदेला लागिरी धन सम्‍पत्ति सोसी थान्‍मुला,

तर पापीगदेला धन सम्‍पत्ति चा परमेश्‍वरसे कुल्‍बा अन्‍छार भ्रबा म्‍हिगदेला लागिरी पोप्‍सी थान्‍बा मुला।

२३ प्राङ्‌बो म्‍हिला भु वारीरी ल्‍हानान अन्‍नगदे रोला,

तर अन्‍याय लबा म्‍हिसे थे जम्‍मान ब्‍यन्‍सी भोर्ला।

२४ झादा तहरी आथान्‍बा आबासे ह्राङला झादा हेला लमुला,

तर माया लबा आबासे होशियार लसी थेदा तहरी थान्‍मुला।

२५ परमेश्‍वरसे कुल्‍बा अन्‍छार भ्रबा म्‍हिसे फो नाङ म्रेन्‍ना चमुला,

तर नाइबा गे लबा म्‍हि फोइथाननोन तमुला।

१४

बुद्धि मुबा म्रिङ्‌म्‍हेमेसे ह्राङला दिम स्‍होमुला,

तर बुद्धि आरेबा म्रिङ्‌म्‍हेमेसे ह्राङलान यासे ह्राङला दिम फुप्‍मुला।

२ सोझो ग्‍यामरी भ्रबा म्‍हिसे परमप्रभुदा मान लमुला,

तर आतोःबा ग्‍यामरी भ्रबा म्‍हिसे परमप्रभुदा हेला लमुला।

३ मूर्ख म्‍हिसे ह्राङलान सुङ्‌से लमा तोबा चमुला,

तर बुद्धि मुबा म्‍हिला सुङ्‌से ह्राङसे ह्राङदान जोगब लमुला।

४ जुन दिमरी घ्‍लाब आरे, थे दिमला भकारी थान्‍थान तमुला,

तर घ्‍लाबला भङसे लमा ल्‍हानान बाली दुइम्‍याङ्‌मुला।

५ सत्‍य ताम पाङ्‌बा साक्षीसे फट्टा ताम आपाङ्‌मुला,

तर फट्टा ताम पाङ्‌बा साक्षीसे फट्टा तामगदे पाङ्‌बाला पाङ्‌बान लमुला।

६ खिसी लबा म्‍हिसे बुद्धि म्‍हाइमुला तर आस्‍याप्‍मुला,

तर घोखम्‍बा शक्ति मुबा म्‍हिसे सजिलोसेन ज्ञान याङ्‌मुला।

७ मूर्ख म्‍हिग्‍याम थारेङ्‌नोन चिउ,

तिग्‍दा भिसम थेला सुङग्‍याम ज्ञानना ताम आथोन्‍मुला।

८ घोखम्‍बा शक्ति मुबा म्‍हिला बुद्धिसे थेदा ठीक ग्‍यामरी भोर्मुला,

तर मूर्खगदेला मूर्ख तामसे चा धोका पिन्‍मुला।

९ मूर्खसे ह्राङसे लबा पापला लागिरी माफ ह्रीबा तामदा खिसी लमुला,

तर सोजो ग्‍यामरी भ्रबा म्‍हिगदेला गुङ्‌री ज्‍यबा ताम स्‍याप्‍मुला।

१० सेमला दुख सेमदान था तमुला,

ओच्‍छे थे ताङ्‌बा तामरी स्‍य्‍हान्‍दो खालैनोन ताङ्‌बारी आखम।

११ नाइबा गे लबा म्‍हिला दिम फुप्‍ला,

तर सोझो म्‍हिला पालरी फलिफाप तला।

१२ म्‍हिसे च्‍यामा कोइ कोइ ग्‍याम ठीकनोन म्राङ्‌खम्‍ला,

तर लिच्‍छा थे ग्‍यामसे सिना लबा ग्‍लारी दोना लमुला।

१३ म्‍हि नेसैनोन थेला सेमरी दुख तखम्‍ला,

ओच्‍छे ताङ्‌बा म्‍हमाहेन्‍से चा सेमरी सुर्दा तखम्‍ला।

१४ नाइबा गे लबा म्‍हिगदेसे ह्राङला गे अन्‍छारला सजाय नातोःला,

ओच्‍छे ज्‍यबा म्‍हिसे थेसे लबा गेला इनाम याङ्‌ला।

१५ मूर्ख म्‍हिसे जुन ताम थेःसै विश्‍वास लमुला,

तर घोखम्‍बा शक्ति मुबा म्‍हि चा होशियार तसी भ्रमुला।

१६ बुद्धि मुबा म्‍हिसे परमप्रभुदा मान लमुला ओच्‍छे नाइबा गेग्‍याम थारेङ्‌नोन चिमुला,

तर मूर्ख म्‍हि चा योनान बोमो खबादेन होशियार तसी आभ्रमुला।

१७ बोमो खबा म्‍हिसे मूर्ख गेगदे लमुला,

ओच्‍छे बाठो दोबा स्‍होबा म्‍हिसे हेला नातोःमुला।

१८ ज्ञान आरेबा म्‍हि मूर्ख दोमुला,

तर घोखम्‍बा शक्ति मुबा म्‍हिगदेसे ज्ञानना मुकुट कूमुला।

१९ आज्‍यबा गे लबा म्‍हिगदे ज्‍यबा गे लबा म्‍हिगदेला ङाच्‍छापट्टि,

ओच्‍छे नाइबा गे लबा म्‍हिगदे परमेश्‍वरसे कुल्‍बा अन्‍छार भ्रबा म्‍हिगदेला म्रापला ङाच्‍छापट्टि कू ततोःला।

२० प्राङ्‌बोगदेदा ह्राङलान खिम्‍जेमगदेसे सुत्तै वास्‍ता आलमुला,

तर फ्‍युक्‍पोला मी ल्‍हानान ह्रोगदे तमुला।

२१ ह्राङला खिम्‍जेमदा हेला लबासे पाप लमुला,

तर जुन म्‍हिसे प्राङ्‌बोदा दया लमुला,

थेसे परमेश्‍वरग्‍याम मोलम याङ्‌मुला।

२२ तिग आज्‍यबा ताम खेन्‍बागदे न्‍होङ्‌सी आभ्रमुला?

तर ज्‍यबा ताम खेन्‍बागदेसे खाइमै आजिन्‍बा मायादेन विश्‍वास याङ्‌मुला।

२३ दुख लसी सेमहेन्‍सेन गे लबा म्‍हिदा ज्‍यबा तमुला,

तर ताम जे लसी चिबागदे चा प्राङ्‌बो दोमुला।

२४ बुद्धि मुबा म्‍हिगदेला मुकुट चा थेनीगदेला धन सम्‍पत्ति हिन्‍ना,

तर मूर्ख म्‍हिगदेला मूर्ख सेमग्‍याम मूर्ख तामनोन थोन्‍मुला।

२५ सत्‍य ताम पाङ्‌बा साक्षीसे जोगब लमुला,

तर फट्टा ताम पाङ्‌बा साक्षीसे धोका पिन्‍मुला।

२६ जुन म्‍हिसे परमप्रभुदा मान लला, थेला लागिरी जोगब तबा ग्‍ला तमुला,

ओच्‍छे चु ग्‍ला थेला झा झामेला लागिरीनोन जोगब तबा ग्‍ला तला।

२७ परमप्रभुदा मान लबा चा जुनीला मूल हिन्‍ना,

थेग्‍याम म्‍हि कालला सुङग्‍याम जोगब तमुला।

२८ य्‍हुल्‍सारी म्‍हि ल्‍हानान मुसम ग्‍लेसे मान याङ्‌मुला,

तर य्‍हुल्‍सारी म्‍हिनोन आरेसम थे ग्‍ले ओह्रङ्‌नोन म्‍हसी निमुला।

२९ भ्रन्‍खम्‍बा म्‍हिला ल्‍हानान घोखम्‍बा शक्ति मुबासे लमा थेसे बोमोदा तहरी थान्‍खम्‍मुला,

तर योनान बोमो खबा म्‍हिसे ह्राङला मूर्ख ताम उन्‍मुला।

३० शान्‍ति याङ्‌बा सेमसे ल्‍हुइरी स्‍हुस्‍हेर खआपुङ्‌मुला,

तर डाह लबा तामसे ल्‍हुइला नख्रु नइना लमुला।

३१ प्राङ्‌बोदा नाङ्‌बाझ्‍याक्‍बा लबा म्‍हिसे ह्राङदा स्‍होबा परमेश्‍वरदा हेला लमुला,

तर प्राङ्‌बोदा दया लबा म्‍हिसे परमेश्‍वरदा मान लबा तमुला।

३२ आपत विपत तमा नाइबा गे लबा म्‍हिगदे नाश तमुला,

तर परमेश्‍वरसे कुल्‍बा अन्‍छार भ्रबा म्‍हिसे चा सिबारी छ्‌याइमैनोन चिबा ग्‍ला याङ्‌मुला।

३३ घोखम्‍बा शक्ति मुबा म्‍हिला सेम बुद्धिसे प्‍लिङ्‌बा तमुला,

मूर्ख म्‍हिगदेला गुङ्‌रीनोन बुद्धिसे ह्राङदा ङोसेना लमुला।

३४ परमेश्‍वरदा सेम निबा तामसे य्‍हुल्‍सादा तोर थीमुला,

तर पाप लबा चा खजिबै य्‍हुल्‍ला लागिरी बेइज्‍जत हिन्‍ना।

३५ ग्‍ले बुद्धि मुबा घ्‍याबादेन छ्‌याम ताङ्‌मुला,

तर पेःबा खना लबा घ्‍याबासे ग्‍लेला सजाय नातोःला।

१५

ज्‍यना लसी पिन्‍बा जोहाबसे बोमो म्‍हना लमुला,

तर छेर्सी पिन्‍बा जोहाबसे बोमो रेःना लमुला।

२ बुद्धि मुबा म्‍हिसे ताम पाङ्‌मा ज्ञानना ताम पाङ्‌मुला,

तर मूर्खला सुङ्‌से मूर्खन ताम पाङ्‌मुला।

३ परमप्रभुसे खानङ्‌दामन स्‍य्‍हीबा मुला,

ज्‍यबादेन नाइबा गे लबा न्‍हीदान परमेश्‍वरसे स्‍य्‍हीमुला।

४ फान्‍ना लबा बचन चा जुनीला दोङ हिन्‍ना,

तर फट्टा तामसे सेम स्‍हुखना लमुला।

५ मूर्खसे ह्राङला आबासे तहरी थान्‍मा वास्‍ता आलमुला,

तर ज्‍यबा ग्‍याम उन्‍मा सेमरी किन्‍बा चा बुद्धि मुबा म्‍हि हिन्‍ना।

६ परमेश्‍वरसे कुल्‍बा अन्‍छार भ्रबा म्‍हिला दिमरी ल्‍हानान धन सम्‍पत्ति तमुला,

तर नाइबा गे लबा म्‍हिला कमाइसे दुखथोरी दुख तना लमुला।

७ बुद्धि मुबा म्‍हिला सुङ्‌से जम्‍मान ग्‍लारी ज्ञानना बारेरी थेःना लमुला,

तर मूर्खगदेला सेम चा थेह्रङ्‌बा आतमुला।

८ नाइबा गे लबा म्‍हिसे लबा बलि म्राङ्‌सी परमप्रभुदा नाइबा खमुला,

तर ज्‍यबा बानीबेहोर थोसी भ्रबा म्‍हिला प्रार्थना म्राङ्‌सी परमप्रभु ताङ्‌मुला।

९ नाइबा गे लबा म्‍हिगदे भ्रबा ग्‍यामदा परमप्रभुसे हेला लमुला,

तर ठीक तामला लिच्‍छा भ्रबागदेदा थेसे माया लमुला।

१० ह्राङ भ्रबा ठीक ग्‍याम ख्‍लाबासे ल्‍हानान सजाय नातोःमुला,

जुन म्‍हिसे ज्‍यबा ग्‍याम उन्‍मा वास्‍ता आल थे सिला।

११ कालदेन नाश लबा शक्तिला बारेरी मी परमप्रभुदा जम्‍मान ताम था मुला भिसम

म्‍हिला सेमला ताम झन गादे ल्‍हाना था मुला।

१२ ज्‍यबा ग्‍याम उन्‍मा खिसी लबा म्‍हिसे ज्‍यबा आम्‍हन्‍मुला,

थेसे बुद्धि मुबा म्‍हिला सल्‍लाह आकिन्‍मुला।

१३ सेम ताङ्‌जी भिसम लीएनोन य्‍हाल तमुला,

तर सेमला सुर्दासे आत्‍मादा स्‍हु खना लमुला।

१४ घोखम्‍बा शक्ति मुबा म्‍हिला सेमसे ज्ञानदा म्‍हाइमुला,

तर मूर्खला सुङ्‌से मूर्खन ताम लबारी म्‍हाइमुला।

१५ स्‍य्‍हान्‍दोसे नाङ्‌बाझ्‍याक्‍बा लबागदेसे धिनहुँनोन हेलादेन दुख नातोःमुला,

तर सेमहेन्‍सेन ताङ्‌बा म्‍हिसे सदन सुख याङ्‌मुला।

१६ ल्‍हानान धन सम्‍पत्ति मुसीनोन दुख नाबा भन्‍दा

जजाकी सम्‍पत्ति मुसैनोन परमप्रभुदा मान लबा चा ल्‍हानान ज्‍यबा ताम हिन्‍ना।

१७ डाहसे प्‍लिङ्‌बा ग्‍लारी छोबा बहरला स्‍या चबा भन्‍दा

माया लबा ग्‍लारी ढापढुपदेन छ्‌याम कान चबान ज्‍यबा हिन्‍ना।

१८ योनान बोमो खबा म्‍हिसे छेबा बङ्‌बा तना लमुला,

तर नाखम्‍बा म्‍हिसे छेबा बङ्‌बा म्‍हना लमुला।

१९ ब्‍लेगु म्‍हिला ग्‍याम पुजुन पुजुसे काबा तमुला,

तर सोझो म्‍हि भ्रबा ग्‍याम चा मूल ग्‍याम तमुला।

२० बुद्धि मुबा झासे आबादा ताङ्‌ना लमुला,

तर मूर्ख झासे आमादा गेआखेल्‍बा म्‍हि भिसी म्‍हन्‍मुला।

२१ घोखम्‍बा शक्ति आरेबा म्‍हि मूर्ख तामरी ताङ्‌मुला,

तर घोखम्‍बा शक्ति मुबा म्‍हि ह्राङसे लतोःबा गे लबारी सोजोन भ्रमुला।

२२ सल्‍लाह आकिन्‍बासे लमा ह्राङसे म्‍हन्‍बा अन्‍छारला गे लबारी आखम्‍मुला,

तर ल्‍हानान म्‍हिसे सल्‍लाह पिन्‍बासे लमा थेनीगदेला गे ज्‍यबा तमुला।

२३ ठीक जोहाब पिन्‍म्‍याङ्‌मा म्‍हि ताङ्‌मुला,

ओच्‍छे ठीक धुइरी पाङ्‌बा ताम गादे ज्‍यबा तमुला।

२४ जुनी पिन्‍बा ग्‍यामसे बुद्धि मुबा म्‍हिदा तोरपट्टि निबा ग्‍यामरी थोमुला,

थे ग्‍यामसे थेदा सिना लबा मारपट्टिला ग्‍यामरी निआपुङ्‌ना जोगब लमुला।

२५ परमप्रभुसे घमण्‍ड लबा म्‍हिला दिम फुप्‍सी पिन्‍मुला,

तर ह्रेम्‍बो सिबा म्रिङ्‌म्‍हेमेला साँध परमप्रभुसे जोगब लसी थान्‍मुला।

२६ परमप्रभुदा नाइबा गे लबा म्‍हिसे खेन्‍बा तामगदे सेम आनिमुला,

तर ज्‍यबा सेम मुबा म्‍हिसे खेन्‍बा तामगदेरी परमप्रभु ताङ्‌मुला।

२७ लोभ लबा म्‍हिसे ह्राङला म्‍हेमेथोरी दुख भमुला,

तर जुन म्‍हिसे घुस किन्‍बारी आङ्‌यान्‍मुला, थे सोला।

२८ परमेश्‍वरसे कुल्‍बा अन्‍छार भ्रबा म्‍हिला सेमसे जोहाब पिन्‍बा भन्‍दा ङाच्‍छा खेन्‍मुला,

तर नाइबा गे लबा म्‍हिला सुङ्‌से दुख जे तना लमुला।

२९ परमप्रभु नाइबा गे लबा म्‍हिगदेग्‍याम थारेङ्‌नोन धन्‍छ्‌यामुला,

तर थेसे ठीक ग्‍यामरी भ्रबा म्‍हिला प्रार्थना सान्‍मुला।

३० य्‍हाल य्‍हाल्‍बा लीसे सेम ताङ्‌ना लमुला,

ओच्‍छे ज्‍यबा समाचारसे ल्‍हुइदा भङ् पिन्‍मुला।

३१ जुन म्‍हिसे जुनी पिन्‍बा तामदा ङ्‌यान्‍मुला,

थे म्‍हि बुद्धि मुबा म्‍हिगदेला गुङ्‌री चिम्‍याङ्‌ला।

३२ तहरी चिबारी आङ्‌यान्‍बा म्‍हिसे ह्राङसे ह्राङदान हेला लमुला,

तर ज्‍यबा ग्‍याम उन्‍मा सेम लसी ङ्‌यान्‍बा म्‍हिसे घोखम्‍बा शक्ति याङ्‌मुला।

३३ परमप्रभुदा सेमहेन्‍सेन मान लबा तामसे बुद्धि याङ्‌मुला,

ओच्‍छे मान याङ्‌बा भन्‍दा ङाच्‍छा सोझो म्‍हि दोतोःमुला।

१६

सेमरी खेन्‍बा तामगदे चा म्‍हिला हिन्‍ना,

तर सुङग्‍याम थोन्‍बा जोहाब चा परमप्रभुग्‍याम खबा हिन्‍ना।

२ म्‍हिदा ह्राङ भ्रबा जम्‍मान ग्‍यामगदे ह्राङला लागिरी ठीक छोर्ला तला,

तर थेसे म्‍हन्‍बा तामगदे परमप्रभुसे स्‍हीमुला।

३ एसे लबा जम्‍मान गे परमप्रभुदा जिम्‍मा पिन्‍गो,

ओच्‍छे एसे खेन्‍बा तामगदे पूरा तला।

४ परमप्रभुसे जम्‍मान ताम ह्राङसेन म्‍हन्‍बा अन्‍छार स्‍होमुला,

नाइबा गे लबादाएनोन नाश लबा धिनना लागिरी थेसे थान्‍बा मुला।

५ सेमरी घमण्‍ड लबा जम्‍मादान म्राङ्‌सी परमप्रभुदा नाइबा खमुला,

चु ताम पक्‍का हिन्‍ना, थेनीगदे सजायग्‍याम स्‍योर आम्‍याङ्।

६ खाइमै आजिन्‍बा मायादेन विश्‍वास लखम्‍बा तामग्‍याम पाप माफ तला,

परमप्रभुदा मान लबासे लमा म्‍हि नाइबा तामग्‍याम जोगब तला।

७ म्‍हि भ्रबा ग्‍याम परमप्रभुदा सेम निमाहेन्‍से,

परमप्रभुसे थेला शत्रुगदेदाएनोन थेदेन छ्‌याम ढिक्‍पुङ्‌ला।

८ ठीक गे लसी जजाकी स्‍होबा चा

अन्‍याय लसी ल्‍हानान सम्‍पत्ति स्‍होबा भन्‍दा ज्‍यबा हिन्‍ना।

९ म्‍हिसे ह्राङला सेमरी जम्‍मान तामला धुइ ढिक्‍ना लमुला,

तर परमप्रभुसेन थेसे लतोःबा गेगदे तोगब लसी पिन्‍मुला।

१० ग्‍लेला सुङग्‍याम शक्तिशाली ताम थोन्‍मुला,

ओच्‍छे थेला सुङ्‌से निसाफ लबा तामदा न्‍होङ्‌ना लबारी आतमुला।

११ ज्‍यना लसी क्‍योइबादेन उमलगदे परमप्रभुग्‍यामनोन खबा हिन्‍ना,

थैलीरी मुबा जम्‍मान ढकगदे थेलान गे हिन्‍ना।

१२ ग्‍लेगदेदा आतोःबा गे म्राङ्‌मा नाइबा खमुला,

तिग्‍दा भिसम ठीक गेग्‍यामनोन ठि स्‍होबा मुला।

१३ ग्‍लेगदे सोझो ताम पाङ्‌बा म्‍हिदेन छ्‌याम ताङ्‌मुला,

सत्‍य ताम पाङ्‌बा म्‍हिदा थेनीगदेसे मान लमुला।

१४ ग्‍लेला बोमोला झोक चा कालला दूत हिन्‍ना,

तर बुद्धि मुबा म्‍हिसे थेला बोमो म्‍हना लमुला।

१५ ग्‍लेला ली य्‍हाल य्‍हाल तबाला अर्थ चा जुनी याङ्‌बा हिन्‍ना।

थेला दया चा छेप्‍पा छाबा लरी नाम ताइना लबा खसु ह्रङ्‌बान हिन्‍ना।

१६ म्‍हार भन्‍दा बुद्धि याङ्‌बा,

ओच्‍छे म्‍हुइ भन्‍दा मी, घोखम्‍बा शक्ति धम्‍बा चा ल्‍हानान ज्‍यबा ताम हिन्‍ना।

१७ सोझो म्‍हिला मूल ग्‍याम आज्‍यबा तामग्‍याम थारेङ् तमुला।

जुन म्‍हिसे ह्राङ भ्रबा ग्‍यामदा जोगब लला, थेसे ह्राङला ज्‍यान जोगब लला।

१८ नाश तबा भन्‍दा ङाच्‍छा ह्राङसे ह्राङदान घ्रेन स्‍होमुला,

ओच्‍छे न्‍होङ्‌बा भन्‍दा ङाच्‍छा घमण्‍ड लबा सेम खमुला।

१९ स्‍य्‍हान्‍दोसे नाङ्‌बाझ्‍याक्‍बा लसैनोन सेमहेन्‍सेन सोझो तसी नाबागदेला गुङ्‌री चिबा चा

ब्‍यन्‍सी भबा सामान घमण्‍ड लबागदेदेन छ्‌याम भो लबा भन्‍दा ज्‍यबा हिन्‍ना।

२० अर्तीला तामदा सेमहेन्‍से ङ्‌यान्‍बा म्‍हिदा ज्‍यबा ल्‍हेबा तमुला,

ओच्‍छे परमप्रभुथोरी भर लबा म्‍हिसे मोलम याङ्‌मुला।

२१ सेमरी बुद्धि मुबा म्‍हिगदेदा घोखम्‍बा शक्ति मुबा म्‍हि भिसी पाङ्‌मुला,

ओच्‍छे ज्‍यबा बोली बचनसे ल्‍हानान तामगदे घोबान निमुला।

२२ जम्‍मानदेन छ्‌याम ढिक्‍खम्‍बा म्‍हिला लागिरी थे जुनीला मूल हिन्‍ना,

तर मूर्खला मूर्खन तामसे लमा थेसे सजाय याङ्‌मुला।

२३ बुद्धि मुबा म्‍हिसे ह्राङला सुङ् तहरी थान्‍ना,

थेसे पाङ्‌बा तामसे ल्‍हानान तामगदे घोबान निमुला।

२४ ज्‍यबा बोली बचन चा सिङ्‌सुरला खुदु मुबा चाका ह्रङ्‌बान हिन्‍ना,

थेसे सेमदा ज्‍यबा तना लमुला, ओच्‍छे ल्‍हुइला नख्रुगदेदा खम्‍ना लमुला।

२५ खजिबै ग्‍याम म्‍हिसे च्‍यामा ठीक म्राङ्‌ला तला,

तर लिच्‍छा थे ग्‍यामसे सिना लबा ग्‍लारी दोना लमुला।

२६ सेमहेन्‍सेन दुख लसी गे लबा म्‍हिदा थेला फोसेनोन गे लपुङ्‌ला,

ख्रेन्‍बासे थेदा तहरी थान्‍मुला।

२७ आतोःबा गे लबा म्‍हिसे न्‍होङ्‌ना लबा ताम खेन्‍मुला,

ओच्‍छे थेला बोली बचन लोङ्‌बा खबा मे ह्रङ्‌बान तमुला।

२८ नाइबा गे लबा म्‍हिसे छेबा बङ्‌बा तना लमुला,

ओच्‍छे तामगन लबा म्‍हिसे ढिक्‍बा ह्रोगदे न्‍हङ्‌री फेना लमुला।

२९ आतोःबा गे लबा म्‍हिसे ह्राङला खिम्‍जेमदा न्‍होङ्‌ना लमुला,

ओच्‍छे थेसे थेनीगदेदा आतोःबा ग्‍यामरी भोर्मुला।

३० ह्राङला मी च्‍युम च्‍युम लबासे जाल लबा तमुला,

ह्राङला सुङ् फि दोःबा म्‍हिला बानीबेहोर आज्‍यबा तमुला।

३१ सार्बा क्रा चा मान याङ्‌बा मुकुट हिन्‍ना,

परमेश्‍वरसे कुल्‍बा अन्‍छार भ्रबा म्‍हिसे चु याङ्‌मुला।

३२ नाखम्‍बा म्‍हि दोबा चा लडाइ लबारी निबा सिपाही भन्‍दा घ्रेन हिन्‍ना,

ह्राङसे ह्राङदान तहरी थान्‍बा चा शहरदान ढासी शासन लबा भन्‍दा ज्‍यबा हिन्‍ना।

३३ म्‍हिसे चिट्ठा युमुला,

तर थेला जम्‍मान जोहाब चा परमप्रभुग्‍यामनोन खमुला।

१७

छेबा बङ्‌बा लबा दिमरी भोज चबा भन्‍दा

बरू जम्‍मानदेन छ्‌याम ढिक्‍सी फोट्टान गेङ चबा चा ज्‍यबा हिन्‍ना।

२ बुद्धि मुबा घ्‍याबासे मालिकला तिगै गे लबारी आसेबा झाथोरी शासन लला,

ओच्‍छे थेला आखेम्‍हेमेला धन सम्‍पत्तिग्‍याम ज्‍योज्‍यो आले शहर अशं याङ्‌ला।

३ म्‍हुइ न्‍युना लबारी ताङ् ओच्‍छे म्‍हार खारेब लबारी आरन तोःमुला,

तर म्‍हिला सेम च्‍याबा चा परमप्रभुन हिन्‍ना।

४ नाइबा गे लबा म्‍हिसे आतोःबा ताम ङ्‌यान्‍मुला,

फट्टा म्‍हिसे डाह लबा तामदा सेम लसी ङ्‌यान्‍मुला।

५ प्राङ्‌बोगदेदा खिसी लबासे ह्राङदा स्‍होबा परमप्रभुदा खिसी लमुला,

स्‍य्‍हान्‍दोदा आपत विपत तमा ताङ्‌बा खजिबै म्‍हिसेनोन सजाय नातोःला।

६ छाया छुयागदे आखे ममगदेला लागिरी मुकुट हिन्‍ना,

ओच्‍छे आबा आमा झा झामेगदेला लागिरी घ्रेन हिन्‍ना।

७ मूर्खला सुङ्‌री मान म्‍हाइबा ताम आजेःमुला भिसम,

शासन लबा म्‍हिला सुङ्‌री फट्टा ताम झन गादे आजेःबा तमुला।

८ जुन म्‍हिसे घुस पिन्‍मुला थेला लागिरी चा थे मोहनी लबा ह्रङ्‌बान हिन्‍ना,

जुन ग्‍लारी निसैनोन थेदा ज्‍यबा तमुला।

९ सेम स्‍हुखसैनोन तिगै वास्‍ता आलबा म्‍हिसे माया बढब तना लमुला,

तर ताम गिकनोन घरीघरी पाङ्‌सी भ्रबा म्‍हिसे ल्‍हानान ढिक्‍बा ह्रोदाएनोन फेना लमुला।

१० मूर्ख म्‍हिदा कोर्रासे ग्‍यार्जा गिक रेम छेक्‍बा भन्‍दा मी

बुद्धि मुबा म्‍हिदा तिरेम बङ्‌मन घोमुला।

११ नाइबा गे लबा म्‍हिला सेम बिरोध लबा तामरी जे तमुला,

थेदा बिरोध लबारी दया आरेबा हाकिम गिक पुइला।

१२ मूर्ख गे लबारी छ्‌याइबा मूर्खदा स्‍याप्‍बा भन्‍दा मी

बरू कोला ब्‍यन्‍मा बोमो खबा तहुमदा स्‍याप्‍बा चा ज्‍यबा हिन्‍ना।

१३ चुदे म्‍हिसे ज्‍यबा लतोःबा ग्‍लारी आज्‍यबा लजी भिसम,

आज्‍यबा तामसे थे म्‍हिला दिम खाइमै आख्‍ला।

१४ छेबा बङ्‌बा लबा चा बाँध† फुप्‍बा ह्रङ्‌बान हिन्‍ना,

थेतबासेलमा छेबा बङ्‌बा तबा भन्‍दा ङाच्‍छान कुटिसी चिउ।

१५ गल्‍ती लबा म्‍हिला तिगै गल्‍ती आरे भिसी पाङ्‌बादेन गल्‍तीन आलबा म्‍हिला गल्‍ती उन्‍बा थे न्‍हीदान

परमप्रभुसे हेला लमुला।

१६ मूर्खला यारी टाङ्‌गा मुसैनोन तिग गे तला,

तिग्‍दा भिसम थेदा बुद्धि किन्‍बा सेमनोन आतमुला।

१७ ह्रोसे सदन माया लमुला,

ज्‍योज्‍यो आले चा दुखला धुइरी ह्रो लबारी न्‍हबा हिन्‍ना।

१८ घोखम्‍बा शक्ति आरेबा म्‍हिसे कबुल लमुला,

ओच्‍छे खिम्‍जेमला जमानी चिमुला।

१९ छेबा बङ्‌बा लबारी सेम लबासे पापदाएनोन सेम निमुला।

धाक उन्‍बा म्‍हिसे ह्राङसे ह्राङदान नाश तना मुला।

२० नाइबा सेम थोबा म्‍हिदा खाइमै आछ्‌योमुला।

जुन म्‍हिसे फट्टा ताम पाङ्‌मुला, थे दुखरी परब तला।

२१ झा मूर्ख तबासेलमा दुख याङ्‌मुला,

मूर्खला आबादा खाइमै सुख आतमुला।

२२ ताङ्‌बा सेम चा ज्‍यबा मन हिन्‍ना,

तर दुखसे नाङ्‌बा सेमसे ज्‍यान खार्ना लमुला।

२३ नाइबा गे लबा म्‍हिसे ठीक निसाफदा न्‍होङ्‌ना लबारी

खालैदा था आयाङ्‌ना लसी घुस किन्‍मुला।

२४ घोखम्‍बा शक्ति मुबा म्‍हिसे बुद्धिला ग्‍याम च्‍यामुला,

तर मूर्खला मीसे जम्‍बुलिङ नाश तबा धुइधोनाएनोन क्‍यारमार च्‍यामुला।

२५ मूर्ख झासे ह्राङला आबादा दुख तना लमुला,

ओच्‍छे थेदा न्‍हबा आमाला सेम स्‍हुखना लमुला।

२६ तिगै दोष आरेबा म्‍हिदा सजाय पिन्‍बा ज्‍यबा आहिन,

अथवा ह्राङ सोजो म्‍हि हिन्‍ना भिसी उन्‍बाला लागिरी गे लबा म्‍हिगदेदा तोबा गेङ्‌बा लबा ठीक आहिन।

२७ सोजो म्‍हिसे होशियार तसी ताम पाङ्‌मुला,

ओच्‍छे घोखम्‍बा शक्ति मुबा म्‍हि योनान बोमो आखमुला।

२८ कुटिसी चिबा मूर्खदाएनोन बुद्धि मुबा म्‍हि भिसी म्‍हन्‍मुला,

ओच्‍छे ह्राङला लेदा तहरी थान्‍जी भिसम थेदा घोखम्‍बा शक्ति मुबा म्‍हि भिसी म्‍हन्‍मुला।

† 

१७:१४ बाँध बाँध भिबा चा कुलोरी क्‍युइ पुइबारी स्‍योङला कुनीरी लबा पर्खाल अथवा स्‍योङला क्‍याम्‍सङ्‌हेन्‍से जासमधोनान तोःदेधोना क्‍युइ पुइबारी तबा स्‍होसी लबा पर्खाल हिन्‍ना।

१८

खालैदेन छ्‌याम आढिक्‍बा म्‍हि लोभला लिच्‍छा भ्रमुला,

जम्‍मासेन ठीक हिन्‍ना भिसी पाङ्‌बा तामदा थेसे बिरोध लमुला।

२ जम्‍मादान सेम निबा तामरी मूर्ख आताङ्‌मुला,

तर ह्राङला सेमला ताम पाङ्‌म्‍याङ्‌सम थे ताङ्‌मुला।

३ नाइबा ताम खमाहेन्‍से हेला लबा तामएनोन खमुला।

पेःना लबा तामदेन छ्‌याम छ्‌यामनोन बेइज्‍जतएनोन खमुला।

४ म्‍हिला सुङग्‍याम थोन्‍बा तामगदे नुप्‍बा क्‍युइ ह्रङ्‌बान हिन्‍ना,

तर बुद्धिला मूल चा भुलुकभुलुक तसी भ्‍योङ्‌बा स्‍योङ हिन्‍ना।

५ नाइबा गे लबा म्‍हिदेन छ्‌याम ढिक्‍बा,

अथवा तिगै दोष आरेबा म्‍हिला निसाफ तआपुङ्‌बा ठीक आहिन।

६ मूर्ख म्‍हिला सुङ्‌से ह्राङदान कल्‍याहा स्‍होमुला,

ओच्‍छे थेला सुङ्‌से तोबा म्‍हाइमुला।

७ मूर्खदा ह्राङलान सुङ्‌से नाश लमुला,

ओच्‍छे थेसे पाङ्‌बा ताम चा ह्राङदान फसब लबा वा दोमुला।

८ तामगन लबा म्‍हिसे पाङ्‌बा ताम ब्रोइ खबा चबा स्‍हे ह्रङ्‌बान तमुला,

थे ताम म्‍हिला सेम न्‍हङ्‌रीन दोमुला।

९ ह्राङला गे लबाला लागिरी घइना लबा म्‍हि चा

नाश लबाला आले ह्रङ्‌बान हिन्‍ना।

१० परमप्रभुला मिन चा कोङ्‌बा धरहरा गिक हिन्‍ना,

परमेश्‍वरसे कुल्‍बा अन्‍छार भ्रबा म्‍हिगदे य्‍हार्बान थेरी निमुला ओच्‍छे जोगब तमुला।

११ फ्‍युक्‍पोला लागिरी थेनीगदेला धन सम्‍पत्तिन क्‍युर्सीन पर्खाल लबा शहर हिन्‍ना,

थेनीगदेसे चुदा खालैनोन क्रेबारी आखम्‍बा नोबा पर्खाल भिसी म्‍हन्‍मुला।

१२ ह्राङ न्‍होङ्‌बा भन्‍दा ङाच्‍छा म्‍हिला सेमरी घमण्‍ड खमुला।

तर मान याङ्‌बा भन्‍दा ङाच्‍छा सोझो म्‍हि दोतोःबा सेम खमुला।

१३ जुन म्‍हिसे ङ्‌यान्‍बा भन्‍दा ङाच्‍छान जोहाब पिन्‍मुला,

थे चा थेला लागिरी मूर्खदेन पेःना लबा ताम हिन्‍ना।

१४ आखम्‍बा धुइरी म्‍हिदा थेला सेमसे आँट पिन्‍मुला,

तर सेम सिजी भिसम खाल्‍से दुख नाबारी खम्‍ला?

१५ घोखम्‍बा शक्ति मुबा म्‍हिला सेमसे ज्ञान याङ्‌मुला,

बुद्धि मुबा म्‍हिसे थे ङ्‌यान्‍बारी म्‍हाइमुला।

१६ उपहारसे ज्‍यबा सेम मुबा म्‍हि मुबा ग्‍लारी निबा ग्‍याम ठोङ्‌मुला,

ओच्‍छे थेदा घ्रेन म्‍हिला ङाच्‍छा दोना लमुला।

१७ अर्गु म्‍हि ङाच्‍छा निसी तिगै ताम आङ्‌योइदेधोना,

ङाच्‍छा मुद्दा युबा म्‍हिनोन ठीक म्राङ्‌मुला।

१८ चिट्ठा युमाहेन्‍से छेबा बङ्‌बा म्‍हमुला,

ओच्‍छे खालै भन्‍दा कम आरे भिसी म्‍हन्‍सी छेबा बङ्‌बा लबागदे ढिक्‍मुला।

१९ क्‍युर्सीन पर्खाल लबा शहरदा ढाबारी भन्‍दा सेम स्‍हुखबा आलेदा व्‍हाम्‍बारी झन गाह्रो तमुला।

ओच्‍छे कल्‍याहागदे चा पर्खाल लबा शहरला मूल म्रापगदेरी किलिङ् कार्बा ह्रङ्‌बान हिन्‍ना।

२० म्‍हिसे ह्राङला सुङ्‌से पाङ्‌बा बोली बचनसे फो प्‍लिङ्‌ना लमुला,

थेला सुङ्‌ला गेग्‍यामनोन थे ताङ्‌मुला।

२१ सिना लबादेन सोना लबा शक्ति लेरी तमुला,

थेदा माया लबागदेसे थेला कमाइ चतोःमुला।

२२ म्रिङ याङ्‌बासे ज्‍यबा ताम याङ्‌मुला,

ओच्‍छे थेसे परमप्रभुग्‍याम दया याङ्‌मुला।

२३ प्राङ्‌बोसे दया याङ्‌बाला लागिरी बिन्‍ती लमुला,

तर फ्‍युक्‍पो म्‍हिसे खरो जोहाब पिन्‍मुला।

२४ ल्‍हानान ह्रोगदे मुबा म्‍हिएनोन नाश तखम्‍ला,

तर कोइ कोइ ह्रो चा ह्राङला ज्‍योज्‍यो आलेदा भन्‍दा ल्‍हाना विश्‍वास लखम्‍बा तमुला।

१९

नाइबा ताम पाङ्‌सी मूर्ख दोसी भ्रबा भन्‍दा

प्राङ्‌बो तसैनोन तिगै दोष आरेबा म्‍हि दोसी भ्रबा चा ज्‍यबा हिन्‍ना।

२ ज्ञान आरेबासे आँट पिन्‍बा ज्‍यबा आतमुला,

हतार लबा म्‍हिसे ग्‍याम थोर्मुला।

३ म्‍हि ह्राङलान मूर्ख गेसे लमा नाश तमुला,

तसैनोन थेला सेमसे परमप्रभुदा बोमो लमुला।

४ धन सम्‍पत्तिसे ल्‍हानान ह्रो स्‍होमुला,

तर प्राङ्‌बो म्‍हिदा ह्रोसेनोन ख्‍लामुला।

५ फट्टा साक्षी पिन्‍बा म्‍हि सजाय आयाङ्‌ना स्‍योरआम्‍याङ्,

ओच्‍छे फट्टा ताम पाङ्‌बाला पाङ्‌बान लबा म्‍हि होह्रङ्‌नोन स्‍योरआम्‍याङ्।

६ शासन लबा म्‍हिग्‍याम जम्‍मासेन दया म्‍हाइमुला,

ओच्‍छे उपहार पिन्‍बा म्‍हिदा जम्‍मासेन ह्रो स्‍होमुला।

७ प्राङ्‌बो म्‍हिदा थेला ह्राङलान म्‍हिगदेसे ख्‍लामुला,

थेला ह्रोगदेसे मी थेदा झन पूरन ख्‍लामुला!

थेसे बिन्‍ती लबान थेनीगदेला लिच्‍छा लिच्‍छा निसैनोन थेसे थेनीगदेदा खानैनोन आस्‍याब।

८ बुद्धि याङ्‌बा म्‍हिसे ह्राङसे ह्राङदान माया लमुला,

घोखम्‍बा शक्ति मुबा म्‍हिदा मान लबा म्‍हिला फलिफाप तमुला।

९ फट्टा साक्षी पिन्‍बा म्‍हि सजाय आयाङ्‌ना स्‍योरआम्‍याङ्,

ओच्‍छे फट्टा ताम पाङ्‌बाला पाङ्‌बान लबा म्‍हि नाश तमुला।

१० मूर्ख म्‍हिसे मोजमजा लसी भ्रबा आजेःमुला,

घ्‍याबासे ग्‍लेला कोलाथोरी शासन लबा झन ल्‍हानान आजेःबा ताम हिन्‍ना।

११ बुद्धिसे म्‍हिदा बोमो नाखम्‍बा स्‍होमुला,

सेम स्‍हु खना लबा तामदा आथेःबा सो लबा चा थेला लागिरी मान याङ्‌बा ताम हिन्‍ना।

१२ ग्‍लेला बोमोला झोक सिंह ङ्‌हार्बा ह्रङ्‌बान तमुला,

तर थेला दया चा छेथोला शीत ह्रङ्‌बान तमुला।

१३ मूर्ख झासे ह्राङलान आबादा नाश तना लमुला,

ओच्‍छे सुङ् दोःबा म्रिङ ताइबाला ताइबान लबा झरी ह्रङ्‌बान हिन्‍ना।

१४ दिमगदेदेन धन सम्‍पत्ति आबा आमाग्‍याम याङ्‌मुला,

तर घोखम्‍बा शक्ति मुबा म्रिङ परमप्रभुग्‍याम याङ्‌मुला।

१५ ब्‍लेगुदा ल्‍हानान म्‍हेर्बा खमुला,

ब्‍लेगु म्‍हि फोइथाननोन चितोःमुला।

१६ अर्ती बुद्धि अन्‍छार भ्रबासे ह्राङला ज्‍यान जोगब लमुला,

तर ह्राङला बानीबेहोरदा वास्‍ता आलबा म्‍हि सिला।

१७ प्राङ्‌बोदा दया लबा चा परमप्रभुदा छे पिन्‍बा ह्रङ्‌बान हिन्‍ना,

ओच्‍छे थेसे जुन गे लबा मुला, थेदा थेला इनाम परमप्रभुसे पिन्‍ना।

१८ ह्राङला झादा तहरी थान्‍गो,

तिग्‍दा भिसम थेथोरी आश तमुला,

तर थेदा सिना लबा सेम चा आथोगो।

१९ योनान बोमो खबा म्‍हिसे सजाय नानोन तोःला,

एसे थेदा जोगब लजी भिसम दोःसीनोन थेदा जोगब लतोःला।

२० सल्‍लाह पिन्‍मा ङ्‌यान्‍गो, ओच्‍छे अर्ती पिन्‍मा किन्‍गो,

ओच्‍छे लिच्‍छा ए बुद्धि मुबा म्‍हि दोला।

२१ म्‍हिला सेमरी खेन्‍बा तामगदे ल्‍हानान तमुला,

तर परमप्रभुसे म्‍हन्‍बा तामनोन घ्रेन तमुला।

२२ म्‍हिसे खाइमै आजिन्‍बा माया म्‍हाइमुला,

फट्टा ताम पाङ्‌सी भ्रबा भन्‍दा मी प्राङ्‌बो तबान ज्‍यबा हिन्‍ना।

२३ परमप्रभुदा लबा मानसे जुनी याङ्‌बा ग्‍यामरी थोमुला,

जमाहेन्‍से थे म्‍हि ढुक्‍क तसी चिला, ओच्‍छे थेदा खाइमै दुखसे आथुर्मुला।

२४ ब्‍लेगुसे ह्राङला या खार्बाधोना मी भोर्मुला,

तर थेसे ह्राङला या सुङधोनाएनोन आभोर्मुला।

२५ खिसी लबा म्‍हिदा कोर्रासे छेक्‍गो, ओच्‍छे बुद्धि आरेबा म्‍हिसे बुद्धिला ताम लोप्‍ला।

घोखम्‍बा शक्ति मुबा म्‍हिदा बङ्‌गो, ओच्‍छे थेसे ह्राङला ज्ञान बढब तना लला।

२६ ह्राङलान आबाला आज्‍यबा व्‍यवहार लबादेन ह्राङलान आमादा दिमग्‍याम तेःबा झासे

पेःना लबादेन बेइज्‍जत तना लमुला।

२७ ङाला झा, अर्ती पिन्‍मा आङ्‌यान्‍नी भिसम

एसे ज्ञानना बचनगदे म्‍लेःला।

२८ आज्‍यबा साक्षीसे ठीक निसाफ लमा खिसी लमुला,

ओच्‍छे नाइबा गे लबा म्‍हिदा नाइबा तामनोन सेम निमुला।

२९ सजाय पिन्‍बा तामगदे चा खिसी लबा म्‍हिगदेलान लागिरी स्‍होबा हिन्‍ना,

ओच्‍छे तोबा गेङ्‌बा चा मूर्ख म्‍हिगदेलान लागिरी हिन्‍ना।

२०

अङ्‌गुरला निङ्‌गुसे खिसी लबा म्‍हि स्‍होमुला,

ओच्‍छे ङ्‌योइबा स्‍हेसे चा कल तना लमुला,

चुह्रङ्‌बा स्‍हेला अम्‍मलरी फसब तबागदेला बुद्धि आतमुला।

२ ग्‍लेला बोमोला झोक सिंह ङ्‌हार्बा ह्रङ्‌बान तमुला,

थेदा बोमो खना लबासे ह्राङलान ज्‍यान निना लमुला।

३ कल लबारी आम्‍हाइबा चा म्‍हिला लागिरी ज्‍यबा ताम हिन्‍ना,

तर जम्‍मान मूर्ख चा कल लबारी योना तमुला।

४ ब्‍लेगु म्‍हिसे ठीक धुइरी म्‍हे आमोइमुला,

थेतबासेलमा थेसे बाली मिन्‍बा धुइरी बाली दुइबारी म्‍हाइमुला,

तर थेसे तिगै आयाङ्‌मुला।

५ म्‍हिला सेमसे खेन्‍बा तामगदे नुप्‍बा क्‍युइ ह्रङ्‌बान हिन्‍ना,

तर घोखम्‍बा शक्ति मुबा म्‍हिसे थेदा छेङ्‌सी तोर तेःला।

६ खाइमै आजिन्‍बा माया लबा म्‍हि हिन्‍ना भिसी ल्‍हानान म्‍हिगदेसे ह्राङसे ह्राङदान पाङ्‌मुला,

तर विश्‍वास लखम्‍बा म्‍हि खानङ् स्‍याप्‍ला?

७ परमेश्‍वरसे कुल्‍बा अन्‍छार भ्रबा म्‍हि तिगै दोष आरेबा जुनी थोसी भ्रमुला,

थेला झा झामेगदे परमेश्‍वरग्‍याम मोलम याङ्‌बागदे हिन्‍ना।

८ निसाफ लबारी ग्‍ले ह्राङला ठिरी चिमाहेन्‍से

थेसे जम्‍मान आज्‍यबा तामगदे गिक गिक लसी म्‍हाइला।

९ खाल्‍से पाङ्‌बारी खम्‍ला, “ङाइ ङाला सेमदा चोखो थान्‍बा मुला,

ङा ज्‍यबा म्‍हि हिन्‍ना, ङाइ पाप लबा आरे?”

१० आढिक्‍बा अर्गुन ढकदेन उमलगदे

परमप्रभुदा सेम आनिमुला।

११ कोला गिकदाएनोन थेला बानीबेहोरग्‍यामनोन

थेला बानीबेहोर ठीक मुला की आरे भिसी था याङ्‌खम्‍मुला।

१२ ङ्‌यान्‍बाला लागिरी नाब्‍यङ ओच्‍छे च्‍याबाला लागिरी मी,

चु न्‍हीदान परमप्रभुसे स्‍होबा हिन्‍ना।

१३ म्‍हेर्सी चिबारी जे आम्‍हाइगो, थेसे एदा झन प्राङ्‌बो दोना लला।

छोर्सी चिउ ओच्‍छे एदेन छ्‌याम सदन अन्‍न तला।

१४ ग्‍लुबा म्‍हिसे चुह्रङ् भिसी पाङ्‌मुला,

“चु ज्‍यबा आरे, चु ज्‍यबा आरे!”

तर उदी क्‍यथाङ् दोमाहेन्‍से

थेसे ह्राङसे ग्‍लुबा स्‍हेरी धाक लमुला।

१५ म्‍हारदेन मानिकगदे ल्‍हानान मुला,

तर ज्ञानना ताम पाङ्‌बा म्‍हि चा म्‍हाइसीन आयाङ्‌बा हीरा मोती हिन्‍ना।

१६ ङोआसेबा म्‍हिला जमानी चिबाला क्‍वानएनोन ब्‍यन्‍गो,

चुदे थेसे जे लाई म्‍हन्‍बा थेनोन लसी भ्रबा म्रिङ्‌म्‍हेमेला लागिरी

थेह्रङ् लबा हिन्‍सम थेला क्‍वान बन्‍दकी थान्‍गो।

१७ फट्टा ताम लसी चम्‍याङ्‌बा स्‍हे ब्रोइ खबा छोर्मुला,

तर लिच्‍छा निसी सुङ् नाङ्‌नोन गिट्टी युबा ह्रङ्‌नोन तमुला।

१८ सल्‍लाह किन्‍सी जे गे लउ,

लडाइ लतोःबा मुसम सल्‍लाह किन्‍गो।

१९ खालैदा पाङ्‌बारी आतबा ताम तामगन लसी भ्रबा म्‍हिदा पाङ्‌जी भिसम थेसे धोका पिन्‍मुला,

थेतबासेलमा ल्‍हानान ताम लसी भ्रबा म्‍हिग्‍याम थारेङ्‌नोन चिउ।

२० चुदे खालै म्‍हिसे ह्राङला आबा आमादा केःजी भिसम

धोपधोप तबा धुइरी थेला नाङ्‌सल साइला।

२१ ङाच्‍छा हतार हतार लसी ह्राङला यारी सम्‍पत्ति किन्‍बा म्‍हिसे

लिच्‍छा निसी मोलम आयाङ्।

२२ एसे “ङाइ आज्‍यबा लबादा नाङ फाला” भिसी आपाङ्‌गो।

परमप्रभुथोरी भर लउ, थेसेन एदा जोगब लला।

२३ आढिक्‍बा ढकदेन उमल परमप्रभुदा सेम आनिमुला,

ओच्‍छे जाल लसी स्‍होबा उमल म्राङ्‌सी परमप्रभु आताङ्‌मुला।

२४ म्‍हिदा भ्रबाला लागिरी परमप्रभुसेन ग्‍याम उन्‍मुला,

म्‍हिसे ह्राङ भ्रतोःबा ग्‍याम खाह्रङ् लसी था याङ्‌खम्‍ला?

२५ होशियार आतना तिगै स्‍हे फुल्‍सी जिन्‍सी जे

ह्राङसे लबा भाकलला बारेरी खेन्‍बा म्‍हिला लागिरी ह्राङनोन फसब तबा वा दोला।

२६ बुद्धि मुबा ग्‍लेसे नाइबा गे लबा म्‍हिगदेदा ताप्‍मुला,

थेसे थेनीगदेथोरी दाइँ लमुला।

२७ परमप्रभुला नाङ्‌सलसे म्‍हिला आत्‍मादा म्‍हाइमुला,

परमप्रभुला नाङ्‌सलसे थेला सेमदा म्‍हाइसी तेःमुला।

२८ खाइमै आजिन्‍बा मायादेन विश्‍वास लखम्‍बा तामसेन ग्‍लेदा जोगब लसी थान्‍मुला,

खाइमै आजिन्‍बा मायाग्‍यामनोन थेला ठि जोगब तमुला।

२९ भ्‍योन म्‍हिगदेदा घ्रेन स्‍होबा स्‍हे चा थेनीगदेला भङ् हिन्‍ना,

सार्बा क्रा चा खेप्‍बा दोबा म्‍हिगदेला लागिरी मान हिन्‍ना।

३० तोबा ग्‍याङ्‌बा लमा नाइबा ताम म्‍हसी निमुला,

ओच्‍छे तहरी चिबा तामसे म्‍हिला सेम खारेब लमुला।

२१

ग्‍लेला सेम परमप्रभुला छ्‌यारी तमुला,

कुलोला क्‍युइ ह्रङ् लसी परमप्रभुसे खानङ् भोर्गे म्‍हन्‍बा थेपट्टिन भोर्मुला।

२ म्‍हिसे ह्राङ भ्रबा ग्‍याम ठीकनोन म्‍हन्‍खम्‍ला,

तर म्‍हिला सेम च्‍याबा चा परमप्रभुन हिन्‍ना।

३ जुन गे ठीकदेन जम्‍मादान सेम निबा मुला थेनोन लउ

थे चा परमप्रभुदा बलि फुल्‍बा भन्‍दा ल्‍हाना सेम निबा तला।

४ नाइबा गे लबा म्‍हिला नाङ्‌सल चा पाप हिन्‍ना,

थे घमण्‍ड लसी च्‍याबा मीदेन डाह लबा सेमग्‍याम थोन्‍मुला।

५ गे लबारी झन्‍बा म्‍हिसे म्‍हन्‍बा तामगदेग्‍याम फाइदा तबा ग्‍यामपट्टि दोना लमुला,

तर हतार लजी भिसम प्राङ्‌बो दोमुला।

६ फट्टा ताम पाङ्‌सी स्‍होबा धन सम्‍पत्ति चा

रेःसी निबा खसुदेन सिना लबा वा ह्रङ्‌बान हिन्‍ना।

७ नाइबा गे लबागदेदा थेनीगदेसे लबा आतोःबा गेसेन नाश तना लमुला,

तिग्‍दा भिसम थेनीगदेसे जुन गे ठीक मुला थे गे लबारी आङ्‌यान्‍मुला।

८ दोष लगब तबागदेला ग्‍याम आज्‍यबा तमुला,

तर तिगै दोष आरेबा म्‍हिला बानीबेहोर ज्‍यबा तमुला।

९ कचकच लबा म्रिङदेन छ्‌याम ग्‍ला गिकरीन चिबा भन्‍दा मी

ह्राङ गिक जेन दिमला कौसीरी चिबा ज्‍यबा हिन्‍ना।

१० नाइबा गे लबा म्‍हिगदेसे आज्‍यबा गे जे लबारी म्‍हाइमुला,

थेला खिम्‍जेमसे थेग्‍याम दया आयाङ्‌मुला।

११ खिसी लबा म्‍हिदा सजाय पिन्‍बा म्राङ्‌सी बुद्धि आरेबा म्‍हिसे बुद्धि याङ्‌मुला,

बुद्धि मुबा म्‍हिदा लोप्‍मा थेसे अझै ज्ञान याङ्‌मुला।

१२ तिगै दोष आरेबा परमेश्‍वरसे नाइबा गे लबा म्‍हिला दिमदा च्‍यासी थान्‍मुला,

ओच्‍छे थेसे नाइबा गे लबागदेदा नाश लमुला।

१३ प्राङ्‌बोसे बिन्‍ती लमा चुदे खालै म्‍हिसे ह्राङला नाब्‍यङ ख्‍यामुला भिसम

थेसेनोन बिन्‍ती लमा खालैसेन जोहाब आपिन।

१४ खालैसे था आयाङ्‌ना लसी सुटुक्‍क पिन्‍बा उपहारसे बोमो म्‍हला,

ओच्‍छे ग न्‍हङ्‌ग्‍याम छुम्‍सी पिन्‍बा घूससे बोमोसे मे दोबा म्‍हिला बोमो म्‍हना लमुला।

१५ ठीक निसाफ लबा धुइरी परमेश्‍वरसे कुल्‍बा अन्‍छार भ्रबा म्‍हिगदे ताङ्‌मुला,

तर नाइबा गे लबा म्‍हिगदे चा लोङ्‌मुला।

१६ घोखम्‍बा शक्ति मुबा म्‍हिगदे भ्रबा ग्‍याम ख्‍लासी निबा म्‍हि

सिबागदेदेन छ्‌यामनोन तला।

१७ मोजमजा लसी भ्रबा सेम लबा म्‍हि प्राङ्‌बो दोमुला,

अङ्‌गुरला निङ्‌गुदेन ज्‍यबा ज्‍यबा चबा स्‍हे चबारी म्‍हाइबा म्‍हि खाइमै फ्‍युक्‍पो आदो।

१८ नाइबा गे लबा म्‍हिगदे चा परमेश्‍वरसे कुल्‍बा अन्‍छार भ्रबा म्‍हिला गे लबा म्‍हि दोला,

ओच्‍छे आतोःबा गे लबागदे चा सोझो म्‍हिगदेला गे लबा म्‍हि दोला।

१९ छेबा बङ्‌बा लबादेन बोमो खबा म्रिङदेन छ्‌याम चिबा भन्‍दा मी

बरू तोङ्‌तोङ्‌बा ग्‍लारी चिबान ज्‍यबा हिन्‍ना।

२० बुद्धि मुबा म्‍हिला दिमरी ज्‍यबा ज्‍यबा चबा स्‍हेदेन छ्‌युगु जगेर्ना लसी थान्‍मुला,

तर मूर्ख म्‍हिसे चा ह्राङदेन छ्‌याम मुबा जम्‍मान स्‍हे जिन्‍ना लमुला।

२१ परमेश्‍वरदा सेम निबा तामदेन खाइमै आजिन्‍बा मायाला लिच्‍छा भ्रबा म्‍हिसे

जुनीदेन मान याङ्‌ला ओच्‍छे फलिफाप तला।

२२ बुद्धि मुबा म्‍हि शक्तिशाली शहरदेन छ्‌याम छेमुला,

ओच्‍छे थेनीगदेसे भर लबा कोङ्‌बा पर्खालगदे छ्‌याकछिक लसी पिन्‍ना।

२३ ह्राङला सुङदेन ले तहरी थान्‍बा म्‍हिसे

ह्राङसे ह्राङदान आपत विपतग्‍याम जोगब लमुला।

२४ घमण्‍डीदेन फुर्ती उन्‍बा म्‍हिला मिन चा “खिसी लबा” हिन्‍ना,

थेसे घमण्‍ड लसी गे लमुला।

२५ ब्‍लेगुदा थेसे म्‍हाइबा स्‍हेसेन साइमुला,

तिग्‍दा भिसम थेसे गे लबारी आम्‍हाइमुला।

२६ थेसे झन धिन गिकनोन ल्‍हानान स्‍हेगदे म्‍हाइमुला,

तर परमेश्‍वरसे कुल्‍बा अन्‍छार भ्रबा म्‍हिसे लोभ आलना पिन्‍मुला।

२७ नाइबा गे लबा म्‍हिसे फुल्‍बा बलि नाइबा खबान तमुला,

आज्‍यबा सेम थोसी फुल्‍बा बलि झन गादे नाइबा खबा तला।

२८ फट्टा साक्षी चा नाश तला,

थेला ताम ङ्‌यान्‍बा खालदम्‍मान मुसै सदनना लागिरी नाश तला।

२९ नाइबा गे लबा म्‍हि चा आँट मुबा म्‍हि ह्रङ् लसी भ्रमुला,

तर सोझो ग्‍यामरी भ्रबा म्‍हिसे चा ह्राङला बानीबेहोर ठीक मुला की आरे भिसी च्‍यामुला।

३० परमप्रभुला बिरोध लसी ढाखम्‍बा

खजिबै खाल्‍ला बुद्धि, घोखम्‍बा शक्ति अथवा म्‍हन्‍बा ताम आरे।

३१ लडाइ लबाला लागिरी तागदे ठीक लखम्‍ला,

तर ढाना लबा चा परमप्रभुन हिन्‍ना।

२२

ल्‍हानान धन सम्‍पत्ति म्‍हाइबा भन्‍दा ज्‍यबा मिन म्‍हाइबा चा ज्‍यबा हिन्‍ना,

मान याङ्‌बा चा म्‍हार म्‍हुइ याङ्‌बा भन्‍दा घ्रेन हिन्‍ना।

२ चु तामरी चा फ्‍युक्‍पोदेन प्राङ्‌बो न्‍हीनोन च्‍योच्‍यो मुला,

तिग्‍दा भिसम थे न्‍हीदान स्‍होबा चा परमप्रभुन हिन्‍ना।

३ बुद्धि मुबा म्‍हिसे आपत विपत तबारी छ्‌याइबा म्राङ्‌मुला ओच्‍छे खानै निसी जोगब तबा ग्‍ला म्‍हाइसी चिमुला,

तर तिगै ताम आखेन्‍बा म्‍हि चा सीधान थे दुखरी परब तमुला।

४ सोझो तसी भ्रबादेन परमप्रभुदा मान लबा म्‍हिसे

धन सम्‍पत्ति, मानदेन जुनी याङ्‌मुला।

५ नाइबा गे लबा म्‍हि भ्रबा ग्‍यामगदेरी पुजुदेन वागदे छुम्‍सी थान्‍बा तमुला,

तर जुन म्‍हिसे ह्राङला ज्‍यान जोगब लला, थे म्‍हि थेह्रङ्‌बा तामगदेग्‍याम थारेङ्‌नोन चिमुला।

६ कोलादा थे भ्रतोःबा ग्‍यामरी भ्रबारी लोप्‍गो,

ओच्‍छे खेप्‍पा दोबा धुइधोनान थेसे थे ग्‍याम ख्‍लासी आनी।

७ फ्‍युक्‍पोसे प्राङ्‌बोथोरी शासन लमुला,

ओच्‍छे छे किन्‍बा म्‍हि चा छे पिन्‍बा म्‍हिला घ्‍याबा दोमुला।

८ नाइबा गेला खेती लबासे दुख नातोःमुला,

ओच्‍छे कडी ह्रङ्‌बान थेला बोमोला झोक नाश तला।

९ ज्‍यबा सेम मुबा म्‍हिसे मोलम याङ्‌मुला,

तिग्‍दा भिसम थेसे ह्राङदेन छ्‌याम मुबा चबा स्‍हे प्राङ्‌बोदा भो लसी पिन्‍मुला।

१० खिसी लबा म्‍हिदा मङ्‌ग्‍यार तेःसी पिन्‍गो,

ओच्‍छे कल तबा तामनोन म्‍हला,

ओच्‍छे छेबा बङ्‌बादेन मान आलबा तामएनोन म्‍हला।

११ जुन म्‍हिसे ज्‍यबा सेम थोबारी म्‍हाइमुला,

ओच्‍छे जुन म्‍हिला बोली बचन दयामायासे प्‍लिङ्‌बा तमुला

थेला लागिरी ग्‍लेएनोन ह्रो दोमुला।

१२ परमप्रभुसे ज्ञानदा सदन वास्‍ता लमुला,

तर विश्‍वास आलबागदेला तामगदेदा थेसे तिगै आखेल्‍बा तना लमुला।

१३ ब्‍लेगुसे चुह्रङ् भिसी पाङ्‌मुला, “मङ्‌ग्‍यार सिंह गिक खबा मुला!”

अथवा “ग्‍यामरी क्‍यार निजी भिसम ङादा साइला।”

१४ ब्रेल्‍सी भ्रबा म्रिङ्‌म्‍हेमेला सुङ् चा नुप्‍बा व्‍हाङ ह्रङ्‌बान तमुला।

परमप्रभुला बोमोला झोकरी परब तबागदे थे न्‍हङ्‌री ताइमुला।

१५ कोलागदेला सेम मूर्ख तामसे खिल्‍बा तमुला,

तर थेदा कडीसे छेक्‍सी तहरी थान्‍माहेन्‍से थेग्‍याम थे मूर्ख ताम म्‍हमुला।

१६ ह्राङ फ्‍युक्‍पो दोबाला लागिरी प्राङ्‌बोदा नाङ्‌बाझ्‍याक्‍बा लबादेन,

फ्‍युक्‍पोदा उपहार पिन्‍बा न्‍हीनोन प्राङ्‌बो दोला।

बुद्धि मुबा म्‍हिला उखानगदे

१७ बुद्धि मुबा म्‍हिसे पाङ्‌बा उखानगदे सेमहेन्‍सेन ङ्‌यान्‍गो,

ओच्‍छे ङाइ लोप्‍बा तामगदेरी सेम लउ।

१८ तिग्‍दा भिसम थे तामगदे एला सेमरी थान्‍जी भिसम

ओच्‍छे थे जम्‍मान ताम एला सुङ्‌री तजी भिसम थेसे एदा ताङ्‌ना लला।

१९ एसे परमप्रभुथोरी भर लगै भिसी

तिनी ङाइ एदा चु ताम लोप्‍ला,

हिन्‍ना, एदान लोप्‍ला।

२० तिग ङाइ एला लागिरी बोगल गिकसे च्‍युइ तामगदे भ्रिसी पिन्‍बा आहिन?

थेरी सल्‍लाहदेन ज्ञानना तामगदे भ्रिबा मुला।

२१ ह्राङदा पुइबागदे मुबा ग्‍लारी निसी एसे ठीक जोहाब पिन्‍बारी खम्‍गै भिसी

तिग ङाइ एदा सत्‍यदेन विश्‍वास लखम्‍बा बचनगदे लोप्‍बा आहिन?

२२ थेनीगदेदा ह्रो लबा म्‍हि आरे भिदेमा प्राङ्‌बोथोरी रजाँइ आलउ,

ओच्‍छे दुख याङ्‌बागदेदा अदालतरी नाङ्‌बाझ्‍याक्‍बा आलउ,

२३ तिग्‍दा भिसम थेनीगदेला मुद्दा परमप्रभुसेन स्‍य्‍हीला,

ओच्‍छे थेनीगदेदा ब्‍यन्‍बा म्‍हिगदेदा परमप्रभुसे ब्‍यन्‍ना।

२४ योनान बोमो खबा म्‍हिदा ह्रो आस्‍होउ,

ओच्‍छे होह्रङ्‌नोन बोमो खबा म्‍हिदेन छ्‌याम सङ्‌गतनोन आलउ।

२५ आहिन्‍सम एसेनोन थेला बानीबेहोर लोप्‍ला,

ओच्‍छे ह्राङसे ह्राङदान फसब लला।

२६ बन्‍धकी थान्‍बा स्‍हेरी या आझाङ्‌गो,

अथवा स्‍य्‍हान्‍दोसे किन्‍बा छेला जमानी आचिउ।

२७ चुदे एसे फाबारी आखम्‍नी भिसम

ए म्‍हेर्बा खाटनोन भोर्ला।

२८ ओन्‍मान थान्‍बा साँधला युङ्‌बा आल्‍हेउ,

थे एला आखेम्‍हेमेसे थान्‍बा साँध हिन्‍ना।

२९ तिग एसे गे लबारी सेबा खालै म्‍हि म्राङ्‌बा मुला?

थेसे ग्‍लेगदेला ओन्‍छाङ्‌री गे लला।

थेसे ङोआसेबा म्‍हिगदेला गे आल।

२३

शासन लबा म्‍हिदेन छ्‌याम चबा थुङ्‌बा लबारी चिमा

एला ङाच्‍छा तिग थान्‍बा मुला थे ज्‍यना लसी च्‍यागो,

२ चुदे एला ल्‍हानान चबा बानी मुसम

एसे चबा धुइरी होशियार लसी चउ।

३ थेसे पिन्‍बा ब्रोइ खबा चबा स्‍हेला लोभ आलउ,

तिग्‍दा भिसम थे चबा स्‍हेग्‍याम तिगै जाल लखम्‍ला।

४ फ्‍युक्‍पो दोबाला लागिरी ज्‍याननोन भ्‍याङ्‌सी गे आलउ,

बरू बुद्धि मुबा म्‍हि दोसी ह्राङसे ह्राङदान तहरी थान्‍गो।

५ धन सम्‍पत्ति छिन्‍नङ् जे म्राङ्‌मुला, ओच्‍छे थे निनोन निमुला,

तिग्‍दा भिसम थेला ब्‍यापगदे फुइमुला,

ओच्‍छे थे क्‍वाक्‍लिङ् ह्रङ् लसीन मुपट्टि फ्‍याङ्‌सी निमुला।

६ लोभी म्‍हिसे पिन्‍बा चबा स्‍हे आचउ,

थेसे स्‍होबा ब्रोइ खबा चबा स्‍हेला लोभ आलउ।

७ तिग्‍दा भिसम थे चुह्रङ्‌बा खाल्‍ला म्‍हि हिन्‍ना,

थेसे थे चबा स्‍हेला सय किन्‍तोःला भिसी सदन खेन्‍सी चिमुला।

थेसे एदा “सोल्‍गो, छ्‌योइगो” भिसी पाङ्‌ला, तर थेला सेम चा एदेन छ्‌याम आत।

८ एसे थे जजाकी जे चबा मुसैनोन रूइला,

ओच्‍छे एसे थेदा फ्‍या फुल्‍बाएनोन ओह्रङ्‌नोन खेरोरी निला।

९ मूर्खदेन छ्‌याम ताम आलउ,

तिग्‍दा भिसम एसे पाङ्‌बा बुद्धिला तामदा थेसे हेला लला।

१० ओन्‍मान थान्‍बा साँधला युङ्‌बा आल्‍हेउ,

अथवा टुहुरा-टुहुरीगदेला भु वारीला साँध आनाङ्‌गो।

११ तिग्‍दा भिसम थेनीगदेदा जोगब लबा परमप्रभु शक्तिशाली मुला।

थे एला बिरोधरी रेःसी थेनीगदेदा ढाना लला।

१२ एसे अर्तीला ताम सेम लसी ङ्‌यान्‍गो,

ओच्‍छे एसे ज्ञानना बचन ज्‍यना लसी ङ्‌यान्‍गो।

१३ कोलागदे तहरी थान्‍बारी आख्‍लागो।

एसे थेदा कडीसे छेक्‍सी सजाय पिन्‍जी भिदेमा थे आसि।

१४ कडीसे छेक्‍सी थेदा सजाय पिन्‍गो,

ओच्‍छे थेला प्राणदा कालग्‍याम जोगब लउ।

१५ ङाला झा, चुदे एला सेमरी बुद्धि मुजी भिसम

ङा सेमहेन्‍सेन ताङ्‌ला।

१६ जुन धुइरी एला सुङग्‍याम ठीक ताम थोन्‍ना,

थे धुइरी ङा सेमहेन्‍सेन ताङ्‌ला।

१७ एसे पापीगदेला डाह लसी ह्राङला सेमदा न्‍होङ्‌ना आलउ,

तर परमप्रभुदा मान लबाला लागिरी सदन तयार तसी चिउ।

१८ पाङ्‌नोन तोःमा एसे लिच्‍छाला लागिरी जुन आश लबा मुला,

थे आश खेरोरी आनी।

१९ ङाला झा, ङ्‌यान्‍गो ओच्‍छे बुद्धि मुबा म्‍हि दोगो,

ओच्‍छे एला सेम ठीक ग्‍लारी थान्‍गो।

२० ल्‍हानान अङ्‌गुरला निङ्‌गु थुङ्‌बागदे,

अथवा ल्‍हानान स्‍या चबागदेदेन छ्‌याम सङ्‌गतनोन आलउ।

२१ तिग्‍दा भिसम ङ्‌य्‍होइसी भ्रबागदेदेन ल्‍हानान चसी भ्रबागदे प्राङ्‌बो दोमुला,

चुह्रङ्‌बा बानीबेहोरसे थेनीगदे भोक्‍टो क्‍वान क्‍वान्‍सी भ्रतोःला।

२२ एसे ह्राङदा जुनी पिन्‍बा आबाला ताम ङ्‌यान्‍गो,

ओच्‍छे एसे आमा खुइ दोमा हेला आलउ।

२३ सत्‍यदा ग्‍लुउ, थेदा आचूङ्‌गो।

बुद्धिदेन घोखम्‍बा शक्ति ओच्‍छे तहरी चिबा तामदा किन्‍गो।

२४ परमेश्‍वरसे कुल्‍बा अन्‍छार भ्रबा म्‍हिला आबा ल्‍हानान ताङ्‌मुला,

बुद्धि मुबा झा ह्राङला आबादेन छ्‌याम ताङ्‌मुला।

२५ एला आबा आमा ताङ्‌गै,

एदा न्‍हबा आमा ताङ्‌सी चिगै।

२६ ङाला झा, एला सेम ङापट्टि दोःगो,

ओच्‍छे एला मीसे ङाइ उन्‍बा ग्‍याम जे च्‍यागै।

२७ तिग्‍दा भिसम वेश्‍या चा नुप्‍बा व्‍हाङ ह्रङ्‌बान हिन्‍ना,

ओच्‍छे ब्रेल्‍सी भ्रबा म्रिङ्‌म्‍हेमे चा साङ्‌रो इनार ह्रङ्‌बान हिन्‍ना।

२८ थे य्‍हो ह्रङ् लसी ख्रुङ्‌सी चिमुला,

ओच्‍छे थेसे म्‍हिगदेला गुङ्‌री विश्‍वास आलबा म्‍हिगदे ल्‍हानान तना लमुला।

२९ खाल्‍दा दुख तमुला? खाल्‍दा सुर्दा तमुला?

खाल्‍से कल लमुला? खाल्‍ला सेम बुझब आतमुला?

खाल्‍दा ओह्रङ्‌नोन चोट तमुला? खाल्‍ला मी का ह्रङ्‌नोन वाब्‍वाब्‍बा तमुला?

३० जुन म्‍हि ङ्‌य्‍होइबा स्‍हेरी कोल्‍सी चिमुला थेनीगदेन हिन्‍ना,

जुन म्‍हिगदेसे ल्‍हानान थरीला अङ्‌गुरला निङ्‌गु धोङ्‌सी थुङ्‌बारी म्‍हाइमुला।

३१ एसे अङ्‌गुरला वाब्‍वाब्‍बा निङ्‌गुला लोभ आलउ,

थेह्रङ्‌बा निङ्‌गु खोरेरी युमा बोप्‍स्‍या थोन्‍मुला,

ओच्‍छे थे सजिलोसेन थुङ्‌बारी खम्‍मुला!

३२ लिच्‍छा थेसे एदा पुख्रीसे ह्रङ् लसी छ्‌वामुला,

ओच्‍छे गोमन पुख्रीसे ह्रङ् लसी बिख युमुला।

३३ एला मीसे उदेकला तामगदे म्राङ्‌ला,

ओच्‍छे एसे एला सेमनोन कालकोल तबा तामगदे खेन्‍ना।

३४ एदा घ्रेन समुद्रथोरी म्‍हेर्सी चिबा ह्रङ्‌नोन तला,

एदा पानी जहाजला गुङ्‌री पाल फ्रेङ्‌बारी थान्‍बा थामला छोरी तोरपट्टि च्‍योसी चिबा ह्रङ्‌नोन तला।

३५ एसे चुह्रङ् भिसी पाङ्‌ला, “थेनीगदेसे ङादा छेक्‍मुला,

तर ङादा तिगै चोट आतमुला!

थेनीगदेसे ङादा छेक्‍मुला, तर ङाइ थानोन आयाङ्‌मुला,

ङा खाइमा छोर्से?

ओच्‍छे ङाइ अझै थुङ्‌खम्‍ला।”

२४

नाइबा गे लबा म्‍हिगदेला डाह आलउ,

थेनीगदेदेन छ्‌याम सङ्‌गत लबारी आम्‍हाइगो।

२ तिग्‍दा भिसम थेनीगदेला सेमसे आतोःबा ताम खेन्‍मुला,

ओच्‍छे थेनीगदेला सुङ्‌से झम्‍मार तना लबा ताम लमुला।

३ बुद्धिग्‍याम दिम स्‍होमुला,

ओच्‍छे घोखम्‍बा शक्तिग्‍याम थे कोङ्‌ना लमुला।

४ ज्ञानग्‍याम चु दिमला कोठागदे

ल्‍हानान ज्‍यबादेन जेःना लबा स्‍हेगदेसे प्‍लिङ्‌बा तमुला।

५ बुद्धि मुबा म्‍हि शक्तिशाली तमुला,

ओच्‍छे ज्ञान मुबा म्‍हिला भङ् बढब तबान निमुला।

६ लडाइ लबाला लागिरी एदा ग्‍याम उन्‍बा म्‍हि तोःमुला,

ढाबाला लागिरी सल्‍लाह पिन्‍बा म्‍हि ल्‍हानान तोःमुला।

७ मूर्खला लागिरी बुद्धिला ताम ल्‍हानान घ्रेन तमुला,

म्रापरी ह्रुप तबा म्‍हिगदेदा पाङ्‌बाला लागिरी थेदेन छ्‌याम तिगै ताम आतमुला।

८ जुन म्‍हिसे नाइबा ताम खेन्‍मुला,

थेला मिन जाल लबा म्‍हि भिसी चिमुला।

९ मूर्ख म्‍हिसे लबा जालगदे चा पाप हिन्‍ना,

स्‍य्‍हान्‍दोदा खिसी लबा म्‍हिदा म्‍हिगदेसे हेला लमुला।

१० आपत विपतला धुइरी दाङ्‌दिङ् तजी भिसम

ए चा भङ् आरेबा म्‍हि हिन्‍ना।

११ खालै म्‍हिदा साइबारी भोर्बान मुसम थेदा जोगब लउ।

साइबा तुप्‍बा लबारी म्‍हाइबागदेदा रोकब लउ।

१२ चुदे एसे “चुला बारेरी ङन्‍दा थानोन आरे” भिसी पाङ्‌जी भिसम

सेम च्‍याबा परमप्रभुसे चु तामदा वास्‍ता आल?

एला ज्‍यान जोगब लबादा चु ताम था आरे?

तिग थे जम्‍मान म्‍हिगदेदा थेनीगदेसे लबा गे अन्‍छार सजाय आपिन्‍ना?

१३ ङाला झा, सिङ्‌सुरला खुदु चउ, तिग्‍दा भिसम थे ज्‍यबा स्‍हे हिन्‍ना,

चाकाग्‍याम तेःबा खुदुला ब्रोइ एदा केकेबा तला।

१४ चु तामएनोन ढन्‍गो, तिग्‍दा भिसम बुद्धि एला प्राणना लागिरी ज्‍यबा ताम तला।

एसे चुदा किन्‍जी भिसम एदा लिच्‍छाला लागिरी ज्‍यबा तला,

ओच्‍छे एसे लबा आश खेरो आनी।

१५ परमेश्‍वरसे कुल्‍बा अन्‍छार भ्रबा म्‍हिला दिमला बिरोध लसी नाइबा गे लबा म्‍हिसे ख्रुङ्‌सी चिबा ह्रङ् लसी आख्रुङ्‌गो,

थे चिबा ग्‍ला आलोङ्‌गो।

१६ तिग्‍दा भिसम परमेश्‍वरसे कुल्‍बा अन्‍छार भ्रबा म्‍हि निसरेमनोन ह्रिल्‍सैनोन थे दोःसी रेःमुला।

तर नाइबा गे लबा म्‍हिगदेदा आपत विपतसे नाश लमुला।

१७ एला शत्रु नाश तमा आताङ्‌गो,

थे तोइसी ह्रिल्‍मा एला सेम आताङ्‌गै।

१८ आहिन्‍सम परमप्रभुसे म्राङ्‌ला, ओच्‍छे थेह्रङ्‌बा ताम परमप्रभुदा सेम आनिमुला,

ओच्‍छे थेनीगदेथोरी ह्राङला बोमो आल्‍हू।

१९ नाइबा गे लबा म्‍हिगदेदा म्राङ्‌सी सुर्दा आलउ,

अथवा नाइबा गे लबागदेदा बोमोएनोन आलउ।

२० तिग्‍दा भिसम नाइबा गे लबा म्‍हिला लिच्‍छा तिग तला भिबा आशनोन आतमुला,

ओच्‍छे नाइबा गे लबा म्‍हिला नाङ्‌सल साइला।

२१ ङाला झा, परमप्रभुदेन ग्‍लेदा मान लउ,

ओच्‍छे परमप्रभुदेन ग्‍लेदा बिरोध लबागदेला सङ्‌गतनोन आलउ।

२२ तिग्‍दा भिसम परमप्रभुदेन ग्‍लेसे तिख्‍खुरीन थेनीगदेथोरी नाश पुइखला,

ओच्‍छे परमप्रभुदेन ग्‍लेसे खाह्रङ्‌बा आपत विपत पुइखला भिबा खाल्‍से था याङ्‌मुला?

बुद्धिला अर्गु उखानगदे

२३ बुद्धि मुबा म्‍हिगदेसे बुद्धिला चु तामगदेएनोन पाङ्‌बा मुला,

निसाफ लबा म्‍हिसे निसाफ लबा धुइरी पानपक्ष लबा ठीक आहिन।

२४ गल्‍ती लबा म्‍हिदा जुनसे “तिगै दोष आरे” भिसी पाङ्‌ला,

थेदा जम्‍मान म्‍हिगदेसे केःला, ओच्‍छे थेदा य्‍हुल य्‍हुल्‍से हेला लला।

२५ तर जुन म्‍हिगदेसे गल्‍ती लबा म्‍हिला गल्‍ती उन्‍ना, थेनीगदेदा ज्‍यबा ताल।

थे म्‍हिथोरी ल्‍हानान मोलम तला।

२६ सोझो तसी पिन्‍बा जोहाब चा च्‍योक लबा ह्रङ्‌बान हिन्‍ना।

२७ ङाच्‍छा भु वारी ठीक लउ,

ओच्‍छे ह्राङला गे पक्‍का लउ

जमाहेन्‍से जे दिम स्‍होउ।

२८ ह्राङला खिम्‍जेमसे तिगै गल्‍ति आलसैनोन

थेला बिरोधरी फट्टा ताम आपाङ्‌गो,

अथवा ह्राङला सुङदा फट्टा ताम पाङ्आपुङ्‌गो।

२९ चुह्रङ् भिसी आपाङ्‌गो, “थेसे ङादा लबा ह्रङ्‌नोन ङाइएनोन थेदा लला,

थे म्‍हिसे ङादा लबा तामला नाङ फाला।”

३० ङा ब्‍लेगु गिकला भुग्‍याम निजी,

ओच्‍छे ङा घोखम्‍बा शक्ति आरेबा म्‍हि गिकला ग्‍याम निजी,

३१ थे बुदेन ला क्‍युर्सीन पुजुदेन म्रागदे फुइबा मुबा,

भु म्रानोन म्रासे प्‍लिङ्‌बा मुबा।

ओच्‍छे युङ्‌बासे लबा पर्खाल फुप्‍बा मुबा।

३२ ङाइ ज्‍यना लसी च्‍याबा तामगदेला बारेरी सेमरी खेन्‍जी,

ओच्‍छे ङाइ म्राङ्‌बा तामगदेग्‍याम ताम गिक लोप्‍जी।

३३ छिन्‍नङ् म्‍हेर्बादेन छिन्‍नङ् छुप निबासेलमा,

या कुम्‍सी छिन्‍नङ् ब्‍लप्‍बा न्‍हबासे लमा,

३४ प्राङ्‌बो दोना लबा ताम एथोरी य्‍हो ह्रङ् लसी खला,

ओच्‍छे खाँचो चा हतियार थोबा म्‍हि ह्रङ् लसी खला।

सोलोमनसे पिन्‍बा अर्गु बुद्धिला तामगदे

२५

सोलोमनना चु बुद्धिला तामगदे यहूदाला ग्‍ले हिजकियाला म्‍हिगदेसे भ्रिसी थान्‍बा मुबा,

२ कोइ ताम चा खालैदा आपाङ्‌मा परमेश्‍वरला मान तमुला,

कोइ ताम चा घोसी म्‍हाइसी तेःमा ग्‍लेगदेला मान तमुला।

३ स्‍वर्गगदे गादे नोबा मुला ओच्‍छे जम्‍बुलिङला जग गादे नुप्‍बा मुला,

थेह्रङ् लसीन ग्‍लेगदेला सेम घोबारी आखम्‍बा तमुला।

४ म्‍हुइरी छ्‌याबा खिदी तेःगो,

ओच्‍छे जे बाँडाला लागिरी गेखेल्‍बा स्‍हे दोला।

५ नाइबा गे लबा म्‍हिगदेदा ग्‍लेला ङाच्‍छाग्‍याम तेःगो,

ओच्‍छे जे थेला ठि परमेश्‍वरदा सेम निबा तामग्‍याम कोङ्‌सी चिला।

६ ग्‍लेला ङाच्‍छापट्टि ह्राङसे ह्राङदान घ्रेन म्‍हि आस्‍होउ,

ओच्‍छे मिन चलब तबा ह्रेम्‍बोकोलागदेला गुङ्‌री चिबा हक आम्‍हाइगो।

७ घ्रेन म्‍हिगदेला ङाच्‍छा थेसे एदा जम्‍मान भन्‍दा जजा स्‍होबा भन्‍दा

थे ह्राङसेन एदा “चुरी तोर खउ” भिसी पाङ्‌बा चा ज्‍यबा ताम तला।

८ एसे मीसे जुन ताम म्राङ्‌बा मुला,

थे ताम अदालतरी हत्तपत्त आभोर्गो,

तिग्‍दा भिसम चुदे एला खिम्‍जेमसे एदा पेःना लजी भिसम एसे तिग लला?

९ ह्राङला खिम्‍जेमदेन छ्‌याम मुद्दाला बारेरी ताम लमा

स्‍य्‍होन्‍दो म्‍हिदा पाङ्‌बारी आतबा ताम आपाङ्‌गो।

१० आहिन्‍सम थे ताम थेःबा म्‍हिसे एदा पेःना लला,

ओच्‍छे एला बेइज्‍जत तबा ताम खाइमै आम्‍ह।

११ ज्‍यना लसी पाङ्‌बा ताम चा

म्‍हुइरी कार्बा म्‍हारला स्‍याउगदे ह्रङ्‌बान तमुला।

१२ बुद्धि मुबा म्‍हिसे बङ्‌मा थेःबा नाब्‍यङ्‌ला लागिरी

म्‍हारला कुण्‍डल अथवा नम्‍बरी म्‍हारला गहना ह्रङ्‌बा तमुला।

१३ विश्‍वास लखम्‍बा दूत थेदा पुइबा म्‍हिगदेला लागिरी

बाली खान्‍बा धुइरी घ्‍लिङ्‌‌ला शीतल खबा ह्रङ्‌बान तमुला,

ओच्‍छे थेसे मालिकला सेम ताङ्‌ना लमुला।

१४ ह्राङसे आपिन्‍सैनोन उपहार पिन्‍जी भिसी धाक उन्‍बा म्‍हि

नाम आभबा खसुदेन लाबा ह्रङ्‌बान तमुला।

१५ नासी चिखम्‍बासे शासन लबा म्‍हिदा ताङ्‌ना लखम्‍ला,

ओच्‍छे ज्‍यबा बोली बचनसे ल्‍हानान बिरोध लबा म्‍हिला सेमदाएनोन नेम्‍ना लला।

१६ सिङ्‌सुरला खुदु स्‍याप्‍जी भिदेमा ल्‍हानान आचउ,

चु ल्‍हाना चजी भिसम ए रूइला।

१७ ह्राङला खिम्‍जेमला दिमरी खाइमा गिकनी जे निउ,

घरीघरी निजी भिसम थेसे एदा हेला लला।

१८ ह्राङला खिम्‍जेमला बिरोध लसी फट्टा ताम पाङ्‌बा म्‍हि चा

कडी अथवा तरवार अथवा म्‍युङम्‍युङ्‌बा म्‍या ह्रङ्‌बान हिन्‍ना।

१९ दुखला धुइरी विश्‍वासनोन आरेबा म्‍हिथोरी भर लबा चा

स्‍हुखबा स्‍वा अथवा खोरा काङ ह्रङ्‌बान हिन्‍ना।

२० सेम स्‍हुखबा म्‍हिला ङाच्‍छा व्‍हाइ गोबा म्‍हि चा

खाङ्‌बा धुइरी क्‍वान ब्‍यन्‍सी भोर्बा ह्रङ्‌बा

अथवा पोररी क्‍युङ्‌बा युबा ह्रङ्‌बान हिन्‍ना।

२१ चुदे एला शत्रु ख्रेन्‍बा मुसम थेदा चबा स्‍हे पिन्‍गो,

चुदे थेदा क्‍युइ फुइबा मुसम क्‍युइ पिन्‍गो।

२२ थेह्रङ् लजी भिसम एला शत्रु ह्राङनोन पेःला†,

ओच्‍छे परमप्रभुसे एदा इनाम पिन्‍ना।

२३ झ्‍याङग्‍याम खबा लाबासे नाम भबा ह्रङ्‌नोन

बाठो दोबा स्‍होसी पाङ्‌बा तामसे बोमो खना लमुला।

२४ छेबा बङ्‌बा लबा म्रिङदेन छ्‌याम ग्‍ला गिकरीन चिबा भन्‍दा मी

ह्राङ गिक जेन दिमला कौसीरी चिबा ज्‍यबा हिन्‍ना।

२५ थारेङ्‌ग्‍याम खबा ज्‍यबा समाचार चा

क्‍युइ फुइसी ओल्‍गोङ् खर्बा धुइरी सिम्‍बा क्‍युइ थुङ्‌बा ह्रङ्‌बान हिन्‍ना।

२६ परमेश्‍वरसे कुल्‍बा अन्‍छार भ्रबा म्‍हि तसैनोन नाइबा गे लबा म्‍हिला ताम ङ्‌यान्‍जी भिसम

थे म्‍हि चा फोहोर वाङ्‌बा क्‍युइ अथवा बिख मुबा वदी ह्रङ्‌बान हिन्‍ना।

२७ सिङ्‌सुरला खुदु ल्‍हानान चबा ज्‍यबा आहिन,

ओच्‍छे ह्राङसे ह्राङलान मान म्‍हाइबाएनोन ठीक आहिन।

२८ ह्राङसे ह्राङदान तहरी थान्‍बारी आखम्‍बा म्‍हि चा

क्‍युर्सीन लबा पर्खाल फुप्‍बा शहर ह्रङ्‌बान हिन्‍ना।

† 

२५:२२ हिब्रू ग्‍योइरी चा “एसे थेला थोबोरी मे भुप्रो उम्‍ला” भिसी भ्रिबा मुला।

२६

मूर्ख म्‍हिदा मान लबा चा

सेर्खरी घ्‍लिङ्‌ ताइबा

अथवा बाली दुइबा धुइरी नाम ताइबा ह्रङ्‌बान हिन्‍ना।

२ सराप पिन्‍नोन आतोःबा ग्‍लारी सराप पिन्‍बा चा

भुर्र फ्‍याङ्‌सी निबा च्‍युर्गानदेन तोडसे फ्‍याङ्‌सी निबा च्‍याबलचिबिल ह्रङ्‌बान हिन्‍ना।

३ तादा तह लबारी कोर्रा, गधादा तह लबारी लगाम

ओच्‍छे मूर्खदा तह लबारी कडी तोःमुला!

४ मूर्ख म्‍हिदा थेला मूर्ख ताम अन्‍छारला जोहाब आपिन्‍गो,

आहिन्‍सम एएनोन थे ह्रङ्‌बान तला।

५ मूर्ख म्‍हिदा थेला मूर्ख ताम अन्‍छारला जोहाब पिन्‍गो,

आहिन्‍सम थेसे ह्राङसे ह्राङदान बुद्धि मुबा म्‍हि भिसी म्‍हन्‍ना।

६ मूर्ख म्‍हिला यारी समाचार पुइबा म्‍हि चा

ह्राङलान काङरी तरीसे ताम्‍बा अथवा दुख म्‍हाइबा ह्रङ्‌बान हिन्‍ना।

७ मूर्ख म्‍हिसे पाङ्‌बा बुद्धिला ताम चा

कुज्‍या म्‍हिला लुलो काङ ह्रङ्‌बान हिन्‍ना।

८ मूर्ख म्‍हिदा मान लबा चा

हुर्दारी युङ्‌बा थान्‍सी छेक्‍बा ह्रङ्‌बान हिन्‍ना।

९ मूर्ख म्‍हिसे पाङ्‌बा बुद्धीला ताम चा

ङ्‌य्‍होइबा म्‍हिसे ह्राङला यारी पुजुला दोङ थोबा ह्रङ्‌बान हिन्‍ना।

१० मूर्ख अथवा ग्‍यामरी भ्रबान लबा खजिबै म्‍हिदा ज्‍याला पिन्‍सी गे लपुङ्‌बा चा

म्‍यादली थोबा म्‍हिसे खानङ्‌दामन म्‍यासे छेक्‍सी चोटनोन चोट तना लबा ह्रङ्‌बान हिन्‍ना।

११ नगीसे ह्राङसेन रूइसी ह्राङसेन दोःसी चबा ह्रङ् लसी

मूर्खसेनोन ह्राङला मूर्ख ताम घरीघरी पाङ्‌मुला।

१२ ह्राङसे ह्राङदान बुद्धि मुबा म्‍हि हिन्‍ना भिसी म्‍हन्‍बा म्‍हिदा म्राङ्‌बा मुला?

थेला लागिरी भन्‍दा मी बरू मूर्ख म्‍हिला लागिरी ल्‍हानान आश तमुला।

१३ ब्‍लेगुसे चुह्रङ् भिसी पाङ्‌मुला, “ग्‍यामरी सिंह मुला,

च्‍यामन लोङ्‌बा खबा खाल्‍ला सिंह ग्‍यामरीक्‍यार कोर्सी चिबा मुला!”

१४ कब्‍जा ठोक्‍सी थान्‍बा म्राप क्‍यारमार दोःबा ह्रङ् लसी

ब्‍लेगु म्‍हिएनोन ह्राङला तीरी बोल्‍सी चिमुला।

१५ ब्‍लेगुसे ह्राङला या खार्बाधोना चा भोर्मुला,

तर थेसे ह्राङला या थीसी ह्राङला सुङधोना भोर्बारीनोन ब्‍लेमुला।

१६ ज्‍यना लसी ताम पाङ्‌बारी सेबा गोर निस म्‍हि भन्‍दा

ब्‍लेगुसे ह्राङसे ह्राङदान बुद्धि मुबा म्‍हि भिसी म्‍हन्‍मुला।

१७ स्‍य्‍हान्‍दो म्‍हि छेबा बङ्‌बा लबा ग्‍लारी सेबा दोबा म्‍हिदेन

ग्‍यामरी भ्रबा नगीला नाब्‍यङरी चुङ्‌बा म्‍हि गिकनोन हिन्‍ना।

१८ थे चा म्‍युङ्‌गुर अथवा चोट तना लबा म्‍यासे छेक्‍बा

म्‍योबा म्‍हि ह्रङ्‌बान हिन्‍ना,

१९ जुन म्‍हिसे ह्राङला खिम्‍जेमदा फट्टा ताम पाङ्‌सी जिन्‍माहेन्‍से

“ङाइ मी ख्‍याल ख्‍याल जे लबा मुबा!” भिसी पाङ्‌मुला।

२० सिङ आरेसम मे सिमुला,

तामगान लबा म्‍हि आरेसम शान्‍ति तमुला।

२१ मेला लागिरी सिङ ओच्‍छे मे भुप्रोला लागिरी गोसोल तोःबा ह्रङ्‌नोन

कल तना लबाला लागिरी छेबा बङ्‌बा लबा म्‍हि तमुला।

२२ तामगान लबा म्‍हिसे पाङ्‌बा ताम चा ब्रोइ खबा चबा स्‍हे ह्रङ्‌बान तमुला,

थेसे पाङ्‌बा ताम चा म्‍हिला सेम न्‍हङ्‌धोनान दोःमुला।

२३ नाइबा सेम थोबा म्‍हिसे पाङ्‌बा ताम चा

साप्राला ताङ्‌री म्‍हुइला जलप फोर्बा ह्रङ्‌बान तमुला।

२४ डाह लबा म्‍हिसे ह्राङला तामदा लुमुला,

तर थेसे ह्राङला सेमरी चा आज्‍यबा ताम थान्‍मुला।

२५ थेला बोली बचन ज्‍यबा मुसैनोन थेथोरी विश्‍वास आलउ,

तिग्‍दा भिसम थेला सेम गोर निस नाइबा तामसे प्‍लिङ्‌बा तमुला।

२६ थेसे ह्राङला सेमरी मुबा नाइबा ताम छुम्‍सी थान्‍बा तखम्‍ला,

तर थेसे लबा नाइबा गे जम्‍मान म्‍हिगदेसे था याङ्‌ला।

२७ म्‍हिसे व्‍हाङ् ख्‍वजी भिसम थे व्‍हाङ्‌री थे ह्राङनोन ताइमुला,

म्‍हिसे युङ्‌बा ब्‍लिङ्‌जी भिसम थे युङ्‌बा थेथोरी ह्रिल्‍खला।

२८ फट्टा ताम पाङ्‌बा म्‍हिसे ह्राङसे पाङ्‌बा तामसे जुन म्‍हिला सेम स्‍हुखबा मुला थेदान हेला लमुला,

ओच्‍छे चिप्‍ले ताम पाङ्‌बा म्‍हिला बोलीसे नाश तना लमुला।

२७

न्‍हाङ्‌गरला धाक आउन्‍गो,

तिग्‍दा भिसम तिरेरीन तिग तला भिबा ताम एदा था आरे।

२ एसे ह्राङसे ह्राङदान आहिन स्‍य्‍हान्‍दोसे एदा मान लगै,

एला ह्राङलान सुङ्‌से आहिन स्‍य्‍हान्‍दो खालैसे मान लगै।

३ युङ्‌बादेन बालुवा न्‍हीनोन ल्‍हिबा तमुला,

तर मूर्खला जोस चा थे न्‍ही भन्‍दा झन ल्‍हानान ल्‍हिबा तमुला।

४ बोमो चा दया आरेबा तमुला, ओच्‍छे झोक चा ल्‍हानान लोङ्‌बा खबा खाल्‍ला तमुला,

तर डाह लबा ग्‍लारी खला चिबारी खम्‍ला?

५ खालैदा था आयाङ्‌ना लसी लबा माया भन्‍दा

जम्‍मालान ङाच्‍छापट्टि बङ्‌बा चा ज्‍यबा हिन्‍ना।

६ ह्राङला ह्रोसे सेम स्‍हुखना लसैनोन विश्‍वास लबारी खम्‍मुला,

तर शत्रुसे हापख्‍वाइसी च्‍योक लबा चा ल्‍हानान लोङ्‌बा खबा तमुला।

७ म्रेन्‍बा म्‍हिदा सिङ्‌सुरला खुदुएनोन चइ आम्‍हन्‍मुला,

तर फोख्रेन्‍बा म्‍हिदा कम्‍बा स्‍हेएनोन ब्रोइ खमुला।

८ ह्राङला दिमग्‍याम थोन्‍सी निबा म्‍हि चा

ह्राङला जङग्‍याम लोङ्‌सी य्‍हार्बा चरा ह्रङ्‌बान हिन्‍ना।

९ ज्‍यबा बास्‍ना खबा छ्‌युगुदेन धुपसे म्‍हिला सेम ताङ्‌ना लमुला,

ओच्‍छे ह्राङला ह्रोसे लबा ज्‍यबा बानीबेहोर चा ज्‍यबा सल्‍लाह हिन्‍ना।

१० ह्राङला ह्रोदेन ह्राङला आबाला ह्रोदा आम्‍लेःगो,

ओच्‍छे एदा आपत विपत तमा ह्राङला ज्‍योज्‍यो आलेला दिमरी आनिउ,

तिग्‍दा भिसम थारेङ् मुबा ज्‍योज्‍यो आले भन्‍दा ह्राङला ङाम्‍रीन मुबा खिम्‍जेम चा ज्‍यबा तमुला।

११ ङाला झा, बुद्धि मुबा म्‍हि दोगो, ओच्‍छे ङाला सेम ताङ्‌ना लउ,

जमाहेन्‍से ङादा हेला लबागदे खाल्‍दामन मुसैएनोन ङाइ थेदा जोहाब पिन्‍खम्‍ला।

१२ बुद्धि मुबा म्‍हिसे आपत विपत तबारी छ्‌याइबा म्राङ्‌मुला ओच्‍छे खानै निसी जोगब तबा ग्‍ला म्‍हाइसी चिमुला,

तर तिगै ताम आखेन्‍बा म्‍हि चा सीधान थे दुखरी परब तमुला।

१३ ङोआसेबा म्‍हिला जमानी चिबाला क्‍वानएनोन ब्‍यन्‍गो,

चुदे थेसे जे लाई म्‍हन्‍बा थेनोन लसी भ्रबा म्रिङ्‌म्‍हेमेला लागिरी

थेह्रङ् लबा हिन्‍सम थेला क्‍वान बन्‍दकी थान्‍गो।

१४ खालै म्‍हिसे ह्राङला खिम्‍जेमदा स्‍य्‍होरीन घ्रेन काइ तेःसी मोलम पिन्‍जी भिसम

थे चा केःबा ह्रङ्‌बान हिन्‍ना।

१५ छेबा बङ्‌बा लबा म्रिङ चा बर्खरी

खबाला खबान तबा नाम ह्रङ्‌बान हिन्‍ना।

१६ थेदा तहरी थान्‍बा चा लाबादा तहरी थान्‍बा ह्रङ्‌बान हिन्‍ना,

अथवा छ्‌युगुदा यासे चुङ्‌बा ह्रङ्‌बान हिन्‍ना।

१७ फाइसे फाइदान छ्‌यार्ना लबा ह्रङ्‌नोन

गिकला बुद्धिसे अर्गुला बुद्धिदा छ्‌यार्ना लमुला।

१८ अञ्‍जीरला दोङ सयार लबा म्‍हिसे थेरी रोबा रो चला,

ओच्‍छे ह्राङला मालिकदा सयार लबा म्‍हिसे मान याङ्‌ला।

१९ म्‍हिसे क्‍युइरी ह्राङला ली ह्राङसेन म्राङ्‌बा ह्रङ्

म्‍हिला सेमरी म्‍हिनोन म्राङ्‌मुला।

२० कालदेन नाश लबा शक्ति खाइमै आम्रेन्‍मुला,

ओच्‍छे म्‍हिला मीएनोन खाइमै सन्‍तोक आतमुला।

२१ म्‍हुइ न्‍युना लबारी ताङ् ओच्‍छे म्‍हार खारेब लबारी आरन मुला,

तर ह्राङसे याङ्‌बा मानग्‍याम म्‍हिला सेम च्‍यामुला।

२२ मूर्ख म्‍हिदा ल्‍हङ्‌री युसी तोसैनोन

थेदा ह्रान्‍दारी भ्रा स्‍याङ्‌बा ह्रङ् लसी स्‍याङ्‌सैनोन

एसे थेला मूर्ख बानीबेहोर थेग्‍याम तेःबारी आखम।

२३ ह्राङला ग्‍युगदेदा ज्‍यबा आज्‍यबा खाह्रङ्‌बा मुला थे ज्‍यना लसी च्‍यागो,

ह्राङला बथानदा होशियार तसी सयार लउ,

२४ तिग्‍दा भिसम धन सम्‍पत्ति मी सदनना लागिरी आचिमुला,

ओच्‍छे मुकुटएनोन जम्‍मान पुस्‍ताला लागिरी आचिमुला।

२५ पराल खन्‍माहेन्‍से जे छे बुबा म्राङ्‌मुला,

ओच्‍छे गङ् होपगदेग्‍याम छे खान्‍सी भमुला,

२६ जमाहेन्‍से ग्‍युला ऊनग्‍याम एला लागिरी क्‍वान तला,

ओच्‍छे भु ग्‍लुबा टाङ्‌गा रागदेग्‍याम खला।

२७ राला ङ्‌हे एदेन एला म्‍हेमेदा चबारी तोःदेधोना तला,

ओच्‍छे एला घ्‍याबास्‍यागदेदाएनोन चबारी छ्‌योला।

२८

खालैसे आताप्‍सैनोन नाइबा गे लबा म्‍हि य्‍हार्मुला,

तर परमेश्‍वरसे म्‍हन्‍बा अन्‍छार भ्रबा म्‍हि चा सिंह ह्रङ्‌बान आँट मुबा तमुला।

२ य्‍हुल्‍सान परमेश्‍वरला बिरोधरी रेःमाहेन्‍से थेरी शासन लबा म्‍हिगदे ल्‍हानान तमुला,

तर घोखम्‍बा शक्ति मुबा सोझो म्‍हि ढुक्‍क तसी ताङ्‌सी ताङ्‌सी चिमुला।

३ प्राङ्‌बोगदेदा दुख पिन्‍बा शासन लबा म्‍हि चा

बाली गिकनोन आथान्‍ना नाश तना लबा घ्रेन नाम ह्रङ्‌बान हिन्‍ना।

४ ठिम ख्‍लाबागदेसे नाइबा गे लबागदेदा मान लमुला,

तर ठिम अन्‍छार भ्रबागदेसे थेनीगदेला बिरोध लमुला।

५ नाइबा गे लबा म्‍हिगदेसे निसाफ भिबा तिग हिन्‍ना भिसी आघोमुला,

तर परमप्रभुदा म्‍हाइबागदेसे निसाफला बारेरी पूरन घोमुला।

६ आतोःबा ग्‍यामरी भ्रबा फ्‍युक्‍पो म्‍हि भन्‍दा

प्राङ्‌बो तसैनोन तिगै दोष आरेमा म्‍हि दोसी भ्रबा चा ज्‍यबा हिन्‍ना।

७ ठिम अन्‍छार भ्रबा चा ज्ञान बुद्धि मुबा झा हिन्‍ना,

तर ल्‍हानान चबा म्‍हिदेन छ्‌याम सङ्‌गत लबासे चा ह्राङलान आबाला बेइज्‍जत तना लमुला।

८ जुन म्‍हिसे ल्‍हानान ब्‍याज किन्‍सी ह्राङला धन सम्‍पत्ति ल्‍हानान तना लला,

थेला धन सम्‍पत्ति प्राङ्‌बोदा दया लबा म्‍हिला तला।

९ चुदे खालै म्‍हिसे ठिमदा वास्‍ता आलमुला भिसम

थेसे लबा प्रार्थनाएनोन नाइबा खबा खाल्‍ला तमुला।

१० जुन म्‍हिसे सोझो म्‍हिदा आज्‍यबा ग्‍यामरी भ्रपुङ्‌ला,

थे ह्राङसे ख्‍वबा व्‍हाङ्‌री ह्राङनोन ताइला,

तर तिगै दोष आरेबा म्‍हिसे तोःदेधोना अंश याङ्‌ला।

११ फ्‍युक्‍पो म्‍हिगदेसे ह्राङसे ह्राङदान बुद्धि मुबा म्‍हि हिन्‍ना भिसी म्‍हन्‍मुला,

तर ज्ञान बुद्धि मुबा प्राङ्‌बो म्‍हिसे थे खाह्रङ्‌बा म्‍हि हिन्‍ना भिबा ताम प्रष्‍टन म्राङ्‌मुला।

१२ परमेश्‍वरसे कुल्‍बा अन्‍छार भ्रबा म्‍हिसे ढामा म्‍हिगदे ल्‍हानान ताङ्‌मुला,

तर नाइबा गे लबा म्‍हिसे ढासी शासन लमा म्‍हिगदे लोङ्‌सी लामुला।

१३ ह्राङला पापगदे छुम्‍सी थान्‍बा म्‍हिदा फलिफाप आत,

तर जुन म्‍हिसे ङाइ पाप लबा मुला भिसी दुख म्‍हन्‍सी पापगदे ख्‍लाला थेसे दया याङ्‌ला।

१४ परमप्रभुदा सदन मान लबा म्‍हिसे परमेश्‍वरग्‍याम मोलम याङ्‌मुला,

तर ह्राङला सेम कोङ्‌ना लबा म्‍हि चा दुखरी परब तमुला।

१५ खालैग्‍याम ह्रो आयाङ्‌बा म्‍हिगदेथोरी शासन लबा ग्‍ले चा

ङ्‌हार्बा सिंह अथवा तिख्‍खुरीन व्‍हाबारी खबा तहुम ह्रङ्‌बान हिन्‍ना।

१६ दया आरेबा शासन लबा म्‍हिला बुद्धि आतमुला,

तर भ्रष्‍टाचार लसी स्‍होबा धन सम्‍पत्तिदा लोभ आलबा म्‍हि ल्‍हानान दिङधोना सोमुला।

१७ म्‍हि साइबाला दोष लगब तबासेलमा सिबातेबान तबा म्‍हि आसिदेधोना लासी भ्रमुला।

थेह्रङ्‌बा म्‍हिदा खालैसेन ह्रो आलगै।

१८ जुन म्‍हि ठीक ग्‍यामरी भ्रमुला, थे म्‍हि जोगब तमुला,

तर जुन म्‍हि आतोःबा ग्‍यामरी भ्रमुला, थेनीगदे तिक्‍खुरीन नाश तमुला।

१९ ह्राङला भु वारी ख्‍वबा मोइबा लबा म्‍हिदेन छ्‌याम ल्‍हानान चबा स्‍हे तमुला,

तर सेमरी म्‍हन्‍बा तामला लिच्‍छा लिच्‍छा छ्‌योङ्‌बा म्‍हिगदे प्राङ्‌बो तमुला।

२० विश्‍वास लखम्‍बा म्‍हिसे ल्‍हानान मोलम याङ्‌ला,

तर योनान फ्‍युक्‍पो दोबाला लागिरी सुर्दा लबा म्‍हिगदेसे सजाय नानोन तोःला।

२१ खालैदा पानपक्ष लबा ज्‍यबा आहिन,

तसैनोन टोगोल गिक गेङला लागिरी म्‍हिसे नाइबा गे लमुला।

२२ लोभी म्‍हि चा योनान फ्‍युक्‍पो दोबारी म्‍हाइमुला,

ओच्‍छे ह्राङ प्राङ्‌बो दोबारी छ्‌याइबा ताम चा थानोन आतमुला।

२३ आतोःबा तामरी सुर्‍याब लबा म्‍हिसे भन्‍दा

बङ्‌बा म्‍हिसेन लिच्‍छा ल्‍हानान दया याङ्‌मुला।

२४ ह्राङला आबा आमाग्‍याम ब्‍यन्‍सी

“चु गल्‍ती आहिन” भिसी पाङ्‌बा झा चा न्‍होङ्‌ना लबागदेला ह्रो हिन्‍ना।

२५ लोभ लबा म्‍हिसे छेबा बङ्‌बा तना लमुला,

तर परमप्रभुथोरी भर लबा म्‍हिला फलिफाप तमुला।

२६ ह्राङथोरी भर लबा म्‍हि चा मूर्ख हिन्‍ना,

तर बुद्धि अन्‍छार भ्रबा म्‍हि चा जोगब तमुला।

२७ जुन म्‍हिसे प्राङ्‌बोदा पिन्‍मुला, थेदा तिगै स्‍हेला खाँचो आतमुला,

तर जुन म्‍हिसे थेनीगदेदा वास्‍ता आल, थेसे ल्‍हानान सराप याङ्‌ला।

२८ नाइबा गे लबा म्‍हिसे ढासी शासन लमा म्‍हिगदे लोङ्‌सी लामुला,

तर नाइबा गे लबा म्‍हिगदे नाश तमाहेन्‍से परमेश्‍वरसे कुल्‍बा अन्‍छार भ्रबा म्‍हिगदे ल्‍हेसी निमुला।

२९

घरीघरी बङ्‌सैनोन कोइ कोइ म्‍हि चा अटेरी तसी चिजी भिसम

थे तिख्‍खुरीन नाश तला, तिगै लसीन थे जोगब आत।

२ परमेश्‍वरसे कुल्‍बा अन्‍छार भ्रबा म्‍हिदा फलिफाप तमा म्‍हिगदे ताङ्‌मुला,

तर नाइबा गे लबा म्‍हिसे शासन लमा म्‍हिगदेसे ल्‍हानान दुख म्‍हन्‍सी क्राबा क्रिङ्‌बा लमुला।

३ बुद्धिदा माया लबा म्‍हिसे ह्राङला आबादा ताङ्‌ना लमुला,

तर वेश्‍यागदेला सङ्‌गत लबा म्‍हिसे ह्राङला सम्‍पत्ति जिन्‍ना लमुला।

४ ठीक निसाफ लसी ग्‍लेसे य्‍हुल्‍सादा सदनना लागिरी चिना लमुला,

तर घूसला लोभ लबासे य्‍हुल्‍सादा नाश तना लमुला।

५ ह्राङला खिम्‍जेमदा आतोःबा तामरी थीबा म्‍हिसे

थेनीगदेदा फसब लबारी वा जूबा तमुला।

६ नाइबा गे लबा म्‍हि ह्राङलान पापसे लमा फसब तमुला,

तर परमेश्‍वरसे कुल्‍बा अन्‍छार भ्रबा म्‍हि व्‍हाइ गोबान ताङ्‌खम्‍मुला।

७ परमेश्‍वरसे कुल्‍बा अन्‍छार भ्रबा म्‍हिसे प्राङ्‌बोसे याङ्‌तोःबा हकला बारेरी वास्‍ता लमुला,

तर नाइबा गे लबा म्‍हिसे चा थेला बारेरी तिगै वास्‍ता आलमुला।

८ खिसी लबा म्‍हिसे शहर नाङ्‌नोन हल्‍लीखल्‍ली तना लमुला,

तर बुद्धि मुबा म्‍हिसे बोमो म्‍हना लमुला।

९ बुद्धि मुबा म्‍हि मूर्ख म्‍हिदेन छ्‌यामनोन अदालतरी निजी भिसम

मूर्ख झनक्‍क बोमो खमुला ओच्‍छे खिसी लमुला, थेतबासेलमा थे ढिक्‍बारी आखम्‍मुला।

१० म्‍हि साइबा म्‍हिगदेसे सोझो म्‍हिगदेदा हेला लमुला,

ओच्‍छे सोझो ग्‍यामरी भ्रबा म्‍हिगदेदा साइबारी म्‍हाइमुला।

११ मूर्ख म्‍हिसे ह्राङला बोमो ल्‍हूमुला,

तर बुद्धि मुबा म्‍हिसे ह्राङसे ह्राङदान तहरी थान्‍मुला।

१२ शासन लबा म्‍हिसे फट्टा तामगदे ङ्‌यान्‍जी भिसम

थेला जम्‍मान सिपाहीगदेला हाकिमगदेएनोन नाइबा गे लबा म्‍हि दोला।

१३ प्राङ्‌बोदेन स्‍य्‍हान्‍दोदा नाङ्‌बाझ्‍याक्‍बा लबा चु न्‍हीरीन ताम गिक चा ढिक्‍मुला,

परमप्रभुसे थेनीगदे न्‍हीदान मी पिन्‍बा मुला।

१४ चुदे ग्‍लेसे प्राङ्‌बोला ठीक निसाफ लजी भिसम

थे ग्‍लेला य्‍हुल्‍सा सदनना लागिरी टुला।

१५ ज्‍यबा ग्‍याम उन्‍बारी छेक्‍मा बुद्धि याङ्‌मुला,

तर छाडा ख्‍लाबा झासे ह्राङलान आमाला बेइज्‍जत तना लमुला।

१६ नाइबा गे लबा म्‍हिगदे ल्‍हानान तसी निमाहेन्‍से पापएनोन ल्‍हानान तमुला,

तर परमेश्‍वरसे कुल्‍बा अन्‍छार भ्रबा म्‍हिसे थेनीगदे नाश तबा म्राङ्‌ला।

१७ ह्राङला झादा तहरी थान्‍गो, थेसे एदा शान्‍ति पिन्‍ना।

थेसे एला सेम ल्‍हानान ताङ्‌ना लला।

१८ जुन ग्‍लारी परमेश्‍वरसे कुल्‍बा तामदेन म्‍हङ् आम्राङ् थे ग्‍लाला म्‍हिगदे न्‍होङ्‌मुला।

तर परमेश्‍वरसे मोशादा पिन्‍बा ठिम अन्‍छार भ्रबा म्‍हि चा परमेश्‍वरग्‍याम मोलम याङ्‌बा म्‍हि हिन्‍ना।

१९ तामसे जे घ्‍याबादा ज्‍यबा ग्‍यामरी भबारी आखम,

थेसे एला ताम घोसैनोन तिगै जोहाब आपिन।

२० एसे तिगै ताम आखेन्‍ना ताम पाङ्‌बा म्‍हि म्राङ्‌बा मुला?

थे भन्‍दा मी मूर्ख म्‍हि गिकला लागिरी ल्‍हानान आश तमुला।

२१ म्‍हिसे ह्राङला घ्‍याबादा जजाबाहेन्‍सेन फुरफुर लसी थान्‍जी भिसम

लिच्‍छा निसी थेसे दिक्‍क तना लमुला।

२२ नाइबा गे लबा म्‍हिसे छेबा बङ्‌बा तना लमुला,

ओच्‍छे झट्टान बोमो खबा म्‍हिसे ल्‍हानान पाप लमुला।

२३ घमण्‍डसे म्‍हिदा जम्‍मान भन्‍दा मार ताइना लमुला,

तर सोझो म्‍हिसे मान याङ्‌मुला।

२४ य्‍होदा ह्रो लबा म्‍हि ह्राङनोन थेला शत्रु दोमुला,

घ्रान चपुङ्‌बासे लमा थेदा सत्‍य ताम पाङ्‌बारी आँट आखमुला।

२५ लोङ्‌बा खबा ताम चा म्‍हिला लागिरी वा ह्रङ्‌बान हिन्‍ना,

तर परमप्रभुथोरी भर लबा म्‍हि चा जोगब तमुला।

२६ ल्‍हानान म्‍हिसे शासन लबा म्‍हिदेन छ्‌याम ह्रुप तबारी म्‍हाइमुला,

तर परमप्रभुसेन म्‍हिला ठीक निसाफ लसी पिन्‍मुला।

२७ परमेश्‍वरसे कुल्‍बा अन्‍छार भ्रबा म्‍हिसे नाइबा गे लबा म्‍हिदा हेला लमुला,

नाइबा गे लबा म्‍हिसे परमेश्‍वरसे कुल्‍बा अन्‍छार भ्रबा म्‍हिदा हेला लमुला।

आगूरसे पिन्‍बा अर्तीला तामगदे

३०

याकेला झा आगूरसे पिन्‍बा अर्तीला तामगदे चुनोन हिन्‍ना,

चु म्‍हिसे इथीएलदेन यूकालदा चुह्रङ् भिसी पाङ्‌बा मुबा।

२ म्‍हिगदे न्‍हङ्‌री जम्‍मान भन्‍दा आघोबा म्‍हि ङानोन हिन्‍ना,

म्‍हिदेन छ्‌याम ततोःबा घोखम्‍बा शक्ति ङादेन छ्‌याम आरे।

३ ङाइ बुद्धि याङ्‌बा आरे,

ङादा परमेश्‍वरला बारेरीनोन तिगै ताम था आरे।

४ स्‍वर्गधोनान खाला निबा मुला, ओच्‍छे खाला मार फाप्‍खबा मुला?

खाल्‍से लाबादा चुङ्‌सी ह्राङला यारी थान्‍बा मुला?

खाल्‍से क्‍युइदा ह्राङला घरी पोको लबा मुला?

पूरन जम्‍बुलिङ खाल्‍से स्‍होबा मुला?

थेला मिन तिग हिन्‍ना? थेला झाला मिन तिग हिन्‍ना?

चुदे एदा था मुसम ङादा पाङ्‌गो!

५ “परमेश्‍वरला जम्‍मान बचन तिगै दोष आरेबा मुला।

परमेश्‍वरथोरी भर लबागदेला लागिरी परमेश्‍वर ढाल हिन्‍ना।

६ परमेश्‍वरला बचनगदेरी ह्राङला ताम आकाप्‍गो,

काप्‍जी भिसम परमेश्‍वरसे एदा बङ्‌ला ओच्‍छे फट्टा भिसी सुङ्‌ला।

अर्ती पिन्‍बा अर्गु तामगदे

७ परमप्रभु, ङाइ ह्राङदेन छ्‌याम ताम न्‍ही ह्रीला,

थे ताम ङा सिबा भन्‍दा ङाच्‍छा ङाग्‍याम आभ्‍यान्‍गो।

८ सत्‍य आहिन्‍बादेन फट्टा ताम ङाग्‍याम थारेङ्‌नोन थान्‍सी पिन्‍गो,

ङादा प्राङ्‌बो आस्‍होउ, ओच्‍छे फ्‍युक्‍पोएनोन आस्‍होउ,

तर ङादा धिनदाङ्‌सीन चबा स्‍हे पिन्‍गो।

९ ङादेन छ्‌याम ल्‍हानान धन सम्‍पत्ति तजी भिसम ङाइ ह्राङदा ख्‍लाबारी खम्‍ला,

ओच्‍छे ‘परमप्रभु खाल हिन्‍ना?’ भिसी पाङ्‌ला,

अथवा ङा प्राङ्‌बो तजी भिसम य्‍हो लखम्‍ला,

ओच्‍छे परमप्रभु ङाला परमेश्‍वरला बेइज्‍जत तना लबारी खम्‍ला।

१० मालिकला ओन्‍छाङ्‌री खाइमै थेला घ्‍याबादा हेला आलउ,

आहिन्‍सम थेसे एदा केःला,

ओच्‍छे एसे दुख नातोःला।

११ ह्राङला आबादा केःबा म्‍हिगदेएनोन तमुला,

ओच्‍छे ह्राङला आमादा परमेश्‍वरग्‍याम मोलम याङ्‌बा म्‍हि हिन्‍ना भिसी आम्‍हन्‍मुला।

१२ थेनीगदेसे ह्राङसे ह्राङदान ज्‍यबा म्‍हि भिसी म्‍हन्‍मुला,

तर थेनीगदे ह्राङलान नाइबा गेग्‍याम चोखो आतमुला।

१३ थेनीगदे न्‍हङ्‌ला कोइ कोइसे चा च्‍यामाएनोन घमण्‍ड लसी च्‍यामुला,

थेनीगदेसे च्‍याबा चा नाइबा खबा खाल्‍ला तमुला।

१४ थेनीगदेला स्‍वा चा तरवार ह्रङ्‌बान मुला,

ओच्‍छे बङ्‌गरा चा कर्दा ह्रङ्‌बान मुला।

१५ तिबैला कोला न्‍ही मुला,

थेनीगदेसे ‘भउ,भउ’ भिसी क्रिङ्‌मुला,

गोर सोम ताम मुला, थे खाइमै सन्‍तोक आतमुला,

गोर ब्‍लि ताम मुला, थेसे खाइमै ‘छ्‌योजी’ भिसी आपाङ्‌मुला,

१६ धुर्सादेन, बन्‍द तबा कोख,

ओच्‍छे सदा चा खाइमै क्‍युइसे आछ्‌योमुला।

ओच्‍छे मेसे खाइमै ‘छ्‌योजी’ भिसी आपाङ्‌मुला।

१७ “ह्राङला आबादा खिसी लबादेन

ह्राङला आमासे कुल्‍बा तामदा वास्‍ता आलबादा,

ब्‍याँसीला कावागदेसे छ्‌वासी मङ्‌ग्‍यार तेःला,

ओच्‍छे गिद्धगदेसे चला।

१८ “गोर सोम तामगदे मुला, थे ङाला लागिरी ल्‍हानान उदेकला ताम हिन्‍ना,

गोर ब्‍लि ताम मुला, थे ङाइ घोबारीन आखम्‍मुला,

१९ मुरी फ्‍याङ्‌बा क्‍वाक्‍लिङ्‌ला ताल,

पहरारी भ्रबा पुख्रीला ताल,

घ्रेन समुद्ररी भ्रबा पानी जहाजला ताल,

ओच्‍छे म्रिङ्‌म्‍हेमेदेन ह्रेम्‍बोकोलाला ताल।

२० ब्रेल्‍सी भ्रबा म्रिङ्‌म्‍हेमेला ताल चुह्रङ्‌बा तमुला,

स्‍य्‍हान्‍दोदेन छ्‌याम ब्रेल्‍माहेन्‍से थेसे नुहाब लमुला

जमाहेन्‍से थेसे ‘ङाइ तिगै नाइबा गे लबा आरे’ भिसी पाङ्‌मुला।

२१ गोर सोम तामग्‍याम जम्‍बुलिङ ल्‍हिकल्‍हिक तमुला,

गोर ब्‍लि ताम चा थेसे नानोन आखम्‍मुला।

२२ घ्‍याबा ग्‍ले दोबा,

मूर्ख म्‍हिसे म्रेन्‍ना चबा,

२३ खालैला माया आयाङ्‌बा म्रिङ्‌म्‍हेमेसे ब्‍याह लबा,

ओच्‍छे घ्‍याबास्‍यासे ह्राङला मालिकस्‍यादा तेःसी मालिकस्‍याला ग्‍लारी चिबा।

२४ जम्‍बुलिङरी गोर ब्‍लि जजा स्‍हेगदे मुला,

तसैनोन थेनीगदेदेन छ्‌याम ल्‍हानान बुद्धि मुला,

२५ स्‍याउरी ल्‍हाना भङ् आरेबा बुलुङ् हिन्‍ना,

तसैनोन थेनीगदेसे सेर्खरी ह्राङला लागिरी चबा स्‍हेगदे पोप लमुला,

२६ शापन चा ल्‍हाना भङ् आरेबा जन्‍तु हिन्‍ना,

तसैनोन थेनीगदेसे ह्राङला दिम पहरारी स्‍होमुला,

२७ तिरीला ग्‍ले आतमुला,

तसैनोन थेनीगदे ढिक्‍सी हुलनोन भ्रमुला।

२८ टिगागादा यासे चुङ्‌बारी खम्‍मुला,

तसैनोन चु ग्‍लेखाङ्‌रीनोन तमुला।

२९ गोर सोम स्‍हेगदे मुला, थे भ्रमा धाक उन्‍सी भ्रमुला,

गोर ब्‍लि स्‍हेगदे मुला, थे आलोङ्‌ना क्‍यारमार भ्रमुला।

३० जन्‍तुगदे न्‍हङ्‌री सिंह चा जम्‍मान भन्‍दा भङ्‌बा तमुला,

थे खजिबै तामदेन छ्‌याम आलोङ्‌मुला।

३१ फूर्ति उन्‍सी भ्रबा नागा व्‍हाबादेन बोको

ओच्‍छे क्‍युर्सीन सिपाहीगदे थोसी भ्रबा ग्‍ले।

३२ चुदे ए मूर्ख दोसी ह्राङसे ह्राङदान घ्रेन स्‍होजी भिसम

अथवा एसे नाइबा गे लबारी खेन्‍बा मुसम

ए कुटिसी चिउ!

३३ तिग्‍दा भिसम म्‍हुइ स्‍याङ्‌मा म्‍हार थोन्‍मुला,

ओच्‍छे नारी छेक्‍जी भिसम का खमुला,

थेह्रङ् लसीन बोमो रेःना लबासे छेबा बङ्‌बा तना लमुला।”

लमूएल ग्‍लेदा पिन्‍बा सल्‍लाह

३१

लमूएल ग्‍लेदा थेला आमासे लोप्‍बा अर्तीला तामगदे चुनोन हिन्‍ना,

२ ङाला झा, ङाला कोखरी खबा ङाला झा,

ङाइ कबुल लबा अन्‍छार न्‍हबा ङाला झा,

३ एसे ह्राङला भङ् म्रिङ्‌म्‍हेमेदा पिन्‍सी जिन्‍ना आलउ,

जुन म्रिङ्‌म्‍हेमेसे ग्‍लेगदेदा नाश तना लमुला,

थेह्रङ्‌बादा एला भङ् आपिन्‍गो।

४ “लमूएल, ङ्‌यान्‍गो, ग्‍लेगदेसे अङ्‌गुरला निङ्‌गु थुङ्‌बारी आतमुला,

चु ग्‍लेगदेला लागिरी आहिन,

शासन लबागदेसे ङ्‌य्‍होइबा स्‍हेला लोभ लबारी आतमुला,

५ थेनीगदेसे थुङ्‌जी भिसम ठिमसे तिग भिसी कुल्‍बा मुला थे तामनोन म्‍लेःला,

ओच्‍छे स्‍य्‍हान्‍दोसे नाङ्‌बाझ्‍याक्‍बा लबागदे जम्‍मासेन याङ्‌तोःबा हक आयाङ्।

६ जुन म्‍हि नाश तबान मुला, थेनीगदेदा ङ्‌य्‍होइबा स्‍हे पिन्‍गो,

जुन म्‍हिदा सुर्दा तबा मुला, थेह्रङ्‌बागदेदा अङ्‌गुरला निङ्‌गु पिन्‍गो।

७ थेनीगदेसे थुङ्‌गै ओच्‍छे ह्राङला खाँचो म्‍लेःगै,

ओच्‍छे ह्राङदा तबा दुख दोःसी आढन्‍गै।

८ जुन म्‍हिसे ह्राङला बारेरी तिगै पाङ्आखम्‍मुला, थेला लागिरी एसे ताम पाङ्‌सी पिन्‍गो,

जुन म्‍हि प्राङ्‌बो मुला, थेह्रङ्‌बागदेला लागिरी ताम पाङ्‌सी पिन्‍गो।

९ थेनीगदेला लागिरी ताम पाङ्‌सी पिन्‍गो, ओच्‍छे ठीक निसाफ लउ,

प्राङ्‌बोदेन तिगै आरेबागदेला अधिकार जोगब लसी पिन्‍गो।”

जम्‍मान खाल्‍ला ज्‍यबा गुणसे प्‍लिङ्‌बा म्रिङ

१० जम्‍मान खाल्‍ला ज्‍यबा गुणसे प्‍लिङ्‌बा म्रिङ खाल्‍से याङ्‌बा मुला?

थे मानिक भन्‍दाएनोन ल्‍हानान महङ्‌गो तमुला।

११ थेला ह्रेम्‍बोसे थेथोरी पूरन भर लमुला,

ओच्‍छे थेदा खजिबै ज्‍यबा स्‍हेला खाँचो आतमुला।

१२ थेसे ह्राङ सोदेधोनान ह्रेम्‍बोदा ज्‍यबा लमुला,

ह्रेम्‍बोदा खाइमै आज्‍यबा आलमुला।

१३ थेसे ऊनदेन सनपाट किन्‍सी

ताङ्‌सी ताङ्‌सी ह्राङसेन गे लमुला।

१४ व्‍यापारीगदेसे पानी जहाजग्‍याम भबा ह्रङ् लसी

थेसेनोन थारेङ्‌ग्‍याम दिमरी चबा स्‍हे भमुला।

१५ थे म्‍हुनङ्एनोन रेःसी

ह्राङला म्‍हेमेगदेला लागिरी चबा स्‍हे ठाक ठीक लमुला,

ओच्‍छे ह्राङला घ्‍याबास्‍यागदेदा थेनीगदेसे लतोःबा गे उन्‍सी पिन्‍मुला।

१६ थेसे ल्‍हानान खेन्‍सी भु वारी ग्‍लुमुला,

ओच्‍छे ह्राङला कमाइग्‍याम थेसे थेरी अङ्‌गुरला खेती लमुला।

१७ थेसे ह्राङला गे झन्‍सी लमुला,

गे लबाला लागिरी थे बङ्‌बा मुला।

१८ थेसे ह्राङसे लबा गेग्‍याम फलिफाप तबा म्राङ्‌मुला,

ओच्‍छे थेसे म्‍हुनङ् ल्‍हानान धुइधोना गे लमुला।

१९ थे ह्राङसेन याङ्‌दा चलब लमुला,

ओच्‍छे ह्राङलान यासे क चुङ्‌मुला।

२० थेसे प्राङ्‌बोगदेदा ज्‍यबा सेमसे पिन्‍मुला,

ओच्‍छे तिगै आरेबागदेदा ह्रो लमुला।

२१ घ्‍लिङ्‌ ताइबा धुइरी ह्राङला म्‍हेमेगदेला लागिरी थे आलोङ्‌मुला,

तिग्‍दा भिसम थेनीगदे जम्‍मासेन रूङ्‌बा क्‍वान क्‍वान्‍बा मुला।

२२ थेसे ह्राङला खाटला लागिरी तीबा न्‍हन्‍बा स्‍होमुला,

थेसे मलमलला वाला वाला पिङ्‌गै क्‍वान क्‍वान्‍मुला।

२३ थेला ह्रेम्‍बोदा शहरला मूल म्रापरी जम्‍मासेन मान लमुला,

थेरी थेला ह्रेम्‍बो शहरला गन्‍बागदेदेन छ्‌याम चिमुला।

२४ थेसे ज्‍यबा खाल्‍ला सुतीला क्‍वानगदे रासी चूङ्‌मुला,

ओच्‍छे व्‍यापारीगदेदा केगदे पिन्‍मुला।

२५ थे बङ्‌देन मानसे प्‍लिङ्‌बा मुला,

ओच्‍छे खबा धिनगदेला बारेरी खेन्‍सी थे नेमुला।

२६ थेसे बुद्धिला ताम पाङ्‌मुला,

ओच्‍छे थेसे लोप्‍बा तामगदे विश्‍वास लखम्‍बा तमुला।

२७ थेसे ह्राङला म्‍हेमेसे लबा गेगदे ज्‍यना लसी च्‍यामुला,

ओच्‍छे थे खाइमै ब्‍लेगु दोसी आचिमुला।

२८ थेला झा झामेगदे रेःसी थेदा परमेश्‍वरग्‍याम मोलम याङ्‌बा म्‍हि भिसी पाङ्‌मुला,

थेला ह्रेम्‍बोसेनोन चुह्रङ् भिसी थेदा मान लमुला,

२९ “ल्‍हानान म्रिङ्‌म्‍हेमेगदेसे ज्‍यबा ताम पाङ्‌मुला,

तर थेनीगदे जम्‍मादान एसे ढाबा मुला।”

३० जेःबा लीसे म्‍हिदा झुक्‍यब तना लमुला,

ओच्‍छे तिरेकुनु थेला लीग्‍याम जेःबा म्‍हसी निमुला,

तर परमप्रभुदा मान लबा म्रिङ्‌म्‍हेमेदान मान लतोःमुला।

३१ थेसे लबा कमाइला इनाम थेदान पिन्‍गो,

ओच्‍छे थेसे लबा गेसेन शहरला मूल म्रापरी थेसे मान याङ्‌गै।

योना

किताबला बारेरी पाङ्‌तोःमा

भ्रिबा म्‍हि: योना

चु किताबला मूल ताम: थार्बा पिन्‍बा परमेश्‍वरला माया

भ्रिबा साल: ई.पू. ७६० सालरी भ्रिबा मुबा।

योनाला अर्थ चा “ढुकुर” हिन्‍ना। परमेश्‍वरसे योनादा घ्रेन य्‍हुल्‍सा अश्‍शूरला ग्‍लेखाङ् निनवे शहररी निउ भिसी सुङ्‌बा मुबा। अश्‍शूरीगदे चा इस्राएलीगदेला शत्रु मुबा। थेतबासेलमा थेरी परमेश्‍वरला समाचार भोर्सी निबारी योनासे सेम आलनी। ओच्‍छे निनवे शहरपट्टि आनिना अर्गु ग्‍लापट्टि य्‍हार्जी। थेह्रङ् लसी य्‍हार्सी निमा थेसे ल्‍हानान दुख नातोःजी। जमाहेन्‍से थे परमेश्‍वरपट्टि दोःजी। ओच्‍छे निनवे शहररी निसी परमेश्‍वरसे सुङ्‌बा ताम थेःना लजी। तर निनवेला म्‍हिगदे ह्राङ ह्राङसे लबा पाप ख्‍लासी परमेश्‍वरपट्टि दोःबासे लमा योना ल्‍हानान बोमो खजी।

चु किताबरी परमेश्‍वरदेन छ्‌याम ह्राङला खाइमै आजिन्‍बा माया उन्‍बा अधिकार मुला भिसी पाङ्‌बा मुला। तिग्‍दा भिसम परमेश्‍वरसे ह्राङलान म्‍हिगदेला शत्रुगदेदाएनोन नाश आलना माफ लसी सोना लजी।

मूल तामगदे

परमेश्‍वरसे कुल्‍बा ताम आङ्‌यान्‍ना योना अर्गुपट्टि य्‍हार्बा १:१-१७

योनासे तार्ङाला फो न्‍हङ्‌री प्रार्थना लबा २:१-१०

निनवेरी योनासे परमेश्‍वरसे सुङ्‌बा ताम थेःना लबा ३:१-१०

परमेश्‍वरसे निनवेला म्‍हिगदेदा दयामाया लबा ४:१-११

योना

योना अगमवक्तासे कुल्‍बा ताम आङ्‌यान्‍बा

१

परमप्रभुसे अमीत्तैला झा योनादा चुह्रङ् भिसी सुङ्‌जी,

२ “ए तुरून्‍तन घ्रेन शहर निनवेरी निउ, ओच्‍छे थेनीगदेसे लबा पाप गेला बारेरी थेनीगदेदा पाङ्‌गो, तिग्‍दा भिसम ङाइ थेनीगदेसे लबा पाप गे म्राङ्‌बा मुला।”

३ तर योना परमप्रभुसे कुल्‍बा ताम आङ्‌यान्‍ना नितोःबा ग्‍लापट्टि आनिना अर्गुपट्टि निजी। थेह्रङ् लसी निमा थे मार योप्‍पा शहररी दोजी, थेसे थेरी तर्शीशरी निबा पानी जहाज गिक स्‍याप्‍जी। जमाहेन्‍छे परमप्रभुला तामदा वास्‍ता आलना तर्शीशरी निबाला लागिरी भाडा फासी पानी जहाजरी क्रेजी।

४ तर परमप्रभुसे समुद्ररी घ्रेन लाबालुङ्‌सर पुइखजी। समुद्ररी घ्रेन लाबालुङ्‌सर खबासे लमा पानी जहाज छ्‌याकछिक निला ह्रङ् तजी।

५ जमाहेन्‍से पानी जहाजरी गे लबा जम्‍मान म्‍हिगदे लोङ्‌जी, ओच्‍छे थेनीगदे जम्‍मासेन ह्राङ ह्राङला लादेन छ्‌याम बिन्‍ती लजी। ओच्‍छे पानी जहाजदा याङ्‌ना लबारी व्‍यापारला सामानगदे समुद्ररी भ्‍याङ्‌जी। थेह्रङ्‌बा धुइरीनोन योना चा पानी जहाजला दिला तलारी निसी सिबा तेबान तसी म्‍हेर्सी चिबा मुबा।

६ पानी जहाजला कप्‍तान थे मुबा ग्‍लारी खसी छिङ्‌बान चुह्रङ् भिसी पाङ्‌जी, “ए खाह्रङ् लसी म्‍हेर्सी चिखम्‍बा, रेःगो, ओच्‍छे एला लादेन छ्‌याम बिन्‍ती लउ। न्‍ह थेसे दया लसी य्‍हाङदा जोगब लला वा?”

७ जमाहेन्‍से पानी जहाजरी गे लबागदेसे ह्राङ ह्राङ न्‍हङ्‌री चुह्रङ् भिसी पाङ्‌जी, “खाल्‍से लमा चुह्रङ्‌बा आपत विपत तजी, लु चिट्ठा युसी च्‍यागे।” ओच्‍छे चिट्ठा युमा योनाला मिनरी थोन्‍जी।

८ जमाहेन्‍से थेनीगदेसे योनादा चुह्रङ् भिसी ङ्‌योइजी, “ङन्‍दा पाङ्‌गो, खाल्‍से लमा चु आपत विपत तबा हिन्‍ना? ए तिग गे लमुला? ए खानङ्‌ग्‍याम खबा हिन्‍ना? ए खजिबा य्‍हुल्‍ला म्‍हि हिन्‍ना?”

९ योनासे चुह्रङ् भिसी जोहाब पिन्‍जी, “ङा हिब्रू हिन्‍ना, ङाइ समुद्रदेन स स्‍होबा स्‍वर्गला परमप्रभु परमेश्‍वरदा तेन्‍मुला।”

१० योनासे ह्राङ परमप्रभुसे कुल्‍बा ताम आङ्‌यान्‍ना य्‍हार्सी खबा ताम थेनीगदेदा पाङ्‌सी जिन्‍बा मुबा। चु ताम थेःसी पानी जहाजरी गे लबा म्‍हिगदे लोङ्‌जी। ओच्‍छे थेनीगदेसे योनादा “एसे चु तिग लबा?” भिसी ङ्‌योइजी।

११ समुद्ररी छाल झन झन ल्‍हानान खबासे लमा थेनीगदेसे योनादा “दाहेन्‍से ङनीगदेसे एदा तिग लजी भिसम समुद्रला छाल म्‍हला?” भिसी ङ्‌योइजी।

१२ योनासे थेनीगदेदा चुह्रङ् भिसी पाङ्‌जी, “ङादा थीसी समुद्ररी भ्‍याङ्‌गो, जमाहेन्‍से समुद्रला छाल म्‍हला। तिग्‍दा भिसम ङाइ लमान एनीगदेथोरी चु घ्रेन लाबालुङ्‌सर खबा हिन्‍ना भिसी ङादा था मुला।”

१३ तसैनोन पानी जहाजरी गे लबा म्‍हिगदेसे खम्‍देधोना पानी जहाज समुद्रला कुनीरी भोर्बारी भङ् लजी। तर थेनीगदेसे भोर्बारी आखम्‍नी, तिग्‍दा भिसम समुद्ररी छाल ङाच्‍छाला भन्‍दा झन झन ल्‍हाना खजी।

१४ थेतबासेलमा थेनीगदेसे परमप्रभुदेन छ्‌याम चुह्रङ् भिसी बिन्‍ती लजी, “परमप्रभु, ङन्‍ना चु बिन्‍ती मुला, चु म्‍हिदा साइबासे लमा ङनीगदे सिआतोःगै। ओच्‍छे तिगै दोष आरेबा म्‍हिदा साइबाला दोष ङनीगदेदा लगब आतगै। तिग्‍दा भिसम परमप्रभु, ह्राङदा तिग लाइ म्‍हन्‍मुबा थेनोन लबा मुला।”

१५ जमाहेन्‍से थेनीगदेसे योनादा थीसी समुद्ररी भ्‍याङ्‌जी, भ्‍याङ्‌मै छ्‌याम तुरून्‍तन समुद्रला छाल म्‍हजी।

१६ चु म्राङ्‌सी थे म्‍हिगदे परमप्रभुदेन छ्‌याम लोङ्‌जी, ओच्‍छे थेनीगदेसे परमप्रभुला लागिरी बलि फुल्‍बान परमप्रभुदा भाकल लजी।

१७ तर परमप्रभुसे योनादा ग्‍लोङ्‌बारी घ्रेन तार्ङा गिक पुइखजी। ओच्‍छे थे तार्ङाला फो न्‍हङ्‌री योना धिन सोम म्‍हुन सोमधोना चिजी।

योनासे लबा प्रार्थना

२

योनासे तार्ङाला फो न्‍हङ्‌ग्‍याम परमप्रभु ह्राङला परमेश्‍वरदा चुह्रङ् लसी प्रार्थना लजी,

२ “परमप्रभु, दुखला धुइरी ङाइ ह्राङदेन छ्‌याम बिन्‍ती लजी,

ओच्‍छे ह्राङसे ङादा जोहाब पिन्‍जी।

ह्रो याङ्‌बाला लागिरी ङाइ सिबागदे चिबा ग्‍लाग्‍याम ह्राङदेन छ्‌याम बिन्‍ती लजी,

ओच्‍छे ह्राङसे ङा क्राबा थेःजी।

३ ह्राङसे ङादा नुप्‍बा समुद्ररी, समुद्रला तिङ्‌रीन दोना लसी भ्‍याङ्‌जी,

थेरी ङादा पट्टि ब्‍लिग्‍यामसेन क्‍युइसे घेरब लजी।

ओच्‍छे ह्राङसे पुइखबा घ्रेनदेन शक्तिशाली छालसे ङादा डुबब लजी।

४ ङाइ चुह्रङ् भिसी पाङ्‌जी, ‘ह्राङसे ङादा ह्राङ मुबा ग्‍लाग्‍याम तेःबा मुला,

ङाइ दोःसी खाह्रङ् लसी ह्राङला चोखो मन्‍दिर च्‍याम्‍याङ्‌ला?’†

५ ङा क्‍युइ न्‍हङ् न्‍हङ्‌री दोबासे लमा क्‍युइसे ङाला सानोन ढुङ्‌सी पिन्‍बा मुबा,

ङा समुद्ररी पूरन डुबब तसी जिन्‍बा मुबा,

समुद्रला स्‍य्‍हाबल ङाला थोबो नाङ्‌नोन खिल्‍बा मुबा।

६ ङा गङ्‌गदेला टाधोनान दोबा मुला,

जम्‍बुलिङसे ङादा सदनना लागिरी च्‍युप्‍सी थान्‍बा मुला।

तर परमप्रभु ङाला परमेश्‍वर,

ह्राङसे ङादा जम्‍मान भन्‍दा नुप्‍बा थे ग्‍लाग्‍याम तेःसी भबा मुला।

७ ङा सिबारीन छ्‌याइबा मुबा,

परमप्रभु, ङाइ थे धुइरी ह्राङदा ढन्‍जी,

ओच्‍छे ङाइ लबा प्रार्थना ह्राङला चोखो मन्‍दिर न्‍हङ्‌धोनान

ह्राङ मुबा ग्‍लारी दोजी।

८ जुन जुन म्‍हिसे गेआखेल्‍बा मूर्तिगदेदा तेन्‍मुला,

ह्राङग्‍याम याङ्‌तोःबा खाइमै आजिन्‍बा मायादा थेनीगदेसे आकिन्‍मुला।

९ तर ङाइ ह्राङदा धन्‍यवाद पिन्‍बान व्‍हाइ गोला,

ओच्‍छे ङाइ ह्राङदा बलि फुल्‍ला,

ङाइ लबा भाकल पूरा लला।

थार्बा चा परमप्रभुग्‍याम जे याङ्‌मुला।”

१० जमाहेन्‍से परमप्रभुसे योनादा तेःसी पिन्‍गो भिसी तार्ङादा कुल्‍जी। ओच्‍छे तार्ङा समुद्रला कुनीरी निसी योनादा पाखारी तेःसी पिन्‍जी।

† 

२:४ खाह्रङ् लसी ह्राङला चोखो मन्‍दिर च्‍याम्‍याङ्‌ला? भिबा तामदा कोइ कोइ हिब्रू बाइबलरी चा ङाइ दोःसी ह्राङला चोखो मन्‍दिरपट्टि च्‍याला भिसी भ्रिबा मुला।

योना निनवे शहररी निबा

३

परमप्रभुसे योनादा दोःसी चुह्रङ् भिसी सुङ्‌जी,

२ “ए तुरून्‍तन थे घ्रेन निनवे शहररी निउ, ओच्‍छे ङाइ एदा जुन ताम पाङ्‌ला, थेनोन ताम एसे थेनीगदेदा पाङ्‌गो।”

३ जमाहेन्‍से परमप्रभुसे कुल्‍बा अन्‍छार योना निनवेरी निजी। निनवे ल्‍हानान घ्रेन शहर† मुबा। थे शहर पूरन कोर्बारी सोमरे लगब तमुबा।

४ योना थे शहररी दोमाहेन्‍से धिन गिक भ्रबान चुह्रङ् भिसी पाङ्‌जी, “दाहेन्‍से बोगल न्‍ही धिनकुनु चु शहर नाश तला।”

५ चु ताम थेःमाहेन्‍से निनवेला म्‍हिगदेसे परमेश्‍वरथोरी विश्‍वास लजी। ओच्‍छे थेनीगदेसे फोइथान चिसी प्रार्थना लाइ भिसी पाङ्‌जी, ओच्‍छे थेनीगदे जजा घ्रेन जम्‍मासेन ल्‍हानान दुख म्‍हन्‍सी बोरा क्‍वान्‍जी।

६ चु ताम निनवेला ग्‍ले मुबा ग्‍लारी दोजी। जमाहेन्‍से ग्‍ले ह्राङला ठिग्‍याम रेःसी ह्राङला क्‍वान स्‍युजी, ओच्‍छे ल्‍हानान दुख म्‍हन्‍सी बोरा क्‍वान्‍सी मेफ्राथोरी चिजी।

७ जमाहेन्‍से ग्‍लेसे निनवेला जम्‍मान म्‍हिगदेदा चुह्रङ् भिसी सुङ्‌जी,

“चु ताम ग्‍लेदेन ग्‍लेखाङ्‌री गे लबागदेसे कुल्‍बा ताम हिन्‍ना,

“निनवेला म्‍हिगदेदेन म्‍हेमुइ, राग्‍यु खालैसेन चबा थुङ्‌बा तिगै आलउ।

८ तर जम्‍मान म्‍हिगदेसे बोरा क्‍वान्‍गो, ओच्‍छे एनीगदेला म्‍हेमुइ, राग्‍युदाएनोन बोरा क्‍वान्‍सी पिन्‍गो, जमाहेन्‍से एनीगदे जम्‍मासेन परमेश्‍वरदेन छ्‌याम बिन्‍ती लउ। ओच्‍छे एनीगदे जम्‍मासेन ह्राङ ह्राङसे लबा नाइबा बानीबेहोरदेन नाइबा गेगदे ख्‍लागो।

९ खाल्‍दा तिग था? न्‍हा परमेश्‍वरदा दया रेःसी थेला बोमो म्‍हसी य्‍हाङसे नातोःबा सजाय नाआतोः वा।”

१० थेनीगदेसे तिग तिग लजी, ओच्‍छे खाह्रङ् लसी थेनीगदेसे ह्राङ ह्राङसे लबा नाइबा गेगदे ख्‍लाजी भिबा ताम परमेश्‍वरसे म्राङ्‌जी। जमाहेन्‍से परमेश्‍वरदा दया रेःजी, ओच्‍छे थेनीगदेदा नाश लला भिसी सुङ्‌बा अन्‍छार नाश आलनी।

† 

३:३ ल्‍हानान घ्रेन शहर भिबा तामदा हिब्रू ग्‍योइरी चा परमेश्‍वरला लागिरी घ्रेन शहर भिसी पाङ्‌बा मुला।

परमेश्‍वरला दया

४

तर योनादा चु ताम सेमनोन आनिनी, ओच्‍छे थेदा ल्‍हानान बोमो रेःजी।

२ ओच्‍छे थेसे परमप्रभुदेन छ्‌याम चुह्रङ् भिसी प्रार्थना लजी, “परमप्रभु, ङाइ दिमरी मुबा धुइरीन ह्राङदा चु ताम पाङ्‌बा आहिन? थेतबासेलमान ङा हतार हतार तर्शीशरी य्‍हार्सी निमुबा। तिग्‍दा भिसम ह्राङ दयामाया लबा, ल्‍हानान माया लबा, योना बोमो आखबा, खाइमै आजिन्‍बा माया पिन्‍बा ओच्‍छे दुख पिन्‍बारी सेम आलबा परमेश्‍वर हिन्‍ना भिबा ताम ङादा था मुबा।

३ थेतबासेलमा परमप्रभु, दाहेन्‍से ङादा साइगो, तिग्‍दा भिसम ङाला लागिरी सोबा भन्‍दा सिबान ज्‍यबा मुला।”

४ तर परमप्रभुसे योनादा “बोमो खबारी एला तिग अधिकार मुला?” भिसी सुङ्‌जी।

५ जमाहेन्‍से योना थे शहरग्‍याम थोन्‍सी थे शहरला स्‍यारपट्टिला ग्‍ला गिकरी छाप्रो स्‍होसी चिजी। ओच्‍छे छाप्रो न्‍हङ्‌ग्‍याम थे शहरदा तिग तबा चिम भिसी च्‍यासी चिजी।

६ ओच्‍छे परमप्रभु परमेश्‍वरसे घुगीला दोङ गिक फुइना लजी, ओच्‍छे योनादा दुख आतगै बरू थेदा शीतल तगै भिसी थे दोङ बढब तना लजी। थे घुगीला दोङ म्राङ्‌सी योना ल्‍हानान ताङ्‌जी।

७ तर न्‍हाङ्‌गरदाङ स्‍य्‍होरीन परमेश्‍वरसे थे घुगीला दोङ चगै भिसी बुलुङ् गिक पुइखजी, ओच्‍छे थे बुलुङ्‌से घुगीला दोङ चजी, जमाहेन्‍से थे दोङ स्‍याङ्‌सी सिजी।

८ धिनी फेःमाहेन्‍से परमेश्‍वरसे स्‍यारग्‍याम क्रोबा लाबा पुइखजी, ओच्‍छे योनाला थोबोरी धिनीसे ल्‍हानान क्रोबासे लमा थे सिला ह्रङ्‌नोन तजी, ओच्‍छे सिबा सेम लसी थेसे “ङाला लागिरी सोबा भन्‍दा सिबान ज्‍यबा मुला” भिसी पाङ्‌जी।

९ तर परमेश्‍वरसे योनादा “घुगी दोङ सिबासे लमा बोमो खबारी एला तिग अधिकार मुला?” भिसी सुङ्‌जी।

योनासे “ङाला अधिकार मुला, ङा सिबासम्‍मान बोमो खला” भिसी पाङ्‌जी।

१० तर परमप्रभुसे योनादा चुह्रङ् भिसी सुङ्‌जी, “एसे चु घुगीला दोङ न्‍हा सूजी, न्‍हा सयार लजी। एसे तिग्‍दा सुर्दा लबा? चु दोङ म्‍हुन गिकरीन फुइजी, म्‍हुन गिकरीन सिजी।

११ तर निनवे शहररी १,२०,००० भन्‍दा ल्‍हानान म्‍हिगदे मुला, थेनीगदेसे तिग ज्‍यबा तिग नाइबा फेबारी आखम्‍मुला, ओच्‍छे थेरी ल्‍हानान म्‍हेमुइगदेएनोन मुला। तिग ङाइ थे घ्रेन शहरला लागिरी सुर्दा आलना चिसे?”

मत्तीसे भ्रिबा थार्बा पिन्‍बा समाचार

चु किताबला बारेरी पाङ्‌तोःमा

भ्रिबा म्‍हि: येशूला मुल चेला मत्तीसे भ्रिबा मुबा। थेदा लेवीएनोन भिमुबा (मर्कूस २:१४)।

भ्रिबा ग्‍ला: एन्‍टीओखिया सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ७० (विक्रम संवत् १२७) सालरी भ्रिबा मुबा। बाइबलला कोइ कोइ विद्वानगदेसे ईश्‍‍वी संवत् ८० (विक्रम संवत् १३५) साल भन्‍दा लिच्‍छा भ्रिबा हिन्‍ना भिसी पाङ्‌मुला। चु मिति मर्कूसला किताब भ्रिबा भन्‍दा लिच्‍छाला हिन्‍ना। मत्तीला किताब भ्रिबा धुइरी यरूशलेमरी मुबा परमेश्‍वरला मन्‍दिरदा रोमीगदेसे नाश लबा मुबा।

खाल्‍दा भ्रिबा: येशू थार्बा पिन्‍बा ग्‍ले हिन्‍ना भिसी उन्‍बाला लागिरी यहूदीगदेदा भ्रिबा मुबा।

चु थार्बा पिन्‍बा समाचाररी ङाच्‍छान पुइखला भिसी कबुल लबा थार्बा पिन्‍बा म्‍हि चा येशू हिन्‍ना भिसी पाङ्बा मुला। ल्‍हानान ङाच्‍छा परमेश्‍वरसे ह्राङला म्‍हि यहूदीगदेदा थार्बा पिन्‍बा म्‍हि पुइखला भिसी कबुल लबा मुबा। थे कबुल चा परमेश्‍वरसे येशूदा जम्‍बुलिङरी पुइखसी पूरा लजी। चु थार्बा पिन्‍बा समाचार यहूदी य्‍हुलला म्‍हिगदेला लागिरी जे आहिन, जम्‍बुलिङ नाङलान म्‍हिगदेला लागिरीएनोन हिन्‍ना।

चु थार्बा पिन्‍बा समाचाररी मत्तीसे जम्‍मान तामगदे मेलोसेन भ्रिबा मुला। चु किताबरी येशू ख्रीष्‍ट न्‍हबाहेन्‍से सिबाग्‍याम सोबाधोनाला तामगदेला बारेरी पाङ्बा मुला। चुरी येशू न्‍हबा ताम ओच्‍छे येशूला बप्‍तिस्‍मादेन शैतानसे येशूला सेम च्‍याबाला बारेरी पाङ्बा मुला। थेह्रङ् लसीन गालील अञ्‍चलरी येशूसे परमेश्‍वरला य्‍हुल्‍साला समाचार थेःना लबादेन लोप्‍बा ओच्‍छे आखम्‍बा म्‍हिगदेदा खम्‍ना लबा तामगदेला बारेरीनोन पाङ्बा मुला। थेह्रङ् लसीन येशू जम्‍मान म्‍हिला पापला सय फाबारी क्रुसरी सिबादेन सिबाग्‍याम सोबा तामला बारेरीनोन पाङ्बा मुला।

चु थार्बा पिन्‍बा समाचारग्‍याम येशूदा परमेश्‍वरसे मोशादा पिन्‍बा ठिमदेन परमेश्‍वरला य्‍हुल्‍साला बारेरी म्‍हिसे आघोबा तामगदे घोना लबा अधिकार याङ्बा जम्‍मान भन्‍दा घ्रेन गुरु हिन्‍ना भिसी उन्‍बा मुला।

मुल तामगदे

येशूला आखे म्‍हेमेगदेला मिनदेन येशू ख्रीष्‍ट न्‍हबा १:१-२:२३

बप्‍तिस्‍मा पिन्‍बा यूहन्‍नासे लबा गे ३:१-१२

येशूसे बप्‍तिस्‍मा किन्‍बादेन शैतानसे येशूदा फसब लबारी म्‍हाइबा ३:१३-४:११

येशूसे गालील अञ्‍चलरी लबा गे ४:१२-१८:३५

येशू गालील अञ्‍चलहेन्‍से यरूशलेम सहरधोना फेप्‍बा १९:१-२०:३४

यरूशलेम सहररी येशूला गे थुम्‍बा धुइ २१:१-२७:६६

येशूदा सिबाग्‍याम सोना लबादेन ह्राङला चेलागदेदेन छ्‌याम ह्रुप तबा २८:१-२०

मत्तीसे भ्रिबा थार्बा पिन्‍बा समाचार

येशूला आखे म्‍हेमे

लूका ३:२३-३८

१

चुरी भ्रिबा म्‍हिला मिनगदे येशू ख्रीष्‍टला वंशला हिन्‍ना। येशू ख्रीष्‍ट दाऊदला वंशरी न्‍हबा हिन्‍ना, ओच्‍छे दाऊद अब्राहामला वंशरी न्‍हबा हिन्‍ना।

२ अब्राहामला झा इसहाक मुबा,

इसहाकला झा याकूब,

याकूबला झा यहूदादेन थेला ज्‍योज्‍यो आलेगदे मुबा।

३ यहूदाला झा फारेसदेन जाहेर मुबा।

थेनीगदेला आमा तामार मुबा,

फारेसला झा हेस्रोन,

हेस्रोनला झा आराम,

४ आरामला झा अम्‍मीनादाब,

अम्‍मीनादाबला झा नहशोन,

नहशोनला झा सल्‍मोन,

५ सल्‍मोनला झा बोअज मुबा, थेला आमा राहाब मुबा,

बोअजला झा ओबेद मुबा, थेला आमा रूथ मुबा,

ओबेदला झा यिशै,

६ यिशैला झा दाऊद ग्‍ले मुबा,

दाऊद ग्‍लेला सन्‍तान सोलोमन मुबा, सोलोमनला आमा चा ङाच्‍छा उरियाहला म्रिङ मुबा।

७ सोलोमनला झा रहबाम,

रहबामला झा अबिया,

अबियाला झा आश,

८ आशला झा यहोशापात,

यहोशापातला झा यहोराम,

यहोरामला झा उज्‍जियाह,

९ उज्‍जियाहला झा योताम,

योतामला झा आहाज,

आहाजला झा हिजकिया,

१० हिजकियाला झा मनश्‍शे,

मनश्‍शेला झा आमोन,

आमोनला झा योशियाह,

११ योशियाहला झा यकोनियासदेन थेला आलेगदेला आबा मुबा। थेनीगदे यहूदीगदेदा चुङ्सी बेबिलोन भिबा ग्‍लारी भोर्बा भन्‍दा ङाच्‍छान न्‍हबा मुबा।

१२ बेबिलोनरी भोर्माहेन्‍से

यकोनियासला झा शालतिएल न्‍हजी,

ओच्‍छे शालतिएलला झा यरुबाबेल,

१३ यरुबाबेलला झा अबिउद,

अबिउदला झा एल्‍याकीम,

एल्‍याकीमला झा आजोर,

१४ आजोरला झा सादोक,

सादोकला झा आखिम,

आखिमला झा एलिउद,

१५ एलिउदला झा एलाजार,

एलाजारला झा मत्तान,

मत्तानला झा याकूब,

१६ याकूबला झा योसेफ मुबा, योसेफसे मरियमदा ब्‍याह लजी।

थेनोन मरियमग्‍याम येशू न्‍हजी, थेदा जम्‍मासेन थार्बा पिन्‍बा ख्रीष्‍ट भिसी भिला।

१७ चुह्रङ् लसी अब्राहामहेन्‍से दाऊदधोना च्‍युक ब्‍लि पुस्‍ता मुबा, थेह्रङ् लसीन दाऊदहेन्‍से यहूदीगदे बेबिलोनरी भोर्बा धुइधोना च्‍युक ब्‍लि पुस्‍ता मुबा, ओच्‍छे बेबिलोनरी भोर्बा धुइहेन्‍से थार्बा पिन्‍बा ख्रीष्‍ट न्‍हबा धुइधोना च्‍युक ब्‍लि पुस्‍ता मुबा।

येशू ख्रीष्‍ट न्‍हबा

लूका २:१-७

१८ येशू ख्रीष्‍ट चुह्रङ् लसी न्‍हजी, योसेफसे येशूला आमादा ब्‍याह लबारी ह्रीबा मुबा। तर थेनीगदेला ब्‍याह तबा भन्‍दा ङाच्‍छान मरियम परमेश्‍वरला आत्‍माग्‍याम न्‍हसेला तबा मुबा।

१९ तर थेला ह्रेम्‍बो योसेफ परमेश्‍वरला ङाच्‍छा ज्‍यबा म्‍हि तबासे लमा थेदा म्‍हिला ओन्‍छाङरी पेःना थालगै भिसी खालैसे था आयाङ्ना लसी ख्‍लाबा सेम लजी।

२० चु ताम म्‍हन्‍बान लमा योसेफ छुप निजी, जमाहेन्‍से म्‍हाङरी थे मुबा ग्‍लारी परमप्रभुला दूत खसी थेदा “दाऊद ग्‍लेला सन्‍तान योसेफ, ए मरियमदेन ब्‍याह लबारी थालोङ्‍गो। तिग्‍दा भिसम थे परमेश्‍वरला आत्‍माग्‍याम न्‍हसेला तबा हिन्‍ना।

२१ थेसे झा गिक न्‍हला, एसे थेला मिन येशू† थान्‍गो। तिग्‍दा भिसम थेसे ह्राङला म्‍हिगदेदा थेनीगदेला पापग्‍याम थार्ना लला” भिसी भिजी।

२२ परमप्रभुसे अगमवक्ताग्‍याम सुङ्बा बचन पूरा तगै भिसीन चु जम्‍मान तबा हिन्‍ना।

२३ “च्‍यागो, कन्‍ये केटी गिक न्‍हसेला तला ओच्‍छे थेसे झा न्‍हला, थेला मिन इम्‍मानुएल भिसी थान्‍ना,” इम्‍मानुएल भिबा चा “परमेश्‍वर य्‍हाङदेन छ्‌याम” भिबा हिन्‍ना।

२४ योसेफ छोर्माहेन्‍से परमप्रभुला दूतसे पाङ्बा ह्रङ् थेसे मरियमदा ब्‍याह लजी।

२५ तर मरियमसे कोला आन्‍हतेधोना योसेफ मरियमदेन छ्‌याम आम्‍हेर्नी। मरियमसे कोला न्‍हमाहेन्‍से योसेफसे कोलाला मिन येशू थान्‍जी।

† 

१:२१ “येशू” भिबाला अर्थ चा परमप्रभुसे थार्ना लला भिबा हिन्‍ना।

ज्‍योतिषीगदे येशूदा झ्‍याल्‍बारी खबा

२

हेरोद ग्‍लेला धुइरी यहूदिया अञ्‍चलला बेथलेहेम भिबा नाम्‍सारी येशू न्‍हजी। जमाहेन्‍से स्‍यारला ज्‍योतिषीगदे यरूशलेमरी खजी, ओच्‍छे थेनीगदेसे,

२ “यहूदीगदेला ग्‍ले दोःसी न्‍हबा कोला खानङ मुला? तिग्‍दा भिसम ङन्‍से स्‍याररी थे न्‍हजी भिसी उन्‍बा सार म्राङ्जी। थेतबासेलमा ङनी थेदा झ्‍याल्‍बारी खबा हिन्‍ना” भिसी भिजी।

३ चु ताम थेःमाहेन्‍से हेरोद ग्‍लेदेन यरूशलेमरी मुबा जम्‍मान म्‍हिगदेदा ल्‍हानान सुर्दा तजी।

४ जमाहेन्‍से हेरोद ग्‍लेसे परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदे जम्‍मादान ग्‍ला गिकरी ङ्‌योइसी “थार्बा पिन्‍बा ख्रीष्‍ट खानङ न्‍हला भिसी पाङ्बा मुला?” भिसी ङ्‌योइबा छार्बा लजी।

५ थेनीगदेसे हेरोद ग्‍लेदा “यहूदियाला बेथलेहेम भिबा नाम्‍सारी न्‍हला भिसी पाङ्बा मुला, तिग्‍दा भिसम अगमवक्तासे चुह्रङ् लसी भ्रिबा मुला,

६ ‘यहूदिया अञ्‍चलरी मुबा बेथलेहेम

नाम्‍सा जजा मुसैनोन घ्रेन तला,

तिग्‍दा भिसम बेथलेहेमग्‍याम शासन लबा म्‍हि गिक थोन्‍ना,

थेसे ङाला म्‍हि इस्राएलीगदेदा वास्‍ता लला’ भिसी भिजी।”

७ जमाहेन्‍से हेरोदसे थे ज्‍योतिषीगदेदा जे सुटुक्‍क ङ्‌योइसी सार खाइमा म्राङ्बा हिन्‍ना, भिसी ङ्‌योइबा छार्बा लजी। ओच्‍छे थेनीगदेग्‍याम सार म्राङ्बा धुइ था याङ्जी।

८ जमाहेन्‍से थेसे थेनीगदेदा “निउ, ओच्‍छे थे कोलादा ज्‍यना लसी म्‍हाइगो। थेदा स्‍याप्‍मैछ्‌याम ङादा पाङ्‍गो, ङाएनोन थेदा झ्‍याल्‍बारी निला” भिसी बेथलेहेमरी पुइजी।

९ ग्‍लेला ताम थेःसी थेनीगदे थेग्‍याम निजी। थेनीगदेसे ङाच्‍छा स्‍याररी म्राङ्बा सार दोःसी थेनीगदेला ङाच्‍छा ङाच्‍छा निजी, ओच्‍छे लैनु येशू मुबा ग्‍लारी धोमाहेन्‍से थे सार अडेब तजी।

१० थे सार म्राङ्माहेन्‍से थेनीगदे ल्‍हानान ताङ्जी।

११ दिम न्‍हङरी वाङ्मा थेनीगदेसे लैनु येशूदा थेला आमा मरियमदेन छ्‌याम म्राङ्जी, जमाहेन्‍से थेनीगदेसे येशूदा फ्‍या लसी ह्राङ ह्राङला बाकस ठोङ्सी म्‍हर, ज्‍यबा बास्‍ना खबा धूपदेन मूर्र भिबा महँगो अत्तर भसी फुल्‍जी।

१२ ओच्‍छे म्‍हाङरी परमेश्‍वरसे थेनीगदेदा हेरोद मुबा ग्‍लारी थानिउ भिबासे लमा थेनीगदे अर्गुन ग्‍यामसे ह्राङला य्‍हुल्‍सारी निजी।

लैनु येशूदा मिश्र य्‍हुल्‍सारी भोर्बा

१३ ज्‍योतिषीगदे निमाहेन्‍से, परमप्रभुला दूत गिक म्‍हाङरी योसेफ मुबा ग्‍लारी खजी, ओच्‍छे थेसे योसेफदा “योसेफ, ए रेःसी लैनु कोलादेन थेला आमादा भोर्सी मिश्र य्‍हुल्‍सारी निउ। ओच्‍छे ङाइ एदा दोःसी खउ भिसी आपाङ्तेधोना एनीगदे थेरीन चिउ। तिग्‍दा भिसम हेरोदसे लैनु कोलादा साइबारी म्‍हाइबा मुला” भिसी भिजी।

१४ जमाकुनु म्‍हुनङनोन रेःसी थेसे लैनु कोलादेन थेला आमादा भोर्सी मिश्र य्‍हुल्‍सारी निजी।

१५ ओच्‍छे हेरोद आसितेधोना थेनीगदे थेरीन चिजी। चुह्रङ् लसी परमप्रभुसे अगमवक्ताग्‍याम “ङाइ ङाला झादा मिश्र य्‍हुल्‍साग्‍याम ङ्‌योइबा मुला” भिसी सुङ्बा बचन पूरा तबारी हिन्‍ना।

हेरोद ग्‍लेसे जजा कोलागदेदा साइपुङ्‌बा

१६ जमाहेन्‍से ह्राङदा ज्‍योतिषीगदेसे झुक्‍याब लजीम भिबा था याङ्सी हेरोद ल्‍हानान बोमो खजी। ओच्‍छे थेसे ज्‍योतिषीगदेग्‍याम था याङ्बा धुइ अन्‍छार बेथलेहेम नाम्‍सादेन क्‍यारक्‍युर मुबा न्‍ही दिङधोनाला जम्‍मान कोलागदेदा साइपुङ्जी।

१७ जमाहेन्‍से यर्मिया अगमवक्तासे पाङ्बा ताम पूरा तजी,

१८ “रामा भिबा ग्‍लारी क्राबा क्रिङ्बा लबा थेःजी,

राहेल ह्राङला कोलागदेला लागिरी क्राबान मुबा।

थेदा जम्‍मासेन सम्‍झब लसैनोन क्राबा आख्‍लानी।

तिग्‍दा भिसम थेला कोलागदे साइसी जिन्‍बा मुबा।”

योसेफदेन मरियम मिश्र य्‍हुल्‍साग्‍याम दोःबा

१९ ओच्‍छे हेरोद सिमाहेन्‍से, मिश्र य्‍हुल्‍सारी परमप्रभुला दूत गिक म्‍हाङरी योसेफ मुबा ग्‍लारी खजी, ओच्‍छे थेदा स्‍वर्गदूतसे,

२० “योसेफ, ए रेःसी लैनु कोलादेन थेला आमादा इस्राएल य्‍हुल्‍सारी भोर्सी निउ। तिग्‍दा भिसम लैनु कोलादा साइबारी म्‍हाइबा म्‍हिगदे जम्‍मान सिसी जिन्‍बा मुला” भिसी भिजी।

२१ जमाहेन्‍से थे रेःसी लैनु कोलादेन थेला आमादा इस्राएल य्‍हुल्‍सारी भोर्सी निजी।

२२-२३ तर यहूदियारी हेरोदला झा अर्खिलाउस ग्‍ले दोबा मुला भिबा थेःसी थेनीगदे थेरी निबारी लोङ्जी। थेतबासेलमा दोःसी परमेश्‍वरसे थेदा म्‍हाङरी पाङ्बा अन्‍छार गालील अञ्‍चलला नासरत भिबा नाम्‍सारी निसी चिजी। चुह्रङ् लसी “थेदा नासरी भिला” भिसी अगमवक्तागदेग्‍याम पाङ्बा ताम पूरा तजी।

बप्‍तिस्‍मा पिन्‍बा यूहन्‍नासे थेःना लबा परमेश्‍वरला य्‍हुल्‍साला समाचार

मर्कूस १:१-८; लूका ३:१-१८; यूहन्‍ना १:१९-२८

३

ल्‍हानान दिङ लिच्‍छा बप्‍तिस्‍मा पिन्‍बा यूहन्‍ना यहूदिया अञ्‍चलला तोङतोङबा ग्‍लारी खसी चुह्रङ् भिसी पाङ्‌बारी छ्‌याइजी,

२ “ह्राङ ह्राङला पाप ख्‍लासी परमेश्‍वरपट्टि दोःगो, तिग्‍दा भिसम स्‍वर्गला य्‍हुल्‍सा खसी जिन्‍बा मुला।”

३ यशैया अगमवक्तासे चुनोन यूहन्‍नाला बारेरी चुह्रङ् भिसी पाङ्बा मुला,

“तोङतोङबा ग्‍लारीक्‍यार परमप्रभुला ग्‍याम तयार लउ,

ओच्‍छे ‘परमप्रभु भ्रबाला लागिरी थेला ग्‍याम सोजो स्‍होउ,’

भिसी म्‍हि गिक क्रिङ्बा मुला।”

४ यूहन्‍नासे ऊँटला क्राला क्‍वान क्‍वान्‍मुबा, ओच्‍छे ढिला पेटी खीमुबा। थेसे तिरीदेन ह्रि सिङसोरला खुदु चमुबा।

५ यरूशलेम सहरदेन यहूदिया अञ्‍चल ओच्‍छे यर्दन स्‍योङला क्‍यारक्‍युरला जम्‍मान ग्‍लाला म्‍हिगदे थे मुबा ग्‍लारी खजी।

६ ओच्‍छे ह्राङ ह्राङला पाप ख्‍लासी थेग्‍याम यर्दन स्‍योङरी बप्‍तिस्‍मा किन्‍जी।

७ तर फरिसीगदेदेन सदुकीगदे न्‍हङला ल्‍हानान म्‍हिगदे बप्‍तिस्‍मा किन्‍बारी खबान लबा म्राङ्सी थेसे थेनीगदेदा “पुख्रीला कोलागदे, एनीगदेदा परमेश्‍वरला बोमोग्‍याम स्‍योरम्‍याङ्ला भिसी खाल्‍से भिजी?

८ थेतबासेलमा ह्राङ ह्राङला पाप ख्‍लासी परमेश्‍वरपट्टि दोःबा अन्‍छारला गे लउ।

९ एनीगदेसे ङाला ताम ङ्‌यान्‍गो, एनीगदेसे ‘ङनी अब्राहामला सन्‍तान हिन्‍ना’ भिदेमा परमेश्‍वरला सजायग्‍याम स्‍योरम्‍याङ्ला भिसी थाम्‍हन्‍गो। तिग्‍दा भिसम परमेश्‍वरसे अब्राहामला लागिरी चु युङबागदेग्‍यामसेनोन कोलागदे स्‍होबारी खम्‍ला।

१० च्‍यागो, दोङ थाबारी तरी थीसी जिन्‍बा मुला। थेतबासेलमा ज्‍यबा रो आरोबा जम्‍मान दोङ टाहेन्‍सेन थासी मेरी भ्‍याङ्‍ला।

११ “ङाइ चा एनीगदेसे ह्राङ ह्राङला पाप ख्‍लासी परमेश्‍वरपट्टि दोःजी भिसी क्‍युइसे बप्‍तिस्‍मा पिन्‍ना। तर ङा भन्‍दा लिच्‍छा फेप्‍खबासे एनीगदेदा परमेश्‍वरला आत्‍मादेन मेसे बप्‍तिस्‍मा पिन्‍ना। थे ङा भन्‍दा शक्तिशाली मुला। ओच्‍छे ङा थेला लखम पुइबाधोनाला सुत्तै आरे।

१२ ग्‍वा य्‍हाप्‍बा नाख्‍ले थेलान छ्‌यारी मुला, दाहेन्‍से ग्‍वा ज्‍यना लसी य्‍हाप्‍सी ग्‍वा जति भकारीरी थान्‍ना ओच्‍छे पोलोवा जति खाइमै आसिबा मेरी ख्राङ्ला।”

येशूसे बप्‍तिस्‍मा किन्‍बा

मर्कूस १:९-११; लूका ३:२१-२२

१३ जमाहेन्‍से येशूएनोन यूहन्‍ना ग्‍याम बप्‍तिस्‍मा किन्‍बारी गालील अञ्‍चलग्‍याम यर्दन स्‍योङरी फेप्‍खजी।

१४ तर यूहन्‍नासे थेदा “ङाइ चा ह्राङग्‍याम बप्‍तिस्‍मा किन्‍तोःबा मुला, तिग्‍दा ह्राङ चा ङा मुबा ग्‍लारी फेप्‍खबा?” भिसी रोकब लबारी म्‍हाइजी।

१५ तर येशूसे थेदा “दान्‍देदा चुह्रङ्‌नोन तगै। तिग्‍दा भिसम परमेश्‍वरसे म्‍हन्‍बा ताम पूरा लबारी य्‍हाङसे चुह्रङ्‌नोन लतोःला” भिसी सुङ्जी। जमाहेन्‍से यूहन्‍नासे येशूदा बप्‍तिस्‍मा पिन्‍जी।

१६ ओच्‍छे येशूसे बप्‍तिस्‍मा किन्‍सी क्‍युइग्‍याम पाखारी थोन्‍मैछ्‌याम थेसे स्‍वर्ग ठोङ्सी परमेश्‍वरला आत्‍मा ढुकुर ह्रङ् लसी फाप्‍सी ह्राङथोरी फेप्‍खबान लबा म्राङ्जी।

१७ जमाहेन्‍से स्‍वर्गग्‍याम “चु ङाइ सेमहेन्‍सेन माया लबा ङाला झा हिन्‍ना, चुदा म्राङ्सी ङा ल्‍हानान ताङ्‍बा मुला” भिबा काइ खजी।

येशूदा फसब लबारी म्‍हाइबा

मर्कूस १:१२-१३; लूका ४:१-१३

४

जमाहेन्‍से परमेश्‍वरला आत्‍मासे शैतानग्‍याम सेम च्‍याबारी येशूदा तोङतोङबा ग्‍लारी भोर्जी।

२ थेरी बोगल न्‍ही धिनधोना येशूसे धिन म्‍हुननोन तिगै आसोल्‍नी। थेतबासेलमा थेदा ल्‍हानान फोख्रेन्‍जी।

३ जमाहेन्‍से शैतान येशू मुबा ग्‍लारी खसी “ह्राङ परमेश्‍वरला झा हिन्‍सम चु युङबागदेदा गेङ दोगो भिसी सुङ्‍गो” भिसी भिजी।

४ तर येशूसे “गेङसे जे म्‍हि आसो, तर परमेश्‍वरला सुङग्‍याम थोन्‍बा जम्‍मान बचनसे सोबारी खम्‍ला भिसी परमेश्‍वरला बचनरी भ्रिबा मुला” भिसी सुङ्जी।

५ जमाहेन्‍से शैतानसे येशूदा परमेश्‍वरला सहर यरूशलेमरी भोर्सी परमेश्‍वरला मन्‍दिरला थोबोरी राप्‍पुङ्जी।

६ ओच्‍छे थेसे येशूदा “ह्राङ परमेश्‍वरला झा हिन्‍सम चुग्‍याम मार छ्‌योङ्‍गो। तिग्‍दा भिसम बचनरी चुह्रङ् भिसी भ्रिबा मुला,

‘परमेश्‍वरसे ह्राङदा चुङ्बाला लागिरी ह्राङला स्‍वर्गदूतगदेदा कुल्‍ला।

ओच्‍छे एला काङ युङबारी थाठोक्‍गै भिसी एदा

थेनीगदेसे या यारीन ताला’ भिसी भिजी।”

७ येशूसे थेदा “बचनरी चुह्रङ् लसी भ्रिबा मुला, ‘एसे ह्राङला परमप्रभु परमेश्‍वरला सेम च्‍याबा गे तिगै थालउ’” भिसी सुङ्जी।

८ दोःसी शैतानसे येशूदा नोबा गङ गिकरी भोर्सी जम्‍बुलिङला जम्‍मान य्‍हुल्‍सागदेदेन जम्‍मान ज्‍यबा स्‍हेगदे उन्‍जी।

९ ओच्‍छे “ह्राङसे ङादा फ्‍या लसी तेन्‍जी भिसम चु जम्‍मान य्‍हुल्‍सा ङाइ ह्राङदा पिन्‍ना” भिसी भिजी।

१० जमाहेन्‍से येशूसे थेदा “शैतान, ए चुग्‍याम तुरुन्‍तन निउ! तिग्‍दा भिसम बचनरी ‘एसे ह्राङला परमप्रभु परमेश्‍वरदा फ्‍या लउ, ओच्‍छे थेदा जे तेन्‍गो’ भिसी भ्रिबा मुला” भिसी सुङ्जी।

११ जमाहेन्‍से शैतानसे येशूदा ख्‍लासी निजी ओच्‍छे स्‍वर्गदूतगदे खसी येशूदा क्‍योङ्‌जी।

येशूसे परमेश्‍वरला य्‍हुल्‍साला समाचार थेःना लबा

मर्कूस १:१४-१५; लूका ४:१४-१५

१२ यूहन्‍ना झ्‍याल्‍खानरी परब तजी भिबा थेःसी येशू दोःसी गालील अञ्‍चलरी फेप्‍जी।

१३ ओच्‍छे नासरत भिबा ग्‍लारी आफेप्‍ना कफर्नहुम सहररी धन्‍छ्‌याबारी फेप्‍जी। चु सहर गालील समुन्‍द्रला कुनीरी मुबा, चु सहर चा जबूलूनदेन नप्‍ताली भिबा य्‍हुलला म्‍हिगदे चिबा जिल्‍लारी परब तमुबा।

१४ चुह्रङ् लसी यशैया अगमवक्तासे पाङ्बा ताम पूरा तजी,

१५ “जबूलूनदेन नप्‍तालीला जिल्‍लारी यर्दन क्‍याम्‍सङ,

समुन्‍द्रला कुनीरी, यर्दन क्‍याम्‍सङ, गालीलरी चिबा अर्गु य्‍हुलला म्‍हिगदे

१६ ओच्‍छे धोपधोपरी चिबा म्‍हिगदेसे घ्रेन य्‍हालदा म्राङ्बा मुला।

थेह्रङ् लसीन कालला धोपधोपरी मुबा म्‍हिगदेला गुङरी थे य्‍हाल फेःबा मुला।”

१७ थे धुइहेन्‍से येशूसे “एनीगदेसे ह्राङ ह्राङला पाप ख्‍लासी परमेश्‍वरपट्टि दोःगो, तिग्‍दा भिसम स्‍वर्गला य्‍हुल्‍सा खसी जिन्‍बा मुला” भिसी म्‍हिगदेदा सुङ्बारी छ्‌याइजी।

येशूसे ङाच्‍छा स्‍होबा चेलागदे

मर्कूस १:१६-२०; लूका ५:१-११

१८ येशू गालील समुन्‍द्रला कुनीन कुनी फेप्‍बान लमा पत्रुस भिबा सिमोनदेन थेला आले अन्‍द्रियासदा तार्ङा साइबारी समुन्‍द्ररी घ्‍याङ क्‍लाङ्बान लबा म्राङ्जी। तिग्‍दा भिसम थेनीगदे तार्ङा साइबा म्‍हिगदे मुबा।

१९ येशूसे थेनीगदेदा “ङादेन छ्‌याम भ्रउ, दाहेन्‍से ङाइ एनीगदेदा तार्ङा चुङ्बा म्‍हि आहिन, तर म्‍हिगदेदा परमेश्‍वर मुबा ग्‍लारी भबा म्‍हि स्‍होला” भिसी सुङ्जी।

२० येशूसे थेह्रङ् सुङ्मैछ्‌याम, ह्राङला घ्‍याङ ख्‍लासी थेनीगदे येशूदेन छ्‌याम भ्रजी।

२१ थेग्‍याम फेप्‍बान लमा येशूसे जब्‍दियाला झागदे याकूबदेन थेला आले यूहन्‍नादा म्राङ्जी। थेनीगदे ह्राङला आबादेन छ्‌याम दोँगारी घ्‍याङ राबान मुबा। येशूसे थेनीगदेदाएनोन ङ्‌योइजी।

२२ येशूसे चुह्रङ् सुङ्मैछ्‌याम थेनीगदे दोँगादेन आबादा ख्‍लासी येशूदेन छ्‌याम भ्रजी।

येशूसे आखम्‍बा म्‍हिगदेदा खम्‍ना लबा

लूका ६:१७-१९

२३ येशू गालील अञ्‍चलला जम्‍मान ग्‍लारी फेप्‍सी यहूदीगदे ह्रुप तबा दिमरी म्‍हिगदेदा लोप्‍बान परमेश्‍वरला य्‍हुल्‍साला समाचार थेःना लजी। ओच्‍छे ल्‍हानान थरीला रोगसे स्‍याप्‍बादेन आखम्‍बा म्‍हिगदेदा खम्‍ना लजी।

२४ जमाहेन्‍से सिरिया य्‍हुल्‍सा नाङनोन येशूला बारेरी थेःजी। ओच्‍छे म्‍हिगदेसे ल्‍हानान थरीला रोगसे स्‍याप्‍सी दुख याङ्बागदे, म्‍हङसे स्‍याप्‍बागदे, स्‍ह म्‍हङसे स्‍याप्‍बागदेदेन काङ या चलब आतबा कुज्‍या म्‍हिगदेदा येशू मुबा ग्‍लारी भजी। जमाहेन्‍से येशूसे थेनीगदेदा खम्‍ना लजी।

२५ ओच्‍छे गालील, डेकापोलिस, यरूशलेम, यहूदियादेन यर्दन क्‍याम्‍सङहेन्‍सेला ल्‍हानान म्‍हिगदे येशूदेन छ्‌याम भ्रजी।

येशूसे म्‍हिगदेदा लोप्‍बा

लूका ६:२०-२३

५

ल्‍हानान म्‍हिगदे खबा म्राङ्सी येशू गङरी फेप्‍सी धन्‍छ्‌याजी। जमाहेन्‍से चेलागदेएनोन येशूला क्‍युर्सीन चिजी।

२ ओच्‍छे येशूसे थेनीगदेदा चुह्रङ् भिसी लोप्‍बारी छ्‌याइजी,

३ “परमेश्‍वरथोरी जे आश लबागदेसे† परमेश्‍वरग्‍याम मोलम याङ्ला,

तिग्‍दा भिसम स्‍वर्गला य्‍हुल्‍सा थेनीगदेलान हिन्‍ना।

४ सेम क्राबागदेसे परमेश्‍वरग्‍याम मोलम याङ्ला

तिग्‍दा भिसम थेनीगदेदा परमेश्‍वरसे ताङ्ना लला।

५ सोजो म्‍हिगदेसे परमेश्‍वरग्‍याम मोलम याङ्ला,

तिग्‍दा भिसम थेनीगदेसे जम्‍बुलिङला अधिकार याङ्ला।

६ परमेश्‍वरसे म्‍हन्‍बा अन्‍छार भ्रबारी म्‍हाइबागदेसे परमेश्‍वरग्‍याम मोलम याङ्ला,

तिग्‍दा भिसम परमेश्‍वरसे थेनीगदेदा भङ पिन्‍ना।

७ स्‍य्‍हान्‍दोदा दया लबागदेसे परमेश्‍वरग्‍याम मोलम याङ्ला,

तिग्‍दा भिसम थेनीगदेसे दया याङ्ला।

८ ज्‍यबा सेम थोबागदेसे परमेश्‍वरग्‍याम मोलम याङ्ला,

तिग्‍दा भिसम थेनीगदेसे परमेश्‍वरदा म्राङ्ला।

९ स्‍य्‍हान्‍दोदा ढिक्‍ना लबागदेसे परमेश्‍वरग्‍याम मोलम याङ्ला,

तिग्‍दा भिसम थेनीगदे परमेश्‍वरला झा दोला।

१० म्‍हिगदेसे दुख पिन्‍सैनोन परमेश्‍वरसे म्‍हन्‍बा अन्‍छार भ्रबागदेसे परमेश्‍वरग्‍याम मोलम याङ्ला,

तिग्‍दा भिसम स्‍वर्गला य्‍हुल्‍सा थेनीगदेलान हिन्‍ना।

११ “ङादा विश्‍वास लबासे लमा म्‍हिगदेसे एनीगदेदा खिसी लला, दुख पिन्‍ना, ओच्‍छे लुसीला ताम पाङ्सी एनीगदेला बिरोधरी जम्‍मान नइबा ताम लमैनोन एनीगदेसे परमेश्‍वरग्‍याम मोलम याङ्ला।

१२ तसैनोन एनीगदे ल्‍हानान ताङ्‍गो, तिग्‍दा भिसम स्‍वर्गरी एनीगदेसे घ्रेन इनाम याङ्ला। एनीगदे भन्‍दा ङाच्‍छाला अगमवक्तागदेदाएनोन थेनीगदेसे चुह्रङ् लसीन दुख पिन्‍मुबा।

चजा ह्रङ् तबा

मर्कूस ९:५०; लूका १४:३४-३५

१३ “एनीगदे जम्‍बुलिङला चजा ह्रङ्‌बान हिन्‍ना, तर चजाला ङम्‍बा स्‍हे म्‍हाजी भिसम दोःसी तिग्‍से ङम्‍ना लबा? गे आखेल्‍बासे लमा म्‍हिसे थेदा भ्‍याङ्‍ला, जमाहेन्‍से म्‍हिसे नाङ्सी भ्रला।

१४ “गङरी मुबा सहरदा जम्‍मासेन म्राङ्बा ह्रङ् लसी एनीगदेएनोन जम्‍बुलिङला नाङसल तबासे लमा जम्‍मासेन म्राङ्ला।

१५ म्‍हिगदेसे नाङसल म्रासी फामसे घप्‍सी आथान, तर दिमरी मुबा जम्‍मान म्‍हिगदेसे म्राङ्‍गै भिसी नोबा ग्‍लारी थान्‍ना।

१६ चुह्रङ् लसी नाङसलसे य्‍हाल तना लबा ह्रङ् लसी एनीगदेसे ज्‍यबा गे लसी उन्‍गो। एनीगदेला गे म्राङ्सी थेनीगदेसे स्‍वर्गरी धन्‍छ्‌याबा एनीगदेला परमेश्‍वर आबाला जयजयकार लगै।

परमेश्‍वरसे मोशादा पिन्‍बा ठिम अन्‍छार भ्रबा

१७ “ङा परमेश्‍वरसे मोशादा पिन्‍बा ठिमदेन अगमवक्तागदेसे पाङ्बा ताम भ्‍याङ्बारी आहिन, तर थे पूरा लबारी खबा हिन्‍ना।

१८ एनीगदेसे ङाला ताम ङ्‌यान्‍गो, तिग्‍दा भिसम मुदेन जम्‍बुलिङ नाश आततेधोना परमेश्‍वरसे मोशादा पिन्‍बा ठिमरी मुबा हिगी गिकनोन आम्‍हा।

१९ थेतबासेलमा जुन म्‍हिसे ठिमरी मुबा तामगदे न्‍हङला जम्‍मान भन्‍दा जजा तामदा आङ्‌यान्‍ना म्‍हिगदेदाएनोन थेह्रङ्नोन लपुङ्जी भिसम थे म्‍हि स्‍वर्गला य्‍हुल्‍सारी जम्‍मान भन्‍दा जजा तला। तर जुन म्‍हिसे ठिमरी मुबा तामगदे ङ्‌यान्‍सी म्‍हिगदेदा थेह्रङ्नोन लपुङ्ला थे म्‍हि स्‍वर्गला य्‍हुल्‍सारी जम्‍मान भन्‍दा घ्रेन म्‍हि तला।

२० एनीगदेसे ङाला ताम ङ्‌यान्‍गो, तिग्‍दा भिसम एनीगदेसे यहूदी धर्मगुरुगदेदेन फरिसीगदेसे भन्‍दा ज्‍यना लसी परमेश्‍वरसे म्‍हन्‍बा अन्‍छार आलनी भिसम तिगै लसीन एनीगदे स्‍वर्गला य्‍हुल्‍सारी वाङ्‌आम्‍याङ्‌।

बोमो लबारी आत भिसी लोप्‍बा

२१ “‘एसे म्‍हि थासाइगो, जुन म्‍हिसे म्‍हि साइला थेसे सजाय याङ्ला’ भिसी परमेश्‍वरसे मोशादा पिन्‍बा ठिमरी भ्रिबा ताम एनीगदेसे थेःबा मुला।

२२ तर एनीगदेसे ङाला ताम ङ्‌यान्‍गो, जुन म्‍हिसे खालैदा बोमो लला, थे म्‍हिसे सजाय याङ्ला, ओच्‍छे खालैसे स्‍य्‍हान्‍दोदा हेला लजी भिसम थेदा अदालतरी भोर्ला। तर जुन म्‍हिसे स्‍य्‍हान्‍दोदा ‘ए गे आखेल्‍बा मूर्ख’ भिसी भिला थेदा नर्गला लोङ्‌बा खबा मेरी युला।

२३ “थेतबासेलमा परमेश्‍वरदा भेटी फुल्‍बा धुइरी एदेन छ्‌याम खालै म्‍हि बोमो खबा मुला भिबा ताम एसे ढन्‍जी भिसम,

२४ एला भेटी परमेश्‍वरला मन्‍दिररी भेटी फुल्‍बा ग्‍लाला ङाच्‍छापट्टि ख्‍लासी ङाच्‍छा थे म्‍हिदेन छ्‌याम ढिक्‍गो, ओच्‍छे एसे ह्राङला भेटी फुल्‍गो।

२५ “एदा मुद्दा युबा म्‍हिदेन छ्‌याम अदालतरी निबान लबा धुइरी ग्‍यामरीन ढिक्‍गो। आहिन्‍सम थेसे एदा न्‍यायाधीशला यारी जिम्‍मा पिन्‍ना, ओच्‍छे न्‍यायाधीशसे सिपाहीगदेला यारी जिम्‍मा पिन्‍ना। जमाहेन्‍से ए झ्‍याल्‍खानरी परब तला।

२६ एसे ङाला सत्‍य ताम ङ्‌यान्‍गो, एसे जम्‍मान टाङगा आफातेधोना थेग्‍याम थोन्‍बारी आम्‍याङ्‍।

सेमरी म्‍हन्‍बा नइबा ताम

२७ “परमेश्‍वरसे मोशादा पिन्‍बा ठिमरी चुह्रङ् भिसी भ्रिबा तामएनोन एनीगदेसे थेःबा मुला, ‘ए स्‍य्‍हान्‍दोला म्रिङदेन छ्‌याम ब्रेल्‍सी थाभ्रउ।’

२८ तर एनीगदेसे ङाला ताम ङ्‌यान्‍गो, जुन म्‍हिसे खालै म्रिङम्‍हेमेदा नइबा सेमसे च्‍याला थेसे सेमरी थे म्रिङम्‍हेमेदेन छ्‌याम ब्रेल्‍सी जिन्‍बा तला।

२९ चुदे एला दाहिने मीसे पाप लपुङ्जी भिसम थे मी तेःसी भ्‍याङ्‍गो। तिग्‍दा भिसम एला पूरन ल्‍हुइ नर्गरी निबा भन्‍दा मी गिक तेःसी भ्‍याङ्‍बान एला लागिरी ज्‍यबा तला।

३० थेह्रङ् लसीन एदा दाहिने यासे पाप लपुङ्जी भिसम थे या थासी भ्‍याङ्‍गो। तिग्‍दा भिसम एला पूरन ल्‍हुइ नर्गरी निबा भन्‍दा एला या गिक थासी भ्‍याङ्‍बान एला लागिरी ज्‍यबा तला।

छोडपत्र

मर्कूस १०:११-१२; लूका १६:१८

३१ “परमेश्‍वरसे मोशादा पिन्‍बा ठिमरी चुह्रङ् भिसी भ्रिबा तामएनोन एनीगदेसे थेःबा मुला, ‘जुन म्‍हिसे म्रिङ ख्‍लाला थे म्‍हिसे छोडपत्रला कागज भ्रिसी पिन्‍गै।’

३२ तर एनीगदेसे ङाला ताम ङ्‌यान्‍गो, जुन म्‍हिसे ह्राङला म्रिङदा स्‍य्‍हान्‍दोदेन छ्‌याम ब्रेल्‍सी आभ्रसैनोन ख्‍लाला, थेसे ह्राङला म्रिङदा स्‍य्‍हान्‍दोदेन छ्‌याम ब्रेल्‍सी भ्रबा म्रिङम्‍हेमे स्‍होला। ओच्‍छे थे म्रिङम्‍हेमेदेन छ्‌याम जुन म्‍हिसे ब्‍याह लला थेएनोन ब्रेल्‍सी भ्रबा तला।

घ्रान थाफागो

३३ “परमेश्‍वरसे मोशादा पिन्‍बा ठिमरी चुह्रङ् भिसी भ्रिबा तामएनोन एनीगदेसे थेःबा मुला, ‘एसे लुसीला ताम लसी घ्रान थाफागो, ओच्‍छे परमेश्‍वरदेन छ्‌याम लबा कबुल पूरा लउ।’

३४-३५ तर एनीगदेसे ङाला ताम ङ्‌यान्‍गो, एनीगदेसे घ्रान भिबा फानोन थाफागो, स्‍वर्गला मिनरी तसै, जम्‍बुलिङला मिनरी तसै एनीगदेसे घ्रान थाफागो। तिग्‍दा भिसम स्‍वर्ग परमेश्‍वर धन्‍छ्‌याबा ग्‍ला हिन्‍ना ओच्‍छे जम्‍बुलिङ परमेश्‍वरला स्‍य्‍हाप न्‍हेःबा ग्‍ला हिन्‍ना, ओच्‍छे यरूशलेम सहर चा जम्‍मालान ग्‍ले परमेश्‍वरला सहर हिन्‍ना।

३६ ओच्‍छे ह्राङला थोबोरी या थान्‍सी घ्रान थाफागो। तिग्‍दा भिसम एसे क्रा गिकदाएनोन म्‍लाङ अथवा तार तना लबारी आखम।

३७ थेतबासेलमा एनीगदेसे पाङ्बा ताम चा ‘हिन्‍ना’ भिसम ‘हिन्‍ना,’ ‘आहिन’ भिसम ‘आहिन’ जे तगै। थे भन्‍दा ल्‍हाना ताम चा शैतानग्‍याम खबा हिन्‍ना।

बदला थाकिन्‍गो

लूका ६:२७-३६

३८ “परमेश्‍वरसे मोशादा पिन्‍बा ठिमरी चुह्रङ् भिसी भ्रिबा तामएनोन एनीगदेसे थेःबा मुला, ‘मीला बदला मी, ओच्‍छे स्‍वाला बदला स्‍वा किन्‍गो।’

३९ तर एनीगदेसे ङाला ताम ङ्‌यान्‍गो, एनीगदेदा बिरोध लबागदेदा एनीगदेसे बदला थाकिन्‍गो। बरु खालैसे एला दाहिने ग्रम्‍बारी तोजी भिसम अर्गुपट्टिला ग्रम्‍बाएनोन तासी पिन्‍गो।

४० खालै म्‍हिसे एदा बिरोध लसी मुद्दा लमा अदालतसे थेदा एला स्‍हुर्दम पिन्‍गो भिजी भिसम थेदा एसे घएनोन पिन्‍गो।

४१ चुदे खालै म्‍हिसे एदा कोस गिकधोना भ्रउ भिसी कर लजी भिसम थेदेन छ्‌याम कोस न्‍हीधोना निउ।

४२ खालैसे एदा ह्रीजी भिसम पिन्‍गो ओच्‍छे एदा छे ह्रीबा म्‍हिदाएनोन छे पिन्‍गो।

शत्रुदाएनोन माया लतोःबा

लूका ६:२७-२८, ३२-३६

४३ “परमेश्‍वरसे मोशादा पिन्‍बा ठिमरी चुह्रङ् भिसी भ्रिबा तामएनोन एनीगदेसे थेःबा मुला, ‘एसे ह्राङला खिम्‍जेमदा माया लउ, ओच्‍छे शत्रुदा हेला लउ।’

४४ तर एनीगदेसे ङाला ताम ङ्‌यान्‍गो, एनीगदेसे ह्राङला शत्रुगदेदा माया लउ, ओच्‍छे एनीगदेदा दुख पिन्‍बागदेला लागिरी प्रार्थना लउ।

४५ चुह्रङ् लजी भिसम एनीगदे स्‍वर्गरी धन्‍छ्‌याबा परमेश्‍वर आबाला कोलागदे दोला। परमेश्‍वरसे ज्‍यबा सेम थोबादेन नइबा सेम थोबा न्‍हीलान लागिरी धिनी फेना लबा मुला। ओच्‍छे परमेश्‍वरला ङाच्‍छापट्टि ज्‍यबा गे लबा म्‍हिदेन आज्‍यबा गे लबा म्‍हि न्‍हीलान लागिरी नाम ताइना लबा मुला।

४६ चुदे एनीगदेदा माया लबादा जे एनीगदेसे माया लजी भिसम एनीगदेसे खाह्रङ् लसी इनाम याङ्ला? थेह्रङ् मी तिरो दुइबा म्‍हिगदेसेनोन आल? लमुला।

४७ एनीगदेसे ह्राङला ज्‍योज्‍यो आलेगदेदा जे मान लजी भिसम स्‍य्‍हान्‍दोगदेसे भन्‍दा ज्‍यबा तिग लजी? थेह्रङ् मी अर्गु य्‍हुलला म्‍हिगदेसेनोन आल? लमुला।

४८ थेतबासेलमा एनीगदेला स्‍वर्गरी धन्‍छ्‌याबा परमेश्‍वर आबा खाह्रङ्बा मुला, एनीगदेएनोन थेह्रङ्बान दोगो।”

† 

५:३ “परमेश्‍वरथोरी जे आश लबागदेसे” भिबा तामदा ग्रीक बाइबलरी आत्‍मारी प्राङ्‌बो भिसी भ्रिबा मुला।

एसे सुटुक्‍क पिन्‍गो

६

“एनीगदेसे लबा ज्‍यबा गेगदे म्‍हिगदेदा उन्‍बाला लागिरी भिसी थालउ। थेह्रङ् लजी भिसम स्‍वर्गरी धन्‍छ्‌याबा एनीगदेला परमेश्‍वर आबासे एनीगदेदा तिगै इनाम आपिन। थेतबासेलमा होशियार तसी चिउ।

२ “एनीगदेसे प्राङ्‌बोगदेदा पिन्‍बा धुइरी कप्‍टीगदेसे ह्रङ् लसी म्‍हिगदेदा थेःना लसी थाभ्रउ। तिग्‍दा भिसम थेनीगदे म्‍हिगदेसे मान लगै भिसी यहूदीगदे ह्रुप तबा दिमगदेदेन ग्‍यामरीक्‍यार निसी स्‍य्‍हान्‍दोदा थेःना लसी भ्रमुला। च्‍यागो, एनीगदेसे ङाला ताम ङ्‌यान्‍गो, थेनीगदेसे याङ्तोःबा इनाम याङ्सी जिन्‍बा मुला।

३ तर एसे प्राङ्‌बोगदेदा पिन्‍बा धुइरी एला दाहिने यासे तिग लबान मुला थे ताम एला देब्रे यासेनोन था थायाङ्‍गै।

४ थेतबासेलमा एसे प्राङ्‌बोगदेदा पिन्‍बा स्‍हे खालैदा था आतगै। थेह्रङ् लजी भिसम खालैसे था आयाङ्बा तामएनोन था याङ्बा परमेश्‍वर आबासे एदा इनाम पिन्‍ना।

येशूसे प्रार्थनाला बारेरी लोप्‍बा

लूका ११:२-४

५ “थेतबासेलमा एसे प्रार्थना लबा धुइरी कप्‍टीगदेसे ह्रङ् लसी थालउ। तिग्‍दा भिसम थेह्रङ्बा म्‍हिगदेसे म्‍हिगदेदा उन्‍बाला लागिरी यहूदीगदे ह्रुप तबा दिमगदेदेन ग्‍यामला कुनीरीक्‍यार राप्‍सी प्रार्थना लबारी सेम लमुला। च्‍यागो, एनीगदेसे ङाला ताम ङ्‌यान्‍गो, थेह्रङ्बा म्‍हिगदेसे याङ्तोःबा इनाम याङ्सी जिन्‍बा मुला।

६ तर ए प्रार्थना लबा धुइरी कोठा न्‍हङरी वाङ्सी म्राप ढुङ्‍गो, ओच्‍छे खालैसे आम्राङ्बा ग्‍लारी धन्‍छ्‌याबा परमेश्‍वर आबादेन छ्‌याम प्रार्थना लउ। जमाहेन्‍से खालैसे आम्राङ्बा तामएनोन म्राङ्बा परमेश्‍वर आबासे एदा इनाम पिन्‍ना।

७ ओच्‍छे प्रार्थना लमा अर्गु य्‍हुलला म्‍हिगदेसे ह्रङ् लसी ओह्रङ्नोन थाक्रिङ्‍गो। तिग्‍दा भिसम ह्रेङ्बा ह्रेङ्बा प्रार्थना लजी भिसम परमेश्‍वरसे थेःमुला भिसी थेनीगदेसे म्‍हन्‍मुला।

८ थेतबासेलमा एनीगदे थेनीगदे ह्रङ्‌बा थादोगो। तिग्‍दा भिसम एनीगदेसे ह्रीबा भन्‍दा ङाच्‍छान एनीगदेदा तिग तिग स्‍हे तोःबा मुला, थे एनीगदेला परमेश्‍वर आबादा था मुला।

९ “तर एनीगदेसे चा चुह्रङ् लसी प्रार्थना लउ,

‘स्‍वर्गरी धन्‍छ्‌याबा ङन्‍ना परमेश्‍वर आबा,

ह्राङदा† जम्‍मासेन मान लगै।

१० ओच्‍छे जम्‍मानथोरी ह्राङला शासन खगै,

ओच्‍छे ह्राङसे म्‍हन्‍बा ताम स्‍वर्गरी पूरा तबा

ह्रङ्नोन चु जम्‍बुलिङरीनोन पूरा तगै।

११ ङन्‍से धिन धिननोन चतोःबा स्‍हे ङन्‍दा तिनी पिन्‍गो।

१२ ङन्‍से ङन्‍दा बिरोध लसी पाप लबागदेदा

माफ लबा ह्रङ् लसी ह्राङसेनोन

ङन्‍ना पाप माफ लसी पिन्‍गो।

१३ ओच्‍छे ङन्‍दा पापरी फसब तबा ग्‍यामरी भ्रआपुङ्‍गो,

तर शैतानग्‍याम फेसी थान्‍गो।

ह्राङला य्‍हुल्‍सादेन शक्ति ओच्‍छे ह्राङला मान

सदनना लागिरी ह्राङलान हिन्‍ना, आमेन।’†

१४ “एनीगदेदा बिरोध लसी पाप लबागदेदा एनीगदेसे माफ लजी भिसम स्‍वर्गरी धन्‍छ्‌याबा परमेश्‍वर आबासेनोन एनीगदेदा माफ लला।

१५ तर एनीगदेसे म्‍हिगदेदा माफ आलनी भिसम परमेश्‍वर आबासेनोन एनीगदेदा माफ आल।

फोइथान चिसी प्रार्थना लबा

१६ “एनीगदेसे फोइथान चिसी प्रार्थना लबा धुइरी कप्‍टी म्‍हिगदेसे ह्रङ् लसी ली धोपधोप लसी थाभ्रउ। तिग्‍दा भिसम थेनीगदेसे फोइथान चिसी प्रार्थना लबा म्‍हिगदेसे म्राङ्‍गै भिसी ली धोपधोप लसी भ्रमुला। थेतबासेलमा एनीगदेसे ङाला ताम ङ्‌यान्‍गो, थेनीगदेसे याङ्तोःबा इनाम याङ्सी जिन्‍बा मुला।

१७ तर एनीगदेसे चा फोइथान चिसी प्रार्थना लबा धुइरी ली ख्रुसी थोबोरी छ्‌युगु फोर्गो।

१८ ओच्‍छे ए फोइथान चिसी प्रार्थना लबा म्‍हिगदेसे आहिन, तर खालैसे आम्राङ्बा ग्‍लारी धन्‍छ्‌याबा परमेश्‍वर आबासे म्राङ्‍गै। ओच्‍छे खालैसे आम्राङ्बा तामएनोन म्राङ्बा परमेश्‍वर आबासे एदा इनाम पिन्‍ना।

ह्राङला लागिरी स्‍वर्गरी धन सम्‍पत्ति सोसी थान्‍गो

लूका ११:३४-३६; १२:३३-३४; १६:१३

१९ “ह्राङला लागिरी जम्‍बुलिङरी धन सम्‍पत्ति सोसी थाथान्‍गो, तिग्‍दा भिसम जम्‍बुलिङला धन सम्‍पत्तिगदे बुलुङदेन खियासे चला, ओच्‍छे दिम फोसी य्‍होगदेसे य्‍हो लसी भोर्ला।

२० बरु ह्राङला लागिरी स्‍वर्गरी धन सम्‍पत्ति सोसी थान्‍गो। तिग्‍दा भिसम थेरी बुलुङसेएनोन आच खियासेएनोन आच, ओच्‍छे य्‍होसेएनोन वाङ्सी य्‍हो आल।

२१ तिग्‍दा भिसम जुन ग्‍लारी एनीगदेला धन सम्‍पत्ति मुला, एनीगदेला सेमएनोन थेरीन तला।

२२ “मी ल्‍हुइला लागिरी नाङसल ह्रङ्‌बान हिन्‍ना। थेतबासेलमा एला मी ज्‍यबा मुसम एसे ज्‍यना लसी म्राङ्ला,

२३ तर एला मी न्‍होङ्जी भिसम एसे तिगै आम्राङ्। थेह्रङ् लसीन एला सेमला नाङसल सिजी भिसम एला लागिरी जम्‍मान धोपधोप तला।

२४ “खालैसेनोन मालिक न्‍हीला गे लबारी आखम। तिग्‍दा भिसम थेसे गिकदा हेला लला, ओच्‍छे स्‍य्‍हान्‍दोदा माया लला। अथवा थेसे गिकसे भिबा ताम ङ्‌यान्‍ना, ओच्‍छे स्‍य्‍हान्‍दोदा वास्‍तान आल। थेह्रङ् लसीन एनीगदेसेनोन परमेश्‍वरदेन धन सम्‍पत्ति न्‍हीलान गे लबारी आखम।

धन्‍दा सुर्दा थालउ

लूका १२:२२-३१

२५ “थेतबासेलमा एनीगदेसे ङाला ताम ङ्‌यान्‍गो, सोबाला लागिरी तिग चसे तिग थुङ्‍से ओच्‍छे तिग क्‍वान्‍से भिसी धन्‍दा सुर्दा थालउ। तिग्‍दा भिसम चबा थुङ्बादेन क्‍वान्‍बा भन्‍दा एनीगदेला प्राणदेन ल्‍हुइ घ्रेन आहिन?

२६ मुरी चरागदेदा च्‍यागो, थेनीगदेसे न्‍ह ब्‍लु ढ्वला, न्‍ह बाली दुइसी पोप लला, तर स्‍वर्गरी धन्‍छ्‌याबा एनीगदेला परमेश्‍वर आबासेन थेनीगदेदा ख्‍वामुला। चरागदे भन्‍दा मी एनीगदे घ्रेन आहिन?

२७ एनीगदे न्‍हङला खालैसे धन्‍दा सुर्दा लसी छिन्‍नङला लागिरी आयू काप्‍खम्‍ला?

२८ “तिग्‍दा एनीगदेसे क्‍वान्‍ना लागिरी धन्‍दा सुर्दा लबा? ह्रिरी सार्बा म्‍हेन्‍दोदा च्‍यागो, थेसे गेएनोन आलमुला, क्‍वानएनोन आरामुला। तसैनोन थे खाह्रङ् लसी ल्‍हेमुला!

२९ एनीगदेसे ङाला ताम ङ्‌यान्‍गो, सोलोमन ग्‍लेदेन ल्‍हानान धन सम्‍पत्ति मुसैनोन थेसे क्‍वान्‍बा क्‍वान थे म्‍हेन्‍दोगदे न्‍हङला गिक तेबै जेबा आरेमुबा।

३० तिनी ल्‍हेबान निसी न्‍हङगर खर्माहेन्‍से मेरी फर्बा छेदा मी परमेश्‍वरसे चुह्रङ् लसी जेना लमुला भिसम झन एनीगदेदा परमेश्‍वरसे जेना आल? खाइ एनीगदेला विश्‍वास?

३१ थेतबासेलमा ‘तिग चसे? तिग थुङ्‍से? ओच्‍छे तिग क्‍वान्‍से?’ भिसी धन्‍दा सुर्दा थालउ।

३२ तिग्‍दा भिसम परमेश्‍वरदा ङोआसेबा अर्गु य्‍हुलला म्‍हिगदेसे चा चु जम्‍मान स्‍हे म्‍हाइमुला। तर स्‍वर्गरी धन्‍छ्‌याबा परमेश्‍वर आबासे एनीगदेदा चु जम्‍मान स्‍हे तोःला भिसी था मुला।

३३ थेतबासेलमा ङाच्‍छा एनीगदेसे परमेश्‍वरला य्‍हुल्‍सा म्‍हाइगो ओच्‍छे थेसे म्‍हन्‍बा अन्‍छार गे लउ। जमाहेन्‍से परमेश्‍वरसे एनीगदेदा चु जम्‍मान स्‍हे पिन्‍ना।

३४ थेतबासेलमा न्‍हङगरला लागिरी धन्‍दा सुर्दा थालउ। तिग्‍दा भिसम न्‍हङगरदा तोःबा स्‍हे न्‍हङगरनोन याङ्ला। तिनीला लागिरी तिनीलान दुख मुला।

† 

६:९ चु पदरी ग्रीक बाइबलरी “ह्राङला छान‍दा मान लगै” भिसी भ्रिबा मुला। तर मुल अर्थ चा परमेश्‍वरदा मान तगै भिबा हिन्‍ना।

† 

६:१३ “ह्राङला य्‍हुल्‍सादेन शक्ति ओच्‍छे ह्राङला मान सदनना लागिरी ह्राङलान हिन्‍ना, आमेन।” चु पदला ताम चा ल्‍हानान ह्रङ्‌बा ग्रीक बाइबलरी भ्रिबा आरे।

स्‍य्‍हान्‍दोदा दोष थालउ

लूका ६:३७-३८, ४१-४२

७

“स्‍य्‍हान्‍दोदा दोष लसी थाभ्रउ ओच्‍छे परमेश्‍वरसेनोन एनीगदेदा दोष आल।

२ तिग्‍दा भिसम एनीगदेसे खाह्रङ् लसी स्‍य्‍हान्‍दोदा दोष लला, थेह्रङ् लसीन एनीगदेदाएनोन दोष लला। ओच्‍छे एनीगदेसे जुन दप्‍बा स्‍हेसे दप्‍सी पिन्‍ना, परमेश्‍वरसेनोन एनीगदेदा थेनोन दप्‍बा स्‍हेसे दप्‍सी पिन्‍ना।

३ “स्‍य्‍हान्‍दोला गोरी सेः भ्रबा म्राङ्बा म्‍हिसे ह्राङला गोरी मुइ भ्रबा तिग्‍दा आम्राङ्बा?

४ ह्राङला गोरी म्‍हुइ भ्रबा आम्राङ्बासे खाह्रङ् लसी आलेदा ‘खाइ एला गोला सेः तेःसी पिन्‍ना भिसी भिखम्‍ला?’†

५ कप्‍टी, ङाच्‍छा ह्राङला गोला मुइ तेःगो, ओच्‍छे जे एसे आलेला गोरी भ्रबा सेः तेःबारी खम्‍ला।

६ “परमेश्‍वरदा फुल्‍तोःबा स्‍हे नगीदा थापिन्‍गो, तिग्‍दा भिसम थेसे एदा ख्राप्‍बारी खला। ओच्‍छे ह्राङला मोती ढ्वला ङाच्‍छापट्टि थाभ्‍याङ्‍‍गो। तिग्‍दा भिसम थेसे मोती नाङ्सी भ्रला।

प्रार्थना लबारी आँट पिन्‍बा

लूका ११:९-१३

७ “एनीगदेसे ह्रीसम पिन्‍ना म्‍हाइसम स्‍याप्‍ला ओच्‍छे म्रापरी ढ्वक ढ्वक लसम एनीगदेला लागिरी म्राप ठोङ्सी पिन्‍ना।

८ तिग्‍दा भिसम जुन म्‍हिसे ह्रीला थेदा पिन्‍ना, ओच्‍छे जुन म्‍हिसे म्‍हाइला थेसे स्‍याप्‍ला ओच्‍छे जुन म्‍हिसे म्रापरी ढ्वाक ढ्वाक लला थेदा म्राप ठोङ्सी पिन्‍ना।

९ “एनीगदे न्‍हङला खालैसे ह्राङला कोलासे गेङ ह्रीमा थेदा युङबा पिन्‍ना?

१० खाइमै तार्ङा ह्रीमा थेदा पुख्री पिन्‍ना?

११ एनीगदे पापी तसीनोन ह्राङला कोलागदेदा ज्‍यबा स्‍हे पिन्‍बारी सेमुला भिसम स्‍वर्गरी मुबा एनीगदेला परमेश्‍वर आबासे गाते ल्‍हाना ज्‍यबा स्‍हे पिन्‍ना।

१२ एनीगदेदा स्‍य्‍हान्‍दो म्‍हिगदेसे जस्‍तो व्‍यवहार लगै भिसी म्‍हन्‍बा मुला एनीगदेसेनोन थेनीगदेदा थेह्रङ्बान व्‍यवहार लउ। तिग्‍दा भिसम परमेश्‍वरसे मोशादा पिन्‍बा ठिमरी मुबादेन अगमवक्तासे लोप्‍बा मुल ताम चुनोन हिन्‍ना।

साङरो म्रापदेन घ्रेन म्राप

लूका १३:२४

१३ “एनीगदे साङरो म्रापग्‍याम वाङ्‍गो। तिग्‍दा भिसम घ्रेन म्रापग्‍याम वाङ्बारी सजिलो मी मुला तसैनोन थे म्रापग्‍याम नाश तबा ग्‍लारी धोमुला। चु म्रापग्‍याम वाङ्बा म्‍हिगदे चा ल्‍हानान मुला।

१४ तर साङरो म्रापदेन जजाबा ग्‍यामसे भ्रमा जुकजुकधोनाला जुनी याङ्मुला। तसैनोन चु ग्‍यामरी भ्रबा म्‍हिगदे ल्‍हाना आरे।

ज्‍यबा दोङदेन आज्‍यबा दोङला रो

लूका ६:४३-४४; १३:२५-२७

१५ “फट्टा अगमवक्तागदे म्राङ्सी होशियार तसी चिउ, थेनीगदे एनीगदे मुबा ग्‍लारी ग्‍यु ह्रङ् लसी खमुला, तर थेनीगदेला सेम चा लोङ्‌बा खबा फार्बा ह्रङ्‌बान तमुला।

१६ एनीगदेसे रो च्‍यासी दोङ ङोसेबा ह्रङ् लसी थेनीगदे खाह्रङ्बा म्‍हि हिन्‍ना भिबा ताम थेनीगदेला गेग्‍यामसेन ङोसेला। पुजुला दोङग्‍याम अङगुर आथु ओच्‍छे देस्‍यला दोङग्‍यामनोन अञ्‍जीर आथु।

१७ थेह्रङ् लसीन जम्‍मान ज्‍यबा दोङरी ज्‍यबान रो रोला। ओच्‍छे आज्‍यबा दोङरी आज्‍यबान रो रोला।

१८ ओच्‍छे ज्‍यबा दोङरी आज्‍यबा रो आरो ओच्‍छे आज्‍यबा दोङरीनोन ज्‍यबा रो आरो।

१९ आज्‍यबा रो रोबा जम्‍मान दोङ थासी मेरी फर्ला।

२० चुह्रङ् लसीन थे अगमवक्तागदे खाह्रङ्बा म्‍हि हिन्‍ना भिबा ताम एनीगदेसे थेनीगदेला गेग्‍यामसेन ङोसेखम्‍ला।

२१ “ङादा ‘प्रभु, प्रभु’ जे भिबा म्‍हिगदे स्‍वर्गला य्‍हुल्‍सारी वाङ्बारी आम्‍याङ्‍। तर स्‍वर्गरी धन्‍छ्‌याबा ङाला आबासे कुल्‍बा ताम ङ्‌यान्‍बा म्‍हि जे वाङ्म्‍याङ्ला।

२२ जमा धुइरी ल्‍हानान म्‍हिसे ङादा ‘प्रभु, ङन्‍से ह्राङला अधिकारग्‍याम परमेश्‍वरला ताम पाङ्बा आहिन? ओच्‍छे ह्राङला अधिकारग्‍याम ङन्‍से म्‍हङगदे ताप्‍बा आहिन? थेह्रङ् लसीन ङन्‍से ह्राङला अधिकारग्‍याम ल्‍हानान उदेकला गेगदे लबा आहिन?’ भिसी भिला।

२३ जमा ङाइ थेनीगदेदा ‘एनीगदेदा ङाइ खाइमै ङोसेबा आरे। पाप गे लबा म्‍हिगदे, एनीगदे ङा मुबा ग्‍लाग्‍याम निउ’ भिसी पाङ्ला।

बुद्धि मुबा म्‍हिदेन मूर्ख म्‍हिसे स्‍होबा दिम

लूका ६:४७-४९

२४ “थेतबासेलमा जुन म्‍हिसे ङाइ पाङ्बा ताम ङ्‌यान्‍सी थे अन्‍छार भ्रला, थे म्‍हि चा दिम स्‍होमा नुप्‍ना जग ख्‍वसी स्‍होबा बुद्धि मुबा म्‍हि ह्रङ्‌बान हिन्‍ना।

२५ बुद्धि मुबा म्‍हिसे दिम स्‍होमा नुप्‍ना जग ख्‍वसी स्‍होबासे लमा लाबालुङसरदेन भाल बाढी खसी थे दिमरी टसैनोन थे दिम आफुप्‍नी।

२६ तर जुन म्‍हिसे ङाइ पाङ्बा ताम थेःसी थे अन्‍छार गे आल, थे म्‍हि चा दिम स्‍होमा नुप्‍ना जग आख्‍वना स्‍होबा बुद्धि आरेबा मूर्ख म्‍हि ह्रङ्‌बान हिन्‍ना।

२७ बुद्धि आरेबा मूर्ख म्‍हिसे दिम स्‍होमा नुप्‍ना जग आख्‍वना स्‍होला। तर लाबालुङसरदेन भाल बाढी खसी थे दिमरी टजी भिसम थे दिम फुप्‍सी ल्‍हानान नोक्‍सान तला।”

२८ येशूसे चु ताम सुङ्सी जिन्‍माहेन्‍से थेरी मुबा म्‍हिगदे येशूसे लोप्‍बा म्राङ्सी उदेक तजी।

२९ तिग्‍दा भिसम येशूसे थेनीगदेला यहूदी धर्मगुरुगदेसे लोप्‍बा ह्रङ् लसी आहिन, तर अधिकार मुबा म्‍हिसे ह्रङ् लसी लोप्‍बा मुबा।

† 

७:३-४ “ह्राङला गोरी भ्रबा मुइ भिबादेन आलेला गोरी मुबा सेः” भिबा तामदा ग्रीक बाइबलरी “ह्राङला मीरी मुबा मूढादा वास्‍ता आलना ह्राङला आलेला मीरी मुबा धुलु तेःसी पिन्‍ना भिसी” भ्रिबा मुला।

येशूसे कोरे खबा म्‍हिदा खम्‍ना लबा

मर्कूस १:४०-४५; लूका ५:१२-१६

८

येशू गङग्‍याम मार फेप्‍खमाहेन्‍से ल्‍हानान म्‍हिगदे येशूदेन छ्‌याम भ्रबारी छ्‌याइजी।

२ थेनोन धुइरी कोरे खबा म्‍हि गिक येशूला ङामरी खसी येशूदा फ्‍या लजी। ओच्‍छे “प्रभु, ह्राङला सेम मुसम ह्राङसे ङादा खम्‍ना लखम्‍ला” भिसी भिजी।

३ जमाहेन्‍से येशूसे थेदा थुर्सी “ए खम्‍गै भिबा ङाला सेम मुला, ए खम्‍गो” भिसी सुङ्मैछ्‌याम थेला कोरे म्‍हाजी।

४ ओच्‍छे येशूसे थेदा “एसे चु ताम खालैदा थापाङ्‍गो। बरु ए निसी परमेश्‍वरला मन्‍दिररी पूजा लबा म्‍हिदा उन्‍गो। ओच्‍छे मोशासे कुल्‍बा अन्‍छार बलि फुल्‍गो। थेह्रङ् लजी भिसम म्‍हिगदेसे ए खम्‍जी भिसी था याङ्ला” भिसी सुङ्जी।

येशूसे कप्‍तानना नोकरदा खम्‍ना लबा

लूका ७:१-१०

५ येशू कफर्नहुम सहररी फेप्‍खमा रोमी कप्‍तान गिक खसी,

६ “प्रभु, ङाला नोकर काङ या चलब आतना स्‍हु खसी थलारी मुला” भिसी बिन्‍ती लजी।

७ जमाहेन्‍से येशूसे कप्‍तानदा “ङा खसी थेदा खम्‍ना लला” भिसी सुङ्जी।

८ तर कप्‍तानसे येशूदा “प्रभु, ह्राङ ङाला दिमरी फेप्‍खबाधोनाला ङा आरे। थेतबासेलमा ह्राङसे चुग्‍यामसेन खम्‍गै भिसी सुङ्जे सुङ्सैनोन ङाला नोकर खम्‍ला।

९ तिग्‍दा भिसम ङाएनोन ङाला हाकिमला तहरी चिबा म्‍हि हिन्‍ना। ङाला तहरीनोन सिपाहीगदे मुला। ङाइ कोइदा निउ भिमा निमुला, कोइदा खउ भिमा खमुला। ओच्‍छे ङाला नोकरदा ङाइ चुह्रङ् लउ भिमा थेसे थेह्रङ्नोन लमुला” भिसी भिजी।

१० चु ताम थेःसी येशू उदेक तसी ह्राङदेन छ्‌याम भ्रबा म्‍हिगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, इस्राएल य्‍हुल्‍साला म्‍हिगदे न्‍हङरीनोन ङाइ चुह्रङ्बा घ्रेन विश्‍वास मुबा म्‍हि आस्‍याप्‍नी।

११ च्‍यागो, एनीगदेसे ङाला ताम ङ्‌यान्‍गो, स्‍यारदेन ल्‍हो जम्‍मान ग्‍लाग्‍याम अर्गु य्‍हुलला ल्‍हानान म्‍हिगदे खला। ओच्‍छे अब्राहाम, इसहाक, याकूबदेन छ्‌यामनोन स्‍वर्गला य्‍हुल्‍सारी भोज चबारी चिला।

१२ तर स्‍वर्गला य्‍हुल्‍सारी चितोःबा ल्‍हानान इस्राएल य्‍हुल्‍साला म्‍हिगदे चा मङग्‍यार धोपधोप्‍बा ग्‍लारी भ्‍याङ्‍ला। थेरी क्राबा क्रिङ्बा लसी स्‍वा क्रेला।”

१३ जमाहेन्‍से येशूसे थे कप्‍तानदा “ए निउ, एसे विश्‍वास लबा ह्रङ्नोन तगै” भिसी सुङ्जी। चुह्रङ् सुङ्बा धुइरीन थे नोकर खम्‍जी।

येशूसे आखम्‍बा म्‍हिगदेदा खम्‍ना लबा

मर्कूस १:२९-३४; लूका ४:३८-४१

१४ येशू पत्रुसला दिमरी धोखमाहेन्‍से पत्रुसला स्‍युमी छवा खसी म्‍हेर्सी चिबा म्राङ्जी।

१५ चु म्राङ्सी येशूसे थेला यारी थुर्जी, ओच्‍छे थेला छवा म्‍हाजी। जमाहेन्‍से थे रेःसी येशूदा क्‍योङ्बारी छ्‌याइजी।

१६ धिनी घल्‍माहेन्‍से म्‍हिगदेसे म्‍हङसे स्‍याप्‍बा म्‍हिगदेदा येशू मुबा ग्‍लारी भजी। जमाहेन्‍से येशूसे म्‍हङदा बङ्‌सी थे म्‍हिगदेला ल्‍हुइग्‍याम ताप्‍जी। ओच्‍छे थेरी मुबा जम्‍मान आखम्‍बा म्‍हिगदेदा खम्‍ना लजी।

१७ येशूसे चुह्रङ् लबासे लमा यशैया अगमवक्तासे पाङ्बा ताम पूरा तजी। यशैया अगमवक्तासे,

“य्‍हाङसे नातोःबा दुख थेसेन नाजी

ओच्‍छे य्‍हाङला आखम्‍बागदेएनोन खम्‍ना लजी”

भिसी पाङ्बा मुबा।

येशूला लागिरी नातोःबा दुख

लूका ९:५७-६२

१८ येशूसे ह्राङला क्‍युर्सीन ल्‍हानान म्‍हिगदे म्राङ्सी “य्‍हाङ समुन्‍द्रला क्‍याम्‍सङपट्टि निइ” भिसी सुङ्जी।

१९ थे धुइरी यहूदी धर्मगुरु गिक खसी येशूदा “गुरु, ह्राङ खानङदमान फेप्‍सै ङाएनोन ह्राङदेन छ्‌याम निला” भिसी भिजी।

२० जमाहेन्‍से येशूसे थेदा “च्‍यागो, ल्‍हुन्‍दीगदे चिबारी ऊ मुला, ओच्‍छे चरागदे चिबारीनोन जङ मुला। तर परमेश्‍वरसे पुइखबा म्‍हिला मी ब्‍लप्‍बा न्‍हबा ग्‍ला सुत्तै आरे” भिसी सुङ्जी।

२१ स्‍य्‍हान्‍दो चेला गिकसे येशूदा “प्रभु, ङाच्‍छा ङाला सिबा आबादा ल्‍हुसी ह्राङदेन छ्‌याम भ्रला” भिसी भिमा,

२२ येशूसे थेदा “सिबागदेदा सिबागदे ह्रङ्बासेन ल्‍हुगै, तर ए चा ङादेन छ्‌याम भ्रउ” भिसी सुङ्जी।

येशूसे घ्रेन लाबालुङसर म्‍हाना लबा

मर्कूस ८:३५-४१; लूका ८:२२-२५

२३ जमाहेन्‍से येशू दोँगारी क्रेःजी, ओच्‍छे थेला चेलागदेएनोन थेदेन छ्‌यामनोन निजी।

२४ निबान लमा तिक्‍खुरीन समुन्‍द्ररी घ्रेन लाबालुङसर खजी। ओच्‍छे समुन्‍द्ररी छाल रेःसी छालसे दोँगा प्‍लिङ्‍बारी छ्‌याइजी। तर थे धुइरी येशू चा स्‍हिम्‍बा मुबा।

२५ जमाहेन्‍से चेलागदे खसी “प्रभु, य्‍हाङ सिबारी छ्‌याइजी, जोगब लउ” भिसी येशूदा छिङ्जी।

२६ जमाहेन्‍से येशूसे थेनीगदेदा “एनीगदे तिग्‍दा लोङ्‌बा? खाइ एनीगदेला विश्‍वास?” भिसी सुङ्जी। ओच्‍छे येशू रेःसी लाबालुङसरदेन समुन्‍द्रला छालदा बङ्जी। जमाहेन्‍से लाबालुङसर म्‍हासी शान्‍त तजी।

२७ चुह्रङ् तबा म्राङ्सी थेनीगदे उदेक तजी। ओच्‍छे थेनीगदेसे “चु खाह्रङ्बा म्‍हि? चुसे कुल्‍बा ताम मी लाबालुङसरदेन समुन्‍द्रला छालसेनोन ङ्‌यान्‍बा चीम” भिसी ह्राङ ह्राङ न्‍हङरी ताम लजी।

येशूसे म्‍हङसे स्‍याप्‍बा म्‍हि न्‍हीदा खम्‍ना लबा

मर्कूस ५:१-२०; लूका ८:२६-३९

२८ येशू समुन्‍द्रला क्‍याम्‍सङपट्टि गदरा† भिबा ग्‍लारी धोखमा म्‍हङसे स्‍याप्‍बा म्‍हि न्‍ही धुर्साग्‍याम खबान लबा स्‍याप्‍जी। थे म्‍हि न्‍ही ल्‍हानान लोङ्‌बा खबा खाल्‍ला मुबासे लमा थे ग्‍याम खालै म्‍हि आभ्रमुबा।

२९ थेनीगदेसे येशूदा म्राङ्सी क्रिङ्बान, “परमेश्‍वरला झा, ह्राङसे ङन्‍दा तिग लबारी म्‍हाइबा? ङन्‍ना धुइ आतमान ह्राङ ङन्‍दा नाश लबारी फेप्‍खबा हिन्‍ना?” भिसी भिजी।

३० थेनीगदे मुबा ग्‍लाग्‍याम जजाकी क्‍याथाङ ढ्वागदे छबान मुबा।

३१ थेतबासेलमा म्‍हङगदेसे येशूदा “चुदे ह्राङसे ङन्‍दा चुरी चिआपुङ्बा हिन्‍सम ङन्‍दा ढ्वागदे न्‍हङरी वाङ्पुङ्‍गो” भिसी बिन्‍ती लजी।

३२ जमाहेन्‍से येशूसे थेनीगदेदा “निउ” भिसी सुङ्माहेन्‍से थेनीगदे थोन्‍सी ढ्वागदे न्‍हङरी वाङ्‌जी। जमाहेन्‍से जम्‍मान ढ्वागदे गङग्‍याम समुन्‍द्ररी छ्‌योङ्सी सिजी।

३३ चुह्रङ् तबा म्राङ्सी ढ्वा छबा म्‍हिगदे यार्सी नाम्‍सारी निजी। ओच्‍छे म्‍हङसे स्‍याप्‍बा म्‍हि न्‍हीदा तिग तिग तजी भिबा ताम जम्‍मादान थेःना लजी।

३४ जमाहेन्‍से नाम्‍साला मुबा जति जम्‍मान म्‍हिगदे येशूदा स्‍याप्‍बारी खजी। ओच्‍छे येशूदा म्राङ्सी थे म्‍हिगदेसे “चु ग्‍लाग्‍याम फेप्‍गो” भिसी बिन्‍ती लजी।

† 

८:२८ कोइ कोइ ग्रीक बाइबलरी “गेरासेनस” भिसी भ्रिबा मुला। “गदरा” भिबादेन “गेरासेनस” भिबा ग्‍ला गिकनोन हिन्‍ना।

येशूसे कुज्‍या म्‍हिदा खम्‍ना लबा

मर्कूस २:१-१२; लूका ५:१७-२६

९

जमाहेन्‍से येशू दोँगारी क्रेःसी क्‍यामसङपट्टि फेप्‍जी, ओच्‍छे ह्राङलान सहररी† दोःसी फेप्‍खजी।

२ म्‍हिगदेसे काङ या चलब आतबा कुज्‍या तसी म्‍हेर्सी चिबा म्‍हि गिकदा येशू मुबा ग्‍लारी भजी। येशूसे थेनीगदेला विश्‍वास म्राङ्सी थे कुज्‍या म्‍हिदा “कोला, भङ लउ, ङाइ एला पाप माफ लबा मुला” भिसी सुङ्जी।

३ थेरी मुबा यहूदी धर्मगुरुगदे न्‍हङला कोइ कोइसे “चुसे मी ह्राङसे ह्राङदान परमेश्‍वर स्‍होसी ताम लबान मुला” भिसी ह्राङ ह्राङ न्‍हङरी ताम लजी।

४ येशूसे थेनीगदेला सेमला ताम था याङ्सी “एनीगदेसे तिग्‍दा चुह्रङ्बा नइबा ताम म्‍हन्‍बा?

५ ‘एला पाप माफ तबा मुला’ भिबादेन ‘रेःसी भ्रउ’ भिबारी खजिबा चा सजिलो मुला?

६ तर परमेश्‍वरसे पुइखबा म्‍हिदा चु जम्‍बुलिङरी म्‍हिगदेला पापला दोष मेटब लबा अधिकार मुला भिसी ङाइ एनीगदेदा उन्‍ना” भिसी सुङ्जी। जमाहेन्‍से येशूसे थे कुज्‍या म्‍हिदा “ए रेःगो, ओच्‍छे एला तीबा नान्‍बा पुइसी दिमरी निउ” भिसी सुङ्जी।

७ जमाहेन्‍से थे रेःसी ह्राङला दिमरी निजी।

८ चु म्राङ्सी थेरी मुबा म्‍हिगदे उदेक तजी। ओच्‍छे थेनीगदेसे म्‍हिगदेदा चुह्रङ्बा शक्ति पिन्‍बा परमेश्‍वरला जयजयकार लजी।

येशूसे मत्तीदा ङ्‌योइबा

मर्कूस २:१३-१७; लूका ५:२७-३२

९ येशू थेग्‍याम फेप्‍बान लबा धुइरी मत्ती भिबा म्‍हिदा तिरो दुइबा ग्‍लारी चिबान लबा म्राङ्जी, ओच्‍छे येशूसे थेदा “ङादेन छ्‌याम भ्रउ” भिसी सुङ्जी। जमाहेन्‍से थे रेःसी येशूदेन छ्‌याम भ्रजी।

१० येशू मत्तीला दिमरी सोल छ्‌योइबान लबा धुइरी तिरो दुइबा म्‍हिगदेदेन पापीगदेएनोन खसी येशूदेन येशूला चेलागदेदेन छ्‌याम चिसी चबान मुबा।

११ चु म्राङ्सी फरिसीगदेसे येशूला चेलागदेदा “एनीगदेला गुरु तिग्‍दा तिरो दुइबा म्‍हिगदे ओच्‍छे पापीगदेदेन छ्‌याम चिसी चबा?” भिसी ङ्‌योइजी।

१२ चु ताम थेःसी येशूसे “खम्‍बा म्‍हिगदेदा डाक्‍टर आतोः, तर आखम्‍बा म्‍हिगदेदा जे डाक्‍टर तोःला।

१३ दाहेन्‍से एनीगदे निसी चु तामला अर्थ तिग हिन्‍ना घोबारी म्‍हाइगो, ‘च्‍यागो, ङाइ म्‍हाइबा चा बलिदान आहिन, तर एनीगदेसे स्‍य्‍हान्‍दोदा लबा दया हिन्‍ना।’ थेतबासेलमा परमेश्‍वरला ङाच्‍छा ज्‍यबा मुबा म्‍हिगदेदा आहिन, तर पापीगदेदा ङ्‌योइबारी ङा खबा हिन्‍ना” भिसी सुङ्जी।

येशूसे फोइथान चिसी प्रार्थना लबाला लागिरी लोप्‍बा

मर्कूस २:१८-२२; लूका ५:३३-३९

१४ जमाहेन्‍से यूहन्‍नाला चेलागदे येशू मुबा ग्‍लारी खसी “ङन्‍देन फरिसीगदे फोइथान चिसी प्रार्थना लमुला, तर ह्राङला चेलागदे चा तिग्‍दा फोइथान चिसी प्रार्थना आलबा?” भिसी ङ्‌योइजी।

१५ येशूसे थेनीगदेदा चुह्रङ् भिसी सुङ्जी, “म्‍हाछार जन्‍तीगदेदेन छ्‌याम मुतेधोना थेरी मुबागदेसे सुर्दा आल। तर म्‍हाछार थेनीगदेग्‍याम फेसी भोर्माहेन्‍से जे थेनीगदे सुर्दा तसी फोइथान चिला।

१६ खालैसे बोक्‍टो क्‍वानरी छार क्‍वानगेनसे आख्‍या, छार क्‍वानगेनसे बोक्‍टो क्‍वान ख्‍याजी भिसम बोक्‍टो क्‍वान झन ढेला।

१७ ओच्‍छे खालै म्‍हिसेनोन ढिला बोक्‍टो ताङरी अङगुरला कलिलो निङगु आयु, चुदे युजी भिसम थे ताङ ढेसी अङगुरला निङगु ङेला। ओच्‍छे थे ताङएनोन गे आखेल्‍बा तला। तर अङगुरला कलिलो निङगु ढिला छार ताङरी युला ओच्‍छे न्‍हीनोन जोगब तला।”

येशूसे याइरसला झामेदा खम्‍ना लबा

मर्कूस ५:२१-४३; लूका ८:४०-५६

१८ येशूसे थेनीगदेदा चुह्रङ् सुङ्बान लबा धुइरी यहूदीगदे ह्रुप तबा दिमला नेता गिक खजी। ओच्‍छे येशूदा फ्‍या लसी “दान्‍दे भर्खर ङाला झामे सिजी, तर ह्राङ फेप्‍खसी थेदा ह्राङसे थुर्जी भिसम थे सोला” भिसी भिजी।

१९ जमाहेन्‍से येशू स्‍हेङ्‌सी थे म्‍हिदेन छ्‌याम फेप्‍जी, ओच्‍छे येशूला चेलागदेएनोन येशूदेन छ्‌यामनोन निजी।

२० थेनोन धुइरी का निबा बेथासे स्‍याप्‍सी च्‍युक न्‍ही दिङ तबा म्रिङम्‍हेमे गिक ग्‍यापग्‍याम खसी येशूला क्‍वानला जोरी थुर्जी।

२१ तिग्‍दा भिसम “ङाइ येशूला क्‍वान थुर्बारी जे म्‍याङ्‍सम ङा खम्‍ला” भिसी थेसे सेम सेमरी म्‍हन्‍बा मुबा।

२२ फ्‍लिक दोःसी च्‍यामा येशूसे थे म्रिङम्‍हेमेदा म्राङ्जी। ओच्‍छे येशूसे थेदा “भङ लउ, माइ! एला विश्‍वाससे लमा ए खम्‍बा मुला” भिसी सुङ्मैछ्‌याम थे म्रिङम्‍हेमे खम्‍जी।

२३ येशू थे नेताला दिमरी धोखमा थेरी बाँसुरी ह्राप्‍बा† म्‍हिगदेदेन हल्‍ली खल्‍ली लसी चिबा म्‍हिगदे म्राङ्जी।

२४ चु म्राङ्सी येशूसे जम्‍मादान “एनीगदे जम्‍मान मङग्‍यार थोन्‍गो। तिग्‍दा भिसम माइ सिबा आरे, तर म्‍हेर्सी चिबा मुला” भिसी सुङ्जी। चु ताम थेःसी थेरी मुबा म्‍हिगदेसे खिसी लसी नेजी।

२५ थेरी मुबा म्‍हिगदे मङग्‍यार थोन्‍माहेन्‍से येशू दिम न्‍हङरी वाङ्‌जी। ओच्‍छे थे माइला यारी चुङ्सी थीजी। थीमैछ्‌याम थे माइ डोङ रेःजी।

२६ जमाहेन्‍से चु ताम थे य्‍हुल्‍साला जम्‍मान ग्‍लारी थेःजी।

येशूसे मी आम्राङ्बा म्‍हि न्‍हीदेन ताइ दोबा म्‍हिदा खम्‍ना लबा

२७ येशू थेग्‍याम फेप्‍बान लबा धुइरी मी आम्राङ्बा म्‍हि† न्‍हीसे “दाऊद ग्‍लेला सन्‍तान, ङन्‍दा दया लउ” भिसी क्रिङ्बान येशूला लिच्‍छा लिच्‍छा खजी।

२८ येशू दिम न्‍हङरी वाङ्माहेन्‍से थे मी आम्राङ्बा म्‍हि न्‍हीएनोन येशू मुबा ग्‍लारी खजी। जमाहेन्‍से येशूसे थेन्‍नीदा “ङाइ खम्‍ना लबारी खम्‍ला भिसी एनीगदेदा विश्‍वास मुला?” भिसी ङ्‌योइमा थेन्‍नीसे “मुला, प्रभु” भिसी भिजी।

२९ जमाहेन्‍से येशूसे थेन्‍नीला मीरी थुर्सी “एनीगदेसे विश्‍वास लबासे लमा एनीगदे खम्‍बा मुला” भिसी सुङ्जी।

३० येशूसे चुह्रङ् सुङ्मैछ्‌याम थेन्‍नीसे म्राङ्जी। जमाहेन्‍से येशूसे थेन्‍नीदा “च्‍यागो, चु ताम खालैदान थापाङ्‍गो” भिसी सुङ्जी।

३१ तसैनोन थेनीगदे निसी जम्‍मान ग्‍लारी येशूला बारेरी थेःना लजी।

३२ थे म्‍हि न्‍ही निबारी छ्‌याइमा म्‍हिगदेसे म्‍हङसे स्‍याप्‍सी ताइ दोबा म्‍हि गिकदा येशू मुबा ग्‍लारी भजी।

३३ येशूसे म्‍हङदा ताप्‍मैछ्‌याम थे ताइ दोबा म्‍हिसे ताम पाङ्‌बारी छ्‌याइजी। चु म्राङ्सी थेरी मुबा म्‍हिगदे उदेक तसी “चुह्रङ्बाम ङन्‍से इस्राएल य्‍हुल्‍साला म्‍हिगदे† न्‍हङरी खाइमै म्राङ्बा आरेबा” भिसी भिजी।

३४ तर फरिसीगदेसे चा “चु म्‍हिसे मी म्‍हङगदेला ग्‍लेला शक्तिग्‍याम म्‍हाङ ताप्‍बा हिन्‍ना” भिसी भिबारी छ्‌याइजी।

म्‍हिगदेदा म्राङ्सी येशूदा दया रेःबा

३५ जमाहेन्‍से येशूसे यहूदीगदे ह्रुप तबा दिमरी लोप्‍बादेन परमेश्‍वरला य्‍हुल्‍साला समाचार थेःना लजी। ओच्‍छे जम्‍मान थरीला रोगसे स्‍याप्‍बादेन आखम्‍बा म्‍हिगदेदा खम्‍ना लबान सहरदेन नाम्‍सा नाम्‍सारी फेप्‍जी।

३६ म्‍हिला हुल म्राङ्सी येशूदा ल्‍हानान दया रेःजी, तिग्‍दा भिसम थेनीगदे खालैसे आच्‍याना दुख याङ्बा गोठालो आरेबा ग्‍युगदे ह्रङ्‌बान मुबा।

३७ जमाहेन्‍से येशूसे ह्राङला चेलागदेदा “च्‍यागो, बाली मी ल्‍हानान मिन्‍बा मुला, तर बाली दुइबा म्‍हिगदे ल्‍हाना आरे।

३८ थेतबासेलमा बाली दुइबा म्‍हिगदे पुइखउ भिसी बालीला दोप्‍ता प्रभुदेन छ्‌याम प्रार्थना लउ” भिसी सुङ्जी।

† 

९:१ “ह्राङलान सहर” चा कफर्नहुम सहर हिन्‍ना।

† 

९:२३ यहूदीगदेला ठिम अन्‍छार म्‍हि सिबा धुइरी बाँसुरी ह्राप्‍बा म्‍हि भसी बाँसुरी ह्राप्‍पुङ्‌मुबा।

† 

९:२७ मी आम्राङ्‍बा म्‍हिगदेसे येशूदा दाऊद ग्‍लेला सन्‍तान भिसी ङ्‌योइमा थेनीगदेदा ङाच्‍छाहेन्‍सेन था मुबा थार्बा पिन्‍बा मसीह भिसी घोमुबा। तिग्‍दा भिसम यहूदीगदेसे येशू आखम्‍बा म्‍हिदा खम्‍ना लबारीदेन शासन लबारी दाऊदला सन्‍तानग्‍याम थोन्‍ना भिसी विश्‍वास लमुबा।

† 

९:३३ याकूबला सन्‍तानदा इस्राएली भिसी भिमुबा भिसम येशूला धुइला यहूदीगदे चा यहूदा अञ्‍चलला बेन्‍यामीनदेन लेवीला सन्‍तानगदे मुबा।

येशूला मुल चेलागदे

मर्कूस ३:१३-१९; लूका ६:१२-१६

१०

येशूसे ह्राङला च्‍युक न्‍ही चेलागदेदा ङ्‌योइसी जम्‍मान थरीला रोगसे स्‍याप्‍सी आखम्‍बागदेदा खम्‍ना लबादेन म्‍हङगदेदा ताप्‍बा अधिकार पिन्‍जी।

२ येशूला मुल चेलागदे चुनोन हिन्‍ना, जम्‍मान भन्‍दा ङाच्‍छा पत्रुस भिबा सिमोनदेन थेला आले अन्‍द्रियास, जब्‍दियाला झा याकूबदेन याकूबला आले यूहन्‍ना,

३ ओच्‍छे फिलिपदेन बारथोलोमाइ, थोमादेन तिरो दुइबा मत्ती, अल्‍फयसला झा याकूबदेन थेदियस,

४ ओच्‍छे सिमोन चु सिमोनदा ह्राङला य्‍हुल्‍सादा माया लसी ह्राङला य्‍हुल्‍साला लागिरी ज्‍याननोन पिन्‍खम्‍बा म्‍हि भिसी भिमुबा। ओच्‍छे यहूदा इस्‍करियोत, चुनोन यहूदा इस्‍करियोतसे लिच्‍छा येशूदा चुङ्सी म्‍हिगदेला यारी जिम्‍मा पिन्‍जी।

मुल चेलागदेला गे

मर्कूस ६:७-१३; लूका ९:१-६

५ येशूसे ह्राङला च्‍युक न्‍ही मुल चेलागदेदा चुह्रङ् भिसी कुल्‍सी पुइजी, “एनीगदे अर्गु य्‍हुलला म्‍हिगदेदेन सामरीगदेला सहररी थानिउ।

६ बरु एनीगदे गोठालो आरेबा ग्‍युगदे ह्रङ् तसी भ्रबा इस्राएलीगदे मुबा ग्‍लारी निउ।

७ ओच्‍छे ‘स्‍वर्गला य्‍हुल्‍सा खसी जिन्‍बा मुला’ भिसी पाङ्‍गो।

८ ओच्‍छे आखम्‍बा म्‍हिगदेदा खम्‍ना लबादेन सिबा म्‍हिगदेदा सोना लउ। थेह्रङ् लसीन कोरे खबागदेदा खम्‍ना लबादेन म्‍हङगदे ताप्‍गो। एनीगदेसे ओह्रङ्नोन याङ्बा स्‍हे एनीगदेसेएनोन ओह्रङ्नोन पिन्‍गो।

९ एनीगदेसे म्‍हर म्‍हुइदेन टाङगा तिगै थाभोर्गो।

१० ओच्‍छे एनीगदेसे ग्‍यामला लागिरी पोबा क्‍वानदेन झोला ओच्‍छे लखमदेन कडी तिगै थाभोर्गो। तिग्‍दा भिसम गे लबा म्‍हिसे ज्‍याला याङ्तोःमुला।

११ “एनीगदे सहररी निसै नाम्‍सारी निसै ङाच्‍छा थेरी एनीगदेदा मान लबा म्‍हि खाल चीम थे म्‍हाइगो। ओच्‍छे एनीगदे थेग्‍याम आनितेधोना थेरीन चिउ।

१२ ओच्‍छे थे दिमरी वाङ्मा एनीगदेसे थे दिमला म्‍हिदा “परमेश्‍वरला शान्‍ति एनीगदेदेन छ्‌याम तगै” भिसी पाङ्‍गो।

१३ थे दिमला म्‍हिसे एनीगदेदा मान लजी भिसम थे दिमला म्‍हिसे शान्‍ति याङ्‌गै। चुदे थे दिमला म्‍हिसे एनीगदेदा मान आलनी भिसम थे दिमला म्‍हिसे शान्‍ति थायाङ्‍गै।

१४ ओच्‍छे खालैसे एनीगदेला ताम आङ्‌यान्‍ना मान आलनी भिसम थे दिमदेन सहरग्‍याम थोन्‍बा धुइरी ह्राङला काङला धुलु खर्सी पिन्‍गो।†

१५ च्‍यागो, एनीगदेसे ङाला ताम ङ्‌यान्‍गो, परमेश्‍वरसे निसाफ लबा धिनकुनु थे सहरला म्‍हिगदेला गति भन्‍दा मी सदोमदेन गमोरा† सहरला म्‍हिगदेला गति नाखम्‍बा तला।

विश्‍वासीगदेसे नातोःबा दुख

मर्कूस १३:९-१३; लूका २१:१२-१७

१६ “च्‍यागो, ङाइ एनीगदेदा फार्बागदेला गुङरी ग्‍युदा पुइबा ह्रङ् लसी पुइला। थेतबासेलमा एनीगदे पुख्री ह्रङ्‌बा चलाक ओच्‍छे ढुकुर ह्रङ् सोजो तसी भ्रउ।

१७ तर एनीगदे म्‍हिगदे म्राङ्सी होशियार तउ, तिग्‍दा भिसम थेनीगदेसे एनीगदेदा चुङ्सी अदालतरी भोर्ला। ओच्‍छे यहूदीगदे ह्रुप तबा दिमरी भोर्सी एनीगदेदा कोर्रासे तोबा ग्‍याङ्‍बा लला।

१८ ङादा विश्‍वास लबासे लमा थेनीगदेसे एनीगदेदा अञ्‍चलाधीशदेन ग्‍लेला ङाच्‍छापट्टि भोर्ला। एनीगदे थेनीगदेदेन अर्गु य्‍हुलला म्‍हिगदेला लागिरी ङाला साक्षी दोला।

१९ थेनीगदेसे चुङ्सी भोर्सैनोन खाह्रङ् लसी जोहाब पिन्‍से भिसी एनीगदेसे धन्‍दा सुर्दा लआतोः। तिग्‍दा भिसम थे धुइरी खाह्रङ् लसी पाङ्तोःबा थे ताम एनीगदेदा लोप्‍सी पिन्‍ना।

२० तिग्‍दा भिसम थे धुइरी एनीगदेसे पाङ्बा आहिन, तर परमेश्‍वर आबाला आत्‍मासेन एनीगदेग्‍याम पाङ्ला।

२१ “ह्राङलान ज्‍योज्‍यो आलेसे ह्राङलान ज्‍योज्‍यो आलेदा साइपुङ्ला। थेह्रङ् लसीन आबासे कोलागदेदा साइपुङ्ला, ओच्‍छे कोलागदेसे आबा आमाला बिरोध लसी साइपुङ्ला।

२२ ओच्‍छे ङादा विश्‍वास लबासे लमा एनीगदेदा जम्‍मासेन हेला लला। तर जुन म्‍हिसे जस्‍तोन दुख तसैनोन ह्राङ आसितेधोना ङादा विश्‍वास लबा आख्‍ला थेसे थार्बा याङ्ला।

२३ म्‍हिगदेसे एनीगदेदा नाम्‍सा गिकरी दुख पिन्‍जी भिसम एनीगदे अर्गु नाम्‍सारी यार्गो। च्‍यागो, एनीगदेसे ङाला ताम ङ्‌यान्‍गो, परमेश्‍वरसे पुइखबा म्‍हि खबा भन्‍दा ङाच्‍छा एनीगदे इस्राएलला जम्‍मान नाम्‍सारी धोआखम।

२४ “च्‍यागो, गुरु भन्‍दा चेला घ्रेन आत, ओच्‍छे मालिक भन्‍दा नोकरएनोन घ्रेन आत।

२५ चेला ह्राङला गुरु ह्रङ्‌बा दोबादेन नोकर ह्राङला मालिक ह्रङ्‌बा दोबान ठीक मुला। तिग्‍दा भिसम थेनीगदेसे ङा दिमला मुल म्‍हिदाम म्‍हङला ग्‍ले बालजिबुल भिला भिसम झन ङाला म्‍हेमेगदेदा मी तिग भिला?

खाल म्राङ्सी लोङ्तोःबा?

लूका १२:२-९

२६ “थेतबासेलमा थेह्रङ्बा म्‍हिगदेदेन छ्‌याम थालोङ्‍गो। तिग्‍दा भिसम घप्‍सी आम्राङ्बा स्‍हे तिगै आरे, ओच्‍छे छुम्‍सी था आयाङ्बा स्‍हे तिगै आरे।

२७ जुन ताम ङाइ एनीगदेदा धोपधोपरी पाङ्बा मुला, थे ताम एनीगदेसे य्‍हालरी पाङ्‍गो, ओच्‍छे जुन ताम एनीगदेसे थेःला, थे ताम एनीगदेसे दिमला धुरीग्‍याम थेःना लउ।

२८ ओच्‍छे एनीगदेला ल्‍हुइदा साइसी आत्‍मादा चा तिगै लबारी आखम्‍बा म्‍हिगदेदेन छ्‌याम थालोङ्‍गो। तर ल्‍हुइदेन आत्‍मा न्‍हीदान साइसी नर्गरी धोना लखम्‍बा परमेश्‍वरदेन छ्‌याम जे लोङ्‍गो।

२९ डबल गिकरी च्‍युर्गन न्‍ही याङ्मुला। तसैनोन एनीगदेला परमेश्‍वर आबासे सेम आलनी भिसम थे च्‍युर्गनगदे न्‍हङला गिकएनोन आसि।

३० एनीगदेला थोबोरी क्रा गाते मुला भिबा ताम सुत्तै परमेश्‍वरदा था मुला।

३१ थेतबासेलमा एनीगदे थालोङ्‍गो। तिग्‍दा भिसम थे ल्‍हानान च्‍युर्गनगदे भन्‍दा मी एनीगदे ल्‍हानान घ्रेन मुला।

स्‍य्‍हान्‍दोगदेदा ख्रीष्‍टला बारेरी पाङ्बा

लूका १२:८-९

३२ “थेतबासेलमा जुन म्‍हिसे ङादा म्‍हिला ओन्‍छाङरी सेमहेन्‍से प्रभु भिसी पाङ्ला, ङाएनोन स्‍वर्गरी धन्‍छ्‌याबा आबाला ङाच्‍छा थेदा ङाला म्‍हि भिसी भिला।

३३ तर जुन म्‍हिसे म्‍हिगदेला ओन्‍छाङरी ङादा ङाइ थेदा ङोसेबा आरे भिसी भिला, ङाइएनोन थेदा स्‍वर्गरी धन्‍छ्‌याबा ङाला आबाला ङाच्‍छा ङोसेबा आरे भिसी भिला।

ख्रीष्‍टदा विश्‍वास लबादेन आलबा

लूका १२:५१-५३; १४:२६-२७

३४ “ङा जम्‍बुलिङरी म्‍हिगदेदा ढिक्‍ना लबारी खबा हिन्‍ना भिसी थाम्‍हन्‍गो। तिग्‍दा भिसम ङा म्‍हिगदेदा ढिक्‍ना लबारी आहिन, तर थेनीगदे न्‍हङरी छेना लबारी खबा हिन्‍ना।

३५ तिग्‍दा भिसम

‘ङा आबाला बिरोधरी झा,

आमाला बिरोधरी झामे

ओच्‍छे स्‍युमीला बिरोधरी चाङ रेःना लबारी खबा हिन्‍ना।

३६ म्‍हिला शत्रु चा ह्राङलान म्‍हेमेगदे न्‍हङ‍ग्‍याम थोन्‍ना।’

३७ “जुन म्‍हिसे ङादा भन्‍दा ह्राङला आबा आमादेन कोलागदेदा माया लला, थे म्‍हि ङाला चेला दोबारी आखम।

३८ ओच्‍छे जुन म्‍हिसे आसितेधोना ह्राङला दुख ह्राङसेन नासी† ङादेन छ्‌याम आभ्र, थे म्‍हि ङाला चेला दोबाधोनाला आरे।

३९ जुन म्‍हिसे ह्राङला ज्‍यान जोगब लबारी म्‍हाइला थे म्‍हिसे जुकजुकधोनाला जुनी आयाङ्‌। तर ङाला लागिरी ज्‍याननोन पिन्‍खम्‍बा म्‍हिसे जुकजुकधोनाला जुनी याङ्ला।

४० “एनीगदेदा मान लबा म्‍हिगदेसे ङादाएनोन मान लला। ओच्‍छे ङादा मान लबागदेसे ङादा पुइखबादाएनोन मान लला।

४१ जुन म्‍हिसे अगमवक्तादा ‘अगमवक्ता’ भिसी मान लला, थेसेनोन अगमवक्तासे याङ्बा ह्रङ्‌बान इनाम याङ्ला। थेह्रङ् लसीन जुन म्‍हिसे परमेश्‍वरदा सेम निबा म्‍हिदा ‘परमेश्‍वरदा सेम निबा म्‍हि’ भिसी मान लला, थेसेनोन थे परमेश्‍वरदा सेम निबा म्‍हिसे याङ्बा ह्रङ्‌बान इनाम याङ्ला।

४२ च्‍यागो, खालैसे चुगदे न्‍हङला गिकदा ङाला चेला भिसी सिम्‍बा क्‍युइ† जे थुङ्बारी पिन्‍सैनोन थेसे याङ्तोःबा इनाम याङ्ला।”

† 

१०:१४ यहूदीला ठिम अन्‍छार काङला धुलु खर्बा चा परमेश्‍वरसे सजाय पिन्‍ना भिसी उन्‍बा हिन्‍ना।

† 

१०:१५ उत्‍पत्ति १९:२३-२९ सदोमदेन गमोरा भिबा चा सहर न्‍ही हिन्‍ना। थेदा परमेश्‍वरसे नाश लजी। तिग्‍दा भिसम थे सहररी ल्‍हानान नइबा गेगदे लमुबा। चु ताम, मत्ती ११:२३-२४; लूका १०:१२, १७:२९; रोमी ९:२९; २ पत्रुस २:६; यहूदा १:७‍; उन्‍बा ११:८‍ पदरीएनोन मुला।

† 

१०:३८ ग्रीक बाइबलरी चा ह्राङला क्रुस ह्राङसेन पुइतोःला भिसी भ्रिबा मुला।

† 

१०:४२ “सिम्‍बा क्‍युइ” नेपाली बाइबलदेन ग्रीक बाइबलरी चा “कचौर नाङ क्‍युइ” भिसी भ्रिबा मुला।

बप्‍तिस्‍मा पिन्‍बा यूहन्‍नासे ङ्‌योइबा ताम

११

येशूसे ह्राङला च्‍युक न्‍ही चेलादा चुह्रङ् सुङ्सी जिन्‍माहेन्‍से गालील अञ्‍चलला नाम्‍सागदेरी परमेश्‍वरला य्‍हुल्‍साला समाचार लोप्‍बारीदेन थेःना लबारी फेप्‍जी।

२-३ थे धुइरी बप्‍तिस्‍मा पिन्‍बा यूहन्‍ना झ्‍याल्‍खानरी मुबा। थार्बा पिन्‍बा ख्रीष्‍टसे लबा गेला बारेरी थेःसी यूहन्‍नासे ह्राङला चेलागदेदा “ङन्‍से फेप्‍खला भिसी आश लसी चिबा थार्बा पिन्‍बा ग्‍ले ह्राङनोन हिन्‍ना कि स्‍य्‍हान्‍दो खालैदा भ्रान्‍तोःबा हिन्‍ना?” भिसी ङ्‌योइबारी थार्बा पिन्‍बा ख्रीष्‍ट मुबा ग्‍लारी पुइजी।

४ जमाहेन्‍से येशूसे थेनीगदेदा चुह्रङ् भिसी सुङ्जी, “एनीगदेसे थेःबादेन म्राङ्बा ताम निसी यूहन्‍नादा पाङ्सी पिन्‍गो।

५ मी आम्राङ्बागदेला मी म्राङ्ना लबा मुला, कुज्‍यादेन कोरे खबा म्‍हिगदेदा खम्‍ना लबा मुला, नाब्‍यङ आथेःबागदेदा थेःना लबा मुला, सिबागदेदा सोना लबा मुला, ओच्‍छे प्राङ्‌बोगदेदा परमेश्‍वरला य्‍हुल्‍साला समाचार थेःना लबान मुला।

६ जुन म्‍हिसे शङ्का आलना विश्‍वास लला, थे म्‍हिसे परमेश्‍वरग्‍याम मोलम याङ्ला।”

७ थेनीगदे निमाहेन्‍से येशूसे थेरी मुबा म्‍हिगदेदा यूहन्‍नाला बारेरी सुङ्बारी छ्‌याइजी, “एनीगदे तोङतोङबा ग्‍लारी तिग च्‍याबारी निबा मुबा? तिग लाबासे य्‍होङ्बा मा दोङ च्‍याबारी निबा हिन्‍ना?

८ ओच्‍छे एनीगदे तिग च्‍याबारी थोन्‍बा मुबा? ज्‍यबा ज्‍यबा क्‍वान क्‍वान्‍बा म्‍हिदा च्‍याबारी? च्‍यागो, ज्‍यबा ज्‍यबा क्‍वान क्‍वान्‍बा म्‍हिगदे मी ग्‍लेखाङरी जे चिमुला।

९ एनीगदे तिग च्‍याबारी निमुबा? तिग अगमवक्तादा च्‍याबारी निबा आहिन? हिन्‍ना, ङाइ पाङ्ला एनीगदेसे स्‍य्‍हान्‍दो अगमवक्तागदे भन्‍दा घ्रेन म्‍हि गिक म्राङ्बा मुला।

१० चुनोन यूहन्‍नाला बारेरी परमेश्‍वरला बचनरी चुह्रङ् भिसी भ्रिबा मुला,

‘च्‍यागो, ङाइ ङाला समाचार भोर्बा म्‍हिदा एला ङाच्‍छा ङाच्‍छा पुइला।

थेसे एला लागिरी ग्‍याम स्‍होला।’†

११ “च्‍यागो, दान्‍देधोना बप्‍तिस्‍मा पिन्‍बा यूहन्‍ना भन्‍दा घ्रेन म्‍हि खालैनोन न्‍हबा आरे। तसैनोन जुन म्‍हि स्‍वर्गला य्‍हुल्‍सारी जम्‍मान भन्‍दा जजा मुला, थे बप्‍तिस्‍मा पिन्‍बा यूहन्‍ना भन्‍दा घ्रेन हिन्‍ना।†

१२ बप्‍तिस्‍मा पिन्‍बा यूहन्‍नाला धुइहेन्‍से दान्‍देधोना थेःना लबा स्‍वर्गला य्‍हुल्‍साला बारेरी ल्‍हानान गे तबा मुला। तर ह्राङसे ह्राङदान शक्तिशाली म्‍हन्‍बा म्‍हिगदे चा ह्राङलान भङसे स्‍वर्गला य्‍हुल्‍सारी वाङ्बारी म्‍हाइबा मुला।

१३ तिग्‍दा भिसम यूहन्‍नाला धुइधोना परमेश्‍वरसे मोशादा पिन्‍बा ठिमदेन जम्‍मान अगमवक्तागदेसे परमेश्‍वरला य्‍हुल्‍साला बारेरी पाङ्बा मुला।

१४ एनीगदेसे अगमवक्तागदेसे पाङ्बा ताम विश्‍वास लबा हिन्‍सम थेनीगदेसे खाल भिसी पाङ्बा एलिया चा चुनोन यूहन्‍ना हिन्‍ना।

१५ जुन म्‍हिदा ङ्‌यान्‍बा सेम मुला, थेसे ङ्‌यान्‍सी घोउ।

१६ “दान्‍देला म्‍हिगदेदा ङाइ खाह्रङ् लसी घोना लसे? थेनीगदे मी ग्‍यामरीक्‍यार क्‍लाङ्बा कोलागदे ह्रङ्‌बान हिन्‍ना। थेनीगदेसे ह्राङला ह्रोगदेदा ङ्‌योइसी चुह्रङ् भिमुला,

१७ ‘ङन्‍से एनीगदेला लागिरी बाँसुरी ह्राप्‍सी पिन्‍जी, तर एनीगदे आस्‍य्‍हनी।

ओच्‍छे ङन्‍से दुखला व्‍हाइ गोजी, तर एनीगदे आक्रानी।’

१८ चुह्रङ् लसीन यूहन्‍नासे अङगुरला निङगु आथुङ्ना फोइथान चिसी प्रार्थना लमुबा, जमा म्‍हिगदेसे ‘थेदा म्‍हङसे स्‍याप्‍बा म्‍हि’ भिसी भिबा मुबा।

१९ परमेश्‍वरसे पुइखबा म्‍हि चा चबा थुङ्बा लसी भ्रजी। थेतबासेलमा म्‍हिगदेसे ङादा ‘च्‍यागो, ल्‍हानान चबा स्‍हेदेन ल्‍हानान निङगु कासी ङ्‌य्‍होइसी भ्रबा, तिरो दुइबादेन पापीगदेला ह्रो’ भिसी भिमुला! तर परमेश्‍वरला बुद्धिग्‍याम गे लबा म्‍हिदा थेसे लबा गेगदेग्‍यामसेन थे ठीक हिन्‍ना भिसी था याङ्ला।”

येशूसे विश्‍वास आलबा सहरला म्‍हिगदेदा बङ्बा

लूका १०:१३-१५

२० जमाहेन्‍से जुन जुन नाम्‍सारी येशूसे ल्‍हानान उदेकला गेगदे लबा मुबा, थे नाम्‍साला म्‍हिगदेदा दाहेन्‍से ज्‍यबा तसेला आरे भिसी सुङ्बारी छ्‌याइजी, तिग्‍दा भिसम थेनीगदेसे ह्राङ ह्राङला पाप ख्‍लासी परमेश्‍वरपट्टि आदोःनी।

२१ “खोराजीनदेन बेथसेदाला म्‍हिगदे, एनीगदेसे परमेश्‍वरग्‍याम सजाय याङ्ला। तिग्‍दा भिसम एनीगदेला नाम्‍सारी लबा ह्रङ्‌बा उदेकला गेगदे टुरोसदेन सीदोन सहररी लबा हिन्‍सम ओन्‍मान थेनीगदेसे बोरा क्‍वान्‍सी मेफ्रा फोर्सी ह्राङ ह्राङला पाप ख्‍लासी परमेश्‍वरपट्टि दोःसेला मुबा।

२२ तर एनीगदेसे ङाला ताम ङ्‌यान्‍गो, परमेश्‍वरसे निसाफ लबा धुइरी एनीगदेला दुख भन्‍दा टुरोसदेन सीदोनला म्‍हिगदेला दुख नाखम्‍बा तला

२३ कफर्नहुमला म्‍हिगदे, तिग एनीगदे स्‍वर्गरीन धोला भिसी म्‍हन्‍मुला? आधो! एनीगदेदा मी नर्गरी भ्‍याङ्‍ला। तिग्‍दा भिसम एनीगदेला गुङरी लबा उदेकला गेगदे सदोमरी लबा हिन्‍सम थे नाम्‍सा तिनीधोना चिसेला मुबा।

२४ च्‍यागो, परमेश्‍वरसे निसाफ लबा धुइरी सदोमला म्‍हिगदेसे भन्‍दा एनीगदेसे ल्‍हानान सजाय याङ्ला?”

२५ थे धुइरी येशूसे चुह्रङ् भिसी प्रार्थना लजी, “मुदेन जम्‍बुलिङला प्रभु आबा, ह्राङदा धन्‍यवाद मुला, तिग्‍दा भिसम ह्राङसे ज्ञान बुद्धि मुबा म्‍हिगदेदेन सेबा घोबा म्‍हिगदेग्‍याम छुम्‍सी थान्‍बा ताम तिगै आसेबा म्‍हिगदेदा उन्‍सी पिन्‍जी।

२६ हिन्‍ना आबा, चुह्रङ् लमान ह्राङ ताङ्जी।

२७ “ङाला आबासे ङादा जम्‍मान स्‍हे जिम्‍मा पिन्‍बा मुला। थेतबासेलमा झा खाल हिन्‍ना भिसी आबादा बाहेक स्‍य्‍हान्‍दो खालैदान था आरे। थेह्रङ् लसीन आबा खाल भिसी झादेन झासे आबादा ङोसेना लबा म्‍हिगदेसे बाहेक स्‍य्‍हान्‍दो खालैदान आबा खाल हिन्‍ना भिसी था आरे।

ङा मुबा ग्‍लारी खसी ब्‍लप्‍बा न्‍हउ

२८ “धोइ पुइसी ब्‍लप्‍बा म्‍हिगदे, ङा मुबा ग्‍लारी खउ, ङाइ एनीगदेला ब्‍लप्‍बा साल्‍ना लला।

२९ ङाला जुवा† पुइसी ङाग्‍याम लोप्‍गो, तिग्‍दा भिसम ङाला सेम ङेम्‍बादेन दयासे प्‍लिङ्बा मुला। थेतबासेलमा एनीगदेला सेमरी शान्‍ति तला।

३० तिग्‍दा भिसम ङाइ काप्‍बा जुवा सजिलो मुला, ओच्‍छे ङाइ काप्‍बा धोइ याङ्बा मुला।”

† 

११:१० चु ताम चा परमेश्‍वरसे थार्बा पिन्‍बा ख्रीष्‍टदा सुङ्बा ताम हिन्‍ना।

† 

११:११ यूहन्‍नासे थार्बा पिन्‍बा ख्रीष्‍ट योना फेप्‍खला भिबा ताम थेःना लसी घ्रेन गे लबा मुबा, तसैनोन येशूला चेलागदेसे येशूदा थार्बा पिन्‍बा ख्रीष्‍टदा ङोसेजी भिसी थेःना लजी। थे ताम यूहन्‍नासे लबा गे भन्‍दा घ्रेन मुबा।

† 

११:२९ चुरी जुवा भिबा चा परमेश्‍वरसे सुङ्बा ताम ङ्‌यान्‍बादेन गाह्रो गे हिन्‍ना।

येशू ब्‍लप्‍बा न्‍हबा धिननाएनोन प्रभु हिन्‍ना

मर्कूस २:२३-२८; ३:१-६; लूका ६:१-११

१२

येशूदेन थेला चेलागदे ब्‍लप्‍बा न्‍हबा धिनकुनु बु‍ग्‍याम फेप्‍बान मुबा। थे धुइरी फोख्रेन्‍बासे लमा थेला चेलागदेसे ग्‍वाला नम थुसी चबारी छ्‌याइजी।

२ थेनीगदेसे चुह्रङ् लबा म्राङ्सी फरिसीगदेसे येशूदा “च्‍यागो, ह्राङला चेलागदेसे ब्‍लप्‍बा न्‍हबा धिनकुनु लबारीन आतबा गे लजी” भिसी पाङ्जी।

३ जमाहेन्‍से थेनीगदेदा येशूसे चुह्रङ् भिसी सुङ्जी, “दाऊददेन थेला ह्रोगदेदा फोख्रेन्‍बा धुइरी थेनीगदेसे तिग लजी? तिग एनीगदेसे खाइमै परमेश्‍वरला बचन पढब लबा आरे?

४ थे धुइरी दाऊदसे परमेश्‍वरला दिमरी वाङ्सी परमेश्‍वरदा फुल्‍बा गेङ भसी ह्राङला ह्रोगदेदेन छ्‌याम ढिक्‍सी चजी। थे गेङ थेनीगदेसे चबारीन आतमुबा। तिग्‍दा भिसम थे गेङ परमेश्‍वरला मन्‍दिररी पूजा लबा म्‍हिसे जे चबारी तमुबा।

५ ओच्‍छे एनीगदेसे परमेश्‍वरसे मोशादा पिन्‍बा ठिम पढब लबा आरे? ब्‍लप्‍बा न्‍हबा धिनकुनुएनोन परमेश्‍वरला मन्‍दिररी पूजा लबा म्‍हिगदेसे गे लमुला, तसैनोन थेनीगदेसे पाप लबा मुला भिसी आम्‍हन्‍मुला।

६ तर एनीगदेसे ङाला ताम ङ्‌यान्‍गो, परमेश्‍वरला मन्‍दिर भन्‍दा घ्रेन चुरी स्‍य्‍हान्‍दो खालै मुला।

७ थेतबासेलमा ‘ङाइ म्‍हाइबा चा बलिदान आहिन, तर एनीगदेसे स्‍य्‍हान्‍दोदा लबा दया हिन्‍ना’ भिसी बचनरी भ्रिबा ताम घोबा हिन्‍सम एनीगदेसे तिगै दोष आरेबा म्‍हिदा दोष आलसेला मुबा।

८ तिग्‍दा भिसम परमेश्‍वरसे पुइखबा म्‍हि ब्‍लप्‍बा न्‍हबा धिनना प्रभु हिन्‍ना।”

ब्‍लप्‍बा न्‍हबा धिनकुनु येशूसे आखम्‍बा म्‍हिदा खम्‍ना लबा

९ थेग्‍याम येशू यहूदीगदे ह्रुप तबा दिमरी फेप्‍जी।

१० थेरी या गिक खर्बा म्‍हि मुबा। फरिसीगदेसे येशूदा दोष लबाला लागिरी “तिग ब्‍लप्‍बा न्‍हबा धिनकुनु खालै म्‍हिदा खम्‍ना लबा ठीक हिन्‍ना?” भिसी ङ्‌योइजी।

११ जमाहेन्‍से येशूसे थेनीगदेदा चुह्रङ् भिसी सुङ्जी, “एनीगदे न्‍हङ‍री खालैला ग्‍यु गिक ब्‍लप्‍बा न्‍हबा धिनकुनु व्‍हाङरी ताइजी भिसम एसे थे ग्‍युदा आतेःना थेह्रङ्नोन थान्‍ना?

१२ एनीगदेसे ग्‍युदा मी तेःमुला भिसम म्‍हि ग्‍यु भन्‍दा घ्रेन आहिन? थेतबासेलमा ब्‍लप्‍बा न्‍हबा धिनकुनु खालैदा ज्‍यबा लबा ठीक हिन्‍ना।”

१३ जमाहेन्‍से येशूसे थे म्‍हिदा “एला या तन्‍गब लउ” भिसी सुङ्माहेन्‍से थेसे या तन्‍गब लजी। तन्‍गब लमैछ्‌याम थेला या अर्गु या ह्रङ्‌बान ज्‍यबा तजी।

१४ जमाहेन्‍से फरिसीगदे थेग्‍याम थोन्‍सी निजी, ओच्‍छे येशूदा खाह्रङ् लसी साइबा भिसी ह्राङ ह्राङ न्‍हङरी सल्‍लाह लबारी छ्‌याइजी।

परमेश्‍वरसे धम्‍बा म्‍हि

१५ फरिसीगदेला ताम था याङ्सी येशू थेग्‍याम फेप्‍जी। जमाहेन्‍से म्‍हिला हुलएनोन येशूदेन छ्‌यामनोन खजी, ओच्‍छे येशूसे आखम्‍बा जम्‍मान म्‍हिगदेदा खम्‍ना लजी।

१६ तर येशूसे थे म्‍हिला ल्‍हुइरी मुबा म्‍हङदा “च्‍यागो, ङा परमेश्‍वरला झा हिन्‍ना भिसी खालैदा थापाङ्‍गो” भिसी सुङ्जी।

१७ यशैया भिबा अगमवक्तासे पाङ्बा ताम पूरा तबारीन येशूसे चुह्रङ् सुङ्बा हिन्‍ना। यशैया अगमवक्ताग्‍याम परमेश्‍वरसे चुह्रङ् भिसी सुङ्बा मुला,

१८ “ङाइ धम्‍बा ङादा तेन्‍बा म्‍हि म्राङ्सी ङा ताङ्‍बा मुला।

ओच्‍छे थेदा ङाइ माया लसी ङाला आत्‍मा थेथोरी थान्‍सी पिन्‍बा मुला,

थेसे ङाइ लबा निसाफला बारेरी जम्‍मान य्‍हुलला म्‍हिगदेदा पाङ्ला।

१९ थे छेबा बङ्बा लसी आभ्र

ओच्‍छे ल्‍हानान क्रिङ्सीएनोन आभ्र।

थेतबासेलमा थे ग्‍यामरीक्‍यार क्रिङ्सी भ्रबा खालैसे आथेः।

२० थिबा मादा आक्‍युइना जोगब लसी थान्‍बा ह्रङ् लसी दुखरी मुबा म्‍हिगदेदा थेसे जोगब लसी थान्‍ना।

थेह्रङ् लसीन छ्‌युगु जिन्‍सी सिबारी छ्‌याइबा नाङसलदा सिआपुङ्बा ह्रङ् लसी थेसे

विश्‍वासरी कमजोर तबा म्‍हिगदेदाएनोन जोगब लसी थान्‍ना।

ओच्‍छे जम्‍मादान ठीक निसाफ लसी थार्ना लला।

२१ थेतबासेलमा जम्‍मान य्‍हुलला म्‍हिगदेसे थेथोरी आश लला।”

येशूदेन म्‍हङला ग्‍ले बालजिबुल

मर्कूस ३:२०-३०; लूका ११:१४-२३

२२ जमाहेन्‍से म्‍हिगदेसे म्‍हङसे स्‍याप्‍सी ताइ दोबादेन मी आम्राङ्बा म्‍हि गिकदा येशू मुबा ग्‍लारी भजी। येशूसे थेदा खम्‍ना लजी, जमाहेन्‍से थेसे म्राङ्‌खम्‍जी तामएनोन पाङ्‍खम्‍जी।

२३ चु म्राङ्सी थेरी मुबा जम्‍मान म्‍हिगदे उदेक तसी “चु दाऊद ग्‍लेला सन्‍ताननोन हिन्‍ना?” भिसी भिजी।

२४ तर चुह्रङ्बा ताम थेःसी फरिसीगदेसे येशूदा “चु म्‍हिसे मी म्‍हङगदेला ग्‍ले बालजिबुलला† शक्तिग्‍याम जे म्‍हङगदे ताप्‍बा हिन्‍ना” भिसी भिजी।

२५ तर थेनीगदेला सेमला ताम था याङ्सी येशूसे थेनीगदेदा चुह्रङ् भिसी सुङ्जी, “च्‍यागो, जुन य्‍हुल्‍साला म्‍हिगदे ह्राङ ह्राङ न्‍हङ‍री तोबा छेबा लला थे य्‍हुल्‍सा नाश तला, ओच्‍छे दिम गिकलान म्‍हिएनोन ह्राङ ह्राङ न्‍हङ‍री आढिक्‍नी भिसम थे दिमएनोन फुप्‍ला।

२६ थेतबासेलमा शैतानसे शैतानदान ताप्‍जी भिसम थेनीगदे ह्राङ ह्राङ न्‍हङ‍री फेला। थेह्रङ् लजी भिसम थेनीगदेला य्‍हुल्‍सा खाह्रङ् लसी टुला?

२७ ङाइ बालजिबुलला शक्तिग्‍याम म्‍हाङ ताप्‍मुला भिसम एनीगदेला चेलागदेसे चा खाल्‍ला शक्तिग्‍याम म्‍हाङ ताप्‍बा हिन्‍ना? थेतबासेलमा एनीगदेला गल्‍ती थेनीगदेसेन उन्‍ना।

२८ तर ङाइ परमेश्‍वरला आत्‍माग्‍याम म्‍हाङ ताप्‍बा मुला भिसम एनीगदेला गुङरी परमेश्‍वरला य्‍हुल्‍सा खसी जिन्‍बा मुला।

२९ “भङ्‍बा म्‍हिला दिमरी वाङ्सी ङाच्‍छा थे म्‍हिदा आखीना खालैसे थेला धन सम्‍पत्ति य्‍हो लखम्‍ला? थे भङ्‍बा म्‍हिदा† खीमाहेन्‍से जे थेसे थेला धन सम्‍पत्ति भोर्खम्‍ला।

३० “जुन म्‍हि ङादेन छ्‌याम आढिक, थे म्‍हि ङाला बिरोधी तला। ओच्‍छे जुन म्‍हिसे ङा मुबा ग्‍लारी म्‍हिगदे आभ, थे म्‍हिसे ङाला बिरोधरी गे लला।

३१ थेतबासेलमा म्‍हिगदेसे जस्‍तोन पाप गेदेन पाप तामगदे लसैनोन थेनीगदेदा माफ लला। तर परमेश्‍वरला आत्‍मादा बिरोध लसी पाप ताम लबा म्‍हिसे खाइमै माफ आयाङ्‌।

३२ थेह्रङ् लसीन खालै म्‍हिसे परमेश्‍वरसे पुइखबा म्‍हिदा बिरोध लसी ताम पाङ्सै थेसे माफ याङ्ला। तर परमेश्‍वरला आत्‍मादा बिरोध लसी ताम पाङ्जी भिसम थेदा दान्‍देला धुइरी माफ आल, लिच्‍छाला जुनीरीनोन माफ आयाङ्‌।

दोङ खाह्रङ् लसी ङोसेबा

लूका ६:४३-४५

३३ “ज्‍यना लसी सयार लबा दोङरी ज्‍यना लसीन रोला। ओच्‍छे ज्‍यना लसी सयार आलबा दोङरी ज्‍यना लसी आरो। थेतबासेलमा सयार लजीम कि आलजीम भिबा ताम रोग्‍यामसेन था तला।

३४ पुख्रीला कोलागदे, एनीगदेला सेमरीन पाप मुला भिसम खाह्रङ् लसी ज्‍यबा ताम पाङ्‌खम्‍ला? तिग्‍दा भिसम सेमरी जुन ताम मुला, थेनोन ताम एनीगदेसे पाङ्बा हिन्‍ना।

३५ ज्‍यबा सेम मुबा म्‍हिला सेम न्‍हङ‍ग्‍याम ज्‍यबान ताम थोन्‍मुला ओच्‍छे नइबा सेम मुबा म्‍हिला सेम न्‍हङ‍ग्‍याम नइबान ताम थोन्‍मुला।

३६ थेतबासेलमा एनीगदेसे ङाला ताम ङ्‌यान्‍गो, परमेश्‍वरसे निसाफ लबा धिनकुनु आतोःबा ताम पाङ्बा म्‍हिगदेसे ह्राङ ह्राङला हिसाब उन्‍तोःला।

३७ तिग्‍दा भिसम एला दोष मुला कि आरे भिबा एला तामग्‍यामसेन था तला।”

म्‍हिगदेसे उदेकला चिनु म्‍हाइबा

मर्कूस ८:११-१२; लूका ११:२९-३२

३८ जमाहेन्‍से यहूदी धर्मगुरुगदेदेन फरिसीगदे न्‍हङला कोइ कोइसे येशूदा “गुरु, ङन्‍दा ह्राङसे लबा उदेकला गे च्‍याबा सेम मुला” भिसी पाङ्‌मा,

३९ येशूसे थेनीगदेदा चुह्रङ् भिसी जोहाब पिन्‍जी, “नइबा बानीबेहोर थोसी स्‍य्‍हान्‍दोदेन छ्‌याम ब्रेल्‍सी भ्रबा म्‍हिगदेसे उदेकला चिनु जे म्‍हाइमुला। तर दान्‍देला म्‍हिगदेदा चा योना अगमवक्ताला चिनु बाहेक अर्गु चिनु आउन।

४० तिग्‍दा भिसम धिन सोम म्‍हुन सोमधोना योना घ्रेन तार्ङाला फोरी चिबा ह्रङ् लसी परमेश्‍वरसे पुइखबा म्‍हिएनोन धिन सोम म्‍हुन सोमधोना धुर्सारी तला।

४१ च्‍यागो, परमेश्‍वरसे निसाफ लबा धुइरी निनवे सहरला म्‍हिगदे रेःसी दान्‍देला म्‍हिगदेला दोष उन्‍ना। तिग्‍दा भिसम योना अगमवक्तासे पाङ्बा परमेश्‍वरला य्‍हुल्‍सा समाचार थेःसी, थेनीगदे ह्राङ ह्राङला पाप ख्‍लासी परमेश्‍वरपट्टि दोःबा मुबा। तर चुरी योना अगमवक्ता भन्‍दा घ्रेन म्‍हि गिक मुला। तसैनोन एनीगदेसे थेला ताम आङ्‌यान्‍नी।

४२ निसाफ लबा धुइरी ल्‍होग्‍याम खबा ग्‍लेस्‍यासे दान्‍देला म्‍हिगदेला दोष उन्‍ना, तिग्‍दा भिसम थे सोलोमन ग्‍लेला ज्ञान बुद्धिला ताम ङ्‌यान्‍बारी ल्‍हानान थारेङग्‍याम खबा मुबा। तर च्‍यागो, चुरी सोलोमन ग्‍ले भन्‍दा घ्रेन म्‍हि मुसैनोन थेला ताम आङ्‌यान्‍नी।

ङाच्‍छा थोन्‍सी निबा म्‍हाङ दोःसी खमाहेन्‍से

४३ “म्‍हाङ म्‍हिला ल्‍हुइग्‍याम थोन्‍सी निमाहेन्‍से थेसे ब्‍लप्‍बा न्‍हबारी तोङतोङबा ग्‍लारीक्‍यार ग्‍ला म्‍हाइसी भ्रला। ओच्‍छे खानङएनोन ब्‍लप्‍बा न्‍हबा ग्‍ला आयाङ्माहेन्‍से,

४४ ‘ङा जुन म्‍हिला ल्‍हुइग्‍याम थोन्‍सी खजी थेनोन म्‍हिला ल्‍हुइरी चिबारी निइ’ भिसी दोःसी निला। दोःसी खमा थेसे ङाच्‍छा ह्राङ चिबा ग्‍ला खालै आरेबा साङसाङबा म्राङ्ला।

४५ जमाहेन्‍से थे म्‍हाङ निसी ह्राङ भन्‍दा नइबा अर्गु गोर निस म्‍हङगदे भसी थे म्‍हि न्‍हङरी वाङ्सी चिमुला। थेतबासेलमा थे म्‍हिला गति ङाच्‍छाला भन्‍दा लिच्‍छाला गति झन नइबा तला। दान्‍देला म्‍हिगदेदाएनोन थेह्रङ्बान तला।”

येशूला आमादेन आलेगदे

मर्कूस ३:३१-३५; लूका ८:१९-२१

४६ येशू म्‍हिगदेदेन छ्‌याम ताम लबान लबा धुइरी येशूदेन छ्‌याम ताम लबारी भिसी थेला आमादेन आलेगदे मङग्‍यार खसी चिबा मुबा।

४७ जमाहेन्‍से म्‍हि गिकसे “ह्राङदेन छ्‌याम ताम लबारी भिसी ह्राङला आमादेन आलेगदे मङग्‍यार खसी चिमुला” भिसी येशूदा पाङ्जी।

४८ तर येशूसे थे म्‍हिदा “ङाला आमा खाल? ङाला आलेगदे खाल?”

४९ ओच्‍छे येशूसे ह्राङला चेलागदेदा उन्‍बान चुह्रङ् भिसी सुङ्जी, “च्‍यागो, चुरी मुबा जम्‍मान ङाला आमादेन आलेगदे हिन्‍ना।

५० तिग्‍दा भिसम जुन म्‍हि स्‍वर्गरी धन्‍छ्‌याबा ङाला आबासे म्‍हन्‍बा अन्‍छार भ्रला थेनोन ङाला आमा, ङाला आङा ओच्‍छे ङाला आले हिन्‍ना।”

† 

१२:२४ “बालजिबुल” भिबा शैतानना अर्गु मिन हिन्‍ना।

† 

१२:२९ येशूसे चु कथा थेसे भङ्‍बा म्‍हि ह्रङ्‌बा शैतानना ग्‍लेदा ढाजी भिसी घोना लबारी सुङ्बा हिन्‍ना। तिग्‍दा भिसम थेसे म्‍हङदा म्‍हिला ल्‍हुइग्‍याम ताप्‍बा मुबा।

ब्‍लु ढ्वबाला उखान

मर्कूस ४:१-९; लूका ८:४-८

१३

जमाकुनु येशू दिमग्‍याम फेप्‍सी समुन्‍द्रला कुनीरी धन्‍छ्‌याजी।

२ ओच्‍छे थेरी म्‍हिला हुल मुबासेलमा येशू दोँगारी धन्‍छ्‌याजी। ओच्‍छे म्‍हिला हुल चा समुन्‍द्रला कुनीरीक्‍यार राप्‍सी चिजी।

३ जमाहेन्‍से थेरी मुबा म्‍हिगदेदा येशूसे उखानग्‍याम ल्‍हानान ताम लोप्‍बान चुह्रङ् भिसी सुङ्जी, “च्‍यागो, ब्‍लु ढ्वबा म्‍हि गिक ब्‍लु ढ्वबारी भ्रजी।

४ थे म्‍हिसे ब्‍लु ढ्वमा कोइ ब्‍लु ग्‍यामरी परब तजी, थे ब्‍लु चरागदे खसी चजी।

५ कोइ ब्‍लु चा युङबाला घह्रङ मुबा सरी परब तजी, ओच्‍छे थेरी साप्रा ल्‍हाना आरेबासे लमा योनान फुइजी।

६ तर साप्रा ल्‍हाना आरेबासे लमा थेला टा नुप्‍ना निआम्‍याङ्नी। थेतबासेलमा धिनीसे क्रोसी थे दोङ सिजी।

७ कोइ ब्‍लु चा पुजु झाङरी परब तजी, ओच्‍छे थे ब्‍लुदेन पुजु दोङ छ्‌याम छ्‌यामनोन फुइजी। तर पुजु दोङ ल्‍हेबान निबासे लमा थे दोङदा हाप तजी।

८ कोइ ब्‍लु चा ज्‍यबा सरी परब तसी फुइजी, ओच्‍छे कोइ दोङरी दोब्‍बर, कोइ दोङरी तेब्‍बर, कोइ दोङरी चौबरधोना रोजी।

९ जुन म्‍हिदा ङ्‌यान्‍बा सेम मुला थेसे ङ्‌यान्‍सी घोउ।”

येशूसे तिग्‍दा उखान सुङ्बा?

मर्कूस ४:१०-१२; लूका ८:९-१०

१० जमाहेन्‍से चेलागदेसे येशूदा “ह्राङसे थेनीगदेदा तिग्‍दा उखानग्‍यामसे जे लोप्‍बा?” भिसी ङ्‌योइमा,

११ येशूसे थेनीगदेदा चुह्रङ् भिसी जोहाब पिन्‍जी, “म्‍हिसे था आयाङ्‍बा स्‍वर्गला य्‍हुल्‍साला ताम ङाइ एनीगदेदा घोखम्‍बा ज्ञान बुद्धि पिन्‍बा मुला। तर थेनीगदेदा चु ज्ञान बुद्धि पिन्‍बा आरे।

१२ तिग्‍दा भिसम जुन म्‍हिसे ङाइ लोप्‍बा तामदा सेम लसी ङ्‌यान्‍ना, थेदा ङाइ अझन घोना लला। तर ङाइ लोप्‍बा ताम आङ्‌यान्‍बादा चा थेसे जुन घोबा मुला थे तामएनोन म्‍हाना लला।

१३ थेनीगदेसे ङाइ लबा गे च्‍याबाम च्‍यामुला तर आम्राङ्मुला, ओच्‍छे ङाइ पाङ्बा ताम ङ्‌यान्‍बाम ङ्‌यान्‍मुला तर आघोमुला। थेतबासेलमान ङाइ थेनीगदेदा उखानग्‍याम पाङ्बा हिन्‍ना।

१४ “परमेश्‍वरसे यशैया अगमवक्ताग्‍याम सुङ्बा ताम चुह्रङ् लसी पूरा तबा मुला,

‘थेनीगदेसे ङ्‌यान्‍बाम ङ्‌यान्‍मुला तर खाइमै आघोमुला,

च्‍याबाम च्‍यामुला तर खाइमै आम्राङ्मुला,

१५ तिग्‍दा भिसम चु म्‍हिगदेला सेम कोङ्बा मुला,

थेनीगदेला नाब्‍यङसे आथेःमुला,

ओच्‍छे थेनीगदेसे मी च्‍युम्‍बा मुला।

आहिन्‍सम थेनीगदेसे म्राङ्सेला मुबा,

थेःसेला मुबा, सेमहेन्‍सेन घोसेला मुबा,

ङापट्टि दोःसेला मुबा,

ओच्‍छे थेनीगदेदा ङाइ खम्‍ना लसेला मुबा।’”

१६ जमाहेन्‍से येशूसे ह्राङला चेलागदेदा चुह्रङ् भिसी सुङ्जी, “एनीगदेसे परमेश्‍वरग्‍याम मोलम याङ्ला, तिग्‍दा भिसम एनीगदेसे म्राङ्बाएनोन मुला थेःबाएनोन मुला।

१७ च्‍यागो, एनीगदेसे ङाला ताम ङ्‌यान्‍गो, ल्‍हानान अगमवक्तादेन परमेश्‍वरसे म्‍हन्‍बा अन्‍छार भ्रबा म्‍हिगदेसे एनीगदेसे म्राङ्बा चु तामगदे च्‍याबारी म्‍हाइमुबा। तर थेनीगदेसे आम्राङ्‌नी, ओच्‍छे एनीगदेसे थेःबा ताम थेनीगदेसे थेःबारी म्‍हाइजी, तर थेःबारी आम्‍याङ्नी।

ब्‍लु ढ्वबा उखानना अर्थ

मर्कूस ४:१३-२०; लूका ८:११-१५

१८ “लु, ब्‍लु ढ्वबा उखानना अर्थ ङ्‌यान्‍गो।

१९ ग्‍यामरीक्‍यार परब तबा ब्‍लुला अर्थ चुनोन हिन्‍ना, जुन म्‍हिसे परमेश्‍वरला बचन ङ्‌यान्‍ना, तर थेसे घोबा भन्‍दा ङाच्‍छान शैतान खसी थेनीगदेला सेमग्‍याम थे ताम ब्‍यन्‍सी भोर्ला।

२० युङबाला घह्रङ मुबा सरीक्‍यार परब तबा ब्‍लुला अर्थ चुनोन हिन्‍ना, जुन म्‍हिसे परमेश्‍वरला बचन ङ्‌यान्‍सी तुरुन्‍तन विश्‍वास लला।

२१ तर थेनीगदेला विश्‍वासला टा आरेबासे लमा, थे छिन्‍नङ जे चिला। ओच्‍छे परमेश्‍वरला बचनदा विश्‍वास लबासे लमा थेनीगदेदा आपत विपत खमाहेन्‍से थेनीगदेसे विश्‍वास लबा ख्‍लाला।

२२ पुजु झाङ न्‍हङरी परब तबा ब्‍लुला अर्थ चा जुन म्‍हिसे परमेश्‍वरला बचन ङ्‌यान्‍ना, तर चु जम्‍बुलिङला धन्‍दा सुर्दादेन धन सम्‍पत्तिला लोभसे लमा परमेश्‍वरला बचनदा गे लआपुङ्‍। थेतबासेलमा थेला विश्‍वासग्‍याम तिगै आरो।

२३ तर ज्‍यबा सरी परब तबा ब्‍लुला अर्थ चा जुन म्‍हिसे परमेश्‍वरला बचन ङ्‌यान्‍सी ह्राङला सेमरी थान्‍ना, ओच्‍छे थेला विश्‍वासग्‍याम दोब्‍बर, तेब्‍बर, चौबरधोनाला रो रोला।”

कोडोङ म्राला उखान

२४ दोःसी येशूसे थेनीगदेदा उखान गिक सुङ्जी, “च्‍यागो, स्‍वर्गला य्‍हुल्‍सा ह्राङला बुरी ज्‍यबा ब्‍लु ढ्वबा म्‍हि ह्रङ्‌बान हिन्‍ना।

२५ तर जम्‍मान म्‍हिगदे म्‍हेर्बा धुइरी थेला शत्रु खसी ग्‍वा न्‍हङरी कोडोङ† ढ्‌वसी निजी।

२६ थे ग्‍वा ल्‍हेबान निसी रोबा धुइरी चा ग्‍वा न्‍हङ‍री कोडोङला दोङएनोन म्राङ्जी।

२७ “थेतबासेलमा नोकरगदे दिमला मालिक मुबा ग्‍लारी खसी ‘बुरी ह्राङसे ग्‍वा जे ढ्वबा आहिन? थेरीम कोडोङएनोन फुइजीम’ भिसी भिजी।

२८ “जमाहेन्‍से दिमला मालिकसे थेनीगदेदा ‘खालै शत्रुसे चुह्रङ् लबा हिन्‍ना’ भिसी भिमा, नोकरगदेसे ‘थेह्रङ् भिसम ङनी निसी थे कोडोङ स्‍योइसी भ्‍याङ्‍गो?’ भिसी भिजी।

२९ “तर थे मालिकसे नोकरगदेदा चुह्रङ् भिसी पाङ्जी, ‘दान्‍देन थास्‍योइगो, तिग्‍दा भिसम एनीगदेसे कोडोङ भिसी स्‍योइमा ग्‍वाएनोन स्‍योइसी भ्‍याङ्‍ला।

३० बरु ग्‍वा खन्‍बा धुइ आततेधोना थेह्रङ्बान मुगै। ग्‍वा खन्‍बा धुइरी खन्‍बागदेदा ङाच्‍छा कोडोङ स्‍योइसी ख्राङ्बाला लागिरी ग्‍ला गिकरी थान्‍गो। तर एनीगदेसे ग्‍वा जे भसी ङाला भकारीरी थान्‍गो भिसी पाङ्ला।’”

पच्‍छै ब्‍लुला उखानदेन खमीरला उखान

मर्कूस ४:३०-३४; लूका १३:१८-२१

३१ दोःसी येशूसे थेनीगदेदा अर्गु उखान गिक सुङ्जी, “च्‍यागो, स्‍वर्गला य्‍हुल्‍सा म्‍हि गिकसे घुर्‍यानरी ढ्वबा पच्‍छै ब्‍लुला गेडा गिक ह्रङ्‌बान हिन्‍ना।

३२ पच्‍छैला गेडा ढापढुपगदे न्‍हङ‍री जम्‍मान भन्‍दा जजा तसैनोन थे फुइसी ल्‍हेबान निसी दोङनोन दोला। ओच्‍छे थे पच्‍छै दोङला हाँगारी चरागदे खसी जङ स्‍होसी चिला।”

३३ दोःसीनोन येशूसे थेनीगदेदा अर्गु उखान गिक सुङ्जी, “च्‍यागो, स्‍वर्गला य्‍हुल्‍सा चा गेङरी युबा खमीर ह्रङ्‌बान हिन्‍ना। थे खमीर म्रिङम्‍हेमे गिकसे फाम सोम ब्रारी युसी ज्‍योप्‍ला। ओच्‍छे थे ब्रा आभोतेधोना थेसे घप्‍सी थान्‍ना।”

३४ येशूसे म्‍हिला हुलदा जम्‍मान ताम उखानग्‍यामसे जे लोप्‍जी। उखान आसुङ्तेधोना थेनीगदेदा येशूसे तिगै ताम आलोप्‍नी।

३५ परमेश्‍वरसे अगमवक्ताग्‍याम सुङ्बा ताम चुह्रङ् लसी पूरा तजी,

“ङाइ ताम लमा उखानग्‍यामसे जे लला,

ओच्‍छे जम्‍बुलिङ ठुङ्माहेन्‍से दान्‍देधोना था आरेबा ताम ङाइ घोना लला।”

कोडोङ म्राला उखानना अर्थ

३६ जमाहेन्‍से थे म्‍हिला हुलदा ख्‍लासी येशू दिम न्‍हङरी फेप्‍जी। ओच्‍छे थेला चेलागदेएनोन दिम न्‍हङरी खसी, “बुरी फुइबा कोडोङ म्राला उखानना अर्थ घोना लसी पिन्‍गो” भिसी ङ्‌योइमा,

३७ येशूसे थेनीगदेदा चुह्रङ् भिसी सुङ्जी, “ज्‍यबा ब्‍लु ढ्वबा म्‍हि चा परमेश्‍वरसे पुइखबा म्‍हि हिन्‍ना।

३८ बु भिबा चा चु जम्‍बुलिङ हिन्‍ना ओच्‍छे ज्‍यबा ब्‍लु भिबा चा परमेश्‍वरला य्‍हुल्‍साला म्‍हिगदे हिन्‍ना, कोडोङ म्रा भिबा चा परमेश्‍वरदा बिरोध लबागदे हिन्‍ना।

३९ ओच्‍छे कोडोङ ढ्वबा शत्रु चा शैतान हिन्‍ना, बाली खन्‍बा धुइ भिबा चा परमेश्‍वरसे जम्‍बुलिङला जम्‍मान म्‍हिगदेला निसाफ लबा धुइ हिन्‍ना।† ओच्‍छे बाली खन्‍बागदे चा स्‍वर्गदूतगदे हिन्‍ना।

४० कोडोङ स्‍योइसी म्‍हिगदेसे खाह्रङ् लसी मेरी फर्मुला थेह्रङ् लसीन परमेश्‍वरसे जम्‍बुलिङला जम्‍मान म्‍हिगदेला निसाफ लबा धुइरीनोन थेह्रङ्नोन लला।

४१ जमा धुइरी परमेश्‍वरसे पुइखबा म्‍हिसेनोन ङाला स्‍वर्गदूतगदेदा पुइखला। थेनीगदेसे म्‍हिगदेदा पाप लपुङ्बा जम्‍मान स्‍हेदेन पाप गे लबा जम्‍मान म्‍हिगदेदा ङाला य्‍हुल्‍साग्‍याम ह्रुप लला।

४२ ओच्‍छे थेनीगदेदा मेरी युला, थेरी थेनीगदे स्‍वा क्रेसी क्रेसी क्राबा क्रिङ्बा लला।

४३ जमाहेन्‍से परमेश्‍वरसे म्‍हन्‍बा अन्‍छार भ्रबा म्‍हिगदे ह्राङला परमेश्‍वर आबाला य्‍हुल्‍सारी धिनी ह्रङ्नोन य्‍हाल य्‍हाल तसी चिला। जुन म्‍हिदा घोबा सेम मुला थेसे ज्‍यना लसी ङ्‌यान्‍सी घोउ।

ल्‍हुसी थान्‍बा धन‍ना उखानदेन मोतीला उखान

४४ “च्‍यागो, स्‍वर्गला य्‍हुल्‍सा वारीरी ल्‍हुसी थान्‍बा धन ह्रङ्‌बान हिन्‍ना। थे धन म्‍हि गिकसे स्‍याप्‍जी। जमाहेन्‍से थे ल्‍हानान ताङ्सी थे धन थेरीन ल्‍हुसी थान्‍सी दिमरी निजी। ओच्‍छे थेसे ह्राङदेन छ्‌याम मुबा जति जम्‍मान चुङ्सी थे वारी ग्‍लुजी।

४५ “चुह्रङ् लसीन स्‍वर्गला य्‍हुल्‍सा ज्‍यबा खाल्‍ला मोती म्‍हाइसी भ्रबा व्‍यापारी ह्रङ्‌बान हिन्‍ना।

४६ थेसे ज्‍यबा खाल्‍ला मोती स्‍याप्‍माहेन्‍से ह्राङदेन छ्‌याम मुबा जति जम्‍मान चुङ्सी थे मोती ग्‍लुजी।

तार्ङा चुङ्बा घ्‍याङला उखान

४७ “थेह्रङ् लसीन स्‍वर्गला य्‍हुल्‍सा समुन्‍द्ररी रोप्‍बा घ्‍याङ ह्रङ्‌बान हिन्‍ना। थे घ्‍याङरी ल्‍हानान थरीला तार्ङागदे परब तला।

४८ ओच्‍छे घ्‍याङ नाङनोन तार्ङा परब तमाहेन्‍से म्‍हिगदेसे समुन्‍द्रला कुनीरी भसी गे खेल्‍बा तार्ङागदे ताङरी थान्‍ना, गे आखेल्‍बा तार्ङागदे पाखारी भ्‍याङ्‍ला।

४९ चुह्रङ्‌नोन लसी परमेश्‍वरसे जम्‍बुलिङला जम्‍मान म्‍हिगदेला निसाफ लबा धुइरीनोन स्‍वर्गदूतगदे खसी ज्‍यबा गे लबा म्‍हिगदेदेन नइबा गे लबा म्‍हिगदेदा फेला।

५० ओच्‍छे परमेश्‍वरसे कुल्‍बा ताम आङ्‌यान्‍बागदेदा चा मेरी युला। थेरी म्‍हिगदे स्‍वा क्रेसी क्रेसी क्राबा क्रिङ्बा लला।”

छारदेन पुरानो धन

५१ जमाहेन्‍से येशूसे थेनीगदेदा “एनीगदेसे चु ताम जम्‍मान घोजी?” भिसी ङ्‌योइमा, “घोजी” भिसी थेनीगदेसे येशूदा जोहाब पिन्‍जी।

५२ थेतबासेलमा येशूसे चेलागदेदा “च्‍यागो, स्‍वर्गला य्‍हुल्‍साला बारेरी था याङ्बा यहूदी धर्मगुरुगदे दिमला दोप्‍ता ह्रङ्‌बान हिन्‍ना। तिग्‍दा भिसम थेसे ह्राङला ढुकुटीग्‍याम छारदेन पुरानो धनगदे तेःला” भिसी सुङ्जी।

नासरतला म्‍हिगदेसे येशूदा मान आलबा

मर्कूस ६:१-६; लूका ४:१६-३०

५३ चु उखानगदे सुङ्सी जिन्‍माहेन्‍से येशू थेग्‍याम ह्राङला नाम्‍सारी फेप्‍जी।

५४ ओच्‍छे ह्राङला नाम्‍सारी धोखमाहेन्‍से यहूदीगदे ह्रुप तबा दिमरी फेप्‍सी थेरी मुबा म्‍हिगदेदा लोप्‍जी। येशूसे लोप्‍बा म्राङ्सी थेरी मुबा म्‍हिगदे उदेक तसी चुह्रङ् भिजी, “चु म्‍हिसे चुह्रङ्बा उदेकला गे लबा शक्तिदेन बुद्धि खानङग्‍याम याङ्जी?

५५ चु सिकर्मीला झा आहिन? चुला आमा मरियम ओच्‍छे आलेगदे याकूब, योसेफ, सिमोनदेन यहूदा आहिन?

५६ चुला जम्‍मान आङागदे य्‍हाङदेन छ्‌यामनोन आरे? तसैनोन चुसे चु जम्‍मान ज्ञान बुद्धिदेन शक्ति खानङग्‍याम याङ्जी?”

५७ जमाहेन्‍से थेनीगदेदा येशूदेन छ्‌याम बोमो खजी।

तर येशूसे थेनीगदेदा “च्‍यागो, अगमवक्तादा ह्राङला नाम्‍सारीदेन ह्राङला दिमरी बाहेक अर्गु खजिबै ग्‍लारी निसैनोन मान लला” भिसी सुङ्जी।

५८ थेनीगदेसे विश्‍वास आलबा म्राङ्सी येशूसे थेरी ल्‍हाना उदेकला गे आलनी।

† 

१३:२५ “कोडोङ” भिबा चा सुन ह्रङ्‌बान म्राङ्बा म्रा हिन्‍ना।

† 

१३:३९ “निसाफ लबा धुइ” चा ग्रीक बाइबलरी जम्‍बुलिङ जिन्‍बा धुइ भिसी भ्रिबा मुला। पद ४० देन ४९ पदरीनोन चुह्रङ् लसीन भ्रिबा मुला।

बप्‍तिस्‍मा पिन्‍बा यूहन्‍नादा साइबा

मर्कूस ६:१४-२९; लूका ९:७-९

१४

थे धुइरी गालील अञ्‍चलरी शासन लबा हेरोदसे येशूसे लबा उदेकला गेला बारेरी थेःजी।

२ जमाहेन्‍से थेसे ह्राङला गे लबागदेदा “थे म्‍हि बप्‍तिस्‍मा पिन्‍बा यूहन्‍ना हिन्‍ना। थे सिबाग्‍याम सोसी खबा हिन्‍ना। थेतबासेलमान थेसे चुह्रङ्बा उदेकला गेगदे लबा हिन्‍ना” भिसी भिजी।

३ हेरोदसे ह्राङला आले फिलिपला म्रिङ हेरोदियाससे लमा ङाच्‍छा यूहन्‍नादा झ्‍याल्‍खानरी झाङ्मुबा।

४ तिग्‍दा भिसम हेरोदसे ह्राङला आले चाङदा थान्‍बासे लमा यूहन्‍नासे हेरोददा “ह्राङसे आले चाङदेन छ्‌याम ब्‍याह लबा ठीक आहिन” भिसी पाङ्मुबा।

५ थेतबासेलमा हेरोदसे यूहन्‍नादा साइबारी म्‍हाइमुबा। तर हेरोद म्‍हिगदे म्राङ्सी लोङ्मुबा। तिग्‍दा भिसम म्‍हिगदेसे बप्‍तिस्‍मा पिन्‍बा यूहन्‍नादा अगमवक्ता हिन्‍ना भिसी भिमुबा।

६ हेरोदसे ह्राङ न्‍हबा धिन‍दा ढन्‍सी घ्रेन भोज लजी। जमाकुनु हेरोदियासला झामे जम्‍मान म्‍हिगदेला ङाच्‍छापट्टि स्‍य्‍हसी हेरोददा ल्‍हानान ताङ्ना लजी।

७ थेतबासेलमा हेरोदसे थेदा “एसे जे ह्रीबा थेनोन पिन्‍ना” भिसी कबुल लजी।

८ तर थेला आमासे थेदा बप्‍तिस्‍मा पिन्‍बा यूहन्‍नाला थोबो ह्री‍गो भिसी पाङ्बासे लमा थेसे “ङादा दान्‍देन बप्‍तिस्‍मा पिन्‍बा यूहन्‍नाला थोबो खार्बारी भउ” भिसी भिजी।

९ जमाहेन्‍से हेरोद ग्‍लेदा ल्‍हानान दुख ङ्‌हम्‍जी। तसैनोन ह्राङला डोन्‍बोगदेला ओन्‍छाङरी जे ह्रीसै पिन्‍ना भिसी घ्रान फाबासे लमा थेसे भिबा ह्रङ्नोन लउ भिसी सिपाहीगदेदा कुल्‍जी।

१० ओच्‍छे थेनीगदे झ्‍याल्‍खानरी निसी यूहन्‍नाला थोबो थाजी।

११ जमाहेन्‍से यूहन्‍नाला थोबो खार्बारी भसी थे माइदा पिन्‍जी। ओच्‍छे थे माइसे भोर्सी ह्राङला आमादा पिन्‍जी।

१२ यूहन्‍नादा साइजी भिबा ताम थेःमाहेन्‍से यूहन्‍नाला चेलागदे खसी लास भोर्सी ल्‍हुजी। जमाहेन्‍से यूहन्‍नाला चेलागदे येशू मुबा ग्‍लारी खसी थे जम्‍मान ताम पाङ्जी।

येशूसे हजार ङा म्‍हिदा चबा स्‍हे पिन्‍बा

मर्कूस ६:३०-४४; लूका ९:१०-१७; यूहन्‍ना ६:१-१५

१३ बप्‍तिस्‍मा पिन्‍बा यूहन्‍नादा साइजी भिबा ताम थेःमाहेन्‍से येशू ह्राङ गिक जे दोँगारी क्रेःसी सुनसान ग्‍लारी फेप्‍जी। तर येशू थेग्‍याम सुनसान ग्‍लारी फेप्‍जी भिबा ताम थेःसी सहर सहरग्‍याम म्‍हिला हुल भ्रसीन येशू मुबा ग्‍लारी निजी।

१४ येशू समुन्‍द्रला कुनीरी धोमा ल्‍हानान म्‍हिला हुलदा म्राङ्सी थेदा दया रेःजी। थेतबासेलमा येशूसे थेनीगदेला आखम्‍बा म्‍हिगदेदा खम्‍ना लजी।

१५ ओच्‍छे ङ्‍यसे तमाहेन्‍से येशूला चेलागदे थे मुबा ग्‍लारी खसी “दाहेन्‍से ङ्‍यसे तसी जिन्‍जी, चु सुनसान ग्‍लारी तिगै आरे। थेतबासेलमा चु म्‍हिगदेदा पुइगो। ओच्‍छे थेनीगदे नाम्‍सा नाम्‍सारी निसी ह्राङ ह्राङला लागिरी चबा स्‍हे ग्‍लुसी चगै” भिसी येशूदा पाङ्जी।

१६ तर येशूसे थेनीगदेदा “चु म्‍हिगदेदा तिग्‍दा पुइसे? एनीगदेसेन चुगदेदा चबा स्‍हे पिन्‍गो” भिसी सुङ्जी।

१७ जमाहेन्‍से थेनीगदेसे येशूदा “ङन्‍देन छ्‌याम गोर ङा गेङदेन गोर न्‍ही तार्ङा भन्‍दा अर्गु तिगै आरे” भिसी भिजी।

१८ येशूसे थेनीगदेदा “थे गेङदेन तार्ङा ङादा भउ” भिसी सुङ्जी।

१९ जमाहेन्‍से येशूसे म्‍हिगदेदा पाङरी चिपुङ्जी। ओच्‍छे गेङदेन तार्ङा यारी थोसी स्‍वर्गपट्टि स्‍हीबान परमेश्‍वरदा धन्‍यवाद पिन्‍जी। ओच्‍छे गेङ क्‍युइसी म्‍हिगदेदा भो लसी पिन्‍गो भिसी चेलागदेदा पिन्‍जी। जमाहेन्‍से चेलागदेसे भो लसी म्‍हिगदेदा पिन्‍जी।

२० जम्‍मान म्‍हिगदेसे म्रेन्‍ना चसीनोन लेङ्बा गेङदेन तार्ङा चेलागदेसे च्‍युक न्‍ही सोली दुइजी।

२१ थेरी गेङ चबा म्‍हिगदे म्रिङम्‍हेमेदेन कोलागदे बाहेकनोन हजार ङा ह्रेम्‍फेबेगदे मुबा।

येशू समुन्‍द्रथोरी भ्रबा

मर्कूस ६:४५-५२; यूहन्‍ना ६:१६-२१

२२ जमाहेन्‍से येशूसे तुरुन्‍तन ह्राङला चेलागदेदा दोँगारी क्रेःसी क्‍यामसङपट्टि ह्राङ भन्‍दा ङाच्‍छा पुइजी। थे धुइरी येशूसे चा म्‍हिला हुलदा पुइबान लजी।

२३ म्‍हिगदे पुइसी जिन्‍माहेन्‍से येशू ह्राङ गिक जे प्रार्थना लबारी गङरी फेप्‍जी। थेरी ङ्‍यसेधोनान येशू गिक जे मुबा।

२४ थे धुइरी चेलागदे क्रेःसी निबा दोँगा समुन्‍द्रला कुनीग्‍याम ल्‍हानान थारेङ धोसी जिन्‍बा मुबा। तसैनोन लाबा उल्‍टोग्‍याम खबासे लमा समुन्‍द्ररी छाल रेःसी थेनीगदेदा क्‍यामसङपट्टि निबारी गाह्रो तबा मुबा।

२५ स्‍य्‍होला तीन बजेरीक्‍यार येशू समुन्‍द्रथोरी भ्रबान थेनीगदेपट्टि फेप्‍खजी।

२६ चेलागदेसे येशू समुन्‍द्रथोरी भ्रसी फेप्‍खबान लबा म्राङ्सी “चु मी म्‍हङनोन हिन्‍ना!” भिसी थेनीगदे लोङ्सी क्रिङ्‌जी।

२७ तर तुरुन्‍तन येशूसे थेनीगदेदा “भङ लउ, ङानोन हिन्‍ना, थालोङ्‍गो” भिसी सुङ्जी।

२८ जमाहेन्‍से पत्रुससे येशूदा “प्रभु, ह्राङनोन हिन्‍सम ङादाएनोन समुन्‍द्रथोरी भ्रसी ह्राङ मुबा ग्‍लारी खउ भिसी सुङ्‍गो” भिसी भिजी।

२९ येशूसे “लु, खउ!” भिसी सुङ्माहेन्‍से पत्रुस दोँगाग्‍याम फाप्‍सी येशू मुबा ग्‍लारी निबारी समुन्‍द्रथोरी भ्रबारी छ्‌याइजी।

३० तर घ्रेन लाबा खबा म्राङ्सी थे लोङ्जी। लोङ्बासे लमा थे समुन्‍द्ररी डुबब तबारी छ्‌याइजी। जमाहेन्‍से थेसे “प्रभु, ङादा जोगब लउ” भिसी क्रिङ्‌जी।

३१ येशूसे तुरुन्‍तन पत्रुसला या चुङ्सी “खाइ एला विश्‍वास, एसे तिग्‍दा शङ्का लबा?” भिसी सुङ्जी।

३२ येशूदेन पत्रुस दोँगारी क्रेःमाहेन्‍से लाबा म्‍हाजी।

३३ जमाहेन्‍से दोँगारी मुबा चेलागदेसे येशूदा फ्‍या लसी, “ह्राङ पक्‍कान परमेश्‍वरला झा हिन्‍ना” भिसी भिजी।

येशूसे आखम्‍बा ल्‍हानान म्‍हिगदेदा खम्‍ना लबा

मर्कूस ६:५३-५६

३४ थेनीगदे समुन्‍द्र थासी गनेसरेत भिबा ग्‍लारी धोखजी।

३५ थे ग्‍लाला म्‍हिगदेसे येशूदा ङोसेमाहेन्‍से क्‍यारमारला नाम्‍साला म्‍हिगदेदा येशू फेप्‍खजी भिसी पाङ्सी पिन्‍जी। जमाहेन्‍से म्‍हिगदेसे आखम्‍बा म्‍हिगदे जम्‍मादान येशू मुबा ग्‍लारी भसी,

३६ “चुगदेदा ह्राङला क्‍वान्‍ना जो जे भिसै थुर्पुङ्‍गो” भिसी बिन्‍ती लजी, ओच्‍छे येशूला क्‍वान थुर्बा जति जम्‍मान खम्‍जी।

रिमठिमला बारेरी लोप्‍बा

मर्कूस ७:१-२३

१५

यरूशलेमग्‍याम खबा फरिसीगदेदेन यहूदी धर्मगुरुगदे येशू मुबा ग्‍लारी खसी,

२ “ह्राङला चेलागदेसे तिग्‍दा आखे म्‍हेमेला रिमठिमदा ख्‍लाबा? तिग्‍दा चबा भन्‍दा ङाच्‍छा या आख्रुबा?” भिसी ङ्‌योइमा,

३ येशूसे थेनीगदेदा चुह्रङ् भिसी सुङ्जी, “एनीगदेसे चा तिग्‍दा परमेश्‍वरसे कुल्‍बा ताम आङ्‌यान्‍ना आखे म्‍हेमेला रिमठिम तेन्‍बा?

४ तिग्‍दा भिसम परमेश्‍वरसे ‘एसे ह्राङला आबा आमादा मान लउ,’ ओच्‍छे ‘जुन म्‍हिसे ह्राङला आबा आमादा बिरोध लसी नइबा ताम लला थेदा चा साइनोन तोःला’ भिसी सुङ्बा मुला।

५ तर एनीगदेसे चा ‘जुन म्‍हिसे ह्राङला आबा आमादा पिन्‍तोःबा स्‍हे परमेश्‍वरदा फुल्‍बा मुला, थेसे ह्राङला आबा आमादा मान लआतोः’ भिसी लोप्‍मुला।

६ चुह्रङ् लसी एनीगदेसे ह्राङला रिमठिम अन्‍छार भ्रगै भिसी परमेश्‍वरसे कुल्‍बा ताम चा गे आखेल्‍बा स्‍होबा मुला।

७ थेतबासेलमा कप्‍टीगदे, परमेश्‍वरसे यशैया अगमवक्ताग्‍याम सुङ्बा ताम एनीगदेला गे अन्‍छार ढिक्‍बा मुला।

८ ‘चु म्‍हिगदेसे सुङसे जे ङादा मान लमुला,

तर सेमहेन्‍से चा मान आलमुला।

९ ओच्‍छे थेनीगदेसे ङादा तेन्‍बाम तेन्‍मुला,

तसैनोन परमेश्‍वरसे कुल्‍बा तामदा भन्‍दा म्‍हिसे स्‍होबा रिमठिमदा घ्रेन म्‍हन्‍मुला।’”

१० जमाहेन्‍से येशूसे म्‍हिला हुलदा ह्राङ मुबा ग्‍लारी ङ्‌योइसी, “ङाइ पाङ्बा ताम तिग चीम भिसी एनीगदेसे घोबारी म्‍हाइगो।

११ परमेश्‍वरदा तेन्‍बारी म्‍हिदा खजिबै चबा स्‍हेसे न्‍होङ्ना आल। तर म्‍हिला सेमग्‍याम थोन्‍बा नइबा तामसे चा म्‍हिदा न्‍होङ्ना लमुला” भिसी सुङ्जी।†

१२ जमाहेन्‍से चेलागदे येशू मुबा ग्‍लारी खसी “ह्राङला ताम थेःसी फरिसीगदे ह्राङदेन छ्‌याम बोमो खबा ताम ह्राङदा था मुला?” भिसी पाङ्जी।

१३ तर येशूसे चेलागदेदा चुह्रङ् भिसी सुङ्जी, “स्‍वर्गरी धन्‍छ्‌याबा ङाला आबासे आसूबा दोङगदे† स्‍योइसी भ्‍याङ्‍ला।

१४ थेतबासेलमा थेनीगदेदा तिगै पाङ्आतोः। थेनीगदे मी आम्राङ्बा म्‍हिगदेदा लोप्‍बा मी आम्राङ्बा म्‍हिगदे हिन्‍ना। थेतबासेलमा मी आम्राङ्बा म्‍हिसे मी आम्राङ्बादान चुङ्सी भोर्सम न्‍हीनोन व्‍हाङरी ताइला।”†

१५ जमाहेन्‍से पत्रुससे येशूदा “म्‍हिगदेदा चबा स्‍हेसे न्‍होङ्ना आलमुला भिसी ह्राङसे सुङ्बा ताम ङन्‍दा घोना लसी पिन्‍गो” भिसी भिमा,

१६ येशूसे थेनीगदेदा चुह्रङ् भिसी सुङ्जी, “दान्‍देधोना अझ एनीगदेसे घोबा आरे?

१७ चबा स्‍हे चमाहेन्‍से फोरी धोमुला। ओच्‍छे फोग्‍यामसेनोन मङग्‍यार थोन्‍मुला भिबा ताम एनीगदेदा था आरे?

१८ तर म्‍हिला सेमरी जुन ताम मुला थेनोन ताम सुङग्‍याम थोन्‍मुला, ओच्‍छे थेनोन तामसे म्‍हिदा न्‍होङ्ना लमुला।

१९ तिग्‍दा भिसम म्‍हिला सेमग्‍याम थोन्‍बा नइबा तामगदे चा म्‍हि साइबा, म्‍हिला म्रिङदेन छ्‌याम ब्रेल्‍सी भ्रबा, खालैदेन छ्‌याम ब्रेल्‍सी भ्रबा, य्‍हो लबा, लुसीला ताम पाङ्बा ओच्‍छे म्‍हिला तामगन लबा हिन्‍ना।

२० चु जम्‍मान तामसे चा म्‍हिदा न्‍होङ्ना लमुला। तर या आख्रुना चसी म्‍हिदा न्‍होङ्ना आलमुला।”

अर्गु य्‍हुलला म्रिङम्‍हेमेला विश्‍वास

मर्कूस ७:२४-३०

२१ जमाहेन्‍से येशू थे सहर ख्‍लासी टुरोसदेन सीदोन भिबा ग्‍लारीक्‍यार फेप्‍जी।

२२ थे सहरला अर्गु य्‍हुलला कनानी म्रिङम्‍हेमे गिक क्रिङ्बान खसी येशूदा “प्रभु, दाऊद ग्‍लेला सन्‍तान, ङादा दया लउ। ङाला झामेदा म्‍हङसे ल्‍हानान दुख पिन्‍बा मुला” भिसी भिजी।

२३ तर येशूसे तिगै जोहाब आपिन्‍नी। जमाहेन्‍से चेलागदेसे येशूदा “चु म्रिङम्‍हेमेदा चुग्‍याम पुइगो। तिग्‍दा भिसम चु क्रिङ्बान य्‍हाङला लिच्‍छा लिच्‍छा भ्रसी छेर्ना लजी” भिसी बिन्‍ती लजी।

२४ जमाहेन्‍से येशूसे थे म्रिङम्‍हेमेदा “च्‍यागो, परमेश्‍वरसे ङादा म्‍हाबा ग्‍यु ह्रङ् तसी चिबा इस्राएलला म्‍हिगदेला लागिरी जे पुइखबा हिन्‍ना” भिसी सुङ्जी।

२५ तर थे म्रिङम्‍हेमेसे येशूदा फ्‍या लबान, “प्रभु, ङादा ह्रो लउ” भिसी भिजी।

२६ जमाहेन्‍से येशूसे थे म्रिङम्‍हेमेदा “च्‍यागो, कोलागदेदा पिन्‍तोःबा गेङ नगीदा† पिन्‍बा ठीक आहिन” भिसी सुङ्मा,

२७ थे म्रिङम्‍हेमेसे “हिन्‍ना प्रभु, तर नगीसेनोन थेला दोप्‍तासे चमा सरी ताइबा भ्राइभ्रुइ मी चम्‍याङ्मुला” भिसी भिजी।

२८ जमाहेन्‍से येशूसे थे म्रिङम्‍हेमेदा “माइ, एला विश्‍वास घ्रेन चीम। एला विश्‍वाससे लमा एसे म्‍हन्‍बा ह्रङ्नोन तबा मुला” भिसी सुङ्जी। थेनोन धुइरी थेला झामे खम्‍जी।

येशूसे ल्‍हानान थरीला रोगसे स्‍याप्‍बा म्‍हिदा खम्‍ना लबा

२९ जमाहेन्‍से येशू थे ग्‍ला ख्‍लासी गालील समुन्‍द्रला कुनीग्‍याम गङरी फेप्‍सी धन्‍छ्‌याजी।

३० ओच्‍छे म्‍हिला हुल येशू मुबा ग्‍लारी खजी। थेनीगदेसे कुज्‍या तबा, मी आम्राङ्बादेन ताइ दोबा ओच्‍छे ल्‍हानान थरीला रोगसे स्‍याप्‍बा म्‍हिगदेदा भजी। जमाहेन्‍से येशूसे थे आखम्‍बा म्‍हिगदेदा खम्‍ना लजी।

३१ येशूसे ताइ दोबा म्‍हि, कुज्‍या म्‍हि, मी आम्राङ्बा म्‍हिदेन जम्‍मान आखम्‍बा म्‍हिगदेदा खम्‍ना लबा म्राङ्सी थेरी मुबा जम्‍मान म्‍हिगदे उदेक म्‍हन्‍सी इस्राएलला म्‍हिगदेसे तेन्‍बा परमेश्‍वरला जयजयकार लजी।

येशूसे हजार ब्‍लि म्‍हिदा चबा स्‍हे पिन्‍बा

मर्कूस ८:१-१०

३२ जमाहेन्‍से येशूसे चेलागदेदा ह्राङ मुबा ग्‍लारी ङ्‌योइसी, “चु म्‍हिगदे म्राङ्सी ङादा दया रेःजी। तिग्‍दा भिसम चुगदे ङादेन छ्‌याम भ्रबा तिनी सोमरे तजी। ओच्‍छे चुगदेदेन छ्‌याम तिगै चबा स्‍हे आरे। थेतबासेलमा चुगदेदा फोइथाननोन पुइबारी आत। फोइथाननोन दिमरी पुइजी भिसम चुगदे ग्‍यामरीन बिहोस तला” भिसी सुङ्जी।

३३ जमाहेन्‍से चेलागदेसे येशूदा “चुह्रङ्बा तिगै आयाङ्बा ग्‍लारी चुदेला म्‍हिला हुलदा ख्‍वाबारी ङन्‍से खानङग्‍याम गेङ भसे?” भिसी भिजी।

३४ येशूसे थेनीगदेदा “एनीगदेदेन छ्‌याम गेङ गाते मुला?” भिसी ङ्‌योइमा, थेनीगदेसे “ङन्‍देन छ्‌याम गोर निस गेङदेन जजाबा तार्ङागदे जजाकी मुला” भिसी भिजी।

३५ जमाहेन्‍से येशूसे थेरी मुबा म्‍हिला हुलदा पाङरी चिपुङ्जी।

३६ येशूसे गोर निस गेङदेन तार्ङा थोसी परमेश्‍वरदा धन्‍यवाद पिन्‍जी। ओच्‍छे गेङ क्‍युइसी चेलागदेदा पिन्‍जी। जमाहेन्‍से चेलागदेसे म्‍हिगदेदा भो लसी पिन्‍जी।

३७ ओच्‍छे जम्‍मान म्‍हिगदेसे म्रेन्‍ना चजी। जमाहेन्‍से चेलागदेसे लेङ्बा गेङदेन तार्ङा दुइमा सोली निस तजी।

३८ थेरी चबागदे न्‍हङ‍री कोलागदेदेन म्रिङम्‍हेमे बाहेकनोन ह्रेम्‍फेबेगदे जे हजार ब्‍लि मुबा।

३९ जमाहेन्‍से येशूसे जम्‍मान म्‍हिगदेदा पुइजी। ओच्‍छे येशू ह्राङला चेलागदेदेन छ्‌याम दोँगारी क्रेःसी मगादान भिबा नाम्‍सारीक्‍यार फेप्‍जी।

† 

१५:११ यहूदीगदेला ठिम अन्‍छार खालैसे स्‍य्‍हान्‍दोदेन छ्‌याम ढिक्‍सी परमेश्‍वरदा तेन्‍बारी थे चोखो ततोःबा मुबा। थे परमेश्‍वरसे कुल्‍बा खजिबै ताम अन्‍छार आभ्रनी भिसम थेदा अशुद्ध भिसी पाङ्मुबा ओच्‍छे थे दोःसी शुद्ध दोबारी थेसे बलि फुल्‍तोःबा मुबा।

† 

१५:१३ थे फरिसीगदे चा परमेश्‍वरसे आसूबा दोङगदे ह्रङ्‌बान हिन्‍ना। ओच्‍छे परमेश्‍वरसे थेनीगदे जम्‍मादान दोङ स्‍योइबा ह्रङ् लसी लेःला, तिग्‍दा भिसम थेनीगदेसे परमेश्‍वरसे म्‍हन्‍बा ह्रङ् लसी आलोप्‍नी।

† 

१५:१४ चुदे खालै म्‍हि सत्‍य ताम आसेबा म्‍हिसे लोप्‍बा अन्‍छार भ्रजी भिसम तिरेकुनु थे नाश तसी निला।

† 

१५:२६ यहूदीगदेसे अर्गु य्‍हुलला म्‍हिगदेदा हेला लसी ह्रि नगी भिसी पाङ्मुबा। तर येशूसे चा यहूदीगदेदा कोलागदेदेन छ्‌याम ओच्‍छे अर्गु य्‍हुलला म्‍हिगदेदा चा दिमला नगीदेन दाँजब लसी घोना लसी सुङ्बा मुबा।

यहूदी धर्मगुरुगदेसे येशूदा स्‍वर्गला चिनु उन्‍गो भिसी पाङ्बा

मर्कूस ८:११-१३; लूका १२:५४-५६

१६

कोइ कोइ फरिसीगदेदेन सदुकीगदे येशूला सेम च्‍याबाला लागिरी येशू मुबा ग्‍लारी खजी। ओच्‍छे “चुदे ह्राङ परमेश्‍वरग्‍याम फेप्‍खबा हिन्‍सम ङन्‍दा स्‍वर्गला चिनु उन्‍गो” भिसी पाङ्‌मा,

२ येशूसे थेनीगदेदा चुह्रङ् भिसी सुङ्जी, “एनीगदेसे ङ्‍यसे मु वाला तबा म्राङ्सम ‘न्‍हङगर धिन ज्‍यबा तला’ भिसी भिमुला।

३ ओच्‍छे स्‍य्‍होरी चा खसुदेन मु वाला तबा म्राङ्सम ‘तिनी लाबालुङसर खनम’ भिसी मु च्‍यासी एनीगदेसे धिन फेबारी खम्मुला। तर एनीगदेदा ज्‍यना लसी उन्‍बा चु धुइला चिनु चा एनीगदेसे घोखम्‍बा आरे।

४ नइबा बानीबेहोर थोसी स्‍य्‍हान्‍दोदेन छ्‌याम ब्रेल्‍सी भ्रबा म्‍हिगदेसे उदेकला चिनु जे म्‍हाइमुला। तर दान्‍देला म्‍हिगदेदा चा योना अगमवक्ताला चिनु बाहेक अर्गु चिनु आउन।” जमाहेन्‍से येशू थे ग्‍लाग्‍याम फेप्‍जी।

येशूसे फरिसीदेन सदुकीगदेला खमीरला बारेरी सुङ्बा

मर्कूस ८:१४-२१

५ समुन्‍द्रला क्‍यामसङपट्टि धोखमाहेन्‍से गेङ भबारी म्‍लेःजीम भिसी चेलागदेसे था याङ्जी।

६ थेनोन धुइरी येशूसे थेनीगदेदा “च्‍यागो, एनीगदे फरिसीदेन सदुकीगदेला खमीरग्‍याम होशियार तसी चिउ” भिसी सुङ्जी।

७ तर चेलागदेसे चा “य्‍हाङसे गेङ भबारी म्‍लेःबासे लमा येशूसे चुह्रङ् सुङ्बा हिन्‍ना” भिसी ह्राङ ह्राङ न्‍हङ‍री ताम लबारी छ्‌याइजी।

८ येशूसे चु ताम था याङ्सी, “एनीगदे खाह्रङ्बा विश्‍वास आरेबा म्‍हिगदे! एनीगदेसे ह्राङदेन छ्‌याम गेङ आरे भिसी तिग्‍दा ताम लसी चिबा?

९ एनीगदेसे अझ घोबा आरे? ङाइ गोर ङा गेङसे हजार ङा म्‍हिगदेदा ख्‍वामा एनीगदेसे गाते सोली गेङ दुइबा मुबा? थे ताम म्‍लेःसी जिन्‍जी?

१० ओच्‍छे ङाइ गोर निस गेङसे हजार ब्‍लि म्‍हिगदेदा ख्‍वामा एनीगदेसे गाते सोली दुइमुबा?

११ एनीगदेसे अझ तिग्‍दा आघोबा? ङाइ एनीगदेदा गेङला बारेरी पाङ्बा आहिन। तर फरिसीदेन सदुकीगदेला खमीर ह्रङ्‌बान तामग्‍याम होशियार तसी चिउ” भिसी पाङ्बा हिन्‍ना।

१२ जमाहेन्‍से थेनीगदेसे येशूसे गेङरी युबा खमीरग्‍याम आहिन, तर फरिसीदेन सदुकीगदेसे लोप्‍बा तामग्‍याम होशियार तसी चिउ भिसी सुङ्बा चीम भिसी घोजी।

येशू परमेश्‍वरला म्‍हि ख्रीष्‍ट हिन्‍ना

मर्कूस ८:२७-३०; लूका ९:१८-२१

१३ कैसरिया फिलिप्‍पी भिबा ग्‍लारी धोखमाहेन्‍से येशूसे ह्राङला चेलागदेदा “म्‍हिगदेसे परमेश्‍वरसे पुइखबा म्‍हिदा खाल भिसी भिमुला?” भिसी ङ्‌योइमा,

१४ चेलागदेसे “खालैसे बप्‍तिस्‍मा पिन्‍बा यूहन्‍ना, खालैसे एलिया अगमवक्ता, खालैसे यर्मिया अगमवक्ता थेह्रङ् लसीन खालैसे अगमवक्तागदे न्‍हङला गिक हिन्‍ना भिसी भिमुला” भिसी येशूदा जोहाब पिन्‍जी।

१५ दोःसी येशूसे थेनीगदेदा “तर एनीगदेसे चा ङा खाल भिसी म्‍हन्‍मुला?” भिसी ङ्‌योइमा,

१६ सिमोन पत्रुससे “ह्राङ छान्‍बो परमेश्‍वरला झा थार्बा पिन्‍बा ख्रीष्‍ट हिन्‍ना” भिसी भिजी।

१७ जमाहेन्‍से येशूसे थेदा “योनाला झा सिमोन, एसे परमेश्‍वरग्‍याम मोलम याङ्बा मुला। तिग्‍दा भिसम चु ताम एदा म्‍हिगदेसे पाङ्सी था तबा आहिन। तर स्‍वर्गरी धन्‍छ्‌याबा ङाला आबासे सुङ्सी था याङ्बा हिन्‍ना।

१८ च्‍यागो, एसे ङाला ताम ङ्‌यान्‍गो, एला मिन पत्रुस† हिन्‍ना। चु युङबाला पहराथोरी ङाइ ङाला मण्‍डली स्‍होला। चु मण्‍डलीदा कालला शक्तिगदेसे खाइमै ढाबारी आखम।

१९ थेतबासेलमा ङाइ एदा स्‍वर्गला य्‍हुल्‍साला साँचोगदे पिन्‍ना। एसे जम्‍बुलिङरी जुन स्‍हे ढुङ्ला, थे स्‍हे स्‍वर्गरीनोन ढुङ्ला। ओच्‍छे एसे जम्‍बुलिङरी जुन स्‍हे ठोङ्ला, थे स्‍हे स्‍वर्गरीनोन ठोङ्ला” भिसी सुङ्जी।†

२० तर चेलागदेदा येशूसे “ङा थार्बा पिन्‍बा ख्रीष्‍ट हिन्‍ना भिसी खालैदा थापाङ्‍गो” भिसी सुङ्जी।

येशूसे ह्राङ खाह्रङ् लसी सिला भिबा ताम चेलागदेदा सुङ्बा

मर्कूस ८:३१-९:१; लूका ९:२२-२७

२१ जमाहेन्‍से येशूसे ह्राङला चेलागदेदा “यरूशलेमरी निसी ङाइ यहूदी गन्‍बागदे, परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेग्‍याम ल्‍हानान दुख नातोःला। थेनीगदेसे ङादा दुख पिन्‍सी पिन्‍सीन साइला। तसैनोन ङादा सिबाग्‍याम सोमरेमाकुनु सोना लला” भिसी सुङ्जी।

२२ चु ताम थेःमाहेन्‍से पत्रुससे येशूदा जजाकी क्‍याथाङ भोर्सी “प्रभु, ह्राङदा परमेश्‍वरसे खाइमै चुह्रङ् तआपुङ्‍गै, ह्राङदा चुह्रङ् खाइमै आत!” भिसी बङ्जी।

२३ तर येशू फ्‍लिक दोःसी पत्रुसदा “ङादा कोल्‍ना लबारी म्‍हाइबा शैतान, ए चुग्‍याम थोन्‍सी निउ! तिग्‍दा भिसम एसे परमेश्‍वरसे सुङ्बा तामदा भन्‍दा म्‍हिगदेला तामदा सेम लमुला” भिसी सुङ्जी।

२४ जमाहेन्‍से येशूसे ह्राङला चेलागदेदा चुह्रङ् भिसी सुङ्जी, “खालै म्‍हि ङाला चेला दोबा सेम मुसम थेसे ह्राङला ज्‍याननोन माया मारब लसी ह्राङला क्रुस ह्राङसेन पुइसी ङादेन छ्‌याम भ्रगै।

२५ तिग्‍दा भिसम जुन म्‍हिसे ह्राङला ज्‍यान जोगब लबारी म्‍हाइला, थे म्‍हिसे जुकजुकधोनाला जुनी आयाङ्‌। तर ङाला लागिरी ज्‍याननोन पिन्‍खम्‍बा म्‍हिसे चा जुकजुकधोनाला जुनी याङ्ला।

२६ म्‍हिसे जम्‍बुलिङनोन यारी किन्‍सी ह्राङला ज्‍यान चा निजी भिसम थेदा तिग ज्‍यबा तला? जम्‍बुलिङरी म्‍हिला ज्‍यान भन्‍दा घ्रेन अर्गु तिगै स्‍हे मुला?

२७ तिग्‍दा भिसम लिच्‍छा परमेश्‍वरसे पुइखबा म्‍हि ह्राङला आबाला घ्रेन य्‍हालदेन शक्तिरी स्‍वर्गदूतदेन छ्‌याम खला। ओच्‍छे थेसे जम्‍मान म्‍हिदा थेनीगदेसे लबा गे अन्‍छारला इनाम पिन्‍ना।

२८ च्‍यागो, एनीगदेसे ङाला ताम ङ्‌यान्‍गो, चुरी मुबा म्‍हिगदे न्‍हङला कोइ कोइ म्‍हि चा परमेश्‍वरसे पुइखबा म्‍हि ह्राङला य्‍हुल्‍सारी खबा आम्राङ्तेधोना आसि।”

† 

१६:१८ “पत्रुस” भिबाला अर्थ चा युङबा हिन्‍ना।

† 

१६:१९ चु पदरी येशूसे पत्रुसदा मण्‍डलीरी तिगै ताम लपुङ्बादेन लआपुङ्बा अधिकार पिन्‍ना भिसी सुङ्जी।

येशूला स्‍य्‍हाल पोबा

मर्कूस ९:२-१३; लूका ९:२८-३६

१७

ढुरे लिच्‍छा येशूसे पत्रुस, याकूबदेन याकूबला आले यूहन्‍नादा जे ह्राङदेन छ्‌याम नोबा गङरी भोर्सी फेप्‍जी।

२ चेलागदेसे च्‍याना च्‍यानान येशूला स्‍य्‍हाल पोसी धिनी ह्रङ् य्‍हाल य्‍हाल तजी। ओच्‍छे थेला क्‍वानएनोन धिनीला स्‍हेर ह्रङ्‌बान तजी।†

३ थेनोन धुइरी थेनीगदेसे थेरी मोशादेन एलिया, येशूदेन छ्‌याम ताम लबान लबा म्राङ्जी।

४ चु म्राङ्सी पत्रुससे येशूदा “प्रभु, य्‍हाङ चुरी मुबा ज्‍यबा तजीम। ह्राङदा ज्‍यबा छोर्सम चुरी ङाइ छाप्रो सोम स्‍होला, गिक ह्राङला लागिरी, गिक मोशाला लागिरी ओच्‍छे गिक एलियाला लागिरी” भिसी भिजी।

५ थेसे थेह्रङ् पाङ्ना पाङ्नान तार तार्बा खसु खसी थेनीगदेदा घप्‍जी। थे खसु न्‍हङ‍ग्‍याम “चु ङाइ सेमहेन्‍से माया लबा ङाला झा हिन्‍ना, थेदा म्राङ्सी ङा ल्‍हानान ताङ्‍बा मुला। थेतबासेलमा एनीगदेसे चुसे भिबा ताम ङ्‌यान्‍गो” भिबा काइ थेःजी।

६ थे ताम थेःमाहेन्‍से चेलागदे लोङ्सी सरी ख्‍लुप तजी।

७ तर येशू थेनीगदे मुबा ग्‍लारी खसी थेनीगदेदा थुर्सी “रेःगो, एनीगदे थालोङ्‍गो” भिसी सुङ्जी।

८ जमाहेन्‍से थेनीगदे रेःसी च्‍यामा थेरी येशू बाहेक स्‍य्‍हान्‍दो खालैदा आम्राङ्‌नी।

९ जमाहेन्‍से येशू ह्राङला चेलागदेदेन छ्‌याम गङग्‍याम फाप्‍बान लबा धुइरी येशूसे चेलागदेदा “च्‍यागो, परमेश्‍वरसे पुइखबा म्‍हि सिबाग्‍याम आसोतेधोना एनीगदेसे तिनी म्राङ्बा चु ताम खालैदा थापाङ्‍गो” भिसी सुङ्जी।

१० जमाहेन्‍से चेलागदेसे येशूदा “यहूदी धर्मगुरुगदेसे तिग्‍दा एलिया अगमवक्ता ङाच्‍छा खतोःला भिबा?” भिसी ङ्‌योइमा,

११ येशूसे चेलागदेदा चुह्रङ् भिसी सुङ्जी, “हिन्‍ना, ङाच्‍छा एलिया खला ओच्‍छे थेसे जम्‍मान ताम ढिक्‍ना लला।

१२ तर एनीगदेसे ङाला ताम ङ्‌यान्‍गो, तिग्‍दा भिसम एलिया खसी जिन्‍बा मुला। तसैनोन थेदा ङोआसेना म्‍हिगदेसे जे लइ म्‍हन्‍बा थेनोन लजी। थेह्रङ् लसीन परमेश्‍वरसे पुइखबा म्‍हिसेनोन थेनीगदेला याग्‍याम ल्‍हानान दुख नातोःबा मुला।”

१३ जमाहेन्‍से येशूसे बप्‍तिस्‍मा पिन्‍बा यूहन्‍नाला बारेरी सुङ्जीम भिबा ताम चेलागदेसे घोजी।

येशूसे म्‍हङसे स्‍याप्‍बा कोलादा खम्‍ना लबा

मर्कूस ९:१४-२९; लूका ९:३७-४३

१४ थेनीगदे म्‍हिला हुल मुबा ग्‍लारी धोखमाहेन्‍से म्‍हि गिक येशूला ङाच्‍छापट्टि पुइ जूसी,

१५ “प्रभु, ङाला झादा दया लउ, तिग्‍दा भिसम थेदा स्‍ह म्‍हङसे ल्‍हानान दुख पिन्‍बा मुला। थेदा खाइमाम‌ मेरी, खाइमाम‌ क्‍युइरी भ्‍याङ्‍मुला।

१६ थेदा खम्‍ना लसी पिन्‍गो भिसी ङाइ ह्राङला चेलागदे मुबा ग्‍लारी भमुबा। तर थेनीगदेसे खम्‍ना लबारी आखम्‍नी” भिसी भिजी।

१७ जमाहेन्‍से येशूसे थेनीगदेदा “विश्‍वास आलबादेन नइबा सेम थोबा म्‍हिगदे, खाइमाधोना ङा एनीगदेदेन छ्‌याम तला? खाइमाधोना ङाइ एनीगदेदा नासे? थेदा चुरी भउ” भिसी सुङ्जी।

१८ ओच्‍छे येशूसे थे म्‍हङदा बङ्जी। बङ्‍माहेन्‍से थे कोलाला ल्‍हुइग्‍याम म्‍हाङ थोन्‍सी यार्जी। जमाहेन्‍से थे कोला तुरुन्‍तन खम्‍जी।

१९ ओच्‍छे चेलागदे सुटुक्‍क येशू मुबा ग्‍लारी खसी “तिग्‍दा ङन्‍से थे म्‍हङदा ताप्‍बारी आखम्‍नी” भिसी ङ्‌योइमा,

२० येशूसे थेनीगदेदा “एनीगदेला विश्‍वास आयोबासे लमा हिन्‍ना। थेतबासेलमा एनीगदेसे ङाला ताम ङ्‌यान्‍गो, चुदे एनीगदेदेन छ्‌याम पच्‍छैला ब्‍लु गिक तेःबा जे विश्‍वास मुसैनोन चु गङदा ‘चुग्‍याम लेःउ’ भिसम थे लेःला। एनीगदेला लागिरी आतबा गे तिगै आरे।†

२१ तसैनोन चुह्रङ्बा म्‍हाङ चा फोइथान चिसी प्रार्थना आलतेधोना थोन्‍सी आयार्मुला” भिसी सुङ्जी।†

येशूसे ह्राङ खाह्रङ् लसी सिला भिबा ताम दोःसी सुङ्बा

मर्कूस ९:३०-३२; लूका ९:४३-४५

२२ थेनीगदे गालील अञ्‍चलरी ह्रुप तबा धुइरी येशूसे चेलागदेदा “परमेश्‍वरसे पुइखबा म्‍हिदा म्‍हिगदेला यारी जिम्‍मा पिन्‍ना।

२३ थेनीगदेसे थेदा साइला। तसैनोन सिसी सोमरेमाकुनु थेदा सिबाग्‍याम सोना लला” भिसी सुङ्जी। चु ताम थेःसी चेलागदेदा ल्‍हानान दुख ङ्‌हम्‍जी।

परमेश्‍वरला मन्‍दिरला तिरो

२४ येशू ह्राङला चेलागदेदेन छ्‌याम कफर्नहुम नाम्‍सारी फेप्‍खबा धुइरी परमेश्‍वरला मन्‍दिरला तिरो दुइबा म्‍हिगदे पत्रुस मुबा ग्‍लारी खसी, “एनीगदेला गुरुसे परमेश्‍वरला मन्‍दिरला तिरो फामुला कि आफामुला?” भिसी ङ्‌योइमा,

२५ पत्रुससे “फामुला” भिसी भिजी। जमाहेन्‍से पत्रुस दिम न्‍हङ‍री वाङ्सी येशूदा पाङ्‌बारी छ्‌याइमा येशूसेन, “सिमोन, एला तिग सेम मुला? जम्‍बुलिङला ग्‍लेगदेसे ह्राङलान म्‍हिगदेग्‍याम तिरो दुइमुला कि स्‍य्‍हान्‍दो म्‍हिगदेग्‍याम दुइमुला?” भिसी ङ्‌योइजी।

२६ पत्रुससे “स्‍य्‍हान्‍दो म्‍हिगदेग्‍याम दुइमुला” भिसी जोहाब पिन्‍जी।

जमाहेन्‍से येशूसे चुह्रङ् भिसी सुङ्जी, “थेह्रङ् भिसम ह्राङला म्‍हिगदेसे चा आफासै तबा चीम।

२७ तसैनोन ए समुन्‍द्ररी निसी बल्‍छीसे तार्ङा साइसी भउ। एसे जम्‍मान भन्‍दा ङाच्‍छा साइबा तार्ङाला सुङरी च्‍यागो, एसे थेला सुङरी म्‍हुइला डबल गिक स्‍याप्‍ला। थे डबल भोर्सी य्‍हाङ न्‍हीला तिरो फागो। थेनीगदे य्‍हाङदेन छ्‌याम बोमो थाखगै।”

† 

१७:२ “क्‍वानएनोन धिनीला स्‍हेर ह्रङ्‌बान तजी” कोइ कोइ बाइबलरी चा तार तार तजी भिसी भ्रिबा मुला। तर ग्रीक बाइबल अन्‍छार चु पदला मुल अर्थ चा धिनीला स्‍हेर ह्रङ्‌बान य्‍हाल य्‍हाल तजी भिसी पाङ्बा हिन्‍ना (मर्कूस ९:३; लूका ९:२९)।

† 

१७:२० म्‍हिसे गाते विश्‍वास लबा मुला भिबा चा घ्रेन ताम आहिन, तर थेला जजाबा विश्‍वासरी परमेश्‍वरला शक्ति गाते घ्रेन मुला भिबा ताम चा घ्रेन ताम हिन्‍ना।

† 

१७:२१ चु पदला ताम ल्‍हाना ह्रङ्‌बा ग्रीक बाइबलरी भ्रिबा आरे। मर्कूस ९:२९ स्‍हीगो।

परमेश्‍वरला य्‍हुल्‍सारी खाल घ्रेन तला

मर्कूस ९:३३-३७, ४२-४८; लूका ९:४६-४८; १७:१-२

१८

थे धुइरी चेलागदे येशू मुबा ग्‍लारी खसी, “स्‍वर्गला य्‍हुल्‍सारी जम्‍मान भन्‍दा घ्रेन खाल तला?” भिसी ङ्‌योइमा,

२ येशूसे कोला गिकदा ङ्‌योइजी। ओच्‍छे थेनीगदेला गुङरी राप्‍पुङ्‍सी,

३ चुह्रङ् भिसी सुङ्बारी छ्‌याइजी, “च्‍यागो, एनीगदेसे ङाला ताम ङ्‌यान्‍गो, एनीगदेसे ह्राङ ह्राङला सेम पोसी चु कोलागदे ह्रङ्‌बा आतनी भिसम खाइमै स्‍वर्गला य्‍हुल्‍सारी वाङ्‌आम्‍याङ्‌।

४ जुन म्‍हि चु कोला ह्रङ्‌बान सोजो तला थेनोन स्‍वर्गला य्‍हुल्‍सारी जम्‍मान भन्‍दा घ्रेन तला।

५ जुन म्‍हिसे चुह्रङ्बा कोलादा ङाला मिनरी वास्‍ता लला, थेसे ङादाएनोन वास्‍ता लला।

६ “तर जुन म्‍हिसे ङादा विश्‍वास लबा चु कोलागदे न्‍हङला गिकदा पाप लपुङ्ला, थेह्रङ्बा म्‍हिदा मी खारेरी ह्रान्‍दा च्‍योसी समुन्‍द्ररी डुबब लबान ज्‍यबा तला।

७ चु जम्‍बुलिङरी म्‍हिगदेदा पाप लपुङ्बा स्‍हेगदे मुला। थेतबासेलमा चु जम्‍बुलिङला म्‍हिगदेसे परमेश्‍वरग्‍याम सजाय याङ्ला। पाप लपुङ्बा स्‍हेगदे मी मुनोन मुला, तसैनोन जुन म्‍हिसे स्‍य्‍हान्‍दोदा पाप लपुङ्ला थे परमेश्‍वरग्‍याम सजाय याङ्बा म्‍हि हिन्‍ना।

८ “एला यादेन काङरी खजिबासे चा एदा पाप लपुङ्ला थे थासी भ्‍याङ्‍गो। तिग्‍दा भिसम या काङ मुसी खाइमै आसिबा मेरी निबा भन्‍दा मी बरु ठुडे तसी जुकजुकधोनाला जुनी याङ्बा चा एला लागिरी ज्‍यबा तला।

९ एला मीसे एदा पाप लपुङ्जी भिसम तेःसी भ्‍याङ्‍गो। तिग्‍दा भिसम मी न्‍हीनोन मुसी नर्गरी खाइमै आसिबा मेरी निबा भन्‍दा मी बरु काना तसी जुकजुकधोनाला जुनी याङ्बा चा एदा ज्‍यबा तला।

म्‍हाबा ग्‍युला उखान

लूका १५:३-७

१० “च्‍यागो, एनीगदेसे चु कोलागदे न्‍हङ‍री खालैदान हेला थालउ। तिग्‍दा भिसम चु कोलागदेदा च्‍याबा स्‍वर्गदूतगदे स्‍वर्गरी धन्‍छ्‌याबा ङाला आबादेन छ्‌याम सदन तला। थेतबासेलमा एनीगदे होशियार तसी चिउ।†

११ तिग्‍दा भिसम परमेश्‍वरसे पुइखबा म्‍हि म्‍हाबागदेदा म्‍हाइबारीदेन थार्बा पिन्‍बारी खबा हिन्‍ना।†

१२ “च्‍यागो, खालै म्‍हिला ग्‍यार्जा गिक ग्‍यु न्‍हङ‍री गिक म्‍हाजी भिसम थेसे तिग लला? तिग थेसे बोगल ब्‍लिसे च्‍युक कु ग्‍युदा गङरीन ख्‍लासी म्‍हाबा ग्‍यु म्‍हाइबारी आनि?

१३ च्‍यागो, ङाला ताम ङ्‌यान्‍गो, चुदे थे म्‍हिसे म्‍हाबा ग्‍यु स्‍याप्‍जी भिसम थे आम्‍हबा बोगल ब्‍लिसे च्‍युक कु ग्‍युगदेला लागिरी भन्‍दा थे स्‍याप्‍बा ग्‍यु गिकला लागिरी ल्‍हानान ताङ्ला।

१४ थेह्रङ् लसीन स्‍वर्गरी धन्‍छ्‌याबा एनीगदेला परमेश्‍वर आबालाएनोन चु कोलागदे न्‍हङ‍री खालैनोन नाश थातगै भिबा सेम मुला।

बिरोध लबा म्‍हि

१५ “चुदे परमेश्‍वरदा विश्‍वास लबा खालै म्‍हिसे एला बिरोध लसी आज्‍यबा गे लजी भिसम ए गिक जे थे मुबा ग्‍लारी निसी थेदा घोना लउ। चुदे एला ताम ङ्‌यान्‍सी थेसे ह्राङसे लबा आज्‍यबा गे ख्‍लाजी भिसम थे एला ह्रो तला।

१६ तर थेसे एला ताम आङ्‌यान्‍नी भिसम एसे ह्राङदेन छ्‌याम स्‍य्‍हान्‍दो म्‍हि गिक अथवा न्‍ही भोर्सी निउ। ओच्‍छे परमेश्‍वरला बचनसे पाङ्बा ह्रङ् म्‍हि न्‍ही अथवा सोम साक्षी थान्‍सी जम्‍मान ताम पक्‍का लउ।

१७ थे म्‍हिसे थेनीगदेला तामएनोन आङ्‌यान्‍नी भिसम एसे मण्‍डलीदा पाङ्‍गो। मण्‍डलीला तामएनोन आङ्‌यान्‍नी भिसम एसे थेदा परमेश्‍वरदा आतेन्‍बा म्‍हिदेन तिरो दुइबा म्‍हि ह्रङ्‌बान म्‍हन्‍सी ख्‍लापिन्‍गो।

१८ एनीगदेसे ङाला ताम ङ्‌यान्‍गो, एनीगदेसे जम्‍बुलिङरी जुन स्‍हे ढुङ्ला थे स्‍हे स्‍वर्गरीनोन ढुङ्ला। ओच्‍छे एनीगदेसे जम्‍बुलिङरी जुन स्‍हे ठोङ्ला, थे स्‍हे स्‍वर्गरीनोन ठोङ्ला।

१९ “दोःसी ङाइ एनीगदेदा पाङ्ला, जम्‍बुलिङरी एनीगदे न्‍हङला म्‍हि न्‍ही ढिक्‍सी तिगै ताम ह्रीजी भिसम स्‍वर्गरी धन्‍छ्‌याबा ङाला आबासे एनीगदेदा पिन्‍ना।

२० तिग्‍दा भिसम ङाला मिनरी म्‍हि न्‍ही सोम ढिक्‍सी खजिबै ग्‍लारी ह्रुप तजी† भिसम ङा थेनीगदेदेन छ्‌याम तला।”

माफ आपिन्‍बा नोकरला उखान

२१ जमाहेन्‍से पत्रुससे येशूदा “प्रभु, परमेश्‍वरदा विश्‍वास लबा म्‍हिसे ङादा आज्‍यना लजी भिसम ङाइ थेदा गाते रेमधोना माफ लतोःबा? निसरेमधोना?” भिसी ङ्‌योइमा,

२२ येशूसे थेदा चुह्रङ् भिसी जोहाब पिन्‍जी, “निसरेमधोना जे आहिन, एसे थेदा सदन माफ लउ!†

२३ तिग्‍दा भिसम स्‍वर्गला य्‍हुल्‍सा मी ग्‍ले गिक ह्रङ्‌बान हिन्‍ना। थेसे ह्राङला नोकरगदेदेन छ्‌याम हिसाब किताब किन्‍बारी म्‍हाइजी।

२४ थे ग्‍लेसे हिसाब किताब किन्‍बारी छ्‌याइमा हजार च्‍युइ म्‍हरला डबल† छे किन्‍बा नोकरदा ग्‍ले मुबा ग्‍लारी भजी।

२५ तर थे नोकरसे छे फाबारी आखम्‍बासे लमा ग्‍लेसे थेदा, थेला म्रिङ, झा झामेदेन थेदेन छ्‌याम मुबा जम्‍मान स्‍हे चूङ्सी जम्‍मान टाङगा किन्‍गो” भिसी कुल्‍जी।

२६ जमाहेन्‍से थे नोकरसे ग्‍लेदा फ्‍या लबान, “ह्राङसे तिगै रेधोना भ्रान्‍गो। ङाइ ह्राङला जम्‍मान टाङगा फाला” भिसी बिन्‍ती लजी।

२७ थे नोकरदा म्राङ्सी ग्‍लेदा दया रेःजी। ओच्‍छे ग्‍लेसे थेदा ‘दाहेन्‍से तजी, एसे चु छे फाआतोः’ भिसी ख्‍लापिन्‍जी।

२८ “जमाहेन्‍से थे नोकर निजी। निबान लमा थेसे ङाच्‍छा ग्‍यार्जा गिक म्‍हुइला डबल पिन्‍बा ह्रोदा स्‍याप्‍जी। जमाहेन्‍से थेसे ह्रोला खारेरी न्‍हेप्‍सी ‘ङाला टाङगा दान्‍देन भउ’ भिसी भिजी।

२९ जमाहेन्‍से थे ह्रोसे थेदा फ्‍या लबान, ‘तिगै रे भ्रान्‍गो ङाइ एला जम्‍मान टाङगा पिन्‍ना’ भिसी बिन्‍ती लजी।

३० तर थेसे आङ्‌यान्‍ना ह्रोदा टाङगा आपिन्‍तेधोना झ्‍याल्‍खानरी झाङ्‌जी।

३१ “थे नोकरसे थेह्रङ् लबा म्राङ्सी स्‍य्‍हान्‍दो ह्रोगदेदा ल्‍हानान दुख ङ्‍हम्‍सी थेसे लबा जम्‍मान ताम ग्‍लेदा पाङ्जी।

३२ थेह्रङ्बा ताम थेःसी ग्‍लेसे थे नोकरदा ह्राङ मुबा ग्‍लारी ङ्‌योइजी। ओच्‍छे थेदा ‘पापी नोकर, एला ताम थेःसी ङाइ दया लसी एसे फातोःबा जम्‍मान टाङगा ख्‍लापिन्‍जी।

३३ ङाइ एदा दया लमाहेन्‍से एसेनोन एला ह्रोदा दया लआतोःबा?’ भिसी भिजी।

३४ थे नोकरला बेहोर म्राङ्सी ग्‍लेदा ल्‍हानान बोमो खजी। जमाहेन्‍से थेदाएनोन जम्‍मान छे आफातेधोना सजाय पिन्‍बा म्‍हिगदेला यारी जिम्‍मा पिन्‍जी।

३५ “थेह्रङ् लसीन एनीगदेसेनोन परमेश्‍वरदा विश्‍वास लबा खालै म्‍हिदा सेमहेन्‍सेन माफ आलनी भिसम स्‍वर्गरी धन्‍छ्‌याबा ङाला आबासेनोन एनीगदेदा थेह्रङ्नोन लला।”

† 

१८:१० येशूदा विश्‍वास लबा कोलागदे च्‍याबा स्‍वर्गदूतगदेसे कोलागदेला वास्‍ता लसी सदन थेनीगदेला बारेरी परमेश्‍वरदा पाङ्‌मुला।

† 

१८:११ चु पदला ताम ल्‍हाना ह्रङ्‌बा ग्रीक बाइबलरी भ्रिबा आरे (लूका १९:१० स्‍हीगो)।

† 

१८:२० ङाला मिनरी ह्रुप तबा भिबा चा येशूदा विश्‍वास लबा म्‍हिगदे हिन्‍ना।

† 

१८:२२ “सदन माफ लउ” भिबादा ग्रीक बाइबलरी चा सात गुण सत्तरी पल्‍ट माफ लउ भिसी भ्रिबा मुला।

† 

१८:२४ “हजार च्‍युइ म्‍हरला डबल” भिबा चा करोडौं करोड टाङगा हिन्‍ना।

येशूसे छोडपत्र लबारी आत भिसी लोप्‍बा

मर्कूस १०:१-१२

१९

चु ताम सुङ्सी जिन्‍माहेन्‍से येशू गालील अञ्‍चलग्‍याम यर्दन स्‍योङला क्‍याम्‍सङपट्टि यहूदिया अञ्‍चलरी फेप्‍जी।

२ येशूला लिच्‍छा लिच्‍छा म्‍हिला हुल खजी। ओच्‍छे येशूसे थेनीगदेदा खम्‍ना लजी।

३ ओच्‍छे कोइ कोइ फरिसीगदेसे येशूला सेम च्‍याबाला लागिरी, “खालै म्‍हिसे ह्राङला म्रिङदा तिगै दोष उन्‍सी छोडपत्र लबा ठीक हिन्‍ना कि आहिन” भिसी ङ्‌योइजी।

४ जमाहेन्‍से येशूसे थेनीगदेदा चुह्रङ् भिसी सुङ्जी, “परमेश्‍वरसे जम्‍बुलिङ छ्‌यामाहेन्‍सेन ‘ह्रेम्‍कोलादेन म्रिङकोला स्‍होबा हिन्‍ना’ भिबा ताम एनीगदेसे पढब लबा आरे?

५ ‘थेतबासेलमा म्‍हिसे ह्राङला आबादेन आमादा ख्‍लासी ह्राङला म्रिङदेन छ्‌याम ढिक्‍सी चिमुला। ओच्‍छे थेन्‍नी ल्‍हुइ गिक ह्रङ्‌बान तला’

६ दाहेन्‍से थेन्‍नी ल्‍हुइ न्‍ही आहिन, तर ल्‍हुइ गिकनोन हिन्‍ना। थेतबासेलमा परमेश्‍वरसे स्‍होबा जोडीदा खालैसेन थाफेगै।”

७ थेनीगदेसे दोःसी येशूदा “थेह्रङ् भिसम मोशासे तिग्‍दा छोडपत्र भ्रिसी म्रिङदा ख्‍लागो भिसी कुल्‍बा?” भिसी ङ्‌योइजी।

८ जमाहेन्‍से येशूसे थेनीगदेदा “मोशासे मी एनीगदेला सेम कोङ्बासे म्रिङदा ख्‍लाबारी तला भिसी पाङ्बा हिन्‍ना। तर ङाच्‍छाहेन्‍से चा चुह्रङ्बा ठिम आरेबा।

९ थेतबासेलमा एनीगदेसे ङाला ताम ङ्‌यान्‍गो, जुन म्‍हिसे ह्राङला म्रिङ स्‍य्‍हान्‍दोदेन छ्‌याम ब्रेल्‍सी आभ्रसै ख्‍लासी स्‍य्‍हान्‍दो म्रिङम्‍हेमेदेन छ्‌याम ब्‍याह लला थेसे चा ङाच्‍छाला म्रिङला बिरोधरी ब्रेल्‍सी भ्रबा हिन्‍ना। ओच्‍छे स्‍य्‍हान्‍दोसे ख्‍लाबा म्रिङम्‍हेमेदेन छ्‌याम ब्‍याह लबा म्‍हिएनोन ब्रेल्‍सी भ्रबा हिन्‍ना”† भिसी सुङ्जी।

१० जमाहेन्‍से चेलागदेसे येशूदा “म्रिङ ह्रेम्‍बो न्‍हङ‍री चुह्रङ् तसम ब्‍याह आलबान ज्‍यबा हिन्‍ना” भिसी भिजी।

११ येशूसे थेनीगदेदा चुह्रङ् भिसी सुङ्जी, “तर जम्‍मान म्‍हि ब्‍याह आलना चिबारी आखम। जुन म्‍हिदा परमेश्‍वरसे ब्‍याह आलना चिखम्‍बा शक्ति पिन्‍ना थे जे चिखम्‍ला।

१२ तिग्‍दा भिसम कोइ न्‍हमान नपुंसक न्‍हमुला, कोइ म्‍हिदा चा स्‍य्‍हान्‍दो म्‍हिसे नपुंसक स्‍होसी थान्‍मुला। ओच्‍छे कोइ म्‍हि चा स्‍वर्गला य्‍हुल्‍साला गे लबारी नपुंसक ह्रङ् लसीन ब्‍याह आलना चिमुला। जुन म्‍हि चुह्रङ् लसी चिखम्‍ला, थे म्‍हि जे चुह्रङ् लसी चिउ” भिसी सुङ्जी।

येशूसे कोलागदेदा मोलम पिन्‍बा

मर्कूस १०:१३-१६; लूका १८:१५-१७

१३ येशूसे ह्राङला छ्‌या कोलागदेथोरी थान्‍सी मोलम पिन्‍गै भिसी म्‍हिगदेसे ह्राङला कोलागदेदा येशू मुबा ग्‍लारी भजी। चु म्राङ्सी येशूला चेलागदेसे थे कोलागदे भबा म्‍हिगदेदा बङ्जी।

१४ तर येशूसे चेलागदेदा “कोलागदेदा ङा मुबा ग्‍लारी खपुङ्‍गो, थेनीगदेला ग्‍याम थाकागो। तिग्‍दा भिसम स्‍वर्गला य्‍हुल्‍सा चु कोलागदे ह्रङ्बालान हिन्‍ना” भिसी सुङ्जी।

१५ जमाहेन्‍से येशूसे कोलागदेथोरी ह्राङला छ्‌या थान्‍सी मोलम पिन्‍जी। ओच्‍छे येशू थे ग्‍याम फेप्‍जी।

परमेश्‍वरला य्‍हुल्‍सादेन फ्‍युक्‍पो म्‍हि

मर्कूस १०:१७-३१; लूका १८:१८-३०

१६ फ्‍युक्‍पो म्‍हि गिक येशू मुबा ग्‍लारी खसी, “गुरु, जुकजुकधोनाला जुनी याङ्बारी ङाइ ज्‍यबा गे तिग लतोःला?” भिसी ङ्‌योइजी।

१७ जमाहेन्‍से येशूसे थेदा “एसे ङादा ज्‍यबा तिग हिन्‍ना भिसी तिग्‍दा ङ्‌योइबा? च्‍यागो, ज्‍यबा मी परमेश्‍वर जे मुला। थेतबासेलमा एदा जुकजुकधोनाला जुनी याङ्बा सेम मुसम परमेश्‍वरसे कुल्‍बा अन्‍छार भ्रउ” भिसी सुङ्जी।

१८ थे म्‍हिसे येशूदा “परमेश्‍वरसे कुल्‍बा खजिबा ताम?” भिसी भिमा, येशूसे थेदा चुह्रङ् भिसी सुङ्जी, “एसे म्‍हि थासाइगो, स्‍य्‍हान्‍दोदेन छ्‌याम ब्रेल्‍सी थाभ्रउ, य्‍हो थालउ, लुसीला ताम पाङ्सी थाभ्रउ,

१९ ह्राङला आबा आमादा मान लउ, ओच्‍छे एसे ह्राङला खिम्‍जेमदा ह्राङदा ह्रङ्नोन माया लउ।”

२० जमाहेन्‍से थे म्‍हिसे येशूदा “चु जम्‍मान ताम मी ङाइ लसीन चिबा मुला। दाहेन्‍से ङाइ लतोःबा तिग मुला?” भिसी भिजी।

२१ जमाहेन्‍से येशूसे थेदा “चुदे ए परमेश्‍वरदा सेम निबा म्‍हि दोबा हिन्‍सम एदेन छ्‌याम मुबा जम्‍मान धन सम्‍पत्ति चूङ्सी प्राङ्‌बोगदेदा भो लसी पिन्‍गो। एसे स्‍वर्गरी धन सम्‍पत्ति याङ्ला, ओच्‍छे ङादेन छ्‌याम भ्रउ।” भिसी सुङ्जी।

२२ येशूला ताम थेःसी थे म्‍हि ल्‍हानान दुख ङ्‍हम्‍सी निजी। तिग्‍दा भिसम थेदेन छ्‌याम ल्‍हानान धन सम्‍पत्ति मुबा।

२३ ओच्‍छे येशूसे ह्राङला चेलागदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, फ्‍युक्‍पो म्‍हिदा स्‍वर्गला य्‍हुल्‍सारी वाङ्बारी ल्‍हानान गाह्रो मुला।

२४ दोःसी ङाइ एनीगदेदा पाङ्ला, फ्‍युक्‍पो म्‍हिदा परमेश्‍वरला य्‍हुल्‍सारी वाङ्बारी भन्‍दा ऊँटदा दापला मीग्‍याम वाङ्बारी सजिलो मुला।”

२५ चुह्रङ्बा ताम थेःसी चेलागदे उदेक म्‍हन्‍बान, “थेह्रङ् भिसम खाल्‍से थार्बा याङ्ला?” भिसी येशूदा ङ्‌योइजी।†

२६ जमाहेन्‍से येशूसे थेनीगदेदा स्‍हीबान, “चु गे म्‍हिसे लबारीन आखम्‍बा गे हिन्‍ना। तर परमेश्‍वरसे चु जम्‍मान गे लखम्‍ला” भिसी सुङ्जी।

२७ जमाहेन्‍से पत्रुससे येशूदा “ङन्‍से मी जम्‍मान स्‍हे ख्‍लासी ह्राङदेन छ्‌याम भ्रबा मुला। दाहेन्‍से ङन्‍से चा तिग याङ्ला?” भिसी भिजी।

२८ येशूसे थेनीगदेदा चुह्रङ् भिसी सुङ्जी, “एनीगदेसे ङाला ताम ङ्‌यान्‍गो, परमेश्‍वरसे छार जम्‍बुलिङ स्‍होमा परमेश्‍वरसे पुइखबा म्‍हि य्‍हाल य्‍हाल्‍बा शक्तिशाली ठिरी चिबा धुइरी एनीगदे ङादेन छ्‌याम भ्रबागदेएनोन ह्राङला च्‍युक न्‍ही ठिरी चिला। ओच्‍छे इस्राएलला च्‍युक न्‍ही वंशला निसाफ लला।

२९ थेह्रङ् लसीन जुन म्‍हिसे ङाला लागिरी ह्राङला दिमनाम, ज्‍योज्‍यो आले, नाना आङा, आबा आमादेन झा झामे ख्‍लाला, थेसे थे भन्‍दा दोब्‍बर, तेब्‍बर, चौबरधोना याङ्ला। ओच्‍छे जुकजुकधोनाला जुनी याङ्बा अधिकार याङ्ला” भिसी सुङ्जी।

३० तर दान्‍दे ङाच्‍छा मुबागदे न्‍हङला ल्‍हानान म्‍हि लिच्‍छा तला। ओच्‍छे दान्‍दे लिच्‍छा मुबागदे चा ङाच्‍छा तला।

† 

१९:९ चु ताम “स्‍य्‍हान्‍दोसे ख्‍लाबा म्रिङम्‍हेमेदेन छ्‌याम ब्‍याह लबा म्‍हिएनोन ब्रेल्‍सी भ्रबा हिन्‍ना” भिसी ल्‍हाना ह्रङ्‌बा ग्रीक बाइबलरी भ्रिबा आरे।

† 

१९:२५ यहूदीगदेसे फ्‍युक्‍पो म्‍हिगदेदा चा परमेश्‍वरसे मोलम पिन्‍मुला भिसी म्‍हन्‍मुबा।

अङगुरला वारीरी गे लबागदेला उखान

२०

“च्‍यागो, स्‍वर्गला य्‍हुल्‍सा अङगुर वारीला दोप्‍ता गिक ह्रङ्‌बान हिन्‍ना। थे म्‍हि स्‍य्‍होरीन ह्राङला वारीरी गे लबारी म्‍हि म्‍हाइबारी निजी।

२ थेसे म्‍हि स्‍याप्‍माहेन्‍से धिन गिकला ज्‍याला तोगब लसी थेनीगदेदा अङगुर वारीरी गे लउ भिसी पुइजी।

३ “दोःसी थे दोप्‍ता नौ बजेरीक्‍यार बजाररी निमा गे आयाङ्ना चिबा म्‍हि म्राङ्जी।

४ जमाहेन्‍से थेसे थे म्‍हिगदेदा ‘एनीगदेएनोन ङाला अङगुर वारीरी गे लबारी निउ। ङाइ एनीगदेदा ठीक ज्‍याला पिन्‍ना’ भिसी भिमाहेन्‍से,

५ थेनीगदे गे लबारी निजी।

“थेह्रङ् लसीन दोःसी थे दोप्‍तासे बाह्र बजेदेन तीन बजेरीक्‍यारएनोन स्‍य्‍हान्‍दो म्‍हिगदे भसी गे लपुङ्जी।

६ “पाँच बजेरीक्‍यार दोःसी थे दोप्‍ता बजाररी निमा गे आयाङ्ना चिबा म्‍हिगदे स्‍याप्‍जी। थेतबासेलमा थेसे थे म्‍हिगदेदा ‘एनीगदे तिग्‍दा गे आलना धिन गिक य्‍होङ्सी चिबा?’ भिसी भिमा,

७ थेनीगदेसे ‘खाइ ङन्‍दा खालैसेन गे आपिन्‍नी’ भिसी भिजी। जमाहेन्‍से थे दोप्‍तासे ‘थेह्रङ् भिसम एनीगदे ङाला अङगुर वारीरी निसी गे लउ’ भिसी भिजी।

८ “ङ्‍यसे तमाहेन्‍से थे अङगुर वारीला दोप्‍तासे नाइकेदा ‘गे लबागदे जम्‍मादान ङ्‌योइसी थेनीगदेदा ज्‍याला पिन्‍गो। ज्‍याला पिन्‍बा धुइरी जम्‍मान भन्‍दा लिच्‍छा गे लबारी खबा म्‍हिगदेदा ङाच्‍छा पिन्‍गो, ओच्‍छे ङाच्‍छा गे लबारी खबा म्‍हिगदेदा चा लिच्‍छा पिन्‍गो’ भिसी कुल्‍जी।

९ जमाहेन्‍से पाँच बजेरी गे लबारी खबा म्‍हि खजी। थेनीगदेदा धिन गिकलान ज्‍याला पिन्‍जी।

१० पाँच बजेरी खबागदेदा धिन गिकला ज्‍याला पिन्‍बा म्राङ्सी स्‍य्‍होरी जम्‍मान भन्‍दा ङाच्‍छा खसी गे लबागदेसे चा य्‍हाङसे मी थे भन्‍दा ल्‍हानान याङ्ला तला भिसी म्‍हन्‍जी। तर थेनीगदेसेनोन धिन गिकला ज्‍याला जे याङ्जी।

११ ज्‍याला याङ्माहेन्‍से थेनीगदेसे थे अङगुर वारीला दोप्‍ताला बिरोध लबान ताम लबारी छ्‌याइजी।

१२ ‘लिच्‍छा खसी घण्‍टा गिक जे गे लबा चुगदेदा ङनी स्‍य्‍होहेन्‍से धिन गिकनोन छेप्‍बा छबा नासी गे लबागदेदा तेनोन तिग्‍दा ह्राङसे ज्‍याला पिन्‍बा’ भिसी थेनीगदेसे भिजी,

१३ “तर थे अङगुर म्राङ्ला दोप्‍तासे थेनीगदे न्‍हङला म्‍हि गिकदा चुह्रङ् भिसी जोहाब पिन्‍जी, ‘च्‍यागो, एनीगदेदा ङाइ तिगै अन्‍याय लबा आरे। ङाइ धिन गिकला ज्‍याला पिन्‍ना भिमा एसेन तला भिसी गे लबा आहिन?

१४ थेतबासेलमा एला ज्‍याला भोर्सी निउ। लिच्‍छा खसै चुगदेदा एदा तेनोन पिन्‍बा ङाला सेम मुला।

१५ ङादेन मुबा स्‍हे ङाइ म्‍हन्‍बा अन्‍छार पिन्‍आम्‍याङ्? ङाइ ताङ्सी पिन्‍बा ग्‍लारी एसे तिग्‍दा डाह लबा?’

१६ “चुह्रङ् लसी लिच्‍छाला म्‍हि ङाच्‍छा, ङाच्‍छाला म्‍हि लिच्‍छा तला।”†

ङादा साइला भिसी येशूसे दोःसीनोन सुङ्बा

मर्कूस १०:३२-३४; लूका १८:३१-३४

१७ यरूशलेमपट्टि फेप्‍बान लबा धुइरी येशूसे ह्राङला च्‍युक न्‍ही चेलागदेदा कुनी गिकरी भोर्सी चुह्रङ् भिसी सुङ्जी,

१८ “च्‍यागो, दान्‍दे य्‍हाङ यरूशलेमपट्टि निबान मुला। दाहेन्‍से परमेश्‍वरसे पुइखबा म्‍हिदा परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेला यारी जिम्‍मा पिन्‍ना। जमाहेन्‍से थेनीगदेसे थेदा ‘चुदा साइनोन तोःला’ भिसी पाङ्ला।

१९ ओच्‍छे थेदा अर्गु य्‍हुलला म्‍हिगदेला यारी जिम्‍मा पिन्‍ना। जमाहेन्‍से थेनीगदेसे थेदा खिसी लबान कोर्रासे तोबा ग्‍याङ्‍बा लसी क्रुसरी टाँगब लसी साइला। तर थेदा सोमरेमाकुनु सिबाग्‍याम सोना लला।”

जब्‍दियाला म्रिङसे लबा बिन्‍ती

मर्कूस १०:३५-४५

२० जमाहेन्‍से जब्‍दियाला म्रिङसे ह्राङला झा न्‍हीदा छ्‌यामनोन येशू मुबा ग्‍लारी भसी खजी। ओच्‍छे थेसे येशूदा फ्‍या लबान बिन्‍ती लजी।

२१ जमाहेन्‍से येशूसे थेदा “एदा तिग तोःबा?” भिसी सुङ्मा, थेसे येशूदा “ह्राङसे शासन लबा धुइरी ङाला झा न्‍हीदा गिकदा ह्राङला दाहिनेपट्टि गिकदा देब्रेपट्टि चिपुङ्ला भिसी सुङ्‍गो” भिसी भिजी।

२२ तर येशूसे थेनीगदेदा “तिग ह्रीदोबा भिसी एनीगदेदा थानोन आरे। ङाइ नाबा दुख एनीगदेसे नाबारी खम्‍ला?” भिसी सुङ्जी।

थेनीगदेसे “खम्‍ला” भिसी भिजी।

२३ जमाहेन्‍से येशूसे थेनीगदेदा “एनीगदेसे ङाइ नाबा दुख मी नाला। तर ङाला दाहिने देब्रे चिपुङ्बा अधिकार ङाला यारी आरे। चु ग्‍ला ङाला आबासे जुन म्‍हिला लागिरी स्‍होबा हिन्‍ना थे जे चिम्‍याङ्ला” भिसी सुङ्जी।

२४ चु ताम थेःसी स्‍य्‍हान्‍दो चेला च्‍युइदा चा थेन्‍ना ज्‍योज्‍यो आले न्‍हीदेन छ्‌याम बोमो रेःजी।

२५ तर येशूसे थेनीगदेदा ह्राङ मुबा ग्‍लारी ङ्‌योइसी चुह्रङ् भिसी सुङ्जी, “च्‍यागो, एनीगदेदा चु ताम थानोन मुला, अर्गु य्‍हुलला शासन लबा म्‍हिगदेसे ह्राङला सेमसे म्‍हन्‍बा अन्‍छार म्‍हिगदेथोरी शासन लमुला। ओच्‍छे घ्रेन घ्रेन पदरी मुबा म्‍हिगदेसे ह्राङ भन्‍दा धिरी मुबा म्‍हिगदेथोरी शासन लमुला।

२६ तर एनीगदे चा थेह्रङ् तबारी आत। जुन म्‍हि जम्‍मान भन्‍दा घ्रेन दोबारी म्‍हाइला थेसे चा एनीगदेला सेवा लतोःला।

२७ ओच्‍छे एनीगदे न्‍हङ‍री जुन म्‍हि ङाच्‍छा तबारी म्‍हाइला थे चा एनीगदेला नोकर दोतोःला।

२८ थेह्रङ् लसीन परमेश्‍वरसे पुइखबा म्‍हिएनोन स्‍य्‍हान्‍दोगदेग्‍याम सेवा किन्‍बारी आहिन, तर स्‍य्‍हान्‍दोगदेला सेवा लबारी ओच्‍छे ह्राङलान ज्‍यान पिन्‍सी ल्‍हानान म्‍हिगदेला पापला सय फाबारी खबा हिन्‍ना।”

येशूसे मी आम्राङ्बा म्‍हि न्‍हीदा खम्‍ना लबा

मर्कूस १०:४६-५२; लूका १८:३५-४३

२९ येशू ह्राङला चेलागदेदेन छ्‌याम यरीहो भिबा सहरग्‍याम फेप्‍बान लबा धुइरी म्‍हिला हुलएनोन थेनीगदेदेन छ्‌याम छ्‌याम खजी।

३० ग्‍यामला कुनीरी चिबा मी आम्राङ्बा म्‍हि न्‍हीसे येशू थेनोन ग्‍याम फेप्‍बान लबा ताम था याङ्सी “प्रभु, दाऊद ग्‍लेला सन्‍तान! ङन्‍दा दया लउ” भिसी क्रिङ्बान भिजी।

३१ थे म्‍हि न्‍हीदा येशूदेन छ्‌यामनोन खबा म्‍हिगदेसे “कुटिसी चिउ” भिसी बङ्जी। तर थेन्‍नी झन क्रिङ्बान, “प्रभु, दाऊद ग्‍लेला सन्‍तान ङन्‍दा दया लउ” भिसी भिजी।

३२ जमाहेन्‍से थेन तसी येशूसे थेनीगदेदा “ङाइ एनीगदेला लागिरी तिग लगै भिसी म्‍हन्‍बा मुला?” भिसी ङ्‌योइजी।

३३ थेनीगदेसे येशूदा “प्रभु ह्राङसे ङन्‍ना मी म्राङ्ना लपिन्‍गो” भिसी भिजी।

३४ थेनीगदेला ताम थेःसी येशूदा दया रेःसी येशूसे थेनीगदेला मीरी थुर्जी। थुर्मैछ्‌याम थेनीगदेसे म्राङ्जी। ओच्‍छे थेनीगदे येशूदेन छ्‌याम भ्रजी।

† 

२०:१६ चु उखानग्‍याम येशूसे लोप्‍बा ताम चा ङाच्‍छाहेन्‍से विश्‍वास लबा म्‍हिदेन लिच्‍छा विश्‍वास लबा म्‍हि न्‍हीसेन च्‍योच्‍यो इनाम याङ्ला भिबा हिन्‍ना। तिग्‍दा भिसम इनाम चा परमेश्‍वरला दयामायाग्‍याम ओह्रङ्नोन पिन्‍बा मोलम हिन्‍ना।

येशू यरूशलेमरी फेप्‍बा

मर्कूस ११:१-११; लूका १९:२८-४०; यूहन्‍ना १२:१२-१६

२१

येशू ह्राङला चेलागदेदेन छ्‌याम फेप्‍बान लमा यरूशलेम ङामला जैतून भिबा गङला बेथफागे नाम्‍सारी धोखजी। ओच्‍छे येशूसे ह्राङला चेला न्‍हीदा पुइजी।

२ पुइबा धुइरी चुह्रङ् भिसी सुङ्जी, “एनी जजाकी क्‍याथाङला नाम्‍सारी निउ। एनी थेरी धोमैछ्‌याम च्‍युन्‍सी थान्‍बा गधाला मामादेन कोला म्राङ्ला। जमाहेन्‍से एनीसे थे गधाला मामादेन कोलादा ब्‍लसी ङा मुबा ग्‍लारी भउ।

३ थेरी एनीदा खालैसे तिगै भिजी भिसम ‘चु प्रभुदा तोःबा मुला’ भिसी भिउ। जमाहेन्‍से थेनीगदेसे एनीदा पुइखला।”

४ अगमवक्ताग्‍याम पाङ्बा बचन पूरा तगै भिसी चु तबा हिन्‍ना।

५ “सियोनना† म्‍हिगदेदा चुह्रङ् भिसी पाङ्‍गो,

‘च्‍यागो, एनीगदेला ग्‍ले एनीगदे मुबा ग्‍लारी

गधाला कोलाथोरी क्रेःसी फेप्‍खबान मुला।

थे ल्‍हानान सोजो मुला।’”

६ जमाहेन्‍से चेला न्‍ही निसी येशूसे कुल्‍बा अन्‍छार लजी।

७ थेनीगदेसे गधाला मामादेन कोला भजी। ओच्‍छे थे गधाला मामादेन कोलाथोरी ह्राङ ह्राङला घ ती‍जी। जमाहेन्‍से येशू थेथोरी धन्‍छ्‌याजी।

८ ओच्‍छे थेरी मुबा ल्‍हानान म्‍हिगदेसे ग्‍यामरी ह्राङ ह्राङला घगदे ती‍जी, कोइसे स्‍याउला थासी ग्‍यामरी ती‍जी,

९ जमाहेन्‍से येशूला लिच्‍छा ङाच्‍छा भ्रबा जम्‍मान म्‍हिला हुलसे चुह्रङ् भिसी क्रिङ्बान जयजयकार लजी,

“दाऊद ग्‍लेला सन्‍तानला जयजयकार तगै।

परमप्रभुला मिनरी फेप्‍खबासे परमेश्‍वरग्‍याम मोलम याङ्‌गै।

थेह्रङ् लसीन स्‍वर्गरी धन्‍छ्‌याबा परमेश्‍वरदा जयजयकार तगै।”

१० येशू यरूशलेमरी धोमाहेन्‍से सहर नाङनोन हल्‍ली खल्‍ली तजी। ओच्‍छे म्‍हिगदेसे “चु खाल हिन्‍ना?” भिसी ङ्‌योइजी।

११ येशूदेन छ्‌याम खबा म्‍हिला हुलसे “चु गालीलला नासरत भिबा नाम्‍साग्‍याम फेप्‍खबा अगमवक्ता येशू हिन्‍ना” भिसी भिजी।

येशू परमेश्‍वरला मन्‍दिररी फेप्‍बा

मर्कूस ११:१५-१९; लूका १९:४५-४८; यूहन्‍ना २:१३-२२

१२ येशूसे परमेश्‍वरला मन्‍दिर न्‍हङरी चूङ्बादेन ग्‍लुबागदेदा ताप्‍जी। ओच्‍छे टाङगा देप्‍बारी चिबागदेला टेबुलदेन ढुकुर चूङ्बारी चिबागदे जम्‍मालान चिबा ग्‍लागदे प्‍लाङ प्‍लिङ लसी भ्‍याङ्‍जी।

१३ ओच्‍छे येशूसे थेनीगदेदा चुह्रङ् भिसी सुङ्जी, “च्‍यागो, ‘ङाला दिम य्‍हुल य्‍हुलला म्‍हिगदेसे प्रार्थना लबा दिम दोला’ भिसी परमेश्‍वरला बचनरी भ्रिबा मुला। तर एनीगदेसे मी ङाला दिमदा य्‍होगदे चिबा ग्‍ला स्‍होबा मुला।”

१४ येशू परमेश्‍वरला मन्‍दिररी मुबा धुइरी मी आम्राङ्बा म्‍हिदेन कुज्‍या म्‍हिगदे येशू मुबा ग्‍लारी खजी। जमाहेन्‍से येशूसे थेनीगदेदा खम्‍ना लजी।

१५ तर येशूसे लबा उदेकला गेदेन परमेश्‍वरला मन्‍दिररी कोलागदेसे “दाऊद ग्‍लेला सन्‍तानना जयजयकार तगै” भिसी क्रिङ्बा म्राङ्सी परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदे बोमो खजी।†

१६ थेनीगदेसे येशूदा “चु कोलागदेसे तिग भिबान मुला ह्राङसे थेःबा आरे?” भिसी भिमा, येशूसे थेनीगदेदा चुह्रङ् भिसी सुङ्जी, “थेःबा मुला। तर परमेश्‍वरला बचनरी चुह्रङ् भिसी भ्रिबा मुला,

‘प्रभु, ह्राङसे लैनु कोलागदेदेन जजा कोलागदेदाएनोन जयजयकार लतोःला भिसी लोप्‍बा मुला’

तिग एनीगदेसे चु ताम पढब लबा आरे?”

१७ जमाहेन्‍से थेनीगदेदा थेरी ख्‍लासी येशू बेथानिया भिबा नाम्‍सारी फेप्‍सी जमाकुनु म्‍हुनङ थेरीन धन्‍छ्‌याजी।

तिगै आरोबा अञ्‍जीरला दोङ

मर्कूस ११:१२-१४, २०-२४

१८ न्‍हङगरदङ स्‍य्‍होरी यरूशलेमपट्टि दोःसी फेप्‍खबान लबा धुइरी येशूदा फोख्रेन्‍जी।

१९ ग्‍यामरी फेप्‍बान लबा धुइरी येशूसे ग्‍यामला कुनीरी अञ्‍जीरला दोङ गिक म्राङ्जी। थे दोङरी अञ्‍जीर मुजी वा भिसी स्‍हीबारी फेप्‍मा भा जे म्राङ्सी “दाहेन्‍से चु दोङरी खाइमै अञ्‍जीर थारोगै” भिसी येशूसे सुङ्जी। थेह्रङ् सुङ्मैछ्‌याम थे अञ्‍जीर दोङ खर्जी।†

२० अञ्‍जीर दोङ खर्सी निबा म्राङ्सी उदेक म्‍हन्‍बान येशूला चेलागदेसे “दान्‍देला दान्‍देन खाह्रङ् लसी चु अञ्‍जीर दोङ खर्जी?” भिसी भिमा,

२१ येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, एनीगदेला सेमरी शङ्का आलना विश्‍वास लजी भिसम चु अञ्‍जीर दोङदा लबा ह्रङ् जे आहिन, तर चु गङदाएनोन ‘ए होक निसी समुन्‍द्ररी ताइगो’ भिसम थेह्रङ्नोन तला।

२२ ओच्‍छे एनीगदेसे विश्‍वास लसी प्रार्थना लमा जुन ताम ह्रीला थेनोन एनीगदेसे याङ्ला।”

येशूला अधिकारला बारेरी ङ्‌योइबा

मर्कूस ११:२७-३३; लूका २०:१-८

२३ परमेश्‍वरला मन्‍दिररी फेप्‍सी येशूसे म्‍हिगदेदा लोप्‍बान लबा धुइरी परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदे येशू मुबा ग्‍लारी खसी “ह्राङसे खानङग्‍याम अधिकार याङ्सी चु गे लबा हिन्‍ना? ह्राङदा चु अधिकार खाल्‍से पिन्‍बा हिन्‍ना?” भिसी ङ्‌योइमा,

२४ येशूसे थेनीगदेदा चुह्रङ् भिसी सुङ्जी, “एनीगदेदाएनोन ङाइ ताम गिक ङ्‌योइला। थे तामला जोहाब पिन्‍जी भिसम ङादा चु गेगदे लबारी खाल्‍से अधिकार पिन्‍जी थे एनीगदेदा पाङ्ला।

२५ यूहन्‍नादा बप्‍तिस्‍मा पिन्‍बा अधिकार खाल्‍से पिन्‍जी? परमेश्‍वरसे कि म्‍हिगदेसे?”

जमाहेन्‍से थेनीगदे ह्राङ ह्राङ न्‍हङ‍री सल्‍लाह लबान, “परमेश्‍वरग्‍याम भिजी भिसम थेसे य्‍हाङदा ‘थेह्रङ् भिसम एनीगदेसे तिग्‍दा यूहन्‍नादा विश्‍वास आलबा?’ भिसी भिला।

२६ तर म्‍हिगदेग्‍याम भिजी भिसम म्‍हिला हुलसे साइला भिसी य्‍हाङ लोङ्‌मुला। तिग्‍दा भिसम जम्‍मासेन यूहन्‍नादा अगमवक्ता हिन्‍ना भिसी भिमुला।”

२७ थेतबासेलमा थेनीगदेसे “ङन्‍दा था आरे” भिसी येशूदा जोहाब पिन्‍जी।

येशूसे थेनीगदेदा “थेह्रङ् भिसम ङाइएनोन चु गेगदे खाल्‍ला अधिकारग्‍याम लबा हिन्‍ना, थे एनीगदेदा आपाङ्” भिसी सुङ्जी।

झा न्‍ही मुबा म्‍हिला उखान

२८ येशूसे अझ चुह्रङ् भिसी सुङ्जी, “ङाइ एनीगदेदा झा न्‍ही मुबा म्‍हिला उखान पाङ्ला। एनीगदेसे चुग्‍याम तिग घोला? थे म्‍हि थेबा झा मुबा ग्‍लारी निसी ‘ए तिनी अङगुर वारीरी निसी गे लउ झा’ भिसी कुल्‍मा,

२९ थेसे ‘ङा आनि आबा’ भिसी जोहाब पिन्‍जी। तर लिच्‍छा सेम दोःसी थे गे लबारी निजी।

३० “थेह्रङ् लसीन थे झा च्‍याङ्बा मुबा ग्‍लारी निसी थेदाएनोन थेह्रङ्नोन भिसी कुल्‍मा, थेसे ‘तला आबा ङा निला’ भिसी भिजी। तर थे आनिनी।”

३१ जमाहेन्‍से येशूसे परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेदा “चु न्‍ही न्‍हङ‍री खजिबासे चा आबासे कुल्‍बा ताम ङ्‌यान्‍जी” भिसी ङ्‌योइमा, थेनीगदेसे “थेबा झासे” भिसी जोहाब पिन्‍जी।

ओच्‍छे येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, एनीगदे भन्‍दा ङाच्‍छा तिरो दुइबा म्‍हिगदेदेन बेश्‍यागदे परमेश्‍वरला य्‍हुल्‍सारी निला।

३२ तिग्‍दा भिसम बप्‍तिस्‍मा पिन्‍बा यूहन्‍नासे एनीगदेदा परमेश्‍वरसे म्‍हन्‍बा अन्‍छारला ग्‍याम उन्‍बारी खमाएनोन एनीगदेसे थेदा विश्‍वास आलनी। बरु तिरो दुइबा म्‍हिगदेदेन बेश्‍यागदेसे चा थेदा विश्‍वास लजी। थेनीगदेसे विश्‍वास लबा म्राङ्सीनोन एनीगदेसे ह्राङ ह्राङला पाप ख्‍लासी परमेश्‍वरपट्टि आदोःनी। ओच्‍छे थेला ताम विश्‍वास आलनी।

अधियाँ स्‍होबा म्‍हिगदेला उखान

मर्कूस १२:१-१२; लूका २०:९-१९

३३ “अर्गु उखानएनोन ङ्‌यान्‍गो, फ्‍युक्‍पो म्‍हि गिकसे वारीरी अङगुर सूसी क्‍युर्सीन पर्खाल लजी। ओच्‍छे अङगुर म्‍हर्बारी कोल स्‍होसी अङगुर वारी ख्रुङ्बारी नोबा छाप्रो गिक स्‍होजी। जमाहेन्‍से अधियाँरी पिन्‍सी थे अर्गु य्‍हुल्‍सारी निजी।

३४ “अङगुर मिन्‍बा धुइ तमाहेन्‍से थे फ्‍युक्‍पो म्‍हिसे ह्राङला भो किन्‍बाला लागिरी अधियाँ लबागदे मुबा ग्‍लारी ह्राङला नोकरगदेदा पुइजी।

३५ ओच्‍छे अधियाँ लबागदेसे थे फ्‍युक्‍पो म्‍हिला नोकर गिकदा चुङ्सी तोबा ग्‍याङ्‍बा लजी, गिकदा साइजी तर स्‍य्‍हान्‍दो गिकदा चा युङबासे तोजी।

३६ थे फ्‍युक्‍पो म्‍हिसे दोःसी ङाच्‍छाला भन्‍दा ल्‍हानान नोकरगदे पुइजी, तर थेनीगदेसे थे नोकरगदेदाएनोन थेह्रङ्नोन लजी।

३७ “जमाहेन्‍से थे फ्‍युक्‍पो म्‍हिसे जम्‍मान भन्‍दा लिच्‍छा ‘थेनीगदेसे ङाला झादा मी मान लला तला’ भिसी थेसे ह्राङला झादान थेनीगदे मुबा ग्‍लारी पुइजी।

३८ तर थेदा खबान लबा म्राङ्सी अधियाँ लबागदेसे ‘चु मी य्‍हाङला धनीला झा हिन्‍ना, य्‍हाङसे थेदा साइगे। जमाहेन्‍से थेला सम्‍पत्ति य्‍हाङलान तला’ भिसी ह्राङ ह्राङ न्‍हङ‍री ताम लजी।

३९ जमाहेन्‍से थेनीगदेसे थे फ्‍युक्‍पो म्‍हिला झादा चुङ्सी अङगुर वारीग्‍याम क्‍याथाङ भोर्सी साइजी।

४० जमाहेन्‍से परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेदा येशूसे “दाहेन्‍से अङगुर वारीला धनी खसी थे अधियाँ लबा म्‍हिगदेदा तिग लला?” भिसी ङ्‌योइमा,

४१ थेनीगदेसे “थे अङगुर वारीला धनीसे थेह्रङ्बा नइबा गे लबा म्‍हिगदेदा नाश लला। ओच्‍छे जुन म्‍हिसे अङगुर मिन्‍माहेन्‍से ह्राङला भो पिन्‍ना थेह्रङ्बा म्‍हिगदेदा अधियाँ पिन्‍ना” भिसी येशूदा जोहाब पिन्‍जी।†

४२ जमाहेन्‍से येशूसे थेनीगदेदा चुह्रङ् भिसी सुङ्जी, “एनीगदेसे परमेश्‍वरला बचन खाइमै पढब लबा आरे?

‘जुन युङबादा दिम स्‍होबा कर्मीगदेसे गे आखेल भिसी भ्‍याङ्‍बा मुबा

थेनोन युङबा दिमला सुर युङबा दोजी।

चु परमप्रभुग्‍याम तबासे लमा

य्‍हाङला लागिरी उदेकला ताम हिन्‍ना’

भिसी भ्रिबा मुला।

४३ “थेतबासेलमा एनीगदेसे ङाला ताम ङ्‌यान्‍गो। च्‍यागो, दाहेन्‍से परमेश्‍वरला य्‍हुल्‍सा एनीगदेग्‍याम ब्‍यन्‍सी परमेश्‍वरसे कुल्‍बा अन्‍छार भ्रबा य्‍हुलला म्‍हिगदेदा पिन्‍ना।

४४ थे युङबाथोरी ताइबा म्‍हि चा जम्‍मान छारछिर निला, ओच्‍छे थे युङबा खालैथोरी ताइजी भिसम थेरी मुबा म्‍हि फ्‍लातफ्‍लेत निला।”†

४५ येशूसे सुङ्बा उखान थेःमाहेन्‍से परमेश्‍वरला मन्‍दिररी पूजा लबा मुल म्‍हिगदेदेन फरिसीगदेसे “चु ताम येशूसे य्‍हाङलान बारेरी पाङ्बा ताम हिन्‍ना” भिसी घोजी।

४६ थेतबासेलमा थेनीगदेसे येशूदा चुङ्बारी म्‍हाइजी, तर थेनीगदे म्‍हिला हुल म्राङ्सी लोङ्जी। तिग्‍दा भिसम म्‍हिगदेसे येशूदा अगमवक्ता भिसी म्‍हन्‍मुबा।

† 

२१:५ “सियोन” भिबा चा यरूशलेम सहरदा पाङ्बा हिन्‍ना।

† 

२१:१५ यहूदी धर्मगुरुगदेसे येशूदा ख्रीष्‍ट हिन्‍ना भिसी विश्‍वास आलमुबा। ओच्‍छे स्‍य्‍हान्‍दो म्‍हिगदेसे येशूदा ख्रीष्‍ट भिबासे लमा थेनीगदेदा बोमो रेःजी। चुदे स्‍य्‍हान्‍दो म्‍हिगदेसे येशूदा ल्‍हानान सेम निजी भिसम येशूसे स्‍य्‍हान्‍दो म्‍हिगदेदा थेनीगदेला बिरोधरी रेःपुङ्ला भिसी थेनीगदे लोङ्मुबा।

† 

२१:१९ येशूसे यहूदी धर्मगुरुगदेदा परमेश्‍वरसे सजाय पिन्‍ना भिबा ताम उन्‍बाला लागिरी अञ्‍जीरला दोङ खर्ना लबा हिन्‍ना।

† 

२१:४१ थे वारीला धनीला झा चा परमेश्‍वरला झा येशू ह्रङ्‌बान हिन्‍ना।

† 

२१:४४ लूका २०:१८ स्‍हीगो, चु पदला ताम कोइ कोइ ग्रीक बाइबलरी भ्रिबा आरे।

ब्‍याह भोजला उखान

लूका १४:१५-२४

२२

दोःसीनोन येशूसे थेनीगदेदा उखानग्‍याम चुह्रङ् भिसी सुङ्जी,

२ “स्‍वर्गला य्‍हुल्‍सा चुह्रङ्बान हिन्‍ना, ग्‍ले गिकसे ह्राङला झाला ब्‍याहला भोज ठीक लजी।

३ ओच्‍छे निम्‍तो याङ्बा म्‍हिगदेदा ङ्‌योइबारी ह्राङला नोकरगदे पुइजी। तर निम्‍तो याङ्बा म्‍हिगदेसे खबा सेम आलनी।

४ “दोःसी ग्‍लेसे निम्‍तो याङ्बा म्‍हिगदेदा ‘ङाइ छोबा छोबा म्‍हे बहर साइसी ब्‍याहला भोज ठीक लसी जिन्‍बा मुला। दाहेन्‍से ह्राङनी फेप्‍खउ भिउ’ भिसी स्‍य्‍हान्‍दो नोकरगदेदा पुइजी।

५ “तर थे निम्‍तो याङ्बा म्‍हिगदेसे नोकरगदेला तामदा थेगोन आलना कोइ ह्राङला बु वारीरीक्‍यार निजी, कोइ व्‍यापार लबारी निजी,

६ ओच्‍छे स्‍य्‍हान्‍दोगदेसे चा थे नोकरगदेदा चुङ्सी तोबा ग्‍याङ्‍बा लसी साइजी।

७ चु ताम थेःसी ग्‍ले ल्‍हानान बोमो खजी। जमाहेन्‍से ग्‍लेसे सिपाहीगदेदा पुइसी ह्राङला नोकरगदे साइबागदेदा साइजी। ओच्‍छे थेनीगदेला सहरएनोन ख्राङ्‌जी।

८ “जमाहेन्‍से ग्‍लेसे ह्राङला नोकरगदेदा चुह्रङ् भिसी कुल्‍जी, ‘ब्‍याहला भोज ठीक लसी जिन्‍बा मुला। तसैनोन निम्‍तो याङ्बा म्‍हिगदे य्‍हाङला भोजरी खबाधोनाला आरेम।

९ थेतबासेलमा दाहेन्‍से एनीगदे ग्‍याम ग्‍यामरी निउ। ओच्‍छे स्‍याप्‍बागदे जम्‍मादान ब्‍याहला भोज चबारी खउ भिसी निम्‍तो पिन्‍गो।’

१० ओच्‍छे नोकरगदे ग्‍याम ग्‍यामरी निसी ज्‍यबा गे लबा तसै आज्‍यबा गे लबा तसै स्‍याप्‍तेबा जम्‍मादान निम्‍तो पिन्‍जी। चुह्रङ् लसी ब्‍याह दिम नाङनोन डोन्‍बोगदे तजी।

११ “डोन्‍बोगदेदा च्‍याबारी भिसी ग्‍ले दिम न्‍हङ‍री खमा थेरी ब्‍याहरी खबा धुइरी क्‍वान्‍तोःबा क्‍वान आक्‍वान्‍ना खबा म्‍हि गिकदा म्राङ्जी।

१२ थेदा म्राङ्सी, ‘ओहो, ह्रो!, ए मी ब्‍याहरी क्‍वान्‍तोःबा क्‍वान आक्‍वान्‍ना चुरी खाह्रङ् लसी खजी?’ भिसी ङ्‌योइमा, थे म्‍हिसे तिगै जोहाब पिन्‍आखम्‍नी।

१३ जमाहेन्‍से ग्‍लेसे ह्राङला नोकरगदेदा ‘चुला या काङ खीसी मङग्‍यार धोपधोप्‍बा ग्‍लारी भ्‍याङ्‍गो। थेरी म्‍हिगदे स्‍वा क्रेसी क्राबा क्रिङ्बा लला’ भिसी कुल्‍जी।

१४ “तिग्‍दा भिसम ङ्‌योइबागदे ल्‍हानान मुला, तर धम्‍बागदे चा ल्‍हाना आरे।”

तिरो फाबा ठीक हिन्‍ना कि आहिन?

मर्कूस १२:१३-१७; लूका २०:२०-२६

१५ जमाहेन्‍से फरिसीगदे येशू मुबा ग्‍लाग्‍याम निजी। ओच्‍छे दाहेन्‍से येशूदा थेलान तामग्‍याम खाह्रङ् लसी फसब लसे भिसी ह्राङ ह्राङ न्‍हङ‍री सल्‍लाह लजी।

१६ थेनीगदेसे ह्राङला चेलागदेदा हेरोद ग्‍लेला म्‍हिगदेदेन छ्‌याम येशू मुबा ग्‍लारी पुइजी। थे म्‍हिगदे येशू मुबा ग्‍लारी निसी चुह्रङ् भिसी भिजी, “गुरु, ह्राङ सत्‍य म्‍हि हिन्‍ना, ओच्‍छे ह्राङसे खालैदा वास्‍ता आलमुला भिसी ङन्‍दा था मुला। तिग्‍दा भिसम ह्राङसे म्‍हिला ली च्‍यासी गे आलमुला, तर ह्राङसे म्‍हिगदेदा लोप्‍बा धुइरी परमेश्‍वरला ग्‍याम ज्‍यना लसी उन्‍मुला।

१७ थेतबासेलमा रोमी ग्‍याल्‍बो कैसरदा तिरो फाबा ठीक हिन्‍ना कि आहिन? ङन्‍दा सुङ्‍गो।”†

१८ तर येशूसे थेनीगदेला सेमला नइबा ताम था याङ्सी “कप्‍टीगदे, तिग्‍दा एनीगदेसे ङादा फसब लबारी म्‍हाइबा?

१९ एनीगदेसे तिरो फाबा डबल ङादा उन्‍गो” भिसी सुङ्मा, थेनीगदेसे डबल गिक भसी येशूदा पिन्‍जी।

२० जमाहेन्‍से येशूसे थेनीगदेदा “चु डबलरी मुबा छापदेन मिन खाल्‍ला हिन्‍ना?” भिसी सुङ्मा,

२१ थेनीगदेसे “रोमी ग्‍याल्‍बो कैसरला” भिसी जोहाब पिन्‍जी।

जमाहेन्‍से येशूसे थेनीगदेदा “दाहेन्‍से एनीगदेसे रोमी ग्‍लेला जति रोमी ग्‍लेदा फागो। ओच्‍छे परमेश्‍वरला जति परमेश्‍वरदान फागो” भिसी सुङ्जी।

२२ चुह्रङ्बा ताम थेःसी थेनीगदे उदेक तजी। जमाहेन्‍से थेनीगदेसे येशूदा ख्‍लासी निजी।

सिबाग्‍याम सोना लबाला बारेरी ङ्‌योइबा

मर्कूस १२:१८-२७; लूका २०:२७-४०

२३ म्‍हि सिमाहेन्‍से दोःसी आसो भिसी विश्‍वास लबा सदुकीगदे थेनोन धिनकुनु येशू मुबा ग्‍लारी खसी येशूदा चुह्रङ् भिसी ङ्‌योइबारी छ्‌याइजी।

२४ “गुरु, मोशासे य्‍हाङदा पिन्‍बा ठिम अन्‍छार खालैला ज्‍योज्‍योसे ब्‍याह लसी कोलागदे आतनान सिजी भिसम ज्‍योज्‍यो‍ला लागिरी कोलागदे तगै भिसी आलेसे चाङदा ब्‍याह लतोःला भिसी पाङ्बा मुला।

२५ ङन्‍ना गुङरी ज्‍योज्‍यो आले निस मुबा। थेनीगदे न्‍हङ‍री थेबासे ब्‍याह लजी। तर कोलागदे आतनान थे सिजी। जमाहेन्‍से पाराङसे थेनोन चाङदेन छ्‌याम ब्‍याह लजी।

२६ थेह्रङ् लसीन पाराङ साँजी लसी च्‍याङ्बाधोनासेन थेनोन चाङदेन छ्‌याम ब्‍याह लजी।

२७ थेनीगदे जम्‍मान सिमाहेन्‍से थे म्रिङम्‍हेमेनोन सिजी।

२८ थेतबासेलमा ङन्‍दा सुङ्‍गो, सिबाग्‍याम सोना लजी भिसम थे म्रिङम्‍हेमे खजिबाला म्रिङ तला? तिग्‍दा भिसम थेनीगदे जम्‍मासेन थे म्रिङम्‍हेमेदेन छ्‌याम ब्‍याह लबा मुला।”

२९ जमाहेन्‍से येशूसे थेनीगदेदा चुह्रङ् भिसी जोहाब पिन्‍जी, “एनीगदे अन्‍दोलरीन चीम, तिग्‍दा भिसम एनीगदेसे परमेश्‍वरला बचनदेन परमेश्‍वरला शक्तिला बारेरी घोबान आरेम।

३० तिग्‍दा भिसम सिबाग्‍याम सोना लबा धुइरी न्‍ह ब्‍याह लला न्‍ह ब्‍याह तला। तर थेनीगदे स्‍वर्गरी मुबा स्‍वर्गदूतगदे ह्रङ्‌बान तला।

३१ सिबाग्‍याम सोना लबाला बारेरी परमेश्‍वरसे एनीगदेदा तिग सुङ्बा मुला, थे ताम एनीगदेसे पढब लबा आरे?

३२ ‘ङा अब्राहाम, इसहाकदेन याकूबला परमेश्‍वर हिन्‍ना’ भिसी परमेश्‍वरसे मोशादा सुङ्बा मुबा। परमेश्‍वर सिबागदेला परमेश्‍वर आहिन, तर सोबागदेला परमेश्‍वर हिन्‍ना।”

३३ येशूसे चुह्रङ् लसी लोप्‍बा म्राङ्सी थेरी मुबा म्‍हिला हुल उदेक तजी।

परमेश्‍वरसे कुल्‍बा मुल ताम

मर्कूस १२:२८-३४; लूका १०:२५-२८

३४ येशूसे सदुकीगदेदा जोहाबनोन पिन्‍आखम्‍बा तना लजी भिबा ताम थेःसी फरिसीगदे ढिक्‍सी सल्‍लाह लबारी ग्‍ला गिकरी पोप तजी।

३५ जमाहेन्‍से थेनीगदे न्‍हङला यहूदी धर्मगुरु गिकसे येशूला सेम च्‍याबाला लागिरी चुह्रङ् भिसी ङ्‌योइजी,

३६ “गुरु, परमेश्‍वरसे मोशादा पिन्‍बा ठिमरी जम्‍मान भन्‍दा मुल ताम चा खजिबा हिन्‍ना?”

३७-३८ येशूसे थेदा चुह्रङ् भिसी सुङ्जी, “च्‍यागो, परमेश्‍वरसे कुल्‍बा जम्‍मान भन्‍दा मुल ताम चा चुनोन हिन्‍ना। एसे ह्राङला परमप्रभु परमेश्‍वरदा ह्राङला जम्‍मान सेमहेन्‍से, जम्‍मान प्राणसे, जम्‍मान बुद्धिसे माया लउ।

३९ ओच्‍छे अर्गु मुल ताम चा एसे ह्राङला खिम्‍जेमदा ह्राङदा ह्रङ्नोन माया लउ।

४० अगमवक्तागदेसे लोप्‍बा तामदेन मोशाला ठिमरी मुबा जम्‍मान तामगदे चा परमेश्‍वरसे कुल्‍बा चु मुल ताम न्‍हीग्‍यामनोन खबा हिन्‍ना।”

ख्रीष्‍ट खाल्‍ला झा हिन्‍ना?

मर्कू १२:३५-३७; लूका २०:४१-४४

४१ जमाहेन्‍से येशूसे थेरी पोप तसी चिबा फरिसीगदेदा चुह्रङ् भिसी ङ्‌योइजी,

४२ “थार्बा पिन्‍बा ख्रीष्‍टला बारेरी एनीगदेसे तिग म्‍हन्‍बा मुला? थे खाल्‍ला झा हिन्‍ना?”

थेनीगदेसे येशूदा “दाऊद ग्‍लेला सन्‍तान हिन्‍ना” भिसी जोहाब पिन्‍जी।

४३ दोःसी येशूसे थेनीगदेदा चुह्रङ् भिसी सुङ्जी, “थेह्रङ् भिसम दाऊददा परमेश्‍वरला आत्‍माला शक्तिग्‍याम तिग्‍दा ख्रीष्‍टदा ‘प्रभु’ भिपुङ्जी? दाऊदसेन चुह्रङ् भिसी भिमुला,

४४ ‘परमप्रभुसे ङाला प्रभुदा,

“ङाइ एला शत्रुगदेदा एला काङ धिरी आथान्‍तेधोना

ए ङाला दाहिनेपट्टि चिउ भिसी सुङ्जी।”’†

४५ दाऊद ग्‍लेसेन ख्रीष्‍टदा प्रभु भिला भिसम खाह्रङ् लसी ख्रीष्‍ट दाऊद ग्‍लेला सन्‍तान तला?”†

४६ जमाहेन्‍से खालैसेन येशूदा जोहाब गिकनोन लआखम्‍नी। जमाकुनुहेन्‍से खालैसेन येशूदा तिगै ताम ङ्‌योइबा आँट आलनी।

† 

२२:१७ हेरोदला म्‍हिगदेदेन फरिसीगदेसे स्‍य्‍हान्‍दो म्‍हिगदेसे येशूदा विश्‍वास लबा ख्‍लागै भिसी म्‍हन्‍मुबा।

† 

२२:४४ परमेश्‍वरसे प्रभुदा स्‍वर्गरी ह्राङदेन छ्‌याम चिबारी ग्‍ले स्‍होबा मुला।

† 

२२:४५ म्‍हिगदेसे दाऊद ग्‍लेला सन्‍तानदा दाऊद ग्‍ले भन्‍दा जजा भिसी म्‍हन्‍मुबा, तसैनोन दाऊद ग्‍लेसेनोन ह्राङला सन्‍तानदा प्रभु भिबासे लमा थेनीगदे उदेक तजी।

येशूसे यहूदी धर्मगुरुदेन फरिसीगदेला दोष उन्‍बा

मर्कूस १२:३८-४०; लूका ११:३९-५२; २०:४५-४७

२३

जमाहेन्‍से येशूसे ह्राङला चेलागदेदेन थेरी मुबा म्‍हिला हुलदा चुह्रङ् भिसी सुङ्जी,

२ “च्‍यागो, यहूदी धर्मगुरुदेन फरिसीगदेसे मोशाला ठिम लोप्‍बा अधिकार याङ्बा मुला।

३ थेतबासेलमा थेनीगदेसे पाङ्बा ताम एनीगदेसे ङ्‌यान्‍गो, तर थेनीगदेसे लबा ह्रङ्‌बान गे चा थालउ। तिग्‍दा भिसम थेनीगदेसे एनीगदेदा लोप्‍बाम लोप्‍मुला, तर लोप्‍बा अन्‍छारला गे चा आलमुला।

४ ओच्‍छे म्‍हिगदेदा थेनीगदेसे पुइनोन आखम्‍बा धोइ काप्‍सी पिन्‍मुला। तर थेनीगदेसे भिसम थे धोइ थीबाला लागिरी या जुम्‍बीसेनोन आथुर्मुला।

५ “थेनीगदेसे जम्‍मान गे म्‍हिदा उन्‍बाला लागिरी लमुला। तिग्‍दा भिसम थेनीगदेसे परमेश्‍वरसे मोशादा पिन्‍बा ठिम कागजरी भ्रिसी घ्रेन घ्रेन जन्‍तर स्‍होसी ङोदेन नारीरी खीमुला। ओच्‍छे थेनीगदेसे क्‍वान्‍बा क्‍वान्‍ना जोरी ह्रेङ्बा ह्रेङ्बा फुर्गा कार्मुला।

६ थेनीगदेसे भोजरीदेन यहूदीगदे ह्रुप तबा दिमला मुल ठिरी चिबारी सेम लमुला।

७ बजाररी निमाएनोन म्‍हिगदेसे फ्‍या लगै भिसी म्‍हन्‍मुला, ओच्‍छे ‘गुरु’ भिसीएनोन पाङ्‌गै भिसी म्‍हन्‍मुला।

८ तर एनीगदेदा खालैसेन ‘गुरु’ भिसी थाभिगै। तिग्‍दा भिसम एनीगदे ज्‍योज्‍यो आले हिन्‍ना। एनीगदेला गुरु चा गिक जे मुला।†

९ जम्‍बुलिङरी एनीगदेसे खालैदान आबा थापाङ्‍गो। तिग्‍दा भिसम स्‍वर्गरी एनीगदे जम्‍मालान आबा गिक जे मुला।†

१० ओच्‍छे एनीगदेदा खालैसेन ‘मालिक’ थाभिगै। तिग्‍दा भिसम एनीगदे जम्‍मालान मालिक थार्बा पिन्‍बा ख्रीष्‍ट जे हिन्‍ना।

११ एनीगदे न्‍हङला जुन म्‍हि घ्रेन मुला, थेसे चा एनीगदे जम्‍मालान सेवा लतोःला।

१२ ओच्‍छे जुन म्‍हिसे ह्राङसे ह्राङदान घ्रेन स्‍होला, थे म्‍हि चा जजा दोला। तर ह्राङसे ह्राङदान जजा स्‍होबा म्‍हि चा घ्रेन दोला।

१३ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। तिग्‍दा भिसम एनीगदेसे म्‍हिगदेला ङाच्‍छा स्‍वर्ग य्‍हुल्‍साला म्राप ढुङ्मुला। ओच्‍छे एनीगदे ह्राङएनोन आनिमुला निबारी म्‍हाइबा म्‍हिदाएनोन निआपुङ्मुला।

१४ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। तिग्‍दा भिसम एनीगदेसे ह्रेम्‍बो सिबा म्रिङम्‍हेमेगदेला दिमनाम ब्‍यन्‍मुला। ओच्‍छे म्‍हिदा उन्‍बाला लागिरी ह्रेङ्बा ह्रेङ्बा प्रार्थना लबा स्‍होमुला। थेतबासेलमा स्‍य्‍हान्‍दोगदेसे भन्‍दा एनीगदेसे ल्‍हाना सजाय याङ्ला।†

१५ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। तिग्‍दा भिसम एनीगदे गङ स्‍योङ थासी भ्रसै कोर्सी कोर्सी स्‍य्‍हान्‍दो म्‍हिदा ह्राङलान ग्‍यामरी भ्रपुङ्मुला। ओच्‍छे तिगै लसी स्‍य्‍हान्‍दो म्‍हि गिक एनीगदेदेन छ्‌याम ढिक्‍जी भिसम एनीगदेसे थे म्‍हिदा ह्राङ भन्‍दा आज्‍यबा स्‍होसी नर्गरी नितोःबा म्‍हि स्‍होमुला।

१६ “स्‍य्‍हान्‍दोदा लोप्‍बा काना म्‍हिगदे, एनीगदेसे परमेश्‍वरग्‍याम गाते सजाय याङ्ला। एनीगदेसे म्‍हिगदेदा लोप्‍बा धुइरी ‘परमेश्‍वरला मन्‍दिरला मिन किन्‍सी घ्रान फासैनोन तिगै आतमुला। तर परमेश्‍वरला मन्‍दिररी मुबा म्‍हरला मिन किन्‍सी घ्रान फाजी भिसम चा थे घ्रानसेन चमुला’ भिसी लोप्‍मुला।

१७ मूर्ख कानागदे, खजिबा चा घ्रेन? म्‍हरदा चोखो तना लबा परमेश्‍वरला मन्‍दिर घ्रेन कि म्‍हर घ्रेन?

१८ ओच्‍छे ‘खालै म्‍हिसे बलि फुल्‍बा ग्‍लाला मिन किन्‍सी घ्रान फाजी भिसम तिगै आतमुला, तर थेरी फुल्‍बा भेटीला मिन किन्‍सी घ्रान फाजी भिसम चा थे घ्रानसेन चमुला’ भिसीनोन एनीगदेसे लोप्‍मुला।

१९ कानागदे, खजिबा चा घ्रेन हिन्‍ना। भेटीदा चोखो तना लबा ग्‍ला घ्रेन कि भेटी घ्रेन?

२० थेतबासेलमा च्‍यागो, परमेश्‍वरला मन्‍दिररी बलि फुल्‍बा ग्‍लाला मिन किन्‍सी घ्रान फाबा म्‍हिसे थेथोरी मुबा जम्‍मान स्‍हेला मिन किन्‍सी घ्रान फाबा तला।

२१ ओच्‍छे परमेश्‍वरला मन्‍दिरला मिन किन्‍सी घ्रान फाबासे थेरी धन्‍छ्‌याबाला मिन किन्‍सी घ्रान फाबा तला।

२२ थेह्रङ् लसीन स्‍वर्गला मिन किन्‍सी घ्रान फाबासे परमेश्‍वरला ठिदेन थेथोरी धन्‍छ्‌याबाला मिन किन्‍सी घ्रान फाबा तला।

२३ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। तिग्‍दा भिसम एनीगदेसे बाबरीदेन सोँप ओच्‍छे जिराला भो च्‍युइला भो गिक चा पिन्‍मुला। तर ठीक निसाफ, दयादेन विश्‍वासला बारेरी परमेश्‍वरसे मोशादा पिन्‍बा ठिमला मुल तामदा चा आङ्‌यान्‍मुला। तर एनीगदेसे चु गे न्‍हीनोन लतोःबा मुबा।

२४ तर एनीगदेसे भुसुना ह्रङ्‌बा जजा स्‍हे चा म्राङ्बा, तर ऊँट ह्रङ्‌बा घ्रेन स्‍हेदा चा आम्राङ्बा, एनीगदे मी कानान हिन्‍ना।†

२५ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। एनीगदेसे खोरेदेन खार्बाला पाखापट्टि जे म्‍याप्‍मुला। तर न्‍हङपट्टि चा चीबुन थान्‍बा ह्रङ् लसी एनीगदेसे ह्राङला सेमरी लोभदेन म्‍हिदा ठगब लबा ह्रङ्‌बा नइबा ताम थान्‍मुला।

२६ काना फरिसीगदे, ङाच्‍छा खार्बादेन खोरे न्‍हङपट्टि ज्‍यना लसी म्‍याप्‍गो। जमाहेन्‍से जे थे खार्बादेन खोरे पाखापट्टि ज्‍यना लसी धा‍ला।

२७ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। एनीगदे तार साप्रासे च्‍युर्सी थान्‍बा धुर्सा ह्रङ्‌बान मुला। थे धुर्साला पाखापट्टि च्‍यामा चा जेबा म्राङ्‌मुला। तर न्‍हङ‍री भिसम सिबा म्‍हिला नख्रुदेन नइबा स्‍हेगदेसे प्‍लिङ्बा मुला।

२८ थेह्रङ् लसीन एनीगदे म्‍हिला ओन्‍छाङरी ‘ङनी परमेश्‍वरला ङाच्‍छा ज्‍यबा म्‍हि हिन्‍ना’ भिसी भ्रमुला। तर एनीगदेला सेम चा छलकपटदेन पापसे प्‍लिङ्बा मुला।

२९ “परमेश्‍वरग्‍याम सजाय याङ्तोःबा यहूदी धर्मगुरुदेन फरिसीगदे, एनीगदे मी कप्‍टीगदे हिन्‍ना। तिग्‍दा भिसम एनीगदेसे अगमवक्तागदेला धुर्सा स्‍होमुला, ओच्‍छे परमेश्‍वरला ङाच्‍छा ज्‍यबा म्‍हिगदेला धुर्सा जेना लसी थान्‍मुला।

३० ओच्‍छे ‘ङन्‍ना आखे म्‍हेमेसे अगमवक्तागदेदा साइबा धुइरी ङनीएनोन थेनीगदेदेन छ्‌याम मुबा हिन्‍सम थेनीगदेसे ह्रङ् चा ङन्‍से आलसेला मुबा’ भिसी एनीगदेसे पाङ्‌मुला।

३१ एनीगदेसे पाङ्बा चुह्रङ्बा तामग्‍यामसेन एनीगदे अगमवक्तागदेदा साइबागदेला सन्‍तान हिन्‍ना भिसी था तना लबा मुला।

३२ दाहेन्‍से एनीगदेला आखे म्‍हेमेसे शुरु लबा पाप गे एनीगदेसे पूरा लउ।

३३ “पुख्रीदेन पुख्रीला कोलागदे, नर्गरी नातोःबा दुखग्‍याम एनीगदे खाह्रङ् लसी जोगब तला?

३४ थेतबासेलमा एनीगदेसे ङाला ताम ङ्‌यान्‍गो, दाहेन्‍से ङाइ अगमवक्तागदेदेन बुद्धि मुबा म्‍हिगदेदा ओच्‍छे सत्‍य ताम लोप्‍बा धर्मगुरुगदे एनीगदे मुबा ग्‍लारी पुइखला। थेनीगदेदा एनीगदेसे कोइदा साइला, कोइदा क्रुसरी टाँगब लसी साइला, कोइदा एनीगदे ह्रुप तबा दिमगदेरी भोर्सी कोर्रासे तोःला ओच्‍छे कोइदा सहर सहरग्‍याम ताप्‍ला।

३५ थेतबासेलमा परमेश्‍वरला ङाच्‍छा ज्‍यबा म्‍हि हाबिलदा साइबा धुइहेन्‍से बेरेक्‍याहला झा जकरियादा साइबा धुइधोना जम्‍बुलिङरी मुबा जम्‍मान ज्‍यबा म्‍हिगदेदा साइबा पापला दोष एनीगदेसेन नातोःला। एनीगदेसे बेरेक्‍याहला झा जकरियादाएनोन परमेश्‍वरला मन्‍दिरदेन बलि फुल्‍बा ग्‍लाला गुङरी साइजी।

३६ च्‍यागो, एनीगदेसे ङाला ताम ङ्‌यान्‍गो, चु जम्‍मान पापला सजाय दान्‍देला म्‍हिगदेथोरीन खला।

यरूशलेमला म्‍हिगदे म्राङ्सी येशूदा दुख ङ्‍हम्‍बा

लूका १३:३४, ३५

३७ “यरूशलेमला म्‍हिगदे, एनीगदेसे अगमवक्तागदेदा साइला ओच्‍छे परमेश्‍वरसे एनीगदे मुबा ग्‍लारी पुइखबागदेदा युङबासे तोला। ङाइ एनीगदेला कोलागदेदा नागा मामासे ह्राङला कोलागदेदा भ्‍याप्‍से घप्‍बा ह्रङ् लसी पोप लबारी म्‍हाइमा एनीगदेसे आङ्‌यान्‍नी।

३८ थेतबासेलमा दाहेन्‍से परमेश्‍वरसे एनीगदेला सहर ख्‍लाला।

३९ ङाला ताम ङ्‌यान्‍गो, एनीगदेसे ‘परमप्रभुला मिनरी फेप्‍खबादा मोलम याङ्बा म्‍हि’ आभितेधोना ङादा आम्राङ्।”

† 

२३:८ ख्रीष्‍टियानगदे न्‍हङरीनोन गुरुगदे तखम्‍ला (याकूब ३:१; एफिसी ४:११)। तर ख्रीष्‍ट चा जम्‍मालान मुल गुरु हिन्‍ना।

† 

२३:९ येशूसे ह्राङला आबादा मान थालउ भिसी सुङ्बा आहिन। तर परमेश्‍वरदा पिन्‍तोःबा मान जम्‍बुलिङरी स्‍य्‍हान्‍दो म्‍हिदा थालउ भिबा हिन्‍ना।

† 

२३:१४ चु पदला ताम ल्‍हाना ह्रङ्‌बा ग्रीक बाइबलरी भ्रिबा आरे, कोइ कोइ बाइबलरी जे भ्रिबा मुला। चु ताम मर्कूस १२:४० स्‍हीगो।

† 

२३:२४ चु पदरी येशूसे चुह्रङ् भिसी लोप्‍बारी छ्‌याइजी, फरिसीगदेसे जजाबा भुसुना ह्रङ्‌बा तामदा चा वास्‍ता लमुला, तर थेनीगदेसे परमेश्‍वरसे मोशादा पिन्‍बा ठिमरी मुबा घ्रेन तामदा चा तिगै वास्‍ता आलमुला।

परमेश्‍वरला मन्‍दिर नाश तला

मर्कूस १३:१-२; लूका २१:५-६

२४

जमाहेन्‍से येशू परमेश्‍वरला मन्‍दिरग्‍याम थोन्‍सी फेप्‍बारी छ्‌याइमा थेला चेलागदे परमेश्‍वरला मन्‍दिरला दिमगदे उन्‍बारी भिसी येशूला ङामरी खजी।

२ तर येशूसे थेनीगदेदा चुह्रङ् भिसी सुङ्जी, “एनीगदेसे चु जम्‍मान म्राङ्बा मुला आहिन? च्‍यागो, एनीगदेसे ङाला ताम ङ्‌यान्‍गो, चु मन्‍दिरला युङबा गिकनोन बाँकी आचिना जम्‍मान फुप्‍ला” भिसी सुङ्जी।

जम्‍बुलिङ नाश तबा धुइला चिनुगदे

मर्कूस १३:३-१३; लूका २१:७-१९

३ जमाहेन्‍से येशू जैतून भिबा गङरी धन्‍छ्‌याबा धुइरी, थेला चेलागदे सुटुक्‍क खसी “ह्राङसे सुङ्बा चु तामगदे खाइमा तला? ओच्‍छे ह्राङ फेप्‍खबा धुइदेन परमेश्‍वरसे जम्‍बुलिङला जम्‍मान म्‍हिगदेला निसाफ लबा धुइरी खाह्रङ्बा चिनु म्राङ्ला? ङन्‍दा सुङ्‍गो” भिसी भिजी।

४ येशूसे थेनीगदेदा चुह्रङ् भिसी सुङ्जी, “एनीगदे होशियार तसी चिउ, एनीगदेदा खालैसेन झुक्‍याब थालगै।

५ तिग्‍दा भिसम ल्‍हानान म्‍हिगदे ङाला मिन किन्‍सी ‘ङानोन थार्बा पिन्‍बा ख्रीष्‍ट हिन्‍ना’ भिसी खला। ओच्‍छे ल्‍हानान म्‍हिदा झुक्‍याब लला।

६ एनीगदेसे लडाइदेन लडाइला हल्‍लागदे थेःला। तसैनोन एनीगदे थालोङ्‍गो, तिग्‍दा भिसम चु तनोन तोःबा हिन्‍ना। तर थेनोन धुइरी चा चु जम्‍बुलिङ नाश आत।

७ तिग्‍दा भिसम म्‍हि य्‍हुलला बिरोधरी म्‍हि य्‍हुलनोन ओच्‍छे य्‍हुल्‍साला बिरोधरी य्‍हुल्‍सा रेःला। चुह्रङ् तसी ग्‍ला ग्‍लारी अनिकाल तबादेन सङगुल निला।

८ चु जम्‍मान ताम मी कोला न्‍हसेला म्रिङम्‍हेमेदा बेथासे थुर्बा ह्रङ्‌बा जे हिन्‍ना।

९ “थे धुइरी एनीगदेदा म्‍हिगदेसे चुङ्सी दुख पिन्‍ना, ओच्‍छे साइला। थेह्रङ् लसीन ङादा विश्‍वास लबासे लमा एनीगदेदा जम्‍मान य्‍हुलला म्‍हिगदेसे हेला लला।

१० थे धुइरी ल्‍हानान म्‍हिगदेसे ङादा विश्‍वास लबा ख्‍लाला। ओच्‍छे गिकसे स्‍य्‍हान्‍दोदा चुङ्सी म्‍हिगदेला यारी जिम्‍मा पिन्‍बादेन हेला लला।

११ थे धुइरी ल्‍हानान फट्टा अगमवक्तागदे थोन्‍सी ल्‍हानान म्‍हिगदेदा झुक्‍याब लला।

१२ थेह्रङ् लसीन पाप गे ल्‍हानान तसी निबासे लमा ल्‍हानान म्‍हिसे स्‍य्‍हान्‍दोदा माया लबा ख्‍लाबान निला।

१३ तर जस्‍तोन दुख तसैनोन जुन म्‍हिसे ह्राङ आसितेधोना ङादा विश्‍वास लसीन चिला थेसे थार्बा याङ्ला।

१४ ओच्‍छे जम्‍बुलिङला जम्‍मान य्‍हुलला म्‍हिगदेसे परमेश्‍वरला य्‍हुल्‍साला समाचार थेःसी जिन्‍माहेन्‍से जे नाश तबा धुइ खला।

लोङ्‌बा खबा धुइ

मर्कूस १३:१४-२३; लूका २१: २०-२४

१५ “थेतबासेलमा दानिएल अगमवक्तासे पाङ्बा ह्रङ्नोन एनीगदेसे परमेश्‍वरला मन्‍दिरला चोखो ग्‍लारी नइबा खबा स्‍हे म्राङ्ला।” चुला अर्थ पढब लबा म्‍हिसे घोगै।

१६ “थे धुइरी यहूदिया अञ्‍चलरी मुबा म्‍हिगदे गङरीक्‍यार यार्गै।†

१७ ओच्‍छे तलाथोरी मुबा म्‍हिगदे ह्राङला सामान किन्‍बारी मार फाप्‍सी दिम न्‍हङरी थावाङ्‍गो।

१८ बु वारीरी मुबागदे ह्राङला घ किन्‍बारी दोःसी दिमरी थानिउ।

१९ थे धुइरी जिउ न्‍हीला म्रिङम्‍हेमेदेन कोलादा ङ्‍हे ख्‍वाबा आमागदेदा झन गाते ल्‍हानान दुख तला!

२० थेतबासेलमा खङ्‍बा लादेन ब्‍लप्‍बा न्‍हबा धिनकुनु यारआतोःगै भिसी एनीगदेसे प्रार्थना लउ।

२१ तिग्‍दा भिसम थे धुइरी तबा घ्रेन दुख जम्‍बुलिङ छ्‌यामाहेन्‍से दान्‍देधोना तबा आरे ओच्‍छे लिच्‍छाएनोन खाइमै तसेला आरे।

२२ थेह्रङ्बा दुखला धिन परमेश्‍वरसे तुन्‍ना आलबा हिन्‍सम खालैसेन थार्बा आयाङ्सेला मुबा। तर परमेश्‍वरसे ह्राङसे धम्‍बा म्‍हिगदेला लागिरी थे धिन तुन्‍ना लसी पिन्‍ना।

२३ “खालैसे एनीगदेदा ‘च्‍यागो, थार्बा पिन्‍बा ख्रीष्‍ट चुरी मुला,’ अथवा ‘थेरी मुला,’ भिजी भिसम थेनीगदेला ताम विश्‍वास थालउ।

२४ तिग्‍दा भिसम फट्टा ख्रीष्‍टगदेदेन फट्टा अगमवक्तागदे थोन्‍ना। ओच्‍छे थेनीगदेसे खम्‍तेधोना परमेश्‍वरसे धम्‍बा म्‍हिगदेदा झुक्‍याब लबाला लागिरी उदेकला घ्रेन चिनुगदेदेन उदेकला गेगदे लसी उन्‍ना।

२५ च्‍यागो, चु ताम ङाइ एनीगदेदा ङाच्‍छाहेन्‍सेन पाङ्सी पिन्‍बा मुला।

२६ “थेतबासेलमा म्‍हिगदेसे एनीगदेदा ‘येशू तोङतोङबा ग्‍लारी मुला’ भिजी भिसम, एनीगदे थेरी थानिउ। ओच्‍छे ‘च्‍यागो, येशू मी कोठा न्‍हङ‍री मुला’ भिजी भिसैनोन एनीगदेसे थेनीगदेला ताम विश्‍वास थालउ।

२७ तिग्‍दा भिसम स्‍यारपट्टि तिप्‍लीङ खमा न्‍हुपधोना य्‍हाल तबा ह्रङ् लसी परमेश्‍वरसे पुइखबा म्‍हिएनोन थेह्रङ् लसीन खला।

२८ “जुन ग्‍लारी सिबा जन्‍तु मुला थेरी गिद्धागदे पोप तमुला।

परमेश्‍वरसे पुइखबा म्‍हि फेप्‍खबा धुइ

२९ “थेह्रङ्बा दुखला धिन खमैछ्‌याम,

‘धिनीसे य्‍हाल पिन्‍बा ख्‍लाला

ओच्‍छे लनीला य्‍हाल म्‍हाला।

जमाहेन्‍से मुला शक्तिगदे याङयोङ तसी

सुक्र सार जम्‍मान ताइला।’

३० चुह्रङ् तमाहेन्‍से मुरी परमेश्‍वरसे पुइखबा म्‍हि खबान लबा चिनु गिक म्राङ्ला। ओच्‍छे परमेश्‍वरसे पुइखबा म्‍हिदा स्‍वर्गला खसुरी शक्तिदेन घ्रेन य्‍हाल य्‍हालरी खबा म्राङ्सी जम्‍बुलिङरी मुबा जम्‍मान य्‍हुलला म्‍हिगदे क्राबा क्रिङ्बा लला।

३१ बिगुलला घ्रेन काइदेन छ्‌याम थेसे स्‍वर्गदूतगदेदा जम्‍बुलिङदेन मुला जम्‍मान ग्‍लारी पुइला। जमाहेन्‍से थे स्‍वर्गदूतगदेसे परमेश्‍वरसे धम्‍बा जम्‍मान म्‍हिगदेदा ग्‍ला गिकरी पोप लला।

अञ्‍जीरला दोङ च्‍यासी लोप्‍तोःबा ताम

मर्कूस १३:२८-३१; लूका २१:२९-३३

३२ “एनीगदेसे अञ्‍जीरला दोङदा च्‍यासी थेग्‍याम तिगै ताम लोप्‍गो। थेला हाँगागदेरी भा भुमैछ्‌याम छेप्‍बा छबा ला वाङ्‌जी भिसी एनीगदेसे था याङ्मुला।

३३ थेह्रङ् लसीन ङाइ पाङ्बा जम्‍मान तामगदे तबा म्राङ्माहेन्‍से परमेश्‍वरसे पुइखबा म्‍हि खबा धिन खसी जिन्‍जी भिबा ताम एनीगदेसे था याङ्‍गो।

३४ च्‍यागो, एनीगदेसे ङाला ताम ङ्‌यान्‍गो, चु जम्‍मान ताम पूरा आततेधोना दान्‍देला म्‍हिगदे आसि।

३५ मुदेन जम्‍बुलिङ म्‍हासी निसैनोन ङाला बचन खाइमै आम्‍हा।

सदन होशियार तसी चिउ

मर्कूस १३:३२-३५; लूका १२:३९-४०; १७:२६-२७; ३४-३५

३६ “थे दुखला धिनदेन धुइ खाइमा खला भिसी स्‍वर्गदूतदाएनोन था आरे ओच्‍छे ङा परमेश्‍वरला झादाएनोन था आरे। थे ताम परमेश्‍वर आबादा जे था मुला।

३७ ओन्‍मा नोआला धुइरी तबा ह्रङ्नोन परमेश्‍वरसे पुइखबा म्‍हि दोःसी खबा धुइरीनोन तला।

३८ तिग्‍दा भिसम नाम खसी भाल बाढी खबा भन्‍दा ङाच्‍छा नोआ पानी जहाजरी वाङ्बा धिनकुनुधोना म्‍हिगदे चबा थुङ्बादेन ब्‍याह लबान मुबा।

३९ ओच्‍छे नाम खसी भाल बाढीसे आभोर्तेधोना थेनीगदेसे तिग तला भिसी था आयाङ्नी। परमेश्‍वरसे पुइखबा म्‍हि खमाएनोन थेह्रङ् तला।

४० थे धुइरी बु वारीरी गे लसी चिबा म्‍हि न्‍ही न्‍हङ‍री गिकदा भोर्ला गिकदा थेरीन ख्‍लाला।

४१ थेह्रङ् लसीन ह्रान्‍दारी ब्रा स्‍याङ्सी चिबा म्रिङम्‍हेमे न्‍ही न्‍हङ‍री गिकदा भोर्ला, गिकदा थेरी ख्‍लाला।

४२ “थेतबासेलमा एनीगदे होशियार तसी छोर्सी चिउ। तिग्‍दा भिसम एनीगदेला प्रभु खाइमा खला भिबा ताम एनीगदेदा था आरे।

४३ तर एनीगदेसे चु तामएनोन था याङ्‍गो, दिमला म्‍हिसे य्‍हो खबा धुइ था याङ्सम थे छोर्सी चिला, ओच्‍छे थेसे ह्राङला दिम न्‍हङरी य्‍हो वाङ्आपुङ्‍।

४४ थेतबासेलमा एनीगदेएनोन होशियार तसी छोर्सी चिउ। तिग्‍दा भिसम परमेश्‍वरसे पुइखबा म्‍हिएनोन एनीगदेसे आम्‍हन्‍बा धुइरी खला।

ज्‍यबा गे लबा नोकरदेन नइबा गे लबा नोकर

लूका १२:४२-४६

४५ “दिमरी गे लबा बुद्धि मुबादेन भर्तुप्‍पा म्‍हि खाल हिन्‍ना? मालिकसे दिमला स्‍य्‍हान्‍दो नोकरगदेदा ठीक ठीक धुइरी चबा थुङ्बा ढिक्‍ना लसी पिन्‍बारी जिम्‍मा पिन्‍थान्‍जी।”

४६ मालिक दोःसी खबा धुइरीनोन थेसे मालिकसे कुल्‍सी ‍थान्‍बा ह्रङ् लसी गे लबा म्राङ्जी भिसम इनाम याङ्बा नोकर थेनोन हिन्‍ना।

४७ च्‍यागो, एनीगदेसे ङाला ताम ङ्‌यान्‍गो, मालिकसे थेह्रङ्बा नोकरदा ह्राङला जम्‍मान धन सम्‍पत्ति जिम्‍मा पिन्‍ना।

४८ तर थे नइबा नोकरसे ‘ङाला मालिक योनान आख’ भिसी म्‍हन्‍सी,

४९ ङ्‍य्‍होइबा म्‍हिगदेदेन छ्‌याम चिसी चबा थुङ्बा लसी ह्राङदेन छ्‌यामनोन गे लबा नोकरगदेदा तोबा ग्‍याङ्‍बा लजी भिसम,

५० थेला मालिक थेसे आम्‍हन्‍बा धिनदेन धुइरी धोखला।

५१ जमाहेन्‍से मालिकसे थेदा ल्‍हानान सजाय पिन्‍सी कप्‍टी म्‍हिगदे मुबा ग्‍लारी भ्‍याङ्‍ला। थेरी चा जम्‍मान म्‍हिगदे स्‍वा क्रेसी क्रेसी क्राबा क्रिङ्बा लसी चिला।”

† 

२४:१६ ईश्‍‍वी संवत् ७० सालरी रोमी सिपाहीगदेसे यरूशलेम सहर ह्राङला यारी किन्‍बा भन्‍दा ङाच्‍छा ल्‍हानान ख्रीष्‍टियानगदेदा येशूसे होशियार तना लबारी चु ताम सुङ्बा हिन्‍ना। थे धुइरी ल्‍हानान म्‍हिगदे यर्दन स्‍योङला स्‍यार झ्‍याङपट्टिला डेकापोलिस भिबा अञ्‍चलरी यार्जी।

म्रिङकोला गोर च्‍युइ

२५

येशूसे अझ चुह्रङ् भिसी सुङ्जी, “स्‍वर्गला य्‍हुल्‍सा चा गोर च्‍युइ म्रिङकोलागदेला ताम ह्रङ्‌बान तला। थे गोर च्‍युइ म्रिङकोलागदे ह्राङ ह्राङला नाङसल थोसी म्‍हाछारदा ह्रुप तबारी निजी।

२ थे गोर च्‍युइ म्रिङकोला न्‍हङ‍री गोर ङा बुद्धि मुबा, गोर ङा बुद्धि आरेबा मुबा।

३-४ तिग्‍दा भिसम बुद्धि मुबागदेसे चा नाङसलदेन छ्‌युगुएनोन भोर्सी निजी, तर बुद्धि आरेबासे चा नाङसल जे भोर्सी निजी।

५ म्‍हाछार घइसी खबासे लमा थेनीगदे जम्‍मान छुप निजी।

६ “तर म्‍हुन गङ्‌सलरी ‘म्‍हाछारदा स्‍याप्‍बारी खउ’ भिबा काइ थेःजी।

७ जमाहेन्‍से थेनीगदे जम्‍मान रेःसी ह्राङ ह्राङला नाङसल ठीक लजी।

८ ओच्‍छे बुद्धि आरेबा म्रिङकोलागदेसे बुद्धि मुबा म्रिङकोलागदेदा ‘ङन्‍ना नाङसल सिबारी छ्‌याइजी, एनीगदेला छ्‌युगु ङन्‍दाएनोन जजाकी जजाकी पिन्‍तोःजी’ भिसी ह्रीजी।

९ तर बुद्धि मुबा म्रिङकोलागदेसे ‘ङन्‍देन छ्‌याम मुबा छ्‌युगुसे य्‍हाङ जम्‍मादान आछ्‌यो तला। बरु एनीगदे पसलरी निसी ग्‍लुसी भउ’ भिसी भिजी।

१० “तर थेनीगदे छ्‌युगु ग्‍लुबारी निमा म्‍हाछार धोखजी। ओच्‍छे ङाच्‍छान ठीक तसी चिबागदे म्‍हाछारदेन छ्‌याम भोज चबारी दिम न्‍हङ‍री वाङ्‌जी। ओच्‍छे म्राप ढुङ्‌जी।

११ “छिन्‍नङ लिच्‍छा थे बुद्धि आरेबा म्रिङकोलागदे खसी ‘प्रभु, प्रभु ङन्‍दाएनोन म्राप ठोङ्सी पिन्‍गो’ भिसी भिमा,

१२ म्‍हाछारसे थेनीगदेदा ‘च्‍यागो, एनीगदेसे ङाला ताम ङ्‌यान्‍गो, ङाइ एनीगदेदा ङोसेबा आरे’ भिसी जोहाब पिन्‍जी।

१३ “थेतबासेलमा एनीगदे होशियार तसी चिउ। तिग्‍दा भिसम ङा खजिबा धिनदेन धुइरी खला भिबा ताम एनीगदेदा था आरे।

म्‍हरला डबलला उखान

लूका १९:११-२७

१४ “थे धुइरी परमेश्‍वरला य्‍हुल्‍सा चुह्रङ्बान तला, च्‍यागो, फ्‍युक्‍पो म्‍हि गिक अर्गु य्‍हुल्‍सारी निबा धुइरी ह्राङला नोकरगदेदा ङ्‌योइसी ह्राङला धन सम्‍पत्तिगदे जिम्‍मा पिन्‍जी।

१५ अर्गु य्‍हुल्‍सारी निबा धुइरी थे फ्‍युक्‍पो म्‍हिसे ह्राङला नोकरगदेसे तिग तिग गे लखम्‍मुला थे अन्‍छार गिकदा म्‍हरला डबल ङा, गिकदा डबल न्‍ही, गिकदा डबल गिक पिन्‍सी निजी।

१६ “जमाहेन्‍से म्‍हरला डबल ङा याङ्बा चा तुरुन्‍तन निजी। ओच्‍छे व्‍यापार लसी अर्गु म्‍हरला डबल ङा स्‍होजी।

१७ थेह्रङ् लसीन म्‍हरला डबल न्‍ही याङ्बासेनोन अर्गु म्‍हरला डबल न्‍ही स्‍होजी।

१८ तर म्‍हरला डबल गिक याङ्बासे चा थे डबल भोर्सी स न्‍हङ‍री ल्‍हुसी थान्‍जी।

१९ “ल्‍हानान धिन लिच्‍छा थे नोकर‍गदेला मालिक खसी थेनीगदेदेन छ्‌याम हिसाब किताब म्‍हाइजी।

२० जमाहेन्‍से म्‍हरला डबल ङा याङ्बा नोकर खसी ‘मालिक, ह्राङसे ङादा पिन्‍बा डबल ङाग्‍याम ङाइ अर्गु डबल ङा स्‍होबा मुला, चु किन्‍गो’ भिसी भिमा,

२१ मालिकसे थेदा ‘स्‍याबास ज्‍यबा नोकर, एसे जजा तामरी विश्‍वास उन्‍जी। थेतबासेलमा दाहेन्‍से ङाइ एदा ल्‍हानान तामगदे जिम्‍मा पिन्‍ना। दाहेन्‍से ए ङादेन छ्‌याम ताङ्सी गे लउ’ भिसी भिजी।

२२ “जमाहेन्‍से म्‍हरला डबल न्‍ही याङ्बा नोकरएनोन खसी ‘मालिक, ह्राङसे ङादा पिन्‍बा म्‍हरला डबल न्‍हीग्‍याम ङाइ अर्गु म्‍हरला डबल न्‍ही स्‍होबा मुला, चु किन्‍गो’ भिसी भिमा,

२३ थेदाएनोन मालिकसे ‘स्‍याबास ज्‍यबा नोकर, एसेनोन जजा तामरी विश्‍वास उन्‍जी। थेतबासेलमा एदाएनोन ङाइ ल्‍हानान तामगदे जिम्‍मा पिन्‍ना। दाहेन्‍से एएनोन ङादेन छ्‌याम ताङ्सी गे लउ’ भिसी भिजी।

२४ “थेह्रङ् लसीन म्‍हरला डबल गिक याङ्बा नोकरएनोन खसी ‘मालिक, ह्राङ तिगै आढ्‍वबा ग्‍लाग्‍याम बाली दुइबारी म्‍हाइबादेन तिगै आय्‍हाप्‍बा ग्‍लारी पोप लबारी म्‍हाइबा खरो म्‍हि हिन्‍ना भिबा ताम ङादा था मुबा।

२५ थेतबासेलमा लोङ्सी ह्राङसे ङादा पिन्‍बा म्‍हरला डबल ङाइ स न्‍हङ‍री ल्‍हुसी थान्‍जी। दाहेन्‍से ह्राङला चु डबल किन्‍गो’ भिसी भिजी।

२६ “जमाहेन्‍से मालिकसे थेदा ‘ब्‍लेगु गे आखेल्‍बा नोकर, ङाइ तिगै आढ्वना बाली दुइबारी म्‍हाइबादेन तिगै आय्‍हाप्‍बा ग्‍लाग्‍याम पोप लबारी म्‍हाइमुला भिबा ताम एदा था मुबा हिन्‍सम,

२७ एसे ङाइ पिन्‍बा डबल बैंकरी थान्‍तोःबा मुबा, एसे बैंकरी थान्‍बा हिन्‍सम ङाइ दोःसी ब्‍याजदेन थे डबल किन्‍म्‍याङ्सेला’ भिसी भिजी।

२८ “जमाहेन्‍से मालिकसे ‘थे म्‍हरला डबल थेग्‍याम ब्‍यन्‍सी डबल च्‍युइ मुबा म्‍हिदा पिन्‍गो।

२९ तिग्‍दा भिसम जुन म्‍हिदेन छ्‌याम मुला थेदा अर्गुएनोन पिन्‍ना। जमाहेन्‍से थेदेन छ्‌याम झन ल्‍हानान तला। तर जुन म्‍हिदेन छ्‌याम आरे थेदेन छ्‌याम मुबा जजाकीएनोन थेग्‍याम ब्‍यन्‍ना।†

३० दाहेन्‍से थे गे आखेल्‍बा नोकरदा मङग्‍यार धोपधोप्‍बा ग्‍लारी भ्‍याङ्‍गो। थेरी म्‍हिगदे स्‍वा क्रेसी क्राबा क्रिङ्बा लला।’

निसाफ लबा धिन

३१ “परमेश्‍वरसे पुइखबा म्‍हि य्‍हाल य्‍हाल्‍बा शक्तिरी स्‍वर्गदूतगदेदेन छ्‌याम खसी ह्राङला ठिरी शक्तिशाली ग्‍ले दोःसी धन्‍छ्‌याला।

३२ थे धुइरी जम्‍बुलिङरी मुबा जम्‍मान य्‍हुलला म्‍हिगदे ङा मुबा ग्‍लारी पोप तला। जमाहेन्‍से गोठालोसे रादेन ग्‍युदा फेबा ह्रङ् लसी थेसेनोन थे म्‍हिगदेदा फेला।

३३ थेह्रङ् लसी फेमाहेन्‍से ङाइ रादा देब्रेपट्टि थान्‍ना। ओच्‍छे ग्‍युदा चा दाहिनेपट्टि थान्‍ना।

३४ “जमाहेन्‍से ङाइ ह्राङला दाहिनेपट्टि मुबा म्‍हिगदेदा चुह्रङ् भिसी भिला, ‘ङाला आबा परमेश्‍वरग्‍याम मोलम याङ्बा म्‍हिगदे! जम्‍बुलिङ छ्‌यामाहेन्‍सेन एनीगदेला लागिरी स्‍होसी थान्‍बा य्‍हुल्‍सारी खसी चिउ।

३५ तिग्‍दा भिसम ङा ख्रेन्‍बा फुइबा धुइरी एनीगदेसे ङादा चबा थुङ्बा पिन्‍जी। ङा विदेशी तसैनोन एनीगदेसे ङादा ह्राङला दिमरी चिपुङ्जी।

३६ ओच्‍छे ङाइ क्‍वान क्‍वान्‍आम्‍याङ्बा धुइरी एनीगदेसे ङादा क्‍वान पिन्‍जी। ङा आखम्‍बा धुइरी एनीगदेसे ङादा च्‍याजी, ङा झ्‍याल्‍खानरी परब तमा एनीगदे ङादा स्‍याप्‍बारी खजी।’

३७ “चुह्रङ्बा ताम थेःसी परमेश्‍वरसे कुल्‍बा ताम ङ्‌यान्‍बा म्‍हिगदेसे थेदा चुह्रङ् भिसी ङ्‌योइला, ‘प्रभु, ङन्‍से ह्राङदा खाइमा ख्रेन्‍बा फुइबा म्राङ्सी चबा थुङ्बा पिन्‍जी?

३८ ओच्‍छे ङन्‍से ह्राङदा खाइमा विदेशी भिसी ङन्‍ना दिमरी स्‍य्‍हूपुङ्जी, ओच्‍छे खाइमा ह्राङसे क्‍वानआम्‍याङ्बा म्राङ्सी ङन्‍से ह्राङदा क्‍वान पिन्‍जी।

३९ ह्राङ आखम्‍बा खाइमा म्राङ्सी ङन्‍से ह्राङदा च्‍याजी? खाइमा ह्राङ झ्‍याल्‍खानरी परब तबा म्राङ्सी ङनी ह्राङदा स्‍याप्‍बारी खजी?’

४० “जमाहेन्‍से ङाइ थेनीगदेदा ‘एनीगदेसे ङाला ताम ङ्‌यान्‍गो, चु ङाला आलेगदे न्‍हङला जम्‍मान भन्‍दा जजा आले गिकदा एनीगदेसे जे लबा मुबा थे ङालान लागिरी लबा हिन्‍ना’ भिसी भिला।

४१ “दोःसी ङाइ ह्राङला देब्रेपट्टि मुबा म्‍हिगदेदा चा चुह्रङ् भिसी भिला, ‘नाश तसी निबा म्‍हिगदे, दाहेन्‍से एनीगदे शैतानदेन थेला दूतगदेला लागिरी स्‍होबा खाइमै आसिबा मेरी निउ!

४२ तिग्‍दा भिसम ङा ख्रेन्‍बा फुइबा धुइरी एनीगदेसे ङादा चबा थुङ्बा आपिन्‍नी।

४३ ङा विदेशी मुमा एनीगदेसे ङादा एनीगदेला दिमरी चिआपुङ्नी। ङाइ क्‍वान क्‍वान्‍आम्‍याङ्मा एनीगदेसे ङादा क्‍वान आपिन्‍नी। ङा आखम्‍बा धुइरी एनीगदेसे ङादा आच्‍यानी। ओच्‍छे ङा झ्‍याल्‍खानरी परब तबा धुइरी एनीगदे ङादा स्‍याप्‍बारी आखनी।’

४४ “जमाहेन्‍से थेनीगदेसेनोन ‘प्रभु, खाइमा ङन्‍से ह्राङ ख्रेन्‍बा फुइबादेन विदेशी, क्‍वान क्‍वान्‍आम्‍याङ्बा, आखम्‍बा ओच्‍छे झ्‍याल्‍खानरी परब तबा म्राङ्सीनोन ह्राङला वास्‍ता आलनी?’ भिसी ङ्‌योइला।

४५ “जमाहेन्‍से ङाइ थेनीगदेदा ‘एनीगदेसे ङाला ताम ङ्‌यान्‍गो, चु ङाला आलेगदे न्‍हङला जम्‍मान भन्‍दा जजा आलेदा एनीगदेसे वास्‍ता आलबान ङादा वास्‍ता आलबा हिन्‍ना’ भिसी भिला।

४६ “थेतबासेलमा परमेश्‍वरसे कुल्‍बा ताम आङ्‌यान्‍बा म्‍हिगदेसे चा जुकजुकधोनान सजाय याङ्ला। तर परमेश्‍वरसे कुल्‍बा ताम ङ्‌यान्‍बा म्‍हिगदेसे चा जुकजुकधोनाला जुनी याङ्ला।”

† 

२५:२९ चु उखानना अर्थ चा खालै म्‍हिसे परमेश्‍वरग्‍याम तिगै मोलम याङ्बा मुसम थेदा पूरन चलब लतोःला, चुह्रङ् लसी चलब लमा थेदेन छ्‌याम मुबा मोलम बढब तबान निला। तर थेसे थे मोलम चलब आलनी भिसम याङ्बा मोलमएनोन म्‍हासी निला।

येशूदा साइबारी म्‍हाइबा

मर्कूस १४:१-२; लूका २२:१-२; यूहन्‍ना ११:४५-५३

२६

चु जम्‍मान ताम सुङ्सी जिन्‍माहेन्‍से येशूसे ह्राङला चेलागदेदा चुह्रङ् भिसी सुङ्जी,

२ “मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड खबारी न्‍हीरे जे मुला भिबा ताम एनीगदेदा थानोन मुला। थेनोन धुइरी परमेश्‍वरसे पुइखबा म्‍हिदा क्रुसरी टाँगब लबारी चुङ्सी म्‍हिगदेदा जिम्‍मा पिन्‍ना।”

३ थेनोन धुइरी परमेश्‍वरला मन्‍दिररी पूजा लबा मुल म्‍हि कैयाफाला दिमरी यहूदी गन्‍बागदेदेन परमेश्‍वरला मन्‍दिररी पूजा लबा मुल म्‍हिगदे ह्रुप तजी।

४ ओच्‍छे थेनीगदेसे येशूदा खाह्रङ् लसी खालैदा था आयाङ्ना साइबा भिसी ह्राङ ह्राङ न्‍हङ‍री सल्‍लाह लजी।

५ तर थेनीगदेसे “य्‍हाङला चाडला धुइरी चा चुङ्बारी आत। चाडला धुइरी चुङ्‌जी भिसम म्‍हिगदेसे हुल दङगा लला” भिसी भिजी।

म्रिङम्‍हेमे गिकसे येशूला थोबोरी अत्तर फोर्बा

मर्कूस १४:३-९; यूहन्‍ना १२:१-८

६ येशू बेथानिया भिबा नाम्‍साला कोरे खबा सिमोनला दिमरी फेप्‍खजी।

७ सोल छ्‌योइबान लबा धुइरी म्रिङम्‍हेमे गिक सिङ्‍गमरमरला ताङरी ल्‍हानान महँगो अत्तर भसी येशू मुबा ग्‍लारी खजी। ओच्‍छे थेसे थे अत्तर येशूला थोबोरी युजी।

८ चुह्रङ् लबा म्राङ्सी येशूला चेलागदे बोमो खसी “चुह्रङ्बा महँगो अत्तर तिग्‍दा ओह्रङ्नोन खेरो भ्‍याङ्‍बा?

९ बरु चु अत्तर चूङ्सी खबा टाङगा प्राङ्‌बोगदेदा पिन्‍बा हिन्‍सै तसे मुबा” भिसी ह्राङ ह्राङ न्‍हङ‍री ताम लजी।

१० येशूसे चु ताम था याङ्सी थेनीगदेदा चुह्रङ् भिसी सुङ्जी, “एनीगदेसे तिग्‍दा चु म्रिङम्‍हेमेदा कचकच लबा? चुसे मी ङाला लागिरी ज्‍यबा गे लबा मुला।

११ तिग्‍दा भिसम प्राङ्‌बोगदे मी सदन एनीगदेदेन छ्‌याम तला। तर ङा मी एनीगदेदेन छ्‌याम सदन आत।

१२ चुसे ङाला सिबा ल्‍हुइ धुर्सारी थान्‍बाला लागिरी ङा सिबा भन्‍दा ङाच्‍छान ङाला थोबोरी चु अत्तर युसी ठीक लबा मुला।

१३ च्‍यागो, एनीगदेसे ङाला ताम ङ्‌यान्‍गो, जम्‍बुलिङला जुन जुन ग्‍लारी थार्बा पिन्‍बा समाचार थेःना लला, थे, थे ग्‍लारी चु म्रिङम्‍हेमेसे लबा गे ढन्‍बाला लागिरी थेला ताम लला।”

येशूदा धोका पिन्‍बा

मर्कूस १४:१०-११; लूका २२:३-६

१४ जमाहेन्‍से येशूला च्‍युक न्‍ही चेलागदे न्‍हङला यहूदा इस्‍करियोत भिबा चेला गिक परमेश्‍वरला मन्‍दिररी पूजा लबा मुल म्‍हिगदे मुबा ग्‍लारी निजी।

१५ ओच्‍छे थेसे थेनीगदेदा “चुदे ङाइ येशूदा चुङ्सी ह्राङनीदा जिम्‍मा पिन्‍सम ह्राङनीसे ङादा तिग पिन्‍ना?” भिसी ङ्‌योइमा, थेनीगदेसे यहूदा इस्‍करियोतदा बोगल गिकसे च्‍युइ म्‍हुइला डबल पिन्‍ना भिसी पिन्‍जी।

१६ जमाकुनुहेन्‍से यहूदा इस्‍करियोतसे येशूदा चुङ्सी पिन्‍बाला लागिरी दाउ च्‍यासी भ्रजी।

येशूसे भोज तयार लउ भिसी कुल्‍बा

मर्कूस १४:१२-२५; लूका २२:७-१३; यूहन्‍ना १३:२१-३०

१७ खमीर आयुना गेङ चसी धङ्बा चाडला शुरुला धिनकुनु चेलागदे येशू मुबा ग्‍लारी खसी “ह्राङला लागिरी ङन्‍से मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज खानङ ठीक लउ?” भिसी ङ्‌योइजी।

१८ येशूसे चेलागदेदा चुह्रङ् भिसी कुल्‍जी, “एनीगदे सहररी म्‍हि गिक मुबा ग्‍लारी निसी थे म्‍हिदा ‘ङा सिबा धुइ तसी जिन्‍बा मुला। थेतबासेलमा ङाइ ह्राङला चेलागदेदेन छ्‌याम चिसी एला दिमरी मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्बा सेम मुला, भिसी गुरुसे सुङ्बा मुला’ भिसी पाङ्‍गो।”

१९ जमाहेन्‍से येशूसे कुल्‍बा अन्‍छारनोन चेलागदेसे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज ठीक लजी।

२० ङ्‍यसे तमाहेन्‍से येशू ह्राङला च्‍युक न्‍ही चेलागदेदेन छ्‌यामनोन भोज छ्‌योइबारी धन्‍छ्‌याजी।

२१ जमाहेन्‍से भोज छ्‌योइबान लबा धुइरी येशूसे चेलागदेदा “च्‍यागो, एनीगदेसे ङाला ताम ङ्‌यान्‍गो, एनीगदे न्‍हङलान गिकसे ङादा म्‍हिगदेला यारी जिम्‍मा पिन्‍ना” भिसी सुङ्जी।

२२ जमाहेन्‍से ल्‍हानान दुख ङ्‍हम्‍सी चेलागदे जम्‍मासेन येशूदा “प्रभु, थे म्‍हि ङानोन हिन्‍ना?” भिसी पालो पालो लसी ङ्‌योइबारी छ्‌याइजी।

२३ ओच्‍छे येशूसे थेनीगदेदा चुह्रङ् भिसी सुङ्जी, “च्‍यागो, जुन म्‍हिसे खार्बारी ङादेन छ्‌याम गेङ तुइसी चमुला, थेनोन म्‍हिसे ङादा चुङ्सी पिन्‍ना।

२४ परमेश्‍वरला बचनरी भ्रिबा ह्रङ्नोन परमेश्‍वरसे पुइखबा म्‍हि मी सिनोन तोःला। तर जुन म्‍हिसे परमेश्‍वरसे पुइखबा म्‍हिदा चुङ्सी म्‍हिला यारी जिम्‍मा पिन्‍ना, थेसे परमेश्‍वरग्‍याम खाह्रङ्बा लोङ्‌बा खबा सजाय याङ्ला। बरु थे मी न्‍हनोन आन्‍हबा हिन्‍सम ज्‍यबा तसेला मुबा” भिसी सुङ्जी।

२५ येशूदा चुङ्सी पिन्‍बारी म्‍हाइबा यहूदासेनोन येशूदा “गुरु, थे म्‍हि ङानोन हिन्‍ना?” भिसी ङ्‌योइजी।

जमाहेन्‍से येशूसे थेदा “थे ताम मी एसेन पाङ्जी” भिसी सुङ्जी।

प्रभु भोजला शुरु

मर्कूस १४:२२-२६; लूका २२:१४-२३; १ कोरिन्‍थी ११:२३-२५

२६ थेनीगदे भोज चबान लबा धुइरी येशूसे गेङ थोसी परमेश्‍वरदा धन्‍यवाद पिन्‍जी। ओच्‍छे थे गेङ क्‍युइसी चेलागदेदा “ना! चु चउ, चु ङाला ल्‍हुइ हिन्‍ना” भिसी सुङ्जी।

२७ जमाहेन्‍से येशूसे खोरेरी मुबा अङगुरला निङगु थोसी परमेश्‍वरदा धन्‍यवाद पिन्‍सी, चेलागदेदा चुह्रङ् भिसी सुङ्जी, “ना! एनीगदे जम्‍मासेन चु थुङ्‍गो।

२८ तिग्‍दा भिसम एनीगदेसे थुङ्बा चु निङगु ङाला का हिन्‍ना। चु का एनीगदेदेन छ्‌याम लबा छार† कबुल हिन्‍ना। चुनोन का ल्‍हानान म्‍हिला पापला दोष मेटब लबाला लागिरी बगब तला।

२९ तर एनीगदेसे ङाला ताम ङ्‌यान्‍गो, एनीगदेदेन छ्‌याम ङाला आबाला य्‍हुल्‍सारी छार अङगुरला निङगु थुङ्बा धिन आखतेधोना ङाइ चु निङगु आथुङ्‌।”

३० जमाहेन्‍से परमेश्‍वरदा धन्‍यवादला व्‍हाइ गिक गोसी येशू ह्राङला चेलागदेदेन छ्‌याम थे ग्‍लाग्‍याम जैतून भिबा गङरीक्‍यार फेप्‍जी।

पत्रुससे येशूदा ख्‍लाला भिसी पाङ्बा ताम

मर्कूस १४:२७-३१; लूका २२:३१-३४; यूहन्‍ना १३:३६-३८

३१ जमाहेन्‍से येशूसे ह्राङला चेलागदेदा चुह्रङ् भिसी सुङ्जी, “तिनी म्‍हुनङ एनीगदे जम्‍मासेन ङादा ख्‍लासी यार्ला। तिग्‍दा भिसम परमेश्‍वरला बचनरी ‘ङाइ गोठालोदा साइला। ओच्‍छे ग्‍युगदे ससा बङबङ तसी यार्ला’ भिसी भ्रिबा मुला।

३२ तर ङादा सिबाग्‍याम सोना लमाहेन्‍से एनीगदे भन्‍दा ङाच्‍छा ङा गालीलरी निला।”

३३ थेनोन धुइरी पत्रुससे येशूदा “ह्राङदा थेह्रङ् लमा जम्‍मासेन ख्‍लासी यार्सैनोन ङाइ ह्राङदा खाइमै आख्‍ला” भिसी भिजी।

३४ जमाहेन्‍से येशूसे पत्रुसदा “च्‍यागो, एसे ङाला ताम ङ्‌यान्‍गो। तिनी म्‍हुनङ नागा क्राबा भन्‍दा ङाच्‍छा एसे सोमरेमधोना ‘ङाइ येशूदा ङोसेबान आरे’ भिसी पाङ्ला” भिसी सुङ्जी।

३५ दोःसी पत्रुससे येशूदा “ङा ह्राङदेन छ्‌याम सितोःसैनोन ङाइ ह्राङदा आख्‍ला” भिसी भिजी। ओच्‍छे स्‍य्‍हान्‍दो चेलागदेसेनोन थेह्रङ्नोन भिजी।

गेत‍समनी भिबा ग्‍लारी येशूसे लबा प्रार्थना

मर्कूस १४:३२-४२; लूका २२:३९-४६

३६ जमाहेन्‍से येशू ह्राङला चेलागदेदेन छ्‌याम गेत‍समनी भिबा ग्‍लारी फेप्‍जी। ओच्‍छे चेलागदेदा “एनीगदे चुरीन चिउ, ङा चा जजाकी क्‍याथाङ निसी प्रार्थना लला” भिसी सुङ्सी

३७ येशूसे पत्रुसदेन जब्‍दियाला झा न्‍हीदा ह्राङदेन छ्‌यामनोन भोर्सी फेप्‍जी। ओच्‍छे थेदा ल्‍हानान सुर्दा तसी सेमरी दुख तबारी छ्‌याइजी।

३८ जमाहेन्‍से येशूसे थेनीगदेदा “ङाला सेम क्रोसी ङा सिबा तेःबान तबा मुला। थेतबासेलमा एनीगदे चुरीन ङा ह्रङ् लसी छोर्सी चिउ” भिसी सुङ्जी।

३९ ओच्‍छे येशू चा जजाकी क्‍याथाङ फेप्‍सी सरी ख्‍लुप तसी “आबा ङाथोरी खबारी छ्‌याइबा चु दुख तसम ङादा नाआपुङ्‍गो। तर ङाइ म्‍हन्‍बा अन्‍छार आहिन, ह्राङसे म्‍हन्‍बा अन्‍छार तगै” भिसी प्रार्थना लजी।

४० जमाहेन्‍से येशू चेला सोम मुबा ग्‍लारी दोःसी फेप्‍खमा थेनीगदे म्‍हेर्सी चिबा म्राङ्सी येशूसे पत्रुसदा चुह्रङ् भिसी सुङ्जी, “एनीगदे ङादेन छ्‌याम घण्‍टा गिक सुत्तै छोर्सी चिआखम्‍नी?

४१ दाहेन्‍से एनीगदे पापरी फसब आतबाला लागिरी छोर्सी प्रार्थना लसी चिउ। च्‍यागो, एनीगदेला आत्‍मा मी तयार मुला, तर ल्‍हुइ चा कमजोर मुला।”

४२ दोःसीनोन येशू ङाच्‍छाला ग्‍लारीन फेप्‍सी “आबा चु दुख ङाइ नानोन तोःबा हिन्‍सम ह्राङसे म्‍हन्‍बा ह्रङ्नोन तगै” भिसी प्रार्थना लजी।

४३ ओच्‍छे चेलागदे मुबा ग्‍लारी दोःसी फेप्‍खमा चेलागदे म्‍हेर्सी चिबा स्‍याप्‍जी। म्‍हेर्बा खबासे लमा थेनीगदेसे मीनोन ठोङ्आखम्‍नी।

४४ थेतबासेलमा येशूसे थेनीगदेदा थेरीन ख्‍लासी सोमरेमला पालोरी ङाच्‍छाला ग्‍लारीन फेप्‍सी ङाच्‍छाला ह्रङ् लसीन प्रार्थना लजी।

४५ जमाहेन्‍से येशू चेलागदे मुबा ग्‍लारी फेप्‍खसी थेनीगदेदा चुह्रङ् भिसी सुङ्जी, “अझन एनीगदे म्‍हेर्सी ब्‍लप्‍बा न्‍हबान मुला? च्‍यागो, परमेश्‍वरसे पुइखबा म्‍हिदा चुङ्सी पापीगदेला यारी जिम्‍मा पिन्‍बा धुइ खसी जिन्‍बा मुला।

४६ रेःगो, निइ! च्‍यागो, ङादा स्‍य्‍हान्‍दोला यारी जिम्‍मा पिन्‍बा म्‍हि खसी जिन्‍बा मुला।”

येशूदा चुङ्बा

मर्कूस १४:४३-५०; लूका २२:४७-५३; यूहन्‍ना १८:३-१२

४७ येशूसे चु ताम सुङ्बान लबा धुइरी च्‍युक न्‍ही चेला न्‍हङला यहूदा इस्‍करियोत भिबा चेलादेन छ्‌याम कडीदेन तरवार थोबा म्‍हिला हुल धोखजी। थेनीगदेदा परमेश्‍वरला मन्‍दिररी पूजा लबा मुल म्‍हिदेन यहूदी गन्‍बागदेसे पुइखमुबा।

४८ येशूदा चुङ्बारी खबा म्‍हिगदेदा यहूदासे “जुन म्‍हिदा ङाइ च्‍योक लला थेनोन येशू हिन्‍ना, थेदान चुङ्‍गो” भिसी ङाच्‍छान पाङ्बा मुबा।

४९ येशू मुबा ग्‍लारी धोमैछ्‌याम यहूदासे “लास्‍सो, फ्‍याफुल्‍ला गुरु” भिसी येशूदा च्‍योक लजी।

५० जमाहेन्‍से येशूसे थेदा “यहूदा, ए तिग लबारी खबा लउ” भिसी सुङ्माहेन्‍से कडी तरवार पुइसी खबा म्‍हिगदेसे येशूदा चुङ्सी खीसी भोर्जी।

५१ येशूदेन छ्‌याम मुबा चेलागदे न्‍हङला गिकसे ह्राङला तरवार तेःसी परमेश्‍वरला मन्‍दिररी पूजा लबा मुल म्‍हिला नोकरला नाब्‍यङ च्‍वाट्टन थाजी।

५२ थे चेलादा येशूसे चुह्रङ् भिसी सुङ्जी, “एला तरवार स्‍युबारी झाङ्‍गो। तिग्‍दा भिसम तरवार थोबा जम्‍मान म्‍हिदा तरवारसेन ताम्‍सी नाश लला।

५३ चुदे ङाइ ङाला आबादा पाङ्बा हिन्‍सम ङादा जोगब लबारी ङाला आबासे च्‍युक न्‍ही भन्‍दा ल्‍हानान स्‍वर्गदूतगदेला हुल तुरुन्‍तन पुइखसे मुबा। चु ताम दान्‍देधोना एसे घोबा आरे?

५४ तर ङाइ चुह्रङ् लबा हिन्‍सम परमेश्‍वरला बचनरी चुह्रङ् तनोन तला भिसी भ्रिबा ताम खाह्रङ् लसी पूरा तला?”

५५ जमाहेन्‍से येशूसे ह्राङदा चुङ्बारी खबा म्‍हिला हुलदा चुह्रङ् भिसी सुङ्जी, “एनीगदे तिग्‍दा य्‍होदा चुङ्बारी खबा ह्रङ् लसी कडी तरवार थोसी खबा? खाइ, ङाइ म्‍हिगदेदा धिन धिननोन परमेश्‍वरला मन्‍दिररी लोप्‍सी चिबा धुइरी एनीगदेसे ङादा आचुङ्नी।

५६ तर अगमवक्तागदेसे परमेश्‍वरला बचनरी भ्रिबा अन्‍छार पूरा तगै भिसीन चुह्रङ् तबा हिन्‍ना।” जमाहेन्‍से जम्‍मान चेलागदेसे येशूदा ख्‍लासी यार्जी।

येशूदा यहूदीगदेला सभारी भोर्बा

मर्कूस १४:५३-६५; लूका २२:५४-५५, ६३-७१; यूहन्‍ना १८:१३-१४, १९-२४

५७ जमाहेन्‍से येशूदा चुङ्बा म्‍हिगदेसे येशूदा परमेश्‍वरला मन्‍दिररी पूजा लबा मुल म्‍हि कैयाफाला दिमरी भोर्जी। थेरी यहूदी गन्‍बागदेदेन यहूदी धर्मगुरुगदेएनोन पोप तसी चिबा मुबा।

५८ तर पत्रुस चा थारेङग्‍यामसेन येशूदा च्‍याबान च्‍याबान थे पूजा लबा मुल म्‍हिला दिमला ख्राङगाधोनान निजी। जमाहेन्‍से येशूदा तिग लबा चीम भिसी पालेगदेदेन छ्‌याम चिसी च्‍याबारी छ्‌याइजी।

५९ परमेश्‍वरला मन्‍दिररी पूजा लबा मुल म्‍हिगदेदेन यहूदी सभाला जम्‍मान म्‍हिगदेसे येशूदा साइबाला सजाय पिन्‍बाला लागिरी येशूला बिरोधरी लुसीला ताम पाङ्बा म्‍हिगदे म्‍हाइजी।

६० चुह्रङ् लसी ल्‍हानान म्‍हिगदेसे येशूदा बिरोध लबान लुसीला ताम पाङ्जी। तसैनोन थेनीगदेसे पाङ्बा ताम गिकनोन आढिक्‍नी। जम्‍मान भन्‍दा लिच्‍छाला म्‍हि न्‍ही ङाच्‍छापट्टि खसी,

६१ “च्‍यागो, चु म्‍हिसे ‘ङाइ परमेश्‍वरला मन्‍दिरदा फुप्‍सी सोमरेरीन स्‍होखम्‍ला’ भिसी पाङ्बा मुला” भिसी दोष लजी।

६२ जमाहेन्‍से परमेश्‍वरला मन्‍दिररी पूजा लबा मुल म्‍हि रेःसी येशूदा “एसे तिग्‍दा जोहाब आपिन्‍बा? चु म्‍हिगदेसे एला बिरोधरी पाङ्बा तामला बारेरी एदा तिगै पाङ्सेला आरे?” भिसी ङ्‌योइजी।

६३ तर येशूसे तिगै जोहाब आलमाहेन्‍से परमेश्‍वरला मन्‍दिररी पूजा लबा मुल म्‍हिसे दोःसीनोन येशूदा “छोन्‍बो परमेश्‍वरला मिनरी घ्रान फासी ङन्‍दा पाङ्‍गो। तिग ए परमेश्‍वरला झा थार्बा पिन्‍बा ख्रीष्‍टनोन हिन्‍ना?” भिसी पाङ्‌मा,

६४ येशूसे थेदा “थे ताम मी ह्राङसेन सुङ्जी। तसैनोन दाहेन्‍से ह्राङनीसे परमेश्‍वरसे पुइखबा म्‍हिदा शक्तिशाली परमेश्‍वरला दाहिने छ्‌यापट्टि चिबादेन स्‍वर्गग्‍याम खसुरी खबान लबा म्राङ्ला” भिसी सुङ्जी।

६५ जमाहेन्‍से परमेश्‍वरला मन्‍दिररी पूजा लबा मुल म्‍हिसे ह्राङला क्‍वान ढेबान, “चु म्‍हिसे परमेश्‍वरला बिरोध लसी ताम पाङ्बा मुला। दाहेन्‍से य्‍हाङदा अर्गु प्रमाण तिग्‍दा तोःजी? ह्राङनीसे दान्‍दे चुसे ह्राङसे ह्राङदान परमेश्‍वर स्‍होसी पाङ्बा ताम य्‍हाङसे थेःनोन थेःजी।

६६ दाहेन्‍से ह्राङनीला तिग बिचार मुला?” भिसी ङ्‌योइमा, स्‍य्‍हान्‍दोगदेसे “चु म्‍हि साइनोन तोःबा म्‍हि हिन्‍ना” भिसी भिजी।

६७ जमाहेन्‍से थे म्‍हिगदेसे येशूला लीरी थो स्‍वाबा तोबा ग्‍याङ्‍बा लजी। ओच्‍छे कोइ कोइसे चा तोबान,

६८ “ए थार्बा पिन्‍बा ख्रीष्‍ट हिन्‍सम, लु, अगमवाणी पाङ्‍गो। एदा खाल्‍से तोबा हिन्‍ना?” भिसी पाङ्जी।

पत्रुससे ङाइ येशूदा ङोसेबान आरे भिसी पाङ्बा

मर्कूस १४:६६-७२; लूका २२:५६-६२; यूहन्‍ना १८:१५-१८, २५-२७

६९ थे धुइरी पत्रुस ख्राङगारी मुबा। थेदा म्राङ्सी नोकरस्‍या गिक थे मुबा ग्‍लारी खसी, “एएनोन गालीलला येशूदेन छ्‌यामनोन मुबा आहिन?” भिसी ङ्‌योइजी।

७० तर पत्रुससे जम्‍मालान ओन्‍छाङरी “एसे खाल्‍ला ताम लबा, ङादा तिगै था आरे” भिसी,

७१ थे ख्राङगाला म्रापरी निजी। थेरीनोन थेदा स्‍य्‍हान्‍दो नोकरस्‍या गिकसे म्राङ्सी जम्‍मान म्‍हिगदेदा “चु म्‍हिएनोन नासरतला येशूदेन छ्‌यामनोन मुबा” भिसी पाङ्जी।

७२ दोःसी पत्रुससे घ्रान फाबान, “ङाइ थे म्‍हिदा ङोसेबान आरे” भिसी पाङ्जी।

७३ जजाकी लिच्‍छा थेरी मुबा म्‍हिगदे पत्रुसला ङामरी खसी थेदा “पक्‍कान एएनोन थेनीगदे न्‍हङला गिक हिन्‍ना भिबा एला तामग्‍यामनोन था तजी” भिसी भिजी।

७४ जमाहेन्‍से पत्रुससे “ङाइ लुसीला ताम पाङ्बा हिन्‍सम परमेश्‍वरला सजाय ङाथोरी खगै भिसी घ्रान फाबान ङाइ थे म्‍हिदा ङोसेबान आरे” भिसी भिजी।

थेसे थेह्रङ् भिमैछ्‍याम नागा क्राजी।

७५ जमाहेन्‍से येशूसे “च्‍यागो, नागा क्राबा भन्‍दा ङाच्‍छा सोमरेमधोना एसे ङादा ङोसेबान आरे भिला” भिसी सुङ्बा ताम पत्रुससे ढन्‍जी। थेतबासेलमा थे मङग्‍यार निसी घ्‍वाँ घ्‍वाँ क्राजी।

† 

२६:२८ ल्‍हानान ह्रङ्‌बा बाइबलरी “छार” भिसी भ्रिबा आरे।

येशूदा पिलातसला ङाच्‍छापट्टि भोर्बा

मर्कूस १५:१; लूका २३:१-२; यूहन्‍ना १८:२८-३२

२७

स्‍य्‍होरीन परमेश्‍वरला मन्‍दिररी पूजा लबा जम्‍मान मुल म्‍हिगदेदेन यहूदी गन्‍बागदेसे येशूदा साइनोन तोःला भिसी सल्‍लाह लजी।

२ जमाहेन्‍से थेनीगदेसे येशूदा खीसी पिलातस भिबा रोमी अञ्‍चलाधीश मुबा ग्‍लारी भोर्सी जिम्‍मा पिन्‍जी।

यहूदा इस्‍करियोत च्‍योसी सिबा

मुल चेला १:१८-१९

३ येशूदा साइनोन तोःला भिसी पाङ्बा ताम येशूदा चुङ्सी पिन्‍बा यहूदासे थेःजी। जमाहेन्‍से थेदा ल्‍हानान दुख ङ्‍हम्‍सी थेसे किन्‍बा बोगल गिकसे च्‍युइ म्‍हुइला डबल परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेदा दोःसी पिन्‍बारी खजी।

४ ओच्‍छे यहूदासे थेनीगदेदा “तिगै दोष आरेबा म्‍हिदा साइबाला लागिरी चुङ्सी पिन्‍सी ङाइ पाप गे लबा मुला” भिसी भिमा, थेनीगदेसे यहूदादा “ङन्‍दा तिग मतलब? एनोन सेला” भिसी भिजी।

५ जमाहेन्‍से यहूदासे थे म्‍हुइला डबल परमेश्‍वरला मन्‍दिररीन भ्‍याङ्‍सी निजी, ओच्‍छे थे च्‍योसी सिजी।

६ तर परमेश्‍वरला मन्‍दिररी पूजा लबा मुल म्‍हिगदेसे चा थे डबल दुइसी “चु डबल परमेश्‍वरला मन्‍दिरला ढुकुटीरी थान्‍बा ठीक आत। तिग्‍दा भिसम चु काला सय हिन्‍ना” भिसी भिजी।

७ थेतबासेलमा थेनीगदे ह्राङ ह्राङ न्‍हङ‍री सल्‍लाह लसी थे टाङगासे अर्गु य्‍हुल्‍साला सिबा म्‍हि ल्‍हुबारी कुमालेला वारी ग्‍लुजी।

८ थेतबासेलमा दान्‍देधोनाएनोन थे वारीदा काला वारी भिसी भिमुला।

९ यर्मिया अगमवक्तासे पाङ्बा ताम चुह्रङ् लसी पूरा तजी,

“थे म्‍हुइला बोगल गिकसे च्‍युइ डबल परमेश्‍वरला मन्‍दिररी पूजा लबा म्‍हिगदेसे किन्‍जी।

थे डबल चा थेला सय हिन्‍ना भिसी इस्राएलला म्‍हिगदेसे तोगब लबा मुबा।

१० जमाहेन्‍से परमेश्‍वरसे ङादा कुल्‍बा अन्‍छार

थेनीगदेसे थेनोन टाङगासे कुमालेला बु ग्‍लुजी।”

येशूदा पिलातसला ङाच्‍छापट्टि राप्‍पुङ्बा

मर्कूस १५:२-१५; लूका २३:३-५, १३-२५; यूहन्‍ना १८:३३-१९:१६

११ येशू अञ्‍चलाधीशला ङाच्‍छापट्टि राप्‍माहेन्‍से अञ्‍चलाधीशसे “तिग ए यहूदीगदेला ग्‍ले हिन्‍ना?” भिसी ङ्‌योइमा, येशूसे थेदा “थे मी ह्राङसेन सुङ्बा मुला” भिसी जोहाब पिन्‍जी।

१२ परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेसे येशूदा ल्‍हानान दोष लजी। तसैनोन येशूसे तिगै जोहाब आलनी।

१३ जमाहेन्‍से पिलातस भिबा अञ्‍चलाधीशसे येशूदा “थेनीगदेसे एला बिरोध लसी एदा ल्‍हानान दोष लबान मुला, तिग एसे थेःबा आरे?” भिसी भिजी।

१४ तर येशूसे थेदा ताम गिकलान जोहाब आपिन्‍नी। थेतबासेलमा अञ्‍चलाधीशएनोन उदेक तजी।

१५ अञ्‍चलाधीशसे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी म्‍हिला हुलसे धम्‍बा झ्‍याल्‍खानरी मुबा म्‍हि गिकदा पुइमुबा।

१६ थे धुइरी जम्‍मान म्‍हिसे ङोसेबा बारब्‍बा भिबा आज्‍यबा गे लबा म्‍हि गिक झ्‍याल्‍खानरी मुबा।

१७ थेरी म्‍हिगदे पोप तमाहेन्‍से पिलातससे थेनीगदेदा “ङाइ खाल्‍दा पुइगै भिबा एनीगदेला सेम मुला? बारब्‍बादा पुइगो कि थार्बा पिन्‍बा ख्रीष्‍ट भिबा येशूदा पुइगो?” भिसी ङ्‌योइजी।

१८ तिग्‍दा भिसम थेनीगदेसे येशूला डाह लसी ह्राङ मुबा ग्‍लारी भबा हिन्‍ना भिबा ताम पिलातसदा था मुबा।

१९ पिलातस निसाफ लबा ग्‍लारीन मुबा धुइरी पिलातसला म्रिङसे “थे तिगै दोष आरेबा म्‍हिदा तिगै थालउ। तिग्‍दा भिसम तिनी म्‍हुनङ ङाइ थेला बारेरी म्‍हाङ म्राङ्सी ङादा ल्‍हानान दुख तबा मुला” भिसी खबर पुइजी।

२० तर परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेसे थेरी मुबा म्‍हिला हुलदा “‘बारब्‍बादा ख्‍लासी पिन्‍गो। ओच्‍छे येशूदा चा साइगो’ भिउ” भिसी पाङ्‌पुङ्‌जी।

२१ थेतबासेलमा दोःसी अञ्‍चलाधीशसे थेनीगदेदा “ङाइ चु न्‍ही न्‍हङ‍री खजिबादा पुइगै भिबा एनीगदेला सेम मुला?” भिसी ङ्‌योइमा, थेनीगदेसे “बारब्‍बादा पुइगो” भिसी भिजी।

२२ जमाहेन्‍से पिलातससे थेनीगदेदा “थेह्रङ् भिसम थार्बा पिन्‍बा ख्रीष्‍ट भिबा येशूदा ङाइ तिग लउ?” भिसी ङ्‌योइमा, थेनीगदे जम्‍मासेन “चुदा क्रुसरी टाँगब लसी साइगो!” भिसी भिजी।

२३ पिलातससे “तिग्‍दा? चुसे थेह्रङ्बा आज्‍यबा गे तिग लबा मुला?” भिसी ङ्‌योइजी।

तर थेनीगदेसे झन क्रिङ्बान, “चुदा क्रुसरी टाँगब लसी साइगो” भिसी भिजी।

२४ तिगै लसीन आखम्‍बा म्राङ्सी दाहेन्‍से झन हल्‍ली खल्‍ली तला भिसी पिलातस लोङ्जी। ओच्‍छे थेसे जम्‍मान म्‍हिला ङाच्‍छा या ख्रुसी† “चु म्‍हिदा साइबासे लमा ङाइ तिगै सजाय नाआतोःगै, थे सजाय एनीगदेसेन नागो” भिसी भिमा,

२५ थेरी मुबा जम्‍मान म्‍हिगदेसे “चुदा साइबाला सजाय ङन्‍देन ङन्‍ना सन्‍तानसेन नाला” भिसी जोहाब पिन्‍जी।

२६ जमाहेन्‍से पिलातससे बारब्‍बादा पुइजी। तर येशूदा चा कोर्रासे तोसी क्रुसरी टाँगब लसी साइबाला लागिरी रोमी सिपाहीगदेदा जिम्‍मा पिन्‍जी।

सिपाहीगदेसे येशूदा खिसी लबा

मर्कूस १५:१६-२०; यूहन्‍ना १९:२-३

२७ जमाहेन्‍से येशूदा सिपाहीगदेसे अञ्‍चलाधीश चिबा दिमरी भोर्जी। ओच्‍छे जम्‍मान सिपाहीगदे येशूला क्‍युर्सीन पोप तजी।

२८ जमाहेन्‍से येशूला क्‍वान स्‍युसी वाला क्‍वान क्‍वान्‍सी पिन्‍जी।

२९ थेनीगदेसे पुजुला फेटा स्‍होसी येशूदा थोइसी पिन्‍जी। ओच्‍छे येशूदा दाहिने छ्‌यारी माला कडी पिन्‍सी “लास्‍सो यहूदीगदेला ग्‍ले, फ्‍याफुल्‍ला” भिसी फ्‍या लबा स्‍होसी येशूदा खिसी लजी।

३० ओच्‍छे थेनीगदेसे येशूदा थो स्‍वाबान थे माला कडीसे थोबोरी तोजी।

३१ थेह्रङ् लसी खिसी लमाहेन्‍से थेनीगदेसे थे क्‍वान स्‍युसी पिन्‍जी। ओच्‍छे येशूदा थेलान क्‍वान क्‍वान्‍सी क्रुसरी टाँगब लसी साइबारी भोर्जी।

येशूदा क्रुसरी टाँगब लबा

मर्कूस १५:२१-३२; लूका २३:२६-४३; यूहन्‍ना १९:१७-२४

३२ ग्‍यामरी निबान लमा थेनीगदेसे कुरेनी भिबा ग्‍लाला सिमोनदा खबान लबा स्‍याप्‍जी। जमाहेन्‍से थेनीगदेसे थे म्‍हिदा कर लसी येशूला क्रुस पुइपुङ्जी।

३३ ओच्‍छे थेनीगदे गलगथा भिबा ग्‍लारी धोखजी। गलगथा भिबा चा “खप्‍परला ग्‍ला” हिन्‍ना।

३४ थेरी धोखमाहेन्‍से थेनीगदेसे येशूदा अङगुरला निङगुरी कम्‍बा मान युसी पिन्‍जी। तर येशूसे थे निङगु म्‍य्‍हाङ्माहेन्‍से आसोल्‍नी।

३५ थेनीगदेसे येशूदा क्रुसरी टाँगब लमाहेन्‍से चिठी युसी ह्राङ ह्राङ न्‍हङरी येशूला क्‍वान भो लजी।

३६ जमाहेन्‍से थेनीगदे थेरीन चिसी येशूदा ख्रुङ्जी।

३७ ओच्‍छे थेनीगदेसे “येशू यहूदीगदेला ग्‍ले” भिसी दोष उन्‍बा ताम भ्रिसी येशूला थोबोथोरी क्रुसरी थान्‍जी।

३८ थेनीगदेसे येशूदा क्रुसरी टाँगब लबा धुइरी य्‍हो न्‍हीदाएनोन गिकदा दाहिनेपट्टि गिकदा देब्रेपट्टि क्रुसरी टाँगब लजी।

३९ थे ग्‍याम निबा खबा म्‍हिगदेसेनोन ह्राङ ह्राङला थोबो य्‍होङ्बान येशूदा खिसी लबान,

४० “लु, परमेश्‍वरला मन्‍दिर फुप्‍सी दोःसी सोमरेरीन स्‍होला भिबा म्‍हि दान्‍दे एसे ह्राङसे ह्राङदान जोगब लउ। ए परमेश्‍वरलान झा हिन्‍सम क्रुसग्‍याम मार फाप्‍गो” भिसी भिजी।

४१ जमाहेन्‍से परमेश्‍वरला मन्‍दिररी पूजा लबा मुल म्‍हिगदे, यहूदी धर्मगुरुदेन यहूदी गन्‍बागदेसेनोन येशूदा खिसी लबान चुह्रङ् भिसी भिजी,

४२ “चुसे स्‍य्‍हान्‍दो म्‍हिदा चा जोगब लजी, तर ह्राङसे ह्राङदान चा जोगब लबारी आखम्‍नी। चु इस्राएलीगदेला ग्‍ले आहिन! थे दान्‍देन क्रुसग्‍याम मार फाप्‍सी खगै। जमाहेन्‍से ङन्‍से थेदा विश्‍वास लला।

४३ चुसे परमेश्‍वरदा विश्‍वास लमुबा। ओच्‍छे ‘ङा परमेश्‍वरलान झा हिन्‍ना’ भिसी भिमुबा। चुदे परमेश्‍वर चुदा म्राङ्सी ताङ्‍बा मुसम परमेश्‍वरसेन चुदा जोगब लगै।”

४४ थेह्रङ् लसीन येशूदेन छ्‌यामनोन क्रुसरी टाँगब लबा य्‍होगदेसेनोन येशूदा खिसी लजी।

येशू सिबा

मर्कूस १५:३३-४१; लूका २३:४४-४९; यूहन्‍ना १९:२८-३०

४५ जमाहेन्‍से धिनना बाह्र बजेहेन्‍से तीन बजेधोना य्‍हुल्‍सा नाङनोन धोपधोप तजी।

४६ ओच्‍छे तीन बजेरीक्‍यार येशूसे घ्रेन काइरी क्रिङ्बान, “इलोइ इलोइ लामा सबखथनी?” भिसी सुङ्जी। चुह्रङ् भिबा चा “ङाला परमेश्‍वर, ङाला परमेश्‍वर ह्राङसे ङादा तिग्‍दा ख्‍लाबा?” भिबा हिन्‍ना।

४७ येशूला ताम थेःसी थेरी राप्‍सी चिबागदे न्‍हङला कोइ कोइसे चा “चुसे मी एलियादा गा ङ्‌योइबा चीम” भिसी भिजी।

४८ जमाहेन्‍से थेनीगदे न्‍हङला गिक चा तुरुन्‍तन यार्बान निसी अङगुरला कम्‍बा निङगुरी क्‍वानगेन ब्‍लुम्‍सी माला कडीरी खीसी येशूदा ख्‍वाजी।

४९ तर स्‍य्‍हान्‍दोगदेसे चा “भ्रान्‍गो, भ्रान्‍गो, चुदा एलिया खसी जोगब लला वा? च्‍यागे” भिसी भिजी।

५० दोःसी येशू घ्रेन काइरी क्रिङ्‌जी, जमाहेन्‍से येशूला सा निजी।

५१ थेनोन धुइरी परमेश्‍वरला मन्‍दिररी मुबा पर्दा तोरहेन्‍से मारधोना ह्राङनोन ढेसी पख्‍ले न्‍ही तजी। ओच्‍छे जम्‍बुलिङनोन याङयोङ तसी पहरागदे फुप्‍जी।

५२ जमाहेन्‍से धुर्सागदे ठोङ्‌जी, ओच्‍छे परमेश्‍वरला ल्‍हानान म्‍हिगदेदा सिबाग्‍याम सोना लजी।

५३ येशू सिबाग्‍याम सोना लमाहेन्‍से थेनीगदे धुर्साग्‍याम थोन्‍सी परमेश्‍वरला सहर यरूशलेमरी निजी। थेनीगदेदा थेरी ल्‍हानान म्‍हिगदेसे म्राङ्जी।

५४ सङगुल खबादेन थेरी तबा जम्‍मान ताम म्राङ्सी येशूदा ख्रुङ्‌सी चिबा रोमी सिपाहीगदेदेन कप्‍तान ल्‍हानान लोङ्सी “पक्‍कान चु मी परमेश्‍वरला झानोन चीम” भिसी भिजी।

५५ थेरी येशूदा गालीलहेन्‍सेन ह्रो लबान येशूदेन छ्‌याम छ्‌यामनोन खबा ल्‍हानान म्रिङम्‍हेमेगदेसेनोन थारेङग्‍यामसेन च्‍यासी चिबा मुबा।

५६ थेनीगदे न्‍हङ‍री मरियम मग्‍दलिनी, याकूबदेन योसेफला आमा मरियमदेन जब्‍दियाला म्रिङएनोन मुबा।

येशूदा धुर्सारी थान्‍बा

मर्कूस १५:४२-४७; लूका २३:५०-५६; यूहन्‍ना १९:३८-४२

५७ ङ्‍यसे तमाहेन्‍से अरिमाथिया भिबा सहरला योसेफ भिबा फ्‍युक्‍पो म्‍हि गिक पिलातस मुबा ग्‍लारी निजी। थेएनोन येशूला चेला मुबा।

५८ पिलातस मुबा ग्‍लारी धोमाहेन्‍से थेसे येशूला लास ह्रीजी। जमाहेन्‍से पिलातससे थेदा येशूला लास भोर्पुङ्जी।

५९ जमाहेन्‍से योसेफसे मलमलला सफा छार क्‍वानरी येशूला लास रिल्‍सी,

६० थेसे ह्राङलान लागिरी पहरारी ठ्वाइसी स्‍होबा छार धुर्सारी थान्‍जी। ओच्‍छे धुर्साला म्रापरी घ्रेन युङबा ब्‍लिङ्बान भसी थान्‍सी थे निजी।

६१ थे धुर्साला ङाच्‍छापट्टि मरियम मग्‍दलिनीदेन अर्गु मरियमएनोन चिबा मुबा।

सिपाहीगदेसे येशूला धुर्सा ख्रुङ्बा

६२ न्‍हङगरदङसे ब्‍लप्‍बा न्‍हबा धिनकुनु परमेश्‍वरला मन्‍दिररी पूजा लबा मुल म्‍हिगदेदेन फरिसीगदे पिलातस मुबा ग्‍लारी निजी।

६३ ओच्‍छे थेनीगदेसे चुह्रङ् भिसी भिजी, “थे ठगसे सोबा धुइरी ‘ङादा सिबाग्‍याम सोमरेमाकुनु सोना लला’ भिसी भ्रबा ताम ङन्‍दा था मुला।

६४ थेतबासेलमा सोमरेमाधोना सिपाहीगदेदा धुर्सा ख्रुङ्पुङ्‍गो। आहिन्‍सम थेला चेलागदे खसी थेला लास य्‍हो लसी भोर्ला। ओच्‍छे ‘येशूदा सिबाग्‍याम सोना लजी’ भिसी म्‍हिगदेदा ङाच्‍छाला भन्‍दा झन झुक्‍याब लसी भ्रला।”

६५ लु, थेह्रङ् भिसम “सिपाहीगदे भोर्सी ज्‍यना लसी धुर्सा ख्रुङ्पुङ्‍गो” भिसी पिलातससे थेनीगदेदा भिजी।

६६ जमाहेन्‍से थेनीगदे धुर्सारी निसी धुर्साला म्रापरी थान्‍बा युङबारी लाहा छाप लसी सिपाहीगदेदा ख्रुङ्पुङ्जी।

† 

२७:२४ पिलातससे या ख्रुबाला अर्थ चा ङाला तिगै दोष आरे भिसी उन्‍बाला लागिरी हिन्‍ना।

येशूदा सिबाग्‍याम सोना लबा

मर्कूस १६:१-१०; लूका २४:१-१२; यूहन्‍ना २०:१-१०

२८

ब्‍लप्‍बा न्‍हबा धिनना न्‍हङगरदङ स्‍य्‍होरीन मरियम मग्‍दलिनीदेन स्‍य्‍हान्‍दो मरियम भिबा म्रिङम्‍हेमे न्‍ही येशूदा थान्‍बा धुर्सा च्‍याबारी निजी।

२ थेनोन धुइरी सङगुल खजी। तिग्‍दा भिसम स्‍वर्गग्‍याम परमप्रभुला दूत गिक मार फाप्‍सी धुर्साला म्रापरी थान्‍बा युङबा ब्‍लिङ्सी थेनोन युङबाथोरी चिजी।

३ थे स्‍वर्गदूतला ली धिनीला स्‍हेर ह्रङ्‌बान य्‍हाल य्‍हाल्‍बा मुबा। ओच्‍छे थेला क्‍वान ग्‍लिङ तेःबान तार मुबा।

४ थेदा म्राङ्सी धुर्सा ख्रुङ्‌सी चिबा सिपाहीगदे लोङ्सी फितफित धर्सी सिबा तेःबान तजी।

५ तर स्‍वर्गदूतसे थे म्रिङम्‍हेमेगदेदा चुह्रङ् भिसी भिजी, “एनीगदे थालोङ्‍गो, तिग्‍दा भिसम क्रुसरी टाँगब लसी साइबा येशूदा एनीगदेसे म्‍हाइबान मुला भिबा ताम ङादा था मुला।

६ येशू चुरी आरे, थेसे सुङ्बा ह्रङ्नोन थेदा सिबाग्‍याम सोना लसी जिन्‍बा मुला। एनीगदेन खसी थेदा थान्‍बा ग्‍ला च्‍यागो।

७ दाहेन्‍से एनीगदे योना निसी थेला चेलागदेदा ‘येशूदा सिबाग्‍याम सोना लसी जिन्‍बा मुला। ओच्‍छे येशू एनीगदे भन्‍दा ङाच्‍छा गालील अञ्‍चलरी फेप्‍बान मुला। एनीगदेसे येशूदा थेरीन म्राङ्ला’ भिसी पाङ्सी पिन्‍गो।”

८ चुह्रङ् तबा म्राङ्सी थे म्रिङम्‍हेमेगदे लोङ्जी। तसैनोन स्‍वर्गदूतला ताम थेःसी थेनीगदे ल्‍हानान ताङ्सी येशूला चेलागदेदा थे ताम पाङ्‌बारी धुर्साग्‍याम थोन्‍सी यार्बान निजी।

९ थे म्रिङम्‍हेमेगदे ग्‍यामरी निबान लमा तिक्‍खुरीन येशूसे स्‍याप्‍सी “एनीगदेदा शान्‍ति तगै” भिसी सुङ्माहेन्‍से थेनीगदेसे येशूला स्‍य्‍हाप चुङ्सी फ्‍या लजी।

१० जमाहेन्‍से येशूसे थेनीगदेदा “एनीगदे थालोङ्‍गो, ङाला आलेगदे मुबा ग्‍लारी निसी थेनीगदेदा गालील अञ्‍चलरी निउ भिउ, थेनीगदेसे ङादा थेरीन स्‍याप्‍ला भिसी पाङ्सी पिन्‍गो” भिसी सुङ्जी।

धुर्सा ख्रुङ्बा सिपाहीगदेसे पाङ्बा ताम

११ थे म्रिङम्‍हेमेगदे धुर्साग्‍याम निमाहेन्‍से धुर्सा ख्रुङ्‌सी चिबा सिपाहीगदे न्‍हङला कोइ कोइ सिपाहीगदे सहररी निसी परमेश्‍वरला मन्‍दिररी पूजा लबा मुल म्‍हिगदेदा थे धुर्सारी तिग तिग तबा मुबा, थे ताम पाङ्सी पिन्‍जी।

१२ जमाहेन्‍से पूजा लबा मुल म्‍हिगदेदेन यहूदी गन्‍बागदे ह्रुप तसी थेनीगदे न्‍हङ‍री सल्‍लाह लसी सिपाहीगदेदा ल्‍हानान टाङगा पिन्‍सी चुह्रङ् भिसी भिजी,

१३ “एनीगदेसे ‘ङनी म्‍हुनङ म्‍हेर्बा धुइरी थेला चेलागदे खसी थेला लास य्‍हो लसी भोर्जीम’ भिसी पाङ्‍गो।

१४ तिगै लसी चु ताम अञ्‍चलाधीशसे था याङ्जी भिसै ङन्‍से थेदा ताङ्ना लसी एनीगदेदा तिगै लआपुङ्‍।”

१५ जमाहेन्‍से सिपाहीगदेसे थे टाङगा किन्‍जी, ओच्‍छे थेनीगदेदा लोप्‍बा अन्‍छारनोन म्‍हिगदेदा पाङ्जी। दान्‍देधोनाएनोन यहूदीगदेला गुङरी चुनोन ताम लसी चिमुला।

येशूसे पिन्‍बा थुमला अर्ती

मर्कूस १६:१४-१८; लूका २४:३६-४९; यूहन्‍ना २०:१९-२३; मुल चेला १:६-८

१६ येशूसे ह्राङला च्‍युक गिक चेलागदेदा “गालील अञ्‍चलला गङरी निउ” भिसी कुल्‍बासे लमा थेनीगदे थेरी निजी।

१७ थेरी थेनीगदेसे येशूदा म्राङ्सी फ्‍या लजी। तर थेनीगदे न्‍हङला कोइ कोइसे चा येशू हिन्‍ना कि आहिन भिसी शङ्का लजी।

१८ जमाहेन्‍से येशू थेनीगदे मुबा ग्‍लारी फेप्‍खसी चुह्रङ् भिसी सुङ्जी, “च्‍यागो, परमेश्‍वरसे स्‍वर्गदेन जम्‍बुलिङला जम्‍मान अधिकार ङादा पिन्‍बा मुला।

१९ थेतबासेलमा एनीगदे य्‍हुल्‍सा य्‍हुल्‍सारी निसी जम्‍मान य्‍हुलला म्‍हिगदेदा ङाला चेला स्‍होउ। ओच्‍छे थेनीगदेदा परमेश्‍वर आबा, परमेश्‍वरला झादेन परमेश्‍वरला आत्‍माला मिनरी बप्‍तिस्‍मा पिन्‍गो,

२० ओच्‍छे ङाइ एनीगदेदा लोप्‍बादेन कुल्‍बा जम्‍मान ताम थेनीगदेदाएनोन लउ भिसी लोप्‍गो। च्‍यागो, परमेश्‍वरसे जम्‍बुलिङला जम्‍मान म्‍हिगदेला निसाफ लबा धिनधोनाएनोन ङा एनीगदेदेन छ्‌यामनोन तला।”

मर्कूससे भ्रिबा थार्बा पिन्‍बा समाचार

चु किताबला बारेरी पाङ्‌तोःमा

भ्रिबा म्‍हि: मर्कूस भिबा यूहन्‍नासे भ्रिबा मुबा। थे येशूला मुल चेला सिमोन पत्रुसला ह्रो मुबा (१ पत्रुस ५:१३)। थे बारनाबास ओच्‍छे पावलदेन छ्‌याम थार्बा पिन्‍बा समाचार थेःना लबारी निबा मुबा (मुल चेला १२:२५)।

भ्रिबा ग्‍ला: रोम सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ६०-६५ (विक्रम संवत् ११७-१२३) सालला गुङरी भ्रिबा हिन्‍ना। थे धुइरी ख्रीष्‍टियानगदेदा रोमीगदेसे ल्‍हानान दुख पिन्‍बा मुबा। चु थार्बा पिन्‍बा समाचार जम्‍मान भन्‍दा ङाच्‍छा भ्रिबा मुबा।

खाल्‍दा भ्रिबा: येशू परमेश्‍वरला झा हिन्‍ना भिसी उन्‍बाला लागिरी अर्गु य्‍हुलला म्‍हिगदेदा भ्रिबा मुबा।

चु थार्बा पिन्‍बा समाचाररी येशूसे लबा गेदेन थेला अधिकारला बारेरी भ्रिबा मुला। येशूसे लोप्‍बा तामगदेग्‍याम, म्‍हाङ म्‍हुङ ताप्‍बा तामगदेग्‍याम, म्‍हिगदेला पाप माफ लबा तामगदेग्‍याम येशू चा अधिकार याङ्बा म्‍हि हिन्‍ना भिसी था याङ्‌खम्‍ला। ओच्‍छे येशूसे म्‍हिगदेदा पापग्‍याम सोना लबारी ह्राङला ज्‍याननोन पिन्‍बारी खबा “परमेश्‍वरसे पुइखबा म्‍हि” हिन्‍ना भिसी सुङ्बा मुला।

चुरी येशूसे पिन्‍बा अर्तीला तामदेन लोप्‍बा तामगदे भन्‍दा थेसे लबा गेगदेला बारेरी ल्‍हानान भ्रिबा मुला। बप्‍तिस्‍मा पिन्‍बा यूहन्‍नाला बारेरीदेन येशूसे किन्‍बा बप्‍तिस्‍माला बारेरी ओच्‍छे शैतानसे येशूला सेम च्‍याबा तामला बारेरी तिगै ताम पाङ्माहेन्‍से तुरुन्‍तन येशूसे म्‍हिगदेदा खम्‍ना लबादेन लोप्‍बा तामला बारेरी घोना लबा मुला। थेह्रङ् लसीन लिच्‍छा येशूला चेलागदेसे येशूदा ज्‍यना लसी ङोसेजी। तर येशूदा बिरोध लबागदेसे चा येशूदा झन बिरोध लबारी छ्‌याइजी। चु किताबला थुमरी येशूला ल्‍हुइरी तबा लिच्‍छाला साताला तामगदेदेन क्रुसरी टाँगब लसी साइबा ओच्‍छे सिबाग्‍याम दोःसी सोबा तामला बारेरी भ्रिबा मुला।

मुल तामगदे

थार्बा पिन्‍बा समाचार थेःना लबा १:१-१३

येशूसे गालील अञ्‍चलरी लबा गे १:१४-९:५०

येशू गालील अञ्‍चलहेन्‍से यरूशलेम सहरधोना फेप्‍बा १०:१-५२

यरूशलेम सहररी येशूला गे थुम्‍बा धुइ ११:१-१५:४७

येशू सिबाग्‍याम सोबा १६:१-८

येशू सिबाग्‍याम सोमाहेन्‍से चेलागदे मुबा ग्‍लारी फेप्‍खबादेन येशू स्‍वर्गरी फेप्‍बा १६:९-२०

मर्कूससे भ्रिबा थार्बा पिन्‍बा समाचार

बप्‍तिस्‍मा पिन्‍बा यूहन्‍नासे थेःना लबा थार्बा पिन्‍बा समाचार

मत्ती ३:१-१२; लूका ३:१-९, १५-१७; यूहन्‍ना १:१९-२८

१

परमेश्‍वरला झा येशू ख्रीष्‍टला बारेला थार्बा पिन्‍बा समाचार चुह्रङ् लसी शुरु तजी।

२ यशैया भिबा अगमवक्ताला किताबरी परमेश्‍वरसे चुह्रङ् भिसी सुङ्बा मुला,

“च्‍यागो, ङाइ ङाला समाचार भोर्बा म्‍हिदा एला ङाच्‍छा ङाच्‍छा पुइखला।

थेसे एला ग्‍याम स्‍होला।

३ तोङतोङबा ग्‍लारीक्‍यार म्‍हि गिक क्रिङ्बान,

‘परमप्रभुला ग्‍याम तयार लउ,

ओच्‍छे परमप्रभु भ्रबाला लागिरी थेला ग्‍याम सोजो स्‍होउ।”

४ चु म्‍हि बप्‍तिस्‍मा पिन्‍बा यूहन्‍ना हिन्‍ना। थेसे तोङतोङबा ग्‍लारीक्‍यार खसी म्‍हिगदेदा “दाहेन्‍से एनीगदे ह्राङ ह्राङला पाप ख्‍लासी परमेश्‍वरपट्टि दोःसी बप्‍तिस्‍मा किन्‍गो। परमेश्‍वरसे एनीगदेला पापला दोष मेटब लला।” भिबान थार्बा पिन्‍बा समाचार थेःना लजी।

५ यरूशलेमदेन यहूदिया य्‍हुल्‍साला जम्‍मान म्‍हिगदे यूहन्‍ना मुबा ग्‍लारी खसी, दाहेन्‍से ङनी ह्राङ ह्राङला पाप ख्‍लासी परमेश्‍वरपट्टि दोःला भिसी यर्दन स्‍योङरी यूहन्‍नाग्‍याम बप्‍तिस्‍मा किन्‍जी।

६ यूहन्‍नासे ऊँटला क्राला क्‍वान क्‍वान्‍मुबा ओच्‍छे ढिला पेटी खीमुबा। थेसे तिरीदेन ह्रि सिङसोरला खुदु चमुबा।

७ थेसे म्‍हिगदेदा चुह्रङ् भिसी पाङ्जी, “ङा भन्‍दा लिच्‍छा फेप्‍खबान लबा चा ङा भन्‍दान शक्तिशाली मुला। ङा कू तसी थेला लखमला तुना ब्‍लबाधोनाला आरे।

८ ङाइ एनीगदेदा क्‍युइग्‍याम बप्‍तिस्‍मा पिन्‍बा मुला, तर थेसे एनीगदेदा परमेश्‍वरला आत्‍मासे बप्‍तिस्‍मा पिन्‍ना।”

येशूसे यूहन्‍नाग्‍याम बप्‍तिस्‍मा किन्‍बा

मत्ती ३:१३-१७; लूका ३:२१-२२

९ थेनोन धुइरी येशू गालील अञ्‍चलला नासरत नाम्‍साग्‍याम फेप्‍खजी, ओच्‍छे यर्दन स्‍योङरी यूहन्‍नाग्‍याम बप्‍तिस्‍मा किन्‍जी।

१० यूहन्‍नाग्‍याम बप्‍तिस्‍मा किन्‍सी क्‍युइग्‍याम थोन्‍मैछ्‌याम येशूसे स्‍वर्ग ठोङ्‌बा म्राङ्जी ओच्‍छे परमेश्‍वरला आत्‍मा ढुकुर ह्रङ् लसी ह्राङथोरी फाप्‍खबान लबा म्राङ्जी।

११ ओच्‍छे स्‍वर्गग्‍याम “ए ङाइ सेमहेन्‍से माया लबा ङाला झा हिन्‍ना, थेतबासेलमा ङा एदा म्राङ्सी ल्‍हानान ताङ्‍बा मुला” भिबा काइ खजी।

शैतानसे येशूदा फसब लबारी म्‍हाइबा

मत्ती ४:१-११; लूका ४:१-१३

१२ जमाहेन्‍से परमेश्‍वरला आत्‍मासे येशूदा तोङतोङबा ग्‍लारी भोर्जी।

१३ येशू बोगल न्‍ही धिनधोना थेरीन धन्‍छ्‌याजी। थेनोन धुइरी शैतानसे थेदा फसब लबारी थेला सेम च्‍याजी। थे ह्रीला जन्‍तुगदेदेन छ्‌याम मुबा ओच्‍छे स्‍वर्गदूतगदेसे थेदा क्‍योङ्‌जी।

येशूसे ङाच्‍छा धम्‍बा चेलागदे

मत्ती ४:१२-२२; लूका ४:१४-१५; ५:१-११

१४ बप्‍तिस्‍मा पिन्‍बा यूहन्‍नादा झ्‍याल्‍खानरी थान्‍माहेन्‍से येशूसे परमेश्‍वरला य्‍हुल्‍साला समाचार थेःना लबान गालील अञ्‍चलरी फेप्‍जी।

१५ “दाहेन्‍से धुइ योसी जिन्‍बा मुला, ओच्‍छे परमेश्‍वरला य्‍हुल्‍सा खबा धुइ तसी जिन्‍बा मुला। थेतबासेलमा एनीगदे ह्राङ ह्राङला पाप ख्‍लासी परमेश्‍वरपट्टि दोःगो। ओच्‍छे थार्बा पिन्‍बा समाचाररी विश्‍वास लउ” भिसी येशूसे सुङ्जी।

१६ येशू गालील समुन्‍द्रला कुनीन कुनी फेप्‍बान लमा थेसे सिमोनदेन थेला आले अन्‍द्रियासदा तार्ङा साइबारी समुन्‍द्ररी घ्‍याङ क्‍लाङ्बान लबा म्राङ्जी। तिग्‍दा भिसम थेनीगदे तार्ङा साइबा म्‍हिगदे मुबा।

१७ येशूसे थेनीगदेदा “ङादेन छ्‌याम भ्रउ, दाहेन्‍से ङाइ एनीगदेदा तार्ङा चुङ्बा म्‍हि आहिन, तर म्‍हिगदेदा परमेश्‍वर मुबा ग्‍लारी भबा म्‍हि स्‍होला” भिसी सुङ्जी।

१८ येशूसे थेह्रङ् सुङ्मैछ्‌याम ह्राङला घ्‍याङ ख्‍लासी थेनीगदे येशूदेन छ्‌याम भ्रजी।

१९ जजाकी क्‍याथाङ धोमाहेन्‍से येशूसे जब्‍दियाला झा न्‍ही, याकूबदेन थेला आले यूहन्‍नादा दोँगारी चिसी घ्‍याङ राबान लबा म्राङ्जी।

२० येशूसे थेनीगदेदा म्राङ्मैछ्‍याम “ङादेन छ्‌याम खउ” भिसी ङ्‌योइजी, ओच्‍छे थेनीगदेसे ह्राङला आबा जब्‍दियादा दोँगारी मुबा कुल्‍लीगदेदेन छ्‌याम ख्‍लासी येशूदेन छ्‌याम भ्रजी।

येशूसे म्‍हङसे स्‍याप्‍बा म्‍हिदा खम्‍ना लबा

लूका ४:३१-३७

२१ जमाहेन्‍से थेनीगदे कफर्नहुम भिबा सहररी फेप्‍जी। ओच्‍छे ब्‍लप्‍बा न्‍हबा धिनकुनु येशू यहूदीगदे ह्रुप तबा दिमरी फेप्‍सी परमेश्‍वरला बचनग्‍याम लोप्‍बारी छ्‌याइजी।

२२ येशूसे लोप्‍बा म्राङ्सी म्‍हिगदे उदेक तजी। तिग्‍दा भिसम येशूसे यहूदी धर्मगुरुगदेसे लोप्‍बा ह्रङ् लसी आहिन, तर अधिकार मुबा म्‍हिसे ह्रङ् लसी लोप्‍बा मुबा।

२३ थेनोन धुइरी यहूदीगदे ह्रुप तबा दिम न्‍हङ‍ग्‍याम म्‍हङसे स्‍याप्‍बा म्‍हि गिक चुह्रङ् भिबान क्रिङ्‌जी,

२४ “नासरतला येशू, ह्राङसे ङन्‍दा तिग लबारी म्‍हाइबा? तिग ह्राङ ङन्‍दा साइबारी फेप्‍खबा हिन्‍ना? ह्राङ परमेश्‍वरसे पुइखबा परमेश्‍वरला म्‍हि भिसी ङादा था मुला।”

२५ येशूसे थे म्‍हङदा बङ्‌सी, “कुटिसी चिउ! थे म्‍हिग्‍याम थोन्‍सी निउ!” भिसी

२६ सुङ्मैछ्‌याम थे म्‍हिदा लछार पछार लसी क्रिङ्बान थे म्‍हिग्‍याम म्‍हाङ थोन्‍सी निजी।

२७ चु म्राङ्सी थेरी मुबा जम्‍मान म्‍हिगदे उदेक म्‍हन्‍जी। ओच्‍छे ह्राङ ह्राङ न्‍हङरी चुह्रङ् भिबारी छ्‌याइजी, “आहिन, चु तिग? चु मी अधिकार लसी लोप्‍बा छार ताम गा चीम। थेसे कुल्‍बा ताम म्‍हङगदेसेएनोन ङ्‌यान्‍बा चीम।”

२८ चुह्रङ् तमैछ्‌याम येशूसे लबा उदेकला गेला बारेरी गालील अञ्‍चलला जम्‍मान ग्‍लारी थेःजी।

येशूसे ल्‍हानान म्‍हिगदेदा खम्‍ना लबा

मत्ती ८:१४-१७; लूका ४:३८-४१

२९ ओच्‍छे येशू यहूदीगदे ह्रुप तबा दिमग्‍याम थोन्‍सी याकूब, यूहन्‍नादेन छ्‌याम सिमोनदेन अन्‍द्रियासला दिमरी फेप्‍जी।

३० थे धुइरी सिमोनना स्‍युमी छवा खसी म्‍हेर्सी चिबा मुबा। ओच्‍छे थेनीगदेसे थे ताम येशूदा पाङ्जी।

३१ थेतबासेलमा येशू सिमोनना स्‍युमी मुबा ग्‍लारी फेप्‍सी थेला यारी चुङ्सी थीजी। जमाहेन्‍से थेला छवा म्‍हाजी। ओच्‍छे थेसे थेनीगदेदा क्‍योङ्बारी छ्‌याइजी।

३२ जमाकुनु ङ्‍यसे धिनी घल्‍माहेन्‍से म्‍हिगदेसे ल्‍हानान आखम्‍बा म्‍हिदेन म्‍हङसे स्‍याप्‍बा म्‍हिगदेदा येशू मुबा ग्‍लारी भजी।

३३ ओच्‍छे नाम्‍साला जम्‍मान म्‍हिगदे दिमला ख्राङगारी ह्रुप तजी।

३४ येशूसे ल्‍हानान खाल्‍ला रोगसे आखम्‍बा म्‍हिगदेदा खम्‍ना लजी। ओच्‍छे ल्‍हानान म्‍हिला ल्‍हुइग्‍याम म्‍हाङ ताप्‍जी। येशू खाल भिबा ताम थे म्‍हङगदेसे ङोसेबासे लमा येशूसे थेनीगदेदा ताम पाङ्आपुङ्नी।

सुनसान ग्‍लारी येशूसे लबा प्रार्थना

लूका ४:४२-४४

३५ स्‍य्‍होरीन मी म्राङ्बा भन्‍दा ङाच्‍छान येशू स्‍हेङ्‌सी सुनसान ग्‍लारी प्रार्थना लबारी फेप्‍जी।

३६ सिमोन ओच्‍छे थेदेन छ्‌याम मुबागदे जम्‍मासेन येशूदा म्‍हाइबान निजी।

३७ थेनीगदेसे येशूदा स्‍याप्‍माहेन्‍से “ह्राङदा जम्‍मासेन म्‍हाइबान मुला” भिसी भिजी।

३८ येशूसे थेनीगदेदा “लु, य्‍हाङ अर्गु नाम्‍सारीक्‍यार निइ, थेरीनोन ङाइ थार्बा पिन्‍बा समाचार थेःना लतोःबा मुला। तिग्‍दा भिसम ङा चुलान लागिरी खबा हिन्‍ना” भिसी सुङ्जी।

३९ ओच्‍छे येशू गालील अञ्‍चलला जम्‍मान ग्‍लारी यहूदीगदे ह्रुप तबा दिमगदेरी थार्बा पिन्‍बा समाचार थेःना लबान म्‍हिगदेला ल्‍हुइग्‍याम म्‍हङगदे ताप्‍बान भ्रजी।

येशूसे कोरे खबा म्‍हिदा खम्‍ना लबा

मत्ती ८:१-४; लूका ५:१२-१६

४० ओच्‍छे कोरे खबा म्‍हि गिक येशू मुबा ग्‍लारी खसी पुइ जूबान, “ह्राङला सेम मुसम ह्राङसे ङादा खम्‍ना लखम्‍ला” भिसी भिजी।

४१ चु ताम थेःमाहेन्‍से येशूदा दया रेःसी ह्राङला यासे थेदा थुर्बान, “ए खम्‍गै भिबा ङाला सेम मुला, ए खम्‍गो” भिसी सुङ्जी।

४२ थेनोन धुइरी थे कोरे खबा म्‍हि खम्‍जी।

४३-४४ ओच्‍छे येशूसे थेदा “एसे चु ताम खालैदा थापाङ्‍गो, बरु निसी परमेश्‍वरला मन्‍दिररी पूजा लबा म्‍हिदा उन्‍गो। ओच्‍छे ए खम्‍जी भिसी म्‍हिगदेदा उन्‍बाला लागिरी मोशासे कुल्‍बा अन्‍छार परमेश्‍वरदा बलि फुल्‍गो” भिसी कुल्‍जी।

४५ तर थे म्‍हि निसी चु ताम जम्‍मान म्‍हिदा पाङ्जी। जमाहेन्‍से येशू दोःसी नाम्‍सारी ङाच्‍छाला ह्रङ् लसी फेप्‍बारी आखम्‍नी। थेतबासेलमा येशू सुनसान ग्‍लारी धन्‍छ्‌याजी। तर थेरीनोन जम्‍मान ग्‍लाग्‍यामसे म्‍हिगदे येशू मुबा ग्‍लारी खजी।

येशूसे कुज्‍या म्‍हिदा खम्‍ना लबा

मत्ती ९:१-८; लूका ५:१७-२६

२

तिगै धिन लिच्‍छा दोःसी येशू कफर्नहुम भिबा सहररी फेप्‍जी। ओच्‍छे येशू दिमरीन मुला भिबा ताम म्‍हिगदेसे थेःजी।

२ जमाहेन्‍से म्‍हिला हुल खसी मङग्‍यारहेन्‍से दिम न्‍हङधोना चिबा ग्‍ला आतनी। थेरी येशूसे परमेश्‍वरला बचन सुङ्बान मुबा।

३ थेनोन धुइरी गोर ब्‍लि म्‍हिसे काङ या चलब आतबा कुज्‍या म्‍हि गिकदा पुइसी येशू मुबा ग्‍लारी भजी।

४ तर म्‍हिला हुलसे लमा थेनीगदेसे थे कुज्‍या म्‍हिदा येशू मुबा ग्‍लारी धोना लबारी आखम्‍नी। थेतबासेलमा थेनीगदेसे थे दिमला छाना होक्‍सी थे कुज्‍या म्‍हिदा थेला तीबा नान्‍बादेन छ्‌यामनोन येशूला ङाच्‍छापट्टि धोना लजी।

५ येशूसे थे म्‍हिगदेला विश्‍वास म्राङ्सी कुज्‍या म्‍हिदा “कोला, एला पाप माफ तबा मुला” भिसी सुङ्जी।

६-७ येशूसे चुह्रङ् सुङ्बा म्राङ्सी थेरी मुबा यहूदी धर्मगुरुगदेसे “तिग्‍दा चु म्‍हिसे चुह्रङ्बा ताम लबा? चुसे मी ह्राङसे ह्राङदान परमेश्‍वर स्‍होसी गा ताम लबा चीम, म्‍हिगदेला पापला दोष परमेश्‍वरसे जे मेटब लखम्‍मुला” भिसी सेम न्‍हङ न्‍हङरी म्‍हन्‍जी।

८ येशूसे थेनीगदेला सेमला ताम था याङ्सी थेनीगदेदा चुह्रङ् भिसी सुङ्जी, “एनीगदेला सेमरी तिग्‍दा चुह्रङ्बा म्‍हन्‍बा?”

९ चु कुज्‍या म्‍हिदा ‘एला पाप माफ तबा मुला’ भिबादेन ‘रेःसी भ्रउ, एला तीबा नान्‍बा पुइसी निउ’ भिबा खजिबा चा सजिलो मुला?

१०-११ तर च्‍यागो, परमेश्‍वरसे पुइखबा म्‍हिदा चु जम्‍बुलिङरी म्‍हिगदेला पापला दोष मेटब लबा अधिकार मुला भिबा ताम ङाइ एनीगदेदा उन्‍ना।” जमाहेन्‍से येशूसे थे कुज्‍या म्‍हिदा “ए रेःगो, ओच्‍छे एला तीबा नान्‍बा पुइसी दिमरी निउ” भिसी सुङ्जी।

१२ येशूसे थेह्रङ् सुङ्मैछ्‌याम थे कुज्‍या म्‍हि जम्‍मासेन च्‍याना च्‍यानान डोङ रेःसी ह्राङला तीबा नान्‍बा पुइसी निजी। चु म्राङ्सी म्‍हिगदे उदेक म्‍हन्‍सी परमेश्‍वरदा जयजयकार लबान, “चुह्रङ्बाम य्‍हाङसे खाइमै म्राङ्बा आरे” भिसी भिजी।

येशूसे लेवीदा ङ्‌योइबा

मत्ती ९:९-१३; लूका ५:२७-३२

१३ दोःसी तिरेम येशू समुन्‍द्रला कुनीरी फेप्‍जी। थेरी येशूदा म्राङ्सी म्‍हिला हुल खजी ओच्‍छे येशूसे थेनीगदेदा लोप्‍बारी छ्‌याइजी।

१४ येशू थेग्‍याम फेप्‍बा धुइरी अल्‍फयसला झा लेवीदा तिरो दुइबा ग्‍लारी चिबान लबा म्राङ्जी ओच्‍छे थेदा “ङादेन छ्‌याम भ्रउ” भिसी सुङ्जी। जमाहेन्‍से थे रेःसी येशूदेन छ्‌याम भ्रजी।

१५ येशू लेवीला दिमरी सोल छ्‌योइबान लबा धुइरी तिरो दुइबा म्‍हिगदे, पापीगदे ओच्‍छे थेला चेलागदे थेदेन छ्‌यामनोन चिसी चबान मुबा। तिग्‍दा भिसम येशूदेन छ्‌याम भ्रबा म्‍हिगदे ल्‍हानान मुबा।

१६ फरिसीदेन यहूदी धर्मगुरुगदेसे येशू पापीगदेदेन तिरो दुइबा म्‍हिगदेदेन छ्‌यामनोन धन्‍छ्‌यासी चबा म्राङ्सी थेनीगदेसे थेला चेलागदेदा “तिग्‍दा चुसे पापीगदेदेन तिरो दुइबा म्‍हिगदेदेन छ्‌याम चिसी चबा?” भिसी ङ्‌योइजी।

१७ चुह्रङ् भिबा ताम थेःसी येशूसे थेनीगदेदा “खम्‍बा म्‍हिगदेला लागिरी डाक्‍टर आतोः, तर आखम्‍बा म्‍हिगदेला लागिरी जे तोःला। थेतबासेलमा परमेश्‍वरला ङाच्‍छा ज्‍यबा मुबा म्‍हिगदेदा आहिन तर पापीगदेदा ङ्‌योइबारी ङा खबा हिन्‍ना” भिसी सुङ्जी।

येशूसे फोइथान चिसी प्रार्थना लबाला लागिरी लोप्‍बा

मत्ती ९:१४-१७; लूका ५:३३-३९

१८ यूहन्‍नाला चेलागदेदेन फरिसीगदे फोइथान चिसी प्रार्थना लबान लमुबा। थेतबासेलमा कोइ कोइ म्‍हिगदे खसी येशूदा “यूहन्‍नाला चेलागदेदेन फरिसीला चेलागदे फोइथान चिसी प्रार्थना लमुला तर ह्राङला चेलागदेसे चा तिग्‍दा चुह्रङ् आलबा?” भिसी ङ्‌योइजी।

१९ येशूसे थेनीगदेदा चुह्रङ् भिसी सुङ्जी, “म्‍हाछार जन्‍तीगदेदेन छ्‌याम मुतेधोना खाह्रङ् लसी थेनीगदे फोइथान चिला? दान्‍देधोना म्‍हाछार थेनीगदेदेन छ्‌याम मुला, थेतबासेलमा थेनीगदे फोइथान आचि।

२० तर म्‍हाछार जन्‍तीगदेग्‍याम फेसी भोर्बा धुइ खला। थे धुइरी थेनीगदे फोइथान चिला।

२१ “खालैसे बोक्‍टो क्‍वानरी छार क्‍वानगेनसे आख्‍या, छार क्‍वानगेनसे बोक्‍टो क्‍वान ख्‍याजी भिसम बोक्‍टो क्‍वान झन ढेला।

२२ ओच्‍छे खालै म्‍हिसेनोन ढिला बोक्‍टो ताङरी अङगुरला कलिलो निङगु आयु, युजी भिसम थे ढिला बोक्‍टो ताङ भोसी ढेला, ओच्‍छे अङगुरला निङगु जति ङेला। जमाहेन्‍से ढिला ताङएनोन गे आखेल्‍बा तला। थेतबासेलमा अङगुरला कलिलो निङगु ढिला छार ताङरी युतोःला।”

येशू ब्‍लप्‍बा न्‍हबा धिननाएनोन प्रभु हिन्‍ना

मत्ती १२:१-८; लूका ६:१-५

२३ ब्‍लप्‍बा न्‍हबा धिनकुनु येशू बुग्‍याम फेप्‍बान मुबा। थे धुइरी थेला चेलागदेसे ग्‍वाला नम थुबारी छ्‌याइजी।

२४ चु म्राङ्सी फरिसीगदेसे येशूदा “च्‍यागो, ब्‍लप्‍बा न्‍हबा धिनकुनु लबारी आतबा गे थेनीगदेसे तिग्‍दा लबा?” भिसी ङ्‌योइजी।

२५ ओच्‍छे येशूसे थेनीगदेदा “दाऊदसे थेदेन छ्‌याम मुबा म्‍हिगदे फोख्रेन्‍बा धुइरी थेनीगदेसे तिग लजी? एनीगदेसे खाइमै परमेश्‍वरला बचन पढब लबा आरे?

२६ थेसे परमेश्‍वरला मन्‍दिररी पूजा लबा मुल म्‍हि अबियाथारला पालरी परमेश्‍वरला दिमरी वाङ्सी, परमेश्‍वरदा फुल्‍बा गेङ चजी, ओच्‍छे थेसे थेदेन छ्‌याम मुबा म्‍हिगदेदाएनोन पिन्‍जी। तर थे गेङ परमेश्‍वरला मन्‍दिररी पूजा लबा म्‍हिगदेदा जे चपुङ्मुबा” भिसी सुङ्जी।

२७ दोःसी येशूसे फरिसीगदेदा “ब्‍लप्‍बा न्‍हबा धिन म्‍हिला लागिरी स्‍होबा हिन्‍ना, तर म्‍हि ब्‍लप्‍बा न्‍हबा धिनना लागिरी स्‍होबा आहिन।

२८ थेतबासेलमा परमेश्‍वरसे पुइखबा म्‍हि ब्‍लप्‍बा न्‍हबा धिननाएनोन प्रभु हिन्‍ना” भिसी सुङ्जी।

३

दोःसी येशू यहूदीगदे ह्रुप तबा दिमरी वाङ्‌जी। थेरी या खर्बा म्‍हि गिक मुबा।

२ ब्‍लप्‍बा न्‍हबा धिनकुनु येशूसे थे म्‍हिला खर्बा या खम्‍ना लला वा भिसी कोइ कोइ म्‍हिगदेसे दोष लबाला लागिरी चिवा लसी चिबा मुबा।

३ येशूसे थे या खर्बा मुबा म्‍हिदा “जम्‍मालान ङाच्‍छापट्टि राप्‍गो” भिसी सुङ्जी।

४ थेसे थेनीगदेदा “ब्‍लप्‍बा न्‍हबा धिनकुनु ज्‍यबा गे लबा कि नइबा गे लबा, म्‍हि सोना लबा कि सिना लबा खजिबा चा ज्‍यबा हिन्‍ना?” भिसी ङ्‌योइजी। तर थेनीगदे कुटिसी चिजी।

५ येशूसे ह्राङला क्‍युर्सीन मुबा म्‍हिगदेदा स्‍हीसी येशूसे थेनीगदेला सेम कोङ्बा था याङ्सी सेमरी ल्‍हानान दुख तसी येशूदा बोमो रेःजी। ओच्‍छे येशूसे थे या खर्बा मुबा म्‍हिदा “एला या तन्‍गब लउ” भिसी सुङ्जी। ओच्‍छे थे म्‍हिसे थेला या तन्‍गब लमैछ्‌याम या खम्‍जी।

६ जमाहेन्‍से फरिसीगदे थेग्‍याम थोन्‍सी निसी येशूदा खाह्रङ् लसी साइबा भिसी हेरोद ग्‍लेला म्‍हिगदेदेन छ्‌याम सल्‍लाह लजी।

येशूला लिच्‍छा म्‍हिला हुल भ्रबा

मत्ती १२:१५-१६; लूका ६:१७-१९

७ जमाहेन्‍से येशू ह्राङला चेलागदेदेन छ्‌याम समुन्‍द्रपट्टि फेप्‍जी, ओच्‍छे गालील अञ्‍चलग्‍यामसे म्‍हिला हुल थेला लिच्‍छा भ्रजी।

८ येशूसे लबा उदेकला गेला बारेरी थेःसी यहूदिया, यरूशलेम, इदुमिआ, यर्दन क्‍याम्‍सङ्‍ला ओच्‍छे टुरोसदेन सीदोन नाम्‍साला क्‍यारमारला म्‍हिगदे येशू मुबा ग्‍लारी खजी।

९ थेतबासेलमा म्‍हिगदेसे ह्राङदा थानाङ्‍गै भिसी येशूसे ह्राङला चेलागदेदा दोँगा गिक ठीक लपुङ्जी।

१० तिग्‍दा भिसम येशूसे ल्‍हानान आखम्‍बा म्‍हिगदेदा खम्‍ना लबासे लमा रोगसे स्‍याप्‍बा म्‍हिगदे येशूदा थुर्बारी तोर हुइ मार हुइ लबान मुबा।

११ ओच्‍छे म्‍हङसे स्‍याप्‍बा म्‍हिगदेसे येशूदा म्राङ्मैछ्‍याम ख्‍लुप तसी, “ह्राङ परमेश्‍वरला झा हिन्‍ना” भिसी क्रिङ्मुबा।

१२ तर येशूसे थे म्‍हिला ल्‍हुइरी मुबा म्‍हङदा “च्‍यागो, ङा परमेश्‍वरला झा हिन्‍ना भिसी खालैदा थापाङ्‍गो” भिसी बङ्जी।

येशूसे च्‍युक न्‍ही चेलादा धम्‍बा

मत्ती १०:१-४; लूका ६:१२-१६

१३ येशू गङरी फेप्‍सी ह्राङला सेमसे चबा जतिदा ङ्‌योइजी, ओच्‍छे थेनीगदे थे मुबा ग्‍लारी खजी।

१४ जमाहेन्‍से ह्राङदेन छ्‌याम भ्रबारी ओच्‍छे म्‍हिगदेदा परमेश्‍वरला य्‍हुल्‍साला समाचार थेःना लबारी च्‍युक न्‍ही म्‍हि धम्‍जी, ओच्‍छे थेनीगदेदा मुल चेला भिसी सुङ्जी।

१५ ओच्‍छे म्‍हिगदेला ल्‍हुइग्‍याम म्‍हाङ ताप्‍बा अधिकार पिन्‍जी।

१६ येशूसे धम्‍बा च्‍युक न्‍ही मुल चेलागदे चुगदेन हिन्‍ना, सिमोन भिबादा येशूसे पत्रुस मिन थान्‍जी।

१७ जब्‍दियाला झा याकूबदेन याकूबला आले यूहन्‍नादा थेसे बोअनर्गेस भिसी मिन थान्‍जी। बोअनर्गेस भिबा चा मु घुर्बा ह्रङ्बाला झागदे भिबा हिन्‍ना।

१८ ओच्‍छे अन्‍द्रियास, फिलिप, बारथोलोमाइ, मत्ती, थोमा, अल्‍फयसला झा याकूब, ओच्‍छे थेदियस, सिमोन मुबा। चु सिमोनदा चा ह्राङला य्‍हुल्‍सादा माया लबा म्‍हि भिसी भिमुबा।

१९ ओच्‍छे यहूदा इस्‍करियोत चुनोन यहूदा इस्‍करियोतसे लिच्‍छा येशूदा चुङ्सी म्‍हिगदेला यारी जिम्‍मा पिन्‍जी।

येशूदेन म्‍हङला ग्‍ले बालजिबुल

मत्ती १२:२२-३२; लूका ११:१४-२३; १२:१०

२० ओच्‍छे येशू दिमरी फेप्‍बा धुइरी दोःसी म्‍हिगदे ह्रुप तजी। थेतबासेलमा येशूदेन थेला चेलागदेसे सोल छ्‌योइबारी सुत्तै आम्‍याङ्नी।

२१ चु ताम येशूला दिमला म्‍हिगदेसे थेःसी थेदा भोर्बारी भिसी दिमग्‍याम थोन्‍जी, तिग्‍दा भिसम येशूला सेम ठेगानरी आरे भिसी थेनीगदेसे म्‍हन्‍मुबा।

२२ यरूशलेमग्‍याम खबा यहूदी धर्मगुरुगदेसे, “चुला ल्‍हुइरी म्‍हङगदेला ग्‍ले बालजिबुल मुला, चु म्‍हिसे मी म्‍हङगदेला ग्‍लेला शक्तिग्‍याम म्‍हाङ ताप्‍बा हिन्‍ना” भिसी भिजी।

२३ तर येशूसे थेनीगदेदा ह्राङ मुबा ग्‍लारी ङ्‌योइसी उखानग्‍याम चुह्रङ् भिसी सुङ्जी, “शैतानसे शैतानदा खाह्रङ् लसी ताप्‍खम्‍ला?

२४ य्‍हुल्‍सा गिकलान म्‍हि ह्राङ ह्राङ न्‍हङरी आढिक्‍सम थे य्‍हुल्‍सा न्‍होङ्ला।

२५ ओच्‍छे दिम गिकला म्‍हिएनोन ह्राङ ह्राङ न्‍हङरी आढिक्‍नी भिसम थे दिमनामएनोन फुप्‍ला।

२६ थेह्रङ् लसी शैतान शैतान न्‍हङरी आढिक्‍नी भिसम थेला य्‍हुल्‍सा नाश तला।

२७ खालैसे भङ्‍बा म्‍हिला दिमरी वाङ्सी थेला धन सम्‍पत्ति य्‍हो लतोःजी भिसम थेसे ङाच्‍छा थे भङ्‍बा म्‍हिदा चुङ्सी खीतोःला। थे भङ्‍बा म्‍हिदा खीमाहेन्‍से जे थेसे थेला धन सम्‍पत्ति भोर्खम्‍ला।

२८ “एनीगदेसे ङाला ताम ङ्‌यान्‍गो, म्‍हिगदेसे लबा जम्‍मान पाप गेदेन परमेश्‍वरदा बिरोध लसी पाप लसैनोन माफ याङ्ला।

२९ तर जुन म्‍हिसे परमेश्‍वरला आत्‍माला बिरोध लसी पाप गेदेन पाप ताम लला, थेसे खाइमै माफ आयाङ्‌। थे जुकजुकधोना पापरी चितोःला।”

३० तिग्‍दा भिसम थेनीगदेसे येशूला ल्‍हुइरी म्‍हाङ मुला भिसी भिबान मुबा।

येशूला आमादेन आलेगदे

मत्ती १२:४६-५०; लूका ८:१९-२१

३१ ओच्‍छे येशूला आमादेन आलेगदे थेरी धोखजी। थेनीगदे मङग्‍यार राप्‍सी येशूदा ङ्‌योइबारी कोइ म्‍हिदा पुइजी।

३२ येशूला क्‍युर्नोन म्‍हिला हुल मुबा ओच्‍छे थेनीगदेसे येशूदा “मङग्‍यार ह्राङला आमादेन आलेगदे ह्राङदा म्‍हाइबान मुला” भिसी भिजी।

३३ येशूसे थेनीगदेदा “ङाला आमादेन आलेगदे खाल हिन्‍ना?” भिसी सुङ्जी।

३४ ओच्‍छे येशूसे ह्राङला क्‍युर्नोन चिबा म्‍हिगदेदा स्‍हीबान, “च्‍यागो, चुरी मुबा जम्‍मान ङाला आमादेन आलेगदे हिन्‍ना।

३५ तिग्‍दा भिसम जुन म्‍हि परमेश्‍वरसे म्‍हन्‍बा अन्‍छार भ्रला थेनोन ङाला आमा, ङाला आङा ओच्‍छे ङाला आले हिन्‍ना” भिसी सुङ्जी।

ब्‍लु ढ्वबाला उखान

मत्ती १३:१-२३; लूका ८:४-१५

४

येशूसे दोःसी समुन्‍द्रला कुनीरी फेप्‍सी लोप्‍बारी छ्‌याइजी। थेरी म्‍हिला हुल मुबासे लमा येशू समुन्‍द्ररी मुबा दोँगा गिकरी धन्‍छ्‌यासी लोप्‍बारी छ्‌याइजी। ओच्‍छे म्‍हिला हुल चा समुन्‍द्रला कुनीरीक्‍यार चिजी।

२ येशूसे थेरी मुबा म्‍हिगदेदा उखानग्‍याम ल्‍हानान ताम लोप्‍बान चुह्रङ् सुङ्जी,

३ “च्‍यागो, ब्‍लु ढ्वबा म्‍हि गिक ब्‍लु ढ्वबारी भ्रजी।

४ थे म्‍हिसे ब्‍लु ढ्वबा धुइरी कोइ ब्‍लु ग्‍यामरी परब तजी, ओच्‍छे थे ब्‍लु चरा खसी चजी।

५ कोइ ब्‍लु चा युङबाला घह्रङ मुबा सरी परब तजी, थेरी ल्‍हानान साप्रा आरेबासे लमा थे ब्‍लु योनान फुइजी।

६ थेतबासेलमा थेला टा नुप्‍ना निआम्‍याङ्नी। ओच्‍छे धिनीसे क्रोसी थे दोङ सिजी।

७ कोइ ब्‍लु चा पुजु झाङरी परब तजी, ओच्‍छे थे ब्‍लु फुइसी ल्‍हेबान निजी। ल्‍हेसी निसै थे पुजु झाङला हापसे लमा थे दोङला नमरी गेडा आवाङ्नी।

८ कोइ ब्‍लु चा ज्‍यबा सरी परब तसी फुइजी, ओच्‍छे थे दोङ ल्‍हेसी निमा थे दोङला नमरी चा दोब्‍बर, तेब्‍बर, चौबरधोना गेडा रोजी।

९ जुन म्‍हिदा ङ्‌यान्‍बा सेम मुला थेसे ङ्‌यान्‍सी घोउ।”

१० म्‍हिला हुल निमाहेन्‍से येशूला क्‍युर्नोन मुबा म्‍हिगदेदेन च्‍युक न्‍ही चेलागदेसे थे उखानना अर्थ ङ्‌योइजी।

११ ओच्‍छे येशूसे थेनीगदेदा चुह्रङ् भिसी सुङ्जी, “एनीगदेदा ङाइ म्‍हिसे था आयाङ्‍बा परमेश्‍वरला य्‍हुल्‍साला ताम घोखम्‍बा ज्ञान बुद्धि पिन्‍बा मुला। तर स्‍य्‍हान्‍दोगदेदा चा ङाइ उखानग्‍याम जे पाङ्बा मुला।

१२ तिग्‍दा भिसम

‘थेनीगदेसे च्‍याबाम च्‍यामुला तर आम्राङ्मुला

ओच्‍छे ङ्‌यान्‍बाम ङ्‌यान्‍मुला तर आघोमुला।

आहिन्‍सम ह्राङ ह्राङला पाप ख्‍लासी परमेश्‍वरपट्टि दोःसेला मुबा,

ओच्‍छे परमेश्‍वरसे थेनीगदेला पाप माफ लसेला मुबा।’”

ब्‍लु ढ्वबा उखानना अर्थ

मत्ती १३:१८-२३; लूका ८:११-१५

१३ येशूसे थेनीगदेदा “एनीगदेसे चु उखानला अर्थ आघोसम अर्गु उखानना अर्थ खाह्रङ् लसी घोला?” भिसी सुङ्जी।

१४ ब्‍लु ढ्वबा म्‍हि चा परमेश्‍वरला बचन थेःना लबा म्‍हि हिन्‍ना।

१५ ग्‍यामरीक्‍यार परब तबा ब्‍लुला अर्थ चा चुनोन हिन्‍ना, जुन म्‍हिसे परमेश्‍वरला बचन ङ्‌यान्‍ना तर तुरुन्‍तन शैतान खसी थेनीगदेदा थेःना लबा ताम भोर्ला।

१६ युङबाला घह्रङरी परब तबा ब्‍लुला अर्थ चा चुनोन हिन्‍ना, जुन म्‍हिसे परमेश्‍वरला बचन थेःमैछ्‌याम ताङ्सी ह्राङला सेमरी थान्‍ना,

१७ तर थेनीगदेला विश्‍वासला टा आरेबासे लमा, थे छिन्‍नङ जे चिला। ओच्‍छे परमेश्‍वरला बचनदा विश्‍वास लबासे लमा थेनीगदेदा आपत विपत खमाहेन्‍से थेनीगदेसे विश्‍वास लबा ख्‍लाला।

१८ पुजु झाङ न्‍हङरी परब तबा ब्‍लुला अर्थ चा जुन म्‍हिसे बचन ङ्‌यान्‍ना

१९ तर थेला सेमरी जम्‍बुलिङला धन्‍दा सुर्दादेन धन सम्‍पत्तिला लोभसे लमा परमेश्‍वरला बचनदा गे लआपुङ्‍, ओच्‍छे थेला विश्‍वासग्‍याम तिगै आरो

२० तर ज्‍यबा सरी परब तबा ब्‍लुला अर्थ चा जुन म्‍हिसे बचन ङ्‌यान्‍सी ह्राङला सेमरी थान्‍ना, थेला विश्‍वाससे दोब्‍बर, तेब्‍बर, चौबरधोना गे लला।

नाङसलला अर्थ

लूका ८:१६-१८

२१ येशूसे थेनीगदेदा चुह्रङ् भिसी सुङ्जी, “खालैसे नाङसल म्रासी खाट धिरीनोन आथान ओच्‍छे फामसे घप्‍सीनोन आथान। बरु य्‍हाल तगै भिसी नोबा ग्‍लारी थान्‍ना।

२२ थेतबासेलमा ल्‍हुसैनोन आम्राङ्बा स्‍हे तिगै आरे। ओच्‍छे छुम्‍सी थान्‍सैनोन आघोबा स्‍हे तिगै आरे।

२३ खालैदा ङ्‌यान्‍बा सेम मुसम थेसे ङ्‌यान्‍सी घोउ।

२४ “एनीगदेसे जुन ताम थेःबा मुला, थे तामरी सेम लउ। तिग्‍दा भिसम जुन दप्‍बा स्‍हेसे एनीगदेसे दप्‍ला, थेनोन दप्‍बा स्‍हेग्‍यामसे एनीगदेसे याङ्ला। ओच्‍छे एनीगदेदा झन ल्‍हाना पिन्‍ना।

२५ जुन म्‍हिसे ङाइ लोप्‍बा तामदा सेम लसी ङ्‌यान्‍ना, थेदा ङाइ अझ घोना लला। तर ङाइ लोप्‍बा ताम आङ्‌यान्‍बादा चा थेसे जुन घोबा मुला थे तामएनोन म्‍हाना लला।”

ल्‍हेबान निबा ब्‍लुला उखान

२६ येशूसे चुह्रङ् भिसी सुङ्जी, “परमेश्‍वरला य्‍हुल्‍सा चा म्‍हि गिकसे बुरी ढ्वबा ब्‍लु ह्रङ्‌बान हिन्‍ना।

२७ ओच्‍छे थे म्‍हि म्‍हेर्सी चिसै आम्‍हेर्ना चिसै धिन म्‍हुननोन थे ब्‍लु फुइसी ल्‍हेबान निला, तर खाह्रङ् लसी ल्‍हेजी भिबा ताम थे म्‍हिसे था आयाङ्‌।

२८ तिग्‍दा भिसम बुरी ब्‍लु ह्राङनोन फुइसी ल्‍हेबान निमाहेन्‍से दोङ दोला, ओच्‍छे थे दोङरी नम थोन्‍ना, जमाहेन्‍से थे नमरी गेडा वाङ्ला।

२९ बाली दुइबा धुइ तमैछ्‌याम थे म्‍हि खसी बाली खन्‍ना।”

पच्‍छै ब्‍लुला उखान

मत्ती १३:३१-३२, ३४-३५; लूका १३:१८-१९

३० येशूसे दोःसी चुह्रङ् भिसी सुङ्जी, “ङाइ परमेश्‍वरला य्‍हुल्‍सादा तिगदेन छ्‌याम दाँजब लसे? ओच्‍छे एनीगदेदा खाह्रङ् लसी घोना लसे?

३१ चु मी घुर्‍यानरी ढ्वबा पच्‍छैला ब्‍लु ह्रङ्‌बान हिन्‍ना। जम्‍बुलिङरी जम्‍मान भन्‍दा जजाबा ब्‍लु तसैनोन,

३२ थे गेडा ढ्वमाहेन्‍से ढापढुप न्‍हङरी जम्‍मान भन्‍दा हाँगा मुबा घ्रेन दोङ तला। ओच्‍छे थे दोङला हाँगारी चरागदे खसी जङ स्‍होसी चिला।”

३३ थेनीगदेसे घोखम्‍तेधोना येशूसे चुह्रङ्बान उखानगदेग्‍याम परमेश्‍वरला बचन लोप्‍जी।

३४ उखान आसुङ्तेधोना थेनीगदेदा येशूसे तिगै ताम आलोप्‍नी। तर ह्राङला चेलागदे जे तबा धुइरी चा जम्‍मान उखानना अर्थ घोना लमुबा।

येशूसे लाबालुङसरदा म्‍हाना लबा

मत्ती ८:१८, २३-२७; लूका ८:२२-२५

३५ जमाकुनु ङ्‍यसे येशूसे ह्राङला चेलागदेदा “लु, य्‍हाङ समुन्‍द्रला क्‍याम्‍सङपट्टि निइ” भिसी सुङ्जी।

३६ येशूसे चुह्रङ् सुङ्माहेन्‍से चेलागदे म्‍हिला हुलदा ख्‍लासी येशू मुबा दोँगारी क्रेःजी। ओच्‍छे दोँगा चलब लबान क्‍याम्‍सङपट्टि भोर्जी। थेनीगदेला दोँगादेन छ्‌याम छ्‌याम अर्गु दोँगागदेएनोन निजी।

३७ निबान लमा समुन्‍द्ररी लाबालुङसर खजी। थे लाबालुङसरसे लमा समुन्‍द्रला छाल रेःसी दोँगा डुबब तबारी छ्‌याइजी।

३८ थे धुइरी येशू दोँगाला ग्‍यापपट्टि खुम लसी स्‍हिम्‍बान मुबा। ओच्‍छे चेलागदेसे “प्रभु, य्‍हाङ सिबारी छ्‌याइजी, ह्राङदा तिगै वास्‍ता आरे?” भिसी छिङ्जी।

३९ जमाहेन्‍से येशूसे स्‍हेङ्‌सी लाबालुङसरदेन समुन्‍द्रला छालदा “कुटिसी चिउ” भिसी सुङ्मैछ्‌याम लाबालुङसर म्‍हाजी ओच्‍छे शान्‍त तजी।

४० येशूसे “एनीगदे तिग्‍दा लोङ्‌बा? दान्‍देधोना एनीगदेदा ङाला विश्‍वास आरे?” भिसी ह्राङला चेलागदेदा सुङ्जी।

४१ ओच्‍छे चेलागदे उदेक म्‍हन्‍सी लोङ्बान, “चु खाल? लाबालुङसरदेन समुन्‍द्रला छालसेएनोन थेसे कुल्‍बा ताम ङ्‌यान्‍बा चीम!” भिसी थेनीगदे ह्राङ ह्राङ न्‍हङरी ताम लबारी छ्‌याइजी।

येशूसे म्‍हङसे स्‍याप्‍बा म्‍हिदा खम्‍ना लबा

मत्ती ८:२८-३४; लूका ८:२६-३९

५

ओच्‍छे येशूदेन थेनीगदे गालील समुन्‍द्रला क्‍याम्‍सङपट्टि गेरासेनस† भिबा ग्‍लारी धोखजी।

२ येशू दोँगाग्‍याम फप्‍मैछ्‌याम म्‍हङसे स्‍याप्‍बा म्‍हि गिक धुर्साग्‍याम यार्बान खसी येशूदा स्‍याप्‍जी।

३ थे म्‍हि धुर्सारीक्‍यार चिमुबा। थेदा तिगै लसीन चुङ्बारी आखम्‍मुबा थेदा च्‍याल्‍दासे खीसैनोन ब्‍लसी यार्मुबा।

४ तिग्‍दा भिसम थेदा ल्‍हानान रेम च्‍याल्‍दासे खीसी थान्‍सैनोन थेसे थे च्‍याल्‍दागदे फ्राटफ्रेट टाङ्मुबा। थेतबासेलमा थेदा खालैसे तहरी थान्‍बारी आखम्‍मुबा।

५ थे धिन म्‍हुननोन ह्राङसे ह्राङदान युङबासे तोसी धुर्सा गङरीक्‍यार क्रिङ्बान भ्रमुबा।

६ थेसे थारेङग्‍यामसेन येशूदा म्राङ्मैछ्‍याम यार्बान खसी येशूदा फ्‍या लजी।

७ ओच्‍छे थेसे “जम्‍मान भन्‍दा घ्रेन परमेश्‍वरला झा येशू, ह्राङसे ङादा तिग लबारी छ्‌याइबा? ङाइ ह्राङदा परमेश्‍वरला मिनरी घ्रान फासी भिला, ङादा दुख थापिन्‍गो” भिसी क्रिङ्बान भिजी।

८ तिग्‍दा भिसम येशूसे ङाच्‍छान थे म्‍हिला ल्‍हुइरी मुबा म्‍हङदा “ए थोन्‍सी निउ” भिसी सुङ्बा मुबा।

९ ओच्‍छे येशूसे थेदा “एला मिन तिग?” भिसी ङ्‌योइमा, थे म्‍हङसे “ङाला मिन हुल हिन्‍ना, तिग्‍दा भिसम ङनी ल्‍हानान मुला” भिसी भिजी।

१० थे म्‍हङसे येशूदा “ङन्‍दा चु ग्‍लाग्‍याम थातेःगो।” भिसी बिन्‍ती लजी।

११ थेरी गङरीक्‍यार ढ्वला बथान छबान मुबा।

१२ ओच्‍छे म्‍हङगदेसे येशूदा “ङन्‍दा ढ्वागदे न्‍हङरी वाङ्पुङ्‍गो” भिसी बिन्‍ती लजी

१३ येशूसे वाङ्‌पुङ्‌माहेन्‍से म्‍हङगदे म्‍हिला ल्‍हुइग्‍याम थोन्‍सी ढ्वागदे न्‍हङरी वाङ्‌जी। वाङ्मैछ्‌याम ओस्‍पन, हजार न्‍ही ढ्वला बथान गङग्‍याम समुन्‍द्ररी छ्‌योङ्सी सिजी।

१४ जमाहेन्‍से ढ्वा छबा म्‍हिगदे यार्सी सहरदेन नाम्‍सा नाम्‍सारी निसी चु ताम थेःना लजी। ओच्‍छे जम्‍मान म्‍हिगदे तिग तजीम भिसी च्‍याबारी खजी।

१५ जमाहेन्‍से थेनीगदे येशू मुबा ग्‍लारी खजी, ओच्‍छे थे म्‍हङला हुलसे स्‍याप्‍बा म्‍हि खम्‍सी ज्‍यना लसी क्‍वान क्‍वान्‍सी चिबा म्राङ्सी थेनीगदे लोङ्जी।

१६ म्‍हङसे स्‍याप्‍बा म्‍हिदेन ढ्वागदेदा तिग तिग तजी भिबा ताम म्राङ्बा म्‍हिगदेसे थेरी च्‍याबारी खबा म्‍हिगदेदा पाङ्जी।

१७ जमाहेन्‍से थेनीगदेसे येशूदा “चु ग्‍लाग्‍याम फेप्‍गो” भिसी बिन्‍ती लबारी छ्‌याइजी।

१८ येशू दोँगारी क्रेःबारी छ्‌याइमा थे म्‍हङसे स्‍याप्‍बा म्‍हिसे “ङाएनोन ह्राङदेन छ्‌याम निसे” भिसी बिन्‍ती लजी।

१९ तर येशूसे ह्राङदेन छ्‌याम खआपुङ्ना “ए ह्राङला दिमरी निसी एदा परमेश्‍वरसे उन्‍बा दयादेन परमेश्‍वरसे एला लागिरी तिग तिग लजी, थे तामगदे एसे ह्राङला ह्रोगदेदा थेःना लउ” भिसी सुङ्जी।

२० ओच्‍छे थे निसी डेकापोलिस भिबा ग्‍ला नाङनोन येशूसे ह्राङला लागिरी लबा उदेकला गेला बारेरी पाङ्सी भ्रजी, चु ताम थेःसी नाम्‍साला म्‍हिगदे उदेक म्‍हन्‍जी।

याइरसला झामेदेन का निबा बेथासे स्‍याप्‍बा म्रिङम्‍हेमे खम्‍बा

मत्ती ९:१८-२६; लूका ८:४०-५६

२१ दोःसी येशू दोँगारी क्रेःसी समुन्‍द्रला क्‍याम्‍सङपट्टि फेप्‍जी। ओच्‍छे थेला क्‍युर्सीन म्‍हिला हुल पोप तजी।

२२ थेनोन धुइरी यहूदीगदे ह्रुप तबा दिमला याइरस मिन लबा नेता गिक थेरी धोखजी। थेसे येशूदा म्राङ्मैछ्‍याम येशूदा फ्‍या लसी,

२३ “ङाला झामे आखम्‍ना सिबारी छ्‌याइबा मुला, ह्राङ फेप्‍खसी थेदा थुर्सी पिन्‍गो। ओच्‍छे थे खम्‍गै” भिसी बिन्‍ती लजी।

२४ थेतबासेलमा येशू याइरसदेन छ्‌याम फेप्‍जी ओच्‍छे म्‍हिला हुलएनोन येशूला लिच्‍छा भ्रजी, म्‍हिला हुलसे लमा येशूदा तोर हुइ मार हुइ लजी।

२५ थे म्‍हिला हुल न्‍हङरी का निबा बेथासे स्‍याप्‍सी च्‍युक न्‍ही दिङ तबा म्रिङम्‍हेमे गिक मुबा।

२६ थेसे ह्राङला मुदेबा धन सम्‍पत्ति खर्च लसी डाक्‍टरगदेदा च्‍यापुङ्जी। तर खम्‍ला भिमाम झन ङाच्‍छाला भन्‍दा सारो तसी निजी।

२७ थेसे येशूला बारेरी थेःमाहेन्‍से थे म्‍हिला हुल न्‍हङरी वाङ्सी ग्‍यापग्‍याम खसी येशूला क्‍वान थुर्जी।

२८ तिग्‍दा भिसम थेसे “ङाइ येशूला क्‍वान थुर्बारी जे म्‍याङ्‍सम ङा खम्‍ला” भिसी म्‍हन्‍बा मुबा।

२९ थेसे येशूला क्‍वान थुर्मैछ्‌याम थेला का निबा बेथा म्‍हाजी भिसी थेसे तुरुन्‍तन था याङ्जी।

३० ओच्‍छे येशूसे ह्राङला ल्‍हुइग्‍याम तुरुन्‍तन शक्ति थोन्‍बा था याङ्सी म्‍हिला हुलपट्टि दोःसी, “खाल्‍से ङाला क्‍वान थुर्जी?” भिसी ङ्‌योइजी।

३१ चेलागदेसे येशूदा भिजी, “चुदेला म्‍हिला हुलसे तोर हुइ मार हुइ लबा स्‍हीना स्‍हीनान दोःसी ह्राङ ‘ङादा खाल्‍से थुर्जी’ भिसी सुङ्बान मुला।”

३२ ङादा थुर्बा खाल भिसी येशूसे क्‍युर्सीन च्‍याबारी छ्‌याइजी।

३३ ओच्‍छे थे का निबा बेथासे स्‍याप्‍बा म्रिङम्‍हेमेसे येशूला क्‍वान थुर्मा ह्राङदा तिग तजी भिबा था तसी लोङ्सी फितफित धर्बान येशूला ङाच्‍छापट्टि फ्‍या लजी। ओच्‍छे येशूदा जम्‍मान सत्‍य ताम पाङ्जी।

३४ येशूसे थेदा “झामे, एला विश्‍वाससे लमा ए खम्‍बा मुला। दाहेन्‍से ए ढुक्‍क तसी निउ, एला रोग म्‍हाजी” भिसी सुङ्जी।

३५ येशूसे ताम लबान लबा धुइरी याइरसला दिमग्‍याम म्‍हिगदे खसी, “ह्राङला झामे सिजी, दाहेन्‍से गुरुदा दुख थापिन्‍गो” भिसी भिजी।

३६ तर येशूसे थेनीगदेला तामदा थेगो आलना, याइरसदा “थालोङ्‍गो, एसे विश्‍वास जे लउ” भिसी सुङ्जी।

३७ ओच्‍छे येशूसे पत्रुस, याकूबदेन याकूबला आले यूहन्‍नादा बाहेक स्‍य्‍हान्‍दोदा ह्राङदेन छ्‌याम खआपुङ्नी।

३८ थेनीगदे याइरसला दिमरी फेप्‍खमा येशूसे थेरी मुबा म्‍हिगदे क्राबा क्रिङ्बादेन हल्‍ली खल्‍ली लसी चिबा म्राङ्जी।

३९ येशू दिम न्‍हङरी वाङ्सी, थेनीगदेदा “तिग्‍दा एनीगदे चुह्रङ् लसी क्राबा क्रिङ्बादेन हल्‍ली खल्‍ली लसी चिबा? माइ सिबा आरे, म्‍हेर्सी चिबा मुला” भिसी सुङ्जी।

४० तर थेनीगदेसे येशूला तामदा खिसी लसी ङेःजी। ओच्‍छे येशूसे थेनीगदे जम्‍मादान मङग्‍यार तेःसी माइला आबादेन आमा ओच्‍छे ह्राङला चेलागदेदा छ्‌याम भोर्सी माइ मुबा ग्‍लारी फेप्‍जी।

४१ ओच्‍छे येशूसे थे माइला या चुङ्सी, “तालिता कुम,” भिसी सुङ्जी। चु भिबा चा “माइ रेःगो” भिबा हिन्‍ना।

४२ येशूसे चुह्रङ् सुङ्मैछ्‌याम थे माइ डोङ रेःसी क्‍यारमार भ्रबारी छ्‌याइजी। थे माइ च्‍युक न्‍ही दिङला मुबा। चु म्राङ्सी थेनीगदे उदेक म्‍हन्‍जी।

४३ येशूसे थेनीगदेदा “च्‍यागो, चु ताम खालैसे था थायाङ्‍गै।” ओच्‍छे थे माइदा चा “तिगै चबा स्‍हे पिन्‍गो” भिसी सुङ्जी।

† 

५:१ “गेरासेनस” भिबादा कोइ कोइ ग्रीक बाइबलरी गदरा भिसी भ्रिबा मुला। गेरासेनस भिबादेन गदरा भिबा ग्‍ला गिकनोन हिन्‍ना।

नासरतरी येशूदा पत्‍याब आतबा

मत्ती १३:५३-५८; लूका ४:१६-३०

६

येशू थे ग्‍याम थोन्‍सी ह्राङलान नाम्‍सारी फेप्‍जी। ओच्‍छे थेला चेलागदेएनोन थेदेन छ्‌याम निजी।

२ ब्‍लप्‍बा न्‍हबा धिनकुनु येशूसे यहूदीगदे ह्रुप तबा दिमरी लोप्‍बारी छ्‌याइजी। थेसे लोप्‍बा म्राङ्सी ल्‍हानान म्‍हिगदे उदेक तजी, “चु म्‍हिसे चु जम्‍मान खानङग्‍याम याङ्जी? चुदा पिन्‍बा चु ज्ञान बुद्धि खाह्रङ्बा हिन्‍ना? चुला याग्‍यामसे खाह्रङ्बा उदेकला गे तबा?

३ तिग चु मरियमला झा, याकूब, योसेफ, यहूदादेन सिमोनला ज्‍योज्‍यो सिकर्मी आहिन? तिग चुला आङागदेएनोन य्‍हाङदेन छ्‌याम आरे?” भिसी येशूला ताम पत्‍याब आतनी।

४ येशूसे थेनीगदेदा “अगमवक्तादा जम्‍मान ग्‍लारी मान लला, तर ह्राङला नाम्‍सारीदेन ह्राङला म्‍हिगदे ओच्‍छे ह्राङला दिमरी बाहेक अर्गु खजिबै ग्‍लारी निसैनोन मान लला” भिसी सुङ्जी।

५ थेरी येशूसे कोइ कोइ आखम्‍बा म्‍हिगदेथोरी ह्राङला या थान्‍सी थेनीगदेदा खम्‍ना लजी। तर थेनीगदेला विश्‍वास आरेबा म्राङ्सी अर्गु उदेकला गे आलनी।

६ येशू थेनीगदेसे विश्‍वास आलबा म्राङ्सी उदेक म्‍हन्‍जी। थेतबासेलमा नाम्‍सा नाम्‍सारी लोप्‍बारी फेप्‍जी।

येशूसे ह्राङला च्‍युक न्‍ही चेलागदेदा पुइबा

मत्ती १०:१, ५-१५; लूका ९:१-६

७ थे धुइरी येशूसे ह्राङला च्‍युक न्‍ही चेलागदेदा ङ्‌योइसी थेनीगदेदा म्‍हाङ ताप्‍बा अधिकार पिन्‍सी गोर न्‍ही न्‍ही लसी पुइजी।

८ येशूसे थेनीगदेदा चुह्रङ् भिसी कुल्‍जी, “एनीगदेसे ग्‍यामला लागिरी कडी बाहेक तिगै चबा स्‍हे, टाङगा, झोला थापुइगो।

९ तर लखम क्‍वान्‍गो, ओच्‍छे ह्राङला लागिरी पोबा क्‍वान थापुइगो।

१० दोःसी येशूसे थेनीगदेदा चुह्रङ् भिसी सुङ्जी, “एनीगदे खजिबै दिमरी वाङ्माहेन्‍से थे नाम्‍साग्‍याम थोन्‍सी आनितेधोना एनीगदे थे दिमरीन चिउ।

११ चुदे खजिबै ग्‍लारी एनीगदेदा मान आलनी। ओच्‍छे एनीगदेसे पाङ्बा ताम आङ्‌यान्‍नी भिसम, एनीगदे थे ग्‍लाग्‍याम थोन्‍बा धुइरी दाहेन्‍से ङन्‍से लतोःबा गे लसी जिन्‍जी। एनीगदेसे तिग लतोःबा लउ भिसी काङला धुलु खर्सी पिन्‍गो।”

१२ जमाहेन्‍से थेला चेलागदे थेग्‍याम थोन्‍सी निसी म्‍हिगदेदा “ह्राङ ह्राङला पाप ख्‍लासी परमेश्‍वरपट्टि दोःगो” भिसी पाङ्जी।

१३ थेनीगदेसे ल्‍हानान म्‍हिला ल्‍हुइग्‍याम म्‍हाङ ताप्‍जी। ओच्‍छे ल्‍हानान आखम्‍बा म्‍हिगदेदा छ्‌युगु फोर्सी प्रार्थना लसी खम्‍ना लजी।

बप्‍तिस्‍मा पिन्‍बा यूहन्‍ना सिबा

मत्ती १४:१-१२; लूका ९:७-९

१४ येशूसे लबा उदेकला गेला बारेरी हेरोद ग्‍लेसे थेःजी, तिग्‍दा भिसम जम्‍मान ग्‍लारी येशूला मिन थेःमुबा। गाते म्‍हिसे मी “बप्‍तिस्‍मा पिन्‍बा यूहन्‍ना सिबाग्‍याम सोसी खजीम, थेतबासेलमान थेसे चुह्रङ्बा उदेकला गेगदे लबा हिन्‍ना” भिसी भिमुबा।

१५ तर स्‍य्‍हान्‍दोगदेसे, “चु एलिया हिन्‍ना” भिसी भिजी। ओच्‍छे अझ स्‍य्‍हान्‍दोगदेसे, “चु म्‍हि मी ओन्‍माला अगमवक्तागदे ह्रङ्‌बान अगमवक्ता गिक हिन्‍ना” भिसी भिजी।

१६ तर हेरोदसे चु ताम थेःसी, “चु म्‍हि ङाइ साइपुङ्‌बा यूहन्‍ना हिन्‍ना, थेनोन सिबाग्‍यामसे सोसी खजीम” भिसी भिजी।

१७ तिग्‍दा भिसम ङाच्‍छा हेरोद ह्राङसेन यूहन्‍नादा चुङ्‌पुङ्‌जी थेदा झ्‍याल्‍खानरी थान्‍बा मुबा। हेरोदसे ह्राङला आले फिलिपला म्रिङ हेरोदियासदेन छ्‌याम ब्‍याह लबासे लमा थेसे यूहन्‍नादा झ्‍याल्‍खानरी थान्‍बा मुबा।

१८ तिग्‍दा भिसम यूहन्‍नासे हेरोददा “ह्राङसे आले चाङदेन छ्‌याम ब्‍याह लबा ठीक आहिन” भिसी भिमुबा।

१९ थेतबासेलमा हेरोदियाससे यूहन्‍नाथोरी ईख थान्‍सी थेदा साइबारी म्‍हाइमुबा तर खम्‍बा आरेबा।

२० तिग्‍दा भिसम यूहन्‍ना परमेश्‍वरसे म्‍हन्‍बा अन्‍छार भ्रबा म्‍हिदेन परमेश्‍वरला लागिरी फेसी थान्‍बा म्‍हि भिसी हेरोददा था मुबा। थेतबासेलमा यूहन्‍नादेन छ्‌याम लोङ्सी थेदा जोगब लसी थान्‍मुबा। यूहन्‍नासे लोप्‍बा म्राङ्सी थेला सेम क्रामुबा। तसैनोन सेम लसी ङ्‌यान्‍मुबा।

२१ हेरोदियाससे हेरोद न्‍हबा धिन‍दा ढन्‍सी लबा भोजकुनु ज्‍यबा मौका याङ्जी। हेरोदसे ह्राङ न्‍हबा धिन‍दा ढन्‍सी घ्रेन पदरी मुबा म्‍हिगदे, सिपाहीला कप्‍तानगदेदेन गालील नाम्‍साला गन्‍बा म्‍हिगदेदा ङ्‌योइसी भोज पिन्‍जी।

२२ थे धुइरी हेरोदियासला ह्राङलान झामे थेरी खसी स्‍य्‍हजी। थे स्‍य्‍हबा म्राङ्सी हेरोद ग्‍लेदेन थेला डोन्‍बोगदे ल्‍हानान ताङ्जी। हेरोद ग्‍लेसे थे माइदा “एदा तिग तोःबा ङादा ह्री‍गो, थे ङाइ एदा पिन्‍ना” भिसी भिजी।

२३ ओच्‍छे हेरोद ग्‍लेसे घ्रान फासी, “एदा ङाला गङ्‌सल य्‍हुल्‍सा भिसै पिन्‍ना” भिसी भिजी।

२४ ओच्‍छे थे मङग्‍यार थोन्‍सी ह्राङला आमादा ङाइ तिग ह्री‍गो भिसी, ङ्‌योइमा, “बप्‍तिस्‍मा पिन्‍बा यूहन्‍नाला थोबो ह्री‍गो” भिसी थेला आमासे भिजी।

२५ चुह्रङ् भिमैछ्‌याम थे माइ ग्‍ले मुबा ग्‍लारी निसी, “दान्‍दे ङादा ह्राङसे बप्‍तिस्‍मा पिन्‍बा यूहन्‍नाला थोबो खार्बारी भउ” भिसी भिजी।

२६ थेह्रङ् भिमाहेन्‍से ग्‍लेला सेमरी दुख ङ्‌हम्‍जी, तर ओतेला डोन्‍बोला ओन्‍छाङरी घ्रान फासी पाङ्बा तामदा थाबारी आखम्‍नी।

२७ थेतबासेलमा थेसे तुरुन्‍तन ह्राङला सिपाही गिकदा “बप्‍तिस्‍मा पिन्‍बा यूहन्‍नाला थोबो थासी भउ” भिसी कुल्‍जी। ओच्‍छे थे सिपाही झ्‍याल्‍खानरी निसी यूहन्‍नाला थोबो थाजी।

२८ थासी भसी थे माइदा खार्बारी युसी पिन्‍जी। ओच्‍छे थे माइसे थेला आमादा पिन्‍जी।

२९ चु ताम थेःसी यूहन्‍नाला चेलागदे खसी थेला लास भोर्सी धुर्सारी थान्‍जी।

येशूसे हजार ङा म्‍हिगदेदा चबा स्‍हे पिन्‍बा

मत्ती १४:१३-२१; लूका ९:१०-१७; यूहन्‍ना ६:१-१३

३० येशूसे पुइबा जम्‍मान मुल चेलागदे दोःसी खसी येशू मुबा ग्‍लारी पोप तजी। थेनीगदेसे लबा गेदेन लोप्‍सी पिन्‍बा तामगदे येशूदा पाङ्जी।

३१ येशूसे थेनीगदेदा “एनीगदेएनोन सुनसान ग्‍लारी खसी ब्‍लप्‍बा न्‍हउ” भिसी सुङ्जी। तिग्‍दा भिसम थेरी खबा निबा म्‍हिगदे ल्‍हानान मुबासे लमा थेनीगदेदा चबारी सुत्तै फुर्सत आरेबा।

३२ थेतबासेलमा थेनीगदे दोँगारी क्रेःसी सुटुक्‍क सुनसान ग्‍लारी फेप्‍जी।

३३ तर ल्‍हानान म्‍हिगदेसे थेनीगदे निबान लबा म्राङ्जी। थेतबासेलमा थेनीगदे फेप्‍गे लबा ग्‍ला था याङ्सी, नाम्‍सा नाम्‍साला म्‍हिगदे यार्बान थेनीगदे फेप्‍बा ग्‍लापट्टि निजी। ओच्‍छे थेनीगदे भन्‍दा ङाच्‍छा धोजी।

३४ येशू दोँगाग्‍याम फाप्‍बा धुइरी ल्‍हानान म्‍हिला हुल म्राङ्सी थेदा दया रेःजी। तिग्‍दा भिसम थे म्‍हिगदे गोठालो आरेबा ग्‍युगदे ह्रङ्‌बा मुबा। येशूसे थे म्‍हिगदेदा ल्‍हानान ताम लोप्‍बारी छ्‌याइजी।

३५ ङ्‍यसे तमाहेन्‍से थेला चेलागदे थे मुबा ग्‍लारी खसी थेदा “दाहेन्‍से ङ्‍यसे तसी जिन्‍जी, चु सुनसान ग्‍लारी तिगै आरे।

३६ थेतबासेलमा चु म्‍हिगदेदा पुइगो। थेनीगदे चु क्‍यारमारला नाम्‍सारी निसी चबा स्‍हेगदे ग्‍लुसी चगै” भिसी भिजी।

३७ तर येशूसे थेनीगदेदा “एनीगदेसेन चुगदेदा चबा स्‍हे पिन्‍गो” भिसी सुङ्जी। तर थेनीगदेसे येशूदा “ङन्‍से ग्‍यार्जा न्‍ही म्‍हुइला डबलसे गेङ ग्‍लुसी थेनीगदेदा चबारी छ्‍योला?” भिसी भिजी।

३८ येशूसे थेनीगदेदा “एनीगदेदेन छ्‌याम गेङ गाते मुला? निसी च्‍यागो” भिसी सुङ्जी। जमाहेन्‍से थेनीगदेसे च्‍यासी, “गोर ङा गेङदेन गोर न्‍ही तार्ङा मुला” भिसी भिजी।

३९ जमाहेन्‍से येशूसे म्‍हिगदेदा पाङरी लाम लसी चिउ भिसी कुल्‍जी।

४० ओच्‍छे म्‍हिगदे ग्‍यार्जा ग्‍यार्जादेन बोगल न्‍हीसे च्‍युइ च्‍युइला लाम लसी पाङरी चिजी।

४१ येशूसे थे गोर ङा गेङदेन गोर न्‍ही तार्ङा थोसी स्‍वर्गपट्टि स्‍हीसी परमेश्‍वरदा धन्‍यवाद पिन्‍जी। ओच्‍छे थे गोर ङा गेङ क्‍युइसी म्‍हिगदेदा भो लसी पिन्‍गो भिसी चेलागदेदा पिन्‍जी। ओच्‍छे गोर न्‍ही तार्ङाएनोन जम्‍मान म्‍हिगदेदा भो लसी पिन्‍जी।

४२ ओच्‍छे जम्‍मान म्‍हिगदेसे म्रेन्‍ना चजी।

४३ जमाहेन्‍से चेलागदेसे लेङ्बा गेङदेन तार्ङा दुइमा च्‍युक न्‍ही सोली तजी।

४४ थेरी चबा ह्रेम्‍फेबेगदे हजार ङा मुबा।

येशू समुन्‍द्रथोरी भ्रबा

मत्ती १४:२२-३६; यूहन्‍ना ६:१५-२१

४५ ओच्‍छे येशूसे तुरुन्‍तन ह्राङला चेलागदेदा दोँगारी क्रेःसी क्‍यामसङ बेथसेदा नाम्‍सारी ह्राङ भन्‍दा ङाच्‍छा पुइजी। थे धुइरी येशूसे चा म्‍हिला हुलदा पुइबान लजी।

४६ ओच्‍छे थेनीगदेदा पुइमाहेन्‍से येशू गङपट्टि प्रार्थना लबारी फेप्‍जी।

४७ ङ्‍यसे तमा दोँगा समुन्‍द्रला गुङरी मुबा, ओच्‍छे येशू चा गिकजेन समुन्‍द्रला कुनीरी मुबा।

४८ थेसे चेलागदेदा दोँगा चलब लबारी गाह्रो तबा म्राङ्जी। तिग्‍दा भिसम लाबा उल्‍टोग्‍यामसे खबा मुबा। स्‍य्‍होला तीन बजेरीक्‍यार येशू समुन्‍द्रथोरी भ्रबान थेनीगदेपट्टि फेप्‍खजी, ओच्‍छे थेनीगदेदा ख्‍लासी ङाच्‍छा फेप्‍गे लमा,

४९ थेनीगदेसे येशूदा समुन्‍द्रथोरी भ्रबान लबा म्राङ्सी म्‍हङ मुनम भिसी थेनीगदे लोङ्सी क्रिङ्‌जी।

५० तिग्‍दा भिसम येशूदा म्राङ्सी जम्‍मान लोङ्‌बा मुबा। तर तुरुन्‍तन येशूसे थेनीगदेदा “भङ लउ, ङानोन हिन्‍ना, थालोङ्‍गो” भिसी सुङ्जी।

५१ ओच्‍छे ह्राङला चेलागदेदेन छ्‌याम दोँगारी क्रेःजी। जमाहेन्‍से लाबालुङसर म्‍हाजी। ओच्‍छे थेनीगदे ल्‍हानान उदेक तजी।

५२ तिग्‍दा भिसम थेनीगदेला सेम कोङ्बासे लमा येशूसे हजार ङा म्‍हिगदेदा गेङ पिन्‍बा म्राङ्सीएनोन थेला अर्थ घोबा आरेबा।

५३ थेनीगदे समुन्‍द्र थासी गनेसरेत भिबा ग्‍लारी धोखमाहेन्‍से दोँगा समुन्‍द्रला कुनीरी थान्‍सी,

५४ दोँगाग्‍याम फाप्‍मैछ्‌याम म्‍हिगदेसे येशूदा ङोसेजी।

५५ ओच्‍छे थेनीगदे क्‍यारमारला नाम्‍सारी निसी येशू फेप्‍खजी भिसी थेःना लजी। जमाहेन्‍से म्‍हिगदेसे आखम्‍बा म्‍हिगदेदा तीबा नान्‍बादेन छ्‌यामनोन येशू मुबा ग्‍लारी भबारी छ्‌याइजी।

५६ जुन जुन ग्‍लारी येशू फेप्‍जी, थे ग्‍लारी म्‍हिगदेसे आखम्‍बा म्‍हिगदेदा येशूला क्‍वान जे भिसै, थुर्पुङ्‍गो भिसी बिन्‍ती लजी। ओच्‍छे येशूला क्‍वान थुर्बा जति जम्‍मान खम्‍जी।

रिमठिमला बारेरी लोप्‍बा ताम

मत्ती १५:१-२०

७

यरूशलेमग्‍याम खबा फरिसीदेन यहूदी धर्मगुरुगदे येशूला क्‍युर्नोन पोप तजी।

२ थेनीगदेसे येशूला कोइ कोइ चेलागदेसे या आख्रुना चबा म्राङ्जी।

३ फरिसीगदेदेन यहूदीगदेला आखे म्‍हेमेला रिमठिम अन्‍छार या आख्रुतेधोना चबारी आतबा मुबा।

४ चुदे जे आहिन बजारग्‍याम खमाहेन्‍से नुहाब आलतेधोना आचमुबा। आखे म्‍हेमेला चु भन्‍दा ल्‍हानान रिमठिम तेन्‍मुबा ओच्‍छे खोरेगदे, ताङगदेदेन काँसला ताङगदे म्‍याप्‍बा रिमठिम मुबा।

५ ओच्‍छे फरिसीगदेदेन यहूदी धर्मगुरुसे येशूदा “ह्राङला चेलागदे तिग्‍दा आखे म्‍हेमेला रिमठिम अन्‍छार आभ्रबा? ओच्‍छे या आख्रुनान चबा?” भिसी ङ्‌योइजी।

६ थेतबासेलमा थेनीगदेदा चुह्रङ् भिसी सुङ्जी, “एनीगदे ह्रङ्‌बा कप्‍टी म्‍हिगदेला लागिरी यशैया अगमवक्तासे भ्रिबा ताम ढिक्‍बा मुला,

‘चु म्‍हिगदेसे सुङसे जे ङादा मान लमुला,

तर सेमहेन्‍से चा मान आलमुला।

७ ओच्‍छे एनीगदेसे ङादा तेन्‍बाम तेन्‍मुला

तसैनोन परमेश्‍वरसे कुल्‍बा तामदा भन्‍दा म्‍हिसे स्‍होबा रिमठिमदा घ्रेन म्‍हन्‍मुला।’

८ एनीगदेसे परमेश्‍वरसे कुल्‍बा ताम ख्‍लासी म्‍हिगदेला रिमठिम तेन्‍बा मुला।”

९ दोःसी येशूसे थेनीगदेदा चुह्रङ् भिसी सुङ्जी, “एनीगदे ह्राङला रिमठिम तेन्‍बाला लागिरी परमेश्‍वरसे कुल्‍बा ताम ख्‍लाबा एनीगदे खाह्रङ्बा छट्टु?

१० तिग्‍दा भिसम मोशासे भिबा मुला, ‘एसे ह्राङला आबा आमादा मान लउ,’ ओच्‍छे ‘जुन म्‍हिसे ह्राङला आबा आमादा बिरोध लसी नइबा ताम लला थेदा चा साइनोन तोःला’ भिसी सुङ्बा मुला।

११ तर एनीगदेसे चा ‘जुन म्‍हिसे ह्राङला आबा आमादा पिन्‍तोःबा स्‍हे परमेश्‍वरदा फुल्‍बा मुला, थेसे ह्राङला आबा आमादा मान लआतोः’ भिसी पाङ्‌मुला।

१२ थेतबासेलमा एनीगदेला तामग्‍यामसेन म्‍हिगदेदा थेन्‍ना आबा आमादा तिगै पिनआपुङ्बा ह्रङ्‌बान हिन्‍ना।

१३ चुह्रङ् लसी एनीगदे ह्राङला रिमठिम अन्‍छार चा भ्रमुला। तर परमेश्‍वरला बचनदा चा तिगै गे आखेल्‍बा भिसी म्‍हन्‍मुला। चुह्रङ्बा गे एनीगदेसे ल्‍हानान लमुला।”

म्‍हिदा चोखो तना लबा स्‍हेगदे

मत्ती १५:१०-२०

१४ दोःसी येशूसे म्‍हिला हुलदा ह्राङ मुबा ग्‍लारी ङ्‌योइसी चुह्रङ् भिसी सुङ्जी, “ङाइ पाङ्बा ताम तिग चीम भिसी एनीगदेसे घोबारी म्‍हाइगो।

१५ खजिबै चबा स्‍हेसे म्‍हिदा न्‍होङ्ना लबारी आखम। तर म्‍हिला सेमग्‍याम थोन्‍बा तामसे जे म्‍हिदा न्‍होङ्ना लमुला।

१६ जुन म्‍हिदा ङ्‌यान्‍बा सेम मुला थेसे ङ्‌यान्‍सी घोउ।”†

१७ येशू म्‍हिगदेदा ख्‍लासी दिम न्‍हङरी वाङ्माहेन्‍से थेला चेलागदेसे “ह्राङसे सुङ्बा ताम ङन्‍दा घोना लसी पिन्‍गो” भिसी भिजी।

१८ जमाहेन्‍से येशूसे ह्राङला चेलागदेदा चुह्रङ् भिसी सुङ्जी, “दान्‍देधोना अझ एनीगदेसे घोबा आरे? एनीगदेदा था आरे? म्‍हिला सुङग्‍याम न्‍हङरी वाङ्बा स्‍हेसे म्‍हिदा न्‍होङ्ना आल।

१९ तिग्‍दा भिसम चबा स्‍हे मी सेम न्‍हङरी आवाङ्ना फो न्‍हङरी वाङ्ला ओच्‍छे फो न्‍हङसेनोन मङग्‍यार थोन्‍ना।” चुह्रङ् लसी येशूसे जम्‍मान चबा स्‍हे चबारी तला भिसी ह्राङला चेलागदेदा घोना लसी पिन्‍जी।

२० येशूसे दोःसी चुह्रङ् भिसी सुङ्जी, “म्‍हिला सेम न्‍हङ‍ग्‍याम मङग्‍यार थोन्‍बा तामसे म्‍हिदा न्‍होङ्ना लमुला।

२१ तिग्‍दा भिसम म्‍हिला सेमग्‍यामसेन नइबा म्‍हन्‍बा, ब्रेल्‍सी भ्रबा, य्‍हो लबा, म्‍हि साइबा,

२२ म्‍हिला म्रिङदेन छ्‌याम ब्रेल्‍सी भ्रबा, लोभ लबा, नइबा गे लबा, ठगब लबा, सुङरी जे ताम खजी थेनोन पाङ्सी भ्रबा, डाह लबा, म्‍हिला तामगन लबा, ङा ह्रङ्‌बा खालै आरे भिसी भ्रबा, मूर्ख गे लबा चु जम्‍मान तामगदे थोन्‍मुला।

२३ म्‍हिला सेमग्‍याम थोन्‍बा चु जम्‍मान नइबा तामसेन म्‍हिगदेदा न्‍होङ्ना लमुला।”

अर्गु य्‍हुलला म्रिङम्‍हेमेला विश्‍वास

मत्ती १५:२१-२८

२४ जमाहेन्‍से येशू थेग्‍याम टुरोस भिबा ग्‍लापट्टि फेप्‍जी। ओच्‍छे खालैसे था थायाङ्‍गै भिसी दिम गिकरी वाङ्‌जी तसैनोन म्‍हिगदेसे था याङ्जी।†

२५ थेनोन धुइरी म्रिङम्‍हेमे गिकसे येशूला बारेरी थेःमैछ्‌याम येशू मुबा ग्‍लारी खसी येशूदा फ्‍या लजी। थे म्रिङम्‍हेमेला झामेदा म्‍हङसे स्‍याप्‍बा मुबा।

२६ थे म्रिङम्‍हेमे सिरिया य्‍हुल्‍साला फोनिके भिबा नाम्‍सारी न्‍हबा मुबा। थे अर्गु य्‍हुलला म्रिङम्‍हेमे मुबा। थेसे “ङाला झामेला ल्‍हुइग्‍यामसे म्‍हाङ ताप्‍सी पिन्‍गो” भिसी येशूदा बिन्‍ती लजी।

२७ तर येशूसे “ङाच्‍छा ह्राङला कोलागदेदा म्रेन्‍ना लतोःला, ह्राङला कोलागदेला गेङ ब्‍यन्‍सी नगीदा पिन्‍बा ठीक आहिन” भिसी सुङ्जी।

२८ ओच्‍छे थे म्रिङम्‍हेमेसे “हिन्‍ना प्रभु, तसैनोन कोलागदेसे चबान लमा ताइबा भ्राइभ्रुइ नगीसेनोन चम्‍याङ्मुला” भिसी भिजी।

२९ येशूसे थे म्रिङम्‍हेमेदा “एसे चुह्रङ् भिबासे लमा एला झामेला ल्‍हुइग्‍याम म्‍हाङ थोन्‍सी निसी जिन्‍बा मुला। दाहेन्‍से ए दिमरी निउ” भिसी सुङ्जी।

३० थे म्रिङम्‍हेमे दिमरी धोमा झामेला ल्‍हुइग्‍याम म्‍हाङ थोन्‍सी निसी जिन्‍बा मुबा, ओच्‍छे झामे चा खाटरी म्‍हेर्सी चिबा मुबा।

नाब्‍यङ आथेःबा खाग्‍ले म्‍हि खम्‍बा

३१ येशू टुरोस भिबा ग्‍लाग्‍याम थोन्‍सी सीदोन ओच्‍छे डेकापोलिस तबान गालील समुन्‍द्ररी फेप्‍जी।

३२ थेरी म्‍हिगदेसे नाब्‍यङ आथेःबा खाग्‍ले म्‍हिदा येशू मुबा ग्‍लारी भसी, “थेदा थुर्सी खम्‍ना लपिन्‍गो” भिसी बिन्‍ती लजी।

३३ येशूसे थे म्‍हिदा म्‍हिला हुलग्‍याम जजाकी क्‍याथाङ भोर्सी थेला नाब्‍यङ न्‍हीरी या जुम्‍बी झाङ्‌जी। ओच्‍छे सरी थो स्‍वासी यासे थेला लेरी थुर्जी।

३४ जमाहेन्‍से येशूसे स्‍वर्गपट्टि स्‍हीबान सा न्‍हसी, “इफ्‍फाता” भिसी सुङ्जी। चु भिबा चा “ठोङ्‍गो” भिबा हिन्‍ना।

३५ चुह्रङ् भिमैछ्‌याम थे म्‍हिला नाब्‍यङ थेःजी ओच्‍छे थेसे ज्‍यना लसी ताम पाङ्‌बारी छ्‌याइजी।

३६ येशूसे थेनीगदे जम्‍मादान “चु ताम खालैदा थापाङ्‍गो” भिसी कुल्‍जी। तर जति जति चु ताम खालैदा थापाङ्‍गो भिसी कुल्‍जी, झन ओतेन म्‍हिगदेसे पाङ्‌बान भ्रजी।

३७ चु ताम थेःबागदेसे उदेक म्‍हन्‍सी, “येशूसे लबा जम्‍मान गे ज्‍यबा मुला। थेसे नाब्‍यङ आथेःबा खाग्‍ले म्‍हिदाएनोन खम्‍ना लमुला” भिसी भिबारी छ्‌याइजी।

† 

७:१६ चु पदला ताम चा ल्‍हानान ह्रङ्‌बा ग्रीक बाइबलरी भ्रिबा आरे।

† 

७:२४ कोइ कोइ ग्रीक बाइबलरी “टुरोसदेन सीदोन” भिसी भ्रिबा मुला।

येशूसे हजार ब्‍लि म्‍हिदा चबा स्‍हे पिन्‍बा

मत्ती १४:३२-३९

८

तिगै धिन लिच्‍छा दोःसी म्‍हिला हुल पोप तजी। थेनीगदेदेन छ्‌याम चबा स्‍हे तिगै आरेबासे लमा येशूसे ह्राङला चेलागदेदा ङ्‌योइसी,

२ “चु म्‍हिगदेदा म्राङ्सी ङादा दया रेःजी। तिग्‍दा भिसम चुगदे ङादेन छ्‌याम भ्रबा तिनी सोमरे तजी। ओच्‍छे चुगदेदेन छ्‌याम चबा स्‍हे तिगै आरे।

३ चु म्‍हिगदेदा फोइथाननोन दिमरी पुइजी भिसम ग्‍यामरी बिहोस तला। तिग्‍दा भिसम कोइ कोइ म्‍हिगदे ल्‍हानान थारेङग्‍याम खबा मुला” भिसी सुङ्जी।

४ जमाहेन्‍से चेलागदेसे येशूदा “चुह्रङ्बा तिगै आयाङ्बा ग्‍लारी चु म्‍हिगदेदा खानङग्‍याम गेङ भसी ख्‍वासे?” भिसी भिजी।

५ येशूसे थेनीगदेदा “एनीगदेदेन छ्‌याम गेङ गाते मुला?” भिसी ङ्‌योइमा, थेनीगदेसे “ङन्‍देन छ्‌याम गोर निस गेङ मुला” भिसी भिजी।

६ जमाहेन्‍से येशूसे थेरी मुबा म्‍हिला हुलदा पाङरी चिपुङ्जी। ओच्‍छे थेसे गोर निस गेङ थोसी परमेश्‍वरदा धन्‍यवाद पिन्‍सी गेङ क्‍युइसी चेलागदेदा भो लसी पिन्‍गो भिसी सुङ्जी, ओच्‍छे चेलागदेसे म्‍हिगदेदा भो लसी पिन्‍जी।

७ थेनीगदेदेन छ्‌याम जजाबा तार्ङागदेएनोन मुबा। येशूसे तार्ङाला लागिरीनोन धन्‍यवाद पिन्‍सी चेलागदेदा भो लपुङ्जी।

८ ओच्‍छे म्‍हिगदेसे म्रेन्‍ना चजी। जमाहेन्‍से चेलागदेसे लेङ्बा गेङदेन तार्ङा दुइमा सोली निस तजी।

९ थेरी गेङ चबा म्‍हिगदे हजार ब्‍लि ते मुबा। येशूसे म्‍हिला हुलदा पुइसी,

१० ह्राङला चेलागदेदेन छ्‌याम दोँगारी क्रेःसी दलमनुथा भिबा ग्‍लारीक्‍यार फेप्‍जी।

फरिसीगदेसे उदेकला चिनु म्‍हाइबा

मत्ती १६:१-४

११ फरिसीगदे येशू मुबा ग्‍लारी खसी चुह्रङ् भिसी ताम लबारी छ्‌याइजी। ओच्‍छे येशूला सेम च्‍याबान, “ङन्‍दा स्‍वर्गला चिनु गिक उन्‍गो” भिसी भिजी।

१२ चु ताम थेःसी येशूसे सा न्‍हसी, “एनीगदेसे ङाला ताम ङ्‌यान्‍गो, दान्‍देला म्‍हिगदेसे तिग्‍दा चिनु म्‍हाइबा? तर ङाइ दान्‍देला म्‍हिगदेदा तिगै चिनु आउन” भिसी सुङ्जी।

१३ ओच्‍छे थेनीगदेदा ख्‍लासी दोँगारी क्रेःसी येशू क्‍याम्‍सङपट्टि फेप्‍जी।

येशूसे फरिसीदेन हेरोदसे लबा लुसीला तामला बारेरी लोप्‍बा

मत्ती १६: ५-१२

१४ दोँगारी क्रेःसी समुन्‍द्रला क्‍यामसङपट्टि निबा धुइरी चेलागदेसे गेङ भोर्बारी म्‍लेःबा मुबा। थेनीगदेदेन छ्‌याम गेङ गिक जे मुबा।

१५ ओच्‍छे येशूसे थेनीगदेदा “च्‍यागो, एनीगदे फरिसीदेन हेरोद ग्‍लेला खमीरग्‍याम होशियार तसी चिउ” भिसी सुङ्जी।

१६ तर चेलागदेसे चा “य्‍हाङदेन छ्‌याम गेङ आरेबासे लमा येशूसे चुह्रङ् भिसी सुङ्बा हिन्‍ना” भिसी ह्राङ ह्राङ न्‍हङरी ताम लबारी छ्‌याइजी।

१७ चेलागदेसे चुह्रङ् लसी ताम लबा था याङ्सी येशूसे थेनीगदेदा चुह्रङ् भिसी सुङ्जी, “एनीगदे गेङ आरे भिसी तिग्‍दा ताम लसी चिबा? एनीगदेसे अझ घोबा आरे? एनीगदेला सेम कोङ्बान मुला?

१८ मी मुसैनोन एनीगदेसे तिग्‍दा आम्राङ्बा? नाब्‍यङ मुसैनोन तिग्‍दा आथेःबा? अझ एनीगदेसे ढन्‍बा आरे?

१९ ङाइ गोर ङा गेङसे हजार ङा म्‍हिगदेदा ख्‍वामा एनीगदेसे लेङ्बा गेङ गाते सोली दुइबा मुबा?” थेनीगदेसे “च्‍युक न्‍ही सोली” भिसी भिजी।

२० ओच्‍छे “ङाइ गोर निस गेङसे हजार ब्‍लि म्‍हिगदेदा ख्‍वामा एनीगदेसे लेङ्बा गेङ गाते सोली दुइमुबा?” भिसी येशूसे ङ्‌योइमा, थेनीगदेसे “सोली निस” भिसी भिजी।

२१ जमाहेन्‍से येशूसे थेनीगदेदा “थेह्रङ् भिसम अझ एनीगदेसे तिग्‍दा आघोबा?” भिसी सुङ्जी।

येशूसे मी आम्राङ्बा म्‍हिला मी म्राङ्ना लबा

२२ येशू ह्राङला चेलागदेदेन छ्‌याम बेथसेदा भिबा ग्‍लारी धोखमा म्‍हिगदेसे मी आम्राङ्बा म्‍हि गिकदा येशू मुबा ग्‍लारी भसी, “चुदा थुर्सी पिन्‍गो” भिसी बिन्‍ती लजी।

२३ येशूसे थे मी आम्राङ्बा म्‍हिदा नाम्‍साग्‍याम क्‍याथाङ भोर्सी थे मी आम्राङ्बा म्‍हिला मीरी थो स्‍वाजी ओच्‍छे यासे थुर्सी, “एसे तिगै म्राङ्जी?” भिसी ङ्‌योइमा,

२४ थे मी आम्राङ्बा म्‍हिसे ओसो च्‍यासी, “ङाइ म्‍हिगदेदा दोङ भ्रबा ह्रङ् लसी क्‍युर्सीन भ्रबा म्राङ्बा मुला” भिसी भिजी।

२५ येशूसे दोःसी थे मी आम्राङ्बा म्‍हिला मीरी ह्राङला यासे थुर्जी। जमाहेन्‍से थेसे म्राङ्जी।

२६ जमाहेन्‍से थे म्‍हिदा येशूसे नाम्‍सारी आवाङ्ना दिमरी निउ भिसी पुइजी।

येशू परमेश्‍वरला म्‍हि ख्रीष्‍ट हिन्‍ना

मत्ती १६:१३-२०; लूका ९:१८-२१

२७ जमाहेन्‍से येशू ह्राङला चेलागदेदेन छ्‌याम कैसरिया फिलिप्‍पी भिबा ग्‍लाला नाम्‍सारीक्‍यार फेप्‍जी। थेनीगदे ग्‍यामरी फेप्‍बान लमा येशूसे ह्राङला चेलागदेदा “म्‍हिगदेसे ङादा खाल भिमुला?” भिसी ङ्‌योइजी।

२८ थेनीगदेसे “खालैसे बप्‍तिस्‍मा पिन्‍बा यूहन्‍ना, खालैसे एलिया, ओच्‍छे गाते म्‍हिसे चा अगमवक्तागदे न्‍हङला गिक हिन्‍ना भिमुला” भिसी भिजी।

२९ “तर एनीगदेसे चा ङा खाल भिसी म्‍हन्‍मुला?” भिसी येशूसे ङ्‌योइमा, पत्रुससे “ह्राङ परमेश्‍वरला म्‍हि थार्बा पिन्‍बा ख्रीष्‍ट हिन्‍ना” भिसी भिजी।

३० येशूसे थेनीगदेदा “च्‍यागो, एनीगदेसे चु ताम खालैदा थापाङ्‍गो” भिसी कुल्‍जी।

येशूसे ह्राङ खाह्रङ् लसी सिला भिबा ताम चेलागदेदा सुङ्बा

मत्ती १६:२१-२८; लूका ९:२२-२७

३१ जमाहेन्‍से येशूसे ह्राङला चेलागदेदा “परमेश्‍वरसे पुइखबा म्‍हिसे ल्‍हानान दुख नातोःला। थेदा यहूदी गन्‍बागदेसे, परमेश्‍वरला मन्‍दिररी पूजा लबा मुल म्‍हिगदेसे ओच्‍छे यहूदी धर्मगुरुगदेसे बिरोध लसी साइला। तसैनोन थे सिबाग्‍याम सोमरेमाकुनु सोला” भिसी सुङ्जी।

३२ येशूसे चुह्रङ् भिसी ह्राङला चेलागदेदा घोना लमाहेन्‍से पत्रुससे येशूदा जजाकी क्‍याथाङ भोर्सी, “चुह्रङ् थासुङ्‍गो” भिसी बङ्जी।

३३ तर येशू स्‍य्‍हान्‍दो चेलागदेपट्टि फ्‍लिक दोःसी थेनीगदेदा स्‍हीबान पत्रुसदा “शैतान ए चुग्‍याम थोन्‍सी निउ! एसे म्‍हन्‍बा ताम परमेश्‍वरला आहिन, म्‍हिला हिन्‍ना” भिसी बङ्जी।

चेलागदेसे नातोःबा दुख

मत्ती १६:२४-२८; लूका ९:२३-२७

३४ जमाहेन्‍से येशूसे ह्राङला चेलागदेदेन थेरी मुबा म्‍हिगदेदा ङ्‌योइसी, “खालै म्‍हि ङाला चेला दोबा सेम मुसम थेसे ह्राङला ज्‍याननोन माया मारब लसी ह्राङला क्रुस ह्राङसेन पुइसी ङादेन छ्‌याम भ्रगै” भिसी सुङ्जी।

३५ तिग्‍दा भिसम जुन म्‍हिसे ह्राङला ज्‍यान जोगब लबारी म्‍हाइला थे म्‍हिसे जुकजुकधोनाला जुनी आयाङ्‌, तर ङादेन थार्बा पिन्‍बा समाचारला लागिरी ज्‍याननोन पिन्‍खम्‍बा म्‍हिसे चा जुकजुकधोनाला जुनी याङ्ला।

३६ म्‍हिसे जम्‍बुलिङनोन यारी किन्‍सी ह्राङला ज्‍यान चा निजी भिसम थेदा तिग ज्‍यबा तला?

३७ जम्‍बुलिङरी म्‍हिला ज्‍यान भन्‍दा घ्रेन अर्गु तिगै स्‍हे मुला?

३८ ओच्‍छे दान्‍दे पापीदेन नइबा बानीबेहोर थोसी भ्रबा म्‍हिगदेला ओन्‍छाङरी जुन म्‍हि ङादेन ङाला तामरी पेःला लिच्‍छा परमेश्‍वरला स्‍वर्गदूतगदेदेन छ्‌याम परमेश्‍वरसे पुइखबा म्‍हि ह्राङला आबा परमेश्‍वरला य्‍हालदेन शक्तिरी खमा थेदा ह्राङला भिबारी पेःला।

९

ओच्‍छे येशूसे थेनीगदेदा “च्‍यागो, एनीगदेसे ङाला ताम ङ्‌यान्‍गो, चुरी मुबा म्‍हिगदे न्‍हङला कोइ कोइ म्‍हि चा परमेश्‍वरला य्‍हुल्‍सा शक्तिरी खबा आम्राङ्तेधोना आसि” भिसी सुङ्जी।

येशूला स्‍य्‍हाल पोबा

मत्ती १७:१-१३; लूका ९:२८-३६

२ ढुरे लिच्‍छा येशूसे पत्रुस, याकूबदेन यूहन्‍नादा जे ह्राङदेन छ्‌याम नोबा गङरी भोर्सी फेप्‍जी। ओच्‍छे चेलागदेसे च्‍याना च्‍यानान येशूला स्‍य्‍हाल पोजी।

३ येशूला क्‍वान धिनीला स्‍हेर ह्रङ्‌बान य्‍हाल य्‍हाल तसी चुदे य्‍हाल य्‍हाल तजी कि ओते तार मी जम्‍बुलिङला खजिबै म्‍हिसे ख्रुसैनोन तना लआखम।

४ थे धुइरी थेनीगदेसे एलियादेन मोशा, येशूदेन छ्‌याम ताम लबान लबा म्राङ्जी।

५ चु म्राङ्सी पत्रुससे येशूदा “गुरु, ङनीएनोन चुरी मुबा ज्‍यबा तजी। दाहेन्‍से ङन्‍से चुरी छाप्रो सोम स्‍होइ, गिक ह्राङला लागिरी, गिक मोशाला लागिरी ओच्‍छे गिक एलियाला लागिरी” भिसी भिजी।

६ थेनीगदे लोङ्बासे लमा पत्रुसदा तिग भितोःबा था आरेबा।

७ थे धुइरी खसु खसी थेनीगदेदा घप्‍जी। ओच्‍छे खसु न्‍हङ‍ग्‍याम चुह्रङ्बा काइ थेःजी, “चु ङाइ सेमहेन्‍से माया लबा ङाला झा हिन्‍ना, चुसे भिबा ताम एनीगदेसे ङ्‌यान्‍गो।”

८ चुह्रङ् भिबा थेःसी थेनीगदेसे क्‍यारमार च्‍यामा थेरी येशू बाहेक खालैदा आम्राङ्‌नी।

९ जमाहेन्‍से येशू ह्राङला चेलागदेदेन छ्‌याम गङग्‍याम फाप्‍बान लबा धुइरी येशूसे चेलागदेदा “परमेश्‍वरसे पुइखबा म्‍हि सिबाग्‍याम आसोतेधोना एनीगदेसे तिनी म्राङ्बा चु ताम खालैदा थापाङ्‍गो” भिसी सुङ्जी।

१० थेनीगदेसे येशूसे सुङ्बा ताम सेमरी थान्‍जी। तर थेनीगदेसे चु सिबा ग्‍याम सोबा भिबा चा तिग हिन्‍ना भिसी ह्राङ ह्राङ न्‍हङरी ताम लजी।

११ थेनीगदेसे येशूदा “यहूदी धर्मगुरुगदेसे तिग्‍दा एलिया अगमवक्ता ङाच्‍छा खतोःला भिबा?” भिसी ङ्‌योइजी।

१२ येशूसे थेनीगदेदा चुह्रङ् भिसी सुङ्जी, “हिन्‍ना, ङाच्‍छा एलिया खला ओच्‍छे थेसे जम्‍मान ताम ढिक्‍ना लला। तर परमेश्‍वरसे पुइखबा म्‍हिसे ल्‍हानान दुख नातोःला ओच्‍छे जम्‍मान म्‍हिगदेसे थेदा ख्‍लाला भिसी तिग्‍दा भ्रिबा?

१३ तर च्‍यागो, एलिया मी खसी जिन्‍बा मुला। ओच्‍छे परमेश्‍वरला बचनरी भ्रिबा अन्‍छार थेदा म्‍हिगदेसे जे लइ म्‍हन्‍बा थेनोन लजी।”

येशूसे म्‍हङसे स्‍याप्‍बा कोलादा खम्‍ना लबा

मत्ती १७:१४-२०; लूका ९:३७-४३

१४ थेनीगदे स्‍य्‍हान्‍दो चेलागदे मुबा ग्‍लारी धोखमा क्‍युर्नोन म्‍हिला हुल मुबा। ओच्‍छे यहूदी धर्मगुरुगदे थेरी चेलागदेदेन छ्‌याम छलफल लबान मुबा।

१५ म्‍हिगदेसे येशूदा म्राङ्मैछ्‍याम उदेक म्‍हन्‍सी यार्बान निसी येशूदा फ्‍या लजी।

१६ येशूसे थेनीगदेदा “एनीगदे तिग ताम लबान मुला?” भिसी ङ्‌योइमा,

१७ म्‍हिला हुल न्‍हङ‍ग्‍याम म्‍हि गिकसे बिन्‍ती लबान येशूदा “गुरु, ङाइ ङाला झा ह्राङ मुबा ग्‍लारी भबा मुला। म्‍हङसे स्‍याप्‍बासे लमा थेसे ताम पाङ्‌आखम्‍बा मुला।

१८ थेदा म्‍हङसे भ्‍याङ्‍बा धुइरी थेसे सुङग्‍याम बोप्‍स्‍या तेःमुला। ओच्‍छे स्‍वा क्रेसी कक्‍रक कुक्‍रूक तमुला। ङाइ ह्राङला चेलागदेदा थेला ल्‍हुइग्‍याम म्‍हाङ ताप्‍सी पिन्‍गो भिसी बिन्‍ती लजी, तर थेनीगदेसे आखम्‍नी” भिसी भिजी।

१९ येशूसे थेनीगदेदा “विश्‍वास आलबा म्‍हिगदे, खाइमाधोना ङा एनीगदेदेन छ्‌याम तला? खाइमाधोना ङाइ एनीगदेदा नासे? थेदा ङा मुबा ग्‍लारी भउ” भिसी सुङ्जी।

२० थेनीगदेसे थे म्‍हङसे स्‍याप्‍बा कोलादा येशू मुबा ग्‍लारी भजी। येशूदा म्राङ्मैछ्‍याम थे म्‍हङसे थे कोलादा लछार पछार लसी सरी ह्रिल्‍ना लजी। ओच्‍छे सुङग्‍याम बोप्‍स्‍या तेःबान कक्‍रक कुक्‍रूक तना लजी।

२१ ओच्‍छे येशूसे थे म्‍हङसे स्‍याप्‍बा कोलाला आबादा “खाइमाहेन्‍से चुह्रङ् तबा?” भिसी ङ्‌योइजी। थेला आबासे येशूदा चुह्रङ् भिसी भिजी, “चुदा जजाहेन्‍सेन चुह्रङ् तबा हिन्‍ना।

२२ थेदा साइबारी म्‍हङसे घरिघरि मेरी, क्‍युइरी भ्‍याङ्‍बा मुला। गुरु, ह्राङसे खम्‍सम ङन्‍दा दया लसी खम्‍ना लपिन्‍गो।”

२३ येशूसे थेदा “खम्‍सम भिसी तिग्‍दा भिबा? विश्‍वास लबादा जम्‍मान तखम्‍ला” भिसी सुङ्जी।

२४ येशूसे चुह्रङ् सुङ्माहेन्‍से थे म्‍हङसे स्‍याप्‍बा कोलाला आबासे क्रिङ्बान भिजी, “गुरु, ङाइ विश्‍वास लला। विश्‍वास लबारी ङादा ह्रो लउ।”

२५ म्‍हिला हुल ह्राङ मुबापट्टि यार्बान खबा म्राङ्सी येशूसे म्‍हङदा “ताइधोना लबादेन नाब्‍यङ थेःना आलबा म्‍हाङ ए थे कोलाला ल्‍हुइग्‍याम थोन्‍सी निउ! दोःसी खाइमै चु कोलाला ल्‍हुइरी थावाङ्‍गो” भिसी बङ्जी।

२६ जमाहेन्‍से थे म्‍हाङ क्रिङ्सी थे कोलादा लछार पछार लबान थोन्‍सी निजी। म्‍हाङ थोन्‍सी निबा धुइरी थे कोला सिबा तेःबान तजी। ओच्‍छे थेरी मुबा ल्‍हानान म्‍हिगदेसे सिजीम भिसी म्‍हन्‍जी।

२७ तर येशूसे थेला यारी चुङ्सी थीमाहेन्‍से थे डोङ रेःजी।

२८ दिम न्‍हङरी वाङ्माहेन्‍से खालै आरेबा धुइरी येशूदा चेलागदेसे “तिग्‍दा ङन्‍से थे म्‍हङदा ताप्‍बारी आखम्‍नी” भिसी ङ्‌योइजी।

२९ येशूसे ह्राङला चेलागदेदा “चुह्रङ्बा म्‍हङदा चा प्रार्थनाग्‍यामसे जे ताप्‍खम्‍ला, तर अर्गु तिगै लसी ताप्‍आखम” भिसी सुङ्जी।

दोःसी येशूसे ह्राङ खाह्रङ् लसी सिला भिसी सुङ्बा

मत्ती १७:२२-२३; लूका ९:४३-४५

३० येशूदेन थेला चेलागदे थे ग्‍ला ख्‍लासी गालील अञ्‍चलग्‍याम तबान फेप्‍जी। ह्राङ खानङ मुला भिसी म्‍हिगदेसे था थायाङ्‍गै भिबा येशूला सेम मुबा।

३१ तिग्‍दा भिसम येशूसे ह्राङला चेलागदेदा लोप्‍बान मुबा। थे धुइरी येशूसे थेनीगदेदा “परमेश्‍वरसे पुइखबा म्‍हिदा चुङ्सी म्‍हिगदेला यारी जिम्‍मा पिन्‍ना। थेनीगदेसे थेदा साइला, तसैनोन सोमरेमाकुनु थे सिबाग्‍याम सोला” भिसी सुङ्जी

३२ तर चेलागदेसे चु ताम आघोनी, ओच्‍छे दोःसी येशूदेन छ्‌याम चु ताम ङ्‌योइबारी थेनीगदे लोङ्जी।

जम्‍मान भन्‍दा घ्रेन खाल?

मत्ती १८:१-५; लूका ९:४६-५०

३३ थेनीगदे कफर्नहुम नाम्‍सारी धोमाहेन्‍से जम्‍मान दिमरी मुबा धुइरी येशूसे चेलागदेदा “दोलो एनीगदे ग्‍यामरी तिग ताम लबान मुबा?” भिसी ङ्‌योइजी।

३४ तर थेनीगदे कुटिसी चिजी। तिग्‍दा भिसम थेनीगदेसे “य्‍हाङ न्‍हङला खाल घ्रेन हिन्‍ना” भिसी ह्राङ ह्राङ न्‍हङरी ताम लबा मुबा।

३५ ओच्‍छे येशू धन्‍छ्‌यासी ह्राङला च्‍युक न्‍ही चेलागदेदा ङ्‌योइसी, “खालै घ्रेन दोबा सेम मुसम थे जम्‍मान भन्‍दा जजा तसी जम्‍मालान सेवा लतोःला” भिसी सुङ्जी।

३६ जमाहेन्‍से येशूसे थेनीगदेला गुङरी कोला गिकदा भजी। ओच्‍छे थे कोलादा ह्राङला कुरी किन्‍सी चेलागदेदा,

३७ “ङाला मिनरी चुह्रङ्बा कोलागदेदा वास्‍ता लबासे ङादा वास्‍ता लला, ओच्‍छे ङादा वास्‍ता लबासे ङादा जे आहिन, ङादा पुइखबा ङाला आबादाएनोन वास्‍ता लला” भिसी सुङ्जी।

३८ जमाहेन्‍से यूहन्‍नासे येशूदा “गुरु, ङन्‍से ह्राङला मिनरी म्‍हि गिकसे म्‍हाङ ताप्‍बा म्राङ्जी। तर ङन्‍से थेदा थेह्रङ् लआपुङ्नी तिग्‍दा भिसम थे म्‍हि य्‍हाङदेन छ्‌याम भ्रबा म्‍हि आहिन” भिसी भिजी।

३९ येशूसे थेनीगदेदा चुह्रङ् भिसी सुङ्जी, “एनीगदेसे थेदा थेह्रङ् थालउ। तिग्‍दा भिसम ङाला मिनरी उदेकला गे लबासे खाइमै ङाला बिरोध आल।

४० य्‍हाङदा बिरोध आलबा म्‍हि चा य्‍हाङपट्टिला हिन्‍ना।

४१ च्‍यागो, खालैसे एनीगदेदा थार्बा पिन्‍बा ख्रीष्‍टदा विश्‍वास लबा म्‍हि भिसी क्‍युइ† जे थुङ्बारी पिन्‍सैनोन थे म्‍हिसे याङ्तोःबा इनाम याङ्ला।”

स्‍य्‍हान्‍दोदा पाप लपुङ्बा म्‍हिसे याङ्तोःबा सजाय

मत्ती १८:६-९; लूका १७:१-२

४२ दोःसी येशूसे थेनीगदेदा चुह्रङ् भिसी सुङ्जी, “जुन म्‍हिसे ङादा विश्‍वास लबा चु कोलागदे न्‍हङला गिकदा पाप लपुङ्ला, थेह्रङ्बा म्‍हिदा मी खारेरी ह्रान्‍दा च्‍योसी समुन्‍द्ररी भ्‍याङ्‍बा ज्‍यबा तला।

४३ चुदे एला यासे पाप लपुङ्जी भिसम थे थासी भ्‍याङ्‍गो। या न्‍ही मुसी नर्गरी खाइमै आसिबा मेरी निबा भन्‍दा बरु ठुडे तसी जुकजुकधोनाला जुनी याङ्बा चा एला लागिरी ज्‍यबा हिन्‍ना।

४४ नर्गरी न्‍ह च्‍योलोङ सिला न्‍ह मेनोन सिला।†

४५ ओच्‍छे एला काङसे एदा पाप लपुङ्जी भिसम थे थासी भ्‍याङ्‍गो। काङ न्‍ही मुसी नर्गरी निबा भन्‍दा बरु कुज्‍या तसी जुकजुकधोनाला जुनी याङ्बा चा एला लागिरी ज्‍यबा हिन्‍ना।

४६ नर्गरी न्‍ह च्‍योलोङ सिला, न्‍ह मेनोन सिला।

४७ एला मीसे एदा पाप लपुङ्जी भिसम तेःसी भ्‍याङ्‍गो मी न्‍ही मुसी नर्गरी निबा भन्‍दा मी गिक तेःसी भ्‍याङ्‍सी परमेश्‍वरला य्‍हुल्‍सारी वाङ्बा एदा ज्‍यबा तला।

४८ नर्गरी न्‍ह च्‍योलोङ सिला, न्‍ह मेनोन सिला।

४९ जम्‍मान म्‍हिगदेदा मेसे खारेब लसी चजा ङम्‍बा ह्रङ्‌बा दोना लला।†

५० चजा ज्‍यबा स्‍हे हिन्‍ना, तर चजाला ङम्‍बा म्‍हाजी भिसम थे दोःसी तिग्‍से ङम्‍ना लबा? थेतबासेलमा एनीगदेसेनोन ह्राङ ह्राङ न्‍हङरी चजा थान्‍गो ओच्‍छे ह्राङ ह्राङ न्‍हङरी ढिक्‍सी चिउ।”

† 

९:४१ “क्‍युइ” नेपाली बाइबलदेन ग्रीक बाइबलरी चा “कचौर नाङ क्‍युइ” भिसी भ्रिबा मुला।

† 

९:४४, ४६ चु पदगदेला ताम ल्‍हानान ह्रङ्‌बा ग्रीक बाइबलरी भ्रिबा आरे।

† 

९:४९ ग्रीक बाइबलरी मेग्‍याम चजा ङम्‍बा दोना लला भिसी भ्रिबा मुला।

छोडपत्रला बारेरी लोप्‍बा ताम

मत्ती १९:१-१२; लूका १६:१८

१०

येशू थे ग्‍ला ख्‍लासी यर्दन स्‍योङला क्‍याम्‍सङपट्टि यहूदिया अञ्‍चलरी फेप्‍जी। थेरीनोन म्‍हिला हुल पोप तजी, ओच्‍छे येशूसे दोःसी ङाच्‍छाला ह्रङ् लसी थेनीगदेदा लोप्‍जी।

२ फरिसीगदेसे येशूला सेम च्‍याबाला लागिरी येशूदा “खालै म्‍हिसे ह्राङला म्रिङदेन छोडपत्र लबारी तला कि आत?” भिसी ङ्‌योइजी।

३ येशूसे थेनीगदेदा “एनीगदेदा मोशासे तिग भिसी कुल्‍बा मुला?” भिसी सुङ्जी।

४ थेनीगदेसे, “खालैसे ह्राङला म्रिङदा ख्‍लातोःसम छोडपत्र भ्रिसी ख्‍लाबारी तला भिसी मोशासे पाङ्बा मुला” भिसी भिजी।

५ येशूसे थेनीगदेदा चुह्रङ् भिसी सुङ्जी, “एनीगदेला सेम कोङ्बासे लमा मोशासे चुह्रङ् भिसी कुल्‍बा हिन्‍ना।

६ तर परमेश्‍वरसे जम्‍बुलिङ छ्‌यामाहेन्‍सेन थेनीगदेदा ह्रेम्‍कोलादेन म्रिङकोला लसी स्‍होबा हिन्‍ना।

७ ‘थेतबासेलमा म्‍हिसे ह्राङला आबादेन आमादा ख्‍लासी ह्राङला म्रिङदेन छ्‌याम ढिक्‍सी चिमुला।

८ ओच्‍छे थेन्‍नी ल्‍हुइ गिक ह्रङ्‌बान तला’ दाहेन्‍से थेन्‍नी न्‍ही आहिन, तर गिक ह्रङ्‌बान हिन्‍ना।

९ थेतबासेलमा परमेश्‍वरसे स्‍होबा जोडीदा खालै म्‍हिसे थाफेगै।”

१० येशू ह्राङला चेलागदेदेन छ्‌याम दिमरी धन्‍छ्‌याबा धुइरी चेलागदेसे येशूदा थे तामला बारेरी ङ्‌योइजी।

११ येशूसे थेनीगदेदा चुह्रङ् भिसी सुङ्जी, “खालै म्‍हिसे ह्राङला म्रिङदेन छ्‌याम छोडपत्र लसी स्‍य्‍हान्‍दो म्रिङम्‍हेमेदेन छ्‌याम ब्‍याह लजी भिसम ङाच्‍छाला म्रिङला बिरोधरी थे ब्रेल्‍सी भ्रबा हिन्‍ना।

१२ ओच्‍छे थेह्रङ् लसी ह्राङला ह्रेम्‍बोदेन छ्‌याम छोडपत्र लसी स्‍य्‍हान्‍दो ह्रेम्‍फेबेदेन छ्‌याम ब्‍याह लजी भिसम थेएनोन ह्राङला ङाच्‍छाला ह्रेम्‍बोला बिरोधरी ब्रेल्‍सी भ्रबा हिन्‍ना।”

येशूसे कोलागदेदा मोलम पिन्‍बा

मत्ती १९:१३-१५; लूका १८:१५-१७

१३ येशूसे ह्राङला छ्‌या कोलागदेथोरी थान्‍सी मोलम पिन्‍गै भिसी म्‍हिगदेसे ह्राङला कोलागदेदा येशू मुबा ग्‍लारी भजी। तर येशूला चेलागदेसे थे कोलागदे भबा म्‍हिगदेदा बङ्जी।

१४ चेलागदेसे चुह्रङ् लबा म्राङ्सी येशूदा बोमो रेःजी। ओच्‍छे थेनीगदेदा चुह्रङ् भिसी सुङ्जी, “कोलागदेदा ङा मुबा ग्‍लारी खपुङ्‍गो, थेनीगदेला ग्‍याम थाकागो। तिग्‍दा भिसम परमेश्‍वरला य्‍हुल्‍सा चु कोलागदे ह्रङ्बालान हिन्‍ना।

१५ एनीगदेसे ङाला ताम ङ्‌यान्‍गो, जुन म्‍हिसे चु कोलागदेसे ह्रङ् लसी परमेश्‍वरला य्‍हुल्‍सादा विश्‍वास आल थे म्‍हि परमेश्‍वरला य्‍हुल्‍सारी खाइमै वाङ्‌आम्‍याङ्‌।

१६ जमाहेन्‍से येशूसे कोलागदेदा ह्राङला कुरी किन्‍सी थेनीगदेथोरी ह्राङला छ्‌या थान्‍सी मोलम पिन्‍जी।

परमेश्‍वरला य्‍हुल्‍सादेन फ्‍युक्‍पो म्‍हि

मत्ती १९:१६-३०; लूका १८:१८-३०

१७ येशू ग्‍यामरी फेप्‍बान लबा धुइरी म्‍हि गिक यार्बान खसी पुइ जूबान येशूदा “ज्‍यबा गुरु, जुकजुकधोनाला जुनी याङ्बाला लागिरी ङाइ तिग लतोःला?” भिसी ङ्‌योइजी।

१८ येशूसे थेदा चुह्रङ् भिसी सुङ्जी, “एसे ङादा तिग्‍दा ज्‍यबा भिबा? परमेश्‍वर बाहेक खालै ज्‍यबा आरे।

१९ परमेश्‍वरसे कुल्‍बा ताम एदा थानोन मुला। म्‍हि थासाइगो, स्‍य्‍हान्‍दोदेन छ्‌याम ब्रेल्‍सी थाभ्रउ, य्‍हो थालउ, लुसीला ताम पाङ्सी थाभ्रउ, ठगब थालउ, ओच्‍छे ह्राङला आबा आमादा मान लउ।”

२० थेसे येशूदा “प्रभु, चु गे मी ङाइ जत्‍धुगुहेन्‍सेन लबान मुला” भिसी भिजी।

२१ येशूसे थेदा स्‍हीबान माया लसी चुह्रङ् भिसी सुङ्जी, “अझन एसे गे गिक लतोःबा मुला। दाहेन्‍से ए निसी एला जम्‍मान धन सम्‍पत्ति चूङ्सी प्राङ्‌बोगदेदा भो लसी पिन्‍गो। एसे स्‍वर्गरी धन सम्‍पत्ति याङ्ला, ओच्‍छे ङादेन छ्‌याम भ्रउ।”

२२ चु तामसे थेला ली धोपधोप तजी। ओच्‍छे दुख ङ्‍हम्‍सी निजी। तिग्‍दा भिसम थेदेन छ्‌याम ल्‍हानान धन सम्‍पत्ति मुबा।

२३ येशूसे क्‍युर्नोन स्‍हीसी ह्राङला चेलागदेदा “फ्‍युक्‍पो म्‍हिदा परमेश्‍वरला य्‍हुल्‍सारी वाङ्बारी गाते गाह्रो मुला” भिसी सुङ्जी।

२४ चुह्रङ्बा तामसे चेलागदे उदेक म्‍हन्‍जी। तर येशूसे अझ थेनीगदेदा चुह्रङ् भिसी सुङ्जी, “च्‍यागो कोलागदे, धन सम्‍पत्तिथोरी भर लबा म्‍हिगदेदा परमेश्‍वरला य्‍हुल्‍सारी वाङ्बारी गाते गाह्रो मुला?

२५ फ्‍युक्‍पो म्‍हिदा परमेश्‍वरला य्‍हुल्‍सारी वाङ्बारी भन्‍दा बरु ऊँटदा दापला मीग्‍याम वाङ्बारी सजिलो तला।”

२६ चु ताम थेःसी चेलागदे झन उदेक म्‍हन्‍सी, “थेह्रङ् भिसम खाल्‍से थार्बा याङ्ला?” भिसी भिजी।

२७ येशूसे थेनीगदेदा स्‍हीबान, “चु गे म्‍हिसे लबारीन आखम्‍बा गे हिन्‍ना, तर परमेश्‍वरसे खम्‍ला, तिग्‍दा भिसम परमेश्‍वरसे लआखम्‍बा गे तिगै आरे” भिसी सुङ्जी।

२८ जमाहेन्‍से पत्रुससे येशूदा “ङन्‍से ङन्‍ना जम्‍मान स्‍हे ख्‍लासी ह्राङदेन छ्‌याम भ्रबा मुला” भिसी भिमा,

२९ येशूसे चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, खालैसे ङादेन थार्बा पिन्‍बा समाचारला लागिरी ह्राङला आबा आमा, झा झामे, ज्‍योज्‍यो आले, नाना आङा, दिमनाम ख्‍लाला,

३० थेसे नाबा दुखदेन छ्‌यामनोन दान्‍देन थे भन्‍दा ल्‍हाना दिमनाम, आबा आमा, झा झामे, ज्‍योज्‍यो आले, नाना आङा याङ्ला। ओच्‍छे खबा धुइरी थेसे जुकजुकधोनाला जुनी याङ्ला।

३१ तर दान्‍दे ङाच्‍छा मुबागदे न्‍हङला ल्‍हानान म्‍हि लिच्‍छा तला, दान्‍दे लिच्‍छा मुबागदे चा ङाच्‍छा तला।”

दोःसी येशूसे ह्राङ खाह्रङ् लसी सिला भिबा ताम सुङ्बा

मत्ती २०:१७-१९; लूका १८:३१-३४

३२ थेनीगदे यरूशलेमपट्टि फेप्‍बान लबा धुइरी येशू चेलागदे भन्‍दा ङाच्‍छा ङाच्‍छा भ्रबान मुबा। ओच्‍छे चेलागदे उदेक तजी, तर स्‍य्‍हान्‍दो लिच्‍छा भ्रबा म्‍हिगदे चा लोङ्जी। दोःसीनोन येशूसे ह्राङला च्‍युक न्‍ही चेलागदेदा कुनी गिकरी भोर्सी ह्राङथोरी तिग तला भिबा तामला बारेरी चुह्रङ् भिसी सुङ्जी।

३३-३४ “च्‍यागो, दान्‍दे य्‍हाङ यरूशलेमपट्टि निबान मुला। परमेश्‍वरसे पुइखबा म्‍हिदा परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेला यारी जिम्‍मा पिन्‍ना। जमाहेन्‍से थेनीगदेसे साइनोन तोःला भिसी अर्गु य्‍हुलला म्‍हिगदेला यारी जिम्‍मा लला। ओच्‍छे थेनीगदेसे थेदा थो स्‍वासी खिसी लला ओच्‍छे कोर्रासे तोसी साइला। तसैनोन थे सोमरेमाकुनु सिबाग्‍याम सोला।”

याकूबदेन यूहन्‍नासे लबा बिन्‍ती

मत्ती २०:२०-२८

३५ जमाहेन्‍से जब्‍दियाला झा याकूबदेन यूहन्‍ना येशू मुबा ग्‍लारी खसी, “गुरु, ङन्‍से ह्रीबा स्‍हे पूरा लसी पिन्‍गो भिबा ङन्‍ना सेम मुला” भिसी थेनीगदेसे बिन्‍ती लजी।

३६ “ङाइ एनीगदेला लागिरी तिग लतोःजी?” भिसी येशूसे थेनीगदेदा ङ्‌योइजी।

३७ “ह्राङ स्‍वर्गला य्‍हाल य्‍हाल्‍बा मान याङ्बा ठिरी धन्‍छ्‌यामा ङनी ज्‍योज्‍यो आलेदा ह्राङला दाहिनेपट्टिदेन देब्रेपट्टि चिपुङ्‍गो” भिसी थेनीगदेसे भिजी।

३८ “तिग ह्रीदोबा भिसी एनीगदेदा थानोन आरे। ङाइ नाबा दुख एनीगदेसे नाबारी खम्‍ला? ङाइ किन्‍बा बप्‍तिस्‍मा एनीगदेसे किन्‍खम्‍ला?” भिसी येशूसे थेनीगदेदा सुङ्जी।

३९ जमाहेन्‍से थेनीगदेसे येशूदा “खम्‍ला” भिसी भिजी।

जमाहेन्‍से येशूसे चुह्रङ् भिसी सुङ्जी, “एनीगदेसे ङाइ नाबा दुख मी नाला, ओच्‍छे ङाइ किन्‍बा बप्‍तिस्‍माएनोन एनीगदेसे किन्‍ना।

४० तर ङाला दाहिने देब्रे चिपुङ्बा अधिकार ङाला यारी आरे। चु ग्‍ला परमेश्‍वरसे जुन म्‍हिला लागिरी स्‍होबा हिन्‍ना थे जे चिम्‍याङ्ला।”

४१ चु ताम थेःसी चेला च्‍युइदा चा याकूब, यूहन्‍ना म्राङ्सी बोमो रेःजी।

४२ तर येशूसे थेनीगदेदा ह्राङ मुबा ग्‍लारी ङ्‌योइसी चुह्रङ् भिसी सुङ्जी, “च्‍यागो, एनीगदेदा चु ताम थानोन मुला, अर्गु य्‍हुलला शासन लबा म्‍हिगदेसे ह्राङला सेमसे म्‍हन्‍बा अन्‍छार म्‍हिगदेथोरी शासन लमुला। ओच्‍छे घ्रेन घ्रेन पदरी मुबा म्‍हिगदेसे ह्राङ भन्‍दा धिरी मुबा म्‍हिगदेथोरी शासन लमुला।

४३ तर एनीगदे चा थेह्रङ् तबारी आत। जुन म्‍हि जम्‍मान भन्‍दा घ्रेन दोबारी म्‍हाइला थेसे चा एनीगदेला सेवा लतोःला।

४४ जुन म्‍हि जम्‍मान भन्‍दा ङाच्‍छा तबारी म्‍हाइला थे म्‍हि चा जम्‍मालान नोकर दोतोःला।

४५ तिग्‍दा भिसम परमेश्‍वरसे पुइखबा म्‍हिएनोन स्‍य्‍हान्‍दोगदेग्‍याम सेवा किन्‍बारी आहिन, तर स्‍य्‍हान्‍दोगदेला सेवा लबारी ओच्‍छे ह्राङलान ज्‍यान पिन्‍सी ल्‍हानान म्‍हिगदेला पापला सय फाबारी खबा हिन्‍ना” भिसी सुङ्जी।

मी आम्राङ्‍बा बारतिमै

मत्ती २०:२९-३४; लूका १८:३५-४३

४६ येशू ह्राङला चेलागदेदेन छ्‌याम यरीहो नाम्‍सारी धोखजी। थे नाम्‍सा ख्‍लासी निबा धुइरी ल्‍हानान म्‍हिला हुल थेनीगदेदेन छ्‌याम छ्‌याम खजी। ग्‍यामला कुनीरी तिमैला झा बारतिमै भिबा मी आम्राङ्बा म्‍हि गिक ह्रीसी चिबा मुबा।

४७ नासरतला येशू खबा थेःसी थेसे “दाऊद ग्‍लेला सन्‍तान येशू, ङादा दया लउ!” भिसी क्रिङ्बारी छ्‌याइजी।

४८ ल्‍हानान म्‍हिगदेसे थेदा “कुटिसी चिउ” भिसी बङ्जी। तर झन थेसे “दाऊद ग्‍लेला सन्‍तान येशू, ङादा दया लउ!” भिसी क्रिङ्बान भिजी।

४९ येशू थेन तसी, “थेदा चुरी ङ्‍योइगो!” भिसी सुङ्जी। ओच्‍छे थेनीगदेसे थे मी आम्राङ्बा म्‍हिदा ङ्‌योइसी, “भङ लउ, एदा येशूसे ङ्‍योइबान मुला, योनान रेःसी खउ।” भिसी भिजी।

५० जमाहेन्‍से थे मी आम्राङ्बा म्‍हि ह्राङला घ भ्‍याङ्‍सी छ्‌योङ्बान येशू मुबा ग्‍लारी खजी।

५१ येशूसे थेदा “ङाइ एला लागिरी तिग लगै भिसी म्‍हन्‍बा मुला?” भिसी ङ्‌योइजी, थे मी आम्राङ्बा म्‍हिसे “गुरु, ङाला मी म्राङ्ना लसी पिन्‍गो” भिसी बिन्‍ती लजी।

५२ येशूसे थेदा “एसे विश्‍वास लबासे लमा ए खम्‍बा मुला। दाहेन्‍से ए निउ” भिसी सुङ्जी। येशूसे थेह्रङ् सुङ्मैछ्‌याम थेसे म्राङ्जी ओच्‍छे येशूदेन छ्‌याम भ्रजी।

येशू यरूशलेमरी फेप्‍बा

मत्ती २१:१-११; लूका १९:२८-३८; यूहन्‍ना १२:१२-१५

११

येशूदेन थेला चेलागदे यरूशलेम ङामला जैतून गङला बेथफागेदेन बेथानिया भिबा नाम्‍सारी धोखमा येशूसे ह्राङला चेलागदे न्‍हङला न्‍हीदा पुइजी।

२ पुइबा धुइरी चुह्रङ् भिसी सुङ्जी, “एनी जजाकी क्‍याथाङला नाम्‍सारी निउ। नाम्‍सारी धोमैछ्‌याम एनीसे दान्‍देधोना खालै आक्रेःबा गधाला कोला गिक स्‍याप्‍ला। थेदा ब्‍लसी चुरी भसी खउ।

३ थेरी एनीदा खालैसे चु तिग लबा? भिसी ङ्‌योइसम, चु प्रभुदा तोःबा मुला, प्रभुसे योनान दोःसी पिन्‍ना भिउ” भिसी पुइजी।

४ थेनी निमा ग्‍याम ङामला दिमला ख्राङगारी गधाला कोला च्‍युन्‍सी थान्‍बा स्‍याप्‍जी। थेनीसे थे गधाला कोलादा ब्‍लबारी छ्‌याइमा,

५ थेरी राप्‍सी चिबा म्‍हिगदेसे “एनीसे थे गधाला कोलादा ब्‍लसी तिग लबारी छ्‌याइबा?” भिसी ङ्‌योइजी।

६ येशूसे सुङ्बा ह्रङ्नोन चेला न्‍हीसे थेरी मुबा म्‍हिगदेदा भिजी, जमाहेन्‍से थे म्‍हिगदेसे गधाला कोला भोर्पुङ्जी।

७ थे गधाला कोलादा चेला न्‍हीसे येशू मुबा ग्‍लारी भसी ह्राङ ह्राङला घ गधाला कोलाथोरी तीसी पिन्‍जी, ओच्‍छे येशू गधाला कोलाथोरी क्रेःजी।

८ ल्‍हानान म्‍हिगदेसे ग्‍यामरी ह्राङ ह्राङला घगदे ती‍जी, ओच्‍छे स्‍य्‍हान्‍दोगदेसे चा भ्‍लेग्‍याम स्‍याउला भसी ती‍जी।

९ येशूला लिच्‍छा ङाच्‍छा भ्रबा म्‍हिगदेसे चुह्रङ् भिसी क्रिङ्बारी छ्‌याइजी

“परमेश्‍वरदा जयजयकार तगै,

परमप्रभुला मिनरी फेप्‍खबासे परमेश्‍वरग्‍याम मोलम याङ्‌गै ।

१० य्‍हाङला आखे म्‍हेमे दाऊद ग्‍लेला खबा

चु य्‍हुल्‍सादा परमेश्‍वरसे मोलम पिन्‍गै।

ओच्‍छे स्‍वर्गरी धन्‍छ्‌याबा परमेश्‍वरला जयजयकार तगै।”

११ यरूशलेमरी धोखमाहेन्‍से येशू परमेश्‍वरला मन्‍दिर न्‍हङरी वाङ्‌जी। ओच्‍छे थेसे परमेश्‍वरला मन्‍दिरला क्‍युर्सीन स्‍हीजी। तर घइबासे लमा येशू ह्राङला च्‍युक न्‍ही चेलागदेदेन छ्‌याम बेथानिया नाम्‍सारी फेप्‍जी।

तिगै आरोबा अञ्‍जीरला दोङ

मत्ती २१:१८-१९

१२ न्‍हङगरदङसे थेनीगदे बेथानियाग्‍याम यरूशलेमपट्टि फेप्‍बा धुइरी येशूदा फोख्रेन्‍जी।

१३ येशूसे जजाकी क्‍याथाङ अञ्‍जीरला दोङ गिक म्राङ्जी। थेरी अञ्‍जीर मुजी वा भिसी येशूसे स्‍हीबारी फेप्‍जी। तर थे दोङरी भानोन भा जे मुबा। तिग्‍दा भिसम थे धुइरी अञ्‍जीर रोबा धुइ तबा आरेबा।

१४ जमाहेन्‍से येशूसे “दाहेन्‍से एग्‍याम रोबा अञ्‍जीर खाइमै खालैसे थाचगै” भिसी सुङ्जी। चु ताम थेला चेलागदेसे थेःजी।

येशू परमेश्‍वरला मन्‍दिररी फेप्‍बा

मत्ती २१:१२-१७; लूका १९:४५-४७; यूहन्‍ना २:१३-२२

१५ येशू ह्राङला चेलागदेदेन छ्‌याम यरूशलेमरी धोमाहेन्‍से परमेश्‍वरला मन्‍दिर न्‍हङरी चूङ्बादेन ग्‍लुबागदेदा ताप्‍जी। थेसे थेरी चुङ्बा ग्‍लुबा लबा जम्‍मान व्‍यापारीगदेदा ताप्‍जी। ओच्‍छे टाङगा देप्‍बारी चिबागदेला टेबुलदेन ढुकुर चूङ्बारी चिबागदे जम्‍मालान चिबा ग्‍लागदे प्‍लाङ प्‍लिङ लसी भ्‍याङ्‍जी।

१६ जमाहेन्‍से येशूसे परमेश्‍वरला मन्‍दिरग्‍याम खालैदा तिगै स्‍हे भोर्बारी आपिन्‍नी भबारीएनोन आपिन्‍नी।

१७ ओच्‍छे येशूसे जम्‍मान म्‍हिगदेदा लोप्‍बान, “तिग परमेश्‍वरला बचनरी चुह्रङ् भिबा आरे? ‘ङाला दिमदा य्‍हुल य्‍हुलला म्‍हिगदेसे प्रार्थना लबा दिम भिसी भिला।’ तर एनीगदेसे मी ङाला दिमदा य्‍होगदे चिबा ग्‍ला स्‍होबा मुला” भिसी सुङ्जी।

१८ चु ताम परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेसे थेःसी येशूदा खाह्रङ् लसी साइबा भिसी दाउ च्‍यासी भ्रबारी छ्‌याइजी। तिग्‍दा भिसम येशूसे लोप्‍बा तामरी जम्‍मान म्‍हिगदे उदेक म्‍हन्‍मुबा। थेतबासेलमा थेनीगदे येशूदेन छ्‌याम लोङ्मुबा।

१९ ङ्‍यसे तमाहेन्‍से येशू ह्राङला चेलागदेदेन छ्‌याम यरूशलेम सहरग्‍याम फेप्‍जी।

विश्‍वासग्‍याम उदेकला गे तबा

मत्ती २१:२०-२२

२० न्‍हङगरदङ स्‍य्‍होरी थेनीगदे ङाच्‍छालाग्‍याम्‍से निबान लमा थेनीगदेसे थे अञ्‍जीर दोङ टाहेन्‍सेन खर्बा म्राङ्जी।

२१ येशूसे थे अञ्‍जीर दोङदा केःबा ताम ढन्‍सी पत्रुससे “रब्‍बी, ह्राङसे केःबा थे अञ्‍जीरला दोङ मी सिजीम” भिसी भिमा,

२२ येशूसे ह्राङला चेलागदेदा “परमेश्‍वरथोरी विश्‍वास लउ” भिसी सुङ्जी।

२३ दोःसी येशूसे थेनीगदेदा चुह्रङ् भिसी सुङ्जी, “एनीगदेसे ङाला ताम ङ्‌यान्‍गो, चुदे एनीगदेसे सेमरी तिगै शङ्का आलना ह्राङला सेमरी म्‍हन्‍बा ताम पूरा तला भिसी विश्‍वास लसी चु गङदा ‘ए होक निसी समुन्‍द्ररी ताइगो’ भिजी भिसम एनीगदेला लागिरी थेह्रङ्नोन तला।

२४ थेतबासेलमा एनीगदेसे प्रार्थना लमा तिग ह्रीबा मुला, थे ङाइ याङ्जी भिसी विश्‍वास लजी भिसम एनीगदेसे याङ्ला।

२५ तर एनीगदेसे प्रार्थना लबारी छ्‌याइबा धुइरी खालैला बिरोधरी तिगै आज्‍यबा ताम मुसम थेदा माफ लउ। स्‍वर्गरी मुबा एनीगदेला परमेश्‍वर आबासेनोन एनीगदेला पाप माफ लला।

२६ तर एनीगदेसे माफ आलनी भिसम स्‍वर्गरी मुबा एनीगदेला परमेश्‍वर आबासेनोन एनीगदेला पाप माफ आल।†

येशूला अधिकारला बारेरी ङ्‌योइबा

मत्ती २१:२३-२७; लूका २०:१-८

२७ दोःसी येशू ह्राङला चेलागदेदेन छ्‌याम यरूशलेम सहररी फेप्‍खजी। मन्‍दिररी भ्रबान लमा परमेश्‍वरला मन्‍दिररी पूजा लबा मुल म्‍हिगदे, यहूदी गन्‍बागदे ओच्‍छे यहूदी धर्मगुरुगदे येशू मुबा ग्‍लारी खसी,

२८ “ह्राङसे खानङग्‍याम अधिकार याङ्सी चु गे लबा हिन्‍ना? ह्राङदा चु अधिकार खाल्‍से पिन्‍बा हिन्‍ना?” भिसी ङ्‌योइजी।

२९ येशूसे थेनीगदेदा चुह्रङ् भिसी ङ्‌योइजी, “एनीगदेदाएनोन ङाइ ताम गिक ङ्‌योइला। थे तामला जोहाब पिन्‍जी भिसम ङादा चु गेगदे लबारी खाल्‍से अधिकार पिन्‍जी थे एनीगदेदा पाङ्ला।

३० यूहन्‍नासे पिन्‍बा बप्‍तिस्‍मा परमेश्‍वरग्‍याम मुबा कि म्‍हिग्‍याम मुबा? ङादा पाङ्‍गो।”

३१ जमाहेन्‍से थेनीगदे ह्राङ ह्राङ न्‍हङरी ताम लसी, “चुदे य्‍हाङसे परमेश्‍वरग्‍याम भिजी भिसम थेसे य्‍हाङदा ‘थेह्रङ् भिसम एनीगदेसे तिग्‍दा यूहन्‍नादा विश्‍वास आलबा?’ भिसी भिला।

३२ तर म्‍हिगदेग्‍याम भिबारीनोन आत।” थेनीगदे म्‍हिला हुल म्राङ्सी लोङ्जी। तिग्‍दा भिसम जम्‍मान म्‍हिगदेसे यूहन्‍नादा अगमवक्ता हिन्‍ना भिसी भिमुला।

३३ थेतबासेलमा थेनीगदेसे “ङन्‍दा था आरे” भिसी येशूदा जोहाब पिन्‍जी। येशूसे थेनीगदेदा “थेह्रङ् भिसम ङाइएनोन चु गेगदे खाल्‍ला अधिकारग्‍याम लबा हिन्‍ना, थे एनीगदेदा आपाङ्” भिसी सुङ्जी।

† 

११:२५-२६ चु पदला ताम ल्‍हानान ग्रीक बाइबलरी भ्रिबा आरे।

अधियाँ स्‍होबा म्‍हिगदेला उखान

मत्ती २१:३३-४६; लूका २०:९-१९

१२

येशूसे थेनीगदेदा उखानग्‍याम चुह्रङ् भिसी सुङ्बारी छ्‌याइजी, “म्‍हि गिकसे वारीरी अङगुर सूसी क्‍युर्सीन पर्खाल लजी। ओच्‍छे अङगुर म्‍हर्बारी कोल स्‍होसी अङगुर वारी ख्रुङ्बारी नोबा छाप्रो गिक स्‍होजी। जमाहेन्‍से अधियाँरी पिन्‍सी थे अर्गु य्‍हुल्‍सारी निजी।

२ अङगुर मिन्‍बा धुइ तमाहेन्‍से थे फ्‍युक्‍पो म्‍हिसे ह्राङला भो किन्‍बाला लागिरी अधियाँ लबागदे मुबा ग्‍लारी ह्राङला नोकरगदेदा पुइजी।

३ तर थे अधियाँ लबागदेसे थेदा चुङ्सी तोबा ग्‍याङ्‍बा लसी तिगै आपिन्‍ना पुइजी।

४ ओच्‍छे थेसे स्‍य्‍हान्‍दो नोकरदा पुइजी, तर थेनीगदेसे थेला थोबोरी तोसी बेइज्‍जत लसी पुइजी।

५ थेसे अझ स्‍य्‍हान्‍दो नोकरदा पुइजी। थेनीगदेसे थेदाएनोन साइजी। चुह्रङ् लसी थेनीगदेसे कोइदा साइबा कोइदा तोबा लजी।

६ “दाहेन्‍से थेदेन छ्‌याम थेसे सेमहेन्‍सेन माया लबा झा गिक जे बाँकी मुबा। जम्‍मादान पुइसी जिन्‍माहेन्‍से ‘थेनीगदेसे ङाला झादा मी मान लला तला’ भिसी थेसे ह्राङला झादा थेनीगदे मुबा ग्‍लारी पुइजी।

७ तर अधियाँ लबागदेसे ‘चु मी य्‍हाङला धनीला झा हिन्‍ना, य्‍हाङसे थेदा साइगे। जमाहेन्‍से थेला सम्‍पत्ति य्‍हाङलान तला’ भिसी ह्राङ ह्राङ न्‍हङरी ताम लजी।

८ ओच्‍छे थेनीगदेसे थेदा चुङ्सी साइसी थेदा वारीग्‍याम पाखारी भ्‍याङ्‍जी।

९ “दाहेन्‍से थे अङगुर वारीला धनीसे तिग लला? थे खसी अधियाँ लबा म्‍हिगदेदा साइला ओच्‍छे थे अङगुरला वारी स्‍य्‍हान्‍दोगदेदा स्‍होबारी पिन्‍ना।

१० एनीगदेसे परमेश्‍वरला बचन खाइमै पढब लबा आरे?

‘जुन युङबादा दिम स्‍होबा कर्मीगदेसे गे आखेल भिसी भ्‍याङ्‍बा मुबा,

थेनोन युङबा दिमला सुर युङबा दोजी।

११ चु परमप्रभुग्‍याम तबासे लमा

य्‍हाङला लागिरी उदेकला ताम हिन्‍ना’

भिसी भ्रिबा मुला।”

१२ येशूसे सुङ्बा ताम य्‍हाङला बिरोधरी चीम भिसी यहूदी धर्मगुरुगदेसे था याङ्सी थेनीगदेसे येशूदा चुङ्बारी म्‍हाइजी। तिग्‍दा भिसम चु उखान येशूसे थेनीगदेलान बिरोधरी सुङ्बा हिन्‍ना भिबा ताम थेनीगदेदा था मुबा। तर म्‍हिला हुलसे लमा थेनीगदे लोङ्सी येशूदा चुङ्बारी आखम्‍नी। थेतबासेलमा थेनीगदेसे येशूदा ख्‍लासी निजी।

रोमी ग्‍याल्‍बोदा तिरो फातोःबा कि फाआतोःबा भिसी येशूदा ङ्‌योइबा

मत्ती २२:१५-२२; लूका २०:२०-२६

१३ जमाहेन्‍से तामनोन तामरी येशूदा फसब लइ भिसी यहूदी धर्मगुरुगदेसे फरिसीदेन हेरोदीगदेला कोइ कोइ म्‍हिगदेदा येशू मुबा ग्‍लारी पुइजी।

१४ थेनीगदे येशू मुबा ग्‍लारी खसी, “गुरु, ह्राङ सत्‍यला म्‍हि हिन्‍ना, ओच्‍छे खालैदा वास्‍ता आलमुला भिसी ङन्‍दा था मुला। तिग्‍दा भिसम ह्राङसे म्‍हिला ली च्‍यासी गे आलमुला। तर परमेश्‍वरला ग्‍याम ज्‍यना लसी लोप्‍मुला। थेतबासेलमा ङन्‍से रोमी ग्‍याल्‍बो कैसरदा तिरो फाबा ठीक हिन्‍ना कि आहिन? सुङ्‍गो।

१५ ङन्‍से तिरो फागो कि थाफागो?” भिसी ङ्‌योइमा, येशूसे थेनीगदेला कप्‍टी सेम था याङ्सी, “तिग्‍दा एनीगदेसे ङादा फसब लबारी म्‍हाइबा? खाइ डबल गिक भउ च्‍यागे” भिसी सुङ्जी।

१६ थेनीगदेसे येशूदा डबल गिक पिन्‍जी, ओच्‍छे येशूसे थेनीगदेदा “चु डबलरी मुबा छापदेन मिन खाल्‍ला हिन्‍ना?” भिसी सुङ्मा, थेनीगदेसे “रोमी ग्‍याल्‍बो कैसरला” भिसी जोहाब पिन्‍जी।

१७ जमाहेन्‍से येशूसे थेनीगदेदा “थेह्रङ् भिसम रोमी ग्‍याल्‍बो कैसरला जति रोमी ग्‍याल्‍बो कैसरदा पिन्‍गो ओच्‍छे परमेश्‍वरला जति परमेश्‍वरदा पिन्‍गो” भिसी सुङ्जी। चुह्रङ्बा ताम थेःसी थेनीगदे उदेक तजी।

सिबाग्‍याम सोना लबाला बारेरी ङ्‌योइबा

मत्ती २२:२३-३३; लूका २०:२७-३८

१८ सिबा म्‍हि दोःसी आसो भिसी विश्‍वास लबा सदुकीगदे येशू मुबा ग्‍लारी खसी चुह्रङ् भिसी ङ्‌योइजी,

१९ “गुरु, मोशासे य्‍हाङदा पिन्‍बा ठिम अन्‍छार खालैला ज्‍योज्‍योसे ब्‍याह लसी कोलागदे आतनान सिजी भिसम ज्‍योज्‍यो‍ला लागिरी कोलागदे तगै भिसी आलेसे चाङदा ब्‍याह लतोःला भिसी भ्रिबा मुला।

२० म्‍हि गिकला ज्‍योज्‍यो आले निस मुबा। थेबासे ब्‍याह लजी तर कोलागदे आतनान थे सिजी।

२१ ओच्‍छे पाराङसे चाङदा ब्‍याह लजी थेएनोन कोलागदे आतनान सिजी, साँजीएनोन थेह्रङ् तसीन सिजी।

२२ चुह्रङ् लसी जम्‍मासेन पालोन पालो चाङदा ब्‍याह लजी। ओच्‍छे कोलागदे आतनान थेनीगदे सिजी। ओच्‍छे थे म्रिङम्‍हेमेएनोन सिजी।

२३ थेतबासेलमा ङन्‍दा सुङ्‍गो, सिबाग्‍याम सोना लजी भिसम थे म्रिङम्‍हेमे खजिबाला म्रिङ तला? तिग्‍दा भिसम थेनीगदे जम्‍मासेन थे म्रिङम्‍हेमेदेन छ्‌याम ब्‍याह लबा मुला।”

२४ येशूसे थेनीगदेदा “एनीगदे अन्‍दोलरीन चीम, तिग्‍दा भिसम एनीगदेसे परमेश्‍वरला बचनदेन परमेश्‍वरला शक्तिला बारेरी घोबान आरेम।

२५ तिग्‍दा भिसम सिबाग्‍याम सोना लबा धुइरी न्‍ह ब्‍याह लला न्‍ह ब्‍याह तला। तर थेनीगदे स्‍वर्गरी मुबा स्‍वर्गदूतगदे ह्रङ्‌बान तला।

२६ सिबाग्‍याम सोना लबाला बारेरी अझ भिगे भिसम परमेश्‍वरसे मोशादा लुङ्बा मेला झाङग्‍याम ‘ङा अब्राहाम, इसहाकदेन याकूबला परमेश्‍वर हिन्‍ना’ भिसी सुङ्जी।

२७ परमेश्‍वर मी सिबागदेला परमेश्‍वर आहिन, तर सोबागदेला परमेश्‍वर हिन्‍ना। थेतबासेलमा एनीगदेसे घोबा जम्‍मान ताम गल्‍ती मुला” भिसी सुङ्जी।

येशूसे लोप्‍बा जम्‍मान भन्‍दा मुल ताम

मत्ती २२:३४-४०; लूका १०:२५-२८

२८ येशूसे म्‍हिगदेदा ज्‍यना लसी जोहाब पिन्‍बा म्राङ्सी यहूदी धर्मगुरुगदे न्‍हङला गिकसे, “गुरु, परमेश्‍वरसे मोशादा पिन्‍बा ठिमरी जम्‍मान भन्‍दा मुल ताम चा खजिबा हिन्‍ना?” भिसी ङ्‌योइजी।

२९ येशूसे थेदा चुह्रङ् भिसी सुङ्जी, “‘इस्राएलीगदे च्‍यागो, जम्‍मान भन्‍दा मुल ताम चा परमप्रभु य्‍हाङला परमेश्‍वर गिक जे प्रभु हिन्‍ना।

३० एसे ह्राङला परमप्रभु परमेश्‍वरदा सेमहेन्‍से, जम्‍मान प्राणसे, जम्‍मान बुद्धिसे, जम्‍मान शक्तिसे माया लउ।’

३१ ओच्‍छे परमेश्‍वरसे कुल्‍बा अर्गु मुल ताम चा ‘एसे ह्राङला खिम्‍जेमदा ह्राङदा ह्रङ्नोन माया लउ।’ परमेश्‍वरसे कुल्‍बा मुल ताम चु भन्‍दा अर्गु आरे।”

३२ चु ताम थेःसी यहूदी धर्मगुरुसे येशूदा “गुरु, ह्राङसे सुङ्बा ताम ठीक हिन्‍ना। परमेश्‍वर गिक जे मुला, ओच्‍छे परमेश्‍वर बाहेक स्‍य्‍हान्‍दो खालै आरे।

३३ ओच्‍छे परमेश्‍वरदान सेमहेन्‍सेन, जम्‍मान प्राणसे, जम्‍मान बुद्धिसे, जम्‍मान शक्तिसे माया लबा, ओच्‍छे ह्राङदा ह्रङ्नोन ह्राङला खिम्‍जेमदाएनोन माया लबा चा मेरी ख्राङ्‌सी पिन्‍बा जम्‍मान बलिदेन बलिदानगदे भन्‍दा मुल ताम हिन्‍ना” भिसी भिजी।

३४ थेसे होशियार तसी जोहाब पिन्‍बा म्राङ्सी येशूसे थेदा “ए परमेश्‍वरला य्‍हुल्‍साग्‍याम थारेङ आरे” भिसी सुङ्जी। जमाकुनुहेन्‍से खालैसे येशूदा तिगै ताम ङ्‌योइबारी आँट आलनी।

येशू ख्रीष्‍ट खाल्‍ला झा हिन्‍ना?

मत्ती २२:४१-४६; २३:१-३६; लूका २०:४१-४७

३५ येशूसे परमेश्‍वरला मन्‍दिररी लोप्‍बान लबा धुइरी चुह्रङ् भिसी सुङ्जी, “यहूदी धर्मगुरुगदेसे तिग्‍दा थार्बा पिन्‍बा ख्रीष्‍टदा दाऊद ग्‍लेला सन्‍तान भिसी भिबा?

३६ तिग्‍दा भिसम दाऊदसेन परमेश्‍वरला आत्‍माग्‍याम चुह्रङ् भिबा मुबा,

‘परमप्रभुसे ङाला प्रभुदा ङाइ एला शत्रुगदेदा

एला काङ धिरी आथान्‍तेधोना

ए ङाला दाहिनेपट्टि चिउ’ भिसी सुङ्जी।

३७ “दाऊद ह्राङसेन मी ख्रीष्‍टदा ‘प्रभु’ भिमाहेन्‍से खाह्रङ् लसी ख्रीष्‍ट दाऊद ग्‍लेला सन्‍तान तला?” ओच्‍छे येशूसे लोप्‍बा ताम म्‍हिगदेसे सेम लसी ङ्‌यान्‍जी।

येशूसे यहूदी धर्मगुरुगदे म्राङ्सी होशियार तउ भसी सुङ्बा

मत्ती २३:१-३६; लूका २०:४५-४७

३८ येशूसे लोप्‍बान लबा धुइरी चुह्रङ् भिसी सुङ्जी, “यहूदी धर्मगुरुगदे म्राङ्सी होशियार तउ। तिग्‍दा भिसम थेनीगदे ज्‍यबा ज्‍यबा क्‍वान क्‍वान्‍सी कोर्बारी निबादेन बजाररी निबा धुइरी म्‍हिगदेसे मान लगै भिसी म्‍हन्‍मुला।

३९ ओच्‍छे यहूदीगदे ह्रुप तबा दिमरीदेन भोज लबा ग्‍लारीनोन मुल ठि म्‍हाइमुला।

४० थेह्रङ् लसीन थेनीगदेसे ह्रेम्‍बो सिबा म्रिङम्‍हेमेगदेला दिमनाम ब्‍यन्‍मुला। ओच्‍छे म्‍हिगदेदा उन्‍बाला लागिरी ह्रेङ्बा ह्रेङ्बा प्रार्थना लमुला थेह्रङ्बा म्‍हिगदेसे झन ल्‍हानान सजाय याङ्ला।”

ह्रेम्‍बो सिबा म्रिङम्‍हेमेसे पिन्‍बा भेटी

लूका २१:१-४

४१ येशू परमेश्‍वरला मन्‍दिररी भेटी युबा ग्‍लाला ङाच्‍छापट्टि धन्‍छ्‌यासी म्‍हिगदेसे भेटी युबा बाकसरी भेटी युबान लबा स्‍हीबान मुबा। थेरी फ्‍युक्‍पो म्‍हिगदेसे ल्‍हानान टाङगा युजी।

४२ ओच्‍छे ह्रेम्‍बो सिबा प्राङ्‌बो म्रिङम्‍हेमे गिक खसी साङबोला सिगा गिकला डबल न्‍ही युजी।

४३ जमाहेन्‍से येशूसे चेलागदेदा ह्राङ मुबा ग्‍लारी ङ्‌योइसी, “च्‍यागो, ङाला ताम ङ्‌यान्‍गो। भेटी युबा बाकसरी चु ह्रेम्‍बो सिबा प्राङ्‌बो म्रिङम्‍हेमेसे स्‍य्‍हान्‍दो म्‍हिगदेसे भन्‍दा ल्‍हाना भेटी युबा मुला।

४४ तिग्‍दा भिसम स्‍य्‍हान्‍दो म्‍हिगदेसे ह्राङदेन छ्‌याम मुबा ल्‍हानान सम्‍पत्तिग्‍याम युजी। तर चु म्रिङम्‍हेमे प्राङ्‌बो तसीनोन ह्राङदेन छ्‌याम मुबा जति जम्‍मान युबा मुला” भिसी सुङ्जी।

परमेश्‍वरला मन्‍दिर नाश तला

मत्ती २४:१-२; लूका २१:५-६

१३

येशू परमेश्‍वरला मन्‍दिरग्‍याम थोन्‍सी फेप्‍बान लबा धुइरी चेलागदे न्‍हङला गिकसे “गुरु स्‍हीगो, चुरी गाते घ्रेन घ्रेन युङबासे स्‍होबा गाते जेबा दिमगदे” भिसी भिमा,

२ येशूसे थेदा “चु घ्रेन दिमगदेला युङबा गिकनोन बाँकी आचिना जम्‍मान फुप्‍ला” भिसी सुङ्जी।

जम्‍बुलिङ नाश तबा धुइला चिनुगदे

मत्ती २४:३-१४; लूका २१:७-१९

३ येशू परमेश्‍वरला मन्‍दिरला क्‍याम्‍सङपट्टिला जैतून गङरी धन्‍छ्‌याबा धुइरी पत्रुस, याकूब, यूहन्‍नादेन अन्‍द्रियास येशू मुबा ग्‍लारी खसी चुह्रङ् भिसी सुटुक्‍क ङ्‌योइजी,

४ “ह्राङसे सुङ्बा चु तामगदे खाइमा तला? ओच्‍छे चु तामगदे तबा धुइरी खाह्रङ्बा चिनु म्राङ्ला? ङन्‍दा सुङ्‍गो।”

५ येशूसे थेनीगदेदा चुह्रङ् भिसी सुङ्जी, “एनीगदे होशियार तउ। खालैसे एनीगदेदा झुक्‍याब थालगै।

६ तिग्‍दा भिसम ल्‍हानान म्‍हिगदे ङाला मिन किन्‍सी ‘ङानोन थार्बा पिन्‍बा ख्रीष्‍ट हिन्‍ना’ भिसी खला। ओच्‍छे ल्‍हानान म्‍हिदा झुक्‍याब लला।

७ एनीगदेसे लडाइदेन लडाइला हल्‍लागदे थेःला। तसैनोन एनीगदे थालोङ्‍गो, तिग्‍दा भिसम चु तनोन तोःबा हिन्‍ना। तर थेनोन धुइरी चा चु जम्‍बुलिङ नाश आत।

८ तिग्‍दा भिसम म्‍हि य्‍हुलला बिरोधरी म्‍हि य्‍हुलनोन ओच्‍छे य्‍हुल्‍साला बिरोधरी य्‍हुल्‍सा रेःला। खानङदमान सङगुल निला ओच्‍छे अनिकाल तला। चु चा कोला न्‍हसेला म्रिङम्‍हेमेदा कोला न्‍हबा धुइरी स्‍हु खबारी छ्‌याइबा दुख ह्रङ्‌बान दुख तबारी छ्‌याइबा हिन्‍ना।

९ “तर थे धुइरी एनीगदे होशियार तउ। तिग्‍दा भिसम म्‍हिगदेसे एनीगदेदा अदालतरी ओच्‍छे यहूदीगदे ह्रुप तबा दिमरी भोर्सी तोबा ग्‍याङ्‍बा लला। ओच्‍छे थेनीगदेसे एनीगदेदा ङादा विश्‍वास लबा ताम उन्‍बाला लागिरी अञ्‍चलाधीशदेन ग्‍लेला ङाच्‍छापट्टि राप्‍पुङ्ला।

१० थे भन्‍दा ङाच्‍छा जम्‍मान य्‍हुलदा थार्बा पिन्‍बा समाचार थेःना लतोःबा मुला।

११ म्‍हिगदेसे एनीगदेदा चुङ्सी भोर्सी मुद्दा युबा धुइरी एनीगदेसे तिग पाङ्तोःला भिसी धन्‍दा सुर्दा थालउ। तर थे धुइरी परमेश्‍वरसे तिग पाङ्‍गो भिबा चीम थेनोन पाङ्‍गो। तिग्‍दा भिसम थे धुइरी पाङ्बा एनीगदेसे आहिन तर परमेश्‍वरला आत्‍मासे हिन्‍ना।

१२ “ह्राङलान ज्‍योज्‍यो आलेसे ह्राङलान ज्‍योज्‍यो आलेदा साइपुङ्ला। थेह्रङ् लसीन आबासे कोलागदेदा साइपुङ्ला ओच्‍छे कोलागदेसे आबा आमादा बिरोधरी लसी साइपुङ्ला।

१३ ओच्‍छे ङादा विश्‍वास लबासे लमा एनीगदेदा जम्‍मान म्‍हिगदेसे हेला लला। तर जुन म्‍हिसे जस्‍तोन दुख तसैनोन ह्राङ आसितेधोना ङादा विश्‍वास लबा आख्‍ला थेसे थार्बा याङ्ला।

लोङ्‌बा खबा धुइ

मत्ती २४:१५-२८; लूका २१:२०-२४

१४ “परमेश्‍वरला मन्‍दिरला चोखो ग्‍लारी नइबा खबा स्‍हे म्राङ्ला।” चुला अर्थ चा पढब लबा म्‍हिसे घोगै। “थे धुइरी यहूदिया अञ्‍चलरी मुबा म्‍हिगदे गङरीक्‍यार यार्गै।

१५ ओच्‍छे तलाथोरी मुबा म्‍हिगदे ह्राङला सामान किन्‍बारी मार फाप्‍सी दिम न्‍हङरी थावाङ्‍गो।

१६ बु वारीरी मुबागदे ह्राङला घ किन्‍बारी दोःसी दिमरी थानिउ।

१७ थे धुइरी जिउ न्‍हीला म्रिङम्‍हेमेदेन कोलादा ङ्‍हे ख्‍वाबा आमागदेदा झन गाते ल्‍हानान दुख तला!

१८ चु ताम खङ्‍बा लारी आतगै भिसी प्रार्थना लउ।

१९ तिग्‍दा भिसम थे धुइरी तबा घ्रेन दुख परमेश्‍वरसे चु जम्‍बुलिङ स्‍होमाहेन्‍से दान्‍देधोना तबा आरे ओच्‍छे लिच्‍छाएनोन खाइमै तसेला आरे।

२० चुदे परमेश्‍वरसे थे धुइ तुन्‍ना आलबा हिन्‍सम खालै म्‍हिसेन थार्बा आयाङ्सेला मुबा। तर ह्राङसे धम्‍बा म्‍हिगदेला लागिरी परमेश्‍वरसे थे धुइ तुन्‍ना लबा मुला।

२१ “थे धुइरी खालैसे एनीगदेदा ‘च्‍यागो, थार्बा पिन्‍बा ख्रीष्‍ट चुरी मुला,’ अथवा ‘थेरी मुला,’ भिजी भिसम एनीगदेसे थेनीगदेला ताम पत्‍याब थाचउ।

२२ तिग्‍दा भिसम फट्टा ख्रीष्‍टगदेदेन फट्टा अगमवक्तागदे थोन्‍ना। ओच्‍छे थेनीगदेसे खम्‍तेधोना परमेश्‍वरसे धम्‍बा म्‍हिगदेदा झुक्‍याब लबाला लागिरी उदेकला चिनुगदेदेन उदेकला गेगदे लसी उन्‍ना।

२३ तर एनीगदे चा होशियार लसी चिउ। ङाइ एनीगदेदा जम्‍मान ताम ङाच्‍छाहेन्‍सेन पाङ्सी पिन्‍बा मुला।

प्रभु येशू फेप्‍खबा धुइ

मत्ती २४:२९-३१; लूका २१:२५-२८

२४ “थे दुखला धुइ जिन्‍माहेन्‍से

धिनीसे य्‍हाल पिन्‍बा ख्‍लाला

ओच्‍छे लनीला य्‍हाल म्‍हाला।

२५ जमाहेन्‍से मुला शक्तिगदे याङयोङ तसी

सुक्र सार जम्‍मान ताइला।

२६ जमाहेन्‍से म्‍हिगदेसे परमेश्‍वरसे पुइखबा म्‍हिदा घ्रेन शक्तिदेन य्‍हाल य्‍हालरी खसुरी खबान लबा म्राङ्ला।

२७ ओच्‍छे थेसे स्‍वर्गदूतगदेदा जम्‍बुलिङदेन मुला जम्‍मान ग्‍लारी पुइला। जमाहेन्‍से थे स्‍वर्गदूतगदेसे परमेश्‍वरसे धम्‍बा जम्‍मान म्‍हिगदेदा ग्‍ला गिकरी पोप लला।”

अञ्‍जीरला दोङ च्‍यासी लोप्‍तोःबा ताम

मत्ती २४:३२-३५; लूका २१:२९-३३

२८ येशूसे थेनीगदेदा दोःसी चुह्रङ् भिसी सुङ्जी, “एनीगदेसे अञ्‍जीरला दोङदा च्‍यासी थेग्‍याम तिगै ताम लोप्‍गो। थेला हाँगागदेरी भा भुमैछ्‌याम छेप्‍बा छबा ला वाङ्‌जी भिसी एनीगदेसे था याङ्मुला।

२९ थेह्रङ् लसीन ङाइ पाङ्बा तामगदे तबा म्राङ्माहेन्‍से परमेश्‍वरसे पुइखबा म्‍हि खबा धिन खसी जिन्‍जी भिबा ताम एनीगदेसे था याङ्‍गो।

३० च्‍यागो, एनीगदेसे ङाला ताम ङ्‌यान्‍गो, चु जम्‍मान ताम पूरा आततेधोना दान्‍देला म्‍हिगदे आसि।

३१ मुदेन जम्‍बुलिङ म्‍हासी निसैनोन ङाला बचन खाइमै आम्‍हा।

होशियार तसी चितोःबा

मत्ती २४:३६-४४

३२ “थे दुखला धिनदेन धुइ खाइमा खला भिसी स्‍वर्गदूतदाएनोन था आरे ओच्‍छे ङा परमेश्‍वरला झादाएनोन था आरे। थे ताम परमेश्‍वर आबादा जे था मुला।

३३ थेतबासेलमा एनीगदे होशियार तसी छोर्सी चिउ। ओच्‍छे प्रार्थना लउ, तिग्‍दा भिसम थे धुइ खाइमा खला भिसी एनीगदेदा था आरे।

३४ “चु ताम चा मालिकसे ह्राङला दिम च्‍याबा म्‍हिदा क्‍यारमार ज्‍यना लसी च्‍यागो, ओच्‍छे नोकरगदेदाएनोन ह्राङ ह्राङला गे ज्‍यना लसी लउ भिसी कुल्‍सी ह्राङ चा विदेशरी निबा ह्रङ्‌बान हिन्‍ना।

३५ थेतबासेलमा एनीगदे छोर्सी चिउ, तिग्‍दा भिसम मालिक खाइमा खला भिसी एनीगदेदा था आरे। थे ङ्‍यसे खखम्‍ला, म्‍हुन गुङरी खखम्‍ला, नागा क्राबा धुइरी खखम्‍ला, स्‍य्‍होरीनोन खखम्‍ला खजिबै धुइरीनोन थे खखम्‍ला।

३६ तर एनीगदेदा था आपिन्‍ना तिक्‍खुरीन खमा एनीगदेदा म्‍हेर्सी चिबा स्‍याप्‍ला।

३७ थेतबासेलमा एनीगदे छोर्सी चिउ, ङाइ एनीगदेदा पाङ्बा चु ताम जम्‍मादान पाङ्बा मुला।”

येशूदा साइबारी सल्‍लाह लबा

मत्ती २६:१-५; लूका २२:१-२; यूहन्‍ना ११:४५-५३

१४

मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाङदेन खमीर आयुना गेङ चसी धङ्बा चाडला न्‍हीरे ङाच्‍छाकुनु परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेसे येशूदा चुङ्सी साइबारी दाउ च्‍यासी भ्रमुबा।

२ तिग्‍दा भिसम “य्‍हाङला चाडला धुइरी चा चुङ्बारी आत। चाडला धुइरी चुङ्‌जी भिसम म्‍हिगदेसे हुल दङगा लला” भिसी थेनीगदे ह्राङ ह्राङ न्‍हङरी ताम लजी।

येशूदा अत्तर फोर्बा

मत्ती २६:६-१३; यूहन्‍ना १२:१-८

३ येशू बेथानिया भिबा नाम्‍साला कोरे खबा सिमोनला दिमरी सोल छ्‌योइबान लबा धुइरी म्रिङम्‍हेमे गिकसे सिङ्‍गमरमरला ताङरी ल्‍हानान महँगो खाल्‍ला अत्तर भसी खजी। थे अत्तर जटामसी भिबा दोङला टाग्‍याम स्‍होबा मुबा। थेसे थे ताङनोन थिसी येशूला थोबोरी युजी।

४ थेसे चुह्रङ् लबा म्राङ्सी स्‍य्‍हान्‍दो म्‍हिगदेसे नाआखम्‍ना “चुदे महँगो अत्तर ओह्रङ्नोन तिग्‍दा खेरो भ्‍याङ्‍बा” भिसी ह्राङ ह्राङ न्‍हङरी ताम लजी।

५ बरु चु चूङ्सी खबा टाङगा प्राङ्‌बोगदेदा पिन्‍सै तसेला। चु चूङ्सम ग्‍यार्जा सोम म्‍हुइला डबल खसेला मुबा” चुह्रङ् लसी थे म्रिङम्‍हेमेदा थेनीगदेसे बङ्जी।

६ तर येशूसे थेनीगदेदा चुह्रङ् भिसी सुङ्जी, “थालउ, एनीगदेसे तिग्‍दा चुदा कचकच लबा? चुसे मी ङाला लागिरी ज्‍यबा गे लबा मुला।

७ च्‍यागो, प्राङ्‌बोगदे मी सदन एनीगदेदेन छ्‌याम तला। ओच्‍छे एनीगदेसे थेनीगदेदा खजिबै धुइरी ह्रो लखम्‍ला। तर ङा मी सदन एनीगदेदेन छ्‌याम आत।

८ चु म्रिङम्‍हेमेसे जे लखम्‍जी, थेनोन थेसे लजी। ङाला ल्‍हुइ धुर्सारी थान्‍बाला लागिरी चुसे अत्तर फोर्सी ङाच्‍छान ठीक लबा मुला।

९ च्‍यागो, एनीगदेसे ङाला ताम ङ्‌यान्‍गो, जम्‍बुलिङला जुन जुन ग्‍लारी थार्बा पिन्‍बा समाचार थेःना लला, थे, थे ग्‍लारी चु म्रिङम्‍हेमेसे लबा गे ढन्‍बाला लागिरी थेला ताम लला।”

यहूदा इस्‍करियोतसे लबा सल्‍लाह

मत्ती २६:१४-१६; लूका २२:३-६

१० जमाहेन्‍से येशूला च्‍युक न्‍ही चेलागदे न्‍हङला यहूदा इस्‍करियोत भिबा चेला गिक परमेश्‍वरला मन्‍दिररी पूजा लबा मुल म्‍हिगदे मुबा ग्‍लारी निसी येशूदा चुङ्सी पिन्‍ना भिसी सल्‍लाह लजी।

११ चु ताम थेःसी परमेश्‍वरला मन्‍दिररी पूजा लबा मुल म्‍हिगदे ल्‍हानान ताङ्सी यहूदा इस्‍करियोतदा टाङगा पिन्‍ना भिसी कबुल लजी। थे धुइहेन्‍से थेसे येशूदा चुङ्सी पिन्‍बाला लागिरी दाउ च्‍यासी भ्रजी।

येशूसे भोज तयार लउ भिसी कुल्‍बा

मत्ती २६:१७-२५; लूका २२:७-१४, २१-२३; यूहन्‍ना १३:२१-३०

१२ खमीर आयुना गेङ चसी धङ्बा चाडला शुरुला धिनकुनु यहूदीगदेसे ग्‍यु बोगो फुल्‍तोःमुबा। येशूला चेलागदेसे येशूदा “ह्राङला लागिरी ङन्‍से मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज खानङ ठीक लउ?” भिसी ङ्‌योइजी।

१३ येशूसे ह्राङला चेला न्‍हीदा “एनीगदे सहररी निउ, एनीगदेसे थेरी दर्बुङरी क्‍युइ पुइसी निबा म्‍हि गिकदा स्‍याप्‍ला। थेनोन म्‍हिला लिच्‍छा लिच्‍छा निउ।

१४ ओच्‍छे थे म्‍हि जुन दिमरी वाङ्ला, थेनोन दिमला धनीदा ‘ङाइ ङाला चेलागदेदेन छ्‌याम चिसी मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज चबा कोठा खानङ मुला?’ भिसी गुरुसे ङ्‌योइबा मुला भिउ।

१५ एनीगदेदा थेसे ङाच्‍छान जेना लसी थान्‍बा तलाथोला घ्रेन कोठा उन्‍सी पिन्‍ना। एनीगदेसे थेरीन य्‍हाङला लागिरी भोज ठीक लउ” भिसी कुल्‍जी।

१६ जमाहेन्‍से चेलागदे सहररी निबान लबा धुइरी येशूसे सुङ्बा ह्रङ्नोन स्‍याप्‍जी। ओच्‍छे थेनीगदेसे थेरीन मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज ठीक लजी।

१७ ओच्‍छे ङ्‍यसे तमाहेन्‍से येशू ह्राङला च्‍युक न्‍ही चेलागदेदेन छ्‌याम फेप्‍खजी।

१८ भोज सोल्‍बान लबा धुइरी येशूसे ह्राङला चेलागदेदा “च्‍यागो, एनीगदेसे ङाला ताम ङ्‌यान्‍गो, एनीगदे न्‍हङला ङादेन छ्‌यामनोन चबा गिकसे ङादा म्‍हिगदेला यारी जिम्‍मा पिन्‍ना” भिसी सुङ्जी।

१९ चु ताम थेःमाहेन्‍से चेलागदेदा दुख ङ्‍हम्‍सी, “थे म्‍हि ङानोन हिन्‍ना?” भिसी पालो पालो लसी येशूदा ङ्‌योइजी।

२० येशूसे थेनीगदेदा “एनीगदे च्‍युक न्‍ही न्‍हङला गिकसे खार्बारी ङादेन छ्‌यामनोन गेङ तुइसी चबान मुला।

२१ परमेश्‍वरला बचनरी भ्रिबा ह्रङ्नोन परमेश्‍वरसे पुइखबा म्‍हि मी सिनोन तोःला। तर जुन म्‍हिसे परमेश्‍वरसे पुइखबा म्‍हिदा चुङ्सी म्‍हिला यारी जिम्‍मा पिन्‍ना, थेसे परमेश्‍वरग्‍याम खाह्रङ्बा लोङ्‌बा खबा सजाय याङ्ला। बरु थे मी न्‍हनोन आन्‍हबा हिन्‍सम ज्‍यबा तसेला मुबा” भिसी सुङ्जी।

प्रभु भोज

मत्ती २६:२६-३०; लूका २२:१५-२०; १ कोरिन्‍थी ११:२३-२५

२२ थेनीगदेसे चबान लबा धुइरी येशूसे यारी गेङ किन्‍सी परमेश्‍वरदा धन्‍यवाद पिन्‍बान प्रार्थना लजी। ओच्‍छे गेङ क्‍युइसी चेलागदेदा पिन्‍बान, “ना! चु ङाला ल्‍हुइ हिन्‍ना” भिसी सुङ्जी।

२३ जमाहेन्‍से येशूसे खोरेरी मुबा अङगुरला निङगु थोसी परमेश्‍वरदा धन्‍यवाद पिन्‍सी चेलागदेदा पिन्‍जी। ओच्‍छे थेनीगदेसे थे खोरेग्‍याम थुङ्‌जी।

२४ जमाहेन्‍से येशूसे थेनीगदेदा “चु ल्‍हानान म्‍हिगदेला लागिरी बगब तबा ङाला का हिन्‍ना। ङाला कानोन परमेश्‍वरसे म्‍हिगदेदा लबा छार कबुल हिन्‍ना।

२५ ‘च्‍यागो, एनीगदेसे ङाला ताम ङ्‌यान्‍गो, परमेश्‍वरला य्‍हुल्‍सारी अङगुरला छार निङगु थुङ्बा धुइ आखतेधोना ङाइ चु अङगुरला निङगु आथुङ्‌’ भिसी सुङ्जी।”

२६ ओच्‍छे थेनीगदे परमेश्‍वरदा धन्‍यवादला व्‍हाइ गिक गोसी जैतून भिबा गङरीक्‍यार भ्रजी।

पत्रुससे येशूदा ख्‍लाला भिसी पाङ्बा ताम

मत्ती २६:३१-३५; लूका २२:३१-३४; यूहन्‍ना १३:२६-३८

२७ येशूसे ह्राङला चेलागदेदा चुह्रङ् भिसी सुङ्जी, “एनीगदे जम्‍मासेन ङादा ख्‍लासी यार्ला। तिग्‍दा भिसम परमेश्‍वरला बचनरी

‘ङाइ गोठालोदा साइला

ओच्‍छे ग्‍युगदे ससा बङबङ तसी यार्ला’ भिसी भ्रिबा मुला।

२८ तर ङादा सिबाग्‍याम सोना लमाहेन्‍से एनीगदे भन्‍दा ङाच्‍छा ङा गालीलरी निला।”

२९ येशूसे चुह्रङ् सुङ्मैछ्‌याम पत्रुससे येशूदा “जम्‍मासेन ह्राङदा ख्‍लासी यार्सैनोन ङाइ ह्राङदा खाइमै आख्‍ला” भिसी भिजी।

३० येशूसे पत्रुसदा “च्‍यागो, एसे ङाला ताम ङ्‌यान्‍गो, न्‍हङगर स्‍य्‍होरी न्‍हीरेम नागा क्राबा भन्‍दा ङाच्‍छा एसे सोमरेमधोना ङा येशूदेन छ्‌याम भ्रबा म्‍हि हिन्‍नोन आहिन भिसी भिला” भिसी सुङ्जी।

३१ तर पत्रुससे, “आहिन, ङा ह्राङदेन छ्‌याम सितोःसैनोन ङाइ ह्राङदा आख्‍ला” भिसी भिजी। ओच्‍छे स्‍य्‍हान्‍दो चेलागदेसेनोन थेह्रङ्नोन भिजी।

गेत‍समनी भिबा ग्‍लारी येशूसे लबा प्रार्थना

मत्ती २६:३६-४६, लूका २२:३९-४६

३२ जमाहेन्‍से थेनीगदे गेत‍समनी भिबा ग्‍लारी फेप्‍जी। ओच्‍छे येशूसे ह्राङला चेलागदेदा “ङाइ प्रार्थना लतेधोना एनीगदे चुरीन चिउ” भिसी सुङ्जी।

३३ येशूसे पत्रुस, याकूबदेन यूहन्‍नादा ह्राङदेन छ्‌याम भोर्जी। ओच्‍छे येशूला सेम भोल्‍सी ल्‍हानान दुख तबारी छ्‌याइजी।

३४ ओच्‍छे येशूसे थेनीगदेदा “ङाला सेम क्रोसी ङा सिबा तेःबान तबा मुला। थेतबासेलमा एनीगदे चुरीन ङा ह्रङ् लसी छोर्सी चिउ” भिसी सुङ्जी।

३५ जमाहेन्‍से येशू जजाकी क्‍याथाङ फेप्‍सी सरी ख्‍लुप तसी, “ङाथोरी खबारी छ्‌याइबा चु दुख तसम ङाइ नाआतोःगै” भिसी प्रार्थना लबारी छ्‌याइजी।

३६ येशूसे चुह्रङ् भिसी प्रार्थना लजी, “आबा, ह्राङसे लआखम्‍बा ताम तिगै आरे, थेतबासेलमा तसम ङादा चु दुखग्‍याम फेसी पिन्‍गो। तर ङाइ म्‍हन्‍बा अन्‍छार आहिन, ह्राङसे म्‍हन्‍बा अन्‍छार तगै।”

३७ जमाहेन्‍से येशू ह्राङला चेला सोम मुबा ग्‍लारी दोःसी फेप्‍खमा थेनीगदे म्‍हेर्सी चिबा स्‍याप्‍जी। येशूसे पत्रुसदा चुह्रङ् भिसी सुङ्जी, “सिमोन, तिग ए म्‍हेर्सी चिबा? ए घण्‍टा गिक सुत्तै छोर्सी चिआखम्‍नी?

३८ दाहेन्‍से एनीगदे पापरी फसब आतबाला लागिरी छोर्सी प्रार्थना लसी चिउ। च्‍यागो, एनीगदेला आत्‍मा मी तयार मुला, तर ल्‍हुइ चा कमजोर मुला।”

३९ येशू दोःसी तिरेम थे ग्‍लारी फेप्‍सी ङाच्‍छाला ह्रङ् लसीन प्रार्थना लजी।

४० ओच्‍छे चेलागदे मुबा ग्‍लारी दोःसी फेप्‍खमा चेलागदे म्‍हेर्सी चिबा स्‍याप्‍जी। म्‍हेर्बा खबासे लमा थेनीगदेसे मीनोन ठोङ्आखम्‍नी, ओच्‍छे तिग भितोःबा थे थेनीगदेदा था आतनी।

४१ येशू सोमरेमला पालोरी फेप्‍खसी चेलागदेदा चुह्रङ् भिसी सुङ्जी, “अझन एनीगदे म्‍हेर्सी ब्‍लप्‍बा न्‍हबान मुला? दाहेन्‍से म्‍हेर्बा धुइ निजी। च्‍यागो, परमेश्‍वरसे पुइखबा म्‍हिदा चुङ्सी पापीगदेला यारी जिम्‍मा पिन्‍बा धुइ तसी जिन्‍बा मुला।

४२ रेःगो, निइ! च्‍यागो, ङादा स्‍य्‍हान्‍दोला यारी जिम्‍मा पिन्‍बा म्‍हि खसी जिन्‍बा मुला।”

येशूदा चुङ्बा

मत्ती २६:४७-५६; लूका २२:४७-५३; यूहन्‍ना १८:३-१२

४३ येशूसे चु ताम सुङ्मैछ्‌याम च्‍युक न्‍ही चेलागदे न्‍हङला यहूदा भिबा चेलादेन छ्‌याम कडीदेन तरवार थोबा म्‍हिला हुल धोखजी। थेनीगदेदा परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदे ओच्‍छे यहूदी गन्‍बागदेसे पुइखबा मुबा।

४४ येशूदा चुङ्बारी खबा म्‍हिगदेदा यहूदासे “जुन म्‍हिदा ङाइ च्‍योक लला, थेनोन येशू हिन्‍ना, थेदा चुङ्सी क्‍युर लसी भोर्गो” भिसी पाङ्बा मुबा।

४५ ओच्‍छे यहूदा येशू मुबा ग्‍लारी सरासर निसी, “गुरु” भिसी येशूदा च्‍योक लजी।

४६ जमाहेन्‍से थेनीगदेसे येशूदा चुङ्सी खीसी भोर्जी।

४७ तर थेरी राप्‍सी चिबा गिकसे तरवार तेःसी परमेश्‍वरला मन्‍दिररी पूजा लबा मुल म्‍हिला नोकरला नाब्‍यङ च्‍वाट्टन थाजी।

४८ येशूसे थेनीगदेदा “एनीगदे तिग्‍दा य्‍होदा चुङ्बारी खबा ह्रङ् लसी कडी तरवार थोसी खबा?

४९ खाइ, ङाइ एनीगदेला गुङरी म्‍हिगदेदा धिन धिननोन परमेश्‍वरला मन्‍दिररी लोप्‍सी चिबा धुइरी एनीगदेसे ङादा आचुङ्नी। तर परमेश्‍वरला बचनरी भ्रिबा अन्‍छार पूरा तगै भिसीन चुह्रङ् तबा हिन्‍ना” भिसी सुङ्जी।

५० जमाहेन्‍से चेलागदे जम्‍मासेन येशूदा ख्‍लासी यार्जी।

५१ तर सुतिला क्‍वान क्‍वान्‍बा भ्‍योन गिक येशूला लिच्‍छा लिच्‍छा भ्रबान मुबा। थेनीगदेसे थेदाएनोन चुङ्‌जी।

५२ ओच्‍छे थेनीगदेसे थेदा चुङ्मा थेला क्‍वान जे स्‍याप्‍जी। तर थे म्‍हि ह्राङला क्‍वाननोन ख्‍लासी लिगन्‍डीन यार्जी।

येशूदा यहूदीगदेला सभारी भोर्बा

मत्ती २६:५७-६८; लूका २२:५४-५५, ६३-७१; यूहन्‍ना १८:१३-१४, १९-२४

५३ जमाहेन्‍से येशूदा परमेश्‍वरला मन्‍दिररी पूजा लबा मुल म्‍हि मुबा ग्‍लारी भोर्जी। थेरी पूजा लबा म्‍हिगदेदेन यहूदी गन्‍बागदे ओच्‍छे यहूदी धर्मगुरुगदेएनोन पोप तबा मुबा।

५४ ओच्‍छे पत्रुस चा येशूला जजाकी लिच्‍छा लिच्‍छा निसी परमेश्‍वरला मन्‍दिररी पूजा लबा मुल म्‍हिला दिमला ख्राङगाधोना निजी, ओच्‍छे पालेगदेदेन छ्‌याम मे दूसी चिजी।

५५ जमाहेन्‍से परमेश्‍वरला मन्‍दिररी पूजा लबा मुल म्‍हिगदेदेन यहूदी सभाला जम्‍मान म्‍हिगदेसे येशूदा साइबाला लागिरी प्रमाण म्‍हाइबारी छ्‌याइजी। तर थेनीगदेसे तिगै प्रमाण आस्‍याप्‍नी।

५६ थेरी ल्‍हानान म्‍हिगदेसे येशूला बिरोध लसी लुसीला ताम लजी। तर खालैला ताम आढिक्‍नी।

५७ जमाहेन्‍से कोइ कोइ म्‍हिगदे रेःसी येशूला बिरोध लबान चुह्रङ् भिसी लुसीला ताम पाङ्‌बारी छ्‌याइजी,

५८ “चु म्‍हिसे ‘ङाइ म्‍हिसे स्‍होबा चु परमेश्‍वरला मन्‍दिरदा फुप्‍सी सोमरेरीन म्‍हिसे आस्‍होबा परमेश्‍वरला मन्‍दिर स्‍होला भिसी चुसे भिबा ङन्‍से थेःबा मुला।’”

५९ ओते लसैनोन थेनीगदेला ताम आढिक्‍नी।

६० परमेश्‍वरला मन्‍दिररी पूजा लबा मुल म्‍हिगदे जम्‍मान म्‍हिगदेला ङाच्‍छापट्टि राप्‍सी येशूदा “एसे तिग्‍दा जोहाब आपिन्‍बा? चु म्‍हिगदेसे एला बिरोधरी पाङ्बा तामला बारेरी एदा तिगै पाङ्सेला आरे?” भिसी ङ्‌योइजी।

६१ तर येशूसे तिगै जोहाब आपिन्‍ना कुटिसी स्‍य्‍हूजी। परमेश्‍वरला मन्‍दिररी पूजा लबा मुल म्‍हिसे येशूदा दोःसी, “तिग ए परमेश्‍वरला झा थार्बा पिन्‍बा ख्रीष्‍ट हिन्‍ना?” भिसी ङ्‌योइमा,

६२ “ङा हिन्‍ना, परमेश्‍वरसे पुइखबा म्‍हिदा ह्राङनीसे शक्तिशाली परमेश्‍वरला दाहिने छ्‌यापट्टि चिबादेन स्‍वर्गग्‍याम खसुरी खबान लबा म्राङ्ला” भिसी येशूसे सुङ्जी।

६३ चु ताम थेःसी परमेश्‍वरला मन्‍दिररी पूजा लबा मुल म्‍हिसे ह्राङला क्‍वान ढेबान, “दाहेन्‍से य्‍हाङदा अर्गु प्रमाण तिग्‍दा तोःजी?” भिसी भिजी।

६४ “चुसे ह्राङसे ह्राङदान परमेश्‍वर स्‍होसी पाङ्बा ताम य्‍हाङसे थेःनोन थेःजी, दाहेन्‍से एनीगदेला तिग बिचार मुला?” भिमा, थेरी मुबा जम्‍मान म्‍हिगदेसे “चु म्‍हि साइनोन तोःबा म्‍हि हिन्‍ना” भिसी भिजी।

६५ थेरी मुबा म्‍हिगदे न्‍हङला कोइ कोइ म्‍हिगदेसे येशूदा थो स्‍वाबारी छ्‌याइजी। ओच्‍छे येशूला मी घप्‍सी तोबान, “लु, अगमवाणी पाङ्‍गो” भिसी ङ्‌योइजी। जमाहेन्‍से थेरी मुबा स्‍य्‍हान्‍दो सिपाहीगदेसेनोन येशूदा तोबारी छ्‌याइजी।

पत्रुससे ङा येशूला चेला आहिन भिसी पाङ्बा

मत्ती २६:६९-७५; लूका २२:५६-६२; यूहन्‍ना १८:१५-१८, २५-२७

६६ पत्रुस ख्राङगारी चिबान लमा परमेश्‍वरला मन्‍दिररी पूजा लबा मुल म्‍हिला नोकरस्‍या गिक पत्रुस मुबा ग्‍लारी खजी।

६७ ओच्‍छे पत्रुसदा मे दूबान लबा म्राङ्सी थे नोकरस्‍यासे “एएनोन नासरतला येशूदेन छ्‌यामनोन मुबा आहिन?” भिसी ङ्‌योइमा,

६८ “एसे खाल्‍ला ताम लबा, ङादा तिगै था आरे” भिसी पत्रुस ख्राङगाला म्रापरीक्‍यार निजी। थे धुइरी नागा क्राजी।

६९ पत्रुसदा म्रापरी चिबान लबा म्राङ्सी दोःसी थे नोकरस्‍यासे स्‍य्‍हान्‍दो म्‍हिगदेदा “चु म्‍हि मी येशूला चेला हिन्‍ना” भिसी भिजी।

७० पत्रुससे दोःसी आहिन भिसी भिजी। जजाकी लिच्‍छा दोःसी थेरी राप्‍सी चिबा म्‍हिगदेसे पत्रुसदा “पक्‍कान, ए येशूला चेला हिन्‍ना। तिग्‍दा भिसम ए गालीलला म्‍हि हिन्‍ना” भिसी भिजी।

७१ पत्रुससे दोःसी, “ङाइ लुसीला ताम पाङ्बा हिन्‍सम परमेश्‍वरला सजाय ङाथोरी खइ भिसी घ्रान फाबान ह्राङसे भिबा म्‍हिदा ङाइ ङोसेबा आरे” भिसी भिजी।

७२ पत्रुससे थेह्रङ् भिमैछ्‌याम दोःसी नागा क्राजी। “न्‍हीरेम नागा क्राबा भन्‍दा ङाच्‍छा सोमरेमधोना एसे ङादा ङोसेबान आरे भिला” भिसी येशूसे सुङ्बा ताम ढन्‍सी पत्रुस घ्‍वाँ घ्‍वाँ क्राजी।

येशूदा पिलातसला ङाच्‍छापट्टि भोर्बा

मत्ती २७:१-२, ११-२६; लूका २३:१-३, १८-२५; यूहन्‍ना १८:२८-४०; १९:१६

१५

स्‍य्‍होरीन परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदे ओच्‍छे थेरी मुबा यहूदी धर्मगुरुगदेदेन छ्‌याम जम्‍मान म्‍हिगदे सल्‍लाह लजी। ओच्‍छे थेनीगदेसे येशूदा खीसी पिलातस भिबा रोमी अञ्‍चलाधीश मुबा ग्‍लारी भोर्सी जिम्‍मा पिन्‍जी।

२ जमाहेन्‍से पिलातससे येशूदा “तिग ए यहूदीगदेला ग्‍ले हिन्‍ना?” भिसी ङ्‌योइमा, येशूसे “थे मी ह्राङसेन सुङ्बा मुला” भिसी जोहाब पिन्‍जी।

३ परमेश्‍वरला मन्‍दिररी पूजा लबा मुल म्‍हिगदेसे येशूदा ल्‍हानान तामरी दोष लबाला लबान लजी।

४ थेतबासेलमा पिलातससे येशूदा दोःसी, “एला तिगै जोहाब आरे? च्‍यागो, थेनीगदेसे एला बिरोध लसी एदा ल्‍हानान दोष लबान मुला” भिसी भिजी।

५ तर येशूसे तिगै जोहाब आपिन्‍नी। चु म्राङ्सी पिलातस उदेक तजी।

६ मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी पिलातससे म्‍हिगदेसे धम्‍बा झ्‍याल्‍खानरी मुबा म्‍हि गिकदा पुइमुबा।

७ थे धुइरी बारब्‍बा भिबा आज्‍यबा गे लबा म्‍हि गिक झ्‍याल्‍खानरी मुबा। थेसे आन्‍दोलनरी म्‍हि साइबा मुबा।

८ ओच्‍छे म्‍हिला हुल खसी पिलातसदा “निबा दिङरी ह्रङ् चु पाल्सेनोन झ्‍याल्‍खानरी मुबा म्‍हि गिकदा पुइसी पिन्‍गो” भिसी भिजी।

९ म्‍हिगदेसे चुह्रङ् भिमाहेन्‍से पिलातससे “ङाइ चु यहूदीगदेला ग्‍लेदा ख्‍लासी पिन्‍गै भिसी एनीगदेसे म्‍हन्‍बा मुला?” भिसी ङ्‌योइजी।

१० तिग्‍दा भिसम परमेश्‍वरला मन्‍दिररी पूजा लबा मुल म्‍हिगदेसे डाह लसी येशूदा ङा मुबा ग्‍लारी भबा हिन्‍ना भिबा ताम पिलातसदा था मुबा।

११ तर परमेश्‍वरला मन्‍दिररी पूजा लबा मुल म्‍हिगदेसे स्‍य्‍हान्‍दो म्‍हिगदेदा थीसी, “येशूदा आहिन, बारब्‍बादा ख्‍लासी पिन्‍गो!” भिपुङ्जी।

१२ ओच्‍छे पिलातससे “चु यहूदीगदेला ग्‍ले भिबा म्‍हिदा ङाइ तिग लउ?” भिसी ङ्‌योइमा,

१३ “चुदा क्रुसरी टाँगब लसी साइगो!” भिसी यहूदीगदे क्रिङ्बारी छ्‌याइजी।

१४ पिलातससे “तिग्‍दा? चुसे थेह्रङ्बा आज्‍यबा गे तिग लबा मुला?” भिसी ङ्‌योइजी।

तर थेनीगदेसे झन क्रिङ्बान, “चुदा क्रुसरी टाँगब लसी साइगो” भिसी भिजी।

१५ पिलातसदा थे म्‍हिला हुलदा ताङ्ना लबा सेम मुबा। थेतबासेलमा थेसे बारब्‍बादा पुइजी। तर येशूदा चा कोर्रासे तोसी क्रुसरी टाँगब लसी साइबाला लागिरी रोमी सिपाहीगदेदा जिम्‍मा पिन्‍जी।

सिपाहीगदेसे येशूदा खिसी लबा

मत्ती २७:२७-३१; यूहन्‍ना १९:२-३

१६ जमाहेन्‍से सिपाहीगदेसे येशूदा सिपाहीगदेला हाकिम चिबा प्रेटोरियन भिबा दिम न्‍हङरी भोर्जी। ओच्‍छे जम्‍मान सिपाहीगदेदा ङ्‌योइजी।

१७ ओच्‍छे थेनीगदेसे ग्‍लेला ह्रङ्‌बान वाला वाला पिङगै छोनना क्‍वान क्‍वान्‍सी पिन्‍जी। ओच्‍छे थेनीगदेसे पुजुला फेटा स्‍होसी येशूदा थोइसी पिन्‍जी।

१८ जमाहेन्‍से थेनीगदेसे येशूदा “लास्‍सो यहूदीगदेला ग्‍ले, फ्‍याफुल्‍ला” भिबान सलाम लजी।

१९ ओच्‍छे थेनीगदेसे येशूदा थो स्‍वाबान माला कडीसे थोबोरी तोसी फ्‍या लजी।

२० थेह्रङ् लसी येशूदा खिसी लमाहेन्‍से थेनीगदेसे थे वाला वाला पिङगै छोनना क्‍वान स्‍युसी पिन्‍जी। ओच्‍छे येशूदा थेलान क्‍वान क्‍वान्‍सी क्रुसरी टाँगब लसी साइबारी भोर्जी।

येशूदा क्रुसरी टाँगब लबा

मत्ती २७:३२-४४; लूका २३:२६-४३; यूहन्‍ना १९:१७-२७

२१ थेनीगदेसे येशूदा भोर्बान लबा धुइरी कुरेनी भिबा ग्‍लाला सिमोनदा खबान लबा स्‍याप्‍जी। थे अलेक्‍जेन्‍डरदेन रूफसला आबा मुबा। जमाहेन्‍से सिपाहीगदेसे थेदा कर लसी येशूला क्रुस पुइपुङ्जी।

२२ ओच्‍छे थेनीगदेसे येशूदा गलगथा भिबा ग्‍लारी भोर्जी। गलगथा भिबा चा “खप्‍परला ग्‍ला” हिन्‍ना।

२३ गलगथारी धोमाहेन्‍से थेनीगदेसे येशूदा अङगुरला निङगुरी लठेब तबा मन† युसी पिन्‍जी। तर येशूसे थे आसोल्‍नी।

२४ जमाहेन्‍से थेनीगदेसे येशूदा क्रुसरी टाँगब लजी। ओच्‍छे थेनीगदेसे येशूला क्‍वान भो लसी खाल्‍दा खजिबा परब तबा चीम भिसी ह्राङ ह्राङ न्‍हङरी चिठी युजी।

२५ येशूदा क्रुसरी टाँगब लबा धुइरी स्‍य्‍होला नौ बजब तमुबा।

२६ येशूदा दोष लबा तामरी “चु यहूदीगदेला ग्‍ले” भिसी भ्रिबा मुबा।

२७ थेनीगदेसे येशूदा क्रुसरी टाँगब लबा धुइरी य्‍हो न्‍हीदाएनोन गिकदा दाहिनेपट्टि गिकदा देब्रेपट्टि क्रुसरी टाँगब लजी।

२८ परमेश्‍वरला बचनरी भ्रिबा ताम चुह्रङ् लसी पूरा तजी, “थेदा अपराधीगदेदा ह्रङ्नोन लजी।”†

२९-३० थेग्‍याम भ्रबा म्‍हिगदेसे थोबो य्‍होङ्बान, “लु, परमेश्‍वरला मन्‍दिर फुप्‍सी सोमरेरीन दोःसी स्‍होला भिबा म्‍हि दान्‍दे एसे ह्राङसे ह्राङदान जोगब लउ, ओच्‍छे क्रुसग्‍याम मार फाप्‍गो” भिसी येशूदा खिसी लजी।

३१-३२ थेह्रङ् लसीन परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेसेएनोन थेनीगदे ह्राङ ह्राङ न्‍हङरी, “चुसे स्‍य्‍हान्‍दोदा चा जोगब लखम्‍जी। तर ह्राङसे ह्राङदा चा जोगब लआखम्‍नी। चु इस्राएलीगदेला ग्‍ले थार्बा पिन्‍बा ख्रीष्‍ट क्रुसग्‍याम मार फाप्‍सी खगै, ओच्‍छे जे य्‍हाङसे थेदा विश्‍वास लला!” भिसी ठट्टा लजी। ओच्‍छे येशूदेन छ्‌याम क्रुसरी टाँगब लबा म्‍हिगदेसेनोन येशूदा खिसी लजी।

येशू सिबा

मत्ती २७:४५-५६; लूका २३:४४-४९; यूहन्‍ना १९:२८-३०

३३ धिनना बाह्र बजेहेन्‍से तीन बजेधोना य्‍हुल्‍सा नाङनोन धोपधोप तजी।

३४ ङ्‍यसे तीन बजेरीक्‍यार येशूसे घ्रेन काइरी क्रिङ्बान, “इलोइ इलोइ लामा सबखथनी?” भिसी सुङ्जी। चु भिबा चा “ङाला परमेश्‍वर, ङाला परमेश्‍वर, ह्राङसे ङादा तिग्‍दा ख्‍लाबा?” भिबा हिन्‍ना।

३५ चुह्रङ् लसी क्रिङ्बा म्राङ्सी थेरी राप्‍सी चिबागदे न्‍हङरी कोइ कोइसे “च्‍यागो, चुसे मी एलियादा गा ङ्‌योइबा चीम” भिसी भिजी।

३६ ओच्‍छे थेनीगदे न्‍हङरी गिकसे चा यार्सी निसी अङगुरला कम्‍बा निङगुरी क्‍वानगेन ब्‍लुम्‍सी माला कडीरी खीसी येशूदा ख्‍वामा, “भ्रान्‍गो, भ्रान्‍गो, चुदा एलिया खसी क्रुसग्‍याम मार तेःला वा? च्‍यागे” भिसी भिजी।

३७ जमाहेन्‍से घ्रेन काइरी क्रिङ्सी येशूला सा निजी।

३८ थेनोन धुइरी परमेश्‍वरला मन्‍दिर न्‍हङरी मुबा पर्दा ह्राङनोन तोरहेन्‍से मारधोना पख्‍ले न्‍ही तसी ढेजी।

३९ चुह्रङ् लसी येशूला सा निबा म्राङ्सी थेरी क्रुसला ङाच्‍छापट्टि राप्‍सी चिबा रोमी कप्‍तानसे “चु मी साँच्‍चिन परमेश्‍वरला झानोन चीम” भिसी भिजी।

४० थेरी कोइ कोइ म्रिङम्‍हेमेगदेसे थारेङग्‍याम च्‍यासी चिबा मुबा। थेनीगदे न्‍हङरी मरियम मग्‍दलिनी, जजा याकूबदेन योसेफला आमा मरियम ओच्‍छे सलोमी मुबा।

४१ येशू गालीलरी मुबा धुइरी थेनीगदे येशूला लिच्‍छा लिच्‍छा भ्रसी येशूला सेवा लमुबा। ओच्‍छे थेरी यरूशलेमधोना येशूदेन छ्‌याम खबा ल्‍हानान म्रिङम्‍हेमेगदेएनोन मुबा।

येशूदा धुर्सारी थान्‍बा

मत्ती २७:५७-६१; लूका २३:५०-५६; यूहन्‍ना १९:३८-४२

४२ चु धिन ब्‍लप्‍बा न्‍हबा धिनना ङाच्‍छाकुनु मुबा।

४३ थे धिनकुनु ङ्‍यसे अरिमाथिया भिबा सहरला योसेफ भिबा म्‍हि आलोङ्नान पिलातस मुबा ग्‍लारी निसी येशूला लास ह्रीजी। थे योसेफ यहूदी सभाला मुल सदस्‍या मुबा। थेएनोन परमेश्‍वरसे शासन लबा धुइ खला भिसी भ्रान्‍सी चिबा मुबा।

४४ येशू सिजी भिबा ताम थेःसी पिलातस उदेक तजी। ओच्‍छे थेसे रोमी कप्‍तानदा ह्राङ मुबा ग्‍लारी ङ्‌योइसी येशू साँच्‍चिन सिबा हिन्‍ना कि आहिन भिसी ङ्‌योइबा छार्बा लजी।

४५ रोमी कप्‍तानसे येशू साँच्‍चिन सिबा हिन्‍ना भिमाहेन्‍से पिलातससे येशूला लास योसेफदा भोर्बारी पिन्‍जी।

४६ योसेफसे ज्‍यबा खाल्‍ला सुतिला क्‍वान ग्‍लुसी भजी। ओच्‍छे येशूला लास क्रुसग्‍याम मार तेःसी थे सुतिला क्‍वानरी रिल्‍जी। थेग्‍याम येशूला लासदा भोर्सी युङबाला पहरारी ठ्वाइसी स्‍होबा धुर्सा न्‍हङरी भोर्सी थान्‍जी। जमाहेन्‍से युङबा ब्‍लिङ्बान भसी धुर्साला म्रापरी थान्‍जी।

४७ मरियम मग्‍दलिनीदेन योसेफला आमा मरियमसे येशूला लास थान्‍बा ग्‍ला च्‍यासी चिमुबा।

† 

१५:२३ “लठेब तबा मन” ग्रीक बाइबलरी चुदा मूर्र भिसी भ्रिबा मुला।

† 

१५:२८ चु पदला ताम ल्‍हानान ह्रङ्‌बा ग्रीक बाइबलरी भ्रिबा आरे।

येशू सिबाग्‍याम सोबा

मत्ती २८:१-८; लूका २४:१-१२; यूहन्‍ना २०:१-१०

१६

ब्‍लप्‍बा न्‍हबा धिन निमाहेन्‍से थेनोन धिनकुनु ङ्‍यसे मरियम मग्‍दलिनी, याकूबला आमा मरियमदेन सलोमीसे येशूला लासरी फोर्बाला लागिरी ज्‍यबा बास्‍ना खबा छ्‌युगु ग्‍लुजी।

२ न्‍हङगरदङ आइतवार स्‍य्‍होरी धिनी फेबा धुइरी थेनीगदे येशूदा थान्‍बा धुर्सारी निजी।

३ “य्‍हाङदा थे धुर्साला म्रापरी मुबा युङबा खाल्‍से ब्‍लिङ्सी पिन्‍ना?” भिसी थेनीगदे ग्‍यामरीक्‍यार ताम लबान निजी।

४ तर धुर्साला ङाच्‍छापट्टि धोसी च्‍यामा, थे घ्रेन युङबा ङाच्‍छान ब्‍लिङ्सी थान्‍बा म्राङ्जी।

५ थेनीगदे धुर्सा न्‍हङरी वाङ्सी च्‍यामा, धुर्साला दाहिनेपट्टि तार क्‍वान क्‍वान्‍सी चिबा भ्‍योन म्‍हि गिकदा म्राङ्जी। चु म्राङ्सी थेनीगदे लोङ्जी।

६ तर थे भ्‍योन म्‍हिसे थेनीगदेदा “थालोङ्‍गो! क्रुसरी साइबा नासरतला येशूदा एनीगदेसे म्‍हाइबान मुला भिबा ताम ङादा था मुला। थेदा सिबाग्‍याम सोना लसी जिन्‍बा मुला। येशू चुरी आरे। एनीगदेन खसी थेदा थान्‍बा ग्‍ला च्‍यागो।

७ दाहेन्‍से निसी थेला चेलागदेदा ओच्‍छे खास लसी पत्रुसदा ‘एनीगदे भन्‍दा ङाच्‍छा येशू गालील अञ्‍चलरी फेप्‍बान मुला। थेसे सुङ्बा ह्रङ्नोन एनीगदेसे थेरी थेदा म्राङ्ला भिसी पाङ्सी पिन्‍गो’” भिसी भिजी।

८ जमाहेन्‍से थेनीगदे लोङ्सी फितफित धर्सी धुर्साग्‍याम थोन्‍सी निजी। ओच्‍छे थेनीगदेसे चु ताम खालैदा आपाङ्नी। तिग्‍दा भिसम थेनीगदे ल्‍हानान लोङ्‌बा मुबा।

येशू चेलागदे मुबा ग्‍लारी फेप्‍खबा

मत्ती २८:९-२०; लूका २४:१३-५३; यूहन्‍ना २०:११-२३; मुल चेला १:४-११

९ आइतवार स्‍य्‍होरीन येशू सिबाग्‍याम सोमाहेन्‍से जम्‍मान भन्‍दा ङाच्‍छा मरियम मग्‍दलिनी मुबा ग्‍लारी फेप्‍जी। थे मरियमला ल्‍हुइग्‍याम येशूसे गोर निस म्‍हाङ ताप्‍बा मुबा।†

१० जमाहेन्‍से मरियम मग्‍दलिनी येशूला चेलागदे मुबा ग्‍लारी निसी चु ताम थेःना लजी। सेमरी ल्‍हानान दुख तसी थेनीगदे क्रासी चिबा मुबा।

११ येशू सोसी ह्राङ मुबा ग्‍लारी फेप्‍खजी भिबा ताम मरियमसे थेनीगदेदा भिजी। तर थेनीगदेसे चु ताम पत्‍याब आतनी।

१२ जमाहेन्‍से चेला न्‍ही नाम्‍सारीक्‍यार निबान लबा धुइरी ह्राङला ङाच्‍छापट्टि येशूदा अर्गुन रूपरी म्राङ्जी।

१३ ओच्‍छे थेनीगदे स्‍य्‍हान्‍दो चेलागदे मुबा ग्‍लारी निसी चु ताम थेःना लजी। तर स्‍य्‍हान्‍दो चेलागदेसे थेनीगदेला ताम पत्‍याब आतनी।

१४ जमाहेन्‍से येशू च्‍युक गिक चेलागदे चबान लबा धुइरी थेनीगदे मुबा ग्‍लारी फेप्‍खजी। ओच्‍छे थेनीगदेला सेम कोङ्बादेन म्‍हिगदेसे येशू सिबाग्‍याम सोजी भिसी पाङ्बा ताम विश्‍वास आलबासे लमा येशूसे थेनीगदेदा बङ्जी।

१५ येशूसे ह्राङला चेलागदेदा “एनीगदे जम्‍बुलिङला जम्‍मान ग्‍लारी निसी जम्‍मान म्‍हिगदेदा परमेश्‍वरला य्‍हुल्‍साला समाचार थेःना लउ।

१६ विश्‍वास लसी बप्‍तिस्‍मा किन्‍बागदेसे थार्बा याङ्ला। तर विश्‍वास आलबा जतिसे चा परमेश्‍वरग्‍याम सजाय याङ्ला।

१७ ओच्‍छे विश्‍वास लबा म्‍हिगदेदेन छ्‌याम चुह्रङ्बा चिनुगदे तला थेनीगदेसे ङाला मिनरी म्‍हङगदे ताप्‍ला, ओच्‍छे छार छार ग्‍योइरी ताम लला।

१८ ओच्‍छे थेनीगदेसे पुख्री चुङ्सैनोन, बिख थुङ्सैनोन थेनीगदेदा तिगै आत। थेनीगदेसे आखम्‍बा म्‍हिगदेथोरी या थान्‍सी प्रार्थना लमाहेन्‍से थे म्‍हिगदे खम्‍ला” भिसी सुङ्जी।

येशू स्‍वर्गरी फेप्‍बा

लूका २४:५०-५३; मुल चेला १:९-११

१९ चुह्रङ् लसी चेलागदेदेन छ्‌याम ताम लमाहेन्‍से प्रभु येशूदा स्‍वर्गरी भोर्जी। ओच्‍छे येशू परमेश्‍वरला दाहिने छ्‌यापट्टि मुल ठिरी धन्‍छ्‌याजी।

२० जमाहेन्‍से चेलागदे जम्‍मान ग्‍लारी निसी येशूला बारेरी पाङ्सी भ्रजी। थेनीगदेदेन छ्‌याम तसी प्रभुसे गे लजी। ओच्‍छे थेनीगदेसे थेःना लबा तामदा प्रभुसे उदेकला गेग्‍याम चु हिन्‍ना चीम भिसी विश्‍वास तना लजी।

† 

१६:९ चु पदला ताम कोइ कोइ ग्रीक बाइबलरी आरे।

लूकासे भ्रिबा थार्बा पिन्‍बा समाचार

चु किताबला बारेरी पाङ्‌तोःमा

भ्रिबा म्‍हि: येशूला मुल चेला पावलला ह्रो लूकासे भ्रिबा मुबा (२ तिमोथी ४:११)। थे अर्गु य्‍हुलला म्‍हि हिन्‍ना ओच्‍छे थे डाक्‍टर मुबा (कलस्‍सी ४:१४)। थेसे मुल चेलागदेला गेला बारेरीनोन भ्रिबा मुला (मुल चेला १:१-२)।

भ्रिबा ग्‍ला: रोम सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ६०-७० (विक्रम संवत् ११७-१२७) सालला गुङरी भ्रिबा मुबा।

खाल्‍दा भ्रिबा: येशूला बारेरी तबा तामगदे घोना लबाला लागिरी थियोफिलस भिबा म्‍हिदा भ्रिबा हिन्‍ना।

चु थार्बा पिन्‍बा समाचाररी येशूला बारेरी चुह्रङ् लसी भ्रिबा मुला, इस्राएलीगदेला गुङरी फेप्‍खला भिसी कबुल लबा थार्बा पिन्‍बा ग्‍लेदेन जम्‍मान य्‍हुलला म्‍हिगदेदा सोना लबा येशू ख्रीष्‍ट हिन्‍ना। थे दुख याङ्बा म्‍हिगदेदेन प्राङ्‌बो म्‍हिगदे ओच्‍छे जम्‍मान म्‍हिगदेदा थार्बा पिन्‍बा समाचार थेःना लगै भिसी परमेश्‍वरला आत्‍माग्‍याम जम्‍बुलिङरी पुइखबा हिन्‍ना। चु थार्बा पिन्‍बा समाचाररी जम्‍मान खाल्‍ला दुखरी परब तबा म्‍हिगदेदा वास्‍ता लसी भ्रिबा हिन्‍ना। चुरी ताङ्तोःबा तामगदे प्रस्‍टन म्राङ्‌मुला। पाङ्‌नोन तोःमा चुरी ङाच्‍छाला अध्‍यायगदेरी येशू जम्‍बुलिङरी फेप्‍खबा ताम ओच्‍छे लिच्‍छापट्टिला अध्‍यायगदेरी चा येशू स्‍वर्गरी फेप्‍बा तामला बारेरी भ्रिबा मुला।

येशू स्‍वर्गरी फेप्‍माहेन्‍से येशूदा विश्‍वास लबागदे ल्‍हानान बढब तबान निजी ओच्‍छे येशूला बारेरी ल्‍हानान ग्‍लारी थेःबान निबा तामगदे लूकासे “मुल चेलागदेला गे” भिबा किताबरी भ्रिबा मुला।

मुल तामगदे

शुरुला ताम १:१-४

बप्‍तिस्‍मा पिन्‍बा यूहन्‍नादेन येशू न्‍हबा ओच्‍छे येशू जजा मुबा धुइला ताम १:५-२:५२

बप्‍तिस्‍मा पिन्‍बा यूहन्‍नासे लबा गे ३:१-२०

येशूसे बप्‍तिस्‍मा किन्‍बादेन शैतानसे येशूदा फसब लबारी म्‍हाइबा ३:२१-४:१३

येशूसे गालील अञ्‍चलरी लबा गे ४:१४-९:५०

येशू गालील अञ्‍चलहेन्‍से यरूशलेम सहरधोना फेप्‍बा ९:५१-१९:२७

यरूशलेम सहररी येशूला गे थुम्‍बा धुइ १९:२८-२३:५६

येशू सिबाग्‍याम सोबादेन स्‍वर्गरी फेप्‍बा २४:१-५३

लूकासे भ्रिबा थार्बा पिन्‍बा समाचार

लूकासे येशूला बारेरी भ्रिबा

१

परमेश्‍वरसे ङन्‍ना गुङरी लबा गेला बारेरी ल्‍हानान म्‍हिगदेसे भ्रिबारी छ्‌याइबा मुला।

२ ङाच्‍छाहेन्‍सेन येशूसे लबा गेदेन लोप्‍बा ताम म्राङ्बा म्‍हिगदेसे ङन्‍दा थेःना लजी।

३ थेतबासेलमा माननीय थियोफिलस, ङाइएनोन ङाच्‍छाहेन्‍सेन जम्‍मान ताम म्‍हाइसी घोबासे लमा ह्राङला लागिरी मेलोसेन भ्रिमा ज्‍यबा तला भिसी म्‍हन्‍जी।

४ तिग्‍दा भिसम ह्राङदा पाङ्बा तामगदेरी सत्‍य ताम घोगै भिसी ङाइ चु ह्राङला लागिरी भ्रिबा हिन्‍ना।

बप्‍तिस्‍मा पिन्‍बा यूहन्‍ना न्‍हला भिसी पाङ्बा ताम

५ यहूदिया य्‍हुल्‍साला हेरोद ग्‍लेला धुइरी अबिया भिबा समूहरी परमेश्‍वरला मन्‍दिररी पूजा लबा जकरिया भिबा म्‍हि मुबा। थेला म्रिङ एलीशिबाएनोन परमेश्‍वरला मन्‍दिररी पूजा लबा हारूनना वंशरी न्‍हबा मुबा।

६ परमेश्‍वरसे कुल्‍बा जम्‍मान ताम ङ्‌यान्‍बासे लमा थे न्‍हीनोन परमेश्‍वरला ङाच्‍छा ज्‍यबा म्‍हि मुबा।

७ तर एलीशिबाग्‍याम कोला आतबासे लमा थे न्‍हीला कोलागदे आरेबा मुबा। थे न्‍हीला दिङएनोन निसी जिन्‍बा मुबा।

८ तिरेकुनु जकरिया ह्राङला समूहला पालोरी परमेश्‍वरला मन्‍दिररी पूजा लबान मुबा।

९ परमेश्‍वरला मन्‍दिररी पूजा लबा समूहला ठिम अन्‍छार चिठी युमा, परमप्रभुला मन्‍दिर न्‍हङरी वाङ्सी धूप म्राबा गे जकरियाला मिनरी थोन्‍जी।

१० परमेश्‍वरला मन्‍दिर न्‍हङरी धूप म्राबा धुइरी म्‍हिला हुल मङग्‍यार प्रार्थना लसी चिबा मुबा।

११ धूप म्राबान लबा धुइरी जकरियासे धूप म्राबा ग्‍लाला दाहिनेपट्टि स्‍वर्गदूत खसी राप्‍सी चिबा म्राङ्जी।

१२ स्‍वर्गदूतदा म्राङ्सी जकरिया आत्तेब तसी लोङ्जी।

१३ तर स्‍वर्गदूतसे थेदा “थालोङ्‍गो जकरिया, तिग्‍दा भिसम परमेश्‍वरसे एला प्रार्थना सान्‍बा मुला। दाहेन्‍से एला म्रिङ एलीशिबासे झा गिक न्‍हला। एसे थेला मिन यूहन्‍ना थान्‍गो।

१४ थे न्‍हबा धुइरी ए ल्‍हानान ताङ्ला, ओच्‍छे स्‍य्‍हान्‍दो ल्‍हानान म्‍हिगदेएनोन ताङ्ला।

१५ तिग्‍दा भिसम थे परमप्रभुला ङाच्‍छापट्टि घ्रेन म्‍हि दोला। ओच्‍छे थेसे अङगुरला निङगुदेन खजिबै अर्गु ङ्‌य्‍होइबा स्‍हे आथुङ्‌। थे आमाला फोरी खमाहेन्‍सेन परमेश्‍वरला आत्‍मा थेदेन छ्‌याम तला।

१६ थेसे ल्‍हानान इस्राएलीगदेदा परमप्रभु परमेश्‍वरला ग्‍यामरी दोःसी भला।

१७ आबागदेला सेम कोलागदेपट्टि तना लबारी ओच्‍छे परमेश्‍वरसे कुल्‍बा ताम आङ्‌यान्‍बागदेदा परमेश्‍वरसे कुल्‍बा ताम ङ्‌यान्‍बा म्‍हिगदे ह्रङ्‌बा स्‍होसी प्रभुला ग्‍याम च्‍यासी चिबा य्‍हुल स्‍होबाला लागिरी थे प्रभुला ङाच्‍छा एलियाला आत्‍मादेन शक्तिरी भ्रला।

१८ जमाहेन्‍से जकरियासे स्‍वर्गदूतदा “ङाइ चु ताम खाह्रङ् लसी विश्‍वास लसे? तिग्‍दा भिसम ङा खेप्‍बा दोःसी जिन्‍जी ओच्‍छे ङाला म्रिङलाएनोन दिङ निसी जिन्‍बा मुला” भिसी भिमा,

१९ स्‍वर्गदूतसे जकरियादा “ङा परमेश्‍वरला ङाच्‍छा राप्‍सी चिबा गब्रिएल हिन्‍ना। ङादा परमेश्‍वरसे एदेन छ्‌याम ताम लबारी ओच्‍छे चु ज्‍यबा समाचार पाङ्‌बारी पुइखबा हिन्‍ना।

२० एसे ङाइ पाङ्बा ताम विश्‍वास आलबासे लमा चु ताम पूरा आततेधोना एसे ताम पाङ्‌आखम। तर चु ताम ततोःबा धुइरी तनोन तला” भिसी भिजी।

२१ जकरिया परमेश्‍वरला मन्‍दिर न्‍हङरी घइना चिबासे लमा मङग्‍यार जकरियादा भ्रान्‍सी चिबा म्‍हिगदेदा सुर्दा तजी।

२२ थे परमेश्‍वरला मन्‍दिर न्‍हङ‍ग्‍याम मङग्‍यार थोन्‍सी खमा थेसे तिगै ताम पाङ्आखम्‍नी। थेतबासेलमा मङग्‍यार मुबा म्‍हिगदेसे थेसे तिगै म्राङ्जीनम भिसी म्‍हन्‍जी। जकरियासे थे म्‍हिगदेदा या लिप्‍बान ताम लबारी छ्‌याइजी। ओच्‍छे थे ताम पाङ्आखम्‍बाला आखम्‍बान तजी।

२३ परमेश्‍वरला मन्‍दिर न्‍हङरी पूजा लतोःबा ह्राङला पालो जिन्‍माहेन्‍से जकरिया दिमरी निजी।

२४ तिगै धिन लिच्‍छा थेला म्रिङ एलीशिबा न्‍हसेला तजी। जमाहेन्‍से एलीशिबा ला ङाधोना दिम ख्‍लासी खानङएनोन आनिनी।

२५ ओच्‍छे थेसे “दाहेन्‍से खालैसे ङादा हेला थालगै भिसी परमेश्‍वरसे ङादा दया लसी चु लबा हिन्‍ना” भिसी भिजी।

येशू न्‍हला भिसी पाङ्बा ताम

२६-२७ गालील अञ्‍चलला नासरत भिबा नाम्‍सारी मरियम भिबा कन्‍या केटी गिक मुबा। थेदा दाऊद ग्‍लेला वंशला योसेफ भिबा म्‍हिसे ब्‍याह लबारी ह्रीबा मुबा। एलीशिबा न्‍हसेला तबा ला ढु तमा परमेश्‍वरसे गब्रिएल स्‍वर्गदूतदा मरियम मुबा ग्‍लारी पुइखजी।

२८ जमाहेन्‍से स्‍वर्गदूत थे कन्‍याकेटी मुबा ग्‍लारी निसी, “लास्‍सो माइ, एदा परमेश्‍वरसे ल्‍हानान दयामाया लबा मुला। थेतबासेलमा एदेन छ्‌याम परमप्रभु मुला” भिसी भिजी।

२९ स्‍वर्गदूतला ताम थेःसी मरियम उदेक तजी। ओच्‍छे “आहिन, चु तिग भिबा?” भिसी सेमरी म्‍हन्‍जी।

३० तर स्‍वर्गदूतसे थेदा “थालोङ्‍गो मरियम, तिग्‍दा भिसम परमेश्‍वरसे एदा ल्‍हानान मोलम पिन्‍बा मुला।

३१ दाहेन्‍से ए न्‍हसेला तला ओच्‍छे एसे झा गिक न्‍हला। एसे थेला मिन येशू थान्‍गो।

३२ थे घ्रेन म्‍हि दोला ओच्‍छे थेदा जम्‍मान भन्‍दा घ्रेन परमेश्‍वरला झा भिला। परमप्रभु परमेश्‍वरसे थेदा दाऊदला य्‍हुल्‍सारी शासन लबारी ग्‍ले स्‍होला।

३३ थेसे सदनना लागिरी याकूबला वंशथोरी शासन लला। ओच्‍छे थेला शासन खाइमै आजिन” भिसी भिजी।

३४ स्‍वर्गदूतला चुह्रङ्बा ताम थेःसी मरियमसे “चु खाह्रङ् लसी तला? तिग्‍दा भिसम ङाइ ब्‍याह लबान आरे” भिसी भिजी।

३५ स्‍वर्गदूतसे मरियमदा “एथोरी परमेश्‍वरला आत्‍मा फेप्‍खला। ओच्‍छे एसे जम्‍मान भन्‍दा घ्रेन परमेश्‍वरला आत्‍माला शक्तिसे कोला न्‍हला। थेतबासेलमा थे कोलादा परमेश्‍वरला झा भिला।

३६ च्‍यागो, एला ह्राङला म्‍हि एलीशिबादाएनोन दिङ निबासे लमा कोला आन्‍ह भिसी भिमुबा। तर दान्‍दे थे न्‍हसेला तबा ला ढु तबा मुला।

३७ थेतबासेलमा परमेश्‍वरसे लआखम्‍बा गे तिगै आरे” भिसी मरियमदा जोहाब पिन्‍जी।

३८ ओच्‍छे मरियमसे स्‍वर्गदूतदा “ङा परमेश्‍वरदा तेन्‍बा म्‍हि हिन्‍ना, ङादा ह्राङसे भिबा ह्रङ्नोन तगै” भिसी भिमाहेन्‍से स्‍वर्गदूत निजी।

मरियम एलीशिबादा ह्रुप तबारी निबा

३९ तिगै धिन लिच्‍छा मरियम योना योना लसी यहूदिया अञ्‍चलला गङपट्टिला नाम्‍सा गिकरी निजी।

४० ओच्‍छे जकरियाला दिमरी वाङ्सी एलीशिबादा “लास्‍सो फ्‍याफुल्‍ला” भिजी।

४१ मरियमसे लास्‍सो फ्‍याफुल्‍ला भिबा एलीशिबासे थेःमाहेन्‍से एलीशिबाला फोरी मुबा कोला भोल्‍जी। ओच्‍छे एलीशिबाथोरी परमेश्‍वरला आत्‍मा फेप्‍खजी।

४२ जमाहेन्‍से एलीशिबासे घ्रेन काइ लसी, “म्रिङम्‍हेमेगदे न्‍हङरी ए परमेश्‍वरग्‍याम मोलम याङ्बा म्‍हि हिन्‍ना। ओच्‍छे एला फोरी मुबा कोलादाएनोन ल्‍हानान मोलम पिन्‍बा मुला।

४३ खाल्‍ला दयासे लमा ङा ह्रङ्बाला दिमरी ङाला प्रभुला आमा खजी?

४४ च्‍यागो, एसे लास्‍सो फ्‍याफुल्‍ला भिबा ङाइ थेःमैछ्‌याम ङाला फोरी मुबा कोला ताङ्सी भोल्‍जी।

४५ परमप्रभुसे सुङ्बा ताम पूरा तला भिसी विश्‍वास लबासे लमा एसे परमेश्‍वरग्‍याम मोलम याङ्बा मुला।” भिसी भिजी।

मरियमसे परमेश्‍वरदा धन्‍यवाद पिन्‍बा

४६ ओच्‍छे मरियमसे चुह्रङ् भिसी व्‍हाइ गोबारी छ्‌याइजी,

“ङाला परमप्रभु परमेश्‍वरदा जयजयकार तगै।

४७ ङादा थार्बा पिन्‍बा परमेश्‍वरदेन छ्‌याम ङा सेमहेन्‍सेन ताङ्‍बा मुला।

४८ तिग्‍दा भिसम परमेश्‍वरदा तेन्‍बा ङा ह्रङ्‌बा जजा म्‍हिदाएनोन वास्‍ता लबा मुला।

दाहेन्‍से जम्‍मान म्‍हिगदेसे ङादा परमेश्‍वरग्‍याम मोलम याङ्बा म्‍हि भिसी भिला।

४९ तिग्‍दा भिसम जम्‍मान भन्‍दा घ्रेन परमप्रभु परमेश्‍वरसे ङाला लागिरी घ्रेन गे लसी पिन्‍बा मुला।

परमप्रभुन परमेश्‍वर† हिन्‍ना।

५० परमेश्‍वरदा मान लबा म्‍हिगदेदा परमेश्‍वरसे जुकजुकधोनान दया लला।

५१ ओच्‍छे सेमरी ङा ह्रङ्‌बा खालै आरे भिसी भ्रबा म्‍हिगदेदा परमेश्‍वरसे ह्राङला शक्तिसे ससा बङबङ तना लबा मुला।

५२ शासन लबा म्‍हिगदेदा परमेश्‍वरसे थेला ग्‍लाग्‍याम तेःबा मुला।

ओच्‍छे प्राङ्‌बोगदेदा परमेश्‍वरसे घ्रेन म्‍हि स्‍होबा मुला।

५३ ओच्‍छे फोख्रेन्‍बागदेदा परमेश्‍वरसे सदन ज्‍यबा ज्‍यबा स्‍हे पिन्‍सी म्रेन्‍ना लबा मुला।

तर फ्‍युक्‍पो म्‍हिगदेदा तिगै आपिन्‍ना या थान्‍थान पुइबा मुला।

५४ परमेश्‍वरसे ह्राङसे लबा दया ढन्‍सी ह्राङदा तेन्‍बा इस्राएलीगदेदा ह्रो लबा मुला।

५५ ओच्‍छे य्‍हाङला आखे म्‍हेमेदा सुङ्बा ह्रङ् अब्राहामदेन थेला सन्‍तानगदेदा जुकजुकधोनाला लागिरी दया लबा मुला।”

५६ मरियम ला सोमधोना एलीशिबादेन छ्‌यामनोन चिसी ह्राङला दिमरी निजी।

बप्‍तिस्‍मा पिन्‍बा यूहन्‍ना न्‍हबा

५७ ओच्‍छे एलीशिबासे कोला न्‍हबा धुइ तसी थेसे झा न्‍हजी।

५८ जमाहेन्‍से परमप्रभु परमेश्‍वरसे एलीशिबादा दया लबा मुला भिबा थेःसी थेला ह्राङला म्‍हिदेन खिम्‍जेमगदे ल्‍हानान ताङ्जी।

५९ कोला न्‍हसी भ्रेःरे तमाहेन्‍से थेनीगदे थे कोलाला खतना लबारी खजी। ओच्‍छे थेनीगदेसे थे कोलाला मिन थेला आबाला ह्रङ्‌बान जकरिया थान्‍बारी छ्‌याइजी,

६० तर थेला आमासे “आहिन, थेला मिन यूहन्‍ना थान्‍तोःला” भिसी भिमा,

६१ थेनीगदेसे “थेह्रङ्बा मिन एला ह्राङला म्‍हि न्‍हङरी खालैला आरे” भिसी भिजी।

६२ जमाहेन्‍से थेनीगदेसे थेला आबादा झाला मिन तिग थान्‍बा भिसी या लिप्‍सी ङ्‌योइमा,

६३ जकरियासे पाटी गिक ह्रीसी थे पाटीरी थेला मिन यूहन्‍ना हिन्‍ना भिसी भ्रिजी। चुह्रङ्बा म्राङ्सी थेनीगदे जम्‍मान उदेक तजी।

६४ थेनोन धुइरी जकरियासे ताम पाङ्‌बारी छ्‌याइजी। ओच्‍छे थेसे परमेश्‍वरदा धन्‍यवाद पिन्‍जी।

६५ चुह्रङ् तबा म्राङ्सी थेला खिम्‍जेमगदे जम्‍मान उदेक तसी लोङ्‌बा खजी। ओच्‍छे यहूदियाला गङरीक्‍यारला नाम्‍सा नाङनोन चु ताम थेःजी।

६६ चु ताम थेःबा जति जम्‍मासेन “लिच्‍छा चु कोला खाह्रङ्बा तला” भिसी ह्राङ ह्राङला सेमरी म्‍हन्‍जी। तिग्‍दा भिसम थे कोलादेन छ्‌याम परमेश्‍वर मुबा।

जकरियासे गोबा व्‍हाइ

६७ यूहन्‍नाला आबा जकरियाथोरी परमेश्‍वरला आत्‍मा फेप्‍खजी। ओच्‍छे परमेश्‍वरला आत्‍मासे कुल्‍बा ह्रङ्नोन थेसे पाङ्‌बारी छ्‌याइजी।

६८ “इस्राएलीगदेला परमप्रभु परमेश्‍वरला जयजयकार तगै

तिग्‍दा भिसम परमेश्‍वर फेप्‍खसी ह्राङला म्‍हिगदेदा ह्रो लसी पापग्‍याम फेबा मुला!

६९ परमेश्‍वरसे थेदा तेन्‍बा दाऊदला वंशरी

य्‍हाङदा थार्बा पिन्‍बा शक्तिशाली म्‍हि गिक पुइखबा मुला।

७०-७१ य्‍हाङला शत्रुगदेदेन य्‍हाङदा हेला लबागदेग्‍याम

थार्बा पिन्‍ना भिबा ताम

दङबोरीन परमेश्‍वरसे ह्राङला अगमवक्तागदेग्‍याम सुङ्सी जिन्‍बा मुबा।

७२ ओच्‍छे परमेश्‍वरसे य्‍हाङला आखे म्‍हेमेदेन छ्‌याम लबा ह्राङला कबुल ढन्‍सी

य्‍हाङदा दया लबा मुला।

७३ थे कबुल परमेश्‍वरसे य्‍हाङला म्‍हेमे अब्राहामदेन छ्‌याम लबा मुबा।

७४-७५ थेतबासेलमा शत्रुगदेग्‍याम थार्बा याङ्बाला लागिरी आलोङ्ना

य्‍हाङ सोतेधोना परमेश्‍वरला ङाच्‍छापट्टि ज्‍यबा म्‍हि दोःसी य्‍हाङसे ज्‍यबा गे लसी परमेश्‍वरदा तेन्‍म्‍याङ्‍गै।

७६ ङाला झा,

दाहेन्‍से एदा जम्‍मासेन जम्‍मान भन्‍दा घ्रेन परमेश्‍वरला अगमवक्ता भिसी भिला।

तिग्‍दा भिसम ए प्रभुला ङाच्‍छा ङाच्‍छा निसी थेला ग्‍याम स्‍होला।

७७ ओच्‍छे पापला दोष मेटब तमाहेन्‍से थार्बा याङ्ला भिसी एसे परमेश्‍वरला म्‍हिगदेदा लोप्‍ला।

७८ तिग्‍दा भिसम य्‍हाङला परमेश्‍वर दया लबा परमेश्‍वर हिन्‍ना।

थेतबासेलमा परमेश्‍वरसे य्‍हाङ मुबा ग्‍लारी स्‍वर्गग्‍याम य्‍हाल पुइखला।

७९ परमेश्‍वरसे धोपधोपरी भ्रबादेन सिला भिसी लोङ्‌बा म्‍हिगदेदा य्‍हाल पिन्‍ना।

ओच्‍छे थेनोन य्‍हालसे य्‍हाङदा शान्‍तिला ग्‍यामरी भ्रपुङ्ला।”

८० यूहन्‍ना परमेश्‍वरला आत्‍माग्‍याम ज्ञान बुद्धि याङ्बान घ्रेन तबान निजी। ओच्‍छे इस्राएलीगदेला गुङरी परमेश्‍वरला य्‍हुल्‍साला समाचार थेःना लबा धुइ आततेधोना यूहन्‍ना तोङतोङबा ग्‍लारी चिजी।

† 

१:४९ चु पदरी “परमप्रभु परमेश्‍वर” भिसी पाङ्बा ताम ग्रीक बाइबलरी “थेला छान चोखो मुला” भिसी पाङ्बा मुला। चुला मुल अर्थ चा थे जम्‍मान भन्‍दा घ्रेन हिन्‍ना ओच्‍छे थे ह्रङ्‌बा स्‍य्‍हान्‍दो खालै आरे भिबा हिन्‍ना। थेतबासेलमा जम्‍मासेन थेदा तेन्‍तोःला।

येशू न्‍हबा

मत्ती १:१८-२५

२

थे धुइरी रोमी ग्‍याल्‍बो कैसर अगस्‍टससे जम्‍मान य्‍हुल्‍साला म्‍हि झ्‍याबाला लागिरी जम्‍मालान मिन भ्रिउ भिसी कुल्‍जी।

२ सिरिया भिबा ग्‍लाला हाकिम कुरेनियस मुबा धुइरी चुह्रङ् लसी म्‍हिगदे झ्‍याबा ङाच्‍छा रेम तबा मुबा।

३ जमाहेन्‍से जम्‍मान म्‍हिगदे मिन भ्रिबारी ह्राङ ह्राङला आखे म्‍हेमेला नाम्‍सारी निजी।

४ थे धुइरी योसेफ गालील अञ्‍चलला नासरत भिबा ग्‍लारी चिबा मुबा। थेएनोन ह्राङला मिन भ्रिबारी यहूदिया अञ्‍चलला बेथलेहेम भिबा दाऊदला सहररी निजी। तिग्‍दा भिसम थे दाऊद ग्‍लेला वंशला मुबा।

५ ओच्‍छे योसेफसे ह्राङसे ब्‍याह लबारी छ्‌याइबा मरियमदाएनोन छ्‌यामनोन भोर्सी बेथलेहेमरी मिन भ्रिबारी निजी। थे धुइरी मरियम न्‍हसेला मुबा।

६ थेनीगदे बेथलेहेमरी मुमान मरियमसे कोला न्‍हबा धुइ तजी।

७ जमाहेन्‍से मरियमसे बेथलेहेमरीन ह्राङला थेबा झा न्‍हजी। थे झादा ल्‍हेथानरी रिल लसी म्‍हे मुइदा खोले पिन्‍बा डूँडरी नाइजी। तिग्‍दा भिसम थेनीगदेसे खजिबै दिमरी चिबा ग्‍ला आयाङ्नी।

गोठालोगदेसे लैनु येशूदा स्‍याप्‍बा

८ थे ग्‍लाला ङामला पाङग्‍यालरी गोठालोगदे म्‍हुनङ ग्‍युगदे ख्रुङ्‌सी चिबा मुबा।

९ थेनोन धुइरी थेनीगदेसे स्‍वर्गदूत गिक म्राङ्जी। ओच्‍छे थेनीगदेला क्‍युर्नोन परमेश्‍वरला स्‍हेरसे य्‍हाल य्‍हाल तजी। चुह्रङ् तबा म्राङ्सी थेनीगदे लोङ्जी।

१० तर स्‍वर्गदूतसे थेनीगदेदा “थालोङ्‍गो! तिग्‍दा भिसम ङाइ एनीगदेला लागिरी थार्बा पिन्‍बा समाचार भसी खबा मुला। चु समाचार जम्‍मान म्‍हिगदेला लागिरी हिन्‍ना।

११ तिनी दाऊदला सहररी एनीगदेदा पापग्‍याम थार्बा पिन्‍बा म्‍हि गिक न्‍हबा मुला। थेनोन थार्बा पिन्‍बा ख्रीष्‍ट प्रभु हिन्‍ना।

१२ ओच्‍छे एनीगदेला लागिरी चिनु चा चु तला, एनीगदेसे कोला गिकदा ल्‍हेथानसे रिल लसी म्‍हे मुइदा खोले पिन्‍बा डूँडरी नाइसी थान्‍बा स्‍याप्‍ला।”

१३ थेनोन धुइरी स्‍य्‍हान्‍दो स्‍वर्गदूतला हुल म्राङ्जी। ओच्‍छे थे स्‍वर्गदूतगदेसे परमेश्‍वरदा धन्‍यवादला व्‍हाइ गोबारी छ्‌याइजी,

१४ “स्‍वर्गरी धन्‍छ्‌याबा परमेश्‍वरला जयजयकार,

जम्‍बुलिङरी जुन म्‍हिदा परमेश्‍वरसे धम्‍बा मुला थेनीगदेदा शान्‍ति तगै!”

१५ स्‍वर्गदूतगदे स्‍वर्गरी निमाहेन्‍से गोठालोगदेसे ह्राङ ह्राङ न्‍हङरी “लु, भ्रउ, य्‍हाङदा परमेश्‍वरसे सुङ्बा चु ल्‍हेङमो च्‍याबारी बेथलेहेमरी निइ” भिसी भिजी।

१६ जमाहेन्‍से थेनीगदे योना योना लसी बेथलेहेमरी निजी। थेरी थेनीगदेसे मरियमदेन योसेफ ओच्‍छे लैनु कोलादा चा म्‍हे मुइदा खोले पिन्‍बा डूँडरी नाइसी थान्‍बा म्राङ्जी।

१७ जमाहेन्‍से थे कोलाला बारेरी थेनीगदेदा स्‍वर्गदूतसे पाङ्बा ताम थेनीगदेसे जम्‍मान म्‍हिगदेदा थेःना लजी।

१८ ओच्‍छे गोठालोगदेसे पाङ्बा ताम थेःबा म्‍हिगदे जम्‍मान उदेक तजी।

१९ तर मरियमसे चा चु जम्‍मान ताम म्‍हन्‍सी सेमरीन थान्‍जी।

२० ओच्‍छे स्‍वर्गदूतसे भिबा ह्रङ्नोन म्राङ्बासे लमा गोठालोगदेसे परमेश्‍वरदा घ्रेन मानदेन जयजयकार लसी धन्‍यवादला व्‍हाइ गोबान निजी।

येशूदा परमेश्‍वरला मन्‍दिररी भोर्सी अर्पण लबा

२१ थे कोला न्‍हसी भ्रेःरे तमा खतना लबा धुइरी थेला मिन येशू थान्‍जी। थेला मिन आमाला फोरी खबा भन्‍दा ङाच्‍छान स्‍वर्गदूतसे पाङ्बा मुबा।

२२ ओच्‍छे मोशाला ठिम अन्‍छार थेनीगदे चोख्‍याब लबा धुइ तमाहेन्‍से येशूदा थेला आबादेन आमासे परमप्रभुला ङाच्‍छा अर्पण लबाला लागिरी यरूशलेमरी परमेश्‍वरला मन्‍दिररी भजी।

२३ परमप्रभुसे मोशादा पिन्‍बा ठिमरी भ्रिबा अन्‍छार जम्‍मान भन्‍दा ङाच्‍छा न्‍हबा झा परमप्रभुला लागिरी फेसी थान्‍तोःबा मुबा।

२४ ओच्‍छे परमेश्‍वरसे मोशादा पिन्‍बा ठिमरी मुबा अन्‍छार जोर गिक ढुकुर तसै जोर गिक परेवा तसै परमप्रभुदा फुल्‍तोःबासे लमा थेनीगदे बलि फुल्‍बारी खजी।

२५ थे धुइरी यरूशलेमरी शिमियोन भिबा म्‍हि गिक मुबा। थे परमेश्‍वरसे म्‍हन्‍बा अन्‍छार भ्रबादेन परमेश्‍वरदा तेन्‍बा म्‍हि मुबा। थेदा परमेश्‍वरसे इस्राएलीगदेदा थार्बा पिन्‍बा म्‍हि पुइखला भिसी सुङ्बा ताम पूरा लला भिसी भ्रान्‍सी चिबा मुबा।

२६ ओच्‍छे “थार्बा पिन्‍बा ख्रीष्‍टदा आम्राङ्तेधोना ए आसि” भिसी परमेश्‍वरला आत्‍मासे ङाच्‍छान थेदा पाङ्बा मुबा।

२७ परमेश्‍वरला आत्‍मासे कुल्‍बा ह्रङ् शिमियोन परमेश्‍वरला मन्‍दिररी निजी। थे धुइरी येशूला आबादेन आमासे परमेश्‍वरसे मोशादा पिन्‍बा ठिम अन्‍छार तिग लतोःबा मुबा, थे लबारी येशूदा परमेश्‍वरला मन्‍दिररी भसी खजी।

२८ जमाहेन्‍से शिमियोनसे लैनु येशूदा कुरी किन्‍सी परमेश्‍वरदा धन्‍यवाद पिन्‍सी चुह्रङ् भिजी,

२९ “परमप्रभु ह्राङसे सुङ्बा ताम पूरा तबा मुला। दाहेन्‍से ह्राङदा तेन्‍बा म्‍हि ङा सिसै ढुक्‍क मुला।

३० तिग्‍दा भिसम ह्राङसे कबुल लबा ह्रङ्नोन थार्बा पिन्‍बा ख्रीष्‍टदा ङाइ म्राङ्सी जिन्‍बा मुला।

३१ चु कोलादा ह्राङसे जम्‍मान म्‍हिगदेला लागिरी पुइखबा हिन्‍ना।

३२ अर्गु य्‍हुलला म्‍हिगदेदा ख्रीष्‍टसेन ह्राङला ग्‍याम उन्‍ना,

ओच्‍छे चुसे लमा इस्राएलीगदेसे मान याङ्ला।”

३३ ओच्‍छे शिमियोनसे लैनु येशूला बारेरी पाङ्बा ताम थेःसी येशूला आबादेन आमा उदेक तजी।

३४ जमाहेन्‍से शिमियोनसे मरियमदा मोलम पिन्‍बान भिजी, “च्‍यागो, चु लैनु इस्राएलीगदेदा थार्बा पिन्‍बादेन नाश लबाला लागिरी परमेश्‍वरसे पिन्‍बा चिनु हिन्‍ना। थेदा ल्‍हानान म्‍हिगदेसे बिरोध लला।

३५ थेतबासेलमा ल्‍हानान म्‍हिला सेमरी म्‍हन्‍बा तामगदे परमेश्‍वरसे उन्‍ना। ओच्‍छे एला सेमरी ल्‍हानान दुख तला।”

३६-३७ थेरी आशेर वंशला फनुएलला झामे हन्‍ना भिबा बोगल ब्‍लिसे ब्‍लि दिङ तबा म्रिङम्‍हेमे गिक मुबा। थे अगमवक्तास्‍या मुबा, ब्‍याह तसी निस दिङ तमा थेला ह्रेम्‍बो सिजी। ओच्‍छे थे फोइथान चिसी धिन म्‍हुननोन परमेश्‍वरला मन्‍दिररी प्रार्थना लबान परमेश्‍वरदा तेन्‍मुबा।

३८ थेनोन धुइरी हन्‍ना खसी परमेश्‍वरदा धन्‍यवाद पिन्‍जी। ओच्‍छे थेसे परमेश्‍वरसे यरूशलेमदा पापग्‍याम फेबा धुइदा भ्रान्‍सी चिबा म्‍हिगदेदा थे कोलाला बारेरी पाङ्सी पिन्‍जी।

३९ जमाहेन्‍से थेनीगदेसे परमेश्‍वरसे मोशादा पिन्‍बा ठिम अन्‍छार लतोःबा जम्‍मान गे जिन्‍ना लसी गालील अञ्‍चलला ह्राङलान नासरत सहररी निजी।

४० लैनु येशू घ्रेन घ्रेन तबान खमाहेन्‍से थेला बुद्धिएनोन खजी। तिग्‍दा भिसम परमेश्‍वरला मोलम थेदेन छ्‌याम मुबा।

येशूसे यहूदी धर्मगुरुगदेदेन छ्‌याम ताम लबा

४१-४२ मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडरी चाडला ठिम अन्‍छार येशूला आबा आमा दिङएदङसे यरूशलेमरी निबा लमुबा। थेतबासेलमा येशू च्‍युक न्‍ही दिङ तमाएनोन येशूला आबादेन आमासे येशूदा छ्‌यामनोन भोर्सी यरूशलेमरी निजी।

४३ चाड धङ्‍सी जिन्‍माहेन्‍से थेनीगदे दिमरी निजी। तर येशू चा यरूशलेमरीन धन्‍छ्‌याजी। चु ताम थेला आबादेन आमासे था आयाङ्नी।

४४ येशूला आबादेन आमासे येशू म्‍हिला हुलरी मुला तला भिसी म्‍हन्‍सी तिरेला ग्‍याम भ्रसी निजी। ओच्‍छे थेनीगदेसे येशूदा ह्राङला म्‍हिदेन ङोसेबा म्‍हिगदे मुबा ग्‍लारी निसी म्‍हाइजी,

४५ तर आस्‍याप्‍बासे लमा थेनीगदे थेदा म्‍हाइबान यरूशलेमरी दोःसी खजी।

४६ थेनीगदेसे सोमरेरी येशूदा परमेश्‍वरला मन्‍दिररी स्‍याप्‍जी। थेरी थे यहूदी धर्मगुरुगदेदेन छ्‌याम धन्‍छ्‌यासी थेनीगदेसे पाङ्बा ताम ङ्‌यान्‍सी, ङ्‌योइबा छार्बा लसी धन्‍छ्‌याबा मुबा।

४७ थेरी येशूला ताम ङ्‌यान्‍सी चिबागदे येशूसे ताम घोसी जोहाब पिन्‍बा म्राङ्सी उदेक तबा मुबा।

४८ येशूला आबादेन आमासे थेदा म्राङ्सी उदेक म्‍हन्‍सी थेला आमासे “च्‍यागो झा, एला आबादेन ङा एदा म्‍हाइमा म्‍हाइमा हैरान तजी, एसे चुह्रङ् तिग लबा?” भिमा,

४९ येशूसे थेनीगदेदा “ह्राङनीसे ङादा तिग्‍दा म्‍हाइबा? ङा ङाला आबाला दिमरी चितोःबा भिसी ह्राङनीदा था आरे?” भिसी सुङ्जी।

५० तर थेला आबादेन आमासे चु ताम आघोनी।

५१ जमाहेन्‍से येशू ह्राङला आबा आमादेन छ्‌यामनोन नासरतरी फेप्‍जी। ओच्‍छे ह्राङला आबा आमासे पाङ्बा ताम ङ्‌यान्‍सी धन्‍छ्‌याजी। तर थेला आमासे चु जम्‍मान ताम ह्राङला सेमरीन थान्‍जी।

५२ ओच्‍छे येशू परमेश्‍वरदेन म्‍हिगदेला दयामायारी घ्रेन घ्रेन तमाहेन्‍से बुद्धिनोन बढब तबान निजी।

बप्‍तिस्‍मा पिन्‍बा यूहन्‍ना

मत्ती ३:१-१२; मर्कूस १:१-८; यूहन्‍ना १:१९-२८

३

रोमी ग्‍याल्‍बो कैसर तिबेरियाससे शासन लबा च्‍युक ङा दिङ तमा पन्‍तियस पिलातस भिबा म्‍हि यहूदिया अञ्‍चलला हाकिम मुबा। जमा धुइरी हेरोद गालील अञ्‍चलला ग्‍ले मुबा, ओच्‍छे थेला आले फिलिप इतुरियादेन त्राखोनितिस भिबा ग्‍लाला ग्‍ले मुबा, थेह्रङ् लसीन लुसानियास अबिलेने अञ्‍चलला ग्‍ले मुबा।

२ ओच्‍छे हन्‍नासदेन कैयाफा परमेश्‍वरला मन्‍दिररी पूजा लबा मुल म्‍हि मुबा। थेनोन धुइरी परमेश्‍वरसे जकरियाला झा तोङतोङबा ग्‍लारी चिबा यूहन्‍ना मुबा ग्‍लारी ह्राङला बचन पुइखजी।

३ यूहन्‍नासे म्‍हिगदेदा ह्राङ ह्राङला पाप ख्‍लासी परमेश्‍वरपट्टि दोःगो, ओच्‍छे बप्‍तिस्‍मा किन्‍गो। जमाहेन्‍से परमेश्‍वरसे एनीगदेला पापला दोष मेटब लला भिबान थार्बा पिन्‍बा समाचार थेःना लबान यर्दन स्‍योङला क्‍यारमारला जिल्‍लारीक्‍यार खजी।

४ चु ताम यशैया भिबा अगमवक्तासे चुह्रङ् लसी भ्रिबा मुबा,

“तोङतोङबा ग्‍लारीक्‍यार म्‍हि गिक क्रिङ्बान चुह्रङ् भिसी भ्रला,

‘परमप्रभुला ग्‍याम तयार लउ,

ओच्‍छे परमप्रभु भ्रबाला लागिरी थेला ग्‍याम सोजो स्‍होउ,

५ मुबा जे गङदेन होपगदे सम्‍म स्‍होला,

ओच्‍छे काङलाङ कुङलीङबा ग्‍यामगदे सोजो तला

ओच्‍छे पगल पोगल मुबा ग्‍लाएनोन सम्‍म तला।

६ जमाहेन्‍से जम्‍मान म्‍हिगदेसे परमेश्‍वरसे पिन्‍बा थार्बा म्राङ्ला।’”

७ थेतबासेलमा यूहन्‍नासे बप्‍तिस्‍मा किन्‍बारी खबा म्‍हिगदेदा चुह्रङ् भिसी पाङ्जी, “पुख्रीला कोलागदे, एनीगदेदा परमेश्‍वरला बोमोग्‍याम स्‍योरम्‍याङ्ला भिसी खाल्‍से भिजी?

८ चुदे एनीगदे ह्राङ ह्राङला पाप ख्‍लासी परमेश्‍वरपट्टि दोःबान हिन्‍सम परमेश्‍वरदा सेम निबा गे लउ, ओच्‍छे एनीगदे ह्राङ ह्राङ न्‍हङरी ङनी अब्राहामला कोलागदे भिसी पाङ्‌बारी थाम्‍हाइगो। तिग्‍दा भिसम परमेश्‍वरसे अब्राहामला लागिरी चु युङबागदेग्‍यामसेनोन कोलागदे स्‍होबारी खम्‍ला।

९ च्‍यागो, दोङ थाबारी तरी थीसी जिन्‍बा मुला। थेतबासेलमा ज्‍यबा रो आरोबा जम्‍मान दोङ टाहेन्‍सेन थासी मेरी फर्ला।”

१० जमाहेन्‍से म्‍हिगदेसे यूहन्‍नादा “थेह्रङ् भिसम दाहेन्‍से ङन्‍से तिग लउ?” भिसी ङ्‌योइमा,

११ यूहन्‍नासे थेनीगदेदा “जुन म्‍हिदेन छ्‌याम स्‍हुर्दम न्‍ही मुला थेसे आरेबा म्‍हिदा पिन्‍गै, ओच्‍छे जुन म्‍हिदेन छ्‌याम चबा स्‍हे मुला थेसे आरेबागदेदा भो लसी पिन्‍गै” भिसी जोहाब पिन्‍जी।

१२ ओच्‍छे तिरो दुइबा म्‍हिगदेएनोन यूहन्‍ना मुबा ग्‍लारी बप्‍तिस्‍मा किन्‍बारी खसी, “गुरु, ङन्‍से चा तिग लउ?” भिसी ङ्‌योइजी।

१३ यूहन्‍नासे थेनीगदेदा “एनीगदेसे तिरो दुइमा सरकारसे तोगब लबा भन्‍दा ल्‍हाना थाकिन्‍गो” भिसी भिजी।

१४ ओच्‍छे सिपाहीगदेएनोन खसी, “ङन्‍से चा तिग लउ?” भिसी ङ्‌योइजी। यूहन्‍नासे थेनीगदेदा “खालैदा अत्‍याचार लसी आहिन्‍बा तामदा हिन्‍ना भिसी टाङगा थाकिन्‍गो, ह्राङला खतोःबा जे टाङगा किन्‍सी सन्‍तोक लसी चिउ” भिसी भिजी।

१५ जमा धुइरी म्‍हिगदेसे थार्बा पिन्‍बा ख्रीष्‍ट फेप्‍खला भिसी आश लसी चिबा मुबा। थेतबासेलमा थेनीगदेसे यूहन्‍नादा म्राङ्सी चुनोन ख्रीष्‍ट हिन्‍ना वा भिसी सेमरी म्‍हन्‍सी चिबा मुबा।

१६ तर यूहन्‍नासे थेनीगदेदा “ङाइ एनीगदेदा क्‍युइसे बप्‍तिस्‍मा पिन्‍ना। तर ङा भन्‍दा शक्तिशाली फेप्‍खबान मुला ङा थेला लखमला तुना ब्‍लबाधोनाला आरे। थेसे एनीगदेदा परमेश्‍वरला आत्‍मादेन मेसे बप्‍तिस्‍मा पिन्‍ना।

१७ ग्‍वा य्‍हाप्‍बा नाख्‍ले थेलान छ्‌यारी मुला। थेसे खलारी ग्‍वा ज्‍यना लसी य्‍हाप्‍सी ग्‍वा जति भकारीरी युला। ओच्‍छे पोलोवा जति खाइमै आसिबा मेरी ख्राङ्ला” भिसी भिजी।

१८ चुह्रङ् लसी यूहन्‍नासे अर्गु ल्‍हानान अर्ती पिन्‍सी, लोप्‍सी म्‍हिगदेदा परमेश्‍वरला य्‍हुल्‍साला समाचार थेःना लजी।

१९ तर हेरोद ग्‍लेसे ह्राङला आले चाङ हेरोदियास भिबादा थान्‍बासे लमा थेला जम्‍मान पाप गे म्राङ्सी यूहन्‍नासे थेदा बङ्बा मुबा।

२० थेतबासेलमा थेसे यूहन्‍नादा झ्‍याल्‍खानरी झाङ्‌सी पापथोरी झन पाप गे लजी।

येशूसे बप्‍तिस्‍मा किन्‍बा

मत्ती ३:१३-१७; मर्कूस १:९-११; यूहन्‍ना १:३२-३४

२१ म्‍हिगदेसे बप्‍तिस्‍मा किन्‍बान लबा धुइरी येशूसेनोन बप्‍तिस्‍मा किन्‍जी। थेसे प्रार्थना लबान लबा धुइरी स्‍वर्ग ठोङ्‌बा म्राङ्जी।

२२ ओच्‍छे परमेश्‍वरला आत्‍मा थेथोरी ढुकुर ह्रङ् लसी फाप्‍खजी। ओच्‍छे स्‍वर्गग्‍याम “ए ङाइ सेमहेन्‍से माया लबा ङाला झा हिन्‍ना, ए म्राङ्सी ङा ल्‍हानान ताङ्‍बा मुला” भिबा काइ खजी।

येशूला आखे म्‍हेमे

मत्ती १:१-१७

२३ येशूसे ह्राङला गे लबारी छ्‌याइबा धुइरी येशू बोगल गिकसे च्‍युइ दिङ तबा मुबा।

जम्‍मान म्‍हिगदेसे येशू योसेफलान झा भिसी म्‍हन्‍बा मुबा।

योसेफ एलीला झा मुबा।

२४ एली मत्तातला झा,

मत्तात लेवीला झा,

लेवी मल्‍कीला झा,

मल्‍की यान्‍नाला झा,

यान्‍ना योसेफला झा,

२५ योसेफ मत्ताथियासला झा,

मत्ताथियस आमोसला झा,

आमोस नहूमला झा,

नहूम इसलीला झा,

इसली नग्‍गैला झा,

२६ नग्‍गै माथला झा,

माथ मत्ताथियासला झा,

मत्ताथियस सेमैनला झा,

सेमैन योसेखला झा,

योसेख योदाला झा,

२७ योदा योआननला झा,

योआनन रेसाला झा,

रेसा यरुबाबेलला झा,

यरुबाबेल शालतिएलला झा,

शालतिएल नेरीला झा,

२८ नेरी मल्‍कीला झा,

मल्‍की अद्दीला झा,

अद्दी कोसामला झा,

कोसाम एलमादमला झा,

एलमादम एर्‌ला झा,

२९ एर् यहोशूला झा,

यहोशू एलीएजरला झा,

एलीएजर योरीमला झा,

योरीम मत्तातला झा,

मत्तात लेवीला झा,

३० लेवी शिमियोनला झा,

शिमियोन यहूदाला झा,

यहूदा योसेफला झा,

योसेफ योनानला झा,

योनान एल्‍याकीमला झा,

३१ एल्‍याकीम मलेआला झा,

मलेआ मिन्‍नाला झा,

मिन्‍ना मत्ताथाला झा,

मत्ताथा नातानला झा,

नातान दाऊद ग्‍लेला सन्‍तान,

३२ दाऊद यिशैला झा,

यिशै ओबेदला झा,

ओबेद बोअजला झा,

बोअज सल्‍मोनला झा,

सल्‍मोन नहशोनला झा,

३३ नहशोन अम्‍मीनादाबला झा,

अम्‍मीनादाब आरामला झा,

आराम हेस्रोनला झा,

हेस्रोन फारेसला झा,

फारेस यहूदाला झा,

३४ यहूदा याकूबला झा,

याकूब इसहाकला झा,

इसहाक अब्राहामला झा,

अब्राहाम तेरहला झा,

तेरह नाहोरला झा,

३५ नाहोर सरूगला झा,

सरूग रऊला झा,

रऊ पेलेगला झा,

पेलेग एबेरला झा,

एबेर शेलहला झा,

३६ शेलह केनानला झा,

केनान अर्पक्षदला झा,

अर्पक्षद शेमला झा,

शेम नोआला झा,

नोआ लेमेखला झा,

३७ लेमेख मतूशेलहला झा,

मतूशेलह हनोकला झा,

हनोक येरेदला झा,

येरेद महलालेलला झा,

महलालेल केनानला झा,

३८ केनान एनोशला झा,

एनोश शेतला झा,

शेत आदमला झा,

आदम परमेश्‍वरला झा मुबा।

शैतानसे येशूदा सेम फसब लबारी म्‍हाइबा

मत्ती ४:१-११; मर्कूस १:१२-१२

४

परमेश्‍वरला आत्‍मा येशूथोरी फेप्‍खमाहेन्‍से येशू यर्दन स्‍योङग्‍याम दोःजी। ओच्‍छे परमेश्‍वरला आत्‍मासे थेदा तोङतोङबा ग्‍लारी भोर्जी।

२ थेरी शैतानसे येशूदा बोगल न्‍ही धिनधोना फसब लबारी म्‍हाइजी। ओच्‍छे बोगल न्‍ही धिनधोना येशूसे तिगै आसोल्‍नी। थेतबासेलमा येशूदा ल्‍हानान फोख्रेन्‍जी।

३ थेनोन धुइरी शैतानसे येशूदा “ह्राङ परमेश्‍वरला झा हिन्‍बान हिन्‍सम चु युङबादा गेङ स्‍होउ” भिसी भिजी।

४ ओच्‍छे येशूसे शैतानदा “गेङसे जे म्‍हि आसो भिसी बचनरी भ्रिबा मुला” भिसी सुङ्जी।

५-६ जमाहेन्‍से शैतानसे येशूदा नोबा गङरी भोर्सी जम्‍बुलिङला जम्‍मान य्‍हुल्‍सागदे उन्‍बान, “ङाइ ह्राङदा चु जम्‍मान य्‍हुल्‍साला ग्‍लेदेन चु जम्‍मान धन सम्‍पत्तिला मालिक स्‍होला, तिग्‍दा भिसम चु जम्‍मान ङादा पिन्‍बा मुला। ओच्‍छे ङाला सेमसे म्‍हन्‍बादा ङाइ पिन्‍ना।

७ थेतबासेलमा ह्राङसे ङादा फ्‍या लजी भिसम चु जम्‍मान ह्राङला तला” भिसी भिमा,

८ येशूसे थेदा “बचनरी चुह्रङ् भिसी भ्रिबा मुला, ‘एसे ह्राङला परमप्रभु परमेश्‍वरदा फ्‍या लउ, ओच्‍छे थेदा जे तेन्‍गो’” भिसी सुङ्जी।

९ दोःसी शैतानसे येशूदा यरूशलेमरी भोर्सी परमेश्‍वरला मन्‍दिरला थोबोरी राप्‍पुङ्जी। ओच्‍छे थेसे येशूदा चुह्रङ् भिसी भिजी, “ह्राङ पक्‍कान परमेश्‍वरला झा हिन्‍सम चु ग्‍याम मार छ्‌योङ्‍गो,

१० तिग्‍दा भिसम बचनरी चुह्रङ् भिसी भ्रिबा मुला,

‘परमेश्‍वरसे ह्राङदा जोगब लबाला लागिरी ह्राङला स्‍वर्गदूतगदेदा कुल्‍ला।

११ ओच्‍छे एला काङ युङबारी थाठोक्‍गै भिसी

थेनीगदेसे एदा या यारीन ताला’ भिसी भ्रिबा मुला।”

१२ तर येशूसे थेदा “बचनरी चुह्रङ्बाएनोन भ्रिबा मुला, ‘एसे ह्राङला परमप्रभु परमेश्‍वरला सेम च्‍याबा गे तिगै थालउ’” भिसी सुङ्जी।

१३ जमाहेन्‍से शैतानसे येशूदा तिगै लसी फसब लबारी आखम्‍बासे लमा दोःसी मौका आयाङ्‌तेधोना थेसे येशूदा ख्‍लासी निजी।

येशूसे म्‍हिगदेदा लोप्‍बारी छ्‌याइबा

मत्ती ४:१२-१७; मर्कूस १:१४-१५

१४ जमाहेन्‍से परमेश्‍वरला आत्‍माला शक्तिरी येशू गालील अञ्‍चलरी दोःसी फेप्‍खजी। ओच्‍छे थेला बारेरी क्‍यारमारला जम्‍मान ग्‍लारी थेःजी।

१५ येशू यहूदीगदे ह्रुप तबा दिम दिमरी फेप्‍सी म्‍हिगदेदा लोप्‍बारी छ्‌याइजी। जमाहेन्‍से जम्‍मान म्‍हिगदेसे थेला जयजयकार लजी।

नासरतरी येशूला ताम पत्‍याब आतबा

मत्ती १३:५३-५८; मर्कूस ६:१-६

१६ जमाहेन्‍से येशू ह्राङ छर्बा नासरत नाम्‍सारी फेप्‍खजी। ओच्‍छे थे सदन ह्रङ् लसी ब्‍लप्‍बा न्‍हबा धिनकुनु यहूदीगदे ह्रुप तबा दिमरी फेप्‍सी परमेश्‍वरला बचनग्‍याम पढब लबारी छ्‌याइजी।

१७ ओच्‍छे थेदा यशैया अगमवक्तासे भ्रिबा किताब पढब लबाला लागिरी पिन्‍जी। जमाहेन्‍से थे ठोङ्सी चुह्रङ् भिसी भ्रिबा ग्‍ला तेःसी पढब लजी।

१८ “परमप्रभु परमेश्‍वरला आत्‍मा ङादेन छ्‌याम मुला।

तिग्‍दा भिसम प्राङ्‌बोगदेदा परमेश्‍वरला य्‍हुल्‍साला समाचार थेःना लबारी

ओच्‍छे झ्‍याल्‍खानरी मुबागदेदा परमेश्‍वरला य्‍हुल्‍साला समाचार थेःना लसी झ्‍याल्‍खानग्‍याम तेःबारी,

मी आम्राङ्बागदेदा मी म्राङ्ना लबारी

ओच्‍छे दुखरी मुबागदेदा दुखग्‍याम फेबारी,

१९ थेह्रङ् लसीन ह्राङला म्‍हिगदेदा परमेश्‍वरसे थार्बा पिन्‍बा धुइ खसी जिन्‍बा मुला भिसी

थेःना लबारी परमेश्‍वरसे ङादा धम्‍सी पुइखबा हिन्‍ना।”

२० जमाहेन्‍से येशूसे किताब बन्‍द लसी थेरी मुबा म्‍हिदा पिन्‍सी धन्‍छ्‌याजी। यहूदीगदे ह्रुप तबा दिमरी मुबा जम्‍मान म्‍हिगदेसे येशूदा च्‍यासी चिबा मुबा।

२१ ओच्‍छे येशूसे थेनीगदेदा “परमेश्‍वरला बचनरी भ्रिबा चु ताम तिनी एनीगदेसे ङ्‌यान्‍ना ङ्‌यान्‍नान पूरा तबा मुला” भिसी सुङ्जी।

२२ येशूसे सुङ्बा दयामायाला ताम थेःसी थेनीगदे उदेक म्‍हन्‍सी जम्‍मासेन थेला तामदा ज्‍यबा भिजी। ओच्‍छे “चु योसेफला झा आहिन?” भिसी थेनीगदेसे भिजी।

२३ येशूसे थेनीगदेदा “एनीगदेसे ङादा पक्‍कान चु उखान भिला ‘डाक्‍टर, ह्राङसे ह्राङदान खम्‍ना लउ। एसे कफर्नहुमरी उदेकला गे लजी भिसी ङन्‍से थेःमुबा थे गे एसे ह्राङला नाम्‍सारीनोन लउ’ भिसी पाङ्ला” भिसी सुङ्जी।

२४ दोःसी येशूसे थेनीगदेदा चुह्रङ् भिसी सुङ्जी, “च्‍यागो, खजिबै अगमवक्तादा ह्राङलान नाम्‍सारी मान आल।

२५ तर ङ्‌यान्‍गो, चु सत्‍य हिन्‍ना। तिग्‍दा भिसम एलियाला धुइरी इस्राएलरी ह्रेम्‍बो सिबा म्रिङम्‍हेमेगदे ल्‍हानान मुबा। थे धुइरी सोम दिङसे ला ढुधोना नाम आखबासे लमा य्‍हुल्‍सा नाङनोन अनिकाल तबा मुबा।

२६ तर परमेश्‍वरसे एलियादा स्‍य्‍हान्‍दो खालै मुबा ग्‍लारी आपुइना सीदोनला सारपत भिबा नाम्‍सारी मुबा ह्रेम्‍बो सिबा म्रिङम्‍हेमे मुबा ग्‍लारी जे पुइजी।

२७ थेह्रङ् लसीन एलीशा अगमवक्ताला धुइरीएनोन इस्राएलरी कोरे खबा म्‍हिगदे ल्‍हानान मुबा। तर थेनीगदे न्‍हङरी सिरिया य्‍हुल्‍साला नामान भिबा कोरेला जे कोरे म्‍हाजी। तर स्‍य्‍हान्‍दो म्‍हिगदे खालैलान आम्‍हानी।”

२८ चु ताम थेःसी यहूदीगदे ह्रुप तबा दिमरी मुबा जम्‍मान म्‍हिगदेदा बोमो खजी।

२९ जमाहेन्‍से थेरी मुबा म्‍हिगदेसे येशूदा सहरग्‍याम मङग्‍यार तेःजी। थे सहर गङरी मुबा, थेतबासेलमा थेनीगदेसे येशूदा गङला जोरी भोर्सी ह्रिल्‍ना लबारी छ्‌याइजी।

३० तर येशू थे म्‍हिगदेला गुङग्‍याम थोन्‍सी फेप्‍जी।

येशूसे म्‍हाङ ताप्‍बा

मर्कूस १:२१-२८

३१ जमाहेन्‍से येशू गालीलला कफर्नहुम भिबा सहररी फेप्‍जी। ओच्‍छे ब्‍लप्‍बा न्‍हबा धिनकुनु म्‍हिगदेदा परमेश्‍वरला बचनग्‍याम लोप्‍बारी छ्‌याइजी।

३२ येशूसे लोप्‍बा म्राङ्सी थेनीगदे उदेक तजी। तिग्‍दा भिसम येशूसे अधिकार लसी म्‍हिगदेदा लोप्‍बा मुबा।

३३ यहूदीगदे ह्रुप तबा दिम न्‍हङरी म्‍हङसे स्‍याप्‍बा म्‍हि गिक मुबा। थे म्‍हङसे स्‍याप्‍बा म्‍हिसे क्रिङ्बान,

३४ “नासरतला येशू, ह्राङसे ङन्‍दा तिग लबारी छ्‌याइबा? तिग ह्राङ ङन्‍दा साइबारी फेप्‍खबा हिन्‍ना? ह्राङ परमेश्‍वरसे पुइखबा परमेश्‍वरला म्‍हि भिसी ङादा था मुला” भिसी भिजी।

३५ चुह्रङ् भिबा थेःसी येशूसे थे म्‍हङदा बङ्‍बान, “कुटिसी चिउ! थे म्‍हिग्‍याम थोन्‍सी निउ!” सुङ्मैछ्‌याम थे म्‍हिदा जम्‍मान म्‍हिला ओन्‍छाङरी लछार पछार लसी थोन्‍सी निजी, तर थे म्‍हिदा तिगै आतनी।

३६ चु म्राङ्सी जम्‍मान म्‍हिगदे उदेक म्‍हन्‍सी, “चु म्‍हिला बोली बचनरी खाह्रङ्बा अधिकार चीम, थेला अधिकारदेन शक्तिसे कुल्‍मैछ्‌याम म्‍हङगदे थोन्‍सी यार्बा चीम!” भिसी भिजी।

३७ ओच्‍छे येशूसे लबा गे कफर्नहुम सहरला क्‍यारमारला जम्‍मान ग्‍लारी थेःजी।

येशूसे ल्‍हानान म्‍हिगदेदा खम्‍ना लबा

मत्ती ८:१४-१७; मर्कूस १:२९-३४

३८ येशू यहूदीगदे ह्रुप तबा दिमग्‍याम थोन्‍सी सिमोनना दिमरी फेप्‍जी। थेरी सिमोनना स्‍युमी छवा खसी आखम्‍बा मुबा। ओच्‍छे दिमरी मुबागदेसे “थेदा खम्‍ना लसी पिन्‍गो” भिसी बिन्‍ती लजी।

३९ जमाहेन्‍से येशू सिमोनना स्‍युमीला ङामरी फेप्‍सी छवादा म्‍हासी निउ भिसी सुङ्मा थेला छवा म्‍हाजी। ओच्‍छे सिमोनना स्‍युमी तुरुन्‍तन रेःसी थेनीगदेदा क्‍योङ्बारी छ्‌याइजी।

४० ओच्‍छे धिनी घल्‍माहेन्‍से म्‍हिगदेसे ल्‍हानान थरीला रोगसे स्‍याप्‍बा म्‍हिगदेदा येशू मुबा ग्‍लारी भजी। जमाहेन्‍से येशूसे थेनीगदेथोरी ह्राङला या थान्‍सी थेनीगदे जम्‍मादान खम्‍ना लजी।

४१ जमाहेन्‍से ल्‍हानान म्‍हिगदेला ल्‍हुइग्‍याम म्‍हङगदे चुह्रङ् भिबान क्रिङ्सी थोन्‍जी, “ह्राङ परमेश्‍वरला झा हिन्‍ना।” तर येशूसे थे म्‍हङगदेदा बङ्‍बान दोःसी तिगै ताम पाङ्आपुङ्नी। तिग्‍दा भिसम येशू थार्बा पिन्‍बा ख्रीष्‍ट हिन्‍ना भिसी थे म्‍हङगदेसे ङोसेबा मुबा।

येशूसे परमेश्‍वरला य्‍हुल्‍साला समाचार थेःना लबा

मर्कूस १:३५-३९

४२ स्‍य्‍हो तमाहेन्‍से येशू सुनसान ग्‍लारी फेप्‍जी। जमाहेन्‍से म्‍हिला हुलसे म्‍हाइबान येशू मुबा ग्‍लारी धोखजी। ओच्‍छे थेनीगदेसे येशूदा “ङन्‍दा ख्‍लासी थाफेप्‍गो” भिसी रोकब लबारी म्‍हाइजी।

४३ तर येशूसे थेनीगदेदा “ङाइ अर्गु ग्‍लागदेरीएनोन परमेश्‍वरला य्‍हुल्‍साला समाचार थेःना लतोःबा मुला। तिग्‍दा भिसम परमेश्‍वरसे ङादा चुलान लागिरी पुइखबा हिन्‍ना” भिसी सुङ्जी।

४४ जमाहेन्‍से येशू यहूदियाला यहूदीगदे ह्रुप तबा दिमगदेरी फेप्‍सी थार्बा पिन्‍बा समाचार थेःना लजी।

येशूसे ङाच्‍छा धम्‍बा चेलागदे

मत्ती ४:१८-२२; मर्कूस १:१६-२०; यूहन्‍ना १:४०-४२

५

परमेश्‍वरला बचन ङ्‌यान्‍बाला लागिरी ल्‍हानान म्‍हिगदे येशूला क्‍युर्सीन तोर हुइ मार हुइ लबान मुबा। थेतबासेलमा येशू गनेसरेत भिबा घ्‍योइला कुनीरी राप्‍सी धन्‍छ्‌याबा मुबा।

२ ओच्‍छे येशूसे घ्‍योइला कुनीरी दोँगा न्‍ही म्राङ्जी। थे धुइरी माझीगदे दोँगा ख्‍लासी ह्राङ ह्राङला घ्‍याङ ख्रुबान मुबा।

३ थेरी मुबा दोँगा गिक चा सिमोनना मुबा। येशू सिमोनना दोँगारी क्रेःसी, “दोँगा जजाकी क्‍याथाङ भोर्गो” भिसी सिमोनदा सुङ्जी। थे दोँगारी धन्‍छ्‌यासी म्‍हिगदेदा लोप्‍बारी छ्‌याइजी।

४ लोप्‍सी जिन्‍माहेन्‍से येशूसे सिमोनदा “दोँगा नुप्‍बा ग्‍लारीक्‍यार भोर्गो, ओच्‍छे तार्ङा चुङ्बारी घ्‍याङ रोप्‍गो” भिसी सुङ्जी।

५ चु थेःसी सिमोनसे येशूदा “गुरु, ङन्‍से म्‍हुन गिक घ्‍याङ क्‍लाङ्सैनोन तार्ङा गिकनोन आस्‍याप्‍नी। तर ह्राङसे कुल्‍बासे लमा ङाइ घ्‍याङ रोप्‍ला” भिसी भिजी।

६ ओच्‍छे थेनीगदेसे घ्‍याङ रोप्‍माहेन्‍से तार्ङा ल्‍हानान स्‍याप्‍बासे लमा घ्‍याङनोन ढेबारी छ्‌याइजी।

७ थेतबासेलमा थेनीगदेसे अर्गु दोँगारी मुबा ह्राङला ह्रोगदेदा गुहार ह्रीजी। जमाहेन्‍से थेनीगदे खसी तार्ङा तेःबारी छ्‌याइजी। तार्ङा तेः‍मा तेः‍मा दोँगा न्‍हीरीन तार्ङा ल्‍हानान तबासे लमा दोँगा न्‍हीनोन डुबब तबारी छ्‌याइजी।

८ चु म्राङ्सी सिमोन पत्रुससे येशूला स्‍य्‍हापरी फ्‍या लसी, “प्रभु, ङा पापी म्‍हि हिन्‍ना। थेतबासेलमा ह्राङ ङा मुबाग्‍याम फेप्‍गो” भिसी भिजी।

९ तिग्‍दा भिसम ल्‍हानान तार्ङा स्‍याप्‍बासे लमा सिमोनदेन थेला ह्रोगदे उदेक तजी।

१० ओच्‍छे सिमोनदेन छ्‌याम ढिक्‍सी गे लबा जब्‍दियाला झागदे याकूबदेन यूहन्‍नादाएनोन ल्‍हानान उदेक तजी। जमाहेन्‍से येशूसे सिमोनदा “थालोङ्‍गो, दाहेन्‍से ए तार्ङा चुङ्बा म्‍हि आहिन, तर एसे म्‍हिगदेदा परमेश्‍वर मुबा ग्‍लारी भला” भिसी सुङ्जी।

११ जमाहेन्‍से थेनीगदेसे दोँगा घ्‍योइला कुनीरी भसी ह्राङदेन छ्‌याम मुबा जम्‍मान स्‍हेगदे ख्‍लासी येशूदेन छ्‌याम भ्रजी।

येशूसे कोरे खबा म्‍हिदा खम्‍ना लबा

मत्ती ८:१-४; मर्कूस १:४०-४५

१२ तिरेकुनु येशू सहर गिकरी मुबा। ओच्‍छे थेनोन सहररी मुबा कोरे खबा म्‍हि गिकसे येशूदा म्राङ्जी। जमाहेन्‍से थे येशूला ङामरी खसी फ्‍या लबान, “प्रभु, ह्राङला सेम मुसम ह्राङसे ङादा खम्‍ना लखम्‍ला” भिसी भिमा,

१३ येशूसे थेदा ह्राङला छ्‌यासे थुर्सी, “ए खम्‍गै भिबा ङाला सेम मुला, ए खम्‍गो” भिसी सुङ्मैछ्‌याम थेला कोरे म्‍हाजी।

१४ जमाहेन्‍से येशूसे थेदा “च्‍यागो, एसे चु ताम खालैदा थापाङ्‍गो! बरु ए निसी परमेश्‍वरला मन्‍दिररी पूजा लबा म्‍हिदा उन्‍गो। ओच्‍छे एला कोरे म्‍हाजी भिसी म्‍हिगदेसे था याङ्बाला लागिरी परमेश्‍वरसे मोशादा पिन्‍बा ठिमसे कुल्‍बा अन्‍छार बलि फुल्‍गो” भिसी कुल्‍जी।

१५ जमाकुनुहेन्‍से झन जम्‍मान ग्‍लारी येशूसे लबा गेला बारेरी थेःजी। थेतबासेलमा म्‍हिगदे येशूला ताम ङ्‌यान्‍बारीदेन ह्राङला रोग म्‍हागै भिसी येशू मुबा ग्‍लारी खजी।

१६ तर येशू चा सुनसान ग्‍लारी फेप्‍सी प्रार्थना लबा मुबा।

येशूसे कुज्‍या म्‍हिदा खम्‍ना लबा

मत्ती ९:१-८; मर्कूस २:१-१२

१७ तिरेकुनु येशूसे म्‍हिगदेदा लोप्‍बान लबा धुइरी गालील अञ्‍चलदेन यहूदिया अञ्‍चलला नाम्‍सा नाम्‍साग्‍यामसे ओच्‍छे यरूशलेमग्‍याम खबा फरिसीगदेदेन यहूदी धर्मगुरुगदेएनोन थेरी मुबा। येशूदेन छ्‌याम आखम्‍बा म्‍हिगदेदा खम्‍ना लबा परमप्रभुला शक्ति मुबा।

१८ थेनोन धुइरी म्‍हिगदेसे कुज्‍या म्‍हि गिकदा खाटरीन पुइसी भजी। ओच्‍छे थेनीगदेसे थे कुज्‍या म्‍हिदा दिम न्‍हङरी येशूला ङाच्‍छापट्टि भोर्बारी म्‍हाइजी।

१९ तर म्‍हिला हुलसे लमा थेनीगदेसे थे कुज्‍या म्‍हिदा येशूला ङाच्‍छापट्टि भोर्बाला लागिरी ग्‍याम आयाङ्नी। थेतबासेलमा थेनीगदेसे थे कुज्‍या म्‍हिदा मङग्‍यारग्‍यामसे छानारी भोर्जी। ओच्‍छे छाना होक्‍सी थेदा तीबा नान्‍बादेन छ्‌यामनोन येशूला ङाच्‍छापट्टि धोना लजी।

२० थे म्‍हिगदेला विश्‍वास म्राङ्सी येशूसे थे कुज्‍या म्‍हिदा “ङाइ एला पापला दोष मेटब लबा मुला” भिसी सुङ्जी।

२१ येशूसे चुह्रङ् सुङ्बा म्राङ्सी यहूदी धर्मगुरुगदेदेन फरिसीगदेसे “ह्राङसे ह्राङदान परमेश्‍वर स्‍होसी ताम लबा चु म्‍हि खाल हिन्‍ना? म्‍हिगदेला पापला दोष मी परमेश्‍वरसे जे मेटब लखम्‍मुला” भिसी ह्राङ ह्राङ न्‍हङरी पाङ्‌बारी छ्‌याइजी।

२२ येशूसे थेनीगदेला सेमला ताम था याङ्सी चुह्रङ् भिसी सुङ्जी, “एनीगदेला सेमरी तिग्‍दा चुह्रङ्बा म्‍हन्‍बा?

२३ चु कुज्‍या म्‍हिदा ‘एला पाप माफ तबा मुला’ भिबादेन ‘रेःसी भ्रउ’ भिबारी खजिबा चा सजिलो मुला?

२४ तर च्‍यागो, परमेश्‍वरसे पुइखबा म्‍हिदा चु जम्‍बुलिङरी म्‍हिगदेला पापला दोष मेटब लबा अधिकार मुला भिबा तामला प्रमाण ङाइ एनीगदेदा उन्‍ना।” जमाहेन्‍से येशूसे थे कुज्‍या म्‍हिदा “ए रेःगो, ओच्‍छे एला तीबा नान्‍बा पुइसी दिमरी निउ।”

२५ येशूसे थेह्रङ् सुङ्मैछ्‌याम थे कुज्‍या म्‍हि डोङ रेःसी ह्राङला तीबा नान्‍बा पुइसी परमेश्‍वरला जयजयकार लबान दिमरी निजी।

२६ जमाहेन्‍से थेरी मुबा जम्‍मान म्‍हिगदे लोङ्सी उदेक म्‍हन्‍जी। ओच्‍छे परमेश्‍वरला जयजयकार लबान, “तिनी य्‍हाङसे ल्‍हानान उदेकला गे म्राङ्जी” भिसी भिजी।

येशूसे लेवीदा ङ्‌योइबा

मत्ती ९:९-१३; मर्कूस २:१३-१७

२७ थेग्‍याम फेप्‍बान लबा धुइरी येशूसे लेवी भिबा तिरो दुइबा म्‍हिदा तिरो दुइबा ग्‍लारी चिबान लबा म्राङ्जी। ओच्‍छे येशूसे थेदा “ङादेन छ्‌याम भ्रउ” भिसी सुङ्जी।

२८ जमाहेन्‍से लेवीसे जम्‍मान स्‍हे ख्‍लासी रेःजी ओच्‍छे येशूदेन छ्‌याम भ्रजी।

२९ ओच्‍छे लेवीसे येशूदा ह्राङला दिमरी भोज सोल्‍बारी ङ्‌योइजी। थेरी येशूदेन छ्‌याम भोज चबारी चिबा म्‍हिगदे न्‍हङरी तिरो दुइबा म्‍हिगदेदेन ल्‍हानान स्‍य्‍हान्‍दो म्‍हिगदेएनोन मुबा।

३० जमाहेन्‍से फरिसीगदेदेन थेनीगदेला धर्मगुरुगदेसे येशूला चेलागदेदा बिरोध लबान, “तिग्‍दा एनीगदे तिरो दुइबा म्‍हिगदे ओच्‍छे स्‍य्‍हान्‍दो पापीगदेदेन छ्‌याम चिसी चबा थुङ्बा लबा?” भिसी ङ्‌योइमा,

३१ येशूसे थेनीगदेदा “खम्‍बा म्‍हिदा डाक्‍टर आतोः, तर आखम्‍बा म्‍हिदा जे डाक्‍टर तोःला!

३२ थेतबासेलमा परमेश्‍वरला ङाच्‍छा ज्‍यबा मुबा म्‍हिगदेदा आहिन, तर ङनी पापी हिन्‍ना भिसी भ्रबा म्‍हिगदेसे ह्राङला पाप ख्‍लासी परमेश्‍वरपट्टि दोःगै भिसी ङ्‌योइबारी ङा खबा हिन्‍ना” भिसी सुङ्जी।

येशूसे फोइथान चिसी प्रार्थना लबाला लागिरी लोप्‍बा

मत्ती ९:१४-१७; मर्कूस २:१८-२२

३३ जमाहेन्‍से थेनीगदेसे येशूदा “यूहन्‍नाला चेलागदे सदन फोइथान चिसी प्रार्थना लमुला। ओच्‍छे फरिसीगदेला चेलागदेसेनोन थेह्रङ्नोन लमुला। तर ह्राङला चेलागदेसे चा तिग्‍दा फोइथान चिसी प्रार्थना आलबा?” भिसी ङ्‌योइमा,

३४ येशूसे थेनीगदेदा “म्‍हाछार जन्‍तीगदेदेन छ्‌याम मुतेधोना थेनीगदेदा खाह्रङ् लसी फोइथान चिउ भिखम्‍ला?

३५ तर म्‍हाछार थेनीगदेग्‍याम फेसी भोर्बा धुइरी जे थेनीगदे फोइथान चिला” भिसी सुङ्जी।

३६ ओच्‍छे येशूसे थेनीगदेदा उखान गिकएनोन सुङ्बान, “खालै म्‍हिसे बोक्‍टो क्‍वानरी छार क्‍वानगेन्‍से आख्‍या। थेह्रङ् लसी ख्‍याजी भिसम छार क्‍वानएनोन न्‍होङ्ला ओच्‍छे छार क्‍वानगेन बोक्‍टो क्‍वानदेन छ्‌याम ढिकएनोन आढिक।

३७ ओच्‍छे खालै म्‍हिसे ढिला बोक्‍टो ताङरी अङगुरला कलिलो निङगु आयु, युजी भिसम कलिलो निङगुसे ढिला बोक्‍टो ताङ भोसी ढेला। जमाहेन्‍से निङगु ङेला ओच्‍छे ढिला ताङएनोन गे आखेल्‍बा तला।

३८ थेतबासेलमा कलिलो निङगु छार ढिला ताङरी युसी थान्‍तोःबा मुला।

३९ खालैसे चिप्‍बा निङगु थुङ्सी कलिलो निङगु थुङ्बा सेम आल, तिग्‍दा भिसम थेसे चिप्‍बा निङगुन ज्‍यबा भिला।”

येशू ब्‍लप्‍बा न्‍हबा धिननाएनोन प्रभु हिन्‍ना

मत्ती १२:१-८; मर्कूस २: २३-२८

६

ब्‍लप्‍बा न्‍हबा धिनकुनु येशू बुग्‍याम फेप्‍बान मुबा। थे धुइरी थेला चेलागदेसे ग्‍वाला नम थुसी यारी न्‍हइसी चबारी छ्‌याइजी।

२ तर फरिसीगदे न्‍हङरी कोइ कोइसे “थेनीगदेदा ब्‍लप्‍बा न्‍हबा धिनकुनु लबारी आतबा गे एनीगदेसे तिग्‍दा लबा?” भिसी भिमा,

३ येशूसे थेनीगदेदा चुह्रङ् भिसी सुङ्जी, “एनीगदेसे परमेश्‍वरला बचन पढब लबा आरे? दाऊदसे थेदेन छ्‌याम मुबागदे फोख्रेन्‍बा धुइरी थेसे तिग लजी?

४ थेसे परमेश्‍वरला मन्‍दिररी पूजा लबा म्‍हिगदे बाहेक स्‍य्‍हान्‍दोसे चबारी आतबा गेङ परमेश्‍वरला दिमरी वाङ्सी तेःसी चजी। ओच्‍छे थेसे ह्राङदेन छ्‌याम मुबागदेदाएनोन पिन्‍मा खालैसेन तिगै भिजी?”

५ जमाहेन्‍से येशूसे थेनीगदेदा “परमेश्‍वरसे पुइखबा म्‍हि ब्‍लप्‍बा न्‍हबा धिनना प्रभु हिन्‍ना” भिसी सुङ्जी।

येशूसे या खर्बा म्‍हिला या खम्‍ना लबा

मत्ती १२:९-१४; मर्कूस ३:१-६

६ ब्‍लप्‍बा न्‍हबा अर्गु धिनकुनु येशूसे यहूदीगदे ह्रुप तबा दिम न्‍हङरी परमेश्‍वरला य्‍हुल्‍साला बारेरी लोप्‍बारी छ्‌याइजी। थेरी दाहिने या खर्बा म्‍हि गिक मुबा।

७ ब्‍लप्‍बा न्‍हबा धिनकुनु येशूसे थे म्‍हिला खर्बा या खम्‍ना लला वा भिसी यहूदी धर्मगुरुगदेदेन फरिसीगदेसे दोष लबाला लागिरी चिवा लसी चिबा मुबा।

८ तर येशूसे थेनीगदेला सेमला ताम था याङ्सी थे या खर्बा मुबा म्‍हिदा “ए रेःसी चुरी राप्‍गो” भिसी सुङ्जी। ओच्‍छे थे म्‍हि राप्‍जी।

९ जमाहेन्‍से येशूसे थेनीगदेदा “थेह्रङ् भिसम चु तामला जोहाब पिन्‍गो, ब्‍लप्‍बा न्‍हबा धिनकुनु ज्‍यबा लबादेन नइबा लबा, अथवा म्‍हि सोना लबादेन सिना लबा खजिबा चा ज्‍यबा हिन्‍ना” भिसी सुङ्जी।

१० ओच्‍छे येशूसे ह्राङला क्‍युर्सीन मुबा म्‍हिगदेदा स्‍हीसी थे या खर्बा मुबा म्‍हिदा “एला या तन्‍गब लउ!” भिसी सुङ्जी। ओच्‍छे थेसे या तन्‍गब लमैछ्‌याम थेला या खम्‍जी।

११ चु म्राङ्सी फरिसीगदेदा बोमो रेःसी दाहेन्‍से येशूदा तिग लबा भिसी ह्राङ ह्राङ न्‍हङरी सल्‍लाह लजी।

येशूसे च्‍युक न्‍ही चेलागदेदा धम्‍बा

मत्ती १०:१-४; मर्कूस ३:१३-१९

१२ तिरेकुनु येशू गङरी फेप्‍सी म्‍हुन गिकनोन परमेश्‍वरदेन छ्‌याम प्रार्थना लजी।

१३ ओच्‍छे स्‍य्‍हो तमाहेन्‍से येशूसे ह्राङला चेलागदेदा ङ्‌योइसी थेनीगदे न्‍हङरी च्‍युक न्‍ही चेलादा धम्‍जी। ओच्‍छे थेनीगदेदा मुल चेला भिसी मिन थान्‍जी।

१४ सिमोनदा येशूसे पत्रुस भिसी सुङ्जी, थेला आले अन्‍द्रियास ओच्‍छे याकूब, यूहन्‍ना, फिलिप, बारथोलोमाइ,

१५ मत्ती, थोमा, अल्‍फयसला झा याकूब ओच्‍छे सिमोन। चु सिमोनदा ह्राङला य्‍हुल्‍सादा माया लबा म्‍हि भिसी भिमुबा।

१६ ओच्‍छे याकूबला झा यहूदा, ओच्‍छे यहूदा इस्‍करियोत चुनोन यहूदा इस्‍करियोतसे लिच्‍छा येशूदा चुङ्सी म्‍हिगदेला यारी जिम्‍मा पिन्‍जी।

येशूसे ल्‍हानान म्‍हिगदेदा खम्‍ना लबा

मत्ती ४:२३-२५; मर्कूस ३:७-१२

१७ येशू ह्राङसे धम्‍बा चेलागदेदेन छ्‌याम गङग्‍याम मार फाप्‍सी सम्‍म ग्‍लारी फेप्‍खसी राप्‍सी धन्‍छ्‌याजी। जमाहेन्‍से येशूदेन छ्‌याम भ्रबा म्‍हिला हुल ओच्‍छे यहूदिया अञ्‍चलला जम्‍मान ग्‍लादेन यरूशलेम, ओच्‍छे टुरोसदेन सीदोन भिबा ग्‍लाग्‍याम म्‍हिला हुल

१८ येशूसे लोप्‍बा ताम ङ्‌यान्‍बारी ओच्‍छे ह्राङ ह्राङला रोगगदे म्‍हाना लबारी खजी। थेरी म्‍हङसे स्‍याप्‍सी आखम्‍बा म्‍हिगदेएनोन खम्‍जी।

१९ थेतबासेलमा जम्‍मान म्‍हिगदेसे येशूदा थुर्बारी म्‍हाइमुबा। तिग्‍दा भिसम येशूदेन छ्‌याम म्‍हिगदेदा खम्‍ना लबा शक्ति मुबा। थे शक्तिग्‍याम रोगसे स्‍याप्‍बा जम्‍मान म्‍हिगदे खम्‍जी।

दुखदेन सुख

मत्ती ५:१-१२

२० जमाहेन्‍से येशूसे ह्राङला चेलागदेदा स्‍हीबान चुह्रङ् भिसी सुङ्जी,

“दुख याङ्बा म्‍हिगदे†, एनीगदेसे परमेश्‍वरग्‍याम मोलम याङ्ला।

तिग्‍दा भिसम परमेश्‍वरला य्‍हुल्‍सा एनीगदेलान हिन्‍ना।

२१ फोख्रेन्‍बा म्‍हिगदे, एनीगदेसे परमेश्‍वरग्‍याम मोलम याङ्ला।

तिग्‍दा भिसम एनीगदेदा परमेश्‍वरसे म्रेन्‍ना लला।

ओच्‍छे क्राबा म्‍हिगदे, एनीगदेसे परमेश्‍वरग्‍याम मोलम याङ्ला।

तिग्‍दा भिसम परमेश्‍वरसे एनीगदे ताङ्सी ङेःम्‍याङ्‍ला।

२२ “परमेश्‍वरसे पुइखबा म्‍हिदा विश्‍वास लबासे लमा म्‍हिगदेसे एनीगदेदा हेला लसी नाम्‍साग्‍यामसे तेःला ओच्‍छे जम्‍मासेन एनीगदेदा खिसी लमाएनोन एनीगदेसे परमेश्‍वरग्‍याम मोलम याङ्ला।

२३ “थे धुइरी एनीगदे फुरफुर ताङ्‍गो। तिग्‍दा भिसम स्‍वर्गरी एनीगदेसे घ्रेन इनाम याङ्ला। एनीगदेदा दुख पिन्‍बागदेला आखे म्‍हेमेगदेसेनोन अगमवक्तागदेदा चुह्रङ्‌नोन लमुबा।

२४ फ्‍युक्‍पोगदे, एनीगदेसे परमेश्‍वरग्‍याम सजाय याङ्ला।

तिग्‍दा भिसम एनीगदेसे मोजमजा लसी जिन्‍बा मुला।

२५ म्रेन्‍बागदे, एनीगदे फोइथाननोन चितोःला।

तिग्‍दा भिसम एनीगदेसे परमेश्‍वरग्‍याम सजाय याङ्ला।

ओच्‍छे ताङ्बागदे दुख नासी क्रासी चितोःला।

तिग्‍दा भिसम एनीगदेसे परमेश्‍वरग्‍याम सजाय याङ्ला।

२६ म्‍हिगदेग्‍याम मान याङ्बागदे, एनीगदेसे परमेश्‍वरग्‍याम सजाय याङ्ला।

तिग्‍दा भिसम एनीगदेला आखे म्‍हेमेगदेसेनोन फट्टा अगमवक्तागदेदा चुह्रङ्‌नोन लमुबा।

येशूसे शत्रुदाएनोन माया लतोःला भिसी लोप्‍बा

मत्ती ५:३८-४८; ७:१२

२७ “तर ङाइ लोप्‍बा ताम ङ्‌यान्‍बागदेदा ङाइ भिला, एनीगदेसे ह्राङला शत्रुगदेदा माया लउ, ओच्‍छे ह्राङदा हेला लबागदेदा ज्‍यबा व्‍यवहार लउ।

२८ एनीगदेदा केःबागदेदा परमेश्‍वरसे मोलम पिन्‍गै भिसी प्रार्थना लउ। ओच्‍छे खालैसे एनीगदेदा आज्‍यबा लजी भिसम थेनीगदेदा ज्‍यबा तगै भिसी परमेश्‍वरदेन छ्‌याम प्रार्थना लउ।

२९ खालैसे एदा ग्रम्‍बा गिकरी तोजी भसम अर्गुपट्टिला ग्रम्‍बाएनोन तासी पिन्‍गो। ओच्‍छे एला स्‍कोट भोर्बारी छ्‌याइबादा स्‍हुर्दमदाएनोन पिन्‍गो।

३० एदेन छ्‌याम ह्रीबागदेदा पिन्‍गो, ओच्‍छे एसे थेदेन छ्‌याम दोःसी थाह्रीगो।

३१ एनीगदेदा स्‍य्‍हान्‍दो म्‍हिगदेसे जस्‍तो व्‍यवहार लगै भिसी म्‍हन्‍बा मुला, एनीगदेसेनोन स्‍य्‍हान्‍दोगदेदा थेह्रङ्नोन लउ।

३२ “चुदे एनीगदेदा माया लबादा जे एनीगदेसे माया लजी भिसम एनीगदेदा तिग ज्‍यबा तला? तिग्‍दा भिसम पापीगदेसेनोन ह्राङदा माया लबागदेदा माया लमुला।

३३ ओच्‍छे एनीगदेसे ह्राङदा ज्‍यबा लबादा जे ज्‍यबा लजी भिसम एनीगदेदा तिग ज्‍यबा तला? तिग्‍दा भिसम पापीगदेसेनोन थेह्रङ्नोन लमुला।

३४ चुदे एनीगदेसे दोःसी याङ्बा सेम लसी खालैदा छे पिन्‍जी भिसम एनीगदेदा तिग ज्‍यबा तला? तिग्‍दा भिसम पापीगदेसे जे जति छे पिन्‍बा मुला ओतेन किन्‍बा आश लसी पापीगदेदान छे पिन्‍बा मुला।

३५ तर ह्राङला शत्रुगदेदा माया लउ, जम्‍मादान ज्‍यबा लउ, दोःसी किन्‍बा सेम लसी छे थापिन्‍गो ओच्‍छे एनीगदेला मान घ्रेन तला। एनीगदे स्‍वर्गरी धन्‍छ्‌याबा जम्‍मान भन्‍दा घ्रेन परमेश्‍वरला सन्‍तान तला। तिग्‍दा भिसम परमेश्‍वरसे बैगुनीदेन ह्राङला जे ग्‍याम च्‍याबा म्‍हिगदेदाएनोन दया लमुला।

३६ थेतबासेलमा एनीगदेला परमेश्‍वर आबासे दया लबा ह्रङ् एनीगदेसेनोन दया लउ।

स्‍य्‍हान्‍दोदा दोष थालउ

मत्ती ७:१-५

३७ “स्‍य्‍हान्‍दोदा दोष लसी थाभ्रउ ओच्‍छे परमेश्‍वरसेनोन एनीगदेदा दोष आल। म्‍हिगदेला निसाफ लसी थाभ्रउ ओच्‍छे परमेश्‍वरसेनोन एनीगदेला निसाफ आल। म्‍हिगदेदा माफ पिन्‍गो ओच्‍छे परमेश्‍वरसेनोन एनीगदेदा माफ पिन्‍ना।

३८ म्‍हिगदेदा पिन्‍गो ओच्‍छे परमेश्‍वरसेनोन एनीगदेदा पिन्‍ना। परमेश्‍वरसे मी छुइसी छुइसी पिन्‍ना ओच्‍छे जुन दप्‍बा स्‍हेसे एनीगदेसे स्‍य्‍हान्‍दोगदेदा पिन्‍ना, थेनोन दप्‍बा स्‍हेसे एनीगदेसे याङ्ला।”

३९ येशूसे थेनीगदेदा उखानग्‍याम चुह्रङ् भिसी सुङ्जी, “तिग मी आम्राङ्बा म्‍हिसे मी आम्राङ्बा म्‍हिदान डोर्‍याब लखम्‍ला? चुदे थेसे डोर्‍याब लजी भिसम थे न्‍हीनोन व्‍हाङरी ताइला।

४० ओच्‍छे खजिबै चेला ह्राङला गुरु भन्‍दा घ्रेन आत, तर थेसे लोप्‍सी जिन्‍माहेन्‍से गुरु ह्रङ्‌बान तला।

४१ “स्‍य्‍हान्‍दोला गोरी सेः भ्रबा म्राङ्बासे ह्राङला गोरी मुइ भ्रबा तिग्‍दा आम्राङ्बा?

४२ ह्राङला गोरी भ्रबा मुइ आम्राङ्बासे खाह्रङ् लसी आलेदा ‘खाइ, एला गोला सेः तेःसी पिन्‍ना भिसी भिखम्‍ला।’† कप्‍टी, ङाच्‍छा ह्राङला गोला मुइ तेःगो, ओच्‍छे जे एसे आलेला गोरी भ्रबा सेः तेःबारी खम्‍ला।

ज्‍यबा दोङला रोदेन आज्‍यबा दोङला रो

मत्ती ७:१६-२०; १२:३३-३५

४३ “ज्‍यबा दोङरी आज्‍यबा रो आरो ओच्‍छे आज्‍यबा दोङरी ज्‍यबा रो आरो।

४४ जम्‍मान दोङ थेरी रोबा रो अन्‍छार ङोसेला। पुजुला दोङग्‍याम अञ्‍जीर आथु ओच्‍छे पोलाङला दोङग्‍यामएनोन अङगुर आथु।

४५ तिग्‍दा भिसम ज्‍यबा सेम मुबा म्‍हिला सेम न्‍हङ‍ग्‍याम ज्‍यबान ताम थोन्‍मुला ओच्‍छे नइबा सेम मुबा म्‍हिला सेम न्‍हङ‍ग्‍याम नइबान ताम थोन्‍मुला। थेतबासेलमा म्‍हिला सेम न्‍हङरी जे मुला थेनोन थेला सुङग्‍याम पाङ्ला।

बुद्धि मुबा म्‍हिदेन मूर्ख म्‍हिसे स्‍होबा दिम

मत्ती ७:२४-२७

४६ “ङाइ कुल्‍बा ताम आङ्‌यान्‍सम तिग्‍दा ङादा ‘प्रभु, प्रभु’ जे भिबा?

४७ ङा मुबा ग्‍लारी खबा म्‍हिसे ङाइ पाङ्बा ताम ङ्‌यान्‍ना ओच्‍छे ङाइ कुल्‍बा अन्‍छार गे लला। थे खाह्रङ्बा म्‍हि हिन्‍ना भिबा ताम ङाइ एनीगदेदा पाङ्ला। थे म्‍हिसे

४८ ह्राङला दिम स्‍होबा धुइरी जग नुप्‍ना ख्‍वसी स्‍होजी। ओच्‍छे नाम, भाल खमा थे दिमरी टजी। तसैनोन थे दिम आफुप्‍नी, तिग्‍दा भिसम थे दिमला जग नुप्‍ना ख्‍वसी स्‍होबा मुबा।

४९ तर जुन म्‍हिसे ङाइ पाङ्बा ताम थेःसी थे अन्‍छार गे आल थे म्‍हि चा जग नुप्‍ना आख्‍वना दिम स्‍होबा म्‍हि ह्रङ्‌बा हिन्‍ना। थेतबासेलमा नाम, भाल बाढी खबा धुइरी थे दिमरी टसी थे दिम फुप्‍सी ल्‍हानान नोक्‍सान तजी।”

† 

६:२० “दुख याङ्बा म्‍हिगदे” भिबा तामदा ग्रीक बाइबलरी प्राङ्‌बोगदे भिसी भ्रिबा मुला।

† 

६:४१-४२ “ह्राङला गोरी मुइ भ्रबा भिबादेन आलेला गोरी मुबा सेः” भिबा तामदा ग्रीक बाइबलरी “ह्राङला मीरी मुबा मूढादा वास्‍ता आलना ह्राङला आलेला मीरी मुबा धुलु तेःसी पिन्‍ना” भिसी भ्रिबा मुला।

येशूसे कप्‍तानला नोकरदा खम्‍ना लबा

मत्ती ८:५-१३

७

चुह्रङ् सुङ्सी जिन्‍माहेन्‍से येशू कफर्नहुम भिबा ग्‍लारी फेप्‍जी।

२ थेरी रोमी कप्‍तान गिकला नोकर आखम्‍ना सिबारीन छ्‌याइबा मुबा। थेसे थे नोकरदा ल्‍हानान माया लमुबा।

३ थेतबासेलमा थेसे ह्राङला नोकरदा खम्‍ना लगै भिसी येशूदा फेप्‍खउ भिसी ङ्‌योइबाला लागिरी यहूदी गन्‍बागदेदा पुइजी। तिग्‍दा भिसम थेसे येशूला बारेरी थेःबा मुबा।

४ जमाहेन्‍से थेनीगदे येशू मुबा ग्‍लारी खसी बिन्‍ती लबान, “थे ह्राङला दया याङ्तोःबा खाल्‍ला म्‍हि हिन्‍ना।

५ तिग्‍दा भिसम थेसे य्‍हाङ यहूदी य्‍हुलदा माया लमुला, ओच्‍छे थेसेन यहूदीगदे ह्रुप तबा दिम स्‍होसी पिन्‍बा हिन्‍ना” भिसी भिजी।

६ जमाहेन्‍से येशू थेनीगदेदेन छ्‌याम फेप्‍जी। येशू कप्‍तानला दिम ङामरी धोमा, कप्‍तानसे ह्राङला ह्रोगदेदा चुह्रङ् भिउ भिसी येशू मुबा ग्‍लारी पुइजी, “प्रभु ह्राङसे दुख थालउ। तिग्‍दा भिसम ह्राङ ङाला दिमरी फेप्‍खबाधोनाला ङा आरे।

७ ङाएनोन ह्राङ मुबा ग्‍लारी खबाधोनाला आम्‍हन्‍नी। थेतबासेलमा ह्राङसे ङाला नोकर खम्‍गै भिसी सुङ्‍ जे सुङ्सैनोन थे खम्‍ला।

८ तिग्‍दा भिसम ङाएनोन ङाला हाकिमला तहरी चिबा म्‍हि हिन्‍ना। ङाला तहरीनोन सिपाहीगदे मुला। ङाइ कोइदा निउ भिमा निमुला, कोइदा खउ भिमा खमुला। ओच्‍छे ङाला नोकरदा ङाइ चुह्रङ् लउ भिमा थेसे थेह्रङ्नोन लमुला” भिसी भिजी।

९ थेला चुह्रङ्बा ताम थेःसी येशू उदेक तजी, ओच्‍छे म्‍हिला हुलपट्टि दोःसी, “एनीगदेसे ङाला ताम ङ्‌यान्‍गो, इस्राएल य्‍हुल्‍साला म्‍हिगदे न्‍हङरीनोन ङाइ चुह्रङ्बा घ्रेन विश्‍वास मुबा म्‍हि आस्‍याप्‍नी” भिसी सुङ्जी।

१० जमाहेन्‍से कप्‍तानसे येशू मुबा ग्‍लारी पुइबा म्‍हिगदे दोःसी दिमरी निमा, थे नोकर खम्‍सी जिन्‍बा म्राङ्जी।

येशूसे ह्रेम्‍बो सिबा म्रिङम्‍हेमेला झादा सिबाग्‍याम सोना लबा

११ न्‍हङगरदङ येशू नाइन भिबा सहररी फेप्‍मा ह्राङला चेलागदेदेन म्‍हिला हुलएनोन येशूदेन छ्‌याम निजी।

१२ ओच्‍छे येशू सहररी धोबारीन छ्‌याइमा सिबा म्‍हि भबान मुबा। थे सिबा म्‍हि ह्रेम्‍बो सिबा म्रिङम्‍हेमेला गिक जेन झा मुबा। ओच्‍छे सहरला म्‍हिगदेएनोन थेदेन छ्‌याम मुबा।

१३ थे म्रिङम्‍हेमेदा म्राङ्सी प्रभुदा सेमहेन्‍सेन दया रेःजी। ओच्‍छे थेदा “ए थाक्रागो” भिसी सुङ्जी।

१४ जमाहेन्‍से येशू सिबाला ङामरी फेप्‍सी सिबादा थुर्जी। चुह्रङ् लसी थुर्मैछ्‌याम सिबा पुइबा म्‍हिगदे थेन तजी। जमाहेन्‍से येशूसे सिबा म्‍हिदा “कोला, रेःगो” भिसी सुङ्जी।

१५ जमाहेन्‍से सिबा म्‍हि रेःसी ताम पाङ्‌बारी छ्‌याइजी। ओच्‍छे येशूसे थेदा थेला आमादा जिम्‍मा पिन्‍जी।

१६ चु म्राङ्सी जम्‍मान म्‍हिगदे लोङ्सी परमेश्‍वरदा जयजयकार लबान चुह्रङ् भिजी, “य्‍हाङला गुङरी घ्रेन अगमवक्ता गिक फेप्‍खबा मुला। ओच्‍छे परमेश्‍वरसे ह्राङला म्‍हिदा दया लबा मुला।”

१७ जमाहेन्‍से येशूसे लबा गेला बारेरी यहूदियाला जम्‍मान ग्‍लारीदेन ङाम ङामला जम्‍मान जिल्‍लारी थेःजी।

बप्‍तिस्‍मा पिन्‍बा यूहन्‍नासे ह्राङला चेला न्‍हीदा येशू मुबा ग्‍लारी पुइबा

मत्ती ११:२-१९

१८ यूहन्‍नाला चेलागदेसे येशूसे लबा जम्‍मान गे ह्राङला गुरु यूहन्‍नादा पाङ्जी। जमाहेन्‍से यूहन्‍नासे ह्राङला चेला न्‍हीदा ङ्‌योइसी,

१९ “ङन्‍से फेप्‍खला भिसी आश लसी चिबा थार्बा पिन्‍बा ग्‍ले ह्राङनोन हिन्‍ना कि स्‍य्‍हान्‍दो खालैदा भ्रान्‍तोःबा हिन्‍ना?” भिसी येशू मुबा ग्‍लारी ङ्‌योइबारी पुइजी।

२० जमाहेन्‍से थेनीगदे येशू मुबा ग्‍लारी निसी, “ङन्‍से फेप्‍खला भिसी आश लसी चिबा थार्बा पिन्‍बा ग्‍ले ह्राङनोन हिन्‍ना कि स्‍य्‍हान्‍दो खालैदा भ्रान्‍तोःबा हिन्‍ना?” भिसी ङ्‌योइबारी बप्‍तिस्‍मा पिन्‍बा यूहन्‍नासे ङन्‍दा ह्राङ मुबा ग्‍लारी पुइखबा हिन्‍ना भिसी भिजी।

२१ थे धुइरी येशूसे रोगसे स्‍याप्‍बा ल्‍हानान म्‍हिगदेदेन म्‍हङसे स्‍याप्‍बा म्‍हिगदेदा खम्‍ना लबान मुबा। ओच्‍छे मी आम्राङ्बा ल्‍हानान म्‍हिगदेला मी म्राङ्ना लजी।

२२ जमाहेन्‍से यूहन्‍नाला चेलागदेदा येशूसे चुह्रङ् भिसी सुङ्जी, “एनीगदेसे जुन जुन ताम म्राङ्बादेन थेःबा मुला, थेनोन ताम यूहन्‍ना मुबा ग्‍लारी निसी पाङ्‍गो। मी आम्राङ्बागदेला मी म्राङ्ना लबा मुला, कुज्‍यादेन कोरे खबा म्‍हिगदेदा खम्‍ना लबा मुला, नाब्‍यङ आथेःबागदेदा थेःना लबा मुला, सिबागदेदा सोना लबा मुला, ओच्‍छे प्राङ्‌बोगदेदा परमेश्‍वरला य्‍हुल्‍साला समाचार थेःना लबान मुला।

२३ जुन म्‍हिसे शङ्का आलना विश्‍वास लला थे म्‍हिसे परमेश्‍वरग्‍याम मोलम याङ्ला।”

२४ यूहन्‍नाला चेलागदे दोःसी निमाहेन्‍से येशूसे यूहन्‍नाला बारेरी म्‍हिला हुलदा चुह्रङ् भिसी सुङ्बारी छ्‌याइजी, “एनीगदे तोङतोङबा ग्‍लारी तिग च्‍याबारी निबा मुबा? तिग लाबासे य्‍होङ्बा मा दोङ च्‍याबारी निबा हिन्‍ना?

२५ ओच्‍छे एनीगदे तिग च्‍याबारी थोन्‍बा मुबा? ज्‍यबा ज्‍यबा क्‍वान क्‍वान्‍बा म्‍हिदा च्‍याबारी? च्‍यागो, थेह्रङ्बा ज्‍यबा ज्‍यबा क्‍वान क्‍वान्‍बादेन मोजमजा लबा म्‍हि मी ग्‍लेखाङरी जे चिबा मुला।

२६ एनीगदे तिग च्‍याबारी निमुबा? तिग अगमवक्तादा च्‍याबारी निबा आहिन? हिन्‍ना, ङाइ पाङ्ला एनीगदेसे स्‍य्‍हान्‍दो अगमवक्तागदे भन्‍दा घ्रेन म्‍हि गिकदा म्राङ्बा मुला।

२७ थे अगमवक्ता थेनोन हिन्‍ना, थेला बारेरी परमेश्‍वरला बचनरी चुह्रङ्बा भ्रिबा मुला,

‘च्‍यागो, ङाइ ङाला समाचार भोर्बा म्‍हिदा एला ङाच्‍छा ङाच्‍छा पुइखला।

थेसे एला लागिरी ग्‍याम स्‍होला’।

२८ “थेतबासेलमा च्‍यागो, दान्‍देधोना न्‍हबा कोलागदे न्‍हङरी यूहन्‍ना भन्‍दा घ्रेन म्‍हि खालै आरे। तसैनोन परमेश्‍वरला य्‍हुल्‍सारी जुन म्‍हि जजा मुला थे म्‍हि यूहन्‍ना भन्‍दा घ्रेन म्‍हि तला।”

२९ ओच्‍छे तिरो दुइबा म्‍हिगदेदेन स्‍य्‍हान्‍दो म्‍हिगदेसे यूहन्‍नाला ताम थेःसी, “परमेश्‍वरसे कुल्‍बा ताम ठीक हिन्‍ना” भिसी थेग्‍याम बप्‍तिस्‍मा किन्‍बा मुबा।

३० तर फरिसीगदेदेन यहूदी धर्मगुरुगदेसे चा परमेश्‍वरसे कुल्‍बा ताम गे आखेल्‍बा ताम हिन्‍ना भिसी यूहन्‍नाग्‍याम बप्‍तिस्‍मा आकिन्‍बा मुबा।

३१ येशूसे थेनीगदेदा चुह्रङ् भिसी सुङ्जी, “थेह्रङ्बा म्‍हिगदेदा ङाइ तिगदेन छ्‌याम दाँजब लसे? थेनीगदे खाह्रङ्बा मुला भिसम,

३२ बजाररी चिबा कोलागदे ह्रङ्‌बा मुला। थेनीगदे ह्राङ ह्राङ न्‍हङरी चुह्रङ् भिसी कल लमुला,

‘ङन्‍से एनीगदेला लागिरी बाँसुरी ह्राप्‍सी पिन्‍जी, तर एनीगदे आस्‍य्‍हनी।

ओच्‍छे ङन्‍से दुखला व्‍हाइ गोजी, तर एनीगदे आक्रानी?’

३३ तिगै चबा थुङ्बादेन अङगुरला निङगुएनोन आथुङ्बा बप्‍तिस्‍मा पिन्‍बा यूहन्‍ना खमा एनीगदेसे ‘थेदा म्‍हङसे स्‍याप्‍बा म्‍हि’ भिसी भिबा मुबा।

३४ परमेश्‍वरसे पुइखबा म्‍हि चा चबा थुङ्बा लसी भ्रजी। थेतबासेलमा म्‍हिगदेसे ङादा ‘च्‍यागो, ल्‍हानान चबा स्‍हेदेन ल्‍हानान निङगु कासी ङ्‌य्‍होइसी भ्रबा, तिरो दुइबादेन पापीगदेला ह्रो’ भिसी भिमुला!

३५ तर परमेश्‍वरग्‍याम बुद्धि याङ्बागदेसे जे परमेश्‍वरला बुद्धि ठीक हिन्‍ना भिसी था याङ्बा मुला।”

येशू फरिसीला दिमरी फेप्‍बा

३६ फरिसीगदे न्‍हङला गिकसे येशूदा सोल छ्‌योइबारी ङ्‌योइजी। ओच्‍छे थेला दिमरी फेप्‍सी येशू सोल छ्‌योइबारी धन्‍छ्‌याजी।

३७ थे सहररी मुबा पापी म्रिङम्‍हेमे गिकसे फरिसीला दिमरी येशू सोल छ्‌योइबारी फेप्‍खजी भिबा थेःसी सिङ्‍गमरमरला बोतलरी अत्तर भसी येशू मुबा ग्‍लारी खजी।

३८ थे येशूला ग्‍यापग्‍याम खसी येशूला ङामरी राप्‍सी क्राजी, ओच्‍छे थेला मीख्‍लीसे येशूला स्‍य्‍हाप भम्‍जी। जमाहेन्‍से थेसे ह्राङला क्रासे येशूला स्‍य्‍हाप फ्‍यासी च्‍योक लसी† येशूला स्‍य्‍हापरी अत्तर फोर्बारी छ्‌याइजी।

३९ चुह्रङ् लबा म्राङ्सी येशूदा ङ्‌योइबा फरिसीसे “चु म्‍हि अगमवक्ता हिन्‍सम थेदा थुर्बा म्रिङम्‍हेमे खाह्रङ्बा म्रिङम्‍हेमे भिसी ङोसेसेला मुबा। तिग्‍दा भिसम चु पापीस्‍या हिन्‍ना” भिसी ह्राङला सेम न्‍हङरी म्‍हन्‍जी।

४० थेसे सेमरी चुह्रङ्बा ताम म्‍हन्‍बा था याङ्सी येशूसे फरिसीदा “सिमोन ङाइ एदा ताम गिक पाङ्तोःबा मुला” भिसी सुङ्मा, थेसे “सुङ्‍गो गुरु” भिसी भिजी।

४१ “च्‍यागो, म्‍हि न्‍हीसे साहू गिकदेन छ्‌याम छे किन्‍बा मुबा गिकसे ग्‍यार्जा ङा ओच्‍छे स्‍य्‍हान्‍दोसे बोगल न्‍हीसे च्‍युइ टाङगा किन्‍बा मुबा।

४२ थे न्‍हीसेन छे फाआखम्‍बासे लमा साहूसे थे न्‍हीदान माफ पिन्‍जी। थेतबासेलमा, लु, पाङ्‍गो थे न्‍ही न्‍हङरी खजिबासे चा साहूदा ल्‍हाना माया लला” भिसी ङ्‌योइमा,

४३ “ल्‍हाना माफ याङ्बासे” भिसी सिमोनसे भिमा, “एसे ठीक भिजी” भिसी येशूसे थेदा सुङ्जी।

४४ ओच्‍छे थे म्रिङम्‍हेमेपट्टि दोःसी येशूसे सिमोनदा चुह्रङ् सुङ्जी, “चुदा च्‍यागो, ङा एला दिमरी खमा एसे ङादा काङ ख्रुबारी क्‍युइएनोन आपिन्‍नी तर चुसे मी ङाला काङ मीख्‍लीसे ख्रुसी ह्राङला क्रासे फ्‍यासी पिन्‍जी।

४५ एसे ङादा च्‍योक लसी फ्‍याआफुल्‍नी, तर चुसे मी खमाहेन्‍सेन ङाला काङरी च्‍योक लबाला लबान मुला।

४६ ओच्‍छे एसे ङाला थोबोरी छ्‌युगु फोर्सी आपिन्‍नी। तर चुसे मी ङाला काङरी अत्तर फोर्सी पिन्‍जी।

४७ थेतबासेलमा एसे ङाला ताम ङ्‌यान्‍गो, चुसे ल्‍हानान पाप लसैनोन माफ याङ्सी जिन्‍बा मुला। तिग्‍दा भिसम चु म्रिङम्‍हेमेसे ल्‍हानान मान लबा मुला। तर जुन म्‍हिदा जजाकी जे माफ लला, थेसे जजाकी जे मान लला।”

४८ ओच्‍छे येशूसे थे म्रिङम्‍हेमेदा “एला पाप माफ तबा मुला” भिसी सुङ्जी।

४९ थेरी चबारी चिबा म्‍हिगदेसे चु ताम थेःसी, “पाप माफ लबा चु म्‍हि खाल हिन्‍ना?” भिसी ह्राङ ह्राङ न्‍हङरी भिबारी छ्‌याइजी।

५० ओच्‍छे येशूसे थे म्रिङम्‍हेमेदा “एला विश्‍वाससे लमा एसे थार्बा याङ्बा मुला, ए ढुक्‍क तसी निउ” भिसी सुङ्जी।

† 

७:३८ स्‍य्‍हाप च्‍योक लबा चा यहूदीला ठिम अन्‍छार य्‍हाङसे फ्‍या लबा ह्रङ्‌बान हिन्‍ना।

येशूसे परमेश्‍वरला य्‍हुल्‍साला समाचार थेःना लबा

८

जमाहेन्‍से येशू सहर सहरदेन नाम्‍सा नाम्‍सा तसी परमेश्‍वरला य्‍हुल्‍साला समाचार थेःना लबान फेप्‍जी। थेला च्‍युक न्‍ही चेलागदेएनोन थेदेन छ्‌यामनोन मुबा।

२ ओच्‍छे येशूसे म्‍हङसे स्‍याप्‍बादेन रोगग्‍याम खम्‍ना लबा कोइ कोइ म्रिङम्‍हेमेगदेएनोन येशूदेन छ्‌याम मुबा, थेनीगदे न्‍हङरी मरियम मग्‍दलिनी भिबा म्रिङम्‍हेमेला ल्‍हुइग्‍याम येशूसे गोर निस म्‍हाङ ताप्‍बा मुबा।

३ ओच्‍छे सुसन्‍नादेन हेरोद ग्‍लेला दिमरी गे लबा म्‍हिगदे न्‍हङला खुजास भिबा मुल म्‍हिला म्रिङ योअन्‍नाएनोन येशूदेन छ्‌याम मुबा। ओच्‍छे थेनीगदेदेन स्‍य्‍हान्‍दो म्रिङम्‍हेमेगदेसे ह्राङलान टाङगासे येशूदा ह्रो लमुबा।

ब्‍लु ढ्वबाला उखान

मत्ती १३:१-९; मर्कूस ४:१-९

४ जमाहेन्‍से नाम्‍सा नाम्‍साग्‍याम म्‍हिला हुल खसी येशू मुबा ग्‍लारी पोप तजी। ओच्‍छे येशूसे थेनीगदेदा उखान गिक चुह्रङ् भिसी सुङ्जी,

५ “च्‍यागो, ब्‍लु ढ्वबा म्‍हि गिक ब्‍लु ढ्वबारी भ्रजी। थे म्‍हिसे ब्‍लु ढ्वमा कोइ ब्‍लु ग्‍यामरी परब तजी। थे ब्‍लु म्‍हिसे नाङ्जी ओच्‍छे चरागदे खसी चजी।

६ कोइ ब्‍लु चा युङबाला घह्रङ मुबा सरी परब तजी, ओच्‍छे फुइमैछ्‌याम सिजी। तिग्‍दा भिसम थे स खर्बा मुबा।

७ कोइ ब्‍लु चा पुजु झाङरी परब तजी। ओच्‍छे थे ब्‍लु पुजुदेन छ्‌याम छ्‌यामनोन ल्‍हेसी निसैनोन पुजु दोङला हापसे लमा थे दोङरी तिगै आरोनी।

८ तर कोइ ब्‍लु चा ज्‍यबा सरी परब तजी, ओच्‍छे थे दोङरी दोब्‍बर, तेब्‍बर, चौबरधोना रोजी।” चुदे सुङ्माहेन्‍से येशूसे थेरी मुबा म्‍हिगदेदा “जुन म्‍हिदा ङ्‌यान्‍बा सेम मुला, थेसे ङ्‌यान्‍सी घोउ।”

ब्‍लु ढ्वबा उखानना अर्थ

मत्ती १३:१०-२३; मर्कूस ४:१०-२०

९ जमाहेन्‍से चेलागदेसे येशूदा चु उखानना अर्थ तिग भिसी ङ्‌योइजी।

१० येशूसे थेनीगदेदा चुह्रङ् भिसी सुङ्जी, “ङाइ एनीगदेदा म्‍हिसे था आयाङ्‍बा परमेश्‍वरला य्‍हुल्‍साला ताम घोखम्‍बा ज्ञान बुद्धि पिन्‍बा मुला। तर स्‍य्‍हान्‍दोगदेदा चा उखानग्‍याम पाङ्बा मुला। थेतबासेलमा

‘थेनीगदेसे च्‍याबाम च्‍याला तर आम्राङ्,

ङ्‌यान्‍बाम ङ्‌यान्‍बा मुला तर आघो।’

११ “च्‍यागो, चु उखानना अर्थ चुनोन हिन्‍ना, चु ब्‍लु भिबा चा परमेश्‍वरला बचन हिन्‍ना।

१२ ग्‍यामला कुनीरीक्‍यार परब तबा ब्‍लुला अर्थ चा जुन म्‍हिसे परमेश्‍वरला बचन ङ्‌यान्‍बाम ङ्‌यान्‍ना तर सेमरी थान्‍बारी चा आखम्‍मुला। तिग्‍दा भिसम थेनीगदेसे विश्‍वास लसी थार्बा थायाङ्‌गै भिसी शैतान खसी थेनीगदेला सेमग्‍याम परमेश्‍वरला बचन ब्‍यन्‍सी भोर्मुला।

१३ थेह्रङ् लसीन युङबाला घह्रङरी परब तबा ब्‍लुला अर्थ चा थेनीगदेसे परमेश्‍वरला बचन ज्‍यबा म्‍हन्‍सी विश्‍वास मी लला। तर थेनीगदेला विश्‍वासला टा आरेबासे लमा तिगै धिन लिच्‍छा थेनीगदेदा तबा दुखसे लमा थेनीगदेसे विश्‍वास लबा ख्‍लाला।

१४ ओच्‍छे पुजु झाङ न्‍हङरी परब तबा ब्‍लुला अर्थ चा थेनीगदेसे जम्‍बुलिङरी म्राङ्बा धन सम्‍पत्तिदेन मोजमजा, ओच्‍छे थेनीगदेदा तबा धन्‍दा सुर्दासे लमा विश्‍वासरी कोङ्‌सी चिआखम्‍बासे लमा थेनीगदेला विश्‍वासग्‍याम तिगै आरो।

१५ तर ज्‍यबा सरी परब तबा ब्‍लुला अर्थ चा जुन म्‍हिसे परमेश्‍वरला बचन ङ्‌यान्‍सी ह्राङला ज्‍यबा सेमहेन्‍सेन विश्‍वास लला। ओच्‍छे थेला विश्‍वासग्‍याम गोल्‍से गोल्‍से ज्‍यबा रोगदे रोबान निला।

नाङसलला अर्थ

मर्कूस ४:२१-२५

१६ “खालैसे नाङसल म्रासी फामसे घप्‍सी आथान, ओच्‍छे खाट धिरीएनोन छुम्‍सी आथान। तर दिम न्‍हङरी खबा म्‍हिगदेदा य्‍हाल तगै भिसी नोबा ग्‍लारी थान्‍ना।

१७ ल्‍हुसैनोन आम्राङ्बा स्‍हे तिगै आरे। ओच्‍छे छुम्‍सी थान्‍सैनोन आघोबा स्‍हे तिगै आरे।

१८ जुन म्‍हिसे ङाइ लोप्‍बा तामदा सेम लसी ङ्‌यान्‍ना, थेदा ङाइ अझ घोना लला। तर ङाइ लोप्‍बा ताम आङ्‌यान्‍बादा चा थेसे जुन घोबा मुला थे तामएनोन म्‍हाना लला।”

येशूला आमादेन आलेगदे

मत्ती १२:४६-५०; मर्कूस ३:३१-३५

१९ थे धुइरी येशूला आमादेन आलेगदे येशूदा स्‍याप्‍बारी येशू मुबा ग्‍लारी खजी। तर येशूला क्‍युर्सीन म्‍हिला हुल मुबासे लमा थेनीगदेसे येशूदा स्‍याप्‍बारी आखम्‍नी।

२० जमाहेन्‍से थेरी मुबा खालै म्‍हिसे “ह्राङदा स्‍याप्‍बारी ह्राङला आमादेन आलेगदे मङग्‍यार भ्रान्‍सी चिबा मुला” भिमा,

२१ “च्‍यागो, जुन म्‍हिसे परमेश्‍वरला बचन ङ्‌यान्‍सी परमेश्‍वरसे कुल्‍बा ताम ङ्‌यान्‍ना थेनोन ङाला आमादेन आलेगदे हिन्‍ना” भिसी येशूसे थेनीगदे जम्‍मादान सुङ्जी।

येशूसे लाबालुङसर म्‍हाना लबा

मत्ती ८:२३-२७; मर्कूस ४:३५-४१

२२ तिरेकुनु येशू ह्राङला चेलागदेदेन छ्‌याम दोँगारी क्रेःमाहेन्‍से “लु, य्‍हाङ समुन्‍द्रला क्‍याम्‍सङपट्टि निइ” भिसी चेलागदेदा सुङ्जी। जमाहेन्‍से येशू ह्राङला चेलागदेदेन छ्‌याम क्‍याम्‍सङ फेप्‍जी।

२३ थेनीगदे फेप्‍बान लबा धुइरी येशू दोँगारीन छुप निजी। जमाहेन्‍से समुन्‍द्ररी घ्रेन लाबालुङसर खजी, लाबालुङसरसे लसी समुन्‍द्ररी छाल रेःजी, छालसे लमा दोँगा डुबब तबारी छ्‌याइजी, जमाहेन्‍से थेनीगदेदा आपत विपत तजी।

२४ जमाहेन्‍से चेलागदे येशूला ङामरी खसी येशूदा छिङ्बान, “गुरु, य्‍हाङ सिबारी छ्‌याइजी” भिसी भिजी। चेलागदेला चुह्रङ्बा ताम थेःसी येशू स्‍हेङ्‌सी लाबालुङसरदा बङ्जी। बङ्मैछ्‌याम लाबालुङसर म्‍हासी शान्‍त तजी।

२५ येशूसे थेनीगदेदा “खाइ, एनीगदेला विश्‍वास” भिसी सुङ्मा, थेनीगदे लोङ्सी उदेक म्‍हन्‍बान ह्राङ ह्राङ न्‍हङरी “चु खाल? लाबालुङसरसेनोन थेसे कुल्‍बा ताम ङ्‌यान्‍बा चीम” भिसी ताम लजी।

येशूसे म्‍हिला ल्‍हुइग्‍याम म्‍हाङ ताप्‍बा

मत्ती ८:२८-३४, मर्कूस ५:१-२०

२६ येशू ह्राङला चेलागदेदेन छ्‌याम गालील अञ्‍चलला क्‍याम्‍सङपट्टि गेरासेनस भिबा ग्‍लारी धोखजी।

२७ येशू दोँगाग्‍याम फप्‍मैछ्‌याम थे सहररी मुबा म्‍हङसे स्‍याप्‍बा म्‍हि गिक येशूदा स्‍याप्‍बारी खजी। थे क्‍वान आक्‍वान्‍नान भ्रबा ल्‍हानान तसी जिन्‍बा मुबा। ओच्‍छे थे दिमरी आचिना धुर्सारीक्‍यार चिबा मुबा।

२८ थेसे येशूदा म्राङ्मैछ्‍याम क्रिङ्बान येशूला ङाच्‍छापट्टि ख्‍लुप तसी, “जम्‍मान भन्‍दा घ्रेन परमेश्‍वरला झा येशू ह्राङसे ङादा तिग लबा सेम मुला? ङादा दुख थापिन्‍गो” भिसी बिन्‍ती लजी।

२९ तिग्‍दा भिसम येशूसे थे म्‍हङदा थे म्‍हिला ल्‍हुइग्‍याम थोन्‍सी निउ भिसी कुल्‍बा मुबा। थेदा थे म्‍हङसे ल्‍हानान रेम चुङ्बा मुबा। थे म्‍हिदा या काङरी च्‍याल्‍दासे खीसी ख्रुङ्‌सी चिसैनोन म्‍हङला शक्तिसे लमा थेसे च्‍याल्‍दा फ्राटफ्रेट टाङ्सी थे ह्रिरीक्‍यार यार्मुबा।

३० येशूसे थेदा “एला मिन तिग?” भिसी ङ्‌योइमा, “ङा हुल हिन्‍ना” भिसी भिजी। तिग्‍दा भिसम थे म्‍हिला ल्‍हुइरी ल्‍हानान म्‍हाङ मुबा।

३१ ओच्‍छे म्‍हङगदेसे “ङन्‍दा ल्‍हानान नुप्‍बा व्‍हाङरी† थापुइगो” भिसी येशूदेन छ्‌याम बिन्‍ती लजी।

३२ थे ग्‍लाला ङामला गङरी ढ्वला बथान छबान मुबा। थेतबासेलमा थे म्‍हङगदेसे ङन्‍दा थे ढ्वागदे न्‍हङरी वाङ्पुङ्‍गो भिसी बिन्‍ती लमा थेनीगदेदा येशूसे “निउ” भिसी सुङ्जी।

३३ जमाहेन्‍से थे म्‍हङगदे थे म्‍हिला ल्‍हुइग्‍याम थोन्‍सी ढ्वागदे न्‍हङरी वाङ्माहेन्‍से थेरी मुबा जम्‍मान ढ्वागदे गङग्‍याम समुन्‍द्ररी छ्‌योङ्सी सिजी।

३४ चुह्रङ् तबा म्राङ्सी ढ्वा छबा म्‍हिगदे यार्जी। ओच्‍छे नाम्‍सा नाम्‍सादेन सहर सहररी निसी थेनीगदेसे म्राङ्बा जम्‍मान ताम थेःना लजी।

३५ थेनीगदेसे पाङ्बा ताम थेःसी ल्‍हानान म्‍हिगदे च्‍याबारी येशू मुबा ग्‍लारी खमा, थेनीगदेसे ङाच्‍छा म्‍हङसे स्‍याप्‍सी म्‍योसी भ्रबा म्‍हि खम्‍सी क्‍वान क्‍वान्‍सी येशूला ङामरी चिबा म्राङ्जी। चु म्राङ्सी थेनीगदे लोङ्जी।

३६ थे म्‍हङसे स्‍याप्‍बा म्‍हि खाह्रङ् लसी खम्‍जी भिसी म्राङ्बा म्‍हिगदेसे थेरी च्‍याबारी खबा म्‍हिगदेदा पाङ्जी।

३७ जमाहेन्‍से गेरासेनस भिबा नाम्‍साला क्‍यारमारला म्‍हिगदेसे येशूदा “ङनी मुबा ग्‍लाग्‍याम फेप्‍गो” भिसी बिन्‍ती लजी। तिग्‍दा भिसम थेनीगदे ल्‍हानान लोङ्सी उदेक तबा मुबा। थेतबासेलमा येशू थे ग्‍लाग्‍याम दोँगारी क्रेःसी फेप्‍बारी छ्‌याइमा,

३८ येशूसे म्‍हाङ ताप्‍सी खम्‍ना लबा म्‍हिसे “ङाएनोन ह्राङदेन छ्‌याम निबा” भिसी येशूदेन छ्‌याम बिन्‍ती लमा येशूसे थेदा,

३९ “ए ह्राङला दिमरी निउ ओच्‍छे परमेश्‍वरसे एला लागिरी खाह्रङ्बा गे लबा मुला, थे ताम जम्‍मादान थेःना लउ” भिसी सुङ्जी। जमाहेन्‍से थे म्‍हि निसी येशूसे ह्राङला लागिरी लबा गेला बारेरी सहरला जम्‍मान ग्‍लारी थेःना लबान भ्रजी।

याइरसला झामेदेन का निबा बेथासे स्‍याप्‍बा म्रिङम्‍हेमे खम्‍बा

मत्ती ९:१८-२६; मर्कूस ५:२१-४३

४० जमाहेन्‍से येशू दोःसी फेप्‍खमाहेन्‍से म्‍हिला हुलसे येशूदा फ्‍याफुल्‍जी। तिग्‍दा भिसम थेनीगदे येशू फेप्‍खला भिसी भ्रान्‍सी चिमुबा।

४१ थेनोन धुइरी याइरस भिबा यहूदीगदे ह्रुप तबा दिमला नेता येशू मुबा ग्‍लारी खसी येशूला स्‍य्‍हापरी फ्‍या लबान, “ङाला दिमरी फेप्‍खउ” भिसी बिन्‍ती लजी।

४२ तिग्‍दा भिसम थेला गिक जेन मुबा च्‍युक न्‍ही दिङला झामे सिबारीन छ्‌याइबा मुबा। जमाहेन्‍से येशू फेप्‍बान लबा धुइरी म्‍हिगदेसे तोर हुइ मार हुइ लबारी छ्‌याइजी।

४३ थेरी का निबा बेथासे स्‍याप्‍सी च्‍युक न्‍ही दिङ तबा म्रिङम्‍हेमे गिक मुबा। थेसे ह्राङला जम्‍मान सम्‍पत्ति खर्च लसी मन लसैनोन थेदा खालैसे खम्‍ना लआखम्‍बा मुबा।

४४ थेतबासेलमा थे येशूला ग्‍यापग्‍याम खसी येशूला क्‍वान्‍ना जोरी थुर्जी। थेसे येशूला क्‍वान थुर्मैछ्‌याम थेला का निबा बेथा म्‍हाजी।

४५ जमाहेन्‍से येशूसे “ङादा खाल्‍से थुर्जी” भिसी सुङ्मा, जम्‍मासेन “ङाइ थुर्बा आहिन” भिसी भिजी। तर पत्रुससे चा “गुरु, ह्राङदा म्‍हिगदेसे तोर हुइ मार हुइ लबान मुला” भिसी भिजी।

४६ तर येशूसे “आहिन, ङादा खालैसे थुर्बा मुला, तिग्‍दा भिसम ङाग्‍याम ङाला शक्ति थोन्‍सी निबा ङाइ था याङ्जी” भिसी सुङ्जी।

४७ जमाहेन्‍से थे म्रिङम्‍हेमेसे ह्राङ लासी चिबारी आतनम भिसी फितफित धर्बान येशूला ङाच्‍छापट्टि खसी फ्‍या लबान येशूदा तिग्‍दा थुर्जी ओच्‍छे थुर्मैछ्‌याम ह्राङ खाह्रङ् लसी खम्‍जी भिबा ताम जम्‍मान म्‍हिगदेला ङाच्‍छापट्टि पाङ्जी।

४८ ओच्‍छे येशूसे थे म्रिङम्‍हेमेदा “झामे, एला विश्‍वाससे लमा ए खम्‍बा मुला, ए ढुक्‍क तसी निउ” भिसी सुङ्जी।

४९ येशूसे ताम लबान लबा धुइरी याइरसला दिमग्‍याम म्‍हि गिक खसी याइरसदा “ह्राङला झामे सिसी जिन्‍जी। दाहेन्‍से गुरुदा दुख थापिन्‍गो” भिसी भिजी।

५० तर येशूसे याइरसदा “थालोङ्‍गो, एसे विश्‍वास जे लउ, ओच्‍छे एला झामे सोला” भिसी सुङ्जी।

५१ याइरसला दिमरी धोमाहेन्‍से येशूसे पत्रुस, याकूब, यूहन्‍नादेन थे माइला आबादेन आमादा बाहेक स्‍य्‍हान्‍दो खालैदान दिम न्‍हङरी खआपुङ्नी।

५२ याइरसला दिमरी पोप तबा म्‍हिगदे थे माइ सिजी भिसी क्राबा क्रिङ्बा लसी चिबा मुबा। येशूसे थेनीगदेदा “थाक्रागो, थे सिबा आरे, म्‍हेर्सी चिबा मुला” भिसी सुङ्जी।

५३ येशूला ताम थेःसी थेनीगदेसे नेबान येशूदा खिसी लजी। तिग्‍दा भिसम थे माइ सिसी जिन्‍बा मुला भिसी थेनीगदेदा था मुबा।

५४ तर येशूसे थे माइला यारी चुङ्सी, “माइ, ए रेःगो” भिसी सुङ्मैछ्‌याम,

५५ थे माइला आत्‍मा दोःसी खजी ओच्‍छे थे डोङ रेःजी। जमाहेन्‍से येशूसे “चु माइदा चबा स्‍हे पिन्‍गो” भिसी सुङ्जी।

५६ चु म्राङ्सी थे माइला आबादेन आमा उदेक तजी। तर येशूसे थेनीगदेदा “चु ताम खालैदा थापाङ्‍गो” भिसी कुल्‍जी।

† 

८:३१ चु पदरी “ल्‍हानान नुप्‍बा व्‍हाङ” भिबा चा म्‍हाङ म्‍हुङ चिबा ग्‍ला हिन्‍ना। चु ताम (रोमी १०:७; उन्‍बा ९:१, २, ११; ११:७; १७:८; २०:१, ३) पदरी एनोन मुला।

येशूसे ह्राङला च्‍युक न्‍ही चेलागदेदा पुइबा

मत्ती १०:५-१५; मर्कूस ६:७-१३

९

जमाहेन्‍से येशूसे ह्राङला च्‍युक न्‍ही चेलागदेदा ङ्‌योइसी थेनीगदेदा म्‍हङगदे ताप्‍बादेन रोगगदे म्‍हाना लबा शक्तिदेन अधिकार पिन्‍सी,

२ परमेश्‍वरला य्‍हुल्‍साला समाचार थेःना लबारी ओच्‍छे आखम्‍बा म्‍हिगदेदा खम्‍ना लबारी पुइजी।

३ ओच्‍छे येशूसे थेनीगदेदा चुह्रङ् भिसी सुङ्जी, “एनीगदेसे ग्‍यामला लागिरी कडी, झोला, चबा स्‍हे, टाङगा ओच्‍छे पोबा क्‍वान तिगै थाभोर्गो।

४ जुन दिमला म्‍हिगदेसे एनीगदेदा मान लला, थे नाम्‍साग्‍याम थोन्‍सी आनितेधोना एनीगदे थे दिमरीन चिउ।

५ तर जुन ग्‍लाला म्‍हिगदेसे एनीगदेदा मान आल, एनीगदे थे सहरग्‍याम थोन्‍बा धुइरी दाहेन्‍से ङन्‍से लतोःबा गे लसी जिन्‍जी। एनीगदेसे तिग लतोःबा लउ भिसी काङला धुलु खर्सी पिन्‍गो।”

६ जमाहेन्‍से चेलागदे नाम्‍सा नाम्‍सारी निसी परमेश्‍वरला य्‍हुल्‍साला समाचार थेःना लबान आखम्‍बा म्‍हिगदेदा खम्‍ना लजी।

येशूला बारेरी थेःसी हेरोद ग्‍ले अलमल तबा

मत्ती १४:१-१२; मर्कूस ६:१४-२९

७ चु जम्‍मान गेला बारेरी थेःसी गालील अञ्‍चलरी शासन लबा हेरोद अलमल तजी। तिग्‍दा भिसम कोइ कोइ म्‍हिसे येशूदा “बप्‍तिस्‍मा पिन्‍बा यूहन्‍ना सिबाग्‍याम सोसी खजीम” भिसी भिबा मुबा।

८ कोइ कोइसे चा “एलिया दोःसी खजीम” भिसी भिबा मुबा। ओच्‍छे स्‍य्‍हान्‍दो कोइ कोइसे चा “ओन्‍माला अगमवक्तागदे न्‍हङरी गिक सिबाग्‍याम सोसी खजीम” भिसी भिबा मुबा।

९ थेतबासेलमा हेरोद ग्‍लेसे “चुह्रङ्बा उदेकला गे लबा म्‍हि खाल हिन्‍ना? तिग्‍दा भिसम यूहन्‍नाला थोबो मी ङाइनोन आपुङ्‍बा हिन्‍ना” भिसी भिजी। ओच्‍छे थेसे तिरेम येशूदा स्‍याप्‍बा सेम लजी।

येशूसे हजार ङा म्‍हिगदेदा चबा स्‍हे पिन्‍बा

मत्ती १४:१३-२१; मर्कूस ६:३०-४४; यूहन्‍ना ६:१-४

१० येशूसे परमेश्‍वरला य्‍हुल्‍साला समाचार थेःना लबारी पुइबा मुल चेलागदे दोःसी खसी थेनीगदेसे लबा जम्‍मान गे येशूदा पाङ्जी। जमाहेन्‍से येशूसे थेनीगदेदा जे भोर्सी बेथसेदा भिबा सहररी फेप्‍जी।

११ तर चु ताम था याङ्सी म्‍हिला हुल येशू मुबा ग्‍लारी निजी। जमाहेन्‍से येशूसे थेनीगदेदा खपुङ्जी। ओच्‍छे म्‍हिगदेदा परमेश्‍वरला य्‍हुल्‍साला समाचार थेःना लबान आखम्‍बा म्‍हिगदेदा खम्‍ना लजी।

१२ धिनी घल्‍बारी छ्‌याइमाहेन्‍से च्‍युक न्‍ही चेलागदे येशू मुबा ग्‍लारी खसी येशूदा “म्‍हिगदेदा चुग्‍याम निपुङ्‍गो। तिग्‍दा भिसम चु ग्‍लारी तिगै आरे। थेतबासेलमा थेनीगदे क्‍यारमारला नाम्‍सारी निसी चबा थुङ्बादेन चिबा ग्‍ला ढिक्‍ना लगै” भिसी भिजी।

१३ तर येशूसे थेनीगदेदा “एनीगदेसेन चुगदेदा चबा स्‍हे पिन्‍गो” भिसी सुङ्मा, थेनीगदेसे “ङन्‍देन छ्‌याम गोर ङा गेङदेन तार्ङा न्‍ही जे मुला। आतसम ङनी निसी चु जम्‍मान म्‍हिगदेला लागिरी चबा स्‍हे ग्‍लुसी भतोःला” भिसी भिजी।

१४ थेरी हजार ङा ते चा ह्रेम्‍फेबे जे मुबा। ओच्‍छे येशूसे ह्राङला चेलागदेदा “म्‍हिगदेदा बोगल न्‍हीसे च्‍युइला लाम लसी चिपुङ्‍गो” भिसी सुङ्जी।

१५ ओच्‍छे चेलागदेसे येशूसे सुङ्बा ह्रङ्नोन लसी चिपुङ्जी।

१६ जमाहेन्‍से येशूसे गोर ङा गेङदेन तार्ङा न्‍ही छ्‌यारी थोसी स्‍वर्गपट्टि स्‍हीसी परमेश्‍वरदा धन्‍यवाद पिन्‍जी। ओच्‍छे येशूसे गेङदेन तार्ङा क्‍युइसी म्‍हिगदेदा भो लसी पिन्‍गो भिसी चेलागदेदा कुल्‍जी।

१७ जमाहेन्‍से जम्‍मान म्‍हिगदेसे म्रेन्‍ना चसीनोन लेङ्बा भ्राइभ्रुइ चेलागदेसे दुइमा च्‍युक न्‍ही सोली तजी।

येशू परमेश्‍वरला म्‍हि ख्रीष्‍ट हिन्‍ना

मत्ती १६:१३-१९; मर्कूस ८:२७-२९

१८ तिरेकुनु येशू गिक जेन प्रार्थना लसी धन्‍छ्‌याबा मुबा। थे धुइरी थेला चेलागदेएनोन छ्‌यामनोन मुबा। ओच्‍छे येशूसे थेनीगदेदा “म्‍हिगदेसे ङादा खाल भिबा चीम?” भिसी ङ्‌योइमा,

१९ थेनीगदेसे “ह्राङदा खालैसे बप्‍तिस्‍मा पिन्‍बा यूहन्‍ना भिबा मुला, खालैसे एलिया, ओच्‍छे स्‍य्‍हान्‍दोगदेसे चा ओन्‍माला अगमवक्तागदे न्‍हङला गिक सिबाग्‍याम सोसी खजीम भिबा मुला” भिसी जोहाब पिन्‍जी।

२० जमाहेन्‍से येशूसे दोःसी चेलागदेदा “तर एनीगदेसे चा ङा खाल भिसी म्‍हन्‍मुला?” भिसी ङ्‌योइमा, पत्रुससे “ह्राङ परमेश्‍वरसे पुइखबा थार्बा पिन्‍बा ख्रीष्‍ट हिन्‍ना” भिसी जोहाब पिन्‍जी।

२१ जमाहेन्‍से येशूसे, “च्‍यागो, एनीगदेसे चु ताम खालैदा थापाङ्‍गो” भिसी कुल्‍जी।

२२ ओच्‍छे येशूसे थेनीगदेदा “परमेश्‍वरसे पुइखबा म्‍हिसे ल्‍हानान दुख नातोःला। ओच्‍छे यहूदी गन्‍बागदे, परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदेसे बिरोध लसी साइला। तसैनोन थेदा सिबाग्‍याम सोमरेमाकुनु सोना लला” भिसी सुङ्जी।

चेलागदेसे नातोःबा दुख

मत्ती १६:२४-२८; मर्कूस ८:३४-९:१

२३ जमाहेन्‍से येशूसे थेरी मुबा जम्‍मान म्‍हिगदेदा चुह्रङ् भिसी सुङ्जी, “खालै म्‍हि ङाला चेला दोबा सेम मुसम थेसे ह्राङला ज्‍याननोन माया मारब लसी ह्राङला क्रुस ह्राङसेन धिन धिननोन पुइसी ङादेन छ्‌याम भ्रगै।

२४ तिग्‍दा भिसम जुन म्‍हिसे ह्राङला ज्‍यान जोगब लबारी म्‍हाइला, थे म्‍हिसे चा जुकजुकधोनाला जुनी आयाङ्‌। तर ङाला लागिरी ह्राङला ज्‍याननोन पिन्‍खम्‍बा म्‍हिसे चा जुकजुकधोनाला जुनी याङ्ला।

२५ चुदे खालै म्‍हिसे जम्‍बुलिङनोन यारी किन्‍सी थेला ज्‍याननोन निजी भिसम तिग ज्‍यबा तला?

२६ ओच्‍छे खालै म्‍हि ङादेन ङाला तामरी पेःजी भिसम परमेश्‍वरला स्‍वर्गदूतगदेदेन छ्‌याम परमेश्‍वरसे पुइखबा म्‍हि ङाला आबा परमेश्‍वरला य्‍हालदेन शक्तिरी खमा थेदा ह्राङला भिबारी पेःला।

२७ तर एनीगदेसे ङाला ताम ङ्‌यान्‍गो, चुरी मुबा म्‍हिगदे न्‍हङला कोइ कोइ म्‍हि चा परमेश्‍वरला य्‍हुल्‍सा आम्राङ्तेधोना आसि।”

येशूला स्‍य्‍हाल पोबा

मत्ती १७:१-८; मर्कूस ९:२-८

२८ येशूसे चु ताम सुङ्सी भ्रेःरे तमा पत्रुस, यूहन्‍नादेन याकूबदा प्रार्थना लबारी गङरी भोर्सी फेप्‍जी।

२९ थेरी येशू प्रार्थना लबान लबा धुइरी येशूला स्‍य्‍हाल पोजी। ओच्‍छे येशूला क्‍वान धिनीला स्‍हेर ह्रङ्‌बान य्‍हाल य्‍हाल तजी

३० ओच्‍छे म्‍हि न्‍ही येशूदेन छ्‌याम ताम लबा म्राङ्जी। थे म्‍हि न्‍ही मोशादेन एलिया मुबा।

३१ थेनीगदेला स्‍य्‍हाल य्‍हाल य्‍हाल तबा मुबा। ओच्‍छे येशू यरूशलेमरी सितोःला भिबा तामला बारेरी येशूदेन छ्‌याम ताम लबान मुबा।

३२ थे धुइरी चा पत्रुस ओच्‍छे थेदेन छ्‌याम मुबागदे म्‍हेर्बा मुबा। थेनीगदे फातछोर्मा येशू स्‍वर्गला य्‍हालरी ओच्‍छे स्‍य्‍हान्‍दो म्‍हि न्‍हीएनोन येशूदेन छ्‌याम राप्‍सी चिबा म्राङ्जी।

३३ ओच्‍छे थे म्‍हि न्‍ही येशू मुबाग्‍याम दोःसी निबारी छ्‌याइमा पत्रुससे “गुरु, य्‍हाङ चुरी मुबा ज्‍यबा तजीम। दाहेन्‍से ङन्‍से चुरी छाप्रो सोम स्‍होइ, गिक ह्राङला लागिरी, गिक मोशाला लागिरी ओच्‍छे गिक एलियाला लागिरी” भिसी भिजी। तर पत्रुसदा तिग ताम पाङ्तोःबा थे था आरेमुबा।

३४ पत्रुससे चुह्रङ् पाङ्ना पाङ्नान खसु खसी थेनीगदेदा घप्‍जी। चु म्राङ्सी चेलागदे लोङ्जी।

३५ ओच्‍छे खसु न्‍हङ‍ग्‍याम चुह्रङ्बा काइ थेःजी, “चु ङाइ धम्‍बा ङाला झा हिन्‍ना, चुसे भिबा ताम एनीगदेसे ङ्‌यान्‍गो।”

३६ चु काइ थेःसी जिन्‍माहेन्‍से चेलागदेसे थेरी येशूदा जे म्राङ्जी। जमाहेन्‍से थेनीगदे कुटिसी चिजी। ओच्‍छे थेनीगदेसे म्राङ्बा चु ताम थे धुइरी खालैदा आपाङ्नी।

येशूसे म्‍हङसे स्‍याप्‍बा म्‍हिदा खम्‍ना लबा

मत्ती १७:१४-१८; मर्कूस ९:१४-२७

३७ न्‍हङगरदङ येशू ह्राङला चेलागदेदेन छ्‌याम गङग्‍याम मार फेप्‍खबा धुइरी म्‍हिला हुल गिक येशूदा स्‍याप्‍बारी खजी।

३८ ओच्‍छे थे म्‍हिला हुल न्‍हङ‍ग्‍याम म्‍हि गिकसे क्रिङ्बान भिजी, “गुरु, ङाला झादा च्‍यासी पिन्‍गो, तिग्‍दा भिसम चु ङाला गिक जेन झा हिन्‍ना!

३९ थेदा म्‍हङसे घरिघरि चुङ्‍मुला, ओच्‍छे थे क्रिङ्सी सिबा तेःबान तमुला। जमाहेन्‍से थेला सुङग्‍याम बोप्‍स्‍या तेःबा मुला, ओच्‍छे थे म्‍हङसे लछार पछार आलतेधोना थेदा आख्‍लामुला।

४० ङाइ थे म्‍हाङ ताप्‍सी पिन्‍गो भिसी ह्राङला चेलागदेदा भिजी, तर थेनीगदेसे म्‍हाङ ताप्‍आखम्‍नी।”

४१ जमाहेन्‍से येशूसे थेनीगदेदा “विश्‍वास आलबादेन नइबा सेम थोबा म्‍हिगदे, खाइमाधोना ङा एनीगदेदेन छ्‌याम तला? खाइमाधोना ङाइ एनीगदेदा नासे?” भिसी सुङ्जी। ओच्‍छे येशूसे थे म्‍हिदा “एला झादा चुरी भउ” भिसी सुङ्जी।

४२ ओच्‍छे थेसे ह्राङला झादा भना भनान थेला झादा थे म्‍हङसे चुङ्सी भ्‍याङ्‍जी। तर येशूसे थे म्‍हङदा बङ्‌सी थे कोलादा खम्‍ना लसी थेला आबादा पिन्‍जी।

४३ परमेश्‍वरला शक्ति म्राङ्सी थेरी मुबा म्‍हिगदे उदेक तजी।

दोःसी येशूसे ह्राङ खाह्रङ् लसी सिला भिसी सुङ्बा

मत्ती १७:२२-२३; मर्कूस ९:३०-३२

ओच्‍छे थेरी मुबा म्‍हिगदे येशूला गे म्राङ्सी उदेक तसी चिबा धुइरी येशूसे ह्राङला चेलागदेदा,

४४ “च्‍यागो, परमेश्‍वरसे पुइखबा म्‍हिदा चुङ्सी म्‍हिगदेला यारी जिम्‍मा पिन्‍ना। एनीगदेसे चु ताम खाइमै थाम्‍लेःगो” भिसी सुङ्जी।

४५ तर चेलागदेसे चु ताम आघोनी। तिग्‍दा भिसम थेनीगदेसे चु ताम घोखम्‍बा ज्ञान आयाङ्बासे लमा येशूसे तिग सुङ्जी भिसी म्‍हन्‍बारीनोन आखम्‍नी। ओच्‍छे थेनीगदे लोङ्बासे लमा चु तामला अर्थ तिग भिसी येशूदा ङ्‌योइबारी आखम्‍नी।

जम्‍मान भन्‍दा घ्रेन खाल?

मत्ती १८:१-५; मर्कूस ९:३३-४०

४६ थे धुइरी चेलागदे ह्राङ ह्राङ न्‍हङरी खाल घ्रेन भिसी ताम लबान मुबा।

४७ येशूसे थेनीगदेला सेमला ताम था याङ्सी कोला गिकदा ह्राङला ङामरी भसी थेनीगदेदा चुह्रङ् भिसी सुङ्जी,

४८ “च्‍यागो, जुन म्‍हिसे चुह्रङ्बा कोलादा ङाला मिनरी वास्‍ता लला, थेसे ङादाएनोन वास्‍ता लला, ङादा वास्‍ता लबासे ङादा पुइखबा ङाला आबादाएनोन वास्‍ता लला। ओच्‍छे एनीगदे न्‍हङरी जुन म्‍हि जम्‍मान भन्‍दा जजा मुला, थेनोन घ्रेन तला।”

४९ जमाहेन्‍से यूहन्‍नासे, “गुरु, ङन्‍से ह्राङला मिनरी म्‍हि गिकसे म्‍हाङ ताप्‍बा म्राङ्जी। तर ङन्‍से थेदा थेह्रङ् लआपुङ्नी, तिग्‍दा भिसम थे ङनी ह्रङ् ह्राङदेन छ्‌याम आभ्रमुला।”

५० तर येशूसे थेनीगदेदा “एनीगदेसे थेह्रङ् थालउ, तिग्‍दा भिसम जुन म्‍हिसे एनीगदेला बिरोध आल थे म्‍हि एनीगदेपट्टिला हिन्‍ना” भिसी सुङ्जी।

सामरीगदेसे येशूदा चिआपुङ्बा

५१ जमाहेन्‍से येशूसे ह्राङ स्‍वर्गरी फेप्‍बा धुइ तबासे लमा यरूशलेमरी निनोन तोःला भिसी पक्‍का लजी।

५२ ओच्‍छे येशूसे कोइ कोइ समाचार भोर्बा म्‍हिगदेदा ङाच्‍छान जम्‍मान ताम तयार लबाला लागिरी सामरियाला नाम्‍सा गिकरी पुइजी।

५३ येशू यरूशलेमरी फेप्‍बारी छ्‌याइबा ताम था याङ्सी सामरिया नाम्‍साला म्‍हिगदेसे येशूदा चिआपुङ्नी।

५४ चु म्राङ्सी येशूला चेला याकूबदेन यूहन्‍नासे, “प्रभु, ङन्‍से स्‍वर्गग्‍याम मे ताइना लसी थेनीगदेदा नाश लगै भिसी भिउ भिबा ह्राङला सेम मुला?” भिसी भिमा,

५५ येशू चेलागदेपट्टि दोःसी थेनीगदेदा बङ्जी।†

५६ जमाहेन्‍से येशू ह्राङला चेलागदेदा भोर्सी अर्गु नाम्‍सापट्टि फेप्‍जी।

विश्‍वासीगदेदेन छ्‌याम ततोःबा गुण

मत्ती ८:१९-२२

५७ ओच्‍छे येशू ह्राङला चेलागदेदेन छ्‌याम यरूशलेमपट्टि फेप्‍बान लबा धुइरी म्‍हि गिक खसी येशूदा “ह्राङ खानङदमान फेप्‍सै ङाएनोन ह्राङदेन छ्‌याम निला” भिसी भिजी।

५८ जमाहेन्‍से येशूसे थेदा “च्‍यागो, ल्‍हुन्‍दीगदे चिबारी ऊ मुला, ओच्‍छे चरागदे चिबारीनोन जङ मुला, तर परमेश्‍वरसे पुइखबा म्‍हिदा ब्‍लप्‍बा न्‍हबारीनोन ग्‍ला आरे” भिसी सुङ्जी।

५९ ओच्‍छे स्‍य्‍हान्‍दो म्‍हि गिकदा येशूसे “ङादेन छ्‌याम भ्रउ” भिसी सुङ्जी। तर थेसे “प्रभु, ङाच्‍छा ङाला सिबा आबादा ल्‍हुसी ह्राङदेन छ्‌याम भ्रला” भिसी भिजी।

६० येशूसे थेदा “सिबागदेदा सिबागदे ह्रङ्बासेन ल्‍हुगै तर ए चा निसी परमेश्‍वरला य्‍हुल्‍साला समाचार थेःना लउ” भिसी सुङ्जी।

६१ दोःसी स्‍य्‍हान्‍दो म्‍हि गिक येशू मुबा ग्‍लारी खसी, “ङाएनोन ह्राङदेन छ्‌याम भ्रला, तर ङाच्‍छा ङा दिमरी निसी जम्‍मादान ङा येशूदेन छ्‌याम निजी भिसी पाङ्सी खला” भिसी भिजी।

६२ थेदा येशूसे, “मोइबा धुइरी ग्‍याप दोःसी च्‍याबा म्‍हि चा परमेश्‍वरला य्‍हुल्‍सारी गे आखेल” भिसी सुङ्जी।

† 

९:५५ कोइ कोइ ग्रीक बाइबलरी चु ताम काप्‍बा मुला: ओच्‍छे येशूसे थेनीगदेदा “एनीगदेला सेम खाह्रङ्बा ततोःमुला भिसी एनीगदेसे अझ घोबा आरेम। ङा परमेश्‍वरसे पुइखबा म्‍हि मी म्‍हिगदेदा साइबारी खबा आहिन, तर थेनीगदेदा थार्बा पिन्‍बारी खबा हिन्‍ना” भिसी सुङ्जी।

येशूसे बोगल सोमसे च्‍युक न्‍ही चेलागदेदा परमेश्‍वरला य्‍हुल्‍साला समाचार थेःना लबारी पुइबा

१०

जमाहेन्‍से येशूसे स्‍य्‍हान्‍दो बोगल सोमसे च्‍युइ चेलागदेदा धम्‍जी। ओच्‍छे ह्राङ फेप्‍बारी छ्‌याइबा नाम्‍सादेन सहररी ह्राङ फेप्‍बा भन्‍दा ङाच्‍छा थेनीगदेदा गोर न्‍ही न्‍ही लसी पुइजी।

२ पुइबा धुइरी येशूसे थेनीगदेदा चुह्रङ् भिसी सुङ्जी, “च्‍यागो, बाली मी ल्‍हानान मिन्‍बा मुला, तर बाली दुइबा म्‍हिगदे ल्‍हाना आरे। थेतबासेलमा बाली दुइबा म्‍हिगदे पुइखउ भिसी बालीला दोप्‍ता प्रभुदेन छ्‌याम प्रार्थना लउ।

३ दाहेन्‍से एनीगदे निउ। ङाइ एनीगदेदा फार्बागदेला गुङरी ग्‍युला कोलादा पुइबा ह्रङ् लसी पुइला।

४ ओच्‍छे एनीगदेसे टाङगा, झोला, लखम तिगै थापुइगो। ओच्‍छे ग्‍यामरी खालैदेन छ्‌याम ल्‍हाना ताम थालउ।

५ “ओच्‍छे एनीगदे जुन दिमरी वाङ्ला ङाच्‍छा ‘थे दिमला म्‍हिदा शान्‍ति तगै’ भिसी मोलम पिन्‍गो।

६ थे दिमरी एनीगदेदेन छ्‌याम ढिक्‍बा म्‍हि मुसम थेनीगदेसे शान्‍ति याङ्ला। तर एनीगदेदेन छ्‌याम ढिक्‍बा म्‍हि आरेसम एनीगदेसे पिन्‍बा मोलम एनीगदेदान दोःसी खला।

७ ओच्‍छे थेनीगदेसे एनीगदेदा जस्‍तो चबा स्‍हे पिन्‍सै चबा थुङ्बा लसी थेनोन दिमरी चिउ। तिग्‍दा भिसम गे लबा म्‍हिसे ज्‍याला याङ्तोःमुला। ओच्‍छे एनीगदे दिम दिमरी वाङ्सी ज्‍यबा ज्‍यबा चबा स्‍हे म्‍हाइसी थाभ्रउ।

८ “थेह्रङ् लसी एनीगदे सहरगदेरी निबा धुइरी थे सहरला म्‍हिगदेसे मान लसी चबा थुङ्बारी पिन्‍बा स्‍हे चउ।

९ ओच्‍छे थेरी आखम्‍बा म्‍हिगदेदा खम्‍ना लउ, ‘ओच्‍छे परमेश्‍वरला य्‍हुल्‍सा खसी जिन्‍बा मुला’ भिसी थेनीगदेदा पाङ्‍गो।

१० तर खजिबै सहररी एनीगदे निमा थे सहरला म्‍हिगदेसे एनीगदेदा मान आलनी भिसम थे सहरला ग्‍यामरी थोन्‍सी,

११ ‘ङन्‍से ङन्‍ना काङरी भेर्बा एनीगदेला नाम्‍साला धुलु सुत्तै एनीगदेलान नाम्‍सारी खर्बा मुला। तिग्‍दा भिसम ङन्‍से पाङ्बा ताम एनीगदेसे आङ्‌यान्‍नी। तर च्‍यागो, परमेश्‍वरला य्‍हुल्‍सा खसी जिन्‍बा मुला भिबा एनीगदेसे था याङ्‍गो’ भिसी थेनीगदेदा पाङ्‍गो।

१२ एनीगदेसे ङाला ताम ङ्‌यान्‍गो, परमेश्‍वरसे निसाफ लबा धिनकुनु थे सहरला म्‍हिगदेला गति भन्‍दा मी सदोम† सहरला म्‍हिगदेला गति नाखम्‍बा तला।

येशूसे विश्‍वास आलबा सहरला म्‍हिगदेदा बङ्बा

मत्ती ११:२०-२७; १३:१६-१७

१३ “खोराजीनदेन बेथसेदाला म्‍हिगदे, एनीगदेसे परमेश्‍वरग्‍याम सजाय याङ्ला। तिग्‍दा भिसम एनीगदेला नाम्‍सारी लबा ह्रङ्‌बा उदेकला गेगदे टुरोसदेन सीदोन सहररी लबा हिन्‍सम ओन्‍मान थेनीगदेसे बोरा क्‍वान्‍सी मेफ्रा फोर्सी ह्राङ ह्राङला पाप ख्‍लासी परमेश्‍वरपट्टि दोःसेला मुबा

१४ तर परमेश्‍वरसे निसाफ लबा धुइरी एनीगदेला गति भन्‍दा टुरोसदेन सीदोनला म्‍हिगदेला गति नाखम्‍बा तला।

१५ कफर्नहुमला म्‍हिगदे, तिग एनीगदे स्‍वर्गरीन धोला भिसी म्‍हन्‍मुला? आधो! एनीगदेदा मी नर्गरी भ्‍याङ्‍ला।”

१६ येशूसे ह्राङला चेलागदेदा “एनीगदेला ताम ङ्‌यान्‍बासे ङाला तामदाएनोन ङ्‌यान्‍ना, एनीगदेला ताम आङ्‌यान्‍बासे ङाला तामएनोन आङ्‌यान। ओच्‍छे ङाला ताम आङ्‌यान्‍बासे ङादा पुइखबाला तामएनोन आङ्‌यान” भिसी सुङ्जी।

येशूसे पुइबा बोगल सोमसे च्‍युक न्‍ही चेलागदे दोःसी खबा

१७ येशूसे पुइबा बोगल सोमसे च्‍युइ न्‍ही चेलागदे ताङ्बान येशू मुबा ग्‍लारी खसी, “प्रभु ङन्‍से ह्राङला मिनरी म्‍हङगदेदा कुल्‍मा थेनीगदेसे ङ्‌यान्‍जी” भिसी भिजी।

१८ ओच्‍छे येशूसे थेनीगदेदा “ङाइ शैतानदा स्‍वर्गग्‍याम तिप्‍लीङ ह्रङ् लसी ताइबा म्राङ्जी।

१९ ओच्‍छे ङाइ एनीगदेदा पुख्रीदेन बिच्‍छीदा नाङ्सी भ्रबादेन एनीगदेदा ह्राङला शत्रुगदेला जम्‍मान शक्तिदा ढाबा अधिकार पिन्‍बा मुला। थेतबासेलमा एनीगदेदा तिगै स्‍हेसेएनोन न्‍होङ्ना लआखम।

२० तसैनोन म्‍हङगदेदा ह्राङला धिरी थान्‍म्‍याङ्जी भिसी एनीगदे थाताङ्‍गो। तर ह्राङला मिन स्‍वर्गरी भ्रिबा मुला भिसी एनीगदे ताङ्‍गो” भिसी सुङ्जी।

येशूसे पिन्‍बा धन्‍यवाद

मत्ती ११:२५-२७; १३:१६-१७

२१ थेनोन धुइरी येशूथोरी परमेश्‍वरला आत्‍मा फेप्‍खजी। ओच्‍छे येशू ताङ्सी, “मुदेन जम्‍बुलिङला प्रभु आबा, ह्राङदा धन्‍यवाद मुला, तिग्‍दा भिसम ह्राङसे ज्ञान बुद्धि मुबा म्‍हिगदेदेन सेबा घोबा म्‍हिगदेग्‍याम छुम्‍सी थान्‍बा ताम तिगै आसेबा म्‍हिगदेदा उन्‍सी पिन्‍जी। हिन्‍ना आबा, चुह्रङ् लमान ह्राङ ताङ्जी।

२२ “ङाला आबासे ङादा जम्‍मान स्‍हे जिम्‍मा पिन्‍बा मुला। ओच्‍छे ङा खाल भिसी ङाला आबादा बाहेक स्‍य्‍हान्‍दो खालैदा था आरे। थेह्रङ् लसीन आबा खाल भिसी झादेन झासे आबादा ङोसेना लबा म्‍हिगदेसे बाहेक स्‍य्‍हान्‍दो खालैदान आबा खाल हिन्‍ना भिसी था आरे।”

२३ जमाहेन्‍से येशू ह्राङला चेलागदेपट्टि दोःसी थेनीगदेदा जे चुह्रङ् भिसी सुङ्जी, “एनीगदेसे म्राङ्बा मुला, चु ताम म्राङ्बागदे चा परमेश्‍वरग्‍याम मोलम याङ्बा म्‍हिगदे हिन्‍ना।

२४ तिग्‍दा भिसम ल्‍हानान अगमवक्तागदेदेन ग्‍लेगदेसे एनीगदेसे म्राङ्बा चु तामगदे च्‍याबारी म्‍हाइमुबा। तर थेनीगदेसे आम्राङ्‌नी, ओच्‍छे एनीगदेसे थेःबा ताम थेनीगदेसे थेःबारी म्‍हाइजी, तर थेःबारी आम्‍याङ्नी।”

ज्‍यबा खिम्‍जेम

मत्ती २२:३४-४०; मर्कूस १२:२८-३४

२५ तिरेकुनु यहूदी धर्मगुरु गिक येशू मुबा ग्‍लारी खसी येशूला सेम च्‍याबारी थेसे “गुरु जुकजुकधोना आसिबा जुनी याङ्बारी ङाइ तिग लतोःला?” भिसी ङ्‌योइमा,

२६ येशूसे थेदा “परमेश्‍वरसे मोशादा पिन्‍बा ठिमरी तिग भ्रिबा मुला? एसे पढब लबा आरे?” भिसी सुङ्जी।

२७ जमाहेन्‍से थेसे येशूदा “ह्राङला सेमहेन्‍सेन, ह्राङला प्राणसे, ह्राङला बुद्धिसे ओच्‍छे ह्राङला शक्तिसे एसे परमप्रभु ह्राङला परमेश्‍वरदा माया लउ। ओच्‍छे एसे ह्राङला खिम्‍जेमदा ह्राङदा ह्रङ्नोन माया लउ” भिसी भ्रिबा मुला।

२८ भिसी भिमा, येशूसे थेदा “एसे ठीक भिजी दाहेन्‍से एसे थेह्रङ्नोन लउ। जमाहेन्‍से ए जुकजुकधोना सोला” भिसी सुङ्जी।

२९ तर थे म्‍हिसे ह्राङसे ह्राङदान ङा ठीक मुला भिसी उन्‍बाला लागिरी “थेह्रङ् भिसम ङाला खिम्‍जेम खाल हिन्‍ना?” भिसी येशूदा ङ्‌योइजी।

३० जमाहेन्‍से येशूसे थेदा चुह्रङ् भिसी सुङ्जी, “च्‍यागो, म्‍हि गिक यरूशलेमग्‍याम यरीहो भिबा ग्‍लापट्टि निबान लमा थेदा य्‍होगदेसे स्‍याप्‍सी लिगन्‍डीन लसी सिबाधोनान तोजी।

३१ ओच्‍छे छिन्‍नङ लिच्‍छा परमेश्‍वरला मन्‍दिररी पूजा लबा म्‍हि थेग्‍यामसेन खजी। तर थेसे थे य्‍होगदेसे तोसी सिबा तेःबान तबा म्‍हिदा म्राङ्सीनोन आम्राङ्बा स्‍होसी निजी।

३२ थेह्रङ् लसीन स्‍य्‍हान्‍दो लेवी गिकएनोन थेग्‍यामसेन खजी थेसेनोन थे सिबा तेःबान तबा म्‍हिदा म्राङ्सीनोन आम्राङ्बा स्‍होसी निजी।

३३ तर स्‍य्‍हान्‍दो सामरी य्‍हुलला† म्‍हि गिकएनोन थेग्‍यामसेन खजी। थे सिबा तेःबान तबा म्‍हिदा म्राङ्सी थेदा ल्‍हानान दया रेःजी।

३४ जमाहेन्‍से थे सिबा तेःबान तबा म्‍हि मुबा ग्‍लारी निसी थेसे थे म्‍हिला पोरगदेरी छ्‌युगुदेन अङगुरला निङगु फोर्सी क्‍वानगेनसे खीजी। ओच्‍छे थेसे थे म्‍हिदा ह्राङलान गधाथोरी थान्‍सी म्‍हिगदे बास चिबा पाटी गिकरी भोर्सी म्‍हुन गिक ह्राङसेन थे म्‍हिला सयार लजी।

३५ न्‍हङगरदङ निबा धुइरी थेसे थे पाटीला धनीदा म्‍हुइला डबल न्‍ही पिन्‍सी थेसे ‘ज्‍यना लसी चुला सयार लउ, अझ खर्च ल्‍हानान निसम ङा दोःसी खमा ह्राङदा पिन्‍ना’ भिसी भिजी।”

३६ येशूसे थेदा “एला बिचाररी चु म्‍हि सोम न्‍हङरी खजिबा चा थे य्‍होसे स्‍याप्‍बा म्‍हिला खिम्‍जेम तजी?” भिसी ङ्‌योइमा,

३७ थेसे येशूदा “थे य्‍होगदेसे तोबा म्‍हिदा दया लबा म्‍हि” भिसी भिजी।

ओच्‍छे येशूसे थेदा “दाहेन्‍से निसी एसेनोन थेह्रङ्नोन लउ” भिसी सुङ्जी।

येशू मार्थादेन मरियमला दिमरी फेप्‍बा

३८ ओच्‍छे येशू ह्राङला चेलागदेदेन छ्‌याम फेप्‍बान लमा नाम्‍सा गिकरी धोजी, थे नाम्‍सारी मुबा मार्था भिबा म्रिङम्‍हेमेसे येशूदा ह्राङला दिमरी ङ्‌योइजी।

३९ थे म्रिङम्‍हेमेला मरियम भिबा आङा गिक मुबा, थे चा येशूला ङामरी चिसी येशूला ताम ङ्‌यान्‍मुबा।

४० मार्था चा येशूदा क्‍योङ्बाला लागिरी चबा स्‍हे स्‍होबा गेरी कोल्‍सी चिबा मुबा। ओच्‍छे थे येशूला ङामरी खसी, “प्रभु, चबा स्‍हे स्‍होबारी आङासे ङादा ह्रो आलबा ह्राङसे म्राङ्बा आरे? ह्राङसे ङादा ह्रो लबारी निउ भिसी थेदा सुङ्सी पिन्‍गो” भिसी भिजी।

४१ तर येशूसे थेदा “मार्था, ए ल्‍हानान तामरी धन्‍दा सुर्दा जे लमुला।

४२ तर तोःबा स्‍हे गिक जेन मुला, थेनोन स्‍हे मरियमसे धम्‍बा मुला। थेतबासेलमा थेग्‍याम चु आब्‍यन” भिसी सुङ्जी।

† 

१०:१२ उत्‍पत्ति १९:२३-२९ “सदोम” भिबा चा सहर हिन्‍ना। थेदा परमेश्‍वरसे नाश लजी। तिग्‍दा भिसम थे सहररी ल्‍हानान नइबा गेगदे लमुबा। चु ताम, मत्ती ११:२३-२४; लूका १०:१२, १७:२९; रोमी ९:२९; २ पत्रुस २:६; यहू १:७‍; उन्‍बा ११:८‍ पदरीएनोन मुला।

† 

१०:३३ “सामरी य्‍हुल” चा यहूदीगदेला लागिरी जजा य्‍हुलला म्‍हि हिन्‍ना।

येशूसे प्रार्थना लबारी लोप्‍बा

मत्ती ६:९-१३; ७:७-११

११

तिरेकुनु येशूसे ग्‍ला गिकरी प्रार्थना लबान मुबा। येशूसे प्रार्थना लसी जिन्‍माहेन्‍से थेला चेला गिकसे “प्रभु, यूहन्‍नासे ह्राङला चेलागदेदा प्रार्थना लबारी लोप्‍सी पिन्‍बा ह्रङ् लसी ङन्‍दाएनोन प्रार्थना लबारी लोप्‍सी पिन्‍गो” भिसी भिमा,

२ येशूसे थेनीगदेदा “एनीगदेसे चुह्रङ् लसी प्रार्थना लउ” भिसी सुङ्जी,

“परमेश्‍वर आबा,

ह्राङदा† जम्‍मासेन मान लगै,

ओच्‍छे जम्‍मानथोरी ह्राङला शासन खगै।

३ ङन्‍से धिन धिननोन चतोःबा स्‍हे ङन्‍दा धिन धिननोन पिन्‍गो।

४ ङन्‍ना पाप माफ लसी पिन्‍गो।

तिग्‍दा भिसम ङन्‍सेनोन ङन्‍दा बिरोध लसी पाप लबागदेदा माफ लबा मुला।

ओच्‍छे ङन्‍दा पापरी फसब तबा ग्‍यामरी भ्रआपुङ्‍गो।”

५ जमाहेन्‍से येशूसे ह्राङला चेलागदेदा दोःसी चुह्रङ् भिसी सुङ्जी, “एनीगदे न्‍हङरी खालैला ह्रो गिक मुला भिसी म्‍हन्‍गो। थे म्‍हुन गुङरी थे ह्रो मुबा ग्‍लारी निसी ‘ङादा गोर सोम गेङ भउले ज्‍योज्‍यो,

६ ङाला दिमरी थारेङग्‍याम डोन्‍बो गिक खबा मुला। दान्‍दे ङादेन छ्‌याम चबा स्‍हे तिगै आरे’ भिसी भिमा,

७ थेला ह्रोसे दिम न्‍हङ‌ग्‍यामसेन ‘ङा म्राप ढुङ्सी कोलागदेदेन छ्‌याम म्‍हेर्सी जिन्‍जी। थेतबासेलमा ङादा दुख थापिन्‍गो। दान्‍दे ङा रेःसी एदा तिगै पिन्‍आखम’ भिसी भिजी।

८ तर ङाइ एनीगदेदा पाङ्ला, थे ह्रोसे थेदा ह्रो म्‍हन्‍सी तिगै आपिन्‍सैनोन थेसे ह्रीबाला ह्रीबान लमाहेन्‍से थे रेःसी थेदा तोःतेधोना पिन्‍ना।

९ “थेतबासेलमा एनीगदेसे ङाला ताम ङ्‌यान्‍गो, ह्रीसम पिन्‍ना, म्‍हाइसम स्‍याप्‍ला ओच्‍छे म्रापरी ढ्वक ढ्वक लसम एनीगदेला लागिरी म्राप ठोङ्सी पिन्‍ना।

१० तिग्‍दा भिसम जुन म्‍हिसे ह्रीला थेदा पिन्‍ना, ओच्‍छे जुन म्‍हिसे म्‍हाइला थेसे स्‍याप्‍ला ओच्‍छे जुन म्‍हिसे म्रापरी ढ्वाक ढ्वाक लला थेदा म्राप ठोङ्सी पिन्‍ना।

११ “ओच्‍छे एनीगदे न्‍हङरी खाल्‍ला आबासे चा ह्राङला कोलासे गेङ ह्रीमा युङबा, तार्ङा ह्रीमा पुख्री,

१२ ओच्‍छे नागाफुम ह्रीमा बिच्‍छी पिन्‍ना? आपिन।

१३ एनीगदे पापी तसीनोन ह्राङला कोलागदेदा ज्‍यबा स्‍हे पिन्‍बारी सेमुला भिसम एनीगदेला स्‍वर्गरी मुबा परमेश्‍वर आबासे थेदेन छ्‌याम ह्रीबागदेदा गाते ल्‍हाना लसी ह्राङला आत्‍मा पिन्‍ना।”

येशूदेन म्‍हङला ग्‍ले बालजिबुल

मत्ती १२:२२-२९, ४३-४५; मर्कूस ३:२०-२७

१४ येशूसे म्‍हङसे स्‍याप्‍सी ताइ दोबा म्‍हिला ल्‍हुइग्‍याम थे ताइ दोना लबा म्‍हाङ ताप्‍जी। जमाहेन्‍से थे म्‍हिसे ताम पाङ्‌बारी छ्‌याइबा म्राङ्सी थेरी मुबा म्‍हिगदे उदेक तजी।

१५ तर थेनीगदे न्‍हङरी कोइ कोइसे “चु म्‍हिसे मी म्‍हङगदेला ग्‍ले बालजिबुलला शक्तिग्‍याम जे म्‍हङगदे ताप्‍बा हिन्‍ना” भिसी भिजी।

१६ ओच्‍छे स्‍य्‍हान्‍दो कोइ कोइसे चा येशूला सेम च्‍याबाला लागिरी “ङन्‍दा स्‍वर्गला चिनु गिक उन्‍सी पिन्‍गो” भिसी भिजी।

१७ तर येशूसे थेनीगदेला सेमला ताम था याङ्सी थेनीगदेदा “च्‍यागो, जुन य्‍हुल्‍साला म्‍हिगदे ह्राङ ह्राङ न्‍हङरी तोबा छेबा लला, थे य्‍हुल्‍सा नाश तला, ओच्‍छे जुन दिमला म्‍हिगदे ह्राङ ह्राङ न्‍हङरीन तोबा छेबा लला, थे दिमएनोन फुप्‍ला।”

१८ थेतबासेलमा शैतानएनोन ह्राङ ह्राङ न्‍हङरी आढिक्‍नी भिसम खाह्रङ् लसी थेला य्‍हुल्‍सा टुला? तिग्‍दा भिसम एनीगदेसे ङादा बालजिबुलला शक्तिग्‍याम म्‍हाङ ताप्‍बा मुला भिसी भिबा मुला।

१९ ङाइ बालजिबुलला शक्तिग्‍याम म्‍हाङ ताप्‍मुला भिसम एनीगदेला चेलागदेसे चा खाल्‍ला शक्तिग्‍याम म्‍हाङ ताप्‍बा हिन्‍ना? थेतबासेलमा एनीगदेला गल्‍ती थेनीगदेसेन उन्‍ना।

२० तर ङाइ परमेश्‍वरला शक्तिग्‍याम म्‍हाङ ताप्‍बा मुला भिसम एनीगदेला गुङरी परमेश्‍वरला य्‍हुल्‍सा खसी जिन्‍बा मुला।

२१ ओच्‍छे भङ्‍बा म्‍हिसे हतियार थोसी ह्राङला दिम ख्रुङ्जी भिसम थेला मालसामान खालैसे भोरआखम।

२२ तर थे भन्‍दान भङ्‍बा म्‍हि खजी भिसम थेदा ढासी थेसे भर लबा जम्‍मान हतियारगदे ब्‍यन्‍ना, ओच्‍छे थेला जम्‍मान मालसामान ब्‍यन्‍सी जम्‍मादान भो लसी पिन्‍ना।

२३ जुन म्‍हि ङादेन छ्‌याम आढिक, थे म्‍हि ङाला बिरोधी तला। ओच्‍छे जुन म्‍हिसे ङादेन छ्‌याम गे आल थे म्‍हिसे ङाला बिरोधरी गे लला।

ङाच्‍छा थोन्‍सी निबा म्‍हाङ दोःसी खमाहेन्‍से

मत्ती १२:४३-४५

२४ “म्‍हाङ म्‍हिला ल्‍हुइग्‍याम थोन्‍सी निमाहेन्‍से थेसे ब्‍लप्‍बा न्‍हबारी तोङतोङबा ग्‍लारीक्‍यार ग्‍ला म्‍हाइसी भ्रला, तर थेसे खानङएनोन ब्‍लप्‍बा न्‍हबा ग्‍ला आयाङ्माहेन्‍से ‘ङा जुन म्‍हिला ल्‍हुइग्‍याम थोन्‍सी खजी थेनोन म्‍हिला ल्‍हुइरी चिबारी निइ’ भिसी दोःसी निला।

२५ ओच्‍छे थे म्‍हाङ दोःसी खमा थेसे ङाच्‍छा ह्राङ चिबा ग्‍ला साङसाङबा म्राङ्ला।

२६ जमाहेन्‍से थे म्‍हाङ निसी ह्राङ भन्‍दा नइबा अर्गु गोर निस म्‍हङगदे भसी थे म्‍हि न्‍हङरी वाङ्सी चिमुला। थेतबासेलमा थे म्‍हिला गति ङाच्‍छाला भन्‍दा लिच्‍छाला गति झन नइबा तला।”

सुख याङ्बागदे

२७ येशूसे चु ताम सुङ्बान लमा म्‍हिला हुल न्‍हङ‍ग्‍याम क्रिङ्बान म्रिङम्‍हेमे गिकसे “ह्राङदा न्‍हसी ङ्‍हे ख्‍वाबा आमासे परमेश्‍वरग्‍याम मोलम याङ्बा मुला,” भिसी भिजी।

२८ तर येशूसे “जुन म्‍हिसे परमेश्‍वरला बचन ङ्‌यान्‍सी परमेश्‍वरसे कुल्‍बा अन्‍छार लला, थे म्‍हिसे परमेश्‍वरग्‍याम झन मोलम याङ्ला,” भिसी सुङ्जी।

म्‍हिगदेसे चिनु म्‍हाइबा

मत्ती १२:३८-४२

२९ येशूला क्‍युर्नोन म्‍हिला हुल तमाहेन्‍से येशूसे थेनीगदेदा चुह्रङ् भिसी सुङ्जी, “एनीगदे दान्‍देला म्‍हिगदे खाह्रङ्बा नइबा म्‍हि! उदेकला चिनु जे म्‍हाइबा। तर योना अगमवक्ताला चिनु बाहेक अर्गु चिनु आउन।

३० निनवे सहरला म्‍हिगदेला लागिरी योना चिनु तबा ह्रङ्नोन परमेश्‍वरसे पुइखबा म्‍हि दान्‍देला म्‍हिगदेला लागिरी चिनु हिन्‍ना।

३१ निसाफ लबा धुइरी ल्‍होग्‍याम खबा ग्‍लेस्‍यासे दान्‍देला म्‍हिगदेला दोष उन्‍ना, तिग्‍दा भिसम थे सोलोमन ग्‍लेला ज्ञान बुद्धिला ताम ङ्‌यान्‍बारी ल्‍हानान थारेङग्‍याम खबा मुबा। तर च्‍यागो, चुरी सोलोमन ग्‍ले भन्‍दा घ्रेन म्‍हि मुसैनोन थेला ताम आङ्‌यान्‍नी।

३२ निसाफ लबा धुइरी निनवे सहरला म्‍हिगदे रेःसी दान्‍देला म्‍हिगदेला दोष उन्‍ना। तिग्‍दा भिसम योना अगमवक्तासे पाङ्बा ताम ङ्‌यान्‍सी थेनीगदेसे ह्राङ ह्राङला पाप ख्‍लासी परमेश्‍वरपट्टि दोःबा मुबा। तर च्‍यागो, चुरी योना अगमवक्ता भन्‍दा घ्रेन म्‍हि गिक मुला।

ल्‍हुइला नाङसल

मत्ती ५:१५; ६:२२-२३

३३ “खालैसे नाङसल म्रासी फामसे घप्‍सी आथान, ओच्‍छे छुम्‍सीनोन आथान। बरु दिम न्‍हङरी खबा म्‍हिगदेदा य्‍हाल तगै भिसी नोबा ग्‍लारी थान्‍ना।

३४ एला मी एला ल्‍हुइला लागिरी नाङसल ह्रङ्‌बान हिन्‍ना। एला मी ज्‍यबा मुसम एसे ज्‍यना लसी म्राङ्ला। तर एला मी ज्‍यबा आरेसम एसे तिगै म्राङ्बारी आखम ओच्‍छे ए धोपधोपरी भ्रतोःला।

३५ थेतबासेलमा ए होशियार तउ, तिग्‍दा भिसम एला ल्‍हुइरी मुबा नाङसल सिसी धोपधोप थातगै।

३६ चुदे एनीगदेला ल्‍हुइरी तिगै धोपधोप आतना जम्‍मान ल्‍हुइ य्‍हाल तजी भिसम नाङसलसे एनीगदेदा य्‍हाल तना लबा ह्रङ्नोन एनीगदेला पूरन ल्‍हुइ य्‍हाल तला।”

येशूसे फरिसीदेन यहूदी धर्मगुरुगदेला दोष उन्‍बा

मत्ती २३:१-३६; मर्कूस १२:३८-४०

३७ येशूसे चुह्रङ् सुङ्सी जिन्‍माहेन्‍से फरिसी गिकसे येशूदा सोल छ्‌योइबारी ह्राङला दिमरी ङ्‌योइजी। जमाहेन्‍से येशू थेला दिमरी फेप्‍सी सोल छ्‌योइबारी धन्‍छ्‌याजी।

३८ तर येशूसे छ्‌या आस्‍याल्‍ना† सोल्‍बा म्राङ्सी थे फरिसी उदेक तजी।

३९ थे उदेक तबा म्राङ्सी प्रभुसे थेदा चुह्रङ् भिसी सुङ्जी, “एनी फरिसीगदेसे खोरेदेन खार्बाला पाखापट्टि म्‍याप्‍सी चोखो स्‍होबा ह्रङ् लसी एनीगदेएनोन म्‍हिदा उन्‍बारी चोखो दोबा स्‍होमुला। तर एनीगदेला सेम लोभदेन नइबा तामसे प्‍लिङ्बा तमुला।

४० एनीगदे खाह्रङ्बा मूर्ख म्‍हि, जुन‍से पाखापट्टि स्‍होजी, थेसेन न्‍हङपट्टिनोन स्‍होबा आहिन?

४१ एनीगदेदेन छ्‌याम मुबा स्‍हेगदे प्राङ्‌बोगदेदा पिन्‍गो। जमाहेन्‍से एनीगदेला लागिरी जम्‍मान स्‍हे चोखो तला।

४२ परमेश्‍वरग्‍याम सजाय याङ्तोःबा फरिसीगदे, एनीगदेसे परमेश्‍वरदा बाबरीदेन जिरा ओच्‍छे अर्गु मसलाला दोङला भो च्‍युइला भो गिक मी पिन्‍मुला, तर एनीगदेसे म्‍हिगदेदा ठीक निसाफदेन परमेश्‍वरदा लतोःबा मायाला भिसम तिगै वास्‍ता आलमुला। तर एनीगदेसे चु गे न्‍हीनोन लतोःबा मुबा।

४३ परमेश्‍वरग्‍याम सजाय याङ्बा फरिसीगदे, एनीगदेसे यहूदीगदे ह्रुप तबा दिमला मुल ठिरी चिबारीदेन बजाररी स्‍य्‍हान्‍दो म्‍हिगदेसे मान लगै भिसी सेम लमुला।

४४ परमेश्‍वरग्‍याम सजाय याङ्तोःबागदे, एनीगदे म्‍हिगदेसे आम्राङ्बा धुर्सा ह्रङ्‌बान हिन्‍ना। थेतबासेलमा म्‍हिगदेसे था आयाङ्ना चुह्रङ्बा धुर्साथोरी भ्रमुला।”

४५ ओच्‍छे यहूदी धर्मगुरुगदे न्‍हङला गिकसे येशूदा “गुरु ह्राङसे चुह्रङ् सुङ्सी ङन्‍नाएनोन बेइज्‍जत लबा मुला” भिसी भिमा,

४६ येशूसे चुह्रङ् भिसी सुङ्जी, “एनी धर्मगुरुगदेएनोन परमेश्‍वरग्‍याम सजाय याङ्तोःबा म्‍हिगदे हिन्‍ना। तिग्‍दा भिसम एनीगदेसे म्‍हिगदेदा पुइनोन आखम्‍बा धोइ काप्‍बा मुला। तर एनीगदेसे चा या जुम्‍बीसेनोन आथुर्मुला।

४७ “परमेश्‍वरग्‍याम सजाय याङ्तोःबा म्‍हिगदे, एनीगदेसे ह्राङला आखे म्‍हेमेगदेसे साइबा अगमवक्तागदेला धुर्सा स्‍होबा मुला।

४८ तर एनीगदेला आखे म्‍हेमेसे तिग लमुबा थे एनीगदेला गेग्‍यामसेन उन्‍बा मुला। ओच्‍छे थेन्‍ना गेदेन एनीगदेला गे ढिक्‍बा मुला। तिग्‍दा भिसम थेनीगदेसे अगमवक्तागदेदा साइजी, ओच्‍छे एनीगदेसे चा म्‍हिदा उन्‍बाला लागिरी अगमवक्तागदेला धुर्सा स्‍होबा मुला।

४९ थेतबासेलमा परमेश्‍वरसे ह्राङला ज्ञान बुद्धिग्‍याम चुह्रङ् भिसी सुङ्बा मुला, ‘ङाइ थेनीगदे मुबा ग्‍लारी अगमवक्तादेन मुल चेला पुइखला थेनीगदेसे कोइदा साइला कोइदा ल्‍हानान दुख पिन्‍ना।’

५० थेतबासेलमा जम्‍बुलिङ छ्‌यामाहेन्‍से दान्‍देधोना साइबा अगमवक्तागदेला सजाय दान्‍देला म्‍हिगदेसे याङ्ला।

५१ ओच्‍छे हाबिलहेन्‍से परमेश्‍वरला मन्‍दिर न्‍हङला चोखो ग्‍लादेन धूप म्राबा ग्‍लाला गुङरी साइबा जकरियाधोनाला सजाय दान्‍देला म्‍हिगदेला थोबोरी खला।

५२ “परमेश्‍वरग्‍याम सजाय याङ्तोःबा यहूदी धर्मगुरुगदे, एनीगदेदेन छ्‌याम परमेश्‍वरला ज्ञान, बुद्धिला म्राप ठोङ्‌बा साँचो मुला। तसैनोन एनीगदे न्‍हङरी आवाङ्नी ओच्‍छे न्‍हङरी वाङ्बारी म्‍हाइबा म्‍हिगदेदाएनोन वाङ्आपुङ्नी।”

५३ येशू थेग्‍याम थोन्‍सी फेप्‍बारी छ्‌याइमा यहूदी धर्मगुरुगदेदेन फरिसीगदेसे येशूदा ल्‍हानान बिरोध लसी ल्‍हानान तामगदे ङ्‌योइबारी छ्‌याइजी।

५४ येशूसे जोहाब पिन्‍मा खानङै गल्‍ती स्‍याप्‍ला वा भिसी थेनीगदेसे दाउ च्‍यासी चिजी।

† 

११:२ चु पदरी ग्रीक बाइबलरी “ह्राङला छान‍दा मान लगै” भिसी भ्रिबा मुला। तर मुल अर्थ चा परमेश्‍वरदा मान तगै भिबा हिन्‍ना।

† 

११:३८ यहूदीला ठिम अन्‍छार या आख्रुना चबा म्‍हिदा परमेश्‍वरला ङाच्‍छा अशुद्ध भिसी म्‍हन्‍मुबा।

चेलागदेदा होशियार तना लबा

मत्ती १०:२६-३३

१२

थे धुइरी थेरी झ्‍यासीन झ्‍याबारी आखम्‍बाधोनाला म्‍हिगदे पोप तबासे लमा गिकसे गिकदा नाङ्बारी छ्‌याइजी, ओच्‍छे जम्‍मान भन्‍दा ङाच्‍छा येशूसे ह्राङला चेलागदेदा चुह्रङ् भिसी सुङ्बारी छ्‌याइजी, “एनीगदे फरिसीगदेला खमीरग्‍याम जोगब तसी चिउ। थे खमीर चा थेनीगदेसे म्‍हन्‍बा कप्‍टी ताम हिन्‍ना।

२ घप्‍सी आम्राङ्बा स्‍हे तिगै आरे, ओच्‍छे छुम्‍सी था आयाङ्बा स्‍हे तिगै आरे।

३ थेतबासेलमा जुन ताम एनीगदेसे धोपधोपरी पाङ्ला थे ताम य्‍हाल तमा थेःला। ओच्‍छे दिम न्‍हङरी सा ताम लसी पाङ्बा ताम दिमला धुरीग्‍याम थेःना लला।

खाल म्राङ्सी लोङ्तोःबा?

मत्ती १०:२८-३३; १२:३२

४ येशूसे दोःसी चुह्रङ् भिसी सुङ्जी, “ङाला ह्रोगदे ङ्‌यान्‍गो, एनीगदे ह्राङदा साइबा म्‍हि म्राङ्सी थालोङ्‍गो। तिग्‍दा भिसम थेसे एनीगदेला ल्‍हुइदा जे साइला, तर आत्‍मादा चा साइबारी आखम।

५ तर एनीगदे खाल्‍देन छ्‌याम लोङ्तोःला थे ताम ङ्‌यान्‍गो, जुनदेन छ्‌याम एनीगदेदा साइसी नर्गरी भ्‍याङ्‍बा शक्ति मुला, थे म्राङ्सी जे लोङ्‍गो।

६ तिग डबल न्‍हीरी च्‍युर्गन ङा ग्‍लुबारी आखम? खम्‍ला। तसैनोन थे न्‍हङला गिकदाएनोन परमेश्‍वरसे आम्‍लेः।

७ ओच्‍छे एनीगदेला थोबोला क्राएनोन परमेश्‍वरसे झ्‍यासी जिन्‍बा मुला। थेतबासेलमा एनीगदे थालोङ्‍गो। तिग्‍दा भिसम थे ल्‍हानान च्‍युर्गनगदे भन्‍दा मी एनीगदे ल्‍हानान घ्रेन मुला।

स्‍य्‍हान्‍दोगदेदा ख्रीष्‍टला बारेरी पाङ्बा

मत्ती १०:३२-३३

८ “ङाला ताम ङ्‌यान्‍गो, जुन म्‍हिसे ङादा म्‍हिला ओन्‍छाङरी सेमहेन्‍से प्रभु भिसी पाङ्ला, परमेश्‍वरसे पुइखबा म्‍हिसेनोन थेदा परमेश्‍वरला दूतगदेला ओन्‍छाङरी चु ह्राङलान हिन्‍ना भिसी पाङ्ला।

९ तर जुन म्‍हिसे म्‍हिगदेला ओन्‍छाङरी ङादा ङाइ थेदा ङोसेबा आरे भिसी भिला, ङाइएनोन परमेश्‍वरला दूतगदेला ओन्‍छाङरी थेदा सेबान आरे भिसी पाङ्ला।

१० च्‍यागो, जुन म्‍हिसे परमेश्‍वरसे पुइखबा म्‍हिला बिरोधरी ताम लला, थेसे माफ याङ्ला। तर परमेश्‍वरला आत्‍माला बिरोधरी ताम लबा म्‍हिसे खाइमै माफ आयाङ्‌।

११ “म्‍हिगदेसे एनीगदेदा चुङ्सी यहूदीगदे ह्रुप तबा दिमला नेतादेन शासन लबा म्‍हिगदे ओच्‍छे न्‍यायाधीश मुबा ग्‍लारी भोर्बा धुइरी खाह्रङ् लसी जोहाब पिन्‍बा भिसी एनीगदेसे धन्‍दा सुर्दा थालउ।

१२ तिग्‍दा भिसम थे धुइरी खाह्रङ् लसी जोहाब पिन्‍तोःला भिसी एनीगदेदा परमेश्‍वरला आत्‍मासेन लोप्‍ला।”

मूर्ख फ्‍युक्‍पो म्‍हिला उखान

१३ म्‍हिला हुल न्‍हङ‍ग्‍याम म्‍हि गिकसे येशूदा “गुरु, ङाला ज्‍योज्‍योदा अंश भो लसी पिन्‍गो भिसी सुङ्सी पिन्‍गो” भिसी भिमा,

१४ येशूसे थेदा “एनीगदेला निसाफ लबादेन अंश भो लसी पिन्‍बारी ङादा खाल्‍से अधिकार पिन्‍बा मुला” भिसी सुङ्जी।

१५ ओच्‍छे येशूसे थेनीगदेदा “एनीगदे होशियार तसी लोभग्‍याम जोगब तसी चिउ। तिग्‍दा भिसम म्‍हिदेन छ्‌याम जतिन धन सम्‍पत्ति मुसैनोन थेसे म्‍हिदा सत्‍यला जुनी आपिन” भिसी सुङ्बान,

१६ थेनीगदेदा उखान गिक सुङ्जी, “ग्‍ला गिकरी फ्‍युक्‍पो म्‍हि गिक मुबा, थेला बुरी ल्‍हानान बाली रोजी।

१७ थे फ्‍युक्‍पो म्‍हिसे सेम सेमरी चुह्रङ् भिजी, ‘ङादेन छ्‌याम बाली थान्‍बा ग्‍ला आरे, ङाइ तिग लसे?’

१८ ओच्‍छे थेसे चुह्रङ् भिजी, ‘दाहेन्‍से ङाइ चुह्रङ् लला, जम्‍मान ढुकुटीगदे फुप्‍सी घ्रेन घ्रेन स्‍होला, ओच्‍छे जम्‍मान बालीदेन मालसामान थेरीन थान्‍ना।

१९ ओच्‍छे थेसे ह्राङला सेम न्‍हङ न्‍हङरी चुह्रङ् भिसी भिजी, “ङाइ ल्‍हानान दिङधोनादा छ्‌योबा बाली पोप लबा मुला। थेतबासेलमा ङा सुख शान्‍तिरी चबा थुङ्बादेन मोजमजा लसी चिला।”

२० “तर परमेश्‍वरसे थेदा ‘मूर्ख, तिनी म्‍हुनङनोन एला प्राण ङाइ किन्‍ना, एसे पोप लसी थान्‍बा धन सम्‍पत्ति खाल्‍से चला?’ भिसी सुङ्जी।”

२१ चु उखान सुङ्सी जिन्‍माहेन्‍से येशूसे “ह्राङला लागिरी धन सम्‍पत्ति पोप लबा म्‍हिला गति चुह्रङ्बान तला। परमेश्‍वरसे चुह्रङ्बा म्‍हिगदेदा फ्‍युक्‍पो आम्‍हन्‍मुला” भिसी सुङ्जी।

धन्‍दा सुर्दा थालउ

मत्ती ६:२५-३४

२२ जमाहेन्‍से येशूसे ह्राङला चेलागदेदा चुह्रङ् भिसी सुङ्जी, “थेतबासेलमा एनीगदेसे ङाला ताम ङ्‌यान्‍गो, ‘सोबाला लागिरी तिग चसे, तिग क्‍वान्‍से भिसी धन्‍दा सुर्दा थालउ।’

२३ तिग्‍दा भिसम चबा थुङ्बादेन क्‍वान्‍बा भन्‍दा एनीगदेला प्राणदेन ल्‍हुइ घ्रेन हिन्‍ना।

२४ एनीगदेसे कावागदेदा च्‍यागो! थेनीगदेसे न्‍ह कमाइ लला, न्‍ह बाली धुइला, न्‍ह थेनीगदेला ढुकुटीन मुला। तसैनोन परमेश्‍वरसे थेनीगदेदा चबा स्‍हे पिन्‍बान मुला। एनीगदे मी चरागदे भन्‍दा ल्‍हानान घ्रेन मुला।

२५ एनीगदे न्‍हङरी खाल्‍से धन्‍दा सुर्दा लसी छिन्‍नङला लागिरी आयू काप्‍खम्‍ला?

२६ चुदे जजा गे मी लआखम्‍मुला भिसम तिग्‍दा एनीगदे अर्गु तामला धन्‍दा सुर्दा लबा?

२७ “एनीगदेसे म्‍हेन्‍दोदा च्‍यागो, थेनीगदेसे न्‍ह गे लला, न्‍ह क्‍वान राला। तर च्‍यागो, सोलोमन ग्‍लेदेन छ्‌याम ल्‍हानान धन सम्‍पत्ति मुसैनोन थे म्‍हेन्‍दो तेएनोन जेबा आरेमुबा।

२८ तिनी ल्‍हेबान निसी न्‍हङगर खर्माहेन्‍से मेरी फर्बा छेदा मी परमेश्‍वरसे चुह्रङ् लसी जेना लमुला भिसम झन एनीगदेदा परमेश्‍वरसे गाते जेना लला? खाइ एनीगदेला विश्‍वास?

२९ थेतबासेलमा एनीगदेसे तिग चबा, तिग थुङ्बा भिसी धन्‍दा सुर्दा लसी म्‍हाइसी थाभ्रउ।

३० तिग्‍दा भिसम परमेश्‍वरदा ङोआसेबा जम्‍बुलिङला म्‍हिगदेसे चा चुह्रङ् लसी धन्‍दा सुर्दा लमुला। तर एनीगदेदा चु जम्‍मान स्‍हे तोःला भिसी परमेश्‍वर आबादा था मुला।

३१ थेतबासेलमा ङाच्‍छा परमेश्‍वरला य्‍हुल्‍सा म्‍हाइगो। जमाहेन्‍से परमेश्‍वरसे एनीगदेदा चु जम्‍मान स्‍हे पिन्‍ना।”

ह्राङला लागिरी स्‍वर्गरी धन सम्‍पत्ति सोसी थान्‍गो

मत्ती ६:१९-२१

३२ दोःसी येशूसे चुह्रङ् भिसी सुङ्जी, “ङाला कोलागदे, एनीगदे थालोङ्‍गो! तिग्‍दा भिसम एनीगदेला परमेश्‍वर आबा ल्‍हानान ताङ्सी एनीगदेदा थेसे ह्राङला य्‍हुल्‍सा पिन्‍बारी छ्‌याइबा मुला।

३३ थेतबासेलमा एनीगदेसे ह्राङदेन छ्‌याम मुबा धन सम्‍पत्ति चूङ्सी खबा टाङगा प्राङ्‌बोगदेदा भो लसी पिन्‍गो। ओच्‍छे खाइमै आन्‍होङ्बा ढुकुटी स्‍होसी ह्राङला लागिरी स्‍वर्गरी धन सम्‍पत्ति सोसी थान्‍गो। थेरी य्‍होएनोन आख, बुलुङसेनोन आच।

३४ तिग्‍दा भिसम जुन ग्‍लारी एनीगदेला धन सम्‍पत्ति मुला, एनीगदेला सेमएनोन थेरीन तला।”

छोर्सी चिउ

मत्ती २४:४२-५१; मर्कूस १३:३२-३७

३५ दोःसी येशूसे थेनीगदेदा चुह्रङ् भिसी सुङ्जी, “एनीगदे ह्राङला क्‍वान क्‍वान्‍सी नाङसल म्रासी तयार लसी चिउ।

३६ ओच्‍छे एनीगदे ब्‍याहला भोजरी निसी खबा मालिकदा भ्रान्‍सी चिबा नोकर ह्रङ्‌बान तउ। तिग्‍दा भिसम मालिक खसी म्राप ढ्वक ढ्वक लमैछ्‌याम थेनीगदेसे ह्राङला मालिकदा म्राप ठोङ्सी पिन्‍मुला।

३७ च्‍यागो, थे नोकरगदे गाते ताङ्‍म्‍याङ्‍ला, ह्राङला मालिक खबा धुइरी थेनीगदेदा छोर्सी चिबा म्राङ्जी। थेतबासेलमा थेसे केः खीसी ह्राङला नोकरगदेदा चबा स्‍हे पिन्‍ना।

३८ थे नोकरगदे गाते ताङ्‍म्‍याङ्‍ला, मालिक म्‍हुन गुङरी अथवा स्‍य्‍हो तबा धुइरी खसैनोन ह्राङला नोकरगदे छोर्सी चिबा म्राङ्जी।

३९ तर एनीगदेसे चु तामएनोन था याङ्‍गो, दिमला म्‍हिसे य्‍हो खबा धुइ था याङ्सम थेसे ह्राङला दिम न्‍हङरी य्‍हो वाङ्आपुङ्‍।

४० थेह्रङ् लसीन एनीगदेएनोन होशियार तसी छोर्सी चिउ। तिग्‍दा भिसम परमेश्‍वरसे पुइखबा म्‍हिएनोन एनीगदेसे आम्‍हन्‍बा धुइरी खला।

ज्‍यबा गे लबा नोकरदेन आज्‍यबा गे लबा नोकर

मत्ती २४:४५-५१

४१ जमाहेन्‍से पत्रुससे येशूदा “प्रभु, चु उखान ङन्‍ना लागिरी जे सुङ्बा कि स्‍य्‍हान्‍दो म्‍हिगदेला लागिरीनोन सुङ्बा हिन्‍ना?” भिसी ङ्‌योइमा,

४२ प्रभुसे थेदा चुह्रङ् भिसी सुङ्जी, “दिमरी गे लबा बुद्धि मुबादेन भर्तुप्‍पा म्‍हि खाल हिन्‍ना? मालिकसे दिमला स्‍य्‍हान्‍दो नोकरगदेदा ठीक ठीक धुइरी चबा थुङ्बा ढिक्‍ना लसी पिन्‍बारी जिम्‍मा पिन्‍थान्‍जी।”

४३ मालिक दोःसी खबा धुइरीनोन थेसे मालिकसे कुल्‍सी ‍थान्‍बा ह्रङ् लसी गे लबा म्राङ्जी भिसम इनाम याङ्बा नोकर थेनोन हिन्‍ना।

४४ च्‍यागो, एनीगदेसे ङाला ताम ङ्‌यान्‍गो, मालिकसे थेह्रङ्बा नोकरदा ह्राङला जम्‍मान धन सम्‍पत्ति जिम्‍मा पिन्‍ना।

४५ तर थे आज्‍यबा नोकरसे ‘ङाला मालिक योनान आख’ भिसी म्‍हन्‍सी, ङ्‍य्‍होइबा म्‍हिगदेदेन छ्‌याम चिसी चबा थुङ्बा लसी ह्राङदेन छ्‌यामनोन गे लबा नोकरगदेदा तोबा ग्‍याङ्‍बा लजी भिसम,

४६ थेला मालिक थेसे आम्‍हन्‍बा धिनदेन धुइरी धोखसी मालिकसे थेदा ल्‍हानान सजाय पिन्‍ना। ओच्‍छे थेदा परमेश्‍वरदा विश्‍वास आलबा म्‍हिगदे मुबा ग्‍लारी भ्‍याङ्‍ला।

४७ “ह्राङला दिमला मालिकला सेमला ताम था याङ्सीनोन सेम निबा गे आलबा नोकरसे तोबा चला।

४८ तर ह्राङला मालिकला सेमला ताम था आयाङ्ना तोबा चबा खाल्‍ला गे लसैनोन थे नोकरदा ल्‍हाना आतोः। ओच्‍छे जुन म्‍हिदा ल्‍हाना पिन्‍बा मुला थेसेनोन ल्‍हानान पिन्‍तोःला। थेह्रङ् लसीन जुन म्‍हिदा ल्‍हानान जिम्‍मा पिन्‍बा मुला थेदेन छ्‌याम ल्‍हानान किन्‍ना।

थेमे न्‍हङरी बिरोध लबा

मत्ती १०:३४-३६

४९ “च्‍यागो, ङा जम्‍बुलिङरी मे सल्‍कब लबारी खबा हिन्‍ना। बरु ङाच्‍छान सल्‍कब तबा हिन्‍सै तसेला मुबा।

५० ङाइ दुखला बप्‍तिस्‍मा किन्‍तोःबा मुला, थे बप्‍तिस्‍मा आकिन्‍तेधोना ङादा शान्‍ति आत।

५१ तिग एनीगदेसे ङा जम्‍बुलिङरी म्‍हिगदेदा ढिक्‍ना लबारी खबा भिसी म्‍हन्‍बा? आहिन, ङा मी एनीगदेदा फेना लबारी खबा हिन्‍ना।

५२ दाहेन्‍से गोर ङा म्‍हिला थेमे ह्राङ ह्राङ न्‍हङरी फेला। ओच्‍छे न्‍हीला बिरोधरी सोम, सोमला बिरोधरी न्‍ही रेःला।

५३ थेह्रङ् लसीन आबाला बिरोधरी झा, झाला बिरोधरी आबा, आमाला बिरोधरी झामे, झामेला बिरोधरी आमा ओच्‍छे स्‍युमीला बिरोधरी चाङ, चाङला बिरोधरी स्‍युमी रेःला।”

धुइ च्‍यासी भ्रतोःबा

मत्ती १६:२-३; ५:२५-२६

५४ जमाहेन्‍से म्‍हिला हुलदाएनोन येशूसे चुह्रङ् भिसी सुङ्जी, “जम्‍बुलिङला न्‍हुपग्‍याम खसु थोन्‍माहेन्‍से ‘दाहेन्‍से नाम खला’ भिसी एनीगदेसे भिमुला, ओच्‍छे थेह्रङ्नोन तमुला।

५५ थेह्रङ् लसीन जम्‍बुलिङला ल्‍होपट्टिसे लाबा खबारी छ्‌याइमाहेन्‍से ‘दाहेन्‍से छेप्‍बा छला’ भिसी एनीगदेसे भिमुला, ओच्‍छे थेह्रङ्नोन तमुला।

५६ कप्‍टीगदे, एनीगदेसे सदेन मुरी च्‍यासी तिग तबारी छ्‌याइबा मुला भिबा ताम चा था याङ्मुला। तर दान्‍दे तिग तबारी छ्‌याइबा मुला भिबा ताम चा तिग्‍दा था आयाङ्बा?

५७ “‘ङाइ लबा गे ठीक मुला कि आरे’ भिसी एनीगदेसे तिग्‍दा पक्‍का आलबा?

५८ खालैसे एदा मुद्दा युसी न्‍यायाधीश मुबा ग्‍लारी भोर्जी भिसम, थे म्‍हिदेन छ्‌याम ग्‍यामरीन ढिक्‍गो। आहिन्‍सम थेसे एदा न्‍यायाधीशला ङाच्‍छापट्टि राप्‍पुङ्ला। ओच्‍छे न्‍यायाधीशसे सिपाहीगदेला यारी जिम्‍मा पिन्‍ना। जमाहेन्‍से सिपाहीगदेसे भोर्सी झ्‍याल्‍खानरी झाङ्‌ला।

५९ एसे ङाला ताम ङ्‌यान्‍गो, एसे जम्‍मान टाङगा आफातेधोना थेग्‍याम थोन्‍बारी आम्‍याङ्‍।”

पाप ख्‍लासी परमेश्‍वरपट्टि दोःबा

१३

थेनोन धुइरी थेरी मुबा कोइ कोइ म्‍हिगदेसे येशूदा चुह्रङ् भिसी पाङ्जी। गालीलला म्‍हिगदेसे परमेश्‍वरदा बलि फुल्‍बान लमा पिलातस भिबा रोमी अञ्‍चलाधीशसे थेनीगदेदान साइजी। ओच्‍छे थेनीगदेला काएनोन पशुला कादेन छ्‌याम दोङ्जी।

२ जमाहेन्‍से येशूसे थेनीगदेदा चुह्रङ् भिसी जोहाब पिन्‍जी, “थे गालीलला म्‍हिगदेसे चुह्रङ् लसी दुख नाजी भिदेमा एनीगदेसे चु गालीलला म्‍हिगदेदा स्‍य्‍हान्‍दोगदे भन्‍दा ल्‍हानान पापी मुला भिसी म्‍हन्‍बा?

३ आहिन, एनीगदेसे ङाला ताम ङ्‌यान्‍गो, तिग्‍दा भिसम एनीगदेसे ह्राङ ह्राङला पाप ख्‍लासी परमेश्‍वरपट्टि आदोःनी भिसम एनीगदेएनोन थेह्रङ् लसीन नाश तला।

४ थेह्रङ् लसीन सिलोआम भिबा ग्‍लाला धरहरा गुर्सी सिबा च्‍युक भ्रेः म्‍हिगदे तिग यरूशलेमला स्‍य्‍हान्‍दो म्‍हिगदे भन्‍दा पापी मुबा भिसी म्‍हन्‍बा?

५ आहिन, ङाला ताम ङ्‌यान्‍गो, तिग्‍दा भिसम एनीगदेसे ह्राङ ह्राङला पाप ख्‍लासी परमेश्‍वरपट्टि आदोःनी भिसम एनीगदेएनोन थेह्रङ् लसीन नाश तला।”

तिगै आरोबा दोङला उखान

६ जमाहेन्‍से येशूसे थेनीगदेदा उखान गिक सुङ्जी, “म्‍हि गिकसे वारीरी अञ्‍जीरला दोङ सूबा मुबा। थे म्‍हिसे थे अञ्‍जीरला दोङरी अञ्‍जीर रोजी वा भिसी च्‍याबारी खमा तिगै आस्‍याप्‍नी।

७ थेतबासेलमा थेसे ह्राङला वारीरी गे लबा म्‍हिदा ‘ङाइ अञ्‍जीर रोला वा भिसी च्‍याबा सोम दिङ तजी, तर दान्‍देधोना आरोनी। दाहेन्‍से चुदा थासी भ्‍याङ्‍गो’ भिसी भिमा,

८ थे गे लबा म्‍हिसे ‘अझ तिदिङ भ्रान्‍गो, ङाइ चु दोङला क्‍यारक्‍युर ख्‍वसी सार युला।

९ ओते लसीनोन आरोनी भिसम ह्राङसे चु दोङ थासी भ्‍याङ्‍खम्‍ला’ भिसी भिजी।”

येशूसे कुब्रे तबा म्रिङम्‍हेमेदा खम्‍ना लबा

१० येशूसे ब्‍लप्‍बा न्‍हबा धिनकुनु† यहूदीगदे ह्रुप तबा दिमरी लोप्‍बान मुबा।

११ थेरी म्‍हङसे स्‍याप्‍सी कुब्रे तबा म्रिङम्‍हेमे गिक मुबा। थे खाइमै सिधा तसी भ्रबारी आखम्‍मुबा। थे थेह्रङ् तबा च्‍युक भ्रेः दिङ तबा मुबा।

१२ येशूसे थे म्रिङम्‍हेमेदा म्राङ्सी ह्राङला ङामरी ङ्‌योइसी, “दाहेन्‍से ए खम्‍जी” भिसी सुङ्जी।

१३ ओच्‍छे थेथोरी येशूसे ह्राङला छ्‌या थान्‍मैछ्‌याम थे कुब्रे तबा म्रिङम्‍हेमे खम्‍जी। जमाहेन्‍से थे म्रिङम्‍हेमेसे परमेश्‍वरला जयजयकार लबारी छ्‌याइजी।

१४ येशूसे थे म्रिङम्‍हेमेदा ब्‍लप्‍बा न्‍हबा धिनकुनु खम्‍ना लबा म्राङ्सी यहूदीगदे ह्रुप तबा दिमला नेता बोमो खसी, “म्‍हिगदेदा गे लबा धिन साता गिकरी ढुरे मुनोन मुला। थेतबासेलमा चु ढुरे न्‍हङरी खसी खम्‍ना लउ, ब्‍लप्‍बा न्‍हबा धिनकुनु आहिन” भिसी भिजी।

१५ प्रभुसे थेदा चुह्रङ् भिसी सुङ्जी, “कप्‍टी, तिग एनीगदेसे ब्‍लप्‍बा न्‍हबा धिनकुनु म्‍हे मुइदेन गधादा पुइसी क्‍युइ ख्‍वाबारी आभोर्मुला?

१६ चु अब्राहामला सन्‍तानदा च्‍युक भ्रेः दिङधोना शैतानसे आख्‍लाबा मुबा भिसम, तिनी ब्‍लप्‍बा न्‍हबा धिनकुनुएनोन खम्‍ना लतोःबा आहिन?”

१७ येशूसे चुह्रङ् लसी जोहाब पिन्‍बा म्राङ्सी, येशूला बिरोधीगदे पेःजी। तर थेरी मुबा म्‍हिगदे चा येशूसे लबा उदेकला गे म्राङ्सी ताङ्जी।

पच्‍छै ब्‍लुदेन खमीरला उखान

मत्ती १३:३१-३३; मर्कूस ४:३०-३२

१८ जमाहेन्‍से येशूसे थेनीगदेदा “परमेश्‍वरला य्‍हुल्‍सादा ङाइ तिगदेन छ्‌याम दाँजब लसे? परमेश्‍वरला य्‍हुल्‍सा खाह्रङ्बा मुला भिसम,

१९ चु चा पच्‍छै ढापला ब्‍लु गिक ह्रङ्‌बान हिन्‍ना। खालै म्‍हिसे घुर्‍यानरी ढ्वमाहेन्‍से थे ढाप फुइसी ल्‍हेबान निमुला। जमाहेन्‍से थे पच्‍छै ढापला दोङला हाँगारी चरागदेसे जङ स्‍होसी चिला” भिसी सुङ्जी।

२० दोःसी येशूसे थेनीगदेदा चुह्रङ् भिसी सुङ्जी, “परमेश्‍वरला य्‍हुल्‍सादा ङाइ तिगदेन छ्‌याम दाँजब लसे?

२१ चु मी गेङरी युबा खमीर ह्रङ्‌बान हिन्‍ना। थे खमीर म्रिङम्‍हेमे गिकसे फाम सोम ब्रारी युसी ज्‍योप्‍ला। ओच्‍छे थे ब्रा आभोतेधोना थेसे घप्‍सी थान्‍ना।”

साङरो म्राप

मत्ती ७:१३-१४, २१-२३; ८:११-१२

२२ जमाहेन्‍से येशू सहर सहरदेन नाम्‍सा नाम्‍सारी फेप्‍सी म्‍हिगदेदा लोप्‍बान यरूशलेमरी फेप्‍जी।

२३ थेनोन धुइरी म्‍हि गिकसे, “प्रभु, तिग थार्बा याङ्बा म्‍हिगदे ल्‍हाना आरे?” भिसी येशूदा ङ्‌योइमा,

२४ येशूसे थेरी मुबा म्‍हिगदेदा चुह्रङ् भिसी सुङ्जी, “च्‍यागो, साङरो म्रापग्‍याम वाङ्बारी भङ लउ। तिग्‍दा भिसम ल्‍हानान म्‍हिगदे वाङ्बारी म्‍हाइमुला, तसैनोन वाङ्बारी आखम्‍मुला।

२५ दिमला मालिक रेःसी म्राप ढुङ्सी जिन्‍माहेन्‍से एनीगदेसे मङग्‍यारग्‍याम ढ्वक ढ्वक लसी ‘गुरु, ङन्‍दा म्राप ठोङ्सी पिन्‍गो’ भिसी भिमा, थेसे एनीगदेदा ‘एनीगदे खाल हिन्‍ना? ओच्‍छे खानङग्‍याम खबा? ङाइ एनीगदेदा ङोसेबा आरे’ भिसी भिला।

२६ एनीगदेसे ‘ह्राङ ङन्‍देन छ्‌यामनोन सोल्‍बा छ्‌योइबा लबा मुबा। ओच्‍छे ङन्‍ना नाम्‍सारीक्‍यार ह्राङसे लोप्‍बा मुबा’ भिसी भिमा,

२७ थेसे एनीगदेदा ‘एनीगदे खाल हिन्‍ना? ङाइ ङोआसेनी। थेतबासेलमा पाप गे लबागदे, एनीगदे ङा मुबा ग्‍लाग्‍याम निउ’ भिसी भिला।

२८ ओच्‍छे एनीगदेसे अब्राहाम, इसहाक, याकूबदेन जम्‍मान अगमवक्तागदेदा परमेश्‍वरला य्‍हुल्‍सारी म्राङ्मा, ह्राङदा चा मङग्‍यार भ्‍याङ्‍मा क्राबा क्रिङ्बा लसी स्‍वा क्रेला।

२९ स्‍यार, ल्‍हो, न्‍हुप, झ्‍याङ जम्‍मान ग्‍लाग्‍यामसे म्‍हिगदे खसी परमेश्‍वरला य्‍हुल्‍सारी थेदेन छ्‌यामनोन चबा थुङ्बा लबारी चिला।

३० तर च्‍यागो, दान्‍दे लिच्‍छा मुबागदे ङाच्‍छा तला, ओच्‍छे दान्‍दे ङाच्‍छा मुबागदे लिच्‍छा तला।”

यरूशलेमदा म्राङ्सी येशूदा दुख ङ्‍हम्‍बा

मत्ती २३:३७-३९

३१ थेनोन धुइरी कोइ कोइ फरिसीगदे येशू मुबा ग्‍लारी खसी, “ह्राङ चुग्‍याम थोन्‍सी फेप्‍गो। तिग्‍दा भिसम ह्राङदा हेरोदसे साइबारी छ्‌याइबा मुला” भिसी भिमा,

३२ येशूसे थेनीगदेदा चुह्रङ् भिसी सुङ्जी, “एनीगदे निसी थे ल्‍हुन्‍दी ह्रङ्‌बा छट्टुदा चुह्रङ् भिउ, ‘तिनीदेन न्‍हङगर ङाइ म्‍हङगदे ताप्‍बादेन आखम्‍बागदेदा खम्‍ना लबा गे लला, ओच्‍छे रेनी ङाला गे जिन्‍ना।’

३३ ओच्‍छे तिनी, न्‍हङगर, रेनीकुनुधोनारी ङा यरूशलेम सहररी धोनोन तोःला। तिग्‍दा भिसम यरूशलेम सहररी बाहेक अर्गु ग्‍लारी अगमवक्तादा आसाइ!

यरूशलेमला म्‍हिगदे म्राङ्सी येशूदा दुख ङ्‍हम्‍बा

मत्ती २३:३७-३९

३४ “यरूशलेमला म्‍हिगदे, एनीगदेसे अगमवक्तागदेदा साइला ओच्‍छे परमेश्‍वरसे एनीगदे मुबा ग्‍लारी पुइखबागदेदा युङबासे तोला। ङाइ एनीगदेला कोलागदेदा नागा मामासे ह्राङला कोलागदेदा भ्‍याप्‍से घप्‍बा ह्रङ् लसी पोप लबारी म्‍हाइमा एनीगदेसे आङ्‌यान्‍नी।

३५ दाहेन्‍से परमेश्‍वरसे एनीगदेला दिम ख्‍लाला। च्‍यागो, ङाला ताम ङ्‌यान्‍गो, एनीगदेसे ‘परमप्रभुला मिनरी फेप्‍खबादा मोलम याङ्बा म्‍हि’ भिसी आभितेधोना ङादा आम्राङ्।”

† 

१३:१० “ब्‍लप्‍बा न्‍हबा धिन” चा यहूदीगदेसे परमेश्‍वरला लागिरी फेसी थान्‍बा धिन हिन्‍ना।

फरिसी गिकला दिमरी येशू फेप्‍बा

१४

येशू ब्‍लप्‍बा न्‍हबा धिनकुनु फरिसीगदेला नेता गिकला दिमरी सोल छ्‌योइबारी फेप्‍जी। थेरी मुबा फरिसीगदेसे येशूला चिवा लसी चिमुबा।

२ थेरी टाङ्‌बा बेथासे स्‍याप्‍बा म्‍हि गिक येशूला ङाच्‍छापट्टि मुबा।

३ येशूसे यहूदी धर्मगुरुगदेदेन फरिसीगदेदा “ब्‍लप्‍बा न्‍हबा धिनकुनु आखम्‍बा म्‍हिदा खम्‍ना लबारी तला कि आत?” भिसी ङ्‌योइमा,

४ थेनीगदे कुटिसी चिजी। ओच्‍छे येशूसे थे आखम्‍बा म्‍हिदा ह्राङला यासे थुर्सी खम्‍ना लमाहेन्‍से “दिमरी निउ” भिसी सुङ्जी।

५ जमाहेन्‍से येशूसे थेनीगदेदा “ब्‍लप्‍बा न्‍हबा धिनकुनु एनीगदेला कोलागदे अथवा ग्‍लाप इनार न्‍हङरी ताइजी भिसम तिग एनीगदेसे तुरुन्‍तन आतेःना चिला?” भिसी सुङ्मा,

६ थेनीगदेसे तिगै पाङ्‌बारी आखम्‍नी।

ह्राङसे ह्राङदान घ्रेन थास्‍होउ

७ थेरी चबा थुङ्बारी खबा म्‍हिगदेसे मुल ठिगदे धम्‍सी चिबारी म्‍हाइबा म्राङ्सी येशूसे थेनीगदेदा उखान गिक सुङ्जी,

८ “खालैसे एनीगदेदा ब्‍याहरी निम्‍तो पिन्‍जी भिसम मुल ठिरी चिबारी थाम्‍हाइगो। तिग्‍दा भिसम थेरी एनीगदे भन्‍दा घ्रेन म्‍हिदाएनोन निम्‍तो पिन्‍बा मुला तला।

९ एदेन थेदा निम्‍तो पिन्‍बा म्‍हि खसी ‘चु ग्‍लारी थेदा चिपुङ्‍गो’ भिसी एदा चिबा ग्‍लाग्‍याम रेःपुङ्ला। जमा ए पेःसी जम्‍मान भन्‍दा धिरी चितोःला।

१० थेतबासेलमा एसे निम्‍तो याङ्बा धुइरी निसी जम्‍मान भन्‍दा धिला ग्‍लारी चिउ। जमाहेन्‍से एदा निम्‍तो पिन्‍बा म्‍हि खसी ‘तोर धन्‍छ्‌यागो’ भिसी मुल ठिरी चिपुङ्ला। थे धुइरी एदेन छ्‌याम चबा थुङ्बारी चिबागदेला ओन्‍छाङरी एसे मान याङ्ला।

११ तिग्‍दा भिसम जुन म्‍हिसे ह्राङसे ह्राङदान घ्रेन स्‍होला थेदा जम्‍मान भन्‍दा जजा स्‍होला ओच्‍छे जुन म्‍हिसे ह्राङसे ह्राङदान जजा स्‍होला थेदा जम्‍मान भन्‍दा घ्रेन स्‍होला।”

१२ येशूसे ह्राङदा निम्‍तो पिन्‍बा म्‍हिदाएनोन चुह्रङ् भिसी सुङ्जी, “एसे चबा थुङ्बारी ह्रोगदे, ह्राङला ज्‍योज्‍यो आलेगदे, ह्राङला म्‍हिगदेदेन फ्‍युक्‍पो खिम्‍जेमगदेदा जे थाङ्‌योइगो। तिग्‍दा भिसम थेनीगदेसेनोन एसे ह्रङ् लसीन निम्‍तो पिन्‍सी एला गुण फाला।

१३ थेतबासेलमा एसे प्राङ्‌बोगदे, कुज्‍यागदेदेन मी आम्राङ्बा म्‍हिगदेदाएनोन ङ्‌योइगो।

१४ थेह्रङ् लजी भिसम एसे मोलम याङ्ला। तिग्‍दा भिसम थेनीगदेसे एसे लबा गुण फाबारी आखम्‍सै परमेश्‍वरसे म्‍हन्‍बा अन्‍छारला गे लबा म्‍हिगदे सिबाग्‍याम सोबा धुइरी परमेश्‍वरसेन एसे लबा गुण फाला।”

भोजला उखान

मत्ती २२:१-१४

१५ येशूला ताम थेःसी येशूदेन छ्‌याम चबा थुङ्बा लबा म्‍हिगदे न्‍हङला गिकसे “परमेश्‍वरला य्‍हुल्‍सारी चबा थुङ्बा लम्‍याङ्बागदे गाते ताङ्‍म्‍याङ्‍ला” भिसी भिजी।

१६ जमाहेन्‍से येशूसे थेदा उखानग्‍याम चुह्रङ् भिसी सुङ्जी, “म्‍हि गिकसे घ्रेन भोज पिन्‍बारी ल्‍हानान म्‍हिगदेदा निम्‍तो पिन्‍जी।

१७ भोज ठीक लसी जिन्‍माहेन्‍से ह्राङसे निम्‍तो पिन्‍बा म्‍हिगदेदा जम्‍मान ठीक तजी भिसी ङ्‌योइबारी ह्राङला नोकरदा पुइजी।

१८ तर निम्‍तो याङ्बा जम्‍मान म्‍हिगदेसे निउ गिक गिक लसी चुह्रङ् भिबारी छ्‌याइजी, ‘गिकसे चा ङाइ बु ग्‍लुबा मुला थे च्‍याबारी नितोःला। थेतबासेलमा ङादा माफ लउ, ङा खआम्‍याङ्‍’ भिसी भिजी।

१९ ओच्‍छे स्‍य्‍हान्‍दोसे चा ‘ङाइ हल ङा ग्‍लाप ग्‍लुबा मुला, तिनीन थे ग्‍लाप च्‍याबारी नितोःबा मुला। थेतबासेलमा ङादा माफ लउ, ङा खआम्‍याङ्‍’ भिसी भिजी।

२० थेह्रङ् लसीन स्‍य्‍हान्‍दोसेनोन ‘ङाइ भर्खर जे ब्‍याह लबा मुला, थेतबासेलमा ङा खआम्‍याङ्‍’ भिसी भिजी।

२१ नोकरसे चु ताम ह्राङला मालिकदा पाङ्माहेन्‍से दिमला मालिक बोमो खसी ‘ए सहरला ग्‍यामदेन गल्‍लीगदेरी निसी थेरी मुबा जम्‍मान प्राङ्‌बो, कुज्‍यादेन मी आम्राङ्बागदेदा ङ्‌योइसी चुरी भउ’ भिसी कुल्‍जी।

२२ चुह्रङ् लसी जिन्‍माहेन्‍से नोकरसे दिमला मालिकदा ‘गुरु, ह्राङसे कुल्‍बा अन्‍छार ङाइ जम्‍मादान ङ्‌योइसी भजी, तसैनोन अझ ग्‍ला मुला’ भिसी भिमा,

२३ मालिकसे ‘ए सहरला मुल ग्‍यामदेन गल्‍ली गल्‍लीरी निसी म्‍हिगदेदा कर लसी भसी खउ। तिग्‍दा भिसम ङाला दिम नाङनोन म्‍हिगदे तगै!

२४ चु भन्‍दा ङाच्‍छा निम्‍तो याङ्बा म्‍हिगदे खालैसेनोन ङाला भोजला ब्रोइ म्‍य्‍हाङ्‍ आम्‍य्‍हाङ्‍’ भिसी भिजी।”

चेलासे लतोःबा गे

मत्ती १०:३७-३८

२५ म्‍हिला हुल येशूदेन छ्‌याम निबान लबा धुइरी थेनीगदेपट्टि दोःसी येशूसे चुह्रङ् भिसी सुङ्जी,

२६ “चुदे ङादेन छ्‌याम भ्रजी भिसम थेसे ह्राङला आबा आमा, म्रिङ, कोलागदे, ज्‍योज्‍यो आले, नाना आङा ओच्‍छे ह्राङलान ज्‍यानएनोन माया मारब आलनी भिसम थे ङाला चेला दोआखम।

२७ जुन म्‍हिसे आसितेधोना ह्राङला दुख ह्राङसेन नासी† ङादेन छ्‌याम आभ्र थे ङाला चेला दोआखम।

२८ “चुदे एनीगदे न्‍हङरी खालै म्‍हिसे धरहरा स्‍होबा सेम लसम थेसे धरहरा स्‍होसी जिन्‍बाधोना गाते खर्च निला भिसी ङाच्‍छान हिसाब लतोःला।

२९ थेह्रङ् आलनी भिसम थेसे धरहराला जग थान्‍सी धरहरा स्‍होसी जिन्‍ना लबारी आखम्‍नी भिसम चु म्राङ्बा जम्‍मान म्‍हिगदेसे थेदा खिसी लसी,

३० ‘चु म्‍हिसे स्‍होबारीम छ्‌याइमुबा तर स्‍होसी जिन्‍ना लबारी चा आखम्‍नी’ भिला।

३१ “खजिबै ग्‍लेसे अर्गु य्‍हुल्‍साला ग्‍लेदेन छ्‌याम लडाइ लबारी निमा ह्राङदेन छ्‌याम मुबा हजार च्‍युइ सिपाहीगदे भोर्सी ह्राङदेन छ्‌याम लडाइ लबारी खबा बोगल गिक हजार सिपाहीदा ढाबारी खम्‍ला कि आखम थे ङाच्‍छान चिसी सल्‍लाह आल?

३२ लडाइ लबारी आखम्‍नाम भिसी था याङ्माहेन्‍से ङाच्‍छान ढिक्‍बाला लागिरी स्‍य्‍हान्‍दो ग्‍ले मुबा ग्‍लारी ह्राङला ग्‍ले ब्‍लोन पुइला।

३३ थेह्रङ् लसी एनीगदे न्‍हङला जुन म्‍हिसे ङाला लागिरी जम्‍मान स्‍हे ख्‍लाआखम थे म्‍हि ङाला चेला दोआखम।

चजा ह्रङ् तबा

मत्ती ५:१३; मर्कूस ९:५०

३४ “चजा ज्‍यबा स्‍हे हिन्‍ना, तर चजाला ङम्‍बा स्‍हे निजी भिसम थेदा दोःसी तिग्‍से ङम्‍ना लबा?

३५ थे चजा न्‍ह साप्राला लागिरी गे खेल्‍बा तला न्‍ह सारनोन तला। जमाहेन्‍से म्‍हिगदेसे थे चजा भ्‍याङ्‍ला। जुन म्‍हिदा ङ्‌यान्‍बा सेम मुला थेसे ङ्‌यान्‍सी घोउ।”

† 

१४:२७ “ह्राङला दुख ह्राङसेन नासी” भिबादा ग्रीक बाइबलरी चा “ह्राङला क्रुस ह्राङसेन पुइतोःला” भिसी भ्रिबा मुला।

म्‍हाबा ग्‍युला उखान

मत्ती १८:१२-१४

१५

तिरेकुनु तिरो दुइबा म्‍हिगदेदेन पापीगदे जम्‍मान येशूला बचन ङ्‌यान्‍बारी थेला ङामरी खजी।

२ चु म्राङ्सी फरिसीदेन यहूदी धर्मगुरुगदेसे “चु म्‍हि मी पापीगदेदेन छ्‌याम ढिक्‍सी थेनीगदेदेन छ्‌यामनोन चिसी चबा थुङ्बा लबा चीम” भिसी येशूला तामगन लबारी छ्‌याइजी।

३ जमाहेन्‍से येशूसे थेनीगदेदा उखान गिक सुङ्जी,

४ “एनीगदे खालै म्‍हिला ग्‍यार्जा गिक ग्‍यु न्‍हङरी गिक म्‍हाजी भिसम थेसे बोगल ब्‍लिसे च्‍युक कु ग्‍युगदेदा ख्‍लासी थे म्‍हाबा ग्‍यु आस्‍याप्‍तेधोना आम्‍हाइ? म्‍हाइला।

५ थे ग्‍यु स्‍याप्‍माहेन्‍से ताङ्सी ताङ्सी थेसे बमरी पुइसी दिमरी भला।

६ ओच्‍छे ह्राङला ह्रोगदेदेन खिम्‍जेमगदेदा ङ्‌योइसी एनीगदेएनोन ङा ह्रङ् लसी ताङ्‍गो। तिग्‍दा भिसम ‘ङाइ ङाला म्‍हाबा ग्‍यु स्‍याप्‍जी’ भिसी भिला।

७ थेतबासेलमा एनीगदेसे ङाला ताम ङ्‌यान्‍गो, चुह्रङ् लसीन ह्राङला पाप आख्‍लाना ङनी परमेश्‍वरला ङाच्‍छा ज्‍यबा दोःसी ह्राङला पाप ख्‍लाआतोःबा बोगल ब्‍लिसे च्‍युक कु म्‍हिगदेला लागिरी भन्‍दा ह्राङला पाप ख्‍लासी परमेश्‍वरपट्टि दोःबा म्‍हि गिकला लागिरी स्‍वर्गरी मुबागदे ल्‍हानान ताङ्ला।

म्‍हाबा डबलला उखान

८ दोःसी येशूसे उखान गिकग्‍याम चुह्रङ् भिसी सुङ्जी, “खालै म्रिङम्‍हेमे गिकदेन छ्‌याम म्‍हुइला गोर च्‍युइ डबल मुबा। थे डबल च्‍युइ न्‍हङरी डबल गिक म्‍हाजी भिसम थेसे थे डबल आस्‍याप्‍तेधोना नाङसल म्रासी दिम साङसिङ लसी आम्‍हाइ? म्‍हाइला।

९ ओच्‍छे थे म्‍हाबा डबल स्‍याप्‍माहेन्‍से थेसे ह्राङला ह्रोगदेदेन खिम्‍जेमगदेदा ङ्‌योइसी ‘एनीगदेएनोन ङा ह्रङ् लसी ताङ्‍गो। तिग्‍दा भिसम ङाइ ङाला म्‍हाबा डबल याङ्जी’ भिसी भिला।

१० थेतबासेलमा एनीगदेसे ङाला ताम ङ्‌यान्‍गो, थेह्रङ् लसीन खालै म्‍हिसे ह्राङला पाप ख्‍लासी परमेश्‍वरपट्टि दोःजी भिसम थे पापी गिकला लागिरी परमेश्‍वरला दूतगदे परमेश्‍वरदेन छ्‌यामनोन ताङ्ला।”

म्‍हाबा झाला उखान

११ दोःसी येशूसे उखान गिक सुङ्जी, “च्‍यागो, म्‍हि गिकला झा न्‍ही मुबा।

१२ थेला झा च्‍याङ्‍बासे चा आबादा ‘ङाला अंश भउ आबा’ भिसी भिजी। जमाहेन्‍से थेसे ह्राङला सम्‍पत्ति झा न्‍हीदान भो लसी पिन्‍जी।

१३ “तिगै धिन लिच्‍छा थे म्‍हिला झा च्‍याङ्बा ह्राङला जम्‍मान सम्‍पत्ति भोर्सी अर्गु य्‍हुल्‍सारी निजी। थेसे थेरी मोजमजा लसी जम्‍मान सम्‍पत्ति जिन्‍ना लजी।

१४ थेला जम्‍मान धन सम्‍पत्ति जिन्‍बा धुइरीन थे य्‍हुल्‍सारी ल्‍हानान अनिकाल तजी, ओच्‍छे थेसे ल्‍हानान दुख याङ्जी।

१५ जमाहेन्‍से थे, थे य्‍हुल्‍साला म्‍हि गिक मुबा ग्‍लारी गे म्‍हाइबारी निजी। थे म्‍हिसे थेदा ह्राङला ढ्वा छबारी पुइजी।

१६ थेदा खालैसे चबा थुङ्बा आपिन्‍बासे लमा थेसे ढ्वला दाना चसीन ह्राङला फो म्रेन्‍ना लबारी म्‍हाइजी।

१७ “जमाहेन्‍से थेसे ह्राङला दिम ढन्‍जी। ओच्‍छे चुह्रङ् भिबारी छ्‌याइजी, ‘ङाला दिमरी ङाला आबाला नोकरगदेसे म्रेन्‍ना चसीनोन लेङ्बाधोना चबा स्‍हे मुला। तर ङा चा भिसम चुरी फोइथाननोन सिबारी छ्‌याइबा मुला।

१८ दाहेन्‍से ङा आबा मुबा ग्‍लारी निसी, “आबा, ङाइ परमेश्‍वरदेन ह्राङला बिरोधरी पाप लजी।

१९ दाहेन्‍से ङा ह्राङला झा भिबाधोनाला आरे। तसैनोन ह्राङसे ङादा दया लसी ह्राङला नोकरगदे न्‍हङला गिक म्‍हन्‍सी थान्‍गो भितोःजी”’ भिसी म्‍हन्‍जी।

२० “जमाहेन्‍से थे आबा मुबा ग्‍लारी निजी। आबासे थेदा थारेङग्‍याम खबान लबा म्राङ्सी थेला सेमरी दया रेःजी। ओच्‍छे ताङ्सी झादा स्‍याप्‍बारी यार्बान निसी झादा हाप ख्‍वाइसी च्‍योक लजी।

२१ ओच्‍छे झासे ‘आबा, ङाइ परमेश्‍वरदेन ह्राङला बिरोधरी पाप लबा मुला। ङा दाहेन्‍से ह्राङला झा भिबाधोनाला आरे’ भिसी भिजी।

२२ तर आबासे ह्राङला नोकरगदेदा ङ्‌योइसी चुह्रङ् भिजी, ‘जम्‍मान भन्‍दा ज्‍यबा क्‍वान, च्‍याप‍देन लखम योना भसी चुदा क्‍वान्‍सी पिन्‍गो।

२३ ओच्‍छे छोबा ह्रङ्‌बा बहर भसी साइगो। तिनी य्‍हाङसे भोज लइ।

२४ तिग्‍दा भिसम चु ङाला झा सिबा मुबा दान्‍दे सोबा मुला, थे म्‍हाबा मुबा तर दान्‍दे याङ्बा मुला।’ जमाहेन्‍से जम्‍मान ताङ्सी भोज चबारी छ्‌याइजी।

२५ “थे धुइरी थेला थेबा झा बुरी मुबा। थे बुग्‍याम खबा धुइरी दिमला ङामरी धोखमा दिमरी व्‍हाइ गोबादेन स्य्‍हबान लबा थेःजी।

२६ जमाहेन्‍से थेसे नोकर गिकदा ङ्‌योइसी, ‘चुरी तिग लबा?’ भिसी ङ्‌योइमा,

२७ नोकरसे थेदा ‘ह्राङला आले दोःसी दिमरी खबा मुला। चुह्रङ् लसी ह्राङला झा ज्‍यना लसी खबासे लमा आबासे जम्‍मान भन्‍दा छोबा बहर गिक साइबा मुला’ भिसी भिजी।

२८ “चु ताम थेःसी थे बोमोसे दिम न्‍हङरी वाङ्बारी आम्‍हाइनी। थेतबासेलमा थेला आबा मङग्‍यार खसी थेदा व्‍हाम्‍बारी छ्‌याइजी।

२९ तर थेसे आबादा ‘च्‍यागो, ङाइ चुदे दिङधोना ह्राङला नोकरसे ह्रङ् लसी जम्‍मान गे लसी ह्राङसे कुल्‍बा जम्‍मान तामएनोन ङ्‌यान्‍जी। तसैनोन ङाला ह्रोगदेदेन छ्‌याम ढिक्‍सी चबा थुङ्बा लबारी ह्राङसे ङादा खाइमै रा गिकधोना पिन्‍जी?

३० तर तिनी ह्राङला धन सम्‍पत्ति बेश्‍यागदेदेन छ्‌याम भ्रसी जिन्‍ना लबा झा दोःसी खमा चा थेला लागिरी छोबा बहर साइबा?’ भिसी भिमा,

३१ आबासे थेदा ‘झा, ए मी सदन ङादेन छ्‌याम मुनोन मुला। ओच्‍छे ङादेन छ्‌याम मुबा जम्‍मान धन सम्‍पत्ति एलान हिन्‍ना।

३२ तिनी य्‍हाङसे ताङ्सी भोज लतोःबा धिन हिन्‍ना। तिग्‍दा भिसम एला आले सिबा मुबा दान्‍दे सोबा मुला, म्‍हाबा मुबा दान्‍दे याङ्बा मुला’ भिसी भिजी।”

चलाक नाइके

१६

येशूसे ह्राङला चेलागदेदा चुह्रङ् भिसी सुङ्जी, “ग्‍ला गिकरी फ्‍युक्‍पो म्‍हि गिकला गे लबा नाइके गिक मुबा। ‘नाइकेसे ह्राङला धन सम्‍पत्ति नाश लजी’ भिसी म्‍हिगदेसे थे फ्‍युक्‍पो म्‍हिदा पाङ्जी।

२ जमाहेन्‍से थे फ्‍युक्‍पो म्‍हिसे ह्राङला गे लबा नाइकेदा ङ्‌योइसी ‘म्‍हिगदेसे एला बिरोधरी पाङ्बा ताम तिग हिन्‍ना? दाहेन्‍से जम्‍मान हिसाब किताब ङादा घोना लउ। ओच्‍छे चु गे ख्‍लागो’ भिसी भिमा,

३ थे नाइकेसे चुह्रङ् भिसी म्‍हन्‍जी, ‘दाहेन्‍से ङादा मालिकसे गेग्‍याम तेःबारी छ्‌याइबा मुला, ङा तिग लइ? ख्‍वबा मोइबा लइ भिसम भङ आरे, ह्रीसी चबारी ङादा पेःबा खमुला।

४ दाहेन्‍से ङाइ तिग लतोःबा थे ङादा था मुला, ङादा मालिकसे गेग्‍याम तेःमाहेन्‍से म्‍हिगदेसे ङादा मान लला भिबा ताम ङाइ था याङ्सी जिन्‍बा मुला।’

५ जमाहेन्‍से थेसे ह्राङला मालिकला असामीगदेदा गिक गिक लसी ङ्‌योइजी। ओच्‍छे थेसे ङाच्‍छा खबा असामीदा ‘एदा ङाला मालिकला छे गाते मुला?’ भिसी ङ्‌योइमा,

६ थे असामीसे ‘हजार सोम लिटर छ्‌युगु मुला’ भिसी भिमाहेन्‍से थे नाइकेसे ‘दाहेन्‍से एला तमसुकरी हजार गिकसे ग्‍यार्जा ङा लिटर जे भ्रिउ’ भिसी भिजी।

७ थेह्रङ् लसी स्‍य्‍हान्‍दोदाएनोन ‘एदा ङाला मालिकला छे गाते मुला?’ भिसी ङ्‌योइमा, थे असामीसे ‘हजार गिक बोरा ग्‍वा मुला’ भिसी भिमाहेन्‍से थे नाइकेसे ‘एला तमसुकरी ग्‍यार्जा भ्रेः बोरा जे भ्रिउ’ भिसी भिजी।

८ “मालिकसे थे बेइमान नाइकेसे चलाक गे लबा म्राङ्सी थेला हर्गबढाइ लजी। तिग्‍दा भिसम चु जम्‍बुलिङला म्‍हिगदे ह्राङला ह्रो स्‍होबारी परमेश्‍वरदा ङोसेबा म्‍हिगदे भन्‍दा ल्‍हानान चलाक तमुला।

९ थेतबासेलमा एनीगदेसे ङाला ताम ङ्‌यान्‍गो, एनीगदेसे ह्राङला लागिरी जम्‍बुलिङला धन सम्‍पत्तिसे ह्रो स्‍होउ। तिग्‍दा भिसम एनीगदेला धन सम्‍पत्ति जिन्‍सी निसैनोन थेनीगदेसे एनीगदेदा जुकजुकधोना चिबा ग्‍लारी मान लला।

जजाबा तामरीन विश्‍वास लखम्‍बा ततोःला

मत्ती ६:१४

१० येशूसे दोःसी चुह्रङ् भिसी सुङ्जी, “खालैसे जजाबा तामरी विश्‍वासला गे लजी भिसम थेदा घ्रेन गेरीएनोन विश्‍वास लला। तर जजाबा तामरी विश्‍वासला गे आलनी भिसम थेदा घ्रेन गेरीएनोन विश्‍वास आल।

११ थेतबासेलमा एनीगदेसे जम्‍बुलिङला धन सम्‍पत्तिरी विश्‍वासला गे आलनी भिसम खाल्‍से एनीगदेदा सत्‍यला धन सम्‍पत्ति जिम्‍मा पिन्‍ना?

१२ थेह्रङ् लसीन स्‍य्‍हान्‍दोला धन सम्‍पत्तिरी विश्‍वासला गे आलनी भिसम एनीगदेदा धन सम्‍पत्ति खाल्‍से पिन्‍ना?

१३ “खजिबै नोकरसे मालिक न्‍हीला गे लबारी आखम। तिग्‍दा भिसम थेसे गिकदा हेला लला, स्‍य्‍हान्‍दोदा माया लला, अथवा गिकसे भिबा ताम ङ्‌यान्‍ना, स्‍य्‍हान्‍दोदा वास्‍तान आल। थेह्रङ् लसीन एनीगदेसेनोन परमेश्‍वरदेन धन सम्‍पत्ति न्‍हीलान गे लबारी आखम।”

येशूसे लोप्‍बा अर्गु तामगदे

मत्ती ११:१२-१३; ५:१८, ३२

१४ चु ताम थेःसी थेरी मुबा फरिसीगदेसे येशूदा खिसी लजी। तिग्‍दा भिसम थेनीगदे टाङगाला लिच्‍छा जे भ्रमुबा।

१५ ओच्‍छे येशूसे थेनीगदेदा “म्‍हिगदेला ओन्‍छाङरी ह्राङसे ह्राङदान ङनी ज्‍यबा म्‍हि हिन्‍ना भिसी भ्रबा एनीगदेन हिन्‍ना। तर परमेश्‍वरदा एनीगदेला सेम खाह्रङ्बा मुला भिसी था मुला। तिग्‍दा भिसम म्‍हिगदेसे घ्रेन भिसी म्‍हन्‍बा तामगदे परमेश्‍वरला लागिरी ल्‍हानान नइबा खबा ताम हिन्‍ना।

१६ “बप्‍तिस्‍मा पिन्‍बा यूहन्‍नाला धुइधोना मोशाला ठिमदेन अगमवक्तागदेसे भ्रिबा परमेश्‍वरला बचन थेःना लबा मुबा। थेनोन धुइहेन्‍से परमेश्‍वरला य्‍हुल्‍साला समाचार थेःना लबान मुला। ओच्‍छे जम्‍मान म्‍हिगदे भङ लसी परमेश्‍वरला य्‍हुल्‍सारी वाङ्बान मुला।

१७ मुदेन जम्‍बुलिङ नाश तसैनोन परमेश्‍वरसे मोशादा पिन्‍बा ठिमरी मुबा ताम गिकनोन आम्‍हा।

१८ “खालै म्‍हिसे ह्राङला म्रिङदेन छ्‌याम छोडपत्र लसी स्‍य्‍हान्‍दो म्रिङम्‍हेमेदेन छ्‌याम ब्‍याह लजी भिसम थे चा ब्रेल्‍सी भ्रबा हिन्‍ना। थेह्रङ् लसी थेसे ख्‍लाबा म्रिङम्‍हेमेदा जुन म्‍हिसे ब्‍याह लला थेएनोन ब्रेल्‍सी भ्रबा हिन्‍ना।”

फ्‍युक्‍पो म्‍हिदेन लाजरस

१९ दोःसी येशूसे चुह्रङ् भिसी सुङ्जी, “ग्‍ला गिकरी फ्‍युक्‍पो म्‍हि गिक मुबा। थेसे मलमलला महँगो क्‍वान क्‍वान्‍सी धिन धिननोन मोजमजा लसी चिमुबा।

२० तर थेला म्रापरी चा जिउ नाङ पोरनोन पोर मुबा लाजरस भिबा ह्रीबा म्‍हि गिकदा भसी थान्‍मुबा।

२१ थे फ्‍युक्‍पो म्‍हिसे चमा ताइबा भ्राइभ्रुइ चम्‍याङ्ला वा भिसी च्‍यासी चिमुबा। नगीगदे चा खसी थेला पोर ल्‍हेम्‍मुबा।

२२ “तिरेकुनु थे प्राङ्‌बो म्‍हि सिजी। जमाहेन्‍से थेदा स्‍वर्गदूतगदेसे अब्राहामला ङामरी भोर्सी थान्‍जी। ओच्‍छे थे फ्‍युक्‍पो म्‍हिएनोन सिजी।

२३ थे फ्‍युक्‍पो म्‍हि नर्गरी ल्‍हानान दुख नासी चिबा धुइरी थेसे च्‍यामा थारेङग्‍याम अब्राहामला ङामरी लाजरसदा म्राङ्जी।

२४ ओच्‍छे थेसे क्रिङ्सी ‘आबा अब्राहाम, ङादा दया लसी लाजरसदा ङा मुबा ग्‍लारी पुइखउ। थेला या जुम्‍बी क्‍युइरी ब्‍लुम्‍सी ङाला लेरी थोपा गिक क्‍युइ ताइना लगै। तिग्‍दा भिसम ङा चुरी मेसे क्रोसी भोल्‍सी चिबा मुला’ भिसी भिजी।

२५ “जमाहेन्‍से अब्राहामसे थेदा ‘झा, एसे तिग ढन्‍बा आरे? ए सोबा धुइरी ल्‍हानान सुख याङ्बा मुबा, तर लाजरससे चा ल्‍हानान दुख याङ्बा मुबा। दान्‍दे चा लाजरससे चुरी सुख शान्‍ति याङ्बा मुला, एसे चा दुख नासी चितोःबा मुला।

२६ एदेन छ्‌याम ङन्‍ना गुङरी घ्रेन व्‍हाङ मुला। थेतबासेलमा क्‍याम्‍सङ झासम लबा सेम मुसैनोन क्‍याम्‍सङ झासम लबारी आखम्‍मुला’ भिसी भिजी।

२७ “जमाहेन्‍से थे फ्‍युक्‍पो म्‍हिसे ‘थेह्रङ् भिसम आबा अब्राहाम, ङाला बिन्‍ती मुला, लाजरसदा ङाला आबाला दिमरी पुइगो।

२८ तिग्‍दा भिसम थेरी ङाला आले ङा मुला। थेसे थेनीगदेदा ङा ह्रङ् लसी थाभ्रउ भिसी पाङ्‌गै, आहिन्‍सम थेनीगदेएनोन चु दुख नातोःबा ग्‍लारी खला’ भिसी भिजी।

२९ “जमाहेन्‍से अब्राहामसे, ‘थेनीगदेदेन छ्‌याम मोशादेन अगमवक्तागदेसे भ्रिबा परमेश्‍वरला बचन मुनोन मुला, एला आलेगदेसे थे बचनरी भ्रिबा ताम ङ्‌यान्‍सम तनोन तला’ भिसी भिजी।

३० “ओच्‍छे थे फ्‍युक्‍पो म्‍हिसे ‘आहिन अब्राहाम आबा, थेनीगदेदा ओतेसे जे आत। सिबा म्‍हिगदे न्‍हङला खालै सोसी थेनीगदे मुबा ग्‍लारी निजी भिसम थेनीगदे ह्राङ ह्राङला पाप ख्‍लासी परमेश्‍वरपट्टि दोःसेला मुबा’ भिसी भिजी।

३१ “तर अब्राहामसे थेदा ‘मोशादेन अगमवक्तागदेला ताम आङ्‌यान्‍बागदेसे सिबा म्‍हि सोसी निसैनोन थेनीगदेसे विश्‍वास आल’ भिसी भिजी।”

येशूसे विश्‍वासदेन माफ लतोःबा भिसी लोप्‍बा

मत्ती १८:६-७, २१-२२; मर्कूस ९:४२

१७

येशूसे ह्राङला चेलागदेदा चुह्रङ् भिसी सुङ्जी, “च्‍यागो, म्‍हिदा पापरी फसब लबा तामगदे मी खनोन खमुला। तर स्‍य्‍हान्‍दोदा पापरी फसब लबा म्‍हिसे चा परमेश्‍वरग्‍याम सजाय याङ्ला।

२ जुन म्‍हिसे चु कोलागदेदा पाप लपुङ्ला थेह्रङ्बा म्‍हिदा पाप लपुङ्बा भन्‍दा खारेरी ह्रान्‍दा च्‍योसी समुन्‍द्ररी भ्‍याङ्‍बान ज्‍यबा तला।

३ थेतबासेलमा ह्राङला लागिरी होशियार तसी चिउ! एला आलेसे पाप लजी भिसम थेदा बङ्‍‌गो। ओच्‍छे थेसे ङाइ लबा पाप ख्‍लाला भिजी भिसम थेदा माफ लउ।

४ एला आलेसे एला बिरोधरी धिनना निसरेमधोना पाप लसैनोन निसरेमधोनान थेसे ङाइ लबा पाप ख्‍लाला भिजी भिसम थेदा माफ लउ।”

५ जमाहेन्‍से प्रभुला मुल चेलागदेसे प्रभुदा “प्रभु, ङन्‍ना विश्‍वास ल्‍हेना लसी पिन्‍गो” भिसी भिजी।

६ प्रभुसे थेनीगदेदा “एनीगदेदेन छ्‌याम पच्‍छैला ब्‍लु गिक तेःबा जे विश्‍वास मुजी भिसम चु किम्‍बुला दोङदा ‘ए प्‍योक्‍सी समुन्‍द्ररी निउ’ भिजी भिसम थे एनीगदेसे भिबा ह्रङ्नोन तला।

नोकरसे लतोःबा गे

७ “एनीगदे न्‍हङरी खालैला नोकर बु मोइसी तसै ग्‍यु छसी तसै दिमरी खमा, एनीगदेसे थेदा ‘चबा थुङ्बा लउ’ भिसी खाइमै भिला? आभि।

८ बरु एनीगदेसे थेदा ‘निउ, ङाला लागिरी चबा थुङ्बा तयार लउ, ङाइ चसी आजिन्‍तेधोना ङादा क्‍योङ्सी चिउ, ओच्‍छे ए चउ’ भिसी भिला।

९ ह्राङसे कुल्‍बा अन्‍छार गे लबा थे नोकरदा एसे खाइमै धन्‍यवाद पिन्‍ना? आपिन।

१० थेह्रङ् लसीन एनीगदेदा कुल्‍बा जम्‍मान गे लसी जिन्‍माहेन्‍से ‘ङनी मी गे आखेल्‍बा नोकर हिन्‍ना। तिग्‍दा भिसम ङन्‍से लतोःबा गे जे लबा हिन्‍ना’ भिसी भिउ।”

येशूसे कोरे खबा म्‍हि च्‍युइदा खम्‍ना लबा

११ येशू यरूशलेम भिबा सहररी फेप्‍बा धुइरी सामरियादेन गालील अञ्‍चलग्‍याम तबान फेप्‍जी।

१२ येशू नाम्‍सा गिकरी वाङ्बारी छ्‌याइबा धुइरी कोरे खबा म्‍हि च्‍युइदा स्‍याप्‍जी। थे कोरे खबा म्‍हिगदे जजाकी क्‍याथाङनोन राप्‍सी,

१३ “येशू गुरु, ङन्‍दा दया लउ” भिसी क्रिङ्‌जी।

१४ जमाहेन्‍से येशूसे थेनीगदेदा “एनीगदे परमेश्‍वरला मन्‍दिररी पूजा लबा म्‍हि मुबा ग्‍लारी निसी ह्राङदा उन्‍गो” भिसी सुङ्जी। ओच्‍छे थेनीगदे निना निनान ग्‍यामरीन खम्‍जी।

१५ थेनीगदे न्‍हङला गिकसे ह्राङ खम्‍बा था याङ्सी परमेश्‍वरदा जयजयकार लबान दोःसी खजी।

१६ ओच्‍छे थे म्‍हिसे येशूदा धन्‍यवाद पिन्‍सी येशूला स्‍य्‍हापरी फ्‍या लजी। थे म्‍हि चा सामरी य्‍हुलला मुबा।

१७ जमाहेन्‍से येशूसे “कोरेग्‍याम खम्‍बा म्‍हि च्‍युइ न्‍हङरी चु गिक जेन हिन्‍ना? स्‍य्‍हान्‍दो म्‍हि कु चा खानङ निजी?

१८ परमेश्‍वरदा धन्‍यवाद पिन्‍बारी चु सामरी बाहेक स्‍य्‍हान्‍दो खालै आतनी?” भिसी सुङ्जी।

१९ जमाहेन्‍से येशूसे थे सामरी य्‍हुलला म्‍हिदा “दाहेन्‍से ए रेःसी निउ, एला विश्‍वाससे लमा एला कोरे म्‍हाबा मुला” भिसी सुङ्जी।

परमेश्‍वरला य्‍हुल्‍सा एनीगदेला गुङरीन मुला

मत्ती २४:२३-३८, ३७-४१

२० फरिसीगदेसे परमेश्‍वरला य्‍हुल्‍सा खाइमा खला भिसी ङ्‌योइमा, येशूसे थेनीगदेदा “परमेश्‍वरला य्‍हुल्‍सा म्राङ्ना लसी आख।

२१ खालै म्‍हिसे परमेश्‍वरला य्‍हुल्‍सा चुरी मुला, थेरी मुला भिसी भिदेमा एनीगदेसे आम्राङ्। तिग्‍दा भिसम परमेश्‍वरला य्‍हुल्‍सा एनीगदेला गुङरीन मुला” भिसी सुङ्जी।

२२ जमाहेन्‍से येशूसे ह्राङला चेलागदेदा चुह्रङ् भिसी सुङ्जी, “एनीगदेसे तिरेकुनु परमेश्‍वरसे पुइखबा म्‍हिदा च्‍याबा सेम लला, तसैनोन एनीगदेसे आम्राङ्।

२३ म्‍हिगदेसे एनीगदेदा थे थेरी मुला, चुरी मुला भिसी भिला, जमा धुइरी एनीगदे थानिउ ओच्‍छे थेनीगदेला लिच्‍छा थाभ्रउ।

२४ तिग्‍दा भिसम परमेश्‍वरसे पुइखबा म्‍हि तिप्‍लीङ खबा धुइरी मुला कुनी गिकग्‍याम अर्गु कुनीधोना य्‍हाल तबा ह्रङ् तला।

२५ तर ङाच्‍छा थेसे ल्‍हानान दुखदेन म्‍हिगदेसे लबा बिरोध नातोःबा मुला।

२६ “ओन्‍मा नोआला धुइरी तबा ह्रङ्नोन परमेश्‍वरसे पुइखबा म्‍हि दोःसी खबा धुइरीनोन तला।

२७ नोआ पानी जहाजरी वाङ्बा धिनकुनुधोना म्‍हिगदे चबा थुङ्बादेन ब्‍याह लबान मुबा। थेनोन धुइरी नामदेन भाल बाढी खसी जम्‍मान नाश लजी।

२८ “थेह्रङ् लसीन लोतला धुइरीनोन कोइ म्‍हिगदे चबा थुङ्बा, कोइ म्‍हिगदे ग्‍लुबा चूङ्बा, कोइ सूबा ओच्‍छे कोइ म्‍हिगदे दिम स्‍होबान मुबा।

२९ लोत सदोमग्‍याम थोन्‍माकुनुन मुग्‍याम मेदेन बारूद ताइसी जम्‍मान नाश लजी।

३० “परमेश्‍वरसे पुइखबा म्‍हि खबा धुइरीनोन थेह्रङ्नोन तला।

३१ थे धुइरी तलाथोरी मुबा म्‍हिगदे ह्राङला सामान किन्‍बारी मार फाप्‍सी दिम न्‍हङरी थावाङ्‍गो, ओच्‍छे बुरी मुबागदेएनोन दिमरी दोःसी थानिउ।

३२ थेह्रङ् लसीन एनीगदेसे लोतला म्रिङदा तबा ताम ढन्‍गो।

३३ तिग्‍दा भिसम जुन म्‍हिसे ह्राङला ज्‍यान जोगब लबारी म्‍हाइला थे म्‍हिसे जुकजुकधोनाला जुनी आयाङ्‌। तर ङाला लागिरी ज्‍याननोन पिन्‍खम्‍बा म्‍हिसे जुकजुकधोनाला जुनी याङ्ला।

३४ थेतबासेलमा एनीगदेसे ङाला ताम ङ्‌यान्‍गो, म्‍हुनङ ग्‍ला गिकरीन म्‍हेर्सी चिबा म्‍हि न्‍ही न्‍हङरी गिकदा भोर्ला गिकदा थेरीन ख्‍लाला।

३५ ओच्‍छे ह्रान्‍दारी ब्रा स्‍याङ्सी चिबा म्रिङम्‍हेमे न्‍ही न्‍हङरी गिकदा भोर्ला गिकदा थेरी ख्‍लाला।

३६ थेह्रङ् लसीन बुरी मुबा म्‍हि न्‍ही न्‍हङरी गिकदा भोर्ला, गिकदा ख्‍लाला।”†

३७ जमाहेन्‍से चेलागदेसे येशूदा “खानङ प्रभु?” भिसी ङ्‌योइमा, येशूसे थेनीगदेदा “जुन ग्‍लारी सिबा जन्‍तु मुला थेरी गिद्धागदे पोप तमुला” भिसी सुङ्जी।

† 

१७:३६ चु पदला ताम ल्‍हाना ह्रङ्‌बा ग्रीक बाइबलरी भ्रिबा आरे।

ह्रेम्‍बो सिबा म्रिङम्‍हेमेदेन न्‍यायाधीशला उखान

१८

जमाहेन्‍से येशूसे ह्राङला चेलागदेदा “सदन प्रार्थना लसी चिगै ओच्‍छे खाइमै हरेस थाचगै” भिसी उखान गिक सुङ्जी।

२ “सहर गिकरी न्‍यायाधीश गिक मुबा। थेसे परमेश्‍वरदेन म्‍हिगदेला वास्‍ता आलमुबा।

३ थेनोन सहररी ह्रेम्‍बो सिबा म्रिङम्‍हेमे गिकएनोन मुबा। थे म्रिङम्‍हेमे घरिघरि थे न्‍यायाधीश मुबा ग्‍लारी निसी ‘ङादा ङाला बिरोधरी रेःबा म्‍हिग्‍याम ठीक निसाफ लसी पिन्‍गो’ भिसी भिमुबा।

४ “तिगै धिनधोना मी थेसे थे म्रिङम्‍हेमेला तामदा आङ्‌यान्‍नी। तर लिच्‍छा थेसे, ‘ङा परमेश्‍वरदेन म्‍हिगदेला वास्‍ता आलबा म्‍हि हिन्‍ना।

५ तर चु ह्रेम्‍बो सिबा म्रिङम्‍हेमेसे ङादा ल्‍हानान दुख पिन्‍बासे लमा चुला ठीक निसाफ लसी पिन्‍तोःजी। आहिन्‍सम चु घरिघरि खसी ङादा छेर्ना लला’ भिसी सेमरी म्‍हन्‍जी।”

६ जमाहेन्‍से प्रभुसे चुह्रङ् भिसी सुङ्जी, “च्‍यागो, थे आज्‍यबा न्‍यायाधीशसे तिग लबा चीम, एनीगदेसे था याङ्‍गो।

७ थेह्रङ् लसीन परमेश्‍वरसे धिन म्‍हुननोन बिन्‍ती लबा ह्राङसे धम्‍बा ह्राङला म्‍हिला ठीक निसाफ आल? तिग ह्राङला म्‍हिदा ह्रो लबारी घइना लला?

८ च्‍यागो, परमेश्‍वरसे ह्राङला म्‍हिला ठीक निसाफ लबारी खाइमै घइना आल। तसैनोन परमेश्‍वरसे पुइखबा म्‍हि खमा तिग चु जम्‍बुलिङरी ङादा विश्‍वास लबागदे स्‍याप्‍ला?”

म्‍हि न्‍हीला प्रार्थना

९ ह्राङसे ह्राङदान ङा ज्‍यबा म्‍हि हिन्‍ना भिसी ढुक्‍क तसी स्‍य्‍हान्‍दोदा चा हेला लबा म्‍हिगदेदा येशूसे चुह्रङ् भिसी उखान गिक सुङ्जी,

१० “फरिसीदेन तिरो दुइबा म्‍हि प्रार्थना लबारी परमेश्‍वरला मन्‍दिररी निजी।

११ ओच्‍छे फरिसीसे चुह्रङ् भिसी प्रार्थना लजी, ‘परमेश्‍वर ह्राङदा धन्‍यवाद मुला, तिग्‍दा भिसम ङा स्‍य्‍हान्‍दो म्‍हिगदे ह्रङ्‌बा लोभी, बेइमानी, स्‍य्‍हान्‍दोदेन छ्‌याम ब्रेल्‍सी भ्रबा म्‍हि ह्रङ्‌बा आहिन। ओच्‍छे चु तिरो दुइबा म्‍हि ह्रङ्बाएनोन आहिन।

१२ ङाइ सातारी न्‍हीरेम फोइथान चिसी प्रार्थना लबा मुला। ओच्‍छे ङाइ याङ्बा जम्‍मान स्‍हेला भो च्‍युइला भो गिक ह्राङदा पिन्‍बा मुला।’

१३ “तर तिरो दुइबा म्‍हि चा थारेङनोन राप्‍सी स्‍वर्गपट्टि आच्‍याना ह्राङला कु ठोक्‍बान, ‘परमेश्‍वर, ङा पापीदा दया लउ’ भिसी भिजी।

१४ थेतबासेलमा एनीगदेसे ङाला ताम ङ्‌यान्‍गो, चु तिरो दुइबा म्‍हि चा स्‍य्‍हान्‍दो म्‍हि भन्‍दा परमेश्‍वरदा सेम निबा म्‍हि दोःसी ह्राङला दिमरी निजी। तिग्‍दा भिसम जुन म्‍हिसे ह्राङसे ह्राङदान घ्रेन स्‍होला थे म्‍हि जजा तला। तर जुन म्‍हिसे ह्राङसे ह्राङदान जजा स्‍होला थे म्‍हि घ्रेन तला।”

येशूसे कोलागदेदा मोलम पिन्‍बा

मत्ती १९:१३-१५; मर्कूस १०:१३-१६

१५ म्‍हिगदेसे ह्राङला कोलागदेदा येशूसे ह्राङला छ्‌या थान्‍सी मोलम पिन्‍गै भिसी येशू मुबा ग्‍लारी भजी। चु म्राङ्सी चेलागदेसे थेनीगदेदा बङ्जी।

१६ तर येशूसे थेनीगदेदा ङ्‌योइसी चुह्रङ् भिसी सुङ्जी, “कोलागदेदा ङा मुबा ग्‍लारी खपुङ्‍गो, थेनीगदेला ग्‍याम थाकागो। तिग्‍दा भिसम परमेश्‍वरला य्‍हुल्‍सा चु कोलागदे ह्रङ्बालान हिन्‍ना।

१७ एनीगदेसे ङाला ताम ङ्‌यान्‍गो, जुन म्‍हिसे चु कोलागदेसे ह्रङ् लसी परमेश्‍वरला य्‍हुल्‍सादा विश्‍वास आल, थे म्‍हि परमेश्‍वरला य्‍हुल्‍सारी खाइमै वाङ्‌आम्‍याङ्‌।”

परमेश्‍वरला य्‍हुल्‍सादेन फ्‍युक्‍पो म्‍हि

मत्ती १९:१६-३०; मर्कूस १०:१७-३१

१८ यहूदी नेता गिकसे येशूदा “ज्‍यबा गुरु, जुकजुकधोनाला जुनी याङ्बाला लागिरी ङाइ तिग लतोःला?” भिसी ङ्‌योइमा,

१९ येशूसे थेदा चुह्रङ् भिसी सुङ्जी, “एसे ङादा तिग्‍दा ज्‍यबा भिबा? परमेश्‍वर बाहेक खालै ज्‍यबा आरे।

२० परमेश्‍वरसे कुल्‍बा ताम एदा थानोन मुला। म्‍हि थासाइगो, स्‍य्‍हान्‍दोदेन छ्‌याम ब्रेल्‍सी थाभ्रउ, य्‍हो थालउ, लुसीला ताम पाङ्सी थाभ्रउ ओच्‍छे ह्राङला आबा आमादा मान लउ।”

२१ जमाहेन्‍से थेसे, “चु जम्‍मान ताम मी ङाइ जत्‍धुगुहेन्‍सेन लसीन चिबा मुला” भिसी भिजी।

२२ चु ताम थेःमाहेन्‍से येशूसे थेदा “अझ एसे गे गिक लतोःबा मुला, दाहेन्‍से एसे ह्राङदेन छ्‌याम मुबा जम्‍मान धन सम्‍पत्ति चूङ्सी प्राङ्‌बोगदेदा भो लसी पिन्‍गो। एसे स्‍वर्गरी धन सम्‍पत्ति याङ्ला, ओच्‍छे ङादेन छ्‌याम भ्रउ” भिसी सुङ्जी।

२३ तर चु ताम थेःसी थे म्‍हिदा ल्‍हानान दुख ङ्‌हम्‍जी। तिग्‍दा भिसम थे ल्‍हानान फ्‍युक्‍पो मुबा।

२४ थे म्‍हिला सेमरी ल्‍हानान दुख तबा था याङ्सी येशूसे चुह्रङ् भिसी सुङ्जी, “थेदा च्‍यासी फ्‍युक्‍पो म्‍हिदा परमेश्‍वरला य्‍हुल्‍सारी वाङ्बारी गाते गाह्रो मुला।

२५ तिग्‍दा भिसम फ्‍युक्‍पो म्‍हिदा परमेश्‍वरला य्‍हुल्‍सारी वाङ्बारी भन्‍दा ऊँटदा दापला मीग्‍याम वाङ्बारी सजिलो मुला।”

२६ चु ताम थेःबागदेसे येशूदा “थेह्रङ् भिसम खाल्‍से थार्बा याङ्ला?” भिसी ङ्‌योइजी।

२७ जमाहेन्‍से येशूसे थेनीगदेदा “चु गे म्‍हिसे लबारीन आखम्‍बा गे तसैनोन परमेश्‍वरसे लखम्‍ला” भिसी सुङ्जी।

२८ ओच्‍छे पत्रुससे, “स्‍हीगो प्रभु, ङन्‍से ह्राङला दिमनामनोन ख्‍लासी ह्राङदेन छ्‌याम भ्रबा मुला” भिसी भिमा,

२९ येशूसे थेनीगदेदा “एनीगदेसे ङाला ताम ङ्‌यान्‍गो, जुन म्‍हिसे ह्राङला दिम, म्रिङ, ज्‍योज्‍यो आले, आबा आमा, ओच्‍छे झा झामेदा परमेश्‍वरला य्‍हुल्‍साला लागिरी ख्‍लाला,

३० थेसे दान्‍देन थे भन्‍दा ल्‍हाना याङ्ला, ओच्‍छे लिच्‍छा खबा धुइरी थेसे जुकजुकधोनाला जुनी याङ्ला” भिसी सुङ्जी।

येशूसे ह्राङदा साइला भिसी सुङ्बा

मत्ती २०:१७-१९; मर्कूस १०:३२-३४

३१ येशूसे ह्राङला च्‍युक न्‍ही चेलागदेदा कुनी गिकरी भोर्सी चुह्रङ् भिसी सुङ्जी, “च्‍यागो, य्‍हाङ यरूशलेमरी निबान मुला। दाहेन्‍से परमेश्‍वरसे पुइखबा म्‍हिला बारेरी अगमवक्तागदेसे भ्रिबा ताम पूरा तला।

३२ थेदा अर्गु य्‍हुलला म्‍हिगदेला यारी जिम्‍मा पिन्‍ना। जमाहेन्‍से थे म्‍हिगदेसे थेदा खिसी लला ओच्‍छे थो स्‍वाबान बेइज्‍जत लला,

३३ जमाहेन्‍से कोर्रासे तोला ओच्‍छे साइला। तसैनोन थे सोमरेमाकुनु सिबाग्‍याम सोला।”

३४ तर चेलागदेसे चु ताम तिगै आघोनी। तिग्‍दा भिसम चु ताम म्‍हिला ज्ञान बुद्धिसे घोसी घोआखम्‍बा तबासे लमा येशूसे तिग सुङ्बा हिन्‍ना भिसी थेनीगदेसे म्‍हन्‍बारीएनोन आखम्‍नी।

येशूसे मी आम्राङ्बा म्‍हिला मी म्राङ्ना लबा

मत्ती २०:२९-३४; मर्कूस १०:४६-५२

३५ येशू यरीहो सहरला ङामरी धोमा थेरी मी आम्राङ्बा म्‍हि गिक ग्‍यामला कुनीरी ह्रीसी चिमुबा।

३६ थे मी आम्राङ्बा म्‍हिसे ह्राङला ङामग्‍याम म्‍हिला हुल निबान लबा थेःसी, “चुरी तिग तजी?” भिसी ङ्‌योइमा,

३७ म्‍हिगदेसे थेदा “नासरतला येशू चुग्‍यामसेन फेप्‍बान मुला” भिसी भिजी।

३८ जमाहेन्‍से थेसे क्रिङ्बान, “दाऊद ग्‍लेला सन्‍तान येशू, ङादा दया लउ” भिसी भिमा,

३९ ङाच्‍छा भ्रबागदेसे थेदा कुटिसी चिउ भिसी बङ्जी। तर थेसे झन क्रिङ्बान, “दाऊद ग्‍लेला सन्‍तान येशू, ङादा दया लउ” भिसी भिजी।

४० थेसे चुह्रङ् भिबा थेःसी येशू थेन तसी थेदा ह्राङ मुबा ग्‍लारी भपुङ्जी। ओच्‍छे थे ङामरी खमाहेन्‍से,

४१ “ङाइ एला लागिरी तिग लउ भिसी म्‍हन्‍बा मुला?” भिसी ङ्‌योइजी। जमाहेन्‍से थेसे “प्रभु, ङाला मी म्राङ्ना लसी पिन्‍गो” भिसी भिजी।

४२ येशूसे थेदा “लु, एसे म्राङ्‍गै, एसे विश्‍वास लबासे लमा एसे म्राङ्बा मुला” भिसी सुङ्जी।

४३ येशूसे चुह्रङ् सुङ्मैछ्‌याम थेसे म्राङ्जी। ओच्‍छे थेसे परमेश्‍वरदा जयजयकार लबान येशूदेन छ्‌याम भ्रजी। चु म्राङ्बा म्‍हिगदेसेनोन परमेश्‍वरदा जयजयकार लजी।

तिरो दुइबा जखायस

१९

येशू यरीहो सहरग्‍याम फेप्‍बान मुबा।

२ थेरी जखायस भिबा फ्‍युक्‍पो म्‍हि गिक मुबा। थे तिरो दुइबा म्‍हिगदे न्‍हङला मुल म्‍हि मुबा।

३ थेसे येशूदा खाल चीम भिसी च्‍याबारी म्‍हाइजी। तर म्‍हिला हुलसे लमा थेसे येशूदा आम्राङ्‌नी। तिग्‍दा भिसम थे मेबा मुबा।

४ थेतबासेलमा येशूदा च्‍याबारी थे ङाच्‍छा ङाच्‍छा यार्बान निसी अञ्‍जीरला दोङरी क्रेःजी। तिग्‍दा भिसम येशू थेग्‍यामसेन फेप्‍बारी छ्‌याइबा मुबा।

५ थेरी धोखमाहेन्‍से येशूसे तोरपट्टि स्‍हीसी जखायसदा “जखायस, ए योना मार फाप्‍सी खउ! तिग्‍दा भिसम तिनी ङा एला दिमरी चितोःबा मुला” भिसी सुङ्जी।

६ जमाहेन्‍से जखायस ताङ्सी मार फाप्‍सी येशूदा फ्‍याफुल्‍जी।

७ चु म्राङ्माहेन्‍से म्‍हिगदेसे “चु म्‍हि मी पापीला दिमरी डोन्‍बो दोःसी निजी” भिसी येशूला तामगन लजी।

८ तर जखायससे “प्रभु, दाहेन्‍से ङाइ ङाला गङ्‌सल धन सम्‍पत्ति प्राङ्‌बोगदेदा भो लसी पिन्‍ना, ओच्‍छे ङाइ खालैदा ठगब लसी किन्‍बा मुसम थेदा भो ब्‍लि ल्‍हाना दोःसी पिन्‍ना” भिसी भिजी।

९ जमाहेन्‍से येशूसे थेदा “तिनीहेन्‍से चु दिमसे थार्बा याङ्बा मुला। तिग्‍दा भिसम जखायसएनोन अब्राहामला सन्‍तान हिन्‍ना।

१० परमेश्‍वरसे पुइखबा म्‍हि म्‍हाबागदेदा म्‍हाइबारीदेन थार्बा पिन्‍बारी खबा हिन्‍ना” भिसी सुङ्जी।

म्‍हरला डबलला उखान

मत्ती २५:१४-३०

११ येशू यरूशलेमला ङामरी धोमुबा। म्‍हिगदेसे दाहेन्‍से परमेश्‍वरला य्‍हुल्‍सा योनान खबान मुला भिसी म्‍हन्‍सी येशूला ताम ङ्‌यान्‍सी चिमुबा। थेतबासेलमा येशूसे थेनीगदेदा चुह्रङ् भिसी उखान गिक सुङ्जी,

१२ “खालै घ्रेन म्‍हि गिक ह्राङला ग्‍लारी शासन लबा सेम लसी थे य्‍हुल्‍साला ग्‍ले मुबा ग्‍लारी निजी।

१३ निबा भन्‍दा ङाच्‍छा थेसे ह्राङला नोकर च्‍युइदा ङ्‌योइजी। ओच्‍छे जम्‍मादान म्‍हरला डबल† गिक गिक पिन्‍सी ‘ङा आखतेधोना चु टाङगासे व्‍यापार लउ’ भिसी कुल्‍जी।

१४ तर थेला य्‍हुल्‍साला म्‍हिगदेसे चा थेदा सेम आनिमुबा। थेतबासेलमा थे निसी जिन्‍माहेन्‍से ‘चु म्‍हिसे शासन लगै भिबा ङन्‍ना सेम आरे’ भिसी ग्‍ले ब्‍लोनदा पुइजी।

१५ “तर थे म्‍हि शासन लबा अधिकार किन्‍सी खजी। जमाहेन्‍से थेसे ह्राङला नोकरगदेदा व्‍यापार लसी गाते स्‍होजी भिसी ङ्‌योइबारी ङ्‌योइजी।

१६ ओच्‍छे ङाच्‍छा खबा नोकरसे ‘मालिक, ह्राङसे पिन्‍बा डबल गिकसे ङाइ डबल च्‍युइ स्‍होजी’ भिसी भिजी।

१७ जमाहेन्‍से थे म्‍हिसे थेदा ‘स्‍याबास! ए ङाला ज्‍यबा नोकर हिन्‍ना! तिग्‍दा भिसम एसे ङादा जजा तामरी विश्‍वास उन्‍जी। थेतबासेलमा ङाइ एदा सहर च्‍युइरी शासन लबा अधिकार पिन्‍ना’ भिसी भिजी।

१८ ओच्‍छे स्‍य्‍हान्‍दो नोकरसे ‘मालिक, ह्राङसे पिन्‍बा डबल गिकसे ङाइ डबल ङा स्‍होजी’ भिसी भिजी।

१९ जमाहेन्‍से थेदाएनोन थे म्‍हिसे ‘ए सहर ङाला मुल म्‍हि तला’ भिसी भिजी।

२० ओच्‍छे स्‍य्‍हान्‍दो नोकरएनोन खसी ‘मालिक, ङाइ ह्राङला म्‍हरला डबल रूमालरी झोर्सी थान्‍बा मुला, थे चुरी मुला।

२१ ह्राङ खरो म्‍हि भिसी ङादा था मुबासे लमा ङादा लोङ्‌बा खजी, ह्राङसे व्‍यापार आलबा ग्‍लारी नाफा म्‍हाइमुला, ओच्‍छे तिगै आढ्‍वबा ग्‍लारी बाली दुइबारी म्‍हाइमुला’ भिसी भिजी।

२२ थे शासन लबा म्‍हिसे थेदा ‘गे आखेल्‍बा नोकर! एला तामग्‍यामसेन ङाइ ए गे आखेल्‍बा चीम भिसी निसाफ लला। ङाइ व्‍यापार आलबा ग्‍लारी नाफा म्‍हाइमुला ओच्‍छे तिगै आढ्‍वबा ग्‍लारी बाली दुइबारी म्‍हाइबा खरो म्‍हि भिसी एदा थानोन चीम।

२३ थेह्रङ् भिसम एसे तिग ङाइ पिन्‍बा डबल बैंकरी आथान्‍नी? एसे बैंकरी थान्‍बा हिन्‍सम ङाइ दोःसी ब्‍याजदेन थे डबल किन्‍म्‍याङ्सेला’ भिसी भिजी।

२४ ओच्‍छे थेसे थेरी राप्‍सी चिबागदेदा ‘दाहेन्‍से थेग्‍याम थे म्‍हरला डबल ब्‍यन्‍सी गोर च्‍युइ डबल मुबादा पिन्‍गो’ भिसी भिजी।

२५ जमाहेन्‍से थेनीगदेसे ‘मालिक, थेदेन छ्‌याम मी ङाच्‍छालान गोर च्‍युइ डबल मुला’ भिसी भिमा,

२६ थे शासन लबा म्‍हिसे थेनीगदेदा ‘एनीगदेसे ङाला ताम ङ्‌यान्‍गो, तिग्‍दा भिसम जुन म्‍हिदेन छ्‌याम मुला थेदा अर्गुएनोन पिन्‍ना। तर जुन म्‍हिदेन छ्‌याम आरे थेदेन छ्‌याम मुबा जजाकीएनोन थेग्‍याम ब्‍यन्‍ना।

२७ थेतबासेलमा ङाइ शासन थालगै भिसी म्‍हन्‍बा ङाला शत्रुगदेदा चुरी भसी ङाला ङाच्‍छापट्टि साइगो’ भिसी कुल्‍जी।”

येशू यरूशलेमरी फेप्‍बा

मत्ती २१:१-११; मर्कूस ११:१-११; यूहन्‍ना १२:१२-१९

२८ चुह्रङ् सुङ्सी जिन्‍माहेन्‍से येशू थेनीगदेला ङाच्‍छा ङाच्‍छा यरूशलेमपट्टि फेप्‍जी।

२९ ओच्‍छे बेथफागेदेन बेथानिया नाम्‍साला ङामला जैतून भिबा गङरी धोखमाहेन्‍से येशूसे ह्राङला चेलागदे न्‍हङला न्‍हीदा पुइजी।

३० पुइबा धुइरी चुह्रङ् भिसी सुङ्जी, “एनी जजाकी क्‍याथाङला नाम्‍सारी निउ। नाम्‍सारी धोमाहेन्‍से एनीगदेसे दान्‍देधोना खालै आक्रेःबा गधाला कोला गिक स्‍याप्‍ला। थेदा ब्‍लसी चुरी भसी खउ।

३१ ब्‍लबारी छ्‌याइमा खालैसे एनीदा ‘चुदा तिग्‍दा ब्‍लबा’ भिसी ङ्‌योइजी भिसम, ‘चु प्रभुदा तोःबा मुला’ भिसी भिउ।”

३२ जमाहेन्‍से थे चेला न्‍ही नाम्‍सारी निजी। ओच्‍छे थेरी थेनीसे येशूसे सुङ्बा ह्रङ्नोन गधाला कोला स्‍याप्‍जी।

३३ थेनीसे थे गधाला कोलादा ब्‍लबारी छ्‌याइमा थे गधाला धनीसे “एनीसे चु गधाला कोलादा तिग्‍दा ब्‍लबा?” भिसी ङ्‌योइजी।

३४ ओच्‍छे चेला न्‍हीसे “चु प्रभुदा तोःबा मुला” भिसी भिजी।

३५ जमाहेन्‍से थे चेला न्‍हीसे गधाला कोलादा येशू मुबा ग्‍लारी भसी ह्राङला घ तीसी येशूदा थेथोरी धन्‍छ्‌यापुङ्जी।

३६ येशू फेप्‍बारी छ्‌याइबा धुइरी म्‍हिगदेसेनोन ग्‍यामरी ह्राङ ह्राङला घगदे ती‍जी।

३७ येशू यरूशलेम ङामला जैतून भिबा गङला ग्‍युरोरी धोखमा येशूदेन छ्‌याम भ्रबा चेलागदेसे येशूसे लबा उदेकला गेगदे ढन्‍सी ताङ्बान क्रिङ्सी चुह्रङ् भिसी परमेश्‍वरदा धन्‍यवाद पिन्‍बारी छ्‌याइजी,

३८ “परमप्रभुला मिनरी फेप्‍खबा ग्‍लेसे परमेश्‍वरग्‍याम मोलम याङ्‌गै,

स्‍वर्गरी शान्‍ति तगै।

ओच्‍छे स्‍वर्गरी धन्‍छ्‌याबा परमेश्‍वरदा मानदेन

जयजयकार तगै।

३९ म्‍हिला हुल न्‍हङ‍ग्‍याम फरिसीगदेसे येशूदा “गुरु, ह्राङला चेलागदेदा कुटिसी चिउ भिसी बङ्‍‌गो” भिसी भिजी।

४० तर येशूसे थेनीगदेदा “ङाला ताम ङ्‌यान्‍गो, चुगदे कुटिसी चिजी भिसम युङबागदेन क्रिङ्बारी छ्‌याइला” भिसी सुङ्जी।

यरूशलेम नाश तला भिबा था याङ्सी येशू क्राबा

४१ यरूशलेम ङामरी धोमा येशूसे सहरदा ह्राङला ङाच्‍छापट्टि म्राङ्सी क्राबान चुह्रङ् भिसी सुङ्जी,

४२ “यरूशलेमला म्‍हिगदे, तिनी शान्‍तिला लागिरी तिग तोःला भिसी था याङ्बा हिन्‍सम तसेला, तर एनीगदेसे था आयाङ्नी!

४३ थेतबासेलमा दाहेन्‍से एनीगदेला शत्रुगदे ढिक्‍सी क्‍युर्सीन खसी एनीगदेदा गुङरी झाङ्‌ला।

४४ ओच्‍छे थेनीगदेसे एनीगदेला सहरला पर्खाल फुप्‍सी एनीगदेला सहरदा नाश लला। जमाहेन्‍से एनीगदेला कोलागदेदा साइला। तिग्‍दा भिसम परमेश्‍वरसे एनीगदेदा थार्ना लबा धुइदा एनीगदेसे ङोआसेनी।”

येशू परमेश्‍वरला मन्‍दिररी फेप्‍बा

मत्ती २१:१२-१७; मर्कूस ११:१५-१९; यूहन्‍ना २:१३-२२

४५ जमाहेन्‍से येशू परमेश्‍वरला मन्‍दिररी फेप्‍जी। ओच्‍छे परमेश्‍वरला मन्‍दिर न्‍हङरी चूङ्बागदेदा चुह्रङ् भिसी सुङ्बान ताप्‍जी,

४६ “च्‍यागो, परमेश्‍वरला बचनरी ‘ङाला दिम प्रार्थना लबा दिम तला’ भिसी भ्रिबा मुला। तर एनीगदेसे मी य्‍होगदे चिबा ग्‍ला स्‍होबा मुला।”

४७ जमाहेन्‍से धिन धिननोन येशूसे परमेश्‍वरला मन्‍दिररी लोप्‍बारी छ्‌याइजी। थे धुइरी परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदे ओच्‍छे थे य्‍हुल्‍साला नेतागदे ढिक्‍सी येशूदा साइबारी म्‍हाइमुबा।

४८ तर थेनीगदेसे तिगै निउ आयाङ्नी। तिग्‍दा भिसम जम्‍मान म्‍हिगदेसे सेम लसी येशूला ताम ङ्‌यान्‍मुबा।

† 

१९:१३ “म्‍हरला डबल गिक” भिबा चा थे धुइरी ला सोमला तलब हिन्‍ना।

येशूला अधिकारला बारेरी ङ्‌योइबा

मत्ती २१:२३-२७; मर्कूस ११:२७-३३

२०

तिरेकुनु येशू परमेश्‍वरला मन्‍दिररी लोप्‍बान मुबा ओच्‍छे परमेश्‍वरला य्‍हुल्‍साला समाचार थेःना लबान मुबा। थेनोन धुइरी परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदे ओच्‍छे यहूदी धर्मगुरुगदे येशू मुबा ग्‍लारी खजी।

२ ओच्‍छे थेनीगदेसे येशूदा “ह्राङसे खानङग्‍याम अधिकार याङ्सी चु गे लबा हिन्‍ना? ह्राङदा चु अधिकार खाल्‍से पिन्‍बा हिन्‍ना?” भिसी ङ्‌योइमा,

३ येशूसे थेनीगदेदा “ङाइएनोन एनीगदेदा ताम गिक ङ्‌योइला, थे ताम ङादा पाङ्‍गो।

४ यूहन्‍नासे पिन्‍बा बप्‍तिस्‍मा परमेश्‍वरग्‍याम हिन्‍ना कि म्‍हिग्‍याम हिन्‍ना?” भिसी ङ्‌योइजी।

५ जमाहेन्‍से थेनीगदे ह्राङ ह्राङ न्‍हङरी ताम लबारी छ्‌याइजी, “परमेश्‍वरग्‍याम भिजी भिसम थेसे य्‍हाङदा ‘थेह्रङ् भिसम एनीगदेसे तिग्‍दा यूहन्‍नादा विश्‍वास आलबा?’ भिसी भिला।

६ तर म्‍हिगदेग्‍याम भिजी भिसम म्‍हिगदेसे य्‍हाङदा बिरोध लला। तिग्‍दा भिसम थेनीगदेसे यूहन्‍नादा अगमवक्ता भिसी विश्‍वास लबा मुबा।”

७ थेतबासेलमा थेनीगदेसे येशूदा “खाइ, थेसे चु अधिकार खानङग्‍याम याङ्जी ङन्‍दा था आरे” भिसी भिमा,

८ येशूसे थेनीगदेदा “थेह्रङ् भिसम ङाइएनोन चु गेगदे खाल्‍ला अधिकारग्‍याम लबा हिन्‍ना, थे एनीगदेदा आपाङ्” भिसी सुङ्जी।

अधियाँ स्‍होबा म्‍हिगदेला उखान

मत्ती २१:३३-४६; मर्कूस १२:१-१२

९ जमाहेन्‍से येशूसे म्‍हिगदेदा उखान गिक सुङ्जी, “म्‍हि गिकसे वारीरी अङगुर सूसी अधियाँरी पिन्‍सी थे ल्‍हानान धिनना लागिरी अर्गु य्‍हुल्‍सारी निजी।

१० अङगुर मिन्‍बा धुइ तमाहेन्‍से थे फ्‍युक्‍पो म्‍हिसे ह्राङला भो किन्‍बाला लागिरी अधियाँ लबागदे मुबा ग्‍लारी ह्राङला नोकरगदेदा पुइजी। तर थे अधियाँ लबागदेसे थेदा तोबा ग्‍याङ्‍बा लसी तिगै आपिन्‍ना पुइजी।

११ थे वारीला धनीसे स्‍य्‍हान्‍दो नोकर गिकदा पुइजी। थेदाएनोन थे अधियाँ लबागदेसे तोसी बेइज्‍जत लसी थान्‍थान पुइखजी।

१२ थेह्रङ् लसीन थेसे दोःसी स्‍य्‍हान्‍दो नोकरदाएनोन पुइजी थेदाएनोन थे अधियाँ लबागदेसे सिबाधोनान तोसी तेःजी।

१३ “जमाहेन्‍से थे वारीला धनीसे ‘दाहेन्‍से ङाइ तिग लसे? ङाइ माया लबा ङाला झादान पुइतोःजी। ङाला झादा मी थेनीगदेसे मान लला वा?’ भिसी पुइजी।

१४ तर थेदा म्राङ्सी अधियाँ लबागदेसे ‘चु मी य्‍हाङला धनीला झा हिन्‍ना, य्‍हाङसे थेदा साइगे। जमाहेन्‍से थेला सम्‍पत्ति य्‍हाङलान तला’ भिसी ह्राङ ह्राङ न्‍हङरी ताम लजी।

१५ जमाहेन्‍से थेनीगदेसे थेदा अङगुर वारीग्‍याम मङग्‍यार भोर्सी साइजी।”

चुह्रङ् सुङ्सी जिन्‍माहेन्‍से येशूसे थेनीगदेदा “दाहेन्‍से थे वारीला धनीसे थेनीगदेदा तिग लला तला?

१६ थे खसी अधियाँ लबा म्‍हिगदेदा साइला ओच्‍छे थे अङगुरला वारी स्‍य्‍हान्‍दोगदेदा स्‍होबारी पिन्‍ना।” भिसी सुङ्जी। चु थेःसी म्‍हिगदेसे “चुह्रङ्बाम खाइमै थातगै” भिसी भिजी।

१७ ओच्‍छे येशूसे थेनीगदेला लीरी स्‍हीसी चुह्रङ् भिसी सुङ्जी, “थेह्रङ् भिसम परमेश्‍वरला बचनरी

‘जुन युङबादा दिम स्‍होबा कर्मीगदेसे गे आखेल भिसी भ्‍याङ्‍बा मुबा

थेनोन युङबा दिमला सुर युङबा दोजी’

भिसी भ्रिबा चु तामला अर्थ तिग हिन्‍ना?

१८ थे युङबाथोरी ताइबागदे जम्‍मान छारछिर निला, ओच्‍छे थे युङबा खालैथोरी ताइजी भिसम थेरी मुबा म्‍हि फ्‍लातफ्‍लेत निला।”

तिरो फातोःबा कि फाआतोःबा भिसी येशूदा ङ्‌योइबा

मत्ती २२:१५-२२; मर्कूस १२:१३-१७

१९ जमाहेन्‍से यहूदी धर्मगुरुगदेदेन परमेश्‍वरला मन्‍दिररी पूजा लबा मुल म्‍हिगदेसे थे धुइरी येशूदा चुङ्बारी म्‍हाइजी। तिग्‍दा भिसम चु उखान येशूसे थेनीगदेलान बिरोधरी सुङ्बा हिन्‍ना भिबा ताम थेनीगदेदा था मुबा। तर थेनीगदे म्‍हिगदे म्राङ्सी लोङ्मुबा।

२० थेतबासेलमा थेनीगदेसे येशूदा चुङ्बारी दाउ च्‍याजी। थेनीगदेसे येशूदा तामग्‍याम फसब लसी रोमी अञ्‍चलाधीशला यारी जिम्‍मा पिन्‍बारी म्‍हाइमुबा। थेतबासेलमा ह्राङसे ह्राङदान ङा ज्‍यबा म्‍हि हिन्‍ना भिसी भ्रबा म्‍हिगदेदा थेनीगदेसे येशू मुबा ग्‍लारी पुइजी।

२१ थे म्‍हिगदे येशू मुबा ग्‍लारी निसी, “गुरु, ह्राङसे लोप्‍बा ताम ठीक हिन्‍ना। ह्राङसे खालैला ली स्‍हीसी गे आलमुला, ओच्‍छे ह्राङसे परमेश्‍वरला सत्‍य ग्‍याम उन्‍मुला भिसी ङन्‍दा था मुला।

२२ थेतबासेलमा ङन्‍से रोमी ग्‍याल्‍बो कैसरदा तिरो फाबा य्‍हाङला ठिम अन्‍छार ठीक हिन्‍ना कि आहिन?” भिसी ङ्‌योइजी।

२३-२४ तर येशूसे थेनीगदेला पापी सेम था याङ्सी येशूसे थेनीगदेदा “ङादा डबल गिक भउ। चु डबलरी मुबा छापदेन मिन खाल्‍ला हिन्‍ना?” भिसी सुङ्मा, थेनीगदेसे “रोमी ग्‍याल्‍बो कैसरला” भिसी जोहाब पिन्‍जी।

२५ जमाहेन्‍से येशूसे थेनीगदेदा “थेह्रङ् भिसम रोमी ग्‍याल्‍बो कैसरला जति कैसरदा पिन्‍गो, परमेश्‍वरला जति परमेश्‍वरदा पिन्‍गो” भिसी सुङ्जी।

२६ थेनीगदेसे म्‍हिला ओन्‍छाङरी येशूदा खजिबै तामग्‍याम फसब लसी चुङ्बारी आखम्‍नी। ओच्‍छे येशूसे सुङ्बा तामरी थेनीगदे उदेक म्‍हन्‍सी कुटिसी चिजी।

सिबाग्‍याम सोना लबाला बारेरी ङ्‌योइबा

मत्ती २२:२३-३३; मर्कूस १२:१८-२७

२७ जमाहेन्‍से सिबाग्‍याम दोःसी आसो भिसी विश्‍वास लबा कोइ कोइ सदुकीगदे येशू मुबा ग्‍लारी खजी।

२८ ओच्‍छे थेनीगदेसे येशूदा चुह्रङ् भिसी ङ्‌योइजी, “गुरु, मोशासे य्‍हाङदा पिन्‍बा ठिम अन्‍छार खालैला ज्‍योज्‍योसे ब्‍याह लसी कोलागदे आतनान सिजी भिसम ज्‍योज्‍यो‍ला लागिरी कोलागदे तगै भिसी आलेसे चाङदा ब्‍याह लतोःला भिसी भ्रिबा मुला।

२९ ग्‍ला गिकरी ज्‍योज्‍यो आले निस मुबा। थेबासे ब्‍याह लजी, तर कोलागदे आतनान थे सिजी।

३० थेह्रङ् लसीन पाराङसे चाङदा ब्‍याह लजी, थेएनोन कोलागदे आतनान सिजी।

३१ जमाहेन्‍से साँजीसे चाङदा ब्‍याह लजी, थेएनोन कोलागदे आतनान सिजी। थेह्रङ् लसी जम्‍मासेन पालोन पालो चाङदा ब्‍याह लजी। तर जम्‍मान कोलागदे आतनान सिजी।

३२ ओच्‍छे थे म्रिङम्‍हेमेएनोन सिजी।

३३ थेतबासेलमा ङन्‍दा सुङ्‍गो, सिबाग्‍याम सोना लजी भिसम थे म्रिङम्‍हेमे खजिबाला म्रिङ तला? तिग्‍दा भिसम थेनीगदे जम्‍मासेन थे म्रिङम्‍हेमेदेन छ्‌याम ब्‍याह लबा मुला।”

३४ जमाहेन्‍से येशूसे थेनीगदेदा चुह्रङ् भिसी सुङ्जी, “दान्‍देला म्‍हिगदेसे ब्‍याह लला, ओच्‍छे ब्‍याहएनोन लसी पिन्‍ना।

३५ तर स्‍वर्गरी निम्‍याङ्सेला म्‍हिगदे सिबाग्‍याम सोना लबा धुइरी ब्‍याह लसी आपिन ब्‍याहएनोन आल।

३६ ओच्‍छे थेनीगदे खाइमै आसि तिग्‍दा भिसम थेनीगदे स्‍वर्गदूतगदे ह्रङ्‌बान तला। ओच्‍छे सिबाग्‍याम सोना लबाला सन्‍तान तबासे लमा थेनीगदे परमेश्‍वरला सन्‍तान हिन्‍ना।

३७ परमप्रभुसे लुङ्बा झाङग्‍याम मोशादा ‘ङा अब्राहामला परमेश्‍वर, इसहाकला परमेश्‍वर ओच्‍छे याकूबला परमेश्‍वर हिन्‍ना’ भिसी सुङ्बा ताम मोशासे भ्रिबा मुला। चु तामग्‍यामसेन सिबाग्‍याम सोना लमुला भिसी उन्‍बा मुला।

३८ परमेश्‍वर सिबागदेला परमेश्‍वर आहिन, तर सोबागदेला परमेश्‍वर हिन्‍ना! थेतबासेलमा परमेश्‍वरला लागिरी जम्‍मान सोबा मुला।”

३९ जमाहेन्‍से कोइ कोइ यहूदी धर्मगुरुगदेसे “गुरु, ह्राङसे सुङ्बा ताम ठीक हिन्‍ना” भिसी भिजी।

४० जमाहेन्‍से खालैसेन येशूदा तिगै ताम ङ्‌योइबारी आँट आलनी।

येशू खाल हिन्‍ना

मत्ती २२:४१-४६; मर्कूस १२:३५-३७

४१ जमाहेन्‍से येशूसे थेनीगदेदा चुह्रङ् भिसी सुङ्जी, “म्‍हिगदेसे खाह्रङ् लसी थार्बा पिन्‍बा ख्रीष्‍टदा दाऊद ग्‍लेला सन्‍तान भिसी भिबा?

४२-४३ तिग्‍दा भिसम दाऊद ह्राङसेन भ्रिबा व्‍हाइला किताबरी चुह्रङ् भिसी भ्रिबा मुला,

‘परमप्रभुसे ङाला प्रभुदा ङाइ एला शत्रुगदेदा एला काङ धिरी आथान्‍तेधोना

ए ङाला दाहिने यापट्टि चिउ भिसी सुङ्जी।’

४४ दाऊद ग्‍लेसेन ख्रीष्‍टदा प्रभु भिला भिसम खाह्रङ् लसी ख्रीष्‍ट दाऊद ग्‍लेला सन्‍तान तला?”

यहूदी धर्मगुरुगदे म्राङ्सी होशियार ततोःबा

मत्ती २३:१-३६; मर्कूस १२:३८-४०

४५ ओच्‍छे जम्‍मान म्‍हिगदेसे ङ्‌यान्‍बान लबा धुइरी येशूसे ह्राङला चेलागदेदा चुह्रङ् भिसी सुङ्जी,

४६ “एनीगदे यहूदी धर्मगुरुगदे म्राङ्सी होशियार तसी चिउ। तिग्‍दा भिसम थेनीगदे ज्‍यबा ज्‍यबा क्‍वान क्‍वान्‍सी कोर्बारी निमुला, ओच्‍छे बजाररीक्‍यार निमा म्‍हिगदेसे मान लगै भिसी सेम लमुला। थेह्रङ् लसीन यहूदीगदे ह्रुप तबा दिमदेन भोज चबा ग्‍लारीनोन मुल ठिरी चिबारी सेम लमुला।

४७ थेह्रङ् लसी थेनीगदेसे ह्रेम्‍बो सिबा म्रिङम्‍हेमेगदेला दिमनाम ब्‍यन्‍मुला ओच्‍छे म्‍हिगदेदा उन्‍बाला लागिरी ह्रेङ्बा ह्रेङ्बा प्रार्थना लमुला। थेह्रङ्बा म्‍हिगदेसे ल्‍हानान सजाय याङ्ला।”

ह्रेम्‍बो सिबा म्रिङम्‍हेमेसे पिन्‍बा भेटी

मर्कूस १२:४१-४४

२१

येशूसे परमेश्‍वरला मन्‍दिररी फ्‍युक्‍पो म्‍हिगदेसे भेटी युबा ताङरी भेटी युबान लबा म्राङ्जी।

२ ओच्‍छे ह्रेम्‍बो सिबा प्राङ्‌बो म्रिङम्‍हेमेसेनोन डबल न्‍ही युबा म्राङ्जी।

३ चु म्राङ्सी येशूसे, “च्‍यागो, ङाला ताम ङ्‌यान्‍गो। स्‍य्‍हान्‍दो म्‍हिगदेसे भन्‍दा चु ह्रेम्‍बो सिबा प्राङ्‌बो म्रिङम्‍हेमेसे ल्‍हानान भेटी युबा मुला।

४ तिग्‍दा भिसम स्‍य्‍हान्‍दो म्‍हिगदेसे ह्राङदेन छ्‌याम मुबा ल्‍हानान सम्‍पत्तिग्‍याम युजी, तर चु ह्रेम्‍बो सिबा म्रिङम्‍हेमे प्राङ्‌बो तसीनोन ह्राङदेन छ्‌याम मुबा जति जम्‍मान युजी” भिसी सुङ्जी।

परमेश्‍वरला मन्‍दिर नाश तला

मत्ती २४:१-२; मर्कूस १३:१-२

५ तिरेकुनु चेलागदेसे, “ज्‍यबा ज्‍यबा युङबादेन म्‍हिगदेसे फुल्‍बा भेटीगदेग्‍याम जेना लसी स्‍होबा चु परमेश्‍वरला मन्‍दिर गाते जेबा!” भिसी ताम लबान मुबा। तर येशूसे थेनीगदेदा,

६ “तिरेकुनु चुह्रङ्बा धुइएनोन खाल, थे धुइरी दान्‍दे म्राङ्बा चु मन्‍दिरला युङबा गिकनोन बाँकी आचिना जम्‍मान फुप्‍ला” भिसी सुङ्जी।

जम्‍बुलिङ नाश तबा धुइला चिनुगदे

मत्ती २४:३-१४, मर्कूस १३:३-१३

७ ओच्‍छे थेनीगदेसे, “गुरु, चु तामगदे खाइमा तला? चुह्रङ् तबारी छ्‌याइजी भिसी खाह्रङ्बा चिनु म्राङ्ला?” भिसी ङ्‌योइमा,

८ येशूसे थेनीगदेदा चुह्रङ् भिसी सुङ्जी, “एनीगदे होशियार तसी चिउ, खालैसे एनीगदेदा झुक्‍याब थालगै। तिग्‍दा भिसम ङाला मिन किन्‍सी ‘ङानोन थार्बा पिन्‍बा ख्रीष्‍ट हिन्‍ना’ भिसी ल्‍हानान म्‍हिगदे खला। ओच्‍छे ‘धुइ खसी जिन्‍बा मुला’ भिसी भिला, तर एनीगदेसे थेनीगदेला ताम थाङ्‌यान्‍गो।

९ ओच्‍छे लडाइ तजी भिबा ताम थेःसी एनीगदे आत्तेब थातउ, तिग्‍दा भिसम चु जम्‍बुलिङ नाश तबा भन्‍दा ङाच्‍छा चु तनोन तोःला। तर थेनोन धुइरी चु जम्‍बुलिङ नाश आत।”

१० जमाहेन्‍से येशूसे थेनीगदेदा दोःसी चुह्रङ् भिसी सुङ्जी, “म्‍हि य्‍हुलला बिरोधरी म्‍हि य्‍हुलनोन ओच्‍छे य्‍हुल्‍साला बिरोधरी य्‍हुल्‍सा रेःला।

११ ओच्‍छे घ्रेन घ्रेन सङगुल खला, जम्‍मान ग्‍लारी अनिकालदेन देसान खला। मुरी घ्रेन घ्रेन लोङ्‌बा खबा चिनुगदे म्राङ्ला।

१२ “तर चु तबा भन्‍दा ङाच्‍छा म्‍हिगदेसे एनीगदेदा चुङ्सी दुख पिन्‍ना। ओच्‍छे यहूदीगदे ह्रुप तबा दिमरी जिम्‍मा लसी एनीगदेदा झ्‍याल्‍खानरी झाङ्‌ला। ओच्‍छे एनीगदेसे ङादा विश्‍वास लबासे लमा ग्‍लेदेन अञ्‍चलाधीशगदेला ङाच्‍छापट्टि भोर्ला।

१३ थे धुइरी एनीगदेसे ङाला बारेरी पाङ्बा मौका याङ्ला।

१४ तर एनीगदेसे ह्राङदा जोगब लबारी तिग पाङ्तोःबा भिसी धन्‍दा सुर्दा थालउ।

१५ तिग्‍दा भिसम थे धुइरी एनीगदेसे तिग ताम पाङ्तोःबा थे ताम पाङ्‌बारी ङाइ एनीगदेदा ज्ञान बुद्धि पिन्‍ना। जमाहेन्‍से थेनीगदेसे एनीगदेला ताम थाबारी आखम ओच्‍छे एनीगदेसे पाङ्बा तामला जोहाबएनोन पिन्‍बारी आखम।

१६ तर एनीगदेदा ह्राङलान आबा आमा, ज्‍योज्‍यो आले ओच्‍छे ह्राङला म्‍हिगदेदेन ह्रोगदेसेनोन चुङ्सी पिन्‍ना। ओच्‍छे एनीगदे न्‍हङला कोइ कोइदा मी म्‍हिगदेसे साइपुङ्‍ला।

१७ थेह्रङ् लसीन ङादा विश्‍वास लबासे लमा एनीगदेदा जम्‍मान म्‍हिगदेसे हेला लला।

१८ तर एनीगदेला थोबोला क्रा गिक सुत्तै आताइ।

१९ जस्‍तोन दुख तसैनोन एनीगदेसे सेमहेन्‍सेन विश्‍वास लसी चिबासे लमा जुकजुकधोनाला जुनी याङ्ला।

येशूसे यरूशलेम नाश तला भिसी सुङ्बा

मत्ती २४:१५-२१; मर्कूस १३:१४-१९

२० “यरूशलेम सहरदा सिपाहीगदेसे घेरब लबा म्राङ्माहेन्‍से सहर नाश तबा धुइ खसी जिन्‍जी भिसी एनीगदेसे घोउ।

२१ थे धुइरी यहूदिया अञ्‍चलरी मुबागदे गङरीक्‍यार यार्गै, सहर न्‍हङरी मुबागदेसे सहर ख्‍लागै ओच्‍छे नाम्‍सारी मुबागदे सहररी थाखगै।

२२ तिग्‍दा भिसम थे धिन चा परमेश्‍वरग्‍याम सजाय याङ्बा धिन हिन्‍ना। ओच्‍छे परमेश्‍वरला बचनरी भ्रिबा जम्‍मान ताम पूरा तनोन तला।

२३ थे धुइरी जिउ न्‍हीला म्रिङम्‍हेमेदेन कोलादा ङ्‍हे ख्‍वाबा आमागदेदा झन गाते ल्‍हानान दुख तला! ओच्‍छे य्‍हुल्‍सा नाङनोन ल्‍हानान दुख तला। चु य्‍हुलला म्‍हिगदेदा परमेश्‍वरसे ल्‍हानान सजाय पिन्‍ना।

२४ थे धुइरी कोइ कोइ म्‍हिगदेदा तरवारसे ताम्‍सी साइला, कोइ कोइदा चुङ्सी य्‍हुल्‍सा य्‍हुल्‍सारी भोर्ला। ओच्‍छे अर्गु य्‍हुलला म्‍हिगदेला धुइ आजिन्‍तेधोना थेनीगदेसे यरूशलेमरी रजाइँ लला।

येशू दोःसी फेप्‍खबा धुइ

मत्ती २४:२९-३१; मर्कूस १३:२४-२७

२५ “लनी धिनीदेन सारगदेरी खाइमै आम्राङ्बा चिनुगदे म्राङ्ला। ओच्‍छे समुन्‍द्र घुर्बादेन समुन्‍द्रला छालसे लमा जम्‍बुलिङला जम्‍मान म्‍हिगदे लोङ्सी आत्तेब तला।

२६ जम्‍बुलिङरी तबारी छ्‌याइबा दुखला बारेरी था याङ्सी म्‍हिगदे लोङ्सी सिबा तेःबान तला। तिग्‍दा भिसम मुरी मुबा जम्‍मान शक्ति याङयोङ तला।

२७ जमाहेन्‍से परमेश्‍वरसे पुइखबा म्‍हिदा घ्रेन शक्तिदेन य्‍हाल य्‍हालरी खसुरी खबान लबा म्राङ्ला।

२८ थेह्रङ् तमाहेन्‍से आलोङ्ना एनीगदेसे स्‍वर्गपट्टि च्‍यागो, तिग्‍दा भिसम एनीगदेदा योनान थार्ना लला।”

अञ्‍जीरला दोङ च्‍यासी लोप्‍तोःबा ताम

मत्ती २४:३२-३५; मर्कूस १३:२८-३१

२९ जमाहेन्‍से येशूसे थेनीगदेदा उखानग्‍याम चुह्रङ् भिसी सुङ्जी, “एनीगदेसे अञ्‍जीर दोङदेन अर्गु दोङगदे,

३० भुबा म्राङ्माहेन्‍से दाहेन्‍से छेप्‍बा छबा ला खबारी छ्‌याइजी भिसी था याङ्मुला।

३१ थेह्रङ् लसीन ङाइ पाङ्बा ताम तबान लबा म्राङ्माहेन्‍से एनीगदेसे परमेश्‍वरला य्‍हुल्‍सा खबा धुइ तबारी छ्‌याइजी भिसी था याङ्‍गो।

३२ “च्‍यागो, एनीगदेसे ङाला ताम ङ्‌यान्‍गो, चु जम्‍मान ताम पूरा आततेधोना दान्‍देला म्‍हिगदे आसि।

३३ मुदेन जम्‍बुलिङ म्‍हासी निसैनोन ङाला बचन खाइमै आम्‍हा।”

येशूसे छोर्सी चिउ भिसी लोप्‍बा

३४ “तर एनीगदे होशियार तसी चिउ, आहिन्‍सम मोजमजा लसी ङ्‌य्‍होइसी भ्रबादेन ह्राङला ल्‍हुइला धन्‍दा सुर्दासे लमा एनीगदेला सेम न्‍होङ्ला। ओच्‍छे परमेश्‍वरसे पुइखबा म्‍हि खमा एनीगदे तिक्‍खुरीन पासोरी परब तबा ह्रङ् तला।

३५ थेह्रङ् लसीन जम्‍बुलिङरी चिबा जम्‍मान म्‍हिगदेथोरी थे धिन खला।

३६ थेतबासेलमा एनीगदे ‘थे लोङ्‌बा खबा धुइरी जोगब तबारीदेन परमेश्‍वरसे पुइखबा म्‍हिला ङाच्‍छा राप्‍बारी खम्‍गै भिसी प्रार्थना लसी छोर्सी चिउ’ भिसी सुङ्जी।”

३७ थे धुइरी येशूसे धिनीरी म्‍हिगदेदा परमेश्‍वरला मन्‍दिररी लोप्‍मुबा, ओच्‍छे म्‍हुन तमाहेन्‍से जैतून भिबा गङरी बास स्‍य्‍हूबारी फेप्‍मुबा।

३८ येशूला बचन ङ्‌यान्‍बाला लागिरी म्‍हिगदे स्‍य्‍होरीन परमेश्‍वरला मन्‍दिररी खमुबा।

येशूदा साइबारी सल्‍लाह लबा

मत्ती २६:१-५, १४-१६; मर्कूस १४:१-२, १०-११

२२

मिश्र य्‍हुल्‍साग्‍याम फेसी खबा धिन‍दा ढन्‍सी खमीर आयुना गेङ चसी धङ्बा चाड खबारी छ्‌याइमुबा।

२ थे धुइरी परमेश्‍वरला मन्‍दिररी पूजा लबा मुल म्‍हिदेन यहूदी धर्मगुरुगदेसे येशूदा खाह्रङ् लसी साइबा भिसी दाउ च्‍यासी भ्रमुबा। तर थेनीगदे म्‍हिगदेदेन छ्‌याम लोङ्मुबा।

३ थे धुइरी च्‍युक न्‍ही चेलागदे न्‍हङला यहूदा इस्‍करियोत भिबा चेलाला सेम न्‍हङरी शैतान वाङ्‌जी।

४ जमाहेन्‍से यहूदा इस्‍करियोत परमेश्‍वरला मन्‍दिररी पूजा लबा मुल म्‍हिदेन मन्‍दिरला सिपाहीगदेला हाकिम मुबा ग्‍लारी निसी येशूदा चुङ्सी थेनीगदेला यारी जिम्‍मा लसी पिन्‍ना भिसी सल्‍लाह लजी।

५ जमाहेन्‍से थेनीगदे ताङ्सी यहूदा इस्‍करियोतदा टाङगा पिन्‍ना भिसी कबुल लजी।

६ जमाहेन्‍से यहूदा इस्‍करियोतसे तला, भिसी म्‍हिला हुल आरेबा धुइरी येशूदा चुङ्सी पिन्‍बारी दाउ च्‍यासी भ्रजी।

येशूसे भोज तयार लउ भिसी कुल्‍बा

मत्ती २६:१७-२५; मर्कूस १४:१२-२१; यूहन्‍ना १३:२१-३०

७ मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड खसी जिन्‍बा मुबा। थे चाडकुनु ग्‍यु बोगो बलि पिन्‍तोःबा मुबा।

८ थे धुइरी येशूसे पत्रुसदेन यूहन्‍नादा “एनीगदे निसी य्‍हाङला लागिरी चाडला भोज तयार लउ” भिसी कुल्‍जी।

९ जमाहेन्‍से थेनीगदेसे “ङन्‍से भोज खानङ तयार लउ” भिसी येशूदा ङ्‌योइमा,

१० येशूसे थेनीगदेदा “एनीगदे सहररी धोमैछ्‌याम दर्बुङरी क्‍युइ पुइसी निबान लबा म्‍हि गिकदा स्‍याप्‍ला, एनीगदे थे म्‍हिला लिच्‍छा लिच्‍छा निउ।

११ ओच्‍छे थे म्‍हि जुन दिमरी वाङ्ला थे दिमला धनीदा ‘ङाइ ङाला चेलागदेदेन छ्‌याम चिसी मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज चबा कोठा खानङ मुला? भिसी ङन्‍ना गुरुसे ङ्‌योइबा मुला’ भिसी भिउ।

१२ जमाहेन्‍से एनीगदेदा थेसे ङाच्‍छान जेना लसी थान्‍बा तलाथोला घ्रेन कोठा उन्‍सी पिन्‍ना। एनीगदेसे थेरीन य्‍हाङला लागिरी भोज तयार लउ” भिसी कुल्‍जी।

१३ जमाहेन्‍से थेनीगदे निजी ओच्‍छे येशूसे सुङ्बा ह्रङ्नोन स्‍याप्‍जी। ओच्‍छे थेनीगदेसे थे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला भोज तयार लजी।

प्रभु भोज

मत्ती २६:२६-३०, मर्कूस १४:२२-२६, १ कोर ११:२३-२५

१४ चबा धुइ तमाहेन्‍से येशू ह्राङला मुल चेलागदेदेन छ्‌याम सोल छ्‌योइबारी धन्‍छ्‌याजी।

१५ जमाहेन्‍से येशूसे थेनीगदेदा “ङाइ दुख नाबा भन्‍दा ङाच्‍छा एनीगदेदेन छ्‌याम चिसी चु चाडला भोज चबा सेम ल्‍हानान मुबा।

१६ थेतबासेलमा एनीगदेसे ङाला ताम ङ्‌यान्‍गो, परमेश्‍वरला य्‍हुल्‍सारी चु भोजला अर्थ पूरा आततेधोना ङाइ चु भोज दोःसी आच” भिसी सुङ्जी।

१७ जमाहेन्‍से येशूसे खोरे यारी थोसी परमेश्‍वरदा धन्‍यवाद पिन्‍माहेन्‍से “ना, चु एनीगदे जम्‍मासेन भो लसी थुङ्‍गो।

१८ एनीगदेसे ङाला ताम ङ्‌यान्‍गो, तिग्‍दा भिसम परमेश्‍वरला य्‍हुल्‍सा आखतेधोना ङाइ अङगुरला निङगु आथुङ्‌” भिसी सुङ्जी।

१९ जमाहेन्‍से येशूसे यारी गेङ थोसी परमेश्‍वरदा धन्‍यवाद पिन्‍माहेन्‍से गेङ क्‍युइसी चेलागदेदा पिन्‍बान, “चु एनीगदेला लागिरी पिन्‍बा ङाला ल्‍हुइ हिन्‍ना। दाहेन्‍से ङादा ढन्‍सी चिबाला लागिरी एनीगदेसे चुह्रङ्‌नोन लउ” भिसी सुङ्जी।

२० थेह्रङ् लसीन गेङ चसी जिन्‍माहेन्‍से येशूसे खोरे थोसी चेलागदेदा चुह्रङ्‌ भिसी सुङ्जी, “चु खोरेरी मुबा अङगुरला निङगु ङाला काग्‍याम स्‍होबा छार कबुल हिन्‍ना। चु ङाला का एनीगदेला लागिरी बगब तबा मुला।

२१ “तर च्‍यागो, ङादा चुङ्सी पिन्‍बा म्‍हि ङादेन छ्‌यामनोन चिसी चबान मुला।

२२ परमेश्‍वरसे पुइखबा म्‍हि मी परमेश्‍वरसे सुङ्बा अन्‍छार निनोन तोःला। तर परमेश्‍वरसे पुइखबा म्‍हिदा चुङ्सी पिन्‍बा म्‍हिसे चा परमेश्‍वरग्‍याम सजाय याङ्ला।”

२३ चु ताम थेःसी चेलागदे ह्राङ ह्राङ न्‍हङरी चुह्रङ्बा गे लबा म्‍हि खाल मुला तला? भिसी ताम लजी।

खाल घ्रेन खाल जजा

२४ जमाहेन्‍से चेलागदे ह्राङ ह्राङ न्‍हङरी खाल घ्रेन भिसी ताम लबारी छ्‌याइजी।

२५ चु ताम था याङ्सी येशूसे थेनीगदेदा चुह्रङ् भिसी सुङ्जी, “चु जम्‍बुलिङला ग्‍लेगदेदेन घ्रेन घ्रेन म्‍हिगदेसे म्‍हिगदेथोरी शासन लमुला। ओच्‍छे म्‍हिगदेसे थेनीगदेन ङन्‍दा दया लबा ज्‍यबा म्‍हि हिन्‍ना भिसी भिमुला।

२६ तर एनीगदे चा थेह्रङ् तबारी आत। ओच्‍छे एनीगदे न्‍हङरी जुन घ्रेन मुला थे जजा दोगै ओच्‍छे नेता दोबासे चा स्‍य्‍हान्‍दोगदेला सेवा लगै।

२७ तिग्‍दा भिसम चबारी चिबा मालिकदेन चबा पिन्‍बा नोकररी खजिबा चा घ्रेन हिन्‍ना? तिग चबारी चिबा मालिक घ्रेन आहिन? हिन्‍ना। तर ङा एनीगदेला ओन्‍छाङरी चबा पिन्‍बा नोकर ह्रङ्‌बान मुला।

२८ एनीगदे चा ङादा दुख तमा ह्रो लबागदे हिन्‍ना।

२९ थेतबासेलमा ङाला आबासे ङादा य्‍हुल्‍सा गिकला अधिकार पिन्‍बा ह्रङ् लसी ङाइएनोन एनीगदेदा थे य्‍हुल्‍साला अधिकार पिन्‍ना।

३० जमाहेन्‍से एनीगदेसे ङाला य्‍हुल्‍सारी टेबुल गिकरीन चबा थुङ्बा लला। ओच्‍छे इस्राएलला च्‍युक न्‍ही वंशला निसाफ लसी ठिरी चिला।”

पत्रुससे येशूदा ख्‍लाला भिसी पाङ्बा ताम

मत्ती २६:३१-३५; मर्कूस १४:२७-३१; यूहन्‍ना १३:३६-३८

३१ जमाहेन्‍से येशूसे पत्रुसदा “सिमोन, सिमोन, शैतानसे एदा ग्‍वा य्‍हाप्‍बा ह्रङ् लसी य्‍हाप्‍बारी छ्‌याइबा मुला।

३२ तर एला विश्‍वास याङयोङ थातगै भिसी ङाइ एला लागिरी प्रार्थना लजी। ए दोःसी ङादेन छ्‌याम खमाहेन्‍से एसे आलेगदेदा विश्‍वासरी कोङ्‌ना लउ।

३३ जमाहेन्‍से पत्रुससे येशूदा “प्रभु, ङा ह्राङदेन छ्‌याम झ्‍याल्‍खानरी चितोःसै ह्राङदेन छ्‌याम सितोःसै सिबारी तयार मुला” भिसी भिजी।

३४ तर येशूसे पत्रुसदा “पत्रुस, ङाला ताम ङ्‌यान्‍गो, न्‍हङगर स्‍य्‍होरी नागा क्राबा भन्‍दा ङाच्‍छा एसे ङादा ङोसेबान आरे भिसी सोमरेमधोना पाङ्ला” भिसी सुङ्जी।

खबारी छ्‌याइबा दुखला लागिरी होशियार तउ

३५ येशूसे थेनीगदेदा “ङाइ एनीगदेदा टाङगा, झोला, लखम आभोर्ना निउ भिसी पुइमुबा। थे धुइरी एनीगदेदा तिगै स्‍हेला खाँचो तजी? भिसी ङ्‌योइमा, थेनीगदेसे “आतनी” भिसी भिजी।

३६ जमाहेन्‍से येशूसे थेनीगदेदा चुह्रङ् भिसी सुङ्जी, “तर दाहेन्‍से टाङगा मुबासे टाङगा थोगो, झोला मुबासे झोला थोगो, ओच्‍छे जुन म्‍हिदेन छ्‌याम तरवार आरे थेसे ह्राङला क्‍वान चूङ्सी भिसै तरवार गिक ग्‍लुउ।

३७ एनीगदेसे ङाला ताम ङ्‌यान्‍गो, तिग्‍दा भिसम परमेश्‍वरला बचनरी ‘थेदा अपराधीगदेदा ह्रङ्नोन लला भिसी भ्रिबा ताम ङाग्‍याम पूरा तनोन तोःला’ तिग्‍दा भिसम ङाला बारेरी भ्रिबा ताम पूरा तबान मुला।”

३८ जमाहेन्‍से येशूदा चेलागदेसे “प्रभु, चुरी तरवार न्‍ही मुला” भिसी भिमा, येशूसे थेनीगदेदा “तजी” भिसी सुङ्जी।

येशूसे लबा प्रार्थना

मत्ती २६:३६-४६; मर्कूस १४:३२-४२

३९ येशू सदला ह्रङ्नोन थे ग्‍लाग्‍याम थोन्‍सी जैतून भिबा गङरी फेप्‍जी। ओच्‍छे थेला चेलागदेएनोन लिच्‍छा लिच्‍छा निजी।

४० थे ग्‍लारी धोमाहेन्‍से येशूसे थेनीगदेदा “एनीगदे फसब आतबाला लागिरी प्रार्थना लसी चिउ” भिसी सुङ्जी।

४१ ओच्‍छे येशू थेनीगदेग्‍याम जजाकी क्‍याथाङ फेप्‍सी पुइ जूसी चुह्रङ् भिसी प्रार्थना लबारी छ्‌याइजी।

४२ “आबा, तसम ङादा चु दुखग्‍याम फेसी पिन्‍गो। तर ङाइ म्‍हन्‍बा अन्‍छार आहिन, ह्राङसे म्‍हन्‍बा अन्‍छार पूरा तगै।”

४३ जमाहेन्‍से स्‍वर्गग्‍याम स्‍वर्गदूत गिक खसी येशूदा दुख नाखम्‍बा भङ पिन्‍जी।

४४ थे धुइरी येशूदा ल्‍हानान दुख तबासे लमा थेसे झन प्रार्थना लजी। थे धुइरी थेला टू काला धारा ह्रङ् लसी सरी ताइबान मुबा।

४५ प्रार्थना लसी ह्राङला चेलागदे मुबा ग्‍लारी फेप्‍खमा येशूसे थेनीगदे दुखसे लमा लारकलुरूक तसी म्‍हेर्सी चिबा स्‍याप्‍जी।

४६ जमाहेन्‍से येशूसे थेनीगदेदा “तिग्‍दा एनीगदे म्‍हेर्सी चिबा? रेःगो, पापरी फसब आतबाला लागिरी एनीगदेसे प्रार्थना लउ” भिसी सुङ्जी।

येशूदा चुङ्बा

मत्ती २६:४७-५६; मर्कूस १४:४३-५०; यूहन्‍ना १८:३-११

४७ येशूसे चु ताम सुङ्बान लबा धुइरी थेरी म्‍हिला हुल गिक खजी। थे म्‍हिला हुलला ङाच्‍छा ङाच्‍छा च्‍युक न्‍ही चेलागदे न्‍हङला यहूदा भिबा चेला खजी। येशूदा च्‍योक लबाला लागिरी थे येशूला ङामरी खजी।

४८ तर येशूसे थेदा “यहूदा, तिग एसे परमेश्‍वरसे पुइखबा म्‍हिदा च्‍योक लसी फसब लबारी म्‍हाइबा?” भिसी सुङ्जी।

४९ जमाहेन्‍से येशूला ङामरी मुबा चेलागदेसे थेरी तबारी छ्‌याइबा ताम था याङ्सी येशूदा “प्रभु, ङन्‍से तरवार चलब लउ?” भिसी,

५० थेनीगदे न्‍हङला गिकसे परमेश्‍वरला मन्‍दिररी पूजा लबा मुल म्‍हिला नोकरदा ताम्‍मा थेला दाहिनेपट्टिला नाब्‍यङ च्‍वाट्टन थाजी।

५१ तर येशूसे “तजी थालउ” भिसी थेला नाब्‍यङरी थुर्सी खम्‍ना लजी।

५२ जमाहेन्‍से येशूसे ह्राङदा चुङ्बारी खबा परमेश्‍वरला मन्‍दिररी पूजा लबा मुल म्‍हिगदेदेन मन्‍दिरला सिपाहीगदेला हाकिमगदेदा ओच्‍छे यहूदी गन्‍बागदेदा “एनीगदे य्‍होदा चुङ्बारी खबा ह्रङ् लसी तिग्‍दा कडीदेन तरवार थोसी खबा?

५३ ङा धिन धिननोन एनीगदेदेन छ्‌यामनोन परमेश्‍वरला मन्‍दिररी मुबा। थे धुइरी एनीगदेसे ङादा आचुङ्नी। तर दाहेन्‍से एनीगदेला गे लबा धुइ खबा मुला ओच्‍छे चु धोपधोपसे शासन लबा धुइ हिन्‍ना” भिसी सुङ्जी।

पत्रुससे येशूदा ङोसेबा आरे भिसी पाङ्बा

मत्ती २६:५७-५८, ६९-७५; मर्कूस १४:५३-५४, ६६-७२; यूहन्‍ना १८:१३-१८, २५-२७

५४ जमाहेन्‍से थेनीगदेसे येशूदा चुङ्सी परमेश्‍वरला मन्‍दिररी पूजा लबा मुल म्‍हिला दिमरी भोर्जी। पत्रुसएनोन थारेङग्‍यामसेन येशूला लिच्‍छा लिच्‍छा निजी।

५५ थेरी म्‍हिगदे ख्राङगाला गुङरी मे फुइसी दूबान मुबा। ओच्‍छे पत्रुसएनोन थेरी खसी थेनीगदेदेन छ्‌यामनोन चिजी।

५६ थेनोन धुइरी नोकरस्‍या गिकसे पत्रुसदा मे दूसी चिबा म्राङ्सी थेदा “चु म्‍हिएनोन येशूदेन छ्‌यामनोन मुबा” भिसी भिमा,

५७ पत्रुससे थे नोकरस्‍यादा “माइ, ङाइ थेदा ङोसेबा आरे” भिसी भिजी।

५८ ओच्‍छे छिन्‍नङ लिच्‍छा स्‍य्‍हान्‍दो म्‍हि गिकसे पत्रुसदा म्राङ्सी, “एएनोन थेनीगदेला ह्रो हिन्‍ना” भिसी भिमा, पत्रुससे “ङा आहिन” भिसी जोहाब पिन्‍जी।

५९ ओस्‍पन घण्‍टा गिक लिच्‍छा स्‍य्‍हान्‍दो म्‍हि गिकसे “चु म्‍हिएनोन पक्‍कान येशूदेन छ्‌यामनोन मुबा, तिग्‍दा भिसम चुएनोन गालीलला हिन्‍ना” भिसी भिमा,

६० पत्रुससे “एसे तिग भिबा, ङादा था आरे” भिसी भिमैछ्‍याम नागा क्राजी।

६१ ओच्‍छे प्रभुसे पत्रुसदा स्‍हीजी। जमाहेन्‍से “न्‍हङगर स्‍य्‍होरी नागा क्राबा भन्‍दा ङाच्‍छा सोमरेमधोना एसे ङादा ङोसेबान आरे भिला” भिसी प्रभुसे सुङ्बा ताम पत्रुससे ढन्‍जी।

६२ जमाहेन्‍से पत्रुस मङग्‍यार निसी घ्‍वाँ घ्‍वाँ क्राजी।

येशूदा सिपाहीगदेसे खिसी लसी तोबा

मत्ती २६:५९-६८; मर्कूस १४:५५-६५; यूहन्‍ना १८:१९-२४

६३ जमाहेन्‍से येशूदा चुङ्सी भबा म्‍हिगदेसे येशूदा खिसी लबान तोजी।

६४ ओच्‍छे येशूला मी घप्‍सी तोबान, “लु, अगमवाणी पाङ्‍गो, एदा खाल्‍से तोजी?” भिसी भिजी।

६५ ओच्‍छे थेनीगदेसे येशूदा बङ्‍बान बेइज्‍जत लजी।

येशूदा यहूदीगदेला सभारी भोर्बा

मत्ती २६:५९-६६; मर्कूस १४:५५-६४; यूहन्‍ना १८:१९-२४

६६ य्‍हाल तमैछ्‌याम येशूदा यहूदी गन्‍बागदे ह्रुप तबा सभारी भोर्जी। थे सभारी परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदे मुबा।

६७ जमाहेन्‍से थेनीगदेसे येशूदा “ए थार्बा पिन्‍बा ख्रीष्‍ट हिन्‍ना भिसम ङन्‍दा पाङ्‍गो” भिसी भिमा, येशूसे थेनीगदेदा “ङाइ पाङ्सैनोन ह्राङनीसे विश्‍वास आल।

६८ ओच्‍छे ङाइ तिगै ङ्‌योइसैनोन ह्राङनीसे जोहाब पिन्‍बारी आखम।

६९ तर दाहेन्‍से परमेश्‍वरसे पुइखबा म्‍हि शक्तिशाली परमेश्‍वरला दाहिनेपट्टि चिला” भिसी सुङ्जी।

७० जमाहेन्‍से थेनीगदे जम्‍मासेन येशूदा “थेह्रङ् भिसम तिग ए परमेश्‍वरला झा हिन्‍ना?” भिसी ङ्‌योइमा, येशूसे थेनीगदेदा “ह्राङनीसे सुङ्बा ह्रङ्नोन ङा थेनोन हिन्‍ना” भिसी जोहाब पिन्‍जी।

७१ येशूसे चुह्रङ् सुङ्माहेन्‍से थेनीगदेसे “थेलान सुङग्‍याम य्‍हाङसे चु जम्‍मान ताम थेःसी जिन्‍माहेन्‍से दाहेन्‍से य्‍हाङदा थेला बिरोधरी अर्गु प्रमाण तिग्‍दा तोःजी” भिसी भिजी।

पिलातससे येशूदा ङ्‌योइबा छार्बा लबा

मत्ती २७:१-२, ११-१४; मर्कूस १५:१-५; यूहन्‍ना १८:२८-३८

२३

जमाहेन्‍से यहूदीगदेलान सभाला म्‍हिगदेसे येशूदा पिलातस भिबा रोमी अञ्‍चलाधीश मुबा ग्‍लारी भोर्सी जिम्‍मा पिन्‍जी।

२ ओच्‍छे थेनीगदेसे येशूदा दोष लबान, “चुसे ह्राङसे ह्राङदान ङा थार्बा पिन्‍बा ख्रीष्‍ट हिन्‍ना भिबादेन रोमी ग्‍याल्‍बो कैसरदा तिरो फाआतोः भिसी य्‍हाङला य्‍हुल्‍साला म्‍हिगदेदा न्‍होङ्ना लबा ङन्‍से स्‍याप्‍जी” भिसी भिजी।

३ थेनीगदेला ताम थेःसी पिलातससे येशूदा “तिग ए यहूदीगदेला ग्‍ले हिन्‍ना?” भिसी ङ्‌योइमा, येशूसे पिलातसदा “थे मी ह्राङसेन सुङ्बा मुला” भिसी जोहाब पिन्‍जी।

४ जमाहेन्‍से पिलातससे परमेश्‍वरला मन्‍दिररी पूजा लबा मुल म्‍हिदेन थेरी मुबा जम्‍मान म्‍हिगदेदा “ङाइ चु म्‍हिला तिगै गल्‍ती आस्‍याप्‍नी” भिसी भिमा,

५ थेनीगदेसे क्रिङ्बान, “चुसे यहूदिया अञ्‍चलदेन गालील अञ्‍चलहेन्‍से चुधोनाला म्‍हिगदेदा ह्राङला ताम लोप्‍सी न्‍होङ्ना लबा मुला” भिसी भिजी।

६ जमाहेन्‍से पिलातससे “चु म्‍हि गालीलला हिन्‍ना?” भिसी ङ्‌योइजी।

७ येशू हेरोदसे शासन लबा अञ्‍चलला चीम भिसी था याङ्माहेन्‍से पिलातससे येशूदा हेरोद मुबा ग्‍लारी पुइजी। थे धुइरी हेरोद यरूशलेमरी मुबा।

८ येशूदा म्राङ्माहेन्‍से हेरोद ल्‍हानान ताङ्जी। तिग्‍दा भिसम थेसे येशूला बारेरी थेःबासे लमा ल्‍हानान धिनहेन्‍से येशूदा च्‍याबा सेम लमुबा। ओच्‍छे थेसे येशूसे लबा तिगै उदेकला गे च्‍याम्‍याङ्ला भिसी आश लबा मुबा।

९ थेतबासेलमा थेसे येशूदा ल्‍हानान ताम ङ्‌योइजी तर येशूसे तिगै जोहाब आपिन्‍नी।

१० ओच्‍छे परमेश्‍वरला मन्‍दिररी पूजा लबा मुल म्‍हिगदेदेन यहूदी धर्मगुरुगदे क्रिङ्बान येशूदा दोष लबारी छ्‌याइजी।

११ जमाहेन्‍से हेरोददेन थेला सिपाहीगदेसे येशूदा खिसी लबान बेइज्‍जत लजी। ओच्‍छे येशूदा ग्‍लेसे क्‍वान्‍बा ह्रङ्‌बा क्‍वान क्‍वान्‍सी पिन्‍सी पिलातस मुबा ग्‍लारी दोःसी पुइजी।

१२ ङाच्‍छा हेरोददेन पिलातस आढिक्‍बा मुबा। तर थे धिनकुनुहेन्‍से थेन्‍नी ढिक्‍जी।

येशूदा सिबाला सजाय पिन्‍बा

मत्ती २७:१५-२६; मर्कूस १५:६-१५; यूहन्‍ना १८:३९-१९:१६

१३ जमाहेन्‍से पिलातससे परमेश्‍वरला मन्‍दिररी पूजा लबा मुल म्‍हिगदेदेन यहूदी नेतागदेदा ओच्‍छे म्‍हिगदेदा ङ्‌योइसी,

१४ “एनीगदेसे चुसे म्‍हिगदेदा न्‍होङ्ना लजी भिसी ङा मुबा ग्‍लारी भजी, तर ङाइ एनीगदेला ङाच्‍छापट्टिन चुदा ङ्‌योइबा छार्बा लमा ङाइ ह्राङनीसे लबा दोष तिगै आस्‍याप्‍नी।

१५ हेरोदसेएनोन तिगै दोष आस्‍याप्‍बासे लमा चुदा य्‍हाङ मुबा ग्‍लारी पुइखजी। च्‍यागो, साइनोन तोःबा खाल्‍ला गे चा चुसे तिगै लबा आरे।

१६ थेतबासेलमा ङाइ चुदा सजाय जे पिन्‍सी पुइला” भिसी भिजी।

१७ यहूदीगदे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी पिलातससे झ्‍याल्‍खानरी मुबा म्‍हि गिकदा पुइतोःमुबा।†

१८ तर जम्‍मान म्‍हिगदेसे “चुदा साइनोन तोःला, बरु ङन्‍ना लागिरी बारब्‍बादा पुइसी पिन्‍गो” भिसी क्रिङ्‌जी।

१९ थे धुइरी जम्‍मान म्‍हिसे ङोसेबा बारब्‍बा भिबा आज्‍यबा गे लबा म्‍हि गिक झ्‍याल्‍खानरी थान्‍बा मुबा।

२० पिलातससे येशूदा पुइबा सेम लसी म्‍हिगदेदा घोना लबारी म्‍हाइजी।

२१ तर थेनीगदे जम्‍मासेन, “चुदा क्रुसरी टाँगब लसी साइगो, क्रुसरी साइगो!” भिसी क्रिङ्बाला क्रिङ्बान लजी।

२२ दोःसीएनोन पिलातससे थेनीगदेदा “तिग्‍दा? चुसे थेह्रङ्बा आज्‍यबा गे तिग लबा मुला? ङाइ मी चुदा साइतोःबा दोष तिगै आस्‍याप्‍नी। थेतबासेलमा ङाइ चुदा सजाय पिन्‍सी पुइला” भिसी भिजी।

२३ तर थेनीगदे झन क्रिङ्सी, “क्रुसरी साइनोन तोःला” भिसी भिजी। चुह्रङ् लसी क्रिङ्सी म्‍हिगदेसे ढाजी।

२४ जमाहेन्‍से पिलातससे येशूदा थेनीगदेसे भिबा ह्रङ्नोन लपुङ्जी।

२५ ओच्‍छे आन्‍दोलन लसी म्‍हि साइबासे लमा झ्‍याल्‍खानरी झाङ्‌बा बारब्‍बादा पिलातससे पुइसी पिन्‍जी। तिग्‍दा भिसम म्‍हिगदेसे थेदान पुइसी पिन्‍गो भिसी भिमुबा। तर येशूदा चा थेनीगदेसे पाङ्बा अन्‍छार थेनीगदेला यारी जिम्‍मा लसी पिन्‍जी।

येशूदा क्रुसरी साइबा

मत्ती २७:३२-४४; मर्कूस १५:२१-३२; यूहन्‍ना १९:१७-२७

२६ जमाहेन्‍से थेनीगदेसे येशूदा थेग्‍याम भोर्बान लमा कुरेनी भिबा ग्‍लाला सिमोन खबान मुबा। थेदा चुङ्सी येशूला क्रुस पुइपुङ्सी येशूला लिच्‍छा लिच्‍छा भ्रपुङ्जी।

२७ ओच्‍छे म्‍हिला हुल येशूला लिच्‍छा लिच्‍छा निजी। थेरी म्रिङम्‍हेमेगदेएनोन क्राबा क्रिङ्बा लबान मुबा।

२८ तर थेनीगदेपट्टि दोःसी येशूसे चुह्रङ् भिसी सुङ्जी, “यरूशलेमला झामेगदे, ङाला लागिरी थाक्रागो, तर ह्राङलान लागिरी ओच्‍छे ह्राङलान कोलागदेला लागिरी क्रागो।

२९ तिग्‍दा भिसम चुह्रङ्बा धुइएनोन खबान मुला। थे धुइरी म्‍हिगदेसे कोला आन्‍हबा म्रिङम्‍हेमेदेन ङ्‍हे ख्‍वाआतोःबा म्रिङम्‍हेमेगदेदा परमेश्‍वरग्‍याम मोलम याङ्बा म्‍हि हिन्‍ना भिसी भिला।

३० थेनोन धुइरी म्‍हिगदेसे गङगदेदा ङनीथोरी ताइगो ओच्‍छे ङन्‍दा ल्‍हुउ भिसी भिला।

३१ दोङ पिङगै मुबा धुइरीन चुगदेसे चुह्रङ् लमुला भिसम दोङ खर्माहेन्‍से झन तिग लला?” भिसी सुङ्जी।

३२ थेनीगदेसे य्‍हो न्‍हीदाएनोन येशूदेन छ्‌यामनोन साइबारी भोर्जी।

३३ जमाहेन्‍से थेनीगदे खप्‍पर भिबा गङरी धोखजी। थेरी थेनीगदेसे येशूदा क्रुसरी टाँगब लजी। ओच्‍छे थे य्‍हो न्‍हीदाएनोन गिकदा येशूला दाहिनेपट्टि, गिकदा देब्रेपट्टि लसी क्रुसरी टाँगब लजी।

३४ थे धुइरी येशूसे “आबा, चुगदेदा माफ लउ। तिग्‍दा भिसम चुगदेसे तिग लबान मुला थे चुगदेदा था आरे” भिसी सुङ्जी। ओच्‍छे सिपाहीगदेसे चिठी युसी येशूला क्‍वान ह्राङ ह्राङ न्‍हङरी भो लजी।

३५ थेरी राप्‍सी च्‍यासी चिबा म्‍हिगदेदेन यहूदी नेतागदेसे येशूदा खिसी लबान, “चुसे स्‍य्‍हान्‍दो म्‍हिदा मी जोगब लजी। चु परमेश्‍वरसे धम्‍बा थार्बा पिन्‍बा ख्रीष्‍ट हिन्‍सम ह्राङसे ह्राङदान जोगब लगै” भिसी भिजी।

३६ ओच्‍छे सिपाहीगदेसेएनोन येशूदा अङगुरला कम्‍बा निङगु पिन्‍सी खिसी लबान,

३७ “ए यहूदीगदेला ग्‍ले हिन्‍सम ह्राङसे ह्राङदान जोगब लउ” भिसी भिजी।

३८ ओच्‍छे येशूदा “यहूदीगदेला ग्‍ले” भिसी दोष उन्‍बा ताम भ्रिसी येशूला थोबोथोरी थान्‍जी।

३९ येशूदेन छ्‌यामनोन क्रुसरी टाँगब लबा य्‍हो न्‍ही न्‍हङला गिकसे येशूदा खिसी लबान, “ए थार्बा पिन्‍बा ख्रीष्‍ट आहिन? लु, एसे ह्राङदा जोगब लउ, ओच्‍छे ङन्‍दाएनोन जोगब लउ” भिसी भिजी।

४० तर स्‍य्‍हान्‍दो य्‍होसे थेदा बङ्‍बान चुह्रङ् भिसी सुङ्जी, “एदा परमेश्‍वर म्राङ्सी लोङ्‌बा आखमुला? थेसे याङ्बा सजाय एसे याङ्बा आरे?

४१ य्‍हाङसे मी आज्‍यबा गे लबासे लमा ठीक सजाय नाबान मुला, तर चुसे मी थेह्रङ्बा तिगै आज्‍यबा गे लबा आरे।”

४२ जमाहेन्‍से थेसे येशूदा “येशू, ह्राङला य्‍हुल्‍सारी फेप्‍बा धुइरी ङादाएनोन ढन्‍गो” भिसी भिजी।

४३ ओच्‍छे येशूसे थेदा “एसे ङाला ताम ङ्‌यान्‍गो, तिनीन ए ङादेन छ्‌याम स्‍वर्गरी तला” भिसी सुङ्जी।

येशू सिबा

मत्ती २७:४५-५६; मर्कूस १५:३३-४१; यूहन्‍ना १९:२८-३०

४४ ओस्‍पन धिनना बाह्र बजेहेन्‍से तीन बजेधोना य्‍हुल्‍सा नाङनोन धोपधोप तजी।

४५ थे धुइरी धिनीला य्‍हाल म्‍हाजी, ओच्‍छे परमेश्‍वरला मन्‍दिर न्‍हङला पर्दा पख्‍ले न्‍ही तसी ढेजी।

४६ जमाहेन्‍से येशूसे क्रिङ्बान, “आबा, ङाला आत्‍मा किन्‍गो” भिसी सुङ्माहेन्‍से येशूला सा निजी।

४७ चु म्राङ्सी रोमी कप्‍तानसे परमेश्‍वरदा जयजयकार लबान, “चु म्‍हि पक्‍कान परमेश्‍वरला ङाच्‍छा ज्‍यबा म्‍हि चीम” भिसी भिजी।

४८ चु म्राङ्सी थेरी च्‍याबारी खबा जम्‍मान म्‍हिगदेदा ल्‍हानान दुख तसी क्राबा क्रिङ्बा लबान दिमरी निजी।

४९ ओच्‍छे येशूदा ङोसेबा म्‍हिगदेदेन गालीलग्‍याम येशूदेन छ्‌याम छ्‌याम खबा म्रिङम्‍हेमेगदे थारेङग्‍यामसेन चु ताम च्‍यासी चिबा मुबा।

येशूदा धुर्सारी थान्‍बा

मत्ती २७:५७-६१; मर्कूस १५:४२-४७; यूहन्‍ना १९:३८-४२

५० योसेफ भिबा म्‍हि ज्‍यबादेन परमेश्‍वरसे कुल्‍बा ताम ङ्‌यान्‍बा म्‍हि मुबा। थे यहूदी सभाला सदस्‍य मुबा।

५१ थेसे स्‍य्‍हान्‍दोगदेसे येशूदा साइबारी सल्‍लाह लबा धुइरी बिरोध लमुबा। तिग्‍दा भिसम थेसे परमेश्‍वरसे शासन लबा धुइ खला भिसी भ्रान्‍सी चिबा मुबा। थे यहूदिया अञ्‍चलला अरिमाथिया भिबा नाम्‍साला म्‍हि मुबा।

५२ थे पिलातस मुबा ग्‍लारी निसी येशूला लास ह्रीजी।

५३ ओच्‍छे थेसे येशूला लास क्रुसग्‍याम तेःसी मलमलला क्‍वानसे रिल्‍जी। जमाहेन्‍से युङबाला पहरारी ठ्वाइसी स्‍होबा धुर्सारी थान्‍जी, थे धुर्सारी चु भन्‍दा ङाच्‍छा खालैला लास थान्‍बा आरेबा।

५४ थे धिन ब्‍लप्‍बा न्‍हबा धिनना ङाच्‍छाकुनु मुबा। थेतबासेलमा ब्‍लप्‍बा न्‍हबा धिन खबारी छ्‌याइमुबा।

५५ गालीलग्‍याम येशूदेन छ्‌याम खबा म्रिङम्‍हेमेगदेएनोन योसेफदेन छ्‌यामनोन निजी ओच्‍छे येशूला लास धुर्सारी थान्‍बा च्‍याजी।

५६ जमाहेन्‍से थेनीगदे दिमरी निसी येशूला लासरी फोर्बाला लागिरी ज्‍यबा खाल्‍ला छ्‌युगुदेन अत्तर तयार लजी। तर न्‍हङगरदङ चा यहूदीगदेला ठिम अन्‍छार ब्‍लप्‍बा न्‍हबा धिन धङ्‍जी।

† 

२३:१७ चु पदला ताम ल्‍हानान ह्रङ्‌बा ग्रीक बाइबलरी भ्रिबा आरे।

येशू सिबाग्‍याम सोबा

मत्ती २८:१-१०; मर्कूस १६:१-८; यूहन्‍ना २०:१-१०

२४

जमाहेन्‍से थे म्रिङम्‍हेमेगदे आइतवारकुनु स्‍य्‍होरीन ह्राङसे तयार लबा ज्‍यबा खाल्‍ला छ्‌युगुदेन अत्तर भोर्सी येशूदा थान्‍बा धुर्सारी निजी।

२ थेनीगदे थेरी धोमा धुर्साला म्रापरी थान्‍बा युङबा ब्‍लिङ्सी थान्‍बा म्राङ्जी।

३ तर थेनीगदे धुर्सा न्‍हङरी वाङ्सी च्‍यामा थेरी येशूला लास आम्राङ्‌नी।

४ थेरी थेनीगदे अलमल तसी चिबा धुइरी झक्‍झक्‍बा क्‍वान क्‍वान्‍बा म्‍हि न्‍ही थेनीगदेला ङामरीन राप्‍जी।

५ थे म्‍हि न्‍हीदा म्राङ्सी म्रिङम्‍हेमेगदे लोङ्सी सरी ख्‍लुप तजी। जमाहेन्‍से थे म्‍हि न्‍हीसे थेनीगदेदा चुह्रङ् भिसी भिजी, “एनीगदेसे सोबा म्‍हिदा तिग्‍दा सिबागदे थान्‍बा धुर्सारी म्‍हाइबा?

६ येशू चुरी आरे। थेदा सिबाग्‍याम सोना लसी जिन्‍बा मुला! येशू गालीलरी मुबा धुइरी एनीगदेदा तिग भिसी सुङ्बा मुबा थे ताम एनीगदेसे ढन्‍गो।

७ परमेश्‍वरसे पुइखबा म्‍हिदा पापीगदेला यारी जिम्‍मा लला, ओच्‍छे क्रुसरी टाँगब लला तसैनोन ङादा सोमरेमाकुनु सिबाग्‍याम सोना लला।”

८ जमाहेन्‍से येशूसे सुङ्बा ताम थेनीगदेसे ढन्‍जी।

९ जमाहेन्‍से थे म्रिङम्‍हेमेगदे धुर्साग्‍याम दोःसी निसी ह्राङसे म्राङ्बा जम्‍मान ताम च्‍युक गिक चेलागदेदेन स्‍य्‍हान्‍दो जम्‍मान म्‍हिगदेदा पाङ्जी।

१० थे म्रिङम्‍हेमेगदे चा मरियम मग्‍दलिनी, याकूबला आमा मरियमदेन योअन्‍ना मुबा। ओच्‍छे थेनीगदेदेन छ्‌याम स्‍य्‍हान्‍दो म्रिङम्‍हेमेगदेएनोन मुबा। थेनीगदेसेन मुल चेलागदेदा ह्राङसे म्राङ्बा जम्‍मान ताम पाङ्मुबा।

११ तर चेलागदेसे “एनीगदेसे तिग आतोःबा ताम लबा?” भिसी पत्‍याब आतनी।

१२ तर पत्रुस चा डोङ रेःसी धुर्सापट्टि यार्बान निजी। थेरी धोसी धुर्साला म्रापग्‍याम योइ तसी च्‍यामा येशूदा बेरब लबा क्‍वान जे म्राङ्जी। चुह्रङ् तबा म्राङ्सी थे उदेक म्‍हन्‍बान दिमपट्टि निजी।

इम्‍माउस नाम्‍सारी निबा ग्‍यामरी येशूदा स्‍याप्‍बा

मर्कूस १६:१२-१३

१३ थेनोन धिनकुनु येशूला चेलागदे न्‍हङला चेला न्‍ही यरूशलेमग्‍याम ओस्‍पन कोस सोमसे गङ्‌सल थारेङला इम्‍माउस भिबा नाम्‍सारीक्‍यार निबान मुबा।

१४ थेनीगदेसे यरूशलेमरी तबा तामला बारेरी ह्राङ ह्राङ न्‍हङरी ताम लबान मुबा।

१५ चुह्रङ् लसी ताम लसी भ्रबान लबा धुइरी येशूएनोन थेनीगदेदेन छ्‌यामनोन फेप्‍जी।

१६ तसैनोन थेनीगदेसे येशूदा ङोआसेनी। तिग्‍दा भिसम परमेश्‍वरसे थेनीगदेदा ङोसेना आलनी।

१७ जमाहेन्‍से येशूसे थेनीगदेदा “एनीगदेसे तिग ताम लसी भ्रबा?” भिसी ङ्‌योइमा, थेनीगदेला ली धोपधोप लसी थेन तजी।

१८ थे न्‍ही न्‍हङला क्‍लेओपास भिबासे येशूदा “यरूशलेमरी कोर्सी खबा म्‍हि तसीनोन थेरी तिनी न्‍हङगर तिग तबा मुला थे ताम था आयाङ्बा चा ह्राङ जे चीम” भिसी पाङ्‌मा,

१९ येशूसेएनोन थेनीगदेदा “तिग ताम?” भिसी ङ्‌योइजी।

जमाहेन्‍से थेनीगदेसे “नासरतला येशूला बारेरी तबा ताम ह्राङदा था आरे? थे म्‍हि अगमवक्ता हिन्‍ना। थेसे लबा गेदेन लोप्‍बा ताम परमेश्‍वरदेन म्‍हिला ओन्‍छाङरी शक्तिशाली मुबा।

२० तर थेदा परमेश्‍वरला मन्‍दिररी पूजा लबा मुल म्‍हिदेन यहूदी नेतागदेसे चुदा साइगो भिसी क्रुसरी टाँगब लपुङ्जी।

२१ य्‍हाङ इस्राएलीगदेदा येशूसेन पापग्‍याम फेला भिसी ङन्‍से आश लमुबा। तर येशूदा साइबाएनोन तिनी सोमरे तजी।

२२-२३ चुदे जे आहिन, तिनी स्‍य्‍होरीन ङन्‍ना कोइ कोइ नाना आङागदे येशूदा थान्‍बा धुर्सारी निमा, थेनीगदेसे येशूला लास आस्‍याप्‍नी। थेरी थेनीगदेसे स्‍वर्गदूतगदेदा म्राङ्जी। थे स्‍वर्गदूतगदेसे “येशू सोसी जिन्‍बा मुला” भिसी थेनीगदेदा पाङ्बा ताम ङन्‍दाएनोन पाङ्सी उदेक तना लजी।

२४ चु ताम थेःसी ङन्‍ना कोइ कोइ ह्रोगदे येशूदा थान्‍बा धुर्सारी च्‍याबारी निजी। थेनीगदेसेएनोन थे म्रिङम्‍हेमेगदेसे पाङ्बा ह्रङ्नोन स्‍याप्‍जी, तर येशूदा भिसम आम्राङ्नीम।”

२५ जमाहेन्‍से येशूसे थेनीगदेदा चुह्रङ् भिसी सुङ्जी, “ताम आघोबा म्‍हि, अगमवक्तागदेसे पाङ्बा ताम विश्‍वास लबारी एनीगदेदा खाह्रङ्बा गाह्रो तबा?

२६ तिग थार्बा पिन्‍बा ख्रीष्‍ट ह्राङला शक्तिदेन य्‍हालरी फेप्‍खबा भन्‍दा ङाच्‍छा चु दुख नातोःबा आरेबा?”

२७ ओच्‍छे येशूसे ह्राङला बारेरी मोशाहेन्‍से जम्‍मान अगमवक्तागदेसे परमेश्‍वरला बचनरी भ्रिबा ताम थेनीगदेदा घोना लजी।

२८ थेनीगदे इम्‍माउस नाम्‍साला ङामरी धोखमाहेन्‍से येशू अझ थेग्‍याम क्‍यारनोन फेप्‍बारी छ्‌याइजी।

२९ तर थे चेला न्‍हीसे येशूदा “म्‍हुन तबारी छ्‌याइजी, थेतबासेलमा तिनी ह्राङ ङन्‍देन छ्‌यामनोन धन्‍छ्‌यागो” भिसी भिमाहेन्‍से येशू थेनीगदेदेन छ्‌याम धन्‍छ्‌याबाला लागिरी दिम न्‍हङरी फेप्‍जी।

३० येशू थेनीगदेदेन छ्‌याम सोल छ्‌योइबारी धन्‍छ्‌याजी। जमाहेन्‍से येशूसे गेङ छ्‌यारी थोसी धन्‍यवाद पिन्‍सी गेङ क्‍युइसी थेनीगदेदा पिन्‍जी।

३१ जमाहेन्‍से थेनीगदेसे येशूदा ङोसेजी। तर थेनोन धुइरी थेनीगदेसे येशूदा थेरी आम्राङ्‌नी।

३२ ओच्‍छे थेनीगदेसे “येशू य्‍हाङदेन छ्‌याम ग्‍यामरी ताम लबान परमेश्‍वरला बचन घोना लबा धुइरी य्‍हाङला सेम गाते ताङ्‍बा मुबा” भिसी ह्राङ ह्राङ न्‍हङरी ताम लजी।

३३ जमाहेन्‍से तुरुन्‍तन थेनीगदे यरूशलेमपट्टि निजी। थेरी धोमा थेनीगदेसे च्‍युक गिक चेलागदेदेन छ्‌याम पोप तसी चिबा म्‍हिगदेसे,

३४ “प्रभु सिबाग्‍याम सोबादेन सिमोन मुबा ग्‍लारी फेप्‍बा ताम चा पक्‍कान हिन्‍ना चीम” भिसी ताम लसी चिबा स्‍याप्‍जी।

३५ जमाहेन्‍से थेन्‍नीसेएनोन ग्‍यामरी तबा तामदेन प्रभुसे गेङ क्‍युइबा धुइरी थेन्‍नीसे प्रभुदा ङोसेजी भिबा ताम थेरी मुबागदेदा पाङ्जी।

येशू चेलागदे मुबा ग्‍लारी फेप्‍खबा

मत्ती २८:१६-२०; मर्कूस १६:१४-१८; यूहन्‍ना २०:१९-२३; मुल चेला १:४-८

३६ थेनीगदेसे चु ताम लबान लबा धुइरी येशू थेनीगदेला ङाच्‍छा राप्‍जी, ओच्‍छे “एनीगदेदा शान्‍ति तगै” भिसी सुङ्जी।

३७ तर येशूदा म्राङ्सी, “चु म्‍हङ कि तिग” भिसी थेनीगदे लोङ्सी आत्‍यब तजी।

३८ जमाहेन्‍से येशूसे थेनीगदेदा “एनीगदे तिग्‍दा सेमरी शङ्का लसी लोङ्‌बा?

३९ एनीगदेसे ङाला यादेन काङरी थुर्सी च्‍यागो, ङानोन हिन्‍ना। तिग्‍दा भिसम म्‍हङला स्‍यादेन नख्रु आत, तर ङाला मी मुला” भिसी सुङ्जी।

४० चुह्रङ् सुङ्माहेन्‍से येशूसे थेनीगदेदा ह्राङला छ्‍यादेन स्‍य्‍हाप उन्‍जी।

४१ जमाहेन्‍से थेनीगदे ताङ्सी उदेक तसी अझ येशूला ताम विश्‍वास आलनी। जमाहेन्‍से येशूसे थेनीगदेदा “एनीगदेदेन छ्‌याम तिगै चबा स्‍हे मुला?” भिसी ङ्‌योइमा,

४२ थेनीगदेसे दुम्‍बु गिक तार्ङाला स्‍या येशूदा पिन्‍जी।

४३ थे तार्ङाला स्‍या तासी येशूसे थेनीगदेलान ङाच्‍छापट्टि छ्‌योइजी।

४४ जमाहेन्‍से येशूसे थेनीगदेदा “ङाला बारेरी परमेश्‍वरसे मोशादा पिन्‍बा ठिमरी, अगमवक्तागदेसे भ्रिबा किताबगदेदेन व्‍हाइला किताबरी भ्रिबा जम्‍मान ताम पूरा तबा मुला। चु ताम एनीगदेदेन छ्‌याम मुबा धुइरीन ङाइ एनीगदेदा पाङ्बा मुबा” भिसी सुङ्जी।

४५ जमाहेन्‍से येशूसे थेनीगदेदा परमेश्‍वरला बचन घोखम्‍बा ज्ञान पिन्‍जी।

४६ ओच्‍छे येशूसे थेनीगदेदा चुह्रङ् भिसी सुङ्जी, “थार्बा पिन्‍बा ख्रीष्‍टसे दुख नातोःला ओच्‍छे सोमरेमाकुनु थे सिबाग्‍याम सोला,

४७ थेला मिनरी ह्राङ ह्राङला पाप ख्‍लासी परमेश्‍वरपट्टि दोःजी भिसम पापला दोष मेटब तला। चु ताम यरूशलेमहेन्‍से जम्‍मान य्‍हुलला म्‍हिगदेदा थेःना लतोःला भिसी परमेश्‍वरला बचनरी भ्रिबा मुला।

४८ तिग्‍दा भिसम चु जम्‍मान ताम म्राङ्बा एनीगदेन हिन्‍ना।

४९ च्‍यागो, ङाला आबासे पिन्‍ना भिसी कबुल लबा शक्ति ङाइ एनीगदे मुबा ग्‍लारी पुइखला। थेतबासेलमा तोरग्‍याम शक्ति आयाङ्‌तेधोना एनीगदे चु सहररीन चिउ।”

येशू स्‍वर्गरी फेप्‍बा

मर्कूस १६:१९-२०; मुल चेला १:९-११

५० जमाहेन्‍से येशूसे थेनीगदेदा बेथानियाधोना भोर्जी, ओच्‍छे ह्राङला या थीसी थेनीगदेदा मोलम पिन्‍जी।

५१ चुह्रङ् लसी मोलम पिन्‍माहेन्‍से येशूदा थेनीगदेग्‍याम फेसी स्‍वर्गरी भोर्जी।

५२ येशूदा फ्‍या लमाहेन्‍से थेनीगदे ताङ्सी यरूशलेमरी दोःसी निजी।

५३ ओच्‍छे थेनीगदेसे परमेश्‍वरला जयजयकार लबान सदन परमेश्‍वरला मन्‍दिररी चिजी।

यूहन्‍नासे भ्रिबा थार्बा पिन्‍बा समाचार

चु किताबला बारेरी पाङ्‌तोःमा

भ्रिबा म्‍हि: येशूला मुल चेला यूहन्‍नासे भ्रिबा मुबा। चु यूहन्‍ना येशूसे माया लबा चेला हिन्‍ना (यूहन्‍ना २१:७)। थे जब्‍दियाला झा ओच्‍छे याकूबला आले हिन्‍ना (मत्ती ४:२१)।

भ्रिबा ग्‍ला: एफिसस सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ८०-९५ (विक्रम संवत् १३७-१५२) सालला गुङरी भ्रिबा मुबा। चु जम्‍मान भन्‍दा लिच्‍छा भ्रिबा थार्बा पिन्‍बा समाचार हिन्‍ना।

खाल्‍दा भ्रिबा: यहूदी धर्म तेन्‍बा अर्गु य्‍हुलला म्‍हिगदेदा येशू ख्रीष्‍टनोन परमेश्‍वर हिन्‍ना भिसी उन्‍बाला लागिरी भ्रिबा मुबा।

चु थार्बा पिन्‍बा समाचाररी येशू जुकजुकधोनाला जुनी पिन्‍बा बचन हिन्‍ना। ओच्‍छे थे बचन म्‍हि दोःसी जम्‍बुलिङरी मुबा म्‍हिगदेला गुङरी धन्‍छ्‌याजी भिसी भ्रिबा मुला। येशू परमेश्‍वरला झादेन कबुल लबा थार्बा पिन्‍बा ग्‍ले हिन्‍ना भिसी चु थार्बा पिन्‍बा समाचार पढब लबागदेसे येशूदा विश्‍वास लगै ओच्‍छे थेनीगदेसे जुकजुकधोनाला जुनी याङ्‌गै भिसी भ्रिबा हिन्‍ना (यूहन्‍ना २०:३१)।

चु किताबरी बचनदेन येशू गिकनोन हिन्‍ना भिसी भ्रिबा मुला। चु थार्बा पिन्‍बा समाचारला ङाच्‍छाला भोरी येशूसे लबा उदेकला गेगदेला बारेरी पाङ्बा मुला। ओच्‍छे येशून परमेश्‍वरला झादेन कबुल लबा थार्बा पिन्‍बा ग्‍ले हिन्‍ना भिसी पाङ्बा मुला। ङाच्‍छाला भोरी प्रभुसे लबा उदेकला गेगदेग्‍याम तिग उन्‍बा मुला भिबा ताम येशूसे सुङ्बा बचनग्‍यामनोन ज्‍यना लसी घोबारी खम्‍ला। चु भोरी चा म्‍हिगदेसे खाह्रङ् लसी येशूदा विश्‍वास लसी चेला दोजी ओच्‍छे स्‍य्‍हान्‍दोसे थेदा बिरोध लसी विश्‍वास आलनी भिबा तामला बारेरी पाङ्बा मुला। जमाहेन्‍से १३ अध्‍यायहेन्‍से १७ अध्‍याय न्‍हङरी येशूसे ह्राङदा चुङ्‌बाकुनु म्‍हुनङ ह्राङला चेलागदेदेन छ्‌याम संगती लबा तामदेन ह्राङ क्रुसरी सिबा भन्‍दा ङाच्‍छा ह्राङला चेलागदेदा होशियार तना लबान आँट पिन्‍बा तामगदेला बारेरी भ्रिबा मुला। लिच्‍छाला अध्‍यायगदेरी चा येशूदा चुङ्बा तामला बारेरीदेन येशूला सेम च्‍याबा तामला बारेरी भ्रिबा मुला। थेह्रङ् लसीन येशू क्रुसरी सिबा तामला बारेरीदेन सिबाग्‍याम सोबा तामला बारेरी ओच्‍छे येशू ह्राङला चेलागदे मुबा ग्‍लारी फेप्‍खबा तामला बारेरीनोन भ्रिबा मुला।

यूहन्‍नासे जुकजुकधोनाला जुनी चा ख्रीष्‍टग्‍याम याङ्मुला ओच्‍छे येशूदा परमेश्‍वर मुबा ग्‍लारी भोर्बा ग्‍यामदेन सत्‍य ओच्‍छे जुनी हिन्‍ना भिसी विश्‍वास लसी थे मुबा ग्‍लारी खबागदेसे जे याङ्ला भिसी लोप्‍बा मुला। चु थार्बा पिन्‍बा समाचाररी उदेकला ताम तिग मुला भिसम म्‍हिगदेदा आत्‍माला ताम घोना लबाला लागिरी क्‍युइदेन गेङ ओच्‍छे य्‍हाल, गोठालोदेन ग्‍यु, थेह्रङ् लसीन अङगुरला दोङदेन रोगदे ह्रङ्‌बा जम्‍मासेन घोबारी खम्‍बा उखानगदेग्‍याम सुङ्बा मुला।

मुल तामगदे

बचन म्‍हि दोःसी न्‍हबा १:१-१८

बप्‍तिस्‍मा पिन्‍बा यूहन्‍नादेन येशूला चेलागदे १:१९-५१

येशूसे म्‍हिगदेला गुङरी लबा गे २:१-१२:५०

येशू सिबा भन्‍दा ङाच्‍छा ह्राङला चेलागदेदेन छ्‌याम लबा तामगदे १३:१-१७:२६

येशूदा क्रुसरी टाँगब लबा १८:१-१९:४२

येशू सिबाग्‍याम सोसी ह्राङला चेलागदे मुबा ग्‍लारी फेप्‍खबा २०:१-२१:२५

यूहन्‍नासे भ्रिबा थार्बा पिन्‍बा समाचार

बचन म्‍हि दोःसी न्‍हबा

१

जम्‍बुलिङ स्‍होबा भन्‍दा ङाच्‍छान बचन भिबा मुबा, थे बचन परमेश्‍वरदेन छ्‌याम मुबा, ओच्‍छे बचननोन परमेश्‍वर मुबा।

२ जम्‍बुलिङ स्‍होबा भन्‍दा ङाच्‍छाहेन्‍सेन थे परमेश्‍वरदेन छ्‌याम मुबा।

३ परमेश्‍वरसे जम्‍मान स्‍हे थेनोन बचनग्‍याम स्‍होजी। परमेश्‍वरसे स्‍होबा स्‍हेगदे न्‍हङ‍री बचनग्‍याम आस्‍होबा स्‍हे तिगैनोन आरे।

४ बचनसे स्‍होबा जम्‍मान स्‍हेगदेसे थेनोन बचनग्‍याम जुनी याङ्जी। थेनोन जुनी जम्‍मान म्‍हिगदेला य्‍हाल हिन्‍ना।

५ थे य्‍हाल धोपधोपरी य्‍हाल य्‍हाल तला, ओच्‍छे धोपसे थे य्‍हालदा खाइमै साइबारी आखम।

६ परमेश्‍वरसे म्‍हि गिक पुइखबा मुबा, थेला मिन यूहन्‍ना मुबा।

७ थेग्‍यामसेन जम्‍मान म्‍हिगदेसे थे य्‍हालदा विश्‍वास लगै भिसी परमेश्‍वरसे थेदा थे य्‍हालला बारेरी पाङ्‌बाला लागिरी पुइखबा मुबा।

८ थे चा थे य्‍हाल आहिन्‍बा मुबा। तर थे य्‍हालला बारेरी म्‍हिगदेदा घोना लबारी थे खबा मुबा।

९ जम्‍मान म्‍हिगदेदा ज्ञान बुद्धि पिन्‍बा सत्‍य य्‍हाल चा जम्‍बुलिङरी फेप्‍खबान मुबा।

१० थे जम्‍बुलिङरी मुबा, जम्‍बुलिङ थेग्‍यामसेन स्‍होबा हिन्‍ना। तसैनोन जम्‍बुलिङला म्‍हिगदेसे थेदा ङोआसेनी।

११ थे ह्राङलान म्‍हिगदे मुबा ग्‍लारी फेप्‍खजी। तर थेदा ह्राङलान म्‍हिगदेसे मान आलनी।

१२ तर जुन म्‍हिसे थेदा मान लसी थेथोरी विश्‍वास लजी, थेनीगदेदा थेसे परमेश्‍वरला सन्‍तान दोबा हक पिन्‍जी।

१३ थेनीगदे म्‍हिला सेमसे म्‍हन्‍बा अन्‍छार खजिबै म्‍हिला ल्‍हुइग्‍याम न्‍हबा आहिन। थेनीगदे परमेश्‍वरसे स्‍होबा परमेश्‍वरलान कोलागदे हिन्‍ना।

१४ चुनोन बचन म्‍हि दोःसी न्‍हजी, ओच्‍छे दयामायादेन सत्‍यसे प्‍लिङ्‌सी थे य्‍हाङला गुङरी धन्‍छ्‌याजी। ङन्‍से थेला घ्रेन य्‍हालदेन शक्ति म्राङ्जी, थे य्‍हालदेन शक्ति परमेश्‍वरला गिकजेन झाला मुबा।

१५ यूहन्‍नासे थेला बारेरी चुह्रङ् भिसी क्रिङ्बान पाङ्जी, “ङा भन्‍दा लिच्‍छा फेप्‍खबा चा ङा भन्‍दा घ्रेन म्‍हि हिन्‍ना। तिग्‍दा भिसम थे ङा भन्‍दा ङाच्‍छाहेन्‍सेन मुबा। थे म्‍हिला बारेरी ङाइ ङाच्‍छान पाङ्बा मुबा।”

१६ थे दयामायासे प्‍लिङ्बा मुला। थेतबासेलमा थेग्‍यामसेन य्‍हाङसे दयामायाथोरी दयामाया याङ्बा मुला।

१७ तिग्‍दा भिसम परमेश्‍वरसे य्‍हाङदा मोशाग्‍याम ठिम पिन्‍मुबा। तर येशू ख्रीष्‍टग्‍याम चा दयामायादेन सत्‍य ताम पिन्‍बा मुला।

१८ परमेश्‍वरदा खालैसेन खाइमै म्राङ्बा आरे। तर परमेश्‍वर आबादेन छ्‌याम मुबा थेला गिकजेन झा परमेश्‍वरसेन य्‍हाङदा परमेश्‍वर आबा खाह्रङ्बा मुला भिसी उन्‍बा मुला।

बप्‍तिस्‍मा पिन्‍बा यूहन्‍नासे पाङ्बा ताम

मत्ती ३:१-१२; मर्कूस १:१-८; लूका ३:१-१८

१९ यरूशलेम सहरग्‍याम यहूदीगदेसे परमेश्‍वरला मन्‍दिररी पूजा लबागदेदेन लेवीगदेदा यूहन्‍ना मुबा ग्‍लारी थे खाल चीम? भिसी ङ्‌योइबारी पुइमा यूहन्‍नासे थेनीगदेदा चुह्रङ् भिसी पाङ्मुबा।

२० थेसे थेनीगदेदा “ङा थार्बा पिन्‍बा ख्रीष्‍ट हिन्‍नोन आहिन” भिसी सत्‍य ताम पाङ्जी।

२१ जमाहेन्‍से थेनीगदेसे यूहन्‍नादा “थेह्रङ् भिसम ए खाल हिन्‍ना? तिग ए एलिया हिन्‍ना” भिसी ङ्‌योइजी।

तर यूहन्‍नासे “ङा आहिन” भिसी जोहाब पिन्‍जी।

दोःसी थेनीगदेसे “तिग ए थेनोन अगमवक्ता हिन्‍ना?” भिसी ङ्‌योइमा,

यूहन्‍नासे “ङा थे अगमवक्ताएनोन आहिन” भिसी जोहाब पिन्‍जी।†

२२ जमाहेन्‍से दोःसीनोन थेनीगदेसे यूहन्‍नादा “ए खाल हिन्‍ना? ङन्‍दा पाङ्‍गो। ङन्‍दा चुरी पुइखबा म्‍हिगदेदा एला बारेरी पाङ्तोःबा मुला। थेतबासेलमा ए खाल हिन्‍ना? ङन्‍दा पाङ्‍गो” भिसी भिमा,

२३ यूहन्‍नासे थेनीगदेदा “यशैया अगमवक्तासे पाङ्बा ह्रङ्नोन ‘परमप्रभु भ्रबाला लागिरी थेला ग्‍याम सोजो स्‍होउ’ भिसी तोङतोङबा ग्‍लारी क्रिङ्बा म्‍हि गिकला काइ ङानोन हिन्‍ना” भिसी पाङ्जी।

२४ थेनीगदे न्‍हङला कोइ कोइ फरिसीगदेसे

२५ यूहन्‍नादा “ए थार्बा पिन्‍बा ख्रीष्‍टएनोन आहिन, एलियाएनोन आहिन, ओच्‍छे थे अगमवक्ताएनोन आहिन भिसम तिग्‍दा बप्‍तिस्‍मा पिन्‍बा?” भिसी ङ्‌योइजी।

२६ जमाहेन्‍से यूहन्‍नासे थेनीगदेदा “ङाइ क्‍युइसे बप्‍तिस्‍मा पिन्‍बा मुला, तर एनीगदेला गुङरी खालै गिक मुला थेदा एनीगदेसे ङोसेबा आरे।

२७ ङा भन्‍दा लिच्‍छा फेप्‍खबा चा थेनोन हिन्‍ना। ङा थेला लखमला तुना ब्‍लबाधोनाला आरे” भिसी भिजी।

२८ चु ताम यर्दन स्‍योङला क्‍याम्‍सङपट्टि बेथानिया भिबा नाम्‍सारी तबा मुबा, थेरीन यूहन्‍नासे म्‍हिगदेदा बप्‍तिस्‍मा पिन्‍बान मुबा।

परमेश्‍वरला झा

२९ न्‍हङगरदङ येशू ह्राङ मुबा ग्‍लारी फेप्‍खबान लबा म्राङ्सी यूहन्‍नासे चुह्रङ् भिजी, “च्‍यागो, जम्‍बुलिङरी मुबा जम्‍मान म्‍हिदा पापग्‍याम फेबा परमेश्‍वरसे पुइखबा ग्‍ले!†

३० थेला बारेरी ङाइ ङाच्‍छान पाङ्बा मुबा, ‘ङा भन्‍दा लिच्‍छा म्‍हि गिक फेप्‍खबान मुला, थे ङा भन्‍दा शक्तिशाली मुला। तिग्‍दा भिसम थे ङा न्‍हबा भन्‍दा ङाच्‍छाहेन्‍सेन मुबा।’

३१ थे खाल हिन्‍ना भिबा ताम ङादा था आरेबा, तर इस्राएलीगदेसे थेदा ङोसेगै भिसीन ङाइ क्‍युइग्‍याम बप्‍तिस्‍मा पिन्‍बान खबा हिन्‍ना।”

३२ यूहन्‍नासे अझ ह्राङसे म्राङ्बा ताम चुह्रङ् भिसी पाङ्जी, “ङाइ परमेश्‍वरला आत्‍मा ढुकुर ह्रङ् लसी स्‍वर्गग्‍याम फेप्‍खसी थेथोरी धन्‍छ्‌याबा म्राङ्जी।

३३ ङाइ अझ थेदा ङोसेबा आरेबा, तर क्‍युइग्‍याम बप्‍तिस्‍मा पिन्‍गो भिसी ङादा पुइखबासेन, ‘एसे जुन म्‍हिथोरी परमेश्‍वरला आत्‍मा फेप्‍खसी धन्‍छ्‌याबा म्राङ्ला, थेसेन परमेश्‍वरला आत्‍माग्‍याम बप्‍तिस्‍मा पिन्‍ना’ भिसी सुङ्जी।

३४ थेथोरी परमेश्‍वरला आत्‍मा फेप्‍खबा ङाइ म्राङ्बा मुला। थेतबासेलमा ङाइ पाङ्बा चु ताम सत्‍य हिन्‍ना, परमेश्‍वरला झा चा थेनोन हिन्‍ना।”

येशूसे ङाच्‍छा धम्‍बा चेलागदे

३५ दोःसी न्‍हङगरदङ यूहन्‍ना ह्राङला चेलागदे न्‍हङला न्‍हीदेन छ्‌याम राप्‍सी चिबा मुबा।

३६ येशू फेप्‍बान लबा म्राङ्सी यूहन्‍नासे, “च्‍यागो, परमेश्‍वरसे पुइखबा ग्‍ले!” भिसी पाङ्जी।

३७ चु ताम थेःसी यूहन्‍नाला चेला न्‍ही येशूला लिच्‍छा लिच्‍छा निजी।

३८ येशूसे फ्‍लिक दोःसी स्‍हीमा, थेनीगदे लिच्‍छा लिच्‍छा खबान लबा म्राङ्सी येशूसे थेनीगदेदा “एनीगदेसे तिग म्‍हाइबा?” भिसी ङ्‌योइजी। जमाहेन्‍से थेनीगदेसे येशूदा “गुरु ह्राङ खानङ धन्‍छ्‌यामुला?” भिसी ङ्‌योइमा,

३९ येशूसे थेनीगदेदा “ङादेन छ्‌याम खउ, एनीगदेसे म्राङ्ला” भिसी सुङ्जी। जमाहेन्‍से थेनीगदे येशूदेन छ्‌याम निजी, ओच्‍छे येशू धन्‍छ्‌याबा ग्‍ला म्राङ्जी। जमाकुनु ओस्‍पन ङ्‍यसेला चार बजब तसी जिन्‍बासे लमा थेनीगदे येशूदेन छ्‌याम चिजी।

४० यूहन्‍नासे पाङ्बा ताम थेःसी येशूदेन छ्‌याम निबा थे चेला न्‍ही न्‍हङला गिक चा सिमोन पत्रुसला आले अन्‍द्रियास मुबा।

४१ थेसे ङाच्‍छा ह्राङला ज्‍योज्‍यो सिमोनदा स्‍याप्‍सी, “ङन्‍से मसीहदा स्‍याप्‍जी,” भिसी पाङ्जी। हिब्रू ग्‍योइरी “मसीह” भिबा चा “थार्बा पिन्‍बा ख्रीष्‍ट” भिबा हिन्‍ना।

४२ थेसे सिमोनदा येशू मुबा ग्‍लारी भजी।

येशूसे सिमोनदा स्‍हीसी, “ए योनाला झा सिमोन हिन्‍ना, एला मिन केफास हिन्‍ना” भिसी सुङ्जी। केफास भिबा चा ग्रीक ग्‍योइरी पत्रुस भिबा हिन्‍ना।†

फिलिपदेन नथानेल

४३ न्‍हङगरदङ येशू गालील अञ्‍चलरी नितोःजी भिसी फेप्‍मा फिलिपदा स्‍याप्‍जी। ओच्‍छे येशूसे थेदा “ङादेन छ्‌याम भ्रउ” भिसी सुङ्जी।

४४ फिलिपएनोन पत्रुसदेन अन्‍द्रियासलान सहर बेथसेदाला मुबा।

४५ जमाहेन्‍से फिलिप नथानेलदा ह्रुप तबारी निजी। ओच्‍छे नथानेलदा चुह्रङ् भिसी पाङ्जी, “मोशासे भ्रिबा ठिमदेन अगमवक्तागदेसे जुन म्‍हिला बारेरी पाङ्बा मुबा, ङन्‍से थे म्‍हिदा स्‍याप्‍बा मुला। थे योसेफला झा नासरतला येशू हिन्‍ना।”

४६ नथानेलसे थेदा “तिग नासरतग्‍यामसेनोन तिगै ज्‍यबा स्‍हे खला?” भिसी ङ्‌योइमा, फिलिपसे थेदा “खसी च्‍यागो” भिसी जोहाब पिन्‍जी।

४७ नथानेल ह्राङ मुबा ग्‍लारी खबान लबा म्राङ्सी येशूसे थेला बारेरी “तिगै लुसीला ताम आलबा पक्‍का इस्राएलीदा च्‍यागो” भिसी सुङ्जी।

४८ नथानेलसे येशूदा “ह्राङसे ङाला बारेरी खाह्रङ् लसी था याङ्जी?” भिसी ङ्‌योइमा, येशूसे थेदा “फिलिपसे एदा ङ्‌योइबारी निबा भन्‍दा ङाच्‍छान ङाइ एदा अञ्‍जीरला दोङ टारी म्राङ्मुबा” भिसी जोहाब पिन्‍जी।

४९ जमाहेन्‍से नथानेलसे येशूदा “रब्‍बी, ह्राङनोन परमेश्‍वरला झा इस्राएलला ग्‍ले हिन्‍ना” भिसी भिजी।

५० येशूसे थेदा “ङाइ एदा अञ्‍जीरला दोङ टारी म्राङ्जी भिबासे लमा एसे विश्‍वास लबा आहिन? एसे अझ चु भन्‍दान घ्रेन घ्रेन तामगदे म्राङ्ला” भिसी सुङ्जी।

५१ दोःसी येशूसे थेनीगदेदा “च्‍यागो, एनीगदेसे ङाला ताम ङ्‌यान्‍गो, एनीगदेसे स्‍वर्ग ठोङ्बादेन परमेश्‍वरला दूतगदे परमेश्‍वरसे पुइखबा म्‍हिथोरी फाप्‍खबान लबा तोर निबान लबा म्राङ्ला” भिसी सुङ्जी।

† 

१:२१ चु पदरी “थे अगमवक्ता” भिबा चा ठिमला किताबरी यहूदीगदेदा पुइखला भिसी पाङ्बा अगमवक्ताला बारेरी हिन्‍ना।

† 

१:२९ “परमेश्‍वरसे पुइखबा ग्‍ले” भिसी भ्रिबा तामदा ग्रीक बाइबलरी परमेश्‍वरसे पुइखबा ग्‍यु बोगो भिसी भ्रिबा मुला। चु ताम १:३६ पदरीनोन मुला।

† 

१:४२ “पत्रुस” भिबा चा युङबाला पहरा भिबा हिन्‍ना।

काना भिबा नाम्‍सारी लबा ब्‍याह

२

सोमरेमाकुनु गालील अञ्‍चलला काना भिबा नाम्‍सारी ब्‍याह गिक मुबा। थेरी येशूला आमाएनोन मुबा।

२ थे ब्‍याहरी येशूदेन येशूला चेलागदेदाएनोन निम्‍तो पिन्‍बा मुबा।

३ अङगुरला निङगु जिन्‍माहेन्‍से येशूला आमासे येशूदा “थेनीगदेदेन छ्‌याम अङगुरला निङगु आरे” भिसी भिजी।

४ चु ताम थेःसी येशूसे “चु य्‍हाङला गे आहिन। ङाइ गे लबा धुइ अझ तबा आरे” भिसी सुङ्जी।

५ जमाहेन्‍से येशूला आमासे नोकरगदेदा “येशूसे एनीगदेदा जे लउ भिसी कुल्‍ला, थेनोन लउ” भिसी पाङ्जी।

६ ओच्‍छे थेरी युङबा ठ्वाइसी स्‍होबा ओस्‍पन बोगल ब्‍लिहेन्‍से ग्‍यार्जा गिक लिटर क्‍युइ वाङ्बा गोर ढु युङबाला फुम्‍बा मुबा। थे फुम्‍बारी चा यहूदीगदेला ठिम अन्‍छार चोख्‍याब लबाला लागिरी क्‍युइ थान्‍मुबा।

७ येशूसे थेरी मुबा नोकरगदेदा “चु जम्‍मान फुम्‍बारी क्‍युइ प्‍लिङ्‍ना लउ” भिसी कुल्‍जी। जमाहेन्‍से थेनीगदेसे थे जम्‍मान फुम्‍बा नाङ नाङ क्‍युइ प्‍लिङ्‍ना लजी।

८ ओच्‍छे येशूसे थेनीगदेदा “चु जजाकर भोर्सी भोजला मुल म्‍हिदा म्‍य्‍हाङ्पुङ्‍गो” भिसी कुल्‍जी। जमाहेन्‍से थेनीगदेसे भोर्सी मुल म्‍हिदा पिन्‍जी।

९ मुल म्‍हिसे म्‍य्‍हाङ्बा धुइरी थे क्‍युइ अङगुरला निङगु दोःसी जिन्‍बा मुबा। थेदा थे निङगु खानङग्‍याम भजी भिबा ताम था आरेबा, तर थे क्‍युइ युबा नोकरगदेदा चा था मुबा। जमाहेन्‍से थे मुल म्‍हिसे म्‍हाछारदा ङ्‌योइसी,

१० “जम्‍मान म्‍हिसे ङाच्‍छा अङगुरला ज्‍यबा निङगु पिन्‍मुला। ओच्‍छे डोन्‍बोगदे ङ्‍योइमाहेन्‍से लिच्‍छा अङगुरला आज्‍यबा निङगु पिन्‍मुला। तर एसे मी दान्‍दे धोनान ज्‍यबा निङगु पिन्‍बान मुला” भिसी भिजी।

११ येशूसे लबा उदेकला गेगदे न्‍हङ‍री गालील अञ्‍चलला काना भिबा नाम्‍सारी लबा उदेकला गे चा जम्‍मान भन्‍दा ङाच्‍छा लबा हिन्‍ना। चु उदेकला चिनुग्‍याम येशूसे ह्राङला शक्ति उन्‍जी। चु म्राङ्सी थेला चेलागदेसे थेदा विश्‍वास लजी।

१२ जमाहेन्‍से येशू ह्राङला आमा, आले, चेलागदेदेन छ्‌याम कफर्नहुम भिबा सहररी फेप्‍जी। ओच्‍छे तिगै धिनधोना थेनीगदे थेरीन धन्‍छ्‌याजी।

येशू परमेश्‍वरला मन्‍दिररी फेप्‍बा

मत्ती २१:१२-१३; मर्कूस ११:१५-१७; लूका १९:४५-४६

१३ यहूदीगदेसे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड खबारी छ्‌याइबा मुबा। थे धुइरी येशू यरूशलेमरी फेप्‍जी।

१४ येशूसे म्‍हिगदेदा परमेश्‍वरला मन्‍दिररी† ग्‍यु, बहर, ढुकुर चूङ्बा किन्‍बा लबादेन टेबुलरी टाङगा थान्‍सी टाङगा देप्‍सी चिबा म्राङ्जी।

१५ जमाहेन्‍से येशूसे छोला कोर्रा स्‍होसी मन्‍दिररी मुबा ग्‍युगदेदेन बहरगदे जम्‍मादान ताप्‍जी, ओच्‍छे टाङगा देप्‍सी चिबागदेला टाङगागदे भ्‍याङ्‍सी टेबुल प्‍लाङ प्‍लिङ लसी पिन्‍जी।

१६ ढुकुर चूङ्बागदेदा येशूसे “चु जम्‍मान स्‍हे चुग्‍याम भोर्गो। ङाला आबाला दिमदा व्‍यापार लबा दिम थास्‍होउ” भिसी सुङ्जी।

१७ थे धुइरी येशूला चेलागदेसे परमेश्‍वरला बचनरी, “परमेश्‍वर! ह्राङला दिमला लागिरी ङाइ लबा मायासे लमा ङा सिबा तेःबान तबा मुला” भिसी भ्रिबा ताम ढन्‍जी।

१८ यहूदी नेतागदेसे येशूदा “ह्राङदा चु गे लबाला लागिरी अधिकार मुबा हिन्‍सम ङन्‍दा ह्राङसे तिग चिनु उन्‍बारी खम्‍ला?” भिसी भिजी।

१९ येशूसे थेनीगदेदा “एनीगदेसे चु मन्‍दिर फुप्‍गो, ङाइ चु सोमरेरी स्‍होला” भिसी सुङ्जी।

२० जमाहेन्‍से यहूदी नेतागदेसे येशूदा “परमेश्‍वरला चु मन्‍दिर स्‍होबारी ङन्‍दा बोगल न्‍हीसे ढु दिङ लगब तजी भिसम ह्राङसे चा खाह्रङ् लसी सोमरेरी स्‍होखम्‍ला?” भिसी ङ्‌योइजी।

२१ तर येशूसे जुन मन्‍दिरला बारेरी सुङ्बा मुबा, थे मन्‍दिर चा ह्राङलान ल्‍हुइ मुबा।

२२ येशू सिबाग्‍याम सोमाहेन्‍से येशूसे सुङ्बा चु ताम चेलागदेसे ढन्‍जी। जमाहेन्‍से थेनीगदेसे परमेश्‍वरला बचनरी भ्रिबा तामदेन येशूसे सुङ्बा तामरी विश्‍वास लजी।

२३ मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी येशू यरूशलेमरी मुबा। थेरी येशूसे लबा उदेकला गे म्राङ्सी ल्‍हानान म्‍हिगदेसे येशूदा विश्‍वास लजी।

२४ तर थेनीगदेसे लबा विश्‍वासदा येशूसे पत्‍याब आतनी। तिग्‍दा भिसम जम्‍मान म्‍हिगदेला सेमला ताम येशूदा था मुबा।

२५ जम्‍मान म्‍हिला सेमला ताम था मुबासे लमा खालै म्‍हिला बारेरी येशूदा खालैसेन पाङ्तोःबा आरेबा।

† 

२:१४ यरूशलेमरी परमेश्‍वरला मन्‍दिर गिक जे मुबा।

निकोदेमस येशूदा स्‍याप्‍बारी निबा

३

फरिसीगदे न्‍हङला निकोदेमस भिबा म्‍हि गिक मुबा। थे यहूदी नेतागदे न्‍हङला गिक मुबा।

२ थे तिरेकुनु म्‍हुनङ येशू मुबा ग्‍लारी निसी येशूदा “गुरु, ह्राङ ङन्‍दा लोप्‍बारी परमेश्‍वरग्‍याम फेप्‍खबा हिन्‍ना भिबा ङन्‍दा था मुला। तिग्‍दा भिसम परमेश्‍वरसे ह्रो आलनी भिसम ह्राङसे लबा ह्रङ्‌बा शक्तिशाली गेगदे खालैसेन लबारी आखम” भिसी भिजी।

३ येशूसे थेदा “च्‍यागो, एसे ङाला ताम ङ्‌यान्‍गो, खालै म्‍हि तोरग्‍याम† आन्‍हतेधोना परमेश्‍वरला य्‍हुल्‍सादा म्राङ्बारी आखम” भिसी सुङ्जी।

४ चु ताम थेःसी निकोदेमससे येशूदा “खेप्‍बा दोसीनोन म्‍हि खाह्रङ् लसी दोःसी न्‍हबारी खम्‍ला? तिग थे दोःसी आमाला फो न्‍हङ‍री वाङ्सी न्‍हबारी खम्‍ला?” भिसी भिजी।

५ जमाहेन्‍से येशूसे थेदा चुह्रङ् भिसी सुङ्जी, “च्‍यागो, एसे ङाला ताम ङ्‌यान्‍गो, खालै म्‍हि क्‍युइदेन आत्‍माग्‍याम आन्‍हतेधोना परमेश्‍वरला य्‍हुल्‍सारी वाङ्‌आम्‍याङ्‌।

६ ल्‍हुइग्‍याम न्‍हबा ल्‍हुइ हिन्‍ना, तर परमेश्‍वरला आत्‍माग्‍याम न्‍हबा आत्‍मा हिन्‍ना।

७ ङाइ एदा तोरग्‍याम न्‍हतोःला भिसी पाङ्‌मा ए उदेक थातउ।

८ लाबा खानङपट्टि निम्‍हन्‍जी थेनोनपट्टि निमुला। लाबा खबा एसे था याङ्मुला, तर थे खानङग्‍याम खजी खानङपट्टि निजी भिबा एदा था आरे। परमेश्‍वरला आत्‍माग्‍याम न्‍हबा म्‍हिगदेएनोन थेह्रङ्बान तमुला।”

९ निकोदेमससे येशूदा “चु खाह्रङ् लसी तखम्‍ला?” भिसी ङ्‌योइजी।

१० जमाहेन्‍से येशूसे थेदा चुह्रङ् भिसी सुङ्जी, “ए इस्राएलीगदेला गुरु तसीनोन चु ताम आघोनी?

११ च्‍यागो, एसे ङाला ताम ङ्‌यान्‍गो, ङन्‍से मी ह्राङसे म्राङ्बा तामदेन था याङ्बा ताम जे पाङ्‌मुला। तर ङन्‍से पाङ्बा ताम एनीगदेसे विश्‍वास आलमुला।

१२ ङाइ जम्‍बुलिङरी मुबा स्‍हेला बारेरी पाङ्‌मा मी एनीगदेसे विश्‍वास आलमुला भिसम स्‍वर्गला बारेरी पाङ्‌मा एनीगदेसे खाह्रङ् लसी विश्‍वास लबारी खम्‍ला?

१३ “स्‍वर्गग्‍याम खबा परमेश्‍वरसे पुइखबा म्‍हि बाहेक स्‍य्‍हान्‍दो खालैनोन स्‍वर्गरी निबा आरे।

१४ यहूदीगदे तोङतोङबा ग्‍लारी मुबा धुइरी मोशासे पित्तलला पुख्री स्‍होसी सिङरी ठोक्‍सी च्‍योबा ह्रङ् परमेश्‍वरसे पुइखबा म्‍हिदाएनोन च्‍योला।

१५ ओच्‍छे जुन जुन म्‍हिसे थेदा विश्‍वास लला, थेनीगदेसे जुकजुकधोनाला जुनी याङ्ला।

१६ “तिग्‍दा भिसम परमेश्‍वरसे जम्‍बुलिङदा ल्‍हानान माया लसी ह्राङला गिक जेन झा पुइखजी। थेदा विश्‍वास लबागदे खालै नाश थातगै, तर जुकजुकधोनाला जुनी याङ्‌गै भिसीन चुह्रङ् लबा हिन्‍ना।

१७ तिग्‍दा भिसम परमेश्‍वरसे ह्राङला झादा जम्‍बुलिङदा सजाय पिन्‍बारी पुइखबा आहिन। तर थेग्‍याम जम्‍बुलिङसे थार्बा याङ्‌गै भिसी पुइखबा हिन्‍ना।

१८ जुन म्‍हिसे परमेश्‍वरला झाथोरी विश्‍वास लला, थेला दोष आउन। तर विश्‍वास आलबा म्‍हिला चा ङाच्‍छान दोष उन्‍सी जिन्‍बा तला। तिग्‍दा भिसम थेसे परमेश्‍वरला झादा विश्‍वास आलनी।

१९ दोषी खाह्रङ् लसी तला भिसम य्‍हाल जम्‍बुलिङरी खसी जिन्‍सैनोन म्‍हिगदेदा य्‍हाल भन्‍दा धोपधोपनोन सेम निजी। तिग्‍दा भिसम थेनीगदेसे लबा गेनोन आज्‍यबा मुबा।

२० आज्‍यबा गे लबागदेसे य्‍हालदा हेला लमुला। तिग्‍दा भिसम य्‍हालरी खमाहेन्‍से थेनीगदेसे लबा आज्‍यबा गे जम्‍मासेन म्राङ्ला भिसी थेनीगदे य्‍हालरी आखबा हिन्‍ना।

२१ तर थेसे लबा जम्‍मान गे परमेश्‍वरदेन छ्‌याम गिक तसी लबा हिन्‍ना भिसी जम्‍मासेन म्राङ्‍गै भिसी सत्‍य तामदा तेन्‍बा म्‍हि य्‍हालरी खबा हिन्‍ना।”

बप्‍तिस्‍मा पिन्‍बा यूहन्‍नासे येशूला बारेरी दोःसी पाङ्बा

२२ जमाहेन्‍से येशू ह्राङला चेलागदेदेन छ्‌याम यहूदिया अञ्‍चलरी फेप्‍सी तिगै धिनना लागिरी थेनीगदेदेन छ्‌याम थेरी धन्‍छ्‍याबा धुइरी म्‍हिगदेदा बप्‍तिस्‍मा पिन्‍बान मुबा।

२३ यूहन्‍नासेनोन सालीम भिबा ग्‍लाला ङामरी मुबा एनोन भिबा ग्‍लारी बप्‍तिस्‍मा पिन्‍बान मुबा। तिग्‍दा भिसम थेरी ल्‍हानान क्‍युइ मुबा, ओच्‍छे म्‍हिगदे थेरी खसी बप्‍तिस्‍मा किन्‍बान मुबा।

२४ थे धुइधोना यूहन्‍ना झ्‍याल्‍खानरी परब तबा आरेमुबा।

२५ थेनोन धुइरी यूहन्‍नाला चेलागदे यहूदी गिकदेन छ्‌याम चोखो तबाला बारेरी ताम लबान मुबा।

२६ जमाहेन्‍से थेनीगदे यूहन्‍ना मुबा ग्‍लारी खसी, “गुरु, यर्दन क्‍याम्‍सङ मुबा धुइरी ह्राङसे ङन्‍दा म्‍हि गिकला बारेरी सुङ्मुबा, थे म्‍हि ह्राङदेन छ्‌यामनोन मुबा। दान्‍दे थेसेनोन बप्‍तिस्‍मा पिन्‍बान मुला, ओच्‍छे जम्‍मान म्‍हिगदे थे मुबा ग्‍लारी निबान मुला” भिसी भिजी।

२७ यूहन्‍नासे थेनीगदेदा चुह्रङ् भिसी जोहाब पिन्‍जी, “परमेश्‍वरसे आपिन्‍तेधोना म्‍हिसे तिगै स्‍हे आयाङ्‌।

२८ ‘ङा थार्बा पिन्‍बा ख्रीष्‍ट आहिन, तर थे भन्‍दा ङाच्‍छा पुइखबा म्‍हि जे हिन्‍ना’ भिसी ङाला बारेरी पाङ्बा ताम एनीगदेदान था मुला।

२९ जुन म्‍हिदेन छ्‌याम चाङछार चिला थेनोन म्‍हाछार हिन्‍ना। म्‍हाछारदेन छ्‌याम राप्‍बा म्‍हि म्‍हाछारला काइ थेःसी ल्‍हानान ताङ्मुला। थेह्रङ् लसीन ङाएनोन ल्‍हानान ताङ्‍बा मुला।

३० दाहेन्‍से ख्रीष्‍ट चा बढब तबान नितोःला, तर ङा चा घटब तबान नितोःला।

स्‍वर्गग्‍याम फेप्‍खबा परमेश्‍वरला झा

३१ “तोरग्‍याम फेप्‍खबा चा जम्‍मान भन्‍दा घ्रेन मुला। जम्‍बुलिङरी न्‍हबा म्‍हिगदे चा जम्‍बुलिङलान हिन्‍ना, ओच्‍छे जम्‍बुलिङलान ताम लमुला। तर स्‍वर्गग्‍याम फेप्‍खबा चा जम्‍मान भन्‍दा घ्रेन मुला।

३२ थेसे ह्राङसे म्राङ्बादेन थेःबा तामनोन सुङ्मुला, तर थेला ताम खालैसेन विश्‍वास आलमुला।

३३ जुन म्‍हिसे थेला तामदा विश्‍वास लला, थेसे चा परमेश्‍वर सत्‍य हिन्‍ना भिबा तामला प्रमाण उन्‍ना।

३४ परमेश्‍वरसे पुइखबा म्‍हिसे परमेश्‍वरलान ताम पाङ्ला। तिग्‍दा भिसम परमेश्‍वरसे थेदा ह्राङला पूरन आत्‍मा पिन्‍बा मुला।

३५ परमेश्‍वरसे ह्राङला झादा माया लबा मुला, ओच्‍छे थेदा जम्‍मानथोरी शासन लबा अधिकार पिन्‍बा मुला।

३६ थेतबासेलमा जुन म्‍हिसे परमेश्‍वरला झादा विश्‍वास लला थेसे जुकजुकधोनाला जुनी याङ्ला। तर जुन म्‍हिसे परमेश्‍वरला झासे कुल्‍बा ताम आङ्‌यान थेसे जुकजुकधोनाला जुनी आयाङ्‌। बरु थेसे परमेश्‍वरग्‍याम खबा सजाय नातोःला।”

† 

३:३ “तोरग्‍याम” भिबा चा ग्रीक बाइबल अन्‍छार दोःसीनोन भिबा हिन्‍ना। चुला अर्थ चा परमेश्‍वरला आत्‍माग्‍याम भिबा हिन्‍ना। चु ताम ३:७ देन ३१ रीनोन मुला।

येशूदेन सामरी य्‍हुलला म्रिङम्‍हेमे

४

यूहन्‍नासे भन्‍दा येशूसे ल्‍हानान चेलागदे स्‍होबा मुला, ओच्‍छे बप्‍तिस्‍माएनोन पिन्‍बान मुला भिसी फरिसीगदेसे थेःजी भिबा ताम येशूदा था मुबा।

२ बप्‍तिस्‍मा पिन्‍बा चा चेलागदेसे पिन्‍मुबा तर येशू ह्राङसेन चा आहिन मुबा।

३ फरिसीगदेसे थेःबा ताम था याङ्माहेन्‍से येशू यहूदिया अञ्‍चल ख्‍लासी गालील अञ्‍चलरी दोःसी फेप्‍जी।

४ येशू गालील अञ्‍चलरी फेप्‍मा सामरिया अञ्‍चलग्‍याम फेप्‍तोःमुबा।

५ थेतबासेलमा येशू सामरिया अञ्‍चलला सुखार भिबा सहररी धोखजी। चु सहर चा याकूबसे ह्राङला झा योसेफदा पिन्‍बा बुला ङामरी मुबा।

६ थेरी याकूबला इनार मुबा। भ्रना भ्रना ब्‍लप्‍बासे लमा येशू थे इनारला कुनीरी धन्‍छ्‌याबा मुबा। थे धुइरी ओस्‍पन धिनी गङ्‌सल तबा मुबा।

७ थेनोन धुइरी सामरी य्‍हुलला म्रिङम्‍हेमे गिक थे इनाररी क्‍युइ किन्‍बारी खजी। येशूसे थेदा “ङादा क्‍युइ थुङ्बारी भउ” भिसी सुङ्जी।

८ येशूला चेलागदे चा चबा स्‍हे ग्‍लुबारी सहररी निबा मुबा।

९ सामरी य्‍हुलला म्रिङम्‍हेमेसे येशूदा “ह्राङ यहूदी य्‍हुलला म्‍हि तसीनोन ङा ह्रङ्‌बा सामरी य्‍हुलला म्रिङम्‍हेमेदेन छ्‌याम तिग्‍दा क्‍युइ ह्रीबा?” भिसी भिजी। तिग्‍दा भिसम यहूदीगदेसे सामरीगदेदेन छ्‌याम संगतनोन आलमुबा।†

१० येशूसे थेदा “एसे परमेश्‍वरसे पिन्‍बा मोलमदेन दान्‍दे एदेन छ्‌याम क्‍युइ ह्रीबा म्‍हिदा ङोसेबा हिन्‍सम एसे थे म्‍हिदेन छ्‌याम क्‍युइ ह्रीसेला मुबा। जमाहेन्‍से थे म्‍हिसे एदा जुकजुकधोनाला जुनी याङ्बा क्‍युइ पिन्‍सेला मुबा” भिसी सुङ्जी।

११ थे म्रिङम्‍हेमेसे येशूदा “लास्‍सो, ह्राङदेन छ्‌याम क्‍युइ तेःबारी ताङ आरे, ओच्‍छे इनारएनोन नुप्‍बा मुला। ह्राङसे खानङग्‍याम थे जुकजुकधोनाला जुनी याङ्बा क्‍युइ भला?

१२ तिग ह्राङ ङन्‍ना म्‍हेमे याकूब भन्‍दा घ्रेन हिन्‍ना? थेसेन ङन्‍दा चु इनार स्‍होसी पिन्‍बा हिन्‍ना। थेदेन थेला सन्‍तानसे ओच्‍छे थेला म्‍हे मुइगदेसेनोन चुनोन इनारला क्‍युइ थुङ्मुबा” भिसी भिजी।

१३ जमाहेन्‍से येशूसे थेदा चुह्रङ् भिसी सुङ्जी, “चु क्‍युइ थुङ्बा म्‍हिगदेदा दोःसी क्‍युइ फुइला।

१४ तर जुन जुन म्‍हिसे ङाइ पिन्‍बा क्‍युइ थुङ्ला थे म्‍हिदा दोःसी क्‍युइ आफुइ। ङाइ थेदा जुन क्‍युइ पिन्‍ना, थे क्‍युइ चा थेला लागिरी जुकजुकधोनाला जुनी पिन्‍बा क्‍युइला मुहान दोला!” भिसी सुङ्जी।

१५ थे म्रिङम्‍हेमेसे येशूदा “लास्‍सो, ङादाएनोन थे क्‍युइ भउ, थेह्रङ् भिसम ङादा दोःसी क्‍युइ आफुइ ओच्‍छे चुधोना क्‍युइ किन्‍बारीनोन खआतोः” भिसी भिजी।

१६ जमाहेन्‍से येशूसे थेदा “निउ, एला ह्रेम्‍बोदा ङ्‌योइसी भउ” भिसी सुङ्जी।

१७ थेसे “ङाला ह्रेम्‍बो आरे” भिसी भिजी।

तर येशूसे थेदा “एसे ङाला ह्रेम्‍बो आरे भिसी भिबा ठीक हिन्‍ना।

१८ तिग्‍दा भिसम एला गोर ङा ह्रेम्‍बो तसी जिन्‍बा मुला। दान्‍दे ए जुन म्‍हिदेन छ्‌याम चिबा मुला, थे म्‍हि एला ह्रेम्‍बो आहिन। एसे पाङ्बा ताम सत्‍य हिन्‍ना” भिसी सुङ्जी।

१९ जमाहेन्‍से थे म्रिङम्‍हेमेसे, “लास्‍सो, ह्राङ अगमवक्ता हिन्‍बा चीम भिसी ङाइ था याङ्जी।

२० ङन्‍ना आखे म्‍हेमेगदेसे चु गङरी परमेश्‍वरदा तेन्‍जी, तर ह्राङनी यहूदीगदेसे चा परमेश्‍वरदा तेन्‍बा ग्‍ला यरूशलेम जे हिन्‍ना भिसी सुङ्मुला” भिसी भिजी।

२१ येशूसे थे म्रिङम्‍हेमेदा चुह्रङ् भिसी सुङ्जी, “एसे ङादा विश्‍वास लउ, दाहेन्‍से खालैनोन परमेश्‍वरदा तेन्‍बारी चु गङरीदेन यरूशलेमरी निआतोःबा धुइ खबान मुला।

२२ एनी सामरीगदेसे आसेनान परमेश्‍वरदा तेन्‍जी, तर ङनी यहूदीगदेसे चा सेसी तेन्‍जी। तिग्‍दा भिसम थार्बा याङ्बा चा यहूदीगदे न्‍हङ‌ग्‍यामनोन तला।

२३ तर चुह्रङ्बा धुइएनोन खबान मुला, थे धुइ चा चुनोन हिन्‍ना, सेसी सेमहेन्‍सेन परमेश्‍वरदा तेन्‍बा म्‍हिगदेसे चा सत्‍यदेन आत्‍माग्‍याम परमेश्‍वर आबादा तेन्‍मुला। परमेश्‍वर आबासे चुह्रङ् लसी तेन्‍बा म्‍हिगदे म्‍हाइमुला।

२४ तिग्‍दा भिसम परमेश्‍वर आत्‍मा हिन्‍ना। थेतबासेलमा थेदा तेन्‍बागदेसे सत्‍यदेन आत्‍माग्‍याम तेन्‍तोःला।”

२५ जमाहेन्‍से थे म्रिङम्‍हेमेसे येशूदा “थार्बा पिन्‍बा ग्‍ले फेप्‍खला भिबा ताम ङादाएनोन था मुला, थेदा ‘थार्बा पिन्‍बा ख्रीष्‍ट’ भिसी भिला। थे फेप्‍खमाहेन्‍से थेसेन ङन्‍दा जम्‍मान ताम घोना लला” भिसी भिजी।

२६ येशूसे थेदा “एदेन छ्‌याम ताम पाङ्बा म्‍हि, ङा थेनोन हिन्‍ना” भिसी सुङ्जी।

२७ थे धुइरी येशूला चेलागदेएनोन थेरी धोखजी। येशू म्रिङम्‍हेमे गिकदेन छ्‌याम ताम लसी चिबा म्राङ्सी थेनीगदे उदेक तजी। तर “ह्राङसे तिग म्‍हाइबा?” अथवा “ह्राङ थे म्रिङम्‍हेमेदेन छ्‌याम तिग्‍दा ताम लबा” भिसी खालैसेन आङ्‍योइनी।

२८ जमाहेन्‍से थे म्रिङम्‍हेमे दर्बुङ थेरीन ख्‍लासी नाम्‍सापट्टि निसी म्‍हिगदेदा,

२९ “म्‍हि गिकदा च्‍याबारी खउ, ङाइ लबा जम्‍मान गे थेसे ङादा पाङ्जी। थेनोन थार्बा पिन्‍बा ख्रीष्‍ट मी आहिन?” भिसी भिजी।

३० चु ताम थेःसी सहरला जम्‍मान म्‍हिगदे येशूदा च्‍याबारी थेरी खजी।

३१ थेनोन धुइरी चेलागदेसे येशूदा “रब्‍बी, सोल छ्‍योइगो” भिसी बिन्‍ती लजी।

३२ तर येशूसे थेनीगदेदा “ङादेन छ्‌याम चबा स्‍हे मुला, थे ताम एनीगदेदा थानोन आरे” भिसी सुङ्जी।

३३ थेतबासेलमा चेलागदेसे “खालैसे येशूदा सोल भसी पिन्‍जी कि तिग?” भिसी ह्राङ ह्राङ न्‍हङ‍री ताम लजी।

३४ येशूसे थेनीगदेदा चुह्रङ् भिसी सुङ्जी, “ङादा पुइखबासे कुल्‍बा ताम ङ्‌यान्‍सी थेला गे पूरा लबान ङाला चबा स्‍हे हिन्‍ना।

३५ एनीगदेसे ‘बाली मिन्‍बारी अझ ला ब्‍लि बाँकी मुला भिसी भिमुला।’ तर एनीगदेसे ङाला ताम ङ्‌यान्‍गो, बु वारीरी च्‍यागो, बाली मिन्‍सी दुइबा धुइ तसी जिन्‍बा मुला।

३६ जुन म्‍हिसे बाली दुइबान मुला, थेसे ज्‍यला याङ्बान मुला। ओच्‍छे जुकजुकधोनाला जुनी याङ्बा बाली ह्रुप लबान मुला। ओच्‍छे ब्‍लु ढ्‍वबादेन बाली दुइबा न्‍हीनोन ताङ्म्‍याङ्ला।

३७ तिग्‍दा भिसम चु ताम सत्‍य हिन्‍ना। ‘गिकसे ब्‍लु ढ्वला, ओच्‍छे स्‍य्‍हान्‍दोसे बाली दुइला।’

३८ ङाइ एनीगदेदा एनीगदेसे ब्‍लुनोन आढ्‍वबा ग्‍लारी बाली दुइबारी पुइजी। स्‍य्‍हान्‍दोसे दुख लसी ब्‍लु ढ्वबा ग्‍लारी एनीगदेसे बाली दुइम्‍याङ्बा मुला।”

३९ “ङाइ लबा जम्‍मान गे थेसे ङादा सुङ्जी” भिसी थे सामरी म्रिङम्‍हेमेसे पाङ्बासे लमा थे नाम्‍साला ल्‍हानान सामरीगदेसे येशूदा विश्‍वास लजी।

४० थेनीगदे येशू मुबा ग्‍लारी खसी येशूदा “ह्राङ ङन्‍देन छ्‌याम धन्‍छ्‌यागो” भिसी बिन्‍ती लजी। जमाहेन्‍से येशू थेनीगदेदेन छ्‌याम न्‍हीरेधोना धन्‍छ्‌याजी।

४१ येशूला ताम थेःसी झन ल्‍हानान सामरीगदेसे येशूदा विश्‍वास लजी।

४२ थेनीगदेसे थे म्रिङम्‍हेमेदा “दान्‍दे एसे पाङ्बा ताम थेःसी जे ङन्‍से विश्‍वास लबा आहिन, तर ङन्‍सेन येशूला ताम थेःसी विश्‍वास लबा हिन्‍ना। ओच्‍छे पक्‍कान जम्‍बुलिङला जम्‍मान म्‍हिदा थार्ना लबा थेनोन हिन्‍ना भिसी ङन्‍से था याङ्जी” भिसी भिजी।

येशूसे हाकिमला झादा खम्‍ना लबा

४३ थे ग्‍लारी न्‍हीरेधोना धन्‍छ्‌यासी येशू गालील अञ्‍चलरी फेप्‍जी।

४४ अगमवक्तादा ह्राङलान नाम्‍सारी मान आल भिसी येशूसेन सुङ्बा मुबा।

४५ येशू गालील अञ्‍चलरी धोखमाहेन्‍से थे ग्‍लाला म्‍हिगदेसे येशूदा मान लजी। तिग्‍दा भिसम मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी येशूसे यरूशलेम सहररी लबा जम्‍मान उदेकला गेगदे थेनीगदेसे म्राङ्बा मुबा। थे धुइरी थेनीगदेएनोन यरूशलेम सहररी चाड धङ्‍बारी निबा मुबा।

४६ दोःसी येशू गालील अञ्‍चलला काना भिबा सहररी फेप्‍जी। थेनोन सहररी येशूसे क्‍युइदा अङगुरला निङगु दोना लबा मुबा। कफर्नहुम सहररी चिबा हाकिम गिकला झा ल्‍हानान आखम्‍बा मुबा।

४७ येशू यहूदिया अञ्‍चलग्‍याम गालील अञ्‍चलरी फेप्‍खजी भिबा ताम थेःसी थे हाकिम येशू मुबा ग्‍लारी खजी। ओच्‍छे थेसे ह्राङ फेप्‍खसी ङाला झादा खम्‍ना लसी पिन्‍गो भिसी बिन्‍ती लजी। तिग्‍दा भिसम थेला झा ल्‍हानान आखम्‍ना सिबारीन छ्‌याइबा मुबा।

४८ थेतबासेलमा येशूसे थेदा “उदेकला गेदेन चिनु आम्राङ्तेधोना एनीगदेसे खाइमै विश्‍वास आल” भिसी सुङ्जी।

४९ थे हाकिमसे येशूदा “लास्‍सो, ङाला झा सिबा भन्‍दा ङाच्‍छान ह्राङ फेप्‍खउ” भिसी पाङ्जी।

५० येशूसे थेदा “निउ, दाहेन्‍से एला झा सोला” भिसी सुङ्जी।

जमाहेन्‍से येशूसे सुङ्बा तामरी विश्‍वास लसी थे दिमरी निजी।

५१ ओच्‍छे थे ग्‍यामरी निबान लमा थेला नोकरगदे खसी, “ह्राङला झा खम्‍जी” भिसी भिजी।

५२ जमाहेन्‍से थेसे नोकरगदेदा “थे गाते धुइहेन्‍से खम्‍जी?” भिसी ङ्‌योइमा, थेनीगदेसे “तिल्‍मा धिनना एक बजेहेन्‍से थेला छवा म्‍हाजी” भिसी भिजी।

५३ चु ताम थेःमाहेन्‍से येशूसे थेदा “एला झा सोला” भिसी सुङ्बा धुइरीन खम्‍जी भिबा ताम थेसे था याङ्जी। थेतबासेलमा थेदेन थेला म्‍हेमेक्‍योङ्सेन येशूदा विश्‍वास लजी।

५४ चु गे चा यहूदिया अञ्‍चलग्‍याम गालील अञ्‍चलरी फेप्‍खसी येशूसे लबा अर्गु उदेकला गे हिन्‍ना।

† 

४:९ “यहूदीगदेसे सामरीगदेदेन छ्‌याम संगतनोन आलमुबा” भिबा चु ताम कोइ कोइ ग्रीक बाइबलरी आरे।

येशूसे कुज्‍या म्‍हिदा खम्‍ना लबा

५

जमाहेन्‍से यहूदीगदेला चाडला धुइरी येशू यरूशलेमरी फेप्‍जी।

२ यरूशलेम सहर न्‍हङ‍री निबारी ग्‍यु भिबा म्राप मुबा। थे म्रापला ङामरी गोर ङा दलान मुबा घ्‍योइ गिक मुबा। थे घ्‍योइदा हिब्रू ग्‍योइरी बेथेसदा भिसी भिमुबा।

३ थे दलानरी आखम्‍बा ल्‍हानान म्‍हिगदे, मी आम्राङ्बा म्‍हि, कुज्‍या म्‍हिदेन काङ या चलब आतबा म्‍हि चिमुबा। थे घ्‍योइला क्‍युइ गाते धुइरी ल्‍हिङ्‍ला भिसी थेनीगदे जम्‍मासेन च्‍यासी चिमुबा।

४ तिग्‍दा भिसम धुइ धुइरी परमप्रभुला दूत गिक मार खसी थे घ्‍योइला क्‍युइ ल्‍हिङ्सी पिन्‍मुबा। घ्‍योइरी क्‍युइ ल्‍हिङ्मैछ्‍याम जुन म्‍हि ङाच्‍छा घ्‍योइरी वाङ्‌जी थे म्‍हि जस्‍तोन आखम्‍बा मुसैनोन थे खम्‍मुबा।†

५ थेरी बोगल गिकसे च्‍युक भ्रेः दिङधोना आखम्‍बा म्‍हि गिकएनोन मुबा।

६ येशूसे थे थेरीन म्‍हेर्सी चिबा म्राङ्जी। ओच्‍छे थे ल्‍हानान दिङहेन्‍से आखम्‍बा चीम भिबा था याङ्सी येशूसे थेदा “तिग एदा खम्‍बा सेम मुला?” भिसी ङ्‌योइमा,

७ थे आखम्‍बा म्‍हिसे, “लास्‍सो, घ्‍योइला क्‍युइ ल्‍हिङ्बा धुइरी ङादा घ्‍योइरी झाङ्‌सी पिन्‍बा ङाला खालै आरे। थेतबासेलमा ङा घ्‍योइरी वाङ्बारी निना निनान ङा भन्‍दा ङाच्‍छा स्‍य्‍हान्‍दो म्‍हि वाङ्मुला” भिसी भिजी।

८ जमाहेन्‍से येशूसे थेदा “रेःगो, ओच्‍छे ह्राङला तीबा नान्‍बा पुइसी भ्रउ” भिसी सुङ्जी।

९ येशूसे थेह्रङ् सुङ्मैछ्‌याम थे म्‍हि खम्‍जी। जमाहेन्‍से थे ह्राङला तीबा नान्‍बा पुइसी भ्रजी। जमाकुनु ब्‍लप्‍बा न्‍हबा धिन मुबा।†

१० थेतबासेलमा यहूदी धर्मगुरुगदेसे थे म्‍हिदा “तिनी ब्‍लप्‍बा न्‍हबा धिन हिन्‍ना, एसे तीबा नान्‍बा पुइबारी आत” भिसी भिजी।

११ जमाहेन्‍से थेसे “जुन म्‍हिसे ङादा खम्‍ना लजी थेसेन ङादा तीबा नान्‍बा पुइसी भ्रउ भिसी सुङ्बा हिन्‍ना” भिसी भिजी।

१२ थे म्‍हिगदेसे थेदा “एदा तीबा नान्‍बा पुइसी भ्रउ भिबा म्‍हि खाल हिन्‍ना?” भिसी ङ्‌योइजी।

१३ तर ह्राङदा खम्‍ना लबा म्‍हि खाल हिन्‍ना भिसी थेसे ङोसेबा आरेमुबा। तिग्‍दा भिसम थेरी म्‍हिगदे ल्‍हानान पोप तबासे लमा म्‍हिला हुल न्‍हङ‍ग्‍याम येशू सुटुक्‍क फेप्‍सी जिन्‍बा मुबा।

१४ लिच्‍छा येशूसे थेदा परमेश्‍वरला मन्‍दिररी स्‍याप्‍सी, “च्‍यागो, ए खम्‍सी जिन्‍बा मुला। थेतबासेलमा एसे दोःसी पाप थालउ, चुदे पाप लजी भिसम एदा चु भन्‍दा आज्‍यबा तला” भिसी सुङ्जी।

१५ थे निसी ह्राङदा खम्‍ना लबा म्‍हि येशू चीम भिसी यहूदी धर्मगुरुगदेदा पाङ्जी।

परमेश्‍वरला झाग्‍याम याङ्बा जुनी

१६ येशूसे चु गे ब्‍लप्‍बा न्‍हबा धिनकुनु लबासे लमा यहूदी धर्मगुरुगदेसे येशूदा बिरोध लबारी छ्‌याइजी।

१७ तर येशूसे “ङाला आबासे सदन गे लमुला। ओच्‍छे ङाइनोन सदन गे लला” भिसी सुङ्जी।

१८ थेतबासेलमा यहूदी धर्मगुरुगदेसे झन येशूदा साइबारी म्‍हाइजी, तिग्‍दा भिसम थेसे ठिम अन्‍छार ब्‍लप्‍बा न्‍हबा धिनकुनु लबारी आतबा गे जे लबा आहिन, तर थेसे ह्राङसे ह्राङदान परमेश्‍वर ह्रङ्‌बान स्‍होसी परमेश्‍वरदा ह्राङला आबा भिसी सुङ्मुबा।

१९ येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, आबासे जुन जुन लबा म्राङ्ला झासेनोन थेनोन गे जे लला, तर झासे जे तिगै गे लबारी आखम। तिग्‍दा भिसम आबासे जुन गे लला झासेनोन थेनोन गे लला।

२० तिग्‍दा भिसम आबासे झादा माया लसी ह्राङसे लबा जम्‍मान गे उन्‍ना। ओच्‍छे थेसे अझ चु भन्‍दान घ्रेन घ्रेन गे ह्राङला झादा उन्‍ना। ओच्‍छे एनीगदे उदेक तगै भिसी थेसे अझ चु भन्‍दा घ्रेन घ्रेन गे लला।

२१ आबासे सिबागदेदा सोना लसी जुकजुकधोनाला जुनी पिन्‍बा ह्रङ् लसी झासेनोन जुन म्‍हिदा सेम निला थेदा जुकजुकधोनाला जुनी पिन्‍ना।

२२ आबासे खालैलान निसाफ आल। तिग्‍दा भिसम जम्‍मादान निसाफ लबा अधिकार आबासे झादा पिन्‍बा मुला।

२३ आबादा मान लबा ह्रङ् लसी झादाएनोन मान लगै भिसीन आबासे चुह्रङ् लबा हिन्‍ना। तिग्‍दा भिसम जुन म्‍हिसे झादा मान आल थेसे झादा पुइखबा आबादाएनोन मान आल।

२४ “थेतबासेलमा एनीगदेसे ङाला ताम ङ्‌यान्‍गो, जुन म्‍हिसे ङाला ताम ङ्‌यान्‍सी ङादा पुइखबादा विश्‍वास लला थेसे जुकजुकधोनाला जुनी याङ्ला। ओच्‍छे थेदा दोषएनोन आल, बरु थे सिबाला तहग्‍याम थोन्‍ना। जमाहेन्‍से थेसे जुकजुकधोनाला जुनी याङ्ला।

२५ च्‍यागो, एनीगदेसे ङाला ताम ङ्‌यान्‍गो, थे धुइ खबान मुला, थे धुइ ङाच्‍छान खसी जिन्‍बा मुला। थेतबासेलमा सिबागदे न्‍हङला जुन जुन्‍से परमेश्‍वरला झाला काइ थेःला थेनीगदे सोला।

२६ तिग्‍दा भिसम परमेश्‍वर आबा ह्राङदेन छ्‌यामनोन जुकजुकधोनाला जुनी मुला, थेह्रङ् लसीन थेसे ह्राङला झादाएनोन जुकजुकधोनाला जुनी पिन्‍बा अधिकार मुबा म्‍हि स्‍होबा मुला।

२७ ओच्‍छे निसाफ लबा अधिकार थेदान पिन्‍बा मुला। तिग्‍दा भिसम परमेश्‍वरसे पुइखबा म्‍हि थेनोन हिन्‍ना।

२८ “ङाला ताम थेःसी एनीगदे उदेक थातउ। तिग्‍दा भिसम चुह्रङ्बा धुइ खबान मुला, थे धुइरी परमेश्‍वरसे पुइखबा म्‍हिला काइ थेःसी सिबागदे जम्‍मान दोःसी सोला।

२९ ज्‍यबा गे लबागदे जुकजुकधोनाला जुनी याङ्बारी दोःसी सोला ओच्‍छे आज्‍यबा गे लबागदे सजाय नाबाला लागिरी दोःसी सोला।

३० “ङाइ ह्राङसेन तिगै लबारी आखम, परमेश्‍वर आबासे सुङ्बा अन्‍छार निसाफ लबासे लमा ङाइ लबा निसाफ ठीक तमुला। तिग्‍दा भिसम ङाइ म्‍हन्‍बा अन्‍छार आहिन, तर ङादा पुइखबासे म्‍हन्‍बा अन्‍छार ङाइ गे लमुला।

३१ “चुदे ङाइ ङाला बारेरी जे पाङ्जी भिसम एनीगदेसे ङाइ पाङ्बा ताम सत्‍य हिन्‍ना भिसी था आयाङ्‌।

३२ तर ङाला बारेरी परमेश्‍वर आबासेन सुङ्ला, थेसे ङाला बारेरी जुन ताम सुङ्ला थे जम्‍मान ताम सत्‍य हिन्‍ना भिसी ङादा था मुला।

३३ “एनीगदेसे ताम घोबाला लागिरी ह्राङला म्‍हिगदेदा बप्‍तिस्‍मा पिन्‍बा यूहन्‍ना मुबा ग्‍लारी पुइजी। ओच्‍छे थेसे थेनीगदेदा सत्‍य ताम पाङ्जी।

३४ ङाइ म्‍हिगदेसे ङाला बारेरी तिग ताम पाङ्‌मुला भिसी भर लबा आहिन, तर एनीगदेदा थार्ना लबाला लागिरीन ङाइ चु ताम पाङ्बा हिन्‍ना।

३५ यूहन्‍ना मी लुङ्सी य्‍हाल तना लबा नाङसल ह्रङ्‌बान मुबा, तर थेसे पिन्‍बा य्‍हालरी एनीगदे छिन्‍नङ जे ताङ्बारी म्‍हाइजी।

३६ “तर ङाला बारेरी ताम पाङ्बा यूहन्‍ना भन्‍दाएनोन घ्रेन ताम चुरी मुला। तिग्‍दा भिसम जुन गेगदे पूरा लबारी आबासे ङादा पिन्‍बा मुला, थे गेगदे ङाइ लबान मुला। चु गेसेन ङादा परमेश्‍वरसे पुइखबा हिन्‍ना भिसी उन्‍बा मुला।

३७ ङादा पुइखबा आबासेनोन ङाला बारेरी सुङ्बा मुला। तर एनीगदेसे थेला काइ खाइमै थेःबा आरे, ओच्‍छे थेदा म्राङ्बाएनोन आरे।

३८ थेसे सुङ्बा बचन एनीगदेला सेमरी आचि। तिग्‍दा भिसम थेसे पुइखबा म्‍हिदा एनीगदेसे विश्‍वास आलनी।

३९ एनीगदेसे जुकजुकधोनाला जुनी याङ्ला भिसी बचनरी म्‍हाइमुला, थे बचनसेनोन ङाला बारेरी पाङ्‌मुला।

४० तसैनोन जुकजुकधोनाला जुनी याङ्बाला लागिरी एनीगदे ङा मुबा ग्‍लारी खबारी आम्‍हाइमुला।

४१ “म्‍हिगदेसे ङादा जयजयकार लगै भिसी ङाइ म्‍हन्‍बा आरे।

४२ तर एनीगदे परमेश्‍वरदा माया आलबा खाह्रङ्बा खाल्‍ला म्‍हि हिन्‍ना भिबा ताम ङादा था मुला।

४३ ङा ह्राङलान आबाला मिन किन्‍सी खमाएनोन एनीगदेसे ङादा मान आलनी। तर स्‍य्‍हान्‍दो खालै म्‍हि ह्राङलान मिन किन्‍सी खजी भिसम एनीगदेसे थेदा मान लला।

४४ एनीगदेसे ङादा खाह्रङ् लसी विश्‍वास लखम्‍ला? एनीगदे ह्राङ ह्राङ न्‍हङ‍री चा गिकसेम गिकदा मान लगै भिसी म्‍हन्‍बा, तर परमेश्‍वरग्‍याम जे याङ्बा मान चा किन्‍बारी आम्‍हाइबा।

४५ “परमेश्‍वर आबाला ओन्‍छाङरी ङाइ एनीगदेला दोष उन्‍ना भिसी थाम्‍हन्‍गो। तर थार्बा पिन्‍ना भिसी एनीगदेसे विश्‍वास आश लबा मोशाला ठिमरी मुबा तामसेन एनीगदेला दोष उन्‍ना।

४६ च्‍यागो, एनीगदेसे मोशादा विश्‍वास लबा हिन्‍सम दान्‍दे ङादाएनोन विश्‍वास लसेला मुबा। तिग्‍दा भिसम थेसे ङालान बारेरी भ्रिबा मुबा!

४७ तर मोशासे भ्रिबा तामनोन एनीगदेसे विश्‍वास लबारी आखम्‍नी भिसम ङाइ पाङ्बा ताम झन खाह्रङ् लसी विश्‍वास लखम्‍ला?”

† 

५:४ “थे घ्‍योइला क्‍युइ...थे म्‍हि जस्‍तोन आखम्‍बा मुसैनोन थे खम्‍मुबा।” चु ताम ल्‍हानान ह्रङ्‌बा ग्रीक बाइबलरी आरे।

† 

५:९ यहूदीगदेला ठिम अन्‍छार ब्‍लप्‍बा न्‍हबा धिनकुनु तिगै गे लबारी आतमुबा।

येशूसे हजार ङा म्‍हिगदेदा चबा स्‍हे पिन्‍बा

मत्ती १४:१३-२१; मर्कूस ६:३०-४४; लूका ९:१०-१७

६

जमाहेन्‍से येशू गालील समुन्‍द्रला क्‍याम्‍सङपट्टि फेप्‍जी। थे समुन्‍द्रदा तिबेरियास समुन्‍द्र भिसीनोन भिमुबा।

२ ओच्‍छे ल्‍हानान म्‍हिला हुलएनोन येशूला लिच्‍छा लिच्‍छा निजी। तिग्‍दा भिसम आखम्‍बा म्‍हिगदेदा येशूसे ल्‍हानान रेम खम्‍ना लबा उदेकला चिनुगदे थेनीगदेसे म्राङ्बा मुबा।

३ ओच्‍छे येशू गङरी फेप्‍सी ह्राङला चेलागदेदेन छ्‌याम थेरीन धन्‍छ्‌याजी।

४ थे धुइरी यहूदीगदेला मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडएनोन खबारी छ्‌याइबा मुबा।

५ येशूसे क्‍युर्सीन स्‍हीमा ह्राङ मुबा ग्‍लारी ल्‍हानान म्‍हिगदे खबान लबा म्राङ्सी फिलिपदा “चु म्‍हिगदेदा पिन्‍बाला लागिरी य्‍हाङसे खानङग्‍यामसे गेङ ग्‍लुसी भसे?” भिसी सुङ्जी।

६ येशूसे थेला सेम च्‍याबाला लागिरी थेह्रङ् भिसी सुङ्बा मुबा। तिग्‍दा भिसम ह्राङसे तिग लबारी छ्‌याइबा मुबा, थे ताम येशूदा था मुबा।

७ फिलिपसे येशूदा “य्‍हाङसे ग्‍यार्जा न्‍ही म्‍हुइला डबलसे गेङ ग्‍लुसी भसैनोन चुरी मुबा म्‍हिगदेदा जजाकर सुत्तै आथोप” भिसी भिजी।†

८ येशूला चेला सिमोन पत्रुसला आले अन्‍द्रियाससे येशूदा,

९ “चुरी कोला गिकदेन छ्‌याम जौला गोर ङा गेङदेन गोर न्‍ही तार्ङा मुला। तिग चुदेसे चु जम्‍मान म्‍हिगदेदा छ्‍योला?” भिसी भिजी।

१० येशूसे चेलागदेदा “म्‍हिगदेदा चिपुङ्‍गो” भिसी सुङ्जी। थेरी घ्रेन पाङग्‍याल मुबा, थेरी हजार ङा ते चा ह्रेम्‍फेबे जे मुबा।

११ जमाहेन्‍से येशूसे गेङ छ्‌यारी थोसी परमेश्‍वरदा धन्‍यवाद पिन्‍माहेन्‍से जम्‍मान म्‍हिदा भो लसी पिन्‍जी, ओच्‍छे तार्ङाएनोन भो लसी पिन्‍जी। थेरी मुबा जम्‍मान म्‍हिसे म्रेन्‍ना चजी।

१२ थेनीगदे जम्‍मासेन म्रेन्‍ना चसी जिन्‍माहेन्‍से येशूसे ह्राङला चेलागदेदा “लेङ्बा टगलटोगोल खेरो थानिगै, जम्‍मान पोप लउ” भिसी सुङ्जी।

१३ थेतबासेलमा थेनीगदेसे चसी लेङ्बा गोर ङा जौला गेङला टगलटोगोल दुइमा च्‍युक न्‍ही सोली तजी।

१४ येशूसे लबा चुह्रङ्बा उदेकला गे म्राङ्सी म्‍हिगदेसे “जम्‍बुलिङरी फेप्‍खला भिसी बचनसे य्‍हाङदा पाङ्बा अगमवक्ता† चा पक्‍कान चुनोन चीम” भिसी भिजी।

१५ थेतबासेलमा म्‍हिगदे खसी ह्राङदा जबरजस्‍ती ग्‍ले स्‍होबारी म्‍हाइबा मुला भिबा ताम था याङ्सी येशू दोःसी ह्राङ गिकनोन गङरी फेप्‍जी।

येशू समुन्‍द्रथोरी भ्रबा

मत्ती १४:२२-२३; मर्कूस ४५:५५

१६ ङ्‍यसे तमाहेन्‍से येशूला चेलागदे समुन्‍द्रपट्टि निजी।

१७ ओच्‍छे थेनीगदे दोँगारी क्रेःसी समुन्‍द्रला क्‍याम्‍सङ कफर्नहुम भिबा सहरपट्टि निजी। थे धुइरी धोप तसी जिन्‍बा मुबा, तसैनोन अझ येशू थेनीगदे मुबा ग्‍लारी फेप्‍खबा आरेमुबा।

१८ घ्रेन लाबा खबासे लमा समुन्‍द्ररी छाल रेःबारी छ्‌याइजी।

१९ चेलागदे दोँगा चलब लसी ओस्‍पन कोस गिक-न्‍ही ते थारेङ धोमा, थेनीगदेसे येशू समुन्‍द्र थोथोरी भ्रसी ह्राङगदे मुबापट्टि फेप्‍खबान लबा म्राङ्जी। चु म्राङ्सी थेनीगदे लोङ्जी।

२० तर येशूसे थेनीगदेदा “ङानोन हिन्‍ना, थालोङ्‍गो” भिसी सुङ्जी।

२१ चु ताम थेःसी थेनीगदे ल्‍हानान ताङ्जी, ओच्‍छे येशूदा दोँगारी धन्‍छ्‍यापुङ्जी। जमाहेन्‍से तुरुन्‍तन थेनीगदे धोतोःबा ग्‍लारी धोजी।

२२ ओच्‍छे समुन्‍द्रला क्‍याम्‍सङपट्टि मुबा म्‍हिगदेसे न्‍हङगरदङ थेरी दोँगा गिक जेन म्राङ्जी। ङाच्‍छाकुनु येशू चेलागदेदेन छ्‌याम दोँगारी फेप्‍बा आरेमुबा, तर थेला चेलागदे जे निमुबा भिबा ताम थेनीगदेदा था मुबा।

२३ जमाहेन्‍से तिबेरियास भिबा सहरग्‍याम अर्गु दोँगागदे येशूसे परमेश्‍वरदा धन्‍यवाद पिन्‍सी थेनीगदेदा गेङ पिन्‍बा ग्‍लाला ङामरी धोखजी।

२४ थेरी येशूदेन छ्‌याम चेलागदे आरेबा था याङ्सी थेनीगदे दोँगागदेरी क्रेःसी येशूदा म्‍हाइबान कफर्नहुम सहररी निजी।

जुनी पिन्‍बा गेङ

२५ थेनीगदेसे येशूदा समुन्‍द्रला क्‍याम्‍सङपट्टि स्‍याप्‍माहेन्‍से “गुरु, ह्राङ चुरी खाइमा फेप्‍खजी?” भिसी ङ्‌योइजी।

२६ जमाहेन्‍से येशूसे थेनीगदेदा चुह्रङ् भिसी सुङ्जी, “एनीगदेसे ङाला ताम ङ्‌यान्‍गो, ङाइ लबा उदेकला गे म्राङ्सी आहिन, तर म्रेन्‍ना गेङ चम्‍याङ्बासे लमान एनीगदेसे ङादा म्‍हाइबा हिन्‍ना।

२७ च्‍यागो, नाश तसी निबा चबा स्‍हेला लागिरी जे दुख लसी गे थालउ, तर जुकजुकधोना चिबा चबा स्‍हेला लागिरी दुख लसी गे लउ। चु चबा स्‍हे एनीगदेदा परमेश्‍वरसे पुइखबा म्‍हिसे पिन्‍ना। तिग्‍दा भिसम चु गे लबाला लागिरीन परमेश्‍वर आबासे थेदा धम्‍बा मुला।”

२८ जमाहेन्‍से थेनीगदेसे येशूदा “थेह्रङ् भिसम परमेश्‍वरसे म्‍हन्‍बा अन्‍छारला गे लबाला लागिरी ङन्‍से तिग लतोःला?” भिसी ङ्‌योइमा,

२९ येशूसे थेनीगदेदा “परमेश्‍वरसे पुइखबा म्‍हिदा विश्‍वास लउ, एनीगदेसे लगै भिसी परमेश्‍वरसे म्‍हन्‍बा गे चा थेनोन हिन्‍ना” भिसी सुङ्जी।

३० जमाहेन्‍से थेनीगदेसे येशूदा भिसी भिजी, “ङन्‍से ह्राङदा विश्‍वास लबाला लागिरी ह्राङसे ङन्‍दा खाह्रङ्बा उदेकला चिनु उन्‍खम्‍ला? ह्राङसे तिग लखम्‍ला?

३१ य्‍हाङला आखे म्‍हेमेगदेसे मी तोङतोङबा ग्‍लारीएनोन मन्‍न† चजी। चु ताम बचनरीन ‘परमेश्‍वरसे थेनीगदेदा स्‍वर्गग्‍याम गेङ पिन्‍जी’ भिसी भ्रिबा मुला।”

३२ येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, एनीगदेदा स्‍वर्गग्‍याम गेङ पिन्‍बा मोशा आहिन। तर स्‍वर्गग्‍याम सत्‍य गेङ पिन्‍बा चा ङाला आबा हिन्‍ना।

३३ तिग्‍दा भिसम परमेश्‍वरसे पिन्‍बा गेङ चा चुनोन हिन्‍ना, थे स्‍वर्गग्‍याम खसी जम्‍बुलिङला म्‍हिगदेदा जुनी पिन्‍मुला!”

३४ थेनीगदेसे येशूदा “प्रभु, चु गेङ ङन्‍दा सदन पिन्‍गो” भिसी भिजी।

३५ जमाहेन्‍से येशूसे थेनीगदेदा चुह्रङ् भिसी सुङ्जी, “जुकजुकधोनाला जुनी पिन्‍बा गेङ चा ङानोन हिन्‍ना। ङा मुबा ग्‍लारी खबागदे खाइमै आख्रेन, ओच्‍छे ङादा विश्‍वास लबागदेदा खाइमै क्‍युइ आफुइ।

३६ तर ङाइ एनीगदेदा पाङ्सी जिन्‍बा मुबा, एनीगदेसे ङादा म्राङ्सैनोन विश्‍वास आलनी।

३७ आबासे ङादा पिन्‍बा जति जम्‍मान ङा मुबा ग्‍लारी खला, ङा मुबा ग्‍लारी खबागदेदा ङाइ तिगै लसीन आख्‍ला।

३८ ङा ह्राङसे म्‍हन्‍बा अन्‍छारला गे लबारी खबा आहिन, तर ङादा पुइखबासे म्‍हन्‍बा अन्‍छारला गे लबारी ङा स्‍वर्गग्‍याम खबा हिन्‍ना।

३९ ङादा पुइखबासे म्‍हन्‍बा ताम चा थेसे ङादा पिन्‍बा म्‍हिगदे ङाग्‍याम गिकनोन थाम्‍हागै, तर चु जम्‍बुलिङरी ङा दोःसी खबा धुइरी ङाइ थेनीगदेदा सोना लबारी खम्‍गै भिसी हिन्‍ना।

४० तिग्‍दा भिसम ङाला आबासे म्‍हन्‍बा ताम चा चुनोन हिन्‍ना, झादा म्राङ्सी थेदा विश्‍वास लबागदे जम्‍मासेन जुकजुकधोनाला जुनी याङ्‌गै, ओच्‍छे ङा दोःसी खबा धुइरी ङाइ थेनीगदेदा सिबाग्‍याम सोना लला।”

४१ “स्‍वर्गग्‍याम खबा गेङ ङानोन हिन्‍ना” भिसी येशूसे सुङ्बासे लमा यहूदी गन्‍बागदेसे येशूला बिरोध लसी ताम लबारी छ्‌याइजी।

४२ थेनीगदेसे, “तिग चु योसेफला झा येशू आहिन?, चुला आबा आमादा य्‍हाङसे ङोसेबा आरे?, खाह्रङ् लसी चुसे ‘ङा स्‍वर्गग्‍याम खबा हिन्‍ना’ भिसी पाङ्बा” भिसी भिजी।

४३ जमाहेन्‍से येशूसे थेनीगदेदा चुह्रङ् भिसी सुङ्जी, “एनीगदेसे ह्राङ ह्राङ न्‍हङ‍री ङाला बिरोध लसी ताम थालउ।

४४ तिग्‍दा भिसम ङादा पुइखबा आबासे ङा मुबा ग्‍लारी खबा सेम आपिन्‍तेधोना खालैनोन ङा मुबा ग्‍लारी खबारी आखम। ङा मुबा ग्‍लारी खबागदे जम्‍मादान ङा दोःसी खबा धुइरी ङाइ सोना लला।

४५ अगमवक्तागदेसेनोन परमेश्‍वरला बचनरी ‘परमेश्‍वरसेन जम्‍मान म्‍हिगदेदा लोप्‍ला’ भिसी भ्रिबा मुबा। परमेश्‍वर आबाला ताम थेःसी थेग्‍यामसेन लोप्‍बा म्‍हिगदे जम्‍मान ङा मुबा ग्‍लारी खला।

४६ परमेश्‍वर आबाग्‍याम खबा म्‍हिसे जे परमेश्‍वरदा म्राङ्बा मुला। तर स्‍य्‍हान्‍दो खालैसेन थेदा म्राङ्बा आरे।

४७ थेतबासेलमा एनीगदेसे ङाला ताम ङ्‌यान्‍गो, जुन म्‍हिसे विश्‍वास लला थेसे जुकजुकधोनाला जुनी याङ्बा मुला।

४८ च्‍यागो, जुकजुकधोनाला जुनी पिन्‍बा गेङ ङानोन हिन्‍ना।

४९ एनीगदेला आखे म्‍हेमेगदेसे तोङतोङबा ग्‍लारी मन्‍न चजी, तसैनोन थेनीगदे सिजी।

५० तर स्‍वर्गग्‍याम खबा गेङ चुनोन हिन्‍ना, जुन म्‍हिसे चु गेङ चला थे खाइमै आसि।

५१ स्‍वर्गग्‍याम खबा छोन्‍बो गेङ चा ङानोन हिन्‍ना, जुन म्‍हिसे चु गेङ चला थे खाइमै आसि। चु गेङ चा ङाइ जम्‍बुलिङला म्‍हिगदेसे जुकजुकधोनाला जुनी याङ्‌गै भिसी पिन्‍ना। थे गेङ चा ङालान ल्‍हुइ हिन्‍ना।”

५२ चु ताम थेःसी यहूदीगदेदा बोमो रेःसी ह्राङ ह्राङ न्‍हङ‍री चुह्रङ् भिसी ताम लबारी छ्‌याइजी, “चु म्‍हिसे खाह्रङ् लसी ह्राङला ल्‍हुइ य्‍हाङदा चबारी पिन्‍खम्‍ला?”

५३ जमाहेन्‍से येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, चुदे एनीगदेसे परमेश्‍वरसे पुइखबा म्‍हिला ल्‍हुइ आचनी भिसम, का आथुङ्नी भिसम एनीगदेदेन छ्‌याम जुकजुकधोनाला जुनी आत।

५४ तर ङाला ल्‍हुइ चबा, ङाला का थुङ्बा म्‍हिदेन छ्‌याम जुकजुकधोनाला जुनी तला। ओच्‍छे ङा दोःसी खबा धुइरी ङाइ थेदा सिबाग्‍याम सोना लला।

५५ तिग्‍दा भिसम चनोन तोःबा स्‍हे चा ङाला ल्‍हुइ हिन्‍ना ओच्‍छे थुङ्नोन तोःबा स्‍हे चा ङाला का हिन्‍ना।

५६ ङाला ल्‍हुइ चबा, ङाला का थुङ्बा म्‍हि ङादेन छ्‌याम तला, ओच्‍छे ङा थेदेन छ्‌याम तला।

५७ छोन्‍बो परमेश्‍वरसे ङादा पुइखबासे लमा ङा थेग्‍यामसे सोला, थेह्रङ् लसीन ङादा चबा म्‍हिएनोन ङाग्‍यामसेन सोला।

५८ स्‍वर्गग्‍याम खबा गेङ चुनोन हिन्‍ना। चु गेङ एनीगदेला आखे म्‍हेमेगदेसे चबा गेङ ह्रङ्‌बा आहिन। थेनीगदेसे थे गेङ चजी तसैनोन थेनीगदे सिजी। तर चु गेङ चबा म्‍हिगदे चा खाइमै आसि।”

५९ चु ताम चा येशूसे कफर्नहुम भिबा सहररी यहूदीगदे ह्रुप तबा दिमरी म्‍हिगदेदा लोप्‍बा धुइरी सुङ्बा मुबा।

ल्‍हानान चेलागदेसे येशूदा ख्‍लाबा

६० चु ताम थेःमाहेन्‍से येशूला चेलागदे न्‍हङला ल्‍हानानसे “चुह्रङ्बा गाह्रो बचन खाल्‍से ङ्‍यान्‍खम्‍ला?” भिसी भिजी।

६१ तर चेलागदेसे चु तामला बारेरी ताम लबान मुला भिबा था याङ्सी येशूसे थेनीगदेदा चुह्रङ् भिसी सुङ्जी, “तिग ङाइ पाङ्बा तामसे लमा एनीगदेला विश्‍वास म्‍हाबा हिन्‍ना?

६२ थेह्रङ् भिसम एनीगदेसे परमेश्‍वरसे पुइखबा म्‍हिदा स्‍वर्गरी दोःसी निबा म्राङ्मा एनीगदेला सेमरी खाह्रङ्बा छोर्ला?

६३ जुकजुकधोनाला जुनी पिन्‍बा चा परमेश्‍वरला आत्‍मासेन हिन्‍ना। चु गे चा म्‍हिला शक्तिसे लबारी खम्‍बा गे आहिन। ङाइ एनीगदेदा पाङ्बा ताम चा परमेश्‍वरला आत्‍मासे पिन्‍बा जुकजुकधोनाला जुनीला बारेरी हिन्‍ना।

६४ तर एनीगदे न्‍हङ‍री गातेसे मी चु ताम विश्‍वास लबा आरे।” तिग्‍दा भिसम खाल्‍से विश्‍वास आल, खाल्‍से ह्राङदा धोका पिन्‍ना भिबा ताम येशूदा ङाच्‍छाहेन्‍सेन था मुबा।

६५ जमाहेन्‍से दोःसी येशूसे थेनीगदेदा “थेतबासेलमान ङाइ एनीगदेदा चु ताम पाङ्बा हिन्‍ना, चुदे ङाला आबासे ङा मुबा ग्‍लारी खआपुङ्नी भिसम खालै म्‍हि ङा मुबा ग्‍लारी खबारी आखम” भिसी सुङ्जी।

६६ चु तामसे लमा जमाकुनुहेन्‍से चेलागदे न्‍हङला ल्‍हानान चेलागदे येशूदेन छ्‌याम भ्रबारी ख्‍लाजी।

६७ थेतबासेलमा येशूसे ह्राङला च्‍युक न्‍ही चेलागदेदा “तिग एनीगदेएनोन ङादा ख्‍लासी निबा हिन्‍ना?” भिसी सुङ्जी।

६८ जमाहेन्‍से सिमोन पत्रुससे येशूदा भिसी भिजी, “प्रभु, जुकजुकधोनाला जुनी पिन्‍बा बचन मी ह्राङदेन छ्‌याम मुला भिसम ङनी खाल मुबा ग्‍लारी निसे?

६९ ह्राङ परमेश्‍वरसे पुइखबा परमेश्‍वरला म्‍हि हिन्‍ना भिबा ताम ङन्‍से था याङ्सीन ह्राङदा विश्‍वास लबा हिन्‍ना।”

७० येशूसे थेनीगदेदा “एनीगदे च्‍युक न्‍हीदान ङाइ धम्‍बा हिन्‍ना, तसैनोन एनीगदे न्‍हङला गिक चा शैतान हिन्‍ना” भिसी सुङ्जी।

७१ चु ताम येशूसे सिमोन इस्‍करियोतला झा यहूदाला बारेरी सुङ्बा मुबा। तिग्‍दा भिसम च्‍युक न्‍ही चेला न्‍हङला तसीनोन थेसे लिच्‍छा येशूदा धोका पिन्‍बारी छ्‌याइबा मुबा।

† 

६:७ थे धुइरी धिन गिक गे लमा सिगा गिक म्‍हुइला डबल गिक याङ्मुबा।

† 

६:१४ “पाङ्बा अगमवक्ता” भिबा चा यूहन्‍ना हिन्‍ना (१:२१ स्‍हीगो)।

† 

६:३१ “मन्‍न” भिबा चा परमेश्‍वरसे स्‍वर्गग्‍याम पिन्‍बा गेङ हिन्‍ना।

यहूदीगदेसे छाप्रोरी चिसी धङ्बा चाड

७

जमाहेन्‍से येशू गालील अञ्‍चललान नाम्‍सा नाम्‍सारी फेप्‍जी, तर यहूदिया अञ्‍चलरी चा फेप्‍बा सेम आलनी। तिग्‍दा भिसम यहूदीगदेसे येशूदा साइबारी म्‍हाइमुबा।

२ थे धुइरी यहूदीगदेसे छाप्रोरी चिसी धङ्बा चाड† खबारी छ्‌याइबा मुबा।

३ थेतबासेलमा येशूदा ह्राङला आलेगदेसेनोन खिसी लसी चुह्रङ् भिसी भिजी, “चु ग्‍ला ख्‍लासी ह्राङ यहूदिया अञ्‍चलरी फेप्‍नोन फेप्‍गो, थेरीनोन ह्राङसे लबा गेगदे ह्राङला चेलागदेसे म्राङ्‍गै।

४ ह्राङदा जम्‍मासेन ङोसेगै भिसी म्‍हन्‍बा म्‍हिसे खाइमै लासी गे आलमुला। ह्राङसेनोन थेह्रङ्बान गेगदे लबा मुसम ह्राङ खाल हिन्‍ना भिबा ताम जम्‍बुलिङला म्‍हिगदेदा ङोसेना लउ।”

५ तिग्‍दा भिसम येशूला आलेगदेसेनोन येशूदा विश्‍वास आलमुबा!

६ थेतबासेलमा येशूसे थेनीगदेदा चुह्रङ् भिसी सुङ्जी, “ङाला लागिरी धुइ तबा आरे। तर एनीगदेला लागिरी मी खजिबै धुइ मुसै ठीक मुला।

७ एनीगदेदा जम्‍बुलिङला म्‍हिगदेसे हेला आलमुला, तर ङादा चा हेला लमुला। तिग्‍दा भिसम थेनीगदेला बानीबेहोर आज्‍यबा मुला भिसी ङाइ पाङ्‌मुला।

८ एनीगदे चा चाड धङ्बारी निउ, ङा दान्‍दे आनि। तिग्‍दा भिसम ङाला धुइ तबा आरे।”

९ थेह्रङ् सुङ्सी येशू गालीलरीन धन्‍छ्‌याजी।

१० तर येशूला आलेगदे चाड धङ्बारी निमाहेन्‍से येशूएनोन खालैसे था आयाङ्ना लसी थेरी फेप्‍जी।

११ थेरी यहूदी नेतागदेसे येशूदा म्‍हाइबान, “थे म्‍हि खानङ मुला?” भिसी म्‍हिगदेदा ङ्‌योइजी।

१२ ल्‍हानान म्‍हिगदेसे येशूला बारेरी चुह्रङ् भिसी ताम लबान मुबा, कोइ कोइसे “थे ज्‍यबा म्‍हि हिन्‍ना” भिसी भिमुबा। तर कोइ कोइसे चा “आहिन, थेसे ल्‍हानान म्‍हिगदेदा न्‍होङ्ना लबा मुला” भिसी भिमुबा।

१३ तसैनोन यहूदी नेतागदेदेन छ्‌याम लोङ्सी खालैसेन येशूला बारेरी स्‍य्‍हान्‍दो म्‍हिसे था याङ्ना लसी ताम आलमुबा।

चाडला धुइरी येशूसे म्‍हिगदेदा लोप्‍बा

१४ चाडला गुङरी परमेश्‍वरला मन्‍दिररी फेप्‍सी येशूसे म्‍हिगदेदा लोप्‍बारी छ्‌याइजी।

१५ यहूदी नेतागदे उदेक म्‍हन्‍बान, “चुसे तिगै पढब आलना चुह्रङ्बा ज्ञान बुद्धि खानङग्‍याम याङ्जी?” भिसी भिजी।

१६ जमाहेन्‍से येशूसे थेनीगदेदा चुह्रङ् भिसी जोहाब पिन्‍जी, “ङाइ ङाला ताम लोप्‍बा आहिन, तर ङादा पुइखबा परमेश्‍वरला ताम लोप्‍बा हिन्‍ना।

१७ चुदे खालै म्‍हिसे परमेश्‍वरसे म्‍हन्‍बा अन्‍छार लबारी म्‍हाइजी भिसम थेसे जे ङाइ लोप्‍बा ताम परमेश्‍वरग्‍याम हिन्‍ना कि ङालान सेमला ताम लोप्‍बा हिन्‍ना भिसी था याङ्ला।

१८ जुन म्‍हिसे ह्राङलान ताम पाङ्ला थेसे ह्राङदान मान लगै भिसी म्‍हन्‍मुला। तर ह्राङदा पुइखबादा मान लगै भिसी म्‍हन्‍बा म्‍हिसे चा सत्‍य ताम पाङ्‌मुला, थेसे तिगै लुसीला ताम आलमुला।

१९ मोशासे एनीगदेदा ठिम पिन्‍बा मुला, तसैनोन एनीगदेसे मोशासे पिन्‍बा ठिम अन्‍छार गे आलनी। एनीगदेसे ङादा तिग्‍दा साइबारी म्‍हाइबा?”

२० थेरी मुबा म्‍हिला हुलसे येशूदा “एदा म्‍हङसे स्‍याप्‍जीम, खाइ एदा खाल्‍से साइबारी म्‍हाइबा मुला?” भिसी भिजी।

२१ जमाहेन्‍से येशूसे थेनीगदेदा चुह्रङ् भिसी सुङ्जी, “ङाइ गे गिक लमा एनीगदे तिग्‍दा उदेक म्‍हन्‍बा?

२२ च्‍यागो, खतना लउ भिसी एनीगदेदा मोशासे ठिम स्‍होसी पिन्‍बा मुला। हिन्‍बाम थे ठिम मोशासे स्‍होबा आहिन, एनीगदेला आखे म्‍हेमेसेन स्‍होबा हिन्‍ना। थेतबासेलमा एनीगदेसे ब्‍लप्‍बा न्‍हबा धिनकुनुएनोन ह्राङला झागदेला खतना लमुला।

२३ य्‍हाङसे मोशासे पिन्‍बा ठिम आख्‍लागे भिसी ब्‍लप्‍बा न्‍हबा धिनरीएनोन खतना लमुला भिसम ङाइ चा आखम्‍बा म्‍हि गिकदा खम्‍ना लमा एनीगदेसे तिग्‍दा ङादा बोमो लबा?

२४ एनीगदेसे म्‍हिला ली च्‍यासी निसाफ थालउ, तर ठीक लसी निसाफ लउ।”

तिग चुनोन ख्रीष्‍ट हिन्‍ना?

२५ यरूशलेमग्‍याम खबा कोइ कोइ म्‍हिगदेसे चुह्रङ् भिसी भिजी, “तिग यहूदी धर्मगुरुगदेसे साइबारी म्‍हाइबा म्‍हि चुनोन आहिन?

२६ च्‍यागो, आलोङ्नान चुसे जम्‍मादान लोप्‍बान मुला, तर चुदा थेनीगदेसे तिगै आपाङ्नी! ङन्‍ना नेतागदेसेनोन चुनोन थार्बा पिन्‍बा ख्रीष्‍ट हिन्‍ना भिसी पक्‍कान था याङ्जी कि तिग?

२७ चु म्‍हि खाह्रङ् लसी थार्बा पिन्‍बा ख्रीष्‍ट हिन्‍ना, तिग्‍दा भिसम चु म्‍हि खानङग्‍याम खबा हिन्‍ना भिबा ताम य्‍हाङदा था मुला। तर ख्रीष्‍ट फेप्‍खबा धुइरी खानङग्‍याम फेप्‍खला भिबा ताम खालैदान था आत।

२८ थे धुइरी परमेश्‍वरला मन्‍दिररी लोप्‍बान लमा येशूसे घ्रेन काइरी चुह्रङ् भिसी सुङ्जी, “ङा खानङग्‍याम खबा हिन्‍ना भिबादेन ङा खाल हिन्‍ना भिबा ताम एनीगदेदा पक्‍कान था मुला। च्‍यागो, ङा ह्राङनोन खबा आहिन, तर ङादा खालैसे पुइखबा हिन्‍ना थे चा सत्‍य हिन्‍ना, एनीगदेसे थेदा ङोसेबा आरे।

२९ तर ङाइ थेदा ङोसेबा मुला। तिग्‍दा भिसम थेसे पुइखबासे लमा ङा थेग्‍याम खबा हिन्‍ना।”

३० चु ताम थेःसी थेनीगदेसे येशूदा चुङ्बारी म्‍हाइजी। तर खालैसेन या आझाङ्नी, तिग्‍दा भिसम येशूला धुइ तबा आरेमुबा।

३१ थेरी मुबा ल्‍हानान म्‍हिगदेसे येशूदा विश्‍वास लजी। ओच्‍छे थेनीगदेसे, “थार्बा पिन्‍बा ख्रीष्‍ट फेप्‍खसी, तिग चु म्‍हिसे भन्‍दा अझ उदेकला गेगदे लला?” भिसी भिजी।

येशूदा चुङ्बारी म्‍हाइबा

३२ म्‍हिगदेसे येशूला बारेरी खासखास खुसखुस ताम लबान लबा फरिसीगदेसे थेःजी। जमाहेन्‍से परमेश्‍वरला मन्‍दिररी पूजा लबा मुल म्‍हिगदेदेन फरिसीगदेसे येशूदा चुङ्बाला लागिरी परमेश्‍वरला मन्‍दिर ख्रुङ्बा सिपाहीगदेदा पुइजी।

३३ येशूसे म्‍हिगदेदा चुह्रङ् भिसी सुङ्जी, “तिगै धिनधोना ङा एनीगदेदेन छ्‌यामनोन तला, जमाहेन्‍से ङादा जुन्‍से पुइखबा मुला, ङा थे मुबा ग्‍लारीन निला।

३४ ओच्‍छे एनीगदेसे ङादा म्‍हाइला, तर आस्‍याप। तिग्‍दा भिसम ङा निबा ग्‍लारी एनीगदे खबारी आखम।”

३५ चु ताम थेःसी यहूदी नेतागदेसे ह्राङ ह्राङ न्‍हङ‍री चुह्रङ् भिसी भिजी, “चु म्‍हि खानङ निबारी छ्‌याइजी? एनीगदेसे ङादा आस्‍याप भिसी भिमुला। अर्गु य्‍हुल्‍सारी ससा बङबङ तसी चिबा यहूदीगदे मुबा ग्‍लारी निसी थे य्‍हुल्‍साला ग्रीक ग्‍योइ पाङ्बा म्‍हिगदेदा लोप्‍बारी म्‍हाइजी कि तिग?

३६ ‘एनीगदेसे ङादा म्‍हाइला, तर आस्‍याप। तिग्‍दा भिसम ङा निबा ग्‍लारी एनीगदे खबारीन आखम’ भिसी चु म्‍हिसे तिग ताम पाङ्बा?”

जुकजुकधोनाला जुनी पिन्‍बा क्‍युइ

३७ चाड जिन्‍बा धिनकुनु अथवा मुल धिनकुनु येशूसे म्‍हिगदेला ङाच्‍छा राप्‍सी घ्रेन काइरी चुह्रङ् भिसी सुङ्जी, “चुदे खालैदा क्‍युइ फुइबा मुसम ङा मुबा ग्‍लारी खसी थुङ्‍गो।

३८ परमेश्‍वरला बचनसे पाङ्बा ह्रङ्नोन ङादा विश्‍वास लबा म्‍हिला सेम न्‍हङ‍ग्‍याम जुकजुकधोनाला जुनी पिन्‍बा क्‍युइ थोन्‍ना।”

३९ चु ताम चा येशूसे ह्राङदा विश्‍वास लबा म्‍हिगदेसे याङ्तोःबा परमेश्‍वरला आत्‍माला बारेरी सुङ्बा मुबा। परमेश्‍वरसे थे धुइधोना ह्राङला आत्‍मा पुइखबा आरेमुबा। तिग्‍दा भिसम थे धुइधोना येशूदा क्रुसरी टाँगब लबादेन स्‍वर्गरी घ्रेन य्‍हालदेन शक्तिरी फेप्‍बा धुइ तबा आरेमुबा।

थे खाल?

४० येशूला ताम थेःसी थेरी मुबा कोइ कोइ म्‍हिगदेसे “चु म्‍हि पक्‍कान थेनोन अगमवक्ता† हिन्‍ना” भिसी भिजी।

४१ ओच्‍छे कोइ कोइसे “चु थार्बा पिन्‍बा ख्रीष्‍ट हिन्‍ना” भिसी भिजी। तर कोइ कोइसे चुह्रङ् भिसी भिजी, “तिग गालील अञ्‍चलग्‍यामसेनोन थार्बा पिन्‍बा ग्‍ले फेप्‍खला?

४२ परमेश्‍वरला बचनरी थार्बा पिन्‍बा ख्रीष्‍ट दाऊदला सन्‍तानग्‍याम दाऊदलान नाम्‍सा बेथलेहेमग्‍यामसेन खला भिसी पाङ्बा आरे?”

४३ चुह्रङ् लसी येशूसे लमा म्‍हिगदे ह्राङ ह्राङ न्‍हङरीन आढिक्‍नी।

४४ थेनीगदे न्‍हङला गाते म्‍हिगदेसे येशूदा चुङ्बारी म्‍हाइजी। तर थेनीगदे खालैसेन या आझाङ्नी।

यहूदी धर्मगुरुगदेसे विश्‍वास आलबा

४५ परमेश्‍वरला मन्‍दिर ख्रुङ्बा सिपाहीगदे दोःसी खमाहेन्‍से परमेश्‍वरला मन्‍दिररी पूजा लबा मुल म्‍हिगदेदेन फरिसीगदेसे थेनीगदेदा “खाइ, एनीगदेसे थेदा तिग्‍दा आभबा?” भिसी भिजी।

४६ जमाहेन्‍से थे सिपाहीगदेसे थेनीगदेदा “थे म्‍हिला ताम थेःसी ङनी उदेक तजी। थेह्रङ्बा ताम मी ङन्‍से खाइमै थेःबा आरे” भिसी भिजी।

४७ जमाहेन्‍से फरिसीगदेसे थेनीगदेदा चुह्रङ् भिसी भिजी, “एनीगदेदाएनोन थेसे झुक्‍याब लजी कि तिग?

४८ तिग यहूदी नेतागदेदेन फरिसीगदे खालैसे थेदा विश्‍वास लबा मुला?

४९ तर परमेश्‍वरसे मोशादा पिन्‍बा ठिम आसेबा चु म्‍हिगदेसे परमेश्‍वरग्‍याम सजाय याङ्ला।”

५० ङाच्‍छा म्‍हुनङ तिरेम येशूदा ह्रुप तबारी निबा थेनीगदे न्‍हङलान निकोदेमस भिबा म्‍हिसे चुह्रङ् भिसी भिजी,

५१ “तिग य्‍हाङला ठिम अन्‍छार थे म्‍हिसे लबा तामदेन गे आघोनान य्‍हाङसे थेदा दोष उन्‍बारी तला?”

५२ तर स्‍य्‍हान्‍दोगदेसे थेदा “एएनोन गालील अञ्‍चलला हिन्‍ना? परमेश्‍वरला बचन ज्‍यना लसी पढब लउ। जमाहेन्‍से एसे गालीलग्‍याम खाइमै खालै अगमवक्ता आख भिबा ताम था याङ्ला” भिसी भिजी।

५३ जमाहेन्‍से थेनीगदे जम्‍मान ह्राङ ह्राङला दिमरी निजी।

† 

७:२ चु चाड यहूदीगदेसे ह्राङला आखे म्‍हेमेगदे बोगल न्‍ही दिङधोना तोङतोङबा ग्‍लारी चिबा धुइदा ढन्‍बाला लागिरी छाप्रोरी चिसी धङ्‍मुबा।

† 

७:४० “थेनोन अगमवक्ता” भिबा चा यूहन्‍ना हिन्‍ना (यूहन्‍ना १:२१ स्‍हीगो)।

स्‍य्‍हान्‍दोदेन छ्‌याम ब्रेल्‍सी भ्रबा म्रिङम्‍हेमे

८

तर येशू चा जैतून भिबा गङरी फेप्‍जी।

२ येशू न्‍हङगरदङ स्‍य्‍होरीन परमेश्‍वरला मन्‍दिररी फेप्‍खजी। जमाहेन्‍से जम्‍मान म्‍हिगदे येशू मुबा ग्‍लारी खजी। ओच्‍छे येशू धन्‍छ्‌यासी जम्‍मान म्‍हिगदेदा लोप्‍बारी छ्‌याइजी।

३ यहूदी धर्मगुरुगदेदेन फरिसीगदेसे स्‍य्‍हान्‍दोदेन छ्‌याम ब्रेल्‍सी चिबान लबा धुइरी स्‍याप्‍बा म्रिङम्‍हेमेदा चुङ्सी येशू मुबा ग्‍लारी भजी। ओच्‍छे जम्‍मालान ङाच्‍छा थे म्रिङम्‍हेमेदा राप्‍सी चिपुङ्जी।

४ थेनीगदेसे येशूदा चुह्रङ् भिसी भिजी, “गुरु, चु स्‍य्‍हान्‍दोदेन छ्‌याम ब्रेल्‍बान लबा म्रिङम्‍हेमेदा चुङ्सी ङन्‍से ह्राङ मुबा ग्‍लारी भसी खबा मुला।

५ य्‍हाङला मोशासे ठिमरी चुह्रङ्बा म्रिङम्‍हेमेदा युङबासे तोसी साइगो भिसी कुल्‍बा मुला। ह्राङसे चा चुला बारेरी तिग सुङ्बा?”

६ तर येशूदा दोष लम्‍याङ्ला कि भिसी थेनीगदेसे चुह्रङ् भिसी ङ्‌योइबा मुबा।

येशूसे कू तसी या जुम्‍बीसे सरी भ्रिबारी छ्‌याइजी।

७ थेनीगदेसे येशूदा ङ्‌योइबाला ङ्‍योइबान लमाहेन्‍से येशू राप्‍सी थेनीगदेदा “जुन म्‍हिसे खाइमै पाप लबा आरे थेसे ङाच्‍छा चु म्रिङम्‍हेमेदा युङबासे तोउ” भिसी सुङ्जी।

८ जमाहेन्‍से येशूसे दोःसी कू तसी सरी भ्रिजी।

९ चु ताम थेःसी थेरी मुबा जम्‍मान म्‍हिगदे घ्रेनहेन्‍से जजाधोना गिक गिक लसी थेग्‍याम निजी। ओच्‍छे थेरी येशूदेन छ्‌याम थे म्रिङम्‍हेमे जे तजी। थे म्रिङम्‍हेमे चा अझ येशूला ङाच्‍छापट्टि राप्‍सी चिबा मुबा।

१० जमाहेन्‍से येशू राप्‍सी थे म्रिङम्‍हेमेदा चुह्रङ् भिसी सुङ्जी, “खाइ, एदा दोष लबा म्‍हिगदे खानङ निजी? तिग थेनीगदे खालैसेन एदा सजाय आपिन्‍नी?”

११ जमाहेन्‍से थे म्रिङम्‍हेमेसे येशूदा “प्रभु, खालैसेन तिगै आलनी” भिसी भिमा, येशूसे थेदा “ङाइएनोन एदा सजाय आपिन, दाहेन्‍से निउ, तर दोःसी पाप थालउ” भिसी सुङ्जी।†

जम्‍बुलिङला य्‍हाल

१२ दोःसीनोन येशूसे म्‍हिगदेदा लोप्‍बान, “जम्‍बुलिङला य्‍हाल ङानोन हिन्‍ना। ङादेन छ्‌याम भ्रबा म्‍हि खाइमै धोपधोपरी भ्रआतोः। तिग्‍दा भिसम थेसे जुनी पिन्‍बा य्‍हाल याङ्ला” भिसी सुङ्जी।

१३ जमाहेन्‍से फरिसीगदेसे येशूदा “एसे ह्राङलान बारेरी पाङ्‌बान मुला, एसे पाङ्बा ताम सत्‍य आहिन” भिसी भिजी।

१४ येशूसे थेनीगदेदा चुह्रङ् भिसी सुङ्जी, “ङाइ ङालान बारेरी पाङ्सैनोन ङाइ पाङ्बा ताम सत्‍य हिन्‍ना। तिग्‍दा भिसम ङा खानङग्‍याम खबा हिन्‍ना, ओच्‍छे खानङ निबान मुला भिबा ताम ङादा था मुला। तर एनीगदेदा चु ताम था आरे।

१५ एनीगदेसे मी म्‍हिला ज्ञान बुद्धिग्‍याम निसाफ लमुला। तर ङाइ मी खालैला निसाफ आल।

१६ चुदे ङा ह्राङसेन निसाफ लतोःजी भिसम ङाइ लबा निसाफ चा सत्‍य तला। तिग्‍दा भिसम ङा गिक जे आरे, तर ङादा पुइखबा आबाएनोन ङादेन छ्‌याम मुला।

१७ मोशासे पिन्‍बा एनीगदेला ठिमरी म्‍हि न्‍हीसे पाङ्बा ताम चा सत्‍य तमुला भिसी भ्रिबा मुला।

१८ ह्राङलान बारेरी सत्‍य ताम पाङ्बा म्‍हि गिक चा ङानोन हिन्‍ना, ओच्‍छे स्‍य्‍हान्‍दो चा ङादा पुइखबा आबा हिन्‍ना।”

१९ चु ताम थेःसी थेनीगदेसे येशूदा “एला आबा खानङ मुला?” भिसी ङ्‌योइमा, येशूसे थेनीगदेदा “एनीगदेसे ङादाएनोन ङोसेबा आरे, ङाला आबादाएनोन ङोसेबा आरे। चुदे एनीगदेसे ङादा ङोसेबा हिन्‍सम ङाला आबादाएनोन ङोसेसेला मुबा” भिसी सुङ्जी।

२० चु जम्‍मान ताम येशूसे परमेश्‍वरला मन्‍दिररी भेटी युबा ताङ मुबा ग्‍लाग्‍याम लोप्‍बान लबा धुइरी सुङ्बा मुबा। तर थेनीगदे खालैसेन येशूदा आचुङ्नी। तिग्‍दा भिसम अझ येशूला धुइ तबा आरेमुबा।

म्‍हिगदेसे येशूदा ङोआसेबा

२१ दोःसी येशूसे थेनीगदेदा “ङा चुग्‍याम निनोन निला, ओच्‍छे एनीगदेसे ङादा म्‍हाइला। तर एनीगदे ह्राङलान पापरी सिला। ङा निबा ग्‍लारीनोन एनीगदे खबारी आखम” भिसी सुङ्जी।

२२ चु ताम थेःसी यहूदी नेतागदेसे “चु म्‍हि सिबारी म्‍हाइबा कि तिग? चुसे मी ‘ङा निबा ग्‍लारी एनीगदे खबारी आखम भिसी भिमुला’ भिसी ह्राङ ह्राङ न्‍हङ‍री ताम लजी।”

२३ जमाहेन्‍से येशूसे थेनीगदेदा “एनीगदे मारग्‍याम खबा हिन्‍ना, ङा तोरग्‍याम खबा हिन्‍ना। एनीगदे चुनोन जम्‍बुलिङला हिन्‍ना, तर ङा चा चु जम्‍बुलिङला आहिन।

२४ थेतबासेलमा ‘एनीगदे ह्राङलान पापरी सिला’ भिसी ङाइ एनीगदेदा पाङ्सी जिन्‍बा मुला। चुदे एनीगदेसे ‘ङा थेनोन हिन्‍ना’† भिसी ङादा विश्‍वास आलनी भिसम एनीगदे ह्राङलान पापरी सिला।”

२५ जमाहेन्‍से थेनीगदेसे येशूदा “ए खाल हिन्‍ना?” भिसी ङ्‌योइमा, येशूसे थेनीगदेदा चुह्रङ् भिसी सुङ्जी, “ङा थेनोन हिन्‍ना, चु ताम ङाइ एनीगदेदा ङाच्‍छान पाङ्बा मुला।

२६ एनीगदेला बारेरी ङाइ पाङ्तोःबा तामदेन एनीगदेला निसाफ लतोःबा ताम ल्‍हानान मुला। तर ङादा पुइखबा चा सत्‍य मुला, ओच्‍छे थेग्‍याम ङाइ जुन ताम थेःजी थेनोन ताम ङाइ जम्‍बुलिङला म्‍हिगदेदा पाङ्बा मुला।”

२७ येशूसे परमेश्‍वर आबाला बारेरी सुङ्बान मुबा भिबा ताम थेनीगदेसे आघोनी।

२८ थेतबासेलमा येशूसे थेनीगदेदा चुह्रङ् भिसी सुङ्जी, “एनीगदेसे परमेश्‍वरसे पुइखबा म्‍हिदा तोर थीमाहेन्‍से† जे ङा थेनोन चीम भिबादेन ङाइ ङालान सेमग्‍याम ताम पाङ्बा आहिन्‍बा चीम, तर परमेश्‍वर आबासे लोप्‍बा अन्‍छार जे पाङ्बा चीम भिबा ताम एनीगदेसे था याङ्ला।

२९ ओच्‍छे ङादा पुइखबा ङादेन छ्‌यामनोन मुला, थेसे ङादा खाइमै आख्‍लामुला। तिग्‍दा भिसम ङाइ सदन थेदा सेम निबा गे जे लमुला।”

३० चु ताम थेःसी ल्‍हानान म्‍हिगदेसे येशूदा विश्‍वास लजी।

सत्‍यसे पापग्‍याम फेला

३१ येशूसे ह्राङदा विश्‍वास लबा यहूदीगदेदा चुह्रङ् भिसी सुङ्जी, “एनीगदे ङाइ लोप्‍बा अन्‍छार भ्रजी भिसम एनीगदे ङाला पक्‍का चेला दोला।

३२ ओच्‍छे सत्‍य तिग हिन्‍ना भिसी एनीगदेसे था याङ्ला, थेनोन सत्‍यसे एनीगदे खालैला तहरी चिआतोः।”

३३ थेनीगदेसे येशूदा “ङनी अब्राहामला सन्‍तान हिन्‍ना, दान्‍देधोना ङनी खालैला नोकर दोबा आरे। ह्राङसे ङन्‍दा स्‍य्‍हान्‍दोला तहग्‍याम फेला भिसी सुङ्बाला अर्थ चा तिग हिन्‍ना?” भिसी भिजी।

३४ जमाहेन्‍से येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, पाप लबागदे जम्‍मान पापला तहरी तला।

३५ नोकर सदन मालिकला दिमरी आचि, तर झा चा सदन चिला।

३६ थेतबासेलमा परमेश्‍वरला झासे एनीगदेदा फेजी भिसम एनीगदे पक्‍कान फेला।

३७ एनीगदे अब्राहामला सन्‍तान हिन्‍ना भिसी ङादा था मुला। तसैनोन एनीगदेसे ङाइ पाङ्बा ताम नाबारी आखम्‍बासे लमा ङादा साइबारी म्‍हाइबा मुला।

३८ ङा ङाला आबादेन छ्‌याम मुबा धुइरी ङाइ जुन ताम म्राङ्मुबा, थेनोन ताम ङाइ एनीगदेदा पाङ्बा हिन्‍ना। तर एनीगदेसे चा एनीगदेला आबाग्‍याम तिग थेःबा मुला थेनोन लमुला।”

३९ थेनीगदेसे येशूदा “ङन्‍ना आबा चा अब्राहामनोन हिन्‍ना” भिसी भिमा, येशूसे थेनीगदेदा चुह्रङ् भिसी सुङ्जी, “एनीगदे पक्‍कान अब्राहामला सन्‍तान हिन्‍सम अब्राहामसे लबा ह्रङ्‌बा गे एनीगदेसेनोन लसेला मुबा।

४० तर ङाइ परमेश्‍वरग्‍याम थेःबा सत्‍य ताम एनीगदेदा पाङ्‌मा एनीगदेसे चा ङादा साइबारी म्‍हाइजी। तर अब्राहामसे मी चुह्रङ्बा गे आलनी।

४१ एनीगदेला आबासे जुन गे लबा मुबा, थेनोन गे एनीगदेसेनोन लबा मुला।”

जमाहेन्‍से थेनीगदेसे येशूदा “ङनी स्‍य्‍हान्‍दोदेन छ्‌याम ब्रेल्‍सी भ्रमा न्‍हबा कोलागदे आहिन, तर परमेश्‍वरनोन ङन्‍ना आबा हिन्‍ना” भिसी भिजी।

४२ येशूसे थेनीगदेदा चुह्रङ् भिसी सुङ्जी, “च्‍यागो, एनीगदेला आबा परमेश्‍वरनोन हिन्‍सम एनीगदेसे ङादा माया लसेला मुबा। तिग्‍दा भिसम परमेश्‍वरसे पुइखबासे लमा ङा दान्‍दे चुरी मुला। ङा ह्राङला सुरसे खबा आहिन, तर परमेश्‍वरसेन ङादा पुइखबा हिन्‍ना।

४३ एनीगदेसे तिग्‍दा ङाइ पाङ्बा ताम आघोबा? तिग्‍दा भिसम एनीगदेसे ङाला ताम नाआखम्‍नी।

४४ एनीगदेला आबा शैतान हिन्‍ना, एनीगदेसे ह्राङला आबासे म्‍हन्‍बा अन्‍छारनोन गे लमुला। थेसे मी ङाच्‍छाहेन्‍से म्‍हि साइबा मुबा, थे सत्‍यरी खाइमै भ्रबारी आखम। तिग्‍दा भिसम थेदेन छ्‌याम सत्‍य भिबा मुनोन आरे। थेसे सदन ह्राङला बानीबेहोर अन्‍छार लुसीला ताम पाङ्‌मुला। थेतबासेलमा थे लुसीला ताम पाङ्बा म्‍हि हिन्‍ना, थे जम्‍मान लुसीला तामला आबा हिन्‍ना।

४५ तर एनीगदेसे ङाला ताम विश्‍वास आलमुला। तिग्‍दा भिसम ङाइ सत्‍य ताम पाङ्‌मुला।

४६ एनीगदे न्‍हङला खाल्‍से ङादा पापी भिसी दोष लबारी खम्‍ला? ङाइ सत्‍य ताम पाङ्‌मा एनीगदेसे तिग्‍दा ङादा विश्‍वास आलबा?

४७ परमेश्‍वरला म्‍हिगदेसे परमेश्‍वरला ताम ङ्‍यान्‍मुला। तर एनीगदे चा परमेश्‍वरला म्‍हि आहिन। थेतबासेलमा एनीगदेसे परमेश्‍वरला ताम आङ्‌यान्‍मुला।”

अब्राहाम भन्‍दा येशू ङाच्‍छा

४८ यहूदी नेतागदेसे येशूदा “ङन्‍से पाङ्बा ताम ठीक हिन्‍ना। ए सामरी य्‍हुलला हिन्‍ना, एदा म्‍हङसे स्‍याप्‍बा मुला” भिसी भिजी।

४९ येशूसे थेनीगदेदा चुह्रङ् भिसी सुङ्जी, “ङादा म्‍हङसे स्‍याप्‍बा आरे। ङाइ ङाला आबादा मान लबा मुला, तर एनीगदेसे ङादा पेःना लमुला।

५० ङाइ ङादा मान लगै भिसी म्‍हन्‍बा आहिन, तर ङादा मान लबादेन ङाला लागिरी निसाफ लसी पिन्‍बा म्‍हि स्‍य्‍हान्‍दोन मुला।

५१ थेतबासेलमा च्‍यागो, एनीगदेसे ङाला ताम ङ्‌यान्‍गो, चुदे खालै म्‍हिसे ङाला ताम ङ्‌यान्‍जी भिसम थे खाइमै आसि।”

५२ यहूदीगदेसे येशूदा चुह्रङ् भिसी भिजी, “एदा म्‍हङसे स्‍याप्‍बान हिन्‍ना भिसी दाहेन्‍से ङन्‍दा पक्‍का था तजी। तिग्‍दा भिसम अब्राहामदेन अगमवक्तागदे सिजी, तर एसे चा ‘खालै म्‍हिसे ङाइ पाङ्बा ताम ङ्‌यान्‍जी भिसम थे खाइमै आसि’ भिसी भिमुला।

५३ तिग ए ङन्‍ना म्‍हेमे अब्राहाम भन्‍दा घ्रेन हिन्‍ना? थे सिजी, ओच्‍छे अगमवक्तागदेएनोन सिजी। एसे चा ह्राङदा खाल भिसी म्‍हन्‍बा?”

५४ येशूसे थेनीगदेदा चुह्रङ् भिसी सुङ्जी, “ङाइ ह्राङदा मान लगै भिसी म्‍हन्‍जी भिसम थे गे आखेल्‍बा ताम हिन्‍ना। तर ङादा मान पिन्‍बा चा ङालान आबा हिन्‍ना, ङाला आबादान एनीगदेसे य्‍हाङला परमेश्‍वर भिसी पाङ्‌मुला।

५५ तर एनीगदेसे थेदा ङोसेबा आरे। ङाइ चा थेदा ज्‍यना लसी ङोसेबा मुला। चुदे ङाइएनोन थेदा ङोसेबा आरे भिसी भिजी भिसम ङाएनोन एनीगदे ह्रङ्‌बान लुसीला ताम पाङ्बा म्‍हि दोला। तर ङाइ थेदा ङोसेबा मुला, ओच्‍छे थेसे सुङ्बा अन्‍छारनोन ङाइ गे लबा मुला।

५६ एनीगदेला म्‍हेमे अब्राहामसेनोन ङा खबा धिन च्‍याबारी ल्‍हानान सेम लबा मुबा। ओच्‍छे थेसे ङा खबा धिन म्राङ्सी जिन्‍बासे लमा ताङ्जी।”

५७ थेतबासेलमा यहूदीगदेसे येशूदा “एसे बोगल न्‍हीसे च्‍युइ दिङ मी तबा आरे भिसम खाह्रङ् लसी एसे अब्राहामदा म्राङ्जी?” भिसी भिजी।

५८ जमाहेन्‍से येशूसे थेनीगदेदा “च्‍यागो, एनीगदेसे ङाला ताम ङ्‌यान्‍गो, अब्राहाम न्‍हबा भन्‍दा ङाच्‍छाहेन्‍सेन ‘ङा थेनोन हिन्‍ना’ भिबा मुनोन मुबा” भिसी सुङ्मैछ्‌याम,

५९ थेनीगदेसे येशूदा तोबारी भिसी युङबा दुइजी। तर येशू लासी परमेश्‍वरला मन्‍दिरला ग्‍यापग्‍याम सुटुक्‍क थोन्‍सी फेप्‍जी।

† 

७:५३ जम्‍मान भन्‍दा पुरानो ग्रीक बाइबलगदेरी ७:५३ पदहेन्‍से ८:११ पदधोनाला ताम भ्रिबा आरे।

† 

८:२४ “ङा थेनोन हिन्‍ना” भिबा चा परमेश्‍वरला बचनरी परमेश्‍वरला मिन हिन्‍ना।

† 

८:२८ “तोर थीमाहेन्‍से” भिबा चा येशूदा क्रुसरी टाँगब लबा हिन्‍ना।

मी आम्राङ्बा म्‍हिसे म्राङ्बा

९

थेग्‍याम फेप्‍बान लमा येशूसे न्‍हमान मी आम्राङ्बा म्‍हि गिकदा स्‍याप्‍जी।

२ येशूला चेलागदेसे येशूदा “गुरु, खाल्‍ला पापसे लमा चु म्‍हि न्‍हमान काना न्‍हजी, चुलान पापसे लमा कि चुला आबा आमाला पापसे लमा चुह्रङ् तबा हिन्‍ना?” भिसी ङ्‌योइजी।

३ जमाहेन्‍से येशूसे थेनीगदेदा चुह्रङ् भिसी सुङ्जी, “थेला पापसे लमाएनोन आहिन, थेला आबा आमाला पापसे लमाएनोन आहिन। तर परमेश्‍वरला गे थेग्‍याम म्राङ्‍गै भिसीन थे काना तबा हिन्‍ना।

४ धिनी मुबा धुइरीन य्‍हाङसे ङादा पुइखबाला गे लतोःला। धोप तमाहेन्‍से खालैसेन गे लबारी आखम।

५ ङा जम्‍बुलिङरी चितेधोना ङानोन जम्‍बुलिङला य्‍हाल हिन्‍ना।”

६ चुह्रङ् सुङ्माहेन्‍से येशूसे सरी थो स्‍वाजी, ओच्‍छे थोसे साप्रा ज्‍योप्‍सी थे काना म्‍हिला मीरी फोर्सी पिन्‍जी।

७ ओच्‍छे थेदा चुह्रङ् भिसी सुङ्जी, “सिलोआम भिबा घ्‍योइरी निसी ली ख्रुउ।” सिलोआम भिबाला अर्थ चा पुइबा हिन्‍ना। ओच्‍छे थे, थे घ्‍योइरी निसी ली ख्रुजी। जमाहेन्‍से थेसे म्राङ्जी, ओच्‍छे दोःसी खजी।

८ थेला खिम्‍जेमगदेदेन थेदा ङाच्‍छा ह्रीसी चिबा म्राङ्बा म्‍हिगदेसे “तिग चु थे ह्रीबा म्‍हि आहिन?” भिसी ङ्‌योइजी।

९ कोइ कोइ म्‍हिसे थेदा म्राङ्सी, “चु मी थेनोन ह्रीबा म्‍हि हिन्‍ना” भिसी भिबान मुबा। स्‍य्‍हान्‍दोगदेसे चा हिन्‍बाम थे ह्रङ्‌बान म्राङ्बा चीम, तर थे म्‍हि “आहिन” भिसी भिजी।

तर थे म्‍हिसे “ङा थेनोन हिन्‍ना” भिसी भिबाला भिबान मुबा।

१० थेनीगदेसे थेदा “दान्‍दे एसे खाह्रङ् लसी म्राङ्जी?” भिसी ङ्‌योइजी।

११ जमाहेन्‍से थेसे थेनीगदेदा “येशू भिबा म्‍हि गिकसे साप्रा ज्‍योप्‍सी ङाला मीरी फोर्सी ङादा ‘सिलोआमरी निसी ख्रुउ’ भिसी सुङ्जी। ओच्‍छे निसी ख्रुमाहेन्‍से ङाइ म्राङ्जी” भिसी भिजी।

१२ थेनीगदेसे थेदा “थे म्‍हि खानङ मुला?” भिसी ङ्‌योइमा, थेसे “ङादा था आरे” भिसी भिजी।

फरिसीगदेसे ङ्‌योइबा छार्बा लबा

१३ जमाहेन्‍से थेनीगदेसे ङाच्‍छा काना मुबा म्‍हिदा फरिसीगदे मुबा ग्‍लारी भोर्जी।

१४ येशूसे साप्रा ज्‍योप्‍सी थेला मीरी फोर्सी थेदा खम्‍ना लबा धिन चा ब्‍लप्‍बा न्‍हबा धिनकुनु मुबा।

१५ फरिसीगदेसेनोन थेदा “एसे खाह्रङ् लसी म्राङ्जी?” भिसी ङ्‌योइमा, थेसे थेनीगदेदा “येशूसे साप्रा ज्‍योप्‍सी ङाला मीरी फोर्सी पिन्‍जी, ओच्‍छे ङाइ ख्रुमाहेन्‍से म्राङ्जी” भिसी भिजी।

१६ फरिसीगदे न्‍हङला कोइ कोइसे “थे म्‍हि परमेश्‍वरग्‍याम खबा आहिन। तिग्‍दा भिसम थेसे ब्‍लप्‍बा न्‍हबा धिन‍दा आधङ्‍मुला” भिसी भिजी। तर स्‍य्‍हान्‍दोगदेसे चा “पापी म्‍हिसे खाह्रङ् लसी चुह्रङ्बा उदेकला गे लबारी खम्‍ला?” भिसी भिजी। थेतबासेलमा थेनीगदे ह्राङ ह्राङ न्‍हङ‍री आढिक्‍नी।

१७ थेनीगदेसे दोःसीनोन थे काना म्‍हिदा “थे म्‍हिसे एला मी खम्‍ना लजी, दाहेन्‍से एसे चा थे म्‍हि खाल भिसी म्‍हन्‍बा मुला” भिसी ङ्‌योइमा, थेसे “थे म्‍हि अगमवक्ता हिन्‍ना” भिसी भिजी।

१८ यहूदी नेतागदेसे थे पक्‍कान काना मुबा, ओच्‍छे दान्‍दे म्राङ्‌खम्‍बा हिन्‍ना भिसी विश्‍वास लबारी आखम्‍नी। थेतबासेलमा थेनीगदेसे थेला आबा आमादा ङ्‌योइसी,

१९ “चु एनीगदेलान झा हिन्‍ना? तिग चु न्‍हमान काना न्‍हबा हिन्‍ना? थेह्रङ् भिसम दान्‍दे चा चुसे खाह्रङ् लसी म्राङ्जी?” भिसी ङ्‌योइजी।

२० जमाहेन्‍से थेला आबा आमासे चुह्रङ् भिसी भिजी, “हिन्‍ना, चु ङन्‍नान झा हिन्‍ना, चु न्‍हमान काना मुबा।

२१ तर चुला मी खाल्‍से खम्‍ना लसी म्राङ्‌खम्‍जी भिबा ताम ङन्‍दा था आरे। चु दिङ छ्‍योसी जिन्‍बा म्‍हि हिन्‍ना, थेसे ह्राङला बारेरी ह्राङसेन पाङ्‌खम्‍ला। थेतबासेलमा ह्राङनीसे थेदान ङ्‌योइगो।”

२२ यहूदी नेतागदेदेन छ्‌याम लोङ्सी थेनीगदेसे थेह्रङ् भिसी पाङ्बा हिन्‍ना। तिग्‍दा भिसम जुन म्‍हिसे येशूदा थार्बा पिन्‍बा ख्रीष्‍ट हिन्‍ना भिसी विश्‍वास लला थेदा यहूदीगदे ह्रुप तबा दिमग्‍याम तेःतोःला भिसी यहूदीगदेसे ङाच्‍छान सल्‍लाह लसी जिन्‍बा मुबा।

२३ थेतबासेलमान थेला आबा आमासे “चु दिङ छ्‍योसी जिन्‍बा म्‍हि हिन्‍ना, चुदान ङ्‌योइगो” भिसी पाङ्जी।

२४ जमाहेन्‍से थेनीगदेसे दोःसीनोन थे काना म्‍हिदा ङ्‌योइसी, “एसे सत्‍य ताम पाङ्सी परमेश्‍वरदा मानदेन जयजयकार लउ, थे येशू चा पापी हिन्‍ना भिसी ङन्‍दा था मुला” भिसी भिजी।

२५ थे म्‍हिसे थेनीगदेदा “थे पापी हिन्‍ना कि आहिन भिबा ताम मी ङादा था आरे। तर ङाच्‍छा ङा काना मुबा, दान्‍दे ङाइ म्राङ्‌मुला भिबा ताम जे ङादा था मुला” भिसी भिजी।

२६ जमाहेन्‍से थेनीगदेसे थेदा “थे म्‍हिसे एदा तिग लजी? खाह्रङ् लसी थे म्‍हिसे एला मी खम्‍ना लजी?” भिसी ङ्‌योइजी।

२७ थेसे थेनीगदेदा “ङाइ ह्राङनीदा दोलोन पाङ्सी जिन्‍जी, तर ह्राङनीसे वास्‍तान आलनी दान्‍दे दोःसी तिग्‍दा ङ्‌योइबा, तिग ह्राङनीएनोन थेला चेला दोबारी म्‍हाइबा हिन्‍ना?” भिसी जोहाब पिन्‍जी।

२८ थेनीगदेसे थेदा खिसी लबान चुह्रङ् भिजी, “ए गा थेला चेला हिन्‍ना, ङनी मी मोशाला चेला हिन्‍ना।

२९ मोशादेन छ्‌याम परमेश्‍वरसे ताम लबा ङन्‍दा था मुला, तर चु म्‍हि चा खानङग्‍याम खजी थे ताम ङन्‍दाएनोन था आरे।”

३० जमाहेन्‍से थेसे थेनीगदेदा चुह्रङ् भिसी भिजी, “चु खाह्रङ्बा उदेकला ताम! येशूसे ङाला मी खम्‍ना लजी। तर ह्राङनीसे चा येशू खानङग्‍याम फेप्‍खजी भिबा ताम ङन्‍दा था आरे।

३१ परमेश्‍वरसे पापी म्‍हिला ताम आङ्‌यान्‍मुला, तर थेदा मान लबादेन थेसे म्‍हन्‍बा अन्‍छार गे लबा म्‍हिला जे ताम ङ्‍यान्‍मुला भिसी य्‍हाङ जम्‍मादान था मुला।

३२ जम्‍बुलिङ छ्‌यामाहेन्‍से दान्‍देधोना खालै म्‍हिसे न्‍हमान काना मुबा म्‍हिला मी खम्‍ना लजी भिबा ताम थेःबा आरे।

३३ चु येशू परमेश्‍वरग्‍याम फेप्‍खबा आहिन्‍सम येशूसे चुह्रङ्बा तिगै गे लबारी आखम्‍सेला मुबा।”

३४ थेनीगदेसे थेदा “ए पापरी न्‍हसी पापरीन छर्बा म्‍हिसे ङन्‍दा लोप्‍बारी म्‍हाइबा?” भिसी भिजी। ओच्‍छे थेनीगदेसे थेदा यहूदीगदे ह्रुप तबा दिमग्‍याम तेःजी।

परमेश्‍वरदा ङोआसेबा म्‍हि काना ह्रङ्‌बान हिन्‍ना

३५ यहूदीगदेसे थे काना म्‍हिदा यहूदीगदे ह्रुप तबा दिमग्‍याम तेःजी भिबा ताम येशूसे थेःजी। ओच्‍छे थेदेन छ्‌याम ह्रुप तसी येशूसे “तिग एसे परमेश्‍वरसे पुइखबा म्‍हिदा विश्‍वास लला?” भिसी ङ्‌योइजी।

३६ थेसे येशूदा “प्रभु, ङाइ थेदा विश्‍वास लबारी थे खाल हिन्‍ना?” भिसी भिमा,

३७ येशूसे थेदा “थे म्‍हि एसे म्राङ्सी जिन्‍बा मुला, दान्‍दे थे म्‍हि एदेन छ्‌याम ताम लबान मुला” भिसी सुङ्जी।

३८ चु ताम थेःसी थेसे येशूदा फ्‍या लबान, “प्रभु, ङाइ विश्‍वास लला” भिसी जयजयकार लजी।

३९ ओच्‍छे येशूसे, “कानागदेसे म्राङ्‍गै, ओच्‍छे ङा काना आहिन भिसी भिबा म्‍हिगदेसे चा थाम्राङ्‍गै भिसी निसाफ लबाला लागिरीन ङा चु जम्‍बुलिङरी खबा हिन्‍ना” भिसी सुङ्जी।

४० चु ताम थेःसी थेरी मुबा कोइ कोइ फरिसीगदेसे येशूदा “तिग ङनीएनोन काना हिन्‍ना?” भिसी भिजी।

४१ जमाहेन्‍से येशूसे थेनीगदेदा “बरु एनीगदे कानान मुबा हिन्‍सम पापला दोष लगब आतसेला मुबा, तर एनीगदेसे ‘ङन्‍से म्राङ्‌मुला’ भिसी भिबासे लमा एनीगदेदा सदन पापला दोष तला” भिसी सुङ्जी।

येशू ज्‍यबा गोठालो

१०

येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, ग्‍युला गोठेरी म्रापग्‍याम आवाङ्ना अर्गुपट्टिग्‍याम वाङ्बा म्‍हि चा य्‍होदेन डाँका हिन्‍ना।

२ तर ग्‍युगदेला गोठालो चा म्रापग्‍याम वाङ्मुला।

३ गोठे ख्रुङ्बा म्‍हिसे गोठालोदा म्राप ठोङ्सी पिन्‍ना। जमाहेन्‍से गोठालोसे ग्‍युगदेदा मिन किन्‍सी किन्‍सी ङ्‌योइला। जमाहेन्‍से ग्‍युगदेसे गोठालोला काइ थेःला, ओच्‍छे गोठालोसे ग्‍युगदेदा मङग्‍यार भोर्ला।

४ ह्राङला जम्‍मान ग्‍युगदे मङग्‍यार तेःसी जिन्‍माहेन्‍से गोठालो ङाच्‍छा ङाच्‍छा भ्रला, ओच्‍छे ग्‍युगदे चा गोठालोला लिच्‍छा लिच्‍छा भ्रला। तिग्‍दा भिसम ग्‍युगदेसे ह्राङला गोठालोला काइ ङोसेला।

५ ङोआसेबा म्‍हिसे ङ्‌योइजी भिसम ग्‍युगदे थे म्‍हिदेन छ्‌याम आनि। बरु थे म्‍हिला काइ ङोआसेबासे लमा थेनीगदे लोङ्सी यार्ला।”

६ येशूसे थेनीगदेदा चु उखान सुङ्जी। तर थेनीगदेसे उखानना अर्थ आघोनी।

सत्‍य म्राप

७ थेतबासेलमा दोःसीनोन येशूसे थेनीगदेदा चुह्रङ् भिसी सुङ्जी, “च्‍यागो, एनीगदेसे ङाला ताम ङ्‌यान्‍गो, ग्‍युगदे वाङ्बा म्राप ङानोन हिन्‍ना।

८ ङा भन्‍दा ङाच्‍छा खबागदे चा जम्‍मान य्‍होदेन डाँका हिन्‍ना, तर ग्‍युगदेसे थेनीगदेला ताम आङ्‌यान्‍नी।

९ म्राप चा ङानोन हिन्‍ना, चुदे खालै म्‍हि ङाग्‍याम न्‍हङ‍री वाङ्‌जी भिसम थे जोगब तला। थेनीगदे गोठे न्‍हङ‍री निबा मङग्‍यार थोन्‍बा लला, ओच्‍छे पिङ पिङबा छे याङ्बा पाङरी चम्‍याङ्ला।

१० “य्‍हो मी य्‍हो लबारी, साइबारी ओच्‍छे नाश लबारी भिसी जे खमुला। तर ङा मी थेनीगदेसे पूरन जुनी याङ्‌गै भिसी खबा हिन्‍ना।

११ ज्‍यबा गोठालो चा ङानोन हिन्‍ना। ह्राङला ग्‍युगदेदा जोगब लबाला लागिरी ज्‍यबा गोठालो चा सिबारीन तयार तमुला।

१२ तर जुन म्‍हि ग्‍यु छबारी जे थान्‍ना ओच्‍छे थे साँच्‍चिलान गोठालो आहिन ओच्‍छे ग्‍युगदेएनोन थेला आहिन भिसम थेह्रङ्बा म्‍हि फार्बा खबा म्राङ्माहेन्‍से ग्‍युगदेदा ख्‍लासी यार्ला। ओच्‍छे फार्बासे ग्‍युगदेदा व्‍हाला, जमाहेन्‍से ग्‍युगदे ससा बङबङ तला।

१३ थेसे ग्‍युगदेदा तिगै वास्‍ता आलना यार्ला। तिग्‍दा भिसम थे टाङगा किन्‍सी गे लबा म्‍हि जे हिन्‍ना।

१४-१५ “ज्‍यबा गोठालो चा ङानोन हिन्‍ना। आबासे ङादा, ङाइ आबादा ङोसेबा ह्रङ् लसी ङाइ ङाला ग्‍युगदेदा ङोसेमुला, ओच्‍छे ग्‍युगदेसेनोन ङादा ङोसेमुला। थेतबासेलमा ङाइ ङाला ग्‍युगदेला लागिरी ह्राङला ज्‍याननोन पिन्‍ना।

१६ ङाला अर्गु ग्‍युगदेएनोन मुला, थेनीगदे चा चु गोठेला आहिन। ङाइ थेनीगदेदाएनोन भतोःबा मुला, थेनीगदेसे ङाला काइ थेःसी बगाल गिकनोन तला। ओच्‍छे थेनीगदेला गोठालोएनोन गिकनोन तला।

१७ “ङाइ ङाला प्राण पिन्‍बा चा दोःसी किन्‍बाला लागिरी हिन्‍ना। थेतबासेलमा ङाला आबासे ङादा माया लबा हिन्‍ना।

१८ खालैसे ङाग्‍याम ङाला प्राण किन्‍बारी आखम, तर ङाइ ङालान सेमसे ङाला प्राण पिन्‍ना। ङादा ङाला प्राण पिन्‍बा अधिकारएनोन मुला, दोःसी किन्‍बा अधिकारएनोन मुला। ङाला आबासे ङादा कुल्‍बा तामएनोन चुनोन हिन्‍ना।”

१९ चु ताम थेःसी दोःसीनोन यहूदीगदे ह्राङ ह्राङ न्‍हङ‍री आढिक्‍नी।

२० ल्‍हानान म्‍हिगदेसे येशूला बारेरी, “चु म्‍हङसे स्‍याप्‍सी म्‍योबा मुला। एनीगदेसे तिग्‍दा चुला ताम ङ्‌यान्‍बा?” भिसी ह्राङ ह्राङ न्‍हङ‍री पाङ्‌बान मुबा।

२१ तर स्‍य्‍हान्‍दो म्‍हिगदेसे चा “म्‍हङसे स्‍याप्‍बा म्‍हिसे चुह्रङ्बा ताम लबारी आखम! तिग म्‍हङसे स्‍याप्‍बा म्‍हिसेनोन काना म्‍हिला मी खम्‍ना लबारी खम्‍ला?” भिसी पाङ्‌बान मुबा।

यहूदीगदेसे येशूदा विश्‍वास आलबा

२२ यरूशलेम सहररी परमेश्‍वरला मन्‍दिर अर्पण लबा चाड खबा मुबा। थे धुइ चा सेर्खरी मुबा।

२३ येशू परमेश्‍वरला मन्‍दिरला सोलोमन भिबा दलानरी भ्रबान मुबा।

२४ यहूदीगदे येशूला क्‍युर्सीन पोप तसी, “ह्राङसे ङन्‍दा खाइमाधोना अलमल तना लसी थान्‍बा? चुदे ह्राङ थार्बा पिन्‍बा ख्रीष्‍टनोन हिन्‍सम ङन्‍दा सिधान सुङ्‍गो” भिसी भिजी।

२५ जमाहेन्‍से येशूसे थेनीगदेदा चुह्रङ् भिसी सुङ्जी, “ङाइ ङाच्‍छान पाङ्सी जिन्‍बा मुला, तर एनीगदेसे विश्‍वास आलनी। ङाइ ङाला आबाग्‍याम अधिकार याङ्सी लबा गेग्‍यामसेन ङा खाल हिन्‍ना भिसी उन्‍ना।

२६ तर एनीगदेसे ङादा विश्‍वास आलनी, तिग्‍दा भिसम एनीगदे ङाला ग्‍युगदे आहिन।

२७ ङाला ग्‍युगदेसे ङाला काइ ङोसेमुला, ओच्‍छे ङाइएनोन थेनीगदेदा ङोसेमुला। थेनीगदे ङादेन छ्‌याम भ्रमुला।

२८ थेनीगदे खाइमै नाश आत। तिग्‍दा भिसम ङाइ थेनीगदेदा जुकजुकधोनाला जुनी पिन्‍ना। ओच्‍छे खालैसेन थेनीगदेदा ङाग्‍याम ब्‍यन्‍सी भोर्बारी आखम।

२९ चुगदे ङादा पिन्‍बा ङाला आबा चा जम्‍मान भन्‍दा घ्रेन मुला। थेग्‍यामसे मी झन खालैसेन चुगदेदा ब्‍यन्‍सी भोर्बारी आखम।

३० आबादेन ङा गिकनोन हिन्‍ना।”

३१ चु ताम थेःसी यहूदी नेतागदेसे दोःसीनोन येशूदा तोबारी भिसी युङबा दुइजी।

३२ तर येशूसे थेनीगदेदा “आबासे कुल्‍बा जम्‍मान ज्‍यबा गेगदे ङाइ एनीगदेला ओन्‍छाङरी लबा मुला। थे गेगदे न्‍हङला खजिबा गेला लागिरी एनीगदेसे ङादा युङबासे तोबारी म्‍हाइबा?” भिसी सुङ्जी।

३३ जमाहेन्‍से यहूदी नेतागदेसे येशूदा “एसे ज्‍यबा गे लबासे लमा ङन्‍से एदा युङबासे तोबारी म्‍हाइबा आहिन। तर एसे परमेश्‍वरला बिरोध लसी ताम लबासे लमान ङन्‍से एदा युङबासे तोबारी छ्‌याइबा हिन्‍ना। ए म्‍हि तसीनोन ह्राङसे ह्राङदान परमेश्‍वर स्‍होबा?” भिसी भिजी।

३४ येशूसे थेनीगदेदा चुह्रङ् भिसी सुङ्जी, “एनीगदेला ह्राङलान ठिमरी ‘एनीगदे ल हिन्‍ना’ भिसी परमेश्‍वरसे सुङ्बा ताम भ्रिबा आरे?

३५ जुन म्‍हिगदे मुबा ग्‍लारी परमेश्‍वरला बचन खजी परमेश्‍वरसे थेनीगदेन ल हिन्‍ना भिसी पाङ्‌मा परमेश्‍वरला बचन न्‍होङ्बारी आखम्‍नी भिसम,

३६ परमेश्‍वर आबासेन धम्‍सी चु जम्‍बुलिङरी पुइखबा म्‍हिसे ‘ङा परमेश्‍वरला झा हिन्‍ना’ भिसी पाङ्‌मा खाह्रङ् लसी ङाइ परमेश्‍वरला बिरोध लबा तला?

३७ चुदे ङाइ ङाला आबाला गे लबा आरे भिसम ङादा विश्‍वास लआतोः।

३८ तर चुदे ङाइ ङाला आबाला गे लसीनोन ङादा विश्‍वास आल भिसम चु गेगदेदा मी विश्‍वास लउ। जमाहेन्‍से एनीगदेसे परमेश्‍वर आबा ङादेन छ्‌याम ङा परमेश्‍वर आबादेन छ्‌याम मुला भिबा ताम पक्‍कान था याङ्ला।”

३९ चु ताम थेःसी थेनीगदेसे दोःसीनोन येशूदा चुङ्बारी म्‍हाइजी। तर येशू थेनीगदेला याग्‍याम स्‍योर्जी।

४० येशू दोःसीनोन यर्दन स्‍योङला क्‍याम्‍सङ फेप्‍सी धन्‍छ्‌याजी। थे ग्‍लारी ङाच्‍छा यूहन्‍नासे बप्‍तिस्‍मा पिन्‍मुबा।

४१ ल्‍हानान म्‍हिगदे येशू मुबा ग्‍लारी खजी। ओच्‍छे थेनीगदेसे, “यूहन्‍नासे मी तिगै उदेकला गे आलनी, तर यूहन्‍नासे येशूला बारेरी जुन जुन ताम पाङ्मुबा थे जम्‍मान ताम सत्‍य चीम” भिसी भिजी।

४२ ओच्‍छे थेरी ल्‍हानान म्‍हिगदेसे येशूदा विश्‍वास लजी।

लाजरस सिबा

११

बेथानिया भिबा नाम्‍सारी लाजरस भिबा म्‍हि गिक आखम्‍बा मुबा। थेनोन नाम्‍सारी मरियमदेन थेला नाना मार्थाएनोन चिमुबा।

२ चुनोन मरियमसे तिरेम येशूला स्‍य्‍हापरी अत्तर फोर्सी ह्राङलान क्रासे फ्‍यामुबा। आखम्‍बा लाजरस चा चुनोन नाना आङाला आले मुबा।

३ मार्थादेन मरियमसे येशूदा “प्रभु, ह्राङसे माया लबा म्‍हि आखम्‍बा मुला” भिसी समाचार पुइजी।

४ चु समाचार थेःसी येशूसे “लाजरस आखम्‍बा मुला, तसैनोन थे आसि। तर चुह्रङ् तबा चा परमेश्‍वरला मानदेन जयजयकार तबाला लागिरी हिन्‍ना, ओच्‍छे चुग्‍यामसेन म्‍हिगदेसे परमेश्‍वरला झादाएनोन मानदेन जयजयकार लला” भिसी सुङ्जी।

५ येशूसे मार्था, मरियमदेन लाजरसदा ल्‍हानान माया लमुबा।

६ तसैनोन लाजरस आखम्‍बा मुला भिबा ताम थेःसी येशू अझ ह्राङ धन्‍छ्‌याबा ग्‍लारीन न्‍हीरेधोना धन्‍छ्‌याजी।

७ जमाहेन्‍से येशूसे ह्राङला चेलागदेदा “लु, दाहेन्‍से य्‍हाङ दोःसीनोन यहूदिया अञ्‍चलरी निइ” भिसी सुङ्जी।

८ चेलागदेसे येशूदा “गुरु, ओने जे ह्राङदा थेरी यहूदीगदेसे युङबासे तोबारी म्‍हाइमुबा, तिग दोःसीनोन ह्राङ थेरीन फेप्‍बारी म्‍हाइबा?” भिसी भिजी।

९ येशूसे थेनीगदेदा चुह्रङ् भिसी सुङ्जी, “तिग धिन गिकरी च्‍युक न्‍ही घण्‍टा आत? धिनीरी भ्रबा म्‍हिला काङ आठोक। तिग्‍दा भिसम थेसे जम्‍बुलिङरी धिनीग्‍याम य्‍हाल याङ्ला।

१० तर म्‍हुनङ भ्रबा म्‍हिला काङ ठोक्‍ला। तिग्‍दा भिसम म्‍हुनङ थेदेन छ्‌याम य्‍हाल आत।”

११ जमाहेन्‍से येशूसे थेनीगदेदा “य्‍हाङला ह्रो लाजरस म्‍हेर्बा मुला। तर ङा थेदा छिङ्बारी थेरी नितोःला” भिसी सुङ्जी।

१२ चेलागदेसे येशूदा “प्रभु, थे म्‍हेर्बा जे हिन्‍सम थे खम्‍ला” भिसी भिजी।

१३ येशूसे सुङ्बा चा लाजरस सिसी जिन्‍जी भिसी सुङ्बा, तर थेनीगदेसे चा लाजरस म्‍हेर्बा जे चीम भिसी म्‍हन्‍बा मुबा।

१४ थेतबासेलमा येशूसे थेनीगदेदा सिधान सुङ्जी, “लाजरस सिसी जिन्‍बा मुला।

१५ तर एनीगदेसे विश्‍वास लगै भिसी ङा थेरी तुरुन्‍तन आनिबा हिन्‍ना। थेतबासेलमा ङा ताङ्‍बा मुला। दाहेन्‍से भ्रउ, य्‍हाङ थे मुबा ग्‍लारी निइ” भिसी सुङ्जी।

१६ जमाहेन्‍से येशूला चेला दिदुमस† भिबा थोमासे स्‍य्‍हान्‍दो चेलागदेदा “लु, य्‍हाङएनोन गुरुदेन छ्‌याम निइ, सितोःसै गुरुदेन छ्‌यामनोन सिला” भिसी भिजी।

सिबाग्‍याम सोना लबादेन जुनी पिन्‍बा येशू

१७ येशू बेथानिया भिबा नाम्‍सारी धोखमा लाजरसदा धुर्सा न्‍हङ‍री थान्‍बा ब्‍लिरे तसी जिन्‍बा मुबा।

१८ बेथानिया नाम्‍सा यरूशलेम सहरग्‍याम कोस गिक ते थारेङ मुबा।

१९ मार्थादेन मरियमला आले सिबासे लमा ल्‍हानान यहूदीगदे मार्थादेन मरियमदा सम्‍झब लबारी खबा मुबा।

२० येशू फेप्‍खबान मुला भिबा ताम थेःसी मार्था येशूदा स्‍याप्‍बारी निजी। तर मरियम चा दिमरीन चिजी।

२१ जमाहेन्‍से मार्थासे येशूदा स्‍याप्‍सी चुह्रङ् भिजी, “प्रभु, ह्राङ मुबा हिन्‍सम ङाला आले आसिसेला मुबा।

२२ तर दान्‍देनोन ह्राङसे परमेश्‍वरदेन छ्‌याम जुन स्‍हे ह्रीसैनोन परमेश्‍वरसे ह्राङदा पिन्‍ना भिबा ताम ङादा था मुला।”

२३ येशूसे मार्थादा “एला आले दोःसी सोला” भिसी सुङ्जी।

२४ मार्थासे येशूदा “चु जम्‍बुलिङ नाश तबा धुइरी जम्‍मान म्‍हि सिबाग्‍याम सोमा थेएनोन सोला भिबा ताम ङादा था मुला” भिसी भिजी।

२५ येशूसे थेदा चुह्रङ् भिसी सुङ्जी, “सिबाग्‍याम सोना लबादेन जुनी पिन्‍बा ङानोन हिन्‍ना। ङादा विश्‍वास लबा म्‍हि सिसैनोन सोला।

२६ ओच्‍छे ङादेन छ्‌याम भ्रबादेन ङादा विश्‍वास लबा म्‍हि खाइमै आसि। तिग एसे चु ताम विश्‍वास लखम्‍ला?” भिसी सुङ्जी।

२७ मार्थासे येशूदा “हिन्‍ना प्रभु, ङाइ ह्राङदा विश्‍वास लला, ह्राङ परमेश्‍वरला झा जम्‍बुलिङरी फेप्‍खबा थार्बा पिन्‍बा ख्रीष्‍ट हिन्‍ना” भिसी भिजी।

२८ चुह्रङ् भिसी मार्था निजी, ओच्‍छे ह्राङला आङा मरियमदा सुटुक्‍क ङ्‌योइसी, “गुरु धोखजी, एदा गुरुसे ङ्‍योइबान मुला” भिसी भिजी।

२९ चु ताम थेःमैछ्‌याम मरियम तुरुन्‍तन येशू मुबा ग्‍लारी निजी।

३० थे धुइधोना येशू नाम्‍सारी धोखबा आरेमुबा। तर येशू मार्थासे स्‍याप्‍बा ग्‍लारीन मुबा।

३१ थेन्‍ना दिमरी थेन्‍दा सम्‍झब लबारी खबा यहूदीगदेसे मरियम योना योना लसी निबा म्राङ्जी। थे आलेला धुर्सारी क्राबारी निबा हिन्‍ना भिसी म्‍हन्‍सी थेनीगदे मरियमला लिच्‍छा लिच्‍छा निजी।

३२ मरियम येशू मुबा ग्‍लारी धोमाहेन्‍से येशूदा फ्‍या लबान, “प्रभु, ह्राङ चुरी मुबा हिन्‍सम ङाला आले आसिसेला मुबा” भिसी भिजी।

३३ मरियम ओच्‍छे थेदेन छ्‌याम खबा जम्‍मान यहूदीगदे क्राबा म्राङ्सी येशूदा ल्‍हानान दुख ङ्‌हम्‍जी।

३४ जमाहेन्‍से येशूसे थेनीगदेदा “एनीगदेसे थेदा खानङ थान्‍बा मुला?” भिसी ङ्‌योइमा, थेनीगदेसे येशूदा “प्रभु, फेप्‍खसी स्‍हीगो” भिसी भिजी।

३५ थे धुइरी येशूएनोन क्राजी।

३६ थेतबासेलमा यहूदीगदेसे “च्‍यागो, येशूसे थेदा गाते माया लमुबा” भिसी भिजी।

३७ तर कोइ कोइ म्‍हिसे चा “तिग काना म्‍हिला मी खम्‍ना लबा चु म्‍हिसे थेदा खम्‍ना लबारी आखम्‍नी?” भिसी भिजी।

येशूसे लाजरसदा सिबाग्‍याम सोना लबा

३८ जमाहेन्‍से येशू दोःसीनोन ल्‍हानान दुख ङ्‍हम्‍सी धुर्सारी फेप्‍जी। थे धुर्सा चा ऊ ह्रङ्‌बा मुबा। थे धुर्साला म्रापरी युङबा थान्‍मुबा।

३९ येशूसे थेनीगदेदा “धुर्साला म्रापरी थान्‍बा युङबा तेः‍गो” भिसी सुङ्मा, सिबा म्‍हिला नाना मार्थासे येशूदा “प्रभु दान्‍देधोना मी थे थाङ खसी जिन्तला। तिग्‍दा भिसम थे सिबा ब्‍लिरे तसी जिन्‍जी” भिसी भिजी।

४० येशूसे थेदा “एसे विश्‍वास लजी भिसम परमेश्‍वरला घ्रेन य्‍हालदेन शक्ति म्राङ्ला भिसी ङाइ एदा पाङ्बा आहिन?” भिसी सुङ्जी।

४१ थेनीगदेसे युङबा लेःमाहेन्‍से स्‍वर्गपट्टि स्‍हीसी येशूसे चुह्रङ् भिसी सुङ्जी, “आबा, ह्राङदा धन्‍यवाद मुला। तिग्‍दा भिसम ह्राङसे ङाला बिन्‍ती ङ्‌यान्‍जी।

४२ ह्राङसे ङाला ताम सदन ङ्‍यान्‍मुला भिबा ताम ङादा था मुला। तसैनोन ङादा ह्राङसे चु जम्‍बुलिङरी पुइखबा हिन्‍ना भिबा ताम चुरी मुबा म्‍हिगदेसे विश्‍वास लबारी खम्‍गै भिसीन ङाइ ह्राङदा चु ताम पाङ्बा हिन्‍ना।”

४३ चुह्रङ् सुङ्सी जिन्‍माहेन्‍से येशूसे घ्रेन काइरी “लाजरस, ए मङग्‍यार खउ” भिसी क्रिङ्‌जी।

४४ जमाहेन्‍से सिबा लाजरस रेःसी मङग्‍यार खजी। अझन थेला थोबोहेन्‍से काङधोना खीबा मुबा। येशूसे थेरी मुबा म्‍हिगदेदा “थेदा खीबा क्‍वान ब्‍लसी थेदा निपुङ्‍गो” भिसी सुङ्जी।

येशूदा साइबारी म्‍हाइबा

मत्ती २६:१-५; मर्कूस १४:१-२; लूका २२:१-२

४५ येशूसे लबा चुह्रङ्बा उदेकला गे म्राङ्सी मरियमदा ह्रुप तबारी खबा ल्‍हानान यहूदीगदेसे येशूदा विश्‍वास लजी।

४६ तर थेनीगदे न्‍हङला कोइ कोइ चा फरिसीगदे मुबा ग्‍लारी निसी येशूसे लबा गेला बारेरी पाङ्जी।

४७ जमाहेन्‍से परमेश्‍वरला मन्‍दिररी पूजा लबा मुल म्‍हिगदेदेन फरिसीगदेसे जम्‍मान भन्‍दा घ्रेन यहूदी सभाला म्‍हिगदेदा ङ्‌योइसी चुह्रङ् भिसी भिजी, “चु म्‍हिसे ल्‍हानान उदेकला गेगदे लमुला। दाहेन्‍से य्‍हाङसे तिग लइ?

४८ चु म्‍हिदा तिगै आलना ओह्रङ्नोन ख्‍लाजी भिसम जम्‍मान म्‍हिगदेसे चुदा विश्‍वास लला। ओच्‍छे रोमी सिपाहीगदे खसी य्‍हाङला परमेश्‍वरला मन्‍दिरदेन य्‍हाङला य्‍हुल नाश लला।”

४९ कैयाफा भिबा म्‍हि परमेश्‍वरला मन्‍दिररी पूजा लबा थे दिङला मुल म्‍हि मुबा। थेसे थेनीगदेदा चुह्रङ् भिसी भिजी, “एनीगदेदा तिगै ताम था आरे।

५० जम्‍मान य्‍हुल्‍सा नाश तबा भन्‍दा बरु जम्‍मान म्‍हिला लागिरी म्‍हि गिक सिबान एनीगदेला लागिरी ज्‍यबा तला भिसी एनीगदेसे घोबा आरे।”

५१ चु ताम थेसे ह्राङला सेमग्‍याम पाङ्बा आहिन मुबा। तर थे परमेश्‍वरला मन्‍दिररी पूजा लबा थे दिङला मुल म्‍हि तबासे लमा यहूदी य्‍हुलला लागिरी येशू सिनोन तोःला भिसी परमेश्‍वरला ताम पाङ्बा मुबा।

५२ ओच्‍छे थेसे चु ताम यहूदी य्‍हुलला लागिरी जे पाङ्बा आहिन मुबा। तर ससा बङबङ तसी चिबा परमेश्‍वरला जम्‍मान म्‍हिगदेदाएनोन गिक स्‍होबाला लागिरी थेसे चु ताम पाङ्बा मुबा।

५३ थेतबासेलमा थे धिनहेन्‍से यहूदी नेतागदेसे येशूदा साइबारी सल्‍लाह लजी।

५४ जमाहेन्‍से यहूदीगदेला ङाच्‍छा येशू दोःसी ङाच्‍छाला ह्रङ् लसी आभ्रनी। तर थे ग्‍लाग्‍याम तोङतोङबा ग्‍लाला ङामरी मुबा एफ्राइम भिबा सहररी फेप्‍सी थेरीन चेलागदेदेन छ्‌याम धन्‍छ्‌याजी।

५५ यहूदीगदे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड खबारी छ्‌याइमुबा। थेतबासेलमा चाड खबा भन्‍दा ङाच्‍छान ह्राङ ह्राङदा चोखो स्‍होबाला लागिरी नाम्‍सा नाम्‍साग्‍याम ल्‍हानान म्‍हिगदे यरूशलेम सहररी निजी।

५६ थेनीगदेसे येशूदा जम्‍मान ग्‍लारी म्‍हाइजी, ओच्‍छे थेनीगदे जम्‍मान परमेश्‍वरला मन्‍दिररी ह्रुप तबा धुइरी “एनीगदेदा खाह्रङ्बा छोर्बा मुला, तिग थे चु चाडरी खला?” भिसी ह्राङ ह्राङ न्‍हङ‍री ताम लजी।

५७ परमेश्‍वरला मन्‍दिररी पूजा लबा मुल म्‍हिगदेदेन फरिसीगदेसे चा येशूदा चुङ्बाला लागिरी थे जुन ग्‍लारी मुसै था याङ्बा म्‍हिसे “ङन्‍दा पाङ्‍गो” भिसी कुल्‍बा मुबा।

† 

११:१६ “दिदुमस” भिबा चा जौल्‍या हिन्‍ना।

येशूदा अत्तर फोर्बा

मत्ती २६:६-१३; मर्कूस १४:३-९

१२

मिश्र य्‍हुल्‍साग्‍याम फेबा धिन‍दा ढन्‍सी धङ्बा चाड खबा भन्‍दा ढुरे ङाच्‍छा येशू लाजरसदा सिबाग्‍याम सोना लबा बेथानिया भिबा नाम्‍सारी धोखजी।

२ येशूला लागिरी थेनीगदेसे जमाकुनु ङ्‍यसे थेरीन सोल स्‍होजी। मार्थासे चा जम्‍मादान क्‍योङ्बान मुबा। येशूदेन छ्‌यामनोन चिबागदे न्‍हङ‍री गिक चा लाजरस मुबा।

३ थेनोन धुइरी मरियमसे जटामसी भिबा दोङला टाग्‍याम स्‍होबा महँगो खाल्‍ला ज्‍यबा बास्‍ना खबा अत्तर लिटर गङ्‌सल ते भसी येशूला स्‍य्‍हापरी फोर्सी ह्राङलान क्रासे येशूला स्‍य्‍हाप फ्‍याजी। ओच्‍छे दिम नाङनोन थे अत्तरला बास्‍ना खजी।

४ तर येशूदा चुङ्सी पिन्‍बारी म्‍हाइबा चेला यहूदा इस्‍करियोतसे चुह्रङ् भिसी भिजी,

५ “चु अत्तर मी ग्‍यार्जा सोम म्‍हुइला डबलरी† चूङ्सी थे टाङगा प्राङ्‌बोगदेदा पिन्‍सै तसेला।”

६ तर थेसे प्राङ्‌बोगदेदा वास्‍ता लसी चु ताम पाङ्बा आहिन मुबा। तिग्‍दा भिसम थे य्‍हो मुबा, ओच्‍छे टाङगाएनोन थेदेन छ्‌यामनोन थान्‍सी थेसेन य्‍हो लमुबा।

७ येशूसे चुह्रङ् भिसी सुङ्जी, “थेदा तिगै थापाङ्‍गो, ङादा ल्‍हुबा धिनना लागिरी चुसे चुह्रङ् लबा हिन्‍ना।

८ तिग्‍दा भिसम प्राङ्‌बो म्‍हिगदे मी एनीगदेदेन छ्‌याम सदन तला, तर ङा चा एनीगदेदेन छ्‌याम सदन आत।”

लाजरसदा साइबारी सल्‍लाह लबा

९ येशू बेथानिया भिबा नाम्‍सारी मुला भिबा था याङ्सी ल्‍हानान यहूदीगदे थेरी खजी, थेनीगदे येशूदा च्‍याबारी जे खबा आहिन मुबा। तर येशूसे सिबाग्‍याम सोना लबा लाजरसदाएनोन च्‍याबारी खबा मुबा।

१० थेतबासेलमा परमेश्‍वरला मन्‍दिररी पूजा लबा मुल म्‍हिगदेसे लाजरसदाएनोन साइबारी सल्‍लाह लजी।

११ तिग्‍दा भिसम लाजरसदा सिबाग्‍याम सोना लबासे लमा ल्‍हानान यहूदीगदेसे थेनीगदेदा ख्‍लासी येशूदा विश्‍वास लबान मुबा।

येशू यरूशलेमरी फेप्‍बा

मत्ती २१:१-११; मर्कूस ११:१-११; लूका १९:२८-४०

१२ न्‍हङगरदङसे मिश्र य्‍हुल्‍साग्‍याम फेबा धिन‍दा ढन्‍सी धङ्बा चाडरी खबा ल्‍हानान म्‍हिगदेसे येशू यरूशलेमरी फेप्‍खबान मुला भिबा ताम थेःजी।

१३ जमाहेन्‍से खजूरला हाँगागदे क्‍युइसी थोबान म्‍हिगदेसे

“थेला जयजयकार तगै,

परमप्रभुला मिनरी फेप्‍खबासे परमेश्‍वरग्‍याम मोलम याङ्‌गै

इस्राएलला ग्‍लेदा† परमेश्‍वरसे मोलम पिन्‍गै”

भिसी क्रिङ्बान येशूदा मान लबारी खजी।

१४ येशूसे गधाला कोला गिक स्‍याप्‍जी ओच्‍छे थेनोन गधाला कोलाथोरी क्रेःसी फेप्‍खजी। परमेश्‍वरला बचनरीनोन चुह्रङ् लसी भ्रिबा मुला,

१५ “सियोनना† म्‍हिगदे, एनीगदे थालोङ्‍गो।

च्‍यागो, एनीगदेला ग्‍ले गधाला कोलाथोरी क्रेःसी फेप्‍खबान मुला।”

१६ ङाच्‍छा मी चु ताम येशूला चेलागदेसेनोन आघोनी। तर येशू सिबाग्‍याम सोसी स्‍वर्गरी घ्रेन य्‍हालदेन शक्तिरी फेप्‍माहेन्‍से जे थेनीगदेसे येशूला बारेरी भ्रिबा जम्‍मान ताम घोजी।

१७ येशूसे धुर्सारी थान्‍बा लाजरसदा ङ्‌योइसी सिबाग्‍याम सोना लबा धुइरी येशूदेन छ्‌यामनोन मुबा म्‍हिगदेसे येशूसे लबा गेला बारेरी पाङ्सी भ्रजी।

१८ येशूसे चुह्रङ्बा उदेकला गे लबा मुबा भिबा ताम थेःबासे लमाएनोन म्‍हिगदे येशूदा ह्रुप तबारी निबा मुबा।

१९ थेतबासेलमा फरिसीगदे ह्राङ ह्राङ न्‍हङ‍री “खाइ, य्‍हाङसे तिग लखम्‍जी। च्‍यागो, जम्‍बुलिङला जम्‍मान म्‍हिगदे थेदेन छ्‌याम भ्रबारी छ्‌याइजी” भिसी भिजी।

ग्रीक य्‍हुलला म्‍हिगदेसे येशूदा म्‍हाइबा

२० कोइ कोइ ग्रीस य्‍हुल्‍साला म्‍हिगदे† मिश्र य्‍हुल्‍साग्‍याम फेबा धिन‍दा ढन्‍सी धङ्बा चाडरी पूजा लबाला लागिरी यरूशलेम सहररी खबा मुबा।

२१ थेनीगदे गालील अञ्‍चलला बेथसेदा भिबा नाम्‍सारी चिबा फिलिप मुबा ग्‍लारी निसी, “ङनी येशूदेन छ्‌याम ह्रुप तबा सेम मुला” भिसी बिन्‍ती लजी।

२२ जमाहेन्‍से फिलिप निसी अन्‍द्रियासदा चु ताम पाङ्जी, ओच्‍छे थेनीनोन निसी येशूदा पाङ्जी।

२३ येशूसे थेनीगदेदा चुह्रङ् भिसी सुङ्जी, “दाहेन्‍से परमेश्‍वरसे पुइखबा म्‍हिदा मान लबा धुइ खसी जिन्‍बा मुला।

२४ च्‍यागो, एनीगदेसे ङाला ताम ङ्‌यान्‍गो, बु वारीरी ढ्वबा ग्‍वाला ब्‍लु आसिनी भिसम थे गिक जेन तला। तर थे सिजी भिसम फुइसी थेरी ल्‍हानान ग्‍वा रोला।

२५ थेतबासेलमा जुन म्‍हिसे ह्राङला ज्‍यान जोगब लबा सेम लला थे म्‍हिसे जुकजुकधोनाला जुनी आयाङ्‌। तर जुन म्‍हिसे जम्‍बुलिङरी मुमा ह्राङला ज्‍यान‍ना वास्‍ता आलना ङादेन छ्‌याम भ्रला, थेसे जुकजुकधोनाला जुनी सदन जोगब लसी थान्‍ना।

२६ खालै म्‍हिसे ङाला लागिरी गे लबा सेम लजी भिसम थे ङादेन छ्‌याम भ्रतोःला। ओच्‍छे ङा जुन ग्‍लारी चिला, ङाला गे लबा म्‍हिएनोन ङादेन छ्‌यामनोन तला। खालै म्‍हिसे ङाला लागिरी गे लजी भिसम ङाला आबासे थेला मान बढब लसी पिन्‍ना।

येशूसे ह्राङ सिबाला बारेरी सुङ्बा

२७ येशूसे चुह्रङ् भिसी सुङ्जी, “दान्‍दे ङादा सेमरी ल्‍हानान दुख तबा मुला, ङाइ तिग पाङ्से? ‘आबा ङादा चु दुखग्‍याम जोगब लउ’ भिसी पाङ्‌बारी तला? आत, तिग्‍दा भिसम ङा चु दुख नाबाला लागिरीन खबा हिन्‍ना।

२८ आबा, ह्राङ जम्‍मान भन्‍दा घ्रेन परमेश्‍वर हिन्‍ना भिबा ताम उन्‍गो।”

जमाहेन्‍से स्‍वर्गग्‍याम “ङाइ ङा जम्‍मान भन्‍दा घ्रेन परमेश्‍वर हिन्‍ना भिबा ताम उन्‍सी जिन्‍बा मुला, चु ताम ङाइ अझ उन्‍ना” भिबा काइ खजी।

२९ चु ताम थेःसी थेरी मुबा म्‍हिगदेसे “चु मु गुर्बा हिन्‍ना” भिसी भिजी। तर स्‍य्‍हान्‍दोगदेसे चा “स्‍वर्गदूत थेदेन छ्‌याम ताम लबा हिन्‍ना” भिसी भिजी।

३० येशूसे थेनीगदेदा चुह्रङ् भिसी सुङ्जी, “स्‍वर्गग्‍याम खबा चु काइ ङाला लागिरी आहिन, तर एनीगदेला लागिरी हिन्‍ना।

३१ दाहेन्‍से चु धुइ चा जम्‍बुलिङरी मुबा म्‍हिगदेला निसाफ लबा धुइ हिन्‍ना, ओच्‍छे चु जम्‍बुलिङदा तहरी थान्‍बादा† मङग्‍यार भ्‍याङ्‍ला।

३२ ओच्‍छे ङादा जम्‍बुलिङग्‍याम तोर थीमाहेन्‍से जम्‍मान म्‍हिदा ङाइ ङा मुबा ग्‍लारी भला।”

३३ येशूसे ह्राङ खाह्रङ् लसी सिबान मुला भिबा ताम म्‍हिगदेसे घोगै भिसी चुह्रङ् सुङ्बा मुबा।

३४ जमाहेन्‍से म्‍हिगदेसे येशूदा “थार्बा पिन्‍बा ख्रीष्‍ट सदन सोला भिबा ताम ङन्‍से ठिमग्‍याम थेःबा मुला। ह्राङसे चा तिग्‍दा ‘परमेश्‍वरसे पुइखबा म्‍हिदा तोर थीनोन तोःला’† भिसी सुङ्बा? परमेश्‍वरसे पुइखबा चु म्‍हि चा खाल हिन्‍ना?” भिसी ङ्‌योइजी।

३५ येशूसे थेनीगदेदा चुह्रङ् भिसी सुङ्जी, “अझ छिन्‍नङ य्‍हाल एनीगदेदेन छ्‌याम तला। थेतबासेलमा य्‍हाल एनीगदेदेन छ्‌याम मुबा धुइरीन ह्राङ भ्रतोःबा ग्‍यामरी भ्रउ। आहिन्‍सम एनीगदेदा धोपधोपसे घप्‍ला, धोपधोपरी भ्रबा म्‍हिदा ह्राङ खानङ निबान मुला भिबा तामनोन था आत।

३६ य्‍हाल एनीगदेदेन छ्‌याम मुबा धुइरी एनीगदेसे थेदा विश्‍वास लउ। थेह्रङ् लजी भिसम एनीगदे य्‍हालला सन्‍तान दोला।” चु ताम सुङ्सी जिन्‍माहेन्‍से येशू थे ग्‍याम फेप्‍सी थेनीगदेसे आम्राङ्बा ग्‍लारी धन्‍छ्‌याजी।

यहूदीगदेसे येशूदा विश्‍वास आलबा

३७ येशूसे यहूदीगदेलान ओन्‍छाङरी ल्‍हानान उदेकला गेगदे लबा मुबा। तसैनोन थेनीगदेसे येशूदा विश्‍वास आलनी।

३८ यशैया अगमवक्तासे पाङ्बा ताम पूरा तबारीन चुह्रङ् तबा हिन्‍ना। यशैया अगमवक्तासे

“परमप्रभु, ङन्‍से पाङ्बा ताम खाल्‍से विश्‍वास लजी?

ओच्‍छे ह्राङसे लबा शक्तिशाली गे खाल्‍से म्राङ्जी?”

भिसी पाङ्बा मुबा।

३९ थेनीगदेसे विश्‍वास लआखम्‍नी, तिग्‍दा भिसम यशैया अगमवक्तासे दोःसी चुह्रङ् भिसी पाङ्बा मुला,

४० “प्रभुसे थेनीगदेला मी बन्‍द लसी पिन्‍बा मुला

ओच्‍छे थेनीगदेला सेम कोङ्‌ना लबा मुला।

आहिन्‍सम थेनीगदेसे म्राङ्सेला मुबा,

सेमहेन्‍सेन घोसेला मुबा,

ङापट्टि दोःसेला मुबा,

ओच्‍छे थेनीगदेदा ङाइ खम्‍ना लसेला मुबा।”

४१ यशैया अगमवक्तासे येशूला घ्रेन शक्ति म्राङ्सी येशूला बारेरीन चु ताम पाङ्बा मुबा।

४२ तसैनोन ल्‍हानान यहूदी नेतागदेसे येशूदा विश्‍वास लजी। तर फरिसीगदेसे यहूदीगदे ह्रुप तबा दिमरी वाङ्बारी आपिन भिसी लोङ्सी थेनीगदेसे चु ताम खालैदान आपाङ्नी।

४३ तिग्‍दा भिसम थेनीगदेसे परमेश्‍वरसे भन्‍दा म्‍हिगदेसे ज्‍यबा भिगै भिसी म्‍हन्‍मुबा।

येशू जम्‍बुलिङदा सोना लबारी फेप्‍खबा

४४ येशूसे घ्रेन काइरी चुह्रङ् भिसी सुङ्जी, “ङादा विश्‍वास लबा म्‍हिगदेसे ङादा जे आहिन, तर ङादा पुइखबादाएनोन विश्‍वास लला।

४५ ओच्‍छे ङादा म्राङ्बा म्‍हिसे ङादा पुइखबादाएनोन म्राङ्ला।

४६ ङादा विश्‍वास लबा म्‍हिगदे धोपधोपरी भ्रआतोःगै भिसीन ङा जम्‍बुलिङरी य्‍हाल दोःसी खबा मुला।

४७ “ङाला ताम थेःसीनोन ङाइ पाङ्बा अन्‍छार आभ्रबा म्‍हिगदेला निसाफ आल। तिग्‍दा भिसम ङा जम्‍बुलिङला म्‍हिगदेला निसाफ लबारी खबा आहिन। तर जम्‍बुलिङला म्‍हिगदेदा थार्ना लबारी खबा हिन्‍ना।

४८ तर ङादेन ङाला तामदा विश्‍वास आलबा म्‍हिगदेला निसाफ लबारी न्‍यायाधीश गिक मुला। थे न्‍यायाधीश चा ङाइ पाङ्बा तामनोन हिन्‍ना। थेसेन चु जम्‍बुलिङ नाश तबा धुइरी थेनीगदेला निसाफ लला।

४९ तिग्‍दा भिसम चु ताम ङाइ ङाला सेमग्‍याम पाङ्बा आहिन, तर ङादा पुइखबा आबासे कुल्‍बा अन्‍छारनोन ङाइ पाङ्बा हिन्‍ना।

५० ङादा पुइखबा आबासे कुल्‍बा ताम ङ्‌यान्‍बा म्‍हिदा जुकजुकधोनाला जुनी पिन्‍ना भिबा ताम ङादा था मुला। थेतबासेलमा आबासे जुन ताम पाङ्पुङ्ला थे ताम जे ङाइ पाङ्बा मुला।”

† 

१२:५ “ग्‍यार्जा सोम म्‍हुइला डबल” चा तिदिङला ज्‍याला मुबा।

† 

१२:१३ “इस्राएलला ग्‍ले” भिबा चा थार्बा पिन्‍बा ख्रीष्‍ट भिबा हिन्‍ना।

† 

१२:१५ “सियोन” भिबा चा यरूशलेम सहरदा पाङ्बा हिन्‍ना।

† 

१२:२० चु म्‍हिगदे चा यहूदीगदेसे ह्रङ्नोन परमेश्‍वरदा तेन्‍बा म्‍हि मुबा।

† 

१२:३१ “जम्‍बुलिङदा तहरी थान्‍बा” चा शैतान हिन्‍ना। यूह १४:३०, १६:११ स्‍हीगो।

† 

१२:३४ येशूसे ‘परमेश्‍वरसे पुइखबा म्‍हिदा तोर थीनोन तोःला’ भिबा चा ह्राङदा क्रुसरी टाँगब लसी साइला भिसी सुङ्बा हिन्‍ना।

येशूसे ह्राङला चेलागदेला काङ ख्रुबा

१३

मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड खबा भन्‍दा ङाच्‍छान चु जम्‍बुलिङ ख्‍लासी आबा मुबा ग्‍लारी निबा धुइ तसी जिन्‍जी भिबा ताम येशूसे था याङ्सी जिन्‍बा मुबा। येशूसे जम्‍बुलिङरी मुबा ह्राङला चेलागदेदा ल्‍हानान माया लमुबा, ओच्‍छे थेनीगदेदा लिच्‍छाधोनान माया लजी।

२ येशू ह्राङला चेलागदेदेन छ्‌याम ङ्‍यसेला सोल छ्‌योइबान मुबा। थेनोन धुइरी येशूदा चुङ्सी पिन्‍बा सेम शैतानसे सिमोनना झा यहूदा इस्‍करियोतदा खना लसी जिन्‍बा मुबा।

३ परमेश्‍वरसे जम्‍मान अधिकार ह्राङदा पिन्‍बा मुला भिबा ताम येशूदा था मुबा। ओच्‍छे परमेश्‍वरग्‍यामनोन खसी दोःसी परमेश्‍वर मुबा ग्‍लारी निबान मुला भिबा तामएनोन येशूदा था मुबा

४ सोल छ्‍योइमाहेन्‍से येशू स्‍हेङ्‍जी, ओच्‍छे ह्राङसे नान्‍बा घ क्‍यार थान्‍सी क्रेप्‍सरी गम्‍सा खीजी।

५ जमाहेन्‍से येशूसे ताङ गिकरी क्‍युइ युजी, ओच्‍छे ह्राङला चेलागदेला काङ ख्रुसी ह्राङसे खीबा गम्‍सासे थेनीगदेला काङ फ्‍याजी।

६ येशूसे सिमोन पत्रुसला काङ ख्रुबारी छ्‌याइमा सिमोन पत्रुससे “प्रभु तिग ह्राङसे ङाला काङ ख्रुबारी छ्‌याइबा?” भिसी भिजी।

७ येशूसे थेदा “ङाइ तिग लबान मुला, थे ताम एसे दान्‍दे आघो। तर चु ताम एसे लिच्‍छा घोला” भिसी सुङ्जी।

८ पत्रुससे येशूदा “ह्राङसे ङाला काङ खाइमै ख्रुबारी आत” भिसी भिमा, येशूसे थेदा “ङाइ एला काङ आख्रुनी भिसम ए ङाला म्‍हि आदो” भिसी सुङ्जी।

९ जमाहेन्‍से सिमोन पत्रुससे येशूदा “थेह्रङ् भिसम प्रभु, ङाला काङ जे आहिन, तर ङाला यादेन थोबोएनोन ख्रुसी पिन्‍गो” भिसी भिजी।

१० जमाहेन्‍से येशूसे थेदा “नुहाब लसी जिन्‍बा म्‍हिसे काङ जे ख्रुतोःला। एनीगदे न्‍हङ‍री म्‍हि गिक बाहेक स्‍य्‍हान्‍दो जम्‍मान चोखो तसी जिन्‍बा मुला” भिसी सुङ्जी।

११ तिग्‍दा भिसम ह्राङदा खाल्‍से चुङ्सी पिन्‍बारी छ्‌याइबा मुला भिबा ताम येशूदा था मुबा। थेतबासेलमान येशूसे “एनीगदे न्‍हङला गिक चा चोखो तबा आरे” भिसी सुङ्बा मुबा।

१२ थेनीगदेला काङ ख्रुसी जिन्‍माहेन्‍से ह्राङला घ नान्‍सी येशू दोःसी धन्‍छ्‌याजी। जमाहेन्‍से येशूसे थेनीगदेदा चुह्रङ् भिसी सुङ्जी, “ङाइ तिग्‍दा एनीगदेला काङ ख्रुजी भिबा ताम एनीगदेसे घोजी?

१३ एनीगदेसे ङादा ‘गुरुदेन प्रभु’ भिसी पाङ्बा ताम सत्‍य हिन्‍ना, तिग्‍दा भिसम ङा एनीगदेला गुरुदेन प्रभुन हिन्‍ना।

१४ चुदे ङा प्रभुदेन गुरु तसीनोन ङाइ एनीगदेला काङ ख्रुजी भिसम एनीगदेसेनोन गिकसेम गिकला काङ ख्रुतोःला।

१५ ङाइ लबा ह्रङ्नोन एनीगदेसेनोन लगै भिसीन ङाइ चुह्रङ् लसी उन्‍बा हिन्‍ना। एनीगदेसेनोन चुह्रङ्‌नोन लउ।

१६ थेतबासेलमा च्‍यागो, एनीगदेसे ङाला ताम ङ्‌यान्‍गो, मालिक भन्‍दा नोकर घ्रेन आत ओच्‍छे समाचार पुइबा म्‍हि भन्‍दा समाचार भोर्बा म्‍हिएनोन खाइमै घ्रेन आत।

१७ चुदे एनीगदेसे चु ताम घोसी चुनोन अन्‍छार लजी भिसम एनीगदेसे परमेश्‍वरग्‍याम मोलम याङ्ला।

येशूसे ह्राङदा धोका पिन्‍बा चेलाला बारेरी सुङ्बा

मत्ती २६:२०-२५; मर्कूस १४:१७-२१; लूका २२:२१-२३

१८ “चु ताम ङाइ एनीगदे जम्‍मालान बारेरी पाङ्बा आहिन, ङाइ धम्‍बागदेदा ङाइ ज्‍यना लसी ङोसेमुला। तर ‘ङादेन छ्‌यामनोन गेङ चबा म्‍हिसे ङादा धोका पिन्‍ना’ भिसी परमेश्‍वरला बचनरी पाङ्बा ताम पूरा तबाला लागिरीन चुह्रङ् तबा हिन्‍ना।

१९ चु ताम तमाहेन्‍सेनोन एनीगदेसे ङादा “ङा थेनोन हिन्‍ना” भिसी विश्‍वास लबारी खम्‍गै भिसीन ङाइ चु ताम एनीगदेदा ङाच्‍छान पाङ्बा हिन्‍ना।

२० थेतबासेलमा च्‍यागो, एनीगदेसे ङाला ताम ङ्‌यान्‍गो, ङाइ पुइबा म्‍हिगदेदा मान लबा म्‍हिसे ङादाएनोन मान लला, ओच्‍छे ङादा मान लबा म्‍हिसे ङादा पुइखबादाएनोन मान लला।”

२१ चु ताम सुङ्सी जिन्‍माहेन्‍से ल्‍हानान दुख ङ्‍हम्‍सी येशूसे चेलागदेदा “च्‍यागो, एनीगदेसे ङाला ताम ङ्‌यान्‍गो, एनीगदे न्‍हङलान गिकसे ङादा म्‍हिगदेला यारी जिम्‍मा पिन्‍ना” भिसी सुङ्जी।

२२ येशूसे चु ताम खाल्‍ला बारेरी सुङ्बा हिन्‍ना भिबा आघोबासे लमा चेलागदेसे ह्राङ ह्राङ न्‍हङ‍री गिकसेम गिकला लीरी च्‍याबारी छ्‌याइजी।

२३ येशूसे ल्‍हानान माया लबा चेला चा येशूला ङामरीन चिबा मुबा।

२४ जमाहेन्‍से सिमोन पत्रुससे थेदा “येशूसे चु ताम खाल्‍ला बारेरी सुङ्बा हिन्‍ना? ङ्‌योइगो” भिसी मीला चाल लजी।

२५ थे येशूला ङामरी चिबान येशूदा “प्रभु, थे म्‍हि खाल हिन्‍ना?” भिसी ङ्‌योइजी।

२६ येशूसे थेदा “ङाइ जुन म्‍हिदा गेङ तुइसी पिन्‍ना, थे म्‍हि थेनोन हिन्‍ना” भिसी सुङ्जी। ओच्‍छे येशूसे टोगल गिक गेङ तुइसी सिमोन इस्‍करियोतला झा यहूदा इस्‍करियोतदा पिन्‍जी।

२७ थे गेङ किन्‍माहेन्‍से यहूदा इस्‍करियोत न्‍हङ‍री शैतान वाङ्‌जी। जमाहेन्‍से येशूसे थेदा “एसे तिग लबारी छ्‌याइबा मुला, थे योनान लउ” भिसी सुङ्जी।

२८ तर येशूसे थेदा तिग्‍दा थेह्रङ् भिसी सुङ्बा हिन्‍ना भिसी थेरी चबारी चिबागदे खालैसेन आघोनी।

२९ थेनीगदेला टाङगा यहूदा इस्‍करियोतसे थान्‍बासे लमा कोइ कोइसे चा येशूसे थेदा चाडला लागिरी तोःबा स्‍हेगदे ग्‍लुउ भिसी सुङ्‍जीनम भिसी म्‍हन्‍जी। ओच्‍छे कोइ कोइसे चा येशूसे थेदा प्राङ्‌बोगदेदा तिगै पिन्‍गो भिसी सुङ्‍जीनम भिसी म्‍हन्‍जी।

३० येशूसे पिन्‍बा गेङ चमाहेन्‍से यहूदा इस्‍करियोत तुरुन्‍तन मङग्‍यार निजी। थे धुइरी धोप तसी जिन्‍बा मुबा।

येशूसे कुल्‍बा छार ताम

३१ यहूदा इस्‍करियोत मङग्‍यार निमाहेन्‍से येशूसे चुह्रङ् भिसी सुङ्जी, “दाहेन्‍से परमेश्‍वरसे पुइखबा म्‍हिसे घ्रेन मान याङ्बा मुला, ओच्‍छे थेग्‍याम परमेश्‍वरसेनोन घ्रेन मान याङ्बा मुला।

३२ चुदे परमेश्‍वरसे पुइखबा म्‍हिग्‍याम परमेश्‍वरसे घ्रेन मान याङ्जी भिसम परमेश्‍वरसेनोन ह्राङसे पुइखबादा घ्रेन मान पिन्‍ना। ओच्‍छे परमेश्‍वरसे चु गे योनान लला।

३३ “कोलागदे, ङा एनीगदेदेन छ्‌याम छिन्‍नङ जे तला। एनीगदेसे ङादा म्‍हाइला, तर दाहेन्‍से ङाइ यहूदीगदेदा पाङ्बा ताम एनीगदेदाएनोन पाङ्ला, ‘ङा जुन ग्‍लारी निबान मुला, थेरी एनीगदे खबारी आखम।’

३४ “दाहेन्‍से ङाइ एनीगदेदा छार ताम गिक कुल्‍ला, एनीगदेसे गिकसेम गिकदा माया लउ। ङाइ एनीगदेदा माया लबा ह्रङ् लसी एनीगदेसेनोन गिकसेम गिकदा माया लउ।

३५ चुदे एनीगदेसे गिकसेम गिकदा माया लजी भिसम एनीगदे ङाला चेला हिन्‍बा चीम भिसी जम्‍मासेन ङोसेला।”

पत्रुससे येशूदा ङोसेबा आरे भिसी पाङ्ला भिसी येशूसे सुङ्बा

मत्ती २६:३१-३५; मर्कूस १४:२७-३१; लूका २२:३१-३४

३६ सिमोन पत्रुससे येशूदा “प्रभु, ह्राङ खानङ फेप्‍बारी छ्‌याइबा?” भिसी ङ्‌योइमा, येशूसे थेदा “ङा निबा ग्‍लारी ए दान्‍दे ङादेन छ्‌याम भ्रबारी आखम, तर लिच्‍छा चा भ्रला” भिसी सुङ्जी।

३७ पत्रुससे येशूदा “प्रभु, तिग्‍दा ङा दान्‍देन ह्राङदेन छ्‌याम भ्रबारी आखम? ह्राङला लागिरी ङा सिबारीनोन तयार मुला” भिसी भिजी।

३८ जमाहेन्‍से येशूसे थेदा “तिग एसे ङाला लागिरी ह्राङला ज्‍याननोन पिन्‍खम्‍ला? च्‍यागो, एसे ङाला ताम ङ्‌यान्‍गो, नागा क्राबा भन्‍दा ङाच्‍छान एसे ङादा ङोसेबान आरे भिसी सोमरेमधोना पाङ्ला” भिसी सुङ्जी।

येशूसे चेलागदेदा सम्‍झब लबा

१४

येशूसे ह्राङला चेलागदेदा चुह्रङ् भिसी सुङ्जी, “एनीगदेसे दुख थाम्‍हन्‍गो। एनीगदेसे परमेश्‍वरदा विश्‍वास लबा मुला, ओच्‍छे ङादाएनोन विश्‍वास लउ।

२ ङाला आबाला दिमरी चिबा ग्‍ला ल्‍हानान मुला, ओच्‍छे ङा एनीगदेला लागिरी ग्‍ला स्‍होबारी निबान मुला। चुदे ग्‍ला आरेबा हिन्‍सम ङाइ एनीगदेदा चु ताम पाङ्‌नोन आपाङ्सेला मुबा।

३ एनीगदेला लागिरी ग्‍ला स्‍होसी जिन्‍माहेन्‍से ङा दोःसी खला, ओच्‍छे एनीगदे ङादेन छ्‌यामनोन चिबाला लागिरी एनीगदेदाएनोन ङा मुबा ग्‍लारीन भोर्ला।

४ ङा निबारी छ्‌याइबा ग्‍याम एनीगदेदा थानोन मुला।”

येशू सत्‍य, ग्‍याम ओच्‍छे जुनी हिन्‍ना

५ थोमासे येशूदा “प्रभु, ह्राङ खानङ फेप्‍बान मुला भिबा ताम मी ङन्‍दा था आरे भिसम ह्राङ फेप्‍बा ग्‍याम मी झन ङन्‍से खाह्रङ् लसी था याङ्से?” भिसी भिजी।

६ येशूसे चुह्रङ् भिसी सुङ्जी, “परमेश्‍वर मुबा ग्‍लारी भोर्बा ग्‍याम, सत्‍य ओच्‍छे जुनी ङानोन हिन्‍ना। ङाग्‍याम बाहेक खालैनोन परमेश्‍वर आबा मुबा ग्‍लारी निबारी आखम।

७ एनीगदेसे ङादा ङोसेबा हिन्‍सम ङाला आबादाएनोन ङोसेसेला मुबा। तर दाहेन्‍से एनीगदेसे ङाला आबादा ङोसेला, ओच्‍छे एनीगदेसे थेदा म्राङ्सी जिन्‍बा मुला।

८ फिलिपसे येशूदा “प्रभु, ङन्‍दा परमेश्‍वर आबा उन्‍सी पिन्‍गो, चुदे लजी भिसम तला” भिसी भिजी।

९ येशूसे थेदा चुह्रङ् भिसी सुङ्जी, “फिलिप, चुदे धिनधोना ङा एनीगदेदेन छ्‌याम चिजी, तसैनोन एसे ङादा ङोसेबा आरे? ङादा म्राङ्बा म्‍हिसे परमेश्‍वर आबादाएनोन म्राङ्सी जिन्‍बा मुला। तर ङादा म्राङ्सीनोन तिग्‍दा एसे ङन्‍दा परमेश्‍वर आबादा उन्‍सी पिन्‍गो भिसी भिबा?

१० ङा आबादेन छ्‌याम गिक तबा मुला ओच्‍छे आबा ङादेन छ्‌याम गिक तबा मुला भिबा ताम एदा विश्‍वास आरे? जुन ताम ङाइ एनीगदेदा पाङ्बा मुला थे ताम ङाइ ङाला सेमग्‍याम पाङ्बा आहिन। तर ङादेन छ्‌याम गिक तबा आबासे ह्राङला गे ङाग्‍याम लबान मुला।

११ ङा आबादेन छ्‌याम गिक तबा मुला ओच्‍छे आबा ङादेन छ्‌याम गिक तबा मुला भिबा ताम विश्‍वास लउ। आहिन्‍सम ङाइ लबा गेगदे च्‍यासीन विश्‍वास लउ।

१२ “च्‍यागो, एनीगदेसे ङाला ताम ङ्‌यान्‍गो, ङादा विश्‍वास लबागदेसे ङाइ लबा ह्रङ्‌बान गे लबारी खम्‍ला, ओच्‍छे थे भन्‍दा घ्रेन घ्रेन गेगदेएनोन लबारी खम्‍ला। तिग्‍दा भिसम ङा परमेश्‍वर आबा मुबा ग्‍लारी निबान मुला।

१३ एनीगदेसे ङादेन छ्‌याम जुन स्‍हे ह्रीसैनोन ङाग्‍याम परमेश्‍वर आबाला मान तगै भिसी ङाइ एनीगदेदा पिन्‍ना।

१४ एनीगदेसे ङाला मिनरी जुन स्‍हे ह्रीसै ङाइ एनीगदेदा पिन्‍ना।

परमेश्‍वरला आत्‍मा पुइखला भिसी लबा कबुल

१५ “चुदे एनीगदेसे ङादा माया लबा मुसम ङाइ कुल्‍बा ताम एनीगदेसे ङ्‌यान्‍ना।

१६ ओच्‍छे ङाइ परमेश्‍वर आबादेन छ्‌याम बिन्‍ती लला, ङाला साटोरी परमेश्‍वर आबासे एनीगदेदा ह्रो लबा आत्‍मा पुइखला। थे सदन एनीगदेदेन छ्‌याम धन्‍छ्‌याला।

१७ थे आत्‍मासे एनीगदेदा परमेश्‍वरला बारेरी सत्‍य ताम घोना लला। तर थेदा जम्‍बुलिङला म्‍हिगदेसे विश्‍वास आल, तिग्‍दा भिसम जम्‍बुलिङला म्‍हिगदेसे थेदा न्‍ह म्राङ्ला न्‍ह ङोसेला। तर एनीगदेसे मी थेदा ङोसेला, तिग्‍दा भिसम थे एनीगदेदेन छ्‌यामनोन मुला ओच्‍छे थे एनीगदे न्‍हङ‍री धन्‍छ्‌याला।

१८ “ङाइ एनीगदेदा टुहुरा स्‍होसी आथान, ङा दोःसी एनीगदे मुबा ग्‍लारी खला।

१९ छिन्‍नङ लिच्‍छा जम्‍बुलिङला म्‍हिगदेसे ङादा खाइमै आम्राङ्, तर एनीगदेसे मी ङादा म्राङ्ला। तिग्‍दा भिसम ङा सोबासे लमा एनीगदेएनोन सोला।

२० थे धिन खमाहेन्‍से खाह्रङ् लसी एनीगदे ङादेन छ्‌याम गिक तसी चिबा मुला, ङाएनोन एनीगदेदेन छ्‌याम गिक तसी चिबा मुला, ओच्‍छे ङा परमेश्‍वर आबादेन छ्‌याम गिक तसी चिबा मुला भिबा ताम एनीगदेसे था याङ्ला।

२१ जुन म्‍हिसे ङाइ कुल्‍बा ताम सेमरी थान्‍सी थे अन्‍छार भ्रला थेसे ङादा माया लला। ङादा माया लबा म्‍हिदा परमेश्‍वर आबासेनोन माया लला, ङाइएनोन थेदा माया लला ओच्‍छे ङा ह्राङनोन थे मुबा ग्‍लारी खला।”

२२ यहूदा इस्‍करियोत चा आहिन, तर स्‍य्‍हान्‍दो यहूदासे येशूदा “प्रभु, ह्राङ तिग्‍दा ङनी मुबा ग्‍लारी चा फेप्‍खला, तर जम्‍बुलिङला स्‍य्‍हान्‍दो म्‍हिगदे मुबा ग्‍लारी चा आफेप्‍ख भिसी सुङ्बा?” भिसी भिमा,

२३ येशूसे थेदा चुह्रङ् भिसी सुङ्जी, “चुदे खालैसे ङादा माया लमुला भिसम थेसे ङाइ कुल्‍बा तामएनोन ङ्‍यान्‍मुला। ओच्‍छे थेदा ङाला आबासेनोन माया लला, थेह्रङ् लसीन ङादेन ङाला आबा थे मुबा ग्‍लारी खसी थेदेन छ्‌यामनोन चिला।

२४ तर ङादा माया आलबा म्‍हिगदेसे ङाइ कुल्‍बा तामएनोन आङ्‌यान्‍मुला। चु ताम ङाइ एनीगदेदा ङाला सेमग्‍याम पाङ्बा आहिन, तर ङादा पुइखबा परमेश्‍वर आबासेन सुङ्बा हिन्‍ना।

२५ “ङा एनीगदेदेन छ्‌याम मुबा धुइरीन चु ताम ङाइ एनीगदेदा पाङ्बा मुला।

२६ ङाला साटोरी आबासे एनीगदेदा ह्रो लबारी पुइखबा थेला आत्‍मासे एनीगदेदा जम्‍मान ताम लोप्‍ला ओच्‍छे ङाइ पाङ्बा जम्‍मान तामएनोन एनीगदेदा ढन्‍ना लला।

२७ “ङा एनीगदेदा शान्‍ति पिन्‍सी निबान मुला। एनीगदेदा पिन्‍बा शान्‍ति चा ङाला ह्राङलान शान्‍ति हिन्‍ना। चु शान्‍ति चा जम्‍बुलिङला म्‍हिगदेसे पाङ्बा ह्रङ्‌बा शान्‍ति आहिन। थेतबासेलमा दुख थाम्‍हन्‍गो ओच्‍छे थालोङ्‍गो।

२८ “‘ङा चुग्‍याम निबान मुला, तसैनोन ङा एनीगदे मुबा ग्‍लारी दोःसी खला’ भिसी ङाइ पाङ्बा ताम एनीगदेसे थेःबा मुला। एनीगदेसे ङादा पक्‍कान माया लबा हिन्‍सम ङा परमेश्‍वर आबा मुबा ग्‍लारी निबारी छ्‌याइबा मुला भिबा ताम थेःसी एनीगदे ताङ्सेला मुबा। तिग्‍दा भिसम ङा भन्‍दा मी परमेश्‍वर आबान घ्रेन हिन्‍ना।

२९ चु ताम पूरा तमाहेन्‍से एनीगदेसे ङादा विश्‍वास लगै भिसी चु ताम पूरा तबा भन्‍दा ङाच्‍छान ङाइ एनीगदेदा पाङ्सी जिन्‍बा मुला।

३० दाहेन्‍से ङाइ एनीगदेदा चु भन्‍दा ल्‍हाना ताम आपाङ्। तिग्‍दा भिसम चु जम्‍बुलिङदा तहरी थान्‍बा चा खबान मुला। तसैनोन थेदेन छ्‌याम ङादा तिगै लबा शक्ति आरे।

३१ तर ङाइ परमेश्‍वर आबादा माया लमुला भिबा ताम जम्‍बुलिङला म्‍हिगदेसे था याङ्‌गै भिसीन परमेश्‍वर आबासे कुल्‍बा अन्‍छारनोन ङाइ लबान मुला। दाहेन्‍से भ्रउ, य्‍हाङ चुग्‍याम निइ।

येशू चा अङगुरला दोङ

१५

“साँच्‍चिलान अङगुर दोङ चा ङानोन हिन्‍ना, ओच्‍छे ङाला आबा चा दोङदा सयार लबा म्‍हि हिन्‍ना।

२ थेसे ङादेन छ्‌याम मुबा तिगै आरोबा हाँगा चा थासी भ्‍याङ्‍ला। तर रोबा हाँगागदेदा चा अझ ल्‍हाना रोगै भिसी जोगदे घ्‍याम्‍सी ज्‍यना लसी सयार लला।

३ थेह्रङ् लसीन एनीगदेला विश्‍वास अझ ल्‍हेगै भिसी ङाइ पाङ्बा चु बचनगदेसेन एनीगदेला सेम ज्‍यना लसी जिन्‍बा मुला।

४ एनीगदे ङादेन छ्‌याम गिक तसी चिउ, ङाएनोन एनीगदेदेन छ्‌याम गिक तसी चिला। हाँगा दोङग्‍याम फेजी भिसम थे हाँगारी तिगै आरो। थेह्रङ् लसीन एनीगदेएनोन ङाग्‍याम फेसी चिजी भिसम एनीगदेसेनोन तिगै लबारी आखम।

५ “अङगुरला दोङ ङानोन हिन्‍ना, एनीगदे चा हाँगागदे हिन्‍ना। चुदे खालै म्‍हि ङादेन छ्‌याम गिक तसी चिजी भिसम ङाएनोन थेदेन छ्‌याम गिक तसी चिला, ओच्‍छे थे विश्‍वासरी ल्‍हेसी ल्‍हानान ज्‍यबा गेगदे लला। तर ङाग्‍याम फेसी चिजी भिसम एनीगदेसे तिगै लबारी आखम।

६ ङादेन छ्‌याम गिक तसी आचिबागदेदा चा थे हाँगागदेदा भ्‍याङ्‍बा ह्रङ् लसी भ्‍याङ्‍ला, ओच्‍छे थे खर्ला। थेह्रङ्बा हाँगागदेदा म्‍हिगदेसे ह्रुप लसी मेरी भ्‍याङ्‍ला, जमाहेन्‍से थे मेफ्रा दोला।

७ चुदे एनीगदे ङादेन छ्‌याम गिक तजी भिसम ओच्‍छे ङाला बचन एनीगदेला सेम न्‍हङ‍री थान्‍जी भिसम एनीगदेदा तोःबा स्‍हे ह्रीमा पिन्‍ना।

८ चुदे एनीगदेसे ल्‍हानान ज्‍यबा गेगदे लसी ङाला चेला दोःसी उन्‍जी भिसम ङाला आबाला मानदेन जयजयकार तला।

९ “ङादा आबासे माया लबा ह्रङ् लसी ङाइएनोन एनीगदेदा ङाच्‍छाहेन्‍सेन माया लबा मुला। थेतबासेलमा एनीगदेसे ङाला माया थाम्‍लेःगो।

१० ङाला आबासे कुल्‍बा ताम ङ्‍यान्‍बासे लमा आबाला माया सदन ङादेन छ्‌याम मुला। थेह्रङ् लसीन एनीगदेसेनोन ङाइ कुल्‍बा ताम ङ्‌यान्‍जी भिसम ङाला माया सदन एनीगदेदेन छ्‌याम तला।

११ ङाला सेम ताङ्‍बा ह्रङ् लसी एनीगदेला सेमएनोन पूरन ताङ्‍खम्‍गै भिसीन ङाइ एनीगदेदा चु ताम पाङ्बा हिन्‍ना।

१२ “ङाइ एनीगदेदा माया लबा ह्रङ् लसी एनीगदेसेनोन ह्राङ ह्राङ न्‍हङ‍री गिकसेम गिकदा माया लउ भिसी ङाइ चु ताम कुल्‍बा मुला।

१३ ह्रोला लागिरी ह्राङला ज्‍याननोन पिन्‍बा भन्‍दा घ्रेन माया अर्गु तिगैनोन आरे।

१४ चुदे एनीगदेसे ङाइ कुल्‍बा ताम ङ्‌यान्‍जी भिसम एनीगदे ङाला ह्रो हिन्‍ना।

१५ दाहेन्‍से ङाइ एनीगदेदा नोकर भिसी आपाङ्, तिग्‍दा भिसम मालिकसे तिग लबान मुला भिसी नोकरदा था आत। तर ङाइ एनीगदेदा ह्रो भिसी पाङ्बा मुला, तिग्‍दा भिसम ङाला आबासे ङादा सुङ्बा जम्‍मान ताम ङाइ एनीगदेदा पाङ्सी जिन्‍बा मुला।

१६ एनीगदेसे ङादा धम्‍बा आहिन, तर एनीगदे सदन ज्‍यबा म्‍हि दोःसी ज्‍यबा गे लगै भिसीन ङाइ एनीगदेदा धम्‍बा हिन्‍ना। थेह्रङ् लसी एनीगदेसे ङाला मिन किन्‍सी परमेश्‍वर आबादेन छ्‌याम ह्रीजी भिसम एनीगदेसे ह्रीबा स्‍हे परमेश्‍वर आबासे पिन्‍ना।

१७ थेतबासेलमा ङाइ कुल्‍बा अन्‍छार एनीगदेसे गिकसेम गिकदा माया लउ।

चेलागदेदा हेला लबा

१८ “चुदे एनीगदेदा जम्‍बुलिङला म्‍हिगदेसे हेला लजी भिसम एनीगदेदा भन्‍दा ङाच्‍छा ङादा हेला लबा हिन्‍ना भिसी घोउ।

१९ चुदे एनीगदे जम्‍बुलिङला म्‍हि हिन्‍बा हिन्‍सम थेनीगदेसे एनीगदेदा ह्राङला म्‍हि म्‍हन्‍सी माया लसेला मुबा। तर एनीगदे चु जम्‍बुलिङला म्‍हि आहिन। एनीगदेदा ङाइ चु जम्‍बुलिङग्‍याम धम्‍बा हिन्‍ना। थेतबासेलमा एनीगदेदा जम्‍बुलिङला म्‍हिगदेसे हेला लबा हिन्‍ना।

२० ‘नोकर मालिक भन्‍दा घ्रेन आत’ भिसी ङाइ पाङ्बा ताम एनीगदेसे थाम्‍लेःगो। थेनीगदेसे ङादा दुख पिन्‍जी भिसम एनीगदेदाएनोन दुख पिन्‍ना। थेह्रङ् लसीन थेनीगदेसे ङाइ कुल्‍बा ताम ङ्‌यान्‍जी भिसम एनीगदेसे पाङ्बा तामएनोन ङ्‌यान्‍ना।

२१ एनीगदे ङाला म्‍हि तबासे लमा थेनीगदेसे एनीगदेदा ल्‍हानान दुख पिन्‍ना। तिग्‍दा भिसम थेनीगदेसे ङादा पुइखबा परमेश्‍वर आबादा ङोसेबा आरे।

२२ चुदे ङा आखबादेन ङाइ थेनीगदेदा आपाङ्बा हिन्‍सम थेनीगदेदा पापला दोष आतसेला मुबा। तर दाहेन्‍से थेनीगदेसे ह्राङला पापला लागिरी तिगै निउ लबा ग्‍ला आरे।

२३ ङादा हेला लबा म्‍हिसे ङाला आबादाएनोन हेला लला।

२४ खालैसेन लबारी आखम्‍बा गेगदे ङाइ थेनीगदेला गुङरी आलबा हिन्‍सम थेनीगदेदा पापला दोष आतसेला मुबा। तर ङाइ लबा उदेकला गेगदे म्राङ्सीनोन थेनीगदेसे ङादेन ङाला आबादा हेला लबा मुला।

२५ तर थेनीगदेला ह्राङलान ठिमरी ‘थेनीगदेसे ङादा थेह्रङ्नोन हेला लला’ भिसी भ्रिबा ताम पूरा तबाला लागिरीन चुह्रङ् तबा हिन्‍ना।

२६ “ङाइ आबाग्‍याम सत्‍यला आत्‍मा एनीगदेदा ह्रो लबाला लागिरी पुइखला। थे खसी थेसेन ङाला बारेरी पाङ्ला।

२७ ओच्‍छे एनीगदे चा ङाच्‍छाहेन्‍सेन ङादेन छ्‌याम चिबासे लमा एनीगदेसेनोन ङाला बारेरी पाङ्ला।

१६

“एनीगदेला विश्‍वास म्‍हासी थानिगै भिसी ङाइ एनीगदेदा जम्‍मान ताम पाङ्बा हिन्‍ना।

२ एनीगदेदा थेनीगदेसे यहूदीगदे ह्रुप तबा दिमग्‍याम तेःला। ओच्‍छे एनीगदेदा साइबा म्‍हिगदेसे ‘ङन्‍से परमेश्‍वरदा तेन्‍बा मुला’ भिसी म्‍हन्‍बा धुइएनोन खबान मुला।

३ थेनीगदेसे एनीगदेदा थेह्रङ् लला, तिग्‍दा भिसम थेनीगदेसे परमेश्‍वर आबादा ङोसेबा आरे ओच्‍छे ङादाएनोन ङोसेबा आरे।

४ च्‍यागो, थे जम्‍मान ताम तबा धुइरी एनीगदेसे ‘चु जम्‍मान तामला बारेरी ङादा प्रभुसे ङाच्‍छान सुङ्सी जिन्‍बा मुबा’ भिबा ताम ढन्‍गै भिसी ङाइ एनीगदेदा चु ताम पाङ्‌बान मुला। दान्‍देधोना ङा एनीगदेदेन छ्‌यामनोन मुबासे लमा चु ताम ङाइ ङाच्‍छा एनीगदेदा आपाङ्नी।

परमेश्‍वरला आत्‍मासे लबा गे

५ दाहेन्‍से ङा ङादा पुइखबा परमेश्‍वर आबा मुबा ग्‍लारी निबान मुला। तर एनीगदे खालैसेन ङादा ‘ह्राङ खानङ फेप्‍बा?’ भिसी आङ्‍योइ।

६ तसैनोन ङाइ चु जम्‍मान ताम पाङ्बासे लमा एनीगदेदा सेमरी ल्‍हानान सुर्दा तबा मुला।

७ तसैनोन ङाइ एनीगदेदा सत्‍य ताम पाङ्बा मुला, ङा चुग्‍याम निबान एनीगदेदा ज्‍यबा हिन्‍ना। तिग्‍दा भिसम ङा चुग्‍याम आनिनी भिसम एनीगदेदा ह्रो लबा आत्‍मा एनीगदे मुबा ग्‍लारी आफेप्‍ख। तर ङा निजी भिसम ङाइ थेदा एनीगदे मुबा ग्‍लारी पुइखला।

८ थे फेप्‍खमाहेन्‍से थेसे जम्‍बुलिङला म्‍हिगदेदा परमेश्‍वरदा सेम निबा गेला बारेरीदेन परमेश्‍वरसे लबा निसाफला बारेरी, गल्‍ती गेला बारेरी ओच्‍छे पापला बारेरी उन्‍ना।

९ ङादा विश्‍वास आलबान पाप हिन्‍ना भिसी थेसे थेनीगदेदा घोना लला।

१० थेसे परमेश्‍वरदा सेम निबा गे तिग हिन्‍ना भिसी घोना लला। तिग्‍दा भिसम ङा परमेश्‍वर आबा मुबा ग्‍लारी निबान मुला, ओच्‍छे एनीगदेसे ङादा दोःसी आम्राङ्।

११ थेसे परमेश्‍वरसे लबा निसाफ भिबा तिग हिन्‍ना भिसीएनोन थेनीगदेदा घोना लला। तिग्‍दा भिसम चु जम्‍बुलिङदा तहरी थान्‍बादा परमेश्‍वरसे निसाफ लसी जिन्‍बा मुला।

१२ “ङाइ एनीगदेदा पाङ्तोःबा ताम मी ल्‍हानान मुबा। तर एनीगदेसे दान्‍दे चु भन्‍दा ल्‍हाना घोबारी आखम।

१३ तर थे सत्‍यला आत्‍मा फेप्‍खमाहेन्‍से सत्‍य ताम तिग हिन्‍ना भिसी थेसेन एनीगदेदा घोना लला। थेसे ह्राङला सेमग्‍याम एनीगदेदा तिगै ताम आसुङ्, थेसे जुन ताम थेःला थेनोन ताम जे एनीगदेदा सुङ्ला। ओच्‍छे थेसेन लिच्‍छा तसेला तामगदेएनोन एनीगदेदा घोना लला।

१४ थेसे ङाला मानदेन जयजयकार लला, तिग्‍दा भिसम थेसे ङाइ पाङ्बा ताम थेःसी एनीगदेदा पाङ्ला।

१५ परमेश्‍वर आबादेन छ्‌याम मुबा जम्‍मान स्‍हे जम्‍मान ङालान हिन्‍ना। थेतबासेलमा ङाइ पाङ्बा जम्‍मान ताम ‘सत्‍यला आत्‍मासे थेःसी एनीगदेदा घोना लला’ भिसी पाङ्बा हिन्‍ना।”

सुर्दा म्‍लेःसी ताङ्म्‍याङ्ला

१६ येशूसे ह्राङला चेलागदेदा “छिन्‍नङ लिच्‍छा एनीगदेसे ङादा आम्राङ्, तर दोःसी तिगै धिन लिच्‍छा मी एनीगदेसे ङादा म्राङ्ला” भिसी सुङ्जी।

१७ चु ताम थेःसी येशूला कोइ कोइ चेलागदेसे “थेसे य्‍हाङदा ‘छिन्‍नङ लिच्‍छा एनीगदेसे ङादा आम्राङ् दोःसी छिन्‍नङ लिच्‍छा मी एनीगदेसे ङादा म्राङ्ला’ भिबादेन ‘तिग्‍दा भिसम ङा आबा मुबा ग्‍लारी निबान मुला’ भिसी सुङ्बाला अर्थ चा तिग हिन्‍ना?” भिसी ह्राङ ह्राङ न्‍हङ‍री ताम लजी।

१८ ओच्‍छे थेनीगदेसे दोःसी, “थेसे ‘छिन्‍नङ लिच्‍छा’ भिसी सुङ्बा तिग हिन्‍ना? थेसे सुङ्बा ताम य्‍हाङदा था आरे” भिसी भिजी।

१९ थेनीगदेसे चु तामला बारेरी ङ्‌योइबा सेम लबा मुला भिसी था याङ्सी येशूसे थेनीगदेदा चुह्रङ् भिसी सुङ्जी, “ङाइ एनीगदेदा ‘छिन्‍नङ लिच्‍छा एनीगदेसे ङादा आम्राङ् भिबादेन छिन्‍नङ लिच्‍छा मी एनीगदेसे ङादा म्राङ्ला’ भिसी पाङ्बा तामला बारेरी एनीगदेसे ह्राङ ह्राङ न्‍हङ‍री ताम लबा आहिन?

२० थेतबासेलमा च्‍यागो, एनीगदेसे ङाला ताम ङ्‌यान्‍गो, एनीगदे क्राबा क्रिङ्बा लला, तर जम्‍बुलिङला म्‍हिगदे चा ताङ्ला। एनीगदेदा दुखदेन सुर्दा तला, तसैनोन एनीगदेला सुर्दा म्‍हासी दोःसी ताङ्म्‍याङ्ला।

२१ कोला न्‍हबा धुइरी म्रिङम्‍हेमेदा ल्‍हानान दुख तमुला। तर कोला न्‍हमाहेन्‍से थेसे थे जम्‍मान दुख म्‍लेःमुला। तिग्‍दा भिसम जम्‍बुलिङरी कोला गिक न्‍हजी भिसी थे ल्‍हानान ताङ्मुला।

२२ थेह्रङ् लसीन एनीगदेदा दान्‍दे दुख तबा मुला। तर ङा दोःसी एनीगदेदा ह्रुप तबारी खमा एनीगदे सेमरी ल्‍हानान ताङ्म्‍याङ्ला। ओच्‍छे एनीगदेला ताङ्‍बा खालैसेन म्‍हाना लबारी आखम।

२३ थे धुइरी एनीगदेसे ङादेन छ्‌याम तिगै ताम आङ्‍योइ। च्‍यागो, ङाला मिनरी एनीगदेसे जुन स्‍हे ह्रीला थे स्‍हे एनीगदेदा परमेश्‍वर आबासे पिन्‍ना।

२४ दान्‍देधोना मी एनीगदेसे ङाला मिनरी तिगै ह्रीबा आरे। ह्री‍गो एनीगदेदा पिन्‍ना, ओच्‍छे एनीगदे पूरन ताङ्म्‍याङ्ला।

येशूसे जम्‍बुलिङला जम्‍मान नइबा तामदा ढाबा

२५ “दान्‍दे चा ङाइ एनीगदेदा चु ताम उखानग्‍याम पाङ्बा मुला, तर धुइ तमाहेन्‍से परमेश्‍वरला बारेरी पाङ्‌मा चा उखान आपाङ्ना ङाइ एनीगदेदा प्रस्‍टन घोना लला।

२६ थे धुइरी एनीगदे ह्राङसेन ङाला मिनरी ह्रीला। तर ङाइ एनीगदेला लागिरी परमेश्‍वर आबादेन छ्‌याम ह्रीसी पिन्‍आतोः।

२७ तिग्‍दा भिसम परमेश्‍वर आबा ह्राङसेन एनीगदेदा माया लबा मुला। तिग्‍दा भिसम एनीगदेसे ङादा माया लबा मुला, ओच्‍छे ङा परमेश्‍वरग्‍याम खबा हिन्‍ना भिसीएनोन विश्‍वास लबा मुला।

२८ ङा परमेश्‍वर आबाग्‍यामसेन चु जम्‍बुलिङरी खबा हिन्‍ना, दान्‍दे दोःसी ङा चु जम्‍बुलिङदा ख्‍लासी परमेश्‍वर आबा मुबा ग्‍लारी निबान मुला।”

२९ जमाहेन्‍से चेलागदेसे येशूदा चुह्रङ् भिसी भिजी, “दान्‍दे चा भिसम ह्राङसे ङन्‍दा उखान आसुङ्ना प्रस्‍टन घोना लजी।

३० दाहेन्‍से ह्राङदा जम्‍मान ताम था मुला भिबा ताम ङन्‍से था याङ्जी। दाहेन्‍से खालैसे ह्राङदा ङ्‍योइतोःबा ताम तिगै आरे। थेतबासेलमा ह्राङ परमेश्‍वरग्‍याम फेप्‍खबा हिन्‍ना भिसी ङन्‍से विश्‍वास लजी।”

३१ येशूसे थेनीगदेदा चुह्रङ् भिसी सुङ्जी, “तिग दान्‍दे मी एनीगदेसे ङादा विश्‍वास लबा मुला?

३२ च्‍यागो, चुह्रङ्बा धुइएनोन खबान मुला, एनीगदे ससा बङबङ तसी ङा गिकदा जे ख्‍लासी ह्राङ ह्राङला दिमरी निला, पाङ्‌नोन तोःमा चु धुइ खसी जिन्‍बा मुला। तसैनोन थे धुइरी ङा गिक जे आत, तिग्‍दा भिसम ङाला आबा सदन ङादेन छ्‌याम मुला।

३३ एनीगदे ङादेन छ्‌याम गिक तसी शान्‍ति याङ्सी चिबारी खम्‍गै भिसीन ङाइ एनीगदेदा चु जम्‍मान ताम पाङ्बा हिन्‍ना। जम्‍बुलिङरी एनीगदेदा ल्‍हानान दुख तला, तर एनीगदेसे आँट लउ, तिग्‍दा भिसम ङाइ जम्‍बुलिङला जम्‍मान नइबा तामदा ढासी जिन्‍बा मुला।”

येशूला प्रार्थना

१७

चु जम्‍मान ताम सुङ्सी जिन्‍माहेन्‍से येशूसे स्‍वर्गपट्टि स्‍हीसी चुह्रङ् भिसी प्रार्थना लजी, “परमेश्‍वर आबा, दाहेन्‍से धुइ तसी जिन्‍बा मुला। ह्राङ गाते घ्रेन मुला भिसी उन्‍बाला लागिरी ह्राङसे ह्राङला झा गाते घ्रेन मुला भिसी उन्‍गो।

२ ह्राङसे थेदा पिन्‍बा जम्‍मान म्‍हिगदेदा थेसे जुकजुकधोनाला जुनी पिन्‍खम्‍गै भिसी ह्राङसे थेदा जम्‍बुलिङला जम्‍मान म्‍हिगदेथोरी शासन लबा अधिकार पिन्‍बा मुला।

३ ह्राङ गिक जेन सत्‍य परमेश्‍वर हिन्‍ना भिसी ङोसेबादेन ह्राङसे पुइखबा येशू ख्रीष्‍टदा ङोसेबान जुकजुकधोनाला जुनी याङ्बा हिन्‍ना।

४ ह्राङसे ङादा जिम्‍मा पिन्‍बा गे पूरा लसी ङाइ जम्‍बुलिङरी ह्राङदा मान लबा मुला।

५ परमेश्‍वर आबा, जम्‍बुलिङ स्‍होबा भन्‍दा ङाच्‍छा ङा ह्राङदेन छ्‌याम मुबा धुइरी गाते घ्रेन मानदेन जयजयकार मुबा। दाहेन्‍से थेह्रङ् लसीन ङादा ह्राङदेन छ्‌याम घ्रेन स्‍होउ।

ह्राङला चेलागदेला लागिरी येशूसे लबा प्रार्थना

६ “ह्राङसे जम्‍बुलिङग्‍याम ङादा पिन्‍बा जम्‍मान म्‍हिगदेदा ङाइ ह्राङ खाल हिन्‍ना भिसी ङोसेना लबा मुला। थेनीगदे ह्राङलान म्‍हि मुबा, ओच्‍छे ह्राङसे ङादा पिन्‍जी। थेनीगदे ह्राङला बचन अन्‍छार भ्रबा मुला।

७ ह्राङसे ङादा पिन्‍बा जम्‍मान ताम ह्राङग्‍यामसेन खबा हिन्‍ना भिसी दान्‍दे थेनीगदेसे था याङ्सी जिन्‍बा मुला।

८ तिग्‍दा भिसम ह्राङसे ङादा पिन्‍बा बचन ङाइ थेनीगदेदा लोप्‍बा मुला, ओच्‍छे थेनीगदे थे अन्‍छार भ्रबान मुला। ङा ह्राङग्‍याम खबा हिन्‍ना भिसी थेनीगदेसे घोबा मुला, ओच्‍छे ङादा ह्राङसे पुइखबा हिन्‍ना भिसीएनोन थेनीगदेसे विश्‍वास लबा मुला।

९ “ङाइ थेनीगदेलान लागिरी प्रार्थना लबान मुला, जम्‍बुलिङला म्‍हिगदेला लागिरी चा आहिन। तर ह्राङसे पिन्‍बा म्‍हिगदेलान लागिरी प्रार्थना लबान मुला, तिग्‍दा भिसम थेनीगदे ह्राङलान हिन्‍ना।

१० ङादेन छ्‌याम मुबा जम्‍मान ह्राङला हिन्‍ना, ह्राङदेन छ्‌याम मुबा जम्‍मान ङाला हिन्‍ना। ओच्‍छे थेनीगदेग्‍याम ङाला मानदेन जयजयकार तबा मुला।

११ “दाहेन्‍से ङा ह्राङ मुबा ग्‍लारी खबान मुला। ल्‍हानान धिनधोना ङा चु जम्‍बुलिङरी आचि, तर चुगदे मी चु जम्‍बुलिङरीन चिला। थेतबासेलमा ङाला आबा परमप्रभु परमेश्‍वर, ह्राङदेन ङा गिक तबा ह्रङ् लसी चुगदेएनोन गिक तबाला लागिरी ह्राङसे ङादा पिन्‍बा ह्राङला मिनग्‍याम थेनीगदेदा जोगब लसी थान्‍गो।

१२ ङा थेनीगदेदेन छ्‌याम मुबा धुइरी ह्राङसे ङादा पिन्‍बा ह्राङला मिनग्‍याम ङाइ थेनीगदेदा जोगब लसी थान्‍जी। नाश ततोःबा म्‍हि बाहेक स्‍य्‍हान्‍दो खालैदान ङाइ नाश तआपुङ्नी। तिग्‍दा भिसम परमेश्‍वरला बचनरी भ्रिबा ताम पूरा तबाला लागिरीन चुह्रङ् तबा हिन्‍ना।

१३ “तर दाहेन्‍से ङा ह्राङ मुबा ग्‍लारी खबान मुला। ङाग्‍याम याङ्बा ताङ्‍बा थेनीगदेसे पूरन याङ्‌गै भिसीन ङाइ चु ताम जम्‍बुलिङरी मुबा धुइरीन पाङ्बा मुला।

१४ ङा ह्राङसेन थेनीगदेदा ह्राङला बचन लोप्‍जी। तर थेनीगदेदा चु जम्‍बुलिङला म्‍हिगदेसे हेला लजी। तिग्‍दा भिसम ङा चु जम्‍बुलिङला आहिन्‍बा ह्रङ् थेनीगदेएनोन चु जम्‍बुलिङला आहिन।

१५ थेनीगदेदा चु जम्‍बुलिङग्‍याम भोर्गो भिसी ङाइ प्रार्थना आल, तर थेनीगदेदा शैतानग्‍याम जोगब लसी थान्‍गो।

१६ ङा चु जम्‍बुलिङला आहिन्‍बा ह्रङ् थेनीगदेएनोन चु जम्‍बुलिङला आहिन।

१७ थेनीगदेदा सत्‍य बचनग्‍याम ह्राङदा तेन्‍बा चोखो म्‍हि स्‍होउ। तिग्‍दा भिसम ह्राङला बचन सत्‍य मुला।

१८ ह्राङसे ङादा जम्‍बुलिङरी पुइखबा ह्रङ् लसी ङाइएनोन थेनीगदेदा जम्‍बुलिङरी पुइबा मुला।

१९ थेनीगदेसे ह्राङसे ह्राङदान पूरन चोखो थान्‍गै भिसी ङाइनोन थेनीगदेला लागिरी ह्राङसे ह्राङदान चोखो स्‍होबा मुला।

ह्राङदा विश्‍वास लबागदे जम्‍मान गिक तसी चिगै भिसी येशूसे लबा प्रार्थना

२० “ङाइ चुगदेला लागिरी जे आहिन, तर चुगदेला ताम थेःसी ङादा विश्‍वास लबा म्‍हिगदेला लागिरीनोन प्रार्थना लला।

२१ थेनीगदे जम्‍मान गिक तसी चिबारी खम्‍गै। परमेश्‍वर आबा, ह्राङ ङादेन छ्‌याम ओच्‍छे ङा ह्राङदेन छ्‌याम गिक तबा ह्रङ् लसी थेनीगदेएनोन य्‍हाङदेन छ्‌याम गिक तबारी खम्‍गै। ओच्‍छे ङादा ह्राङसे पुइखबा हिन्‍ना भिसी जम्‍बुलिङला म्‍हिगदेसे विश्‍वास लबारी खम्‍गै।

२२ य्‍हाङ गिक तबा ह्रङ् लसी थेनीगदेएनोन गिक तसी चिबारी खम्‍गै भिसी ह्राङसे ङादा मान याङ्बा म्‍हि स्‍होबा ह्रङ् लसी ङाइएनोन थेनीगदेदा मान याङ्बा म्‍हि स्‍होबा मुला।

२३ ङा थेनीगदेदेन छ्‌याम ओच्‍छे ह्राङ ङादेन छ्‌याम गिक तबा ह्रङ् लसी थेनीगदेएनोन पूरन गिक तबारी खम्‍गै। ओच्‍छे ङादा ह्राङसेन पुइखबा हिन्‍ना भिबादेन ह्राङसे ङादा माया लबा ह्रङ् लसी ह्राङसे थेनीगदेदाएनोन माया लमुला भिसी जम्‍बुलिङला जम्‍मान म्‍हिगदेसे था याङ्‌गै।

२४ “परमेश्‍वर आबा, ह्राङसे जम्‍बुलिङ स्‍होबा भन्‍दा ङाच्‍छाहेन्‍सेन ङादा माया लसी य्‍हालदेन शक्ति पिन्‍बा मुला। चु ताम म्राङ्बाला लागिरी ह्राङसे ङादा पिन्‍बा जम्‍मान म्‍हिगदे ङादेन छ्‌याम तगै भिबा ङाला सेम मुला।

२५ “ठीक निसाफ लबा परमेश्‍वर आबा, ह्राङदा जम्‍बुलिङला म्‍हिगदेसे ङोसेबा आरे, तर ङाइ ह्राङदा ङोसेबा मुला। ओच्‍छे ह्राङसेन ङादा पुइखबा हिन्‍ना भिसी ङाला चेलागदेसे था याङ्बा मुला।

२६ ह्राङसे ङादा लबा माया थेनीगदेदेन छ्‌याम तगै, ओच्‍छे ङा थेनीगदेदेन छ्‌याम तबारी खम्‍गै भिसी ङाइ थेनीगदेदा ह्राङ खाल हिन्‍ना भिसी ङोसेना लबा मुला। अझ ह्राङ खाल हिन्‍ना भिसी ङाइ थेनीगदेदा सदन पाङ्ला।”

येशूदा चुङ्बा

मत्ती २६:४७-५६; मर्कूस १४:४३-५०; लूका २२:४७-५३

१८

प्रार्थना लसी जिन्‍माहेन्‍से येशू ह्राङला चेलागदेदेन छ्‌याम किद्रोन भिबा खोल्‍साला क्‍याम्‍सङपट्टि मुबा बगैँचारी फेप्‍जी।

२ थे ग्‍ला येशूदा चुङ्सी पिन्‍बा यहूदादाएनोन था मुबा। तिग्‍दा भिसम येशू ह्राङला चेलागदेदेन छ्‌याम थे ग्‍लारी ल्‍हानान ह्रङ्‌बा फेप्‍मुबा।

३ थे धुइरी फरिसीगदेदेन परमेश्‍वरला मन्‍दिररी पूजा लबा मुल म्‍हिगदेसे पुइखबा परमेश्‍वरला मन्‍दिर ख्रुङ्बा सिपाहीदेन रोमी सिपाहीगदेदा भसी यहूदा येशू मुबा ग्‍लारी धोखजी। थेनीगदे हतियार थोसी नाङसलदेन मेदङ म्रासी खबा मुबा।

४ ह्राङदा तबारी छ्‌याइबा जम्‍मान ताम था याङ्सी थेनीगदेला ङाच्‍छापट्टि फेप्‍सी येशूसे थेनीगदेदा “एनीगदेसे खाल्‍दा म्‍हाइबा?” भिसी ङ्‌योइजी।

५ जमाहेन्‍से थेनीगदेसे “नासरतला येशूदा म्‍हाइबा” भिसी भिमा, येशूसे थेनीगदेदा “ङा थेनोन हिन्‍ना” भिसी सुङ्जी। येशूदा चुङ्सी पिन्‍बा यहूदाएनोन थेनीगदेदेन छ्‌यामनोन राप्‍सी चिबा मुबा।

६ येशूसे थेनीगदेदा “ङा थेनोन हिन्‍ना” भिसी सुङ्बा थेःमैछ्‌याम थेनीगदे ग्‍यापपट्टि लेःमा जम्‍मान ह्रिल्‍जी।

७ दोःसी येशूसे थेनीगदेदा “एनीगदेसे खाल्‍दा म्‍हाइबान मुला?” भिसी सुङ्मा, थेनीगदेसे “नासरतला येशूदा म्‍हाइबा” भिसी भिजी।

८ येशूसे थेनीगदेदा “ङा थेनोन हिन्‍ना भिसी ङाइ एनीगदेदा दोलोन पाङ्सी जिन्‍जी। थेतबासेलमा एनीगदेसे ङादान म्‍हाइबा हिन्‍सम चु म्‍हिगदेदा चा निपुङ्‍गो” भिसी सुङ्जी।

९ “ह्राङसे ङादा पिन्‍बा म्‍हिगदे ङाइ गिकनोन नाश तपुङ्बा आरे” भिसी येशूसे ङाच्‍छान सुङ्बा ताम चुह्रङ् लसी पूरा तजी।

१० सिमोन पत्रुससे ह्राङदेन छ्‌याम मुबा तरवार तेःसी परमेश्‍वरला मन्‍दिररी पूजा लबा मुल म्‍हिला नोकरदा ताम्‍मा दाहिनेपट्टिला नाब्‍यङ च्‍वाट्टन थाजी। थेला मिन चा माल्‍खस मुबा।

११ येशूसे पत्रुसदा “एला तरवार स्‍युबारी झाङ्‍गो। तिग परमेश्‍वर आबासे नापुङ्बा दुख ङाइ थानागो?” भिसी सुङ्जी।

येशूदा हन्‍नास मुबा ग्‍लारी भोर्बा

१२ जमाहेन्‍से रोमी सिपाहीगदेदेन थेनीगदेला कप्‍तान ओच्‍छे यहूदीगदेसे पुइबा परमेश्‍वरला मन्‍दिर ख्रुङ्बा सिपाहीगदेसे येशूदा चुङ्सी खीजी।

१३ ओच्‍छे ङाच्‍छा थेनीगदेसे येशूदा कैयाफाला केन हन्‍नास मुबा ग्‍लारी भोर्जी। कैयाफा चा परमेश्‍वरला मन्‍दिररी पूजा लबा थे दिङला मुल म्‍हि मुबा।

१४ चुनोन कैयाफासे “जम्‍मान म्‍हिगदेला लागिरी म्‍हि गिक सिबा चा ज्‍यबा हिन्‍ना” भिसी यहूदी नेतागदेदा सल्‍लाह पिन्‍बा मुबा।

पत्रुससे येशूदा ङोसेबा आरे भिसी लुसीला ताम पाङ्बा

मत्ती २६:६९-७०; मर्कूस १४:६६-६८; लूका २२:५५-५७

१५ सिमोन पत्रुसदेन स्‍य्‍हान्‍दो चेला गिक चा येशूदेन छ्‌याम छ्‌याम निजी। थे स्‍य्‍हान्‍दो चेलासे चा परमेश्‍वरला मन्‍दिररी पूजा लबा मुल म्‍हिदा ज्‍यना लसी ङोसेमुबा। थेतबासेलमा थे येशूदेन छ्‌यामनोन परमेश्‍वरला मन्‍दिररी पूजा लबा मुल म्‍हिला दिमला ख्राङगारी निजी।

१६ तर पत्रुस चा म्रापरीन राप्‍सी चिबा मुबा। थेतबासेलमा परमेश्‍वरला मन्‍दिररी पूजा लबा मुल म्‍हिदा ङोसेबा थे स्‍य्‍हान्‍दो चेला मङग्‍यार निसी म्रापरी चिबा म्रिङम्‍हेमेदा पाङ्सी पत्रुसदा न्‍हङ‍री भजी।

१७ जमाहेन्‍से म्रापरी चिबा थे म्रिङम्‍हेमेसे पत्रुसदा “तिग एएनोन थे म्‍हिला चेला आहिन?” भिसी भिमा, पत्रुससे थेदा “ङा आहिन” भिसी भिजी।

१८ खङ्बासे लमा थेरी नोकरगदेदेन पालेगदे मे दूसी चिबा मुबा। पत्रुसएनोन निसी थेनीगदेदेन छ्‌यामनोन मे दूबारी छ्‌याइजी।

परमेश्‍वरला मन्‍दिररी पूजा लबा मुल म्‍हिसे येशूदा ङ्‌योइबा छार्बा लबा

मत्ती २६:५९-६६; मर्कूस १४:५५-६४; लूका २२:६६-७१

१९ परमेश्‍वरला मन्‍दिररी पूजा लबा मुल म्‍हिसे येशूदा थेला चेलागदेदेन छ्‌याम थेसे लोप्‍बा तामला बारेरी ङ्‌योइबा छार्बा लजी।

२० येशूसे थेदा चुह्रङ् भिसी सुङ्जी, “ङाइ जम्‍मालान ङाच्‍छा लोप्‍बा मुला। ङाइ सदन यहूदीगदे ह्रुप तबा दिमदेन परमेश्‍वरला मन्‍दिररी खबा जम्‍मान यहूदीगदेला ङाच्‍छा लोप्‍बा मुला। ङाइ खालैसे था आयाङ्ना लसी तिगै ताम पाङ्बा आरे।

२१ ङादा तिग्‍दा ङ्‌योइबा? ङाइ लोप्‍बा ताम थेःबागदेदा ङ्‌योइगो। ङाइ तिग पाङ्जी, तिग लोप्‍जी भिबा थेनीगदेदान था मुला।”

२२ येशूसे चुह्रङ् सुङ्मा येशूला ङामरी राप्‍सी चिबा परमेश्‍वरला मन्‍दिरला सिपाही गिकसे येशूदा तोबान, “परमेश्‍वरला मन्‍दिररी पूजा लबा मुल म्‍हिदेन छ्‌याम चुह्रङ् लसी ताम लबारी तला?” भिसी भिजी।

२३ येशूसे थेदा “ङाइ पाङ्बा ताम ठीक आहिन्‍सम आहिन भिसी पाङ्‍गो। चुदे ङाइ पाङ्बा ताम ठीक हिन्‍सम तिग्‍दा ङादा तोबा?” भिसी सुङ्जी।

२४ जमाहेन्‍से हन्‍नाससे येशूदा आब्‍लानान परमेश्‍वरला मन्‍दिररी पूजा लबा मुल म्‍हि कैयाफा मुबा ग्‍लारी पुइजी।

दोःसीनोन पत्रुससे येशूदा ङोसेबा आरे भिसी लुसीला ताम पाङ्बा

मत्ती २६:७१-७५; मर्कूस १४:६९-७२; लूका २२:५८-६२

२५ सिमोन पत्रुसएनोन राप्‍सी मे दूसी चिबा धुइरी थेरी मुबा म्‍हिगदेसे थेदा “एएनोन येशूलान चेला आहिन?” भिसी ङ्‌योइमा, थेसे थेनीगदेदा “आहिन, ङाइ थेदा ङोसेबान आरे” भिसी लुसीला ताम पाङ्जी।

२६ पत्रुससे नाब्‍यङ थासी पिन्‍बा नोकरला ह्राङलान म्‍हिएनोन थेरी मे दूसी चिबा मुबा। थेएनोन परमेश्‍वरला मन्‍दिररी पूजा लबा मुल म्‍हिला नोकर मुबा। थेसे पत्रुसदा “ङाइ एदा थे म्‍हिदेन छ्‌यामनोन बगैँचारी म्राङ्बा आहिन?” भिसी भिमा,

२७ पत्रुससे दोःसीनोन आहिन, भिसी जोहाब पिन्‍जी। जोहाब पिन्‍मैछ्‌याम नागा क्राजी।

येशूदा पिलातस मुबा ग्‍लारी भोर्बा

मत्ती २७:१-२, ११-१४; मर्कूस १५:१-५; लूका २३:१-५

२८ थेनीगदेसे येशूदा स्‍य्‍होरीन कैयाफाला दिमग्‍याम रोमी अञ्‍चलाधीशला दरबाररी भोर्जी। तर ह्राङ अशुद्ध तसी मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडरी तिगै चबा स्‍हे चबारी आम्‍याङ्‍ भिसी थेनीगदे चा लोङ्सी दरबार न्‍हङ‍री आवाङ्नी।†

२९ थेतबासेलमा रोमी हाकिम पिलातस मङग्‍यार खजी। ओच्‍छे थेसे थेनीगदेदा “एनीगदेसे चु म्‍हिला तिग दोष स्‍याप्‍जी?” भिसी ङ्‌योइमा,

३० थेनीगदेसे थेदा “चुदे चु म्‍हिला दोष आस्‍याप्‍बा हिन्‍सम ङन्‍से चु म्‍हिदा ह्राङ मुबा ग्‍लारी आभसेला” भिसी भिजी।

३१ पिलातससे थेनीगदेदा “चु म्‍हिदा एनीगदेसेन भोर्गो, ओच्‍छे एनीगदेला ह्राङलान ठिम अन्‍छार चु म्‍हिला निसाफ लउ” भिसी भिजी।

जमाहेन्‍से यहूदीगदेसे थेदा “खालै म्‍हिदा साइबाला सजाय पिन्‍बा ङन्‍ना लागिरी ठीक आरे” भिसी भिजी।

३२ ह्राङ खाह्रङ् लसी सितोःला भिसी येशूसेन सुङ्बा ताम पूरा तबाला लागिरीन चुह्रङ् तबा मुबा।

३३ दरबार न्‍हङ‍री निसी पिलातससे येशूदा ङ्‌योइजी, ओच्‍छे थेसे येशूदा “तिग ए यहूदीगदेला ग्‍ले हिन्‍ना?” भिसी ङ्‌योइजी।

३४ येशूसे पिलातसदा “चु ताम ह्राङसे ह्राङलान सेमग्‍याम सुङ्बा हिन्‍ना कि स्‍य्‍हान्‍दो खालै म्‍हिसे ह्राङदा ङाला बारेरी पाङ्बासे लमा चु ताम ङ्‌योइबा हिन्‍ना?” भिसी सुङ्जी।

३५ पिलातससे येशूदा “तिग ङा यहूदी हिन्‍ना? एलान य्‍हुलला म्‍हिगदेदेन परमेश्‍वरला मन्‍दिररी पूजा लबा मुल म्‍हिगदेसे एदा चुरी भबा हिन्‍ना। एसे तिग लजी?” भिसी भिजी।

३६ येशूसे पिलातसदा “ङाइ शासन लबा चु जम्‍बुलिङरी आहिन। चुदे ङाइ चु जम्‍बुलिङरी शासन लबा हिन्‍सम ङादा यहूदीगदेला याग्‍याम जोगब लबारी ङाला म्‍हिगदे थेनीगदेदेन छ्‌याम छेसेला मुबा। तर ङाइ शासन लबा चुरी आहिन” भिसी सुङ्जी।

३७ पिलातससे येशूदा “थेह्रङ् भिसम ए ग्‍लेनोन हिन्‍ना?” भिसी ङ्‌योइमा, येशूसे पिलातसदा “ङा ग्‍ले हिन्‍ना भिसी मी ह्राङसेन सुङ्बा मुला। ङा ग्‍ले दोबाला लागिरी न्‍हबा हिन्‍ना, ओच्‍छे चुनोन सत्‍य ताम घोना लबाला लागिरी ङा चु जम्‍बुलिङरी खबा हिन्‍ना। थेतबासेलमा जुन म्‍हि सत्‍यला लिच्‍छा भ्रला थेसे ङाला ताम ङ्‌यान्‍ना” भिसी सुङ्जी।

३८ पिलातससे येशूदा “खाह्रङ्बा सत्‍य ताम हिन्‍ना?” भिसी ङ्‌योइजी।

चु तामगदे ङ्‍योइमैछ्‍याम पिलातस मङग्‍यार यहूदीगदे मुबा ग्‍लारी निसी चुह्रङ् भिसी भिजी, “ङाइ चु म्‍हिला तिगै दोष आस्‍याप्‍नी।

३९ तर मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी ङाइ एनीगदेला लागिरी म्‍हि गिकदा ख्‍लासी पिन्‍तोःमुबा। थेतबासेलमा ङाइ चु यहूदीगदेला ग्‍लेदा ख्‍लासी पिन्‍गै भिसी एनीगदेसे म्‍हन्‍बा मुला?”

४० तर थेनीगदेसे “चु म्‍हिदा आहिन, तर बारब्‍बादा ख्‍लासी पिन्‍गो” भिसी क्रिङ्बान भिजी। बारब्‍बासे चा आन्‍दोलन लसी म्‍हि साइबा मुबा।

† 

१८:२८ यहूदीगदेला ठिम अन्‍छार यहूदीगदे अर्गु य्‍हुलला म्‍हिगदेला दिमरी वाङ्‌जी भिसम अशुद्ध तमुबा।

येशूदा सिबाला सजाय पिन्‍बा

मत्ती २७:१५-३१; मर्कूस १५:६-२०; लूका २३:१३-२५

१९

जमाहेन्‍से पिलातससे येशूदा भोर्सी कोर्रासे तोउ भिसी रोमी सिपाहीगदेदा कुल्‍जी।

२ कोर्रासे तोमाहेन्‍से सिपाहीगदेसे पुजुला फेटा स्‍होसी येशूदा थोइसी पिन्‍जी, ओच्‍छे ग्‍लेसे क्‍वान्‍बा ह्रङ्‌बान वाला वाला पिङगै छोनना क्‍वानएनोन क्‍वान्‍सी पिन्‍जी।

३ ओच्‍छे येशूला ङामरी खसी, “लास्‍सो यहूदीगदेला ग्‍ले, फ्‍याफुल्‍ला” भिसी येशूदा खिसी लबान ग्रम्‍बारी तोबारी छ्‌याइजी।

४ पिलातस दोःसी मङग्‍यार खसी थेरी मुबा म्‍हिगदेदा “च्‍यागो, ङाइ चु म्‍हिदा सजाय पिन्‍बा तिगै दोष आस्‍याप्‍नी। चु ताम एनीगदेदा था तगै भिसी ङाइ थेदा मङग्‍यार भबा मुला” भिसी भिजी।

५ येशू पुजुला फेटादेन वाला वाला पिङगै छोनना क्‍वान क्‍वान्‍सीन मङग्‍यार फेप्‍खजी। जमाहेन्‍से पिलातससे थेनीगदेदा “लु, च्‍यागो, चु म्‍हिदा!” भिसी भिजी।

६ परमेश्‍वरला मन्‍दिररी पूजा लबा मुल म्‍हिगदेदेन सिपाहीगदेसे येशूदा म्राङ्मैछ्‍याम “चुदा क्रुसरी टाँगब लसी साइगो, क्रुसरी साइगो!” भिसी क्रिङ्बाला क्रिङ्बान लजी। जमाहेन्‍से पिलातससे थेनीगदेदा “चु म्‍हिदा एनीगदेसेन भोर्सी क्रुसरी टाँगब लउ, तिग्‍दा भिसम चु म्‍हिदा सजाय पिन्‍तोःबा तिगै दोष ङाइ आस्‍याप्‍नी” भिसी भिजी।

७ यहूदीगदेसे थेदा “ङन्‍ना ठिम गिक मुला थे ठिम अन्‍छार चुदा साइनोन तोःला। तिग्‍दा भिसम चुसे ह्राङसे ह्राङदान परमेश्‍वरला झा स्‍होबा मुला” भिसी भिजी।

८ चु ताम थेःसी पिलातस झन लोङ्जी।

९ पिलातससे दोःसी दरबार न्‍हङरी वाङ्सी येशूदा “ए खानङला हिन्‍ना?” भिसी ङ्‌योइजी। तर येशूसे थेदा तिगै जोहाब आपिन्‍नी।

१० थेतबासेलमा पिलातससे येशूदा “तिग ए ङादेन छ्‌याम ताम आपाङ्? एदा ख्‍लासी पिन्‍बा अधिकार ङादा मुला, ओच्‍छे एदा क्रुसरी टाँगब लसी साइबा अधिकारएनोन ङादा मुला भिसी एदा था आरे?” भिसी भिजी।

११ येशूसे थेदा “चु अधिकार परमेश्‍वरसे आपिन्‍बा हिन्‍सम ह्राङसे ङादा तिगै लबारी आखम्‍बसेला मुबा। थेतबासेलमा ङादा ह्राङला जिम्‍मारी पिन्‍बा म्‍हिदा झन ल्‍हाना पापला दोष तला” भिसी सुङ्जी।

१२ चु ताम थेःसी पिलातससे झन येशूदा ख्‍लाबारी म्‍हाइजी। तर यहूदीगदेसे क्रिङ्बान चुह्रङ् भिसी भिजी, “चुदे ह्राङसे चु म्‍हिदा ख्‍लाजी भिसम ह्राङ रोमी ग्‍याल्‍बो कैसरला म्‍हि आहिन। जुन म्‍हिसे ह्राङसे ह्राङदान ग्‍ले हिन्‍ना भिसी पाङ्ला थे म्‍हिसे रोमी ग्‍याल्‍बो कैसरला बिरोध लबा हिन्‍ना।”

१३ चु ताम थेःसी पिलातससे येशूदा मङग्‍यार भजी ओच्‍छे पिलातस युङबा तीबा ख्राङगारी निसाफ लबा ठिरी चिजी। थे युङबा तीबा ख्राङगादा हिब्रू ग्‍योइरी गब्‍बथा भिसी भिमुला।

१४ थे धुइरी ओस्‍पन धिनना बाह्र बजब तसी जिन्‍बा मुबा। थे धिन चा मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्‍बारी तयार लबा धिन मुबा। पिलातससे यहूदीगदेदा “च्‍यागो, एनीगदेला ग्‍ले” भिसी भिजी।

१५ तर थेनीगदेसे “चुदा क्रुसरी टाँगब लसी साइबारी भोर्नोन तोःला” भिसी क्रिङ्बाला क्रिङ्बान लजी।

जमाहेन्‍से पिलातससे थेनीगदेदा “थेह्रङ् भिसम ङाइ एनीगदेला ग्‍लेदा क्रुसरी टाँगब लसी साइगो?” भिसी भिमा, परमेश्‍वरला मन्‍दिररी पूजा लबा मुल म्‍हिगदेसे “रोमी ग्‍याल्‍बो कैसर बाहेक ङन्‍ना स्‍य्‍हान्‍दो खालै ग्‍ले आरे” भिसी भिजी।

१६ थेतबासेलमा चु ताम थेःसी पिलातससे येशूदा क्रुसरी टाँगब लसी साइगो भिसी थेनीगदेदा जिम्‍मा लसी पिन्‍जी। जमाहेन्‍से येशूला जिम्‍मा सिपाहीगदेसे किन्‍जी।

येशूदा क्रुसरी साइबा

मत्ती २७:३२-४४; मर्कूस १५:२१-३२; लूका २३:२६-४३

१७ येशूसे ह्राङला क्रुस ह्राङसेन पुइसी, “खप्‍परला ग्‍ला” भिबा ग्‍लारी फेप्‍जी, चु ग्‍लादा हिब्रू ग्‍योइरी गलगथा भिमुबा।

१८ थेरी धोमाहेन्‍से थेनीगदेसे येशूदा क्रुसरी टाँगब लजी, ओच्‍छे य्‍हो न्‍हीदाएनोन गिकदा येशूला दाहिनेपट्टि गिकदा देब्रेपट्टि क्रुसरी टाँगब लजी। येशूदा चा गुङरी थान्‍जी।

१९ पिलातससे “नासरतला येशू, यहूदीगदेला ग्‍ले” भिसी भ्रिबा ताम येशूला थोबो भन्‍दा फिरी क्रुसरी ठोक्‍पुङ्जी।

२० चु ताम ल्‍हानान यहूदीगदेसे पढब लजी। तिग्‍दा भिसम येशूदा क्रुसरी टाँगब लसी साइबा ग्‍ला सहरला ङामरीन मुबा। चु ताम हिब्रू, ल्‍याटिनदेन ग्रीक ग्‍योइरी भ्रिबा मुबा।

२१ परमेश्‍वरला मन्‍दिररी पूजा लबा यहूदीगदेला मुल म्‍हिगदेसे पिलातसदा “‘यहूदीगदेला ग्‍ले’ भिसी आहिन, तर चुसे ङा यहूदीगदेला ग्‍ले हिन्‍ना भिजी भिसी भ्रिउ” भिसी भिजी।

२२ पिलातससे थेनीगदेदा “ङाइ जुन ताम भ्रिसै, भ्रिसी जिन्‍जी, तजी” भिसी भिजी।

२३ येशूदा क्रुसरी टाँगब लमाहेन्‍से सिपाहीगदेसे येशूला क्‍वान भो ब्‍लि लसी ह्राङ ह्राङ न्‍हङ‍री भो लजी। ओच्‍छे थेनीगदेसे येशूसे न्‍हङ‍री क्‍वान्‍बा क्‍वानएनोन किन्‍जी, तर थे क्‍वान चा आढुप्‍ना तोरहेन्‍से मारधोनान रासी स्‍होबा मुबा।

२४ थेतबासेलमा थेनीगदेसे “चु चा आढेगे, तर खाल्‍दा परब तबा चीम चिठी युसी च्‍यागे” भिसी ह्राङ ह्राङ न्‍हङ‍री ताम लजी। बचनरी भ्रिबा ताम पूरा तबाला लागिरीन चुह्रङ् तबा मुबा। बचनरी

“थेनीगदेसे ङाला क्‍वान ह्राङ ह्राङ न्‍हङ‍री भो लजी,

ओच्‍छे ङाला क्‍वान किन्‍बाला लागिरी चा चिठी युजी”

भिसी भ्रिबा मुबा।

थेतबासेलमा सिपाहीगदेसे चु गे लजी।

२५ येशूला आमादेन येशूला आमाला आङा ओच्‍छे क्‍लोपासला म्रिङ मरियमदेन मरियम मग्‍दलिनी येशूला क्रुसला ङामरी राप्‍सी चिबा मुबा।

२६ येशूसे ह्राङला आमादेन ह्राङसे माया लबा चेला ङामरी राप्‍सी चिबा म्राङ्सी आमादा “आमा च्‍यागो, दाहेन्‍से चु ह्राङला झा हिन्‍ना” भिसी सुङ्जी।

२७ ओच्‍छे येशूसे थे चेलादाएनोन “च्‍यागो, दाहेन्‍से थे एला आमा हिन्‍ना” भिसी सुङ्जी। जमाकुनुहेन्‍से थे चेलासे येशूला आमा मरियमदा ह्राङला दिमरी भोर्जी।

येशू सिबा

मत्ती २७:४५-५६; मर्कूस १५:३३-४१; लूका २३:४४-४९

२८ “दाहेन्‍से ङाइ लतोःबा गे जिन्‍जी” भिसी येशूसे था याङ्सी बचनरी भ्रिबा जम्‍मान ताम पूरा तगै भिसी येशूसे “ङादा क्‍युइ फुइजी” भिसी सुङ्जी।

२९ थेरी अङगुरला कम्‍बा निङगु मुबा ताङ गिक मुबा। थेतबासेलमा सिपाहीगदेसे हिसप भिबा दोङला हाँगारी क्‍वानगेन खीसी थे निङगुरी ब्‍लुम्‍सी येशूदा ख्‍वाजी।

३० अङगुरला निङगु सोल्‍माहेन्‍से येशूसे “दाहेन्‍से ङाला गे जिन्‍जी” भिसी थोबो कु लजी। जमाहेन्‍से येशूला सा निजी।

येशूला राइरी भालासे भ्‍लोबा

३१ थे धिन चा मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्‍बारी तयार लबा धिन मुबा। चु धिन चा यहूदीगदेसे ब्‍लप्‍बा न्‍हबा धिनना ङाच्‍छाकुनु मुबा। न्‍हङगरदङ मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्बा धिन परब तबासे लमा जमाकुनुला ब्‍लप्‍बा न्‍हबा धिन चा थेनीगदेला लागिरी मुल धिन मुबा। थेतबासेलमा थे मुल धिनकुनु क्रुसरी खालैलान लास आतगै भिसी यहूदीगदेसे ह्राङ ह्राङ न्‍हङ‍री सल्‍लाह लजी। ओच्‍छे थेनीगदे पिलातस मुबा ग्‍लारी निसी, “सिबाला सजाय पिन्‍बा म्‍हिगदे योनान सिगै भिसी थेनीगदेला काङ क्‍युइसी क्रुसग्‍याम मार तेःपुङ्‍गो” भिसी बिन्‍ती लजी।

३२ जमाहेन्‍से सिपाहीगदे खसी ङाच्‍छा येशूदेन छ्‌यामनोन क्रुसरी टाँगब लबा म्‍हि न्‍हीला काङ क्‍युइजी।

३३ येशूलाएनोन स्‍य्‍हाप क्‍युइबारी छ्‌याइमा थेनीगदेसे येशू ङाच्‍छान सिसी जिन्‍बा म्राङ्जी। थेतबासेलमा थेनीगदेसे येशूला स्‍य्‍हाप आक्‍युइनी।

३४ तर सिपाही गिकसे येशूला राइरी भालासे भ्‍लोमा येशूला राइग्‍याम कादेन क्‍युइ थोन्‍जी।

३५ एनीगदेसेनोन विश्‍वास लखम्‍गै भिसी चु म्राङ्बा म्‍हिसे जस्‍तो तबा म्राङ्बा मुबा थेह्रङ्बान पाङ्बा मुला। चु ताम सत्‍य हिन्‍ना भिबा थेदा था मुला।

३६ “थेला नख्रु गिकनोन आक्‍युइ” भिसी बचनरी भ्रिबा ताम पूरा तबाला लागिरीन चुह्रङ् तबा हिन्‍ना।

३७ दोःसी बचनना अर्गु ग्‍लारी “जुन म्‍हिदा थेनीगदेसे भ्‍लोला, थेनोन म्‍हिदा थेनीगदेसे च्‍याला” भिसी भ्रिबा मुला।

येशूदा धुर्सारी थान्‍बा

मत्ती २७:५७-६१; मर्कूस १५:४२-४७; लूका २३:५०-५६

३८ यहूदीगदेदेन छ्‌याम लोङ्सी स्‍य्‍हान्‍दोसे था आयाङ्ना येशूदा विश्‍वास लबा अरिमाथिया भिबा सहरला योसेफ भिबा चेला गिक मुबा। थेसे पिलातसदेन छ्‌याम येशूला लास ह्रीजी, जमाहेन्‍से पिलातससे थेदा “तला, भोर्गो” भिसी भिजी। जमाहेन्‍से थे निसी येशूला लास क्रुसग्‍याम मार तेःसी भोर्जी।

३९ ओच्‍छे ङाच्‍छा म्‍हुनङ येशू मुबा ग्‍लारी निबा निकोदेमसएनोन बोगल गिकसे च्‍युक सोम किलो ते मूर्रदेन एलोस दोङ्‌सी स्‍होबा ज्‍यबा बास्‍ना खबा अत्तर भसी खजी।

४० चुह्रङ् लसी थेनीगदेसे यहूदीगदेला ठिम अन्‍छार येशूला लासरी थे बास्‍ना खबा अत्तर फोर्सी मलमलला क्‍वानरी रिल्‍जी।

४१ येशूदा क्रुसरी टाँगब लबा ग्‍लाला ङामरी बगैँचा गिक मुबा। थे बगैँचारी खालैलान लास आथान्‍बा छार धुर्सा गिक मुबा।

४२ यहूदीगदेसे ब्‍लप्‍बा न्‍हबा धिनना ङाच्‍छाकुनुला धिन तबासे लमा थेनीगदेसे येशूला लास थे ङामरीन मुबा धुर्सारी थान्‍जी।

येशू धुर्सारी आरेबा

मत्ती २८:१-८; मर्कूस १६:१-८; लूका २४:१-१२

२०

आइतवार स्‍य्‍होरीन मरियम मग्‍दलिनी† येशूला लास थान्‍बा धुर्सारी निजी। धुर्सारी धोसी च्‍यामा थेसे धुर्साला म्रापरी मुबा युङबा लेःसी जिन्‍बा म्राङ्जी।

२ जमाहेन्‍से थे थेग्‍याम यार्बान सिमोन पत्रुसदेन येशूसे माया लबा चेला मुबा ग्‍लारी निसी, “थेनीगदेसे य्‍हाङला प्रभुदा धुर्साग्‍याम भोर्जीम! तर खानङ भोर्सी थान्‍जी भिबा ङन्‍दा था आरे” भिसी भिजी।

३ जमाहेन्‍से तुरुन्‍तन पत्रुसदेन थे चेला यार्बान धुर्सारी निजी।

४ थेन्‍नी छ्‌याम छ्‌यामनोन यार्सी निमा पत्रुसदा ख्‍लासी थे स्‍य्‍हान्‍दो चेला चा धुर्सारी ङाच्‍छा धोजी।

५ धुर्साला म्रापग्‍याम योइ तसी च्‍यामा थेसे ङाच्‍छा येशूदा बेरब लबा क्‍वान जे म्राङ्जी, तर थे धुर्सा न्‍हङ‍री आवाङ्नी।

६ सिमोन पत्रुसएनोन थे चेलाला लिच्‍छा लिच्‍छा खसी धुर्सा न्‍हङ‍री वाङ्सी च्‍याजी। थेसेनोन थेरी येशूदा बेरब लबा मलमलला क्‍वान जे म्राङ्जी।

७ येशूला थोबोरी बेरब लबा क्‍वान चा मलमलला क्‍वानदेन छ्‌याम आरेबा। तर जजाकी क्‍याथाङपट्टि भसी पटट्‍याब लसी थान्‍बा मुबा।

८ जमाहेन्‍से पत्रुस भन्‍दा ङाच्‍छा धोखबा चेलाएनोन धुर्सा न्‍हङ‍री वाङ्सी च्‍याजी। चु म्राङ्माहेन्‍से थेसे येशू सिबाग्‍याम सोजीम भिसी विश्‍वास लजी।

९ तिग्‍दा भिसम येशू सिबाग्‍याम दोःसी सोनोन तोःला भिसी बचनरी भ्रिबा ताम थेनीगदेसे दान्‍देधोना घोबा आरेबा।

१० जमाहेन्‍से थे चेला न्‍ही ह्राङला दिमरी निजी।

येशू मरियम मग्‍दलिनी मुबा ग्‍लारी फेप्‍खबा

मत्ती २८:९-१०; मर्कूस १६:९-११

११ तर मरियम मग्‍दलिनी चा क्राबान धुर्साला ङामरी राप्‍सी चिबा मुबा। क्राबान थेसे धुर्सा न्‍हङ‍री योइ तसी च्‍यामा,

१२ येशूला लास थान्‍बा ग्‍लारी तार क्‍वान क्‍वान्‍बा स्‍वर्गदूत न्‍हीदा म्राङ्जी, गिक येशूला थोबोपट्टि गिक स्‍य्‍हापपट्टि मुबा।

१३ थे स्‍वर्गदूत न्‍हीसे थेदा “माइ, ए तिग्‍दा क्राबा?” भिसी ङ्‌योइमा, थेसे थेनीगदेदा “म्‍हिगदेसे ङाला प्रभुदा भोर्जीम, थे म्‍हिगदेसे प्रभुदा खानङ भोर्सी थान्‍जी भिबा ङादा था आरे” भिसी भिजी।

१४ चुह्रङ् भिसी थेसे ग्‍याप्‍पट्टि च्‍यामा येशू राप्‍सी स्‍य्‍हूबा म्राङ्जी। तर थेसे येशून हिन्‍ना भिसी ङोआसेनी।

१५ येशूसे थेदा “माइ, ए तिग्‍दा क्राबा? एसे खाल्‍दा म्‍हाइबा?” भिसी सुङ्मा, थेसे येशूदा बगैँचारी म्‍हेन्‍दो क्‍वबा म्‍हि मुनम भिसी, “ज्‍योज्‍यो, ह्राङसे येशूदा चुग्‍याम भोर्बा हिन्‍सम खानङ थान्‍बा मुला ङादा सुङ्‍गो, ङाइ थेदा भोर्ला” भिसी भिजी।

१६ येशूसे थेदा “मरियम!” भिसी ङ्‌योइमा, फ्‍लिक दोःसी थेसे येशूदा, हिब्रू ग्‍योइरी “रब्‍बोनी” भिसी भिजी। “रब्‍बोनी” भिबा चा “ङाला गुरु” भिबा हिन्‍ना।

१७ येशूसे थेदा “ङादा चुङ्सी थाथान्‍गो, तिग्‍दा भिसम ङा दान्‍देधोना आबा मुबा ग्‍लारी निबा आरे। तर ए ङाला ज्‍योज्‍यो आले नाना आङागदे मुबा ग्‍लारी निसी थेनीगदेदा ‘ङाला आबादेन एनीगदेला आबा ओच्‍छे ङाला परमेश्‍वरदेन एनीगदेला परमेश्‍वर मुबा ग्‍लारी ङा निबान मुला’ भिसी पाङ्सी पिन्‍गो” भिसी सुङ्जी।

१८ जमाहेन्‍से मरियम मग्‍दलिनी चेलागदे मुबा ग्‍लारी निसी, “ङाइ प्रभुदा म्राङ्जी” भिसी भिजी। ओच्‍छे येशूसे थेदा सुङ्बा ताम थेनीगदेदाएनोन पाङ्सी पिन्‍जी।

येशू चेलागदे मुबा ग्‍लारी फेप्‍खबा

मत्ती २८:१६-२०; मर्कूस १६:१४-१८; लूका २४:३६-४९

१९ थेनोन धिनकुनु ङ्‍यसे येशूला चेलागदे यहूदी नेतागदेदेन छ्‌याम लोङ्सी म्राप ढुङ्सी चिबा मुबा। थे धुइरीन येशू थेनीगदे मुबा ग्‍लारी फेप्‍खसी थेनीगदेला गुङरी राप्‍सी धन्‍छ्‌याजी। ओच्‍छे येशूसे थेनीगदेदा “एनीगदेदा शान्‍ति तगै” भिसी सुङ्जी।

२० चुह्रङ् सुङ्माहेन्‍से येशूसे थेनीगदेदा ह्राङला यादेन राइ उन्‍जी। प्रभुदा म्राङ्सी थेनीगदे ल्‍हानान ताङ्जी।

२१ जमाहेन्‍से येशूसे दोःसीनोन थेनीगदेदा “एनीगदेदा शान्‍ति तगै! ङाला आबासे ङादा पुइखबा ह्रङ् लसी ङाइएनोन एनीगदेदा पुइबान मुला” भिसी सुङ्जी।

२२ जमाहेन्‍से येशूसे थेनीगदेदा फू लसी चुह्रङ् भिसी सुङ्जी, “परमेश्‍वरला आत्‍मा किन्‍गो।

२३ जुन म्‍हिला पाप एनीगदेसे माफ लला, थेनीगदेसे माफ याङ्ला, ओच्‍छे जुन म्‍हिला पाप एनीगदेसे माफ आल, थेनीगदेसे माफ आयाङ्‌।”

येशू थोमा मुबा ग्‍लारी फेप्‍खबा

२४ येशू फेप्‍खबा धुइरी च्‍युक न्‍ही चेलागदे न्‍हङ‍री दिदुमस भिबा थोमा चा थेनीगदेदेन छ्‌याम आरेमुबा।

२५ थेतबासेलमा स्‍य्‍हान्‍दो चेलागदेसे थेदा “ङन्‍से प्रभुदा म्राङ्जी” भिसी भिजी। तर थेसे थेनीगदेदा “येशूला यारी खिल ठोक्‍बाला पोर आम्राङ्तेधोना, ओच्‍छे थे पोरदेन राइला पोररी ङाला या जुम्‍बी आझाङ्तेधोना ङाइ विश्‍वास आल” भिसी भिजी।

२६ साता गिक लिच्‍छाएनोन चेलागदे दिमरीन म्राप ढुङ्सी चिबा मुबा। जमा चा थोमाएनोन थेनीगदेदेन छ्‌यामनोन मुबा। तर येशू थेनीगदे मुबा ग्‍लारी फेप्‍खसी थेनीगदेला गुङरी राप्‍सी धन्‍छ्‌याजी, ओच्‍छे “एनीगदेदा शान्‍ति तगै!” भिसी सुङ्जी।

२७ जमाहेन्‍से येशूसे ह्राङला छ्‌या उन्‍बान थोमादा “एला या जुम्‍बी चुरी थान्‍गो, ओच्‍छे ङाला या च्‍यागो। ओच्‍छे एला यासे ङाला राइरी थुर्सी च्‍यागो। एसे शङ्का थालउ, तर विश्‍वास लउ” भिसी सुङ्जी।

२८ थेनोन धुइरी थोमासे येशूदा “ङाला प्रभुदेन परमेश्‍वर!” भिसी भिजी।

२९ येशूसे थेदा “एसे ङादा म्राङ्बासे लमा विश्‍वास लबा आहिन? तर जुन म्‍हिसे ङादा आम्राङ्सैनोन विश्‍वास लला, थेसे गाते ल्‍हानान मोलम याङ्ला” भिसी सुङ्जी।

३० येशूसे ह्राङला चेलागदेला ङाच्‍छा ल्‍हानान उदेकला गेदेन शक्तिशाली गेगदे लबा मुबा, थे तामगदे चु किताबरी भ्रिबा आरे।

३१ तर एनीगदेसे येशू परमेश्‍वरला झा थार्बा पिन्‍बा ख्रीष्‍ट हिन्‍ना भिसी विश्‍वास लगै भिसीन चु किताब भ्रिबा हिन्‍ना। थेदा विश्‍वास लसी एनीगदेसे जुकजुकधोनाला जुनी याङ्‌गै।

† 

२०:२ मत्ती, मर्कूसदेन लूकारी च्‍यामा स्‍य्‍हान्‍दो म्रिङम्‍हेमे न्‍हीएनोन मुला, तर चु पदरी चा स्‍य्‍हान्‍दो म्रिङम्‍हेमे न्‍हीला मिन पाङ्बा आरे।

येशू ह्राङला चेला निस मुबा ग्‍लारी फेप्‍खबा

२१

जमाहेन्‍से येशू दोःसी गालील अञ्‍चलला तिबेरियास भिबा समुन्‍द्रला कुनीरी ह्राङला चेलागदे मुबा ग्‍लारी फेप्‍खजी। चुह्रङ् लसी येशू थेनीगदे मुबा ग्‍लारी फेप्‍खजी।

२ थेरी सिमोन पत्रुस, दिदुमस भिबा थोमा, गालील अञ्‍चलला काना भिबा सहरला नथानेलदेन जब्‍दियाला झा न्‍ही, ओच्‍छे स्‍य्‍हान्‍दो चेला न्‍ही पोप तसी चिबा मुबा।

३ सिमोन पत्रुससे ह्राङला ह्रोगदेदा “दाहेन्‍से ङा मी तार्ङा साइबारी निला” भिसी भिमा, थेला ह्रोगदेसे “ङनीएनोन एदेन छ्‌यामनोन निला” भिसी भिजी। जमाहेन्‍से थेनीगदे दोँगारी क्रेःजी। तर थेनीगदेसे म्‍हुन गिकरी तार्ङा गिकनोन चुङ्बारी आखम्‍नी।

४ य्‍हाल तबारी छ्‌याइबा धुइरी येशू समुन्‍द्रला कुनीरी राप्‍सी धन्‍छ्‌याबा मुबा। तर चेलागदेसे येशून हिन्‍ना भिसी ङोआसेनी।

५ येशूसे थेनीगदेदा “कोलागदे, एनीगदेदेन छ्‌याम तार्ङा मुला?” भिसी ङ्‌योइमा, थेनीगदेसे “आरे” भिसी भिजी।

६ येशूसे थेनीगदेदा “एनीगदेसे दोँगाला दाहिनेपट्टि घ्‍याङ रोप्‍गो तार्ङा स्‍याप्‍ला” भिसी सुङ्जी। थेनीगदेसे येशूसे सुङ्बा ग्‍लारी घ्‍याङ रोप्‍मा ल्‍हानान तार्ङा स्‍याप्‍बासे लमा घ्‍याङनोन छेङ्बारी आखम्‍नी।

७ येशूसे माया लबा चेलासे पत्रुसदा “थे मी प्रभु गा चीम” भिसी भिजी। “थे मी प्रभु गा चीम” भिबा थेःसी सिमोन पत्रुस ह्राङला क्‍वान क्रेप्‍सरी खीसी समुन्‍द्ररी वाङ्‌जी। तिग्‍दा भिसम थेसे क्‍वान स्‍युबा मुबा।

८ तर स्‍य्‍हान्‍दो चेलागदे चा दोँगारीन चिसी तार्ङासे प्‍लिङ्बा घ्‍याङ छेङ्बान समुन्‍द्रला कुनीरी खजी। समुन्‍द्रला कुनीग्‍याम थेनीगदे ल्‍हाना थारेङ आरेमुबा, ओस्‍पन ग्‍यार्जा गिक मिटर ते जे थारेङ मुबा।

९ समुन्‍द्रला कुनीरी धोखमाहेन्‍से थेनीगदेसे मेभुप्‍रारी तार्ङा म्राङ्जी ओच्‍छे गेङएनोन म्राङ्जी।

१० येशूसे थेनीगदेदा “एनीगदेसे भर्खर चुङ्बा तार्ङा जजाकी भउ” भिसी सुङ्जी।

११ जमाहेन्‍से सिमोन पत्रुस दोँगारी क्रेःसी घ्रेन घ्रेन तार्ङासे प्‍लिङ्बा घ्‍याङ छेङ्बान पाखारी भजी। थेरी ग्‍यार्जा गिकसे बोगल न्‍हीसे च्‍युक सोम तार्ङा मुबा। ओते ल्‍हाना मुसैनोन घ्‍याङ चा आढेनी।

१२ येशूसे थेनीगदेदा “चबारी खउ” भिसी सुङ्जी। तर चेलागदे खालैसेन येशूदा “ह्राङ खाल हिन्‍ना?” भिसी ङ्‌योइबा सेम आलनी। तिग्‍दा भिसम येशू प्रभु हिन्‍ना भिसी थेनीगदेसे ङोसेसी जिन्‍बा मुबा।

१३ येशू फेप्‍खसी थेनीगदेदा गेङदेन तार्ङा पिन्‍जी।

१४ येशूदा सिबाग्‍याम सोना लमाहेन्‍से ह्राङला चेलागदे मुबा ग्‍लारी फेप्‍खबा चु सोमरेमला पालरी मुबा।

येशूदेन पत्रुस

१५ थेनीगदेसे चसी जिन्‍माहेन्‍से येशूसे सिमोन पत्रुसदा “यूहन्‍नाला झा सिमोन, तिग एसे ङादा चुगदेसे भन्‍दा ल्‍हाना माया लला?” भिसी सुङ्जी।

जमाहेन्‍से पत्रुससे येशूदा “हिन्‍ना प्रभु, ङाइ ह्राङदा माया लमुला भिबा ताम ह्राङदान था मुला” भिसी भिमा, येशूसे थेदा “थेह्रङ् भिसम एसे ङाला ग्‍युला कोलागदेदा† ज्‍यना लसी छउ” भिसी सुङ्जी।

१६ येशूसे दोःसी, “यूहन्‍नाला झा सिमोन, तिग एसे ङादा माया लला?” भिसी सुङ्जी।

जमाहेन्‍से थेसे येशूदा “हिन्‍ना प्रभु, ङाइ ह्राङदा माया लमुला भिबा ताम ह्राङदान था मुला” भिसी भिमा, येशूसे थेदा “थेह्रङ् भिसम एसे ङाला ग्‍युगदेदा ज्‍यना लसी च्‍यागो” भिसी सुङ्जी।

१७ येशूसे दोःसीनोन थेदा “यूहन्‍नाला झा सिमोन, तिग एसे ङादा माया लला?” भिसी सुङ्जी।

येशूसे चुह्रङ् लसी सोमरेमधोना “तिग एसे ङादा माया लला?” भिसी सुङ्बासे लमा ल्‍हानान आज्‍यना ङ्‍हम्‍सी पत्रुससे येशूदा “प्रभु, ह्राङदा जम्‍मान ताम था मुला। ङाइ ह्राङदा माया लमुला भिबा तामएनोन ह्राङदा था मुला” भिसी भिजी।

जमाहेन्‍से येशूसे थेदा चुह्रङ् भिसी सुङ्जी, “थेह्रङ् भिसम एसे ङाला ग्‍युगदेदा ज्‍यना लसी छउ।

१८ एसे ङाला ताम ङ्‌यान्‍गो, ए भ्‍योन मुबा धुइरी एसे ह्राङला केः ह्राङसेन खीमुबा, ओच्‍छे जुन ग्‍लारी निबा सेम लमुबा थेरीन निमुबा। तर खेप्‍बा दोमाहेन्‍से एसे तिगै लबारी आखम, एदा स्‍य्‍हान्‍दो म्‍हिसे केः खीसी पिन्‍ना ओच्‍छे जुन ग्‍लारी एदा निआम्‍हन थेरीन एदा भोर्ला” भिसी सुङ्जी।

१९ चु ताम चा परमेश्‍वरदा मान लबादेन जयजयकार लबारी पत्रुस खाह्रङ् लसी सितोःला भिसी येशूसे सुङ्बा हिन्‍ना। चु ताम सुङ्सी जिन्‍माहेन्‍से येशूसे पत्रुसदा “ए ङादेन छ्‌याम भ्रउ” भिसी सुङ्जी।†

येशूसे माया लबा चेला

२० पत्रुससे ग्‍याप दोःसी च्‍यामा येशूसे माया लबा चेला लिच्‍छा लिच्‍छा खबान लबा म्राङ्जी। चुनोन चेलासे भोज चबा धुइरी येशूला ङामरी चिसी, “प्रभु, ह्राङदा चुङ्सी पिन्‍बा म्‍हि खाल हिन्‍ना?” भिसी ङ्‌योइबा मुबा।

२१ थेदा म्राङ्सी पत्रुससे येशूदा “चुला चा तिग तला?” भिसी ङ्‌योइजी।

२२ जमाहेन्‍से येशूसे पत्रुसदा “ङा आखतेधोना थेसे ङादा भ्रान्‍सी चिइ भिबा ङाला सेम मुसैनोन एदा तिग्‍दा तोःजी? ए चा ङादेन छ्‌याम भ्रउ” भिसी सुङ्जी।

२३ थेतबासेलमा थे चेला आसिनम भिबा ताम स्‍य्‍हान्‍दो चेलागदेसे था याङ्जी। येशूसे मी थे आसि भिसी सुङ्बा आरेमुबा, तर “ङा आखतेधोना थेसे ङादा भ्रान्‍सी चिइ भिबा ङाला सेम मुसैनोन एदा तिग्‍दा तोःजी?” भिसी जे सुङ्बा मुबा।

२४ चुनोन चेलासे चु जम्‍मान ताम पाङ्बा हिन्‍ना, ओच्‍छे थेसेन चु ताम भ्रिबा हिन्‍ना। थेसे पाङ्बा तामदेन भ्रिबा ताम सत्‍य मुला भिसी ङन्‍दा था मुला।

२५ येशूसे अर्गुएनोन ल्‍हानान गेगदे लबा मुला। थे जम्‍मान गेला बारेरी भ्रिबा हिन्‍सम चु किताबगदे जम्‍बुलिङ नाङनोन आवाङ्सेला मुबा भिसी ङाइ म्‍हन्‍मुला।

† 

२१:१५ “ग्‍युला कोलागदे” भिबा चा येशूदा विश्‍वास लबा म्‍हिगदे हिन्‍ना।

† 

२१:१९ ल्‍हाना ह्रङ्‌बा बाइबल विद्वानगदेसे पत्रुसदा बोगल गिकसे च्‍युइ दिङ लिच्‍छा थोबो ग्‍युरो लसी क्रुसरी टाँगब लसी साइजी भिसी पाङ्बा मुला।

मुल चेलागदेला गे

चु किताबला बारेरी पाङ्‌तोःमा

भ्रिबा म्‍हि: येशूला मुल चेला पावलला ह्रो लूकासे भ्रिबा मुबा (२ तिमोथी ४:११)। थे अर्गु य्‍हुलला म्‍हि हिन्‍ना। थे डाक्‍टर मुबा (कलस्‍सी ४:१४)। थेसे थार्बा पिन्‍बा समाचारएनोन गिक भ्रिबा मुबा।

भ्रिबा ग्‍ला: रोम सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ६०-७० (विक्रम संवत् ११७-१२७) सालला गुङरी भ्रिबा मुबा। लूकासे थार्बा पिन्‍बा समाचार भ्रिमाहेन्‍से चु किताब भ्रिबा मुबा। चु किताब न्‍ही चा भो गिकदेन भो न्‍ही ह्रङ्‌बा मुबा।

खाल्‍दा भ्रिबा: येशूला मुल चेलागदेसे लबा गेगदे घोना लबाला लागिरी थियोफिलस भिबा म्‍हिदा भ्रिबा हिन्‍ना।

चु किताब लूकासे ह्राङसे भ्रिबा “थार्बा पिन्‍बा समाचार” भ्रिसी जिन्‍माहेन्‍से भ्रिबा मुबा। चु किताबदा नेपाली बाइबलरी “प्रेरित” भिसी भ्रिबा मुला। चु किताबरी पाङ्बा मुल ताम चा प्रभु येशूला जम्‍मान भन्‍दा ङाच्‍छाला चेलागदेसे खाह्रङ् लसी परमेश्‍वरला आत्‍माला शक्ति याङ्सी थार्बा पिन्‍बा समाचार यरूशलेमहेन्‍से जम्‍बुलिङला कानाकुनी जम्‍मान ग्‍लारी धोना लजी भिसी पाङ्बा हिन्‍ना (मुल चेला १:८)। चु ताम यहूदीगदेग्‍याम शुरु तसी लिच्‍छा जम्‍बुलिङला जम्‍मान म्‍हिगदेला लागिरीनोन येशूदा तेन्‍बा ग्‍याम दोबा हिन्‍ना। चु किताबरी ख्रीष्‍टियानगदे रोमी सरकारदा बिरोध लबागदे आहिन, तर ख्रीष्‍टियानगदेसे लबा विश्‍वासग्‍याम यहूदी धर्मला गे पूरा तबा हिन्‍ना भिबा ताम पढब लबागदेसे घोगै भिसी भ्रिबा मुला।

चु किताबरी मुल चेलागदेला गे भो सोमरी भ्रिबा मुल।

(क) येशू स्‍वर्गरी फेप्‍माहेन्‍से यरूशलेम सहररी थार्बा पिन्‍बा समाचार थेःना लबा।

(ख) प्‍यालेस्‍टाइन भिबा य्‍हुल्‍साला ग्‍ला ग्‍लारीनोन थार्बा पिन्‍बा समाचार थेःना लजी।

(ग) अर्गु य्‍हुल्‍साला जम्‍मान म्‍हिगदेला गुङरी थार्बा पिन्‍बा समाचार थेःना लजी। थेह्रङ् लसीन यूरोपदेन अफ्रिकाला गुङरी मुबा घ्रेन समुन्‍द्रला कानाकुनी परब तबा य्‍हुल्‍सागदेदेन रोम य्‍हुल्‍साधोनान थार्बा पिन्‍बा समाचार थेःजी।

चु किताबला मुल ताम चा परमेश्‍वरला आत्‍मासे लबा गेला बारेरी हिन्‍ना। परमेश्‍वरला आत्‍मा पेन्‍तिकोसला धिनकुनु यरूशलेम सहररी मुबा विश्‍वासीगदेला गुङरी शक्तिरी फेप्‍खजी। थेह्रङ् लसीन चु किताबरी मुबा तामगदेग्‍याम मण्‍डलीदेन मण्‍डलीदा च्‍याबा म्‍हिगदेदा ह्रो लबा ताम ओच्‍छे थेनीगदेदा विश्‍वासरी कोङ्‌ना लबा तामगदे उन्‍बा मुला। चु किताबरी भ्रिबा तामगदेसे विश्‍वासीगदे खाह्रङ् लसी भ्रतोःला भिबादेन संगतीरी थे थार्बा पिन्‍बा समाचारला शक्ति खाह्रङ्बा मुबा भिसी उन्‍बा मुला।

मुल तामगदे

येशू स्‍वर्गरी फेप्‍बा धुइला ताम ओच्‍छे येशूसे कुल्‍बादेन कबुल लबा ताम १:१-१४

यहूदाला साटोरी स्‍य्‍हान्‍दोदा मुल चेला स्‍होबारी धम्‍बा १:१५-२६

यरूशलेम सहररी थार्बा पिन्‍बा समाचार थेःना लबा २:१-८:३

यहूदियादेन सामरिया अञ्‍चलरी थार्बा पिन्‍बा समाचार थेःना लबा ८:४-१२:२५

ङाच्‍छा रेम पावल थार्बा पिन्‍बा समाचार थेःना लबारी निबा १३:१-१४:२८

यरूशलेम सहररी चिबा सभा १५:१-३५

न्‍ही रेमला पालरी पावल थार्बा पिन्‍बा समाचार थेःना लबारी निबा १५:३६-१८:२२

सोम रेमला पालरी पावल थार्बा पिन्‍बा समाचार थेःना लबारी निबा १८:२३-२१:१६

यरूशलेमदेन कैसरिया ओच्‍छे रोम सहररी पावलदा झ्‍याल्‍खानरी झाङ्‌बा २१:१७-२८:३१

मुल चेलागदेला गे

परमेश्‍वरसे ह्राङला आत्‍मा पिन्‍ना भिसी लबा कबुल

१

१-२ लास्‍सो, थियोफिलस, फ्‍याफुल्‍ला, ङाइ ह्राङदा येशूसे गे शुरु लबाहेन्‍से स्‍वर्गरी आभोर्तेधोना थेसे लबादेन लोप्‍बा जम्‍मान तामला बारेरी ङाच्‍छान भ्रिसी जिन्‍बा मुला।† चु तबा भन्‍दा ङाच्‍छा येशूसे परमेश्‍वरला आत्‍माग्‍याम ह्राङसे धम्‍बा मुल चेलागदेसे तिग गे लतोःला भिसी सुङ्बा मुबा।

३ येशू सिसी जिन्‍माहेन्‍से ह्राङदा सिबाग्‍याम सोना लबा मुला भिबा ताम ल्‍हानान ग्‍यामसे उन्‍बाला लागिरी बोगल न्‍ही धिनधोना ह्राङला चेलागदे मुबा ग्‍लारी फेप्‍खजी। ओच्‍छे थेनीगदेदा परमेश्‍वरला य्‍हुल्‍साला बारेरी सुङ्जी।

४ तिरेकुनु थेनीगदेदेन छ्‌याम धन्‍छ्‌यासी सोल छ्‌योइबा धुइरी येशूसे थेनीगदेदा चुह्रङ् भिसी कुल्‍जी, “एनीगदे यरूशलेम सहर ख्‍लासी खानङएनोन थानिउ। परमेश्‍वर आबासे ह्राङला आत्‍मा पिन्‍ना भिसी लबा कबुल आयाङ्‌तेधोना भ्रान्‍सी चिउ। थे कबुलला बारेरी ङाइ एनीगदेदा ङाच्‍छान पाङ्सी जिन्‍बा मुला।

५ तिग्‍दा भिसम यूहन्‍नासे क्‍युइग्‍याम बप्‍तिस्‍मा पिन्‍जी, तर दाहेन्‍से तिगै धिन लिच्‍छा एनीगदेला बप्‍तिस्‍मा परमेश्‍वरला आत्‍माग्‍याम† तला।”

येशू स्‍वर्गरी फेप्‍बा

६ थेतबासेलमा थेनीगदे पोप तसी चिबा धुइरी चेलागदेसे येशूदा “प्रभु, दान्‍दे ह्राङसे इस्राएल य्‍हुल्‍सादा दोःसी छार स्‍होबारी छ्‌याइबा हिन्‍ना?” भिसी ङ्‌योइजी।

७ येशूसे थेनीगदेदा चुह्रङ् भिसी सुङ्जी, “चु ताम परमेश्‍वर आबासे तोगब लबा धिनदेन धुइगदेरी तनोन तला। तर थे तामगदे घोबारी म्‍हाइबा एनीगदेला गे आहिन।

८ तर परमेश्‍वरला आत्‍मा एनीगदेथोरी फेप्‍खमाहेन्‍से एनीगदेसे शक्ति याङ्ला। जमाहेन्‍से एनीगदे यरूशलेमहेन्‍से यहूदियादेन सामरिया अञ्‍चलरी, ओच्‍छे जम्‍बुलिङला कनाकुनीधोना ङाला साक्षी दोला।”

९ येशूसे चुह्रङ् सुङ्माहेन्‍से थेनीगदेसे च्‍याना च्‍यानान येशूदा स्‍वर्गरी भोर्जी। ओच्‍छे येशूदा खसुसे घप्‍जी। जमाहेन्‍से थेनीगदेसे येशूदा आम्राङ्‌नी।

१० थेनीगदे एकोहोरो तसी मुपट्टि च्‍यासी चिबा धुइरी तिक्‍खुरीन तार क्‍वान क्‍वान्‍बा म्‍हि न्‍ही† थेनीगदेला ङामरी राप्‍जी।

११ ओच्‍छे थे म्‍हि न्‍हीसे थेनीगदेदा “गालीलला म्‍हिगदे, तिग्‍दा एनीगदे मुपट्टि च्‍यासी राप्‍सी चिबा? एनीगदे मुबाग्‍याम स्‍वर्गरी फेप्‍बा चुनोन येशू दान्‍दे एनीगदेसे खाह्रङ् लसी स्‍वर्गरी फेप्‍बान लबा म्राङ्बा मुला। थेह्रङ् लसीन थे दोःसी फेप्‍खला” भिसी भिजी।

यहूदाला ग्‍लारी मतियासदा थान्‍बा

१२ जमाहेन्‍से थेनीगदे जैतून भिबा गङग्‍याम यरूशलेमपट्टि दोःजी। थेग्‍याम यरूशलेम सहररी धोबारी ओस्‍पन किलोमिटर गिक ते भ्रदोमुबा।

१३ सहररी धोमाहेन्‍से थेनीगदे ह्राङ चिबा दिमला तलाथोला कोठारी वाङ्‌जी। थेनीगदे पत्रुस, यूहन्‍ना, याकूब, अन्‍द्रियास, फिलिप, थोमा, बारथोलोमाइ, मत्ती, अल्‍फयसला झा याकूब, ह्राङला य्‍हुल्‍सादा माया लबा म्‍हि भिबा सिमोन ओच्‍छे याकूबला झा यहूदा मुबा।

१४ कोइ कोइ म्रिङम्‍हेमेगदेदेन येशूला आमा मरियम ओच्‍छे येशूला आलेगदेएनोन थेनीगदेदेन छ्‌याम सेम गिक लसी प्रार्थना लबाला लबान मुबा।

१५ तिरेकुनु थेरी प्रभु येशूदा विश्‍वास लबा म्‍हिगदे ओस्‍पन ग्‍यार्जा गिकसे बोगल गिक ह्रुप तबा मुबा। थे धुइरी पत्रुस थेनीगदेला ङाच्‍छापट्टि राप्‍सी चुह्रङ् भिबारी छ्‌याइजी,

१६ “ज्‍योज्‍यो आले नाना आङागदे, परमेश्‍वरला बचनरी येशूदा चुङ्बा म्‍हिगदेला नेता यहूदाला बारेरी दाऊद ग्‍लेसे ङाच्‍छान परमेश्‍वरला आत्‍माग्‍याम पाङ्बा मुबा। थे बचनरी मुबा ताम पूरा तनोन तोःबा मुबा।

१७ यहूदाएनोन ङनीगदे न्‍हङला गिक मुबा। ङन्‍से ह्रङ्नोन प्रभुला गे लबाला लागिरी थेदाएनोन धम्‍बा मुबा।”

१८ ओच्‍छे यहूदासे आज्‍यबा गे लसी स्‍होबा टाङगासे बु गिक ग्‍लुजी। थे बुरी ह्राङनोन सिसी सरी ह्रिल्‍मा थेला फो थिसी ग्रुङ फो थोन्‍जी।

१९ थे ताम यरूशलेमला जम्‍मान म्‍हिगदेसे था याङ्जी, ओच्‍छे थेनीगदेसे थे बुला मिन ह्राङलान ग्‍योइरी “आखेल्‍दामा” भिसी थान्‍जी। थेला अर्थ चा काला बु भिबा हिन्‍ना।

२० पत्रुससे दोःसी चुह्रङ् भिसी भिजी,

“‘थेला दिम थान्‍थान तगै, थेरी खालै थाचिगै।’

ओच्‍छे

‘थेसे याङ्बा अधिकार स्‍य्‍हान्‍दोसेन जिम्‍मा किन्‍गै’

भिसी व्‍हाइला किताबरी† भ्रिबा मुला।

२१ “थेतबासेलमा यहूदाला ग्‍लारी य्‍हाङदेन छ्‌याम मुबा म्‍हिगदे न्‍हङला गिक धम्‍तोःबा मुला। थे म्‍हि चा य्‍हाङ प्रभु येशूदेन छ्‌याम मुबा धुइरी सदन य्‍हाङदेन छ्‌यामनोन भ्रबा म्‍हि ततोःला।

२२ थे म्‍हि यूहन्‍नासे बप्‍तिस्‍मा पिन्‍बा धुइहेन्‍से प्रभु येशू य्‍हाङ मुबाग्‍याम स्‍वर्गरी भोर्बा धुइधोना य्‍हाङदेन छ्‌यामनोन मुबा म्‍हि ततोःला। ओच्‍छे थे म्‍हि य्‍हाङदेन छ्‌याम तसी प्रभु येशू सिबाग्‍याम सोजी भिबा तामला साक्षी ततोःला।”

२३ जमाहेन्‍से थेरी मुबा म्‍हिगदेसे म्‍हि न्‍हीला मिन पिन्‍जी। थे न्‍हीला मिन युस्‍तस भिबा योसेफ बारसाबासदेन मतियास मुबा।

२४ थेनीगदेसे चुह्रङ् भिसी प्रार्थना लजी, “प्रभु, ह्राङदा जम्‍मान म्‍हिला सेमला ताम था मुला। थेतबासेलमा चु न्‍ही न्‍हङरी ह्राङसे खाल्‍दा धम्‍बा, ङन्‍दा उन्‍सी पिन्‍गो।

२५ ओच्‍छे थे म्‍हिसे चा यहूदासे लबा मुल चेलाला गे लखम्‍गै। तिग्‍दा भिसम यहूदा चा थे गे ख्‍लासी थे जुन ग्‍लारी नितोःमुबा थेनोन ग्‍लारी निसी सिजी।”†

२६ जमाहेन्‍से थेनीगदेसे थे म्‍हि न्‍हीला मिनरी चिट्ठा युजी, थे चिट्ठा मतियासला मिनरी परब तजी। जमाकुनुहेन्‍से थेदा च्‍युक गिक मुल चेलागदेदेन छ्‌याम झ्‍याजी।

† 

१:१-२ थियोफिलसदा ङाच्‍छा भ्रिसी पुइबा किताब चा लूकाला किताब हिन्‍ना (लूका १:३)।

† 

१:५ परमेश्‍वरला आत्‍माला बप्‍तिस्‍माला बारेरी मुल चेला २:१-१३ स्‍हीगो।

† 

१:१० “तार क्‍वान क्‍वान्‍बा म्‍हि न्‍ही” चा स्‍वर्गदूतगदे हिन्‍ना।

† 

१:२० व्‍हाइला किताब भिबा चा भजनसंग्रह हिन्‍ना। “थेसे याङ्बा अधिकार स्‍य्‍हान्‍दोसेन जिम्‍मा किन्‍गै” भिबा चा यहूदासे लबा ख्रीष्‍टला गे स्‍य्‍हान्‍दो म्‍हिसे लगै भिबा हिन्‍ना।

† 

१:२५ “यहूदा ह्राङलान ग्‍लारी निसी सिजी” भिबा चा थे नर्गरी निजी भिबा हिन्‍ना।

परमेश्‍वरला आत्‍मा फेप्‍खबा

२

पेन्‍तिकोसला धिनकुनु प्रभु येशूदा विश्‍वास लबा म्‍हिगदे जम्‍मान ग्‍ला गिकरीन पोप तबा मुबा।

२ थे धुइरी तिख्‍खुरी स्‍वर्गग्‍याम लाबा खबा ह्रङ्‌बा घ्रेन काइ खजी। थे काइसे थेनीगदे चिबा दिम प्‍लिङ्‌जी।

३ ओच्‍छे मेला ल्‍हाम ह्रङ्‌बा स्‍हेगदे थेनीगदे ह्राङ ह्राङथोरी भो भो तसी चिबा म्राङ्जी। थे मेला ल्‍हाम चा ले ह्रङ्‌बान म्राङ्‌मुबा।

४ जमाहेन्‍से थेनीगदे जम्‍मान परमेश्‍वरला आत्‍मासे प्‍लिङ्‌जी।† ओच्‍छे परमेश्‍वरला आत्‍माग्‍याम पाङ्‌खम्‍बा शक्ति याङ्सी थेनीगदेसे पाङ्‌आसेबा अर्गु ग्‍योइगदेरी ताम पाङ्‌बारी छ्‌याइजी।

५ थे धुइरी परमेश्‍वरदा तेन्‍बा यहूदीगदे जम्‍बुलिङला जम्‍मान य्‍हुल्‍साग्‍याम यरूशलेमरी खसी चिबा मुबा।

६ चुह्रङ्बा काइ थेःमाहेन्‍से थेरी म्‍हिगदे पोप तजी। ओच्‍छे प्रभु येशूदा विश्‍वास लबा म्‍हिगदेसे ह्राङ ह्राङला ग्‍योइरी ताम पाङ्बा म्राङ्सी थेनीगदे उदेक म्‍हन्‍जी।

७ जमाहेन्‍से थेनीगदे उदेक तसी चुह्रङ् भिबारी छ्‌याइजी, “तिग चु ताम पाङ्बा जम्‍मान म्‍हिगदे गालीलला आहिन?

८ तर चुगदेसे खाह्रङ् लसी य्‍हाङ ह्राङ ह्राङला ग्‍योइ पाङ्‌खम्‍जी!

९ य्‍हाङ चुरी पार्थीला म्‍हिगदे, मादीला म्‍हिगदे, एलामला म्‍हिगदे, मेसोपोटामीयाला म्‍हिगदे, यहूदियाला म्‍हिगदे, कापाडोकियाला म्‍हिगदे, पोन्‍टसदेन एशियारी चिबा म्‍हिगदे हिन्‍ना।

१० ओच्‍छे फ्रिगियाला म्‍हिगदे, पामफिलियाला म्‍हिगदे, मिश्रदेन कुरेनीरी परब तबा लिबियाला ङाम ङामला ग्‍लागदेदेन रोमग्‍याम खबा

११ यहूदीदेन यहूदी धर्म तेन्‍बा अर्गु य्‍हुलला म्‍हिगदे मुला। ओच्‍छे क्रेट य्‍हुल्‍सारी चिबा म्‍हिगदेदेन अरबीला म्‍हिगदेएनोन मुला, थेनीगदेसे मी य्‍हाङला ह्राङ ह्राङलान ग्‍योइरी परमेश्‍वरसे लबा घ्रेन गेला बारेरी पाङ्‌बान चीम।

१२ चुह्रङ्बा म्राङ्सी थेनीगदे जम्‍मान उदेक तसी अलमल तसी गिकसे गिकदा “चु तिग तबा?” भिसी ङ्‌योइबा छार्बा लबारी छ्‌याइजी।

१३ तर स्‍य्‍हान्‍दोगदेसे थेनीगदेदा “चुगदे मी कलिलो निङगुसे ङ्‌य्‍होइजीम” भिसी खिसी लजी।

पत्रुससे म्‍हिला हुलदा घोना लबा

१४ जमाहेन्‍से पत्रुस च्‍युक गिक चेलागदेदेन छ्‌याम राप्‍सी जजाकी ङाच्‍छा निसी घ्रेन काइरी चुह्रङ् भिसी भिजी, “यहूदिया अञ्‍चलग्‍याम ज्‍योङ्‍खबा यहूदी ह्रोगदेदेन यरूशलेमरी स्‍य्‍हूबा जम्‍मान म्‍हिगदे चु तिग तबा हिन्‍ना ङाइ ह्राङनीदा घोना लला। ह्राङनीसे ङाला ताम ज्‍यना लसी ङ्‌यान्‍गो।

१५ ह्राङनीसे म्‍हन्‍बा ह्रङ् चुगदे ङ्‌य्‍होइबा आरे। दान्‍दे स्‍य्‍होला नौ बजब जे तबा मुला, चु धुइरी खालैसेन निङगु आथुङ्‌।

१६ तर चु ताम तला भिसी योएल अगमवक्तासे पाङ्बा मुबा।

१७ ‘परमेश्‍वरसे सुङ्बा मुला,

लिच्‍छाला धिनरी ङाइ जम्‍मान म्‍हिगदेथोरी ङाला आत्‍मा पुइखला,

जमाहेन्‍से एनीगदेला झा झामेगदेसे अगमवाणी पाङ्ला,

ओच्‍छे एनीगदेला ठिटा कोलागदेसे परमेश्‍वरसे उन्‍बा ताम म्राङ्ला,

ओच्‍छे एनीगदेला आखे मम म्‍हेमेगदेसे म्‍हाङ म्राङ्ला।

१८ थे धिनकुनु नोकरगदेथोरीनोन ङाइ ङाला आत्‍मा पुइखला,

ओच्‍छे थेनीगदेसे लिच्‍छा तसेला ताम ङाच्‍छान पाङ्ला।

१९ ङाइ तोर मुरी उदेकला गेगदेदेन मार जम्‍बुलिङरी उदेकला चिनुगदे उन्‍ना।

चु चिनुगदे चा का, मेदेन म्‍युगुला मुस्‍लो हिन्‍ना।

२० परमप्रभु फेप्‍खबा घ्रेन य्‍हाल य्‍हाल्‍बा धिन भन्‍दा ङाच्‍छा धिनी धोपधोप तला

ओच्‍छे लनी का ह्रङ्‌बान वाला तला।

२१ ओच्‍छे जुन म्‍हिसे परमप्रभुदा ङादा ह्रो लउ भिसी भिला, थे म्‍हिसे थार्बा याङ्ला।’

२२ “इस्राएलला म्‍हिगदे ङाला ताम ङ्‌यान्‍गो, परमेश्‍वरसे येशूग्‍याम ह्राङनीला गुङरी शक्तिशाली गेगदे लबान उदेकला चिनुगदे उन्‍बा ताम ह्राङनीदा थानोन मुला। थे चिनुगदेग्‍याम परमेश्‍वरसे नासरतला येशूदा ङाइनोन पुइखबा हिन्‍ना भिसी उन्‍बा मुबा।

२३ परमेश्‍वरसे ङाच्‍छान म्‍हन्‍बा अन्‍छार येशूदा ह्राङनीसे चुङ्‌जी। ओच्‍छे येशूदा ह्राङनीसे पापी म्‍हिगदेला यारी जिम्‍मा पिन्‍सी क्रुसरी टाँगब लसी साइपुङ्जी।

२४ तर येशूदा सिबाला शक्तिसे साइबाला साइबान लबारी आखम्‍नी। तिग्‍दा भिसम परमेश्‍वरसे येशूदा सिबाला दुखग्‍याम फेसी सोना लजी।

२५ तिग्‍दा भिसम दाऊद ग्‍लेसे येशूला बारेरी चुह्रङ् भिबा मुला,

‘ङाइ प्रभुदा सदन ङाला ङाच्‍छापट्टि म्राङ्‌मुला।

थे ङादेन छ्‌यामनोन मुला।

थेतबासेलमा ङाइ तिगै तामरी धन्‍दा सुर्दा लआतोः।

२६ थेतबासेलमा ङा सेमहेन्‍सेन ताङ्‍बा मुला,

ओच्‍छे ताङ्बान ङाइ सेमहेन्‍सेन ङाला सुङग्‍याम प्रभुला जयजयकार लबा मुला।

ओच्‍छे ङाला ल्‍हुइ सिसी निसैनोन ङा दोःसी सोला भिसी ङाइ प्रभुथोरी आश लबा मुला।

२७ तिग्‍दा भिसम ह्राङसे ङाला प्राणदा सिबागदे निबा ग्‍लारी आख्‍ला।

ओच्‍छे ह्राङदा जे तेन्‍बा म्‍हिला ल्‍हुइदा ह्राङसे नइना आल।

२८ ह्राङसे ङादा ङा दोःसी सोला भिबा ताम उन्‍बा मुला,

ओच्‍छे ह्राङ ङादेन छ्‌याम तसी ङादा ल्‍हानान ताङ्ना लला।’

२९ “ज्‍योज्‍यो आले नाना आङागदे, ङाइ य्‍हाङला म्‍हेमे दाऊद ग्‍लेला बारेरी ढुक्‍क तसी पाङ्ला। थे सिसी ल्‍हुजी, ओच्‍छे दान्‍देधोना थेला धुर्सा मुनोन मुला।

३० दाऊद ग्‍ले अगमवक्ता तबासे लमा थेला ग्‍लारी ह्राङलान सन्‍तानना गिकदा परमेश्‍वरसे ग्‍ले स्‍होला भिसी परमेश्‍वरसे कबुल लबा ताम थेदा था मुबा।

३१ परमेश्‍वरसे लिच्‍छा तिग लला भिसी दाऊदसे ङाच्‍छान म्राङ्‌मुबा। थेतबासेलमा थेसे थार्बा पिन्‍बा ख्रीष्‍ट सिबाग्‍याम सोला भिसी चुह्रङ् भिमुबा, ‘थेदा सिबागदे निबा ग्‍लारी आख्‍लानी ओच्‍छे थेला सिबा ल्‍हुइ नइना आलनी।’

३२ “ओच्‍छे चुनोन येशूदा परमेश्‍वरसे सिबाग्‍याम सोना लजी। चु तामला ङनी जम्‍मान साक्षी मुला।

३३ परमेश्‍वर आबासे येशूदा घ्रेन मान पिन्‍सी ह्राङला दाहिने छ्‌यापट्टि थान्‍जी, ओच्‍छे कबुल लबा अन्‍छार परमेश्‍वरसे येशूदा ह्राङला आत्‍मा पिन्‍जी। दान्‍दे ह्राङनीसे म्राङ्बा चु तामदेन थेःबा तामगदे थेनोन परमेश्‍वरला आत्‍मा प्रभु येशूसे ङन्‍दा पिन्‍बा हिन्‍ना।

३४-३५ दाऊद ह्राङनोन स्‍वर्गरी आनिनी, तर थेसे चुह्रङ् भिसी भिबा मुला,

‘परमप्रभुसे ङाला प्रभुदा चुह्रङ् भिसी सुङ्बा मुला,

ङाइ एला शत्रुगदेदा ब्रेना आलतेधोना

ए ङाला दाहिने यापट्टि चिउ।’

३६ “थेतबासेलमा इस्राएलला जम्‍मान म्‍हिगदेसे चु ताम पक्‍का हिन्‍ना भिसी था याङ्‌गै, जुन येशूदा ह्राङनीसे क्रुसरी टाँगब लसी साइबा मुबा, थेनोन येशूदा परमेश्‍वरसे प्रभुदेन थार्बा पिन्‍बा ख्रीष्‍ट स्‍होबा मुला।”

३७ जमाहेन्‍से पत्रुसला ताम थेःसी थेनीगदेला सेमरी ल्‍हानान दुख तजी, ओच्‍छे पत्रुसदेन स्‍य्‍हान्‍दो मुल चेलागदेदा “दाहेन्‍से ङन्‍से तिग लतोःला ज्‍योज्‍यो आले?” भिसी ङ्‌योइमा,

३८ पत्रुससे थेनीगदेदा चुह्रङ् भिसी जोहाब पिन्‍जी, “दाहेन्‍से एनीगदेसे ह्राङ ह्राङला पाप ख्‍लासी परमेश्‍वरपट्टि दोःगो। ओच्‍छे पाप माफ याङ्बाला लागिरी एनीगदेसे येशू ख्रीष्‍टला मिनरी बप्‍तिस्‍मा किन्‍गो। जमाहेन्‍से एनीगदेसे परमेश्‍वरला आत्‍माला मोलम याङ्ला।

३९ तिग्‍दा भिसम परमेश्‍वरसे लबा चु कबुल एनीगदेदेन छ्‌याम एनीगदेला कोलागदेला लागिरी हिन्‍ना, ओच्‍छे य्‍हाङला प्रभु परमेश्‍वरसे ङ्‌योइबा थारेङ थारेङ चिबा जम्‍मान म्‍हिगदेला† लागिरीनोन हिन्‍ना।”

४० ओच्‍छे पत्रुससे ल्‍हानान तामग्‍याम होशियार तना लजी। ओच्‍छे थेनीगदेदा अर्ती पिन्‍बान, “दान्‍देला नइबा म्‍हिगदेथोरी खबारी छ्‌याइबा सजायग्‍याम एनीगदे ह्राङनोन जोगब तसी चिउ” भिसी भिजी।

४१ जमाहेन्‍से ल्‍हानान म्‍हिगदेसे पत्रुससे पाङ्बा तामरी विश्‍वास लसी बप्‍तिस्‍मा किन्‍जी। थेनोन धिनकुनु थेनीगदेला गुङरी विश्‍वास लबा म्‍हिगदे ओस्‍पन हजार सोम ते बढब तजी।

विश्‍वासीगदेला संगती

४२ जमाहेन्‍से थेनीगदेसे मुल चेलागदेसे लोप्‍बा ताम ङ्‌यान्‍मुबा, संगती लमुबा, प्रभु भोज चमुबा, ओच्‍छे सेम गिक तसी सदन प्रार्थना लमुबा।

४३ मुल चेलागदेसे ल्‍हानान उदेकला गेगदेदेन उदेकला चिनुगदे उन्‍जी। थेतबासेलमा जम्‍मान म्‍हिगदेसे परमेश्‍वरदा ल्‍हानान मान लजी।

४४ प्रभुदा विश्‍वास लबा जम्‍मान म्‍हिगदे ग्‍ला गिकरीन ह्रुप तमुबा, ओच्‍छे थेनीगदेदेन छ्‌याम मुबा स्‍हेगदे जम्‍मालान हिन्‍ना भिसी चलब लमुबा।

४५ ओच्‍छे थेनीगदेसे ह्राङदेन छ्‌याम मुबा सम्‍पत्तिदेन मालसामान चूङ्सी जुन जुन म्‍हिदा जुन जुन स्‍हे खाँचो तबा मुला थे स्‍हे जम्‍मादान भो लसी पिन्‍मुबा।

४६ ओच्‍छे थेनीगदे धिन धिननोन जम्‍मान सेम गिक तसी परमेश्‍वरला मन्‍दिररी ह्रुप तमुबा। ओच्‍छे थेनीगदे दिम दिमरी निसी प्रभु भोज चबादेन ज्‍यबा सेम थोसी ताङ्सी चबा थुङ्बा लमुबा।

४७ ओच्‍छे सदन परमेश्‍वरला जयजयकार लमुबा। स्‍य्‍हान्‍दो म्‍हिगदेसे थेनीगदेदा ज्‍यबा म्‍हि भिसी भिमुबा। ओच्‍छे थार्बा याङ्बा म्‍हिगदे धिन धिननोन प्रभुसे थेनीगदेला गुङरी बढब लसी पिन्‍जी।

† 

२:४ “परमेश्‍वरला आत्‍मासे प्‍लिङ्‌जी” भिबा चा म्‍हिदा परमेश्‍वरला आत्‍माला शक्तिसे पूरन चलब लबा हिन्‍ना।

† 

२:३९ “थारेङ थारेङ चिबा जम्‍मान म्‍हिगदे” भिबा चा लिच्‍छा लिच्‍छाला म्‍हिगदे अथवा थारेङ थारेङला ग्‍ला हिन्‍ना।

कुज्‍या म्‍हि गिकदा खम्‍ना लबा

३

तिरेकुनु पत्रुसदेन यूहन्‍ना धिनना तीन बजेरी परमेश्‍वरला मन्‍दिररी निबान मुबा। थे धुइ चा प्रार्थना लबा धुइ मुबा।

२ परमेश्‍वरला मन्‍दिर न्‍हङरी वाङ्बा म्‍हिगदेदेन छ्‍याम टाङगा ह्रीगै भिसी न्‍हमाहेन्‍सेन कुज्‍या मुबा म्‍हि गिकदा म्‍हिगदेसे सदन परमेश्‍वरला मन्‍दिररी वाङ्बा म्रापरी भसी थान्‍मुबा। थे म्रापदा जेबा म्राप भिसी भिमुबा।

३ थे कुज्‍या म्‍हिसे पत्रुसदेन यूहन्‍ना परमेश्‍वरला मन्‍दिर न्‍हङरी वाङ्बारी छ्‌याइबा म्राङ्सी टाङगा ह्रीजी।

४ जमाहेन्‍से पत्रुसदेन यूहन्‍नासे थे म्‍हिदा ज्‍यना लसी च्‍याजी, ओच्‍छे पत्रुससे थेदा “ङन्‍दा च्‍यागो” भिसी भिजी।

५ थेतबासेलमा थेनीगदेसे तिगै पिन्‍ना वा भिसी थे कुज्‍या म्‍हिसे थेनीगदेदा सेम लसी च्‍याजी।

६ जमाहेन्‍से पत्रुससे “ङादेन छ्‌याम म्‍हरदेन म्‍हुइ आरे। तर ङादेन छ्‌याम तिग मुला थे ङाइ एदा पिन्‍ना। नासरतला येशू ख्रीष्‍टला मिनरी ए रेःसी भ्रउ!” भिसी भिजी।

७ ओच्‍छे थेसे थे कुज्‍या म्‍हिला दाहिने यारी चुङ्सी थीजी, थीमैछ्‌याम थे कुज्‍या म्‍हिला काङदेन काङला जी जीरी भङ वाङ्‌जी।

८ जमाहेन्‍से थे कुज्‍या म्‍हि डोङ रेःसी क्‍यारमार भ्रबारी छ्‌याइजी। ओच्‍छे भ्रबान छ्‌योङ्‌सी परमेश्‍वरला जयजयकार लबान थेनीगदेदेन छ्‌याम परमेश्‍वरला मन्‍दिररी वाङ्‌जी।

९ ओच्‍छे जम्‍मान म्‍हिगदेसे थेदा भ्रबान लबादेन परमेश्‍वरला जयजयकार लबा म्राङ्जी।

१० थेनीगदेसे थे म्‍हिदा परमेश्‍वरला मन्‍दिरला जेबा भिबा म्रापरी ह्रीसी चिबा चुनोन हिन्‍ना भिसी ङोसेजी। ओच्‍छे थे खम्‍बा म्राङ्सी थेनीगदे ल्‍हानान उदेक तजी।

पत्रुससे परमेश्‍वरला मन्‍दिररी लोप्‍बा

११ थे म्‍हिसे पत्रुसदेन यूहन्‍नादा चुङ्सी भ्रबा म्राङ्सी म्‍हिगदे ल्‍हानान उदेक तसी सोलोमन भिबा दलानरी यार्बान थेनीगदे मुबा ग्‍लारी खजी।

१२ चु म्राङ्सी पत्रुससे म्‍हिगदेदा चुह्रङ् भिसी भिजी, “इस्राएलला म्‍हिगदे, ह्राङनी तिग्‍दा चु तामरी उदेक म्‍हन्‍बा? तिग ङन्‍से ह्राङलान शक्तिदेन परमेश्‍वरदा तेन्‍बासे लमा चु म्‍हिदा भ्रना लखम्‍बा ह्रङ् छोर्सी ट्‌वल्‍ल तसी ङन्‍दा च्‍याबा?

१३ य्‍हाङला आखे म्‍हेमे अब्राहाम, इसहाकदेन याकूबला परमेश्‍वरसे ह्राङला गे लबा येशूदा घ्रेन मान लजी। तर ह्राङनीसे चा चुङ्सी म्‍हिला यारी जिम्‍मा पिन्‍जी, ओच्‍छे पिलातससे येशूदा पुइबारी छ्‌याइमा ह्राङनीसे थेदा पुइबारी आत भिसी पिलातसला ङाच्‍छापट्टि भिमुबा।

१४ तर ह्राङनीसे तिगै दोष आरेबादेन परमेश्‍वरसे म्‍हन्‍बा अन्‍छार भ्रबा म्‍हिदा चा पुइबारी आत, बरु म्‍हि साइबा म्‍हिदा चा पुइगो भिसी पाङ्जी।

१५ ओच्‍छे ह्राङनीसे जुनी पिन्‍बादा साइजी। तर थेनोन येशूदा परमेश्‍वरसे सिबाग्‍याम सोना लजी, चु ताम म्राङ्बा चा ङनीन हिन्‍ना।

१६ येशूलान मिनना शक्तिग्‍याम चु म्‍हिसे भङ याङ्जी। ह्राङनीसे म्राङ्बादेन ङोसेबा चु म्‍हिसे येशूदा विश्‍वास लबासे लमा ह्राङनी जम्‍मालान ङाच्‍छापट्टि चुदा खम्‍ना लबा मुला।

१७ “च्‍यागो ज्‍योज्‍यो आलेगदे, ह्राङनीसे लबा चु जम्‍मान गे आसेनान लबा हिन्‍ना भिसी ङादा था मुला। ओच्‍छे ह्राङनीला नेतागदेसेनोन थेह्रङ्नोन लजी।

१८ तर थार्बा पिन्‍बा ख्रीष्‍टसे दुख नातोःला भिसी परमेश्‍वरसे ङाच्‍छान जम्‍मान अगमवक्तागदेग्‍याम सुङ्बा अन्‍छार परमेश्‍वरसे चु गे पूरा लजी।

१९ थेतबासेलमा परमेश्‍वरसे ह्राङनीला पाप माफ लबाला लागिरी ह्राङ ह्राङला पाप ख्‍लासी परमेश्‍वरपट्टि दोःगो।

२० जमाहेन्‍से परमेश्‍वरग्‍याम ह्राङनीसे सुखला धिन याङ्ला, थेह्रङ् लसीन परमेश्‍वरसे ह्राङनीला लागिरी ङाच्‍छान धम्‍बा थार्बा पिन्‍बा ख्रीष्‍ट येशूदा पुइखला।

२१ ओन्‍माहेन्‍सेन परमेश्‍वरसे ह्राङला अगमवक्तागदेग्‍याम सुङ्बा जम्‍मान स्‍हे दोःसी स्‍होबा धुइ आततेधोना येशू ख्रीष्‍ट स्‍वर्गरी धन्‍छ्‌यातोःबा मुला।

२२ मोशासे चुह्रङ् भिसी पाङ्बा मुला,

‘एनीगदेला परमप्रभु परमेश्‍वरसे ङादा पुइखबा ह्रङ् लसी

एनीगदेला ज्‍योज्‍यो आलेगदे न्‍हङ‌ग्‍यामसेन एनीगदेला लागिरी अगमवक्ता गिक पुइखला।

थेसे पाङ्बा जम्‍मान ताम एनीगदेसे ङ्‌यान्‍तोःबा मुला।

२३ थे अगमवक्ताला ताम आङ्‌यान्‍बा खजिबै म्‍हिदा चा

परमेश्‍वरला म्‍हिगदेग्‍याम फेसी नाश लला।’

२४ “शमूएल अगमवक्ताहेन्‍से लिच्‍छा खबा जम्‍मान अगमवक्तागदेसे चुनोन धिनगदेला† बारेरी पाङ्जी।

२५ ह्राङनी थेनोन अगमवक्तागदेदेन परमेश्‍वरसे लबा थेनोन कबुलला सन्‍तान हिन्‍ना। थे कबुल ह्राङनीला म्‍हेमे अब्राहामदेन छ्‌याम परमेश्‍वरसे चुह्रङ् भिसी लमुबा, ‘एला सन्‍तानग्‍यामनोन जम्‍बुलिङला जम्‍मान म्‍हिगदेसे मोलम याङ्ला।’

२६ ह्राङनीदा नइबा गेग्‍याम फेसी मोलम पिन्‍बाला लागिरी परमेश्‍वरसे ह्राङला झा येशूदा ङाच्‍छा ह्राङनी मुबा ग्‍लारी पुइखबा हिन्‍ना।”

† 

३:२४ “चुनोन धिनगदे” भिबा चा येशू ख्रीष्‍ट ङाच्‍छा फेप्‍खबा धिनहेन्‍से दोःसी फेप्‍खबा धिनधोनाला ताम तखम्‍ला।

पत्रुसदेन यूहन्‍नादा यहूदी धर्मला अदालतरी भोर्बा

४

पत्रुसदेन यूहन्‍ना म्‍हिगदेदेन छ्‌याम ताम लबान लमा परमेश्‍वरला मन्‍दिररी पूजा लबा म्‍हिगदेदेन मन्‍दिर च्‍याबा सिपाहीगदेला कप्‍तान ओच्‍छे सदुकीगदे थेनीगदे मुबा ग्‍लारी खजी।

२ थेनीगदेदा बोमो खजी, तिग्‍दा भिसम पत्रुसदेन यूहन्‍नासे येशू सिबाग्‍याम सोबा मुला, थेह्रङ् लसीन स्‍य्‍हान्‍दो सिबा म्‍हिगदेएनोन थेग्‍याम सोला भिसी म्‍हिगदेदा लोप्‍बान मुबा।

३ थेतबासेलमा थेनीगदेसे पत्रुसदेन यूहन्‍नादा चुङ्‌जी, ओच्‍छे थे धुइरी ङ्‍यसे तसी जिन्‍बासे लमा न्‍हङगरदङधोना झ्‍याल्‍खानरी थान्‍जी।

४ तर पत्रुसदेन यूहन्‍नासे पाङ्बा समाचार ङ्‌यान्‍बा म्‍हिगदे न्‍हङरी ल्‍हानान म्‍हिगदेसे विश्‍वास लजी। विश्‍वास लबा म्‍हिगदे न्‍हङरी ओस्‍पन हजार ङा ते ह्रेम्‍कोलागदे मुबा।

५ ओच्‍छे न्‍हङगरदङ यहूदी नेतागदे, यहूदी धर्मगुरुगदेदेन यहूदी गन्‍बागदे यरूशलेमरी पोप तजी।

६ थेरी परमेश्‍वरला मन्‍दिररी पूजा लबा मुल म्‍हि हन्‍नासदेन छ्‌याम कैयाफा, यूहन्‍ना,† अलेक्‍जेन्‍डर ओच्‍छे मुल म्‍हिला स्‍य्‍हान्‍दो ह्राङला म्‍हिगदेएनोन मुबा।

७ जमाहेन्‍से थेनीगदेसे पत्रुसदेन यूहन्‍नादा ह्राङला गुङरी भसी, “एनीगदेसे चु गे खाह्रङ्बा शक्तिदेन खाल्‍ला मिनग्‍याम लबा हिन्‍ना?” भिसी ङ्‌योइजी।

८ जमाहेन्‍से परमेश्‍वरला आत्‍मासे प्‍लिङ्‌सी पत्रुससे चुह्रङ् भिसी भिजी, “यहूदी नेतागदेदेन यहूदी गन्‍बागदे,

९ चुदे ह्राङनीसे चु कुज्‍या म्‍हिला लागिरी तिनी ङन्‍से ज्‍यबा गे लबासे लमा चु म्‍हिदा खाह्रङ् लसी खम्‍ना लजी भिसी ङ्‌योइबा छार्बा लबा हिन्‍सम,

१० चु ताम ह्राङनीदेन इस्राएलला जम्‍मान म्‍हिगदेदा था तगै, ह्राङनीसे क्रुसरी टाँगब लसी साइबादेन परमेश्‍वरसे सिबाग्‍याम सोना लबा नासरतला येशू ख्रीष्‍टला मिनरी चु म्‍हि ह्राङनीला ओन्‍छाङरी खम्‍सी राप्‍बा मुला।

११ चुनोन येशूला बारेरी बचनरी चुह्रङ् भिसी भ्रिबा मुला,

‘ह्राङनी डकर्मीगदेसे गे आखेल भिसी भ्‍याङ्‍बा युङबा चुनोन हिन्‍ना,

तर दान्‍दे चुनोन युङबा सुर युङबा दोबा मुला।’

१२ ओच्‍छे थेसे बाहेक स्‍य्‍हान्‍दो खालैसे य्‍हाङदा थार्बा पिन्‍बारी आखम, तिग्‍दा भिसम जम्‍बुलिङला म्‍हिगदेला गुङरी य्‍हाङदा सोना लबारी स्‍य्‍हान्‍दो खालैला मिन आरे।”

१३ ओच्‍छे ल्‍हाना पढब आलबादेन तिगै तालिम आकिन्‍बा सोजो म्‍हि पत्रुसदेन यूहन्‍नासे म्‍हिगदेदा लोप्‍बा आँट लबा म्राङ्सी यहूदी नेतागदे, यहूदी धर्मगुरुगदेदेन यहूदी गन्‍बागदे उदेक म्‍हन्‍जी। जमाहेन्‍से थेनीगदेसे पत्रुसदेन यूहन्‍ना येशूदेन छ्‌याम चिबा चीम भिसी था याङ्जी।

१४ थे कुज्‍या म्‍हि खम्‍सी पत्रुस, यूहन्‍नादेन छ्‌याम राप्‍सी चिबा म्राङ्बासे लमा थेनीगदेसे तिगै पाङ्‌बारी आखम्‍नी।

१५ थेतबासेलमा थेनीगदेसे पत्रुसदेन यूहन्‍नादा अदालतग्‍याम मङग्‍यार निउ भिसी कुल्‍जी। ओच्‍छे थेनीगदे ह्राङ ह्राङ न्‍हङरी चुह्रङ् भिसी सल्‍लाह लबारी छ्‌याइजी,

१६ “दाहेन्‍से य्‍हाङसे चु न्‍हीदा तिग लबा? तिग्‍दा भिसम चु न्‍हीसे लबा उदेकला गे यरूशलेमरी चिबा जम्‍मान म्‍हिगदेसे था याङ्सी जिन्‍बा मुला। ओच्‍छे चु ताम य्‍हाङसेनोन आहिन भिबारी आखम।

१७ तर चु ताम स्‍य्‍हान्‍दो म्‍हिगदेसे थाआयाङ्‌गै भिसी ‘दाहेन्‍से एनीगदेसे चु येशूला बारेरी खालै म्‍हिदा तिगै थापाङ्‍गो’ भिसी य्‍हाङसे चु न्‍हीदा पाङ्तोःला।”

१८ जमाहेन्‍से थेनीगदेसे पत्रुसदेन यूहन्‍नादा ङ्‌योइसी, “च्‍यागो, दाहेन्‍से एनीगदेसे येशूला बारेरी खालैदा तिगै थापाङ्‍गो ओच्‍छे तिगै ताम थालोप्‍गो” भिसी कुल्‍जी।

१९ तर पत्रुसदेन यूहन्‍नासे थेनीगदेदा “परमेश्‍वरला ताम आङ्‌यान्‍ना ह्राङनीला ताम ङ्‌यान्‍बारी परमेश्‍वरला ङाच्‍छा ठीक हिन्‍ना कि आहिन ह्राङनीसेन म्‍हन्‍गो।

२० तिग्‍दा भिसम ङन्‍से म्राङ्बादेन थेःबा ताम आपाङ्ना ङनी चिनोन आखम” भिसी जोहाब पिन्‍जी।

२१ थेनीगदेसे पत्रुसदेन यूहन्‍नादा सजाय पिन्‍बारी तिगै ग्‍याम आम्राङ्‌माहेन्‍से पत्रुसदेन यूहन्‍नादा ल्‍हानान बङ्‌सी पुइजी। तिग्‍दा भिसम थेरी तबा उदेकला गेला लागिरी जम्‍मान म्‍हिगदेसे परमेश्‍वरला जयजयकार लबान मुबा।

२२ तिग्‍दा भिसम थे उदेकला गेग्‍याम खम्‍बा म्‍हि बोगल न्‍ही दिङ भन्‍दा ल्‍हाना तबा मुबा।

येशूदा विश्‍वास लबा म्‍हिगदेला प्रार्थना

२३ थेग्‍याम पुइमाहेन्‍से पत्रुसदेन यूहन्‍ना ह्राङला ह्रोगदे मुबा ग्‍लारी खजी। ओच्‍छे परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेसे पाङ्बा जम्‍मान ताम ह्रोगदेदा पाङ्सी पिन्‍जी।

२४ थेनीगदेसे चु ताम थेःमाहेन्‍से सेम गिक लसी परमेश्‍वरदेन छ्‌याम प्रार्थना लबारी छ्‌याइजी, “प्रभु, मु जम्‍बुलिङदेन समुन्‍द्र ओच्‍छे थेरी मुबा जम्‍मान स्‍हे ह्राङसेन स्‍होबा हिन्‍ना।

२५ ओच्‍छे ह्राङला गे लबा ङन्‍ना आखे म्‍हेमे दाऊदला सुङग्‍याम ह्राङला आत्‍मासे चुह्रङ् सुङ्बा मुबा,

‘अर्गु य्‍हुलला म्‍हिगदे तिग्‍दा बोमो खबा,

ओच्‍छे म्‍हिगदेसे तिग्‍दा गे आखेल्‍बा तामगदे म्‍हन्‍बा?

२६ जम्‍बुलिङला ग्‍लेगदेदेन शासन लबागदे

परमप्रभुदेन थेसे धम्‍बा थार्बा पिन्‍बा ख्रीष्‍टला बिरोधरी

लडाइ लबाला लागिरी तयार तजी।’

२७ “चु सत्‍य ताम हिन्‍ना, तिग्‍दा भिसम ह्राङसे धम्‍बा तिगै दोष आरेबा ह्राङला गे लबा येशूला बिरोधरी हेरोददेन पन्‍तियस पिलातस ओच्‍छे अर्गु य्‍हुलला म्‍हिगदे, इस्राएलीगदेदेन छ्‌याम चुनोन सहररी ह्रुप तबा मुबा।

२८ ङाच्‍छान ह्राङला सेमसे म्‍हन्‍बादेन ह्राङला शक्तिसे तिग लबारी म्‍हाइमुबा थे पूरा तबा मुला।

२९ दाहेन्‍से प्रभु, थेनीगदेसे ङन्‍दा लोङ्‌ना लबा ताम ह्राङसे ढन्‍गो, ओच्‍छे ह्राङला गे लबा म्‍हि ङन्‍दा ह्राङला बचन म्‍हिगदेदा थेःना लबारी भङ पिन्‍गो।

३० ओच्‍छे ह्राङला शक्तिग्‍याम आखम्‍बा म्‍हिगदेदा खम्‍ना लमा ह्राङला गे लबा तिगै दोष आरेबा येशूला मिनग्‍याम उदेकला चिनुदेन गे तगै।”

३१ चुह्रङ् लसी प्रार्थना लसी जिन्‍माहेन्‍से थेनीगदे पोप तबा ग्‍ला लिगलिग तजी, ओच्‍छे थेनीगदे जम्‍मान परमेश्‍वरला आत्‍मासे प्‍लिङ्‌जी।† जमाहेन्‍से थेनीगदे आलोङ्ना परमेश्‍वरला बचन थेःना लबारी छ्‌याइजी।

विश्‍वासीगदेला साझा सम्‍पत्ति

३२ चु धुइरी चा प्रभु येशूदा विश्‍वास लबा म्‍हिगदे न्‍हङला खालैसेनोन ह्राङला धन सम्‍पत्ति चु ङाला हिन्‍ना भिसी आभिमुबा। थेनीगदे जम्‍मालान सेम गिकनोन तबासे लमा थेनीगदेदेन छ्‌याम मुबा जम्‍मान धन सम्‍पत्ति य्‍हाङला भिसी भिमुबा।

३३ थे मुल चेलागदेसे परमेश्‍वरला घ्रेन शक्ति याङ्सी प्रभु येशू सिबाग्‍याम सोबा हिन्‍ना भिबा तामला साक्षी दोःसी पाङ्मुबा, ओच्‍छे परमेश्‍वरसे थेनीगदे जम्‍मादान ल्‍हानान मोलम पिन्‍जी।

३४ थेनीगदेला न्‍हङरी खालैदान तिगै स्‍हेला खाँचो आतमुबा, तिग्‍दा भिसम वारी बु मुबादेन दिम मुबागदेसे थे चूङ्सी खबा टाङगा भसी,

३५ मुल चेलागदेदा पिन्‍मुबा। ओच्‍छे जुन जुन म्‍हिदा खाँचो तमुबा थेनीगदेदा भो लसी पिन्‍मुबा।

३६ ओच्‍छे साइप्रस य्‍हुल्‍साला लेवी वंशला योसेफ भिबा म्‍हिदा मुल चेलागदेसे बारनाबास भिसी मिन थान्‍मुबा (बारनाबास भिबा चा आँट पिन्‍बाला झा हिन्‍ना),

३७ थेसे ह्राङला वारी बु चूङ्‌जी, ओच्‍छे टाङगा भसी मुल चेलागदेदा पिन्‍जी।

† 

४:६ चु यूहन्‍ना चा येशूला चेला यूहन्‍ना आहिन।

† 

४:३१ “परमेश्‍वरला आत्‍मासे प्‍लिङ्बा” भिबा चा परमेश्‍वरला शक्ति याङ्बा हिन्‍ना।

हननियादेन सफीरा

५

तर थेरी हननिया भिबा म्‍हि गिक मुबा, थेदेन थेला म्रिङ सफीरासे ह्राङदेन छ्‌याम मुबा टोगल गिक वारी चूङ्‌जी।

२ थेन्‍नी ढिक्‍सी वारी चूङ्सी खबा टाङगाग्‍याम तिगै टाङगा चा ह्राङदेन छ्‌याम थान्‍जी। ओच्‍छे बाँकी टाङगा चा हननियासे मुल चेलागदे मुबा ग्‍लारी भसी जम्‍मान टाङगा चुदेन हिन्‍ना भिसी पाङ्जी।

३ जमाहेन्‍से पत्रुससे थेदा चुह्रङ् भिसी भिजी, “हननिया ए शैतानना तहरी चिसी तिग्‍दा परमेश्‍वरला आत्‍मादेन छ्‌याम लुसीला ताम पाङ्बा? ओच्‍छे ह्राङला वारी चूङ्सी खबा टाङगा तिग्‍दा छुम्‍सी थान्‍बा?

४ तिग थे वारी आचूङ्‌तेधोना एलान आहिन? ओच्‍छे चूङ्सी खबा टाङगाएनोन एलान मुबा, चु टाङगा एसे जे लइ म्‍हन्‍बा थेनोन लबारी खम्‍सेला मुबा। तर एदा चुह्रङ्बा गे लबा सेम खाह्रङ् लसी खजी? च्‍यागो, एसे म्‍हिगदेदा आहिन, तर परमेश्‍वरदा लुसीला ताम पाङ्बा मुला।

५ चुह्रङ्बा ताम थेःमैछ्‌याम हननिया सरी पाप्‍सी सिजी। जमाहेन्‍से चु ताम थेःबा म्‍हिगदे जम्‍मादान ल्‍हानान लोङ्‌बा खजी।

६ जमाहेन्‍से थेरी मुबा भ्‍योन म्‍हिगदे रेःसी थेला लास क्‍वानसे रिल्‍जी ओच्‍छे धुर्सारी भोर्सी ल्‍हुजी।

७ ओस्‍पन घण्‍टा सोम लिच्‍छा चु ताम था आयाङ्‌नान हननियाला म्रिङ न्‍हङरी खजी।

८ जमाहेन्‍से पत्रुससे थेदा “एनीगदेसे वारी ओतेरीन चूङ्बा हिन्‍ना? ङादा पाङ्‍गो” भिसी भिमा, थेसे “लास्‍सो, ओतेरीन हिन्‍ना” भिसी भिजी।

९ जमाहेन्‍से पत्रुससे थेदा “एनीगदे ढिक्‍सी तिग्‍दा प्रभुला आत्‍मासे तिग लबा चीम भिसी च्‍याबारी म्‍हाइबा? च्‍यागो, एला ह्रेम्‍बोदा धुर्सारी ल्‍हुबागदे म्रापरीन मुला, एदाएनोन थेनीगदेसे मङग्‍यार भोर्ला” भिसी भिजी।

१० थेह्रङ् भिमैछ्‌याम थे पत्रुसला काङ ङामरी पाप्‍सी सिजी। जमाहेन्‍से थेला ह्रेम्‍बोदा ल्‍हुसी खबा भ्‍योनगदे न्‍हङरी खमा थे सिसी जिन्‍मुबा, ओच्‍छे थेनीगदेसे थेदाएनोन भोर्सी थेला ह्रेम्‍बोला ङामरी ल्‍हुजी।

११ जमाहेन्‍से जम्‍मान मण्‍डलीदेन† चु ताम थेःबा जम्‍मान म्‍हिगदेदा ल्‍हानान लोङ्‌बा खजी।

मुल चेलागदेग्‍याम तबा उदेकला गे

१२ जमाहेन्‍से मुल चेलागदेग्‍याम म्‍हिगदेला गुङरी उदेकला गेगदे तबारी छ्‌याइजी, ओच्‍छे थेनीगदे जम्‍मान सोलोमनना दलानरी† सेम गिकनोन तसी ह्रुप तमुबा।

१३ तर प्रभु येशूदा विश्‍वास आलबा स्‍य्‍हान्‍दो म्‍हिगदे न्‍हङला खालैसेनोन प्रभु येशूदा विश्‍वास लबा म्‍हिगदेदेन छ्‌याम ढिक्‍सी चिबारी भङ आलनी, तसैनोन थेनीगदेसे प्रभु येशूदा विश्‍वास लबा म्‍हिगदेला बारेरी ज्‍यबान ताम लमुबा।

१४ जमाहेन्‍से प्रभुदा विश्‍वास लबा ह्रेम्‍फेबेदेन म्रिङम्‍हेमेगदेला हुल झन बढब तबान निजी।

१५ मुल चेलागदेसे लबा उदेकला गेला बारेरी थेःसी म्‍हिगदेसे आखम्‍बा म्‍हिगदेथोरी पत्रुस खमा थेला क्रिपसे जे भिसै स्‍याप्‍गै भिसी आखम्‍बा म्‍हिगदेदा थेनीगदेला तीबा नान्‍बादेन छ्‌यामनोन भसी ग्‍याम ग्‍यामरी थान्‍मुबा।

१६ ओच्‍छे यरूशलेमला क्‍यारक्‍युरला सहरग्‍यामसेनोन ल्‍हानान म्‍हिगदेसे आखम्‍बा म्‍हिगदेदेन म्‍हङसे स्‍याप्‍बा म्‍हिगदेदाएनोन थेरी भसी खमुबा। ओच्‍छे थे म्‍हिगदे जम्‍मान खम्‍मुबा।

मुल चेलागदेदा दुख पिन्‍बा

१७ परमेश्‍वरला मन्‍दिररी पूजा लबा मुल म्‍हि ओच्‍छे थेदेन छ्‌याम मुबा जम्‍मान सदुकीगदेसे मुल चेलागदेदा डाह लजी।

१८ ओच्‍छे मुल चेलागदेदा चुङ्सी झ्‍याल्‍खानरी झाङ्‌जी।

१९ तर म्‍हुनङ प्रभुला दूत गिक खसी झ्‍याल्‍खानना म्राप ठोङ्सी थेनीगदेदा मङग्‍यार भसी चुह्रङ् भिसी भिजी,

२० “एनीगदे निउ ओच्‍छे परमेश्‍वरला मन्‍दिररी राप्‍सी चु छार जुनीला बारेरी जम्‍मान ताम म्‍हिगदेदा थेःना लउ।”

२१ स्‍वर्गदूतसे चुह्रङ् भिमाहेन्‍से थेनीगदे स्‍य्‍होरीन परमेश्‍वरला मन्‍दिररी वाङ्सी म्‍हिगदेदा लोप्‍बारी छ्‌याइजी।

थेनोन धुइरी परमेश्‍वरला मन्‍दिररी पूजा लबा मुल म्‍हि, थेदेन छ्‌याम मुबा म्‍हिगदे खजी, ओच्‍छे इस्राएली नेतागदे जम्‍मादान सभारी ङ्‌योइजी। जमाहेन्‍से मुल चेलागदेदा झ्‍याल्‍खानग्‍याम भबारी म्‍हिगदे पुइजी।

२२ तर परमेश्‍वरला मन्‍दिरला सिपाहीगदे झ्‍याल्‍खानरी धोखसी च्‍यामा थेनीगदेसे थेरी खालैदा आम्राङ्‌नी। थेतबासेलमा थेनीगदे दोःसी निसी चु ताम पाङ्जी।

२३ “ङन्‍से झ्‍याल्‍खानरी ताल्‍चा लसी थान्‍बादेन पालेगदे म्रापरी राप्‍सी चिबा म्राङ्जी, तर ङन्‍से म्राप ठोङ्सी च्‍यामा न्‍हङरी खालैदा आस्‍याप्‍नी।”

२४ परमेश्‍वरला मन्‍दिरला कप्‍तानदेन परमेश्‍वरला मन्‍दिररी पूजा लबा मुल म्‍हिगदेसे चु ताम थेःमाहेन्‍से दाहेन्‍से तिग तला भिसी थेनीगदे अलमल तजी।

२५ थेनोन धुइरी थेरी खालै म्‍हि गिक खसी, “च्‍यागो, ह्राङनीसे झ्‍याल्‍खानरी झाङ्‌सी थान्‍बा म्‍हिगदे मी परमेश्‍वरला मन्‍दिररी राप्‍सी म्‍हिगदेदा लोप्‍बान मुला” भिसी भिजी।

२६ जमाहेन्‍से सिपाहीगदेदेन छ्‌याम परमेश्‍वरला मन्‍दिरला कप्‍तान निसी थेनीगदेदा कर आलना भजी। तिग्‍दा भिसम म्‍हिगदेसे थेनीगदेदा युङबासे तोला भिसी थेनीगदे लोङ्‌मुबा।

२७ थेनीगदेसे थे मुल चेलागदेदा सभारी भसी ङाच्‍छापट्टि राप्‍पुङ्जी। ओच्‍छे परमेश्‍वरला मन्‍दिररी पूजा लबा मुल म्‍हिसे मुल चेलागदेदा चुह्रङ् भिसी ङ्‌योइजी,

२८ “एनीगदेदा ङन्‍से येशूला मिन लसी खालैदा तिगै ताम थालोप्‍गो भिसी कुल्‍मुबा। तर च्‍यागो, एनीगदेसे लोप्‍बा चु ताम यरूशलेम नाङनोन थेःना लसी जिन्‍जीम, ओच्‍छे येशूदा साइबाला दोष एनीगदेसे ङन्‍दा लबारी म्‍हाइबा मुला।”

२९ तर पत्रुसदेन स्‍य्‍हान्‍दो मुल चेलागदेसे चुह्रङ् भिसी भिजी, “ङन्‍से म्‍हिगदेसे कुल्‍बा ताम आहिन, बरु परमेश्‍वरसे कुल्‍बा ताम चा ङ्‌यान्‍नोन तोःमुला।

३० ह्राङनीसे येशूदा क्रुसरी टाँगब लसी साइबा मुबा, तर य्‍हाङला आखे म्‍हेमेला परमेश्‍वरसे येशूदा सिबाग्‍याम सोना लजी।

३१ परमेश्‍वरसे इस्राएलीगदेसे ह्राङला पाप ख्‍लासी परमेश्‍वरपट्टि दोःगै भिसी ओच्‍छे थेनीगदेला पापला दोष मेटब लबारी येशूदा शासन लबा म्‍हिदेन थार्बा पिन्‍बा म्‍हि स्‍होसी ह्राङला दाहिने छ्‌यापट्टि थान्‍जी।

३२ चु जम्‍मान तामला साक्षी ङनी मुला, थेह्रङ्नोन लसी परमेश्‍वरसे कुल्‍बा ताम ङ्‌यान्‍बा म्‍हिगदेदा पिन्‍बा परमेश्‍वरला आत्‍माएनोन साक्षी मुला।”

३३ चु ताम थेःमाहेन्‍से थेनीगदेदा ल्‍हानान बोमो रेःजी, ओच्‍छे मुल चेलागदेदा साइबारी सल्‍लाह लबान मुबा।

३४ तर यहूदी धर्मगुरुदेन छ्‌याम जम्‍मासेन मान लबा गमलिएल भिबा फरिसीसे सभाला ङाच्‍छा रेःसी थेनीगदेदा छिन्‍नङ मङग्‍यार निउ भिसी भिजी।

३५ ओच्‍छे थेसे सभाला म्‍हिगदेदा चुह्रङ् भिसी भिजी, “इस्राएलीगदे ह्राङनीसे चु म्‍हिगदेदा जे लबारी छ्‌याइबा मुला, थेरी होशियार तउ।

३६ तिग्‍दा भिसम चु भन्‍दा ङाच्‍छाएनोन थूदास भिबा म्‍हिसे ङा घ्रेन म्‍हि हिन्‍ना भिसी भिमुबा। ओच्‍छे थेदेन छ्‌याम ओस्‍पन ग्‍यार्जा ब्‍लि म्‍हिगदे भ्रमुबा, ओच्‍छे थेदा साइजी। जमाहेन्‍से थेदेन छ्‌याम भ्रबा जम्‍मान म्‍हिगदे ससा बङबङ तजी, ओच्‍छे जम्‍मान गे आखेल्‍बा तजी।

३७ चु म्‍हि भन्‍दा लिच्‍छाएनोन य्‍हुल्‍साला म्‍हि झ्‍याबा धुइरी गालीलग्‍याम यहूदा भिबा म्‍हि थोन्‍जी, ओच्‍छे ल्‍हानान म्‍हिगदे थेला लिच्‍छा भ्रजी, थेदाएनोन साइजी। जमाहेन्‍से थेदेन छ्‌याम भ्रबा म्‍हिगदे ससा बङबङ तजी।

३८ दान्‍देला चु तामला बारेरीनोन ङाइ ह्राङनीदा पाङ्ला, चु म्‍हिगदेदा ह्राङनीसे तिगै आलना ख्‍लागो। तिग्‍दा भिसम चुगदेसे लबा चु गेदेन ताम म्‍हिगदेग्‍याम हिन्‍सम थे ह्रङ्नोन म्‍हासी निला।

३९ तर चु गे परमेश्‍वरग्‍याम तबा हिन्‍सम ह्राङनीसे रोकब लबारी आखम। रोकब लबारी म्‍हाइजी भिसम ह्राङनी परमेश्‍वरला बिरोधरी रेःजीम भिबा ताम था तला।”

जमाहेन्‍से थेनीगदेसे थेला ताम ङ्‌यान्‍जी।

४० ओच्‍छे थेनीगदेसे मुल चेलागदेदा न्‍हङरी ङ्‌योइसी तोबा ग्‍याङ्‍बा लजी। ओच्‍छे “दोःसी खाइमै येशूला मिन किन्‍सी तिगै ताम थापाङ्‍गो” भिसी थेनीगदेदा पुइजी।

४१ जमाहेन्‍से येशूला मिनरी बेइज्‍जत नाबाधोनाला तजी भिबा तामरी ताङ्सी ताङ्सी मुल चेलागदे थे सभाग्‍याम थोन्‍सी निजी।

४२ ओच्‍छे थेनीगदे धिन धिननोन परमेश्‍वरला मन्‍दिरदेन दिम दिमरी निसी येशून थार्बा पिन्‍बा ख्रीष्‍ट हिन्‍ना भिसी थार्बा पिन्‍बा समाचार थेःना लबारी आख्‍लानी।

† 

५:११ चु पदरी “मण्‍डली” भिबा चा प्रभु येशू ख्रीष्‍टदा विश्‍वास लबा यरूशलेमला म्‍हिगदे हिन्‍ना।

† 

५:१२ “सोलोमनना दलान” भिबा चा सोलोमन ग्‍लेसे स्‍होबा दलान मुबा, चु दलान यरूशलेमला मन्‍दिररी मुबा।

चबा थुङ्बा भो लसी पिन्‍बाला लागिरी धम्‍बा गोर निस म्‍हि

६

थे धुइरी येशूदा विश्‍वास लबा म्‍हिगदे बढब तबान निमुबा। जमाहेन्‍से हिब्रू ग्‍योइ पाङ्बा यहूदीगदेला† बिरोधरी ग्रीक ग्‍योइ पाङ्बा यहूदीगदेसे तामगन लबारी छ्‌याइजी। तिग्‍दा भिसम ग्रीक ग्‍योइ पाङ्बा यहूदीगदेला ह्रेम्‍बो सिबा म्रिङम्‍हेमेगदेसे धिनना धिन तोःतेधोना चबा थुङ्बा आयाङ्‌मुबा।

२ जमाहेन्‍से च्‍युक न्‍ही चेलागदेसे येशूदा विश्‍वास लबागदेदा ङ्‌योइसी चुह्रङ् भिसी भिजी, “परमेश्‍वरला बचन थेःना लबा गे ख्‍लासी चबा थुङ्बा पिन्‍बा गे लबारी ङन्‍दा ठीक आत।

३ थेतबासेलमा आलेगदे, एनीगदे न्‍हङला परमेश्‍वरला आत्‍मादेन बुद्धिसे प्‍लिङ्बा, ओच्‍छे जम्‍मासेन मान लबा गोर निस म्‍हिदा धम्‍गो, ङन्‍से चु गे थेनीगदेदा जिम्‍मा पिन्‍ना।

४ तर ङन्‍से चा प्रार्थना लबादेन परमेश्‍वरला बचन थेःना लबा गे लला।”

५ चु ताम येशूदा विश्‍वास लबा जम्‍मान म्‍हिगदेदा सेम निजी। ओच्‍छे थेरी मुबा जम्‍मादान थे ताम ज्‍यबा छोर्सी थेनीगदेसे पूरा विश्‍वास मुबादेन परमेश्‍वरला आत्‍मासे प्‍लिङ्बा स्‍तिफनस, फिलिप, प्रखरस, निकनोर, तीमोन, पर्मिनासदेन एन्‍टिओखिया भिबा सहरला यहूदी धर्म तेन्‍बा निकोलाउसदा धम्‍जी।

६ ओच्‍छे थे म्‍हिगदेदा मुल चेलागदे मुबा ग्‍लारी भजी। जमाहेन्‍से मुल चेलागदेसे थे म्‍हिगदेथोरी ह्राङला या थान्‍सी प्रार्थना लजी।

७ परमेश्‍वरला बचन ल्‍हानान ग्‍लारी थेःबान निजी, ओच्‍छे यरूशलेमरी प्रभु येशूदा विश्‍वास लबा म्‍हिगदे बढब तबान निजी। परमेश्‍वरला मन्‍दिररी पूजा लबा म्‍हिगदे न्‍हङला ल्‍हानान म्‍हिगदेसेनोन प्रभु येशूदा विश्‍वास लजी।

स्‍तिफनसदा चुङ्सी यहूदीगदे ह्रुप तबा दिमरी भोर्बा

८ जमाहेन्‍से स्‍तिफनस परमेश्‍वरला दयामायादेन शक्तिसे प्‍लिङ्‌सी म्‍हिगदेला गुङरी घ्रेन घ्रेन गेगदे लसी उदेकला चिनुगदे उन्‍बान मुबा।

९ तर दान्‍दे नोकर आहिन्‍बा म्‍हिगदे भिबा ह्रुप तबा दिमग्‍याम कोइ कोइ म्‍हिगदे स्‍तिफनस मुबा ग्‍लारी खसी आतोःबा आतोःबा ताम लबारी छ्‌याइजी। थे म्‍हिगदे चा अलेक्‍जेन्‍ड्रिया, कुरेनी, किलिकिया ओच्‍छे एशियाला म्‍हिगदे मुबा।

१० स्‍तिफनससे परमेश्‍वरला आत्‍मादेन बुद्धिग्‍याम पाङ्बा तामला जोहाब थेनीगदे खालैसेन पिन्‍आखम्‍नी।

११ जमाहेन्‍से थेनीगदेसे न्‍हङ न्‍हङरी म्‍हिगदेदा थीसी घुस पिन्‍बान चुह्रङ् भिसी पाङ्‌पुङ्‌जी, “चुसे परमेश्‍वरदेन मोशाला बिरोध† लसी ताम पाङ्बा ङन्‍से थेःजी।”

१२ चुह्रङ्बा ताम लसी थेनीगदेसे म्‍हिगदे, यहूदी गन्‍बागदेदेन यहूदी धर्मगुरुगदेदा थीजी। ओच्‍छे थेनीगदेसे स्‍तिफनसदा चुङ्सी यहूदी धर्मला अदालतरी भोर्जी।

१३ जमाहेन्‍से थेनीगदेसे स्‍तिफनसला बिरोध लसी लुसीला ताम पाङ्बा म्‍हिगदेदा भजी। थे म्‍हिगदेसे चुह्रङ् भिसी पाङ्जी, “चु म्‍हिसे परमेश्‍वरला मन्‍दिरदेन मोशाला ठिमला बिरोध लसी ताम पाङ्‌बारी आख्‍लानी।

१४ तिग्‍दा भिसम चुसे मी ‘नासरतला येशूसे परमेश्‍वरला चु मन्‍दिरदा फुप्‍ला ओच्‍छे मोशासे य्‍हाङदा पिन्‍बा रिमठिमएनोन पोसी पिन्‍ना’ भिबा ङन्‍से थेःजी।”

१५ जमाहेन्‍से यहूदी धर्मला अदालतरी चिबा जम्‍मान म्‍हिगदेसे थेदा ज्‍यना लसी च्‍याजी। ओच्‍छे थेला ली स्‍वर्गदूतला ली ह्रङ्‌बान य्‍हाल य्‍हाल्‍बा म्राङ्जी।

† 

६:१ हिब्रू ग्‍योइ पाङ्बा यहूदीगदे चा इस्राएलीगदे हिन्‍ना। ओच्‍छे ग्रीक ग्‍योइ पाङ्बा यहूदीगदे चा अर्गु य्‍हुलला म्‍हिगदे हिन्‍ना।

† 

६:११ चुरी “मोशाला बिरोध लसी” भिबा चा परमेश्‍वरसे मोशादा पिन्‍बा ठिमला बिरोधरी भिबा हिन्‍ना।

स्‍तिफनससे म्‍हिगदेदा पाङ्बा

७

जमाहेन्‍से परमेश्‍वरला मन्‍दिररी पूजा लबा मुल म्‍हिसे, “चु ताम सत्‍य हिन्‍ना?” भिसी ङ्‌योइमा,

२ स्‍तिफनससे चुह्रङ् भिसी भिजी, “आबागदेदेन ज्‍योज्‍यो आलेगदे चु ताम ङ्‌यान्‍गो। जम्‍मान भन्‍दा घ्रेन शक्ति मुबा परमेश्‍वरसे य्‍हाङला आखे म्‍हेमे अब्राहाम हारान भिबा नाम्‍सारी फेप्‍बा भन्‍दा ङाच्‍छा मेसोपोटामिया भिबा ग्‍लारी स्‍य्‍हूबा धुइरी थेसे परमेश्‍वरदा ह्राङला ङाच्‍छापट्टि म्राङ्जी।

३ परमेश्‍वरसे थेदा ‘ए ह्राङला य्‍हुल्‍सादेन ह्राङला म्‍हिगदे ख्‍लासी ङाइ उन्‍बा य्‍हुल्‍सारी निउ’ भिसी सुङ्बा मुबा।

४ “जमाहेन्‍से थे कल्‍दीगदेला य्‍हुल्‍साग्‍याम थोन्‍सी हारान भिबा नाम्‍सारी खसी चिजी। ओच्‍छे थेला आबा सिमाहेन्‍से परमेश्‍वरसे थेदा थे ग्‍लाग्‍याम दान्‍दे ह्राङनी स्‍य्‍हूबान लबा चु सहररी भजी।

५ परमेश्‍वरसे थेदा थे ग्‍लारी निसी सम्‍पत्ति मी आहिन काङ थान्‍बा ग्‍ला सुत्तै आपिन्‍नी। तर सन्‍तान आरेसैनोन परमेश्‍वरसे थे ग्‍ला थेदेन थेला सन्‍तानदा पिन्‍ना भिसी कबुल लबा मुबा।

६ ओच्‍छे परमेश्‍वरसे थेदा “एला सन्‍तान अर्गु य्‍हुल्‍सारी निसी चितोःबा मुला, थे ग्‍लाला म्‍हिगदेसे थेनीगदेदा घ्‍यबा स्‍होसी ग्‍यार्जा ब्‍लि दिङधोना थेनीगदेसे नाआखम्‍बा दुख पिन्‍ना’ भिसी सुङ्जी।

७ दोःसी परमेश्‍वरसे चुह्रङ् भिसी सुङ्जी, ‘थेनीगदे जुन य्‍हुलला म्‍हिगदेला घ्‍यबा दोःसी चिला ङाइ थे य्‍हुलला म्‍हिगदेदा सजाय पिन्‍ना। जमाहेन्‍से थेनीगदे थे ग्‍लाग्‍याम थोन्‍सी चुनोन ग्‍लारी खसी ङादा तेन्‍ना।’

८ “परमेश्‍वरसे अब्राहामदेन छ्‌याम खतनाला कबुल लजी। ह्राङला झा इसहाक न्‍हसी भ्रेःरे तमाकुनु अब्राहामसे थेला खतना लजी। इसहाकसेनोन ह्राङला झा याकूबला खतना लजी, थेह्रङ् लसीन याकूबसेनोन ह्राङला च्‍युक न्‍ही कोलागदेला खतना लजी। ओच्‍छे थेला च्‍युक न्‍ही कोलागदे य्‍हाङ जम्‍मालान आखे म्‍हेमे दोजी।

९ “थे आखे म्‍हेमेगदे न्‍हङरी योसेफ भिबादा थेला ज्‍योज्‍योगदेसे डाह लसी मिश्र य्‍हुल्‍सारी चूङ्सी पिन्‍जी। तसैनोन थेदेन छ्‌याम परमेश्‍वर मुबा।

१० योसेफदा परमेश्‍वरसे जम्‍मान दुखग्‍याम फेजी। ओच्‍छे परमेश्‍वरसे थेदा ज्‍यबा बुद्धि पिन्‍बासे लमा मिश्र य्‍हुल्‍साला ग्‍ले फारोसे थेदा सेम निसी मान लजी। जमाहेन्‍से थेदा मिश्र य्‍हुल्‍सादेन ग्‍लेखाङला हाकिम स्‍होजी।

११ “लिच्‍छा मिश्र य्‍हुल्‍सादेन कनान य्‍हुल्‍सा नाङनोन अनिकाल तसी घ्रेन दुख तजी, थेतबासेलमा य्‍हाङला आखे म्‍हेमेसे चबा स्‍हे तिगैनोन आयाङ्नी।

१२ तर याकूबसे मिश्र य्‍हुल्‍सारी चबा स्‍हे मुला भिबा ताम थेःमाहेन्‍से थेला झागदे य्‍हाङला आखे म्‍हेमेदा थेरी पुइजी। थेनीगदे मिश्र य्‍हुल्‍सारी निबा चु ङाच्‍छारेम मुबा।

१३ ओच्‍छे दोःसी ह्रुप तमा योसेफसे ह्राङला ज्‍योज्‍यो आलेगदेदा ह्राङ खाल हिन्‍ना भिसी ङोसेना लजी। जमाहेन्‍से योसेफला जम्‍मान म्‍हेमेला बारेरी फारो ग्‍लेसे था याङ्जी।

१४ जमाहेन्‍से योसेफसे ह्राङला आबा याकूबदेन ह्राङला म्‍हिगदेदा चुरी भसी खउ भिसी पुइजी। याकूबला ह्राङला म्‍हेमेदेन ह्राङला म्‍हिगदे लसी बोगल सोमसे च्‍युक ङा म्‍हि मुबा।

१५ जमाहेन्‍से याकूब ह्राङला जम्‍मान म्‍हिगदेदा भोर्सी मिश्र य्‍हुल्‍सारी निजी, ओच्‍छे थे थेरीन सिजी। थेह्रङ् लसीन थेला झागदे य्‍हाङला आखे म्‍हेमेगदेएनोन थेरीन सिजी।

१६ लिच्‍छा मिश्र य्‍हुल्‍साग्‍याम थेनीगदेला सिबा ल्‍हुइदा शकेम भिबा ग्‍लारी भोर्सी धुर्सारी थान्‍जी। थे धुर्सा अब्राहामसे हमोर भिबा म्‍हिला झागदेदा टाङगा फासी ग्‍लुबा मुबा।

स्‍तिफनससे मोशाला बारेरी पाङ्बा

१७ “परमेश्‍वरसे अब्राहामदेन छ्‌याम लबा कबुल पूरा तबारी छ्‌याइबा धुइ तसी जिन्‍बा मुबा, थे धुइरी मिश्र य्‍हुल्‍सारी य्‍हाङला आखे म्‍हेमेला सन्‍तानगदे ल्‍हानान बढब तबान निजी।

१८ जमाहेन्‍से मिश्र य्‍हुल्‍सारी योसेफदा ङोआसेबा स्‍य्‍हान्‍दो ग्‍लेसे शासन लबारी छ्‌याइजी।

१९ थे ग्‍लेसे य्‍हाङला य्‍हुलला म्‍हिगदेदा धोका पिन्‍सी ल्‍हानान दुख पिन्‍जी। ओच्‍छे थेनीगदेसे य्‍हाङला आखे म्‍हेमेला भर्खर न्‍हबा कोलागदेदा मङग्‍यार थान्‍पुङ्‌जी। चुह्रङ् लसी भर्खर न्‍हबा जम्‍मान कोलागदेदा सिना लजी।

२० “थेनोन धुइरी मोशा न्‍हजी। थे परमेश्‍वरला ङाच्‍छापट्टि जेबा म्‍हि मुबा। थेदा ला सोमधोना ह्राङलान आबाला दिमरी सयार लसी थान्‍जी।

२१ थेदा मङग्‍यार भोर्सी थान्‍माहेन्‍से फारोला झामेसे थेदा भोर्जी, ओच्‍छे ह्राङलान झा स्‍होसी सयार लसी न्‍हजी।

२२ जमाहेन्‍से मोशादा मिश्रीगदेला बुद्धि लोप्‍जी, ओच्‍छे मोशासे पाङ्बा तामदेन गे शक्तिशाली मुबा।

२३ “बोगल न्‍ही दिङ तमाहेन्‍से मोशासे ह्राङला इस्राएली ज्‍योज्‍यो आलेदेन छ्‌याम ह्रुप तबा सेम लजी।

२४ मिश्री गिकसे ह्राङला इस्राएली ज्‍योज्‍यो आले न्‍हङला गिकदा अन्‍याय लबा म्राङ्सी मोशासे थेदा जोगब लसी थे मिश्रीदा साइसी ह्राङला आलेथोरी लबा अत्‍याचारला बदला किन्‍जी।

२५ ङाग्‍यामसेन परमेश्‍वरसे थेनीगदेदा चु दुखग्‍याम फेला भिबा ताम ङाला ज्‍योज्‍यो आलेसे घोला भिसी मोशासे म्‍हन्‍बा मुबा। तर थेनीगदेसे थे ताम आघोनी।

२६ न्‍हङगरदङ इस्राएली न्‍ही ह्राङ ह्राङ न्‍हङरी छेबा बङ्बा लसी चिबा धुइरी मोशा खजी, ओच्‍छे थेनीगदेदा ढिक्‍ना लबारी म्‍हाइसी ‘ह्रोगदे, एनीगदे मी ज्‍योज्‍यो आले हिन्‍ना, तिग्‍दा ह्राङ ह्राङ न्‍हङ‍री छेबा?’

२७ “तर ह्राङला खिम्‍जेमदा अन्‍याय लबा म्‍हिसे थेदा धुर आङ्‍सी चुह्रङ् भिजी, ‘एदा ङन्‍दा शासन लबा म्‍हिदेन न्‍यायाधीश दोबारी खाल्‍से धम्‍जी?

२८ तिग तिल्‍मा एसे थे मिश्रीदा साइबा ह्रङ्नोन ङादाएनोन साइबारी म्‍हाइबा?’

२९ चुह्रङ्बा ताम थेःसी मोशा मिद्यान भिबा य्‍हुल्‍सारी यार्सी विदेशी दोःसी चिजी। थेरी थेला झा न्‍ही न्‍हजी।

३० “मिद्यान य्‍हुल्‍सारी चिबा बोगल न्‍ही दिङ तमा मोशासे सीनै भिबा गङला ङामरी तोङतोङबा ग्‍लारी लुङ्बा झाङरी मे ल्‍हामरी स्‍वर्गदूत गिक म्राङ्जी।

३१ चु म्राङ्सी मोशा उदेक तजी, ओच्‍छे जजाकी ङामरी निसी च्‍यामा परमेश्‍वरसे चुह्रङ् भिसी सुङ्बा थेःजी।

३२ ‘ङा एला आखे म्‍हेमे अब्राहाम, इसहाकदेन याकूबला परमेश्‍वर हिन्‍ना।’ चु थेःसी मोशा लोङ्सी फितफित धर्सी थेपट्टि च्‍याबारीन आखम्‍नी।

३३ “जमाहेन्‍से परमेश्‍वरसे मोशादा चुह्रङ् भिसी सुङ्जी, ‘एला लखम स्‍युगो। तिग्‍दा भिसम ए राप्‍बा ग्‍ला चोखो ग्‍ला हिन्‍ना।

३४ ङाइ मिश्र य्‍हुल्‍सारी मुबा ङाला म्‍हिगदेदा लबा अन्‍याय म्राङ्सी जिन्‍बा मुला, ओच्‍छे थेनीगदेला दुखला तामएनोन थेःसी जिन्‍बा मुला। थेतबासेलमा थेनीगदेदा थे अन्‍यायदेन दुखग्‍याम फेबाला लागिरी ङा मार फाप्‍बा हिन्‍ना। दाहेन्‍से ङाइ एदा मिश्र य्‍हुल्‍सारी पुइला।’

३५ “चुनोन मोशादा थेनीगदेसे ‘एदा खाल्‍से ङन्‍दा शासन लबा म्‍हिदेन न्‍यायाधीश स्‍होजी’ भिसी पत्‍याब आतमुबा, थेनोन मोशादा परमेश्‍वरसे लुङ्बा झाङला मे ल्‍हामरी म्राङ्बा स्‍वर्गदूतग्‍याम शासन लबा म्‍हिदेन इस्राएलीगदेदा दुखग्‍याम फेबा म्‍हि स्‍होसी पुइजी।

३६ चुनोन मोशासे मिश्र य्‍हुल्‍सारी, वाला भिबा समुन्‍द्रदेन बोगल न्‍ही दिङधोना तोङतोङबा ग्‍लारी उदेकला गेगदेदेन चिनुगदे उन्‍बान इस्राएलीगदेदा मिश्र य्‍हुल्‍साग्‍याम फेसी भबा मुबा।

३७ “चुनोन मोशासे इस्राएलीगदेदा ‘परमेश्‍वरसे ङादा पुइखबा ह्रङ् लसी एनीगदे न्‍हङ‌ग्‍यामसेन एनीगदेला लागिरी अगमवक्ता गिक पुइखला’ भिसी पाङ्मुबा।

३८ चुनोन मोशा तोङतोङबा ग्‍लारी म्‍हिगदेदेन छ्‌याम मुबा धुइरी स्‍वर्गदूतदेन छ्‌याम मुबा, थेनोन स्‍वर्गदूतसे सीनै भिबा गङरी य्‍हाङला आखे म्‍हेमेदेन छ्‌याम ताम पाङ्मुबा, थेसेन य्‍हाङदा पिन्‍बाला लागिरी छोन्‍बो बचन याङ्बा मुबा।

३९ “थेसे कुल्‍बा ताम आङ्‌यान्‍ना य्‍हाङला आखे म्‍हेमेसे थेदा ख्‍लासी मिश्र य्‍हुल्‍सारीन दोःसी निबा सेम लजी।

४० जमाहेन्‍से थेनीगदेसे हारूनदा ‘य्‍हाङला ङाच्‍छा ङाच्‍छा भ्रबा तिगै लगदे स्‍होसी पिन्‍गो। तिग्‍दा भिसम ङन्‍दा मिश्र य्‍हुल्‍साग्‍याम फेसी भबा चु मोशादा तिग तगेम य्‍हाङदा था आरे’ भिसी भिजी।

४१ जमाहेन्‍से थेनीगदेसे म्‍हे बहरला मूर्ति गिक स्‍होसी थेरी बलि पिन्‍जी, ओच्‍छे ह्राङसे लबा गेरी थेनीगदे ल्‍हानान ताङ्जी।

४२ थेतबासेलमा परमेश्‍वरसे थेनीगदेदा ख्‍लाजी, ओच्‍छे थेनीगदेसे म्‍हन्‍बा ह्रङ्नोन मुरी मुबा सारगदेदा तेन्‍बारी ख्‍लासी पिन्‍जी। चु ताम अगमवक्तागदेसे ङाच्‍छान परमेश्‍वरला बचनरी भ्रिबा मुबा,

‘इस्राएलीगदे तिग एनीगदे बोगल न्‍ही दिङधोना तोङतोङबा ग्‍लारी मुबा धुइरी

एनीगदेसे ङादा जन्‍तुला बलिदेन भेटीगदे पिन्‍जी? आपिन्‍नी।

४३ तर एनीगदेसे मोलोख भिबा लला पालदेन रेफन भिबा लला सार,

ओच्‍छे एनीगदेसे तेन्‍बा लला मूर्तिगदे थीसी भोर्जी।

थेतबासेलमा दाहेन्‍से ङाइ एनीगदेदा सजाय पिन्‍बाला लागिरी

बेबिलोन भिबा ग्‍लाग्‍याम क्‍याम्‍सङपट्टि पुइला।’

स्‍तिफनससे परमेश्‍वर धन्‍छ्‌याबा पालला बारेरी पाङ्बा

४४ “य्‍हाङला आखे म्‍हेमे तोङतोङबा ग्‍लारी मुबा धुइरी थेनीगदेदेन छ्‌याम परमेश्‍वर धन्‍छ्‌याबा पाल मुबा। थे पाल मोशासे म्राङ्बादेन परमेश्‍वरसे कुल्‍बा अन्‍छार स्‍होबा मुबा।

४५ परमेश्‍वरसे अर्गु य्‍हुलला म्‍हिगदेदा तेःसी थेनीगदेला य्‍हुल्‍सा य्‍हाङला आखे म्‍हेमेदा शासन लपुङ्‌जी। थे पाल यहोशूसे थेनीगदेला य्‍हुल्‍सा ढासी किन्‍बा धुइरी थेनीगदेदेन छ्‌यामनोन भजी। थेह्रङ् लसीन दाऊद ग्‍लेला धुइधोनान थे पाल थेनीगदेदेन छ्‌यामनोन मुबा।

४६ दाऊद ग्‍लेसे परमेश्‍वरला दयामाया याङ्सी थेसे याकूबला परमेश्‍वरला लागिरी दिम स्‍होम्‍याङ्‌गै भिसी परमेश्‍वरदेन छ्‌याम बिन्‍ती लजी।

४७ तर परमेश्‍वरला लागिरी दिम चा सोलोमन ग्‍लेसे† स्‍होजी।

४८ “तर म्‍हिसे स्‍होबा दिमरी जम्‍मान भन्‍दा घ्रेन परमेश्‍वर धन्‍आछ्‌या, ओच्‍छे अगमवक्तागदेसेनोन चुह्रङ् पाङ्बा मुला।

४९ परमेश्‍वरसे चुह्रङ् भिसी सुङ्बा मुला,

‘ङाला ठि स्‍वर्ग हिन्‍ना,

ओच्‍छे जम्‍बुलिङ ङाला काङ थान्‍बा ग्‍ला हिन्‍ना।

एनीगदेसे ङाला लागिरी खाह्रङ्बा दिम स्‍होजी?

ओच्‍छे ङाइ ब्‍लप्‍बा न्‍हबा ग्‍ला खानङ मुला?

५० तिग चु जम्‍मान स्‍हे ङालान यासे स्‍होबा आहिन?’”

५१ दोःसी स्‍तिफनससे चुह्रङ् भिसी भिजी, “युङबा ह्रङ्‌बा सेम थोबा म्‍हिगदे, एनीगदेसे ह्राङला सेमरी परमेश्‍वरदा खाइमै आथान्‍नी। ओच्‍छे एनीगदेला आखे म्‍हेमेगदेसे लबा ह्रङ्नोन एनीगदेसेनोन परमेश्‍वरला आत्‍मासे पाङ्‌बादा सदन बिरोध लजी।

५२ एनीगदेला आखे म्‍हेमेगदेसे अगमवक्तागदे न्‍हङला खजिबा अगमवक्तादा चा दुख आपिन्‍नी तला? थेनीगदेसे परमेश्‍वरसे म्‍हन्‍बा अन्‍छार भ्रबा म्‍हि† फेप्‍खबान मुला भिसी थेःना लबागदे जम्‍मादान साइजी। दान्‍दे ह्राङनी चा परमेश्‍वरसे धम्‍बा म्‍हिदा धोका पिन्‍बादेन साइबा म्‍हि दोजी।

५३ ह्राङनीसे स्‍वर्गदूतगदेला याग्‍याम पिन्‍बा मोशाला ठिम मी याङ्जी। तर ह्राङनीसे थे ठिम आङ्‌यान्‍नी।”

स्‍तिफनस सिबा

५४ स्‍तिफनसला चुह्रङ्बा ताम थेःसी थेनीगदे बोमोसे म्‍लाङ म्‍लाङ तसी स्‍वा क्रेबारी छ्‌याइजी।

५५ तर स्‍तिफनस चा परमेश्‍वरला आत्‍मासे प्‍लिङ्‌सी एकोहोरो स्‍वर्गपट्टि च्‍याजी। ओच्‍छे थेसे परमेश्‍वरला घ्रेन य्‍हालरी येशूदा परमेश्‍वरला दाहिनेपट्टि राप्‍सी धन्‍छ्‌याबा म्राङ्जी।

५६ ओच्‍छे थेसे “च्‍यागो, ङाइ स्‍वर्ग ठोङ्‌बादेन परमेश्‍वरसे पुइखबा म्‍हि येशूदा परमेश्‍वरला दाहिनेपट्टि राप्‍सी धन्‍छ्‌याबा म्राङ्बा मुला” भिसी भिजी।

५७ तर थेनीगदेसे नाब्‍यङ ख्‍यासी घ्रेन काइ लसी क्रिङ्सी तिक्‍खुरीन स्‍तिफनसदा व्‍हाजी।

५८ जमाहेन्‍से थेनीगदेसे युङबासे तोसी साइबाला लागिरी स्‍तिफनसदा सहरग्‍याम तेःसी भोर्जी। चुह्रङ् लबा म्राङ्बा म्‍हिगदेसे ह्राङ ह्राङला क्‍वान स्‍युसी शाऊल भिबा भ्‍योन म्‍हिदा जिम्‍मा लसी स्‍तिफनसदा युङबासे तोजी।

५९ थेनीगदेसे चुह्रङ् लसी युङबासे तोबा धुइरी स्‍तिफनससे “प्रभु येशू ङाला आत्‍मा ह्राङसे किन्‍गो” भिसी प्रार्थना लजी।

६० जमाहेन्‍से थेसे पुइ जूसी घ्रेन काइ लसी, “प्रभु, चु पापला दोष थेनीगदेदा थाखगै” भिमैछ्‌याम थेला सा निजी।

† 

७:४७ “सोलोमन ग्‍ले” चा दाऊद ग्‍लेला झा हिन्‍ना।

† 

७:५२ “परमेश्‍वरसे म्‍हन्‍बा अन्‍छार भ्रबा म्‍हि” चा येशू ख्रीष्‍ट हिन्‍ना।

शाऊलसे येशूदा विश्‍वास लबा म्‍हिगदेदा दुख पिन्‍बा

८

स्‍तिफनसदा साइबारी शाऊलएनोन ढिक्‍बा मुबा। थेनोन धिनकुनुहेन्‍से यरूशलेमरी मुबा मण्‍डलीला बिरोधरी ल्‍हानान दुख तबारी छ्‌याइजी, ओच्‍छे मुल चेलागदे बाहेक थेनीगदे जम्‍मान ससा बङबङ तसी यहूदियादेन सामरियाला ग्‍लारीक्‍यार यार्जी।

२ जमाहेन्‍से परमेश्‍वरदा तेन्‍बा म्‍हिगदेसे स्‍तिफनसला लासदा भोर्सी ल्‍हुजी, थे सिबासे लमा थेनीगदे ल्‍हानान क्राबा क्रिङ्‌बा लजी।

३ तर शाऊलसे चा येशूदा विश्‍वास लबा म्‍हिगदेदा नाश लबारी छ्‌याइजी। ओच्‍छे दिम दिमरी वाङ्सी ह्रेम्‍फेबे, म्रिङम्‍हेमे जम्‍मादान छेङ्बान भोर्सी झ्‍याल्‍खानरी झाङ्‌जी।

फिलिपसे सामरियारी थार्बा पिन्‍बा समाचार थेःना लबा

४ जमाहेन्‍से थे ससा बङबङ तसी यार्बा म्‍हिगदेसे ह्राङ धोतेबा ग्‍लारी थार्बा पिन्‍बा समाचार थेःना लजी।

५ फिलिप चा सामरियाला सहर गिकरी निसी थार्बा पिन्‍बा ख्रीष्‍टला बारेरी पाङ्जी।

६ फिलिपसे पाङ्‌बादेन थेसे लबा उदेकला चिनु म्राङ्सी थेरी मुबा म्‍हिगदेसे थेला तामदा सेम लसी ङ्‌यान्‍जी।

७ तिग्‍दा भिसम थेरी मुबा ल्‍हानान म्‍हिला ल्‍हुइग्‍याम घ्रेन काइ लसी क्रिङ्‌बान म्‍हाङ थोन्‍सी निबारी छ्‌याइजी। ओच्‍छे थेरी मुबा काङ या चलब आतबादेन कुज्‍या म्‍हिगदेदाएनोन खम्‍ना लबा मुबा।

८ थेतबासेलमा थे सहरला म्‍हिगदे ल्‍हानान ताङ्जी।

जादु उन्‍बा सिमोन

९ थे सहररी सिमोन भिबा म्‍हि गिक मुबा। थेसे ङाच्‍छाहेन्‍सेन थे सहररी जादु लसी सामरियाला म्‍हिगदेदा उदेक तना लबा मुबा। ओच्‍छे थेसे ह्राङसे ह्राङदान ङा ह्रङ्‌बा खालै आरे भिसी म्‍हन्‍मुबा।

१० थेदा य्‍हुल्‍साला जजाबा म्‍हिहेन्‍से घ्रेनधोनाला जम्‍मान म्‍हिगदेसे “चु परमेश्‍वरला शक्ति हिन्‍ना” भिसी तेन्‍मुबा, “चुदा जम्‍मान भन्‍दा घ्रेन शक्ति भिमुला।”

११ थे ग्‍लाला म्‍हिगदेसे सिमोनसे भिबा ताम ङ्‌यान्‍सी थेदेन छ्‌याम भ्रमुबा। तिग्‍दा भिसम थेसे ल्‍हानान धुइहेन्‍से जादु लसी म्‍हिगदेदा उदेक तना लबा मुबा।

१२ तर थेनीगदेसे परमेश्‍वरला य्‍हुल्‍सादेन येशू ख्रीष्‍टला मिनना समाचार थेःना लबा फिलिपला तामरी विश्‍वास लजी। जमाहेन्‍से ह्रेम्‍फेबेदेन म्रिङम्‍हेमे जम्‍मासेन बप्‍तिस्‍मा किन्‍जी।

१३ सिमोनसेनोन विश्‍वास लसी बप्‍तिस्‍मा किन्‍जी, ओच्‍छे थे फिलिपदेन छ्‌याम भ्रबारी छ्‌याइजी। ओच्‍छे फिलिपसे लबा घ्रेन घ्रेन उदेकला गेदेन चिनुगदे म्राङ्सी सिमोन उदेक तजी।

१४ सामरियाला म्‍हिगदेसे परमेश्‍वरला बचनरी विश्‍वास लजी भिबा थेःसी यरूशलेमरी मुबा मुल चेलागदेसे पत्रुसदेन यूहन्‍नादा थेनीगदे मुबा ग्‍लारी पुइजी।

१५ थेनीगदे सामरियारी धोखसी थेरी मुबा विश्‍वासीगदेसे परमेश्‍वरला आत्‍मा याङ्‌गै भिसी पत्रुसदेन यूहन्‍नासे प्रार्थना लजी।

१६ तिग्‍दा भिसम थे धुइधोना थेनीगदे न्‍हङला खालैथोरीनोन परमेश्‍वरला आत्‍मा फेप्‍खबा आरेमुबा। थेनीगदेला बप्‍तिस्‍मा प्रभु येशूला मिनरी जे तबा मुबा।

१७ पत्रुसदेन यूहन्‍नासे थेनीगदेथोरी या थान्‍सी प्रार्थना लमाहेन्‍से थेनीगदेसे परमेश्‍वरला आत्‍मा याङ्जी।

१८ मुल चेलागदेसे या थान्‍मा परमेश्‍वरला आत्‍मा याङ्बा म्राङ्माहेन्‍से सिमोनसे थेनीगदेदा टाङगा पिन्‍बारी छ्‌याइबान,

१९ “ङादाएनोन चु शक्ति पिन्‍गो, ओच्‍छे ङाइ जुन म्‍हिथोरी या थान्‍ना थे म्‍हिसे परमेश्‍वरला आत्‍मा याङ्‌गै” भिसी भिजी।

२० तर पत्रुससे सिमोनदा चुह्रङ् भिसी भिजी, “एला टाङगा एदेन छ्‌यामनोन नाश तगै। तिग्‍दा भिसम परमेश्‍वरला मोलम टाङगासे ग्‍लुखम्‍ला भिसी एसे म्‍हन्‍जी।

२१ परमेश्‍वरला ङाच्‍छा एला सेमसे म्‍हन्‍बा ताम ठीक आरेबासे लमा चु गेरी एला तिगै भोदेन अधिकार आरे।

२२ थेतबासेलमा एसे म्‍हन्‍बा चु आज्‍यबा नइबा तामदा ख्‍लासी परमेश्‍वरपट्टि दोःसी परमेश्‍वरदेन छ्‌याम प्रार्थना लसम एला सेमरी म्‍हन्‍बा चुह्रङ्बा तामदा परमेश्‍वरसे माफ पिन्‍ना तला।

२३ तिग्‍दा भिसम एला सेम डाहसे प्‍लिङ्‌बादेन पापला तहरी मुला भिबा ताम ङादा था मुला।”

२४ जमाहेन्‍से सिमोनसे “ह्राङनीसे सुङ्बा ताम ङाथोरी थाखगै भिसी ह्राङनीसेन परमेश्‍वरदेन छ्‌याम ङाला लागिरी प्रार्थना लसी पिन्‍गो” भिसी भिजी।

२५ ओच्‍छे पत्रुसदेन यूहन्‍नासे येशूसे लबा ह्राङसेन म्राङ्बा गेदेन प्रभुला बचनग्‍याम घोना लमाहेन्‍से सामरीगदेला ल्‍हानान नाम्‍सागदेरी थार्बा पिन्‍बा समाचार थेःना लबान थेनीगदे यरूशलेमरी धोजी।

फिलिपसे इथियोपिया भिबा सरकाररी म्‍हिदा स्‍याप्‍बा

२६ जमाहेन्‍से प्रभुला दूत गिकसे फिलिपदा “ए रेःसी ल्‍होपट्टि यरूशलेमग्‍याम गाजापट्टि निउ। थे ग्‍याम तोङतोङबा मुला” भिसी भिजी।

२७ थेतबासेलमा फिलिप रेःसी निजी, थेसे नपुंसक गिकदा स्‍याप्‍जी थे नपुंसक इथियोपिया भिबा य्‍हुल्‍साला कन्‍दाकी भिबा ग्‍लेस्‍याला टाङगाला गे लबा मुल म्‍हि मुबा। थे नपुंसक परमेश्‍वरदा तेन्‍बारी यरूशलेमरी निबा मुबा।

२८ थे नपुंसक ह्राङला दिमपट्टि दोःसी खबान मुबा, ओच्‍छे थे ह्राङला रथरी चिसी यशैया भिबा अगमवक्तासे भ्रिबा किताब पढब लबान मुबा।

२९ जमाहेन्‍से परमेश्‍वरला आत्‍मासे फिलिपदा “ए थे रथला ङामरी निसी थेदेन छ्‌याम छ्‌यामनोन निउ” भिसी सुङ्जी।

३० फिलिप थे मुबा ग्‍लारी यार्सी निमा थेसे यशैया भिबा अगमवक्तासे भ्रिबा किताब पढब लबान लबा थेःजी। जमाहेन्‍से फिलिपसे थेदा “ह्राङसे पढब लबान लबा चु ताम घोमुला?” भिसी ङ्‌योइमा,

३१ थेसे “खालैसे घोना आलतेधोना ङाइ खाह्रङ् लसी घोसे?” भिसी भिजी। जमाहेन्‍से थेसे फिलिपदा रथरी ङादेन छ्‌यामनोन चिउ भिसी पाङ्जी।

३२ थेसे पढब लबा परमेश्‍वरला बचनरी चुह्रङ् भिसी भ्रिबा मुबा,

थे साइबारी भोर्बा ग्‍यु ह्रङ्‌बान मुबा,

ओच्‍छे ग्‍यु बोगो ह्राङला क्रा थामा कुटिसी चिमुला,

थेह्रङ् लसीन थेसेनोन तिगै आसुङ्ना कुटिसी चिजी।

३३ थेदा अत्‍याचार तबा धुइरी थेसे ठीक निसाफ आयाङ्नी।

दाहेन्‍से थेला वंशला बारेरी खाल्‍से पाङ्ला?

तिग्‍दा भिसम थेला जुनी जम्‍बुलिङग्‍याम भोर्जी।

३४ जमाहेन्‍से थे नपुंसकसे फिलिपदा “चु अगमवक्तासे खाल्‍ला बारेरी पाङ्बा हिन्‍ना? थेसे ह्राङलान बारेरी पाङ्बा हिन्‍ना कि स्‍य्‍हान्‍दो खालै म्‍हिला बारेरी पाङ्बा हिन्‍ना? ङादा पाङ्सी पिन्‍गो” भिसी भिजी।

३५ जमाहेन्‍से फिलिपसे परमेश्‍वरला थेनोन बचनग्‍याम थेदा येशूला बारेरी थार्बा पिन्‍बा समाचार पाङ्जी।

३६ ओच्‍छे थेनीगदे निबान लबा धुइरी क्‍युइ मुबा ग्‍लारी धोजी। जमाहेन्‍से थे नपुंसकसे फिलिपदा “च्‍यागो, चुरी क्‍युइ मुबा चीम, दाहेन्‍से ङादा बप्‍तिस्‍मा किन्‍बारी तिग्‍से रोकब लखम्‍ला?” भिसी भिजी।

३७ फिलिपसे थे नपुंसकदा “ह्राङसे सेमहेन्‍सेन विश्‍वास लसम ह्राङसे किन्‍खम्‍ला” भिसी भिमा थे नपुंसकसे, “येशू ख्रीष्‍टनोन परमेश्‍वरला झा हिन्‍ना भिसी ङाइ विश्‍वास लबा मुला” भिसी जोहाब पिन्‍जी।†

३८ जमाहेन्‍से थे नपुंसकसे रथ रोकब लपुङ्‌जी ओच्‍छे फिलिपदेन थे क्‍युइरी वाङ्‌जी, जमाहेन्‍से फिलिपसे थेदा बप्‍तिस्‍मा पिन्‍जी।

३९ थेन्‍नीन क्‍युइग्‍याम पाखारी थोन्‍मैछ्‌याम प्रभुला आत्‍मासे फिलिपदा भोर्जी, जमाहेन्‍से नपुंसकसे फिलिपदा दोःसी आम्राङ्‌नी, ओच्‍छे थे ताङ्बान दिमरी निजी।

४० तर फिलिपसे ह्राङ अश्‍‍दोद भिबा ग्‍लारी धोजीम भिबा था याङ्जी। ओच्‍छे कैसरिया भिबा ग्‍लारी आदोतेधोना जम्‍मान सहरगदेरी थार्बा पिन्‍बा समाचार थेःना लबान निजी।

† 

८:३७ चु पद ल्‍हाना ह्रङ्‌बा ग्रीक बाइबलरी भ्रिबा आरे।

शाऊलसे येशूदा विश्‍वास लबा

९

थेनोन धुइरी शाऊलसे अझ धाग उन्‍बान प्रभुला चेलागदेदा साइबारी परमेश्‍वरला मन्‍दिररी पूजा लबा मुल म्‍हि मुबा ग्‍लारी निसी,

२ प्रभुदा विश्‍वास लबा ह्रेम्‍फेबेदेन म्रिङम्‍हेमे न्‍हङला जो स्‍याप्‍सै खीसी यरूशलेमरी भम्‍याङ्‌गै भिसी दमस्‍कस भिबा ग्‍लाला यहूदीगदे ह्रुप तबा दिमला नेतागदेला लागिरी चिठी भ्रिसी पिन्‍गो भिसी चिठी ह्रीजी।

३ जमाहेन्‍से शाऊल निबान लमा थे दमस्‍कस भिबा ग्‍लाला ङामरी धोजी। थेरी धोमा स्‍वर्गग्‍याम तिक्‍खुरीन थेला क्‍युर्नोन य्‍हाल तजी।

४ थे सरी ह्रिल्‍जी ओच्‍छे थेसे “शाऊल, शाऊल, एसे ङादा तिग्‍दा ल्‍हानान दुख पिन्‍बा?” भिबा काइ थेःजी।

५ ओच्‍छे थेसे “प्रभु ह्राङ खाल हिन्‍ना?” भिसी भिमा चुह्रङ् भिबा काइ थेःजी, “ङा एसे ल्‍हानान दुख पिन्‍बा येशू हिन्‍ना।

६ दाहेन्‍से ए रेःसी सहररी निउ, ओच्‍छे एसे तिग लतोःबा थे ताम एदा उन्‍ना।”

७ थेदेन छ्‌याम निबा म्‍हिगदेसे थे काइ चा थेःजी, तर क्‍यारमार च्‍यामा खालैदा आम्राङ्‌बासे लमा थेनीगदे थोम तसी चिजी।

८ जमाहेन्‍से शाऊल रेःसी मी ठोङ्सी च्‍यामा थेसे तिगै आम्राङ्‌नी, ओच्‍छे थेदेन छ्‌याम मुबागदेसे थेला यारी चुङ्सी दमस्‍कस भिबा ग्‍लारी भोर्जी।

९ थेसे सोमरेधोना तिगै आम्राङ्‌नी, ओच्‍छे चबा थुङ्‌बाएनोन आलनी।

१० दमस्‍कस भिबा ग्‍लारी हननिया भिबा प्रभुला चेला गिक मुबा। थेदा म्‍हाङरी प्रभुसे “हननिया” भिसी ङ्‌योइमा, थेसे “लास्‍सो प्रभु” भिसी भिजी।

११ जमाहेन्‍से प्रभुसे थेदा चुह्रङ् भिसी सुङ्जी, “ए ‘सोजो’ भिबा ग्‍यामपट्टि निउ, थेरी यहूदाला दिमरी शाऊल भिबा टार्सस सहररी चिबा म्‍हिदा म्‍हाइगो, च्‍यागो, थेसे दान्‍दे प्रार्थना लबान मुला।

१२ थेसे म्‍हाङरी हननिया भिबा म्‍हि गिक खसी म्राङ्‌खम्‍गै भिसी ह्राङथोरी हननियासे या थान्‍बा म्राङ्बा मुला।”

१३ तर हननियासे चुह्रङ् भिसी भिजी, “प्रभु, चु म्‍हिसे मी यरूशलेमरी मुबा ह्राङला म्‍हिगदेदा गाते नइबा गे लसी दुख पिन्‍जी भिबा ताम ङाइ ल्‍हानान म्‍हिगदेग्‍याम थेःबा मुला।

१४ चुरीनोन ह्राङला मिन किन्‍बागदेदा खीबारी परमेश्‍वरला मन्‍दिररी पूजा लबा मुल म्‍हिगदेग्‍याम अधिकार याङ्बा मुला।”

१५ तर प्रभुसे थेदा चुह्रङ् भिसी सुङ्जी, “ए निउ, तिग्‍दा भिसम ङाइ थेदा ङादा तेन्‍बारी धम्‍बा मुला। थेसे अर्गु य्‍हुलला म्‍हिगदे, ग्‍लेगदेदेन इस्राएलीगदेदा ङाला मिन थेःना लला।

१६ दाहेन्‍से थेसे ङाला लागिरी गाते दुख नातोःला भिबा ताम ङाइ थेदा उन्‍ना।”

१७ जमाहेन्‍से हननिया निसी थे दिमरी वाङ्‌जी। ओच्‍छे शाऊलथोरी ह्राङला या न्‍हीनोन थान्‍सी चुह्रङ्‌ भिसी भिजी, “शाऊल आले, ए ग्‍यामरी खबान लबा धुइरी ए मुबा ग्‍लारी फेप्‍खबा प्रभु येशूसेन ङादा पुइखबा हिन्‍ना। एसे म्राङ्बारी खम्‍गै ओच्‍छे परमेश्‍वरला आत्‍मासे प्‍लिङ्‌गै भिसी ए मुबा ग्‍लारी पुइखबा हिन्‍ना।”

१८ हननियासे थेह्रङ् भिमैछ्‌याम थेला मीग्‍याम जजाबा पाप्रा ह्रङ्‌बा ताइजी ओच्‍छे थेला मीसे म्राङ्‌खम्‍जी। जमाहेन्‍से रेःसी थेसे बप्‍तिस्‍मा किन्‍जी।

१९ ओच्‍छे थेसे चबा स्‍हे चसी भङ याङ्जी।

शाऊलसे दमस्‍कसदेन यरूशलेमरी परमेश्‍वरला य्‍हुल्‍साला समाचार थेःना लबा

शाऊल तिगै रेधोना येशूदा विश्‍वास लबागदेदेन छ्‌याम दमस्‍कसरी चिजी।

२० ओच्‍छे तुरुन्‍तन शाऊल यहूदीगदे ह्रुप तबा दिमरी निसी, “येशू परमेश्‍वरला झा हिन्‍ना” भिसी पाङ्‌बारी छ्‌याइजी।

२१ चुह्रङ् भिबा थेःबा म्‍हिगदे जम्‍मान उदेक म्‍हन्‍सी चुह्रङ् भिजी, “येशूला मिन किन्‍बा यरूशलेमरी मुबा म्‍हिगदेदा नाश लबादेन चुरीनोन येशूला मिन किन्‍बा म्‍हिगदेदा खीसी परमेश्‍वरला मन्‍दिररी पूजा लबा मुल म्‍हिगदे मुबा ग्‍लारी भोर्बा सेमसे खबा चुनोन म्‍हि आहिन?”

२२ तर शाऊलसे थेःना लबा ताम झन झन शक्तिशाली तबान निजी ओच्‍छे येशून थार्बा पिन्‍बा ख्रीष्‍ट हिन्‍ना भिसी दमस्‍कसरी मुबा यहूदीगदेदा अलमल तना लजी।

२३ ल्‍हानान रे निमाहेन्‍से शाऊलदा साइबारी यहूदीगदे ढिक्‍सी सल्‍लाह लजी।

२४ तर थेनीगदेसे ह्राङदा साइबारी म्‍हाइबा ताम शाऊलसे था याङ्जी। शाऊलदा साइबारी थेनीगदेसे दमस्‍कस सहरला म्राप म्रापरी धिन म्‍हुननोन ख्रुङ्‌सी चिमुबा।

२५ तर शाऊलदा स्‍य्‍हान्‍दो विश्‍वासीगदेसे म्‍हुनङनोन छाङरी युसी थे सहरला पर्खालग्‍याम मार पुइजी।

शाऊल यरूशलेम सहररी

२६ शाऊल यरूशलेमरी खमाहेन्‍से थेरी मुबा येशूला चेलागदेदेन छ्‌याम ढिक्‍बारी म्‍हाइजी। तर थेनीगदेसे थे येशूला चेला हिन्‍ना भिसी विश्‍वास आतबासे लमा शाऊल म्राङ्सी जम्‍मान लोङ्जी।

२७ तर बारनाबाससे मुल चेलागदे मुबा ग्‍लारी शाऊलदा ह्राङदेन छ्‌यामनोन भोर्जी। ओच्‍छे शाऊलसे प्रभुदा ग्‍यामरी म्राङ्बादेन प्रभुसे सुङ्बा तामला बारेरी पाङ्जी। थेह्रङ् लसीन दमस्‍कसरी आलोङ्नान येशूला बारेरी थेःना लजी भिबा ताम बारनाबाससे थेनीगदेदा पाङ्सी पिन्‍जी।

२८ जमाहेन्‍से शाऊल यरूशलेमला जम्‍मान ग्‍लारी थेनीगदेदेन छ्‌याम छ्‌याम भ्रजी, ओच्‍छे शाऊल आलोङ्नान प्रभुला बारेरी थेःना लबान भ्रजी।

२९ ओच्‍छे शाऊलदेन ग्रीक ग्‍योइ पाङ्बा यहूदीगदे ह्राङ ह्राङ न्‍हङरी आढिक्‍बा ताम लमुबा, तर थे ग्रीक ग्‍योइ पाङ्बा यहूदीगदेसे चा शाऊलदा साइबारी म्‍हाइबान मुबा।

३० चु ताम था याङ्सी प्रभुदा विश्‍वास लबागदेसे शाऊलदा कैसरिया भिबा सहररी भोर्जी, ओच्‍छे थेग्‍याम टार्सस भिबा सहरपट्टि पुइजी।

३१ जमाहेन्‍से यहूदियादेन गालील ओच्‍छे सामरिया भिबा ग्‍लारी मुबा जम्‍मान मण्‍डलीदा शान्‍ति तजी। ओच्‍छे प्रभुला चेलागदेसे परमेश्‍वरला आत्‍माग्‍याम आँट याङ्जी ओच्‍छे मण्‍डलीएनोन बढब तजी। चेलागदे परमेश्‍वरसे कुल्‍बा अन्‍छार भ्रमुबा ओच्‍छे प्रभुदा विश्‍वास लबा म्‍हिगदेएनोन ल्‍हानान तबान निजी।

एनियासदेन डोरकास भिबा म्‍हि खम्‍बा

३२ पत्रुस क्‍यारमारला नाम्‍सागदेरी कोर्बान निबा धुइरी लुड्डा भिबा ग्‍लारी मुबा परमेश्‍वरला म्‍हिगदे मुबा ग्‍लारी धोखजी।

३३ पत्रुससे थेरी एनियास भिबा कुज्‍या म्‍हि गिक म्‍हेर्सी चिबा स्‍याप्‍जी, थे म्‍हि कुज्‍या तबा भ्रेः दिङ तबा मुबा।

३४ जमाहेन्‍से पत्रुससे थे कुज्‍या म्‍हिदा “एनियास, एदा येशू ख्रीष्‍टसे खम्‍ना लला। थेतबासेलमा ए रेःसी ह्राङला तीबा नान्‍बा दुइगो” भिसी भिमैछ्‌याम थे कुज्‍या म्‍हि डोङ रेःजी।

३५ थे कुज्‍या म्‍हि खम्‍बा म्राङ्सी लुड्डादेन शारोन भिबा ग्‍लारी चिबा जम्‍मान म्‍हिगदेसे प्रभुदा विश्‍वास लजी।

पत्रुससे प्रार्थना लमाहेन्‍से डोरकास दोःसी सोबा

३६ योप्‍पा भिबा सहररी तबीता भिबा चेला गिक मुबा, थेदा ग्रीक ग्‍योइरी डोरकास भिमुबा।† थेसे सदन प्राङ्‌बोगदेदा ह्रो लबादेन ज्‍यबा गे लमुबा।

३७ पत्रुस लुड्डा भिबा ग्‍लारी मुबा धुइरी थे तबीता आखम्‍ना सिजी, ओच्‍छे म्‍हिगदेसे थेला लास ख्रुसी तलाथोला कोठा गिकरी भोर्सी थान्‍जी।

३८ लुड्डा भिबा ग्‍ला योप्‍पा सहरला ङामरीन तबासे लमा चेलागदेसे पत्रुस थेरी मुला भिबा ताम थेःसी, “ङनी मुबा ग्‍लारी योना फेप्‍खउ भिउ” भिसी म्‍हि न्‍हीदा थे मुबा ग्‍लारी पुइजी।

३९ जमाहेन्‍से पत्रुस थेनीगदेदेन छ्‌याम निजी। थेरी धोखमाहेन्‍से थेनीगदेसे पत्रुसदा तलाथोला कोठारी भोर्जी। जमाहेन्‍से थेरी मुबा ह्रेम्‍बो सिबा म्रिङम्‍हेमेगदे पत्रुसला ङामरी राप्‍सी क्राबान मुबा, ओच्‍छे डोरकास भिबा तबीतासे थेनीगदेदेन छ्‌याम मुबा धुइरी राबा क्‍वान उन्‍जी।

४० जमाहेन्‍से पत्रुससे थेनीगदे जम्‍मादान मङग्‍यार पुइसी पुइ जूसी प्रार्थना लजी, ओच्‍छे थे लासपट्टि च्‍यासी, “तबीता रेःगो” भिसी भिमा, तबीतासे मी ठोङ्‌जी ओच्‍छे थेसे पत्रुसदा म्राङ्सी रेःसी चिजी।

४१ पत्रुससे तबीताला यारी चुङ्सी थीजी ओच्‍छे परमेश्‍वरला म्‍हिगदेदेन ह्रेम्‍बो सिबा म्रिङम्‍हेमेगदेदा ङ्‌योइसी तबीता सोजी भिसी उन्‍जी।

४२ जमाहेन्‍से चु ताम योप्‍पा सहर नाङनोन थेःजी, ओच्‍छे ल्‍हानान म्‍हिगदेसे प्रभुदा विश्‍वास लजी।

४३ ओच्‍छे पत्रुस ल्‍हानान धिनधोना ढिला गे लबा सिमोन भिबा म्‍हिदेन छ्‌याम योप्‍पा सहररीन चिजी।

† 

९:३६ हिब्रू ग्‍योइरी “तबीता” ओच्‍छे ग्रीक ग्‍योइरी “डोरकास” भ्रिबा मुला। चुला अर्थ चा “तङगी” हिन्‍ना।

पत्रुसदेन कर्नेलियस

१०

कैसरिया भिबा ग्‍लारी कर्नेलियस भिबा म्‍हि गिक मुबा, थे म्‍हि रोमी य्‍हुलला इटालिया भिबा सिपाहीला कप्‍तान मुबा।

२ थेसे परमेश्‍वरदा तेन्‍मुबा, ओच्‍छे थेदेन थेला दिमला जम्‍मान म्‍हिगदेसे परमेश्‍वरसे कुल्‍बा ताम ङ्‌यान्‍मुबा। थेसे आरेबागदेदा ज्‍यबा सेमसे पिन्‍मुबा। ओच्‍छे परमेश्‍वरदेन छ्‌याम सदन प्रार्थना लमुबा।

३ तिरेकुनु थेसे धिनना तीन बजेरीक्‍यार प्रार्थना लबा धुइरी परमेश्‍वरला स्‍वर्गदूत गिक ह्राङ मुबा ग्‍लारी खबा म्राङ्जी। ओच्‍छे स्‍वर्गदूतसे थेदा “कर्नेलियस!” भिसी ङ्‌योइबा थेःजी।

४ जमाहेन्‍से कर्नेलियस लोङ्सी स्‍वर्गदूतदा ज्‍यना लसी च्‍यासी, “प्रभु, सुङ्‍गो” भिसी भिमा,

स्‍वर्गदूतसे थेदा चुह्रङ् भिसी भिजी, “एसे लबा प्रार्थनादेन एसे प्राङ्‌बोगदेदा दया लसी चबा थुङ्बारी पिन्‍बा जम्‍मान गे परमेश्‍वरदा फुल्‍बा भेटी ह्रङ्‌बान दोबा मुला।

५ दाहेन्‍से एसे योप्‍पा भिबा सहररी म्‍हिगदे पुइसी पत्रुस भिबा सिमोनदा ङ्‌योइगो।

६ थे ढिला गे लबा सिमोन भिबा म्‍हिदेन छ्‌याम चिबा मुला, थे सिमोनना दिम समुन्‍द्रला कुनीरी मुला।”

७ ओते पाङ्माहेन्‍से स्‍वर्गदूत कर्नेलियस मुबाग्‍याम फेसी निजी। जमाहेन्‍से कर्नेलियससे ह्राङला नोकरगदे न्‍हङला नोकर न्‍हीदेन सदन ह्राङदा क्‍योङ्बा ओच्‍छे परमेश्‍वरदा तेन्‍बा सिपाही गिकदा ङ्‌योइजी।

८ ओच्‍छे थेनीगदेदा चु जम्‍मान ताम पाङ्सी योप्‍पा भिबा सहररी पुइजी।

पत्रुससे म्राङ्बा ताम

९ न्‍हङगरदङ थेनीगदे निबान लबा धुइरी धिनना बाह्र बजेरीक्‍यार योप्‍पा सहरला ङामरी धोखमा पत्रुस चा प्रार्थना लबारी दिमला कौसीरी निजी।

१० थे धुइरी पत्रुसदा फोख्रेन्‍जी, ओच्‍छे थेसे चबा स्‍हे चबारी म्‍हाइजी। तर स्‍य्‍हान्‍दोगदेसे चबा स्‍हे स्‍होबान मुबा, थेनोन धुइरी थे एकोहोरो तजी।

११ जमाहेन्‍से थेसे स्‍वर्ग ठोङ्‌बा म्राङ्जी ओच्‍छे कुनी ब्‍लिरीन खीबा तन्‍ना ह्रङ्‌बा स्‍वर्गग्‍याम जम्‍बुलिङपट्टि मार खबान लबा म्राङ्जी।

१२ थे तन्‍नारी जम्‍बुलिङला काङ ब्‍लि मुबा ल्‍हानान थरीला जन्‍तुदेन सरी भ्रबा जन्‍तु ओच्‍छे चरागदे मुबा।

१३ जमाहेन्‍से पत्रुससे चुह्रङ् भिबा काइ थेःजी, “पत्रुस, ए रेःसी चुदा साइसी चउ।”

१४ तर पत्रुससे “आहिन प्रभु, ङाइ चुह्रङ्बा चबारी आतबा नइबा स्‍हे† खाइमै चबा आरे” भिसी भिजी।

१५ दोःसीनोन पत्रुससे “परमेश्‍वरसे चोखो स्‍होसी जिन्‍बा स्‍हेदा एसे नइबा स्‍हे थाम्‍हन्‍गो” भिबा काइ थेःजी।

१६ सोमरेमधोना चुह्रङ्बा काइ थेःजी, ओच्‍छे थे तन्‍ना तुरुन्‍तन स्‍वर्गपट्टि भोर्जी।

१७ ह्राङसे म्राङ्बा तामला अर्थ तिग मुला तला भिसी पत्रुस अलमल तसी चिमुबा। थेनोन धुइरी कर्नेलियससे पुइबा म्‍हिगदे सिमोनना दिम म्‍हाइबान निमा दिम स्‍याप्‍सी म्रापरी राप्‍जी।

१८ ओच्‍छे घ्रेन काइ लसी, “पत्रुस भिबा सिमोन चुरी धन्‍छ्‌यामुला?” भिसी ङ्‌योइजी।

१९ थे धुइरी पत्रुस ह्राङसे म्राङ्बा तामला बारेरी म्‍हन्‍सी चिबा मुबा। थेनोन धुइरी परमेश्‍वरला आत्‍मासे पत्रुसदा चुह्रङ् भिसी सुङ्जी, “च्‍यागो, एदा म्‍हि सोमसे म्‍हाइबान मुला।

२० थेतबासेलमा ए रेःसी धिरी निउ, ओच्‍छे शङ्का आलना थेनीगदेदेन छ्‌याम निउ, तिग्‍दा भिसम थेनीगदेदा ङाइनोन पुइखबा हिन्‍ना।”

२१ जमाहेन्‍से पत्रुस थेनीगदे मुबा ग्‍लारी निसी, “च्‍यागो, एनीगदेसे म्‍हाइबा म्‍हि ङानोन हिन्‍ना। एनीगदे चुरी तिग्‍दा खबा?” भिसी ङ्‌योइमा,

२२ थेनीगदेसे पत्रुसदा “कर्नेलियस भिबा कप्‍तानसे ङन्‍दा पुइखबा हिन्‍ना। थे ज्‍यबा म्‍हिदेन परमेश्‍वरदा तेन्‍बा म्‍हि हिन्‍ना, ओच्‍छे यहूदीगदे जम्‍मासेन थेदा मान लमुला। थेला दिमरी ह्राङदा ङ्‌योइसी ह्राङसे सुङ्बा ताम ङ्‌यान्‍गो भिसी परमेश्‍वरला स्‍वर्गदूतगदे गिकसे कुल्‍बा मुला” भिसी भिजी।

२३ थेतबासेलमा थेनीगदेदा न्‍हङरी ङ्‌योइसी पत्रुससे थेनीगदेदा क्‍योङ्‌जी।

पत्रुस कर्नेलियसला दिमरी निबा

न्‍हङगरदङ पत्रुस थेनीगदेदेन छ्‌याम निजी, ओच्‍छे येशूदा विश्‍वास लबा योप्‍पा सहररी मुबा कोइ कोइ म्‍हिगदेएनोन थेदेन छ्‌याम निजी।

२४ रेनीदङ थेनीगदे कैसरिया भिबा ग्‍लारी धोजी। कर्नेलियससे चा ह्राङला म्‍हिगदेदेन ह्राङदेन छ्‌याम ढिक्‍बा ह्रोगदेदा ङ्‌योइसी थेनीगदेला ग्‍याम च्‍यासी चिबा मुबा।

२५ पत्रुस न्‍हङरी खमाहेन्‍से कर्नेलियस थेदेन छ्‌याम ह्रुप तजी, ओच्‍छे थेदा फ्‍या लजी।

२६ तर पत्रुससे थेदा थीसी, “रेःगो, ङाएनोन म्‍हि जे हिन्‍ना” भिसी भिजी।

२७ ओच्‍छे थेदेन छ्‌याम ताम पाङ्‌बान दिम न्‍हङरी वाङ्‌जी, थेरी पत्रुससे ल्‍हानान म्‍हिगदे ह्रुप तसी चिबा म्राङ्जी।

२८ पत्रुससे थेनीगदेदा चुह्रङ् भिसी भिजी, “ङनी यहूदीगदेला ठिमसे अर्गु य्‍हुलला म्‍हिगदेदेन छ्‌याम ह्रुप तबारी आपिन्‍मुला† भिबा ताम ह्राङनीदा थानोन मुला, तर परमेश्‍वरसे ङादा खजिबै म्‍हिदा नइबादेन गे आखेल्‍बा थाम्‍हन्‍गो भिसी उन्‍बा मुला।

२९ थेतबासेलमा ह्राङनीसे ङ्‍योइमैछ्‍याम तिगै आम्‍हन्‍ना ङा ह्राङनी मुबा ग्‍लारी खबा हिन्‍ना। ह्राङनीसे ङादा चुरी तिग्‍दा ङ्‌योइबा हिन्‍ना ङादा सुङ्‍गो।”

३० जमाहेन्‍से कर्नेलियससे चुह्रङ् भिसी भिजी, “ब्‍लिरे ङाच्‍छा ओस्‍पन चुनोन धुइरी ङा दिमरी तीन बजेला प्रार्थना लबान मुबा थे धुइरी य्‍हाल य्‍हाल्‍बा क्‍वान क्‍वान्‍बा म्‍हि गिक ङाला ङाच्‍छापट्टि राप्‍जी।

३१ ओच्‍छे थे म्‍हिसे चुह्रङ् भिसी भिजी, ‘कर्नेलियस, एसे लबा प्रार्थना परमेश्‍वरसे थेःबा मुला, थेह्रङ् लसीन प्राङ्‌बोगदेदा दया लसी चबा थुङ्बा पिन्‍बा गे परमेश्‍वरसे ढन्‍बा मुला।

३२ थेतबासेलमा एसे योप्‍पा सहररी म्‍हि पुइसी पत्रुस भिबा सिमोनदा ङ्‌योइगो। थे समुन्‍द्रला कुनीरी ढिला गे लबा सिमोनना दिमरी चिमुला।’

३३ थेतबासेलमा ङाइ तुरुन्‍तन ह्राङ मुबा ग्‍लारी म्‍हि पुइखबा हिन्‍ना, दान्‍दे ह्राङ ङन्‍ना लागिरी ल्‍हानान दुख लसी चुरी फेप्‍खजी। दाहेन्‍से प्रभुसे ह्राङदा कुल्‍बा जम्‍मान ताम ह्राङग्‍याम ङ्‌यान्‍बारी ङनी जम्‍मान परमेश्‍वरला ङाच्‍छापट्टि ह्रुप तबा मुला।”

पत्रुससे थार्बा पिन्‍बा समाचार थेःना लबा

३४ जमाहेन्‍से पत्रुससे चुह्रङ् भिसी पाङ्‌बारी छ्‌याइजी, “चु ताम सत्‍य हिन्‍ना, परमेश्‍वरसे खालैला ली आच्‍याना जम्‍मादान गिकनोन व्‍यवहार लमुला भिबा ताम ङाइ म्राङ्बा मुला।

३५ तर य्‍हुल य्‍हुलला म्‍हिगदे न्‍हङला जुन म्‍हिसे परमेश्‍वरदा मान लसी थेसे म्‍हन्‍बा अन्‍छारला गे लला थे म्‍हि परमेश्‍वरदा सेम निबा म्‍हि तला।

३६ ओच्‍छे येशू ख्रीष्‍टग्‍याम इस्राएलीगदेला गुङरी परमेश्‍वरसे पुइखबा शान्‍तिला समाचार ह्राङनीदा थानोन मुला। थेनोन येशू जम्‍मालान प्रभु हिन्‍ना।

३७ यूहन्‍नासे बप्‍तिस्‍माला बारेरी थेःना लमाहेन्‍से गालीलहेन्‍से यहूदियाला जम्‍मान ग्‍लारी तबा ताम ह्राङनीदा थानोन मुला।

३८ खाह्रङ् लसी परमेश्‍वरसे नासरतला येशूथोरी ह्राङला आत्‍मादेन शक्ति पुइखजी। जमाहेन्‍से थेसे ज्‍यबा गेदेन शैतानसे दुख पिन्‍बा जम्‍मान म्‍हिगदेदा खम्‍ना लबान भ्रजी, तिग्‍दा भिसम थेदेन छ्‌याम परमेश्‍वर मुबा।

३९ “यहूदीगदेला य्‍हुल्‍सादेन यरूशलेमरी येशूसे लबा जम्‍मान गे ङन्‍से म्राङ्बा मुला। थेदा म्‍हिगदेसे क्रुसरी टाँगब लसी साइजी।

४० तर सोमरेमाकुनु परमेश्‍वरसे थेदा सोना लजी। थेतबासेलमा ङन्‍से दोःसी येशूदा म्राङ्‌म्‍याङ्‌जी।

४१ थेदा जम्‍मान म्‍हिसे मी म्राङ्‌आम्‍याङ्‌नी, तर थे सिबाग्‍याम सोमाहेन्‍से थेदेन छ्‌यामनोन चबा थुङ्बा लसी भ्रबा म्‍हि ङन्‍से जे म्राङ्जी। चुनोन ताम उन्‍बाला लागिरी ङाच्‍छान परमेश्‍वरसे ङन्‍दा धम्‍बा हिन्‍ना।

४२ ओच्‍छे थार्बा पिन्‍बा समाचार थेःना लबारीदेन येशूदा सिबादेन सोबा म्‍हिगदेला निसाफ लबाला लागिरी परमेश्‍वरसे धम्‍बा हिन्‍ना भिसी पाङ्‍गो भिसी येशूसे ङन्‍दा कुल्‍बा मुला।

४३ ओच्‍छे येशूथोरी विश्‍वास लबागदे जम्‍मालान पाप येशूला मिनरी माफ याङ्ला भिसी जम्‍मान अगमवक्तागदेसेनोन पाङ्बा मुला।”

४४ पत्रुससे चु ताम पाङ्ना पाङ्नान पत्रुसला ताम थेःबा जम्‍मान म्‍हिथोरी परमेश्‍वरला आत्‍मा फेप्‍खजी।

४५ अर्गु य्‍हुलला म्‍हिगदेथोरीएनोन परमेश्‍वरला आत्‍मा फेप्‍खबा म्राङ्सी पत्रुसदेन छ्‌याम खबा यहूदी विश्‍वासीगदे उदेक तजी।

४६ तिग्‍दा भिसम थेनीगदेसे आसेबा ग्‍योइ पाङ्सी परमेश्‍वरला जयजयकार लबान लबा यहूदी विश्‍वासीगदेसे थेःजी।

जमाहेन्‍से पत्रुससे चुह्रङ् भिसी पाङ्जी,

४७ “य्‍हाङसे ह्रङ्नोन परमेश्‍वरला आत्‍मा याङ्बा चु म्‍हिगदेदा दाहेन्‍से क्‍युइला बप्‍तिस्‍मा किन्‍बारी खाल्‍से रोकब लबा?”

४८ थेतबासेलमा पत्रुससे थेनीगदेदा येशू ख्रीष्‍टला मिनरी बप्‍तिस्‍मा किन्‍गो भिसी कुल्‍जी। जमाहेन्‍से थेनीगदेसे पत्रुसदा तिगै धिन ङन्‍देन छ्‌याम स्‍य्‍हूगो भिसी भिजी।

† 

१०:१४ परमेश्‍वरसे मोशादा पिन्‍बा ठिम अन्‍छार कोइ कोइ जन्‍तुगदेला स्‍या चबारी आतमुबा।

† 

१०:२८ यहूदीगदेसे चा अर्गु य्‍हुलला म्‍हिगदेदा परमेश्‍वरला ङाच्‍छा नइबादेन तिगै गे आखेल्‍बा म्‍हि भिसी म्‍हन्‍मुबा।

खतना लबा यहूदीगदेदा पत्रुससे घोना लबा

११

यहूदियारी मुबा मुल चेलादेन स्‍य्‍हान्‍दो आलेगदेसे अर्गु य्‍हुलला म्‍हिगदेसेनोन परमेश्‍वरला बचनरी विश्‍वास लजी भिबा ताम थेःजी।

२ ओच्‍छे पत्रुस यरूशलेमरी धोखमाहेन्‍से खतना लनोन तोःला भिबा यहूदी विश्‍वासीगदेसे पत्रुसदा चुह्रङ् भिसी बिरोध लजी,

३ “खतना आलबा म्‍हिगदेला दिमरी निसी थेनीगदेदेन छ्‌याम ह्राङसे तिग्‍दा चबा थुङ्बा लबा?”

४ जमाहेन्‍से पत्रुससे थेनीगदेदा मेलोसेन घोना लबारी छ्‌याइजी।

५ “च्‍यागो, ङा योप्‍पा भिबा सहररी प्रार्थना लमा सेम गिक तसी एकोहोरो तबा धुइरी कुनी ब्‍लिरी खीबा घ्रेन तन्‍ना ह्रङ्‌बा गिक मुग्‍याम मार खबान लबा तिगै स्‍हे ङाइ म्राङ्जी, थे तन्‍ना ह्रङ्‌बा स्‍हे ङा मुबा ग्‍लारी खजी।

६ थेरी ङाइ ज्‍यना लसी च्‍यामा जम्‍बुलिङरी मुबा काङ ब्‍लि मुबा ल्‍हानान थरीला जन्‍तुगदेदेन सरी भ्रबा जन्‍तुगदे ओच्‍छे चरागदेदा म्राङ्जी।

७ जमाहेन्‍से ‘पत्रुस रेःगो, एसे चुगदे साइसी चउ’ भिबा काइ ङाइ थेःजी।

८ “तर ङाइ ‘आहिन प्रभु, चुह्रङ्बा चबारी आतबा नइबा स्‍हेगदे ङाइ खाइमै चबा आरे’ भिसी भिमा,

९ “दोःसीनोन स्‍वर्गग्‍याम परमेश्‍वरसे चोखो स्‍होसी जिन्‍बा स्‍हेदा एसे नइबा स्‍हे भिसी थापाङ्‍गो भिबा काइ ङाइ थेःजी।

१० सोमरेमधोना चुह्रङ्‌नोन तजी, जमाहेन्‍से थे जम्‍मान स्‍हे दोःसी स्‍वर्गरीन भोर्जी।

११ “थेनोन धुइरी कैसरिया भिबा ग्‍लाग्‍याम ङा मुबा ग्‍लारी पुइखबा म्‍हि सोम ङा चिबा दिमरी धोखजी।

१२ परमेश्‍वरला आत्‍मासे ङादा थेनीगदेदेन छ्‌याम शङ्का आलना निउ भिसी सुङ्जी। ओच्‍छे चु ज्‍योज्‍यो आले ढुएनोन ङादेन छ्‌याम निमुबा, जमाहेन्‍से ङनी थे म्‍हिला दिम न्‍हङरी वाङ्‌जी।

१३ थेसे ङन्‍दा चुह्रङ् भिसी पाङ्जी, स्‍वर्गदूत गिक थेला दिमरी राप्‍सी चुह्रङ् भिसी पाङ्‌बान लबा म्राङ्जी, ‘एसे योप्‍पा भिबा सहररी म्‍हि पुइसी सिमोन भिबा पत्रुसदा ङ्‌योइसी भउ।

१४ थेसे एदा जुन ताम पाङ्ला थे तामग्‍याम एदेन एला दिमला जम्‍मान म्‍हिगदेसे थार्बा याङ्ला।’

१५ “ङाइ पाङ्‌बारी छ्‌याइमाहेन्‍से, ङाच्‍छा य्‍हाङथोरी परमेश्‍वरला आत्‍मा फेप्‍खबा ह्रङ् लसी थेनीगदेथोरीनोन परमेश्‍वरला आत्‍मा फेप्‍खजी।

१६ जमाहेन्‍से ‘यूहन्‍नासे एनीगदेदा क्‍युइग्‍याम बप्‍तिस्‍मा पिन्‍जी, तर दाहेन्‍से परमेश्‍वरला आत्‍माग्‍याम एनीगदेला बप्‍तिस्‍मा तला’ भिसी प्रभुसे सुङ्बा ताम ङाइ ढन्‍जी।

१७ प्रभु येशू ख्रीष्‍टदा विश्‍वास लमाहेन्‍से परमेश्‍वरसे य्‍हाङदा मोलम पिन्‍जी, थेनोन मोलम परमेश्‍वरसे थेनीगदेदाएनोन पिन्‍जी भिसम परमेश्‍वरदा रोकब लबा ङा खाल हिन्‍ना?”

१८ चु ताम थेःमाहेन्‍से थेनीगदेसे बिरोध लबा ख्‍लाजी, जमाहेन्‍से थेनीगदेसे परमेश्‍वरदा जयजयकार लजी, ओच्‍छे “दाहेन्‍से परमेश्‍वरसे अर्गु य्‍हुलला म्‍हिगदेदाएनोन ह्राङ ह्राङला पाप ख्‍लासी परमेश्‍वरपट्टि दोःसी सोबा मौका पिन्‍बा मुला” भिसी भिजी।

एन्‍टिओखिया भिबा सहरला मण्‍डली

१९ स्‍तिफनसला बारेरी खबा दुखसे लमा ससा बङबङ तबागदेसे स्‍य्‍हान्‍दोगदेदा आहिन, तर यहूदीगदेदा जे थार्बा पिन्‍बा समाचार थेःना लबान, फोनिके भिबा ग्‍लादेन साइप्रस भिबा ग्‍ला ओच्‍छे एन्‍टिओखिया भिबा सहरधोना निजी।

२० तर थेनीगदे न्‍हङला कोइ कोइ चेलागदे साइप्रसदेन कुरेनी भिबा ग्‍लाला मुबा। थेनीगदे एन्‍टिओखिया भिबा सहररी खसी अर्गु य्‍हुलला म्‍हिगदेदाएनोन प्रभु येशूला बारेरी थार्बा पिन्‍बा समाचार थेःना लजी।

२१ थेनीगदेदेन छ्‌याम प्रभुला शक्ति मुबासे लमा ल्‍हानान म्‍हिगदेसे विश्‍वास लसी प्रभुला चेला दोजी।

२२ चु ताम यरूशलेमरी मुबा मण्‍डलीसे थेःजी, जमाहेन्‍से थेनीगदेसे एन्‍टिओखिया भिबा सहररी बारनाबासदा पुइजी।

२३ बारनाबास थेरी खसी परमेश्‍वरसे दयामाया लबादेन मोलम पिन्‍बा म्राङ्सी ल्‍हानान ताङ्जी। ओच्‍छे थेसे थेनीगदे जम्‍मादान सदन सेमहेन्‍से प्रभुदा विश्‍वास लसी चिउ भिसी आँट पिन्‍जी।

२४ बारनाबास परमेश्‍वरला आत्‍मासे प्‍लिङ्‌बादेन विश्‍वासरी कोङ्बा ज्‍यबा म्‍हि मुबा। थेतबासेलमा ल्‍हानान म्‍हिगदेसे प्रभुदा विश्‍वास लजी।

२५ जमाहेन्‍से बारनाबास शाऊलदा म्‍हाइबारी टार्सस भिबा सहररी निजी।

२६ थेसे शाऊलदा स्‍याप्‍माहेन्‍से एन्‍टिओखिया भिबा सहररी भजी। जमाहेन्‍से थेनीगदेसे तिदिङधोना मण्‍डलीला म्‍हिगदेदेन छ्‌याम स्‍याप्‍बान ल्‍हानान म्‍हिगदेदा परमेश्‍वरला बचन लोप्‍बारी छ्‌याइजी। चेलागदेदा जम्‍मान भन्‍दा ङाच्‍छा एन्‍टिओखिया भिबा सहररीन ख्रीष्‍टियान भिसी भिजी।

२७ थे धुइरी कोइ कोइ अगमवक्तागदे यरूशलेमग्‍याम एन्‍टिओखिया भिबा सहररी खजी।

२८ थे अगमवक्तागदे न्‍हङला अगाबस भिबा अगमवक्ता रेःजी, ओच्‍छे परमेश्‍वरला आत्‍मासे थेदा चु जम्‍बुलिङ नाङनोन घ्रेन अनिकाल तबारी छ्‌याइबा मुला भिसी पाङ्‌पुङ्‌जी। चु ताम लिच्‍छा क्‍लौडियस भिबा ग्‍लेला पालोरी पूरा तजी।

२९ जमाहेन्‍से जम्‍मान चेलागदेसे ह्राङ ह्राङसे खम्‍तेधोना भेटी ह्रुप्‍सी यहूदिया भिबा ग्‍लारी चिबा विश्‍वासीगदेदा पिन्‍बारी पक्‍का लजी।

३० चुह्रङ् लसी बारनाबासदेन शाऊलसे भेटी ह्रुप्‍सी मण्‍डलीदा च्‍याबा म्‍हिगदे मुबा ग्‍लारी पुइजी।

पत्रुसदा झ्‍याल्‍खानरी थान्‍बा

१२

थे धुइरी हेरोद अग्रिपा† भिबा ग्‍लेसे मण्‍डलीला कोइ कोइ म्‍हिगदेदा चुङ्सी ल्‍हानान दुख पिन्‍बारी छ्‌याइजी।

२ थे ग्‍लेसे यूहन्‍नाला ज्‍योज्‍यो याकूबदा तरवारसे थासी साइपुङ्जी।

३ चुह्रङ् लमा यहूदीगदे ताङ्‍बा म्राङ्सी हेरोद ग्‍लेसे पत्रुसदाएनोन चुङ्‌पुङ्‌जी। हेरोद ग्‍लेसे चुह्रङ् लबा खमीर आयुना गेङ चसी धङ्बा चाडला† धुइरी मुबा।

४ हेरोद ग्‍लेसे पत्रुसदा चुङ्सी झ्‍याल्‍खानरी झाङ्‌माहेन्‍से सिपाहीगदेला समूह ब्‍लि स्‍होसी ख्रुङ्पुङ्जी। ओच्‍छे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड जिन्‍माहेन्‍से थेदा म्‍हिगदेला ङाच्‍छापट्टि भसी ङ्‌योइबा छार्बा लबा सेम लजी।

५ थेतबासेलमा पत्रुसदा झ्‍याल्‍खानरी झाङ्‌जी, तर मण्‍डलीसे पत्रुसला लागिरी परमेश्‍वरदेन छ्‌याम झन प्रार्थना लबाला लबान लजी।

पत्रुस झ्‍याल्‍खानग्‍याम थोन्‍बा

६ हेरोद ग्‍लेसे पत्रुसदा म्‍हिगदेला ङाच्‍छापट्टि भबारी छ्‌याइबा धिनना ङाच्‍छाकुनुला म्‍हुनङ, पत्रुस सिपाही न्‍हीला गुङरी म्‍हेर्सी चिबा मुबा, थेदा च्‍याल्‍दा न्‍हीसे खीसी थान्‍बा मुबा। ओच्‍छे स्‍य्‍हान्‍दो सिपाहीगदेसेनोन झ्‍याल्‍खानना म्रापरी ख्रुङ्‌सी चिबा मुबा।

७ तिक्‍खुरीन प्रभुला दूत गिक पत्रुस मुबा ग्‍लारी खसी राप्‍जी, ओच्‍छे पत्रुसदा थान्‍बा कोठारी य्‍हाल तजी। ओच्‍छे थे स्‍वर्गदूतसे पत्रुसला राइरी थुर्सी, “ए योना रेःगो” भिसी पत्रुसदा छिङ्जी। स्‍वर्गदूतसे थेह्रङ् भिमैछ्‌याम पत्रुसला यारी खीबा च्‍याल्‍दा ह्रङ्नोन ब्‍लसी सरी ताइजी।

८ जमाहेन्‍से स्‍वर्गदूतसे थेदा “एसे क्‍वानदेन लखम क्‍वान्‍गो” भिसी भिमा थेसे थेह्रङ्नोन लजी। दोःसीनोन स्‍वर्गदूतसे पत्रुसदा “ए घ नान्‍सी ङाला लिच्‍छा लिच्‍छा खउ” भिसी भिजी।

९ स्‍वर्गदूतसे थेह्रङ् भिमाहेन्‍से पत्रुस स्‍वर्गदूतला लिच्‍छा लिच्‍छा भ्रबारी छ्‌याइजी। स्‍वर्गदूतसे लबा चु गे साँच्‍चिन हिन्‍ना भिसी पत्रुसदा थानोन आरेबा। तर पत्रुससे चु ङाइ म्‍हाङ म्राङ्बान मुला भिसी म्‍हन्‍जी।

१० जमाहेन्‍से झ्‍याल्‍खानरी ख्रुङ्‌सी चिबा सिपाहीला समूह न्‍हीदा वाइसी थेनीगदे सहरपट्टि निबा फाइला म्रापरी धोजी, थेरी धोमैछ्‌याम थे म्राप ह्रङ्नोन ठोङ्‌जी, जमाहेन्‍से थेनीगदे थोन्‍सी गल्‍लीला ग्‍याम तसी निना निनान स्‍वर्गदूतसे पत्रुसदा ख्‍लासी निजी।

११ थे धुइरी चा तिग तजी भिबा ताम पत्रुससे था याङ्सी चुह्रङ् भिजी, “प्रभुसे ह्राङला दूत पुइखसी हेरोद ग्‍लेला याग्‍यामदेन यहूदीगदेसे लबारी छ्‌याइबा गेग्‍याम फेबा ताम पक्‍का हिन्‍ना।”

१२ चु ताम था याङ्माहेन्‍से थे मर्कूस भिबा यूहन्‍नाला आमा मरियमला दिमरी निजी। थेरी ल्‍हानान म्‍हिगदे ह्रुप तसी प्रार्थना लसी चिबा मुबा।

१३ थेसे म्राप ढ्वक ढ्वक लमाहेन्‍से रोदा भिबा नोकरस्‍या म्राप ठोङ्‌बारी खजी।

१४ थेसे पत्रुसला काइ ङोसेसी ताङ्बासे लमा म्रापनोन आठोङ्‌ना न्‍हङरी यार्बान निसी, “पत्रुस म्रापरी राप्‍सी चिबा मुला” भिसी जम्‍मादान भिजी।

१५ तर थेरी मुबागदेसे थेदा “ए म्‍योजीम” भिसी भिमा थेसे ढीपि लबान चु ताम पक्‍का हिन्‍ना भिसी भिजी। जमाहेन्‍से थेनीगदेसे “थे पत्रुसदा च्‍याबा स्‍वर्गदूत मुला तला” भिसी भिजी।

१६ तर पत्रुससे चा म्राप ढ्वक ढ्वक लबाला लबान लजी। जमाहेन्‍से म्राप ठोङ्‌मा पत्रुसदा म्राङ्सी थेनीगदे उदेक तजी।

१७ तर पत्रुससे थेनीगदेदा “कुटिसी चिउ” भिसी यासे चाल लजी, ओच्‍छे प्रभुसे ह्राङदा खाह्रङ् लसी झ्‍याल्‍खानग्‍याम मङग्‍यार तेःजी भिबा ताम थेनीगदेदा पाङ्जी। ओच्‍छे चु ताम याकूबदेन विश्‍वास लबा स्‍य्‍हान्‍दो ज्‍योज्‍यो आले नाना आङागदेदाएनोन पाङ्सी पिन्‍गो भिसी पत्रुस थेनीगदे मुबा ग्‍लाग्‍याम अर्गु ग्‍लारी निजी।

१८ स्‍य्‍हो तमाहेन्‍से पत्रुस खानङ निजी भिसी सिपाहीगदे न्‍हङरी ल्‍हानान हल्‍ली खल्‍ली तजी।

१९ हेरोदसे पत्रुसदा म्‍हाइगो भिसी कुल्‍जी। तर थेनीगदेसे पत्रुसदा खानङएनोन आस्‍याप्‍नी। थेतबासेलमा सिपाहीगदेदा ङ्‌योइबा छार्बा लजी, तसैनोन तिगै जोहाब आपिन्‍माहेन्‍से थेनीगदेदा साइगो भिसी कुल्‍जी। जमाहेन्‍से हेरोद चा यहूदियाग्‍याम कैसरिया भिबा ग्‍लारी निसी थेरीन चिजी।

हेरोद सिबा

२० टुरोसदेन सीदोन य्‍हुल्‍साला म्‍हिगदेदेन छ्‌याम हेरोद ल्‍हानान बोमो खबा मुबा। थेतबासेलमा थेनीगदे ढिक्‍सी हेरोद मुबा ग्‍लारी खजी, ओच्‍छे ग्‍लेला गे लबा बलस्‍तस भिबा म्‍हिदा ह्रो स्‍होसी ग्‍लेदेन छ्‌याम ढिक्‍बाला लागिरी सल्‍लाह लजी। तिग्‍दा भिसम थेनीगदेला चबा स्‍हे हेरोद ग्‍लेला य्‍हुल्‍साग्‍याम खतोःबा मुबा।

२१ तोगब लबा धिनकुनु ग्‍लेसे जे क्‍वान्‍बा क्‍वान क्‍वान्‍सी हेरोद ग्‍ले निसाफ लबा ठिरी चिसी म्‍हिगदेला ङाच्‍छा भाषण लजी।

२२ जमाहेन्‍से म्‍हिगदेसे “चु काइ मी लला काइ हिन्‍ना, म्‍हिला आहिन!” भिसी क्रिङ्‌जी।

२३ तर परमेश्‍वरला मानदेन जयजयकार आलबासे लमा थेनोन धुइरी स्‍वर्गदूत गिकसे हेरोद ग्‍लेदा आखम्‍बा तना लजी, जमाहेन्‍से स्‍याउँ स्‍याउँ च्‍योलोङ तसी थे सिजी।

२४ तर परमेश्‍वरला बचन जुन जुन ग्‍लारी थेःजी थेरी ल्‍हानान विश्‍वासीगदे बढब तबान निजी।

२५ ओच्‍छे बारनाबासदेन शाऊल ह्राङला गे जिन्‍ना लसी यरूशलेमग्‍याम दोःजी। थेनीगदेदेन छ्‌याम मर्कूस भिबा यूहन्‍नाएनोन मुबा।

† 

१२:१ चु हेरोद अग्रिपा घ्रेन हेरोदला छाया हिन्‍ना। येशू न्‍हबा धुइरी चा घ्रेन हेरोद ग्‍ले मुबा (मत्ती २:१-१८, लूका १:५)।

† 

१२:३ “खमीर आयुना गेङ चसी धङ्बा चाड” भिबादेन मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड भिबा गिकनोन हिन्‍ना।

बारनाबासदेन शाऊलदा धम्‍बा

१३

एन्‍टिओखियाला मण्‍डलीरी मुबा अगमवक्तागदेदेन लोप्‍बा म्‍हिगदे चुनोन हिन्‍ना। बारनाबास, म्‍लाङगै भिबा शिमियोन, कुरेनी भिबा लुकियस, शासन लबा हेरोददेन छ्‌याम† छर्बा मनेन ओच्‍छे शाऊल,

२ थेनीगदे फोइथान चिसी प्रार्थना लबान प्रभुदा तेन्‍बा धुइरी परमेश्‍वरला आत्‍मासे “बारनाबासदेन शाऊलदा ङाला लागिरी फेसी थान्‍गो, ङाइ थेन्‍नीदा ङाला गे लबाला लागिरी धम्‍बा मुला” भिसी सुङ्जी।

३ जमाहेन्‍से थेनीगदे फोइथान चिसी थेन्‍नीथोरी ह्राङ ह्राङला या थान्‍सी प्रार्थना लसी थेन्‍नीदा प्रभुला गे लबारी पुइजी।

पावल थार्बा पिन्‍बा समाचार थेःना लबारी ङाच्‍छारेम निबा

समुन्‍द्रला गुङरी मुबा साइप्रस भिबा ग्‍लारी

४ परमेश्‍वरला आत्‍मासे बारनाबासदेन शाऊलदा पुइजी, ओच्‍छे थेन्‍नी सिलुकिया भिबा ग्‍लारी निजी। थे ग्‍लाग्‍याम पानी जहाजरी क्रेःसी साइप्रसपट्टि निजी।

५ ओच्‍छे सलामिस भिबा ग्‍लारी धोखमाहेन्‍से थेन्‍नीसे यहूदीगदे ह्रुप तबा दिमरी परमेश्‍वरला बचन थेःना लजी। थेन्‍नीदा ह्रो लबारी मर्कूस भिबा यूहन्‍नाएनोन थेन्‍नीदेन छ्‌यामनोन मुबा।

६ जमाहेन्‍से थेनीगदे साइप्रस भिबा अञ्‍चलला† सहर सहररी कोर्बान पाफोस भिबा ग्‍लाधोना धोखजी, थेरी थेनीगदेसे बार-येशू भिबा जादु लबा फट्टा यहूदी अगमवक्ता गिकदा स्‍याप्‍जी।

७ थे जादु लबा म्‍हि साइप्रस भिबा अञ्‍चलरी शासन लबा सर्गियस पौलुस भिबा म्‍हिला ह्रो मुबा। थे सर्गियस पौलुस बुद्धि मुबा म्‍हि मुबा। थेसे परमेश्‍वरला बचन ङ्‌यान्‍बा सेम लबासे लमा शाऊलदेन बारनाबासदा ङ्‌योइजी।

८ तर जादु लबा एलुमाससे सर्गियस पौलुससे थेनीगदेला ताम विश्‍वास थालगै भिसी शाऊलदेन बारनाबासला बिरोध लजी। एलुमास भिबा चा ग्रीक ग्‍योइरी जादु लबा म्‍हि भिबा हिन्‍ना।

९ तर शाऊल, थेदा पावलएनोन भिमुबा, परमेश्‍वरला आत्‍मासे प्‍लिङ्‌सी थे एलुमासदा एकोहोरो च्‍याबाला च्‍याबान लसी चुह्रङ् भिसी भिजी,

१० “ए जम्‍मान ज्‍यबा गेला शत्रु, ओच्‍छे पापी सेमदेन नइबा सेमसे प्‍लिङ्बा शैतानना कोला, तिग एसे प्रभुग्‍याम लोप्‍बा सत्‍य तामगदेदा न्‍होङ्ना लबारी आख्‍ला?

११ च्‍यागो, दाहेन्‍से प्रभुसे एदा सजाय पिन्‍सी जिन्‍बा मुला, थेतबासेलमा छिन्‍नङधोना ए काना तसी धिनीला य्‍हालएनोन आम्राङ्” भिसी भिजी। थेह्रङ् भिमैछ्‌याम खसु ह्रङ्‌बा खसी थेला मी घप्‍जी, ओच्‍छे धोपधोप तसी थेसे तिगै आम्राङ्‌नी।

जमाहेन्‍से खालैसे यारी चुङ्सी डोर्‍याब लला वा भिसी थे क्‍यारमार भ्रबारी छ्‌याइजी।

१२ चुह्रङ् तबा म्राङ्सी थे ग्‍लारी शासन लबा म्‍हिसे प्रभुदा विश्‍वास लजी। तिग्‍दा भिसम प्रभुला बचनग्‍याम लोप्‍बा तामरी थे उदेक तबा मुबा।

पावलसे एन्‍टिओखिया भिबा सहररी थार्बा पिन्‍बा समाचार थेःना लबा

१३ पावलदेन थेला ह्रोगदे पाफोसग्‍याम पानी जहाजरी क्रेःसी पामफिलिया भिबा ग्‍लारी परब तबा पर्गा भिबा ग्‍लारी धोजी, ओच्‍छे मर्कूस भिबा यूहन्‍ना चा थेनीगदेग्‍याम फेसी यरूशलेमरी धोजी।

१४ तर थेनीगदे चा पर्गा भिबा ग्‍लाग्‍याम पिसिदिया भिबा अञ्‍चलरी परब तबा एन्‍टिओखिया सहररी खजी, ओच्‍छे ब्‍लप्‍बा न्‍हबा धिनकुनु यहूदीगदे ह्रुप तबा दिम न्‍हङरी निसी चिजी।

१५ ओच्‍छे यहूदीगदे ह्रुप तबा दिमला नेतागदेसे मोशाला ठिमदेन अगमवक्तागदेसे भ्रिबा किताब पढब लमाहेन्‍से थेनीगदेदा “आलेगदे, ह्राङनीदेन छ्‌याम म्‍हिगदेदा अर्ती पिन्‍बा खाल्‍ला तिगै बचन मुसम सुङ्‍गो” भिसी भिजी।

१६ जमाहेन्‍से पावल राप्‍सी यासे चाल लबान चुह्रङ् भिबारी छ्‌याइजी, “इस्राएलला ङाला ज्‍योज्‍यो आलेदेन परमेश्‍वरदा तेन्‍बा अर्गु य्‍हुलला म्‍हिगदे ङाला ताम ङ्‌यान्‍गो।

१७ य्‍हाङला आखे म्‍हेमेगदे मिश्र य्‍हुल्‍सारी चिबा धुइरी इस्राएल य्‍हुलला परमेश्‍वरसे थेनीगदेदा धम्‍सी घ्रेन म्‍हि स्‍होजी। जमाहेन्‍से परमेश्‍वरसे ह्राङला शक्तिशाली छ्‌यासे थेनीगदेदा थे य्‍हुल्‍साग्‍याम तेःसी भजी।

१८ ओच्‍छे तोङतोङबा ग्‍लारी थेनीगदेसे लबा आज्‍यबा बानीबेहोर नाबान ओस्‍पन बोगल न्‍ही दिङधोना परमेश्‍वरसे थेनीगदेदा ह्रो लजी।

१९ जमाहेन्‍से परमेश्‍वरसे कनान य्‍हुल्‍साला गोर निस य्‍हुलला म्‍हिगदेदा नाश लजी। ओच्‍छे थे य्‍हुल्‍सा परमेश्‍वरसे थेनीगदेला अधिकाररी पिन्‍जी।

२० चु जम्‍मान ताम ओस्‍पन ग्‍यार्जा ब्‍लिसे बोगल न्‍हीसे च्‍युइ दिङधोना तजी।

“जमाहेन्‍से शमूएल अगमवक्ताला पालोधोना परमेश्‍वरसे न्‍यायाधीश पिन्‍जी।

२१ जमाहेन्‍से म्‍हिगदेसे ग्‍ले ह्रीजी, थेतबासेलमा परमेश्‍वरसे बेन्‍यामीनना वंशला कीश भिबा म्‍हिला झा शाऊलदा बोगल न्‍ही दिङधोना शासन लपुङ्‌जी।

२२ ओच्‍छे परमेश्‍वरसे शाऊलदा तेःमाहेन्‍से दाऊददा थेनीगदेला ग्‍ले स्‍होजी। ओच्‍छे परमेश्‍वरसे दाऊदला बारेरी ‘ङाइ यिशै भिबा म्‍हिला झा दाऊददा ङाला सेमसे म्‍हन्‍बा ह्रङ्‌बान म्‍हि स्‍याप्‍जी, थेसे ङाइ म्‍हन्‍बा जम्‍मान गे लला’ भिसी सुङ्जी।

२३ “परमेश्‍वरसे कबुल लबा अन्‍छार चुनोन म्‍हिला सन्‍तानग्‍याम इस्राएलीगदेदा थार्बा पिन्‍बाला लागिरी येशूदा भजी।

२४ येशू फेप्‍खबा भन्‍दा ङाच्‍छा यूहन्‍नासे इस्राएलला जम्‍मान म्‍हिगदेदा ह्राङ ह्राङला पाप ख्‍लासी परमेश्‍वरपट्टि दोःसी बप्‍तिस्‍मा किन्‍गो भिसी थेःना लजी।

२५ यूहन्‍नासे ह्राङला गे जिन्‍ना लबारी छ्‌याइमा ‘एनीगदेसे ङा खाल भिसी म्‍हन्‍बा मुला? ङा थे आहिन। तर च्‍यागो, थे ङा भन्‍दा लिच्‍छा फेप्‍खला, ङा थेला लखम स्‍युबाधोनाला आरे’ भिसी भिमुबा।

२६ “अब्राहामला सन्‍तान, ङाला ज्‍योज्‍यो आलेदेन परमेश्‍वरसे कुल्‍बा ताम ङ्‌यान्‍बा अर्गु य्‍हुलला आलेगदे चु थार्बा याङ्बा समाचार य्‍हाङला लागिरी पुइखबा मुला।

२७ तर यरूशलेमरी चिबा म्‍हिगदेदेन ह्राङला नेतागदेसे थेदा ङोआसेनी, ओच्‍छे ब्‍लप्‍बा न्‍हबा धिनकुनु पढब लबा अगमवक्तागदेसे भ्रिबा बचन आघोना थेदा सिबाला सजाय पिन्‍सी थे बचन पूरा लजी।

२८ सिबाला सजाय पिन्‍तोःबा तिगै ताम आस्‍याप्‍सैनोन थेनीगदेसे थेदा साइनोन तोःला भिसी पिलातसदा भिजी।

२९ ओच्‍छे थेनीगदेसे थेला बारेरी बचनरी भ्रिबा अन्‍छार जम्‍मान ताम लसी जिन्‍माहेन्‍से थेनीगदेसे थेदा क्रुसग्‍याम मार तेःसी धुर्सारी थान्‍जी।

३० तर परमेश्‍वरसे थेदा सिबाग्‍याम सोना लजी।

३१ ओच्‍छे गालीलग्‍याम यरूशलेमधोना ह्राङदेन छ्‌याम खबा म्‍हिगदेसे थेदा ल्‍हानान धिनधोना म्राङ्जी, दान्‍दे म्‍हिगदेला लागिरी थेनीगदे थेला साक्षी हिन्‍ना।

३२ “परमेश्‍वरसे य्‍हाङला आखे म्‍हेमेदेन छ्‌याम लबा थे कबुलला समाचार ङन्‍से ह्राङनीदा पाङ्ला।

३३ परमेश्‍वरसे येशूदा सिबाग्‍याम सोना लसी थेनीगदेला कोलागदे य्‍हाङला लागिरी थे ताम पूरा लसी पिन्‍जी, थेला बारेरी दाऊद ग्‍लेसे भ्रिबा न्‍हीरेमला व्‍हाइरी चुह्रङ् भिसी भ्रिबा मुला

‘ए ङाला झा हिन्‍ना,

तिनी ङा एला आबा दोजी।’

३४ परमेश्‍वरसे येशूदा खाइमै नइना आलना सिबाग्‍याम सोना लबाला बारेरी चुह्रङ् भिसी सुङ्बा मुला,

‘ङाइ दाऊददा पिन्‍ना भिसी

लबा कबुल चोखोदेन सत्‍य मोलम एनीगदेदा पिन्‍ना।’

३५ ओच्‍छे अर्गु व्‍हाइरीनोन चुह्रङ् भिबा मुला,

‘परमेश्‍वरसे ह्राङदा जे तेन्‍बा म्‍हिला ल्‍हुइ धुर्सारी नइआपुङ्‌।’

३६ तर चु ताम दाऊदसे ह्राङला बारेरी पाङ्बा आहिन। तिग्‍दा भिसम दाऊदसे ह्राङ सोतेधोना परमेश्‍वरसे म्‍हन्‍बा ह्रङ्‌बान गे लसी सिजी। ओच्‍छे थेदा थेला आखे म्‍हेमे ल्‍हुबा ग्‍लारीन ल्‍हुजी, ओच्‍छे थेला ल्‍हुइ नइसी निजी।

३७ तर परमेश्‍वरसे सिबाग्‍याम सोना लबा येशूला ल्‍हुइ चा आनइनी।

३८ “थेतबासेलमा ज्‍योज्‍यो आलेगदे चु येशूग्‍यामसेन य्‍हाङला पाप माफ तला भिसी ङाइ पाङ्बा चु ताम ह्राङनीदा था तगै।

३९ मोशाला ठिमग्‍याम ह्राङनी परमेश्‍वरदा सेम निबा म्‍हि दोबारी आखम्‍नी। तर येशूदा विश्‍वास लबागदे जम्‍मान परमेश्‍वरदा सेम निबा म्‍हि दोबा मुला।

४० थेतबासेलमा होशियार लसी स्‍य्‍हूगो, आहिन्‍सम अगमवक्तागदेसे पाङ्बा चु ताम ह्राङनीथोरी खला।

४१ अगमवक्तागदेसे चुह्रङ् भिसी पाङ्बा मुबा,

‘परमेश्‍वरसे सुङ्बा तामदा हेला लबागदे,

उदेक तसी सिउ!

एनीगदेला धुइरी ङाइ गे गिक लला,

थे गेला बारेरी खालैसे पाङ्सी पिन्‍सैनोन

एनीगदेसे खाइमै विश्‍वास आल।’”

४२ पावलदेन बारनाबास यहूदीगदे ह्रुप तबा दिमग्‍याम थोन्‍सी निबारी छ्‌याइमुबा, जमा म्‍हिगदेसे खबा साताला ब्‍लप्‍बा न्‍हबा धिनकुनुएनोन ङन्‍दा चु ताम लोप्‍सी पिन्‍गो भिसी थेनीगदेदा पाङ्‌बाला पाङ्‌बान लजी।

४३ यहूदीगदे ह्रुप तबा दिमग्‍याम थोन्‍माहेन्‍से ल्‍हानान यहूदीगदेदेन यहूदी धर्म तेन्‍बा अर्गु य्‍हुलला म्‍हिगदे पावलदेन बारनाबासला लिच्‍छा भ्रबारी छ्‌याइजी, जमाहेन्‍से पावलदेन बारनाबाससे थेनीगदेदा एनीगदे सदन परमेश्‍वरला दयामायारी चिउ भिसी भिजी।

४४ ब्‍लप्‍बा न्‍हबा अर्गु धिनकुनुएनोन सहरला जम्‍मान ह्रङ्‌बा म्‍हिगदे परमेश्‍वरला बचन ङ्‌यान्‍बारी पोप तजी।

४५ चुदे ल्‍हाना म्‍हिला हुल म्राङ्सी कोइ कोइ यहूदीगदेदा ल्‍हानान डाह तजी, ओच्‍छे पावलसे पाङ्बा तामदा बिरोध लसी थेनीगदेसे पावलला बेइज्‍जत लजी।

४६ तर पावलदेन बारनाबास ढुक्‍क तसी थेनीगदेदा चुह्रङ् भिसी भिजी, “जम्‍मान भन्‍दा ङाच्‍छा परमेश्‍वरला बचन एनीगदे यहूदीगदेदान थेःना लतोःबा मुबा। तसैनोन चुदा एनीगदेसे ङ्‌यान्‍बारीन आम्‍हाइनी। चुह्रङ् लसी एनीगदेसे ह्राङसे ह्राङदा जुकजुकधोनाला जुनी याङ्‍बाधोनाला म्‍हि हिन्‍ना भिसी आम्‍हन्‍बासे लमा दाहेन्‍से ङनी अर्गु य्‍हुलला म्‍हिगदे मुबा ग्‍लारी निसी परमेश्‍वरला बचन थेःना लला।

४७ तिग्‍दा भिसम प्रभुसे ङन्‍दा चुह्रङ् भिसी कुल्‍बा मुला,

‘जम्‍बुलिङला कनाकुनीधोना थार्बा याङ्बा समाचार धोना लबारी

ओच्‍छे अर्गु य्‍हुलला म्‍हिगदेला गुङरी य्‍हाल दोबारी ङाइ एनीगदेदा धम्‍बा मुला।’”

४८ चु ताम थेःमाहेन्‍से अर्गु य्‍हुलला म्‍हिगदे ताङ्सी परमेश्‍वरला बचनला जयजयकार लजी, ओच्‍छे जुकजुकधोनाला जुनी याङ्बारी धम्‍बागदेसे परमेश्‍वरला बचनरी विश्‍वास लजी।

४९ जमाहेन्‍से विश्‍वासीगदेसे जम्‍मान ग्‍लारी प्रभुला बचन थेःना लजी।

५० तर पावलदेन बारनाबासला बिरोध लसी यहूदीगदेसे म्‍हिगदेग्‍याम मान याङ्बा परमेश्‍वरसे कुल्‍बा ताम ङ्‌यान्‍बा म्रिङम्‍हेमेगदेदेन सहरला मुल म्‍हिगदेदा थीसी, पावलदेन बारनाबासदा ह्राङला ग्‍लाग्‍याम तेःजी।

५१ थेतबासेलमा पावलदेन बारनाबाससे चा थेनीगदेला बिरोधरी ह्राङला काङला धुलु खर्सी आइकोनियन भिबा ग्‍लारी निजी।

५२ तर एन्‍टिओखियारी मुबा चेलागदे चा परमेश्‍वरला आत्‍मासे प्‍लिङ्‌सी ल्‍हानान ताङ्जी।

† 

१३:१ चु हेरोद चा हेरोद अन्‍तिपास हिन्‍ना।

† 

१३:६ “साइप्रस” भिबा अञ्‍चल चा समुन्‍द्रला गुङरी मुबा ग्‍ला हिन्‍ना। बाइबलला ग्‍यापपट्टि मुबा नक्‍सारी स्‍हीगो।

पावलदेन बारनाबास आइकोनियन भिबा सहररी

१४

थेह्रङ् लसीन बारनाबासदेन पावल आइकोनियन भिबा सहररीनोन यहूदीगदे ह्रुप तबा दिमरी निजी। ओच्‍छे थेनीगदेसे यहूदीगदे ह्रुप तबा दिम न्‍हङरी ज्‍यना लसी घोना लबासे लमा थेरी मुबा ल्‍हानान यहूदीगदेदेन अर्गु य्‍हुलला म्‍हिगदेसे प्रभु येशू ख्रीष्‍टदा विश्‍वास लजी।

२ तर विश्‍वास आलबा यहूदीगदेसे चा अर्गु य्‍हुलला म्‍हिगदेदा थीसी प्रभुरी विश्‍वास लबा ज्‍योज्‍यो आलेगदेला बिरोध लबारी छ्‌याइजी।

३ तसैनोन पावलदेन बारनाबास ल्‍हानान धिनधोना थेरीन चिजी। थेन्‍नीसे प्रभुथोरी विश्‍वास थान्‍सी आलोङ्नान ताम लजी। थेनीगदेग्‍याम प्रभुसे उदेकला चिनुगदेदेन गेगदे लसी ह्राङला दयामायाला बचन सत्‍य हिन्‍ना भिसी उन्‍जी।

४ तर थे सहरला म्‍हिगदे फेसी कोइ यहूदीगदेदेन छ्‌याम कोइ येशूला मुल चेलागदेदेन छ्‌याम ढिक्‍बारी छ्‌याइजी।

५ जमाहेन्‍से अर्गु य्‍हुलला म्‍हिगदेदेन यहूदीगदे न्‍हीनोन नेतागदेदेन छ्‌याम ढिक्‍सी थेनीगदेदा दुख पिन्‍बादेन युङबासे तोबारी म्‍हाइजी।

६ पावलदेन बारनाबाससे चु था याङ्सी लुकोनिया भिबा सहरला लुस्‍त्रादेन डर्बी सहररी ओच्‍छे थे सहरला क्‍यारमारला जिल्‍ला तबान यार्सी निजी।

७ थेरीनोन थेनीगदेसे थार्बा पिन्‍बा समाचार थेःना लसीन चिजी।

पावलदेन बारनाबास लुस्‍त्रादेन डर्बी सहररी

८ लुस्‍त्रा भिबा सहररी काङ चलब आतबा म्‍हि गिक मुबा। थे म्‍हि न्‍हमान कुज्‍या मुबा, थे खाइमै भ्रबा आरेमुबा।

९ थे म्‍हिसे पावलसे पाङ्‌मा ङ्‌यान्‍बान मुबा। ओच्‍छे थे म्‍हिसे ङाएनोन खम्‍ला भिसी विश्‍वास लबा ताम था याङ्सी पावलसे थे म्‍हिदा एकोहोरो च्‍यासी,

१० “ए काङ जूसी डोङ रेःगो” भिसी घ्रेन काइसे पाङ्जी। थेह्रङ् पाङ्‌मैछ्‌याम थे म्‍हि डोङ रेःसी भ्रबारी छ्‌याइजी।

११ म्‍हिला हुलसे पावलसे लबा चु गे म्राङ्माहेन्‍से लुकोनिया ग्‍योइरी क्रिङ्‌बान, “लगदे म्‍हि दोःसी य्‍हाङ मुबा ग्‍लारी फेप्‍खजीम” भिसी भिजी।

१२ जमाहेन्‍से थेनीगदेसे बारनाबासदा जिउस भिबा ल ओच्‍छे पावलदा हर्मेस ल† भिसी भिबारी छ्‌याइजी, तिग्‍दा भिसम पावल चा ताम पाङ्बा मुल म्‍हि मुबा।

१३ थे जिउसला मन्‍दिर थे सहरला ङामरीन मुबा। थेतबासेलमा थे मन्‍दिररी पूजा लबा म्‍हिसे बहरगदेदेन म्‍हेन्‍दोला लुङ भसी सहरला म्रापरी खजी। जमाहेन्‍से मुल चेला बारनाबासदेन पावलला ङाच्‍छापट्टि थे बाहरगदे बलि पिन्‍बारी ठीक लजी।

१४ तर मुल चेलागदे बारनाबासदेन पावलसे चु ताम था याङ्माहेन्‍से थेनीगदेसे ह्राङ ह्राङला क्‍वान ढेबान म्‍हिला हुल न्‍हङरी यार्सी निसी क्रिङ्बान चुह्रङ् भिबारी छ्‌याइजी।

१५ “म्‍हिगदे! ह्राङनीसे तिग्‍दा चुह्रङ्बा गे लबा? ङनीएनोन ह्राङनी ह्रङ्‌बान दुख सुख नासी भ्रबा म्‍हिगदे हिन्‍ना, ओच्‍छे चुह्रङ्बा नइबा गेगदे ख्‍लासी स्‍वर्गदेन जम्‍बुलिङ ओच्‍छे समुन्‍द्रदेन थेरी मुबा जम्‍मान स्‍हेगदे स्‍होबा छोन्‍बो परमेश्‍वरपट्टि दोःगै भिसी ह्राङनीदा सत्‍य ताम पाङ्‌बारी ङनी थार्बा पिन्‍बा समाचार भसी खबा हिन्‍ना।

१६ दङबो धुइरी परमेश्‍वरसे जम्‍मान य्‍हुलला म्‍हिगदेदा ह्राङ ह्राङला ठिम अन्‍छार भ्रपुङ्‌जी,

१७ तसैनोन परमेश्‍वरसे ह्राङला दयामायाला गे लबा आख्‍लाना स्‍वर्गग्‍याम नाम ताइना लसी चबा स्‍हेगदे रोना लजी। ओच्‍छे ल्‍हानान चबा स्‍हेगदे पिन्‍सी म्‍हिगदेला सेम ताङ्ना लजी। चुनोन गेगदेसे परमेश्‍वरला साक्षी पिन्‍बा मुला।”

१८ चुह्रङ् भिसैनोन बलि थालउ भिसी थे म्‍हिगदेदा रोकब लबारी थेनीगदेदा गाह्रो तजी। तसैनोन म्‍हिला हुलदा बलि पिन्‍आपुङ्‌नी।

१९ जमाहेन्‍से एन्‍टिओखियादेन आइकोनियन भिबा सहरग्‍याम कोइ कोइ यहूदीगदे थेरी धोखजी। थेनीगदेसे म्‍हिगदेदा थीसी युङबासे तोपुङ्‌जी। जमाहेन्‍से जम्‍मान म्‍हिगदेसे युङबासे तोजी, ओच्‍छे सिजी भिसी म्‍हन्‍सी थेनीगदेसे पावलदा डुइबान सहरग्‍याम मङग्‍यार भोर्जी।

२० तर प्रभुला चेलागदे खसी पावलला क्‍यारक्‍युर पोप तमा थे रेःसी सहर न्‍हङरी निजी। ओच्‍छे न्‍हङगरदङ बारनाबासदेन छ्‌यामनोन थे डर्बी भिबा सहररी निजी।

सिरिया भिबा ग्‍लाला एन्‍टिओखिया सहररी दोःसी निबा

२१ थेन्‍नीसे डर्बी भिबा सहररी थार्बा पिन्‍बा समाचार थेःना लसी ल्‍हानान म्‍हिगदेदा येशूला चेला स्‍होजी। जमाहेन्‍से थेन्‍नी लुस्‍त्रादेन आइकोनियन ओच्‍छे एन्‍टिओखिया भिबा सहररी दोःसी निजी।

२२ थेन्‍नीसे थेरी मुबा चेलागदेदा आँट पिन्‍बान सदन विश्‍वासरी चिउ भिसी भिजी। ओच्‍छे य्‍हाङ सेमरी ल्‍हानान दुख नासी परमेश्‍वरला य्‍हुल्‍सारी वाङ्‌तोःला भिसी थेनीगदेदा भिजी।

२३ जमाहेन्‍से बारनाबासदेन पावलसे जम्‍मान मण्‍डलीरी मण्‍डलीदा च्‍याबा म्‍हिगदे धम्‍सी थान्‍जी। ओच्‍छे फोइथान चिसी प्रार्थना लसी थेनीगदेदा ह्राङसे विश्‍वास लबा प्रभुला छ्‌यारी जिम्‍मा पिन्‍जी।

२४ जमाहेन्‍से थेनीगदे पिसिदिया अञ्‍चलग्‍याम पामफिलिया भिबा अञ्‍चलरी खजी।

२५ ओच्‍छे पर्गा भिबा सहररी परमेश्‍वरला बचन थेःना लसी थेनीगदे अटालिया भिबा सहररी निजी।

२६ थेनीगदे अटालियाग्‍याम पानी जहाजरी क्रेःसी एन्‍टिओखियारी दोःसी निजी। थेनोन सहररी पावलदेन बारनाबासदा प्रभुदा विश्‍वास लबा ज्‍योज्‍यो आलेगदेसे परमेश्‍वरला दयामायारी जिम्‍मा पिन्‍सी परमेश्‍वरला बचन थेःना लबारी पुइबा मुबा। दान्‍दे चु गे पावलदेन बारनाबाससे पूरा लजी।

२७ एन्‍टिओखियारी धोखमाहेन्‍से पावलदेन बारनाबाससे मण्‍डलीला जम्‍मान म्‍हिगदेदा ङ्‌योइजी। ओच्‍छे परमेश्‍वर थेन्‍नीदेन छ्‌याम तसी लबा गेदेन अर्गु य्‍हुलला म्‍हिगदेसेनोन विश्‍वास लबारी खम्‍ला भिबा ताम थेनीगदेदा पाङ्सी पिन्‍जी।

२८ जमाहेन्‍से थेनीगदे थेरी चेलागदेदेन छ्‌याम ल्‍हानान धिनधोना चिजी।

† 

१४:१२ थे ग्‍लाला म्‍हिगदेसे तेन्‍बा मुल ल चा ‘जिउस’ भिबा ल मुबा, ओच्‍छे ‘हर्मेस’ भिबा चा लगदेला ताम थेःना लबा ल भिसी म्‍हन्‍मुबा।

यरूशलेमरी चिबा सभा

१५

यहूदियाग्‍याम एन्‍टिओखियारी खबा कोइ कोइ म्‍हिगदेसे येशूदा विश्‍वास लबा ज्‍योज्‍यो आले नाना आङागदेदा “एनीगदेसे मोशाला ठिम अन्‍छार खतना आलनी भिसम एनीगदेसे थार्बा आयाङ्‌” भिसी लोप्‍जी।

२ पावलदेन बारनाबासला ताम थेनीगदेदेन छ्‌याम आढिक्‍बासे लमा थेनीगदेसे ह्राङ ह्राङलान ताम थान्‍जी। थेतबासेलमा पावलदेन बारनाबास ओच्‍छे कोइ कोइ विश्‍वासीगदेदा चु ताम सल्‍लाह लबारी यरूशलेमरी मुबा मुल चेलागदेदेन मण्‍डलीदा च्‍याबा म्‍हिगदे मुबा ग्‍लारी पुइबाला लागिरी धम्‍जी।

३ जमाहेन्‍से मण्‍डलीला म्‍हिगदेसे थेनीगदेदा थे ग्‍याम पुइजी। थेनीगदे फोनिकेदेन सामरियाग्‍याम तबान निबा धुइरी स्‍याप्‍बा विश्‍वासीगदेदा अर्गु य्‍हुलला म्‍हिगदेसेनोन प्रभुदा विश्‍वास लजी भिबा ताम पाङ्जी। चु ताम थेःसी थेरी मुबा विश्‍वासीगदे ल्‍हानान ताङ्जी।

४ थेनीगदे यरूशलेमरी धोखमाहेन्‍से थेनीगदेदा मण्‍डलीला म्‍हिगदेदेन मुल चेलागदे ओच्‍छे मण्‍डलीदा च्‍याबा म्‍हिगदेसे मान लजी। जमाहेन्‍से परमेश्‍वरसे थेनीगदेग्‍याम लबा जम्‍मान गे थेरी मुबागदेदा पाङ्जी।

५ जमाहेन्‍से फरिसी समूहला कोइ कोइ विश्‍वासीगदे राप्‍सी, “अर्गु य्‍हुलला म्‍हिगदेदाएनोन खतना लसी मोशाला ठिम अन्‍छार भ्रतोःला भिसी पाङ्तोःला” भिसी भिजी।

६ चु तामला बारेरी सल्‍लाह लबाला लागिरी मुल चेलागदेदेन मण्‍डलीदा च्‍याबा म्‍हिगदे ह्रुप तजी।

७ थेनीगदे न्‍हङरी ल्‍हानान सल्‍लाह लसी जिन्‍माहेन्‍से पत्रुस राप्‍सी थेनीगदेदा चुह्रङ् भिबारी छ्‌याइजी, “आलेगदे, ल्‍हानान धुइ ङाच्‍छा अर्गु य्‍हुलला म्‍हिगदेसे ङाला सुङग्‍याम थोन्‍बा थार्बा पिन्‍बा समाचार थेःसी विश्‍वास लगै भिसी ह्राङनी न्‍हङ‍ग्‍याम परमेश्‍वरसे ङादा धम्‍बा ताम ह्राङनीदा थानोन मुला।

८ ओच्‍छे परमेश्‍वर चा जम्‍मान म्‍हिला सेमला ताम था याङ्बा परमेश्‍वर हिन्‍ना। परमेश्‍वरसे य्‍हाङदा ह्रङ्नोन अर्गु य्‍हुलला म्‍हिगदेदाएनोन ह्राङला आत्‍मा पिन्‍सी थेनीगदे ङाला हिन्‍ना भिसी उन्‍बा मुला।

९ ओच्‍छे परमेश्‍वरसे य्‍हाङदेन थेनीगदे खालैला ली आच्‍याना गे लसी थेनीगदेसे लबा विश्‍वासग्‍याम थेनीगदेला सेम साङसाङ तना लजी।

१० थेतबासेलमा तिग्‍दा अर्गु य्‍हुलला विश्‍वासीगदेदा चु धोइ काप्‍सी परमेश्‍वरदा बोमो खना लबारी म्‍हाइबा? तिग्‍दा भिसम चु धोइ य्‍हाङला आखे म्‍हेमेसेनोन पुइआखम्‍नी ओच्‍छे य्‍हाङसेनोन पुइआखम्‍नी।

११ तर य्‍हाङसे ह्रङ्नोन थेनीगदेसेनोन प्रभु येशूला दयामायाग्‍याम थार्बा याङ्बा मुला भिसी य्‍हाङसे विश्‍वास लबा मुला।”

१२ पत्रुसला चुह्रङ्बा ताम थेःसी सभारी मुबा जम्‍मान म्‍हिगदे कुटिसी चिजी, ओच्‍छे अर्गु य्‍हुलला म्‍हिगदेला गुङरी परमेश्‍वरसे थेनीगदेग्‍याम खाह्रङ्बा उदेकला गेदेन चिनुगदे उन्‍बा ताम पावलदेन बारनाबाससे पाङ्‌मा थेनीगदे ङ्‌यान्‍सी चिजी।

१३ पावलदेन बारनाबाससे पाङ्सी जिन्‍माहेन्‍से याकूबसे चुह्रङ् भिसी भिजी, “ज्‍योज्‍यो आलेगदे ङाला ताम ङ्‌यान्‍गो,

१४ परमेश्‍वरसे दया लसी अर्गु य्‍हुलला म्‍हिगदेदा धम्‍सी ह्राङलान म्‍हि स्‍होजी। चु ताम मी सिमोनसे ह्राङदा दोलोन पाङ्सी जिन्‍बा मुला।

१५ चुनोन तामदेन छ्‌याम अगमवक्ताला बचनएनोन ढिक्‍मुला। परमप्रभुसे सुङ्बा ताम अगमवक्तासे चुह्रङ् लसी भ्रिबा मुला,

१६ ‘ङा दोःसी खला,

ओच्‍छे दाऊदला फुप्‍बा दिम† दोःसी स्‍होला,

थेनोन फुप्‍बा दिमला जगथोरी दोःसी दिम स्‍होला,

१७ थेह्रङ् लसीन बाँकी मुबा म्‍हिगदे

ङा मुबा ग्‍लारी खगै,

ओच्‍छे अर्गु य्‍हुलला म्‍हिगदेदाएनोन

ङाला म्‍हि स्‍होबाला लागिरी ङाइ ङ्‌योइबा मुला।

१८ चु ताम ङा परमप्रभुसे ल्‍हानान ङाच्‍छाहेन्‍सेन था तना लबा मुला।’

१९ “थेतबासेलमा परमेश्‍वरपट्टि दोःबा अर्गु य्‍हुलला म्‍हिगदेदा य्‍हाङसे दुख आपिन्‍गे भिसी ङाइ म्‍हन्‍बा मुला।

२० तर य्‍हाङसे थेनीगदेदा चुह्रङ् भिसी भ्रिसी पुइगे, ‘एनीगदेसे मूर्तिदा फुल्‍बा स्‍हे थाचउ। ओच्‍छे स्‍य्‍हान्‍दोदेन छ्‌याम ब्रेल्‍सी थाभ्रउ, ओच्‍छे खारे च्‍यार्सी साइबा जन्‍तुला स्‍या थाचउ, ओच्‍छे तिगैलान का थाचउ।’

२१ तिग्‍दा भिसम ङाच्‍छाला म्‍हिगदेला धुइहेन्‍सेन जम्‍मान सहररी मोशाला ठिमग्‍याम लो‍प्बान मुला, चु ठिम चा ब्‍लप्‍बा न्‍हबा धिनरी यहूदीगदे ह्रुप तबा दिमरी पढब लमुबा।”

अर्गु य्‍हुलला म्‍हिगदेदा भ्रिबा चिठी

२२ जमाहेन्‍से मुल चेलागदेदेन मण्‍डलीदा च्‍याबा म्‍हिगदे ओच्‍छे जम्‍मान मण्‍डली ढिक्‍सी ह्राङ न्‍हङला कोइ कोइ म्‍हिगदेदा धम्‍सी पावलदेन बारनाबासदा छ्‌यामनोन एन्‍टिओखियारी पुइबा ज्‍यबा तला भिसी म्‍हन्‍जी। ओच्‍छे विश्‍वासीगदे न्‍हङला मुल म्‍हिगदे यहूदा भिबा बारसाबासदेन सिलासदा धम्‍जी।

२३ थेनीगदेदेन छ्‌याम चुह्रङ् भिसी भ्रिबा चिठी पुइजी,

“ह्राङनीलान ज्‍योज्‍यो आले ङनी मुल चेलागदेदेन मण्‍डलीदा च्‍याबा म्‍हिगदेग्‍याम एन्‍टिओखियादेन सिरिया ओच्‍छे किलिकियारी मुबा अर्गु य्‍हुलला विश्‍वासीगदेदा फ्‍याफुल्‍ला।

२४ “ङनी न्‍हङला कोइ कोइसे ङन्‍से आपाङ्बा तामगदे ह्राङनीदा लोप्‍सी ह्राङनीला सेम धरमर तना लसी ह्राङनीदा ल्‍हानान तामग्‍याम दुख पिन्‍बा मुला भिबा ताम ङन्‍से थेःबा मुला।

२५ थेतबासेलमा ङनी जम्‍मान ढिक्‍सी लबा सल्‍लाह अन्‍छार कोइ कोइ म्‍हिगदेदा धम्‍सी थेनीगदेदा ङन्‍ना सेम निबा ह्रो बारनाबास ओच्‍छे पावलदेन छ्‌याम ह्राङनी मुबा ग्‍लारी पुइखबा ज्‍यबा छोर्जी।

२६ चुगदे चुह्रङ्बा म्‍हिगदे हिन्‍ना, चुगदेसे य्‍हाङला प्रभु येशू ख्रीष्‍टला लागिरी ह्राङला ज्‍याननोन पिन्‍बारी छ्‌याइबा मुबा।

२७ थेतबासेलमा ङन्‍से यहूदादेन सिलासदाएनोन पुइखबा मुला। थेनीगदेसेनोन चु ताम ह्राङनीदा पाङ्सी पिन्‍ना।

२८ तिग्‍दा भिसम था ततोःबा ताम बाहेक अर्गु ल्‍हानान तामग्‍याम दुख आपिन्‍बा परमेश्‍वरला आत्‍मादेन ङन्‍दा ज्‍यबा छोर्जी।

२९ ह्राङनीदा था ततोःबा ताम चा चुनोन हिन्‍ना, ह्राङनीसे मूर्तिदा बलि पिन्‍बा तिगै स्‍हेगदे, कादेन खारे च्‍यार्सी साइबा जन्‍तुला स्‍या थासोल्‍गो, ओच्‍छे स्‍य्‍हान्‍दोदेन छ्‌याम ब्रेल्‍सी थाभ्रउ। चुह्रङ्बा तामगदेला संगतनोन आलनी भिसम ह्राङनीदा ज्‍यबा तला। दान्‍देदा चुदेन लास्‍सो फ्‍याफुल्‍ला।”

३० जमाहेन्‍से पावल, बारनाबास, यहूदादेन सिलास यरूशलेमग्‍याम एन्‍टिओखिया सहररी निजी। थेरी थेनीगदेसे विश्‍वासीगदेदा ग्‍ला गिकरी ङ्‌योइसी थेनीगदेदा थे चिठी पिन्‍जी।

३१ चिठीरी भ्रिबा आँट पिन्‍बा ताम पढब लसी एन्‍टिओखियाला विश्‍वासीगदे ल्‍हानान ताङ्जी।

३२ यहूदादेन सिलास चा अगमवक्ता मुबा। थेन्‍नीसे प्रभुदा विश्‍वास लबा ज्‍योज्‍यो आले नाना आङागदेदा बचनग्‍याम ल्‍हानान आँट पिन्‍सी विश्‍वासरी कोङ्‌ना लजी।

३३ थेनीगदे तिगै रेधोना थेरी चिमाहेन्‍से थेरी मुबा आलेगदेसे थेनीगदेदा पुइखबागदे मुबा ग्‍लारी ढुक्‍क तसी फेप्‍गो भिसी पुइजी।

३४ तर सिलासदा चा थेरीन चिबा ज्‍यबा छोर्जी।†

३५ तर पावलदेन बारनाबास चा म्‍हिगदेदा लोप्‍बादेन प्रभुला बचन थेःना लबान ल्‍हानान म्‍हिगदेदेन छ्‌याम एन्‍टिओखियारी चिजी।

पावल थार्बा पिन्‍बा समाचार थेःना लबारी न्‍हीरेमला पालरी निबा

पावलदेन बारनाबासला ताम आढिक्‍बा

३६ तिगै धिन लिच्‍छा पावलसे बारनाबासदा “य्‍हाङसे ङाच्‍छा प्रभुला बचन थेःना लबा सहरला विश्‍वासीगदेदा दोःसी स्‍याप्‍बारी निइ ओच्‍छे थेनीगदे खाह्रङ्बा चीम च्‍यागे” भिसी भिजी।

३७ बारनाबाससे मर्कूस भिबा यूहन्‍नादा भोर्बा सेम लजी।

३८ तर पावलदा चा मर्कूसदा छ्‌यामनोन भोर्बारी ज्‍यबा आछोर्नी, तिग्‍दा भिसम पामफिलियारी मुबा धुइरी मर्कूस थेनीगदेग्‍याम फेसी निमुबा, ओच्‍छे थेनीगदेदेन छ्‌याम ढिक्‍सी गे लबा आरेमुबा।

३९ चु तामरी पावलदेन बारनाबासला ताम आढिक्‍ना थेन्‍नी फेजी। ओच्‍छे बारनाबाससे मर्कूसदा भोर्सी पानी जहाजरी क्रेःसी साइप्रस भिबा ग्‍लारी निजी।

४० तर पावलसे चा सिलासदा धम्‍जी, ओच्‍छे प्रभुदा विश्‍वास लबा आलेगदेसे थेन्‍नीदा परमेश्‍वरला छ्‌यारी जिम्‍मा पिन्‍माहेन्‍से थेन्‍नी थेग्‍याम निजी।

४१ पावलदेन सिलास सिरियादेन किलिकियारी निसी थेरी मुबा मण्‍डलीगदेदा विश्‍वासरी कोङ्‌ना लबान भ्रजी।

† 

१५:१६ चु पदरी “दिम” भिबा चा दाऊद ग्‍लेला य्‍हुल्‍सा हिन्‍ना।

† 

१५:३४ ल्‍हानान ह्रङ्‌बा ग्रीक बाइबलरी ३४ पद आरे।

पावलदेन सिलास तिमोथीदेन छ्‌याम ह्रुप तबा

१६

पावल डर्बीदेन लुस्‍त्रा सहररीएनोन खजी। थेरी तिमोथी भिबा चेला गिक मुबा। थेला आमा यहूदी विश्‍वासी मुबा, तर आबा चा ग्रीक मुबा।

२ लुस्‍त्रादेन आइकोनियन सहरला ज्‍योज्‍यो आले नाना आङागदेसे तिमोथीदा ज्‍यबा म्‍हि भिसी पाङ्मुबा।

३ पावलसे तिमोथीदाएनोन छ्‌यामनोन भोर्बा सेम लजी। ओच्‍छे थेरी चिबा यहूदीगदेसे लमा पावलसे थेदा भोर्सी खतना लसी पिन्‍जी। तिग्‍दा भिसम थेला आबा ग्रीक हिन्‍ना भिसी थेनीगदेदा था मुबा।

४ जमाहेन्‍से थेनीगदे सहर सहररी निबान यरूशलेमरी मुबा मुल चेलागदेदेन मण्‍डलीदा च्‍याबा म्‍हिगदेसे पक्‍का लबा ताम ङ्‌यान्‍गो भिसी पाङ्‌बान भ्रजी।

५ थेतबासेलमा मण्‍डलीगदे विश्‍वासरी कोङ्बान धिन धिननोन प्रभुदा विश्‍वास लबा म्‍हिगदे बढब तबान निजी।

पावल म्‍हेर्बा धुइरी माकेडोनियाला म्‍हिदा म्राङ्बा

६ परमेश्‍वरला आत्‍मासे पावल, सिलासदेन तिमोथीदा एशियारी बचन थेःना लआपुङ्‌बासे लमा थेनीगदे फ्रिगियादेन गलातियाला ग्‍लागदे तबान निजी।

७ माइसिया भिबा ग्‍लाला साँधरी धोखमाहेन्‍से थेनीगदे बिथिनिया भिबा ग्‍लापट्टि निबारी म्‍हाइजी। तर येशूला आत्‍मासे थेनीगदेदा थेपट्टि निआपुङ्‌नी।

८ थेतबासेलमा माइसिया तबान थेनीगदे त्रोआस भिबा ग्‍लारी निजी।

९ म्‍हुनङ म्‍हेर्बा धुइरी पावलसे माकेडोनियाला म्‍हि गिक राप्‍सी थेदा “माकेडोनियारी फेप्‍खउ ओच्‍छे ङन्‍दा ह्रो लसी पिन्‍गो” भिसी बिन्‍ती लसी चिबा म्राङ्जी।

१० थेसे चुह्रङ्बा म्राङ्माहेन्‍से ङनी† माकेडोनियारी निबारी तयार तजी। तिग्‍दा भिसम थे ग्‍लाला म्‍हिगदेदा थार्बा पिन्‍बा समाचार थेःना लबारी परमेश्‍वरसे ङन्‍दा ङ्‌योइजीम भिबा ताम ङन्‍से था याङ्जी।

लिडिया भिबा म्रिङम्‍हेमेसे विश्‍वास लबा

११ जमाहेन्‍से ङनी त्रोआसग्‍याम पानी जहाजरी क्रेःसी सोजोन सामोथ्रेस भिबा ग्‍लारी खजी, ओच्‍छे न्‍हङगरदङ नियापोलिस भिबा ग्‍लारी धोखजी।

१२ थेग्‍याम माकेडोनियाला घ्रेन सहर फिलिप्‍पीरी निजी। थे सहररी चा रोमीगदेसे शासन लमुबा। थेरीन ङनी तिगै रेधोना चिजी।

१३ ब्‍लप्‍बा न्‍हबा धिनकुनु ङनी सहरग्‍याम थोन्‍सी स्‍योङला कुनीरी निजी। तिग्‍दा भिसम थेरी प्रार्थना लबा ग्‍ला मुला तला भिसी ङन्‍से म्‍हन्‍बा मुबा, थेरी कोइ कोइ म्रिङम्‍हेमेगदे ह्रुप तसी चिबा स्‍याप्‍जी। थेतबासेलमा ङनीएनोन थेनीगदेदेन छ्‌याम चिसी ताम लजी।

१४ थेरी ङन्‍ना ताम ङ्‌यान्‍बागदे न्‍हङरी थिआटीरा भिबा सहररी चिबा वाला वाला पिङगै छोनना क्‍वान चूङ्बा परमेश्‍वरदा तेन्‍बा लिडिया भिबा म्रिङम्‍हेमे गिक मुबा। पावलसे पाङ्‌मा ज्‍यना लसी ङ्‌यान्‍सी घोखम्‍गै भिबा सेम प्रभुसे थेदा पिन्‍बा मुबा।

१५ थेदेन थेला दिमला जम्‍मान म्‍हेमेगदेसे बप्‍तिस्‍मा किन्‍माहेन्‍से थेसे “चुदे ह्राङनीसे ङादा प्रभुदा विश्‍वास लबा म्‍हि म्‍हन्‍सम ङाला दिमरी फेप्‍खसी धन्‍छ्‌यागो” भिसी ङन्‍दा कर लसी ङ्‌योइजी।

पावलदेन सिलासदा झ्‍याल्‍खानरी झाङ्‌बा

१६ ङनी प्रार्थना लबा ग्‍लारी निबान मुबा, थेरी ङन्‍से म्‍हङसे स्‍याप्‍बा नोकर स्‍या गिकदा स्‍याप्‍जी, थेसे थे म्‍हङला शक्तिग्‍याम म्‍हुदु च्‍यासी स्‍होबा ल्‍हानान टाङगा ह्राङला मालिकगदेदा पिन्‍मुबा।

१७ ओच्‍छे थे नोकरस्‍यासे “चु म्‍हिगदे शक्तिशाली परमेश्‍वरला गे लबा म्‍हिगदे हिन्‍ना। चुगदेसे एनीगदेदा थार्बा याङ्बा ग्‍यामला बारेरी पाङ्‌बान मुला” भिसी क्रिङ्‌बान पावलदेन छ्‌याम ङन्‍ना लिच्‍छा लिच्‍छा भ्रजी।

१८ थे नोकरस्‍यासे ल्‍हानान धिनधोना चुह्रङ् पाङ्‌बाला पाङ्‌बान लबासे लमा पावल छेर्सी थेपट्टि फ्‍लिक दोःसी थे नोकरस्‍याला ल्‍हुइरी मुबा म्‍हङदा चुह्रङ् भिसी भिजी, “ए थेला ल्‍हुइग्‍याम येशू ख्रीष्‍टला मिनरी थोन्‍सी निउ भिसी ङाइ कुल्‍बा मुला।” पावलसे थेह्रङ् भिमैछ्‌याम थे म्‍हाङ थोन्‍सी निजी।

१९ थे नोकरस्‍याला मालिकगदेसे दाहेन्‍से चुला कमाइ चआम्‍याङनम भिबा म्राङ्सी पावलदेन सिलासदा चुङ्सी बजारला गुङरी मुबा नेतागदे मुबा ग्‍लारी डुइबा छेङ्‌बा लबान भोर्जी।

२० ओच्‍छे थेनीगदेदा थे सहरला हाकिमगदे मुबा ग्‍लारी भसी चुह्रङ् भिसी भिजी, “चु म्‍हिगदे यहूदी हिन्‍ना, चुगदेसे य्‍हाङला सहररी आतोःबा ताम लोप्‍सी ङन्‍दा कोल्‍ना लजी।

२१ ओच्‍छे थेनीगदेसे य्‍हाङला ठिमसे लोप्‍बारी आतबा ताम लोप्‍बा मुला य्‍हाङ रोमी म्‍हिगदे तबासे लमा थेन्‍से लोप्‍बा ताम य्‍हाङसे विश्‍वास लसी ङ्‌यान्‍बारी आत।”

२२ जमाहेन्‍से थेरी मुबा म्‍हिगदे पावलदेन सिलासला बिरोधरी रेःजी। थे सहरला हाकिमगदेसे थेनीगदेला क्‍वान ढेसी भ्‍याङ्‍जी, ओच्‍छे थेनीगदेदा तोउ भिसी कुल्‍जी।

२३ थेनीगदेदा ल्‍हानान तोमाहेन्‍से झ्‍याल्‍खानरी झाङ्‌सी झ्‍याल्‍खानना हाकिमदा चु कैदीगदेदा यार्बारी आखम्‍ना लसी थान्‍गो भिसी कुल्‍जी।

२४ चुह्रङ् भिमाहेन्‍से थे झ्‍याल्‍खानना हाकिमसे पावलदेन सिलासदा झ्‍याल्‍खानना न्‍हङला कोठारी भोर्सी ठिँगुरो लगब लसी थान्‍जी।

२५ तर म्‍हुन गङ्‌सलरीक्‍यार पावलदेन सिलास प्रार्थना लबान परमेश्‍वरला व्‍हाइ गोबान मुबा, ओच्‍छे स्‍य्‍हान्‍दो कैदीगदेसे चा ङ्‌यान्‍बान मुबा।

२६ जमाहेन्‍से थेरी तिक्‍खुरीन घ्रेन सङगुल खसी झ्‍याल्‍खानना जग य्‍हङ य्‍होङ तसी तुरुन्‍तन झ्‍याल्‍खानना म्रापगदे ठोङ्‌जी। ओच्‍छे थेनीगदे जम्‍मादान खीबा स्‍हेगदेएनोन ह्रङ्नोन ब्‍लजी।

२७ थे झ्‍याल्‍खानना हाकिम फातछोर्मा झ्‍याल्‍खानना जम्‍मान म्राप ठोङ्‌बा म्राङ्सी थेसे जम्‍मान कैदीगदे यार्जी भिसी म्‍हन्‍सी ह्राङसे ह्राङदान साइबारी तरवार स्‍याजी।†

२८ तर पावलसे थेदा “ह्राङसे ह्राङदान तिगै थालउ, तिग्‍दा भिसम ङनी जम्‍मान चुरीन मुला” भिसी घ्रेन काइसे क्रिङ्‌जी।

२९ जमाहेन्‍से थेसे नाङसल ह्रीसी छ्‌योङ्बान न्‍हङरी खजी, थे लोङ्सी फितफित धर्बान पावलदेन सिलासला ङाच्‍छापट्टि ख्‍लुप तजी।

३० ओच्‍छे थेसे थेनीगदेदा मङग्‍यार भसी, “दाहेन्‍से ङाइ थार्बा याङ्बारी तिग लतोःला?” भिसी ङ्‌योइजी।

३१ पावलदेन सिलाससे “प्रभु येशू ख्रीष्‍टदा विश्‍वास लउ, ओच्‍छे ह्राङदेन ह्राङला जम्‍मान म्‍हेमेगदेसे थार्बा याङ्ला” भिसी भिजी।

३२ जमाहेन्‍से थेनीगदेसे थेदेन थेला दिमरी मुबा जम्‍मादान प्रभुला बचन थेःना लजी।

३३ जमाकुनु म्‍हुनङला थेनोन धुइरी थेसे थेनीगदेदा भोर्सी थेनीगदेला पोर ख्रुसी पिन्‍जी। ओच्‍छे थेदेन थेला दिमरी मुबा जम्‍मासेन तुरुन्‍तन बप्‍तिस्‍मा किन्‍जी।

३४ जमाहेन्‍से थे झ्‍याल्‍खानना हाकिमसे पावलदेन सिलासदा ह्राङला दिमरी भसी सोल पिन्‍जी। ओच्‍छे थेसे परमेश्‍वरदा विश्‍वास लबासे लमा थेला दिमरी मुबा जम्‍मान म्‍हिगदे विश्‍वास लसी थेदेन छ्‌याम ल्‍हानान ताङ्जी।

३५ तर य्‍हाल तमाहेन्‍से सहरला हाकिमगदेसे सिपाहीगदेदा “थे म्‍हिगदेदा पुइसी पिन्‍गो” भिसी कुल्‍जी।

३६ जमाहेन्‍से झ्‍याल्‍खानना हाकिमसे पावलदा “सहररी मुबा हाकिमगदेसे ह्राङनीदा पुइसी पिन्‍गो भिसी पाङ्बा मुला। थेतबासेलमा दाहेन्‍से ह्राङनी थोन्‍सी ढुक्‍क तसी फेप्‍गो” भिसी भिजी।

३७ तर पावलसे थे खबर भसी खबा सिपाहीगदेदा “ङनी रोमी म्‍हि तना तनान थेनीगदेसे रोमी ठिम अन्‍छार ङन्‍दा तिगै ङ्‌योइबा छार्बा आलना तोसी झ्‍याल्‍खानरी झाङ्‌जी। दान्‍दे चा ङन्‍दा सुटुक्‍क तेःबारी म्‍हाइबा? ङनी नीनोन आनि। थेह्रङ् भिसी कुल्‍बा हाकिमगदेन छ्‌याम खसी ङन्‍दा तेःतोःला” भिसी भिजी।

३८ जमाहेन्‍से सिपाहीगदे हाकिमगदे मुबा ग्‍लारी निसी पावलसे पाङ्बा ताम पाङ्जी। पावलदेन सिलास रोमी म्‍हि चीम भिबा थेःसी थेनीगदे लोङ्जी।

३९ जमाहेन्‍से थेनीगदे खसी पावलदेन सिलासदा माफ ह्रीजी, ओच्‍छे पावलदेन सिलासदा झ्‍याल्‍खानग्‍याम मङग्‍यार भोर्सी, “ङन्‍ना सहर ख्‍लासी फेप्‍गो” भिसी बिन्‍ती लजी।

४० झ्‍याल्‍खानग्‍याम थोन्‍माहेन्‍से पावलदेन सिलास लिडिया भिबा म्रिङम्‍हेमेला दिमरी निजी। थेरी प्रभुदा विश्‍वास लबा ज्‍योज्‍यो आले नाना आङागदेदेन छ्‌याम ह्रुप तसी थेनीगदेदा प्रभुरी कोङ्‌सी चिउ भिसी आँट पिन्‍सी पावलदेन सिलास थेग्‍याम निजी।

† 

१६:१० चु किताब लूकासे भ्रिबा मुबा, चु धुइरी लूकाएनोन पावल, तिमोथी, सिलासदेन छ्‌याम निबा मुबा।

† 

१६:२७ थे धुइरी चा कैदीगदे यार्जी भिसम झ्‍याल्‍खानना हाकिमदा सरकारसे साइमुबा।

थेसलोनिके भिबा ग्‍लारी परमेश्‍वरला य्‍हुल्‍साला समाचार थेःना लबा

१७

जमाहेन्‍से पावलदेन सिलास† अम्‍फिपोलिसदेन अ‍पोल्‍लोनिया भिबा सहरग्‍याम तबान थेसलोनिके भिबा सहररी खजी। थेरी यहूदीगदे ह्रुप तबा दिम गिक मुबा।

२ सदला ह्रङ्नोन लसी पावल थेनीगदे मुबा ग्‍लारी निजी, ओच्‍छे सोमरेम ब्‍लप्‍बा न्‍हबा धिनधोना परमेश्‍वरला बचनग्‍याम थेनीगदेदेन छ्‌याम छलफल लजी।

३ थेसे परमेश्‍वरला बचनग्‍याम ख्रीष्‍टसे दुख नासी सिबाग्‍याम सोनोन तोःला भिसी प्रस्‍टन उन्‍सी घोना लजी। “चुनोन येशू थार्बा पिन्‍बा ख्रीष्‍ट हिन्‍ना भिसी ङाइ ह्राङनीदा पाङ्‌बान मुला,” भिसी भिजी।

४ जमाहेन्‍से थेनीगदे न्‍हङला कोइ कोइ म्‍हिगदेसे प्रभुदा विश्‍वास लजी। ओच्‍छे परमेश्‍वरदा तेन्‍बा ल्‍हानान ग्रीकगदेदेन स्‍य्‍हान्‍दोसे मान लबा ल्‍हानान म्रिङम्‍हेमेगदेसेनोन प्रभुदा विश्‍वास लसी पावल, सिलासदेन छ्‌याम ढिक्‍सी भ्रजी।

५ तर यहूदीगदेसे डाह लसी गे आलना न्‍होङ्‌सी भ्रबा म्‍हिगदेदा थीसी सहररी हुल दङगा लपुङ्‌जी, ओच्‍छे यासोन भिबा म्‍हिला म्राप झ्‍याल छ्‌याकछिक लसी पावलदेन सिलासदा म्‍हिगदेला ङाच्‍छापट्टि भबारी छ्‌याइजी।

६ थेनीगदेसे पावलदेन सिलासदा आस्‍याप्‍माहेन्‍से यासोनदेन स्‍य्‍हान्‍दो कोइ कोइ ज्‍योज्‍यो आलेगदेदा सहररी मुबा शासन लबा म्‍हिगदे मुबा ग्‍लारी डुइबा छेङ्‌बा लसी चुह्रङ् भिसी क्रिङ्‌बान भिजी, “जम्‍बुलिङ नाङनोन हल्‍ली खल्‍ली तना लबा चु म्‍हिगदे चुरीनोन धोखजीम।

७ थे म्‍हिगदे यासोनना डोन्‍बो दोबा मुला, थेनीगदे जम्‍मासेन येशू भिबा स्‍य्‍हान्‍दोन ग्‍ले गिक मुला भिसी रोमी ग्‍याल्‍बो कैसरला ठिम अन्‍छार लतोःबा गेला बिरोध लबा मुला।”

८ चु थेःसी म्‍हिगदेदेन सहररी मुबा शासन लबा म्‍हिगदे आत्‍यब तजी।

९ जमाहेन्‍से यासोन ओच्‍छे थेदेन छ्‌याम मुबा बाँकी म्‍हिगदेदेन छ्‌याम धरौटी किन्‍सी पुइजी।

बेरिया भिबा ग्‍लारी परमेश्‍वरला य्‍हुल्‍साला समाचार थेःना लबा

१० म्‍हुन तमैछ्‌याम पावलदेन सिलासदा विश्‍वासीगदेसे बेरिया भिबा ग्‍लारी पुइजी, ओच्‍छे थेनीगदे थेरी धोखमाहेन्‍से यहूदीगदे ह्रुप तबा दिमरी निजी।

११ थे ग्‍लाला यहूदीगदे थेसलोनिकेला म्‍हिगदे भन्‍दा ल्‍हानान फर्स्‍यालो मुबा। तिग्‍दा भिसम थेनीगदेसे परमेश्‍वरला बचन सेम लसी ङ्‌यान्‍मुबा, ओच्‍छे पावलसे पाङ्‌मा ढिक्‍बा चीम कि आढिक्‍बा चीम भिसी सदन परमेश्‍वरला बचनरी च्‍यामुबा।

१२ थेतबासेलमा ल्‍हानान म्‍हिगदेसे प्रभुदा विश्‍वास लजी। ओच्‍छे स्‍य्‍हान्‍दोसे मान लबा ल्‍हानान ग्रीक म्रिङम्‍हेमेगदेदेन ह्रेम्‍फेबेगदेसेनोन प्रभुदा विश्‍वास लजी।

१३ तर परमेश्‍वरग्‍यामला बचन बेरिया भिबा ग्‍लारीनोन पावलसे थेःना लबान मुला भिबा थेसलोनिकेला यहूदीगदेसे था याङ्माहेन्‍से थेनीगदे थेरीनोन हुल दङगा लबारी म्‍हिगदेदा सुर्‍याब लबारी खजी।

१४ जमाहेन्‍से विश्‍वासीगदेसे पावलदा तुरुन्‍तन समुन्‍द्रधोना सनिजी। तर सिलासदेन तिमोथी चा थेरीन चिजी।

१५ पावलदा सबारी निबागदेसे पावलदा एथेन्‍स भिबा ग्‍लाधोना सनिजी। थेरी धोमाहेन्‍से पावलसे सिलासदेन तिमोथीदा खम्‍तेधोना योना खउ भिउ भिसी पाङ्‍गो भिसी कुल्‍जी। जमाहेन्‍से थेदा सबागदे थेग्‍याम बेरियारी दोःसी निजी।

पावल एथेन्‍स भिबा ग्‍लारी धोबा

१६ सिलासदेन तिमोथीदा पावलसे एथेन्‍स भिबा ग्‍लारी भ्रान्‍सी चिमा थेसे थे सहर नाङनोन लथाननोन लथान म्राङ्सी थेदा ल्‍हानान दुख ङ्‌हम्‍जी।

१७ थेतबासेलमा थेसे यहूदीगदे ह्रुप तबा दिमरी परमेश्‍वरदा तेन्‍बा म्‍हिगदे, यहूदीगदेदेन छ्‌याम ओच्‍छे बजाररी स्‍याप्‍बा म्‍हिगदेदेन छ्‌याम धिन धिननोन ङ्‌योइबा छार्बा लमुबा।

१८ इपिक्‍युरीदेन स्‍तोइ भिबा धर्म तेन्‍बा म्‍हिगदेसेनोन थेदेन छ्‌याम ङ्‌योइबा छार्बा लजी। ओच्‍छे थेनीगदे न्‍हङला कोइ कोइसे “चु फतफतेसे तिग पाङ्‌बारी म्‍हाइबा हिन्‍ना?” भिसी भिमा, स्‍य्‍हान्‍दोगदेसे “चुसे अर्गु य्‍हुल्‍साला ल लुला बारेरी पाङ्बा ह्रङ्‌बा मुला” भिसी भिजी। तिग्‍दा भिसम थेसे येशूदेन छ्‌याम सिबागदे दोःसी सोला भिबा तामला बारेरी पाङ्‌बान मुबा।

१९ थेतबासेलमा थेनीगदेसे पावलदा अरियोपागसरी† भोर्सी चुह्रङ् भिसी भिजी, “ह्राङसे लोप्‍बा चु छार ताम खाह्रङ्बा हिन्‍ना, ङन्‍सेनोन घोबारी तला?

२० तिग्‍दा भिसम ह्राङसे ङन्‍दा उदेकला ताम लोप्‍बान मुला। थेतबासेलमा चु खाह्रङ्बा ताम हिन्‍ना थे ताम ङन्‍दाएनोन घोबा सेम मुला।”

२१ दान्‍दे एथेन्‍सला जम्‍मान म्‍हिगदेदेन थे ग्‍लारी चिबा अर्गु य्‍हुल्‍साला म्‍हिगदे छार छार ताम पाङ्‌बादेन ङ्‌यान्‍सीन धिन निना लमुबा।

२२ थेतबासेलमा पावलसे अरियोपागस भिबा सभाला गुङरी राप्‍सी चुह्रङ् भिसी भिजी, “एथेन्‍सला म्‍हिगदे, ह्राङनी जम्‍मान तामरी धर्म लबा चीम भिसी ङाइ म्राङ्बा मुला।

२३ तिग्‍दा भिसम ङा कोर्बान निमा ह्राङनीसे तेन्‍बा लथानगदे म्राङ्जी। ओच्‍छे ग्‍ला गिकला भेटी फुल्‍बा ग्‍लारी चा ‘ङोआसेबा लला लागिरी’ भिसी ठ्वाइसी भ्रिसी थान्‍बाएनोन स्‍याप्‍जी। थेतबासेलमा ङाइ ह्राङनीसे ङोआसेनान तेन्‍बा परमेश्‍वरला बारेरी ह्राङनीदा पाङ्ला।

२४ “चु जम्‍बुलिङदेन जम्‍बुलिङरी मुबा जम्‍मान स्‍हे स्‍होबा परमेश्‍वर स्‍वर्गदेन जम्‍बुलिङला प्रभु हिन्‍ना, थेतबासेलमा यासे स्‍होबा मन्‍दिररी परमेश्‍वर धन्‍आछ्‌या।

२५ ओच्‍छे म्‍हिला याग्‍याम फुल्‍बा स्‍हेगदे परमेश्‍वरदा तोःला भिसी थाम्‍हन्‍गो। तिग्‍दा भिसम परमेश्‍वर ह्राङसेन जम्‍मान म्‍हिगदेदा जुनी, सादेन तोःबा जम्‍मान स्‍हेगदे पिन्‍बा मुला।

२६ परमेश्‍वरसे म्‍हि गिकग्‍याम जम्‍बुलिङ नाङनोन चिबारी य्‍हुल य्‍हुलला म्‍हिगदे स्‍होजी। ओच्‍छे थेनीगदे सोबा धुइदेन चिबा ग्‍लाएनोन तोगब लसी पिन्‍जी।

२७ चुह्रङ् लबा चा जम्‍मान य्‍हुलला म्‍हिगदेसे परमेश्‍वरदा आस्‍याप्‍तेधोना साम्‍सी म्‍हाइसी स्‍याप्‍गै भिबा परमेश्‍वरला सेम मुला। तसैनोन परमेश्‍वर य्‍हाङ जम्‍मानग्‍याम थारेङ आरे।

२८ तिग्‍दा भिसम परमेश्‍वर य्‍हाङदेन छ्‌यामनोन मुबासे लमा य्‍हाङ सोबा मुला, य्‍हाङ क्‍यारमार भ्रबा मुला ओच्‍छे य्‍हाङ जम्‍बुलिङरी मुला। ह्राङनीलान व्‍हाइ भ्रिबा म्‍हिगदेसेनोन ‘य्‍हाङ पक्‍कान परमेश्‍वरला सन्‍तान हिन्‍ना’ भिसी भिबा मुला।

२९ य्‍हाङ परमेश्‍वरला सन्‍तान तबासे लमा परमेश्‍वर म्‍हर, म्‍हुइदेन युङबागदेला ल ह्रङ्‌बा हिन्‍ना भिसी य्‍हाङसे म्‍हन्‍बारी आत। चुगदे चा म्‍हिला सेमसे म्‍हन्‍सी म्‍हिला सीपसे स्‍होबा स्‍हे जे हिन्‍ना।

३० थेतबासेलमा ङाच्‍छा आसेना आघोना लबा धुइला गेदा परमेश्‍वरसे वास्‍ता आलनी। तर दाहेन्‍से परमेश्‍वरसे जम्‍मान म्‍हिगदेदा “ह्राङ ह्राङला पापगदे ख्‍लासी ङापट्टि दोःगो” भिसी कुल्‍बा मुला।

३१ तिग्‍दा भिसम परमेश्‍वर ह्राङसेन धम्‍बा म्‍हिग्‍याम खालैला ली आच्‍याना जम्‍बुलिङला निसाफ लबारी परमेश्‍वरसे थे धिन तोगब लसी जिन्‍बा मुला। ओच्‍छे जम्‍मान म्‍हिगदेदा चु धिन उन्‍बाला लागिरी येशूदा सिबाग्‍याम सोना लजी।”

३२ सिबाग्‍याम सोना लजी भिबा ताम थेःसी थेनीगदे न्‍हङला कोइ कोइसे पावलदा खिसी लजी। तर स्‍य्‍हान्‍दोगदेसे चा “ह्राङसे पाङ्बा चु ताम ङन्‍दा दोःसी ङ्‌यान्‍बा सेम मुला” भिसी भिजी।

३३ जमाहेन्‍से पावल सभाग्‍याम थोन्‍सी निजी।

३४ तर कोइ कोइ म्‍हिगदे थेदेन छ्‌याम भ्रसी प्रभुदा विश्‍वास लजी। थेनीगदे न्‍हङला अरियोपागस भिबा सभाला डियनुसियस भिबा म्‍हिदेन दामारिस भिबा म्रिङम्‍हेमे गिक मुबा ओच्‍छे स्‍य्‍हान्‍दोगदेसेनोन प्रभुदा विश्‍वास लजी।

† 

१७:१ १७:१ हेन्‍से २०:४ पदधोना लूकासे ‘ङनी’ भिसी पाङ्बा आरे। चु तामग्‍याम लूका पावल, सिलासदेन छ्‌याम आरे भिबा ताम था याङ्‌खम्‍ला। चु धुइरी लूका चा फिलिप्‍पीरी चिबा मुबा।

† 

१७:१९ अरियोपागस भिबा एथेन्‍स भिबा ग्‍लाला गङ मुबा। थे ग्‍लारी चा एथेन्‍सला नेतागदे ह्रुप तबा ग्‍ला मुबा। लिच्‍छा चुनोन ग्‍लाला मिनग्‍याम सभाला मिन थान्‍जी।

पावल कोरिन्‍थ भिबा ग्‍लारी निबा

१८

जमाहेन्‍से पावल एथेन्‍सग्‍याम कोरिन्‍थ भिबा ग्‍लारी निजी।

२ थेरी पावलसे पोन्‍टस भिबा ग्‍लाला अकिलास भिबा यहूदी म्‍हि गिकदा स्‍याप्‍जी। थे म्‍हि तिगै धिन ङाच्‍छा जे ह्राङला म्रिङ प्रिस्‍किलादेन छ्‌याम इटालिया भिबा ग्‍लाग्‍याम खबा मुबा। तिग्‍दा भिसम क्‍लौडियस भिबा ग्‍याल्‍बोसे जम्‍मान यहूदीगदेदा रोमग्‍याम थोन्‍सी निउ भिसी कुल्‍बा मुबा। पावल थेनीगदेदा स्‍याप्‍बारी निजी।

३ पावलदेन थेनीगदेला गे गिकनोन तबासे लमा थेनीगदे छ्‌यामनोन चिजी। तिग्‍दा भिसम थेनीगदेएनोन पाल स्‍होबा गे लमुबा।

४ ब्‍लप्‍बा न्‍हबा धिनदङसेन पावल यहूदीगदे ह्रुप तबा दिमरी निसी छलफल लमुबा, ओच्‍छे यहूदीदेन ग्रीकगदेदा घोना लबारी म्‍हाइमुबा।

५ सिलासदेन तिमोथी माकेडोनियाग्‍याम खबा धुइरी पावल परमेश्‍वरला बचन थेःना लबा गे लबादेन यहूदीगदेदा येशून थार्बा पिन्‍बा ख्रीष्‍ट हिन्‍ना भिसी घोना लबा गे जे लमुबा।

६ तर यहूदीगदेसे पावलला बिरोध लबान तामगन लबारी छ्‌याइजी, जमाहेन्‍से पावलसे ह्राङला क्‍वान खर्सी, “एनीगदे ह्राङलान दोषसे लमा नाश तजी भिसम चुला दोष ङादा लगब आत। दाहेन्‍से, ङा अर्गु य्‍हुलला म्‍हिगदे मुबा ग्‍लारी निला” भिसी भिजी।

७ जमाहेन्‍से पावल थेग्‍याम परमेश्‍वरदा तेन्‍बा तीतस युस्‍तस भिबा म्‍हिला दिमरी निजी। थेला दिम यहूदीगदे ह्रुप तबा दिमला ङामरीन मुबा।

८ थेरी यहूदीगदे ह्रुप तबा दिमला नेता क्रिस्‍पसदेन थेला दिमरी मुबा जम्‍मान म्‍हिगदेसे प्रभुदा विश्‍वास लजी, ओच्‍छे कोरिन्‍थला म्‍हिगदे न्‍हङला ल्‍हानान म्‍हिगदेसे पावलसे पाङ्बा परमेश्‍वरला बचन ङ्‌यान्‍सी विश्‍वास लसी बप्‍तिस्‍मा किन्‍जी।

९ तिरेकुनु म्‍हुनङ म्‍हेर्बा धुइरी म्‍हाङरी पावलदा प्रभुसे चुह्रङ् भिसी भिजी, “ए थालोङ्‍गो, तर पाङ्‌बान निउ, ओच्‍छे कुटिसी थाचिउ।

१० तिग्‍दा भिसम ङा एदेन छ्‌याम मुला। थेतबासेलमा एदा खालैसे तिगै लआखम, तिग्‍दा भिसम चु सहररी ङाला म्‍हिगदे ल्‍हानान मुला।”

११ थेतबासेलमा परमेश्‍वरला बचन लोप्‍बान पावल दिङ गिकसे ला ढुधोना थेनीगदेदेन छ्‌यामनोन चिजी।

१२ तर अखैया भिबा ग्‍लाला नेता गलियोनना धुइरी जम्‍मान यहूदीगदे ढिक्‍सी पावलदा चुङ्सी अदालतरी भोर्जी,

१३ ओच्‍छे चुह्रङ् भिसी भिजी, “चु म्‍हिसे मोशाला ठिमला बिरोध लसी परमेश्‍वरदा तेन्‍गो भिसी म्‍हिगदेदा व्‍हाम्‍बान लोप्‍बा मुला।”

१४ पावलसे ताम पाङ्‌बारी छ्‌याइमा गलियोनसे थे यहूदीगदेदा चुह्रङ् भिसी भिजी, “यहूदीगदे, चुदे चु ताम अन्‍यायदेन आज्‍यबा गेला बारेरी हिन्‍सम ङाइ एनीगदेला ताम ङ्‌यान्‍नोन तोःबा मुबा।

१५ तर एनीगदेसे पाङ्बा चु तामदेन मिन मोशासे पिन्‍बा एनीगदेलान ठिमला बारेरी तबासे लमा एनीगदेसेन ढिक्‍ना लउ। चुह्रङ्बा तामला निसाफ चा ङाइ आल।”

१६ जमाहेन्‍से गलियोनसे थेनीगदेदा अदालतग्‍याम तेःजी।

१७ जमाहेन्‍से थेनीगदे जम्‍मासेन यहूदीगदे ह्रुप तबा दिमला सोस्‍थेनेस भिबा नेतादा चुङ्सी अदालत न्‍हङरीन तोजी। तर गलियोनसे थे तामला तिगै वास्‍ता आलनी।

पावल दोःसी थार्बा पिन्‍बा समाचार थेःना लबारी ग्‍ला ग्‍लारी निबा

१८ पावल कोरिन्‍थरी तिगै धिनधोना चिजी। जमाहेन्‍से विश्‍वासीगदेग्‍याम फेसी पावल पानी जहाजरी क्रेःबारी किंक्रिया भिबा ग्‍लारी निजी। थेदेन छ्‌याम प्रिस्‍किलादेन अकिलासएनोन मुबा। सिरिया भिबा ग्‍लारी निबाला लागिरी पानी जहाजरी क्रेःबा भन्‍दा ङाच्‍छा ह्राङसे लबा कबुल पूरा लबाला लागिरी किंक्रिया भिबा ग्‍लारी पावलसे ह्राङला क्रा ब्रेःजी।

१९ जमाहेन्‍से थेनीगदे एफिसस भिबा ग्‍लारी धोखजी, ओच्‍छे पावलसे प्रिस्‍किलादेन अकिलासदा थेरीन ख्‍लाजी। तर ह्राङ चा यहूदीगदे ह्रुप तबा दिम गिकरी वाङ्सी यहूदीगदेदेन छ्‌याम छलफल लबारी छ्‌याइजी।

२० पावलदा यहूदीगदेसे अझ तिगै धिनधोना चिउ भिसी भिमा पावलसे थेनीगदेला ताम आङ्‌यान्‍नी।

२१ थेनीगदेग्‍याम फेबा धुइरी पावलसे थेनीगदेदा “परमेश्‍वरसे सेम लजी भिसम ङा दोःसी ह्राङनी मुबा ग्‍लारी खला” भिसी पावल पानी जहाजरी क्रेःसी एफिससरी निजी।

२२ जमाहेन्‍से कैसरिया सहररी धोखसी पावल यरूशलेमरी निसी थेरी मुबा मण्‍डलीला म्‍हिगदेदेन छ्‌याम ह्रुप तजी। ओच्‍छे पावल एन्‍टिओखिया सहररी धोजी।

पावल थार्बा पिन्‍बा समाचार थेःना लबारी सोमरेमला पालरी निबा

२३ पावल तिगै धिनधोना थेरीन चिजी। जमाहेन्‍से पावल गलातियादेन फ्रिगियाला जम्‍मान ग्‍लागदेरी निबान जम्‍मान चेलागदेदा विश्‍वासरी कोङ्‌ना लबान भ्रजी।

अपोल्‍लोससे थार्बा पिन्‍बा समाचार थेःना लबा

२४ अलेक्‍जेन्‍ड्रिया भिबा ग्‍लाला अपोल्‍लोस भिबा यहूदी गिक एफिससरी खजी। थे परमेश्‍वरला बचन सेबा घोबादेन ज्‍यना लसी ताम पाङ्‌खम्‍बा म्‍हि मुबा।

२५ थेसे थार्बा पिन्‍बा प्रभु येशूला बारेरी थेःबा मुबा, थेतबासेलमा सेमहेन्‍सेन ताङ्सी प्रभु येशूला बारेरी ज्‍यना लसी लोप्‍मुबा। तसैनोन थेदा यूहन्‍नासे पिन्‍बा बप्‍तिस्‍माला बारेरी जे था मुबा।

२६ थे ढुक्‍क तसी यहूदीगदे ह्रुप तबा दिमरी पाङ्‌बारी छ्‌याइजी। थेसे पाङ्‌मा प्रिस्‍किलादेन अकिलाससे थेःमाहेन्‍से थेनीगदेसे थेदा ह्राङला दिमरी भोर्जी। ओच्‍छे थेदा परमेश्‍वरला गेला बारेरी ज्‍यना लसी घोना लसी पिन्‍जी।

२७ जमाहेन्‍से अपोल्‍लोस अखैया भिबा ग्‍लारी निबा सेम लजी। थेतबासेलमा एफिससरी मुबा चेलागदेसे थेदा निबारी आँट पिन्‍सी, अपोल्‍लोसदा मान लगै भिसी चिठी गिक भ्रिसी पुइजी। अखैयारी धोमाहेन्‍से प्रभुला दयामायाग्‍याम विश्‍वास लबा म्‍हिगदेदा थेसे ल्‍हानान ह्रो लजी।

२८ तिग्‍दा भिसम थेसे परमेश्‍वरला बचनग्‍याम येशून थार्बा पिन्‍बा ख्रीष्‍ट हिन्‍ना भिसी म्‍हिगदेला ओन्‍छाङरी यहूदीगदेदा तिगै पाङ्‌आखम्‍बा तना लजी।

पावल एफिसस सहररी निबा

१९

अपोल्‍लोस कोरिन्‍थरी मुबा धुइरी पावल एशियाला गुङग्‍याम तबान एफिसस भिबा सहररी खजी। थेरी पावलसे कोइ कोइ चेलागदेदा स्‍याप्‍जी।

२ जमाहेन्‍से पावलसे थेनीगदेदा “एनीगदेसे विश्‍वास लमाहेन्‍से परमेश्‍वरला आत्‍मा याङ्जी?” भिसी ङ्‌योइमा, थेनीगदेसे पावलदा “परमेश्‍वरला आत्‍मा मुला भिसी ङन्‍से थेःबै आरे” भिसी भिजी।

३ दोःसीनोन पावलसे थेनीगदेदा “एनीगदेसे खाह्रङ्बा बप्‍तिस्‍मा किन्‍जी?” भिसी ङ्‌योइमा, थेनीगदेसे पावलदा “यूहन्‍नासे लोप्‍बा अन्‍छारला बप्‍तिस्‍मा किन्‍जी” भिसी भिजी।

४ जमाहेन्‍से पावलसे थेनीगदेदा “यूहन्‍नासे पिन्‍बा बप्‍तिस्‍मा चा ह्राङ ह्राङला पाप ख्‍लासी परमेश्‍वरपट्टि दोःगै भिसी पिन्‍बा बप्‍तिस्‍मा हिन्‍ना। थेसे ह्राङ भन्‍दा लिच्‍छा फेप्‍खबा म्‍हिदा विश्‍वास लउ भिसी म्‍हिगदेदा लोप्‍मुबा, थे म्‍हि येशू हिन्‍ना” भिसी पाङ्जी।

५ चु ताम थेःसी थेनीगदेसे प्रभु येशूला मिनरी बप्‍तिस्‍मा किन्‍जी।

६ पावलसे थेनीगदेथोरी या थान्‍माहेन्‍से थेनीगदेथोरी परमेश्‍वरला आत्‍मा फेप्‍खजी, जमाहेन्‍से थेनीगदेसे आसेबा ग्‍योइदेन परमेश्‍वरग्‍याम खबा ताम पाङ्जी।

७ थेनीगदे ओस्‍पन च्‍युक न्‍ही ते मुबा।

८ जमाहेन्‍से पावल ढुक्‍क तसी यहूदीगदे ह्रुप तबा दिमरी वाङ्सी ला सोमधोना परमेश्‍वरला य्‍हुल्‍साला बारेरी थेनीगदेदेन छ्‌याम छलफल लबान म्‍हिगदेदा घोना लजी।

९ तर थेरी कोइ कोइ म्‍हिगदे अटेरी तसी विश्‍वास आलना येशूदा विश्‍वास लबा म्‍हिगदेला ओन्‍छाङरी थेरी मुबा समूहला बिरोध लबारी छ्‌याइजी। थेतबासेलमा पावल थेनीगदेग्‍याम फेसी चेलागदेदा छ्‌यामनोन भोर्सी टुरान्‍नस भिबा ग्‍लाला स्‍कूलरी धिन धिननोन छलफल लबारी छ्‌याइजी।

१० चु गे लबा न्‍ही दिङ तमा एशियारी चिबा जम्‍मान यहूदीदेन ग्रीकगदेसे प्रभुला बचन थेःजी।

एफिससरी उदेकला गे

११ थेरी परमेश्‍वरसे पावलग्‍याम म्‍हिसे लबारी आखम्‍बा उदेकला गेगदे लजी।

१२ पावलला ल्‍हुइरी रूमाल तसै घ तसै थुर्सी आखम्‍बा म्‍हिगदे मुबा ग्‍लारी भोर्सी थेनीगदेला ल्‍हुइरी थुर्माहेन्‍से आखम्‍बा म्‍हिगदे खम्‍मुबा ओच्‍छे थेनीगदेला ल्‍हुइग्‍याम म्‍हाङ थोन्‍सी यार्मुबा।

१३ जमाहेन्‍से ङाबा स्‍युइबा लबा कोइ कोइ यहूदीगदे क्‍यारमार निसी प्रभु येशूला मिनग्‍याम म्‍हङसे स्‍याप्‍बागदेदा “ङाइ एदा पावलसे थेःना लबा येशूला मिनरी थोन्‍सी निउ भिसी कुल्‍बा मुला” भिसी भिजी।

१४ चुह्रङ्बा गे लबा चा परमेश्‍वरला मन्‍दिररी पूजा लबा यहूदी मुल म्‍हि स्‍केवासला झा निस मुबा।

१५ तर तिरेकुनु चा म्‍हङसे थेनीगदेदा “ङाइ येशूदा ङोसेमुला, ओच्‍छे पावलदाएनोन ङोसेबा मुला, तर एनीगदे चा खाल हिन्‍ना?” भिसी ङ्‌योइजी।

१६ जमाहेन्‍से थे म्‍हङसे स्‍याप्‍बा म्‍हि छ्‌योङ्बान थेनीगदे मुबा ग्‍लारी खजी, ओच्‍छे थेनीगदे जम्‍मादान लछार पछार लसी तहरी थान्‍जी, जमाहेन्‍से थेनीगदे लिगन्‍डी तसी घाइते तसी थे दिमग्‍याम थोन्‍सी यार्जी।

१७ चु ताम एफिससरी चिबा जम्‍मान यहूदीदेन ग्रीकगदेसे थेःसी थेनीगदे जम्‍मान लोङ्जी। ओच्‍छे थेनीगदेसे प्रभु येशूला मिननोन जम्‍मान भन्‍दा घ्रेन हिन्‍ना भिसी भिबारी छ्‌याइजी।

१८ जमाहेन्‍से विश्‍वास लबा ल्‍हानान म्‍हिगदे खजी ओच्‍छे थेनीगदे जम्‍मासेन ह्राङ ह्राङसे लबा आज्‍यबा गेगदे म्‍हिगदेला ओन्‍छाङरी पाङ्जी।

१९ जादु लबा म्‍हिगदे न्‍हङला ल्‍हानान म्‍हिगदेसे ह्राङ ह्राङला जादुला किताब ह्रुप लसी भजी, ओच्‍छे जम्‍मान म्‍हिगदेला ओन्‍छाङरी ख्राङ्‌जी। थेनीगदेसे भबा किताबला सय लमा ओस्‍पन बोगल न्‍हीसे हजार च्‍युइ म्‍हुइला डबल तजी।

२० चुह्रङ् तसी प्रभुला शक्तिशाली बचन खानङदमान थेःसी ल्‍हेबान निजी।

२१ चुह्रङ् तमाहेन्‍से पावलसे माकेडोनियादेन अखैया तबान यरूशलेमरी निबारी पक्‍का लजी। ओच्‍छे थेरी धोमाहेन्‍से “ङा रोमरीएनोन निनोन तोःला” भिसी पावलसे भिजी।

२२ ओच्‍छे पावलसे ह्राङदा ह्रो लबा तिमोथीदेन इरास्‍तसदा माकेडोनियारी ङाच्‍छा पुइजी। तर ह्राङ चा तिगै धिनधोना एशियारीन चिजी।

एफिसस भिबा ग्‍लाला म्‍हिगदे न्‍हङरी खल्‍बल तबा

२३ थे धुइरी थार्बा याङ्बा ग्‍यामला बारेरी थेःना लबासे लमा एफिससरी ल्‍हानान खल्‍बल तजी।

२४ तिग्‍दा भिसम डेमेत्रियस भिबा म्‍हुइला मूर्तिगदे स्‍होबा म्‍हि गिकसे आर्तेमिस भिबा लुला जजाबा मन्‍दिरगदे स्‍होसी गे लबागदेदा ल्‍हानान गे पिन्‍बा मुबा।

२५ ओच्‍छे थेसे थे गे लबागदेदेन अर्गु थेह्रङ्बान गे लबागदे जम्‍मादान ग्‍ला गिकरी ह्रुप लसी चुह्रङ् भिसी भिजी, “ङाला ह्रोगदे, एनीगदेदा थानोन मुला, य्‍हाङदा चुनोन गेग्‍याम ल्‍हानान फाइदा मुला।

२६ एनीगदेसे म्राङ्बादेन थेःबा तामगदे एफिससरी जे आहिन, तर एशियाला जम्‍मान ग्‍लारी पावल भिबा म्‍हिसे म्‍हिला याग्‍याम स्‍होबा ल लुगदे चा तिगै आहिन भिसी ल्‍हानान म्‍हिगदेदा व्‍हाम्‍सी भोर्बा मुबा।

२७ थेतबासेलमा य्‍हाङला व्‍यापार म्‍हासी निबा जे आहिन, तर आर्तेमिस भिबा घ्रेन लुला मन्‍दिरएनोन गे आखेल्‍बा तला, ओच्‍छे एशियाला जम्‍मान ग्‍लादेन जम्‍बुलिङ न्‍हङ‌नोन घ्रेन मान पिन्‍बा लुदा तेन्‍बा ख्‍लाला।”

२८ चु ताम थेःसी थेनीगदेदा ल्‍हानान बोमो रेःजी, ओच्‍छे “एफिससला म्‍हिगदेला आर्तेमिसनोन घ्रेन हिन्‍ना” भिसी थेनीगदे क्रिङ्बारी छ्‌याइजी।

२९ ओच्‍छे सहर न्‍हङ‌नोन हल्‍ली खल्‍ली तजी। जमाहेन्‍से थेनीगदे जम्‍मान ढिक्‍सी माकेडोनियाला गायसदेन अरिस्‍तार्खस भिबा पावलला ह्रो न्‍हीदा चुङ्सी डुइबा छेङ्‌बा लसी रङगशाला न्‍हङरी भोर्जी।

३० पावलएनोन तिगै ताम पाङ्बा सेम लसी म्‍हिला हुल न्‍हङरी निबारी म्‍हाइजी, तर प्रभुदा विश्‍वास लबागदेसे थेदा निआपुङ्‌नी।

३१ एशियाला सरकारला गे लबा कोइ कोइ मुल म्‍हिगदेएनोन पावलला ह्रो मुबा। ओच्‍छे थेनीगदेसेनोन पावलदा रङगशाला न्‍हङरी थानिउ भिसी पाङ्सी पिन्‍गो भिसी कुल्‍सी पुइजी।

३२ थेनोन धुइरी थेनीगदे न्‍हङरी गिकसेम गिक ह्राङ ह्राङला ताम लबान क्रिङ्सी हल्‍ली खल्‍ली लबान मुबा। तिग्‍दा भिसम थेरी मुबा ल्‍हानान म्‍हिगदेदा ह्राङ तिग्‍दा पोप तजी भिबा ताम सुत्तै था आरेमुबा।

३३ जमाहेन्‍से म्‍हिला हुल न्‍हङ‍ग्‍याम कोइ कोइ म्‍हिगदेसे अलेक्‍जेन्‍डर भिबा म्‍हिदा ङाच्‍छापट्टि भजी। थेदा यहूदीगदेसे तिगै ताम पाङ्सी चुगदेदा घोना लसी पिन्‍गो भिसी भिजी। ओच्‍छे अलेक्‍जेन्‍डरसे ह्राङ जोगब तबाला लागिरी याला चाल लबान तिगै पाङ्बा सेम लजी।

३४ तर थेनीगदेसे थे म्‍हि यहूदी चीम भिबा था याङ्सी जम्‍मान म्‍हिगदे ढिक्‍सी ओस्‍पन घण्‍टा न्‍ही ते “एफिससला म्‍हिगदेला आर्तेमिसनोन घ्रेन हिन्‍ना” भिसी क्रिङ्‌जी।

३५ जमाहेन्‍से सहरला हाकिमसे म्‍हिगदेदा कुटिसी चिना लमाहेन्‍से चुह्रङ् भिसी घोना लजी, “एफिससला म्‍हिगदे, एफिसस सहर चा घ्रेन आर्तेमिसला मन्‍दिरदेन मुग्‍याम ताइबा थेला मूर्तिदा जोगब लसी थान्‍बा मुला भिबा ताम खाल्‍दा था आरे?

३६ चु ताम खालै म्‍हिसे आहिन भिसी पाङ्‌बारी आखम भिबा ह्राङनीदा थानोन मुला। थेतबासेलमा ह्राङनी कुटिसी स्‍य्‍हूगो, ओच्‍छे तिगै आम्‍हन्‍ना तिगै गे लबारी आत।

३७ तिग्‍दा भिसम ह्राङनीसे भबा चु म्‍हिगदेसे य्‍हाङला लथान य्‍हो लबा आरे, ओच्‍छे य्‍हाङला लुदा बिरोधएनोन लबा आरे।

३८ चुदे डेमेत्रियसदेन थेला गे लबागदेसे खालैला बिरोधरी उजुर लतोःबा मुसम अदालतगदे मुनोन मुला ओच्‍छे न्‍यायाधीशगदेएनोन मुनोन मुला। थेतबासेलमा थेनीगदेसे गिकसे गिकदा बिरोध लबा हिन्‍सम मुद्दा युगै।

३९ तर चु बाहेक अर्गुन ताम पाङ्बा सेम मुसम थे तामला निसाफ य्‍हाङला ठिम अन्‍छार गन्‍बागदे ह्रुप तसी सदन लबा सभारी ढिक्‍ना लला।

४० तिग्‍दा भिसम तिनी तबा चु हुल दङगाला दोष य्‍हाङथोरी खबारी खम्‍ला, चु थेह्रङ्नोन तबा हुल दङगा तिग्‍दा तजी भिसी य्‍हाङसे घोना लबारी आखम।”

४१ चुदे भिसी थे हाकिमसे थेरी मुबा म्‍हिगदेदा पुइजी।

पावल माकेडोनियादेन ग्रीस भिबा ग्‍लारी निबा

२०

थे हल्‍ली खल्‍ली म्‍हमाहेन्‍से पावलसे प्रभुदा विश्‍वास लबागदेदा ङ्‌योइबारी पुइजी, ओच्‍छे थेनीगदेदा आँट पिन्‍सी थेनीगदेग्‍याम फेसी थे माकेडोनिया भिबा ग्‍लापट्टि निजी।

२ माकेडोनियाग्‍याम तबान निमा थेसे प्रभुदा विश्‍वास लबा थे ग्‍लाला म्‍हिगदेदा ल्‍हानान आँट पिन्‍सी थे ग्रीस भिबा ग्‍लारी निजी।

३ थेरी पावल ला सोमधोना चिजी। ओच्‍छे पानी जहाजरी क्रेःसी सिरिया भिबा ग्‍लारी निबारी छ्‌याइमा थेदा यहूदीगदेसे साइबारी जाल लबा ताम था याङ्सी थेसे भ्रसीन माकेडोनिया तसी निबारी पक्‍का लजी।

४ ओच्‍छे बेरिया भिबा ग्‍लाला पुरस भिबा म्‍हिला झा सोपात्रोस, थेसलोनिके भिबा ग्‍लाला अरिस्‍तार्खसदेन सिकन्‍दस ओच्‍छे डर्बी भिबा ग्‍लाला गायसदेन तिमोथी ओच्‍छे एशिया भिबा ग्‍लाला तुखिकसदेन त्रोफिमसएनोन थेदेन छ्‌याम निजी।

५ चुगदे ङाच्‍छान त्रोआस भिबा ग्‍लारी धोसी ङन्‍दा† भ्रान्‍सी चिबा मुबा।

६ ङनी चा मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड निमाहेन्‍से फिलिप्‍पी भिबा ग्‍लाग्‍याम पानी जहाजरी क्रेःसी खमा ङारेकुनु थेनीगदे मुबा ग्‍ला त्रोआसरी धोखजी, ओच्‍छे थेरी ङनी ङारेधोना चिजी।

युटिकस भिबा म्‍हि सिबाग्‍याम सोबा

७ साताला ङाच्‍छाकुनु ङनी प्रभु भोज चबारी पोप तजी, ओच्‍छे पावल चा न्‍हङगरदङनोन निबा सेम लबासे लमा थेनीगदेदेन छ्‌याम म्‍हुन गङ्‌सलधोना ताम लसी चिजी।

८ ङनी पोप तबा दिमला तलाथोला कोठारी चा ल्‍हानान नाङसलगदे मुबा।

९ युटिकस भिबा भ्‍योन म्‍हि चा झ्‍यालरी चिबा मुबा। पावलसे ल्‍हानान धुइधोना ताम लबासे लमा थेदा म्‍हेर्बा खसी छुप निजी। थेतबासेलमा थे तला सोमग्‍यामसे ताइजी, थेनीगदेसे थेदा थीमा सिसी जिन्‍बा स्‍याप्‍जी।

१० जमाहेन्‍से पावल मार फाप्‍जी, ओच्‍छे ख्‍लुप तसी थेदा हाप ख्‍वाइजी। पावलसे थेरी मुबागदेदा “थालोङ्‍गो, तिग्‍दा भिसम चु सोबान मुला” भिसी भिजी।

११ जमाहेन्‍से थे तलाथोरी निजी ओच्‍छे गेङ क्‍युइसी चमाहेन्‍से य्‍हाल आततेधोना ताम लसी चिजी। जमाहेन्‍से थेनीगदेग्‍याम पावल फेसी निजी।

१२ ओच्‍छे थेनीगदेसे थे सिबाग्‍याम सोबा भ्‍योन म्‍हिदा दिमरी भोर्जी। ओच्‍छे थेनीगदेसे ल्‍हानान आँट याङ्जी।

पावल त्रोआसग्‍याम मिलेटस भिबा ग्‍लाधोना निबा

१३ त्रोआसग्‍याम पावल बाहेक ङनी जम्‍मान पानी जहाजरी क्रेःसी अस्‍सोस भिबा सहररी निजी। पावलसे चा अस्‍सोसधोना भ्रसी निबा सेम लबासे लमा थे अस्‍सोसधोना भ्रसी निजी। ओच्‍छे अस्‍सोसग्‍याम चा ङन्‍देन छ्‌यामनोन पानी जहाजरी क्रेःसी निबा पावलला सेम मुबा।

१४ ङनी अस्‍सोसरी धोखमाहेन्‍से पावलएनोन ङन्‍देन छ्‌यामनोन पानी जहाजरी क्रेःसी ङनी जम्‍मान छ्‌यामनोन मितिलेने भिबा सहररी निजी।

१५ थेग्‍याम ङनी पानी जहाजरी निसी न्‍हङगरदङ खियस भिबा ग्‍लाला ङामरी धोखजी, ओच्‍छे रेनीदङ सामोस भिबा ग्‍लारी धोखजी। ओच्‍छे अर्गु धिनकुनु चा मिलेटस भिबा ग्‍लारी खजी।

१६ पावलसे एशियारी चिबा सेम आलबासे लमा एफिससरी आवाङ्‌नान निबा सेम लजी। तिग्‍दा भिसम पावलसे खम्‍तेधोना पेन्‍तिकोसला धिनरी यरूशलेमरीन दोबारी भङ लबान मुबा।

एफिससला मण्‍डलीदा च्‍याबा म्‍हिगदेग्‍याम फेसी निबा

१७ पावलसे मिलेटसग्‍याम एफिससरी मुबा मण्‍डलीला मण्‍डलीदा च्‍याबा म्‍हिगदेदा ङ्‌योइबारी म्‍हि पुइजी।

१८ थेनीगदे पावल मुबा ग्‍लारी धोखमाहेन्‍से पावलसे थेनीगदेदा चुह्रङ् भिसी भिजी, “एशियारी काङ न्‍हेःमाकुनुहेन्‍से ङा ह्राङनीला गुङरी खाह्रङ् लसी चिजी भिबा ताम ह्राङनीदा थानोन मुला।

१९ ओच्‍छे यहूदीगदेसे जाल लसी ङादा फसब लबारी म्‍हाइबासे लमा ङादा ल्‍हानान दुख तजी, तसैनोन ङा सोजो तसी क्राबान प्रभुला गे लजी।

२० ओच्‍छे ह्राङनीदा ज्‍यबा ताम पाङ्बा धुइरी जम्‍मान म्‍हिला ओन्‍छाङरीदेन एनीगदे जम्‍मालान दिम दिमरी निसी ङाइ ह्राङनीदा लोप्‍बा धुइरी ङाइ तिगै ताम बाँकी आथान्‍ना लोप्‍जी।

२१ यहूदीगदेदेन अर्गु य्‍हुलला म्‍हिगदेदाएनोन ङाइ ह्राङ ह्राङला पाप ख्‍लासी परमेश्‍वरपट्टि दोःगो ओच्‍छे य्‍हाङला प्रभु येशू ख्रीष्‍टदा विश्‍वास लउ भिसी पाङ्बा मुला।

२२ “च्‍यागो, ङा परमेश्‍वरला आत्‍माला करसे लमा यरूशलेमपट्टि निबान मुला, थेरी तिग तला भिबा ताम ङादा था आरे।

२३ जम्‍मान सहररी ङादा दुख तबादेन झ्‍याल्‍खानरी झाङ्‌ला भिसी परमेश्‍वरला आत्‍मासे उन्‍बा ताम जे ङादा था मुला।

२४ तसैनोन ङाइ ह्राङला ज्‍यानदा घ्रेन म्‍हन्‍बा आरे, तिग्‍दा भिसम परमेश्‍वरला दयामायाला बारेरी थार्बा पिन्‍बा समाचार थेःना लबादेन प्रभु येशूसे ङादा पिन्‍बा गे जिन्‍ना लखम्‍गै भिबा ङाला सेम मुला।

२५ “च्‍यागो, ङाइ ह्राङनी न्‍हङला जम्‍मादान परमेश्‍वरला य्‍हुल्‍साला समाचार थेःना लबान भ्रजी, दोःसी खाइमै य्‍हाङ ह्रुप आत भिबा ङादा था मुला।

२६ थेतबासेलमा तिनी ङाइ ह्राङनीदा पाङ्ला, ह्राङनी न्‍हङला खालै नाश तसैनोन थेला दोष ङादा आत।

२७ तिग्‍दा भिसम एनीगदेसे था याङ्‌गै भिसी परमेश्‍वरसे म्‍हन्‍बा जम्‍मान ताम ङाइ एनीगदेदा गिकनोन बाँकी आथान्‍ना पाङ्बा मुला।

२८ “दाहेन्‍से ह्राङ ह्राङलान लागिरी ओच्‍छे परमेश्‍वरला आत्‍मासे ह्राङनीदा जिम्‍मा पिन्‍बा ग्‍युगदेला लागिरी होशियार तसी चिउ। परमेश्‍वरला मण्‍डलीदा ज्‍यना लसी च्‍याबा म्‍हि दोगो, तिग्‍दा भिसम प्रभु येशूसे थे म्‍हिगदेदा ह्राङलान कासे ग्‍लुबा मुला।

२९ तिग्‍दा भिसम ङा निमाहेन्‍से एनीगदेला गुङरी लोङ्‌बा खबा फार्बागदे ह्रङ्‌बान लुसीला ताम लोप्‍बा म्‍हिगदे खला, थेसे म्‍हिगदेदा बाँकी आथान भिबा ताम ङादा था मुला।

३० ह्राङनीलान गुङग्‍यामएनोन न्‍होङ्ना लबा ताम पाङ्बा म्‍हिगदे थोन्‍ना, थेनीगदेसे प्रभुदा विश्‍वास लबागदेदा ह्राङदेन छ्‌याम भोर्ला।

३१ थेतबासेलमा ह्राङनी होशियार तसी स्‍य्‍हूगो, ङाइ सोम दिङधोना धिन म्‍हुननोन क्रासी क्रासी एनीगदे जम्‍मादान लोप्‍बा ताम थाम्‍लेःगो।

३२ “दाहेन्‍से ङाइ ह्राङनीदा परमेश्‍वरदेन थेला दयामायाला बचनरी जिम्‍मा पिन्‍ना, थे बचनसेन ह्राङनीदा विश्‍वासरी कोङ्‌ना लला, ओच्‍छे परमेश्‍वरसे ह्राङला लागिरी फेसी थान्‍बा म्‍हिगदेसे याङ्बा हक एनीगदेसेनोन याङ्ला।

३३ ङाइ खालै म्‍हिला म्‍हर, म्‍हुइदेन क्‍वान्‍ना लोभ आलनी।

३४ ओच्‍छे ङाइनोन गे लसी ङाला खाँचो ओच्‍छे ङादेन छ्‌याम मुबागदेदा खाँचो तबा स्‍हेगदे ङाइ पिन्‍बा ह्राङनीदा थानोन मुला।

३५ ह्राङनीसेनोन ङाइ ह्रङ् लसी कमजोर म्‍हिगदेदा ह्रो लगै भिसी ङाइ सेमहेन्‍सेन लबा जम्‍मान गे ह्राङनीदा उन्‍बा मुला, तिग्‍दा भिसम प्रभु येशूसेनोन ‘किन्‍बागदे भन्‍दा पिन्‍बागदेसे चा झन मोलम याङ्ला’ भिसी सुङ्बा मुला। थेतबासेलमा ह्राङनीसेनोन चु बचनदा ढन्‍सी ह्राङसेन गे लसी आखम्‍बागदेदा ह्रो लउ।”

३६ चुदे पाङ्सी जिन्‍माहेन्‍से पावलसे पुइ जूसी थेनीगदेदेन छ्‌याम प्रार्थना लजी।

३७ ओच्‍छे थेनीगदे जम्‍मान क्रासी पावलदा हापख्‍वाइसी च्‍योक लजी।

३८ पावलसे दोःसी खाइमै ह्रुप आत भिसी पाङ्बासे लमा थेनीगदेदा ल्‍हानान दुख ङ्‌हम्‍जी। ओच्‍छे थेनीगदेसे पावलदा पानी जहाज मुबा ग्‍लाधोना सबारी निजी।

† 

२०:५ चुरी लूकासे “ङन्‍दा” भिसी पाङ्बा चा पावलएनोन लूकादेन छ्‌याम मुबा।

पावल यरूशलेमरी निबा

२१

थेनीगदेग्‍याम फेसी ङनी पानी जहाजरी क्रेःसी सोजोन कोस भिबा ग्‍लारी खजी, ओच्‍छे न्‍हङगरदङ रोडस भिबा ग्‍लारी धोखजी थेग्‍याम पटारा भिबा ग्‍लारी धोखजी।

२ जमाहेन्‍से फोनिके भिबा ग्‍लारी निबा पानी जहाज गिक स्‍याप्‍जी ओच्‍छे ङनी थेरीन क्रेःसी निजी।

३ साइप्रस भिबा ग्‍ला म्राङ्माहेन्‍से थे ग्‍लाला देब्रेपट्टिग्‍याम ङनी सिरियापट्टि निसी टुरोस भिबा ग्‍लारी फाप्‍जी। तिग्‍दा भिसम पानी जहाजरी भबा मालसामान थेरी तेःतोःबा मुबा।

४ ओच्‍छे प्रभुदा विश्‍वास लबागदेदा म्‍हाइसी स्‍याप्‍माहेन्‍से ङनी निसरेधोना थेरीन चिजी। थेनोन धुइरी प्रभुदा विश्‍वास लबागदेसे परमेश्‍वरला आत्‍माग्‍याम पावलदा यरूशलेमरी थानिउ भिसी भिजी।

५ थे ग्‍लाग्‍याम निबा धुइ तमाहेन्‍से ङनी थे ग्‍लाग्‍याम थोन्‍जी। ओच्‍छे थेनीगदेला कोलागदेदेन म्‍हेमेगदे क्‍योङ्‌सेन ङन्‍दा सहर मङग्‍यारधोना सबारी खजी। जमाहेन्‍से ङनी जम्‍मासेन समुन्‍द्रला कुनीरी पुइ जूसी प्रार्थना लजी।

६ जमाहेन्‍से ङनी थेनीगदेग्‍याम फेसी पानी जहाजरी क्रेःजी, ओच्‍छे थेनीगदे चा ह्राङला दिमरी निजी।

७ टुरोसग्‍याम ङनी समुन्‍द्रला ग्‍याम तबान टोलेमाइस भिबा ग्‍लारी धोखजी। जमाहेन्‍से थेरी मुबा प्रभुदा विश्‍वास लबागदेदा स्‍याप्‍सी ङनी थेनीगदेदेन छ्‌याम तिरे चिजी।

८ न्‍हङगरदङ ङनी थे ग्‍लाग्‍याम थोन्‍सी कैसरिया भिबा सहररी धोखजी, ओच्‍छे ङनी थार्बा पिन्‍बा समाचार थेःना लबा फिलिप† भिबा म्‍हिला दिमरी वाङ्‌जी। थे फिलिप यरूशलेमरी धम्‍बा गोर निस न्‍हङला गिक मुबा।

९ थे फिलिपला ब्‍याह आलबा झामे ब्‍लि मुबा। थेनीगदेसे परमेश्‍वरग्‍याम खबा ताम पाङ्मुबा।

१० ङनी तिगै रेधोना थेरी चिबा धुइरी यहूदिया भिबा ग्‍लाग्‍याम अगाबस भिबा अगमवक्ता गिक ङनी मुबा ग्‍लारी खजी।

११ थे अगमवक्ता ङनी मुबा ग्‍लारी खसी पावलला केः किन्‍सी ह्राङलान काङ या खीजी। थेसे “चु केः जुन म्‍हिला हिन्‍ना थेदा यरूशलेमरी यहूदीगदेसे चुह्रङ्‌नोन लसी खीला। ओच्‍छे अर्गु य्‍हुलला म्‍हिगदेला यारी जिम्‍मा पिन्‍ना भिसी परमेश्‍वरला आत्‍मासे सुङ्बा मुला” भिसी भिजी।

१२ चु ताम थेःसी थेरी मुबागदेदेन ङन्‍से पावलदा यरूशलेमरी थाफेप्‍गो भिसी बिन्‍ती लजी।

१३ तर पावलसे थेनीगदेदा “तिग्‍दा एनीगदे क्रासी ङाला सेम क्राना लबा? प्रभु येशूला लागिरी ङा झ्‍याल्‍खानरी चिबा जे आहिन, तर यरूशलेमरी सिबारीनोन तयार मुला” भिसी जोहाब पिन्‍जी।

१४ ङन्‍से पावलला सेम दोःबारी आखम्‍माहेन्‍से “प्रभुसे जुन म्‍हन्‍बा मुला थे ताम पूरा तगै” भिसी ङनी कुटिसी चिजी।

१५ जमाहेन्‍से ङनी ह्राङ ह्राङला सामानगदे तयार लसी यरूशलेमपट्टि निजी।

१६ ङन्‍देन छ्‌याम कैसरिया भिबा ग्‍लाला कोइ कोइ प्रभुदा विश्‍वास लबागदेएनोन निजी। ओच्‍छे थेनीगदेसे ङन्‍दा ङाच्‍छाहेन्‍सेन प्रभुदा विश्‍वास लबा साइप्रस भिबा ग्‍लाला मनासोन भिबा म्‍हिला दिमरी बास चिबाला लागिरी भजी।

पावलसे मण्‍डलीला मण्‍डलीदा च्‍याबा म्‍हिगदेदा ह्रुप तबा

१७ ङनी यरूशलेमरी धोखमाहेन्‍से थेरी मुबा ज्‍योज्‍यो आले नाना आङागदे ताङ्सी ङन्‍दा मान लजी।

१८ ओच्‍छे न्‍हङगरदङ पावल ङन्‍देन छ्‌याम याकूब मुबा ग्‍लारी निजी। थेरी जम्‍मान मण्‍डलीदा च्‍याबा म्‍हिगदे ह्रुप तबा मुबा।

१९ थेनीगदेदा लास्‍सो फ्‍याफुल्‍ला भिसी पाङ्माहेन्‍से पावलसे थेनीगदेदा ह्राङसे लबा गेग्‍याम अर्गु य्‍हुलला म्‍हिगदेला गुङरी परमेश्‍वरसे खाह्रङ्बा गेगदे लजी भिबा जम्‍मान ताम थेनीगदेदा पाङ्जी।

२० चु ताम थेःमाहेन्‍से थेनीगदेसे परमेश्‍वरला जयजयकार लजी। जमाहेन्‍से थेनीगदेसे पावलदा चुह्रङ् भिसी भिजी, “आले, चुरीनोन झ्‍यासीन झ्‍याबारी आखम्‍बाधोनाला यहूदीगदेसे परमेश्‍वरदा विश्‍वास लसी मोशासे पिन्‍बा ठिम अन्‍छार ज्‍यना लसी भ्रमुला।

२१ ह्राङसे अर्गु य्‍हुल्‍सारी चिबा यहूदीगदेदा एनीगदेसे ह्राङला कोलागदेला खतना थालउ। ओच्‍छे मोशासे पिन्‍बा ठिम अन्‍छार आलसै तला भिसी लोप्‍बा मुला रो भिबा ताम थेनीगदेसे थेःबा मुला।

२२ दाहेन्‍से तिग लसे? थेनीगदेसे ह्राङ चुरी फेप्‍खजी भिबा पक्‍कान थेःला।

२३ थेतबासेलमा ङन्‍से ह्राङदा पाङ्बा अन्‍छार लउ, चुरी परमेश्‍वरदेन छ्‌याम कबुल लबा म्‍हि ब्‍लि ङन्‍देन छ्‌याम मुला।

२४ चुगदेदा भोर्सी ह्राङएनोन चुगदेदेन छ्‌यामनोन चोख्‍याब तउ, ओच्‍छे चुगदेदा तोःबा खर्च ह्राङसेन युसी पिन्‍गो। जमाहेन्‍से चुगदेसे क्रा ब्रेःगै। ह्राङसे चुह्रङ् लसी मोशासे पिन्‍बा ठिम अन्‍छार लबा म्राङ्सी ह्राङला बारेरी चुगदेसे थेःबा जम्‍मान ताम सत्‍य आहिन्‍बा चीम भिसी था याङ्ला।

२५ तर ङन्‍से सल्‍लाह लसी प्रभुदा विश्‍वास लबा अर्गु य्‍हुलला म्‍हिगदेदा ह्राङनीसे मूर्तिदा बलि पिन्‍बा तिगै स्‍हेगदे, कादेन खारे च्‍यार्सी साइबा जन्‍तुला स्‍या थाचउ, ओच्‍छे स्‍य्‍हान्‍दोदेन छ्‌याम ब्रेल्‍सी थाभ्रउ भिसी चिठी भ्रिबा मुला।”

२६ जमाहेन्‍से न्‍हङगरदङ थे म्‍हि ब्‍लिदा भोर्सी ह्राङदाएनोन थेनीगदेदेन छ्‌यामनोन चोख्‍याब लजी, ओच्‍छे चोख्‍याब लबा धिन खाइमा जिन्‍ना भिबादेन थे म्‍हिगदेला लागिरी बलि खाइमा फुल्‍बा भिसी परमेश्‍वरला मन्‍दिररी पूजा लबा म्‍हिदा पाङ्‌बारी पावल परमेश्‍वरला मन्‍दिर न्‍हङरी वाङ्‌जी।

पावलदा चुङ्बा

२७ कबुल पूरा लबा निसरे तबारी छ्‌याइबा धुइरी एशियाला यहूदीगदेसे पावलदा परमेश्‍वरला मन्‍दिररी म्राङ्सी थेरी मुबा जम्‍मान म्‍हिगदेदा थीसी पावलदा चुङ्‌जी।

२८ थेनीगदेसे क्रिङ्‌बान, “इस्राएलला म्‍हिगदे ङन्‍दा ह्रो लउ। तिग्‍दा भिसम खानङदमान य्‍हाङला य्‍हुलला म्‍हिगदेदेन य्‍हाङला ठिम ओच्‍छे चु ग्‍लाला बिरोध लसी लोप्‍सी भ्रबा म्‍हि चुनोन हिन्‍ना। चुदे जे आहिन, चुसे परमेश्‍वरला मन्‍दिररी अर्गु य्‍हुलला म्‍हिगदेदा भसी चु चोखो ग्‍लादा नइबा तना लबा मुला” भिसी भिजी।

२९ तिग्‍दा भिसम चु भन्‍दा ङाच्‍छा थे म्‍हिगदेसे एफिसस भिबा ग्‍लाला त्रोफिमस भिबा म्‍हिदा पावलदेन छ्‌याम म्राङ्बा मुबा। थेतबासेलमा पावलसे थेदा परमेश्‍वरला मन्‍दिररी भजी भिसी थे म्‍हिगदेसे म्‍हन्‍जी।

३० जमाहेन्‍से सहर नाङनोन हल्‍ली खल्‍ली तसी म्‍हिगदे तिक्‍खुरीन यार्बान खजी। ओच्‍छे पावलदा चुङ्सी डुइबा छेङ्‌बा लसी परमेश्‍वरला मन्‍दिरग्‍याम मङग्‍यार तेःसी तुरुन्‍तन मन्‍दिरला म्राप ढुङ्‌जी।

३१ थेनीगदेसे पावलदा साइबारी म्‍हाइबा धुइरी यरूशलेम नाङनोन हल्‍ली खल्‍ली तबा मुला भिबा ताम रोमी सिपाहीगदेला हाकिमसे थेःजी।

३२ जमाहेन्‍से थेसे तुरुन्‍तन सिपाहीदेन कप्‍तानगदेदा छ्‌यामनोन भोर्सी यार्बान पावलदा तोबान लबा ग्‍लारी खजी। पावलदा तोबागदेसे हाकिमदेन सिपाहीगदेदा म्राङ्सी पावलदा तोबा ख्‍लाजी।

३३ ओच्‍छे रोमी सिपाहीगदेला हाकिम पावलला ङामरी खसी पावलदा चुङ्‌जी। ओच्‍छे चुदा च्‍याल्‍दा न्‍हीसे खीगो भिसी कुल्‍जी। जमाहेन्‍से थेसे चु म्‍हि खाल हिन्‍ना? चुसे तिग लजी? भिसी ङ्‌योइजी।

३४ तर थेरी मुबा म्‍हिगदे न्‍हङरी कोइसे तिग ताम लसी क्रिङ्सी हल्‍ली खल्‍ली लबासे लमा थेसे थे घटनाला बारेरी तिगै आघोनी। थेतबासेलमा थेसे पावलदा सिपाहीगदेला ब्‍यारेकरी भोर्गो भिसी कुल्‍जी।

३५ पावल चामरी धोमा म्‍हिगदेसे पावलदा तोबारी खबासे लमा सिपाहीगदेसे थेदा पुइसी भोर्जी।

३६ तिग्‍दा भिसम म्‍हिला हुलसे “चुदा साइनोन तोःला” भिसी क्रिङ्‌बान लिच्‍छा लिच्‍छा भ्रबा मुबा।

म्‍हिला हुलदा पावलसे ह्राङला बारेरी पाङ्बा

३७ सिपाहीगदेला ब्‍यारेक न्‍हङरी भोर्बारी छ्‌याइमा पावलसे सिपाहीगदेला हाकिमदा “ह्राङसे ङादा ताम पाङ्‌पुङ्‌सम तिगै ताम पाङ्बा सेम मुला” भिसी भिमा सिपाहीगदेला हाकिमसे पावलदा चुह्रङ् भिसी भिजी, “एसे ग्रीक ग्‍योइ सेमुला?

३८ ङाच्‍छा रोमी सरकारदा बिरोध लसी हजार ब्‍लि बिरोध लबागदेदा तोङतोङबा ग्‍लारी भोर्सी निबा मिश्री एनोन आहिन?”

३९ तर पावलसे “ङा मी किलिकिया भिबा ग्‍लाला टार्सस भिबा सहरला यहूदी हिन्‍ना, ङा जजाबा सहरला म्‍हि आहिन। थेतबासेलमा ङादा चु म्‍हिगदेदा तिगै पाङ्‌पुङ्‌गो” भिसी बिन्‍ती लजी।

४० जमाहेन्‍से “तला” भिसी भिमाहेन्‍से पावल चामरी राप्‍सी म्‍हिगदेदा यासे चाल लजी, ओच्‍छे म्‍हिगदे कुटिसी चिजी। जमाहेन्‍से थेसे हिब्रू ग्‍योइरी† चुह्रङ् भिसी पाङ्‌बारी छ्‌याइजी।

† 

२१:८ फिलिपदा चा मुल चेलागदेदा ह्रो लबाला लागिरी धम्‍बा मुबा।

† 

२१:४० हिब्रू ग्‍योइ चा यहूदीगदेला ग्‍योइ हिन्‍ना।

२२

“ङाला ह्रोगदे ह्राङनीला ओन्‍छाङरी ङाइ ङाला बारेरी पाङ्‌बारी छ्‌याइबा ताम ङ्‌यान्‍गो।”

२ पावलसे हिब्रू ग्‍योइरी ताम पाङ्बा थेःसी थेनीगदे झन कुटिसी चिजी।

३ जमाहेन्‍से पावलसे चुह्रङ् भिसी पाङ्‌बारी छ्‌याइजी, “ङा किलिकिया भिबा ग्‍लाला टार्सस सहररी न्‍हबा यहूदी हिन्‍ना। तर ङा यरूशलेम सहररी गमलिएल भिबा म्‍हिला कुरी छर्बा हिन्‍ना। गमलिएल गुरुग्‍यामनोन ङाइ य्‍हाङला आखे म्‍हेमेला ठिम अन्‍छार लोप्‍तोःबा जम्‍मान ताम लोप्‍जी। तिनी ह्राङनीसे सेमहेन्‍से परमेश्‍वरदा खाह्रङ् लसी तेन्‍बा मुला ङाइनोन थेह्रङ् लसीन तेन्‍बा मुबा।

४ ओच्‍छे ङाइ थार्बा याङ्बा ग्‍यामरी भ्रबा म्‍हिगदेदा सिबाधोनान तोसी ह्रेम्‍फेबेदेन म्रिङम्‍हेमे न्‍हीदान चुङ्सी झ्‍याल्‍खानरी झाङ्‌जी।

५ ङाइ पाङ्बा चु ताम सत्‍य हिन्‍ना भिसी परमेश्‍वरला मन्‍दिररी पूजा लबा मुल म्‍हिदेन यहूदीगदे ह्रुप तबा दिमला गन्‍बागदेसेनोन पाङ्‌खम्‍ला। थेनीगदेसेन दमस्‍कस भिबा ग्‍लारी मुबा यहूदी ज्‍योज्‍यो आलेगदेदा चिठी भ्रिसी ङादा पुइजी। थे चिठीरी प्रभु येशूदा विश्‍वास लबागदे जम्‍मादान चुङ्बा अधिकार ङादा पिन्‍बा मुबा। थेतबासेलमा थेनीगदेदा खीसी यरूशलेमरी भसी सजाय पिन्‍बा सेमसे ङा दमस्‍कसरी निबा मुबा।

६ “ङा दमस्‍कसला ङामरी धोमा ओस्‍पन धिनी गङ्‌सल तजी तला, थेनोन धुइरी स्‍वर्गग्‍याम तिक्‍खुरीन ङाला क्‍युर्नोन य्‍हाल खसी झ्‍वालङ्‌ तजी।

७ ङा सरी ह्रिल्‍जी, ओच्‍छे ङादा ‘शाऊल, शाऊल, एसे ङादा तिग्‍दा दुख पिन्‍बा?’ भिबा काइ थेःजी।

८ “ओच्‍छे ङाइ ‘प्रभु, ह्राङ खाल हिन्‍ना?’ भिसी ङ्‌योइमा, थेसे ङादा ‘एसे दुख पिन्‍बान लबा नासरतला येशू ङानोन हिन्‍ना’ भिसी सुङ्जी।

९ ङादेन छ्‌याम मुबागदेसे थे य्‍हाल मी म्राङ्जी, तर ङादेन छ्‌याम ताम पाङ्‌बाला काइ भिसम आथेःनी।

१० “थेनोन धुइरी ङाइ ‘प्रभु, दाहेन्‍से ङाइ तिग लउ?’ भिसी भिमा, प्रभुसे ङादा ‘ए रेःगो ओच्‍छे दमस्‍कस सहररी निउ, एसे लतोःबा जम्‍मान गे थेरी पाङ्सी पिन्‍ना’ भिसी सुङ्जी।

११ थे य्‍हालसे लमा ङाइ तिगै आम्राङ्‌नी। थेतबासेलमा ङादेन छ्‌याम मुबागदेसे ङादा यारी चुङ्सी दमस्‍कस सहररी भजी।

१२ “थे सहररी हननिया भिबा मोशासे पिन्‍बा ठिम अन्‍छार भ्रबा म्‍हि गिक मुबा। थेदा दमस्‍कसरी चिबा जम्‍मान यहूदीगदेसे मान लमुबा।

१३ थेनोन म्‍हि ङा मुबा ग्‍लारी खसी ङाला ङामरी राप्‍सी ङादा ‘शाऊल आले, एला मी दोःसी म्राङ्‍गै’ भिसी पाङ्‌मैछ्‌याम ङाइ म्राङ्‌खम्‍जी, ओच्‍छे ङाइ थेदा म्राङ्जी।

१४ “ओच्‍छे थेसे चुह्रङ् भिसी भिजी, ‘य्‍हाङला आखे म्‍हेमेला परमेश्‍वरला सेम घोबादेन परमेश्‍वरसे म्‍हन्‍बा अन्‍छार भ्रबा म्‍हिदा† म्राङ्बारी ओच्‍छे थेसे पाङ्‌मा थेःबारी ह्राङदा धम्‍बा मुला।

१५ तिग्‍दा भिसम ह्राङसे थेला बारेरी म्राङ्बादेन थेःबा तामला साक्षी दोःसी ह्राङसे जम्‍मान म्‍हिगदेदा थेःना लतोःबा मुला।

१६ थेतबासेलमा दाहेन्‍से तिग्‍दा भ्रान्‍से? रेःगो, बप्‍तिस्‍मा किन्‍गो, ओच्‍छे थेला मिनरी विश्‍वास लमाहेन्‍से ह्राङला पाप धा‍ला।’

१७ “यरूशलेमरी दोःसी खमाहेन्‍से परमेश्‍वरला मन्‍दिररी प्रार्थना लबा धुइरी सेम गिक तसी ङा एकोहोरो तजी।

१८ एकोहोरो तबा धुइरी ङाइ प्रभुदा म्राङ्जी, थेसे ङादा ‘योना लसी ए यरूशलेमग्‍याम थोन्‍सी निउ। तिग्‍दा भिसम ङाला बारेरी एसे पाङ्‌मा थेनीगदेसे विश्‍वास आल’ भिसी सुङ्जी।

१९ “तर ङाइ चुह्रङ् भिसी पाङ्जी, ‘प्रभु, जम्‍मान यहूदीगदे ह्रुप तबा दिमरी निसी ह्राङदा विश्‍वास लबागदेदा तोबा ग्‍याङ्‍बा लसी झ्‍याल्‍खानरी झाङ्‌बा ताम यहूदीगदे जम्‍मादान था मुला।

२० ओच्‍छे ह्राङला बारेरी पाङ्बा स्‍तिफनसदा साइबारी ङाएनोन ढिक्‍सी ङामरीन राप्‍सी स्‍तिफनसदा साइबागदेला क्‍वान ख्रुङ्‌सी चिबा मुबा।’

२१ “जमाहेन्‍से प्रभुसे ङादा ‘ए निउ, तिग्‍दा भिसम ङाइ एदा अर्गु य्‍हुलला म्‍हिगदे मुबा ग्‍लारी थारेङ थारेङधोना पुइला’ भिसी सुङ्जी।”

२२ पावलसे चुह्रङ् पाङ्‌तेधोना थेनीगदेसे ङ्‌यान्‍बान मुबा, ओच्‍छे ङ्‌यान्‍ना ङ्‌यान्‍नान “चुह्रङ्बा म्‍हिदा मी जम्‍बुलिङरी थान्‍बारी आत। तिग्‍दा भिसम सोबा भन्‍दा सिबान ज्‍यबा तला” भिसी थेनीगदे क्रिङ्बारी छ्‌याइजी।†

२३ ओच्‍छे थेनीगदे ह्राङ ह्राङला क्‍वान स्‍युसी साप्रा स्‍वाबान क्रिङ्‌जी।

२४ जमाहेन्‍से सिपाहीगदेला हाकिमसे चुह्रङ् भिसी कुल्‍जी, “चु म्‍हिगदेसे तिग्‍दा चुदा बिरोध लसी क्रिङ्‌बा चीम भिबा ताम था याङ्बाला लागिरी थेदा ब्‍यारेक न्‍हङरी भसी कोर्रासे तोबान ङ्‌योइबा छार्बा लउ।”

२५ सिपाहीगदेसे पावलदा ढिला छोसे खीबारी छ्‌याइमा पावलसे ह्राङला ङामरी राप्‍सी चिबा कप्‍तानदा “तिग रोमीला ठिम अन्‍छार तिगै दोष आरेबा रोमी म्‍हिदा कोर्रासे तोबा ठीक हिन्‍ना?” भिसी ङ्‌योइजी।

२६ चु ताम थेःमाहेन्‍से कप्‍तान सिपाहीगदेला हाकिम मुबा ग्‍लारी खसी, “ह्राङसे चु तिग लबारी छ्‌याइबा? चु म्‍हि मी रोमी म्‍हि चीम” भिसी भिजी।

२७ जमाहेन्‍से थे हाकिम खसी पावलदा “लु, ङादा पाङ्‍गो, ए पक्‍कान रोमी म्‍हि हिन्‍ना?” भिसी ङ्‌योइमा पावलसे “हिन्‍ना” भिसी भिजी।

२८ ओच्‍छे थे हाकिमसे “ङाइ ल्‍हानान टाङगा फासी ङा चु य्‍हुल्‍साला म्‍हि दोबा हिन्‍ना” भिसी जोहाब पिन्‍मा, पावलसे “तर ङा मी न्‍हमान रोमी म्‍हि हिन्‍ना” भिसी भिजी।

२९ पावलदा ङ्‌योइबा छार्बा लबारी तयार तबागदे जम्‍मान थेग्‍याम तुरुन्‍तन लिच्‍छापट्टि लेःजी। ओच्‍छे पावल रोमी म्‍हि चीम भिबा ताम था याङ्सी सिपाहीगदेला हाकिमएनोन लोङ्जी। तिग्‍दा भिसम पावलदा खीगो भिसी थेसे कुल्‍बा मुबा।

पावलदा यहूदीगदेला अदालतरी भोर्बा

३० न्‍हङगरदङ यहूदीगदेसे तिग्‍दा बिरोध लजीम भिबा ताम घोबा सेम लसी थेदा ब्‍लसी पिन्‍जी। ओच्‍छे परमेश्‍वरला मन्‍दिररी पूजा लबा जम्‍मान मुल म्‍हिगदेदेन यहूदीगदेला अदालतला नेतागदेदा पोप तउ भिसी कुल्‍जी। जमाहेन्‍से पावलदा अदालतरी भसी थेनीगदेला ङाच्‍छापट्टि राप्‍पुङ्जी।

† 

२२:१४ परमेश्‍वरसे म्‍हन्‍बा अन्‍छार भ्रबा म्‍हि चा येशू ख्रीष्‍ट हिन्‍ना। यहूदीगदेसे बिरोध थालगै भिसी पावलसे चुरी येशूला मिन आपाङ्नी।

† 

२२:२२ परमेश्‍वरसे पावलदा अर्गु य्‍हुलला म्‍हिगदे मुबा ग्‍लारी निउ भिसी सुङ्बा ताम थेःसी यहूदीगदेसे चा अर्गु य्‍हुलला म्‍हिदेन यहूदीगदे गिकनोन हिन्‍ना भिसी म्‍हन्‍सी पावल म्राङ्सी यहूदीगदेदा झन बोमो खजी।

२३

पावलसे अदालतरी मुबागदे जम्‍मादान च्‍यासी, “ज्‍योज्‍यो आलेगदे, तिनीला धिनधोना ङा परमेश्‍वरला ङाच्‍छा ज्‍यबा सेमसे भ्रबा मुला” भिसी भिजी।

२ चु ताम थेःसी परमेश्‍वरला मन्‍दिररी पूजा लबा मुल म्‍हि हननियासे पावलला ङामरी राप्‍सी चिबागदेदा थेला ग्रम्‍बारी तोउ भिसी कुल्‍जी।

३ जमाहेन्‍से पावलसे थेदा “ह्राङसे ह्राङदान ज्‍यबा म्‍हन्‍बा म्‍हि! च्‍यागो, एदाएनोन परमेश्‍वरसे सजाय पिन्‍ना। ए मोशासे पिन्‍बा ठिम अन्‍छार ङाला निसाफ लबारी चिसीनोन मोशाला ठिमदा ख्‍लासी एसे ङादा तोउ भिसी कुल्‍बा?” भिसी भिजी।

४ पावलला ङामरी राप्‍सी चिबागदेसे पावलदा “तिग एसे परमेश्‍वरला मन्‍दिररी पूजा लबा मुल म्‍हिला बेइज्‍जत लबा?” भिसी भिजी।

५ पावलसे थेनीगदेदा “ङाला ज्‍योज्‍यो आलेगदे, थे परमेश्‍वरला मन्‍दिररी पूजा लबा मुल म्‍हि हिन्‍ना भिबा ङादा था आरेबा। तिग्‍दा भिसम ‘एसे ह्राङला य्‍हुलला नेताला बारेरी नइबा ताम थापाङ्‍गो’ भिसी परमेश्‍वरला बचनरी भ्रिबा मुला” भिसी भिजी।

६ तर अदालतरी सदुकीगदेला समूहदेन फरिसीगदेला समूह चीम भिबा था याङ्सी पावलसे “ज्‍योज्‍यो आलेगदे, ङा फरिसीला कोला फरिसीन हिन्‍ना। ङाइ सिबागदे दोःसी सोला भिसी आश लबासे लमा ङादा चु मुद्दा तबा हिन्‍ना” भिसी भिजी।

७ पावलसे थेह्रङ् भिमाहेन्‍से फरिसीगदेदेन सदुकीगदेला ताम आढिक्‍ना थेनीगदे फेजी।

८ तिग्‍दा भिसम सदुकीगदेसे म्‍हि सिबाग्‍याम दोःसी आसो भिबादेन स्‍वर्गदूत ओच्‍छे आत्‍मा भिबा तिगै आरे भिसी भिमुबा। तर फरिसीगदेसे चा चु जम्‍मान मुला भिसी विश्‍वास लमुबा।

९ जमाहेन्‍से थेरी ल्‍हानान हल्‍ली खल्‍ली तजी। थेतबासेलमा फरिसी समूहला कोइ कोइ धर्मगुरुगदे राप्‍सी सदुकीगदेला बिरोध लबान, “ङन्‍से चु म्‍हिला तिगै दोष आस्‍याप्‍नी। तर आत्‍मा अथवा स्‍वर्गदूतसेन चु म्‍हिदा चुह्रङ् पाङ्बा हिन्‍सम तिग तजी?” भिसी भिजी।

१० थेरी थेनीगदेला ताम आढिक्‍ना छेबा बङ्बा तबासे लमा पावलदा थेनीगदेसे तोबा ग्‍याङ्‍बा लसी साइला भिसी सिपाहीगदेला हाकिम लोङ्सी पावलदा थेग्‍याम भसी ब्‍यारेक न्‍हङरी भोर्गो भिसी सिपाहीगदेदा कुल्‍जी।

११ जमाकुनु म्‍हुनङ प्रभु पावलला ङामरी राप्‍सी, “पावल एसे भङ लउ। तिग्‍दा भिसम यरूशलेम सहररी एसे ङाला बारेरी पाङ्बा ह्रङ् लसी रोमरीनोन ङाला बारेरी पाङ्तोःला” भिसी सुङ्जी।

पावलदा साइबारी जाल लबा

१२ जमाहेन्‍से न्‍हङगरदङ स्‍य्‍होरी यहूदीगदे ह्रुप तसी पावलदा जाल लसी साइबारी सल्‍लाह लजी। ओच्‍छे पावलदा आसाइतेधोना तिगै चबा थुङ्बा आल भिसी घ्रान फाजी।

१३ चुह्रङ् लसी जाल लबा म्‍हिगदे बोगल न्‍ही भन्‍दा ल्‍हानान मुबा।

१४ थेनीगदे परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदे मुबा ग्‍लारी निसी चुह्रङ् भिसी भिजी, “ङन्‍से पावलदा आसाइतेधोना तिगै आच भिसी घ्रान फाबा मुला।

१५ थेतबासेलमा ह्राङनीदेन अदालत ढिक्‍सी सिपाहीगदेला हाकिमदा चुह्रङ् भिसी पाङ्‍गो, चुला मुद्दाला बारेरी अझ ज्‍यना लसी छिनब लतोःला भिबा स्‍होसी थेदा तेःसी भउ। ओच्‍छे थे चुरी खना खनान ङन्‍से थेदा ग्‍यामरीन साइला।”

१६ तर पावलला कोनसे चुह्रङ्बा जाल लबा था याङ्सी ब्‍यारेक न्‍हङरी निसी पावलदा पाङ्सी पिन्‍जी।

१७ जमाहेन्‍से पावलसे कप्‍तानगदे न्‍हङला गिकदा ङ्‌योइसी, “चु भ्‍योन म्‍हिदा सिपाहीगदेला हाकिम मुबा ग्‍लारी ससी पिन्‍गो। तिग्‍दा भिसम चुसे थेदा पाङ्तोःबा ताम मुला” भिसी भिजी।

१८ थेतबासेलमा कप्‍तानसे थेदा सिपाहीगदेला हाकिम मुबा ग्‍लारी भोर्सी, “झ्‍याल्‍खानरी मुबा पावलसे ङादा ङ्‌योइसी चु भ्‍योन म्‍हिदा ह्राङ मुबा ग्‍लारी भोर्गो भिसी पाङ्जी। तिग्‍दा भिसम चुसे ह्राङदेन छ्‌याम तिगै ताम पाङ्बा सेम मुला रो” भिसी भिजी।

१९ जमाहेन्‍से सिपाहीगदेला हाकिमसे थे भ्‍योन म्‍हिदा यारी चुङ्सी कुनी गिकरी भोर्सी, “एसे ङादा तिग ताम पाङ्‌बारी म्‍हाइबा?” भिसी ङ्‌योइजी।

२० ओच्‍छे थे भ्‍योन म्‍हिसे हाकिमदा चुह्रङ् भिसी भिजी, “यहूदीगदेसे पावलला बारेरी अझ ज्‍यना लसी ङ्‌योइबा छार्बा लतोःला भिबा निहुँ लसी न्‍हङगर थेदा अदालतरी भसी पिन्‍गो भिसी ह्राङदा बिन्‍ती लतोःला भिसी सल्‍लाह लबा मुला।

२१ तर ह्राङसे थेनीगदेला ताम थाङ्‌यान्‍गो। तिग्‍दा भिसम बोगल न्‍ही भन्‍दा ल्‍हानान म्‍हिगदेसे थेदा आसाइतेधोना तिगै चबा थुङ्बा आल भिसी घ्रान फासी थेदा साइबारी ख्रुङ्‌सी चिबा मुला। दान्‍दे थेनीगदेसे ह्राङसे तिग सुङ्बा चीम थे ताम जे भ्रान्‍सी चिबा मुला।”

२२ जमाहेन्‍से सिपाहीगदेला हाकिमसे थे भ्‍योन म्‍हिदा “एसे ङादा पाङ्बा चु ताम स्‍य्‍हान्‍दो खालैदा थापाङ्‍गो” भिसी पुइजी।

पावलदा कैसरिया भिबा ग्‍लारी पुइबा

२३ जमाहेन्‍से सिपाहीगदेला हाकिमसे कप्‍तानगदे न्‍हङला न्‍हीदा ङ्‌योइसी चुह्रङ् भिसी भिजी, “तिनी म्‍हुनना नौ बजेरीक्‍यार ग्‍यार्जा न्‍ही सिपाहीगदेदेन बोगल सोमसे च्‍युइ ताथोरी क्रेःबा म्‍हिगदे ओच्‍छे ग्‍यार्जा न्‍ही भाला पुइबा म्‍हिगदेदा कैसरिया भिबा ग्‍लाधोना निबारी ठीक लसी थान्‍गो।

२४ ओच्‍छे पावलला लागिरीनोन ता गिक ठीक लसी थेदा बिरोध लबा म्‍हिगदेग्‍याम जोगब लसी यहूदिया अञ्‍चलाधीश फेलिक्‍स मुबा ग्‍लारी भोर्गो।”

२५ थेसे चुह्रङ् भिसी चिठी भ्रिजी,

२६ “माननीय अञ्‍चलाधीश फेलिक्‍सदा क्‍लौडियस लुसियसग्‍याम फ्‍याफुल्‍ला!

२७ चु म्‍हिदा यहूदीगदेसे चुङ्सी साइबारी छ्‌याइबा मुबा। तर चु रोमी म्‍हि चीम भिसी ङाइ था याङ्सी सिपाहीगदेदेन छ्‌याम निसी चुदा जोगब लबारी थेनीगदेला याग्‍याम फेसी भजी।

२८ तिग तामरी चुदा थेनीगदेसे दोष लजीम भिसी घोबाला लागिरी ङाइ चुदा थेनीगदेला अदालतरीनोन भोर्जी।

२९ थेनीगदेसे ह्राङलान ठिमला ङ्‌योइबा तामला बारेरी चुदा दोष लजीम। तर ङाइ चुदा साइतोःबा अथवा झ्‍याल्‍खानरी झाङ्‌तोःबा ह्रङ्‌बा तिगै दोष आस्‍याप्‍नी।

३० चु म्‍हिदा जाल लसी साइबारी छ्‌याइबा ताम था याङ्सी ङाइ चु म्‍हिदा तुरुन्‍तन ह्राङ मुबा ग्‍लारी पुइखबा हिन्‍ना। ओच्‍छे चुदा बिरोध लबागदेदा ह्राङला ङाच्‍छापट्टि बयान पिन्‍गो भिसी ङाइ पाङ्बा मुला।”

३१ जमाहेन्‍से सिपाहीगदेला हाकिमसे कुल्‍बा अन्‍छार पावलदा सिपाहीगदेसे म्‍हुनङनोन एन्‍टिपाट्रिस भिबा सहररी भोर्जी।

३२ न्‍हङगरदङ ताथोरी क्रेःबा सिपाहीगदेदा पावलदेन छ्‌यामनोन निउ भिसी भिजी। ओच्‍छे भाला पुइबा सिपाहीगदे चा ब्‍यारेकरी दोःसी खजी।

३३ कैसरिया भिबा ग्‍लारी धोमाहेन्‍से थेनीगदेसे कैसरियाला मुल हाकिमदा चिठी पिन्‍जी। ओच्‍छे पावलदाएनोन थेला ङाच्‍छापट्टि भजी।

३४ थेसे थे चिठी पढब लसी जिन्‍माहेन्‍से पावलदा ए खजिबा जिल्‍लाला हिन्‍ना भिसी ङ्‌योइमा, पावल किलिकिया भिबा ग्‍लाला चीम भिबा था याङ्जी।

३५ थेसे “एदा दोष लबागदे खमाहेन्‍से ङाइ एला मुद्दा च्‍याला” भिसी भिजी। ओच्‍छे पावलदा हेरोद† ग्‍लेसे स्‍होबा ग्‍लेखाङरी थान्‍गो भिसी कुल्‍जी।

† 

२३:३५ चु हेरोद चा घ्रेन हेरोद हिन्‍ना। चु हेरोद येशू न्‍हमाहेन्‍से सिजी। मत्ती २ अध्‍यायरी स्‍हीगो।

पावलदा फेलिक्‍स भिबा मुल हाकिमला ङाच्‍छापट्टि भबा

२४

ङारे लिच्‍छा परमेश्‍वरला मन्‍दिररी पूजा लबा मुल म्‍हि हननियादेन कोइ कोइ यहूदी गन्‍बागदे तर्तुल्‍लस भिबा वकीलदेन छ्‌याम थेरी खजी। थेनीगदेसे पावलदा बिरोध लबा ताम मुल हाकिम फेलिक्‍सदा घोना लजी।

२ पावलदा थेरी भमाहेन्‍से तर्तुल्‍लससे थेला बिरोध लसी चुह्रङ् भिबारी छ्‌याइजी,

“माननीय फेलिक्‍स ह्राङग्‍याम ङन्‍से ल्‍हानान शान्‍ति याङ्बा मुला। ओच्‍छे ह्राङसे ङन्‍ना य्‍हुलला लागिरी ल्‍हानान ज्‍यबा गेगदे लबा मुला।

३ चु ताम ङन्‍से जम्‍मान ग्‍लारी सदन ढन्‍सी ह्राङदा ल्‍हानान धन्‍यवाद पिन्‍बा मुला।

४ ङादा ह्राङदेन छ्‌याम ल्‍हानान ताम पाङ्बा सेम आरे। तसैनोन दया लसी ह्राङसे ङन्‍ना ताम गिक ङ्‌यान्‍गो।

५ “तिग्‍दा भिसम चु म्‍हि जम्‍बुलिङ नाङलान यहूदीगदेला गुङरी हल्‍ली खल्‍ली लबादेन खानङदमान दुख पिन्‍सी भ्रबा नासरी भिबा समूहला मुल नेता हिन्‍ना।

६ ओच्‍छे चुसे परमेश्‍वरला मन्‍दिरदाएनोन नइबा तना लबारी छ्‌याइबान मुबा। थेनोन धुइरी ङन्‍से चुदा चुङ्‌जी। ङन्‍ना ठिम अन्‍छार निसाफएनोन लसेला मुबा।

७ तर सिपाहीगदेला हाकिम लुसियससे ङनी मुबा ग्‍लारी खसी जबरजस्‍ती थेदा ङनीग्‍याम ब्‍यन्‍सी भोर्जी।

८ ओच्‍छे चुदा बिरोध लबागदेदा ह्राङला ङाच्‍छा निउ भिसी कुल्‍जी।† दाहेन्‍से ङन्‍से चुदा बिरोध लसी पाङ्‌मा ठीक हिन्‍ना कि आहिन भिसी ह्राङसेनोन ङ्‌योइबा छार्बा लमाहेन्‍से था याङ्ला।”

९ थेदेन छ्‌याम खबा यहूदीगदेसेनोन “चु जम्‍मान ताम ठीक हिन्‍ना” भिसी भिजी।

१० अञ्‍चलाधीशसे पावलदा ताम पाङ्‌पुङ्‌माहेन्‍से पावलसे चुह्रङ् भिसी पाङ्जी, “ह्राङ ल्‍हानान दिङहेन्‍से यहूदी य्‍हुलला मुल हाकिमदेन न्‍यायाधीश हिन्‍ना भिबा ताम ङाइ था याङ्जी। थेतबासेलमा ह्राङला ङाच्‍छापट्टि ङादा बिरोध लबा तामला बारेरी पाङ्‌म्‍याङ्‌मा ङा ल्‍हानान ताङ्‍बा मुला।

११ ङा परमेश्‍वरला मन्‍दिररी परमेश्‍वरदा तेन्‍बारी यरूशलेमरी निबा च्‍युक न्‍ही धिन भन्‍दा ल्‍हाना तबा आरे। चु ताम ह्राङसेनोन था याङ्‌खम्‍ला।

१२ ओच्‍छे चुगदेसे ङाइ खालै म्‍हिगदेदेन छ्‌याम छलफल लबाएनोन स्‍याप्‍बा आरे। ओच्‍छे परमेश्‍वरला मन्‍दिरदेन यहूदीगदे ह्रुप तबा दिमरी ओच्‍छे सहररी हुल दङगा लबाएनोन स्‍याप्‍बा आरे।

१३ ओच्‍छे दान्‍दे चुगदेसे ङादा लबा दोषला तिगै सत्‍य ताम ह्राङदा उन्‍बारी आखम।

१४ “तर चु ताम ङाइ ह्राङलान ङाच्‍छापट्टि पाङ्‌खम्‍ला। ङा थार्बा याङ्बा ग्‍यामरी भ्रसी ङन्‍ना आखे म्‍हेमेला परमेश्‍वरदा तेन्‍बा मुला। चुनोन थार्बा याङ्बा ग्‍यामदा चुगदेसे लुसीला ताम पाङ्बा म्‍हिगदेला समूह भिसी भिमुला। तर ङाइएनोन थेनीगदे भ्रबा ग्‍यामरीन भ्रसी मोशाला ठिमरी मुबा तामदेन अगमवक्तासे भ्रिबा किताबला जम्‍मान तामरी विश्‍वास लबान मुला।

१५ थेनीगदेसे ह्रङ् लसीन परमेश्‍वरसे म्‍हन्‍बा अन्‍छारला गे लबा म्‍हिदेन परमेश्‍वरसे म्‍हन्‍बा अन्‍छारला गे आलबा म्‍हि न्‍हीनोन सिबाग्‍याम दोःसी सोला भिसी ङाइएनोन परमेश्‍वरथोरी आश लबा मुला।

१६ थेतबासेलमा ङाइ सदन परमेश्‍वरदेन म्‍हिगदेला ङाच्‍छापट्टि ज्‍यबा सेम थोसी भ्रबा मुला।

१७ “ल्‍हानान दिङ लिच्‍छा ङा ह्राङलान यहूदीगदेदा टाङगा पिन्‍सी ह्रो लबारीदेन परमेश्‍वरदा भेटी फुल्‍बारी यरूशलेमरी खबा मुबा।

१८ परमेश्‍वरला मन्‍दिररी भेटी फुल्‍बान लबा धुइरी चुगदेसे ङादा स्‍याप्‍बा हिन्‍ना। थे धुइरी ङाइ चोख्‍याब तबारी लतोःबा जम्‍मान गे लसी जिन्‍बा मुबा। चुगदेसे ङादा परमेश्‍वरला मन्‍दिररी स्‍याप्‍मा ङादेन छ्‌याम खालै म्‍हिला हुल आरेबा ओच्‍छे हुल दङगाएनोन तबा आरेबा।

१९ तर एशिया भिबा ग्‍लाग्‍याम खबा कोइ कोइ यहूदीगदेसे ङादा परमेश्‍वरला मन्‍दिररी म्राङ्बा मुबा। चुदे ङाला बिरोधरी तिगै ताम पाङ्तोःबा मुसम थेनीगदे चा ह्राङ मुबा ग्‍लारी खसी ङाला बिरोधरी उजुर लदोमुबा।

२० आहिन्‍सम, ङा यहूदी अदालतला ङाच्‍छापट्टि राप्‍बा धुइरी ङाला तिग दोष स्‍याप्‍जी थे दोष चुरी मुबा म्‍हिगदेसेन पाङ्‌गै।

२१ तर ङाइ थेनीगदेला ङाच्‍छा क्रिङ्सी चु ताम जे पाङ्बा हिन्‍ना, ‘सिबागदे दोःसी सोला’ भिसी विश्‍वास लबासे लमा तिनी ह्राङनीला ङाच्‍छा ङादा चु मुद्दा तबान मुला।”

२२ चु तामला बारेरी फेलिक्‍सदा जम्‍मान ताम था तबासे लमा थेसे चु ताम थेःमाहेन्‍से पावलदा बिरोध लबागदेदा “सिपाहीगदेला हाकिम लुसियस चुरी खमाहेन्‍से ङाइ एनीगदेला मुद्दा छिनब लसी पिन्‍ना” भिबा स्‍होसी पुइजी।

२३ जमाहेन्‍से फेलिक्‍ससे कप्‍तानदा “पावलदा ज्‍यना लसी ख्रुङ्‌सी चिउ, तर थेदा ल्‍हानान कडाएनोन थालउ। ओच्‍छे थेदा तोःबा स्‍हेगदे थेला ह्रोगदेसे पिन्‍बारी खमा थेला ह्रोगदेदा रोकब थालउ” भिसी कुल्‍जी।

फेलिक्‍सदेन द्रुसिल्‍लाला ङाच्‍छापट्टि पावल

२४ तिगै धिन लिच्‍छा फेलिक्‍ससे ह्राङला यहूदी म्रिङ द्रूसिल्‍लादा छ्‌यामनोन भसी खजी, ओच्‍छे थेसे पावलदा ङ्‌योइसी ख्रीष्‍ट येशूदा विश्‍वास लबा बारेला ताम पावलग्‍याम ङ्‌यान्‍जी।

२५ पावलसे थेदा परमेश्‍वरदा सेम निबा गे लतोःबा मुला ओच्‍छे ह्राङसे ह्राङदान तहरी थान्‍सी परमेश्‍वरसे लबा निसाफला बारेरी पाङ्‌मा फेलिक्‍स आत्तेब तसी पावलदा “दान्‍देदा ए निउ, तजी भिसम ङाइ एदा ङ्‌योइला” भिसी भिजी।

२६ पावलसे थेदा टाङगा पिन्‍ना वा भिबा आश लसी पावलदा धुइ धुइरी ङ्‌योइसी ताम लमुबा।

२७ न्‍ही दिङ लिच्‍छा फेलिक्‍सला ग्‍लारी पर्किअस फेस्‍तस भिबा हाकिम खजी। ओच्‍छे फेलिक्‍ससे यहूदीगदेदा ताङ्ना लबाला लागिरी पावलदा झ्‍याल्‍खानरीन थान्‍सी निजी।

† 

२४:८ “ङन्‍ना ठिम अन्‍छार...ह्राङला ङाच्‍छा निउ भिसी कुल्‍जी।” चु ताम ल्‍हाना ह्रङ्‌बा ग्रीक बाइबलरी आरे।

पावलला मुद्दा फेस्‍तससे च्‍याबा

२५

फेस्‍तस मुल हाकिम दोबा सोमरे लिच्‍छा कैसरियाग्‍याम यरूशलेमरी निजी।

२ थेरी परमेश्‍वरला मन्‍दिररी पूजा लबा मुल म्‍हिगदेदेन यहूदी गन्‍बागदेसे पावलला बिरोधरी दोष लजी।

३ ङन्‍ना लागिरी पावलदा यरूशलेमरी पुइखसी ङन्‍दा दया लउ भिसी बिन्‍ती लजी। तिग्‍दा भिसम थेनीगदेसे पावलदा ग्‍यामरी खना खनान साइबारी जाल लबान मुबा।

४ तर फेस्‍तससे थेनीगदेदा चुह्रङ् भिसी पाङ्जी, “पावलदा कैसरियारीन झ्‍याल्‍खानरी थान्‍बा मुला, ओच्‍छे ङाएनोन योनान कैसरियारी दोःसी निबा सेम मुला।

५ एनीगदे न्‍हङला कोइ कोइ नेतागदे ङादेन छ्‌यामनोन कैसरियारी भ्रउ, ओच्‍छे थे म्‍हिसे तिगै आज्‍यबा गे लबा मुसम थेरी थेला दोष उन्‍गो।”

६ जमाहेन्‍से थेनीगदे मुबा ग्‍लारी फेस्‍तस भ्रेःरे च्‍युइरे भन्‍दा ल्‍हाना आचिना कैसरियारी दोःसी निजी। ओच्‍छे न्‍हङगरदङ निसाफ लबा ठिरी चिसी पावलदा भसी खउ भिसी कुल्‍जी।

७ पावल धोखमाहेन्‍से यरूशलेमग्‍याम खबा यहूदीगदे थेला क्‍युर्सीन राप्‍जी। ओच्‍छे पावलला बिरोधरी हिन्‍बा आहिन्‍बा तामला दोष लजी। तर थेनीगदे ह्राङसेन पाङ्‌मा सत्‍य हिन्‍ना भिसी उन्‍बारी आखम्‍नी।

८ जमाहेन्‍से पावलसे ह्राङला ताम पाङ्‌बान, “ङाइ यहूदीगदेदा मोशासे पिन्‍बा ठिम, परमेश्‍वरला मन्‍दिरला बिरोधरीदेन रोमी ग्‍याल्‍बो कैसरला बिरोधरी तिगै आज्‍यबा गे लबा आरे” भिसी भिजी।

९ तर फेस्‍तससे यहूदीगदेदा ताङ्ना लबाला लागिरी पावलदा “तिग ए यरूशलेमरी निसी थेरी ङाला ङाच्‍छा चु तामला बारेरी निसाफ लसी पिन्‍गै भिसी म्‍हन्‍बा मुला?” भिसी ङ्‌योइजी।

१० तर पावलसे चुह्रङ् भिसी भिजी, “ङा रोमी ग्‍याल्‍बो कैसरसे निसाफ लबा ठिला ङाच्‍छा राप्‍सी चिबान मुला। थेतबासेलमा ङाला निसाफ चुरीन ततोःला। ङाइ यहूदीगदेदा तिगै नइबा गे लबा आरे भिबा ताम ह्राङदा थानोन मुला।

११ चुदे ङाइ ङादा साइतोःबाधोनाला गे लबा मुसम ङादा साइसैनोन ठीक मुला। तर ङादा यहूदीगदेसे लबा दोषला तिगै सत्‍य ताम उन्‍बारी आखम्‍सम ङादा खालैसे थेनीगदेला यारी जिम्‍मा पिन्‍बारी आम्‍याङ्‍। तर रोमी ग्‍याल्‍बो कैसरसेन ङाला चु मुद्दा च्‍यासी पिन्‍गै भिबा ङाला बिन्‍ती मुला।”

१२ जमाहेन्‍से फेस्‍तससे ह्राङदा सल्‍लाह पिन्‍बा म्‍हिगदेदेन छ्‌याम सल्‍लाह लसी, “एसे रोमी ग्‍याल्‍बो कैसरदा बिन्‍ती लजी। थेतबासेलमा ए रोमी ग्‍याल्‍बो कैसर मुबा ग्‍लारीन नितोःला” भिसी भिजी।

अग्रिपास भिबा ग्‍लेदेन फेस्‍तससे लबा सल्‍लाह

१३ तिगै धिन लिच्‍छा अग्रिपास ग्‍लेदेन थेला आङा बरनिकी फेस्‍तसदा मान लबारी कैसरियारी खजी।

१४ थेरी थेनीगदे ल्‍हानान धिन चिमाहेन्‍से फेस्‍तससे पावलला मुद्दा ग्‍लेदा उन्‍बान चुह्रङ् भिसी भिजी, “चुरी फेलिक्‍ससे झ्‍याल्‍खानरी थान्‍बा म्‍हि गिक मुला।

१५ थेला बारेरी ङा यरूशलेमरी निमा परमेश्‍वरला मन्‍दिररी पूजा लबा मुल म्‍हिदेन यहूदी गन्‍बागदेसे थेला बिरोधरी दोष लसी थेदा सिबाला सजाय पिन्‍तोःला भिसी ङादा पाङ्मुबा।

१६ तर ङाइ थेनीगदेदा चुह्रङ् भिसी भिजी, ‘दोष आस्‍याप्‍तेधोना खालै म्‍हिदा सिबाला सजाय पिन्‍बा रोमीगदेला ठिम आरे। ओच्‍छे दोष लबा म्‍हिला ओन्‍छाङरी दोष तबा म्‍हिसे ह्राङला बारेरी ताम पाङ्‌म्‍याङ्‍तोःला।’

१७ थेतबासेलमा थेनीगदे चुरी खमाहेन्‍से ङाइ योना लसीन न्‍हङगरदङनोन निसाफ लबा ठिरी चिसी थेदा भसी खउ भिसी कुल्‍जी।

१८ जमाहेन्‍से पावलदा दोष लबा म्‍हिगदेसे राप्‍सी पावलसे लबा आज्‍यबा गेला दोष उन्‍ना भिसी ङाइ म्‍हन्‍बा मुबा। तर थेनीगदेसे ङाइ म्‍हन्‍बा अन्‍छार तिगै दोष उन्‍बारी आखम्‍नी।

१९ बरु थेनीगदे न्‍हङरी आढिक्‍बा ताम चा सिसी जिन्‍बा येशूला बारेरीदेन थेनीगदेलान धर्मला बारेरी मुबा। ओच्‍छे पावलसे चा येशू अझ सोबान मुला भिसी पाङ्बा मुबा।

२० जमाहेन्‍से चु ताम तिग हिन्‍ना भिसी सत्‍य ताम था याङ्बारी ङा अलमल तबासे लमा चु तामला बारेरी निसाफ लबारी यरूशलेमरी निबा सेम मुला कि भिसी ङाइ पावलदा ङ्‌योइजी।

२१ तर पावलसे रोमी ग्‍याल‍बोग्‍याम छिनब आततेधोना ङादा चुरीन झ्‍याल्‍खानरी थान्‍गो भिसी बिन्‍ती लबासे लमा थेदा रोमी ग्‍याल्‍बो कैसर मुबा ग्‍लारी आपुइतेधोना चुरीन थान्‍गो भिसी कुल्‍जी।”

२२ जमाहेन्‍से अग्रिपाससे फेस्‍तसदा “चु म्‍हिला ताम ङादाएनोन ङ्‌यान्‍बा सेम मुला” भिसी भिमा फेस्‍तससे अग्रिपासदा “थेला ताम ह्राङसे न्‍हङगर ङ्‌यान्‍म्‍याङ्‌ला” भिसी भिजी।

पावलदा अग्रिपास भिबा ग्‍लेला ङाच्‍छा भोर्बा

२३ न्‍हङगरदङ अग्रिपास ग्‍लेदेन थेला आङा बरनिकी ओच्‍छे सिपाहीगदेला हाकिमगदे, सहरला मुल नेतागदेदेन छ्‌यामनोन सभा दिम न्‍हङरी वाङ्‌जी, थेरी म्‍हिगदेसे थेनीगदेदा ल्‍हानान मान लजी। जमाहेन्‍से फेस्‍तससे पावलदा भसी खउ भिसी कुल्‍बासे लमा पावलदा थेरी भजी।

२४ जमाहेन्‍से फेस्‍तससे चुह्रङ् भिसी भिजी, “ग्‍ले अग्रिपासदेन चुरी य्‍हाङदेन छ्‌याम मुबा जम्‍मान ज्‍योज्‍यो आलेगदे, ह्राङनीसे म्राङ्बा चु म्‍हिदा जम्‍मान यहूदीगदेसे क्रिङ्‌बान, ‘चु म्‍हिदा साइनोन तोःला’ भिसी यरूशलेमरीदेन चुरी ङादाएनोन थेसे ह्राङला ताम पाङ्बा मुबा।

२५ तर ङाइ चुदा साइनोन तोःबा तिगै दोष आस्‍याप्‍नी ओच्‍छे चुसेनोन रोमी ग्‍याल्‍बोला ङाच्‍छा ह्राङला ताम थान्‍बा सेम लबासे लमा ङाइ चुदा रोमी ग्‍याल्‍बो मुबा ग्‍लारी पुइबा सेम लबा मुला।

२६ चुला बारेरी ङाइ ङाला रोमी ग्‍याल्‍बोदा भ्रिसी पुइतोःबा खास ताम तिगै आरे। थेतबासेलमा ङाइ चुदा ह्राङनीला ङाच्‍छापट्टि ओच्‍छे खास लसी ह्राङ ग्‍ले अग्रिपासला ङाच्‍छापट्टि भबा मुला, दाहेन्‍से य्‍हाङसे चुदा ङ्‌योइबा छार्बा लमाहेन्‍से ङाइ भ्रिसी पुइतोःबा ताम स्‍याप्‍ला तला।

२७ तिग्‍दा भिसम झ्‍याल्‍खानरी झाङ्‌बा म्‍हिला बारेरी तिगै दोष आउन्‍ना रोमी ग्‍याल्‍बो मुबा ग्‍लारी पुइबारी ङादा ज्‍यबा आछोर्नी।”

२६

जमाहेन्‍से अग्रिपास ग्‍लेसे पावलदा “दाहेन्‍से एसे ह्राङला बारेरी ताम पाङ्‌म्‍याङ्‌ला” भिसी भिजी। ओच्‍छे पावलसे याला चाल लबान ह्राङला बारेरी चुह्रङ् भिसी ताम लबारी छ्‌याइजी।

२ “ग्‍ले अग्रिपास, यहूदीगदेसे ङादा लबा जम्‍मान दोषला बारेरी तिनी ह्राङला ङाच्‍छापट्टि पाङ्‌म्‍याङ्‌मा ङा ल्‍हानान ताङ्‍बा मुला।

३ यहूदीगदेला जम्‍मान रिमठिमदेन थेनीगदे खाह्रङ्‌बाधोना मुला भिबा ह्राङदा ज्‍यना लसी था मुबासे लमा ङाला ताम आछेर्ना ज्‍यना लसी ङ्‌यान्‍सी पिन्‍गो भिबा ङाला बिन्‍ती मुला।

४ “ङाला य्‍हुलला गुङरीदेन यरूशलेमरीनोन ङा जत्‍धुगुहेन्‍से दान्‍देधोना खाह्रङ् लसी भ्रबा मुला भिबा ताम यहूदीगदेदा था मुला।

५ ङन्‍ना यहूदी धर्म तेन्‍बा म्‍हिगदे न्‍हङला ह्राङसे तेन्‍बा ताम जे जम्‍मान भन्‍दा ठीक हिन्‍ना भिबा फरिसीगदेला समूह न्‍हङला ङाएनोन गिक मुबा भिबा ताम थेनीगदेदा था मुला। थेतबासेलमा चु ताम पाङ्बा सेम मुसम थेनीगदेसे पाङ्‌खम्‍ला।

६ परमेश्‍वरसे य्‍हाङला आखे म्‍हेमेदेन छ्‌याम लबा कबुलरी ङाइ विश्‍वास लबासे लमा तिनी ङादा चु मुद्दा तबा मुला।

७ अग्रिपास ग्‍ले य्‍हाङला च्‍युक न्‍ही वंशगदेसेन चु कबुल याङ्बाला लागिरी धिन म्‍हुननोन सेम गिक लसी परमेश्‍वरदा तेन्‍बा मुला। चुनोन कबुलरी ङाइ विश्‍वास लबासे लमा यहूदीगदेसे ङादा दोष लबा हिन्‍ना।

८ परमेश्‍वरसे सिबागदेदा दोःसी सोना लला भिबा तामरी विश्‍वास लबारी ह्राङनीदा तिग्‍दा गाह्रो तबा?

९ “हिन्‍बाम ङाइनोन खम्‍तेधोना नासरतला येशूला बिरोध लतोःला भिसी म्‍हन्‍बा मुबा।

१० ङाइ यरूशलेमरी चुह्रङ् लसी बिरोध लजी। ङाइ परमेश्‍वरला मन्‍दिररी पूजा लबा मुल म्‍हिगदेग्‍याम अधिकार किन्‍सी परमेश्‍वरला म्‍हिगदेदा झ्‍याल्‍खानरी झाङ्‌जी। ओच्‍छे थेनीगदेदा साइबा गेरीनोन ह्रो लजी।

११ ओच्‍छे यहूदीगदे ह्रुप तबा जम्‍मान दिमगदेरी थेनीगदेदा ल्‍हानान रेम सजाय पिन्‍सी परमेश्‍वरदा बिरोध लउ भिसी कर लबा मुबा। ओच्‍छे थेनीगदेदेन छ्‌याम ल्‍हानान बोमो खसी ङाइ थेनीगदेदा अर्गु य्‍हुल्‍साला सहरगदेरीनोन दुख पिन्‍जी।

पावलसे ह्राङसे येशूदा विश्‍वास लबाला बारेरी पाङ्बा

१२ “चुह्रङ् लसी परमेश्‍वरला मन्‍दिररी पूजा लबा मुल म्‍हिगदेग्‍याम अधिकारदेन कुल्‍बा तामला चिठी याङ्माहेन्‍से ङा दमस्‍कस भिबा ग्‍लापट्टि निजी।

१३ अग्रिपास ग्‍ले, ङनी निबान लमा धिनी गुङरी ङाइ स्‍वर्गग्‍याम धिनीला य्‍हाल भन्‍दा ल्‍हानान य्‍हाल खबा म्राङ्जी। थे य्‍हाल ङादेन ङाला ह्रोगदेला क्‍युर्सीन ज्‍वालङलङ तजी।

१४ ओच्‍छे ङनी जम्‍मान सरी ह्रिल्‍जी। जमाहेन्‍से ङादा हिब्रू ग्‍योइरी “शाऊल, शाऊल एसे ङादा तिग्‍दा दुख पिन्‍बा? ङादेन छ्‌याम छेसी एसे ह्राङसे ह्राङदान दुख तना लबा मुला”† भिबा काइ ङाइ थेःजी।

१५ “जमाहेन्‍से ङाइ, ‘प्रभु, ह्राङ खाल हिन्‍ना?’ भिसी ङ्‌योइजी।

“प्रभुसे ङादा चुह्रङ् भिसी सुङ्जी, ‘एसे दुख पिन्‍बान लबा येशू ङानोन हिन्‍ना।’

१६ ‘तर रेःगो, तिग्‍दा भिसम ङाइ एदा ङाला गे लबा म्‍हिदेन ङाला साक्षी पिन्‍बा म्‍हि स्‍होबाला लागिरी ङा ए मुबा ग्‍लारी खबा हिन्‍ना। एसे ङाला बारेरी म्राङ्बा तामदेन ङाइ एदा लिच्‍छा उन्‍बा तामगदेएनोन स्‍य्‍हान्‍दो म्‍हिगदेदा थेःना लतोःला।

१७ ओच्‍छे एदा ङाइ यहूदीगदेदेन अर्गु य्‍हुलला म्‍हिगदे मुबा ग्‍लारी पुइबारी छ्‌याइबा मुला। थेनीगदेसे एदा पिन्‍बा दुखग्‍याम ङाइ एदा जोगब लला।

१८ एसे थेनीगदेला मी म्राङ्ना लसी थेनीगदेदा धोपधोपग्‍याम य्‍हाल य्‍हाल मुबापट्टिदेन शैतानना शक्तिग्‍याम फेसी परमेश्‍वरपट्टि भतोःला। जमाहेन्‍से थेनीगदेसे पापग्‍याम माफ याङ्ला ओच्‍छे ङादा विश्‍वास लबासे लमा थेनीगदे परमेश्‍वरसे धम्‍बा म्‍हिगदेदेन छ्‌याम चिम्‍याङ्ला।

१९ “थेतबासेलमा अग्रिपास ग्‍ले, ङादा स्‍वर्गग्‍याम उन्‍बा ताम ङाइ ङ्‌यान्‍बा हिन्‍ना।

२० ङाइ ङाच्‍छा दमस्‍कसरी, जमाहेन्‍से यरूशलेमरीदेन यहूदिया य्‍हुल्‍सा नाङनोन चिबागदेदा, ओच्‍छे अर्गु य्‍हुलला म्‍हिगदेदाएनोन ह्राङ ह्राङला पाप ख्‍लासी परमेश्‍वरपट्टि दोःगो ओच्‍छे ह्राङ ह्राङला पाप ख्‍लासी परमेश्‍वरपट्टि दोःबा अन्‍छारला गे लउ भिसी थेःना लजी।

२१ ङाइ चुह्रङ् लसी थेःना लबासे लमा यहूदीगदेसे ङादा परमेश्‍वरला मन्‍दिररी चुङ्सी साइबारी म्‍हाइजी।

२२ तिनीधोना परमेश्‍वरसे ङादा ह्रो लबान मुला। थेतबासेलमा ङा चुरी राप्‍सी य्‍हुल्‍साला जजा घ्रेन जम्‍मादान चु ताम पाङ्‌बान मुला। ओच्‍छे ङाइ अगमवक्तागदेदेन मोशासे पाङ्बा ताम पूरा तनोन तला भिबा ताम बाहेक अर्गु तिगै ताम पाङ्बा आरे।

२३ थेनीगदेसे थार्बा पिन्‍बा ख्रीष्‍टसे दुख नानोन तोःला, ओच्‍छे सिबागदे न्‍हङरी थे जम्‍मान भन्‍दा ङाच्‍छा सोसी ह्राङला य्‍हुलला म्‍हिदेन अर्गु य्‍हुलला म्‍हिगदेदा परमेश्‍वरला य्‍हुल्‍साला बारेरी पाङ्ला।”

२४ पावलसे चु ताम पाङ्‌बान लमा फेस्‍तससे “पावल ए म्‍योबा हिन्‍ना, एसे ल्‍हानान पढब लबासे लमा एदा थेसेन म्‍योना लबा हिन्‍ना” भिसी घ्रेन काइ लसी पाङ्जी।

२५ तर पावलसे चुह्रङ् भिसी भिजी, “जम्‍मासेन मान लबा फेस्‍तस, ङा म्‍योबा आहिन, तर ङाइ सत्‍य तामदेन बुद्धिला ताम जे पाङ्बा मुला।

२६ चु तामला बारेरी अग्रिपास ग्‍लेदाएनोन था मुबासे लमा ङाइ ढुक्‍क तसी चु ताम पाङ्‌बान मुला। ङाइ पाङ्बा चु जम्‍मान ताम ग्‍लेदा थानोन मुला भिबा ताम ङादा पक्‍का था मुला। तिग्‍दा भिसम चु ताम खालैसे आम्राङ्बा ग्‍लारी लबा आहिन।”

२७ जमाहेन्‍से पावलसे चुह्रङ् भिसी भिजी, “अग्रिपास ग्‍ले, तिग ह्राङसे अगमवक्तागदेदा विश्‍वास लमुला? ङादा था मुला, ह्राङसे विश्‍वास लमुला।”

२८ जमाहेन्‍से अग्रिपास ग्‍लेसे पावलदा “तिग एसे ङादा चुदे योनान ख्रीष्‍टियान स्‍होबारी म्‍हाइबा?” भिसी भिजी।

२९ पावलसे “योना तसै घइसी तसैनोन चु च्‍याल्‍दागदे बाहेक, ह्राङ जे आहिन, तर तिनी ङाला ताम ङ्‌यान्‍बागदे जम्‍मान ङा ह्रङ्‌बान तगै भिसी ङाइ परमेश्‍वरदेन छ्‌याम प्रार्थना लबा मुला” भिसी जोहाब पिन्‍जी।

३० जमाहेन्‍से ग्‍लेदेन हाकिम ओच्‍छे बरनिकीदेन थेरी मुबा जम्‍मान म्‍हिगदे रेःसी निबारी छ्‌याइजी।

३१ ओच्‍छे थेनीगदे थे ग्‍लाग्‍याम थोन्‍माहेन्‍से “चु म्‍हिसे साइनोन तोःबा अथवा झ्‍याल्‍खानरी झाङ्‌तोःबाधोनाला तिगै गे लबा आरेम” भिसी ह्राङ ह्राङ न्‍हङरी ताम लजी।

३२ ओच्‍छे अग्रिपाससे फेस्‍तसदा “चुसे रोमी ग्‍याल्‍बो कैसरला ङाच्‍छा ह्राङला ताम थान्‍बा सेम आलबा हिन्‍सम पुइसै तसेला” भिसी भिजी।

† 

२६:१४ ग्रीक बाइबलरी “सुइरोरी काङसे छेक्‍मा एदान स्‍हु खला” भिसी भ्रिबा मुला। चु भिबा चा “ङादेन छ्‌याम छेसी एसे ह्राङसे ह्राङदान दुख तना लबा मुला” भिबा हिन्‍ना।

पावल रोम य्‍हुल्‍सारी थार्बा पिन्‍बा समाचार थेःना लबारी निबा

२७

ङनी समुन्‍द्रग्‍याम तबान इटालिया भिबा ग्‍लारी नितोःला भिसी पक्‍का लमाहेन्‍से थेनीगदेसे पावलदेन स्‍य्‍हान्‍दो कोइ कोइ झ्‍याल्‍खानरी मुबा म्‍हिगदेदा ग्‍याल्‍बो अगस्‍टसला सिपाहीगदेला कप्‍तान युलियस भिबा म्‍हिला यारी जिम्‍मा पिन्‍जी।

२ जमाहेन्‍से ङनी एड्रामिटेनोस भिबा ग्‍लाग्‍याम खसी एशियारी परब तबा पानी जहाज थान्‍बा ग्‍लागदे तबान निबा पानी जहाजरी क्रेःसी निजी। थेरी ङन्‍देन छ्‌याम माकेडोनिया अञ्‍चलला थेसलोनिके भिबा ग्‍लाला अरिस्‍तार्खस मिन लबा म्‍हि गिकएनोन मुबा।

३ न्‍हङगरदङ ङनी सीदोन भिबा ग्‍लारी धोखजी। ओच्‍छे युलियससे दया लसी पावलदा थेला ह्रोगदे मुबा ग्‍लारी निसी तोःतेबा स्‍हेगदे किन्‍पुङ्‌जी।

४ थेग्‍याम दोःसी ङनी मुबा पानी जहाज निजी, ओच्‍छे पानी जहाजला ङाच्‍छापट्टिग्‍याम लाबा खबासे लमा ङनी समुन्‍द्रला गुङरी मुबा साइप्रस भिबा ग्‍लाला भर लसी कुनीग्‍याम तबान निजी।

५ जमाहेन्‍से किलिकियादेन पामफिलिया भिबा ग्‍लाला क्‍याम्‍सङपट्टिला समुन्‍द्ररी धोखमाहेन्‍से ङनी लुकिया भिबा ग्‍लाला माइरा भिबा सहररी धोखजी।

६ थेरी कप्‍तान युलियससे अलेक्‍जेन्‍ड्रिया भिबा सहरग्‍याम इटालिया भिबा य्‍हुल्‍सारी निबा पानी जहाज गिक स्‍याप्‍जी। ओच्‍छे ङनी थे पानी जहाजरी क्रेःसी निजी।

७ ल्‍हानान धिनधोना दुख नासी ङनी गोल्‍से गोल्‍से लसी क्‍नीडस भिबा ग्‍लारी धोखजी। तर लाबासे अझ ङन्‍दा ङाच्‍छा निआपुङ्‌बासे लमा क्रेट भिबा गङला भर लसी कुनीग्‍याम तबान सालमोने भिबा ग्‍लारी निजी।

८ ल्‍हानान दुखसे ङनी थे ग्‍लाला कुनीग्‍याम पानी जहाज थान्‍बा जेबा भिबा ग्‍लारी खजी। थे ग्‍लाग्‍याम लासिया भिबा सहर ङामरीन मुबा।

९ समुन्‍द्रग्‍याम निबारी ल्‍हानान लोङ्‌बा खबा धुइ तबासे लमा ङनी ल्‍हानान धिनधोना थेरीन चिजी, ओच्‍छे फोइथान चिसी प्रार्थना लबा धिनएनोन† निसी जिन्‍बासे लमा पावलसे थेनीगदेदा चुह्रङ् भिसी सल्‍लाह पिन्‍जी।

१० “च्‍यागो ह्रोगदे, चु समुन्‍द्रग्‍याम निजी भिसम य्‍हाङदा ल्‍हानान दुख तला। पानी जहाजदेन मालसामान जे नाश तबा आहिन, तर य्‍हाङला ज्‍याननोन निखम्‍ला भिबा ताम ङाइ म्राङ्बा मुला” भिसी भिजी।

११ तर सिपाहीगदेला कप्‍तानसे पावलला तामदा भन्‍दा पानी जहाज चलब लबा म्‍हिदेन पानी जहाजला धनीला ताम जे विश्‍वास लजी।

१२ चु ग्‍लारी सेर्खरी चिबारी गाह्रो तबासे लमा जस्‍तो लसीन फोनिक्‍स भिबा ग्‍लारी निसी खङ्‍बा ला निना लतोःला भिसी ल्‍हानान ह्रङ्‌बा म्‍हिगदेसे थेग्‍याम पानी जहाज चलब लतोःला भिसी सल्‍लाह पिन्‍जी। फोनिक्‍स भिबा ग्‍ला चा क्रेट भिबा गङला पानी जहाज थान्‍बा ग्‍ला हिन्‍ना। थे ग्‍ला चा ल्‍हो न्‍हुपदेन झ्‍याङ न्‍हुपपट्टि दोबा मुला।

समुन्‍द्ररी लाबालुङसर खबा

१३ ल्‍होग्‍याम गोल्‍से गोल्‍से लाबा खबारी छ्‌याइमाहेन्‍से थेनीगदेसे दाहेन्‍से य्‍हाङ निखम्‍ला भिसी म्‍हन्‍जी, ओच्‍छे फाइला अङ्‌कुसी तेःसी क्रेट भिबा ग्‍लाला कुनीन कुनी निबारी छ्‌याइजी।

१४ तर छिन्‍नङ लिच्‍छा थे क्रेट भिबा गङग्‍याम घ्रेन लाबालुङसर खजी। चुह्रङ्बा लाबालुङसरदा स्‍यार झ्‍याङ लाबा भिसी भिमुबा।

१५ जमाहेन्‍से थे लाबालुङसरसे पानी जहाजदा ङाच्‍छापट्टि निआपुङ्‌नी। तसैनोन पानी जहाज चलब लबा म्‍हिसे खम्‍तेधोना ङाच्‍छा निबारी भङ लजी, तर निबारी आखम्‍नी। थेतबासेलमा ङन्‍से पानी जहाज खानङ खानङ निजी थेनोन पट्टि निपुङ्‌जी।

१६ ओच्‍छे क्‍लौडा भिबा ग्‍लाला गङला भर लसी कुनीग्‍याम निमा ङन्‍से बल्‍ला बल्‍ला पानी जहाजला ग्‍यापपट्टि खीसी थान्‍बा जजाबा दोँगादा जोगब लखम्‍जी।

१७ थे दोँगादा पानी जहाज न्‍हङरी झाङ्‌माहेन्‍से पानी जहाज चलब लबागदेसे पानी जहाज थान्‍होङ्‌गै भिसी पानी जहाजला क्‍युर्सीन घ्रेन छोसे खीजी। तसैनोन सिरटिस भिबा ग्‍लाला कुनीरीक्‍यार मुबा बलौटे सरी क्‍याला भिसी थेनीगदे लोङ्जी। जमाहेन्‍से पानी जहाज चलब लबागदेसे पानी जहाजला पाल तेःजी, ओच्‍छे पानी जहाजदा लाबाला भररी पुइजी।

१८ थे लाबालुङसरसे ङन्‍दा प्‍लिङ लला ह्रङ्नोन लबासे लमा न्‍हङगरदङ थेनीगदेसे पानी जहाजरी मुबा मालसामान भ्‍याङ्बारी छ्‌याइजी।

१९ ओच्‍छे पानी जहाज चलब लबारी तोःबा स्‍हेगदेएनोन रेनीदङ थेनीगदेसेन भ्‍याङ्‍जी।

२० ल्‍हानान धिनधोना धिनीदेन सार तिगैनोन आम्राङ्‌नी। ओच्‍छे लाबालुङसरएनोन खबाला खबान लबासे लमा ङन्‍दा सोला भिबा आशनोन आरेबा।

२१ ओच्‍छे ल्‍हानान धिनधोना थेनीगदेसे तिगै आचमाहेन्‍से पावल थेनीगदेला गुङरी राप्‍सी चुह्रङ् भिसी पाङ्जी, “ह्रोगदे, ह्राङनीसे ङाला ताम ङ्‌यान्‍सी क्रेटग्‍याम पानी जहाज चलब आलबा हिन्‍सम ह्राङनीसे चुह्रङ्बा दुख नाआतोःसेला मुबा।

२२ तसैनोन दाहेन्‍से ह्राङनी थालोङ्‍गो, भङ लउ। तिग्‍दा भिसम ह्राङनी न्‍हङला खालैनोन आसि। तर पानी जहाज चा नाश तला।

२३ तिग्‍दा भिसम ङा जुन परमेश्‍वरला हिन्‍ना ओच्‍छे ङाइ जुन परमेश्‍वरदा तेन्‍बा मुला, थेनोन परमेश्‍वरला दूत गिक दोलो म्‍हुनङ ङा मुबा ग्‍लारी खजी।

२४ ओच्‍छे थेसे ङादा ‘थालोङ्‍गो पावल, तिग्‍दा भिसम ए रोमी ग्‍याल्‍बो कैसर मुबा ग्‍लारी निनोन तोःला। च्‍यागो, एदेन छ्‌याम पानी जहाजरी मुबा जम्‍मान म्‍हिगदेदा परमेश्‍वरसे सोना लला’ भिसी भिजी।

२५ थेतबासेलमा ह्रोगदे, ह्राङनी थालोङ्‍गो, भङ लउ। तिग्‍दा भिसम ङादा परमेश्‍वरसे जुन ताम सुङ्बा मुला थे ताम पूरा तला भिबा तामरी ङादा विश्‍वास मुला।

२६ तसैनोन य्‍हाङला पानी जहाज खजिबै गङ गिकरी ठोक्‍तोःला।”

२७ ङन्‍ना पानी जहाज लाबालुङसरसे लमा एड्रियास भिबा समुन्‍द्ररी याङयोङ तबा च्‍युक ब्‍लि धिन तसी जिन्‍बा मुबा। जमाहेन्‍से म्‍हुन गङ्‌सलरीक्‍यार पानी जहाज चलब लबागदेसे य्‍हाङ खजिबै ग्‍लाला ङामरी धोबारी छ्‌याइजीम भिसी म्‍हन्‍जी।

२८ जमाहेन्‍से थेनीगदेसे गाते नुप्‍बा चीम भिसी दप्‍सी च्‍यामा बोगल गिकसे च्‍युक ढु मिटर नुप्‍बा मुबा ओच्‍छे जजाकी क्‍याथाङ निसी दोःसी दप्‍सी च्‍यामा बोगल गिकसे मिटर ढु नुप्‍बा मुबा।

२९ ओच्‍छे पानी जहाज खानङै युङबारी ठोक्‍ला भिसी लोङ्सी थेनीगदेसे पानी जहाजला ग्‍यापपट्टिग्‍याम गोर ब्‍लि फाइला अङ्‌कुसी मार पुइजी, ओच्‍छे य्‍हाल तगै भिसी प्रार्थना लबारी छ्‌याइजी।

३० ओच्‍छे पानी जहाज चलब लबागदे थे पानी जहाज ख्‍लासी यार्बाला लागिरी पानी जहाजला ङाच्‍छापट्टिग्‍याम फाइला अङ्‌कुसी मार पुइबा स्‍होसी थे पानी जहाजरी मुबा दोँगा समुन्‍द्ररी तेःसी जिन्‍बा मुबा।

३१ जमाहेन्‍से पावलसे सिपाहीगदेला कप्‍तानदेन सिपाहीगदेदा “चु म्‍हिगदे चुरी आचिनी भिसम ह्राङनी सोबारी आखम” भिसी भिजी।

३२ चु ताम थेःसी सिपाहीगदेसे पानी जहाजरी खीसी थान्‍बा दोँगाला छो थासी पुइजी।

३३ रमरम रिमरिम तबा धुइरी पावलसे थेनीगदे जम्‍मादान दाहेन्‍से सोल्‍बा छ्‌योइबा लउ भिसी बिन्‍ती लजी। ओच्‍छे पावलसे थेनीगदेदा चुह्रङ् भिसी भिजी, “सुर्दा लसी ह्राङनीसे सोल्‍बा छ्‌योइबा आलबा तिनी च्‍युक ब्‍लि धिन तसी जिन्‍बा मुला।

३४ थेतबासेलमा दाहेन्‍से ह्राङनीसे तिगै सोल्‍बा छ्‌योइबा लउ। ओच्‍छे तिगै सोल्‍बा छ्‌योइबा लमाहेन्‍से ह्राङनीदा भङ खला, थालोङ्‍गो, खालैनोन आसि।”

३५ चुदे पाङ्सी जिन्‍माहेन्‍से पावलसे गेङ दुइसी जम्‍मालान ओन्‍छाङरी परमेश्‍वरदा धन्‍यवाद पिन्‍सी गेङ क्‍युइसी चबारी छ्‌याइजी।

३६ जमाहेन्‍से थेनीगदेसेनोन आँट याङ्सी तिगै चबा स्‍हेगदे चजी।

३७ पानी जहाजरी ङनी जम्‍मान लसी ग्‍यार्जा न्‍हीसे बोगल सोमसे च्‍युक ढु म्‍हि मुबा।

३८ थेनीगदेसे म्रेन्‍ना चमाहेन्‍से पानी जहाज याङ्ना लबारी पानी जहाजरी मुबा ग्‍वाएनोन भ्‍याङ्‍जी।

पानी जहाज नाश तबा

३९ य्‍हाल तसैनोन थेनीगदेसे थे ग्‍ला ङोआसेनी। तर थेरी थेनीगदेसे कुनी गिकरी बलौटे स म्राङ्जी। जमाहेन्‍से खम्‍तेधोना पानी जहाजदा थे कुनीरी भोर्गे भिसी थेनीगदेसे सल्‍लाह लजी।

४० जमाहेन्‍से थेनीगदेसे फाइला अङ्‌कुसीगदे तेःसी समुन्‍द्ररी भ्‍याङ्‍जी, ओच्‍छे पानी जहाज चलब लबा क्‍याबादा खीबा छोगदेएनोन ब्‍लसी समुन्‍द्ररी पुइजी। जमाहेन्‍से ङाच्‍छापट्टिला पालदा तोर ख्रेन्‍सी लाबापट्टि दोःसी पिन्‍जी, ओच्‍छे पानी जहाजदा कुनीपट्टि भोर्बारी छ्‌याइजी।

४१ तर क्‍युइ न्‍हङरी मुबा बालुवाला उमरी ठोक्‍जी, ओच्‍छे पानी जहाजला ङाच्‍छापट्टिला जो थेरीन भासब तसी चलब लबारीन आखम्‍नी। जमाहेन्‍से पानी जहाजला ग्‍यापपट्टिला जोरी समुन्‍द्रला छालसे टसी क्‍युइबारी छ्‌याइजी।

४२ थेह्रङ् तमाहेन्‍से थेरी मुबा झ्‍याल्‍खानरी झाङ्‌बा म्‍हिगदे समुन्‍द्ररी क्‍याल्‍सी यार्ला भिसी म्‍हन्‍सी सिपाहीगदेसे थेनीगदेदा साइगे भिसी सल्‍लाह लजी।

४३ तर सिपाहीगदेला कप्‍तानसे पावलदा जोगब लबा सेम लसी थेनीगदेदा थेह्रङ् लआपुङ्नी। ओच्‍छे क्‍याल्‍बारी खम्‍बागदे ङाच्‍छा पानी जहाजग्‍याम छ्‌योङ्‌सी पाखारी थोन्‍गो भिसी सिपाहीगदेला कप्‍तानसे कुल्‍जी।

४४ ओच्‍छे क्‍याल्‍बारी आखम्‍बागदे चा फल्‍याकगदेदेन पानी जहाजला क्‍युइबा टोगलगदे चुङ्सी निउ भिसी भिजी। चुह्रङ् लसी जम्‍मान ज्‍यना लसी पाखारी थोन्‍जी।

† 

२७:९ “फोइथान चिसी प्रार्थना लबा धिन” चा नेपाली पात्रो अन्‍छार आसोज लारी परब तमुबा। चु धुइरी चा जम्‍मान यहूदीगदेला पाप माफ तबाला लागिरी परमेश्‍वरला मन्‍दिररी पूजा लबा मुल म्‍हिसे बलि फुल्‍मुबा। (प्रस्‍था ३०:१०; लेवी २३:२७; गन्‍ती २९:७-११; हिब्रू ९:७)

पावल माल्‍टा भिबा ग्‍लारी धोबा

२८

ङनी ज्‍यना लसी समुन्‍द्रला कुनीरी धोमाहेन्‍से थे ग्‍लाला मिन माल्‍टा चीम भिसी ङन्‍से था याङ्जी।

२ जमा धुइरी नाम खसी ल्‍हानान खङ्बासे लमा थे ग्‍लाला म्‍हिगदेसे ल्‍हानान दया लसी मे फुइसी ङनी जम्‍मादान मान लजी।

३ पावलसेनोन भम नाङ सिङ ह्रुप लसी मेरी युजी। मेला लेप्‍से लमा पुख्री गिक थोन्‍सी थेला यारी जीसीन चिजी।

४ थे ग्‍लाला म्‍हिगदेसे पावलला यारी पुख्रीसे जिबा म्राङ्सी, “चु म्‍हि पक्‍कान म्‍हि साइबा म्‍हि चीम। चु म्‍हि समुन्‍द्रग्‍यामसेम जोगब तसी खजी। तर ल लुला निसाफग्‍याम चा स्‍योर आम्‍याङ्नी” भिसी ह्राङ ह्राङ न्‍हङरी पाङ्जी।

५ जमाहेन्‍से पावलसे थे पुख्रीदा मेरी खर्सी पिन्‍जी। तर थेदा चा तिगै आतनी।

६ जमाहेन्‍से थेरी मुबा म्‍हिगदेसे पावलदा थे पुख्रीला बिखसे टाङ्सी तिक्‍खुरीन ह्रिल्‍सी सिला भिसी च्‍याबारी छ्‌याइजी। तसैनोन ल्‍हानान धुइधोना थेदा तिगै आतबा म्राङ्सी थेनीगदेसे ङाच्‍छा म्‍हन्‍बा ताम आहिन्‍बा चीम “तर चु मी ल चीम” भिसी भिजी।

७ थे ग्‍लाला पब्‍लियस भिबा मुल म्‍हिला बु वारी थे ग्‍लाला ङामरीन मुबा। थेसे ङन्‍दा मान लसी सोम‍रेधोना थेला दिमरी भोर्सी क्‍योङ्‌जी।

८ थे धुइरी पब्‍लियसला आबा मासी तसी छवा खसी आखम्‍बा मुबा। पावल थेदा च्‍याबारी निजी, ओच्‍छे थेथोरी या थान्‍सी प्रार्थना लसी थेदा खम्‍ना लजी।

९ चुह्रङ् तबा था याङ्माहेन्‍से थे ग्‍लाला जम्‍मान आखम्‍बा म्‍हिगदेएनोन खजी, ओच्‍छे थेनीगदेएनोन खम्‍जी।

१० थेनीगदेसे ङन्‍दा ल्‍हानान मान लसी ल्‍हानान स्‍हेगदे पिन्‍जी। ओच्‍छे पानी जहाजरी क्रेःमाहेन्‍से ङन्‍दा तोःबा अर्गु स्‍हेगदेएनोन पानी जहाजरी झाङ्‌सी पिन्‍जी।

पावल रोमरी धोखबा

११ ला सोम लिच्‍छा ङनी अलेक्‍जेन्‍ड्रिया भिबा ग्‍लाग्‍याम खबा पानी जहाजरी क्रेःजी। चु पानी जहाज सेर्खरी माल्‍टा भिबा ग्‍लारीन मुबा। थे पानी जहाजला ङाच्‍छापट्टि जौल्‍या लला मूर्ति स्‍होसी थान्‍बा मुबा।

१२ जमाहेन्‍से सुराकुसाई भिबा सहररी धोखसी ङनी सोमरेधोना थेरीन चिजी।

१३ थेग्‍याम ङनी कुनी कुनी तसी रेगियन भिबा ग्‍लारी धोखजी। न्‍हङगरदङ ल्‍होग्‍याम लाबा खजी, ओच्‍छे रेनीदङ ङनी पटिओली भिबा ग्‍लारी धोखजी।

१४ थेरी ङन्‍से प्रभु येशूदा विश्‍वास लबा ज्‍योज्‍यो आले नाना आङागदेदा स्‍याप्‍जी। थेनीगदेसे ङन्‍दा थेरी निसरेधोना चिउ भिसी भिजी। चुह्रङ् लसी ङनी रोमरी निजी।

१५ ङनी खबान मुला भिबा ताम थेःसी रोमरी मुबा विश्‍वासीगदे ङन्‍दा ह्रुप तबारी अप्‍पियस भिबा बजारदेन तीन पाटी भिबा सहरधोना खजी। थेनीगदेदा म्राङ्सी पावल ताङ्सी परमेश्‍वरदा धन्‍यवाद पिन्‍जी।

१६ ङनी रोमरी धोखमाहेन्‍से पावलदा सिपाही गिकला भररी थे गिकदा चिपुङ्जी।

पावलसे रोमरी थार्बा पिन्‍बा समाचार थेःना लबा

१७ थेरी धोखसी सोमरे लिच्‍छा पावलसे रोमला यहूदी गन्‍बागदेदा ङ्‌योइजी। ओच्‍छे थेनीगदे खमाहेन्‍से पावलसे थेनीगदेदा चुह्रङ् भिसी भिजी, “ज्‍योज्‍यो आलेगदे, ङाइ य्‍हाङला य्‍हुलला म्‍हिगदेदेन आखे म्‍हेमेला रिमठिमला बिरोधरी तिगै गे लबा आरेमुबा। तसैनोन यरूशलेमहेन्‍सेन झ्‍याल्‍खानरी झाङ्‌सी ङादा रोमीगदेला यारी जिम्‍मा पिन्‍बा मुला।

१८ थेनीगदेसे ङ्‌योइबा छार्बा लमाहेन्‍से ङादा साइतोःबा तिगै दोष आस्‍याप्‍माहेन्‍से ङादा पुइबा सेम लमुबा।

१९ तर यहूदीगदेसे बिरोध लबासे लमा ङाइ रोमी ग्‍याल्‍बो कैसरदा ङाला ताम पाङ्‌नोन तोःबा तजी। तसैनोन ङाइ ङाला य्‍हुलला म्‍हिगदेदा बिरोध लसी दोष लतोःबा तिगै ताम आरेबा।

२० थेतबासेलमा ह्राङनीदेन छ्‌याम ह्रुप तसी ताम लबारी ङाइ ह्राङनीदा ङ्‌योइबा हिन्‍ना। तिग्‍दा भिसम इस्राएलीगदेसे आश लबा ख्रीष्‍ट फेप्‍खजी भिसी ङाइ विश्‍वास लबासे लमा ङादा च्‍याल्‍दासे खीसी चुरी भबा हिन्‍ना।

२१ जमाहेन्‍से थेनीगदेसे पावलदा चुह्रङ् भिसी भिजी, “ङन्‍से मी ह्राङला बारेरी यहूदियाग्‍याम तिगै खबर याङ्बा आरे। ओच्‍छे य्‍हाङला खालै यहूदी ज्‍योज्‍यो आलेगदे खसी ह्राङला बिरोधरी तिगै आज्‍यबा तामएनोन पाङ्बा आरे।

२२ तर ङन्‍दा थे ताम ह्राङग्‍यामसेन ङ्‌यान्‍बा सेम मुला। तिग्‍दा भिसम चु समूहला† बारेरी जम्‍मान ग्‍लारी म्‍हिगदेसे बिरोध लबा ताम जे ङन्‍दा था मुला।”

२३ थेतबासेलमा पावलला ताम ङ्‌यान्‍बाला लागिरी थेनीगदेसे धिन तोगब लजी। थे धिनकुनु ल्‍हानान म्‍हिगदे पावल मुबा ग्‍लारी खजी। जमाहेन्‍से पावलसे थेनीगदेदा स्‍य्‍होहेन्‍से ङ्‌यसेधोनान मोशाला ठिमदेन अगमवक्तागदेला किताबग्‍याम परमेश्‍वरला य्‍हुल्‍साला बारेरी जम्‍मान ताम घोना लसी येशूला बारेरी थेनीगदेदा विश्‍वास तना लबारी म्‍हाइजी।

२४ पावलसे पाङ्बा तामरी कोइसे विश्‍वास लजी, कोइसे विश्‍वास आलनी।

२५ जमाहेन्‍से थेनीगदे ह्राङ ह्राङ न्‍हङरी आढिक्‍ना फेसी भ्रबारी छ्‌याइमाहेन्‍से पावलसे थेनीगदेदा चुह्रङ् भिसी भिजी, “एनीगदेला आखे म्‍हेमेदा यशैया अगमवक्ताग्‍याम परमेश्‍वरला आत्‍मासे पाङ्‌मा ठीकनोन मुबा भिसी ह्राङला ताम जिन्‍ना लबान चुह्रङ् भिबारी छ्‌याइजी।

२६ ‘चु म्‍हिगदे मुबा ग्‍लारी निसी पाङ्‍गो

एनीगदेसे थेःबाम थेःमुला, तर खाइमै आघोमुला,

च्‍याबाम च्‍यामुला, तर खाइमै आम्राङ्‌मुला।

२७ तिग्‍दा भिसम चु म्‍हिगदेला सेम कोङ्बा मुला,

ओच्‍छे थेनीगदेला नाब्‍यङ आथेःमुला,

ओच्‍छे थेनीगदेसे मी च्‍युम्‍बा मुला,

आहिन्‍सम थेनीगदेसे म्राङ्सेला मुबा,

ओच्‍छे थेःसेला मुबा, ओच्‍छे घोसी सेम दोःसेला मुबा,

जमाहेन्‍से ङाइ थेनीगदेदा खम्‍ना लसेला मुबा।’

२८ थेतबासेलमा चु ताम ह्राङनीदा था तगै, दाहेन्‍से परमेश्‍वरसे पिन्‍बा चु थार्बा अर्गु य्‍हुलला म्‍हिगदे मुबा ग्‍लारी पुइबा मुला, ओच्‍छे थेनीगदेसे चु ताम ङ्‌यान्‍ना।”

२९ पावलसे चु ताम पाङ्सी जिन्‍माहेन्‍से यहूदीगदे ह्राङ ह्राङ न्‍हङरी ल्‍हानान छलफल लबान थेग्‍याम फेजी।†

३० न्‍ही दिङधोना पावल रोमरी ह्राङसेन खर्च लसी चिजी, ओच्‍छे थे मुबा ग्‍लारी खबा जम्‍मान म्‍हिगदेदा मान लजी।

३१ आलोङ्ना थेसे परमेश्‍वरला य्‍हुल्‍साला समाचार थेःना लजी, चुह्रङ् लसी प्रभु येशू ख्रीष्‍टला बारेरी लोप्‍मा थेदा खालैसे रोकब आलनी।

† 

२८:२२ चु समूहला म्‍हिगदे भिबा चा ख्रीष्‍टदा विश्‍वास लबा म्‍हिगदे हिन्‍ना।

† 

२८:२८ चु पदला ताम ल्‍हाना ह्रङ्‌बा ग्रीक बाइबलरी आरे।

पावलसे रोमला विश्‍वासीगदेदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा (रोमी १:१)। चु चिठी भ्रिबाला लागिरी पावलदा तर्तियस भिबा म्‍हिसे ह्रो लबा मुबा (रोमी १६:२२)।

भ्रिबा ग्‍ला: कोरिन्‍थ सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ५६-५७ (विक्रम संवत् ११३-११४) सालरी भ्रिबा मुबा। चु चिठी पावल थार्बा पिन्‍बा समाचार थेःना लबारी निबा सोमरेमला पालला धुइ जिन्‍बारी छ्‌याइमा भ्रिबा मुबा।

खाल्‍दा भ्रिबा: रोम सहररी मुबा विश्‍वासीगदेदा भ्रिबा मुबा।

पावल चु चिठी भ्रिबा धुइधोना रोम सहररी निबा आरेमुबा। तर रोम सहररी मुबा विश्‍वासीगदेदा ह्रुप तसी थेनीगदेदेन छ्‌याम तिगै धिनधोना चिसी गे लबा सेम मुबा। ओच्‍छे थेनीगदेग्‍याम तिगै ह्रो किन्‍सी स्‍पेन य्‍हुल्‍सारी थार्बा पिन्‍बा समाचार थेःना लबारी निबा पावलला सेम मुबा। चु चिठी थेसे विश्‍वासीगदेसे आघोनान आतबा तामगदे घोना लबाला लागिरी भ्रिबा मुबा।

पावलसे रोम य्‍हुल्‍साला मण्‍डलीदा फ्‍याफुल्‍बान थेनीगदेला लागिरी थेसे प्रार्थना लबा तामगदे उन्‍बा मुला। ओच्‍छे परमेश्‍वरला ङाच्‍छा यहूदीगदे मुसैनोन अर्गु य्‍हुलला म्‍हिगदे मुसैनोन पाप ख्‍लासी परमेश्‍वरदा सेम निबा म्‍हि ततोःला भिसी पाङ्बा मुला। तिग्‍दा भिसम जम्‍मान म्‍हिगदे पापला तहरी मुला। ओच्‍छे ह्राङदा परमेश्‍वरदा सेम निबा म्‍हि स्‍होबाला लागिरी येशू ख्रीष्‍टदा विश्‍वास लनोन तोःला भिसी पाङ्बा मुला। जमाहेन्‍से येशूदेन छ्‌याम गिक तमाहेन्‍से याङ्बा छार जुनीला बारेरी पाङ्बा मुला। येशूदा विश्‍वास लबागदे परमेश्‍वर मुबा ग्‍लारी निम्‍याङ्‌ला ओच्‍छे थेदा परमेश्‍वरला आत्‍मासे पापदेन कालला शक्तिग्‍याम फेला। ओच्‍छे ५ अध्‍यायहेन्‍से ८ अध्‍यायधोनारी विश्‍वास लबागदेदा परमेश्‍वरदा सेम निबा म्‍हिगदे स्‍होबा तामला बारेरीदेन परमेश्‍वरला आत्‍माला शक्तिसे लबा गेला बारेरी पाङ्बा मुला।

जमाहेन्‍से परमेश्‍वरसे म्‍हि य्‍हुलला लागिरी म्‍हन्‍बा अन्‍छार यहूदीगदेदेन अर्गु य्‍हुलला म्‍हिगदे खाह्रङ् लसी खबारी खम्‍ला भिसी ङ्‌योइबा तामला जोहाब पिन्‍बारी म्‍हाइबा मुला। यहूदीगदेसे येशूदा विश्‍वास आलबासे लमा अर्गु य्‍हुलला म्‍हिगदेसे येशूदा विश्‍वास लसी परमेश्‍वरला दयामाया याङ्‌गै भिबा परमेश्‍वरला सेम मुबा।

चिठीला थुमरी स्‍य्‍हान्‍दोगदेदा माया लजी भिसम परमेश्‍वरदा ताङ्ना लखम्‍ला भिसी भ्रिबा मुला। परमेश्‍वरदा तेन्‍बा, विश्‍वासीगदेसे ह्राङला य्‍हुल्‍साला लागिरीदेन स्‍य्‍हान्‍दो म्‍हिगदेदा लतोःबा गेगदेला बारेरीनोन भ्रिबा मुला।

मुल तामगदे

फ्‍याफुल्‍बादेन धन्‍यवादला प्रार्थना १:१-१७

म्‍हिगदेसे याङ्नोन तोःबा थार्बा १:१८-३:२०

थार्बा याङ्बाला लागिरी परमेश्‍वरसे उन्‍बा ग्‍याम ३:२१-४:२५

ख्रीष्‍टग्‍याम याङ्बा छार जुनी ५:१-८:३९

परमेश्‍वरसे म्‍हन्‍बा अन्‍छार यहूदीगदेसे याङ्बा ताम ९:१-११:३६

ख्रीष्‍टदा विश्‍वास लबागदेला बानीबेहोर १२:१-१५:१३

चिठीला थुमरी भ्रिबा ताम १५:१४-१६:२७

पावलसे रोमला विश्‍वासीगदेदा भ्रिबा चिठी

१

लास्‍सो, रोमरी मुबा जम्‍मान म्‍हिगदेदा ङा पावलग्‍याम फ्‍याफुल्‍ला। ङा येशू ख्रीष्‍टदा तेन्‍बा म्‍हिदा परमेश्‍वरसेन मुल चेला दोबारी धम्‍बा हिन्‍ना। ओच्‍छे थार्बा पिन्‍बा समाचार थेःना लबाला लागिरी धम्‍बा हिन्‍ना।

२ चुनोन थार्बा पिन्‍बा समाचार परमेश्‍वरसे दङबोरीन ह्राङला म्‍हिगदेदा पिन्‍ना भिसी अगमवक्तागदेग्‍याम सुङ्बा मुबा। थेनोन थार्बा पिन्‍बा समाचार परमेश्‍वरला बचनरी भ्रिबा मुला।

३ थे थार्बा पिन्‍बा समाचार चा परमेश्‍वरला झा य्‍हाङला प्रभु येशू ख्रीष्‍टला बारेरी हिन्‍ना। थे म्‍हि दोःसी दाऊद ग्‍लेला वंशग्‍याम न्‍हजी।

४ म्‍हि दोःसी न्‍हसैनोन थे स्‍वर्गग्‍याम फेप्‍खबा मुबा, य्‍हाङला प्रभु येशू ख्रीष्‍टदा परमेश्‍वरला झा हिन्‍ना भिसी परमेश्‍वरला आत्‍माला शक्तिसे उन्‍बा अन्‍छार परमेश्‍वरसे थेदा सिबाग्‍याम सोना लजी।

५ य्‍हाङला प्रभु येशू ख्रीष्‍टग्‍याम परमेश्‍वरसे ङन्‍दा दयामाया लसी ख्रीष्‍टला गे लबा मुल चेला स्‍होबा मुला। जम्‍मान य्‍हुलला म्‍हिगदेसे विश्‍वास लगै ओच्‍छे थेसे कुल्‍बा ताम ङ्‌यान्‍गै भिसीन ङाइ ख्रीष्‍टला लागिरी चु गे लबा हिन्‍ना।

६ थेनीगदे न्‍हङरी एनीगदेदाएनोन येशू ख्रीष्‍टला ह्राङलान म्‍हि स्‍होबारी ङ्‌योइबा मुला।

७ परमेश्‍वरसे माया लसी ह्राङला म्‍हिगदे स्‍होबारी ङ्‌योइबा रोम य्‍हुल्‍साला म्‍हिगदे, एनीगदेदा य्‍हाङला परमेश्‍वर आबादेन प्रभु येशू ख्रीष्‍टला दयामायादेन शान्‍ति तगै।

धन्‍यवादला प्रार्थना

८ जम्‍मान भन्‍दा ङाच्‍छा ङाइ ङाला परमेश्‍वरदा येशू ख्रीष्‍टग्‍याम एनीगदे जम्‍मालान लागिरी धन्‍यवाद पिन्‍ना। तिग्‍दा भिसम एनीगदेसे ख्रीष्‍टदा विश्‍वास लबा ताम जम्‍बुलिङला जम्‍मान म्‍हिगदेसे थेःबा मुला।

९ ङाइ सदन प्रार्थना लबा धुइरी एनीगदेदा गाते ढन्‍बा मुला भिबा ताम परमेश्‍वरदान था मुला। ङाइ थेनोन परमेश्‍वरला झाला समाचार थेःना लसी थेदा सेमहेन्‍सेन तेन्‍बा मुला।

१० परमेश्‍वरसे म्‍हन्‍बा अन्‍छार ङा जस्‍तो लसीन एनीगदे मुबा ग्‍लारी खबारी खम्‍गै भिसी ङाइ प्रार्थना लमा सदन परमेश्‍वरदेन छ्‌याम बिन्‍ती लबा मुला।

११ तिग्‍दा भिसम परमेश्‍वरला आत्‍मासे पिन्‍बा मोलम एनीगदेदा पाङ्सी ख्रीष्‍टथोरी लबा विश्‍वास कोङ्‌ना लबाला लागिरी एनीगदेदेन छ्‌याम ह्रुप तबा ङादा ल्‍हानान सेम मुला।

१२ ओच्‍छे य्‍हाङ न्‍हीलान विश्‍वासग्‍याम गिकसेम गिकदा भङ याङ्‌गै भिबा ङाला सेम हिन्‍ना।

१३ ज्‍योज्‍यो आले नाना आङागदे, चु ताम एनीगदेदा था तगै भिसी ङाइ म्‍हन्‍बा मुला। अर्गु ग्‍लाला म्‍हिगदेसे ह्रङ् लसी रोमला अर्गु य्‍हुलला म्‍हिगदेसेनोन विश्‍वास लगै भिसी ङा ल्‍हानान रेम एनीगदे मुबा ग्‍लारी खबा सेम लजी। तर ङा दान्‍देधोना एनीगदे मुबा ग्‍लारी खबारी खम्‍बा आरे।

१४ ग्रीक† म्‍हि हिन्‍सै आहिन्‍सै, पढब लबा मुसै आरेसै जम्‍मादान थार्बा पिन्‍बा समाचार थेःना लबा जिम्‍मा ङाला हिन्‍ना।

१५ थेतबासेलमा एनी रोमरी चिबागदेदाएनोन थार्बा पिन्‍बा समाचार थेःना लबारी ङादा ल्‍हानान सेम मुला।

थार्बा पिन्‍बा समाचार

१६ चु थार्बा पिन्‍बा समाचार थेःना लबारी ङा आपेःमुला। तिग्‍दा भिसम विश्‍वास लबागदे जम्‍मालान लागिरी चु थार्ना लबा परमेश्‍वरला शक्ति हिन्‍ना। ङाच्‍छा यहूदीगदेदा थार्ना लबाला लागिरी हिन्‍ना, थेह्रङ् लसीन अर्गु य्‍हुलला म्‍हिगदेला लागिरीनोन हिन्‍ना।

१७ चुनोन थार्बा पिन्‍बा समाचारसे म्‍हिदा परमेश्‍वरदा सेम निबा म्‍हि दोबारी लोप्‍ला, ओच्‍छे विश्‍वासग्‍यामसेन ङाच्‍छाहेन्‍से लिच्‍छाधोना परमेश्‍वरदा सेम निबा म्‍हि दोबारी खम्‍ला। तिग्‍दा भिसम बचनरीनोन “जुन म्‍हि विश्‍वासग्‍याम परमेश्‍वरदा सेम निबा म्‍हि दोबा मुला, थेसेन जुकजुकधोनाला जुनी याङ्ला” भिसी भ्रिबा मुला।

म्‍हिसे परमेश्‍वरदा सेम आनिबा गे लबा

१८ म्‍हिगदेसे परमेश्‍वरला बिरोध लसी पापदेन आज्‍यबा गे लबासे लमा परमेश्‍वर बोमो खसी थेनीगदेथोरी स्‍वर्गग्‍याम सजाय खबा मुला। थेनीगदेसे लबा आज्‍यबा गेसे सत्‍य तामदा नाङ्सी थान्‍बा मुला।

१९ परमेश्‍वरला बारेरी घोखम्‍बा ताम चा थेनीगदेला ङाच्‍छान मुला। तिग्‍दा भिसम थे ताम परमेश्‍वरसे थेनीगदेदा उन्‍सी जिन्‍बा मुला।

२० म्‍हिसे म्राङ्आखम्‍बा परमेश्‍वरला गुण, खाइमै आम्‍हबा थेला शक्तिदेन बानीबेहोर चु जम्‍बुलिङ छ्‌यामाहेन्‍से परमेश्‍वरसे स्‍होबा जम्‍मान स्‍हेगदेग्‍यामसेन म्राङ्बा मुला। थेतबासेलमा थेनीगदेसे तिगै निउ लबा ग्‍याम आरे।

२१ थेनीगदेसे परमेश्‍वरदा ङोसेसीनोन परमेश्‍वरदा लतोःबा मानदेन जयजयकार आलनी ओच्‍छे परमेश्‍वरदा धन्‍यवादएनोन आपिन्‍नी। बरु थेनीगदेसे म्‍हन्‍बा आज्‍यबा तामग्‍यामसेन थेनीगदे गे आखेल्‍बा म्‍हि दोजी। ओच्‍छे थेनीगदेला आज्‍यबा सेम झन धोपधोपसे प्‍लिङ्जी।

२२ थेनीगदेसे ह्राङसे ह्राङदान बुद्धि मुबा म्‍हि भिसी भ्रजी, तसैनोन थेनीगदेलान तामसे थेनीगदे मूर्ख दोबा मुला।

२३ थेनीगदेसे खाइमै नाश आतबा य्‍हालदेन शक्ति मुबा परमेश्‍वरदा तेन्‍बा ख्‍लासी नाश तसी निबा म्‍हि, जन्‍तु, चरागदेदेन सुल्‍सी भ्रबा जन्‍तुगदेला मूर्ति स्‍होसी तेन्‍जी।

२४ थेतबासेलमा थेनीगदेला नइबा सेमसे तिग लइ म्‍हन्‍बा, थे अन्‍छार लसी भ्रबारी परमेश्‍वरसे थेनीगदेदा ख्‍लासी पिन्‍जी। थेनीगदेसे ह्राङ ह्राङ न्‍हङरी ब्रेल्‍सी पेःबा खबा पाप गेगदे लजी।

२५ थेनीगदेसे सदन जयजयकार लतोःबा जम्‍मान स्‍हे स्‍होबा परमेश्‍वरदा तेन्‍बा ख्‍लाजी। ओच्‍छे परमेश्‍वरसे स्‍होबा स्‍हेगदेदा चा तेन्‍जी। चुह्रङ् लसी थेनीगदेसे परमेश्‍वरला सत्‍य तामदा लुसीला तामदेन छ्‌याम देप्‍जी।

२६ थेतबासेलमा परमेश्‍वरसे थेनीगदेला आज्‍यबा सेमसे म्‍हन्‍बा अन्‍छारलान पेःबा खबा गेगदे लबारी ख्‍लासी पिन्‍जी। ओच्‍छे थेनीगदेला म्रिङकोलागदे ह्रेम्‍कोलादेन छ्‌याम आम्‍हेर्ना म्रिङकोला म्रिङकोलान ब्रेल्‍सी भ्रजी।

२७ थेह्रङ् लसीन ह्रेम्‍कोलागदे म्रिङकोलादेन छ्‌याम आम्‍हेर्ना बैससे क्रोसी ह्रेम्‍कोला ह्रेम्‍कोलादेन छ्‌यामनोन ब्रेल्‍सी भ्रजी। ओच्‍छे थेनीगदेसे लबा आज्‍यबा पेःबा खबा गेला सजाय थेनीगदे ह्राङसेन नाजी।

२८ थेनीगदेसे परमेश्‍वरदा तेन्‍बा सेम आलबासे लमा परमेश्‍वरसे थेनीगदेदा थेनीगदेलान न्‍होङ्बा सेमसे म्‍हन्‍बा अन्‍छारलान गे लगै भिसी ख्‍लासी पिन्‍जी।

२९ थेनीगदेला सेम जम्‍मान आज्‍यबा ताम, लोभदेन बोमोसे प्‍लिङ्बा मुला। थेतबासेलमा थेनीगदेसे डाह लबा, म्‍हि साइबा, छेबा बङ्बा लबा, म्‍हिदा झुक्‍याब लबा, स्‍य्‍हान्‍दोला बारेरी आज्‍यबा म्‍हन्‍बा, म्‍हिला तामगन लबा,

३० ओच्‍छे स्‍य्‍हान्‍दोला बेइज्‍जत लसी भ्रबा, परमेश्‍वरदाएनोन हेला लबा, ङा ह्रङ्‌बा खालै आरे भिसी ह्राङसे ह्राङदान घ्रेन स्‍होबा, स्‍य्‍हान्‍दोदा मान आलबा, आबा आमासे कुल्‍बा ताम आङ्‌यान्‍ना आज्‍यबा गे जे लबारी छार छार ग्‍याम म्‍हाइबा,

३१ थेह्रङ् लसी थेनीगदे मूर्ख दोःसी लला भिबा गेएनोन आलमुला। चु म्‍हिगदे चा दया आरेबा म्‍हि हिन्‍ना।

३२ चुह्रङ्बा गे लबा म्‍हिगदे परमेश्‍वरला ठिम अन्‍छार सितोःबा मुला भिबा ताम थेनीगदेदा थानोन मुला, तसैनोन थेनीगदेसे चुह्रङ्बा आज्‍यबा गे लबा जे आहिन, चुह्रङ्बा आज्‍यबा गे लबा स्‍य्‍हान्‍दोदाएनोन भङ पिन्‍मुला।

† 

१:१४ चु पदरी “ग्रीक” भिबा चा थे धुइरी जम्‍बुलिङरी जम्‍मान भन्‍दा ज्‍यबा रिमठिम मुबादेन ल्‍हानान ताम सेबा घोबा म्‍हि भिबा हिन्‍ना।

परमेश्‍वरसे लबा निसाफ

२

थेतबासेलमा स्‍य्‍हान्‍दोदा दोष लबा म्‍हिगदे, एनीगदे जुन मुसैनोन ङाइ गल्‍ती लबा आरे भिसी तिगै निउ लबा ग्‍याम आरे। स्‍य्‍हान्‍दोदा दोष लबा तामग्‍यामसेन एनीगदे दोषी तबा मुला। तिग्‍दा भिसम एनीगदेसे जुन गेग्‍याम स्‍य्‍हान्‍दोदा दोष लबा मुला थेनोन गे एनीगदेसेनोन लबा मुला।

२ चुह्रङ्बा गे लबा म्‍हिगदेदा परमेश्‍वरसे ठीक निसाफ लला भिबा ताम य्‍हाङदा था मुला।

३ एनीगदेसे चुह्रङ्बा आज्‍यबा गे लबा म्‍हिगदेदा दोष लमुला। तर ह्राङएनोन थेह्रङ्बान आज्‍यबा गे लसी भ्रमुला। तिग परमेश्‍वरसे निसाफ लबा धुइरी एनीगदे चा स्‍योम्‍‍‍र्याङ्ला भिसी म्‍हन्‍बा?

४ परमेश्‍वरसे एनीगदेदा गाते माया लमुला, ओच्‍छे ह्राङदेन छ्‌याम थान्‍बारी गाते सेम लमुला भिबा ताम एनीगदेसे पक्‍कान म्‍हन्‍बा आरे। परमेश्‍वरसे एनीगदे ह्राङ ह्राङला पाप ख्‍लासी ह्राङपट्टि दोःगै भिसी भ्रान्‍बा मुला। थेतबासेलमा एनीगदेदा गाते ज्‍यना लमुला भिबा ताम एनीगदेदा था आरे?

५ तर एनीगदेला कोङ्बा सेमदेन परमेश्‍वरपट्टि दोःबारी आम्‍हाइबासे लमा परमेश्‍वरसे ठीक लसी निसाफ लबा धुइरी एनीगदेसे ल्‍हानान सजाय याङ्ला।

६ तिग्‍दा भिसम परमेश्‍वरसे जम्‍मान म्‍हिदा थेनीगदेसे लबा गे अन्‍छार इनाम पिन्‍ना।

७ सेम नासी ज्‍यबा गे लबान परमेश्‍वरला घ्रेन य्‍हालदेन मान ओच्‍छे जुकजुकधोनाला जुनी याङ्बारी म्‍हाइबा म्‍हिगदेदा चा परमेश्‍वरसे जुकजुकधोनाला जुनी पिन्‍ना।

८ तर स्‍य्‍हान्‍दो म्‍हिगदेसे ह्राङला जे ग्‍याम च्‍यासी सत्‍य ताम अन्‍छार आभ्रमुला, ओच्‍छे पाप गे जे लसी भ्रमुला। थेह्रङ्बा म्‍हिगदेदा परमेश्‍वरसे सजाय पिन्‍ना।

९ आज्‍यबा गे लबा जम्‍मान म्‍हिगदेथोरी आपत विपतदेन दुख खला। चुह्रङ्बा दुख ङाच्‍छा यहूदीगदेथोरी खला, थेह्रङ् लसीन अर्गु य्‍हुलला म्‍हिगदेथोरीनोन खला।

१० तर ज्‍यबा गे लबा म्‍हिगदेदा परमेश्‍वरसे ज्‍यबा भिसी मानदेन शान्‍ति पिन्‍ना। चु जम्‍मान ताम परमेश्‍वरसे ङाच्‍छा यहूदीगदेदा पिन्‍ना, थेह्रङ् लसीन अर्गु य्‍हुलला म्‍हिगदेदाएनोन पिन्‍ना।

११ तिग्‍दा भिसम परमेश्‍वरसे खालैलान ली च्‍यासी निसाफ आल।

१२ परमेश्‍वरसे मोशादा पिन्‍बा ठिम था आयाङ्ना पाप गे लबा अर्गु य्‍हुलला म्‍हिगदेएनोन नाश तला, ओच्‍छे थे ठिम था याङ्सीनोन पाप गे लबा यहूदीगदेदाएनोन थे ठिमग्‍यामसेन निसाफ लला।

१३ तिग्‍दा भिसम मोशाला ठिम सेसी घोसी जे परमेश्‍वरदा सेम निबा म्‍हि दोबारी आखम। तर ठिम अन्‍छार गे लबा म्‍हि चा परमेश्‍वरदा सेम निबा म्‍हि दोला।

१४ अर्गु य्‍हुलला म्‍हिगदेदेन छ्‌याम परमेश्‍वरसे मोशादा पिन्‍बा ठिम आरे। तसैनोन थेनीगदे न्‍हङला कोइ कोइसे ह्राङला बानीबेहोरग्‍याम लबा गेगदे ठिमदेन छ्‌याम ढिक्‍बासे लमा थेनीगदे ह्राङनोन ठिम तेःबान हिन्‍ना।

१५ थेनीगदेसे लबा गे ठिमदेन छ्‌याम ढिक्‍बासे लमा थेनीगदेला सेमरीन ठिम मुला भिसी उन्‍मुला। थेतबासेलमा थेनीगदेला सेमसे खाइमाम दोष उन्‍मुला, खाइमाम भङ पिन्‍मुला।

१६ चु ताम परमेश्‍वरसे येशू ख्रीष्‍टग्‍याम म्‍हिला सेमला ताम निसाफ लबा धुइरी तला। थे ताम ङाइ एनीगदेदा थार्बा पिन्‍बा समाचार थेःना लबा धुइरी पाङ्सी जिन्‍बा मुला।

ठिम अन्‍छार भ्रबा जे यहूदी हिन्‍ना

१७ तर एनीगदे यहूदी हिन्‍ना भिसी परमेश्‍वरसे मोशादा पिन्‍बा ठिमला भररी भ्रमुला, ओच्‍छे ङनी परमेश्‍वरसे धम्‍बा म्‍हि हिन्‍ना भिसी घमण्‍डएनोन लमुला भिसम,

१८ एनीगदेदा परमेश्‍वरला सेमला तामएनोन था मुला, ओच्‍छे तिग ज्‍यबा हिन्‍ना भिबा ताम था मुला, तिग्‍दा भिसम एनीगदेसे ठिमग्‍याम लोप्‍बा मुला।

१९ थेह्रङ् लसीन एनीगदे ह्राङसे ह्राङदान काना म्‍हिगदेला नेतादेन धोपधोपरी भ्रबा म्‍हिगदेला लागिरी य्‍हाल हिन्‍ना भिसी भ्रमुला।

२० ओच्‍छे मूर्ख म्‍हिगदेदा ज्‍यबा ग्‍याम उन्‍बादेन आसेबा आघोबा म्‍हिगदेदा लोप्‍मुला भिसी म्‍हन्‍मुला। तिग्‍दा भिसम एनीगदे ठिमग्‍यामसे जम्‍मान सत्‍य तामदेन बुद्धि याङ्बा मुला भिसी भ्रमुला।

२१ चुह्रङ् लसी स्‍य्‍हान्‍दोदा लोप्‍बा ताम अन्‍छार एनीगदे चा तिग्‍दा आभ्रबा? ओच्‍छे स्‍य्‍हान्‍दोदा चा य्‍हो लबारी आत भिसी पाङ्सी भ्रबा, एनीगदे चा तिग्‍दा य्‍हो लसी भ्रबा?

२२ एनीगदेसे स्‍य्‍हान्‍दोगदेदा चा ब्रेल्‍सी भ्रबारी आत भिसी लोप्‍सी एनीगदे ह्राङनोन चा तिग्‍दा ब्रेल्‍सी भ्रबा? ओच्‍छे मूर्तिदा तेन्‍बा ठीक आहिन भिसी स्‍य्‍हान्‍दोदा लोप्‍सी एनीगदे ह्राङनोन चा तिग्‍दा मन्‍दिरला धन सम्‍पत्ति य्‍हो लबा?

२३ ङन्‍दा ठिम था मुला भिसी घमण्‍ड लबा म्‍हिसे तिग्‍दा ठिमरी मुबा ताम अन्‍छार आभ्रना परमेश्‍वरदा हेला लबा?

२४ तिग्‍दा भिसम बचनरी “एनी यहूदीगदेसे लमान अर्गु य्‍हुलला म्‍हिगदेसे परमेश्‍वरला बिरोधरी ताम लसी भ्रबा मुला” भिसी भ्रिबा मुला।

२५ ठिम अन्‍छार भ्रजी भिसम एसे ल्‍हुइरी लबा खतना ठीक हिन्‍ना। तर थे ठिम अन्‍छार आभ्रनी भिसम एसे लबा खतना आलबा तेःबान हिन्‍ना।

२६ चुदे खतना आलबा अर्गु य्‍हुलला म्‍हिगदेसे थे ठिम अन्‍छार गे लजी भिसम परमेश्‍वरला ङाच्‍छा थे खतना लबा म्‍हि ह्रङ्‌बान हिन्‍ना।

२७ ल्‍हुइरी खतना आलसैनोन थे ठिम अन्‍छार भ्रबा अर्गु य्‍हुलला म्‍हिगदेसे एनी खतना लबादेन भ्रिबा ठिम मुसीनोन थे अन्‍छार आभ्रबा यहूदीगदेला दोष उन्‍ना।

२८ तिग्‍दा भिसम यहूदी तसी न्‍हजी भिदेमा पक्‍का यहूदी आदो। ओच्‍छे ल्‍हुइरी जे लबा खतनाएनोन पक्‍का खतना आत।

२९ तर जुन म्‍हिसे सेमहेन्‍सेन परमेश्‍वरदा तेन्‍ना थे म्‍हि चा पक्‍का यहूदी हिन्‍ना। ओच्‍छे सेमरी परमेश्‍वरला आत्‍मासे लबा खतना चा पक्‍का खतना हिन्‍ना। चु चा ठिमरी भ्रिबा अन्‍छार आहिन। चुह्रङ्बा म्‍हिसे म्‍हिगदेग्‍याम आहिन, परमेश्‍वरग्‍याम स्‍याबास याङ्ला।

३

थेह्रङ् भिसम यहूदी तसी तिगै फाइदा आरे? ओच्‍छे खतना लसी तिगै याङ्बा आरे?

२ जम्‍मान तामरी फाइदा मुला। तिग्‍दा भिसम परमेश्‍वरसे जम्‍मान भन्‍दा ङाच्‍छा यहूदीगदेदा ह्राङला बचन जिम्‍मा पिन्‍बा मुबा।

३ चुदे थेनीगदे न्‍हङला कोइ कोइसे परमेश्‍वरला बचनथोरी विश्‍वास लबारी आखम्‍नी भिदेमा तिग परमेश्‍वर विश्‍वास लबारी आखम्‍बा परमेश्‍वर हिन्‍ना?

४ अहँ, आहिन। म्‍हि फट्टा तसैनोन परमेश्‍वर चा सत्‍य मुला। बचनरीनोन चुह्रङ् भिसी भ्रिबा मुला,

“ह्राङसे सुङ्बा तामग्‍यामसेन

ह्राङ सत्‍य परमेश्‍वर हिन्‍ना भिसी

म्‍हिगदेसे था याङ्ला,

ओच्‍छे निसाफ लबा धुइरी ह्राङसेन ढाला।”

५ तर चुदे य्‍हाङसे लबा आज्‍यबा गेग्‍याम परमेश्‍वर ज्‍यबा मुला भिसी पाङ्‌मुला भिसम य्‍हाङसे तिग पाङ्से? परमेश्‍वरसे य्‍हाङदा आज्‍यबा गेला सजाय पिन्‍मा तिग परमेश्‍वरसे अन्‍याय लबा तला? ङाइ म्‍हिसे म्‍हन्‍बा अन्‍छार पाङ्बा हिन्‍ना।

६ चु ताम हिन्‍नोन आहिन, चुदे परमेश्‍वरदेन छ्‌याम निसाफ लबा अधिकार आरेबा हिन्‍सम खाह्रङ् लसी परमेश्‍वरसे जम्‍बुलिङला निसाफ लबारी खम्‍ला?

७ चुदे ङाइ पाङ्बा लुसीला तामग्‍याम परमेश्‍वरदा ल्‍हानान मान तला, ओच्‍छे परमेश्‍वर सत्‍य हिन्‍ना भिसी उन्‍ना भिसम तिग्‍दा परमेश्‍वरसे ङादा झन पापी म्‍हिदा ह्रङ् लसी निसाफ लबा?

८ ज्‍यबा तबारी पाप गे लसै तला भिबा ताम खाइमै ज्‍यबा तला? तसैनोन कोइ कोइ म्‍हिगदेसे य्‍हाङसे चुह्रङ् पाङ्जी भिसी खिसी लसी दोष लबा मुला। चुह्रङ् लसी दोष लबा म्‍हिगदेदा चा ठीक सजाय पिन्‍ना।

पाप आलबा म्‍हि खालै आरे

९ दाहेन्‍से अर्गु य्‍हुलला म्‍हिगदे भन्‍दा य्‍हाङ यहूदीगदे चा परमेश्‍वरला ङाच्‍छा ज्‍यबा म्‍हि हिन्‍ना? आहिन। यहूदीदेन अर्गु य्‍हुलला म्‍हिगदे जम्‍मान पापला तहरी मुला भिसी ङाइ ङाच्‍छान पाङ्सी जिन्‍बा मुला।

१० बचनरीनोन चुह्रङ् भिसी भ्रिबा मुला

“परमेश्‍वरसे म्‍हन्‍बा अन्‍छार भ्रबा म्‍हि खालै आरे,

गिकनोन आरे।

११ घोबा म्‍हि खालै आरे,

ओच्‍छे परमेश्‍वरदा म्‍हाइबा म्‍हिएनोन खालै आरे।

१२ जम्‍मान म्‍हिसे परमेश्‍वरदा ख्‍लाबा मुला,

गे खेल्‍बा म्‍हि गिकनोन आरे,

ओच्‍छे ज्‍यबा गे लबा म्‍हिएनोन गिकनोन आरे।

१३ थेनीगदेला ओल्‍गोङ आल्‍हुबा धुर्सा ह्रङ्‌बान मुला,

ओच्‍छे स्‍य्‍हान्‍दोदा फसब लबारी थेनीगदेला लेसे लुसीला ताम जे लमुला।

थेनीगदेला सुङरी चा पुख्रीला ह्रङ्‌बान बिख मुला।

१४ थेनीगदेला सुङसे केःबादेन

आज्‍यबा ताम जे पाङ्‌मुला।

१५ थेनीगदे म्‍हि साइबारी छ्‌यार्बा तमुला।

१६ थेनीगदे भ्रबा ग्‍यामरी

दुखदेन नाश जे तमुला।

१७ ओच्‍छे शान्‍तिला ग्‍यामदा

थेनीगदेसे ङोसेबान आरे।

१८ थेनीगदे परमेश्‍वर म्राङ्सी

आलोङ्‍मुला।”

१९ परमेश्‍वरसे मोशादा पिन्‍बा ठिमरी भ्रिबा ताम थे ठिमला तहरी चिबा म्‍हिगदेदा पाङ्बा ताम हिन्‍ना भिसी य्‍हाङदा था मुला। थेतबासेलमा जम्‍बुलिङला जम्‍मान म्‍हिगदे परमेश्‍वरला ङाच्‍छा राप्‍तोःला। थे धुइरी खालैसेन तिगै पाङ्‌बारी आखम।

२० तिग्‍दा भिसम थे ठिम अन्‍छार गे लसी खालैनोन परमेश्‍वरदा सेम निबा म्‍हि दोबारी आखम। ठिमसे चा म्‍हिसे लबा पाप उन्‍सी पिन्‍बा जे हिन्‍ना।

विश्‍वासग्‍यामसे जे परमेश्‍वरदा सेम निबा म्‍हि दोमुला

२१ तर दान्‍दे परमेश्‍वरसे म्‍हिदा खाह्रङ् लसी ह्राङदा सेम निबा म्‍हि स्‍होमुला भिबा ताम य्‍हाङसे म्राङ्बा मुला। चु ताम ठिमदेन अगमवक्तागदेसेनोन पाङ्बा मुला। तर चु चा ठिम अन्‍छार गे लसी आहिन।

२२ चुह्रङ् लसीन येशू ख्रीष्‍टदा विश्‍वास लबा जम्‍मान म्‍हिगदे विश्‍वासग्‍यामनोन परमेश्‍वरदा सेम निबा म्‍हि दोबा मुला। तिग्‍दा भिसम परमेश्‍वरला ङाच्‍छा जम्‍मान म्‍हि गिकनोन हिन्‍ना।

२३ तिग्‍दा भिसम जम्‍मान म्‍हिगदेसे पाप लबा मुला, ओच्‍छे परमेश्‍वरला घ्रेन य्‍हालग्‍याम थारेङ तबा मुला।

२४ तर परमेश्‍वर चा दया लबा परमेश्‍वर हिन्‍ना, थेसे दयामाया लसी म्‍हिगदेदा तिगै आकिन्‍ना ओह्रङ्नोन ह्राङदा सेम निबा म्‍हि स्‍होबा मुला। तिग्‍दा भिसम ख्रीष्‍ट येशूसे जम्‍मान म्‍हिला लागिरी ह्राङसेन सजाय नासी म्‍हिगदेदा पापला सजायग्‍याम फेबा मुला।

२५ परमेश्‍वरसे ख्रीष्‍टदा य्‍हाङला लागिरी बलि तबारी पुइखजी। ओच्‍छे ख्रीष्‍टसे बगब लबा का य्‍हाङला लागिरी हिन्‍ना भिबा तामरी विश्‍वास लबा म्‍हिला पापला दोष मेटब लबा मुला। चुह्रङ् लसी परमेश्‍वरसे ह्राङसे लबा निसाफ ठीक हिन्‍ना भिसी उन्‍बा मुला। तिग्‍दा भिसम ख्रीष्‍ट फेप्‍खबा भन्‍दा ङाच्‍छा परमेश्‍वरसे नासी म्‍हिगदेला पापगदेदा तिगै वास्‍ता आलनी।

२६ दान्‍देनोन ह्राङ ठीक मुला भिसी उन्‍बाला लागिरी परमेश्‍वरसे चुह्रङ् लजी। परमेश्‍वरसे ह्राङ ठीक निसाफ लबादेन येशूथोरी विश्‍वास लबा म्‍हिगदेग्‍याम स्‍य्‍हान्‍दो म्‍हिगदेदाएनोन ह्राङदा सेम निबा म्‍हि स्‍होबारी खम्‍बा परमेश्‍वर हिन्‍ना भिसी उन्‍बाला लागिरी थेह्रङ् लबा हिन्‍ना।

२७ थेह्रङ् भिसम य्‍हाङसे तिग तामला लागिरी घमण्‍ड लसे? घमण्‍ड लतोःबा तामनोन आरे। तिग्‍दा भिसम चु गे खजिबै ठिम अन्‍छार भ्रसी तबा आहिन। तर विश्‍वास लबासे लमान तबा हिन्‍ना।

२८ थेतबासेलमा ठिम अन्‍छार गे लसी आहिन। तर विश्‍वास लसी जे परमेश्‍वरदा सेम निबा म्‍हि दोबारी खम्‍ला भिबा ताम य्‍हाङदा था मुला।

२९ तिग परमेश्‍वर यहूदीगदेला जे परमेश्‍वर हिन्‍ना? तिग अर्गु य्‍हुलला म्‍हिगदेला चा परमेश्‍वर आहिन? थे अर्गु य्‍हुलला म्‍हिगदेलाएनोन परमेश्‍वर हिन्‍ना।

३० जम्‍मालान परमेश्‍वर गिकनोन हिन्‍ना। खतना लबा म्‍हि मुसै, खतना आलबा म्‍हि मुसै,† जम्‍मादान परमेश्‍वरसे थेनीगदेसे लबा विश्‍वासग्‍यामसेन परमेश्‍वरदा सेम निबा म्‍हि स्‍होबा हिन्‍ना।

३१ चुदे य्‍हाङसे विश्‍वासग्‍याम परमेश्‍वरदा सेम निबा म्‍हि दोखम्‍ला भिसी पाङ्‌मा तिग परमेश्‍वरला ठिमदा चा नाश लबा हिन्‍ना? पक्‍कान आहिन, बरु य्‍हाङसे थे ठिमदा पूरा लबा मुला।

† 

३:३० “खतना लबा म्‍हि” ओच्‍छे “खतना आलबा म्‍हि” भिबा चा यहूदी ओच्‍छे अर्गु य्‍हुलला म्‍हिगदे हिन्‍ना।

अब्राहामला विश्‍वास

४

दाहेन्‍से ङन्‍ना म्‍हेमे अब्राहामसे तिग लोप्‍जी भिबा ताम खाह्रङ् लसी पाङ्से?

२ चुदे अब्राहाम थेसे लबा गेग्‍याम परमेश्‍वरदा सेम निबा म्‍हि दोबा हिन्‍सम घमण्‍ड लम्‍याङ्सेला मुबा। तर परमेश्‍वरला ङाच्‍छा चा आहिन।

३ तिग्‍दा भिसम परमेश्‍वरला बचनरी चुह्रङ् लसी भ्रिबा मुला, “अब्राहामसे परमेश्‍वरदा विश्‍वास लजी। थेतबासेलमा परमेश्‍वरसे अब्राहामदा ह्राङदा सेम निबा म्‍हि हिन्‍ना भिसी सुङ्जी।”

४ च्‍यागो, खालै म्‍हिसे गे लसी याङ्बा ज्‍याला चा दान आहिन, तर थे थेसे याङ्तोःबा ज्‍याला हिन्‍ना।

५ जुन म्‍हिसे गेथोरी भर आलना पाप माफ लसी परमेश्‍वरदा सेम निबा म्‍हि स्‍होबा परमेश्‍वरदा विश्‍वास लला, थेह्रङ्बा म्‍हिदा विश्‍वासग्‍यामसेन परमेश्‍वरसे ह्राङदा सेम निबा म्‍हि हिन्‍ना भिसी सुङ्ला।

६ गेग्‍याम आहिन, तर विश्‍वासग्‍याम परमेश्‍वरदा सेम निबा म्‍हि दोबा म्‍हिगदेदा दाऊद ग्‍लेसे परमेश्‍वरला बचनरी चुह्रङ् भिसी पाङ्बा मुला।

७ “थेनीगदेसे परमेश्‍वरग्‍याम गाते मोलम याङ्ला,

थेनीगदेसे आज्‍यबा गे लसैनोन परमेश्‍वरसे थेनीगदेदा माफ लबा मुला। ओच्‍छे थेनीगदेला पापला दोषएनोन मेटब लसी पिन्‍बा मुला।

८ थेनीगदेसे परमेश्‍वरग्‍याम गाते मोलम याङ्ला,

थेनीगदेसे लबा पापला दोष परमेश्‍वरसे मेटब लसी जिन्‍बा मुला।”

९ दाऊदसे पाङ्बा चु मोलम खतना लबा यहूदीगदेला लागिरी जे हिन्‍ना? आहिन। तर खतना आलबा अर्गु य्‍हुलला म्‍हिगदेला लागिरीनोन हिन्‍ना। तिग्‍दा भिसम अब्राहामसे परमेश्‍वरदा विश्‍वास लबासे लमा परमेश्‍वरसे थेदा ह्राङदा सेम निबा म्‍हि हिन्‍ना भिसी सुङ्जी भिबा ताम य्‍हाङसे पाङ्‌मुला।

१० अब्राहामदा परमेश्‍वरसे खाइमा तिगै दोष आरेबा म्‍हि हिन्‍ना भिसी सुङ्जी? थेसे ठिम अन्‍छार खतना लबा भन्‍दा ङाच्‍छा कि लिच्‍छा? तर खतना लबा भन्‍दा ङाच्‍छान सुङ्बा हिन्‍ना।

११ लिच्‍छा अब्राहामला खतना लजी, ओच्‍छे चु चा थेसे लबा विश्‍वाससे लमा खतना तबा भन्‍दा ङाच्‍छान परमेश्‍वरसे थेदा ह्राङदा सेम निबा म्‍हि भिसी सुङ्बाला चिनु हिन्‍ना। ओच्‍छे खतना आलसैनोन विश्‍वासग्‍याम परमेश्‍वरसे ह्राङदा सेम निबा म्‍हि भिसी सुङ्बा जम्‍मान म्‍हिगदेला थे आबा दोगै भिसी चुह्रङ् तबा हिन्‍ना।

१२ थेह्रङ् लसी यहूदीगदे खतना लबासे लमा आहिन, तर थेनीगदेसेनोन अब्राहामसे ह्रङ् लसीन खतना लबा भन्‍दा ङाच्‍छा विश्‍वास लसी भ्रबासे लमान अब्राहाम थेनीगदेलाएनोन आबा दोजी।

विश्‍वासग्‍यामसे जे कबुल लबा स्‍हे याङ्ला

१३ अब्राहामदेन थेला सन्‍तानगदेदा जम्‍बुलिङला हक पिन्‍ना भिसी लबा कबुल चा थेसे ठिम अन्‍छार गे लबासे लमा आहिन। तर थेसे लबा विश्‍वासग्‍याम परमेश्‍वरदा सेम निबा म्‍हि दोबासे लमा हिन्‍ना।

१४ चुदे ठिम अन्‍छार भ्रबा म्‍हिगदेसे थे हक याङ्बा हिन्‍सम म्‍हिगदेसे लबा विश्‍वास गे आखेल्‍बा तसेला मुबा। ओच्‍छे परमेश्‍वरसे पिन्‍ना भिसी लबा कबुलएनोन गे आखेल्‍बा तसेला मुबा।

१५ तिग्‍दा भिसम ठिम अन्‍छार आभ्रमा परमेश्‍वरसे म्‍हिगदेदा सजाय पिन्‍ना। तर ठिमनोन आरेमाहेन्‍से थेरी आज्‍यबा गेनोन आत।

१६ परमेश्‍वरसे लबा दयामायाथोरी भर लगै भिसी थेसे लबा कबुल विश्‍वासग्‍यामसे जे याङ्ला। चुनोन दयामायाग्‍यामसे अब्राहामला जम्‍मान सन्‍तानसे परमेश्‍वरसे लबा कबुल याङ्ला भिसी पक्‍का लबा मुला। चु कबुल ठिम मुबागदेला लागिरी जे आहिन, तर अब्राहामसे ह्रङ्‌बान विश्‍वास लबा म्‍हिगदेला लागिरीनोन हिन्‍ना। तिग्‍दा भिसम अब्राहाम य्‍हाङ जम्‍मालान आबा हिन्‍ना।

१७ परमेश्‍वरसे अब्राहामदा सुङ्बा ताम बचनरी चुह्रङ् लसी भ्रिबा मुला, “ङाइ एदा जम्‍मान य्‍हुलला म्‍हिगदेला आबा स्‍होबा मुला।” तिग्‍दा भिसम परमेश्‍वरला ङाच्‍छा अब्राहाम य्‍हाङ जम्‍मालान आबा हिन्‍ना। सिबागदेदा सोना लबादेन आरेबा स्‍हेदा बचनग्‍यामसेन स्‍होबा परमेश्‍वरदा अब्राहामसे विश्‍वास लजी।

१८ कोला तला भिसी आशनोन आरेबा धुइरी परमेश्‍वरसे “एला कोलागदे मुला सार ह्रङ्नोन झ्‍यासीन झ्‍याआखम्‍बाधोना तला” भिसी सुङ्बा तामरी आश लसी विश्‍वास लजी। चुह्रङ् लसी थे ल्‍हानान य्‍हुलला म्‍हिगदेला आबा दोजी।

१९ अब्राहाम ओस्‍पन ग्‍यार्जा गिक दिङ तसी जिन्‍बा मुबा। ह्राङ खेप्‍बा दोःसी सिइ लबा धुइ तजी भिबा तामदेन ह्राङला म्रिङ साराग्‍याम कोला आत भिबा ताम था याङ्सीनोन थेला विश्‍वास कमजोर आतनी।

२० परमेश्‍वरसे पिन्‍ना भिसी कबुल लबा तामरी थेसे तिगै शङ्का आलना विश्‍वासरी झन कोङ्‌सी चिजी, ओच्‍छे चुनोन विश्‍वासग्‍याम थेसे परमेश्‍वरदा मानदेन जयजयकार लजी।

२१ परमेश्‍वरसे लबा कबुल पूरा लखम्‍ला भिबा ताम अब्राहामदा पक्‍का था मुबा।

२२ चुह्रङ्बा विश्‍वाससे लमान परमेश्‍वरसे अब्राहामदा “ह्राङदा सेम निबा म्‍हि हिन्‍ना” भिसी सुङ्जी।

२३ “परमेश्‍वरदा सेम निबा म्‍हि हिन्‍ना” भिसी सुङ्बा ताम चा अब्राहामला लागिरी जे भ्रिबा आहिन,

२४ तर य्‍हाङला लागिरीनोन भ्रिबा हिन्‍ना। य्‍हाङ न्‍हङला जुन म्‍हिसे य्‍हाङला प्रभु येशूदा सिबाग्‍याम सोना लबा परमेश्‍वरदा विश्‍वास लला, थेनीगदेदाएनोन परमेश्‍वरसे ह्राङदा सेम निबा म्‍हि हिन्‍ना भिसी सुङ्ला।

२५ य्‍हाङला पापला दोष मेटब लबाला लागिरी येशूदा साइजी, ओच्‍छे य्‍हाङदा परमेश्‍वरदा सेम निबा म्‍हि हिन्‍ना भिसी म्‍हन्‍बाला लागिरी थेदा सिबाग्‍याम सोना लजी।

विश्‍वासग्‍याम याङ्बा शान्‍ति

५

थेतबासेलमा य्‍हाङला विश्‍वासग्‍यामसेन य्‍हाङदा परमेश्‍वरदा सेम निबा म्‍हि दोना लबा मुला। ओच्‍छे य्‍हाङला प्रभु येशू ख्रीष्‍टग्‍यामसेन य्‍हाङ परमेश्‍वरदेन छ्‌याम ढिक्‍बा मुला।

२ ख्रीष्‍टसे य्‍हाङला विश्‍वासग्‍याम य्‍हाङदा परमेश्‍वरला दयामायारी भबा मुला। ओच्‍छे दान्‍दे य्‍हाङ थेनोन दयामायारी भ्रबा मुला। य्‍हाङदा परमेश्‍वरसे थेला ह्रङ्‌बान य्‍हालदेन शक्ति पिन्‍ना भिसी घ्रेन आश थोसी य्‍हाङ ताङ्‍बा मुला।

३ चुदे जे आहिन, दुखरीनोन य्‍हाङ ताङ्‍बा मुला। तिग्‍दा भिसम य्‍हाङसे दुख नाजी भिसम अझन य्‍हाङ विश्‍वासरी पाको म्‍हि दोला।

४ दुख नाखम्‍बा शक्तिसे य्‍हाङदा पाको म्‍हि स्‍होला। य्‍हाङ पाको म्‍हि तमाहेन्‍से य्‍हाङदा आश खमुला।

५ य्‍हाङसे लबा चु आशसे य्‍हाङदा दुख ङ्‍हम्‍ना आल। तिग्‍दा भिसम य्‍हाङदा परमेश्‍वरसे ह्राङला आत्‍मा पिन्‍बा मुला, ओच्‍छे थेनोन आत्‍मासे य्‍हाङला सेमरी परमेश्‍वरला माया थान्‍सी पिन्‍बा मुला।

६ य्‍हाङसे थार्बा याङ्बाला लागिरी तिगैनोन लबारी आखम्‍बा धुइरी ख्रीष्‍ट य्‍हाङ पापीगदेला लागिरी परमेश्‍वरसे तोगब लबा धुइरी सिजी।

७ धर्म तेन्‍बा म्‍हिला लागिरी खालै म्‍हि चुह्रङ् लसी आसि। तर ज्‍यबा गे लबा म्‍हिला लागिरी खालै म्‍हिसे सिबारी म्‍हाइला तला।

८ तर य्‍हाङ पापी तसैनोन ख्रीष्‍ट य्‍हाङला लागिरी सिसी य्‍हाङदा परमेश्‍वरसे ह्राङला माया उन्‍जी।

९ दाहेन्‍से ख्रीष्‍ट सिसी ह्राङलान काग्‍याम य्‍हाङदा परमेश्‍वरदा सेम निबा म्‍हि दोना लजी। चुदे जे आहिन, परमेश्‍वरग्‍याम य्‍हाङसे नातोःबा सजायग्‍यामसेनोन य्‍हाङदा जोगब लला।

१० य्‍हाङ परमेश्‍वरला शत्रु मुबा धुइरीन थेला झा ख्रीष्‍ट सिसी य्‍हाङदा परमेश्‍वरदेन छ्‌याम ढिक्‍ना लजी। य्‍हाङदा परमेश्‍वरदेन छ्‌याम ढिक्‍ना लबा जे आहिन, तर दाहेन्‍से झन प्रभु येशू ख्रीष्‍टला ल्‍हुइग्‍यामसे य्‍हाङदा थार्नाएनोन लला।

११ चुदे जे आहिन, तर दाहेन्‍से प्रभु येशू ख्रीष्‍टसे य्‍हाङदा परमेश्‍वरदेन छ्‌याम ढिक्‍ना लसी ह्राङला ह्रो स्‍होबासे लमा य्‍हाङ परमेश्‍वरदेन छ्‌याम गिक तसी ताङ्‍बा मुला।

आदमदेन ख्रीष्‍ट

१२ जम्‍मान भन्‍दा ङाच्‍छा आदम भिबा म्‍हि गिकग्‍याम जम्‍बुलिङरी पाप खजी, ओच्‍छे पापग्‍याम काल खजी। चुह्रङ् लसीन जम्‍मान म्‍हिगदेसे पाप लबासे लमा जम्‍मानथोरी काल खजी।

१३ परमेश्‍वरसे मोशादा ठिम पिन्‍बा भन्‍दा ङाच्‍छाहेन्‍सेन जम्‍बुलिङरी पाप मुबा। तर ठिम आरेबासे लमा पापला हिसाब आरेमुबा।

१४ तसैनोन आदमला धुइहेन्‍से मोशा भिबा म्‍हिला धुइधोनाला जम्‍मान म्‍हिगदेदा कालसे शासन लजी। थे म्‍हिगदेसे लबा पाप आदमसे लबा पाप ह्रङ्‌बा आतसै थेनीगदे सितोःजी। आदमसे लबा गेग्‍याम जम्‍मान म्‍हि सिजी, ओच्‍छे ख्रीष्‍टसे लबा गेग्‍याम चा जम्‍मान म्‍हि सोजी।

चुह्रङ् लसी च्‍यामा, आदम लिच्‍छा फेप्‍खबा ख्रीष्‍ट ह्रङ्‌बान मुबा।

१५ तर पापला सय फाबारी परमेश्‍वरसे य्‍हाङदा पिन्‍बा मोलमदेन आदमसे लबा पाप ल्‍हानान फरक मुला। तिग्‍दा भिसम म्‍हि गिकसे लबा पापग्‍याम ल्‍हानान म्‍हिगदे सिजी। तर लिच्‍छा फेप्‍खबा येशू ख्रीष्‍टसे चा परमेश्‍वरला ल्‍हानान घ्रेन दयामायाग्‍याम म्‍हिसे फातोःबा पापला सय फासी ल्‍हानान म्‍हिगदेदा सोना लजी।

१६ थेह्रङ् लसीन परमेश्‍वरसे ओह्रङ्नोन पिन्‍बा मोलम चा म्‍हि गिकसे लबा पाप भन्‍दा फरक मुला। म्‍हि गिकसे पाप लबासे लमा जम्‍मान म्‍हिगदेदा दोषी भिसी पाङ्जी, ओच्‍छे सजाय नातोःजी। तर ल्‍हानान पाप लमाहेन्‍से लिच्‍छा फेप्‍खबा ओह्रङ्नोन याङ्बा मोलमग्‍याम परमेश्‍वरसे म्‍हिगदेला पापला दोष मेटब लसी ह्राङदा सेम निबा म्‍हि भिसी सुङ्जी।

१७ म्‍हि गिकसे पाप लबासे लमा जम्‍मान म्‍हिगदेथोरी कालसे शासन लजी। तर परमेश्‍वरसे ल्‍हानान दयामाया लसी म्‍हि गिक येशू ख्रीष्‍टग्‍याम ओह्रङ्नोन पिन्‍बा मोलमग्‍याम य्‍हाङदा परमेश्‍वरदा सेम निबा म्‍हि हिन्‍ना भिसी सुङ्जी। थे मोलम याङ्बा म्‍हिगदे येशू ख्रीष्‍टग्‍याम सोला ओच्‍छे शासन लला।

१८ थेतबासेलमा म्‍हि गिकसे लबा पापग्‍यामसे जम्‍मान म्‍हिगदेसे सजाय नातोःजी, थेह्रङ् लसीन म्‍हि गिकसे लबा ज्‍यबा गेग्‍यामसेन जम्‍मान म्‍हिगदे परमेश्‍वरदा सेम निबा म्‍हि दोःसी जुकजुकधोनाला जुनी याङ्बारी खम्‍ला।

१९ म्‍हि गिकसे परमेश्‍वरसे कुल्‍बा ताम आङ्‌यान्‍बासे लमा ल्‍हानान म्‍हिगदे पापी दोजी। थेह्रङ् लसीन म्‍हि गिकसे परमेश्‍वरसे कुल्‍बा ताम ङ्‌यान्‍बासे लमा ल्‍हानान म्‍हि परमेश्‍वरदा सेम निबा म्‍हि दोजी।

२० जम्‍मान म्‍हिगदेसे गाते पाप लबा चीम भिसी था याङ्‌गै भिसी परमेश्‍वरसे ठिम पिन्‍जी। तर जति पाप बढब तबान निजी परमेश्‍वरसे झन ल्‍हानान दयामाया लजी।

२१ थे धुइरी पापसे कालग्‍याम म्‍हिगदेदा शासन लबा ह्रङ् लसी दान्‍दे परमेश्‍वरला दयामायासे शासन लबान मुला। थे दयामायासे य्‍हाङदा परमेश्‍वरदा सेम निबा म्‍हि स्‍होसी य्‍हाङला प्रभु येशू ख्रीष्‍टग्‍याम जुकजुकधोनाला जुनी पिन्‍बान मुला।

पापग्‍याम सिला ख्रीष्‍टग्‍याम सोला

६

दाहेन्‍से य्‍हाङसे तिग पाङ्से? तिग परमेश्‍वरग्‍याम ल्‍हानान दयामाया याङ्‌गै भिसी अझ य्‍हाङ पापनोन लसी चिसे?

२ आहिन, खाइमै चुह्रङ् लबारी आत। चुदे य्‍हाङ पापला शक्तिग्‍याम फेसी जिन्‍जी भिसम तिग्‍दा य्‍हाङ दोःसी पापला तहरी चिबा सेम लबा?

३ य्‍हाङ ख्रीष्‍ट येशूदेन छ्‌याम गिक तबारी बप्‍तिस्‍मा किन्‍जी। य्‍हाङसे किन्‍बा बप्‍तिस्‍मा चा ख्रीष्‍टदेन छ्‌याम गिक तसी सिबाला चिनु हिन्‍ना भिबा ताम एनीगदेदा थानोन मुला।

४ थेतबासेलमा य्‍हाङएनोन ख्रीष्‍टदेन छ्‌यामनोन बप्‍तिस्‍माग्‍याम सिसी ल्‍हुजी। ओच्‍छे य्‍हाङ छार बानीबेहोर थोसी भ्रबाला लागिरी शक्तिशाली परमेश्‍वर आबासे ह्राङला शक्तिग्‍याम येशू ख्रीष्‍टदा सिबाग्‍याम सोना लजी।

५ चुदे य्‍हाङ ख्रीष्‍टदेन छ्‌याम गिक तसी सिजी भिसम य्‍हाङएनोन थे ह्रङ् लसीन सिबाग्‍याम सोला।

६ य्‍हाङला पापसे प्‍लिङ्बा ल्‍हुइ नाश तगै भिसी ङाच्‍छाला बानीबेहोरदा ख्रीष्‍टदेन छ्‌यामनोन क्रुसरी साइबा मुला। चुह्रङ् लबा चा दाहेन्‍से य्‍हाङ पापला तहरी चिआतोःगै भिसी हिन्‍ना भिबा ताम य्‍हाङदा थानोन मुला।

७ तिग्‍दा भिसम जुन म्‍हि सिबा मुला थे म्‍हि थेला पापला सजायग्‍याम पूरन फेसी जिन्‍बा मुला।

८ ख्रीष्‍टदेन छ्‌याम सिजी भिसम ख्रीष्‍टदेन छ्‌यामनोन सोला भिसी य्‍हाङसे विश्‍वास लबा मुला।

९ तिग्‍दा भिसम य्‍हाङदा थानोन मुला, ख्रीष्‍ट सिसीनोन सोसी जिन्‍बा मुला। दाहेन्‍से थे खाइमै आसि, ओच्‍छे थेदा कालला शक्तिसेनोन तिगै लबारी आखम।

१० पूरन पापला दोष मेटब लबाला लागिरी ख्रीष्‍ट तिरेम सिसी जिन्‍बासे लमा पापला सय फासी जिन्‍जी। ओच्‍छे परमेश्‍वरला लागिरीन थे सदनना लागिरी सोबा मुला।

११ थेह्रङ् लसीन एनीगदेसेनोन ह्राङ ह्राङला पापला शक्तिला लागिरी सिजी भिसी म्‍हन्‍तोःमुला। तर ख्रीष्‍ट येशूग्‍याम परमेश्‍वरला लागिरी सोबा मुला भिसी म्‍हन्‍तोःमुला।

१२ थेतबासेलमा एनीगदेला पापी सेमसे जुन लइ म्‍हन्‍बा थे अन्‍छार लआतोःगै भिसी एनीगदेसे ह्राङला सिसी निबा ल्‍हुइरी पापदा शासन लबारी थापिन्‍गो।

१३ ओच्‍छे आज्‍यबा गे लबारी ह्राङला या काङ पापदा जिम्‍मा थापिन्‍गो। तर सिबाग्‍याम सोबा म्‍हिगदेसे ह्रङ् लसी ह्राङला पूरन ल्‍हुइ परमेश्‍वरदा पिन्‍गो, ओच्‍छे परमेश्‍वरदा सेम निबा गे लबाला लागिरी ह्राङला या काङ परमेश्‍वरदान जिम्‍मा लसी पिन्‍गो।

१४ तिग्‍दा भिसम पाप एनीगदेथोरी शासन लबा एनीगदेला मालिक आहिन, दाहेन्‍से एनीगदे ठिमला तहरी आरे, तर परमेश्‍वरला दयामायाला तहरी मुला।

परमेश्‍वरदा सेम निबा गे लबा म्‍हि

१५ य्‍हाङ ठिमला तहरी आरे, तर परमेश्‍वरला दयामायाला तहरी मुला भिदेमा तिग य्‍हाङ पापनोन लसी चिसे? आहिन, चुह्रङ् खाइमै लबारी आत।

१६ जुन्‍ना ताम ङ्‌यान्‍सी गे लबा सेम लला एनीगदे थेलान नोकर दोला। चुदे पापला नोकर दोःसी थेसे कुल्‍बा अन्‍छार भ्रजी भिसम ए सिला, तर परमेश्‍वरसे कुल्‍बा अन्‍छार भ्रजी भिसम ए थेदा सेम निबा म्‍हि दोला।

१७ ङाच्‍छा एनीगदे पापला नोकर दोबा मुबा। तर दान्‍दे एनीगदेसे सेमहेन्‍सेन परमेश्‍वरला बारेरी लोप्‍बा ताम अन्‍छार भ्रबा मुला। चुला लागिरी परमेश्‍वरदा धन्‍यवाद तगै।

१८ एनीगदे पापग्‍याम फेबा मुला, ओच्‍छे परमेश्‍वरसे म्‍हन्‍बा अन्‍छार भ्रबा म्‍हि दोबा मुला।

१९ घोबारी आखम्‍बा एनीगदेला बानीबेहोरसे लमा ङाइ एनीगदेसे घोबारी खम्‍बा ग्‍योइरी पाङ्‌बान मुला। तिरेम आज्‍यबा सेम थोसी पापथोरी पाप लबाला लागिरी एनीगदेसे ह्राङला ल्‍हुइ पापदा जिम्‍मा पिन्‍बा मुबा। दाहेन्‍से परमेश्‍वरसे म्‍हन्‍बा अन्‍छार भ्रबा म्‍हि दोबारी एनीगदेसे ह्राङला ल्‍हुइ परमेश्‍वरदा जिम्‍मा पिन्‍गो।

२० पापला नोकर दोबा धुइरी एनीगदे परमेश्‍वरसे म्‍हन्‍बा अन्‍छार भ्रआतोःमुबा।

२१ थे धुइरी लबा गेगदे ढन्‍सी एनीगदे दान्‍दे पेःमुला, थेह्रङ्बा गेग्‍याम एनीगदेसे तिग याङ्जी? थे जम्‍मान आज्‍यबा गेसे चा म्‍हिदा सिना लमुला।

२२ दाहेन्‍से एनीगदेसे पापग्‍याम थार्बा याङ्बा मुला, ओच्‍छे परमेश्‍वरदा तेन्‍सी तिगै दोष आरेबा म्‍हि दोबा मुला। चुग्‍याम एनीगदेसे जुकजुकधोनाला जुनी याङ्ला।

२३ तिग्‍दा भिसम पापसे पिन्‍बा ज्‍याला चा काल हिन्‍ना, तर परमेश्‍वरसे ओह्रङ्नोन पिन्‍बा मोलम चा य्‍हाङला प्रभु येशू ख्रीष्‍टग्‍याम याङ्बा जुकजुकधोनाला जुनी हिन्‍ना।

ठिमग्‍याम फेबा

७

ज्‍योज्‍यो आले नाना आङागदे, चु ताम ङाइ ठिम सेबा घोबा म्‍हिगदेदा पाङ्‌बान मुला। म्‍हि सोतेधोना जे ठिमला तहरी तमुला भिबा ताम एनीगदेदाएनोन थानोन मुला।

२ सोतेधोना ब्‍याह लबा बारेला ठिमला तहरी चिबा चा, ब्‍याह लबा म्रिङम्‍हेमे ह्राङला ह्रेम्‍बो सोतेधोना ह्रेम्‍बोला तहरी चिबा ह्रङ्‌बा हिन्‍ना। तर चुदे थेला ह्रेम्‍बो सिजी भिसम थे ह्रेम्‍बोला तहरी आचि।

३ चुदे ह्राङला ह्रेम्‍बो मुना मुनान थेसे स्‍य्‍हान्‍दो ह्रेम्‍फेबेदेन छ्‌याम ब्‍याह लजी भिसम ब्रेल्‍सी भ्रबा हिन्‍ना। तर थेला ह्रेम्‍बो सिजी भिसम थे, थे ठिमग्‍याम फेबा मुला, ओच्‍छे स्‍य्‍हान्‍दो ह्रेम्‍फेबेदेन छ्‌याम ब्‍याह लसैनोन ब्रेल्‍सी भ्रबा आहिन।

४ थेह्रङ् लसीन ङाला ज्‍योज्‍यो आले नाना आङागदे, एनीगदेएनोन ख्रीष्‍टला ल्‍हुइग्‍याम ठिमला लागिरी सिसी जिन्‍बा मुला। थेतबासेलमा परमेश्‍वरला लागिरी ज्‍यबा गे लबारी खम्‍गै भिसी य्‍हाङ सिबाग्‍याम सोबा ख्रीष्‍टदेन छ्‌याम गिक तबा मुला।

५ य्‍हाङ ङाच्‍छा पापी बानीबेहोर अन्‍छार भ्रमुबा। थे धुइरी ठिमसे य्‍हाङला पापी सेमदा थीसी य्‍हाङदा ल्‍हानान पाप गेगदे लपुङ्जी। थेनोन गेसे य्‍हाङथोरी काल भजी।

६ थेह्रङ्बा ठिमला लागिरी य्‍हाङ सिसी जिन्‍जी। चु भिबा चा य्‍हाङ थे ठिमग्‍याम फेसी जिन्‍बा मुला भिबा हिन्‍ना। थेतबासेलमा दाहेन्‍से य्‍हाङ ङाच्‍छा भ्रिबा ठिमला तहरी चिसी आहिन, तर परमेश्‍वरला आत्‍मासे पिन्‍बा छार जुनीग्‍याम तेन्‍बा मुला।

ठिमदेन पाप

७ थेह्रङ् भिसम तिग य्‍हाङसे ठिमनोन पाप हिन्‍ना भिसी पाङ्‌बारी तला? पक्‍कान आत। तर चुदे ठिम आरेबा हिन्‍सम पाप भिबा ङादा थानोन आतसेला मुबा। तिग्‍दा भिसम “एसे लोभ थालउ” भिसी ठिमसे आपाङ्बा हिन्‍सम लोभ लबा चा पाप हिन्‍ना भिसी ङाइ था आयाङ्सेला मुबा।

८ तर पापसे ठिमरी कुल्‍बा तामग्‍याम मौका किन्‍सी ङाला सेमरी ल्‍हानान थरीला लोभ खना लजी। तिग्‍दा भिसम ठिम आरेसम पाप खाइमै आरेबा तेःबान हिन्‍ना।

९ ङाच्‍छा ठिम था आरेबा धुइरी ङा सोबा मुबा। तर ठिम था याङ्माहेन्‍से ङा पापग्‍याम सिबा तेःबान तजी ओच्‍छे पाप चा सोजी।

१० ओच्‍छे जुनी पिन्‍ना भिसी कबुल लबा थे ठिमसे मी ङादा सिना लजी।

११ तिग्‍दा भिसम पापसे थे ठिमसे कुल्‍बा तामग्‍यामसेन मौका किन्‍सी ङादा छल लसी साइबा ह्रङ्‌बान हिन्‍ना।

१२ तसैनोन ठिमदेन ठिमसे कुल्‍बा ताम चा तिगै दोष आरेबादेन ठीक ओच्‍छे ज्‍यबा मुला।

१३ ज्‍यबा मुला भिबा ठिमसेन ङादा साइबा हिन्‍ना? पक्‍कान आहिन। ठिमरी मुबा ज्‍यबा तामग्‍याम ङादा साइबा पापनोन हिन्‍ना। थेतबासेलमा ठिम अन्‍छार पाप गाते लोङ्‌बा खबा मुला भिबा ताम य्‍हाङदा था मुला।

ख्रीष्‍ट आरेसम य्‍हाङ पापदेन छ्‌याम ब्रेला

१४ ठिम स्‍वर्गग्‍याम खबा ज्‍यबा ताम हिन्‍ना भिबा य्‍हाङदा था मुला। तर ङाएनोन पापला तहरी चिबा जम्‍बुलिङला म्‍हि हिन्‍ना।

१५ ङाइ तिग लबान मुला थे ङादान था आरे। तिग्‍दा भिसम जुन गे ङाइ लबारी म्‍हाइला थे आलमुला। तर जुन गे ङादा सेम आनिमुला थेनोन गे ङाइ लमुला।

१६ चुह्रङ् लसीन लबारी आम्‍हाइबा गे ङाइ लमुला भिसम ठिम ज्‍यबा मुला भिबा तामरी ङादा विश्‍वास मुला।

१७ थेतबासेलमा ङाइ लबा आज्‍यबा गे ङा ह्राङसेन लबा आहिन। तर ङा न्‍हङरी चिबा पापसे लबा हिन्‍ना।

१८ तिग्‍दा भिसम ङा जम्‍बुलिङलान म्‍हि तबासे लमा ङा न्‍हङरी तिगै ज्‍यबा ताम आरे, थेह्रङ् तबा चा ङा न्‍हङरी मुबा जम्‍मान पापी बानीबेहोरसे हिन्‍ना भिसी ङादा था मुला। थेतबासेलमा जुन गे ज्‍यबा मुला, थे गे ङाइ लबारी म्‍हाइसैनोन लबारी आखम्‍मुला।

१९ तिग्‍दा भिसम जुन गे ज्‍यबा भिसी ङाइ लबारी म्‍हाइजी थे लबारी आखम्‍मुला। तर जुन गे आज्‍यबा भिसी ङाइ लबारी आम्‍हाइनी थे गे लमुला।

२० जुन गे ङादा सेम आनिमुला थेनोन गे ङाइ लमुला भिसम थे गे लबा ङा ह्राङनोन आहिन। तर ङा न्‍हङरी चिबा पाप हिन्‍ना।

२१ थेतबासेलमा ज्‍यबा गे लबारी म्‍हाइना म्‍हाइनान ङाग्‍याम आज्‍यबा गे जे तमुला। ङाला ल्‍हुइरी गे लबा चा आज्‍यबा गे लबा ठिम हिन्‍ना भिसी ङाइ था याङ्बा मुला।

२२ तिग्‍दा भिसम ङाला सेम चा परमेश्‍वरला ठिमग्‍यामसेन ताङ्मुला।

२३ तर ङादा चा ङा न्‍हङरी मुबा अर्गुन ठिमसे गे लपुङ्मुला भिसी ङाइ म्राङ्बा मुला। चु शक्तिसे चा परमेश्‍वरदा ताङ्ना लबारी म्‍हाइबा ङाला सेमदा बिरोध लमुला। चुसेन ङादा पापला नोकर स्‍होसी ङाथोरी शासन लमुला।

२४-२५ ङा गाते ल्‍हाना दुख याङ्बा म्‍हि, पापदेन कालला शक्तिला तहरी मुबा चु ल्‍हुइग्‍याम ङादा खाल्‍से फेला? थेतबासेलमा ङाइ सेमहेन्‍सेन परमेश्‍वरला ठिमदा तेन्‍बारी म्‍हाइमुला, तर ङाला पापी बानीबेहोरसे चा पापदान तेन्‍पुङ्मुला। ङा खाह्रङ्बा ताङ्‍आखम्‍बा म्‍हि, पापदेन कालला शक्तिला तहरी मुबा चु ल्‍हुइग्‍याम ङादा खाल्‍से फेला? परमेश्‍वरदा धन्‍यवाद तगै। येशू ख्रीष्‍ट य्‍हाङला प्रभुसेन चुग्‍याम य्‍हाङदा फेला।

परमेश्‍वरला आत्‍माग्‍याम याङ्बा जुनी

८

थेतबासेलमा दाहेन्‍से ख्रीष्‍ट येशूदेन छ्‌याम गिक तबा म्‍हिगदेदा परमेश्‍वरसे सजाय आपिन।

२ तिग्‍दा भिसम ख्रीष्‍ट येशूग्‍याम जुनी पिन्‍बा परमेश्‍वरला आत्‍माला शक्तिसे य्‍हाङदा पापदेन सिबाला शक्तिग्‍याम थार्ना लबा मुला।

३ म्‍हिला ह्राङलान पापी बानीबेहोरसे ठिमदा कमजोर तना लबासे लमा ठिमसे लबारी आखम्‍बा गे परमेश्‍वरसे लजी। परमेश्‍वरसे ह्राङलान झादा पापी म्‍हिला ह्रङ्‌बान ल्‍हुइरी पुइखसी म्‍हिला पापला लागिरी बलि तपुङ्जी। ओच्‍छे थेलान ल्‍हुइग्‍याम पापला शक्तिदा नाश लजी।

४ चुह्रङ् लसी पापी बानीबेहोर अन्‍छार भ्रबारी आहिन, तर परमेश्‍वरला आत्‍मासे कुल्‍बा अन्‍छार भ्रबा म्‍हि य्‍हाङग्‍याम परमेश्‍वरसे ठिमसे म्‍हन्‍बा ताम पूरा तबा मुला।

५ तिग्‍दा भिसम पापी बानीबेहोर अन्‍छार भ्रबा म्‍हिगदेला सेम पापी बानीबेहोरदा सेम निबा तामरी तमुला। तर परमेश्‍वरला आत्‍मासे कुल्‍बा अन्‍छार भ्रबा म्‍हिगदेला सेम परमेश्‍वरला आत्‍मादा सेम निबा तामरी तमुला।

६ पापी बानीबेहोर अन्‍छार जे भ्रबा सेम लबा म्‍हि चा सिबा म्‍हि ह्रङ्‌बान हिन्‍ना। तर परमेश्‍वरला आत्‍मासे म्‍हन्‍बा अन्‍छार भ्रबा सेम लबा म्‍हिसे चा शान्‍तिदेन जुनी याङ्ला।

७ पापी सेमला तहरी चिबा म्‍हिगदे परमेश्‍वरला शत्रु हिन्‍ना। तिग्‍दा भिसम थेनीगदे परमेश्‍वरला ठिम अन्‍छार भ्रएनोन आभ्र ओच्‍छे भ्रबारीएनोन आखम।

८ पापी सेमला तहरी चिबा म्‍हिगदेसे परमेश्‍वरदा ताङ्ना लबारी आखम।

९ चुदे एनीगदे न्‍हङरी परमेश्‍वरला आत्‍मा धन्‍छ्‌याजी भिसम एनीगदे पापी बानीबेहोररी आहिन, तर परमेश्‍वरला आत्‍मारी तला। तर खालै म्‍हिदेन छ्‌याम ख्रीष्‍टला आत्‍मा† आरेसम थे ख्रीष्‍टला म्‍हि तनोन आखम।

१० चुदे ख्रीष्‍ट एनीगदे न्‍हङरी धन्‍छ्‌याजी भिसम पापसे लमा एनीगदेला ल्‍हुइ सिसी निसैनोन एनीगदे परमेश्‍वरदा सेम निबा म्‍हि दोबासे लमा एनीगदेला आत्‍मा चा सोला।

११ परमेश्‍वरसे ह्राङला आत्‍मासे ख्रीष्‍ट येशूदा सिबाग्‍याम दोःसी ल्‍हुइरीन सोना लजी। थेनोन परमेश्‍वरला आत्‍मा एनीगदे न्‍हङरी धन्‍छ्‌याजी भिसम एनीगदेला सिसी निबा ल्‍हुइदाएनोन थेसे सोना लला।

१२ थेतबासेलमा ज्‍योज्‍यो आले नाना आङागदे, य्‍हाङसे लतोःबा गे मी ल्‍हानान मुला, तर चु गेगदे य्‍हाङला पापी बानीबेहोरला तहरी चिसी लबा आहिन।

१३ तिग्‍दा भिसम एनीगदे ह्राङलान पापी बानीबेहोरला तहरी चिजी भिसम एनीगदे सितोःला। तर चुदे परमेश्‍वरला आत्‍माला शक्तिग्‍याम थे पापी बानीबेहोरदा नाश लजी भिसम एनीगदे सोला।

१४ तिग्‍दा भिसम परमेश्‍वरला आत्‍मासे उन्‍बा ग्‍यामरी भ्रबा म्‍हिगदे जे परमेश्‍वरला कोलागदे हिन्‍ना।

१५ तिग्‍दा भिसम परमेश्‍वरसे एनीगदेदा थेला नोकर स्‍होसी लोङ्‌ना लबा आत्‍मा पिन्‍बा आहिन, तर परमेश्‍वरसे एनीगदेदा थेला ह्राङलान कोलागदे दोबा आत्‍मा पिन्‍बा मुला। थे आत्‍माग्‍यामसे य्‍हाङसे थेदा “आबा” भिसी पाङ्‌मुला।

१६ य्‍हाङ परमेश्‍वरला कोलागदे हिन्‍ना भिसी परमेश्‍वरला आत्‍मासे य्‍हाङला आत्‍मादा घोना लबा मुला।

१७ य्‍हाङ परमेश्‍वरला कोलागदे हिन्‍सम य्‍हाङ परमेश्‍वरला हक याङ्बा म्‍हि हिन्‍ना। ओच्‍छे चु हक ख्रीष्‍टदेन छ्‌याम तसी याङ्ला। तर थेह्रङ् लसीन ख्रीष्‍टसे नाबा दुख य्‍हाङसेनोन नाजी भिसम ख्रीष्‍टसे याङ्बा मान य्‍हाङसेनोन याङ्ला।

लिच्‍छा याङ्बा मान

१८ तिग्‍दा भिसम य्‍हाङसे लिच्‍छा याङ्बा सुखदेन घ्रेन मान दान्‍दे य्‍हाङसे नाबा दुखदेन छ्‌याम दाँजब लबारी आखम भिबा ताम ङादा था मुला।

१९ पाङ्‌नोन तोःमा, परमेश्‍वरसे ह्राङला कोलागदे उन्‍बा धिन च्‍याबारी परमेश्‍वरसे स्‍होबा जम्‍मान स्‍हेसे सेम लसी थे धिन भ्रान्‍सी चिबा मुला।

२० तिग्‍दा भिसम जम्‍मान स्‍हे गे आखेल्‍बा तबा मुला, थेनीगदेसे म्‍हन्‍बा अन्‍छार चुह्रङ् तबा आहिन। तर परमेश्‍वरसेन थेनीगदेदा थार्ना लबा धिनना आश लसी चुह्रङ् लबा हिन्‍ना।

२१ तिग्‍दा भिसम परमेश्‍वरसे स्‍होबा स्‍हेगदेदाएनोन तिरेकुनु नाश तबाला याग्‍याम फेला, ओच्‍छे थेनीगदेसेनोन परमेश्‍वरला कोलागदेसे याङ्बा ह्रङ्‌बान घ्रेन थार्बा याङ्ला।

२२ थेनीगदे जम्‍मासेन कोला न्‍हबा बेथा याङ्बा म्रिङम्‍हेमेगदेसे दुख नाबा ह्रङ् लसी दान्‍देधोना दुख नासी चिबा मुला भिबा ताम य्‍हाङदा था मुला।

२३ थेनीगदे जे आहिन, तर परमेश्‍वरला आत्‍मा याङ्बा म्‍हिगदे य्‍हाङएनोन परमेश्‍वरला कोलागदे दोबादेन ल्‍हुइ पूरन पापग्‍याम फेबाला लागिरी सेमरी दुख नासी परमेश्‍वरला ग्‍याम च्‍यासी चिबा मुला।

२४ तिग्‍दा भिसम य्‍हाङ चुनोन आशग्‍याम थार्बा मुला। आश लबा भिबा चा य्‍हाङसे तिगै स्‍हे याङ्बाला लागिरी भ्रान्‍सी चिबा हिन्‍ना। ङाच्‍छा याङ्सी जिन्‍बा स्‍हेला लागिरी खालैसेन आश आल।

२५ तर चुदे य्‍हाङसे आम्राङ्बा स्‍हेला लागिरी आश लबा हिन्‍सम थे आयाङ्‌तेधोना दुख नासी भ्रान्‍सी चितोःला।

२६ य्‍हाङ कमजोर मुला, तर परमेश्‍वरला आत्‍मासेन य्‍हाङदा ह्रो लला। ह्रो लबा भिबा चा खाह्रङ् लसी प्रार्थना लतोःला भिसी आसेबा धुइरी य्‍हाङसे पाङ्‌बारीन आखम्‍बा तामग्‍याम परमेश्‍वरला आत्‍मासे य्‍हाङला साटोरी प्रार्थना लला।

२७ ओच्‍छे परमेश्‍वरला आत्‍मासे म्‍हन्‍बा ताम जम्‍मालान सेमला ताम था याङ्बा परमेश्‍वरदा था मुला। तिग्‍दा भिसम परमेश्‍वरला आत्‍मासे ह्राङला म्‍हिगदेला साटोरी परमेश्‍वरसे म्‍हन्‍बा अन्‍छार प्रार्थना लमुला।

२८ परमेश्‍वरसे ह्राङसे म्‍हन्‍बा अन्‍छार धम्‍बा जम्‍मान म्‍हिगदेदेन थेदा माया लबा म्‍हिगदेला लागिरी जम्‍मान स्‍हेगदेदा ज्‍यबा तना लमुला भिबा ताम य्‍हाङदा था मुला।

२९ ख्रीष्‍ट जम्‍मान ज्‍योज्‍यो आले नाना आङागदेला ज्‍योज्‍यो दोगै भिसी जम्‍बुलिङ स्‍होबा भन्‍दा ङाच्‍छाहेन्‍सेन परमेश्‍वरसे ह्राङसे ङोसेबा म्‍हिगदेदा धम्‍जी। ओच्‍छे थेनीगदेदा ह्राङला झा ह्रङ्‌बान स्‍होबारी पक्‍का लजी।

३० जुन जुन म्‍हिदा परमेश्‍वरसे ङाच्‍छान धम्‍मुबा, थेनीगदेदा ह्राङलान सन्‍तान दोबारी ङ्‌योइजी। ङ्‍योइमाहेन्‍से थेनीगदेदा परमेश्‍वरला ङाच्‍छा ज्‍यबा म्‍हि हिन्‍ना भिसी सुङ्जी। परमेश्‍वरला ङाच्‍छा ज्‍यबा म्‍हि हिन्‍ना भिसी सुङ्माहेन्‍से परमेश्‍वरसे थेनीगदेदा ह्राङसे याङ्बा मानदेन य्‍हाल याङ्बा हकएनोन पिन्‍जी।

परमेश्‍वरला माया

३१ थेह्रङ् भिसम चु तामगदेला बारेरी य्‍हाङसे तिग पाङ्तोःबा? चुदे परमेश्‍वरनोन य्‍हाङपट्टि मुला भिसम य्‍हाङदा खाल्‍से ढाखम्‍ला?

३२ परमेश्‍वरसे ह्राङलान झादा मी बाँकी आथान्‍ना य्‍हाङला लागिरी पिन्‍जी भिसम तिग थेसे ह्राङला झादेन छ्‌यामनोन य्‍हाङदा जम्‍मान स्‍हे आपिन?

३३ परमेश्‍वरसे धम्‍बा म्‍हिगदेला बिरोधरी खाल्‍से दोष उन्‍खम्‍ला? परमेश्‍वरसेन थेनीगदेदा ह्राङदा सेम निबा म्‍हि भिसी सुङ्बा मुला।

३४ थेतबासेलमा य्‍हाङदा सजाय पिन्‍गो भिसी खाल्‍से पाङ्‌खम्‍ला? तिग्‍दा भिसम य्‍हाङसे नातोःबा सजाय ख्रीष्‍ट येशूसेन नासी सिजी। थे सिबाग्‍याम सोसी दान्‍दे स्‍वर्गला मुल ठिरी धन्‍छ्‌याबा मुला। ओच्‍छे य्‍हाङला लागिरी परमेश्‍वरदेन छ्‌याम प्रार्थना लबा मुला।

३५ दाहेन्‍से य्‍हाङदा दुख कष्‍ट, बिरोध, चआम्‍याङ्बा, क्‍वानआम्‍याङ्बा, आपत विपत, साइबारी म्‍हाइबा चु तामसे य्‍हाङदा ख्रीष्‍टला मायाग्‍याम फेबारी खम्‍ला?

३६ परमेश्‍वरला बचनरीनोन चुह्रङ् भिसी भ्रिबा मुला,

“ह्राङला लागिरी ङन्‍दा धिन धिननोन साइबा मुला,

ओच्‍छे ङन्‍दा साइबारी ठीक लबा ग्‍युदा ह्रङ्नोन लमुला।”

३७ तर चु जम्‍मान ताम तसैनोन य्‍हाङदा माया लबा ख्रीष्‍टग्‍यामसेन य्‍हाङसे चु जम्‍मानथोरी ढाबा मुला।

३८-३९ तिग्‍दा भिसम कालला शक्तिगदे मुसै, सिसै, सोसै, स्‍वर्गदूतगदे मुसै, शासन लबागदे मुसै, दान्‍देला तामगदे मुसै, लिच्‍छा तसेला तामगदे मुसै, नर्गला शक्तिगदे मुसै, मुरी मुबा शक्ति मुसै, जम्‍बुलिङरी मुबा शक्ति मुसै, खजिबै स्‍हेगदे मुसै ख्रीष्‍ट येशूग्‍यामसे य्‍हाङदा परमेश्‍वरसे लबा मायाग्‍याम फेबारी आखम भिबा ताम ङादा था मुला।

† 

८:९ चु पदरी परमेश्‍वरला आत्‍मादेन ख्रीष्‍टला आत्‍मा भिबा गिकनोन हिन्‍ना।

परमेश्‍वरसे धम्‍बा म्‍हिगदे

९

ङा ख्रीष्‍टला म्‍हि तबासे लमा सत्‍य ताम पाङ्‌बान मुला, ङाइ लुसीला ताम पाङ्बा आरे। ङाइ सत्‍य ताम पाङ्‌बान मुला भिबा ताम ङाला सेमदा था मुला, ओच्‍छे ङाइ लुसीला ताम पाङ्बा आरे भिसी परमेश्‍वरला आत्‍मादा था मुला।

२ ङाला सेमरी ल्‍हानान दुखदेन सुर्दा सदन तबा मुला।

३ ङा ख्रीष्‍टग्‍याम फेमा ङाला य्‍हुलला ज्‍योज्‍यो आले नाना आङागदेसे थार्बा याङ्बा हिन्‍सम ङा ह्राङला म्‍हिगदेला लागिरी सजाय नाबारीनोन तयार तसेला मुबा।

४ थेनीगदे इस्राएलीगदे हिन्‍ना, थेनीगदेदा परमेश्‍वरसे ह्राङलान कोलागदे स्‍होजी, ओच्‍छे थेनीगदेदा अर्गु य्‍हुलला म्‍हिगदेग्‍याम ह्राङला य्‍हालदेन शक्ति उन्‍जी। थेह्रङ् लसीन थेनीगदेदा मोलम पिन्‍ना भिसी कबुल लजी, ओच्‍छे ठिम पिन्‍जी। थेनीगदेसे परमेश्‍वरदा खाह्रङ् लसी तेन्‍तोःला भिसीएनोन लोप्‍जी, ओच्‍छे परमेश्‍वरसे पिन्‍ना भिसी लबा कबुलगदे थेनीगदेलान हिन्‍ना।

५ चुगदे अब्राहाम, इसहाकदेन याकूबला सन्‍तान हिन्‍ना। थार्बा पिन्‍बा ख्रीष्‍टएनोन चुनोन वंशग्‍याम म्‍हि ल्‍हुइ किन्‍सी न्‍हबा हिन्‍ना। जम्‍मानथोरी शासन लबा परमेश्‍वर थार्बा पिन्‍बा ख्रीष्‍टनोन हिन्‍ना। थेला सदन जयजयकार तगै। आमेन।

६ परमेश्‍वरसे इस्राएलीगदेदेन छ्‌याम लबा कबुल पूरा आलबा आहिन, तर थेनीगदे परमेश्‍वरसे कुल्‍बा अन्‍छार आभ्रनी। थेतबासेलमा थेनीगदे जम्‍मान इस्राएलला सन्‍तान तसैनोन परमेश्‍वरला कोलागदे आदोनी।

७ ओच्‍छे अब्राहामला सन्‍तान तजी भिदेमा जम्‍मान थेला झा झामे आत। तिग्‍दा भिसम परमेश्‍वरसे अब्राहामदा सुङ्बा ताम बचनरी चुह्रङ् लसी भ्रिबा मुला, “इसहाकग्‍याम न्‍हबागदेदा जे एला सन्‍तान भिला।”

८ चु भिबा चा अब्राहामला जम्‍मान सन्‍तान परमेश्‍वरला कोलागदे आहिन। तर परमेश्‍वरसे लबा कबुलग्‍याम† न्‍हबा कोलागदे जे अब्राहामला सन्‍तान हिन्‍ना।

९ तिग्‍दा भिसम परमेश्‍वरसे अब्राहामदेन चुह्रङ् लसी कबुल लबा मुबा, “तोगब लबा धुइरी ङा दोःसी खला, जमा धुइरी एला म्रिङ सारासे झा गिक न्‍हला।”

१० ओते जे आहिन, य्‍हाङला म्‍हेमे इसहाकग्‍याम रिबेकासे जौल्‍या कोला न्‍हबा मुबा।

११ परमेश्‍वरसे म्‍हन्‍बा अन्‍छार थेसे धम्‍बा ताम पूरा लबाला लागिरी थे जौल्‍या कोलागदे न्‍हबा भन्‍दा ङाच्‍छान जजा कोलादा धम्‍जी। थेनीगदेसे ज्‍यबा आज्‍यबा गे लबा भन्‍दा ङाच्‍छान परमेश्‍वरसे थे कोलादा धम्‍बा मुबा।

१२ चु चा म्‍हिगदेसे लबा गे अन्‍छार आहिन, तर य्‍हाङदा ङ्‌योइबा परमेश्‍वरसे म्‍हन्‍बा अन्‍छार हिन्‍ना। तिग्‍दा भिसम परमेश्‍वरसे रिबेकादा “थेबा झा चा च्‍याङ्बा झाला नोकर दोला” भिसी सुङ्बा मुबा।

१३ परमेश्‍वरला बचनरीनोन चुह्रङ् लसी, “ङाइ याकूबदा माया लजी, तर एसावदा चा हेला लजी” भिसी भ्रिबा मुला।

१४ थेह्रङ् भिसम य्‍हाङसे तिग पाङ्तोःबा? तिग परमेश्‍वरसेनोन अन्‍याय लला? पक्‍कान आल!

१५ तिग्‍दा भिसम परमेश्‍वरसे मोशादा,

“जुन म्‍हिदा ङाइ दया लबा सेम मुला, ङाइ थेदा दया लला।

ओच्‍छे जुन म्‍हिदा ङाइ माया लबा सेम मुला, ङाइ थेदान माया लला”

भिसी सुङ्बा मुला।

१६ थेतबासेलमा चु दया चा न्‍ह य्‍हाङला सेमसे म्‍हन्‍बासे लमा हिन्‍ना न्‍ह य्‍हाङसे गे लबारी म्‍हाइबासे लमा हिन्‍ना, तर परमेश्‍वरसे म्‍हन्‍बा अन्‍छार हिन्‍ना।

१७ मिश्र य्‍हुल्‍साला ग्‍ले फारोदा परमेश्‍वरसे “एग्‍याम ङाला शक्ति उन्‍बादेन जम्‍बुलिङ नाङनोन ङाला मिन थेःना लगै भिबा सेमसे ङाइ एदा ग्‍ले स्‍होबा हिन्‍ना” भिसी सुङ्बा ताम बचनरी भ्रिबा मुला।

१८ थेतबासेलमा परमेश्‍वरसे जुन म्‍हिदा दया लबा सेम मुला थेदा दया लला, ओच्‍छे जुन म्‍हिला सेम कोङ्‌ना लबा सेम मुला थेला सेम कोङ्‌ना लला।

१९ एनीगदे न्‍हङला खालैसे ङादा चुह्रङ् भिसी पाङ्ला, “थेह्रङ् भिसम परमेश्‍वरसे तिग्‍दा अझ दोष लबा? तिग्‍दा भिसम परमेश्‍वरसे म्‍हन्‍बा तामदा खालैसेन बिरोध लबारी आखम।”

२० म्‍हि तसीनोन परमेश्‍वरदेन छ्‌याम जोहाब लबा ए खाल हिन्‍ना? तिग साप्राग्‍याम स्‍होबा ताङसे ह्राङदा स्‍होबा म्‍हिदा “तिग्‍दा ङादा चुह्रङ्बा स्‍होबा?” भिसी ङ्‌योइला।

२१ तिग ह्राङसे ज्‍योप्‍बा साप्राग्‍याम कोइ ताङ ज्‍यबा खाल्‍ला, कोइ ताङ आज्‍यबा खाल्‍ला स्‍होबा हक कुमालेदा आरे?

२२ थेह्रङ् लसीन परमेश्‍वरदाएनोन ह्राङला बोमोदेन शक्ति उन्‍बा सेम मुला। तर सजाय पिन्‍तोःबा म्‍हिगदेदाएनोन सजाय आपिन्‍ना अझ नासीन धन्‍छ्‌याबा मुला।

२३ ओच्‍छे ह्राङसे ङाच्‍छान ङ्‌योइबा म्‍हिगदेदा परमेश्‍वरसे ह्राङला घ्रेन य्‍हालदेन शक्ति ओच्‍छे ल्‍हानान दया उन्‍बाला लागिरीन चुह्रङ् लसी नाबा मुबा।

२४ तिग्‍दा भिसम परमेश्‍वरला म्‍हिगदे य्‍हाङनोन हिन्‍ना। थेसे यहूदीगदे न्‍हङ‍ग्‍याम जे ङ्‌योइबा आहिन, तर अर्गु य्‍हुलला म्‍हिगदे न्‍हङग्‍यामएनोन ङ्‌योइजी।

२५ परमेश्‍वरसे सुङ्बा ताम होशे भिबा अगमवक्तासे चुह्रङ् लसी भ्रिबा मुला,

“जुन म्‍हिगदे ‘ङाला म्‍हि आहिन्‍मुबा,’

थेनीगदेदा ङाइ ‘ङाला म्‍हि स्‍होला।’

ओच्‍छे जुन म्‍हिदा ‘ङाइ माया लबा आरेबा,’

थेनीगदेदा ‘ङाइ माया लला।’”

२६ ओच्‍छे,

“जुन ग्‍लारी थेनीगदेदा,

‘एनीगदे ङाला म्‍हि आहिन’ भिसी भिमुबा,

थेनोन ग्‍लारी थेनीगदेदा,

‘छोन्‍बो परमेश्‍वरला कोलागदे’ भिसी भिला।”

२७ इस्राएलीगदेला बारेरी यशैया अगमवक्तासेनोन चुह्रङ् भिसी पाङ्बा मुला,

“इस्राएलीगदे समुन्‍द्रला बालुवा ते मुसैनोन

थेनीगदे न्‍हङला कोइ कोइसे जे थार्बा याङ्ला।

२८ तिग्‍दा भिसम प्रभुसे ह्राङला बचन अन्‍छार

योनान जम्‍बुलिङला म्‍हिगदेदा सजाय पिन्‍सी नाश लला।”

२९ यशैया अगमवक्तासे इस्राएलीगदेला बारेरी चुह्रङ् भिसीनोन पाङ्बा मुला,

“चुदे जम्‍मान भन्‍दा शक्तिशाली परमेश्‍वरसे य्‍हाङला लागिरी सन्‍तान गिकनोन आख्‍लाबा हिन्‍सम

य्‍हाङएनोन सदोमदेन गमोराला म्‍हिगदे ह्रङ् लसीन नाश तसेला मुबा।”

यहूदीगदेसे विश्‍वास आलबा

३० चु जम्‍मान तामला अर्थ चा तिग हिन्‍ना? चु भिबा चा अर्गु य्‍हुलला म्‍हिगदेसे परमेश्‍वरदा सेम निबा म्‍हि दोबारी आम्‍हाइसैनोन थेनीगदेदा परमेश्‍वरसे ह्राङदा सेम निबा म्‍हि स्‍होजी। चु जम्‍मान ताम थेनीगदेला विश्‍वासग्‍याम तजी।

३१ तर इस्राएलीगदे चा थे ठिम अन्‍छार भ्रसी परमेश्‍वरदा सेम निबा म्‍हि दोबारी ल्‍हानान भङ लजी तसैनोन दोआखम्‍नी।

३२ तिग्‍दा आखम्‍नी? तिग्‍दा भिसम थेनीगदेसे विश्‍वास आलना लबा गेग्‍याम परमेश्‍वरदा सेम निबा म्‍हि दोबारी म्‍हाइजी। थेतबासेलमा थेनीगदे युङबारी तोइजी, ओच्‍छे थे युङबासे थेनीगदेदा ह्रिल्‍ना लजी।

३३ परमेश्‍वरला बचनरीनोन चुह्रङ् भिसी भ्रिबा मुला,

“च्‍यागो, ङाइ सियोनरी† थेनीगदेदा तोइना लबा युङबा गिक थान्‍ना,

थे युङबारी ल्‍हानान म्‍हिगदे तोइला ओच्‍छे थेनीगदेदा ह्रिल्‍ना लला।

तर थेदा विश्‍वास लबा खालै म्‍हिगदेदा पेःना आल।”

† 

९:८ चु पदरी “कबुल” भिबा चा पावलसे येशू ख्रीष्‍टग्‍याम थार्बा याङ्बा समाचारला बारेरी पाङ्बा ताम हिन्‍ना।

† 

९:३३ “सियोन” भिबा चा यरूशलेम सहरदा पाङ्बा हिन्‍ना।

१०

ज्‍योज्‍यो आले नाना आङागदे, परमेश्‍वरसे इस्राएलीगदेदा थार्ना लगै भिसी ङाइ सेमहेन्‍सेन म्‍हन्‍बा मुला, ओच्‍छे प्रार्थना लबा मुला।

२ थेनीगदेसे परमेश्‍वरदा ल्‍हानान तेन्‍बारी म्‍हाइबा मुला भिबा ताम ङाइ पक्‍का लसी पाङ्‌खम्‍ला। तर थेनीगदेसे तेन्‍बा चा ठीक ज्ञान बुद्धिग्‍याम आहिन।

३ तिग्‍दा भिसम परमेश्‍वरसे थेनीगदेदा ह्राङदा सेम निबा म्‍हि स्‍होला भिबा ताम था आयाङ्ना, थेनीगदे ह्राङलान गेग्‍याम परमेश्‍वरदा सेम निबा म्‍हि दोबारी म्‍हाइजी। तर थेनीगदे परमेश्‍वरसे ह्राङदा सेम निबा म्‍हि स्‍होला भिबा तामला तहरी आचिनी।

४ तिग्‍दा भिसम ख्रीष्‍टदा विश्‍वास लबा म्‍हिगदे परमेश्‍वरदा सेम निबा म्‍हि दोगै भिसी ख्रीष्‍टसेन ठिमला गे पूरा लजी।

जम्‍मासेन थार्बा याङ्‌खम्‍ला

५ “ठिमरी पाङ्बा अन्‍छार परमेश्‍वरदा सेम निबा म्‍हि दोबारी म्‍हाइबागदे ठिम अन्‍छारनोन भ्रतोःला” भिसी मोशासे भ्रिबा मुला।

६ तर विश्‍वासग्‍याम परमेश्‍वरदा सेम निबा म्‍हि दोबा तामसे चुह्रङ् भिसी पाङ्बा मुला, “एनीगदेसे सेम न्‍हङरी ‘खाल स्‍वर्गरी निला?’ भिसी थापाङ्‍गो, चु भिबा चा ख्रीष्‍टदा मार भबारी हिन्‍ना।

७ ओच्‍छे ‘ल्‍हानान नुप्‍बा व्‍हाङधोना† खाल निला?’ भिसीएनोन एनीगदेसे ह्राङला सेम न्‍हङरी थापाङ्‍गो।” चु भिबा चा ख्रीष्‍टदा सिबाग्‍याम सोना लसी तोर भबारी हिन्‍ना।

८ तर चु बचनसे तिग पाङ्बा मुला? “परमेश्‍वरला बचन एनीगदेदेन छ्‌यामनोन मुला। ओच्‍छे एनीगदेला सेमदेन सुङरीन मुला।” ङन्‍से थेःना लबा चुनोन बचनसे म्‍हिगदेदा विश्‍वास लबारी ङ्‌योइबा मुला।

९ तिग्‍दा भिसम चुदे एसे येशूदान प्रभु हिन्‍ना भिसी पाङ्‌बादेन परमेश्‍वरसेन थेदा सिबाग्‍याम सोना लबा हिन्‍ना भिसी सेमहेन्‍सेन विश्‍वास लजी भिसम ए थार्ला।

१० तिग्‍दा भिसम ह्राङला सेमहेन्‍से विश्‍वास लबा म्‍हिदा परमेश्‍वरसे ह्राङदा सेम निबा म्‍हि हिन्‍ना भिसी सुङ्ला, ओच्‍छे येशूदा प्रभु हिन्‍ना भिसी पाङ्बासे लमान थेसे थार्बा याङ्ला।

११ परमेश्‍वरला बचनरीनोन “थेदा विश्‍वास लबा म्‍हिगदे खालैनोन पेःआतोः” भिसी भ्रिबा मुला।

१२ तिग्‍दा भिसम यहूदीदेन अर्गु य्‍हुलला म्‍हिगदे न्‍हङरी तिगै फरक आरे। प्रभु गिक जे मुला, थेनोन प्रभु जम्‍मालान प्रभु हिन्‍ना। थेदेन छ्‌याम ह्रीबा म्‍हिगदेदा थेसे ल्‍हानान मोलम पिन्‍ना।

१३ तिग्‍दा भिसम बचनरी “प्रभुला मिन किन्‍बा म्‍हिगदे जम्‍मासेन थार्बा याङ्ला” भिसी भ्रिबा मुला।

१४ तर प्रभुदा विश्‍वास लबान आरे भिसम म्‍हिगदेसे खाह्रङ् लसी प्रभुदेन छ्‌याम ह्रीसे? प्रभुला बारेरी थेःबान आरे भिसम थेनीगदेसे खाह्रङ् लसी प्रभुदा विश्‍वास लसे? ओच्‍छे खालै म्‍हिसे थेनीगदेदा प्रभुला बारेरी थेःना लबान आरे भिसम थेनीगदेसे खाह्रङ् लसी था याङ्से?

१५ ओच्‍छे थेःना लबा म्‍हिनोन आपुइना खाह्रङ् लसी थेःबा? परमेश्‍वरला बचनरीनोन “थार्बा पिन्‍बा समाचार थेःना लबा म्‍हिगदे खमा गाते ल्‍हानान ताङ्तोःबा ताम हिन्‍ना” भिसी भ्रिबा मुला।

१६ तर थेनीगदे न्‍हङला कोइ कोइ म्‍हि थार्बा पिन्‍बा समाचार अन्‍छार आभ्रनी। तिग्‍दा भिसम यशैया अगमवक्तासेन “प्रभु, ङन्‍से थेःना लबा तामदा खाल्‍से विश्‍वास लबा मुला?” भिसी भ्रिबा मुला।

१७ विश्‍वास चा थार्बा पिन्‍बा समाचार थेःसी खमुला, ओच्‍छे थे थार्बा पिन्‍बा समाचार चा ख्रीष्‍टला बारेरी पाङ्बा ताम हिन्‍ना।

१८ थेह्रङ् भिसम ङाइ एनीगदेदा ङ्‌योइला, “तिग थेनीगदेसे थेःबा आरेबा?” आहिन, थेनीगदेसे पक्‍कान थेःबा मुला। तिग्‍दा भिसम परमेश्‍वरला बचनरी

“मुदेन स्‍वर्गला काइ जम्‍बुलिङ नाङनोन थेःबा मुला,

ओच्‍छे थेनीगदेसे परमेश्‍वरला बारेरी पाङ्बा ताम जम्‍बुलिङला जम्‍मान ग्‍लारी धोबा मुला”

भिसी भ्रिबा मुला।

१९ ङाइ दोःसीनोन ङ्‌योइला, “तिग इस्राएलीगदेसे आघोनी?” परमेश्‍वरसे मोशाग्‍याम ङाच्‍छान थेनीगदेदा

“जुन म्‍हि खजिबै य्‍हुलला आहिन मुबा, थेनोन य्‍हुलला म्‍हिदा धम्‍सी ङाइ एनीगदेला सेमरी डाह तना लला।

ओच्‍छे आघोबा मूर्ख म्‍हिगदेदा थार्ना लसी ङाइ एनीगदेदा बोमो खना लला”

भिसी सुङ्बा मुबा।

२० परमेश्‍वरसे सुङ्बा ताम अझ आँट लसी यशैया अगमवक्तासे चुह्रङ् लसी भ्रिबा मुला,

“ङादा म्‍हाइनोन आम्‍हाइबागदेसे ङादा स्‍याप्‍बा मुला,

ओच्‍छे जुन म्‍हिसे ङादा आम्‍हाइनी थेनीगदेला गुङरी ङा ह्राङनोन थोन्‍जी”

२१ इस्राएलीगदेला बारेरी परमेश्‍वरसे चुह्रङ् भिसी सुङ्बा मुला,

“ङाला ताम आङ्‌यान्‍बादेन सेम कोङ्बा म्‍हिगदेदा ‘खउ’ भिसी

ङाइ धिन गिक या पिन्‍जी।”

† 

१०:७ “ल्‍हानान नुप्‍बा व्‍हाङ” भिबा चा म्‍हाङ म्‍हुङ चिबा ग्‍ला हिन्‍ना (लूका ८:३१; उन्‍बा ९:१, २, ११; ११:७; १७:८; २०:१, ३)।

यहूदीगदेदा परमेश्‍वरसे लबा दया

११

थेह्रङ् भिसम ङाइ एनीगदेदा ङ्‌योइला, “तिग परमेश्‍वरसे ह्राङला म्‍हिगदेदा ख्‍लाबा हिन्‍ना?” पक्‍कान आहिन! तिग्‍दा भिसम ख्रीष्‍टदा विश्‍वास लबा ङाएनोन अब्राहामला वंशरी न्‍हबा बेन्‍यामीनला† सन्‍तान इस्राएली हिन्‍ना।

२ परमेश्‍वरसे ङाच्‍छाहेन्‍सेन ङोसेबा ह्राङला म्‍हिगदेदा ख्‍लाबा आरे। एलिया अगमवक्ताला बारेरी परमेश्‍वरला बचनरी पाङ्बा ताम मी एनीगदेदा थानोन मुला। एलिया अगमवक्तासे इस्राएलीगदेला बिरोधरी परमेश्‍वरदेन छ्‌याम चुह्रङ् लसी बिन्‍ती लबा मुबा,

३ “प्रभु, थेनीगदेसे ह्राङला अगमवक्तागदेदा साइबा मुला ओच्‍छे ह्राङदा बलि फुल्‍बा ग्‍लागदे फुप्‍सी पिन्‍बा मुला, सोबा चा ङा जे हिन्‍ना, ङादाएनोन साइबारी थेनीगदेसे म्‍हाइबान मुला।”

४ तर परमेश्‍वरसे थेदा “ङाइ ङाला लागिरी हजार निस म्‍हिगदेदा जोगब लसी थान्‍बा मुला, थेनीगदेसे बाल भिबा लदा फ्‍या लबा आरे” भिसी सुङ्जी।

५ थेह्रङ् लसीन परमेश्‍वरला दयामायाग्‍याम धम्‍बागदे न्‍हङला कोइ कोइ म्‍हिगदे दान्‍देनोन मुला।

६ चु चा दयामायाग्‍याम तबा हिन्‍ना, ठिम अन्‍छार लबा गेग्‍याम आहिन। चुदे ठिम अन्‍छार लबा गेग्‍याम तबा हिन्‍सम दयामाया आचिसेला मुबा।

७ थेतबासेलमा चुह्रङ् तजी, इस्राएलीगदेसे जुन स्‍हे म्‍हाइमुबा थे स्‍हे थेनीगदेसे आयाङ्नी। तर परमेश्‍वरसे धम्‍बागदेसे जे थे स्‍हे याङ्जी। तर आयाङ्बागदेला चा सेम कोङ्जी।

८ परमेश्‍वरला बचनरीनोन चुह्रङ् भिसी भ्रिबा मुला,

“परमेश्‍वरसे थेनीगदेदा तिगै ताम घोबारी आखम्‍बा आत्‍मा पिन्‍बा मुला,

ओच्‍छे म्राङ्नोन आम्राङ्बा मीदेन थेःनोन आथेःबा नाब्‍यङ पिन्‍बा मुला,

दान्‍देधोनाएनोन थेनीगदे थेह्रङ्बान मुला।”

९ ओच्‍छे दाऊदसेनोन चुह्रङ् भिसी पाङ्बा मुला,

“थेनीगदेला भोजएनोन थेनीगदेला लागिरी झूबा वादेन फुप ह्रङ्‌बान तगै।

ओच्‍छे थेनीगदेला चबा स्‍हे थान्‍बा टेबुलरी ठोक्‍सी थेनीगदे ह्रिल्‍गै,

थेनीगदेसे फातोःबा पापला सय फातोःगै।

१० थेनीगदेला मी काना तगै,

ओच्‍छे थेनीगदेला छिक्‍मा खाइमै सोजो थातगै।”

११ थेतबासेलमा एनीगदेसे ङाला ताम ङ्‌यान्‍गो, “तिग नाश तबारीन इस्राएलीगदे ठोक्‍सी ह्रिल्‍बा हिन्‍ना?” आहिन। तर थेनीगदेसे पाप लबासे लमान थेनीगदेसे याङ्तोःबा थार्बा अर्गु य्‍हुलला म्‍हिगदेसे याङ्जी। तिग्‍दा भिसम चु म्राङ्सी इस्राएलीगदेसे थार्बा याङ्बारी सेम लगै भिसीन चुह्रङ् तबा हिन्‍ना।

१२ इस्राएलीगदेसे पाप लबासे लमा अर्गु य्‍हुलला म्‍हिदेन जम्‍बुलिङला जम्‍मान म्‍हिगदेसे मोलम याङ्जी। थेनीगदे परमेश्‍वरसे कुल्‍बा अन्‍छार भ्रआखम्‍बासे लमा अर्गु य्‍हुलला म्‍हिगदेसे थार्बा याङ्जी भिसम झन इस्राएलीगदेसेनोन परमेश्‍वरसे कुल्‍बा ताम ङ्‌यान्‍बा हिन्‍सम गाते ल्‍हानान मोलम याङ्सेला मुबा।

अर्गु जम्‍मान य्‍हुलसे थार्बा याङ्बा

१३ दाहेन्‍से ङाइ एनी अर्गु य्‍हुलला म्‍हिगदेदा चु ताम पाङ्ला, ङा अर्गु य्‍हुलला म्‍हिगदेला लागिरी मुल चेला दोबासे लमा ङाइ चु गे लम्‍याङ्‌जी। थेतबासेलमा ङाला सेम ल्‍हानान ताङ्‍बा मुला।

१४ ङाला ह्राङलान य्‍हुलला म्‍हिगदेसे एनीगदेदा डाह लसी थेनीगदे न्‍हङला कोइ कोइ चा परमेश्‍वरपट्टि दोःसी थार्बा याङ्ला वा भिबा आशसे ङाइ चुह्रङ् लबा हिन्‍ना।

१५ तिग्‍दा भिसम थेनीगदेदा परमेश्‍वरसे ख्‍लामा जम्‍बुलिङला जम्‍मान म्‍हिगदे परमेश्‍वरला म्‍हि दोजी भिसी दोःसी थेनीगदेदा परमेश्‍वरसे ह्राङला म्‍हि स्‍होबा चा जम्‍बुलिङला जम्‍मान म्‍हिगदे सिबाग्‍याम सोबा तेःबान आहिन?

१६ चुदे गेङ ख्राङ्बारी ज्‍योप्‍बा ब्राग्‍याम जजाकी परमेश्‍वरदा फुल्‍जी भिसम थे गेङ ख्राङ्बारी ज्‍योप्‍बा जम्‍मान ब्रा चोखो तला। थेह्रङ् लसीन दोङला टा ज्‍यबा मुसम थे दोङला हाँगाएनोन ज्‍यबा तला।

१७ थेह्रङ् लसीन दोङला हाँगा क्‍युइसी निबा ह्रङ् लसी गाते इस्राएलीगदेसेनोन परमेश्‍वरदा ख्‍लासी निबा मुला। तर एनी अर्गु य्‍हुलला म्‍हिगदे चा ह्रिरी खबा जैतूनना हाँगा दिमरी मुबा जैतूनना दोङरी थुइबा ह्रङ् लसी थुइबा मुला। दाहेन्‍से एनीगदे टा गिकग्‍यामसेन शक्ति याङ्सी सोला।

१८ थेतबासेलमा एसे थे क्‍युइसी निबा हाँगा ह्रङ्‌बा इस्राएलीगदेदेन छ्‌याम घमण्‍ड थालउ। चुदे घमण्‍डन लबा हिन्‍सम चु ताम ढन्‍गो, तिग्‍दा भिसम ए चा हाँगा जे हिन्‍ना, एसे टादा ताबा आहिन। तर टासे चा एदा ताबा हिन्‍ना।

१९ तर एसे चुह्रङ् भिसी पाङ्ला, “ङादा थुइबाला लागिरीन थे हाँगागदे क्‍युइबा मुबा।”

२० एसे पाङ्बा तामएनोन ठीकनोन हिन्‍ना, येशूदा विश्‍वास आलबासे लमा थेनीगदे क्‍युइबा हाँगा ह्रङ्‌बान मुबा। तर एनीगदे चा विश्‍वास लबासे लमा सोबा हिन्‍ना। थेतबासेलमा एनीगदेसे घमण्‍ड थालउ, तर परमेश्‍वर म्राङ्सी लोङ्‍गो।

२१ तिग्‍दा भिसम परमेश्‍वरसे ङाच्‍छाहेन्‍सेन मुबा हाँगागदेदा मी भ्‍याङ्‍जी भिसम एनीगदे थुइबा हाँगागदेदाएनोन भ्‍याङ्‍ला।

२२ थेतबासेलमा परमेश्‍वरसे गाते ल्‍हानान दया लमुला भिबादेन गाते खरो व्‍यवहार लमुला भिबा ताम एनीगदेसे था याङ्सी जिन्‍बा मुला। थेदा विश्‍वास आलबागदेदा थेसे खरो व्‍यवहार लजी। तर थेदा विश्‍वास लबा एनीगदेदा परमेश्‍वरसे दया लजी। तर एनीगदेसे थेला दयादा म्‍लेःजी भिसम एनीगदेदाएनोन थासी भ्‍याङ्‍ला।

२३ चुदे थेनीगदेसे ह्राङला सेम दोःसी विश्‍वास लजी भिसम हाँगादा ह्रङ् लसी थुइला। तिग्‍दा भिसम परमेश्‍वरसे थेनीगदेदा दोःसी गिक स्‍होबारी खम्‍ला।

२४ अर्गु य्‍हुलला म्‍हि एनीगदे चा ह्रिरी खबा जैतूनना दोङग्‍याम थासी भबा हाँगा ह्रङ्‌बान हिन्‍ना। ह्रिरी खबा जैतूनदेन दिमरी मुबा जैतून आढिक्‍सैनोन एनीगदेदा दिमरी मुबा जैतून दोङला हाँगारी थुइबा मुला। इस्राएलीगदे चा दिमरी मुबा जैतूनना हाँगा ह्रङ्‌बान हिन्‍ना। थेतबासेलमा थेनीगदेदा दोःसी भसी थुइबारी परमेश्‍वरदा झन सजिलो तला।

जम्‍मानथोरी परमेश्‍वरला दयामाया मुला

२५ ज्‍योज्‍यो आले नाना आङागदे, परमेश्‍वरला सेमला ताम एनीगदेसेनोन था याङ्‌गै भिबा ङाला सेम मुला। थे ताम था याङ्जी भिसम एनीगदेसे ह्राङसे ह्राङदान घ्रेन म्‍हि आस्‍हो। थे ताम चा चुनोन हिन्‍ना, परमेश्‍वरला लागिरी ख्रीष्‍टदा विश्‍वास लबा अर्गु य्‍हुलला म्‍हिगदे आछ्‌योतेधोना जे इस्राएलीगदेला सेम कोङ्ला।

२६ जमाहेन्‍से जम्‍मान इस्राएली य्‍हुलदाएनोन थार्ना लला। परमेश्‍वरला बचनरीनोन चुह्रङ् भिसी भ्रिबा मुला,

“थार्बा पिन्‍बा म्‍हि सियोनग्‍याम फेप्‍खला,

ओच्‍छे याकूबग्‍याम पाप गेगदे भ्‍याङ्‍ला।”

२७ “ओच्‍छे प्रभुसे ‘थेनीगदेला पापला दोष मेटब लसी ङाइ थेनीगदेदेन छ्‌याम लबा ङाला कबुल पूरा लला’ भिसी सुङ्बा मुला।”

२८ एनी अर्गु य्‍हुलला म्‍हिगदेला गुङरी थार्बा पिन्‍बा समाचार धोबाला लागिरी इस्राएलीगदे परमेश्‍वरला शत्रु दोबा हिन्‍ना। तर थेनीगदेला आखे म्‍हेमेसे लमा अझ थेनीगदे परमेश्‍वरसे धम्‍बा म्‍हि हिन्‍ना। ओच्‍छे थेनीगदेदा परमेश्‍वरसे माया लमुला।

२९ तिग्‍दा भिसम परमेश्‍वरसे ह्राङसे मोलम दोःसी आकिन, ओच्‍छे ह्राङसे धम्‍बागदेदाएनोन खाइमै आख्‍ला।

३० ङाच्‍छा एनीगदेसेनोन परमेश्‍वरसे कुल्‍बा ताम आङ्‌यान्‍मुबा। तर इस्राएलीगदेसे परमेश्‍वरसे कुल्‍बा ताम आङ्‌यान्‍बासे लमा दान्‍दे एनीगदेसे परमेश्‍वरला दया याङ्बा हिन्‍ना।

३१ थेह्रङ् लसी दान्‍दे इस्राएलीगदे अटेरी तसी चिबासे लमा परमेश्‍वरसे एनीगदे अर्गु य्‍हुलला म्‍हिगदेदा दया लबा हिन्‍ना। एनीगदेदा दया लबा म्राङ्सी तिरेकुनु थेनीगदेसेनोन दया याङ्ला।

३२ जम्‍मान म्‍हि अटेरी तबासे लमा परमेश्‍वरसे थेनीगदेदा थेनीगदेलान पापरी खीसी थान्‍बा मुला। चुह्रङ् लबा चा तिरेकुनु जम्‍मान म्‍हिगदेसे परमेश्‍वरला दया याङ्‌गै भिसी हिन्‍ना।

जयजयकारला व्‍हाइ

३३ ओहो, परमेश्‍वरला दया गाते ल्‍हाना!

थेला ज्ञान बुद्धि गाते घ्रेन!

ओच्‍छे थेसे पक्‍का लसी जिन्‍बा ताम खाल्‍से घोखम्‍ला?

थेला ग्‍याम खालैसेन म्राङ्बारी आखम!

३४ “तिग्‍दा भिसम प्रभुला सेमला ताम खाल्‍से था याङ्बा मुला?

ओच्‍छे थेदा सल्‍लाह पिन्‍बा म्‍हि खाल मुला?”

३५ “परमेश्‍वरसे छे फाबारी

खाल्‍से परमेश्‍वरदा छे पिन्‍बा मुला?”

३६ तिग्‍दा भिसम जम्‍मान स्‍हे परमेश्‍वरग्‍याम खबा हिन्‍ना।

जम्‍मान स्‍हे थेसेन स्‍होबा हिन्‍ना।

ओच्‍छे जम्‍मान स्‍हे थेलान लागिरी स्‍होबा हिन्‍ना।

थेतबासेलमा सदन परमेश्‍वरला मानदेन जयजयकार तगै। आमेन।

† 

११:१ “बेन्‍यामीन” भिबा म्‍हि चा इस्राएलला च्‍युक न्‍ही कोलागदे न्‍हङला गिक हिन्‍ना।

परमेश्‍वरदा सेम निबा बलि

१२

थेतबासेलमा ज्‍योज्‍यो आले नाना आङागदे, एनीगदेदा परमेश्‍वरसे ल्‍हानान दया लबासे लमा परमेश्‍वरसे कुल्‍बा अन्‍छार भ्रबारी एनीगदेसे ह्राङ ह्राङला ल्‍हुइ परमेश्‍वरदा सेम निबा छोन्‍बोदेन चोखो बलि दोःसी परमेश्‍वरदा जिम्‍मा पिन्‍गो भिबा ङाला बिन्‍ती मुला। एनीगदेसे परमेश्‍वरदा सेमहेन्‍सेन तेन्‍बाएनोन चुनोन हिन्‍ना।

२ जम्‍बुलिङला म्‍हिगदेला ह्रङ्‌बा बानीबेहोर थोसी थाभ्रउ, बरु एनीगदेसे ह्राङला सेम परमेश्‍वरपट्टि दोःसी छार म्‍हि दोगो। थेह्रङ् लजी भिसम जे एनीगदेसे परमेश्‍वरला सेमला ताम घोबारी खम्‍ला। ओच्‍छे खजिबा ताम ज्‍यबादेन परमेश्‍वरदा सेम निबा ओच्‍छे सत्‍य हिन्‍ना भिसी था याङ्‌खम्‍ला।

३ ङाथोरी परमेश्‍वरला दयामाया मुबासे लमा एनीगदे जम्‍मादान ङाला चु बिन्‍ती मुला, एनीगदेसे ह्राङसे ह्राङदान घ्रेन थाम्‍हन्‍गो। तर परमेश्‍वरसे पिन्‍बा विश्‍वास† अन्‍छार ह्राङ खाह्रङ्बा मुला थे भन्‍दा घ्रेन दोबारी थाम्‍हाइगो।

४ चु चा य्‍हाङला ल्‍हुइ ह्रङ्‌बान हिन्‍ना। तिग्‍दा भिसम य्‍हाङला ल्‍हुइ गिक मुसैनोन थेरी या, काङ, ना, सुङ ल्‍हानान थरीला स्‍हेगदे मुला। तर चु जम्‍मान स्‍हेगदेसे गे गिकनोन आल।

५ थेह्रङ् लसीन य्‍हाङ ल्‍हानान मुसैनोन ख्रीष्‍टदेन छ्‌याम गिक तबासे लमा य्‍हाङ ल्‍हुइ गिक ह्रङ्‌बान हिन्‍ना, ओच्‍छे य्‍हाङ जम्‍मान ह्राङ ह्राङ न्‍हङरी या, काङ, ना, सुङ ह्रङ्‌बान हिन्‍ना।

६ थेतबासेलमा परमेश्‍वरसे दयामाया लसी य्‍हाङदा पिन्‍बा थरी थरीला मोलमगदे अन्‍छार य्‍हाङसे गे लइ। अगमवाणी पाङ्बा मोलम याङ्बा म्‍हिसे ह्राङला विश्‍वास अन्‍छार पाङ्‌गै,

७ स्‍य्‍हान्‍दोदा ह्रो लबा मोलम याङ्बा म्‍हिसे सेमहेन्‍सेन ह्रो लगै, स्‍य्‍हान्‍दोदा लोप्‍बा मोलम याङ्बा म्‍हिसे ज्‍यना लसी लोप्‍गै,

८ स्‍य्‍हान्‍दोदा आँट पिन्‍बा मोलम याङ्बा म्‍हिसे आँट पिन्‍गै, स्‍य्‍हान्‍दोदा दान पिन्‍बा मोलम याङ्बा म्‍हिसे सेमहेन्‍सेन ताङ्सी पिन्‍गै, शासन लबा मोलम याङ्बा म्‍हिसे ज्‍यना लसी शासन लगै ओच्‍छे दया लबा मोलम याङ्बा म्‍हिसे सेमहेन्‍सेन ताङ्सी दया लगै।

स्‍य्‍हान्‍दोदा माया लउ

९ एनीगदेसे सुङसे जे आहिन सेमहेन्‍सेन माया लउ। ओच्‍छे जुन ताम आज्‍यबा मुला थे तामला संगतनोन थालउ। तर जुन ताम ज्‍यबा मुला सदन थे अन्‍छार भ्रउ।

१० ज्‍योज्‍यो आले नाना आङा न्‍हङरी माया लबा ह्रङ् लसी जम्‍मादान माया लउ। ओच्‍छे एनीगदेदा लबा मान भन्‍दा स्‍य्‍हान्‍दोदा झन ल्‍हाना मान लउ।

११ एनीगदे आब्‍लेना सदन झन्‍सी गे लउ, ओच्‍छे सेमहेन्‍सेन परमेश्‍वरदा तेन्‍गो।

१२ एनीगदेसे जुकजुकधोनाला जुनी याङ्ला भिसी लबा आशरी ताङ्‍गो, ओच्‍छे जस्‍तोन दुख तसैनोन नासी सदन प्रार्थना लसी चिउ।

१३ परमेश्‍वरला म्‍हिगदेदा खाँचो तबा धुइरी ह्रो लउ, ओच्‍छे ह्राङला दिमरी खबा डोन्‍बोदा ज्‍यना लसी क्‍योङ्‍गो।

१४ एनीगदेदा दुख पिन्‍बा म्‍हिगदेदा मोलम पिन्‍गो। थेनीगदेदा केःबा आहिन, बरु मोलम पिन्‍गो।

१५ ताङ्‍बा म्‍हिगदेदेन छ्‌याम एनीगदेएनोन ताङ्‍गो, ओच्‍छे दुख तसी क्राबा म्‍हिगदेदेन छ्‌याम एनीगदेएनोन क्रागो।

१६ जम्‍मान म्‍हिगदेदेन छ्‌याम ढिक्‍सी चिउ। एनीगदेसे खाइमै घमण्‍ड थालउ, तर सोजो म्‍हिगदेदेन छ्‌याम भ्रउ। ओच्‍छे ह्राङसे ह्राङदान घ्रेन म्‍हि स्‍होसी थाभ्रउ।

१७ खालैसे आज्‍यबा लजी भिदेमा एसे थेदा आज्‍यबा थालउ। बरु जम्‍मान म्‍हिगदेसे ज्‍यबा भिसी म्‍हन्‍बा तामरी जे भ्रउ।

१८ खम्‍तेधोना एनीगदे जम्‍मान म्‍हिगदेदेन छ्‌याम ढिक्‍सी चिउ।

१९ ङाला सेम निबा ह्रोगदे, एनीगदे ह्राङसे खाइमै खालैदेन छ्‍याम बदला थाकिन्‍गो, तर परमेश्‍वरदान जिम्‍मा पिन्‍गो। तिग्‍दा भिसम बचनरीनोन चुह्रङ् भिसी भ्रिबा मुला,

“बदला किन्‍बा गे ङाला हिन्‍ना,

ङाइनोन थेनीगदेदा बदला किन्‍ना”

भिसी परमप्रभुसे सुङ्बा मुला।

२० बरु,

“एला शत्रु ख्रेन्‍बा फुइबा मुसम

थेदा चबा थुङ्बा पिन्‍गो

थेह्रङ् लजी भिसम एला शत्रु ह्राङनोन पेःला।”†

२१ एनीगदे आज्‍यबा गे लबागदेदेन छ्‌याम थाब्रेगो, बरु ज्‍यबा गे लसी थेनीगदेदा ढागो।

† 

१२:३ चु पदरी “विश्‍वास” भिबा चा परमेश्‍वरसे म्‍हिगदेदा पिन्‍बा शक्तिदेन मोलमगदे हिन्‍ना।

† 

१२:२० ग्रीक ग्‍योइरी चा “एसे थेला थोबोरी मे भुप्‍रो उम्‍ला” भिसी भ्रिबा मुला।

शासन लबागदेला तहरी चिउ

१३

शासन लबा म्‍हिगदेसे कुल्‍बा ताम जम्‍मासेन ङ्‌यान्‍तोःमुला। तिग्‍दा भिसम परमेश्‍वरसे शासन लबा हक आपिन्‍नी भिसम खालैसेन शासन लबारी आखम। शासन लबा जम्‍मान म्‍हिगदेदा परमेश्‍वरसेन धम्‍बा हिन्‍ना।

२ थेतबासेलमा शासन लबा म्‍हिगदेदा बिरोध लबा म्‍हिगदेसे परमेश्‍वरसे कुल्‍बा तामदा बिरोध लबा हिन्‍ना। जुन जुन म्‍हिसे बिरोध लला, थेसे सजाय याङ्ला।

३ तिग्‍दा भिसम शासन लबा म्‍हिगदे म्राङ्सी ज्‍यबा गे लबा म्‍हिगदे आहिन, तर आज्‍यबा गे लबा म्‍हिगदे जे लोङ्‌मुला। तिग एनीगदे शासन लबा म्‍हिगदेदेन छ्‌याम आलोङ्ना चिबा सेम मुला? थेह्रङ् भिसम एनीगदेसे ज्‍यबा गे लउ। जमाहेन्‍से एनीगदेसे थेनीगदेग्‍याम स्‍याबास याङ्ला।

४ तिग्‍दा भिसम शासन लबागदे परमेश्‍वरला गे लबा म्‍हिगदे हिन्‍ना। परमेश्‍वरसे एनीगदेदा ज्‍यबा लबारीन थेनीगदेदा धम्‍बा हिन्‍ना। एसे आज्‍यबा गे लजी भिसम जे थेनीगदेदेन छ्‌याम लोङ्‍गो। तिग्‍दा भिसम थेनीगदेदेन छ्‌याम सजाय पिन्‍बा अधिकार मुला। शासन लबा म्‍हिगदे चा आज्‍यबा गे लबा म्‍हिगदेदा सजाय पिन्‍बा परमेश्‍वरला गे लबा म्‍हिगदे हिन्‍ना।

५ थेतबासेलमा परमेश्‍वरग्‍याम सजाय आयाङ्बारी जे आहिन, तर एनीगदेला सेमला तामला लागिरी एनीगदे शासन लबागदेला तहरी चितोःला।

६ थेतबासेलमान एनीगदेसे तिरो फामुला। तिग्‍दा भिसम शासन लबा म्‍हिगदे चा सदन आज्‍यबा गेगदे लआपुङ्बा परमेश्‍वरला गे लबा म्‍हिगदे हिन्‍ना।

७ एनीगदेसे तिग तिग लदोमुला थे पूरा लउ, तिरो फातोःबा ग्‍लारी तिरो फागो ओच्‍छे मान लतोःबा म्‍हिदा मान लउ।

गिकसेम गिकदा माया लउ

८ एनीगदेसे स्‍य्‍हान्‍दोला लागिरी लतोःबा तिगै गे बाँकी थाथान्‍गो, तर गिकसेम गिकदा माया लबारी चा खाइमै थाख्‍लागो। तिग्‍दा भिसम ह्राङला खिम्‍जेमदा माया लबा म्‍हिसे चा ठिमरी मुबा जम्‍मान ताम पूरा लबा हिन्‍ना।

९ “ए स्‍य्‍हान्‍दोदेन छ्‌याम ब्रेल्‍सी थाभ्रउ, एसे म्‍हि थासाइगो, एसे य्‍हो थालउ, एसे लोभ थालउ,” भिसी कुल्‍बा तामगदेदेन अर्गु कुल्‍बा जति तामगदे मुला थे जम्‍मान तामगदे चा “एसे ह्राङला खिम्‍जेमगदेदा ह्राङदा ह्रङ्नोन माया लउ” भिसी कुल्‍बा ताम न्‍हङरी स्‍याप्‍ला।

१० माया लबा म्‍हिसे ह्राङला खिम्‍जेमदा न्‍होङ्ना आल। थेतबासेलमा माया लबा चा ठिम पूरा लबा हिन्‍ना।

११ चु जे आहिन, चु धुइ चा य्‍हाङ म्‍हेर्बाग्‍याम रेःतोःबा धुइ हिन्‍ना भिबा ताम एनीगदेदा थानोन मुला। तिग्‍दा भिसम ङाच्‍छा य्‍हाङसे विश्‍वास लबा धुइरी भन्‍दा झन दान्‍दे थार्बा याङ्बा धुइ तसी जिन्‍बा मुला।

१२ म्‍हुन निसी य्‍हाल तबारीन छ्‌याइबा मुला। थेतबासेलमा य्‍हाङसे धोपधोपरी लबा जम्‍मान आज्‍यबा गेगदे ख्‍लागे, ओच्‍छे य्‍हालला सेना दोःसी चिइ।

१३ ओच्‍छे य्‍हालरी भ्रबा म्‍हि दोःसी सोजो तसी गे लइ। म्‍हुनङ ह्रङ् लसी मोजमजा लबा, ङ्‌य्‍होइसी भ्रबा, ब्रेल्‍सी भ्रबा, छाडा तसी भ्रबा, छेबा बङ्बा लबा, ओच्‍छे डाह लबा गेगदे य्‍हाङसे ख्‍लागे।

१४ तर प्रभु येशू ख्रीष्‍ट ह्रङ्‌बान दोःसी भ्रउ, ओच्‍छे पापी बानीबेहोर अन्‍छार ल्‍हुइला लागिरी जे लइ म्‍हन्‍बा थे लसी थाभ्रउ।

स्‍य्‍हान्‍दोदा दोष थालउ

१४

विश्‍वासरी कमजोर मुबागदेदा ह्राङलान ज्‍योज्‍यो आले नाना आङा म्‍हन्‍गो। तर थेनीगदेसे म्‍हन्‍बा तामगदेला बिरोध लबाला लागिरी आहिन।

२ कोइ कोइसे चा जम्‍मान स्‍हे चबारी तमुला भिसी विश्‍वास लमुला, तर विश्‍वासरी कमजोर मुबा म्‍हिगदेसे चा ढापढुप जे चमुला।

३ एनी जम्‍मान स्‍हे चबागदेसे ढापढुप जे चबागदेदा जजा थाम्‍हन्‍गो। थेह्रङ् लसीन एनी आचबागदेसेनोन चबागदेदा दोष थालउ। तिग्‍दा भिसम चबा म्‍हिगदेदाएनोन परमेश्‍वरसे ह्राङला कोलागदे म्‍हन्‍बा मुला।

४ स्‍य्‍हान्‍दोला नोकरदा दोष लबा ए खाल हिन्‍ना? थेला ह्राङलान मालिकसे गा नोकरसे ज्‍यबा गे लबा हिन्‍ना कि आज्‍यबा गे लबा हिन्‍ना भिसी निसाफ लला। प्रभुसेन ह्राङला म्‍हिगदेदा जम्‍मान गेरी ज्‍यबा तना लला। तिग्‍दा भिसम थेदा ह्रो लबा शक्ति प्रभुदेन छ्‌याम मुला।

५ कोइ कोइ म्‍हिसे अर्गु धिन भन्‍दा चु धिन ज्‍यबादेन मुल हिन्‍ना भिसी म्‍हन्‍मुला। तर कोइ कोइसे चा जम्‍मान धिन ओस्‍पन हिन्‍ना। जम्‍मान म्‍हिगदेसे ह्राङ ह्राङला सेमरी विश्‍वास लबा अन्‍छार ढुक्‍क ततोःला।†

६ खजिबै धिन‍दा ज्‍यबादेन मुल धिन हिन्‍ना भिसी म्‍हन्‍बा म्‍हिसे परमेश्‍वरदा मान लबाला लागिरी म्‍हन्‍बा हिन्‍ना। स्‍या चबा म्‍हिगदेसे चबा धुइरी परमेश्‍वरदा मान लमुला। तिग्‍दा भिसम थेनीगदेसे परमेश्‍वरदा धन्‍यवाद पिन्‍मुला। ओच्‍छे स्‍या आचबा म्‍हिगदेसेनोन आचबा धुइरी परमेश्‍वरदा मान लमुला। तिग्‍दा भिसम थेनीगदेसे परमेश्‍वरदा धन्‍यवाद पिन्‍मुला।

७ तिग्‍दा भिसम य्‍हाङ खालैनोन ह्राङलान लागिरी सोएनोन आसो ओच्‍छे सिएनोन आसि।

८ य्‍हाङ सोसै प्रभुला लागिरीन सोला ओच्‍छे सिसैनोन प्रभुला लागिरीन सिला। थेतबासेलमा य्‍हाङ सिसै सोसै प्रभुलान हिन्‍ना।

९ थेतबासेलमा ख्रीष्‍ट सिजी ओच्‍छे सिबाग्‍याम सोसी सिबादेन सोबागदे जम्‍मालान प्रभु दोजी।

१० थेह्रङ् भिसम, तिग्‍दा एनीगदेसे ह्राङला ज्‍योज्‍यो आले नाना आङागदेदा दोष लबा? ओच्‍छे तिग्‍दा थेनीगदेदा जजा म्‍हन्‍बा? तिग्‍दा भिसम परमेश्‍वरसे निसाफ लबा धुइरी य्‍हाङ जम्‍मान थेला ङाच्‍छापट्टि राप्‍तोःला।

११ तिग्‍दा भिसम बचनरीनोन चुह्रङ् भिसी भ्रिबा मुला,

“‘च्‍यागो, ङाइ घ्रान फासी पाङ्ला,

जम्‍मासेन ङादा फ्‍या लला,

ओच्‍छे जम्‍मासेन ङादा परमेश्‍वर भिसी

जयजयकार लला’

भिसी प्रभुसे सुङ्बा मुला।”

१२ थेतबासेलमा य्‍हाङ जम्‍मासेन परमेश्‍वरदा ह्राङ ह्राङला हिसाब उन्‍तोःला।

स्‍य्‍हान्‍दोदा फसब थालउ

१३ थेतबासेलमा य्‍हाङसे गिकसेम गिकदा दोष आलइ। बरु दाहेन्‍से ह्राङला ज्‍योज्‍यो आले नाना आङागदेदा न्‍होङ्ना लबा गे खाइमै आलबारी पक्‍का लइ।

१४ प्रभु येशूदा विश्‍वास लबासे लमा चु ताम ङादा था मुला, खजिबै चबा स्‍हे ह्राङनोन चीबु आत। तर खालै म्‍हिसे खजिबै चबा स्‍हे चीबु हिन्‍ना भिसी म्‍हन्‍जी भिसम थेला लागिरी थे चबा स्‍हे चीबुन तला।

१५ एसे चबा स्‍हेसे लमा एला आलेला विश्‍वासदा ज्‍यबा आतनी भिसम एसे ह्राङला आलेदा माया लबा आरे। ख्रीष्‍टसे ह्राङला ज्‍याननोन पिन्‍सी सोना लबा एला आले एसे चबा स्‍हेसे लमा नाश थातगै।

१६ थेतबासेलमा एदा ज्‍यबा छोर्बा तामदा आज्‍यबा भिसी स्‍य्‍हान्‍दोसे बिरोध थालगै।

१७ तिग्‍दा भिसम परमेश्‍वरला य्‍हुल्‍सा चा चबा थुङ्बा ताम आहिन। तर चु चा परमेश्‍वरदा सेम निबा म्‍हि दोबाला बारेरी, शान्‍ति पिन्‍बाला बारेरी ओच्‍छे ताङ्‍बा तामला बारेरी हिन्‍ना। चु जम्‍मान परमेश्‍वरला आत्‍माग्‍याम खबा हिन्‍ना।

१८ चुह्रङ् लसी ख्रीष्‍टदा तेन्‍बा म्‍हिसे परमेश्‍वरदा ताङ्ना लला, ओच्‍छे म्‍हिगदेसेनोन थेदा ज्‍यबा म्‍हि भिसी पाङ्ला।

१९ थेतबासेलमा य्‍हाङसे सदन ह्राङ ह्राङ न्‍हङरी शान्‍ति पिन्‍बा तामदेन गिकसेम गिकदा विश्‍वासरी कोङ्‌ना लबा गे जे लइ।

२० एसे चबा स्‍हेला लागिरीन परमेश्‍वरला गेदा न्‍होङ्ना थालउ। पाङ्‌नोन तोःमा जम्‍मान चबा स्‍हे चोखो मुला, तर ह्राङसे चबा स्‍हेग्‍याम स्‍य्‍हान्‍दोदा न्‍होङ्ना लबा चा ज्‍यबा आहिन।

२१ स्‍या चमा, ङ्‌य्‍होइबा स्‍हे थुङ्मा एला ज्‍योज्‍यो आले नाना आङाला विश्‍वास न्‍होङ्ला भिसम एसे आचबादेन आथुङ्बान ज्‍यबा तला।

२२ एसे जुन विश्‍वास लबा मुला थे विश्‍वासदा एदेन परमेश्‍वर न्‍हङरी थान्‍गो। जुन म्‍हिसे चु ताम ठीक हिन्‍ना भिसी ह्राङला सेमरी तिगै आज्‍यबा आम्‍हन्‍ना पक्‍का लला थे म्‍हि ताङ्ला।

२३ तर खालै म्‍हिसे तिगै स्‍हे शङ्का लसी चजी भिसम थे म्‍हि परमेश्‍वरला ङाच्‍छा दोषी तला। तिग्‍दा भिसम विश्‍वास अन्‍छार आलबा जुन ताम तसैनोन पाप हिन्‍ना।

† 

१४:५ चु पदरी पावलसे यहूदी धर्मला ठिम अन्‍छार ज्‍यबा धिन भिसी पाङ्बा मुला।

स्‍य्‍हान्‍दोदा ह्रो लउ

१५

य्‍हाङ विश्‍वासरी कोङ्बा मुबागदेसे विश्‍वासरी कमजोर मुबागदेदा ह्रो लतोःला। ओच्‍छे य्‍हाङसे ह्राङदा ज्‍यबा तबा गे जे आहिन, तर स्‍य्‍हान्‍दोदाएनोन वास्‍ता लतोःला।

२ य्‍हाङ जम्‍मासेन ख्रीष्‍टदा विश्‍वास लबागदेदा ज्‍यबा तगै, ओच्‍छे थेनीगदे विश्‍वासरी कोङ्बा तगै भिसी य्‍हाङसे थेनीगदेदा वास्‍ता लतोःला।

३ तिग्‍दा भिसम ख्रीष्‍टसेनोन ह्राङदा ज्‍यबा तबा गे जे आलनी। परमेश्‍वरला बचनरीनोन “ह्राङदा हेला लबागदेसे ङादाएनोन हेला लबा मुला” भिसी भ्रिबा मुला।

४ तिग्‍दा भिसम बचनरी भ्रिबा जम्‍मान तामगदे य्‍हाङदा लोप्‍बाला लागिरी भ्रिबा मुबा, चु बचनग्‍यामसेन य्‍हाङसे लबा आश याङ्बाला लागिरी जस्‍तोन दुख तसैनोन नाबारी आँट याङ्ला।

५ दुख नाखम्‍बा शक्तिदेन आँट पिन्‍बा परमेश्‍वरसेन एनीगदेदा ख्रीष्‍ट येशू ह्रङ्‌बान दोःसी भ्रबारीदेन ह्राङ ह्राङ न्‍हङरी ढिक्‍सी चिखम्‍बा सेम पिन्‍गै।

६ ओच्‍छे एनीगदे जम्‍मान ढिक्‍सी सुङ गिक तसी य्‍हाङला प्रभु येशू ख्रीष्‍टला आबा परमेश्‍वरला जयजयकार लबारी खम्‍गै।

अर्गु य्‍हुलला म्‍हिगदेला लागिरी थार्बा पिन्‍बा समाचार

७ थेतबासेलमा ख्रीष्‍टसे एनीगदेदा माया लबा ह्रङ् लसी परमेश्‍वरदा मान लबारी एनीगदेसे ह्राङ ह्राङ न्‍हङरी गिकसेम गिकदा मान लउ।

८ एनीगदेसे ङाला ताम ङ्‌यान्‍गो, येशू ख्रीष्‍टसे लबा गेसे परमेश्‍वर विश्‍वास लखम्‍बा परमेश्‍वर हिन्‍ना भिसी यहूदीगदेदा उन्‍बारी हिन्‍ना। ओच्‍छे येशू ख्रीष्‍टसे य्‍हाङला आखे म्‍हेमेदेन छ्‌याम लबा कबुल पूरा लजी।

९ थेह्रङ् लसीन अर्गु य्‍हुलला म्‍हिगदेसे परमेश्‍वरसे लबा दयाला लागिरी परमेश्‍वरला जयजयकार लगै भिसीएनोन येशू ख्रीष्‍टसे चु गे लबा हिन्‍ना। बचनरीनोन चुह्रङ् भिसी भ्रिबा मुबा,

“थेतबासेलमा ङाइ अर्गु य्‍हुलला म्‍हिगदेला गुङरी ह्राङला जयजयकार लला,

ओच्‍छे ह्राङलान जयजयकार तबा व्‍हाइ गोला।”

१० दोःसी चुह्रङ् भिसीनोन भ्रिबा मुला,

“अर्गु य्‍हुलला म्‍हिगदे,

परमेश्‍वरला म्‍हिगदेदेन छ्‌याम ताङ्‍गो।”

११ दोःसीनोन चुह्रङ् भिसीनोन भ्रिबा मुला

“अर्गु य्‍हुलला जम्‍मान म्‍हिगदे,

प्रभुलान जयजयकार लउ,

ओच्‍छे जम्‍मान म्‍हिगदेसे

प्रभुला जयजयकार लगै।”

१२ दोःसी यशैया अगमवक्तासेनोन चुह्रङ् भिसी पाङ्बा मुला,

“यिशैला† वंशग्‍याम म्‍हि गिक फेप्‍खला,

थेसे अर्गु य्‍हुलला म्‍हिगदेथोरी शासन लला,

ओच्‍छे अर्गु य्‍हुलला म्‍हिगदेसेनोन

थेथोरी आश लला।”

१३ आश तना लबा परमेश्‍वरदा विश्‍वास लबासे लमा थेसेन शान्‍ति पिन्‍सी एनीगदेदा पूरन ताङ्ना लगै। थेह्रङ् लसम एनीगदेसे लबा आश परमेश्‍वरला आत्‍माला शक्तिग्‍याम ल्‍हेबान निला।

अर्गु य्‍हुलला म्‍हिगदेला लागिरी पावलसे लबा गे

१४ ज्‍योज्‍यो आले नाना आङागदे, एनीगदे ल्‍हानान ज्‍यबा मुला, ओच्‍छे एनीगदेला जम्‍मान ज्ञान बुद्धिसे गिकसेम गिकदा लोप्‍बारी खम्‍मुला भिबा ताम ङादा था मुला।

१५ तसैनोन परमेश्‍वरसे ङादा दयामाया लबासे लमा एनीगदेदा ढन्‍ना लबाला लागिरी ङाइ चु तामगदे भ्रिबारी आँट लबा मुला।

१६ परमेश्‍वरसे दयामाया लसी ङादा अर्गु य्‍हुलला म्‍हिगदेला गुङरी गे लबाला लागिरी ख्रीष्‍ट येशूला मुल चेला स्‍होजी। ओच्‍छे अर्गु य्‍हुलला म्‍हिगदे परमेश्‍वरला आत्‍माग्‍याम चोखो तसी परमेश्‍वरदा सेम निबा भेटी दोगै भिसी ङाइ परमेश्‍वरला मन्‍दिररी पूजा लबा म्‍हि ह्रङ्‌बा दोःसी थार्बा पिन्‍बा समाचार थेःना लजी।

१७ थेतबासेलमा ख्रीष्‍ट येशूसे ङाग्‍याम परमेश्‍वरला लागिरी ङाइ लतोःबा गे लम्‍याङ्मा ङा ल्‍हानान ताङ्‍बा मुला।

१८ ख्रीष्‍टदा विश्‍वास लबा अर्गु य्‍हुलला म्‍हिगदेदा परमेश्‍वरसे कुल्‍बा अन्‍छार भ्रबा म्‍हि स्‍होबारी ख्रीष्‍टसे ङाग्‍याम लबा तामदेन गेला बारेरी जे ङाइ पाङ्‌बारी भङ लला।

१९ ङाइ परमेश्‍वरला आत्‍माला शक्तिग्‍याम उदेकला चिनुगदेदेन उदेकला गेगदे लजी। थेह्रङ् लसीन ङाइ यरूशलेमहेन्‍से इल्‍लुरिकन भिबा य्‍हुल्‍साधोनान ख्रीष्‍टला थार्बा पिन्‍बा समाचार पूरन थेःना लजी।

२० स्‍य्‍हान्‍दोसे थान्‍बा जगथोरी दिम स्‍होबा म्‍हिसे ह्रङ् लसी स्‍य्‍हान्‍दोसे थेःना लबा ग्‍लारी थेःना लबा ङाला सेम आरे। थेतबासेलमा ख्रीष्‍टला मिन आथेःबादेन खालैसेन थेःना आलबा ग्‍लारी जे थार्बा पिन्‍बा समाचार थेःना लबा ङादा सेम मुला।

२१ बचनरीनोन चुह्रङ् लसीन भ्रिबा मुला,

“थेला बारेरी जुन म्‍हिदा खाइमै पाङ्बा आरे,

थेनीगदेसे थेदा म्राङ्ला।

ओच्‍छे थेला बारेरी जुन म्‍हिसे खाइमै थेःबा आरे

थेनीगदेसे परमेश्‍वरदा ङोसेला।”

पावल रोमरी निइ म्‍हन्‍बा

२२ थेतबासेलमान ङाइ चु ग्‍लागदेरी ख्रीष्‍टला समाचार थेःना लसी भ्रबासे लमा ङा ल्‍हानान रेम एनीगदे मुबा ग्‍लारी खबारी म्‍हाइसैनोन खबारी आखम्‍नी।

२३ तर दाहेन्‍से चु ग्‍लारीक्‍यार ङाइ थार्बा पिन्‍बा समाचार थेःना लसी जिन्‍बा मुला। ल्‍हानान दिङहेन्‍से एनीगदेदेन छ्‌याम ह्रुप तबा सेम मुबासे लमा,

२४ ङा स्‍पेन भिबा य्‍हुल्‍सारी निबा धुइरी एनीगदेदेन छ्‌याम चिसी तिगै धिनधोना संगती लबा सेम मुला। ओच्‍छे एनीगदेदेन छ्‌याम तिगै धिनधोना चिमाहेन्‍से ङा थेग्‍याम स्‍पेनरी निबा धुइरी एनीगदेसे ङादा ह्रो लला भिसी ङाइ म्‍हन्‍बा मुला।

२५ तर दान्‍दे चा ङा परमेश्‍वरला म्‍हिगदेदा ह्रो लबारी यरूशलेम सहररी निबान मुला।

२६ तिग्‍दा भिसम माकेडोनियादेन अखैया भिबा ग्‍लारी मुबा परमेश्‍वरला म्‍हिगदेसे ताङ्सी यरूशलेम सहररी मुबा परमेश्‍वरला म्‍हिगदे न्‍हङला प्राङ्‌बोगदेदा टाङगा पुइखबा मुला।

२७ चु टाङगा पिन्‍बारी थेनीगदेदा ल्‍हानान सेम मुबा। तर थेनीगदेसे यहूदीगदेदा पिन्‍बा टाङगा चा थेनीगदेसे फातोःबा छे ह्रङ्‌बान हिन्‍ना। तिग्‍दा भिसम अर्गु य्‍हुलला म्‍हिगदेसे याङ्बा स्‍वर्गला मोलम यहूदीगदेग्‍यामसे याङ्बा हिन्‍ना।

२८ थेतबासेलमा चु टाङगा ह्रुप्‍सी थेनीगदेदा भोर्सी पिन्‍माहेन्‍से एनीगदे मुबा ग्‍लारी खसी ङा स्‍पेनरी निला।

२९ ओच्‍छे ङा एनीगदे मुबा ग्‍लारी खमा येशू ख्रीष्‍टसे पिन्‍बा मोलमगदेएनोन भसी खला।

३० ज्‍योज्‍यो आले नाना आङागदे, य्‍हाङला प्रभु येशू ख्रीष्‍टदेन परमेश्‍वरला आत्‍मासे पिन्‍बा मायाग्‍याम ङाला लागिरी ङादेन छ्‌यामनोन परमेश्‍वरदेन छ्‌याम प्रार्थना लसी पिन्‍गो भिबा ङाला बिन्‍ती मुला।

३१ ख्रीष्‍टदा विश्‍वास आलबा यहूदिया अञ्‍चलरी मुबा म्‍हिगदेग्‍याम जोगब तबारी खम्‍गै भिसी ङाला लागिरी परमेश्‍वरदेन छ्‌याम प्रार्थना लसी पिन्‍गो। ओच्‍छे यरूशलेमरी मुबा परमेश्‍वरला म्‍हिगदेदाएनोन ङाइ ह्रुप्‍सी भबा टाङगा सेम निगै भिसीएनोन प्रार्थना लसी पिन्‍गो।

३२ थेह्रङ् लसीन परमेश्‍वरला सेम मुसम ङा एनीगदे मुबा ग्‍लारी ताङ्सी ताङ्सी खला। ओच्‍छे ङा एनीगदेदेन छ्‌यामनोन चिसी ब्‍लप्‍बा न्‍हला।

३३ शान्‍ति पिन्‍बा परमेश्‍वर एनीगदे जम्‍मानदेन छ्‌याम तगै। आमेन।

† 

१५:१२ “यिशै” चा दाऊद ग्‍लेला आबा हिन्‍ना।

फ्‍याफुल्‍ला

१६

दाहेन्‍से ङाइ मण्‍डलीदा ह्रो लबा य्‍हाङला आङा फिबी गाते ज्‍यबा मुला भिसी एनीगदेदा ङोसेना लला। थे किंक्रिया भिबा ग्‍लाला मण्‍डलीरी ह्रो लबा म्‍हि हिन्‍ना।

२ थेसे ल्‍हानान म्‍हिगदेदा ह्रो लबा मुला ओच्‍छे ङादाएनोन ल्‍हानान ह्रो लबा मुला। थेतबासेलमा परमेश्‍वरला म्‍हिगदेदा मान लबा ह्रङ् लसी थेदाएनोन मान लउ। ओच्‍छे एनीगदेसे थेदा तिग तोःबा थे स्‍हेरी खम्‍तेधोना ह्रो लउ।

३ ङादेन छ्‌यामनोन ख्रीष्‍ट येशूला गे लबा प्रिस्‍कादेन† थेला ह्रेम्‍बो अकिलासदा फ्‍याफुल्‍ला।

४ थेनीगदेसे ङादा जोगब लबाला लागिरी ह्राङला ज्‍याननोन पिन्‍बारी तयार तजी। ङाइ थेनीगदेदा खाइमै म्‍लेःबारी आखम, ङाइ जे आहिन, अर्गु य्‍हुलला जम्‍मान मण्‍डलीगदेसेएनोन थेनीगदेदा म्‍लेःबारी आखम।

५ थेनीगदेला दिमरी मुबा मण्‍डलीदाएनोन फ्‍याफुल्‍ला।

ओच्‍छे एशिया अञ्‍चलरी जम्‍मान भन्‍दा ङाच्‍छा ख्रीष्‍टदा विश्‍वास लबा ङाला सेम निबा ह्रो इपेनितसदा फ्‍याफुल्‍ला।

६ एनीगदेला लागिरी ल्‍हानान गे लसी पिन्‍बा मरियमदाएनोन फ्‍याफुल्‍बा मुला भिसी पाङ्सी पिन्‍गो।

७ ङादेन छ्‌यामनोन झ्‍याल्‍खानरी मुबा ङाला यहूदी ह्रोदेन एन्‍ड्रोनिकस ओच्‍छे युनियस आङादा फ्‍याफुल्‍बा मुला भिसी पाङ्सी पिन्‍गो। चेलागदे न्‍हङरी थेनीगदेएनोन जम्‍मासेन ङोसेबा मुल चेलागदे हिन्‍ना। ङाइ भन्‍दा ङाच्‍छा थेनीगदेसे ख्रीष्‍टदा विश्‍वास लबा मुबा।

८ ओच्‍छे प्रभुरी ङाला सेम निबा ह्रो एम्‍प्‍लीआतसदाएनोन ङाइ फ्‍याफुल्‍बा मुला भिसी पाङ्सी पिन्‍गो।

९ य्‍हाङदेन छ्‌यामनोन ख्रीष्‍टला लागिरी गे लबा उर्बानसदेन ङाला सेम निबा ह्रो स्‍ताखुसदाएनोन फ्‍याफुल्‍बा मुला भिसी पाङ्सी पिन्‍गो।

१० अपेल्‍लेसदाएनोन फ्‍याफुल्‍ला। थेसे सेमहेन्‍से ख्रीष्‍टदा लबा विश्‍वासला ताम उन्‍बा मुला। थेह्रङ् लसीन अरिस्‍तोबुलसला दिमरी मुबागदे जम्‍मादान फ्‍याफुल्‍ला।

११ ङाला यहूदी आले हेरोदियनदेन प्रभुदा विश्‍वास लबा नर्किससला दिमरी मुबागदे जम्‍मादान फ्‍याफुल्‍ला।

१२ प्रभुला ल्‍हानान गे लबा त्रुफेना आङादेन त्रुफोसादा ओच्‍छे प्रभुला लागिरी ल्‍हानान गे लबा ङाला सेम निबा आङा परसीसदा फ्‍याफुल्‍ला।

१३ प्रभुसे धम्‍बा रूफसदेन थेला आमादा ङाइ फ्‍याफुल्‍बा मुला भिसी पाङ्सी पिन्‍गो। थेला आमासे ङादाएनोन ह्राङलान झादा ह्रङ् लसी माया लमुला।

१४ ओच्‍छे असिंक्रितस, फ्‍लेगन, हर्मेस, पत्रोबासदेन हर्मास ओच्‍छे थेनीगदेदेन छ्‌याम मुबा जम्‍मान ज्‍योज्‍यो आले नाना आङागदेदाएनोन फ्‍याफुल्‍ला।

१५ थेह्रङ् लसीन फिलोलोगस, युलिया आङा, नेरियसदेन थेला आङा, ओलिम्‍पास ओच्‍छे थेनीगदेदेन छ्‌याम मुबा परमेश्‍वरला म्‍हिगदे जम्‍मादान फ्‍याफुल्‍ला।

१६ एनीगदे ह्राङ ह्राङ न्‍हङरी गिकसेम गिकदा सेमहेन्‍सेन माया लसी फ्‍याफुल्‍गो। ङन्‍से सेमहेन्‍सेन माया लसी फ्‍याफुल्‍बा मुला भिसी जम्‍मान मण्‍डलीगदेसे पाङ्बा मुला।

१७ ज्‍योज्‍यो आले नाना आङागदे, एनीगदेदा लोप्‍बा तामदा बिरोध लबादेन ह्राङसे ह्राङदान विश्‍वासी भिसी एनीगदेला विश्‍वासदा न्‍होङ्ना लबारी म्‍हाइबा म्‍हिगदे म्राङ्सी होशियार तसी चिउ। थेह्रङ्बा म्‍हिगदेला संगतनोन थालउ भिबा ङाला बिन्‍ती मुला।

१८ तिग्‍दा भिसम थेह्रङ्बा म्‍हिगदेसे य्‍हाङला प्रभु येशू ख्रीष्‍टला लागिरी आहिन, तर ह्राङला फो न्‍हबाला लागिरी जे गे लमुला। ओच्‍छे ज्‍यबा ज्‍यबा ताम लसी सोजो म्‍हिगदेदा धोका पिन्‍मुला।

१९ एनीगदे परमेश्‍वरसे कुल्‍बा अन्‍छार भ्रमुला भिबा ताम जम्‍मादान था मुला। चु म्राङ्सी ङाएनोन ल्‍हानान ताङ्‍बा मुला। थेह्रङ् लसीन ज्‍यबा ज्‍यबा तामला बारेरी एनीगदेसे बुद्धि याङ्‌गै तर आज्‍यबा तामला बारेरी तिगै था आतगै भिसी ङाइ म्‍हन्‍बा मुला।

२० शान्‍ति पिन्‍बा परमेश्‍वरसे शैतानदा योनान एनीगदेला काङ धिरी थान्‍ना। य्‍हाङला प्रभु येशू ख्रीष्‍टला दयामाया एनीगदेदेन छ्‌याम तगै।

२१ ङादेन छ्‌याम गे लबा तिमोथीसे एनीगदेदा फ्‍याफुल्‍ला भिसी पाङ्बा मुला। थेह्रङ् लसीन ङाला यहूदी आले लुकियस, यासोनदेन सोसिपात्रोससेनोन एनीगदेदा फ्‍याफुल्‍बा मुला।

२२ पावलला लागिरी चु चिठी भ्रिसी पिन्‍बा प्रभुरी ह्राङनीला आले ङा तर्तियससेनोन जम्‍मादान फ्‍याफुल्‍ला।

२३ ङा चिबा दिमला धनी गायसदेन थेला दिमरी मुबा मण्‍डलीगदेसेनोन फ्‍याफुल्‍ला भिसी पाङ्बा मुला। ओच्‍छे चु सहरला कोष अध्‍यक्ष इरास्‍तसदेन आले क्‍वार्टससेनोन एनीगदेदा फ्‍याफुल्‍बा मुला।

२४ य्‍हाङला प्रभु येशू ख्रीष्‍टला दयामाया एनीगदेदेन छ्‌याम तगै। आमेन।†

२५ य्‍हाङ जम्‍मासेन परमेश्‍वरदा मान लइ। थार्बा पिन्‍बा ख्रीष्‍टला बारेला ताम दङबोहेन्‍सेन छुम्‍सी थान्‍बा मुबा। तर दान्‍दे एनीगदेसे चु ताम था याङ्बा मुला। चु ताम ङाइ थेःना लबा येशू ख्रीष्‍टला बारेरी पाङ्बा तामग्‍यामसे एनीगदेसे था याङ्बा मुला।

२६ थेतबासेलमा दान्‍दे चु जम्‍मान तामगदे अगमवक्तासे भ्रिबा तामगदेग्‍याम था याङ्ना लमुला। ओच्‍छे जम्‍मासेन विश्‍वास लसी परमेश्‍वरसे कुल्‍बा ताम ङ्‌यान्‍गै भिसी खाइमै म्‍हासी आनिबा परमेश्‍वरसे कुल्‍बा तामग्‍याम जम्‍मान य्‍हुलला म्‍हिगदेसे चु जम्‍मान ताम थेःबा मुला।

२७ ओच्‍छे जम्‍मान ताम था याङ्बा परमेश्‍वर गिक जेला येशू ख्रीष्‍टग्‍याम सदन मानदेन जयजयकार तगै। आमेन।

† 

16.3 ग्रीक बाइबलरी चु पददेन १ कोरिन्‍थी १६:१९ पदरी जे प्रिस्‍का भिसी भ्रिबा मुला। अर्गु जम्‍मान ग्‍लारी प्रिस्‍किला भिसी भ्रिबा मुला। प्रिस्‍का भिबादेन प्रिस्‍किला भिबा म्‍हि गिकनोन हिन्‍ना।

† 

१६:२४ चु पदला ताम ल्‍हाना ह्रङ्‌बा ग्रीक बाइबलरी भ्रिबा आरे।

पावलसे कोरिन्‍थला विश्‍वासीगदेदा भ्रिबा ङाच्‍छारेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा। चु चिठी भ्रिबाला लागिरी पावलदा सोस्‍थेनेस भिबा म्‍हिसे ह्रो लबा मुबा (१ कोरिन्‍थी १:१)।

भ्रिबा ग्‍ला: एशिया अञ्‍चलला एफिसस सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ५५-५६ (विक्रम संवत् ११२-११३) सालरी भ्रिबा मुबा।

खाल्‍दा भ्रिबा: कोरिन्‍थ सहररी मुबा विश्‍वासीगदेदा भ्रिबा मुबा।

पावलसे चु चिठी कोरिन्‍थला विश्‍वासीगदेदा ङाच्‍छारेम भ्रिबा मुबा। कोरिन्‍थ सहर चा ग्रीस भिबा य्‍हुल्‍साला ग्‍लेखाङ मुबा। पावलला धुइरी कोरिन्‍थसे अर्गु जम्‍मान य्‍हुल्‍सादेन छ्‌यामएनोन ढिक्‍सी गे लबा मुबा। थे सहररी थरी थरीला ल्‍हानान रिमठिमदेन धर्मगदे तेन्‍बा म्‍हिगदे मुबा। थेह्रङ् लसीन नइबा गे लबा म्‍हिगदेएनोन मुबा। पावलसे थे सहररी थार्बा पिन्‍बा समाचार थेःना लमा यहूदीगदेसे भन्‍दा अर्गु य्‍हुलला ल्‍हानान म्‍हिगदेसे येशूदा विश्‍वास लजी। ओच्‍छे पावलसे थेरी मण्‍डली गिक स्‍होजी।

कोरिन्‍थला मण्‍डलीरी छेबा बङ्बा, नइबा बानीबेहोरदेन स्‍य्‍हान्‍दोदेन छ्‌याम ब्रेल्‍सी भ्रबा ह्रङ्‌बा नइबा तामगदे मुबा। थेह्रङ् लसीन ब्‍याहला बारेरी, ज्ञान बुद्धिला बारेरी, मण्‍डलीला ठिमला बारेरीदेन परमेश्‍वरला आत्‍मासे पिन्‍बा मोलमला बारेरी ओच्‍छे सिबाग्‍याम सोबाला बारेरी ङ्‌योइबा तामगदे मुबा। चु जम्‍मान तामगदेला बारेरी पावलदा ज्ञान बुद्धि मुबासे लमा थेसे चु चिठीग्‍याम कोरिन्‍थला विश्‍वासीगदेदा ज्‍यना लसी घोना लजी।

परमेश्‍वरसे ह्राङला म्‍हिगदेदा पिन्‍बा मोलमगदे न्‍हङरी माया चा जम्‍मान भन्‍दा ज्‍यबा हिन्‍ना भिसी १३ अध्‍यायरी भ्रिबा मुला।

मुल तामगदे

फ्‍याफुल्‍बादेन धन्‍यवाद पिन्‍बा १:१-९

मण्‍डली न्‍हङरी आढिक्‍बा १:१०-४:२१

नइबा गेगदे ख्‍लातोःबा ५:१-६:२०

ब्‍याह लबाला बारेरी पाङ्बा ७:१-७:४०

ख्रीष्‍टदा तेन्‍बागदेदेन मूर्तिदा तेन्‍बागदे ८:१-११:१

मण्‍डली न्‍हङरी प्रभुदा तेन्‍बा धुइरी था ततोःबा ताम ११:२-१४:४०

ख्रीष्‍टदेन ख्रीष्‍टदा विश्‍वास लबागदे सिबाग्‍याम सोबा १५:१-५८

यरूशलेमरी मुबा परमेश्‍वरला म्‍हिगदेला लागिरी भेटी १६:१-४

चिठीला थुमरी भ्रिबा ताम १६:५-२४

पावलसे कोरिन्‍थला विश्‍वासीगदेदा भ्रिबा ङाच्‍छारेमला चिठी

१

लास्‍सो, परमेश्‍वरसे म्‍हन्‍बा अन्‍छार ख्रीष्‍ट येशूला मुल चेला दोबारी धम्‍बा ङा पावलदेन य्‍हाङला आले सोस्‍थेनेसग्‍याम† फ्‍याफुल्‍ला!

२ चु चिठी ङन्‍से कोरिन्‍थ सहररी मुबा परमेश्‍वरला मण्‍डलीला म्‍हिगदेदा भ्रिबान मुला। परमेश्‍वरसे एनीगदेदा ह्राङलान म्‍हिगदे दोबारी ख्रीष्‍ट येशूग्‍याम चोखो स्‍होबा मुला। थेसे प्रभु येशू ख्रीष्‍टदा तेन्‍बा जम्‍मान ग्‍लारी मुबा म्‍हिगदेदा ह्राङला म्‍हि स्‍होबा ह्रङ् लसीन एनीगदेदाएनोन ह्राङला म्‍हि स्‍होबारी ङ्‌योइबा मुला। थेनीगदेदेन य्‍हाङला प्रभु गिकनोन हिन्‍ना।

३ य्‍हाङला परमेश्‍वर आबादेन प्रभु येशू ख्रीष्‍टसे एनीगदेदा दयामायादेन शान्‍ति पिन्‍गै।

पावलसे परमेश्‍वरदा धन्‍यवाद पिन्‍बा

४ एनीगदे ख्रीष्‍ट येशूदेन छ्‌याम गिक तसी परमेश्‍वरसे एनीगदेदा दयामाया लबासे लमा ङाइ एनीगदेला लागिरी सदन ङाला परमेश्‍वरदा धन्‍यवाद पिन्‍बा मुला।

५ एनीगदे ख्रीष्‍ट येशूदेन छ्‌याम गिक तबासे लमा एनीगदेदा परमेश्‍वरला बारेरी ज्‍यना लसी ताम पाङ्‌खम्‍बा शक्तिदेन जम्‍मान ताम घोखम्‍बा ज्ञान बुद्धि पिन्‍बा मुला।

६ तिग्‍दा भिसम ख्रीष्‍टला बारेरी ङन्‍से पाङ्‌मा सत्‍य हिन्‍ना भिसी एनीगदेदा पक्‍का मुला।

७ थेतबासेलमा य्‍हाङला प्रभु येशू ख्रीष्‍ट दोःसी फेप्‍खबा धुइ आततेधोना भ्रान्‍सी चिमा परमेश्‍वरदा तेन्‍बाला लागिरी एनीगदेदा तोःबा जम्‍मान मोलम याङ्बा मुला।

८ ओच्‍छे य्‍हाङला प्रभु येशू ख्रीष्‍ट दोःसी फेप्‍खमा एनीगदेदा तिगै दोष आरेबा म्‍हि स्‍होबाला लागिरी परमेश्‍वरसेन लिच्‍छाधोना एनीगदेला विश्‍वास कोङ्‌ना लला।

९ परमेश्‍वर विश्‍वास लखम्‍बा परमेश्‍वर हिन्‍ना। थेसे ह्राङला झा य्‍हाङला प्रभु येशू ख्रीष्‍टदेन छ्‌याम ढिक्‍सी सेम गिक तबारी एनीगदेदा ङ्‌योइबा मुला।

मण्‍डली न्‍हङरी आढिक्‍बा

१० ज्‍योज्‍यो आले नाना आङागदे, दाहेन्‍से ङाइ एनीगदेदा य्‍हाङला प्रभु येशू ख्रीष्‍टला अधिकारग्‍याम एनीगदे ह्राङ ह्राङ न्‍हङरी ढिक्‍सी चिउ भिबा ङाला बिन्‍ती मुला। ओच्‍छे मण्‍डली न्‍हङरी तिगै आढिक्‍बा ताम खआपुङ्‌गो। बरु एनीगदेसे लबारी म्‍हाइबा तामगदेरी सेम गिक तसी चिउ।

११ तिग्‍दा भिसम ङाला ज्‍योज्‍यो आले नाना आङागदे, एनीगदे ह्राङ ह्राङ न्‍हङरी कल लमुला भिबा ताम ङादा क्‍लोए भिबा म्‍हिला म्‍हेमेगदे न्‍हङला खालैसे पाङ्जी।

१२ एनीगदेला बारेरी ङाइ थेःबा ताम चा चुनोन हिन्‍ना, एनीगदे ह्राङ ह्राङ न्‍हङरी कोइसे “ङा पावलला हिन्‍ना,” कोइसे “ङा अपोल्‍लोसला हिन्‍ना,” कोइसे “ङा पत्रुसला† हिन्‍ना” ओच्‍छे कोइसे “ङा ख्रीष्‍टला हिन्‍ना” भिसी पाङ्‌मुला रो।

१३ तिग ख्रीष्‍ट भो लबा मुला? तिग एनीगदेला लागिरी ङा पावल क्रुसरी सिबा हिन्‍ना? ओच्‍छे ङा पावलला मिनरी एनीगदेसे बप्‍तिस्‍मा किन्‍बा हिन्‍ना? आहिन।

१४ ङाइ क्रिस्‍पसदेन गायसदा बाहेक स्‍य्‍हान्‍दो खालैदा बप्‍तिस्‍मा आपिन्‍नी, परमेश्‍वरदा धन्‍यवाद तगै।

१५ थेतबासेलमा ङाला मिनरी बप्‍तिस्‍मा किन्‍जी भिसी एनीगदे खालैसेन पाङ्‌आम्‍याङ्‍।

१६ हिन्‍बाम, ङाइ स्‍तिफनासला दिमला जम्‍मान म्‍हिगदेदाएनोन बप्‍तिस्‍मा पिन्‍जी। चु बाहेक ङाइ स्‍य्‍हान्‍दो खालैदा बप्‍तिस्‍मा पिन्‍जी कि आपिन्‍नी थे ङाइ ढन्‍बा आरे।

१७ तिग्‍दा भिसम बप्‍तिस्‍मा पिन्‍बारी आहिन, तर थार्बा पिन्‍बा समाचार थेःना लबाला लागिरी ख्रीष्‍टसे ङादा पुइबा हिन्‍ना। चु तामगदे ङाइ ह्राङलान ज्ञान बुद्धिग्‍याम पाङ्बा आहिन। चुदे ङाइ ह्राङलान ज्ञान बुद्धिग्‍याम पाङ्जी भिसम ख्रीष्‍ट क्रुसरी सिबा खेरो निला।

ख्रीष्‍टनोन परमेश्‍वरला ज्ञानदेन शक्ति हिन्‍ना

१८ ख्रीष्‍ट क्रुसरी सिबाला बारेला समाचार नाश तबागदेसे मूर्ख ताम हिन्‍ना भिसी म्‍हन्‍मुला। तर य्‍हाङ थार्बा याङ्‌बागदेला लागिरी चा परमेश्‍वरला शक्ति हिन्‍ना।

१९ परमेश्‍वरला बचनरीनोन चुह्रङ् भिसी भ्रिबा मुला,

“ङाइ बुद्धि मुबागदेला बुद्धि नाश लला

ओच्‍छे चलाकगदेला घोखम्‍बा शक्ति म्‍हाना लला।”

२० खइ, बुद्धि मुबा म्‍हिगदे खानङ मुला? खइ, यहूदी धर्मगुरुगदे खानङ मुला? ओच्‍छे ल्‍हानान ताम पाङ्बा चु धुइला म्‍हिगदे खइ? च्‍यागो, परमेश्‍वरसे जम्‍बुलिङला ज्ञान बुद्धिदा गे आखेल्‍बा स्‍होबा मुला।

२१ जम्‍बुलिङला म्‍हिगदेसे ह्राङला ज्ञान बुद्धिग्‍याम परमेश्‍वरदा ङोआसे भिबा ताम परमेश्‍वरसे ह्राङला ज्ञान अन्‍छार म्‍हन्‍जी। बरु जम्‍बुलिङला म्‍हिगदेसे गे आखेल्‍बा ताम हिन्‍ना भिसी म्‍हन्‍बा ङन्‍से थेःना लबा थार्बा पिन्‍बा समाचाररी विश्‍वास लबा म्‍हिगदेदा थार्ना लबा परमेश्‍वरदा ज्‍यबा छोर्जी।

२२ च्‍यागो, यहूदीगदेसे चा उदेकला चिनु उन्‍गो भिसी पाङ्‌मुला। ओच्‍छे अर्गु य्‍हुलला म्‍हिगदेसे चा जम्‍बुलिङला ज्ञान बुद्धि म्‍हाइमुला।

२३ तर ङन्‍से क्रुसरी साइबा ख्रीष्‍टला बारेरी पाङ्‌मुला। चु ताम यहूदीगदेला लागिरी चा छेर्ना लबा ताम दोजी, ओच्‍छे अर्गु य्‍हुलला म्‍हिगदेला लागिरी चा गे आखेल्‍बा ताम दोजी।†

२४ तर यहूदी हिन्‍सै अर्गु य्‍हुलला म्‍हि हिन्‍सै परमेश्‍वरसे धम्‍बागदेला लागिरी चा ख्रीष्‍टनोन परमेश्‍वरला शक्तिदेन ज्ञान बुद्धि हिन्‍ना।

२५ तिग्‍दा भिसम म्‍हिगदेसे परमेश्‍वरसे लबा ताम चा मूर्ख ताम हिन्‍ना भिसी म्‍हन्‍सैनोन परमेश्‍वरला ताम म्‍हिला ज्ञान बुद्धि भन्‍दा घ्रेन मुला, ओच्‍छे म्‍हिगदेसे परमेश्‍वर कमजोर मुला भिसी म्‍हन्‍सैनोन परमेश्‍वर म्‍हिला शक्ति भन्‍दा शक्तिशाली मुला।

२६ ज्‍योज्‍यो आले नाना आङागदे, परमेश्‍वरसे धम्‍बा धुइरी एनीगदे खाह्रङ्बा मुबा? थे ताम ढन्‍गो। म्‍हिगदेसे म्‍हन्‍बा अन्‍छार एनीगदे न्‍हङला ल्‍हाना ह्रङ्‌बा म्‍हि ज्ञान बुद्धि आरेबा मुबा। एनीगदे न्‍हङला ल्‍हानान म्‍हि शक्तिशाली आरेबा मुबा, ओच्‍छे य्‍हुल्‍साला घ्रेन म्‍हिला म्‍हेमेलाएनोन आहिन मुबा।

२७ तर ङा ज्ञान बुद्धि मुबा म्‍हि हिन्‍ना भिसी म्‍हन्‍बा म्‍हिगदेदा पेःना लबारी परमेश्‍वरसे जम्‍बुलिङला म्‍हिगदेसे मूर्ख भिसी म्‍हन्‍बा म्‍हिगदेदा धम्‍जी। ओच्‍छे ङनी शक्ति मुबा म्‍हि हिन्‍ना भिसी म्‍हन्‍बागदेदा पेःना लबारी कमजोर म्‍हिगदेदा धम्‍जी।

२८ ओच्‍छे चु जम्‍बुलिङला म्‍हिगदेसे घ्रेन म्‍हन्‍बा म्‍हिगदेदा गे आखेल्‍बा स्‍होबाला लागिरी परमेश्‍वरसे म्‍हिगदेसेन हेला लसी गे आखेल्‍बा भिसी म्‍हन्‍बा म्‍हिगदेदा धम्‍जी।

२९ खालैसेन ह्राङला ङाच्‍छापट्टि घमण्‍ड थालगै भिसीन परमेश्‍वरसे चुह्रङ् लबा हिन्‍ना।

३० बरु परमेश्‍वरसेन एनीगदेदा ख्रीष्‍ट येशूदेन छ्‌याम गिक स्‍होबा मुला। परमेश्‍वरग्‍यामसेन ख्रीष्‍ट य्‍हाङला ज्ञान बुद्धि दोबा मुला। थेह्रङ् लसी ख्रीष्‍टग्‍यामसेन य्‍हाङदा परमेश्‍वरदा सेम निबा म्‍हि स्‍होजी ओच्‍छे य्‍हाङला पापला सय फासी य्‍हाङदा चोखो स्‍होसी फेबा मुला।

३१ थेतबासेलमा परमेश्‍वरला बचनरीनोन “चुदे खालै म्‍हिसे ङा ज्‍यबा म्‍हि हिन्‍ना भिसी पाङ्बा सेम मुसम, थेसे प्रभुसे लबा गे गाते ज्‍यबा मुला भिसी पाङ्‌गै” भिसी भ्रिबा मुला।

† 

१:१ सोस्‍थेनेस चा कोरिन्‍थ सहरला यहूदी नेता मुबा। थेसे पावलग्‍याम थार्बा पिन्‍बा समाचार थेःसी प्रभु येशूदा विश्‍वास लबा मुबा।

† 

१:१२ चु पदरी पत्रुसदा ल्‍हानान ह्रङ्‌बा बाइबलरी केफास भिसी भ्रिबा मुला। पत्रुस भिबादेन केफास भिबा म्‍हि गिकनोन हिन्‍ना।

† 

१:२३ यहूदीला ठिम अन्‍छार क्रुसरी टाँगब लसी साइबा म्‍हि चा परमेश्‍वरग्‍याम सजाय याङ्बा म्‍हि हिन्‍ना भिसी म्‍हन्‍मुबा (प्रस्‍था २१:२२-२३ स्‍हीगो)। थेतबासेलमा क्रुसरी टाँगब लसी साइबा येशू ख्रीष्‍टग्‍याम खाह्रङ् लसी थार्बा याङ्ला भिसी यहूदीगदेसे म्‍हन्‍मुबा।

परमेश्‍वरला आत्‍माग्‍याम याङ्बा ज्ञान बुद्धि

२

ङाला ज्‍योज्‍यो आले नाना आङागदे, परमेश्‍वरला बारेरी पाङ्‌बारी ङा एनीगदे मुबा ग्‍लारी खमा ङाइ ङाला ज्ञान बुद्धिरी घमण्‍ड लसी एनीगदेदेन छ्‌याम घ्रेन घ्रेन ताम आलनी।

२ तिग्‍दा भिसम ङा एनीगदेदेन छ्‌याम मुबा धुइरी येशू ख्रीष्‍ट क्रुसरी सिबा ताम बाहेक अर्गु तिगै ताम एनीगदेदा आपाङ्बा पक्‍का लबा मुबा।

३ एनीगदे मुबा ग्‍लारी खबा धुइरी ङा कमजोर मुबा, ओच्‍छे लोङ्सी ङाला तिङ धर्बा मुबा।

४ ङाइ एनीगदेदेन छ्‌याम ताम लबान बचनग्‍याम पाङ्‌मा एनीगदेदा व्‍हाम्‍बारी ङाला ज्ञान बुद्धिदेन शक्तिग्‍याम तिगै ताम आपाङ्नी, तर ङाला गेग्‍यामसेन परमेश्‍वरला आत्‍माला शक्ति उन्‍जी।

५ एनीगदेला विश्‍वास म्‍हिला ज्ञान बुद्धिथोरी आहिन, तर परमेश्‍वरला शक्तिथोरी तगै भिसी ङाइ थेह्रङ् लबा हिन्‍ना।

६ तसैनोन पाको म्‍हिगदेदा ङन्‍से ज्ञान बुद्धिला ताम लोप्‍बा मुला। तर ङन्‍से लोप्‍बा ज्ञान बुद्धिला ताम चु जम्‍बुलिङला म्‍हिगदेदेन शासन लबागदेला ज्ञान बुद्धिला ताम आहिन। थेह्रङ्बा ज्ञान बुद्धि थोबा म्‍हिगदे चा नाश तसी निला।

७ तर ङन्‍से चा म्‍हिला ज्ञान बुद्धिग्‍याम घोबारी आखम्‍बा परमेश्‍वरला ज्ञान बुद्धिला बारेरी थेःना लबा मुला। चु ज्ञान बुद्धि चा जम्‍बुलिङ स्‍होबा भन्‍दा ङाच्‍छान य्‍हाङदा य्‍हालदेन शक्ति पिन्‍बाला लागिरी परमेश्‍वरसे म्‍हन्‍बा अन्‍छार फेसी थान्‍बा मुबा।

८ चु जम्‍बुलिङरी शासन लबागदे खालैसेन चु ताम आघोनी। चुदे थेनीगदेसे घोबा हिन्‍सम य्‍हालदेन शक्ति मुबा प्रभुदा क्रुसरी टाँगब आलसेला मुबा।

९ तर बचनरी चुह्रङ् भिसी भ्रिबा मुला,

“खालैसेन खाइमै आम्राङ्बा,

खाइमै आथेःबा,

खाइमै सेमरी आम्‍हन्‍बा तामगदे परमेश्‍वरसे ह्राङदा माया लबा म्‍हिगदेला लागिरी ठीक लबा मुला।”

१० परमेश्‍वरसे ह्राङला आत्‍माग्‍यामसेन य्‍हाङदा थे जम्‍मान ताम उन्‍बा मुला। तिग्‍दा भिसम परमेश्‍वरला आत्‍मादा जम्‍मान ताम था मुला। ओच्‍छे म्‍हिसे था आयाङ्‍बा परमेश्‍वरला सेमला तामगदेएनोन परमेश्‍वरला आत्‍मादान था मुला।

११ म्‍हिला सेमला ताम थे न्‍हङरी मुबा ह्राङलान आत्‍मासे जे घोला, थेह्रङ् लसीन परमेश्‍वरला सेमला ताम परमेश्‍वरला आत्‍मासे जे घोला।

१२ य्‍हाङसे जम्‍बुलिङरी मुबा आत्‍मा याङ्बा आहिन, तर दाहेन्‍से परमेश्‍वरसे पिन्‍बा जम्‍मान मोलमगदे घोबारी खम्‍गै भिसी परमेश्‍वरसेन ह्राङला आत्‍मा य्‍हाङदा पिन्‍बा मुला।

१३ ङन्‍से थेःना लबा ताम म्‍हिला ज्ञान बुद्धिग्‍याम लोप्‍बा तामगदे आहिन, तर परमेश्‍वरला आत्‍मासे ङन्‍दा लोप्‍बा तामगदे हिन्‍ना। थेनोन तामगदे ङन्‍से परमेश्‍वरला आत्‍मा मुबागदेदा लोप्‍बा मुला।

१४ तर जुन म्‍हिदेन परमेश्‍वरला आत्‍मा आरे थेसे परमेश्‍वरला आत्‍माला तामगदेरी विश्‍वास आल। तिग्‍दा भिसम थेला लागिरी थे तामगदे चा मूर्ख ताम हिन्‍ना। थे जम्‍मान तामगदे परमेश्‍वरला आत्‍माग्‍यामसे जे घोबारी खम्‍बा तामगदे तबासे लमा थेसे घोबारी आखम।

१५ परमेश्‍वरला आत्‍मा मुबा म्‍हिसे जम्‍मान स्‍हे ठीक मुला कि आरे भिसी च्‍याबारी खम्‍ला। तर परमेश्‍वरला आत्‍मा आरेबा स्‍य्‍हान्‍दो खालै म्‍हिसे थेदा ठीक मुला कि आरे भिसी च्‍याबारी आखम।

१६ तिग्‍दा भिसम बचनरी चुह्रङ् भिसी भ्रिबा मुला,

“खाल्‍से प्रभुला सेम घोखम्‍ला?

ओच्‍छे खाल्‍से प्रभुदा लोप्‍बारी खम्‍ला?”

तर य्‍हाङसे मी ख्रीष्‍टला सेम याङ्बा मुला।

परमेश्‍वरला गे लबा म्‍हिगदे

३

ङाला ज्‍योज्‍यो आले नाना आङागदे, ङा एनीगदेदेन छ्‌याम मुबा धुइरी ङाइ परमेश्‍वरला आत्‍मासे कुल्‍बा अन्‍छार भ्रबा म्‍हिगदेदेन छ्‌याम ह्रङ् लसी एनीगदेदेन छ्‌याम ताम लबारी आखम्‍नी। तर ङाइ एनीगदेदेन छ्‌याम ह्राङला सेमसे म्‍हन्‍बा अन्‍छार भ्रबा म्‍हिदेन छ्‌याम ह्रङ् लसी ताम लजी। ओच्‍छे ङाइ एनीगदेदेन छ्‌याम विश्‍वासरी† पाको आरेबा म्‍हिगदेदा ह्रङ् लसी ताम लबा मुला।

२ थे धुइरी एनीगदेसे कोङ्बा चबा स्‍हे चबारी आखम्‍बासे लमा ङाइ एनीगदेदा ङ्‍हे जे ख्‍वाजी। दान्‍देधोनाएनोन एनीगदेसे चबा स्‍हे चबारी खम्‍बा आरे।

३ अझ एनीगदे ह्राङला सेमसे म्‍हन्‍बा अन्‍छार भ्रबा म्‍हिला ह्रङ्‌बान बानीबेहोर थोसी भ्रबा मुला। ओच्‍छे एनीगदे ह्राङ ह्राङ न्‍हङरी गिकसेम गिकदा डाह लबान छेबा बङ्बा लमुला। थेतबासेलमा एनीगदे अझ ह्राङला सेमसे म्‍हन्‍बा अन्‍छार भ्रबा स्‍य्‍हान्‍दो म्‍हि ह्रङ्‌बान मुला।

४ तिग्‍दा भिसम एनीगदे ह्राङ ह्राङ न्‍हङरीन कोइसे “ङा पावलला हिन्‍ना,” कोइसे “ङा अपोल्‍लोसला हिन्‍ना” भिमाहेन्‍से एनीगदे ह्राङला सेमसे म्‍हन्‍बा अन्‍छार भ्रबा म्‍हिगदे ह्रङ्‌बान आतनी? तजी।

५ अपोल्‍लोसदेन पावल घ्रेन हिन्‍ना? आहिन। ङनी मी प्रभुसे कुल्‍बा अन्‍छार गे लबा म्‍हि जे हिन्‍ना। ङन्‍से परमेश्‍वरथोरी विश्‍वास लबाला लागिरी एनीगदेदा ह्रो लबा जे हिन्‍ना।

६ ङाइ चा सूजी, ओच्‍छे अपोल्‍लोससे क्‍युइ युजी। तर थेदा परमेश्‍वरसेन ल्‍हेना लजी।

७ थेतबासेलमा सूबादेन क्‍युइ युबा म्‍हि तिगै आहिन, तर ल्‍हेना लबा परमेश्‍वर चा घ्रेन हिन्‍ना।

८ सूबादेन क्‍युइ युबा म्‍हि तिगै फरक आरे। थेन्‍नीसेन ह्राङ ह्राङसे लबा गे अन्‍छारला ज्‍याला याङ्ला।

९ तिग्‍दा भिसम ङनी न्‍ही चा परमेश्‍वरला गे लबा म्‍हि हिन्‍ना, एनीगदे चा परमेश्‍वरला बु ह्रङ्‌बान हिन्‍ना।

ओच्‍छे एनीगदे परमेश्‍वरला दिम ह्रङ्बाएनोन हिन्‍ना।

१० परमेश्‍वरसे ङादा पिन्‍बा दयामायाग्‍याम ङाइ मुल कर्मीसे ह्रङ् लसी जग थान्‍बा मुला। स्‍य्‍हान्‍दोगदेसे चा थे जगथोरी दिम स्‍होबान मुला, तर थे जगथोरी दिम स्‍होबागदेसे होशियार लसी स्‍होगै।

११ तिग्‍दा भिसम थे जग चा येशू ख्रीष्‍टनोन हिन्‍ना। थे जग बाहेक स्‍य्‍हान्‍दो खालैसे अर्गु जग थान्‍बारी आखम।

१२ चुदे खालै म्‍हिसे थे जगथोरी म्‍हर, म्‍हुइदेन महँगो खाल्‍ला युङबा, सिङ, सो ओच्‍छे परालसे दिम स्‍होजी भिसम,

१३ थे जम्‍मान म्‍हिगदेसे लबा गे परमेश्‍वरसे निसाफ लबा धिनकुनु था याङ्ला। तिग्‍दा भिसम निसाफ लबा धुइरी परमेश्‍वरसे मेरी युसी थेनीगदेसे लबा गे खाह्रङ्बा चीम भिसी च्‍याला।

१४ चुदे थे जगथोरी दिम स्‍होबा म्‍हिला गे मेरी युमा आक्रोनी भिसम थे म्‍हिसे इनाम याङ्ला।

१५ चुदे खालै म्‍हिला गे क्रोसी नाश तजी भिसम थेसे इनाम आयाङ्‌। तर थे म्‍हि चा मेग्‍याम स्‍योर्बा ह्रङ् तसी जोगब तला।

१६ एनीगदेन परमेश्‍वरला मन्‍दिर हिन्‍ना, ओच्‍छे परमेश्‍वरला आत्‍मा एनीगदे न्‍हङरी धन्‍छ्‌यामुला भिबा ताम एनीगदेदा था आरे?

१७ चुदे खालै म्‍हिसे परमेश्‍वरला मन्‍दिरदा नाश लजी भिसम परमेश्‍वरसेन थेदा नाश लला। तिग्‍दा भिसम परमेश्‍वरला मन्‍दिर चोखो मुला, ओच्‍छे थे मन्‍दिर चा एनीगदेन हिन्‍ना।

१८ खालैसेन ह्राङसे ह्राङदान धोका थापिन्‍गो। एनीगदे न्‍हङरी खालै म्‍हिसे ह्राङसे ह्राङदान ङा चु जम्‍बुलिङला ज्ञान बुद्धि मुबा म्‍हि हिन्‍ना भिसी म्‍हन्‍जी भिसम थे तिगै था आरेबा मूर्ख म्‍हि ह्रङ्‌बा दोतोःला। जमाहेन्‍से थे ज्ञान बुद्धि मुबा म्‍हि दोला।

१९ तिग्‍दा भिसम परमेश्‍वरला लागिरी जम्‍बुलिङला ज्ञान बुद्धि चा मूर्ख ताम ह्रङ्‌बान हिन्‍ना। बचनरीनोन चुह्रङ् लसी भ्रिबा मुला,

“ज्ञान बुद्धि मुबा म्‍हिगदेसे लबा चलाक गेग्‍यामसेन

परमेश्‍वरसे थेनीगदेदा चुङ्‌ला।”

२० दोःसी चुह्रङ् भिसीएनोन भ्रिबा मुला,

“ज्ञान बुद्धि मुबा म्‍हिगदेसे म्‍हन्‍बा ताम गे आखेल्‍बा ताम हिन्‍ना भिसी

परमप्रभुदा था मुला।”

२१ थेतबासेलमा खालैसेन म्‍हिसे लबा गेरी घमण्‍ड थालगै। तिग्‍दा भिसम जम्‍मान स्‍हे एनीगदेलान हिन्‍ना,

२२ पावलदेन अपोल्‍लोस ओच्‍छे पत्रुस, चु जम्‍बुलिङ, दान्‍देला धुइ, लिच्‍छाला धुइ, सिसै सोसै जम्‍मान एनीगदेलान हिन्‍ना।

२३ ओच्‍छे एनीगदे चा ख्रीष्‍टला हिन्‍ना, ओच्‍छे ख्रीष्‍ट चा परमेश्‍वरला हिन्‍ना।

† 

३:१ चु पदरी “विश्‍वासरी” भिबादा ग्रीक बाइबलरी ख्रीष्‍टरी भिसी भ्रिबा मुला।

ख्रीष्‍टला मुल चेलागदेसे नातोःबा ताम

४

म्‍हिगदेसे ङन्‍दा ख्रीष्‍टला गे लबा म्‍हिदेन म्‍हिसे था आयाङ्‍बा परमेश्‍वरला सेमला ताम घोना लबा जिम्‍मा याङ्बा म्‍हि हिन्‍ना भिसी म्‍हन्‍तोःला।

२ चुदे जे आहिन, चुह्रङ्बा गे लबा म्‍हि चा मालिकसे विश्‍वास लखम्‍बा म्‍हि ततोःला।

३ तर एनीगदेदेन म्‍हिगदेला निसाफ लबा अदालतसे ङाला निसाफ लसैनोन थे ताम ङाला लागिरी तिगै आहिन। ओच्‍छे ङाइएनोन ह्राङसे ह्राङदान निसाफ आल।

४ ङाइ तिगै आज्‍यबा गे लबा मुला भिसी ङादा था आरे, तर चुह्रङ् भिदेमा ङाला तिगै गल्‍ती आरे भिसी पाङ्‌बारी आखम। प्रभुसेन ङाला निसाफ लला।

५ थेतबासेलमा प्रभुसे तोगब लबा धुइ भन्‍दा ङाच्‍छान एनीगदेसे खालैदान निसाफ थालउ। बरु प्रभु फेप्‍खबा धुइ भ्रान्‍सी चिउ। धोपधोपरी लबा जम्‍मान ताम प्रभुसेन य्‍हालरी भसी म्‍हिला सेमला जम्‍मान ताम उन्‍ना। थे धुइरी चा जम्‍मान म्‍हिसे परमेश्‍वरग्‍याम ह्राङ ह्राङला गे अन्‍छार याङ्तोःबा इनाम याङ्ला।

६ दाहेन्‍से ज्‍योज्‍यो आले नाना आङागदे, चु तामग्‍यामसेन एनीगदेसे ज्‍यना लसी घोखम्‍गै भिसी ङाइ ङादेन अपोल्‍लोसला बारेरी पाङ्बा मुला। परमेश्‍वरला बचनरी भ्रिबा भन्‍दा तिगै अर्गु ताम थालउ। ओच्‍छे एनीगदेसे कोइदा मान लबा, कोइदा मान आलबा थालउ।

७ खाल्‍से एनीगदेदा स्‍य्‍हान्‍दो म्‍हिगदे भन्‍दा घ्रेन स्‍होजी? तिग एनीगदेदेन छ्‌याम मुबा जम्‍मान स्‍हे परमेश्‍वरसेन पिन्‍बा आहिन? परमेश्‍वरसे पिन्‍बा स्‍हेगदेन एनीगदेदेन छ्‌याम मुला भिसम दोःसी तिग्‍दा एनीगदे ह्राङसेन स्‍होबा ह्रङ् लसी घमण्‍ड लबा?

८ ह्राङदा तोःबा जम्‍मान स्‍हे याङ्सी एनीगदे फ्‍युक्‍पो तसी जिन्‍बा मुला भिसी एनीगदेसे म्‍हन्‍बा मुला। ओच्‍छे ङनी आरेसै ग्‍ले दोबारी खम्‍बा मुला भिसी एनीगदेसे म्‍हन्‍बा मुला। एनीगदेसे म्‍हन्‍बा अन्‍छार एनीगदे ग्‍लेनोन दोबा हिन्‍सम ज्‍यबा तसेला मुबा। तिग्‍दा भिसम ङन्‍सेनोन एनीगदेदेन छ्‌यामनोन शासन लबारी खम्‍सेला मुबा।

९ तर ङनी मुल चेलागदेदा सिबाला सजाय याङ्बा म्‍हिगदेदा† ह्रङ् लसी परमेश्‍वरसेन जम्‍मान भन्‍दा लिच्‍छापट्टि थान्‍बा मुला भिसी म्‍हन्‍बा मुला। थेह्रङ् लसीन ङनी चा जम्‍बुलिङरी स्‍वर्गदूतगदेदेन म्‍हिगदेला ओन्‍छाङरी जम्‍मासेन म्राङ्‍गै भिसी उन्‍बारी थान्‍बा स्‍हे ह्रङ्‌बान म्‍हन्‍बा मुला।

१० ङन्‍से ख्रीष्‍टदा तेन्‍बासे लमा ङनी मूर्ख म्‍हि ह्रङ्‌बान हिन्‍ना, तर एनीगदेदा चा ख्रीष्‍टसे बुद्धि मुबा म्‍हि स्‍होबा मुला। ङनी कमजोर म्‍हि हिन्‍ना, एनीगदे चा भङ्‍बा म्‍हि हिन्‍ना। ओच्‍छे ङन्‍दा हेला लमुला, तर एनीगदेदा चा म्‍हिगदेसे मान लमुला।

११ दान्‍देएनोन ङनी चबा थुङ्बा आयाङ्ना फोइथाननोन भ्रबा मुला, क्‍वान्‍बारी ज्‍यबा क्‍वान आरे। ओच्‍छे ङन्‍दा म्‍हिगदेसे तोबा ग्‍याङ्‍बा लबा मुला, ओच्‍छे ङन्‍ना दिमनामएनोन आरे।

१२ चबा थुङ्बादेन क्‍वान्‍बाला लागिरी ङनी ह्राङसेन दुख लसी गे लमुला। स्‍य्‍हान्‍दोसे बेइज्‍जत लमा ङन्‍से थेन्‍दा मोलम पिन्‍मुला, ओच्‍छे दुख पिन्‍मा ङन्‍से नामुला।

१३ ङन्‍ना बेइज्‍जत लमाएनोन ङन्‍से थेन्‍दा माया लसी ताम पाङ्बा मुला। दान्‍देधोनाएनोन म्‍हिगदेला लागिरी ङनी जम्‍बुलिङरी तिगै गे आखेल्‍ना भ्‍याङ्‌तोःबा स्‍हेदेन फोहोर ह्रङ्‌बान तबा मुला।

१४ चु ताम ङाइ एनीगदेदा पेःना लबाला लागिरी भ्रिबा आहिन, तर एनीगदेदा ङाइ माया लबा ङालान कोलागदेदा ह्रङ् लसी अर्ती पिन्‍बारी भ्रिबा हिन्‍ना।

१५ एनीगदेदा ख्रीष्‍टला बारेरी लोप्‍बा म्‍हिगदे झ्‍याबारीन आखम्‍बाधोना मुसैनोन एनीगदेला आबा ल्‍हाना आरे, तर गिक जे मुला। तिग्‍दा भिसम एनीगदेदा थार्बा पिन्‍बा समाचार थेःना लसी ख्रीष्‍ट येशूदा ङोसेना लबासे लमा ङा एनीगदेला आबा ह्रङ्‌बान दोबा मुला।

१६ थेतबासेलमा एनीगदे ङा ह्रङ्‌बान दोगो भिबा ङाला बिन्‍ती मुला।

१७ थेतबासेलमा ङाइ माया लबा तिमोथीदा एनीगदे मुबा ग्‍लारी पुइखबान मुला। थे ख्रीष्‍टदेन छ्‌याम गिक तबादेन विश्‍वास लखम्‍बा ङाला झा ह्रङ्‌बान हिन्‍ना। ङाइ जम्‍मान ग्‍लाला मण्‍डलीगदेरी लोप्‍बा अन्‍छार येशू ख्रीष्‍टरी ङा खाह्रङ् लसी भ्रबा मुला भिबा ताम थेसेन एनीगदेदा ढन्‍ना लला।

१८ एनीगदे न्‍हङरी कोइ कोइ चा ङा एनीगदे मुबा ग्‍लारी आख भिबा म्‍हन्‍सी घमण्‍ड लसी भ्रमुला रो,

१९ तर प्रभुसे सेम लजी भिसम ङा योनान एनीगदे मुबा ग्‍लारी खला। ओच्‍छे थे घमण्‍ड लसी भ्रबा म्‍हिसे पाङ्बासे लमा आहिन, तर थेनीगदेला शक्ति खाह्रङ्बा चीम थे च्‍याला।

२० तिग्‍दा भिसम परमेश्‍वरला य्‍हुल्‍सा ज्‍यबा तामग्‍याम जे आहिन, तर शक्तिग्‍याम† म्राङ्‌मुला।

२१ ङा थेरी धोखमाहेन्‍से ङाइ एनीगदेदा तिग लगै भिसी म्‍हन्‍बा मुला? एनीगदेदा कडीसे सजाय पिन्‍गो कि सोजो तसी माया लउ?

† 

४:९ थे धुइरी चा कोरिन्‍थीला ठिम अन्‍छार सजाय पिन्‍तोःबा म्‍हिदा जम्‍मान म्‍हिला ङाच्‍छापट्टि भसी च्‍यानदा चपुङ्मुबा।

† 

४:२० “शक्तिग्‍याम” भिबा चा परमेश्‍वरला आत्‍मासे ख्रीष्‍टदा विश्‍वास लबागदेला बानीबेहोर परमेश्‍वरदा सेम निबा स्‍होबा हिन्‍ना। जमाहेन्‍से थे परमेश्‍वरसे म्‍हन्‍बा अन्‍छार भ्रबारी खम्‍ला।

ब्रेल्‍बा

५

ङाइ एनीगदेला गुङरी स्‍य्‍हान्‍दोदेन छ्‌याम ब्रेल्‍सी भ्रमुला रो भिबा ताम थेःबान मुला। ओच्‍छे एनीगदे न्‍हङला गिकसे मी ह्राङलान आमच्‍याङदा† म्रिङ स्‍होबा मुला भिबा ताम ङाइ थेःबा मुला। चुह्रङ् लसी मी अर्गु य्‍हुलला म्‍हिगदेएनोन ब्रेल्‍सी आभ्रमुला।

२ तर एनीगदेसे मी घमण्‍ड लबा मुला। बरु एनीगदेसे मी दुख म्‍हन्‍तोःमुबा, ओच्‍छे थेह्रङ्बा गे लबा म्‍हिदा एनीगदेला गुङग्‍याम तेःतोःमुबा।

३ ङा ल्‍हुइरी एनीगदेदेन छ्‌याम आरेसै ङाला सेम मी एनीगदेदेन छ्‌यामनोन मुला। ओच्‍छे ङा एनीगदेदेन छ्‌याम मुबा ह्रङ् लसीन थेह्रङ्बा गे लबा म्‍हिदा ङाइ निसाफ लसी जिन्‍बा मुला।

४ एनीगदे य्‍हाङला प्रभु येशूला मिनरी ग्‍ला गिकरीन ह्रुप तमा, ङाला सेमएनोन एनीगदेदेन छ्‌यामनोन तला, ओच्‍छे य्‍हाङला प्रभु येशूला शक्तिएनोन थेरीन तला।

५ थे धुइरी थेला पाप लबा ल्‍हुइ† नाश तगै भिसी एनीगदेसे थेदा शैतानना यारी जिम्‍मा लसी पिन्‍गो। ओच्‍छे प्रभु दोःसी फेप्‍खसी निसाफ लबा धुइरी थेला आत्‍मा चा थार्ला।

६ एनीगदेसे घमण्‍ड लबा ज्‍यबा आहिन। ज्‍योप्‍बा ब्रारी जजाकी खमीर युमाहेन्‍से† ज्‍योप्‍बा जम्‍मान ब्रादा भोना लमुला भिबा ताम एनीगदेदा था आरे?

७ खमीर आयुना ज्‍योप्‍बा छार ब्रा दोबारी एनीगदेसे ङाच्‍छाला थे आज्‍यबा खमीर† तेःसी भ्‍याङ्‍गो। जमाहेन्‍से एनीगदे खमीर आयुना ज्‍योप्‍बा छार ब्रा ह्रङ्‌बान दोला, तिग्‍दा भिसम ख्रीष्‍ट चा मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडरी बलि फुल्‍बा ग्‍यु बोगो ह्रङ्‌बान दोःसी य्‍हाङला लागिरी बलि तसी जिन्‍बा मुला।

८ थेतबासेलमा थे खमीर ह्रङ्‌बा आज्‍यबा बानीबेहोर थोसी आहिन, तर सेमरी तिगै आज्‍यबा ताम आथान्‍ना सत्‍य ग्‍यामरी भ्रसी खमीर आयुबा गेङ ह्रङ्‌बान दोःसी चाड धङ्‌गे।

९ ङाइ ङाच्‍छान एनीगदेदा ब्रेल्‍सी भ्रबा म्‍हिगदेदेन छ्‌याम संगतनोन थालउ भिसी अर्गु चिठीरी भ्रिबा मुबा।

१० तर चु जम्‍बुलिङरी मुबा ख्रीष्‍टदा विश्‍वास आलना ब्रेल्‍सी भ्रबागदे, लोभ लबागदे, य्‍हो लबागदेदेन मूर्तिदा तेन्‍बा म्‍हिगदेदेन छ्‌याम संगतनोन थालउ भिबारी म्‍हाइबा आहिन। थेह्रङ् भिसम एनीगदेसे चु जम्‍बुलिङनोन ख्‍लातोःला।

११ ङाइ भ्रिबा ताम चा चुनोन हिन्‍ना। ङा ख्रीष्‍टदा विश्‍वास लबा म्‍हि हिन्‍ना भिसी सुङसे चा पाङ्सी भ्रबा, तर गेसे चा स्‍य्‍हान्‍दोदेन छ्‌याम ब्रेल्‍सी भ्रबा, लोभ लबा, मूर्तिदा तेन्‍बा, म्‍हिला तामगन लबा, ङ्‌य्‍होइसी भ्रबादेन य्‍हो लबा म्‍हिदेन छ्‌याम चा संगतनोन थालउ भिबा हिन्‍ना। थेह्रङ्बा म्‍हिदेन छ्‌याम मी चबा थुङ्‌बाएनोन थालउ।

१२ ख्रीष्‍टदा विश्‍वास आलबा मण्‍डली† न्‍हङरी आरेबा म्‍हिगदेला निसाफ लबा गे ङाला आहिन। तर ख्रीष्‍टदा विश्‍वास लबा मण्‍डली न्‍हङला म्‍हिगदेला निसाफ लबा गे एनीगदेला हिन्‍ना।

१३ ख्रीष्‍टदा विश्‍वास आलबा मण्‍डली न्‍हङरी आरेबा म्‍हिगदेला निसाफ मी परमेश्‍वरसेन लला। परमेश्‍वरला बचनरी चुह्रङ् भिसी भ्रिबा मुला, “नइबा गे लबा म्‍हिदा एनीगदेला गुङग्‍याम तेःगो।”

† 

५:१ “आमच्‍याङ” भिबा चा आबासे भबा स्‍य्‍हान्‍दो म्रिङ हिन्‍ना।

† 

५:५ “पाप लबा ल्‍हुइ” भिबादा पापी बानीबेहोर भिसीएनोन घोखम्‍ला।

† 

५:६ “ज्‍योप्‍बा ब्रारी जजाकी खमीर युमाहेन्‍से” भिबा चा जजाबा पापसे पूरन मण्‍डलीदा न्‍होङ्ना लमुला भिबा हिन्‍ना।

† 

५:७ “आज्‍यबा खमीर” भिबा चा पाप लबा म्‍हि हिन्‍ना।

† 

५:१२ “मण्‍डली” भिबा चा ख्रीष्‍टदा विश्‍वास लबा जम्‍मान म्‍हिगदे हिन्‍ना।

विश्‍वासी न्‍हङरी मुद्दा

६

एनीगदे न्‍हङरी खालैला स्‍य्‍हान्‍दो विश्‍वासी गिकदेन छ्‌याम छेबा बङ्बा तजी भिसम तिग्‍दा निसाफ लसी पिन्‍गो भिसी परमेश्‍वरला म्‍हि मुबा ग्‍लारी आनिना परमेश्‍वरदान विश्‍वास आलबा म्‍हिगदे मुबा ग्‍लारी निबा?

२ परमेश्‍वरला म्‍हिगदेसे जम्‍बुलिङला म्‍हिगदेला निसाफ लला भिबा ताम एनीगदेदा था आरे? चुह्रङ् लसी एनीगदेसेन जम्‍बुलिङला म्‍हिगदेला मी निसाफ लला भिसम तिग जजाबा ताम चा ढिक्‍ना लबारी आखम?

३ य्‍हाङसे स्‍वर्गदूतगदेलाएनोन निसाफ लला भिबा ताम एनीगदेदा था आरे? थेह्रङ् भिसम तिग चु धुइला तामगदे निसाफ लबारी गाह्रो मुला?

४ चुह्रङ् लसी छेबा बङ्बा तमा तिग्‍दा एनीगदे मण्‍डलीसे मान आलबा स्‍य्‍हान्‍दो म्‍हिगदे मुबा ग्‍लारी निसी निसाफ लसी पिन्‍गो भिसी पाङ्बा?

५ एनीगदेदा मी पेःबा खतोःबा। तिग ह्राङला ज्‍योज्‍यो आले नाना आङा छेबा बङ्बा लमा निसाफ लखम्‍बा बुद्धि मुबा म्‍हि एनीगदे न्‍हङरी खालै आरे?

६ तर एनीगदे मी विश्‍वासीगदे न्‍हङरी गिकसेम गिकला बिरोध लसी परमेश्‍वरदा विश्‍वास आलबा म्‍हिगदेला ङाच्‍छा निसाफ लसी पिन्‍गो भिसी अदालतरी निमुला।

७ एनीगदे ह्राङ ह्राङ न्‍हङरी गिकसेम गिकला बिरोध लसी मुद्दा लबासे लमा एनीगदे ब्रेसी जिन्‍बा मुला। बरु मुद्दा आलना जस्‍तोन तसै एनीगदेसे नासी चितोःमुबा। ओच्‍छे ठगब लसै एनीगदेसे नासी चितोःमुबा।

८ तर एनीगदेसे मी ह्राङलान विश्‍वासी ज्‍योज्‍यो आले नाना आङागदेदाएनोन दुख पिन्‍सी ठगब लबा मुला।

९ आज्‍यबा गे लबा म्‍हिगदे परमेश्‍वरला य्‍हुल्‍सारी निम्‍याङ्‌बा हक आयाङ्‌ भिबा ताम एनीगदेदा था आरे? एनीगदेसे ह्राङसे ह्राङदान धोका थापिन्‍गो। ब्रेल्‍सी भ्रबा म्‍हिगदे, मूर्तिदा तेन्‍बागदे, स्‍य्‍हान्‍दोला म्रिङदेन छ्‌याम ब्रेल्‍सी भ्रबागदे, बेश्‍या म्रिङम्‍हेमे ह्रङ्‌बा ब्रेल्‍सी भ्रबा ह्रेम्‍कोलागदे ओच्‍छे म्रिङकोला म्रिङकोलादेन छ्‌याम ह्रेम्‍कोला ह्रेम्‍कोलादेन छ्‌यामनोन ब्रेल्‍सी भ्रबागदे,

१० य्‍हो लबागदे, लोभ लबागदे, ङ्‌य्‍होइसी भ्रबागदे, म्‍हिला तामगन लबागदेदेन स्‍य्‍हान्‍दोला ब्‍यन्‍सी चबागदेसे परमेश्‍वरला य्‍हुल्‍सारी निम्‍याङ्‌बा हक आयाङ्‌।

११ एनीगदे न्‍हङरी कोइ कोइ ङाच्‍छा थेह्रङ्बान मुबा। तर दान्‍दे एनीगदेला पाप ख्रुसी परमेश्‍वरसे चोखो म्‍हि स्‍होबा मुला। ओच्‍छे प्रभु येशू ख्रीष्‍टदेन य्‍हाङला परमेश्‍वरला आत्‍माग्‍याम एनीगदेदा ह्राङदा सेम निबा म्‍हि स्‍होबा मुला।

एनीगदेला ल्‍हुइग्‍याम परमेश्‍वरदा मान लउ

१२ एनीगदे न्‍हङरी खालैसे “ङाइ जे लसै ठीक मुला” भिसी पाङ्‌मुला तला, तर जम्‍मान तामग्‍याम एनीगदेदा ज्‍यबा आत। ङाइएनोन पाङ्‌खम्‍सेला मुबा, “ङाइ जे लसै तला,” तर ङा खजिबै तामला नोकर आदो।

१३ एनीगदे न्‍हङरी खालैसे “चबा स्‍हे फोला लागिरी ओच्‍छे फो चबा स्‍हेला लागिरी हिन्‍ना” भिसी पाङ्‌मुला। थे ताम ठीकनोन हिन्‍ना, तर परमेश्‍वरसे थे न्‍हीदान नाश लला। म्‍हिला ल्‍हुइ ब्रेल्‍सी भ्रबाला लागिरी आहिन, तर परमेश्‍वरदा तेन्‍बाला लागिरी हिन्‍ना, ओच्‍छे य्‍हाङला ल्‍हुइ चा प्रभुलान हिन्‍ना।

१४ ओच्‍छे परमेश्‍वरसे ह्राङलान शक्तिग्‍याम प्रभुदा सोना लजी, य्‍हाङदाएनोन थेलान शक्तिग्‍याम थेसेन सोना लला।

१५ एनीगदेला ल्‍हुइ ख्रीष्‍टला या काङ ह्रङ्‌बान हिन्‍ना भिबा ताम एनीगदेदा था आरे? थेह्रङ् भिसम तिग ङाइ ख्रीष्‍टला छ्‍यादेन स्‍‍य्‍हापदा भोर्सी बेश्‍यादेन छ्‌याम ब्रेल्‍बारी तला? आत, चु तनोन आखम्‍बा ताम हिन्‍ना!

१६ बेश्‍यादेन छ्‌याम ब्रेल्‍बा म्‍हि चा बेश्‍यादेन छ्‌याम ल्‍हुइ गिक ह्रङ्‌बान तला भिबा ताम एनीगदेदा था आरे? तिग्‍दा भिसम बचनरीनोन “थे न्‍ही ल्‍हुइ गिक ह्रङ्‌बान तला” भिसी भ्रिबा मुला।

१७ तर जुन म्‍हि प्रभुदेन छ्‌याम गिक तला, थे म्‍हि प्रभुदेन छ्‌याम आत्‍मारीनोन गिक तला।

१८ थेतबासेलमा खाइमै ब्रेल्‍सी थाभ्रउ। तिग्‍दा भिसम अर्गु पापसे भन्‍दा ब्रेल्‍सी भ्रबा पापसे चा म्‍हिला ह्राङलान ल्‍हुइदा ल्‍हानान न्‍होङ्ना लमुला।

१९ एनीगदेला ल्‍हुइ परमेश्‍वरला आत्‍माला मन्‍दिर हिन्‍ना। एनीगदेसे परमेश्‍वरग्‍याम याङ्बा आत्‍मा एनीगदे न्‍हङरी धन्‍छ्‌यामुला भिबा ताम एनीगदेदा था आरे? थेतबासेलमा एनीगदेला ल्‍हुइ एनीगदेलान आहिन,

२० तिग्‍दा भिसम परमेश्‍वरसे एनीगदेदा सय फासी ग्‍लुबा हिन्‍ना। थेतबासेलमा एनीगदेसे ह्राङला ल्‍हुइग्‍याम परमेश्‍वरदा मानदेन जयजयकार लउ।

ब्‍याह लबाला बारेरी पाङ्बा

७

दाहेन्‍से एनीगदेसे भ्रिबा तामगदेला बारेरी ङाइ पाङ्ला। म्‍हिसे ब्‍याह आलबान ज्‍यबा हिन्‍ना।†

२ तर ल्‍हानान ब्रेल्‍सी भ्रबासे लमा जम्‍मान ह्रेम्‍फेबेला ह्राङ ह्राङलान म्रिङ तगै, ओच्‍छे जम्‍मान म्रिङम्‍हेमेलाएनोन ह्राङ ह्राङलान ह्रेम्‍बो तगै।

३ ह्रेम्‍बो ह्राङला म्रिङदेन छ्‌याम म्‍हेर्बा ख्‍लाबारी आत। ओच्‍छे म्रिङएनोन ह्राङला ह्रेम्‍बोदेन छ्‌याम म्‍हेर्बा ख्‍लाबारी आत।

४ ओच्‍छे म्रिङसे ह्राङला ल्‍हुइथोरी ह्राङसेन अधिकार लआम्‍याङ्‌, तर ह्रेम्‍बोला अधिकार तला। थेह्रङ् लसीन ह्रेम्‍बोसेनोन ह्राङला ल्‍हुइथोरी ह्राङसेन अधिकार लआम्‍याङ्‌, तर म्रिङसे अधिकार लला।

५ म्रिङ ह्रेम्‍बो खाइमै छ्‌यामनोन म्‍हेर्बा थाख्‍लागो। सल्‍लाह लसी तिगै धिनना लागिरी प्रार्थना लबाला लागिरी छ्‌यामनोन आम्‍हेर्सैनोन प्रार्थना लसी जिन्‍माहेन्‍से चा छ्‌यामनोन म्‍हेर्गो। आहिन्‍सम एनीगदेसे सेम नाबारी आखम्‍बासे लमा शैतानसे एनीगदेदा फसब लला।

६ चुह्रङ् लसी लनोन तोःला भिसी ङाइ एनीगदेदा कुल्‍बा आहिन। तर एनीगदेसे लबारी तला भिसी जे पाङ्बा हिन्‍ना।

७ हिन्‍बाम जम्‍मान म्‍हि ङा ह्रङ् लसी ब्‍याह आलना चिगै भिसी ङाइ म्‍हन्‍बा मुला। तर जम्‍मान म्‍हिसे परमेश्‍वरग्‍याम थरी थरीला मोलम याङ्बा मुला, कोइसे ब्‍याह आलना चिबा मोलम याङ्बा मुला ओच्‍छे कोइसे ब्‍याह लसी चिबा मोलम याङ्बा मुला।

८ दाहेन्‍से ब्‍याह आलबा म्‍हिगदेदेन ह्रेम्‍बो सिबा म्रिङम्‍हेमेगदेला लागिरी ङाइ चु ताम पाङ्‌बान मुला, थेनीगदे चा ङा ह्रङ् लसीन ब्‍याह आलना चिबान थेनीगदेला लागिरी ज्‍यबा हिन्‍ना।

९ तर थेनीगदेसे ह्राङसे ह्राङदान तहरी थान्‍बारी आखम्‍नी भिसम ब्‍याह लगै। तिग्‍दा भिसम सेम नाबारी आखम्‍ना चिबा भन्‍दा बरु ब्‍याह लबा चा ज्‍यबा हिन्‍ना।

१० दाहेन्‍से ङाइ ब्‍याह लबा म्‍हिगदेदा पाङ्ला, म्रिङसे ह्रेम्‍बोदा थाख्‍लागो। चु ङाइ कुल्‍बा ताम आहिन, तर प्रभुसे कुल्‍बा ताम हिन्‍ना।

११ तर फेसी चिसैनोन स्‍य्‍हान्‍दोदेन छ्‌याम ब्‍याह थालउ। स्‍य्‍हान्‍दोदेन छ्‌याम ब्‍याह लबा भन्‍दा मी बरु दोःसी ह्राङला ह्रेम्‍बोदेन छ्‌यामनोन ढिक्‍सी चिउ। ओच्‍छे ह्रेम्‍बोसेनोन ह्राङला म्रिङदा ख्‍लाबारी आत।

१२ तर स्‍य्‍हान्‍दो जम्‍मादान† ङाइ चुह्रङ् भिसी पाङ्ला, चु ताम प्रभुसे सुङ्बा ताम आहिन। तर ङाइनोन पाङ्बा हिन्‍ना। चुदे प्रभुदा विश्‍वास लबा खालै ज्‍योज्‍यो आलेला म्रिङसे ख्रीष्‍टदा विश्‍वास लबा आरे, तसैनोन थेसे ह्राङला ह्रेम्‍बोदेन छ्‌याम चिबा सेम लजी भिसम थे म्‍हिसे ह्राङला म्रिङदा थाख्‍लागै।

१३ चुह्रङ् लसीन खालै म्रिङम्‍हेमेला ह्रेम्‍बोसे ख्रीष्‍टदा विश्‍वास आलसैनोन थेसे ह्राङला म्रिङदेन छ्‌याम चिबा सेम लजी भिसम थेसे ह्राङला ह्रेम्‍बोदा थाख्‍लागै।

१४ तिग्‍दा भिसम ह्रेम्‍बोसे ख्रीष्‍टदा विश्‍वास आलसैनोन म्रिङसे विश्‍वास लबासे लमा ह्रेम्‍बो परमेश्‍वरला म्‍हि दोखम्‍ला। ओच्‍छे म्रिङसे ख्रीष्‍टदा विश्‍वास आलसैनोन ह्रेम्‍बोसे विश्‍वास लबासे लमा म्रिङ परमेश्‍वरला म्‍हि दोखम्‍ला। थेह्रङ् आतबा हिन्‍सम थेनीगदेला कोलागदे चोखो आतसेला मुबा। तर थेह्रङ् तबासे लमा थेनीगदे मी परमेश्‍वरदा सेम निबा मुला।

१५ तर ख्रीष्‍टदा विश्‍वास आलबा म्‍हिसे चा ख्‍लाबारी म्‍हाइसम ख्‍लापुङ्‌गो। जमाहेन्‍से म्रिङ मुसै ह्रेम्‍बो मुसै थेनी गिकसेम गिकला तहरी चिआतोः। थेतबासेलमा थेन्‍नीदा खालैसेन कर लसी ग्‍ला गिकरी थाथान्‍गो। थेन्‍नी चा फेसी चिबान ठीक मुला, तिग्‍दा भिसम परमेश्‍वरसे य्‍हाङदा छेबा बङ्बा लसी चिबारी आहिन, तर ढिक्‍सी चिबाला लागिरी धम्‍बा हिन्‍ना।

१६ तिग ख्रीष्‍टदा विश्‍वास लबा म्रिङम्‍हेमेसे विश्‍वास आलबा ह्राङला ह्रेम्‍बोदा थार्ना लखम्‍ला भिबा ताम एनीगदेदा था आरे? ओच्‍छे ख्रीष्‍टदा विश्‍वास लबा ह्रेम्‍फेबेसे विश्‍वास आलबा ह्राङला म्रिङदा थार्ना लखम्‍ला भिबा ताम एनीगदेदा था आरे?

परमेश्‍वरसे म्‍हन्‍बा अन्‍छार भ्रउ

१७ प्रभुसे एनीगदे जम्‍मादान खाह्रङ् लसी भ्रगै भिसी म्‍हन्‍बा मुला थेनोन अन्‍छार भ्रउ। ओच्‍छे एनीगदेदा ङाच्‍छा परमेश्‍वरसे धम्‍माहेन्‍से खाह्रङ् लसी भ्रमुबा थेह्रङ् लसीन भ्रउ। ङाइ पाङ्बा चु ताम जम्‍मान मण्‍डलीगदेला लागिरी हिन्‍ना।

१८ परमेश्‍वरसे धम्‍बा भन्‍दा ङाच्‍छान खतना लसी जिन्‍बा मुसम थे म्‍हिसे दोःसी खतना आलबा म्‍हि दोबारी थाम्‍हाइगो। ओच्‍छे खतना आलमान परमेश्‍वरसे थेदा धम्‍जी भिसैनोन थेसे खतना थालउ।

१९ तिग्‍दा भिसम खतना लसै आलसै तिगै आहिन। तर परमेश्‍वरसे कुल्‍बा ताम ङ्‌यान्‍बा चा घ्रेन ताम हिन्‍ना।

२० परमेश्‍वरसे थेनीगदेदा धम्‍बा धुइरी थेनीगदे खाह्रङ्बा मुबा थेनोन अन्‍छार लसी चिगै।

२१ परमेश्‍वरसे धम्‍बा धुइरी ए खालैला नोकर† मुसैनोन एसे धन्‍दा सुर्दा थालउ। तर ए थेग्‍याम थोन्‍म्‍याङ्‌सम थोन्‍गो।

२२ तिग्‍दा भिसम जुन म्‍हि प्रभुसे धम्‍बा धुइरी नोकर मुबा थेदा दान्‍दे प्रभुसे थेग्‍याम फेबा मुला। थेह्रङ् लसीन प्रभुसे धम्‍बा धुइरी जुन म्‍हि खालैला नोकर दोबा आरेबा थे दान्‍दे ख्रीष्‍टला नोकर दोबा मुला।

२३ परमेश्‍वरसे एनीगदेदा सय फासी ग्‍लुबा हिन्‍ना। थेतबासेलमा एनीगदे म्‍हिला नोकर थादोगो।

२४ ज्‍योज्‍यो आले नाना आङागदे, परमेश्‍वरसे एनीगदेदा धम्‍बा धुइरी एनीगदे खाह्रङ्बा मुबा थेनोन अन्‍छार सदन परमेश्‍वरदेन छ्‌याम चिउ।

ब्‍याहला बारेरी ङ्‌योइबा तामगदे

२५ ब्‍याह आतबा म्‍हिगदेदा प्रभुसे कुल्‍बा ताम ङादेन छ्‌याम तिगै आरे। तर प्रभुला दया याङ्सी विश्‍वास लखम्‍बा म्‍हि तबासे लमा ङाइ एनीगदेदा चु सल्‍लाह पिन्‍ना।

२६ चु धुइला दुखदा म्राङ्‌माम एनीगदे खाह्रङ् लसी चिबा मुला थेह्रङ् लसीन चिबा ज्‍यबा तला भिसी ङाइ म्‍हन्‍बा मुला।

२७ चुदे एसे ब्‍याह लसी जिन्‍बा मुसम ह्राङला म्रिङदा ख्‍लाबारी थाम्‍हाइगो। ओच्‍छे ब्‍याह लबा आरेसै ब्‍याह लबारी थाम्‍हाइगो।

२८ तर ब्‍याह लजी भिसै पाप आहिन। ब्‍याह आलबा म्रिङकोलासे ब्‍याह लजी भिदेमा थेसे पाप लबा आहिन। तर ब्‍याह लबा म्‍हिगदेसे चु जम्‍बुलिङरी ल्‍हानान दुख नातोःला ङाइ मी एनीगदेदा चु दुखग्‍यामसे जे जोगब लबारी म्‍हाइबा हिन्‍ना।

२९ ज्‍योज्‍यो आले नाना आङागदे, ङाइ पाङ्‌बारी म्‍हाइबा ताम चा चुनोन हिन्‍ना। दाहेन्‍से य्‍हाङला प्रभु फेप्‍खबा धुइ ल्‍हाना आरेबासे लमा म्रिङ मुबागदेसे म्रिङ आरेबागदे ह्रङ् लसी चिउ।

३० क्राबागदे आक्राबा म्‍हिगदे ह्रङ् लसी चिउ ओच्‍छे ताङ्बागदे आताङ्‌बा म्‍हिगदे ह्रङ् लसी चिउ। ओच्‍छे तिगै ग्‍लुसी भबागदेसे ह्राङदेन छ्‌याम तिगै आरेबा ह्रङ् लसी चिउ।

३१ थेह्रङ् लसीन जम्‍बुलिङला स्‍हे चलब लबा म्‍हिगदेसे थे स्‍हेगदेदा वास्‍तान आलबा ह्रङ् लसी चिउ। तिग्‍दा भिसम चु जम्‍बुलिङ म्‍हासी निबान मुला।

३२ एनीगदे जम्‍मान धन्‍दा सुर्दा आलना चिगै भिसी ङाइ म्‍हन्‍बा मुला। ब्‍याह आलबा म्‍हिसे चा खाह्रङ् लसी प्रभुदा ताङ्ना लखम्‍ला भिसी सेमहेन्‍सेन प्रभुला लागिरी गे लमुला।

३३ तर ब्‍याह लबा म्‍हिसे चा खाह्रङ् लसी ह्राङला म्रिङदा ताङ्ना लखम्‍ला भिसी जम्‍बुलिङला तामगदेरी धन्‍दा सुर्दा लमुला।

३४ थेह्रङ्बा म्‍हिला सेम चा पट्टि न्‍ही तला। थेह्रङ् लसीन दोःसी ब्‍याह आलना चिबा म्रिङम्‍हेमेदेन खाइमै ब्‍याह आलबा म्रिङकोलासे चा ह्राङला ल्‍हुइदेन आत्‍मा परमेश्‍वरलान हिन्‍ना भिबा तामरी जे धन्‍दा सुर्दा लमुला। तर ब्‍याह लबा म्रिङम्‍हेमेसे चा खाह्रङ् लसी ह्राङला ह्रेम्‍बोदा ताङ्ना लखम्‍ला भिसी जम्‍बुलिङला तामरी धन्‍दा सुर्दा लमुला।

३५ ङाइ चु ताम एनीगदेला लागिरी ज्‍यबा तगै भिसी पाङ्बा हिन्‍ना। एनीगदेसे चु लबारी तला, चु लबारी आत भिसी ङाइ चु ताम एनीगदेला लागिरी ठिम स्‍होसी पिन्‍बा आहिन। तर एनीगदे प्रभुरी ज्‍यना लसी भ्रबारी खम्‍गै ओच्‍छे जस्‍तोन दुख तसैनोन प्रभुदा तेन्‍बारी खम्‍गै।

३६ चुदे खालै म्‍हिसे ह्राङला सेम तहरी थान्‍बारी आखम्‍ना ह्राङसे ब्‍याह लबारी ह्रीबा म्रिङकोलादेन छ्‌याम ब्रेल्‍बा सेम खजी भिसम थेदा ब्‍याह लपुङ्‌गो। चुह्रङ् लबा पाप आहिन।

३७ थेह्रङ् लसीन जुन म्‍हिसे ब्‍याह लबारी ह्रीसी जिन्‍बा म्रिङकोलादेन छ्‌याम खालैसे कर लसी आहिन, तर ह्राङलान सेमसे ब्‍याह आल भिसी ह्राङसे ह्राङदान तहरी थान्‍मुला भिसम थे म्‍हिसेनोन ज्‍यबान लबा हिन्‍ना।

३८ थेतबासेलमा जुन म्‍हिसे ब्‍याह लला, थेसे ज्‍यबान लबा हिन्‍ना। तर जुन म्‍हिसे ब्‍याह आल, थेसे झन ज्‍यबा लबा हिन्‍ना।

३९ ह्रेम्‍बो सोतेधोना म्रिङ ह्रेम्‍बोलान तहरी तला। तर ह्रेम्‍बो सिमाहेन्‍से थेदा ब्‍याह लइ म्‍हन्‍जी भिसम थेसे स्‍य्‍हान्‍दोदेन छ्‌याम ब्‍याह लबारी खम्‍ला। थे म्‍हि चा प्रभुदा विश्‍वास लबा म्‍हि ततोःला।

४० तर थे म्रिङम्‍हेमे ब्‍याह आलना चिजी भिसम थेला लागिरी झन ताङ्तोःबा ताम हिन्‍ना। चु ङाइ म्‍हन्‍बा ताम जे हिन्‍ना, तसैनोन परमेश्‍वरला आत्‍मा ङादेन छ्‌याम मुला भिसी ङाइ म्‍हन्‍बा मुला।

† 

७:१ ग्रीक बाइबलरी चा ह्रेम्‍कोलासे म्रिङकोलादा आर्थुबान ज्‍यबा हिन्‍ना भिसी पाङ्बा मुला।

† 

७:१२ “स्‍य्‍हान्‍दो जम्‍मादान” भिबा चा येशूदा विश्‍वास लबा भन्‍दा ङाच्‍छान ब्‍याह लबा म्‍हिगदेदा पाङ्बा हिन्‍ना।

† 

७:२१ थे धुइला ‘नोकरसे चा’ गे लपुङ्‌सीनोन तिगै आयाङ्‍बा म्‍हि हिन्‍ना।

मूर्तिदा फुल्‍बा स्‍हेगदे

८

दाहेन्‍से मूर्तिगदेदा फुल्‍बा स्‍हेला बारेरी ङाइ पाङ्ला। य्‍हाङ जम्‍मानदेन छ्‌याम ज्ञान बुद्धि मुला भिबा ताम य्‍हाङ जम्‍मादान था मुला। थे ज्ञान बुद्धिसे चा य्‍हाङदा घमण्‍डी स्‍होला। तर मायासे चा मण्‍डलीदा भङ्‍ना लला।

२ चुदे खालै म्‍हिसे “ङाइ जम्‍मान ताम सेबा मुला” भिसी म्‍हन्‍मुला भिसम थेसे जुन ताम सेतोःमुबा थे ताम चा सेबान आरे।

३ तर जुन म्‍हिसे परमेश्‍वरदा माया लला परमेश्‍वरसे थेदा ङोसेला।

४ थेतबासेलमा मूर्तिगदेदा फुल्‍बा चबा स्‍हेला बारेरी च्‍यागे। जम्‍बुलिङरी मुबा मूर्ति तिगै आहिन। ओच्‍छे परमेश्‍वर बाहेक स्‍य्‍हान्‍दो खालै आरे भिबा ताम य्‍हाङदा थानोन मुला।

५ मुदेन जम्‍बुलिङरी मिन जेला ल लु मुला तला। चुह्रङ् लसी म्‍हिसे ल्‍हानान ल लुदेन प्रभुगदे तेन्‍सैनोन,

६ य्‍हाङला लागिरी चा परमेश्‍वर आबा गिक जे मुला, जम्‍मान स्‍हे थेसेन स्‍होबा हिन्‍ना। ओच्‍छे य्‍हाङ थेलान लागिरी सोबा हिन्‍ना। य्‍हाङला लागिरी प्रभु गिक जे मुला थे चा येशू ख्रीष्‍ट हिन्‍ना। थेग्‍यामसेन जम्‍मान स्‍हे स्‍होबा हिन्‍ना। ओच्‍छे थेग्‍यामसेन य्‍हाङ सोबा मुला।

७ तर जम्‍मान म्‍हिदा चु ताम था आरे। ओच्‍छे एनीगदे न्‍हङला कोइ कोइ म्‍हिसे विश्‍वास लबा भन्‍दा ङाच्‍छान मूर्तिदा पूजा लसी खबासे लमा दान्‍देधोनाएनोन थेह्रङ्बा चबा स्‍हे चमा चु चा मूर्तिदा फुल्‍बा स्‍हे हिन्‍ना भिसी म्‍हन्‍मुला। ओच्‍छे ज्‍यबा आज्‍यबा फेबारी खम्‍बा थेनीगदेला ज्ञान कमजोर तबासे लमा थेनीगदेसे “ङाइ पाप लजी” भिसी म्‍हन्‍मुला।

८ चबा स्‍हेसे य्‍हाङदा परमेश्‍वरदा सेम निबा म्‍हि आस्‍हो। ओच्‍छे थेह्रङ्बा चबा स्‍हे चसैनोन य्‍हाङदा न्‍होङ्ना आल, आचसैनोन य्‍हाङदा ज्‍यबा तना आल।

९ तर एनीगदे होशियार तउ, एनीगदेला लागिरी जम्‍मान स्‍हे चबारी तसैनोन विश्‍वासरी कमजोर मुबागदेसे पाप लआम्‍याङ्‍गै।

१० चुदे कमजोर सेम मुबागदेसे एनीगदे सेबा घोबा म्‍हिगदेदा मूर्तिला मन्‍दिररी चबा थुङ्बा लसी चिबा म्राङ्जी भिसम, तिग थेनीगदेसे मूर्तिदा फुल्‍बा स्‍हेगदे चबा आँट आल?

११ एला ज्ञान बुद्धि अन्‍छारला गे लबासे लमा थे विश्‍वासरी कमजोर मुबा ज्‍योज्‍यो आले नाना आङागदे नाश तला। तर ख्रीष्‍ट थेनीगदेला लागिरीनोन सिसी जिन्‍बा मुला।

१२ थेह्रङ् लसी एनीगदेसे विश्‍वासरी कमजोर मुबा स्‍य्‍हान्‍दो विश्‍वासीगदेला सेम न्‍होङ्ना लबा चा ख्रीष्‍टला बिरोधरी पाप लबा हिन्‍ना।

१३ चुदे ङाइ चबा चबा स्‍हेसे लमा स्‍य्‍हान्‍दो विश्‍वासीगदे पापरी फसब तला भिसम ङाइ खाइमै स्‍या आच। चुह्रङ् लसी स्‍य्‍हान्‍दो विश्‍वासीगदेदा पापरी फसब लबा ङाला सेम आहिन।

पावलएनोन अर्गु मुल चेलागदे ह्रङ्‌बान हिन्‍ना

९

ङा खजिबै स्‍हेला तहरी आरे। ङा मुल चेला हिन्‍ना। ङाइ य्‍हाङला प्रभु येशूदा म्राङ्बा मुला। ङाइ य्‍हाङला प्रभुला लागिरी लबा गेग्‍यामसेन एनीगदेसे थेदा विश्‍वास लबा हिन्‍ना।

२ स्‍य्‍हान्‍दोगदेसे ङादा मुल चेला आहिन भिसैनोन एनीगदेसे मी ङादा मुल चेला हिन्‍ना भिसी म्‍हन्‍मुला। एनीगदेसे प्रभुदा लबा विश्‍वासग्‍यामसेन ङा मुल चेला हिन्‍ना भिसी उन्‍मुला।

३ ङाला अधिकारला बारेरी बिरोध लसी ताम पाङ्बा म्‍हिगदेदा ङाइ चुनोन ताम पाङ्ला,

४ तिग एनीगदेग्‍यामसेन चबा थुङ्बा किन्‍बा ङन्‍ना हक आरे?

५ तिग स्‍य्‍हान्‍दो मुल चेलागदेदेन प्रभुला आलेगदे ओच्‍छे पत्रुससे ह्रङ् लसी ङन्‍सेनोन छ्‌याम छ्‌यामनोन प्रभुदा विश्‍वास लबा म्रिङ थोसी भ्रबा हक आरे?

६ तिग बारनाबासदेन ङाइ जे सोबाला लागिरी ह्राङसेन गे लतोःबा हिन्‍ना?

७ तिग सिपाहीसे सरकारग्‍याम चबा थुङ्बा आयाङ्‌? याङ्ला। तिग अङगुर सूबा म्‍हिसे अङगुर आच? चला। तिग म्‍हे मुइ न्‍हबा म्‍हिसे ङ्‍हे म्‍हुइ आथुङ्‌? थुङ्ला।

८ चु ताम ङाइ म्‍हिसे म्‍हन्‍बा ताम अन्‍छार जे पाङ्बा आहिन। तर परमेश्‍वरसे मोशादा पिन्‍बा ठिमरीनोन चुह्रङ् भिसी भ्रिबा मुला।

९ तिग्‍दा भिसम परमेश्‍वरसे मोशादा पिन्‍बा ठिमरी “दाइँ लबा ग्‍लापला सुङरी बोर थाक्‍वान्‍गो” भिसी भ्रिबा मुला। तिग परमेश्‍वरसे म्‍हेगदेला लागिरी वास्‍ता लबा हिन्‍ना?

१० तिग परमेश्‍वरसे य्‍हाङला लागिरीन चु ताम सुङ्बा आहिन? हिन्‍ना। य्‍हाङला लागिरी चु ताम भ्रिबा हिन्‍ना। तिग्‍दा भिसम मोइबा म्‍हिदेन दाइँ लबा म्‍हिसे ह्राङला भो याङ्ला भिबा आशसेन गे लमुला।

११ ङन्‍से एनीगदेदा थार्बा पिन्‍बा समाचार थेःना लबा चा ब्‍लु ढ्वबा ह्रङ्‌बान हिन्‍ना भिसम एनीगदेग्‍याम ङन्‍से बाली दुइबा ह्रङ् लसी तिगै स्‍हे किन्‍मा उदेक म्‍हन्‍तोःला?

१२ चुदे स्‍य्‍हान्‍दो म्‍हिगदेसे एनीगदेग्‍याम तिगै स्‍हे याङ्बा हक मुला भिसम झन ङन्‍ना मी घ्रेन हक मुला। तर ङन्‍से थे हक अन्‍छार आकिन्‍नी। बरु ख्रीष्‍टला थार्बा पिन्‍बा समाचार थेःना लमा स्‍य्‍हान्‍दो म्‍हिदा विश्‍वास लबारी गाह्रो थातगै भिसी जम्‍मान ताम नासी चिजी।

१३ तिग परमेश्‍वरला मन्‍दिररी गे लबा म्‍हिसे मन्‍दिरग्‍यामसेन चबा स्‍हे चला भिबादेन बलि फुल्‍बा ग्‍लारी गे लबा म्‍हिसे बलि फुल्‍बा स्‍हेग्‍यामसेन भो किन्‍ना भिबा ताम एनीगदेदा था आरे?

१४ चुह्रङ् लसीन थार्बा पिन्‍बा समाचार पाङ्बा म्‍हिगदेसेनोन थे गेग्‍यामसेन चबा थुङ्बा लउ भिसी प्रभुसे कुल्‍बा मुला।

१५ तर ङाइ याङ्तोःबा हक एनीगदेग्‍याम तिगै म्‍हाइबा आरे। दान्‍देनोन एनीगदेसे थे जम्‍मान ताम ढिक्‍ना लगै भिसीएनोन ङाइ चु ताम भ्रिबा आहिन। चुह्रङ् लसी ङा ताङ्सी ताङ्सी थार्बा पिन्‍बा समाचार थेःना लबा ङाला गेदा खालै म्‍हिसे गे आखेल्‍बा स्‍होजी भिसम बरु ङा सिबान ज्‍यबा तला।

१६ ङाइ थार्बा पिन्‍बा समाचार थेःना लमा ङाइ घमण्‍ड लतोःबा ताम आरे। तिग्‍दा भिसम चु ङाइ थेःना लतोःबान समाचार हिन्‍ना। चुदे ङाइ थार्बा पिन्‍बा समाचार थेःना आलनी भिसम ङाला लागिरी चु भन्‍दा दुखला ताम अर्गु तिगै आरे।

१७ तिग्‍दा भिसम चु गे ङाइ म्‍हन्‍बा अन्‍छार लजी भिसम ङाइ इनाम याङ्ला। तर चु गे ङाइ म्‍हन्‍बा अन्‍छार आल। परमेश्‍वरसेन ङादा चु गे लउ भिसी जिम्‍मा पिन्‍बासे लमान चु गे लबा हिन्‍ना।

१८ थेह्रङ् भिसम ङाइ याङ्बा इनाम चा तिग हिन्‍ना? थे इनाम चा ङाइ याङ्बा हक अन्‍छार तिगै स्‍हे आकिन्‍ना थार्बा पिन्‍बा समाचार थेःना लबा चा ङाइ याङ्बा इनाम हिन्‍ना।

१९ ङा खालै म्‍हिला नोकर आहिन। तसैनोन ल्‍हानान म्‍हिगदेदा ङाइ ख्रीष्‍ट मुबा ग्‍लारी भबारी खम्‍गै भिसी ङा जम्‍मान म्‍हिला नोकर दोजी।

२० यहूदीगदेसे ख्रीष्‍टदा विश्‍वास लगै भिसी ङा यहूदीगदे ह्रङ्‌बान दोःसी भ्रजी। ओच्‍छे परमेश्‍वरसे मोशादा पिन्‍बा ठिमला तहरी भ्रबा म्‍हिगदेसे ख्रीष्‍टदा विश्‍वास लगै भिसी ङाएनोन थे ठिमला तहरी चिजी।

२१ ओच्‍छे थे ठिम अन्‍छार आभ्रबा अर्गु य्‍हुलला म्‍हिगदेसेनोन ख्रीष्‍टदा विश्‍वास लगै भिसी ङाएनोन थेनीगदे ह्रङ्‌बान दोःसी भ्रजी। चु भिबा चा ङाइ परमेश्‍वरला ठिमदा ख्‍लाजी भिसी पाङ्बा आहिन, तर ङा ख्रीष्‍टला ठिम अन्‍छार भ्रबा मुला।

२२ ओच्‍छे विश्‍वासरी पाको आरेबा म्‍हिगदे विश्‍वासरी पाको तगै भिसी ङाएनोन थेनीगदे ह्रङ्‌बान तसी भ्रजी। चुह्रङ् लसी जम्‍मान म्‍हिसे ख्रीष्‍टग्‍याम थार्बा याङ्‌गै भिसी जम्‍मान म्‍हिगदेला लागिरी ङा जम्‍मान थरीला म्‍हि दोःसी भ्रजी।

२३ चु थार्बा पिन्‍बा समाचारग्‍याम मोलम याङ्ला भिबा आश लसीन ङाइ थार्बा पिन्‍बा समाचारला लागिरी चु जम्‍मान गे लबा हिन्‍ना।

२४ इनाम याङ्ला भिसी छ्‍योङ्‍बा म्‍हिगदे न्‍हङरी गिकसे जे इनाम याङ्ला भिबा ताम एनीगदेदा था आरे? थेतबासेलमा एनीगदेएनोन इनाम याङ्‍बालान लागिरी छ्‌योङ्‍गो।

२५ तिगै खेलरी भो किन्‍बा म्‍हिसे जम्‍मान थरीला तालिम किन्‍तोःला। थेनीगदेसे म्‍हासी निबा इनाम याङ्बाला लागिरी थेह्रङ् लमुला। तर य्‍हाङसे चा खाइमै आम्‍हबा इनाम याङ्बाला लागिरी थेह्रङ् लबा मुला।

२६ थेतबासेलमा ङा ह्राङ धोतोःबा ग्‍लारी आधोतेधोना छ्‌योङ्‌बारी आख्‍ला। थेह्रङ् लसी म्‍हाङदुङरी छेक्‍बा म्‍हिसे ह्रङ् लसी† ङाइ आछेक।

२७ तर ङाइ ङाला ल्‍हुइदा दुख पिन्‍सी तहरी थान्‍ना। थेह्रङ् आलनी भिसम स्‍य्‍हान्‍दो म्‍हिदा थार्बा पिन्‍बा समाचार थेःना लना लनान ङाइ याङ्तोःबा इनाम आयाङ्‌।

† 

९:२६ चु चा बक्‍सीङ क्‍लाङ्बा खेल ह्रङ्‌बान म्‍हन्‍सी म्‍हाङ‌दुङरीन म्‍हिदा आछेक भिसी घोना लबा हिन्‍ना। तिग्‍दा भिसम कोरिन्‍थरी दिङएदङसेन खेल क्‍लाङ्‌मुबा।

इस्राएलीगदेसे ह्रङ् लसी मूर्तिदा थातेन्‍गो

१०

ज्‍योज्‍यो आले नाना आङागदे, एनीगदेसे चु ताम था याङ्‌गै भिसी ङाइ म्‍हन्‍बा मुला। य्‍हाङला आखे म्‍हेमेगदेदा मिश्र य्‍हुल्‍साग्‍याम खसुसे ग्‍याम उन्‍सी भोर्जी। ओच्‍छे थेनीगदे जम्‍मान ज्‍यना लसी समुन्‍द्र गुङग्‍याम निखम्‍जी।

२ ओच्‍छे थेनीगदे जम्‍मान मोशाला लिच्‍छा भ्रसी खसुदेन समुन्‍द्ररी बप्‍तिस्‍मा याङ्जी।

३ थेनीगदे जम्‍मासेन परमेश्‍वरला आत्‍मासे पिन्‍बा चबा स्‍हे चजी।

४ ओच्‍छे थेनीगदेदेन छ्‌याम छ्‌यामनोन मुबा पहराग्‍याम परमेश्‍वरला आत्‍मासे पिन्‍बा क्‍युइ थेनीगदे जम्‍मासेन थुङ्‌जी। थे पहरा ख्रीष्‍टनोन मुबा।

५ तसैनोन थेनीगदे न्‍हङला ल्‍हानान ह्रङ्‌बा म्‍हिगदेदेन छ्‌याम परमेश्‍वर आताङ्‌नी। ओच्‍छे थेनीगदे थे तोङतोङबा ग्‍लारीन सिजी।

६ थेनीगदेसे ह्रङ्नोन य्‍हाङसेनोन आज्‍यबा सेम थाथोगै भिसीन य्‍हाङदा घोना लबाला लागिरी चु ताम तबा हिन्‍ना।

७ थेनीगदे न्‍हङला कोइ कोइसे मूर्तिदा तेन्‍बा ह्रङ् लसी एनीगदेसे थातेन्‍गो। थेनीगदेला बारेरी बचनरीनोन चुह्रङ् भिसी भ्रिबा मुला, “म्‍हिगदेसे चबा थुङ्बा लबारी चिजी ओच्‍छे रेःसी मोजमजा लजी।”

८ थेनीगदे न्‍हङला कोइ कोइ म्‍हिगदे ब्रेल्‍सी भ्रबा ह्रङ् लसी य्‍हाङ ब्रेल्‍सी भ्रबारी आत। थेनीगदेसे थेह्रङ्बा आज्‍यबा गे लबासे लमान तिरेरीन बोगल गिकसे हजार सोम म्‍हि सिजी।

९ थेनीगदे न्‍हङला कोइ कोइ म्‍हिगदेसे प्रभुला† सेम च्‍याबा ह्रङ् लसी य्‍हाङसे थेला सेम च्‍याबारी आत। प्रभुला सेम च्‍याबासे लमा थेनीगदे पुख्रीसे जीसी सिजी।

१० थेनीगदे न्‍हङला कोइ कोइसे गनगन लबा ह्रङ् लसी य्‍हाङसे गनगन लबारी आत। गनगन लबासे लमा थेनीगदेदा नाश लबा दूतसे नाश लजी।

११ थे तामगदे य्‍हाङदा घोना लबाला लागिरी थेनीगदेदा तबा मुबा। थे तामगदे जिन्‍बारी छ्‌याइबा धुइरी य्‍हाङदा होशियार तना लबाला लागिरी भ्रिबा हिन्‍ना।

१२ थेतबासेलमा जुन म्‍हिसे ङा ठीक मुला भिसी म्‍हन्‍ना, थे म्‍हि चा होशियार तसी चिगै। आहिन्‍सम थे म्‍हि ह्रिल्‍ला।

१३ एनीगदेदा लोभ उन्‍सी फसब लमा स्‍य्‍हान्‍दो म्‍हिगदेदा लोभरी फसब लबा ह्रङ्‌बान तला। तर परमेश्‍वर विश्‍वास लखम्‍बा परमेश्‍वर हिन्‍ना, तिग्‍दा भिसम परमेश्‍वरसे एनीगदेला सेमसेन नाआखम्‍बाधोनाला लोभ उन्‍सी फसब लबारी आपिन। एनीगदेदा फसब लबारी लोभ उन्‍मा थेग्‍याम फेबारी परमेश्‍वरसेन एनीगदेदा ग्‍याम उन्‍सी पिन्‍ना।

१४ थेतबासेलमा ङाला सेम निबा ह्रोगदे, एनीगदेसे मूर्ति थातेन्‍गो।

१५ सेबा घोबा म्‍हि म्‍हन्‍सी ङाइ एनीगदेदा पाङ्‌बान मुला। ङाइ पाङ्बा चु ताम सत्‍य हिन्‍ना कि आहिन, एनीगदेसेन पक्‍का लउ।

१६ प्रभु भोजला खोरे थोसी य्‍हाङसे परमेश्‍वरदा धन्‍यवाद पिन्‍सी थुङ्मा य्‍हाङ ख्रीष्‍टला कारी गिक तबा हिन्‍ना। ओच्‍छे गेङ क्‍युइसी चमा य्‍हाङ ख्रीष्‍टला ल्‍हुइरी गिक तबा हिन्‍ना।

१७ गेङ गिकनोन हिन्‍ना, थेतबासेलमा य्‍हाङ ल्‍हानान मुसैनोन ल्‍हुइ चा गिकनोन हिन्‍ना। तिग्‍दा भिसम य्‍हाङ जम्‍मासेन गेङ गिकग्‍यामसेन चबा मुला।

१८ इस्राएलीगदेदा च्‍यागो, परमेश्‍वरदा फुल्‍बा स्‍हे चबागदे परमेश्‍वरदा बलि फुल्‍बा ग्‍लादेन छ्‌याम गिक तबा मुला।

१९ ङाइ पाङ्‌बारी म्‍हाइबा तिग हिन्‍ना भिसम, मूर्तिदा फुल्‍बा स्‍हे तिगै आहिन, ओच्‍छे मूर्तिएनोन तिगैनोन आहिन।

२० तर मूर्तिदा बलि फुल्‍बा अर्गु य्‍हुलला म्‍हिगदेसे परमेश्‍वरदा फुल्‍बा आहिन, म्‍हङ म्‍हुङदा हिन्‍ना। थेतबासेलमा एनीगदे म्‍हाङ म्‍हुङदेन गिक थातगै भिबा ङाला सेम मुला।

२१ एनीगदेसे प्रभुदेन म्‍हङ म्‍हुङ न्‍हीलान खोरेग्‍याम थुङ्बारी आखम। ओच्‍छे प्रभुदेन म्‍हङ म्‍हुङ न्‍हीलान टेबुलरी चिसीनोन चबारी आखम।†

२२ थेह्रङ् लजी भिसम प्रभुदा डाह तला। तिग एनीगदेसे य्‍हाङ प्रभु भन्‍दा भङ्‍बा हिन्‍ना भिसी म्‍हन्‍बा?

एनीगदेसे जे लसै परमेश्‍वरदा मान तबा गे लउ

२३ जम्‍मान ताम लम्‍याङ्‌मुला, तर जम्‍मान ताम य्‍हाङला लागिरी ज्‍यबा आरे। जम्‍मान ताम लम्‍याङ्‌मुला, तर जम्‍मान तामसे स्‍य्‍हान्‍दोगदेदा ज्‍यबा तना आल।

२४ एनीगदे खालैसेन ह्राङसे ह्राङदा ज्‍यबा लबारी थाम्‍हाइगो। तर ह्राङला खिम्‍जेमदा ज्‍यबा लबारी म्‍हाइगो।

२५ एनीगदेला सेम आन्‍होङ्‌बाला लागिरी स्‍या पसलरी निसी खानङग्‍याम भबा हिन्‍ना भिसी ङ्‌योइबा छार्बा आलना भसी चउ।

२६ तिग्‍दा भिसम परमेश्‍वरला बचनरी चुह्रङ् लसी भ्रिबा मुला, “जम्‍बुलिङदेन जम्‍बुलिङरी मुबा जम्‍मान स्‍हे प्रभुलान हिन्‍ना।”

२७ ख्रीष्‍टदा विश्‍वास आलबा खालै म्‍हिसे एनीगदेदा चबारी ङ्‌योइमा एनीगदेदा निबा सेम खजी भिसम ह्राङला सेम आन्‍होङ्‌बाला लागिरी एनीगदेसे तिगै ङ्‌योइबा छार्बा आलना थेरी चबारी पिन्‍बा जम्‍मान स्‍हे चउ।

२८ तर खालै म्‍हिसे एदा “चु मी बलि फुल्‍बा स्‍हे हिन्‍ना” भिजी भिसम थेह्रङ् पाङ्बा म्‍हिदेन थेला सेमला लागिरी एसे थे चबा स्‍हे थाचउ।

२९ ङाइ एला लागिरी पाङ्बा आहिन, तर एदा थे ताम था याङ्ना लसी पिन्‍बा म्‍हिला सेमला लागिरी पाङ्बा हिन्‍ना। ङाइ जे लसै तबा तामरी तिग्‍दा स्‍य्‍हान्‍दोला सेमसे निसाफ लपुङ्‌से?

३० चुदे ङाइ परमेश्‍वरदा धन्‍यवाद पिन्‍सी चबान मुला भिसम धन्‍यवाद पिन्‍सी चबा स्‍हेला लागिरी स्‍य्‍हान्‍दोसे तिग्‍दा ङादा बिरोध लबा?

३१ थेतबासेलमा एनीगदेसे चसै, थुङ्‌सै, जे लसैनोन परमेश्‍वरदा मानदेन जयजयकार पिन्‍बाला लागिरी एनीगदेसे जम्‍मान गे लउ।

३२ एनीगदेसे यहूदीदा तसै, अर्गु य्‍हुलला म्‍हिदा तसै, परमेश्‍वरला मण्‍डली तसै खालैदान न्‍होङ्ना लबा गे थालउ।

३३ जम्‍मान गेग्‍याम ङाइ जम्‍मान म्‍हिदा ताङ्ना लबारी म्‍हाइबा मुला। ङाइ खाइमै ह्राङदा ज्‍यबा तगै भिसी खजिबै गे लबारी आम्‍हाइनी। तर थेनीगदेसे थार्बा याङ्‌गै भिसी ङाइ ल्‍हानान म्‍हिगदेला लागिरी ज्‍यबा गे लबारी म्‍हाइबा मुला।

† 

१०:९ चु पदरी प्रभुला साटोरी ख्रीष्‍ट भिसी कोइ कोइ बाइबलरी भ्रिबा मुला।

† 

१०:२१-२२ चु पद अन्‍छार विश्‍वासीगदेसे प्रभुला भोज चमाहेन्‍से विश्‍वास आलबा म्‍हिदेन चबारी मूर्तिगदेला मन्‍दिररी निबारी आत।

११

ङाइ ख्रीष्‍टसे लबा ह्रङ्नोन लसी भ्रबा मुला, एनीगदेएनोन ङाइ लबा ह्रङ्नोन लसी भ्रउ।

म्रिङम्‍हेमेसे थोबो घप्‍तोःबा

२ ङा एनीगदेदेन छ्‌याम ल्‍हानान ताङ्‍बा मुला। तिग्‍दा भिसम एनीगदेसे ङादा सदन ढन्‍बा मुला, ओच्‍छे ङाइ लोप्‍बा अन्‍छार एनीगदे भ्रबा मुला।

३ तर एनीगदेसे चु ताम घोतोःला भिसी ङाइ म्‍हन्‍बा मुला। ख्रीष्‍ट चा जम्‍मान ह्रेम्‍फेबेला थोबो† हिन्‍ना ओच्‍छे ह्रेम्‍बो चा म्रिङला थोबो हिन्‍ना। थेह्रङ् लसीन परमेश्‍वर चा ख्रीष्‍टला थोबो हिन्‍ना।

४ थोबो घप्‍सी प्रार्थना लबादेन अगमवाणी पाङ्बा ह्रेम्‍फेबेसे ह्राङलान थोबोला बेइज्‍जत लबा हिन्‍ना।

५ तर थोबो आघप्‍ना प्रार्थना लबादेन अगमवाणी पाङ्बा म्रिङम्‍हेमेसे चा ह्राङला ह्रेम्‍बोला बेइज्‍जत लबा हिन्‍ना। थेह्रङ्बा म्रिङम्‍हेमे चा क्रा भ्रेसी भ्रबा म्रिङम्‍हेमे ह्रङ्‌बान हिन्‍ना।†

६ खालै म्रिङम्‍हेमेसे ह्राङला थोबो आघप्‍नी भिसम थेसे क्रा भ्रेसी भ्रगै। तर क्रा थाबादेन ब्रेबा चा म्रिङम्‍हेमेला लागिरी पेःबा खबा ताम तबासे लमा थेसे थोबो घप्‍तोःला।

७ परमेश्‍वरसे ह्राङदा उन्‍बाला लागिरी ह्रेम्‍फेबेदा ह्राङ ह्रङ्‌बान स्‍होजी। थेतबासेलमा ह्रेम्‍फेबेसे थोबो घप्‍बारी आत। तिग्‍दा भिसम ह्रेम्‍फेबेला गे चा परमेश्‍वरदा मान लबा हिन्‍ना। तर म्रिङम्‍हेमेला गे चा ह्रेम्‍फेबेदा मान लबा हिन्‍ना।

८ तिग्‍दा भिसम जम्‍मान भन्‍दा ङाच्‍छा ह्रेम्‍फेबे म्रिङम्‍हेमेग्‍याम स्‍होबा आहिन, तर म्रिङम्‍हेमे चा ह्रेम्‍फेबेग्‍याम स्‍होबा हिन्‍ना।

९ थेह्रङ् लसीन म्रिङम्‍हेमेला लागिरी ह्रेम्‍फेबे स्‍होबा आहिन, तर ह्रेम्‍फेबेला लागिरी म्रिङम्‍हेमे स्‍होबा हिन्‍ना।

१० ओच्‍छे स्‍वर्गदूतगदेसे म्राङ्बासे लमा म्रिङम्‍हेमेसे ह्राङला ह्रेम्‍बोला तहरी चिबा मुला भिबा ताम उन्‍बाला लागिरी थोबो घप्‍तोःला।

११ तसैनोन प्रभुला म्‍हिगदेला गुङरी म्रिङ ह्रेम्‍बोला तहरी चितोःला ओच्‍छे ह्रेम्‍बोएनोन म्रिङला तहरी चितोःला।

१२ तिग्‍दा भिसम ह्रेम्‍फेबेग्‍याम म्रिङम्‍हेमे स्‍होजी। थेह्रङ् लसीन ह्रेम्‍फेबे म्रिङम्‍हेमेग्‍याम न्‍हला। ओच्‍छे जम्‍मान ताम चा परमेश्‍वरग्‍यामसेन तबा हिन्‍ना।

१३ चु ताम एनीगदेसेन पक्‍का लउ, तिग म्रिङम्‍हेमेसे थोबो आघप्‍ना परमेश्‍वरदेन छ्‌याम प्रार्थना लमा जेला?

१४ थेह्रङ् लसीन ह्रेम्‍फेबेसे क्रा न्‍हजी भिसम थेला लागिरी पेःबा खबा ताम हिन्‍ना भिसी तिग एनीगदेसे ङाच्‍छाहेन्‍सेन तसी खबा तामग्‍याम था याङ्बा आरे?

१५ तर चुदे म्रिङम्‍हेमेला क्रा ह्रेङ्बा मुसम थेला लागिरी ताङ्‍बा ताम हिन्‍ना। तिग्‍दा भिसम थेला थोबो घप्‍बाला लागिरीन थेदा ह्रेङ्बा क्रा पिन्‍बा हिन्‍ना।

१६ तर चु तामदा खालैसे बिरोध लबारी म्‍हाइजी भिसम य्‍हाङदेन परमेश्‍वरला मण्‍डलीदेन छ्‌याम चु बाहेक अर्गु खजिबै ठिम आरे।

प्रभु भोज

मत्ती २६:२६-२९; मर्कूस १४:२२-२५; लूका २२:१४-२०

१७ दाहेन्‍से ङाइ एनीगदेदा चु तामगदेला बारेरी पाङ्‌मा एनीगदेसे ज्‍यबा लजी भिसी ङाइ पाङ्‌बारी आखम। तिग्‍दा भिसम एनीगदे ह्रुप तबा धुइरी ज्‍यबा ताम भन्‍दा ल्‍हानान आज्‍यबा ताम लबा मुला।

१८ ङाच्‍छा एनीगदे मण्‍डलीरी ह्रुप तबा धुइरी ह्राङ ह्राङ न्‍हङरी आढिक्‍मुला भिबा ताम ङाइ थेःबा मुला। चु ताम हिन्‍ना तला भिसी ङाइ विश्‍वास लबा मुला।

१९ खाल ठीक मुला, खाल ठीक आरे भिसी ङोसेबाला लागिरी एनीगदेला गुङरी आढिक्‍बा तामगदेएनोन खतोःला।

२० एनीगदे ग्‍ला गिकरी पोप तसी चबा थुङ्बा लबा चा प्रभु भोज आहिन।

२१ तिग्‍दा भिसम चबा थुङ्बा धुइरी जम्‍मासेन खालैसे खालैदा आभ्रान्‍ना ह्राङ ह्राङला भो चला। ओच्‍छे कोइ फोइथान तला, कोइ चा थुङ्सी ङ्‌य्‍होइला।

२२ एनीगदेसे ह्राङ ह्राङलान दिमरी चसै आत? तिग एनीगदेसे परमेश्‍वरला मण्‍डलीदा गे आखेल्‍बा भिसी म्‍हन्‍बा? ओच्‍छे तिगै आरेबा म्‍हिगदेदा पेःना लबारी म्‍हाइबा? दाहेन्‍से ङाइ एनीगदेदा तिग पाङ्से? तिग एनीगदेसे चुह्रङ् लबा ज्‍यबा हिन्‍ना भिसी पाङ्से? अहँ, ङाइ आपाङ्।

२३ तिग्‍दा भिसम ङाइ जुन ताम प्रभुग्‍याम लोप्‍बा मुला थे ताम ङाइ एनीगदेदा पाङ्‌बारी छ्‌याइबा मुला। प्रभु येशूदा चुङ्‌बाकुनु म्‍हुनङ थेसे गेङ थोजी।

२४ ओच्‍छे परमेश्‍वरदा धन्‍यवाद पिन्‍सी थे गेङ क्‍युइजी। जमाहेन्‍से “चु एनीगदेला लागिरी ङाला ल्‍हुइ हिन्‍ना। ङादा ढन्‍सी चिबाला लागिरी एनीगदेसे चुह्रङ्‌नोन लउ” भिसी सुङ्जी।

२५ थेह्रङ् लसीन भोज चसी जिन्‍माहेन्‍से प्रभुसे खोरे थोसी, “चु खोरेला निङगु एनीगदेला लागिरी ङाला काग्‍याम स्‍होबा छार कबुल हिन्‍ना। जुन जुन धुइरी एनीगदेसे चु थुङ्ला थे, थे धुइरी ङादा ढन्‍बाला लागिरी सदन चुह्रङ् लउ” भिसी सुङ्जी।

२६ चुह्रङ् लसी गेङ चबादेन अङगुरला निङगु थुङ्बा धुइरी प्रभु आफेप्‍खतेधोना प्रभु य्‍हाङला लागिरी सिजी भिसी एनीगदेसे जम्‍मादान थेःना लमुला।

२७ थेतबासेलमा जुन म्‍हिसे तिगै ताम वास्‍ता आलना प्रभुला गेङ चबादेन प्रभुला खोरेग्‍याम थुङ्ला थेसे प्रभुला ल्‍हुइदेन कादा बेइज्‍जत लबासे लमा पापला दोष तला।

२८ जम्‍मान म्‍हिसे ङाच्‍छा ह्राङसे ह्राङदान ठीक मुला कि आरे भिसी च्‍यासी जे थे गेङ चउ, ओच्‍छे खोरेग्‍याम थुङ्‍गो।

२९ तिग्‍दा भिसम जुन म्‍हिसे प्रभुला ल्‍हुइला बारेरी आघोना चबा थुङ्बा लला, थेसे थेह्रङ् लसी चबा थुङ्बा लबासे लमा सजाय याङ्ला।

३० थेतबासेलमा एनीगदे न्‍हङरी ल्‍हानान कमजोरदेन आखम्‍बा मुला, ओच्‍छे कोइ कोइ मी सिसी जिन्‍जी।

३१ तर य्‍हाङसे ह्राङसे ह्राङदान ठीक मुला कि आरे भिसी च्‍याजी भिसम य्‍हाङसे सजाय नाआतोः।

३२ तर निसाफ लबा धुइरी जम्‍बुलिङला दोष स्‍याप्‍बा ह्रङ् लसी एनीगदेला दोष थास्‍याप्‍गै भिसी य्‍हाङदा प्रभुसे ह्राङला तहरी थान्‍ना।

३३ थेतबासेलमा ज्‍योज्‍यो आले नाना आङागदे, प्रभु भोज चबारी ग्‍ला गिकरी पोप तबा धुइरी गिकसेम गिकदा भ्रान्‍गो।

३४ खालै फोख्रेन्‍बा मुसम थेसे दिमरीन चगै, ओच्‍छे प्रभु भोज चबा धुइरी एनीगदे खालैसेन परमेश्‍वरग्‍याम सजाय थायाङ्‌गै। अर्गु तामला बारेरी ङा खसीन पाङ्ला।

† 

११:३ “थोबो” भिबा चा मुली भिबा हिन्‍ना।

† 

११:५ थे धुइरी जम्‍मासेन ङोसेगै भिसी बेश्‍या म्रिङम्‍हेमेगदेला क्रा भ्रेसी पिन्‍मुबा।

परमेश्‍वरला आत्‍मासे पिन्‍बा मोलम

१२

ज्‍योज्‍यो आले नाना आङागदे, परमेश्‍वरला आत्‍मासे पिन्‍बा मोलमला बारेरी एनीगदेसे था याङ्‌गै भिसी ङाइ म्‍हन्‍बा मुला।

२ एनीगदेसे ख्रीष्‍टदा विश्‍वास लबा भन्‍दा ङाच्‍छा तिगै स्‍हेसे एनीगदेदा उन्‍बा आज्‍यबा ग्‍यामरी भ्रसी तामनोन पाङ्‌आखम्‍बा मूर्तिगदेदा तेन्‍जी भिबा ताम एनीगदेदा थानोन मुला।

३ परमेश्‍वरला आत्‍मासे कुल्‍बा अन्‍छार भ्रबा म्‍हिगदे खालैसेन “येशू गे आखेल्‍बा हिन्‍ना” भिसी आपाङ्। ओच्‍छे परमेश्‍वरला आत्‍मासे ह्रो आलतेधोना खालैसेन “येशून प्रभु हिन्‍ना” भिसी पाङ्‌बारी आखम भिबा ताम एनीगदेसे था याङ्‌गै भिसी ङाइ म्‍हन्‍बा मुला।

४ परमेश्‍वरसे पिन्‍बा मोलम ल्‍हानान थरीला मुला, तर मोलम पिन्‍बा परमेश्‍वरला आत्‍मा चा गिक जे हिन्‍ना।

५ तेन्‍बाला लागिरी ल्‍हानान थरीला तामगदे मुला, तर प्रभु चा गिक जे मुला।

६ ओच्‍छे गेगदे ल्‍हानान थरीला मुला, तर जम्‍मान म्‍हिदा गे लखम्‍बा शक्ति पिन्‍बा चा थेनोन परमेश्‍वर जे हिन्‍ना।

७ जम्‍मान विश्‍वासीदा ह्रो लबाला लागिरी परमेश्‍वरला आत्‍मासे य्‍हाङ जम्‍मादान मोलम पिन्‍बा मुला।

८ परमेश्‍वरला आत्‍मासेन कोइदा बुद्धिला ताम पाङ्‌बारी, थेनोन परमेश्‍वरला आत्‍मासे कोइदा ज्ञानना ताम पाङ्‌बारी मोलम पिन्‍बा मुला।

९ थेनोन परमेश्‍वरला आत्‍मासे कोइदा विश्‍वास लखम्‍बा, कोइदा आखम्‍बा म्‍हिगदेदा खम्‍ना लबा मोलमगदे पिन्‍बा मुला।

१० ओच्‍छे कोइदा उदेकला गे लखम्‍बा, कोइदा अगमवाणी पाङ्बा, कोइदा ज्‍यबा आज्‍यबा आत्‍मा फेखम्‍बा, कोइदा थरी थरीला ग्‍योइ पाङ्बा, कोइदा चा थेनोन थरी थरीला ग्‍योइ जम्‍मादान घोना लखम्‍बा मोलमगदे पिन्‍बा मुला।

११ तर परमेश्‍वरला आत्‍मा गिकनोन हिन्‍ना ओच्‍छे चु जम्‍मान गेगदे थे आत्‍मालान हिन्‍ना। ओच्‍छे चु मोलम परमेश्‍वर ह्राङसेन म्‍हन्‍बा अन्‍छार गिक गिकदा पिन्‍ना।

ल्‍हुइ गिकरी ल्‍हानान स्‍हे मुला

१२ य्‍हाङला ल्‍हुइरी ल्‍हानान स्‍हे मुला। ल्‍हानान स्‍हेगदे मुसैनोन ल्‍हुइ चा गिक जे हिन्‍ना, ख्रीष्‍टला ल्‍हुइएनोन थेह्रङ्बान हिन्‍ना।

१३ य्‍हाङ यहूदी हिन्‍सै, अर्गु य्‍हुलला म्‍हि हिन्‍सै, नोकर हिन्‍सै आहिन्‍सै य्‍हाङसे गिकनोन परमेश्‍वरला आत्‍माग्‍याम ल्‍हुइ गिकरीन बप्‍तिस्‍मा किन्‍बा मुला। ओच्‍छे य्‍हाङ जम्‍मासेन परमेश्‍वरला आत्‍मा गिकनोन याङ्बा मुला।†

१४ तिग्‍दा भिसम ल्‍हुइला स्‍हे गिकग्‍यामसे जे म्‍हिला ल्‍हुइ स्‍होबा आहिन, तर ल्‍हुइला ल्‍हानान स्‍हेगदे ढिक्‍सी म्‍हिला ल्‍हुइ स्‍होबा हिन्‍ना।

१५ चुदे काङसे “ङा या आहिन, थेतबासेलमा ङा ल्‍हुइरी मुबा स्‍हे आहिन” भिजी भिदेमा थे ल्‍हुइला स्‍हे आहिन? हिन्‍ना।

१६ ओच्‍छे नाब्‍यङसे “ङा मी आहिन, थेतबासेलमा ङा ल्‍हुइला स्‍हे आहिन” भिजी भिदेमा थे ल्‍हुइला स्‍हे आहिन? हिन्‍ना।

१७ चुदे ल्‍हुइरी जम्‍मान मीनोन मी जे मुबा हिन्‍सम तिग्‍से थेःबा? ओच्‍छे ल्‍हुइरी जम्‍मान नाब्‍यङ जे मुबा हिन्‍सम तिग्‍से थाङ नाबा?

१८ तर परमेश्‍वरसे ह्राङसे म्‍हन्‍बा अन्‍छार य्‍हाङला ल्‍हुइरी जम्‍मान स्‍हे ढिक्‍ना लसी थान्‍बा मुला।

१९ चुदे थे जम्‍मान स्‍हे गिक जे मुबा हिन्‍सम ल्‍हुइनोन आदोसेला मुबा।

२० तर ल्‍हुइरी ल्‍हानान स्‍हेगदे मुसैनोन ल्‍हुइ चा गिक जे हिन्‍ना।

२१ मीसे यादा “ए ङादा आतोः” भिसी पाङ्‌आखम, ओच्‍छे थोबोसेनोन काङदा “एनीगदे ङादा आतोः” भिसी पाङ्‌आखम।

२२ बरु ल्‍हुइरी मुबा कमजोर स्‍हेगदे झन आरेना आतमुला।

२३ य्‍हाङसे जजा म्‍हन्‍बा ल्‍हुइला थे स्‍हेगदेदा झन ज्‍यना लसी थान्‍मुला। ओच्‍छे उन्‍बारी आखम्‍बा स्‍हेगदेदा झन जोगब लसी थान्‍मुला।

२४ तर य्‍हाङसे उन्‍बारी खम्‍बा स्‍हेगदेदा चा थेह्रङ् लसी जोगब लसी थान्‍आतोः। बरु ल्‍हुइला कमजोर स्‍हेगदेदा चा मान लगै भिसी परमेश्‍वरसे ढिक्‍ना लसी थान्‍जी।

२५ ल्‍हुइरी मुबा जम्‍मान स्‍हेगदे ढिक्‍सी गिकसेम गिकला वास्‍ता लगै भिसीन हिन्‍ना।

२६ चुदे ल्‍हुइला स्‍हे गिकदा दुख तजी भिसम ल्‍हुइला जम्‍मान स्‍हेदा दुख तला। ओच्‍छे ल्‍हुइला स्‍हे गिकसे मान याङ्जी भिसम ल्‍हुइला जम्‍मान स्‍हेगदे ताङ्ला।

२७ एनीगदे जम्‍मान ख्रीष्‍टला ल्‍हुइ हिन्‍ना, ओच्‍छे एनीगदे गिक गिक ख्रीष्‍टला ल्‍हुइला स्‍हेगदे हिन्‍ना।

२८ परमेश्‍वरसेन मण्‍डलीरी जम्‍मान भन्‍दा

ङाच्‍छा मुल चेलागदे,

जमाहेन्‍से अगमवक्तागदे,

जमाहेन्‍से स्‍य्‍हान्‍दोदा लोप्‍बा म्‍हिगदे,

ओच्‍छे उदेकला गे लबा म्‍हिगदे,

आखम्‍बा म्‍हिदा खम्‍ना लबा मोलम याङ्बा म्‍हिगदे,

स्‍य्‍हान्‍दोदा ह्रो लबा म्‍हिगदे,

जम्‍मान ताम ढिक्‍ना लबा म्‍हिगदे,

ओच्‍छे थरी थरीला ग्‍योइ पाङ्बा म्‍हिगदेदा धम्‍सी थान्‍बा मुला।

२९ तिग जम्‍मान म्‍हिगदे मुल चेला हिन्‍ना? आहिन। तिग जम्‍मान म्‍हिगदे अगमवक्ता हिन्‍ना? आहिन। तिग जम्‍मान म्‍हिगदे स्‍य्‍हान्‍दोदा लोप्‍बा म्‍हि हिन्‍ना? आहिन। तिग जम्‍मान म्‍हिगदेसे उदेकला गे लला? आल।

३० तिग जम्‍मान म्‍हिगदेसे आखम्‍बा म्‍हिदा खम्‍ना लबा मोलम याङ्ला? आयाङ्‌। तिग जम्‍मान ् अख म्‍हिगदेसे थरी थरीला ग्‍योइ पाङ्ला? आपाङ्। तिग जम्‍मान म्‍हिगदेसे थे थरी थरीला ग्‍योइ जम्‍मादान घोना लबारी खम्‍ला? आखम।

३१ तर एनीगदेसे अझ घ्रेन घ्रेन मोलम याङ्बा सेम लउ।

माया चा जम्‍मान भन्‍दा घ्रेन मोलम हिन्‍ना

ओच्‍छे एनीगदेदा ङाइ झन जम्‍मान भन्‍दा ज्‍यबा ग्‍याम उन्‍ना।

† 

१२:१३ “परमेश्‍वरला आत्‍मा गिकनोन याङ्बा मुला” भिबादा ग्रीक बाइबलरी आत्‍मा गिकनोन थुङ्बारी पिन्‍बा मुला भिसी भ्रिबा मुला।

१३

ङाइ म्‍हिगदेदेन स्‍वर्गदूतगदेला ग्‍योइरी ताम पाङ्सैनोन स्‍य्‍हान्‍दोदा माया आलनी भिसम ङा चा स्‍याङदेन बुप्‍जेल ह्रङ्‌बा जे तला।

२ ङाइ अगमवाणी पाङ्‌खम्‍सैनोन म्‍हिला ज्ञान बुद्धिसे घोआखम्‍बा ताम घोसैनोन, जम्‍मान ज्ञान बुद्धि याङ्‌सैनोन, ओच्‍छे ङादेन छ्‌याम गङगदे लेःखम्‍बा विश्‍वास मुसैनोन ङाइ स्‍य्‍हान्‍दोदा माया लआखम्‍नी भिसम ङा तिगैनोन आहिन।

३ चुदे ङाइ ङाला जम्‍मान धन सम्‍पत्ति स्‍य्‍हान्‍दोदा भो लसी पिन्‍जी, ओच्‍छे ङाइ ङाला ल्‍हुइनोन मेरी ख्राङ्‌पुङ्‌सैनोन† ङाइ स्‍य्‍हान्‍दोदा माया आलनी भिसम ङादा तिगै ज्‍यबा आत।

४ स्‍य्‍हान्‍दोदा माया लबा म्‍हिसे जम्‍मान ताम भ्रान्‍बारी खम्‍ला ओच्‍छे दया लला। स्‍य्‍हान्‍दोदा डाह आल, ङा जे ज्‍यबा भिसी आपाङ् ओच्‍छे घ्रेन दोसीनोन आभ्र।

५ स्‍य्‍हान्‍दोदा माया लबा म्‍हि चा ह्रिक्‍बा आरेबा म्‍हि ह्रङ्‌बा आत मुला, ह्राङदा जे ज्‍यबा तगै भिसीएनोन आम्‍हन, स्‍य्‍हान्‍दोदेन आछेर, ओच्‍छे ह्राङदा बिरोध लबा तामलाएनोन वास्‍ता आल।

६ स्‍य्‍हान्‍दोदा माया लबा म्‍हि आज्‍यबा तामरी आताङ्‍, थे सत्‍य तामरी जे ताङ्ला।

७ स्‍य्‍हान्‍दोदा माया लबा म्‍हिसे जम्‍मान ताम जोगब लला, जम्‍मान तामएनोन विश्‍वास लला, ओच्‍छे जम्‍मान ताम तला भिसी आश लला, जम्‍मान तामरी कोङ्‌सी चिला।

८ माया खाइमै म्‍हासी आनि। तर अगमवाणी पाङ्बा ख्‍लाला, थरी थरीला ग्‍योइ पाङ्बा ख्‍लाला, ओच्‍छे ज्ञान बुद्धिला तामगदे गे आखेल्‍बा तला।

९ य्‍हाङसे पाङ्बा अगमवाणीदेन य्‍हाङला ज्ञान बुद्धि पूरा आरे।

१० तर जम्‍मान ताम पूरा तमाहेन्‍से चा पूरा आतबा जम्‍मान तामगदे म्‍हासी निला।

११ ङा जजा मुबा धुइरी ङाइ जत्‍धुगुलान ताम पाङ्मुबा, ओच्‍छे जत्‍धुगुसे म्‍हन्‍बा तामनोन म्‍हन्‍मुबा, जत्‍धुगुसे घोबा ह्रङ् लसीन घोमुबा। तर भ्‍योन तमाहेन्‍से ङाइ जत्‍धुगुला जम्‍मान बानीबेहोरगदे ख्‍लाजी।

१२ दान्‍दे चा य्‍हाङसे ज्‍यना लसी आम्राङ्बा ऐनारी म्राङ्बा ह्रङ् जे म्राङ्‌मुला, तर लिच्‍छा चा ज्‍यना लसी म्राङ्ला। दान्‍दे ङाइ पूरन ताम आघोसैनोन थे धुइरी चा परमेश्‍वरसे ङाला बारेरी जम्‍मान ताम था याङ्बा ह्रङ् ङाइएनोन जम्‍मान ताम घोला।

१३ विश्‍वास, आशदेन माया चा खाइमै आम्‍हा। तर चु सोम न्‍हङरी घ्रेन चा माया हिन्‍ना।

† 

१३:३ थे धुइरी म्‍हिदा सजाय पिन्‍तोःसम मेसे ख्राङ्‌मुबा।

अगमवाणीदेन अर्गु ग्‍योइ

१४

थेतबासेलमा एनीगदेसे ल्‍हानान म्‍हाइदोबा चा माया हिन्‍ना। ओते जे आहिन, परमेश्‍वरला आत्‍मासे पिन्‍बा मोलमगदे याङ्‌बारीनोन ल्‍हानान सेम लउ। ओच्‍छे अगमवाणी पाङ्‌बारी चा झन ल्‍हानान सेम लउ।

२ तिग्‍दा भिसम अर्गु ग्‍योइ† पाङ्बा म्‍हिसे म्‍हिगदेदेन छ्‌याम आहिन, परमेश्‍वरदेन छ्‌याम ताम पाङ्‌मुला। थेसे परमेश्‍वरला आत्‍माला शक्तिग्‍याम म्‍हिसे था आयाङ्‍बा ताम पाङ्बासे लमा स्‍य्‍हान्‍दो खालै म्‍हिसे आघोमुला।

३ तर अगमवाणी पाङ्बा म्‍हिसे स्‍य्‍हान्‍दोगदेसे घोखम्‍बा ताम पाङ्‌मुला। थेसे पाङ्बा तामग्‍याम म्‍हिगदेसे विश्‍वासरी कोङ्बा आँटदेन शान्‍ति याङ्ला।

४ अर्गु ग्‍योइ पाङ्बा म्‍हिसे ह्राङलान विश्‍वास कोङ्‌ना लला। तर अगमवाणी पाङ्बा म्‍हिसे चा मण्‍डलीलान विश्‍वास कोङ्‌ना लला।

५ एनीगदे जम्‍मासेन अर्गु ग्‍योइ पाङ्‌गै भिसी ङाइ म्‍हन्‍बा मुला। तर थे भन्‍दा झन ल्‍हाना चा एनीगदेसे अगमवाणी पाङ्‌गै भिसी ङाइ म्‍हन्‍बा मुला। मण्‍डलीला विश्‍वास कोङ्‌ना लबाला लागिरी अर्गु ग्‍योइ म्‍हिगदेदा घोना लसी पिन्‍बा म्‍हि खालै आरेसम अर्गु ग्‍योइ पाङ्बा म्‍हि भन्‍दा अगमवाणी पाङ्बा म्‍हि चा घ्रेन हिन्‍ना।

६ ज्‍योज्‍यो आले नाना आङागदे, चुदे ङा एनीगदे मुबा ग्‍लारी खसी अर्गु ग्‍योइ जे पाङ्जी भिसम तिग एनीगदेदा ज्‍यबा तला? आत। तर चुदे ङा एनीगदे मुबा ग्‍लारी खसी परमेश्‍वरसे उन्‍बा ताम, ज्ञान बुद्धिला ताम, अगमवाणीदेन तिगै लोप्‍तोःबा ताम लोप्‍जी भिसम एनीगदेदा ज्‍यबा तला।

७ बाँसुरीदेन वीणा ह्राप्‍मा थेला काइ ज्‍यना लसी आथोन्‍नी भिसम तिग ह्राप्‍जी भिसी खाह्रङ् लसी था याङ्बा?

८ चुदे बिगुल ह्राप्‍मा ज्‍यना लसी आथेःनी भिसम लडाइ लबाला लागिरी खाह्रङ् लसी तयार तला?†

९ थेह्रङ् लसीन एनीगदेसेनोन अर्गु ग्‍योइरी आघोबा ताम पाङ्जी भिसम एनीगदेसे तिग पाङ्जी भिसी खाल्‍से था याङ्से? एनीगदेसे पाङ्बा चा तिगै गे आखेल्‍बा तला।

१० जम्‍बुलिङरी ल्‍हानान थरीला ग्‍योइगदे मुला। थे ग्‍योइगदे न्‍हङरी खालै म्‍हिसे आघोबा ग्‍योइ चा गिकनोन आरे।

११ चुदे खालै म्‍हिसे पाङ्‌मा ङाइ आघोनी भिसम थे ङाला लागिरी विदेशी तला, ओच्‍छे थेला लागिरी ङा विदेशी तला।

१२ थेह्रङ् लसीन एनीगदेसेनोन परमेश्‍वरला आत्‍माग्‍याम याङ्बा मोलमगदे याङ्बारी ल्‍हानान सेम लबासे लमा मण्‍डलीदा ल्‍हेना लबाला लागिरी जुन मोलमसे आँट याङ्सी भङ्‍ना लला थे मोलम म्‍हाइगो।

१३ थेतबासेलमा अर्गु ग्‍योइ पाङ्बा म्‍हिसे थे ताम घोना लखम्‍बा शक्ति याङ्बाला लागिरी प्रार्थना लतोःला।

१४ तिग्‍दा भिसम ङाइ अर्गु ग्‍योइरी प्रार्थना लमा ङाला आत्‍माग्‍याम प्रार्थना लला। तर थे ताम ङाइएनोन आघो।

१५ थेह्रङ् भिसम ङाइ तिग लसे? ङाइ आत्‍माग्‍याम प्रार्थना लला, तर ङाइ घोबाला लागिरी सेमसेनोन प्रार्थना लला। ओच्‍छे आत्‍मासे परमेश्‍वरला जयजयकार लसी व्‍हाइ गोला, तर ङाइ घोबाला लागिरी सेमसेनोन व्‍हाइ गोला।

१६ चुदे एसे आत्‍माग्‍याम परमेश्‍वरला जयजयकार लसी धन्‍यवाद पिन्‍सी प्रार्थना लमा स्‍य्‍हान्‍दो म्‍हिगदेसे आघोनी भिसम खाह्रङ् लसी, “आमेन” भिखम्‍ला?

१७ एसे ज्‍यना लसी धन्‍यवाद पिन्‍ना तला, तर स्‍य्‍हान्‍दो म्‍हिसे आघोनी भिसम थेला विश्‍वास कोङ्बा आत।

१८ ङाइ परमेश्‍वरदा धन्‍यवाद पिन्‍ना, तिग्‍दा भिसम एनीगदेसे भन्‍दा झन ङाइ ल्‍हानान रेम अर्गु ग्‍योइ पाङ्‌मुला।

१९ तर मण्‍डलीरी आघोबा ग्‍योइग्‍याम हजार च्‍युइ ताम पाङ्बा भन्‍दा मी बरु ङाइ ह्राङलान सेमग्‍याम गोर ङा ताम जे पाङ्सी स्‍य्‍हान्‍दोदा लोप्‍बा चा ज्‍यबा तला भिसी ङाइ म्‍हन्‍बा मुला।

२० ज्‍योज्‍यो आले नाना आङागदे, एनीगदेसे कोलागदेसे म्‍हन्‍बा ह्रङ् लसी थाम्‍हन्‍गो। आज्‍यबा तामगदेला लागिरी एनीगदे तिगै आसेबा कोलागदे ह्रङ्‌बान दोगो। तर म्‍हन्‍बा धुइरी चा पाको म्‍हिसे म्‍हन्‍बा ह्रङ्‌बान म्‍हन्‍गो।

२१ बचनरीनोन परमप्रभुसे चुह्रङ् भिसी सुङ्बा मुला,

“अर्गु ग्‍योइ पाङ्बा म्‍हिगदेदेन विदेशीग्‍याम

ङाइ चु म्‍हिगदेदेन छ्‌याम ताम पाङ्ला।

तसैनोन थेनीगदेसे ङाला ताम ङ्‌यान्‍बा सेम आल।”

२२ थेतबासेलमा अर्गु ग्‍योइगदे पाङ्बा चा विश्‍वास लबा म्‍हिगदेला लागिरी आहिन, विश्‍वास आलबा म्‍हिगदेला लागिरी चिनु हिन्‍ना। तर अगमवाणी पाङ्बा चा विश्‍वास आलबा म्‍हिगदेला लागिरी आहिन, विश्‍वास लबा म्‍हिगदेला लागिरी हिन्‍ना।

२३ थेतबासेलमा एनीगदे मण्‍डलीरी ह्रुप तबा धुइरी अर्गु ग्‍योइ पाङ्बा धुइरी विश्‍वास आलबा म्‍हिगदेदेन थे ताम आघोबा म्‍हिगदे थेरी खजी भिसम थेनीगदेसे एनीगदेदा म्‍योजीम भिसी भिला।

२४ तर जम्‍मासेन अगमवाणी पाङ्‌बान लबा धुइरी विश्‍वास आलबा खालै म्‍हिदेन घोबा सेम थोसी खबा म्‍हि थेरी खजी भिसम जम्‍मासेन पाङ्बा तामग्‍याम थेसे ह्राङसे लबा पाप था याङ्ला ओच्‍छे थेसे ह्राङ ठीक मुला कि आरे भिसी च्‍याला।

२५ खालैदा था आरेबा थेला सेमला तामगदेएनोन था याङ्ला। जमाहेन्‍से ख्‍लुप तसी थेसे परमेश्‍वरदा धन्‍यवाद पिन्‍ना, ओच्‍छे “पक्‍कान, एनीगदेला गुङरी परमेश्‍वर मुला” भिसी थेसे पाङ्ला।

ठीक लसी संगती लउ

२६ ज्‍योज्‍यो आले नाना आङागदे, ङाइ एनीगदेदा पाङ्‌बारी म्‍हाइबा ताम चा चुनोन हिन्‍ना, एनीगदे ह्रुप तसी संगती लबा धुइरी कोइसे व्‍हाइ गोला, कोइसे बचनग्‍याम लोप्‍ला, कोइसे परमेश्‍वरसे उन्‍बा ताम घोना लला, कोइसे अर्गु ग्‍योइ पाङ्ला, कोइसे थे ग्‍योइग्‍याम पाङ्बा ताम जम्‍मादान घोना लला। चु जम्‍मान तामगदे चा मण्‍डलीदा भङ्‍ना लबारी लतोःला।

२७ एनीगदे न्‍हङरी खालैसे अर्गु ग्‍योइ पाङ्‌मुला भिसम, पालो पालो लसी न्‍ही सोमसे जे पाङ्‍गो, स्‍य्‍हान्‍दो गिकसे चा थे अर्गु ग्‍योइ जम्‍मादान घोना लतोःला।

२८ तर थे ताम घोना लबारी थेरी खालै म्‍हि आतनी भिसम थे ताम पाङ्बा म्‍हि चा मण्‍डलीरी कुटिसी चिगै। ओच्‍छे थे ह्राङनोन परमेश्‍वरदेन छ्‌याम जे ताम लगै।

२९ अगमवाणी पाङ्बा म्‍हि चा न्‍ही सोमधोना तगै, ओच्‍छे स्‍य्‍हान्‍दो म्‍हिगदेसे चा थेनीगदेसे पाङ्‌मा परमेश्‍वरग्‍याम खबा हिन्‍ना कि आहिन भिसी च्‍यागै।

३० तर थेरी मुबा म्‍हिगदे न्‍हङरी गिकदा परमेश्‍वरसे तिगै ताम उन्‍सी पाङ्‌पुङ्‌जी भिसम ङाच्‍छा पाङ्‌बान लबा म्‍हि चा तिगै आपाङ्ना कुटिसी चिगै।

३१ अगमवाणी पाङ्बा एनीगदे जम्‍मासेन पालो पालो लसी अगमवाणी पाङ्‌खम्‍ला, ओच्‍छे ङ्‌यान्‍बा म्‍हिगदेसे लोप्‍खम्‍ला ओच्‍छे जम्‍मासेन आँट याङ्ला।

३२ अगमवक्तागदेसे ह्राङला सेमदा ह्राङसेन तहरी थान्‍तोःला।

३३ तिग्‍दा भिसम परमेश्‍वर अलमल तना लबा परमेश्‍वर आहिन, तर शान्‍ति पिन्‍बा परमेश्‍वर हिन्‍ना।

थेह्रङ् लसीन परमेश्‍वरला म्‍हिगदेसे जम्‍मान मण्‍डलीला ठिम अन्‍छार,

३४ मण्‍डलीरी संगती लबान लबा धुइरी म्रिङम्‍हेमेगदे कुटिसी चितोःला। थे धुइरी थेनीगदेसे ताम पाङ्‌आम्‍याङ्‍। तर ह्राङला ठिमसे पाङ्बा अन्‍छार थेनीगदे तहरी चितोःला।

३५ तिगै तामला बारेरी ङ्‌योइबा सेम मुसम थेनीगदेसे दिमरी ह्राङ ह्राङला ह्रेम्‍बोदेन छ्‌याम ङ्‌योइगै। तिग्‍दा भिसम मण्‍डलीरी ताम पाङ्बा चा म्रिङम्‍हेमेगदेला लागिरी पेःबा खबा ताम हिन्‍ना।

३६ तिग परमेश्‍वरला बचन एनी कोरिन्‍थला म्‍हिगदेसे थेःना लबारी शुरु लबा हिन्‍ना? आहिन। तिग परमेश्‍वरला बचन एनीगदेसे जे थेःबा हिन्‍ना? आहिन।

३७ खालै म्‍हिसे ह्राङसे ह्राङदान अगमवक्ता अथवा परमेश्‍वरला आत्‍माग्‍याम मोलम याङ्बा म्‍हि हिन्‍ना भिसी म्‍हन्‍मुला भिसम, थेसे ङाइ भ्रिबा चु ताम प्रभुसे कुल्‍बा ताम हिन्‍ना भिसी था याङ्‌तोःला।

३८ तर खालै म्‍हिसे चु तामगदेदा वास्‍ता आलनी भिसम थेला तामदाएनोन खालैसेन वास्‍ता आल।

३९ थेतबासेलमा ङाला ज्‍योज्‍यो आले नाना आङागदे, अगमवाणी पाङ्‌बारी ल्‍हानान सेम लउ, ओच्‍छे अर्गु ग्‍योइ पाङ्बा म्‍हिगदेदाएनोन थाकागो।

४० तर जम्‍मान गे ज्‍यना लसी ढिक्‍ना लसी लतोःला।

† 

१४:२ “अर्गु ग्‍योइ” भिबा चा ग्रीक अन्‍छार खालै म्‍हिसे आसेबा ग्‍योइ पाङ्‌खम्‍ला भिबा हिन्‍ना। (चु ताम १४:४, ५, १३, १४, १८, २२, २६, २७, २८, ३९ पदगदेरीनोन मुला।)

† 

१४:८ यहूदीगदेला ठिम अन्‍छार लडाइ लबाला लागिरी तयार तउ भिसी पाङ्‌तोःमा बिगुल ह्राप्‍मुबा।

येशू ख्रीष्‍ट सिबाग्‍याम सोबा

१५

दाहेन्‍से ज्‍योज्‍यो आले नाना आङागदे, ङाइ एनीगदेदा थेःना लबा थार्बा पिन्‍बा समाचारला बारेरी ङाइ एनीगदेदा दोःसी पाङ्ला। थे समाचाररी विश्‍वास लसी एनीगदे थेनोन अन्‍छार भ्रबान मुला।

२ चुदे ङाइ थेःना लबा थार्बा पिन्‍बा समाचाररी विश्‍वास लबा आख्‍लानी भिसम जे एनीगदेसे थार्बा याङ्ला, आहिन्‍सम एनीगदेसे लबा विश्‍वास गे आखेल्‍बा तला।

३ तिग्‍दा भिसम परमेश्‍वरला बचन अन्‍छार ख्रीष्‍ट य्‍हाङला पापला लागिरी सिजी भिसी ङाइ था याङ्बा मुल तामनोन ङाइ एनीगदेदा थेःना लबा मुला।

४ थेदा ल्‍हुजी ओच्‍छे परमेश्‍वरला बचन अन्‍छार थे सोमरेमाकुनु सिबाग्‍याम दोःसी सोजी।

५ ओच्‍छे थेदा पत्रुससे म्राङ्जी, जमाहेन्‍से थेदा च्‍युक न्‍ही मुल चेलासे म्राङ्जी।

६ जमाहेन्‍से थेदा ह्राङदा विश्‍वास लबा ग्‍यार्जा ङा भन्‍दा ल्‍हाना ज्‍योज्‍यो आले नाना आङागदेसे तिक्‍खुरीन म्राङ्जी। थेनीगदे न्‍हङला ल्‍हाना ह्रङ्‌बा म्‍हिगदे दान्‍देधोनाएनोन मुला, तर कोइ कोइ चा सिसी जिन्‍जी।

७ जमाहेन्‍से थेदा याकूबसे म्राङ्जी, ओच्‍छे लिच्‍छा जम्‍मान मुल चेलागदेसे म्राङ्जी।

८ थेदा जम्‍मान भन्‍दा लिच्‍छा चा ङाइ म्राङ्जी। थे धुइरी चा ङा ला आछ्‌योना न्‍हबा कोला ह्रङ्‌बान मुबा।

९ तिग्‍दा भिसम जम्‍मान मुल चेलागदे ङा भन्‍दा घ्रेन हिन्‍ना, थेनीगदे न्‍हङरी ङा चा तिगैनोन आहिन। तिग्‍दा भिसम ङाइ परमेश्‍वरला मण्‍डलीदा ल्‍हानान दुख पिन्‍बासे लमा ङा मुल चेला भिबाधोनाला आरे।

१० तर दान्‍दे ङा परमेश्‍वरला दयामायासे लमान मुल चेला दोबा मुला। ओच्‍छे थेसे ङादा लबा दयामाया खेरोरी आनिनी। बरु ङाइ स्‍य्‍हान्‍दो मुल चेलागदेसे भन्‍दा ल्‍हानान गे लजी। तर चु जम्‍मान गे ङाइ लबा आहिन, ङादेन छ्‌याम मुबा परमेश्‍वरला दयामायासेन हिन्‍ना।

११ थेतबासेलमा ङाइ थेःना लसै, थेनीगदेसे थेःना लसै, ङन्‍से थेःना लबा ताम चा गिकनोन हिन्‍ना। ओच्‍छे थेनोन तामरी एनीगदेसे विश्‍वास लबा मुला।

य्‍हाङ सिबाग्‍याम सोला

१२ ङन्‍से चा ख्रीष्‍ट सिबाग्‍याम सोजी भिसी थेःना लसी भ्रमुला भिसम एनीगदे न्‍हङला कोइ कोइसे चा तिग्‍दा सिबागदे दोःसी आसो भिसी पाङ्बा?

१३ तर चुदे सिबागदे दोःसी आसो भिसम ख्रीष्‍टएनोन सिबाग्‍याम सोबा आहिन।

१४ चुदे ख्रीष्‍ट सिबाग्‍याम आसोबा हिन्‍सम ङन्‍से थेःना लबा ताम गे आखेल्‍बा तला, ओच्‍छे एनीगदेसे लबा विश्‍वासएनोन गे आखेल्‍बा तला।

१५ थे भन्‍दाएनोन ङनी परमेश्‍वरला बारेरी लुसीला ताम पाङ्बा म्‍हि दोला। तिग्‍दा भिसम परमेश्‍वरसे ख्रीष्‍टदा सिबाग्‍याम सोना लजी भिसी ङन्‍से परमेश्‍वरला बारेरी थेःना लबा मुला। तर च्‍यागो, सिबागदे दोःसी आसोबा हिन्‍सम परमेश्‍वरसे ख्रीष्‍टदाएनोन सोना आलसेला मुबा।

१६ सिबागदे आसोमुला भिसम परमेश्‍वरसेनोन ख्रीष्‍टदा सोना लबा आहिन।

१७ ख्रीष्‍ट सिबाग्‍याम आसोबा हिन्‍सम एनीगदेसे लबा विश्‍वास गे आखेल्‍बा तला, ओच्‍छे एनीगदे अझ पापरीन तला।

१८ थेह्रङ् भिसम ख्रीष्‍टदा विश्‍वास लसी सिबा म्‍हिगदेएनोन जम्‍मान सिबाला सिबान तजी।

१९ चुदे चु जुनी मुदेधोनाला लागिरी जे य्‍हाङदा ख्रीष्‍टग्‍याम ज्‍यबा तला भिसी आश लबा हिन्‍सम स्‍य्‍हान्‍दो जम्‍मान म्‍हिगदे भन्‍दा य्‍हाङ चा ल्‍हाना दया याङ्तोःबा म्‍हि दोला।

२० तर ख्रीष्‍ट मी सिबाग्‍याम सोबा हिन्‍ना। सिबागदे न्‍हङ‍ग्‍याम ख्रीष्‍ट जम्‍मान भन्‍दा ङाच्‍छा सोसी स्‍य्‍हान्‍दो सिबागदेएनोन सोला भिसी उन्‍बा मुला।

२१ तिग्‍दा भिसम म्‍हि गिकसे लमान जम्‍मान म्‍हि सिबा मुला। थेह्रङ् लसीन गिकसे लमान सिबागदेएनोन दोःसी सोला।

२२ आदमग्‍याम† जम्‍मान म्‍हि सिबा मुला। थेह्रङ् लसीन ख्रीष्‍टग्‍याम चा जम्‍मान म्‍हि सोला।

२३ तर जम्‍मान म्‍हि ह्राङ ह्राङला पालो अन्‍छार सिबाग्‍याम सोला। ख्रीष्‍ट चा सिबाग्‍याम जम्‍मान भन्‍दा ङाच्‍छा सोजी। ओच्‍छे ख्रीष्‍ट दोःसी फेप्‍खबा धुइरी चा थेदा विश्‍वास लबा म्‍हिगदेएनोन सिबाग्‍याम सोला।

२४ जमाहेन्‍से चु जम्‍बुलिङ नाश तला। थे धुइरी ख्रीष्‍टसे जम्‍मान अधिकारगदे, शक्तिगदेदेन शासन लबागदेदा नाश लसी परमेश्‍वरला य्‍हुल्‍सा परमेश्‍वर आबादान जिम्‍मा पिन्‍ना।

२५ तिग्‍दा भिसम ख्रीष्‍टसे जम्‍मान शत्रुगदेदा ब्रेना लसी ह्राङला काङ धिरी आथान्‍तेधोना थेसे शासन लतोःला।

२६ जम्‍मान भन्‍दा लिच्‍छा चा शत्रु कालदा नाश लबान मुला।

२७ तिग्‍दा भिसम बचनरी “परमेश्‍वरसे जम्‍मान स्‍हेगदे ख्रीष्‍टला स्‍य्‍हाप धिरी थान्‍ना” भिसी भ्रिबा मुला। चु भिबा चा परमेश्‍वरएनोन ख्रीष्‍टला तहरी तला भिसी पाङ्बा आहिन। तर परमेश्‍वरसे जम्‍मान स्‍हेगदेथोरी ख्रीष्‍टदा शासन लपुङ्ला भिबा हिन्‍ना।

२८ जम्‍मान स्‍हे ख्रीष्‍टला शासनरी भमाहेन्‍से ख्रीष्‍टएनोन परमेश्‍वरला तहरी धन्‍छ्‌याला। ओच्‍छे जम्‍मान स्‍हेथोरी परमेश्‍वरसेन शासन लला।

२९ सिबाग्‍याम दोःसी आसोबा हिन्‍सम सिबागदेला लागिरी बप्‍तिस्‍मा किन्‍बा म्‍हिगदेदा तिग फाइदा तला? चुदे सिबाग्‍याम आसो भिसम थेनीगदेसे थेला लागिरी तिग्‍दा बप्‍तिस्‍मा किन्‍बा?

३० ओच्‍छे ङनीएनोन तिग्‍दा सदन ह्राङला ज्‍यान गोजाला धाररी थान्‍सी भ्रसे?

३१ ज्‍योज्‍यो आले नाना आङागदे, एनीगदे य्‍हाङला प्रभु ख्रीष्‍ट येशूदेन छ्‌याम गिक तबासे लमा ङा ल्‍हानान ताङ्‍बा मुला। थेतबासेलमा ङाइ सेमहेन्‍सेन चु ताम पाङ्ला, “ङा धिन धिननोन सिबारी तयार मुला।”

३२ म्‍हिसे म्‍हन्‍बा अन्‍छार जे एफिसस सहररी ङा ह्रि जन्‍तुदेन† छ्‌याम छेबा तामसे ङादा तिग फाइदा तला? चुदे सिबागदे दोःसी आसो भिसम म्‍हिगदेसे पाङ्बा ह्रङ्नोन

“य्‍हाङएनोन चबा थुङ्बा लइ,

तिग्‍दा भिसम न्‍हङगर मी य्‍हाङ सिनोन सिला!”

३३ चु तामरी एनीगदे झ्‍युक्‍याब थातउ। आज्‍यबा म्‍हिला संगत लजी भिसम ज्‍यबा बानीबेहोरएनोन न्‍होङ्ला।

३४ दाहेन्‍से एनीगदेसे ठीक ताम म्‍हन्‍गो, ओच्‍छे पाप थालउ। तिग्‍दा भिसम एनीगदे न्‍हङला गाते म्‍हिसे मी परमेश्‍वरदा ङोसेबान आरे। ङाइ चु ताम पाङ्‌मा एनीगदेदा पेःबा खतोःबा।

सिबाग्‍याम सोबा ल्‍हुइ

३५ तर खालै म्‍हिसे “सिबागदे दोःसी खाह्रङ् लसी सोला? ओच्‍छे सोमाहेन्‍से थेनीगदेला ल्‍हुइ खाह्रङ्बा तला?” भिसी ङ्‌योइला।

३६ मूर्ख म्‍हि! एसे जुन स्‍हेला ब्‍लु ढ्वला थे ब्‍लु आनइतेधोना आफुइ।

३७ एनीगदेसे ग्‍वा तसै, अर्गु तिगैला ब्‍लु मुसै, थेला गेडा ढ्वबा हिन्‍ना, तर दोङनोन ढ्वबा आहिन।

३८ तर परमेश्‍वरसे ह्राङसे म्‍हन्‍बा अन्‍छार थे ब्‍लुगदेदेन अर्गु ब्‍लुगदेदा जेबा ल्‍हुइ पिन्‍ना।

३९ जम्‍मान ल्‍हुइ खाल गिकलान आत। म्‍हिला ल्‍हुइ अर्गु खाल्‍ला, जन्‍तुगदेला ल्‍हुइ अर्गु खाल्‍ला, चरागदेला ल्‍हुइ अर्गु खाल्‍ला ओच्‍छे तार्ङागदेला ल्‍हुइ अर्गु खाल्‍ला तला।

४० मुरी मुबा स्‍हेगदेला ह्राङ ह्राङलान रुपदेन य्‍हाल तला ओच्‍छे जम्‍बुलिङरी मुबा स्‍हेगदेलाएनोन ह्राङ ह्राङलान रुप तला।

४१ धिनीला य्‍हाल अर्गुन खाल्‍ला तला, लनीला य्‍हाल अर्गु खाल्‍ला तला ओच्‍छे सारगदेला य्‍हाल अर्गुन खाल्‍ला तला। तिग्‍दा भिसम जम्‍मान सारगदेला य्‍हाल गिकनोन आत।

४२ सिबागदेएनोन थेह्रङ् लसीन सोला। सिमाहेन्‍से ल्‍हुबा ल्‍हुइ चा नइसी निला, तर सिबाग्‍याम दोःसी सोमाहेन्‍से चा खाइमै आसि।

४३ सिमाहेन्‍से ल्‍हुबा य्‍हाङला ल्‍हुइ आज्‍यबादेन कमजोर तला। ओच्‍छे सिबाग्‍याम सोमाहेन्‍सेला ल्‍हुइ जेबादेन शक्तिशाली तला।

४४ ल्‍हुबा धुइरी स्‍या काला ल्‍हुइरी ल्‍हुला, तर सोबा धुइरी थे आत्‍माला ल्‍हुइरी सोला। स्‍यादेन काला ल्‍हुइ तला भिसम आत्‍माला ल्‍हुइएनोन तनोन तला।

४५ थेतबासेलमा बचनरीनोन, “जम्‍मान भन्‍दा ङाच्‍छाला म्‍हि आदम चा सोबा म्‍हि दोजी” भिसी भ्रिबा मुला। तर लिच्‍छाला आदम† चा स्‍य्‍हान्‍दोदा जुकजुकधोनाला जुनी पिन्‍बा आत्‍मा तजी।

४६ आत्‍माला ल्‍हुइ ङाच्‍छा खबा आहिन, तर स्‍या काला ल्‍हुइ चा ङाच्‍छा खबा हिन्‍ना। जमाहेन्‍से जे आत्‍माला ल्‍हुइ खबा हिन्‍ना।

४७ ङाच्‍छाला म्‍हि आदम चा जम्‍बुलिङला साप्राग्‍याम स्‍होबा म्‍हि मुबा। तर थे भन्‍दा लिच्‍छाला म्‍हि ख्रीष्‍ट चा स्‍वर्गग्‍याम फेप्‍खबा मुबा।

४८ जम्‍बुलिङरी मुबा म्‍हिगदे चा थे साप्रासे स्‍होबा म्‍हि ह्रङ्‌बान मुला, ओच्‍छे स्‍वर्गरी मुबा म्‍हिगदे चा स्‍वर्गग्‍याम फेप्‍खबा म्‍हि ह्रङ्‌बान मुला।

४९ दान्‍दे य्‍हाङसे साप्रासे स्‍होबा म्‍हिला रुप किन्‍बा ह्रङ् लसी लिच्‍छा चा य्‍हाङसे स्‍वर्गग्‍याम फेप्‍खबा म्‍हिला रुप किन्‍म्‍याङ्‌ला।

५० ज्‍योज्‍यो आले नाना आङागदे, ङाइ पाङ्‌बारी म्‍हाइबा ताम चा चुनोन हिन्‍ना, चु स्‍या काला ल्‍हुइदा परमेश्‍वरला य्‍हुल्‍सारी वाङ्बा हक आरे। ओच्‍छे नाश तसी निबा ल्‍हुइसे खाइमै आसिबा जुनी आयाङ्‌।

५१ च्‍यागो, ङाइ एनीगदेदा म्‍हिसे था आयाङ्‍बा ताम गिक पाङ्ला। य्‍हाङ जम्‍मान मी आसि, तर य्‍हाङ जम्‍मालान ल्‍हुइ पोला।

५२ य्‍हाङला मी चीम जे तमा छिन्‍नङरीन जम्‍मान भन्‍दा लिच्‍छारेम बिगुलला काइ थेःला। जमाहेन्‍से तुरुन्‍तन सिबागदे दोःसी खाइमै नाश आतबा जुनी किन्‍सी सोला, ओच्‍छे य्‍हाङला ल्‍हुइ पोला।

५३ तिग्‍दा भिसम सिबा ल्‍हुइ खाइमै आसिबा ततोःला, ओच्‍छे चु नइसी निबा ल्‍हुइ दोःसी खाइमै आनइबा ततोःला।

५४ सिबा ल्‍हुइ खाइमै आसिबादेन नइसी निबा ल्‍हुइ खाइमै आनइबा दोमाहेन्‍से बचनरी “कालदाएनोन ढाजी” भिसी भ्रिबा ताम पूरा तला।

५५ “काल एसे खानङ ढाबा मुला?

काल खाइ एला शक्ति?”

५६ पापग्‍याम कालसे दुख पिन्‍बा शक्ति याङ्ला ओच्‍छे ठिमग्‍याम पापसे शक्ति याङ्ला।

५७ तर परमेश्‍वरदा धन्‍यवाद तगै, थेसे य्‍हाङदा य्‍हाङला प्रभु येशू ख्रीष्‍टग्‍याम ढाना लबान मुला।

५८ थेतबासेलमा ङाला सेम निबा ज्‍योज्‍यो आले नाना आङागदे, एनीगदे विश्‍वासरी कोङ्‌सी याङयोङ आतना चिउ। ओच्‍छे झन्‍सी प्रभुला गे लउ। तिग्‍दा भिसम एनीगदेसे दुख लसी लबा प्रभुला गे खाइमै खेरोरी आनि भिबा ताम एनीगदेदा थानोन मुला।

† 

१५:२२ “आदम” चा परमेश्‍वरसे स्‍होबा जम्‍मान भन्‍दा ङाच्‍छाला म्‍हि हिन्‍ना। आदमसे परमेश्‍वरसे कुल्‍बा ताम आङ्‌यान्‍ना पापी दोजी। आदम पापी दोबासे लमा य्‍हाङएनोन पापी दोजी।

† 

१५:३२ “ह्रि जन्‍तु” भिबा चा पावलदा एफिससरी बिरोध लबा म्‍हिगदे हिन्‍ना।

† 

१५:४५ “लिच्‍छाला आदम” भिबा चा ख्रीष्‍ट हिन्‍ना।

यरूशलेमरी मुबा परमेश्‍वरला म्‍हिगदेला लागिरी भेटी

१६

दाहेन्‍से ङाइ परमेश्‍वरला म्‍हिगदेला लागिरी भेटी ह्रुप्‍बाला बारेरी भिबान मुला, ङाइ गलातियाला मण्‍डलीदा पाङ्बा ह्रङ् लसीन एनीगदेसे ह्रुप्‍गो।

२ एनीगदेसे ह्राङसे गे लसी स्‍होबा टाङगाग्‍याम साताला शुरुला धिनकुनु सा‍तैदङसेन जजाकर भेटी ह्रुप्‍सी थान्‍गो। थेह्रङ् लजी भिसम ङा खबा धुइरी एनीगदेसे भेटी ह्रुप आतोः।

३ ओच्‍छे ङा खमाहेन्‍से एनीगदेसे धम्‍बा म्‍हिगदेदा ङोसेना लबा चिठी पिन्‍ना। जमाहेन्‍से थेनीगदेसेन थे भेटी यरूशलेमरी भोर्सी निला।

४ ओच्‍छे ङाएनोन निमा ज्‍यबा तला भिसम थेनीगदे ङादेन छ्‌यामनोन निला।

पावलसे ग्‍ला ग्‍लारी निबा सेम लबा

५ ङा माकेडोनिया तसी खबा धुइरी एनीगदेदेन छ्‌याम ह्रुप तबारी खला। तिग्‍दा भिसम दान्‍दे चा ङा माकेडोनिया तसी निबारी छ्‌याइबा मुला।

६ एनीगदेदेन छ्‌याम ङा तिगै धिनधोना चिखम्‍ला तला, तजी भिसम सेर्ख भरनोन एनीगदेदेन छ्‌याम चिखम्‍ला। जमाहेन्‍से ङा जुन ग्‍लारी निसैनोन एनीगदेसे ङादा ग्‍यामरी तोःबा जम्‍मान स्‍हे ढिक्‍ना लखम्‍ला।

७ चु पाल्‍से चा एनीगदेदेन छिन्‍नङ जे ह्रुप तबारी खबा आहिन, प्रभुला सेम तजी भिसम तिगै धिनधोना एनीगदेदेन छ्‌यामनोन चिम्‍याङ्ला भिसी ङाइ आश लबा मुला।

८ तर पेन्‍तिकोस भिबा चाडधोना ङा एफिसस सहररीन चिला।

९ ङादा बिरोध लबा म्‍हिगदे ल्‍हानान मुसैनोन थेरी प्रभुला घ्रेन गे लबारी ङाइ ज्‍यबा मौका याङ्बा मुला।

१० चुदे तिमोथी एनीगदे मुबा ग्‍लारी खजी भिसम थेदा एनीगदेदेन छ्‌याम ज्‍यना लसी चिपुङ्‍गो। तिग्‍दा भिसम थेसेनोन ङाइ ह्रङ् लसीन प्रभुला गे लबान मुला।

११ थेतबासेलमा थेदा खालैसेन हेला थालउ। तर थे ङा मुबा ग्‍लारी खमा एनीगदेसे थेदा ज्‍यना लसी पुइखउ। तिग्‍दा भिसम चुरी मुबा विश्‍वासीगदेदेन ङाइ थेदा भ्रान्‍सी चिबा मुला।

१२ आले अपोल्‍लोसदा ङाइ स्‍य्‍हान्‍दो ज्‍योज्‍यो आलेगदेदेन छ्‌याम एनीगदे मुबा ग्‍लारी निउ भिसी ल्‍हानान पाङ्बा मुला। तर थेसे दान्‍दे एनीगदे मुबा ग्‍लारी खबा सेम आलनी, तजी भिसम थे लिच्‍छा एनीगदे मुबा ग्‍लारी खला।

चिठीला थुमरी पाङ्बा

१३ एनीगदे होशियार तसी चिउ। ओच्‍छे विश्‍वासरी कोङ्‌सी चिउ। थेह्रङ् लसी आलोङ्ना आँट थोसी भ्रउ।

१४ एनीगदेसे जुन जुन गे लला थे जम्‍मान गे मायाग्‍याम लउ।

१५ अखैया भिबा अञ्‍चलला जम्‍मान म्‍हिगदे न्‍हङरी जम्‍मान भन्‍दा ङाच्‍छा स्‍तिफनासदेन थेला म्‍हेमेगदेसे विश्‍वास लबा हिन्‍ना भिबा ताम एनीगदेदा थानोन मुला। थेनीगदेसे परमेश्‍वरला म्‍हिगदेसे लबा गेरी सेमहेन्‍सेन ह्रो लबा मुला। ज्‍योज्‍यो आले नाना आङागदे, ङाला चु बिन्‍ती मुला,

१६ थेह्रङ्बा म्‍हिगदेदेन थेह्रङ्बा गे लबा स्‍य्‍हान्‍दो म्‍हिगदेसे पाङ्‌मा ङ्‌यान्‍गो।

१७ स्‍तिफनास, फोर्टुनाटसदेन अखाइकस खमा ङा ल्‍हानान ताङ्जी। तिग्‍दा भिसम थेनीगदेसे एनीगदे आरेबासे लमा ङादा तोःबा जम्‍मान स्‍हेगदे पिन्‍बा मुला।

१८ थेनीगदेसे एनीगदेदा ह्रङ्नोन ङादाएनोन आँट पिन्‍बा मुला। थेतबासेलमा एनीगदेसे थेह्रङ्बा म्‍हिगदेदा मान लउ।

१९ एशियारी† मुबा मण्‍डलीगदेसे एनीगदेदा फ्‍याफुल्‍ला भिसी पाङ्बा मुला। अकिलासदेन प्रिस्‍का† ओच्‍छे थेनीगदेला दिमरी मुबा मण्‍डलीसेनोन एनीगदेदा फ्‍याफुल्‍ला भिसी पाङ्बा मुला।

२० चुरी मुबा जम्‍मान ज्‍योज्‍यो आले नाना आङागदेसे एनीगदेदा फ्‍याफुल्‍ला भिसी पाङ्बा मुला। एनीगदेसेनोन ह्राङ ह्राङ न्‍हङरी गिकसेम गिकदा सेमहेन्‍सेन माया लसी फ्‍याफुल्‍गो।

२१ ङा पावल ह्राङलान यासे फ्‍याफुल्‍ला भिसी भ्रिबा मुला।†

२२ जुन म्‍हिसे प्रभुदा माया आल थेसे परमेश्‍वरग्‍याम सजाय याङ्‌गै। प्रभु, ह्राङ फेप्‍खउ!

२३ प्रभु येशूला दयामाया एनीगदेदेन छ्‌याम तगै।

२४ ओच्‍छे ख्रीष्‍ट येशूदेन छ्‌याम गिक तबा एनीगदे जम्‍मादान ङाइ माया लला, आमेन।

† 

१६:१९ चु चिठी भ्रिबा धुइरी चा चु ग्‍लादा एशिया भिमुबा, तर दान्‍दे चा चु ग्‍ला टर्की भिबा य्‍हुल्‍सा हिन्‍ना।

† 

१६:१९ ग्रीक बाइबलरी चु पददेन १ कोरिन्‍थी १६:१९ पदरी जे प्रिस्‍का भिसी भ्रिबा मुला। अर्गु जम्‍मान ग्‍लारी प्रिस्‍किला भिसी भ्रिबा मुला। प्रिस्‍का भिबादेन प्रिस्‍किला भिबा म्‍हि गिकनोन हिन्‍ना।

† 

१६:२१ पावलसे स्‍य्‍हान्‍दो म्‍हि गिकदा पाङ्सी भ्रिपुङ्‌जी, तर चु चिठीरी मुबा जम्‍मान ताम पावलसे पाङ्बा अन्‍छार भ्रिबा हिन्‍ना भिसी जम्‍मासेन था याङ्‌गै भिसी चु पदला ताम चा पावल ह्राङसेन भ्रिबा मुबा।

पावलसे कोरिन्‍थला विश्‍वासीगदेदा भ्रिबा न्‍हीरेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा। चु चिठी भ्रिबाला लागिरी पावलदा तिमोथी भिबा म्‍हिसे ह्रो लबा मुबा (२ कोरिन्‍थी १:१)।

भ्रिबा ग्‍ला: माकेडोनिया भिबा अञ्‍चलरी भ्रिबा मुबा।

भ्रिबा साल: ओस्‍पन ईश्‍‍वी संवत् ५५-५७ (विक्रम संवत् ११२-११४) साल न्‍हङरी भ्रिबा मुबा।

खाल्‍दा भ्रिबा: कोरिन्‍थ सहररी मुबा विश्‍वासीगदेदा भ्रिबा मुबा।

पावलसे कोरिन्‍थला विश्‍वासीगदेदा ङाच्‍छारेमला चिठी भ्रिसी पुइमाहेन्‍से ओस्‍पन तिदिङ लिच्‍छा भ्रिसी पुइबा चु “न्‍हीरेमला” चिठी हिन्‍ना। चु चिठी भ्रिबा धुइरी कोरिन्‍थला मण्‍डलीदेन पावलला गुङरी आढिक्‍बा तामगदे मुबा। मण्‍डलीला कोइ कोइ म्‍हिसे पावलदा बिरोध लसी बेइज्‍जत लबा मुबा। तसैनोन पावलसे थेनीगदेदेन छ्‌याम ढिक्‍बारी ल्‍हानान सेम लजी।

चु चिठीला शुरुरी पावलदेन कोरिन्‍थला मण्‍डलीला गुङरी तबा तामगदेला बारेरी भ्रिबा मुला। पावलसे कोरिन्‍थला मण्‍डलीरी मुबा ह्राङदा बेइज्‍जत लबा कोइ कोइ म्‍हिगदेदा चिठीरी ल्‍हानान बङ्‌सी भ्रिबा मुबा। चु चिठीरी भ्रिबा तामसे लमा म्‍हिगदेसे ह्राङ ह्राङला पाप ख्‍लासी परमेश्‍वरपट्टि दोःबादेन जम्‍मान तामरी ढिक्‍बासे लमा पावल ल्‍हानान ताङ्‍बा मुबा। जमाहेन्‍से पावलसे यरूशलेमरी मुबा मण्‍डलीदा सेमहेन्‍सेन ह्रो लउ भिसी बिन्‍ती लजी। थेह्रङ् लसी पावलसे ह्राङ ख्रीष्‍टला पक्‍का मुला चेला हिन्‍ना भिसी पाङ्बा मुला। तिग्‍दा भिसम कोरिन्‍थला कोइ कोइ म्‍हिसे ह्राङ चा ख्रीष्‍टला पक्‍का मुल चेला हिन्‍ना भिसी पाङ्बा मुबा। ओच्‍छे पावल चा फट्टा मुल चेला हिन्‍ना भिसी दोष लबा मुबा।

मुल तामगदे

फ्‍याफुल्‍बादेन धन्‍यवाद पिन्‍बा १:१-११

पावलदेन कोरिन्‍थरी मुबा विश्‍वासीगदे १:१२-७:१६

यरूशलेमरी मुबा परमेश्‍वरला म्‍हिगदेला लागिरी भेटी ८:१-९:१५

पावलसे ह्राङ ख्रीष्‍टला मुल चेला हिन्‍ना भिसी पाङ्बा १०:१-१३:१०

चिठीला थुमरी भ्रिबा ताम १३:११-१३

पावलसे कोरिन्‍थला विश्‍वासीगदेदा भ्रिबा न्‍हीरेमला चिठी

१

लास्‍सो, कोरिन्‍थ सहररी मुबा परमेश्‍वरला मण्‍डलीदेन अखैया अञ्‍चलरी मुबा जम्‍मान परमेश्‍वरला म्‍हिगदेदा परमेश्‍वरसे ख्रीष्‍ट येशूला मुल चेला दोबारी धम्‍बा ङा पावलदेन य्‍हाङला आले तिमोथीग्‍याम फ्‍याफुल्‍ला।

२ य्‍हाङला परमेश्‍वर आबादेन प्रभु येशू ख्रीष्‍टग्‍याम एनीगदेसे दयामायादेन शान्‍ति याङ्‌गै।

दुखरी ह्रो लबा परमेश्‍वर

३ य्‍हाङदा ल्‍हानान दया लबादेन दुखरी ह्रो लबा† य्‍हाङला प्रभु येशू ख्रीष्‍टला आबा परमेश्‍वरला जयजयकार तगै।

४ परमेश्‍वरसेन य्‍हाङदा जम्‍मान दुखरी ह्रो लबा मुला। तिग्‍दा भिसम दुखरी परब तबा स्‍य्‍हान्‍दो म्‍हिगदेदा ह्रो लखम्‍गै भिसीन थेसे य्‍हाङदा दुखरी ह्रो लबा मुला।

५ ख्रीष्‍टसे नाबा ह्रङ्‌बान दुख य्‍हाङसेनोन ल्‍हानान नाबासे लमा परमेश्‍वरसे य्‍हाङदा ख्रीष्‍टग्‍यामसेन ल्‍हानान ह्रो लबा मुला।

६ ङन्‍से दुख नाजी भिसम थे एनीगदेला लागिरी ह्रोदेन थार्बा याङ्बाला लागिरी हिन्‍ना। ङन्‍से दुखरी ह्रो याङ्जी भिसम एनीगदेसेनोन दुखरी ह्रो याङ्ला। ओच्‍छे ङन्‍से दुख नाखम्‍बा शक्ति याङ्बा ह्रङ् लसी एनीगदेसेनोन दुख नाखम्‍बा शक्ति याङ्ला।

७ एनीगदेथोरी ङन्‍दा पूरन विश्‍वास मुला। तिग्‍दा भिसम ङन्‍से नाबा ह्रङ्‌बा दुख एनीगदेसेनोन नाबा मुला, ओच्‍छे दुखरी ङन्‍से याङ्बा ह्रङ्‌बान ह्रो एनीगदेसेनोन याङ्बा मुला भिसी ङन्‍दा था मुला।

८ ज्‍योज्‍यो आले नाना आङागदे, ङन्‍से एशिया अञ्‍चलरी नाबा दुखला बारेरी एनीगदेसेनोन था याङ्‌गै भिसी ङन्‍से म्‍हन्‍बा मुला। थेरी ङन्‍दा नाबारीन आखम्‍बा दुख तजी, थे दुखसे लमा सोला भिबा ङन्‍दा आशनोन आरेबा।

९ ङन्‍से मी सिबान तजी भिसी म्‍हन्‍बा मुबा। चु तबा चा ह्राङसे ह्राङदान भर लगै भिसी आहिन, तर सिबागदेदा सोना लबा परमेश्‍वरथोरी भर लगै भिसी चुह्रङ् तजीम।

१० थेह्रङ्बा लोङ्‌बा खबा दुखग्‍याम ङन्‍दा परमेश्‍वरसेन फेजी, थेसे य्‍हाङदा फेनोन फेला। ओच्‍छे थेसे य्‍हाङदा सदन फेला भिसी ङन्‍से पूरा विश्‍वास लबा मुला।

११ चुला लागिरी एनीगदेसे ङन्‍दा ल्‍हानान प्रार्थना लसी पिन्‍गो। एनीगदेसे ङन्‍ना लागिरी प्रार्थना लबासे लमा परमेश्‍वरसे ङन्‍दा मोलम पिन्‍ना, ओच्‍छे ल्‍हानान म्‍हिगदेसे ङन्‍ना लागिरी परमेश्‍वरदा धन्‍यवाद पिन्‍ना।

पावलसे ग्‍ला ग्‍लारी निबारी सेम पोबा

१२ चु तामला लागिरी ङनी ताङ्‍बा मुला, जम्‍बुलिङला म्‍हिगदेला ङाच्‍छा जे आहिन, तर एनीगदेला ङाच्‍छाएनोन ङनी परमेश्‍वरसे उन्‍बा सत्‍य† ग्‍यामरी सेमहेन्‍सेन भ्रबा मुला भिबा ताम ङन्‍से सेमहेन्‍सेन पाङ्‌खम्‍ला। चुह्रङ्बा बानीबेहोर चा ङन्‍से म्‍हिला ज्ञान बुद्धिग्‍याम याङ्बा आहिन, परमेश्‍वरला दयामायाग्‍याम याङ्बा हिन्‍ना।

१३ एनीगदेसे पढब लखम्‍बादेन घोबारी खम्‍बा तामगदे जे ङन्‍से एनीगदेदा भ्रिबा मुला। थेतबासेलमा एनीगदेसे पूरन ताम घोखम्‍ला भिसी ङाइ म्‍हन्‍बा मुला।

१४ तसैनोन दान्‍दे एनीगदेदा ङन्‍ना बारेरी जजाकर जे था मुला, लिच्‍छा एनीगदेसे ङन्‍ना बारेरी जम्‍मान ताम था याङ्ला। ओच्‍छे य्‍हाङला प्रभु येशू फेप्‍खबा धुइरी एनीगदे ङन्‍ना लागिरी ताङ्म्‍याङ्बा ह्रङ् लसी ङनीएनोन एनीगदेला लागिरी ताङ्म्‍याङ्ला।

१५-१६ य्‍हाङ जम्‍मान ताङ्म्‍याङ्ला भिबा तामरी ङा ढुक्‍क तबा मुला। ङा माकेडोनियारी निबा धुइरी एनीगदेदेन छ्‌याम ह्रुप तबा सेम मुबा, थेह्रङ् लसीन थेग्‍याम दोःसी खमाएनोन एनीगदेदेन छ्‌याम ह्रुप तबा सेम मुबा। तिग्‍दा भिसम एनीगदेसे दोब्‍बर मोलम याङ्‌गै भिबा ङाला सेम मुबा। ओच्‍छे एनीगदेग्‍याम फेसी ङा यहूदिया अञ्‍चलरी निमा एनीगदेसे ङादा ह्रो लला भिसी ङाइ म्‍हन्‍बा मुबा।

१७ तर ङा एनीगदे मुबा ग्‍लारी खबारी आखम्‍नी। तिग ङाइ तिगै ताम आम्‍हन्‍ना ङा एनीगदे मुबा ग्‍लारी खबारी छ्‌याइबा भिसी म्‍हन्‍बा? तिग ङा एनीगदे मुबा ग्‍लारी खबारी छ्‌याइमा ख्रीष्‍टदा ङोआसेबा म्‍हिगदेसे ह्रङ् खाइमाम‌ “तला” खाइमाम‌ “आत” भिसी ङाइ पाङ्बा हिन्‍ना? आहिन।

१८ तर परमेश्‍वर विश्‍वास लखम्‍बा परमेश्‍वर हिन्‍ना। थेतबासेलमा ङाइएनोन ताम गिकदान खाइमाम‌ “तला” खाइमाम‌ “आत” भिसी खाइमै आपाङ्।

१९ तिग्‍दा भिसम परमेश्‍वरला झा येशू ख्रीष्‍टला बारेरी सिलास, तिमोथीदेन ङाइ एनीगदेदा थेःना लबा ताम चा खाइमाम‌ “हिन्‍ना” खाइमाम‌ “आहिन” भिबा ताम आहिन्‍मुबा। तर परमेश्‍वरला झा येशू ख्रीष्‍टदेन छ्‌याम चा सदन “हिन्‍ना” भिबा ताम जे मुला।

२० तिग्‍दा भिसम परमेश्‍वरसे लबा जम्‍मान हिन्‍ना भिबा कबुलगदे येशू ख्रीष्‍टग्‍यामसेन पूरा तबा मुला। थेतबासेलमा येशू ख्रीष्‍टग्‍यामसेन परमेश्‍वरला मानदेन जयजयकार तगै भिसी य्‍हाङसे थेला मिन किन्‍सी, “आमेन” भिमुला।

२१ ङन्‍देन एनीगदेदा ख्रीष्‍टदेन छ्‌याम गिक स्‍होसी भङ्‍बा स्‍होबादेन य्‍हाङदा धम्‍बा चा परमेश्‍वरसेन हिन्‍ना।

२२ थेह्रङ् लसी ङालान हिन्‍ना भिसी परमेश्‍वरसे य्‍हाङदा छापएनोन लबा मुला। ओच्‍छे थेसे य्‍हाङदा जम्‍मान स्‍हे पिन्‍ना। तर य्‍हाङसे जम्‍मान स्‍हे आयाङ्देधोनाला लागिरी थेसे ह्राङला आत्‍मा बैनाला रूपरी य्‍हाङला सेमरी थान्‍सी पिन्‍बा मुला।

२३ ङा कोरिन्‍थ सहररी आखबा चा ङाइ एनीगदेदा बङ्‌सी एनीगदेला सेम स्‍हु थाखगै भिसी हिन्‍ना। चु ताम परमेश्‍वरदान था मुला।

२४ एनीगदेसे विश्‍वास लबा तामथोरी ङन्‍से खाइमै अधिकार आल। तर एनीगदे ताङ्‌गै भिसी एनीगदेदेन छ्‌याम ढिक्‍सी गे लला। तिग्‍दा भिसम एनीगदे विश्‍वासरी कोङ्बा मुला।

† 

१:३-७ चु पदगदेरी “ह्रो लबा” भिबा चा सम्‍झब लबा हिन्‍ना।

† 

१:१२ कोइ कोइ ग्रीक बाइबलरी “सत्‍य” भिबादा चोखो भिसी भ्रिबा मुला।

२

थेतबासेलमा एनीगदेदा सुर्दा थातगै भिसी ङा एनीगदे मुबा ग्‍लारी आखबा पक्‍का लजी।

२ ङादा ताङ्ना लबा चा एनीगदेन हिन्‍ना। थेतबासेलमा ङाइ एनीगदेला सेम स्‍हु खना लजी भिसम ङादा खाल्‍से ताङ्ना लबा?

३ थेतबासेलमा ङा खमा ताङ्ना लबा म्‍हिगदेग्‍याम ङादा सुर्दा थातगै भिसीन ङाइ थे चिठी भ्रिबा हिन्‍ना। तिग्‍दा भिसम ङा ताङ्‍बा धुइरी एनीगदेएनोन ताङ्ला भिबा ङादा पक्‍का विश्‍वास मुला।

४ ङादा सेमरी सुर्दा तबा मुबा ओच्‍छे सेम ल्‍हानान स्‍हु खसी क्राबान थे चिठी भ्रिबा मुबा। ङाइ थे चिठी एनीगदेदा दुख तना लबारी भ्रिबा आहिन, तर ङाइ एनीगदेदा गाते माया लबा मुला भिबा ताम एनीगदेसे था याङ्‌गै भिसी भ्रिबा मुबा।

गल्‍ती लबागदेदा माफ लबा

५ खालै म्‍हिसे दुख पिन्‍बा मुसम थेसे एनीगदे जम्‍मादान भन्‍दा ङादा ल्‍हाना दुख पिन्‍बा हिन्‍ना। पाङ्‌नोन तोःमा थे ताम जस्‍तोन मुसैनोन दाहेन्‍से ङादा थे भन्‍दा ल्‍हाना पाङ्बा सेम आरे।

६ थेह्रङ्बा म्‍हिदा एनीगदे न्‍हङला ल्‍हानान म्‍हिगदे ढिक्‍सी पिन्‍बा सजायसे छ्‌योबा मुला।

७ थेतबासेलमा दाहेन्‍से एनीगदेसे थेदा माफ लतोःला, ओच्‍छे थेदा ह्रो लतोःला। आहिन्‍सम सेमरी ल्‍हानान दुख तसी थेदा झन सुर्दा तला।

८ थेतबासेलमा एनीगदेसे थे म्‍हिदा अझ सेमहेन्‍सेन माया लउ भिबा ङाला बिन्‍ती मुला।

९ एनीगदेसे ङाइ कुल्‍बा जम्‍मान ताम ङ्‌यान्‍बा चीम कि आङ्‌यान्‍बा चीम भिसी च्‍याबाला लागिरीन ङाइ एनीगदेदा थे चिठी भ्रिबा मुबा।

१० एनीगदेसे जुन म्‍हिदा माफ लबा मुला ङाइएनोन थेदा माफ लला। चुदे ङाइ तिगै तामरी खालैदा माफ लबा मुसम एनीगदेलान लागिरी ङाइ ख्रीष्‍टला ङाच्‍छापट्टि थेदा माफ लबा मुला।

११ शैतानसे य्‍हाङदा फसब लआम्‍याङ्‍गै भिसीन ङाइ थेह्रङ् लबा हिन्‍ना। तिग्‍दा भिसम शैतानना जम्‍मान जुक्तिगदे य्‍हाङदा था मुला।

प्रभुला गे लबागदे

१२ ङा त्रोआस भिबा सहररी ख्रीष्‍टला थार्बा पिन्‍बा समाचार थेःना लबारी खमा प्रभुसे ङादा थेला गे लबा मौका पिन्‍जी।

१३ तर ङाइ थेरी य्‍हाङला आले तीतसदा आस्‍याप्‍मा ङाला सेमरी शान्‍ति आरेबा। थेतबासेलमा ङा थेनीगदेग्‍याम फेसी माकेडोनिया भिबा अञ्‍चलरीक्‍यार निजी।

१४ तर परमेश्‍वरदा धन्‍यवाद तगै, तिग्‍दा भिसम थेसे य्‍हाङदा सदन ख्रीष्‍टदेन छ्‌याम ढाबा ग्‍यामरी थोला। ओच्‍छे ङनीग्‍यामसेन थेसे ज्‍यबा बास्‍ना खबा ह्रङ्‌बा ख्रीष्‍टला ज्ञान बुद्धिला तामगदे जम्‍मान ग्‍लारी धोना लला।

१५ तिग्‍दा भिसम थार्बा याङ्बा म्‍हिगदेदेन नाश तसी निबा म्‍हिगदेला गुङरीनोन ङनी परमेश्‍वरला लागिरी ख्रीष्‍टग्‍याम ज्‍यबा बास्‍ना खबा धूप हिन्‍ना।

१६ नाश तसी निबा म्‍हिगदेला लागिरी चा य्‍हाङ कालला थाङ हिन्‍ना, ओच्‍छे थार्बा याङ्बा म्‍हिगदेला लागिरी चा सोना लबा बास्‍ना हिन्‍ना। चुह्रङ्बा गे लखम्‍बा म्‍हि खाल मुला?

१७ तिग्‍दा भिसम ङन्‍से स्‍य्‍हान्‍दो म्‍हिगदेसे ह्रङ् लसी परमेश्‍वरला बचन व्‍यापार लबा आरे। तर ङन्‍दा परमेश्‍वरसेन पुइखबा हिन्‍ना। थेतबासेलमा परमेश्‍वरला ओन्‍छाङरी ख्रीष्‍टदेन छ्‌याम गिक तसी ङन्‍से ज्‍यबा सेमसे पाङ्ला।

३

तिग दोःसी ङन्‍से ह्राङसे ह्राङदान घ्रेन स्‍होबारी म्‍हाइबा हिन्‍ना? आहिन। तिग स्‍य्‍हान्‍दो म्‍हिगदेसे ह्रङ् लसी ङादा मान लउ भिसी एनीगदेदा स्‍य्‍हान्‍दो म्‍हिसे चिठी भ्रितोःला? भ्रिआतोः। थेह्रङ् लसीन एनीगदेसेनोन ङादा मान लउ भिसी स्‍य्‍हान्‍दो म्‍हिदा चिठी भ्रिआतोः।

२ जम्‍मान म्‍हिगदेसे घोबादेन पढब लखम्‍बा ङन्‍ना सेमरी भ्रिबा चिठी एनीगदेन हिन्‍ना।

३ एनीगदे ख्रीष्‍टसे भ्रिबा चिठी हिन्‍ना, ओच्‍छे चिठी सबा चा ङनी हिन्‍ना। चु चिठी मसीसे भ्रिबा आहिन, तर छोन्‍बो परमेश्‍वरला आत्‍मासे भ्रिबा हिन्‍ना। ओच्‍छे चु युङबाला पाटीरी† भ्रिबा चिठी आहिन, तर य्‍हाङला सेमला पाटीरी भ्रिबा हिन्‍ना।

४ परमेश्‍वरला ओन्‍छाङरी ङनी ख्रीष्‍टग्‍याम ढुक्‍क तबा मुला।

५ खजिबै ताम ङनी ह्राङसेन लबारी खम्‍ला भिसी आपाङ्, तर जम्‍मान ताम परमेश्‍वरग्‍याम लबारी खम्‍ला।

६ परमेश्‍वरसे छार कबुल लबा मुला ओच्‍छे ङन्‍दा थे कबुल अन्‍छार गे लखम्‍बा म्‍हि स्‍होबा मुला। चु कबुल परमेश्‍वरला आत्‍मासे लबा कबुल हिन्‍ना, भ्रिबा ठिमसे लबा कबुल आहिन। भ्रिबा ठिमसे सिना लमुला, तर परमेश्‍वरला आत्‍मासे सोना लमुला।

छार कबुलग्‍याम खबा य्‍हाल

७ ठिम युङबाला पाटीरी ठ्वाइसी भ्रिसी पिन्‍बा धुइरी परमेश्‍वरला य्‍हालदेन शक्ति खजी। थे य्‍हाल मोशाला लीरी परब तजी, लिच्‍छा थे य्‍हाल म्‍हाबान निजी। तसैनोन थे य्‍हालसे लमा इस्राएलीगदेसे मोशाला लीरी च्‍याबारी आखम्‍नी। सिना लबा ठिम याङ्बा धुइरी मी थेह्रङ्बा य्‍हाल तजी भिसम

८ परमेश्‍वरला आत्‍मासे लबा गेग्‍याम झन गाते य्‍हाल य्‍हाल तला।

९ तिग्‍दा भिसम म्‍हिला दोष उन्‍बा गे मी थेह्रङ्बा य्‍हाल तजी भिसम परमेश्‍वरदा सेम निबा म्‍हि स्‍होबा गे झन ल्‍हानान य्‍हाल तला।

१० पाङ्‌नोन तोःमा छार ग्‍यामला य्‍हाल चा थे ङाच्‍छाला य्‍हाल भन्‍दा झन उदेकला य्‍हाल मुबासे लमा थे ङाच्‍छाला य्‍हाल म्‍हासी निजी।

११ छिन्‍नङला लागिरी खबा स्‍हे मी य्‍हालरी खजी भिसम सदनना लागिरी खबा स्‍हे मी झन ल्‍हानान य्‍हाल य्‍हाल तला।

१२ ङन्‍से थेह्रङ्बा आश लबासे लमान ङन्‍से ल्‍हानान आँट याङ्बा मुला।

१३ य्‍हाङ मी मोशा ह्रङ्‌बा आहिन, थेसे थे म्‍हासी निबा य्‍हाल इस्राएलीगदेसे थाम्राङ्‍गै भिसी ह्राङला ली घप्‍मुबा।

१४ तर थेनीगदेला सेम कोङ्बा मुबा, तिग्‍दा भिसम दान्‍देधोनाएनोन थेनीगदेसे थे ङाच्‍छाला कबुल पढब लबा धुइरी ह्राङला सेम घप्‍मुला। थेतबासेलमा थेनीगदेसे सत्‍य ताम घोबारी आखम। थे घप्‍बा स्‍हे चा ख्रीष्‍टसे जे तेःखम्‍ला।

१५ दान्‍देधोनाएनोन मोशाला ठिम पढब लबा धुइरी थे घप्‍बा स्‍हेसे ह्राङला सेम घप्‍बासे लमा थेनीगदेसे आघोमुला।

१६ तर म्‍हि प्रभुपट्टि दोःमैछ्‌याम थे घप्‍बा स्‍हे थेग्‍याम तेःला।

१७ तिग्‍दा भिसम प्रभु आत्‍मा हिन्‍ना। थेतबासेलमा जुन म्‍हिदेन छ्‌याम प्रभुला आत्‍मा मुला थे म्‍हि खालैला तहरी आत।

१८ य्‍हाङ जम्‍मासेन ली आघप्‍ना प्रभुला य्‍हालदेन शक्ति उन्‍बा मुला। प्रभु आत्‍मा हिन्‍ना, ओच्‍छे थेग्‍याम खबा थेनोन य्‍हालसे य्‍हाङदा थे ह्रङ्‌बान स्‍होबान झन ल्‍हानान य्‍हालरी भोर्बान मुला।

† 

३:३ परमेश्‍वरसे इस्राएलीगदेदा पिन्‍बा गोर च्‍युइ कुल्‍बा तामगदे युङबाला पाटीरी भ्रिबा मुबा।

साप्राला ताङरी मुबा सम्‍पत्ति

४

परमेश्‍वरसे ह्राङसेन दया लसी ङन्‍दा चु गे पिन्‍बासे लमा ङन्‍से सुर्दा लआतोः।

२ ङन्‍से लतोःबा जम्‍मान पेःबा खबा गेगदे ख्‍लासी जिन्‍बा मुला। ओच्‍छे स्‍य्‍हान्‍दोदा जाल लसी फसब लबा ताम लबा आरे। थेह्रङ् लसीन परमेश्‍वरला बचन लोप्‍बा धुइरी बचनरी मुबा तिगै ताम पोबा आरे। बरु ङन्‍से परमेश्‍वरला सत्‍य बचन म्‍हिगदेदा घोना लबान ङनी खाल हिन्‍ना भिसी म्‍हिगदेदा उन्‍बा मुला। ओच्‍छे थेनीगदेसे परमेश्‍वरला ङाच्‍छा ङनी खाह्रङ्बा म्‍हि हिन्‍ना भिसी था याङ्ला।

३ चुदे ङन्‍से थेःना लबा थार्बा पिन्‍बा समाचार घप्‍बा मुसम थे नाश तसी निबा म्‍हिगदेला लागिरी जे घप्‍बा मुला।

४ चु जम्‍बुलिङरी शासन लबा ल लुसे विश्‍वास आलबा म्‍हिगदेला सेम घप्‍सी पिन्‍बा मुला। थेतबासेलमा ख्रीष्‍टला घ्रेन मानना बारेरी उन्‍बा थार्बा पिन्‍बा समाचारला य्‍हालदेन शक्ति थेनीगदेसे म्राङ्बा आरे। ख्रीष्‍टनोन परमेश्‍वरला रुप हिन्‍ना।

५ ङन्‍से ह्राङलान बारेरी थेःना लबा आहिन, तर येशू ख्रीष्‍टनोन प्रभु हिन्‍ना भिसी थेःना लबा मुला। ओच्‍छे येशूला लागिरी ङनी एनीगदेला नोकर हिन्‍ना भिसी थेःना लबा मुला।

६ “धोपधोपरी य्‍हाल तउ” भिसी सुङ्बा परमेश्‍वरसे येशू ख्रीष्‍टला स्‍य्‍हालग्‍याम तबा य्‍हाल परमेश्‍वरला घ्रेन मानना ज्ञान बुद्धिदा घोबारी खम्‍गै भिसी ङन्‍ना सेमरी थेसे य्‍हाल तना लजी।

७ दाहेन्‍से ङन्‍ना सेमरी चु य्‍हाल मुला, तर ङनी ह्राङनोन चा साप्राला ताङ ह्रङ्‌बा हिन्‍ना। थेतबासेलमा ङन्‍देन छ्‌याम मुबा चु शक्ति ङनी ह्राङलान आहिन, तर परमेश्‍वरग्‍यामनोन खबा हिन्‍ना भिबा ताम प्रस्‍टन था तला।

८ ङन्‍से सदन ह्रङ्‌बा दुख याङ्बा मुला, तसैनोन ङन्‍ना सेम सिबा आरे। ओच्‍छे ङनी तिग लबा भिसी अलमल तबा मुला, तसैनोन ङन्‍ना सोबा आश म्‍हाबा आरे।

९ ङन्‍से ल्‍हानान दुख याङ्बा मुला, तसैनोन परमेश्‍वरसे ङन्‍दा ख्‍लाबा आरे। ङन्‍दा म्‍हिगदेसे ल्‍हानान तोबा मुला, तसैनोन ङनी नाश तसी निबा आरे।

१० ङन्‍ना चु ल्‍हुइग्‍याम येशूला ह्रङ्‌बा जुनी म्राङ्‌खम्‍गै भिसी थेसे सिबा धुइरी नाबा ह्रङ्‌बान दुख ङन्‍सेनोन सदन नाबा मुला।

११ तिग्‍दा भिसम दान्‍दे ङनी सोतेधोना ङन्‍ना ल्‍हुइग्‍याम येशूला जुनी म्राङ्‍गै भिसी ङनी सदन येशूला लागिरी सिबारीनोन तयार मुला।

१२ थेह्रङ् लसीन ङनी सितोःसैनोन ङन्‍से एनीगदेला गुङरी ख्रीष्‍टला गे लबान मुला, तर चुग्‍याम एनीगदे सोबा मुला।

१३ “ङाइ विश्‍वास लबासे लमा ङाइ पाङ्बा मुला” भिसी बचनरी भ्रिबा म्‍हिदेन छ्‌याम विश्‍वास लबा आत्‍मा मुबा ह्रङ्नोन ङन्‍देन छ्‌यामएनोन विश्‍वास लबा आत्‍मा मुला। थेतबासेलमा ङन्‍से विश्‍वास लला ओच्‍छे पाङ्ला।

१४ ङन्‍दा था मुला, प्रभु येशूदा सिबाग्‍याम सोना लबा परमेश्‍वरसे ङन्‍दाएनोन येशूदेन छ्‌यामनोन सोना लला, ओच्‍छे परमेश्‍वरसेन ङन्‍दा एनीगदेदेन छ्‌याम ह्राङ मुबा ग्‍लारी भोर्ला।

१५ चु जम्‍मान ताम एनीगदेला लागिरीन तबा हिन्‍ना। तिग्‍दा भिसम जति ल्‍हानान म्‍हिगदेसे परमेश्‍वरला दयामाया याङ्ला ओतेन म्‍हिगदेसे परमेश्‍वरला मानदेन जयजयकार लबाला लागिरी परमेश्‍वरदा धन्‍यवाद पिन्‍बा गे बढब तबान निखम्‍गै।

छार जुनी

१६ थेतबासेलमा ङन्‍दा तिगै सुर्दा आरे। ङन्‍ना चु ल्‍हुइ कमजोर तसी निसैनोन ङन्‍ना आत्‍मा चा धिन धिननोन छार दोबान निला।

१७ ङन्‍से दान्‍दे तिगै धिनना लागिरी नाबा जजाबा दुखग्‍यामसेन ङन्‍ना लागिरी जुकजुकधोना चिबा य्‍हालदेन शक्ति याङ्ला। चु दुखगदे भन्‍दा चु य्‍हालदेन शक्ति चा ल्‍हानान घ्रेन मुला।

१८ ङन्‍से म्राङ्बा स्‍हेगदेदा आहिन, तर आम्राङ्बा स्‍हेगदेदा च्‍याबा मुला। तिग्‍दा भिसम म्राङ्बा स्‍हेगदे मी छिन्‍नङला लागिरी जे तला, तर आम्राङ्बा स्‍हेगदे मी जुकजुकधोनान चिला।

५

तिग्‍दा भिसम य्‍हाङला चु स्‍या काला ल्‍हुइ फुप्‍सी निबा दिम ह्रङ्‌बान मुला। तसैनोन परमेश्‍वरसे य्‍हाङदा स्‍वर्गरी जुकजुकधोना चिबा ल्‍हुइ पिन्‍ना। चु ल्‍हुइ चा म्‍हिला यासे स्‍होबा फुप्‍सी निबा दिम ह्रङ्‌बा आहिन, तर परमेश्‍वरसे स्‍होबा हिन्‍ना भिबा ताम य्‍हाङदा था मुला।

२ भिनोन तोःमा चुरी य्‍हाङ ल्‍हुइरी ल्‍हानान ब्‍लप्‍सी चिबा मुला। ओच्‍छे परमेश्‍वरसे पिन्‍बा ल्‍हुइ किन्‍बारी य्‍हाङसे ल्‍हानान सेम लबा मुला।

३ तिग्‍दा भिसम थे ल्‍हुइ किन्‍माहेन्‍से स्‍वर्गरी य्‍हाङला आत्‍मा थे ल्‍हुइदेन छ्‌यामनोन तला।

४ य्‍हाङदा चु जम्‍बुलिङरी सोतेधोना दुख मी तनोन तला। चु भिबा चा य्‍हाङ सिबारीदेन य्‍हाङदेन छ्‌याम मुबा चु ल्‍हुइ ख्‍लाबारी म्‍हाइबा चा आहिन। बरु य्‍हाङला चु सिबा ल्‍हुइ पोबाला लागिरी य्‍हाङसे सदन सोबा छार ल्‍हुइ किन्‍बारी म्‍हाइबा हिन्‍ना।

५ दाहेन्‍से चुनोन छार ल्‍हुइला लागिरी य्‍हाङदा परमेश्‍वरसे स्‍होबा हिन्‍ना। ओच्‍छे य्‍हाङदा थेसे ह्राङला आत्‍मा बैना पिन्‍सी पक्‍का लबा मुला।

६ ङनी चु सिसी निबा ल्‍हुइरी मुतेधोना प्रभुग्‍याम थारेङ मुसैनोन छार ल्‍हुइ याङ्ला भिबा तामरी सदन ढुक्‍क मुला।

७ थेतबासेलमा ङनी विश्‍वासग्‍याम भ्रबा मुला, ङन्‍ना मीसे म्राङ्बा ताम अन्‍छार आहिन।

८ चु सिसी निबा ल्‍हुइरी चिबा भन्‍दा मी परमेश्‍वरला दिमरी प्रभुदेन छ्‌यामनोन चिला भिबा तामरी ङनी पूरन ढुक्‍क मुला।

९ थेतबासेलमा ङनी चुरी मुसैनोन, प्रभुदेन छ्‌याम मुसैनोन ङन्‍ना सेम चा प्रभुदा ताङ्ना लबा जे हिन्‍ना।

१० तिग्‍दा भिसम निसाफ लबा धुइरी य्‍हाङ जम्‍मान ख्रीष्‍टला ङाच्‍छा राप्‍तोःला। थे धुइरी य्‍हाङसे ल्‍हुइरी मुबा धुइरी ज्‍यबा आज्‍यबा खाह्रङ्बा गे लबा मुला, थे अन्‍छार य्‍हाङदा ख्रीष्‍टसे निसाफ लला।

ख्रीष्‍टग्‍याम परमेश्‍वरदेन छ्‌याम ढिक्‍बा

११ परमेश्‍वरदेन छ्‌याम लोङ्‌बा भिबा तिग हिन्‍ना, थे ताम था याङ्सी ङन्‍से स्‍य्‍हान्‍दोगदेदाएनोन थे अन्‍छार भ्रपुङ्मुला। परमेश्‍वरसे ङन्‍दा ज्‍यना लसी ङोसेबा मुला। ओच्‍छे ङनी खाह्रङ्बा मुला भिबा ताम एनीगदेसेनोन था याङ्सी जिन्‍बा मुला भिसी ङाइ म्‍हन्‍बा मुला।

१२ एनीगदेसे ङन्‍दा मान लगै भिसी ङन्‍से दोःसी चु ताम पाङ्बा आहिन। तर सेमला तामदा वास्‍ता आलना मीसे म्राङ्बा तामरी घमण्‍ड लबा म्‍हिगदेदा एनीगदेसे ज्‍यना लसी जोहाब पिन्‍खम्‍गै, ओच्‍छे ङन्‍ना बारेरी था याङ्सी एनीगदे ताङ्‍खम्‍गै भिसी पाङ्बा हिन्‍ना।

१३ चुदे ङन्‍ना सेम ग्‍लारी आरे भिसम थे परमेश्‍वरला लागिरी हिन्‍ना, ओच्‍छे चुदे ङन्‍ना सेम ग्‍लारी मुला भिसम थे एनीगदेला लागिरी हिन्‍ना।

१४ ङनी ख्रीष्‍टला मायाला तहरी मुला, तिग्‍दा भिसम य्‍हाङ जम्‍मालान लागिरी ख्रीष्‍ट सिबा मुला। थेतबासेलमा जम्‍मान म्‍हि सिबा मुला भिबा ताम ङन्‍दा पक्‍का विश्‍वास मुला।

१५ ख्रीष्‍ट जम्‍मान म्‍हिला लागिरी सिजी। थेतबासेलमा दाहेन्‍से सोबागदे ह्राङला लागिरी आहिन, तर थेनीगदेला लागिरी सिबाग्‍याम सोबा ख्रीष्‍टला लागिरी सोतोःला।

१६ दाहेन्‍से ङन्‍से खालैदान जम्‍बुलिङला म्‍हिगदेसे म्‍हन्‍बा ह्रङ् लसी म्‍हन्‍बारी आत। ङाच्‍छा मी ङन्‍सेनोन ख्रीष्‍टदा थे म्‍हिगदेसे म्‍हन्‍बा ह्रङ् लसीन म्‍हन्‍बा मुबा। तर दाहेन्‍से ङन्‍से ख्रीष्‍टदा थेह्रङ् लसी आम्‍हन।

१७ थेतबासेलमा चुदे खालै म्‍हि ख्रीष्‍टदेन छ्‌याम गिक तसी जिन्‍बा मुला भिसम थे छार दोःसी जिन्‍बा मुला, पुरानो तामगदे जम्‍मान म्‍हासी जिन्‍बा मुला। च्‍यागो, थे जम्‍मान ताम छार दोःसी जिन्‍बा मुला।

१८ चु जम्‍मान ताम चा य्‍हाङदा ख्रीष्‍टग्‍याम ह्राङदेन छ्‌याम ढिक्‍ना लबा परमेश्‍वरग्‍याम तबा हिन्‍ना। ओच्‍छे परमेश्‍वरसे ह्राङदेन छ्‌याम स्‍य्‍हान्‍दोदा ढिक्‍ना लबा गे ङन्‍दा पिन्‍बा मुला।

१९ थेनोन परमेश्‍वर ह्राङनोन ख्रीष्‍टदेन छ्‌याम तसी जम्‍बुलिङला जम्‍मान म्‍हिगदेदा ह्राङदेन छ्‌याम ढिक्‍ना लबान मुबा। थेतबासेलमा परमेश्‍वरसे थेनीगदेसे लबा पापला तिगै सय आकिन्‍नी। ओच्‍छे स्‍य्‍हान्‍दो म्‍हिगदेदा परमेश्‍वरदेन छ्‌याम ढिक्‍ना लबा गे ङन्‍दा जिम्‍मा पिन्‍बा मुला।

२० थेतबासेलमा ङनी ख्रीष्‍टला समाचार भोर्बा म्‍हि हिन्‍ना। परमेश्‍वर ह्राङनोन ङन्‍देन छ्‌याम तसी एनीगदेदा ङ्‍योइबान मुला। ङनीएनोन ख्रीष्‍टदेन छ्‌याम तसी एनीगदे परमेश्‍वरदेन छ्‌याम ढिक्‍गो भिसी बिन्‍ती लला।

२१ य्‍हाङ ख्रीष्‍टग्‍याम परमेश्‍वरदा सेम निबा म्‍हि दोगै भिसी पापनोन आलबा ख्रीष्‍टदा परमेश्‍वरसे य्‍हाङला जम्‍मान पाप काप्‍सी पिन्‍जी।

६

ङनी परमेश्‍वरदेन छ्‌यामनोन गे लबा म्‍हि तबासे लमा एनीगदेदा परमेश्‍वरसे पिन्‍बा दयामाया खेरो निना थालउ भिबा ङन्‍ना बिन्‍ती मुला।

२ तिग्‍दा भिसम परमेश्‍वरसे चुह्रङ् भिसी सुङ्बा मुला,

“ठीक धुइरी ङाइ एसे लबा बिन्‍ती थेःबा मुला,

ओच्‍छे थार्ना लतोःबा धिनरी ङाइ सदन ह्रो लजी।”

च्‍यागो, ठीक धुइदेन थार्ना लबा धिन चा दान्‍देन हिन्‍ना।

पावलला दुख

३ ङन्‍से लबा गेदा खालैसेन बिरोध थालगै भिसी ङन्‍से खालैदान दुख पिन्‍बा गे आल।

४ तर ङन्‍से जम्‍मान तामग्‍याम ङनी परमेश्‍वरला गे लबा म्‍हि हिन्‍ना भिसी उन्‍ना। ङन्‍से जम्‍मान दुख, गाह्रो तबा ताम, आपत विपतला ताम सोजो तसी नाबा मुला।

५ ङन्‍दा तोबा ग्‍याङ्‍बा लजी, झ्‍याल्‍खानरी झाङ्‌जी, बिरोध लसी म्‍हिगदेसे हुल दङगा लजी, दुख लसी गे लजी, म्‍हेर्बारी आम्‍याङ्नी ओच्‍छे चआम्‍याङ्‌नी।

६ ङन्‍से ज्‍यबा बानीबेहोर, ज्ञान बुद्धि, दुख नाखम्‍बा शक्ति, दया, परमेश्‍वरला आत्‍मादेन सत्‍य माया थोसी भ्रबा मुला।

७ ङन्‍से सत्‍य बचनग्‍याम ओच्‍छे परमेश्‍वरलान शक्तिग्‍याम थेला गे लबा म्‍हि हिन्‍ना भिसी उन्‍बा मुला। नइबा तामगदेथोरी ढाबारीदेन जम्‍मान तामग्‍याम जोगब तबाला लागिरी थोबा हतियारगदे चा परमेश्‍वरदा सेम निबा बानीबेहोर हिन्‍ना।

८ खालैसे ङन्‍दा मान लजी, खालैसे ङन्‍दा बेइज्‍जत लजी। खालैसे ङन्‍दा ज्‍यबा म्‍हि भिसी पाङ्जी, खालैसे ङन्‍दा बिरोध लजी। ओच्‍छे खालैसे ङन्‍दा लुसीला ताम पाङ्बा म्‍हि हिन्‍ना भिसी पाङ्जी। तर ङन्‍से सत्‍य ताम पाङ्बा मुला।

९ ङन्‍दा ङोआसेबा म्‍हिदा ह्रङ् लसैनोन ङन्‍दा जम्‍मासेन ङोसेबा मुला। सिबा ह्रङ्‌बान तसैनोन ङनी सोबान मुला, ओच्‍छे तोबा ग्‍याङ्‍बा लजी तर ङन्‍दा साइबा आरे।

१० ङन्‍ना सेमरी ल्‍हानान दुख मुला, तसैनोन ङनी सदन ताङ्‍बा मुला। ङनी प्राङ्‌बो मुसैनोन ङन्‍से ल्‍हानान म्‍हिगदेदा विश्‍वासरी फ्‍युक्‍पो स्‍होला। ओच्‍छे तिगै आरेसैनोन ङन्‍देन छ्‌याम जम्‍मान स्‍हे मुला।

११ कोरिन्‍थला ङाला ह्रोगदे, ङन्‍से एनीगदेदा जम्‍मान ताम घोना लसी पाङ्बा मुला, एनीगदेदा ङन्‍ना सेमहेन्‍सेन ल्‍हानान माया लबा मुला।

१२ ङन्‍से एनीगदेदा माया लबा ख्‍लाबा आरे, बरु एनीगदेसे चा ङन्‍दा ल्‍हाना माया आलमुला।

१३ थेतबासेलमा ङाइ एनीगदेदा ङालान कोलागदेदा ह्रङ् लसी पाङ्ला, एनीगदेसेनोन ङन्‍दा सेमहेन्‍सेन ल्‍हानान माया लउ।

ख्रीष्‍टदा विश्‍वास लबागदेदेन आलबागदे

१४ म्‍हे मोइबा धुइरी जुवा गिकरीन म्‍हेदेन ता नारब आलबा ह्रङ् लसी एनीगदेएनोन ख्रीष्‍टदा विश्‍वास आलबा म्‍हिगदेदेन छ्‌याम गिक तसी थाभ्रउ। तिग्‍दा भिसम ज्‍यबादेन पाप खाइमै ढिक्‍बारी आखम ओच्‍छे धोपदेन य्‍हाल खाइमै ग्‍ला गिकरी आत।

१५ ख्रीष्‍टदेन शैतान† खाइमै गिक आत ओच्‍छे ख्रीष्‍टदा विश्‍वास लबागदेदेन विश्‍वास आलबागदेएनोन खाइमै गिक आत।

१६ मूर्तिगदेदेन परमेश्‍वरला मन्‍दिर खाइमै गिक आत। तिग्‍दा भिसम य्‍हाङ चा छोन्‍बो परमेश्‍वरला मन्‍दिर हिन्‍ना। परमेश्‍वरसेनोन चुह्रङ् भिसी सुङ्बा मुला,

“‘ङादा तेन्‍बा म्‍हिगदेदेन छ्‌याम चिला,

ओच्‍छे थेनीगदेदेन छ्‌यामनोन भ्रला।

ङा थेनीगदेलान परमेश्‍वर दोला,

ओच्‍छे थेनीगदे चा ङाला म्‍हि दोला।

१७ थेतबासेलमा एनीगदे थेनीगदेग्‍याम फेसी खउ,

ओच्‍छे फेसी चिउ।

नइबा स्‍हेगदे तिगैनोन थाथुर्गो,

ङाइ एनीगदेदा ङालान म्‍हि स्‍होला’ भिसी

परमप्रभुसे सुङ्बा मुला।”

१८ “‘ङा एनीगदेला आबा दोला,

ओच्‍छे एनीगदे चा ङाला झा झामे दोला’ भिसी

जम्‍मान भन्‍दा घ्रेन परमप्रभुसे सुङ्बा मुला।”

† 

६:१५ ग्रीक बाइबलरी शैतानदा बेलिआल भिसी भ्रिबा मुला। खाइमा गिक न्‍ही यहूदीगदेसे शैतानदा बेलिआल भिसी पाङ्मुबा। बेलिआल भिबा चा गे आखेल्‍बा हिन्‍ना।

७

थेतबासेलमा ङाला सेम निबा ह्रोगदे, परमेश्‍वरसे य्‍हाङदेन छ्‌याम थे कबुलगदे लबासे लमा य्‍हाङसे य्‍हाङला ल्‍हुइदेन आत्‍मादा आज्‍यबा तना लबा जम्‍मान नइबा स्‍हेगदेदा भ्‍याङ्‍सी चोखो म्‍हि दोगे। ओच्‍छे परमेश्‍वरदा मान लसी तिगै दोष आरेबा म्‍हि दोःसी भ्रइ।

पावल ताङ्‍बा

२ एनीगदेसे ङन्‍दा सेमहेन्‍सेन ल्‍हानान माया लउ। ङन्‍से खालैदान आज्‍यबा व्‍यवहार लबा आरे। ओच्‍छे ङन्‍से खालैला विश्‍वास न्‍होङ्ना लबादेन खालै म्‍हिग्‍याम फाइदा किन्‍बाएनोन आरे।

३ चु ताम ङाइ एनीगदेदा दोष लबारी पाङ्बा आहिन। तिग्‍दा भिसम एनीगदे ङन्‍ना सेमरी मुला भिबा ताम ङाइ एनीगदेदा ङाच्‍छान पाङ्सी जिन्‍बा मुला। ङनी एनीगदेदेन छ्‌यामनोन सितोःसै सोतोःसै तयार मुला।

४ ङा एनीगदेदेन छ्‌याम ढुक्‍क मुला। एनीगदेदा ङोसेबासे लमा ङा ल्‍हानान ताङ्‍बा मुला, एनीगदेसे ङादा ल्‍हानान तामरी आँट पिन्‍बा मुला। थेतबासेलमा ङन्‍से नातोःबा जम्‍मान दुखरीनोन ङा ल्‍हानान ताङ्‍बा मुला।

५ तिग्‍दा भिसम माकेडोनियारी खसीनोन ङन्‍से ब्‍लप्‍बा न्‍हआम्‍याङ्‌नी। ङन्‍दा झन जम्‍मानग्‍याम आपत विपत तजी। ङन्‍दा ल्‍हानान म्‍हिसे बिरोध लसी बङ्जी ओच्‍छे सेमरी ल्‍हानान लोङ्‌बा खजी।

६ तर तीतस ङनी मुबा ग्‍लारी खबा तामग्‍याम दुख तबागदे जम्‍मादान आँट पिन्‍बा परमेश्‍वरसे ङन्‍दा आँट पिन्‍जी।

७ थे खबासे लमा जे आहिन, तर एनीगदेसे थेदा पिन्‍बा आँटग्‍याम ङन्‍से आँट याङ्बा मुला। एनीगदेसे ङादेन छ्‌याम ह्रुप तबारी ल्‍हानान सेम लबा मुला भिसी थेसे ङन्‍दा पाङ्जी। ओच्‍छे ङाच्‍छा ङाला सेम स्‍हु खना लबा ताम ढन्‍सी एनीगदेसे ल्‍हानान दुख ङ्‍हम्‍बा मुला भिबादेन ङादा ल्‍हानान वास्‍ता लबा मुला भिबा तामएनोन थेसे ङन्‍दा पाङ्जी। चु ताम थेःसी ङा झन ल्‍हानान ताङ्‍बा मुला।

८ ङाइ भ्रिबा चिठीग्‍याम एनीगदेदा सुर्दा तजी भिसी ङाइ दुख म्‍हन्‍बा आरे, हिन्‍बाम ङाच्‍छा ङादाएनोन सुर्दा तबा मुबा। थे चिठीसे एनीगदेदा छिन्‍नङला लागिरी जे तसैनोन सुर्दा तना लजी भिबा ताम ङाइ था याङ्जी।

९ एनीगदेदा सुर्दा तजी भिसी ङा ताङ्‍बा आहिन, तर थे सुर्दाग्‍याम एनीगदेसे ह्राङसे लबा आज्‍यबा गेगदे ख्‍लासी परमेश्‍वरपट्टि दोःजी भिसी ताङ्‍बा हिन्‍ना। तिग्‍दा भिसम ङनीग्‍याम एनीगदेदा तिगै सुर्दा थातगै भिसी एनीगदेसे परमेश्‍वरसे म्‍हन्‍बा अन्‍छारला दुख नाजी।

१० तिग्‍दा भिसम परमेश्‍वरदा ढन्‍सी लबा सुर्दा चा परमेश्‍वरदा सेम निबा सुर्दा हिन्‍ना। चुनोन सुर्दासे थार्बा याङ्बाला लागिरी म्‍हिदा ह्राङला पाप ख्‍लासी परमेश्‍वरपट्टि दोःपुङ्ला। ओच्‍छे थे तामसे सेमरी तिगै दुख आत। तर जम्‍बुलिङला सुर्दासे चा म्‍हिदा सिना लला।

११ तिग्‍दा भिसम च्‍यागो, परमेश्‍वरग्‍याम खबा सुर्दासे एनीगदेदा गाते आँट पिन्‍बा मुला। थे सुर्दासे एनीगदेदा ह्राङ तिगै दोष आरेबादेन ज्‍यबा म्‍हि हिन्‍ना भिसी उन्‍बारी आँट पिन्‍बा मुला। थे सुर्दासे एनीगदेला गुङरी पाप लबा म्‍हिगदे म्राङ्सी बोमो खना लबा मुला। ओच्‍छे एनीगदेदा ङादेन छ्‌याम ह्रुप तबा सेम पिन्‍ना। थेह्रङ् लसीन पापग्‍याम याङ्बा सजाय म्राङ्सी लोङ्बादेन पाप गे लबा म्‍हिदा सजाय पिन्‍बा सेम खना लला। चु तामग्‍यामसेन एनीगदे तिगै दोष आरेबा म्‍हि हिन्‍ना भिसी था याङ्ला।

१२ ङाइ थे चिठी दुख पिन्‍बा अथवा दुख याङ्बा म्‍हिला लागिरी भ्रिबा आहिन। तर परमेश्‍वरला ङाच्‍छा एनीगदेसे ङन्‍दा गाते ढन्‍बा मुला भिबा ताम था याङ्बाला लागिरीन ङाइ भ्रिबा हिन्‍ना।

१३ थेतबासेलमा ङन्‍से आँट याङ्बा मुला।

ङन्‍से आँट जे आहिन, एनीगदेसे तीतसदा ताङ्ना लबासे लमा ङनीएनोन ल्‍हानान ताङ्‍बा मुला।

१४ तिग्‍दा भिसम ङाइ एनीगदेला बारेरी तीतसदेन छ्‌याम घमण्‍ड लसी ताम लमुबा, तसैनोन ङा पेःआतोःनी। ङन्‍से एनीगदेदा सत्‍य ताम पाङ्बा ह्रङ् लसीन तीतसदेन छ्‌याम घमण्‍ड लसी पाङ्‌माएनोन सत्‍य दोजी।

१५ एनीगदे लोङ्सी तीतससे पाङ्बा जम्‍मान ताम ङ्‌यान्‍सी थेदा मान लजी। थे ताम ढन्‍सी थेसे एनीगदेदा झन ल्‍हानान माया लबा मुला।

१६ एनीगदेथोरी पूरन भर लखम्‍बासे लमा ङा एनीगदेदेन छ्‌याम ल्‍हानान ताङ्‍बा मुला।

ज्‍यबा सेमसे पिन्‍तोःबा

८

ज्‍योज्‍यो आले नाना आङागदे, माकेडोनिया अञ्‍चलरी मुबा मण्‍डलीगदेदा परमेश्‍वरसे लबा दयामायाला बारेरी ङन्‍से एनीगदेदा पाङ्बा सेम मुला।

२ स्‍य्‍हान्‍दोसे ल्‍हानान दुख पिन्‍बा धुइरीनोन थेनीगदे ल्‍हानान ताङ्‍बा मुबा। ओच्‍छे ल्‍हानान प्राङ्‌बो तसैनोन थेनीगदेसे स्‍य्‍हान्‍दोदा ज्‍यबा सेमसे दान पिन्‍मुबा।

३ थेनीगदेसे पिन्‍खम्‍बा भन्‍दा ल्‍हानान ह्राङला सेमहेन्‍से ताङ्सी ताङ्सी पिन्‍बा मुबा भिबा ताम ङाइ एनीगदेदा पाङ्ला।

४ थेनीगदेसे यरूशलेमरी मुबा परमेश्‍वरला म्‍हिगदेदा ह्रो लबा मौका पिन्‍गो भिसी ङन्‍देन छ्‌याम घरिघरि बिन्‍ती लजी।

५ थेनीगदेसे ङन्‍से म्‍हन्‍नोन आम्‍हन्‍बा ताम लजी। जम्‍मान भन्‍दा ङाच्‍छा थेनीगदेसे ह्राङ ह्राङदा प्रभुला छ्‌यारी जिम्‍मा पिन्‍जी, ओच्‍छे परमेश्‍वरसे म्‍हन्‍बा अन्‍छारला गे लबाला लागिरी एनीगदेसे ह्राङसे ह्राङदान ङन्‍ना यारी जिम्‍मा पिन्‍जी।

६ थे भेटी ह्रुप्‍बा ज्‍यबा गे ङाच्‍छा तीतससेन शुरु लजी। थेतबासेलमा एनीगदेला गुङरीनोन थे गे पूरा लबाला लागिरी एनीगदेदा ह्रो लउ भिसी ङन्‍से थेदान बिन्‍ती लजी।

७ तर एनीगदे विश्‍वास लबारी, पाङ्‌बारी, ज्ञान बुद्धिरी, जम्‍मान तामरी आँट पिन्‍बारीदेन ङन्‍दा माया लबा चु जम्‍मान ताम एनीगदेसे ज्‍यना लसी लबान मुला। थेह्रङ् लसीन पिन्‍बा गेएनोन एनीगदेसे ल्‍हानान लबान निउ।

८ चु चा ङाइ एनीगदेदा लनोन तोःला भिसी कुल्‍बा आहिन। तर स्‍य्‍हान्‍दोगदेसे सेमहेन्‍सेन ह्रो लबा तामग्‍याम एनीगदेसे स्‍य्‍हान्‍दोगदेदा लबा माया सत्‍य हिन्‍ना कि आहिन भिसी था याङ्बाला लागिरी ङाइ चु ताम पाङ्बा हिन्‍ना।

९ य्‍हाङला प्रभु येशू ख्रीष्‍टसे लबा दयामाया एनीगदेदा थानोन मुला। थे ल्‍हानान फ्‍युक्‍पो मुबा। तसैनोन थे एनीगदेला लागिरी प्राङ्‌बो दोजी। तिग्‍दा भिसम ह्राङ प्राङ्‌बो दोःसी एनीगदे फ्‍युक्‍पो दोखम्‍गै भिसीन थेसे चुह्रङ् लबा हिन्‍ना।

१० एनीगदेला लागिरी ज्‍यबा तगै भिबा ङाला चु सल्‍लाह मुला। तिग्‍युङमा एनीगदेसे पिन्‍बा गे शुरु लबा जे आहिन, तर थे गे लबारीनोन ल्‍हानान सेम लबा मुबा।

११ दाहेन्‍से एनीगदेसे थे गे पूरा लउ। शुरु लबा धुइरी एनीगदेसे ल्‍हानान पिन्‍बा सेम लबा अन्‍छार खम्‍तेधोना पिन्‍सी पूरा लउ।

१२ पिन्‍बा सेम मुसम म्‍हिसे ह्राङदेन छ्‌याम आरेबा स्‍हे आहिन, तर जुन स्‍हे ह्राङदेन छ्‌याम मुला थे अन्‍छार पिन्‍मा परमेश्‍वर ताङ्ला।

१३ एनीगदेदा चा गाह्रो तगै, ओच्‍छे स्‍य्‍हान्‍दोगदेदा चा सजिलो तगै भिसी ङाइ चु ताम पाङ्बा आहिन। तर जम्‍मान च्‍योच्‍यो ततोःला भिसी ङाइ चु ताम पाङ्बा हिन्‍ना।

१४ दान्‍दे एनीगदेदेन छ्‌याम ल्‍हानान मुबा स्‍हेग्‍याम आरेबागदेदा पिन्‍गो। ओच्‍छे लिच्‍छा थेनीगदेदेन छ्‌याम ल्‍हानान तबा धुइरी एनीगदेदा खाँचो तमा थेनीगदेसेनोन एनीगदेदा पिन्‍ना। थेह्रङ् लजी भिसम जम्‍मान च्‍योच्‍यो तला।

१५ बचनरीनोन चुह्रङ् लसी भ्रिबा मुला, “ल्‍हानान दुइबा म्‍हिदाएनोन ल्‍हाना आतनी, ओच्‍छे च्‍याङ्ना दुइबा म्‍हिदाएनोन आछ्‌योबा आतनी।”

तीतसदेन थेला ह्रोगदे कोरिन्‍थरी निबा

१६ तर परमेश्‍वरदा धन्‍यवाद तगै। तिग्‍दा भिसम थेसे एनीगदेला लागिरी तीतसदाएनोन ङाला ह्रङ्‌बान सेम पिन्‍जी।

१७ तिग्‍दा भिसम थे ङन्‍से पाङ्बासे लमा जे एनीगदेदेन छ्‌याम ह्रुप तबारी खबा आहिन, तर थे सेमहेन्‍सेन ताङ्सी ताङ्सी ह्राङनोन एनीगदे मुबा ग्‍लारी खबान मुला।

१८ ओच्‍छे थार्बा पिन्‍बा समाचार थेःना लसी भ्रमा जम्‍मान मण्‍डलीसे मान लबा आलेदाएनोन ङन्‍से थेदेन छ्‌याम पुइखबान मुला।

१९ चुदे जे आहिन, मण्‍डलीसे ह्रुप लबा भेटी यरूशलेमरी भोर्बा धुइरी चु आलेदा ङन्‍देन छ्‌यामनोन निगै भिसी धम्‍बा मुला। चु ज्‍यबा गे ङन्‍से प्रभुला मानदेन जयजयकार लबाला लागिरी ओच्‍छे आरेबागदेदा ह्रो लबा सेम ङन्‍दा मुला भिसी उन्‍बाला लागिरी लबा हिन्‍ना।

२० ज्‍यबा सेमसे पिन्‍बा चु भेटी यरूशलेमरी भोर्सी थेला विश्‍वासीगदेदा भो लसी पिन्‍बा धुइरी ङन्‍दा चु भेटीला बारेरी खालैसेन दोष थालगै भिसी ङनी होशियार तसी गे लमुला।

२१ तिग्‍दा भिसम ङन्‍दा प्रभुला ङाच्‍छापट्टि जे आहिन, तर म्‍हिगदेला ङाच्‍छापट्टिएनोन जुन ताम ज्‍यबा मुला थेनोन ताम लबा सेम मुला।

२२ थेनीगदेदेन छ्‌यामनोन ङन्‍से स्‍य्‍हान्‍दो आले गिकदाएनोन एनीगदे मुबा ग्‍लारी पुइखबान मुला। ङन्‍से ल्‍हानान रेम च्‍यामा थे प्रभुला गे लबारी ल्‍हानान झन्‍बा म्राङ्जी। ओच्‍छे थेसे एनीगदेथोरी भर लबासे लमा थेसे झन ल्‍हानान गे लबारी आँट याङ्बा मुला।

२३ तीतस चा ङादेन छ्‌यामनोन ढिक्‍सी गे लबा ङाला ह्रो हिन्‍ना। थेसे एनीगदेसे ह्रो लबा गेरी ङादा ह्रो लमुला। ओच्‍छे थेदेन छ्‌याम खबा स्‍य्‍हान्‍दो आलेगदे चा मण्‍डलीगदेसे पुइखबा आलेगदे हिन्‍ना। थेनीगदेएनोन ख्रीष्‍टला मानदेन जयजयकार लबागदे हिन्‍ना।

२४ थेतबासेलमा चु म्‍हिगदेदा एनीगदेसे ह्राङला माया उन्‍गो। ओच्‍छे ङनी एनीगदे म्राङ्सी तिग्‍दा ताङ्‍बा मुला थे ताम थेनीगदेदा उन्‍गो। तिग्‍दा भिसम चु ताम जम्‍मान ग्‍लाला मण्‍डलीगदेसे था याङ्‌गै।

विश्‍वासीगदेसे ह्रुप्‍बा भेटी

९

यरूशलेमरी मुबा परमेश्‍वरला म्‍हिगदेला लागिरी पिन्‍बारी छ्‌याइबा भेटीला बारेरी ङाइ एनीगदेदा भ्रितोःबा ताम तिगै आरे।

२ तिग्‍दा भिसम एनीगदे सदन स्‍य्‍हान्‍दोदा ह्रो लबारी तयार मुला भिबा ताम ङादा था मुला। एनीगदे अखैया अञ्‍चलरी मुबागदे तिग्‍युङमाहेन्‍सेन स्‍य्‍हान्‍दोदा ह्रो लबारी तयार तबासे लमा ङा ताङ्‍बा ताम माकेडोनिया अञ्‍चलला म्‍हिगदेदा पाङ्बा मुबा। चु ताम थेःसी माकेडोनियाला ल्‍हानान म्‍हिसे स्‍य्‍हान्‍दोदा ह्रो लबा आँट याङ्जी।

३ तर ङनी एनीगदेला जुन गेला बारेरी थेःसी ताङ्‍बा मुला। थे ताङ्‍बा ताम खेरोरी थानिगै भिसी ङाइ आलेगदेदा पाङ्बा अन्‍छार एनीगदे भेटी पिन्‍बारी तयार तसी चिउ। ङाइ आलेगदेदा एनीगदे मुबा ग्‍लारी पुइखबान मुला।

४ चुदे माकेडोनिया अञ्‍चलला खालै म्‍हि ङादेन छ्‌याम खबा धुइरी एनीगदे तयार आरेबा स्‍याप्‍जी भिसम ङनी पेःतोःला। ओच्‍छे एनीगदेएनोन ल्‍हानान पेःतोःला। तिग्‍दा भिसम ङन्‍से एनीगदेथोरी ल्‍हानान भर लबा मुला।

५ थेतबासेलमा एनीगदेसे पिन्‍ना भिसी कबुल लबा भेटी ङा खबा भन्‍दा ङाच्‍छान ढिक्‍ना लबाला लागिरी ङाइ आलेगदेदा एनीगदे मुबा ग्‍लारी पुइखबान ज्‍यबा तला भिसी म्‍हन्‍जी। ओच्‍छे चु भेटी खालैला करकापसे आहिन, तर ह्राङलान सेमग्‍याम पिन्‍बा भेटी तगै।

ल्‍हानान ढ्‌वबासे ल्‍हानान बाली दुइला

६ तर च्‍याङ्ना ढ्वबा म्‍हिसे च्‍याङ्नान बाली दुइला, ओच्‍छे ल्‍हाना ढ्वबा म्‍हिसे ल्‍हानान बाली दुइला भिबा ताम एनीगदेसे थाम्‍लेःगो।

७ ओच्‍छे जम्‍मान म्‍हिसे ह्राङला सेमसे म्‍हन्‍बा अन्‍छार पिन्‍गो। पिन्‍गे आम्‍हन्‍सम खालैला करकापरी तसी थापिन्‍गो। तिग्‍दा भिसम सेमहेन्‍सेन ताङ्सी पिन्‍बा म्‍हिदा परमेश्‍वरसे माया लमुला।

८ परमेश्‍वरसे एनीगदेदा जम्‍मान स्‍हे तोःबा भन्‍दा ल्‍हानान पिन्‍ना। जमाहेन्‍से एनीगदेदेन छ्‌याम सदन ल्‍हानान स्‍हेगदे तला, ओच्‍छे एनीगदेसे ज्‍यबा गेला लागिरी स्‍य्‍हान्‍दोगदेदा पिन्‍बारी खम्‍ला।

९ बचनरीनोन चुह्रङ् भिसी भ्रिबा मुला,

“थेसे सेमहेन्‍सेन ताङ्सी प्राङ्‌बोगदेदा पिन्‍ना।

ओच्‍छे थेसे लबा ज्‍यबा गे जुकजुकधोनान चिला।”

१० खेती लबा म्‍हिदा परमेश्‍वरसेन ढ्वबारी ब्‍लुदेन चबारी चबा स्‍हे पिन्‍ना, थेसेन एनीगदेदा ब्‍लु पिन्‍ना ओच्‍छे फुइना लसी ल्‍हेना लला। एनीगदेसे लबा थे ज्‍यबा गेरी परमेश्‍वरसे मोलम पिन्‍बासे लमा स्‍य्‍हान्‍दोगदेदा ह्रो लबारी खम्‍ला।

११ एनीगदेसे ज्‍यबा सेमसे पिन्‍खम्‍गै भिसी परमेश्‍वरसे एनीगदेदा जम्‍मान स्‍हेरी मोलम पिन्‍ना। ओच्‍छे एनीगदेसे पिन्‍बा भेटी ङन्‍से अर्गु मण्‍डलीगदेदा पिन्‍मा थेनीगदेसे परमेश्‍वरदा धन्‍यवाद पिन्‍ना।

१२ एनीगदेसे पिन्‍बा भेटीग्‍याम परमेश्‍वरला म्‍हिगदेला खाँचो जे टारेब तबा आहिन। तर एनीगदेसे पिन्‍बा भेटीसे लमा थेनीगदेसे परमेश्‍वरदा ल्‍हानान धन्‍यवाद पिन्‍ना।

१३ एनीगदेसे लबा थे ज्‍यबा गेग्‍याम एनीगदेसे ह्राङ खाह्रङ्बा म्‍हि हिन्‍ना भिसी उन्‍बा मुला। एनीगदेसे ख्रीष्‍टला थार्बा पिन्‍बा समाचारदा विश्‍वास लसी कुल्‍बा ताम ङ्‌यान्‍बासे लमा, एनीगदेसे ह्राङदेन छ्‌याम मुबा स्‍हेगदे सेमहेन्‍सेन ताङ्सी थेनीगदेदेन स्‍य्‍हान्‍दोदा पिन्‍बा ताम म्राङ्बासे लमा म्‍हिगदेसे परमेश्‍वरला मानदेन जयजयकार लला।

१४ परमेश्‍वरसे एनीगदेदा ल्‍हानान दयामाया लबासे लमा थेनीगदेसे एनीगदेदा ल्‍हानान माया लसी एनीगदेला लागिरी प्रार्थना लला।

१५ पाङ्सी पाङ्‌बारी आखम्‍बा मोलम† पिन्‍बाला लागिरी परमेश्‍वरदा धन्‍यवाद तगै।

† 

९:१५ चु पदरी मोलम भिबा चा ल्‍हानान ह्रङ्‌बा बाइबल विद्वानगदेसे ख्रीष्‍ट हिन्‍ना भिसी पाङ्बा मुला।

पावलसे ह्राङला गे जोगब लबा

१०

एनीगदे न्‍हङला कोइ कोइसे ङा एनीगदेदेन छ्‌याम चिमा चा सोजो तसी ताम लमुला, ओच्‍छे एनीगदेग्‍याम फेसी निमाहेन्‍से चा बङ्मुला भिसी पाङ्‌मुला। दाहेन्‍से ख्रीष्‍टसे पिन्‍बा सेमदेन दयाग्‍याम एनीगदेदा ङा पावलला बिन्‍ती मुला।

२ जुन म्‍हिगदेसे ङन्‍दा जम्‍बुलिङला आज्‍यबा बानीबेहोर थोबा म्‍हि हिन्‍ना भिसी म्‍हन्‍बा मुला, थे म्‍हिगदेदा ङा एनीगदे मुबा ग्‍लारी खबा धुइरी ङाइ बङ्‍‌आतोःगै।

३ हिन्‍ना, दान्‍दे य्‍हाङ जम्‍बुलिङरी मुला, तसैनोन ख्रीष्‍टदा ङोआसेबा म्‍हिगदेसे ह्रङ् लसी य्‍हाङसे लडाइ आल।

४ ङन्‍से लडाइरी थोबा हतियारगदे चा स्‍य्‍हान्‍दो म्‍हिगदेसे थोबा हतियार ह्रङ्‌बा आहिन। तर ङन्‍से थोबा हतियार चा शैतानना शक्तिदेन ङन्‍ना गुङरी मुबा लुसीला तामगदेदा नाश लखम्‍बा परमेश्‍वरला शक्ति हिन्‍ना।

५ घमण्‍ड लसी परमेश्‍वरला ज्ञान बुद्धिला बिरोध लबा जम्‍मान तामगदेदा ङन्‍से नाश लबा मुला। ओच्‍छे जम्‍मान म्‍हन्‍बा तामगदेदा ख्रीष्‍टसे कुल्‍बा ताम ङ्‌यान्‍गै भिसी ङन्‍से तहरी थान्‍बा मुला।

६ एनीगदे पूरन कुल्‍बा ताम अन्‍छार भ्रमाहेन्‍से कुल्‍बा ताम अन्‍छार आभ्रबागदे जम्‍मादान सजाय पिन्‍बारी ङनी तयार मुला।

७ एनीगदेसे ह्राङसे म्राङ्बा स्‍हेगदेदा जे च्‍यामुला। एनीगदे न्‍हङला खालैसे ङा ख्रीष्‍टला म्‍हि हिन्‍ना भिसी पूरन विश्‍वास लबा मुला भिसम थेसे ङनीएनोन ख्रीष्‍टला म्‍हि हिन्‍ना भिसी घोतोःला।

८ ङन्‍से याङ्बा अधिकारला बारेरी ङाइ ल्‍हानान घमण्‍ड लसी पाङ्बा मुसैनोन ङा पेःआतोः। तिग्‍दा भिसम चु अधिकार एनीगदेदा न्‍होङ्ना लबाला लागिरी आहिन, तर एनीगदेदा विश्‍वासरी कोङ्बा स्‍होबाला लागिरीन प्रभुसे पिन्‍बा हिन्‍ना।

९ ङाइ एनीगदेदा भ्रिबा चिठीगदे एनीगदेदा लोङ्‌ना लबाला लागिरी भ्रिबा हिन्‍ना भिसी थाम्‍हन्‍गो।

१० तिग्‍दा भिसम कोइ कोइसे “पावलसे चिठीगदे भ्रिबा धुइरी चा ङन्‍दा बङ्‌सी भ्रिमुला। तर य्‍हाङदेन छ्‌याम ह्रुप तबा धुइरी चा कमजोर तमुला, ओच्‍छे थेसे पाङ्‌मा तिगै गे आखेल्‍बा तमुला” भिसी पाङ्‌मुला।

११ थेह्रङ्बा म्‍हिगदेसे ङन्‍से चिठीरी जुन ताम भ्रिबा मुला, थेनोन अन्‍छार एनीगदेदेन छ्‌याम ह्रुप तमाएनोन लला भिबा ताम घोतोःला।

१२ कोइ कोइ म्‍हिसे ह्राङसे ह्राङदान घ्रेन म्‍हि भिसी म्‍हन्‍मुला, थेह्रङ्बा म्‍हिगदेदेन छ्‌याम ङनी ह्राङसे ह्राङदान दाँजब लसी च्‍याबा सेम आरे। तर थेनीगदेसे ह्राङसे ह्राङदान घ्रेन स्‍होसी ह्राङ ह्राङ न्‍हङरी दाँजब लसी च्‍याजी भिसम थेनीगदे तिगै आघोबा मूर्ख म्‍हि दोला।

१३ तर परमेश्‍वरसे पिन्‍बा अधिकारला बारेरी जे ङन्‍से घ्रेन दोःसी ताम पाङ्ला। परमेश्‍वरसे पिन्‍बा गेला बारेरी भन्‍दा अर्गु खजिबै तामला बारेरी ङन्‍से घ्रेन दोःसी ताम आल। थेह्रङ् लसी घ्रेन दोःसी लबा गे एनीगदे मुबा ग्‍लारीनोन धोखबा मुला।

१४ एनीगदे मुबा ग्‍लारी खनोन आखबा म्‍हिसे ह्रङ् लसी ङन्‍से मुबा आरेबा तामगदेरी ताङ्सी भ्रबा आरे। तिग्‍दा भिसम जम्‍मान भन्‍दा ङाच्‍छा ख्रीष्‍टला थार्बा पिन्‍बा समाचार भसी एनीगदे मुबा ग्‍लारी खबा म्‍हि ङनीन हिन्‍ना।

१५ स्‍य्‍हान्‍दोगदेसे लबा गेदा ङन्‍से लबा हिन्‍ना भिसी ताङ्सी आभ्र, तर ङनी ह्राङसेन लबा गेरी जे ताङ्ला। एनीगदेला विश्‍वास ल्‍हेबान निमा एनीगदेला गुङरी ङन्‍से लबा गे झन बढब तबान निला भिबा ङन्‍दा आश मुला।

१६ चुह्रङ् लसी ङन्‍से लबा गे एनीगदेला गुङरी बढब तबान निजी भिसम ङन्‍से एनीगदेग्‍याम अर्गु य्‍हुल्‍सारीनोन थार्बा पिन्‍बा समाचार थेःना लबारी खम्‍ला। थेह्रङ् तजी भिसम ङन्‍से स्‍य्‍हान्‍दोगदेसे ङाच्‍छान गे लबा ग्‍लारी निबा सेम आल। तिग्‍दा भिसम स्‍य्‍हान्‍दोगदेसे लबा गेदा ङन्‍से लबा हिन्‍ना भिसी ताङ्सी भ्रबा सेम आरे।

१७ तर बचनरीनोन चुह्रङ् भिसी भ्रिबा मुला, “जुन म्‍हिदा ताङ्‍बा सेम मुला थे म्‍हि प्रभुला बारेरी ताङ्‌गै।”

१८ तिग्‍दा भिसम खालैसे ङा ज्‍यबा म्‍हि हिन्‍ना भिदेमा थे ज्‍यबा म्‍हि आत। तर जुन म्‍हिदा प्रभुसे ज्‍यबा म्‍हि हिन्‍ना भिसी सुङ्ला, थेनोन ज्‍यबा म्‍हि तला।

पावलदेन लुसीला ताम पाङ्बा मुल चेला

११

ङाइ मूर्ख ताम लसैनोन एनीगदेसे नाला भिबा ङाइ आश लबा मुला। एनीगदेसे ङादा नासी पिन्‍गो या।

२ परमेश्‍वरसे एनीगदेदा लबा ह्रङ्‌बान वास्‍ता ङाइएनोन लबा मुला। तिग्‍दा भिसम आबासे झामेदा म्‍हाछारला यारी जिम्‍मा पिन्‍बारी कबुल लबा ह्रङ् लसी ङाइ एनीगदेदाएनोन चोखो म्रिङकोलादा ह्रङ् लसी ख्रीष्‍टला छ्‌यारी जिम्‍मा पिन्‍बा सेम लसी कबुल लबा मुला।

३ तर शैतानसे पुख्रीला रुप किन्‍सी हव्वादा फसब लबा ह्रङ् लसी खालैसे एनीगदेला ख्रीष्‍टदा तेन्‍बा चोखो सेम न्‍होङ्ना लला वा भिसी ङा लोङ्‌बा मुला।

४ तिग्‍दा भिसम चुदे खालै म्‍हि खसी एनीगदेदा ङन्‍से पाङ्बा येशूला बारेरी भन्‍दा स्‍य्‍हान्‍दो येशूला बारेरी पाङ्जी भिसम एनीगदेसे सेम लसी ङ्‌यान्‍बा चीम। ओच्‍छे एनीगदेदा ङाच्‍छा पाङ्बा परमेश्‍वरला आत्‍मादेन थार्बा पिन्‍बा समाचारला बारेरी भन्‍दा स्‍य्‍हान्‍दो आत्‍मादेन समाचारला बारेरी पाङ्जी भिसम थे ताम एनीगदेसे तुरुन्‍तन विश्‍वास लबा चीम।

५ थे जम्‍मान भन्‍दा घ्रेन मुल चेला दोबा स्‍होबा म्‍हिगदे भन्‍दा ङा तिगै तामरी जजा मुला भिसी म्‍हन्‍बा आरे।

६ ङा ज्‍यना लसी ताम पाङ्‌बारी आसेबा म्‍हि तसैनोन ङादेन छ्‌याम ज्ञान बुद्धि चा मुला। चु जम्‍मान ताम ङन्‍से ङाच्‍छान एनीगदेदा ज्‍यना लसी घोना लसी उन्‍बा मुला।

७ एनीगदेदा घ्रेन स्‍होबाला लागिरी ङा जजा दोःसी एनीगदेग्‍याम तिगै आकिन्‍ना परमेश्‍वरला समाचार थेःना लमा तिग ङाइ पाप लबा हिन्‍ना?

८ ङाइ एनीगदेदा ह्रो लबाला लागिरी अर्गु मण्‍डलीगदेग्‍याम टाङगा किन्‍मा अर्गु मण्‍डलीगदेदा ङाइ ठगब लबा ह्रङ्‌बान तजी।

९ एनीगदेदेन छ्‌याम चिमा ङादा खाँचो तबा धुइरी ङाइ एनीगदेदा दुख आपिन्‍नी। ङादा खाँचो तबा धुइरी जम्‍मान स्‍हेगदे माकेडोनियाग्‍यामसेन आलेगदेसे भसी पिन्‍मुबा। दान्‍देनोन एनीगदेदा दुख पिन्‍बा सेम आरे। चु तामला लागिरी ङाइ एनीगदेदा ङाच्‍छाएनोन दुख आपिन्‍नी, दाहेन्‍सेनोन ङाइ एनीगदेदा दुख आपिन।

१० अखैया अञ्‍चलरी ङाइ ताङ्सी पाङ्बा चु तामदा थापाङ्‍गो भिसी खालैसेन पाङ्‌बारी आखम। तिग्‍दा भिसम ङाला सेमरी ख्रीष्‍टला सत्‍य बचन मुला।

११ ङाइ तिग्‍दा चुह्रङ् लबा हिन्‍ना? तिग ङाइ एनीगदेदा माया आलबासे लमा हिन्‍ना? ङाइ एनीगदेदा माया लमुला भिबा ताम परमेश्‍वरदान था मुला।

१२ तर ङन्‍से लबा ह्रङ्‌बान गे† लबा मुला भिसी ताङ्बारी म्‍हाइबा थे जम्‍मान भन्‍दा घ्रेन मुल चेला दोबा स्‍होबा म्‍हिगदेदा ताङ्सी भ्रबा मौका आपिन्‍बाला लागिरी ङाइ दान्‍दे जुन गे लबान मुला थे गे सदन लला।

१३ तिग्‍दा भिसम थेह्रङ्बा म्‍हिगदे ख्रीष्‍टला मुल चेला दोबा स्‍होसी स्‍य्‍हान्‍दोदा छल लसी भ्रबा फट्टा चेलागदे हिन्‍ना।

१४ चु तिगै उदेक म्‍हन्‍तोःबा ताम आहिन। तिग्‍दा भिसम शैतानसेनोन म्‍हिदा फसब लबाला लागिरी य्‍हाल य्‍हाल्‍बा स्‍वर्गदूत ह्रङ्‌बान दोःसी खमुला।

१५ थेतबासेलमा शैतानना नोकरगदेएनोन परमेश्‍वरदा सेम निबागदे ह्रङ्‌बान दोःसी भ्रजी भिदेमा तिगै उदेक म्‍हन्‍तोःबा ताम आरे। परमेश्‍वरसे निसाफ लबा धुइरी थेनीगदेसे ह्राङसे लबा आज्‍यबा गेला सजाय नातोःला।

पावलसे नाबा दुखगदे

१६ ङाइ दोःसीनोन पाङ्ला, ङादा खालैसेन मूर्ख थाम्‍हन्‍गो। चुदे एनीगदेसे ङादा मूर्ख म्‍हन्‍बा मुसम मूर्खन म्‍हन्‍सी ङाइ पाङ्‌मा विश्‍वास लउ। जमाहेन्‍से ङाइएनोन तिगै तामरी जजाकर भिसै ताङ्म्‍याङ्ला।

१७ हिन्‍ना, ताङ्‍बा तामला बारेरी ङाइ मूर्खसे ह्रङ् लसीन ताम लबान मुला। चु ताम चा ङादा प्रभुसे कुल्‍बासे लमा पाङ्बा आहिन।

१८ ल्‍हानान म्‍हिगदे जम्‍बुलिङला तामगदेथोरी ताङ्बासे लमा ङाइएनोन ताङ्ला।

१९ एनीगदे मी ल्‍हानान ज्ञान बुद्धि मुबा म्‍हि दोजीम। ओच्‍छे मूर्ख म्‍हिगदेसे पाङ्‌माएनोन ताङ्सी ताङ्सी नाबा चीम।

२० चुदे खालै म्‍हिसे एनीगदेदा नोकर स्‍होसैनोन, ठगब लसैनोन, ब्‍यन्‍सैनोन, एनीगदेदा धाक उन्‍सैनोन ओच्‍छे ग्रम्‍बारीन तोसैनोन एनीगदेसे थे जम्‍मान नाबा चीम।

२१ एनीगदेदा स्‍य्‍हान्‍दोगदेसे लबा ह्रङ्‌बान ङन्‍से लआखम्‍नी भिसी ङा पेःतोःबा हिन्‍ना? आहिन।

तर खालै म्‍हि तिगै तामरी ताङ्‍बा मुसम ङाइएनोन थे तामरी ताङ्ला। हिन्‍ना, ङाइ मूर्ख म्‍हिसे ह्रङ् लसीन ताम लबान मुला।

२२ तिग थेनीगदे हिब्रू हिन्‍ना? ङाएनोन हिब्रू हिन्‍ना। तिग थेनीगदे इस्राएली हिन्‍ना? ङाएनोन इस्राएली हिन्‍ना। तिग थेनीगदे अब्राहामला सन्‍तान हिन्‍ना? ङाएनोन अब्राहामला सन्‍तान हिन्‍ना।

२३ तिग थेनीगदे ख्रीष्‍टला गे लबा म्‍हिगदे हिन्‍ना? म्‍योबा म्‍हिसे ह्रङ् लसीन ङाइ चु तामगदे पाङ्‌बान मुला। थेनीगदे भन्‍दा मी ङा झन ज्‍यना लसी ख्रीष्‍टला गे लबा म्‍हि हिन्‍ना। थेनीगदेसे भन्‍दा ङाइ ल्‍हानान दुख लसी गे लजी। ओच्‍छे थेनीगदे भन्‍दा ङा ल्‍हानान रेम झ्‍याल्‍खानरी परब तजी। थेनीगदेदा भन्‍दा ङादा कोर्रासेनोन ल्‍हानान तोजी। ओच्‍छे गाते रेम मी ङा सिला ह्रङ्नोन तजी।

२४ ङादा यहूदीगदेसे ङारेमधोना चुङ्सी तोजी। थेनीगदेसे ङादा ङारेम ङारेमधोनान बोगल गिकसे च्‍युक कुरेमधोना कोर्रासे तोजी।

२५ सोमरेमधोना ङादा कडीसे तोजी। तिरेम युङबासेनोन तोजी। सोमरेमधोना ङा क्रेःबा पानी जहाजएनोन न्‍होङ्जी। ओच्‍छे धिन गिक म्‍हुन गिक ङा समुन्‍द्ररीन चिजी।

२६ ख्रीष्‍टला समाचार थेःना लसी भ्रमा ङा स्‍योङरी परब तसी, ओच्‍छे य्‍होगदेग्‍याम, ह्राङलान म्‍हि यहूदीगदेग्‍याम, अर्गु य्‍हुलला म्‍हिगदेग्‍याम, सहररीनोन, तोङतोङबा ग्‍लारीक्‍यार निमाएनोन, समुन्‍द्रग्‍याम भ्रमाएनोन, लुसीला ताम पाङ्सी भ्रबा आलेगदेग्‍याम दुख नातोःजी।

२७ ङा गाते रेम मी म्‍हेर्बारी आम्‍याङ्नी तसैनोन आब्‍लेना दुख लसी गे लजी, गाते रेम चबा थुङ्बा आयाङ्ना फोइथाननोन चितोःजी ओच्‍छे क्‍वान आरेबासे लमा खङ्‍बा नासीनोन चितोःजी।

२८ ओते जे आहिन, मण्‍डलीगदेला बारेरीनोन ङादा धिन धिननोन सुर्दा तमुबा।

२९ खालै म्‍हि विश्‍वासरी कमजोर तबा म्राङ्जी भिसम ङाएनोन कमजोर तबा ह्रङ्नोन छोर्मुला, ओच्‍छे खालै म्‍हि पापरी फसब तबा म्राङ्जी भिसम ङादा सेमरी ल्‍हानान दुख तमुला।

३० चुदे ङा ताङ्‌नोन तोःजी भिसम ङाला कमजोर तामगदे उन्‍मा ताङ्ला।

३१ ङाइ पाङ्बा तामगदे लुसीला ताम आहिन भिबा प्रभु येशूला आबा य्‍हाङला परमेश्‍वरदान था मुला। थेदा य्‍हाङसे सदन जयजयकार लतोःला।

३२ दमस्‍कस भिबा सहररी मुबा धुइरी अरितस भिबा ग्‍लेला हाकिमसे ङादा चुङ्बाला लागिरी ग्‍ला ग्‍लारी सिपाहीगदे थान्‍मुबा।

३३ तर ङादा सदुनरी झाङ्‌सी पर्खालला झ्‍यालग्‍याम मार पुइबासे लमा ङा थे ग्‍लेला यारी परब आतनी।

† 

११:१२ “ङन्‍से लबा ह्रङ्‌बान गे” भिबा चा पावलसे तिगै टाङगा आकिन्‍ना लबा गे हिन्‍ना (२ कोर ११:७-९ स्‍हीगो), तर घ्रेन मुल चेला दोबा स्‍होबागदेसे चा टाङगा किन्‍सी गे लमुबा।

पावलसे म्राङ्बा म्‍हाङ

१२

तिगै फाइदा आरेसैनोन ङा ताङ्ला। ओच्‍छे ङादा प्रभुसे उन्‍बा तामदेन ङाइ म्राङ्बा म्‍हाङला बारेरी एनीगदेदा पाङ्ला।

२ च्‍युक ब्‍लि दिङ ङाच्‍छाला ताम हिन्‍ना, ख्रीष्‍टदा विश्‍वास लबा म्‍हि गिकदा स्‍वर्गला जम्‍मान भन्‍दा घ्रेन ग्‍लाधोनान भोर्जी। थे म्‍हिदा† ङाइ ङोसेबा मुला, तर थेदा ल्‍हुइरी साँच्‍चिन भोर्बा हिन्‍ना कि आहिन थे ताम ङादा था आरे, परमेश्‍वरदान था मुला।

३ ङाइ दोःसी पाङ्ला, स्‍वर्गधोनान भोर्बा थे म्‍हिदा ङाइ ङोसेबा मुला। तर ल्‍हुइरीन भोर्बा हिन्‍ना कि आहिन, थे ताम ङादा था आरे, परमेश्‍वरदान था मुला।

४ थेदा स्‍वर्गरी थीसी भोर्जी, थेरी थेसे म्‍हिसे पाङ्‌आखम्‍बा घ्रेन घ्रेन ताम थेःजी, थेह्रङ्बा ताम म्‍हिदा पाङ्‌आपुङ्‌मुला।

५ थेह्रङ्बा म्‍हिला बारेरी ङा ताङ्ला, ङा ह्राङलान बारेरी चा आताङ्‍। तर ङा चा ङाला कमजोर ताम उन्‍बा धुइरी जे ताङ्ला।

६ ङाइ ताङ्‌सीन भ्रबा सेम लसैनोन ङा मूर्ख म्‍हि चा आदो। तिग्‍दा भिसम ङाइ सत्‍य ताम पाङ्बा मुला। ङाइ लबा गे म्राङ्बादेन ङाला बारेरी थेःबा भन्‍दा ल्‍हाना घ्रेन म्‍हि भिसी खालैसेन थाम्‍हन्‍गै भिबा ङाला सेम मुला।

७ ङाइ प्रभुसे उन्‍बा म्‍हाङ म्राङ्जी भिसी घ्रेन दोःसी थाभ्रगै भिसी ङाला ल्‍हुइरी पुजुसे भ्‍लोबा ह्रङ्‌बान स्‍हेर पिन्‍जी। थेसे शैतानना दूतसे ह्रङ् लसी ङादा धुइ धुइरी ताङ्सी थाभ्रगै भिसी दुख पिन्‍मुला।

८ “ङादा चु दुखग्‍याम फेसी पिन्‍गो” भिसी ङाइ प्रभुदा सोमरेमधोना बिन्‍ती लजी।

९ तर प्रभुसे ङादा “ङाइ एदा ल्‍हानान दयामाया लबा मुला, ए कमजोर मुबा धुइरी ङाला शक्ति एग्‍याम उन्‍बा मुला” भिसी सुङ्जी। थेतबासेलमा ङा कमजोर मुबा धुइरी ङा झन ल्‍हानान ताङ्‍बा मुला। तिग्‍दा भिसम थे धुइरी परमेश्‍वरसे ख्रीष्‍टला शक्ति ङाग्‍याम उन्‍बा मुला।

१० थेतबासेलमा ख्रीष्‍टला लागिरी कमजोर तसैनोन, ङादा बेइज्‍जत लसैनोन, बिरोध लसैनोन, स्‍य्‍हान्‍दोसे दुख पिन्‍सैनोन, ओच्‍छे आपत विपत तसैनोन ङा ताङ्ला। तिग्‍दा भिसम कमजोर तबा धुइरी ङा झन भङ्‍बा तला।

कोरिन्‍थला म्‍हिगदेला लागिरी पावलसे सुर्दा लबा

११ ङा मूर्ख ह्रङ्‌बा दोबा मुला, ङादा मूर्ख ह्रङ्‌बान स्‍होबा चा एनीगदेन हिन्‍ना। एनीगदेसे ङाला बारेरी ज्‍यबा ताम लतोःमुबा। पाङ्‌नोन तोःमा ङा तिगैनोन आहिन, तर थे जम्‍मान भन्‍दा घ्रेन मुल चेला दोबा स्‍होबा म्‍हिगदे भन्‍दा ङा जजा आहिन।

१२ ङाइ एनीगदेला गुङरी जम्‍मान दुख नाबान शक्तिशाली चिनुगदेदेन उदेकला गेगदे लसी ङा पक्‍कान मुल चेला हिन्‍ना भिसी एनीगदेदा उन्‍बा मुला।

१३ खजिबा तामला बारेरी एनीगदे अर्गु मण्‍डलीगदे भन्‍दा जजा तजी? चु ताम जे हिन्‍ना, ङाइ अर्गु मण्‍डलीगदेरी लबा गे गिक चा एनीगदेला लागिरी आलनी। थे गे चा तिग हिन्‍ना भिसम ङाइ एनीगदेग्‍याम टाङगा आकिन्‍नी। चु ङाला गल्‍ती हिन्‍ना, चुला लागिरी ङादा माफ लउ।

१४ ङा दोःसीनोन एनीगदे मुबा ग्‍लारी खबारी छ्‌याइबा मुला। दान्‍दे खमा ङा एनीगदे मुबा ग्‍लारी खबा सोमरेम तला। तर एनीगदेसे ङाला लागिरी तिगै खर्च लआतोः। ङाइ एनीगदेला सम्‍पत्ति म्‍हाइबा आहिन, ङाइ मी एनीगदेदा चा म्‍हाइबा हिन्‍ना। तिग्‍दा भिसम आबा आमासे कोलागदेग्‍याम आकिन, तर आबा आमासे चा कोलागदेला लागिरी सोसी थान्‍ना।

१५ ङादेन छ्‌याम मुबा जम्‍मान स्‍हेगदे ङाइ एनीगदेदा ताङ्सी ताङ्सी पिन्‍ना। ओच्‍छे एनीगदेला लागिरी ङा सिबारीनोन तयार मुला। ङाइ एनीगदेदा सेमहेन्‍सेन ल्‍हानान माया लबा मुला भिसम तिग्‍दा एनीगदेसे चा ङादा जजाकर जे माया लबा?

१६ एनीगदेसे ङाला लागिरी तिगै खर्च लआतोःनी, चु ताम एनीगदेदान था मुला। तर ङा बाठो तसी ङाइ एनीगदेदा फसब लजी भिसी खालैसे पाङ्‌मुला।

१७ तिग ङाइ पुइखबा म्‍हिगदेग्‍याम एनीगदेदा फसब लसी ङाइ तिगै स्‍हे किन्‍बा मुला?

१८ ङाइ तीतसदा एनीगदे मुबा ग्‍लारी निउ भिसी पुइखजी, ओच्‍छे थेदेन छ्‌याम ङाइ स्‍य्‍हान्‍दो आलेदाएनोन पुइखबा मुबा। तीतससेनोन एनीगदेग्‍याम तिगै स्‍हे आकिन्‍नी। थेदेन ङा सेम गिक तसी गे गिकनोन लबा मुला।

१९ चु जम्‍मान ताम ङन्‍से ह्राङदान जोगब लबाला लागिरी पाङ्बा हिन्‍ना भिसी एनीगदेसे म्‍हन्‍मुला तला। चु जम्‍मान ताम परमेश्‍वरला ङाच्‍छा ख्रीष्‍टदेन छ्‌याम गिक तसी ङन्‍से पाङ्‌बान मुला। ङन्‍ना सेम निबा ह्रोगदे, ङन्‍से चु जम्‍मान गे लबा चा एनीगदेदा विश्‍वासरी कोङ्बा स्‍होबाला लागिरीन हिन्‍ना।

२० तिग्‍दा भिसम ङा थेरी खबा धुइरी ङाइ म्‍हन्‍बा अन्‍छार एनीगदेदा आस्‍याप, ओच्‍छे एनीगदेसेनोन ह्राङसे म्‍हन्‍बा अन्‍छार ङादा आस्‍याप वा भिसी ङा लोङ्‌बा मुला। एनीगदे ह्राङ ह्राङ न्‍हङरी छेबा बङ्बा लबा, डाह लबा, बोमो लबा, ह्राङला जे फाइदा च्‍याबा, स्‍य्‍हान्‍दोदा बङ्बा, म्‍हिला तामगन लबा, ह्राङसे ह्राङदान ङा ह्रङ्‌बा खालै आरे भिसी म्‍हन्‍बागदे ओच्‍छे अलमल तना लबा म्‍हिगदे स्‍याप्‍ला वा भिसी ङा लोङ्‌बा मुला।

२१ ङा एनीगदे मुबा ग्‍लारी दोःसी खमा ङादा ङाला परमेश्‍वरसे एनीगदेला ङाच्‍छा जजा स्‍होला भिसी ङा लोङ्‌बा मुला। ओच्‍छे ङाइ ल्‍हानान म्‍हिगदेला लागिरी सुर्दा लतोःला। तिग्‍दा भिसम ङाच्‍छा नइबा गे लबादेन स्‍य्‍हान्‍दोदेन छ्‌याम ब्रेल्‍सी भ्रबा ओच्‍छे सेमरी जे लइ म्‍हन्‍बा थेनोन लसी पाप लबा म्‍हिगदेसे ह्राङला पाप ख्‍लासी परमेश्‍वरपट्टि दोःबा आरे तला।

† 

१२:२ चुरी चा पावलसे “थे म्‍हि” भिसी ह्राङसे ह्राङदान पाङ्बा हिन्‍ना।

पावलसे अझ होशियार तना लबा

१३

ङा दोःसीनोन एनीगदे मुबा ग्‍लारी खला, दान्‍दे खमा सोमरेम तला। बचनरी चुह्रङ् भिसी भ्रिबा ताम ढन्‍गो, “खालै म्‍हिदा सजाय पिन्‍बाला लागिरी थेसे लबा गे म्राङ्बा म्‍हि न्‍ही सोमसे पाङ्बाग्‍यामसेन सजाय पिन्‍तोःबा कि पिन्‍आतोःबा भिसी था याङ्ला।”

२ न्‍हीरेमला पालरी ङा एनीगदेदेन छ्‌याम मुबा धुइरी ङाइ एनीगदेदा होशियार तना लबा मुबा। दान्‍दे ङा एनीगदेदेन छ्‌याम आरेबा धुइरीनोन ङाइ एनीगदेदा होशियार तना लबान मुला। ङा दोःसी एनीगदे मुबा ग्‍लारी खमा ङाच्‍छा ङाच्‍छा पाप लबागदेदेन स्‍य्‍हान्‍दोगदे खालैदान ङाइ आख्‍ला।

३ थे धुइरी ख्रीष्‍ट ङादेन छ्‌याम गिक तसी ङाग्‍याम ताम पाङ्बा चीम कि आपाङ्बा चीम भिसी एनीगदेसे च्‍याबारी म्‍हाइबा ताम था याङ्ला। एनीगदेला गुङरी गे लमा ख्रीष्‍ट खाइमै कमजोर आत, तर शक्तिशाली तला।

४ तिग्‍दा भिसम ख्रीष्‍ट कमजोर तसी क्रुसरी सिजी। तर परमेश्‍वरला शक्तिसे थेदा सोना लजी। थेह्रङ् लसीन ङनीएनोन ख्रीष्‍ट ह्रङ्नोन कमजोर तबा मुला। तर एनीगदेला गुङरी गे लबाला लागिरी परमेश्‍वरसेन ह्राङला शक्तिग्‍याम ङन्‍दा ख्रीष्‍टदेन छ्‌याम सोना लला।

५ एनीगदेसे पक्‍का विश्‍वास लबा मुला कि आरे भिसी ह्राङसे ह्राङदान च्‍यागो। चुह्रङ् लसी च्‍यामा येशू ख्रीष्‍ट एनीगदेदेन छ्‌याम आस्‍याप्‍नी भिसम एनीगदेसे पक्‍का विश्‍वास लबा आरेबा चीम भिसी था याङ्ला।

६ ओच्‍छे ङन्‍से पक्‍का विश्‍वास लबा मुला भिबा तामएनोन एनीगदेसे था याङ्ला भिसी ङाइ आश लबा मुला।

७ एनीगदेसे आज्‍यबा गे थालगै भिसी ङन्‍से परमेश्‍वरदेन छ्‌याम प्रार्थना लबान मुला। ङनी चा ज्‍यबा म्‍हि हिन्‍ना भिसी उन्‍बाला लागिरी ङन्‍से चुह्रङ् लसी प्रार्थना लबा आहिन। तर एनीगदेसे ङनी पक्‍का मुल चेला आहिन भिसी म्‍हन्‍सैनोन एनीगदेसे चा ठीक ठीक गे जे लखम्‍गै भिसी ङन्‍से प्रार्थना लबा हिन्‍ना।

८ तिग्‍दा भिसम ङनी सत्‍य तामला बिरोध लसी गे आल, तर सत्‍य तामला लागिरी जे गे लला।

९ ङनी कमजोर तसैनोन एनीगदे चा भङ्‍बा तजी भिसम ङनी ताङ्ला। ओच्‍छे एनीगदे झन विश्‍वासरी पूरन पाको म्‍हि दोगै भिसी ङन्‍से प्रार्थना लबा मुला।

१० ङा एनीगदे मुबा ग्‍लारी खमा प्रभुसे ङादा पिन्‍बा अधिकारग्‍याम ङाइ एनीगदेदा बङ्‍‌आतोःगै भिसीन ङा एनीगदेदेन छ्‌याम आरेबा धुइरी चु चिठी भ्रिबान मुला। एनीगदेदा न्‍होङ्ना लबाला लागिरी आहिन, तर एनीगदेदा विश्‍वासरी कोङ्बा स्‍होबाला लागिरीन थे अधिकार प्रभुसे ङादा पिन्‍बा हिन्‍ना।

चिठीला थुमरी पाङ्बा ताम

११ ज्‍योज्‍यो आले नाना आङागदे, दाहेन्‍से ङादा विदा पिन्‍गो। एनीगदे सेमहेन्‍सेन ज्‍यबा म्‍हि दोबारी म्‍हाइगो, ओच्‍छे गिकसेम गिकदा आँट पिन्‍सी ह्राङ ह्राङ न्‍हङरी ढिक्‍सी चिउ भिबा ङाला बिन्‍ती मुला। जमाहेन्‍से शान्‍तिदेन माया पिन्‍बा परमेश्‍वर एनीगदेदेन छ्‌याम धन्‍छ्‌याला।

१२ ओच्‍छे गिकसेम गिकदा सेमहेन्‍सेन माया लसी फ्‍याफुल्‍गो।

१३-१४ परमेश्‍वरला चुरी मुबा जम्‍मान म्‍हिगदेसे एनीगदेदा फ्‍याफुल्‍बा मुला। प्रभु येशू ख्रीष्‍टला दयामायादेन परमेश्‍वरला माया ओच्‍छे परमेश्‍वरला आत्‍माला संगती एनीगदे जम्‍मानदेन छ्‌याम तगै।

पावलसे गलातीयाला विश्‍वासीगदेदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा (गलाती १:१)।

भ्रिबा ग्‍ला: एन्‍टिओखिया सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ४८-५७ (विक्रम संवत् १०५-११४) सालला गुङरी भ्रिबा मुबा।

खाल्‍दा भ्रिबा: गलातीया अञ्‍चलला ग्‍ला ग्‍लारी मुबा मण्‍डलीगदेदा भ्रिबा मुबा (गलाती १:२)।

येशूला बारेरी थार्बा पिन्‍बा समाचार थेःना लबारी छ्‌याइमाहेन्‍से अर्गु य्‍हुलला म्‍हिगदेसे येशूदा विश्‍वास लजी। ओच्‍छे ख्रीष्‍टदा पक्‍का विश्‍वास लबा म्‍हि दोबारी परमेश्‍वरसे मोशादा पिन्‍बा ठिम अन्‍छार भ्रतोःला कि भ्रआतोः भिबा तामगदे थोन्‍जी। पावलसे मोशादा पिन्‍बा ठिम अन्‍छार भ्रआतोः भिसी पाङ्जी, तिग्‍दा भिसम ख्रीष्‍टसे पिन्‍बा जुकजुकधोनाला जुनीला मुल जग चा विश्‍वास हिन्‍ना। विश्‍वासग्‍यामसेन जम्‍मान म्‍हिगदे परमेश्‍वरदा सेम निबा म्‍हि दोला। तर एशियारी परब तबा रोम य्‍हुल्‍साला गलातीया अञ्‍चलरी मुबा मण्‍डलीगदेरी कोइ कोइ म्‍हिगदे खबा मुबा। पावलसे लोप्‍बा ताम थाबान थेनीगदेसे मोशादा पिन्‍बा ठिम अन्‍छार आभ्रनी भिसम खालैनोन परमेश्‍वरदा सेम निबा म्‍हि दोबारी आखम भिसी पाङ्जी।

पावलसे लुसीला तामरी विश्‍वास लबा गलातीयाला म्‍हिगदेदा सत्‍य विश्‍वासरी दोःसी भबाला लागिरी चु चिठी भ्रिबा मुबा। पावलसे ह्राङ ख्रीष्‍टला मुल चेला हिन्‍ना भिबा ताम उन्‍बाला लागिरी ओच्‍छे मुल चेलागदेला अधिकारला बारेरी ज्‍यना लसी घोना लबाला लागिरी चु चिठी भ्रिबा हिन्‍ना। ओच्‍छे पावलसे ह्राङदा म्‍हिसे मुल चेला स्‍होबा आहिन, तर परमेश्‍वरसेन मुल चेला स्‍होबा हिन्‍ना भिसी पाङ्बा मुला। ओच्‍छे ह्राङसे थेःना लबा थार्बा पिन्‍बा समाचार चा अर्गु य्‍हुलला म्‍हिगदेला लागिरी हिन्‍ना भिसी पाङ्बा मुला। थेह्रङ् लसीन विश्‍वासग्‍यामसे जे म्‍हि य्‍हुल परमेश्‍वरदा सेम निबा म्‍हि दोला भिसी पाङ्बा मुला। पावलसे लिच्‍छापट्टिला अध्‍यायगदेरी चा य्‍हाङसे स्‍य्‍हान्‍दोगदेदा माया लजी भिसम विश्‍वास लबा अन्‍छारला बानीबेहोर म्राङ्ला, ओच्‍छे ख्रीष्‍टदा विश्‍वास लमाहेन्‍से स्‍य्‍हान्‍दोदा माया लबारी खम्‍ला भिसी पाङ्बा मुला।

मुल तामगदे

फ्‍याफुल्‍बादेन थार्बा पिन्‍बा समाचार गिक जे मुला १:१-१०

पावलदा परमेश्‍वरसेन मुल चेला स्‍होबा १:११-२:२१

परमेश्‍वरला दयामायाला समाचार ३:१-४:३१

ख्रीष्‍टसे पापला तहग्‍याम फेबादेन ख्रीष्‍टदा विश्‍वास लबागदेला बानीबेहोर ५:१-६:१०

चिठीला थुमरी भ्रिबा ताम ६:११-१८

पावलसे गलातीयाला विश्‍वासीगदेदा भ्रिबा चिठी

१

लास्‍सो ङा पावल खालै म्‍हिगदेसे धम्‍सी ओच्‍छे खालैसे स्‍होसी मुल चेला दोबा आहिन। तर येशू ख्रीष्‍टदा सिबाग्‍याम सोना लबा परमेश्‍वर आबादेन येशू ख्रीष्‍टसे ङादा मुल चेला स्‍होबा हिन्‍ना।

२ चुरी ङादेन छ्‌याम मुबा जम्‍मान ज्‍योज्‍यो आलेगदेदेन ङाग्‍याम गलातिया अञ्‍चलरी मुबा मण्‍डलीगदेदा फ्‍याफुल्‍ला!

३ एनीगदेदा परमेश्‍वर आबादेन य्‍हाङला प्रभु येशू ख्रीष्‍टग्‍याम दयामायादेन शान्‍ति तगै।

४ य्‍हाङदा चु जम्‍बुलिङला आज्‍यबा बानीबेहोरग्‍याम फेबारी परमेश्‍वर आबासे म्‍हन्‍बा अन्‍छार प्रभु येशू ख्रीष्‍ट य्‍हाङला पापला लागिरी सिजी।

५ थेतबासेलमा परमेश्‍वरदा सदन मानदेन जयजयकार तगै। आमेन।

थार्बा पिन्‍बा समाचार चु भन्‍दा अर्गु आरे

६ एनीगदे म्राङ्सी ङा उदेक तबा मुला, तिग्‍दा भिसम ख्रीष्‍टला दयामायाग्‍याम एनीगदेदा ङ्‌योइबा परमेश्‍वरदा एनीगदेसे चुदे योनान म्‍लेःसी अर्गु समाचार ङ्‌यान्‍सी भ्रमुला।

७ च्‍यागो, थार्बा पिन्‍बा समाचार चा चु भन्‍दा अर्गु आरे। तर कोइ कोइ म्‍हिसे चा एनीगदेदा अलमल तना लसी ख्रीष्‍टला समाचारदा न्‍होङ्ना लबारी म्‍हाइबा मुला।

८ ओच्‍छे ङन्‍से एनीगदेदा थेःना लबा थार्बा पिन्‍बा समाचारदा उल्‍टो स्‍होसी लोप्‍बागदे चा, ङनी तसै स्‍वर्गदूतनोन तसै थे नाश तगै।

९ एनीगदेसे विश्‍वास लबा थार्बा पिन्‍बा समाचारदा उल्‍टो स्‍होसी पाङ्बा म्‍हि चा नाशनोन तला। दान्‍दे ङाइ पाङ्बा चु ताम एनीगदेदा ङाइ ङाच्‍छाएनोन पाङ्बा मुला।

१० तिग चुह्रङ् लसी ङाइ म्‍हिदा ताङ्ना लबारी म्‍हाइबा हिन्‍ना? ङाइ मी परमेश्‍वरदा ताङ्ना लबारी म्‍हाइबा हिन्‍ना। तिग ङादा म्‍हिगदेसे मान लगै भिसी ङाइ म्‍हन्‍बा हिन्‍ना? चुदे ङाइ चुह्रङ् म्‍हन्‍बा हिन्‍सम, ङा ख्रीष्‍टला गे लबा म्‍हिनोन आहिन।

परमेश्‍वरसे पावलदा धम्‍बा

११ ज्‍योज्‍यो आले नाना आङागदे, ङाइ एनीगदेदा थेःना लबा थार्बा पिन्‍बा समाचार म्‍हिगदेसे स्‍होसी पाङ्बा ताम आहिन भिबा एनीगदेसे था याङ्‌गै भिसी ङाइ म्‍हन्‍बा मुला।

१२ तिग्‍दा भिसम ङादा चु खालै म्‍हिसे उन्‍बाएनोन आहिन, खालै म्‍हिसे पिन्‍बाएनोन आहिन। तर येशू ख्रीष्‍ट ह्राङसेन ङादा चु उन्‍बा हिन्‍ना।

१३ ङाच्‍छा यहूदी धर्म तेन्‍बा धुइरी ङाला बानीबेहोर खाह्रङ्बा मुबा भिसी एनीगदेदा थानोन मुला। थे धुइरी ङाइ परमेश्‍वरला मण्‍डलीदा ल्‍हानान दुख पिन्‍सी थेदा नाश लबारी म्‍हाइजी।

१४ थे धुइरी यहूदी धर्म तेन्‍बा ङा च्‍योच्‍योला म्‍हिगदे न्‍हङरी जम्‍मान भन्‍दा सेबा घोबा ङानोन मुबा। ङाइ आखे म्‍हेमेला रिमठिम ल्‍हानान तेन्‍मुबा।

१५ तर ङा न्‍हबा भन्‍दा ङाच्‍छान ङादा दयामाया लसी धम्‍बा परमेश्‍वरसेन,

१६ ङाइ अर्गु य्‍हुलला म्‍हिगदेदा थार्बा पिन्‍बा समाचार थेःना लबारी खम्‍गै भिसी थेदा ह्राङलान झा ङादा ङोसेना लबा ज्‍यबा छोर्जी। थे धुइरी ङाइ खालै म्‍हिदेन छ्‌याम ङ्‌योइबा छार्बा लसी आभ्रनी।

१७ ओच्‍छे ङा यरूशलेम सहररी ङा भन्‍दा ङाच्‍छाला मुल चेलागदेदा ह्रुप तबारीनोन आनिनी, बरु तुरुन्‍तन अरब य्‍हुल्‍सारी निजी। जमाहेन्‍से दमस्‍कस भिबा ग्‍लारीन दोःसी खजी।

१८ ओच्‍छे ङा सोम दिङ लिच्‍छा जे यरूशलेमरी पत्रुसदा ह्रुप तबारी निजी। थेरी ङा थेदेन छ्‌याम साता न्‍हीधोना चिजी।

१९ ङाइ थेरी प्रभुला आले याकूबदा बाहेक स्‍य्‍हान्‍दो खालै मुल चेलागदेदा आस्‍याप्‍नी।

२० ङाइ एनीगदेदा भ्रिबा चु ताम सत्‍य हिन्‍ना, ङाइ लुसीला ताम पाङ्बा आरे भिबा परमेश्‍वरदान था मुला।

२१ जमाहेन्‍से ङा सिरियादेन किलिकिया भिबा ग्‍लारी निजी।

२२ थे धुइधोना ख्रीष्‍टदा विश्‍वास लबा यहूदिया अञ्‍चलरी मुबा म्‍हिगदेसे ङादा ङोआसेबा,

२३ “ङाच्‍छा य्‍हाङदा ल्‍हानान दुख पिन्‍सी य्‍हाङसे लबा विश्‍वासदा नाश लबारी म्‍हाइबा म्‍हि ह्राङसेन दान्‍दे थेनोन विश्‍वासला बारेरी पाङ्सी भ्रमुला” भिबा ताम जे थेनीगदेसे थेःबा मुबा।

२४ ङाइ थेह्रङ्बा गे ख्‍लासी परमेश्‍वरदा विश्‍वास लबासे लमा थेनीगदेसे परमेश्‍वरला जयजयकार लजी।

पावलदेन मुल चेलागदे

२

च्‍युक ब्‍लि दिङ लिच्‍छा दोःसी ङा बारनाबासदेन छ्‌याम तीतसदा भोर्सी यरूशलेम सहररी निजी।

२ ङादा परमेश्‍वरसे उन्‍बा अन्‍छार ङा थेरी निजी। ओच्‍छे ङाइ लबा गे खेरो थानिगै भिसी ङाइ अर्गु य्‍हुलला म्‍हिगदेदा थेःना लबा थार्बा पिन्‍बा समाचारनोन थेला सेबा घोबा मण्‍डलीदा च्‍याबा म्‍हिगदेदा कुनी गिकरी भोर्सी पाङ्जी।

३ तर ङादेन छ्‌याम निबा तीतसदा ग्रीक य्‍हुलला म्‍हि तसैनोन खतना लतोःला भिसी खालैसेन आपाङ्नी।

४ तसैनोन लुसीला ताम लोप्‍बा गाते ज्‍योज्‍यो आलेगदे मण्‍डलीरी खसी खतना लतोःला भिसी ङनी ख्रीष्‍ट येशूदेन छ्‌याम गिक तबासे लमा ठिमला तहग्‍याम फेबा तामला चिवा लजी। ओच्‍छे ङाच्‍छाला ठिमला तहरी थान्‍बारी म्‍हाइजी।

५ तर थार्बा पिन्‍बा समाचारला सत्‍य ताम एनीगदेसे थाम्‍लेःगै भिसी ङन्‍से थेनीगदेला तामदा वास्‍तान आलनी।

६ थेनीगदे सेबा घोबा मण्‍डलीदा च्‍याबा म्‍हिगदे तसैनोन ङाइ पाङ्बा तामदा आहिन भिसी आपाङ्नी। ओच्‍छे थेनीगदे सेबा घोबान मुसैनोन ङादेन थेनीगदे न्‍हङरी तिगै फरक आरे। तिग्‍दा भिसम परमेश्‍वरसे खालैला ली च्‍यासी गे आलमुला।

७ तर परमेश्‍वरसे यहूदीगदेला गुङरी पत्रुसदा थार्बा पिन्‍बा समाचार थेःना लबा गे जिम्‍मा पिन्‍बा ह्रङ् लसी ङादाएनोन परमेश्‍वरसे अर्गु य्‍हुलला म्‍हिगदेला गुङरी थार्बा पिन्‍बा समाचार थेःना लबा गे जिम्‍मा पिन्‍जी भिबा ताम थेनीगदेसे था याङ्जी।

८ खाह्रङ् लसी परमेश्‍वरसे मुल चेला पत्रुसग्‍याम यहूदीगदेला गुङरी गे लजी थेह्रङ् लसीन ङाग्‍यामसेनोन परमेश्‍वरसे अर्गु य्‍हुलला म्‍हिगदेला गुङरी गे लजी।

९ मण्‍डलीला मण्‍डलीदा च्‍याबा म्‍हिगदे याकूब, पत्रुसदेन यूहन्‍नासे ङाथोरी परमेश्‍वरला दयामाया मुला भिसी था याङ्जी। थेतबासेलमा थेनीगदेसे बारनाबासदेन ङादा मान लसी संगती लबारी जिम्‍मा पिन्‍जी। जमाहेन्‍से ङनी चा अर्गु य्‍हुलला म्‍हिगदेला गुङरी गे लबा थेनीगदे चा यहूदीगदेला गुङरी गे लबा तामरी पक्‍का लजी।

१० खाँचोरी परब तबा प्राङ्‌बोगदेदा ह्रो लतोःला भिबा ताम चा थेनीगदेसेनोन लजी। चु गे चा ङादाएनोन लबा सेम मुबा।

पावलसे पत्रुसला गल्‍ती उन्‍बा

११ तर पत्रुस एन्‍टिओखिया भिबा ग्‍लारी धोखमाहेन्‍से ङाइ थेदा जम्‍मालान ङाच्‍छा बिरोध लजी। तिग्‍दा भिसम थेसे लबा गे गल्‍ती मुबा।

१२ थे याकूबसे पुइखबा म्‍हिगदे धोखबा भन्‍दा ङाच्‍छा चा अर्गु य्‍हुलला म्‍हिगदेदेन छ्‌यामनोन चिसी चबा थुङ्बा लमुबा। तर याकूबसे पुइखबा म्‍हिगदे धोखमाहेन्‍से अर्गु य्‍हुलला म्‍हिगदेदेन छ्‌याम आचिनी। तिग्‍दा भिसम खतना लबा म्‍हिगदे म्राङ्सी थे लोङ्मुबा।

१३ जमाहेन्‍से अर्गु यहूदीगदेसेनोन थेसे ह्रङ्नोन लजी। थेनीगदेला चुह्रङ्बा बानीबेहोर म्राङ्सी बारनाबासएनोन थेनीगदे ह्रङ्‌बान दोबारी म्‍हाइजी।

१४ तर ङाइ थेनीगदेदा थार्बा पिन्‍बा समाचार अन्‍छार सत्‍यरी भ्रबा आम्राङ्‌नी। थेतबासेलमा थेनीगदे जम्‍मालान ङाच्‍छा ङाइ पत्रुसदा “ह्राङ यहूदी तसीनोन अर्गु य्‍हुलला म्‍हिगदे ह्रङ् लसी भ्रमुला भिसम खाह्रङ् लसी अर्गु य्‍हुलला म्‍हिगदेदा चा यहूदी ह्रङ् लसी भ्रउ भिसी पाङ्‌खम्‍ला” भिसी पाङ्जी।

१५ हिन्‍बाम य्‍हाङ अर्गु य्‍हुलला पापी म्‍हिगदे ह्रङ्‌बा आतना न्‍हमान यहूदी हिन्‍ना।

१६ य्‍हाङ यहूदीगदेएनोन परमेश्‍वरदा सेम निबा म्‍हि दोबा य्‍हाङला ठिम अन्‍छार गे लसी आहिन। तर येशू ख्रीष्‍टदा विश्‍वास लबासे लमान परमेश्‍वरदा सेम निबा म्‍हि दोबा हिन्‍ना भिबा ताम य्‍हाङदा था मुला। य्‍हाङसेनोन परमेश्‍वरदा सेम निबा म्‍हि दोबाला लागिरी येशू ख्रीष्‍टदा विश्‍वास लजी। तिग्‍दा भिसम ठिम अन्‍छार गे लबासे लमा आहिन, तर ख्रीष्‍टदा लबा विश्‍वासग्‍याम परमेश्‍वरदा सेम निबा म्‍हि दोखम्‍गै भिसी हिन्‍ना। थेतबासेलमा ठिम अन्‍छार गे लसी खालैनोन परमेश्‍वरदा सेम निबा म्‍हि दोबारी आखम।

१७ चुदे य्‍हाङ ख्रीष्‍टदेन छ्‌याम गिक तसी परमेश्‍वरदा सेम निबा म्‍हि दोबारी म्‍हाइमा खालैसे य्‍हाङदाएनोन पापीन पाङ्जी भिसम तिग ख्रीष्‍टसे य्‍हाङदा पाप लपुङ्बा हिन्‍ना? पक्‍कान आहिन।

१८ तिग्‍दा भिसम ह्राङसेन फुप्‍बा स्‍हे दोःसी ह्राङसेन स्‍होजी भिसम ह्राङसे ह्राङदान अपराधी स्‍होबा हिन्‍ना।

१९ थेतबासेलमा परमेश्‍वरला लागिरी सोखम्‍गै भिसी परमेश्‍वरसे मोशादा पिन्‍बा ठिमग्‍याम ठिमला लागिरी ङा सिबा मुला।

२० ङादा ख्रीष्‍टदेन छ्‌यामनोन क्रुसरी साइबा मुला। थेतबासेलमा दाहेन्‍से सोबा ङा आहिन, ख्रीष्‍ट ङादेन छ्‌याम तसी सोबा मुला। दान्‍दे सोबा चु ल्‍हुइ चा परमेश्‍वरला झादा विश्‍वास लसी सोबा हिन्‍ना। थेसे ङादा माया लसी ह्राङला ज्‍याननोन ङाला लागिरी पिन्‍जी।

२१ ङाइ परमेश्‍वरला दयामायादा हेला लबारी आखम। तिग्‍दा भिसम परमेश्‍वरसे मोशादा पिन्‍बा ठिमग्‍याम म्‍हि परमेश्‍वरदा सेम निबा दोबारी खम्‍बा हिन्‍सम ख्रीष्‍ट सिबा चा तिगै गे आतनी।

विश्‍वासग्‍याम याङ्बा मोलम

३

गलातियारी मुबा मूर्ख म्‍हिगदे, एनीगदेदा खाल्‍से मोहनी लजी? येशू ख्रीष्‍ट क्रुसरी सिजी भिबा ताम एनीगदेलान ओन्‍छाङरी घोना लसी पाङ्ना पाङ्नान खाह्रङ्बा आघोबा?

२ थेह्रङ् लसी एनीगदेसे याङ्बा परमेश्‍वरला आत्‍मा परमेश्‍वरसे मोशादा पिन्‍बा ठिम अन्‍छार गे लसी याङ्बा कि थार्बा पिन्‍बा समाचार थेःसी विश्‍वास लबासे लमा याङ्बा हिन्‍ना? ङादा पाङ्‍गो।

३ एनीगदे खाह्रङ्बा मूर्ख, परमेश्‍वरला आत्‍माग्‍याम शुरु तसी दान्‍दे गेग्‍याम पूरा तबारी म्‍हाइबा?

४ तिग एनीगदेसे नाबा दुख खेरो निबा हिन्‍ना? पक्‍कान आहिन।

५ थेतबासेलमा परमेश्‍वरसे एनीगदेदा ह्राङला आत्‍मा पिन्‍बा मुला, ओच्‍छे एनीगदेला गुङरी उदेकला गेगदे लबा मुला। तिग चु जम्‍मान परमेश्‍वरसे मोशादा पिन्‍बा ठिम अन्‍छार एनीगदेसे गे लबासे लमा तबा हिन्‍ना, कि थार्बा पिन्‍बा समाचार थेःसी विश्‍वास लबासे लमा तबा हिन्‍ना?

६ अब्राहामला विश्‍वासदा च्‍यागो, “थेसे परमेश्‍वरदा विश्‍वास लबा मुबा। ओच्‍छे परमेश्‍वरसे थेदा सेम निबा म्‍हि हिन्‍ना भिसी सुङ्जी।”

७ थेतबासेलमा जुन जुन म्‍हिसे परमेश्‍वरदा विश्‍वास लला, थेनीगदेन अब्राहामला सन्‍तान हिन्‍ना भिसी एनीगदेसे घोउ।

८ ङाच्‍छान परमेश्‍वरला बचनरी अर्गु य्‍हुलला म्‍हिगदेएनोन विश्‍वासग्‍यामसेन परमेश्‍वरदा सेम निबा म्‍हि दोला भिसी भ्रिबा मुबा। थेतबासेलमा दङबोरीन परमेश्‍वरसे अब्राहामदा “एग्‍यामसे जम्‍मान य्‍हुलला म्‍हिगदेसे मोलम याङ्ला” भिसी ज्‍यबा समाचार थेःना लबा मुबा।

९ थेतबासेलमा ख्रीष्‍टदा विश्‍वास लबागदेसे विश्‍वास लबा अब्राहामसे ह्रङ् लसीन मोलम याङ्बा मुला।

१० तर परमेश्‍वरसे मोशादा पिन्‍बा ठिमथोरी जे भर लसी चिबागदेसे सजाय याङ्ला। तिग्‍दा भिसम परमेश्‍वरला बचनरी “परमेश्‍वरसे मोशादा पिन्‍बा ठिमरी मुबा जम्‍मान ताम आङ्‌यान्‍बा म्‍हिगदेसे सजाय याङ्ला” भिसी भ्रिबा मुला।

११ थेतबासेलमा परमेश्‍वरसे मोशादा पिन्‍बा ठिमथोरी जे भर लबा म्‍हि चा खालैनोन परमेश्‍वरदा सेम निबा म्‍हि दोबारी आखम भिबा ताम प्रस्‍टन मुला। तिग्‍दा भिसम “विश्‍वासग्‍यामसे जे परमेश्‍वरदा सेम निबा म्‍हि दोःसी सोखम्‍ला” भिसी बचनरी भ्रिबा मुला।

१२ तर विश्‍वासग्‍याम लबा गे परमेश्‍वरसे मोशादा पिन्‍बा ठिमसे लबारी आखम। बरु परमेश्‍वरला बचनरी चुह्रङ् भिसी भ्रिबा मुला, “जुन म्‍हिसे थे ठिम अन्‍छार गे लला, थे, थे ठिम अन्‍छारनोन भ्रला।”

१३ परमेश्‍वरसे मोशादा पिन्‍बा ठिम अन्‍छार य्‍हाङसे याङ्तोःबा सजाय ख्रीष्‍टसेन नाजी, ओच्‍छे सय फासी य्‍हाङदा थे सजायग्‍याम फेजी। तिग्‍दा भिसम “परमेश्‍वरग्‍याम सजाय याङ्बादा जे क्रुसरी च्‍योसी साइला” भिसी परमेश्‍वरला बचनरी भ्रिबा मुला।

१४ थेतबासेलमा अब्राहामसे याङ्बा परमेश्‍वरला मोलम अर्गु य्‍हुलला म्‍हिगदेसेनोन याङ्‌गै भिसी ख्रीष्‍ट येशूसे पापला सय फासी य्‍हाङदा पापग्‍याम फेजी। ओच्‍छे परमेश्‍वरसे ह्राङला आत्‍मा पिन्‍ना भिसी लबा कबुल य्‍हाङसे विश्‍वासग्‍याम याङ्ला।

परमेश्‍वरसे लबा कबुल

१५ च्‍यागो ज्‍योज्‍यो आले नाना आङागदे, ङाइ एनीगदेदा म्‍हि न्‍हीला गुङरी लबा कबुलला बारेरी पाङ्ला, थेन्‍नीसे कबुल लसी कागजरी सही छाप लमाहेन्‍से थेरी भ्रिबा ताम लिच्‍छा घटबट लबारी आखम, आहिन भिबारी आखम।

१६ परमेश्‍वरसे अब्राहामदा सन्‍तान पिन्‍ना भिसी कबुल लबा मुबा। थेदा ल्‍हानान सन्‍तान पिन्‍ना भिसी आहिन, तर गिक जे पिन्‍ना भिसी कबुल लबा मुबा। थे सन्‍तान गिक भिबा चा ख्रीष्‍टनोन हिन्‍ना।

१७ ङाइ पाङ्बा ताम चा चुनोन हिन्‍ना, परमेश्‍वरसे ङाच्‍छान लबा कबुलदा ग्‍यार्जा ब्‍लिसे बोगल गिकसे च्‍युइ दिङ लिच्‍छा मोशादा पिन्‍बा ठिमसे थाबारी आखम, थेह्रङ् लसी थाबारी खम्‍बा हिन्‍सम परमेश्‍वरसे लबा कबुल भ्‍याङ्सेला मुबा।

१८ चुदे मोशादा पिन्‍बा ठिम तेन्‍सी य्‍हाङसे परमेश्‍वरला सन्‍तान दोबा हक याङ्बा हिन्‍सम, थे हक परमेश्‍वरसे लबा कबुलग्‍याम याङ्बा आतसेला मुबा। तर परमेश्‍वरसे लबा कबुल अन्‍छार थे हक अब्राहामदा पिन्‍सी जिन्‍बा मुबा।

१९ थेह्रङ् भिसम दाहेन्‍से परमेश्‍वरसे मोशादा पिन्‍बा ठिम तिग्‍दा तोःजी? तिग्‍दा भिसम म्‍हिगदेसे लबा पाप गेगदे उन्‍बाला लागिरी ओच्‍छे परमेश्‍वरसे अब्राहामदा सन्‍तान पिन्‍ना भिसी लबा कबुल पूरा आततेधोनाला लागिरी जे हिन्‍ना। चु ठिम म्‍हिगदेदा परमेश्‍वरदेन छ्‌याम ढिक्‍ना लबाला लागिरी स्‍वर्गदूतगदेग्‍याम म्‍हि गिकसे स्‍होबा हिन्‍ना।

२० परमेश्‍वर गिक जे मुबासे लमा गिकला लागिरी अर्गु ढिक्‍ना लबा म्‍हि खालै आतोः।

परमेश्‍वरसे मोशादा पिन्‍बा ठिमला गे

२१ थेह्रङ् भिसम परमेश्‍वरला ठिम तिग परमेश्‍वरसे लबा कबुलला बिरोधरी मुला? आरे। चुदे म्‍हिगदेसे थार्बा याङ्‌गै भिसी थे ठिम पिन्‍बा हिन्‍सम ठिमग्‍यामसेन म्‍हिगदे परमेश्‍वरदा सेम निबा म्‍हि दोसेला मुबा।

२२ तर परमेश्‍वरला बचनसे चुह्रङ् भिसी पाङ्बा मुला, जम्‍बुलिङला जम्‍मान म्‍हि पापला तहरी मुला। थेतबासेलमा जुन म्‍हिसे येशू ख्रीष्‍टदा विश्‍वास लला, थेसे परमेश्‍वरसे पिन्‍ना भिसी लबा कबुल विश्‍वासग्‍यामसेन याङ्ला।

२३ तर ख्रीष्‍टदा विश्‍वास लबा धुइ खबा भन्‍दा ङाच्‍छा य्‍हाङ मोशादा पिन्‍बा ठिमला तहरी मुबा, ओच्‍छे विश्‍वास आलतेधोना य्‍हाङदा थे ठिमसेन खीसी थान्‍बा मुबा।

२४ विश्‍वासग्‍यामसेन परमेश्‍वरदा सेम निबा म्‍हि दोगै भिसी मोशादा पिन्‍बा ठिमसे य्‍हाङदा लोप्‍बान ख्रीष्‍ट मुबा ग्‍लाधोना निबा ग्‍याम उन्‍बा जिम्‍मा पिन्‍बा मुबा।

२५ तर विश्‍वास खसी जिन्‍बासे लमा दाहेन्‍से य्‍हाङ मोशादा पिन्‍बा ठिमला तहरी चिआतोः।

२६ तिग्‍दा भिसम ख्रीष्‍ट येशूदा लबा विश्‍वासग्‍यामसेन एनीगदे जम्‍मान परमेश्‍वरला सन्‍तान दोबा हिन्‍ना।

२७ थेह्रङ् लसीन एनीगदे न्‍हङला जुन म्‍हि ख्रीष्‍टदेन छ्‌याम गिक तसी बप्‍तिस्‍मा किन्‍बा मुला, थेनीगदे जम्‍मान ख्रीष्‍ट ह्रङ्‌बान दोबा मुला।

२८ थेतबासेलमा यहूदी तसै, ग्रीक तसै, नोकर तसै, नोकर आहिन्‍सै, ह्रेम्‍फेबे तसै, म्रिङम्‍हेमे तसै ख्रीष्‍ट येशूदेन छ्‌याम एनीगदे जम्‍मान गिकनोन हिन्‍ना।

२९ एनीगदे ख्रीष्‍टला हिन्‍सम अब्राहामला सन्‍तान हिन्‍ना, ओच्‍छे परमेश्‍वरसे पिन्‍ना भिसी कबुल लबा सम्‍पत्तिला हकएनोन याङ्बा मुला।

४

ङाइ पाङ्बा चा चुनोन हिन्‍ना, खालै म्‍हिसे ह्राङला आबा आमाला जम्‍मान धन सम्‍पत्ति याङ्बा हक मुसैनोन जजा मुतेधोना थे नोकर ह्रङ्‌बान हिन्‍ना।

२ ओच्‍छे थे घ्रेन आततेधोना आबासे च्‍याबारी जिम्‍मा पिन्‍बा म्‍हिला तहरी चिसी पाङ्बा ताम ङ्‌यान्‍तोःमुला।

३ ख्रीष्‍ट फेप्‍खबा भन्‍दा ङाच्‍छा य्‍हाङ जम्‍मान थेह्रङ्बान मुबा। ओच्‍छे जम्‍मान म्‍हिगदे कोलागदे ह्रङ्‌बान मुबा। थे धुइरी जम्‍मान म्‍हिगदे जम्‍बुलिङरी मुबा आत्‍माला शक्तिगदेला तहरी मुबा।

४ तर धुइ ठीक तमाहेन्‍से परमेश्‍वरसे ह्राङलान झादा पुइखजी। थे म्रिङम्‍हेमेला कोखग्‍याम न्‍हसी यहूदी ठिमला तहरी धन्‍छ्‌याजी।

५ य्‍हाङदा ठिमला तहग्‍याम सय फासी फेबाला लागिरी ओच्‍छे ह्राङलान कोलागदे स्‍होबाला लागिरी परमेश्‍वरसे थेदा पुइखबा हिन्‍ना।

६ दाहेन्‍से य्‍हाङ परमेश्‍वरला सन्‍तान दोबा मुला। थेतबासेलमा परमेश्‍वरसे ह्राङलान झाला आत्‍मा य्‍हाङला सेमरी पुइखबा मुला। थेनोन आत्‍मासे य्‍हाङदा सेमहेन्‍सेन “परमेश्‍वर आबा” भिसी पाङ्पुङ्मुला।

७ थेतबासेलमा परमेश्‍वरसे एनीगदेदा नोकर आहिन, तर ह्राङलान कोलागदे स्‍होबा मुला। ओच्‍छे एनीगदेसे याङ्तोःबा हकएनोन याङ्बा मुला।

पावलसे गालीलला म्‍हिगदेदा वास्‍ता लबा

८ परमेश्‍वरदा ङोसेबा भन्‍दा ङाच्‍छा एनीगदेसे मुनोन आरेबा ल लुदा तेन्‍मुबा। ओच्‍छे थेलान तहरी चिमुबा।

९ तर एनीगदेसे परमेश्‍वरदा ङोसेबा भन्‍दाएनोन परमेश्‍वरसे एनीगदेदा ङोसेबा मुला। थेह्रङ् भिसम दोःसी एनीगदे तिग्‍दा जम्‍बुलिङरी मुबा थेह्रङ्बा गे आखेल्‍बा कम‍जोर आत्‍माला नोकर दोःसी भ्रबा?

१० एनीगदेसे चा यहूदीगदेसे धङ्बा धिन, ला, धुइदेन दिङदा तेन्‍सी परमेश्‍वरदा ताङ्ना लबारी म्‍हाइबा मुला।

११ थेतबासेलमा ङाइ एनीगदेला लागिरी लबा गे खेरोरीन निजीम भिसी ङादा सुर्दा तबा मुला।

१२ ज्‍योज्‍यो आले नाना आङागदे, एनीगदेएनोन ङा ह्रङ्‌बान दोगो भिबा ङाला बिन्‍ती मुला। तिग्‍दा भिसम ङाएनोन एनीगदे ह्रङ्‌बान मुबा। एनीगदेसे ङादा तिगै आज्‍यबा लबा आरे।

१३ जम्‍मान भन्‍दा ङाच्‍छा ङाइ एनीगदेदा थार्बा पिन्‍बा समाचार थेःना लबा धुइरी ङा आखम्‍बा मुबा भिबा एनीगदेदा थानोन मुला।

१४ थे धुइरी ङा आखम्‍बासे लमा एनीगदेदा ल्‍हानान गाह्रो तबा मुबा। तसैनोन एनीगदेसे ङादा हेला आलनी। बरु परमेश्‍वरला दूतदेन ख्रीष्‍ट येशूदा ह्रङ् लसी एनीगदेसे ङादा मान लजी।

१५ थे धुइरी एनीगदे गाते ताङ्‍बा मुबा, तबा हिन्‍सम एनीगदेसे ह्राङला मीनोन तेःसी पिन्‍तोःसै ङादा पिन्‍बारी तयार मुबा भिबा ताम ङादा था मुला। तर दान्‍दे चा एनीगदेदा तिग तजी?

१६ तिग दान्‍दे ङाइ सत्‍य ताम पाङ्‌मा चा ङा एनीगदेला शत्रु दोबा हिन्‍ना?

१७ स्‍य्‍हान्‍दो म्‍हिगदेसेनोन एनीगदेदा वास्‍ता लमुला। तर ज्‍यबा सेमसे वास्‍ता लबा आहिन। थेनीगदेसे एनीगदेदा ङाइ लोप्‍बा ताम ख्‍लासी ह्राङला लिच्‍छा भ्रबा म्‍हि स्‍होबारी म्‍हाइबा हिन्‍ना।

१८ ङा एनीगदेदेन छ्‌याम मुबा धुइरी जे झन्‍सी गे लबा आहिन, तर ङा आरेसै सदन गे लसी चिबा चा ज्‍यबा ताम हिन्‍ना।

१९ ङाला कोलागदे, एनीगदे ख्रीष्‍ट ह्रङ्‌बान आदोतेधोना ङादा कोला न्‍हबारी छ्‌याइबा म्रिङम्‍हेमेदा तबा ह्रङ्‌बान दुख तबा मुला।

२० दान्‍दे ङा एनीगदेदेन छ्‌यामनोन चिसी चु भन्‍दा अर्गुन ताम लम्‍याङ्बा हिन्‍सम गाते ज्‍यबा तसेला मुबा। तर पाङ्‌नोन तोःमा ङाइ एनीगदेला लागिरी तिग लतोःबा थे ङादा था आरे।

हागारदेन सारा

२१ परमेश्‍वरसे मोशादा पिन्‍बा ठिमला तहरी चिबारी म्‍हाइबागदेसे ङादा पाङ्‍गो, ठिमसे तिग भिमुला थे ताम एनीगदेदा था आरे?

२२ तिग्‍दा भिसम चुह्रङ् भिसी भ्रिबा मुला, अब्राहामला झा न्‍ही मुबा, गिक चा नोकरस्‍याग्‍याम न्‍हबा ओच्‍छे गिक चा ह्राङलान म्रिङग्‍याम न्‍हबा मुबा। थेला ह्राङलान म्रिङ चा नोकर आहिन्‍मुबा।

२३ नोकरस्‍याग्‍याम न्‍हबा झा चा सेमसे म्‍हन्‍बा अन्‍छार न्‍हबा मुबा। तर नोकर आहिन्‍बा ह्राङलान म्रिङग्‍याम न्‍हबा झा चा परमेश्‍वरसे पिन्‍ना भिसी लबा कबुल अन्‍छार न्‍हबा मुबा।

२४ चु म्रिङम्‍हेमे न्‍हीनोन परमेश्‍वरसे लबा कबुलगदे ह्रङ्‌बा हिन्‍ना। चु कबुलगदे तिग हिन्‍ना भिबा ताम चु म्रिङम्‍हेमे न्‍हीग्‍यामसेन म्राङ्बा मुला। म्रिङम्‍हेमे गिक चा हागार हिन्‍ना। थे चा परमेश्‍वरसे सीनै भिबा गङरी मोशादा पिन्‍बा ठिम ह्रङ्‌बान हिन्‍ना। थे ठिमला नोकरगदे चा थेलान कोलागदे हिन्‍ना।

२५ अरब य्‍हुल्‍साला सीनै भिबा गङ चा हागार भिबा नोकरस्‍या ह्रङ्‌बान हिन्‍ना। ओच्‍छे परमेश्‍वरसे मोशादा पिन्‍बा ठिमदा तेन्‍बा दान्‍देला यरूशलेमदेन ठिमला लिच्‍छा भ्रबा जम्‍मान म्‍हिगदे थे नोकरस्‍याला सन्‍तान ह्रङ्‌बान हिन्‍ना।

२६ तर स्‍य्‍हान्‍दो म्रिङम्‍हेमे सारा चा स्‍वर्गला यरूशलेम ह्रङ्‌बान हिन्‍ना। थे खालैला नोकर आहिन, थे चा य्‍हाङला आमा हिन्‍ना।

२७ तिग्‍दा भिसम बचनरी चुह्रङ् भिसी भ्रिबा मुला,

“कोलागदे आतबा म्रिङम्‍हेमे,

ए ताङ्‍गो।

ओच्‍छे कोला न्‍हबा बेथानोन था आयाङ्बा म्रिङम्‍हेमे,

ए सेमहेन्‍सेन ताङ्सी क्रिङ्‍गो।

तिग्‍दा भिसम कोला तबा म्रिङम्‍हेमेला भन्‍दा कोला आतबा

म्रिङम्‍हेमेला कोलागदे ल्‍हानान तला।”

२८ ज्‍योज्‍यो आले नाना आङागदे, य्‍हाङएनोन अब्राहामदेन साराला झा इसहाक ह्रङ्‌बान परमेश्‍वरसे लबा कबुल अन्‍छार न्‍हबा सन्‍तान हिन्‍ना।

२९ तर थे धुइरी सेमसे म्‍हन्‍बा अन्‍छार न्‍हबा झासे परमेश्‍वरला आत्‍मासे म्‍हन्‍बा अन्‍छार न्‍हबा झादा दुख पिन्‍मुबा, दान्‍देनोन थेह्रङ्बान मुला।

३० तर बचनरी तिग भिसी भ्रिबा मुला? “थे नोकरस्‍यादेन थेला झादा दिमग्‍याम तेः‍गो। तिग्‍दा भिसम नोकर आहिन्‍बा ह्राङलान म्रिङग्‍याम न्‍हबा झासे याङ्बा हक नोकरस्‍याला झासे आयाङ्‌” भिसी भ्रिबा आरे?

३१ थेतबासेलमा ज्‍योज्‍यो आले नाना आङागदे, य्‍हाङ नोकरस्‍याला सन्‍तान आहिन, तर नोकर आहिन्‍बा म्रिङम्‍हेमेला सन्‍तान हिन्‍ना।

ख्रीष्‍टसे ठिमला तहग्‍याम फेबा

५

य्‍हाङदा ठिमला तहग्‍याम ख्रीष्‍टसे फेबा हिन्‍ना। थेतबासेलमा भङ्‍बा तसी चिउ, ओच्‍छे दोःसी थे ठिमला नोकर दोबारी थाम्‍हाइगो।

२ च्‍यागो, ङा पावलसेन एनीगदेदा चु ताम पाङ्बा मुला, एनीगदे खतना लबा ठिम तेन्‍बा हिन्‍सम एनीगदेला लागिरी ख्रीष्‍टला तिगै गे आरे।

३ ङाइ दोःसी एनीगदेदा पाङ्ला, खतना लतोःला भिसी पाङ्बा म्‍हिगदे जम्‍मासेन परमेश्‍वरसे मोशादा पिन्‍बा ठिम पूरन तेन्‍तोःला।

४ मोशादा पिन्‍बा ठिम तेन्‍सी परमेश्‍वरदा सेम निबा म्‍हि दोबारी म्‍हाइबा एनीगदे ख्रीष्‍टग्‍याम थारेङ तबा मुला। ओच्‍छे परमेश्‍वरला दयामायाग्‍यामएनोन थारेङ तबा मुला।

५ तर ङन्‍से लबा आश चा विश्‍वासग्‍याम सदन परमेश्‍वरदा सेम निबा म्‍हि दोबा हिन्‍ना। थे आश चा परमेश्‍वरला आत्‍माग्‍यामसेन याङ्ला भिसी य्‍हाङसे भ्रान्‍सी चिबा मुला।

६ तिग्‍दा भिसम ख्रीष्‍ट येशूदा विश्‍वास लमाहेन्‍से खतना लसै आलसै तिगै आहिन। तर गिकसेम गिकदा माया लसी विश्‍वासला गे लबा चा मुल ताम हिन्‍ना।

७ हिन्‍बाम एनीगदे ज्‍यबा ग्‍यामरी भ्रबान मुबा। तर दान्‍दे चा खाल्‍से एनीगदेदा सत्‍य ग्‍याम ख्‍लासी भ्रबारी कर लजी।

८ चुह्रङ् लपुङ्बा चा एनीगदेदा ङ्‌योइबा परमेश्‍वरसे आहिन।

९ चु लुसीला ताम चा जजाकी खमीर ह्रङ्‌बान हिन्‍ना। जजाकी खमीर युसै ज्‍योप्‍बा जम्‍मान ब्रादा भोना लला।

१० एनीगदेसे ङाला ताम बाहेक स्‍य्‍हान्‍दो म्‍हिला ताम आङ्‌यान भिसी ङाइ प्रभुरी विश्‍वास लबा मुला। एनीगदेदा अलमल लसी आतोःबा ग्‍यामरी भ्रपुङ्बा जुन म्‍हि मुसै थेसे परमेश्‍वरग्‍याम खबा सजाय नातोःला।

११ ज्‍योज्‍यो आले नाना आङागदे, ङाइ अझ खतना लनोन तोःला भिसी पाङ्सी भ्रसम तिग्‍दा चुह्रङ् लसी दुख नातोःसेला। खतना लबा ताम सत्‍य हिन्‍सम ख्रीष्‍ट येशू क्रुसरी सिबा ताम पाङ्‌मा खालैसेन बिरोध आलसे मुबा।

१२ एनीगदेदा सत्‍य ग्‍याम ख्‍लापुङ्बागदेसे मी तिग्‍दा खतना जे लसे, बरु थेनीगदेसे मी ल्‍हुइला स्‍हेनोन थासै तसेला।

१३ ज्‍योज्‍यो आले नाना आङागदे, ठिमला तहग्‍याम थार्बाला लागिरीन एनीगदेदा ङ्‌योइबा हिन्‍ना। थेतबासेलमा थार्बा याङ्सीनोन पापी बानीबेहोर अन्‍छार गे थालउ। तर माया लसी गिकसेम गिकदा ह्रो लउ।

१४ तिग्‍दा भिसम परमेश्‍वरसे मोशादा पिन्‍बा जम्‍मान ठिम “एसे ह्राङला खिम्‍जेमदा ह्राङदा ह्रङ्नोन माया लउ” भिसी सुङ्बा बचन गिकरीन पूरा तबा मुला।

१५ तर एनीगदे ह्राङ ह्राङ न्‍हङरी जन्‍तुगदे ह्रङ् लसी छेबा बङ्बादेन ख्राप्‍बा लबा मुला भिसम होशियार तसी चिउ। आहिन्‍सम एनीगदे ह्राङ ह्राङग्‍यामनोन नाश तसी निला।

परमेश्‍वरला आत्‍माग्‍याम याङ्बा जुनी

१६ थेतबासेलमा एनीगदेसे ङाला ताम ङ्‌यान्‍गो, एनीगदे परमेश्‍वरला आत्‍मासे कुल्‍बा अन्‍छार भ्रउ। तर पापी बानीबेहोरग्‍याम जे लइ म्‍हन्‍बा थेनोन लसी थाभ्रउ।

१७ तिग्‍दा भिसम पापी बानीबेहोरदा परमेश्‍वरला आत्‍मासे ओच्‍छे परमेश्‍वरला आत्‍मादा पापी बानीबेहोरसे बिरोध लला। एनीगदेसे जुन गे लबारी म्‍हाइला थे गे लआपुङ्बाला लागिरी थेन्‍नी न्‍हङरी गिकसेम गिकला बिरोध लला।

१८ तर चुदे एनीगदे परमेश्‍वरला आत्‍मासे कुल्‍बा अन्‍छार भ्रजी भिसम दाहेन्‍से एनीगदे ठिमला तहरी आरे।

१९ पापी बानीबेहोरग्‍याम लबा गेगदे चुनोन हिन्‍ना: ब्रेल्‍सी भ्रबा, नइबा ताम म्‍हन्‍बा, सेमरी जे लइ म्‍हन्‍बा थेनोन लबा,

२० मूर्तिगदेदा पूजा लबा, तन्‍त्रमन्‍त्र लबा, शत्रु स्‍होबा, छेबा बङ्बा लबा, डाह लबा, बोमो लबा, ह्राङला जे ग्‍याम च्‍याबा, फेना लबा, ह्राङ ह्राङला समूह स्‍होसी भ्रबा,

२१ डाह लबा, ङ्‌य्‍होइसी भ्रबा, मोजमजा लबादेन चुह्रङ्बान अर्गु पाप गेगदे लबा। ङाइ चुह्रङ्बा गे लबा म्‍हिगदेदा परमेश्‍वरला य्‍हुल्‍सारी वाङ्‌आम्‍याङ्‌ भिसी ङाच्‍छाएनोन पाङ्बा मुबा, दान्‍देनोन पाङ्‌बान मुला।

२२ तर परमेश्‍वरला आत्‍मासे य्‍हाङदा माया लबारी, ताङ्ना लबारी, ढिक्‍सी चिबारी, नाबारी, दया लबारी, स्‍य्‍हान्‍दोदा ज्‍यबा लबारी, विश्‍वासला गे लबारी,

२३ सोजो दोबारी, ह्राङसे ह्राङदान तहरी थान्‍बारी ह्रो लला। चु तामगदेदा बिरोध लबा खजिबै ठिम आरे।

२४ तर जुन म्‍हिगदे ख्रीष्‍ट येशूला हिन्‍ना, थेनीगदेसे चा पापी बानीबेहोरग्‍याम थोन्‍बा जम्‍मान पापी सेमगदे क्रुसरी टाँगब लसी जिन्‍बा मुला।

२५ य्‍हाङ परमेश्‍वरला आत्‍माग्‍याम सोबासे लमा परमेश्‍वरला आत्‍मासे कुल्‍बा अन्‍छारनोन भ्रइ।

२६ य्‍हाङ घमण्‍ड लसी गिकसे गिकदा बोमो खना लबादेन ईख थान्‍बा म्‍हि दोबारी आत।

गिकसेम गिकदा ह्रो लउ

६

ज्‍योज्‍यो आले नाना आङागदे, चुदे खालै म्‍हिसे आज्‍यबा गे लबा स्‍याप्‍जी भिसम एनीगदे परमेश्‍वरला आत्‍माग्‍याम पाको दोबागदेसे थेदा ज्‍यना लसी घोना लउ। तर एनीगदे ह्राङएनोन फसब आतबारी होशियार तसी चिउ।

२ दुखरी गिकसेम गिकदा ह्रो लउ। चुह्रङ् लसी एनीगदेसे ख्रीष्‍टसे लोप्‍बा ठिम पूरा लला।

३ तिग्‍दा भिसम तिगै गे आखेल्‍बा म्‍हिसे ङा ह्रङ्‌बा खालै आरे भिसी म्‍हन्‍जी भिसम थेसे ह्राङसे ह्राङदान धोका पिन्‍बा हिन्‍ना।

४ जम्‍मासेन ह्राङ ह्राङसे लबा गे ठीक मुला कि आरे थे ह्राङ ह्राङसेन च्‍यागो। ह्राङसे लबा गे ठीक मुसम ताङ्‍गो। तर स्‍य्‍हान्‍दोसे भन्‍दा ङाइ ज्‍यबा गे लजी भिसी घमण्‍ड थालउ।

५ तिग्‍दा भिसम जम्‍मासेन ह्राङला गे ह्राङ ह्राङसेन लतोःला।

६ ह्राङदा परमेश्‍वरला बचन लोप्‍सी पिन्‍बा म्‍हिगदेदा ह्राङदेन छ्‌याम मुबा ज्‍यबा स्‍हेगदे पिन्‍गो।

७ थेतबासेलमा खालैसे ह्राङसे ह्राङदान धोका थापिन्‍गो। परमेश्‍वरदा खालैसेन ठट्टा लबारी आत। तिग्‍दा भिसम म्‍हिसे जे सूला थेनोन रोला।

८ जुन म्‍हि ह्राङला पापी बानीबेहोर अन्‍छार भ्रला, थे थेनोन पापी बानीबेहोरसे लमा नाश तला। तर जुन म्‍हि परमेश्‍वरला आत्‍मासे कुल्‍बा अन्‍छार भ्रला, थेसे परमेश्‍वरला आत्‍माग्‍यामसेन जुकजुकधोनाला जुनी याङ्ला।

९ दाहेन्‍से य्‍हाङ ज्‍यबा गे लबारी भ्‍लप्‍बारी आत। तिग्‍दा भिसम आभ्‍लप्‍ना ज्‍यबा गे लजी भिसम य्‍हाङसे ठीक धुइरी बाली दुइम्‍याङ्ला।

१० थेतबासेलमा मौका याङ्बा धुइरी चा य्‍हाङसे जम्‍मान म्‍हिदा ज्‍यबा लतोःला। अझ ख्रीष्‍टदा विश्‍वास लबागदेला म्‍हेमेदा चा य्‍हाङसे ज्‍यबा लनोन तोःला।

छार जुनी

११ च्‍यागो, चु ताम एनीगदेसे था याङ्‌गै भिसी ङाइ ह्राङलान यासे घ्रेन घ्रेन हिगीरी भ्रिबा मुला।

१२ च्‍यागो, ङा चा ज्‍यबा म्‍हि हिन्‍ना भिसी म्‍हिगदेदा उन्‍बारी म्‍हाइबागदेसे जे एनीगदेदा खतना लनोन तोःला भिसी कर लमुला। ख्रीष्‍टला क्रुससे जे थार्ना लला भिबा तामरी विश्‍वास लबासे लमा स्‍य्‍हान्‍दो म्‍हिगदेग्‍याम दुख नाआतोःगै भिसी थेनीगदे जोगब तबाला लागिरी जे चु ताम पाङ्बा हिन्‍ना।

१३ जुन म्‍हिगदेसे एनीगदेदा खतना लतोःला भिसी पाङ्‌मुला थेनीगदे ह्राङसेनोन ठिमरी पाङ्बा अन्‍छार गे आलमुला। तर घमण्‍ड लबारी जे एनीगदेसे खतना लगै भिसी थेनीगदेसे म्‍हन्‍मुला।

१४ तर ङा चा अर्गु तामरी घमण्‍ड आल, प्रभु येशू ख्रीष्‍ट क्रुसरी सिबा तामरी जे घमण्‍ड लला। तिग्‍दा भिसम प्रभु येशू ख्रीष्‍ट क्रुसरी सिबासे लमा ङाला लागिरी जम्‍बुलिङग्‍याम खबा जम्‍मान तामगदे सिसी जिन्‍बा मुला, ओच्‍छे ङाएनोन जम्‍बुलिङला लागिरी सिसी जिन्‍बा मुला।

१५ खतना लसै आलसै तिगै आहिन, तर परमेश्‍वरसे छार म्‍हि स्‍होबा चा मुल ताम हिन्‍ना।

१६ चु ठिम अन्‍छार भ्रबागदे जम्‍मान परमेश्‍वरला म्‍हिगदेदा दयादेन शान्‍ति तला। दाहेन्‍से थेनीगदे जम्‍मान परमेश्‍वरला म्‍हिगदे हिन्‍ना।

१७ दाहेन्‍से चु तामला लागिरी ङाइ खालैग्‍यामसेन दुख नाआतोःगै। तिग्‍दा भिसम ङा येशूला गे लबा म्‍हि हिन्‍ना भिसी उन्‍बाला लागिरी ङाला ल्‍हुइ नाङ डामनोन डाम मुला।

१८ ज्‍योज्‍यो आले नाना आङागदे, एनीगदेला आत्‍मादेन छ्‌याम य्‍हाङला प्रभु येशू ख्रीष्‍टला दयामाया तगै। आमेन।

पावलसे एफिससला विश्‍वासीगदेदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा (एफिसी १:१)।

भ्रिबा ग्‍ला: रोम सहरला झ्‍याल्‍खानग्‍याम भ्रिबा मुबा।

भ्रिबा साल: ओस्‍पन ईश्‍‍वी संवत् ६१-६३ (विक्रम संवत् ११८-१२०) सालला गुङरी भ्रिबा मुबा।

खाल्‍दा भ्रिबा: एफिसस सहररी मुबा मण्‍डलीदेन थेला ङाम ङामला ग्‍लारी मुबा मण्‍डलीगदेदा भ्रिबा मुबा।

चु चिठीरी जम्‍मान भन्‍दा ङाच्‍छा परमेश्‍वरसे म्‍हन्‍बा अन्‍छारला ख्रीष्‍टदा जम्‍मान स्‍हेला मुल स्‍होसी जम्‍मान स्‍हे ख्रीष्‍टला तहरी थान्‍जी भिसी भ्रिबा मुला (एफिसी १:९-१०)। चु चिठी चा परमेश्‍वरला म्‍हिगदे ख्रीष्‍टदेन छ्‌याम गिक तसी परमेश्‍वरसे म्‍हन्‍बा अन्‍छार सोगै भिसी भ्रिबा हिन्‍ना।

चु चिठीला ङाच्‍छाला अध्‍यायरी खाह्रङ् लसी य्‍हाङ ख्रीष्‍टदेन छ्‌याम गिक तजी भिबा तामला बारेरी पाङ्बा मुला। परमेश्‍वर आबासे ह्राङला म्‍हिगदेदा धम्‍सी ह्राङला झा येशू ख्रीष्‍टग्‍याम थेनीगदेला पापला दोष मेटब लसी पापग्‍याम फेजी, ओच्‍छे परमेश्‍वरसे ह्राङसे लबा घ्रेन कबुल ह्राङला आत्‍मा बैना पिन्‍सी पक्‍का लजी। लिच्‍छापट्टिला अध्‍यायरी चा पावलसे चु चिठी पढब लबागदेदा ख्रीष्‍टदेन छ्‌याम गिक तबा अन्‍छारला बानीबेहोर उन्‍गो भिसी बिन्‍ती लबा मुला।

परमेश्‍वरला म्‍हिगदे ख्रीष्‍टदेन छ्‌याम गिक तबा तामगदे उन्‍बाला लागिरी पावलसे चुह्रङ्बा तामगदे पाङ्बा मुला। मण्‍डली चा ख्रीष्‍टला ल्‍हुइ ह्रङ्‌बान हिन्‍ना, मण्‍डलीला थोबो चा ख्रीष्‍ट हिन्‍ना। ओच्‍छे मण्‍डली दिम ह्रङ्‌बान हिन्‍ना, थे दिमला सुर युङबा चा ख्रीष्‍ट हिन्‍ना। थेह्रङ् लसी मण्‍डली चाङछार ह्रङ्‌बान हिन्‍ना, ओच्‍छे म्‍हाछार चा ख्रीष्‍ट हिन्‍ना। चु चिठीरी पावलसे बलि, माफ, दयामायादेन चोखो ओच्‍छे ख्रीष्‍टला मायाला बारेरी घ्रेन घ्रेन ताम भ्रिबा मुला।

मुल तामगदे

फ्‍याफुल्‍बा १:१-२

ख्रीष्‍टदेन ख्रीष्‍टदा विश्‍वास लबागदे १:३-३:२१

ख्रीष्‍टदेन छ्‌याम मुबा छार जुनी ४:१-६:२०

चिठीला थुमरी भ्रिबा तामगदे ६:२१-२४

पावलसे एफिससला विश्‍वासीगदेदा भ्रिबा चिठी

१

लास्‍सो, एफिससरी मुबा जम्‍मान परमेश्‍वरला म्‍हिगदेदा ङा पावलग्‍याम फ्‍याफुल्‍ला! ङा परमेश्‍वरसे ख्रीष्‍ट येशूला गे लबाला लागिरी धम्‍बा मुल चेला हिन्‍ना। एनीगदे, ख्रीष्‍ट येशूदा सदन विश्‍वास लसी चिबागदेदा,

२ य्‍हाङला परमेश्‍वर आबादेन प्रभु येशू ख्रीष्‍टग्‍याम दयामायादेन शान्‍ति तगै।

ख्रीष्‍टग्‍याम याङ्बा मोलम

३ य्‍हाङला प्रभु येशू ख्रीष्‍टला आबा परमेश्‍वरला जयजयकार तगै। तिग्‍दा भिसम ख्रीष्‍टदेन छ्‌याम गिक तबासे लमा परमेश्‍वरसे य्‍हाङदा स्‍वर्गला जम्‍मान मोलम पिन्‍बा मुला। थे मोलमगदे चा चुनोन हिन्‍ना।

४ चोखोदेन तिगै दोष आरेबा म्‍हि स्‍होबाला लागिरी परमेश्‍वरसे ख्रीष्‍टदेन छ्‌याम गिक स्‍होसी चु जम्‍बुलिङ स्‍होबा भन्‍दा ङाच्‍छान धम्‍बा हिन्‍ना।

५ परमेश्‍वरसे य्‍हाङदा माया लसी येशू ख्रीष्‍टग्‍याम थेसे ह्राङला सेमसे म्‍हन्‍बा ह्रङ्‌बान कोलागदे स्‍होबारी य्‍हाङदा ङाच्‍छाहेन्‍सेन धम्‍बा मुबा।

६ परमेश्‍वरसे ह्राङला सेमहेन्‍से माया लबा झाग्‍याम य्‍हाङदा ल्‍हानान दया लसी मोलम पिन्‍बा मुला। थेतबासेलमा य्‍हाङसे परमेश्‍वरला जयजयकार लतोःला।

७-८ परमेश्‍वरसे य्‍हाङदा ल्‍हानान दयामाया लबासे लमा य्‍हाङसे ख्रीष्‍टग्‍याम थार्बा याङ्बा मुला। थेनोन ख्रीष्‍टला कासे य्‍हाङला पापला सय फासी य्‍हाङदा पापग्‍याम फेबा मुला।

९-१० चुह्रङ् लसीन परमेश्‍वरसे ह्राङला पूरा ज्ञान बुद्धिग्‍याम थेला सेमला ताम य्‍हाङदा घोना लबा मुला। थेला सेमला ताम चा धुइ तमाहेन्‍से ह्राङसे म्‍हन्‍बा अन्‍छारला स्‍वर्गदेन जम्‍बुलिङरी मुबा जम्‍मान स्‍हेगदे ख्रीष्‍टसे ग्‍ला गिकरी पोप लसी शासन लबा हिन्‍ना। चु चा थेसे म्‍हन्‍बा अन्‍छार ङाच्‍छाहेन्‍से ख्रीष्‍ट येशूग्‍याम स्‍होसी थान्‍बा ताम हिन्‍ना।

११ थेतबासेलमा परमेश्‍वरसे ह्राङसे म्‍हन्‍बा अन्‍छार जम्‍मान ताम पूरा लबा मुला। थेह्रङ् लसीन य्‍हाङदाएनोन ख्रीष्‍टदेन छ्‌याम गिक स्‍होसी थेला म्‍हि स्‍होबा मुला।

१२ ख्रीष्‍ट येशूथोरी ङाच्‍छाहेन्‍सेन आश लबा ङनी यहूदीगदेदा परमेश्‍वरसे थेला य्‍हालदेन शक्तिला जयजयकार लगै भिसी धम्‍बा मुला।

१३ थेह्रङ् लसीन एनीगदेसेनोन थार्बा पिन्‍बा समाचार सत्‍य बचन थेःसी ख्रीष्‍ट येशूदा विश्‍वास लजी। थेतबासेलमा एनीगदेदा ङालान हिन्‍ना भिसी परमेश्‍वरसे ह्राङला आत्‍मासे छाप लबा मुला। चुनोन आत्‍मा परमेश्‍वरसे ह्राङला म्‍हिदा पिन्‍ना भिसी लबा कबुल हिन्‍ना।

१४ य्‍हाङ परमेश्‍वरला म्‍हिसे याङ्तोःबा हकदेन पापग्‍याम पूरन फेला भिबा ताम उन्‍बाला लागिरी परमेश्‍वरसे थेला आत्‍मा बैना पिन्‍बा मुला। थेतबासेलमा य्‍हाङसे परमेश्‍वरला य्‍हालदेन शक्तिला जयजयकार लतोःला।

पावलसे एफिससरी मुबा विश्‍वासीगदेला लागिरी लबा प्रार्थना

१५-१६ थेतबासेलमा एनीगदेसे प्रभु येशूदा विश्‍वास लबा मुला भिबादेन परमेश्‍वरला म्‍हिगदेदा माया लबा मुला भिबा ताम थेःसी ङाइ एनीगदेला लागिरी सदन परमेश्‍वरदा धन्‍यवाद पिन्‍बान चुह्रङ् लसी प्रार्थना लबा मुला।

१७ प्रभु येशू ख्रीष्‍टला परमेश्‍वर य्‍हाङसे मान लतोःबा परमेश्‍वर आबासे एनीगदेदा ह्राङला आत्‍मा पिन्‍गै। थेनोन आत्‍माग्‍याम परमेश्‍वरदा ङोसेबा ज्ञान याङ्सी थेला बारेरी अझ घोखम्‍गै।

१८ थेह्रङ् लसीन परमेश्‍वरला य्‍हाल याङ्बाला लागिरी एनीगदेला सेम छोर्सी एनीगदेदा तिग आश उन्‍सी ङ्‌योइबा मुबा थे घोखम्‍गै। ओच्‍छे थेसे ह्राङला म्‍हिगदेदेन कबुल लमा पिन्‍ना भिबा मोलम गाते घ्रेन गाते ल्‍हाना मुला थे था याङ्‌गै।

१९ ओच्‍छे य्‍हाङ विश्‍वास लबागदेला लागिरी गे लबा परमेश्‍वरला शक्ति गाते घ्रेन मुला थे एनीगदेसे घोखम्‍गै भिसीएनोन ङाइ प्रार्थना लबा मुला।

२० थेनोन शक्तिग्‍याम परमेश्‍वरसे ख्रीष्‍ट येशूदा सिबाग्‍याम सोना लसी स्‍वर्गरी ह्राङला दाहिने छ्‌यापट्टि मुल ठिरी चिपुङ्जी।

२१ ओच्‍छे परमेश्‍वरसे ख्रीष्‍ट येशूदा जम्‍बुलिङदेन मुरी मुबा जम्‍मान शासन लबागदे, अधिकार मुबागदे, शक्ति मुबागदे, ग्‍लेगदेदेन जम्‍मान मिनथोरी शासन लबा अधिकार पिन्‍जी। दान्‍देला धुइरी जे आहिन, तर लिच्‍छा खबा धुइरीनोन चु जम्‍मानथोरी थेदा शासन लबा अधिकार पिन्‍बा मुला।

२२ थेह्रङ् लसीन परमेश्‍वरसे जम्‍मान स्‍हेगदे ख्रीष्‍टला स्‍य्‍हाप धिरी थान्‍सी मण्‍डलीला लागिरी ख्रीष्‍ट येशूदा जम्‍मान स्‍हेला थोबो स्‍होजी।

२३ मण्‍डली चा ख्रीष्‍टला ल्‍हुइ हिन्‍ना। थेग्‍यामसे मण्‍डली पूरा तमुला। ओच्‍छे जम्‍मान स्‍हेगदे पूरा तना लबाएनोन थेनोन हिन्‍ना।

य्‍हाङदा परमेश्‍वरसे दया लसी सोना लजी

२

एनीगदे ह्राङलान पापग्‍याम सिबा धुइरी परमेश्‍वरसे एनीगदेदा सोना लजी।

२ थे धुइरी एनीगदे जम्‍बुलिङला आज्‍यबा ठिमला लिच्‍छा भ्रमुबा ओच्‍छे म्‍हङगदेला य्‍हुल्‍सारी शासन लबा ‍शैतानसे कुल्‍बा ताम ङ्‌यान्‍सी भ्रमुबा। दान्‍देनोन परमेश्‍वरसे कुल्‍बा ताम आङ्‌यान्‍बागदेदा थेसे ह्राङला तहरी थान्‍बा मुला।

३ ङाच्‍छा मी य्‍हाङ जम्‍मान थेनीगदे ह्रङ्‌बान सेमरी ल्‍हुइला लागिरी जे लइ म्‍हन्‍बा थेनोन लसी भ्रबा म्‍हि हिन्‍ना। य्‍हाङला थेह्रङ्बा बानीबेहोर अन्‍छार मी स्‍य्‍हान्‍दोगदेसे ह्रङ्नोन य्‍हाङसेनोन परमेश्‍वरग्‍याम सजाय याङ्तोःबा मुबा।

४ तर य्‍हाङला परमेश्‍वर ल्‍हानान दया लबा परमेश्‍वर हिन्‍ना। ओच्‍छे य्‍हाङदा ल्‍हानान माया लबा मुला।

५ थेतबासेलमान य्‍हाङ पापरी सिसैनोन परमेश्‍वरसे ख्रीष्‍ट येशूदेन छ्‌यामनोन सोना लजी। एनीगदेसे याङ्बा थार्बाएनोन थेनोन परमेश्‍वरला दयामायासे हिन्‍ना।

६ ख्रीष्‍ट येशूदेन छ्‌याम गिक स्‍होबासे लमा परमेश्‍वरसे य्‍हाङदा येशू ख्रीष्‍टदेन छ्‌याम सोना लसी स्‍वर्गरी थेदेन छ्‌यामनोन चिपुङ्जी।

७ परमेश्‍वरसे चुह्रङ्बा गे लसी लिच्‍छाला धुइला लागिरी थेला घ्रेन दयामाया उन्‍बा मुला। येशू ख्रीष्‍टसे य्‍हाङला लागिरी जम्‍मान गे लबासे लमा य्‍हाङसे चु दयामाया याङ्बा मुला।

८ तिग्‍दा भिसम परमेश्‍वरला दयामायाग्‍याम य्‍हाङला विश्‍वाससे लमान य्‍हाङसे थार्बा याङ्बा हिन्‍ना। चु चा एनीगदेसे लबा गेग्‍याम आहिन, तर परमेश्‍वरसे पिन्‍बा मोलमग्‍याम हिन्‍ना।

९ म्‍हिसे लबा गेग्‍याम थार्बा याङ्बा हिन्‍सम म्‍हि घमण्‍डी दोसेला मुबा।

१० तिग्‍दा भिसम य्‍हाङसे ज्‍यबा गे लगै भिसी परमेश्‍वरसे य्‍हाङदा येशू ख्रीष्‍टग्‍याम छार म्‍हि स्‍होबा हिन्‍ना। थेसे म्‍हन्‍बा अन्‍छार भ्रगै भिसीन परमेश्‍वरसे य्‍हाङदा ङाच्‍छाहेन्‍सेन स्‍होबा मुबा।

येशू ख्रीष्‍टरी जम्‍मान गिक हिन्‍ना

११ थेतबासेलमा एनीगदेसे चु ताम थाम्‍लेःगो, ङाच्‍छा ल्‍हुइरी खतना लबा यहूदीगदेसे घमण्‍ड लसी एनीगदेदा खतना आलबा अर्गु य्‍हुलला म्‍हि भिसी भिबा मुबा।

१२ थे धुइरी एनीगदे ख्रीष्‍टग्‍याम थारेङ मुबा। ओच्‍छे इस्राएलीगदेसे याङ्बा हकग्‍यामएनोन थारेङ मुबा। थेह्रङ् लसीन परमेश्‍वरसे ह्राङला म्‍हिगदेदा पिन्‍ना भिसी लबा कबुलगदेरीनोन एनीगदेला तिगै हक आरेबा मुबा। थेतबासेलमा एनीगदे जम्‍बुलिङरी आश आरेबादेन परमेश्‍वरदा ङोआसेबा म्‍हि मुबा।

१३ तर दान्‍दे एनीगदे ख्रीष्‍ट येशूदेन छ्‌याम गिक तबा मुला। ङाच्‍छा एनीगदे परमेश्‍वरग्‍याम थारेङ मुबा दान्‍दे ख्रीष्‍ट येशूसे बगब लबा काग्‍याम एनीगदेदा परमेश्‍वरला ङामरी भबा मुला।

१४ य्‍हाङदा शान्‍ति पिन्‍बा येशू ख्रीष्‍टनोन हिन्‍ना। तिग्‍दा भिसम ङाच्‍छा य्‍हाङला गुङरी यहूदीदेन अर्गु य्‍हुलला म्‍हि भिसी फेबारी पर्खाल ह्रङ्‌बा शत्रु मुबा। थेसे थे पर्खाल ह्रङ्‌बा शत्रुदा नाश लसी य्‍हाङदा गिकनोन स्‍होजी।

१५ ओच्‍छे येशू ख्रीष्‍टसे यहूदीगदेदेन अर्गु य्‍हुलला म्‍हिगदेदा ढिक्‍ना लबादेन ह्राङग्‍याम छार म्‍हि स्‍होबारी ह्राङलान ल्‍हुइ पिन्‍सी यहूदीगदेला ठिमदेन ठिमसे कुल्‍बा तामगदे नाश लजी।

१६ थेह्रङ् लसीन येशू ख्रीष्‍ट ह्राङनोन क्रुसरी सिसी य्‍हाङ न्‍हङरी गिकसे स्‍य्‍हान्‍दोदा शत्रु भिसी म्‍हन्‍बा तामदा नाश लजी। ओच्‍छे य्‍हाङदा गिकनोन स्‍होसी परमेश्‍वरदेन छ्‌याम ढिक्‍ना लजी।

१७ येशू ख्रीष्‍ट ह्राङनोन फेप्‍खसी परमेश्‍वरग्‍याम थारेङ मुबा एनीगदे अर्गु य्‍हुलला म्‍हिगदेदेन परमेश्‍वरला ङामरी मुबा ङनी यहूदीगदे जम्‍मादान शान्‍ति पिन्‍बा ज्‍यबा समाचार थेःना लजी।

१८ दान्‍दे ङनी यहूदीदेन एनी अर्गु य्‍हुलला म्‍हि, य्‍हाङ न्‍हीसेन ख्रीष्‍ट येशूग्‍याम परमेश्‍वरला आत्‍मा गिकनोन याङ्सी परमेश्‍वर आबा मुबा ग्‍लारी निम्‍याङ्‌बा मुला।

१९ दाहेन्‍से एनीगदे विदेशी परदेसी आहिन। तर परमेश्‍वरला सन्‍तान हिन्‍ना। थेतबासेलमा परमेश्‍वरला म्‍हिगदेसे याङ्बा हक एनीगदेसेनोन याङ्बा मुला।

२० एनीगदे चा मुल चेलादेन अगमवक्तागदेला जगथोरी स्‍होबा दिम हिन्‍ना। थे दिमला सुर युङबा चा ख्रीष्‍ट येशून हिन्‍ना।

२१ थेतबासेलमा थे दिम पूरा प्रभुग्‍यामसेन जोडब तसी भङ्‍बान परमेश्‍वरला लागिरी फेसी थान्‍बा चोखो मन्‍दिर दोबान निला।

२२ थेह्रङ् लसीन ख्रीष्‍टदेन गिक तसी एनीगदेएनोन ङनी यहूदीगदेदेन छ्‌याम परमेश्‍वरला मन्‍दिर दोबान निबा मुला। थे मन्‍दिररी परमेश्‍वर ह्राङला आत्‍माग्‍याम धन्‍छ्‌याला।

अर्गु य्‍हुलला म्‍हिगदेदा पावलसे येशू ख्रीष्‍टला समाचार थेःना लबा

३

थेतबासेलमा ङा पावल एनीगदे अर्गु य्‍हुलला म्‍हिदा ख्रीष्‍ट येशूला समाचार थेःना लमा झ्‍याल्‍खानरी परब तबा हिन्‍ना।

२ एनीगदे अर्गु य्‍हुलला म्‍हिगदेला लागिरी परमेश्‍वरसे थेला दयामायाग्‍याम चु गे ङादा जिम्‍मा पिन्‍बा मुला भिबा ताम एनीगदेसेनोन था याङ्सी जिन्‍बा मुला।

३ परमेश्‍वरसे ङादा थेला सेमला ताम घोना लबा मुला। चु तामला बारेरी एनीगदेला लागिरी ङाइ ङाच्‍छान जजाकी भ्रिबा मुला।

४ चु ताम पढब लमाहेन्‍से ख्रीष्‍टला बारेरी परमेश्‍वरला सेमरी मुबा ताम ङाइ गाते घोजीम भिसी एनीगदेसे घोखम्‍ला।

५ ङाच्‍छा मी परमेश्‍वरसे ह्राङला सेमला ताम म्‍हिगदेदा घोना लबा आरेमुबा। तर दान्‍दे परमेश्‍वरसे ह्राङला आत्‍माग्‍याम धम्‍बा ह्राङला मुल चेलादेन अगमवक्तागदेदा घोना लबा मुला।

६ चु ताम चा अर्गु य्‍हुलला म्‍हिगदेसे परमेश्‍वरला थार्बा पिन्‍बा समाचार थेःसी विश्‍वास लमाहेन्‍से यहूदीगदेसे ह्रङ्नोन परमेश्‍वरला मोलम याङ्बा हिन्‍ना। थेतबासेलमा दाहेन्‍से थेन्‍नी गिकनोन तबा मुला। ओच्‍छे परमेश्‍वरसे येशू ख्रीष्‍टग्‍याम ह्राङला म्‍हिगदेदा पिन्‍ना भिसी लबा कबुल एनीगदे अर्गु य्‍हुलला म्‍हिसेनोन याङ्बा मुला।

७ ओच्‍छे परमेश्‍वरसेन दयामायादेन शक्तिग्‍याम थेला मोलम अन्‍छार ङादा चु थार्बा पिन्‍बा समाचार थेःना लबा म्‍हि स्‍होजी।

८ परमेश्‍वरला म्‍हिगदे न्‍हङरी ङा जम्‍मान भन्‍दा गे आखेल्‍बा म्‍हि तसैनोन परमेश्‍वरसे ङादा दयामाया लसी ख्रीष्‍टग्‍याम य्‍हाङसे याङ्बा म्‍हन्‍बारीन आखम्‍बा मोलमला समाचार अर्गु य्‍हुलला म्‍हिगदेदा थेःना लबारी ङादा धम्‍बा मुला।

९ जम्‍मान स्‍हे स्‍होबा परमेश्‍वरसे ह्राङला सेमला ताम दङबोहेन्‍सेन खालैदा उन्‍बा आरेबा। तर दान्‍दे परमेश्‍वरसे थे ताम खाह्रङ् लसी उन्‍सी पूरा लजी भिसी जम्‍मान म्‍हिदा घोना लबा गेएनोन ङादा पिन्‍बा मुला।

१० परमेश्‍वरला सेमला ताम चा मण्‍डलीग्‍याम ह्राङला ज्ञान बुद्धि मुरी मुबा शक्तिदेन शासन लबागदेदा उन्‍बा हिन्‍ना।

११ चु चा जुकजुकहेन्‍सेन परमेश्‍वरसे म्‍हन्‍बा अन्‍छार य्‍हाङला प्रभु येशू ख्रीष्‍टग्‍याम पूरा लबा हिन्‍ना।

१२ ओच्‍छे य्‍हाङसे येशू ख्रीष्‍टदा विश्‍वास लसी थेदेन छ्‌याम गिक तबासे लमा परमेश्‍वर मुबा ग्‍लारी निबा भङ याङ्बा मुला।

१३ थेतबासेलमा एनीगदेला लागिरी ङाइ नाबा दुख म्राङ्सी एनीगदे आत्तेब थातउ। तिग्‍दा भिसम चु मी एनीगदेला लागिरी मान याङ्बादेन ताङ्तोःबा ताम हिन्‍ना।

पावलसे दोःसीएनोन एफिससला मण्‍डलीला लागिरी लबा प्रार्थना

१४-१५ थेतबासेलमान स्‍वर्गदेन जम्‍बुलिङरी मुबा जम्‍मान य्‍हुलला म्‍हि स्‍होबा परमेश्‍वर आबादा ङाइ पुइ जूसी प्रार्थना लबा मुला।

१६ परमेश्‍वरसे ह्राङला आत्‍माला शक्तिग्‍याम ल्‍हानान मोलम पिन्‍सी एनीगदेला सेम खाइमै याङयोङ आतबा भङ याङ्‌गै।

१७ ओच्‍छे एनीगदेसे ख्रीष्‍टदा विश्‍वास लबासे लमा ख्रीष्‍ट सदन एनीगदेला सेमरी धन्‍छ्‌यागै। ओच्‍छे एनीगदे परमेश्‍वरला मायारी खाइमै याङयोङ आतना भङ्‍बा तसी चिखम्‍गै।

१८ थेह्रङ् लसीन परमेश्‍वरला म्‍हिगदे जम्‍मानदेन छ्‌याम ख्रीष्‍टला माया गाते ल्‍हानान मुला भिसी एनीगदेसे घोखम्‍गै।

१९ ओच्‍छे म्‍हिला ज्ञान बुद्धिसे घोबारी म्‍हाइसै घोआखम्‍बा ख्रीष्‍टला माया घोखम्‍गै। थेह्रङ् लसीन परमेश्‍वर खाह्रङ्बा मुला, एनीगदेएनोन थेह्रङ्बान दोखम्‍गै। चुह्रङ् लसी ङाइ एनीगदेला लागिरी प्रार्थना लबा मुला।

२० परमेश्‍वरसे य्‍हाङला गुङरी ह्राङला शक्तिग्‍याम गे लमुला। ओच्‍छे य्‍हाङसे ह्रीबादेन म्‍हन्‍बा भन्‍दा ल्‍हानान पिन्‍मुला।

२१ य्‍हाङ ख्रीष्‍ट येशूदेन छ्‌याम गिक तबा म्‍हिगदेदेन मण्‍डलीसे ह्राङ जम्‍मान भन्‍दा घ्रेन परमेश्‍वर हिन्‍ना भिसी सदन मानदेन जयजयकार लतोःला। आमेन।

ख्रीष्‍टदा विश्‍वास लबागदे जम्‍मान गिकनोन हिन्‍ना

४

थेतबासेलमा प्रभुला गे लमा झ्‍याल्‍खानरी परब तबा म्‍हि, ङाइ एनीगदेदा परमेश्‍वरसे धम्‍बासे लमा थेसे कुल्‍बा अन्‍छार गे लउ भिसी बिन्‍ती लबा मुला।

२ एनीगदे खाइमै घ्रेन आदोना सोजो म्‍हि दोःसी भ्रउ। ओच्‍छे गिकसे गिकला ताम नासी ह्राङ ह्राङ न्‍हङरी माया लसी ढिक्‍सी चिउ।

३ एनीगदेदा परमेश्‍वरला आत्‍मासे गिक स्‍होजी भिबा ताम अन्‍छार भ्रबारी सदन भङ लउ।

४ परमेश्‍वरसे ङ्‌योइबा धुइरी य्‍हाङसे तिग याङ्ला भिसी आश लमुबा, थे आश गिकनोन हिन्‍ना। थेह्रङ् लसीन दाहेन्‍से य्‍हाङ ल्‍हुइ गिकलान हिन्‍ना। ओच्‍छे य्‍हाङसे याङ्बा परमेश्‍वरला आत्‍माएनोन गिकनोन हिन्‍ना।

५ ओच्‍छे य्‍हाङला प्रभुएनोन गिकनोन, य्‍हाङला विश्‍वासएनोन गिकनोन ओच्‍छे य्‍हाङसे किन्‍बा बप्‍तिस्‍माएनोन गिकनोन हिन्‍ना।

६ थेतबासेलमा दाहेन्‍से य्‍हाङ जम्‍मालान परमेश्‍वर आबा गिकनोन हिन्‍ना। थेनोन जम्‍मानदेन छ्‌याम तसी य्‍हाङ जम्‍मानग्‍याम गे लबा मुला। ओच्‍छे थेसेन जम्‍मानथोरी शासन लबा मुला।

७ तर ख्रीष्‍टसे ह्राङला सेमसे म्‍हन्‍बा अन्‍छार य्‍हाङ जम्‍मादान थरी थरीला गे लबा मोलम पिन्‍बा मुला।

८ थेतबासेलमा परमेश्‍वरला बचनरी ख्रीष्‍टला बारेरी चुह्रङ् भिसी भ्रिबा मुला,

“थे तोर फेप्‍बा धुइरी थेसे ह्राङला शत्रुदाएनोन खीसी भोर्जी।

ओच्‍छे म्‍हिगदेदा मोलम पिन्‍जी।”

९ थेह्रङ् लसीन बचनरी तोर फेप्‍जी भिसी भ्रिबाला अर्थ तिग? चु भिबा चा ख्रीष्‍ट चु जम्‍बुलिङला धिधोना फेप्‍जी भिबा आहिन? हिन्‍ना।

१० थेनोन जम्‍बुलिङला धिधोना फेप्‍सी जम्‍मानथोरी शासन लबारी स्‍वर्गरी जम्‍मान भन्‍दा तोर फेप्‍जी।

११ ओच्‍छे ख्रीष्‍टसे ह्राङला गे लगै भिसी कोइ म्‍हिदा ख्रीष्‍टला मुल चेला दोबारी, कोइ म्‍हिदा अगमवक्ता दोबारी, कोइ म्‍हिदा थार्बा पिन्‍बा समाचार थेःना लबारी, कोइ म्‍हिदा मण्‍डलीला पास्‍टरदेन म्‍हिगदेदा लोप्‍बा म्‍हि स्‍होबारी धम्‍जी।

१२ तिग्‍दा भिसम परमेश्‍वरला जम्‍मान म्‍हिगदेसे परमेश्‍वरला गे ज्‍यना लसी ख्रीष्‍टला ल्‍हुइ मण्‍डलीदा भङ्‍ना लखम्‍गै भिसी थेसेन चुह्रङ् लसी धम्‍बा हिन्‍ना।

१३ थेतबासेलमा य्‍हाङसे परमेश्‍वरदा लबा विश्‍वासरी गिक आतनी भिसम ओच्‍छे थेला झा ख्रीष्‍टदा ज्‍यना लसी ङोआसेनी भिसम य्‍हाङ खाइमै पाको म्‍हि दोबारी आखम। ओच्‍छे ख्रीष्‍ट खाह्रङ्बा मुला थेह्रङ्बाएनोन दोबारी आखम।

१४ दाहेन्‍से य्‍हाङ जुन ताम थेःजी थेनोन तामरी विश्‍वास लबा कोलागदे ह्रङ् लसी आभ्र। तिग्‍दा भिसम कोइ कोइ म्‍हिगदेसे य्‍हाङदा फसब लबारी ल्‍हानान थरीला लुसीला तामदाएनोन सत्‍य ताम ह्रङ् लसी पाङ्सी भ्रमुला।

१५ बरु य्‍हाङ माया लसी सत्‍य ताम पाङ्सी ख्रीष्‍ट ह्रङ्‌बान दोगे। तिग्‍दा भिसम ख्रीष्‍ट चा य्‍हाङला थोबो हिन्‍ना।

१६ य्‍हाङला ल्‍हुइरी या काङ जोडब लसी ल्‍हुइ गिकनोन तबा ह्रङ् ख्रीष्‍टसेनोन जम्‍मादान गिकनोन स्‍होबा मुला। थेतबासेलमा या काङ ढिक्‍सी ह्राङ ह्राङला गे लबा ह्रङ् लसी य्‍हाङएनोन ह्राङ ह्राङ न्‍हङरी ढिक्‍सी गे लजी भिसम अझ य्‍हाङ न्‍हङरी माया ल्‍हेबान निला।

ख्रीष्‍टग्‍याम याङ्बा छार जुनी

१७ ख्रीष्‍ट येशूला अधिकारग्‍याम ङाइ पाङ्बा चु ताम ज्‍यना लसी ङ्‌यान्‍गो। दाहेन्‍से एनीगदे परमेश्‍वरदा ङोआसेबा अर्गु य्‍हुलला म्‍हिगदे ह्रङ् तसी थाभ्रउ। तिग्‍दा भिसम थेनीगदेसे लबा गेदेन म्‍हन्‍बा ताम गे आखेल्‍बा मुला।

१८ थेनीगदेसे सत्‍य ताम आघोमुला ओच्‍छे थेनीगदेला सेम कोङ्बासे लमा थेनीगदेदेन परमेश्‍वरला बारेरी घोबा ज्ञाननोन आरे। थेतबासेलमा परमेश्‍वरग्‍याम याङ्तोःबा जुनी थेनीगदेसे याङ्बा आरे।

१९ थेनीगदेदा ज्‍यबा तामदेन आज्‍यबा ताम तिगै था आरे। थेतबासेलमा थेनीगदेसे सेमरी तिग लइ म्‍हन्‍बा थेनोन लसी पेःबा खबा गे जे लसी भ्रमुला।

२० तर एनीगदेसे मी ख्रीष्‍टला बारेरी लोप्‍बा धुइरी थेह्रङ्बा ताम लोप्‍बा आरेबा।

२१ एनीगदेसे ख्रीष्‍ट येशूला सत्‍य ताम थेःसी घोबा मुला भिसी ङादा था मुला।

२२ थेतबासेलमा एनीगदेदा न्‍होङ्ना लबा पापी सेमदेन ङाच्‍छाला आज्‍यबा बानीबेहोर ख्‍लागो।

२३ ओच्‍छे परमेश्‍वरला आत्‍मासे एनीगदेला सेम छार स्‍होगै।

२४ परमेश्‍वरसे एनीगदेदा ह्राङ ह्रङ्‌बान म्‍हि स्‍होसी छार बानीबेहोर पिन्‍बा मुला। थेतबासेलमा दाहेन्‍से एनीगदेसे थे पक्‍का छार बानीबेहोर अन्‍छार परमेश्‍वरदा सेम निबादेन तिगै दोष आरेबा म्‍हि दोगो।

२५ थेतबासेलमा जम्‍मासेन लुसीला ताम पाङ्बा ख्‍लासी विश्‍वासीगदे न्‍हङरी सत्‍य ताम जे पाङ्‍गो। तिग्‍दा भिसम य्‍हाङ ल्‍हुइ गिकलान हिन्‍ना।

२६-२७ ओच्‍छे बोमो खसैनोन पाप थालउ। तिग्‍दा भिसम शैतानसे एनीगदेदा पाप लपुङ्ला। थेतबासेलमा धिनी घल्‍बा भन्‍दा ङाच्‍छान एनीगदेला बोमो म्‍हागै।

२८ खालैसे य्‍हो लबा मुसम दाहेन्‍से ख्‍लासी ह्राङसेन दुख लसी गे लगै, ओच्‍छे आरेबागदेदा पिन्‍खम्‍बा म्‍हि दोगै।

२९ एनीगदे ह्राङ ह्राङ न्‍हङरी आज्‍यबा ताम थालउ। बरु ज्‍यबा तामदेन स्‍य्‍हान्‍दो म्‍हिला विश्‍वास बढब तबान निबा खाल्‍ला ताम जे लउ। तिग्‍दा भिसम एनीगदेसे लबा तामग्‍याम म्‍हिगदेदा ज्‍यबा तगै।

३० ओच्‍छे परमेश्‍वरला आत्‍मादा दुख थापिन्‍गो। तिग्‍दा भिसम एनीगदे पापग्‍याम फेबा धिन आखतेधोना एनीगदे परमेश्‍वरलान हिन्‍ना भिसी परमेश्‍वरला आत्‍मासेन छाप लबा मुला।

३१ थेतबासेलमा दाहेन्‍से ईख थान्‍बा, बोमो लबा, म्‍हिदा बङ्बा ह्रङ्‌बा जम्‍मान आज्‍यबा ताम एनीगदेसे ख्‍लागो।

३२ बरु गिकसेम गिकदा सेमहेन्‍सेन दया लउ। ओच्‍छे परमेश्‍वरसे एनीगदेदा ख्रीष्‍ट येशूग्‍याम माफ लबा ह्रङ् लसी एनीगदेसेनोन गिकसेम गिकदा माफ लउ।

परमेश्‍वरदा सेम निबा गे जे लउ

५

एनीगदे परमेश्‍वरसे माया लबा कोलागदे तबासे लमा परमेश्‍वर ह्रङ्‌बान दोबारी म्‍हाइगो।

२ ओच्‍छे ख्रीष्‍टसे य्‍हाङदा माया लबा ह्रङ् लसी य्‍हाङएनोन ह्राङ ह्राङ न्‍हङरी माया लसी ढिक्‍सी चितोःला। तिग्‍दा भिसम ख्रीष्‍टसे य्‍हाङदा माया लसी ह्राङला ल्‍हुइनोन पिन्‍जी। ओच्‍छे थेला ल्‍हुइ बलिदान पिन्‍सी परमेश्‍वरला लागिरी ज्‍यबादेन बास्‍ना खबा धूप दोजी।

३ एनीगदे परमेश्‍वरला म्‍हिगदे तबासे लमा स्‍य्‍हान्‍दोदेन छ्‌याम ब्रेल्‍सी भ्रबा, नइबा खबा ताम ओच्‍छे लोभ लबा, चु जम्‍मान ताम म्‍हन्‍बारीनोन आत।

४ ओच्‍छे पेःबा खबा ताम, मूर्ख तामदेन म्‍हिदा सेम आनिबा ताम थालउ। चुह्रङ्बा ताम लबा चा ज्‍यबा आहिन। बरु परमेश्‍वरदा धन्‍यवाद पिन्‍गो।

५ च्‍यागो, चु ताम चा एनीगदेदा था तनोन तोःबा ताम हिन्‍ना। स्‍य्‍हान्‍दोदेन छ्‌याम ब्रेल्‍सी भ्रबा, नइबा खबा ताम लबा, लोभ लबा म्‍हिसे परमेश्‍वरदेन ख्रीष्‍टला य्‍हुल्‍सारी तिगै हक आयाङ्‌। लोभ लबा म्‍हि चा मूर्तिदा परमेश्‍वर भिसी पूजा लबा म्‍हि ह्रङ्‌बान हिन्‍ना।

६ एनीगदेदा खालैसेन लुसीला ताम लोप्‍सी फसब थालगै। थेह्रङ्बा गे लसी परमेश्‍वरसे कुल्‍बा ताम आङ्‌यान्‍बा म्‍हिगदेदा परमेश्‍वरसे सजाय पिन्‍ना।

७ थेतबासेलमा एनीगदे परमेश्‍वरसे कुल्‍बा ताम आङ्‌यान्‍बा थेह्रङ्बा म्‍हिदेन छ्‌याम थाभ्रउ।

८ एनीगदे ङाच्‍छा धोपधोपरी मुबा। तर दान्‍दे प्रभुदा ङोसेबासे लमा य्‍हाल य्‍हालरी मुला। थेतबासेलमा दाहेन्‍से एनीगदे धोपधोपरी भ्रबा म्‍हिगदे ह्रङ् लसी आहिन तर य्‍हाल य्‍हालरी भ्रबा म्‍हिगदे ह्रङ् लसी भ्रउ।

९ तिग्‍दा भिसम य्‍हालरी भ्रबा म्‍हिगदेसे लबा गे चा ज्‍यबादेन परमेश्‍वरदा सेम निबा ओच्‍छे सत्‍य तमुला।

१० ओच्‍छे प्रभुदा सेम निबा गे तिग हिन्‍ना? थे गे जे लबारी म्‍हाइगो।

११ थेतबासेलमा धोपधोपरी भ्रबा म्‍हिगदेसे लबा ह्रङ्‌बा गे आखेल्‍बा गे एनीगदेसे थालउ। बरु खालै म्‍हिसे थेह्रङ्बा गे लजी भिसम थे म्‍हिदा चु लबारी आतबा गे हिन्‍ना भिसी पाङ्‍गो।

१२ हिन्‍बाम, थे म्‍हिगदेसे लासी लबा नइबा गेला बारेरी पाङ्‌बारीनोन पेःबा खबा ताम हिन्‍ना।

१३ तर तिगै स्‍हे य्‍हालरी भजी भिसम थे स्‍हे खाह्रङ्बा चीम भिसी जम्‍मासेन था याङ्ला। तिग्‍दा भिसम जम्‍मान स्‍हेदा म्राङ्ना लबान य्‍हाल हिन्‍ना।

१४ थेतबासेलमा चुह्रङ् भिसी पाङ्बा मुला,

“म्‍हेर्बागदे छोर्गो,

ओच्‍छे सिबाग्‍याम रेःगो!

ख्रीष्‍टसे एनीगदेदा य्‍हाल तना लला।”

१५ थेतबासेलमा एनीगदेला बानीबेहोर खाह्रङ्बा मुला होस लसी भ्रउ। ओच्‍छे बुद्धि आरेबा म्‍हिगदे ह्रङ् लसी आहिन तर बुद्धि मुबा म्‍हि ह्रङ् तसी भ्रउ।

१६ ओच्‍छे एनीगदेसे याङ्बा मौका स्‍योर्ना थालउ। तिग्‍दा भिसम दान्‍देला धुइ ठीक आरे।

१७ थेतबासेलमा मूर्ख म्‍हि ह्रङ् तसी थाभ्रउ। तर एनीगदेसे तिग लगै भिसी प्रभुसे म्‍हन्‍बा मुला थे ताम घोउ।

१८ ओच्‍छे ङ्‌य्‍होइबा स्‍हे थुङ्सी ङ्‌य्‍होइसी थाभ्रउ। तिग्‍दा भिसम ङ्‌य्‍होइबा स्‍हेसे म्‍हिदा न्‍होङ्ना लमुला। बरु एनीगदेला सेम सदन परमेश्‍वरला आत्‍मासे प्‍लिङ्‍गो।

१९ थेह्रङ् लसीन एनीगदे ह्राङ ह्राङ न्‍हङरी परमेश्‍वरला आत्‍मासे पिन्‍बा व्‍हाइ गोसी गिकसेम गिकदा विश्‍वासरी कोङ्बा तना लउ। चुह्रङ् लसी सेमहेन्‍सेन व्‍हाइ गोबान प्रभुदा जयजयकार लउ।

२० य्‍हाङला प्रभु येशू ख्रीष्‍टला मिनरी जम्‍मान स्‍हेला लागिरी सदन परमेश्‍वर आबादा धन्‍यवाद पिन्‍गो।

म्रिङ ह्रेम्‍बोसे लोप्‍तोःबा ताम

२१ एनीगदेसे ख्रीष्‍टदा मान लबासे लमा ह्राङ ह्राङ न्‍हङरी गिकसेम गिकला तहरी चिउ।

२२ प्रभुला तहरी चिबा ह्रङ् लसी म्रिङम्‍हेमेगदेएनोन ह्राङ ह्राङला ह्रेम्‍बोला तहरी चिउ।

२३ तिग्‍दा भिसम ख्रीष्‍ट मण्‍डलीला थोबो हिन्‍ना। थेह्रङ् लसीन म्रिङम्‍हेमेगदेला लागिरीनोन ह्राङ ह्राङला ह्रेम्‍बो थोबो ह्रङ्‌बान हिन्‍ना। ओच्‍छे ह्राङला ल्‍हुइ मण्‍डलीदा थार्ना लबाएनोन ख्रीष्‍टनोन हिन्‍ना।

२४ थेतबासेलमा मण्‍डली ख्रीष्‍टला तहरी चिबा ह्रङ् लसी म्रिङम्‍हेमेगदेएनोन ह्राङ ह्राङला ह्रेम्‍बोला तहरी चिउ।

२५ ओच्‍छे ख्रीष्‍टसे मण्‍डलीदा माया लसी ह्राङला ज्‍याननोन पिन्‍बा ह्रङ् लसी ह्रेम्‍फेबेगदेसेनोन ह्राङ ह्राङला म्रिङदा माया लउ।

२६ ओच्‍छे ख्रीष्‍टसे मण्‍डलीदा चोखो स्‍होबारी बप्‍तिस्‍माला क्‍युइदेन ह्राङला बचनग्‍याम ख्रुसी धाना लबा मुला।

२७ ख्रीष्‍टसे मण्‍डलीदा य्‍हालदेन जेबा, दाग आरेबा, आज्‍योम्‍बा, तिगै चोट आरेबा, चोखोदेन तिगै दोष आरेबा मण्‍डली स्‍होसी ह्राङदेन छ्‌याम भबाला लागिरीन ख्रीष्‍टसे थेह्रङ् लसी ह्राङला ज्‍याननोन पिन्‍बा हिन्‍ना।

२८ थेह्रङ् लसीन ह्रेम्‍फेबेगदेसेनोन ह्राङ ह्राङला म्रिङदा ह्राङला ल्‍हुइदा ह्रङ्नोन माया लदोमुला। ह्राङला म्रिङदा माया लबागदेसे जे ह्राङला ल्‍हुइदाएनोन माया लमुला।

२९ तिग्‍दा भिसम खालै म्‍हिसेन ह्राङला ल्‍हुइदा आज्‍यना आलमुला। बरु ज्‍यबा तबारी ज्‍यना लसी चबा क्‍वान्‍बा लमुला। थेह्रङ् लसीन ख्रीष्‍टसेनोन ह्राङला ल्‍हुइ मण्‍डलीदा ज्‍यना लमुला।

३० तिग्‍दा भिसम य्‍हाङ ख्रीष्‍टला ल्‍हुइ तबासे लमा य्‍हाङ गिकनोन हिन्‍ना।

३१ “थेतबासेलमा म्‍हिसे ह्राङला आबा आमादा ख्‍लासी ह्राङला म्रिङदेन छ्‌याम ढिक्‍सी चिमुला। ओच्‍छे थेन्‍नी ल्‍हुइ गिक ह्रङ्‌बान तसी चिमुला।”

३२ चु य्‍हाङ म्‍हिला ज्ञानसे घोखम्‍बा ताम आहिन। चु ताम ङाइ ख्रीष्‍टदेन मण्‍डलीला बारेरी पाङ्बा हिन्‍ना।

३३ तर चु ताम एनीगदेसेनोन लतोःबा ताम हिन्‍ना। थेतबासेलमा एनीगदे जम्‍मासेन ह्राङ ह्राङला म्रिङदा ह्राङदा ह्रङ्नोन माया लउ, ओच्‍छे म्रिङम्‍हेमेसेनोन ह्राङ ह्राङला ह्रेम्‍बोदा मान लउ।

आबा आमादेन कोलागदेसे लोप्‍तोःबा ताम

६

कोलागदे, एनीगदे प्रभुला म्‍हि तबासे लमा, ह्राङला आबा आमासे कुल्‍बा ताम ङ्‌यान्‍गो। तिग्‍दा भिसम आबा आमासे कुल्‍बा ताम ङ्‌यान्‍बान ज्‍यबा हिन्‍ना।

२ “ह्राङला आबा आमादा मान लउ” चु चा परमेश्‍वरसे मोशादा पिन्‍बा ठिम न्‍हङरी परमेश्‍वरसे कबुल लसी जम्‍मान भन्‍दा ङाच्‍छा कुल्‍बा ताम हिन्‍ना।

३ थे कबुल चा एनीगदेसे आबा आमादा मान लजी भिसम जम्‍बुलिङरी एनीगदेदा ज्‍यबा तसी छेह्रेङ्बा हिन्‍ना।

४ आबा आमागदे, एनीगदेसेनोन ह्राङला कोलागदेदा बोमो खना थालउ। तर थेनीगदेदा तहरी थान्‍सी प्रभुला बचन लोप्‍बान छर्ना लउ।

नोकरदेन मालिकगदेसे लोप्‍तोःबा ताम

५ नोकरगदे, एनीगदेसे ख्रीष्‍टदा सेमहेन्‍सेन मान लबा ह्रङ् लसी जम्‍बुलिङरी मुबा ह्राङला मालिकदाएनोन मान लउ। ओच्‍छे थेनीगदेसे कुल्‍बा ताम ङ्‌यान्‍गो।

६ एनीगदेसे मालिकगदेला ङाच्‍छा थेनीगदेदा ताङ्ना लबारी जे गे लबा आहिन, तर ख्रीष्‍टला गे लबागदेसे ह्रङ् लसी एनीगदेसे सेमहेन्‍सेन परमेश्‍वरसे म्‍हन्‍बा अन्‍छार गे लउ।

७ ओच्‍छे म्‍हिगदेदा उन्‍बाला लागिरी आहिन, तर प्रभुला लागिरी ह्रङ् लसी सेमहेन्‍सेन ज्‍यना लसी गे लउ।

८ थेतबासेलमा एनीगदे नोकर हिन्‍सै आहिन्‍सै ज्‍यबा गे लबा म्‍हिसे प्रभुग्‍याम थे अन्‍छारलान इनाम याङ्ला भिबा ताम एनीगदेदा थानोन मुला।

९ थेह्रङ् लसीन मालिकगदेसेनोन ह्राङला नोकरगदेदा आज्‍यबा व्‍यवहार थालउ। तिग्‍दा भिसम एनीगदे न्‍हीलान मालिक स्‍वर्गरी मुला। थेसे निसाफ लबा धुइरी खालैला ली च्‍यासी आल।

परमेश्‍वरसे पिन्‍बा हतियार

१० दाहेन्‍से एनीगदे प्रभुदेन गिक तसी थेला घ्रेन शक्तिग्‍याम भङ्‍सी चिउ।

११ ओच्‍छे शैतानसे एनीगदेदा फसब लबारी म्‍हाइबा जुक्तिगदेदा ढाबारी सेनासे ह्रङ् लसी परमेश्‍वरसे पिन्‍बा जम्‍मान हतियारगदे थोगो।

१२ तिग्‍दा भिसम य्‍हाङ म्‍हिदेन लडाइ लबारी आहिन, तर जम्‍मान शासन लबा शक्तिगदेदेन लडाइ लबारी हिन्‍ना। थेह्रङ् लसीन चु धोपधोप्‍बा जम्‍बुलिङरी शासन लबा शक्तिगदेदेन मुरी मुबा जम्‍मान म्‍हङला आत्‍मागदेला शक्तिदेन लडाइ लबारी हिन्‍ना।

१३ थेतबासेलमा परमेश्‍वरसे पिन्‍बा जम्‍मान हतियारगदे एनीगदेसे सदन थोजी भिसम शैतानना सेना छेबारी खबा धिनरीनोन एनीगदे थेदेन छ्‌याम छेबारी खम्‍ला। ओच्‍छे लडाइ ढासीनोन एनीगदे भङ्‍बा तसी चिखम्‍ला।

१४ थेतबासेलमा सेनागदेसे क्रेप्‍सरी पेटी खीबा ह्रङ् लसी एनीगदेसे ह्राङदा सत्‍यसे खीगो। ओच्‍छे थेनीगदेसे कुरी पाता थान्‍बा ह्रङ् लसी एनीगदेसेनोन परमेश्‍वरदा सेम निबा बानीबेहोर थोसी तयार तसी चिउ।

१५ ओच्‍छे लखम क्‍वान्‍बा ह्रङ् लसी शान्‍ति पिन्‍बा थार्बा पिन्‍बा समाचार थोसी तयार तउ।

१६ ओच्‍छे अर्गु ताम चा एनीगदे सदन विश्‍वासला ढाल थोसी चिउ। थेह्रङ् लसी चिजी भिसम शैतानसे पुइखबा मेला बान एनीगदेसे साइखम्‍ला।

१७ थेह्रङ् लसीन परमेश्‍वरसे एनीगदेदा पिन्‍बा थार्बादा सेनागदेसे टोप कूबा ह्रङ् लसी सदन कूसी चिउ। ओच्‍छे परमेश्‍वरला आत्‍माला तरवार थोगो। थे तरवार चा परमेश्‍वरला बचन हिन्‍ना।

१८ थेतबासेलमा परमेश्‍वरला आत्‍माग्‍याम एनीगदेसे सदन जम्‍मान स्‍हेला लागिरी प्रार्थना लउ। चुह्रङ् लसीन जम्‍मान परमेश्‍वरला म्‍हिगदेला लागिरीनोन सदन झन्‍सी प्रार्थना लउ।

१९ ओच्‍छे ङाइ ताम पाङ्‌बारी छ्‌याइमा तिग ताम पाङ्तोःबा थे ताम परमेश्‍वरसेन लोप्‍गै। ओच्‍छे म्‍हिसे था आयाङ्‍बा थार्बा पिन्‍बा समाचार आलोङ्नान स्‍य्‍हान्‍दो म्‍हिगदेदा घोना लबारी खम्‍गै भिसी ङाला लागिरी प्रार्थना लसी पिन्‍गो।

२० चुनोन थार्बा पिन्‍बा समाचारला लागिरी झ्‍याल्‍खानरी परब तबा ङा ख्रीष्‍टला दूत हिन्‍ना। ओच्‍छे ङाइ आलोङ्नान चुला बारेरी पाङ्‌बारी खम्‍गै भिसी प्रार्थना लसी पिन्‍गो।

चिठीला थुमरी भ्रिबा ताम

२१ प्रभुला गेरी विश्‍वास लखम्‍बा ङन्‍से माया लबा आले तुखिकसदा ङाइ एनीगदे मुबा ग्‍लारी पुइखबा मुला। ओच्‍छे ङादा खाह्रङ्बा मुला भिबादेन ङाइ तिग लबान मुला भिबा जम्‍मान ताम थेसेन एनीगदेदा पाङ्ला।

२२ ओच्‍छे चुरी ङन्‍दा खाह्रङ्बा मुला भिबा ताम था याङ्सी एनीगदेसे आँट याङ्‌गै भिसी ङाइ एनीगदे मुबा ग्‍लारी थेदा पुइखबा हिन्‍ना।

२३ ख्रीष्‍टदा विश्‍वास लबा ज्‍योज्‍यो आले नाना आङा जम्‍मादान य्‍हाङला परमेश्‍वर आबादेन प्रभु येशू ख्रीष्‍टग्‍याम विश्‍वासरी कोङ्‌सी मायादेन शान्‍ति याङ्‌गै।

२४ थेह्रङ् लसीन य्‍हाङला प्रभु येशू ख्रीष्‍टदा जुकजुकधोना माया लबागदेदेन छ्‌याम परमेश्‍वरला दयामाया तगै।

पावलसे फिलिप्‍पीला विश्‍वासीगदेदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा। चु चिठी भ्रिबाला लागिरी पावलदा तिमोथी भिबा म्‍हिसे ह्रो लबा मुबा (फिलिप्‍पी १:१)।

भ्रिबा ग्‍ला: रोम सहरला झ्‍याल्‍खानग्‍याम भ्रिबा मुबा।

भ्रिबा साल: ओस्‍पन ईश्‍‍वी संवत् ६१-६३ (विक्रम संवत् ११८-१२०) सालला गुङरी भ्रिबा मुबा।

खाल्‍दा भ्रिबा: फिलिप्‍पी सहररी मुबा विश्‍वासीगदेदा भ्रिबा मुबा। (मुल चेला १६:११-४०)

फिलिप्‍पी सहर चा माकेडोनिया अञ्‍चलला रोम य्‍हुल्‍साला मुल सहर मुबा। चु सहर दान्‍दे यूरोपरी परब तमुला। चु चिठी भ्रिबा धुइरी पावल झ्‍याल्‍खानरी मुबा। थे धुइरी फिलिप्‍पी सहररी मुबा मण्‍डलीरी लुसीला ताम लोप्‍बासे लमा पावलदा दुख ङ्‍हम्‍बा मुबा। तर पावलला कोङ्बा विश्‍वाससे लमा चु चिठीसे फिलिप्‍पीला विश्‍वासीगदेसे विश्‍वासरी आँट याङ्जी।

चु चिठी चा फिलिप्‍पीला विश्‍वासीगदेदा धन्‍यवाद पिन्‍बाला लागिरी भ्रिबा मुबा। थेनीगदेसे पावलदा खाँचो तबा धुइरी भेटी पुइसी ह्रो लबा मुबा। ओच्‍छे थेनीगदेदाएनोन दुख तबा धुइरी पावलसे ह्राङदेन थेनीगदेदा विश्‍वासरी कोङ्‌ना लबारीदेन आँट पिन्‍बाला लागिरी चु चिठी भ्रिबा मुबा। ह्राङ जे चबा थुङ्बा लम्‍याङ्‌सम तला भिसी म्‍हन्‍बा भन्‍दा सोजो तसी येशूला ह्रङ्‌बान बानीबेहोर थोगै भिसी पाङ्बा मुला। ख्रीष्‍टदेन छ्‌याम गिक तबा थेनीगदेला बानीबेहोर चा परमेश्‍वरग्‍याम याङ्बा मोलम हिन्‍ना। चु मोलम चा थेनीगदेसे यहूदीगदेला ठिम अन्‍छार भ्रबासे लमा याङ्बा आहिन, तर थेनीगदेसे लबा विश्‍वासग्‍याम याङ्बा हिन्‍ना भिसी पावलसे थेनीगदेदा ढन्‍ना लबा मुला। ओच्‍छे ख्रीष्‍टदा विश्‍वास लबागदेसे याङ्बा ताङ्‍बा तामदेन शान्‍तिला बारेरी पावलसे भ्रिबा मुला।

चु चिठीरी ख्रीष्‍टदा विश्‍वास लबागदेसे याङ्बा ताङ्‍बा ताम, आँट, गिक तबादेन सेमहेन्‍सेन गे लबा तामगदेला बारेरी पाङ्बा मुला। ओच्‍छे चु चिठीरी पावलसे फिलिप्‍पीला विश्‍वासीगदेदा गाते माया लमुला भिबा ताम उन्‍बा मुला।

मुल तामगदे

फ्‍याफुल्‍बादेन प्रार्थना १:१-११

पावलदा तबा तामगदे १:१२-२६

ख्रीष्‍टदेन छ्‌याम मुबा जुनी १:२७-१:१८

तिमोथीदेन इपाफ्रोडिटस २:१९-३०

होशियार तना लबा तामगदे ३:१-४:९

भेटीला लागिरी धन्‍यवाद पिन्‍बा ४:१०-२०

चिठीला थुमरी भ्रिबा ताम ४:२१-२३

पावलसे फिलिप्‍पीला विश्‍वासीगदेदा भ्रिबा चिठी

पावलसे फिलिप्‍पीला विश्‍वासीगदेदा फ्‍याफुल्‍बा

१

लास्‍सो, ख्रीष्‍ट येशूदा तेन्‍बा ङा पावलदेन तिमोथीग्‍याम फिलिप्‍पीरी मुबा ख्रीष्‍ट येशूदा विश्‍वास लबा परमेश्‍वरला म्‍हिगदेदेन मण्‍डलीदा च्‍याबा म्‍हि ओच्‍छे मण्‍डलीरी ह्रो लबागदेदा फ्‍याफुल्‍ला!

२ य्‍हाङला परमेश्‍वर आबादेन प्रभु येशू ख्रीष्‍टग्‍याम एनीगदेदा दयामायादेन शान्‍ति तगै।

पावलसे लबा प्रार्थना

३ एनीगदेदा ढन्‍मा ङाइ ङाला परमेश्‍वरदा सदन धन्‍यवाद पिन्‍बा मुला।

४ ङाइ प्रार्थना लबा धुइरी सदन एनीगदेला लागिरी ताङ्सी ताङ्सी प्रार्थना लमुला।

५ तिग्‍दा भिसम थार्बा पिन्‍बा समाचार थेःना लबाला लागिरी ङाच्‍छाहेन्‍से दान्‍देधोना एनीगदेसे सेम गिक लसी ङादा ह्रो लबा मुला।

६ परमेश्‍वरसे एनीगदेला गुङरी शुरु लबा ज्‍यबा गे येशू ख्रीष्‍ट फेप्‍खबा धुइधोनारी थेसेन पूरा लला भिबा ताम ङादा पूरा विश्‍वास मुला।

७ ङाइ एनीगदेला बारेरी चुह्रङ्बा ताम म्‍हन्‍बाएनोन ठीक हिन्‍ना। एनीगदे सदन ङाला सेमरी मुला। तिग्‍दा भिसम ङा झ्‍याल्‍खानरी मुबा धुइरीनोन ओच्‍छे थार्बा पिन्‍बा समाचार जोगब लबारीदेन स्‍य्‍हान्‍दो म्‍हिगदेदा थेःना लबा चु गे न्‍हीरीन परमेश्‍वरला दयामायारी एनीगदेसे सेम गिक लसी ङादा ह्रो लबा मुला।

८ ङाइ ख्रीष्‍ट येशूला मायाग्‍यामसे एनीगदे जम्‍मादान गाते ढन्‍बा मुला भिबा ताम परमेश्‍वरदान था मुला।

९ परमेश्‍वरग्‍याम ज्ञान बुद्धि याङ्सी एनीगदेला माया झन झन ल्‍हेबान निगै भिसी ङाइ प्रार्थना लबा मुला।

१० चुह्रङ् लजी भिसम एनीगदेसे जम्‍मान भन्‍दा ज्‍यबा ताम तिग हिन्‍ना, थे फेबारी खम्‍ला। ओच्‍छे ख्रीष्‍ट फेप्‍खबा धुइला लागिरी एनीगदे तिगै दोष आरेबा चोखो म्‍हि दोला।

११ परमेश्‍वरदा मानदेन जयजयकार लबाला लागिरी येशू ख्रीष्‍टसे पिन्‍बा परमेश्‍वरदा सेम निबा बानीबेहोरसे एनीगदेला सेम प्‍लिङ्‌गै।

पावल झ्‍याल्‍खानरी परब तबासे लमा थार्बा पिन्‍बा समाचार ल्‍हानान ग्‍लारी थेःबा

१२ ज्‍योज्‍यो आले नाना आङागदे, ङाइ नाबा चु दुखग्‍याम थार्बा पिन्‍बा समाचार थेःना लबा गे झन ल्‍हानान तबा मुला भिबा ताम एनीगदेसे था याङ्‌गै भिसी ङाइ म्‍हन्‍बा मुला।

१३ ख्रीष्‍टला बारेरी थेःना लबासे लमान ङा झ्‍याल्‍खानरी परब तबा हिन्‍ना भिसी ग्‍लेखाङला जम्‍मान सिपाहीगदेदेन अर्गु जम्‍मान म्‍हिगदेसे था याङ्सी जिन्‍बा मुला।

१४ ङा झ्‍याल्‍खानरी परब तबासे लमा ल्‍हानान विश्‍वासीगदे प्रभुरी कोङ्बा मुला। ओच्‍छे थेनीगदेसे आलोङ्नान परमेश्‍वरला बचन थेःना लबारी आँट याङ्बा मुला।

१५ हिन्‍बाम कोइ कोइसे चा डाह लसी स्‍य्‍हान्‍दोसे भन्‍दा ङाइ ज्‍यबा गे लबा मुला भिसी उन्‍बारी म्‍हाइमुला, तर स्‍य्‍हान्‍दोगदेसे चा ज्‍यबा सेमसे ख्रीष्‍टला बारेरी थेःना लबा मुला।

१६ थार्बा पिन्‍बा समाचार थेःना लबाला लागिरीन परमेश्‍वरसे ङादा धम्‍बा हिन्‍ना भिसी था याङ्बागदेसे चा माया लसी सेमहेन्‍सेन चु गे लबा मुला।

१७ डाह लबागदेसे चा ज्‍यबा सेमसे आहिन। तर झ्‍याल्‍खानरी ङाइ अझ ल्‍हानान दुख याङ्‌गै भिसी ह्राङसे ह्राङदान घ्रेन स्‍होबा सेमसे ख्रीष्‍टला बारेरी पाङ्बा हिन्‍ना।

१८ ज्‍यबा सेमसे लसै आज्‍यबा सेमसे लसै ठीकनोन मुला, जस्‍तो लसीन ख्रीष्‍टला बारेरी पाङ्सी भ्रतोःबा हिन्‍ना।

चु तामरी ङा ल्‍हानान ताङ्‍बा मुला।

१९ हिन्‍ना ङा ताङ्ला। तिग्‍दा भिसम एनीगदेसे लबा प्रार्थनादेन येशू ख्रीष्‍टला आत्‍मासेन ह्रो लसी चु दुखग्‍याम फेला भिबा ताम ङादा था मुला।

२० ङाइ सेमहेन्‍सेन घ्रेन आश लसी चिबा मुला, ङाइ लतोःबा जम्‍मान गेरी ङा खाइमै पेःआतोः। तर ङादेन छ्‌याम ल्‍हानान आँट मुला। ओच्‍छे ङा सिसै सोसै सदाला ह्रङ् लसीन ङाला चु ज्‍यानसे ख्रीष्‍टलान मान लला।

२१ तिग्‍दा भिसम ङा सोबा चा ख्रीष्‍टदा तेन्‍बाला लागिरी हिन्‍ना। ओच्‍छे सिबा चा ङाला लागिरी झन ज्‍यबा ताम हिन्‍ना।

२२ ङाला चु ल्‍हुइ सोतेधोना ङाइ अझ ज्‍यबा गे लला। तर ङा सिबा कि सोबा चु न्‍ही न्‍हङरी खजिबा चा धम्‍तोःबा थे ताम ङादा था आरे।

२३ ङादा दोधार तबा मुला। चु जम्‍बुलिङ ख्‍लासी ख्रीष्‍टदेन छ्‌याम चिबा सेमएनोन ल्‍हानान मुला। तिग्‍दा भिसम ङाला लागिरी चु ल्‍हानान ज्‍यबा ताम हिन्‍ना।

२४ तर एनीगदेला लागिरी चा ङा सोसीन चितोःबा मुला।

२५ थेतबासेलमा एनीगदेदा विश्‍वासरी ल्‍हेना लबारीदेन ताङ्ना लबारी ङा अझ सोसी एनीगदे जम्‍मानदेन छ्‌याम चिला भिबा ङादा पक्‍का था मुला।

२६ दाहेन्‍से ङा दोःसी एनीगदेदेन छ्‌याम ह्रुप तमा ङाग्‍याम ख्रीष्‍टसे लबा गे म्राङ्सी एनीगदे अझ ख्रीष्‍ट येशूदेन छ्‌याम गिक तसी ल्‍हानान ताङ्म्‍याङ्ला।

२७ मुल ताम चा चुनोन हिन्‍ना, जे तसैनोन एनीगदेला बानीबेहोर ख्रीष्‍टला थार्बा पिन्‍बा समाचार अन्‍छार ततोःला। थेतबासेलमा ङा एनीगदेदेन छ्‌याम ह्रुप तसै आतसै थार्बा पिन्‍बा समाचाररी स्‍य्‍हान्‍दो म्‍हिगदेसे विश्‍वास लगै भिसी एनीगदे सेम गिक तसी ढिक्‍सी दुख लबान गे लबा मुला भिबा ताम ङाइ थेःम्‍याङ्‍गै।

२८ ओच्‍छे बिरोध लबा म्‍हिगदे म्राङ्सी एनीगदे थालोङ्‍गो। चु थेनीगदेला लागिरी चा नाश तबाला चिनु हिन्‍ना। तर एनीगदेला लागिरी चा थार्बा याङ्ला भिसी म्राङ्बा चिनु हिन्‍ना। थार्बा याङ्बा चा परमेश्‍वरग्‍यामनोन हिन्‍ना।

२९ एनीगदेदा पिन्‍बा मौका ख्रीष्‍टदा विश्‍वास लबा जे आहिन, तर ख्रीष्‍टला लागिरी दुख नाबारीनोन हिन्‍ना।

३० ङाइ ङाच्‍छा नाबा दुख एनीगदेसे म्राङ्बा मुबा, थे दुख ङाइ दान्‍देनोन नाबान मुला भिसी एनीगदेसे थेःबा मुला। चुनोन दुख एनीगदेसेनोन नाबान मुला।

२

तिग ख्रीष्‍टदेन छ्‌याम गिक तबासे लमा एनीगदेसे आँट याङ्बा मुला? ओच्‍छे तिग थेला मायासे एनीगदेसे ह्रो याङ्बा मुला? तिग परमेश्‍वरला आत्‍मादेन छ्‌याम संगती लबा मुला? तिग एनीगदेसे ह्राङ ह्राङ न्‍हङरी सेमहेन्‍सेन दया लबा मुला?

२ थेह्रङ् भिसम एनीगदे जम्‍मान सेम गिक तसी ह्राङ ह्राङ न्‍हङरी माया लउ, ओच्‍छे ढिक्‍सी छ्‌याम छ्‌यामनोन गे लसी ङादा ताङ्ना लउ।

३ ओच्‍छे ह्राङला जे ग्‍याम च्‍यासी गे लबादेन ह्राङ जे घ्रेन भिसी थाम्‍हन्‍गो। तर ह्राङ भन्‍दा स्‍य्‍हान्‍दोदा घ्रेन म्‍हन्‍सी सोजो तसी चिउ।

४ एनीगदे जम्‍मासेन ह्राङदा जे ज्‍यबा तगै भिसी थाम्‍हन्‍गो। तर स्‍य्‍हान्‍दोदाएनोन ज्‍यबा तगै भिसी म्‍हन्‍गो।

५ एनीगदेसे ख्रीष्‍ट येशूला ह्रङ्‌बान सेम थोगो।

६ येशू ख्रीष्‍ट ङाच्‍छाहेन्‍सेन परमेश्‍वर मुबा।

तसैनोन थे परमेश्‍वर दोबारी आम्‍हाइनी।

७ बरु स्‍वर्गरी मुबा ह्राङला जम्‍मान स्‍हे ख्‍लासी

म्‍हि दोःसी जम्‍बुलिङरी केजी।

ओच्‍छे नोकर ह्रङ्‌बान दोजी।

८ थे ह्राङनोन म्‍हि दोःसी फेप्‍खसैनोन सोजो तसी

परमेश्‍वरसे कुल्‍बा ताम ङ्‌यान्‍सी

क्रुसरी सिबारीनोन तयार तजी।

९ थेतबासेलमा परमेश्‍वरसे थेदा जम्‍मान भन्‍दा घ्रेन स्‍होसी

जम्‍मान स्‍हेगदेला भन्‍दा घ्रेन मिन थान्‍जी।

१० थेतबासेलमा स्‍वर्गदेन जम्‍बुलिङ ओच्‍छे जम्‍बुलिङ धिरी मुबा

जम्‍मासेन येशूदा मान लबारी पुइ जूतोःला।

११ थेह्रङ् लसीन परमेश्‍वर आबाला मानदेन जयजयकार लबाला लागिरी

जम्‍मासेन येशू ख्रीष्‍टनोन प्रभु हिन्‍ना भिसी पाङ्तोःला।

नाङसलसे ह्रङ् लसी य्‍हाल तना लउ

१२ ङाला सेम निबा ह्रोगदे, ङा एनीगदेदेन छ्‌याम मुबा धुइरी एनीगदेसे ङाइ पाङ्बा ताम ङ्‌यान्‍मुबा। दान्‍दे ङा एनीगदेदेन छ्‌याम आरेमा झन ङाइ पाङ्बा ताम ङ्‌यान्‍बा चा घ्रेन ताम हिन्‍ना। परमेश्‍वर म्राङ्सी लोङ्‍गो ओच्‍छे थेदा मान लसी एनीगदेसे याङ्बा थार्बा अन्‍छारला गे लउ।

१३ तिग्‍दा भिसम परमेश्‍वरसे एनीगदेदा थेसे कुल्‍बा ताम ङ्‌यान्‍बा सेमदेन थेदा ताङ्ना लबा शक्ति पिन्‍सी एनीगदेला गुङरी गे लबान मुला।

१४ थेतबासेलमा गनगनदेन कल आलना जम्‍मान गे ढिक्‍सी लउ।

१५ थेह्रङ् लजी भिसम एनीगदे पापीदेन न्‍होङ्बा म्‍हिगदेला गुङरी चोखोदेन तिगै दोष आरेबा म्‍हि तसी परमेश्‍वरला सन्‍तान दोला। ओच्‍छे सारसे मुरी य्‍हाल तना लबा ह्रङ् लसी एनीगदेसे जम्‍बुलिङरी य्‍हाल य्‍हाल तना लला।

१६ एनीगदेसे थेनीगदेदा थार्बा पिन्‍बा ख्रीष्‍टला समाचार थेःना लजी भिसम ख्रीष्‍ट फेप्‍खबा धुइरी ङाइ दुख लसी लबा गे खेरोरी आनिनी भिसी ङा ल्‍हानान ताङ्म्‍याङ्ला।

१७ ओच्‍छे एनीगदेला विश्‍वासग्‍याम एनीगदेला ल्‍हुइ परमेश्‍वरदा फुल्‍बा बलि ह्रङ्‌बान दोबा मुला। ङाला ल्‍हुइएनोन एनीगदेला ल्‍हुइदेन छ्‌याम बलि ह्रङ् लसी फुल्‍तोःसैनोन ङा ताङ्ला। ओच्‍छे एनीगदे जम्‍मानदेन छ्‌याम ङा सेमहेन्‍सेन ताङ्ला।

१८ थेह्रङ् लसीन एनीगदे ताङ्‍गो, ओच्‍छे ङादाएनोन ताङ्ना लउ।

तिमोथीदेन इपाफ्रोडिटस

१९ ङाइ तिमोथीदा एनीगदे मुबा ग्‍लारी योनान पुइखला भिसी प्रभु येशूथोरी आश लबा मुला। चुह्रङ् लसी थेग्‍याम एनीगदेला बारेरी था याङ्सी ङा ताङ्म्‍याङ्ला।

२० तिमोथीसे ह्रङ् लसी एनीगदेदा सेमहेन्‍सेन वास्‍ता लबा म्‍हि ङादेन छ्‌याम स्‍य्‍हान्‍दो खालै आरे।

२१ तिग्‍दा भिसम स्‍य्‍हान्‍दोगदेसे चा येशू ख्रीष्‍टला तामदा तिगै वास्‍ता आलना ह्राङला जे ग्‍याम च्‍यासी भ्रमुला।

२२ तर तिमोथी खाह्रङ्बा म्‍हि हिन्‍ना भिबा ताम एनीगदेदा थानोन मुला। तिग्‍दा भिसम झासे आबादा खाह्रङ् लसी ह्रो लमुला थेह्रङ् लसीन थेसे ङादा थार्बा पिन्‍बा समाचार थेःना लबारी ह्रो लबा मुला।

२३ थेतबासेलमा ङादा तिग तबा चीम, थे ताम था याङ्मैछ्‌याम ङाइ थेदा एनीगदे मुबा ग्‍लारी पुइखबा सेम मुला।

२४ ओच्‍छे ङाएनोन योनान खम्‍याङ्ला भिसी प्रभुथोरीन भर लबा मुला।

२५ एनीगदेसे ङादा ह्रो लबाला लागिरी पुइखबा प्रभुरी ङाला आले, ङादेन छ्‌याम ढिक्‍सी प्रभुला गे लबा ओच्‍छे ङादा ह्रो लबा ख्रीष्‍टला सिपाही इपाफ्रोडिटसदा एनीगदे मुबा ग्‍लारी पुइखनोन तोःला भिसी ङाइ म्‍हन्‍बा मुला।

२६ तिग्‍दा भिसम थेसेनोन एनीगदे जम्‍मानदेन छ्‌याम ह्रुप तबारी ल्‍हानान सेम लबा मुला। थे आखम्‍बा मुला भिबा ताम एनीगदेसे थेःबासे लमा थेदा ल्‍हानान सुर्दा तबा मुला।

२७ हिन्‍ना, थे ल्‍हानान आखम्‍ना सिबारीन छ्‌याइमुबा तर परमेश्‍वरसे थेदा दया लजी। थेदा जे आहिन, ङादाएनोन दुखथोरी झन दुख थातगै भिसी परमेश्‍वरसे दया लजी।

२८ थेतबासेलमा थेदा एनीगदे मुबा ग्‍लारी पुइखबारी ङाइ ल्‍हानान सेम लबा मुला। तिग्‍दा भिसम थेदा दोःसी म्राङ्माहेन्‍से एनीगदे ताङ्ला ओच्‍छे ङाला सुर्दाएनोन म्‍हाला।

२९ एनीगदेसे थेदा प्रभुरी आले ह्रङ्‌बान म्‍हन्‍सी सेमहेन्‍सेन ताङ्सी माया लउ। चुह्रङ्बा म्‍हिगदेदा चा मान लनोन तोःला।

३० तिग्‍दा भिसम एनीगदेसे ङादा लतोःबा ह्रो लबाला लागिरी ह्राङला ज्‍यान्‍ना तिगै वास्‍ता आलना ख्रीष्‍टला गे लबाला लागिरी थे सिबारीन तयार तजी।

ल्‍हुइरी भर थालउ

३

दाहेन्‍से ज्‍योज्‍यो आले नाना आङागदे, प्रभुदेन गिक तबासे लमा एनीगदे ताङ्‍गो। एनीगदेला लागिरी ताम गिकनोन घरिघरि भ्रितोःसै ङा छेर्बा आरे। तिग्‍दा भिसम चु एनीगदेलान विश्‍वास जोगब लबाला लागिरी हिन्‍ना।

२ नइबा गे लबा नगी† ह्रङ्‌बा म्‍हिगदे म्राङ्सी होशियार तसी चिउ। थेनीगदेसे खतना लतोःला भिसी पाङ्सी भ्रमुला।

३ य्‍हाङसे मी परमेश्‍वरदा आत्‍माग्‍याम तेन्‍बा मुला। ओच्‍छे ख्रीष्‍ट येशूदेन छ्‌याम गिक तसी ताङ्‍बा मुला। य्‍हाङसे लबा पक्‍का खतना चा चुनोन हिन्‍ना। थेतबासेलमा य्‍हाङ म्‍हिगदेला गेथोरी भर लबा म्‍हि आहिन।

४ थेह्रङ्बा म्‍हिगदेला गेथोरी भर लबा म्‍हि हिन्‍सम स्‍य्‍हान्‍दोसे भन्‍दा ङाइ ल्‍हानान भर लखम्‍सेला मुबा।

५ तिग्‍दा भिसम ङा इस्राएल य्‍हुलला बेन्‍यामीन वंशरी न्‍हबा म्‍हि हिन्‍ना। न्‍हसी भ्रेःरे तमाकुनु ङाला खतना तबा हिन्‍ना। ङा हिब्रूगदेलाएनोन हिब्रू हिन्‍ना, ओच्‍छे परमेश्‍वरसे मोशादा पिन्‍बा ठिम ङ्‌यान्‍बा फरिसीएनोन हिन्‍ना।

६ यहूदी धर्मलान ताम लबा हिन्‍सम ङाइ ह्राङला धर्मदा जोगब लबारी मण्‍डलीदा गाते ल्‍हानान दुख पिन्‍जी। ओच्‍छे ठिम अन्‍छार भ्रसी परमेश्‍वरदा सेम निबा म्‍हि दोबा हिन्‍सम ङा तिगै दोष आरेबा म्‍हि हिन्‍ना।

७ तर थे धुइरी ङाइ लबा जम्‍मान गेगदेदेन म्‍हन्‍बा तामगदे ङाला लागिरी ज्‍यबान हिन्‍ना भिसी म्‍हन्‍बा मुबा। दान्‍दे थे जम्‍मान गेदेन म्‍हन्‍बा तामगदे ख्रीष्‍टला लागिरी तिगै गे आखेल्‍बा चीम भिसी ङाइ था याङ्जी।

८ चुदे जे आहिन, ङाइ ख्रीष्‍ट येशूदा ङाला प्रभु भिसी ङोसेबा ज्ञान बुद्धिला ङाच्‍छा मी थे जम्‍मान स्‍हे तिगै गे आखेल्‍बा चीम भिसी ङाइ म्‍हन्‍बा मुला। ख्रीष्‍ट येशूदा अझ ज्‍यना लसी ङोसेखम्‍गै भिसी ङाइ थे जम्‍मान स्‍हेदा नइबा गे आखेल्‍बा स्‍हे म्‍हन्‍सी ख्रीष्‍टला लागिरी ख्‍लासी जिन्‍बा मुला।

९ ङा ख्रीष्‍टदेन छ्‌याम गिक तगै भिसी ङाइ म्‍हन्‍बा मुला। ओच्‍छे ङा परमेश्‍वरदा सेम निबा म्‍हि दोबा चा ङाइ ठिम ङ्‌यान्‍सी ङा ह्राङनोन परमेश्‍वरदा सेम निबा म्‍हि दोबा आहिन। तर ख्रीष्‍टदा विश्‍वास लबासे लमा परमेश्‍वरदा सेम निबा म्‍हि दोबा हिन्‍ना। ङाला विश्‍वासदा च्‍यासी परमेश्‍वरसे ङादा ह्राङदा सेम निबा म्‍हि स्‍होबा हिन्‍ना।

१० ङाइ ख्रीष्‍टदा पूरन ङोसेसी थेदा सिबाग्‍याम सोना लबा शक्तिदा था याङ्‌खम्‍गै, ओच्‍छे थे सिबा धुइरी थेसे नाबा ह्रङ्‌बान दुख ङाइ नाबारी खम्‍गै।

११ थेह्रङ् लसीन तजी भिसम सिबाग्‍याम दोःसी सोखम्‍गै भिसी ङाइ म्‍हन्‍बा मुला।

याङ्तोःबा स्‍हे याङ्बारी भङ लउ

१२ ङाइ जम्‍मान ताम याङ्सी पूरन पाको म्‍हि दोबा मुला भिसी पाङ्‌बारी छ्‌याइबा आहिन। तर चु जम्‍मान ताम याङ्बाला लागिरी ङाइ अझ भङ लबान मुला। तिग्‍दा भिसम ख्रीष्‍ट येशूसे चुलान लागिरी ङादा ङाच्‍छान धम्‍बा मुला।

१३ ज्‍योज्‍यो आले नाना आङागदे, चु जम्‍मान तामगदे याङ्सी जिन्‍जी भिसी ङाइ म्‍हन्‍बा आरे। तर गे गिक चा ङाइ लबा मुला। थे गे चा तिग हिन्‍ना भिसम ङाच्‍छाला तामगदेदा म्‍लेःसी लिच्‍छाला तामगदेदा जे च्‍यासी ङा भ्रबान मुला।

१४ परमेश्‍वरसे ख्रीष्‍ट येशूग्‍याम जुकजुकधोनाला जुनी पिन्‍बारी ङादा ङ्‌योइबा हिन्‍ना। स्‍वर्गला चु इनाम याङ्बाला लागिरी ङाइ भङ लबान मुला।

१५ य्‍हाङ आत्‍मारी पाको तबागदे जम्‍मासेन चुह्रङ्बान सेम थोतोःला। एनीगदेसे कोइ कोइ तामला बारेरी चा अर्गु सेम थोबा मुसम परमेश्‍वरसे एनीगदेदा घोना लला।

१६ ओच्‍छे य्‍हाङसे जुन ताम याङ्बा मुला, थे तामरीन भ्रइ।

१७ ज्‍योज्‍यो आले नाना आङागदे, एनीगदेसेनोन ङाइ लबा ह्रङ्नोन लउ। ओच्‍छे ङन्‍से लबा ह्रङ्‌बान गे लसी भ्रबा म्‍हिगदेदा च्‍यासी थेनीगदेसे लबा ह्रङ्‌बान गे लउ।

१८ ख्रीष्‍टसे क्रुसरी सिसी तिग लजी भिसी भ्रबा म्‍हिगदेला बारेरी ङाइ एनीगदेदा ल्‍हानान रेम पाङ्सी जिन्‍बा मुला। दान्‍देनोन ङाइ ङाला मी नाङ मीख्‍ली थोसी एनीगदेदा पाङ्बा मुला।

१९ थेनीगदे नाश तसी म्‍हासी निला। तिग्‍दा भिसम थेनीगदेला ल्‍हुइसे तिग म्‍हाइबा थेदान ल भिसी तेन्‍मुला। ओच्‍छे पेःबा खबा तामरीनोन थेनीगदे ताङ्‍बा चीम। थेनीगदेला सेमएनोन चुनोन जम्‍बुलिङला तामगदेरी जे मुला।

२० तर य्‍हाङ मी स्‍वर्गला म्‍हि हिन्‍ना। थार्बा पिन्‍बा य्‍हाङला प्रभु येशू ख्रीष्‍ट स्‍वर्गग्‍याम फेप्‍खला भिसी य्‍हाङसे ग्‍याम च्‍यासी चिबा मुला।

२१ ख्रीष्‍ट येशूसे जम्‍मान स्‍हेदा ह्राङला तहरी भबा शक्तिग्‍याम य्‍हाङला कमजोर ल्‍हुइदा थेला ह्रङ्‌बान य्‍हाल य्‍हाल्‍बादेन शक्तिशाली ल्‍हुइ स्‍होला।

† 

३:२ यहूदीगदेसे अर्गु य्‍हुलला म्‍हिदा “नगी” भिसी पाङ्मुबा तर पावलसे चुरी यहूदीगदेदा “नगी” भिसी पाङ्बा हिन्‍ना। तिग्‍दा भिसम थेनीगदेला गे आज्‍यबा मुबा।

४

थेतबासेलमा ङाला ज्‍योज्‍यो आले नाना आङागदे, एनीगदेदा ङाइ माया लसी ल्‍हानान ढन्‍बा मुला। एनीगदेसे लमान ङा ल्‍हानान ताङ्म्‍याङ्बा मुला, ओच्‍छे ङाइ याङ्बा इनाम भिबान एनीगदे हिन्‍ना। थेतबासेलमा ङाला ह्रोगदे, एनीगदे सदन चुह्रङ् लसीन प्रभुदेन छ्‌याम गिक तसी चिउ।

आँट पिन्‍बा ताम

२ इयोदियादेन सुन्‍तुखे, एनीगदे प्रभुदेन गिक तबासे लमा ह्राङ ह्राङ न्‍हङरी ढिक्‍सी चिउ भिबा ङाला बिन्‍ती मुला।

३ ङाला विश्‍वास लखम्‍बा ह्रो, एदा ङाइ चु ताम पाङ्ला, चु म्रिङम्‍हेमेगदेदा एसे ह्रो लसी पिन्‍गो। तिग्‍दा भिसम थेनीगदेसे ङादेन छ्‌याम थार्बा पिन्‍बा समाचार थेःना लबा गे लबा मुला। ङादेन छ्‌याम जे आहिन, क्‍लेमेस भिबा म्‍हिदेन ङाला अर्गु ह्रोगदेदेन छ्‌यामएनोन थेनीगदेसे ढिक्‍सी गे लबा मुला। परमेश्‍वरसे थेनीगदे जम्‍मालान मिन जुकजुकधोनाला जुनी पिन्‍बारी ह्राङला किताबरी भ्रिसी थान्‍बा मुला।

४ ओच्‍छे प्रभुदेन गिक तबासे लमा एनीगदे ताङ्‍गो, ङाइ दोःसीनोन पाङ्ला एनीगदे सदन ताङ्‍गो।

५ एनीगदेला सोजो बानीबेहोर जम्‍मान म्‍हिगदेसे था याङ्‌गै। तिग्‍दा भिसम प्रभु फेप्‍खसी जिन्‍बा मुला।

६ एनीगदेसे तिगै तामरी सुर्दा थालउ। तर जम्‍मान तामला लागिरी प्रार्थना लबान धन्‍यवाद पिन्‍सी परमेश्‍वरदेन छ्‌याम बिन्‍ती लउ।

७ म्‍हिसे था आयाङ्‍बा परमेश्‍वरसे पिन्‍बा शान्‍तिसे एनीगदे जम्‍मालान म्‍हन्‍बा तामदेन सेमदा ख्रीष्‍ट येशूदेन छ्‌याम गिक स्‍होसी जोगब लसी थान्‍ना।

८ दाहेन्‍से ज्‍योज्‍यो आले नाना आङागदे, एनीगदेसे जुन ताम सत्‍य मुला, जुन ताम मान याङ्बा खाल्‍ला मुला, जुन ताम ठीक मुला, जुन ताम चोखो मुला, जुन ताम ताङ्‍बा खाल्‍ला मुला, जुन ताम ढिक्‍बा मुला ओच्‍छे जुन ताम जम्‍मादान सेम निबा खाल्‍ला मुला थेनोन तामरी सेम लउ।

९ एनीगदेसे जुन ताम ङाग्‍याम लोप्‍जी, जुन ताम ङाग्‍याम याङ्जी, जुन ताम थेःजी ओच्‍छे जुन ताम म्राङ्जी, थेनोन ताम अन्‍छार भ्रउ। चुह्रङ् लजी भिसम शान्‍ति पिन्‍बा परमेश्‍वर एनीगदेदेन छ्‌याम तला।

भेटीला लागिरी धन्‍यवाद

१० एनीगदेसे ल्‍हानान धिन लिच्‍छा ङादा दोःसी ढन्‍बासे लमा ङा प्रभुदेन छ्‌याम ल्‍हानान ताङ्‍बा मुला। ङाला लागिरी एनीगदेसे ल्‍हानान सुर्दा लबा मुबा। तर एनीगदेसे ङादा पिन्‍बारी मौका आयाङ्नी।

११ ङादा खाँचो तजी भिसी पाङ्बा आहिन। तिग्‍दा भिसम जस्‍तोन धुइरी सन्‍तोक लसी चितोःमुला भिसी ङादा था मुला।

१२ ओच्‍छे खाँचो तसै आतसै खाह्रङ् लसी भ्रतोःला भिसी ङादा था मुला। थेह्रङ् लसीन चम्‍याङ्सै चआम्‍याङ्सै, ल्‍हाना मुसै च्‍याङ्ना मुसै जस्‍तोन धुइरी सन्‍तोक लसी चितोःमुला भिसी ङादा था मुला।

१३ ख्रीष्‍टसे पिन्‍बा शक्तिग्‍यामनोन ङाइ चु जम्‍मान ताम लबारी खम्‍ला।

१४ तसैनोन एनीगदेसे ङादा दुखरी ह्रो लसी ज्‍यबा लजी।

१५ ङाच्‍छा ङाइ एनीगदेदा थार्बा पिन्‍बा समाचार थेःना लसी माकेडोनिया भिबा ग्‍लाग्‍याम निबारी छ्‌याइमाएनोन चुह्रङ् लसी किन्‍बा पिन्‍बा गे लबा चा एनीगदे फिलिप्‍पीला म्‍हिगदे बाहेक अर्गु खजिबै मण्‍डली आरेमुबा। थे ताम एनीगदेदा थानोन मुला।

१६ थेह्रङ् लसीन ङा थेसलोनिके भिबा ग्‍लारी मुबा धुइरीनोन एनीगदेसे ल्‍हानान रेम चुह्रङ् लसीन ङादा ह्रो लमुबा।

१७ ङाइ चु ताम पाङ्सी एनीगदेग्‍याम भेटी किन्‍बारी म्‍हाइबा आहिन। तर एनीगदेसे ङादा लबा ह्रोग्‍याम परमेश्‍वरसे मोलम पिन्‍गै भिबा ङाला आश मुला।

१८ एनीगदेसे इपाफ्रोडिटसदा पुइखबा भेटीग्‍याम ङादा तोःतेधोना छ्‌योबा मुला। थे भेटी चा परमेश्‍वरदा सेम निबा बास्‍ना खबा बलि दोबा मुला। थे म्राङ्सी परमेश्‍वर ल्‍हानान ताङ्‍बा मुला।

१९ ख्रीष्‍ट येशूग्‍याम ङाला परमेश्‍वरसे ह्राङला शक्तिग्‍याम ताङ्सी ताङ्सी एनीगदेदा तोःबा जम्‍मान स्‍हेगदे थेला सम्‍पत्तिग्‍याम पिन्‍ना।

२० य्‍हाङला परमेश्‍वर आबाला सदन मानदेन जयजयकार तगै। आमेन।

चिठीला थुमरी भ्रिबा ताम

२१ ख्रीष्‍ट येशूदेन छ्‌याम गिक तसी चिबा परमेश्‍वरला जम्‍मान म्‍हिगदेदा फ्‍याफुल्‍ला। चुरी ङादेन छ्‌याम मुबा ज्‍योज्‍यो आले नाना आङागदेसेनोन एनीगदेदा फ्‍याफुल्‍बा मुला।

२२ परमेश्‍वरला म्‍हिगदेसे ओच्‍छे खास लसी रोमी ग्‍याल्‍बो कैसरला गे लबा म्‍हिगदेसेनोन एनीगदेदा फ्‍याफुल्‍ला भिसी पाङ्बा मुला।

२३ प्रभु येशू ख्रीष्‍टला दयामाया एनीगदेदेन छ्‌याम तगै।

पावलसे कलस्‍सीला विश्‍वासीगदेदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा। चु चिठी भ्रिबाला लागिरी पावलदा तिमोथी भिबा म्‍हिसे ह्रो लबा मुबा (कलस्‍सी १:१)।

भ्रिबा ग्‍ला: रोम सहरला झ्‍याल्‍खानग्‍याम भ्रिबा मुबा।

भ्रिबा साल: ओस्‍पन ईश्‍‍वी संवत् ६१-६३ (विक्रम संवत् ११८-१२०) सालला गुङरी भ्रिबा मुबा।

खाल्‍दा भ्रिबा: कलस्‍सी सहररी मुबा विश्‍वासीगदेदा भ्रिबा मुबा।

कलस्‍सी भिबा सहर एफिसस भिबा सहरला स्‍यारपट्टि परब तबा एशिया अञ्‍चलला सहर गिक मुबा। चु मण्‍डली पावलसे शुरु लबा मण्‍डली चा आहिन, तसैनोन चु सहर थे बास चिबा ग्‍लाला ङामरीन मुबासे लमा ङाइ ह्रो लतोःला भिसी थेसे म्‍हन्‍बा मुबा। चु मण्‍डलीरी प्रभुला गे लबाला लागिरी पावलसे एफिसस सहरग्‍याम म्‍हिगदे पुइबा मुबा। कलस्‍सीला मण्‍डलीरी लुसीला ताम लोप्‍बा म्‍हिगदेसे परमेश्‍वरदा ङोसेबाला लागिरीदेन थार्बा याङ्बाला लागिरी स्‍य्‍हान्‍दो आत्‍मादेन शक्तिगदेदा तेन्‍तोःला भिसी पाङ्मुबा। चु ताम पावलदाएनोन था मुबा। चु तामगदे बाहेक थे लुसीला ताम लोप्‍बा म्‍हिगदेसे खतना लतोःला, ओच्‍छे चबा थुङ्बादेन अर्गु तामगदेलाएनोन ठिम अन्‍छार लतोःला भिसी लोप्‍मुबा।

पावलसे कलस्‍सीला विश्‍वासीगदेदा थेह्रङ्बा लुसीला तामला बिरोध चा सत्‍य विश्‍वासग्‍याम लतोःला भिसी चिठी भ्रिबा मुबा। थेसे भ्रिबा चु चिठीला मुल ताम चा येशू ख्रीष्‍टसे पूरन थार्ना लखम्‍ला, ओच्‍छे अर्गु तामदेन ठिमसे चा म्‍हिगदेदा ख्रीष्‍टग्‍याम थारेङ तना लमुला। परमेश्‍वरसे जम्‍बुलिङला म्‍हिगदे येशूग्‍यामसेन स्‍होजी ओच्‍छे येशूग्‍यामनोन थेनीगदेदा ह्राङ मुबा ग्‍लारी भजी। थेतबासेलमा येशू ख्रीष्‍टग्‍याम जे जम्‍बुलिङला जम्‍मान म्‍हिगदेसे थार्बा याङ्ला। ओच्‍छे पावलसे जम्‍मान विश्‍वासीगदेदा विश्‍वासरी भ्रबाला लागिरी तोःबा जम्‍मान तामगदे घोना लबा मुला।

चु चिठी तुखिकस भिबा म्‍हिसे कलस्‍सी सहररी भोर्सी निबा मुबा। ओच्‍छे थेदेन छ्‌याम फिलेमोनना नोकर ओनेसिमसएनोन निबा मुबा। थेला लागिरी पावलसे फिलेमोनदा चिठीएनोन भ्रिबा मुबा।

मुल तामगदे

फ्‍याफुल्‍बादेन प्रार्थना १:१-१४

ख्रीष्‍ट जम्‍मान भन्‍दा घ्रेन १:१५-२:१९

ख्रीष्‍टदेन छ्‌याम गिक तसी याङ्बा छार जुनी २:२०-४:६

चिठीला थुमरी भ्रिबा ताम ४:७-१८

पावलसे कलस्‍सीला विश्‍वासीगदेदा भ्रिबा चिठी

१

१-२ लास्‍सो, कलस्‍सेरी मुबा परमेश्‍वरला म्‍हिगदेदा परमेश्‍वरसे ह्राङला समाचार थेःना लबारी धम्‍बा ङा ख्रीष्‍ट येशूला मुल चेला पावलदेन य्‍हाङला आले तिमोथीग्‍याम फ्‍याफुल्‍ला! थेरी मुबा परमेश्‍वरला म्‍हिगदे ख्रीष्‍टदेन छ्‌याम गिक तबा विश्‍वासी ज्‍योज्‍यो आले नाना आङागदेदा य्‍हाङला परमेश्‍वर आबादेन ख्रीष्‍ट प्रभुग्‍याम दयामायादेन शान्‍ति तगै।

धन्‍यवाददेन प्रार्थना

३ ङन्‍से एनीगदेला लागिरी प्रार्थना लबा धुइरी य्‍हाङला प्रभु येशू ख्रीष्‍टला आबा परमेश्‍वरदा सदन धन्‍यवाद पिन्‍बा मुला।

४ तिग्‍दा भिसम एनीगदेसे ख्रीष्‍ट येशूदा विश्‍वास लबा तामदेन परमेश्‍वरला जम्‍मान म्‍हिगदे न्‍हङरी माया लसी ढिक्‍सी चिबा मुला भिबा ताम ङन्‍से थेःबा मुला।

५ परमेश्‍वरसे स्‍वर्गरी एनीगदेला लागिरी जुकजुकधोनाला जुनी थान्‍बा मुला भिसी एनीगदेसे आश लबा मुला। थेतबासेलमा एनीगदे चुह्रङ् लसी विश्‍वास लसी ह्राङ ह्राङ न्‍हङरी माया लसी ढिक्‍सी चिबा हिन्‍ना। एनीगदेसे लबा आशला तामला बारेरी एनीगदेसे ङाच्‍छान थार्बा पिन्‍बा समाचार सत्‍य बचनग्‍याम थेःबा मुला।

६ चुनोन थार्बा पिन्‍बा समाचार थेःसी, परमेश्‍वरला दयामायाला बारेरी सत्‍य ताम ज्‍यना लसी घोमाकुनुहेन्‍से एनीगदे न्‍हङरी ख्रीष्‍टदा विश्‍वास लबा म्‍हिगदे बढब तबा मुला। थेह्रङ् लसीन जम्‍बुलिङला जम्‍मान ग्‍लारी थार्बा पिन्‍बा समाचार थेःसी ख्रीष्‍टदा विश्‍वास लबा म्‍हिगदे बढब तबान मुला।

७ चु थार्बा पिन्‍बा समाचार एनीगदेसे ङन्‍से माया लबा ह्रो इपाफ्रासग्‍यामसेन था याङ्सी जिन्‍बा मुला। थे ङन्‍देन छ्‌यामनोन ढिक्‍सी गे लमुला। थेतबासेलमा ङन्‍ना साटोरी थेसे एनीगदेला गुङरीनोन सेमहेन्‍सेन ख्रीष्‍टला गे लबा विश्‍वास लखम्‍बा म्‍हि हिन्‍ना।

८ ओच्‍छे परमेश्‍वरला आत्‍माग्‍याम एनीगदेसे ह्राङ ह्राङ न्‍हङरी लबा मायाला बारेरी थेसे ङन्‍दा पाङ्बा मुला।

९ थेतबासेलमा चु ताम थेःमाकुनुहेन्‍से ङन्‍से एनीगदेला लागिरी प्रार्थना लबारी ख्‍लाबा आरे। परमेश्‍वरला आत्‍मासे पिन्‍बा ज्ञान बुद्धिग्‍याम एनीगदेसे तिग लगै भिसी परमेश्‍वरसे म्‍हन्‍बा मुला, थे जम्‍मान ताम ज्‍यना लसी घोबारी खम्‍गै भिसी बिन्‍ती लबा मुला।

१० थेह्रङ् लसीन एनीगदेसे प्रभुदा सेम निबा बानीबेहोर थोसी सदन ज्‍यबा गे लखम्‍गै। एनीगदेला थेह्रङ्बा गेग्‍याम प्रभु ताङ्‌गै। ओच्‍छे परमेश्‍वरला बारेरी झन ज्‍यना लसी घोखम्‍गै।

११ एनीगदेदा जस्‍तोन दुख तसैनोन ताङ्सी ताङ्सी नाबाला लागिरी परमेश्‍वरला घ्रेन शक्ति याङ्सी भङ्‍सी चिउ।

१२ परमेश्‍वरसे य्‍हाल य्‍हाल्‍बा य्‍हुल्‍सारी चिबा ह्राङला म्‍हिगदेदा पिन्‍बा हक एनीगदेदाएनोन पिन्‍बा मुला। थेतबासेलमा थेह्रङ्बा हक पिन्‍बा परमेश्‍वर आबादा सदन धन्‍यवाद पिन्‍गो।

१३ थेनोन परमेश्‍वरसे य्‍हाङदा शैतानना धोपधोप्‍बा य्‍हुल्‍साग्‍याम फेसी ह्राङसेन माया लबा झा ख्रीष्‍टला य्‍हुल्‍सारी भसी थान्‍जी।

१४ ख्रीष्‍टसेन य्‍हाङला पापला दोष मेटब लसी य्‍हाङदा पापग्‍याम फेबा मुला।

जम्‍मान भन्‍दा घ्रेन ख्रीष्‍टनोन हिन्‍ना

१५ खालैसेन म्राङ्आखम्‍बा परमेश्‍वरला रुप ख्रीष्‍टनोन हिन्‍ना। थे परमेश्‍वरसे स्‍होबा जम्‍मान स्‍हे भन्‍दा ङाच्‍छाहेन्‍सेन मुबा। थेतबासेलमा परमेश्‍वरसे स्‍होबा जम्‍मान स्‍हे भन्‍दा घ्रेन ख्रीष्‍टनोन हिन्‍ना।

१६ तिग्‍दा भिसम स्‍वर्गदेन जम्‍बुलिङरी मुबा म्राङ्‌खम्‍बा म्राङ्आखम्‍बा जम्‍मान स्‍हेगदे, ग्‍लेगदे मुसै, य्‍हुल्‍सागदे मुसै, शासन लबागदे मुसै, अधिकार याङ्बागदे मुसै परमेश्‍वरसे ख्रीष्‍टग्‍याम स्‍होबा हिन्‍ना। ओच्‍छे परमेश्‍वरसे चु जम्‍मान ख्रीष्‍टलान लागिरी स्‍होबा हिन्‍ना।

१७ जम्‍मान स्‍हे स्‍होबा भन्‍दा ङाच्‍छाहेन्‍सेन ख्रीष्‍ट मुबा। थेतबासेलमा जम्‍मान स्‍हेगदे ख्रीष्‍ट येशूरीन छ्‌याबा मुला।

१८ ख्रीष्‍ट ह्राङला ल्‍हुइ मण्‍डलीला थोबो हिन्‍ना। ओच्‍छे ल्‍हुइला मुल ह्रङ्‌बा जम्‍मान स्‍हेला मुल थेनोन हिन्‍ना। थेह्रङ् लसीन सिबागदे न्‍हङ‍ग्‍याम जम्‍मान भन्‍दा ङाच्‍छा सोबाएनोन ख्रीष्‍टनोन हिन्‍ना। थेतबासेलमा जम्‍मान स्‍हेगदे भन्‍दा घ्रेन ख्रीष्‍टनोन हिन्‍ना।

१९ परमेश्‍वरसे म्‍हन्‍बा अन्‍छार परमेश्‍वर ह्राङनोन थेला झा ख्रीष्‍ट न्‍हङरी तसी धन्‍छ्‌याबा मुला।

२० ह्राङला झा ख्रीष्‍ट क्रुसरी सिसी बगब लबा काग्‍यामसेन परमेश्‍वरसे स्‍वर्गदेन जम्‍बुलिङरी मुबा जम्‍मान स्‍हेदा शान्‍ति पिन्‍जी। ओच्‍छे ख्रीष्‍टग्‍यामसे जम्‍मान स्‍हेदा ह्राङलान स्‍होजी।

२१ ङाच्‍छा एनीगदेला पापी सेमदेन पाप गेसे लमा एनीगदे परमेश्‍वरला शत्रु मुबा। थेतबासेलमान थे धुइरी एनीगदे परमेश्‍वरग्‍याम थारेङ मुबा।

२२ तर दान्‍दे परमेश्‍वरसे म्‍हन्‍बा अन्‍छार परमेश्‍वरला झा म्‍हि दोःसी सिजी। चुग्‍यामसेन परमेश्‍वरसे एनीगदेदा ह्राङला ह्रोदेन तिगै दोष आरेबा चोखो म्‍हि स्‍होसी ह्राङला ङामरी भबारी हिन्‍ना।

२३ थेतबासेलमा एनीगदेसे लबा विश्‍वास आख्‍लाना विश्‍वासरी कोङ्‌सी चिउ। ओच्‍छे एनीगदेसे थार्बा पिन्‍बा समाचार थेःबा धुइरी याङ्बा आशदा थाम्‍लेःगो। तिग्‍दा भिसम चु समाचार जम्‍बुलिङला जम्‍मासेन थेःसी जिन्‍बा मुला। थेतबासेलमा ङा पावलएनोन चुनोन समाचार थेःना लबा म्‍हि दोबा मुला।

मण्‍डलीला लागिरी पावलसे लबा गे

२४ दान्‍दे एनीगदेला लागिरी दुख नातोःसै ङा ताङ्‍बा मुला। तिग्‍दा भिसम ङाइ ख्रीष्‍टसे नाबा ह्रङ्‌बा दुख अझ नातोःसेला मुला। थेतबासेलमा थेला ल्‍हुइ मण्‍डलीला लागिरी ङाइ नातोःबा जम्‍मान दुख नाला।

२५ परमेश्‍वरसे थेला मण्‍डलीरी गे लबा जिम्‍मा ङादा पिन्‍बा मुला। ङादा पिन्‍बा जिम्‍मा चा एनीगदेला लागिरी परमेश्‍वरला समाचार पूरन थेःना लबा हिन्‍ना।

२६ चु दङबोहेन्‍सेन खालैसे घोबारी आखम्‍बा परमेश्‍वरला सेमला ताम हिन्‍ना। तर दान्‍दे चु परमेश्‍वरसेन ह्राङला म्‍हिगदेदा घोना लबा मुला।

२७ म्‍हिसे था आयाङ्‍बा परमेश्‍वरला सेमला ताम अर्गु य्‍हुलला म्‍हिगदेला लागिरी गाते उदेकला मुबा भिबा ताम घोना लबारी थेनीगदेदा धम्‍बा हिन्‍ना। थे परमेश्‍वरला सेमला ताम चा एनीगदेला सेमरी मुबा ख्रीष्‍ट हिन्‍ना। ओच्‍छे एनीगदेसे परमेश्‍वरदेन छ्‌यामनोन चिम्‍याङ्ला भिसी लबा आश हिन्‍ना।

२८ थेतबासेलमा ङन्‍से जम्‍मान म्‍हिगदेदा ख्रीष्‍टला बारेरी पाङ्बा मुला। ओच्‍छे ख्रीष्‍टदेन छ्‌याम गिक तबागदेदा पाको म्‍हि स्‍होसी परमेश्‍वरला ङामरी भोर्बाला लागिरी थेनीगदेदा ङन्‍ना ज्ञान बुद्धिसे खम्‍तेधोना लोप्‍सी होशियार तना लबा मुला।

२९ चुला लागिरी ङा न्‍हङरी मुबा ख्रीष्‍टला घ्रेन शक्तिग्‍याम ङाइ दुख लसी चु गे लबा हिन्‍ना।

२

एनीगदेदेन लाउडिकिया भिबा सहररी मुबा विश्‍वासीगदेला लागिरी ओच्‍छे ङादेन छ्‌याम ह्रुप आतबा म्‍हिगदेला लागिरी ङाइ गाते दुख लसी गे लबा मुला भिबा ताम एनीगदेसे था याङ्‌गै।

२ ङाइ चुह्रङ् लसी गे लबा चा एनीगदेसे आँट याङ्सी ह्राङ ह्राङ न्‍हङरी माया लसी ढिक्‍सी चिखम्‍गै भिसी हिन्‍ना। ओच्‍छे एनीगदेसे परमेश्‍वरला बचन पूरन घोसी परमेश्‍वरला सेमला ताम ख्रीष्‍टदा ज्‍यना लसी ङोसेगै, घोगै भिसीएनोन हिन्‍ना।

३ य्‍हाङदा आरेनान आतबा परमेश्‍वरला ज्ञान बुद्धि ख्रीष्‍टदेन छ्‌याम जे मुला।

४ थेतबासेलमा खालैसेन एनीगदेदा लुसीला ताम लोप्‍सी झुक्‍याब लबारी थाखम्‍गै भिसी चु ताम ङाइ एनीगदेदा पाङ्बा हिन्‍ना।

५ ङा ल्‍हुइरी एनीगदेदेन छ्‌याम आरेसै ङाला सेम मी सदन एनीगदेदेन छ्‌यामनोन मुला। ओच्‍छे एनीगदेला बानीबेहोरदेन ख्रीष्‍टदा लबा विश्‍वासरी एनीगदे कोङ्‌सी चिबा म्राङ्सी ङा ल्‍हानान ताङ्‍बा मुला।

थार्बा पिन्‍बा ख्रीष्‍टनोन हिन्‍ना

६ थेतबासेलमा एनीगदेसे ख्रीष्‍ट येशूदा प्रभु भिसी विश्‍वास लबासे लमा सदन ख्रीष्‍टदेन छ्‌याम गिक तसी भ्रउ।

७ ङाच्‍छा एनीगदेदा लोप्‍बा अन्‍छार विश्‍वासरी अझ कोङ्बान निउ। थेह्रङ् लसीन ख्रीष्‍टदा लबा विश्‍वासरी याङयोङ आतना ख्रीष्‍टदेन छ्‌याम गिक तसी विश्‍वासरी बढब तबान निउ। ओच्‍छे परमेश्‍वरदा सदन धन्‍यवाद पिन्‍गो।

८ च्‍यागो, एनीगदेदा खालै म्‍हिसे थेनीगदे ह्राङ ह्राङसे म्‍हन्‍सी लोप्‍बा गे आखेल्‍बा लुसीला ताम लोप्‍सी फसब थालगै। तिग्‍दा भिसम चु जम्‍मान ताम जम्‍बुलिङदेन मुरी मुबा म्‍हाङ म्‍हुङ, ल लुग्‍याम खबा ताम हिन्‍ना। तर ख्रीष्‍टग्‍याम खबा आहिन।

९ ख्रीष्‍ट म्‍हि दोःसी फेप्‍खसै थेनोन परमेश्‍वर हिन्‍ना।

१० एनीगदे ख्रीष्‍टरी गिक तबासे लमा एनीगदेसे पूरा थार्बा याङ्बा मुला। ओच्‍छे जम्‍मान शक्तिगदेदेन अधिकार याङ्बागदेथोरी शासन लबाएनोन ख्रीष्‍टनोन हिन्‍ना।

११ ख्रीष्‍ट येशूदेन छ्‌याम गिक तबासे लमा एनीगदे खतना लबा म्‍हि ह्रङ्‌बान दोबा मुला। तर यहूदीगदेला ठिम अन्‍छार एनीगदेला ल्‍हुइला तिगै स्‍हे थासी आहिन। तर ख्रीष्‍ट येशूसे एनीगदेला पापी बानीबेहोर भ्‍याङ्‍सी खतना लबा हिन्‍ना।

१२ तिग्‍दा भिसम बप्‍तिस्‍मा किन्‍मा एनीगदे ख्रीष्‍टदेन छ्‌यामनोन ल्‍हुबा मुबा। ओच्‍छे परमेश्‍वरला शक्तिसे ख्रीष्‍टदा सिबाग्‍याम सोना लबा हिन्‍ना, थेनोन शक्तिथोरी विश्‍वास लबासे लमा एनीगदेदाएनोन ख्रीष्‍टदेन छ्‌यामनोन सोना लबा मुला।

१३ ङाच्‍छा एनीगदे ह्राङला पापदेन पापी बानीबेहोर आख्‍लाबासे लमा एनीगदे सिबा तेःबान मुबा। तर दान्‍दे परमेश्‍वरसे य्‍हाङ जम्‍मालान पाप माफ लसी ख्रीष्‍टदेन छ्‌यामनोन सोना लबा मुला।

१४ य्‍हाङला आज्‍यबा गेसे लमा परमेश्‍वरसे मोशादा पिन्‍बा ठिम अन्‍छार याङ्तोःबा सजायदा परमेश्‍वरसे क्रुसरी खिल ठोक्‍सी नाश लजी।

१५ चुह्रङ् लसी ख्रीष्‍ट क्रुसरी सिसी जम्‍मान शक्तिगदेदेन अधिकार याङ्बागदेदा ब्रेना लजी। ओच्‍छे थेनीगदेदा जम्‍मालान ओन्‍छाङरी पेःना लजी।

१६ थेतबासेलमा एनीगदेदा खालै म्‍हिसे तिग चबा थुङ्बा लबा चीम, खाह्रङ्बा खाह्रङ्बा चाड धङ्बा चीम, औंसी धङ्बा चीम कि धङ्बा चीम ओच्‍छे ब्‍लप्‍बा न्‍हबा धिन धङ्बा चीम कि धङ्बा चीम भिसी दोष थालगै।

१७ चु जम्‍मान ठिमगदे चा सत्‍य तामला चिनु जे हिन्‍ना। थे सत्‍य ताम भिबा चा ख्रीष्‍टनोन हिन्‍ना।

१८ एनीगदेदा खालैसे लुसीला ताम लोप्‍सी फसब थालगै। तिग्‍दा भिसम थेह्रङ्बा म्‍हिगदेसे एनीगदेदा फसब लबारी य्‍हाङ तिगै आहिन, य्‍हाङसे स्‍वर्गदूतगदेदा तेन्‍तोःला भिसी लोप्‍मुला। चु जम्‍मान ताम ङन्‍दा परमेश्‍वरसे उन्‍बा हिन्‍ना भिसी थेनीगदेसे पाङ्सैनोन थेन्‍ना सेमरी म्‍हन्‍सी लोप्‍बा ताम जे हिन्‍ना। थेतबासेलमा एनीगदेसे थेनीगदेला ताम ङ्‌यान्‍जी भिसम एनीगदेसे याङ्तोःबा इनाम आयाङ्‌। थेनीगदेसे ह्राङला सेमरी म्‍हन्‍सी लोप्‍बा तामरी घमण्‍ड लसी भ्रमुला। तर थेनीगदेसे घमण्‍ड लतोःबा ताम तिगै आरे।

१९ थेह्रङ्बा म्‍हिगदे चा ह्राङला ल्‍हुइला थोबो ह्रङ्‌बा ख्रीष्‍टदेन छ्‌याम आचिना, फेसी चिमुला। ख्रीष्‍टदेन छ्‌याम गिक तसी चिजी भिसम जे य्‍हाङला ल्‍हुइला जोर्नी जोर्नीरी भङ वाङ्सी परमेश्‍वरसे म्‍हन्‍बा अन्‍छार य्‍हाङ ल्‍हेबान निला।

२० एनीगदे ख्रीष्‍टदेन छ्‌यामनोन सिसी जम्‍बुलिङदेन मुरी शासन लबा म्‍हाङ म्‍हुङदेन ल लुग्‍याम फेसी जिन्‍बा मुला। चुदे एनीगदे फेसी जिन्‍बा हिन्‍सम जम्‍बुलिङरी चिबा ह्रङ् लसी थेह्रङ्बा ठिमदा तिग्‍दा ख्‍लाबारी आखम्‍बा? ओच्‍छे अझ तिग्‍दा थेह्रङ्बा ठिमला लिच्‍छा भ्रबा?

२१ ओच्‍छे अझ तिग्‍दा चु लबारी आत, चु चबारी आत, चु थुर्बारी आत भिसी पाङ्सी भ्रबा?

२२ चु जम्‍मान तामगदे चा य्‍हाङसे लना लनान म्‍हासी निबा ताम हिन्‍ना। तिग्‍दा भिसम चु तामगदे चा म्‍हिगदेसे स्‍य्‍हान्‍दो म्‍हिदा कुल्‍बारीदेन लोप्‍बारी स्‍होबा ठिम जे हिन्‍ना।

२३ थेह्रङ्बा रिमठिम तेन्‍बा म्‍हिगदेसे चा “ङनी धर्म कर्म लबा सोजो म्‍हि हिन्‍ना” भिसी ल्‍हानान सेबा दोःसी ह्राङला ल्‍हुइदा दुख पिन्‍मुला। तर थेनीगदेसे ह्राङला पापी सेमदा चा तहरी थान्‍बारी आखम्‍मुला।

परमेश्‍वरदा सेम निबा बानीबेहोर

३

एनीगदे ख्रीष्‍टदेन छ्‌यामनोन सिबाग्‍याम सोबा मुला। थेतबासेलमा स्‍वर्गरी मुबा स्‍हेगदे म्‍हाइगो। थेनोन स्‍वर्गरी परमेश्‍वरला दाहिने छ्‌यापट्टि मुल ठिरी ख्रीष्‍ट धन्‍छ्‌यामुला।

२ एनीगदेसे जम्‍बुलिङरी मुबा तामगदेला बारेरी आहिन तर स्‍वर्गरी मुबा तामगदेला बारेरी म्‍हन्‍गो।

३ तिग्‍दा भिसम एनीगदे ख्रीष्‍टदेन छ्‌यामनोन सिबा मुला। ओच्‍छे एनीगदेला जुनी ख्रीष्‍टदेन छ्‌याम परमेश्‍वर मुबा ग्‍लारी थान्‍बा मुला।

४ ओच्‍छे एनीगदेला जुनी ख्रीष्‍टनोन हिन्‍ना। थेतबासेलमा ख्रीष्‍ट दोःसी फेप्‍खबा धुइरी थेला घ्रेन य्‍हालदेन शक्तिरी एनीगदेएनोन थेदेन छ्‌यामनोन तला।

५ थेतबासेलमा एनीगदेसे जम्‍बुलिङरी लबा आज्‍यबा बानीबेहोर ख्‍लागो। थेह्रङ्बा आज्‍यबा बानीबेहोर भिबा चा स्‍य्‍हान्‍दोदेन छ्‌याम ब्रेल्‍सी भ्रबा, स्‍य्‍हान्‍दोदेन छ्‌याम ब्रेल्‍बा सेम लबा, पापी सेम थोबा, आज्‍यबा ताम म्‍हन्‍बादेन लोभ लबा हिन्‍ना। लोभ लबा चा मूर्तिदा परमेश्‍वर भिसी तेन्‍बा हिन्‍ना।

६ थेह्रङ्बा गेगदेसे लमान परमेश्‍वर थेनीगदे म्राङ्सी बोमो खबा मुला ओच्‍छे परमेश्‍वरसे कुल्‍बा ताम आङ्‌यान्‍बा† थेह्रङ्बा म्‍हिगदेदा थेसे सजाय पिन्‍ना।

७ ङाच्‍छा मी एनीगदेएनोन थेह्रङ्बा तामला लिच्‍छा भ्रमुबा।

८ तर दाहेन्‍से एनीगदेसे म्‍हिदा बोमो लबा, म्‍हिदा बिरोध लबा, स्‍य्‍हान्‍दोला बेइज्‍जत लबा, नइबा ताम लबा चु जम्‍मान आज्‍यबा ताम ख्‍लागो।

९ ओच्‍छे खालैदेन एनीगदेसे लुसीला ताम थालउ। तिग्‍दा भिसम एनीगदेसे ङाच्‍छाला जम्‍मान आज्‍यबा बानीबेहोर ख्‍लासी जिन्‍बा मुला।

१० दाहेन्‍से परमेश्‍वरसे एनीगदेदा छार जुनी पिन्‍बासे लमा एनीगदेसे परमेश्‍वरदा ज्‍यना लसी ङोसेगै भिसी अझन परमेश्‍वरसे एनीगदेदा ह्राङ ह्रङ्‌बान स्‍होबान मुला।

११ छार म्‍हि दोमाहेन्‍से अर्गु य्‍हुलला म्‍हि मुसै, यहूदी मुसै, खतना लसै आलसै, पढब लबारी आसेसै, बानीबेहोर आरेसै नोकर मुसै मालिक मुसै तिगै घ्रेन ताम आहिन। तर ख्रीष्‍टसे जम्‍मानथोरी शासन लबादेन ख्रीष्‍ट य्‍हाङ जम्‍मानदेन छ्‌याम तबा चा घ्रेन ताम हिन्‍ना।

१२ ह्राङलान म्‍हिगदे स्‍होबारी परमेश्‍वरसे माया लसी एनीगदेदा धम्‍बा हिन्‍ना। थेतबासेलमा एनीगदे सेमहेन्‍सेन दया लबा, दुख नाखम्‍बादेन घ्रेन म्‍हि आदोना सोजो म्‍हि दोःसी भ्रउ।

१३ ओच्‍छे एनीगदे ह्राङ ह्राङ न्‍हङरी सेम नासी चिउ। खालैसे एनीगदेदा बिरोध लसम प्रभुसे एनीगदेदा माफ लबा ह्रङ् लसी थेनीगदेदाएनोन माफ लउ।

१४ चु जम्‍मान तामगदे भन्‍दा घ्रेन चा एनीगदे न्‍हङरी लबा माया हिन्‍ना। तिग्‍दा भिसम जम्‍मान स्‍हेदा गिक स्‍होबा चा माया हिन्‍ना।

१५ ओच्‍छे ख्रीष्‍टसे पिन्‍बा शान्‍तिसे एनीगदेला सेम न्‍हङरी सदन गे लगै। चुनोन शान्‍तिला लागिरी परमेश्‍वरसे एनीगदेदा ख्रीष्‍टग्‍याम ल्‍हुइ गिक ह्रङ्‌बान स्‍होसी ङ्‌योइबा हिन्‍ना। ओच्‍छे सदन परमेश्‍वरदा धन्‍यवाद पिन्‍गो।

१६ एनीगदेला सेम सदन ख्रीष्‍टला बचनसे प्‍लिङ्‌सी गिकसेम गिकदा ह्राङला जम्‍मान ज्ञान बुद्धिसे लोप्‍गो। ओच्‍छे परमेश्‍वरला आत्‍मासे पिन्‍बा व्‍हाइ सेमहेन्‍से गोसी परमेश्‍वरदा धन्‍यवाद पिन्‍गो।

१७ एनीगदेसे खजिबै गेदेन ताम लसै प्रभु येशूला मिनग्‍यामसेन लउ। ओच्‍छे प्रभु येशूग्‍यामसेन परमेश्‍वर आबादा धन्‍यवाद पिन्‍गो।

ख्रीष्‍टदा विश्‍वास लबागदेसे लतोःबा ताम

१८ जम्‍मान म्रिङम्‍हेमेगदे ह्राङ ह्राङला ह्रेम्‍बोला तहरी चिउ। तिग्‍दा भिसम चु प्रभुदा सेम निबा ताम हिन्‍ना।

१९ ओच्‍छे जम्‍मान ह्रेम्‍फेबेगदेसेनोन ह्राङ ह्राङला म्रिङदा आज्‍यबा व्‍यवहार आलना माया लउ।

२० कोलागदे, एनीगदेसे ह्राङला आबा आमासे कुल्‍बा जम्‍मान ताम ङ्‌यान्‍गो। चुह्रङ् लसम परमेश्‍वर ताङ्ला।

२१ थेह्रङ् लसीन आबागदेसेनोन ह्राङ ह्राङला कोलागदेदा बोमो खना थालउ। बोमो खना लजी भिसम थेनीगदेला सेम स्‍हु खला।

२२ नोकरगदे, एनीगदेसे जम्‍बुलिङरी मुबा ह्राङ ह्राङला मालिकगदेदा ताङ्ना लबारी थेनीगदेला ङाच्‍छा जे गे लबा आहिन। तर प्रभुदा मान लबा ह्रङ् लसी एनीगदेला मालिकदाएनोन मान लउ। ओच्‍छे एनीगदेसे सदन थेनीगदेसे कुल्‍बा ताम ङ्‌यान्‍गो। ओच्‍छे ह्राङला सेमहेन्‍से गे लउ।

२३ ओच्‍छे एनीगदेसे जुन गे लसै म्‍हिला लागिरी गे लबा ह्रङ् लसी आहिन, तर प्रभुला लागिरी गे लबा ह्रङ् लसी सेमहेन्‍सेन झन्‍सी गे लउ।

२४ तिग्‍दा भिसम प्रभुसे ह्राङला म्‍हिगदेदा इनाम पिन्‍ना भिसी लबा कबुल एनीगदेदा थानोन मुला। ओच्‍छे एनीगदेसे तेन्‍बा प्रभु चा ख्रीष्‍ट जे हिन्‍ना।

२५ जुन म्‍हिसे आज्‍यबा गे लला थेसे लबा आज्‍यबा गेला सजाय याङ्नोन याङ्ला। तिग्‍दा भिसम परमेश्‍वरसे खालैला ली आच्‍याना निसाफ लला।

† 

३:६ परमेश्‍वरसे कुल्‍बा ताम आङ्‌यान्‍बागदेदा भिबा ताम चा कोइ ग्रीक बाइबलरी मुला कोइ ग्रीक बाइबलरी आरे।

४

मालिकगदे, एनीगदेसेनोन ह्राङला नोकरगदे न्‍हङरी खालैला ली आच्‍याना ज्‍यना लउ। ओच्‍छे एनीगदेसेनोन ह्राङला मालिक स्‍वर्गरी मुला भिबा ताम थाम्‍लेःगो।

ख्रीष्‍टियानगदेसे लतोःबा ताम

२ एनीगदे सदन परमेश्‍वरदा धन्‍यवाद पिन्‍बान झन्‍सी प्रार्थना लसी चिउ।

३ एनीगदेसे प्रार्थना लबा धुइरी अझ ख्रीष्‍टला बारेरी परमेश्‍वरला सेमरी मुबा ताम म्‍हिगदेदा थेःना लबारी परमेश्‍वरसेन ग्‍याम स्‍होसी पिन्‍गै भिसी ङन्‍ना लागिरी प्रार्थना लसी पिन्‍गो। ख्रीष्‍टला समाचार थेःना लबासे लमान दान्‍दे ङा झ्‍याल्‍खानरी परब तबा हिन्‍ना।

४ ओच्‍छे ङाइ घोना लतोःबा चु ताम ज्‍यना लसी घोना लबारी खम्‍गै।

५ ख्रीष्‍टदा विश्‍वास आलबा म्‍हिदेन होस लसी ज्‍यबा व्‍यवहार लउ। ओच्‍छे एनीगदेसे याङ्बा खजिबै मौका स्‍योर्ना थालउ।

६ थेतबासेलमा एनीगदेसे पाङ्बा ताम म्‍हिगदेदा ङ्‌यान्‍गे म्‍हन्‍बा खाल्‍ला तगै। ओच्‍छे म्‍हिगदेदेन छ्‌याम ताम लमा खाह्रङ् लसी जोहाब पिन्‍तोःला भिसी घोउ।

७ ङन्‍से माया लबा आले तुखिकससेन एनीगदेदा ङाला बारेरी जम्‍मान ताम पाङ्ला। थेएनोन ङन्‍देन छ्‌यामनोन प्रभुला गे लबा विश्‍वास लखम्‍बा म्‍हि हिन्‍ना।

८ ङाइ थेदा एनीगदे मुबा ग्‍लारी पुइखबा चा थेसे ङन्‍ना बारेरी पाङ्सी एनीगदेसे आँट याङ्‌गै भिसी हिन्‍ना।

९ थेदेन छ्‌याम ओनेसिमसएनोन खबान मुला। ङन्‍से विश्‍वास लखम्‍बा सेम निबा आले ओनेसिमस चा एनीगदेलान म्‍हि हिन्‍ना। एनीगदेदा ङन्‍ना बारेरी थेन्‍से जम्‍मान ताम पाङ्ला।

१० ङादेन छ्‌यामनोन झ्‍याल्‍खानरी मुबा ह्रो आरिस्‍तार्खससे एनीगदेदा फ्‍याफुल्‍ला भिसी पाङ्बा मुला। ओच्‍छे बारनाबासला कोन मर्कूससेनोन एनीगदेदा फ्‍याफुल्‍ला भिसी पाङ्बा मुला। मर्कूस एनीगदे मुबा ग्‍लारी खजी भिसम एनीगदेसे थेदा मान लतोःला भिबा ताम था याङ्सी जिन्‍बा मुला।

११ युस्‍तस भिबा येशूसेनोन एनीगदेदा फ्‍याफुल्‍ला भिसी पाङ्बा मुला। यहूदी विश्‍वासीगदे न्‍हङला चु सोमसे जे परमेश्‍वरला य्‍हुल्‍साला समाचार थेःना लबारी ङादेन छ्‌याम गे लबा मुला। चु सोमसे लमान ङाइ ल्‍हानान भङ याङ्बा मुला।

१२ थेह्रङ् लसीन प्रभु ख्रीष्‍ट येशूला गे लबा एनीगदेलान आले इपाफ्राससेनोन एनीगदेदा फ्‍याफुल्‍ला भिसी पाङ्बा मुला। एनीगदेसे परमेश्‍वरसे म्‍हन्‍बा जम्‍मान ताम घोसी विश्‍वासरी पाकोदेन ढुक्‍क तसी चिबारी खम्‍गै भिसी थेसे सदन एनीगदेला लागिरी प्रार्थना लबा मुला।

१३ थेसे लाउडिकिया भिबा सहरदेन हिरापोलिस भिबा सहररी मुबागदेला लागिरी ओच्‍छे एनीगदेला लागिरी ल्‍हानान दुख लसी गे लबा मुला भिबा ताम ङाइ म्राङ्बा मुला।

१४ थेह्रङ् लसी ङन्‍ना सेम निबा आले डाक्‍टर लूकादेन डेमाससेनोन एनीगदेदा फ्‍याफुल्‍ला भिसी पाङ्बा मुला।

१५ लाउडिकिया भिबा सहरला विश्‍वासी ज्‍योज्‍यो आले नाना आङागदेदेन नुम्‍फास भिबा म्रिङम्‍हेमेदा ओच्‍छे थेला दिमरी मुबा मण्‍डलीदाएनोन ङाइ फ्‍याफुल्‍बा मुला भिसी पाङ्सी पिन्‍गो।

१६ चु चिठी एनीगदेसे पढब लसी जिन्‍माहेन्‍से लाउडिकिया भिबा सहररी मुबा मण्‍डलीदाएनोन पढब लपुङ्‍गो। ओच्‍छे लाउडिकियारी ङाइ पुइबा चिठीएनोन एनीगदेसे पढब लउ।

१७ ओच्‍छे “प्रभुसे एदा पिन्‍बा गे पूरा लनोन तोःला” भिसी अर्खिप्‍पसदा पाङ्‍गो।

१८ एनीगदे जम्‍मादान फ्‍याफुल्‍ला भिसी ङा पावलसेन भ्रिबा हिन्‍ना। ओच्‍छे ङा झ्‍याल्‍खानरी मुला भिबा ताम एनीगदेसे थाम्‍लेःगो। एनीगदेदेन छ्‌याम परमेश्‍वरला दयामाया सदन तगै।

पावलसे थेसलोनिकेला विश्‍वासीगदेदा भ्रिबा ङाच्‍छारेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा। चु चिठी भ्रिबाला लागिरी पावलदा सिलासदेन तिमोथी भिबा म्‍हिसे ह्रो लबा मुबा (१ थेसलोनिके १:१)।

भ्रिबा ग्‍ला: कोरिन्‍थ सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ५० (विक्रम संवत् १०७) सालरी भ्रिबा मुबा। बाइबलला ल्‍हाना ह्रङ्‌बा विद्वानगदेसे पावलसे भ्रिबा चिठीगदे न्‍हङला चु जम्‍मान भन्‍दा ङाच्‍छा भ्रिबा चिठी हिन्‍ना भिसी पाङ्‌मुला।

खाल्‍दा भ्रिबा: थेसलोनिके सहररी मुबा विश्‍वासीगदेदा भ्रिबा मुबा।

थेसलोनिके भिबा सहर रोम य्‍हुल्‍सारी परब तबा माकेडोनिया भिबा अञ्‍चलला ग्‍लेखाङ मुबा। पावल फिलिप्‍पी सहरग्‍याम चु सहररी निजी, ओच्‍छे थार्बा पिन्‍बा समाचार थेःना लसी मण्‍डली शुरु लजी (मुल चेला १७:१०)। तर थे सहररी यहूदीगदेसे तिगै धिन लिच्‍छा पावलदा बिरोध लजी। यहूदी धर्म सेम निबा अर्गु य्‍हुलला म्‍हिगदेसे पावलसे थेःना लबा थार्बा पिन्‍बा समाचाररी विश्‍वास लबा म्राङ्सी थे यहूदीगदेसे पावलदा बिरोध लजी। थे यहूदीगदेसे ल्‍हानान बिरोध लबासे लमा पावल थेसलोनिके सहरग्‍याम बेरिया भिबा सहररी निजी। लिच्‍छा पावल कोरिन्‍थ सहरग्‍याम धोखमा थेदेन छ्‌यामनोन प्रभुला गे लबा तिमोथीग्‍याम थेसलोनिके सहररी मुबा मण्‍डलीला बारेरी थेःजी।

चु ङाच्‍छारेमला चिठी पावलसे थेसलोनिके सहररी मुबा विश्‍वास लबा म्‍हिगदेदा आँट पिन्‍बारीदेन तिगै ताम लोप्‍बाला लागिरी भ्रिबा मुबा। ओच्‍छे थेनीगदेसे लबा विश्‍वासदेन मायाला बारेरी थेःसी पावलसे परमेश्‍वरदा धन्‍यवाद पिन्‍जी। पावलसे ह्राङ थेनीगदेदेन छ्‌याम मुबा धुइरी ह्राङ खाह्रङ् लसी चिबा मुबा थे ताम ढन्‍ना लबा मुला।

जमाहेन्‍से पावलसे ख्रीष्‍ट दोःसी फेप्‍खबाला बारेरी मण्‍डली न्‍हङरी थोन्‍बा तामगदेला जोहाब चुह्रङ् लसी पिन्‍बा मुला। तिग ख्रीष्‍ट दोःसी फेप्‍खबा भन्‍दा ङाच्‍छान सिबा विश्‍वासीगदेसे ख्रीष्‍ट दोःसी फेप्‍खमा याङ्बा जुकजुकधोनाला जुनी याङ्ला? ख्रीष्‍ट दोःसी खाइमा फेप्‍खला? चुनोन धुइरी पावलसे थेनीगदेदा ख्रीष्‍ट दोःसी फेप्‍खला भिसी भ्रान्‍सी चिमा तिगै तामरी आकोल्‍ना कुटिसी ख्रीष्‍टला गे लबान निउ भिसी पाङ्बा मुला।

मुल तामगदे

फ्‍याफुल्‍बा १:१

पावलसे परमेश्‍वरदा धन्‍यवाद पिन्‍बादेन जयजयकार लबा १:२-१०

थेसलोनिकेरी पावलसे लबा गे २:१-३:१३

ख्रीष्‍टदा विश्‍वास लबागदेला बानीबेहोर ४:१-१२

ख्रीष्‍ट दोःसी फेप्‍खबाला बारेरी घोना लबा ४:१३-५:११

चिठीला थुमरी भ्रिबा ताम ५:१२-२८

पावलसे थेसलोनिकेला विश्‍वासीगदेदा भ्रिबा ङाच्‍छारेमला चिठी

१

लास्‍सो थेसलोनिकेरी मुबा जम्‍मान विश्‍वासीगदेदा ङा पावलदेन सिलास ओच्‍छे तिमोथीग्‍याम फ्‍याफुल्‍ला! एनीगदे जम्‍मासेन परमेश्‍वर आबादेन प्रभु येशू ख्रीष्‍टग्‍याम दयामायादेन शान्‍ति याङ्‌गै।

थेसलोनिकेला म्‍हिगदेसे लबा विश्‍वास

२ ङन्‍से प्रार्थना लबा धुइरी सदन एनीगदेदा ढन्‍सी परमेश्‍वरदा धन्‍यवाद पिन्‍बा मुला।

३ एनीगदेसे विश्‍वास लमाहेन्‍से गाते ज्‍यबा गे लबा मुला। ह्राङ ह्राङ न्‍हङरी गिकसेम गिकदा माया लसी गाते दुख लसी गे लबा मुला। ओच्‍छे य्‍हाङला प्रभु येशू ख्रीष्‍ट फेप्‍खला भिसी एनीगदेसे लबा आश खाह्रङ्बा कोङ्बा मुला। चु जम्‍मान ताम ङन्‍से य्‍हाङला परमेश्‍वर आबाला ङाच्‍छा ढन्‍बा मुला।

४ ज्‍योज्‍यो आले नाना आङा, परमेश्‍वरसे माया लसी एनीगदेदा धम्‍बा मुबा भिसी ङन्‍दा था मुला।

५ ओच्‍छे ङन्‍से एनीगदेदा थेःना लबा परमेश्‍वरला य्‍हुल्‍साला समाचार ताम जे आहिन। तर परमेश्‍वरला आत्‍मादेन शक्तिग्‍याम ङन्‍सेनोन सेमहेन्‍से घोसी विश्‍वास लबा सत्‍य ताम मुबा। ओच्‍छे ङनी एनीगदेदेन छ्‌याम चिबा धुइरी एनीगदेला लागिरी ङनी खाह्रङ्बा मुबा भिबा ताम एनीगदेदा थानोन मुला।

६ एनीगदे प्रभु येशूदेन ङनी ह्रङ्‌बान दोबा मुला। तिग्‍दा भिसम म्‍हिगदेसे जस्‍तोन दुख पिन्‍सैनोन एनीगदे परमेश्‍वरला आत्‍माग्‍याम ताङ्सी ताङ्सी परमेश्‍वरला बचनरी विश्‍वास लजी।

७ थेतबासेलमा एनीगदे माकेडोनियादेन अखैया भिबा अञ्‍चलरी मुबा जम्‍मान विश्‍वासीगदेला गुङरी ज्‍यबा म्‍हि दोबा मुला।

८ तिग्‍दा भिसम एनीगदेग्‍याम परमेश्‍वरला बचन माकेडोनियादेन अखैया भिबा अञ्‍चलरी जे थेःना लबा आहिन। तर एनीगदेसे परमेश्‍वरदा विश्‍वास लबा ताम जम्‍मान ग्‍लारी थेःबा मुला। थेतबासेलमा दाहेन्‍से ङन्‍से पाङ्तोःबा अर्गु ताम तिगै आरे।

९ तिग्‍दा भिसम ङनी एनीगदे मुबा ग्‍लारी खमा एनीगदेसे ङन्‍दा खाह्रङ् लसी मान लबा मुला। ओच्‍छे छोन्‍बोदेन सत्‍य परमेश्‍वरला गे लबारी मूर्तिगदेदा तेन्‍बा ख्‍लासी एनीगदे परमेश्‍वरपट्टि दोःजी भिबा ताम म्‍हिगदेसेन पाङ्ला।

१० थेह्रङ् लसीन एनीगदेसे परमेश्‍वरला झा येशू स्‍वर्गग्‍याम फेप्‍खला भिसी भ्रान्‍सी चिबा मुला। थेदा परमेश्‍वरसेन सिबाग्‍याम सोना लबा मुबा। ओच्‍छे थेसेन य्‍हाङदा पापला सजायग्‍याम थार्ना लला भिबा तामएनोन थेनीगदेसेन पाङ्ला।

पावलसे थेसलोनिके भिबा ग्‍लारी लबा गे

२

च्‍यागो आलेगदे, ङनी एनीगदे मुबा ग्‍लारी खबा ल्‍हानान ज्‍यबा तजी भिबा एनीगदेदा थानोन मुला।

२ थेह्रङ् लसीन ङाच्‍छा ङन्‍से फिलिप्‍पी भिबा सहररी दुखदेन म्‍हिला हेला नाजी भिबा तामएनोन एनीगदेदा था मुला। तर ङन्‍दा बिरोध लबागदे ल्‍हानान मुसैनोन परमेश्‍वरला य्‍हुल्‍साला समाचार थेःना लबारी परमेश्‍वरसे ङन्‍दा आँट पिन्‍जी।

३ तिग्‍दा भिसम ङन्‍से लोप्‍बा तामगदे लुसीला तामएनोन आहिन्‍बा मुबा। ओच्‍छे नइबा तामदेन एनीगदेदा जाल लसी लोप्‍बा तामएनोन आहिन्‍बा मुबा।

४ तर परमेश्‍वरसे ङन्‍दा च्‍यासीन थार्बा पिन्‍बा समाचार थेःना लबा जिम्‍मा ङन्‍दा पिन्‍बा हिन्‍ना। थेतबासेलमा म्‍हिदा ताङ्ना लबारी आहिन तर य्‍हाङला सेमला ताम था याङ्बा परमेश्‍वरदा ताङ्ना लबारी म्‍हिगदेदा थेःना लबा हिन्‍ना।

५ एनीगदेदाएनोन चु ताम थानोन मुला ङन्‍से एनीगदेदेन छ्‌याम तिगै चिप्‍ले तामएनोन आलनी ओच्‍छे तिगै याङ्ला भिसी लोभएनोन आलनी। चु ताम परमेश्‍वरदान था मुला।

६-७ ङनी ख्रीष्‍टला मुल चेला तबासे लमा एनीगदेथोरी अधिकार लखम्‍सेला मुबा। तसैनोन ङन्‍से एनीगदेदेन स्‍य्‍हान्‍दो खालै म्‍हिगदेसे ङन्‍दा ज्‍यबा म्‍हि भिगै भिसी आम्‍हाइनी। तर ह्राङला कोलागदेदा सयार लबा आमासे ह्रङ् लसी ङन्‍से एनीगदेदा माया लजी।

८ च्‍यागो आलेगदे, एनीगदेला मायासे लमा ङन्‍से एनीगदेदा परमेश्‍वरला य्‍हुल्‍साला समाचार जे आहिन, तर ङन्‍ना ज्‍यानएनोन एनीगदेला लागिरी पिन्‍बारी ङनी तयार मुबा। तिग्‍दा भिसम ङन्‍से एनीगदेदा ल्‍हानान माया लमुबा।

९ ज्‍योज्‍यो आले नाना आङागदेदा थानोन मुला। ङन्‍से परमेश्‍वरला य्‍हुल्‍साला समाचार थेःना लबा धुइरी खालैदा दुख आपिन्‍गे भिसी धिन म्‍हुननोन दुख लसी गे लबा मुबा।

१० विश्‍वासीगदेला गुङरी ङन्‍से लबा गे परमेश्‍वरदा सेम निबादेन चोखो ओच्‍छे तिगै दोष आरेबा मुबा। चु ताम एनीगदेदेन परमेश्‍वरदान था मुला।

११ ओच्‍छे आबासे ह्राङला झा झामेदेन छ्‌याम लबा ह्रङ्‌बान व्‍यवहार लसी ङन्‍से एनीगदेदा परमेश्‍वरदा सेम निबा ग्‍यामरी भ्रबाला लागिरी आँट पिन्‍जी भिबा ताम एनीगदेदा थानोन मुला।

१२ थेतबासेलमा एनीगदेला चालचलन परमेश्‍वरसे म्‍हन्‍बा अन्‍छार तगै। तिग्‍दा भिसम परमेश्‍वरसे एनीगदेदा थेला य्‍हुल्‍सा, शक्तिदेन य्‍हालरी ङ्‌योइबा मुला।

१३ ङन्‍से एनीगदेदा थेःना लबा बचनदा म्‍हिगदेला बचन आहिन तर परमेश्‍वरलान बचन हिन्‍ना भिसी विश्‍वास लजी। थेनोन परमेश्‍वरला बचनसे एनीगदे न्‍हङरी गे लबान मुला। थेतबासेलमा चुलान लागिरी ङन्‍से सदन परमेश्‍वरदा धन्‍यवाद पिन्‍बा मुला।

१४ तिग्‍दा भिसम एनीगदेएनोन ख्रीष्‍ट येशूदा विश्‍वास लबा यहूदिया अञ्‍चलरी मुबा परमेश्‍वरला मण्‍डलीगदे ह्रङ्‌बान दोबा मुला। ओच्‍छे यहूदिया अञ्‍चलरी मुबा म्‍हिगदेसे ह्राङलान म्‍हि यहूदीगदेग्‍याम दुख नाबा ह्रङ् लसी एनीगदेसेनोन ह्राङलान म्‍हिगदेग्‍याम दुख नाबा मुला।

१५ चुनोन यहूदीगदेसे प्रभु येशू ख्रीष्‍टदेन अगमवक्तागदेदा साइजी, ओच्‍छे ङन्‍दाएनोन दुख पिन्‍जी, ओच्‍छे परमेश्‍वरदा बोमो खना लबादेन जम्‍मान म्‍हिगदेदा बिरोध लबा मुला।

१६ ओच्‍छे अर्गु य्‍हुलला म्‍हिगदेसे थार्बा याङ्‌गै भिसी थेःना लबा ताम यहूदीगदेसे ङन्‍दा थेःना लआपुङ्नी। थेह्रङ् लसी यहूदीगदेसे पापथोरी झन पाप लजी। थेतबासेलमा परमेश्‍वरसे यहूदीगदेदा सजाय पिन्‍बा मुला।

पावलसे थेसलोनिकेरी मुबा म्‍हिगदेदा स्‍याप्‍बारी ल्‍हानान सेम लबा

१७ य्‍हाङ ज्‍योज्‍यो आले नाना आङा न्‍हङरी तिगै धिनना लागिरी फेसै य्‍हाङला सेम फेबा आरे। थेतबासेलमा दोःसी एनीगदेदेन छ्‌याम ह्रुप तबा सेम ङन्‍दा ल्‍हानान मुला।

१८ एनीगदे मुबा ग्‍लारी ङनी खबारी म्‍हाइमुबा। ओच्‍छे ङा पावल एनीगदे मुबा ग्‍लारी ल्‍हानान रेम खबारी म्‍हाइमुबा। तर ङनी खबारी म्‍हाइमा सदन शैतानसे ग्‍याम काजी।

१९ य्‍हाङला प्रभु येशू ख्रीष्‍ट फेप्‍खबा धुइरी थेला ङाच्‍छा ङन्‍से लबा आशदेन ताङ्तोःबा ताम एनीगदेन आहिन? हिन्‍ना।

२० ङन्‍से याङ्तोःबा मानदेन ङनी ताङ्तोःबा ताम भिबान एनीगदे हिन्‍ना।

तिमोथीदा थेसलोनिकेरी पुइबा

३

थेतबासेलमा एनीगदेग्‍याम फेसी चिबारी ङन्‍ना सेमसे आङ्‌यान्‍नी। ओच्‍छे ङनी चा एथेन्‍स भिबा ग्‍लारीन चिबारी ज्‍यबा छोर्सी थेरीन चिजी।

२ तर तिमोथीदा चा एनीगदे मुबा ग्‍लारी पुइखबा मुला। तिग्‍दा भिसम थेसेन एनीगदेदा विश्‍वासरी कोङ्‌ना लबारी आँट पिन्‍ना। य्‍हाङला आले तिमोथी चा ख्रीष्‍टला समाचार थेःना लबा ङन्‍देन छ्‌यामनोन परमेश्‍वरला गे लबा म्‍हि हिन्‍ना।

३ थे धुइला दुखसे लमा एनीगदे खालैनोन याङयोङ थातगै भिसी ङन्‍से म्‍हन्‍बा मुबा। य्‍हाङ सोतेधोना दुख मी खनोन खला भिबा ताम एनीगदेसेनोन घोसी जिन्‍बा मुला।

४ तिग्‍दा भिसम ङनी एनीगदेदेन छ्‌याम मुबा धुइरीन य्‍हाङसे दुख नातोःला भिसी ङन्‍से ङाच्‍छान पाङ्बा मुबा। ङन्‍से पाङ्बा ह्रङ् तनोन तजी, थे एनीगदेदाएनोन थानोन मुला।

५ थेतबासेलमा ङाइ नाआखम्‍ना एनीगदेला विश्‍वास खाह्रङ्बा चीम भिसी घोबाला लागिरी ङाइ एनीगदे मुबा ग्‍लारी तिमोथीदा पुइखबा मुला। तिग्‍दा भिसम एनीगदेदा खालै म्‍हिसे लोभ उन्‍सी फसब लसी ङन्‍से लबा गेगदे गे आखेल्‍बा तना लजी वा भिसी ङा लोङ्‌बा मुबा।

६ तर दान्‍दे तिमोथी एनीगदे मुबाग्‍याम ङनी मुबा ग्‍लारी खसी एनीगदेसे परमेश्‍वरदा लबा विश्‍वासदेन ह्राङ ह्राङ न्‍हङरी माया लसी ढिक्‍सी चिमुला भिबा ज्‍यबा समाचार ङन्‍दा पाङ्जी। ओच्‍छे ङन्‍से एनीगदेदेन छ्‌याम ह्रुप तबारी म्‍हाइबा ह्रङ् एनीगदेसेएनोन ङन्‍दा ल्‍हानान ढन्‍सी सदन ह्रुप तबारी म्‍हाइबा मुला भिबा तामएनोन पाङ्जी।

७ थेतबासेलमा ज्‍योज्‍यो आले नाना आङा, ङन्‍दा दुख तसी सुर्दा तबा धुइरीनोन एनीगदेसे लबा विश्‍वासला बारेरी थेःसी ङनी ताङ्‍बा मुला।

८ तिग्‍दा भिसम एनीगदे प्रभुरी कोङ्‌सी चिबा मुला भिबा थेःसी ङनी ल्‍हानान ताङ्‍बा मुला।

९ एनीगदेसे लमा ङनी परमेश्‍वरला ङाच्‍छा ल्‍हानान ताङ्म्‍याङ्बा मुला। चुला लागिरी ङन्‍से परमेश्‍वरदा जतिन धन्‍यवाद पिन्‍सै आछ्‌यो।

१० एनीगदेला विश्‍वास अझ कोङ्‌ना लबा सेम लसी दोःसी एनीगदेदेन छ्‍याम ह्रुप तम्‍याङ्‌गै भिसी ङन्‍से धिन म्‍हुननोन झन्‍सी प्रार्थना लबा मुला।

११ दाहेन्‍से य्‍हाङला परमेश्‍वर आबादेन प्रभु येशूसेन ङनी एनीगदे मुबा ग्‍लारी खबाला लागिरी ग्‍याम स्‍होसी पिन्‍गै।

१२ ङन्‍से एनीगदेदा माया लबा ह्रङ् लसी एनीगदेसे ह्राङ ह्राङ न्‍हङरी लबा मायादेन जम्‍मान म्‍हिगदेदा लबा मायादा प्रभुसेन ल्‍हानान ल्‍हेना लगै।

१३ य्‍हाङला प्रभु येशू ह्राङला म्‍हिगदेदेन छ्‌याम दोःसी फेप्‍खबा धुइरी परमेश्‍वरसेन एनीगदेला सेमरी भङ पिन्‍सी थेला ङाच्‍छापट्टि तिगै दोष आरेबादेन चोखो म्‍हि स्‍होगै।

परमेश्‍वरदा सेम निबा गे लउ

४

दाहेन्‍से एनीगदे प्रभु येशूला म्‍हि तबासे लमा परमेश्‍वरदा ताङ्ना लबारी खाह्रङ् लसी भ्रतोःला भिबा ताम ङन्‍से लोप्‍सी जिन्‍बा मुला। ओच्‍छे एनीगदेसे ङन्‍से लोप्‍बा ह्रङ्नोन लबान मुला। थेतबासेलमा ज्‍योज्‍यो आले नाना आङागदे, अझ एनीगदेसे थेह्रङ्बा ज्‍यबा गे लबान निउ भिबा ङन्‍ना बिन्‍ती मुला।

२ तिग्‍दा भिसम ङन्‍से प्रभु येशूग्‍याम एनीगदेदा तिग तिग ताम कुल्‍बा मुबा थे ताम एनीगदेदा थानोन मुला।

३ एनीगदे चोखो म्‍हि दोगै भिसी परमेश्‍वरसे म्‍हन्‍बा मुला। थेतबासेलमा एनीगदेसे स्‍य्‍हान्‍दोदेन छ्‌याम ब्रेल्‍सी भ्रबा तामरी संगतनोन थालउ।

४ एनीगदेसे ह्राङसे ह्राङलान ल्‍हुइदा तहरी थान्‍बारी लोप्‍गै भिसी परमेश्‍वरसे म्‍हन्‍बा मुला। ओच्‍छे स्‍य्‍हान्‍दो म्‍हिगदेग्‍याम मान लबाला लागिरी एनीगदेसे ह्राङला ल्‍हुइदा चोखो थान्‍गो।

५ ओच्‍छे एनीगदेसे परमेश्‍वरदा ङोआसेबा म्‍हिगदेसे ह्रङ् लसी खाल्दमनदेन छ्‌याम ब्रेल्‍बा सेम थालउ।

६ चु तामरी आज्‍यबा गे लसी विश्‍वासी ज्‍योज्‍यो आले नाना आङागदे न्‍हङरी खालैसे खालैदान न्‍होङ्ना थालगै। च्‍यागो, चुह्रङ्बा गे लजी भिसम प्रभुसेन सजाय पिन्‍ना भिसी ङन्‍से एनीगदेदा ङाच्‍छान घोना लसी जिन्‍बा मुला।

७ तिग्‍दा भिसम परमेश्‍वरसे य्‍हाङदा चुह्रङ्बा नइबा गे लबारी आहिन, तर तिगै दोष आरेबा चोखो म्‍हि दोःसी भ्रबाला लागिरी ङ्‌योइबा हिन्‍ना।

८ थेतबासेलमा जुन म्‍हिसे चु तामदा वास्‍ता आल थेसे म्‍हिदा आहिन, तर एनीगदेदा ह्राङलान आत्‍मा पिन्‍बा परमेश्‍वरदा वास्‍ता आलबा हिन्‍ना।

९ विश्‍वास लबा ज्‍योज्‍यो आले नाना आङादा खाह्रङ् लसी माया लतोःला भिबा ताम ङन्‍से एनीगदेदा पाङ्आतोः। तिग्‍दा भिसम चु ताम एनीगदेदा परमेश्‍वरसेन लोप्‍सी जिन्‍बा मुला।

१० ओच्‍छे थेनोन अन्‍छार एनीगदेसे माकेडोनिया भिबा अञ्‍चलरी मुबा जम्‍मान विश्‍वासीगदेदा ल्‍हानान माया लबा मुला। थेतबासेलमा ज्‍योज्‍यो आले नाना आङागदे, थेह्रङ् लसीन एनीगदे ह्राङ ह्राङ न्‍हङरी अझ माया लसी चिउ भिबा ङन्‍ना अर्ती मुला।

११ ङाच्‍छा ङन्‍से एनीगदेदा लोप्‍बा तामरी ढुक्‍क तसी ह्राङ ह्राङला गे सेम लसी लबान ढिक्‍सी चिउ।

१२ चुह्रङ् लसम एनीगदेदा म्‍हिगदेसेनोन मान लला। ओच्‍छे एनीगदेदा खाँचो तबा धुइरी स्‍य्‍हान्‍दो म्‍हिला भर लआतोः।

प्रभु दोःसी फेप्‍खबा

१३ ज्‍योज्‍यो आले नाना आङागदे, एनीगदेसे सिबा विश्‍वासीगदेला बारेरी था याङ्‌गै भिबा ङन्‍से म्‍हन्‍बा मुला। थेतबासेलमा आशनोन आरेबा म्‍हिगदे ह्रङ् लसी एनीगदे सुर्दा थालउ।

१४ तिग्‍दा भिसम येशू सिबाग्‍याम दोःसी सोजी भिसी य्‍हाङसे विश्‍वास लबा मुला। थेह्रङ् लसीन सिबा विश्‍वासीगदेदा परमेश्‍वरसेन येशूग्‍याम दोःसी सोना लसी थेदेन छ्‌यामनोन भला भिसीएनोन य्‍हाङसे विश्‍वास लबा मुला।

१५ प्रभुसे सुङ्बा ह्रङ् ङन्‍से पाङ्बा ताम ङ्‌यान्‍गो, प्रभु दोःसी फेप्‍खबा धुइरी य्‍हाङ सोबागदे तिगै लसीन सिबा विश्‍वासीगदे भन्‍दा ङाच्‍छा तआखम।

१६ तिग्‍दा भिसम प्रभु ह्राङनोन घ्रेन काइरी कुल्‍बान मुल स्‍वर्गदूतला काइदेन परमेश्‍वरला बिगुलला काइरी स्‍वर्गग्‍याम फेप्‍खला। थेनोन धुइरी ख्रीष्‍टदा विश्‍वास लसी सिबागदे चा ङाच्‍छान सोला।

१७ जमाहेन्‍से य्‍हाङ सोबागदे मुरी ह्रुप तबारी थेनीगदेदेन छ्‌यामनोन खसुरी थीसी भोर्ला। ओच्‍छे य्‍हाङ सदनना लागिरी प्रभुदेन छ्‌यामनोन चिला।

१८ थेतबासेलमा चु तामग्‍याम गिकसे स्‍य्‍हान्‍दोदा आँट पिन्‍गो।

५

तर ज्‍योज्‍यो आले नाना आङागदे, चु ताम खाइमा तला भिसी एनीगदेला लागिरी तिगै भ्रितोःबा आरे।

२ तिग्‍दा भिसम प्रभु फेप्‍खबा धुइरी म्‍हुनङ य्‍हो खबा ह्रङ् लसी फेप्‍खला भिबा ताम एनीगदेदा थानोन मुला।

३ थे धुइरी म्‍हिगदेसे “य्‍हाङदा शान्‍ति मुला तिगै लोङ्‌बा डोबा आरे भिसी भिला।” थेनोन धुइरी म्रिङम्‍हेमेदा कोला न्‍हबा धुइरी बेथा याङ्बा ह्रङ् थेनीगदे तिक्‍खुरीन नाश तला। जमाहेन्‍से थेनीगदे थेह्रङ्बा आपत विपतग्‍याम तिगै लसीन स्‍योर आम्‍याङ्‍।

४ तर ज्‍योज्‍यो आले नाना आङागदे, एनीगदे धोपधोपरी आरे। थेतबासेलमा एनीगदेला लागिरी प्रभु फेप्‍खबा धुइरी य्‍हो खबा ह्रङ्‌बा आत।

५ तिग्‍दा भिसम एनीगदे जम्‍मान धोपधोपदेन म्‍हुनङ भ्रबा म्‍हिला सन्‍तान आहिन, तर य्‍हालदेन धिनीरी भ्रबा म्‍हिला सन्‍तान हिन्‍ना।

६ थेतबासेलमा य्‍हाङ स्‍य्‍हान्‍दो म्‍हिगदे ह्रङ् लसी म्‍हेर्बारी आत। तर होशियार तसी छोर्सी चितोःला।

७ तिग्‍दा भिसम म्‍हेर्बागदे म्‍हुनङनोन म्‍हेर्ला ओच्‍छे थुङ्बागदेएनोन म्‍हुनङनोन ङ्‌य्‍होइसी भ्रमुला।

८ तर य्‍हाङ चा धिनीरी भ्रबा म्‍हिला सन्‍तान तबासे लमा होशियार तसी भ्रतोःला। ओच्‍छे सेनासे ह्राङदा जोगब लबारी कुरी पाता थान्‍बा ह्रङ् लसी य्‍हाङसेनोन ह्राङदा जोगब लबाला लागिरी य्‍हाङला विश्‍वासदेन मायादा थोसी भ्रतोःला। थेह्रङ् लसीन य्‍हाङसे पूरा थार्बा याङ्ला भिसी लबा आशदा सेनागदेसे सदन टोप कूबा ह्रङ् लसी सदन कूतोःला।

९ तिग्‍दा भिसम परमेश्‍वरसे य्‍हाङदा सजाय पिन्‍बारी आहिन। तर प्रभु येशू ख्रीष्‍टग्‍याम थार्बा पिन्‍बारी ङाच्‍छान धम्‍बा हिन्‍ना।

१० प्रभु फेप्‍खबा धुइरी य्‍हाङ सिसै सोसै प्रभुदेन छ्‌यामनोन सोगै भिसी प्रभु येशू य्‍हाङला लागिरी सिजी।

११ थेतबासेलमा एनीगदेसे दान्‍दे लबा ह्रङ्नोन गिकसे गिकदा आँट पिन्‍सी भङ्‍ना लबा गे लउ।

चिठीला थुमरी भ्रिबा ताम

१२ ज्‍योज्‍यो आले नाना आङागदे, एनीगदेला गुङरी दुख लसी गे लबागदेदा मान लउ भिबा ङन्‍ना बिन्‍ती मुला। तिग्‍दा भिसम थेनीगदेसे प्रभुला लागिरी खाह्रङ् लसी भ्रतोःला भिबा ताम एनीगदेदा लोप्‍ला।

१३ थेनीगदेसे ज्‍यबा गे लबासे लमा थेनीगदेदा मायादेन मान लउ। ओच्‍छे ह्राङ ह्राङ न्‍हङरी ढिक्‍सी चिउ।

१४ ज्‍योज्‍यो आले नाना आङागदे, ब्‍लेगुगदेदा अर्ती पिन्‍बादेन हरेस चबागदेदा आँट पिन्‍गो। ओच्‍छे आखम्‍बागदेदा ह्रो लबादेन जम्‍मालान ओन्‍छाङरी ज्‍यबा गे लसी उन्‍गो भिबा ङन्‍ना बिन्‍ती मुला।

१५ ओच्‍छे खालैसे एनीगदेदा आज्‍यबा लजी भिदेमा एनीगदेसे थेदा आज्‍यबा थालउ। बरु गिकसे गिकदा ओच्‍छे जम्‍मान म्‍हिगदेदा सदन ज्‍यबा व्‍यवहार लबारी म्‍हाइगो।

१६ सदन ताङ्सी चिउ।

१७ ओच्‍छे सदन प्रार्थना लउ।

१८ दुख सुख जस्‍तोन तसै धन्‍यवाद पिन्‍गो। तिग्‍दा भिसम ख्रीष्‍ट येशूदेन छ्‌याम गिक तबा एनीगदेसे चुह्रङ्बा लगै भिसी परमेश्‍वरसे म्‍हन्‍बा मुला।

१९ ओच्‍छे परमेश्‍वरला आत्‍मासे लबा गेदा रोकब थालउ।

२० खालैसे परमेश्‍वरग्‍याम पाङ्बा तामदा हेला थालउ।

२१ ओच्‍छे जम्‍मान ताम सेसी घोसी जुन ताम ज्‍यबा मुला थेनोन तामरी भङ्‍बा तसी चिउ।

२२ ओच्‍छे जम्‍मान आज्‍यबा तामगदेग्‍याम थारेङ तसी चिउ।

२३ शान्‍ति पिन्‍बा परमेश्‍वरसेन एनीगदेदा पूरा चोखो तना लगै, ओच्‍छे य्‍हाङला प्रभु येशू ख्रीष्‍ट दोःसी फेप्‍खबा धुइरी एनीगदेला आत्‍मादेन सेम ओच्‍छे ल्‍हुइरी तिगै दोष आरेबा तगै।

२४ एनीगदेदा ङ्‌योइबा परमेश्‍वर विश्‍वास लखम्‍बा परमेश्‍वर हिन्‍ना। थेसेन एनीगदेदा चु जम्‍मान ताम पूरा लसी पिन्‍ना।

२५ थेतबासेलमा ज्‍योज्‍यो आले नाना आङागदे, एनीगदेसे ङन्‍ना लागिरीनोन प्रार्थना लसी पिन्‍गो।

२६ जम्‍मान ज्‍योज्‍यो आले नाना आङागदे ह्राङ ह्राङ न्‍हङरी गिकसेम गिकदा सेमहेन्‍सेन माया लसी फ्‍याफुल्‍गो।

२७ प्रभुला अधिकारग्‍याम ङाइ पाङ्बा ताम ङ्‌यान्‍गो। एनीगदेसे चु चिठी जम्‍मान ज्‍योज्‍यो आले नाना आङागदेदा पढब लसी थेःना लउ।

२८ य्‍हाङला प्रभु येशू ख्रीष्‍टला दयामाया एनीगदेथोरी तगै।

पावलसे थेसलोनिकेला विश्‍वासीगदेदा भ्रिबा न्‍हीरेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा। चु चिठी भ्रिबाला लागिरी पावलदा सिलासदेन तिमोथी भिबा म्‍हिसे ह्रो लबा मुबा (२ थेसलोनिकी १:१)।

भ्रिबा ग्‍ला: कोरिन्‍थ सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ५१ (विक्रम संवत् १०८) सालरी भ्रिबा मुबा।

खाल्‍दा भ्रिबा: थेसलोनिके सहररी मुबा विश्‍वासीगदेदा भ्रिबा मुबा।

थेसलोनिके सहरला मण्‍डली न्‍हङरी ख्रीष्‍ट दोःसी फेप्‍खला भिबाला बारेरी ल्‍हानान तामगदे तबा मुबा। चु तामला बारेरी ल्‍हानान ताम तबासे लमा थेसलोनिके सहरला विश्‍वासीगदेला गुङरी लुसीला तामगदे थोन्‍जी। थेनीगदे न्‍हङला कोइ कोइसे ख्रीष्‍ट फेप्‍खबा धुइ मी ङाच्‍छान तसी जिन्‍बा मुला भिसी विश्‍वास लमुबा। थेनीगदेला चुह्रङ्बा विश्‍वास म्राङ्सी पावलसे थेनीगदेदा घोना लबाला लागिरी चु न्‍हीरेमला चिठी भ्रिबा मुबा। चु चिठीरी पावलसे ख्रीष्‍ट फेप्‍खबा भन्‍दा ङाच्‍छा ख्रीष्‍टला बिरोध लबा नइबा गे लबा म्‍हि खला, ओच्‍छे थेसे जम्‍मान नइबा तामगदे लबान निला भिसी भ्रिबा मुला।

पावलसे चु चिठी पढब लबागदेदा जस्‍तोन दुख तसैनोन ह्राङसे लबा विश्‍वास आख्‍लाना कोङ्‌सी चिउ। ओच्‍छे पावलसे ह्राङदेन ह्राङला ह्रोगदेसे ह्रङ् लसी सदन ज्‍यबा गे लतोःला भिसी थेनीगदेदा पाङ्बा मुला।

मुल तामगदे

फ्‍याफुल्‍बा १:१-२

स्‍याबासदेन आँट पिन्‍बा १:३-१२

ख्रीष्‍ट दोःसी फेप्‍खबाला बारेरी घोना लबा २:१-१७

ख्रीष्‍टदा विश्‍वास लबागदेला बानीबेहोर ३:१-१५

चिठीला थुमरी भ्रिबा ताम ३:१६-१८

पावलसे थेसलोनिकेला विश्‍वासीगदेदा भ्रिबा न्‍हीरेमला चिठी

१

लास्‍सो य्‍हाङला परमेश्‍वर आबादेन प्रभु येशू ख्रीष्‍टदा विश्‍वास लबा थेसलोनिकेरी मुबा जम्‍मान विश्‍वासीगदेदा ङा पावलदेन सिलास ओच्‍छे तिमोथीला फ्‍याफुल्‍ला!

२ परमेश्‍वर आबादेन प्रभु येशू ख्रीष्‍टग्‍याम एनीगदेदा दयामायादेन शान्‍ति तगै।

धन्‍यवाददेन प्रार्थना

३ आलेगदे, एनीगदेला लागिरी परमेश्‍वरदा ङन्‍से सदन धन्‍यवाद पिन्‍तोःबा मुला। तिग्‍दा भिसम एनीगदेला विश्‍वास ल्‍हानान बढब तबा मुला, ओच्‍छे ह्राङ ह्राङ न्‍हङरी एनीगदेला माया बढब तबा मुला।

४ ओच्‍छे एनीगदे जम्‍मान दुख कष्‍ट नासी विश्‍वासरी याङयोङ आतना चिबा मुला। थेतबासेलमा एनीगदेला चुह्रङ्बा विश्‍वासला बारेरी ङन्‍से परमेश्‍वरला अर्गु मण्‍डलीगदेला गुङरीनोन ताङ्सी ताङ्सी पाङ्म्‍याङ्बा मुला।

५ एनीगदेसे दुख नाबासे लमा एनीगदे परमेश्‍वरला य्‍हुल्‍साला म्‍हि दोबा मुला। चु जम्‍मान तामग्‍याम परमेश्‍वरसे खालैला ली आच्‍याना ठीक निसाफ लबा मुला भिबा ताम था याङ्बा मुला।

६ एनीगदेदा दुख पिन्‍बादा परमेश्‍वरसेन दुख पिन्‍ना, तिग्‍दा भिसम परमेश्‍वर खालैला ली आच्‍याना ठीक निसाफ लबा परमेश्‍वर हिन्‍ना।

७ प्रभु येशू ख्रीष्‍ट शक्तिशाली स्‍वर्गदूतगदेदेन मेला ल्‍हामरी स्‍वर्गग्‍याम फेप्‍खला। ओच्‍छे दुख नाबा ङन्‍देन एनीगदेदा थे धुइरीन परमेश्‍वरसे य्‍हाङदा चु दुखग्‍याम फेला।

८ तर परमेश्‍वरदा ङोआसेबागदेदेन य्‍हाङला प्रभु येशूला थार्बा पिन्‍बा समाचार आङ्‌यान्‍बागदेदा परमेश्‍वरसे सजाय पिन्‍ना।

९ थेनीगदे प्रभुदेन प्रभुला घ्रेन य्‍हालदेन शक्तिग्‍याम फेसी चितोःला। ओच्‍छे थेनीगदेसे सदनना लागिरी नाश तबा सजाय याङ्ला।

१० चु ताम चा प्रभु येशू फेप्‍खबा धुइरी तला। थे धुइरी परमेश्‍वरला जम्‍मान विश्‍वास लबा म्‍हिगदेसे प्रभु येशूदा ल्‍हानान जयजयकार लला। जमा धुइरी एनीगदेएनोन थेनीगदेदेन छ्‌यामनोन तला, तिग्‍दा भिसम ङन्‍से पाङ्बा तामरी एनीगदेसे विश्‍वास लजी।

११ थेतबासेलमा य्‍हाङला परमेश्‍वरसे एनीगदेदा ङ्‌योइबा अन्‍छार ज्‍यना लसी भ्रखम्‍गै, ओच्‍छे एनीगदेसे लबारी म्‍हाइबा ज्‍यबा गेदेन एनीगदेला विश्‍वासग्‍याम लबा गे थेला शक्तिग्‍याम पूरा लगै भिसी ङन्‍से प्रार्थना लबा मुला।

१२ थेह्रङ् लजी भिसम एनीगदेग्‍याम प्रभु येशूला मान तला ओच्‍छे प्रभु येशूएनोन एनीगदे म्राङ्सी ताङ्ला। तिग्‍दा भिसम एनीगदेसे य्‍हाङला परमेश्‍वर आबादेन प्रभु येशू ख्रीष्‍टग्‍याम दयामाया याङ्बा मुला।

परमेश्‍वरला बचन आङ्‌यान्‍बा म्‍हि

२

ज्‍योज्‍यो आले नाना आङागदे, य्‍हाङला प्रभु येशू ख्रीष्‍ट दोःसी फेप्‍खबा धुइरी य्‍हाङ थेदेन छ्‌यामनोन ह्रुप तला भिबा तामला बारेरी ङन्‍से एनीगदेदा पाङ्बा मुला।

२ खालैसे एनीगदेदा प्रभु फेप्‍खबा धुइ तसी जिन्‍बा मुला भिसी पाङ्जी भिसम थेह्रङ्बा ताम ङनीग्‍याम खबा ताम हिन्‍ना भिसी एनीगदे थालोङ्‍गो। तिग्‍दा भिसम थेह्रङ्बा म्‍हिगदेसे ङन्‍ना मिन किन्‍सी तामग्‍याम, चिठीग्‍याम ओच्‍छे परमेश्‍वरला आत्‍माग्‍याम पाङ्बा हिन्‍ना भिसी एनीगदेदा फसब लबारी म्‍हाइमुला। तर एनीगदेसे थेनीगदेला ताम विश्‍वास थालउ भिबा ङन्‍ना बिन्‍ती मुला।

३ ओच्‍छे एनीगदेदा खालैसेन तिगै ताम लसी फसब थालगै। तिग्‍दा भिसम पाप गे लबादेन नाश ततोःबा म्‍हि खसी परमेश्‍वरदा ल्‍हानान बिरोध आलतेधोना प्रभु फेप्‍खबा धुइ आख।

४ थे म्‍हिसे ह्राङसे ह्राङदान घ्रेन स्‍होसी म्‍हिगदेसे परमेश्‍वर भिसी तेन्‍बा जम्‍मान स्‍हेला बिरोध लला। ओच्‍छे ङानोन परमेश्‍वर हिन्‍ना भिसी थे परमेश्‍वरला मन्‍दिररी चिला।

५ ङा एनीगदेदेन छ्‌याम मुबा धुइरी ङाइ पाङ्बा ताम एनीगदेसे ढन्‍बा आरे?

६ थे म्‍हि थेला धुइ आतमान थोन्‍ना भिसी परमेश्‍वरसे दान्‍देधोना थेदा रोकब लसी थान्‍बा मुला भिबा ताम एनीगदेदा थानोन मुला।

७ तिग्‍दा भिसम थे परमेश्‍वरला बचन आङ्‌यान्‍बा म्‍हिसे न्‍हङ न्‍हङ‌नोन गे लसी जिन्‍बा मुला। तर थेदा रोकब लसी थान्‍बा शक्तिसे थेदा आख्‍लातेधोना थेसे लबा नइबा गेगदे म्राङ्आखम।

८ थे परमेश्‍वरला बचन आङ्‌यान्‍बा म्‍हि थोन्‍ना। जमाहेन्‍से प्रभु येशू घ्रेन शक्तिरी फेप्‍खसी थेदा फू लसीन नाश लला।

९ परमेश्‍वरला बचन आङ्‌यान्‍बा थे म्‍हि शैतानना शक्ति थोसी खला। ओच्‍छे थेसे ल्‍हानान थरीला फट्टा चिनुगदेदेन उदेकला गेगदे लला।

१० ओच्‍छे नाश तबागदेदा थेसे नइबा गे लसी फसब लला। तिग्‍दा भिसम थेनीगदेदा थार्बा पिन्‍बा सत्‍य ताम सेम आनिनी।

११ थेतबासेलमा थेनीगदेसे लुसीला तामरीन विश्‍वास लगै भिसी परमेश्‍वरसे थेनीगदेदा अलमल तबा शक्ति गिक थेनीगदे मुबा ग्‍लारी पुइखला।

१२ तिग्‍दा भिसम थेनीगदेसे सत्‍य तामरी विश्‍वास आलना नइबा तामनोन ज्‍यबा भिसी म्‍हन्‍बासे लमा परमेश्‍वरसे थेनीगदेथोरी निसाफ लबा हिन्‍ना।

थार्बा याङ्बाला लागिरी धम्‍बागदे

१३ प्रभुसे माया लबा आलेगदे, एनीगदेला लागिरी ङन्‍से सदन परमेश्‍वरदा धन्‍यवाद पिन्‍नोन तोःबा मुला। तिग्‍दा भिसम एनीगदेदा तिगै दोष आरेबा म्‍हि स्‍होबारी परमेश्‍वरला आत्‍मादेन एनीगदेसे विश्‍वास लबा सत्‍य तामग्‍याम थार्बा याङ्‌गै भिसी परमेश्‍वरसे एनीगदेदा ङाच्‍छाहेन्‍सेन धम्‍बा हिन्‍ना।

१४ ङन्‍से एनीगदेदा थेःना लबा थार्बा पिन्‍बा समाचारग्‍याम य्‍हालदेन शक्ति पिन्‍बारी य्‍हाङला परमेश्‍वरसे एनीगदेदा ङ्‌योइबा हिन्‍ना। थेतबासेलमा परमेश्‍वर प्रभु येशू ख्रीष्‍टदेन छ्‌याम ताङ्‍बा ह्रङ् एनीगदेदेन छ्‌यामएनोन ताङ्ला।

१५ थेतबासेलमा ज्‍योज्‍यो आले नाना आङागदे, ङन्‍से ङाच्‍छा लोप्‍बा तामग्‍याम तसै ङन्‍से भ्रिबा चिठीग्‍याम तसै एनीगदेसे ङन्‍से लोप्‍बा ताम ङ्‌यान्‍सी कोङ्‌सी चिउ।

१६ य्‍हाङदा माया लबा प्रभु येशू ख्रीष्‍टदेन परमेश्‍वर आबासे थेला दयामायाग्‍याम य्‍हाङदा जुकजुकधोनाला आँटदेन ज्‍यबा आश पिन्‍बा मुला।

१७ थेतबासेलमा परमेश्‍वरसेन अझ सेमरी आँट पिन्‍सी एनीगदेदा जम्‍मान ज्‍यबा गेदेन ज्‍यबा ताम लबारी सदन भङ पिन्‍गै।

प्रार्थना

३

ज्‍योज्‍यो आले नाना आङागदे, ङन्‍ना लागिरी प्रार्थना लसी पिन्‍गो, तिग्‍दा भिसम एनीगदेसे थेःबा ह्रङ् प्रभुला बचन अर्गु जम्‍मान ग्‍लाला म्‍हिगदेसे योनान थेःगै। ओच्‍छे थेनीगदेसेनोन एनीगदेसे ह्रङ्नोन प्रभुला बचनदा मान लगै।

२ ओच्‍छे परमेश्‍वरसे ङन्‍दा आज्‍यबा म्‍हिदेन पापी म्‍हिगदेग्‍यामसेनोन जोगब लसी पिन्‍गै भिसी प्रार्थना लसी पिन्‍गो। तिग्‍दा भिसम जम्‍मान म्‍हिगदेसे मी विश्‍वास आल।

३ तर प्रभु मी विश्‍वास लखम्‍बा प्रभु हिन्‍ना। थेसे एनीगदेदा विश्‍वासरी कोङ्‌ना लला ओच्‍छे शैतानग्‍याम जोगब लसी थान्‍ना।

४ ङन्‍से कुल्‍बा ताम अन्‍छारनोन एनीगदेसे गे लबान मुला। ओच्‍छे थेह्रङ् लसीन सदन गे लला भिबा ताम ङन्‍से प्रभुग्‍यामनोन था याङ्बा मुला।

५ परमेश्‍वरसे एनीगदेदा लबा मायादेन ख्रीष्‍टसे नाबा दुख एनीगदेसेनोन लबारीदेन नाबारी खम्‍गै भिसी प्रभुसेन उन्‍गै।

ब्‍लेगुगदेदा पाङ्बा ताम

६ ज्‍योज्‍यो आले नाना आङागदे, य्‍हाङला प्रभु येशू ख्रीष्‍टला अधिकारग्‍याम ङन्‍से एनीगदेदा चु ताम कुल्‍ला। ङन्‍से लोप्‍बा ताम अन्‍छार आभ्रबादेन ब्‍लेगु विश्‍वासीगदेग्‍याम थारेङ तसी चिउ।

७ तिग्‍दा भिसम ङन्‍से लबा ह्रङ्नोन लतोःला भिबा ताम एनीगदेदा थानोन मुला। एनीगदेदेन छ्‌याम मुबा धुइरी ङनी खाइमै ब्‍लेगु दोःसी आचिनी।

८ ङन्‍से टाङगा आफाना खालैला तिगै आचनी, बरु एनीगदेदा दुख थातगै भिसी ङन्‍से धिन म्‍हुननोन दुख लसी गे लजी।

९ एनीगदेग्‍याम ङन्‍से टाङगा किन्‍बा अधिकार आरे भिसी आहिन, तर एनीगदेसेनोन ङन्‍से ह्रङ्नोन लगै भिसी ङन्‍से चुह्रङ् लबा हिन्‍ना।

१० एनीगदेदेन छ्‌याम मुबा धुइरी ङन्‍से एनीगदेदा “खालैसे गे आलनी भिसम थेसे चबा थुङ्बा थालगै” भिसी पाङ्मुबा।

११ तिग्‍दा भिसम एनीगदे न्‍हङरी कोइ कोइ म्‍हिसे ब्‍लेगु दोःसी तिगै गे आलना म्‍हिसे लबा गेरी ओह्रङ्नोन या झाङ्मुला भिबा ताम ङन्‍से थेःमुला।

१२ थेतबासेलमा थेह्रङ्बा म्‍हिगदेदा प्रभु येशू ख्रीष्‍टला अधिकारग्‍याम ङाइ चुह्रङ् लसी कुल्‍ला। थेनीगदे कुटिसी ह्राङ ह्राङला गे लगै ओच्‍छे ह्राङ ह्राङलान यासे स्‍होसी चउ।

१३ तर ज्‍योज्‍यो आले नाना आङागदे, एनीगदे चा ज्‍यबा लबारी खाइमै दुख थाम्‍हन्‍गो।

१४ ङन्‍से भ्रिबा चु चिठीला ताम चुदे खालैसे आङ्‌यान्‍नी भिसम थे म्‍हिदा ङोसेसी थान्‍गो, ओच्‍छे थेह्रङ्बा म्‍हिला संगतनोन थालउ। थेह्रङ् लसम थे ह्राङनोन पेःला।

१५ तसैनोन थेदा शत्रु ह्रङ्‌बा थाम्‍हन्‍गो, तर ज्‍योज्‍यो आलेदा ह्रङ् लसी थेदा अर्ती पिन्‍गो।

चिठीला थुमरी भ्रिबा ताम

१६ य्‍हाङदा शान्‍ति पिन्‍बा प्रभुसे एनीगदेदा जस्‍तोन तसै सदन शान्‍ति पिन्‍गै। ओच्‍छे प्रभु सदन एनीगदेदेन छ्‌याम तगै।

१७ ङा पावल ह्राङलान यासे फ्‍याफुल्‍ला भिसी भ्रिबा मुला। ओच्‍छे ङाला जम्‍मान चिठी ङोसेबाला लागिरी सदन ङाइ चुह्रङ् लसी भ्रिबा मुला।

१८ य्‍हाङला प्रभु येशू ख्रीष्‍टला दयामाया एनीगदे जम्‍मानदेन छ्‌याम तगै।

पावलसे तिमोथीदा भ्रिबा ङाच्‍छारेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा (१ तिमोथी १:१)।

भ्रिबा ग्‍ला: फिलिप्‍पी सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ६३-६५ (विक्रम संवत् १२०-१२२) सालला गुङरी भ्रिबा मुबा।

खाल्‍दा भ्रिबा: तिमोथी भिबा म्‍हिदा भ्रिबा मुबा।

तिमोथी एशिया अञ्‍चलला विश्‍वास लबा भ्‍योन म्‍हि मुबा। थेला आमा यहूदी विश्‍वासी मुबा ओच्‍छे आबा चा ग्रीक य्‍हुलला म्‍हि मुबा। थार्बा पिन्‍बा समाचार थेःना लमा थे पावलदेन छ्‌याम छ्‌यामनोन भ्रमुबा ओच्‍छे पावलदा ह्रो लमुबा। पावलसे थेदा चु ङाच्‍छारेमला चिठीरी मुल ताम सोम भ्रिबा मुला।

जम्‍मान भन्‍दा ङाच्‍छा चु चिठीरी मण्‍डलीरी मुबा लुसीला ताम लोप्‍बागदेग्‍याम होशियार तना लबा मुला। थे लुसीला ताम चा यहूदी धर्मदेन अर्गु य्‍हुलला म्‍हिगदेला सेमरी म्‍हन्‍बा तामगदे दोङ्‌सी थोन्‍बा लुसीला तामग्‍याम खबा विश्‍वास हिन्‍ना। चु विश्‍वासग्‍याम जम्‍बुलिङ पापसे प्‍लिङ्बा मुला भिसी लोप्‍जी। ओच्‍छे म्‍हिसे परमेश्‍वरला सेमला ताम घोबारी खम्‍बा ज्ञान बुद्धि पक्‍का लसी आयाङ्‌तेधोना, गाते चबा स्‍हेगदे चबारी आख्‍ला ओच्‍छे ब्‍याह लबारी आख्‍ला, थे धुइधोना थेसे थार्बा आयाङ्‌।

चु चिठीरी मण्‍डलीरी खाह्रङ् लसी गे लतोःला, खाह्रङ् लसी ह्रो लतोःला, मण्‍डलीदा च्‍याबा म्‍हिगदे खाह्रङ्बा ततोःला ओच्‍छे थेनीगदेदा ह्रो लबागदेला बानीबेहोर खाह्रङ्बा ततोःला भिसी चु जम्‍मान अर्तीगदे पिन्‍बा मुला। थेह्रङ् लसीन चिठीला थुमरी तिमोथीदा विश्‍वासीगदेला समूहगदेला लागिरी तिग लतोःबा भिबा तामला बारेरीदेन येशू ख्रीष्‍टला ज्‍यबा गे लबा म्‍हि खाह्रङ् लसी दोबारी खम्‍ला भिसी सल्‍लाह पिन्‍बा मुला।

मुल तामगदे

फ्‍याफुल्‍बा १:१-२

मण्‍डलीला बारेरी लोप्‍बा ताम १:३-३:१६

पावलसे तिमोथीला गेला बारेरी पाङ्बा ४:१-६:२१

पावलसे तिमोथीदा भ्रिबा ङाच्‍छारेमला चिठी

१

१-२ लास्‍सो, विश्‍वासरी ङाला झा तिमोथी, ङा पावलग्‍याम फ्‍याफुल्‍ला। ङा य्‍हाङदा थार्बा पिन्‍बा परमेश्‍वरदेन आश पिन्‍बा ख्रीष्‍ट येशूसे कुल्‍बा अन्‍छार ख्रीष्‍ट येशूला मुल चेला हिन्‍ना। एसे य्‍हाङला परमेश्‍वर आबादेन प्रभु ख्रीष्‍ट येशूग्‍याम मोलमदेन दया ओच्‍छे शान्‍ति याङ्‌गै।

लुसीला ताम लोप्‍बागदेदा बङ्‍‌गो

३ ङा माकेडोनिया भिबा ग्‍लारी निबा धुइरी एदा पाङ्बा अन्‍छार लुसीला ताम लोप्‍बागदेदा थेह्रङ् थालउ भिसी कुल्‍बाला लागिरी ए एफिससरीन चिउ।

४ थेनीगदेदा अनुमान लसी सेमरी म्‍हन्‍सी पाङ्बा कथा ओच्‍छे आखे म्‍हेमेला बारेरी खाइमै आजिन्‍बा तामला लिच्‍छा थाभ्रउ भिसी पाङ्‍गो। थेह्रङ्बा तामसे चा य्‍हाङ न्‍हङरी छेबा बङ्बा तना लमुला, ओच्‍छे विश्‍वासग्‍याम घोखम्‍बा परमेश्‍वरसे म्‍हन्‍बा तामदा जे न्‍होङ्ना लमुला।

५ चु कुल्‍बा ताम चा ज्‍यबा सेमदेन सेमसे म्‍हन्‍बा अन्‍छार ठीक गे लबारी ओच्‍छे ज्‍यबा विश्‍वासग्‍याम खबा माया ल्‍हेना लबाला लागिरी हिन्‍ना।

६ कोइ कोइ म्‍हिगदे चा चु जम्‍मान तामगदेदा वास्‍ता आलना गे आखेल्‍बा तामगदेरी कोल्‍सी चिमुला।

७ थेनीगदे परमेश्‍वरसे मोशादा पिन्‍बा ठिम लोप्‍बा म्‍हि दोबारीम म्‍हाइमुला, तर ह्राङसेन पक्‍का लसी पाङ्बा ताम ह्राङसेन आघोमुला।

८ चुदे खालैसे परमेश्‍वरसे मोशादा पिन्‍बा ठिम ठीक लसी तेन्‍जी भिसम थे ठिम ल्‍हानान ज्‍यबा मुला भिबा ताम य्‍हाङदा था मुला।

९ ओच्‍छे य्‍हाङदा चु तामएनोन था मुला, थे ठिम ज्‍यबा म्‍हिला लागिरी आहिन। तर थे ठिम अन्‍छार आभ्रबागदेदेन कुल्‍बा ताम आङ्‌यान्‍बागदे ओच्‍छे परमेश्‍वरदा आतेन्‍बागदे, पापीगदे, नइबा सेम मुबागदे, परमेश्‍वरदा बिरोध लबागदे, आबा आमादा साइबागदेदेन म्‍हि साइबागदे,

१० ओच्‍छे खाल्‍दमानदेन छ्‌याम ब्रेल्‍सी भ्रबागदे, ह्राङ ह्राङ न्‍हङरीन ब्रेल्‍सी ह्रेम्‍फेबेगदेदेन छ्‌याम भ्रबागदे, नोकर चूङ्‍बा ग्‍लुबा लसी भ्रबागदे, लुसीला ताम पाङ्बागदेदेन लुसीला तामरी साक्षी दोःसी भ्रबागदे ओच्‍छे सत्‍य तामदा आहिन भिसी बिरोध लसी भ्रबागदेला लागिरी हिन्‍ना।

११ थे सत्‍य ताम ङादा जिम्‍मा पिन्‍बा ल्‍हानान ज्‍यबा परमेश्‍वरला ल्‍हानान घ्रेन थार्बा पिन्‍बा समाचार अन्‍छार मुला।

पावलदा प्रभुला दया

१२ ङादा भङ पिन्‍बा य्‍हाङला प्रभु ख्रीष्‍ट येशूदा धन्‍यवाद मुला, तिग्‍दा भिसम थेसे ङादा विश्‍वासला म्‍हि म्‍हन्‍सी थेला गे लबारी ङादा धम्‍जी।

१३ ङाइ ङाच्‍छा प्रभुदा बिरोध लसी बेइज्‍जत लजी। थे धुइरी ङाइ ख्रीष्‍टदा विश्‍वास आलबासे लमा चु जम्‍मान गे आसेना आघोना लजी। थेतबासेलमा ङाइ प्रभुग्‍याम दया याङ्जी।

१४ य्‍हाङला प्रभुसे ङादा ल्‍हानान दयामाया लजी। ओच्‍छे विश्‍वासदेन माया पिन्‍जी। तिग्‍दा भिसम ख्रीष्‍ट येशूदेन छ्‌याम य्‍हाङदा गिक स्‍होबा हिन्‍ना।

१५ जस्‍तो लसीन चु जम्‍मासेन ङ्‌यान्‍तोःबादेन विश्‍वास लतोःबा ताम हिन्‍ना। पापीगदेदा थार्बा पिन्‍बारी ख्रीष्‍ट येशू जम्‍बुलिङरी फेप्‍खबा हिन्‍ना। ओच्‍छे पापीगदे न्‍हङरी जम्‍मान भन्‍दा पापी चा ङानोन हिन्‍ना।

१६ ङा पापीगदे न्‍हङरी जम्‍मान भन्‍दा पापी तसैनोन ङाला लागिरी ख्रीष्‍ट येशूसे गाते दुख नाजी भिबा ताम उन्‍बाला लागिरी परमेश्‍वरसे ङादा दया लजी। चुह्रङ् लबा चा थेदा विश्‍वास लसी जुकजुकधोनाला जुनी याङ्बागदेदा उन्‍बाला लागिरी हिन्‍ना।

१७ खालैसे म्राङ्‍आखम्‍बादेन खाइमै आजिन्‍बा ओच्‍छे जुकजुकधोना चिबा ग्‍ले परमेश्‍वर गिकदा जे सदन मानदेन जयजयकार तगै। आमेन।

१८ ङाला झा तिमोथी, ङाइ एदा चु ताम कुल्‍बा मुला, एला बारेरी परमेश्‍वरसे ङाच्‍छान पाङ्बा अन्‍छार एसे आँट याङ्सी विश्‍वासला लागिरी ज्‍यबा लडाइ लउ।

१९ थे धुइरी एसे ह्राङला विश्‍वासदेन सेमसे म्‍हन्‍बा अन्‍छार ठीक गे लबारी थाख्‍लागो। तिग्‍दा भिसम कोइ कोइ म्‍हिसे सेमसे म्‍हन्‍बा अन्‍छार ठीक गे लबारी ख्‍लाबासे लमा थेनीगदेसे ह्राङला विश्‍वासदा नाश लबा मुला।

२० थेह्रङ् लसी नाश लबागदे न्‍हङरी हुमेनियसदेन अलेक्‍जेन्‍डर हिन्‍ना। थेनीगदेसे परमेश्‍वरदा बिरोध लबा ख्‍लागै भिसी ङाइ थेनीगदेदा शैतानना यारी जिम्‍मा पिन्‍बा मुला।

मण्‍डलीरी प्रार्थना लबा धुइरी था ततोःबा ताम

२

जम्‍मान भन्‍दा मुल ताम चा एसे जम्‍मालान लागिरी प्रार्थना लउ, एसे थेनीगदे जम्‍मालान लागिरी परमेश्‍वरग्‍याम मोलम ह्रीसी पिन्‍गो, ओच्‍छे परमेश्‍वरदा धन्‍यवाद पिन्‍गो।

२ ग्‍लेगदेदेन घ्रेन घ्रेन पदरी मुबागदे जम्‍मालान लागिरीनोन प्रार्थना लउ। थेह्रङ् लजी भिसम य्‍हाङ सदन सुख शान्‍तिरी ढुक्‍क तसी परमेश्‍वरदा तेन्‍सी थेदा मान लसी चिम्‍याङ्ला।

३ चुह्रङ् लबा ल्‍हानान ज्‍यबा हिन्‍ना, य्‍हाङदा थार्बा पिन्‍बा परमेश्‍वरदाएनोन चुह्रङ्बान सेम निमुला।

४ तिग्‍दा भिसम जम्‍मान म्‍हिसे सत्‍यदा ङोसेसी थार्बा याङ्‌गै भिबा परमेश्‍वरला सेम मुला।

५ तिग्‍दा भिसम परमेश्‍वर गिक जे मुला ओच्‍छे म्‍हिगदेदा परमेश्‍वरला ङाच्‍छापट्टि भबा म्‍हिएनोन गिक जे मुला। थे म्‍हि चा ख्रीष्‍ट येशू हिन्‍ना।

६ येशू ख्रीष्‍टसे जम्‍मान म्‍हिगदेला पापला सय फाबारी ह्राङलान ल्‍हुइ बलिदान पिन्‍जी, चु ताम चा परमेश्‍वरसे म्‍हन्‍बा धुइरीन उन्‍जी।

७ चुलान लागिरी ङादा अर्गु य्‍हुलला म्‍हिगदेदा विश्‍वासदेन सत्‍यला बारेरी लोप्‍बाला लागिरी थार्बा पिन्‍बा समाचार थेःना लबा म्‍हिदेन मुल चेला स्‍होजी। ङाइ पाङ्बा चु ताम पूरन सत्‍य हिन्‍ना, लुसीला ताम आहिन।

८ थेतबासेलमा संगती लबा जम्‍मान ग्‍लारी ह्रेम्‍फेबेगदेसे तिगै बोमोदेन कल आलना ह्राङ ह्राङला तिगै दोष आरेबा या थीसी प्रार्थना लगै भिसी ङाइ म्‍हन्‍बा मुला।

९ थेह्रङ् लसीन म्‍ह्रिङम्‍हेमेगदेएनोन ल्‍हाना क्रा स्‍होसी ज्‍योबादेन म्‍हर, मोती ओच्‍छे ल्‍हानान सयला क्‍वान क्‍वान्‍सी आहिन, तर सोजो तसी स्‍वाहब तबा क्‍वान क्‍वान्‍सी भ्रगै भिसी ङाइ म्‍हन्‍बा मुला।

१० तर जुन म्रिङम्‍हेमेगदेसे ङा परमेश्‍वरदा तेन्‍बा म्‍हि हिन्‍ना भिसी म्‍हन्‍मुला थेनीगदे चा ज्‍यबा गेग्‍याम ज्‍योसी भ्रगै।

११ ओच्‍छे म्रिङम्‍हेमेगदे कुटिसी तहरी चिसी लोप्‍गै।

१२ म्रिङम्‍हेमेगदेसे ह्रेम्‍फेबेगदेदा तहरी थान्‍बादेन परमेश्‍वरला बचन लोप्‍बा अधिकार चा ङाइ आपिन, तर थेनीगदे कुटीसीन चितोःला।

१३ तिग्‍दा भिसम परमेश्‍वरसे ङाच्‍छा आदमदा स्‍होसी जे हव्वादा स्‍होबा हिन्‍ना।

१४ ओच्‍छे ङाच्‍छा आदमदा आहिन, तर म्रिङम्‍हेमेदा चा शैतानसे पापरी फसब लबा हिन्‍ना।

१५ तसैनोन थेसे ज्‍यना लसी विश्‍वास लसी परमेश्‍वरला मायादेन तिगै दोष आरेबा म्‍हि दोःसी परमेश्‍वरला ङाच्‍छा ज्‍यबा तसी चिजी भिसम थेदा कोला न्‍हबा धुइरी जोगब लला।†

† 

२:१५ कोइ कोइ विद्वानगदेसे “कोला न्‍हबा धुइरी जोगब लला” भिबा चा न्‍हबा कोलाग्‍याम थार्बा याङ्ला भिबा हिन्‍ना। चु कोला चा येशू हिन्‍ना।

मण्‍डलीदा च्‍याबा म्‍हिगदे

३

चु सत्‍य ताम हिन्‍ना। खालै म्‍हिसे मण्‍डलीदा च्‍याबा गे लबारी म्‍हाइबा चा ज्‍यबा ताम हिन्‍ना। चु चा थेला सेमसे लबारी म्‍हाइबा ज्‍यबा गे हिन्‍ना।

२ थेतबासेलमा मण्‍डलीदा च्‍याबा म्‍हि चा खालैसे दोष उन्‍बारी आखम्‍बा, म्रिङ गिक जे मुबा, ह्राङसे ह्राङदान तहरी थान्‍बा, जम्‍मासेन मान लबा, डोन्‍बोदा मान लबादेन ज्‍यना लसी लोप्‍बारी खम्‍बा ततोःमुला।

३ ओच्‍छे झि आइरक थुङ्सी ङ्‌य्‍होइसी भ्रबादेन छेबा बङ्बा लबा आहिन, तर जम्‍मानदेन छ्‌याम ढिक्‍बा, सोजो, टाङगाला लिच्‍छा आभ्रबादेन,

४ थेसे ह्राङला दिम परिवारदा ज्‍यना लसी च्‍यातोःला। ओच्‍छे थेला कोलागदेसे कुल्‍बा ताम ङ्‌यान्‍सी थेदा मान लतोःला।

५ चुदे खालै म्‍हिसे ह्राङला दिमला म्‍हिगदेदा तहरी थान्‍बारी आखम्‍नी भिसम थेसे खाह्रङ् लसी परमेश्‍वरला मण्‍डलीदा च्‍याबारी खम्‍ला?

६ मण्‍डलीदा च्‍याबा म्‍हि चा भर्खर प्रभुदा विश्‍वास लबा छार म्‍हि तबारी आत। आहिन्‍सम थेसे ह्राङसे ह्राङदान घ्रेन स्‍होसी घमण्‍ड लसी भ्रला। ओच्‍छे शैतानसे याङ्बा सजायरी थेएनोन परब तला।

७ थे ख्रीष्‍टदा विश्‍वास आलबा म्‍हिगदेला ओन्‍छाङरीनोन ज्‍यबा म्‍हि ततोःला, आहिन भिसम जम्‍मासेन थेला तामगन लसी भ्रला ओच्‍छे शैतानना यारी परब तला।

८ थेह्रङ् लसीन मण्‍डलीरी ह्रो लबा म्‍हिगदेएनोन जम्‍मासेन मान लबा म्‍हि ततोःला, ओच्‍छे ले न्‍ही मुबा ह्रङ् लसी ताम पाङ्‌बारी आत, झि आइरक थुङ्सी ङ्‌य्‍होइबादेन टाङगाला लोभ लबारी आत,

९ बरु थेनीगदेसे ह्राङला सेमसे म्‍हन्‍बा अन्‍छार ठीक गे लसी सत्‍य विश्‍वासदा जोगब लसी थान्‍तोःला।

१० ङाच्‍छा थेनीगदे ठीक मुला कि आरे भिसी मण्‍डलीसे च्‍यागै। ओच्‍छे तिगै दोष आरेसम थेनीगदेसे मण्‍डलीरी ह्रो लगै।

११ थेह्रङ् लसीन मण्‍डलीरी ह्रो लबा म्‍हिला म्रिङम्‍हेमेगदेएनोन† स्‍य्‍हान्‍दोग्‍याम मान याङ्बादेन खालैला तामगन आलबा ततोःला। ओच्‍छे ह्राङसे ह्राङदान तहरी थान्‍खम्‍बादेन जम्‍मान तामरी म्‍हिगदेसे विश्‍वास लखम्‍बा ततोःला।

१२ मण्‍डलीरी ह्रो लबा म्‍हिलाएनोन म्रिङ गिक जे ततोःला ओच्‍छे थेसेनोन ह्राङला कोलागदेदेन दिम परिवारदा ज्‍यना लसी च्‍याखम्‍तोःला।

१३ तिग्‍दा भिसम मण्‍डलीरी ह्रो लबागदेसे ज्‍यना लसी गे लजी भिसम थेनीगदेसे मान याङ्ला। ओच्‍छे थेनीगदेसे ख्रीष्‍ट येशूदा लबा विश्‍वासला बारेरीनोन स्‍य्‍हान्‍दोगदेदा पाङ्‌बारी आँट याङ्ला।

य्‍हाङसे विश्‍वास लबा तामगदे गाते घ्रेन मुला

१४ ए मुबा ग्‍लारी योनान खबा सेम मुला, तसैनोन ङाइ एदा चु चिठी भ्रिबान मुला।

१५ तिग्‍दा भिसम तिगै लसी ङा खबारी घइजी भिसम चु चिठीग्‍यामसेन परमेश्‍वरला दिम य्‍हाङला छोन्‍बो परमेश्‍वरला मण्‍डलीरी खाह्रङ् लसी गे लतोःला भिबा ताम एसे था याङ्ला। तिग्‍दा भिसम परमेश्‍वरला मण्‍डली चा सत्‍य तामला भर ताबा थामदेन जग हिन्‍ना।

१६ य्‍हाङदा था मुला कि य्‍हाङसे लबा विश्‍वास म्‍हिसे था आयाङ्‍बा घ्रेन मुला,

“य्‍हाङसे येशूदा म्‍हि ल्‍हुइरी म्राङ्जी,

थे परमेश्‍वरदा सेम निबा मुला भिसी परमेश्‍वरला आत्‍मासे उन्‍जी।

ओच्‍छे थेदा स्‍वर्गदूतगदेसेनोन म्राङ्जी।

थेला बारेरी य्‍हुल्‍सा य्‍हुल्‍सारी थेःजी,

थेदा जम्‍बुलिङरी विश्‍वास लजी,

ओच्‍छे थे घ्रेन य्‍हालदेन शक्तिरी तोर फेप्‍जी।”

† 

३:११ “मण्‍डलीरी ह्रो लबा म्‍हिगदेला म्रिङम्‍हेमेगदे” भिबा चा मण्‍डलीरी ह्रो लबा म्रिङम्‍हेमे अथवा मण्‍डलीरी ह्रो लबा म्‍हिला म्रिङदा पाङ्बा हिन्‍ना।

तिमोथीदा लोप्‍बा ताम

४

लिच्‍छा खबा धुइरी फट्टा आत्‍मादेन म्‍हङ म्‍हुङला ताम ङ्‌यान्‍सी कोइ कोइ म्‍हिसे विश्‍वास लबा ख्‍लाला भिसी परमेश्‍वरला आत्‍मासे प्रस्‍टन सुङ्बा मुला।

२ चुह्रङ्बा लुसीला ताम पाङ्बा म्‍हिगदेला जालसे लमान चुह्रङ् तला, थेह्रङ्बागदेला ज्ञान बुद्धि चा लेप्‍बा फाइसे ख्राङ्‌सी सिबा ह्रङ्‌बान तला। जमाहेन्‍से थेनीगदेसे ज्‍यबा नइबा तिग हिन्‍ना थे फेबारी आखम।

३ चुह्रङ्बा म्‍हिगदेसे ब्‍याह लबारी आत भिमुला, ओच्‍छे गाते चबा स्‍हेगदे चा चबारी आत भिसी लोप्‍मुला। तर ख्रीष्‍टदा विश्‍वास लसी सत्‍य ताम घोबागदेसे परमेश्‍वरसे स्‍होबा चबा स्‍हेगदे धन्‍यवाद पिन्‍सी चबारी तला।

४ परमेश्‍वरसे स्‍होबा जम्‍मान स्‍हे ज्‍यबा मुबा। थेतबासेलमा जम्‍मान स्‍हे चबारी तला। तर परमेश्‍वरदा धन्‍यवाद पिन्‍सी जे चतोःला।

५ तिग्‍दा भिसम परमेश्‍वरला बचनदेन प्रार्थनाग्‍याम थे चबारी तबा चोखो स्‍होला।

ख्रीष्‍ट येशूला गे लबा म्‍हिदेन छ्‌याम ततोःबा ज्‍यबा बानीबेहोर

६ चुदे एसे चु जम्‍मान तामला बारेरी ज्‍योज्‍यो आले नाना आङागदेदा लोप्‍जी भिसम, ए भ्रबा ज्‍यबा तामदेन विश्‍वासला बचनरी पाको म्‍हि दोला, ओच्‍छे ए ख्रीष्‍ट येशूला गे लबा ज्‍यबा म्‍हि दोला।

७ परमेश्‍वरदा आतेन्‍बादेन टाना गा जोला ताम पाङ्बागदेग्‍याम होशियार तसी थारेङ चिउ, ओच्‍छे परमेश्‍वरला बचन अन्‍छार भ्रबारी भङ लसी गे लउ।

८ तिग्‍दा भिसम ल्‍हुइला लागिरी लबा गे तिगै धिनना लागिरी जे फाइदा तला। तर आत्‍माला लागिरी लबा गे चा जुन लसै फाइदा तला। तिग्‍दा भिसम चु गेग्‍याम दान्‍देला जुनीदेन लिच्‍छाला जुनीला लागिरी कबुल लबा ताम हिन्‍ना।

९ चु चा सेमहेन्‍सेन ङ्‌यान्‍सी विश्‍वास लतोःबा ताम हिन्‍ना।

१० चुलान लागिरी य्‍हाङसे दुख लसी गे लबा हिन्‍ना। तिग्‍दा भिसम य्‍हाङसे छोन्‍बो परमेश्‍वरथोरी आश लबा मुला। परमेश्‍वर चा जम्‍मान म्‍हिगदेदा थार्बा पिन्‍बा ग्‍ले हिन्‍ना। अझ पाङ्‌नोन तोःमा विश्‍वास लबा म्‍हिगदेदा थार्बा पिन्‍बा ग्‍ले हिन्‍ना।

११ चुनोन ताम लोप्‍सी कुल्‍गो।

१२ ए भ्‍योन तसैनोन एदा खालैसेन हेला थालगै। तर विश्‍वासीगदेला ओन्‍छाङरी एला बोली बचनदेन बानीबेहोर ओच्‍छे एसे चोखो सेम थोसी स्‍य्‍हान्‍दोदा लबा मायादेन परमेश्‍वरदा लबा विश्‍वास उन्‍गो।

१३ ङा थेरी आखतेधोना एसे सेम लसी परमेश्‍वरला बचन पढब लसी थेःना लउ, ओच्‍छे बचनग्‍याम लोप्‍सी आँट पिन्‍बादेन अर्ती पिन्‍बा गे लउ।

१४ एदा परमेश्‍वरसे पिन्‍बा मोलमदेन शक्तिदा ज्‍यना लसी चलब लउ। एसे थे मोलम मण्‍डलीदा च्‍याबा म्‍हिगदेसे एदा मोलम पिन्‍बारी या थान्‍सी प्रार्थना लबादेन अगमवक्तागदेसे एला बारेरी पाङ्बा धुइरी याङ्बा मुबा।

१५ एसे लबा ज्‍यबा गे जम्‍मासेन म्राङ्बाला लागिरी एदा जिम्‍मा पिन्‍बा थे गेगदे सेमहेन्‍सेन लसी चिउ।

१६ ओच्‍छे ह्राङला बारेरीदेन ह्राङसे लोप्‍बा तामला बारेरी होशियार तसी चिउ। ओच्‍छे चु गे लसीन चिउ। थेह्रङ् लजी भिसम एसे लोप्‍बा ताम ङ्‌यान्‍बागदेदेन ए ह्राङएनोन थार्ला।

विश्‍वासीगदेदा लतोःबा बानीबेहोर

५

एसे खेप्‍बा दोबा म्‍हिदा थाबङ्‌गो, तर थेदा आबादा ह्रङ् लसी सम्‍झब लउ। ओच्‍छे ह्राङ भन्‍दा जजागदेदा आलेदा ह्रङ् लसी व्‍यवहार लउ।

२ थेह्रङ् लसी खुइ दोबा म्रिङम्‍हेमेगदेदा आमादा ह्रङ् लसी ओच्‍छे ह्राङ भन्‍दा जजा म्रिङम्‍हेमेगदेदा ह्राङला आङादा ह्रङ् लसी ज्‍यबा व्‍यवहार लउ।

३ साँच्‍चिलान, खालै आरेबा ह्रेम्‍बो सिबा म्रिङम्‍हेमेदा वास्‍ता लउ।

४ तर चुदे खालै ह्रेम्‍बो सिबा म्रिङम्‍हेमेला कोलागदेदेन छाया छुया मुसम थेनीगदेसे सयार लसी ह्राङला आबा आमाला गुण फागै। ओच्‍छे थेनीगदेसे ङाच्‍छा ह्राङलान दिमरी परमेश्‍वरला बचन अन्‍छार गे लगै। तिग्‍दा भिसम परमेश्‍वरदा चुनोन ताम सेम निमुला।

५ तर साँच्‍चिलान, खालै आरेबा ह्रेम्‍बो सिबा म्रिङम्‍हेमेसे चा परमेश्‍वरथोरी आश लसी धिन म्‍हुननोन प्रार्थना लसी चिमुला।

६ तर चुह्रङ् आलना थेसे मोजमजा लसी भ्रजी भिसम थे सिबा तेःबान तला।

७ विश्‍वासीगदेदा तिगै दोष आतबाला लागिरी चु ताम थेनीगदेदा लोप्‍गो।

८ तर चुदे खालैसे ह्राङला म्‍हिगदेदेन ह्राङला दिमला म्‍हेमेगदेदा चबा क्‍वान्‍बा आपिन्‍नी भिसम थेसे विश्‍वास लबा ख्‍लाला। ओच्‍छे थे विश्‍वास आलबा म्‍हिगदे भन्‍दाएनोन गे आखेल्‍बा तला।

९ ह्रेम्‍बो सिसैनोन ह्रेम्‍बो सिबा म्रिङम्‍हेमेगदेला मिन भ्रिबा खातारी मिन भ्रिसी थान्‍बाला लागिरी बोगल सोम दिङ छ्‌योबा ततोःला, ह्राङला ह्रेम्‍बोला सतरी चिबा ततोःला,

१० ओच्‍छे थेसे ज्‍यबा गे लसी मान याङ्बा, कोलागदे ज्‍यना लसी च्‍याबा, डोन्‍बोगदेदेन परमेश्‍वरला म्‍हिगदेदा ज्‍यना लसी क्‍योङ्बा,† दुख याङ्बागदेदा ह्रो लबा ह्रङ्‌बा ज्‍यबा गेरी सेम लबा म्‍हि ततोःला।

११ तर छामे म्रिङम्‍हेमेला ह्रेम्‍बो सिसैनोन थेला मिन ह्रेम्‍बो सिबा म्रिङम्‍हेमेगदेला मिन भ्रिबा खातारी थाभ्रिउ। तिग्‍दा भिसम थेनीगदेला सेमसे आङ्‌यान्‍नी भिसम थेनीगदेसे ख्रीष्‍टदा ख्‍लासी दोःसी ब्‍याह लला।

१२ चुह्रङ् लसी थेनीगदेसे ङाच्‍छा लबा कबुल अन्‍छार आभ्रबासे लमा थेनीगदेसे सजाय याङ्ला।

१३ ओच्‍छे थेनीगदे म्‍हिला दिम दिमरी कोर्सी भ्रबादेन ब्‍लेगु दोःसी भ्रबा जे आहिन, तर म्‍हिला तामगन लसी भ्रबा ओच्‍छे म्‍हिसे लबा गेरी या झाङ्‌बादेन पाङ्‌बारीन आतबा ताम पाङ्सी भ्रबा तला।

१४ थेतबासेलमा ह्रेम्‍बो सिबा छामे म्रिङम्‍हेमेसे दोःसी ब्‍याह लसी कोलागदे तगै ओच्‍छे थेसे ह्राङला दिमनाम स्‍होगै। तिग्‍दा भिसम य्‍हाङला शत्रुगदेसे य्‍हाङदा दोष लआम्‍याङ्‍गै भिबा ङाला सेम मुला।

१५ तिग्‍दा भिसम कोइ कोइ ह्रेम्‍बो सिबा छामे म्रिङम्‍हेमेगदे मी ङाच्‍छान शैतानपट्टि निसी जिन्‍बा मुला।

१६ चुदे खालै विश्‍वासी म्रिङम्‍हेमेला ह्राङला म्‍हि न्‍हङरी ह्रेम्‍बो सिबा म्रिङम्‍हेमे मुसम थेसे ह्रो लगै, ओच्‍छे मण्‍डलीदा तिगै दुख थातगै। थेतबासेलमा मण्‍डलीसे चा साँच्‍चिन खालै आरेबा ह्रेम्‍बो सिबा म्रिङम्‍हेमेगदेदा ह्रो लबारी खम्‍गै।

१७ ल्‍हानान दुख लसी मण्‍डलीदा च्‍याबा म्‍हिगदेदा मान लसी थेनीगदेदा गेला ज्‍यालाएनोन याङ्तोःबा भन्‍दा ल्‍हानान पिन्‍गो, ओच्‍छे दुख लसी परमेश्‍वरला बचन थेःना लबादेन लोप्‍बा म्‍हिसे मी झन चु याङ्नोन तोःला।

१८ तिग्‍दा भिसम परमेश्‍वरला बचनरी

“दाइँ लबा ग्‍लापला सुङरी भोर थाक्‍वान्‍गो”

भिसी भ्रिबा मुला।

ओच्‍छे

“गे लमाहेन्‍से ज्‍याला याङ्नोन तोःला”

भिसी सुङ्बा मुला।

१९ म्‍हि न्‍ही सोम साक्षी आरेतेधोना मण्‍डलीदा च्‍याबा म्‍हिदा लबा दोष थाङ्‌यान्‍गो।

२० स्‍य्‍हान्‍दोगदेसेनोन पाप गे थालगै भिसी सदन पाप गे लसी भ्रबा म्‍हिगदेदा जम्‍मालान ओन्‍छाङरी बङ्‍‌गो।

२१ परमेश्‍वरदेन ख्रीष्‍ट येशूला ङाच्‍छापट्टि ओच्‍छे परमेश्‍वरसे धम्‍बा स्‍वर्गदूतगदेला ङाच्‍छापट्टि एसे खालैला ली च्‍यासी गे आलना जम्‍मादान च्‍योच्‍यो लसी चु ठिमगदे ङ्‌यान्‍गो भिसी ङाइ एदा कुल्‍ला।

२२ खालै म्‍हिथोरी हतार लसी या थान्‍सी प्रार्थना लसी मण्‍डलीला गे जिम्‍मा थापिन्‍गो। ओच्‍छे स्‍य्‍हान्‍दो म्‍हिगदेला पापरी थाभ्रउ। ओच्‍छे सदन पापग्‍याम जोगब तसी चिउ।

२३ ङाच्‍छा ह्रङ् क्‍युइ जे आहिन, तर एला फो धुइ धुइरी आखम्‍बासे लमा एसे जजाकर अङगुरला निङगु थुङ्‍गो।

२४ कोइ कोइ म्‍हिला पाप चा प्रस्‍टन म्राङ्‌मुला ओच्‍छे थेनीगदे निसाफरी परब तमुला। तर स्‍य्‍हान्‍दो गाते म्‍हिला पाप चा लिच्‍छा जे म्राङ्‌मुला।

२५ थेह्रङ् लसी गाते ज्‍यबा गेगदे ङाच्‍छान प्रस्‍टन म्राङ्‌मुला ओच्‍छे प्रस्‍टन आम्राङ्बा गेगदे मुसैनोन जम्‍मासेन था याङ्ला।

† 

५:१० “परमेश्‍वरला म्‍हिगदेदा ज्‍यना लसी क्‍योङ्बा” भिबा चा यहूदीगदेला ठिम अन्‍छार विश्‍वासीगदेला काङ ख्रुसी मान लबा हिन्‍ना।

६

परमेश्‍वरला मिनदेन य्‍हाङसे लोप्‍बा तामदा खालैसे दोष आलबाला लागिरी जम्‍मान नोकरगदेसे ह्राङ ह्राङला मालिकला तहरी चिसी मालिकसे कुल्‍बा ताम ङ्‌यान्‍तोःला भिसी म्‍हन्‍गो।

२ विश्‍वासरी ज्‍योज्‍यो आले नाना आङा तजी भिदेमा विश्‍वास लबा मालिकदा विश्‍वास लबा नोकरगदेसे मान आलबा आहिन। बरु थेनीगदेसे ह्राङला मालिकदा अझ ज्‍यना लसी मान लगै। तिग्‍दा भिसम थेनीगदेसे लबा गेग्‍याम ह्राङलान सेम निबा विश्‍वासीगदेदान फाइदा तबा हिन्‍ना।

सत्‍यला धनदेन फट्टा ताम लोप्‍बा

चु अन्‍छार गे लउ भिसी थेनीगदेदा लोप्‍सी आँट पिन्‍गो।

३ चुदे खालै म्‍हिसे लोप्‍बा ताम य्‍हाङला प्रभु येशू ख्रीष्‍टला सत्‍य बचनदेन परमेश्‍वरदा तेन्‍बारी लोप्‍बा तामदेन आढिक्‍नी भिसम

४ थे म्‍हिसे ङा ह्रङ्‌बा खालै आरे भिसी भ्रमुला, तर थेसे तिगै आघोमुला। थे भिथाला ताम लबादेन ताम गिक गिकरी कल लबा रोगसे स्‍याप्‍बा म्‍हि हिन्‍ना। चुह्रङ्बा तामगदेसे डाह लबा, कल लबा बिरोध लबादेन नइबा म्‍हन्‍बा ताम खना लमुला।

५ ओच्‍छे बुद्धि न्‍होङ्‍बादेन सत्‍य ताम आङ्‌यान्‍बा म्‍हिगदेदेन छ्‌याम कल लमुला, ओच्‍छे परमेश्‍वरदा तेन्‍बा भिबा चा धन सम्‍पत्ति स्‍होबारी हिन्‍ना भिसी थेनीगदेसे म्‍हन्‍मुला।

६ ह्राङदेन छ्‌याम जुन स्‍हे मुला थेरीन सन्‍तोक लसी परमेश्‍वरदा तेन्‍जी भिसम थेनोन जम्‍मान भन्‍दा घ्रेन सम्‍पत्ति हिन्‍ना।

७ तिग्‍दा भिसम य्‍हाङसे चु जम्‍बुलिङरी न्‍ह तिगै भसी खजी न्‍ह तिगै भोर्सी निला।

८ तर चबादेन क्‍वान्‍बारी जे छ्‌योजी भिसम य्‍हाङ ओतेरीन सन्‍तोक तला।

९ तर फ्‍युक्‍पो दोबारी म्‍हाइबा म्‍हिगदे चा थेनीगदेला सेमरी खबा आज्‍यबा तामदेन न्‍होङ्बा सेमसे लमा थेनीगदे फसब तला। चु जम्‍मान नइबा म्‍हन्‍बा तामगदेसे थेनीगदेदा नर्गरी धोना लला।

१० तिग्‍दा भिसम जम्‍मान न्‍होङ्ना लबा तामगदे खबान टाङगाला लिच्‍छा भ्रबासे लमा हिन्‍ना। टाङगाला लिच्‍छा भ्रबासे लमा कोइ कोइ म्‍हिसे मी विश्‍वास लबान ख्‍लासी आज्‍यबा ग्‍यामपट्टि भ्रबा मुला, ओच्‍छे थेनीगदेला सेम ल्‍हानान दुखसे क्रोबा मुला।

पावलसे तिमोथीदा कुल्‍बा ताम

११ तर परमेश्‍वरला म्‍हि एसे चु जम्‍मान आज्‍यबा तामगदे ख्‍लागो। ओच्‍छे जुन ताम सत्‍यदेन ज्‍यबा मुला थे तामला लिच्‍छा भ्रउ। थेह्रङ् लसीन परमेश्‍वरदा सेम निबा म्‍हि दोबारी, परमेश्‍वरदा तेन्‍बारी, विश्‍वासरी भ्रबारी, माया लबारी, सेम नाबारीदेन सोजो तसी भ्रबारी भङ लउ।

१२ थेतबासेलमा ए जुकजुकधोनाला जुनीला लागिरी विश्‍वासरी सदन ङाच्‍छा बढब तउ। तिग्‍दा भिसम परमेश्‍वरसे एदा चुलान लागिरी ङ्‌योइबा मुबा। एसे थे जुकजुकधोनाला जुनीला बारेरी ल्‍हानान म्‍हिला ओन्‍छाङरी ज्‍यना लसी उन्‍बा मुला।

१३ जम्‍मादान जुनी पिन्‍बा परमेश्‍वर ओच्‍छे पन्‍तियस पिलातसला ङाच्‍छा सत्‍य ताम सुङ्बा ख्रीष्‍ट येशूला ङाच्‍छा ङाइ एदा कुल्‍ला।

१४ एदा खालैसे दोष आलबाला लागिरी ङाइ एदा कुल्‍बा चु ताम य्‍हाङला प्रभु येशू ख्रीष्‍ट दोःसी आफेप्‍खतेधोना ढुक्‍क तसी पूरन ङ्‌यान्‍गो।

१५ परमेश्‍वर जम्‍मादान मोलम पिन्‍बादेन जम्‍मानथोरी शासन लबा, ओच्‍छे ग्‍लेगदेलाएनोन ग्‍ले, प्रभुगदेलाएनोन प्रभु परमेश्‍वर हिन्‍ना। धुइ पूरा तमाहेन्‍से थेसेन ख्रीष्‍ट फेप्‍खबा धुइ उन्‍ना।

१६ खाइमै आसिबा चा थे जे हिन्‍ना, ओच्‍छे थे खालै निआखम्‍बा य्‍हालरी धन्‍छ्‌यामुला। थेदा खालै म्‍हिसे खाइमै म्राङ्बा आरे ओच्‍छे म्राङ्बारीएनोन आखम। ओच्‍छे थेनोन परमेश्‍वरदा सदन मानदेन शक्ति तगै। आमेन।

१७ चु जम्‍बुलिङला फ्‍युक्‍पोगदेदा ङा ह्रङ्‌बा खालै आरे भिसी भ्रबारी आत भिसी कुल्‍गो। ओच्‍छे नाश तसी निबा सम्‍पत्तिरी आहिन, तर य्‍हाङदा ताङ्ना लबारी जम्‍मान स्‍हे ल्‍हानान पिन्‍बा परमेश्‍वरथोरी आश लउ भिसी पाङ्‍गो।

१८ थेनीगदेला टाङगा ज्‍यबा गेरी चलब लउ भिसी पाङ्‍गो, ओच्‍छे थेनीगदेदा स्‍य्‍हान्‍दोदा ज्‍यबा सेमसे भो लसी पिन्‍बा ज्‍यबा गेरी फ्‍युक्‍पो दोगो भिसी कुल्‍गो।

१९ चुह्रङ् लसी धन सम्‍पत्ति सोजी भिसम थेनीगदेदा खबा धिनगदेरी ज्‍यबा तला। चु थेनीगदेसे याङ्बा पक्‍का जुनी हिन्‍ना।

२० तिमोथी, एदा जुन गे जिम्‍मा पिन्‍बा मुला, थे जोगब लसी थान्‍गो। ओच्‍छे परमेश्‍वरदा आतेन्‍बा तामदेन आतोःबा तामगदे चा भिथाला ज्ञान जे हिन्‍ना। थेतबासेलमा थेह्रङ्बा तामगदे ख्‍लागो।

२१ चु तामगदे ङ्‌यान्‍सी भ्रबा गाते म्‍हिगदेसे विश्‍वास लबान ख्‍लाबा मुला।

एदेन छ्‌याम परमेश्‍वरला दयामाया तगै।

पावलसे तिमोथीदा भ्रिबा न्‍हीरेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पावलसे भ्रिबा मुबा (२ तिमोथी १:१)।

भ्रिबा ग्‍ला: रोमला झ्‍याल्‍खानग्‍याम भ्रिबा मुबा।

भ्रिबा साल: ओस्‍पन ईश्‍‍वी संवत् ६५-६७ (विक्रम संवत् १२२-१२४) सालला गुङरी भ्रिबा मुबा।

खाल्‍दा भ्रिबा: तिमोथी भिबा म्‍हिदा भ्रिबा मुबा।

चु न्‍हीरेमला चिठी पावलसे थार्बा पिन्‍बा समाचार थेःना लबा ह्राङ भन्‍दा च्‍याङ्बा तिमोथीदा जे पिन्‍बा सल्‍लाह हिन्‍ना। चु चिठीला मुल ताम चा “नाबा” हिन्‍ना। चु चिठीरी तिमोथीदा जस्‍तोन दुख तसैनोन सेमहेन्‍सेन ख्रीष्‍ट येशूला बारेरी पाङ्‌बाला पाङ्‌बान लउ भिसी पाङ्बा मुला। ओच्‍छे परमेश्‍वरला थार्बा पिन्‍बा समाचारदेन पुरानो कबुलला सत्‍य तामगदेरी कोङ्‌सी चिउ भिसी पाङ्बा मुला। थेह्रङ् लसीन दुखदेन हेला नातोःमा लोप्‍बा म्‍हिदेन थार्बा पिन्‍बा समाचार थेःना लबा म्‍हिसे लतोःबा जम्‍मान गे लसीन चिबाला लागिरी आँट खबा सल्‍लाह पिन्‍बा मुला।

खास लसी तिमोथीदा चु चिठीरी “जम्‍बुलिङला मूर्ख तामगदेग्‍याम” जोगब तबाला लागिरी होशियार तना लबा मुला। चुह्रङ्बा मूर्ख तामसे ङ्‌यान्‍बागदेदा फाइदा आत, बरु न्‍होङ्ना लमुला।

चु जम्‍मान तामला बारेरी पावलसे तिमोथीदा ह्राङदेन ह्राङसे लबारी म्‍हाइबा गेगदेला बारेरी पाङ्बा मुला। पावलसे ह्राङलान विश्‍वासला बारेरी, ह्राङसे नाबा तामला बारेरी, ह्राङसे लबा मायाला बारेरीदेन दुखला धुइरी नाबा तामगदे ढन्‍ना लबा मुला।

मुल तामगदे

फ्‍याफुल्‍बा १:१-२

स्‍याबासदेन आँट पिन्‍बा १:३-२:१३

सल्‍लाह पिन्‍बादेन होशियार तना लबा २:१४-४:५

पावलसे ह्राङलान बारेरी पाङ्बा ४:६-१८

चिठीला थुमरी भ्रिबा ताम ४:१९-२२

पावलसे तिमोथीदा भ्रिबा न्‍हीरेमला चिठी

१

१-२ लास्‍सो, प्रभुरी सेम निबा ङाला झा तिमोथीदा ङा पावलग्‍याम फ्‍याफुल्‍ला। ङादा ख्रीष्‍ट येशूसे जुकजुकधोनाला जुनी पिन्‍ना भिसी लबा कबुल अन्‍छार परमेश्‍वरसे ख्रीष्‍ट येशूला मुल चेला दोबारी धम्‍बा हिन्‍ना। एदा परमेश्‍वर आबादेन य्‍हाङला प्रभु येशू ख्रीष्‍टग्‍याम मोलमदेन दया ओच्‍छे शान्‍ति तगै।

प्रभुला गे लबारी दुख थाम्‍हन्‍गो

३ ङाला झा, ङाइ सदन धिन म्‍हुन प्रार्थना लबा धुइरी एदा ढन्‍सी परमेश्‍वरदा धन्‍यवाद पिन्‍बा मुला। ङाला आखे म्‍हेमेगदेसे तेन्‍बा ह्रङ् लसी ङाइ सेमहेन्‍सेन परमेश्‍वरदा तेन्‍बा मुला।

४ एला मीख्‍लीला धारा ढन्‍माम, ङादा सदन एदेन छ्‌याम ह्रुप तबा सेम खमुला, ओच्‍छे एदेन छ्‌याम ह्रुप तम्‍याङ्‌सम ङा ल्‍हानान ताङ्सेला मुबा।

५ एसे सेमहेन्‍सेन लबा एला ज्‍यबा विश्‍वास ङाइ ढन्‍बा मुला। थे विश्‍वास चा ङाच्‍छा एला मम लोइसदेन आमा युनिससेनोन लमुबा। एला ममदेन आमासे लबा ह्रङ्‌बान विश्‍वास एसेनोन लबा मुला भिबा तामरी ङा ढुक्‍क मुला।

६ थेतबासेलमा ङाइ एथोरी या थान्‍सी प्रार्थना लमा एसे परमेश्‍वरग्‍याम याङ्बा मोलमदा सदन सोना लसी थान्‍गो भिसी ङाइ एदा ढन्‍ना लला।

७ तिग्‍दा भिसम परमेश्‍वरला आत्‍मासे य्‍हाङदा लोङ्‌बा खबा आत्‍मा पिन्‍बा आरे, तर भङ, मायादेन ह्राङसे ह्राङदान तहरी थान्‍खम्‍बा आत्‍मा पिन्‍बा मुला।

८ थेतबासेलमा य्‍हाङला प्रभुला बारेरी पाङ्‌बारी थापेःगो, ओच्‍छे ङा झ्‍याल्‍खानरी मुला भिसीएनोन थापेःगो। तर परमेश्‍वरग्‍याम शक्ति याङ्सी थार्बा पिन्‍बा समाचार थेःना लसी ङादेन छ्‌यामनोन दुख नाबारी तयार तउ।

९ परमेश्‍वरसे य्‍हाङदा थार्ना लबा मुला।

थेसे य्‍हाङला गे म्राङ्सी आहिन,

तर थेसे म्‍हन्‍बा अन्‍छार ह्राङलान दयामायाग्‍याम य्‍हाङदा ह्राङला म्‍हि स्‍होबारी ङ्‌योइबा हिन्‍ना।

चु ताम थेसे दङबोरीन ख्रीष्‍ट येशूग्‍याम य्‍हाङदा पिन्‍बा मुबा।

१० दान्‍दे थे दयामाया य्‍हाङला थार्बा पिन्‍बा ख्रीष्‍ट येशू फेप्‍खसी य्‍हाङदा उन्‍बा मुला।

थेसे कालदा नाश लसी य्‍हाङदा थार्बा पिन्‍बा समाचारग्‍याम जुकजुकधोनाला जुनी उन्‍जी।

११ चुनोन थार्बा पिन्‍बा समाचार थेःना लबारीदेन लोप्‍बारी ङादा मुल चेला स्‍होसी धम्‍जी।

१२ थेतबासेलमा ङाइ चु दुखएनोन नाबान मुला। तसैनोन ङा खाइमै आपेःनी। तिग्‍दा भिसम ङाइ खाल्‍दा विश्‍वास लबा मुला थे ताम ङादा था मुला। ओच्‍छे जुन गे थेसे ङादा जिम्‍मा पिन्‍बा मुला थे जम्‍मान गे थेसे पूरा लखम्‍ला। निसाफ लबा धिन आततेधोना थे गे पूरा लबारी ङादा भङ पिन्‍ना भिबा तामरी ङा ढुक्‍क मुला।

१३ ख्रीष्‍ट येशूदेन छ्‌याम गिक तबा विश्‍वासदेन मायारी ङाग्‍याम लोप्‍बा सत्‍य तामगदे अन्‍छार एसे गे लउ।

१४ एदा जिम्‍मा पिन्‍बा सत्‍य तामदा य्‍हाङ न्‍हङरी धन्‍छ्‌याबा परमेश्‍वरला आत्‍माग्‍याम जोगब लसी थान्‍गो।

१५ एशिया अञ्‍चलरी मुबागदे जम्‍मान ङाग्‍याम फेसी निजी भिबा एदा थानोन मुला। फेसी निबागदे न्‍हङला फुगेलसदेन हर्मोगेनसएनोन हिन्‍ना।

१६ प्रभुसे ओनेसिफरसला म्‍हेमेदा दया लगै, तिग्‍दा भिसम थेसे ङाला दुखरी ल्‍हानान रेम आँट पिन्‍मुबा, ओच्‍छे ङा झ्‍याल्‍खानरी मुसैनोन ङा म्राङ्सी थे आपेःमुबा।

१७ तर थे रोमरी धोखमैछ्‌याम ङादा आस्‍याप्‍तेधोना थेसे म्‍हाइबाला म्‍हाइबान लजी।

१८ निसाफ लबा धुइरी थेदा प्रभुसे दया लगै। थेसे एफिसस सहररी ङादा गाते ह्रो लजी भिबा ताम एदा थानोन मुला।

येशू ख्रीष्‍टसे कुल्‍बा ताम ङ्‌यान्‍बा म्‍हि

२

थेतबासेलमा ङाला कोला, ए ख्रीष्‍ट येशूसे पिन्‍बा दयामायारी कोङ्‍गो।

२ ओच्‍छे ल्‍हानान म्‍हिगदेला गुङरी एसे ङाग्‍याम थेःबा ताम विश्‍वास लखम्‍बादेन लोप्‍बारी खम्‍बा म्‍हिदा जिम्‍मा पिन्‍गो।

३ ख्रीष्‍ट येशूला ज्‍यबा सिपाही दोःसी ङन्‍देन छ्‌याम दुख नाबारी तयार तउ।

४ सिपाहीरी भर्ना तबा म्‍हि खाइमै अर्गु गेरी आकोल्‍मुला। तिग्‍दा भिसम थेला सेमरी ह्राङ भन्‍दा थोला म्‍हिदा ताङ्ना लतोःला भिबा जे तमुला।

५ ओच्‍छे खेलरी भो किन्‍सी खेलला ठिम अन्‍छार आक्‍लङ्‌बा खजिबै म्‍हिसे इनाम आयाङ्‌।

६ जुन म्‍हिसे दुख लसी खेती लला थेसेन ङाच्‍छा रोबा बाली याङ्‌तोःला।

७ ङाइ तिग पाङ्बा मुला, थे ताम म्‍हन्‍गो, तिग्‍दा भिसम जम्‍मान ताम एदा प्रभुसे घोना लला।

८ दाऊद वंशग्‍याम फेप्‍खबा येशू ख्रीष्‍टदा ढन्‍गो। थे सिबागदे न्‍हङ‍ग्‍याम सोबा मुला। ङाइ थेःना लबा थार्बा पिन्‍बा समाचार चा चुनोन हिन्‍ना।

९ थार्बा पिन्‍बा चुनोन समाचार थेःना लबासे लमा ङाइ दुख नाबान मुला, ओच्‍छे अझ अपराधीदा ह्रङ् लसी ङादा च्‍याल्‍दासे खीबा मुला। तर परमेश्‍वरला थार्बा पिन्‍बा समाचारदा खाइमै च्‍याल्‍दासे खीबारी आखम।

१० थेतबासेलमा परमेश्‍वरसे धम्‍बागदेला लागिरी ङाइ जम्‍मान दुख नाला। तिग्‍दा भिसम थेनीगदेसेनोन जुकजुकधोनाला य्‍हालदेन शक्ति ओच्‍छे ख्रीष्‍ट येशूग्‍याम थार्बा याङ्‌गै भिसी ङाइ चु दुख नाबा हिन्‍ना।

११ चुह्रङ् भिसी पाङ्बा चा सत्‍य हिन्‍ना,

चुदे य्‍हाङ थेदेन छ्‌यामनोन सिबा मुला भिसम

थेदेन छ्‌यामनोन सोला।

१२ य्‍हाङसे दुख नाबारी खम्‍जी भिसम

य्‍हाङसेनोन थेदेन छ्‌यामनोन शासन लम्‍याङ्ला,

तर य्‍हाङसे थेदा विश्‍वास लबा ख्‍लाजी भिसम

थेसेनोन य्‍हाङदा ख्‍लाला।

१३ य्‍हाङसे विश्‍वास लबा ख्‍लासैनोन,

ख्रीष्‍ट सदन विश्‍वास लखम्‍बा तला,

तिग्‍दा भिसम थेसे खाइमै ह्राङला बचन आपो।

परमेश्‍वरसे ह्राङला गे लबारी धम्‍बा म्‍हि

१४ चु ताम थेनीगदेदा घोना लउ ओच्‍छे आतोःबा तामरी कल थालउ भिसी प्रभुला ङाच्‍छा कुल्‍गो। चुह्रङ्बा तामसे खालैदा ज्‍यबा आत, तर ङ्‌यान्‍बागदेदा न्‍होङ्ना जे लला।

१५ आपेःना परमेश्‍वरला सत्‍य बचन अन्‍छार ज्‍यना लसी गे लबा म्‍हिसे ह्रङ् एसेनोन ह्राङसे ह्राङदान परमेश्‍वरदा सेम निबा म्‍हि दोबारी भङ लउ।

१६ ओच्‍छे परमेश्‍वरदा मान आतबादेन मूर्ख तामगदे ख्‍लागो। तिग्‍दा भिसम चुह्रङ्बा तामसे म्‍हिगदेदा झन परमेश्‍वरग्‍याम थारेङ तना लमुला।

१७ थेनीगदेला ताम सइन तबा पोर ह्रङ् तसी निमुला। थेह्रङ्बा ताम लबा म्‍हिगदे न्‍हङला हुमेनियसदेन फिलेतसएनोन हिन्‍ना।

१८ सत्‍य ताम ख्‍लाबा चुनोन म्‍हिगदेसे थेनीगदे ङाच्‍छान सिबाग्‍याम सोसी जिन्‍बा मुला भिसी पाङ्‌मुला। ओच्‍छे थेनीगदेसे विश्‍वास लबा कोइ कोइ म्‍हिगदेदा मी न्‍होङ्ना लबा मुला।

१९ तर परमेश्‍वरसे थान्‍बा सत्‍यला जग सदन कोङ्‌सी चिला। ओच्‍छे थेथोरी चुह्रङ्बा छाप लबा मुला, “प्रभुसे ह्राङला म्‍हिगदेदा ङोसेमुला,” ओच्‍छे “प्रभुला मिन किन्‍बागदे पापग्‍याम थारेङ चिगै।”

२० फ्‍युक्‍पोला दिमरी म्‍हरदेन म्‍हुइला ताङ जे आहिन, तर सिङदेन साप्राला ताङएनोन तमुला। चु ताङगदे कोइ म्‍हिगदेदा क्‍योङ्बाला लागिरी तला भिसम कोइ ह्राङलान लागिरी चलब लबाला लागिरी हिन्‍ना।

२१ खालै म्‍हिसे ह्राङदा पाप गेग्‍याम चोखो थान्‍जी भिसम थे म्‍हि चा डोन्‍बोदा क्‍योङ्बारी चलब लबा चोखो ताङ ह्रङ्‌बान तला। तिग्‍दा भिसम थेसे ह्राङदान चोखो थान्‍बासे लमा जम्‍मान ज्‍यबा गेरी चलब लबाला लागिरी मालिकदा थे सेम निबा तला।

२२ थेह्रङ् लसीन भ्‍योन मुबा धुइरी सेमरी खबा नइबा तामगदे ख्‍लागो, ओच्‍छे परमेश्‍वरदा सेम निबा म्‍हि दोःसी विश्‍वास, मायादेन शान्‍तिरी ज्‍यबा सेमसे प्रभुला मिन किन्‍बागदेदेन छ्‌याम भ्रउ।

२३ तर एसे मूर्ख तामदेन गे आखेल्‍बा ताम ख्‍लागो, तिग्‍दा भिसम चुह्रङ्बा तामसे कल जे तमुला भिबा एदा थानोन मुला।

२४ प्रभुला गे लबा म्‍हिसे चा कल लबारी आत, थे जम्‍मानदेन छ्‌याम ढिक्‍बा, लोप्‍बारी खम्‍बा, जस्‍तोन दुख तसै नाबारी खम्‍बादेन

२५ जम्‍मान गेरी सोजो तसी ह्राङदा बिरोध लबागदेदा घोना लसी ज्‍यबा ग्‍याम उन्‍बारी खम्‍बा म्‍हि ततोःला। थेह्रङ् लजी भिसम परमेश्‍वरसे थेनीगदेदा थेन्‍से लबा पाप ख्‍लासी सत्‍य ताम घोसी परमेश्‍वरपट्टि दोःबा सेम पिन्‍ना तला,

२६ जमाहेन्‍से होसरी खसी थेनीगदे शैतानना याग्‍याम स्‍योर्ला। तिग्‍दा भिसम शैतानसे कुल्‍बा अन्‍छार भ्रगै भिसी थेसे थेनीगदेदा खीसी थान्‍मुला।

लिच्‍छाला धुइरी परमेश्‍वरदा ख्‍लाबा म्‍हिगदे

३

लिच्‍छाला धुइ चा ल्‍हानान दुखला धुइ तला भिबा ताम एसे था याङ्‍गो।

२ तिग्‍दा भिसम जमा धुइरी म्‍हिगदे ह्राङदा जे माया लबा, ओच्‍छे टाङगाला लिच्‍छा जे भ्रबा, ङा ह्रङ्‌बा खालै आरे भिसी भ्रबा, ङा जे चसे ङा जे भ्रसे भिसी भ्रबा म्‍हि, स्‍य्‍हान्‍दोदा बिरोध लबा, आबा आमासे पाङ्बा ताम आङ्‌यान्‍बा, गुण आम्राङ्बादेन परमेश्‍वरदा आतेन्‍बा,

३ ओच्‍छे दया आरेबा, ढिक्‍ना लबारी आखम्‍बा, तामगन लसी भ्रबा, ह्राङसे ह्राङदान तहरी आथान्‍बा, च्‍यामान लोङ्‌बा खबा, ज्‍यबा ताम सेम आनिबा,

४ धोका पिन्‍बा, तिगै वास्‍ता आलना मूर्ख गे लसी भ्रबा, ङा ह्रङ्‌बा खालै आरे भिसी भ्रबा, परमेश्‍वरदा ताङ्ना आलना मोजमजा लसी भ्रबा सेम लबा,

५ परमेश्‍वरदा तेन्‍बा स्‍होबा, तर परमेश्‍वरला शक्तिग्‍याम लबा गे चा आहिन भिबा चुह्रङ्बा म्‍हिगदेग्‍याम थारेङ तसी चिउ।

६ तिग्‍दा भिसम थेह्रङ्बा म्‍हिगदे न्‍हङला कोइ कोइ चा दिम दिमरी निसी पापी सेम थोबादेन पापसे नाङ्‌बा कमजोर म्रिङम्‍हेमेगदेदा ह्राङला तहरी थान्‍मुला।

७ थे म्रिङम्‍हेमेगदेसे सदन लोप्‍बारी मी म्‍हाइमुला, तर सत्‍य ताम तिग हिन्‍ना भिसी खाइमै आसेमुला।

८ यान्‍नेसदेन याम्‍ब्रेससे मोशादा बिरोध लबा ह्रङ्नोन चु म्‍हिगदेसे सत्‍य तामला बिरोध लमुला। चुह्रङ्बा म्‍हिगदेला बुद्धि न्‍होङ्बा मुला, ओच्‍छे विश्‍वास लबा स्‍होसी भ्रमुला।

९ तर दाहेन्‍से थेनीगदे ल्‍हानान आटु, तिग्‍दा भिसम थेनीगदे गाते मूर्ख चीम भिबा ताम जम्‍मासेन म्राङ्ला। ओच्‍छे यान्‍नेसदेन याम्‍ब्रेसदा खाह्रङ् तमुबा थेनीगदेदाएनोन थेह्रङ्नोन तला।

पावलसे तिमोथीदा कुल्‍बा ताम

१० तर ङाइ लोप्‍बा ताम, ङाला बानीबेहोर, ङाइ लबारी छ्‌याइबा गे, ङाला विश्‍वास, ङाइ दुख नाखम्‍बा, ङाला मायादेन ङा विश्‍वासरी गाते कोङ्‌सी चिबा मुला भिबा ताम एसेन म्राङ्बा मुला।

११ ओच्‍छे ङादा म्‍हिगदेसे पिन्‍बा दुखदेन ङाइ नाबा दुख एसे म्राङ्बा मुला। एन्‍टिओखिया, आइकोनियनदेन लुस्‍त्रा भिबा ग्‍लारी ङाइ गाते ल्‍हाना दुख नाजी। तसैनोन थे जम्‍मान दुखग्‍याम प्रभुसे ङादा जोगब लजी।

१२ पाङ्‌नोन तोःमा ख्रीष्‍ट येशूदा सेमहेन्‍सेन तेन्‍सी थेदेन छ्‌याम भ्रबागदे जम्‍मादान म्‍हिगदेसे दुख मी पिन्‍नोन पिन्‍ना।

१३ तर पापी सेम थोबा म्‍हिगदे स्‍य्‍हान्‍दोदा ठगब लबारी म्‍हाइमा थेनीगदे ह्राङनोन झन झन न्‍होङ्‌सी निला। ओच्‍छे स्‍य्‍हान्‍दोदा धोका पिन्‍बागदे ह्राङसेन धोका याङ्ला।

१४ तसैनोन ए चा ह्राङसे लोप्‍बा चु तामरी विश्‍वास लसी कोङ्‌सी चिउ। तिग्‍दा भिसम चु ताम खाल खालग्‍याम लोप्‍जी भिबा एदा थानोन मुला।

१५ एदा जजाहेन्‍सेन परमेश्‍वरला बचन था मुला। थे बचनसे ख्रीष्‍ट येशूदा लबा विश्‍वासग्‍याम थार्बा याङ्बाला लागिरी एदा ज्ञान बुद्धि पिन्‍खम्‍ला।

१६ चु बचनरी भ्रिबा जम्‍मान ताम चा परमेश्‍वरला आत्‍माग्‍यामनोन खबा हिन्‍ना। तिग्‍दा भिसम सत्‍य ताम लोप्‍बारी, आतोःबा तामला दोष उन्‍बारी, गल्‍ती तामगदेदा सोज्‍यब लबारी ओच्‍छे परमेश्‍वरसे म्‍हन्‍बा अन्‍छार भ्रबा लोप्‍बारी खम्‍गै भिसी हिन्‍ना।

१७ थेह्रङ् लसीन परमेश्‍वरला म्‍हिगदेसे जम्‍मान ज्‍यबा गेगदे लबारी खम्‍गै भिसीन परमेश्‍वरला बचन पिन्‍बा हिन्‍ना।

४

ख्रीष्‍ट येशू ग्‍ले दोःसी फेप्‍खमा सिबादेन सोबा जम्‍मालान निसाफ लला। थेतबासेलमा परमेश्‍वरदेन येशू ख्रीष्‍टला ङाच्‍छापट्टि ङाइ एदा चु ताम कुल्‍ला।

२ धुइ मुसै आरेसै ए खाइमादमान बचन थेःना लबारी तयार तउ, म्‍हिगदेदा अर्ती पिन्‍गो, बङ्‍‌गो, आँट पिन्‍गो, ओच्‍छे दुख तसै सेम नाबारीदेन लोप्‍बारी थाख्‍लागो।

३ तिग्‍दा भिसम चुह्रङ्बा धुइएनोन खबान मुला, जमा धुइरी म्‍हिगदेसे सत्‍य ताम ङ्‌यान्‍बा ख्‍लाला, थेनीगदे ह्राङला सेमसे तिग म्‍हन्‍बा थेनोन अन्‍छार जे भ्रला। थेह्रङ् लसीन थेनीगदेसे ह्राङदा सेम निबा ताम लोप्‍बा म्‍हिगदेदा जे ङ्‌योइला।

४ ओच्‍छे थेनीगदेसे सत्‍य ताम ङ्‌यान्‍बारी ख्‍लासी म्‍हिसे म्‍हन्‍सी पाङ्बा कथागदे चा ङ्‌यान्‍सी भ्रला।

५ तर एसे ह्राङसे ह्राङदान जम्‍मान तामरी तहरी थान्‍गो, ओच्‍छे जस्‍तोन दुख तसै नासी थार्बा पिन्‍बा समाचार थेःना लबा गे लउ। थेह्रङ् लसीन एसे परमेश्‍वरदा तेन्‍बा गे पूरा लउ।

६ ङाइ चा ङाला ल्‍हुइ परमेश्‍वरला ङाच्‍छा बलि फुल्‍सी एनीगदेग्‍याम फेबारी छ्‌याइबा मुला।

७ ङाइ दुख नासी लतोःबा जम्‍मान गे लसी जिन्‍बा मुला। ओच्‍छे ङाइ विश्‍वासदा जोगब लसी थान्‍बा मुला।

८ परमेश्‍वरदा सेम निबा म्‍हि हिन्‍ना भिसी उन्‍बा मुकुट याङ्बारी जे बाँकी मुला। थे मुकुट ठीक निसाफ लबा प्रभुसेन थे धिनकुनु ङादा कूसी पिन्‍ना। चु मुकुट ङादा जे आहिन, तर थे दोःसी फेप्‍खला भिसी थेदा माया लसी थेला ग्‍याम च्‍यासी चिबागदे जम्‍मादान पिन्‍ना।

९ ए खम्‍तेधोना ङादा ह्रुप तबारी योनान खउ।

१० तिग्‍दा भिसम डेमाससे जम्‍बुलिङरी मुबा स्‍हेगदेदा माया लसी ङादा ख्‍लासी थेसलोनिकेरी निजी। ओच्‍छे क्रेसेन्‍स चा गलातियारी, तीतस चा दलमातियारी निजी।

११ लूका जे ङादेन छ्‌याम मुला। ओच्‍छे मर्कूसदा म्‍हाइसी एदेन छ्‌यामनोन भसी खउ। तिग्‍दा भिसम थेसे ङादा ज्‍यना लसी ह्रो लमुला।

१२ ङाइ तुखिकसदा चा एफिससरी पुइबा मुला।

१३ ए खबा धुइरी त्रोआसरी ङाइ कार्पस मुबा ग्‍लारी ख्‍लासी थान्‍बा घदेन किताबगदे, ओच्‍छे ढिरी भ्रिबा परमेश्‍वरला बचन आम्‍लेःना भसी खउ।

१४ स्‍हाङ्‌बोला ताङ स्‍होबा अलेक्‍जेन्‍डरसे ङादा ल्‍हानान दुख पिन्‍जी। थेसे लबा गे अन्‍छार प्रभुसेन थेदा खी किन्‍ना।

१५ थे म्‍हि म्राङ्सी एएनोन होशियार तसी चिउ। तिग्‍दा भिसम य्‍हाङसे थार्बा पिन्‍बा समाचार थेःना लमा थेसे ङन्‍दा ल्‍हानान बिरोध लजी।

१६ ङाच्‍छा ङादा मुद्दा तमा ङाला लागिरी खालैसेन तिगै ताम पाङ्सी आपिन्‍नी, तर जम्‍मासेन ङादा ख्‍लासी निजी। चु तामला दोष थेनीगदेदा थातगै।

१७ तर प्रभु ङादेन छ्‌याम तसी ङादा भङ पिन्‍जी। थेतबासेलमा ङाइ अर्गु य्‍हुलला म्‍हिगदेदा थार्बा पिन्‍बा समाचार ज्‍यना लसी थेःना लखम्‍जी। चुह्रङ् लसी परमेश्‍वरसे ङादा सिबाग्‍याम जोगब लजी।†

१८ हिन्‍ना, अझ प्रभुसेन ङादा जम्‍मान आज्‍यबा तामग्‍याम जोगब लला, ओच्‍छे प्रभुसेन ङादा जोगब लसी थेला य्‍हुल्‍सारी भोर्ला। थेला सदन मानदेन जयजयकार तगै। आमेन।

चिठीला थुमरी भ्रिबा ताम

१९ प्रिस्‍किलादेन थेला ह्रेम्‍बो अकिलासदा ओच्‍छे ओनेसिफरसला म्‍हेमेदा फ्‍याफुल्‍बा मुला भिसी पाङ्सी पिन्‍गो।

२० इरास्‍तस कोरिन्‍थरीन चिबा मुला, तर त्रोफिमस चा आखम्‍बासे लमा ङाइ थेदा मिलेटसरीन ख्‍लाजी।

२१ ए खम्‍तेधोना सेर्ख खबा भन्‍दा ङाच्‍छान खबारी भङ लउ, एदा युबुलससे फ्‍याफुल्‍ला भिसी पाङ्बा मुला, ओच्‍छे पुडेस, लिनस, क्‍लौडियादेन जम्‍मान आलेगदेसेनोन फ्‍याफुल्‍ला भिसी पाङ्बा मुला।

२२ प्रभु एला आत्‍मादेन छ्‌याम तगै। ओच्‍छे एदेन छ्‌याम प्रभुला दयामाया तगै।

† 

४:१७ “सिबाग्‍याम जोगब लजी” भिबादा ग्रीक बाइबलरी च्‍यान्‍ना सुङग्‍याम जोगब तजी भिसी भ्रिबा मुला।

पावलसे तीतसदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: मुल चेला पावलसे भ्रिबा मुबा (तीतस १:१)।

भ्रिबा ग्‍ला: कोरिन्‍थ सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ६३-६५ (विक्रम संवत् १२०-१२२) सालला गुङरी भ्रिबा मुबा।

खाल्‍दा भ्रिबा: तीतस भिबा म्‍हिदा भ्रिबा मुबा।

तीतस चा अर्गु य्‍हुलला म्‍हि मुबा। थेसे थार्बा पिन्‍बा समाचार थेःना लबा गेरी पावलदा ह्रो लमुबा। पावलसे क्रेट भिबा सहरला मण्‍डलीदा च्‍याबाला लागिरी तीतसदा थे सहररीन थान्‍जी। चु चिठीरी गोर सोम मुल तामगदे भ्रिबा मुला।

जम्‍मान भन्‍दा ङाच्‍छाला ताम चा क्रेटला ल्‍हानान म्‍हिगदेसे नइबा गे लबासे लमा पावलसे तीतसदा मण्‍डलीदा च्‍याबा म्‍हिगदेला बानीबेहोर खाह्रङ्बा ततोःला भिसी घोना लबा मुला। अर्गु ताम चा मण्‍डलीरी मुबा खेप्‍बा खुइ दोबागदेदेन भ्‍योनगदे ओच्‍छे नोकरगदेदा खाह्रङ् लसी लोप्‍बा भिसी घोना लबा मुला। अर्गु ताम चा पावलसे तीतसदा तिगै तामरी ईख आथान्‍ना, छेबा बङ्बा आलना, मण्‍डली न्‍हङरी फेना लबा तामग्‍याम जोगब तउ ओच्‍छे सोजो तसी जम्‍मानदेन छ्‌याम ढिक्‍सी ख्रीष्‍टियान बानीबेहोर अन्‍छार भ्रतोःला भिसी सल्‍लाह पिन्‍बा मुला।

मुल तामगदे

फ्‍याफुल्‍बा १:१-४

मण्‍डलीदा च्‍याबा म्‍हिला बारेरी लोप्‍बा तामगदे १:५-१५

मण्‍डलीरी मुबा जम्‍मान समूहगदेसे लतोःबा गे २:१-१५

सल्‍लाह पिन्‍बादेन होशियार तना लबा ३:१-११

चिठीला थुमरी पाङ्बा तामगदे ३:१२-१५

पावलसे तीतसदा भ्रिबा चिठी

१

लास्‍सो ङा परमेश्‍वरला गे लबादेन येशू ख्रीष्‍टला मुल चेला पावलग्‍याम फ्‍याफुल्‍ला! ङादा परमेश्‍वरसे धम्‍बागदेला विश्‍वास ल्‍हेना लबादेन परमेश्‍वरदा खाह्रङ् लसी तेन्‍बा भिबा सत्‍य ताम लोप्‍बारी धम्‍बा हिन्‍ना।

२ चु सत्‍य तामग्‍याम चा य्‍हाङदा जुकजुकधोनाला जुनी याङ्ला भिबा आश खमुला। ओच्‍छे खाइमै लुसीला ताम आपाङ्बा परमेश्‍वरसे य्‍हाङदा चु जुनी पिन्‍ना भिसी जम्‍बुलिङ स्‍होबा भन्‍दा ङाच्‍छान कबुल लसी जिन्‍बा मुबा।

३ ओच्‍छे प्रभु येशूसे ठीक धुइरी ङादा चु ज्‍यबा समाचार उन्‍जी। चुनोन ज्‍यबा समाचार थेःना लबारी य्‍हाङदा थार्बा पिन्‍बा परमेश्‍वरसे कुल्‍बा अन्‍छार ङादा जिम्‍मा पिन्‍जी।

४ विश्‍वास गिकनोन तबासे लमा ङाला ह्राङलान झा दोबा तीतसदा परमेश्‍वर आबादेन य्‍हाङदा थार्बा पिन्‍बा येशू ख्रीष्‍टग्‍याम दयामायादेन शान्‍ति तगै।

क्रेट भिबा य्‍हुल्‍सारी तीतससे लबा गे

५ ङाइ कुल्‍बा अन्‍छार थेरी बाँकी मुबा गेगदे जिन्‍ना लबारीदेन जम्‍मान ग्‍लारी मण्‍डलीदा च्‍याबा म्‍हिगदे धम्‍बाला लागिरी ङाइ एदा क्रेट भिबा ग्‍लारी थान्‍बा हिन्‍ना।

६ मण्‍डलीदा च्‍याबा म्‍हिगदे तिगै दोष आरेबादेन म्रिङ गिक जे मुबा ततोःला। ओच्‍छे थेला कोलागदेएनोन विश्‍वास लबा ततोःला। आज्‍यबा बानीबेहोर थोबादेन कुल्‍बा ताम आङ्‌यान्‍बा तबारी आत।

७ तिग्‍दा भिसम परमेश्‍वरला गे लबारी जिम्‍मा पिन्‍बा म्‍हि तबासे लमा मण्‍डलीदा च्‍याबा म्‍हि चा तिगै दोष आरेबा ततोःला। थे ह्राङला सुरसे भ्रबा, योनान बोमो खबा, झि आइरक थुङ्सी ङ्‌य्‍होइसी भ्रबा, छेबा बङ्बा लबा, धन सम्‍पत्तिरी लोभ लबा म्‍हि आहिन,

८ तर डोन्‍बोगदेदा मान लबा, ज्‍यबा तामरी जे सेम लबा, ह्राङसे ह्राङदान तहरी थान्‍बा ततोःला। ओच्‍छे परमेश्‍वरदा सेम निबा बानीबेहोर थोबादेन चोखो ओच्‍छे जस्‍तोन दुख तसैनोन नाखम्‍बा म्‍हि ततोःला।

९ थेदा लोप्‍बा विश्‍वास लखम्‍बा बचनरी थे कोङ्‌सी चितोःला। तिग्‍दा भिसम थेसे घोबा सत्‍य ताम अन्‍छार थेसे स्‍य्‍हान्‍दोदा लोप्‍बारी खम्‍गै। थेसे लोप्‍बा तामगदेदा बिरोध लबा म्‍हिगदेला गल्‍ती उन्‍खम्‍तोःला।

१० तिग्‍दा भिसम ल्‍हानान म्‍हिगदे स्‍य्‍हान्‍दोला ताम आङ्‌यान्‍बादेन आतोःबा ताम पाङ्बा ओच्‍छे लुसीला ताम पाङ्बा तमुला, झन खतना लबागदे† थेह्रङ्बा तमुला।

११ थेतबासेलमा थेनीगदेला सुङ बन्‍द तना लतोःला। तिग्‍दा भिसम थेनीगदेसे ह्राङला फाइदाला लागिरी आतोःबा ताम लोप्‍सी जम्‍मान म्‍हेमेगदेला विश्‍वास न्‍होङ्ना लबा मुला। चुह्रङ्बा ताम चा थेनीगदेसे लोप्‍बारी आतमुबा।

१२ थेनीगदे न्‍हङला अगमवक्ता गिकसे “क्रेटला म्‍हिगदे सदन लुसीला ताम पाङ्बादेन पशुला ह्रङ्‌बा बानीबेहोर लबा ओच्‍छे ल्‍हाना चबा ब्‍लेगुगदे तला” भिसी पाङ्मुबा।

१३ चु ताम सत्‍य हिन्‍ना। थेतबासेलमा थेनीगदे विश्‍वासरी पाको म्‍हि दोगै भिसी थेनीगदेदा ल्‍हानान बङ्‍‌गो।

१४ ओच्‍छे थेनीगदेसे सत्‍य तामदा ख्‍लाबा म्‍हिगदेसे कुल्‍बा तामदेन सेमरी म्‍हन्‍सी पाङ्बा यहूदीगदेसे स्‍होसी पाङ्बा कथारी सेम थालगै।

१५ चोखो सेम मुबा म्‍हिगदेला लागिरी जम्‍मान स्‍हे चोखो तला। तर चोखो सेम आरेबादेन ख्रीष्‍टदा विश्‍वास आलबा म्‍हिगदेला लागिरी चा तिगै स्‍हेनोन चोखो आत। तिग्‍दा भिसम थेनीगदेला सेमदेन थेनीगदेसे म्‍हन्‍बा तामनोन चोखो आरे।

१६ थेनीगदेसे परमेश्‍वरदा ङोसेबा मुला भिसी मी पाङ्‌मुला, तर थेनीगदेला गेग्‍याम चा आउन्‍मुला। ओच्‍छे थेनीगदे परमेश्‍वरला ङाच्‍छा नइबादेन कुल्‍बा ताम आङ्‌यान्‍बा म्‍हिगदे तमुला। थेतबासेलमा थेनीगदे खजिबै ज्‍यबा गे लबाधोनाला आरे।

† 

१:१० “खतना लबागदे” भिबा चा यहूदी ख्रीष्‍टियानगदे हिन्‍ना।

जजा म्‍हिहेन्‍से घ्रेन म्‍हिधोनादा लोप्‍बा ताम

२

तीतस, एसे चा म्‍हिगदेदा सत्‍य ताम अन्‍छार खाह्रङ् लसी भ्रतोःला थे ताम जे लोप्‍गो।

२ खेप्‍बा म्‍हिगदेदा सेम नाबारी, जम्‍मानदेन छ्‌याम ढिक्‍बारी, ज्ञान बुद्धि थोसी चिबारी, ओच्‍छे विश्‍वासरी पाको दोबारी, माया लबारीदेन दुख तबा धुइरी नासी चिखम्‍तोःला भिसी लोप्‍गो।

३ चुह्रङ् लसीन खुइ दोबा म्रिङम्‍हेमेगदेसे परमेश्‍वरदा तेन्‍बा बानीबेहोर थोतोःला, स्‍य्‍हान्‍दोदा आतोःबा तामरी दोष थालउ, ओच्‍छे झि आइरक थुङ्सी ङ्‌य्‍होइबारी आत भिसी लोप्‍गो। थेनीगदेसे जुन ताम ज्‍यबा मुला थे ताम लोप्‍तोःला।

४ खुइ दोबा म्रिङम्‍हेमेगदेसे छामे म्रिङम्‍हेमेगदेदा ह्राङ ह्राङला ह्रेम्‍बोदेन कोलागदेदा माया लबारी,

५ जम्‍मानदेन छ्‌याम ढिक्‍सी ह्रेम्‍बोसे कुल्‍बा ताम ङ्‌यान्‍बा, दिमनाम लखम्‍बादेन दया लबारी ओच्‍छे ह्राङ ह्राङला ह्रेम्‍बोला तहरी चिबारी थेनीगदेदा लोप्‍तोःला। चुह्रङ् लजी भिसम परमेश्‍वरला बचनना हेला आत।

६ थेह्रङ् लसीन भ्‍योन म्‍हिगदेदाएनोन ह्राङसे ह्राङदान तहरी थान्‍सी भ्रउ भिसी पाङ्‍गो।

७ एसे लबा जम्‍मान गेग्‍यामसेन एला ज्‍यबा बानीबेहोर उन्‍गो, ओच्‍छे ए होशियार तसी सत्‍य ताम लोप्‍गो।

८ लोप्‍बा धुइरी खालैसे थाबारी आखम्‍बा सत्‍यदेन ठीक ताम लोप्‍गो। थेह्रङ् लजी भिसम य्‍हाङदा बिरोध लबागदेसे तिगै पाङ्आखम्‍ना थेनीगदे ह्राङनोन पेःला।

९ नोकरगदेदाएनोन ह्राङ ह्राङला मालिकला तहरी चिसी जम्‍मान तामग्‍याम ह्राङला मालिकदा ताङ्ना लउ। ओच्‍छे ह्राङला मालिकदा सुङ थादोःगो भिसी लोप्‍गो।

१० थेनीगदेसे तिगै य्‍हो थालगै। तर थेनीगदेसे लबा जम्‍मान गे ज्‍यबादेन पूरा विश्‍वासला तगै। थेह्रङ् लसीन जम्‍मान तामरी थेनीगदेसे य्‍हाङदा थार्बा पिन्‍बा परमेश्‍वरला बारेरी लोप्‍बा तामदा अझ जेना लगै।

११ तिग्‍दा भिसम परमेश्‍वरसे जम्‍मान म्‍हिदा थार्ना लबारी ह्राङला दयामाया उन्‍बा मुला।

१२ थे दयामायासे य्‍हाङदा परमेश्‍वरदा तेन्‍आपुङ्बादेन जम्‍बुलिङला स्‍हेगदेथोरी लोभ लबा सेम ख्‍लापुङ्ला। ओच्‍छे चु जम्‍बुलिङरी ह्राङसे ह्राङदान तहरी थान्‍सी परमेश्‍वरदा सेम निबा बानीबेहोर थोबादेन परमेश्‍वरदा तेन्‍सी भ्रबारी लोप्‍बा मुला।

१३ ओच्‍छे य्‍हाङदा थार्बा पिन्‍बा जम्‍मान भन्‍दा घ्रेन परमेश्‍वर येशू ख्रीष्‍ट घ्रेन य्‍हालदेन शक्तिरी दोःसी फेप्‍खबा धिनना य्‍हाङसे आश लसी चिबा मुला।

१४ ख्रीष्‍टसे य्‍हाङला जम्‍मान पापला छे फासी थार्ना लबा मुला। ओच्‍छे ह्राङलान लागिरी ज्‍यबा गे लबारी झन्‍बा य्‍हुल गिकदा चोखो तना लबारी ह्राङलान ज्‍यान पिन्‍जी।

१५ एसे चु तामगदे पूरा अधिकार लसी लोप्‍गो, ओच्‍छे पाङ्बा ताम आङ्‌यान्‍नी भिसम थेनीगदेदा बङ्‍‌गो। एदा खालैसेन हेला थालगै।

ज्‍यबा गे जे लउ

३

शासन लबा म्‍हिगदेदेन सरकारी गे लबा म्‍हिगदेसे पाङ्बा ताम ङ्‌यान्‍गो ओच्‍छे थेनीगदेसे कुल्‍बा ताम ङ्‌यान्‍बारीदेन ज्‍यना लसी गे लबारी विश्‍वासीगदेदा ढन्‍ना लसी पिन्‍गो।

२ ओच्‍छे थेनीगदेसे खालैला बिरोध लबादेन छेबा बङ्बा लसी थाभ्रगै। ओच्‍छे सोजो तसी जम्‍मान म्‍हिदेन छ्‌याम ज्‍यबा बानीबेहोर उन्‍गै।

३ तिग्‍दा भिसम ङाच्‍छा य्‍हाङएनोन मूर्ख, पाङ्बा ताम आङ्‌यान्‍बा, तिगै आघोबादेन आज्‍यबा म्‍हन्‍बा, मोजमजा लबा ओच्‍छे डाह लबा, पापी सेम थोबा, स्‍य्‍हान्‍दोसे हेला लबादेन गिकसे गिकदा हेला लबा मुबा।

४ तर य्‍हाङदा थार्बा पिन्‍बा परमेश्‍वरसे ह्राङला दयामाया उन्‍मा,

५ थेसे य्‍हाङदा थार्ना लबा य्‍हाङसे ज्‍यबा गे लसी आहिन, तर थेला दयासे हिन्‍ना। थेसे य्‍हाङदा परमेश्‍वरला आत्‍मासे ख्रुसी दोःसी न्‍हना लसी छार जुनी पिन्‍बा मुला।

६ थार्बा पिन्‍बा येशू ख्रीष्‍टग्‍याम परमेश्‍वरसे य्‍हाङदा ताङ्सी ताङ्सी थेनोन आत्‍मासे प्‍लिङ्ना लजी।

७ तिग्‍दा भिसम परमेश्‍वरला दयासे लमा य्‍हाङ परमेश्‍वरदा सेम निबा म्‍हि दोजी। ओच्‍छे य्‍हाङसे आश लबा अन्‍छार जुकजुकधोनाला जुनी याङ्बा हक याङ्बा मुला।

८ चु ताम सत्‍य हिन्‍ना। थेतबासेलमा परमेश्‍वरदा विश्‍वास लबागदेसे ज्‍यबा गे लउ भिसी एसे थेनीगदेदा भङ पिन्‍गो भिबा ङाला सेम मुला। तिग्‍दा भिसम म्‍हिगदेला लागिरी चु ताम ज्‍यबादेन गे खेल्‍बा मुला।

९ तर मूर्ख तामदेन ओन्‍माला ताम ओच्‍छे परमेश्‍वरसे मोशादा पिन्‍बा ठिमला बारेरी कल लबागदेदेन छेबा बङ्बा लबागदेग्‍याम थारेङ चिउ। तिग्‍दा भिसम थे य्‍हाङदा आतोःबादेन गे आखेल्‍बा ताम हिन्‍ना।

१० ओच्‍छे छेबा बङ्बा लसी फेबा म्‍हिदा तिरेम न्‍हीरेम सम्‍झब लउ, सम्‍झब लसै आङ्‌यान्‍नी भिसम थेदेन छ्‌याम संगतनोन थालउ।

११ एदा चु ताम थानोन मुला, चुह्रङ्बा म्‍हिला इज्‍जत आरे। ओच्‍छे थेसे लबा पापग्‍यामसेन थेसे ह्राङला दोष ह्राङसेन उन्‍ना।

ढन्‍तोःबा ताम

१२ ङाइ अर्तिमासदा तसै तुखिकसदा तसै ए मुबा ग्‍लारी पुइखला। थे खमैछ्‌याम ए खम्‍तेधोना ङादा ह्रुप तबारी निकोपोलिस भिबा ग्‍लारी खउ। तिग्‍दा भिसम ङाइ सेर्ख भर थेरीन चिबा सेम लबा मुला।

१३ जेनास भिबा वकीलदेन अपोल्‍लोसदा ग्‍यामरी ह्रो लसी पिन्‍गो। तिग्‍दा भिसम खम्‍तेधोना थेनीगदेदा तोःबा स्‍हे याङ्‌गै।

१४ य्‍हाङला म्‍हिगदेसे आरेनान आतबा स्‍हेगदे स्‍य्‍हान्‍दोदा पिन्‍बाला लागिरी सदन ज्‍यबा गे लबारी लोप्‍तोःला। थेह्रङ् लजी भिसम थेनीगदेला जुनी खेरोरी आनि।

१५ चुरी ङादेन छ्‌याम मुबागदे जम्‍मासेन एदा फ्‍याफुल्‍ला भिसी पाङ्बा मुला। ङन्‍दा माया लबा थेरी मुबा जम्‍मान विश्‍वासीगदेदा ङन्‍सेनोन फ्‍याफुल्‍बा मुला भिसी पाङ्‍गो।

एनीगदे जम्‍मानदेन छ्‌याम परमेश्‍वरला दयामाया तगै।

पावलसे फिलेमोनदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: मुल चेला पावलसे भ्रिबा मुबा। चु चिठी भ्रिबाला लागिरी तिमोथीसे ह्रो लबा मुबा (फिलेमोन १:१)।

भ्रिबा ग्‍ला: रोमला झ्‍याल्‍खानग्‍याम भ्रिबा मुबा।

भ्रिबा साल: ओस्‍पन ईश्‍‍वी संवत् ६०-६२ (विक्रम संवत् ११७-११९) सालला गुङरी भ्रिबा मुबा।

खाल्‍दा भ्रिबा: फिलेमोन भिबा म्‍हिदा भ्रिबा मुबा।

फिलेमोन जम्‍मासेन ङोसेबा ख्रीष्‍टियान मुबा। थे कलस्‍सी सहररी मुबा मण्‍डलीला विश्‍वासी तखम्‍ला। थे ओनेसिमस भिबा नोकरला मालिक मुबा। ओनेसिमस ह्राङला मालिकला दिमग्‍याम यार्सी रोम सहररी निबा मुबा। थार्बा पिन्‍बा समाचार थेःना लबासे लमा थे धुइरी पावल चा झ्‍याल्‍खानरी परब तबा मुबा। थेसे पावलग्‍यामसेन थार्बा पिन्‍बा समाचार थेःसी प्रभु येशूदा विश्‍वास लबा मुबा। पावलसे ओनेसिमसदा फिलेमोन मुबा ग्‍लारी पुइबान मुबा। थेतबासेलमा ओनेसिमससे तिगै गे न्‍होङ्ना लबा मुसै थेदा माफ लसी पिन्‍गो ओच्‍छे थेदा नोकरदा लबा ह्रङ्‌बा व्‍यवहार आहिन, तर येशूदा विश्‍वास लबा आलेदा लबा ह्रङ्‌बान व्‍यवहार लसी मान लउ भिसी फिलेमोनदा चु चिठी भ्रिबा मुबा।

मुल तामगदे

फ्‍याफुल्‍बा १-३

पावलसे फिलेमोनदा ज्‍यबा म्‍हि भिसी पाङ्बा ४-७

ओनेसिमसला लागिरी बिन्‍ती लबा ८-२२

चिठीला थुमरी पाङ्बा ताम २३-२५

पावलसे फिलेमोनदा भ्रिबा चिठी

फिलेमोन भिबा म्‍हिदा पावलला चिठी

१

लास्‍सो, ङा ख्रीष्‍ट येशूला लागिरी झ्‍याल्‍खानरी मुबा पावलदेन य्‍हाङला आले तिमोथीग्‍याम, ङन्‍ना सेम निबा ह्रो ङन्‍दा ह्रो लबा फिलेमोनदेन

२ य्‍हाङला आङा अप्‍फिया ओच्‍छे ङन्‍देन छ्‌याम ढिक्‍सी गे लबा अर्खिप्‍पसदेन एला दिमला मण्‍डलीदा फ्‍याफुल्‍ला।

३ य्‍हाङला परमेश्‍वर आबादेन प्रभु येशू ख्रीष्‍टग्‍याम दयामायादेन शान्‍ति याङ्‌गै।

पावलसे फिलेमोनना लागिरी प्रार्थना लबा

४ फिलेमोन आले, ङाइ प्रार्थना लबा धुइरी एदा ढन्‍मा ङाइ सदन ङाला परमेश्‍वरदा धन्‍यवाद पिन्‍मुला।

५ तिग्‍दा भिसम प्रभु येशूदा एसे लबा विश्‍वासदेन परमेश्‍वरला म्‍हिगदेदा एसे माया लबा मुला भिबा ताम थेःमुला।

६ एला विश्‍वाससे ख्रीष्‍टदेन छ्‌याम गिक तबा य्‍हाङला जम्‍मान ज्‍यबा तामगदे अझ घोबारी ज्ञान बुद्धि पिन्‍गै भिसी ङाइ परमेश्‍वरदेन छ्‌याम प्रार्थना लमुला।

७ ङाला आले, एला मायासे ङा ल्‍हानान ताङ्सी आँट याङ्बा मुला। तिग्‍दा भिसम एसे लमा परमेश्‍वरला म्‍हिगदेला सेम दोःसी ताङ्‍बा मुला।

पावलसे ओनेसिमसला लागिरी पाङ्बा ताम

८ थेतबासेलमा एसे तिग लतोःला भिसी ख्रीष्‍टसे पिन्‍बा अधिकारग्‍याम एदा कुल्‍खम्‍बा आँट मुला,

९ तर एला माया मुबासे लमा ङाइ एदा चु बिन्‍ती लबा मुला, दान्‍दे ङा खेप्‍बा दोःसी जिन्‍बा पावल ख्रीष्‍ट येशूला लागिरी झ्‍याल्‍खानरी मुला।

१० थेतबासेलमा प्रभुरी ङाला झा ओनेसिमसला लागिरी ङाइ एदा चु बिन्‍ती लबा मुला। झ्‍याल्‍खानरी मुबा धुइरीन ङा थेला आबा दोबा मुला।

११ ङाच्‍छा ओनेसिमस† एला लागिरी गे आखेल्‍बा म्‍हि मुबा। तर दान्‍दे एदेन ङाला लागिरी थे गे खेल्‍बा म्‍हि तबा मुला।

१२ थे ङाला तिङला डोरा हिन्‍ना। तसैनोन ङाइ थेदा ए मुबा ग्‍लारी दोःसी पुइखबा मुला।

१३ थार्बा पिन्‍बा समाचारला लागिरी ङा झ्‍याल्‍खानरी मुबा धुइरी एला साटोरी थेसे ङादा ह्रो लबाला लागिरी थे चुरीन मुगै भिबा ङाला सेम मुबा।

१४ तर एदा आङ्‌योइना ङादा तिगै लइ आम्‍हन्‍नी। तिग्‍दा भिसम ङादा ह्रो लबा करसे आहिन, तर एलान सुरसे लगै भिबा ङाला सेम मुला।

१५ ओनेसिमस तिगै धिनना लागिरी एग्‍याम फेसी चिमुबा। थेह्रङ् तबा चा थे सदन एदेन छ्‌यामनोन चिगै भिसीनोन मुला तला।

१६ थेतबासेलमा दाहेन्‍से थे नोकर ह्रङ्‌बा आहिन, तर नोकर भन्‍दा घ्रेन हिन्‍ना। ओच्‍छे प्रभुरी सेम निबा ङाला ह्राङलान आले हिन्‍ना, दान्‍दे मी झन एला लागिरी थे ह्राङलान आले हिन्‍ना।

१७ थेतबासेलमा चुदे एसे ङादा ह्राङलान ढिक्‍बा ह्रो म्‍हन्‍मुला भिसम थेदाएनोन ङादा ह्रङ्नोन मान लउ।

१८ चुदे थेसे एदा तिगै आज्‍यबा लसैनोन, अथवा थेसे तिगै फातोःबा मुसै थे ङाला मिनरी थान्‍गो।

१९ थे छे ङाइनोन फासी पिन्‍ना भिबा ताम चा ङा पावलसेन भ्रिबा हिन्‍ना। ओच्‍छे एसेनोन प्रभुदा ङोसेबा ङाग्‍यामसेन हिन्‍ना भिबा ताम ङाइ एदा पाङ्आतोः तला।

२० थेतबासेलमा ङाला आले, ङादा प्रभुला लागिरी चु गे लसी पिन्‍गो। ख्रीष्‍टदेन छ्‌याम गिक तबासे लमा एसे ङाला सेम दोःसी ताङ्ना लउ।

२१ ङाइ पाङ्बा भन्‍दा अझ एसे ङाला लागिरी ल्‍हानान लला भिबा ताम ङादा पूरा था तसी ङाइ एदा चु भ्रिबा मुला।

२२ ओच्‍छे अर्गु ताम चा ङाला लागिरीनोन कोठा गिक ठीक लसी थान्‍गो। तिग्‍दा भिसम एला प्रार्थनासे लमा ङाएनोन ए मुबा ग्‍लारी खम्‍याङ्ला वा भिसी आश लबा मुला।

चिठीला थुमरी पाङ्बा ताम

२३ ख्रीष्‍ट येशूला लागिरी ङादेन छ्‌यामनोन झ्‍याल्‍खानरी चिबा इपाफ्राससे एदा फ्‍याफुल्‍ला भिसी भिबा मुला।

२४ थेह्रङ् लसीन ङादेन छ्‌याम ढिक्‍सी गे लबा ङाला ह्रोगदे मर्कूस, अरिस्‍तार्खसदेन डेमास ओच्‍छे लूकासेनोन फ्‍याफुल्‍ला भिबा मुला।

२५ प्रभु येशू ख्रीष्‍टला दयामाया एनीगदेदेन छ्‌याम तगै।

† 

१:११ “ओनेसिमस” भिबाला अर्थ चा गे खेल्‍बा हिन्‍ना।

हिब्रूगदेदा भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: खालैदा था आरे। ङाच्‍छा ङाच्‍छा चु चिठी पावलसे भ्रिबा हिन्‍ना भिसी बाइबल विद्वानगदेसे पाङ्मुबा। तर दान्‍दे पावलसे भ्रिबा आहिन भिसी बाइबल विद्वानगदेसे म्‍हन्‍मुला। थेनीगदे न्‍हङला कोइसे अपोल्‍लोससे, कोइसे बारनाबाससे, कोइसे लूकासे, कोइसे सिलाससे, कोइसे चा स्‍य्‍हान्‍दो म्‍हिसे भ्रिबा हिन्‍ना भिसी म्‍हन्‍बा मुला। तर खाल्‍से भ्रिजी भिबा ताम परमेश्‍वरदा बाहेक स्‍य्‍हान्‍दो खालैदान था आरे।

भ्रिबा ग्‍ला: पक्‍का था आरे, तर कोइ कोइ बाइबल विद्वानगदेसे रोम सहरग्‍याम तखम्‍ला भिसी पाङ्बा मुला।

भ्रिबा साल: ओस्‍पन ईश्‍‍वी संवत् ७० (विक्रम संवत् १२७) साल भन्‍दा ङाच्‍छा भ्रिबा मुबा।

खाल्‍दा भ्रिबा: येशूदा विश्‍वास लबा यहूदी म्‍हिगदेला समूहगदेदा भ्रिबा मुबा।

येशूदा विश्‍वास लबा यहूदी म्‍हिगदेसे ल्‍हानान दुखदेन बिरोधला ताम नातोःबासे लमा येशूदा विश्‍वास लबा ख्‍लाला वा भिसी लोङ्‌बा मुबा। थेतबासेलमा चु चिठी भ्रिबा म्‍हिसे थेनीगदेदा आँट पिन्‍बाला लागिरी येशू ख्रीष्‍टनोन परमेश्‍वरला म्राङ्बा रुप हिन्‍ना भिसी पाङ्बा मुला। चु ताम घोना लबाला लागिरी चु चिठी भ्रिबा म्‍हिसे गोर सोम सत्‍य तामग्‍याम चुह्रङ् भिसी पाङ्बा मुला।

(क) येशू परमेश्‍वरला जुकजुकधोनाला झा हिन्‍ना, थेसे जम्‍मान दुख नासी परमेश्‍वर आबासे कुल्‍बा जम्‍मान तामगदे सेमहेन्‍सेन खाह्रङ् लसी ङ्‌यान्‍तोःला भिसी था याङ्जी। येशू परमेश्‍वरला झा तबासे लमान ङाच्‍छाला कबुलरी पाङ्बा जम्‍मान अगमवक्तागदे, स्‍वर्गदूतदेन मोशा भन्‍दा घ्रेन हिन्‍ना।

(ख) परमेश्‍वरला झा येशू ख्रीष्‍ट चा जुकजुकधोना परमेश्‍वरला मन्‍दिररी पूजा लबा मुल म्‍हि हिन्‍ना। थे चा ङाच्‍छाला कबुलरी पाङ्बा परमेश्‍वरला मन्‍दिररी पूजा लबा म्‍हि भन्‍दा घ्रेन हिन्‍ना भिसी पाङ्बा मुला।

(ग) येशू ख्रीष्‍टदा विश्‍वास लबा म्‍हिदा पापदेन लोङ्‌बा खबा ताम ओच्‍छे कालग्‍याम जोगब लला। चु तामला चिनु यहूदी धर्मला रिमठिमदेन जन्‍तुगदेदा बलि पिन्‍बा तामगदेग्‍याम ङाच्‍छान उन्‍सी जिन्‍बा मुबा।

चु चिठी भ्रिबा म्‍हिसे ११ अध्‍यायरी चु चिठी पढब लबा म्‍हिगदेदा इस्राएली काइरनरी मिन भ्रिसी थान्‍बा कोइ कोइ मिन चलब तबा म्‍हिगदेसे लबा विश्‍वासला बारेरी पाङ्सी विश्‍वासरी सदन कोङ्‌सी चिउ भिसी बिन्‍ती लबा मुला। १२ अध्‍यायरी जस्‍तोन दुख तसैनोन आसितेधोना येशूदा जे च्‍यासी जम्‍मान ताम नागो, ओच्‍छे विश्‍वासरी कोङ्‌सी चिउ भिसी थेसे थेनीगदेदा पाङ्बा मुला। चु चिठी चा सल्‍लाह पिन्‍बादेन होशियार तना लबा तामगदे भ्रिबान थुम्‍ना लबा मुला।

मुल तामगदे

येशू ख्रीष्‍ट परमेश्‍वरला पक्‍का रुप हिन्‍ना १:१-३

स्‍वर्गदूतगदे भन्‍दा येशू ख्रीष्‍ट घ्रेन हिन्‍ना १:४-२:१८

मोशादेन यहोशू भन्‍दा येशू ख्रीष्‍ट घ्रेन हिन्‍ना ३:१-४-१३

येशू ख्रीष्‍ट परमेश्‍वरला मन्‍दिररी पूजा लबा जम्‍मान भन्‍दा घ्रेन म्‍हि ४:१४-७:२८

येशू ख्रीष्‍टसे लबा घ्रेन कबुल ८:१-९:२८

येशू ख्रीष्‍ट पापला सय फाबारी क्रुसरी सिबा १०:१-३०

विश्‍वास चा जम्‍मान भन्‍दा मुल ताम हिन्‍ना ११:१-१२:२९

परमेश्‍वरदा ताङ्ना लतोःबा १३:१-१९

चिठीला थुमरी लबा प्रार्थना १३:२०-२१

चिठीला थुमरी पाङ्बा ताम १३:२२-२५

हिब्रूगदेदा भ्रिबा चिठी

येशू ख्रीष्‍ट परमेश्‍वरला झा

१

ओन्‍मा परमेश्‍वर अगमवक्तागदेग्‍याम य्‍हाङला आखे म्‍हेमेगदेदेन छ्‌याम ल्‍हानान थरीसे ल्‍हानान रेमधोना ताम लमुबा।

२ तर चु लिच्‍छाला धिनगदेरी परमेश्‍वर ह्राङला झाग्‍याम य्‍हाङदेन छ्‌याम ताम लमुला। परमेश्‍वरसे ह्राङला झा ख्रीष्‍टग्‍यामसेन जम्‍बुलिङ स्‍होजी। ओच्‍छे जम्‍मान स्‍हेगदे ह्राङलान स्‍होबारी थेदान धम्‍जी।

३ परमेश्‍वरला घ्रेन य्‍हालदेन शक्ति ख्रीष्‍टग्‍याम म्राङ्बा मुला। परमेश्‍वरला रुप थेनोन हिन्‍ना। थेला शक्तिशाली बचनग्‍यामसेन मुदेन जम्‍बुलिङला जम्‍मान स्‍हेगदे छ्‌याबा मुला। ओच्‍छे म्‍हिदा पापग्‍याम थार्ना लबा गे लसी जिन्‍माहेन्‍से थे स्‍वर्गरी शक्तिशाली परमेश्‍वरला दाहिने छ्‌यापट्टि मुल ठिरी धन्‍छ्‌याबा मुला।

ख्रीष्‍ट स्‍वर्गदूतगदे भन्‍दा घ्रेन हिन्‍ना

४ ख्रीष्‍ट स्‍वर्गदूतगदे भन्‍दा ल्‍हानान घ्रेन हिन्‍ना, थेह्रङ् लसीन परमेश्‍वरसे स्‍वर्गदूतगदेला भन्‍दा थेला मिन ज्‍यबा थान्‍जी।

५ तिग्‍दा भिसम परमेश्‍वरसे येशूदा बाहेक खाइमै खजिबै स्‍वर्गदूतगदेदा चुह्रङ् भिसी सुङ्बा आरे,

“ए ङाला झा हिन्‍ना,

तिनी ङा एला आबा दोबा मुला”

ओच्‍छे

“ङा थेला आबा दोला,

थे ङाला झा दोला।”

६ परमेश्‍वरसे ह्राङला झादा जम्‍बुलिङरी पुइखबा धुइरी

“जम्‍मान स्‍वर्गदूतगदेसे थेदा तेन्‍गै” भिसी दोःसीनोन सुङ्बा मुला।

७ परमेश्‍वरसे स्‍वर्गदूतगदेला बारेरी चुह्रङ् भिसी सुङ्बा मुला,

“परमेश्‍वरसे ह्राङला स्‍वर्गदूतगदेदा लाबा स्‍होजी,

ओच्‍छे ह्राङला गे लबा म्‍हिगदेदा चा मेला ल्‍हाम स्‍होजी।”

८ तर परमेश्‍वरसे ह्राङला झाला बारेरी चुह्रङ् भिसी सुङ्बा मुला,

“परमेश्‍वर ह्राङला य्‍हुल्‍सा सदन चिला।

ओच्‍छे ह्राङसे ठीक लसी शासन लला।

९ ह्राङदा ठीक ताम सेम निमुला, ओच्‍छे आज्‍यबा ताम चा च्‍यागेन आम्‍हन्‍मुला।

थेतबासेलमा परमेश्‍वर, ह्राङला परमेश्‍वरसे ह्राङदा धम्‍बा मुला।

ओच्‍छे ह्राङला ह्रोगदेदा भन्‍दा ल्‍हाना मान लसी ताङ्ना लबा मुला।”

१० परमेश्‍वरसे ह्राङला झादा दोःसी चुह्रङ् भिसी सुङ्जी,

“प्रभु, ह्राङसेन शुरुरी जम्‍बुलिङला जग थान्‍जी।

ओच्‍छे ह्राङसे ह्राङलान छ्‌यासे मुदेन मुरी मुबा जम्‍मान स्‍हेगदे स्‍होजी।

११ थे जम्‍मान स्‍हेगदे नाश तला, तर ह्राङ चा सदन चिला।

थे स्‍हेगदे क्‍वान ह्रङ् भोक्‍टो तसी निला।

१२ थे स्‍हेगदेदा ह्राङसे क्‍वान ह्रङ् लसी रिल्‍ला,

ओच्‍छे थे स्‍हेगदे क्‍वान ह्रङ्‌बा भोक्‍टो तसी निला ओच्‍छे पोला,

तर ह्राङ चा खाइमै आपो।

ओच्‍छे ह्राङ खाइमै म्‍हासी आनि।”

१३ तर परमेश्‍वरसे येशूदा बाहेक खाइमै खजिबै स्‍वर्गदूतगदेदा चुह्रङ् भिसी सुङ्बा आरे,

“ङाइ एला शत्रुगदेदा एला काङ धिरी आथान्‍तेधोना

ए ङाला दाहिने यापट्टि मुल ठिरी चिउ।”

१४ थेतबासेलमा स्‍वर्गदूतगदे चा परमेश्‍वरदा तेन्‍बा आत्‍मा जे हिन्‍ना। ओच्‍छे थार्बा याङ्बा म्‍हिगदेदा ह्रो लबाला लागिरी परमेश्‍वरसे थेनीगदेदा पुइखबा हिन्‍ना।

परमेश्‍वरसे येशू ख्रीष्‍टग्‍याम पिन्‍बा थार्बादा थाम्‍लेःगो

२

थेतबासेलमा य्‍हाङसे जुन ताम थेःबा मुला थे तामरी झन ल्‍हाना सेम लसी ङ्‌यान्‍तोःला, आहिन्‍सम य्‍हाङ थे तामग्‍याम थारेङ तला।

२ स्‍वर्गदूतगदेसे य्‍हाङला आखे म्‍हेमेदा थेःना लबा परमेश्‍वरला बचनरी पक्‍का अधिकार मुबा। थे ताम अन्‍छार आभ्रबा पाप लबा म्‍हिगदेदा परमेश्‍वरसे ठीक सजाय पिन्‍जी।

३ थेतबासेलमा येशू ख्रीष्‍टसे पिन्‍बा चु घ्रेन थार्बादा य्‍हाङसे वास्‍ता आलनी भिसम झन य्‍हाङ चा खाह्रङ् लसी सजायग्‍याम स्‍योर्म्‍याङ्‌ला? चु थार्बाला बारेरी ङाच्‍छा प्रभुसेन थेःना लजी। ओच्‍छे प्रभुसे थेःना लबा ताम थेःबा म्‍हिगदेसे चु ताम सत्‍य हिन्‍ना भिसी य्‍हाङदा घोना लजी।

४ परमेश्‍वरसेनोन चिनुगदे उन्‍सी, ल्‍हानान थरीला उदेकला गेदेन शक्तिशाली गेगदे लसी, ओच्‍छे ह्राङसे म्‍हन्‍बा अन्‍छार ह्राङला आत्‍माला मोलमगदे भो लसी पिन्‍सी चु थार्बा चा सत्‍य हिन्‍ना भिसी पक्‍का लजी।

य्‍हाङदा परमेश्‍वर मुबा ग्‍लारी भोर्बारी येशू म्‍हि दोःसी फेप्‍खबा

५ परमेश्‍वरसे स्‍वर्गदूतगदेदा य्‍हाङसे ताम लबा लिच्‍छाला धुइरी शासन लबा अधिकार पिन्‍बा आरे।†

६ परमेश्‍वरला बचनरी ग्‍ला गिकरी चुह्रङ् भिसी म्‍हि गिकसे भ्रिबा मुला,

“म्‍हि जजा हिन्‍ना, तसैनोन ह्राङसे तिग्‍दा थेदा वास्‍ता लमुला?

ओच्‍छे म्‍हिला झा खाल हिन्‍ना, ह्राङसे तिग्‍दा थेला सुर्दा लमुला?

७ ह्राङसे थेदा तिगै धिनना लागिरी स्‍वर्गदूतगदे भन्‍दा जजा स्‍होजी।

तसैनोन ह्राङसे थेदा स्‍य्‍हान्‍दोगदेसे ल्‍हानान मानदेन जयजयकार लबा मुकुट कूसी पिन्‍जी।

८ ओच्‍छे ह्राङसे जम्‍मान स्‍हेगदेथोरी शासन लबा अधिकार थेदा पिन्‍बा मुला।”

परमेश्‍वरसे जम्‍मान स्‍हे म्‍हिगदेला तहरी थान्‍मा थेला अधिकाररी आरेबा स्‍हेगदे तिगैनोन आरेबा। तर दान्‍देला चु धुइरी य्‍हाङ जम्‍मान स्‍हेगदे म्‍हिला तहरी मुबा आम्राङ्‌मुला।

९ तर तिगै धिनना लागिरी स्‍वर्गदूतगदे भन्‍दा जजा तबा येशूदा य्‍हाङसे म्राङ्बा मुला। परमेश्‍वरला दयामायासे लमा थे जम्‍मालान लागिरी सिजी। थेह्रङ् लसी सिबासे लमा थेदा ल्‍हानान मानदेन जयजयकार लबा मुकुट कूसी पिन्‍जी।

१० परमेश्‍वरसे ह्राङला लागिरी जम्‍मान स्‍हे ह्राङसेन स्‍होबा मुबा। ओच्‍छे ह्राङला कोलागदेदा ह्राङसे याङ्बा य्‍हालदेन शक्ति पिन्‍बाला लागिरी थार्बा पिन्‍बा येशूदा दुख नापुङ्‌सी पाको स्‍होबा चा परमेश्‍वरदा ज्‍यबा छोर्जी,

११ तिग्‍दा भिसम येशूसे पापग्‍याम फेसी चोखो तना लबा जम्‍मान म्‍हिगदेदेन येशू परमेश्‍वरलान सन्‍तान हिन्‍ना। थेतबासेलमा थेनीगदेदा आले आङा भिसी पाङ्‌बारी येशू आपेःमुला।

१२ येशूसे परमेश्‍वरदा चुह्रङ् भिसी सुङ्जी,

“ङाइ ङाला आले आङागदेला गुङरी ह्राङसे लबा गेला बारेरी पाङ्ला,

ओच्‍छे मण्‍डलीला गुङरी ङाइ ह्राङला जयजयकार लला।”

१३ दोःसी येशूसे चुह्रङ् भिसी सुङ्जी,

“ङाइ परमेश्‍वरथोरीन भर लला।”

थेह्रङ् लसी दोःसीनोन

“च्‍यागो, दान्‍दे ङा परमेश्‍वरसे ङादा पिन्‍बा चु कोलागदेदेन छ्‌यामनोन मुला” भिसी सुङ्जी।

१४ थे कोलागदेला ल्‍हुइ स्‍यादेन काला तबासे लमा येशूला ल्‍हुइएनोन थेनीगदेला ह्रङ्‌बान स्‍यादेन काला दोजी। ओच्‍छे म्‍हिदा नाश लबा शक्ति थोबा शैतानदा नाश लबारी येशू ह्राङनोन सिजी।

१५ ओच्‍छे सिला वा भिसी सदन लोङ्सी चिबा म्‍हिगदेदा येशूसे लोङ्बाग्‍याम फेजी।

१६ चुह्रङ् लसी येशूसे स्‍वर्गदूतगदेला लागिरी थेह्रङ् लबा आहिन, तर अब्राहामला सन्‍तानना† लागिरी थेह्रङ् लबा हिन्‍ना भिबा ताम य्‍हाङदा था मुला।

१७ थेतबासेलमा म्‍हिगदेला पाप माफ लबाला लागिरी परमेश्‍वरसे पिन्‍बा गेरी भर तबादेन दया मुबा परमेश्‍वरला मन्‍दिररी पूजा लबा मुल म्‍हि दोतोःला। थेह्रङ्बा म्‍हि दोबाला लागिरी जम्‍मान तामरी येशू ह्राङलान आले आङागदे ह्रङ्‌बान दोतोःबा मुबा।

१८ शैतानसे फसब लबारी म्‍हाइमा येशू ह्राङसेन ल्‍हानान दुख नाजी। थेतबासेलमा शैतानसे फसब लबारी म्‍हाइबागदे जम्‍मादान थेसे जोगब लखम्‍ला।

† 

२:५ चु भिबा चा स्‍वर्गदूतगदेदा शासन लबारी आपिन्‍नी। तर येशूदा शासन लबा अधिकार पिन्‍जी भिबा हिन्‍ना।

† 

२:१६ “अब्राहामला सन्‍तान” भिबा चा परमेश्‍वरदा विश्‍वास लबा म्‍हिगदे हिन्‍ना।

येशू मोशा भन्‍दा घ्रेन हिन्‍ना

३

थेतबासेलमा परमेश्‍वरसे ह्राङलान म्‍हिगदे स्‍होबाला लागिरी धम्‍बा ज्‍योज्‍यो आले नाना आङागदे, य्‍हाङसे परमेश्‍वरसे पुइखबा परमेश्‍वरला मन्‍दिररी पूजा लबा मुल म्‍हि येशूदा च्‍यागे।

२ मोशा परमेश्‍वरला म्‍हिगदेला गुङरी गे लबाला लागिरी भर तबा म्‍हि मुबा ह्रङ्नोन येशूएनोन ह्राङदा गे लपुङ्बा परमेश्‍वरला लागिरी भर तबा मुबा।

३ दिमसे भन्‍दा दिम स्‍होबा म्‍हिसे मान याङ्बा ह्रङ् लसी मोशासे भन्‍दा येशूसे झन ल्‍हाना मान याङ्बा मुला।

४ खजिबै दिम खजिबै म्‍हिसे स्‍होबा तमुला। तर जम्‍मान स्‍हे स्‍होबा चा परमेश्‍वरनोन हिन्‍ना।

५ मोशा चा परमेश्‍वरला म्‍हिगदेदा च्‍याबा जम्‍मान तामरी भर तबा नोकर मुबा। थेसे परमेश्‍वरला म्‍हिगदेदा लिच्‍छा तिग तला भिबा ताम पाङ्मुबा।

६ तर ख्रीष्‍ट चा दिमला भर तबा झा गिक ह्रङ्‌बान परमेश्‍वरला दिमरी अधिकार याङ्बा मुल झा हिन्‍ना। चुदे य्‍हाङसे लबा आशथोरी पूरन भर लसी लिच्‍छाधोनान विश्‍वासरी कोङ्‌सी चिजी भिसम य्‍हाङएनोन परमेश्‍वरला दिमला कोलागदे दोला।

परमेश्‍वरला लिच्‍छा भ्रउ

७ थेतबासेलमा परमेश्‍वरला आत्‍मासे चुह्रङ् भिसी सुङ्बा मुला,

“तिनी एनीगदेसे परमेश्‍वरला काइ थेःजी भिसम,

८ एनीगदेला आखे म्‍हेमेसे परमेश्‍वरला बिरोध लबा ह्रङ् लसी

एनीगदेसे ह्राङला सेम कोङ्‌ना थालउ।

थेनीगदेसे तोङतोङबा ग्‍लारी परमेश्‍वरला सेम च्‍यासी परमेश्‍वरला बिरोध लबा मुबा।

९ थेरी एनीगदेला आखे म्‍हेमेगदेसे बोगल न्‍ही दिङधोना ङाइ लबा गे म्राङ्सीनोन

ङाला सेम च्‍यासी ङादा विश्‍वास आलनी।

१० थेतबासेलमा थेनीगदेदा म्राङ्सी ङादा बोमो रेःजी।

ओच्‍छे ‘चु म्‍हिगदेसे ङादा विश्‍वास लबा ख्‍लाजी,

ङाइ पाङ्बा थेनीगदेसे आङ्‌यान्‍नी’ भिसी ङाइ भिजी।

११ ङाइ बोमोला झोकरी थेनीगदेदा

‘ङाइ स्‍होबा ब्‍लप्‍बा न्‍हबा ग्‍लारी थेनीगदे खाइमै वाङ्‌आम्‍याङ्‌’ भिसी घ्रान फाजी।”

१२ ज्‍योज्‍यो आले नाना आङागदे, होशियार तसी चिउ। एनीगदे न्‍हङरी खालैनोन विश्‍वास आलबा पापी सेम थोसी छोन्‍बो परमेश्‍वरदा थाख्‍लागो।

१३ तर परमेश्‍वरला बचनरी “तिनी” भिबा धुइ मुतेधोना जम्‍मासेन गिकसेम गिकदा सदन आँट पिन्‍सीन चिउ। आहिन्‍सम पापसे फसब लसी एनीगदे न्‍हङरी खालैला सेम कोङ्‌ना लला।

१४ य्‍हाङसे शुरुरी लबा विश्‍वासरी य्‍हाङ सोतेधोना कोङ्‌सी चिजी भिसम य्‍हाङसे ख्रीष्‍टग्‍याम याङ्बा हक याङ्ला।

१५ बचनरी चुह्रङ् भिसी भ्रिबा मुला,

“तिनी एनीगदेसे परमेश्‍वरला काइ थेःजी भिसम

बिरोध लबा धिनरी ह्रङ् लसी

एनीगदेसे ह्राङला सेम कोङ्‌ना थालउ।”

१६ परमेश्‍वरला काइ थेःसीनोन थेदा बिरोध लबा म्‍हिगदे खाल मुबा? तिग मोशासे मिश्र य्‍हुल्‍साग्‍याम फेसी भबा म्‍हिगदेन आहिन? हिन्‍ना।

१७ खाल म्राङ्सी परमेश्‍वर बोगल न्‍ही दिङधोना बोमो खजी? तोङतोङबा ग्‍लारी सिबा थे पाप लबा ओन्‍माला म्‍हिगदेदा म्राङ्सी आहिन? हिन्‍ना।

१८ परमेश्‍वरसे ङाइ स्‍होबा ब्‍लप्‍बा न्‍हबा ग्‍लारी वाङ्‌आम्‍याङ्‌ भिसी खाल्‍दा सुङ्मुबा? परमेश्‍वरसे कुल्‍बा ताम आङ्‌यान्‍बा थेनोन म्‍हिगदेदा सुङ्बा आहिन? हिन्‍ना।

१९ थेतबासेलमा थेनीगदेसे विश्‍वास आलबासे लमा थेनीगदे ब्‍लप्‍बा न्‍हबा ग्‍लारी वाङ्‌आम्‍याङ्‌नी भिबा ताम य्‍हाङसे था याङ्बा मुला।

परमेश्‍वरला म्‍हिगदेला लागिरी ब्‍लप्‍बा न्‍हबा ग्‍ला

४

य्‍हाङदा ब्‍लप्‍बा न्‍हबा ग्‍लारी वाङ्‌पुङ्‌ला भिसी परमेश्‍वरसे कबुल लबा मुला। थेतबासेलमा य्‍हाङ होशियार तसी चिइ, आहिन्‍सम एनीगदे न्‍हङला खालै थे ब्‍लप्‍बा न्‍हबा ग्‍लारी वाङ्‌आम्‍याङ्‌।

२ तिग्‍दा भिसम ओन्‍माला म्‍हिगदेदा ह्रङ्नोन य्‍हाङदाएनोन थार्बा पिन्‍बा समाचार थेःना लबा मुला। तर थेनीगदेला लागिरी थे समाचार गे आखेल्‍बा तजी। तिग्‍दा भिसम थेनीगदेसे थे समाचार सेमरी थान्‍सी विश्‍वास आलनी।

३ दाहेन्‍से य्‍हाङ विश्‍वास लबागदे चा थे ब्‍लप्‍बा न्‍हबा ग्‍लारी वाङ्म्‍याङ्ला। परमेश्‍वरसे चुह्रङ् भिसी सुङ्बा मुला,

“ङाइ बोमोला झोकरी ‘थेनीगदेदा ङाइ स्‍होबा ब्‍लप्‍बा न्‍हबा ग्‍लारी

थेनीगदे खाइमै वाङ्‌आम्‍याङ्‌’ भिसी घ्रान फाजी।”

तसैनोन जम्‍बुलिङ स्‍होमाहेन्‍सेन परमेश्‍वरसे लबा जम्‍मान गे पूरा तबान मुला।

४ तिग्‍दा भिसम थेसे अर्गु ग्‍लारीनोन निसरेला बारेरी चुह्रङ् भिसी सुङ्बा मुला,

“परमेश्‍वरसे जम्‍मान गे लसी जिन्‍माहेन्‍से निसरेमाकुनु ब्‍लप्‍बा न्‍हजी।”

५ दोःसी थेसे चु तामला बारेरी चुह्रङ् भिसी सुङ्बा मुला,

“ङाइ ब्‍लप्‍बा न्‍हबाला लागिरी स्‍होबा ग्‍लारी थेनीगदे खाइमै वाङ्‌आम्‍याङ्‌।”

६ तसैनोन परमेश्‍वरसे स्‍होबा थे ब्‍लप्‍बा न्‍हबा ग्‍लारी अझन कोइ कोइ म्‍हि वाङ्‍म्‍याङ्‍‍ला। ओच्‍छे ङाच्‍छान थार्बा पिन्‍बा समाचार थेःसीनोन कुल्‍बा ताम आङ्‌यान्‍बा म्‍हिगदे चा थे ब्‍लप्‍बा न्‍हबा ग्‍लारी वाङ्‍आम्‍याङ्‍नी।

७ थेतबासेलमा परमेश्‍वरसे ब्‍लप्‍बा न्‍हबा ग्‍लारी वाङ्‌म्‍याङ्बाला लागिरी अर्गु धिन स्‍होजी। थे धिन चा “तिनीला धिन” भिसी तोगब लजी। परमेश्‍वरसे ल्‍हानान दिङ लिच्‍छा दाऊद ग्‍लेग्‍याम चुह्रङ् भिसी सुङ्जी,

“तिनी एनीगदेसे परमेश्‍वरला काइ थेःजी भिसम ह्राङला सेम कोङ्‌ना थालउ।”

चु ताम ङाइ ङाच्‍छाएनोन पाङ्सी जिन्‍बा मुबा।

८ चुदे यहोशूसे थेनीगदेदा ब्‍लप्‍बा न्‍हबा ग्‍लारी धोना लबा हिन्‍सम परमेश्‍वरसे थे अर्गु धिनना तामनोन आतेःसेला मुबा।†

९ थेतबासेलमा परमेश्‍वरसे निसरेकुनु ब्‍लप्‍बा न्‍हबा ह्रङ् लसी परमेश्‍वरला म्‍हिगदेला लागिरीनोन ब्‍लप्‍बा न्‍हबा ग्‍ला स्‍होबा मुला।

१० परमेश्‍वरसे गे लसी जिन्‍माहेन्‍से ब्‍लप्‍बा न्‍हबा ह्रङ् लसी ब्‍लप्‍बा न्‍हबा ग्‍लारी वाङ्बा म्‍हिगदेसेनोन गे लसी जिन्‍माहेन्‍से ब्‍लप्‍बा न्‍हला।

११ परमेश्‍वरसे कुल्‍बा ताम आङ्‌यान्‍बासे लमा ओन्‍माला म्‍हिगदे ब्‍लप्‍बा न्‍हबा ग्‍लारी वाङ्‌आम्‍याङ्‌नी। तर य्‍हाङ न्‍हङरी खालैनोन थेह्रङ् आतबाला लागिरी य्‍हाङ जम्‍मासेन थे ब्‍लप्‍बा न्‍हबा ग्‍लारी वाङ्बारी खम्‍तेधोना भङ लइ।

१२ परमेश्‍वरला छोन्‍बो बचन मी गे लसी चिबा शक्ति हिन्‍ना। चु न्‍हीलोनपट्टि धार मुबा तरवार भन्‍दा छ्‌यार्बा मुला। चुसे म्‍हिला आत्‍मा, ल्‍हुइ, थेला जी जीदेन नख्रुला टाङगदेन फेला ओच्‍छे म्‍हिला सेमला तामदेन लबारी म्‍हाइबा गे ठीक मुला कि आरे भिसी च्‍याला।

१३ परमेश्‍वरसे म्राङ्आखम्‍बा ताम तिगैनोन आरे। थेला ङाच्‍छा जम्‍मान ताम प्रस्‍टन मुला। य्‍हाङसे लबा जम्‍मान गेला हिसाब थेदान उन्‍तोःला।

परमेश्‍वरला मन्‍दिररी पूजा लबा मुल म्‍हिगदे न्‍हङरी येशू जम्‍मान भन्‍दा घ्रेन हिन्‍ना

१४ थेतबासेलमा य्‍हाङसे लबा विश्‍वासरी अझ य्‍हाङ कोङ्‌सी चिइ। तिग्‍दा भिसम स्‍वर्गरी फेप्‍बा परमेश्‍वरला झा येशून परमेश्‍वरला मन्‍दिररी पूजा लबा य्‍हाङला मुल म्‍हि हिन्‍ना।

१५ परमेश्‍वरला मन्‍दिररी पूजा लबा मुल म्‍हिगदे न्‍हङला घ्रेन म्‍हि य्‍हाङला येशूदा य्‍हाङला जम्‍मान कमजोरीगदे था मुला। तिग्‍दा भिसम थेदाएनोन य्‍हाङदा ह्रङ्नोन जम्‍मान तामरी फसब लबारी म्‍हाइजी। तर थेसे पाप चा आलनी।

१६ थेतबासेलमा य्‍हाङ आलोङ्ना दया लबा परमेश्‍वरला ठिला ङाच्‍छापट्टि निइ। दुख तबा धुइरी य्‍हाङसे थेरी थेला दयामायाग्‍याम ह्रो याङ्ला।

† 

४:८ मोशा सिमाहेन्‍से इस्राएलीगदेदा यहोशूसे कनान भिबा य्‍हुल्‍सारी भोर्बा गे लजी।

५

परमेश्‍वरला मन्‍दिररी पूजा लबा खजिबै मुल म्‍हि धम्‍मा म्‍हिगदे न्‍हङ‌ग्‍यामनोन धम्‍मुला। म्‍हिगदेला साटोरी परमेश्‍वरदा फुल्‍तोःबा पापला बलिदेन भेटी फुल्‍बाला लागिरी थेदा धम्‍बा हिन्‍ना।

२ थे मुल म्‍हिसे आसेबा आघोबादेन ग्‍याम थोर्सी भ्रबागदेदा आछेर्ना ज्‍यना लसी घोना लखम्‍मुला। तिग्‍दा भिसम थे ह्राङएनोन कमजोर म्‍हि हिन्‍ना।

३ थेतबासेलमा स्‍य्‍हान्‍दो म्‍हिगदेला पापला लागिरी जे आहिन, तर थेसे ह्राङला पापला लागिरीनोन बलि फुल्‍तोःमुला।

४ खालै म्‍हिसे ह्राङला सेमसे म्‍हाइजी भिदेमा परमेश्‍वरला मन्‍दिररी पूजा लबा मुल म्‍हिसे याङ्बा मान आयाङ्‌। तर परमेश्‍वरसेन थे मान याङ्बा म्‍हि स्‍होबारी धम्‍ला। थेह्रङ् लसीन हारूनदाएनोन थेनोन परमेश्‍वरसे धम्‍जी।

५ चुह्रङ् लसी ख्रीष्‍टसेनोन ह्राङनोन परमेश्‍वरला मन्‍दिररी पूजा लबा मुल म्‍हि दोबारी मान आम्‍हाइनी। तर थेदा

“ए ङाला झा हिन्‍ना,

ङा तिनी एला आबा दोबा मुला”

भिसी सुङ्बा परमेश्‍वरसेन धम्‍जी।

६ ओच्‍छे परमेश्‍वरसे अर्गु ग्‍लारीनोन चुह्रङ् भिसी सुङ्बा मुला,

“ए मल्‍कीसेदेक ह्रङ्नोन

सदनना लागिरी परमेश्‍वरदा तेन्‍बा म्‍हि हिन्‍ना।”

७ येशू जम्‍बुलिङरी म्‍हि दोःसी धन्‍छ्‌यामा ल्‍हानान क्रासी ह्राङदा सिबाग्‍याम सोना लखम्‍बा परमेश्‍वरदेन छ्‌याम प्रार्थना लजी। ओच्‍छे सोजो तसी कुल्‍बा ताम ङ्‌यान्‍बासे लमा परमेश्‍वरसे थेला प्रार्थना सान्‍जी।

८ येशू परमेश्‍वरला झा तसीनोन ह्राङसे नाबा दुखग्‍याम परमेश्‍वरसे कुल्‍बा ताम ङ्‌यान्‍बारी लोप्‍जी।

९ येशू जम्‍मान तामरी पाको तमाहेन्‍से थे ह्राङसे कुल्‍बा ताम ङ्‌यान्‍बा जम्‍मान म्‍हिगदेला लागिरी जुकजुकधोना थार्बा पिन्‍बा मुहान दोजी।

१० ओच्‍छे परमेश्‍वरसेन थेदा मल्‍कीसेदेकदा ह्रङ्नोन परमेश्‍वरदा तेन्‍बा मुल म्‍हि दोबारी धम्‍जी।

विश्‍वास थाख्‍लागै भिसी होशियार तना लबा

११ चु तामला बारेरी एनीगदेदा ङन्‍से पाङ्तोःबा ताम ल्‍हानान मुला। तर एनीगदेदा घोना लबारी गाह्रो तबा मुला। तिग्‍दा भिसम एनीगदेसे योना आघोमुला।

१२ तिनीधोना मी एनीगदे स्‍य्‍हान्‍दोदा लोप्‍खम्‍बा म्‍हि ततोःमुबा। तर एनीगदेदा मी अझ परमेश्‍वरला बारेरी जजाबा तामगदेएनोन स्‍य्‍हान्‍दो म्‍हिसे लोप्‍तोःबा मुला। थेतबासेलमा एनीगदे चबा स्‍हेला साटोरी अझ ङ्‍हे थुङ्बा कोलागदे ह्रङ्‌बान मुला।

१३ एनीगदे ङ्‍हेला भररी जे सोबा कोलागदे ह्रङ्‌बा म्‍हिसे चा ज्‍यबादेन नइबा तिग हिन्‍ना थे ताम था आत।

१४ तर चबा स्‍हे चबा घ्रेन म्‍हिसे चा धिन धिननोन ह्राङसे लबा गेग्‍याम ज्‍यबादेन नइबा तिग हिन्‍ना थे ताम था याङ्ला।

६

थेह्रङ् भिसम य्‍हाङ ख्रीष्‍टला बारेरी ङाच्‍छा लोप्‍बा तामगदे जे आतना अझ घ्रेन घ्रेन तामगदे लोप्‍बान पाको म्‍हि दोगे। अथवा नाश तना लबा गेगदे ख्‍लासी परमेश्‍वरपट्टि दोःबा तामदेन परमेश्‍वरदा विश्‍वास लबा ताम य्‍हाङदा घरिघरि लोप्‍आतोः।

२ ओच्‍छे बप्‍तिस्‍माला बारेरी लोप्‍बा तामगदे, स्‍य्‍हान्‍दोथोरी या थान्‍सी प्रार्थना लबा तामगदे, सिबागदे दोःसी सोला भिबा तामगदेदेन जुकजुकधोनाला सजाय याङ्ला भिबा तामगदेला बारेरीनोन एनीगदेदा दाहेन्‍से लोप्‍आतोः।

३ चुदे परमेश्‍वरसे सेम लजी भिसम य्‍हाङसे घ्रेन घ्रेन तामएनोन लला।

४ तिग विश्‍वास ख्‍लासी निबागदेदा दोःसी भसी परमेश्‍वरपट्टि दोःपुङ्‌बारी खम्‍ला? आखम। तिग्‍दा भिसम जुन म्‍हिसे ङाच्‍छा तिरेम परमेश्‍वरला य्‍हाल याङ्सी स्‍वर्गला मोलमदेन परमेश्‍वरला आत्‍माएनोन याङ्बा मुला।

५ थेनीगदेसे परमेश्‍वरला बचनएनोन था याङ्बा मुला ओच्‍छे खबा धुइला बारेरी परमेश्‍वरसे लबा शक्तिशाली गेगदेएनोन म्राङ्सी जिन्‍बा मुला।

६ थे जम्‍मान ताम था तसीनोन विश्‍वास लबा ख्‍लासी न्‍होङ्‌सी निबा म्‍हिगदेदा दोःसी ह्राङ ह्राङला पाप ख्‍लासी परमेश्‍वरपट्टि दोःपुङ्‌बारी खम्‍नोन आखम। तिग्‍दा भिसम थेह्रङ्बा म्‍हिगदेसे परमेश्‍वरला झादा दोःसीनोन क्रुसरी टाँगब लसी जम्‍मान म्‍हिला ओन्‍छाङरी येशूला बेइज्‍जत लला।

७ ल्‍हानान ह्रङ् नाम ताइमाहेन्‍से बु भम्‍सी खेती लबागदेसे ढ्वबा अन्‍न ल्‍हानान रोला। थेह्रङ्बा बु वारीसे परमेश्‍वरग्‍याम मोलम याङ्ला।†

८ तर थे बुरी पुजु दोङगदे जे फुइजी भिसम थे गे आखेल्‍बा तला। थेह्रङ्बा बुदा परमेश्‍वरसे केःबारी छ्‌याइला। लिच्‍छा थे पुजु दोङगदे मेरी ख्राङ्ला।

९ ङाला सेम निबा ह्रोगदे, ङन्‍से चुह्रङ्बा ताम लसैनोन एनीगदेला बारेरी चा ज्‍यबा ताम तला भिसी म्‍हन्‍बा मुला। ओच्‍छे थार्बा याङ्सी एनीगदेसे ल्‍हानान ज्‍यबा स्‍हेगदे याङ्ला।

१० परमेश्‍वरसे सदन ठीक निसाफ लमुला, ओच्‍छे एनीगदेसे परमेश्‍वरला म्‍हिगदेदा ह्रो लसी परमेश्‍वरदा माया उन्‍बा मुला। अझ एनीगदेसे थेह्रङ्बा गे लबान मुला, चु ताम परमेश्‍वरसे खाइमै आम्‍लेः।

११ एनीगदे जम्‍मासेन ह्राङ ह्राङसे लबा आश पूरन याङ्बाला लागिरी ढुक्‍क तसी सोतेधोना भङ लसी गे लला भिसी ङन्‍से म्‍हन्‍बा मुला।

१२ परमेश्‍वरसे पिन्‍ना भिसी कबुल लबा स्‍हेगदे याङ्बाला लागिरी एनीगदे ब्‍लेगु थादोगै। ओच्‍छे विश्‍वास लसी जस्‍तोन दुख तसै नाबा म्‍हिगदे ह्रङ् तसी भ्रगै भिबा ङन्‍ना सेम मुला।

परमेश्‍वरसे लबा कबुल

१३ परमेश्‍वरसे य्‍हाङला म्‍हेमे अब्राहामदा मोलम पिन्‍ना भिसी कबुल लमा ह्राङ भन्‍दा घ्रेन स्‍य्‍हान्‍दो खालै आरेबासे लमा परमेश्‍वरसे ह्राङलान मिनरी घ्रान फासी चुह्रङ् भिसी सुङ्जी,

१४ “ङाइ एदा मोलम पिन्‍नोन पिन्‍ना, ओच्‍छे एला सन्‍तान ल्‍हानान तला।”

१५ परमेश्‍वरसे पिन्‍ना भिसी कबुल लबा मोलम आयाङ्‌तेधोना अब्राहामसे भ्रान्‍सी चिबासे लमा थे मोलम याङ्जी।

१६ खालै म्‍हिसे तिगै ताम पक्‍का लतोःजी भिसम थेसे ह्राङ भन्‍दा घ्रेन्‍ना मिनरी घ्रान फामुला, ओच्‍छे आढिक्‍बा तामगदे घ्रान फासी ढिक्‍ना लमुला।

१७ परमेश्‍वरसे पिन्‍ना भिसी कबुल लबा मोलम याङ्बा म्‍हिगदेदा ह्राङसे लबा कबुल खाइमै आपोमुला भिबा ताम उन्‍बा सेम लजी। थेतबासेलमा परमेश्‍वरसे घ्रान फासी थे कबुल पक्‍का लजी।

१८ परमेश्‍वरसे य्‍हाङदेन छ्‌याम कबुलएनोन लबा मुला, घ्रानएनोन फाबा मुला। चु ताम न्‍ही चा खाइमै आपोमुला। ओच्‍छे परमेश्‍वरसे खाइमै लुसीला ताम आलमुला। थेतबासेलमा जोगब तबाला लागिरी परमेश्‍वरला ङाच्‍छा निबा य्‍हाङसे घ्रेन आँट याङ्ला। ओच्‍छे य्‍हाङसे य्‍हाङला ङाच्‍छापट्टि थान्‍सी पिन्‍बा आशएनोन याङ्ला।

१९ चु आश चा य्‍हाङला आत्‍मादा जोगब लबा पक्‍का सत्‍य ताम हिन्‍ना। चुनोन आशग्‍याम य्‍हाङ परमेश्‍वर धन्‍छ्‌याबा ग्‍लाधोना धोला।

२० य्‍हाङला लागिरी येशू य्‍हाङ भन्‍दा ङाच्‍छान थे ग्‍लारी फेप्‍सी धन्‍छ्‌यासी जिन्‍बा मुला। ओच्‍छे येशू सदनना लागिरी परमेश्‍वरदा तेन्‍बा म्‍हि मल्‍कीसेदेक ह्रङ्‌बान मुल म्‍हि दोबा मुला।

† 

६:७ चु पदला बारेरी उत्‍पत्ति ३:१७-१८ स्‍हीगो

परमेश्‍वरदा तेन्‍बा मल्‍कीसेदेक

७

चु मल्‍कीसेदेक शालेम भिबा य्‍हुल्‍साला ग्‍लेदेन जम्‍मान भन्‍दा घ्रेन परमेश्‍वरदा तेन्‍बा म्‍हि मुबा। अब्राहाम गोर ब्‍लि ग्‍लेदेन लडाइ लसी ढासी दोःसी खबा धुइरी मल्‍कीसेदेकसे स्‍याप्‍सी मोलम पिन्‍जी।

२ अब्राहामसे ग्‍लेगदेदा ढासी भबा जम्‍मान स्‍हेगदेग्‍याम भो च्‍युइला भो गिक फेसी मल्‍कीसेदेकदा पिन्‍जी। मल्‍कीसेदेक भिबाला अर्थ गिक चा ठीक निसाफ लबा ग्‍ले हिन्‍ना। ओच्‍छे थे शालेम य्‍हुल्‍साला ग्‍ले तबासे लमा मल्‍कीसेदेक भिबाला अर्गु अर्थ चा शान्‍तिला ग्‍ले हिन्‍ना।

३ मल्‍कीसेदेकला आबा आमादेन आखे म्‍हेमे खाल हिन्‍ना भिसी तिगै भ्रिसी थान्‍बा आरे। ओच्‍छे थे न्‍हबादेन सिबा तामला बारेरीनोन तिगै भ्रिसी थान्‍बा आरे। परमेश्‍वरला झा ह्रङ्नोन थेएनोन सदनना लागिरी परमेश्‍वरदा तेन्‍बा म्‍हि दोजी।

४ मल्‍कीसेदेक गाते घ्रेन म्‍हि मुबा भिबा ताम एनीगदेदा था तला। य्‍हाङला म्‍हेमे अब्राहामसेनोन लडाइरी ढासी भबा जम्‍मान स्‍हेग्‍याम भो च्‍युइला भो गिक थेदा पिन्‍जी।

५ परमेश्‍वरला मन्‍दिररी पूजा लबा लेवी वंशला म्‍हिगदेएनोन अब्राहामलान सन्‍तान तसैनोन परमेश्‍वरसे मोशादा पिन्‍बा ठिम अन्‍छार ह्राङलान म्‍हिगदेग्‍याम भो च्‍युइला भो गिक किन्‍मुबा।

६ परमेश्‍वरदा तेन्‍बा मल्‍कीसेदेक लेवी वंशला आहिन। तसैनोन थेसे परमेश्‍वरला मन्‍दिररी पूजा लबा म्‍हिगदेला म्‍हेमे अब्राहामग्‍याम भो च्‍युइला भो गिक किन्‍जी। ओच्‍छे परमेश्‍वरसे लबा कबुलगदे याङ्तोःबा अब्राहामदा थेसे मोलम पिन्‍जी।

७ घ्रेन म्‍हिसे जजा म्‍हिदा मोलम पिन्‍ना भिबा ताम जम्‍मादान था मुला।

८ परमेश्‍वरला मन्‍दिररी पूजा लबा सिसी निबा म्‍हिगदेसे भो च्‍युइला भो गिक किन्‍जी। तर परमेश्‍वरदा तेन्‍बा खाइमैनोन आसिबा मल्‍कीसेदेकसेनोन भो च्‍युइला भो गिक किन्‍बा मुबा।

९ लेवीगदेसे म्‍हिगदेग्‍याम भो च्‍युइला भो गिक किन्‍मुबा। तर चुह्रङ्‌एनोन पाङ्‌खम्‍ला, लेवीगदेला म्‍हेमे अब्राहामसे मल्‍कीसेदेकदा भो च्‍युइला भो गिक पिन्‍माहेन्‍से लेवीगदेसेनोन पिन्‍बा तला।

१० तिग्‍दा भिसम मल्‍कीसेदेकसे अब्राहामदा स्‍याप्‍मा लेवी ह्राङला म्‍हेमे अब्राहामला ल्‍हुइरीन मुबा।

येशू मल्‍कीसेदेक ह्रङ्‌बान हिन्‍ना

११ लेवी वंशला म्‍हिगदेसे परमेश्‍वरला मन्‍दिररी पूजा लबा गे याङ्बा मुबा। थेतबासेलमा इस्राएलीगदेसे परमेश्‍वरग्‍याम ठिम याङ्जी। तर परमेश्‍वरला मन्‍दिररी पूजा लबा लेवीला गे लबा ठिम अन्‍छार खालै म्‍हिदा तिगै दोष आरेबा म्‍हि स्‍होबारी खम्‍बा हिन्‍सम हारूनना सन्‍तानना† साटोरी मल्‍कीसेदेक ह्रङ्‌बा परमेश्‍वरदा तेन्‍बा स्‍य्‍हान्‍दो म्‍हि तिग्‍दा खतोःजी?

१२ तिग्‍दा भिसम परमेश्‍वरला मन्‍दिररी पूजा लबा मुल म्‍हि स्‍य्‍हान्‍दोन खाल्‍ला पोमाहेन्‍से ठिमएनोन पोतोःला।

१३ य्‍हाङला प्रभुला बारेरी चु तामगदे पाङ्बा मुला, थे अर्गु वंशला हिन्‍ना। थेला वंशला खालैसेन परमेश्‍वरदा भेटी फुल्‍बा ग्‍लारी गे लबा आरे।

१४ य्‍हाङला प्रभु मी यहूदाला वंशरी न्‍हबा हिन्‍ना। यहूदाला वंशग्‍याम परमेश्‍वरला मन्‍दिररी पूजा लबा म्‍हि स्‍होबा तामला बारेरी मोशासे तिगैनोन पाङ्बा आरे भिबा ताम जम्‍मादान था मुला।

१५ मल्‍कीसेदेक ह्रङ्‌बान परमेश्‍वरदा तेन्‍बा स्‍य्‍हान्‍दो म्‍हि खसी जिन्‍बासे लमा दाहेन्‍से चु जम्‍मान ताम झन ज्‍यना लसी घोला।

१६ थे य्‍हाङला आखे म्‍हेमेला ठिम अन्‍छार स्‍होबा परमेश्‍वरदा तेन्‍बा म्‍हि आहिन। तर खाइमै नाश आतबा जुनीला शक्तिग्‍याम स्‍होबा परमेश्‍वरदा तेन्‍बा म्‍हि हिन्‍ना।

१७ तिग्‍दा भिसम थेला बारेरी बचनरी चुह्रङ् भिसी भ्रिबा मुला, “मल्‍कीसेदेक ह्रङ्नोन ए सदनना लागिरी परमेश्‍वरदा तेन्‍बा म्‍हि हिन्‍ना।”

१८ तिग्‍दा भिसम थे ङाच्‍छाला ठिम चा तिगै लआखम्‍बादेन गे आखेल्‍बा तबासे लमा भ्‍याङ्‍बा मुला।

१९ तिग्‍दा भिसम थे ठिमसे खजिबै स्‍हेदा तिगै दोष आरेबा स्‍होआखम्‍नी। तर दाहेन्‍से झन य्‍हाङदा ज्‍यबा आश पिन्‍बा मुला। थे आशग्‍याम य्‍हाङ परमेश्‍वरला ङामरी धोखम्‍ला।

२० परमेश्‍वरसे ह्राङला ताम पक्‍का लबाला लागिरी घ्रान फासी चु छार ठिम शुरु लबा हिन्‍ना। चुह्रङ्बा घ्रान चसी परमेश्‍वरसे पूजा लबा स्‍य्‍हान्‍दो खजिबै म्‍हिगदेदा धम्‍बा आरे,

२१ तर येशू चा परमेश्‍वरसे घ्रान फासी परमेश्‍वरला मन्‍दिररी पूजा लबा म्‍हि स्‍होबा हिन्‍ना। थेला बारेरी बचनरी चुह्रङ् भिसी भ्रिबा मुला,

“परमप्रभुसे घ्रान फासी जिन्‍बा मुला,

थेसे ह्राङला सेम खाइमै आपो।

‘ए सदनना लागिरी परमेश्‍वरला मन्‍दिररी पूजा लबा म्‍हि हिन्‍ना।’”

२२ परमेश्‍वरसे लबा ज्‍यबा कबुलला जिम्‍मा येशूसे किन्‍बा मुला।

२३ ओच्‍छे अर्गु ताम चा ङाच्‍छा परमेश्‍वरला मन्‍दिररी पूजा लबा म्‍हिगदे ल्‍हानान मुबा। तिग्‍दा भिसम थेनीगदे सिसी निबासे लमा सदन ह्राङला गे लबारी आखम्‍मुबा।

२४ तर येशू चा जुकजुकधोनान सोसी चिबासे लमा थे सदनना लागिरी परमेश्‍वरला मन्‍दिररी पूजा लबा म्‍हि दोबा मुला।

२५ थेतबासेलमा येशूदा विश्‍वास लसी परमेश्‍वर मुबा ग्‍लारी खबा म्‍हिगदेदा थेसे सदनना लागिरी थार्ना लबारी खम्‍ला। तिग्‍दा भिसम थेनीगदेला लागिरी परमेश्‍वरदेन छ्‌याम प्रार्थना लसी पिन्‍बारी येशू सदन सोसी चिला।

२६ य्‍हाङदा तोःबा परमेश्‍वरदा तेन्‍बा मुल म्‍हि चुनोन येशू हिन्‍ना। थे पापनोन आलबादेन चोखो ओच्‍छे तिगै दोष आरेबा मुला। थेतबासेलमा परमेश्‍वरसे थेदा पापी म्‍हिगदेग्‍याम फेसी स्‍वर्गला जम्‍मान भन्‍दा मुल ठिरी धन्‍छ्‌यापुङ्‌बा मुला।

२७ परमेश्‍वरला मन्‍दिररी पूजा लबा अर्गु मुल म्‍हिगदेसे म्‍हिगदेला पाप माफ लबारी धिन धिननोन बलि फुल्‍तोःमुबा। तर येशूसे चा थेह्रङ् लसी बलि फुल्‍आतोःनी। तिग्‍दा भिसम थे ह्राङनोन तिरेमरीन सदनना लागिरी बलि तसी जिन्‍बा मुला।

२८ तिग्‍दा भिसम मोशादा पिन्‍बा ठिम अन्‍छार कमजोर म्‍हिगदेदा परमेश्‍वरला मन्‍दिररी पूजा लबा मुल म्‍हि स्‍होबारी धम्‍जी। तर परमेश्‍वरला झा येशूदा थे ठिम भन्‍दा लिच्‍छा परमेश्‍वरसे ह्राङसे घ्रान फाबा अन्‍छार धम्‍बा मुला। ओच्‍छे सदनना लागिरी तिगै दोष आरेबा स्‍होबा मुला।

† 

७:११ हारूनना सन्‍तान चा लेवीगदे हिन्‍ना।

येशू परमेश्‍वरदा तेन्‍बा य्‍हाङला मुल म्‍हि हिन्‍ना

८

ङन्‍से पाङ्बा मुल तामएनोन चुनोन हिन्‍ना, य्‍हाङला जम्‍मान भन्‍दा घ्रेन परमेश्‍वरदा तेन्‍बा मुल म्‍हि स्‍वर्गरी परमेश्‍वरला दाहिनेपट्टि ठिरी धन्‍छ्‌याबा मुला।

२ येशू परमेश्‍वरदा तेन्‍बा मुल म्‍हि दोःसी स्‍वर्गला जम्‍मान भन्‍दा चोखो ग्‍लारी गे लमुला। चु चोखो ग्‍ला म्‍हिसे स्‍होबा आहिन, तर परमेश्‍वरसे स्‍होबा सत्‍य पाल हिन्‍ना।

३ परमेश्‍वरला मन्‍दिररी पूजा लबा जम्‍मान मुल म्‍हिगदे परमेश्‍वरदा भेटीदेन बलि फुल्‍बाला लागिरी धम्‍बा हिन्‍ना। थेतबासेलमा परमेश्‍वरदा तेन्‍बा य्‍हाङला मुल येशूसेनोन परमेश्‍वरदा तिगै स्‍हे फुल्‍नोन तोःला।

४ येशू चु जम्‍बुलिङरी मुबा हिन्‍सम खाइमै परमेश्‍वरदा तेन्‍बा म्‍हि आदोसेला मुबा। तिग्‍दा भिसम मोशादा पिन्‍बा ठिम अन्‍छार भेटी फुल्‍बा परमेश्‍वरला मन्‍दिररी पूजा लबा लेवी वंशला म्‍हिगदे मी चुरी ङाच्‍छाहेन्‍सेन मुबा।

५ थेनीगदेसे परमेश्‍वरला मन्‍दिररी पूजा लबा गे चा स्‍वर्गरी मुबा सत्‍य ताम ह्रङ्‌बा जे हिन्‍ना, तर स्‍वर्गरी मुबा सत्‍य तामनोन चा आहिन। मोशादाएनोन परमेश्‍वरसे थेह्रङ्बान लउ भिसी कुल्‍बा मुबा। मोशासे परमेश्‍वरदा तेन्‍बारी पाल स्‍होबारी छ्‌याइमा, “च्‍यागो, जम्‍मान ताम ङाइ एदा गङरी उन्‍बा ह्रङ्‌बान स्‍होउ” भिसी कुल्‍बा मुबा।

६ तर येशूसे परमेश्‍वरदा तेन्‍बा गे चा परमेश्‍वरला मन्‍दिररी पूजा लबा स्‍य्‍हान्‍दो मुल म्‍हिगदेला गे भन्‍दा झन घ्रेन मुला। थेह्रङ् लसीन परमेश्‍वरदेन परमेश्‍वरला म्‍हिगदेला गुङरी येशूसे लबा छार कबुल थे पुरानो कबुल भन्‍दा ज्‍यबा मुला। तिग्‍दा भिसम छार कबुलरी ल्‍हानान ज्‍यबा तामगदे मुला।

७ पुरानो कबुलरी तिगै दोष आरेबा हिन्‍सम थेला ग्‍लारी दोःसी अर्गु कबुल लनोन आतोःसेला मुबा।

८ तर परमेश्‍वरसे ह्राङला म्‍हिगदेसे लबा गल्‍ती था याङ्सी चुह्रङ् भिसी सुङ्जी,

“परमप्रभुसे चुह्रङ् भिसी सुङ्बा मुला,

ङाइ इस्राएलला सन्‍तानदेन यहूदाला सन्‍तानदेन छ्‌याम

छार कबुल लबा धिन खबान मुला।

९ थे छार कबुल ङाइ थेनीगदेला आखे म्‍हेमेगदेदेन छ्‌याम लबा कबुल ह्रङ्‌बा आत।

थे धुइरी ङाइ थेनीगदेदा यारी चुङ्सी मिश्र य्‍हुल्‍साग्‍याम फेसी भबा मुबा।

परमप्रभुसे चुह्रङ् भिसी सुङ्बा मुला,

थेनीगदे ङाइ लबा कबुल अन्‍छार आभ्रनी।

थेतबासेलमा ङाइ थेनीगदेला वास्‍ता आलनी।

१० थे धिन खमाहेन्‍से ङाइ इस्राएलला सन्‍तानगदेदेन छ्‌याम छार कबुल लला,

ङाइ थे ठिम थेनीगदेला सेमरी भ्रिसी थान्‍ना।

ङा थेनीगदेला परमेश्‍वर दोला ओच्‍छे थेनीगदे ङाला म्‍हि दोला।

११ ‘परमप्रभुदा ङोसेगो’ भिसी दाहेन्‍से खालैसेन ह्राङला खिम्‍जेमदा,

ह्राङला ज्‍योज्‍यो आले नाना आङादा लोप्‍आतोः।

तिग्‍दा भिसम जजाहेन्‍से घ्रेनधोनाला जम्‍मासेन ङादा ङोसेला।

१२ ङाइ थेनीगदेसे लबा नइबा गेला दोष मेटब लला,

ओच्‍छे थेनीगदेसे लबा पाप ङाइ दोःसी खाइमै आढन।”

१३ चु कबुलदा “छार” भिसी सुङ्बासे लमान परमेश्‍वरसे ङाच्‍छाला कबुलदा भोक्‍टो स्‍होजी। थे ङाच्‍छाला कबुल चा भोक्‍टो तबासे लमा म्‍हासी निला।

परमेश्‍वरदा तेन्‍बाला लागिरी म्‍हिसे स्‍होबा चोखो ग्‍ला

९

पुरानो कबुलरी परमेश्‍वरदा तेन्‍बा ठिम मुबा। ओच्‍छे थे ठिमरी परमेश्‍वरदा तेन्‍बा चोखो ग्‍लाला बारेरीनोन भ्रिबा मुबा।

२ थे पाल न्‍हङरी कोठा न्‍ही मुबा। ङाच्‍छापट्टिला कोठादा चोखो ग्‍ला भिसी भिमुबा। थे कोठारी चा नाङसल थान्‍बा ग्‍लादेन टेबुल मुबा। थे टेबुलथोरी चा परमेश्‍वरदा फुल्‍बा गेङगदे मुबा।

३ थे कोठा भन्‍दा न्‍हङरी अर्गु पर्दा गिक मुबा। थे पर्दा न्‍हङला कोठादा चा जम्‍मान भन्‍दा चोखो ग्‍ला भिसी भिमुबा।

४ थे कोठा न्‍हङरी म्‍हरला धूप म्राबा ग्‍लादेन ङाच्‍छाला कबुल थान्‍बा म्‍हरसे मोरब लबा चोखो सन्‍दोस मुबा। थे सन्‍दोस न्‍हङरी म्‍हरला ताङरी मन्‍नदेन म्‍हेन्‍दो सार्बा हारूनना कडी ओच्‍छे परमेश्‍वरसे ह्राङला म्‍हिगदेदेन छ्‌याम लबा कबुल भ्रिसी थान्‍बा युङबाला पाटीगदे मुबा।

५ परमेश्‍वरला य्‍हालदेन शक्ति थेरी मुला भिसी उन्‍बाला लागिरी थे सन्‍दोसथोरी पाप माफ लबा ग्‍लारी भ्‍याप मुबा करूब भिबा स्‍वर्गदूत न्‍ही मुबा। थे ग्‍लादा थेन्‍नीला भ्‍याप्‍से घप्‍सी थान्‍बा मुबा। तर दान्‍देन ङन्‍से चु ताम मेलोसेन पाङ्‌बारी आखम।

६ चु जम्‍मान स्‍हेगदे ठीक लसी जिन्‍माहेन्‍से परमेश्‍वरला मन्‍दिररी पूजा लबा म्‍हिगदे ह्राङसे लतोःबा गेगदे लबारी धिन धिननोन ङाच्‍छापट्टिला चोखो ग्‍लारी निमुबा।

७ तर जम्‍मान भन्‍दा चोखो ग्‍लारी चा तिदिङरी तिरेम परमेश्‍वरला मन्‍दिररी पूजा लबा मुल म्‍हि गिक बाहेक स्‍य्‍हान्‍दो खालै आनिमुबा। थेएनोन थेरी जन्‍तुला का आभोर्दे निआखम्‍मुबा। थे का थेसे ह्राङला पापदेन स्‍य्‍हान्‍दो म्‍हिगदेला पापला लागिरी फुल्‍मुबा।

८ चु जम्‍मान तामगदेग्‍याम ङाच्‍छापट्टिला चोखो ग्‍ला मुतेधोना मन्‍दिर न्‍हङ‌पट्टिला जम्‍मान भन्‍दा चोखो ग्‍लारी वाङ्बा म्राप आठोङ्‌ भिबा ताम परमेश्‍वरला आत्‍मासे उन्‍बा मुला।

९ चु ताम चा दान्‍देला धुइ गाते घ्रेन मुला भिसी उन्‍बा चिनु जे हिन्‍ना। चु तामग्‍याम परमेश्‍वरदा फुल्‍बा भेटीदेन बलिसे म्‍हिला सेम चोखो स्‍होबारी आखम भिसी उन्‍बा मुला।

१० थे स्‍हेगदे चा चबा थुङ्बादेन म्‍हिदा चोख्‍याब लबा ल्‍हानान थरीला ठिम जे हिन्‍ना। थे ठिम चा परमेश्‍वरग्‍याम छार ठिम आखतेधोनाला लागिरी ल्‍हुइ चोखो तना लबा ठिम जे हिन्‍ना, सेम चोखो तना लबा ठिम आहिन।

ख्रीष्‍टला का

११ तर ख्रीष्‍ट चा परमेश्‍वरदा तेन्‍बा मुल म्‍हि दोःसी दान्‍दे चुरी मुबा जम्‍मान ज्‍यबा स्‍हेगदे पिन्‍बाला लागिरी फेप्‍खबा मुला। थे जम्‍मान भन्‍दा घ्रेनदेन चोखो ग्‍लारी फेप्‍जी। चु ग्‍ला चा जम्‍बुलिङला स्‍हेगदेग्‍याम म्‍हिसे स्‍होबा ग्‍ला आहिन।

१२ ख्रीष्‍टसे बोगोदेन बहरला का भोर्सी आहिन, तर ह्राङलान का भोर्सी तिरेमरीन य्‍हाङदा जुकजुकधोनान पापग्‍याम फेबाला लागिरी थे जम्‍मान भन्‍दा चोखो ग्‍लारी फेप्‍जी।

१३ ङाच्‍छाला ठिम अन्‍छार रा बोगोदेन बहरला का ओच्‍छे म्‍हे योमो ख्राङ्बा मेफ्रा अशुद्ध तबा म्‍हिगदेदा स्‍वामा थेनीगदेला ल्‍हुइ चोखो तमुबा।

१४ झन ख्रीष्‍टला काग्‍याम य्‍हाङ सोसी छोन्‍बो परमेश्‍वरदा तेन्‍गै भिसी य्‍हाङदा सिना लबा गे लपुङ्बा नइबा सेमदा चोखो स्‍होबा मुला। तिग्‍दा भिसम ख्रीष्‍ट खाइमै नाश आतबा आत्‍माग्‍याम तिगै दोष आरेबा बलि दोःसी ह्राङसे ह्राङदान परमेश्‍वरदा फुल्‍जी।

१५ थेतबासेलमा परमेश्‍वरसे जुकजुकधोना चिबा मोलमगदे पिन्‍ना भिसी लबा कबुल ह्राङसे धम्‍बा म्‍हिगदेसे याङ्‌गै भिसी छार कबुल ढिक्‍ना लबा चा ख्रीष्‍टनोन हिन्‍ना। तिग्‍दा भिसम ङाच्‍छा लबा पुरानो कबुलला धुइरी म्‍हिगदेसे लबा पापगदेग्‍याम फेबाला लागिरीन ख्रीष्‍ट सिबा मुला।

१६ अर्गु ताम चा खालै म्‍हिसे ह्राङला सम्‍पत्ति बकसपत्र भ्रिसी पिन्‍बा ह्रङ्‌बा हिन्‍ना, तिग्‍दा भिसम बकसपत्र लसी पिन्‍बा म्‍हि आसितेधोना थे बकसपत्रसे तिगै गे आल।

१७ तिग्‍दा भिसम बकसपत्र भ्रिसी पिन्‍बा म्‍हि सोतेधोना बकसपत्र याङ्बा म्‍हिला तिगै अधिकार आत। थे बकसपत्र भ्रिसी पिन्‍बा म्‍हि सिमाहेन्‍से जे बकसपत्र याङ्बा म्‍हिला अधिकार तला।

१८ थेतबासेलमा ङाच्‍छा लबा पुरानो कबुलसेनोन का आरेतेधोना तिगै गे आलमुबा।

१९ मोशासे परमेश्‍वरसे पिन्‍बा जम्‍मान ठिमगदे म्‍हिगदेदा पाङ्सी जिन्‍माहेन्‍से क्‍युइरी बोगोदेन बहरला का दोङ्‌सी हिसपला स्‍याउलादेन वाला ऊनसे म्‍हिगदेदेन परमेश्‍वरसे पिन्‍बा ठिमला किताबरी स्‍वामुबा।

२० ओच्‍छे थेसे चुह्रङ् भिसी भिजी, “एनीगदेसे परमेश्‍वरसे कुल्‍बा ताम ङ्‌यान्‍गै भिसी थेसे एनीगदेदेन छ्‌याम लबा कबुलदा पक्‍का लबा चा चुनोन का हिन्‍ना।”

२१ थेह्रङ् लसीन मोशासे परमेश्‍वरला मन्‍दिरला चोखो ग्‍लादेन पूजा लबारी चलब लबा जम्‍मान स्‍हेगदेरी थे का स्‍वाजी।

२२ पाङ्‌नोन तोःमा परमेश्‍वरसे मोशादा पिन्‍बा ठिम अन्‍छार जम्‍मान ह्रङ्‌बा स्‍हेदा कासे चोखो तना लला, का बगब आततेधोना पापला दोष मेटब आत।

२३ थे ङाच्‍छाला ठिमला तामगदे स्‍वर्गरी मुबा स्‍हेगदे ह्रङ्‌बा जे हिन्‍ना। थेह्रङ्बा स्‍हेगदेदा मी चोखो स्‍होबारी ठिम तोःजी भिसम स्‍वर्गरी मुबा स्‍हेगदेदा चोखो स्‍होबारी झन ज्‍यबा बलि लतोःला।

२४ थेतबासेलमा ख्रीष्‍ट म्‍हिसे स्‍होबा चोखो ग्‍लारी आफेप्‍नी। तिग्‍दा भिसम थे स्‍वर्गरी मुबा चोखो सत्‍य ग्‍ला ह्रङ्‌बा जे हिन्‍ना। तर दान्‍दे थे परमेश्‍वरला ङाच्‍छा य्‍हाङला लागिरी ताम थान्‍बारी स्‍वर्गरी फेप्‍बा मुला।

२५ ङाच्‍छाला ठिम अन्‍छार परमेश्‍वरला मन्‍दिररी पूजा लबा मुल म्‍हि जन्‍तुला का भोर्सी दिङएदङसेन चोखो ग्‍लारी नितोःबा मुबा। तर ख्रीष्‍ट चा ह्राङनोन बलि दोःसी घरिघरि स्‍वर्गरी आफेप्‍नी।

२६ चुदे सदन फेप्‍तोःबा हिन्‍सम जम्‍बुलिङ छ्‌यामाहेन्‍सेन ख्रीष्‍टसे घरिघरि दुख नातोःसेला मुबा। तर जम्‍बुलिङ नाश तबा धुइधोनाला लागिरी ख्रीष्‍ट तिरेम फेप्‍खसी सदनना लागिरी पापला दोष मेटब लबारी ह्राङनोन बलि तजी।

२७ म्‍हि तिरेम सिनोन तोःला, ओच्‍छे सिमाहेन्‍से परमेश्‍वरसे थेला निसाफ लला।

२८ थेह्रङ् लसीन ल्‍हानान म्‍हिला पापला दोष मेटब लबाला लागिरी ख्रीष्‍टएनोन तिरेम जे बलि दोजी। ख्रीष्‍ट दोःसीनोन फेप्‍खला, ओच्‍छे थे धुइरी चा म्‍हिगदेला पापला दोष मेटब लबाला लागिरी आहिन, तर ताङ्सी ताङ्सी थेला ग्‍याम च्‍यासी चिबागदेदा थार्ना लबारी फेप्‍खला।

ख्रीष्‍ट सदनना लागिरी बलि तजी

१०

परमेश्‍वरसे मोशादा पिन्‍बा ठिम चा लिच्‍छा खबा ज्‍यबा तामला चिनु जे हिन्‍ना। तर ख्रीष्‍टसे लबा ज्‍यबा तामनोन चा आहिन। तिग्‍दा भिसम ङाच्‍छाला ठिम अन्‍छार दिङएदङसेन खाल गिकलान बलि फुल्‍मुबा। तर थे बलिसे चा परमेश्‍वर मुबा ग्‍लारी खबा म्‍हिगदेदा चोखो स्‍होबारी आखम।

२ बलि फुल्‍सी म्‍हिगदे चोखो तबा हिन्‍सम बलि फुल्‍बान आख्‍लासेला मुबा। तिग्‍दा भिसम परमेश्‍वरदा तेन्‍बा म्‍हिगदे सदनना लागिरी चोखो तसेला मुबा। ओच्‍छे थेनीगदेसे पापी भिसी म्‍हन्‍आतोःसेला मुबा।

३ बरु थे दिङएदङसेन लबा बलिसे म्‍हिगदेदा ह्राङला पाप सदन ढन्‍ना जे लला।

४ तिग्‍दा भिसम बहरदेन रा बोगोगदेला कासे खाइमै पापला दोष मेटब लबारी आखम।

५ थेतबासेलमा जम्‍बुलिङरी फेप्‍खबा धुइरी ख्रीष्‍टसे परमेश्‍वरदा चुह्रङ् भिसी सुङ्जी,

“‘ह्राङसे भेटीदेन बलिदान आम्‍हाइनी,

तर ङाला लागिरी ह्राङसे ल्‍हुइ गिक स्‍होजी।

६ ह्राङ मेरी ख्राङ्‌सी फुल्‍बा बलिदेन पापला दोष मेटब तबाला लागिरी फुल्‍बा बलिगदेरीनोन आताङ्‌नी।’

७ जमाहेन्‍से ङाइ चुह्रङ् भिसी भिजी,

‘स्‍हीगो परमेश्‍वर, ङाला बारेरी बचनरी भ्रिबा ह्रङ्नोन

ह्राङसे म्‍हन्‍बा अन्‍छार पूरा लबारी ङा खबा मुला।’”

८ ख्रीष्‍टसे ङाच्‍छा चुह्रङ् भिसी सुङ्जी, “जन्‍तुगदेला बलिदेन अन्‍न बलिगदे ओच्‍छे बलि फुल्‍बा ग्‍लारी ख्राङ्‌सी पिन्‍बा जन्‍तुला बलिदेन पाप मेटब तबाला लागिरी फुल्‍बा बलि किन्‍बारी ह्राङ आताङ्‌नी।” चु जम्‍मान बलिगदे चा मोशादा पिन्‍बा ठिम अन्‍छार मुसैनोन चुह्रङ् भिसी सुङ्जी।

९ ओच्‍छे दोःसी ख्रीष्‍टसे चुह्रङ् भिसी सुङ्जी, “स्‍हीगो, ह्राङसे म्‍हन्‍बा ताम पूरा लबाला लागिरी ङा खबा मुला।” लिच्‍छाला ठिमदा सदनना लागिरी थान्‍बारी ख्रीष्‍टसे ङाच्‍छाला ठिमदा भ्‍याङ्‍जी।

१० परमेश्‍वरसे म्‍हन्‍बा ताम पूरा लबारी येशू ख्रीष्‍टसे ह्राङलान ल्‍हुइ बलि फुल्‍जी। चुनोन बलिग्‍याम य्‍हाङदा सदनना लागिरी चोखो स्‍होबा मुला।

११ परमेश्‍वरला मन्‍दिररी पूजा लबा जम्‍मान म्‍हिगदेसे ङाच्‍छाला ठिम अन्‍छार सदन परमेश्‍वरला ङाच्‍छा निसी घरिघरि खाल गिकलान बलि फुल्‍बा गे लमुला। तर थेह्रङ्बा बलिसे खाइमै पापला दोष मेटब आतमुला।

१२ तर ख्रीष्‍टसे मी पापगदेला दोष सदनना लागिरी मेटब लबारी ह्राङलान ल्‍हुइदा बलि गिक स्‍होसी फुल्‍जी। ओच्‍छे थे परमेश्‍वरला दाहिने छ्‌यापट्टि मुल ठिरी धन्‍छ्‌याजी।

१३ परमेश्‍वरसे थेला शत्रुगदेदा थेला काङ धिरी आथान्‍तेधोना थे थेरीन भ्रान्‍सी धन्‍छ्‌याला।

१४ तिग्‍दा भिसम बलि गिकग्‍यामसेन थेसे चोखो स्‍होबा म्‍हिगदेदा सदनना लागिरी थेसे तिगै दोष आरेबा स्‍होबा मुला।

१५ ओच्‍छे परमेश्‍वरला आत्‍मासेनोन चुला बारेरी य्‍हाङदा चुह्रङ् लसी उन्‍बा मुला,

१६ “परमप्रभुसे चुह्रङ् भिसी सुङ्बा मुला,

लिच्‍छाला धिनरी थेनीगदेदेन छ्‌याम लबा छार कबुल चुनोन हिन्‍ना।

ङाइ थेनीगदेला सेमरी ङाला ठिम भ्रिसी थान्‍ना।”

१७ दोःसी परमप्रभुसे चुह्रङ् भिसी सुङ्बा मुला,

“दाहेन्‍से ङाइ थेनीगदेसे लबा पापदेन आज्‍यबा गेगदे खाइमै आढन।”

१८ दाहेन्‍से थेनीगदेला जम्‍मान पाप माफ तबासे लमा दोःसी थेनीगदेला पापला लागिरी तिगै बलि फुल्‍आतोः।

परमेश्‍वरला ङाच्‍छापट्टि निउ

१९ थेतबासेलमा ज्‍योज्‍यो आले नाना आङागदे, येशूला कासे लमा य्‍हाङसे जम्‍मान भन्‍दा चोखो ग्‍लारी निबा आँट याङ्बा मुला।

२० येशूसे ह्राङला ल्‍हुइ य्‍हाङला लागिरी बलि पिन्‍जी। ओच्‍छे पर्दाग्‍याम जम्‍मान भन्‍दा चोखो ग्‍लारी निबारी जुकजुकधोना सोबा छार ग्‍याम ठोङ्सी पिन्‍बा मुला।

२१ परमेश्‍वरला दिमरी जम्‍मान अधिकार याङ्बा परमेश्‍वरदा तेन्‍बा य्‍हाङला मुल म्‍हि गिक मुला।

२२ दाहेन्‍से य्‍हाङ आज्‍यबा म्‍हन्‍बा तामग्‍याम चोखो तबादेन चोखो क्‍युइसे ख्रुसी धा‍बा ल्‍हुइ थोसी ज्‍यबा सेमदेन पूरा विश्‍वास लसी परमेश्‍वरला ङामरी निइ।

२३ य्‍हाङसे लबा आशरी य्‍हाङ याङयोङ आतना कोङ्‌सी चिइ। तिग्‍दा भिसम ह्राङसे पिन्‍ना भिसी कबुल लबा परमेश्‍वर चा विश्‍वास लखम्‍बा परमेश्‍वर हिन्‍ना।

२४ य्‍हाङसे गिकसेम गिकदा माया लबादेन ज्‍यबा गे लबाला लागिरी आँट खबा खाल्‍ला ताम जे लइ।

२५ कोइ कोइ म्‍हिला संगतीरी आनिबा बानी मुला। तर य्‍हाङ चा संगतीरी निबा आख्‍लागे। बरु प्रभु दोःसी फेप्‍खबा धिन खबारी छ्‌याइबा मुला भिबा ताम घोसी गिकसेम गिकदा झन आँट पिन्‍गे।

२६ तिग्‍दा भिसम सत्‍य ताम था याङ्सीनोन चुदे दोःसी पाप लबाला लबान लजी भिसम य्‍हाङसे लबा पापला दोष मेटब लबारी अर्गु खजिबै बलिदान आरे।

२७ तर थेह्रङ्बा पाप लबागदे चा परमेश्‍वरला शत्रुगदेदा नाश लबा ल्‍हानान घ्रेन मेदेन परमेश्‍वरसे पिन्‍बा लोङ्‌बा खबा सजाय भ्रान्‍सी चितोःबा जे मुला।

२८ चुदे खालै म्‍हिसे परमेश्‍वरसे मोशादा पिन्‍बा ठिम आङ्‌यान्‍ना भ्रबा ताम म्‍हि न्‍ही सोमसे म्राङ्सी पाङ्जी भिसम थे ठिम आङ्‌यान्‍बा म्‍हिदा तिगै दया आउन्‍ना साइतोःबा मुबा।

२९ थेह्रङ् भिसम परमेश्‍वरला झादा बिरोध लबा म्‍हिसे झन गाते ल्‍हाना सजाय याङ्ला। तिग्‍दा भिसम थेसे ह्राङदा पापग्‍याम फेसी चोखो तना लबादेन परमेश्‍वरसे लबा कबुलदा पूरा लबा ख्रीष्‍टला कादा गे आखेल्‍बा स्‍हे स्‍होबा मुला, ओच्‍छे दयामाया पिन्‍बा परमेश्‍वरला आत्‍मादा बिरोध लबा मुला।

३० तर चुह्रङ् भिसी सुङ्बा परमेश्‍वरदा य्‍हाङसे ङोसेबा मुला, “बदला किन्‍बा गे ङाला हिन्‍ना, ङाइ थेनीगदेसे लबा गे अन्‍छारला सजाय पिन्‍ना”। ओच्‍छे दोःसी, “परमप्रभुसे ह्राङला म्‍हिगदेला ठीक निसाफ लला” भिसीएनोन सुङ्बा मुबा।

३१ पाप गे लबागदे छोन्‍बो परमेश्‍वरला छ्‌यारी परब तबा चा लोङ्‌बा खबा ताम हिन्‍ना।

३२ एनीगदेसे येशू ख्रीष्‍टला बारेरी लोप्‍बा ङाच्‍छाला धिनगदेदा थाम्‍लेःगो। जमा धुइरी एनीगदेसे ल्‍हानान दुख नातोःसै विश्‍वासरी कोङ्‌सी चिबा मुबा।

३३ खाइमाम‌ एनीगदेसे जम्‍मान म्‍हिला ओन्‍छाङरी दुखदेन हेला नाजी। ओच्‍छे खाइमाम‌ एनीगदेसे दुखरी परब तबागदेदा ह्रो लजी।

३४ एनीगदेसे झ्‍याल्‍खानरी परब तबागदेदा ह्रो लजी। ओच्‍छे ह्राङदेन छ्‌याम मुबा जम्‍मान धन सम्‍पत्ति ब्‍यन्‍माएनोन एनीगदेसे ताङ्सी ताङ्सी नाजी। तिग्‍दा भिसम जुकजुकधोना चिबा अझ घ्रेन सम्‍पत्ति ह्राङदेन छ्‌याम मुला भिबा ताम एनीगदेदा था मुबा।

३५ थेतबासेलमा एनीगदेसे विश्‍वासग्‍याम जुन आँट याङ्बा मुला थे थाख्‍लागो। चुग्‍यामसेन एनीगदेसे घ्रेन इनाम याङ्ला।

३६ परमेश्‍वरदा सेम निबा गे लबारीदेन परमेश्‍वरसे पिन्‍ना भिसी कबुल लबा तामगदे याङ्बाला लागिरी भ्रान्‍सी चितोःबा मुला।

३७ तिग्‍दा भिसम बचनरी चुह्रङ् भिसी भ्रिबा मुला,

“दाहेन्‍से फेप्‍खबा चा फेप्‍खनोन खला,

थेसे घइना आल।

३८ तर ङाइ म्‍हन्‍बा अन्‍छार भ्रबा ङाला म्‍हिगदे चा विश्‍वासग्‍याम सोला,

ओच्‍छे चुदे थेनीगदे न्‍हङला खालैसे विश्‍वास लबा ख्‍लाजी भिसम

थे म्राङ्सी ङा आताङ्‍।”

३९ य्‍हाङ चा विश्‍वास लबा ख्‍लासी नाश तबा म्‍हिगदे न्‍हङला आहिन, तर विश्‍वास लसी थार्बा याङ्बा म्‍हिगदे न्‍हङला हिन्‍ना।

विश्‍वास

११

विश्‍वास लबा चा आश लबा ताम याङ्ला भिसी ढुक्‍क तबादेन आम्राङ्बा तामरी पूरन भर लबा हिन्‍ना।

२ तिग्‍दा भिसम थेनीगदेसे विश्‍वास लबासे लमान ओन्‍माला म्‍हिगदेदा परमेश्‍वरसे ह्राङला म्‍हि स्‍होजी।

३ परमेश्‍वरसे ह्राङला बचनग्‍यामसे चु जम्‍बुलिङ स्‍होजी भिबा ताम विश्‍वासग्‍याम य्‍हाङसे था याङ्बा मुला। थेह्रङ् लसी य्‍हाङला मीसे आम्राङ्बा स्‍हेगदेग्‍यामसेन म्राङ्बा स्‍हेगदे स्‍होजी।

४ विश्‍वासग्‍यामसेन हाबिलसे परमेश्‍वरदा कयिनसे भन्‍दा ज्‍यबा बलि फुल्‍जी। विश्‍वासग्‍यामसेन हाबिलदा परमेश्‍वरसे ह्राङदा सेम निबा म्‍हि स्‍होजी। ओच्‍छे थेसे फुल्‍बा बलि परमेश्‍वरदा सेम निजी। थे सिसी निसैनोन थेला विश्‍वासग्‍याम थेसे अझ य्‍हाङदा ल्‍हानान ताम लोप्‍बान मुला।

५ विश्‍वास लबासे लमान हनोक आसिनी। तर थेदा छोन्‍बोन स्‍वर्गरी भोर्जी। ओच्‍छे थेदा खालैसेन आस्‍याप्‍नी। तिग्‍दा भिसम परमेश्‍वरसे थेदा थीसी भोर्बा मुबा। थेदा परमेश्‍वरसे थीसी भोर्बा भन्‍दा ङाच्‍छा थेसे परमेश्‍वरदा ताङ्ना लबा ताम चुग्‍यामसेन था याङ्बा मुला।

६ विश्‍वास आलना खालैसेन परमेश्‍वरदा ताङ्ना लबारी आखम। तिग्‍दा भिसम परमेश्‍वर मुबा ग्‍लारी खबा म्‍हिसे परमेश्‍वर मुला भिबा तामदेन थेदा म्‍हाइबा म्‍हिदा इनाम पिन्‍ना भिसी विश्‍वास लतोःला।

७ विश्‍वासग्‍यामसेन नोआसे थानोन आरेबा लिच्‍छा तसेला आम्राङ्बा तामला बारेरी परमेश्‍वरसे कुल्‍बा अन्‍छार थेसे घ्रेन पानी जहाज गिक स्‍होजी। ओच्‍छे थे पानी जहाज न्‍हङरी थेसे ह्राङला म्‍हेमेगदेदा थान्‍सी जोगब लजी। चुह्रङ् लसी थेसे विश्‍वासग्‍यामसेन जम्‍बुलिङला म्‍हिगदेला दोष उन्‍जी। ओच्‍छे थे ह्राङला विश्‍वासग्‍याम परमेश्‍वरदा सेम निबा म्‍हि दोजी।

८ विश्‍वास लबासे लमा अब्राहामसे परमेश्‍वरसे कुल्‍बा ताम ङ्‌यान्‍जी। ओच्‍छे थेदा पिन्‍ना भिसी कबुल लबा य्‍हुल्‍सारी परमेश्‍वरसे थेदा निउ भिसी कुल्‍जी। तर ह्राङ खानङपट्टि निबान मुला भिबा था आरेसै थे ह्राङला य्‍हुल्‍सा ख्‍लासी निजी।

९ विश्‍वास लबासे लमा अब्राहाम परमेश्‍वरसे पिन्‍ना भिसी कबुल लबा य्‍हुल्‍सारी निसी विदेशी ह्रङ् लसी पाल फ्रेङ्‌सी चिजी। थेह्रङ् लसीन परमेश्‍वरसे इसहाकदेन याकूबदाएनोन थे य्‍हुल्‍सा पिन्‍ना भिसी कबुल लजी। ओच्‍छे थेनीगदेएनोन अब्राहाम ह्रङ् लसीन चिजी।

१० तिग्‍दा भिसम अब्राहामसे परमेश्‍वर ह्राङसेन म्‍हन्‍सी जुकजुकधोना चिबा जगथोरी स्‍होबा सहरदा भ्रान्‍सी चिबा मुबा।

११ विश्‍वासग्‍यामसेन दिङ निसी जिन्‍सैनोन अब्राहाम आबा दोजी। साराएनोन कोला आत‍बाधोनान खुइ दोःसी जिन्‍बा मुबा। तसैनोन परमेश्‍वरसे पिन्‍ना भिसी लबा कबुलथोरी अब्राहामसे पूरन विश्‍वास लसी चिजी।

१२ अब्राहाम ल्‍हानान खेप्‍बा दोबासे लमा थेग्‍याम तिगै आशनोन आरेमुबा। तसैनोन थे म्‍हि गिकग्‍यामसेन मुला सारदेन समुन्‍द्रला बालुवा तेनोन झ्‍यानोन आखम्‍बा सन्‍तान तजी।

१३ परमेश्‍वरसे पिन्‍ना भिसी कबुल लबा स्‍हेगदे आयाङ्‌सैनोन चु जम्‍मान म्‍हिगदेसे सिबा धुइधोनाएनोन विश्‍वास लबा आख्‍लानी। तसैनोन थेनीगदेसे थे स्‍हेगदेदा थारेङग्‍यामसेन म्राङ्सी सेमरी किन्‍जी। ओच्‍छे थेनीगदेसे ह्राङ चा चु जम्‍बुलिङरी विदेशीदेन परदेशी हिन्‍ना भिसी म्‍हन्‍जी।

१४ चुह्रङ्बा ताम लबा म्‍हिगदेसे ह्राङलान य्‍हुल्‍सा म्‍हाइबान मुला भिबा ताम प्रस्‍टन घोना लमुला।

१५ थेनीगदेसे ङाच्‍छा ह्राङसे ख्‍लासी खबा य्‍हुल्‍सादा ढन्‍सी आचिनी। चुदे थे य्‍हुल्‍सादा ढन्‍बा हिन्‍सम थेनीगदे दोःसी थे य्‍हुल्‍सारी निम्‍याङ्सेला मुबा।

१६ तर थेनीगदेसे चा चु भन्‍दान ज्‍यबा स्‍वर्गला य्‍हुल्‍सा म्‍हाइबा मुबा। थेतबासेलमा थेनीगदेला परमेश्‍वर हिन्‍ना भिसी सुङ्बारी परमेश्‍वर आपेःनी। तिग्‍दा भिसम परमेश्‍वरसे थेनीगदेदा पिन्‍बाला लागिरी सहर गिक स्‍होसी जिन्‍बा मुबा।

१७-१८ परमेश्‍वरसे अब्राहामला सेम च्‍याबा धुइरी विश्‍वाससे लमान अब्राहामसे ह्राङला झा इसहाकदा† बलि फुल्‍बारी तयार तजी। परमेश्‍वरसे अब्राहामदा “इसहाकग्‍यामसेन एला वंश बढब तला” भिसी कबुल लबा मुबा। तसैनोन अब्राहामसे विश्‍वासग्‍यामसेन ह्राङला गिक जेन झादाएनोन बलि फुल्‍बारी तयार तजी।

१९ तिग्‍दा भिसम परमेश्‍वरसे सिबाग्‍यामएनोन सोना लखम्‍ला भिबा अब्राहामदा विश्‍वास मुबा। ओच्‍छे अब्राहामसे विश्‍वास लबा अन्‍छारनोन ह्राङला झा इसहाकदा सिबाग्‍याम सोबा ह्रङ्‌बान दोःसी याङ्जी।

२० विश्‍वाससे लमान इसहाकसे याकूबदेन एसावदा लिच्‍छा तसेला तामला बारेरी मोलम पिन्‍जी।

२१ विश्‍वाससे लमान याकूबसे सिबारी छ्‌याइबा धुइरी योसेफला झागदेदा मोलम पिन्‍जी। ओच्‍छे कडीला भररी राप्‍सी याकूबसे परमेश्‍वरला जयजयकार लजी।

२२ विश्‍वाससे लमान योसेफसे सिबा धुइरी इस्राएलीगदेसे मिश्र य्‍हुल्‍सा ख्‍लाबा तामला बारेरी पाङ्बा मुबा। थेसे थेनीगदेदा लिच्‍छा मिश्र य्‍हुल्‍सा ख्‍लाबा धुइरी ह्राङला नख्रुगदे तिग लतोःला भिबा तामएनोन कुल्‍जी।

२३ विश्‍वाससे लमान मोशाला आबा आमासे थे न्‍हमाहेन्‍से ला सोमधोना छुम्‍सी थान्‍जी।† थेनीगदेसे ह्राङला झा ल्‍हानान जेबा म्राङ्जी, ओच्‍छे ग्‍लेसे कुल्‍बा ताम आङ्‌यान्‍बारीनोन आलोङ्नी।

२४ विश्‍वाससे लमान मोशासे ह्राङ घ्रेन तमाहेन्‍से फारो ग्‍लेला झामेला झा दोबारी आङ्‌यान्‍नी।

२५ पाप लसी छिन्‍नङ ताङ्सी चिबा भन्‍दा मी बरु थेसे परमेश्‍वरला म्‍हिगदेदेन छ्‌यामनोन दुख नाबा सेम लजी।

२६ मिश्र य्‍हुल्‍साला जम्‍मान धन सम्‍पत्ति भन्‍दा बरु थेसे थार्बा पिन्‍बा ख्रीष्‍टला लागिरी दुख नाबा चा घ्रेन सम्‍पत्ति म्‍हन्‍जी। तिग्‍दा भिसम थेसे परमेश्‍वरसे पिन्‍बा इनामदा च्‍यासी चिबा मुबा।

२७ विश्‍वाससे लमान ग्‍लेला बोमो म्राङ्सी आलोङ्नान थेसे मिश्र य्‍हुल्‍सा ख्‍लाजी। ओच्‍छे म्राङ्आखम्‍बा परमेश्‍वरदाएनोन म्राङ्बा ह्रङ् लसीन थे भङ्‍सी चिजी।

२८ विश्‍वाससे लमान मोशासे नाश लबा स्‍वर्गदूतसे इस्राएलीगदेला थेबा झागदेदा थासाइगै भिसी बलिला का इस्राएलीगदे जम्‍मालान म्रापरी फोर्पुङ्‌जी। ओच्‍छे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्‍पुङ्‌जी।

२९ विश्‍वाससे लमान इस्राएलीगदेसे सरी भ्रबा ह्रङ् लसी वाला समुन्‍द्ररी भ्रसी क्‍याम्‍सङपट्टि निजी। मिश्र य्‍हुल्‍साला म्‍हिगदेएनोन थेनीगदे ह्रङ् लसीन निबारी छ्‌याइमा डुबब तसी सिजी।

३० विश्‍वाससे लमान इस्राएलीगदेसे निसरेधोना यरीहो सहरला पर्खाल क्‍युर्मा फुप्‍जी।

३१ विश्‍वाससे लमान राहाब भिबा बेश्‍या म्रिङम्‍हेमे परमेश्‍वरसे कुल्‍बा ताम आङ्‌यान्‍बा म्‍हिगदेदा साइबा धुइरी सोजी। तिग्‍दा भिसम थेसे थेरी चिवा लबारी निबा इस्राएलीगदेदा मान लबा मुबा।

३२ चु भन्‍दा ल्‍हाना ङाइ तिग पाङ्से? तिग्‍दा भिसम गिदोन, बाराक, शिमशोन, यिप्‍ता, दाऊददेन शमूएल ओच्‍छे स्‍य्‍हान्‍दो अगमवक्तागदेला बारेरी पाङ्‌बाला लागिरी ङादा धुइ आरे।

३३ विश्‍वाससे लमान थेनीगदेसे जम्‍मान य्‍हुल्‍सागदेदा ढासी शासन लजी। थेनीगदेसे ठीक निसाफ लसी परमेश्‍वरसे पिन्‍ना भिसी कबुल लबा तामगदेएनोन याङ्जी। विश्‍वाससे लमान थेनीगदेसे च्‍यानगदेला सुङ म्रुसी पिन्‍जी।

३४ थेह्रङ् लसीन थेनीगदेसे मेला ल्‍हामदा साइजी, तरवारग्‍यामएनोन जोगब तजी। ओच्‍छे थेनीगदे कमजोर मुबा, तर भङ्‍बा तजी। थेनीगदे लडाइ लमा आलोङ्नी ओच्‍छे अर्गु य्‍हुल्‍साला जम्‍मान शत्रुगदेदा ब्रेना लजी।

३५ विश्‍वाससे लमान म्रिङम्‍हेमेगदेसे ह्राङला म्‍हिगदेदा सिबाग्‍याम दोःसी सोबा स्‍याप्‍जी।

स्‍य्‍हान्‍दोगदेसे चा सिमाहेन्‍से अझ ज्‍यबा जुनी याङ्बाला लागिरी मिश्र य्‍हुल्‍साग्‍याम फेबा सेम आलना ल्‍हानान दुख नाजी।

३६ कोइ कोइदा बेइज्‍जत लसी कोर्रासे तोजी, स्‍य्‍हान्‍दोगदेदा चा च्‍याल्‍दासे खीसी झ्‍याल्‍खानरी झाङ्‌जी।

३७ म्‍हिगदेसे थेनीगदेदा युङबासे तोजी, आरासे क्‍लेजी, तरवारसे ताम्‍जी। ओच्‍छे थेनीगदेसे रादेन ग्‍युला ढि क्‍वान्‍जी। थेनीगदे प्राङ्‌बो, स्‍य्‍हान्‍दोला हेला नाबान दुख नासी क्‍यारमार कोर्सी भ्रतोःजी।

३८ चु आज्‍यबा जम्‍बुलिङ थेनीगदेला लागिरी गे खेल्‍बाधोनाला आरेबा। थेनीगदे तोङतोङबा ग्‍लादेन गङगदे ओच्‍छे ऊगदेरी क्‍यारमार कोर्सी भ्रतोःजी।

३९ थेनीगदे जम्‍मासेन ह्राङसे लबा विश्‍वासला लागिरी ल्‍हानान मान याङ्जी। तर परमेश्‍वरसे पिन्‍ना भिसी कबुल लबा स्‍हेगदे चा आयाङ्नी।

४० तिग्‍दा भिसम य्‍हाङदेन छ्‌याम जे थेनीगदे तिगै दोष आरेबा म्‍हि दोगै भिसीन परमेश्‍वरसे य्‍हाङला लागिरी ङाच्‍छान ज्‍यबा स्‍हे स्‍होसी थान्‍बा मुबा।

† 

११:१७ हागारपट्टिला झा मुसैनोन अब्राहामसे इसहाकदा गिक जेन झा भिसी भिबा मुबा। तिग्‍दा भिसम इसहाक चा परमेश्‍वरसे कबुल लबा अन्‍छार न्‍हबा मुबा भिसम हागारपट्टिला झा चा अब्राहामला सेमसे म्‍हन्‍बा अन्‍छार न्‍हबा मुबा।

† 

११:२३ मिश्र य्‍हुल्‍साला ग्‍लेसे इस्राएलीगदेला झा न्‍हजी भिसम साइगो भिसी कुल्‍बा मुबा।

परमेश्‍वरला तहरी चिउ

१२

य्‍हाङला क्‍युर्सीन चुदे ल्‍हाना विश्‍वास लबा म्‍हिगदे मुबासे लमा य्‍हाङदा ग्‍यामरी कोल्‍ना लबा ल्‍हानान स्‍हेगदेदेन य्‍हाङदा सजिलोसे कोल्‍ना लबा पापगदेदा य्‍हाङसे भ्‍याङ्‌गे। ओच्‍छे य्‍हाङ धोतोःबा ग्‍लाधोना आधोतेधोना ढुक्‍क तसी भ्रइ।

२ य्‍हाङला विश्‍वास शुरु लबादेन पूरा लबा येशूदा च्‍यासी भ्रइ। लिच्‍छा याङ्बा ताङ्‍बा तामला लागिरी थेसे बेइज्‍जत तसै तिगै वास्‍ता आलना क्रुसरी दुख नाजी। दान्‍दे थे परमेश्‍वरला दाहिने छ्‌यापट्टिला मुल ठिरी धन्‍छ्‌याबा मुला।

३ एनीगदेदा सुर्दा आतबादेन सदन विश्‍वासरी चिबाला लागिरी पापीगदेसे बेइज्‍जत लमा नाबा येशूदा च्‍यागो।

४ एनीगदे पापला शक्तिगदेदेन छ्‌याम छेमा सिबाधोना मी तबा आरे।

५ परमेश्‍वरसे एनीगदेदा ह्राङला झागदेदा ह्रङ् लसी बचनरी चुह्रङ् लसी अर्ती पिन्‍बा ताम म्‍लेःजी?

“ङाला झा, परमप्रभुसे लबा तहरी भ्रउ।

ओच्‍छे थेसे बङ्‌मा दुख थाम्‍हन्‍गो।

६ तिग्‍दा भिसम जुन म्‍हिदा परमप्रभुसे माया लला थेदा ह्राङला तहरी थान्‍मुला।

ओच्‍छे ह्राङलान कोलागदे भिसी म्‍हन्‍बा जम्‍मादान थेसे सजाय पिन्‍मुला।”

७ एनीगदेसे नाबा सजाय चा आबाला तहरी चिबा हिन्‍ना भिसी म्‍हन्‍गो। एनीगदेसे नाबा सजायग्‍यामसे परमेश्‍वरसे एनीगदेदा ह्राङलान कोलागदेदा ह्रङ् लसी व्‍यवहार लबा मुला भिबा ताम उन्‍बा मुला। ह्राङला आबाग्‍याम तोबा ग्‍याङ्‍बा आनाबा कोलागदे खालै मुला? आरे।

८ चुदे जम्‍मान कोलागदेसे नाबा सजाय एनीगदेसे चा आनानी भिसम एनीगदे ह्राङलान आबाला कोलागदे आहिन, तर स्‍य्‍हान्‍दोदेन छ्‌याम ब्रेल्‍सी न्‍हबा कोलागदे हिन्‍ना।

९ चु जे आहिन, य्‍हाङ म्‍हिला मी आबासे ह्राङला कोलागदेदा तहरी थान्‍मुला, ओच्‍छे कोलागदेसे आबादा मान लमुबा। थेतबासेलमा झन य्‍हाङसे य्‍हाङला आत्‍माला आबा परमेश्‍वरला तहरी चितोःला। थेह्रङ् लजी भिसम य्‍हाङसे जुकजुकधोनाला जुनी याङ्ला।

१० य्‍हाङ म्‍हिला आबासे चा य्‍हाङदा तिगै धिनना लागिरी थेन्‍से ठीक भिसी म्‍हन्‍बा अन्‍छार तहरी थान्‍मुला। तर परमेश्‍वर आबासे सदनना लागिरी य्‍हाङदा ज्‍यबा तगै ओच्‍छे ह्राङ ह्रङ्‌बान तिगै दोष आरेबा दोबाला लागिरी तहरी थान्‍मुला।

११ सजाय याङ्बा धुइरी य्‍हाङदा सुख आहिन, तर ल्‍हाना दुख तमुला। तर य्‍हाङ तहरी चिसी पाको दोबागदे परमेश्‍वरदा सेम निबादेन ज्‍यबा बानीबेहोर मुबा म्‍हि दोला।

१२ थेतबासेलमा एनीगदेला घेबा यागदे थीगो। ओच्‍छे कमजोर काङगदे भङ्‍बा तना लउ।

१३ एनीगदे सोजो ग्‍यामरी भ्रउ। जमाहेन्‍से कमजोर म्‍हिगदे आह्रिल, तर थेनीगदे ज्‍यना लसी भ्रखम्‍ला।

परमेश्‍वरदा थाख्‍लागो भिसी पाङ्बा

१४ जम्‍मान म्‍हिगदेदेन छ्‌याम ढिक्‍सी चिबारीदेन परमेश्‍वरला ङाच्‍छा तिगै दोष आरेबा म्‍हि दोबारी भङ लउ। तिग्‍दा भिसम परमेश्‍वरला ङाच्‍छा तिगै दोष मुसम खालैसेन परमप्रभुदा म्राङ्बारी आखम।

१५ च्‍यागो, खालैनोन परमेश्‍वरला दयामाया आयाङ्‍बा म्‍हि थादोगै। आज्‍यबा सेमग्‍याम खालैदान छेबा बङ्बा तना थालगै, ओच्‍छे ल्‍हानान म्‍हिदा न्‍होङ्ना थालगै।

१६ खालैसेन आज्‍यबा बानीबेहोर थाथोगै। ओच्‍छे एसाव ह्रङ्‌बान परमेश्‍वरसे कुल्‍बा ताम आङ्‌यान्‍बा म्‍हि थादोगो। थेसे छाक गिक चबाला लागिरी थेबा झासे याङ्तोःबा अधिकारदान चूङ्‌जी।

१७ एनीगदेदा थानोन मुला, लिच्‍छा थेसे ह्राङला आबाग्‍याम मोलम किन्‍बारी म्‍हाइजी। ओच्‍छे क्रासी क्रासी ह्राङसे ङाच्‍छा चूङ्बा अधिकार दोःसी किन्‍बारी म्‍हाइजी। तर थेसे आयाङ्नी। तिग्‍दा भिसम थेसे ह्राङसे लबा आज्‍यबा गे ख्‍लाबा मौकान आयाङ्नी।

१८ एनीगदे इस्राएलीगदे ह्रङ् लसी थुर्बारी खम्‍बा सीनै भिबा गङरी खबा आरे। थेरी मेला ल्‍हाम थोन्‍बा मुबा, म्‍लाङ म्‍लाङबा खसुसे घप्‍बा मुबा, ओच्‍छे लाबालुङसर खबा मुबा।

१९ इस्राएलीगदेसे बिगुलला घ्रेन काइदेन परमेश्‍वरसे सुङ्बा बचनएनोन थेःबा मुबा। चुह्रङ्बा काइ थेःमाहेन्‍से थेनीगदेसे दाहेन्‍से दोःसी खाइमै थेःआतोःगै भिसी बिन्‍ती लबा मुबा।

२० तिग्‍दा भिसम थेनीगदेदा “चुदे खजिबै जन्‍तुसे चु गङ थुर्जी भिसैनोन थेदा युङबासे तोसी साइगो” भिसी कुल्‍बा ताम थेनीगदेसे नाबारी आखम्‍नी।

२१ मोशाएनोन थे ताम म्राङ्सी ल्‍हानान लोङ्‌बा मुबा। थेतबासेलमा, “ङा लोङ्सी फितफित धर्बा मुला” भिसी मोशासेनोन पाङ्बा मुबा।

२२ तर एनीगदे मी सियोन गङरी खबा मुला। ओच्‍छे झ्‍यासीन झ्‍याबारी आखम्‍बाधोनाला स्‍वर्गदूतगदे ताङ्सी पोप तसी छोन्‍बो परमेश्‍वरला स्‍वर्गला यरूशलेम सहररी खबा मुला।

२३ एनीगदे स्‍वर्गरी मिन भ्रिसी जिन्‍बा ङाच्‍छा न्‍हबा परमेश्‍वरला कोलागदेला† सभारी खबा मुला। ओच्‍छे एनीगदे जम्‍मान म्‍हिला निसाफ लबा परमेश्‍वर मुबा ग्‍लारीदेन परमेश्‍वरला ङाच्‍छा ज्‍यबा म्‍हिगदेला आत्‍मा मुबा ग्‍लारीनोन खबा मुला।

२४ एनीगदे येशू मुबा ग्‍लारी खबा मुला। येशूसे चा एनीगदेदा परमेश्‍वरदेन छ्‌याम ढिक्‍ना लबाला लागिरी छार कबुल स्‍होबा मुला। ओच्‍छे एनीगदे हाबिलला कासे† भन्‍दा अझ ज्‍यबा ताम लोप्‍बा का स्‍वाबा ग्‍लारी खबा मुला।

२५ होशियार तसी चिउ, एनीगदेसे ह्राङदेन छ्‌याम ताम पाङ्बा परमेश्‍वरला ताम ङ्‌यान्‍बारी थाख्‍लागो। तिग्‍दा भिसम चु जम्‍बुलिङला म्‍हि मोशासे कुल्‍बा ताम इस्राएलीगदेसे आङ्‌यान्‍मा सजायग्‍याम स्‍योरआम्‍याङ्‌नी। झन य्‍हाङसे स्‍वर्गग्‍याम कुल्‍बा परमेश्‍वरला ताम आङ्‌यान्‍नी भिसम य्‍हाङ खाह्रङ् लसी स्‍योर्खम्‍ला?

२६ परमेश्‍वरसे सीनै गङरी ताम लमा जम्‍बुलिङनोन य्‍होङ्जी। तर दान्‍दे परमेश्‍वरसे चुह्रङ् भिसी कबुल लबा मुला, “दाहेन्‍से अझ तिरेम जम्‍बुलिङ जे आहिन, तर ङाइ स्‍वर्गन य्‍होङ्ना लला।”

२७ चु “अझ तिरेम” भिबा तामग्‍याम जम्‍बुलिङरी मुबा जम्‍मान स्‍हेगदे नाश तला भिबा हिन्‍ना। चु भिबा चा आय्‍होङ्बा स्‍हेगदे चा नाश आत।

२८ थेतबासेलमा आय्‍होङ्बा य्‍हुल्‍सा य्‍हाङसे याङ्बासे लमा परमेश्‍वरदा धन्‍यवाद पिन्‍गे। थेह्रङ् लसीन परमेश्‍वरदा सेम निबा गे लसी थेदा सदन मान लबान जयजयकार लइ।

२९ तिग्‍दा भिसम य्‍हाङला परमेश्‍वर नाश लबा मे ह्रङ्‌बान मुला।

† 

१२:२३ “ङाच्‍छा न्‍हबा परमेश्‍वरला कोलागदे” भिबा चा परमेश्‍वरदा ङाच्‍छान विश्‍वास लबा म्‍हिगदे हिन्‍ना।

† 

१२:२४ हाबिलला काग्‍याम सजाय याङ्जी भिसम येशूला काग्‍याम जम्‍मान म्‍हिसे पापला माफ याङ्जी (उत्‍प ४:११-१२ स्‍हीगो)।

परमेश्‍वरदा ताङ्ना लबा गे

१३

गिकसेम गिकदा ज्‍योज्‍यो आले नाना आङादा ह्रङ्नोन सदन माया लउ।

२ ङोआसेबा डोन्‍बोगदेदा मान लबारी थाख्‍लागो। चुह्रङ् लसी डोन्‍बोदा मान लमा कोइ कोइसे था आयाङ्ना स्‍वर्गदूतदाएनोन मान लबा मुबा।

३ ह्राङएनोन झ्‍याल्‍खानरी मुबा ह्रङ्‌बान म्‍हन्‍सी झ्‍याल्‍खानरी मुबागदेदा वास्‍ता लउ। ओच्‍छे ह्राङलान ल्‍हुइरी दुख याङ्बा ह्रङ्‌बान म्‍हन्‍सी दुख याङ्बागदेदाएनोन वास्‍ता लउ।

४ ब्‍याह चा जम्‍मान म्‍हिला ओन्‍छाङरी ज्‍यबा ततोःला। ओच्‍छे म्रिङ ह्रेम्‍बो न्‍हङरी खाइमै आज्‍यबा तबारी आत। तिग्‍दा भिसम आज्‍यबा बानीबेहोर थोसी स्‍य्‍हान्‍दोला म्रिङ ह्रेम्‍बोदेन छ्‌याम ब्रेल्‍सी भ्रबागदेदा परमेश्‍वरसे सजाय पिन्‍ना।

५ एनीगदे धन सम्‍पत्तिला लिच्‍छा थाभ्रउ, ह्राङदेन छ्‍याम जुन स्‍हे मुला थेरीन ताङ्सी चिउ। तिग्‍दा भिसम परमेश्‍वरसे चुह्रङ् भिसी सुङ्बा मुला,

“ङाइ एदा तिगै लसीन आख्‍ला,

ङाइ एदा खाइमै थारेङ आथान।”

६ थेतबासेलमा य्‍हाङ ढुक्‍क तसी पाङ्‌गे,

“प्रभुसेन ङादा ह्रो लबा मुला,

थेतबासेलमा ङा खाइमै आलोङ्‍।

तिग ङादा म्‍हिसे तिगै लबारी खम्‍ला? आखम।”

७ एनीगदेदा परमेश्‍वरला बचनग्‍याम लोप्‍बा मण्‍डलीदा च्‍याबा म्‍हिगदेदा ढन्‍गो। थेनीगदेला गाते ज्‍यबा बानीबेहोर मुबा थे घोउ। ओच्‍छे एनीगदेसेनोन थेनीगदेसे लबा ह्रङ्‌बान विश्‍वास लउ।

८ येशू ख्रीष्‍ट मी तिल्‍मा, तिनी ओच्‍छे सदन गिकनोन मुला।

९ एनीगदेदा था आरेबा खजिबै छार तामगदेसे एनीगदेदा सत्‍य तामग्‍याम थाफेगै। चबा थुङ्‌बाला ठिमसे आहिन, तर परमेश्‍वरला दयामायासे सेमदा भङ्‍ना लबा चा ज्‍यबा हिन्‍ना। चबा थुङ्‌बाला ठिम अन्‍छार भ्रसी आत्‍माला लागिरी तिगै फाइदा आरे।

१० यहूदीगदेला चोखो ग्‍लारी पूजा लबा म्‍हिगदेदा य्‍हाङला बलि फुल्‍बा ग्‍लारी तिगै चबा अधिकार आरे।†

११ ङाच्‍छाला ठिम अन्‍छार परमेश्‍वरला मन्‍दिररी पूजा लबा मुल म्‍हिसे पापला लागिरी बलि फुल्‍बा जन्‍तुला का पाल न्‍हङला जम्‍मान भन्‍दा चोखो ग्‍लारी भोर्सी निमुबा। तर थे जन्‍तु चा सहरग्‍याम मङग्‍यार भोर्सी ख्राङ्मुला।

१२ थेतबासेलमा येशूसेनोन ह्राङलान काग्‍याम म्‍हिगदेदा पापग्‍याम फेसी चोखो स्‍होबाला लागिरी सहरला मङग्‍यार निसी सिजी।

१३ थेतबासेलमा य्‍हाङएनोन सहरला मङग्‍यार येशू मुबा ग्‍लारी निसी थेसे नाबा ह्रङ्‌बान बेइज्‍जत नागे।

१४ तिग्‍दा भिसम चु जम्‍बुलिङरी सदन चिबाला लागिरी य्‍हाङला सहर आरे। तर य्‍हाङसे मी लिच्‍छा खबा सहरला ग्‍याम च्‍यासी चिबा मुला।

१५ थेतबासेलमा य्‍हाङसे येशूग्‍याम परमेश्‍वरदा सदन जयजयकारला बलि फुल्‍गे। चु थेला मिन किन्‍बागदेला सुङग्‍याम फुल्‍बा बलि हिन्‍ना।

१६ गिकसेम गिकदा ज्‍यबा लबारीदेन ह्रो लबारी थाख्‍लागो। तिग्‍दा भिसम परमेश्‍वरदा सेम निबा बलि चुनोन हिन्‍ना।

१७ एनीगदेसे ह्राङला मण्‍डलीदा च्‍याबा म्‍हिगदेसे कुल्‍बा ताम ङ्‌यान्‍सी थेनीगदेला तहरी चिउ। थेनीगदेला गे चा एनीगदेला आत्‍मादा वास्‍ता लबा हिन्‍ना। ओच्‍छे थेनीगदेसे एनीगदेला लागिरी लबा गेला हिसाब परमेश्‍वरदा उन्‍तोःला। एनीगदेसे थेनीगदेला ताम ङ्‌यान्‍जी भिसी थेनीगदेसे ताङ्सी ताङ्सी ह्राङला गे लला। तर थेह्रङ् आलसम थेनीगदेसे दुख ङ्‍हम्‍ला, ओच्‍छे एनीगदेला लागिरी तिगै ज्‍यबा आत।

१८ ङन्‍ना लागिरी सदन प्रार्थना लउ। ङन्‍से म्‍हन्‍बा अन्‍छार ङन्‍से तिगै गल्‍ती लबा आरे भिबा ताम ङन्‍दा पक्‍का मुला। तिग्‍दा भिसम सदन ज्‍यबा गे लबा ङन्‍ना सेम मुला।

१९ ङा दोःसी एनीगदे मुबा ग्‍लारी योनान खखम्‍गै भिसी एनीगदेसे ङाला लागिरी प्रार्थना लसी पिन्‍गो भिबा ङाला बिन्‍ती मुला।

प्रार्थना

२० शान्‍तिला परमेश्‍वरसे जम्‍मान ग्‍युगदेला मुल गोठालो य्‍हाङला प्रभु येशूदा सिबाग्‍याम सोना लजी। ओच्‍छे थेला काग्‍याम जुकजुकधोना चिबा कबुल पूरा लजी।

२१ एनीगदेसे परमेश्‍वरसे म्‍हन्‍बा गे लबाला लागिरी प्रभु येशूग्‍याम एनीगदेदा जम्‍मान ज्‍यबा तामगदेसे प्‍लिङ्ना लगै। ओच्‍छे परमेश्‍वरदा सेम निबा गेगदे लबारी खम्‍गै भिसी येशू ख्रीष्‍टग्‍याम एनीगदेला सेमरी गे लगै। येशू ख्रीष्‍टला सदन मानदेन जयजयकार तगै। आमेन।

२२ ज्‍योज्‍यो आले नाना आङागदे, एनीगदेदा ङाला चु बिन्‍ती मुला, एनीगदेदा आँट पिन्‍बा चु ताम आछेर्ना ङ्‌यान्‍गो। ङाइ एनीगदेदा ल्‍हाना ताम भ्रिबा आरे।

२३ य्‍हाङला आले तिमोथीएनोन झ्‍याल्‍खानग्‍याम थोन्‍सी जिन्‍बा मुला भिबा ताम ङाइ एनीगदेदा पाङ्ला। थे योनान खजी भिसम ङा थेदेन छ्‌यामनोन एनीगदे मुबा ग्‍लारी खला।

२४ एनीगदेला जम्‍मान मण्‍डलीदा च्‍याबा म्‍हिगदेदेन परमेश्‍वरला जम्‍मान म्‍हिगदेदा फ्‍याफुल्‍ला। इटालिया य्‍हुल्‍साला विश्‍वासीगदेसेनोन एनीगदेदा फ्‍याफुल्‍ला भिसी पाङ्बा मुला।

२५ एनीगदे जम्‍मानदेन छ्‌याम परमेश्‍वरला दयामाया तगै। आमेन।

† 

१३:१० तिग्‍दा भिसम थेनीगदेसे ङाच्‍छाला ठिम अन्‍छार पूजा लबा तामथोरी भर लमुबा। ओच्‍छे थेनीगदेसे प्रभु येशूथोरी चा भर आलमुबा। य्‍हाङला लागिरी बलि फुल्‍बा ग्‍ला चा येशूला क्रुस हिन्‍ना।

याकूबसे भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूला आले याकूबसे भ्रिबा मुबा (याकूब १:१, मत्ती १३:५५, मर्कूस ६:३)।

भ्रिबा ग्‍ला: यरूशलेम सहररी भ्रिबा मुबा।

भ्रिबा साल: ओस्‍पन ईश्‍‍वी संवत् ६० (विक्रम संवत् ११७) सालरीक्‍यार भ्रिबा मुबा। तर कोइ कोइ बाइबल विद्वानगदेसे ईश्‍‍वी संवत् ५० (विक्रम संवत् १०७) साल भन्‍दा ङाच्‍छा भ्रिबा मुबा भिसी पाङ्बा मुला। थेतबासेलमा चु चिठी छार कबुलला जम्‍मान भन्‍दा ङाच्‍छा भ्रिबा किताब तखम्‍ला।

खाल्‍दा भ्रिबा: जम्‍बुलिङला ग्‍ला ग्‍लारी ससा बङबङ तसी चिबा येशूदा विश्‍वास लबा यहूदी म्‍हिगदेदा भ्रिबा मुबा।

चु चिठीरी विश्‍वास लबागदे खाह्रङ् लसी भ्रतोःला भिसी विश्‍वास लबागदेदा तोःबा ज्ञान बुद्धिदेन मण्‍डलीदा च्‍याबा म्‍हिला बारेरी अर्ती पिन्‍बा मुला। चु अर्ती पिन्‍मा याकूबसे थरी थरीला उखानगदे पाङ्बा मुला। ओच्‍छे विश्‍वास लबागदेसे थोतोःबा बानीबेहोरला बारेरी चुह्रङ् भिसी भ्रिबा मुला। फ्‍युक्‍पोदेन प्राङ्‌बो भिसी खालैला ली च्‍यासी गे थालउ, ज्‍यबा व्‍यवहार लउ, खालैदा लेबाफेबा थालउ, डाह थालउ, खालैदा बिरोध थालउ, म्‍हिला तामगन थालउ, घमण्‍ड थालउ, जस्‍तोन दुख तसै नागो ओच्‍छे प्रार्थना लउ।

चु चिठीरी विश्‍वास लबा जे आहिन, तर विश्‍वास लबा अन्‍छारला गेएनोन लतोःला भिसी पाङ्बा मुला।

मुल तामगदे

फ्‍याफुल्‍बा १:१

विश्‍वासदेन ज्ञान बुद्धि १:२-८

फ्‍युक्‍पोदेन प्राङ्‌बो १:९-११

दुख नाबादेन सेम च्‍याबा १:१२-१८

बचन ङ्‌यान्‍सी थे अन्‍छारला गे लउ १:१९-२७

ली च्‍यासी गे थालउ २:१-१३

विश्‍वास अन्‍छारला गे २:१४-२६

सुङ तहरी थान्‍गो ३:१-१८

जम्‍बुलिङला स्‍हेगदेदेन विश्‍वास लबागदे ४:१-५:६

चिठीला थुमरी भ्रिबा तामदेन अर्गु अर्तीगदे ५:७-२०

याकूबसे भ्रिबा चिठी

१

लास्‍सो, परमेश्‍वरदेन प्रभु येशू ख्रीष्‍टला गे लबा ङा याकूबग्‍याम जम्‍बुलिङला ग्‍ला ग्‍लारी ससा बङबङ तसी चिबा ख्रीष्‍टदा विश्‍वास लबा च्‍युक न्‍ही वंशला म्‍हिगदेदा† फ्‍याफुल्‍ला।

विश्‍वासदेन बुद्धि

२ ङाला ज्‍योज्‍यो आले नाना आङागदे, एनीगदेथोरी थरी थरीला आपत विपत खमा चु ताङ्तोःबा ताम हिन्‍ना भिसी म्‍हन्‍गो।

३ तिग्‍दा भिसम चुह्रङ्बा दुख नामाहेन्‍से एनीगदेला विश्‍वासग्‍याम अझ एनीगदेसे घ्रेन घ्रेन दुख नाखम्‍ला भिबा ताम एनीगदेदा थानोन मुला।

४ थेतबासेलमा एनीगदेथोरी खबा जम्‍मान दुख पूरन नागो। चुह्रङ् लजी भिसम एनीगदे जस्‍तोन दुख तसैनोन नाखम्‍बा पाको म्‍हि दोला।

५ तर चुदे एनीगदे न्‍हङरी खालैदा ज्ञान बुद्धि आरेसम थेसे आछेर्ना पिन्‍बा परमेश्‍वरदेन छ्‌याम ह्री‍गो। ओच्‍छे परमेश्‍वरसे थेदा पिन्‍ना।

६ तर थे म्‍हिसे तिगै शङ्का आलना परमेश्‍वरग्‍याम याङ्ला भिबा विश्‍वास लसी ह्रीगै। शङ्का लबा म्‍हि चा लाबासे रेःना लबा समुन्‍द्रला छाल ह्रङ्‌बान हिन्‍ना।

७ थेह्रङ्बा शङ्का लबा म्‍हिसे चा परमप्रभुग्‍याम तिगै स्‍हे याङ्ला भिसी थाम्‍हन्‍गो।

८ तिग्‍दा भिसम थेह्रङ्बा सेम क्‍लाङ्बा म्‍हिसे चा लबारी म्‍हाइबा खजिबै गे पूरा लबारी आखम।

प्राङ्‌बोदेन फ्‍युक्‍पो

९ प्राङ्‌बो ज्‍योज्‍यो आले नाना आङागदे, एनीगदे ताङ्‍गो। तिग्‍दा भिसम परमेश्‍वरसे एनीगदेदा घ्रेन म्‍हि स्‍होबा मुला।

१० ओच्‍छे फ्‍युक्‍पो ज्‍योज्‍यो आले नाना आङागदेएनोन ताङ्‍गो, तिग्‍दा भिसम एनीगदेला धन सम्‍पत्ति परमेश्‍वरला ङाच्‍छा तिगै आहिन। तिग्‍दा भिसम फ्‍युक्‍पो म्‍हि चा ह्रिला म्‍हेन्‍दो ह्रङ्नोन सम्‍सी निला।

११ तिग्‍दा भिसम खरेडी तमा धिनीसे क्रोसी म्‍हेन्‍दोला दोङ स्‍याङ्सी निला। ओच्‍छे ओते जेबा म्‍हेन्‍दो ताइसी नाश तला। थेह्रङ् लसीन फ्‍युक्‍पो म्‍हिएनोन ह्राङला गेरी कोल्‍ना कोल्‍नान नाश तला।

१२ जस्‍तोन दुख तसैनोन नासी चिखम्‍बा म्‍हि चा परमेश्‍वरग्‍याम मोलम याङ्बा म्‍हि हिन्‍ना। थेह्रङ्बा दुख नासी जिन्‍माहेन्‍से थेसे जुकजुकधोनाला जुनी याङ्बा इनाम याङ्ला। थे इनाम चा परमेश्‍वरसे ह्राङदा माया लबा म्‍हिगदेदा पिन्‍ना भिसी कबुल लबा मुला।

१३ परमेश्‍वरसे खालै म्‍हिला सेम च्‍यामा, थे म्‍हि फसब तजी भिसम थेसे ङादा परमेश्‍वरसे फसब लजी भिसी थापाङ्‍गै। तिग्‍दा भिसम परमेश्‍वर ह्राङएनोन आज्‍यबा तामरी फसब आत। ओच्‍छे म्‍हिदाएनोन आज्‍यबा तामरी फसब आल।

१४ तर जम्‍मान म्‍हि ह्राङलान आज्‍यबा सेमसे लोभ उन्‍सी फसब तमुला।

१५ ह्राङलान आज्‍यबा सेमसे लमा पाप थोन्‍ना। ओच्‍छे थे पाप पूरन बढब तमाहेन्‍से नाश लला।

१६ थेतबासेलमा ङाला सेम निबा ज्‍योज्‍यो आले नाना आङागदे, एनीगदेसे ह्राङसे ह्राङदान धोका थापिन्‍गो।

१७ य्‍हाङसे याङ्बा जम्‍मान ज्‍यबादेन चोखो मोलमगदे चा मुला लनी धिनी स्‍होबा य्‍हाङला परमेश्‍वर आबाग्‍यामसेन खमुला। ओच्‍छे घरिघरि पोसी चिबा क्रिप ह्रङ् लसी परमेश्‍वर खाइमै आपो।

१८ परमेश्‍वरसे ह्राङलान सेमसे सत्‍य बचनग्‍याम य्‍हाङदा ह्राङला म्‍हि स्‍होजी। तिग्‍दा भिसम परमेश्‍वरसे स्‍होबा जम्‍मान स्‍हेगदे न्‍हङरी य्‍हाङदा चा थेसे ह्राङलान लागिरी धम्‍जी।

परमेश्‍वरला बचन ङ्‌यान्‍सी थे अन्‍छारला गे लउ

१९ थेतबासेलमा सेम निबा ङाला ज्‍योज्‍यो आले नाना आङागदे, एनीगदेसे ह्राङला ताम पाङ्बा भन्‍दा ङाच्‍छा ज्‍यना लसी ङ्‌यान्‍गो। ओच्‍छे योना बोमो थाखउ भिबा ताम एनीगदे जम्‍मासेन घोउ।

२० तिग्‍दा भिसम म्‍हिला बोमोसे परमेश्‍वरसे म्‍हन्‍बा अन्‍छारला गे खाइमै लबारी आखम।

२१ थेतबासेलमा थेह्रङ्बा जम्‍मान आज्‍यबा बानीबेहोरदेन नइबा ताम ख्‍लागो। ओच्‍छे परमेश्‍वरसे एनीगदेला सेमरी थान्‍बा बचनदा सोजो तसी सदन थोसी भ्रउ। चुनोन बचनरी एनीगदेदा थार्ना लबा शक्ति मुला।

२२ एनीगदेसे चु बचन ङ्‌यान्‍बा जे आहिन, बचन अन्‍छार गेएनोन लउ। तर बचन ङ्‌यान्‍सी जे ह्राङसे ह्राङदान धोका थापिन्‍गो।

२३ खालै म्‍हिसे बचन चा ङ्‌यान्‍सी बचन अन्‍छार गे आलनी भिसम थे म्‍हि चा ऐनारी ली च्‍याबा म्‍हि ह्रङ्‌बान हिन्‍ना।

२४ थेसे ऐना च्‍यातेधोना जे ह्राङला ली चुह्रङ्बा मुला भिसी था याङ्मुला। तर ऐना च्‍यासी निमाहेन्‍से थेसे ह्राङ खाह्रङ्बा मुला भिबा ताम तुरुन्‍तन म्‍लेःला।

२५ तर जुन म्‍हिसे थार्ना लबा परमेश्‍वरला ठिम अन्‍छार सेम लसी ङ्‌यान्‍सी भ्रला, थेसे परमेश्‍वरला बचन आम्‍लेःना गेएनोन लला। थेह्रङ्बा म्‍हिदा चा ह्राङसे लबा जम्‍मान गेरी परमेश्‍वरसे मोलम पिन्‍ना।

२६ चुदे खालैसे ह्राङसे ह्राङदान ङा परमेश्‍वरदा तेन्‍बा म्‍हि हिन्‍ना भिसी भिला, तर ह्राङला सुङ चा तहरी आथान्‍नी भिसम थेसे ह्राङसे ह्राङदान धोका पिन्‍बा हिन्‍ना। थेतबासेलमा थेसे परमेश्‍वरदा तेन्‍बा ताम तिगै गे आखेल्‍बा तला।

२७ परमेश्‍वर आबादा सेम निबा चोखोदेन सत्‍य तेन्‍बा ताम चा दुखरी परब तबा ह्रेम्‍बो सिबा म्रिङम्‍हेमेगदेदा ह्रो लबादेन टुहुरा कोलागदेदा सयार लबा ओच्‍छे जम्‍बुलिङला जम्‍मान आज्‍यबा तामगदे ख्‍लाबा हिन्‍ना।

† 

१:१ “च्‍युक न्‍ही वंशला म्‍हिगदे” भिबा चा यहूदी हिन्‍ना। तर याकूबसे पाङ्बा चु ताम चा यहूदीगदेला लागिरी जे आहिन, ख्रीष्‍टदा विश्‍वास लबा जम्‍मान म्‍हिगदेला लागिरी हिन्‍ना।

ली च्‍यासी गे थालउ

२

ङाला ज्‍योज्‍यो आले नाना आङागदे, एनीगदेसे य्‍हाङला जम्‍मान भन्‍दा घ्रेन य्‍हालदेन शक्ति मुबा प्रभु येशू ख्रीष्‍टदा विश्‍वास लबासे लमा एनीगदेसे खालैला ली च्‍यासी गे थालउ।

२ चुदे एनीगदे ह्रुप तसी प्रार्थना लबा ग्‍लारी ज्‍यबा ज्‍यबा क्‍वानदेन म्‍हरला च्‍याप क्‍वान्‍बा फ्‍युक्‍पो म्‍हिदेन भाक्‍टा भोक्‍टो क्‍वान क्‍वान्‍बा प्राङ्‌बो म्‍हि खबा धुइरी

३ एनीगदेसे ज्‍यबा ज्‍यबा क्‍वान क्‍वान्‍बा फ्‍युक्‍पो म्‍हिदा चा मान लसी, “तोर ठिरीन धन्‍छ्‌यागो” भिबा, तर प्राङ्‌बो म्‍हिदा चा “थेरीन राप्‍सी चिसै चिउ, सरीन चिसै चिउ” भिसी पाङ्जी भिसम,

४ एनीगदेसे ह्राङ ह्राङ न्‍हङरीन ली च्‍यासी गे लबा आहिन? एनीगदेसे चुह्रङ्बा गे लमाहेन्‍से तिग एनीगदे पापी सेम थोसी निसाफ लबा म्‍हि आदोनी?

५ ङाला सेम निबा ज्‍योज्‍यो आले नाना आङागदे ङ्‌यान्‍गो, तिग परमेश्‍वरसे जम्‍बुलिङला प्राङ्‌बोगदेदा विश्‍वासरी फ्‍युक्‍पो दोना लसी ह्राङला य्‍हुल्‍सारी वाङ्म्‍याङ्बा हक पिन्‍बारी धम्‍बा आहिन? चुनोन य्‍हुल्‍सा परमेश्‍वरसे ह्राङदा माया लबागदेदा पिन्‍ना भिसी कबुल लबा आहिन?

६ तर एनीगदेसे प्राङ्‌बोगदेदा हेला लमुला। तिग फ्‍युक्‍पोगदेसे एनीगदेदाएनोन दुख आपिन्‍मुला? थेनोन फ्‍युक्‍पोगदेसे एनीगदेदा अदालतरी आभोर्मुला?

७ तिग येशू ख्रीष्‍टला मिन लसी एनीगदेदा थान्‍बा मिनना बेइज्‍जत लबा थेनोन फ्‍युक्‍पोगदे आहिन?

८ चुदे एनीगदेसे “ह्राङला खिम्‍जेमगदेदा ह्राङदा ह्रङ्नोन माया लउ” भिसी बचनरी भ्रिबा परमेश्‍वरला य्‍हुल्‍साला मुल ठिम अन्‍छार पक्‍कान भ्रजी भिसम एनीगदेसे ज्‍यबा गे लबा हिन्‍ना।

९ तर एनीगदेसे प्राङ्‌बोदेन फ्‍युक्‍पोला ली च्‍यासी गे लजी भिसम एनीगदेसे पाप लबा हिन्‍ना। ओच्‍छे परमेश्‍वरला ठिमसेनोन एनीगदेला दोष उन्‍ना।

१० तिग्‍दा भिसम खालै म्‍हिसे परमेश्‍वरला ठिम न्‍हङरी मुबा ताम गिक जे आङ्‌यान्‍सैनोन ठिमरी मुबा जम्‍मान तामला दोष थेथोरी खला।

११ तिग्‍दा भिसम “स्‍य्‍हान्‍दोदेन छ्‌याम ब्रेल्‍सी थाभ्रउ” भिसी सुङ्बा परमेश्‍वरसेन “म्‍हिएनोन थासाइगो” भिसी सुङ्बा हिन्‍ना। थेतबासेलमा स्‍य्‍हान्‍दोदेन छ्‌याम ब्रेल्‍सी आभ्रसैनोन म्‍हि चा साइजी भिसम एनीगदे परमेश्‍वरला जम्‍मान ठिम आङ्‌यान्‍बा म्‍हि दोला।

१२ थेतबासेलमा एनीगदेसे चु ताम ढन्‍गो, एनीगदेसे पाङ्बा तामदेन एनीगदेसे लबा गेग्‍याम फेबा ठिमसेन एनीगदेला निसाफ लला।

१३ तिग्‍दा भिसम स्‍य्‍हान्‍दोदा दया आलबा म्‍हिदा परमेश्‍वरसेनोन निसाफ लबा धुइरी थेदा दया आल। तर स्‍य्‍हान्‍दोदा दया लबा म्‍हिदा परमेश्‍वरसेनोन दया लला ओच्‍छे परमेश्‍वरसे निसाफ लबा धुइरी थे लोङ्आतोः।

विश्‍वास अन्‍छारला गे

१४ च्‍यागो, ङाला ज्‍योज्‍यो आले नाना आङागदे, खालै म्‍हिसे “ङाइ विश्‍वास लबा मुला” भिसी पाङ्ला, तर गे चा आलसम थेसे लबा विश्‍वासला तिग गे? तिग थेह्रङ्बा विश्‍वाससे थेदा थार्ना लला?

१५ चुदे खालै ज्‍योज्‍यो आले नाना आङादा चबादेन क्‍वान्‍बा तिगै आरे।

१६ तर एनीगदे न्‍हङला खालैसे थेदा “ढुक्‍क तसी निउ ओच्‍छे ज्‍यबा चबा क्‍वान्‍बा लउ” भिसी थेला ल्‍हुइदा तोःबा स्‍हे चा आपिन्‍नी भिसम एनीगदेसे पाङ्बा तामला तिग गे?

१७ थेतबासेलमा विश्‍वास जे लसी आत। तर विश्‍वास अन्‍छारला गेएनोन लतोःला। चुदे विश्‍वास अन्‍छार गे आलनी भिसम थेह्रङ्बा विश्‍वास सिबा ह्रङ्‌बान हिन्‍ना।

१८ तर खालै म्‍हिसे “एसे विश्‍वास लमुला, ङाइ गे लमुला” भिजी भिसम थेदा ङाइ पाङ्ला, “लु, दाहेन्‍से एसे गे आलना एला विश्‍वास उन्‍गो। ङाइ गे लसी ङाला विश्‍वास एदा उन्‍ना।”

१९ एनीगदेसे परमेश्‍वर गिक जेन मुला भिसी विश्‍वास लमुला। थे ज्‍यबान ताम हिन्‍ना। थेह्रङ्बा ताम मी म्‍हाङ म्‍हुङसेनोन विश्‍वास लमुला। तर परमेश्‍वर म्राङ्माहेन्‍से थेनीगदे यार्मुला।

२० मूर्खगदे, विश्‍वास अन्‍छारला गे आलनी भिसम थेह्रङ्बा विश्‍वास तिगै गे आखेल्‍बा तमुला भिसी एनीगदेदा उन्‍तोःला?

२१ य्‍हाङला म्‍हेमे अब्राहामएनोन विश्‍वास अन्‍छारला गेग्‍यामसेन परमेश्‍वरदा सेम निबा म्‍हि दोबा मुबा भिबा ताम एनीगदेदा था आरे? परमेश्‍वरसे कुल्‍बा अन्‍छारला थेसे ह्राङलान झा इसहाकदा बलि फुल्‍बारी बलि फुल्‍बा ग्‍लाथोरी थान्‍जी।

२२ अब्राहामसे विश्‍वासदेन छ्‌याम छ्‌यामनोन गेएनोन लजी। ओच्‍छे गेग्‍यामसेन थेला विश्‍वास पूरा तबा ताम एनीगदेसे म्राङ्बा मुला।

२३ “अब्राहामसे परमेश्‍वरदा विश्‍वास लबासे लमा परमेश्‍वरसे थेदा ह्राङदा सेम निबा म्‍हि हिन्‍ना भिसी सुङ्जी” भिसी परमेश्‍वरला बचनरी भ्रिबा ताम पूरा तबा मुबा। ओच्‍छे अब्राहाम परमेश्‍वरला ह्रोएनोन दोजी।

२४ थेतबासेलमा च्‍यागो, परमेश्‍वरदा सेम निबा म्‍हि दोबारी य्‍हाङसे विश्‍वास जे आहिन, तर विश्‍वासदेन छ्‌याम छ्‌याम गेएनोन लदोमुला।

२५ थेह्रङ् लसीन राहाब भिबा बेश्‍याएनोन थेला गेग्‍यामसेन परमेश्‍वरदा सेम निबा म्‍हि दोजी भिबा ताम एनीगदेदा थानोन मुला। तिग्‍दा भिसम थेसे थेरी चिवा लबारी खबा यहूदीगदेदा क्‍योङ्‌जी। ओच्‍छे थे ग्‍लाला म्‍हिगदेग्‍याम जोगब लसी अर्गु ग्‍यामसे पुइजी।

२६ आत्‍मा आरेमाहेन्‍से म्‍हि सिबा हिन्‍ना, थेह्रङ् लसीन विश्‍वास अन्‍छारला गे आलनी भिसम थेला विश्‍वासएनोन सिबा हिन्‍ना।

सुङ तहरी थान्‍गो

३

ङाला ज्‍योज्‍यो आले नाना आङागदे, एनीगदे न्‍हङरी ल्‍हानान स्‍य्‍हान्‍दोदा लोप्‍बा म्‍हि थादोगो। तिग्‍दा भिसम परमेश्‍वरसे य्‍हाङ स्‍य्‍हान्‍दोदा लोप्‍बा म्‍हिला निसाफ लबा धुइरी य्‍हाङला ल्‍हानान ताम म्‍हाइला भिबा ताम य्‍हाङदा थानोन मुला।

२ य्‍हाङ जम्‍मासेन ल्‍हानान गल्‍ती लमुला। तर जुन म्‍हिसे होशियार लसी ताम पाङ्ला थे चा पाको म्‍हि दोला। ओच्‍छे ह्राङसे ह्राङदान तहरी थान्‍बारी खम्‍ला।

३ चुदे तागदेदा तहरी थान्‍बाला लागिरी थेनीगदेला सुङरी लगाम क्‍वान्‍जी भिसम थे घ्रेन मुसैनोन य्‍हाङसे थेदा भोर्गे म्‍हन्‍बा ग्‍लारी भोर्बारी खम्‍ला।

४ च्‍यागो, पानी जहाजगदेएनोन गाते घ्रेन मुला, ओच्‍छे थे लाबाला तोडसे भ्रमुला। तसैनोन थे चलब लबा म्‍हिसे सिङला जजाबा क्‍याबाला भररी ह्राङदा भोर्गे म्‍हन्‍बा ग्‍लारी भोर्खम्‍मुला।

५ थेह्रङ् लसीन य्‍हाङला लेएनोन ल्‍हुइला जजाबा स्‍हे हिन्‍ना, तसैनोन थेसे घ्रेन घ्रेन ताम लमुला।

च्‍यागो, मेला जजाबा फिलिङ‍गो गिकसेन घ्रेन घ्रेन ह्रि क्रोसी नाश लमुला।

६ थेतबासेलमा य्‍हाङला लेएनोन मे ह्रङ्‌बान हिन्‍ना। तिग्‍दा भिसम चु य्‍हाङला ल्‍हुइला जम्‍मान भन्‍दा नइबा गे लपुङ्बा स्‍हे हिन्‍ना। चुसे य्‍हाङला पूरन जुनी न्‍होङ्ना लसी नर्गला मेरी झाङ्मुला। ओच्‍छे थे ह्राङएनोन नर्गला मेसे क्रोसी नाश तमुला।

७ म्‍हिसे जम्‍मान खाल्‍ला जन्‍तुगदे, जम्‍मान खाल्‍ला चराचुरुङ्‍गीदेन सरी भ्रबा जन्‍तुगदे ओच्‍छे समुन्‍द्रला जन्‍तुगदेदा तहरी थान्‍खम्‍मुला ओच्‍छे तहरी थान्‍बाएनोन मुला।

८ तर लेदा चा खालैसेन तहरी थान्‍बारी आखम। तिग्‍दा भिसम ले पापदेन लोङ्‌बा खबा बिखसे प्‍लिङ्बा कुटिसी आचिबा स्‍हे हिन्‍ना।

९ चुनोन लेसे य्‍हाङसे प्रभु परमेश्‍वर आबाला जयजयकार लमुला भिसम चुनोन लेसे परमेश्‍वरसे ह्राङलान रुपरी स्‍होबा म्‍हिदाएनोन केःमुला।

१० चु सुङग्‍यामसेन मोलमएनोन पिन्‍मुला, म्‍हिदाएनोन केःमुला। तर ङाला ज्‍योज्‍यो आले नाना आङागदे, चु चा य्‍हाङसे लबारी आतबा ताम हिन्‍ना।

११ तिग मुहान गिकग्‍यामसेन कम्‍बादेन ङम्‍बा क्‍युइ प्‍योला?

१२ ङाला ज्‍योज्‍यो आले नाना आङागदे, तिग अञ्‍जीरला दोङरी जैतून रोला? ओच्‍छे अङगुरला दोङरी अञ्‍जीर रोला? थेतबासेलमा कम्‍बा क्‍युइ प्‍योबा मुहानग्‍यामसेन खाइमै ङम्‍बा क्‍युइ आप्‍यो।

थरी न्‍हीला ज्ञान बुद्धि

१३ एनीगदे न्‍हङरी ज्ञान बुद्धि मुबादेन ताम घोबा म्‍हि खाल मुला? थेसे ह्राङला ज्‍यबा बानीबेहोरग्‍याम बुद्धि मुबा सोजो म्‍हि तसी ज्‍यबा गे लसी उन्‍गै।

१४ तर चुदे एनीगदेला सेमरी डाहदेन ईख थान्‍सी ह्राङला जे ग्‍याम च्‍याजी भिसम एनीगदेसे बुद्धि मुला भिसी घमण्‍ड थालउ। चुह्रङ् लसी ह्राङसे ह्राङदान बुद्धि मुला भिसी भ्रबा चा सत्‍य तामदा बिरोध लसी ह्राङसे ह्राङदान फट्टा स्‍होबा हिन्‍ना।

१५ चुह्रङ्बा ज्ञान बुद्धि चा परमेश्‍वरग्‍याम खबा ज्ञान बुद्धि आहिन। तर जम्‍बुलिङला आज्‍यबा तामदेन म्‍हिला सेमग्‍याम ओच्‍छे शैतानग्‍याम खबा हिन्‍ना।

१६ तिग्‍दा भिसम जुन ग्‍लारी डाहदेन ईख थान्‍सी ह्राङला जे ग्‍याम च्‍याला, थेरी खाइमै ढिक्‍सी चिआखम। थेरी जम्‍मान पाप गे जे तला।

१७ तर परमेश्‍वरग्‍याम खबा ज्ञान बुद्धिला मुल ताम चा चोखो हिन्‍ना। ओच्‍छे शान्‍ति भबा, जम्‍मानदेन छ्‌याम ढिक्‍सी चिखम्‍बा, सोजो, दयासे प्‍लिङ्बा, जम्‍मान गे ज्‍यबा लबा, खालैला ली च्‍यासी गे आलबादेन खालैदा चिप्‍ले ताम आलबा तमुला।

१८ शान्‍ति भबागदेसे शान्‍तिरीन चिसी म्‍हिगदेला ओन्‍छाङरी परमेश्‍वरसे म्‍हन्‍बा अन्‍छारला गे लबान निला।

जम्‍बुलिङला स्‍हेगदेदा माया लबा

४

एनीगदे न्‍हङरी छेबा बङ्बा तिग तामसे तना लबा हिन्‍ना? एनीगदेसे ह्राङ ह्राङ जे मोजमजा लइ भिसी म्‍हन्‍बा लोभ सेमसे लमान आहिन?

२ एनीगदेसे जुन स्‍हे म्‍हाइमुला थे आयाङ्मुला। थेतबासेलमा एनीगदेसे म्‍हि साइमुला। एनीगदेसे ल्‍हानान लोभ लमुला, तर आयाङ्मुला। थेतबासेलमा एनीगदे ह्राङ ह्राङ न्‍हङरीन छेबा बङ्बा लमुला। एनीगदेसे जुन स्‍हे म्‍हाइमुला थे स्‍हे एनीगदेदेन छ्‌याम आरे। तिग्‍दा भिसम एनीगदेसे परमेश्‍वरदेन छ्‌याम आह्रीमुला।

३ ह्रीसैनोन एनीगदेसे आयाङ्मुला। तिग्‍दा भिसम एनीगदेसे मोजमजा लबाला लागिरी आज्‍यबा सेम थोसी ह्रीमुला।

४ विश्‍वास आरेबा म्‍हिगदे, जम्‍बुलिङला जम्‍मान स्‍हेदा माया लबा चा परमेश्‍वरदेन शत्रु स्‍होबा भिबा ताम एनीगदेदा था आरे? च्‍यागो, जुन म्‍हिसे जम्‍बुलिङला जम्‍मान स्‍हेदा माया लला थेसे ह्राङसे ह्राङदान परमेश्‍वरला शत्रु स्‍होला।

५ तिग बचनरी चुह्रङ् भिसी भ्रिबा ताम एनीगदेसे गे आखेल्‍बा ताम भिसी म्‍हन्‍बा? “परमेश्‍वरसे य्‍हाङ न्‍हङरी थान्‍बा आत्‍मा चा ल्‍हानान डाहसे प्‍लिङ्बा मुला।”

६ तर परमेश्‍वरसे थेह्रङ्बा डाह लबा आत्‍माग्‍याम फेबारी झन ल्‍हाना दयामाया लमुला। थेतबासेलमा परमेश्‍वरला बचनरी चुह्रङ् भिसी भ्रिबा मुला,

“परमेश्‍वरसे घमण्‍डीगदेदा बिरोध लला,

तर सोजो म्‍हिगदेदा चा दयामाया लला।”

७ थेतबासेलमा एनीगदे सदन परमेश्‍वरला तहरी चिउ, ओच्‍छे शैतानदा बिरोध लउ। जमाहेन्‍से थे एनीगदे मुबा ग्‍लाग्‍याम यार्ला।

८ एनीगदे परमेश्‍वरला ङामरी खउ, ओच्‍छे परमेश्‍वरएनोन एनीगदेला ङामरी फेप्‍खला। थेतबासेलमा पापीगदे, आज्‍यबा गे लबा या चोखो स्‍होउ। ओच्‍छे सेम न्‍ही मुबा म्‍हिगदे, एनीगदेला सेम चोखो स्‍होउ।

९ एनीगदे दुख ङ्‍हम्‍सी क्राबा क्रिङ्बा लउ। एनीगदे ताङ्सी नेबा भन्‍दा क्राबा क्रिङ्बा लसी चिउ।

१० एनीगदे प्रभुला ङाच्‍छा सोजो म्‍हि दोगो, ओच्‍छे थेसेन एनीगदेदा घ्रेन म्‍हि स्‍होला।

स्‍य्‍हान्‍दोदा दोष थालउ

११ ज्‍योज्‍यो आले नाना आङागदे, एनीगदेसे गिकसेम गिकदा बिरोध लसी आज्‍यबा ताम थापाङ्‍गो। तिग्‍दा भिसम जुन म्‍हिसे ह्राङला ज्‍योज्‍यो आले नाना आङादा बिरोध लसी दोष लला थेसे परमेश्‍वरला ठिमदा बिरोध लसी दोष लबा हिन्‍ना। चुदे एसे परमेश्‍वरला ठिमला दोष उन्‍जी भिसम ए ठिम अन्‍छार भ्रबा म्‍हि आहिन। तर ठिमला निसाफ लबा म्‍हि हिन्‍ना।

१२ च्‍यागो, ठिम स्‍होबादेन निसाफ लबा मी परमेश्‍वर जे हिन्‍ना। थेदेन छ्‌याम जे नाश लबादेन थार्ना लबा शक्ति मुला। तर ह्राङला खिम्‍जेमगदेदा दोष लबा एनीगदे चा खाल हिन्‍ना?

परमेश्‍वरसे म्‍हन्‍बा अन्‍छार भ्रउ

१३ “तिनी न्‍हङगरनोन य्‍हाङ सहर गिकरी निसी थेरीन तिदिङ चिसी व्‍यापार लला। ओच्‍छे धन सम्‍पत्ति स्‍होला” भिसी पाङ्बा म्‍हिगदे ङाला ताम ङ्‌यान्‍गो।

१४ न्‍हङगर तिग तला भिबा ताम एनीगदेदा तिगैनोन था आरे। एनीगदेला जुनी तिग हिन्‍ना भिबा तामएनोन था आरे। च्‍यागो, एनीगदेला जुनी मी लङबु ह्रङ्‌बान हिन्‍ना। थे छिन्‍नङरीन थोन्‍मुला छिन्‍नङरीन म्‍हामुला।

१५ चुह्रङ् भिबा भन्‍दा मी एनीगदेसे “चुदे परमेश्‍वरला सेम मुसम य्‍हाङ सोसी चुह्रङ् लला थेह्रङ् लला” भिसी पाङ्तोःमुबा।

१६ तर दान्‍दे एनीगदे ल्‍हानान घमण्‍ड लसी धाक उन्‍मुला। चुह्रङ् लसी धाक उन्‍बा चा पाप हिन्‍ना।

१७ खालैसे ज्‍यबा लतोःला भिसी था याङ्सीनोन ज्‍यबा आलनी भिसम थेसे पाप लबा हिन्‍ना।

फ्‍युक्‍पो म्‍हिदा पाङ्बा ताम

५

फ्‍युक्‍पो म्‍हिगदे, एनीगदेसे ङाला ताम ङ्‌यान्‍गो, एनीगदेथोरी खबारी छ्‌याइबा दुखला लागिरी क्राबा क्रिङ्बा लसी चिउ।

२ एनीगदेला धन सम्‍पत्ति नइबा मुला ओच्‍छे क्‍वानगदे बुलुङसे चसी जिन्‍बा मुला।

३ ओच्‍छे एनीगदेला म्‍हर म्‍हुइरी खिया खबा मुला। थेनोन खियासे एनीगदेला दोष उन्‍ना। ओच्‍छे थेनोन खियासे एनीगदेला ल्‍हुइ मेसे ह्रङ् लसी क्रोसी नाश लला। तसैनोन परमेश्‍वरसे निसाफ लबा चु धिनरी एनीगदेसे ल्‍हानान धन सम्‍पत्ति सोसी थान्‍बा मुला।

४ एनीगदेसे ह्राङला बुरी गे लबा म्‍हिगदेदा पिन्‍तोःबा ज्‍यालाएनोन पिन्‍बा आरे। च्‍यागो, थेनीगदेदा पिन्‍तोःबा ज्‍यालासेन क्रिङ्सी एनीगदेदा बिरोध लला। जम्‍मान भन्‍दा शक्तिशाली परमेश्‍वरसे बुरी गे लबागदे क्राबा क्रिङ्बा लबा थेःसी जिन्‍बा मुला।

५ एनीगदेसे जम्‍बुलिङरी ल्‍हानान मोजमजा लसी चिबा मुबा, एनीगदेसे ह्राङसे ह्राङदान साइबाला लागिरी थान्‍बा जन्‍तु ह्रङ् लसी छोना लसी थान्‍बा मुला।

६ एनीगदेदा बिरोध आलबादेन तिगै दोष आरेबा म्‍हिगदेदा एनीगदेसे दोष उन्‍सी साइजी।

जस्‍तोन दुख तसै नागो

७ थेतबासेलमा ज्‍योज्‍यो आले नाना आङागदे, प्रभु फेप्‍खबा धुइ आततेधोना भ्रान्‍सी चिउ। च्‍यागो, खेती लबा म्‍हिसे ज्‍यबा बाली याङ्ला भिबा आश लसी सेर्खदेन बर्खला नाम आखतेधोना भ्रान्‍सी चिमुला।

८ एनीगदेएनोन थेह्रङ् लसीन भ्रान्‍सी विश्‍वासरी कोङ्‌सी चिउ। तिग्‍दा भिसम प्रभु फेप्‍खबा धुइ खसी जिन्‍बा मुला।

९ ज्‍योज्‍यो आले नाना आङागदे, एनीगदे ह्राङ ह्राङ न्‍हङरी दोष थालउ। परमेश्‍वरसेनोन एनीगदेला दोष उन्‍सी निसाफ आल। तर च्‍यागो, निसाफ लबा चा म्रापरीन मुला।

१० ज्‍योज्‍यो आले नाना आङागदे, एनीगदेथोरी खबा दुख नासी चिबारी प्रभुला मिनग्‍याम ताम पाङ्बा अगमवक्तागदेसे नाबा दुखदा ढन्‍गो।

११ थेनीगदेसे जम्‍मान दुख नाखम्‍बासे लमा य्‍हाङसे थेनीगदेदा मान लमुला। ओच्‍छे अय्‍यूबसेनोन जम्‍मान दुख नाखम्‍जी भिबा तामला बारेरी एनीगदेसे थेःबा मुला। थेह्रङ् लसीन प्रभुसे लिच्‍छा अय्‍यूबदा दोःसी जम्‍मान स्‍हे पिन्‍जी भिबा ताम एनीगदेदा थानोन मुला। प्रभुसे ल्‍हानान माया उन्‍सी दया लमुला।

१२ ङाला ज्‍योज्‍यो आले नाना आङागदे, जम्‍मान भन्‍दा घ्रेन ताम चा एनीगदेसे स्‍वर्ग, जम्‍बुलिङदेन अर्गु तिगै स्‍हेला मिन किन्‍सी खाइमै घ्रान थाफागो। बरु “हिन्‍ना” भिसम “हिन्‍ना” भिउ “आहिन” भिसम “आहिन” भिउ। थेह्रङ् लजी भिसम परमेश्‍वरला ङाच्‍छा एनीगदेला तिगै दोष आत।

विश्‍वासला प्रार्थना

१३ एनीगदे न्‍हङरी खालैदा दुख तबा मुसम थेसे प्रार्थना लउ। ओच्‍छे खालै ताङ्‍बा मुसम थेसे परमेश्‍वरदा जयजयकार तबा व्‍हाइ गोउ।

१४ थेह्रङ् लसीन एनीगदे न्‍हङरी खालै आखम्‍बा मुसम थेसे मण्‍डलीदा च्‍याबा म्‍हिगदेदा ङ्‌योइगो। ओच्‍छे मण्‍डलीदा च्‍याबा म्‍हिगदेसे थे म्‍हिदा प्रभुला मिनरी छ्‌युगु फोर्सी प्रार्थना लगै।

१५ विश्‍वास लसी लबा प्रार्थनासे आखम्‍बा म्‍हिदा खम्‍ना लला। ओच्‍छे प्रभुसे थेदा पूरन खम्‍ना लला। चुदे थेसे पापनोन लबा मुसै माफ याङ्ला।

१६ थेतबासेलमा एनीगदे ह्राङ ह्राङसे लबा पापगदे गिकसेम गिकदा पाङ्‍गो। ओच्‍छे एनीगदे खम्‍बाला लागिरी गिकसेम गिकदा प्रार्थना लउ। च्‍यागो, परमेश्‍वरसे म्‍हन्‍बा अन्‍छार भ्रबा म्‍हिसे लबा प्रार्थना शक्तिशाली तमुला, ओच्‍छे थेग्‍याम उदेकला गे तमुला।

१७ एलियाएनोन य्‍हाङ ह्रङ्‌बान म्‍हि मुबा। थेसे नाम थाखगै भिसी सेमहेन्‍सेन प्रार्थना लमा सोम दिङसे ला ढुधोना जम्‍बुलिङरी नाम आखनी।

१८ दोःसी थेसे नाम खगै भिसी प्रार्थना लजी। जमाहेन्‍से नाम खसी बाली नाली ज्‍यबा तजी।

१९ ङाला ज्‍योज्‍यो आले नाना आङागदे, एनीगदे न्‍हङरी खालै म्‍हिसे सत्‍य ग्‍याम ख्‍लासी निमा खालैसे थेदा दोःसी भजी भिसम,

२० थेसे चु ताम थाम्‍लेःगै, जुन म्‍हिसे आज्‍यबा ग्‍यामरी भ्रबा पापी म्‍हिदा दोःसी भला थेसे थेदा सिबाग्‍याम जोगब लला, ओच्‍छे ल्‍हानान पापगदेला पापला दोष मेटब तला।

पत्रुससे भ्रिबा ङाच्‍छारेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पत्रुससे भ्रिबा मुबा (१ पत्रुस १:१)। चु चिठी भ्रिबाला लागिरी पत्रुसदा सिलाससे ह्रो लबा मुबा (१ पत्रुस ५:१२)।

भ्रिबा ग्‍ला: चु चिठी “बेबिलोन” सहरग्‍याम भ्रिबा मुबा भिसी पाङ्बा मुला (१ पत्रुस ५:१३)। बाइबलला ल्‍हानान विद्वानगदेसे बेबिलोन सहर भिबा चा रोम सहर हिन्‍ना भिसी पाङ्‌मुला।

भ्रिबा साल: ओस्‍पन ईश्‍‍वी संवत् ६०-६४ (विक्रम संवत् ११७-१२१) सालला गुङरी भ्रिबा मुबा।

खाल्‍दा भ्रिबा: एशिया अञ्‍चलला न्‍हुपपट्टिला ग्‍लारीक्‍यार ससा बङबङ तसी चिबा येशूदा विश्‍वास लबागदेदा भ्रिबा मुबा।

चु चिठीरी विश्‍वास लबागदेदा “परमेश्‍वरसे धम्‍बा म्‍हिगदे” भिसी पाङ्बा मुला। चु चिठी भ्रिबा चा चु चिठी पढब लबागदेसे आँट याङ्‌गै भिसी हिन्‍ना। तिग्‍दा भिसम ख्रीष्‍टदा विश्‍वास लबासे लमा थेनीगदे दुख नासी चिबा मुबा। चुह्रङ् लसी आँट पिन्‍मा पत्रुससे थेनीगदेदा येशू ख्रीष्‍टला बारेरी थार्बा पिन्‍बा समाचार, येशू सिबादेन सिबाग्‍याम सोबा ताम ओच्‍छे येशू दोःसी फेप्‍खला भिबा कबुल ढन्‍ना लबा मुला। थेनीगदेसे याङ्बा दुख चा थेनीगदेसे लबा विश्‍वासदा कोङ्बा स्‍होबा ताम हिन्‍ना। ओच्‍छे थेनीगदेसे ख्रीष्‍ट फेप्‍खबा धिनरी इनाम याङ्ला भिसी ढुक्‍क तसी थे दुख नातोःला भिसी पाङ्बा मुला।

पत्रुससे चु चिठी पढब लबागदेदा दुखला धुइरी आँट पिन्‍बान ख्रीष्‍टला म्‍हिगदे ह्रङ्‌बान दोःसी भ्रउ भिसी बिन्‍ती लबा मुला।

मुल तामगदे

फ्‍याफुल्‍बा १:१-२

खाइमै आसिबा आश १:३-१२

तिगै दोष आरेबा म्‍हि दोगो १:१३-२:१०

दुखला धुइरी ख्रीष्‍टदा विश्‍वास लबागदेसे लतोःबा गे २:११-४:१९

ख्रीष्‍टदा विश्‍वास लबागदे सोजो तसी लतोःबा गे ५:१-११

चिठीला थुमरी भ्रिबा ताम ५:१२-१४

पत्रुससे भ्रिबा ङाच्‍छारेमला चिठी

१

लास्‍सो, पोन्‍टस, गलातियादेन कापाडोकिया ओच्‍छे एशियादेन बिथिनिया भिबा ग्‍लारी† क्‍यार यार्सी ससा बङबङ तसी परदेशी दोःसी चिबा परमेश्‍वरसे धम्‍बा म्‍हिगदेदा ङा येशू ख्रीष्‍टला मुल चेला पत्रुसग्‍याम फ्‍याफुल्‍ला।

२ परमेश्‍वर आबासे ङाच्‍छाहेन्‍सेन म्‍हन्‍बा अन्‍छार थेला आत्‍मासे एनीगदेदा ह्राङलान म्‍हि स्‍होबारी धम्‍बा मुला। थेतबासेलमा एनीगदेसे येशू ख्रीष्‍टसे कुल्‍बा ताम ङ्‌यान्‍गै भिसी एनीगदेदा थेला काग्‍याम तिगै दोष आरेबा म्‍हि स्‍होबा मुला।

एनीगदेदेन छ्‌याम परमेश्‍वरला दयामायादेन शान्‍ति ल्‍हानान तगै।

खाइमै आसिबा आश

३ य्‍हाङला प्रभु येशू ख्रीष्‍टला आबा परमेश्‍वरला जयजयकार तगै। तिग्‍दा भिसम परमेश्‍वरसे येशू ख्रीष्‍टदा सिबाग्‍याम सोना लसी य्‍हाङदा ल्‍हानान दया लबासे लमा य्‍हाङसे छार जुनी याङ्बा मुला। दान्‍दे य्‍हाङदेन छ्‍याम खाइमै आसिबा आश मुला।

४ थेह्रङ् लसीन एनीगदेला लागिरी परमेश्‍वर आबासे खाइमै नाश आतबा, म्‍हासी आनिबा, न्‍होङ्‌सी आनिबा मोलमगदे स्‍वर्गरी ठीक लसी थान्‍बा मुला।

५ ओच्‍छे एनीगदेसे लबा विश्‍वासग्‍याम परमेश्‍वरला शक्तिसे एनीगदेदा थार्ना लबाला लागिरी जोगब लसी थान्‍ना। चु ताम चा एनीगदेसे परमेश्‍वरसे निसाफ लबा धुइरी म्राङ्ला।

६ दान्‍दे एनीगदेसे तिगै धिनना लागिरी ल्‍हानान थरीला दुख नातोःसै जमा धुइरी एनीगदे ताङ्ला।

७ एनीगदेसे चुह्रङ् लसी दुख नाबा चा एनीगदेसे लबा विश्‍वास सत्‍य हिन्‍ना भिसी उन्‍बाला लागिरी हिन्‍ना। नाश तसी निबा म्‍हरदा मी म्‍हर हिन्‍ना कि आहिन भिसी था याङ्बाला लागिरी मेरी ख्राङ्मुला भिसम एनीगदेला विश्‍वास मी थे म्‍हर भन्‍दा घ्रेन हिन्‍ना। थेह्रङ्बा विश्‍वाससे लमा येशू ख्रीष्‍ट दोःसी फेप्‍खमा एनीगदे उदेक तला। जमा धुइरी एनीगदेसे थेदेन छ्‌यामनोन मानदेन इज्‍जत याङ्ला, ओच्‍छे एनीगदेदा ज्‍यबा म्‍हि भिसी पाङ्ला।

८ एनीगदेसे येशू ख्रीष्‍टदा आम्राङ्सैनोन माया लबा मुला। दान्‍दे एनीगदेसे थेदा आम्राङ्सैनोन विश्‍वास लबा मुला। ओच्‍छे एनीगदे गाते ताङ्ला भिबा तामदेन एनीगदेसे परमेश्‍वरदा गाते मानदेन जयजयकार लला भिबा ताम खालैसेन पाङ्‌बारी आखम।

९ एनीगदेसे लबा विश्‍वासग्‍याम याङ्बा इनाम चा एनीगदे थार्बा हिन्‍ना।

१० परमेश्‍वरसे एनीगदेदा लबा दयामायाला बारेरी अगमवक्तागदेसे ङाच्‍छान पाङ्सी जिन्‍बा मुबा। ओच्‍छे एनीगदेसे याङ्बा चु थार्बाला बारेरी थेनीगदेसे ल्‍हानान ङ्‌योइबा छार्बा लमुबा।

११ थे अगमवक्तागदेसे चु खाह्रङ् लसी तला, खाइमा तला भिसी ङ्‌योइबा छार्बा लमुबा। थेतबासेलमा थेनीगदेदा ख्रीष्‍टला आत्‍मासे† ङाच्‍छा थार्बा पिन्‍बा ख्रीष्‍टसे दुख नातोःला, ओच्‍छे थेसे दोःसी ल्‍हानान मान याङ्ला भिबा ताम ङाच्‍छान पाङ्सी जिन्‍बा मुबा।

१२ अगमवक्तागदेसे थे धुइरी पाङ्बा ताम ह्राङला लागिरी आहिन, तर एनीगदेलान लागिरी पाङ्बा हिन्‍ना भिसी परमेश्‍वरसे थेनीगदेदा घोना लमुबा। चु ताम स्‍वर्गग्‍याम पुइखबा परमेश्‍वरला आत्‍माग्‍याम पाङ्बागदेसे दान्‍दे एनीगदेदा थार्बा पिन्‍बा समाचार थेःना लबा मुला। चु ताम स्‍वर्गदूतगदेसेनोन च्‍याबारी ल्‍हानान सेम लमुला।

तिगै दोष आरेबा म्‍हि दोगो

१३ थेतबासेलमा एनीगदेसे ह्राङला सेमदा तहरी थान्‍सी तयार तउ। ओच्‍छे सोजो तसी येशू ख्रीष्‍ट दोःसी फेप्‍खबा धुइरी एनीगदेदा गाते दयामाया लला भिबा तामरी पूरन आश लसी चिउ।

१४ एनीगदे कुल्‍बा ताम ङ्‌यान्‍बा कोलागदे तबासे लमा एनीगदेसे ङाच्‍छा आसेना आघोना ह्राङला सेमसे म्‍हाइबा जम्‍मान आज्‍यबा तामगदे ख्‍लागो।

१५ एनीगदेदा धम्‍बा परमेश्‍वर तिगै दोष आरेबा परमेश्‍वर हिन्‍ना। थेतबासेलमा एनीगदेला जम्‍मान तामगदेएनोन परमेश्‍वरला ङाच्‍छा तिगै दोष आरेबा ततोःला।

१६ तिग्‍दा भिसम परमेश्‍वरला बचनरी चुह्रङ् भिसी भ्रिबा मुला, “एनीगदे तिगै दोष आरेबा म्‍हि दोगो, तिग्‍दा भिसम ङा तिगै दोष आरेबा परमेश्‍वर हिन्‍ना।”

१७ खालैलान ली च्‍यासी आहिन, तर म्‍हिसे लबा गे अन्‍छार निसाफ लबा परमेश्‍वरदा एनीगदेसे आबा भिसी प्रार्थना लबासे लमा जम्‍बुलिङरी परदेशी दोःसी चितेधोना एनीगदे परमेश्‍वर म्राङ्सी लोङ्‍गो।

१८ तिग्‍दा भिसम आखे म्‍हेमेहेन्‍से तेन्‍सी खबा गे आखेल्‍बा रिमठिमग्‍याम एनीगदेदा फेबाला लागिरी परमेश्‍वरसे गाते ल्‍हानान पापला सय फाजी भिबा ताम एनीगदेदा थानोन मुला। थे सय चा नाश तसी निबा म्‍हर म्‍हुइग्‍याम फाबा सय ह्रङ्‌बा आहिन।

१९ तर ग्‍लुसीन ग्‍लुबारी आखम्‍बा ख्रीष्‍टला काग्‍याम एनीगदेला पापला सय फासी एनीगदेदा थार्ना लबा हिन्‍ना। ख्रीष्‍ट बलि पिन्‍बा तिगै दोषदेन दाग आरेबा ग्‍यु बोगो ह्रङ्‌बान दोजी।

२० चुला लागिरी परमेश्‍वरसे ख्रीष्‍टदा जम्‍बुलिङ स्‍होबा भन्‍दा ङाच्‍छान धम्‍बा मुबा। तर चु लिच्‍छाला धुइरी† एनीगदेलान लागिरी ख्रीष्‍ट फेप्‍खजी।

२१ ख्रीष्‍ट येशूग्‍यामसेन एनीगदेसे परमेश्‍वरदा विश्‍वास लबा हिन्‍ना। थेनोन परमेश्‍वरसे ख्रीष्‍ट येशूदा सिबाग्‍याम सोना लसी जम्‍मान भन्‍दा घ्रेन मान पिन्‍जी। थेतबासेलमान एनीगदेसे परमेश्‍वरथोरी विश्‍वासदेन आश लमुला।

२२ दाहेन्‍से एनीगदेसे सत्‍य ताम ङ्‌यान्‍सी ह्राङला सेम चोखो स्‍होबा मुला। थेतबासेलमा एनीगदेसे ह्राङला ज्‍योज्‍यो आले नाना आङादा चोखो माया लमुला। ओच्‍छे गिकसेम गिकदाएनोन सेमहेन्‍सेन चोखो माया लउ।

२३ तिग्‍दा भिसम एनीगदेसे खाइमै नाश आतबादेन छोन्‍बो परमेश्‍वरला बचनग्‍याम नाश तसी निबा आहिन, तर नाश आतबा छार जुनी याङ्बा मुला।

२४ तिग्‍दा भिसम परमेश्‍वरला बचनरी चुह्रङ् भिसी भ्रिबा मुला,

“जम्‍मान म्‍हिगदे छे ह्रङ्‌बान हिन्‍ना,

ओच्‍छे थेनीगदेला मानदेन जेबा ह्रिरी खबा छेला म्‍हेन्‍दो ह्रङ्‌बा हिन्‍ना।

छे ह्रेला ओच्‍छे म्‍हेन्‍दो ताइला।

२५ तर प्रभुला बचन जुकजुकधोनान चिला।”

दान्‍दे एनीगदेदा थेःना लबा थार्बा पिन्‍बा समाचार चु बचननोन हिन्‍ना।

† 

१:१ पोन्‍टस, गलातियादेन कापाडोकिया ओच्‍छे एसियादेन बिथिनिया भिबा ग्‍लागदे ङाच्‍छा रोम य्‍हुल्‍सारी परब तमुबा। तर दान्‍दे चा चु जम्‍मान ग्‍लागदे टर्की भिबा य्‍हुल्‍सारी परब तमुला।

† 

१:११ चु पदरी “ख्रीष्‍टला आत्‍मा” पाङ्बा चा परमेश्‍वरला आत्‍मा भिबा हिन्‍ना।

† 

१:२० “लिच्‍छाला धुइ” भिबा चा ङाच्‍छा ख्रीष्‍ट फेप्‍खमाहेन्‍से दोःसी फेप्‍खबा धुइधोनादा पाङ्बा हिन्‍ना।

२

थेतबासेलमा एनीगदेसे जम्‍मान आज्‍यबा ताम, छल लबा, सेमरी पाप ताम थान्‍बा, डाह लबादेन स्‍य्‍हान्‍दोला तामगन लबा चु जम्‍मान ताम ख्‍लागो।

२ लैनु कोलासे ङ्‍हे थुङ्बारी म्‍हाइबा ह्रङ् लसी एनीगदेसे चा परमेश्‍वरला सत्‍य बचनदा म्‍हाइगो। तिग्‍दा भिसम चु बचनग्‍यामसेन एनीगदे ह्राङसे याङ्बा थार्बारी ल्‍हेबान निला।

३ प्रभुसे गाते ल्‍हाना दया लबा मुला भिबा ताम एनीगदेसे था याङ्सी जिन्‍बा मुला।

४ एनीगदे येशू मुबा ग्‍लारी खबान मुला, थे चा छोन्‍बो युङबा हिन्‍ना। थेदा म्‍हिगदेसे गे आखेल्‍बा युङबा भ्‍याङ्‍बा ह्रङ् लसी भ्‍याङ्मुबा। तर परमेश्‍वरसे थेदा धम्‍सी ग्‍लुसीन ग्‍लुबारी आखम्‍बा युङबा स्‍होजी।

५ एनीगदेएनोन छोन्‍बो युङबा ह्रङ्‌बान हिन्‍ना, परमेश्‍वरसे एनीगदेदा ह्राङला मन्‍दिर स्‍होबा मुला। परमेश्‍वरला लागिरी फेसी थान्‍बा पूजा लबा म्‍हिगदे दोःसी येशू ख्रीष्‍टग्‍याम एनीगदे परमेश्‍वरदा सेम निबा आत्‍माला बलि फुल्‍बा म्‍हि दोबा मुला।

६ तिग्‍दा भिसम परमेश्‍वरला बचनरी चुह्रङ् भिसी भ्रिबा मुला,

“च्‍यागो, ङाइ ग्‍लुसीन ग्‍लुबारी आखम्‍बा सुर युङबा धम्‍सी

सियोन† भिबा ग्‍लारी थान्‍बा मुला।

जुन म्‍हिसे थेदा विश्‍वास लला

थे म्‍हि खाइमै पेःआतोः।”

७ थेतबासेलमा विश्‍वास लबागदेला लागिरी येशू ख्रीष्‍ट ग्‍लुसीन ग्‍लुबारी आखम्‍बा युङबा दोजी। तर विश्‍वास आलबागदेला लागिरी चा बचनरी भ्रिबा चु ताम ढिक्‍मुला,

“जुन युङबा दिम स्‍होबा म्‍हिगदेसे गे आखेल्‍बा युङबा भिसी भ्‍याङ्‍जी,

थेनोन युङबा चा दिमला सुर युङबा दोजी।”

८ ओच्‍छे

“म्‍हिगदेदा तोइबा युङबा चुनोन हिन्‍ना।

ल्‍हानान म्‍हिगदे तोइसी पाप्‍ला।”

परमेश्‍वरसे कुल्‍बा तामरी विश्‍वास आलबासे लमान थेनीगदे पाप्‍ला। थेनीगदे चुह्रङ् तबा चा परमेश्‍वरसे म्‍हन्‍बा अन्‍छारनोन हिन्‍ना।

९ तर एनीगदेदा धोपधोपग्‍याम ह्राङला उदेकला य्‍हालरी भबा परमेश्‍वरसे थेला उदेकला गे स्‍य्‍हान्‍दो म्‍हिगदेदा पाङ्‌बाला लागिरी एनीगदेदा थेसे धम्‍बा म्‍हि, जम्‍मानथोरी शासन लबा परमेश्‍वरला मन्‍दिररी पूजा लबा म्‍हि, ओच्‍छे परमेश्‍वरला लागिरी जे फेसी थान्‍बा य्‍हुलदेन ह्राङलान सन्‍तान स्‍होजी।

१० ङाच्‍छा एनीगदे परमेश्‍वरला सन्‍तान आहिन्‍मुबा।

तर दान्‍दे एनीगदे परमेश्‍वरला सन्‍तान दोबा मुला।

ङाच्‍छा एनीगदेसे दया आयाङ्‌मुबा।

तर दान्‍दे एनीगदेसे दया याङ्बा मुला।

परमेश्‍वरदा तेन्‍बा म्‍हि

११ ङाला सेम निबा ह्रोगदे, एनीगदे चु जम्‍बुलिङला लागिरी विदेशीदेन परदेशी हिन्‍ना। थेतबासेलमा एनीगदेदा न्‍होङ्ना लबारी, सेमसे लबारी म्‍हाइबा आज्‍यबा गेगदे थालउ भिबा ङाला बिन्‍ती मुला।

१२ ओच्‍छे ख्रीष्‍टदा विश्‍वास आलबा म्‍हिगदेला गुङरी एनीगदेला बानीबेहोर ज्‍यबा तगै। तिग्‍दा भिसम खालैसे एनीगदेदा बिरोध लसी आज्‍यबा ताम पाङ्सैनोन एनीगदेसे लबा ज्‍यबा गेगदे थेनीगदेसे म्राङ्ला। चुह्रङ् लजी भिसम ख्रीष्‍ट निसाफ लबारी फेप्‍खबा धुइरी थेनीगदेसे एनीगदेला ज्‍यबा बानीबेहोर म्राङ्सी परमेश्‍वरला मानदेन जयजयकार लला।

शासन लबागदेदेन मालिकगदेला तहरी चिउ

१३ म्‍हिगदेसे य्‍हुल्‍सा चलब लबारी स्‍होबा रिमठिम मुसैनोन जम्‍मान भन्‍दा घ्रेन ग्‍ले मुसैनोन प्रभुला लागिरी एनीगदे थेनीगदेला तहरी चिउ।

१४ थेह्रङ् लसीन य्‍हुल्‍सा चलब लबा म्‍हिगदेला तहरीनोन चिउ। तिग्‍दा भिसम आज्‍यबा गे लबागदेदा सजाय पिन्‍बारीदेन ज्‍यबा गे लबागदेदा मान पिन्‍बारी परमेश्‍वरसेन थेनीगदेदा धम्‍बा हिन्‍ना।

१५ तिग्‍दा भिसम एनीगदेसे लबा ज्‍यबा गे म्राङ्सी मूर्ख म्‍हिगदेसे आघोना पाङ्बा आतोःबा तामगदे ख्‍लागै भिसी परमेश्‍वरसे म्‍हन्‍बा मुला।

१६ थेतबासेलमा एनीगदे खालैला नोकर तबा ह्रङ् लसी थाभ्रउ, तिग्‍दा भिसम परमेश्‍वरसे एनीगदेदा थार्ना लबा मुला। तर परमेश्‍वरसे थार्ना लजी भिदेमा आज्‍यबा गे चा थालउ। बरु परमेश्‍वरदा तेन्‍बा म्‍हिगदे ह्रङ् तसी भ्रउ।

१७ ओच्‍छे जम्‍मान म्‍हिगदेदा मान लउ। थेह्रङ् लसीन येशू ख्रीष्‍टदा विश्‍वास लबा ज्‍योज्‍यो आले नाना आङागदेदा माया लउ। ओच्‍छे परमेश्‍वर म्राङ्सी लोङ्‍गो। ग्‍लेदाएनोन मान लउ।†

ख्रीष्‍टसे ह्रङ् लसीन दुख नागो

१८ नोकरगदे, एनीगदेसे ह्राङ ह्राङला मालिकगदेदा मान लसी थेनीगदेला तहरी चिउ। एनीगदेदा दया लबा मालिकगदेदा जे आहिन, तर दया आरेबा मालिकगदेदाएनोन मान लउ।

१९ खालै म्‍हिसे ह्राङसे नाआतोःबा दुख परमेश्‍वरसे म्‍हन्‍बा ताम ढन्‍सी नाजी भिसम थे म्राङ्सी परमेश्‍वर ताङ्ला।

२० तिग्‍दा भिसम एनीगदेसे आज्‍यबा गेरी दुख नासी तिग याङ्ला? तर एनीगदेसे ज्‍यबा गे लसीनोन दुख नाजी भिसम एनीगदे परमेश्‍वरला ङाच्‍छा ज्‍यबा म्‍हि दोला।

२१ चुलान लागिरी परमेश्‍वरसे एनीगदेदा धम्‍बा हिन्‍ना। तिग्‍दा भिसम ख्रीष्‍टसेनोन एनीगदेला लागिरी दुख नासी उन्‍जी। थेतबासेलमा एनीगदेएनोन ख्रीष्‍टसे उन्‍बा ग्‍यामरी भ्रबारी तयार ततोःला।

२२ “थेसे तिगै पाप आलनी,

ओच्‍छे थेसे खालैदा छलएनोन आलनी।”

२३ म्‍हिगदेसे जस्‍तोन हेला लसैनोन ख्रीष्‍टसे थेनीगदेदा हेला आलनी।

ओच्‍छे जस्‍तोन दुख पिन्‍सैनोन थेसे खालैदा तिगै आलनी। तर थेसे खालैला ली आच्‍याना ठीक निसाफ लबा परमेश्‍वरथोरी भर लजी।

२४ य्‍हाङसे पाप लबा ख्‍लासी परमेश्‍वरदा सेम निबा म्‍हि दोगै भिसी

ख्रीष्‍टसे य्‍हाङला जम्‍मान पाप ह्राङलान ल्‍हुइरी पुइसी

क्रुसरी टाँगब लजी।

थेनोन ख्रीष्‍टला घाउगदेग्‍याम एनीगदे खम्‍बा मुला।

२५ ङाच्‍छा एनीगदे गोठालो आरेबा ग्‍युगदे ह्रङ्नोन ससा बङबङ तबा मुबा।

तर दान्‍दे एनीगदे ह्राङला आत्‍मादा वास्‍ता लबा गोठालो मुबा ग्‍लारी दोःसी खबा मुला।

† 

२:६ “सियोन” भिबा चा यरूशलेम हिन्‍ना।

† 

२:१७ “ग्‍ले” भिबा चा शासन लबा म्‍हि हिन्‍ना।

म्रिङदेन ह्रेम्‍बोसे लोप्‍तोःबा ताम

३

थेह्रङ् लसीन म्रिङम्‍हेमेगदे, एनीगदे ह्राङ ह्राङला ह्रेम्‍बोला तहरी चिउ। चुह्रङ् लजी भिसम एनीगदेसे प्रभुला बारेरी तिगै ताम आपाङ्सैनोन एनीगदेला ज्‍यबा बानीबेहोरसे लमा परमेश्‍वरला बचन आङ्‌यान्‍बा ह्राङ ह्राङला ह्रेम्‍बोला सेम ढाला।

२ तिग्‍दा भिसम एनीगदेसे लबा मानदेन एनीगदेला चोखो बानीबेहोर थेनीगदेसे म्राङ्ला।

३ एनीगदे म्‍हिदा उन्‍बाला लागिरी म्‍हर म्‍हुइदेन ज्‍यबा ज्‍यबा क्‍वान क्‍वान्‍सी क्रा स्‍होसी ज्‍योसी थाभ्रउ।

४ बरु एनीगदेला सेमरी चा खाइमै नाश आतबा ज्‍यबा शीलस्‍वभाव थोबादेन सोजो तसी चिउ। चु चा परमेश्‍वरला ङाच्‍छा ल्‍हानान ज्‍यबा ताम हिन्‍ना।

५ तिग्‍दा भिसम परमेश्‍वरथोरी आश थान्‍सी परमेश्‍वरदा तेन्‍बा ङाच्‍छा ङाच्‍छाला म्रिङम्‍हेमेगदेएनोन ह्राङ ह्राङला ह्रेम्‍बोला तहरी चिसी चुह्रङ् लसीन ज्‍योमुबा।

६ सारासे खाह्रङ् लसी ह्राङला ह्रेम्‍बो अब्राहामदा मालिक भिसी थेसे कुल्‍बा ताम ङ्‌यान्‍मुबा। थेह्रङ् लसीन एनीगदेसे ह्राङला ह्रेम्‍बो म्राङ्सी आलोङ्ना ज्‍यबा लजी भिसम एनीगदे सारालान झामेगदे दोला।

७ थेह्रङ् लसीन ह्रेम्‍बोसेनोन जम्‍मान म्‍हि साप्राला ताङ ह्रङ्‌बान कमजोर मुला भिबा ताम घोउ। थेतबासेलमा ह्राङला म्रिङदा ह्राङ भन्‍दा कमजोर म्‍हन्‍सी मान लउ। तिग्‍दा भिसम परमेश्‍वरला दयामायाग्‍याम याङ्बा जुनीरी थेनी गिकनोन हिन्‍ना। थेतबासेलमा प्रार्थना लमा तिगै तामसे रोकब थालगै भिसी गिकसेम गिकदा ज्‍यबा व्‍यवहार लउ।

ज्‍यबा गे लमा नातोःबा दुख

८ दाहेन्‍से एनीगदे जम्‍मान सेम गिक तसी चिउ। ओच्‍छे स्‍य्‍हान्‍दोदा तबा दुख ह्राङदान तबा ह्रङ्‌बान म्‍हन्‍गो, ह्राङला ज्‍योज्‍यो आले नाना आङादा ह्रङ् लसी माया लउ ओच्‍छे सोजो तसी चिबादेन ज्‍यबा बानीबेहोर थोगो।

९ खालैसे आज्‍यबा लसैनोन एनीगदेसे थेनीगदेदा आज्‍यबा थालउ। ओच्‍छे केःबागदेदा एनीगदेसे थाकेःगो। बरु थेनीगदेदा मोलम पिन्‍गो। तिग्‍दा भिसम एनीगदेसे मोलम याङ्‌गै भिसी परमेश्‍वरसे एनीगदेदा ङ्‌योइबा हिन्‍ना।

१० तिग्‍दा भिसम परमेश्‍वरला बचनरी चुह्रङ् भिसी भ्रिबा मुला,

“जुन म्‍हिसे ह्राङला ल्‍हुइदा माया लबादेन

सुखला धिन च्‍याबा सेम लला

थेसे पाप तामदेन लुसीला ताम पाङ्बा ख्‍लातोःला।

११ थेसे आज्‍यबा गे लबा ख्‍लासी ज्‍यबा गे लगै,

ओच्‍छे शान्‍ति म्‍हाइसी शान्‍तिलान लागिरी गे लगै।

१२ तिग्‍दा भिसम प्रभुसे म्‍हन्‍बा अन्‍छारला गे लबा म्‍हिदा वास्‍ता लसी

थेनीगदेला प्रार्थना सान्‍‍मुला।

तर आज्‍यबा गे लबागदेदा परमप्रभुसे बिरोध लमुला।”

१३ चुदे एनीगदेसे ज्‍यबा गे लबा सेम मुजी भिसम एनीगदेदा खाल्‍से न्‍होङ्ना लला?

१४ तर ज्‍यबा गे लमाएनोन दुख नातोःजी भिसम परमेश्‍वरग्‍याम एनीगदेसे मोलम याङ्ला। थेतबासेलमा एनीगदे खालै म्राङ्सी लोङ्आतोः, ओच्‍छे सुर्दाएनोन लआतोः।

१५ बरु ख्रीष्‍टदा प्रभु हिन्‍ना भिसी एला सेमहेन्‍सेन थेदा मान लउ। ओच्‍छे एनीगदेसे लबा आशला बारेरी खालै म्‍हिसे ङ्‌योइजी भिसम पाङ्‌बारी सदन तयार तसी चिउ।

१६ तर थेनीगदेदा पाङ्बा धुइरी सोजो तसी थेनीगदेदा मान लसी पाङ्‍गो। ओच्‍छे एनीगदेला सेमदा सदन चोखो थान्‍गो। थेह्रङ् लजी भिसम एनीगदेसे ख्रीष्‍टदा विश्‍वास लबासे लमा याङ्बा ज्‍यबा बानीबेहोर म्राङ्सी एनीगदेदा बिरोध लसी हेला लबागदे ह्राङनोन पेःला।

१७ चुदे परमेश्‍वरसे चुह्रङ्बान म्‍हन्‍बा मुसम आज्‍यबा गे लसी दुख नाबा भन्‍दा मी ज्‍यबा गे लसी दुख नाबान ज्‍यबा हिन्‍ना।

१८ तिग्‍दा भिसम य्‍हाङला पापला लागिरी ख्रीष्‍ट तिरेम सदनना लागिरी दुख नासी सिजी। थेसे खाइमै पाप आलनी, तर पापीगदेदा परमेश्‍वर मुबा ग्‍लारी भोर्बारी सिजी। थे ल्‍हुइरी सिसी निसै थेदा परमेश्‍वरसे आत्‍मारी सोना लजी।†

१९ थेनोन आत्‍माला शक्तिरी ख्रीष्‍ट फेप्‍सी च्‍युप्‍सी थान्‍बा आत्‍मागदेदाएनोन थार्बा पिन्‍बा समाचार थेःना लजी।

२० थे आत्‍मागदे चा ओन्‍मा नोआ भिबा म्‍हिसे पानी जहाज स्‍होबा धुइरी ह्राङ ह्राङला पाप ख्‍लासी ह्राङ मुबा ग्‍लारी खला वा भिसी परमेश्‍वरसे भ्रान्‍सी चिबा म्‍हिगदे मुबा। तर थेनीगदेसे परमेश्‍वरसे कुल्‍बा ताम आङ्‌यान्‍नी। थेतबासेलमा पानी जहाजरी मुबा म्‍हि भ्रेः जे नामदेन भालग्‍याम जोगब तजी।

२१ थे नामदेन भाल चा बप्‍तिस्‍माला चिनु हिन्‍ना। चु बप्‍तिस्‍मा चा ल्‍हुइला खिदि भ्‍याङ्बारी नुहाब लबा ह्रङ्‌बा आहिन, तर य्‍हाङला सेम चोखो स्‍होबाला लागिरी परमेश्‍वरसे य्‍हाङदेन छ्‌याम लबा कबुल हिन्‍ना। येशू ख्रीष्‍ट सिबाग्‍याम सोबासे लमा बप्‍तिस्‍मा चा एनीगदे थार्बाला चिनु हिन्‍ना।

२२ येशू ख्रीष्‍ट स्‍वर्गरी फेप्‍जी, ओच्‍छे स्‍वर्गदूतगदे, शासन लबागदेदेन शक्तिगदेदा ह्राङला तहरी थान्‍सी परमेश्‍वरला दाहिने छ्‌यापट्टि मुबा ठिरी धन्‍छ्‌याबा मुला।

† 

३:१८ “पापीगदे” भिबा चा ख्रीष्‍टदा बिरोध लसी हेला लबा म्‍हिगदे हिन्‍ना (१ पत्रुस ३:१६ स्‍हीगो)।

परमेश्‍वरला लागिरी सोउ

४

थेतबासेलमा ख्रीष्‍टसे खाह्रङ् लसी ल्‍हुइरी दुख नाजी एनीगदेएनोन थेह्रङ्बान दुख नाबारी तयार तउ। तिग्‍दा भिसम जुन म्‍हिसे ल्‍हुइरी दुख नाला थेसे पाप लबा ख्‍लाला।

२ दाहेन्‍से थे म्‍हि थेसे म्‍हन्‍बा आज्‍यबा ताम अन्‍छार आहिन, तर चु ल्‍हुइ सोतेधोना परमेश्‍वरसे म्‍हन्‍बा अन्‍छार भ्रला।

३ ङाच्‍छा मी एनीगदे परमेश्‍वरदा ङोआसेबा म्‍हिगदे ह्रङ्‌बान स्‍य्‍हान्‍दोदेन छ्‌याम ब्रेल्‍सी भ्रबा, सेमरी जे लइ म्‍हन्‍बा थेनोन लसी भ्रबा, ङ्‌य्‍होइबा स्‍हे थुङ्सी मोजमजा लसी भ्रबादेन मूर्तिदा परमेश्‍वर भिसी ल्‍हानान पूजा लसी नइबा खबा गे लसी भ्रजी।

४ ख्रीष्‍टदा विश्‍वास आलबागदे दान्‍दे एनीगदेसे थेनीगदेदेन छ्‌याम आज्‍यबा गे आलबा म्राङ्सी उदेक तबा मुला। ओच्‍छे एनीगदेला बिरोध लमुला।

५ तर सोबागदेदेन सिबागदेला निसाफ लबारी तयार तसी धन्‍छ्‌याबा परमेश्‍वरदा थेनीगदेसे ह्राङ ह्राङसे लबा गेला हिसाब उन्‍तोःला।

६ थेतबासेलमान सिबागदेदा थार्बा पिन्‍बा समाचार थेःना लबा हिन्‍ना। जम्‍बुलिङरी मुबा स्‍य्‍हान्‍दो म्‍हिगदेदा ह्रङ्नोन सिबा म्‍हिगदेदाएनोन ल्‍हुइरी मुबा धुइरी निसाफ लबा मुबा। तसैनोन आत्‍मारी परमेश्‍वर ह्रङ् लसीन सोगै भिसी सिबागदेदाएनोन थार्बा पिन्‍बा समाचार थेःना लबा हिन्‍ना।

७ जम्‍मान ताम नाश तबा धुइ खसी जिन्‍बा मुला। थेतबासेलमा एनीगदे प्रार्थना लबाला लागिरी ह्राङला सेम खीसी होशियार तसी चिउ।

८ जम्‍मान भन्‍दा घ्रेन ताम चा ह्राङ ह्राङ न्‍हङरी सेमहेन्‍सेन माया लसी ढिक्‍सी चिबा हिन्‍ना। तिग्‍दा भिसम मायासे ल्‍हानान थरीला पापगदे माफ लमुला।

९ एनीगदेसे ह्राङ ह्राङला दिमरी खबा डोन्‍बोदा आछेर्ना क्‍योङ्‍गो।

१० एनीगदेसे परमेश्‍वरला दयामायाग्‍याम थरी थरीला मोलमगदे याङ्बा मुला। एनीगदेसे थे मोलम अन्‍छार गिकसेम गिकला लागिरी गे लउ।

११ चुदे खालैसे ताम पाङ्बा मोलम याङ्बा मुसम थेसे परमेश्‍वरसे पाङ्बा अन्‍छार पाङ्‌गै, चुदे खालैसे ह्रो लबा मोलम याङ्बा मुसम थेसे परमेश्‍वरसे पिन्‍बा शक्तिग्‍याम ह्रो लगै। थेतबासेलमा जम्‍मान तामदेन येशू ख्रीष्‍टग्‍याम परमेश्‍वरला मानदेन जयजयकार तगै। थेदा सदन जम्‍मान मानदेन जयजयकार ओच्‍छे शक्ति तगै। आमेन।

ख्रीष्‍टदा विश्‍वास लबासे लमा तबा दुख

१२ ङाला सेम निबा ह्रोगदे, ल्‍हानान दुख तबा धुइरी चु खाइमै आतबा ताम तजी भिसी उदेक थाम्‍हन्‍गो। तिग्‍दा भिसम चु चा एनीगदेला विश्‍वास खाह्रङ्बा मुला भिसी च्‍याबा हिन्‍ना।

१३ बरु ख्रीष्‍टसे नाबा दुख य्‍हाङसेनोन नाम्‍याङ्जी भिसी ताङ्‍गो। तिग्‍दा भिसम ख्रीष्‍टला घ्रेन शक्ति म्राङ्मा एनीगदे ल्‍हानान ताङ्म्‍याङ्ला।

१४ चुदे ख्रीष्‍टदा विश्‍वास लबासे लमा खालैसे एनीगदेला बेइज्‍जत लजी भिसम एनीगदेसे ह्राङ परमेश्‍वरग्‍याम मोलम याङ्बा म्‍हि भिसी म्‍हन्‍गो। तिग्‍दा भिसम परमेश्‍वरला आत्‍माला घ्रेन य्‍हालदेन शक्ति एनीगदेदेन छ्‌याम तला।

१५ तर म्‍हि साइबा, य्‍हो लबा, आज्‍यबा गे लबादेन म्‍हिला गेरी या झाङ्‌बा म्‍हिगदेसे नाबा ह्रङ्‌बा दुख एनीगदे न्‍हङरी खालैसेन थानागो।

१६ तर खालैसे ख्रीष्‍टियान तबासे लमा दुख नामुला भिसम थापेःगो। बरु ख्रीष्‍टला लागिरी दुख नाम्‍याङ्जी भिसी परमेश्‍वरला जयजयकार लगै।

१७ तिग्‍दा भिसम निसाफ लबा धुइ तसी जिन्‍बा मुला, परमेश्‍वरसे निसाफ लमा ङाच्‍छा ह्राङलान म्‍हिगदेला लला। चुदे य्‍हाङदान ङाच्‍छा निसाफ लबारी चुला भिसम परमेश्‍वरला समाचार थेःसीनोन विश्‍वास आलबागदेला गति खाह्रङ्बा तला?

१८ परमेश्‍वरला बचनरी चुह्रङ् भिसी भ्रिबा मुला,

“परमेश्‍वरला ङाच्‍छा ज्‍यबा म्‍हिदा मी थार्ना लबारी चुह्रङ्बा गाह्रो मुला भिसम

परमेश्‍वरदा आतेन्‍बादेन पापी म्‍हिगदेला गति झन खाह्रङ्बा तला?”

१९ थेतबासेलमा परमेश्‍वरसे म्‍हन्‍बा अन्‍छार दुख नाबागदेसे ज्‍यबा गे लबारी थाख्‍लागो। ओच्‍छे ह्राङला आत्‍मा जम्‍मान स्‍हे स्‍होबा विश्‍वास लखम्‍बा परमेश्‍वरदा जिम्‍मा पिन्‍गो।

मण्‍डलीदा च्‍याबा म्‍हिगदेदेन भ्‍योनगदेसे लोप्‍तोःबा ताम

५

थेतबासेलमा एनीगदे न्‍हङला मण्‍डलीदा च्‍याबा म्‍हिगदेदा ङाइ चु बिन्‍ती लला। तिग्‍दा भिसम ङाएनोन ख्रीष्‍टसे नाबा दुख म्राङ्बा मण्‍डलीदा च्‍याबा म्‍हि हिन्‍ना। थेह्रङ् लसीन ख्रीष्‍ट दोःसी फेप्‍खमा थेसे याङ्बा य्‍हालदेन शक्ति ङाइनोन याङ्ला।

२ परमेश्‍वरसे एनीगदेला विश्‍वासरी ख्‍लासी पिन्‍बा थेला म्‍हिगदेदा गोठालोसे ग्‍युगदेदा च्‍याबा ह्रङ् लसी ज्‍यना लसी च्‍यागो। चु गे टाङगाला लोभदेन करसे आहिन, तर ह्राङला सेमहेन्‍से ताङ्सी ताङ्सी लउ। तिग्‍दा भिसम चु परमेश्‍वरसे म्‍हन्‍बा ताम हिन्‍ना।

३ एनीगदेदा जिम्‍मा पिन्‍बा म्‍हिगदेदा एनीगदेसे ह्राङला तहरी थान्‍बारी थाम्‍हाइगो। तर एनीगदेसे ङाच्‍छा थेनीगदेला लागिरी ज्‍यबा गे लसी उन्‍गो।

४ थेह्रङ् लजी भिसम मुल गोठालो येशू ख्रीष्‍ट फेप्‍खमा एनीगदेसे खाइमै आन्‍होङ्बा झक्‍झक्‍बा मुकुट याङ्ला।

५ थेह्रङ् लसीन भ्‍योन म्‍हिगदे गन्‍बागदेला तहरी चिउ। ओच्‍छे एनीगदे जम्‍मान ह्राङ ह्राङ न्‍हङरी सोजो तसी गिकसेम गिकला ताम ङ्‌यान्‍सी चिउ। तिग्‍दा भिसम परमेश्‍वरला बचनरी चुह्रङ् भिसी भ्रिबा मुला,

“परमेश्‍वरसे घमण्‍ड लबा म्‍हिगदेदा बिरोध लमुला,

तर सोजो म्‍हिगदेदा दयामाया लमुला।”

६ थेतबासेलमा एनीगदे ह्राङनोन सोजो तसी परमेश्‍वरला घ्रेन शक्तिला तहरी चिउ। ओच्‍छे धुइ तमाहेन्‍से परमेश्‍वरसे एनीगदेदा म्‍हिगदेला गुङरी मान याङ्बा म्‍हि स्‍होला। जमाहेन्‍से एनीगदेसे मान याङ्ला।

७ एनीगदेला जम्‍मान धन्‍दा सुर्दा परमेश्‍वरथोरी थान्‍गो। तिग्‍दा भिसम परमेश्‍वरसेन एनीगदेदा वास्‍ता लला।

८ तसैनोन एनीगदे सदन होशियार तसी छोर्सी चिउ। तिग्‍दा भिसम एनीगदेला शत्रु शैतान खाल्‍दा स्‍याप्‍ला थेदान चतोःला भिसी ङ्‌हार्सी भ्रबा च्‍यानसे ह्रङ् लसी म्‍हाइसी भ्रमुला।

९ थेतबासेलमा विश्‍वासरी कोङ्‌सी थे शैतानना बिरोध लउ। तिग्‍दा भिसम जम्‍बुलिङ नाङलान विश्‍वासीगदेसेनोन एनीगदेसे नाबा ह्रङ्‌बान दुख नाबान मुला भिबा ताम एनीगदेदा थानोन मुला।

१० जम्‍मान दयामायासे प्‍लिङ्बा परमेश्‍वरसे एनीगदेदा ख्रीष्‍ट येशूदेन छ्‌याम गिक स्‍होसी जुकजुकधोना चिबा ह्राङला य्‍हालदेन शक्तिरी ङ्‌योइबा मुला। एनीगदेसे तिगै धिन दुख नामाहेन्‍से परमेश्‍वरसेन एनीगदेदा पाको म्‍हि स्‍होला, ओच्‍छे एनीगदेला विश्‍वास कोङ्‌ना लला।

११ जम्‍मान शक्तिदेन शासन सदन परमेश्‍वरलान हिन्‍ना। आमेन।

चिठीला थुमरी भ्रिबा ताम

१२ परमेश्‍वरला जम्‍मान सत्‍य दयामाया एनीगदेदा घोना लबारीदेन आँट पिन्‍बारी ङाइ विश्‍वास लखम्‍बा आले सिलासदा चु चिठीरी जजाकी ताम भ्रिपुङ्बा हिन्‍ना। परमेश्‍वरला चु दयामायारी एनीगदे कोङ्‌सी चिउ।

१३ एनीगदेदा ह्रङ्नोन परमेश्‍वरसे धम्‍बा चु बेबिलोन भिबा सहररी† मुबा विश्‍वासीगदेदेन प्रभुरी ङाला झा मर्कूससेनोन एनीगदेदा फ्‍याफुल्‍ला भिसी पाङ्बा मुला।

१४ ओच्‍छे गिकसे गिकदा सेमहेन्‍से माया लसी फ्‍याफुल्‍गो। एनीगदे ख्रीष्‍टला म्‍हिगदे जम्‍मादान शान्‍ति तगै।

† 

५:१३ बाइबलला ल्‍हानान विद्वानगदेसे “बेबिलोन सहररी” भिबा चा रोम सहररी हिन्‍ना भिसी म्‍हन्‍मुला।

पत्रुससे भ्रिबा न्‍हीरेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला पत्रुससे भ्रिबा मुबा (२ पत्रुस १:१)।

भ्रिबा ग्‍ला: पक्‍का था आरे, तर कोइ कोइ बाइबल विद्वानगदेसे रोम सहरग्‍याम तखम्‍ला भिसी पाङ्बा मुला।

भ्रिबा साल: ओस्‍पन ईश्‍‍वी संवत् ६५-६८ (विक्रम संवत् १२२-१२५) सालला गुङरी भ्रिबा मुबा। चु चिठी पत्रुससे ह्राङ सिबा भन्‍दा ङाच्‍छा भ्रिजी (२ पत्रुस १:१४)।

खाल्‍दा भ्रिबा: ख्रीष्‍टदा विश्‍वास लबा जम्‍बुलिङला जम्‍मान ग्‍लारी ससा बङबङ तसी चिबा म्‍हिगदेदा भ्रिबा मुबा।

चु चिठी भ्रिबा चा लुसीला ताम लोप्‍बा म्‍हिगदेसे लोप्‍बा तामदेन थे तामग्‍याम खबा आज्‍यबा तामगदेदा ज्‍यबा तना लबारी हिन्‍ना। थे लुसीला ताम लोप्‍बा म्‍हिगदेसे चा येशू दोःसी आफेप्‍ख भिसी पाङ्बा मुबा। तर पत्रुससे थे लुसीला ताम लोप्‍बा म्‍हिगदेला ताम थाबान, “जम्‍मासेन ह्राङला पाप ख्‍लासी परमेश्‍वरपट्टि दोःगै ओच्‍छे खालैनोन नाश थातगै भिसी प्रभुसे एनीगदेदा भ्रान्‍बा मुला” (२ पत्रुस ३:९) भिबा परमेश्‍वरला सेम मुबासे लमा ख्रीष्‍ट घइसी फेप्‍खबा हिन्‍ना भिसी पाङ्बा मुला।

मुल तामगदे

फ्‍याफुल्‍बा १:१-२

विश्‍वासीगदेदा ङ्‌योइबा १:३-२१

लुसीला ताम लोप्‍बा म्‍हिगदे २:१-२२

ख्रीष्‍ट दोःसी फेप्‍खबा ताम ३:१-१८

पत्रुससे भ्रिबा न्‍हीरेमला चिठी

१

लास्‍सो, येशू ख्रीष्‍टदा तेन्‍बा ङा मुल चेला सिमोन पत्रुसग्‍याम फ्‍याफुल्‍ला। ङाइ चु ताम ज्‍यबादेन ठीक गे लबा य्‍हाङला परमेश्‍वरदेन थार्बा पिन्‍बा येशू ख्रीष्‍टदा ङन्‍से ह्रङ् लसीन विश्‍वास लबा एनीगदेदा भ्रिबा हिन्‍ना।

२ एनीगदेसे परमेश्‍वरदेन य्‍हाङला प्रभु येशू ख्रीष्‍टदा ङोसेबासे लमा ल्‍हानान दयामायादेन शान्‍ति याङ्बान निगै।

ख्रीष्‍टसे धम्‍बा म्‍हि ह्रङ् लसी भ्रउ

३ परमेश्‍वरसे ह्राङला घ्रेन शक्तिग्‍याम थेसे म्‍हन्‍बा अन्‍छारला म्‍हि स्‍होबाला लागिरी थेसे य्‍हाङदा तोःबा जम्‍मान स्‍हे पिन्‍बा मुला। घ्रेन य्‍हालदेन शक्ति ओच्‍छे ज्‍यबा गुणग्‍याम ङ्‌योइबा परमेश्‍वरदा य्‍हाङसे ङोसेबासे लमा चु जम्‍मान स्‍हे याङ्बा हिन्‍ना।

४ थेह्रङ् लसीन परमेश्‍वरसे पिन्‍ना भिसी लबा ग्‍लुसीन आयाङ्बा घ्रेन कबुलगदे परमेश्‍वरसे य्‍हाङदा पिन्‍बा मुला। चु चा जम्‍बुलिङरी मुबा नाश तसी निबा आज्‍यबा तामगदेग्‍याम थोन्‍सी परमेश्‍वरला बानीबेहोर थोसी भ्रबाला लागिरी हिन्‍ना।

५ थेतबासेलमा एनीगदेसे खम्‍तेधोना विश्‍वासदेन छ्‌याम छ्‌यामनोन ज्‍यबा बानीबेहोर थोगो। चुदे जे आहिन, ज्‍यबा बानीबेहोर लबा ज्ञान बुद्धि मुबा म्‍हिएनोन दोगो।

६ थेह्रङ् लसीन ह्राङसे ह्राङदान तहरी थान्‍बा, जस्‍तोन दुख तसै नाखम्‍बादेन सदन परमेश्‍वरदा ढन्‍बा म्‍हिएनोन दोगो।

७ चुदे जे आहिन, अझ एनीगदे विश्‍वास लबा ज्‍योज्‍यो आले नाना आङागदेदा वास्‍ता लबादेन माया लबा म्‍हि दोगो।

८ चु चा एनीगदे न्‍हङरी आरेनान आतबा गुण हिन्‍ना, चुदे एनीगदेसे चु जम्‍मान गुणगदे थोजी भिसम एनीगदे य्‍हाङला प्रभु येशू ख्रीष्‍टला ज्ञान बुद्धिरी बढब तबान निसी एनीगदेसे लबा जम्‍मान गेगदे ज्‍यबादेन गे खेल्‍बा तला।

९ तर चु गुणगदे आरेबा म्‍हिगदे चा थारेङला ताम आम्राङ्बादेन काना म्‍हि ह्रङ्‌बान हिन्‍ना। चुह्रङ्बा म्‍हिसे ह्राङसे लबा ङाच्‍छाला पापला दोष परमेश्‍वरसे मेटब लजी भिबा तामनोन म्‍लेःबा मुला।

१० थेतबासेलमा ज्‍योज्‍यो आले नाना आङागदे, परमेश्‍वरसे एनीगदेदा धम्‍बा तामदा आम्‍लेःना झन सदन झन्‍सी चिउ। चुह्रङ् लजी भिसम एनीगदेसे लबा विश्‍वास खाइमै आम्‍हा।

११ चुह्रङ् लसी य्‍हाङला प्रभु थार्बा पिन्‍बा येशू ख्रीष्‍टला जुकजुकधोनाला य्‍हुल्‍सारी वाङ्मा एनीगदेदा ल्‍हानान मान लला।

१२ थेतबासेलमा चु तामगदे ङाइ एनीगदेदा सदन ढन्‍ना लला। हिन्‍बाम, चु जम्‍मान ताम एनीगदेदा था मुला। ओच्‍छे एनीगदेदा लोप्‍बा सत्‍य तामरीनोन एनीगदे कोङ्‌सी चिबा मुला।

१३ ङा सोतेधोना चु जम्‍मान ताम एनीगदेदा ढन्‍ना लबान होशियार तना लबा चा ज्‍यबा हिन्‍ना भिसी ङाइ म्‍हन्‍बा मुला।

१४ तिग्‍दा भिसम ङा योनान चु जम्‍बुलिङ ख्‍लासी निबान मुला भिसी ङादा य्‍हाङला प्रभु येशू ख्रीष्‍टसे ङाच्‍छान उन्‍बा मुला।

१५ ङा सिसी निसैनोन चु जम्‍मान ताम एनीगदेसे सदन ढन्‍गै भिसी खम्‍तेधोना ङाइ एनीगदेदा घोना लबा हिन्‍ना।

पत्रुससे ख्रीष्‍टला शक्ति म्राङ्जी

१६ य्‍हाङला प्रभु येशू ख्रीष्‍ट घ्रेन शक्तिरी फेप्‍खजी भिसी ङन्‍से पाङ्बा चु ताम चलाक म्‍हिसे म्‍हन्‍सी स्‍होबा कथाग्‍याम पाङ्बा आहिन। तर ख्रीष्‍टला घ्रेन शक्ति ङन्‍देन छ्‌यामनोन मुबासे लमा ङन्‍से चु ताम पाङ्बा हिन्‍ना।

१७ परमेश्‍वर आबासे ख्रीष्‍टदा ह्राङला य्‍हालदेन शक्ति ओच्‍छे मान पिन्‍जी, ओच्‍छे “चु ङाइ सेमहेन्‍से माया लबा ङाला झा हिन्‍ना, चु म्राङ्सी ङा ल्‍हानान ताङ्‍बा मुला” भिबा स्‍वर्गग्‍याम परमेश्‍वरला घ्रेन काइ खजी।

१८ थे चोखो गङरी ङनी ख्रीष्‍टदेन छ्‌याम मुबा धुइरी स्‍वर्गग्‍याम खबा चु काइ ङन्‍सेन थेःबा मुबा।

१९ चुह्रङ् लसीन अगमवक्तागदेसे थेःना लबा परमेश्‍वरला बचनरी ङनी ढुक्‍क तबा मुला। थेतबासेलमा स्‍य्‍होरी रमरम रिमरिम आततेधोना ओच्‍छे एनीगदेला सेमरी स्‍य्‍होला सुक्र आथोन्‍तेधोना† धोपधोपरी नाङसल म्रासी थान्‍बा ह्रङ् लसी चु बचन एनीगदेसे ह्राङला सेमरी थान्‍जी भिसम ज्‍यबा तला।

२० तर परमेश्‍वरला बचनरी अगमवक्तागदेसे पाङ्बा ताम चा थेनीगदेसे म्‍हन्‍सी घोना लबारी म्‍हाइबा ताम आहिन भिसी एनीगदेसे घोतोःला।

२१ तिग्‍दा भिसम अगमवक्तागदेसे पाङ्बा ताम थेन्‍ना सेमरी म्‍हन्‍सी पाङ्बा ताम आहिन। तर परमेश्‍वरला आत्‍मासे उन्‍बा अन्‍छार थेनीगदेसे परमेश्‍वरग्‍याम खबा ताम पाङ्बा हिन्‍ना।

† 

१:१९ “स्‍य्‍होला सुक्र आथोन्‍तेधोना” भिबा चा प्रभु दोःसी आफेप्‍खतेधोना भिबा हिन्‍ना।

लुसीला ताम लोप्‍बा म्‍हिगदे

२

तर इस्राएलीगदेला गुङरी लुसीला ताम लोप्‍बा अगमवक्तागदे मुबा। थेह्रङ् लसीन एनीगदेला गुङरीनोन लुसीला ताम लोप्‍बा म्‍हिगदे थोन्‍ना। थेनीगदेसे खालैदा था आतना लसी नाश लबा लुसीला ताम लोप्‍ला। चुदे जे आहिन, थेनीगदेसे ह्राङला पापला सय फासी थार्ना लबा प्रभुदान ख्‍लाला। ओच्‍छे थेनीगदेसे लबा गेग्‍यामसेन थेनीगदे तिक्‍खुरीन नाश तला।

२ ल्‍हानान म्‍हिगदे थेनीगदेसे उन्‍बा आज्‍यबा ग्‍यामरी भ्रसी पेःबा खबा गेगदे लला। थेनीगदेसे लोप्‍बा ताम ङ्‌यान्‍बा म्‍हिगदेसे लमान सत्‍य ग्‍यामला बिरोध लला।

३ लोभरी वाङ्सी थेनीगदेसे लुसीला ताम लोप्‍सी एनीगदेग्‍याम फाइदा किन्‍ना। तर परमेश्‍वरसे थेनीगदेला निसाफ ङाच्‍छान लसी जिन्‍बा मुला। थेतबासेलमा थेनीगदे नाश तनोन तला।

४ परमेश्‍वरसे पाप लबा स्‍वर्गदूतगदेदाएनोन आख्‍लानी। ओच्‍छे थेनीगदेदा नर्गरी भ्‍याङ्‍जी। तर निसाफ लबा धिनधोनाला लागिरी थेनीगदेदा धोपधोप्‍बा ग्‍लारी खीसी थान्‍बा मुला।

५ दङबोरी परमेश्‍वरसे जम्‍बुलिङला म्‍हिगदेदाएनोन आख्‍लानी। ओच्‍छे परमेश्‍वरसे कुल्‍बा ताम आङ्‌यान्‍बागदेदा परमेश्‍वरसे नामदेन भाल बाढीग्‍याम नाश लजी। तर ह्राङदा सेम निबा ताम थेःना लबा नोआदेन स्‍य्‍हान्‍दो म्‍हि निसदा चा नामदेन भालग्‍याम जोगब लसी थान्‍जी।

६ थेह्रङ् लसीन परमेश्‍वरसे सदोमदेन गमोरा भिबा सहरलाएनोन दोष स्‍याप्‍सी मेग्‍याम नाश लजी। थेतबासेलमा परमेश्‍वरसे कुल्‍बा ताम आङ्‌यान्‍बा म्‍हिगदेला गति खाह्रङ्बा तला भिसी चुग्‍यामसेन था याङ्ला।

७ आज्‍यबा बानीबेहोर मुबा पेःबा खबा गेगदे लसी भ्रबा म्‍हिगदे म्राङ्सी दुख नासी चिबा ज्‍यबा म्‍हि लोतदा चा परमेश्‍वरसे जोगब लजी।

८ थे आज्‍यबा म्‍हिगदेला गुङरी चिमा थेनीगदेसे धिन धिननोन लबा पेःबा खबा गे थेःसी, म्राङ्सी ज्‍यबा म्‍हि लोतला सेमरी ल्‍हानान दुख तजी।

९ चुह्रङ् लसी ह्राङदा तेन्‍बा म्‍हिगदेदा दुखग्‍याम खाह्रङ् लसी जोगब लसी थान्‍तोःला। ओच्‍छे नइबा गे लबागदेला निसाफ लबा धिनधोनाला लागिरी खाह्रङ् लसी खीसी थान्‍तोःमुला भिबा ताम प्रभुदा था मुला।

१० थेनीगदेसे चा खास लसी म्‍हिदा न्‍होङ्ना लबा पेःबा खबा गेगदे जे लसी भ्रमुला। ओच्‍छे परमेश्‍वरला अधिकारदा हेला लमुला। स्‍वर्गरी मुबागदेदा बिरोध लबारीनोन आलोङ्मुला।

चुह्रङ्बा म्‍हिगदे चा मूर्खदेन घमण्‍डी तमुला।

११ तर स्‍वर्गदूतगदे लुसीला ताम लोप्‍बागदे भन्‍दा ल्‍हानान शक्तिशालीदेन घ्रेन मुला। तसैनोन स्‍वर्गदूतगदेसे प्रभुला ङाच्‍छा स्‍वर्गरी मुबागदेदा बङ्‌सी दोष आलमुला।

१२ थेह्रङ्बा लुसीला ताम लोप्‍बा म्‍हिगदेसे चा ह्राङसे घोनोन आघोबा तामगदेला बिरोध लमुला। थेनीगदे ज्ञान बुद्धि आरेबा जन्‍तु ह्रङ्‌बान मुला। थेतबासेलमा थेनीगदे सदन ह्राङला बानीबेहोरला तहरी चिमुबा। ओच्‍छे थेनीगदे चुङ्सी साइबाला लागिरी न्‍हबा जन्‍तु ह्रङ्‌बान मुला। थेतबासेलमा थेनीगदे पशु ह्रङ् तसी नाश तला।

१३ थेनीगदेसे लबा आज्‍यबा गेला सजाय थेनीगदेसेन नातोःला। धिनगुङ्‌रीन सेमरी जे लइ म्‍हन्‍बा थेनोन लबा चा ताङ्तोःबा ताम हिन्‍ना भिसी थेनीगदेसे म्‍हन्‍मुला। थेनीगदेसे एनीगदेदेन छ्‌याम भोज चबा धुइरीनोन एनीगदेदा फसब लइ भिसी म्‍हन्‍मुला। एनीगदेदा न्‍होङ्ना लबादेन पेःना लबा चु म्‍हिगदेन हिन्‍ना।

१४ थेनीगदे सदन स्‍य्‍हान्‍दोदेन छ्‌याम ब्रेल्‍बा सेम जे थोसी भ्रमुला, ओच्‍छे जतिन पाप लसैनोन थेनीगदेसे अझ पाप लबारी आख्‍लामुला। थेनीगदेसे विश्‍वासरी कमजोर मुबा म्‍हिगदेदा फसब लमुला। थेनीगदेला सेम लोभसे प्‍लिङ्बा मुला। परमेश्‍वरग्‍याम सजाय याङ्बा चुगदेन हिन्‍ना।

१५ थेनीगदेसे ज्‍यबा ग्‍याम ख्‍लासी खानङ भ्रइ म्‍हन्‍बा थेरीन भ्रजी। ओच्‍छे थेनीगदेसे बओरला झा बालामसे ह्रङ् लसी टाङगाला लिच्‍छा भ्रसी आज्‍यबा गे लसी भ्रजी।

१६ तर बालामसे लबा चुह्रङ्बा पापसे लमा थेसे बङ्बा नातोःजी। ओच्‍छे तामनोन आपाङ्बा गधासे म्‍हिसे ह्रङ्नोन ताम पाङ्सी थे अगमवक्तादा मूर्ख गे लआपुङ्नी।

१७ थेह्रङ्बा म्‍हिगदे खर्सी निबा क्‍युइला मुहानदेन लाबालुङसरसे फ्‍याङ्ना लबा खसु ह्रङ्‌बान हिन्‍ना। थेनीगदेला लागिरी परमेश्‍वरसे धोपधोप्‍बा ग्‍ला स्‍होसी थान्‍बा मुला।

१८ थेनीगदेसे गे आखेल्‍बा घ्रेन घ्रेन ताम पाङ्सी भ्रमुला। ओच्‍छे भर्खर आज्‍यबा गे ख्‍लाबा म्‍हिगदेदा ल्‍हुइला लागिरी सेमसे जे लइ म्‍हन्‍बा थेनोन लम्‍याङ्ला भिसी लोभ उन्‍सी फसब लमुला।

१९ थेनीगदेसे म्‍हिगदेदा पापग्‍याम फेना लला भिसी कबुल लसी भ्रमुला। तर कबुल लबा म्‍हिगदे ह्राङनोन पापला नोकर दोःसी भ्रमुला। तिग्‍दा भिसम जुन तामसे म्‍हिगदेदा तहरी थान्‍ना थेनीगदे थेनोन तामला नोकर हिन्‍ना।

२० तर चुदे खालै म्‍हिसे य्‍हाङला प्रभु थार्बा पिन्‍बा येशू ख्रीष्‍टदा ङोसेसी जम्‍बुलिङला नइबा तामगदेग्‍याम फेसी जिन्‍सीनोन दोःसी थेनोन नइबा तामरी फसब तजी भिसम थेनीगदेला गति ङाच्‍छाला भन्‍दा झन आज्‍यबा तला।

२१ परमेश्‍वरसे कुल्‍बा ताम अन्‍छार भ्रतोःला भिबा ताम था याङ्सीनोन थे ताम ख्‍लाबा म्‍हिसे मी बरु परमेश्‍वरदा सेम निबा म्‍हि दोःसी भ्रतोःला भिबा ताम खाइमै था आयाङ्बा हिन्‍सम ज्‍यबा तसेला मुबा।

२२ थेनीगदे चा “नगीसे ह्राङसेन रुइसी दोःसी ह्राङसेन चमुला” भिबादेन “ढ्‍वादा जतिन नुहाब लसै दोःसी हिलोरी क्‍याल्‍मुला” भिबा सत्‍य उखानसे पाङ्बा ह्रङ्‌बान हिन्‍ना।

प्रभु दोःसी फेप्‍खबा धिन

३

ङाला सेम निबा ह्रोगदे, ङाइ एनीगदेदा भ्रिबा चु न्‍हीरेमला चिठी हिन्‍ना, एनीगदेला सेमसे चोखो ताम म्‍हन्‍गै भिसी चु चिठी न्‍हीरीन गाते तामगदे ढन्‍ना लबा मुला।

२ ओच्‍छे ल्‍हानान ङाच्‍छा परमेश्‍वरला अगमवक्तागदेसे पाङ्बा तामदेन मुल चेलागदेसे एनीगदेदा थेःना लबा य्‍हाङला थार्बा पिन्‍बा प्रभुसे कुल्‍बा तामदा एनीगदेसे सदन ढन्‍गै भिसी ङाइ म्‍हन्‍बा मुला।

३ जम्‍मान भन्‍दा ङाच्‍छा एनीगदेसे चु ताम घोतोःला, लिच्‍छाला धिनरी ह्राङलान सेमला तहरी भ्रबा म्‍हिगदे थोन्‍ना। थे म्‍हिगदेसे एनीगदेसे विश्‍वास लबा सत्‍य तामदा खिसी लबान चुह्रङ् भिसी पाङ्ला,

४ “ख्रीष्‍टसे ङा दोःसी खला भिसी कबुल लमुबा आहिन? खाइ खबा? य्‍हाङला आखे म्‍हेमेनोन सिसी निजी, चु जम्‍बुलिङ छ्‌यामाहेन्‍से तबा जम्‍मान ताम दान्‍देधोनाएनोन तबान मुला।”

५ तर परमेश्‍वरसे बचनग्‍यामसेन मुदेन जम्‍बुलिङ ङाच्‍छान स्‍होबा हिन्‍ना, ओच्‍छे जम्‍बुलिङ चा क्‍युइला गुङरी क्‍युइग्‍यामसेन स्‍होबा हिन्‍ना भिबा ताम था याङ्सीनोन थेनीगदेसे वास्‍ता आलमुला।

६ थेनोन क्‍युइसे जम्‍बुलिङ डुबब लसी नाश तजी।

७ तर परमेश्‍वरदा आतेन्‍बा म्‍हिगदेला निसाफ लसी सजाय पिन्‍बा धिनना लागिरी थेनोन परमेश्‍वरला बचनसे दान्‍देला मुदेन जम्‍बुलिङदा मेग्‍याम नाश लबाला लागिरी जोगब लसी थान्‍बा मुला।

८ ङाला सेम निबा ह्रोगदे, प्रभुला लागिरी धिन गिक हजार दिङ ते तला, हजार दिङ धिन गिक तेएनोन तला भिबा ताम एनीगदेसे थाम्‍लेःगो।

९ ह्राङसे लबा कबुल पूरा लबारी प्रभुसे घइना लला भिसी कोइ कोइ म्‍हिसे पाङ्सैनोन प्रभुसे घइना आल। तर जम्‍मासेन ह्राङला पाप ख्‍लासी परमेश्‍वरपट्टि दोःगै ओच्‍छे खालैनोन नाश थातगै भिसी प्रभुसे एनीगदेदा भ्रान्‍बा मुला।

१० तर प्रभु दोःसी फेप्‍खमा य्‍हो खबा ह्रङ् लसी फेप्‍खला। थे धुइरी मु गुडुङ्बा ह्रङ्‌बा घ्रेन आवाज खसी मु म्‍हासी निला, ओच्‍छे मुरी मुबा जम्‍मान स्‍हे चा मेला रापसे ङ्‌युला, ओच्‍छे जम्‍बुलिङदेन थेरी मुबा जम्‍मान स्‍हे क्रोसी नाश तला।

११ चु जम्‍मान स्‍हेगदे चुह्रङ् लसी ङ्‌युसी निला भिबा ताम था तबासे लमा एनीगदे खाह्रङ्बा म्‍हि ततोःला भिसम एनीगदे परमेश्‍वरदा सेम निबा बानीबेहोर थोबादेन सदन परमेश्‍वरदा ढन्‍बा म्‍हि दोतोःला।

१२ एनीगदेसे परमेश्‍वरसे निसाफ लबा धिन योनान खगै भिसी म्‍हन्‍सी भ्रान्‍बा मुला। थे धिनरी मु मेसे क्रोसी नाश तला। ओच्‍छे मुरी मुबा जम्‍मान स्‍हेगदे चा मेला रापसे ङ्‌युला।

१३ तर प्रभुसे कबुल लबा अन्‍छार य्‍हाङ चा छार मुदेन छार जम्‍बुलिङला ग्‍याम च्‍यासी चिला। थे छार जम्‍बुलिङरी जम्‍मान म्‍हिगदेसे परमेश्‍वरदा सेम निबा गे जे लला।

१४ थेतबासेलमा ङाला सेम निबा ह्रोगदे, एनीगदे चु ताम तला भिसी भ्रान्‍सी चिबासे लमा परमेश्‍वरला शान्‍तिरी गिक तसी चिबाला लागिरी परमेश्‍वरला ङाच्‍छा तिगै दागदेन दोष आरेबा म्‍हि दोबारी भङ लउ।

१५ य्‍हाङला प्रभु योनान आफेप्‍खबा चा म्‍हिगदेसे थार्बा याङ्बा हिन्‍ना भिसी म्‍हन्‍गो। य्‍हाङला सेम निबा आले पावलसेनोन प्रभुसे पिन्‍बा ज्ञान बुद्धिग्‍याम एनीगदेदा चुनोन ताम भ्रिबा मुबा।

१६ थेसे भ्रिबा जम्‍मान चिठीरीनोन थेसे चु तामगदे भ्रिबा मुला। थेसे भ्रिबा चिठीगदेरी कोइ कोइ ताम चा घोबारी गाह्रो मुला। थेतबासेलमा आघोबादेन तिगै तामरी टुङ्‍गो आरेबा म्‍हिगदेसे परमेश्‍वरला बचनरी मुबा तामदा उल्‍टोपाल्‍टो लबा ह्रङ् लसी थे तामगदेदाएनोन उल्‍टोपाल्‍टो लसी ह्राङसे ह्राङदान नाश लबा गे लमुला।

१७ थेतबासेलमा ङाला सेम निबा ह्रोगदे, एनीगदेदा चु ताम ङाच्‍छाहेन्‍सेन था मुबासे लमा होशियार तसी चिउ। परमेश्‍वरला बचन आङ्‌यान्‍बादेन तिगै तामदा वास्‍ता आलबा न्‍होङ्बा म्‍हिगदेला तामरी अलमल तसी ह्राङसे लबा विश्‍वासदा थाख्‍लागो।

१८ तर य्‍हाङला प्रभु थार्बा पिन्‍बा येशू ख्रीष्‍टला दयामायादेन थेसे पिन्‍बा ज्ञानरी बढब तबान निउ। प्रभुदा तिनी, न्‍हङगर ओच्‍छे सदन मानदेन जयजयकार तगै। आमेन।

यूहन्‍नासे भ्रिबा ङाच्‍छारेमला चिठी

चु चिठीला बारेरी पाङ्‌तोःमा

भ्रिबा म्‍हि: येशूला मुल चेला यूहन्‍नासे भ्रिबा मुबा। चु यूहन्‍नासे थार्बा पिन्‍बा समाचारएनोन भ्रिबा मुला।

भ्रिबा ग्‍ला: पक्‍का था आरे, तर बाइबल विद्वानगदेसे एफिसस सहरग्‍याम तखम्‍ला भिसी पाङ्बा मुला।

भ्रिबा साल: पक्‍का था आरे, तर ल्‍हानान बाइबल विद्वानगदेसे ओस्‍पन ईश्‍‍वी संवत् ९० (विक्रम संवत् १४७) सालरी भ्रिबा मुबा भिसी पाङ्बा मुला।

खाल्‍दा भ्रिबा: पक्‍का था आरे, तर ल्‍हाना ह्रङ्‌बा बाइबल विद्वानगदेसे एशिया अञ्‍चलरी मुबा मण्‍डलीगदेदा भ्रिबा मुबा भिसी पाङ्बा मुला।

चु चिठीरी मुल ताम न्‍ही भ्रिबा मुला। ताम गिक चा चु चिठी पढब लबा म्‍हिगदेसे परमेश्‍वरदेन थेला झा येशू ख्रीष्‍टदेन छ्‌याम सदन संगती लसी चिउ भिसी आँट पिन्‍बा मुला। ओच्‍छे अर्गु ताम चा संगतीदा न्‍होङ्ना लबा थे लुसीला तामगदे अन्‍छार थाभ्रउ भिसी होशियार तना लबा मुला। चु जम्‍बुलिङरी चिजी भिसम नइबा तामगदे खला। ओच्‍छे येशू चा परमेश्‍वरला झा जे हिन्‍ना म्‍हि दोबारी आखम भिबा लुसीला तामगदे खानङदमान थेःना लबा मुबा। थे लुसीला ताम लोप्‍बा म्‍हिगदेसे थार्बा याङ्बाला लागिरी जम्‍बुलिङला जम्‍मान तामग्‍याम थारेङ चितोःला ओच्‍छे ज्‍यबा बानीबेहोर थोसी स्‍य्‍हान्‍दोदा माया लआतोः भिसी लोप्‍मुबा।

चुह्रङ् लसी लोप्‍बा लुसीला तामगदेदा यूहन्‍नासे थाबान येशू ख्रीष्‍ट म्‍हिनोन मुबा भिसी घोना लबा मुला। ओच्‍छे येशूदा विश्‍वास लबादेन परमेश्‍वरदा माया लबागदे जम्‍मासेन गिकसेम गिकदा माया लतोःला भिसी पाङ्बा मुला।

मुल तामगदे

तिग्‍दा भ्रिबा १:१-४

य्‍हालदेन धोपधोप १:५-२:२९

परमेश्‍वरला कोलागदेदेन शैतानना कोलागदे ३:१-२४

सत्‍यदेन फट्टा ताम ४:१-६

मायाग्‍याम लतोःबा गे ४:७-२१

ढाबारी खम्‍बा विश्‍वास ५:१-२१

यूहन्‍नासे भ्रिबा ङाच्‍छारेमला चिठी

जुनी पिन्‍बा बचन

१

ङन्‍से एनीगदेदा दङबोहेन्‍सेन मुबा जुनी पिन्‍बा बचनना बारेरी भ्रिबा मुला। चु बचन ङन्‍से ह्राङसेन थेःबादेन ह्राङलान मीसे म्राङ्बा हिन्‍ना। ओच्‍छे ङन्‍से ह्राङलान यासे थुर्सी च्‍याबा हिन्‍ना।

२ थे जुनी परमेश्‍वरसे ङन्‍दा उन्‍जी, ओच्‍छे ङन्‍से म्राङ्जी। ओच्‍छे ङन्‍से ह्राङसेन म्राङ्बा ताम पाङ्बा हिन्‍ना। थेतबासेलमा एनीगदेदाएनोन ङन्‍से थे जुकजुकधोनाला जुनीला बारेरी थेःना लला। परमेश्‍वर आबादेन छ्‌याम मुबा थे जुकजुकधोनाला जुनी परमेश्‍वर आबासेन ङन्‍दा उन्‍जी।

३ एनीगदेएनोन ङन्‍देन छ्‌यामनोन संगती लगै भिसी ङन्‍से म्राङ्बादेन थेःबा जम्‍मान ताम एनीगदेदा पाङ्बा मुला। य्‍हाङला संगती चा परमेश्‍वर आबादेन थेला झा येशू ख्रीष्‍टदेन छ्‌याम मुला

४ य्‍हाङला सेम पूरन ताङ्‌गै भिसी ङन्‍से चु ताम भ्रिबा हिन्‍ना।

परमेश्‍वरनोन य्‍हाल हिन्‍ना

५ ङन्‍से परमेश्‍वरला झा येशूग्‍याम थेःबा समाचारनोन एनीगदेदा थेःना लबा मुला। थे समाचार चुनोन हिन्‍ना, परमेश्‍वरनोन य्‍हाल हिन्‍ना, परमेश्‍वरदेन छ्‌याम धोप भिबा मुनोन आरे।

६ चुदे सुङसे चा य्‍हाङ परमेश्‍वरला संगतीरी मुला भिसी पाङ्सी भ्रबा, तर थे अन्‍छार आभ्रना धोपधोपरीन भ्रजी भिसम य्‍हाङ सत्‍य ताम अन्‍छार आभ्रबा फट्टा हिन्‍ना।

७ तर परमेश्‍वर य्‍हाल मुबा ह्रङ् लसी चुदे य्‍हाङएनोन य्‍हालरी भ्रजी भिसम य्‍हाङला गुङरी संगती तला। ओच्‍छे परमेश्‍वरला झा येशूला कासेन य्‍हाङला जम्‍मान पाप ख्रुसी धाना लला।

८ चुदे य्‍हाङसे ङाइ पाप लबान आरे भिसी पाङ्जी भिसम य्‍हाङसे ह्राङसे ह्राङदान धोका पिन्‍बा हिन्‍ना। ओच्‍छे य्‍हाङदेन सत्‍य भिबा तनोन आत।

९ तर चुदे य्‍हाङसे ङाइ पाप लबा मुला भिसी परमेश्‍वरला ङाच्‍छा पाङ्जी भिसम थेसे य्‍हाङला पापला दोष मेटब लला। तिग्‍दा भिसम थे विश्‍वास लखम्‍बा ठीक निसाफ लबा परमेश्‍वर हिन्‍ना। थेसेन य्‍हाङला जम्‍मान आज्‍यबा गेग्‍याम य्‍हाङदा फेला।

१० चुदे य्‍हाङसे पाप लबा आरे भिसी पाङ्जी भिसम य्‍हाङसे परमेश्‍वरदा फट्टा स्‍होबा हिन्‍ना, ओच्‍छे थेला बचन अन्‍छार य्‍हाङ आभ्र।

२

ङाला कोलागदे, एनीगदेसे पाप थालगै भिसी ङाइ चु ताम एनीगदेला लागिरी भ्रिबान मुला। तर चुदे खालैसे पाप लनोन लजी भिसम य्‍हाङला लागिरी परमेश्‍वरदेन छ्‌याम बिन्‍ती लसी पिन्‍बा परमेश्‍वरसे म्‍हन्‍बा अन्‍छार भ्रबा येशू ख्रीष्‍ट य्‍हाङदेन छ्‌याम मुला।

२ थेनोन येशू ख्रीष्‍ट य्‍हाङला पाप माफ लबारी सिबा हिन्‍ना। तर थे य्‍हाङला लागिरी जे आहिन जम्‍बुलिङरी मुबा जम्‍मान म्‍हिगदेला पापला लागिरी सिबा हिन्‍ना।

३ चुदे य्‍हाङसे परमेश्‍वरसे कुल्‍बा तामगदे ङ्‌यान्‍जी भिसम चुग्‍यामसेन य्‍हाङसे थेदा ङोसेजीम भिसी था याङ्ला।

४ जुन म्‍हिसे ङाइ परमेश्‍वरदा ङोसेबा मुला भिसी पाङ्ला, तर थेसे कुल्‍बा ताम आङ्‌यान्‍नी भिसम थे फट्टा हिन्‍ना। थेह्रङ्बा म्‍हिदेन चा सत्‍य भिबा तनोन आत।

५ तर जुन म्‍हि परमेश्‍वरला बचन अन्‍छार भ्रला, थेसे परमेश्‍वरदा सेमहेन्‍सेन माया लबा तला। चुग्‍यामसेन य्‍हाङ परमेश्‍वरदेन छ्‌याम मुला भिबा ताम पक्‍का तला।

६ परमेश्‍वरसे म्‍हन्‍बा अन्‍छार भ्रमुला भिबा म्‍हिसे ख्रीष्‍ट ह्रङ्‌बान दोःसी भ्रतोःला।

परमेश्‍वरसे कुल्‍बा छार ताम

७ ङाला सेम निबा ह्रोगदे, ङाइ एनीगदेदा भ्रिबा चु ताम परमेश्‍वरसे कुल्‍बा छार ताम आहिन। तर ङाच्‍छाहेन्‍सेन एनीगदेदा था मुबा परमेश्‍वरसे कुल्‍बा तामनोन ङाइ भ्रिबान मुला। चु ताम एनीगदेसे ङाच्‍छान थेःबा बचन हिन्‍ना।

८ तसैनोन ङाइ एनीगदेदा चु कुल्‍बा तामदा छार ताम म्‍हन्‍सी भ्रिबान मुला। चु ताम चा ख्रीष्‍टदेन छ्‌याम मुला, ओच्‍छे ख्रीष्‍टसे एनीगदेदाएनोन चु ताम म्राङ्ना लबा मुला। तिग्‍दा भिसम धोप म्‍हासी निबान मुला, ओच्‍छे सत्‍य य्‍हाल ङाच्‍छाहेन्‍सेन फेबान मुला।

९ जुन म्‍हिसे ङा य्‍हालरी मुला भिसी पाङ्ला, तर थेसे जम्‍मान ज्‍योज्‍यो आले नाना आङागदेदा हेला लजी भिसम थे म्‍हि अझ धोपधोपरीन तला।

१० जुन म्‍हिसे जम्‍मान ज्‍योज्‍यो आले नाना आङादा माया लला थे म्‍हि य्‍हालरी तला, ओच्‍छे य्‍हालरी चिबा म्‍हिसे खालैदा न्‍होङ्ना आल।

११ तर जुन म्‍हिसे जम्‍मान ज्‍योज्‍यो आले नाना आङादा हेला लला, थे चा धोपधोपरी तला। थेह्रङ्बा धोपधोपरी भ्रबा म्‍हिसे ह्राङ खानङ निबान मुला भिबा तामनोन था आत। तिग्‍दा भिसम धोपधोप तबासे लमा थेसे तिगै आम्राङ्।

१२ ङाला कोलागदे, ख्रीष्‍टसे लमा एनीगदेला पापला दोष मेटब तबा मुला भिसी

ङाइ एनीगदेदा चु ताम भ्रिबा मुला।

१३ आखे ममगदे, ह्राङनीसे दङबोहेन्‍सेन मुबा परमेश्‍वरदा ङोसेबा मुला।

थेतबासेलमा ङाइ ह्राङनीदा चु ताम भ्रिबा मुला।

एनी भर्खरला म्‍हिगदेदाएनोन ङाइ चु ताम भ्रिबा मुला,

एनीगदेसे शैतानदा ढाबा मुला।

ज्‍योज्‍यो आले नाना आङागदे, एनीगदेसे परमेश्‍वर आबादा ङोसेबा मुला।

थेतबासेलमा ङाइ एनीगदेदा चु ताम भ्रिबा मुला।

१४ आखे ममगदे, ह्राङनीसे दङबोहेन्‍सेन मुबा परमेश्‍वरदा ङोसेबा मुला।

थेतबासेलमा ङाइ ह्राङनीदा चु ताम भ्रिबा मुला।

एनी भर्खरला म्‍हिगदेदाएनोन ङाइ चु ताम भ्रिबा मुला,

एनीगदेला सेम न्‍हङरी परमेश्‍वरला बचन मुबासे लमा

एनीगदे भङ्‍सी शैतानदा ढाबा मुला।

जम्‍बुलिङरी मुबा स्‍हेदा माया थालउ

१५ एनीगदेसे जम्‍बुलिङदेन जम्‍बुलिङरी मुबा स्‍हेगदेदा माया थालउ। जुन म्‍हिसे जम्‍बुलिङदेन जम्‍बुलिङरी मुबा स्‍हेगदेदा माया लला, थेसे परमेश्‍वरदा खाइमै माया आल।

१६ तिग्‍दा भिसम जम्‍बुलिङरी मुबा य्‍हाङला सेमसे म्‍हाइबा स्‍हेदेन घमण्‍ड लबा ताम ओच्‍छे य्‍हाङला मीसे म्राङ्बा नइबा ताम चा परमेश्‍वर आबाग्‍याम खबा आहिन। चु जम्‍मान ताम चा जम्‍बुलिङग्‍याम खबा हिन्‍ना।

१७ म्‍हिला सेमसे म्‍हाइबा जम्‍बुलिङदेन जम्‍बुलिङरी मुबा जम्‍मान स्‍हे नाश तसी निला, तर परमेश्‍वरसे कुल्‍बा जम्‍मान ताम ङ्‌यान्‍सी भ्रबा म्‍हि चा खाइमै नाश आत।

ख्रीष्‍टदा बिरोध लबागदेला बारेरी पाङ्बा

१८ ङाला कोलागदे, चु धुइ जम्‍बुलिङ नाश तबा धुइ हिन्‍ना। तिग्‍दा भिसम ख्रीष्‍टदा बिरोध लबा म्‍हि खबान मुला भिबा ताम एनीगदेसे थेःबा मुला। ख्रीष्‍टदा बिरोध लबा थेह्रङ्बा म्‍हिगदे दान्‍दे ल्‍हानान खसी जिन्‍बा मुला। थेतबासेलमा चुग्‍यामसेन य्‍हाङसे चु जम्‍बुलिङ नाश तबा धुइ तसी जिन्‍बा मुला भिसी था याङ्बा मुला।

१९ थेनीगदे य्‍हाङला म्‍हि आहिन्‍बा चीम। थेतबासेलमान थेनीगदे य्‍हाङग्‍याम फेसी निजी। चुदे थेनीगदे य्‍हाङला म्‍हि हिन्‍बा हिन्‍सम य्‍हाङदेन छ्‌यामनोन चिसेला मुबा। थेनीगदे य्‍हाङला म्‍हि आहिन भिबा ताम उन्‍बाला लागिरी य्‍हाङग्‍याम फेसी निबा हिन्‍ना।

२० तर एनीगदे चा ख्रीष्‍टग्‍याम परमेश्‍वरला आत्‍मासे धम्‍बा म्‍हि हिन्‍ना। थेतबासेलमा एनीगदे जम्‍मासेन सत्‍य ताम घोबा मुला।

२१ एनीगदेसे सत्‍य ताम घोबा आरे भिसी ङाइ चु ताम भ्रिबा आहिन। तर सत्‍यग्‍याम खजिबै लुसीला ताम आख भिबा ताम एनीगदेसे घोबासे लमान ङाइ एनीगदेदा चु ताम भ्रिबा हिन्‍ना।

२२ तर लुसीला ताम पाङ्बा म्‍हि खाल हिन्‍ना? तिग येशूदा थार्बा पिन्‍बा ख्रीष्‍ट आहिन भिसी पाङ्बा म्‍हिनोन लुसीला ताम पाङ्बा म्‍हि आहिन? हिन्‍ना। चुनोन ख्रीष्‍टदा बिरोध लबा म्‍हि हिन्‍ना। तिग्‍दा भिसम थेसे परमेश्‍वर आबादेन थेला झादा सदन बिरोध लमुला।

२३ जुन म्‍हिसे परमेश्‍वरला झादा बिरोध लला थेसे परमेश्‍वर आबादाएनोन बिरोध लला। ओच्‍छे जुन म्‍हिसे परमेश्‍वरला झादा थार्बा पिन्‍बा ग्‍ले हिन्‍ना भिसी विश्‍वास लला थेसे परमेश्‍वर आबादाएनोन विश्‍वास लला।

२४ थेतबासेलमा जुन ताम एनीगदेसे ङाच्‍छाहेन्‍सेन थेःबा मुला, थे ताम एनीगदेसे ह्राङला सेमरी थान्‍गो। चुदे एनीगदेसे ङाच्‍छाहेन्‍सेन थेःबा ताम ह्राङला सेमरी थान्‍जी भिसम एनीगदे परमेश्‍वर आबादेन थेला झादेन छ्‌याम तला।

२५ थेसे य्‍हाङदा पिन्‍ना भिसी लबा कबुल चा जुकजुकधोनाला जुनी हिन्‍ना।

२६ चु जम्‍मान ताम ङाइ एनीगदेदा फसब लबारी म्‍हाइबा म्‍हिगदेला बारेरी भ्रिबा हिन्‍ना।

२७ तर एनीगदेसे ख्रीष्‍टग्‍याम परमेश्‍वरला आत्‍मा याङ्बा मुला, थे आत्‍मा एनीगदेदेन छ्‌याम सदन धन्‍छ्‌याला। थेतबासेलमा एनीगदेदा खालैसेन तिगै लोप्‍आतोः। तिग्‍दा भिसम परमेश्‍वरला आत्‍मासेन जम्‍मान तामला बारेरी एनीगदेदा लोप्‍ला। परमेश्‍वरला आत्‍मासे लोप्‍बा ताम चा लुसीला ताम आहिन, सत्‍य ताम हिन्‍ना। थेतबासेलमा परमेश्‍वरला आत्‍मासे एनीगदेदा लोप्‍बा अन्‍छार एनीगदे ख्रीष्‍टदेन छ्‌याम गिक तसी चिउ।

२८ ङाला कोलागदे, ख्रीष्‍ट दोःसी फेप्‍खबा धुइरी य्‍हाङसे आँट याङ्सी ख्रीष्‍टला ङाच्‍छा य्‍हाङ पेःआतोःगै भिसी सदन ख्रीष्‍टदेन छ्‌याम गिक तसी चिउ।

२९ ख्रीष्‍ट परमेश्‍वरसे म्‍हन्‍बा अन्‍छार भ्रबा प्रभु हिन्‍ना भिबा ताम एनीगदेदा थानोन मुला। चु ताम था तमाहेन्‍से परमेश्‍वरसे म्‍हन्‍बा अन्‍छार गे लबा जम्‍मान म्‍हिगदेएनोन परमेश्‍वरलान सन्‍तान हिन्‍ना भिसी एनीगदेसे था याङ्‌तोःला।

परमेश्‍वरला सन्‍तान

३

च्‍यागो, य्‍हाङदा परमेश्‍वर आबासे गाते ल्‍हाना माया लबा मुला। परमेश्‍वरला मायासे लमान य्‍हाङदा परमेश्‍वरला सन्‍तान भिसी पाङ्बा हिन्‍ना, चु ताम सत्‍यएनोन हिन्‍ना। थेतबासेलमा जम्‍बुलिङला म्‍हिगदेसे य्‍हाङदा ङोआसेबा हिन्‍ना, तिग्‍दा भिसम थेनीगदेसे परमेश्‍वरदा ङोआसेनी।

२ ङाला सेम निबा ह्रोगदे, दान्‍दे चा य्‍हाङ परमेश्‍वरलान सन्‍तान हिन्‍ना। तर लिच्‍छा चा तिग तला थे ताम य्‍हाङदा उन्‍बा आरे। तर ख्रीष्‍ट दोःसी फे प्‍खबा धुइरी य्‍हाङएनोन ख्रीष्‍ट ह्रङ्‌बान दोला। तिग्‍दा भिसम थे धुइरी य्‍हाङसे ख्रीष्‍ट खाह्रङ्बा मुला थेह्रङ्बान म्राङ्ला भिबा ताम य्‍हाङदा था मुला।

३ ख्रीष्‍टथोरी चुह्रङ्बा आश थान्‍बा जम्‍मान म्‍हिगदेसे ख्रीष्‍ट खाह्रङ्बा चोखो मुला, ह्राङदाएनोन थेह्रङ्बान चोखो थान्‍मुला।

४ पाप लसीन चिबागदे जम्‍मासेन परमेश्‍वरला ठिम आङ्‌यान्‍बा हिन्‍ना। तिग्‍दा भिसम ठिम आङ्‌यान्‍बान पाप हिन्‍ना।

५ म्‍हिगदेला पापला दोष मेटब लबाला लागिरी तिगै पाप आरेबा ख्रीष्‍ट चु जम्‍बुलिङरी फेप्‍खजी भिबा ताम एनीगदेदा थानोन मुला।

६ थेतबासेलमा सदन ख्रीष्‍टदेन छ्‌याम गिक तसी चिबा म्‍हिगदेसे पाप आल। तर सदन पाप लसी चिबा म्‍हिसे ख्रीष्‍टदा न्‍ह म्राङ्बा मुला न्‍ह ङोसेबा मुला।

७ ङाला कोलागदे, एनीगदेदा खालैसेन फसब लआम्‍याङ्‍गै। जुन म्‍हिसे परमेश्‍वरसे म्‍हन्‍बा अन्‍छार गे लला, थे म्‍हि परमेश्‍वरसे म्‍हन्‍बा अन्‍छार भ्रबा ख्रीष्‍ट ह्रङ्‌बान दोला।

८ तर जुन म्‍हिसे सदन पाप लला, थे म्‍हि चा शैतानना हिन्‍ना। तिग्‍दा भिसम शैतानसे चा ङाच्‍छाहेन्‍सेन पाप लसीन खमुला। थेतबासेलमा शैतानना गेदा नाश लबाला लागिरी परमेश्‍वरला झा जम्‍बुलिङरी फेप्‍खबा हिन्‍ना।

९ परमेश्‍वरला सन्‍तान दोःसी न्‍हबा म्‍हिगदेसे सदन पाप लसी आचि, तिग्‍दा भिसम थेदेन छ्‌याम परमेश्‍वरला बानीबेहोर तमुला। थेतबासेलमा थेसे सदन पाप लसी आचि, तिग्‍दा भिसम परमेश्‍वरनोन थेला आबा हिन्‍ना।

१० जुन म्‍हिसे परमेश्‍वरदा सेम निबा गेदेन स्‍य्‍हान्‍दो‍दा माया आल, थे चा परमेश्‍वरला सन्‍तान आहिन। थेतबासेलमा थेनीगदेला गेग्‍यामसेन खाल परमेश्‍वरला सन्‍तान, खाल शैतानना सन्‍तान हिन्‍ना भिसी प्रस्‍टन था याङ्बा मुला।

गिकसेम गिकदा माया लउ

११ एनीगदेसे ङाच्‍छाहेन्‍सेन थेःबा समाचार चा चुनोन हिन्‍ना, “य्‍हाङसे गिकसेम गिकदा माया लतोःला।”

१२ कयिन शैतानना सन्‍तान दोःसी ह्राङलान आलेदा साइजी। थेतबासेलमा य्‍हाङ कयिन ह्रङ्‌बा दोबारी आत। कयिनसे ह्राङलान आलेदा तिग्‍दा साइजी? तिग्‍दा भिसम थेला आलेसे लबा गे परमेश्‍वरदा सेम निबा गे मुबा, तर कयिनसे लबा गे परमेश्‍वरदा सेम आनिबा गे मुबा।

१३ ङाला ज्‍योज्‍यो आले नाना आङागदे, चुदे एनीगदेदा जम्‍बुलिङला म्‍हिगदेसे हेला लसम उदेक थाम्‍हन्‍गो।

१४ य्‍हाङसे य्‍हाङला ज्‍योज्‍यो आले नाना आङागदेदा माया लबासे लमा कालग्‍याम फेसी य्‍हाङसे छार जुनी याङ्जी भिबा ताम य्‍हाङदा था मुला। तर जुन म्‍हिसे माया आलनी थे दान्‍देधोना कालला तहरी मुला।

१५ ह्राङला ज्‍योज्‍यो आले नाना आङागदेदा हेला लबा म्‍हि चा ज्‍यानमारा हिन्‍ना। थेह्रङ्बा म्‍हिला लागिरी जुकजुकधोनाला जुनी आरे भिबा ताम एनीगदेदा थानोन मुला।

१६ य्‍हाङदा माया लसी ख्रीष्‍टसे ह्राङला ज्‍याननोन पिन्‍बासे लमा माया तिग हिन्‍ना भिबा ताम य्‍हाङसे ज्‍यना लसी घोबा मुला। थेतबासेलमा य्‍हाङसेनोन ह्राङला ज्‍योज्‍यो आले नाना आङागदेला लागिरी ज्‍याननोन पिन्‍बारी तयार ततोःला।

१७ तर जुन म्‍हिदेन छ्‌याम जम्‍बुलिङला धन सम्‍पत्ति मुला, थेसे ह्राङला ज्‍योज्‍यो आले नाना आङागदेदा खाँचो तबा म्राङ्सीनोन आपिन्‍नी भिसम थेह्रङ्बा म्‍हिदेन छ्‌याम खाह्रङ् लसी परमेश्‍वरला माया तला?

१८ ङाला कोलागदे, य्‍हाङसे सुङसे जे स्‍य्‍हान्‍दो‍दा माया लबा आहिन, तर य्‍हाङसे सेमहेन्‍सेन माया लतोःला। थेह्रङ्बा माया चा य्‍हाङसे लबा गेग्‍यामसेन म्राङ्ला।

१९ चुग्‍यामसेन य्‍हाङ सत्‍यला म्‍हि हिन्‍ना भिबा ताम था याङ्ला। ओच्‍छे य्‍हाङ परमेश्‍वरला ङाच्‍छा ढुक्‍क तसी चिखम्‍ला।

२० तसैनोन य्‍हाङदा ह्राङला सेमसे मी दोष लमुला भिसम परमेश्‍वर मी झन य्‍हाङला सेम भन्‍दा घ्रेन हिन्‍ना भिबा ताम य्‍हाङदा था मुला। ओच्‍छे परमेश्‍वरदा जम्‍मान ताम था तला।

२१ ङाला सेम निबा ह्रोगदे, य्‍हाङला सेमसे य्‍हाङदा दोष आलनी भिसम य्‍हाङदा परमेश्‍वरला ङाच्‍छा निबारी ल्‍हानान आँट याङ्ला।

२२ ओच्‍छे य्‍हाङसे ह्रीबा जम्‍मान स्‍हे परमेश्‍वरग्‍याम याङ्ला। तिग्‍दा भिसम य्‍हाङसे परमेश्‍वरसे कुल्‍बा ताम ङ्‌यान्‍सी परमेश्‍वरदा सेम निबा गे लबा मुला।

२३ परमेश्‍वरसे कुल्‍बा ताम चा थेला झा येशू ख्रीष्‍टदा विश्‍वास लबादेन येशू ख्रीष्‍टसे कुल्‍बा अन्‍छार गिकसेम गिकदा माया लबा हिन्‍ना।

२४ परमेश्‍वरसे कुल्‍बा ताम ङ्‌यान्‍बा म्‍हिगदे परमेश्‍वरदेन छ्‌याम तला, ओच्‍छे थेनीगदेदेन छ्‌यामएनोन परमेश्‍वर तला। परमेश्‍वर य्‍हाङदेन छ्‌याम तला भिबा ताम चा य्‍हाङदेन छ्‌याम मुबा परमेश्‍वरला आत्‍माग्‍यामसेन य्‍हाङसे था याङ्बा मुला।

परमेश्‍वरला आत्‍मादा ङोसेगो

४

ङाला सेम निबा ह्रोगदे, परमेश्‍वरला आत्‍मा मुला भिसी भ्रबा खजिबै म्‍हिदा विश्‍वास थालउ। तर थेनीगदेदेन छ्‌याम परमेश्‍वरला आत्‍मा मुला कि आरे भिसी च्‍यागो। तिग्‍दा भिसम लुसीला ताम पाङ्बा अगमवक्तागदे जम्‍बुलिङ नाङनोन खसी जिन्‍बा मुला।

२ येशू ख्रीष्‍ट म्‍हिला रुपरी जम्‍बुलिङरी फेप्‍खबा हिन्‍ना भिसी पाङ्बा म्‍हिदेन छ्‌याम चा परमेश्‍वरला आत्‍मा तला। चुग्‍यामसेन एनीगदेसे थेह्रङ्बा म्‍हिदेन छ्‌याम परमेश्‍वरला आत्‍मा मुला भिसी था याङ्ला।

३ येशू परमेश्‍वरग्‍याम फेप्‍खबा हिन्‍ना भिबा तामदा विश्‍वास आलबा म्‍हिगदेदेन छ्‌याम परमेश्‍वरला आत्‍मा आत। तर थेदेन छ्‌याम ख्रीष्‍टदा बिरोध लबाला आत्‍मा तला। थे आत्‍मा खाल भिबा ताम एनीगदेसे ङाच्‍छान थेःसी जिन्‍बा मुला। दान्‍दे थे आत्‍मा जम्‍बुलिङरी खसी जिन्‍बा मुला।

४ ङाला कोलागदे, एनीगदे चा परमेश्‍वरला हिन्‍ना। थेतबासेलमा एनीगदेसे थे लुसीला ताम पाङ्बा अगमवक्तागदेदा ढाबा मुला। तिग्‍दा भिसम एनीगदे न्‍हङरी मुबा परमेश्‍वरला आत्‍मा चा जम्‍बुलिङरी मुबा आज्‍यबा आत्‍मा भन्‍दा घ्रेन हिन्‍ना।

५ थेनीगदे जम्‍बुलिङला हिन्‍ना। थेतबासेलमा थेनीगदेसे जम्‍बुलिङला ताम जे लमुला। ओच्‍छे थेनीगदेसे पाङ्बा ताम जम्‍बुलिङरी मुबागदेसे जे ङ्‌यान्‍मुला।

६ तर य्‍हाङ मी परमेश्‍वरला म्‍हि हिन्‍ना। जुन म्‍हिसे परमेश्‍वरदा ङोसेबा मुला थेसे य्‍हाङला ताम ङ्‌यान्‍ना। ओच्‍छे जुन म्‍हि परमेश्‍वरला म्‍हि आहिन, थेसे य्‍हाङसे पाङ्बा ताम आङ्‌यान। चुग्‍यामसेन य्‍हाङसे सत्‍य आत्‍मादेन फट्टा आत्‍मादा ङोसेखम्‍ला।

परमेश्‍वरला माया

७ ङाला सेम निबा ह्रोगदे, य्‍हाङसे गिकसेम गिकदा सदन माया लइ। तिग्‍दा भिसम माया परमेश्‍वरग्‍याम खमुला। जुन म्‍हिसे जम्‍मादान माया लला, थे परमेश्‍वरला सन्‍तान हिन्‍ना। थेतबासेलमा थेसे परमेश्‍वरदा ङोसेबा मुला।

८ तर जुन म्‍हिसे स्‍य्‍हान्‍दोदा माया आल, थेसे परमेश्‍वरदा ङोआसे। तिग्‍दा भिसम परमेश्‍वरनोन माया हिन्‍ना।

९ ओच्‍छे परमेश्‍वरसे थेग्‍याम य्‍हाङसे जुनी याङ्‌गै भिसी ह्राङला गिक जेन झादा जम्‍बुलिङरी पुइखसी य्‍हाङदा ह्राङला माया उन्‍जी।

१० चुनोन सत्‍य माया हिन्‍ना। चु य्‍हाङसे परमेश्‍वरदा लबा माया आहिन, तर परमेश्‍वरसे य्‍हाङदा लबा माया हिन्‍ना। थेतबासेलमान थेसे ह्राङला झा सिसी य्‍हाङला पाप माफ तगै भिसी ह्राङलान झादा जम्‍बुलिङरी पुइखजी।

११ ङाला सेम निबा ह्रोगदे, परमेश्‍वरसे मी य्‍हाङदा चुह्रङ् लसी माया लबा मुला भिसम य्‍हाङसेनोन गिकसेम गिकदा माया लतोःला।

१२ खालैसेन परमेश्‍वरदा खाइमै म्राङ्बा आरे। तर चुदे य्‍हाङसे गिकसेम गिकदा माया लजी भिसम परमेश्‍वरएनोन य्‍हाङ न्‍हङरी धन्‍छ्‌याला। जमाहेन्‍से य्‍हाङसे लबा मायाएनोन परमेश्‍वरसे य्‍हाङदा लबा माया ह्रङ्‌बान तला।

१३ चुह्रङ् लसी य्‍हाङदा परमेश्‍वरसे ह्राङलान आत्‍मा पिन्‍बा मुला। थेतबासेलमा य्‍हाङ परमेश्‍वरदेन छ्‌याम, ओच्‍छे परमेश्‍वर य्‍हाङदेन छ्‌याम मुला भिबा ताम य्‍हाङदा था मुला।

१४ जम्‍बुलिङला जम्‍मान म्‍हिदा थार्ना लबारी परमेश्‍वर आबासे ह्राङलान झादा जम्‍बुलिङरी पुइखजी भिबा ताम ङन्‍से म्राङ्बा मुला। चु तामनोन ङन्‍से स्‍य्‍हान्‍दोदा पाङ्बा हिन्‍ना।

१५ जुन म्‍हिसे येशूदा परमेश्‍वरला झा हिन्‍ना भिसी विश्‍वास लला, थेदेन छ्‌याम परमेश्‍वर धन्‍छ्‌याला, ओच्‍छे थे परमेश्‍वरदेन छ्‌याम तला।

१६ परमेश्‍वरसे य्‍हाङदा गाते माया लमुला भिबा ताम य्‍हाङदा था मुला, ओच्‍छे य्‍हाङसे थेदा विश्‍वास लबा मुला।

परमेश्‍वर चा माया हिन्‍ना, ओच्‍छे जुन म्‍हि थे मायारी भ्रला, थे परमेश्‍वरदेन छ्‌याम तला, ओच्‍छे परमेश्‍वरएनोन थेदेन छ्‌याम धन्‍छ्‌याला।

१७ परमेश्‍वरसे निसाफ लबा धुइरी य्‍हाङ ढुक्‍क तसी चिबाला लागिरी य्‍हाङसे स्‍य्‍हान्‍दोदा लबा मायाएनोन परमेश्‍वरसे लबा माया ह्रङ्‌बान स्‍होबा मुला। तिग्‍दा भिसम ख्रीष्‍ट जस्‍तो मुला य्‍हाङएनोन चु जम्‍बुलिङरी थे ह्रङ्‌बान दोबा मुला।

१८ परमेश्‍वरसे लबा ह्रङ्‌बान माया लबा म्‍हि खाइमै आलोङ्‍। तिग्‍दा भिसम थेह्रङ्बा मायारी लोङ्‌बा भिबा तनोन आत। तर परमेश्‍वरसे लबा ह्रङ्‌बान माया आलबा म्‍हि चा सजाय याङ्ला भिसी लोङ्ला।

१९ ङाच्‍छा परमेश्‍वरसेन य्‍हाङदा माया लबासे लमा य्‍हाङसेनोन परमेश्‍वरदा माया लबा मुला।

२० चुदे खालै म्‍हिसे “ङाइ परमेश्‍वरदा माया लमुला” भिसी पाङ्सी भ्रला, तर ह्राङला ज्‍योज्‍यो आले नाना आङादा चा हेला लमुला भिसम थे फट्टा हिन्‍ना। तिग्‍दा भिसम ह्राङला मीसे म्राङ्बा ज्‍योज्‍यो आले नाना आङादा मी माया लबारी आखम्‍बासे आम्राङ्बा परमेश्‍वरदा माया लबारी आखम।

२१ जुन म्‍हिसे परमेश्‍वरदा माया लला, थेसे ह्राङला ज्‍योज्‍यो आले नाना आङादाएनोन माया लला। तिग्‍दा भिसम य्‍हाङदा ख्रीष्‍टसे कुल्‍बा ताम चुनोन हिन्‍ना।

परमेश्‍वरला झाथोरी लबा विश्‍वास

५

येशूदा थार्बा पिन्‍बा ख्रीष्‍ट हिन्‍ना भिसी विश्‍वास लबागदे जम्‍मान परमेश्‍वरला सन्‍तान हिन्‍ना। ओच्‍छे जुन म्‍हिसे आबादा माया लला, थे म्‍हिसे थेला सन्‍तानदाएनोन माया लला।

२ चुदे य्‍हाङसे परमेश्‍वरदा माया लसी थेसे कुल्‍बा अन्‍छार भ्रजी भिसम चुग्‍यामसेन य्‍हाङसे परमेश्‍वरला कोलागदेदा माया लमुला भिबा ताम था याङ्ला।

३ तिग्‍दा भिसम परमेश्‍वरदा माया लबा भिबा चा परमेश्‍वरसे कुल्‍बा अन्‍छार भ्रबा हिन्‍ना। परमेश्‍वरसे कुल्‍बा अन्‍छार भ्रबारी गाह्रोएनोन आरे।

४ तिग्‍दा भिसम परमेश्‍वरला जम्‍मान कोलागदेसे जम्‍बुलिङ†थोरी ढाबारी खम्‍ला। य्‍हाङसे जम्‍बुलिङदा ढाबा चा य्‍हाङला विश्‍वासग्‍यामनोन हिन्‍ना।

५ खाल्‍से जम्‍बुलिङथोरी ढाखम्‍ला? जुन म्‍हिसे येशूदा परमेश्‍वरला झा हिन्‍ना भिसी विश्‍वास लला, थेसे जे जम्‍बुलिङथोरी ढाखम्‍ला।

६ येशू ख्रीष्‍टदा क्‍युइदेन काग्‍याम उन्‍जी। क्‍युइग्‍यामसे† जे आहिन, काग्‍यामसेनोन हिन्‍ना। चु ताम सत्‍य हिन्‍ना भिसी परमेश्‍वरला आत्‍मासेन पाङ्बा मुला, तिग्‍दा भिसम परमेश्‍वरला आत्‍मा सत्‍य हिन्‍ना।

७ चु तामला साक्षी सोम मुला।

८ क्‍युइदेन का ओच्‍छे परमेश्‍वरला आत्‍मासे पाङ्बा ताम गिकनोन हिन्‍ना।

९ चुदे य्‍हाङसे म्‍हिसे पाङ्बा ताम मी विश्‍वास लमुला भिसम परमेश्‍वरसे सुङ्बा ताम मी य्‍हाङसे झन विश्‍वास लनोन तोःबा हिन्‍ना। तिग्‍दा भिसम परमेश्‍वरसे ह्राङलान झा ख्रीष्‍टला बारेरीनोन य्‍हाङदा सुङ्बा मुला।

१० थेतबासेलमा जुन म्‍हिसे परमेश्‍वरला झादा विश्‍वास लला, थेला ह्राङलान सेम न्‍हङरी चु जम्‍मान ताम था तला। तर जुन म्‍हिसे परमेश्‍वरदा विश्‍वास आल, थेसे परमेश्‍वरसे सुङ्बा सत्‍य तामदान लुसीला ताम हिन्‍ना भिसी म्‍हन्‍ना। तिग्‍दा भिसम परमेश्‍वरसे ह्राङला झाला बारेरी सुङ्बा तामनोन थेसे विश्‍वास आल।

११ य्‍हाङसे म्राङ्बा ताम चा परमेश्‍वरसे य्‍हाङदा पिन्‍बा जुकजुकधोनाला जुनी हिन्‍ना। थे जुकजुकधोनाला जुनी चा परमेश्‍वरला झादेन छ्‌याम मुला।

१२ थेतबासेलमा जुन म्‍हिदेन छ्‌याम परमेश्‍वरला झा मुला, थेदेन छ्‌याम जुकजुकधोनाला जुनी मुला। जुन म्‍हिदेन छ्‌याम परमेश्‍वरला झा आरे, थेदेन छ्‌याम जुकजुकधोनाला जुनी आरे।

जुकजुकधोनाला जुनी

१३ परमेश्‍वरला झादा विश्‍वास लबा म्‍हि एनीगदेसे जुकजुकधोनाला जुनी याङ्बा मुला भिबा ताम था याङ्‌गै भिसीन ङाइ चु ताम भ्रिबा हिन्‍ना।

१४ परमेश्‍वरसे म्‍हन्‍बा अन्‍छार य्‍हाङसे जुन स्‍हे ह्रीसैनोन पूरा लला भिबा तामरी य्‍हाङ परमेश्‍वरथोरी ढुक्‍क मुला।

१५ य्‍हाङसे जुन स्‍हे ह्रीसैनोन परमेश्‍वरसे पूरा लमुला भिबा ताम य्‍हाङदा था मुला। ओच्‍छे य्‍हाङसे परमेश्‍वरदेन छ्‌याम ह्रीबा स्‍हेगदेएनोन याङ्सी जिन्‍बा मुला भिबा ताम य्‍हाङदा था मुला।

१६ चुदे खालै म्‍हिसे ह्राङला ज्‍योज्‍यो आले नाना आङासे सिना आलबा पाप लबा म्राङ्जी भिसम थेला लागिरी परमेश्‍वरदेन छ्‌याम प्रार्थना लसी पिन्‍गो। थेह्रङ् लसी एनीगदेसे प्रार्थना लजी भिसम थेसे जुकजुकधोनाला जुनी याङ्ला। तर सिना लबा† पापएनोन मुला, थेह्रङ्बा पाप लबा म्‍हिगदेला लागिरी चा प्रार्थना लउ भिसी ङाइ एनीगदे खालैदान आपाङ्।

१७ जम्‍मान खाल्‍ला नइबा गेगदे पाप हिन्‍ना, तसैनोन सिना आलबा पापएनोन मुला।

१८ परमेश्‍वरला कोलागदे खालैसेन सदन पाप आलमुला भिबा ताम य्‍हाङदा था मुला। तिग्‍दा भिसम परमेश्‍वरला झासे थेदा जोगब लसी थान्‍ना, ओच्‍छे शैतानसे थेदा थुर्बारी आखम।

१९ चु जम्‍बुलिङ शैतानना यारी मुसैनोन य्‍हाङ परमेश्‍वरला सन्‍तान हिन्‍ना भिबा ताम य्‍हाङदा था मुला।

२० परमेश्‍वरला झा फेप्‍खजी, ओच्‍छे थे सत्‍य परमेश्‍वर हिन्‍ना भिबा ताम घोखम्‍गै भिसी य्‍हाङदा ज्ञान बुद्धि पिन्‍बा मुला भिबा ताम य्‍हाङदा था मुला। य्‍हाङ थेला झा येशू ख्रीष्‍टदेन छ्‌याम तबासे लमा दान्‍दे य्‍हाङ सत्‍य परमेश्‍वरदेन छ्‌याम मुला। थेनोन सत्‍य परमेश्‍वर जुकजुकधोनाला जुनी हिन्‍ना।

२१ थेतबासेलमा ङाला कोलागदे, एनीगदेसे मूर्तिदा तेन्‍बा ख्‍लागो। एनीगदेसे ह्राङला सेमरी परमेश्‍वरदा बाहेक अर्गु तिगैदान थाथान्‍गो।

† 

५:४ चु पदरी “जम्‍बुलिङ” भिबा चा जम्‍बुलिङरी मुबा जम्‍मान नइबा तामगदे हिन्‍ना।

† 

५:६ क्‍युइग्‍याम भिबा चा येशूसे किन्‍बा बप्‍तिस्‍मा हिन्‍ना, ओच्‍छे काग्‍याम भिबा चा येशू क्रुसरी सिबा हिन्‍ना।

† 

५:१६ चुरी “सिना लबा” भिबा चा परमेश्‍वरग्‍याम सदन फेबा हिन्‍ना।

यूहन्‍नासे भ्रिबा न्‍हीरेमला चिठी

चु चिठीला बारेरी पाङ्‌तोःमा

भ्रिबा म्‍हि: मण्‍डलीदा च्‍याबा म्‍हिसे भ्रिबा मुबा (२ यूहन्‍ना १:१)। बाइबलला ल्‍हाना ह्रङ्‌बा विद्वानगदेसे मण्‍डलीला गे लबा चु मण्‍डलीदा च्‍याबा म्‍हि चा येशूला मुल चेला यूहन्‍ना हिन्‍ना भिसी पाङ्बा मुला।

भ्रिबा ग्‍ला: पक्‍का था आरे, तर कोइ कोइ बाइबल विद्वानगदेसे एफिसस सहरग्‍याम तखम्‍ला भिसी पाङ्बा मुला।

भ्रिबा साल: ल्‍हाना ह्रङ्‌बा बाइबल विद्वानगदेसे ओस्‍पन ईश्‍‍वी संवत् ९० (विक्रम संवत् १४७) सालरी भ्रिबा मुबा भिसी पाङ्बा मुला।

खाल्‍दा भ्रिबा: परमेश्‍वरसे धम्‍बा म्रिङम्‍हेमेदेन थेला कोलागदेदा भ्रिबा मुबा (२ यूहन्‍ना १:१)। थे म्रिङम्‍हेमे खाल हिन्‍ना भिबा ताम खालैदा था आरे। थे म्रिङम्‍हेमे चा मण्‍डली गिक मुबा ओच्‍छे थेला कोलागदे चा थे मण्‍डलीला म्‍हिगदे मुबा भिसी कोइ कोइ बाइबल विद्वानगदेसे पाङ्बा मुला।

चु चिठीरी गिकसेम गिकदा माया लउ ओच्‍छे लुसीला ताम लोप्‍बा म्‍हिदेन थेसे लोप्‍बा तामग्‍याम होशियार तसी चिउ भिसी पाङ्बा मुला।

मुल तामगदे

फ्‍याफुल्‍बा १-३

माया चा जम्‍मान भन्‍दा मुल ताम हिन्‍ना ४-६

लुसीला तामग्‍याम जोगब तसी चिउ भिसी होशियार तना लबा ७-११

चिठीला थुमरी भ्रिबा ताम १२-१३

यूहन्‍नासे भ्रिबा न्‍हीरेमला चिठी

१

लास्‍सो परमेश्‍वरसे धम्‍बा आङा, एदेन एला कोलागदेदा ङा मण्‍डलीदा च्‍याबा म्‍हिग्‍याम फ्‍याफुल्‍ला! ङाइ एदेन एला कोलागदेदा ल्‍हानान माया लबा मुला। ङाइ जे आहिन, सत्‍यदा ङोसेबागदे जम्‍मासेन एनीगदेदा माया लबा मुला।

२ तिग्‍दा भिसम थे सत्‍य य्‍हाङदेन छ्‌याम धन्‍छ्‌याबा मुला। चु सत्‍य य्‍हाङदेन छ्‌याम दान्‍दे जे आहिन सदन धन्‍छ्‌याला।

३ य्‍हाङ सत्‍यदेन मायारी गिक तसी चिबागदेदेन छ्‌याम परमेश्‍वर आबादेन थेला झा येशू ख्रीष्‍टग्‍याम मोलमदेन दया ओच्‍छे शान्‍ति तला।

ख्रीष्‍टसे कुल्‍बा अन्‍छार भ्रतोःला

४ य्‍हाङदा परमेश्‍वर आबासे कुल्‍बा अन्‍छार एला कोइ कोइ झा झामेगदे सत्‍य ग्‍यामरी भ्रबा म्राङ्सी ङा ल्‍हानान ताङ्जी।

५ आङा, दाहेन्‍से ङाइ एदा चु ताम पाङ्ला, चु ताम चा ङाइ एदा कुल्‍बा छार ताम आहिन। तर य्‍हाङसे गिकसेम गिकदा माया लतोःला भिसी ङाच्‍छाहेन्‍सेन य्‍हाङदा कुल्‍बा ताम हिन्‍ना।

६ परमेश्‍वरसे कुल्‍बा अन्‍छार भ्रबा भिबान गिकसेम गिकदा माया लबा हिन्‍ना। एसे ङाच्‍छाहेन्‍सेन थेःबा परमेश्‍वरसे कुल्‍बा ताम चुनोन हिन्‍ना। थेतबासेलमा एनीगदे जम्‍मासेन गिकसेम गिकदा माया लसी ढिक्‍सी चितोःला।

७ तिग्‍दा भिसम म्‍हिगदेदा फसब लबा म्‍हिगदे जम्‍बुलिङला जम्‍मान ग्‍लारी खसी जिन्‍बा मुला। थे म्‍हिगदे चा येशू ख्रीष्‍ट जम्‍बुलिङरी म्‍हिला रुपरी फेप्‍खबा हिन्‍ना भिसी विश्‍वास आलबा म्‍हिगदे हिन्‍ना। चुगदे चा छल लबादेन ख्रीष्‍टदा बिरोध लबा म्‍हिगदे हिन्‍ना।

८ थेतबासेलमा एनीगदेसे दुख लसी लबा गेला इनाम आस्‍योर्बाला लागिरी थेह्रङ्बा म्‍हिगदे म्राङ्सी एनीगदे ह्राङनोन होशियार तसी चिउ। तर ह्राङसे याङ्तोःबा इनाम पूरन याङ्‌खम्‍बा म्‍हि दोगो।

९ ख्रीष्‍टसे कुल्‍बा अन्‍छार आभ्रबा, तर स्‍य्‍हान्‍दोला ताम ङ्‌यान्‍सी भ्रबा म्‍हिदेन छ्‌याम परमेश्‍वर आत। तर ख्रीष्‍टसे कुल्‍बा अन्‍छार भ्रबा म्‍हिदेन छ्‌याम परमेश्‍वरदेन थेला झा तला।

१० चुदे खालै म्‍हि एनीगदे मुबा ग्‍लारी खसी ख्रीष्‍टसे कुल्‍बा अन्‍छारला ताम आपाङ्नी भिसम एनीगदेसे ह्राङला दिमरी वाङ्थापुङ्‍गो। ओच्‍छे थेह्रङ्बा म्‍हिदा फ्‍याथाफुल्‍गो।

११ तिग्‍दा भिसम थेह्रङ्बा म्‍हिदा फ्‍याफुल्‍बा चा य्‍हाङसे थेदा नइबा गे लबारी आँट पिन्‍बा हिन्‍ना।

१२ ङाइ एनीगदेदा पाङ्तोःबा ताम मी ल्‍हानान मुबा। तसैनोन दान्‍दे ङाइ जम्‍मान ताम चिठीरी भ्रिबा आरे। तर ङा एनीगदे मुबा ग्‍लारी खसी ह्रुप तसी जम्‍मान ताम लबा सेम मुला, थे धुइरी य्‍हाङ ल्‍हानान ताङ्म्‍याङ्ला।

१३ थेह्रङ् लसीन परमेश्‍वरसे धम्‍बा एला आङाला झा झामेगदेसेनोन एदा फ्‍याफुल्‍ला भिसी पाङ्बा मुला।

यूहन्‍नासे भ्रिबा सोमरेमला चिठी

चु चिठीला बारेरी पाङ्‌तोःमा

भ्रिबा म्‍हि: मण्‍डलीदा च्‍याबा म्‍हिसे भ्रिबा मुबा (३ यूहन्‍ना १:१)। बाइबलला ल्‍हाना ह्रङ्‌बा विद्वानगदेसे चु मण्‍डलीदा च्‍याबा म्‍हि चा येशूला मुल चेला यूहन्‍ना हिन्‍ना भिसी पाङ्बा मुला।

भ्रिबा ग्‍ला: पक्‍का था आरे, तर कोइ कोइ बाइबल विद्वानगदेसे एफिसस सहरग्‍याम तखम्‍ला भिसी पाङ्बा मुला।

भ्रिबा साल: ल्‍हाना ह्रङ्‌बा बाइबल विद्वानगदेसे ओस्‍पन ईश्‍‍वी संवत् ९० (विक्रम संवत् १४७) सालरी भ्रिबा मुबा भिसी पाङ्बा मुला।

खाल्‍दा भ्रिबा: गायस भिबा म्‍हिदा भ्रिबा मुबा।

चु चिठीरी यूहन्‍नासे गायसदा ज्‍यबा म्‍हि भिसी पाङ्बा मुला, तिग्‍दा भिसम थेसे विश्‍वास लबागदेदा ह्रो लबा मुबा। ओच्‍छे यूहन्‍नासे डेमेत्रियस भिबा म्‍हिग्‍याम होशियार तसी चिउ भिसी गायसदा पाङ्बा मुला।

मुल तामगदे

फ्‍याफुल्‍बा १-४

गायसला बारेरी पाङ्बा ज्‍यबा ताम ५-८

डियोत्रिफसदा दोष लबा ताम ९-१०

डेमेत्रियसला बारेरी पाङ्बा ज्‍यबा ताम ११-१२

चिठीला थुमरी भ्रिबा ताम १३-१५

यूहन्‍नासे भ्रिबा सोमरेमला चिठी

१

लास्‍सो ङाला सेम निबा ह्रो गायस, ङा मण्‍डलीदा च्‍याबा म्‍हिग्‍याम फ्‍याफुल्‍ला! सत्‍य ताम अन्‍छार भ्रबा एदा ङाइ सेमहेन्‍सेन माया लबा मुला।

२ ङाला सेम निबा ह्रो, ए विश्‍वासरी ज्‍यबा मुला भिबा ताम ङादा था मुला। थेह्रङ् लसीन एदा सदन ज्‍यबा तगै भिसी ङाइ एला लागिरी प्रार्थना लबा मुला।

३ ए विश्‍वासरी कोङ्बा मुला भिबादेन सत्‍यरी चिबा मुला भिबा ताम म्राङ्सी थेग्‍याम खबा कोइ कोइ ज्‍योज्‍यो आलेगदेसे ङादा पाङ्जी। थे ताम थेःसी ङा ल्‍हानान ताङ्‍बा मुला।

४ थेह्रङ् लसी ङाला कोलागदे सत्‍यरी भ्रबा मुला भिबा ताम थेःम्‍याङ्बा भन्‍दा घ्रेन ताङ्‍बा ताम ङाला लागिरी अर्गु तिगै आरे।

सत्‍य तामरी गिक तबागदेदा सेमहेन्‍सेन ह्रो लउ

५ ङाला सेम निबा ह्रो, एसे जम्‍मान ज्‍योज्‍यो आले नाना आङागदेला लागिरी विश्‍वासला गे लबा मुला। एसे ङोसेबा ज्‍योज्‍यो आले नाना आङागदेला लागिरी जे आहिन, ङोआसेबा ज्‍योज्‍यो आले नाना आङागदेला लागिरीएनोन गे लबा मुला।

६ एसे थेनीगदेदा गाते माया लसी वास्‍ता लजी भिबा ताम थेनीगदेसे मण्‍डलीला ङाच्‍छा पाङ्बा मुला। थेनीगदेसे लबारी छ्‌याइबा गेरी एसे अझ ह्रो लसम एला गेग्‍याम परमेश्‍वर ताङ्ला।

७ तिग्‍दा भिसम थेनीगदे प्रभुला गे लबारी भ्रबासे लमा प्रभुदा विश्‍वास आलबा म्‍हिगदेग्‍याम तिगै स्‍हे आकिन्‍ना खबा मुला।

८ थेतबासेलमा सत्‍य तामरी गिक तबाला लागिरी थेनीगदेदेन छ्‌याम ढिक्‍सी य्‍हाङसे चुह्रङ्बा गे लबा म्‍हिगदेदा ह्रो लतोःला।

९ ङाइ मण्‍डलीला लागिरी तिगै ताम भ्रिबा मुबा। तर एनीगदेला गुङरी मुबा ह्राङसे ह्राङदान घ्रेन म्‍हन्‍बा डियोत्रिफससे ङाला तामदा वास्‍ता आलनी।

१० ङा थेरी खमा थेसे लबा जम्‍मान ताम एनीगदेदा पाङ्ला। थेसे य्‍हाङला बिरोध लसी लुसीला ताम लबा मुला। चुदे जे आहिन, थेसे विश्‍वासी ज्‍योज्‍यो आले नाना आङागदेदा वास्‍ता आलमुला। ओच्‍छे वास्‍ता लबारी म्‍हाइबागदेदाएनोन मण्‍डलीग्‍याम मङग्‍यार तेःमुला।

११ ङाला सेम निबा ह्रो, ए आज्‍यबा तामला लिच्‍छा थाभ्रउ, तर ज्‍यबा तामला लिच्‍छा भ्रउ। जुन म्‍हिसे ज्‍यबा लला थे परमेश्‍वरला म्‍हि हिन्‍ना। तर जुन म्‍हिसे आज्‍यबा लला थेसे परमेश्‍वरदा ङोसेबा आरे।

१२ तर डेमेत्रियसदा चा जम्‍मासेन ज्‍यबा म्‍हि हिन्‍ना भिसी पाङ्‌मुला, चु ताम मी थेसे लबा सत्‍य गेग्‍यामसेन था याङ्ला। थेला बारेरी स्‍य्‍हान्‍दो म्‍हिगदेसे पाङ्बा ताम ङन्‍सेनोन पाङ्‌खम्‍ला। ङन्‍से पाङ्बा ताम सत्‍य ताम जे तमुला भिबा ताम एनीगदेदा थानोन मुला।

१३ ङाइ पाङ्तोःबा ताम मी ल्‍हानान मुबा। तसैनोन दान्‍दे ङादा चिठीरी भ्रिबा सेम आरे।

१४ तर य्‍हाङ योनान ह्रुप तला भिसी ङाइ आश लबा मुला, य्‍हाङ ह्रुप तसीन जम्‍मान ताम लला।

१५ एदेन छ्‌याम परमेश्‍वरला शान्‍ति तगै। चुरी मुबा जम्‍मान ह्रोगदेसेनोन एदा फ्‍याफुल्‍ला भिसी पाङ्बा मुला। थेरी मुबा जम्‍मान ह्रोगदेदाएनोन ङाइ फ्‍याफुल्‍बा मुला भिसी पाङ्सी पिन्‍गो।

यहूदासे भ्रिबा चिठी

चु चिठीला बारेरी पाङ्‌तोःमा

भ्रिबा म्‍हि: येशूदेन याकूबला आले यहूदासे भ्रिबा मुबा (यहूदा १:१, मत्ती १३:५५, मर्कूस ६:३)।

भ्रिबा ग्‍ला: पक्‍का था आरे, तर कोइ कोइ बाइबल विद्वानगदेसे यरूशलेम सहरग्‍याम तखम्‍ला भिसी पाङ्बा मुला।

भ्रिबा साल: ओस्‍पन ईश्‍‍वी संवत् ६५-७० (विक्रम संवत् १२२-१२७) सालला गुङरी भ्रिबा मुबा।

खाल्‍दा भ्रिबा: येशूदा विश्‍वास लबा म्‍हिगदेदा भ्रिबा मुबा।

यहूदासे चु चिठी लुसीला ताम लोप्‍बा म्‍हिगदेग्‍याम होशियार तना लबाला लागिरी भ्रिबा मुबा। थे लुसीला ताम लोप्‍बा म्‍हिगदेसे ह्राङसे ह्राङदान येशूदा विश्‍वास लबा म्‍हि हिन्‍ना भिसी पाङ्मुबा। चु चिठी पत्रुससे भ्रिबा न्‍हीरेमला चिठी ह्रङ्‌बान मुला। यहूदासे चु चिठी पढब लबागदेदा परमेश्‍वरसे ह्राङला म्‍हिगदेदा पिन्‍बा विश्‍वासदा जोगब लसी थान्‍बाला लागिरी आँट पिन्‍बा मुला।

मुल तामगदे

फ्‍याफुल्‍बा १-२

लुसीला ताम लोप्‍बागदेला बानीबेहोरदेन होशियार तना लबा तामगदे ३-१६

विश्‍वासरी कोङ्‌सी चिउ भिसी होशियार तना लबा १७-२३

परमेश्‍वरला जयजयकार लबा २४-२५

यहूदासे भ्रिबा चिठी

१

लास्‍सो, येशू ख्रीष्‍टदा तेन्‍बा ङा याकूबला आले यहूदाग्‍याम परमेश्‍वरसे धम्‍सी माया लबागदेदेन येशू ख्रीष्‍टसे जोगब लसी थान्‍बागदेदा फ्‍याफुल्‍ला!

२ एनीगदेसे परमेश्‍वरग्‍याम ल्‍हानान दया, शान्‍तिदेन माया याङ्‌गै।

पाप लबागदेदा परमेश्‍वरसे सजाय पिन्‍ना

३ ङाला सेम निबा ह्रोगदे, य्‍हाङदा परमेश्‍वरसे माया लसी थार्ना लबा गेला बारेरी सेमहेन्‍सेन भ्रिइ म्‍हन्‍मुबा। तर परमेश्‍वरसे ह्राङला लागिरी फेसी थान्‍बा म्‍हिगदेदा सदनना लागिरी तिरेम पिन्‍बा विश्‍वासदा जोगब लसी थान्‍बारी चा एनीगदेसे भङ याङ्‌गै भिसी ङाइ चु ताम भ्रिनोन तोःला भिसी म्‍हन्‍जी।

४ तिग्‍दा भिसम लुसीला ताम लोप्‍बा कोइ कोइ म्‍हिगदे एनीगदेला गुङरी खालैसे था आयाङ्ना लसी वाङ्बा मुला। थेनीगदे चा परमेश्‍वरदा आतेन्‍बा म्‍हि हिन्‍ना। थेनीगदेसे एनीगदेदा परमेश्‍वरग्‍याम दयामाया याङ्बा गा भिसी पाप लपुङ्मुला। ओच्‍छे येशू ख्रीष्‍टनोन य्‍हाङला प्रभुदेन मालिक हिन्‍ना भिसीएनोन विश्‍वास आलमुला। चुह्रङ्बा म्‍हिगदेसे परमेश्‍वरग्‍याम सजाय याङ्ला भिसी ङाच्‍छान परमेश्‍वरला बचनरी भ्रिबा मुला।

५ ङाच्‍छा प्रभुसे तिग तिग लजी भिबा ताम एनीगदेदा था मुसैनोन ङाइ एनीगदेदा कोइ कोइ ताम ढन्‍ना लला। थेसे ह्राङला म्‍हि इस्राएलीगदेदा मिश्र य्‍हुल्‍साग्‍याम तेःसी भजी। तसैनोन थेनीगदे न्‍हङला विश्‍वास आलबा म्‍हिगदेदा लिच्‍छा नाश लजी।

६ ओच्‍छे थेदा पिन्‍बा अधिकारला वास्‍ता आलना ह्राङला ग्‍ला ख्‍लासी भ्रबा स्‍वर्गदूतगदेदाएनोन निसाफ लबा धुइरी सजाय पिन्‍बाला लागिरी खाइमै स्‍योर्बारी आखम्‍ना लसी प्रभुसे च्‍याल्‍दासे खीसी धोपधोप्‍बा ग्‍लारी थान्‍बा मुला।

७ थेह्रङ् लसीन सदोमदेन गमोरा भिबा सहर ओच्‍छे थे सहरला क्‍यारमारला सहरला जम्‍मान म्‍हिगदेदा प्रभुसे नाश लजी। तिग्‍दा भिसम थेनीगदे स्‍य्‍हान्‍दोदेन छ्‌याम ब्रेल्‍सी भ्रबादेन ह्रेम्‍फेबे ह्रेम्‍फेबेन ब्रेल्‍सी नइबा गे लसी भ्रमुबा। थे म्‍हिगदेदा खाइमै आसिबा मेग्‍याम सजाय पिन्‍सी दान्‍देला म्‍हिगदेदा उन्‍बा मुला।

८ थेह्रङ् लसीन म्‍हाङ म्राङ्बा चु लुसीला ताम लोप्‍बा म्‍हिगदेसे ह्राङसे ह्राङदान पाप लपुङ्मुला, ओच्‍छे परमेश्‍वरग्‍याम अधिकार याङ्बा म्‍हिगदेदा हेला लबादेन स्‍वर्गरी मुबागदेदा खिसी लमुला।

९ मुल स्‍वर्गदूत मिखाएलसेनोन मोशाला लासला बारेरी शैतानदेन छ्‌याम अधिकारला ताम लमा शैतानदा बिरोध लसी आबङ्ना “प्रभुसेन एदा बङ्‍गै” भिसी पाङ्बा मुबा।

१० तर चुह्रङ्बा म्‍हिगदेसे चा ह्राङसे घोतोःबा तामएनोन घोनोन आघोना बिरोध लसी भ्रमुला। तिग्‍दा भिसम थेनीगदे ज्ञान आरेबा जन्‍तुगदे ह्रङ्‌बान मुला। थेह्रङ्बा बानीबेहोरसे लमान थेनीगदे नाश तला।

११ थेनीगदेसे परमेश्‍वरग्‍याम घ्रेन सजाय याङ्ला। तिग्‍दा भिसम थेनीगदे कयिन भिबा म्‍हिला ह्रङ्‌बान बानीबेहोर थोसी भ्रबा मुला। ओच्‍छे टाङगाला लागिरी बालाम भिबा म्‍हिसे लबा ह्रङ्‌बान नइबा गे लसी भ्रबा मुला। थेह्रङ् लसीन कोरह भिबा म्‍हिसे ह्रङ्नोन परमेश्‍वरग्‍याम अधिकार याङ्बा तिगै दोष आरेबा म्‍हिगदेदान बिरोध लसी भ्रबा मुला। थेतबासेलमा थेनीगदेएनोन थे म्‍हिगदे ह्रङ्नोन नाश तला।

१२ चु म्‍हिगदे चा एनीगदेसे मण्‍डलीरी लबा भोजगदेरी बेइज्‍जत लबागदे हिन्‍ना। तिग्‍दा भिसम थेनीगदेसे तिगै धन्‍दा सुर्दा आलना ह्राङला जे वास्‍ता लसी ल्‍हानान चबा थुङ्बा लमुला। थेनीगदे लाबासे भोर्बा नाम आरेबा खसुदेन तिगै आरोबा सेर्खला दोङ ह्रङ्‌बान हिन्‍ना। थेह्रङ्बा दोङ चा न्‍हीरेमधोना सिसी टाहेन्‍सेन नइसी गुर्मुला।

१३ थेनीगदे समुन्‍द्ररी रेःबा छाल ह्रङ्‌बान हिन्‍ना। तिग्‍दा भिसम समुन्‍द्ररी छाल रेःमा बोप्‍स्‍या थोन्‍बा ह्रङ् लसी थेनीगदेला सुङग्‍याम नइबा तामगदे थोन्‍ना। थेह्रङ् लसीन थेनीगदे मुग्‍याम ताइसी म्‍हासी निबा सार ह्रङ्‌बान मुला। थेह्रङ्बा म्‍हिगदेला लागिरी चा जुकजुकधोनाला लागिरी धोपधोप्‍बा ग्‍ला स्‍होसी थान्‍बा मुला।

१४ आदमहेन्‍से पुस्‍ता निस लिच्‍छाला हनोक भिबा म्‍हिसेनोन थेह्रङ्बा म्‍हिगदेला बारेरी ङाच्‍छान चुह्रङ् भिसी पाङ्बा मुबा, “च्‍यागो, परमप्रभु झ्‍यासीन झ्‍याबारी आखम्‍बा ह्राङला म्‍हिगदेदेन† छ्‌याम फेप्‍खबान मुला।

१५ थेसे जम्‍मान म्‍हिगदेला निसाफ लला ओच्‍छे परमेश्‍वरदा आतेन्‍ना पाप गे लसी परमेश्‍वरला बिरोध लसी नइबा ताम लबागदेदा सजाय पिन्‍ना।

१६ गनगन लबागदे, स्‍य्‍हान्‍दोदा दोष लबागदे, नइबा सेम अन्‍छार गे लबागदे, घ्रेन दोःसी ताम लबागदेदेन ह्राङला फाइदाला लागिरी लुसीला ताम पाङ्बागदे चा चुगदेन हिन्‍ना।”

विश्‍वास थाख्‍लागो भिसी पाङ्बा

१७ तर ङाला सेम निबा ह्रोगदे, एनीगदेसे य्‍हाङला प्रभु येशू ख्रीष्‍टला मुल चेलागदेसे ङाच्‍छा पाङ्बा ताम थाम्‍लेःगो।

१८ थेनीगदेसे चुह्रङ् भिसी पाङ्मुबा, “लिच्‍छाला धिनरी परमेश्‍वरदा आतेन्‍बादेन सेमरी जे लइ म्‍हन्‍बा थेनोन अन्‍छार लसी भ्रबा म्‍हिगदेसे खिसी लला।”

१९ एनीगदेदा गिकसेम गिकग्‍याम फेना लबा म्‍हिगदे, म्‍हिला ज्ञान बुद्धि अन्‍छार भ्रबा परमेश्‍वरला आत्‍मा आरेबा म्‍हिगदे चुगदेन हिन्‍ना।

२० तर ङाला सेम निबा ह्रोगदे, एनीगदे चा ह्राङसे लबा चोखो विश्‍वासरी बढब तबान निउ। ओच्‍छे परमेश्‍वरला आत्‍माला शक्तिरी प्रार्थना लउ।

२१ जुकजुकधोनाला जुनी याङ्बाला लागिरी एनीगदेसे य्‍हाङला प्रभु येशू ख्रीष्‍टला दया भ्रान्‍सी चिउ, ओच्‍छे परमेश्‍वरला मायारी ह्राङसे ह्राङदान जोगब लसी थान्‍गो।

२२ थेह्रङ् लसीन शङ्का लबा म्‍हिगदेदा एनीगदेसे दया लउ।

२३ स्‍य्‍हान्‍दोगदेदा नर्गला मेग्‍याम तेःसी जोगब लउ, ओच्‍छे खालै खालैदा दया लबारी होशियार तउ, पापसे लमा न्‍होङ्बा थेनीगदेला बानीबेहोरदा बिरोध लउ।

परमेश्‍वरला जयजयकार लउ

२४ एनीगदेदा पापरी फसब तबाग्‍याम जोगब लबा शक्तिशाली परमेश्‍वरला जयजयकार तगै। थेसे एनीगदेदा तिगै दोष आरेबा म्‍हि स्‍होसी ह्राङलान घ्रेन य्‍हालला ङाच्‍छा ताङ्ना लसी भोर्ला।

२५ य्‍हाङला प्रभु येशू ख्रीष्‍टग्‍याम य्‍हाङदा थार्ना लबा थेनोन परमेश्‍वर गिक जे सदन जम्‍मान भन्‍दा घ्रेन ओच्‍छे थेदा जे घ्रेन मानदेन जयजयकार ओच्‍छे शक्तिदेन अधिकार ङाच्‍छाहेन्‍से दान्‍देधोना ओच्‍छे जुकजुकधोनान तगै। आमेन।

† 

१:१४ ग्रीक बाइबलरी “म्‍हिगदे” भिसी पाङ्बा आरे। थेतबासेलमा बाइबलला ल्‍हाना ह्रङ्‌बा विद्वानगदेसे स्‍वर्गदूतगदे हिन्‍ना भिसी पाङ्बा मुला (मत्ती २५:३१)।

परमेश्‍वरसे यूहन्‍नादा उन्‍बा ताम

चु किताबला बारेरी पाङ्‌तोःमा

भ्रिबा म्‍हि: येशूला मुल चेला यूहन्‍नासे भ्रिबा मुबा। चु यूहन्‍नासे छार कबुलरी मुबा किताबगदे न्‍हङला “थार्बा पिन्‍बा समाचार” देन गोर सोम चिठीगदेएनोन भ्रिबा मुबा।

भ्रिबा ग्‍ला: समुन्‍द्रला गुङरी मुबा पत्‍मोस भिबा ग्‍लारी भ्रिबा मुबा।

भ्रिबा साल: ओस्‍पन ईश्‍‍वी संवत् ९०-९५ (विक्रम संवत् १४७-१५२) सालला गुङरी भ्रिबा मुबा।

खाल्‍दा भ्रिबा: एशिया अञ्‍चलरी मुबा गोर निस मण्‍डलीगदेदा भ्रिबा मुबा।

चु किताबरी मुबा जम्‍मान तामगदे परमेश्‍वरसे यूहन्‍नादा उन्‍बा ताम हिन्‍ना। चु ताम म्राङ्बा धुइरी यूहन्‍नादा म्‍हाङ ह्रङ्‌बान छोर्बा मुबा। यूहन्‍नादा उन्‍बा ताम चा दुखला धिनगदेला बारेरी हिन्‍ना। चु “दुखला धिनगदे” यूहन्‍नाला धुइरीन शुरु तसी जिन्‍बा मुबा। तिग्‍दा भिसम थेनीगदेसे येशू ख्रीष्‍टदा ह्राङला प्रभु हिन्‍ना भिसी विश्‍वास लबा मुबा। यूहन्‍नासे खास लसी चु चिठी पढब लबागदेदा आशदेन आँट पिन्‍बाला लागिरी ओच्‍छे दुखदेन आपत विपतला धुइरी ह्राङसे लबा विश्‍वासरी याङयोङ आतना चिबाला लागिरी बिन्‍ती लबा मुला।

चु किताबला ल्‍हाना ह्रङ्‌बा खण्‍डगदेरी उन्‍बा तामदेन म्राङ्बा तामगदेदा चिनुगदेग्‍याम घोना लबा मुला। चुह्रङ्बा चिनुगदे थे धुइला विश्‍वासीगदेसे घोबारी खम्‍मुबा, तर स्‍य्‍हान्‍दो म्‍हिगदेदा चा घोबारी गाह्रो तमुबा। हिन्‍बाम ल्‍हानान म्‍हिगदेसे चु किताबला बारेरी थरी थरीला तामगदे पाङ्‌मुला। तर मुल ताम चा प्रस्‍टन मुला। थे मुल ताम चुनोन हिन्‍ना, प्रभु ख्रीष्‍टग्‍याम परमेश्‍वरसे शैतानदेन ह्राङला जम्‍मान शत्रुगदेदा सदनना लागिरी नाश लला। ओच्‍छे जुन धुइरी शैतानदेन ह्राङला जम्‍मान शत्रुगदेथोरी ढाला थे धुइरी परमेश्‍वरसे ह्राङदा विश्‍वास लबा म्‍हिगदेदा छार स्‍वर्गदेन छार जम्‍बुलिङ इनाम पिन्‍ना।

मुल तामगदे

शुरुला तामदेन फ्‍याफुल्‍बा १:१-८

परमेश्‍वरसे यूहन्‍नादा उन्‍बा ताम १:९-२०

गोर निस मण्‍डलीगदेदा भ्रिबा चिठी २:१-३:२२

यूहन्‍नासे स्‍वर्ग म्राङ्बा ४:१-११

गोर निस लाहा छाप लबा रिल्‍सी थान्‍बा किताबला मुठा ५:१-८:५

गोर निस बिगुलगदे ८:६-११:१९

अजिङ्‍गरदेन गोर न्‍ही जन्‍तु १२:१-१३:१८

यूहन्‍नादा उन्‍बा अर्गु तामगदे १४:१-१५:८

परमेश्‍वरला बोमोसे प्‍लिङ्बा गोर निस खोरे १६:१-२१

परमेश्‍वरसे ह्राङला शत्रुगदेथोरी ढाबा १७:१-२०:१०

परमेश्‍वरसे लबा जम्‍मान भन्‍दा लिच्‍छाला निसाफ २०:११-१५

छार स्‍वर्ग, छार जम्‍बुलिङदेन छार यरूशलेम २१:१-२२:५

ख्रीष्‍ट दोःसी योनान फेप्‍खला २२:६-२१

परमेश्‍वरसे यूहन्‍नादा उन्‍बा ताम

१

चु किताबला जम्‍मान तामगदे येशू ख्रीष्‍टग्‍याम उन्‍बा हिन्‍ना। ह्राङला गे लबा म्‍हिगदेसे योनान ततोःबा जम्‍मान तामगदेला बारेरी घोखम्‍गै भिसी परमेश्‍वरसे येशू ख्रीष्‍टदा चु जम्‍मान ताम पिन्‍जी। चु ताम पाङ्‌बाला लागिरी येशू ख्रीष्‍टसे ह्राङला गे लबा यूहन्‍ना मुबा ग्‍लारी स्‍वर्गदूत गिक पुइखजी।

२ ह्राङसे म्राङ्बा जम्‍मान ताम यूहन्‍नासे पाङ्बा मुला। थेसे पाङ्बा परमेश्‍वरला बचनदेन येशू ख्रीष्‍टसे उन्‍बा सत्‍य ताम चुनोन हिन्‍ना।

३ चु किताब पढब लबादेन चु किताबरी मुबा परमेश्‍वरग्‍याम पाङ्बा बचन ङ्‌यान्‍सी थे अन्‍छार भ्रबा जम्‍मान म्‍हि परमेश्‍वरग्‍याम मोलम याङ्बा म्‍हि हिन्‍ना। तिग्‍दा भिसम चु जम्‍मान ताम योनान तसेला मुला।

यूहन्‍नासे फ्‍याफुल्‍ला भिसी पाङ्बा

४ एशियारी मुबा गोर निस मण्‍डलीदा ङा यूहन्‍नाग्‍याम फ्‍याफुल्‍ला। दान्‍देनोन मुला, ङाच्‍छाएनोन मुबा, दोःसीनोन फेप्‍खबा परमेश्‍वरग्‍यामदेन थेला ठिला ङाच्‍छापट्टि चिबा गोर निस आत्‍माग्‍याम एनीगदेदा दयामायादेन शान्‍ति तगै।

५ ओच्‍छे परमेश्‍वरला बारेरी जम्‍मान सत्‍य ताम उन्‍बा विश्‍वास लखम्‍बा येशू ख्रीष्‍टग्‍यामसेनोन एनीगदेदा दयामायादेन शान्‍ति तगै। थे सिबागदेग्‍याम जम्‍मान भन्‍दा ङाच्‍छा सोबादेन जम्‍बुलिङरी शासन लबा ग्‍लेगदेलाएनोन ग्‍ले हिन्‍ना।

थेसे य्‍हाङदा माया लसी ह्राङला कासे पापग्‍याम फेबा मुला।

६ थेसे ह्राङला आबा परमेश्‍वरदा तेन्‍बाला लागिरी य्‍हाङदा परमेश्‍वरदा पूजा लबा म्‍हिला य्‍हुल गिक स्‍होजी। थेनोन येशू ख्रीष्‍टदा सदन सदनना लागिरी मानदेन जयजयकार तगै। आमेन।

७ च्‍यागो, थे खसुरी फेप्‍खबान मुला,

थेदा भ्‍लोसी साइबागदेदेन जम्‍मान म्‍हिसे थेदा म्राङ्ला।

ओच्‍छे जम्‍बुलिङला जम्‍मान य्‍हुलला म्‍हिगदेसे थेला लागिरी सुर्दा लला।

हिन्‍ना चु तनोन तला। आमेन।

८ जम्‍मान भन्‍दा घ्रेन परमप्रभु परमेश्‍वरसे चुह्रङ् भिसी सुङ्बा मुला, “अल्‍फादेन ओमेगा† ङानोन हिन्‍ना,” थे दान्‍दे मुला, ङाच्‍छाएनोन मुबा, दोःसीनोन फेप्‍खला।

यूहन्‍नासे येशू ख्रीष्‍टदा म्राङ्बा

९ ङा एनीगदेला ज्‍योज्‍यो यूहन्‍नाएनोन एनीगदेदेन छ्‌यामनोन मुला। य्‍हाङसे य्‍हाङला ग्‍ले येशूदा विश्‍वास लबासे लमा दुख नाबा मुला, तसैनोन थेसे य्‍हाङदा चु दुख नाबारी आँट पिन्‍बा मुला। चुलान लागिरी परमेश्‍वरसे य्‍हाङदा ङ्‌योइबा मुला। परमेश्‍वरला बचनदेन येशू ख्रीष्‍टला बारेरी थेःना लबासे लमा ङादा समुन्‍द्रला गुङरी मुबा पत्‍मोस भिबा ग्‍लारी भोर्सी थान्‍बा मुबा।

१० प्रभुला धिनकुनु† ङा परमेश्‍वरला आत्‍मासे प्‍लिङ्बा मुबा। थेनोन धुइरी ङाला ग्‍यापग्‍याम बिगुलला ह्रङ्‌बान घ्रेन काइरी चुह्रङ् भिसी पाङ्‌बान लबा थेःजी,

११ “एसे जुन ताम म्राङ्ला थे जम्‍मान ताम किताब गिकरी भ्रिउ। ओच्‍छे एफिसस, स्‍मुर्ना, पर्गामम, थिआटीरा, सार्डिस, फिलाडेल्‍फियादेन लाउडिकिया सहररी मुबा गोर निस मण्‍डलीदान पुइगो।”

१२ ङाइ ङादेन छ्‌याम ताम पाङ्बा खाल चीम भिसी ग्‍याप दोःसी च्‍यामा थेरी गोर निस म्‍हरला नाङसल थान्‍बा स्‍हेदेन,

१३ नाङसल थान्‍बा स्‍हेला गुङरी परमेश्‍वरसे पुइखबा म्‍हि ह्रङ्‌बान काङधोनान धोबा क्‍वान क्‍वान्‍बादेन कुरी म्‍हरला ह्रङ्‌बा फित्ता क्‍वान्‍बा म्‍हि गिकदा ङाइ म्राङ्जी।

१४ थेला थोबोदेन क्रा ऊनदेन ग्‍लिङ ह्रङ्‌बान तार तार्बा मुबा। ओच्‍छे थेला मी मे ल्‍हाम ह्रङ्‌बान मुबा।

१५ थेला स्‍य्‍हाप चा मेरी ख्राङ्‌सी स्‍होबा झक्‍झक्‍बा काँसला ताङ ह्रङ्‌बान मुबा। ओच्‍छे थेला काइ चा स्‍योङ ङ्‌यबा ह्रङ्‌बान मुबा।

१६ थेला दाहिने छ्‌यासे गोर निस सारगदे चुङ्बा मुबा। ओच्‍छे थेला सुङग्‍याम न्‍हीलोनपट्टि धार मुबा छ्‌यार्बा तरवार थोन्‍बा मुबा। थेला स्‍य्‍हाल चा धिनी गुङला धिनीला स्‍हेर ह्रङ्‌बान मुबा।

१७ थेदा म्राङ्मा ङा सिबा तेःबान तसी थेला स्‍य्‍हापरी ह्रिल्‍जी। तर थेसे ह्राङला दाहिने छ्‌या ङाथोरी थान्‍सी चुह्रङ् भिसी सुङ्जी, “थालोङ्‍गो, जम्‍मान स्‍हे शुरु लबादेन थुम्‍ना लबा ङानोन हिन्‍ना।

१८ सोबाएनोन ङानोन हिन्‍ना। ङा सिबा मुबा। च्‍यागो, ङा सदनना लागिरी सोबा मुला। ओच्‍छे सिबा म्‍हिगदेला आत्‍मा चिबा ग्‍लादेन† कालला साँचोगदे ङादेन छ्‌यामनोन मुला।

१९ थेतबासेलमा एसे जुन ताम म्राङ्बा मुला थे भ्रिउ। ओच्‍छे दान्‍दे तबा तामगदेदेन लिच्‍छा तसेला तामगदे न्‍हीनोन भ्रिउ।

२० म्‍हिसे था आयाङ्‍बा ताम एसे ङाला दाहिने यारी म्राङ्बा गोर निस सारगदेदेन म्‍हरला नाङसल थान्‍बा स्‍हे निसला अर्थ चा चुनोन हिन्‍ना। गोर निस सारगदे चा मण्‍डली निसदा च्‍याबा म्‍हिगदे† हिन्‍ना। ओच्‍छे म्‍हरला नाङसल थान्‍बा स्‍हे निस चा मण्‍डली निस हिन्‍ना।”

† 

१:८ “अल्‍फादेन ओमेगा” भिबा चा ग्रीक ग्‍योइरी शुरुला हिगीदेन जम्‍मान भन्‍दा लिच्‍छाला हिगी भिबा हिन्‍ना। चु भिबा चा जम्‍मान भन्‍दा ङाच्‍छादेन जम्‍मान भन्‍दा लिच्‍छा हिन्‍ना।

† 

१:१० “प्रभुला धिनकुनु” भिबा चा प्रभु येशू सिबाग्‍याम सोबा धिनकुनुदा पाङ्बा हिन्‍ना।

† 

१:१८ ग्रीक ग्‍योइरी सिबा म्‍हिगदेला आत्‍मा चिबा ग्‍लादा ‘हेडिस’ भिसी पाङ्बा मुला। थे ग्‍लारी सिबा म्‍हिगदेला आत्‍मा परमेश्‍वरसे जम्‍मान भन्‍दा लिच्‍छा लबा निसाफला धुइ भ्रान्‍सी चिमुला (उन्‍बा ६:८; २०:१३, १४)।

† 

१:२० ल्‍हानान ह्रङ्‌बा बाइबलरी चा “मण्‍डलीदा च्‍याबा म्‍हिगदे” भिबादा स्‍वर्गदूत भिसी भ्रिबा मुला (उन्‍बा २:१, ८, १२, १८; ३:१, ७, १४)।

एफिससला मण्‍डली

२

एफिससरी मुबा मण्‍डलीदा च्‍याबा म्‍हिदा चु ताम भ्रिउ।

चु ताम यारी गोर निस सार थोबादेन गोर निस म्‍हरला नाङसल थान्‍बा स्‍हेला गुङग्‍याम भ्रबासे सुङ्बा मुला।

२ एसे लबा जम्‍मान गेगदे ङादा था मुला। ओच्‍छे एसे दुख लसी गे लबादेन सेम नासी चिमुला भिबा ताम ङादा था मुला। आज्‍यबा गे लबा म्‍हिगदेदा नाबारी आखम्‍मुला भिबा तामएनोन ङादा था मुला। मुल चेला आहिन्‍सै मुल चेला हिन्‍ना भिसी भ्रबागदेदा च्‍यासी थेनीगदेदा फट्टा म्‍हि हिन्‍ना भिसी एसे था याङ्बा मुला भिबा तामएनोन ङादा था मुला।

३ ए थेन्‍नोन आतना ङाला लागिरी दुख नासी भ्रान्‍सी चिबा मुला।

४ तर एला बिरोधरी ङाइ पाङ्तोःबा ताम गिक मुला। थे ताम चा एसे ङादा ङाच्‍छा लबा माया ख्‍लाबा मुला।

५ थेतबासेलमा ए खानङग्‍याम मार ताइजी, थे ताम ढन्‍गो। ओच्‍छे एसे लबा पाप ख्‍लासी परमेश्‍वरपट्टि दोःसी ङाच्‍छा लबा गे लउ। चुदे ए पाप ख्‍लासी परमेश्‍वरपट्टि आदोःनी भिसम ङा ए मुबा ग्‍लारी खसी एला नाङसल थान्‍बा स्‍हे थेग्‍याम तेःला।

६ तर एदेन छ्‌याम ज्‍यबा तामएनोन मुला, एसे ङाइ ह्रङ् लसीन निकोलाइटसगदेला† गेदा बिरोध लबा मुला।

७ जुन म्‍हिदा ङ्‌यान्‍बा सेम मुला, थेसे परमेश्‍वरला आत्‍मासे मण्‍डलीगदेदा सुङ्बा ताम ङ्‌यान्‍सी ज्‍यना लसी घोउ। जुन म्‍हिसे ढाला थेदा परमेश्‍वरला बगैँचारी† मुबा जुनी पिन्‍बा दोङला रो चबारी पिन्‍ना।

स्‍मुर्नाला मण्‍डली

८ ओच्‍छे स्‍मुर्नारी मुबा मण्‍डलीदा च्‍याबा म्‍हिदा चु ताम भ्रिउ।

चु ताम जम्‍मान स्‍हे शुरु लबादेन जम्‍मान स्‍हे थुम्‍ना लबासे सुङ्बा मुला, थे सिबा मुबा दोःसी सिबाग्‍याम सोबा मुला।

९ एसे गाते दुख नाबा मुला भिबा तामदेन ए गाते प्राङ्‌बो मुला भिबा ताम ङादा था मुला। तर पाङ्‌नोन तोःमा ए फ्‍युक्‍पोन मुला। यहूदी आहिन्‍सै यहूदी हिन्‍ना भिसी भ्रबा म्‍हिगदेसे एदा गाते बिरोध लमुला भिबा तामएनोन ङादा था मुला। थेनीगदे मी शैतानना म्‍हिगदे हिन्‍ना।

१० एनीगदेथोरी खबारी छ्‌याइबा दुख म्राङ्सी थालोङ्‍गो। च्‍यागो, एला विश्‍वास च्‍याबाला लागिरी शैतानसे एनीगदे न्‍हङला कोइ कोइदा झ्‍याल्‍खानरी झाङ्‌ला। तर एसे च्‍युइरे जे दुख नातोःला। ए सिनोन तोःसै ङादा विश्‍वास लबा थाख्‍लागो। ओच्‍छे ङाइ एदा जुकजुकधोनाला जुनी याङ्बा इनाम† पिन्‍ना।

११ जुन म्‍हिदा ङ्‌यान्‍बा सेम मुला, थेसे परमेश्‍वरला आत्‍मासे मण्‍डलीगदेदा सुङ्बा ताम ङ्‌यान्‍सी ज्‍यना लसी घोउ। जुन म्‍हिसे ढाला थेदा आत्‍मादा सिना लबा कालसे तिगै लबारी आखम।

पर्गाममला मण्‍डली

१२ पर्गामम भिबा ग्‍लारी मुबा मण्‍डलीदा च्‍याबा म्‍हिदा चु ताम भ्रिउ।

चु ताम न्‍हीलोनपट्टि छ्‌यार्बा धार मुबा तरवार थोबासे सुङ्बा मुला।

१३ ए शैतानना ठि मुबा ग्‍लारी चिमुला भिबा ताम ङादा था मुला। तसैनोन एसे ङादा विश्‍वास लसीन चिबा मुला, ओच्‍छे विश्‍वासरी कोङ्बा तसी चिबा ङाइ विश्‍वास लखम्‍बा एन्‍टिपासदा शैतानसे शासन लबा ग्‍लारी एनीगदेलान ङाच्‍छा साइबा मुबा। थे धुइरीनोन एसे विश्‍वास लबा आख्‍लानी भिबा तामएनोन ङादा था मुला।

१४ तर एला बिरोधरी ङाइ पाङ्तोःबा तिगै ताम मुला। तिग्‍दा भिसम एदेन छ्‌याम कोइ कोइ बालामसे लोप्‍बा ताम अन्‍छार भ्रबा म्‍हिगदेएनोन मुला। थेसे इस्राएलीगदेदा पापरी फसब लबाला लागिरी मूर्तिदा फुल्‍बा स्‍हेगदे चबारीदेन स्‍य्‍हान्‍दोदेन छ्‌याम ब्रेल्‍सी भ्रबारी तला भिसी बालाक ग्‍लेदा लोप्‍मुबा।

१५ थेह्रङ् लसीन निकोलाइटसगदेसे लोप्‍बा ताम अन्‍छार भ्रबा म्‍हिगदेएनोन एदेन छ्‌याम मुला।

१६ थेतबासेलमा ह्राङला पाप ख्‍लासी परमेश्‍वरपट्टि दोःगो। आहिन्‍सम ङा ए मुबा ग्‍लारी योनान खला ओच्‍छे ङाला सुङरी मुबा तरवारसे थेनीगदेदेन छ्‌याम लडाइ लला।

१७ जुन म्‍हिदा ङ्‌यान्‍बा सेम मुला, थेसे परमेश्‍वरला आत्‍मासे मण्‍डलीगदेदा सुङ्बा ताम ज्‍यना लसी ङ्‌यान्‍तोःला। जुन म्‍हिसे ढाला, ङाइ थेदा छुम्‍सी थान्‍बा मन्‍न पिन्‍ना। ओच्‍छे ङाइ थेदा छार मिन भ्रिबा तार युङबा गिक पिन्‍ना, थे युङबा याङ्बा म्‍हिसे बाहेक स्‍य्‍हान्‍दो खालैसेन आघो।

थिआटीराला मण्‍डली

१८ थिआटीरारी मुबा मण्‍डलीदा च्‍याबा म्‍हिदा चु ताम भ्रिउ।

चु ताम मेला ल्‍हाम ह्रङ्‌बा मी मुबा ओच्‍छे झक्‍झक्‍बा काँस ह्रङ्‌बान स्‍य्‍हाप मुबा परमेश्‍वरला झासे सुङ्बा मुला।

१९ एसे तिग तिग लमुला थे ङादा था मुला। एसे लबा माया, एसे लबा विश्‍वास, एसे लबा गेदेन नाबा जम्‍मान ताम ङादा था मुला। ओच्‍छे एसे ङाच्‍छा भन्‍दा दान्‍दे ल्‍हानान गे लमुला भिबाएनोन ङादा था मुला।

२० तर एला बिरोधरी ङाइ पाङ्तोःबा तामएनोन मुला। एसे ह्राङसे ह्राङदान अगमवक्तास्‍या हिन्‍ना भिसी भ्रबा इजेबेल भिबा म्रिङम्‍हेमेदा थेसे म्‍हन्‍बा अन्‍छार लपुङ्‌जी। थेसे ङाला गे लबा म्‍हिगदेदा स्‍य्‍हान्‍दोदेन छ्‌याम ब्रेल्‍सी भ्रबारीदेन मूर्तिदा फुल्‍बा स्‍हेगदे चबारी तला भिसी लोप्‍मुला। चुह्रङ् लसी थेसे थेनीगदेदा फसब लबा मुला।

२१ ङाइ थेदा ह्राङला पाप ख्‍लासी परमेश्‍वरपट्टि दोःबारी मौका पिन्‍जी। तर थे स्‍य्‍हान्‍दोदेन छ्‌याम ब्रेल्‍सी भ्रबारी ख्‍लासी परमेश्‍वरपट्टि दोःबारी आङ्‌यान्‍नी।

२२ च्‍यागो, ङाइ थेदा स्‍हु स्‍हेर पिन्‍सी थान्‍ना। ओच्‍छे थे म्रिङम्‍हेमेदेन छ्‌याम ब्रेल्‍सी भ्रबागदेसे ह्राङसे लबा आज्‍यबा गे ख्‍लासी परमेश्‍वरपट्टि आदोःनी भिसम ङाइ थेनीगदेदा ल्‍हानान दुखरी थान्‍ना।

२३ ङाइ थेला ताम ङ्‌यान्‍सी भ्रबागदे जम्‍मादान नाश लला। ओच्‍छे जम्‍मान मण्‍डलीगदेसे जम्‍मालान सेमला तामदेन म्‍हन्‍बा ताम म्राङ्बादेन था याङ्बा ङा थेनोन हिन्‍ना भिसी था याङ्ला। ङाइ एनीगदे जम्‍मादान ह्राङ ह्राङला गे अन्‍छारला इनाम पिन्‍ना।

२४ तर थिआटीराला मण्‍डलीरी मुबा थे ताम अन्‍छार आभ्रबादेन शैतानना सेमरी मुबा ताम अन्‍छार आभ्रबा स्‍य्‍हान्‍दोगदेदा चा ङाइ पाङ्ला। ङाइ एनीगदेथोरी तिगै दुख तना आल।

२५ तर एनीगदेदेन छ्‌याम जुन विश्‍वास मुला, ङा आखतेधोना थे विश्‍वासरी जे कोङ्‌सी चिउ।

२६ जुन म्‍हिसे ढाला ओच्‍छे आसितेधोना ङाइ म्‍हन्‍बा अन्‍छार गे लला, थेदा ङाइ य्‍हुल य्‍हुलथोरी शासन लबा अधिकार पिन्‍ना।

२७ जमाहेन्‍से थेसे फाइला कडी थोसी थेनीगदेथोरी शासन लला। ओच्‍छे साप्राला ताङ थिबा ह्रङ् लसी थेनीगदेला शक्ति नाश तला।

२८ ङाइएनोन ङाला आबाग्‍याम चु अधिकार याङ्बा मुला। थेनीगदेसे ढाजी भिसी उन्‍बाला लागिरी ङाइ थेनीगदेदा स्‍य्‍होला सुक्र पिन्‍ना।

२९ जुन म्‍हिदा ङ्‌यान्‍बा सेम मुला थेसे परमेश्‍वरला आत्‍मासे मण्‍डलीदा तिग सुङ्बा मुला, थे ताम ङ्‌यान्‍सी ज्‍यना लसी घोतोःला।

† 

२:६ निकोलाइटसगदे भिबा चा लुसीला ताम लोप्‍बा म्‍हिगदेला समूह हिन्‍ना।

† 

२:७ “परमेश्‍वरला बगैँचा” भिबा चा स्‍वर्गएनोन तखम्‍ला।

† 

२:१० थे धुइरी खेलरी ढाबा म्‍हिदा इनाम चा म्‍हेन्‍दोला मुकुट पिन्‍मुबा।

सार्डिसला मण्‍डली

३

सार्डिसरी मुबा मण्‍डलीदा च्‍याबा म्‍हिदा चु ताम भ्रिउ।

चु ताम परमेश्‍वरदा तेन्‍बा गोर निस आत्‍मादा तहरी थान्‍बादेन गोर निस सार थोबासे सुङ्बा मुला। एला जम्‍मान गेगदे ङादा था मुला, ए सोबा मुला भिसी मी पाङ्‌मुला, तर ए सिबा मुला।

२ थेतबासेलमा छोर्सी चिउ, तिग्‍दा भिसम एदेन छ्‌याम मुबा विश्‍वास सिबारी छ्‌याइबा मुला। थेतबासेलमा नाश तबा भन्‍दा ङाच्‍छान जोगब लसी कोङ्‌ना लसी थान्‍गो। तिग्‍दा भिसम एसे लबा गे ङाइ परमेश्‍वरदा सेम निबा खाल्‍ला आस्‍याप्‍नी।

३ एसे जुन ताम थेःबा मुला ओच्‍छे लोप्‍बा मुला, थे ताम ढन्‍गो। ओच्‍छे थे ताम अन्‍छार भ्रसी ह्राङला पाप ख्‍लासी परमेश्‍वरपट्टि दोःगो। ङा ए मुबा ग्‍लारी य्‍हो खबा ह्रङ् लसी खालैसे था आयाङ्ना लसी खला। तर होशियार तसी आचिनी भिसम एसे ङा खबा थानोन आयाङ्‌।

४ तर सार्डिसरीनोन कोइ कोइ म्‍हिगदेसे चा ह्राङला क्‍वान फोहोर† तना लबा आरे। थेनीगदे ङादेन छ्‌यामनोन तार क्‍वान क्‍वान्‍सी भ्रला। तिग्‍दा भिसम थेनीगदे ङादेन छ्‌याम भ्रबाधोनाला मुला।

५ जुन म्‍हिसे ढाला थेदा चुह्रङ् लसी तार क्‍वान क्‍वान्‍सी पिन्‍ना। ङाइ थेला मिन जुकजुकधोनाला जुनीला किताबग्‍याम खाइमै मेटब आल। ङाइ थेदा ङाला आबादेन आबाला दूतगदेला ङाच्‍छा चु ङालान हिन्‍ना भिसी पाङ्ला।

६ जुन म्‍हिदा ङ्‌यान्‍बा सेम मुला, थेसे परमेश्‍वरला आत्‍मासे मण्‍डलीगदेदा तिग सुङ्बा मुला, थे ताम ङ्‌यान्‍सी ज्‍यना लसी घोतोःला।

फिलाडेल्‍फियाला मण्‍डली

७ फिलाडेल्‍फियारी मुबा मण्‍डलीदा च्‍याबा म्‍हिदा चु ताम भ्रिउ।

चु ताम तिगै दोष आरेबादेन सत्‍यसे सुङ्बा मुला। थेदेन छ्‌याम दाऊद ग्‍लेला साँचो मुला, थेसे ठोङ्‌बा स्‍हे खालैसे ढुङ्‌बारी आखम। ओच्‍छे थेसे ढुङ्‌बा स्‍हे खालैसे ठोङ्‌बारी आखम।

८ एसे लबा जम्‍मान गेगदे ङादा था मुला। च्‍यागो, ङाइ एला लागिरी खालैसेन ढुङ्‌बारी आखम्‍बा म्राप ठोङ्सी थान्‍बा मुला। एदेन छ्‍याम ल्‍हानान भङ आरे भिबा ताम ङादा था मुला। तसैनोन एसे ङादा विश्‍वास लबा ख्‍लाबा आरे, ए ङाला बचन अन्‍छार भ्रबा मुला।

९ च्‍यागो, शैतानना म्‍हिगदेसे ह्राङ यहूदी आहिन्‍सै यहूदी हिन्‍ना भिसी लुसीला ताम पाङ्‌बागदेदा ङा खसी एला काङरी फ्‍या लपुङ्ला। ओच्‍छे ङाइ एदा माया लमुला भिबा ताम थेनीगदेदा घोना लला।

१० एसे ल्‍हानान दुख नासी ङाइ कुल्‍बा ताम ङ्‌यान्‍बासे लमा जम्‍बुलिङला जम्‍मान म्‍हिगदेला विश्‍वास च्‍याबा धुइरी तबारी छ्‌याइबा घ्रेन दुखग्‍याम ङाइ एदा जोगब लला।

११ ङा योनान खबान मुला। एसे ढाबा मुकुट खालैसेन ब्‍यन्‍सी थाभोर्गै भिसी एदेन छ्‌याम मुबा ताम जोगब लसी थान्‍गो।

१२ जुन म्‍हिसे ढाला, थेदा ङाइ ङाला परमेश्‍वरला मन्‍दिरला थाम स्‍होला, ओच्‍छे थे थेग्‍याम खाइमै आथोन। ङाइ थेथोरी ङाला परमेश्‍वरला मिन भ्रिला, जमाहेन्‍से थे ङाला परमेश्‍वरला सहरला म्‍हि दोला। थे सहर ङाला परमेश्‍वरग्‍याम स्‍वर्गहेन्‍से मार खबा छार यरूशलेम हिन्‍ना। ओच्‍छे थेथोरी ङाइ ङाला छार मिनएनोन भ्रिला।

१३ जुन म्‍हिदा ङ्‌यान्‍बा सेम मुला थेसे परमेश्‍वरला आत्‍मासे मण्‍डलीगदेदा सुङ्बा ताम ङ्‌यान्‍सी ज्‍यना लसी घोतोःला।

लाउडिकियाला मण्‍डली

१४ लाउडिकियारी मुबा मण्‍डलीदा च्‍याबा म्‍हिदा चु ताम भ्रिउ।

चु ताम परमेश्‍वरसे स्‍होबा जम्‍मान स्‍हेगदेथोरी शासन लबा, आमेन भिबादेन विश्‍वास लखम्‍बा ओच्‍छे सत्‍य ताम उन्‍बासे सुङ्बा मुला।

१५ एसे लबा गेगदे ङादा था मुला। ए न्‍ह लेप्‍बा मुला, न्‍ह सिम्‍बा मुला। बरु ए कि सिम्‍बा तगै कि लेप्‍बा तगै भिबा ङाला सेम मुला।

१६ ए न्‍ह लेप्‍बा मुला न्‍ह सिम्‍बा मुला, तर दालदोल जे मुबासे लमा ङाइ एदा ङाला सुङग्‍याम थो भ्‍याङ्‍बा ह्रङ् लसी भ्‍याङ्‍ला।

१७ एसे ह्राङदा ङा फ्‍युक्‍पो मुला, ङादेन छ्‌याम जम्‍मान स्‍हे मुला ओच्‍छे ङादा तिगै स्‍हेला खाँचो आरे भिसी पाङ्‌मुला, तर ए गाते दया खबाधोनाला मुला भिबा तामदेन दुख याङ्बा, प्राङ्‌बो, कानादेन लिगन्‍डी मुला भिबा ताम एदा था आरे।

१८ थेतबासेलमा सदन फ्‍युक्‍पो दोबाला लागिरी ङाग्‍याम मेरी ख्राङ्‌सी खारेब लबा म्‍हर ग्‍लुउ। थेह्रङ् लसीन एदा पेःबा खबा लिगन्‍डी ल्‍हुइ घप्‍बाला लागिरी तार क्‍वान ओच्‍छे मी म्राङ्बाला लागिरी मन ङाग्‍याम ग्‍लुउ भिबा एदा ङाला सल्‍लाह मुला।

१९ जुन म्‍हिदा ङाइ माया लला, थेदा ङाइ बङ्‌सी तहरी थान्‍ना। थेतबासेलमा झन्‍सी गे लबारी सेम लउ, ओच्‍छे ह्राङला पाप ख्‍लासी ङापट्टि दोःगो।

२० च्‍यागो, ङा खालैला दिमरी खसी ङ्‌योइमा चुदे खालै म्‍हिसे ङाला काइ थेःसी म्राप ठोङ्‌जी भिसम ङा दिम न्‍हङरी खला। ओच्‍छे थेदेन छ्‌याम चिसी चबा थुङ्बा लला, थेसेनोन ङादेन छ्‌यामनोन चिसी चबा थुङ्बा लला।

२१ ङाइ ढाजी, ओच्‍छे ङाला आबादेन छ्‌यामनोन आबाला ठिरी चिबा ह्रङ् लसी जुन म्‍हिसे ढाला ङाइ थेदा ङाला ठिरी ङादेन छ्‌यामनोन चिपुङ्ला।

२२ जुन म्‍हिदा ङ्‌यान्‍बा सेम मुला, थेसे परमेश्‍वरला आत्‍मासे मण्‍डलीगदेदा सुङ्बा ताम ङ्‌यान्‍सी ज्‍यना लसी घोतोःला।

† 

३:४ फोहोर क्‍वान भिबा चा पापी बानीबेहोर हिन्‍ना। ओच्‍छे तार क्‍वान भिबा चा परमेश्‍वरदा सेम निबा बानीबेहोर हिन्‍ना।

यूहन्‍नासे स्‍वर्ग म्राङ्बा

४

जमाहेन्‍से च्‍यागो, ङाइ स्‍वर्गरी म्राप गिक ठोङ्‌बा म्राङ्जी। ङाइ ङाच्‍छा थेःबा बिगुलला ह्रङ्‌बान काइग्‍याम ङादा चुह्रङ् सुङ्बान लबा ङाइ थेःजी। “ए तोर खउ, दाहेन्‍से तसेला तामगदे ङाइ एदा उन्‍ना।”

२ जमाहेन्‍से ङा तिक्‍खुरीन परमेश्‍वरला आत्‍मासे प्‍लिङ्‌जी। ओच्‍छे स्‍वर्गरी म्‍हि गिक धन्‍छ्‌याबान लबा ठि गिक म्राङ्जी।

३ थेला स्‍य्‍हाल चा झक्‍झक्‍बा मणि ह्रङ्‌बान जेबा मुबा ओच्‍छे ठिला क्‍यारक्‍युर चा झक्‍झक्‍बा रत्‍न ह्रङ्‌बान लरक्‍युङ मुबा।

४ थे ठिला क्‍यारक्‍युर बोगल गिकसे गोर ब्‍लि अर्गु ठिगदे मुबा। थेनोन ठिगदेरी बोगल गिकसे ब्‍लि गन्‍बागदे चिबा मुबा। थेनीगदेसे तार क्‍वान क्‍वान्‍बादेन थोबोरी म्‍हरला मुकुट कूबा मुबा।

५ थे ठिग्‍याम तिप्‍लीङ ह्रङ् लसी मे थोन्‍बादेन गडङगुडुङ मु ठेङ्‌बा ह्रङ्‌बा काइ खमुबा। ओच्‍छे थे ठिला ङाच्‍छापट्टि गोर निस मेदङ लुङ्बा मुबा। थे मेदङ चा परमेश्‍वरला आत्‍मा निस हिन्‍ना।

६ थे ठिला ङाच्‍छापट्टि प्रस्‍टन म्राङ्बा ऐना ह्रङ्‌बान समुन्‍द्र मुबा।

लिच्‍छापट्टिएनोन ङाच्‍छापट्टिएनोन ल्‍हुइ नाङनोन मीनोन मी मुबा गोर ब्‍लि छोन्‍बो जन्‍तु थे ठिला क्‍युर्नोन मुबा।

७ थे जन्‍तुगदे चा गिक च्‍यान ह्रङ्‌बा, गिक म्‍हे बहर ह्रङ्‌बा, ओच्‍छे गिकला ली चा म्‍हिला ह्रङ्‌बा मुबा, थेह्रङ् लसीन गिक चा फ्‍याङ्‌बान लबा ग्‍वाइ ह्रङ्‌बान मुबा।

८ थे गोर ब्‍लि छोन्‍बो जन्‍तुगदेलान† गोर ढु ढु भ्‍याप मुबा। ओच्‍छे थेनीगदेला भ्‍यापला पाखापट्टिएनोन न्‍हङ‌पट्टिएनोन मी मुबा। थेनीगदे धिन म्‍हुननोन थेन आतना चुह्रङ् भिसी व्‍हाइ गोमुबा,

“जम्‍मान भन्‍दा घ्रेन परमप्रभु परमेश्‍वर

चोखो, चोखो, चोखो† मुला।

थे दान्‍देनोन मुला, ङाच्‍छाएनोन मुबा ओच्‍छे दोःसीनोन फेप्‍खला।”

९ थे छोन्‍बो जन्‍तुगदेसे जुकजुकधोनान सोसी चिबा मुल ठिरी धन्‍छ्‌याबादा जयजयकारदेन धन्‍यवाद पिन्‍सी मान लमुबा।

१० जमाहेन्‍से थे बोगल गिकसे गोर ब्‍लि गन्‍बागदेसे ठिरी धन्‍छ्‌याबा सदन सोसी चिबादा फ्‍या लजी। ओच्‍छे थेनीगदेसे ह्राङ ह्राङला मुकुट ठिला ङाच्‍छापट्टि थान्‍सी चुह्रङ् भिसी व्‍हाइ गोजी,

११ “जम्‍मान जयजयकार, मानदेन शक्ति याङ्तोःबा ङन्‍ना प्रभु परमेश्‍वर ह्राङ जे हिन्‍ना।

तिग्‍दा भिसम जम्‍मान स्‍हेगदे ह्राङसेन स्‍होबा हिन्‍ना।

थे जम्‍मान स्‍हे ह्राङसे म्‍हन्‍बा अन्‍छारनोन तजी, ओच्‍छे स्‍होजी।”

† 

४:८ चु जन्‍तु चा जम्‍बुलिङला जन्‍तु ह्रङ्‌बा आहिन। तर परमेश्‍वरसे यूहन्‍नादा तिगै ताम उन्‍बा धुइरी म्राङ्बा ताम पाङ्बा जन्‍तु हिन्‍ना।

† 

४:८ चुरी ‘चोखो’ भिबा चा तिगै दोष आरेबादेन जम्‍मान भन्‍दा घ्रेन ओच्‍छे थे भन्‍दा स्‍य्‍हान्‍दो खालै आरे। थेतबासेलमा जम्‍मासेन थेदा तेन्‍तोःला।

गोर निस लाहा छाप लसी रिल्‍सी थान्‍बा किताबला मुठा

५

ओच्‍छे ङाइ ठिरी धन्‍छ्‌याबाला दाहिने छ्‌यारी रिल्‍सी थान्‍बा किताबला मुठा गिक म्राङ्जी। थे किताबरी न्‍हीलोनपट्टि भ्रिबा मुबा ओच्‍छे बन्‍द लसी ग्‍ला निसरी लाहा छाप लबा मुबा।

२ ओच्‍छे ङाइ शक्तिशाली स्‍वर्गदूत गिकदा म्राङ्जी। थेसे “चु रिल्‍सी थान्‍बा किताबला मुठारी लबा लाहा छाप ब्‍लबादेन ठोङ्‌खम्‍बाधोनाला म्‍हि खाल मुला?” भिसी घ्रेन काइसे पाङ्‌बान मुबा।

३ तर स्‍वर्गरी, जम्‍बुलिङरी ओच्‍छे जम्‍बुलिङला धिरी चु रिल्‍सी थान्‍बा किताब ब्‍लसी च्‍याबारी खम्‍बा म्‍हि खालै आरेबा।

४ थे रिल्‍सी थान्‍बा किताब ब्‍लसी च्‍याखम्‍बा म्‍हि खालैनोन आस्‍याप्‍बासे लमा ङा ल्‍हानान क्राजी।

५ जमाहेन्‍से गन्‍बागदे न्‍हङला गिकसे ङादा “थाक्रागो, च्‍यागो, यहूदा य्‍हुलला दाऊद वंशग्‍याम थोन्‍बा च्‍यानसेन ढाबा मुला। चु किताबला ग्‍ला निसला लाहा छाप ब्‍लसी ठोङ्‌बाधोनाला म्‍हि चा थेनोन हिन्‍ना” भिसी भिजी।

६ जमाहेन्‍से साइबा थार्बा पिन्‍बा ग्‍यु बोगो† ह्रङ्‌बान खालैदा परमेश्‍वरला ठिला गुङरी राप्‍सी चिबा ङाइ म्राङ्जी। थेला क्‍युर्सीन गोर ब्‍लि जन्‍तुगदेदेन गन्‍बागदे मुबा। थेला गोर निस रुदेन गोर निस मी मुबा। चु चा जम्‍बुलिङला जम्‍मान ग्‍लारी पुइखबा परमेश्‍वरला आत्‍मा निस हिन्‍ना।

७ थे फेप्‍सी मुल ठिरी धन्‍छ्‌याबाला दाहिने छ्‌याग्‍याम थे रिल्‍सी थान्‍बा किताबला मुठा किन्‍जी।

८ थेसे थे रिल्‍सी थान्‍बा किताबला मुठा किन्‍माहेन्‍से थे गोर ब्‍लि छोन्‍बो जन्‍तुदेन बोगल गिकसे ब्‍लि गन्‍बागदेसे थार्बा पिन्‍बा ग्‍यु बोगोदा फ्‍या लजी। जम्‍मालान यारी वीणादेन ज्‍यबा बास्‍ना खबा धूपसे प्‍लिङ्बा म्‍हरला पोइमो ताङ मुबा। थे ज्‍यबा बास्‍ना खबा धूप चा परमेश्‍वरला म्‍हिगदेसे लबा प्रार्थना हिन्‍ना।

९ थेनीगदेसे चुह्रङ् भिसी छार व्‍हाइ गिक गोजी,

“चु रिल्‍सी थान्‍बा किताबला मुठा किन्‍सी

लाहा छाप ब्‍लबादेन ठोङ्‌बाधोनाला ह्राङ जे मुला।

तिग्‍दा भिसम ह्राङदा साइबा मुबा,

ओच्‍छे ह्राङला कासे जम्‍मान वंश, ग्‍योइ, म्‍हि, य्‍हुलदेन य्‍हुल्‍सादा

पापला सय फासी परमेश्‍वरला लागिरी ग्‍लुजी।

१० य्‍हाङला परमेश्‍वरदा तेन्‍गै भिसी

ह्राङसे थेनीगदेदा परमेश्‍वरदा पूजा लबा य्‍हुल गिक स्‍होबा मुला।

ओच्‍छे थेनीगदेसे जम्‍बुलिङरी शासन लला।”

११ दोःसी ङाइ च्‍यामा, परमेश्‍वरला ठिदेन जन्‍तुगदे ओच्‍छे गन्‍बागदेला क्‍युर्सीन ल्‍हानान स्‍वर्गदूतगदेसे व्‍हाइ गोबा म्राङ्जी। थेनीगदे लाख, करोड झ्‍यानोन आखम्‍बाधोना मुबा।

१२ थेनीगदेसे घ्रेन काइरी चुह्रङ् भिसी व्‍हाइ गोबान मुबा,

“जम्‍मालान लागिरी बलि तबा थार्बा पिन्‍बा ग्‍यु बोगो जे

जम्‍मान शक्ति, धन सम्‍पत्तिदेन ज्ञान बुद्धि,

ओच्‍छे भङ, मान, य्‍हाल य्‍हालदेन जयजयकार

किन्‍खम्‍बाधोनाला मुला।”

१३ ओच्‍छे स्‍वर्गदेन जम्‍बुलिङ ओच्‍छे जम्‍बुलिङ धिरी, समुन्‍द्ररीदेन थेरी मुबा जम्‍मान जन्‍तुगदेसे चुह्रङ् भिसी व्‍हाइ गोबान लबा ङाइ म्राङ्जी।

“ठिरी धन्‍छ्‌याबादेन थार्बा पिन्‍बा ग्‍यु बोगोदा

सदन सदन जयजयकार, मानदेन य्‍हाल य्‍हाल,

ओच्‍छे शक्ति तगै।”

१४ जमाहेन्‍से थे गोर ब्‍लि छोन्‍बो जन्‍तुसे “आमेन” भिजी। ओच्‍छे थे गन्‍बागदेसे चा फ्‍या लबान जयजयकार लजी।

† 

५:५-६ च्‍यानदेन थार्बा पिन्‍बा ग्‍यु बोगो भिबा चा येशू ख्रीष्‍टदा पाङ्बा हिन्‍ना।

लाहा छाप ब्‍लबा

६

जमाहेन्‍से ङाइ थे गोर निस लाहा छाप न्‍हङला छाप गिक थार्बा पिन्‍बा ग्‍यु बोगोसे ब्‍लबा म्राङ्जी। थेनोन धुइरी थे गोर ब्‍लि छोन्‍बो जन्‍तुगदे न्‍हङला गिकसे मु घुर्बा ह्रङ्‌बान काइरी “खउ” भिसी पाङ्बा ङाइ म्राङ्जी।

२ जमाहेन्‍से ङाइ तार ता गिक म्राङ्जी। थे ताथोरी मुबा म्‍हिसे म्‍यादली गिक थोबा मुबा। थेदा मुकुट गिक पिन्‍जी, ओच्‍छे थे ढाबाला लागिरी ढाबा म्‍हि दोःसी थेग्‍याम भ्रजी।

३ थार्बा पिन्‍बा ग्‍यु बोगोसे दोःसी न्‍हीरेमला लाहा छाप ब्‍लमा अर्गु जन्‍तु गिकसे “खउ” भिसी पाङ्बा ङाइ थेःजी।

४ जमाहेन्‍से ङाइ वाला ता गिक म्राङ्जी। थे ताथोरी मुबा म्‍हिदा म्‍हिगदे न्‍हङरी गिकसेम गिकदा साइगै भिसी जम्‍बुलिङग्‍याम शान्‍ति ब्‍यन्‍सी भोर्बा अधिकार पिन्‍जी। ओच्‍छे थेदा घ्रेन तरवार गिकएनोन पिन्‍जी।

५ दोःसी थार्बा पिन्‍बा ग्‍यु बोगोसे सोमरेमला लाहा छाप ब्‍लजी। थे धुइरी ङाइ अर्गु जन्‍तुसे “खउ” भिसी पाङ्बा म्राङ्जी। जमाहेन्‍से ङाइ म्‍लाङगै ता गिक म्राङ्जी। थे ताथोरी मुबा म्‍हिला यारी उमाल गिक मुबा।

६ ङाइ थे गोर ब्‍लि छोन्‍बो जन्‍तुगदेला गुङग्‍याम चुह्रङ् भिबा काइ थेःजी। “तिरेला ज्‍यालासे ग्‍वा ग्‍लुबा हिन्‍सम किलो नाङ ओच्‍छे जौ ग्‍लुबा हिन्‍सम किलो सोम ग्‍लुबारी खम्‍ला। तर छ्‌युगुला दोङदेन अङगुरला दोङदा चा न्‍होङ्ना थालउ।

७ ओच्‍छे थार्बा पिन्‍बा ग्‍यु बोगोसे ब्‍लिरेमला लाहा छाप ब्‍लजी। थे धुइरी ङाइ अर्गु जन्‍तुसे “खउ” भिसी पाङ्बा म्राङ्जी।

८ जमाहेन्‍से ङाइ उर ता गिक म्राङ्जी। थे ताथोरी क्रेःबा म्‍हिला मिन चा “काल” मुबा। ओच्‍छे थेला लिच्‍छा लिच्‍छा चा सिबा म्‍हिगदेला आत्‍मा चिबा ग्‍ला मुबा। थेनीगदेदा लडाइ, अनिकाल, देसानदेन जम्‍बुलिङला ह्रि जन्‍तुगदेग्‍याम जम्‍बुलिङला भो ब्‍लिरी भो गिकदा नाश लबा अधिकार पिन्‍बा मुबा।

९ थेह्रङ् लसीन थार्बा पिन्‍बा ग्‍यु बोगोसे ङारेमला लाहा छाप ब्‍लजी। थे धुइरी ङाइ धूप म्राबा ग्‍लाला धिरी परमेश्‍वरला बचनदेन परमेश्‍वरला बारेरी थेःना लबासे लमा स्‍य्‍हान्‍दोसे साइबा म्‍हिगदेला आत्‍मागदे म्राङ्जी।

१० ओच्‍छे थेनीगदेसे घ्रेन काइरी क्रिङ्‌बान, “जम्‍मान भन्‍दा घ्रेन ओच्‍छे जम्‍मान भन्‍दा चोखोदेन सत्‍य प्रभु, ह्राङसे ङन्‍दा साइबा जम्‍बुलिङरी मुबा म्‍हिगदेला ठीक निसाफ खाइमा लसी थेनीगदेदा सजाय पिन्‍ना?” भिसी भिजी।

११ थेनीगदे जम्‍मादान गोर गिक गिक तार क्‍वान पिन्‍जी। ओच्‍छे थेनीगदेदा एनीगदेदा ह्रङ् लसी साइतोःबा येशूदा तेन्‍बा एनीगदेला जम्‍मान ह्रोदेन ज्‍योज्‍यो आले नाना आङागदेदाएनोन आसाइतेधोना भ्रान्‍गो भिसी भिजी।

१२ जमाहेन्‍से ङाइ थार्बा पिन्‍बा ग्‍यु बोगोसे ढुरेमला लाहा छाप ब्‍लबा म्राङ्जी। थे धुइरी घ्रेन सङगुल खजी। ओच्‍छे धिनी म्‍लाङगै क्‍वान ह्रङ्‌बान धोपधोप तजी, लनी चा का ह्रङ्‌बान वाला तजी।

१३ लाबालुङसरसे अञ्‍जीरला दोङ य्‍होङ्‍मा आचिप्‍बा रोगदे ताइबा ह्रङ् लसी मुला सारगदे जम्‍बुलिङरी ताइजी।

१४ मु चा कागज ह्रङ्नोन रिल्‍बान म्‍हासी निजी। ओच्‍छे गङगदेदेन समुन्‍द्रला गुङरी मुबा ग्‍लागदे चा ह्राङ ह्राङला ग्‍लाग्‍याम लेःजी।

१५ जमाहेन्‍से जम्‍बुलिङला ग्‍लेगदे, शासन लबागदे, सिपाहीला कप्‍तानगदे, फ्‍युक्‍पो म्‍हिगदे, अधिकार मुबा म्‍हिगदे, नोकरगदेदेन अर्गु जम्‍मान म्‍हिगदे गङ गङला ऊगदेदेन पहरागदेरीक्‍यार लाजी।

१६ थेनीगदेसे गङदेन पहरागदेदा चुह्रङ् भिसी भिजी, “ठिरी धन्‍छ्‌याबादेन थार्बा पिन्‍बा ग्‍यु बोगोला बोमोग्‍याम ङन्‍दा छुम्‍सी जोगब लउ।

१७ तिग्‍दा भिसम ठिरी धन्‍छ्‌याबादेन थार्बा पिन्‍बा ग्‍यु बोगोसे निसाफ लसी घ्रेन सजाय पिन्‍बा धिन खसी जिन्‍बा मुला। थे धिनना दुख खाल्‍से नाखम्‍ला?”

लाख गिकसे बोगल न्‍हीसे हजार ब्‍लिदा छाप लबा

७

जमाहेन्‍से ङाइ गोर ब्‍लि स्‍वर्गदूतगदेदा जम्‍बुलिङरी, समुन्‍द्ररी ओच्‍छे खजिबै दोङरी लाबा थाखगै भिसी जम्‍बुलिङलापट्टि ब्‍लिग्‍यामसेन खबा लाबादा रोकब लबान जम्‍बुलिङला कुनी ब्‍लिरी राप्‍सी चिबा म्राङ्जी।

२ ओच्‍छे ङाइ छोन्‍बो परमेश्‍वरला छाप पुइसी स्‍यारग्‍याम स्‍य्‍हान्‍दो स्‍वर्गदूत गिक खबान लबा म्राङ्जी। थेसे जम्‍बुलिङदेन समुन्‍द्रदा न्‍होङ्ना लबारी परमेश्‍वरग्‍याम अधिकार याङ्बा थे गोर ब्‍लि स्‍वर्गदूतगदेदा घ्रेन काइरी चुह्रङ् भिसी भिजी,

३ “ङन्‍से य्‍हाङला परमेश्‍वरला गे लबा म्‍हिगदेला ङोरी छाप आलतेधोना जम्‍बुलिङदेन समुन्‍द्र ओच्‍छे दोङगदेदा न्‍होङ्ना थालउ।”

४ ओच्‍छे ङाइ परमेश्‍वरला छाप लबा म्‍हिगदे गाते मुला भिसी पाङ्बा थेःजी। जमा इस्राएलला जम्‍मान वंशग्‍याम लसी लाख गिकसे बोगल न्‍हीसे हजार ब्‍लि मुबा।

५ यहूदाला वंशग्‍याम च्‍युक न्‍ही हजारदा,

रूबेनना वंशग्‍याम च्‍युक न्‍ही हजारदा,

गादला वंशग्‍याम च्‍युक न्‍ही हजारदा,

६ आशेर वंशग्‍याम च्‍युक न्‍ही हजारदा,

नप्‍तालीला वंशग्‍याम च्‍युक न्‍ही हजारदा,

मनश्‍शेला वंशग्‍याम च्‍युक न्‍ही हजारदा,

७ शिमियोनला वंशग्‍याम च्‍युक न्‍ही हजारदा,

लेवीला वंशग्‍याम च्‍युक न्‍ही हजारदा,

इस्‍साखारला वंशग्‍याम च्‍युक न्‍ही हजारदा,

८ जबूलूनना वंशग्‍याम च्‍युक न्‍ही हजारदा,

योसेफला वंशग्‍याम च्‍युक न्‍ही हजारदा

बेन्‍यामीनला वंशग्‍याम च्‍युक न्‍ही हजार

म्‍हिदा छाप लजी।

तार क्‍वान क्‍वान्‍बागदेला हुल

९ जमाहेन्‍से ङाइ खालै म्‍हिसे झ्‍यासीन झ्‍याबारी आखम्‍बा म्‍हिला हुल गिक म्राङ्जी। थेनीगदे जम्‍मान य्‍हुल्‍सादेन वंश ओच्‍छे य्‍हुलदेन ग्‍योइ पाङ्बा म्‍हिगदे मुबा। थेनीगदे तार क्‍वान क्‍वान्‍सी यारी खजूरला हाँगा थोसी मुल ठिदेन थार्बा पिन्‍बा ग्‍यु बोगोला ङाच्‍छापट्टि राप्‍सी चिबा मुबा।

१० थेनीगदेसे घ्रेन काइरी चुह्रङ् भिसी भिजी,

“ठिरी धन्‍छ्‌याबा य्‍हाङला परमेश्‍वरदेन

ग्‍यु बोगोग्‍यामसेन य्‍हाङसे थार्बा याङ्ला।”

११ ओच्‍छे ठि, गन्‍बागदेदेन थे गोर ब्‍लि छोन्‍बो जन्‍तुला क्‍युर्नोन जम्‍मान स्‍वर्गदूतगदे राप्‍जी, ओच्‍छे ठिला ङाच्‍छापट्टि ख्‍लुप तसी परमेश्‍वरला जयजयकार लजी।

१२ “आमेन! य्‍हाङला परमेश्‍वरदा सदन सदन

जयजयकारदेन य्‍हाल य्‍हाल, बुद्धि, धन्‍यवाद, मान

ओच्‍छे शक्तिदेन भङ तगै। आमेन!”

१३ गन्‍बागदे न्‍हङला गिकसे ङादा “तार क्‍वान क्‍वान्‍बा म्‍हिगदे खाल हिन्‍ना, ओच्‍छे थेनीगदे खानङग्‍याम खबा हिन्‍ना?” भिसी ङ्‌योइजी।

१४ ङाइ थेदा “गुरु, थे मी ह्राङदान था मुला” भिसी भिमा थेसे ङादा चुह्रङ् भिसी पाङ्जी, “थेनीगदे चा ल्‍हानान दुख नासी खबा म्‍हिगदे हिन्‍ना। थेनीगदेसे ह्राङ ह्राङला क्‍वान थार्बा पिन्‍बा ग्‍यु बोगोला कासे ख्रुसी तार तना लबा मुला।

१५ थेतबासेलमा थेनीगदे परमेश्‍वरला ठिला ङाच्‍छापट्टि मुला, ओच्‍छे थेनीगदेसे धिन म्‍हुननोन परमेश्‍वरला मन्‍दिररी थेदा तेन्‍मुला। ठिरी धन्‍छ्‌याबासे चा थेनीगदेला गुङरी धन्‍छ्‌यासी थेनीगदेदा जोगब लला।

१६ दाहेन्‍से थेनीगदेदा फो ख्रेन्‍बै आत, क्‍युइ फुइबाएनोन आत। ओच्‍छे थेनीगदेदा धिनीला रापदेन अर्गु खजिबै स्‍हेला रापसे आक्रो।

१७ तिग्‍दा भिसम ठिला गुङरी धन्‍छ्‌याबा थार्बा पिन्‍बा ग्‍यु बोगो थेनीगदेला गोठालो दोला। ओच्‍छे थेसेन थेनीगदेदा जुकजुकधोनाला जुनी पिन्‍बा क्‍युइला मुलरी भोर्ला। ओच्‍छे परमेश्‍वरसेन थेनीगदेला जम्‍मान मीख्‍ली फ्‍यासी पिन्‍ना।”

निसरेमला लाहा छापदेन म्‍हरला पोइमो ताङ

८

थार्बा पिन्‍बा ग्‍यु बोगोसे निसरेमला लाहा छाप ब्‍लमा स्‍वर्गरी ओस्‍पन घण्‍टा गङ्‌सलधोना सुनसान तजी।

२ जमाहेन्‍से ङाइ परमेश्‍वरला ङाच्‍छा राप्‍सी चिबा गोर निस स्‍वर्गदूतगदेदा म्राङ्जी। ओच्‍छे थेनीगदेदा गोर निस बिगुल पिन्‍जी।

३ ओच्‍छे स्‍य्‍हान्‍दो स्‍वर्गदूत गिक म्‍हरला पोइमो ताङ थोसी धूप म्राबा ग्‍लाला ङामरी राप्‍जी। ठिला ङाच्‍छापट्टि मुबा म्‍हरला धूप म्राबा ग्‍लारी परमेश्‍वरला म्‍हिगदेला प्रार्थनादेन छ्‌यामनोन फुल्‍बाला लागिरी थेदा ल्‍हानान धूप पिन्‍जी।

४ स्‍वर्गदूतला याग्‍याम ज्‍यबा बास्‍ना खबा धूपला म्‍युगु परमेश्‍वरला म्‍हिगदेला प्रार्थनादेन छ्‌यामनोन परमेश्‍वरला ङाच्‍छा तोर निजी।

५ जमाहेन्‍से थे स्‍वर्गदूतसे पोइमो ताङ थोसी धूप म्राबा ग्‍लाला मे पोइमो ताङरी युसी जम्‍बुलिङरी भ्‍याङ्‍जी। ओच्‍छे गडङगुडुङ मु ठेङ्‌सी तिप्‍लीङ खसी सङगुल निजी।

बिगुलगदे

६ जमाहेन्‍से थे बिगुल थोबा गोर निसनोन स्‍वर्गदूतगदे बिगुल ह्राप्‍बारी ठीक तजी।

७ जमाहेन्‍से जम्‍मान भन्‍दा ङाच्‍छापट्टि मुबा स्‍वर्गदूत गिकसे ह्राङला बिगुल ह्राप्‍जी। थेनोन धुइरी का दोङ्बा सेर्बादेन मे जम्‍बुलिङरी ल्‍हानान ताइजी। थेतबासेलमा जम्‍बुलिङला भो सोमरी भो गिक दोङगदेला भो सोमरी भो गिक ओच्‍छे जम्‍मान छेगदेएनोन क्रोजी।

८ न्‍हीरेमला स्‍वर्गदूतसे ह्राङला बिगुल ह्राप्‍बा धुइरी मे लुङ्बा घ्रेन गङ ह्रङ्‌बा स्‍हे गिक समुन्‍द्ररी भ्‍याङ्‍जी। ओच्‍छे समुन्‍द्रला क्‍युइ भो सोमरी भो गिक का दोजी।

९ ओच्‍छे समुन्‍द्ररी मुबा जम्‍मान जन्‍तुगदे भो सोमरी भो गिक सिजी। थेह्रङ् लसीन पानी जहाजगदेएनोन भो सोमरी भो गिक नाश तजी।

१० थेह्रङ् लसीन सोमरेमला स्‍वर्गदूतसे ह्राङला बिगुल ह्राप्‍जी। थेनोन धुइरी लुङ्बा मेला ल्‍हाम ह्रङ्‌बान घ्रेन सार गिक मुग्‍याम भो सोम स्‍योङगदेला भो गिकरीदेन क्‍युइला मुहानगदेरी ताइजी।

११ थे सारला मिन “कम्‍बा” मुबा। थे सारसे भो सोम क्‍युइरी भो गिक कम्‍ना लजी। थे कम्‍बा क्‍युइ थुङ्बा ल्‍हानान म्‍हिगदे सिजी।

१२ दोःसी ब्‍लिरेमला स्‍वर्गदूतसे ह्राङला बिगुल ह्राप्‍जी। थेनोन धुइरी धिनी, लनीदेन सारगदेला भो सोमला भो गिकरी तिगै स्‍हेसे तोजी। जमाहेन्‍से थेनीगदेला भो सोमरी भो गिक धोप तजी। चुह्रङ् लसी धिनदेन म्‍हुनएनोन भो सोमरी भो गिक धोपधोप तजी।

१३ ङाइ च्‍याबान लमा मुरी ग्‍वाइ गिक फ्‍याङ्‌बान लबा म्राङ्जी। थे ग्‍वाइसे क्रिङ्‌बान चुह्रङ् भिसी भिजी, “दुखन दुख, जम्‍बुलिङरी मुबा म्‍हिगदेदा ल्‍हानान दुख तला। तिग्‍दा भिसम दाहेन्‍से बिगुल ह्राप्‍बारी बाँकी मुबा अर्गु गोर सोम स्‍वर्गदूतसे बिगुल ह्राप्‍बा धुइ तसी जिन्‍बा मुला।”

९

दोःसी ङारेमला स्‍वर्गदूतसे ह्राङला बिगुल ह्राप्‍बा धुइरी ङाइ मुग्‍याम जम्‍बुलिङरी सार गिक ताइबान लबा म्राङ्जी। थे सारदा ल्‍हानान नुप्‍बा व्‍हाङला† म्रापला साँचो पिन्‍जी।

२ थे सारसे ल्‍हानान नुप्‍बा व्‍हाङला म्राप ठोङ्‌मा थेग्‍याम मेला घ्रेन खाराङग्‍याम थोन्‍बा ह्रङ्‌बान म्‍युगु थोन्‍जी। थे म्‍युगुसे लमा धिनीदेन मु धोप तना लजी।

३ जमाहेन्‍से थे म्‍युगु न्‍हङ‍ग्‍याम तिरीगदे थोन्‍सी जम्‍बुलिङरी खजी। थे तिरीगदेदा बिच्‍छीगदेसे जिबा ह्रङ्‌बान जिबा शक्ति पिन्‍जी।

४ जम्‍बुलिङला छे स्‍याउलादेन दोङगदेदा तिगै न्‍होङ्ना थालउ। तर ङोरी परमेश्‍वरला छाप आरेबागदेदा जे दुख पिन्‍गो भिसी थे तिरीगदेदा कुल्‍बा मुबा।

५ थेनीगदेदा साइनोन चा थासाइगो, तर ला ङाधोना दुख पिन्‍गो भिसी थे तिरीगदेदा अधिकार पिन्‍जी। थे तिरीगदेसे पिन्‍बा दुख चा म्‍हिदा बिच्‍छीसे जीमा स्‍हु खबा ह्रङ्‌बान स्‍हु खमुबा।

६ थे धुइरी म्‍हिगदे सिबारी म्‍हाइला, तर थेनीगदे सिआम्‍याङ्‍। थेनीगदेसे सिबारी म्‍हाइला, तर काल चा थेनीगदेग्‍याम यार्ला।

७ थे तिरीगदे लडाइ लबाला लागिरी निबारी ठीक तबा तागदे ह्रङ्‌बान म्राङ्‌मुबा। थेनीगदेला थोबोरी म्‍हरला मुकुट ह्रङ्‌बा स्‍हे मुबा। ओच्‍छे थेनीगदेला ली चा म्‍हिला ली ह्रङ्‌बान मुबा।

८ थेनीगदेला क्रा म्रिङम्‍हेमेला क्रा ह्रङ्‌बान ह्रेङ्बा मुबा, ओच्‍छे स्‍वा चा च्‍यान्‍ना स्‍वा ह्रङ्‌बान मुबा।

९ थेनीगदेला कुरी फाइला ढाल क्‍वान्‍बा मुबा। ओच्‍छे थेनीगदे फ्‍याङ्‌मा भ्‍यापग्‍याम लडाइरी ल्‍हानान रथदेन तागदे छ्‌योङ्‌मा खबा ह्रङ्‌बान आवाज खमुबा।

१० थेनीगदेला मेःरी चा बिच्‍छीला ह्रङ्‌बान दुम मुबा। थेनीगदेला मेःरी म्‍हिगदेदा ला ङाधोना दुख पिन्‍बा शक्ति मुबा।

११ थेनीगदेदा शासन लबा ग्‍ले चा ल्‍हानान नुप्‍बा व्‍हाङला दूत मुबा। थे दूतला मिन हिब्रू ग्‍योइरी एबाड्डोन मुबा ओच्‍छे ग्रीक ग्‍योइरी अपोल्‍लियोन मुबा।†

१२ दुख गिक निसी जिन्‍जी। तर च्‍यागो, दोःसी अझ दुख न्‍ही खबारी बाँकी मुला।

१३ ढुरेमला स्‍वर्गदूतसे ह्राङला बिगुल ह्राप्‍मा ङाइ परमेश्‍वरला ङाच्‍छा मुबा म्‍हरला धूप म्राबा ग्‍लाला कुनी ब्‍लिग्‍याम चुह्रङ् भिबा काइ थेःजी।

१४ थे बिगुल ह्राप्‍बा ढुरेमला स्‍वर्गदूतदा चुह्रङ् भिबा ङाइ थेःजी, “यूफ्रेटिस भिबा घ्रेन स्‍योङरी खीसी थान्‍बा स्‍वर्गदूत ब्‍लिदा ब्‍लसी पिन्‍गो।”

१५ चुनोन धुइ, चुनोन धिनकुनु, चुनोन ला, चुनोन दिङला लागिरी ठीक लसी थान्‍बा थे स्‍वर्गदूत ब्‍लिदा जम्‍बुलिङरी मुबा म्‍हिगदेला भो सोमरी भो गिकदा साइबाला लागिरी पुइबा हिन्‍ना।

१६ थेरी ताथोरी क्रेःबा सिपाहीगदे गाते मुला भिबा तामएनोन ङादा पाङ्जी। थेरी ताथोरी क्रेःसी खबा सिपाहीगदे बोगल गिक करोड मुबा।

१७ ङाइ म्राङ्बा तादेन ताथोरी क्रेःबा सिपाहीगदे चुह्रङ्बा मुबा, थेनीगदेला कुरी क्‍वान्‍बा ढालगदे चा मे ह्रङ्‌बान वाला ओच्‍छे पिङगैदेन गन्‍धक ह्रङ्‌बान उर मुबा। थे तागदेला थोबो च्‍यान्‍ना ह्रङ्‌बान मुबा। थेनीगदेला सुङग्‍याम मे, म्‍युगुदेन गन्‍धक थोन्‍मुबा।

१८ थेनीगदेला सुङग्‍याम थोन्‍बा मे, म्‍युगुदेन गन्‍धकला आपत विपत सोमग्‍याम जम्‍बुलिङरी मुबा भो सोम न्‍हङला भो गिक म्‍हिगदे साइजी।

१९ तिग्‍दा भिसम थे तागदेला सुङदेन मेःरी शक्ति मुबा। थेनीगदेला मेः चा बिख मुबा पुख्रीला थोबो ह्रङ्‌बान मुबा। ओच्‍छे थेनीगदेसे म्‍हिगदेदा मेःदेन थोबोसे पोर तना लमुबा।

२० तर चुह्रङ्बा आपत विपतग्‍याम आसिना जोगब तबा म्‍हिगदेसे ह्राङ ह्राङसे लबा आज्‍यबा गे ख्‍लासी परमेश्‍वरपट्टि आदोःनी। ओच्‍छे थेनीगदेसे म्‍हाङ म्‍हुङदेन म्राङ्आखम्‍बा, थेःआखम्‍बा, भ्रआखम्‍बा म्‍हर, म्‍हुइ, काँस, युङबादेन सिङग्‍याम स्‍होबा मूर्तिगदेदा तेन्‍बा आख्‍लानी।

२१ थेह्रङ् लसीन थेनीगदेसे म्‍हि साइबा, टुनामुना लबा, स्‍य्‍हान्‍दोदेन छ्‌याम ब्रेल्‍सी भ्रबादेन य्‍हो लबा ह्रङ्‌बा आज्‍यबा गेगदे ख्‍लासी परमेश्‍वरपट्टि आदोःनी।

† 

९:१ चु पदरी “ल्‍हानान नुप्‍बा व्‍हाङ” भिबा चा म्‍हाङ म्‍हुङ चिबा ग्‍ला हिन्‍ना (लूका ८:३१; रोमी १०:७; उन्‍बा ९:२, ११; ११:७; १७:८; २०:१, ३)।

† 

९:११ चु मिनना अर्थ चा नाश लबा म्‍हि हिन्‍ना।

रिल्‍सी थान्‍बा जजाबा किताबला मुठा थोबा स्‍वर्गदूत

१०

जमाहेन्‍से ङाइ स्‍य्‍हान्‍दो शक्तिशाली स्‍वर्गदूत गिक स्‍वर्गग्‍याम फाप्‍बान लबा म्राङ्जी। थेसे खसुला क्‍वान क्‍वान्‍बा मुबा, ओच्‍छे थेला थोबोरी लरक्‍युङ मुबा। थेला ली धिनी ह्रङ्‌बान मुबा, ओच्‍छे काङ चा मेला ल्‍हाम ह्रङ्‌बान मुबा।

२ ओच्‍छे थेला यारी ब्‍लसी थान्‍बा जजाबा किताब मुबा। थेसे ह्राङला दाहिने काङ समुन्‍द्ररी ओच्‍छे देब्रे काङ सरी थान्‍सी राप्‍जी।

३ थे स्‍वर्गदूत च्‍यान ङ्‍हार्बा ह्रङ् लसी घ्रेन काइरी क्रिङ्‌जी। ओच्‍छे थेसे चुह्रङ् लसी क्रिङ्‌मा गोर निस मु गुडुङबासे पाङ्जी।

४ थे थेःमैछ्‌याम ङाइ भ्रिबारी छ्‌याइमुबा। तर स्‍वर्गग्‍याम “गोर निस मु गुडुङबासे पाङ्बा ताम थाभ्रिउ, तर चु ताम एला सेमरी थान्‍गो” भिबा ङाइ थेःजी।

५ ओच्‍छे ह्राङला काङ समुन्‍द्रदेन सरी थान्‍सी राप्‍बा थे शक्तिशाली स्‍वर्गदूतसे ह्राङला दाहिने या स्‍वर्गपट्टि थीजी।

६ ओच्‍छे स्‍वर्ग, जम्‍बुलिङदेन समुन्‍द्र स्‍होबा ओच्‍छे थेरी मुबा जम्‍मान स्‍हेगदे स्‍होबा सदन सोसी चिबा परमेश्‍वरला मिनरी घ्रान फाबान थे स्‍वर्गदूतसे चुह्रङ् भिसी भिजी, “दाहेन्‍से आघइ,

७ तर निसरेमला स्‍वर्गदूतसे ह्राङला बिगुल ह्राप्‍बारी छ्‌याइबा धुइरी परमेश्‍वरसे ह्राङला गे लबा अगमवक्तागदेदा सुङ्बा म्‍हिसे था आयाङ्‍बा ताम पूरा तला।”

८ जमाहेन्‍से ङाइ थेःबा स्‍वर्गग्‍याम खबा थे काइसे दोःसी ङादा चुह्रङ् भिसी भिजी, “निउ! समुन्‍द्ररीदेन सरी काङ थान्‍सी राप्‍बा थे स्‍वर्गदूतला यारी मुबा ब्‍लसी थान्‍बा थे किताब किन्‍गो।”

९ ओच्‍छे ङाइ थे स्‍वर्गदूत मुबा ग्‍लारी निसी थे रिल्‍सी थान्‍बा किताबला मुठा ह्रीजी। जमाहेन्‍से थेसे ङादा “ना, चु चउ! एला सुङरी खुदु ह्रङ्नोन केकेला। तर चु ग्‍लोङ्‌माहेन्‍से एला फो न्‍होङ्ना लला” भिसी भिजी।

१० थे स्‍वर्गदूतला याग्‍याम ङाइ थे रिल्‍सी थान्‍बा किताबला मुठा किन्‍सी चजी। थे चमा ङाला सुङरी खुदु ह्रङ्नोन केकेजी, तर चसी जिन्‍माहेन्‍से कम्‍सी ङाला फो न्‍होङ्जी।

११ जमाहेन्‍से थेसे ङादा “एसे ल्‍हानान म्‍हिगदे, ल्‍हानान य्‍हुल, ल्‍हानान य्‍हुल्‍सा, ल्‍हानान ग्‍योइदेन ल्‍हानान ग्‍लेगदेला बारेरी परमेश्‍वरसे उन्‍बा ताम दोःसी पाङ्तोःला” भिसी पाङ्जी।

परमेश्‍वरला गे म्राङ्बा न्‍ही

११

जमाहेन्‍से ङादा दप्‍बा स्‍हे ह्रङ्‌बान माला कडी गिक पिन्‍जी। ओच्‍छे थेसे ङादा चुह्रङ् भिसी भिजी, “रेःसी परमेश्‍वरला मन्‍दिरदेन थेरी धूप म्राबा ग्‍ला दप्‍गो। ओच्‍छे थेरी पूजा लबा म्‍हि गाते चीम झ्‍यागो।

२ तर परमेश्‍वरला मन्‍दिरला ख्राङगा चा थादप्‍गो। तिग्‍दा भिसम थे ग्‍ला चा अर्गु य्‍हुलला म्‍हिगदेदा पिन्‍बा मुला। थेनीगदेसे बोगल न्‍हीसे ला न्‍हीधोना परमेश्‍वरला सहररी रजाइँ लला।

३ ओच्‍छे ङाला गे स्‍य्‍हान्‍दो म्‍हिदा उन्‍बा म्‍हि न्‍हीदा हजार गिकसे ग्‍यार्जा न्‍हीसे बोगल सोम धिनधोना बोराला क्‍वान क्‍वान्‍सी परमेश्‍वरला ताम पाङ्बा अधिकार पिन्‍ना।”

४ ङाला गे स्‍य्‍हान्‍दो म्‍हिदा उन्‍बा न्‍ही चा जम्‍बुलिङ नाङनोन शासन लबा प्रभुला ङाच्‍छापट्टि मुबा जैतूनना दोङ न्‍हीदेन नाङसल थान्‍बा ग्‍ला न्‍ही हिन्‍ना।

५ चुदे खालै शत्रुसे थेनीगदेदा न्‍होङ्ना लबारी म्‍हाइजी भिसम थेनीगदेला सुङग्‍याम थोन्‍बा मेसे थेनीगदेला शत्रुदा नाश लला। थेतबासेलमा चुदे खालै म्‍हिसे थेनीगदेदा न्‍होङ्ना लबारी म्‍हाइजी भिसम थेनीगदेदाएनोन थेह्रङ् लसीन साइला।

६ थेनीगदेसे परमेश्‍वरसे उन्‍बा ताम पाङ्बा धुइधोना नाम थाखगै भिसी मु ढुङ्‌बादेन क्‍युइदा काधोना लबा शक्ति थेनीगदेदेन छ्‌याम मुला। ओच्‍छे थेनीगदेसे म्‍हन्‍बा धुइरी जम्‍बुलिङरी थरी थरीला आपत विपत तना लबा शक्तिएनोन थेनीगदेदेन छ्‌याम मुला।

७ थेनीगदेसे परमेश्‍वरसे उन्‍बा ताम पाङ्सी जिन्‍माहेन्‍से ल्‍हानान नुप्‍बा व्‍हाङग्‍याम थोन्‍सी खबा लोङ्‌बा खबा जन्‍तुसे थेनीगदेदेन छ्‌याम लडाइ लसी थेनीगदेदा ब्रेना लसी साइला।

८ थेनीगदेला लास थेनीगदेला प्रभुदा क्रुसरी टाँगब लसी साइबा ग्‍लाला घ्रेन सहरला ग्‍यामरीन थान्‍ना। थे सहर चा सदोमदेन मिश्र य्‍हुल्‍सा ह्रङ्‌बान हिन्‍ना।

९ जम्‍मान य्‍हुल्‍साला म्‍हिगदे, जम्‍मान वंशला म्‍हिगदे, जम्‍मान ग्‍योइ पाङ्बा म्‍हिगदेदेन जम्‍मान य्‍हुलला म्‍हिगदेसे थेनीगदेला लास सोमरेसे धिन गङ्‌सलधोना च्‍याला। ओच्‍छे थेनीगदेला लास ल्‍हुआपुङ।

१० चु न्‍हीदा साइबा म्राङ्सी जम्‍बुलिङला म्‍हिगदे ताङ्सी ह्राङ ह्राङ न्‍हङरी गिकसेम गिकदा उपहार पिन्‍बा किन्‍बा लला। तिग्‍दा भिसम चु अगमवक्ता न्‍हीसे जम्‍बुलिङला म्‍हिगदेदा ल्‍हानान दुख पिन्‍बा मुबा।

११ तर सोमरेसे धिन गङ्‌सल तमाहेन्‍से जुनी पिन्‍बा सा परमेश्‍वरग्‍याम खसी थेनीगदे न्‍हङरी वाङ्‌जी। ओच्‍छे थेनीगदे सिबाग्‍याम सोसी डोङ रेःजी, थे म्राङ्सी म्‍हिगदे ल्‍हानान लोङ्जी।

१२ जमाहेन्‍से थे अगमवक्ता न्‍हीसे स्‍वर्गग्‍याम “तोर खउ” भिबा घ्रेन काइ थेःजी। जमाहेन्‍से थेनीगदेला शत्रुगदेसे च्‍यान च्‍यानान थेन्‍नी खसु न्‍हङ‍ग्‍याम तबान स्‍वर्गरी निजी।

१३ थेनोन धुइरी घ्रेन सङगुल खसी सहरला भो च्‍युइला भो गिक दिमगदे नाश लजी। थे सङगुल खमा हजार निस म्‍हिगदे सिजी। ओच्‍छे आसिबा म्‍हिगदेसे चा ल्‍हानान लोङ्सी स्‍वर्गरी धन्‍छ्‌याबा परमेश्‍वरदा मानदेन जयजयकार लजी।

१४ न्‍हीरेमला आपत विपत निसी जिन्‍जी। तर च्‍यागो, सोमरेमला आपत विपत योनान खला।

निसरेमला बिगुल

१५ ओच्‍छे निसरेमला स्‍वर्गदूतसे ह्राङला बिगुल ह्राप्‍जी। थेसे ह्राङला बिगुल ह्राप्‍मा स्‍वर्गरी घ्रेन घ्रेन काइगदेरी चुह्रङ् भिसी भिबान मुबा,

“दाहेन्‍से जम्‍बुलिङथोरी शासन लबा अधिकार य्‍हाङला परमेश्‍वरदेन थेसे धम्‍बा थार्बा पिन्‍बा ख्रीष्‍टलान हिन्‍ना।

थेसे सदनना लागिरी शासन लला।”

१६ जमाहेन्‍से परमेश्‍वरला ङाच्‍छा ह्राङ ह्राङला ठिरी चिबा थे बोगल गिकसे गोर ब्‍लि गन्‍बागदेसे परमेश्‍वरदा फ्‍या लसी जयजयकार लजी।

१७ ओच्‍छे थेनीगदेसे चुह्रङ् भिसी भिजी,

“जम्‍मान भन्‍दा घ्रेन परमप्रभु परमेश्‍वर,

ह्राङ ङाच्‍छाएनोन मुबा ओच्‍छे दान्‍देनोन मुला।

ह्राङदा ङन्‍ना ल्‍हानान धन्‍यवाद मुला।

तिग्‍दा भिसम ह्राङसे ह्राङला घ्रेन अधिकार किन्‍सी

शासन लबारी छ्‌याइबा मुला।

१८ य्‍हुल य्‍हुलला म्‍हिगदेदा† ल्‍हानान बोमो खबा मुबा,

तर दाहेन्‍से ह्राङदाएनोन बोमो खबा धुइ तबा मुला।

दाहेन्‍से सिबागदेला निसाफ लबा धुइएनोन तबा मुला,

ओच्‍छे ह्राङसे ह्राङला गे लबा अगमवक्तागदेदेन ह्राङला म्‍हिगदे,

ओच्‍छे ह्राङदा मान लबा जजा घ्रेन जम्‍मान म्‍हिगदेदा

इनाम पिन्‍बा धुइएनोन तबा मुला,

ओच्‍छे जम्‍बुलिङ नाश लबागदेदा नाश लबा धुइएनोन तबा मुला।”

१९ जमाहेन्‍से स्‍वर्गरी मुबा परमेश्‍वरला मन्‍दिर ठोङ्‌जी। ओच्‍छे परमेश्‍वरसे लबा कबुल थान्‍बा सन्‍दोस म्राङ्जी। जमाहेन्‍से तिप्‍लीङ खसी गडङगुडुङ भिसी मु ठेङ्‌बा थेःजी। ओच्‍छे सङगुल निसी घ्रेन घ्रेन सेर्बा ताइजी।

† 

११:१८ “य्‍हुल य्‍हुलला म्‍हिगदे” भिबा चा अर्गु य्‍हुलला म्‍हिगदे हिन्‍ना।

यूहन्‍नासे म्राङ्बा म्रिङम्‍हेमेदेन अजिङ्‍गर

१२

जमाहेन्‍से ङाइ स्‍वर्गरी उदेकला चिनु गिक म्राङ्जी। ओच्‍छे ङाइ धिनी क्‍वान्‍बादेन काङ धिरी लनी मुबा च्‍युक न्‍ही सारला मुकुट कूबा म्रिङम्‍हेमे गिक म्राङ्जी।

२ थे म्रिङम्‍हेमे जिउ न्‍हीला मुबा, ओच्‍छे बेथा याङ्बासे लमा थे क्रिङ्‌बान मुबा।

३ ओच्‍छे ङाइ दोःसी स्‍वर्गरी उदेकला चिनु गिक म्राङ्जी। च्‍यागो, गोर निस थोबोदेन गोर च्‍युइ रु मुबा वाला घ्रेन अजिङ्‍गर गिक म्राङ्जी। थेसे गोर निस मुकुट कूबा मुबा।

४ थे अजिङ्‍गरला मेःसे मुला सारगदे भो सोम न्‍हङरी भो गिक सारदा पोप लसी जम्‍बुलिङरी भ्‍याङ्‍जी। ओच्‍छे कोला न्‍हमैछ्‌याम चतोःला भिसी थे अजिङ्‍गर कोला न्‍हबारी छ्‌याइबा थे म्रिङम्‍हेमेला ङामरी राप्‍सी चिजी।

५ थे म्रिङम्‍हेमेसे जम्‍बुलिङला जम्‍मान य्‍हुलला म्‍हिगदेदा फाइला कडीसे शासन लबा झा गिक न्‍हजी। थे कोलादा परमेश्‍वर मुबा ग्‍लारी थीसी भोर्सी परमेश्‍वरला ठिरी थान्‍जी।

६ जमाहेन्‍से थे म्रिङम्‍हेमे तोङतोङबा ग्‍लारी यार्जी। थेला लागिरी हजार गिकसे ग्‍यार्जा न्‍हीसे बोगल सोम धिनधोनाला लागिरी चबा थुङ्बा लगै भिसी परमेश्‍वरसे थेदा ग्‍ला गिक ठीक लसी थान्‍बा मुबा।

७ ओच्‍छे स्‍वर्गरी लडाइ तजी। मिखाएलदेन† थेला दूतगदेसे थे अजिङ्‍गरदेन थेला दूतगदेदेन छ्‌याम लडाइ लजी। थेह्रङ् लसीन अजिङ्‍गरदेन थेला दूतगदेसेनोन लडाइ लजी।

८ तर अजिङ्‍गरदेन थेला दूतगदे ब्रेजी। जमाहेन्‍से थेनीगदेदा चिबाला लागिरी स्‍वर्गरी ग्‍ला आतनी।

९ थे अजिङ्‍गर चा दङबोला पुख्री हिन्‍ना। थेला मिन शैतान हिन्‍ना, थेदा म्‍हङला ग्‍लेएनोन भिमुला। थेसे जम्‍बुलिङला जम्‍मान म्‍हिगदेदा न्‍होङ्ना लबा मुबा। थेदेन थेला दूतगदेदान स्‍वर्गग्‍याम जम्‍बुलिङरी भ्‍याङ्‍जी।

१० जमाहेन्‍से ङाइ स्‍वर्गरी घ्रेन काइसे चुह्रङ् भिबा थेःजी,

“दाहेन्‍से य्‍हाङला परमेश्‍वरग्‍याम य्‍हाङसे याङ्बा थार्बादेन शक्ति

ओच्‍छे परमेश्‍वरला य्‍हुल्‍सादेन थेसे धम्‍बा थार्बा पिन्‍बा ख्रीष्‍टला अधिकार उन्‍बा मुला।

तिग्‍दा भिसम य्‍हाङला ज्‍योज्‍यो आले नाना आङागदेदा

धिन म्‍हुननोन परमेश्‍वरला ङाच्‍छापट्टि दोष उन्‍बा

शैतानदा स्‍वर्गग्‍याम भ्‍याङ्‍बा मुला।

११ थार्बा पिन्‍बा ग्‍यु बोगोला कादेन थेनीगदेसे पाङ्बा सत्‍य बचन तबासे लमा

थेनीगदेसे थेदा ढाबा मुला।

ओच्‍छे ह्राङला ज्‍याननोन पिन्‍बारी थेनीगदे तयार तबा मुबा।

१२ थेतबासेलमा एनीगदे स्‍वर्गदेन स्‍वर्गरी मुबागदे जम्‍मान ताङ्‍गो!

तर जम्‍बुलिङदेन समुन्‍द्ररी मुबागदेदा गाते दुख तला!

तिग्‍दा भिसम शैतानसे ह्राङ ल्‍हाना आसो भिबा ताम था याङ्सी

थे ल्‍हानान बोमो खसी एनीगदे मुबा ग्‍लारी खबा मुला।”

१३ थे अजिङ्‍गरसे ह्राङदा जम्‍बुलिङरी भ्‍याङ्‍जी भिबा ताम था याङ्सी थे झा न्‍हबा म्रिङम्‍हेमेदा ताप्‍बारी छ्‌याइजी।

१४ तर थे म्रिङम्‍हेमेदा तोङतोङबा ग्‍लारी फ्‍याङ्‌सी निबाला लागिरी घ्रेन ग्‍वाइला भ्‍याप पिन्‍जी। थे तोङतोङबा ग्‍ला चा थे म्रिङम्‍हेमेदा अजिङ्‍गरग्‍याम सोम दिङसे ला ढुधोना† जोगब तसी चिबाला लागिरीदेन चबा थुङ्बा लबाला लागिरी ठीक लसी थान्‍बा मुबा।

१५ थे म्रिङम्‍हेमेदा भाल बाढीसे भोर्गै भिसी थे अजिङ्‍गरसे सुङग्‍याम स्‍योङ ह्रङ् लसी क्‍युइ पुइजी।

१६ तर जम्‍बुलिङसे ह्राङला सुङ आँ लसी थे अजिङ्‍गरला सुङग्‍याम थोन्‍बा स्‍योङ ग्‍लोङ्‌सी थे म्रिङम्‍हेमेदा जोगब लजी।

१७ जमाहेन्‍से थे अजिङ्‍गर थे म्रिङम्‍हेमेदेन छ्‌याम झन ल्‍हानान बोमो खजी। ओच्‍छे परमेश्‍वरसे कुल्‍बा ताम ङ्‌यान्‍बादेन येशूसे लोप्‍बा तामथोरी विश्‍वास लबा थे म्रिङम्‍हेमेला अर्गु सन्‍तानगदेदेन छ्‌याम लडाइ लबारी भ्रजी।

१८ ओच्‍छे थे अजिङ्‍गर समुन्‍द्रला कुनीरी निसी राप्‍जी।

† 

१२:७ “मिखाएल” भिबा चा घ्रेन स्‍वर्गदूत हिन्‍ना, थे चा स्‍य्‍हान्‍दो स्‍वर्गदूतगदेला कप्‍तान हिन्‍ना।

† 

१२:१४ ग्रीक बाइबल अन्‍छार सोम दिङसे ला ढुधोना भिबा चा धुइ, धुइगदेदेन धुइ गङ्‌सल भिसी भिबा मुला।

समुन्‍द्रग्‍याम थोन्‍सी खबा जन्‍तु

१३

जमाहेन्‍से ङाइ लोङ्‌बा खबा जन्‍तु गिक समुन्‍द्रग्‍याम थोन्‍सी खबा म्राङ्जी। थे जन्‍तुला गोर च्‍युइ रुदेन गोर निस थोबो मुबा, ओच्‍छे थेला जम्‍मान रुरी गोर गिक गिक मुकुट मुबा। थेह्रङ् लसीन थेला जम्‍मान थोबोरी परमेश्‍वरदा बिरोध लबा आज्‍यबा मिन भ्रिबा मुबा।

२ थे लोङ्‌बा खबा जन्‍तु चितुवा ह्रङ्‌बान मुबा। तर थेला काङ तहुमला ह्रङ्‌बान मुबा ओच्‍छे सुङ चा च्‍यान्‍ना ह्रङ्‌बान मुबा। थे अजिङ्‍गरसे ह्राङला शक्तिदेन ह्राङला ठि ओच्‍छे घ्रेन अधिकार थे जन्‍तुदा पिन्‍जी।

३ थे लोङ्‌बा खबा जन्‍तुला थोबोगदे न्‍हङला थोबो गिकरी चा घ्रेन पोर तबा ह्रङ्‌बान म्राङ्‌मुबा, थे पोरसे लमा थे सिबारी छ्‌याइबा मुबा, तर थे पोर खम्‍जी। जमाहेन्‍से जम्‍बुलिङला जम्‍मान म्‍हिगदे उदेक तसी थे जन्‍तुला लिच्‍छा लिच्‍छा भ्रजी।

४ थे अजिङ्‍गरसे ह्राङला अधिकार थे लोङ्‌बा खबा जन्‍तुदा पिन्‍बा म्राङ्सी म्‍हिगदेसे थे अजिङ्‍गरदा तेन्‍जी। ओच्‍छे म्‍हिगदेसे “चु जन्‍तु ह्रङ्‌बा अर्गु खाल मुला? चुदेन छ्‌याम खाल छेबारी खम्‍ला?” भिबान थे जन्‍तुदाएनोन तेन्‍जी।

५ थे लोङ्‌बा खबा जन्‍तुदा परमेश्‍वरला बिरोध लबा ताम पाङ्‌पुङ्‌जी। ओच्‍छे थेदा तिग लइ म्‍हन्‍बा थेनोन लबारी बोगल न्‍हीसे ला न्‍हीधोना अधिकार पिन्‍जी।

६ थे लोङ्‌बा खबा जन्‍तुसे परमेश्‍वरला बिरोधरी ताम पाङ्जी। परमेश्‍वरला मिनदेन थे धन्‍छ्‌याबा ग्‍ला ओच्‍छे स्‍वर्गरी परमेश्‍वरदेन छ्‌याम चिबागदेला बिरोध लजी।

७ थे लोङ्‌बा खबा जन्‍तुदा परमेश्‍वरला म्‍हिगदेदेन लडाइ लसी ढाबारी खम्‍बा शक्ति पिन्‍बा मुबा। ओच्‍छे जम्‍मान वंशदेन म्‍हिगदे ओच्‍छे थरी थरीला ग्‍योइगदेदेन य्‍हुलगदेथोरी शासन लबा अधिकार पिन्‍बा मुबा।

८ जम्‍बुलिङ स्‍होबा भन्‍दा ङाच्‍छान जुकजुकधोनाला जुनीला किताबरी मिन आरेबा जम्‍बुलिङला जम्‍मान म्‍हिगदेसे थे लोङ्‌बा खबा जन्‍तुदा तेन्‍ना। थे किताब चा साइबा थार्बा पिन्‍बा ग्‍यु बोगोला मुबा।

९ जुन म्‍हिदा ङ्‌यान्‍बा सेम मुला,

थेसे ङ्‌यान्‍सी ज्‍यना लसी घोउ।

१० खालै म्‍हिदा झ्‍याल्‍खानरी झाङ्‌तोःबा मुसम

थेदा झ्‍याल्‍खानरी झाङ्‌नोन झाङ्‌ला।

ओच्‍छे खालै म्‍हि तरवारग्‍याम सितोःबा मुसम

थे तरवारग्‍यामसेन सिला।

थेतबासेलमा परमेश्‍वरला म्‍हिगदेदेन छ्‌याम गाते नाखम्‍बा शक्तिदेन विश्‍वास ततोःला भिबा ताम चुग्‍यामसेन था तला।

जम्‍बुलिङग्‍याम थोन्‍बा जन्‍तु

११ ओच्‍छे ङाइ जम्‍बुलिङग्‍याम थोन्‍सी खबा अर्गु लोङ्‌बा खबा जन्‍तु गिकएनोन म्राङ्जी। थे लोङ्‌बा खबा जन्‍तुला ग्‍युला ह्रङ्‌बान रु न्‍ही मुबा। तर थेसे अजिङ्‍गरसे ह्रङ् लसी ताम पाङ्मुबा।

१२ चु लोङ्‌बा खबा जन्‍तुसे समुन्‍द्रग्‍याम थोन्‍बा थे ङाच्‍छाला लोङ्‌बा खबा जन्‍तुला लागिरी ह्राङला अधिकारग्‍याम जम्‍बुलिङला जम्‍मान म्‍हिगदेदा थे घ्रेन पोर म्‍हाबा ङाच्‍छाला लोङ्‌बा खबा जन्‍तुदा तेन्‍पुङ्‌जी।

१३ जम्‍बुलिङग्‍याम थोन्‍बा थे लोङ्‌बा खबा जन्‍तुसे जम्‍मान म्‍हिला ङाच्‍छा मुग्‍याम जम्‍बुलिङरी मे ताइना लसी घ्रेन घ्रेन चिनुगदे उन्‍जी।

१४ थेसे थे समुन्‍द्रग्‍याम थोन्‍बा लोङ्‌बा खबा जन्‍तुला लागिरी उदेकला चिनुगदेग्‍याम जम्‍बुलिङला जम्‍मान म्‍हिगदेदा फसब लजी। ओच्‍छे तरवारसे थासी घ्रेन पोर तसीनोन सोबा थे लोङ्‌बा खबा जन्‍तुदा मान लबाला लागिरी थेला मूर्ति गिक स्‍होउ भिसी जम्‍बुलिङग्‍याम थोन्‍बा थे लोङ्‌बा खबा जन्‍तुसे जम्‍मान म्‍हिगदेदा कुल्‍जी।

१५ थे जम्‍बुलिङग्‍याम थोन्‍बा जन्‍तुदा थे ङाच्‍छा थोन्‍बा जन्‍तुला मूर्तिसे ताम पाङ्‌खम्‍गै ओच्‍छे थेला मूर्तिदा आतेन्‍बा म्‍हिगदेदा साइगै भिसी थे मूर्तिरी सा युबा अधिकार पिन्‍जी।

१६ ओच्‍छे थे जम्‍बुलिङग्‍याम थोन्‍बा जन्‍तुसे जजा मुसै घ्रेन मुसै, फ्‍युक्‍पो मुसै प्राङ्‌बो मुसै, नोकर हिन्‍सै नोकर आहिन्‍सै जम्‍मादान ह्राङ ह्राङला दाहिने यारी तसै ङोरी तसै चिनु लपुङ्‌जी।

१७ थे चिनु आलबा म्‍हिगदेसे चा तिगै स्‍हे ग्‍लुबा चूङ्बा लआम्‍याङ्‌मुबा। थे चिनु चा समुन्‍द्रग्‍याम थोन्‍बा जन्‍तुला मिन अथवा थेला मिनदा घोबा अङ्क हिन्‍ना।

१८ चु ताम घोबाला लागिरी ज्ञान बुद्धि तोःला, जुन म्‍हिदेन घोखम्‍बा शक्ति मुला थेसे थे समुन्‍द्रग्‍याम थोन्‍बा जन्‍तुला अङ्कला अर्थ घोखम्‍गै। तिग्‍दा भिसम थे अङ्क म्‍हि गिकला मिनग्‍याम थान्‍बा हिन्‍ना। थे अङ्क चा ६६६ हिन्‍ना।

थार्बा याङ्‌बागदेसे गोबा व्‍हाइ

१४

दोःसी ङाइ च्‍यामा सियोन गङरी थार्बा पिन्‍बा ग्‍यु बोगो राप्‍सी चिबा मुबा। थेदेन छ्‌याम लाख गिकसे बोगल न्‍हीसे हजार ब्‍लि म्‍हिगदे मुबा। थे म्‍हिगदेला ङोरी थेदेन थेला आबाला मिन भ्रिबा मुबा।

२ ओच्‍छे ङाइ स्‍वर्गग्‍याम छाँगारी क्‍युइ ताइबा ह्रङ्‌बादेन मु गुडुङ्बा ह्रङ्‌बान आवाज थेःजी। थे आवाज चा ल्‍हानान वीणा भिबा बाजा ह्राप्‍मा थोन्‍बा आवाज ह्रङ्‌बान थेःमुबा।

३ थे लाख गिकसे बोगल न्‍हीसे हजार ब्‍लि म्‍हिगदे चा मुल ठिदेन गोर ब्‍लि छोन्‍बो जन्‍तु ओच्‍छे गन्‍बागदेला ङाच्‍छापट्टि राप्‍सी छार व्‍हाइ गिक गोजी। चु व्‍हाइ चा थेनीगदेसे जे था याङ्बारी खम्‍मुबा। तिग्‍दा भिसम थेनीगदेदा जे सय फासी जम्‍बुलिङग्‍याम तेःबा मुबा।

४ थेनीगदे खालै म्रिङकोलागदेदेन छ्‌याम आब्रेल्‍बा कन्‍याकेटा दोःसी चिबा मुबा। थेनीगदे थार्बा पिन्‍बा ग्‍यु बोगोसे कुल्‍बा अन्‍छार भ्रमुबा। जम्‍बुलिङला म्‍हिगदे न्‍हङ‍ग्‍याम थेनीगदेदा जे सय फासी तेःबा मुबा ओच्‍छे परमेश्‍वरदेन थार्बा पिन्‍बा ग्‍यु बोगोला लागिरी जम्‍मान भन्‍दा ङाच्‍छा फुल्‍बा भेटी थेनीगदेन मुबा।

५ थेनीगदेसे लुसीला ताम तिगैनोन लबा आरेबा, ओच्‍छे थेनीगदे तिगै दोष आरेबा म्‍हि मुबा।

गोर सोम स्‍वर्गदूत

६ जमाहेन्‍से ङाइ मुरी फ्‍याङ्‌बान लबा स्‍य्‍हान्‍दो स्‍वर्गदूत गिकदा म्राङ्जी। थे जम्‍बुलिङरी मुबा जम्‍मान य्‍हुल्‍साला म्‍हिगदे, जम्‍मान वंशला म्‍हिगदेदेन थरी थरीला ग्‍योइ पाङ्बा म्‍हिगदेदेन य्‍हुल य्‍हुलला म्‍हिगदेदा जुकजुकधोनाला जुनी पिन्‍बा समाचार थेःना लबारी खबा मुबा।

७ थेसे घ्रेन काइग्‍याम चुह्रङ् भिसी भिजी, “परमेश्‍वर म्राङ्सी लोङ्‍गो, ओच्‍छे थेदा मानदेन जयजयकार लउ। तिग्‍दा भिसम परमेश्‍वरसे जम्‍मान म्‍हि य्‍हुलला निसाफ लबा धुइ तसी जिन्‍बा मुला। थेतबासेलमा स्‍वर्गदेन जम्‍बुलिङ ओच्‍छे समुन्‍द्रदेन क्‍युइला मुलगदे स्‍होबा परमेश्‍वरदा तेन्‍गो।”

८ ओच्‍छे स्‍य्‍हान्‍दो स्‍वर्गदूत गिकएनोन थेनोन स्‍वर्गदूतला लिच्‍छा लिच्‍छा चुह्रङ् भिबान खजी, “थे घ्रेन बेबिलोन सहर नाश तबा मुला! हिन्‍ना नाश तबा मुला। थेनोन सहरसे जम्‍मान य्‍हुल य्‍हुलला म्‍हिगदेदा स्‍य्‍हान्‍दोदेन छ्‌याम ब्रेल्‍पुङ्‌सी निङगुसे ङ्‌य्‍होइबा ह्रङ्नोन तना लजी।”

९ थे स्‍वर्गदूत न्‍हीला लिच्‍छा लिच्‍छा स्‍य्‍हान्‍दो स्‍वर्गदूत गिकएनोन घ्रेन काइरी चुह्रङ् भिबान खजी, “चुदे खालै म्‍हिसे थे समुन्‍द्रग्‍याम थोन्‍बा जन्‍तुदेन थेला मूर्तिदा तेन्‍सी ङोरी अथवा यारी थेला चिनु थान्‍जी भिसम,

१० थेदाएनोन परमेश्‍वरसे ह्राङला बोमोग्‍याम घ्रेन सजाय पिन्‍ना, थेनीगदेदा परमेश्‍वरला स्‍वर्गदूतगदेदेन थार्बा पिन्‍बा ग्‍यु बोगोला ङाच्‍छापट्टि मेदेन गन्‍धकरी भ्‍याङ्‍सी सजाय पिन्‍ना।

११ ओच्‍छे थेनीगदेदा सजाय पिन्‍बा मेला म्‍युगु सदन तोरपट्टि निला। जुन जुन म्‍हिसे थे समुन्‍द्रग्‍याम थोन्‍बा जन्‍तुदेन थेला मूर्तिदा तेन्‍सी थेला मिन मुबा चिनु थान्‍ना थेनीगदेसे धिन म्‍हुननोन सजाय नातोःला।”

१२ परमेश्‍वरसे कुल्‍बा ताम ङ्‌यान्‍बादेन येशूदा विश्‍वास लबा परमेश्‍वरला म्‍हिगदे चा खाह्रङ् लसी नासी विश्‍वास आख्‍लाना चितोःला भिबा ताम चुग्‍यामसेन था तला।

१३ ओच्‍छे ङाइ स्‍वर्गग्‍याम चुह्रङ् भिबा काइ थेःजी, “चु भ्रिसी थान्‍गो, दाहेन्‍से प्रभुदा विश्‍वास लसी सिबागदे परमेश्‍वरग्‍याम मोलम याङ्बागदे हिन्‍ना।” परमेश्‍वरला आत्‍मासे चुह्रङ् भिसी सुङ्बा मुला, “हिन्‍ना, थेनीगदे ह्राङ ह्राङसे लबा गेदेन दुखग्‍याम फेबा मुला ओच्‍छे थेनीगदेसे लबा गे अन्‍छारला इनाम याङ्ला।

जम्‍बुलिङला बाली खन्‍बा धुइ

१४ ओच्‍छे ङाइ परमेश्‍वरसे पुइखबा म्‍हि ह्रङ्‌बान म्‍हि गिक तार खसुथोरी धन्‍छ्‌याबा म्राङ्जी। थेसे म्‍हरला मुकुट कूबा मुबा। थेला यारी छ्‌यार्बा हङसु गिक मुबा।

१५ जमाहेन्‍से परमेश्‍वरला मन्‍दिर न्‍हङ‍ग्‍याम स्‍य्‍हान्‍दो स्‍वर्गदूत गिक खसी खसुरी धन्‍छ्‌याबादा घ्रेन काइसे चुह्रङ् भिसी भिजी, “ह्राङला हङसुसे बाली खन्‍गो। तिग्‍दा भिसम जम्‍बुलिङला जम्‍मान बाली खन्‍बा धुइ तसी जिन्‍बा मुला।”

१६ जमाहेन्‍से खसुथोरी धन्‍छ्‌याबासे जम्‍बुलिङथोरी ह्राङला हङसु चलब लसी जम्‍बुलिङला जम्‍मान बाली खन्‍जी।

१७ थेह्रङ् लसीन स्‍वर्गरी मुबा परमेश्‍वरला मन्‍दिर न्‍हङ‍ग्‍याम स्‍य्‍हान्‍दो स्‍वर्गदूत गिकएनोन मङग्‍यार खजी। थेदेन छ्‌यामएनोन छ्‌यार्बा हङसु गिक मुबा।

१८ जमाहेन्‍से मेथोरी अधिकार मुबा स्‍य्‍हान्‍दो स्‍वर्गदूत गिक धूप म्राबा ग्‍लाग्‍याम थोन्‍जी। ओच्‍छे हङसु थोबा स्‍वर्गदूतला छ्‌यार्बा हङसुसे जम्‍बुलिङला अङगुर थुउ,† तिग्‍दा भिसम जम्‍बुलिङला अङगुर मिन्‍सी जिन्‍बा मुला” भिसी घ्रेन काइसे पाङ्जी।

१९ जमाहेन्‍से थे स्‍वर्गदूतसे जम्‍बुलिङथोरी ह्राङला हङसु चलब लसी जम्‍बुलिङला जम्‍मान अङगुर थुसी ग्‍ला गिकरी पोप लजी। ओच्‍छे थे अङगुरदा परमेश्‍वरसे सजाय पिन्‍बा कोलरी भ्‍याङ्‍जी।

२० थे अङगुरदा सहरला मङग्‍यारपट्टि मुबा कोलरी म्‍हर्जी। थे कोलग्‍याम ओस्‍पन मिटर नाङ्‌से गङ्‌सल नुप्‍बा† ओच्‍छे ग्‍यार्जा सोम किलोमिटर ह्रेङ्बा काला स्‍योङ थोन्‍बा मुबा।

† 

१४:१८ चु पदरी “अङगुर” भिबा चा परमेश्‍वरदा विश्‍वास आलबा म्‍हिगदे हिन्‍ना।

† 

१४:२० मिटर नाङ्‌से गङ्‌सल नुप्‍बा भिबा चा ग्रीक बाइबल अन्‍छार सहेन्‍से दप्‍मा ताला सुङधोना दोमुबा।

गोर निस स्‍वर्गदूतगदे

१५

ङाइ स्‍वर्गरी उदेकला घ्रेन अर्गु चिनु गिक म्राङ्जी। थेरी आपत विपत गिक गिक थोसी चिबा गोर निस स्‍वर्गदूतगदे मुबा। चु चा जम्‍मान भन्‍दा लिच्‍छाला आपत विपत मुबा। तिग्‍दा भिसम परमेश्‍वरसे पिन्‍बा जम्‍मान भन्‍दा लिच्‍छाला सजाय चुनोन मुबा।

२ ङाइ ङाला ङाच्‍छापट्टि मेदेन सिसा दोङ्बा समुन्‍द्र ह्रङ्‌बान स्‍हे म्राङ्जी। ओच्‍छे समुन्‍द्रग्‍याम थोन्‍बा जन्‍तुदेन थेला मूर्ति ओच्‍छे थेला मिनग्‍याम थान्‍बा अङ्कथोरी ढाबागदे जम्‍मादान म्राङ्जी। थेनीगदे ह्राङ ह्राङला यारी परमेश्‍वरसे पिन्‍बा वीणा थोसी थे समुन्‍द्रला कुनीरी राप्‍सी चिबा मुबा।

३ थेनीगदेसे चुह्रङ् भिसी परमेश्‍वरदा तेन्‍बा म्‍हि मोशादेन

थार्बा पिन्‍बा ग्‍यु बोगोला व्‍हाइ गोबान मुबा,

“परमप्रभु परमेश्‍वर ह्राङ जम्‍मान भन्‍दा घ्रेन हिन्‍ना,

ह्राङला गे ल्‍हानान घ्रेनदेन उदेकला मुला,

ओच्‍छे जम्‍बुलिङला जम्‍मान य्‍हुलला म्‍हिगदेथोरी

सदन शासन लबा ग्‍ले ह्राङनोन हिन्‍ना,

ह्राङसे लबा गेगदे सत्‍यदेन ठीक मुला।

४ परमप्रभु ह्राङ म्राङ्सी आलोङ्‌बा म्‍हि खाल मुला?

ओच्‍छे ह्राङदा मान लसी जयजयकार आलबा म्‍हि खाल मुला?

तिग्‍दा भिसम ह्राङ जे जम्‍मान भन्‍दा चोखो मुला।

जम्‍मान य्‍हुलला म्‍हिगदेसे ह्राङदा तेन्‍ना,

तिग्‍दा भिसम ह्राङसे ठीक निसाफ लबा जम्‍मासेन म्राङ्बा मुला।”

५ जमाहेन्‍से ङाइ स्‍वर्गरी परमेश्‍वरला मन्‍दिर ठोङ्‌बा म्राङ्जी, ओच्‍छे मन्‍दिर न्‍हङला जम्‍मान भन्‍दा चोखो ग्‍लाएनोन म्राङ्जी।

६ थे मन्‍दिर न्‍हङ‍ग्‍याम गोर गिक गिक आपत विपत थोबा गोर निस स्‍वर्गदूतगदे थोन्‍सी खजी। थेनीगदेसे सफादेन य्‍हाल य्‍हाल्‍बा क्‍वान क्‍वान्‍बा मुबा, ओच्‍छे कुरी म्‍हरला फित्ता खीबा मुबा।

७ जमाहेन्‍से थे गोर ब्‍लि छोन्‍बो जन्‍तुगदे न्‍हङला गिकसे थे गोर निस स्‍वर्गदूतगदेदा सदन सोबा परमेश्‍वरला बोमोसे प्‍लिङ्बा गोर गिक गिक म्‍हरला खोरे पिन्‍जी।

८ ओच्‍छे परमेश्‍वरला य्‍हालदेन शक्तिग्‍याम थोन्‍बा म्‍युगुसे मन्‍दिर प्‍लिङ्‌जी। जमाहेन्‍से थे गोर निस स्‍वर्गदूतगदेसे थोबा गोर निस आपत विपत आजिन्‍तेधोना खालैनोन मन्‍दिर न्‍हङरी वाङ्बारी आखम्‍नी।

परमेश्‍वरला बोमोसे प्‍लिङ्बा गोर निस खोरे

१६

जमाहेन्‍से ङाइ परमेश्‍वरला मन्‍दिर न्‍हङ‍ग्‍याम घ्रेन काइरी थे गोर निस स्‍वर्गदूतगदेदा चुह्रङ् भिसी कुल्‍बा थेःजी, “एनीगदे निउ, ओच्‍छे परमेश्‍वरला बोमोसे प्‍लिङ्बा थे गोर निस खोरे जम्‍बुलिङथोरी ल्‍हूगो।”

२ जमाहेन्‍से स्‍वर्गदूत गिक निसी ह्राङदेन छ्‌याम मुबा खोरे जम्‍बुलिङथोरी ल्‍हूजी। थेतबासेलमा थे समुन्‍द्रग्‍याम थोन्‍बा जन्‍तुला चिनु थान्‍बादेन थेला मूर्तिदा तेन्‍बा म्‍हिगदेदा ल्‍हानान स्‍हु खबादेन नइबा खबा पोर थोन्‍जी।

३ ओच्‍छे न्‍हीरेमला स्‍वर्गदूतसे ह्राङदेन छ्‌याम मुबा खोरे समुन्‍द्ररी ल्‍हूजी। ओच्‍छे समुन्‍द्रला क्‍युइ सिबा म्‍हिला का ह्रङ्‌बान दोजी। थेतबासेलमा समुन्‍द्ररी मुबा जम्‍मान छोन्‍बो जन्‍तुगदे सिजी।

४ ओच्‍छे सोमरेमला स्‍वर्गदूतसे ह्राङदेन छ्‌याम मुबा खोरे स्‍योङदेन क्‍युइला मुहानरी ल्‍हूजी। जमाहेन्‍से जम्‍मान क्‍युइ का दोजी।

५ जमाहेन्‍से ङाइ क्‍युइला अधिकार याङ्बा स्‍वर्गदूतसे चुह्रङ् भिबान लबा थेःजी, “ह्राङ तिगै दोष आरेबा परमेश्‍वर हिन्‍ना, ह्राङ ङाच्‍छाएनोन मुबा, दान्‍देनोन मुला। ह्राङसे लबा निसाफ ठीक मुला।

६ ह्राङसे पुइखबा अगमवक्तागदेदेन ह्राङदा तेन्‍बा म्‍हिगदेदा थेनीगदेसे साइबासे लमा ह्राङसे थेनीगदेदा कानोन थुङ्‌पुङ्‌सी थेनीगदेसे याङ्तोःबा सजाय पिन्‍बा मुला।”

७ जमाहेन्‍से ङाइ धूप म्राबा ग्‍लाग्‍याम चुह्रङ् भिबा थेःजी, “परमप्रभु परमेश्‍वर, ह्राङ जम्‍मान भन्‍दा घ्रेन परमेश्‍वर हिन्‍ना, ह्राङसे लबा निसाफ सत्‍यदेन ठीक मुला।”

८ जमाहेन्‍से ब्‍लिरेमला स्‍वर्गदूतसे ह्राङदेन छ्‌याम मुबा खोरे धिनीरी ल्‍हूजी। ओच्‍छे धिनीग्‍याम थोन्‍बा मेला ह्रङ्‌बा रापसे म्‍हिगदेदा क्रोना लपुङ्‌जी।

९ मेला ह्रङ्‌बा धिनीला रापसे म्‍हिगदे क्रोजी, ओच्‍छे थे आपत विपतगदेदा तहरी थान्‍बा परमेश्‍वरदा म्‍हिगदेसे केःजी। तर थेनीगदे ह्राङ ह्राङला पाप ख्‍लासी परमेश्‍वरपट्टि दोःसी परमेश्‍वरदा मानदेन जयजयकार आलनी।

१० ङारेमला स्‍वर्गदूतसे ह्राङदेन छ्‌याम मुबा खोरे थे समुन्‍द्रग्‍याम थोन्‍बा जन्‍तुला† ठिथोरी ल्‍हूजी। ओच्‍छे थेला य्‍हुल्‍सा धोपधोप तजी। जमाहेन्‍से थेनीगदेसे स्‍हु स्‍हेरसे लमा स्‍वा क्रेजी।

११ थेनीगदेदा तबा स्‍हु स्‍हेरदेन पोरसे लमा थेनीगदेसे स्‍वर्गरी धन्‍छ्‌याबा परमेश्‍वरदा बिरोध लजी। तर थेनीगदे ह्राङ ह्राङसे लबा आज्‍यबा गे ख्‍लासी परमेश्‍वरपट्टि आदोःनी।

१२ ढुरेमला स्‍वर्गदूतसे ह्राङदेन छ्‌याम मुबा खोरे यूफ्रेटिस भिबा घ्रेन स्‍योङरी ल्‍हूजी। जमाहेन्‍से स्‍यारग्‍याम खबा ग्‍लेगदेदेन थेला सिपाहीगदेदा भ्रबारी ग्‍याम तगै भिसी थे स्‍योङ खर्जी।

१३ जमाहेन्‍से ङाइ अजिङ्‍गरदेन थे जम्‍बुलिङग्‍याम थोन्‍बा जन्‍तु ओच्‍छे लुसीला ताम पाङ्बा अगमवक्ताला सुङग्‍याम भाल्‍बा ह्रङ्‌बान गोर सोम म्‍हङगदे थोन्‍बा म्राङ्जी।

१४ थे आज्‍यबा आत्‍मागदे चा उदेकला चिनुगदे उन्‍बा म्‍हङगदे हिन्‍ना। जम्‍मान भन्‍दा घ्रेन परमेश्‍वरसे निसाफ लबा धिनकुनु थे आत्‍मागदे परमेश्‍वरदेन छ्‌याम लडाइ लबाला लागिरी जम्‍बुलिङला जम्‍मान ग्‍लेगदेदा पोप लबारी निला।

१५ “च्‍यागो, ङा य्‍हो खबा ह्रङ् लसी खालैदा था आयाङ्ना लसी खला। जुन म्‍हि छोर्सी चिसी ह्राङला क्‍वान ह्राङदेन छ्‌याम थान्‍ना थे परमेश्‍वरग्‍याम मोलम याङ्बा म्‍हि हिन्‍ना। थेह्रङ् लसी ह्राङला क्‍वान जोगब लसी थान्‍बा म्‍हि लिगन्‍डी भ्रआतोः। ओच्‍छे म्‍हिगदेला ङाच्‍छापट्टि पेःआतोः।”†

१६ ओच्‍छे थे म्‍हङगदेसे जम्‍बुलिङला जम्‍मान ग्‍लेगदेदा ग्‍ला गिकरी पोप लजी। थे ग्‍लादा हिब्रू ग्‍योइरी आर-मागेड्डोन† भिमुबा।

१७ ओच्‍छे निसरेमला स्‍वर्गदूतसे ह्राङदेन छ्‌याम मुबा खोरे लाबाथोरी ल्‍हूजी। जमाहेन्‍से मन्‍दिरला ठिग्‍याम “दाहेन्‍से जिन्‍जी” भिबा घ्रेन काइ खजी।

१८ जमाहेन्‍से तिप्‍लीङ खबादेन मु ठेङ्‌बा ओच्‍छे घ्रेन घ्रेन काइ खजी, ओच्‍छे घ्रेन सङगुल खजी। थेह्रङ्बा घ्रेन सङगुल मी जम्‍बुलिङरी म्‍हि ठुङ्‌बा धिनहेन्‍से दान्‍देधोना खाइमै खबा आरेबा।

१९ जमाहेन्‍से थे घ्रेन बेबिलोन भिबा सहर भो सोम तसी फेजी, ओच्‍छे जम्‍मान य्‍हुल्‍साला सहरगदे नाश तजी। परमेश्‍वरसे थे घ्रेन सहर बेबिलोनला पाप ढन्‍जी, ओच्‍छे ह्राङला घ्रेन बोमोग्‍याम थे सहरदा सजाय पिन्‍जी।

२० जमाहेन्‍से समुन्‍द्रला गुङरी मुबा जम्‍मान ग्‍लागदेदेन जम्‍मान गङगदे म्‍हाजी।

२१ ओच्‍छे मुग्‍याम म्‍हिगदेथोरी ओस्‍पन बोगल न्‍ही किलोला सेर्बा ताइबारी छ्‌याइजी। चुह्रङ्बा सेर्बा ताइसी आपत विपत तबासे लमा म्‍हिगदेसे परमेश्‍वरदा केःबारी छ्‌याइजी। तिग्‍दा भिसम चु ल्‍हानान लोङ्‌बा खबा आपत विपत मुबा।

† 

१६:१० थे समुन्‍द्रग्‍याम थोन्‍बा जन्‍तु चा शैतानना ग्‍ले हिन्‍ना।

† 

१६:१५ चु पदला ताम प्रभु येशूसे सुङ्बा हिन्‍ना, (मत्ती २४:४३-४४; लूका १२:३९-४०; उन्‍बा ३:३ स्‍हीगो)।

† 

१६:१६ “आर-मागेड्डोन” भिबा चा मेगोड्डो भिबा गङ हिन्‍ना। ओन्‍मा थे गङरी ल्‍हानान लडाइ तबा मुबा।

ल्‍हानान बेश्‍या गे लसी भ्रबा म्रिङम्‍हेमे

१७

थे गोर निस खोरे थोबा गोर निस स्‍वर्गदूतगदे न्‍हङला गिक ङा मुबा ग्‍लारी खसी ङादा चुह्रङ् भिजी, “चुरी खउ, ङाइ एदा ल्‍हानान स्‍योङगदेला कुनीरी चिबा जम्‍मासेन ङोसेबा बेश्‍या म्रिङम्‍हेमेसे याङ्बा सजाय उन्‍ना। थे बेश्‍या म्रिङम्‍हेमे ल्‍हानान स्‍योङगदेला कुनीरी मुबा घ्रेन बेबिलोन सहर हिन्‍ना।

२ जम्‍बुलिङला ग्‍लेगदे थे बेश्‍या म्रिङम्‍हेमेदेन छ्‌याम ब्रेल्‍बा मुला। ओच्‍छे जम्‍बुलिङला म्‍हिगदे थेदेन छ्‌याम ब्रेल्‍सी अङगुरला निङगुसे ङ्‌य्‍होइबा ह्रङ्नोन तबा मुला।

३ जमाहेन्‍से ङा परमेश्‍वरला आत्‍मासे प्‍लिङ्‌जी। ओच्‍छे थे आत्‍मारी स्‍वर्गदूतसे ङादा तोङतोङबा ग्‍लारी भोर्जी। थेरी ङाइ वाला जन्‍तुथोरी† क्रेःबा म्रिङम्‍हेमे गिक म्राङ्जी। थे जन्‍तुला गोर निस थोबो मुबा ओच्‍छे गोर च्‍युइ रु मुबा। थे जन्‍तुला जिउ नाङनोन परमेश्‍वरदा बिरोध लबा मिनगदे भ्रिबा मुबा।

४ थे म्रिङम्‍हेमेसे चा वाला वाला पिङगैदेन वाला क्‍वान क्‍वान्‍बा मुबा। ओच्‍छे म्‍हर, रत्‍नदेन मोतीगदे क्‍वान्‍सी ज्‍योबा मुबा। थेसे ह्राङला यारी म्‍हरला खोरे गिक थोबा मुबा। थे खोरे चा थेसे लबा नइबा तामदेन थे स्‍य्‍हान्‍दोदेन छ्‌याम ब्रेल्‍सी भ्रबा नइबा खबा तामगदेसे प्‍लिङ्बा मुबा।

५ थे म्रिङम्‍हेमेला ङोरी, “जम्‍बुलिङला बेश्‍यागदेदेन नइबा खबा तामगदेला आमा घ्रेन बेबिलोन सहर” भिसी म्‍हिसे था आयाङ्‍बा मिन गिक भ्रिबा मुबा।

६ ओच्‍छे ङाइ थे म्रिङम्‍हेमे परमेश्‍वरला म्‍हिगदेदेन येशूला लागिरी ह्राङला ज्‍याननोन पिन्‍बा म्‍हिगदेला का थुङ्सी ङ्‌य्‍होइबा म्राङ्जी।

थे म्रिङम्‍हेमेदा म्राङ्सी ङा ल्‍हानान उदेक तजी।

७ जमाहेन्‍से थे स्‍वर्गदूतसे ङादा चुह्रङ् भिजी, “ए तिग्‍दा उदेक म्‍हन्‍बा? थे म्रिङम्‍हेमेदेन थेदा पुइबा गोर निस थोबादेन गोर च्‍युइ रु मुबा जन्‍तुला बारेरी म्‍हिसे था आयाङ्‍बा ताम ङाइ एदा पाङ्ला।

८ एसे म्राङ्बा थे जन्‍तु ङाच्‍छा मुबा, तर दान्‍दे आरे। सदनना लागिरी नाश तबारी थे ल्‍हानान नुप्‍बा व्‍हाङग्‍याम तोर खबारी छ्‌याइबा मुला। जम्‍बुलिङ छ्‌यामाहेन्‍से जुकजुकधोनाला जुनीला किताबरी मिन आभ्रिबा जम्‍बुलिङला म्‍हिगदे थे जन्‍तुदा म्राङ्सी उदेक म्‍हन्‍ना। तिग्‍दा भिसम थे जन्‍तु ङाच्‍छा मुबा, दान्‍दे सिसी जिन्‍बा मुला। तर थे दोःसी सोला।

९ “चु ताम घोबारी ज्ञान बुद्धि तोःला। थे जन्‍तुला गोर निस थोबो चा थे म्रिङम्‍हेमे चिबा गङ निस हिन्‍ना।

१० थे गोर निस ग्‍लेगदेएनोन हिन्‍ना, थेनीगदे न्‍हङरी गोर ङा ग्‍लेगदे नाश तसी जिन्‍जी, गिक चा दान्‍देधोना शासन लबान मुला। ओच्‍छे स्‍य्‍हान्‍दो गिक चा अझ खबा आरे। थे खमाहेन्‍से ला न्‍ही सोमला लागिरी जे थेसे शासन लला।

११ थे जन्‍तु ङाच्‍छा सोबान मुबा, तर दान्‍दे सिसी जिन्‍बा मुला। थे जन्‍तु चा भ्रेःरेमला ग्‍ले हिन्‍ना। थे जन्‍तुएनोन गोर निस ग्‍लेगदे न्‍हङला ग्‍ले गिक हिन्‍ना। तसैनोन थे नाश तला।

१२ “एसे म्राङ्बा थे गोर च्‍युइ रु चा ग्‍ले च्‍युइ हिन्‍ना। तर थेनीगदेसे दान्‍देधोना शासन लम्‍याङ्बा आरे। थेनीगदेसे थे जन्‍तुदेन छ्‌याम तिगै धिनना लागिरी शासन लम्‍याङ्ला।

१३ थे ग्‍लेगदेला सेम गिकनोन मुला। थेतबासेलमा थेनीगदेसे ह्राङ ह्राङला शक्तिदेन अधिकार थे जन्‍तुदा जिम्‍मा पिन्‍ना।

१४ थेनीगदेसे थार्बा पिन्‍बा ग्‍यु बोगोला बिरोध लसी लडाइ लला। तर थार्बा पिन्‍बा ग्‍यु बोगोसे थेनीगदेथोरी ढाला। तिग्‍दा भिसम थे प्रभुगदेला प्रभु ओच्‍छे ग्‍लेगदेलाएनोन ग्‍ले हिन्‍ना। थेदेन छ्‌याम मुबागदे चा थेसे ङ्‌योइबागदेदेन धम्‍बागदे ओच्‍छे थेदा विश्‍वास लबागदे हिन्‍ना।”

१५ थे स्‍वर्गदूतसे ङादा दोःसी चुह्रङ् भिसी पाङ्जी, “एसे म्राङ्बा थे बेश्‍या चिबा स्‍योङगदे चा य्‍हुल य्‍हुलदेन य्‍हुल्‍सा ओच्‍छे थरी थरीला ग्‍योइ पाङ्बा म्‍हिगदे हिन्‍ना।

१६ एसे म्राङ्बा गोर च्‍युइ रुदेन थे वाला जन्‍तुसे थे बेश्‍यादा हेला लला। ओच्‍छे थेदेन छ्‌याम मुबा जम्‍मान स्‍हे ब्‍यन्‍सी थेदा लिगन्‍डीन लसी थेला स्‍या चला। ओच्‍छे थेला नख्रुगदे मेसे ख्राङ्‌सी नाश लला।

१७ तिग्‍दा भिसम थेनीगदेदा परमेश्‍वरसे ह्राङसे म्‍हन्‍बा अन्‍छार पूरा लबा सेम पिन्‍बा मुबा। थेतबासेलमा परमेश्‍वरसे सुङ्बा बचन पूरा आततेधोना थेनीगदे सेम गिकलान तसी ह्राङसे शासन लबा शक्तिदेन अधिकार थे लोङ्‌बा खबा जन्‍तुदा पिन्‍जी।

१८ एसे म्राङ्बा थे म्रिङम्‍हेमे चा जम्‍बुलिङला ग्‍लेगदेथोरी शासन लबा घ्रेन सहर हिन्‍ना।”

† 

१७:३ वाला जन्‍तुदेन समुन्‍द्रग्‍याम थोन्‍बा लोङ्‌बा खबा जन्‍तु ओस्‍पन तखम्‍ला। उन्‍बा १३:१ स्‍हीगो।

बेबिलोन सहर नाश तबा

१८

जमाहेन्‍से ङाइ स्‍य्‍हान्‍दो स्‍वर्गदूत गिक स्‍वर्गग्‍याम मार फाप्‍बान लबा म्राङ्जी। थेदेन छ्‌याम घ्रेन अधिकार मुबा। ओच्‍छे थेला य्‍हालदेन शक्तिसे लमा जम्‍बुलिङ नाङनोन य्‍हाल य्‍हाल तजी।

२ थे स्‍वर्गदूतसे घ्रेन काइरी चुह्रङ् भिसी भिजी,

“थे सहर नाश तजी! थे घ्रेन सहर बेबिलोन नाश तजी,

थे घ्रेन सहर शैतानदेन थेला दूतगदे चिबा दिम दोबा मुला,

ओच्‍छे जम्‍मान नइबा आत्‍मागदेदेन चरागदे चिबा ग्‍ला दोजी।

३ तिग्‍दा भिसम स्‍य्‍हान्‍दोदेन छ्‌याम ब्रेल्‍सी भ्रबा थेला आज्‍यबा गेसे लमा

जम्‍मान य्‍हुलला म्‍हिगदे अङगुरला निङगुसे ङ्‌य्‍होइबा ह्रङ्नोन तबा मुला।

ओच्‍छे जम्‍बुलिङला ग्‍लेगदे थेदेन छ्‌याम ब्रेल्‍बा मुला,

थेला थेह्रङ्बा ब्रेल्‍सी भ्रबा सेमसे लमा जम्‍बुलिङला व्‍यापारीगदे फ्‍युक्‍पो दोबा मुला।”

४ जमाहेन्‍से ङाइ स्‍वर्गग्‍याम चुह्रङ् भिबान लबा अर्गु काइ थेःजी,

“ङाला म्‍हिगदे, एनीगदे थे ग्‍लाग्‍याम थोन्‍सी खउ।

आहिन्‍सम थेसे लबा पापरी एनीगदेएनोन परब तला,

ओच्‍छे थेसे याङ्बा सजाय एनीगदेसेनोन नातोःला।

५ तिग्‍दा भिसम थेसे पापथोरी पाप लबासे लमा थेला नइबा गेगदे स्‍वर्गधोनान धोबा मुला।

ओच्‍छे परमेश्‍वरसे थेसे लबा आज्‍यबा गेगदे ढन्‍बा मुला।

६ थेसे एनीगदेदा तिग लबा मुला, थेदाएनोन एनीगदेसे थेह्रङ्नोन लउ।

ओच्‍छे थेसे जुन गे लबा मुला एनीगदेसे थेदा थे भन्‍दा दोब्‍बर नाङ फागो।

थेसे एनीगदेला लागिरी जुन स्‍हे दोङ्‌सी खोरेरी ठीक लबा मुबा

थे भन्‍दा ल्‍हाना खरो स्‍हे एनीगदेसे थेदा पिन्‍गो।

७ थेसे मोजमजा लसी जति मान याङ्बा मुला,

ओतेन थेदा दुखदेन सुर्दा पिन्‍गो।

तिग्‍दा भिसम थेसे घमण्‍ड लसी सेम न्‍हङ न्‍हङरी चुह्रङ् भिसी पाङ्‌मुला।

‘ङा ग्‍लेस्‍या दोःसी चिबा मुला,

ङा ह्रेम्‍बो सिबा म्रिङम्‍हेमे आहिन।

थेतबासेलमा ङाइ खाइमै सुर्दा लआतोः।’

८ थेतबासेलमा तिरेरीन थेथोरी

कालदेन सुर्दा ओच्‍छे रोगदेन अनिकाल खला।

ओच्‍छे थेदा मेसे ख्राङ्ला,

तिग्‍दा भिसम थेला निसाफ लबा परमप्रभु परमेश्‍वर

शक्तिशाली मुला।”

९ थेदेन छ्‌याम ब्रेल्‍बादेन मोजमजा लसी चिबा जम्‍बुलिङला ग्‍लेगदे थेदा क्रोबा मेला म्‍युगु म्राङ्सी क्राबा क्रिङ्‌बा लला।

१० थेदा पिन्‍बा सजाय नाआतोःगै भिसी थेनीगदे लोङ्सी थारेङनोन राप्‍सी चुह्रङ् भिजी,

“अम्‍मै गाते आज्‍यबा ताम,

परमेश्‍वरग्‍याम सजाय याङ्बा घ्रेन शक्तिशाली बेबिलोन सहर,

एसे लबा आज्‍यबा गेसे लमा ए छिन्‍नङरीन नाश तबा मुला।”

११ जम्‍बुलिङला व्‍यापारीगदे थेला लागिरी क्राबा क्रिङ्‌बा लला, तिग्‍दा भिसम थेनीगदेसे लबा व्‍यापारला सामानगदे दोःसी खालैसेन आग्‍लु।

१२ म्‍हर, म्‍हुइ, रत्‍न, मोतीदेन मलमलला क्‍वानगदे वाला वाला पिङगै छोनना क्‍वानगदे, रेशमला क्‍वानगदे, वाला क्‍वानगदे, जम्‍मान खाल्‍ला बास्‍ना खबा सिङ, हात्तीला स्‍वाग्‍याम स्‍होबा जम्‍मान स्‍हेगदे, ल्‍हानान महँगो जम्‍मान सिङ, काँसग्‍याम स्‍होबा स्‍हेगदे, फाइग्‍याम स्‍होबा स्‍हेगदे, ओच्‍छे सिङ्‍गमरमरग्‍याम स्‍होबा स्‍हेगदे,

१३ सिङकाउली, मसला, बास्‍ना खबा धूप, मूर्र, तार धूप, अङगुरला निङगु, छ्‌युगु, ब्रा, ग्‍वा, म्‍हे, मुइ, ग्‍युगदे, तागदे, रथगदे, नोकरगदेदेन लडाइरी ब्रेबा म्‍हिगदेदाएनोन खालैसेन आग्‍लु।

१४ थे व्‍यापारीगदेसे थेदा चुह्रङ् भिसी भिजी, “बेबिलोन, एला सेमसे म्‍हन्‍बा जम्‍मान स्‍हेगदे एग्‍याम ब्‍यन्‍बा मुला। ओच्‍छे एला धन सम्‍पत्तिदेन जम्‍मान झक्‍झक्‍बा स्‍हेगदे नाश तसी जिन्‍बा मुला। दोःसी एसे थे जम्‍मान स्‍हे खाइमै आयाङ्‌।

१५ थे घ्रेन सहररी व्‍यापार लसी धनी तबा व्‍यापारीगदे थेदा पिन्‍बा घ्रेन सजाय म्राङ्सी लोङ्सी थारेङनोन राप्‍सी चिला। ओच्‍छे चुह्रङ् भिबान क्राबा क्रिङ्‌बा लला,

१६ “अम्‍मै गाते आज्‍यबा ताम,

मलमलला क्‍वान, वाला वाला पिङगैदेन वाला क्‍वान क्‍वान्‍बा

ओच्‍छे म्‍हरदेन रत्‍न ओच्‍छे मोतीगदे क्‍वान्‍सी ज्‍योबा मुबा।

१७ तिग्‍दा भिसम छिन्‍नङरीन एला जम्‍मान धन सम्‍पत्ति नाश तबा मुला।”

जम्‍मान पानी जहाजला कप्‍तानदेन पानी जहाजरी भ्रबा म्‍हिगदे ओच्‍छे पानी जहाज चलब लबा म्‍हिगदेदेन समुन्‍द्रग्‍याम व्‍यापार लबा म्‍हिगदे थारेङनोन राप्‍सी चिजी।

१८ ओच्‍छे थे घ्रेन सहर क्रोसी थोन्‍बा म्‍युगु म्राङ्सी, “चुह्रङ्बा घ्रेन सहर ह्रङ्‌बा अर्गु खजिबै सहर आरेबा” भिसी क्रिङ्‌जी।

१९ थेनीगदेसे ह्राङ ह्राङला थोबोरी धुलु युसी चुह्रङ् भिबान क्रिङ्‌जी,

“अम्‍मै गाते आज्‍यबा ताम,

थेरी मुबा धन सम्‍पत्तिग्‍याम पानी जहाजला धनीगदे फ्‍युक्‍पो दोबा मुबा।

तर थे सहर छिन्‍नङरीन क्रोसी नाश तजी।

२० स्‍वर्गरी मुबागदे, थे नाश तबासे लमा एनीगदे ताङ्‍गो!

परमेश्‍वरला म्‍हिगदे, मुल चेलागदेदेन अगमवक्तागदे,

एनीगदे जम्‍मान ताङ्‍गो।

तिग्‍दा भिसम थेसे एनीगदेदा अन्‍याय लबासे लमा

परमेश्‍वरसे थेदा सजाय पिन्‍बा मुला।”

२१ जमाहेन्‍से शक्तिशाली स्‍वर्गदूत गिकसे ह्रान्‍दा ह्रङ्‌बान घ्रेन युङबा गिक थीसी चुह्रङ् भिबान थे युङबा समुन्‍द्ररी भ्‍याङ्‍जी,

“थे घ्रेन सहर बेबिलोनदाएनोन चुह्रङ् लसीन भ्‍याङ्‍ला,

ओच्‍छे थेदा दोःसी खाइमै आम्राङ्।

२२ थेरी वीणादेन बाँसुरी ओच्‍छे बिगुलदेन

व्‍हाइ गोबागदेला काइ थेःआम्‍याङ्‍।

थेरी जम्‍मान खाल्‍ला बुट्टा स्‍हेङ्‌बा म्‍हिगदेएनोन खाइमै आस्‍याप।

ओच्‍छे थेरी ह्रान्‍दा ङ्‌यबाएनोन खाइमै थेःआम्‍याङ्‍।

२३ थेरी खाइमै नाङसल आम्रा।

ओच्‍छे थेरी म्‍हाछारदेन चाङछारला काइएनोन खाइमै थेःआम्‍याङ्‍।

तिग्‍दा भिसम एला व्‍यापारीगदे जम्‍बुलिङला घ्रेन घ्रेन म्‍हिगदे मुबा।

ओच्‍छे एला तन्‍त्रमन्‍त्रसे य्‍हुल य्‍हुलला म्‍हिगदेदा ठगब लबा मुबा।

२४ थे सहररीन अगमवक्तागदे, परमेश्‍वरला म्‍हिगदेदेन

जम्‍बुलिङरी साइबा जम्‍मान म्‍हिगदेला का स्‍याप्‍बा मुबा।”

स्‍वर्गरी परमेश्‍वरला जयजयकार लबा

१९

जमाहेन्‍से ङाइ स्‍वर्गरी ल्‍हानान म्‍हिगदेसे घ्रेन काइरी चुह्रङ् भिसी क्रिङ्‌बा थेःजी,

“परमेश्‍वरदा जयजयकार तगै!

थार्बा पिन्‍बादेन मान ओच्‍छे शक्ति य्‍हाङला परमेश्‍वरलान हिन्‍ना।

२ तिग्‍दा भिसम परमेश्‍वरसे लबा निसाफ सत्‍यदेन ठीक मुला।

स्‍य्‍हान्‍दोदेन छ्‌याम ब्रेल्‍सी जम्‍बुलिङ नाङलान म्‍हिगदेदा न्‍होङ्ना लबा थे घ्रेन बेश्‍यादा परमेश्‍वरसे निसाफ लबा मुला।

ओच्‍छे ह्राङला गे लबागदेदा साइबासे लमा परमेश्‍वरसे थेदा सजाय पिन्‍जी।”

३ थेनीगदेसे दोःसी घ्रेन काइरी चुह्रङ् भिजी,

“परमेश्‍वरदा जयजयकार तगै!

थे घ्रेन सहर क्रोसी थोन्‍बा म्‍युगु सदन तोरपट्टि निला।”

४ ओच्‍छे थे बोगल गिकसे ब्‍लि गन्‍बागदेदेन थे गोर ब्‍लि छोन्‍बो जन्‍तुगदेसे ठिरी धन्‍छ्‌याबा परमेश्‍वरदा फ्‍या लबान जयजयकार लजी। ओच्‍छे थेनीगदेसे क्रिङ्‌बान चुह्रङ् भिजी।

“आमेन!, परमेश्‍वरदा जयजयकार तगै!”

५ ठिग्‍याम घ्रेन काइरी चुह्रङ् भिबा थेःजी,

“परमेश्‍वरला गे लबादेन थे म्राङ्सी लोङ्‌बागदे जजा घ्रेन जम्‍मासेन

य्‍हाङला परमेश्‍वरला जयजयकार लउ।”

६ जमाहेन्‍से ङाइ म्‍हिला घ्रेन हुलला काइदेन छाँगाग्‍याम ताइबा क्‍युइला आवाज ओच्‍छे घ्रेन मु गुडुङ्बा ह्रङ्‌बान आवाजरी चुह्रङ् भिबा थेःजी,

“परमेश्‍वरदा जयजयकार तगै!

तिग्‍दा भिसम जम्‍मान भन्‍दा घ्रेन परमप्रभु य्‍हाङला परमेश्‍वरसे शासन लबा मुला।

७ य्‍हाङ ल्‍हानान ताङ्सी परमेश्‍वरला मानदेन जयजयकार लइ!

तिग्‍दा भिसम य्‍हाङदा थार्बा पिन्‍बा ग्‍यु बोगोला ब्‍याह लबा धिन खसी जिन्‍बा मुला।

ओच्‍छे थेला चाङछारएनोन ठीक तसी जिन्‍बा मुला।

८ चाङछारदा मलमलला य्‍हाल य्‍हाल्‍बा सफा क्‍वान पिन्‍सी जिन्‍जी।”

थे य्‍हाल य्‍हाल्‍बा मलमलला सफा क्‍वान चा

परमेश्‍वरला म्‍हिगदेसे लबा ज्‍यबा गे हिन्‍ना।

९ ओच्‍छे थे स्‍वर्गदूतसे ङादा “एसे चु ताम भ्रिउ, थार्बा पिन्‍बा ग्‍यु बोगोला ब्‍याहला भोजरी निम्‍तो याङ्बा म्‍हिगदे चा परमेश्‍वरग्‍याम मोलम याङ्बा म्‍हिगदे हिन्‍ना” भिसी भिजी। थेसे दोःसी ङादा “परमेश्‍वरला सत्‍य बचनगदे चुनोन हिन्‍ना” भिसी भिजी।

१० जमाहेन्‍से थेला काङरी फ्‍या लबाला लागिरी ङा ख्‍लुप तजी। तर थेसे ङादा चुह्रङ् भिसी भिजी, “एसे ङादा फ्‍या लबारी आत। ङा चा एदेन एला ह्रोगदेदेन छ्‌याम ओच्‍छे येशूला सत्‍य बचन ङ्‌यान्‍बा म्‍हिगदे जम्‍मानदेन छ्‌याम परमेश्‍वरला गे लबा म्‍हि जे हिन्‍ना। थेतबासेलमा परमेश्‍वरदा जे फ्‍या लउ। तिग्‍दा भिसम अगमवक्तासे पाङ्‌बाएनोन येशूला बारेरी पाङ्बा सत्‍य बचन हिन्‍ना।

तार ताथोरी क्रेःसी निबा

११ ङाइ स्‍वर्ग ठोङ्‌बा म्राङ्जी, च्‍यागो, थेरी तार ता गिक मुबा। थे ताथोरी क्रेःसी निबा म्‍हिला मिन चा विश्‍वास लखम्‍बादेन सत्‍य मुबा। थेसे लबा निसाफदेन लडाइ ठीक मुला।

१२ थेला मी मेला ल्‍हाम ह्रङ्‌बान मुबा, ओच्‍छे थेला थोबोरी ल्‍हानान मुकुट कूबा मुबा। थेला ङोरी मिन गिक भ्रिबा मुबा, थे मिन थेदा बाहेक स्‍य्‍हान्‍दो खालैदान था आरेबा।

१३ थेसे कारी ब्‍लुम्‍बा क्‍वान क्‍वान्‍बा मुबा। थेला मिन “परमेश्‍वरला बचन” मुबा।

१४ स्‍वर्गला सेनागदे मलमलला तार सफा क्‍वान क्‍वान्‍सी तार तागदेथोरी क्रेःसी थेला लिच्‍छा लिच्‍छा भ्रजी।

१५ थेला सुङग्‍याम छ्‌यार्बा तरवार थोन्‍जी, ओच्‍छे थेसे थे तरवार थोसी य्‍हुल य्‍हुलला म्‍हिगदेथोरी ढाला। थेसे फाइला कडी थोसी थेनीगदेथोरी शासन लला। ओच्‍छे कोलरी अङगुर नाङ्सी म्‍हर्बा ह्रङ् लसी थेसे जम्‍मान भन्‍दा घ्रेन परमेश्‍वरला घ्रेन बोमोसे नाङ्सी थेनीगदेदा म्‍हर्ला।

१६ थेसे क्‍वान्‍बा क्‍वानदेन काङस्‍हुरी “ग्‍लेगदेला ग्‍लेदेन प्रभुगदेला प्रभु” भिसी भ्रिबा मुबा।

१७ जमाहेन्‍से ङाइ धिनीरी राप्‍सी चिबा स्‍वर्गदूत गिक म्राङ्जी। थेसे मुरी फ्‍याङ्‌बान लबा जम्‍मान चरागदेदा घ्रेन काइरी चुह्रङ् भिसी भिजी, “परमेश्‍वरसे ठीक लबा घ्रेन भोज चबारी पोप तउ।

१८ ग्‍लेगदेदेन कप्‍तानगदे ओच्‍छे शक्तिशाली म्‍हिगदे, तागदेदेन ताथोरी क्रेःबागदे, ओच्‍छे नोकर हिन्‍सै आहिन्‍सै, जजा, घ्रेन जम्‍मालान स्‍या चबारी खउ।”

१९ जमाहेन्‍से ङाइ थे समुन्‍द्रग्‍याम थोन्‍बा लोङ्‌बा खबा जन्‍तुदेन जम्‍बुलिङला ग्‍लेगदे ह्राङ ह्राङला सिपाही थोसी तार ताथोरी क्रेःबादेन थेला सिपाहीगदेदेन छ्‌याम लडाइ लबाला लागिरी पोप तबा म्राङ्जी।

२० तर थे समुन्‍द्रग्‍याम थोन्‍बा लोङ्‌बा खबा जन्‍तुदेन थे जन्‍तुला ङाच्‍छापट्टि उदेकला गे लबा फट्टा अगमवक्तादा चुङ्‌जी। उदेकला गे लसी थे फट्टा अगमवक्तासे थे जन्‍तुला छापदेन थेला मूर्तिदा पूजा लबा म्‍हिगदेदा फसब लबा मुबा। थे न्‍हीदा छोन्‍बोन गन्‍धकला लुङ्बा मेला ग्‍योइरी भ्‍याङ्‍जी।

२१ ओच्‍छे थे न्‍हीला जम्‍मान सिपाहीगदेदा चा ताथोरी क्रेःबाला सुङग्‍याम थोन्‍बा तरवारसे साइजी। ओच्‍छे चरागदेसे थेनीगदेला स्‍या जम्‍मान म्रेन्‍ना चजी।

हजार गिक दिङ

२०

जमाहेन्‍से ङाइ ल्‍हानान नुप्‍बा व्‍हाङला साँचोदेन घ्रेन च्‍याल्‍दा गिक यारी थोसी स्‍वर्गग्‍याम मार फाप्‍बान लबा स्‍वर्गदूत गिकदा म्राङ्जी।

२ थेसे अजिङ्‍गरदा चुङ्सी च्‍याल्‍दासे हजार गिक दिङधोनाला लागिरी खीसी थान्‍जी। थे अजिङ्‍गर चा दङबोला पुख्री म्‍हाङ म्‍हुङला ग्‍ले शैतान हिन्‍ना।

३ थे अजिङ्‍गरसे दाहेन्‍से य्‍हुल य्‍हुलला म्‍हिगदेदा फसब थालगै भिसी हजार गिक दिङधोनाला लागिरी स्‍वर्गदूतसे थेदा ल्‍हानान नुप्‍बा व्‍हाङरी भ्‍याङ्‍सी थे व्‍हाङला म्रापरी ताल्‍चा लसी लाहा छाप लजी। ओच्‍छे हजार गिक दिङ छ्‌योमाहेन्‍से थेदा ला न्‍ही सोमला लागिरी पुइतोःला।

४ जमाहेन्‍से ङाइ ठिगदेदेन ठिथोरी धन्‍छ्‌याबागदे म्राङ्जी। थेनीगदेला निसाफ लबा अधिकार पिन्‍बा मुबा। ओच्‍छे ङाइ येशूला सत्‍य तामदेन परमेश्‍वरला बचन थेःना लबासे लमा थोबो थासी साइबागदेला आत्‍मागदे म्राङ्जी। थेनीगदेसे थे समुन्‍द्रग्‍याम थोन्‍बा लोङ्‌बा खबा जन्‍तुदेन थेला मूर्तिदा आतेन्‍बा मुबा ओच्‍छे ङोदेन यारी थेला छापएनोन लबा आरेबा। थे आत्‍मागदे दोःसी सोजी ओच्‍छे हजार गिक दिङधोना ख्रीष्‍टदेन छ्‌याम शासन लजी।

५ चुह्रङ् लसी सिबाग्‍याम दोःसी सोबा चा चु ङाच्‍छा रेम हिन्‍ना। अर्गु सिबागदे चा थे हजार गिक दिङ आछ्‌योतेधोना आसोनी।

६ ङाच्‍छारेम सिबाग्‍याम सोबागदे चा परमेश्‍वरग्‍याम मोलम याङ्‌बागदेदेन ह्राङला लागिरी फेसी थान्‍बा म्‍हिगदे हिन्‍ना। थेनीगदेदा दोःसी कालला शक्तिसे तिगै लआखम। तर थेनीगदे परमेश्‍वरदेन ख्रीष्‍टला पूजा लबा म्‍हि दोला ओच्‍छे ख्रीष्‍टदेन छ्‌याम हजार गिक दिङधोना शासन लला।

सदनना लागिरी शैतान नाश तबा

७ हजार गिक दिङ छ्‌योमाहेन्‍से शैतानदा च्‍युप्‍सी थान्‍बा ग्‍लाग्‍याम पुइला।

८ जमाहेन्‍से शैतान जम्‍बुलिङ नाङलान गोग ओच्‍छे मागोग भिबा य्‍हुल य्‍हुलला म्‍हिगदेदा फसब लबारी निला। शैतानसे लडाइ लबाला लागिरी थे य्‍हुलला म्‍हिगदेदा ग्‍ला गिकरी पोप लला। थेसे पोप लबा म्‍हिगदे समुन्‍द्रला बालुवा तेनोन तला।

९ थेला सेनागदेसे जम्‍बुलिङ नाङलान परमेश्‍वरला म्‍हिगदेला पालगदेदेन परमेश्‍वरसे माया लबा सहरदा घेरब लजी। तर स्‍वर्गग्‍याम मे ताइसी थेला सेना नाश तजी।

१० य्‍हुल य्‍हुलला म्‍हिगदेदा फसब लबा थे शैतानदा चा गन्‍धकला लुङ्बा मेला घ्‍योइरी भ्‍याङ्‍जी। थेरी ङाच्‍छान थे लोङ्‌बा खबा जन्‍तुदेन लुसीला ताम पाङ्बा अगमवक्तादा भ्‍याङ्‍बा मुबा। थेरी थेनीगदेसे धिन म्‍हुन सदन सजाय नातोःला।

जम्‍बुलिङला म्‍हिगदेला निसाफ

११ जमाहेन्‍से ङाइ घ्रेन तार ठि गिकदेन थे ठिथोरी धन्‍छ्‌याबादा म्राङ्जी। ठिथोरी धन्‍छ्‌याबाला ङाच्‍छाग्‍याम मुदेन जम्‍बुलिङ यार्जी ओच्‍छे दोःसी खानङएनोन आम्राङ्‌नी।

१२ ङाइ घ्रेन जजा जम्‍मान सिबागदे थे ठिला ङाच्‍छापट्टि राप्‍सी चिबा म्राङ्जी। थेरी किताबगदे ठोङ्सी थान्‍बा मुबा, ओच्‍छे अर्गु किताब गिकएनोन ठोङ्‌जी। थे किताबला मिन चा जुकजुकधोनाला जुनी हिन्‍ना। थे जम्‍मान किताबगदेरी थेनीगदेसे लबा गेला बारेरी भ्रिबा मुबा, थे गेगदे अन्‍छारनोन सिबागदेला निसाफ लजी।

१३ समुन्‍द्रसे ह्राङदेन छ्‌याम मुबा सिबागदे दोःसी पिन्‍जी, कालदेन सिबा म्‍हिगदेला आत्‍मा चिबा ग्‍लासेनोन ह्राङदेन छ्‌याम मुबा सिबागदे दोःसी पिन्‍जी। ओच्‍छे थेनीगदे जम्‍मालान ह्राङ ह्राङसे लबा गे अन्‍छार निसाफ लजी।

१४ जमाहेन्‍से कालदेन सिबा म्‍हिगदेला आत्‍मा चिबा ग्‍लादा मेला घ्‍योइरी भ्‍याङ्‍जी। चु मेला घ्‍योइरी भ्‍याङ्‍बा चा दोःसी सिबा हिन्‍ना।

१५ जुन म्‍हिला मिन जुकजुकधोनाला जुनीला किताबरी आस्‍याप्‍नी थेदा मेला घ्‍योइरी भ्‍याङ्‍ला।

परमेश्‍वरसे जम्‍मान स्‍हे छार स्‍होबा

२१

जमाहेन्‍से ङाइ छार मुदेन छार जम्‍बुलिङ म्राङ्जी। तिग्‍दा भिसम ङाच्‍छाला मुदेन जम्‍बुलिङ म्‍हासी निबा मुबा, ओच्‍छे समुन्‍द्रएनोन आरेबा मुबा।

२ ओच्‍छे ङाइ परमेश्‍वरला सहर, छार यरूशलेम परमेश्‍वरग्‍याम स्‍वर्गहेन्‍से मार खबान लबा म्राङ्जी। थे यरूशलेम म्‍हाछारला लागिरी ज्‍योसी थान्‍बा चाङछार ह्रङ्‌बान मुबा।

३ ङाइ ठिग्‍याम चुह्रङ् भिबा घ्रेन काइ गिक थेःजी, “च्‍यागो, परमेश्‍वर म्‍हिगदेदेन छ्‌याम धन्‍छ्‌याबा मुला। परमेश्‍वर थेनीगदेदेन छ्‌याम धन्‍छ्‌याला ओच्‍छे थेनीगदे थेला म्‍हि तला। थेह्रङ् लसीन थे ह्राङनोन थेनीगदेला परमेश्‍वर दोःसी थेनीगदेदेन छ्‌याम धन्‍छ्‌याला।

४ थेसे थेनीगदेला जम्‍मान मीख्‍ली फ्‍यासी पिन्‍ना। ओच्‍छे थेनीगदे दोःसी खाइमै आसि, खालैदान सुर्दा आत, खालैनोन आक्रा, ओच्‍छे खालैदान तिगै दुखएनोन आत। तिग्‍दा भिसम ङाच्‍छाला तामगदे चा जम्‍मान म्‍हासी जिन्‍बा मुला।

५ ठिरी धन्‍छ्‌याबासे ङादा “च्‍यागो, ङाइ जम्‍मान ताम छार स्‍होला” भिसी सुङ्जी। थेसे दोःसीनोन ङादा “चु ताम भ्रिउ, तिग्‍दा भिसम चु तामगदे चा विश्‍वास लखम्‍बादेन सत्‍य मुला” भिसी सुङ्जी।

६ परमेश्‍वरसे ङादा चुह्रङ् भिसी सुङ्जी, “दाहेन्‍से जम्‍मान ताम पूरा तसी जिन्‍जी। अल्‍फादेन ओमेगा ङानोन हिन्‍ना, ओच्‍छे शुरु लबादेन जिन्‍ना लबाएनोन ङानोन हिन्‍ना। क्‍युइ फुइबागदेदा ङाइ जुकजुकधोनाला जुनी पिन्‍बा क्‍युइला मुलग्‍याम ओह्रङ्नोन थुङ्बारी पिन्‍ना।

७ जुन जुनसे ढाला थेसे ङाग्‍याम चु जम्‍मान हक याङ्ला। ङा थेला परमेश्‍वर दोला ओच्‍छे थे ङाला झा दोला।

८ तर लोङ्‌बागदे, विश्‍वास आलबागदे, नइबा गे लबागदे, म्‍हि साइबागदे, स्‍य्‍हान्‍दोदेन छ्‌याम ब्रेल्‍सी भ्रबागदे, टुनामुना लबागदे, मूर्तिदा तेन्‍बागदेदेन जम्‍मान लुसीला ताम पाङ्बागदे चा गन्‍धकदेन लुङ्बा मेला घ्‍योइरी नितोःला। चु मेला घ्‍योइरी निबा चा दोःसी सिबा हिन्‍ना।

छार यरूशलेम

९ जमाहेन्‍से थे जम्‍मान भन्‍दा लिच्‍छाला आपत विपतसे प्‍लिङ्बा खोरे निस थोबा गोर निस स्‍वर्गदूतगदे न्‍हङला गिक खसी ङादा “खउ, ङाइ एदा चाङछार उन्‍ना, थे थार्बा पिन्‍बा ग्‍यु बोगोला म्रिङ हिन्‍ना” भिसी भिजी।

१० जमाहेन्‍से ङा परमेश्‍वरला आत्‍मासे प्‍लिङ्‌जी। ओच्‍छे थे स्‍वर्गदूतसे ङादा नोबा गङरी भोर्सी परमेश्‍वरग्‍याम स्‍वर्गहेन्‍से मार फाप्‍बान लबा परमेश्‍वरला सहर यरूशलेम उन्‍जी।

११ थे सहर परमेश्‍वरला घ्रेन य्‍हालदेन शक्तिसे प्‍लिङ्बा मुबा। ओच्‍छे थे सहर चा ल्‍हानान बिल्‍लौरदेन रत्‍नगदे ओच्‍छे स्‍फटिक ह्रङ्‌बान झक्‍झक्‍बा मुबा।

१२ थे सहरला क्‍युर्नोन च्‍युक न्‍ही म्राप थान्‍सी स्‍होबा घ्रेन घ्रेन नोबा पर्खाल मुबा। थे म्रापदङसेन गोर गिक गिक स्‍वर्गदूत मुबा। थे म्रापदङसेन इस्राएलला च्‍युक न्‍ही वंशला मिन भ्रिबा मुबा।

१३ स्‍यारपट्टि म्राप सोम, झ्‍याङपट्टि म्राप सोम ल्‍होपट्टि म्राप सोम, न्‍हुपपट्टि म्राप सोम मुबा।

१४ थे सहरला पर्खालला जगरी ग्‍ला ग्‍लारी च्‍युक न्‍ही घ्रेन घ्रेन युङबा थान्‍बा मुबा। थे युङबादङसेन थार्बा पिन्‍बा ग्‍यु बोगोला च्‍युक न्‍ही मुल चेलागदे गिक गिकला मिन भ्रिबा मुबा।

१५ थे सहरदेन सहरला म्रापगदे ओच्‍छे पर्खाल दप्‍बाला लागिरी ङादेन छ्‌याम ताम पाङ्बा स्‍वर्गदूतदेन छ्‌याम म्‍हरला दप्‍बा स्‍हे गिक मुबा।

१६ थे सहर चारपाटे मुबा। थे सहरला लम्‍बाइदेन चौडाइ च्‍योच्‍यो मुबा। थेसे थे दप्‍बा स्‍हेसे सहर दप्‍मा हजार न्‍हीसे ग्‍यार्जा ब्‍लि किलोमिटर मुबा। थे सहरला लम्‍बाइ, चौडाइदेन नोबा च्‍योच्‍यो मुबा।

१७ स्‍वर्गदूतसे पर्खालएनोन दप्‍जी। म्‍हिगदेसे चलब लबा दप्‍बा स्‍हे अन्‍छार थे पर्खाल बोगल सोमसे मिटर ङा ब्‍लाक्‍बा मुबा। चु दप्‍बा स्‍हे स्‍वर्गदूतलाएनोन हिन्‍ना।

१८ थे पर्खाल बिल्‍लौरग्‍याम स्‍होबा मुबा। ओच्‍छे सहर चा ज्‍यबा म्‍हरग्‍याम स्‍होबा मुबा। थे सहर सफा सिसा ह्रङ्‌बान य्‍हाल य्‍हाल्‍बा मुबा।

१९ थे पर्खालला जगरी युबा थे घ्रेन घ्रेन युङबारी ल्‍हानान थरीला महँगो रत्‍नगदे थान्‍बा मुबा। पर्खालला जगरी थान्‍बा थे घ्रेन घ्रेन युङबारी रत्‍न गिक गिक थान्‍बा मुबा। जम्‍मान भन्‍दा ङाच्‍छा थान्‍बा युङबारी चा बिल्‍लौर, जमाहेन्‍से अर्गु युङबारी नीर, हरित रत्‍न, पन्‍ना,

२० थेह्रङ् लसीन आनिक्‍स, लालमणि, पीतमणि, बेरूज, पुष्‍पराज, लसुने, नीलमणि, ओच्‍छे जम्‍मान भन्‍दा लिच्‍छाला युङबारी चा कटेला थान्‍बा मुबा।†

२१ थे सहरला च्‍युक न्‍ही म्राप चा च्‍युक न्‍ही मोतीग्‍याम स्‍होबा मुबा। जम्‍मान म्रापगदे चा मोती गिक गिकग्‍याम स्‍होबा मुबा। थे सहरला ग्‍याम सफा सिसा ह्रङ्‌बान ज्‍यबा म्‍हरग्‍याम स्‍होबा मुबा।

२२ ङाइ थे सहर न्‍हङरी मन्‍दिर गिकनोन आम्राङ्‌नी। तिग्‍दा भिसम थे सहरला मन्‍दिर चा जम्‍मान भन्‍दा घ्रेन परमेश्‍वरदेन थार्बा पिन्‍बा ग्‍यु बोगो ह्राङनोन हिन्‍ना।

२३ थे सहरदा य्‍हाल तना लबाला लागिरी धिनीदेन लनी आतोः। तिग्‍दा भिसम परमेश्‍वरला य्‍हालदेन शक्तिसेन थे सहरदा य्‍हाल तना लमुला। थे सहरला नाङसल चा थार्बा पिन्‍बा ग्‍यु बोगो ह्राङनोन हिन्‍ना।

२४ परमेश्‍वरला य्‍हालरीन य्‍हुल य्‍हुलला म्‍हिगदे भ्रला। ओच्‍छे जम्‍बुलिङ नाङलान ग्‍लेगदेसे ह्राङ ह्राङला धन सम्‍पत्तिदेन मान थे सहररी भला।

२५ थे सहरला म्रापगदे धिनीरी खाइमै आढुङ्‍, तिग्‍दा भिसम थेरी म्‍हुन तनोन आत।

२६ य्‍हुल य्‍हुलला म्‍हिगदेसे ह्राङ ह्राङसे याङ्बा मानदेन ल्‍हानान धन सम्‍पत्ति थे सहररी भला।

२७ तर नइबा तामगदे, आज्‍यबा पेःबा खबा गे लबागदेदेन लुसीला ताम पाङ्बागदे तिगै लसीन थे सहररी वाङ्‌आम्‍याङ्‌। थार्बा पिन्‍बा ग्‍यु बोगोला जुकजुकधोनाला जुनीला किताबरी मिन मुबा म्‍हिगदे जे थे सहररी वाङ्म्‍याङ्ला।

† 

२१:१९-२० २१:१९-२० चु पदरी ल्‍हानान रत्‍नगदेला मिन मुला। चु पदरी पाङ्‌बारी म्‍हाइबा चा अर्गुन अर्गुन छोनना य्‍हालदेन ल्‍हानान य्‍हाल य्‍हाल्‍बा ओच्‍छे झक्‍झक्‍बा मुला भिसी पाङ्बा हिन्‍ना।

जुकजुकधोनाला जुनी पिन्‍बा स्‍योङ

२२

जमाहेन्‍से थे स्‍वर्गदूतसे ङादा स्‍फटिक† ह्रङ्‌बान झक्‍झक्‍बा जुकजुकधोनाला जुनी पिन्‍बा क्‍युइला स्‍योङ उन्‍जी। थे स्‍योङ परमेश्‍वरदेन थार्बा पिन्‍बा ग्‍यु बोगोला ठिग्‍याम थोन्‍जी।

२ ओच्‍छे थे स्‍योङ थे सहरला ग्‍यामला गुङग्‍याम तबान निबा मुबा। थे स्‍योङला कुनी न्‍हीरीन जुकजुकधोनाला जुनी पिन्‍बा दोङ मुबा। थे दोङरी लाएनोनदङसे थरी थरीला रो रोमुबा। थेरी दिङ गिकरी च्‍युक न्‍ही थरीला रो रोमुबा। थे दोङला भा चा य्‍हुल य्‍हुलला म्‍हिगदेदा खम्‍ना लबा मन मुबा।

३ दाहेन्‍से थे सहररी मुबा खजिबै स्‍हेदा परमेश्‍वरसे आकेः।†

परमेश्‍वरदेन थार्बा पिन्‍बा ग्‍यु बोगोला ठि थे सहररीन तला, ओच्‍छे थेला म्‍हिगदेसे थेदा तेन्‍ना।

४ थेनीगदेसे परमेश्‍वरला स्‍य्‍हाल म्राङ्ला, ओच्‍छे थेनीगदेला ङोरी थेला मिन भ्रिबा तला।

५ थे सहररी दोःसी खाइमै म्‍हुन आत। थेनीगदेदा नाङसलदेन धिनीला य्‍हाल आतोः। तिग्‍दा भिसम परमप्रभु परमेश्‍वरनोन थेनीगदेला य्‍हाल दोला। ओच्‍छे थेनीगदेसे थेरी सदन शासन लला।

६ स्‍वर्गदूतसे ङादा चुह्रङ् भिसी भिजी, “चु बचन विश्‍वास लखम्‍बादेन सत्‍य मुला। अगमवक्तागदेदा ह्राङला आत्‍मा पिन्‍बा परमप्रभु परमेश्‍वरसे ह्राङला गे लबा म्‍हिगदेदा योनान तबा तामगदे उन्‍बाला लागिरी स्‍वर्गदूत पुइखबा मुला।”

येशू योनान फेप्‍खबान मुला

७ येशूसे चुह्रङ् भिसी सुङ्जी, “च्‍यागो, ङा योनान खबान मुला! चु किताबरी भ्रिबा अगमवाणीला बचन अन्‍छार भ्रबागदे परमेश्‍वरग्‍याम मोलम याङ्बागदे हिन्‍ना।”

८ चु जम्‍मान ताम थेःबादेन म्राङ्बा ङा यूहन्‍ना हिन्‍ना। ङाइ चु जम्‍मान ताम थेःबादेन म्राङ्माहेन्‍से ङादा चु ताम उन्‍बा स्‍वर्गदूतदा फ्‍या लबारी ङा कू तजी।

९ तर थेसे ङादा चुह्रङ् भिसी भिजी, “च्‍यागो, एसे चुह्रङ् लबारी आत। ङा मी एदेन एला ज्‍योज्‍यो आले अगमवक्तागदे ओच्‍छे चु किताबरी भ्रिबा ताम ङ्‌यान्‍बागदे ह्रङ्‌बा परमेश्‍वरला गे लबा ह्रो जे हिन्‍ना। परमेश्‍वरदा जे फ्‍या लसी तेन्‍गो।”

१० जमाहेन्‍से थे स्‍वर्गदूतसे ङादा चुह्रङ् भिसी भिजी, “चु किताबरी भ्रिबा अगमवाणीला बचन आपाङ्ना कुटिसी थाचिउ। तिग्‍दा भिसम चु जम्‍मान तामगदे तबारी छ्‌याइबा मुला।

११ नइबा गे लबा म्‍हिसे नइबान गे लसी चिगै, पेःबा खबा गे लबा म्‍हिसे पेःबा खबान गे लसी चिगै, ज्‍यबा गे लबा म्‍हिसे ज्‍यबा गे लसीन चिगै, ओच्‍छे तिगै दोष आरेबा म्‍हिसे तिगै दोष आरेबा गे लसीन चिगै।”

१२ येशूसे चुह्रङ् भिसी सुङ्जी, “च्‍यागो, ङा योनान खबान मुला! ङा इनामदेन सजाय भसी खला। जमाहेन्‍से ङाइ जम्‍मान म्‍हिगदेदा थेनीगदेसे लबा गे अन्‍छार इनामदेन सजाय पिन्‍ना।

१३ अल्‍फादेन ओमेगा, ङाच्‍छादेन लिच्‍छा ओच्‍छे शुरु लबादेन जिन्‍ना लबा ङानोन हिन्‍ना।

१४ “जुकजुकधोनाला जुनी पिन्‍बा दोङला रो चबा हक याङ्‌बारीदेन सहरला म्रापगदेग्‍याम न्‍हङरी वाङ्‌म्‍याङ्‌गै भिसी ह्राङ ह्राङला क्‍वान ख्रुबागदे† चा परमेश्‍वरग्‍याम मोलम याङ्बागदे हिन्‍ना।

१५ तर नगी ह्रङ्‌बा म्‍हिगदे, टुनामुना लबागदे, स्‍य्‍हान्‍दोदेन छ्‌याम ब्रेल्‍सी भ्रबागदे, म्‍हि साइबागदे, मूर्तिदा तेन्‍बागदे, लुसीला ताम सेम निबागदेदेन लुसीला ताम अन्‍छार भ्रबागदे चा सहरला मङग्‍यार तला।

१६ “ङा येशूसे मण्‍डलीगदेरी मुबा जम्‍मादान चु तामगदे था तना लबाला लागिरी एनीगदे मुबा ग्‍लारी ङाला दूत पुइखबा मुला। दाऊद ग्‍लेला मुल सन्‍तान ङानोन हिन्‍ना। ओच्‍छे स्‍य्‍होला झक्‍झक्‍बा सारएनोन ङानोन हिन्‍ना।”†

१७ परमेश्‍वरला आत्‍मादेन चाङछारसे “फेप्‍खउ” भिसी भिला। जुन म्‍हिसे थे ताम थेःला थेसेनोन “फेप्‍खउ” भिसी भिगै। जुन म्‍हिदा क्‍युइ फुइला थे खसी जुकजुकधोनाला जुनी पिन्‍बा क्‍युइ ओह्रङ्नोन थुङ्‌गै।

१८ च्‍यागो, चु किताबरी भ्रिबा अगमवाणीला बचन थेःबा म्‍हिगदेदा ङाइ पाङ्ला।

चुदे खालै म्‍हिसे चु किताबरी भ्रिबा तामरी अर्गु ताम काप्‍जी भिसम चु किताबरी भ्रिबा जम्‍मान आपत विपतगदे परमेश्‍वरसे थेदा काप्‍सी पिन्‍ना।

१९ ओच्‍छे खालै म्‍हिसे चु अगमवाणीला किताबरी भ्रिबा बचनग्‍याम तिगै ताम तेःजी भिसम चु किताबरी भ्रिबा जुकजुकधोनाला जुनी पिन्‍बा दोङदेन परमेश्‍वरला सहरग्‍याम थेसे याङ्तोःबा हक परमेश्‍वरसे थेग्‍याम ब्‍यन्‍ना।

२० चु जम्‍मान तामगदे उन्‍बादेन सुङ्‌बासे चुह्रङ् भिसी सुङ्बा मुला, “हिन्‍ना, ङा योनान खबान मुला।”

आमेन, फेप्‍खउ, प्रभु येशू।

२१ परमेश्‍वरला जम्‍मान म्‍हिगदेदेन छ्‌याम प्रभु येशूला दयामाया तगै। आमेन।

† 

२२:१ “स्‍फटिक” भिबा चा सिसा ह्रङ्‌बान झक्‍झक्‍बा सफा स्‍हे हिन्‍ना।

† 

२२:३ चु पदरी “आकेः” भिबा चा सराप आयु भिबा हिन्‍ना।

† 

२२:१४ “ह्राङ ह्राङला क्‍वान ख्रुबागदे” भिबा चा येशूदा विश्‍वास लसी येशूला काग्‍याम पापला दोष मेटब तबा म्‍हिगदे हिन्‍ना।

† 

२२:१६ “स्‍य्‍होला झक्‍झक्‍बा सारएनोन ङानोन हिन्‍ना” भिबा चा थार्बा पिन्‍बा ख्रीष्‍टसे ह्राङलान छार धुइ शुरु लला भिबा हिन्‍ना।

गाह्रो छिकगदेला अर्थ

१

अगमवक्ता – अगमवक्ता भिबा चा परमेश्‍वरसे उन्‍बा तामदेन सुङ्बा ताम म्‍हिगदेदा पाङ्सी पिन्‍बा म्‍हि हिन्‍ना। परमेश्‍वरसे ह्राङसे धम्‍बा म्‍हि इस्राएलीगदेला गुङरी शमूएल, दानिएल, यशैया, यर्मिया ह्रङ्‌बा अगमवक्तागदे पुइखबा मुबा। पुरानो कबुलला कोइ कोइ किताबगदे परमेश्‍वरसे कुल्‍बा अन्‍छार चुनोन अगमवक्तागदेसे भ्रिबा हिन्‍ना। परमेश्‍वरसे थार्बा पिन्‍बा ग्‍ले गिक पुइखला भिसी चुगदेसे ङाच्‍छान पाङ्बा मुबा (यशैया ५३ अध्‍यायरी स्‍हीगो)। परमेश्‍वरसे जम्‍मान म्‍हिगदेला निसाफ लबादेन जम्‍बुलिङ नाश तबा भन्‍दा ङाच्‍छा तिग तला भिबा तामगदेला बारेरीनोन चुगदेसे ङाच्‍छान पाङ्बा मुबा।

येशू ख्रीष्‍टला चेलागदेसे शुरु लबा मण्‍डलीगदेरीनोन अगमवक्तागदे थोन्‍बा मुला (मुल चेला २:१७-१८; ११:२७; १५:३२; १९:६; २१:८-१०; १ कोरिन्‍थी ११:४-५; १ तिमोथी ४:१४ स्‍हीगो)। मण्‍डलीला अगमवक्तागदे चा मण्‍डलीला ज्‍योज्‍यो आले, नाना, आङागदेदा विश्‍वासरी छर्ना लबादेन कोङ्‌ना लबारी ओच्‍छे आँट पिन्‍बाला लागिरी परमेश्‍वरसे कुल्‍बा ताम पाङ्बा मोलम याङ्बा म्‍हिगदे हिन्‍ना (१ कोरिन्‍थी १४:३, ३१; १ थेसलोनिकी ५:२० स्‍हीगो)।

अङगुरला निङगु – इस्राएल य्‍हुल्‍सारी ङाच्‍छाहेन्‍सेन अङगुरला खेती लमुबा। अङगुर रोबासे लमा थेला म्‍हिगदेसे अङगुर म्‍हर्सी अङगुरला निङगु थुङ्मुबा। म्‍हर्बा अङगुरला खुगु तिगै ताङरी थान्‍सी ज्‍यना लसी म्रुइ आलनी भिसम योनान न्‍होङ्मुबा। चुह्रङ् लसी म्‍हर्बा अङगुरला खुगु थान्‍होङ्‌गै भिसी ओन्‍मा ओन्‍मा ढिला ताङरी थान्‍मुबा। अङगुरला लेप्‍से थे ढिला ताङ लेप्‍सी निमा अङगुरला खुगु फ्‍योसी ढिला ताङ भोसी निमुबा (मत्ती ९:१७; मर्कूस २:२१; लूका ५:३६ स्‍हीगो)।

चुह्रङ् लसी फ्‍योबा अङगुरला खुगुदा “अङगुरला निङगु” भिसी पाङ्मुबा। निङगु भिमैछ्‌याम य्‍हाङसे भाप फुम्‍बारी युमाहेन्‍से थोन्‍बा खुगुदा घोमुला। तर चु अङगुरला निङगु चा थेह्रङ्बा निङगु आहिन।

अञ्‍जीर – “अञ्‍जीर” भिबा चा थरी गिकला दोङ हिन्‍ना। चु दोङरी चबारी तबा थरी गिकला रो रोमुला। चु दोङला रो चा च्‍यामा मगु ह्रङ्‌बान तमुला। ओच्‍छे रोबाएनोन मगु ह्रङ् लसीन हाँगा हाँगारी रोमुला। तर चुला भा चा मगुला भन्‍दा जजाकी बेग्‍लै खमुला। (मत्ती ७:१६; २१:१९-२१; २४:३२; मर्कूस ११: १३, २०-२१; १३: २८; लूका १३: ६-७; १९:४; २१:२९; यूहन्‍ना १:४८, ५०; याकूब ३:१२; उन्‍बा ताम ६:१३)।

अब्राहाम – “अब्राहाम” भिबा म्‍हि यहूदीगदेला म्‍हेमेगदे न्‍हङरी जम्‍मान भन्‍दा ङाच्‍छाला मुबा। थे ख्रीष्‍ट फेप्‍खबा धुइ भन्‍दा ङाच्‍छान ओस्‍पन हजार न्‍ही दिङ ङाच्‍छा ऊर भिबा य्‍हुल्‍सारी न्‍हबा मुबा। थे य्‍हुल्‍सा दान्‍देला इराक भिबा य्‍हुल्‍सारी परब तमुला। परमेश्‍वरसे थेदा अर्गु य्‍हुल्‍सारी निउ भिसी कुल्‍जी (उत्‍पत्ति १२:१)। थे य्‍हुल्‍सा चा परमेश्‍वरसे अब्राहामदेन थेला कोलागदेदा “ङाइ पिन्‍ना” भिसी कबुल लबा य्‍हुल्‍सा मुबा (उत्‍पत्ति १२:७)। थे य्‍हुल्‍सा चा दान्‍देला इस्राएल य्‍हुल्‍सा हिन्‍ना। “एला सन्‍तानदा ङाइ घ्रेन य्‍हुल स्‍होला, ओच्‍छे थेनीगदेग्‍यामसेन जम्‍बुलिङ नाङलान म्‍हिगदेसे मोलम याङ्ला” भिसी परमेश्‍वरसे अब्राहामदा सुङ्बा मुबा (उत्‍पत्ति १२:२-३)। थे य्‍हुल चा यहूदी य्‍हुल हिन्‍ना। ओच्‍छे यहूदी य्‍हुलग्‍याम खबा मोलम चा येशू ख्रीष्‍ट हिन्‍ना। येशू ख्रीष्‍ट अब्राहामला वंशग्‍याम जम्‍बुलिङला जम्‍मान म्‍हिगदेदा थार्ना लबा म्‍हि दोःसी फेप्‍खजी।

अर्गु ग्‍योइ पाङ्बा – “अर्गु ग्‍योइ पाङ्बा” भिबा चा खाइमै आलोप्‍बा ग्‍योइदेन स्‍वर्गदूतला ग्‍योइरी पाङ्बा हिन्‍ना। चु परमेश्‍वरला आत्‍मासे पिन्‍बा मोलम हिन्‍ना। चु मोलमला बारेरी मुल चेलागदेला गे २:४; १०:४६; १९:६; १ कोरिन्‍थी १२:१०, २८-३०; १३:१; १४:२ स्‍हीगो। १ कोरिन्‍थी १४:२-४, १३-१७ अन्‍छार अर्गु ग्‍योइ पाङ्बा मोलम चा परमेश्‍वरदेन छ्‌याम ताम लबाला लागिरी परमेश्‍वरला आत्‍मासे पिन्‍बा मोलम हिन्‍ना।

चुदे अर्गु ग्‍योइरी पाङ्बा ताम घोखम्‍बा म्‍हि मुसम चु अर्गु ग्‍योइ मण्‍डलीरीनोन पाङ्‌खम्‍ला (१ कोरिन्‍थी १४:५-६, २६-३९ स्‍हीगो)। चुनोन मोलमदा छार ग्‍योइ पाङ्बा भिसीनोन पाङ्बा मुला (मर्कूस १६:१७ )।

अर्गु य्‍हुलला म्‍हि – बाइबलरी यहूदी धर्म आतेन्‍बागदे जम्‍मादान “अर्गु य्‍हुलला म्‍हि” भिसी पाङ्बा मुला। यहूदीगदेसे अर्गु य्‍हुलला म्‍हिगदेदा जजा य्‍हुलला म्‍हि भिसी म्‍हन्‍मुबा। तिग्‍दा भिसम येशू ख्रीष्‍ट फेप्‍खबा भन्‍दा ङाच्‍छा अर्गु य्‍हुलला म्‍हिगदेसे छोन्‍बो परमेश्‍वरदा विश्‍वास आलमुबा। बरु थेनीगदेसे थरी थरीला आहिन्‍बा ल लुदेन मूर्तिगदेला पूजा लमुबा। थेतबासेलमा यहूदीगदेसे थेनीगदेदा आज्‍यबा म्‍हि भिसी म्‍हन्‍मुबा।

येशू ख्रीष्‍ट यहूदीगदेदा जे आहिन, तर जम्‍बुलिङला जम्‍मान म्‍हि य्‍हुलदा थार्ना लबारी फेप्‍खजी (यूहन्‍ना ३:१६)। पत्रुससे थेःना लमा अर्गु य्‍हुलला म्‍हिगदे न्‍हङरी कर्नेलियस भिबा म्‍हिसे जम्‍मान भन्‍दा ङाच्‍छा ख्रीष्‍टदा विश्‍वास लजी (मुल चेलागदेला गे १०:४४-४८)। मुल चेला पावलदा अर्गु य्‍हुलला म्‍हिगदेदा ख्रीष्‍टला बारेरी थेःना लबाला लागिरी धम्‍जी। पावलसे थेःना लबा ख्रीष्‍टला समाचार अर्गु य्‍हुलला म्‍हिगदेला गुङरी धोजी, ओच्‍छे थेनीगदे न्‍हङला ल्‍हानान म्‍हिगदेसे विश्‍वास लजी (मुल चेला ९:१५; २२:२१; गलाती २:९)।

आदम – आदम चा परमेश्‍वरसे जम्‍मान भन्‍दा ङाच्‍छा स्‍होबा म्‍हि हिन्‍ना। हिब्रू ग्‍योइरी आदमला अर्थ चा “म्‍हि” भिबा हिन्‍ना। परमेश्‍वरसे थेदा ह्राङ ह्रङ्‌बान स्‍होबा मुबा। चुनोन आदमसे परमेश्‍वरसे कुल्‍बा ताम आङ्‌यान्‍ना जम्‍मान भन्‍दा ङाच्‍छा पाप लबा मुबा। आदमसे पाप लबासे लमा, थे धुइहेन्‍से जम्‍बुलिङला जम्‍मान म्‍हिगदे पापी दोबा हिन्‍ना। १ कोरिन्‍थी १५:४५ पदरी चुह्रङ् भिसी भ्रिबा मुला, “येशू ख्रीष्‍ट चा लिच्‍छा फेप्‍खबा ‘आदम’ हिन्‍ना”। ओच्‍छे ङाच्‍छाला म्‍हि आदम चा जम्‍मान म्‍हि य्‍हुलला म्‍हेमे मुबा। ङाच्‍छाला आदमग्‍याम चा नाश तसी निबा ल्‍हुइ जे याङ्मुबा, तर लिच्‍छा फेप्‍खबा आदम येशू ख्रीष्‍टग्‍याम चा विश्‍वास लबागदेसे जुकजुकधोनाला जुनी याङ्मुला (लूका ३:३८; रोमी ५:१२-१५; १ कोरिन्‍थी १५:२२, ४५-४७; १ तिमोथी २:१३-१४; यहूदा १४)।

आमेन – “आमेन” भिबा चा थेह्रङ्बान तगै भिबा हिन्‍ना। गिकसे प्रार्थना लबा धुइरी स्‍य्‍हान्‍दोसे आमेन भिबा चा थेह्रङ्बान तगै भिबा हिन्‍ना।

इसहाक – चु इसहाक चा इस्राएलीगदेला म्‍हेमे अब्राहामदेन साराला झा हिन्‍ना। थे परमेश्‍वरसे कबुल लबा अन्‍छार अब्राहामदेन सारा खेप्‍बा खुइ दोःसी जिन्‍बा धुइरी न्‍हबा मुबा। थे अब्राहामदेन साराला गिकजेन झा मुबा (मुल चेला ७:८; रोमी ९:७; हिब्रू ११:९-१२, १७-१९ स्‍हीगो)।

इस्राएल – छार कबुलरी “इस्राएल” भिबाला अर्थ चा यहूदी य्‍हुल हिन्‍ना, अथवा अब्राहामला झा इसहाकला जम्‍मान सन्‍तानगदे हिन्‍ना। तर ग्‍ला गिकरी पावलसे विश्‍वासग्‍याम आत्‍मारी अब्राहामला सन्‍तान दोबागदेदाएनोन “इस्राएल” भिसी पाङ्बा मुला (गलाती ६:१६)।

पुरानो कबुलरी परमेश्‍वरसे अब्राहामला छाया याकूबदा “इस्राएल” मिन थान्‍बा मुबा (उत्‍पत्ति ३५:१०)। याकूबला च्‍युक न्‍ही झागदे मुबा, थेनीगदेग्‍यामसेन इस्राएलला च्‍युक न्‍ही वंशगदे थोन्‍जी (उत्‍पत्ति ३५:२३-२६)। थेतबासेलमा चु च्‍युक न्‍ही वंश “इस्राएलला सन्‍तान” दोबा मुला।

एलिया – एलिया चा पुरानो कबुलला धुइरी इस्राएलीगदेला गुङरी गे लबा घ्रेन अगमवक्ता गिक मुबा याकूब ५:१७। एलियासे आलोङ्नान नइबा गे लबा ग्‍लेगदेदेन मूर्तिदा तेन्‍बा इस्राएलीगदेदा जम्‍मान ताम पाङ्सी पिन्‍मुबा। परमेश्‍वरसे म्‍हिगदेदा पापग्‍याम थार्ना लबारी ख्रीष्‍ट फेप्‍खबा भन्‍दा ङाच्‍छा म्‍हिगदेदा ख्रीष्‍टला बारेरी घोना लबाला लागिरी एलिया खला भिसी यहूदीगदेसे म्‍हन्‍मुबा। बप्‍तिस्‍मा पिन्‍बा यूहन्‍ना एलिया ह्रङ्‌बान मुबा (मत्ती ११:१४; लूका १:१७)।

एसाव – इसहाकला जौल्‍या झा न्‍ही मुबा। थेबाला मिन एसाव ओच्‍छे च्‍याङ्‍बाला मिन याकूब मुबा। तर तिरेकुनु फोख्रेन्‍सी सिइनोन लबासे लमा एसावसे थेबा झासे याङ्तोःबा अधिकार ह्राङला आले याकूबदा चूङ्‌जी (उत्‍पत्ति २५: २९-३४)। परमेश्‍वरसे धम्‍बा म्‍हिगदे चुनोन याकूबला सन्‍तान मुबा। तर एसावला सन्‍तान आहिन (रोमी ९:१०-१३; हिब्रू ११:२०; १२:१६-१७)।

कबुल – “कबुल” भिबा चा म्‍हि न्‍हीला गुङरी तिगै तामरी पक्‍का लबा ताम हिन्‍ना। बाइबलरी भ्रिबा अन्‍छार परमेश्‍वरसे “ङाइ एनीगदेदा मोलम पिन्‍ना” भिसी यहूदीगदेदेन छ्‌याम कबुल गिक लबा मुबा (उत्‍पत्ति १५:१८; प्रस्‍थान १९:५-६; २ शमूएल २३:५)। तर कबुलदेन छ्‌यामनोन परमेश्‍वरसे यहूदीगदेला लागिरी ठिमएनोन स्‍होसी पिन्‍जी। यहूदीगदे थे ठिम अन्‍छार भ्रतोःबा मुबा,

तर पुरानो कबुलरी भ्रिबा अन्‍छार यहूदीगदे परमेश्‍वरला ठिम अन्‍छार आभ्रनी। परमेश्‍वरसे कुल्‍बा ताम आङ्‌यान्‍बासे लमा परमेश्‍वरदेन थेनीगदेला गुङरी लबा कबुल भ्‍याङ्‍जी। थे कबुलला साटोरी परमेश्‍वरसे म्‍हिगदेदेन छ्‌याम छार कबुल गिक लजी। थे कबुल चा जुन जुन म्‍हिसे थेला गिकजेन झा येशूदा विश्‍वास लला थेनीगदेदा परमेश्‍वरसे थार्ना लला भिसी लबा कबुल हिन्‍ना। चु छार कबुलला बारेरी यर्मिया ३१:३१-३४; हिब्रू ८:६-१३ पदरी भ्रिबा मुला।

कयिन – “कयिन” भिबा म्‍हि चा आदमदेन हव्‍वाला थेबा झा मुबा। कयिनसे फुल्‍बा बलि परमेश्‍वरदा सेम आनिनी। तर थेला आले हाबिलसे फुल्‍बा बलि चा परमेश्‍वरदा सेम निजी। चु म्राङ्सी कयिनसे डाह लसी ह्राङलान आले हाबिलदा साइजी। थेतबासेलमा परमेश्‍वरसे कयिनदा सदन दुख याङ्सी जम्‍बुलिङरी कोर्सी भ्रबा तगै भिसी सुङ्जी (उत्‍पत्ति ४:१-१५; हिब्रू ११:४; यहूदा ११)।

क्रुस – सिङ गिकरी अर्गु सिङ गिक पेरो लसी ठोक्‍सी स्‍होबा स्‍हेदा क्रुस भिमुला। रोमी ग्‍याल्‍बोला धुइरी रोमीगदेसे अपराधीगदेदा सिबाला सजाय पिन्‍मा चुह्रङ्बान क्रुसरी टाँगब लसी साइमुबा। अपराधीदा क्रुसरी या काङरी खिल ठोक्‍सी टाँगब लमुबा (यूहन्‍ना १९:३१-३३)।

येशू ख्रीष्‍टदाएनोन सिबाला सजाय पिन्‍मा रोमीगदेसे क्रुसरी टाँगब लबा मुबा। थेतबासेलमा जम्‍मान ख्रीष्‍टियानगदेला लागिरी क्रुस चा म्‍हिगदेला पापला लागिरी येशू बलि दोःसी सिबाला मुल चिनु हिन्‍ना। चुह्रङ् लसी क्रुसरी सिसी य्‍हाङला पापला लागिरी य्‍हाङसे नातोःबा सिबाला सजाय येशूसे नाजी (मर्कूस १०:४५)।

खतना – ह्रेम्‍कोलाला च्‍याम स्‍योर्बा स्‍हेला च्‍योदोला बढी तबा ढि थाबादा “खतना” लबा भिमुला। परमेश्‍वरसे अब्राहामदेन थेला जम्‍मान सन्‍तानदा खतना लउ भिसी कुल्‍जी। थे खतना लबा चा परमेश्‍वरसे यहूदीगदेदेन छ्‌याम लबा कबुलला चिनु मुबा (उत्‍पत्ति १७:९-१४)। न्‍हसी भ्रेःरे तमाकुनु खतना लदोमुबा। चुह्रङ् लसी खतना लबा चा यहूदी हिन्‍ना भिसी ङोसेबाला लागिरी ल्‍हुइरी लबा चिनु हिन्‍ना। तसैनोन खतना लसी थार्बा आयाङ्‌ (गलाती ५:६)। पाङ्‌नोन तोःमा ल्‍हुइरी लबा खतना चा पक्‍का यहूदी दोबा चिनुएनोन आहिन (रोमी २:२८-२९)। थेतबासेलमा अर्गु य्‍हुलला ख्रीष्‍टियानगदेसे खतना लआतोः (मुल चेला १५:५-११)।

खमीर – चु गेङरी युबा सोडादेन ब्रमा ह्रङ्‌बान हिन्‍ना। गेङ ख्राङ्बाला लागिरी ब्रा ज्‍योप्‍मा जजाकी खमीर युजी भिसम गेङ भोमुला, ओच्‍छे भाप स्‍होमा कानरी जजाकी ब्रमा युजी भिसम जम्‍मान कान भाप दोमुला। जजाकी खमीर युसी ब्रा ज्‍योप्‍मा जम्‍मान गेङ भोना लबादेन जजाकी ब्रमा युसी मोल्‍मा जम्‍मान कान भाप दोना लबा ह्रङ्नोन म्‍हि गिकसे पाप लजी भिसम जम्‍मान म्‍हिदा न्‍होङ्ना लमुला भिसी बाइबलरी पाङ्बा मुला (मत्ती १३:३३; १ कोरिन्‍थी ५:६-९)।

ख्रीष्‍ट – ख्रीष्‍टला अर्थ चा धम्‍बा म्‍हि हिन्‍ना। ख्रीष्‍ट भिबा छिक ग्रीक ग्‍योइग्‍याम खबा हिन्‍ना। हिब्रू ग्‍योइरी ख्रीष्‍टदा मसीह भिमुला। पुरानो कबुलला धुइरी ग्‍ले स्‍होतोःबा म्‍हिदा अगमवक्तागदेसे थे म्‍हिला थोबोरी छ्‌युगु फोर्सी धम्‍बा ठिम मुबा। हिब्रू ग्‍योइरी मसीह छिकदेन ग्रीक ग्‍योइरी ख्रीष्‍ट भिबा छिकला अर्थ गिकनोन हिन्‍ना। येशूएनोन थार्बा पिन्‍बा ग्‍ले तबासे लमा ख्रीष्‍ट भिसी पाङ्बा मुला। तिग्‍दा भिसम म्‍हिगदेदा पापग्‍याम थार्ना लबाला लागिरी परमेश्‍वरसे येशूदा धम्‍सी जम्‍बुलिङरी पुइखबा मुबा। ओच्‍छे ख्रीष्‍ट चा येशूला अर्गु मिननोन हिन्‍ना।

ख्रीष्‍टदेन छ्‌याम गिक तबा – “ख्रीष्‍टदेन छ्‌याम गिक तबा” भिबाला अर्थ चा “ख्रीष्‍टदा विश्‍वास लबा” भिबा हिन्‍ना। ओच्‍छे सेमहेन्‍सेन विश्‍वास लसी ख्रीष्‍टसे कुल्‍बा अन्‍छार भ्रसी थेदेन छ्‌यामनोन संगती लबा हिन्‍ना। ख्रीष्‍टदेन छ्‍याम गिक तमाहेन्‍से य्‍हाङसे थेदा सेमहेन्‍सेन ङोसेला ओच्‍छे थेग्‍याम मोलम याङ्ला। य्‍हाङसे याङ्बा स्‍वर्गला जम्‍मान मोलम चा ख्रीष्‍टदेन छ्‌याम मुला (एफिसी १:३)। य्‍हाङ ख्रीष्‍टदेन छ्‌याम गिक तमाहेन्‍से छार म्‍हि दोला, ओच्‍छे य्‍हाङसे छार जुनी याङ्ला (२ कोरिन्‍थी ५:१७)।

गन्‍धक – चु च्‍यामा युङबा ह्रङ्‌बान म्राङ्‌मुला। चुला छोन उर तमुला। चु मेरी युसम तुरुन्‍तन लुङ्मुला। लुङ्बा धुइरी पिङगै मे ल्‍हाम थोन्‍मुला, ओच्‍छे थाङ खमुला। चुह्रङ्बा स्‍हे सलाईला काटीरीनोन दोङ्बा तमुला। ओच्‍छे चु बारूद स्‍होमाएनोन दोङ्‍मुला। बाइबलरी चा ख्रीष्‍टदा विश्‍वास आलबा म्‍हिगदेदा मेदेन गन्‍धकसे नाश लबा धुइरी गाते दुख याङ्ला भिबा तामला लागिरी मेदेन गन्‍धक भिबा छिक चलब लबा मुला (लूका १७:२९; उन्‍बा ९:१७-१८; १४:१०; १९:२०; २०:१०; २१:८)।

ग्रीक, ग्रीक ग्‍योइ – “ग्रीक” भिबा चा ग्रीक य्‍हुल्‍साला म्‍हिगदेदा पाङ्बा हिन्‍ना। थे धुइरी चु म्‍हिगदे सेबा घोबादेन पढब लबा मुबा। थेनीगदेएनोन अर्गु य्‍हुलला म्‍हिगदे मुबा। थेनीगदेसे छार कबुलला धुइरी ल्‍हानान ग्‍लारी शासन लबा मुबा। थेनीगदेसे शासन लबा जम्‍मान ग्‍लारी ग्रीक ग्‍योइ पाङ्‌बादेन ग्रीक रिमठिम तेन्‍मुबा। थेतबासेलमा छार कबुलला किताबएनोन ग्रीक ग्‍योइरी भ्रिबा मुबा।

जम्‍बुलिङला म्‍हिगदे – बाइबलरी “जम्‍बुलिङला म्‍हिगदे” भिबा चा खास लसी येशू ख्रीष्‍टदा विश्‍वास आलबा म्‍हिगदेदा पाङ्बा हिन्‍ना। चु म्‍हिगदे ह्राङला सेमरी जे लइ म्‍हन्‍बा थेनोन लसी भ्रमुला। ओच्‍छे जम्‍बुलिङला धन सम्‍पत्तिला लिच्‍छा भ्रबादेन लोभ, डाह लसी भ्रबा तमुला। थेनीगदे जम्‍बुलिङदा शासन लबाला तहरी भ्रमुला।

जुकजुकधोनाला जुनी – “जुकजुकधोनाला जुनी” भिबा चा ख्रीष्‍टग्‍याम याङ्बा खाइमै आसिबा जुनी हिन्‍ना। येशूदा विश्‍वास लमैछ्‌याम म्‍हिसे जुकजुकधोनाला जुनी याङ्बारी छ्‍याइमुला (यूहन्‍ना ३:३, ५)। जुकजुकधोनाला जुनी भिबा चा परमेश्‍वरदेन छ्‌याम सदन संगती लबा हिन्‍ना। चु संगती य्‍हाङसे विश्‍वास लमाहेन्‍से जम्‍बुलिङरी शुरु तला ओच्‍छे य्‍हाङ सिमाहेन्‍से स्‍वर्गरी तला। थेतबासेलमा येशूदा विश्‍वास लबा म्‍हिगदे काल म्राङ्सी लोङ्आतोः। तिग्‍दा भिसम विश्‍वास लबा म्‍हिगदेला आत्‍मा खाइमै आसि। थेनीगदेला आत्‍मा सदन सोला (यूहन्‍ना ११:२५-२६)।

ठिम – बाइबलरी पाङ्बा ठिम चा यहूदी ठिम हिन्‍ना। यहूदीगदेला मुल ठिम चा परमेश्‍वरसे कुल्‍बा गोर च्‍युइ ताम हिन्‍ना। चु तामगदे चा यहूदी य्‍हुलला म्‍हिगदेदा पिन्‍बाला लागिरी परमेश्‍वरसे युङबाला गोर न्‍ही पाटीरी भ्रिसी मोशादा पिन्‍बा मुबा। चु बाहेक अर्गु ल्‍हानान रिमठिमगदे परमेश्‍वरसे मोशादा पिन्‍जी। थे रिमठिमगदे प्रस्‍थान, लेवी, व्‍यवस्था भिबा किताबगदेरी भ्रिबा मुला। यहूदीगदेला चुह्रङ्बा रिमठिमगदे ओस्‍पन ग्‍यार्जा ढु ते मुला। चु जम्‍मादान ग्‍ला गिकरी पोप लसी “ठिम” भिमुला।

परमेश्‍वरसे कुल्‍बा गोर च्‍युइ तामगदेदेन रिमठिमगदे ज्‍यना लसी ङ्‌यान्‍जी भिसम थार्बा याङ्ला भिसी यहूदीगदेसे म्‍हन्‍बा मुबा। तर छार कबुल अन्‍छार खालैसेन परमेश्‍वरसे कुल्‍बा तामदेन रिमठिमगदे सदन ठिक लसी ङ्‌यान्‍सी भ्रबारी आखम (गलाती ३:१०; याकूब २:१०)। थेतबासेलमा ठिमग्‍याम खालैनोन परमेश्‍वरदा सेम निबा म्‍हि दोबारी आखम। ओच्‍छे ठिम अन्‍छारला गेग्‍यामएनोन खालैसेन थार्बा याङ्बारी आखम (गलाती २:१५-१६)। ख्रीष्‍ट चा म्‍हिगदेदा ठिमला तहग्‍याम फेसी थार्बा याङ्बा सत्‍य ग्‍याम उन्‍बाला लागिरी फेप्‍खजी (रोमी ८:१-४)। थे सत्‍य ग्‍याम चा येशू ख्रीष्‍ट ह्राङनोन हिन्‍ना (यूहन्‍ना १४:६)।

तहरी थान्‍बा – “तहरी थान्‍बा” भिबा चा खालैसे ह्राङसे म्‍हन्‍बा अन्‍छार ज्‍यबा ग्‍यामरी भ्रपुङ्बा हिन्‍ना। थेतबासेलमा य्‍हाङ सोजो तसी ज्‍यबा ग्‍यामरी भ्रखम्‍ला।

आबा आमासे ह्राङला कोलागदेदा ज्‍यबा ताम लोप्‍बारीदेन ज्‍यबा ग्‍यामरी भ्रगै भिसी तहरी थान्‍मुला। थेह्रङ् लसीन परमेश्‍वरसेनोन ख्रीष्‍टदा विश्‍वास लबागदेदा तहरी थान्‍मुला। जम्‍मान ख्रीष्‍टियानगदेला तिगै मी तिगै गल्‍तीदेन कमजोर तला, ओच्‍छे य्‍हाङ तिगै दोष आरेबादेन ह्राङदा सेम निबा म्‍हि भिसी परमेश्‍वरसे य्‍हाङग्‍याम थेह्रङ्बा तामगदे भ्‍याङ्बारी म्‍हाइमुला।

ङाच्‍छा ख्रीष्‍टदा विश्‍वास आलमा य्‍हाङदा पापसे थेला तहरी थान्‍मुबा। तर ख्रीष्‍टदा विश्‍वास लमाहेन्‍से य्‍हाङ परमेश्‍वरला आत्‍माला तहरी मुला। पापसे तहरी थान्‍बा म्‍हिगदेदा आज्‍यबादेन पाप गे जे लपुङ्मुला। ओच्‍छे परमेश्‍वरला आत्‍मासे तहरी थान्‍बा म्‍हिगदेदा चा सदन परमेश्‍वरदा सेम निबा गे लपुङ्मुला।

तिगै दोष आरेबा, चोखो – येशूदा विश्‍वास लमाहेन्‍छे परमेश्‍वरसे य्‍हाङदा तिगै दोष आरेबादेन चोखो म्‍हि दोगै भिसी म्‍हन्‍मुला। बचनरीनोन चुह्रङ्‌ भिसी भ्रिबा मुला “जम्‍मान म्‍हिगदेदेन छ्‌याम ढिक्‍सी चिबारीदेन परमेश्‍वरला ङाच्‍छा तिगै दोष आरेबा म्‍हि दोबारी भङ लउ। तिग्‍दा भिसम परमेश्‍वरला ङाच्‍छा तिगै दोष मुसम खालैसेन परमप्रभुदा म्राङ्बारी आखम” (हिब्रू १२:१४)।

येशू ख्रीष्‍टदा विश्‍वास लमाहेन्‍से य्‍हाङदा परमेश्‍वरला लागिरी फेसी थान्‍बा तला। थेतबासेलमा य्‍हाङ परमेश्‍वरला म्‍हि हिन्‍ना। दाहेन्‍से य्‍हाङ तिगै दोष आरेबा म्‍हि ह्रङ्‌बान दोःसी भ्रतोःला।

तिरो दुइबा – छार कबुलला धुइरी तिरो दुइबा म्‍हिगदेसे रोमी सरकारग्‍याम तलब आयाङ्‌ मुबा। तलबला साटोरी थेनीगदेसे म्‍हिगदेग्‍याम खम्‍देधोना ल्‍हाना टाङगा किन्‍बारी म्‍हाइमुबा। म्‍हिगदेग्‍याम किन्‍बा टाङगा रोमी सरकारदा पिन्‍तोःबा जति पिन्‍माहेन्‍से लेङ्बा जम्‍मान टाङगा ह्राङसेन थान्‍म्‍याङ्मुबा। चुह्रङ् लसी तिरो दुइबागदे जम्‍मासेन म्‍हिगदेदा ठगब लमुबा, थेतबासेलमा जम्‍मान म्‍हिगदेसे तिरो दुइबा म्‍हिगदेदा सेम आनिमुबा (मर्कूस २:१३-१४)।

थार्बा – छार कबुलरी “थार्बा” भिबाला अर्थ घ्रेन मुला। तुन्‍ना लसी पाङ्‌मा, “थार्बा याङ्बा” छिकला अर्थ परमेश्‍वरसे निसाफग्‍याम फेसी जुकजुकधोनाला जुनी पिन्‍बा हिन्‍ना।

“थार्बा” भिबा चा परमेश्‍वरग्‍याम दान्‍देदेन लिच्‍छा याङ्बा जम्‍मान मोलमगदे हिन्‍ना। थार्बा न्‍हङरी अर्गु मोलमगदेएनोन मुला। म्‍हिसे थार्बा याङ्माहेन्‍से थेसे लबा पापला दोष मेटब तला ओच्‍छे पापग्‍याम फेला। थेतबासेलमा परमेश्‍वरला ङाच्‍छापट्टि थे परमेश्‍वरदा सेम निबा म्‍हि दोला ओच्‍छे परमेश्‍वरला झा तला। थे परमेश्‍वरला म्‍हिदेन मान याङ्बा म्‍हि दोला (रोमी ८:३०)। तर थे जम्‍मान मोलमगदे न्‍हङरी जम्‍मान भन्‍दा घ्रेन मोलम चा परमेश्‍वरदेन छ्‌याम मुबा जुकजुकधोनाला जुनी हिन्‍ना (“जुकजुकधोनाला जुनी” भिबा छिकला अर्थ स्‍हीगो)। य्‍हाङसे चु जम्‍मान मोलमगदे ख्रीष्‍टग्‍याम याङ्ला (एफिसी १:३)। थेतबासेलमा थार्बा याङ्बाला लागिरी येशू ख्रीष्‍टदा विश्‍वास लतोःला। थार्बा याङ्बाला लागिरी चु भन्‍दा अर्गु खजिबै ग्‍याम आरे।

थार्बाला अर्गु अर्थ चा सय फासी फेबा हिन्‍ना – “थार्बा पिन्‍बा” भिबाला अर्गु अर्थ चा पापला सय फासी थेग्‍याम फेसी पिन्‍बा हिन्‍ना। येशूसे पापला सय फासी य्‍हाङदा पापला तहग्‍याम, ठिमला सजायग्‍यामदेन शैतानना य्‍हुल्‍साग्‍याम थार्ना लबा मुला (गलाती ३:१३, २३; कलस्‍सी १:१३-१४; हिब्रू २:१४-१५; ९:१२, १५)। य्‍हाङला लागिरी फाबा सय चा येशूसे क्रुसरी बगब लबा का हिन्‍ना (१ पत्रुस १:१८-१९; हिब्रू ९:१२; उन्‍बा ताम ५:९)।

दयामाया – म्‍हिगदेसे तिगै लसीन याङ्‌आखम्‍मुबा तर परमेश्‍वरसे माया लसी ओह्रङ्नोन पिन्‍बा मायादा दयामाया भिमुला। म्‍हिगदे ह्राङला पापसे लमा दयामाया याङ्‍बाधोनाला आरे, तसैनोन परमेश्‍वर ह्राङसेन म्‍हिगदेदा दयामाया लमुला। य्‍हाङ पापीदेन परमेश्‍वरला बिरोध लबा म्‍हि मुसैनोन परमेश्‍वरसे ह्राङला गिक जेन झा येशू ख्रीष्‍ट य्‍हाङदा थार्ना लबाला लागिरी पुइखजी (रोमी ५:८)।

परमेश्‍वरला दयामायासे लमान य्‍हाङदा जुकजुकधोनाला जुनी पिन्‍बाला लागिरी परमेश्‍वरसे ह्राङला झा येशू ख्रीष्‍ट पुइखजी। परमेश्‍वरला दयामायासे लमा य्‍हाङदा चोखो स्‍होबाला लागिरी परमेश्‍वरसे ह्राङला आत्‍मा पुइखजी (“परमेश्‍वरला आत्‍मा” भिबा छिकला अर्थ स्‍हीगो)। ओच्‍छे परमेश्‍वरला दयामायासे लमा ख्रीष्‍टदा विश्‍वास लबागदे जम्‍मान सदन परमेश्‍वरदेन छ्‌याम तला।

दाऊद ग्‍ले – “दाऊद” भिबा म्‍हि चा इस्राएल य्‍हुल्‍साला जम्‍मान भन्‍दा घ्रेन ग्‍ले मुबा। थे बेथलेहेम नाम्‍साला यिशै भिबा म्‍हिला झा च्‍याङ्बा मुबा। दाऊदला वंशग्‍याम प्रभु येशू ख्रीष्‍ट फेप्‍खला भिसी परमेश्‍वरसे ङाच्‍छान कबुल लबा मुबा। ल्‍हानान दिङ ङाच्‍छा अगमवक्तागदेसेनोन दाऊदला वंशरी येशू ख्रीष्‍ट न्‍हला भिसी पाङ्बा मुबा (रोमी १:३; उन्‍बा ताम २२:१६)। दाऊदसे सेमहेन्‍सेन परमेश्‍वरला जयजयकार लमुबा।

निसाफ – छार कबुलरी “निसाफ” भिबा छिकला अर्थ थरी सोम मुला।

(क) निसाफ भिबा छिकला अर्थ गिक चा म्‍हिगदे न्‍हङरी गिकसेम गिकदा लबा निसाफ हिन्‍ना। य्‍हाङसे गिकसेम गिकला निसाफ लबारी आत भिसी येशूसे सुङ्बा मुला (मत्ती ७:१)। म्‍हिसे लबा निसाफ खाइमै सत्‍य आत, तिग्‍दा भिसम खजिबै म्‍हिदा अर्गु खजिबै म्‍हिला बारेरी पूरन ताम था आत। परमेश्‍वरदा जे जम्‍मान म्‍हिला बारेरी जम्‍मान ताम था तला। थेतबासेलमा परमेश्‍वरसे जे म्‍हिदा सत्‍य निसाफ लखम्‍ला।

(ख) बाइबलरी पाङ्बा निसाफ भिबा छिकला अर्थ चा नइबा गे लबा पापी म्‍हिगदेदा परमेश्‍वरसे पिन्‍बा सजाय हिन्‍ना। चुह्रङ्बा सजाय विश्‍वास लबादेन आलबा न्‍हीदान पिन्‍खम्‍ला (१ कोरिन्‍थी ११:२९-३४)। चुह्रङ्बा खाल्‍ला “निसाफ” लबा अथवा सजाय पिन्‍बा चा म्‍हिगदेला बानीबेहोर ज्‍यबा स्‍होबारीदेन थेनीगदेदा चोखो स्‍होसी परमेश्‍वरपट्टि दोःसी भबाला लागिरी हिन्‍ना।

(ग) छार कबुलरी पाङ्बा निसाफला अर्गु अर्थ चा जम्‍बुलिङ नाश तबा धुइरी परमेश्‍वरसे लबा जम्‍मान भन्‍दा लिच्‍छाला निसाफ हिन्‍ना। जम्‍मान भन्‍दा लिच्‍छाला निसाफ लबा अधिकार परमेश्‍वरसे ख्रीष्‍टदा पिन्‍बा मुला (यूहन्‍ना ५:२२)। येशू ख्रीष्‍टसे निसाफ लबा धुइरी जम्‍मान म्‍हि येशू ख्रीष्‍टला ङाच्‍छापट्टि खतोःला (२ कोरिन्‍थी ५:१०)। येशू ख्रीष्‍टसे निसाफ लमा खालैला ली आच्‍याना निसाफ लला। थे जम्‍मान भन्‍दा लिच्‍छा लबा निसाफ चा चु जम्‍बुलिङरी लबा ह्रङ्‌बा निसाफ आहिन, तर जुन जुन गे लबा मुला थेनोन अन्‍छारला निसाफ लला। जुन म्‍हिसे चु जम्‍बुलिङरी मुमा ख्रीष्‍टदा विश्‍वास लबा मुला, थे थार्बा याङ्सी स्‍वर्गरी निला। जुन म्‍हिसे चु जम्‍बुलिङरी मुमा ख्रीष्‍टदा विश्‍वास लबा आरे, थेदा सजाय पिन्‍बारी नर्गरी पुइला। जम्‍मान भन्‍दा लिच्‍छाला निसाफ लसी जिन्‍माहेन्‍से थे सजायग्‍याम फेबारी खालैसे पाङ्सी आत। थेतबासेलमा थार्बा याङ्बाला लागिरी म्‍हिसे चुनोन जुनीरी येशूदा विश्‍वास लतोःला। चु भन्‍दा अर्गु खजिबै ग्‍याम आरे (मुल चेला ४:१२)।

नोआ – “नोआ” भिबा म्‍हि चा परमेश्‍वरसे कुल्‍बा अन्‍छार भ्रबा म्‍हि मुबा। थेला बारेरी पुरानो कबुलला उत्‍पत्ति भिबा किताबला ६ अध्‍यायहेन्‍से ९ अध्‍यायधोनारी भ्रिबा मुला। नोआला धुइरी म्‍हिगदेसे नइबा गे लबा मुबा। थेतबासेलमा परमेश्‍वरसे जम्‍बुलिङरी नाम भाल बाढी पुइखसी जम्‍मान म्‍हिगदेदेन जिवा जन्‍तुदा साइबारी पक्‍का लजी। तर नोआ परमेश्‍वरसे कुल्‍बा अन्‍छार भ्रबा सोजो म्‍हि मुबा। परमेश्‍वरसे सुङ्बा अन्‍छार नोआसे घ्रेन पानी जहाज गिक स्‍होजी। परमेश्‍वरसे नोआदा चुह्रङ् भिसी सुङ्जी, “एला झा सोमदेन चाङ सोम ओच्‍छे एला म्रिङ थेह्रङ् लसीन जम्‍मान जिवा जन्‍तुगदेला व्‍हबा योमो लसी जोडी गिक गिक पानी जहाजरी झाङ्‍गो।” नोआदेन थेला जम्‍मान म्‍हेमेगदे ओच्‍छे जम्‍मान जिवा जन्‍तुगदेला व्‍हबा योमो लसी जोडी गिक गिक पानी जहाजरी वाङ्माहेन्‍से परमेश्‍वरसे घ्रेन नाम भाल बाढी पुइखजी। चु नाम भाल बाढीसे जम्‍बुलिङला जम्‍मान जिवा जन्‍तुगदे सिजी, तर नोआदेन थेला म्‍हेमेगदे चा सोजी (मत्ती २४:३७-३८; लूका ३:३६; १७:२६-२७; हिब्रू ११:७; २ पत्रुस २:५)। तिदिङ लिच्‍छा जे थे भाल बाढी खर्जी। जमाहेन्‍से नोआदेन थेला म्‍हेमेगदे ओच्‍छे जम्‍मान जिवा जन्‍तुगदे पानी जहाजग्‍याम मङग्‍यार थोन्‍जी। ओच्‍छे परमेश्‍वरसे य्‍हाङदा सोना लजी भिसी नोआसे बलि फुल्‍सी परमेश्‍वरदा जयजयकार लजी। दाहेन्‍से जम्‍बुलिङरी नाम भाल बाढी खाइमै पुइआख भिसी परमेश्‍वरसे कबुल लजी। थे कबुलला चिनु चा मुरी लरक्‍युङ म्राङ्जी। थे लरक्‍युङ चा दाहेन्‍से चु जम्‍बुलिङदा खाइमै नाम भाल बाढीग्‍याम नाश आल भिसी लबा कबुलला चिनु हिन्‍ना।

परमेश्‍वरदा सेम निबा म्‍हि – “परमेश्‍वरदा सेम निबा” चा थार्बा याङ्बा मुल ताम हिन्‍ना। परमेश्‍वरदा सेम आनिबा खालै म्‍हि थेला ङाच्‍छा खआखम। ह्राङसे लबा धर्मला गेगदेदेन ह्राङलान भङसे तिगै लसीन म्‍हि परमेश्‍वरदा सेम निबा म्‍हि दोआखम। तर ह्राङला पाप ख्‍लासी परमेश्‍वरपट्टि दोःसी येशू ख्रीष्‍टथोरी पूरा विश्‍वास लसी गे लबा म्‍हि परमेश्‍वरदा सेम निबा म्‍हि दोखम्‍ला। य्‍हाङसे ख्रीष्‍टदा विश्‍वास लबासे लमान ख्रीष्‍ट ह्रङ्‌बान परमेश्‍वरदा सेम निबा म्‍हि दोबा मुला। ख्रीष्‍टसे य्‍हाङ जम्‍मादान परमेश्‍वरला ङाच्‍छा भोर्ला। ओच्‍छे परमेश्‍वरसे य्‍हाङदा ह्राङदा सेम निबा म्‍हि स्‍होसी थेला सन्‍तानगदे मुबा ग्‍लारी निपुङ्ला (मर्कूस १:४५, रोमी ३:२४-२६, गलाती २:१५-१६)।

परमेश्‍वरदा सेम निबा म्‍हि भिबादा घोना लबाला लागिरी बाइबलरी कोइ ग्‍लारी ज्‍यबा म्‍हि, कोइ ग्‍लारी परमेश्‍वरसे कुल्‍बा ताम ङ्‌यान्‍बा म्‍हि, कोइ ग्‍लारी परमेश्‍वरसे म्‍हन्‍बा अन्‍छार भ्रबा म्‍हि, कोइ ग्‍लारी परमेश्‍वरला ङाच्‍छापट्टि ज्‍यबा म्‍हिदेन कोइ ग्‍लारी ठिक निसाफ लबा म्‍हि भिसी पाङ्बा मुला।

परमेश्‍वरला आत्‍मा – परमेश्‍वरला आत्‍मा परमेश्‍वर हिन्‍ना। तसैनोन परमेश्‍वरला आत्‍मा, परमेश्‍वर आबादेन परमेश्‍वरला झा येशू ख्रीष्‍ट भन्‍दा फरक हिन्‍ना। तिग्‍दा भिसम परमेश्‍वरला आत्‍मा चा येशू ख्रीष्‍टसे ह्राङदा विश्‍वास लबा म्‍हिगदेदा ह्रो लगै भिसी पुइखबा हिन्‍ना (यूहन्‍ना १४-१६धोना ओच्‍छे खास लसी यूहन्‍ना १४:१५-२६; १५:२६; १६:७ पदरी स्‍हीगो)। य्‍हाङसे च्‍यामा गोर सोम परमेश्‍वर ह्रङ्‌बा म्राङ्‌मुला। तर थेनीगदे गिकनोन हिन्‍ना। परमेश्‍वर आबा, परमेश्‍वरला झा येशू ख्रीष्‍टदेन परमेश्‍वरला आत्‍मा गोर सोम परमेश्‍वर आहिन तर गिकनोन हिन्‍ना। (मत्ती २८:१९-२०; यूहन्‍ना १४:८-११;१६:१५; रोमी ८:९-१०)।”

परमेश्‍वरला कोलागदे – ख्रीष्‍टदा विश्‍वास लजी भिसम य्‍हाङ परमेश्‍वरला कोलागदे दोला। चु चा य्‍हाङसे थार्बा याङ्बा ताम हिन्‍ना।

ङाच्‍छा य्‍हाङ पापदेन शैतानना नोकर मुबा। य्‍हाङ परमेश्‍वरला कोलागदे आहिन्‍बा मुबा। जम्‍मान म्‍हिदा परमेश्‍वरसेन स्‍होबा हिन्‍ना, तर परमेश्‍वर जम्‍मान म्‍हिला आबा आहिन। परमेश्‍वर ख्रीष्‍टदा विश्‍वास लबागदेला जे आबा हिन्‍ना। य्‍हाङसे ख्रीष्‍टदा विश्‍वास लसी ख्रीष्‍टला बचन अन्‍छार भ्रमाहेन्‍से जे परमेश्‍वरसे य्‍हाङदा थेला कोलागदे स्‍होला।

खालै म्‍हिसे स्‍य्‍हान्‍दोदा ह्राङला कोला स्‍होसी थान्‍माहेन्‍से थे कोलासे थेला पूरन अधिकार याङ्ला। थे कोला ह्राङनोन तसी खबा ठिम अन्‍छार ह्राङलान कोला आतसैनोन थे ठिम अन्‍छार चा थेलान कोला दोला। थेह्रङ् लसीन य्‍हाङएनोन य्‍हाङला बानीबेहोरसे लमा पापीगदे मुबा। दाहेन्‍से य्‍हाङ ख्रीष्‍टग्‍याम आत्‍मारी परमेश्‍वरला पक्‍का कोलागदे दोबा मुला। ओच्‍छे य्‍हाङसे स्‍वर्गरी पूरा अधिकार याङ्ला (रोमी ८:१५-१७; गलाती ४:३-७; एफिसी १:४-५)।

परमेश्‍वरला कोलागदे दोबा चा य्‍हाङसे थार्बा याङ्बा घ्रेन मोलम हिन्‍ना। चुला अर्थ चा परमेश्‍वरला आत्‍माग्‍याम परमेश्‍वर ह्रङ्‌बान दोबारी य्‍हाङदा ह्रो लला। ओच्‍छे चुला अर्गु अर्थ चा य्‍हाङ परमेश्‍वरदेन छ्‌याम संगती लबा हिन्‍ना। खालैला कोला ह्राङला आबादेन छ्‌याम तबा ह्रङ् लसी य्‍हाङदाएनोन ख्रीष्‍टग्‍याम परमेश्‍वरला कोला दोःसी य्‍हाङसे परमेश्‍वरला कोलागदेला बानीबेहोर थोतोःला। य्‍हाङ परमेश्‍वरला कोलागदे दोबा चा घ्रेन हकदेन ताङ्‍बा ताम हिन्‍ना। तर य्‍हाङसे चु लनोन तोःबा तामएनोन हिन्‍ना।

परमेश्‍वरला य्‍हुल्‍सा – “परमेश्‍वरला य्‍हुल्‍सा” भिबा चा य्‍हाङला मीसे म्राङ्बारी आखम्‍बा ग्‍ला हिन्‍ना ओच्‍छे चु जम्‍बुलिङला य्‍हुल्‍सा ह्रङ्‌बा ग्‍लाएनोन आहिन। परमेश्‍वरला य्‍हुल्‍सा विश्‍वासग्‍याम याङ्बा य्‍हुल्‍सा हिन्‍ना, थे य्‍हुल्‍सारी परमेश्‍वरसे पूरा अधिकार लसी शासन लमुला। परमेश्‍वरला य्‍हुल्‍सा जम्‍मान ग्‍लारी मुला। तर छार कबुलरी लोप्‍बा अन्‍छार म्‍हिगदेदेन स्‍वर्गदूतगदेसे जुन जुन ग्‍लारी परमेश्‍वरसे कुल्‍बा ताम अन्‍छार भ्रसी परमेश्‍वरला जयजयकार लला, थेरीन परमेश्‍वरला य्‍हुल्‍सा तला। थेतबासेलमा चु अन्‍छार च्‍यामा जम्‍बुलिङरी दान्‍देधोना परमेश्‍वरला य्‍हुल्‍सा खबा आरे। बरु जम्‍बुलिङ चा शैतानना य्‍हुल्‍सा हिन्‍ना (यूहन्‍ना १२:३१; १६:११)।

तसैनोन येशूसे परमेश्‍वरला य्‍हुल्‍सा जम्‍बुलिङरी भजी। येशूदा विश्‍वास लबागदे जम्‍मादान तुरुन्‍तन शैतान अथवा धोपधोपला य्‍हुल्‍साग्‍याम फेसी जिन्‍बा तला, ओच्‍छे परमेश्‍वरला य्‍हुल्‍सारी भसी जिन्‍बा तला। चु जम्‍बुलिङरी मुबा धुइरीनोन ख्रीष्‍टियानगदे विश्‍वासग्‍याम परमेश्‍वरला य्‍हुल्‍सारीन मुला। य्‍हाङ ख्रीष्‍टियानगदे परमेश्‍वरला य्‍हुल्‍साला म्‍हिगदे हिन्‍ना। परमेश्‍वर चा य्‍हाङ थोरी शासन लबा य्‍हाङला ग्‍ले हिन्‍ना। परमेश्‍वरसे ह्राङला आत्‍माग्‍याम शैतानथोरी ढाखम्‍गै भिसी य्‍हाङदा ह्रो लमुला। ओच्‍छे य्‍हाङ सिमाहेन्‍से परमेश्‍वरला य्‍हुल्‍सा स्‍वर्गरी य्‍हाङ सदनना लागिरी चिम्‍याङ्ला।

थेतबासेलमा य्‍हाङ ख्रीष्‍टदेन छ्‌याम गिक तमाहेन्‍से परमेश्‍वरला य्‍हुल्‍सा न्‍हङरी वाङ्म्‍याङ्ला। पाङ्‌नोन तोःमा, परमेश्‍वरला य्‍हुल्‍सा य्‍हाङ न्‍हङरीन खला (लूका १७:२०-२१)। येशू ख्रीष्‍टसे थेःना लबा मुल ताम चुनोन हिन्‍ना: “परमेश्‍वरला य्‍हुल्‍सा खबा धुइ तसी जिन्‍बा मुला। थेतबासेलमा एनीगदे ह्राङ ह्राङला पाप ख्‍लासी परमेश्‍वरपट्टि दोःगो। ओच्‍छे थार्बा पिन्‍बा समाचाररी विश्‍वास लउ” (मर्कूस १:१४-१५)।

परमेश्‍वरला य्‍हुल्‍सा भिबा चा छार कबुलरी कोइ कोइ ग्‍लारी स्‍वर्गला य्‍हुल्‍साएनोन भिबा हिन्‍ना। मत्तीसे भ्रिबा थार्बा पिन्‍बा समाचाररी मत्तीसे ल्‍हानान ग्‍लारी परमेश्‍वरला य्‍हुल्‍सादा स्‍वर्गला य्‍हुल्‍सा भिसी भ्रिबा मुला।

परमेश्‍वरसे पुइखबा म्‍हि – “परमेश्‍वरसे पुइखबा” म्‍हि भिबा चा येशू पूरन म्‍हिला रूपरी चु जम्‍बुलिङरी फेप्‍खजी भिबा हिन्‍ना। थेह्रङ् लसीन परमेश्‍वरसे पुइखबा म्‍हि भिबा चा येशू जम्‍बुलिङला जम्‍मान म्‍हिगदेला पापला दोष मेटब लबा अधिकार याङ्बा परमेश्‍वरसे पुइखबा म्‍हि भिबा हिन्‍ना। येशूसे ह्राङला बारेरी सुङ्मा सदन परमेश्‍वरसे पुइखबा म्‍हि भिसी जम्‍बुलिङला म्‍हिगगेदा सुङ्जी । परमेश्‍वरसे पुइखबा म्‍हिला बारेरी दानिएल भिबा म्‍हिसे भ्रिबा किताबरीएनोन मुला (दानिएल ७:१३ स्‍हीगो)। नेपालीदेन अर्गु बाइबलगदेरी “म्‍हिला झा” भिसी पाङ्‌बादेन चुरी परमेश्‍वरसे पुइखबा म्‍हि भिबा गिकनोन हिन्‍ना।

पाप – “पाप” भिबा चा परमेश्‍वरसे कुल्‍बा तामगदे आङ्‌यान्‍बा हिन्‍ना। थेतबासेलमा खालै म्‍हिसेन ङाइ पाप गे लबा आरे भिसी पाङ्बा ग्‍याम आरे। तिग्‍दा भिसम पाप चा लसी जे तबा आहिन, परमेश्‍वरसे कुल्‍बा ताम आङ्‌यानबान पाप हिन्‍ना (रोमी ३:१०-१८)। पाप जजा मुसै घ्रेन मुसै पापनोन हिन्‍ना।

पाल – ल्‍हानान दिङ ङाच्‍छा इस्राएलीगदे तोङतोङबा ग्‍लारी भ्रबान मुबा। थे धुइरी परमेश्‍वरसे मोशादा पाल गिक स्‍होउ भिसी कुल्‍जी। परमेश्‍वरसे थे पाल चा जन्‍तुला ढिदेन क्‍वानसे स्‍होउ भिसी कुल्‍जी। ओच्‍छे थे पाल खाह्रङ् लसी स्‍होतोःला भिसीएनोन सुङ्जी। ओच्‍छे थेनीगदे खानङ खानङ निजी, थे, थे ग्‍लारीन थे पालएनोन भोर्सी निमुबा। अर्गु ग्‍लारी धोमाहेन्‍से दोःसी थे पाल ङाच्‍छाला ह्रङ्‌बान स्‍होमुबा। यरूशलेम सहररी परमेश्‍वरला मन्‍दिर आस्‍होदेधोना थेनीगदेसे चुनोन पालरी परमेश्‍वरला जयजयकार लमुबा। थे पालला जम्‍मान भन्‍दा चोखो ग्‍लारी चा परमेश्‍वरसे लबा कबुलला सन्‍दोस थान्‍मुबा। (पालला बारेरी प्रस्‍थान २६:७-१४ स्‍हीगो।)

पेन्‍तिकोस – “पेन्‍तिकोस” भिबा छिक ग्रीक ग्‍योइग्‍याम खबा हिन्‍ना, पेन्‍तिकोसला अर्थ चा “बोगल न्‍हीसे च्‍युइ धिन” हिन्‍ना। मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्‍सी बोगल न्‍हीसे च्‍युइ धिन तमाकुनु यहूदीगदेसे चु पेन्‍तिकोस भिबा चाड धङ्‍मुबा। पेन्‍तिकोसला धिन‍दा सातागदेला चाडएनोन भिमुबा (प्रस्‍थान ३४:२२; व्‍यवस्था १६:९-११)। ओच्‍छे जम्‍मान भन्‍दा ङाच्‍छा रोबा बालीला धिनएनोन भिमुबा (गन्‍ती २८:२६)। तिग्‍दा भिसम यहूदीगदेसे ह्राङसे लबा खेतीग्‍याम जम्‍मान भन्‍दा ङाच्‍छा रोबा बाली परमेश्‍वरदा फुल्‍मुबा। ख्रीष्‍टियानगदेला लागिरी पेन्‍तिकोसला धिन चा घ्रेन धिन हिन्‍ना, तिग्‍दा भिसम येशू सिमाहेन्‍से पेन्‍तिकोसलान धिनकुनु परमेश्‍वरला आत्‍मा घ्रेन शक्तिरी येशूला चेलागदेथोरी फेप्‍खजी। थे धुइरी येशूला चेलागदे परमेश्‍वरला आत्‍मासे प्‍लिङ्‌जी ओच्‍छे चुह्रङ् लसी थेनीगदेसे परमेश्‍वरला आत्‍माग्‍याम बप्‍तिस्‍मा याङ्जी (मुल चेला २:१-४)।

प्रभु भोज – येशू सिबा भन्‍दा तिरे ङाच्‍छा येशूदेन येशूला चेलागदेसे जम्‍मान भन्‍दा ङाच्‍छा “प्रभु भोज” सोल्‍जी (मर्कूस १४:२२-२४)। येशू ह्राङसेन ह्राङ सिबा धिन ढन्‍बाला लागिरी ख्रीष्‍टियानगदेदा प्रभु भोज लउ भिसी कुल्‍जी (१ कोरिन्‍थी ११:२३-२६)।

प्रभु भोज लबा धुइरी ख्रीष्‍टियानगदेसे गेङ चमुला, थे गेङ ख्रीष्‍टला ल्‍हुइ ह्रङ्‌बान हिन्‍ना। ओच्‍छे अङगुरला निङगुएनोन थुङ्मुला, थे अङगुरला निङगु ख्रीष्‍टला का ह्रङ्‌बान हिन्‍ना। पाङ्‌नोन तोःमा प्रभु भोज चमा य्‍हाङ येशूदेन छ्‌यामनोन सिसी थेदेन छ्‌यामनोन सिबाग्‍याम सोबा ह्रङ्‌बान तला। गेङदेन अङगुरला निङगु थुङ्बा चा य्‍हाङ ख्रीष्‍टदेन छ्‌याम गिक तबा चिनु जे हिन्‍ना। तिग्‍दा भिसम विश्‍वासग्‍यामसे जे ख्रीष्‍टसे पिन्‍बा जुनी य्‍हाङसे याङ्ला। तर स्‍य्‍हान्‍दो ख्रीष्‍टियानगदेसे चा प्रभु भोजग्‍यामसेन ख्रीष्‍ट सिबादेन सिबाग्‍याम सोबा परमेश्‍वरसे पिन्‍बा मोलम य्‍हाङसे था याङ्ला भिसी म्‍हन्‍मुला।

ख्रीष्‍टदा सेमहेन्‍से विश्‍वास लबागदेसे जे प्रभु भोज चम्‍याङ्ला। प्रभु भोज चबला लागिरी ङाच्‍छा जम्‍मासेन ह्राङ ह्राङसे लबा पाप ख्‍लासी ख्रीष्‍टसे कुल्‍बा अन्‍छार भ्रबा ततोःला। चबा भन्‍दा ङाच्‍छा जम्‍मासेन ह्राङसे ह्राङदान ठीक मुला कि आरे भिसी च्‍यातोःला (१ कोरिन्‍थी ११:२७-२९)।

फरिसी – “फरिसी” भिबाला अर्थ चा “फेसी थान्‍बा म्‍हि” हिन्‍ना। फरिसीगदे यहूदीगदे न्‍हङला समूह गिक मुबा। ख्रीष्‍ट फेप्‍खबा धुइरी यहूदीगदेला भन्‍दा थेनीगदेला अधिकार घ्रेन मुबा। फरिसीगदे ह्राङला रिमठिम तेन्‍बा यहूदीगदे मुबा। थेनीगदेसे यहूदी रिमठिमरी मुबा जम्‍मान ताम अन्‍छार लबारी भङ लमुबा। थेनीगदेसे ह्राङसे ह्राङदान परमेश्‍वरदा सेम निबा म्‍हि भिसी म्‍हन्‍मुबा। तर ख्रीष्‍ट फेप्‍खबा धुइरी थेनीगदे म्‍हिला ओन्‍छाङरी जे ज्‍यबा म्‍हि दोबा मुबा। तर थेनीगदेला सेम चा नइबा तामसे प्‍लिङ्बा कपटीगदे दोबा मुबा (मत्ती २३:१३-३२)।

तसैनोन फरिसीगदे न्‍हङरी कोइ कोइ ज्‍यबा म्‍हिगदेएनोन मुबा। निकोदेमसदेन गमलिएल सोजोदेन परमेश्‍वरदा सेम निबा फरिसीगदे मुबा (यूहन्‍ना ३:१; मुल चेला ५:३४)। पावलएनोन फरिसी समूहला म्‍हि मुबा (मुल चेला २६:५; फिलिप्‍पी ३:५)।

बप्‍तिस्‍मा – पुरानो कबुल अन्‍छार बप्‍तिस्‍माला अर्थ चा साङसाङ‍ तना लबा गे हिन्‍ना (प्रस्‍थान ३०:१७-२१; लेवी ११:२५)। म्‍हिगदे प्रभु येशू ख्रीष्‍टदा ह्रुप तबारी तयार तगै भिसी बप्‍तिस्‍मा पिन्‍बा यूहन्‍नासे ह्राङ ह्राङला पाप ख्‍लासी परमेश्‍वरपट्टि दोःसी बप्‍तिस्‍मा किन्‍गो भिसी परमेश्‍वरला य्‍हुल्‍साला समाचार थेःना लजी (मर्कू १:४)। विश्‍वास लबागदेदा येशूसे परमेश्‍वरला आत्‍मादेन मेसे बप्‍तिस्‍मा पिन्‍ना (मत्ती ३:११; मर्कूस १:८)।

छार कबुल अन्‍छार बप्‍तिस्‍मा भिबा चा विश्‍वास लबा म्‍हिदा परमेश्‍वर आबा, परमेश्‍वरला झादेन परमेश्‍वरला आत्‍माला मिनरी क्‍युइरी ब्‍लुम्‍बा हिन्‍ना। ग्रीक ग्‍योइ अन्‍छार बप्‍तिस्‍मा भिबा चा क्‍युइरी ब्‍लुम्‍बा अथवा क्‍युइ स्‍वाबा अथवा क्‍युइ युसी स्‍याल्‍बा हिन्‍ना।

बप्‍तिस्‍मा चा विश्‍वास लबागदेला लागिरी ह्राङ ह्राङला पाप ख्‍लासी परमेश्‍वरपट्टि दोःबाला चिनु हिन्‍ना (मुल चेला २:३८)। बप्‍तिस्‍मा विश्‍वास लसी ख्रीष्‍टदेन छ्‌याम गिक तबाला चिनुएनोन हिन्‍ना (गलाती ३:२६-२७)। विश्‍वास लबा खालै म्‍हिसे बप्‍तिस्‍मा किन्‍जी भिसम थे ह्राङसे लबा पापदेन ङाच्‍छाला पापी बानीबेहोरला लागिरी ख्रीष्‍टदेन छ्‌याम सिला। ओच्‍छे बप्‍तिस्‍मा किन्‍बा विश्‍वासी ख्रीष्‍टदेन छ्‌यामनोन सिबाग्‍याम सोला। जमाहेन्‍से थेसे विश्‍वासग्‍याम छार जुनी याङ्ला (रोमी ६:३-८)। ओच्‍छे बप्‍तिस्‍मा चा य्‍हाङ ख्रीष्‍टला ल्‍हुइरी गिक तबा मुला भिबा चिनुएनोन हिन्‍ना (१ कोरिन्‍थी १२:१२)। बप्‍तिस्‍मा चा य्‍हाङसे थार्बा याङ्बाला चिनुएनोन हिन्‍ना। बप्‍तिस्‍माला चु जम्‍मान मोलमगदे य्‍हाङसे लबा विश्‍वासग्‍यामसेन याङ्ला।

थार्बा याङ्बाला लागिरी बप्‍तिस्‍मा किन्‍नोन तोःला भिबा आरे (लूका २३:३९-४३)। तिग्‍दा भिसम विश्‍वासग्‍यामसे जे थार्बा याङ्ला। तर बप्‍तिस्‍मा चा म्‍हिसे विश्‍वास लबा तामला चिनु जे हिन्‍ना। छार कबुलसे बप्‍तिस्‍मा किन्‍गो भिसी कुल्‍बा मुला। चुदे य्‍हाङसे थेह्रङ् लसी कुल्‍बा ताम आङ्‌यान्‍नी भिसम ख्रीष्‍टसे कुल्‍बा ताम आङ्‌यान्‍बा हिन्‍ना। जुन म्‍हिसे ख्रीष्‍टसे कुल्‍बा ताम था याङ्सीनोन कुल्‍बा ताम आङ्‌यान, थेसे लबा विश्‍वास सत्‍य आत। थेतबासेलमा धुइ मुमान विश्‍वास लबा म्‍हिसे बप्‍तिस्‍मा किन्‍तोःला।

कोइ कोइ ख्रीष्‍टियानगदेसे चुह्रङ् भिसी पाङ्‌मुला, बप्‍तिस्‍मा चा ख्रीष्‍टदा विश्‍वास लबा तामला म्‍हिसे म्राङ्बा चिनु जे हिन्‍ना, तिग्‍दा भिसम पापला दोष मेटब तसी जिन्‍बा मुला ओच्‍छे य्‍हाङ ख्रीष्‍टदेन छ्‌यामनोन सिसी ख्रीष्‍टदेन छ्‌यामनोन सिबाग्‍याम सोबा मुला। तर स्‍य्‍हान्‍दो ख्रीष्‍टियानगदेसे य्‍हाङला ङाच्‍छाला नइबा बानीबेहोर नाश लसी य्‍हाङदा छार जुनी पिन्‍मुला भिसीएनोन पाङ्‌मुला।

अर्गुन खाल्‍ला बप्‍तिस्‍माएनोन मुला, थे बप्‍तिस्‍मा चा परमेश्‍वरला आत्‍मासे पिन्‍बा हिन्‍ना (मर्कूस १:८; लूका २४:४९; मुल चेला १:५, ८; २:१-४)।

ब्‍लप्‍बा न्‍हबा धिन – यहूदीगदेसे निसरेमाकुनु तिगै गे आलना ब्‍लप्‍बा न्‍हबा लमुबा। यहूदीगदेसे निसरेला धिन‍दा “शबाथ धिन” भिमुला। परमेश्‍वरसे यहूदीगदेदा चुह्रङ् भिसी कुल्‍बा मुबा, ब्‍लप्‍बा न्‍हबा धिन‍दा चोखो धिन भिसी धङ्‍तोःला ओच्‍छे ढुरेधोना सेम लसी ह्राङ ह्राङला गे लउ, तर निसरेमाकुनु चा ब्‍लप्‍बा न्‍हउ। थे धिनकुनु एनीगदेसे तिगै गे थालउ भिसी कुल्‍बा मुला (प्रस्‍थान २०:८-१२)। यहूदीगदेला रिमठिम अन्‍छार ब्‍लप्‍बा न्‍हबा धिन शुक्रवार ङ्‍यसे छ बजेहेन्‍से शनिवार ङ्‍यसे छ बजेधोना तमुला। येशू फेप्‍खबा धुइरीएनोन यहूदीगदेला चुह्रङ्बान रिमठिम मुबा।

ख्रीष्‍टियानगदेसेनोन ब्‍लप्‍बा न्‍हबा धिन‍दा धङ्‍मुला, तर ल्‍हानान ह्रङ्‌बा य्‍हुल्‍सागदेरी ख्रीष्‍टियानगदे आइतवारलाकुनु ब्‍लप्‍बा न्‍हबा धिन धङ्‍मुला।

मण्‍डली – खास लसी “मण्‍डली” भिबाला अर्थ चा ख्रीष्‍टदा विश्‍वास लबा म्‍हिगदे हिन्‍ना।

मण्‍डलीला अर्थ य्‍हाङसे थरी न्‍हीसे च्‍याखम्‍ला। ख्रीष्‍टदा विश्‍वास लबा म्‍हिगदे ग्‍ला गिकरी पोप तसी परमेश्‍वरदा जयजयकार लबा तामएनोन मण्‍डली हिन्‍ना। अर्गु चा जम्‍बुलिङला खालै ख्रीष्‍टियानगदेसे म्राङ्बारी आखम्‍बा आत्‍माला संगतीएनोन मण्‍डली हिन्‍ना। छार कबुलरी मण्‍डलीला चु गोर न्‍ही अर्थ पिन्‍बा मुला। खजिबा पदरी खजिबा अर्थ लगब तबा भिसी पढब लमान था तला।

ह्राङलान ग्‍लाला मण्‍डलीदेन जम्‍बुलिङ नाङलान मण्‍डली न्‍हीनोन ख्रीष्‍टलान ल्‍हुइ हिन्‍ना (१ कोरिन्‍थी १२:२७-२८; एफिसी ४:११-१२)। थेतबासेलमा जुन मण्‍डलीला म्‍हिगदे तसैनोन य्‍हाङ ख्रीष्‍टलान ल्‍हुइ हिन्‍ना (एफिसी ५:३०)। मण्‍डलीला थोबो चा ख्रीष्‍ट ह्राङनोन हिन्‍ना (एफिसी ५:२३; कलस्‍सी १:१८)।

मण्‍डली परमेश्‍वर धन्‍छ्‌याबा ग्‍ला हिन्‍ना। थे परमेश्‍वरला दिम हिन्‍ना, विश्‍वासीगदे चा चु दिम स्‍होबा युङबा ह्रङ्‌बान हिन्‍ना, ओच्‍छे चु दिमला सुर युङबा चा येशू ख्रीष्‍ट ह्राङनोन हिन्‍ना (एफिसी २:२०-२२)। पत्रुससे चुह्रङ् भिसी भ्रिबा मुला, “मण्‍डली परमेश्‍वर धन्‍छ्‌याबा दिम हिन्‍ना, चु दिम छोन्‍बो युङबागदेग्‍याम स्‍होबा ह्रङ् लसी विश्‍वासीगदेग्‍याम स्‍होबा हिन्‍ना (१ पत्रुस २:५)।”

मण्‍डलीला मुल गे चा ख्रीष्‍टला बारेरी थेःना लबा हिन्‍ना। हिन्‍बाम परमेश्‍वरदा तेन्‍बाला लागिरीदेन विश्‍वासीगदेदा लोप्‍बाला लागिरी ओच्‍छे म्‍हिगदेदा विश्‍वासरी पाको स्‍होबाला लागिरीनोन मण्‍डली आरेनान आतबा मुला। तर मण्‍डलीला मुल गे चा जम्‍बुलिङ नाङलान म्‍हिगदेदा येशू ख्रीष्‍ट मुबा ग्‍लारी भबा हिन्‍ना।

ख्रीष्‍टला मण्‍डली चु जम्‍बुलिङरी मुबा जम्‍मान स्‍हे न्‍हङरी जम्‍मान भन्‍दा घ्रेन स्‍हे हिन्‍ना। तिग्‍दा भिसम परमेश्‍वरसे जुकजुकहेन्‍सेन म्‍हन्‍बा ताम तिनी मण्‍डलीग्‍याम पूरा लबाला लागिरी चु जम्‍बुलिङरी धन्‍छ्‌यासी गे लबान मुला (एफिसी ३:१०-१२)।

मण्‍डलीदा च्‍याबा म्‍हि – ग्रीक ग्‍योइरी मण्‍डलीदा च्‍याबा म्‍हि भिबा चा गन्‍बा म्‍हिगदेदा पाङ्बा हिन्‍ना। यहूदी य्‍हुल न्‍हङ‍री मुल गेगदे चा गन्‍बा म्‍हिगदेसे जिम्‍मा किन्‍मुबा। येशू ख्रीष्‍टला छार कबुलरी थरी न्‍हीला मण्‍डलीदा च्‍याबा म्‍हिगदेला बारेरी पाङ्बा मुला।

(क) येशू ख्रीष्‍टला धुइरी चा परमेश्‍वरला मन्‍दिरदेन यहूदीगदे ह्रुप तबा दिमदा च्‍याबा म्‍हिगदेदा घ्रेन म्‍हि भिसी ङोसेमुबा। मत्ती, मर्कूसदेन लूकासे भ्रिबा थार्बा पिन्‍बा समाचाररी च्‍यामा य्‍हाङसे मुल पूजा लबा म्‍हि, यहूदी धर्मगुरुदेन यहूदी गन्‍बागदे ढिक्‍सी गे लबा म्राङ्‌मुला। थे यहूदी गन्‍बागदे मुबा।

(ख) मण्‍डली शुरु तमाहेन्‍छे मण्‍डलीदा च्‍याबा म्‍हिगदे चा मण्‍डलीला मुल गेगदे जिम्‍मा किन्‍बा म्‍हिगदे हिन्‍ना। मुल गेगदे न्‍हङरी थेनीगदेसे स्‍य्‍हान्‍दोदा लोप्‍बा, विश्‍वासरी कोङ्‌ना लबादेन प्रार्थना लबा हिन्‍ना। मण्‍डलीदा च्‍याबा म्‍हि खाह्रङ्बा ततोःला भिसी १ तिमोथी ३:१-६ स्‍हीगो।

मन्‍न – मन्‍न भिबा चा चबा स्‍हे हिन्‍ना। ङाच्‍छा इस्राएलीगदे मिश्र य्‍हुल्‍साग्‍याम फेसी खबा धुइरी बोगल न्‍ही दिङधोना तोङतोङबा ग्‍लारीक्‍यार भ्रबान मुबा (प्रस्‍थान १६:१३-३६)। थेह्रङ् लसी बोगल न्‍ही दिङधोना तोङतोङबा ग्‍लारी भ्रमा परमेश्‍वरसे थेनीगदेदा चबारी मन्‍न पिन्‍बा मुबा। थे मन्‍न भिबा चबा स्‍हे चा ब्‍लप्‍बा न्‍हबा धिनकुनु बाहेक सदन मुग्‍याम सरी ताइमुबा। ओच्‍छे म्‍हिगदेसे दुइसी चमुबा (यूहन्‍ना ६:३१, ४९, ५८; हिब्रू ९:४; उन्‍बा ताम २:१७)।

मिश्र य्‍हुल्‍सा – जम्‍बुलिङला झ्‍याङपट्टिला अफ्रिका भिबा य्‍हुल्‍सारी परब तबा दान्‍देला इजिप्‍ट भिबा य्‍हुल्‍सादा ङाच्‍छाला मिश्र य्‍हुल्‍सा भिमुबा। यहूदीगदे ग्‍यार्जा ब्‍लि दिङधोना मिश्र य्‍हुल्‍सारी म्‍हिला घ्‍यबा दोःसी चितोःजी। ओस्‍पन ख्रीष्‍ट न्‍हबा भन्‍दा १४०० दिङ ङाच्‍छा परमेश्‍वरसे मोशाग्‍याम यहूदीगदेदा मिश्र य्‍हुल्‍साग्‍याम तेःसी भजी। चु तामगदे पुरानो कबुलला प्रस्‍थान भिबा किताबरी भ्रिबा मुला। परमेश्‍वरसे थेह्रङ् लसी तेःसी भबादा यहूदीगदेसे “भ्रबा” भिसी पाङ्‌मुला।

मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड – इस्राएलीगदे मिश्र य्‍हुल्‍साग्‍याम फेसी खबा धिन‍दा ढन्‍सी यहूदीगदेसे दिङएदङसे मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड धङ्‍मुबा। चु चाड निसरेधोना धङ्‍मुबा, चु चाड आजिन्‍देधोना यहूदीगदेसे खमीर युबा गेङ चबारी आतमुबा। मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाड शुरु तमाकुनु मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला बलि फुल्‍मुबा ओच्‍छे भोज चमुबा। (चु चाडला बारेरी प्रस्‍थान १२:१ हेन्‍से ३० स्‍हीगो।)

थेह्रङ् लसीन ख्रीष्‍ट चा मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला बलि ह्रङ्‌बान मुबा (१ कोरिन्‍थी ५:७)। ख्रीष्‍टला कासे लमान य्‍हाङ पापदेन कालला तहग्‍याम फेबा मुला। थेतबासेलमा ख्रीष्‍ट मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला धुइरी सिबा ताम ढिक्‍बा मुला (मर्कूस १४:१, १२)। तिग्‍दा भिसम मिश्र य्‍हुल्‍साग्‍याम फेसी खबा धिन‍दा ढन्‍सी धङ्बा चाडला शुरुला धिनकुनु फुल्‍बा बलिला काग्‍याम यहूदीगदेला ङाच्‍छा न्‍हबा झागदे सिआतोःनी थेह्रङ् लसीन य्‍हाङएनोन ख्रीष्‍टला काग्‍याम पापसे लमा नातोःबा सजाय नाआतोः।

मुकुट – ग्रीक रिमठिम अन्‍छार “मुकुट” भिबा चा थरी न्‍हीग्‍याम घोमुला। गिक चा ग्‍लेसे कूबा म्‍हरला मुकुट हिन्‍ना। अर्गु चा खेल क्‍लाङ्बा धुइरी ढाबा म्‍हिदा कूसी पिन्‍बा मुकुट हिन्‍ना। तिगदमान मुसै चु मुकुट चा मान लसी पिन्‍बा चिनु हिन्‍ना (२ तिमोथी ४:८; उन्‍बा ताम २:१०)।

मुल चेला – म्‍हिगदेदा थार्बा पिन्‍बा समाचार थेःना लबाला लागिरीदेन मण्‍डली शुरु लबाला लागिरी परमेश्‍वरला आत्‍मासे धम्‍बा ख्रीष्‍टला चेलादा “मुल चेला” भिमुला। ङाच्‍छा येशूसे धम्‍बा च्‍युक न्‍ही चेलागदेदा जे मुल चेला भिसी पाङ्मुबा। तर लिच्‍छा पावल, याकूब (१ कोरिन्‍थी १५:७), बारनाबास (मुल चेला १४:३-४), सिलासदेन तिमोथी (१ थेसलोनिकी २:६-७), ओच्‍छे एन्‍ड्रोनिकसदेन युनियसदाएनोन (रोमी १६:७) मुल चेला भिसी पाङ्जी।

मुल चेलाला गे चा ख्रीष्‍टसे लोप्‍बा ताम लोप्‍बादेन मण्‍डली शुरु लतोःमुबा। एफिसी २:२० पदरी मुल चेलागदेदा मण्‍डलीला जग भिसी पाङ्बा मुला।

मोती – मोती भिबा चा महँगो स्‍हे हिन्‍ना। चु तार तमुला, ओच्‍छे टल्‍कप तमुला। म्‍हिगदेसे चुला गहना स्‍होमुला (मत्ती ७:६; १३:४५-४६; उन्‍बा ताम १७:४; १८:१२, १६; २१:२१)।

मोलम – बाइबलरी थरी न्‍हीला मोलमला बारेरी पाङ्बा मुला। थरी गिक मोलम चा म्‍हिगदेग्‍याम याङ्बा मोलम हिन्‍ना भिसम अर्गु थरीला मोलम भिबा चा परमेश्‍वरला आत्‍माग्‍याम याङ्बा मोलम हिन्‍ना। परमेश्‍वरला आत्‍माग्‍याम याङ्बा मोलमसे म्‍हिगदेदा दुख तबा धुइरीदेन अशान्‍ति तबा धुइरी भङ पिन्‍मुला। थेह्रङ् लसीन म्‍हिगदेदा थरी थरीला गे लबाला लागिरी परमेश्‍वरला आत्‍मासे पिन्‍बा ज्ञान बुद्धिएनोन परमेश्‍वरला आत्‍माग्‍याम याङ्बा मोलम हिन्‍ना।

मोशा – मोशा यहूदीगदेला जम्‍मान भन्‍दा घ्रेन गन्‍बा म्‍हि मुबा। मोशा ओस्‍पन ख्रीष्‍ट न्‍हबा भन्‍दा १५०० दिङ ङाच्‍छा न्‍हबा मुबा। मोशासे यहूदीगदेदा मिश्र य्‍हुल्‍साला दुखग्‍याम फेसी भजी। यहूदीगदेदा कुल्‍बा गोर च्‍युइ तामदेन यहूदीगदेला पूरन ठिम परमेश्‍वरसे मोशादा पिन्‍जी, थे ताम मोशासे यहूदीगदेदा जिम्‍मा पिन्‍जी (प्रस्‍थान २:१-१०)। मोशासे बोगल न्‍ही दिङधोना यहूदीगदेदा सीनै भिबा गङला तोङतोङबा ग्‍लारी च्‍याजी। पुरानो कबुलला गोर ङा किताबएनोन थेसेन भ्रिबा हिन्‍ना। मोशाला बारेरी प्रस्‍थानदेन गन्‍ती भिबा किताबरी भ्रिबा मुला।

म्‍हङ म्‍हुङ – चुगदे चा ङाच्‍छा परमेश्‍वरला जयजयकार लबा स्‍वर्गदूतगदे मुबा। तर चुगदे चा लिच्‍छा शैतानदेन छ्‍याम ढिक्‍सी परमेश्‍वरला बिरोध लबारी छ्‌याइजी (“शैतानना” बारेरी भ्रिबा ग्‍लारी स्‍हीगो)। थेतबासेलमा सिबा म्‍हि म्‍हङ म्‍हुङ दोबा आहिन।

चु आत्‍मागदेला ल्‍हुइ आरे, थेतबासेलमा चुगदे स्‍य्‍हान्‍दोला ल्‍हुइरी चिबारी म्‍हाइमुला। चुगदे शक्तिशाली मुला। चुगदेसे म्‍हिगदेदा ह्राङला तहरी थान्‍बारी खम्‍मुला। चुगदेसे म्‍हिगदेदा ताइ दोना लखम्‍मुला, काना तना लबारी खम्‍मुला ओच्‍छे म्‍योना लबारी खम्‍मुला (मत्ती ९:३२; १२:२२; मर्कूस ५:१-५; ९:२०-२२)।

चु जम्‍बुलिङरी म्‍हङ म्‍हुङला शक्ति घ्रेन मुला (एफिसी ६:११-१२)। तर परमेश्‍वरला आत्‍माला शक्ति चुगदेला भन्‍दा घ्रेन मुला (१ यूहन्‍ना ४:४)। म्‍हङ म्‍हुङला जम्‍मान तामग्‍याम ख्रीष्‍टियानगदे थारेङनोन चितोःला, खास लसी युङबादा परमेश्‍वर भिसी तेन्‍बारी आत। युङबा चा तिगैनोन आहिन, तर म्‍हिसे युङबादा पूजा लमा चा म्‍हङ म्‍हुङला पूजा लबा तला (१ कोरिन्‍थी १०:१९-२१)।

यहूदी – यहूदीगदे अब्राहामला झा इसहाकला सन्‍तान हिन्‍ना। यहूदीगदेला जम्‍मान भन्‍दा ङाच्‍छाला म्‍हेमेन अब्राहाम हिन्‍ना (अब्राहामला बारेरी भ्रिबा ग्‍लारी स्‍हीगो)। परमेश्‍वरसे अब्राहामदा “एग्‍यामसेन ङाइ घ्रेन य्‍हुल गिक स्‍होला” भिसी कबुल लबा मुबा (उत्‍पत्ति १२:२)। परमेश्‍वरसे अब्राहामदेन छ्‌याम कबुल गिक लजी (कबुलला बारेरी भ्रिबा ग्‍लारी स्‍हीगो)। परमेश्‍वरसे अब्राहामदा चुह्रङ् भिसी सुङ्जी, “एदेन एला लिच्‍छाला सन्‍तानना परमेश्‍वर दोबाला लागिरी ङाला कबुल ङादेन एला ओच्‍छे एला लिच्‍छाला सन्‍तानगदेला गुङरी जुकजुकधोना चिला” (उत्‍पत्ति १७:७)। चुह्रङ् लसी ह्राङलान म्‍हि दोबाला लागिरी परमेश्‍वरसे यहूदीगदेदा धम्‍जी (प्रस्‍थान १९:५-६)। तर थे कबुलदेन छ्‌याम छ्‌यामनोन यहूदीगदेसे परमेश्‍वरसे कुल्‍बा ताम ङ्‌यान्‍सी परमेश्‍वरदा जे तेन्‍तोःमुबा। कबुल अन्‍छार थेनीगदेदा पिन्‍बा जिम्‍मा चुनोन मुबा।

पुरानो कबुलला धुइरी जम्‍बुलिङला जम्‍मान य्‍हुलला म्‍हिगदे न्‍हङरी यहूदीगदेसे जे सत्‍यदेन छोन्‍बो परमेश्‍वर गिकदा जे तेन्‍मुबा। तसैनोन थे धुइरी यहूदीगदेसे परमेश्‍वरदा आतेन्‍मुबा, ओच्‍छे थेनीगदेसे परमेश्‍वरसे कुल्‍बा ताम आङ्‌यान्‍ना ल लुदा तेन्‍बारी छ्‌याइजी। थेतबासेलमा परमेश्‍वरसे कुल्‍बा ताम आङ्‌यान्‍बा थे यहूदीगदे ह्राङ ह्राङला पाप ख्‍लासी परमेश्‍वरपट्टि दोःगै भिसी परमेश्‍वरसे थेनीगदे मुबा ग्‍लारी अगमवक्तागदे पुइखजी।

परमेश्‍वरसे जम्‍बुलिङला जम्‍मान य्‍हुलला म्‍हिगदेदा मोलम पिन्‍बाला लागिरी यहूदीगदेदा धम्‍जी (उत्‍पत्ति १२:३)। थे मोलम चा येशू ख्रीष्‍ट मुबा, येशू ख्रीष्‍ट अब्राहामला वंशरी न्‍हबा हिन्‍ना (मत्ती १:१)। परमेश्‍वरसे अब्राहामदा लबा कबुल येशू ख्रीष्‍टग्‍याम पूरा तजी।

यहूदी वंशला आहिन्‍सैनोन कोइ कोइ अर्गु य्‍हुलला म्‍हिगदेसेनोन यहूदी धर्म तेन्‍मुबा। खतना लसी यहूदी ठिम ज्‍यना लसी ङ्‌यान्‍बा अर्गु य्‍हुलला म्‍हिगदेदाएनोन यहूदी भिमुबा। (खतनादेन ठिमला बारेरी भ्रिबा ग्‍लारी स्‍हीगो।)

येशू – येशू भिबाला अर्थ चा “परमप्रभुसे थार्ना लला” भिबा हिन्‍ना। येशूसे जम्‍मान म्‍हिगदेदा थेनीगदेला पापग्‍याम थार्ना लला (मत्ती १:२१)। येशूदा “येशू ख्रीष्‍ट, परमेश्‍वरला झा, परमेश्‍वरसे पुइखबा म्‍हि, ओच्‍छे दाऊद ग्‍लेला झा” भिसीएनोन पाङ्बा मुला।

योना – योना इस्राएलीगदेला गुङरी गे लबा अगमवक्ता गिक मुबा। तिरेकुनु परमेश्‍वरसे योनादा अश्‍शूर भिबा य्‍हुल्‍साला ग्‍लेखाङ निनवे सहररी परमेश्‍वरला य्‍हुल्‍साला समाचार थेःना लबारी पुइजी। तर परमेश्‍वरसे कुल्‍बा ताम आङ्‌यान्‍ना पानी जहाजरी क्रेःसी योना अर्गुन ग्‍लापट्टि निजी। योना पानी जहाजरी क्रेःसी निबान लबा धुइरी परमेश्‍वरसे समुन्‍द्ररी घ्रेन लाबालुङसर पुइखजी। योनासे परमेश्‍वरसे कुल्‍बा ताम आङ्‌यान्‍बासे लमा लाबालुङसर खबा हिन्‍ना भिबा ताम था याङ्माहेन्‍से पानी जहाज चलब लबागदेसे योनादा समुन्‍द्ररी भ्‍याङ्‍जी। जमाहेन्‍से योनादा घ्रेन तार्ङा गिक खसी ग्‍लोङ्‌जी ओच्‍छे तार्ङाला फो न्‍हङरी धिन सोम म्‍हुन सोमधोना चिजी। तर सोमरेमाकुनु थे तार्ङा समुन्‍द्रला कुनीरी निसी योनादा छोन्‍बोन सुङग्‍याम तेःजी। जमाहेन्‍से योना परमेश्‍वरसे कुल्‍बा अन्‍छार निनवे सहरला म्‍हिगदेदा परमेश्‍वरला य्‍हुल्‍साला समाचार थेःना लबारी निजी। योनाला ताम थेःसी निनवेला म्‍हिगदेसे ह्राङ ह्राङला पाप ख्‍लासी परमेश्‍वरपट्टि दोजी। (मत्ती १२:३९-४१; १६:४; लूका ११:२९-३२)।

चु योनाला बारेरी जम्‍मान ताम भ्रिबा किताब गिक मुला। थे किताबला मिन योना हिन्‍ना। चुदे ह्राङदा योना अगमवक्ताला बारेरी अझन घोबा सेम मुसम पुरानो कबुलरी मुबा योना भिबा किताब पढब लस्‍य्‍हूगो।

विश्‍वास – छार कबुल अन्‍छार “विश्‍वास” भिबा चा परमेश्‍वरदेन ख्रीष्‍टदा विश्‍वास लबा हिन्‍ना। ख्रीष्‍टसे लोप्‍बा ताम सत्‍य हिन्‍ना ओच्‍छे थे सिबाग्‍याम सोबासे लमा य्‍हाङसे थार्बा याङ्बा हिन्‍ना भिसी सेमहेन्‍सेन म्‍हन्‍बाएनोन विश्‍वास हिन्‍ना।

तर विश्‍वास भिबा चा सेमहेन्‍सेन म्‍हन्‍बा ताम जे आहिन। ख्रीष्‍टथोरी पूरन आश थान्‍सी थेलान आँटग्‍याम भ्रबा चा सत्‍य विश्‍वास हिन्‍ना। ओच्‍छे विश्‍वास चा य्‍हाङसे याङ्ला भिसी पक्‍का लबा य्‍हाङला मीसे आम्राङ्बा स्‍हे हिन्‍ना (हिब्रू ११:१)। भ्रबान निमा य्‍हाङ चामरी धोजी, थे चाम भङ्‍बा मुला भिसी य्‍हाङसे म्‍हन्‍बाम म्‍हन्‍जी, तर चामग्‍याम क्‍यामसङ निबारी लोङ्जी भिसम य्‍हाङला विश्‍वासनोन आत। विश्‍वास आलना परमेश्‍वरदा ताङ्ना लबारी आखम (हिब्रू ११:६)। विश्‍वास आलना लबा खजिबै ताम पाप हिन्‍ना (रोमी १४:२३)। तर विश्‍वासग्‍यामसे जे थार्बा याङ्ला (एफिसी २:८-९)। य्‍हाङसे जम्‍मान मोलमगदे विश्‍वासग्‍यामसेन याङ्ला।

विश्‍वास चा य्‍हाङसे लतोःबा खजिबै खाल्‍ला गे आहिन, तर येशू ख्रीष्‍टसे लबा गे थोरी भर लबा हिन्‍ना (रोमी ४:४-५)। य्‍हाङला लागिरी येशू ख्रीष्‍टसे क्रुसरी लबा गेदा सेमहेन्‍से किन्‍बान विश्‍वास हिन्‍ना। विश्‍वास चा परमेश्‍वरग्‍याम याङ्बा मोलम हिन्‍ना (रोमी १२:३; फिलिप्‍पी १:२९)।

तसैनोन य्‍हाङसे सेमहेन्‍सेन विश्‍वास लमाहेन्‍से य्‍हाङला सेम, य्‍हाङला बानीबेहोरदेन चालचलन सदन पोला। य्‍हाङसे थार्बा याङ्माहेन्‍से परमेश्‍वरला आत्‍मा य्‍हाङदेन छ्‌याम धन्‍छ्‌याला ओच्‍छे य्‍हाङदा ज्‍यबा गे लबारी ह्रो लला (एफिसी २:१०)। चुह्रङ्बा ज्‍यबा गे लसी य्‍हाङसे थार्बा आयाङ्‌, परमेश्‍वरला दयामायादेन य्‍हाङसे लबा विश्‍वासग्‍यामसे जे थार्बा याङ्ला (एफिसी २:८-९)। तसैनोन चुह्रङ्बा ज्‍यबा गेगदे य्‍हाङसे छार जुनी याङ्बाला चिनु हिन्‍ना। य्‍हाङला विश्‍वास सत्‍य हिन्‍ना भिबा ताम य्‍हाङसे लबा ज्‍यबा गेदेन बानीबेहोरग्‍यामसेन था याङ्ला। चुदे य्‍हाङसे लबा विश्‍वासग्‍याम दयाला गेदेन परमेश्‍वरसे कुल्‍बा अन्‍छार लआपुङ्नी भिसम य्‍हाङसे लबा विश्‍वास चा सिबा ह्रङ्‌बान हिन्‍ना। गे आलबा चुह्रङ्बा विश्‍वासग्‍याम य्‍हाङसे थार्बा आयाङ्‌ (मत्ती ७:२१; गलाती ५:६; याकूब २:१४-१७)।

शैतान – शैतान चा ङाच्‍छा परमेश्‍वरदा जयजयकार लबा स्‍वर्गदूतगदे न्‍हङ्‍री मुल स्‍वर्गदूत मुबा। दान्‍दे थे म्‍हङ म्‍हुङला ग्‍ले शैतान हिन्‍ना (म्‍हङ म्‍हुङला बारेरी भ्रिबा ग्‍लारी स्‍हीगो)। शैतान परमेश्‍वरदेन म्‍हिगदेला मुल शत्रु हिन्‍ना। थेला मुल पाप चा घमण्‍ड हिन्‍ना। शैतानसे अर्गु स्‍वर्गदूतगदेदाएनोन थीसी परमेश्‍वरदा बिरोध लपुङ्‌जी। ओच्‍छे थेसे ह्राङसे ह्राङदान परमेश्‍वर ह्रङ्‌बान स्‍होबारी म्‍हाइजी, तर परमेश्‍वरसे थेदा स्‍वर्गग्‍याम तेःजी (यशैया १४:११-१५, १ तिमोथी ३:६)।

शैतानना मुल गे चा म्‍हिगदेदा पापरी फसब लबा हिन्‍ना। थेह्रङ् लसी फसब लबाला लागिरी शैतानसे म्‍हिगदेदा झुक्‍याब लसी ठगब लमुला। थेसे म्‍हिगदेदा पाप लबा सेम खना लमुला। ओच्‍छे म्‍हिगदेला विश्‍वास कमजोर तना लमुला। थेसे परमेश्‍वरदेन म्‍हिगदेला गुङरी तबा संगती न्‍होङ्ना लबारी म्‍हाइमुला।

छार कबुलरी शैतानना ल्‍हानान मिन मुला। थेदा ज्‍योज्‍यो आलेदा दोष लबा (उन्‍बा ताम १२:१०), बालजिबुल (मर्कूस ३:२२), जम्‍बुलिङ नाङला म्‍हिगदेदा न्‍होङ्ना लबा (उन्‍बा ताम १२:९), लुसीला ताम पाङ्‌बाला आबा (यूहन्‍ना ८:४४), जम्‍बुलिङरी शासन लबा (मत्ती ४:३) भिसी भिबा मुला। ओच्‍छे थेदा बालजिबुलदेन (मत्ती १०:२५) दियाबलसएनोन भिमुला (१ यूहन्‍ना ३:८)

शैतान शक्तिशाली मुसैनोन थे परमेश्‍वरला तहरी चिमुला। परमेश्‍वरसे लपुङ्‌देधोना जे शैतानसे गे लखम्‍ला (अय्‍यूब १:१२; २:६; लूका २२:३१)।

परमेश्‍वरला आत्‍मासे लबा ह्रोग्‍यामसेन य्‍हाङसे शैतानदा ढाबारी खम्‍ला। चुदे य्‍हाङसे थेला बिरोध लजी भिसम थे य्‍हाङ मुबा ग्‍लाग्‍याम यार्ला (याकूब ४:७)। क्रुसरी सिसी सोबा येशूग्‍याम शैतान ब्रेसी जिन्‍बा मुला (हिब्रू २:१४-१५)। तसैनोन दान्‍देधोना थेला शक्ति घ्रेन मुला। तर जुन धिनकुनु ख्रीष्‍ट दोःसी जम्‍बुलिङरी फेप्‍खला, थेनोन धिनकुनु शैतान पूरन नाश तला ओच्‍छे थेदा गन्‍धकदेन मेला खाराङरी भ्‍याङ्‍ला (उन्‍बा ताम २०:७-१०)।

सदुकी – सदुकी भिबा चा यहूदी धर्म तेन्‍बा जजाबा समूह हिन्‍ना। थेनीगदेसे चा म्‍हि सिमाहेन्‍से दोःसी सोला भिबा ताम विश्‍वास आलमुबा (मत्ती २२:२३)।

समुन्‍द्रला गुङरी मुबा ग्‍ला – समुन्‍द्रला गुङला ग्‍ला चा क्‍युर्सीन समुन्‍द्र ओच्‍छे गुङरी चा अञ्‍चल गिक तेःबान घ्रेन ग्‍ला तमुला। थेरी म्‍हिगदेसे दिम स्‍होसी चिमुला ओच्‍छे घ्रेन घ्रेन सहर तमुला। दान्‍देला जापान भिबा य्‍हुल्‍साएनोन समुन्‍द्रला गुङरी मुला ।